Hebrew, Ancient: unfoldingWord® Hebrew Bible for 1 Chronicles, 1 Kings, 1 Samuel, 2 Chronicles, 2 Kings, 2 Samuel, Amos, Daniel, Deuteronomy, Ecclesiastes, Esther, Exodus, Ezekiel, Ezra, Genesis, Habakkuk, Haggai, Hosea, Isaiah, Jeremiah, Job, Joel, Jonah, Joshua, Judges, Lamentations, Leviticus, Malachi, Micah, Nahum, Nehemiah, Numbers, Obadiah, Proverbs, Psalms, Ruth, Song of Solomon, Zechariah, Zephaniah

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Genesis

Chapter 1

¹ בְּ⁠רֵאשִׁ֖ית בָּרָ֣א אֱלֹהִ֑ים אֵ֥ת הַ⁠שָּׁמַ֖יִם וְ⁠אֵ֥ת הָ⁠אָֽרֶץ ׃² וְ⁠הָ⁠אָ֗רֶץ הָיְתָ֥ה תֹ֨הוּ֙ וָ⁠בֹ֔הוּ וְ⁠חֹ֖שֶׁךְ עַל ־ פְּנֵ֣י תְה֑וֹם וְ⁠ר֣וּחַ אֱלֹהִ֔ים מְרַחֶ֖פֶת עַל ־ פְּנֵ֥י הַ⁠מָּֽיִם ׃³ וַ⁠יֹּ֥אמֶר אֱלֹהִ֖ים יְהִ֣י א֑וֹר וַֽ⁠יְהִי ־ אֽוֹר ׃⁴ וַ⁠יַּ֧רְא אֱלֹהִ֛ים אֶת ־ הָ⁠א֖וֹר כִּי ־ ט֑וֹב וַ⁠יַּבְדֵּ֣ל אֱלֹהִ֔ים בֵּ֥ין הָ⁠א֖וֹר וּ⁠בֵ֥ין הַ⁠חֹֽשֶׁךְ ׃⁵ וַ⁠יִּקְרָ֨א אֱלֹהִ֤ים ׀ לָ⁠אוֹר֙ י֔וֹם וְ⁠לַ⁠חֹ֖שֶׁךְ קָ֣רָא לָ֑יְלָה וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם אֶחָֽד ׃פ⁶ וַ⁠יֹּ֣אמֶר אֱלֹהִ֔ים יְהִ֥י רָקִ֖יעַ בְּ⁠ת֣וֹךְ הַ⁠מָּ֑יִם וִ⁠יהִ֣י מַבְדִּ֔יל בֵּ֥ין מַ֖יִם לָ⁠מָֽיִם ׃⁷ וַ⁠יַּ֣עַשׂ אֱלֹהִים֮ אֶת ־ הָ⁠רָקִיעַ֒ וַ⁠יַּבְדֵּ֗ל בֵּ֤ין הַ⁠מַּ֨יִם֙ אֲשֶׁר֙ מִ⁠תַּ֣חַת לָ⁠רָקִ֔יעַ וּ⁠בֵ֣ין הַ⁠מַּ֔יִם אֲשֶׁ֖ר מֵ⁠עַ֣ל לָ⁠רָקִ֑יעַ וַֽ⁠יְהִי ־ כֵֽן ׃⁸ וַ⁠יִּקְרָ֧א אֱלֹהִ֛ים לָֽ⁠רָקִ֖יעַ שָׁמָ֑יִם וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם שֵׁנִֽי ׃פ⁹ וַ⁠יֹּ֣אמֶר אֱלֹהִ֗ים יִקָּו֨וּ הַ⁠מַּ֜יִם מִ⁠תַּ֤חַת הַ⁠שָּׁמַ֨יִם֙ אֶל ־ מָק֣וֹם אֶחָ֔ד וְ⁠תֵרָאֶ֖ה הַ⁠יַּבָּשָׁ֑ה וַֽ⁠יְהִי ־ כֵֽן ׃¹⁰ וַ⁠יִּקְרָ֨א אֱלֹהִ֤ים ׀ לַ⁠יַּבָּשָׁה֙ אֶ֔רֶץ וּ⁠לְ⁠מִקְוֵ֥ה הַ⁠מַּ֖יִם קָרָ֣א יַמִּ֑ים וַ⁠יַּ֥רְא אֱלֹהִ֖ים כִּי ־ טֽוֹב ׃¹¹ וַ⁠יֹּ֣אמֶר אֱלֹהִ֗ים תַּֽדְשֵׁ֤א הָ⁠אָ֨רֶץ֙ דֶּ֔שֶׁא עֵ֚שֶׂב מַזְרִ֣יעַ זֶ֔רַע עֵ֣ץ פְּרִ֞י עֹ֤שֶׂה פְּרִי֙ לְ⁠מִינ֔⁠וֹ אֲשֶׁ֥ר זַרְע⁠וֹ ־ ב֖⁠וֹ עַל ־ הָ⁠אָ֑רֶץ וַֽ⁠יְהִי ־ כֵֽן ׃¹² וַ⁠תּוֹצֵ֨א הָ⁠אָ֜רֶץ דֶּ֠שֶׁא עֵ֣שֶׂב מַזְרִ֤יעַ זֶ֨רַע֙ לְ⁠מִינֵ֔⁠הוּ וְ⁠עֵ֧ץ עֹֽשֶׂה ־ פְּרִ֛י אֲשֶׁ֥ר זַרְע⁠וֹ ־ ב֖⁠וֹ לְ⁠מִינֵ֑⁠הוּ וַ⁠יַּ֥רְא אֱלֹהִ֖ים כִּי ־ טֽוֹב ׃¹³ וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם שְׁלִישִֽׁי ׃פ¹⁴ וַ⁠יֹּ֣אמֶר אֱלֹהִ֗ים יְהִ֤י מְאֹרֹת֙ בִּ⁠רְקִ֣יעַ הַ⁠שָּׁמַ֔יִם לְ⁠הַבְדִּ֕יל בֵּ֥ין הַ⁠יּ֖וֹם וּ⁠בֵ֣ין הַ⁠לָּ֑יְלָה וְ⁠הָי֤וּ לְ⁠אֹתֹת֙ וּ⁠לְ⁠מ֣וֹעֲדִ֔ים וּ⁠לְ⁠יָמִ֖ים וְ⁠שָׁנִֽים ׃¹⁵ וְ⁠הָי֤וּ לִ⁠מְאוֹרֹת֙ בִּ⁠רְקִ֣יעַ הַ⁠שָּׁמַ֔יִם לְ⁠הָאִ֖יר עַל ־ הָ⁠אָ֑רֶץ וַֽ⁠יְהִי ־ כֵֽן ׃¹⁶ וַ⁠יַּ֣עַשׂ אֱלֹהִ֔ים אֶת ־ שְׁנֵ֥י הַ⁠מְּאֹרֹ֖ת הַ⁠גְּדֹלִ֑ים אֶת ־ הַ⁠מָּא֤וֹר הַ⁠גָּדֹל֙ לְ⁠מֶמְשֶׁ֣לֶת הַ⁠יּ֔וֹם וְ⁠אֶת ־ הַ⁠מָּא֤וֹר הַ⁠קָּטֹן֙ לְ⁠מֶמְשֶׁ֣לֶת הַ⁠לַּ֔יְלָה וְ⁠אֵ֖ת הַ⁠כּוֹכָבִֽים ׃¹⁷ וַ⁠יִּתֵּ֥ן אֹתָ֛⁠ם אֱלֹהִ֖ים בִּ⁠רְקִ֣יעַ הַ⁠שָּׁמָ֑יִם לְ⁠הָאִ֖יר עַל ־ הָ⁠אָֽרֶץ ׃¹⁸ וְ⁠לִ⁠מְשֹׁל֙ בַּ⁠יּ֣וֹם וּ⁠בַ⁠לַּ֔יְלָה וּֽ⁠לֲ⁠הַבְדִּ֔יל בֵּ֥ין הָ⁠א֖וֹר וּ⁠בֵ֣ין הַ⁠חֹ֑שֶׁךְ וַ⁠יַּ֥רְא אֱלֹהִ֖ים כִּי ־ טֽוֹב ׃¹⁹ וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם רְבִיעִֽי ׃פ²⁰ וַ⁠יֹּ֣אמֶר אֱלֹהִ֔ים יִשְׁרְצ֣וּ הַ⁠מַּ֔יִם שֶׁ֖רֶץ נֶ֣פֶשׁ חַיָּ֑ה וְ⁠עוֹף֙ יְעוֹפֵ֣ף עַל ־ הָ⁠אָ֔רֶץ עַל ־ פְּנֵ֖י רְקִ֥יעַ הַ⁠שָּׁמָֽיִם ׃²¹ וַ⁠יִּבְרָ֣א אֱלֹהִ֔ים אֶת ־ הַ⁠תַּנִּינִ֖ם הַ⁠גְּדֹלִ֑ים וְ⁠אֵ֣ת כָּל ־ נֶ֣פֶשׁ הַֽ⁠חַיָּ֣ה ׀ הָֽ⁠רֹמֶ֡שֶׂת אֲשֶׁר֩ שָׁרְצ֨וּ הַ⁠מַּ֜יִם לְ⁠מִֽינֵ⁠הֶ֗ם וְ⁠אֵ֨ת כָּל ־ ע֤וֹף כָּנָף֙ לְ⁠מִינֵ֔⁠הוּ וַ⁠יַּ֥רְא אֱלֹהִ֖ים כִּי ־ טֽוֹב ׃²² וַ⁠יְבָ֧רֶךְ אֹתָ֛⁠ם אֱלֹהִ֖ים לֵ⁠אמֹ֑ר פְּר֣וּ וּ⁠רְב֗וּ וּ⁠מִלְא֤וּ אֶת ־ הַ⁠מַּ֨יִם֙ בַּ⁠יַּמִּ֔ים וְ⁠הָ⁠ע֖וֹף יִ֥רֶב בָּ⁠אָֽרֶץ ׃²³ וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם חֲמִישִֽׁי ׃פ²⁴ וַ⁠יֹּ֣אמֶר אֱלֹהִ֗ים תּוֹצֵ֨א הָ⁠אָ֜רֶץ נֶ֤פֶשׁ חַיָּה֙ לְ⁠מִינָ֔⁠הּ בְּהֵמָ֥ה וָ⁠רֶ֛מֶשׂ וְ⁠חַֽיְתוֹ ־ אֶ֖רֶץ לְ⁠מִינָ֑⁠הּ וַֽ⁠יְהִי ־ כֵֽן ׃²⁵ וַ⁠יַּ֣עַשׂ אֱלֹהִים֩ אֶת ־ חַיַּ֨ת הָ⁠אָ֜רֶץ לְ⁠מִינָ֗⁠הּ וְ⁠אֶת ־ הַ⁠בְּהֵמָה֙ לְ⁠מִינָ֔⁠הּ וְ⁠אֵ֛ת כָּל ־ רֶ֥מֶשׂ הָֽ⁠אֲדָמָ֖ה לְ⁠מִינֵ֑⁠הוּ וַ⁠יַּ֥רְא אֱלֹהִ֖ים כִּי ־ טֽוֹב ׃²⁶ וַ⁠יֹּ֣אמֶר אֱלֹהִ֔ים נַֽעֲשֶׂ֥ה אָדָ֛ם בְּ⁠צַלְמֵ֖⁠נוּ כִּ⁠דְמוּתֵ֑⁠נוּ וְ⁠יִרְדּוּ֩ בִ⁠דְגַ֨ת הַ⁠יָּ֜ם וּ⁠בְ⁠ע֣וֹף הַ⁠שָּׁמַ֗יִם וּ⁠בַ⁠בְּהֵמָה֙ וּ⁠בְ⁠כָל ־ הָ⁠אָ֔רֶץ וּ⁠בְ⁠כָל ־ הָ⁠רֶ֖מֶשׂ הָֽ⁠רֹמֵ֥שׂ עַל ־ הָ⁠אָֽרֶץ ׃²⁷ וַ⁠יִּבְרָ֨א אֱלֹהִ֤ים ׀ אֶת ־ הָֽ⁠אָדָם֙ בְּ⁠צַלְמ֔⁠וֹ בְּ⁠צֶ֥לֶם אֱלֹהִ֖ים בָּרָ֣א אֹת֑⁠וֹ זָכָ֥ר וּ⁠נְקֵבָ֖ה בָּרָ֥א אֹתָֽ⁠ם ׃²⁸ וַ⁠יְבָ֣רֶךְ אֹתָ⁠ם֮ אֱלֹהִים֒ וַ⁠יֹּ֨אמֶר לָ⁠הֶ֜ם אֱלֹהִ֗ים פְּר֥וּ וּ⁠רְב֛וּ וּ⁠מִלְא֥וּ אֶת ־ הָ⁠אָ֖רֶץ וְ⁠כִבְשֻׁ֑⁠הָ וּ⁠רְד֞וּ בִּ⁠דְגַ֤ת הַ⁠יָּם֙ וּ⁠בְ⁠ע֣וֹף הַ⁠שָּׁמַ֔יִם וּ⁠בְ⁠כָל ־ חַיָּ֖ה הָֽ⁠רֹמֶ֥שֶׂת עַל ־ הָ⁠אָֽרֶץ ׃²⁹ וַ⁠יֹּ֣אמֶר אֱלֹהִ֗ים הִנֵּה֩ נָתַ֨תִּי לָ⁠כֶ֜ם אֶת ־ כָּל ־ עֵ֣שֶׂב ׀ זֹרֵ֣עַ זֶ֗רַע אֲשֶׁר֙ עַל ־ פְּנֵ֣י כָל ־ הָ⁠אָ֔רֶץ וְ⁠אֶת ־ כָּל ־ הָ⁠עֵ֛ץ אֲשֶׁר ־ בּ֥⁠וֹ פְרִי ־ עֵ֖ץ זֹרֵ֣עַ זָ֑רַע לָ⁠כֶ֥ם יִֽהְיֶ֖ה לְ⁠אָכְלָֽה ׃³⁰ וּֽ⁠לְ⁠כָל ־ חַיַּ֣ת הָ֠⁠אָרֶץ וּ⁠לְ⁠כָל ־ ע֨וֹף הַ⁠שָּׁמַ֜יִם וּ⁠לְ⁠כֹ֣ל ׀ רוֹמֵ֣שׂ עַל ־ הָ⁠אָ֗רֶץ אֲשֶׁר ־ בּ⁠וֹ֙ נֶ֣פֶשׁ חַיָּ֔ה אֶת ־ כָּל ־ יֶ֥רֶק עֵ֖שֶׂב לְ⁠אָכְלָ֑ה וַֽ⁠יְהִי ־ כֵֽן ׃³¹ וַ⁠יַּ֤רְא אֱלֹהִים֙ אֶת ־ כָּל ־ אֲשֶׁ֣ר עָשָׂ֔ה וְ⁠הִנֵּה ־ ט֖וֹב מְאֹ֑ד וַֽ⁠יְהִי ־ עֶ֥רֶב וַֽ⁠יְהִי ־ בֹ֖קֶר י֥וֹם הַ⁠שִּׁשִּֽׁי ׃פ

Chapter 2

¹ וַ⁠יְכֻלּ֛וּ הַ⁠שָּׁמַ֥יִם וְ⁠הָ⁠אָ֖רֶץ וְ⁠כָל ־ צְבָאָֽ⁠ם ׃² וַ⁠יְכַ֤ל אֱלֹהִים֙ בַּ⁠יּ֣וֹם הַ⁠שְּׁבִיעִ֔י מְלַאכְתּ֖⁠וֹ אֲשֶׁ֣ר עָשָׂ֑ה וַ⁠יִּשְׁבֹּת֙ בַּ⁠יּ֣וֹם הַ⁠שְּׁבִיעִ֔י מִ⁠כָּל ־ מְלַאכְתּ֖⁠וֹ אֲשֶׁ֥ר עָשָֽׂה ׃³ וַ⁠יְבָ֤רֶךְ אֱלֹהִים֙ אֶת ־ י֣וֹם הַ⁠שְּׁבִיעִ֔י וַ⁠יְקַדֵּ֖שׁ אֹת֑⁠וֹ כִּ֣י ב֤⁠וֹ שָׁבַת֙ מִ⁠כָּל ־ מְלַאכְתּ֔⁠וֹ אֲשֶׁר ־ בָּרָ֥א אֱלֹהִ֖ים לַ⁠עֲשֽׂוֹת ׃פ⁴ אֵ֣לֶּה תוֹלְד֧וֹת הַ⁠שָּׁמַ֛יִם וְ⁠הָ⁠אָ֖רֶץ בְּ⁠הִבָּֽרְאָ֑⁠ם בְּ⁠י֗וֹם עֲשׂ֛וֹת יְהוָ֥ה אֱלֹהִ֖ים אֶ֥רֶץ וְ⁠שָׁמָֽיִם ׃⁵ וְ⁠כֹ֣ל ׀ שִׂ֣יחַ הַ⁠שָּׂדֶ֗ה טֶ֚רֶם יִֽהְיֶ֣ה בָ⁠אָ֔רֶץ וְ⁠כָל ־ עֵ֥שֶׂב הַ⁠שָּׂדֶ֖ה טֶ֣רֶם יִצְמָ֑ח כִּי֩ לֹ֨א הִמְטִ֜יר יְהוָ֤ה אֱלֹהִים֙ עַל ־ הָ⁠אָ֔רֶץ וְ⁠אָדָ֣ם אַ֔יִן לַֽ⁠עֲבֹ֖ד אֶת ־ הָֽ⁠אֲדָמָֽה ׃⁶ וְ⁠אֵ֖ד יַֽעֲלֶ֣ה מִן ־ הָ⁠אָ֑רֶץ וְ⁠הִשְׁקָ֖ה אֶֽת ־ כָּל ־ פְּנֵֽי ־ הָֽ⁠אֲדָמָֽה ׃⁷ וַ⁠יִּיצֶר֩ יְהוָ֨ה אֱלֹהִ֜ים אֶת ־ הָֽ⁠אָדָ֗ם עָפָר֙ מִן ־ הָ֣⁠אֲדָמָ֔ה וַ⁠יִּפַּ֥ח בְּ⁠אַפָּ֖י⁠ו נִשְׁמַ֣ת חַיִּ֑ים וַֽ⁠יְהִ֥י הָֽ⁠אָדָ֖ם לְ⁠נֶ֥פֶשׁ חַיָּֽה ׃⁸ וַ⁠יִּטַּ֞ע יְהוָ֧ה אֱלֹהִ֛ים גַּן ־ בְ⁠עֵ֖דֶן מִ⁠קֶּ֑דֶם וַ⁠יָּ֣שֶׂם שָׁ֔ם אֶת ־ הָֽ⁠אָדָ֖ם אֲשֶׁ֥ר יָצָֽר ׃⁹ וַ⁠יַּצְמַ֞ח יְהוָ֤ה אֱלֹהִים֙ מִן ־ הָ֣⁠אֲדָמָ֔ה כָּל ־ עֵ֛ץ נֶחְמָ֥ד לְ⁠מַרְאֶ֖ה וְ⁠ט֣וֹב לְ⁠מַאֲכָ֑ל וְ⁠עֵ֤ץ הַֽ⁠חַיִּים֙ בְּ⁠ת֣וֹךְ הַ⁠גָּ֔ן וְ⁠עֵ֕ץ הַ⁠דַּ֖עַת ט֥וֹב וָ⁠רָֽע ׃¹⁰ וְ⁠נָהָרּ֙ יֹצֵ֣א מֵ⁠עֵ֔דֶן לְ⁠הַשְׁק֖וֹת אֶת ־ הַ⁠גָּ֑ן וּ⁠מִ⁠שָּׁם֙ יִפָּרֵ֔ד וְ⁠הָיָ֖ה לְ⁠אַרְבָּעָ֥ה רָאשִֽׁים ׃¹¹ שֵׁ֥ם הָֽ⁠אֶחָ֖ד פִּישׁ֑וֹן ה֣וּא הַ⁠סֹּבֵ֗ב אֵ֚ת כָּל ־ אֶ֣רֶץ הַֽ⁠חֲוִילָ֔ה אֲשֶׁר ־ שָׁ֖ם הַ⁠זָּהָֽב ׃¹² וּֽ⁠זֲהַ֛ב הָ⁠אָ֥רֶץ הַ⁠הִ֖וא ט֑וֹב שָׁ֥ם הַ⁠בְּדֹ֖לַח וְ⁠אֶ֥בֶן הַ⁠שֹּֽׁהַם ׃¹³ וְ⁠שֵֽׁם ־ הַ⁠נָּהָ֥ר הַ⁠שֵּׁנִ֖י גִּיח֑וֹן ה֣וּא הַ⁠סּוֹבֵ֔ב אֵ֖ת כָּל ־ אֶ֥רֶץ כּֽוּשׁ ׃¹⁴ וְ⁠שֵׁ֨ם הַ⁠נָּהָ֤ר הַ⁠שְּׁלִישִׁי֙ חִדֶּ֔קֶל ה֥וּא הַֽ⁠הֹלֵ֖ךְ קִדְמַ֣ת אַשּׁ֑וּר וְ⁠הַ⁠נָּהָ֥ר הָֽ⁠רְבִיעִ֖י ה֥וּא פְרָֽת ׃¹⁵ וַ⁠יִּקַּ֛ח יְהוָ֥ה אֱלֹהִ֖ים אֶת ־ הָֽ⁠אָדָ֑ם וַ⁠יַּנִּחֵ֣⁠הוּ בְ⁠גַן ־ עֵ֔דֶן לְ⁠עָבְדָ֖⁠הּ וּ⁠לְ⁠שָׁמְרָֽ⁠הּ ׃¹⁶ וַ⁠יְצַו֙ יְהוָ֣ה אֱלֹהִ֔ים עַל ־ הָֽ⁠אָדָ֖ם לֵ⁠אמֹ֑ר מִ⁠כֹּ֥ל עֵֽץ ־ הַ⁠גָּ֖ן אָכֹ֥ל תֹּאכֵֽל ׃¹⁷ וּ⁠מֵ⁠עֵ֗ץ הַ⁠דַּ֨עַת֙ ט֣וֹב וָ⁠רָ֔ע לֹ֥א תֹאכַ֖ל מִמֶּ֑⁠נּוּ כִּ֗י בְּ⁠י֛וֹם אֲכָלְ⁠ךָ֥ מִמֶּ֖⁠נּוּ מ֥וֹת תָּמֽוּת ׃¹⁸ וַ⁠יֹּ֨אמֶר֙ יְהוָ֣ה אֱלֹהִ֔ים לֹא ־ ט֛וֹב הֱי֥וֹת הָֽ⁠אָדָ֖ם לְ⁠בַדּ֑⁠וֹ אֶֽעֱשֶׂהּ ־ לּ֥⁠וֹ עֵ֖זֶר כְּ⁠נֶגְדּֽ⁠וֹ ׃¹⁹ וַ⁠יִּצֶר֩ יְהוָ֨ה אֱלֹהִ֜ים מִן ־ הָֽ⁠אֲדָמָ֗ה כָּל ־ חַיַּ֤ת הַ⁠שָּׂדֶה֙ וְ⁠אֵת֙ כָּל ־ ע֣וֹף הַ⁠שָּׁמַ֔יִם וַ⁠יָּבֵא֙ אֶל ־ הָ֣⁠אָדָ֔ם לִ⁠רְא֖וֹת מַה ־ יִּקְרָא ־ ל֑⁠וֹ וְ⁠כֹל֩ אֲשֶׁ֨ר יִקְרָא ־ ל֧⁠וֹ הָֽ⁠אָדָ֛ם נֶ֥פֶשׁ חַיָּ֖ה ה֥וּא שְׁמֽ⁠וֹ ׃²⁰ וַ⁠יִּקְרָ֨א הָֽ⁠אָדָ֜ם שֵׁמ֗וֹת לְ⁠כָל ־ הַ⁠בְּהֵמָה֙ וּ⁠לְ⁠ע֣וֹף הַ⁠שָּׁמַ֔יִם וּ⁠לְ⁠כֹ֖ל חַיַּ֣ת הַ⁠שָּׂדֶ֑ה וּ⁠לְ⁠אָדָ֕ם לֹֽא ־ מָצָ֥א עֵ֖זֶר כְּ⁠נֶגְדּֽ⁠וֹ ׃²¹ וַ⁠יַּפֵּל֩ יְהוָ֨ה אֱלֹהִ֧ים ׀ תַּרְדֵּמָ֛ה עַל ־ הָ⁠אָדָ֖ם וַ⁠יִּישָׁ֑ן וַ⁠יִּקַּ֗ח אַחַת֙ מִ⁠צַּלְעֹתָ֔י⁠ו וַ⁠יִּסְגֹּ֥ר בָּשָׂ֖ר תַּחְתֶּֽ⁠נָּה ׃²² וַ⁠יִּבֶן֩ יְהוָ֨ה אֱלֹהִ֧ים ׀ אֶֽת ־ הַ⁠צֵּלָ֛ע אֲשֶׁר ־ לָקַ֥ח מִן ־ הָֽ⁠אָדָ֖ם לְ⁠אִשָּׁ֑ה וַ⁠יְבִאֶ֖⁠הָ אֶל ־ הָֽ⁠אָדָֽם ׃²³ וַ⁠יֹּאמֶר֮ הָֽ⁠אָדָם֒ זֹ֣את הַ⁠פַּ֗עַם עֶ֚צֶם מֵֽ⁠עֲצָמַ֔⁠י וּ⁠בָשָׂ֖ר מִ⁠בְּשָׂרִ֑⁠י לְ⁠זֹאת֙ יִקָּרֵ֣א אִשָּׁ֔ה כִּ֥י מֵ⁠אִ֖ישׁ לֻֽקֳחָה ־ זֹּֽאת ׃²⁴ עַל ־ כֵּן֙ יַֽעֲזָב ־ אִ֔ישׁ אֶת ־ אָבִ֖י⁠ו וְ⁠אֶת ־ אִמּ֑⁠וֹ וְ⁠דָבַ֣ק בְּ⁠אִשְׁתּ֔⁠וֹ וְ⁠הָי֖וּ לְ⁠בָשָׂ֥ר אֶחָֽד ׃²⁵ וַ⁠יִּֽהְי֤וּ שְׁנֵי⁠הֶם֙ עֲרוּמִּ֔ים הָֽ⁠אָדָ֖ם וְ⁠אִשְׁתּ֑⁠וֹ וְ⁠לֹ֖א יִתְבֹּשָֽׁשׁוּ ׃

Chapter 3

¹ וְ⁠הַ⁠נָּחָשׁ֙ הָיָ֣ה עָר֔וּם מִ⁠כֹּל֙ חַיַּ֣ת הַ⁠שָּׂדֶ֔ה אֲשֶׁ֥ר עָשָׂ֖ה יְהוָ֣ה אֱלֹהִ֑ים וַ⁠יֹּ֨אמֶר֙ אֶל ־ הָ֣⁠אִשָּׁ֔ה אַ֚ף כִּֽי ־ אָמַ֣ר אֱלֹהִ֔ים לֹ֣א תֹֽאכְל֔וּ מִ⁠כֹּ֖ל עֵ֥ץ הַ⁠גָּֽן ׃² וַ⁠תֹּ֥אמֶר הָֽ⁠אִשָּׁ֖ה אֶל ־ הַ⁠נָּחָ֑שׁ מִ⁠פְּרִ֥י עֵֽץ ־ הַ⁠גָּ֖ן נֹאכֵֽל ׃³ וּ⁠מִ⁠פְּרִ֣י הָ⁠עֵץ֮ אֲשֶׁ֣ר בְּ⁠תוֹךְ ־ הַ⁠גָּן֒ אָמַ֣ר אֱלֹהִ֗ים לֹ֤א תֹֽאכְלוּ֙ מִמֶּ֔⁠נּוּ וְ⁠לֹ֥א תִגְּע֖וּ בּ֑⁠וֹ פֶּן ־ תְּמֻתֽוּ⁠ן ׃⁴ וַ⁠יֹּ֥אמֶר הַ⁠נָּחָ֖שׁ אֶל ־ הָֽ⁠אִשָּׁ֑ה לֹֽא ־ מ֖וֹת תְּמֻתֽוּ⁠ן ׃⁵ כִּ֚י יֹדֵ֣עַ אֱלֹהִ֔ים כִּ֗י בְּ⁠יוֹם֙ אֲכָלְ⁠כֶ֣ם מִמֶּ֔⁠נּוּ וְ⁠נִפְקְח֖וּ עֵֽינֵי⁠כֶ֑ם וִ⁠הְיִיתֶם֙ כֵּֽ⁠אלֹהִ֔ים יֹדְעֵ֖י ט֥וֹב וָ⁠רָֽע ׃⁶ וַ⁠תֵּ֣רֶא הָֽ⁠אִשָּׁ֡ה כִּ֣י טוֹב֩ הָ⁠עֵ֨ץ לְ⁠מַאֲכָ֜ל וְ⁠כִ֧י תַֽאֲוָה ־ ה֣וּא לָ⁠עֵינַ֗יִם וְ⁠נֶחְמָ֤ד הָ⁠עֵץ֙ לְ⁠הַשְׂכִּ֔יל וַ⁠תִּקַּ֥ח מִ⁠פִּרְי֖⁠וֹ וַ⁠תֹּאכַ֑ל וַ⁠תִּתֵּ֧ן גַּם ־ לְ⁠אִישָׁ֛⁠הּ עִמָּ֖⁠הּ וַ⁠יֹּאכַֽל ׃⁷ וַ⁠תִּפָּקַ֨חְנָה֙ עֵינֵ֣י שְׁנֵי⁠הֶ֔ם וַ⁠יֵּ֣דְע֔וּ כִּ֥י עֵֽירֻמִּ֖ם הֵ֑ם וַֽ⁠יִּתְפְּרוּ֙ עֲלֵ֣ה תְאֵנָ֔ה וַ⁠יַּעֲשׂ֥וּ לָ⁠הֶ֖ם חֲגֹרֹֽת ׃⁸ וַֽ⁠יִּשְׁמְע֞וּ אֶת ־ ק֨וֹל יְהוָ֧ה אֱלֹהִ֛ים מִתְהַלֵּ֥ךְ בַּ⁠גָּ֖ן לְ⁠ר֣וּחַ הַ⁠יּ֑וֹם וַ⁠יִּתְחַבֵּ֨א הָֽ⁠אָדָ֜ם וְ⁠אִשְׁתּ֗⁠וֹ מִ⁠פְּנֵי֙ יְהוָ֣ה אֱלֹהִ֔ים בְּ⁠ת֖וֹךְ עֵ֥ץ הַ⁠גָּֽן ׃⁹ וַ⁠יִּקְרָ֛א יְהוָ֥ה אֱלֹהִ֖ים אֶל ־ הָֽ⁠אָדָ֑ם וַ⁠יֹּ֥אמֶר ל֖⁠וֹ אַיֶּֽ⁠כָּה ׃¹⁰ וַ⁠יֹּ֕אמֶר אֶת ־ קֹלְ⁠ךָ֥ שָׁמַ֖עְתִּי בַּ⁠גָּ֑ן וָ⁠אִירָ֛א כִּֽי ־ עֵירֹ֥ם אָנֹ֖כִי וָ⁠אֵחָבֵֽא ׃¹¹ וַ⁠יֹּ֕אמֶר מִ֚י הִגִּ֣יד לְ⁠ךָ֔ כִּ֥י עֵירֹ֖ם אָ֑תָּה הֲ⁠מִן ־ הָ⁠עֵ֗ץ אֲשֶׁ֧ר צִוִּיתִ֛י⁠ךָ לְ⁠בִלְתִּ֥י אֲכָל ־ מִמֶּ֖⁠נּוּ אָכָֽלְתָּ ׃¹² וַ⁠יֹּ֖אמֶר הָֽ⁠אָדָ֑ם הָֽ⁠אִשָּׁה֙ אֲשֶׁ֣ר נָתַ֣תָּה עִמָּדִ֔⁠י הִ֛וא נָֽתְנָה ־ לִּ֥⁠י מִן ־ הָ⁠עֵ֖ץ וָ⁠אֹכֵֽל ׃¹³ וַ⁠יֹּ֨אמֶר יְהוָ֧ה אֱלֹהִ֛ים לָ⁠אִשָּׁ֖ה מַה ־ זֹּ֣את עָשִׂ֑ית וַ⁠תֹּ֨אמֶר֙ הָֽ⁠אִשָּׁ֔ה הַ⁠נָּחָ֥שׁ הִשִּׁיאַ֖⁠נִי וָ⁠אֹכֵֽל ׃¹⁴ וַ⁠יֹּאמֶר֩ יְהֹוָ֨ה אֱלֹהִ֥ים ׀ אֶֽל ־ הַ⁠נָּחָשׁ֮ כִּ֣י עָשִׂ֣יתָ זֹּאת֒ אָר֤וּר אַתָּה֙ מִ⁠כָּל ־ הַ⁠בְּהֵמָ֔ה וּ⁠מִ⁠כֹּ֖ל חַיַּ֣ת הַ⁠שָּׂדֶ֑ה עַל ־ גְּחֹנְ⁠ךָ֣ תֵלֵ֔ךְ וְ⁠עָפָ֥ר תֹּאכַ֖ל כָּל ־ יְמֵ֥י חַיֶּֽי⁠ךָ ׃¹⁵ וְ⁠אֵיבָ֣ה ׀ אָשִׁ֗ית בֵּֽינְ⁠ךָ֙ וּ⁠בֵ֣ין הָֽ⁠אִשָּׁ֔ה וּ⁠בֵ֥ין זַרְעֲ⁠ךָ֖ וּ⁠בֵ֣ין זַרְעָ֑⁠הּ ה֚וּא יְשׁוּפְ⁠ךָ֣ רֹ֔אשׁ וְ⁠אַתָּ֖ה תְּשׁוּפֶ֥⁠נּוּ עָקֵֽב ׃ס¹⁶ אֶֽל ־ הָ⁠אִשָּׁ֣ה אָמַ֗ר הַרְבָּ֤ה אַרְבֶּה֙ עִצְּבוֹנֵ֣⁠ךְ וְ⁠הֵֽרֹנֵ֔⁠ךְ בְּ⁠עֶ֖צֶב תֵּֽלְדִ֣י בָנִ֑ים וְ⁠אֶל ־ אִישֵׁ⁠ךְ֙ תְּשׁ֣וּקָתֵ֔⁠ךְ וְ⁠ה֖וּא יִמְשָׁל ־ בָּֽ⁠ךְ ׃ס¹⁷ וּ⁠לְ⁠אָדָ֣ם אָמַ֗ר כִּֽי ־ שָׁמַעְתָּ֮ לְ⁠ק֣וֹל אִשְׁתֶּ⁠ךָ֒ וַ⁠תֹּ֨אכַל֙ מִן ־ הָ⁠עֵ֔ץ אֲשֶׁ֤ר צִוִּיתִ֨י⁠ךָ֙ לֵ⁠אמֹ֔ר לֹ֥א תֹאכַ֖ל מִמֶּ֑⁠נּוּ אֲרוּרָ֤ה הָֽ⁠אֲדָמָה֙ בַּֽ⁠עֲבוּרֶ֔⁠ךָ בְּ⁠עִצָּבוֹן֙ תֹּֽאכֲלֶ֔⁠נָּה כֹּ֖ל יְמֵ֥י חַיֶּֽי⁠ךָ ׃¹⁸ וְ⁠ק֥וֹץ וְ⁠דַרְדַּ֖ר תַּצְמִ֣יחַֽ לָ֑⁠ךְ וְ⁠אָכַלְתָּ֖ אֶת ־ עֵ֥שֶׂב הַ⁠שָּׂדֶֽה ׃¹⁹ בְּ⁠זֵעַ֤ת אַפֶּ֨י⁠ךָ֙ תֹּ֣אכַל לֶ֔חֶם עַ֤ד שֽׁוּבְ⁠ךָ֙ אֶל ־ הָ֣⁠אֲדָמָ֔ה כִּ֥י מִמֶּ֖⁠נָּה לֻקָּ֑חְתָּ כִּֽי ־ עָפָ֣ר אַ֔תָּה וְ⁠אֶל ־ עָפָ֖ר תָּשֽׁוּב ׃²⁰ וַ⁠יִּקְרָ֧א הָֽ⁠אָדָ֛ם שֵׁ֥ם אִשְׁתּ֖⁠וֹ חַוָּ֑ה כִּ֛י הִ֥וא הָֽיְתָ֖ה אֵ֥ם כָּל ־ חָֽי ׃²¹ וַ⁠יַּעַשׂ֩ יְהוָ֨ה אֱלֹהִ֜ים לְ⁠אָדָ֧ם וּ⁠לְ⁠אִשְׁתּ֛⁠וֹ כָּתְנ֥וֹת ע֖וֹר וַ⁠יַּלְבִּשֵֽׁ⁠ם ׃פ²² וַ⁠יֹּ֣אמֶר ׀ יְהוָ֣ה אֱלֹהִ֗ים הֵ֤ן הָֽ⁠אָדָם֙ הָיָה֙ כְּ⁠אַחַ֣ד מִמֶּ֔⁠נּוּ לָ⁠דַ֖עַת ט֣וֹב וָ⁠רָ֑ע וְ⁠עַתָּ֣ה ׀ פֶּן ־ יִשְׁלַ֣ח יָד֗⁠וֹ וְ⁠לָקַח֙ גַּ֚ם מֵ⁠עֵ֣ץ הַֽ⁠חַיִּ֔ים וְ⁠אָכַ֖ל וָ⁠חַ֥י לְ⁠עֹלָֽם ׃²³ וַֽ⁠יְשַׁלְּחֵ֛⁠הוּ יְהוָ֥ה אֱלֹהִ֖ים מִ⁠גַּן ־ עֵ֑דֶן לַֽ⁠עֲבֹד֙ אֶת ־ הָ֣⁠אֲדָמָ֔ה אֲשֶׁ֥ר לֻקַּ֖ח מִ⁠שָּֽׁם ׃²⁴ וַ⁠יְגָ֖רֶשׁ אֶת ־ הָֽ⁠אָדָ֑ם וַ⁠יַּשְׁכֵּן֩ מִ⁠קֶּ֨דֶם לְ⁠גַן ־ עֵ֜דֶן אֶת ־ הַ⁠כְּרֻבִ֗ים וְ⁠אֵ֨ת לַ֤הַט הַ⁠חֶ֨רֶב֙ הַ⁠מִּתְהַפֶּ֔כֶת לִ⁠שְׁמֹ֕ר אֶת ־ דֶּ֖רֶךְ עֵ֥ץ הַֽ⁠חַיִּֽים ׃ס

Chapter 4

¹ וְ⁠הָ֣⁠אָדָ֔ם יָדַ֖ע אֶת ־ חַוָּ֣ה אִשְׁתּ֑⁠וֹ וַ⁠תַּ֨הַר֙ וַ⁠תֵּ֣לֶד אֶת ־ קַ֔יִן וַ⁠תֹּ֕אמֶר קָנִ֥יתִי אִ֖ישׁ אֶת ־ יְהוָֽה ׃² וַ⁠תֹּ֣סֶף לָ⁠לֶ֔דֶת אֶת ־ אָחִ֖י⁠ו אֶת ־ הָ֑בֶל וַֽ⁠יְהִי ־ הֶ֨בֶל֙ רֹ֣עֵה צֹ֔אן וְ⁠קַ֕יִן הָיָ֖ה עֹבֵ֥ד אֲדָמָֽה ׃³ וַֽ⁠יְהִ֖י מִ⁠קֵּ֣ץ יָמִ֑ים וַ⁠יָּבֵ֨א קַ֜יִן מִ⁠פְּרִ֧י הָֽ⁠אֲדָמָ֛ה מִנְחָ֖ה לַֽ⁠יהוָֽה ׃⁴ וְ⁠הֶ֨בֶל הֵבִ֥יא גַם ־ ה֛וּא מִ⁠בְּכֹר֥וֹת צֹאנ֖⁠וֹ וּ⁠מֵֽ⁠חֶלְבֵ⁠הֶ֑ן וַ⁠יִּ֣שַׁע יְהוָ֔ה אֶל ־ הֶ֖בֶל וְ⁠אֶל ־ מִנְחָתֽ⁠וֹ ׃⁵ וְ⁠אֶל ־ קַ֥יִן וְ⁠אֶל ־ מִנְחָת֖⁠וֹ לֹ֣א שָׁעָ֑ה וַ⁠יִּ֤חַר לְ⁠קַ֨יִן֙ מְאֹ֔ד וַֽ⁠יִּפְּל֖וּ פָּנָֽי⁠ו ׃⁶ וַ⁠יֹּ֥אמֶר יְהוָ֖ה אֶל ־ קָ֑יִן לָ֚⁠מָּה חָ֣רָה לָ֔⁠ךְ וְ⁠לָ֖⁠מָּה נָפְל֥וּ פָנֶֽי⁠ךָ ׃⁷ הֲ⁠ל֤וֹא אִם ־ תֵּיטִיב֙ שְׂאֵ֔ת וְ⁠אִם֙ לֹ֣א תֵיטִ֔יב לַ⁠פֶּ֖תַח חַטָּ֣את רֹבֵ֑ץ וְ⁠אֵלֶ֨י⁠ךָ֙ תְּשׁ֣וּקָת֔⁠וֹ וְ⁠אַתָּ֖ה תִּמְשָׁל ־ בּֽ⁠וֹ ׃⁸ וַ⁠יֹּ֥אמֶר קַ֖יִן אֶל ־ הֶ֣בֶל אָחִ֑י⁠ו וַֽ⁠יְהִי֙ בִּ⁠הְיוֹתָ֣⁠ם בַּ⁠שָּׂדֶ֔ה וַ⁠יָּ֥קָם קַ֛יִן אֶל ־ הֶ֥בֶל אָחִ֖י⁠ו וַ⁠יַּהַרְגֵֽ⁠הוּ ׃⁹ וַ⁠יֹּ֤אמֶר יְהוָה֙ אֶל ־ קַ֔יִן אֵ֖י הֶ֣בֶל אָחִ֑י⁠ךָ וַ⁠יֹּ֨אמֶר֙ לֹ֣א יָדַ֔עְתִּי הֲ⁠שֹׁמֵ֥ר אָחִ֖⁠י אָנֹֽכִי ׃¹⁰ וַ⁠יֹּ֖אמֶר מֶ֣ה עָשִׂ֑יתָ ק֚וֹל דְּמֵ֣י אָחִ֔י⁠ךָ צֹעֲקִ֥ים אֵלַ֖⁠י מִן ־ הָֽ⁠אֲדָמָֽה ׃¹¹ וְ⁠עַתָּ֖ה אָר֣וּר אָ֑תָּה מִן ־ הָֽ⁠אֲדָמָה֙ אֲשֶׁ֣ר פָּצְתָ֣ה אֶת ־ פִּ֔י⁠הָ לָ⁠קַ֛חַת אֶת ־ דְּמֵ֥י אָחִ֖י⁠ךָ מִ⁠יָּדֶֽ⁠ךָ ׃¹² כִּ֤י תַֽעֲבֹד֙ אֶת ־ הָ֣⁠אֲדָמָ֔ה לֹֽא ־ תֹסֵ֥ף תֵּת ־ כֹּחָ֖⁠הּ לָ֑⁠ךְ נָ֥ע וָ⁠נָ֖ד תִּֽהְיֶ֥ה בָ⁠אָֽרֶץ ׃¹³ וַ⁠יֹּ֥אמֶר קַ֖יִן אֶל ־ יְהוָ֑ה גָּד֥וֹל עֲוֺנִ֖⁠י מִ⁠נְּשֹֽׂא ׃¹⁴ הֵן֩ גֵּרַ֨שְׁתָּ אֹתִ֜⁠י הַ⁠יּ֗וֹם מֵ⁠עַל֙ פְּנֵ֣י הָֽ⁠אֲדָמָ֔ה וּ⁠מִ⁠פָּנֶ֖י⁠ךָ אֶסָּתֵ֑ר וְ⁠הָיִ֜יתִי נָ֤ע וָ⁠נָד֙ בָּ⁠אָ֔רֶץ וְ⁠הָיָ֥ה כָל ־ מֹצְאִ֖⁠י יַֽהַרְגֵֽ⁠נִי ׃¹⁵ וַ⁠יֹּ֧אמֶר ל֣⁠וֹ יְהוָ֗ה לָ⁠כֵן֙ כָּל ־ הֹרֵ֣ג קַ֔יִן שִׁבְעָתַ֖יִם יֻקָּ֑ם וַ⁠יָּ֨שֶׂם יְהוָ֤ה לְ⁠קַ֨יִן֙ א֔וֹת לְ⁠בִלְתִּ֥י הַכּוֹת ־ אֹת֖⁠וֹ כָּל ־ מֹצְאֽ⁠וֹ ׃¹⁶ וַ⁠יֵּ֥צֵא קַ֖יִן מִ⁠לִּ⁠פְנֵ֣י יְהוָ֑ה וַ⁠יֵּ֥שֶׁב בְּ⁠אֶֽרֶץ ־ נ֖וֹד קִדְמַת ־ עֵֽדֶן ׃¹⁷ וַ⁠יֵּ֤דַע קַ֨יִן֙ אֶת ־ אִשְׁתּ֔⁠וֹ וַ⁠תַּ֖הַר וַ⁠תֵּ֣לֶד אֶת ־ חֲנ֑וֹךְ וַֽ⁠יְהִי֙ בֹּ֣נֶה עִ֔יר וַ⁠יִּקְרָא֙ שֵׁ֣ם הָ⁠עִ֔יר כְּ⁠שֵׁ֖ם בְּנ֥⁠וֹ חֲנֽוֹךְ ׃¹⁸ וַ⁠יִּוָּלֵ֤ד לַֽ⁠חֲנוֹךְ֙ אֶת ־ עִירָ֔ד וְ⁠עִירָ֕ד יָלַ֖ד אֶת ־ מְחֽוּיָאֵ֑ל וּ⁠מְחִיּיָאֵ֗ל יָלַד֙ אֶת ־ מְת֣וּשָׁאֵ֔ל וּ⁠מְתוּשָׁאֵ֖ל יָלַ֥ד אֶת ־ לָֽמֶךְ ׃¹⁹ וַ⁠יִּֽקַּֽח ־ ל֥⁠וֹ לֶ֖מֶךְ שְׁתֵּ֣י נָשִׁ֑ים שֵׁ֤ם הָֽ⁠אַחַת֙ עָדָ֔ה וְ⁠שֵׁ֥ם הַ⁠שֵּׁנִ֖ית צִלָּֽה ׃²⁰ וַ⁠תֵּ֥לֶד עָדָ֖ה אֶת ־ יָבָ֑ל ה֣וּא הָיָ֔ה אֲבִ֕י יֹשֵׁ֥ב אֹ֖הֶל וּ⁠מִקְנֶֽה ׃²¹ וְ⁠שֵׁ֥ם אָחִ֖י⁠ו יוּבָ֑ל ה֣וּא הָיָ֔ה אֲבִ֕י כָּל ־ תֹּפֵ֥שׂ כִּנּ֖וֹר וְ⁠עוּגָֽב ׃²² וְ⁠צִלָּ֣ה גַם ־ הִ֗וא יָֽלְדָה֙ אֶת ־ תּ֣וּבַל קַ֔יִן לֹטֵ֕שׁ כָּל ־ חֹרֵ֥שׁ נְחֹ֖שֶׁת וּ⁠בַרְזֶ֑ל וַֽ⁠אֲח֥וֹת תּֽוּבַל ־ קַ֖יִן נַֽעֲמָֽה ׃²³ וַ⁠יֹּ֨אמֶר לֶ֜מֶךְ לְ⁠נָשָׁ֗י⁠ו עָדָ֤ה וְ⁠צִלָּה֙ שְׁמַ֣עַן קוֹלִ֔⁠י נְשֵׁ֣י לֶ֔מֶךְ הַאְזֵ֖נָּה אִמְרָתִ֑⁠י כִּ֣י אִ֤ישׁ הָרַ֨גְתִּי֙ לְ⁠פִצְעִ֔⁠י וְ⁠יֶ֖לֶד לְ⁠חַבֻּרָתִֽ⁠י ׃²⁴ כִּ֥י שִׁבְעָתַ֖יִם יֻקַּם ־ קָ֑יִן וְ⁠לֶ֖מֶךְ שִׁבְעִ֥ים וְ⁠שִׁבְעָֽה ׃²⁵ וַ⁠יֵּ֨דַע אָדָ֥ם עוֹד֙ אֶת ־ אִשְׁתּ֔⁠וֹ וַ⁠תֵּ֣לֶד בֵּ֔ן וַ⁠תִּקְרָ֥א אֶת ־ שְׁמ֖⁠וֹ שֵׁ֑ת כִּ֣י שָֽׁת ־ לִ֤⁠י אֱלֹהִים֙ זֶ֣רַע אַחֵ֔ר תַּ֣חַת הֶ֔בֶל כִּ֥י הֲרָג֖⁠וֹ קָֽיִן ׃²⁶ וּ⁠לְ⁠שֵׁ֤ת גַּם ־ הוּא֙ יֻלַּד ־ בֵּ֔ן וַ⁠יִּקְרָ֥א אֶת ־ שְׁמ֖⁠וֹ אֱנ֑וֹשׁ אָ֣ז הוּחַ֔ל לִ⁠קְרֹ֖א בְּ⁠שֵׁ֥ם יְהוָֽה ׃פ

Chapter 5

¹ זֶ֣ה סֵ֔פֶר תּוֹלְדֹ֖ת אָדָ֑ם בְּ⁠י֗וֹם בְּרֹ֤א אֱלֹהִים֙ אָדָ֔ם בִּ⁠דְמ֥וּת אֱלֹהִ֖ים עָשָׂ֥ה אֹתֽ⁠וֹ ׃² זָכָ֥ר וּ⁠נְקֵבָ֖ה בְּרָאָ֑⁠ם וַ⁠יְבָ֣רֶךְ אֹתָ֗⁠ם וַ⁠יִּקְרָ֤א אֶת ־ שְׁמָ⁠ם֙ אָדָ֔ם בְּ⁠י֖וֹם הִבָּֽרְאָֽ⁠ם ׃ס³ וַֽ⁠יְחִ֣י אָדָ֗ם שְׁלֹשִׁ֤ים וּ⁠מְאַת֙ שָׁנָ֔ה וַ⁠יּ֥וֹלֶד בִּ⁠דְמוּת֖⁠וֹ כְּ⁠צַלְמ֑⁠וֹ וַ⁠יִּקְרָ֥א אֶת ־ שְׁמ֖⁠וֹ שֵֽׁת ׃⁴ וַ⁠יִּֽהְי֣וּ יְמֵי ־ אָדָ֗ם אַֽחֲרֵי֙ הוֹלִיד֣⁠וֹ אֶת ־ שֵׁ֔ת שְׁמֹנֶ֥ה מֵאֹ֖ת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃⁵ וַ⁠יִּֽהְי֞וּ כָּל ־ יְמֵ֤י אָדָם֙ אֲשֶׁר ־ חַ֔י תְּשַׁ֤ע מֵאוֹת֙ שָׁנָ֔ה וּ⁠שְׁלֹשִׁ֖ים שָׁנָ֑ה וַ⁠יָּמֹֽת ׃ס⁶ וַֽ⁠יְחִי ־ שֵׁ֕ת חָמֵ֥שׁ שָׁנִ֖ים וּ⁠מְאַ֣ת שָׁנָ֑ה וַ⁠יּ֖וֹלֶד אֶת ־ אֱנֽוֹשׁ ׃⁷ וַֽ⁠יְחִי ־ שֵׁ֗ת אַֽחֲרֵי֙ הוֹלִיד֣⁠וֹ אֶת ־ אֱנ֔וֹשׁ שֶׁ֣בַע שָׁנִ֔ים וּ⁠שְׁמֹנֶ֥ה מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃⁸ וַ⁠יִּֽהְיוּ֙ כָּל ־ יְמֵי ־ שֵׁ֔ת שְׁתֵּ֤ים עֶשְׂרֵה֙ שָׁנָ֔ה וּ⁠תְשַׁ֥ע מֵא֖וֹת שָׁנָ֑ה וַ⁠יָּמֹֽת ׃ס⁹ וַֽ⁠יְחִ֥י אֱנ֖וֹשׁ תִּשְׁעִ֣ים שָׁנָ֑ה וַ⁠יּ֖וֹלֶד אֶת ־ קֵינָֽן ׃¹⁰ וַֽ⁠יְחִ֣י אֱנ֗וֹשׁ אַֽחֲרֵי֙ הוֹלִיד֣⁠וֹ אֶת ־ קֵינָ֔ן חֲמֵ֤שׁ עֶשְׂרֵה֙ שָׁנָ֔ה וּ⁠שְׁמֹנֶ֥ה מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃¹¹ וַ⁠יִּֽהְיוּ֙ כָּל ־ יְמֵ֣י אֱנ֔וֹשׁ חָמֵ֣שׁ שָׁנִ֔ים וּ⁠תְשַׁ֥ע מֵא֖וֹת שָׁנָ֑ה וַ⁠יָּמֹֽת ׃ס¹² וַֽ⁠יְחִ֥י קֵינָ֖ן שִׁבְעִ֣ים שָׁנָ֑ה וַ⁠יּ֖וֹלֶד אֶת ־ מַֽהֲלַלְאֵֽל ׃¹³ וַ⁠יְחִ֣י קֵינָ֗ן אַחֲרֵי֙ הוֹלִיד֣⁠וֹ אֶת ־ מַֽהֲלַלְאֵ֔ל אַרְבָּעִ֣ים שָׁנָ֔ה וּ⁠שְׁמֹנֶ֥ה מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃¹⁴ וַ⁠יִּֽהְיוּ֙ כָּל ־ יְמֵ֣י קֵינָ֔ן עֶ֣שֶׂר שָׁנִ֔ים וּ⁠תְשַׁ֥ע מֵא֖וֹת שָׁנָ֑ה וַ⁠יָּמֹֽת ׃ס¹⁵ וַֽ⁠יְחִ֣י מַֽהֲלַלְאֵ֔ל חָמֵ֥שׁ שָׁנִ֖ים וְ⁠שִׁשִּׁ֣ים שָׁנָ֑ה וַ⁠יּ֖וֹלֶד אֶת ־ יָֽרֶד ׃¹⁶ וַֽ⁠יְחִ֣י מַֽהֲלַלְאֵ֗ל אַֽחֲרֵי֙ הוֹלִיד֣⁠וֹ אֶת ־ יֶ֔רֶד שְׁלֹשִׁ֣ים שָׁנָ֔ה וּ⁠שְׁמֹנֶ֥ה מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃¹⁷ וַ⁠יִּהְיוּ֙ כָּל ־ יְמֵ֣י מַהֲלַלְאֵ֔ל חָמֵ֤שׁ וְ⁠תִשְׁעִים֙ שָׁנָ֔ה וּ⁠שְׁמֹנֶ֥ה מֵא֖וֹת שָׁנָ֑ה וַ⁠יָּמֹֽת ׃ס¹⁸ וַֽ⁠יְחִי ־ יֶ֕רֶד שְׁתַּ֧יִם וְ⁠שִׁשִּׁ֛ים שָׁנָ֖ה וּ⁠מְאַ֣ת שָׁנָ֑ה וַ⁠יּ֖וֹלֶד אֶת ־ חֲנֽוֹךְ ׃¹⁹ וַֽ⁠יְחִי ־ יֶ֗רֶד אַֽחֲרֵי֙ הוֹלִיד֣⁠וֹ אֶת ־ חֲנ֔וֹךְ שְׁמֹנֶ֥ה מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃²⁰ וַ⁠יִּֽהְיוּ֙ כָּל ־ יְמֵי ־ יֶ֔רֶד שְׁתַּ֤יִם וְ⁠שִׁשִּׁים֙ שָׁנָ֔ה וּ⁠תְשַׁ֥ע מֵא֖וֹת שָׁנָ֑ה וַ⁠יָּמֹֽת ׃פ²¹ וַֽ⁠יְחִ֣י חֲנ֔וֹךְ חָמֵ֥שׁ וְ⁠שִׁשִּׁ֖ים שָׁנָ֑ה וַ⁠יּ֖וֹלֶד אֶת ־ מְתוּשָֽׁלַח ׃²² וַ⁠יִּתְהַלֵּ֨ךְ חֲנ֜וֹךְ אֶת ־ הָֽ⁠אֱלֹהִ֗ים אַֽחֲרֵי֙ הוֹלִיד֣⁠וֹ אֶת ־ מְתוּשֶׁ֔לַח שְׁלֹ֥שׁ מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃²³ וַ⁠יְהִ֖י כָּל ־ יְמֵ֣י חֲנ֑וֹךְ חָמֵ֤שׁ וְ⁠שִׁשִּׁים֙ שָׁנָ֔ה וּ⁠שְׁלֹ֥שׁ מֵא֖וֹת שָׁנָֽה ׃²⁴ וַ⁠יִּתְהַלֵּ֥ךְ חֲנ֖וֹךְ אֶת ־ הָֽ⁠אֱלֹהִ֑ים וְ⁠אֵינֶ֕⁠נּוּ כִּֽי ־ לָקַ֥ח אֹת֖⁠וֹ אֱלֹהִֽים ׃פ²⁵ וַ⁠יְחִ֣י מְתוּשֶׁ֔לַח שֶׁ֧בַע וּ⁠שְׁמֹנִ֛ים שָׁנָ֖ה וּ⁠מְאַ֣ת שָׁנָ֑ה וַ⁠יּ֖וֹלֶד אֶת ־ לָֽמֶךְ ׃²⁶ וַֽ⁠יְחִ֣י מְתוּשֶׁ֗לַח אַֽחֲרֵי֙ הוֹלִיד֣⁠וֹ אֶת ־ לֶ֔מֶךְ שְׁתַּ֤יִם וּ⁠שְׁמוֹנִים֙ שָׁנָ֔ה וּ⁠שְׁבַ֥ע מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃²⁷ וַ⁠יִּהְיוּ֙ כָּל ־ יְמֵ֣י מְתוּשֶׁ֔לַח תֵּ֤שַׁע וְ⁠שִׁשִּׁים֙ שָׁנָ֔ה וּ⁠תְשַׁ֥ע מֵא֖וֹת שָׁנָ֑ה וַ⁠יָּמֹֽת ׃פ²⁸ וַֽ⁠יְחִי ־ לֶ֕מֶךְ שְׁתַּ֧יִם וּ⁠שְׁמֹנִ֛ים שָׁנָ֖ה וּ⁠מְאַ֣ת שָׁנָ֑ה וַ⁠יּ֖וֹלֶד בֵּֽן ׃²⁹ וַ⁠יִּקְרָ֧א אֶת ־ שְׁמ֛⁠וֹ נֹ֖חַ לֵ⁠אמֹ֑ר זֶ֞֠ה יְנַחֲמֵ֤⁠נוּ מִֽ⁠מַּעֲשֵׂ֨⁠נוּ֙ וּ⁠מֵ⁠עִצְּב֣וֹן יָדֵ֔י⁠נוּ מִן ־ הָ֣⁠אֲדָמָ֔ה אֲשֶׁ֥ר אֵֽרְרָ֖⁠הּ יְהוָֽה ׃³⁰ וַֽ⁠יְחִי ־ לֶ֗מֶךְ אַֽחֲרֵי֙ הוֹלִיד֣⁠וֹ אֶת ־ נֹ֔חַ חָמֵ֤שׁ וְ⁠תִשְׁעִים֙ שָׁנָ֔ה וַ⁠חֲמֵ֥שׁ מֵאֹ֖ת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃³¹ וַֽ⁠יְהִי֙ כָּל ־ יְמֵי ־ לֶ֔מֶךְ שֶׁ֤בַע וְ⁠שִׁבְעִים֙ שָׁנָ֔ה וּ⁠שְׁבַ֥ע מֵא֖וֹת שָׁנָ֑ה וַ⁠יָּמֹֽת ׃ס³² וַֽ⁠יְהִי ־ נֹ֕חַ בֶּן ־ חֲמֵ֥שׁ מֵא֖וֹת שָׁנָ֑ה וַ⁠יּ֣וֹלֶד נֹ֔חַ אֶת ־ שֵׁ֖ם אֶת ־ חָ֥ם וְ⁠אֶת ־ יָֽפֶת ׃

Chapter 6

¹ וַֽ⁠יְהִי֙ כִּֽי ־ הֵחֵ֣ל הָֽ⁠אָדָ֔ם לָ⁠רֹ֖ב עַל ־ פְּנֵ֣י הָֽ⁠אֲדָמָ֑ה וּ⁠בָנ֖וֹת יֻלְּד֥וּ לָ⁠הֶֽם ׃² וַ⁠יִּרְא֤וּ בְנֵי ־ הָֽ⁠אֱלֹהִים֙ אֶת ־ בְּנ֣וֹת הָֽ⁠אָדָ֔ם כִּ֥י טֹבֹ֖ת הֵ֑נָּה וַ⁠יִּקְח֤וּ לָ⁠הֶם֙ נָשִׁ֔ים מִ⁠כֹּ֖ל אֲשֶׁ֥ר בָּחָֽרוּ ׃³ וַ⁠יֹּ֣אמֶר יְהוָ֗ה לֹֽא ־ יָד֨וֹן רוּחִ֤⁠י בָֽ⁠אָדָם֙ לְ⁠עֹלָ֔ם בְּ⁠שַׁ⁠גַּ֖ם ה֣וּא בָשָׂ֑ר וְ⁠הָי֣וּ יָמָ֔י⁠ו מֵאָ֥ה וְ⁠עֶשְׂרִ֖ים שָׁנָֽה ׃⁴ הַ⁠נְּפִלִ֞ים הָי֣וּ בָ⁠אָרֶץ֮ בַּ⁠יָּמִ֣ים הָ⁠הֵם֒ וְ⁠גַ֣ם אַֽחֲרֵי ־ כֵ֗ן אֲשֶׁ֨ר יָבֹ֜אוּ בְּנֵ֤י הָֽ⁠אֱלֹהִים֙ אֶל ־ בְּנ֣וֹת הָֽ⁠אָדָ֔ם וְ⁠יָלְד֖וּ לָ⁠הֶ֑ם הֵ֧מָּה הַ⁠גִּבֹּרִ֛ים אֲשֶׁ֥ר מֵ⁠עוֹלָ֖ם אַנְשֵׁ֥י הַ⁠שֵּֽׁם ׃פ⁵ וַ⁠יַּ֣רְא יְהוָ֔ה כִּ֥י רַבָּ֛ה רָעַ֥ת הָ⁠אָדָ֖ם בָּ⁠אָ֑רֶץ וְ⁠כָל ־ יֵ֨צֶר֙ מַחְשְׁבֹ֣ת לִבּ֔⁠וֹ רַ֥ק רַ֖ע כָּל ־ הַ⁠יּֽוֹם ׃⁶ וַ⁠יִּנָּ֣חֶם יְהוָ֔ה כִּֽי ־ עָשָׂ֥ה אֶת ־ הָֽ⁠אָדָ֖ם בָּ⁠אָ֑רֶץ וַ⁠יִּתְעַצֵּ֖ב אֶל ־ לִבּֽ⁠וֹ ׃⁷ וַ⁠יֹּ֣אמֶר יְהוָ֗ה אֶמְחֶ֨ה אֶת ־ הָ⁠אָדָ֤ם אֲשֶׁר ־ בָּרָ֨אתִי֙ מֵ⁠עַל֙ פְּנֵ֣י הָֽ⁠אֲדָמָ֔ה מֵֽ⁠אָדָם֙ עַד ־ בְּהֵמָ֔ה עַד ־ רֶ֖מֶשׂ וְ⁠עַד ־ ע֣וֹף הַ⁠שָּׁמָ֑יִם כִּ֥י נִחַ֖מְתִּי כִּ֥י עֲשִׂיתִֽ⁠ם ׃⁸ וְ⁠נֹ֕חַ מָ֥צָא חֵ֖ן בְּ⁠עֵינֵ֥י יְהוָֽה ׃פ⁹ אֵ֚לֶּה תּוֹלְדֹ֣ת נֹ֔חַ נֹ֗חַ אִ֥ישׁ צַדִּ֛יק תָּמִ֥ים הָיָ֖ה בְּ⁠דֹֽרֹתָ֑י⁠ו אֶת ־ הָֽ⁠אֱלֹהִ֖ים הִֽתְהַלֶּךְ ־ נֹֽחַ ׃¹⁰ וַ⁠יּ֥וֹלֶד נֹ֖חַ שְׁלֹשָׁ֣ה בָנִ֑ים אֶת ־ שֵׁ֖ם אֶת ־ חָ֥ם וְ⁠אֶת ־ יָֽפֶת ׃¹¹ וַ⁠תִּשָּׁחֵ֥ת הָ⁠אָ֖רֶץ לִ⁠פְנֵ֣י הָֽ⁠אֱלֹהִ֑ים וַ⁠תִּמָּלֵ֥א הָ⁠אָ֖רֶץ חָמָֽס ׃¹² וַ⁠יַּ֧רְא אֱלֹהִ֛ים אֶת ־ הָ⁠אָ֖רֶץ וְ⁠הִנֵּ֣ה נִשְׁחָ֑תָה כִּֽי ־ הִשְׁחִ֧ית כָּל ־ בָּשָׂ֛ר אֶת ־ דַּרְכּ֖⁠וֹ עַל ־ הָ⁠אָֽרֶץ ׃ס¹³ וַ⁠יֹּ֨אמֶר אֱלֹהִ֜ים לְ⁠נֹ֗חַ קֵ֤ץ כָּל ־ בָּשָׂר֙ בָּ֣א לְ⁠פָנַ֔⁠י כִּֽי ־ מָלְאָ֥ה הָ⁠אָ֛רֶץ חָמָ֖ס מִ⁠פְּנֵי⁠הֶ֑ם וְ⁠הִנְ⁠נִ֥י מַשְׁחִיתָ֖⁠ם אֶת ־ הָ⁠אָֽרֶץ ׃¹⁴ עֲשֵׂ֤ה לְ⁠ךָ֙ תֵּבַ֣ת עֲצֵי ־ גֹ֔פֶר קִנִּ֖ים תַּֽעֲשֶׂ֣ה אֶת ־ הַ⁠תֵּבָ֑ה וְ⁠כָֽפַרְתָּ֥ אֹתָ֛⁠הּ מִ⁠בַּ֥יִת וּ⁠מִ⁠ח֖וּץ בַּ⁠כֹּֽפֶר ׃¹⁵ וְ⁠זֶ֕ה אֲשֶׁ֥ר תַּֽעֲשֶׂ֖ה אֹתָ֑⁠הּ שְׁלֹ֧שׁ מֵא֣וֹת אַמָּ֗ה אֹ֚רֶךְ הַ⁠תֵּבָ֔ה חֲמִשִּׁ֤ים אַמָּה֙ רָחְבָּ֔⁠הּ וּ⁠שְׁלֹשִׁ֥ים אַמָּ֖ה קוֹמָתָֽ⁠הּ ׃¹⁶ צֹ֣הַר ׀ תַּֽעֲשֶׂ֣ה לַ⁠תֵּבָ֗ה וְ⁠אֶל ־ אַמָּה֙ תְּכַלֶ֣⁠נָּה מִ⁠לְ⁠מַ֔עְלָ⁠ה וּ⁠פֶ֥תַח הַ⁠תֵּבָ֖ה בְּ⁠צִדָּ֣⁠הּ תָּשִׂ֑ים תַּחְתִּיִּ֛ם שְׁנִיִּ֥ם וּ⁠שְׁלִשִׁ֖ים תַּֽעֲשֶֽׂ⁠הָ ׃¹⁷ וַ⁠אֲנִ֗י הִנְ⁠נִי֩ מֵבִ֨יא אֶת ־ הַ⁠מַּבּ֥וּל מַ֨יִם֙ עַל ־ הָ⁠אָ֔רֶץ לְ⁠שַׁחֵ֣ת כָּל ־ בָּשָׂ֗ר אֲשֶׁר ־ בּ⁠וֹ֙ ר֣וּחַ חַיִּ֔ים מִ⁠תַּ֖חַת הַ⁠שָּׁמָ֑יִם כֹּ֥ל אֲשֶׁר ־ בָּ⁠אָ֖רֶץ יִגְוָֽע ׃¹⁸ וַ⁠הֲקִמֹתִ֥י אֶת ־ בְּרִיתִ֖⁠י אִתָּ֑⁠ךְ וּ⁠בָאתָ֙ אֶל ־ הַ⁠תֵּבָ֔ה אַתָּ֕ה וּ⁠בָנֶ֛י⁠ךָ וְ⁠אִשְׁתְּ⁠ךָ֥ וּ⁠נְשֵֽׁי ־ בָנֶ֖י⁠ךָ אִתָּֽ⁠ךְ ׃¹⁹ וּ⁠מִ⁠כָּל ־ הָ֠⁠חַי מִֽ⁠כָּל ־ בָּשָׂ֞ר שְׁנַ֧יִם מִ⁠כֹּ֛ל תָּבִ֥יא אֶל ־ הַ⁠תֵּבָ֖ה לְ⁠הַחֲיֹ֣ת אִתָּ֑⁠ךְ זָכָ֥ר וּ⁠נְקֵבָ֖ה יִֽהְיֽוּ ׃²⁰ מֵ⁠הָ⁠ע֣וֹף לְ⁠מִינֵ֗⁠הוּ וּ⁠מִן ־ הַ⁠בְּהֵמָה֙ לְ⁠מִינָ֔⁠הּ מִ⁠כֹּ֛ל רֶ֥מֶשׂ הָֽ⁠אֲדָמָ֖ה לְ⁠מִינֵ֑⁠הוּ שְׁנַ֧יִם מִ⁠כֹּ֛ל יָבֹ֥אוּ אֵלֶ֖י⁠ךָ לְ⁠הַֽחֲיֽוֹת ׃²¹ וְ⁠אַתָּ֣ה קַח ־ לְ⁠ךָ֗ מִ⁠כָּל ־ מַֽאֲכָל֙ אֲשֶׁ֣ר יֵֽאָכֵ֔ל וְ⁠אָסַפְתָּ֖ אֵלֶ֑י⁠ךָ וְ⁠הָיָ֥ה לְ⁠ךָ֛ וְ⁠לָ⁠הֶ֖ם לְ⁠אָכְלָֽה ׃²² וַ⁠יַּ֖עַשׂ נֹ֑חַ כְּ֠⁠כֹל אֲשֶׁ֨ר צִוָּ֥ה אֹת֛⁠וֹ אֱלֹהִ֖ים כֵּ֥ן עָשָֽׂה ׃ס

Chapter 7

¹ וַ⁠יֹּ֤אמֶר יְהוָה֙ לְ⁠נֹ֔חַ בֹּֽא ־ אַתָּ֥ה וְ⁠כָל ־ בֵּיתְ⁠ךָ֖ אֶל ־ הַ⁠תֵּבָ֑ה כִּֽי ־ אֹתְ⁠ךָ֥ רָאִ֛יתִי צַדִּ֥יק לְ⁠פָנַ֖⁠י בַּ⁠דּ֥וֹר הַ⁠זֶּֽה ׃² מִ⁠כֹּ֣ל ׀ הַ⁠בְּהֵמָ֣ה הַ⁠טְּהוֹרָ֗ה תִּֽקַּח ־ לְ⁠ךָ֛ שִׁבְעָ֥ה שִׁבְעָ֖ה אִ֣ישׁ וְ⁠אִשְׁתּ֑⁠וֹ וּ⁠מִן ־ הַ⁠בְּהֵמָ֡ה אֲ֠שֶׁר לֹ֣א טְהֹרָ֥ה הִ֛וא שְׁנַ֖יִם אִ֥ישׁ וְ⁠אִשְׁתּֽ⁠וֹ ׃³ גַּ֣ם מֵ⁠ע֧וֹף הַ⁠שָּׁמַ֛יִם שִׁבְעָ֥ה שִׁבְעָ֖ה זָכָ֣ר וּ⁠נְקֵבָ֑ה לְ⁠חַיּ֥וֹת זֶ֖רַע עַל ־ פְּנֵ֥י כָל ־ הָ⁠אָֽרֶץ ׃⁴ כִּי֩ לְ⁠יָמִ֨ים ע֜וֹד שִׁבְעָ֗ה אָֽנֹכִי֙ מַמְטִ֣יר עַל ־ הָ⁠אָ֔רֶץ אַרְבָּעִ֣ים י֔וֹם וְ⁠אַרְבָּעִ֖ים לָ֑יְלָה וּ⁠מָחִ֗יתִי אֶֽת ־ כָּל ־ הַ⁠יְקוּם֙ אֲשֶׁ֣ר עָשִׂ֔יתִי מֵ⁠עַ֖ל פְּנֵ֥י הָֽ⁠אֲדָמָֽה ׃⁵ וַ⁠יַּ֖עַשׂ נֹ֑חַ כְּ⁠כֹ֥ל אֲשֶׁר ־ צִוָּ֖⁠הוּ יְהוָֽה ׃⁶ וְ⁠נֹ֕חַ בֶּן ־ שֵׁ֥שׁ מֵא֖וֹת שָׁנָ֑ה וְ⁠הַ⁠מַּבּ֣וּל הָיָ֔ה מַ֖יִם עַל ־ הָ⁠אָֽרֶץ ׃⁷ וַ⁠יָּ֣בֹא נֹ֗חַ וּ֠⁠בָנָי⁠ו וְ⁠אִשְׁתּ֧⁠וֹ וּ⁠נְשֵֽׁי ־ בָנָ֛י⁠ו אִתּ֖⁠וֹ אֶל ־ הַ⁠תֵּבָ֑ה מִ⁠פְּנֵ֖י מֵ֥י הַ⁠מַּבּֽוּל ׃⁸ מִן ־ הַ⁠בְּהֵמָה֙ הַ⁠טְּהוֹרָ֔ה וּ⁠מִן ־ הַ֨⁠בְּהֵמָ֔ה אֲשֶׁ֥ר אֵינֶ֖נָּ⁠ה טְהֹרָ֑ה וּ⁠מִ֨ן ־ הָ⁠ע֔וֹף וְ⁠כֹ֥ל אֲשֶׁר ־ רֹמֵ֖שׂ עַל ־ הָֽ⁠אֲדָמָֽה ׃⁹ שְׁנַ֨יִם שְׁנַ֜יִם בָּ֧אוּ אֶל ־ נֹ֛חַ אֶל ־ הַ⁠תֵּבָ֖ה זָכָ֣ר וּ⁠נְקֵבָ֑ה כַּֽ⁠אֲשֶׁ֛ר צִוָּ֥ה אֱלֹהִ֖ים אֶת ־ נֹֽחַ ׃¹⁰ וַֽ⁠יְהִ֖י לְ⁠שִׁבְעַ֣ת הַ⁠יָּמִ֑ים וּ⁠מֵ֣י הַ⁠מַּבּ֔וּל הָי֖וּ עַל ־ הָ⁠אָֽרֶץ ׃¹¹ בִּ⁠שְׁנַ֨ת שֵׁשׁ ־ מֵא֤וֹת שָׁנָה֙ לְ⁠חַיֵּי ־ נֹ֔חַ בַּ⁠חֹ֨דֶשׁ֙ הַ⁠שֵּׁנִ֔י בְּ⁠שִׁבְעָֽה ־ עָשָׂ֥ר י֖וֹם לַ⁠חֹ֑דֶשׁ בַּ⁠יּ֣וֹם הַ⁠זֶּ֗ה נִבְקְעוּ֙ כָּֽל ־ מַעְיְנֹת֙ תְּה֣וֹם רַבָּ֔ה וַ⁠אֲרֻבֹּ֥ת הַ⁠שָּׁמַ֖יִם נִפְתָּֽחוּ ׃¹² וַֽ⁠יְהִ֥י הַ⁠גֶּ֖שֶׁם עַל ־ הָ⁠אָ֑רֶץ אַרְבָּעִ֣ים י֔וֹם וְ⁠אַרְבָּעִ֖ים לָֽיְלָה ׃¹³ בְּ⁠עֶ֨צֶם הַ⁠יּ֤וֹם הַ⁠זֶּה֙ בָּ֣א נֹ֔חַ וְ⁠שֵׁם ־ וְ⁠חָ֥ם וָ⁠יֶ֖פֶת בְּנֵי ־ נֹ֑חַ וְ⁠אֵ֣שֶׁת נֹ֗חַ וּ⁠שְׁלֹ֧שֶׁת נְשֵֽׁי ־ בָנָ֛י⁠ו אִתָּ֖⁠ם אֶל ־ הַ⁠תֵּבָֽה ׃¹⁴ הֵ֜מָּה וְ⁠כָל ־ הַֽ⁠חַיָּ֣ה לְ⁠מִינָ֗⁠הּ וְ⁠כָל ־ הַ⁠בְּהֵמָה֙ לְ⁠מִינָ֔⁠הּ וְ⁠כָל ־ הָ⁠רֶ֛מֶשׂ הָ⁠רֹמֵ֥שׂ עַל ־ הָ⁠אָ֖רֶץ לְ⁠מִינֵ֑⁠הוּ וְ⁠כָל ־ הָ⁠ע֣וֹף לְ⁠מִינֵ֔⁠הוּ כֹּ֖ל צִפּ֥וֹר כָּל ־ כָּנָֽף ׃¹⁵ וַ⁠יָּבֹ֥אוּ אֶל ־ נֹ֖חַ אֶל ־ הַ⁠תֵּבָ֑ה שְׁנַ֤יִם שְׁנַ֨יִם֙ מִ⁠כָּל ־ הַ⁠בָּשָׂ֔ר אֲשֶׁר ־ בּ֖⁠וֹ ר֥וּחַ חַיִּֽים ׃¹⁶ וְ⁠הַ⁠בָּאִ֗ים זָכָ֨ר וּ⁠נְקֵבָ֤ה מִ⁠כָּל ־ בָּשָׂר֙ בָּ֔אוּ כַּֽ⁠אֲשֶׁ֛ר צִוָּ֥ה אֹת֖⁠וֹ אֱלֹהִ֑ים וַ⁠יִּסְגֹּ֥ר יְהוָ֖ה בַּֽעֲדֽ⁠וֹ ׃¹⁷ וַֽ⁠יְהִ֧י הַ⁠מַּבּ֛וּל אַרְבָּעִ֥ים י֖וֹם עַל ־ הָ⁠אָ֑רֶץ וַ⁠יִּרְבּ֣וּ הַ⁠מַּ֗יִם וַ⁠יִּשְׂאוּ֙ אֶת ־ הַ⁠תֵּבָ֔ה וַ⁠תָּ֖רָם מֵ⁠עַ֥ל הָ⁠אָֽרֶץ ׃¹⁸ וַ⁠יִּגְבְּר֥וּ הַ⁠מַּ֛יִם וַ⁠יִּרְבּ֥וּ מְאֹ֖ד עַל ־ הָ⁠אָ֑רֶץ וַ⁠תֵּ֥לֶךְ הַ⁠תֵּבָ֖ה עַל ־ פְּנֵ֥י הַ⁠מָּֽיִם ׃¹⁹ וְ⁠הַ⁠מַּ֗יִם גָּֽבְר֛וּ מְאֹ֥ד מְאֹ֖ד עַל ־ הָ⁠אָ֑רֶץ וַ⁠יְכֻסּ֗וּ כָּל ־ הֶֽ⁠הָרִים֙ הַ⁠גְּבֹהִ֔ים אֲשֶׁר ־ תַּ֖חַת כָּל ־ הַ⁠שָּׁמָֽיִם ׃²⁰ חֲמֵ֨שׁ עֶשְׂרֵ֤ה אַמָּה֙ מִ⁠לְ⁠מַ֔עְלָ⁠ה גָּבְר֖וּ הַ⁠מָּ֑יִם וַ⁠יְכֻסּ֖וּ הֶ⁠הָרִֽים ׃²¹ וַ⁠יִּגְוַ֞ע כָּל ־ בָּשָׂ֣ר ׀ הָ⁠רֹמֵ֣שׂ עַל ־ הָ⁠אָ֗רֶץ בָּ⁠ע֤וֹף וּ⁠בַ⁠בְּהֵמָה֙ וּ⁠בַ֣⁠חַיָּ֔ה וּ⁠בְ⁠כָל ־ הַ⁠שֶּׁ֖רֶץ הַ⁠שֹּׁרֵ֣ץ עַל ־ הָ⁠אָ֑רֶץ וְ⁠כֹ֖ל הָ⁠אָדָֽם ׃²² כֹּ֡ל אֲשֶׁר֩ נִשְׁמַת ־ ר֨וּחַ חַיִּ֜ים בְּ⁠אַפָּ֗י⁠ו מִ⁠כֹּ֛ל אֲשֶׁ֥ר בֶּ⁠חָֽרָבָ֖ה מֵֽתוּ ׃²³ וַ⁠יִּ֜מַח אֶֽת ־ כָּל ־ הַ⁠יְק֣וּם ׀ אֲשֶׁ֣ר ׀ עַל ־ פְּנֵ֣י הָֽ⁠אֲדָמָ֗ה מֵ⁠אָדָ֤ם עַד ־ בְּהֵמָה֙ עַד ־ רֶ֨מֶשׂ֙ וְ⁠עַד ־ ע֣וֹף הַ⁠שָּׁמַ֔יִם וַ⁠יִּמָּח֖וּ מִן ־ הָ⁠אָ֑רֶץ וַ⁠יִשָּׁ֧אֶר אַךְ ־ נֹ֛חַ וַֽ⁠אֲשֶׁ֥ר אִתּ֖⁠וֹ בַּ⁠תֵּבָֽה ׃²⁴ וַ⁠יִּגְבְּר֥וּ הַ⁠מַּ֖יִם עַל ־ הָ⁠אָ֑רֶץ חֲמִשִּׁ֥ים וּ⁠מְאַ֖ת יֽוֹם ׃

Chapter 8

¹ וַ⁠יִּזְכֹּ֤ר אֱלֹהִים֙ אֶת ־ נֹ֔חַ וְ⁠אֵ֤ת כָּל ־ הַֽ⁠חַיָּה֙ וְ⁠אֶת ־ כָּל ־ הַ⁠בְּהֵמָ֔ה אֲשֶׁ֥ר אִתּ֖⁠וֹ בַּ⁠תֵּבָ֑ה וַ⁠יַּעֲבֵ֨ר אֱלֹהִ֥ים ר֨וּחַ֙ עַל ־ הָ⁠אָ֔רֶץ וַ⁠יָּשֹׁ֖כּוּ הַ⁠מָּֽיִם ׃² וַ⁠יִּסָּֽכְרוּ֙ מַעְיְנֹ֣ת תְּה֔וֹם וַֽ⁠אֲרֻבֹּ֖ת הַ⁠שָּׁמָ֑יִם וַ⁠יִּכָּלֵ֥א הַ⁠גֶּ֖שֶׁם מִן ־ הַ⁠שָּׁמָֽיִם ׃³ וַ⁠יָּשֻׁ֧בוּ הַ⁠מַּ֛יִם מֵ⁠עַ֥ל הָ⁠אָ֖רֶץ הָל֣וֹךְ וָ⁠שׁ֑וֹב וַ⁠יַּחְסְר֣וּ הַ⁠מַּ֔יִם מִ⁠קְצֵ֕ה חֲמִשִּׁ֥ים וּ⁠מְאַ֖ת יֽוֹם ׃⁴ וַ⁠תָּ֤נַח הַ⁠תֵּבָה֙ בַּ⁠חֹ֣דֶשׁ הַ⁠שְּׁבִיעִ֔י בְּ⁠שִׁבְעָה ־ עָשָׂ֥ר י֖וֹם לַ⁠חֹ֑דֶשׁ עַ֖ל הָרֵ֥י אֲרָרָֽט ׃⁵ וְ⁠הַ⁠מַּ֗יִם הָיוּ֙ הָל֣וֹךְ וְ⁠חָס֔וֹר עַ֖ד הַ⁠חֹ֣דֶשׁ הָֽ⁠עֲשִׂירִ֑י בָּֽ⁠עֲשִׂירִי֙ בְּ⁠אֶחָ֣ד לַ⁠חֹ֔דֶשׁ נִרְא֖וּ רָאשֵׁ֥י הֶֽ⁠הָרִֽים ׃⁶ וַֽ⁠יְהִ֕י מִ⁠קֵּ֖ץ אַרְבָּעִ֣ים י֑וֹם וַ⁠יִּפְתַּ֣ח נֹ֔חַ אֶת ־ חַלּ֥וֹן הַ⁠תֵּבָ֖ה אֲשֶׁ֥ר עָשָֽׂה ׃⁷ וַ⁠יְשַׁלַּ֖ח אֶת ־ הָֽ⁠עֹרֵ֑ב וַ⁠יֵּצֵ֤א יָצוֹא֙ וָ⁠שׁ֔וֹב עַד ־ יְבֹ֥שֶׁת הַ⁠מַּ֖יִם מֵ⁠עַ֥ל הָ⁠אָֽרֶץ ׃⁸ וַ⁠יְשַׁלַּ֥ח אֶת ־ הַ⁠יּוֹנָ֖ה מֵ⁠אִתּ֑⁠וֹ לִ⁠רְאוֹת֙ הֲ⁠קַ֣לּוּ הַ⁠מַּ֔יִם מֵ⁠עַ֖ל פְּנֵ֥י הָֽ⁠אֲדָמָֽה ׃⁹ וְ⁠לֹֽא ־ מָצְאָה֩ הַ⁠יּוֹנָ֨ה מָנ֜וֹחַ לְ⁠כַף ־ רַגְלָ֗⁠הּ וַ⁠תָּ֤שָׁב אֵלָי⁠ו֙ אֶל ־ הַ⁠תֵּבָ֔ה כִּי ־ מַ֖יִם עַל ־ פְּנֵ֣י כָל ־ הָ⁠אָ֑רֶץ וַ⁠יִּשְׁלַ֤ח יָד⁠וֹ֙ וַ⁠יִּקָּחֶ֔⁠הָ וַ⁠יָּבֵ֥א אֹתָ֛⁠הּ אֵלָ֖י⁠ו אֶל ־ הַ⁠תֵּבָֽה ׃¹⁰ וַ⁠יָּ֣חֶל ע֔וֹד שִׁבְעַ֥ת יָמִ֖ים אֲחֵרִ֑ים וַ⁠יֹּ֛סֶף שַׁלַּ֥ח אֶת ־ הַ⁠יּוֹנָ֖ה מִן ־ הַ⁠תֵּבָֽה ׃¹¹ וַ⁠תָּבֹ֨א אֵלָ֤י⁠ו הַ⁠יּוֹנָה֙ לְ⁠עֵ֣ת עֶ֔רֶב וְ⁠הִנֵּ֥ה עֲלֵה ־ זַ֖יִת טָרָ֣ף בְּ⁠פִ֑י⁠הָ וַ⁠יֵּ֣דַע נֹ֔חַ כִּי ־ קַ֥לּוּ הַ⁠מַּ֖יִם מֵ⁠עַ֥ל הָ⁠אָֽרֶץ ׃¹² וַ⁠יִּיָּ֣חֶל ע֔וֹד שִׁבְעַ֥ת יָמִ֖ים אֲחֵרִ֑ים וַ⁠יְשַׁלַּח֙ אֶת ־ הַ⁠יּוֹנָ֔ה וְ⁠לֹֽא ־ יָסְפָ֥ה שׁוּב ־ אֵלָ֖י⁠ו עֽוֹד ׃¹³ וַֽ֠⁠יְהִי בְּ⁠אַחַ֨ת וְ⁠שֵׁשׁ ־ מֵא֜וֹת שָׁנָ֗ה בָּֽ⁠רִאשׁוֹן֙ בְּ⁠אֶחָ֣ד לַ⁠חֹ֔דֶשׁ חָֽרְב֥וּ הַ⁠מַּ֖יִם מֵ⁠עַ֣ל הָ⁠אָ֑רֶץ וַ⁠יָּ֤סַר נֹ֨חַ֙ אֶת ־ מִכְסֵ֣ה הַ⁠תֵּבָ֔ה וַ⁠יַּ֕רְא וְ⁠הִנֵּ֥ה חָֽרְב֖וּ פְּנֵ֥י הָֽ⁠אֲדָמָֽה ׃¹⁴ וּ⁠בַ⁠חֹ֨דֶשׁ֙ הַ⁠שֵּׁנִ֔י בְּ⁠שִׁבְעָ֧ה וְ⁠עֶשְׂרִ֛ים י֖וֹם לַ⁠חֹ֑דֶשׁ יָבְשָׁ֖ה הָ⁠אָֽרֶץ ׃ס¹⁵ וַ⁠יְדַבֵּ֥ר אֱלֹהִ֖ים אֶל ־ נֹ֥חַ לֵ⁠אמֹֽר ׃¹⁶ צֵ֖א מִן ־ הַ⁠תֵּבָ֑ה אַתָּ֕ה וְ⁠אִשְׁתְּ⁠ךָ֛ וּ⁠בָנֶ֥י⁠ךָ וּ⁠נְשֵֽׁי ־ בָנֶ֖י⁠ךָ אִתָּֽ⁠ךְ ׃¹⁷ כָּל ־ הַ⁠חַיָּ֨ה אֲשֶֽׁר ־ אִתְּ⁠ךָ֜ מִ⁠כָּל ־ בָּשָׂ֗ר בָּ⁠ע֧וֹף וּ⁠בַ⁠בְּהֵמָ֛ה וּ⁠בְ⁠כָל ־ הָ⁠רֶ֛מֶשׂ הָ⁠רֹמֵ֥שׂ עַל ־ הָ⁠אָ֖רֶץ הוצא ¹ אִתָּ֑⁠ךְ וְ⁠שָֽׁרְצ֣וּ בָ⁠אָ֔רֶץ וּ⁠פָר֥וּ וְ⁠רָב֖וּ עַל ־ הָ⁠אָֽרֶץ ׃¹⁸ וַ⁠יֵּ֖צֵא ־ נֹ֑חַ וּ⁠בָנָ֛י⁠ו וְ⁠אִשְׁתּ֥⁠וֹ וּ⁠נְשֵֽׁי ־ בָנָ֖י⁠ו אִתּֽ⁠וֹ ׃¹⁹ כָּל ־ הַֽ⁠חַיָּ֗ה כָּל ־ הָ⁠רֶ֨מֶשׂ֙ וְ⁠כָל ־ הָ⁠ע֔וֹף כֹּ֖ל רוֹמֵ֣שׂ עַל ־ הָ⁠אָ֑רֶץ לְ⁠מִשְׁפְּחֹ֣תֵי⁠הֶ֔ם יָצְא֖וּ מִן ־ הַ⁠תֵּבָֽה ׃²⁰ וַ⁠יִּ֥בֶן נֹ֛חַ מִזְבֵּ֖חַ לַֽ⁠יהוָ֑ה וַ⁠יִּקַּ֞ח מִ⁠כֹּ֣ל ׀ הַ⁠בְּהֵמָ֣ה הַ⁠טְּהוֹרָ֗ה וּ⁠מִ⁠כֹּל֙ הָ⁠ע֣וֹף הַ⁠טָּהֹ֔ר וַ⁠יַּ֥עַל עֹלֹ֖ת בַּ⁠מִּזְבֵּֽחַ ׃²¹ וַ⁠יָּ֣רַח יְהוָה֮ אֶת ־ רֵ֣יחַ הַ⁠נִּיחֹחַ֒ וַ⁠יֹּ֨אמֶר יְהוָ֜ה אֶל ־ לִבּ֗⁠וֹ לֹֽא ־ אֹ֠סִף לְ⁠קַלֵּ֨ל ע֤וֹד אֶת ־ הָֽ⁠אֲדָמָה֙ בַּ⁠עֲב֣וּר הָֽ⁠אָדָ֔ם כִּ֠י יֵ֣צֶר לֵ֧ב הָ⁠אָדָ֛ם רַ֖ע מִ⁠נְּעֻרָ֑י⁠ו וְ⁠לֹֽא ־ אֹסִ֥ף ע֛וֹד לְ⁠הַכּ֥וֹת אֶת ־ כָּל ־ חַ֖י כַּֽ⁠אֲשֶׁ֥ר עָשִֽׂיתִי ׃²² עֹ֖ד כָּל ־ יְמֵ֣י הָ⁠אָ֑רֶץ זֶ֡רַע וְ֠⁠קָצִיר וְ⁠קֹ֨ר וָ⁠חֹ֜ם וְ⁠קַ֧יִץ וָ⁠חֹ֛רֶף וְ⁠י֥וֹם וָ⁠לַ֖יְלָה לֹ֥א יִשְׁבֹּֽתוּ ׃

¹Q הַיְצֵ֣א

Chapter 9

¹ וַ⁠יְבָ֣רֶךְ אֱלֹהִ֔ים אֶת ־ נֹ֖חַ וְ⁠אֶת ־ בָּנָ֑י⁠ו וַ⁠יֹּ֧אמֶר לָ⁠הֶ֛ם פְּר֥וּ וּ⁠רְב֖וּ וּ⁠מִלְא֥וּ אֶת ־ הָ⁠אָֽרֶץ ׃² וּ⁠מוֹרַאֲ⁠כֶ֤ם וְ⁠חִתְּ⁠כֶם֙ יִֽהְיֶ֔ה עַ֚ל כָּל ־ חַיַּ֣ת הָ⁠אָ֔רֶץ וְ⁠עַ֖ל כָּל ־ ע֣וֹף הַ⁠שָּׁמָ֑יִם בְּ⁠כֹל֩ אֲשֶׁ֨ר תִּרְמֹ֧שׂ הָֽ⁠אֲדָמָ֛ה וּֽ⁠בְ⁠כָל ־ דְּגֵ֥י הַ⁠יָּ֖ם בְּ⁠יֶדְ⁠כֶ֥ם נִתָּֽנוּ ׃³ כָּל ־ רֶ֨מֶשׂ֙ אֲשֶׁ֣ר הוּא ־ חַ֔י לָ⁠כֶ֥ם יִהְיֶ֖ה לְ⁠אָכְלָ֑ה כְּ⁠יֶ֣רֶק עֵ֔שֶׂב נָתַ֥תִּי לָ⁠כֶ֖ם אֶת ־ כֹּֽל ׃⁴ אַךְ ־ בָּשָׂ֕ר בְּ⁠נַפְשׁ֥⁠וֹ דָמ֖⁠וֹ לֹ֥א תֹאכֵֽלוּ ׃⁵ וְ⁠אַ֨ךְ אֶת ־ דִּמְ⁠כֶ֤ם לְ⁠נַפְשֹֽׁתֵי⁠כֶם֙ אֶדְרֹ֔שׁ מִ⁠יַּ֥ד כָּל ־ חַיָּ֖ה אֶדְרְשֶׁ֑⁠נּוּ וּ⁠מִ⁠יַּ֣ד הָֽ⁠אָדָ֗ם מִ⁠יַּד֙ אִ֣ישׁ אָחִ֔י⁠ו אֶדְרֹ֖שׁ אֶת ־ נֶ֥פֶשׁ הָֽ⁠אָדָֽם ׃⁶ שֹׁפֵךְ֙ דַּ֣ם הָֽ⁠אָדָ֔ם בָּֽ⁠אָדָ֖ם דָּמ֣⁠וֹ יִשָּׁפֵ֑ךְ כִּ֚י בְּ⁠צֶ֣לֶם אֱלֹהִ֔ים עָשָׂ֖ה אֶת ־ הָ⁠אָדָֽם ׃⁷ וְ⁠אַתֶּ֖ם פְּר֣וּ וּ⁠רְב֑וּ שִׁרְצ֥וּ בָ⁠אָ֖רֶץ וּ⁠רְבוּ ־ בָֽ⁠הּ ׃ס⁸ וַ⁠יֹּ֤אמֶר אֱלֹהִים֙ אֶל ־ נֹ֔חַ וְ⁠אֶל ־ בָּנָ֥י⁠ו אִתּ֖⁠וֹ לֵ⁠אמֹֽר ׃⁹ וַ⁠אֲנִ֕י הִנְנִ֥⁠י מֵקִ֛ים אֶת ־ בְּרִיתִ֖⁠י אִתְּ⁠כֶ֑ם וְ⁠אֶֽת ־ זַרְעֲ⁠כֶ֖ם אַֽחֲרֵי⁠כֶֽם ׃¹⁰ וְ⁠אֵ֨ת כָּל ־ נֶ֤פֶשׁ הַֽ⁠חַיָּה֙ אֲשֶׁ֣ר אִתְּ⁠כֶ֔ם בָּ⁠ע֧וֹף בַּ⁠בְּהֵמָ֛ה וּֽ⁠בְ⁠כָל ־ חַיַּ֥ת הָ⁠אָ֖רֶץ אִתְּ⁠כֶ֑ם מִ⁠כֹּל֙ יֹצְאֵ֣י הַ⁠תֵּבָ֔ה לְ⁠כֹ֖ל חַיַּ֥ת הָ⁠אָֽרֶץ ׃¹¹ וַ⁠הֲקִמֹתִ֤י אֶת ־ בְּרִיתִ⁠י֙ אִתְּ⁠כֶ֔ם וְ⁠לֹֽא ־ יִכָּרֵ֧ת כָּל ־ בָּשָׂ֛ר ע֖וֹד מִ⁠מֵּ֣י הַ⁠מַּבּ֑וּל וְ⁠לֹֽא ־ יִהְיֶ֥ה ע֛וֹד מַבּ֖וּל לְ⁠שַׁחֵ֥ת הָ⁠אָֽרֶץ ׃¹² וַ⁠יֹּ֣אמֶר אֱלֹהִ֗ים זֹ֤את אֽוֹת ־ הַ⁠בְּרִית֙ אֲשֶׁר ־ אֲנִ֣י נֹתֵ֗ן בֵּינִ⁠י֙ וּ⁠בֵ֣ינֵי⁠כֶ֔ם וּ⁠בֵ֛ין כָּל ־ נֶ֥פֶשׁ חַיָּ֖ה אֲשֶׁ֣ר אִתְּ⁠כֶ֑ם לְ⁠דֹרֹ֖ת עוֹלָֽם ׃¹³ אֶת ־ קַשְׁתִּ֕⁠י נָתַ֖תִּי בֶּֽ⁠עָנָ֑ן וְ⁠הָֽיְתָה֙ לְ⁠א֣וֹת בְּרִ֔ית בֵּינִ֖⁠י וּ⁠בֵ֥ין הָ⁠אָֽרֶץ ׃¹⁴ וְ⁠הָיָ֕ה בְּ⁠עַֽנְנִ֥⁠י עָנָ֖ן עַל ־ הָ⁠אָ֑רֶץ וְ⁠נִרְאֲתָ֥ה הַ⁠קֶּ֖שֶׁת בֶּ⁠עָנָֽן ׃¹⁵ וְ⁠זָכַרְתִּ֣י אֶת ־ בְּרִיתִ֗⁠י אֲשֶׁ֤ר בֵּינִ⁠י֙ וּ⁠בֵ֣ינֵי⁠כֶ֔ם וּ⁠בֵ֛ין כָּל ־ נֶ֥פֶשׁ חַיָּ֖ה בְּ⁠כָל ־ בָּשָׂ֑ר וְ⁠לֹֽא ־ יִֽהְיֶ֨ה ע֤וֹד הַ⁠מַּ֨יִם֙ לְ⁠מַבּ֔וּל לְ⁠שַׁחֵ֖ת כָּל ־ בָּשָֽׂר ׃¹⁶ וְ⁠הָיְתָ֥ה הַ⁠קֶּ֖שֶׁת בֶּֽ⁠עָנָ֑ן וּ⁠רְאִיתִ֗י⁠הָ לִ⁠זְכֹּר֙ בְּרִ֣ית עוֹלָ֔ם בֵּ֣ין אֱלֹהִ֔ים וּ⁠בֵין֙ כָּל ־ נֶ֣פֶשׁ חַיָּ֔ה בְּ⁠כָל ־ בָּשָׂ֖ר אֲשֶׁ֥ר עַל ־ הָ⁠אָֽרֶץ ׃¹⁷ וַ⁠יֹּ֥אמֶר אֱלֹהִ֖ים אֶל ־ נֹ֑חַ זֹ֤את אֽוֹת ־ הַ⁠בְּרִית֙ אֲשֶׁ֣ר הֲקִמֹ֔תִי בֵּינִ֕⁠י וּ⁠בֵ֥ין כָּל ־ בָּשָׂ֖ר אֲשֶׁ֥ר עַל ־ הָ⁠אָֽרֶץ ׃פ¹⁸ וַ⁠יִּֽהְי֣וּ בְנֵי ־ נֹ֗חַ הַ⁠יֹּֽצְאִים֙ מִן ־ הַ⁠תֵּבָ֔ה שֵׁ֖ם וְ⁠חָ֣ם וָ⁠יָ֑פֶת וְ⁠חָ֕ם ה֖וּא אֲבִ֥י כְנָֽעַן ׃¹⁹ שְׁלֹשָׁ֥ה אֵ֖לֶּה בְּנֵי ־ נֹ֑חַ וּ⁠מֵ⁠אֵ֖לֶּה נָֽפְצָ֥ה כָל ־ הָ⁠אָֽרֶץ ׃²⁰ וַ⁠יָּ֥חֶל נֹ֖חַ אִ֣ישׁ הָֽ⁠אֲדָמָ֑ה וַ⁠יִּטַּ֖ע כָּֽרֶם ׃²¹ וַ⁠יֵּ֥שְׁתְּ מִן ־ הַ⁠יַּ֖יִן וַ⁠יִּשְׁכָּ֑ר וַ⁠יִּתְגַּ֖ל בְּ⁠ת֥וֹךְ אָהֳלֹֽ⁠ה ׃²² וַ⁠יַּ֗רְא חָ֚ם אֲבִ֣י כְנַ֔עַן אֵ֖ת עֶרְוַ֣ת אָבִ֑י⁠ו וַ⁠יַּגֵּ֥ד לִ⁠שְׁנֵֽי ־ אֶחָ֖י⁠ו בַּ⁠חֽוּץ ׃²³ וַ⁠יִּקַּח֩ שֵׁ֨ם וָ⁠יֶ֜פֶת אֶת ־ הַ⁠שִּׂמְלָ֗ה וַ⁠יָּשִׂ֨ימוּ֙ עַל ־ שְׁכֶ֣ם שְׁנֵי⁠הֶ֔ם וַ⁠יֵּֽלְכוּ֙ אֲחֹ֣רַנִּ֔ית וַ⁠יְכַסּ֕וּ אֵ֖ת עֶרְוַ֣ת אֲבִי⁠הֶ֑ם וּ⁠פְנֵי⁠הֶם֙ אֲחֹ֣רַנִּ֔ית וְ⁠עֶרְוַ֥ת אֲבִי⁠הֶ֖ם לֹ֥א רָאֽוּ ׃²⁴ וַ⁠יִּ֥יקֶץ נֹ֖חַ מִ⁠יֵּינ֑⁠וֹ וַ⁠יֵּ֕דַע אֵ֛ת אֲשֶׁר ־ עָ֥שָׂה ־ ל֖⁠וֹ בְּנ֥⁠וֹ הַ⁠קָּטָֽן ׃²⁵ וַ⁠יֹּ֖אמֶר אָר֣וּר כְּנָ֑עַן עֶ֥בֶד עֲבָדִ֖ים יִֽהְיֶ֥ה לְ⁠אֶחָֽי⁠ו ׃²⁶ וַ⁠יֹּ֕אמֶר בָּר֥וּךְ יְהֹוָ֖ה אֱלֹ֣הֵי שֵׁ֑ם וִ⁠יהִ֥י כְנַ֖עַן עֶ֥בֶד לָֽ⁠מוֹ ׃²⁷ יַ֤פְתְּ אֱלֹהִים֙ לְ⁠יֶ֔פֶת וְ⁠יִשְׁכֹּ֖ן בְּ⁠אָֽהֳלֵי ־ שֵׁ֑ם וִ⁠יהִ֥י כְנַ֖עַן עֶ֥בֶד לָֽ⁠מוֹ ׃²⁸ וַֽ⁠יְחִי ־ נֹ֖חַ אַחַ֣ר הַ⁠מַּבּ֑וּל שְׁלֹ֤שׁ מֵאוֹת֙ שָׁנָ֔ה וַֽ⁠חֲמִשִּׁ֖ים שָׁנָֽה ׃²⁹ וַ⁠יִּֽהְיוּ֙ כָּל ־ יְמֵי ־ נֹ֔חַ תְּשַׁ֤ע מֵאוֹת֙ שָׁנָ֔ה וַ⁠חֲמִשִּׁ֖ים שָׁנָ֑ה וַ⁠יָּמֹֽת ׃פ

Chapter 10

¹ וְ⁠אֵ֨לֶּה֙ תּוֹלְדֹ֣ת בְּנֵי ־ נֹ֔חַ שֵׁ֖ם

חָ֣ם וָ⁠יָ֑פֶת וַ⁠יִּוָּלְד֥וּ לָ⁠הֶ֛ם בָּנִ֖ים אַחַ֥ר הַ⁠מַּבּֽוּל ׃² בְּנֵ֣י יֶ֔פֶת גֹּ֣מֶר וּ⁠מָג֔וֹג וּ⁠מָדַ֖י וְ⁠יָוָ֣ן וְ⁠תֻבָ֑ל וּ⁠מֶ֖שֶׁךְ וְ⁠תִירָֽס ׃³ וּ⁠בְנֵ֖י גֹּ֑מֶר אַשְׁכֲּנַ֥ז וְ⁠רִיפַ֖ת וְ⁠תֹגַרְמָֽה ׃⁴ וּ⁠בְנֵ֥י יָוָ֖ן אֱלִישָׁ֣ה וְ⁠תַרְשִׁ֑ישׁ כִּתִּ֖ים וְ⁠דֹדָנִֽים ׃⁵ מֵ֠⁠אֵלֶּה נִפְרְד֞וּ אִיֵּ֤י הַ⁠גּוֹיִם֙ בְּ⁠אַרְצֹתָ֔⁠ם אִ֖ישׁ לִ⁠לְשֹׁנ֑⁠וֹ לְ⁠מִשְׁפְּחֹתָ֖⁠ם בְּ⁠גוֹיֵ⁠הֶֽם ׃⁶ וּ⁠בְנֵ֖י חָ֑ם כּ֥וּשׁ וּ⁠מִצְרַ֖יִם וּ⁠פ֥וּט וּ⁠כְנָֽעַן ׃⁷ וּ⁠בְנֵ֣י כ֔וּשׁ סְבָא֙ וַֽ⁠חֲוִילָ֔ה וְ⁠סַבְתָּ֥ה וְ⁠רַעְמָ֖ה וְ⁠סַבְתְּכָ֑א וּ⁠בְנֵ֥י רַעְמָ֖ה שְׁבָ֥א וּ⁠דְדָֽן ׃⁸ וְ⁠כ֖וּשׁ יָלַ֣ד אֶת ־ נִמְרֹ֑ד ה֣וּא הֵחֵ֔ל לִֽ⁠הְי֥וֹת גִּבֹּ֖ר בָּ⁠אָֽרֶץ ׃⁹ הֽוּא ־ הָיָ֥ה גִבֹּֽר ־ צַ֖יִד לִ⁠פְנֵ֣י יְהוָ֑ה עַל ־ כֵּן֙ יֵֽאָמַ֔ר כְּ⁠נִמְרֹ֛ד גִּבּ֥וֹר צַ֖יִד לִ⁠פְנֵ֥י יְהוָֽה ׃¹⁰ וַ⁠תְּהִ֨י רֵאשִׁ֤ית מַמְלַכְתּ⁠וֹ֙ בָּבֶ֔ל וְ⁠אֶ֖רֶךְ וְ⁠אַכַּ֣ד וְ⁠כַלְנֵ֑ה בְּ⁠אֶ֖רֶץ שִׁנְעָֽר ׃¹¹ מִן ־ הָ⁠אָ֥רֶץ הַ⁠הִ֖וא יָצָ֣א אַשּׁ֑וּר וַ⁠יִּ֨בֶן֙ אֶת ־ נִ֣ינְוֵ֔ה וְ⁠אֶת ־ רְחֹבֹ֥ת עִ֖יר וְ⁠אֶת ־ כָּֽלַח ׃¹² וְֽ⁠אֶת ־ רֶ֔סֶן בֵּ֥ין נִֽינְוֵ֖ה וּ⁠בֵ֣ין כָּ֑לַח הִ֖וא הָ⁠עִ֥יר הַ⁠גְּדֹלָֽה ׃¹³ וּ⁠מִצְרַ֡יִם יָלַ֞ד אֶת ־ לוּדִ֧ים וְ⁠אֶת ־ עֲנָמִ֛ים וְ⁠אֶת ־ לְהָבִ֖ים וְ⁠אֶת ־ נַפְתֻּחִֽים ׃¹⁴ וְֽ⁠אֶת ־ פַּתְרֻסִ֞ים וְ⁠אֶת ־ כַּסְלֻחִ֗ים אֲשֶׁ֨ר יָצְא֥וּ מִ⁠שָּׁ֛ם פְּלִשְׁתִּ֖ים וְ⁠אֶת ־ כַּפְתֹּרִֽים ׃ס¹⁵ וּ⁠כְנַ֗עַן יָלַ֛ד אֶת ־ צִידֹ֥ן בְּכֹר֖⁠וֹ וְ⁠אֶת ־ חֵֽת ׃¹⁶ וְ⁠אֶת ־ הַ⁠יְבוּסִי֙ וְ⁠אֶת ־ הָ֣⁠אֱמֹרִ֔י וְ⁠אֵ֖ת הַ⁠גִּרְגָּשִֽׁי ׃¹⁷ וְ⁠אֶת ־ הַֽ⁠חִוִּ֥י וְ⁠אֶת ־ הַֽ⁠עַרְקִ֖י וְ⁠אֶת ־ הַ⁠סִּינִֽי ׃¹⁸ וְ⁠אֶת ־ הָֽ⁠אַרְוָדִ֥י וְ⁠אֶת ־ הַ⁠צְּמָרִ֖י וְ⁠אֶת ־ הַֽ⁠חֲמָתִ֑י וְ⁠אַחַ֣ר נָפֹ֔צוּ מִשְׁפְּח֖וֹת הַֽ⁠כְּנַעֲנִֽי ׃¹⁹ וַֽ⁠יְהִ֞י גְּב֤וּל הַֽ⁠כְּנַעֲנִי֙ מִ⁠צִּידֹ֔ן בֹּאֲ⁠כָ֥ה גְרָ֖רָ⁠ה עַד ־ עַזָּ֑ה בֹּאֲ⁠כָ֞ה סְדֹ֧מָ⁠ה וַ⁠עֲמֹרָ֛ה וְ⁠אַדְמָ֥ה וּ⁠צְבֹיִ֖ם עַד ־ לָֽשַׁע ׃²⁰ אֵ֣לֶּה בְנֵי ־ חָ֔ם לְ⁠מִשְׁפְּחֹתָ֖⁠ם לִ⁠לְשֹֽׁנֹתָ֑⁠ם בְּ⁠אַרְצֹתָ֖⁠ם בְּ⁠גוֹיֵ⁠הֶֽם ׃ס²¹ וּ⁠לְ⁠שֵׁ֥ם יֻלַּ֖ד גַּם ־ ה֑וּא אֲבִי֙ כָּל ־ בְּנֵי ־ עֵ֔בֶר אֲחִ֖י יֶ֥פֶת הַ⁠גָּדֽוֹל ׃²² בְּנֵ֥י שֵׁ֖ם עֵילָ֣ם וְ⁠אַשּׁ֑וּר וְ⁠אַרְפַּכְשַׁ֖ד וְ⁠ל֥וּד וַֽ⁠אֲרָֽם ׃²³ וּ⁠בְנֵ֖י אֲרָ֑ם ע֥וּץ וְ⁠ח֖וּל וְ⁠גֶ֥תֶר וָ⁠מַֽשׁ ׃²⁴ וְ⁠אַרְפַּכְשַׁ֖ד יָלַ֣ד אֶת ־ שָׁ֑לַח וְ⁠שֶׁ֖לַח יָלַ֥ד אֶת ־ עֵֽבֶר ׃²⁵ וּ⁠לְ⁠עֵ֥בֶר יֻלַּ֖ד שְׁנֵ֣י בָנִ֑ים שֵׁ֣ם הָֽ⁠אֶחָ֞ד פֶּ֗לֶג כִּ֤י בְ⁠יָמָי⁠ו֙ נִפְלְגָ֣ה הָ⁠אָ֔רֶץ וְ⁠שֵׁ֥ם אָחִ֖י⁠ו יָקְטָֽן ׃²⁶ וְ⁠יָקְטָ֣ן יָלַ֔ד אֶת ־ אַלְמוֹדָ֖ד וְ⁠אֶת ־ שָׁ֑לֶף וְ⁠אֶת ־ חֲצַרְמָ֖וֶת וְ⁠אֶת ־ יָֽרַח ׃²⁷ וְ⁠אֶת ־ הֲדוֹרָ֥ם וְ⁠אֶת ־ אוּזָ֖ל וְ⁠אֶת ־ דִּקְלָֽה ׃²⁸ וְ⁠אֶת ־ עוֹבָ֥ל וְ⁠אֶת ־ אֲבִֽימָאֵ֖ל וְ⁠אֶת ־ שְׁבָֽא ׃²⁹ וְ⁠אֶת ־ אוֹפִ֥ר וְ⁠אֶת ־ חֲוִילָ֖ה וְ⁠אֶת ־ יוֹבָ֑ב כָּל ־ אֵ֖לֶּה בְּנֵ֥י יָקְטָֽן ׃³⁰ וַֽ⁠יְהִ֥י מוֹשָׁבָ֖⁠ם מִ⁠מֵּשָׁ֑א בֹּאֲ⁠כָ֥ה סְפָ֖רָ⁠ה הַ֥ר הַ⁠קֶּֽדֶם ׃³¹ אֵ֣לֶּה בְנֵי ־ שֵׁ֔ם לְ⁠מִשְׁפְּחֹתָ֖⁠ם לִ⁠לְשֹׁנֹתָ֑⁠ם בְּ⁠אַרְצֹתָ֖⁠ם לְ⁠גוֹיֵ⁠הֶֽם ׃³² אֵ֣לֶּה מִשְׁפְּחֹ֧ת בְּנֵי ־ נֹ֛חַ לְ⁠תוֹלְדֹתָ֖⁠ם בְּ⁠גוֹיֵ⁠הֶ֑ם וּ⁠מֵ⁠אֵ֜לֶּה נִפְרְד֧וּ הַ⁠גּוֹיִ֛ם בָּ⁠אָ֖רֶץ אַחַ֥ר הַ⁠מַּבּֽוּל ׃פ

Chapter 11

¹ וַֽ⁠יְהִ֥י כָל ־ הָ⁠אָ֖רֶץ שָׂפָ֣ה אֶחָ֑ת וּ⁠דְבָרִ֖ים אֲחָדִֽים ׃² וַֽ⁠יְהִ֖י בְּ⁠נָסְעָ֣⁠ם מִ⁠קֶּ֑דֶם וַֽ⁠יִּמְצְא֥וּ בִקְעָ֛ה בְּ⁠אֶ֥רֶץ שִׁנְעָ֖ר וַ⁠יֵּ֥שְׁבוּ שָֽׁם ׃³ וַ⁠יֹּאמְר֞וּ אִ֣ישׁ אֶל ־ רֵעֵ֗⁠הוּ הָ֚בָ⁠ה נִלְבְּנָ֣ה לְבֵנִ֔ים וְ⁠נִשְׂרְפָ֖ה לִ⁠שְׂרֵפָ֑ה וַ⁠תְּהִ֨י לָ⁠הֶ֤ם הַ⁠לְּבֵנָה֙ לְ⁠אָ֔בֶן וְ⁠הַ֣⁠חֵמָ֔ר הָיָ֥ה לָ⁠הֶ֖ם לַ⁠חֹֽמֶר ׃⁴ וַ⁠יֹּאמְר֞וּ הָ֣בָ⁠ה ׀ נִבְנֶה ־ לָּ֣⁠נוּ עִ֗יר וּ⁠מִגְדָּל֙ וְ⁠רֹאשׁ֣⁠וֹ בַ⁠שָּׁמַ֔יִם וְ⁠נַֽעֲשֶׂה ־ לָּ֖⁠נוּ שֵׁ֑ם פֶּן ־ נָפ֖וּץ עַל ־ פְּנֵ֥י כָל ־ הָ⁠אָֽרֶץ ׃⁵ וַ⁠יֵּ֣רֶד יְהוָ֔ה לִ⁠רְאֹ֥ת אֶת ־ הָ⁠עִ֖יר וְ⁠אֶת ־ הַ⁠מִּגְדָּ֑ל אֲשֶׁ֥ר בָּנ֖וּ בְּנֵ֥י הָ⁠אָדָֽם ׃⁶ וַ⁠יֹּ֣אמֶר יְהוָ֗ה הֵ֣ן עַ֤ם אֶחָד֙ וְ⁠שָׂפָ֤ה אַחַת֙ לְ⁠כֻלָּ֔⁠ם וְ⁠זֶ֖ה הַחִלָּ֣⁠ם לַ⁠עֲשׂ֑וֹת וְ⁠עַתָּה֙ לֹֽא ־ יִבָּצֵ֣ר מֵ⁠הֶ֔ם כֹּ֛ל אֲשֶׁ֥ר יָזְמ֖וּ לַֽ⁠עֲשֽׂוֹת ׃⁷ הָ֚בָ⁠ה נֵֽרְדָ֔ה וְ⁠נָבְלָ֥ה שָׁ֖ם שְׂפָתָ֑⁠ם אֲשֶׁר֙ לֹ֣א יִשְׁמְע֔וּ אִ֖ישׁ שְׂפַ֥ת רֵעֵֽ⁠הוּ ׃⁸ וַ⁠יָּ֨פֶץ יְהוָ֥ה אֹתָ֛⁠ם מִ⁠שָּׁ֖ם עַל ־ פְּנֵ֣י כָל ־ הָ⁠אָ֑רֶץ וַֽ⁠יַּחְדְּל֖וּ לִ⁠בְנֹ֥ת הָ⁠עִֽיר ׃⁹ עַל ־ כֵּ֞ן קָרָ֤א שְׁמָ⁠הּ֙ בָּבֶ֔ל כִּי ־ שָׁ֛ם בָּלַ֥ל יְהוָ֖ה שְׂפַ֣ת כָּל ־ הָ⁠אָ֑רֶץ וּ⁠מִ⁠שָּׁם֙ הֱפִיצָ֣⁠ם יְהוָ֔ה עַל ־ פְּנֵ֖י כָּל ־ הָ⁠אָֽרֶץ ׃פ¹⁰ אֵ֚לֶּה תּוֹלְדֹ֣ת שֵׁ֔ם שֵׁ֚ם בֶּן ־ מְאַ֣ת שָׁנָ֔ה וַ⁠יּ֖וֹלֶד אֶת ־ אַרְפַּכְשָׁ֑ד שְׁנָתַ֖יִם אַחַ֥ר הַ⁠מַּבּֽוּל ׃¹¹ וַֽ⁠יְחִי ־ שֵׁ֗ם אַֽחֲרֵי֙ הוֹלִיד֣⁠וֹ אֶת ־ אַרְפַּכְשָׁ֔ד חֲמֵ֥שׁ מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס¹² וְ⁠אַרְפַּכְשַׁ֣ד חַ֔י חָמֵ֥שׁ וּ⁠שְׁלֹשִׁ֖ים שָׁנָ֑ה וַ⁠יּ֖וֹלֶד אֶת ־ שָֽׁלַח ׃¹³ וַֽ⁠יְחִ֣י אַרְפַּכְשַׁ֗ד אַֽחֲרֵי֙ הוֹלִיד֣⁠וֹ אֶת ־ שֶׁ֔לַח שָׁלֹ֣שׁ שָׁנִ֔ים וְ⁠אַרְבַּ֥ע מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס¹⁴ וְ⁠שֶׁ֥לַח חַ֖י שְׁלֹשִׁ֣ים שָׁנָ֑ה וַ⁠יּ֖וֹלֶד אֶת ־ עֵֽבֶר ׃¹⁵ וַֽ⁠יְחִי ־ שֶׁ֗לַח אַחֲרֵי֙ הוֹלִיד֣⁠וֹ אֶת ־ עֵ֔בֶר שָׁלֹ֣שׁ שָׁנִ֔ים וְ⁠אַרְבַּ֥ע מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס¹⁶ וַֽ⁠יְחִי ־ עֵ֕בֶר אַרְבַּ֥ע וּ⁠שְׁלֹשִׁ֖ים שָׁנָ֑ה וַ⁠יּ֖וֹלֶד אֶת ־ פָּֽלֶג ׃¹⁷ וַֽ⁠יְחִי ־ עֵ֗בֶר אַחֲרֵי֙ הוֹלִיד֣⁠וֹ אֶת ־ פֶּ֔לֶג שְׁלֹשִׁ֣ים שָׁנָ֔ה וְ⁠אַרְבַּ֥ע מֵא֖וֹת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס¹⁸ וַֽ⁠יְחִי ־ פֶ֖לֶג שְׁלֹשִׁ֣ים שָׁנָ֑ה וַ⁠יּ֖וֹלֶד אֶת ־ רְעֽוּ ׃¹⁹ וַֽ⁠יְחִי ־ פֶ֗לֶג אַחֲרֵי֙ הוֹלִיד֣⁠וֹ אֶת ־ רְע֔וּ תֵּ֥שַׁע שָׁנִ֖ים וּ⁠מָאתַ֣יִם שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס²⁰ וַ⁠יְחִ֣י רְע֔וּ שְׁתַּ֥יִם וּ⁠שְׁלֹשִׁ֖ים שָׁנָ֑ה וַ⁠יּ֖וֹלֶד אֶת ־ שְׂרֽוּג ׃²¹ וַ⁠יְחִ֣י רְע֗וּ אַחֲרֵי֙ הוֹלִיד֣⁠וֹ אֶת ־ שְׂר֔וּג שֶׁ֥בַע שָׁנִ֖ים וּ⁠מָאתַ֣יִם שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס²² וַ⁠יְחִ֥י שְׂר֖וּג שְׁלֹשִׁ֣ים שָׁנָ֑ה וַ⁠יּ֖וֹלֶד אֶת ־ נָחֽוֹר ׃²³ וַ⁠יְחִ֣י שְׂר֗וּג אַחֲרֵ֛י הוֹלִיד֥⁠וֹ אֶת ־ נָח֖וֹר מָאתַ֣יִם שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס²⁴ וַ⁠יְחִ֣י נָח֔וֹר תֵּ֥שַׁע וְ⁠עֶשְׂרִ֖ים שָׁנָ֑ה וַ⁠יּ֖וֹלֶד אֶת ־ תָּֽרַח ׃²⁵ וַ⁠יְחִ֣י נָח֗וֹר אַחֲרֵי֙ הוֹלִיד֣⁠וֹ אֶת ־ תֶּ֔רַח תְּשַֽׁע ־ עֶשְׂרֵ֥ה שָׁנָ֖ה וּ⁠מְאַ֣ת שָׁנָ֑ה וַ⁠יּ֥וֹלֶד בָּנִ֖ים וּ⁠בָנֽוֹת ׃ס²⁶ וַֽ⁠יְחִי ־ תֶ֖רַח שִׁבְעִ֣ים שָׁנָ֑ה וַ⁠יּ֨וֹלֶד֙ אֶת ־ אַבְרָ֔ם אֶת ־ נָח֖וֹר וְ⁠אֶת ־ הָרָֽן ׃²⁷ וְ⁠אֵ֨לֶּה֙ תּוֹלְדֹ֣ת תֶּ֔רַח תֶּ֚רַח הוֹלִ֣יד אֶת ־ אַבְרָ֔ם אֶת ־ נָח֖וֹר וְ⁠אֶת ־ הָרָ֑ן וְ⁠הָרָ֖ן הוֹלִ֥יד אֶת ־ לֽוֹט ׃²⁸ וַ⁠יָּ֣מָת הָרָ֔ן עַל ־ פְּנֵ֖י תֶּ֣רַח אָבִ֑י⁠ו בְּ⁠אֶ֥רֶץ מוֹלַדְתּ֖⁠וֹ בְּ⁠א֥וּר כַּשְׂדִּֽים ׃²⁹ וַ⁠יִּקַּ֨ח אַבְרָ֧ם וְ⁠נָח֛וֹר לָ⁠הֶ֖ם נָשִׁ֑ים שֵׁ֤ם אֵֽשֶׁת ־ אַבְרָם֙ שָׂרָ֔י וְ⁠שֵׁ֤ם אֵֽשֶׁת ־ נָחוֹר֙ מִלְכָּ֔ה בַּת ־ הָרָ֥ן אֲבִֽי ־ מִלְכָּ֖ה וַֽ⁠אֲבִ֥י יִסְכָּֽה ׃³⁰ וַ⁠תְּהִ֥י שָׂרַ֖י עֲקָרָ֑ה אֵ֥ין לָ֖⁠הּ וָלָֽד ׃³¹ וַ⁠יִּקַּ֨ח תֶּ֜רַח אֶת ־ אַבְרָ֣ם בְּנ֗⁠וֹ וְ⁠אֶת ־ ל֤וֹט בֶּן ־ הָרָן֙ בֶּן ־ בְּנ֔⁠וֹ וְ⁠אֵת֙ שָׂרַ֣י כַּלָּת֔⁠וֹ אֵ֖שֶׁת אַבְרָ֣ם בְּנ֑⁠וֹ וַ⁠יֵּצְא֨וּ אִתָּ֜⁠ם מֵ⁠א֣וּר כַּשְׂדִּ֗ים לָ⁠לֶ֨כֶת֙ אַ֣רְצָ⁠ה כְּנַ֔עַן וַ⁠יָּבֹ֥אוּ עַד ־ חָרָ֖ן וַ⁠יֵּ֥שְׁבוּ שָֽׁם ׃³² וַ⁠יִּהְי֣וּ יְמֵי ־ תֶ֔רַח חָמֵ֥שׁ שָׁנִ֖ים וּ⁠מָאתַ֣יִם שָׁנָ֑ה וַ⁠יָּ֥מָת תֶּ֖רַח בְּ⁠חָרָֽן ׃ס

Chapter 12

¹ וַ⁠יֹּ֤אמֶר יְהוָה֙ אֶל ־ אַבְרָ֔ם לֶךְ ־ לְ⁠ךָ֛ מֵ⁠אַרְצְ⁠ךָ֥ וּ⁠מִ⁠מּֽוֹלַדְתְּ⁠ךָ֖ וּ⁠מִ⁠בֵּ֣ית אָבִ֑י⁠ךָ אֶל ־ הָ⁠אָ֖רֶץ אֲשֶׁ֥ר אַרְאֶֽ⁠ךָּ ׃² וְ⁠אֶֽעֶשְׂ⁠ךָ֙ לְ⁠ג֣וֹי גָּד֔וֹל וַ⁠אֲבָ֣רֶכְ⁠ךָ֔ וַ⁠אֲגַדְּלָ֖ה שְׁמֶ֑⁠ךָ וֶ⁠הְיֵ֖ה בְּרָכָֽה ׃³ וַ⁠אֲבָֽרֲכָה֙ מְבָ֣רְכֶ֔י⁠ךָ וּ⁠מְקַלֶּלְ⁠ךָ֖ אָאֹ֑ר וְ⁠נִבְרְכ֣וּ בְ⁠ךָ֔ כֹּ֖ל מִשְׁפְּחֹ֥ת הָ⁠אֲדָמָֽה ׃⁴ וַ⁠יֵּ֣לֶךְ אַבְרָ֗ם כַּ⁠אֲשֶׁ֨ר דִּבֶּ֤ר אֵלָי⁠ו֙ יְהוָ֔ה וַ⁠יֵּ֥לֶךְ אִתּ֖⁠וֹ ל֑וֹט וְ⁠אַבְרָ֗ם בֶּן ־ חָמֵ֤שׁ שָׁנִים֙ וְ⁠שִׁבְעִ֣ים שָׁנָ֔ה בְּ⁠צֵאת֖⁠וֹ מֵ⁠חָרָֽן ׃⁵ וַ⁠יִּקַּ֣ח אַבְרָם֩ אֶת ־ שָׂרַ֨י אִשְׁתּ֜⁠וֹ וְ⁠אֶת ־ ל֣וֹט בֶּן ־ אָחִ֗י⁠ו וְ⁠אֶת ־ כָּל ־ רְכוּשָׁ⁠ם֙ אֲשֶׁ֣ר רָכָ֔שׁוּ וְ⁠אֶת ־ הַ⁠נֶּ֖פֶשׁ אֲשֶׁר ־ עָשׂ֣וּ בְ⁠חָרָ֑ן וַ⁠יֵּצְא֗וּ לָ⁠לֶ֨כֶת֙ אַ֣רְצָ⁠ה כְּנַ֔עַן וַ⁠יָּבֹ֖אוּ אַ֥רְצָ⁠ה כְּנָֽעַן ׃⁶ וַ⁠יַּעֲבֹ֤ר אַבְרָם֙ בָּ⁠אָ֔רֶץ עַ֚ד מְק֣וֹם שְׁכֶ֔ם עַ֖ד אֵל֣וֹן מוֹרֶ֑ה וְ⁠הַֽ⁠כְּנַעֲנִ֖י אָ֥ז בָּ⁠אָֽרֶץ ׃⁷ וַ⁠יֵּרָ֤א יְהוָה֙ אֶל ־ אַבְרָ֔ם וַ⁠יֹּ֕אמֶר לְ⁠זַ֨רְעֲ⁠ךָ֔ אֶתֵּ֖ן אֶת ־ הָ⁠אָ֣רֶץ הַ⁠זֹּ֑את וַ⁠יִּ֤בֶן שָׁם֙ מִזְבֵּ֔חַ לַ⁠יהוָ֖ה הַ⁠נִּרְאֶ֥ה אֵלָֽי⁠ו ׃⁸ וַ⁠יַּעְתֵּ֨ק מִ⁠שָּׁ֜ם הָ⁠הָ֗רָ⁠ה מִ⁠קֶּ֛דֶם לְ⁠בֵֽית ־ אֵ֖ל וַ⁠יֵּ֣ט אָהֳלֹ֑⁠ה בֵּֽית ־ אֵ֤ל מִ⁠יָּם֙ וְ⁠הָ⁠עַ֣י מִ⁠קֶּ֔דֶם וַ⁠יִּֽבֶן ־ שָׁ֤ם מִזְבֵּ֨חַ֙ לַֽ⁠יהוָ֔ה וַ⁠יִּקְרָ֖א בְּ⁠שֵׁ֥ם יְהוָֽה ׃⁹ וַ⁠יִּסַּ֣ע אַבְרָ֔ם הָל֥וֹךְ וְ⁠נָס֖וֹעַ הַ⁠נֶּֽגְבָּ⁠ה ׃פ¹⁰ וַ⁠יְהִ֥י רָעָ֖ב בָּ⁠אָ֑רֶץ וַ⁠יֵּ֨רֶד אַבְרָ֤ם מִצְרַ֨יְמָ⁠ה֙ לָ⁠ג֣וּר שָׁ֔ם כִּֽי ־ כָבֵ֥ד הָ⁠רָעָ֖ב בָּ⁠אָֽרֶץ ׃¹¹ וַ⁠יְהִ֕י כַּ⁠אֲשֶׁ֥ר הִקְרִ֖יב לָ⁠ב֣וֹא מִצְרָ֑יְמָ⁠ה וַ⁠יֹּ֨אמֶר֙ אֶל ־ שָׂרַ֣י אִשְׁתּ֔⁠וֹ הִנֵּה ־ נָ֣א יָדַ֔עְתִּי כִּ֛י אִשָּׁ֥ה יְפַת ־ מַרְאֶ֖ה אָֽתְּ ׃¹² וְ⁠הָיָ֗ה כִּֽי ־ יִרְא֤וּ אֹתָ⁠ךְ֙ הַ⁠מִּצְרִ֔ים וְ⁠אָמְר֖וּ אִשְׁתּ֣⁠וֹ זֹ֑את וְ⁠הָרְג֥וּ אֹתִ֖⁠י וְ⁠אֹתָ֥⁠ךְ יְחַיּֽוּ ׃¹³ אִמְרִי ־ נָ֖א אֲחֹ֣תִ⁠י אָ֑תְּ לְמַ֨עַן֙ יִֽיטַב ־ לִ֣⁠י בַ⁠עֲבוּרֵ֔⁠ךְ וְ⁠חָיְתָ֥ה נַפְשִׁ֖⁠י בִּ⁠גְלָלֵֽ⁠ךְ ׃¹⁴ וַ⁠יְהִ֕י כְּ⁠ב֥וֹא אַבְרָ֖ם מִצְרָ֑יְמָ⁠ה וַ⁠יִּרְא֤וּ הַ⁠מִּצְרִים֙ אֶת ־ הָ֣⁠אִשָּׁ֔ה כִּֽי ־ יָפָ֥ה הִ֖וא מְאֹֽד ׃¹⁵ וַ⁠יִּרְא֤וּ אֹתָ⁠הּ֙ שָׂרֵ֣י פַרְעֹ֔ה וַ⁠יְהַֽלְל֥וּ אֹתָ֖⁠הּ אֶל ־ פַּרְעֹ֑ה וַ⁠תֻּקַּ֥ח הָ⁠אִשָּׁ֖ה בֵּ֥ית פַּרְעֹֽה ׃¹⁶ וּ⁠לְ⁠אַבְרָ֥ם הֵיטִ֖יב בַּ⁠עֲבוּרָ֑⁠הּ וַֽ⁠יְהִי ־ ל֤⁠וֹ צֹאן ־ וּ⁠בָקָר֙ וַ⁠חֲמֹרִ֔ים וַ⁠עֲבָדִים֙ וּ⁠שְׁפָחֹ֔ת וַ⁠אֲתֹנֹ֖ת וּ⁠גְמַלִּֽים ׃¹⁷ וַ⁠יְנַגַּ֨ע יְהוָ֧ה ׀ אֶת ־ פַּרְעֹ֛ה נְגָעִ֥ים גְּדֹלִ֖ים וְ⁠אֶת ־ בֵּית֑⁠וֹ עַל ־ דְּבַ֥ר שָׂרַ֖י אֵ֥שֶׁת אַבְרָֽם ׃¹⁸ וַ⁠יִּקְרָ֤א פַרְעֹה֙ לְ⁠אַבְרָ֔ם וַ⁠יֹּ֕אמֶר מַה ־ זֹּ֖את עָשִׂ֣יתָ לִּ֑⁠י לָ֚⁠מָּה לֹא ־ הִגַּ֣דְתָּ לִּ֔⁠י כִּ֥י אִשְׁתְּ⁠ךָ֖ הִֽוא ׃¹⁹ לָ⁠מָ֤ה אָמַ֨רְתָּ֙ אֲחֹ֣תִ⁠י הִ֔וא וָ⁠אֶקַּ֥ח אֹתָ֛⁠הּ לִ֖⁠י לְ⁠אִשָּׁ֑ה וְ⁠עַתָּ֕ה הִנֵּ֥ה אִשְׁתְּ⁠ךָ֖ קַ֥ח וָ⁠לֵֽךְ ׃²⁰ וַ⁠יְצַ֥ו עָלָ֛י⁠ו פַּרְעֹ֖ה אֲנָשִׁ֑ים וַֽ⁠יְשַׁלְּח֥וּ אֹת֛⁠וֹ וְ⁠אֶת ־ אִשְׁתּ֖⁠וֹ וְ⁠אֶת ־ כָּל ־ אֲשֶׁר ־ לֽ⁠וֹ ׃

Chapter 13

¹ וַ⁠יַּעַל֩ אַבְרָ֨ם מִ⁠מִּצְרַ֜יִם ה֠וּא וְ⁠אִשְׁתּ֧⁠וֹ וְ⁠כָל ־ אֲשֶׁר ־ ל֛⁠וֹ וְ⁠ל֥וֹט עִמּ֖⁠וֹ הַ⁠נֶּֽגְבָּ⁠ה ׃² וְ⁠אַבְרָ֖ם כָּבֵ֣ד מְאֹ֑ד בַּ⁠מִּקְנֶ֕ה בַּ⁠כֶּ֖סֶף וּ⁠בַ⁠זָּהָֽב ׃³ וַ⁠יֵּ֨לֶךְ֙ לְ⁠מַסָּעָ֔י⁠ו מִ⁠נֶּ֖גֶב וְ⁠עַד ־ בֵּֽית ־ אֵ֑ל עַד ־ הַ⁠מָּק֗וֹם אֲשֶׁר ־ הָ֨יָה שָׁ֤ם אָֽהֳלוֹ֙ ¹ בַּ⁠תְּחִלָּ֔ה בֵּ֥ין בֵּֽית ־ אֵ֖ל וּ⁠בֵ֥ין הָ⁠עָֽי ׃⁴ אֶל ־ מְקוֹם֙ הַ⁠מִּזְבֵּ֔חַ אֲשֶׁר ־ עָ֥שָׂה שָׁ֖ם בָּ⁠רִאשֹׁנָ֑ה וַ⁠יִּקְרָ֥א שָׁ֛ם אַבְרָ֖ם בְּ⁠שֵׁ֥ם יְהוָֽה ׃⁵ וְ⁠גַם ־ לְ⁠ל֔וֹט הַ⁠הֹלֵ֖ךְ אֶת ־ אַבְרָ֑ם הָיָ֥ה צֹאן ־ וּ⁠בָקָ֖ר וְ⁠אֹהָלִֽים ׃⁶ וְ⁠לֹא ־ נָשָׂ֥א אֹתָ֛⁠ם הָ⁠אָ֖רֶץ לָ⁠שֶׁ֣בֶת יַחְדָּ֑ו כִּֽי ־ הָיָ֤ה רְכוּשָׁ⁠ם֙ רָ֔ב וְ⁠לֹ֥א יָֽכְל֖וּ לָ⁠שֶׁ֥בֶת יַחְדָּֽו ׃⁷ וַֽ⁠יְהִי ־ רִ֗יב בֵּ֚ין רֹעֵ֣י מִקְנֵֽה ־ אַבְרָ֔ם וּ⁠בֵ֖ין רֹעֵ֣י מִקְנֵה ־ ל֑וֹט וְ⁠הַֽ⁠כְּנַעֲנִי֙ וְ⁠הַ⁠פְּרִזִּ֔י אָ֖ז יֹשֵׁ֥ב בָּ⁠אָֽרֶץ ׃⁸ וַ⁠יֹּ֨אמֶר אַבְרָ֜ם אֶל ־ ל֗וֹט אַל ־ נָ֨א תְהִ֤י מְרִיבָה֙ בֵּינִ֣⁠י וּ⁠בֵינֶ֔י⁠ךָ וּ⁠בֵ֥ין רֹעַ֖⁠י וּ⁠בֵ֣ין רֹעֶ֑י⁠ךָ כִּֽי ־ אֲנָשִׁ֥ים אַחִ֖ים אֲנָֽחְנוּ ׃⁹ הֲ⁠לֹ֤א כָל ־ הָ⁠אָ֨רֶץ֙ לְ⁠פָנֶ֔י⁠ךָ הִפָּ֥רֶד נָ֖א מֵ⁠עָלָ֑⁠י אִם ־ הַ⁠שְּׂמֹ֣אל וְ⁠אֵימִ֔נָה וְ⁠אִם ־ הַ⁠יָּמִ֖ין וְ⁠אַשְׂמְאִֽילָה ׃¹⁰ וַ⁠יִּשָּׂא ־ ל֣וֹט אֶת ־ עֵינָ֗י⁠ו וַ⁠יַּרְא֙ אֶת ־ כָּל ־ כִּכַּ֣ר הַ⁠יַּרְדֵּ֔ן כִּ֥י כֻלָּ֖⁠הּ מַשְׁקֶ֑ה לִ⁠פְנֵ֣י ׀ שַׁחֵ֣ת יְהוָ֗ה אֶת ־ סְדֹם֙ וְ⁠אֶת ־ עֲמֹרָ֔ה כְּ⁠גַן ־ יְהוָה֙ כְּ⁠אֶ֣רֶץ מִצְרַ֔יִם בֹּאֲ⁠כָ֖ה צֹֽעַר ׃¹¹ וַ⁠יִּבְחַר ־ ל֣⁠וֹ ל֗וֹט אֵ֚ת כָּל ־ כִּכַּ֣ר הַ⁠יַּרְדֵּ֔ן וַ⁠יִּסַּ֥ע ל֖וֹט מִ⁠קֶּ֑דֶם וַ⁠יִּפָּ֣רְד֔וּ אִ֖ישׁ מֵ⁠עַ֥ל אָחִֽי⁠ו ׃¹² אַבְרָ֖ם יָשַׁ֣ב בְּ⁠אֶֽרֶץ ־ כְּנָ֑עַן וְ⁠ל֗וֹט יָשַׁב֙ בְּ⁠עָרֵ֣י הַ⁠כִּכָּ֔ר וַ⁠יֶּאֱהַ֖ל עַד ־ סְדֹֽם ׃¹³ וְ⁠אַנְשֵׁ֣י סְדֹ֔ם רָעִ֖ים וְ⁠חַטָּאִ֑ים לַ⁠יהוָ֖ה מְאֹֽד ׃¹⁴ וַֽ⁠יהוָ֞ה אָמַ֣ר אֶל ־ אַבְרָ֗ם אַחֲרֵי֙ הִפָּֽרֶד ־ ל֣וֹט מֵֽ⁠עִמּ֔⁠וֹ שָׂ֣א נָ֤א עֵינֶ֨י⁠ךָ֙ וּ⁠רְאֵ֔ה מִן ־ הַ⁠מָּק֖וֹם אֲשֶׁר ־ אַתָּ֣ה שָׁ֑ם צָפֹ֥נָ⁠ה וָ⁠נֶ֖גְבָּ⁠ה וָ⁠קֵ֥דְמָ⁠ה וָ⁠יָֽמָּ⁠ה ׃¹⁵ כִּ֧י אֶת ־ כָּל ־ הָ⁠אָ֛רֶץ אֲשֶׁר ־ אַתָּ֥ה רֹאֶ֖ה לְ⁠ךָ֣ אֶתְּנֶ֑⁠נָּה וּֽ⁠לְ⁠זַרְעֲ⁠ךָ֖ עַד ־ עוֹלָֽם ׃¹⁶ וְ⁠שַׂמְתִּ֥י אֶֽת ־ זַרְעֲ⁠ךָ֖ כַּ⁠עֲפַ֣ר הָ⁠אָ֑רֶץ אֲשֶׁ֣ר ׀ אִם ־ יוּכַ֣ל אִ֗ישׁ לִ⁠מְנוֹת֙ אֶת ־ עֲפַ֣ר הָ⁠אָ֔רֶץ גַּֽם ־ זַרְעֲ⁠ךָ֖ יִמָּנֶֽה ׃¹⁷ ק֚וּם הִתְהַלֵּ֣ךְ בָּ⁠אָ֔רֶץ לְ⁠אָרְכָּ֖⁠הּ וּ⁠לְ⁠רָחְבָּ֑⁠הּ כִּ֥י לְ⁠ךָ֖ אֶתְּנֶֽ⁠נָּה ׃¹⁸ וַ⁠יֶּאֱהַ֣ל אַבְרָ֗ם וַ⁠יָּבֹ֛א וַ⁠יֵּ֛שֶׁב בְּ⁠אֵלֹנֵ֥י מַמְרֵ֖א אֲשֶׁ֣ר בְּ⁠חֶבְר֑וֹן וַ⁠יִּֽבֶן ־ שָׁ֥ם מִזְבֵּ֖חַ לַֽ⁠יהוָֽה ׃פ

¹K אהל⁠ה

Chapter 14

¹ וַ⁠יְהִ֗י בִּ⁠ימֵי֙ אַמְרָפֶ֣ל מֶֽלֶךְ ־ שִׁנְעָ֔ר אַרְי֖וֹךְ מֶ֣לֶךְ אֶלָּסָ֑ר כְּדָרְלָעֹ֨מֶר֙ מֶ֣לֶךְ עֵילָ֔ם וְ⁠תִדְעָ֖ל מֶ֥לֶךְ גּוֹיִֽם ׃² עָשׂ֣וּ מִלְחָמָ֗ה אֶת ־ בֶּ֨רַע֙ מֶ֣לֶךְ סְדֹ֔ם וְ⁠אֶת ־ בִּרְשַׁ֖ע מֶ֣לֶךְ עֲמֹרָ֑ה שִׁנְאָ֣ב ׀ מֶ֣לֶךְ אַדְמָ֗ה וְ⁠שֶׁמְאֵ֨בֶר֙ מֶ֣לֶךְ צְבוֹיִ֔ים ¹ וּ⁠מֶ֥לֶךְ בֶּ֖לַע הִיא ־ צֹֽעַר ׃³ כָּל ־ אֵ֨לֶּה֙ חָֽבְר֔וּ אֶל ־ עֵ֖מֶק הַ⁠שִּׂדִּ֑ים ה֖וּא יָ֥ם הַ⁠מֶּֽלַח ׃⁴ שְׁתֵּ֤ים עֶשְׂרֵה֙ שָׁנָ֔ה עָבְד֖וּ אֶת ־ כְּדָרְלָעֹ֑מֶר וּ⁠שְׁלֹשׁ ־ עֶשְׂרֵ֥ה שָׁנָ֖ה מָרָֽדוּ ׃⁵ וּ⁠בְ⁠אַרְבַּע֩ עֶשְׂרֵ֨ה שָׁנָ֜ה בָּ֣א כְדָרְלָעֹ֗מֶר וְ⁠הַ⁠מְּלָכִים֙ אֲשֶׁ֣ר אִתּ֔⁠וֹ וַ⁠יַּכּ֤וּ אֶת ־ רְפָאִים֙ בְּ⁠עַשְׁתְּרֹ֣ת קַרְנַ֔יִם וְ⁠אֶת ־ הַ⁠זּוּזִ֖ים בְּ⁠הָ֑ם וְ⁠אֵת֙ הָֽ⁠אֵימִ֔ים בְּ⁠שָׁוֵ֖ה קִרְיָתָֽיִם ׃⁶ וְ⁠אֶת ־ הַ⁠חֹרִ֖י בְּ⁠הַרְרָ֣⁠ם שֵׂעִ֑יר עַ֚ד אֵ֣יל פָּארָ֔ן אֲשֶׁ֖ר עַל ־ הַ⁠מִּדְבָּֽר ׃⁷ וַ֠⁠יָּשֻׁבוּ וַ⁠יָּבֹ֜אוּ אֶל ־ עֵ֤ין מִשְׁפָּט֙ הִ֣וא קָדֵ֔שׁ וַ⁠יַּכּ֕וּ אֶֽת ־ כָּל ־ שְׂדֵ֖ה הָ⁠עֲמָלֵקִ֑י וְ⁠גַם֙ אֶת ־ הָ֣⁠אֱמֹרִ֔י הַ⁠יֹּשֵׁ֖ב בְּ⁠חַֽצְצֹ֥ן תָּמָֽר ׃⁸ וַ⁠יֵּצֵ֨א מֶֽלֶךְ ־ סְדֹ֜ם וּ⁠מֶ֣לֶךְ עֲמֹרָ֗ה וּ⁠מֶ֤לֶךְ אַדְמָה֙ וּ⁠מֶ֣לֶךְ צְבוֹיִ֔ם ² וּ⁠מֶ֥לֶךְ בֶּ֖לַע הִוא ־ צֹ֑עַר וַ⁠יַּֽעַרְכ֤וּ אִתָּ⁠ם֙ מִלְחָמָ֔ה בְּ⁠עֵ֖מֶק הַ⁠שִּׂדִּֽים ׃⁹ אֵ֣ת כְּדָרְלָעֹ֜מֶר מֶ֣לֶךְ עֵילָ֗ם וְ⁠תִדְעָל֙ מֶ֣לֶךְ גּוֹיִ֔ם וְ⁠אַמְרָפֶל֙ מֶ֣לֶךְ שִׁנְעָ֔ר וְ⁠אַרְי֖וֹךְ מֶ֣לֶךְ אֶלָּסָ֑ר אַרְבָּעָ֥ה מְלָכִ֖ים אֶת ־ הַ⁠חֲמִשָּֽׁה ׃¹⁰ וְ⁠עֵ֣מֶק הַ⁠שִׂדִּ֗ים בֶּֽאֱרֹ֤ת בֶּאֱרֹת֙ חֵמָ֔ר וַ⁠יָּנֻ֛סוּ מֶֽלֶךְ ־ סְדֹ֥ם וַ⁠עֲמֹרָ֖ה וַ⁠יִּפְּלוּ ־ שָׁ֑מָּ⁠ה וְ⁠הַ⁠נִּשְׁאָרִ֖ים הֶ֥רָ⁠ה נָּֽסוּ ׃¹¹ וַ֠⁠יִּקְחוּ אֶת ־ כָּל ־ רְכֻ֨שׁ סְדֹ֧ם וַ⁠עֲמֹרָ֛ה וְ⁠אֶת ־ כָּל ־ אָכְלָ֖⁠ם וַ⁠יֵּלֵֽכוּ ׃¹² וַ⁠יִּקְח֨וּ אֶת ־ ל֧וֹט וְ⁠אֶת ־ רְכֻשׁ֛⁠וֹ בֶּן ־ אֲחִ֥י אַבְרָ֖ם וַ⁠יֵּלֵ֑כוּ וְ⁠ה֥וּא יֹשֵׁ֖ב בִּ⁠סְדֹֽם ׃¹³ וַ⁠יָּבֹא֙ הַ⁠פָּלִ֔יט וַ⁠יַּגֵּ֖ד לְ⁠אַבְרָ֣ם הָ⁠עִבְרִ֑י וְ⁠הוּא֩ שֹׁכֵ֨ן בְּ⁠אֵֽלֹנֵ֜י מַמְרֵ֣א הָ⁠אֱמֹרִ֗י אֲחִ֤י אֶשְׁכֹּל֙ וַ⁠אֲחִ֣י עָנֵ֔ר וְ⁠הֵ֖ם בַּעֲלֵ֥י בְרִית ־ אַבְרָֽם ׃¹⁴ וַ⁠יִּשְׁמַ֣ע אַבְרָ֔ם כִּ֥י נִשְׁבָּ֖ה אָחִ֑י⁠ו וַ⁠יָּ֨רֶק אֶת ־ חֲנִיכָ֜י⁠ו יְלִידֵ֣י בֵית֗⁠וֹ שְׁמֹנָ֤ה עָשָׂר֙ וּ⁠שְׁלֹ֣שׁ מֵא֔וֹת וַ⁠יִּרְדֹּ֖ף עַד ־ דָּֽן ׃¹⁵ וַ⁠יֵּחָלֵ֨ק עֲלֵי⁠הֶ֧ם ׀ לַ֛יְלָה ה֥וּא וַ⁠עֲבָדָ֖י⁠ו וַ⁠יַּכֵּ֑⁠ם וַֽ⁠יִּרְדְּפֵ⁠ם֙ עַד ־ חוֹבָ֔ה אֲשֶׁ֥ר מִ⁠שְּׂמֹ֖אל לְ⁠דַמָּֽשֶׂק ׃¹⁶ וַ⁠יָּ֕שֶׁב אֵ֖ת כָּל ־ הָ⁠רְכֻ֑שׁ וְ⁠גַם֩ אֶת ־ ל֨וֹט אָחִ֤י⁠ו וּ⁠רְכֻשׁ⁠וֹ֙ הֵשִׁ֔יב וְ⁠גַ֥ם אֶת ־ הַ⁠נָּשִׁ֖ים וְ⁠אֶת ־ הָ⁠עָֽם ׃¹⁷ וַ⁠יֵּצֵ֣א מֶֽלֶךְ ־ סְדֹם֮ לִ⁠קְרָאת⁠וֹ֒ אַחֲרֵ֣י שׁוּב֗⁠וֹ מֵֽ⁠הַכּוֹת֙ אֶת ־ כְּדָרלָעֹ֔מֶר וְ⁠אֶת ־ הַ⁠מְּלָכִ֖ים אֲשֶׁ֣ר אִתּ֑⁠וֹ אֶל ־ עֵ֣מֶק שָׁוֵ֔ה ה֖וּא עֵ֥מֶק הַ⁠מֶּֽלֶךְ ׃¹⁸ וּ⁠מַלְכִּי ־ צֶ֨דֶק֙ מֶ֣לֶךְ שָׁלֵ֔ם הוֹצִ֖יא לֶ֣חֶם וָ⁠יָ֑יִן וְ⁠ה֥וּא כֹהֵ֖ן לְ⁠אֵ֥ל עֶלְיֽוֹן ׃¹⁹ וַֽ⁠יְבָרְכֵ֖⁠הוּ וַ⁠יֹּאמַ֑ר בָּר֤וּךְ אַבְרָם֙ לְ⁠אֵ֣ל עֶלְי֔וֹן קֹנֵ֖ה שָׁמַ֥יִם וָ⁠אָֽרֶץ ׃²⁰ וּ⁠בָרוּךְ֙ אֵ֣ל עֶלְי֔וֹן אֲשֶׁר ־ מִגֵּ֥ן צָרֶ֖י⁠ךָ בְּ⁠יָדֶ֑⁠ךָ וַ⁠יִּתֶּן ־ ל֥⁠וֹ מַעֲשֵׂ֖ר מִ⁠כֹּֽל ׃²¹ וַ⁠יֹּ֥אמֶר מֶֽלֶךְ ־ סְדֹ֖ם אֶל ־ אַבְרָ֑ם תֶּן ־ לִ֣⁠י הַ⁠נֶּ֔פֶשׁ וְ⁠הָ⁠רְכֻ֖שׁ קַֽח ־ לָֽ⁠ךְ ׃²² וַ⁠יֹּ֥אמֶר אַבְרָ֖ם אֶל ־ מֶ֣לֶךְ סְדֹ֑ם הֲרִימֹ֨תִי יָדִ֤⁠י אֶל ־ יְהוָה֙ אֵ֣ל עֶלְי֔וֹן קֹנֵ֖ה שָׁמַ֥יִם וָ⁠אָֽרֶץ ׃²³ אִם ־ מִ⁠חוּט֙ וְ⁠עַ֣ד שְׂרֽוֹךְ ־ נַ֔עַל וְ⁠אִם ־ אֶקַּ֖ח מִ⁠כָּל ־ אֲשֶׁר ־ לָ֑⁠ךְ וְ⁠לֹ֣א תֹאמַ֔ר אֲנִ֖י הֶעֱשַׁ֥רְתִּי אֶת ־ אַבְרָֽם ׃²⁴ בִּלְעָדַ֗⁠י רַ֚ק אֲשֶׁ֣ר אָֽכְל֣וּ הַ⁠נְּעָרִ֔ים וְ⁠חֵ֨לֶק֙ הָֽ⁠אֲנָשִׁ֔ים אֲשֶׁ֥ר הָלְכ֖וּ אִתִּ֑⁠י עָנֵר֙ אֶשְׁכֹּ֣ל וּ⁠מַמְרֵ֔א הֵ֖ם יִקְח֥וּ חֶלְקָֽ⁠ם ׃ס

¹K צביים

²K צביים

Chapter 15

¹ אַחַ֣ר ׀ הַ⁠דְּבָרִ֣ים הָ⁠אֵ֗לֶּה הָיָ֤ה דְבַר ־ יְהוָה֙ אֶל ־ אַבְרָ֔ם בַּֽ⁠מַּחֲזֶ֖ה לֵ⁠אמֹ֑ר אַל ־ תִּירָ֣א אַבְרָ֗ם אָנֹכִי֙ מָגֵ֣ן לָ֔⁠ךְ שְׂכָרְ⁠ךָ֖ הַרְבֵּ֥ה מְאֹֽד ׃² וַ⁠יֹּ֣אמֶר אַבְרָ֗ם אֲדֹנָ֤⁠י יֱהוִה֙ מַה ־ תִּתֶּן ־ לִ֔⁠י וְ⁠אָנֹכִ֖י הוֹלֵ֣ךְ עֲרִירִ֑י וּ⁠בֶן ־ מֶ֣שֶׁק בֵּיתִ֔⁠י ה֖וּא דַּמֶּ֥שֶׂק אֱלִיעֶֽזֶר ׃³ וַ⁠יֹּ֣אמֶר אַבְרָ֔ם הֵ֣ן לִ֔⁠י לֹ֥א נָתַ֖תָּה זָ֑רַע וְ⁠הִנֵּ֥ה בֶן ־ בֵּיתִ֖⁠י יוֹרֵ֥שׁ אֹתִֽ⁠י ׃⁴ וְ⁠הִנֵּ֨ה דְבַר ־ יְהוָ֤ה אֵלָי⁠ו֙ לֵ⁠אמֹ֔ר לֹ֥א יִֽירָשְׁ⁠ךָ֖ זֶ֑ה כִּי ־ אִם֙ אֲשֶׁ֣ר יֵצֵ֣א מִ⁠מֵּעֶ֔י⁠ךָ ה֖וּא יִֽירָשֶֽׁ⁠ךָ ׃⁵ וַ⁠יּוֹצֵ֨א אֹת֜⁠וֹ הַ⁠ח֗וּצָ⁠ה וַ⁠יֹּ֨אמֶר֙ הַבֶּט ־ נָ֣א הַ⁠שָּׁמַ֗יְמָ⁠ה וּ⁠סְפֹר֙ הַ⁠כּ֣וֹכָבִ֔ים אִם ־ תּוּכַ֖ל לִ⁠סְפֹּ֣ר אֹתָ֑⁠ם וַ⁠יֹּ֣אמֶר ל֔⁠וֹ כֹּ֥ה יִהְיֶ֖ה זַרְעֶֽ⁠ךָ ׃⁶ וְ⁠הֶאֱמִ֖ן בַּֽ⁠יהוָ֑ה וַ⁠יַּחְשְׁבֶ֥⁠הָ לּ֖⁠וֹ צְדָקָֽה ׃⁷ וַ⁠יֹּ֖אמֶר אֵלָ֑י⁠ו אֲנִ֣י יְהוָ֗ה אֲשֶׁ֤ר הוֹצֵאתִ֨י⁠ךָ֙ מֵ⁠א֣וּר כַּשְׂדִּ֔ים לָ֧⁠תֶת לְ⁠ךָ֛ אֶת ־ הָ⁠אָ֥רֶץ הַ⁠זֹּ֖את לְ⁠רִשְׁתָּֽ⁠הּ ׃⁸ וַ⁠יֹּאמַ֑ר אֲדֹנָ֣⁠י יֱהוִ֔ה בַּ⁠מָּ֥ה אֵדַ֖ע כִּ֥י אִֽירָשֶֽׁ⁠נָּה ׃⁹ וַ⁠יֹּ֣אמֶר אֵלָ֗י⁠ו קְחָ֥⁠ה לִ⁠י֙ עֶגְלָ֣ה מְשֻׁלֶּ֔שֶׁת וְ⁠עֵ֥ז מְשֻׁלֶּ֖שֶׁת וְ⁠אַ֣יִל מְשֻׁלָּ֑שׁ וְ⁠תֹ֖ר וְ⁠גוֹזָֽל ׃¹⁰ וַ⁠יִּֽקַּֽח ־ ל֣⁠וֹ אֶת ־ כָּל ־ אֵ֗לֶּה וַ⁠יְבַתֵּ֤ר אֹתָ⁠ם֙ בַּ⁠תָּ֔וֶךְ וַ⁠יִּתֵּ֥ן אִישׁ ־ בִּתְר֖⁠וֹ לִ⁠קְרַ֣את רֵעֵ֑⁠הוּ וְ⁠אֶת ־ הַ⁠צִפֹּ֖ר לֹ֥א בָתָֽר ׃¹¹ וַ⁠יֵּ֥רֶד הָ⁠עַ֖יִט עַל ־ הַ⁠פְּגָרִ֑ים וַ⁠יַּשֵּׁ֥ב אֹתָ֖⁠ם אַבְרָֽם ׃¹² וַ⁠יְהִ֤י הַ⁠שֶּׁ֨מֶשׁ֙ לָ⁠ב֔וֹא וְ⁠תַרְדֵּמָ֖ה נָפְלָ֣ה עַל ־ אַבְרָ֑ם וְ⁠הִנֵּ֥ה אֵימָ֛ה חֲשֵׁכָ֥ה גְדֹלָ֖ה נֹפֶ֥לֶת עָלָֽי⁠ו ׃¹³ וַ⁠יֹּ֣אמֶר לְ⁠אַבְרָ֗ם יָדֹ֨עַ תֵּדַ֜ע כִּי ־ גֵ֣ר ׀ יִהְיֶ֣ה זַרְעֲ⁠ךָ֗ בְּ⁠אֶ֨רֶץ֙ לֹ֣א לָ⁠הֶ֔ם וַ⁠עֲבָד֖וּ⁠ם וְ⁠עִנּ֣וּ אֹתָ֑⁠ם אַרְבַּ֥ע מֵא֖וֹת שָׁנָֽה ׃¹⁴ וְ⁠גַ֧ם אֶת ־ הַ⁠גּ֛וֹי אֲשֶׁ֥ר יַעֲבֹ֖דוּ דָּ֣ן אָנֹ֑כִי וְ⁠אַחֲרֵי ־ כֵ֥ן יֵצְא֖וּ בִּ⁠רְכֻ֥שׁ גָּדֽוֹל ׃¹⁵ וְ⁠אַתָּ֛ה תָּב֥וֹא אֶל ־ אֲבֹתֶ֖י⁠ךָ בְּ⁠שָׁל֑וֹם תִּקָּבֵ֖ר בְּ⁠שֵׂיבָ֥ה טוֹבָֽה ׃¹⁶ וְ⁠ד֥וֹר רְבִיעִ֖י יָשׁ֣וּבוּ הֵ֑נָּה כִּ֧י לֹא ־ שָׁלֵ֛ם עֲוֺ֥ן הָ⁠אֱמֹרִ֖י עַד ־ הֵֽנָּה ׃¹⁷ וַ⁠יְהִ֤י הַ⁠שֶּׁ֨מֶשׁ֙ בָּ֔אָה וַ⁠עֲלָטָ֖ה הָיָ֑ה וְ⁠הִנֵּ֨ה תַנּ֤וּר עָשָׁן֙ וְ⁠לַפִּ֣יד אֵ֔שׁ אֲשֶׁ֣ר עָבַ֔ר בֵּ֖ין הַ⁠גְּזָרִ֥ים הָ⁠אֵֽלֶּה ׃¹⁸ בַּ⁠יּ֣וֹם הַ⁠ה֗וּא כָּרַ֧ת יְהוָ֛ה אֶת ־ אַבְרָ֖ם בְּרִ֣ית לֵ⁠אמֹ֑ר לְ⁠זַרְעֲ⁠ךָ֗ נָתַ֨תִּי֙ אֶת ־ הָ⁠אָ֣רֶץ הַ⁠זֹּ֔את מִ⁠נְּהַ֣ר מִצְרַ֔יִם עַד ־ הַ⁠נָּהָ֥ר הַ⁠גָּדֹ֖ל נְהַר ־ פְּרָֽת ׃¹⁹ אֶת ־ הַ⁠קֵּינִי֙ וְ⁠אֶת ־ הַ⁠קְּנִזִּ֔י וְ⁠אֵ֖ת הַ⁠קַּדְמֹנִֽי ׃²⁰ וְ⁠אֶת ־ הַ⁠חִתִּ֥י וְ⁠אֶת ־ הַ⁠פְּרִזִּ֖י וְ⁠אֶת ־ הָ⁠רְפָאִֽים ׃²¹ וְ⁠אֶת ־ הָֽ⁠אֱמֹרִי֙ וְ⁠אֶת ־ הַֽ⁠כְּנַעֲנִ֔י וְ⁠אֶת ־ הַ⁠גִּרְגָּשִׁ֖י וְ⁠אֶת ־ הַ⁠יְבוּסִֽי ׃ס

Chapter 16

¹ וְ⁠שָׂרַי֙ אֵ֣שֶׁת אַבְרָ֔ם לֹ֥א יָלְדָ֖ה ל֑⁠וֹ וְ⁠לָ֛⁠הּ שִׁפְחָ֥ה מִצְרִ֖ית וּ⁠שְׁמָ֥⁠הּ הָגָֽר ׃² וַ⁠תֹּ֨אמֶר שָׂרַ֜י אֶל ־ אַבְרָ֗ם הִנֵּה ־ נָ֞א עֲצָרַ֤⁠נִי יְהוָה֙ מִ⁠לֶּ֔דֶת בֹּא ־ נָא֙ אֶל ־ שִׁפְחָתִ֔⁠י אוּלַ֥י אִבָּנֶ֖ה מִמֶּ֑⁠נָּה וַ⁠יִּשְׁמַ֥ע אַבְרָ֖ם לְ⁠ק֥וֹל שָׂרָֽי ׃³ וַ⁠תִּקַּ֞ח שָׂרַ֣י אֵֽשֶׁת ־ אַבְרָ֗ם אֶת ־ הָגָ֤ר הַ⁠מִּצְרִית֙ שִׁפְחָתָ֔⁠הּ מִ⁠קֵּץ֙ עֶ֣שֶׂר שָׁנִ֔ים לְ⁠שֶׁ֥בֶת אַבְרָ֖ם בְּ⁠אֶ֣רֶץ כְּנָ֑עַן וַ⁠תִּתֵּ֥ן אֹתָ֛⁠הּ לְ⁠אַבְרָ֥ם אִישָׁ֖⁠הּ ל֥⁠וֹ לְ⁠אִשָּֽׁה ׃⁴ וַ⁠יָּבֹ֥א אֶל ־ הָגָ֖ר וַ⁠תַּ֑הַר וַ⁠תֵּ֨רֶא֙ כִּ֣י הָרָ֔תָה וַ⁠תֵּקַ֥ל גְּבִרְתָּ֖⁠הּ בְּ⁠עֵינֶֽי⁠הָ ׃⁵ וַ⁠תֹּ֨אמֶר שָׂרַ֣י אֶל ־ אַבְרָם֮ חֲמָסִ֣⁠י עָלֶי⁠ךָ֒ אָנֹכִ֗י נָתַ֤תִּי שִׁפְחָתִ⁠י֙ בְּ⁠חֵיקֶ֔⁠ךָ וַ⁠תֵּ֨רֶא֙ כִּ֣י הָרָ֔תָה וָ⁠אֵקַ֖ל בְּ⁠עֵינֶ֑י⁠הָ יִשְׁפֹּ֥ט יְהוָ֖ה בֵּינִ֥⁠י וּ⁠בֵינֶֽיׄ⁠ךָ ׃⁶ וַ⁠יֹּ֨אמֶר אַבְרָ֜ם אֶל ־ שָׂרַ֗י הִנֵּ֤ה שִׁפְחָתֵ⁠ךְ֙ בְּ⁠יָדֵ֔⁠ךְ עֲשִׂי ־ לָ֖⁠הּ הַ⁠טּ֣וֹב בְּ⁠עֵינָ֑יִ⁠ךְ וַ⁠תְּעַנֶּ֣⁠הָ שָׂרַ֔י וַ⁠תִּבְרַ֖ח מִ⁠פָּנֶֽי⁠הָ ׃⁷ וַֽ⁠יִּמְצָאָ֞⁠הּ מַלְאַ֧ךְ יְהוָ֛ה עַל ־ עֵ֥ין הַ⁠מַּ֖יִם בַּ⁠מִּדְבָּ֑ר עַל ־ הָ⁠עַ֖יִן בְּ⁠דֶ֥רֶךְ שֽׁוּר ׃⁸ וַ⁠יֹּאמַ֗ר הָגָ֞ר שִׁפְחַ֥ת שָׂרַ֛י אֵֽי ־ מִ⁠זֶּ֥ה בָ֖את וְ⁠אָ֣נָה תֵלֵ֑כִי וַ⁠תֹּ֕אמֶר מִ⁠פְּנֵי֙ שָׂרַ֣י גְּבִרְתִּ֔⁠י אָנֹכִ֖י בֹּרַֽחַת ׃⁹ וַ⁠יֹּ֤אמֶר לָ⁠הּ֙ מַלְאַ֣ךְ יְהוָ֔ה שׁ֖וּבִי אֶל ־ גְּבִרְתֵּ֑⁠ךְ וְ⁠הִתְעַנִּ֖י תַּ֥חַת יָדֶֽי⁠הָ ׃¹⁰ וַ⁠יֹּ֤אמֶר לָ⁠הּ֙ מַלְאַ֣ךְ יְהוָ֔ה הַרְבָּ֥ה אַרְבֶּ֖ה אֶת ־ זַרְעֵ֑⁠ךְ וְ⁠לֹ֥א יִסָּפֵ֖ר מֵ⁠רֹֽב ׃¹¹ וַ⁠יֹּ֤אמֶר לָ⁠הּ֙ מַלְאַ֣ךְ יְהוָ֔ה הִנָּ֥⁠ךְ הָרָ֖ה וְ⁠יֹלַ֣דְתְּ בֵּ֑ן וְ⁠קָרָ֤את שְׁמ⁠וֹ֙ יִשְׁמָעֵ֔אל כִּֽי ־ שָׁמַ֥ע יְהוָ֖ה אֶל ־ עָנְיֵֽ⁠ךְ ׃¹² וְ⁠ה֤וּא יִהְיֶה֙ פֶּ֣רֶא אָדָ֔ם יָד֣⁠וֹ בַ⁠כֹּ֔ל וְ⁠יַ֥ד כֹּ֖ל בּ֑⁠וֹ וְ⁠עַל ־ פְּנֵ֥י כָל ־ אֶחָ֖י⁠ו יִשְׁכֹּֽן ׃¹³ וַ⁠תִּקְרָ֤א שֵׁם ־ יְהוָה֙ הַ⁠דֹּבֵ֣ר אֵלֶ֔י⁠הָ אַתָּ֖ה אֵ֣ל רֳאִ֑י כִּ֣י אָֽמְרָ֗ה הֲ⁠גַ֥ם הֲלֹ֛ם רָאִ֖יתִי אַחֲרֵ֥י רֹאִֽ⁠י ׃¹⁴ עַל ־ כֵּן֙ קָרָ֣א לַ⁠בְּאֵ֔ר בְּאֵ֥ר לַחַ֖י רֹאִ֑י הִנֵּ֥ה בֵין ־ קָדֵ֖שׁ וּ⁠בֵ֥ין בָּֽרֶד ׃¹⁵ וַ⁠תֵּ֧לֶד הָגָ֛ר לְ⁠אַבְרָ֖ם בֵּ֑ן וַ⁠יִּקְרָ֨א אַבְרָ֧ם שֶׁם ־ בְּנ֛⁠וֹ אֲשֶׁר ־ יָלְדָ֥ה הָגָ֖ר יִשְׁמָעֵֽאל ׃¹⁶ וְ⁠אַבְרָ֕ם בֶּן ־ שְׁמֹנִ֥ים שָׁנָ֖ה וְ⁠שֵׁ֣שׁ שָׁנִ֑ים בְּ⁠לֶֽדֶת ־ הָגָ֥ר אֶת ־ יִשְׁמָעֵ֖אל לְ⁠אַבְרָֽם ׃ס

Chapter 17

¹ וַ⁠יְהִ֣י אַבְרָ֔ם בֶּן ־ תִּשְׁעִ֥ים שָׁנָ֖ה וְ⁠תֵ֣שַׁע שָׁנִ֑ים וַ⁠יֵּרָ֨א יְהוָ֜ה אֶל ־ אַבְרָ֗ם וַ⁠יֹּ֤אמֶר אֵלָי⁠ו֙ אֲנִי ־ אֵ֣ל שַׁדַּ֔י הִתְהַלֵּ֥ךְ לְ⁠פָנַ֖⁠י וֶ⁠הְיֵ֥ה תָמִֽים ׃² וְ⁠אֶתְּנָ֥ה בְרִיתִ֖⁠י בֵּינִ֣⁠י וּ⁠בֵינֶ֑⁠ךָ וְ⁠אַרְבֶּ֥ה אוֹתְ⁠ךָ֖ בִּ⁠מְאֹ֥ד מְאֹֽד ׃³ וַ⁠יִּפֹּ֥ל אַבְרָ֖ם עַל ־ פָּנָ֑י⁠ו וַ⁠יְדַבֵּ֥ר אִתּ֛⁠וֹ אֱלֹהִ֖ים לֵ⁠אמֹֽר ׃⁴ אֲנִ֕י הִנֵּ֥ה בְרִיתִ֖⁠י אִתָּ֑⁠ךְ וְ⁠הָיִ֕יתָ לְ⁠אַ֖ב הֲמ֥וֹן גּוֹיִֽם ׃⁵ וְ⁠לֹא ־ יִקָּרֵ֥א ע֛וֹד אֶת ־ שִׁמְ⁠ךָ֖ אַבְרָ֑ם וְ⁠הָיָ֤ה שִׁמְ⁠ךָ֙ אַבְרָהָ֔ם כִּ֛י אַב ־ הֲמ֥וֹן גּוֹיִ֖ם נְתַתִּֽי⁠ךָ ׃⁶ וְ⁠הִפְרֵתִ֤י אֹֽתְ⁠ךָ֙ בִּ⁠מְאֹ֣ד מְאֹ֔ד וּ⁠נְתַתִּ֖י⁠ךָ לְ⁠גוֹיִ֑ם וּ⁠מְלָכִ֖ים מִמְּ⁠ךָ֥ יֵצֵֽאוּ ׃⁷ וַ⁠הֲקִמֹתִ֨י אֶת ־ בְּרִיתִ֜⁠י בֵּינִ֣⁠י וּ⁠בֵינֶ֗⁠ךָ וּ⁠בֵ֨ין זַרְעֲ⁠ךָ֧ אַחֲרֶ֛י⁠ךָ לְ⁠דֹרֹתָ֖⁠ם לִ⁠בְרִ֣ית עוֹלָ֑ם לִ⁠הְי֤וֹת לְ⁠ךָ֙ לֵֽ⁠אלֹהִ֔ים וּֽ⁠לְ⁠זַרְעֲ⁠ךָ֖ אַחֲרֶֽי⁠ךָ ׃⁸ וְ⁠נָתַתִּ֣י לְ֠⁠ךָ וּ⁠לְ⁠זַרְעֲ⁠ךָ֨ אַחֲרֶ֜י⁠ךָ אֵ֣ת ׀ אֶ֣רֶץ מְגֻרֶ֗י⁠ךָ אֵ֚ת כָּל ־ אֶ֣רֶץ כְּנַ֔עַן לַ⁠אֲחֻזַּ֖ת עוֹלָ֑ם וְ⁠הָיִ֥יתִי לָ⁠הֶ֖ם לֵ⁠אלֹהִֽים ׃⁹ וַ⁠יֹּ֤אמֶר אֱלֹהִים֙ אֶל ־ אַבְרָהָ֔ם וְ⁠אַתָּ֖ה אֶת ־ בְּרִיתִ֣⁠י תִשְׁמֹ֑ר אַתָּ֛ה וְ⁠זַרְעֲ⁠ךָ֥ אַֽחֲרֶ֖י⁠ךָ לְ⁠דֹרֹתָֽ⁠ם ׃¹⁰ זֹ֣את בְּרִיתִ֞⁠י אֲשֶׁ֣ר תִּשְׁמְר֗וּ בֵּינִ⁠י֙ וּ⁠בֵ֣ינֵי⁠כֶ֔ם וּ⁠בֵ֥ין זַרְעֲ⁠ךָ֖ אַחֲרֶ֑י⁠ךָ הִמּ֥וֹל לָ⁠כֶ֖ם כָּל ־ זָכָֽר ׃¹¹ וּ⁠נְמַלְתֶּ֕ם אֵ֖ת בְּשַׂ֣ר עָרְלַתְ⁠כֶ֑ם וְ⁠הָיָה֙ לְ⁠א֣וֹת בְּרִ֔ית בֵּינִ֖⁠י וּ⁠בֵינֵי⁠כֶֽם ׃¹² וּ⁠בֶן ־ שְׁמֹנַ֣ת יָמִ֗ים יִמּ֥וֹל לָ⁠כֶ֛ם כָּל ־ זָכָ֖ר לְ⁠דֹרֹתֵי⁠כֶ֑ם יְלִ֣יד בָּ֔יִת וּ⁠מִקְנַת ־ כֶּ֨סֶף֙ מִ⁠כֹּ֣ל בֶּן ־ נֵכָ֔ר אֲשֶׁ֛ר לֹ֥א מִֽ⁠זַּרְעֲ⁠ךָ֖ הֽוּא ׃¹³ הִמּ֧וֹל ׀ יִמּ֛וֹל יְלִ֥יד בֵּֽיתְ⁠ךָ֖ וּ⁠מִקְנַ֣ת כַּסְפֶּ֑⁠ךָ וְ⁠הָיְתָ֧ה בְרִיתִ֛⁠י בִּ⁠בְשַׂרְ⁠כֶ֖ם לִ⁠בְרִ֥ית עוֹלָֽם ׃¹⁴ וְ⁠עָרֵ֣ל ׀ זָכָ֗ר אֲשֶׁ֤ר לֹֽא ־ יִמּוֹל֙ אֶת ־ בְּשַׂ֣ר עָרְלָת֔⁠וֹ וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵ⁠עַמֶּ֑י⁠הָ אֶת ־ בְּרִיתִ֖⁠י הֵפַֽר ׃ס¹⁵ וַ⁠יֹּ֤אמֶר אֱלֹהִים֙ אֶל ־ אַבְרָהָ֔ם שָׂרַ֣י אִשְׁתְּ⁠ךָ֔ לֹא ־ תִקְרָ֥א אֶת ־ שְׁמָ֖⁠הּ שָׂרָ֑י כִּ֥י שָׂרָ֖ה שְׁמָֽ⁠הּ ׃¹⁶ וּ⁠בֵרַכְתִּ֣י אֹתָ֔⁠הּ וְ⁠גַ֨ם נָתַ֧תִּי מִמֶּ֛⁠נָּה לְ⁠ךָ֖ בֵּ֑ן וּ⁠בֵֽרַכְתִּ֨י⁠הָ֙ וְ⁠הָֽיְתָ֣ה לְ⁠גוֹיִ֔ם מַלְכֵ֥י עַמִּ֖ים מִמֶּ֥⁠נָּה יִהְיֽוּ ׃¹⁷ וַ⁠יִּפֹּ֧ל אַבְרָהָ֛ם עַל ־ פָּנָ֖י⁠ו וַ⁠יִּצְחָ֑ק וַ⁠יֹּ֣אמֶר בְּ⁠לִבּ֗⁠וֹ הַ⁠לְּ⁠בֶ֤ן מֵאָֽה ־ שָׁנָה֙ יִוָּלֵ֔ד וְ⁠אִ֨ם ־ שָׂרָ֔ה הֲ⁠בַת ־ תִּשְׁעִ֥ים שָׁנָ֖ה תֵּלֵֽד ׃¹⁸ וַ⁠יֹּ֥אמֶר אַבְרָהָ֖ם אֶל ־ הָֽ⁠אֱלֹהִ֑ים ל֥וּ יִשְׁמָעֵ֖אל יִחְיֶ֥ה לְ⁠פָנֶֽי⁠ךָ ׃¹⁹ וַ⁠יֹּ֣אמֶר אֱלֹהִ֗ים אֲבָל֙ שָׂרָ֣ה אִשְׁתְּ⁠ךָ֗ יֹלֶ֤דֶת לְ⁠ךָ֙ בֵּ֔ן וְ⁠קָרָ֥אתָ אֶת ־ שְׁמ֖⁠וֹ יִצְחָ֑ק וַ⁠הֲקִמֹתִ֨י אֶת ־ בְּרִיתִ֥⁠י אִתּ֛⁠וֹ לִ⁠בְרִ֥ית עוֹלָ֖ם לְ⁠זַרְע֥⁠וֹ אַחֲרָֽי⁠ו ׃²⁰ וּֽ⁠לְ⁠יִשְׁמָעֵ֘אל שְׁמַעְתִּי⁠ךָ֒ הִנֵּ֣ה ׀ בֵּרַ֣כְתִּי אֹת֗⁠וֹ וְ⁠הִפְרֵיתִ֥י אֹת֛⁠וֹ וְ⁠הִרְבֵּיתִ֥י אֹת֖⁠וֹ בִּ⁠מְאֹ֣ד מְאֹ֑ד שְׁנֵים ־ עָשָׂ֤ר נְשִׂיאִם֙ יוֹלִ֔יד וּ⁠נְתַתִּ֖י⁠ו לְ⁠ג֥וֹי גָּדֽוֹל ׃²¹ וְ⁠אֶת ־ בְּרִיתִ֖⁠י אָקִ֣ים אֶת ־ יִצְחָ֑ק אֲשֶׁר֩ תֵּלֵ֨ד לְ⁠ךָ֤ שָׂרָה֙ לַ⁠מּוֹעֵ֣ד הַ⁠זֶּ֔ה בַּ⁠שָּׁנָ֖ה הָ⁠אַחֶֽרֶת ׃²² וַ⁠יְכַ֖ל לְ⁠דַבֵּ֣ר אִתּ֑⁠וֹ וַ⁠יַּ֣עַל אֱלֹהִ֔ים מֵ⁠עַ֖ל אַבְרָהָֽם ׃²³ וַ⁠יִּקַּ֨ח אַבְרָהָ֜ם אֶת ־ יִשְׁמָעֵ֣אל בְּנ֗⁠וֹ וְ⁠אֵ֨ת כָּל ־ יְלִידֵ֤י בֵית⁠וֹ֙ וְ⁠אֵת֙ כָּל ־ מִקְנַ֣ת כַּסְפּ֔⁠וֹ כָּל ־ זָכָ֕ר בְּ⁠אַנְשֵׁ֖י בֵּ֣ית אַבְרָהָ֑ם וַ⁠יָּ֜מָל אֶת ־ בְּשַׂ֣ר עָרְלָתָ֗⁠ם בְּ⁠עֶ֨צֶם֙ הַ⁠יּ֣וֹם הַ⁠זֶּ֔ה כַּ⁠אֲשֶׁ֛ר דִּבֶּ֥ר אִתּ֖⁠וֹ אֱלֹהִֽים ׃²⁴ וְ⁠אַ֨בְרָהָ֔ם בֶּן ־ תִּשְׁעִ֥ים וָ⁠תֵ֖שַׁע שָׁנָ֑ה בְּ⁠הִמֹּל֖⁠וֹ בְּשַׂ֥ר עָרְלָתֽ⁠וֹ ׃²⁵ וְ⁠יִשְׁמָעֵ֣אל בְּנ֔⁠וֹ בֶּן ־ שְׁלֹ֥שׁ עֶשְׂרֵ֖ה שָׁנָ֑ה בְּ⁠הִ֨מֹּל֔⁠וֹ אֵ֖ת בְּשַׂ֥ר עָרְלָתֽ⁠וֹ ׃²⁶ בְּ⁠עֶ֨צֶם֙ הַ⁠יּ֣וֹם הַ⁠זֶּ֔ה נִמּ֖וֹל אַבְרָהָ֑ם וְ⁠יִשְׁמָעֵ֖אל בְּנֽ⁠וֹ ׃²⁷ וְ⁠כָל ־ אַנְשֵׁ֤י בֵית⁠וֹ֙ יְלִ֣יד בָּ֔יִת וּ⁠מִקְנַת ־ כֶּ֖סֶף מֵ⁠אֵ֣ת בֶּן ־ נֵכָ֑ר נִמֹּ֖לוּ אִתּֽ⁠וֹ ׃פ

Chapter 18

¹ וַ⁠יֵּרָ֤א אֵלָי⁠ו֙ יְהוָ֔ה בְּ⁠אֵלֹנֵ֖י מַמְרֵ֑א וְ⁠ה֛וּא יֹשֵׁ֥ב פֶּֽתַח ־ הָ⁠אֹ֖הֶל כְּ⁠חֹ֥ם הַ⁠יּֽוֹם ׃² וַ⁠יִּשָּׂ֤א עֵינָי⁠ו֙ וַ⁠יַּ֔רְא וְ⁠הִנֵּה֙ שְׁלֹשָׁ֣ה אֲנָשִׁ֔ים נִצָּבִ֖ים עָלָ֑י⁠ו וַ⁠יַּ֗רְא וַ⁠יָּ֤רָץ לִ⁠קְרָאתָ⁠ם֙ מִ⁠פֶּ֣תַח הָ⁠אֹ֔הֶל וַ⁠יִּשְׁתַּ֖חוּ אָֽרְצָ⁠ה ׃³ וַ⁠יֹּאמַ֑ר אֲדֹנָ֗⁠י אִם ־ נָ֨א מָצָ֤אתִי חֵן֙ בְּ⁠עֵינֶ֔י⁠ךָ אַל ־ נָ֥א תַעֲבֹ֖ר מֵ⁠עַ֥ל עַבְדֶּֽ⁠ךָ ׃⁴ יֻקַּֽח ־ נָ֣א מְעַט ־ מַ֔יִם וְ⁠רַחֲצ֖וּ רַגְלֵי⁠כֶ֑ם וְ⁠הִֽשָּׁעֲנ֖וּ תַּ֥חַת הָ⁠עֵֽץ ׃⁵ וְ⁠אֶקְחָ֨ה פַת ־ לֶ֜חֶם וְ⁠סַעֲד֤וּ לִבְּ⁠כֶם֙ אַחַ֣ר תַּעֲבֹ֔רוּ כִּֽי ־ עַל ־ כֵּ֥ן עֲבַרְתֶּ֖ם עַֽל ־ עַבְדְּ⁠כֶ֑ם וַ⁠יֹּ֣אמְר֔וּ כֵּ֥ן תַּעֲשֶׂ֖ה כַּ⁠אֲשֶׁ֥ר דִּבַּֽרְתָּ ׃⁶ וַ⁠יְמַהֵ֧ר אַבְרָהָ֛ם הָ⁠אֹ֖הֱלָ⁠ה אֶל ־ שָׂרָ֑ה וַ⁠יֹּ֗אמֶר מַהֲרִ֞י שְׁלֹ֤שׁ סְאִים֙ קֶ֣מַח סֹ֔לֶת ל֖וּשִׁי וַ⁠עֲשִׂ֥י עֻגֽוֹת ׃⁷ וְ⁠אֶל ־ הַ⁠בָּקָ֖ר רָ֣ץ אַבְרָהָ֑ם וַ⁠יִּקַּ֨ח בֶּן ־ בָּקָ֜ר רַ֤ךְ וָ⁠טוֹב֙ וַ⁠יִּתֵּ֣ן אֶל ־ הַ⁠נַּ֔עַר וַ⁠יְמַהֵ֖ר לַ⁠עֲשׂ֥וֹת אֹתֽ⁠וֹ ׃⁸ וַ⁠יִּקַּ֨ח חֶמְאָ֜ה וְ⁠חָלָ֗ב וּ⁠בֶן ־ הַ⁠בָּקָר֙ אֲשֶׁ֣ר עָשָׂ֔ה וַ⁠יִּתֵּ֖ן לִ⁠פְנֵי⁠הֶ֑ם וְ⁠הֽוּא ־ עֹמֵ֧ד עֲלֵי⁠הֶ֛ם תַּ֥חַת הָ⁠עֵ֖ץ וַ⁠יֹּאכֵֽלוּ ׃⁹ וַ⁠יֹּאמְר֣וּ אֵׄלָׄ֔יׄ⁠וׄ אַיֵּ֖ה שָׂרָ֣ה אִשְׁתֶּ֑⁠ךָ וַ⁠יֹּ֖אמֶר הִנֵּ֥ה בָ⁠אֹֽהֶל ׃¹⁰ וַ⁠יֹּ֗אמֶר שׁ֣וֹב אָשׁ֤וּב אֵלֶ֨י⁠ךָ֙ כָּ⁠עֵ֣ת חַיָּ֔ה וְ⁠הִנֵּה ־ בֵ֖ן לְ⁠שָׂרָ֣ה אִשְׁתֶּ֑⁠ךָ וְ⁠שָׂרָ֥ה שֹׁמַ֛עַת פֶּ֥תַח הָ⁠אֹ֖הֶל וְ⁠ה֥וּא אַחֲרָֽי⁠ו ׃¹¹ וְ⁠אַבְרָהָ֤ם וְ⁠שָׂרָה֙ זְקֵנִ֔ים בָּאִ֖ים בַּ⁠יָּמִ֑ים חָדַל֙ לִ⁠הְי֣וֹת לְ⁠שָׂרָ֔ה אֹ֖רַח כַּ⁠נָּשִֽׁים ׃¹² וַ⁠תִּצְחַ֥ק שָׂרָ֖ה בְּ⁠קִרְבָּ֣⁠הּ לֵ⁠אמֹ֑ר אַחֲרֵ֤י בְלֹתִ⁠י֙ הָֽיְתָה ־ לִּ֣⁠י עֶדְנָ֔ה וַֽ⁠אדֹנִ֖⁠י זָקֵֽן ׃¹³ וַ⁠יֹּ֥אמֶר יְהוָ֖ה אֶל ־ אַבְרָהָ֑ם לָ֣⁠מָּה זֶּה֩ צָחֲקָ֨ה שָׂרָ֜ה לֵ⁠אמֹ֗ר הַ⁠אַ֥ף אֻמְנָ֛ם אֵלֵ֖ד וַ⁠אֲנִ֥י זָקַֽנְתִּי ׃¹⁴ הֲ⁠יִפָּלֵ֥א מֵ⁠יְהוָ֖ה דָּבָ֑ר לַ⁠מּוֹעֵ֞ד אָשׁ֥וּב אֵלֶ֛י⁠ךָ כָּ⁠עֵ֥ת חַיָּ֖ה וּ⁠לְ⁠שָׂרָ֥ה בֵֽן ׃¹⁵ וַ⁠תְּכַחֵ֨שׁ שָׂרָ֧ה ׀ לֵ⁠אמֹ֛ר לֹ֥א צָחַ֖קְתִּי כִּ֣י ׀ יָרֵ֑אָה וַ⁠יֹּ֥אמֶר ׀ לֹ֖א כִּ֥י צָחָֽקְתְּ ׃¹⁶ וַ⁠יָּקֻ֤מוּ מִ⁠שָּׁם֙ הָֽ⁠אֲנָשִׁ֔ים וַ⁠יַּשְׁקִ֖פוּ עַל ־ פְּנֵ֣י סְדֹ֑ם וְ⁠אַ֨בְרָהָ֔ם הֹלֵ֥ךְ עִמָּ֖⁠ם לְ⁠שַׁלְּחָֽ⁠ם ׃¹⁷ וַֽ⁠יהֹוָ֖ה אָמָ֑ר הַֽ⁠מְכַסֶּ֤ה אֲנִי֙ מֵֽ⁠אַבְרָהָ֔ם אֲשֶׁ֖ר אֲנִ֥י עֹשֶֽׂה ׃¹⁸ וְ⁠אַ֨בְרָהָ֔ם הָי֧וֹ יִֽהְיֶ֛ה לְ⁠ג֥וֹי גָּד֖וֹל וְ⁠עָצ֑וּם וְ⁠נִ֨בְרְכוּ ב֔⁠וֹ כֹּ֖ל גּוֹיֵ֥י הָ⁠אָֽרֶץ ׃¹⁹ כִּ֣י יְדַעְתִּ֗י⁠ו לְמַעַן֩ אֲשֶׁ֨ר יְצַוֶּ֜ה אֶת ־ בָּנָ֤י⁠ו וְ⁠אֶת ־ בֵּית⁠וֹ֙ אַחֲרָ֔י⁠ו וְ⁠שָֽׁמְרוּ֙ דֶּ֣רֶךְ יְהוָ֔ה לַ⁠עֲשׂ֥וֹת צְדָקָ֖ה וּ⁠מִשְׁפָּ֑ט לְמַ֗עַן הָבִ֤יא יְהוָה֙ עַל ־ אַבְרָהָ֔ם אֵ֥ת אֲשֶׁר ־ דִּבֶּ֖ר עָלָֽי⁠ו ׃²⁰ וַ⁠יֹּ֣אמֶר יְהוָ֔ה זַעֲקַ֛ת סְדֹ֥ם וַ⁠עֲמֹרָ֖ה כִּי ־ רָ֑בָּה וְ⁠חַ֨טָּאתָ֔⁠ם כִּ֥י כָבְדָ֖ה מְאֹֽד ׃²¹ אֵֽרֲדָה ־ נָּ֣א וְ⁠אֶרְאֶ֔ה הַ⁠כְּ⁠צַעֲקָתָ֛⁠הּ הַ⁠בָּ֥אָה אֵלַ֖⁠י עָשׂ֣וּ ׀ כָּלָ֑ה וְ⁠אִם ־ לֹ֖א אֵדָֽעָה ׃²² וַ⁠יִּפְנ֤וּ מִ⁠שָּׁם֙ הָֽ⁠אֲנָשִׁ֔ים וַ⁠יֵּלְכ֖וּ סְדֹ֑מָ⁠ה וְ⁠אַ֨בְרָהָ֔ם עוֹדֶ֥⁠נּוּ עֹמֵ֖ד לִ⁠פְנֵ֥י יְהוָֽה ׃²³ וַ⁠יִּגַּ֥שׁ אַבְרָהָ֖ם וַ⁠יֹּאמַ֑ר הַ⁠אַ֣ף תִּסְפֶּ֔ה צַדִּ֖יק עִם ־ רָשָֽׁע ׃²⁴ אוּלַ֥י יֵ֛שׁ חֲמִשִּׁ֥ים צַדִּיקִ֖ם בְּ⁠ת֣וֹךְ הָ⁠עִ֑יר הַ⁠אַ֤ף תִּסְפֶּה֙ וְ⁠לֹא ־ תִשָּׂ֣א לַ⁠מָּק֔וֹם לְמַ֛עַן חֲמִשִּׁ֥ים הַ⁠צַּדִּיקִ֖ם אֲשֶׁ֥ר בְּ⁠קִרְבָּֽ⁠הּ ׃²⁵ חָלִ֨לָ⁠ה לְּ⁠ךָ֜ מֵ⁠עֲשֹׂ֣ת ׀ כַּ⁠דָּבָ֣ר הַ⁠זֶּ֗ה לְ⁠הָמִ֤ית צַדִּיק֙ עִם ־ רָשָׁ֔ע וְ⁠הָיָ֥ה כַ⁠צַּדִּ֖יק כָּ⁠רָשָׁ֑ע חָלִ֣לָ⁠ה לָּ֔⁠ךְ הֲ⁠שֹׁפֵט֙ כָּל ־ הָ⁠אָ֔רֶץ לֹ֥א יַעֲשֶׂ֖ה מִשְׁפָּֽט ׃²⁶ וַ⁠יֹּ֣אמֶר יְהוָ֔ה אִם ־ אֶמְצָ֥א בִ⁠סְדֹ֛ם חֲמִשִּׁ֥ים צַדִּיקִ֖ם בְּ⁠ת֣וֹךְ הָ⁠עִ֑יר וְ⁠נָשָׂ֥אתִי לְ⁠כָל ־ הַ⁠מָּק֖וֹם בַּ⁠עֲבוּרָֽ⁠ם ׃²⁷ וַ⁠יַּ֥עַן אַבְרָהָ֖ם וַ⁠יֹּאמַ֑ר הִנֵּה ־ נָ֤א הוֹאַ֨לְתִּי֙ לְ⁠דַבֵּ֣ר אֶל ־ אֲדֹנָ֔⁠י וְ⁠אָנֹכִ֖י עָפָ֥ר וָ⁠אֵֽפֶר ׃²⁸ א֠וּלַי יַחְסְר֞וּ⁠ן חֲמִשִּׁ֤ים הַ⁠צַּדִּיקִם֙ חֲמִשָּׁ֔ה הֲ⁠תַשְׁחִ֥ית בַּ⁠חֲמִשָּׁ֖ה אֶת ־ כָּל ־ הָ⁠עִ֑יר וַ⁠יֹּ֨אמֶר֙ לֹ֣א אַשְׁחִ֔ית אִם ־ אֶמְצָ֣א שָׁ֔ם אַרְבָּעִ֖ים וַ⁠חֲמִשָּֽׁה ׃²⁹ וַ⁠יֹּ֨סֶף ע֜וֹד לְ⁠דַבֵּ֤ר אֵלָי⁠ו֙ וַ⁠יֹּאמַ֔ר אוּלַ֛י יִמָּצְא֥וּ⁠ן שָׁ֖ם אַרְבָּעִ֑ים וַ⁠יֹּ֨אמֶר֙ לֹ֣א אֶֽעֱשֶׂ֔ה בַּ⁠עֲב֖וּר הָ⁠אַרְבָּעִֽים ׃³⁰ וַ֠⁠יֹּאמֶר אַל ־ נָ֞א יִ֤חַר לַֽ⁠אדֹנָ⁠י֙ וַ⁠אֲדַבֵּ֔רָה אוּלַ֛י יִמָּצְא֥וּ⁠ן שָׁ֖ם שְׁלֹשִׁ֑ים וַ⁠יֹּ֨אמֶר֙ לֹ֣א אֶֽעֱשֶׂ֔ה אִם ־ אֶמְצָ֥א שָׁ֖ם שְׁלֹשִֽׁים ׃³¹ וַ⁠יֹּ֗אמֶר הִנֵּֽה ־ נָ֤א הוֹאַ֨לְתִּי֙ לְ⁠דַבֵּ֣ר אֶל ־ אֲדֹנָ֔⁠י אוּלַ֛י יִמָּצְא֥וּ⁠ן שָׁ֖ם עֶשְׂרִ֑ים וַ⁠יֹּ֨אמֶר֙ לֹ֣א אַשְׁחִ֔ית בַּ⁠עֲב֖וּר הָֽ⁠עֶשְׂרִֽים ׃³² וַ֠⁠יֹּאמֶר אַל ־ נָ֞א יִ֤חַר לַֽ⁠אדֹנָ⁠י֙ וַ⁠אֲדַבְּרָ֣ה אַךְ ־ הַ⁠פַּ֔עַם אוּלַ֛י יִמָּצְא֥וּ⁠ן שָׁ֖ם עֲשָׂרָ֑ה וַ⁠יֹּ֨אמֶר֙ לֹ֣א אַשְׁחִ֔ית בַּ⁠עֲב֖וּר הָ⁠עֲשָׂרָֽה ׃³³ וַ⁠יֵּ֣לֶךְ יְהוָ֔ה כַּ⁠אֲשֶׁ֣ר כִּלָּ֔ה לְ⁠דַבֵּ֖ר אֶל ־ אַבְרָהָ֑ם וְ⁠אַבְרָהָ֖ם שָׁ֥ב לִ⁠מְקֹמֽ⁠וֹ ׃

Chapter 19

¹ וַ֠⁠יָּבֹאוּ שְׁנֵ֨י הַ⁠מַּלְאָכִ֤ים סְדֹ֨מָ⁠ה֙ בָּ⁠עֶ֔רֶב וְ⁠ל֖וֹט יֹשֵׁ֣ב בְּ⁠שַֽׁעַר ־ סְדֹ֑ם וַ⁠יַּרְא ־ לוֹט֙ וַ⁠יָּ֣קָם לִ⁠קְרָאתָ֔⁠ם וַ⁠יִּשְׁתַּ֥חוּ אַפַּ֖יִם אָֽרְצָ⁠ה ׃² וַ⁠יֹּ֜אמֶר הִנֶּ֣ה נָּא ־ אֲדֹנַ֗⁠י ס֣וּרוּ נָ֠א אֶל ־ בֵּ֨ית עַבְדְּ⁠כֶ֤ם וְ⁠לִ֨ינוּ֙ וְ⁠רַחֲצ֣וּ רַגְלֵי⁠כֶ֔ם וְ⁠הִשְׁכַּמְתֶּ֖ם וַ⁠הֲלַכְתֶּ֣ם לְ⁠דַרְכְּ⁠כֶ֑ם וַ⁠יֹּאמְר֣וּ לֹּ֔א כִּ֥י בָ⁠רְח֖וֹב נָלִֽין ׃³ וַ⁠יִּפְצַר ־ בָּ֣⁠ם מְאֹ֔ד וַ⁠יָּסֻ֣רוּ אֵלָ֔י⁠ו וַ⁠יָּבֹ֖אוּ אֶל ־ בֵּית֑⁠וֹ וַ⁠יַּ֤עַשׂ לָ⁠הֶם֙ מִשְׁתֶּ֔ה וּ⁠מַצּ֥וֹת אָפָ֖ה וַ⁠יֹּאכֵֽלוּ ׃⁴ טֶרֶם֮ יִשְׁכָּבוּ֒ וְ⁠אַנְשֵׁ֨י הָ⁠עִ֜יר אַנְשֵׁ֤י סְדֹם֙ נָסַ֣בּוּ עַל ־ הַ⁠בַּ֔יִת מִ⁠נַּ֖עַר וְ⁠עַד ־ זָקֵ֑ן כָּל ־ הָ⁠עָ֖ם מִ⁠קָּצֶֽה ׃⁵ וַ⁠יִּקְרְא֤וּ אֶל ־ לוֹט֙ וַ⁠יֹּ֣אמְרוּ ל֔⁠וֹ אַיֵּ֧ה הָ⁠אֲנָשִׁ֛ים אֲשֶׁר ־ בָּ֥אוּ אֵלֶ֖י⁠ךָ הַ⁠לָּ֑יְלָה הוֹצִיאֵ֣⁠ם אֵלֵ֔י⁠נוּ וְ⁠נֵדְעָ֖ה אֹתָֽ⁠ם ׃⁶ וַ⁠יֵּצֵ֧א אֲלֵ⁠הֶ֛ם ל֖וֹט הַ⁠פֶּ֑תְחָ⁠ה וְ⁠הַ⁠דֶּ֖לֶת סָגַ֥ר אַחֲרָֽי⁠ו ׃⁷ וַ⁠יֹּאמַ֑ר אַל ־ נָ֥א אַחַ֖⁠י תָּרֵֽעוּ ׃⁸ הִנֵּה ־ נָ֨א לִ֜⁠י שְׁתֵּ֣י בָנ֗וֹת אֲשֶׁ֤ר לֹֽא ־ יָדְעוּ֙ אִ֔ישׁ אוֹצִֽיאָה ־ נָּ֤א אֶתְ⁠הֶן֙ אֲלֵי⁠כֶ֔ם וַ⁠עֲשׂ֣וּ לָ⁠הֶ֔ן כַּ⁠טּ֖וֹב בְּ⁠עֵינֵי⁠כֶ֑ם רַ֠ק לָֽ⁠אֲנָשִׁ֤ים הָ⁠אֵל֙ אַל ־ תַּעֲשׂ֣וּ דָבָ֔ר כִּֽי ־ עַל ־ כֵּ֥ן בָּ֖אוּ בְּ⁠צֵ֥ל קֹרָתִֽ⁠י ׃⁹ וַ⁠יֹּאמְר֣וּ ׀ גֶּשׁ ־ הָ֗לְאָה וַ⁠יֹּֽאמְרוּ֙ הָ⁠אֶחָ֤ד בָּֽא ־ לָ⁠גוּר֙ וַ⁠יִּשְׁפֹּ֣ט שָׁפ֔וֹט עַתָּ֕ה נָרַ֥ע לְ⁠ךָ֖ מֵ⁠הֶ֑ם וַ⁠יִּפְצְר֨וּ בָ⁠אִ֤ישׁ בְּ⁠לוֹט֙ מְאֹ֔ד וַֽ⁠יִּגְּשׁ֖וּ לִ⁠שְׁבֹּ֥ר הַ⁠דָּֽלֶת ׃¹⁰ וַ⁠יִּשְׁלְח֤וּ הָֽ⁠אֲנָשִׁים֙ אֶת ־ יָדָ֔⁠ם וַ⁠יָּבִ֧יאוּ אֶת ־ ל֛וֹט אֲלֵי⁠הֶ֖ם הַ⁠בָּ֑יְתָ⁠ה וְ⁠אֶת ־ הַ⁠דֶּ֖לֶת סָגָֽרוּ ׃¹¹ וְֽ⁠אֶת ־ הָ⁠אֲנָשִׁ֞ים אֲשֶׁר ־ פֶּ֣תַח הַ⁠בַּ֗יִת הִכּוּ֙ בַּ⁠סַּנְוֵרִ֔ים מִ⁠קָּטֹ֖ן וְ⁠עַד ־ גָּד֑וֹל וַ⁠יִּלְא֖וּ לִ⁠מְצֹ֥א הַ⁠פָּֽתַח ׃¹² וַ⁠יֹּאמְר֨וּ הָ⁠אֲנָשִׁ֜ים אֶל ־ ל֗וֹט עֹ֚ד מִֽי ־ לְ⁠ךָ֣ פֹ֔ה חָתָן֙ וּ⁠בָנֶ֣י⁠ךָ וּ⁠בְנֹתֶ֔י⁠ךָ וְ⁠כֹ֥ל אֲשֶׁר ־ לְ⁠ךָ֖ בָּ⁠עִ֑יר הוֹצֵ֖א מִן ־ הַ⁠מָּקֽוֹם ׃¹³ כִּֽי ־ מַשְׁחִתִ֣ים אֲנַ֔חְנוּ אֶת ־ הַ⁠מָּק֖וֹם הַ⁠זֶּ֑ה כִּֽי ־ גָֽדְלָ֤ה צַעֲקָתָ⁠ם֙ אֶת ־ פְּנֵ֣י יְהוָ֔ה וַ⁠יְשַׁלְּחֵ֥⁠נוּ יְהוָ֖ה לְ⁠שַׁחֲתָֽ⁠הּ ׃¹⁴ וַ⁠יֵּצֵ֨א ל֜וֹט וַ⁠יְדַבֵּ֣ר ׀ אֶל ־ חֲתָנָ֣י⁠ו ׀ לֹקְחֵ֣י בְנֹתָ֗י⁠ו וַ⁠יֹּ֨אמֶר֙ ק֤וּמוּ צְּאוּ֙ מִן ־ הַ⁠מָּק֣וֹם הַ⁠זֶּ֔ה כִּֽי ־ מַשְׁחִ֥ית יְהוָ֖ה אֶת ־ הָ⁠עִ֑יר וַ⁠יְהִ֥י כִ⁠מְצַחֵ֖ק בְּ⁠עֵינֵ֥י חֲתָנָֽי⁠ו ׃¹⁵ וּ⁠כְמוֹ֙ הַ⁠שַּׁ֣חַר עָלָ֔ה וַ⁠יָּאִ֥יצוּ הַ⁠מַּלְאָכִ֖ים בְּ⁠ל֣וֹט לֵ⁠אמֹ֑ר קוּם֩ קַ֨ח אֶֽת ־ אִשְׁתְּ⁠ךָ֜ וְ⁠אֶת ־ שְׁתֵּ֤י בְנֹתֶ֨י⁠ךָ֙ הַ⁠נִּמְצָאֹ֔ת פֶּן ־ תִּסָּפֶ֖ה בַּ⁠עֲוֺ֥ן הָ⁠עִֽיר ׃¹⁶ וַֽ⁠יִּתְמַהְמָ֓הּ ׀ וַ⁠יַּחֲזִ֨קוּ הָ⁠אֲנָשִׁ֜ים בְּ⁠יָד֣⁠וֹ וּ⁠בְ⁠יַד ־ אִשְׁתּ֗⁠וֹ וּ⁠בְ⁠יַד֙ שְׁתֵּ֣י בְנֹתָ֔י⁠ו בְּ⁠חֶמְלַ֥ת יְהוָ֖ה עָלָ֑י⁠ו וַ⁠יֹּצִאֻ֥⁠הוּ וַ⁠יַּנִּחֻ֖⁠הוּ מִ⁠ח֥וּץ לָ⁠עִֽיר ׃¹⁷ וַ⁠יְהִי֩ כְ⁠הוֹצִיאָ֨⁠ם אֹתָ֜⁠ם הַ⁠ח֗וּצָ⁠ה וַ⁠יֹּ֨אמֶר֙ הִמָּלֵ֣ט עַל ־ נַפְשֶׁ֔⁠ךָ אַל ־ תַּבִּ֣יט אַחֲרֶ֔י⁠ךָ וְ⁠אַֽל ־ תַּעֲמֹ֖ד בְּ⁠כָל ־ הַ⁠כִּכָּ֑ר הָ⁠הָ֥רָ⁠ה הִמָּלֵ֖ט פֶּן ־ תִּסָּפֶֽה ׃¹⁸ וַ⁠יֹּ֥אמֶר ל֖וֹט אֲלֵ⁠הֶ֑ם אַל ־ נָ֖א אֲדֹנָֽ⁠י ׃¹⁹ הִנֵּה ־ נָ֠א מָצָ֨א עַבְדְּ⁠ךָ֣ חֵן֮ בְּ⁠עֵינֶי⁠ךָ֒ וַ⁠תַּגְדֵּ֣ל חַסְדְּ⁠ךָ֗ אֲשֶׁ֤ר עָשִׂ֨יתָ֙ עִמָּדִ֔⁠י לְ⁠הַחֲי֖וֹת אֶת ־ נַפְשִׁ֑⁠י וְ⁠אָנֹכִ֗י לֹ֤א אוּכַל֙ לְ⁠הִמָּלֵ֣ט הָ⁠הָ֔רָ⁠ה פֶּן ־ תִּדְבָּקַ֥⁠נִי הָ⁠רָעָ֖ה וָ⁠מַֽתִּי ׃²⁰ הִנֵּה ־ נָ֠א הָ⁠עִ֨יר הַ⁠זֹּ֧את קְרֹבָ֛ה לָ⁠נ֥וּס שָׁ֖מָּ⁠ה וְ⁠הִ֣יא מִצְעָ֑ר אִמָּלְטָ֨ה נָּ֜א שָׁ֗מָּ⁠ה הֲ⁠לֹ֥א מִצְעָ֛ר הִ֖וא וּ⁠תְחִ֥י נַפְשִֽׁ⁠י ׃²¹ וַ⁠יֹּ֣אמֶר אֵלָ֔י⁠ו הִנֵּה֙ נָשָׂ֣אתִי פָנֶ֔י⁠ךָ גַּ֖ם לַ⁠דָּבָ֣ר הַ⁠זֶּ֑ה לְ⁠בִלְתִּ֛י הָפְכִּ֥⁠י אֶת ־ הָ⁠עִ֖יר אֲשֶׁ֥ר דִּבַּֽרְתָּ ׃²² מַהֵר֙ הִמָּלֵ֣ט שָׁ֔מָּ⁠ה כִּ֣י לֹ֤א אוּכַל֙ לַ⁠עֲשׂ֣וֹת דָּבָ֔ר עַד ־ בֹּאֲ⁠ךָ֖ שָׁ֑מָּ⁠ה עַל ־ כֵּ֛ן קָרָ֥א שֵׁם ־ הָ⁠עִ֖יר צֽוֹעַר ׃²³ הַ⁠שֶּׁ֖מֶשׁ יָצָ֣א עַל ־ הָ⁠אָ֑רֶץ וְ⁠ל֖וֹט בָּ֥א צֹֽעֲרָ⁠ה ׃²⁴ וַֽ⁠יהוָ֗ה הִמְטִ֧יר עַל ־ סְדֹ֛ם וְ⁠עַל ־ עֲמֹרָ֖ה גָּפְרִ֣ית וָ⁠אֵ֑שׁ מֵ⁠אֵ֥ת יְהוָ֖ה מִן ־ הַ⁠שָּׁמָֽיִם ׃²⁵ וַֽ⁠יַּהֲפֹךְ֙ אֶת ־ הֶ⁠עָרִ֣ים הָ⁠אֵ֔ל וְ⁠אֵ֖ת כָּל ־ הַ⁠כִּכָּ֑ר וְ⁠אֵת֙ כָּל ־ יֹשְׁבֵ֣י הֶ⁠עָרִ֔ים וְ⁠צֶ֖מַח הָ⁠אֲדָמָֽה ׃²⁶ וַ⁠תַּבֵּ֥ט אִשְׁתּ֖⁠וֹ מֵ⁠אַחֲרָ֑י⁠ו וַ⁠תְּהִ֖י נְצִ֥יב מֶֽלַח ׃²⁷ וַ⁠יַּשְׁכֵּ֥ם אַבְרָהָ֖ם בַּ⁠בֹּ֑קֶר אֶל ־ הַ֨⁠מָּק֔וֹם אֲשֶׁר ־ עָ֥מַד שָׁ֖ם אֶת ־ פְּנֵ֥י יְהוָֽה ׃²⁸ וַ⁠יַּשְׁקֵ֗ף עַל ־ פְּנֵ֤י סְדֹם֙ וַ⁠עֲמֹרָ֔ה וְ⁠עַֽל ־ כָּל ־ פְּנֵ֖י אֶ֣רֶץ הַ⁠כִּכָּ֑ר וַ⁠יַּ֗רְא וְ⁠הִנֵּ֤ה עָלָה֙ קִיטֹ֣ר הָ⁠אָ֔רֶץ כְּ⁠קִיטֹ֖ר הַ⁠כִּבְשָֽׁן ׃²⁹ וַ⁠יְהִ֗י בְּ⁠שַׁחֵ֤ת אֱלֹהִים֙ אֶת ־ עָרֵ֣י הַ⁠כִּכָּ֔ר וַ⁠יִּזְכֹּ֥ר אֱלֹהִ֖ים אֶת ־ אַבְרָהָ֑ם וַ⁠יְשַׁלַּ֤ח אֶת ־ לוֹט֙ מִ⁠תּ֣וֹךְ הַ⁠הֲפֵכָ֔ה בַּ⁠הֲפֹךְ֙ אֶת ־ הֶ֣⁠עָרִ֔ים אֲשֶׁר ־ יָשַׁ֥ב בָּ⁠הֵ֖ן לֽוֹט ׃³⁰ וַ⁠יַּעַל֩ ל֨וֹט מִ⁠צּ֜וֹעַר וַ⁠יֵּ֣שֶׁב בָּ⁠הָ֗ר וּ⁠שְׁתֵּ֤י בְנֹתָי⁠ו֙ עִמּ֔⁠וֹ כִּ֥י יָרֵ֖א לָ⁠שֶׁ֣בֶת בְּ⁠צ֑וֹעַר וַ⁠יֵּ֨שֶׁב֙ בַּ⁠מְּעָרָ֔ה ה֖וּא וּ⁠שְׁתֵּ֥י בְנֹתָֽי⁠ו ׃³¹ וַ⁠תֹּ֧אמֶר הַ⁠בְּכִירָ֛ה אֶל ־ הַ⁠צְּעִירָ֖ה אָבִ֣י⁠נוּ זָקֵ֑ן וְ⁠אִ֨ישׁ אֵ֤ין בָּ⁠אָ֨רֶץ֙ לָ⁠ב֣וֹא עָלֵ֔י⁠נוּ כְּ⁠דֶ֖רֶךְ כָּל ־ הָ⁠אָֽרֶץ ׃³² לְכָ֨⁠ה נַשְׁקֶ֧ה אֶת ־ אָבִ֛י⁠נוּ יַ֖יִן וְ⁠נִשְׁכְּבָ֣ה עִמּ֑⁠וֹ וּ⁠נְחַיֶּ֥ה מֵ⁠אָבִ֖י⁠נוּ זָֽרַע ׃³³ וַ⁠תַּשְׁקֶ֧יןָ אֶת ־ אֲבִי⁠הֶ֛ן יַ֖יִן בַּ⁠לַּ֣יְלָה ה֑וּא וַ⁠תָּבֹ֤א הַ⁠בְּכִירָה֙ וַ⁠תִּשְׁכַּ֣ב אֶת ־ אָבִ֔י⁠הָ וְ⁠לֹֽא ־ יָדַ֥ע בְּ⁠שִׁכְבָ֖⁠הּ וּ⁠בְ⁠קׄוּמָֽ⁠הּ ׃³⁴ וַֽ⁠יְהִי֙ מִֽ⁠מָּחֳרָ֔ת וַ⁠תֹּ֤אמֶר הַ⁠בְּכִירָה֙ אֶל ־ הַ⁠צְּעִירָ֔ה הֵן ־ שָׁכַ֥בְתִּי אֶ֖מֶשׁ אֶת ־ אָבִ֑⁠י נַשְׁקֶ֨⁠נּוּ יַ֜יִן גַּם ־ הַ⁠לַּ֗יְלָה וּ⁠בֹ֨אִי֙ שִׁכְבִ֣י עִמּ֔⁠וֹ וּ⁠נְחַיֶּ֥ה מֵ⁠אָבִ֖י⁠נוּ זָֽרַע ׃³⁵ וַ⁠תַּשְׁקֶ֜יןָ גַּ֣ם בַּ⁠לַּ֧יְלָה הַ⁠ה֛וּא אֶת ־ אֲבִי⁠הֶ֖ן יָ֑יִן וַ⁠תָּ֤קָם הַ⁠צְּעִירָה֙ וַ⁠תִּשְׁכַּ֣ב עִמּ֔⁠וֹ וְ⁠לֹֽא ־ יָדַ֥ע בְּ⁠שִׁכְבָ֖⁠הּ וּ⁠בְ⁠קֻמָֽ⁠הּ ׃³⁶ וַֽ⁠תַּהֲרֶ֛יןָ שְׁתֵּ֥י בְנֽוֹת ־ ל֖וֹט מֵ⁠אֲבִי⁠הֶֽן ׃³⁷ וַ⁠תֵּ֤לֶד הַ⁠בְּכִירָה֙ בֵּ֔ן וַ⁠תִּקְרָ֥א שְׁמ֖⁠וֹ מוֹאָ֑ב ה֥וּא אֲבִֽי ־ מוֹאָ֖ב עַד ־ הַ⁠יּֽוֹם ׃³⁸ וְ⁠הַ⁠צְּעִירָ֤ה גַם ־ הִוא֙ יָ֣לְדָה בֵּ֔ן וַ⁠תִּקְרָ֥א שְׁמ֖⁠וֹ בֶּן ־ עַמִּ֑י ה֛וּא אֲבִ֥י בְנֵֽי ־ עַמּ֖וֹן עַד ־ הַ⁠יּֽוֹם ׃ס

Chapter 20

¹ וַ⁠יִּסַּ֨ע מִ⁠שָּׁ֤ם אַבְרָהָם֙ אַ֣רְצָ⁠ה הַ⁠נֶּ֔גֶב וַ⁠יֵּ֥שֶׁב בֵּין ־ קָדֵ֖שׁ וּ⁠בֵ֣ין שׁ֑וּר וַ⁠יָּ֖גָר בִּ⁠גְרָֽר ׃² וַ⁠יֹּ֧אמֶר אַבְרָהָ֛ם אֶל ־ שָׂרָ֥ה אִשְׁתּ֖⁠וֹ אֲחֹ֣תִ⁠י הִ֑וא וַ⁠יִּשְׁלַ֗ח אֲבִימֶ֨לֶךְ֙ מֶ֣לֶךְ גְּרָ֔ר וַ⁠יִּקַּ֖ח אֶת ־ שָׂרָֽה ׃³ וַ⁠יָּבֹ֧א אֱלֹהִ֛ים אֶל ־ אֲבִימֶ֖לֶךְ בַּ⁠חֲל֣וֹם הַ⁠לָּ֑יְלָה וַ⁠יֹּ֣אמֶר ל֗⁠וֹ הִנְּ⁠ךָ֥ מֵת֙ עַל ־ הָ⁠אִשָּׁ֣ה אֲשֶׁר ־ לָקַ֔חְתָּ וְ⁠הִ֖וא בְּעֻ֥לַת בָּֽעַל ׃⁴ וַ⁠אֲבִימֶ֕לֶךְ לֹ֥א קָרַ֖ב אֵלֶ֑י⁠הָ וַ⁠יֹּאמַ֕ר אֲדֹנָ֕⁠י הֲ⁠ג֥וֹי גַּם ־ צַדִּ֖יק תַּהֲרֹֽג ׃⁵ הֲ⁠לֹ֨א ה֤וּא אָֽמַר ־ לִ⁠י֙ אֲחֹ֣תִ⁠י הִ֔וא וְ⁠הִֽיא ־ גַם ־ הִ֥וא אָֽמְרָ֖ה אָחִ֣⁠י ה֑וּא בְּ⁠תָם ־ לְבָבִ֛⁠י וּ⁠בְ⁠נִקְיֹ֥ן כַּפַּ֖⁠י עָשִׂ֥יתִי זֹֽאת ׃⁶ וַ⁠יֹּאמֶר֩ אֵלָ֨י⁠ו הָֽ⁠אֱלֹהִ֜ים בַּ⁠חֲלֹ֗ם גַּ֣ם אָנֹכִ֤י יָדַ֨עְתִּי֙ כִּ֤י בְ⁠תָם ־ לְבָבְ⁠ךָ֙ עָשִׂ֣יתָ זֹּ֔את וָ⁠אֶחְשֹׂ֧ךְ גַּם ־ אָנֹכִ֛י אֽוֹתְ⁠ךָ֖ מֵ⁠חֲטוֹ ־ לִ֑⁠י עַל ־ כֵּ֥ן לֹא ־ נְתַתִּ֖י⁠ךָ לִ⁠נְגֹּ֥עַ אֵלֶֽי⁠הָ ׃⁷ וְ⁠עַתָּ֗ה הָשֵׁ֤ב אֵֽשֶׁת ־ הָ⁠אִישׁ֙ כִּֽי ־ נָבִ֣יא ה֔וּא וְ⁠יִתְפַּלֵּ֥ל בַּֽעַדְ⁠ךָ֖ וֶֽ⁠חְיֵ֑ה וְ⁠אִם ־ אֵֽינְ⁠ךָ֣ מֵשִׁ֗יב דַּ֚ע כִּי ־ מ֣וֹת תָּמ֔וּת אַתָּ֖ה וְ⁠כָל ־ אֲשֶׁר ־ לָֽ⁠ךְ ׃⁸ וַ⁠יַּשְׁכֵּ֨ם אֲבִימֶ֜לֶךְ בַּ⁠בֹּ֗קֶר וַ⁠יִּקְרָא֙ לְ⁠כָל ־ עֲבָדָ֔י⁠ו וַ⁠יְדַבֵּ֛ר אֶת ־ כָּל ־ הַ⁠דְּבָרִ֥ים הָ⁠אֵ֖לֶּה בְּ⁠אָזְנֵי⁠הֶ֑ם וַ⁠יִּֽירְא֥וּ הָ⁠אֲנָשִׁ֖ים מְאֹֽד ׃⁹ וַ⁠יִּקְרָ֨א אֲבִימֶ֜לֶךְ לְ⁠אַבְרָהָ֗ם וַ⁠יֹּ֨אמֶר ל֜⁠וֹ מֶֽה ־ עָשִׂ֤יתָ לָּ֨⁠נוּ֙ וּ⁠מֶֽה ־ חָטָ֣אתִי לָ֔⁠ךְ כִּֽי ־ הֵבֵ֧אתָ עָלַ֛⁠י וְ⁠עַל ־ מַמְלַכְתִּ֖⁠י חֲטָאָ֣ה גְדֹלָ֑ה מַעֲשִׂים֙ אֲשֶׁ֣ר לֹא ־ יֵֽעָשׂ֔וּ עָשִׂ֖יתָ עִמָּדִֽ⁠י ׃¹⁰ וַ⁠יֹּ֥אמֶר אֲבִימֶ֖לֶךְ אֶל ־ אַבְרָהָ֑ם מָ֣ה רָאִ֔יתָ כִּ֥י עָשִׂ֖יתָ אֶת ־ הַ⁠דָּבָ֥ר הַ⁠זֶּֽה ׃¹¹ וַ⁠יֹּ֨אמֶר֙ אַבְרָהָ֔ם כִּ֣י אָמַ֗רְתִּי רַ֚ק אֵין ־ יִרְאַ֣ת אֱלֹהִ֔ים בַּ⁠מָּק֖וֹם הַ⁠זֶּ֑ה וַ⁠הֲרָג֖וּ⁠נִי עַל ־ דְּבַ֥ר אִשְׁתִּֽ⁠י ׃¹² וְ⁠גַם ־ אָמְנָ֗ה אֲחֹתִ֤⁠י בַת ־ אָבִ⁠י֙ הִ֔וא אַ֖ךְ לֹ֣א בַת ־ אִמִּ֑⁠י וַ⁠תְּהִי ־ לִ֖⁠י לְ⁠אִשָּֽׁה ׃¹³ וַ⁠יְהִ֞י כַּ⁠אֲשֶׁ֧ר הִתְע֣וּ אֹתִ֗⁠י אֱלֹהִים֮ מִ⁠בֵּ֣ית אָבִ⁠י֒ וָ⁠אֹמַ֣ר לָ֔⁠הּ זֶ֣ה חַסְדֵּ֔⁠ךְ אֲשֶׁ֥ר תַּעֲשִׂ֖י עִמָּדִ֑⁠י אֶ֤ל כָּל ־ הַ⁠מָּקוֹם֙ אֲשֶׁ֣ר נָב֣וֹא שָׁ֔מָּ⁠ה אִמְרִי ־ לִ֖⁠י אָחִ֥⁠י הֽוּא ׃¹⁴ וַ⁠יִּקַּ֨ח אֲבִימֶ֜לֶךְ צֹ֣אן וּ⁠בָקָ֗ר וַ⁠עֲבָדִים֙ וּ⁠שְׁפָחֹ֔ת וַ⁠יִּתֵּ֖ן לְ⁠אַבְרָהָ֑ם וַ⁠יָּ֣שֶׁב ל֔⁠וֹ אֵ֖ת שָׂרָ֥ה אִשְׁתּֽ⁠וֹ ׃¹⁵ וַ⁠יֹּ֣אמֶר אֲבִימֶ֔לֶךְ הִנֵּ֥ה אַרְצִ֖⁠י לְ⁠פָנֶ֑י⁠ךָ בַּ⁠טּ֥וֹב בְּ⁠עֵינֶ֖י⁠ךָ שֵֽׁב ׃¹⁶ וּ⁠לְ⁠שָׂרָ֣ה אָמַ֗ר הִנֵּ֨ה נָתַ֜תִּי אֶ֤לֶף כֶּ֨סֶף֙ לְ⁠אָחִ֔י⁠ךְ הִנֵּ֤ה הוּא ־ לָ⁠ךְ֙ כְּס֣וּת עֵינַ֔יִם לְ⁠כֹ֖ל אֲשֶׁ֣ר אִתָּ֑⁠ךְ וְ⁠אֵ֥ת כֹּ֖ל וְ⁠נֹכָֽחַת ׃¹⁷ וַ⁠יִּתְפַּלֵּ֥ל אַבְרָהָ֖ם אֶל ־ הָ⁠אֱלֹהִ֑ים וַ⁠יִּרְפָּ֨א אֱלֹהִ֜ים אֶת ־ אֲבִימֶ֧לֶךְ וְ⁠אֶת ־ אִשְׁתּ֛⁠וֹ וְ⁠אַמְהֹתָ֖י⁠ו וַ⁠יֵּלֵֽדוּ ׃¹⁸ כִּֽי ־ עָצֹ֤ר עָצַר֙ יְהוָ֔ה בְּעַ֥ד כָּל ־ רֶ֖חֶם לְ⁠בֵ֣ית אֲבִימֶ֑לֶךְ עַל ־ דְּבַ֥ר שָׂרָ֖ה אֵ֥שֶׁת אַבְרָהָֽם ׃ס

Chapter 21

¹ וַֽ⁠יהוָ֛ה פָּקַ֥ד אֶת ־ שָׂרָ֖ה כַּ⁠אֲשֶׁ֣ר אָמָ֑ר וַ⁠יַּ֧עַשׂ יְהוָ֛ה לְ⁠שָׂרָ֖ה כַּ⁠אֲשֶׁ֥ר דִּבֵּֽר ׃² וַ⁠תַּהַר֩ וַ⁠תֵּ֨לֶד שָׂרָ֧ה לְ⁠אַבְרָהָ֛ם בֵּ֖ן לִ⁠זְקֻנָ֑י⁠ו לַ⁠מּוֹעֵ֕ד אֲשֶׁר ־ דִּבֶּ֥ר אֹת֖⁠וֹ אֱלֹהִֽים ׃³ וַ⁠יִּקְרָ֨א אַבְרָהָ֜ם אֶֽת ־ שֶׁם ־ בְּנ֧⁠וֹ הַ⁠נּֽוֹלַד ־ ל֛⁠וֹ אֲשֶׁר ־ יָלְדָה ־ לּ֥⁠וֹ שָׂרָ֖ה יִצְחָֽק ׃⁴ וַ⁠יָּ֤מָל אַבְרָהָם֙ אֶת ־ יִצְחָ֣ק בְּנ֔⁠וֹ בֶּן ־ שְׁמֹנַ֖ת יָמִ֑ים כַּ⁠אֲשֶׁ֛ר צִוָּ֥ה אֹת֖⁠וֹ אֱלֹהִֽים ׃⁵ וְ⁠אַבְרָהָ֖ם בֶּן ־ מְאַ֣ת שָׁנָ֑ה בְּ⁠הִוָּ֣לֶד ל֔⁠וֹ אֵ֖ת יִצְחָ֥ק בְּנֽ⁠וֹ ׃⁶ וַ⁠תֹּ֣אמֶר שָׂרָ֔ה צְחֹ֕ק עָ֥שָׂה לִ֖⁠י אֱלֹהִ֑ים כָּל ־ הַ⁠שֹּׁמֵ֖עַ יִֽצְחַק ־ לִֽ⁠י ׃⁷ וַ⁠תֹּ֗אמֶר מִ֤י מִלֵּל֙ לְ⁠אַבְרָהָ֔ם הֵינִ֥יקָה בָנִ֖ים שָׂרָ֑ה כִּֽי ־ יָלַ֥דְתִּי בֵ֖ן לִ⁠זְקֻנָֽי⁠ו ׃⁸ וַ⁠יִּגְדַּ֥ל הַ⁠יֶּ֖לֶד וַ⁠יִּגָּמַ֑ל וַ⁠יַּ֤עַשׂ אַבְרָהָם֙ מִשְׁתֶּ֣ה גָד֔וֹל בְּ⁠י֖וֹם הִגָּמֵ֥ל אֶת ־ יִצְחָֽק ׃⁹ וַ⁠תֵּ֨רֶא שָׂרָ֜ה אֶֽת ־ בֶּן ־ הָגָ֧ר הַ⁠מִּצְרִ֛ית אֲשֶׁר ־ יָלְדָ֥ה לְ⁠אַבְרָהָ֖ם מְצַחֵֽק ׃¹⁰ וַ⁠תֹּ֨אמֶר֙ לְ⁠אַבְרָהָ֔ם גָּרֵ֛שׁ הָ⁠אָמָ֥ה הַ⁠זֹּ֖את וְ⁠אֶת ־ בְּנָ֑⁠הּ כִּ֣י לֹ֤א יִירַשׁ֙ בֶּן ־ הָ⁠אָמָ֣ה הַ⁠זֹּ֔את עִם ־ בְּנִ֖⁠י עִם ־ יִצְחָֽק ׃¹¹ וַ⁠יֵּ֧רַע הַ⁠דָּבָ֛ר מְאֹ֖ד בְּ⁠עֵינֵ֣י אַבְרָהָ֑ם עַ֖ל אוֹדֹ֥ת בְּנֽ⁠וֹ ׃¹² וַ⁠יֹּ֨אמֶר אֱלֹהִ֜ים אֶל ־ אַבְרָהָ֗ם אַל ־ יֵרַ֤ע בְּ⁠עֵינֶ֨י⁠ךָ֙ עַל ־ הַ⁠נַּ֣עַר וְ⁠עַל ־ אֲמָתֶ֔⁠ךָ כֹּל֩ אֲשֶׁ֨ר תֹּאמַ֥ר אֵלֶ֛י⁠ךָ שָׂרָ֖ה שְׁמַ֣ע בְּ⁠קֹלָ֑⁠הּ כִּ֣י בְ⁠יִצְחָ֔ק יִקָּרֵ֥א לְ⁠ךָ֖ זָֽרַע ׃¹³ וְ⁠גַ֥ם אֶת ־ בֶּן ־ הָ⁠אָמָ֖ה לְ⁠ג֣וֹי אֲשִׂימֶ֑⁠נּוּ כִּ֥י זַרְעֲ⁠ךָ֖ הֽוּא ׃¹⁴ וַ⁠יַּשְׁכֵּ֣ם אַבְרָהָ֣ם ׀ בַּ⁠בֹּ֡קֶר וַ⁠יִּֽקַּֽח ־ לֶחֶם֩ וְ⁠חֵ֨מַת מַ֜יִם וַ⁠יִּתֵּ֣ן אֶל ־ הָ֠גָר שָׂ֧ם עַל ־ שִׁכְמָ֛⁠הּ וְ⁠אֶת ־ הַ⁠יֶּ֖לֶד וַֽ⁠יְשַׁלְּחֶ֑⁠הָ וַ⁠תֵּ֣לֶךְ וַ⁠תֵּ֔תַע בְּ⁠מִדְבַּ֖ר בְּאֵ֥ר שָֽׁבַע ׃¹⁵ וַ⁠יִּכְל֥וּ הַ⁠מַּ֖יִם מִן ־ הַ⁠חֵ֑מֶת וַ⁠תַּשְׁלֵ֣ךְ אֶת ־ הַ⁠יֶּ֔לֶד תַּ֖חַת אַחַ֥ד הַ⁠שִּׂיחִֽם ׃¹⁶ וַ⁠תֵּלֶךְ֩ וַ⁠תֵּ֨שֶׁב לָ֜⁠הּ מִ⁠נֶּ֗גֶד הַרְחֵק֙ כִּ⁠מְטַחֲוֵ֣י קֶ֔שֶׁת כִּ֣י אָֽמְרָ֔ה אַל ־ אֶרְאֶ֖ה בְּ⁠מ֣וֹת הַ⁠יָּ֑לֶד וַ⁠תֵּ֣שֶׁב מִ⁠נֶּ֔גֶד וַ⁠תִּשָּׂ֥א אֶת ־ קֹלָ֖⁠הּ וַ⁠תֵּֽבְךְּ ׃¹⁷ וַ⁠יִּשְׁמַ֣ע אֱלֹהִים֮ אֶת ־ ק֣וֹל הַ⁠נַּעַר֒ וַ⁠יִּקְרָא֩ מַלְאַ֨ךְ אֱלֹהִ֤ים ׀ אֶל ־ הָגָר֙ מִן ־ הַ⁠שָּׁמַ֔יִם וַ⁠יֹּ֥אמֶר לָ֖⁠הּ מַה ־ לָּ֣⁠ךְ הָגָ֑ר אַל ־ תִּ֣ירְאִ֔י כִּֽי ־ שָׁמַ֧ע אֱלֹהִ֛ים אֶל ־ ק֥וֹל הַ⁠נַּ֖עַר בַּ⁠אֲשֶׁ֥ר הוּא ־ שָֽׁם ׃¹⁸ ק֚וּמִי שְׂאִ֣י אֶת ־ הַ⁠נַּ֔עַר וְ⁠הַחֲזִ֥יקִי אֶת ־ יָדֵ֖⁠ךְ בּ֑⁠וֹ כִּֽי ־ לְ⁠ג֥וֹי גָּד֖וֹל אֲשִׂימֶֽ⁠נּוּ ׃¹⁹ וַ⁠יִּפְקַ֤ח אֱלֹהִים֙ אֶת ־ עֵינֶ֔י⁠הָ וַ⁠תֵּ֖רֶא בְּאֵ֣ר מָ֑יִם וַ⁠תֵּ֜לֶךְ וַ⁠תְּמַלֵּ֤א אֶת ־ הַ⁠חֵ֨מֶת֙ מַ֔יִם וַ⁠תַּ֖שְׁקְ אֶת ־ הַ⁠נָּֽעַר ׃²⁰ וַ⁠יְהִ֧י אֱלֹהִ֛ים אֶת ־ הַ⁠נַּ֖עַר וַ⁠יִּגְדָּ֑ל וַ⁠יֵּ֨שֶׁב֙ בַּ⁠מִּדְבָּ֔ר וַ⁠יְהִ֖י רֹבֶ֥ה קַשָּֽׁת ׃²¹ וַ⁠יֵּ֖שֶׁב בְּ⁠מִדְבַּ֣ר פָּארָ֑ן וַ⁠תִּֽקַּֽח ־ ל֥⁠וֹ אִמּ֛⁠וֹ אִשָּׁ֖ה מֵ⁠אֶ֥רֶץ מִצְרָֽיִם ׃פ²² וַֽ⁠יְהִי֙ בָּ⁠עֵ֣ת הַ⁠הִ֔וא וַ⁠יֹּ֣אמֶר אֲבִימֶ֗לֶךְ וּ⁠פִיכֹל֙ שַׂר ־ צְבָא֔⁠וֹ אֶל ־ אַבְרָהָ֖ם לֵ⁠אמֹ֑ר אֱלֹהִ֣ים עִמְּ⁠ךָ֔ בְּ⁠כֹ֥ל אֲשֶׁר ־ אַתָּ֖ה עֹשֶֽׂה ׃²³ וְ⁠עַתָּ֗ה הִשָּׁ֨בְעָ⁠ה לִּ֤⁠י בֵֽ⁠אלֹהִים֙ הֵ֔נָּה אִם ־ תִּשְׁקֹ֣ר לִ֔⁠י וּ⁠לְ⁠נִינִ֖⁠י וּ⁠לְ⁠נֶכְדִּ֑⁠י כַּ⁠חֶ֜סֶד אֲשֶׁר ־ עָשִׂ֤יתִי עִמְּ⁠ךָ֙ תַּעֲשֶׂ֣ה עִמָּדִ֔⁠י וְ⁠עִם ־ הָ⁠אָ֖רֶץ אֲשֶׁר ־ גַּ֥רְתָּה בָּֽ⁠הּ ׃²⁴ וַ⁠יֹּ֨אמֶר֙ אַבְרָהָ֔ם אָנֹכִ֖י אִשָּׁבֵֽעַ ׃²⁵ וְ⁠הוֹכִ֥חַ אַבְרָהָ֖ם אֶת ־ אֲבִימֶ֑לֶךְ עַל ־ אֹדוֹת֙ בְּאֵ֣ר הַ⁠מַּ֔יִם אֲשֶׁ֥ר גָּזְל֖וּ עַבְדֵ֥י אֲבִימֶֽלֶךְ ׃²⁶ וַ⁠יֹּ֣אמֶר אֲבִימֶ֔לֶךְ לֹ֣א יָדַ֔עְתִּי מִ֥י עָשָׂ֖ה אֶת ־ הַ⁠דָּבָ֣ר הַ⁠זֶּ֑ה וְ⁠גַם ־ אַתָּ֞ה לֹא ־ הִגַּ֣דְתָּ לִּ֗⁠י וְ⁠גַ֧ם אָנֹכִ֛י לֹ֥א שָׁמַ֖עְתִּי בִּלְתִּ֥י הַ⁠יּֽוֹם ׃²⁷ וַ⁠יִּקַּ֤ח אַבְרָהָם֙ צֹ֣אן וּ⁠בָקָ֔ר וַ⁠יִּתֵּ֖ן לַ⁠אֲבִימֶ֑לֶךְ וַ⁠יִּכְרְת֥וּ שְׁנֵי⁠הֶ֖ם בְּרִֽית ׃²⁸ וַ⁠יַּצֵּ֣ב אַבְרָהָ֗ם אֶת ־ שֶׁ֛בַע כִּבְשֹׂ֥ת הַ⁠צֹּ֖אן לְ⁠בַדְּ⁠הֶֽן ׃²⁹ וַ⁠יֹּ֥אמֶר אֲבִימֶ֖לֶךְ אֶל ־ אַבְרָהָ֑ם מָ֣ה הֵ֗נָּה שֶׁ֤בַע כְּבָשֹׂת֙ הָ⁠אֵ֔לֶּה אֲשֶׁ֥ר הִצַּ֖בְתָּ לְ⁠בַדָּֽ⁠נָה ׃³⁰ וַ⁠יֹּ֕אמֶר כִּ֚י אֶת ־ שֶׁ֣בַע כְּבָשֹׂ֔ת תִּקַּ֖ח מִ⁠יָּדִ֑⁠י בַּ⁠עֲבוּר֙ תִּֽהְיֶה ־ לִּ֣⁠י לְ⁠עֵדָ֔ה כִּ֥י חָפַ֖רְתִּי אֶת ־ הַ⁠בְּאֵ֥ר הַ⁠זֹּֽאת ׃³¹ עַל ־ כֵּ֗ן קָרָ֛א לַ⁠מָּק֥וֹם הַ⁠ה֖וּא בְּאֵ֣ר שָׁ֑בַע כִּ֛י שָׁ֥ם נִשְׁבְּע֖וּ שְׁנֵי⁠הֶֽם ׃³² וַ⁠יִּכְרְת֥וּ בְרִ֖ית בִּ⁠בְאֵ֣ר שָׁ֑בַע וַ⁠יָּ֣קָם אֲבִימֶ֗לֶךְ וּ⁠פִיכֹל֙ שַׂר ־ צְבָא֔⁠וֹ וַ⁠יָּשֻׁ֖בוּ אֶל ־ אֶ֥רֶץ פְּלִשְׁתִּֽים ׃³³ וַ⁠יִּטַּ֥ע אֶ֖שֶׁל בִּ⁠בְאֵ֣ר שָׁ֑בַע וַ⁠יִּ֨קְרָא ־ שָׁ֔ם בְּ⁠שֵׁ֥ם יְהוָ֖ה אֵ֥ל עוֹלָֽם ׃³⁴ וַ⁠יָּ֧גָר אַבְרָהָ֛ם בְּ⁠אֶ֥רֶץ פְּלִשְׁתִּ֖ים יָמִ֥ים רַבִּֽים ׃פ

Chapter 22

¹ וַ⁠יְהִ֗י אַחַר֙ הַ⁠דְּבָרִ֣ים הָ⁠אֵ֔לֶּה וְ⁠הָ֣⁠אֱלֹהִ֔ים נִסָּ֖ה אֶת ־ אַבְרָהָ֑ם וַ⁠יֹּ֣אמֶר אֵלָ֔י⁠ו אַבְרָהָ֖ם וַ⁠יֹּ֥אמֶר הִנֵּֽנִ⁠י ׃² וַ⁠יֹּ֡אמֶר קַח ־ נָ֠א אֶת ־ בִּנְ⁠ךָ֨ אֶת ־ יְחִֽידְ⁠ךָ֤ אֲשֶׁר ־ אָהַ֨בְתָּ֙ אֶת ־ יִצְחָ֔ק וְ⁠לֶךְ ־ לְ⁠ךָ֔ אֶל ־ אֶ֖רֶץ הַ⁠מֹּרִיָּ֑ה וְ⁠הַעֲלֵ֤⁠הוּ שָׁם֙ לְ⁠עֹלָ֔ה עַ֚ל אַחַ֣ד הֶֽ⁠הָרִ֔ים אֲשֶׁ֖ר אֹמַ֥ר אֵלֶֽי⁠ךָ ׃³ וַ⁠יַּשְׁכֵּ֨ם אַבְרָהָ֜ם בַּ⁠בֹּ֗קֶר וַֽ⁠יַּחֲבֹשׁ֙ אֶת ־ חֲמֹר֔⁠וֹ וַ⁠יִּקַּ֞ח אֶת ־ שְׁנֵ֤י נְעָרָי⁠ו֙ אִתּ֔⁠וֹ וְ⁠אֵ֖ת יִצְחָ֣ק בְּנ֑⁠וֹ וַ⁠יְבַקַּע֙ עֲצֵ֣י עֹלָ֔ה וַ⁠יָּ֣קָם וַ⁠יֵּ֔לֶךְ אֶל ־ הַ⁠מָּק֖וֹם אֲשֶׁר ־ אָֽמַר ־ ל֥⁠וֹ הָ⁠אֱלֹהִֽים ׃⁴ בַּ⁠יּ֣וֹם הַ⁠שְּׁלִישִׁ֗י וַ⁠יִּשָּׂ֨א אַבְרָהָ֧ם אֶת ־ עֵינָ֛י⁠ו וַ⁠יַּ֥רְא אֶת ־ הַ⁠מָּק֖וֹם מֵ⁠רָחֹֽק ׃⁵ וַ⁠יֹּ֨אמֶר אַבְרָהָ֜ם אֶל ־ נְעָרָ֗י⁠ו שְׁבוּ ־ לָ⁠כֶ֥ם פֹּה֙ עִֽם ־ הַ⁠חֲמ֔וֹר וַ⁠אֲנִ֣י וְ⁠הַ⁠נַּ֔עַר נֵלְכָ֖ה עַד ־ כֹּ֑ה וְ⁠נִֽשְׁתַּחֲוֶ֖ה וְ⁠נָשׁ֥וּבָה אֲלֵי⁠כֶֽם ׃⁶ וַ⁠יִּקַּ֨ח אַבְרָהָ֜ם אֶת ־ עֲצֵ֣י הָ⁠עֹלָ֗ה וַ⁠יָּ֨שֶׂם֙ עַל ־ יִצְחָ֣ק בְּנ֔⁠וֹ וַ⁠יִּקַּ֣ח בְּ⁠יָד֔⁠וֹ אֶת ־ הָ⁠אֵ֖שׁ וְ⁠אֶת ־ הַֽ⁠מַּאֲכֶ֑לֶת וַ⁠יֵּלְכ֥וּ שְׁנֵי⁠הֶ֖ם יַחְדָּֽו ׃⁷ וַ⁠יֹּ֨אמֶר יִצְחָ֜ק אֶל ־ אַבְרָהָ֤ם אָבִי⁠ו֙ וַ⁠יֹּ֣אמֶר אָבִ֔⁠י וַ⁠יֹּ֖אמֶר הִנֶּ֣נִּֽ⁠י בְנִ֑⁠י וַ⁠יֹּ֗אמֶר הִנֵּ֤ה הָ⁠אֵשׁ֙ וְ⁠הָ֣⁠עֵצִ֔ים וְ⁠אַיֵּ֥ה הַ⁠שֶּׂ֖ה לְ⁠עֹלָֽה ׃⁸ וַ⁠יֹּ֨אמֶר֙ אַבְרָהָ֔ם אֱלֹהִ֞ים יִרְאֶה ־ לּ֥⁠וֹ הַ⁠שֶּׂ֛ה לְ⁠עֹלָ֖ה בְּנִ֑⁠י וַ⁠יֵּלְכ֥וּ שְׁנֵי⁠הֶ֖ם יַחְדָּֽו ׃⁹ וַ⁠יָּבֹ֗אוּ אֶֽל ־ הַ⁠מָּקוֹם֮ אֲשֶׁ֣ר אָֽמַר ־ ל֣⁠וֹ הָ⁠אֱלֹהִים֒ וַ⁠יִּ֨בֶן שָׁ֤ם אַבְרָהָם֙ אֶת ־ הַ⁠מִּזְבֵּ֔חַ וַֽ⁠יַּעֲרֹ֖ךְ אֶת ־ הָ⁠עֵצִ֑ים וַֽ⁠יַּעֲקֹד֙ אֶת ־ יִצְחָ֣ק בְּנ֔⁠וֹ וַ⁠יָּ֤שֶׂם אֹת⁠וֹ֙ עַל ־ הַ⁠מִּזְבֵּ֔חַ מִ⁠מַּ֖עַל לָ⁠עֵצִֽים ׃¹⁰ וַ⁠יִּשְׁלַ֤ח אַבְרָהָם֙ אֶת ־ יָד֔⁠וֹ וַ⁠יִּקַּ֖ח אֶת ־ הַֽ⁠מַּאֲכֶ֑לֶת לִ⁠שְׁחֹ֖ט אֶת ־ בְּנֽ⁠וֹ ׃¹¹ וַ⁠יִּקְרָ֨א אֵלָ֜י⁠ו מַלְאַ֤ךְ יְהוָה֙ מִן ־ הַ⁠שָּׁמַ֔יִם וַ⁠יֹּ֖אמֶר אַבְרָהָ֣ם ׀ אַבְרָהָ֑ם וַ⁠יֹּ֖אמֶר הִנֵּֽנִ⁠י ׃¹² וַ⁠יֹּ֗אמֶר אַל ־ תִּשְׁלַ֤ח יָֽדְ⁠ךָ֙ אֶל ־ הַ⁠נַּ֔עַר וְ⁠אַל ־ תַּ֥עַשׂ ל֖⁠וֹ מְא֑וּמָּה כִּ֣י ׀ עַתָּ֣ה יָדַ֗עְתִּי כִּֽי ־ יְרֵ֤א אֱלֹהִים֙ אַ֔תָּה וְ⁠לֹ֥א חָשַׂ֛כְתָּ אֶת ־ בִּנְ⁠ךָ֥ אֶת ־ יְחִידְ⁠ךָ֖ מִמֶּֽ⁠נִּי ׃¹³ וַ⁠יִּשָּׂ֨א אַבְרָהָ֜ם אֶת ־ עֵינָ֗י⁠ו וַ⁠יַּרְא֙ וְ⁠הִנֵּה ־ אַ֔יִל אַחַ֕ר נֶאֱחַ֥ז בַּ⁠סְּבַ֖ךְ בְּ⁠קַרְנָ֑י⁠ו וַ⁠יֵּ֤לֶךְ אַבְרָהָם֙ וַ⁠יִּקַּ֣ח אֶת ־ הָ⁠אַ֔יִל וַ⁠יַּעֲלֵ֥⁠הוּ לְ⁠עֹלָ֖ה תַּ֥חַת בְּנֽ⁠וֹ ׃¹⁴ וַ⁠יִּקְרָ֧א אַבְרָהָ֛ם שֵֽׁם ־ הַ⁠מָּק֥וֹם הַ⁠ה֖וּא יְהוָ֣ה ׀ יִרְאֶ֑ה אֲשֶׁר֙ יֵאָמֵ֣ר הַ⁠יּ֔וֹם בְּ⁠הַ֥ר יְהוָ֖ה יֵרָאֶֽה ׃¹⁵ וַ⁠יִּקְרָ֛א מַלְאַ֥ךְ יְהוָ֖ה אֶל ־ אַבְרָהָ֑ם שֵׁנִ֖ית מִן ־ הַ⁠שָּׁמָֽיִם ׃¹⁶ וַ⁠יֹּ֕אמֶר בִּ֥⁠י נִשְׁבַּ֖עְתִּי נְאֻם ־ יְהוָ֑ה כִּ֗י יַ֚עַן אֲשֶׁ֤ר עָשִׂ֨יתָ֙ אֶת ־ הַ⁠דָּבָ֣ר הַ⁠זֶּ֔ה וְ⁠לֹ֥א חָשַׂ֖כְתָּ אֶת ־ בִּנְ⁠ךָ֥ אֶת ־ יְחִידֶֽ⁠ךָ ׃¹⁷ כִּֽי ־ בָרֵ֣ךְ אֲבָרֶכְ⁠ךָ֗ וְ⁠הַרְבָּ֨ה אַרְבֶּ֤ה אֶֽת ־ זַרְעֲ⁠ךָ֙ כְּ⁠כוֹכְבֵ֣י הַ⁠שָּׁמַ֔יִם וְ⁠כַ⁠ח֕וֹל אֲשֶׁ֖ר עַל ־ שְׂפַ֣ת הַ⁠יָּ֑ם וְ⁠יִרַ֣שׁ זַרְעֲ⁠ךָ֔ אֵ֖ת שַׁ֥עַר אֹיְבָֽי⁠ו ׃¹⁸ וְ⁠הִתְבָּרֲכ֣וּ בְ⁠זַרְעֲ⁠ךָ֔ כֹּ֖ל גּוֹיֵ֣י הָ⁠אָ֑רֶץ עֵ֕קֶב אֲשֶׁ֥ר שָׁמַ֖עְתָּ בְּ⁠קֹלִֽ⁠י ׃¹⁹ וַ⁠יָּ֤שָׁב אַבְרָהָם֙ אֶל ־ נְעָרָ֔י⁠ו וַ⁠יָּקֻ֛מוּ וַ⁠יֵּלְכ֥וּ יַחְדָּ֖ו אֶל ־ בְּאֵ֣ר שָׁ֑בַע וַ⁠יֵּ֥שֶׁב אַבְרָהָ֖ם בִּ⁠בְאֵ֥ר שָֽׁבַע ׃פ²⁰ וַ⁠יְהִ֗י אַחֲרֵי֙ הַ⁠דְּבָרִ֣ים הָ⁠אֵ֔לֶּה וַ⁠יֻּגַּ֥ד לְ⁠אַבְרָהָ֖ם לֵ⁠אמֹ֑ר הִ֠נֵּה יָלְדָ֨ה מִלְכָּ֥ה גַם ־ הִ֛וא בָּנִ֖ים לְ⁠נָח֥וֹר אָחִֽי⁠ךָ ׃²¹ אֶת ־ ע֥וּץ בְּכֹר֖⁠וֹ וְ⁠אֶת ־ בּ֣וּז אָחִ֑י⁠ו וְ⁠אֶת ־ קְמוּאֵ֖ל אֲבִ֥י אֲרָֽם ׃²² וְ⁠אֶת ־ כֶּ֣שֶׂד וְ⁠אֶת ־ חֲז֔וֹ וְ⁠אֶת ־ פִּלְדָּ֖שׁ וְ⁠אֶת ־ יִדְלָ֑ף וְ⁠אֵ֖ת בְּתוּאֵֽל ׃²³ וּ⁠בְתוּאֵ֖ל יָלַ֣ד אֶת ־ רִבְקָ֑ה שְׁמֹנָ֥ה אֵ֨לֶּה֙ יָלְדָ֣ה מִלְכָּ֔ה לְ⁠נָח֖וֹר אֲחִ֥י אַבְרָהָֽם ׃²⁴ וּ⁠פִֽילַגְשׁ֖⁠וֹ וּ⁠שְׁמָ֣⁠הּ רְאוּמָ֑ה וַ⁠תֵּ֤לֶד גַּם ־ הִוא֙ אֶת ־ טֶ֣בַח וְ⁠אֶת ־ גַּ֔חַם וְ⁠אֶת ־ תַּ֖חַשׁ וְ⁠אֶֽת ־ מַעֲכָֽה ׃ס

Chapter 23

¹ וַ⁠יִּהְיוּ֙ חַיֵּ֣י שָׂרָ֔ה מֵאָ֥ה שָׁנָ֛ה וְ⁠עֶשְׂרִ֥ים שָׁנָ֖ה וְ⁠שֶׁ֣בַע שָׁנִ֑ים שְׁנֵ֖י חַיֵּ֥י שָׂרָֽה ׃² וַ⁠תָּ֣מָת שָׂרָ֗ה בְּ⁠קִרְיַ֥ת אַרְבַּ֛ע הִ֥וא חֶבְר֖וֹן בְּ⁠אֶ֣רֶץ כְּנָ֑עַן וַ⁠יָּבֹא֙ אַבְרָהָ֔ם לִ⁠סְפֹּ֥ד לְ⁠שָׂרָ֖ה וְ⁠לִ⁠בְכֹּתָֽ⁠הּ ׃³ וַ⁠יָּ֨קָם֙ אַבְרָהָ֔ם מֵ⁠עַ֖ל פְּנֵ֣י מֵת֑⁠וֹ וַ⁠יְדַבֵּ֥ר אֶל ־ בְּנֵי ־ חֵ֖ת לֵ⁠אמֹֽר ׃⁴ גֵּר ־ וְ⁠תוֹשָׁ֥ב אָנֹכִ֖י עִמָּ⁠כֶ֑ם תְּנ֨וּ לִ֤⁠י אֲחֻזַּת ־ קֶ֨בֶר֙ עִמָּ⁠כֶ֔ם וְ⁠אֶקְבְּרָ֥ה מֵתִ֖⁠י מִ⁠לְּ⁠פָנָֽ⁠י ׃⁵ וַ⁠יַּעֲנ֧וּ בְנֵי ־ חֵ֛ת אֶת ־ אַבְרָהָ֖ם לֵ⁠אמֹ֥ר לֽ⁠וֹ ׃⁶ שְׁמָעֵ֣⁠נוּ ׀ אֲדֹנִ֗⁠י נְשִׂ֨יא אֱלֹהִ֤ים אַתָּה֙ בְּ⁠תוֹכֵ֔⁠נוּ בְּ⁠מִבְחַ֣ר קְבָרֵ֔י⁠נוּ קְבֹ֖ר אֶת ־ מֵתֶ֑⁠ךָ אִ֣ישׁ מִמֶּ֔⁠נּוּ אֶת ־ קִבְר֛⁠וֹ לֹֽא ־ יִכְלֶ֥ה מִמְּ⁠ךָ֖ מִ⁠קְּבֹ֥ר מֵתֶֽ⁠ךָ ׃⁷ וַ⁠יָּ֧קָם אַבְרָהָ֛ם וַ⁠יִּשְׁתַּ֥חוּ לְ⁠עַם ־ הָ⁠אָ֖רֶץ לִ⁠בְנֵי ־ חֵֽת ׃⁸ וַ⁠יְדַבֵּ֥ר אִתָּ֖⁠ם לֵ⁠אמֹ֑ר אִם ־ יֵ֣שׁ אֶֽת ־ נַפְשְׁ⁠כֶ֗ם לִ⁠קְבֹּ֤ר אֶת ־ מֵתִ⁠י֙ מִ⁠לְּ⁠פָנַ֔⁠י שְׁמָע֕וּ⁠נִי וּ⁠פִגְעוּ ־ לִ֖⁠י בְּ⁠עֶפְר֥וֹן בֶּן ־ צֹֽחַר ׃⁹ וְ⁠יִתֶּן ־ לִ֗⁠י אֶת ־ מְעָרַ֤ת הַ⁠מַּכְפֵּלָה֙ אֲשֶׁר ־ ל֔⁠וֹ אֲשֶׁ֖ר בִּ⁠קְצֵ֣ה שָׂדֵ֑⁠הוּ בְּ⁠כֶ֨סֶף מָלֵ֜א יִתְּנֶ֥⁠נָּה לִ֛⁠י בְּ⁠תוֹכְ⁠כֶ֖ם לַ⁠אֲחֻזַּת ־ קָֽבֶר ׃¹⁰ וְ⁠עֶפְר֥וֹן יֹשֵׁ֖ב בְּ⁠ת֣וֹךְ בְּנֵי ־ חֵ֑ת וַ⁠יַּעַן֩ עֶפְר֨וֹן הַ⁠חִתִּ֤י אֶת ־ אַבְרָהָם֙ בְּ⁠אָזְנֵ֣י בְנֵי ־ חֵ֔ת לְ⁠כֹ֛ל בָּאֵ֥י שַֽׁעַר ־ עִיר֖⁠וֹ לֵ⁠אמֹֽר ׃¹¹ לֹֽא ־ אֲדֹנִ֣⁠י שְׁמָעֵ֔⁠נִי הַ⁠שָּׂדֶה֙ נָתַ֣תִּי לָ֔⁠ךְ וְ⁠הַ⁠מְּעָרָ֥ה אֲשֶׁר ־ בּ֖⁠וֹ לְ⁠ךָ֣ נְתַתִּ֑י⁠הָ לְ⁠עֵינֵ֧י בְנֵי ־ עַמִּ֛⁠י נְתַתִּ֥י⁠הָ לָּ֖⁠ךְ קְבֹ֥ר מֵתֶֽ⁠ךָ ׃¹² וַ⁠יִּשְׁתַּ֨חוּ֙ אַבְרָהָ֔ם לִ⁠פְנֵ֖י עַ֥ם הָ⁠אָֽרֶץ ׃¹³ וַ⁠יְדַבֵּ֨ר אֶל ־ עֶפְר֜וֹן בְּ⁠אָזְנֵ֤י עַם ־ הָ⁠אָ֨רֶץ֙ לֵ⁠אמֹ֔ר אַ֛ךְ אִם ־ אַתָּ֥ה ל֖וּ שְׁמָעֵ֑⁠נִי נָתַ֜תִּי כֶּ֤סֶף הַ⁠שָּׂדֶה֙ קַ֣ח מִמֶּ֔⁠נִּי וְ⁠אֶקְבְּרָ֥ה אֶת ־ מֵתִ֖⁠י שָֽׁמָּ⁠ה ׃¹⁴ וַ⁠יַּ֧עַן עֶפְר֛וֹן אֶת ־ אַבְרָהָ֖ם לֵ⁠אמֹ֥ר לֽ⁠וֹ ׃¹⁵ אֲדֹנִ֣⁠י שְׁמָעֵ֔⁠נִי אֶרֶץ֩ אַרְבַּ֨ע מֵאֹ֧ת שֶֽׁקֶל ־ כֶּ֛סֶף בֵּינִ֥⁠י וּ⁠בֵֽינְ⁠ךָ֖ מַה ־ הִ֑וא וְ⁠אֶת ־ מֵתְ⁠ךָ֖ קְבֹֽר ׃¹⁶ וַ⁠יִּשְׁמַ֣ע אַבְרָהָם֮ אֶל ־ עֶפְרוֹן֒ וַ⁠יִּשְׁקֹ֤ל אַבְרָהָם֙ לְ⁠עֶפְרֹ֔ן אֶת ־ הַ⁠כֶּ֕סֶף אֲשֶׁ֥ר דִּבֶּ֖ר בְּ⁠אָזְנֵ֣י בְנֵי ־ חֵ֑ת אַרְבַּ֤ע מֵאוֹת֙ שֶׁ֣קֶל כֶּ֔סֶף עֹבֵ֖ר לַ⁠סֹּחֵֽר ׃¹⁷ וַ⁠יָּ֣קָם ׀ שְׂדֵ֣ה עֶפְר֗וֹן אֲשֶׁר֙ בַּ⁠מַּכְפֵּלָ֔ה אֲשֶׁ֖ר לִ⁠פְנֵ֣י מַמְרֵ֑א הַ⁠שָּׂדֶה֙ וְ⁠הַ⁠מְּעָרָ֣ה אֲשֶׁר ־ בּ֔⁠וֹ וְ⁠כָל ־ הָ⁠עֵץ֙ אֲשֶׁ֣ר בַּ⁠שָּׂדֶ֔ה אֲשֶׁ֥ר בְּ⁠כָל ־ גְּבֻל֖⁠וֹ סָבִֽיב ׃¹⁸ לְ⁠אַבְרָהָ֥ם לְ⁠מִקְנָ֖ה לְ⁠עֵינֵ֣י בְנֵי ־ חֵ֑ת בְּ⁠כֹ֖ל בָּאֵ֥י שַֽׁעַר ־ עִירֽ⁠וֹ ׃¹⁹ וְ⁠אַחֲרֵי ־ כֵן֩ קָבַ֨ר אַבְרָהָ֜ם אֶת ־ שָׂרָ֣ה אִשְׁתּ֗⁠וֹ אֶל ־ מְעָרַ֞ת שְׂדֵ֧ה הַ⁠מַּכְפֵּלָ֛ה עַל ־ פְּנֵ֥י מַמְרֵ֖א הִ֣וא חֶבְר֑וֹן בְּ⁠אֶ֖רֶץ כְּנָֽעַן ׃²⁰ וַ⁠יָּ֨קָם הַ⁠שָּׂדֶ֜ה וְ⁠הַ⁠מְּעָרָ֧ה אֲשֶׁר ־ בּ֛⁠וֹ לְ⁠אַבְרָהָ֖ם לַ⁠אֲחֻזַּת ־ קָ֑בֶר מֵ⁠אֵ֖ת בְּנֵי ־ חֵֽת ׃ס

Chapter 24

¹ וְ⁠אַבְרָהָ֣ם זָקֵ֔ן בָּ֖א בַּ⁠יָּמִ֑ים וַֽ⁠יהוָ֛ה בֵּרַ֥ךְ אֶת ־ אַבְרָהָ֖ם בַּ⁠כֹּֽל ׃² וַ⁠יֹּ֣אמֶר אַבְרָהָ֗ם אֶל ־ עַבְדּ⁠וֹ֙ זְקַ֣ן בֵּית֔⁠וֹ הַ⁠מֹּשֵׁ֖ל בְּ⁠כָל ־ אֲשֶׁר ־ ל֑⁠וֹ שִֽׂים ־ נָ֥א יָדְ⁠ךָ֖ תַּ֥חַת יְרֵכִֽ⁠י ׃³ וְ⁠אַשְׁבִּ֣יעֲ⁠ךָ֔ בַּֽ⁠יהוָה֙ אֱלֹהֵ֣י הַ⁠שָּׁמַ֔יִם וֵֽ⁠אלֹהֵ֖י הָ⁠אָ֑רֶץ אֲשֶׁ֨ר לֹֽא ־ תִקַּ֤ח אִשָּׁה֙ לִ⁠בְנִ֔⁠י מִ⁠בְּנוֹת֙ הַֽ⁠כְּנַעֲנִ֔י אֲשֶׁ֥ר אָנֹכִ֖י יוֹשֵׁ֥ב בְּ⁠קִרְבּֽ⁠וֹ ׃⁴ כִּ֧י אֶל ־ אַרְצִ֛⁠י וְ⁠אֶל ־ מוֹלַדְתִּ֖⁠י תֵּלֵ֑ךְ וְ⁠לָקַחְתָּ֥ אִשָּׁ֖ה לִ⁠בְנִ֥⁠י לְ⁠יִצְחָֽק ׃⁵ וַ⁠יֹּ֤אמֶר אֵלָי⁠ו֙ הָ⁠עֶ֔בֶד אוּלַי֙ לֹא ־ תֹאבֶ֣ה הָֽ⁠אִשָּׁ֔ה לָ⁠לֶ֥כֶת אַחֲרַ֖⁠י אֶל ־ הָ⁠אָ֣רֶץ הַ⁠זֹּ֑את הֶֽ⁠הָשֵׁ֤ב אָשִׁיב֙ אֶת ־ בִּנְ⁠ךָ֔ אֶל ־ הָ⁠אָ֖רֶץ אֲשֶׁר ־ יָצָ֥אתָ מִ⁠שָּֽׁם ׃⁶ וַ⁠יֹּ֥אמֶר אֵלָ֖י⁠ו אַבְרָהָ֑ם הִשָּׁ֣מֶר לְ⁠ךָ֔ פֶּן ־ תָּשִׁ֥יב אֶת ־ בְּנִ֖⁠י שָֽׁמָּ⁠ה ׃⁷ יְהוָ֣ה ׀ אֱלֹהֵ֣י הַ⁠שָּׁמַ֗יִם אֲשֶׁ֨ר לְקָחַ֜⁠נִי מִ⁠בֵּ֣ית אָבִ⁠י֮ וּ⁠מֵ⁠אֶ֣רֶץ מֽוֹלַדְתִּ⁠י֒ וַ⁠אֲשֶׁ֨ר דִּבֶּר ־ לִ֜⁠י וַ⁠אֲשֶׁ֤ר נִֽשְׁבַּֽע ־ לִ⁠י֙ לֵ⁠אמֹ֔ר לְ⁠זַ֨רְעֲ⁠ךָ֔ אֶתֵּ֖ן אֶת ־ הָ⁠אָ֣רֶץ הַ⁠זֹּ֑את ה֗וּא יִשְׁלַ֤ח מַלְאָכ⁠וֹ֙ לְ⁠פָנֶ֔י⁠ךָ וְ⁠לָקַחְתָּ֥ אִשָּׁ֛ה לִ⁠בְנִ֖⁠י מִ⁠שָּֽׁם ׃⁸ וְ⁠אִם ־ לֹ֨א תֹאבֶ֤ה הָֽ⁠אִשָּׁה֙ לָ⁠לֶ֣כֶת אַחֲרֶ֔י⁠ךָ וְ⁠נִקִּ֕יתָ מִ⁠שְּׁבֻעָתִ֖⁠י זֹ֑את רַ֣ק אֶת ־ בְּנִ֔⁠י לֹ֥א תָשֵׁ֖ב שָֽׁמָּ⁠ה ׃⁹ וַ⁠יָּ֤שֶׂם הָ⁠עֶ֨בֶד֙ אֶת ־ יָד֔⁠וֹ תַּ֛חַת יֶ֥רֶךְ אַבְרָהָ֖ם אֲדֹנָ֑י⁠ו וַ⁠יִּשָּׁ֣בַֽע ל֔⁠וֹ עַל ־ הַ⁠דָּבָ֖ר הַ⁠זֶּֽה ׃¹⁰ וַ⁠יִּקַּ֣ח הָ֠⁠עֶבֶד עֲשָׂרָ֨ה גְמַלִּ֜ים מִ⁠גְּמַלֵּ֤י אֲדֹנָי⁠ו֙ וַ⁠יֵּ֔לֶךְ וְ⁠כָל ־ ט֥וּב אֲדֹנָ֖י⁠ו בְּ⁠יָד֑⁠וֹ וַ⁠יָּ֗קָם וַ⁠יֵּ֛לֶךְ אֶל ־ אֲרַ֥ם נַֽהֲרַ֖יִם אֶל ־ עִ֥יר נָחֽוֹר ׃¹¹ וַ⁠יַּבְרֵ֧ךְ הַ⁠גְּמַלִּ֛ים מִ⁠ח֥וּץ לָ⁠עִ֖יר אֶל ־ בְּאֵ֣ר הַ⁠מָּ֑יִם לְ⁠עֵ֣ת עֶ֔רֶב לְ⁠עֵ֖ת צֵ֥את הַ⁠שֹּׁאֲבֹֽת ׃¹² וַ⁠יֹּאמַ֓ר ׀ יְהוָ֗ה אֱלֹהֵי֙ אֲדֹנִ֣⁠י אַבְרָהָ֔ם הַקְרֵה ־ נָ֥א לְ⁠פָנַ֖⁠י הַ⁠יּ֑וֹם וַ⁠עֲשֵׂה ־ חֶ֕סֶד עִ֖ם אֲדֹנִ֥⁠י אַבְרָהָֽם ׃¹³ הִנֵּ֛ה אָנֹכִ֥י נִצָּ֖ב עַל ־ עֵ֣ין הַ⁠מָּ֑יִם וּ⁠בְנוֹת֙ אַנְשֵׁ֣י הָ⁠עִ֔יר יֹצְאֹ֖ת לִ⁠שְׁאֹ֥ב מָֽיִם ׃¹⁴ וְ⁠הָיָ֣ה הַֽ⁠נַּעֲרָ֗ אֲשֶׁ֨ר אֹמַ֤ר אֵלֶ֨י⁠הָ֙ הַטִּי ־ נָ֤א כַדֵּ⁠ךְ֙ וְ⁠אֶשְׁתֶּ֔ה וְ⁠אָמְרָ֣ה שְׁתֵ֔ה וְ⁠גַם ־ גְּמַלֶּ֖י⁠ךָ אַשְׁקֶ֑ה אֹתָ֤⁠הּ הֹכַ֨חְתָּ֙ לְ⁠עַבְדְּ⁠ךָ֣ לְ⁠יִצְחָ֔ק וּ⁠בָ֣⁠הּ אֵדַ֔ע כִּי ־ עָשִׂ֥יתָ חֶ֖סֶד עִם ־ אֲדֹנִֽ⁠י ׃¹⁵ וַֽ⁠יְהִי ־ ה֗וּא טֶרֶם֮ כִּלָּ֣ה לְ⁠דַבֵּר֒ וְ⁠הִנֵּ֧ה רִבְקָ֣ה יֹצֵ֗את אֲשֶׁ֤ר יֻלְּדָה֙ לִ⁠בְתוּאֵ֣ל בֶּן ־ מִלְכָּ֔ה אֵ֥שֶׁת נָח֖וֹר אֲחִ֣י אַבְרָהָ֑ם וְ⁠כַדָּ֖⁠הּ עַל ־ שִׁכְמָֽ⁠הּ ׃¹⁶ וְ⁠הַֽ⁠נַּעֲרָ֗ טֹבַ֤ת מַרְאֶה֙ מְאֹ֔ד בְּתוּלָ֕ה וְ⁠אִ֖ישׁ לֹ֣א יְדָעָ֑⁠הּ וַ⁠תֵּ֣רֶד הָ⁠עַ֔יְנָ⁠ה וַ⁠תְּמַלֵּ֥א כַדָּ֖⁠הּ וַ⁠תָּֽעַל ׃¹⁷ וַ⁠יָּ֥רָץ הָ⁠עֶ֖בֶד לִ⁠קְרָאתָ֑⁠הּ וַ⁠יֹּ֕אמֶר הַגְמִיאִ֥י⁠נִי נָ֛א מְעַט ־ מַ֖יִם מִ⁠כַּדֵּֽ⁠ךְ ׃¹⁸ וַ⁠תֹּ֖אמֶר שְׁתֵ֣ה אֲדֹנִ֑⁠י וַ⁠תְּמַהֵ֗ר וַ⁠תֹּ֧רֶד כַּדָּ֛⁠הּ עַל ־ יָדָ֖⁠הּ וַ⁠תַּשְׁקֵֽ⁠הוּ ׃¹⁹ וַ⁠תְּכַ֖ל לְ⁠הַשְׁקֹת֑⁠וֹ וַ⁠תֹּ֗אמֶר גַּ֤ם לִ⁠גְמַלֶּ֨י⁠ךָ֙ אֶשְׁאָ֔ב עַ֥ד אִם ־ כִּלּ֖וּ לִ⁠שְׁתֹּֽת ׃²⁰ וַ⁠תְּמַהֵ֗ר וַ⁠תְּעַ֤ר כַּדָּ⁠הּ֙ אֶל ־ הַ⁠שֹּׁ֔קֶת וַ⁠תָּ֥רָץ ע֛וֹד אֶֽל ־ הַ⁠בְּאֵ֖ר לִ⁠שְׁאֹ֑ב וַ⁠תִּשְׁאַ֖ב לְ⁠כָל ־ גְּמַלָּֽי⁠ו ׃²¹ וְ⁠הָ⁠אִ֥ישׁ מִשְׁתָּאֵ֖ה לָ֑⁠הּ מַחֲרִ֕ישׁ לָ⁠דַ֗עַת הַֽ⁠הִצְלִ֧יחַ יְהוָ֛ה דַּרְכּ֖⁠וֹ אִם ־ לֹֽא ׃²² וַ⁠יְהִ֗י כַּ⁠אֲשֶׁ֨ר כִּלּ֤וּ הַ⁠גְּמַלִּים֙ לִ⁠שְׁתּ֔וֹת וַ⁠יִּקַּ֤ח הָ⁠אִישׁ֙ נֶ֣זֶם זָהָ֔ב בֶּ֖קַע מִשְׁקָל֑⁠וֹ וּ⁠שְׁנֵ֤י צְמִידִים֙ עַל ־ יָדֶ֔י⁠הָ עֲשָׂרָ֥ה זָהָ֖ב מִשְׁקָלָֽ⁠ם ׃²³ וַ⁠יֹּ֨אמֶר֙ בַּת ־ מִ֣י אַ֔תְּ הַגִּ֥ידִי נָ֖א לִ֑⁠י הֲ⁠יֵ֧שׁ בֵּית ־ אָבִ֛י⁠ךְ מָק֥וֹם לָ֖⁠נוּ לָ⁠לִֽין ׃²⁴ וַ⁠תֹּ֣אמֶר אֵלָ֔י⁠ו בַּת ־ בְּתוּאֵ֖ל אָנֹ֑כִי בֶּן ־ מִלְכָּ֕ה אֲשֶׁ֥ר יָלְדָ֖ה לְ⁠נָחֽוֹר ׃²⁵ וַ⁠תֹּ֣אמֶר אֵלָ֔י⁠ו גַּם ־ תֶּ֥בֶן גַּם ־ מִסְפּ֖וֹא רַ֣ב עִמָּ֑⁠נוּ גַּם ־ מָק֖וֹם לָ⁠לֽוּן ׃²⁶ וַ⁠יִּקֹּ֣ד הָ⁠אִ֔ישׁ וַ⁠יִּשְׁתַּ֖חוּ לַֽ⁠יהוָֽה ׃²⁷ וַ⁠יֹּ֗אמֶר בָּר֤וּךְ יְהוָה֙ אֱלֹהֵי֙ אֲדֹנִ֣⁠י אַבְרָהָ֔ם אֲ֠שֶׁר לֹֽא ־ עָזַ֥ב חַסְדּ֛⁠וֹ וַ⁠אֲמִתּ֖⁠וֹ מֵ⁠עִ֣ם אֲדֹנִ֑⁠י אָנֹכִ֗י בַּ⁠דֶּ֨רֶךְ֙ נָחַ֣⁠נִי יְהוָ֔ה בֵּ֖ית אֲחֵ֥י אֲדֹנִֽ⁠י ׃²⁸ וַ⁠תָּ֨רָץ֙ הַֽ⁠נַּעֲרָ֔ וַ⁠תַּגֵּ֖ד לְ⁠בֵ֣ית אִמָּ֑⁠הּ כַּ⁠דְּבָרִ֖ים הָ⁠אֵֽלֶּה ׃²⁹ וּ⁠לְ⁠רִבְקָ֥ה אָ֖ח וּ⁠שְׁמ֣⁠וֹ לָבָ֑ן וַ⁠יָּ֨רָץ לָבָ֧ן אֶל ־ הָ⁠אִ֛ישׁ הַ⁠ח֖וּצָ⁠ה אֶל ־ הָ⁠עָֽיִן ׃³⁰ וַ⁠יְהִ֣י ׀ כִּ⁠רְאֹ֣ת אֶת ־ הַ⁠נֶּ֗זֶם וְֽ⁠אֶת ־ הַ⁠צְּמִדִים֮ עַל ־ יְדֵ֣י אֲחֹת⁠וֹ֒ וּ⁠כְ⁠שָׁמְע֗⁠וֹ אֶת ־ דִּבְרֵ֞י רִבְקָ֤ה אֲחֹת⁠וֹ֙ לֵ⁠אמֹ֔ר כֹּֽה ־ דִבֶּ֥ר אֵלַ֖⁠י הָ⁠אִ֑ישׁ וַ⁠יָּבֹא֙ אֶל ־ הָ⁠אִ֔ישׁ וְ⁠הִנֵּ֛ה עֹמֵ֥ד עַל ־ הַ⁠גְּמַלִּ֖ים עַל ־ הָ⁠עָֽיִן ׃³¹ וַ⁠יֹּ֕אמֶר בּ֖וֹא בְּר֣וּךְ יְהוָ֑ה לָ֤⁠מָּה תַעֲמֹד֙ בַּ⁠ח֔וּץ וְ⁠אָנֹכִי֙ פִּנִּ֣יתִי הַ⁠בַּ֔יִת וּ⁠מָק֖וֹם לַ⁠גְּמַלִּֽים ׃³² וַ⁠יָּבֹ֤א הָ⁠אִישׁ֙ הַ⁠בַּ֔יְתָ⁠ה וַ⁠יְפַתַּ֖ח הַ⁠גְּמַלִּ֑ים וַ⁠יִּתֵּ֨ן תֶּ֤בֶן וּ⁠מִסְפּוֹא֙ לַ⁠גְּמַלִּ֔ים וּ⁠מַ֨יִם֙ לִ⁠רְחֹ֣ץ רַגְלָ֔י⁠ו וְ⁠רַגְלֵ֥י הָ⁠אֲנָשִׁ֖ים אֲשֶׁ֥ר אִתּֽ⁠וֹ ׃³³ ו⁠יישם ¹ לְ⁠פָנָי⁠ו֙ לֶ⁠אֱכֹ֔ל וַ⁠יֹּ֨אמֶר֙ לֹ֣א אֹכַ֔ל עַ֥ד אִם ־ דִּבַּ֖רְתִּי דְּבָרָ֑⁠י וַ⁠יֹּ֖אמֶר דַּבֵּֽר ׃³⁴ וַ⁠יֹּאמַ֑ר עֶ֥בֶד אַבְרָהָ֖ם אָנֹֽכִי ׃³⁵ וַ⁠יהוָ֞ה בֵּרַ֧ךְ אֶת ־ אֲדֹנִ֛⁠י מְאֹ֖ד וַ⁠יִּגְדָּ֑ל וַ⁠יִּתֶּן ־ ל֞⁠וֹ צֹ֤אן וּ⁠בָקָר֙ וְ⁠כֶ֣סֶף וְ⁠זָהָ֔ב וַ⁠עֲבָדִם֙ וּ⁠שְׁפָחֹ֔ת וּ⁠גְמַלִּ֖ים וַ⁠חֲמֹרִֽים ׃³⁶ וַ⁠תֵּ֡לֶד שָׂרָה֩ אֵ֨שֶׁת אֲדֹנִ֥⁠י בֵן֙ לַֽ⁠אדֹנִ֔⁠י אַחֲרֵ֖י זִקְנָתָ֑⁠הּ וַ⁠יִּתֶּן ־ לּ֖⁠וֹ אֶת ־ כָּל ־ אֲשֶׁר ־ לֽ⁠וֹ ׃³⁷ וַ⁠יַּשְׁבִּעֵ֥⁠נִי אֲדֹנִ֖⁠י לֵ⁠אמֹ֑ר לֹא ־ תִקַּ֤ח אִשָּׁה֙ לִ⁠בְנִ֔⁠י מִ⁠בְּנוֹת֙ הַֽ⁠כְּנַעֲנִ֔י אֲשֶׁ֥ר אָנֹכִ֖י יֹשֵׁ֥ב בְּ⁠אַרְצֽ⁠וֹ ׃³⁸ אִם ־ לֹ֧א אֶל ־ בֵּית ־ אָבִ֛⁠י תֵּלֵ֖ךְ וְ⁠אֶל ־ מִשְׁפַּחְתִּ֑⁠י וְ⁠לָקַחְתָּ֥ אִשָּׁ֖ה לִ⁠בְנִֽ⁠י ׃³⁹ וָ⁠אֹמַ֖ר אֶל ־ אֲדֹנִ֑⁠י אֻלַ֛י לֹא ־ תֵלֵ֥ךְ הָ⁠אִשָּׁ֖ה אַחֲרָֽ⁠י ׃⁴⁰ וַ⁠יֹּ֖אמֶר אֵלָ֑⁠י יְהוָ֞ה אֲשֶׁר ־ הִתְהַלַּ֣כְתִּי לְ⁠פָנָ֗י⁠ו יִשְׁלַ֨ח מַלְאָכ֤⁠וֹ אִתָּ⁠ךְ֙ וְ⁠הִצְלִ֣יחַ דַּרְכֶּ֔⁠ךָ וְ⁠לָקַחְתָּ֤ אִשָּׁה֙ לִ⁠בְנִ֔⁠י מִ⁠מִּשְׁפַּחְתִּ֖⁠י וּ⁠מִ⁠בֵּ֥ית אָבִֽ⁠י ׃⁴¹ אָ֤ז תִּנָּקֶה֙ מֵ⁠אָ֣לָתִ֔⁠י כִּ֥י תָב֖וֹא אֶל ־ מִשְׁפַּחְתִּ֑⁠י וְ⁠אִם ־ לֹ֤א יִתְּנוּ֙ לָ֔⁠ךְ וְ⁠הָיִ֥יתָ נָקִ֖י מֵ⁠אָלָתִֽ⁠י ׃⁴² וָ⁠אָבֹ֥א הַ⁠יּ֖וֹם אֶל ־ הָ⁠עָ֑יִן וָ⁠אֹמַ֗ר יְהוָה֙ אֱלֹהֵי֙ אֲדֹנִ֣⁠י אַבְרָהָ֔ם אִם ־ יֶשְׁ⁠ךָ ־ נָּא֙ מַצְלִ֣יחַ דַּרְכִּ֔⁠י אֲשֶׁ֥ר אָנֹכִ֖י הֹלֵ֥ךְ עָלֶֽי⁠הָ ׃⁴³ הִנֵּ֛ה אָנֹכִ֥י נִצָּ֖ב עַל ־ עֵ֣ין הַ⁠מָּ֑יִם וְ⁠הָיָ֤ה הָֽ⁠עַלְמָה֙ הַ⁠יֹּצֵ֣את לִ⁠שְׁאֹ֔ב וְ⁠אָמַרְתִּ֣י אֵלֶ֔י⁠הָ הַשְׁקִֽי⁠נִי ־ נָ֥א מְעַט ־ מַ֖יִם מִ⁠כַּדֵּֽ⁠ךְ ׃⁴⁴ וְ⁠אָמְרָ֤ה אֵלַ⁠י֙ גַּם ־ אַתָּ֣ה שְׁתֵ֔ה וְ⁠גַ֥ם לִ⁠גְמַלֶּ֖י⁠ךָ אֶשְׁאָ֑ב הִ֣וא הָֽ⁠אִשָּׁ֔ה אֲשֶׁר ־ הֹכִ֥יחַ יְהוָ֖ה לְ⁠בֶן ־ אֲדֹנִֽ⁠י ׃⁴⁵ אֲנִי֩ טֶ֨רֶם אֲכַלֶּ֜ה לְ⁠דַבֵּ֣ר אֶל ־ לִבִּ֗⁠י וְ⁠הִנֵּ֨ה רִבְקָ֤ה יֹצֵאת֙ וְ⁠כַדָּ֣⁠הּ עַל ־ שִׁכְמָ֔⁠הּ וַ⁠תֵּ֥רֶד הָ⁠עַ֖יְנָ⁠ה וַ⁠תִּשְׁאָ֑ב וָ⁠אֹמַ֥ר אֵלֶ֖י⁠הָ הַשְׁקִ֥י⁠נִי נָֽא ׃⁴⁶ וַ⁠תְּמַהֵ֗ר וַ⁠תּ֤וֹרֶד כַּדָּ⁠הּ֙ מֵֽ⁠עָלֶ֔י⁠הָ וַ⁠תֹּ֣אמֶר שְׁתֵ֔ה וְ⁠גַם ־ גְּמַלֶּ֖י⁠ךָ אַשְׁקֶ֑ה וָ⁠אֵ֕שְׁתְּ וְ⁠גַ֥ם הַ⁠גְּמַלִּ֖ים הִשְׁקָֽתָה ׃⁴⁷ וָ⁠אֶשְׁאַ֣ל אֹתָ֗⁠הּ וָ⁠אֹמַר֮ בַּת ־ מִ֣י אַתְּ֒ וַ⁠תֹּ֗אמֶר בַּת ־ בְּתוּאֵל֙ בֶּן ־ נָח֔וֹר אֲשֶׁ֥ר יָֽלְדָה ־ לּ֖⁠וֹ מִלְכָּ֑ה וָ⁠אָשִׂ֤ם הַ⁠נֶּ֨זֶם֙ עַל ־ אַפָּ֔⁠הּ וְ⁠הַ⁠צְּמִידִ֖ים עַל ־ יָדֶֽי⁠הָ ׃⁴⁸ וָ⁠אֶקֹּ֥ד וָֽ⁠אֶשְׁתַּחֲוֶ֖ה לַ⁠יהוָ֑ה וָ⁠אֲבָרֵ֗ךְ אֶת ־ יְהוָה֙ אֱלֹהֵי֙ אֲדֹנִ֣⁠י אַבְרָהָ֔ם אֲשֶׁ֤ר הִנְחַ֨⁠נִי֙ בְּ⁠דֶ֣רֶךְ אֱמֶ֔ת לָ⁠קַ֛חַת אֶת ־ בַּת ־ אֲחִ֥י אֲדֹנִ֖⁠י לִ⁠בְנֽ⁠וֹ ׃⁴⁹ וְ֠⁠עַתָּה אִם ־ יֶשְׁ⁠כֶ֨ם עֹשִׂ֜ים חֶ֧סֶד וֶֽ⁠אֱמֶ֛ת אֶת ־ אֲדֹנִ֖⁠י הַגִּ֣ידוּ לִ֑⁠י וְ⁠אִם ־ לֹ֕א הַגִּ֣ידוּ לִ֔⁠י וְ⁠אֶפְנֶ֥ה עַל ־ יָמִ֖ין א֥וֹ עַל ־ שְׂמֹֽאל ׃⁵⁰ וַ⁠יַּ֨עַן לָבָ֤ן וּ⁠בְתוּאֵל֙ וַ⁠יֹּ֣אמְר֔וּ מֵ⁠יְהוָ֖ה יָצָ֣א הַ⁠דָּבָ֑ר לֹ֥א נוּכַ֛ל דַּבֵּ֥ר אֵלֶ֖י⁠ךָ רַ֥ע אוֹ ־ טֽוֹב ׃⁵¹ הִנֵּֽה ־ רִבְקָ֥ה לְ⁠פָנֶ֖י⁠ךָ קַ֣ח וָ⁠לֵ֑ךְ וּ⁠תְהִ֤י אִשָּׁה֙ לְ⁠בֶן ־ אֲדֹנֶ֔י⁠ךָ כַּ⁠אֲשֶׁ֖ר דִּבֶּ֥ר יְהוָֽה ׃⁵² וַ⁠יְהִ֕י כַּ⁠אֲשֶׁ֥ר שָׁמַ֛ע עֶ֥בֶד אַבְרָהָ֖ם אֶת ־ דִּבְרֵי⁠הֶ֑ם וַ⁠יִּשְׁתַּ֥חוּ אַ֖רְצָ⁠ה לַֽ⁠יהוָֽה ׃⁵³ וַ⁠יּוֹצֵ֨א הָ⁠עֶ֜בֶד כְּלֵי ־ כֶ֨סֶף וּ⁠כְלֵ֤י זָהָב֙ וּ⁠בְגָדִ֔ים וַ⁠יִּתֵּ֖ן לְ⁠רִבְקָ֑ה וּ⁠מִ֨גְדָּנֹ֔ת נָתַ֥ן לְ⁠אָחִ֖י⁠הָ וּ⁠לְ⁠אִמָּֽ⁠הּ ׃⁵⁴ וַ⁠יֹּאכְל֣וּ וַ⁠יִּשְׁתּ֗וּ ה֛וּא וְ⁠הָ⁠אֲנָשִׁ֥ים אֲשֶׁר ־ עִמּ֖⁠וֹ וַ⁠יָּלִ֑ינוּ וַ⁠יָּק֣וּמוּ בַ⁠בֹּ֔קֶר וַ⁠יֹּ֖אמֶר שַׁלְּחֻ֥⁠נִי לַֽ⁠אדֹנִֽ⁠י ׃⁵⁵ וַ⁠יֹּ֤אמֶר אָחִ֨י⁠הָ֙ וְ⁠אִמָּ֔⁠הּ תֵּשֵׁ֨ב הַ⁠נַּעֲרָ֥ אִתָּ֛⁠נוּ יָמִ֖ים א֣וֹ עָשׂ֑וֹר אַחַ֖ר תֵּלֵֽךְ ׃⁵⁶ וַ⁠יֹּ֤אמֶר אֲלֵ⁠הֶם֙ אַל ־ תְּאַחֲר֣וּ אֹתִ֔⁠י וַֽ⁠יהוָ֖ה הִצְלִ֣יחַ דַּרְכִּ֑⁠י שַׁלְּח֕וּ⁠נִי וְ⁠אֵלְכָ֖ה לַֽ⁠אדֹנִֽ⁠י ׃⁵⁷ וַ⁠יֹּאמְר֖וּ נִקְרָ֣א לַֽ⁠נַּעֲרָ֑ וְ⁠נִשְׁאֲלָ֖ה אֶת ־ פִּֽי⁠הָ ׃⁵⁸ וַ⁠יִּקְרְא֤וּ לְ⁠רִבְקָה֙ וַ⁠יֹּאמְר֣וּ אֵלֶ֔י⁠הָ הֲ⁠תֵלְכִ֖י עִם ־ הָ⁠אִ֣ישׁ הַ⁠זֶּ֑ה וַ⁠תֹּ֖אמֶר אֵלֵֽךְ ׃⁵⁹ וַֽ⁠יְשַׁלְּח֛וּ אֶת ־ רִבְקָ֥ה אֲחֹתָ֖⁠ם וְ⁠אֶת ־ מֵנִקְתָּ֑⁠הּ וְ⁠אֶת ־ עֶ֥בֶד אַבְרָהָ֖ם וְ⁠אֶת ־ אֲנָשָֽׁי⁠ו ׃⁶⁰ וַ⁠יְבָרֲכ֤וּ אֶת ־ רִבְקָה֙ וַ⁠יֹּ֣אמְרוּ לָ֔⁠הּ אֲחֹתֵ֕⁠נוּ אַ֥תְּ הֲיִ֖י לְ⁠אַלְפֵ֣י רְבָבָ֑ה וְ⁠יִירַ֣שׁ זַרְעֵ֔⁠ךְ אֵ֖ת שַׁ֥עַר שֹׂנְאָֽי⁠ו ׃⁶¹ וַ⁠תָּ֨קָם רִבְקָ֜ה וְ⁠נַעֲרֹתֶ֗י⁠הָ וַ⁠תִּרְכַּ֨בְנָה֙ עַל ־ הַ⁠גְּמַלִּ֔ים וַ⁠תֵּלַ֖כְנָה אַחֲרֵ֣י הָ⁠אִ֑ישׁ וַ⁠יִּקַּ֥ח הָ⁠עֶ֛בֶד אֶת ־ רִבְקָ֖ה וַ⁠יֵּלַֽךְ ׃⁶² וְ⁠יִצְחָק֙ בָּ֣א מִ⁠בּ֔וֹא בְּאֵ֥ר לַחַ֖י רֹאִ֑י וְ⁠ה֥וּא יוֹשֵׁ֖ב בְּ⁠אֶ֥רֶץ הַ⁠נֶּֽגֶב ׃⁶³ וַ⁠יֵּצֵ֥א יִצְחָ֛ק לָ⁠שׂ֥וּחַ בַּ⁠שָּׂדֶ֖ה לִ⁠פְנ֣וֹת עָ֑רֶב וַ⁠יִּשָּׂ֤א עֵינָי⁠ו֙ וַ⁠יַּ֔רְא וְ⁠הִנֵּ֥ה גְמַלִּ֖ים בָּאִֽים ׃⁶⁴ וַ⁠תִּשָּׂ֤א רִבְקָה֙ אֶת ־ עֵינֶ֔י⁠הָ וַ⁠תֵּ֖רֶא אֶת ־ יִצְחָ֑ק וַ⁠תִּפֹּ֖ל מֵ⁠עַ֥ל הַ⁠גָּמָֽל ׃⁶⁵ וַ⁠תֹּ֣אמֶר אֶל ־ הָ⁠עֶ֗בֶד מִֽי ־ הָ⁠אִ֤ישׁ הַלָּזֶה֙ הַ⁠הֹלֵ֤ךְ בַּ⁠שָּׂדֶה֙ לִ⁠קְרָאתֵ֔⁠נוּ וַ⁠יֹּ֥אמֶר הָ⁠עֶ֖בֶד ה֣וּא אֲדֹנִ֑⁠י וַ⁠תִּקַּ֥ח הַ⁠צָּעִ֖יף וַ⁠תִּתְכָּֽס ׃⁶⁶ וַ⁠יְסַפֵּ֥ר הָ⁠עֶ֖בֶד לְ⁠יִצְחָ֑ק אֵ֥ת כָּל ־ הַ⁠דְּבָרִ֖ים אֲשֶׁ֥ר עָשָֽׂה ׃⁶⁷ וַ⁠יְבִאֶ֣⁠הָ יִצְחָ֗ק הָ⁠אֹ֨הֱלָ⁠ה֙ שָׂרָ֣ה אִמּ֔⁠וֹ וַ⁠יִּקַּ֧ח אֶת ־ רִבְקָ֛ה וַ⁠תְּהִי ־ ל֥⁠וֹ לְ⁠אִשָּׁ֖ה וַ⁠יֶּאֱהָבֶ֑⁠הָ וַ⁠יִּנָּחֵ֥ם יִצְחָ֖ק אַחֲרֵ֥י אִמּֽ⁠וֹ ׃פ

¹Q וַיּוּשַׂ֤ם

Chapter 25

¹ וַ⁠יֹּ֧סֶף אַבְרָהָ֛ם וַ⁠יִּקַּ֥ח אִשָּׁ֖ה וּ⁠שְׁמָ֥⁠הּ קְטוּרָֽה ׃² וַ⁠תֵּ֣לֶד ל֗⁠וֹ אֶת ־ זִמְרָן֙ וְ⁠אֶת ־ יָקְשָׁ֔ן וְ⁠אֶת ־ מְדָ֖ן וְ⁠אֶת ־ מִדְיָ֑ן וְ⁠אֶת ־ יִשְׁבָּ֖ק וְ⁠אֶת ־ שֽׁוּחַ ׃³ וְ⁠יָקְשָׁ֣ן יָלַ֔ד אֶת ־ שְׁבָ֖א וְ⁠אֶת ־ דְּדָ֑ן וּ⁠בְנֵ֣י דְדָ֔ן הָי֛וּ אַשּׁוּרִ֥ם וּ⁠לְטוּשִׁ֖ים וּ⁠לְאֻמִּֽים ׃⁴ וּ⁠בְנֵ֣י מִדְיָ֗ן עֵיפָ֤ה וָ⁠עֵ֨פֶר֙ וַ⁠חֲנֹ֔ךְ וַ⁠אֲבִידָ֖ע וְ⁠אֶלְדָּעָ֑ה כָּל ־ אֵ֖לֶּה בְּנֵ֥י קְטוּרָֽה ׃⁵ וַ⁠יִּתֵּ֧ן אַבְרָהָ֛ם אֶת ־ כָּל ־ אֲשֶׁר ־ ל֖⁠וֹ לְ⁠יִצְחָֽק ׃⁶ וְ⁠לִ⁠בְנֵ֤י הַ⁠פִּֽילַגְשִׁים֙ אֲשֶׁ֣ר לְ⁠אַבְרָהָ֔ם נָתַ֥ן אַבְרָהָ֖ם מַתָּנֹ֑ת וַֽ⁠יְשַׁלְּחֵ֞⁠ם מֵ⁠עַ֨ל יִצְחָ֤ק בְּנ⁠וֹ֙ בְּ⁠עוֹדֶ֣⁠נּוּ חַ֔י קֵ֖דְמָ⁠ה אֶל ־ אֶ֥רֶץ קֶֽדֶם ׃⁷ וְ⁠אֵ֗לֶּה יְמֵ֛י שְׁנֵֽי ־ חַיֵּ֥י אַבְרָהָ֖ם אֲשֶׁר ־ חָ֑י מְאַ֥ת שָׁנָ֛ה וְ⁠שִׁבְעִ֥ים שָׁנָ֖ה וְ⁠חָמֵ֥שׁ שָׁנִֽים ׃⁸ וַ⁠יִּגְוַ֨ע וַ⁠יָּ֧מָת אַבְרָהָ֛ם בְּ⁠שֵׂיבָ֥ה טוֹבָ֖ה זָקֵ֣ן וְ⁠שָׂבֵ֑עַ וַ⁠יֵּאָ֖סֶף אֶל ־ עַמָּֽי⁠ו ׃⁹ וַ⁠יִּקְבְּר֨וּ אֹת֜⁠וֹ יִצְחָ֤ק וְ⁠יִשְׁמָעֵאל֙ בָּנָ֔י⁠ו אֶל ־ מְעָרַ֖ת הַ⁠מַּכְפֵּלָ֑ה אֶל ־ שְׂדֵ֞ה עֶפְרֹ֤ן בֶּן ־ צֹ֨חַר֙ הַֽ⁠חִתִּ֔י אֲשֶׁ֖ר עַל ־ פְּנֵ֥י מַמְרֵֽא ׃¹⁰ הַ⁠שָּׂדֶ֛ה אֲשֶׁר ־ קָנָ֥ה אַבְרָהָ֖ם מֵ⁠אֵ֣ת בְּנֵי ־ חֵ֑ת שָׁ֛מָּ⁠ה קֻבַּ֥ר אַבְרָהָ֖ם וְ⁠שָׂרָ֥ה אִשְׁתּֽ⁠וֹ ׃¹¹ וַ⁠יְהִ֗י אַחֲרֵי֙ מ֣וֹת אַבְרָהָ֔ם וַ⁠יְבָ֥רֶךְ אֱלֹהִ֖ים אֶת ־ יִצְחָ֣ק בְּנ֑⁠וֹ וַ⁠יֵּ֣שֶׁב יִצְחָ֔ק עִם ־ בְּאֵ֥ר לַחַ֖י רֹאִֽי ׃ס¹² וְ⁠אֵ֛לֶּה תֹּלְדֹ֥ת יִשְׁמָעֵ֖אל בֶּן ־ אַבְרָהָ֑ם אֲשֶׁ֨ר יָלְדָ֜ה הָגָ֧ר הַ⁠מִּצְרִ֛ית שִׁפְחַ֥ת שָׂרָ֖ה לְ⁠אַבְרָהָֽם ׃¹³ וְ⁠אֵ֗לֶּה שְׁמוֹת֙ בְּנֵ֣י יִשְׁמָעֵ֔אל בִּ⁠שְׁמֹתָ֖⁠ם לְ⁠תוֹלְדֹתָ֑⁠ם בְּכֹ֤ר יִשְׁמָעֵאל֙ נְבָיֹ֔ת וְ⁠קֵדָ֥ר וְ⁠אַדְבְּאֵ֖ל וּ⁠מִבְשָֽׂם ׃¹⁴ וּ⁠מִשְׁמָ֥ע וְ⁠דוּמָ֖ה וּ⁠מַשָּֽׂא ׃¹⁵ חֲדַ֣ד וְ⁠תֵימָ֔א יְט֥וּר נָפִ֖ישׁ וָ⁠קֵֽדְמָה ׃¹⁶ אֵ֣לֶּה הֵ֞ם בְּנֵ֤י יִשְׁמָעֵאל֙ וְ⁠אֵ֣לֶּה שְׁמֹתָ֔⁠ם בְּ⁠חַצְרֵי⁠הֶ֖ם וּ⁠בְ⁠טִֽירֹתָ֑⁠ם שְׁנֵים ־ עָשָׂ֥ר נְשִׂיאִ֖ם לְ⁠אֻמֹּתָֽ⁠ם ׃¹⁷ וְ⁠אֵ֗לֶּה שְׁנֵי֙ חַיֵּ֣י יִשְׁמָעֵ֔אל מְאַ֥ת שָׁנָ֛ה וּ⁠שְׁלֹשִׁ֥ים שָׁנָ֖ה וְ⁠שֶׁ֣בַע שָׁנִ֑ים וַ⁠יִּגְוַ֣ע וַ⁠יָּ֔מָת וַ⁠יֵּאָ֖סֶף אֶל ־ עַמָּֽי⁠ו ׃¹⁸ וַ⁠יִּשְׁכְּנ֨וּ מֵֽ⁠חֲוִילָ֜ה עַד ־ שׁ֗וּר אֲשֶׁר֙ עַל ־ פְּנֵ֣י מִצְרַ֔יִם בֹּאֲ⁠כָ֖ה אַשּׁ֑וּרָ⁠ה עַל ־ פְּנֵ֥י כָל ־ אֶחָ֖י⁠ו נָפָֽל ׃פ¹⁹ וְ⁠אֵ֛לֶּה תּוֹלְדֹ֥ת יִצְחָ֖ק בֶּן ־ אַבְרָהָ֑ם אַבְרָהָ֖ם הוֹלִ֥יד אֶת ־ יִצְחָֽק ׃²⁰ וַ⁠יְהִ֤י יִצְחָק֙ בֶּן ־ אַרְבָּעִ֣ים שָׁנָ֔ה בְּ⁠קַחְתּ֣⁠וֹ אֶת ־ רִבְקָ֗ה בַּת ־ בְּתוּאֵל֙ הָֽ⁠אֲרַמִּ֔י מִ⁠פַּדַּ֖ן אֲרָ֑ם אֲח֛וֹת לָבָ֥ן הָ⁠אֲרַמִּ֖י ל֥⁠וֹ לְ⁠אִשָּֽׁה ׃²¹ וַ⁠יֶּעְתַּ֨ר יִצְחָ֤ק לַֽ⁠יהוָה֙ לְ⁠נֹ֣כַח אִשְׁתּ֔⁠וֹ כִּ֥י עֲקָרָ֖ה הִ֑וא וַ⁠יֵּעָ֤תֶר ל⁠וֹ֙ יְהוָ֔ה וַ⁠תַּ֖הַר רִבְקָ֥ה אִשְׁתּֽ⁠וֹ ׃²² וַ⁠יִּתְרֹֽצֲצ֤וּ הַ⁠בָּנִים֙ בְּ⁠קִרְבָּ֔⁠הּ וַ⁠תֹּ֣אמֶר אִם ־ כֵּ֔ן לָ֥⁠מָּה זֶּ֖ה אָנֹ֑כִי וַ⁠תֵּ֖לֶךְ לִ⁠דְרֹ֥שׁ אֶת ־ יְהוָֽה ׃²³ וַ⁠יֹּ֨אמֶר יְהוָ֜ה לָ֗⁠הּ שְׁנֵ֤י גוֹיִם֙ ¹ בְּ⁠בִטְנֵ֔⁠ךְ וּ⁠שְׁנֵ֣י לְאֻמִּ֔ים מִ⁠מֵּעַ֖יִ⁠ךְ יִפָּרֵ֑דוּ וּ⁠לְאֹם֙ מִ⁠לְאֹ֣ם יֶֽאֱמָ֔ץ וְ⁠רַ֖ב יַעֲבֹ֥ד צָעִֽיר ׃²⁴ וַ⁠יִּמְלְא֥וּ יָמֶ֖י⁠הָ לָ⁠לֶ֑דֶת וְ⁠הִנֵּ֥ה תוֹמִ֖ם בְּ⁠בִטְנָֽ⁠הּ ׃²⁵ וַ⁠יֵּצֵ֤א הָ⁠רִאשׁוֹן֙ אַדְמוֹנִ֔י כֻּלּ֖⁠וֹ כְּ⁠אַדֶּ֣רֶת שֵׂעָ֑ר וַ⁠יִּקְרְא֥וּ שְׁמ֖⁠וֹ עֵשָֽׂו ׃²⁶ וְ⁠אַֽחֲרֵי ־ כֵ֞ן יָצָ֣א אָחִ֗י⁠ו וְ⁠יָד֤⁠וֹ אֹחֶ֨זֶת֙ בַּ⁠עֲקֵ֣ב עֵשָׂ֔ו וַ⁠יִּקְרָ֥א שְׁמ֖⁠וֹ יַעֲקֹ֑ב וְ⁠יִצְחָ֛ק בֶּן ־ שִׁשִּׁ֥ים שָׁנָ֖ה בְּ⁠לֶ֥דֶת אֹתָֽ⁠ם ׃²⁷ וַֽ⁠יִּגְדְּלוּ֙ הַ⁠נְּעָרִ֔ים וַ⁠יְהִ֣י עֵשָׂ֗ו אִ֛ישׁ יֹדֵ֥עַ צַ֖יִד אִ֣ישׁ שָׂדֶ֑ה וְ⁠יַעֲקֹב֙ אִ֣ישׁ תָּ֔ם יֹשֵׁ֖ב אֹהָלִֽים ׃²⁸ וַ⁠יֶּאֱהַ֥ב יִצְחָ֛ק אֶת ־ עֵשָׂ֖ו כִּי ־ צַ֣יִד בְּ⁠פִ֑י⁠ו וְ⁠רִבְקָ֖ה אֹהֶ֥בֶת אֶֽת ־ יַעֲקֹֽב ׃²⁹ וַ⁠יָּ֥זֶד יַעֲקֹ֖ב נָזִ֑יד וַ⁠יָּבֹ֥א עֵשָׂ֛ו מִן ־ הַ⁠שָּׂדֶ֖ה וְ⁠ה֥וּא עָיֵֽף ׃³⁰ וַ⁠יֹּ֨אמֶר עֵשָׂ֜ו אֶֽל ־ יַעֲקֹ֗ב הַלְעִיטֵ֤⁠נִי נָא֙ מִן ־ הָ⁠אָדֹ֤ם הָ⁠אָדֹם֙ הַ⁠זֶּ֔ה כִּ֥י עָיֵ֖ף אָנֹ֑כִי עַל ־ כֵּ֥ן קָרָֽא ־ שְׁמ֖⁠וֹ אֱדֽוֹם ׃³¹ וַ⁠יֹּ֖אמֶר יַעֲקֹ֑ב מִכְרָ֥⁠ה כַ⁠יּ֛וֹם אֶת ־ בְּכֹֽרָתְ⁠ךָ֖ לִֽ⁠י ׃³² וַ⁠יֹּ֣אמֶר עֵשָׂ֔ו הִנֵּ֛ה אָנֹכִ֥י הוֹלֵ֖ךְ לָ⁠מ֑וּת וְ⁠לָ⁠מָּה ־ זֶּ֥ה לִ֖⁠י בְּכֹרָֽה ׃³³ וַ⁠יֹּ֣אמֶר יַעֲקֹ֗ב הִשָּׁ֤בְעָ⁠ה לִּ⁠י֙ כַּ⁠יּ֔וֹם וַ⁠יִּשָּׁבַ֖ע ל֑⁠וֹ וַ⁠יִּמְכֹּ֥ר אֶת ־ בְּכֹרָת֖⁠וֹ לְ⁠יַעֲקֹֽב ׃³⁴ וְ⁠יַעֲקֹ֞ב נָתַ֣ן לְ⁠עֵשָׂ֗ו לֶ֚חֶם וּ⁠נְזִ֣יד עֲדָשִׁ֔ים וַ⁠יֹּ֣אכַל וַ⁠יֵּ֔שְׁתְּ וַ⁠יָּ֖קָם וַ⁠יֵּלַ֑ךְ וַ⁠יִּ֥בֶז עֵשָׂ֖ו אֶת ־ הַ⁠בְּכֹרָֽה ׃ס

¹K גיים

Chapter 26

¹ וַ⁠יְהִ֤י רָעָב֙ בָּ⁠אָ֔רֶץ מִ⁠לְּ⁠בַד֙ הָ⁠רָעָ֣ב הָ⁠רִאשׁ֔וֹן אֲשֶׁ֥ר הָיָ֖ה בִּ⁠ימֵ֣י אַבְרָהָ֑ם וַ⁠יֵּ֧לֶךְ יִצְחָ֛ק אֶל ־ אֲבִימֶּ֥לֶךְ מֶֽלֶךְ ־ פְּלִשְׁתִּ֖ים גְּרָֽרָ⁠ה ׃² וַ⁠יֵּרָ֤א אֵלָי⁠ו֙ יְהוָ֔ה וַ⁠יֹּ֖אמֶר אַל ־ תֵּרֵ֣ד מִצְרָ֑יְמָ⁠ה שְׁכֹ֣ן בָּ⁠אָ֔רֶץ אֲשֶׁ֖ר אֹמַ֥ר אֵלֶֽי⁠ךָ ׃³ גּ֚וּר בָּ⁠אָ֣רֶץ הַ⁠זֹּ֔את וְ⁠אֶֽהְיֶ֥ה עִמְּ⁠ךָ֖ וַ⁠אֲבָרְכֶ֑⁠ךָּ כִּֽי ־ לְ⁠ךָ֣ וּֽ⁠לְ⁠זַרְעֲ⁠ךָ֗ אֶתֵּן֙ אֶת ־ כָּל ־ הָֽ⁠אֲרָצֹ֣ת הָ⁠אֵ֔ל וַ⁠הֲקִֽמֹתִי֙ אֶת ־ הַ⁠שְּׁבֻעָ֔ה אֲשֶׁ֥ר נִשְׁבַּ֖עְתִּי לְ⁠אַבְרָהָ֥ם אָבִֽי⁠ךָ ׃⁴ וְ⁠הִרְבֵּיתִ֤י אֶֽת ־ זַרְעֲ⁠ךָ֙ כְּ⁠כוֹכְבֵ֣י הַ⁠שָּׁמַ֔יִם וְ⁠נָתַתִּ֣י לְ⁠זַרְעֲ⁠ךָ֔ אֵ֥ת כָּל ־ הָ⁠אֲרָצֹ֖ת הָ⁠אֵ֑ל וְ⁠הִתְבָּרֲכ֣וּ בְ⁠זַרְעֲ⁠ךָ֔ כֹּ֖ל גּוֹיֵ֥י הָ⁠אָֽרֶץ ׃⁵ עֵ֕קֶב אֲשֶׁר ־ שָׁמַ֥ע אַבְרָהָ֖ם בְּ⁠קֹלִ֑⁠י וַ⁠יִּשְׁמֹר֙ מִשְׁמַרְתִּ֔⁠י מִצְוֺתַ֖⁠י חֻקּוֹתַ֥⁠י וְ⁠תוֹרֹתָֽ⁠י ׃⁶ וַ⁠יֵּ֥שֶׁב יִצְחָ֖ק בִּ⁠גְרָֽר ׃⁷ וַֽ⁠יִּשְׁאֲל֞וּ אַנְשֵׁ֤י הַ⁠מָּקוֹם֙ לְ⁠אִשְׁתּ֔⁠וֹ וַ⁠יֹּ֖אמֶר אֲחֹ֣תִ⁠י הִ֑וא כִּ֤י יָרֵא֙ לֵ⁠אמֹ֣ר אִשְׁתִּ֔⁠י פֶּן ־ יַֽהַרְגֻ֜⁠נִי אַנְשֵׁ֤י הַ⁠מָּקוֹם֙ עַל ־ רִבְקָ֔ה כִּֽי ־ טוֹבַ֥ת מַרְאֶ֖ה הִֽיא ׃⁸ וַ⁠יְהִ֗י כִּ֣י אָֽרְכוּ ־ ל֥⁠וֹ שָׁם֙ הַ⁠יָּמִ֔ים וַ⁠יַּשְׁקֵ֗ף אֲבִימֶ֨לֶךְ֙ מֶ֣לֶךְ פְּלִשְׁתִּ֔ים בְּעַ֖ד הַֽ⁠חַלּ֑וֹן וַ⁠יַּ֗רְא וְ⁠הִנֵּ֤ה יִצְחָק֙ מְצַחֵ֔ק אֵ֖ת רִבְקָ֥ה אִשְׁתּֽ⁠וֹ ׃⁹ וַ⁠יִּקְרָ֨א אֲבִימֶ֜לֶךְ לְ⁠יִצְחָ֗ק וַ⁠יֹּ֨אמֶר֙ אַ֣ךְ הִנֵּ֤ה אִשְׁתְּ⁠ךָ֙ הִ֔וא וְ⁠אֵ֥יךְ אָמַ֖רְתָּ אֲחֹ֣תִ⁠י הִ֑וא וַ⁠יֹּ֤אמֶר אֵלָי⁠ו֙ יִצְחָ֔ק כִּ֣י אָמַ֔רְתִּי פֶּן ־ אָמ֖וּת עָלֶֽי⁠הָ ׃¹⁰ וַ⁠יֹּ֣אמֶר אֲבִימֶ֔לֶךְ מַה ־ זֹּ֖את עָשִׂ֣יתָ לָּ֑⁠נוּ כִּ֠⁠מְעַט שָׁכַ֞ב אַחַ֤ד הָ⁠עָם֙ אֶת ־ אִשְׁתֶּ֔⁠ךָ וְ⁠הֵבֵאתָ֥ עָלֵ֖י⁠נוּ אָשָֽׁם ׃¹¹ וַ⁠יְצַ֣ו אֲבִימֶ֔לֶךְ אֶת ־ כָּל ־ הָ⁠עָ֖ם לֵ⁠אמֹ֑ר הַ⁠נֹּגֵ֜עַ בָּ⁠אִ֥ישׁ הַ⁠זֶּ֛ה וּ⁠בְ⁠אִשְׁתּ֖⁠וֹ מ֥וֹת יוּמָֽת ׃¹² וַ⁠יִּזְרַ֤ע יִצְחָק֙ בָּ⁠אָ֣רֶץ הַ⁠הִ֔וא וַ⁠יִּמְצָ֛א בַּ⁠שָּׁנָ֥ה הַ⁠הִ֖וא מֵאָ֣ה שְׁעָרִ֑ים וַֽ⁠יְבָרֲכֵ֖⁠הוּ יְהוָֽה ׃¹³ וַ⁠יִּגְדַּ֖ל הָ⁠אִ֑ישׁ וַ⁠יֵּ֤לֶךְ הָלוֹךְ֙ וְ⁠גָדֵ֔ל עַ֥ד כִּֽי ־ גָדַ֖ל מְאֹֽד ׃¹⁴ וַֽ⁠יְהִי ־ ל֤⁠וֹ מִקְנֵה ־ צֹאן֙ וּ⁠מִקְנֵ֣ה בָקָ֔ר וַ⁠עֲבֻדָּ֖ה רַבָּ֑ה וַ⁠יְקַנְא֥וּ אֹת֖⁠וֹ פְּלִשְׁתִּֽים ׃¹⁵ וְ⁠כָל ־ הַ⁠בְּאֵרֹ֗ת אֲשֶׁ֤ר חָֽפְרוּ֙ עַבְדֵ֣י אָבִ֔י⁠ו בִּ⁠ימֵ֖י אַבְרָהָ֣ם אָבִ֑י⁠ו סִתְּמ֣וּ⁠ם פְּלִשְׁתִּ֔ים וַ⁠יְמַלְא֖וּ⁠ם עָפָֽר ׃¹⁶ וַ⁠יֹּ֥אמֶר אֲבִימֶ֖לֶךְ אֶל ־ יִצְחָ֑ק לֵ֚ךְ מֵֽ⁠עִמָּ֔⁠נוּ כִּֽי ־ עָצַֽמְתָּ ־ מִמֶּ֖⁠נּוּ מְאֹֽד ׃¹⁷ וַ⁠יֵּ֥לֶךְ מִ⁠שָּׁ֖ם יִצְחָ֑ק וַ⁠יִּ֥חַן בְּ⁠נַֽחַל ־ גְּרָ֖ר וַ⁠יֵּ֥שֶׁב שָֽׁם ׃¹⁸ וַ⁠יָּ֨שָׁב יִצְחָ֜ק וַ⁠יַּחְפֹּ֣ר ׀ אֶת ־ בְּאֵרֹ֣ת הַ⁠מַּ֗יִם אֲשֶׁ֤ר חָֽפְרוּ֙ בִּ⁠ימֵי֙ אַבְרָהָ֣ם אָבִ֔י⁠ו וַ⁠יְסַתְּמ֣וּ⁠ם פְּלִשְׁתִּ֔ים אַחֲרֵ֖י מ֣וֹת אַבְרָהָ֑ם וַ⁠יִּקְרָ֤א לָ⁠הֶן֙ שֵׁמ֔וֹת כַּ⁠שֵּׁמֹ֕ת אֲשֶׁר ־ קָרָ֥א לָ⁠הֶ֖ן אָבִֽי⁠ו ׃¹⁹ וַ⁠יַּחְפְּר֥וּ עַבְדֵֽי ־ יִצְחָ֖ק בַּ⁠נָּ֑חַל וַ⁠יִּ֨מְצְאוּ ־ שָׁ֔ם בְּאֵ֖ר מַ֥יִם חַיִּֽים ׃²⁰ וַ⁠יָּרִ֜יבוּ רֹעֵ֣י גְרָ֗ר עִם ־ רֹעֵ֥י יִצְחָ֛ק לֵ⁠אמֹ֖ר לָ֣⁠נוּ הַ⁠מָּ֑יִם וַ⁠יִּקְרָ֤א שֵֽׁם ־ הַ⁠בְּאֵר֙ עֵ֔שֶׂק כִּ֥י הִֽתְעַשְּׂק֖וּ עִמּֽ⁠וֹ ׃²¹ וַֽ⁠יַּחְפְּרוּ֙ בְּאֵ֣ר אַחֶ֔רֶת וַ⁠יָּרִ֖יבוּ גַּם ־ עָלֶ֑י⁠הָ וַ⁠יִּקְרָ֥א שְׁמָ֖⁠הּ שִׂטְנָֽה ׃²² וַ⁠יַּעְתֵּ֣ק מִ⁠שָּׁ֗ם וַ⁠יַּחְפֹּר֙ בְּאֵ֣ר אַחֶ֔רֶת וְ⁠לֹ֥א רָב֖וּ עָלֶ֑י⁠הָ וַ⁠יִּקְרָ֤א שְׁמָ⁠הּ֙ רְחֹב֔וֹת וַ⁠יֹּ֗אמֶר כִּֽי ־ עַתָּ֞ה הִרְחִ֧יב יְהוָ֛ה לָ֖⁠נוּ וּ⁠פָרִ֥ינוּ בָ⁠אָֽרֶץ ׃²³ וַ⁠יַּ֥עַל מִ⁠שָּׁ֖ם בְּאֵ֥ר שָֽׁבַע ׃²⁴ וַ⁠יֵּרָ֨א אֵלָ֤י⁠ו יְהוָה֙ בַּ⁠לַּ֣יְלָה הַ⁠ה֔וּא וַ⁠יֹּ֕אמֶר אָנֹכִ֕י אֱלֹהֵ֖י אַבְרָהָ֣ם אָבִ֑י⁠ךָ אַל ־ תִּירָא֙ כִּֽי ־ אִתְּ⁠ךָ֣ אָנֹ֔כִי וּ⁠בֵֽרַכְתִּ֨י⁠ךָ֙ וְ⁠הִרְבֵּיתִ֣י אֶֽת ־ זַרְעֲ⁠ךָ֔ בַּ⁠עֲב֖וּר אַבְרָהָ֥ם עַבְדִּֽ⁠י ׃²⁵ וַ⁠יִּ֧בֶן שָׁ֣ם מִזְבֵּ֗חַ וַ⁠יִּקְרָא֙ בְּ⁠שֵׁ֣ם יְהוָ֔ה וַ⁠יֶּט ־ שָׁ֖ם אָהֳל֑⁠וֹ וַ⁠יִּכְרוּ ־ שָׁ֥ם עַבְדֵי ־ יִצְחָ֖ק בְּאֵֽר ׃²⁶ וַ⁠אֲבִימֶ֕לֶךְ הָלַ֥ךְ אֵלָ֖י⁠ו מִ⁠גְּרָ֑ר וַ⁠אֲחֻזַּת֙ מֵֽרֵעֵ֔⁠הוּ וּ⁠פִיכֹ֖ל שַׂר ־ צְבָאֽ⁠וֹ ׃²⁷ וַ⁠יֹּ֤אמֶר אֲלֵ⁠הֶם֙ יִצְחָ֔ק מַדּ֖וּעַ בָּאתֶ֣ם אֵלָ֑⁠י וְ⁠אַתֶּם֙ שְׂנֵאתֶ֣ם אֹתִ֔⁠י וַ⁠תְּשַׁלְּח֖וּ⁠נִי מֵ⁠אִתְּ⁠כֶֽם ׃²⁸ וַ⁠יֹּאמְר֗וּ רָא֣וֹ רָאִינוּ֮ כִּֽי ־ הָיָ֣ה יְהוָ֣ה ׀ עִמָּ⁠ךְ֒ וַ⁠נֹּ֗אמֶר תְּהִ֨י נָ֥א אָלָ֛ה בֵּינוֹתֵ֖י⁠נוּ בֵּינֵ֣י⁠נוּ וּ⁠בֵינֶ֑⁠ךָ וְ⁠נִכְרְתָ֥ה בְרִ֖ית עִמָּֽ⁠ךְ ׃²⁹ אִם ־ תַּעֲשֵׂ֨ה עִמָּ֜⁠נוּ רָעָ֗ה כַּ⁠אֲשֶׁר֙ לֹ֣א נְגַֽעֲנ֔וּ⁠ךָ וְ⁠כַ⁠אֲשֶׁ֨ר עָשִׂ֤ינוּ עִמְּ⁠ךָ֙ רַק ־ ט֔וֹב וַ⁠נְּשַׁלֵּֽחֲ⁠ךָ֖ בְּ⁠שָׁל֑וֹם אַתָּ֥ה עַתָּ֖ה בְּר֥וּךְ יְהוָֽה ׃³⁰ וַ⁠יַּ֤עַשׂ לָ⁠הֶם֙ מִשְׁתֶּ֔ה וַ⁠יֹּאכְל֖וּ וַ⁠יִּשְׁתּֽוּ ׃³¹ וַ⁠יַּשְׁכִּ֣ימוּ בַ⁠בֹּ֔קֶר וַ⁠יִּשָּׁבְע֖וּ אִ֣ישׁ לְ⁠אָחִ֑י⁠ו וַ⁠יְשַׁלְּחֵ֣⁠ם יִצְחָ֔ק וַ⁠יֵּלְכ֥וּ מֵ⁠אִתּ֖⁠וֹ בְּ⁠שָׁלֽוֹם ׃³² וַ⁠יְהִ֣י ׀ בַּ⁠יּ֣וֹם הַ⁠ה֗וּא וַ⁠יָּבֹ֨אוּ֙ עַבְדֵ֣י יִצְחָ֔ק וַ⁠יַּגִּ֣דוּ ל֔⁠וֹ עַל ־ אֹד֥וֹת הַ⁠בְּאֵ֖ר אֲשֶׁ֣ר חָפָ֑רוּ וַ⁠יֹּ֥אמְרוּ ל֖⁠וֹ מָצָ֥אנוּ מָֽיִם ׃³³ וַ⁠יִּקְרָ֥א אֹתָ֖⁠הּ שִׁבְעָ֑ה עַל ־ כֵּ֤ן שֵׁם ־ הָ⁠עִיר֙ בְּאֵ֣ר שֶׁ֔בַע עַ֖ד הַ⁠יּ֥וֹם הַ⁠זֶּֽה ׃ס³⁴ וַ⁠יְהִ֤י עֵשָׂו֙ בֶּן ־ אַרְבָּעִ֣ים שָׁנָ֔ה וַ⁠יִּקַּ֤ח אִשָּׁה֙ אֶת ־ יְהוּדִ֔ית בַּת ־ בְּאֵרִ֖י הַֽ⁠חִתִּ֑י וְ⁠אֶת ־ בָּ֣שְׂמַ֔ת בַּת ־ אֵילֹ֖ן הַֽ⁠חִתִּֽי ׃³⁵ וַ⁠תִּהְיֶ֖יןָ מֹ֣רַת ר֑וּחַ לְ⁠יִצְחָ֖ק וּ⁠לְ⁠רִבְקָֽה ׃ס

Chapter 27

¹ וַ⁠יְהִי֙ כִּֽי ־ זָקֵ֣ן יִצְחָ֔ק וַ⁠תִּכְהֶ֥יןָ עֵינָ֖י⁠ו מֵ⁠רְאֹ֑ת וַ⁠יִּקְרָ֞א אֶת ־ עֵשָׂ֣ו ׀ בְּנ֣⁠וֹ הַ⁠גָּדֹ֗ל וַ⁠יֹּ֤אמֶר אֵלָי⁠ו֙ בְּנִ֔⁠י וַ⁠יֹּ֥אמֶר אֵלָ֖י⁠ו הִנֵּֽנִ⁠י ׃² וַ⁠יֹּ֕אמֶר הִנֵּה ־ נָ֖א זָקַ֑נְתִּי לֹ֥א יָדַ֖עְתִּי י֥וֹם מוֹתִֽ⁠י ׃³ וְ⁠עַתָּה֙ שָׂא ־ נָ֣א כֵלֶ֔י⁠ךָ תֶּלְיְ⁠ךָ֖ וְ⁠קַשְׁתֶּ֑⁠ךָ וְ⁠צֵא֙ הַ⁠שָּׂדֶ֔ה וְ⁠צ֥וּדָ⁠ה לִּ֖⁠י צידה ׃¹⁴ וַ⁠עֲשֵׂה ־ לִ֨⁠י מַטְעַמִּ֜ים כַּ⁠אֲשֶׁ֥ר אָהַ֛בְתִּי וְ⁠הָבִ֥יאָ⁠ה לִּ֖⁠י וְ⁠אֹכֵ֑לָה בַּ⁠עֲב֛וּר תְּבָרֶכְ⁠ךָ֥ נַפְשִׁ֖⁠י בְּ⁠טֶ֥רֶם אָמֽוּת ׃⁵ וְ⁠רִבְקָ֣ה שֹׁמַ֔עַת בְּ⁠דַבֵּ֣ר יִצְחָ֔ק אֶל ־ עֵשָׂ֖ו בְּנ֑⁠וֹ וַ⁠יֵּ֤לֶךְ עֵשָׂו֙ הַ⁠שָּׂדֶ֔ה לָ⁠צ֥וּד צַ֖יִד לְ⁠הָבִֽיא ׃⁶ וְ⁠רִבְקָה֙ אָֽמְרָ֔ה אֶל ־ יַעֲקֹ֥ב בְּנָ֖⁠הּ לֵ⁠אמֹ֑ר הִנֵּ֤ה שָׁמַ֨עְתִּי֙ אֶת ־ אָבִ֔י⁠ךָ מְדַבֵּ֛ר אֶל ־ עֵשָׂ֥ו אָחִ֖י⁠ךָ לֵ⁠אמֹֽר ׃⁷ הָבִ֨יאָ⁠ה לִּ֥⁠י צַ֛יִד וַ⁠עֲשֵׂה ־ לִ֥⁠י מַטְעַמִּ֖ים וְ⁠אֹכֵ֑לָה וַ⁠אֲבָרֶכְ⁠כָ֛ה לִ⁠פְנֵ֥י יְהוָ֖ה לִ⁠פְנֵ֥י מוֹתִֽ⁠י ׃⁸ וְ⁠עַתָּ֥ה בְנִ֖⁠י שְׁמַ֣ע בְּ⁠קֹלִ֑⁠י לַ⁠אֲשֶׁ֥ר אֲנִ֖י מְצַוָּ֥ה אֹתָֽ⁠ךְ ׃⁹ לֶךְ ־ נָא֙ אֶל ־ הַ⁠צֹּ֔אן וְ⁠קַֽח ־ לִ֣⁠י מִ⁠שָּׁ֗ם שְׁנֵ֛י גְּדָיֵ֥י עִזִּ֖ים טֹבִ֑ים וְ⁠אֶֽעֱשֶׂ֨ה אֹתָ֧⁠ם מַטְעַמִּ֛ים לְ⁠אָבִ֖י⁠ךָ כַּ⁠אֲשֶׁ֥ר אָהֵֽב ׃¹⁰ וְ⁠הֵבֵאתָ֥ לְ⁠אָבִ֖י⁠ךָ וְ⁠אָכָ֑ל בַּ⁠עֲבֻ֛ר אֲשֶׁ֥ר יְבָרֶכְ⁠ךָ֖ לִ⁠פְנֵ֥י מוֹתֽ⁠וֹ ׃¹¹ וַ⁠יֹּ֣אמֶר יַעֲקֹ֔ב אֶל ־ רִבְקָ֖ה אִמּ֑⁠וֹ הֵ֣ן עֵשָׂ֤ו אָחִ⁠י֙ אִ֣ישׁ שָׂעִ֔ר וְ⁠אָנֹכִ֖י אִ֥ישׁ חָלָֽק ׃¹² אוּלַ֤י יְמֻשֵּׁ֨⁠נִי֙ אָבִ֔⁠י וְ⁠הָיִ֥יתִי בְ⁠עֵינָ֖י⁠ו כִּ⁠מְתַעְתֵּ֑עַ וְ⁠הֵבֵאתִ֥י עָלַ֛⁠י קְלָלָ֖ה וְ⁠לֹ֥א בְרָכָֽה ׃¹³ וַ⁠תֹּ֤אמֶר ל⁠וֹ֙ אִמּ֔⁠וֹ עָלַ֥⁠י קִלְלָתְ⁠ךָ֖ בְּנִ֑⁠י אַ֛ךְ שְׁמַ֥ע בְּ⁠קֹלִ֖⁠י וְ⁠לֵ֥ךְ קַֽח ־ לִֽ⁠י ׃¹⁴ וַ⁠יֵּ֨לֶךְ֙ וַ⁠יִּקַּ֔ח וַ⁠יָּבֵ֖א לְ⁠אִמּ֑⁠וֹ וַ⁠תַּ֤עַשׂ אִמּ⁠וֹ֙ מַטְעַמִּ֔ים כַּ⁠אֲשֶׁ֖ר אָהֵ֥ב אָבִֽי⁠ו ׃¹⁵ וַ⁠תִּקַּ֣ח רִ֠בְקָה אֶת ־ בִּגְדֵ֨י עֵשָׂ֜ו בְּנָ֤⁠הּ הַ⁠גָּדֹל֙ הַ⁠חֲמֻדֹ֔ת אֲשֶׁ֥ר אִתָּ֖⁠הּ בַּ⁠בָּ֑יִת וַ⁠תַּלְבֵּ֥שׁ אֶֽת ־ יַעֲקֹ֖ב בְּנָ֥⁠הּ הַ⁠קָּטָֽן ׃¹⁶ וְ⁠אֵ֗ת עֹרֹת֙ גְּדָיֵ֣י הָֽ⁠עִזִּ֔ים הִלְבִּ֖ישָׁה עַל ־ יָדָ֑י⁠ו וְ⁠עַ֖ל חֶלְקַ֥ת צַוָּארָֽי⁠ו ׃¹⁷ וַ⁠תִּתֵּ֧ן אֶת ־ הַ⁠מַּטְעַמִּ֛ים וְ⁠אֶת ־ הַ⁠לֶּ֖חֶם אֲשֶׁ֣ר עָשָׂ֑תָה בְּ⁠יַ֖ד יַעֲקֹ֥ב בְּנָֽ⁠הּ ׃¹⁸ וַ⁠יָּבֹ֥א אֶל ־ אָבִ֖י⁠ו וַ⁠יֹּ֣אמֶר אָבִ֑⁠י וַ⁠יֹּ֣אמֶר הִנֶּ֔נִּ⁠י מִ֥י אַתָּ֖ה בְּנִֽ⁠י ׃¹⁹ וַ⁠יֹּ֨אמֶר יַעֲקֹ֜ב אֶל ־ אָבִ֗י⁠ו אָנֹכִי֙ עֵשָׂ֣ו בְּכֹרֶ֔⁠ךָ עָשִׂ֕יתִי כַּ⁠אֲשֶׁ֥ר דִּבַּ֖רְתָּ אֵלָ֑⁠י קֽוּם ־ נָ֣א שְׁבָ֗⁠ה וְ⁠אָכְלָ⁠ה֙ מִ⁠צֵּידִ֔⁠י בַּ⁠עֲב֖וּר תְּבָרֲכַ֥⁠נִּי נַפְשֶֽׁ⁠ךָ ׃²⁰ וַ⁠יֹּ֤אמֶר יִצְחָק֙ אֶל ־ בְּנ֔⁠וֹ מַה ־ זֶּ֛ה מִהַ֥רְתָּ לִ⁠מְצֹ֖א בְּנִ֑⁠י וַ⁠יֹּ֕אמֶר כִּ֥י הִקְרָ֛ה יְהוָ֥ה אֱלֹהֶ֖י⁠ךָ לְ⁠פָנָֽ⁠י ׃²¹ וַ⁠יֹּ֤אמֶר יִצְחָק֙ אֶֽל ־ יַעֲקֹ֔ב גְּשָׁ⁠ה ־ נָּ֥א וַ⁠אֲמֻֽשְׁ⁠ךָ֖ בְּנִ֑⁠י הַֽ⁠אַתָּ֥ה זֶ֛ה בְּנִ֥⁠י עֵשָׂ֖ו אִם ־ לֹֽא ׃²² וַ⁠יִּגַּ֧שׁ יַעֲקֹ֛ב אֶל ־ יִצְחָ֥ק אָבִ֖י⁠ו וַ⁠יְמֻשֵּׁ֑⁠הוּ וַ⁠יֹּ֗אמֶר הַ⁠קֹּל֙ ק֣וֹל יַעֲקֹ֔ב וְ⁠הַ⁠יָּדַ֖יִם יְדֵ֥י עֵשָֽׂו ׃²³ וְ⁠לֹ֣א הִכִּיר֔⁠וֹ כִּֽי ־ הָי֣וּ יָדָ֗י⁠ו כִּ⁠ידֵ֛י עֵשָׂ֥ו אָחִ֖י⁠ו שְׂעִרֹ֑ת וַֽ⁠יְבָרְכֵֽ⁠הוּ ׃²⁴ וַ⁠יֹּ֕אמֶר אַתָּ֥ה זֶ֖ה בְּנִ֣⁠י עֵשָׂ֑ו וַ⁠יֹּ֖אמֶר אָֽנִי ׃²⁵ וַ⁠יֹּ֗אמֶר הַגִּ֤שָׁ⁠ה לִּ⁠י֙ וְ⁠אֹֽכְלָה֙ מִ⁠צֵּ֣יד בְּנִ֔⁠י לְמַ֥עַן תְּבָֽרֶכְ⁠ךָ֖ נַפְשִׁ֑⁠י וַ⁠יַּגֶּשׁ ־ ל⁠וֹ֙ וַ⁠יֹּאכַ֔ל וַ⁠יָּ֧בֵא ל֦⁠וֹ יַ֖יִן וַ⁠יֵּֽשְׁתְּ ׃²⁶ וַ⁠יֹּ֥אמֶר אֵלָ֖י⁠ו יִצְחָ֣ק אָבִ֑י⁠ו גְּשָׁ⁠ה ־ נָּ֥א וּ⁠שְׁקָ⁠ה ־ לִּ֖⁠י בְּנִֽ⁠י ׃²⁷ וַ⁠יִּגַּשׁ֙ וַ⁠יִּשַּׁק ־ ל֔⁠וֹ וַ⁠יָּ֛רַח אֶת ־ רֵ֥יחַ בְּגָדָ֖י⁠ו וַֽ⁠יְבָרֲכֵ֑⁠הוּ וַ⁠יֹּ֗אמֶר רְאֵה֙ רֵ֣יחַ בְּנִ֔⁠י כְּ⁠רֵ֣יחַ שָׂדֶ֔ה אֲשֶׁ֥ר בֵּרֲכ֖⁠וֹ יְהוָֽה ׃²⁸ וְ⁠יִֽתֶּן ־ לְ⁠ךָ֙ הָ⁠אֱלֹהִ֔ים מִ⁠טַּל֙ הַ⁠שָּׁמַ֔יִם וּ⁠מִ⁠שְׁמַנֵּ֖י הָ⁠אָ֑רֶץ וְ⁠רֹ֥ב דָּגָ֖ן וְ⁠תִירֹֽשׁ ׃²⁹ יַֽעַבְד֣וּ⁠ךָ עַמִּ֗ים וְיִֽשְׁתַּחֲו֤וּ ² לְ⁠ךָ֙ לְאֻמִּ֔ים הֱוֵ֤ה גְבִיר֙ לְ⁠אַחֶ֔י⁠ךָ וְ⁠יִשְׁתַּחֲוּ֥וּ לְ⁠ךָ֖ בְּנֵ֣י אִמֶּ֑⁠ךָ אֹרְרֶ֣י⁠ךָ אָר֔וּר וּֽ⁠מְבָרֲכֶ֖י⁠ךָ בָּרֽוּךְ ׃³⁰ וַ⁠יְהִ֗י כַּ⁠אֲשֶׁ֨ר כִּלָּ֣ה יִצְחָק֮ לְ⁠בָרֵ֣ךְ אֶֽת ־ יַעֲקֹב֒ וַ⁠יְהִ֗י אַ֣ךְ יָצֹ֤א יָצָא֙ יַעֲקֹ֔ב מֵ⁠אֵ֥ת פְּנֵ֖י יִצְחָ֣ק אָבִ֑י⁠ו וְ⁠עֵשָׂ֣ו אָחִ֔י⁠ו בָּ֖א מִ⁠צֵּידֽ⁠וֹ ׃³¹ וַ⁠יַּ֤עַשׂ גַּם ־ הוּא֙ מַטְעַמִּ֔ים וַ⁠יָּבֵ֖א לְ⁠אָבִ֑י⁠ו וַ⁠יֹּ֣אמֶר לְ⁠אָבִ֗י⁠ו יָקֻ֤ם אָבִ⁠י֙ וְ⁠יֹאכַל֙ מִ⁠צֵּ֣יד בְּנ֔⁠וֹ בַּ⁠עֲב֖וּר תְּבָרֲכַ֥⁠נִּי נַפְשֶֽׁ⁠ךָ ׃³² וַ⁠יֹּ֥אמֶר ל֛⁠וֹ יִצְחָ֥ק אָבִ֖י⁠ו מִי ־ אָ֑תָּה וַ⁠יֹּ֕אמֶר אֲנִ֛י בִּנְ⁠ךָ֥ בְכֹֽרְ⁠ךָ֖ עֵשָֽׂו ׃³³ וַ⁠יֶּחֱרַ֨ד יִצְחָ֣ק חֲרָדָה֮ גְּדֹלָ֣ה עַד ־ מְאֹד֒ וַ⁠יֹּ֡אמֶר מִֽי ־ אֵפ֡וֹא ה֣וּא הַ⁠צָּֽד ־ צַיִד֩ וַ⁠יָּ֨בֵא לִ֜⁠י וָ⁠אֹכַ֥ל מִ⁠כֹּ֛ל בְּ⁠טֶ֥רֶם תָּב֖וֹא וָ⁠אֲבָרֲכֵ֑⁠הוּ גַּם ־ בָּר֖וּךְ יִהְיֶֽה ׃³⁴ כִּ⁠שְׁמֹ֤עַ עֵשָׂו֙ אֶת ־ דִּבְרֵ֣י אָבִ֔י⁠ו וַ⁠יִּצְעַ֣ק צְעָקָ֔ה גְּדֹלָ֥ה וּ⁠מָרָ֖ה עַד ־ מְאֹ֑ד וַ⁠יֹּ֣אמֶר לְ⁠אָבִ֔י⁠ו בָּרֲכֵ֥⁠נִי גַם ־ אָ֖נִי אָבִֽ⁠י ׃³⁵ וַ⁠יֹּ֕אמֶר בָּ֥א אָחִ֖י⁠ךָ בְּ⁠מִרְמָ֑ה וַ⁠יִּקַּ֖ח בִּרְכָתֶֽ⁠ךָ ׃³⁶ וַ⁠יֹּ֡אמֶר הֲ⁠כִי֩ קָרָ֨א שְׁמ֜⁠וֹ יַעֲקֹ֗ב וַֽ⁠יַּעְקְבֵ֨⁠נִי֙ זֶ֣ה פַעֲמַ֔יִם אֶת ־ בְּכֹרָתִ֣⁠י לָקָ֔ח וְ⁠הִנֵּ֥ה עַתָּ֖ה לָקַ֣ח בִּרְכָתִ֑⁠י וַ⁠יֹּאמַ֕ר הֲ⁠לֹא ־ אָצַ֥לְתָּ לִּ֖⁠י בְּרָכָֽה ׃³⁷ וַ⁠יַּ֨עַן יִצְחָ֜ק וַ⁠יֹּ֣אמֶר לְ⁠עֵשָׂ֗ו הֵ֣ן גְּבִ֞יר שַׂמְתִּ֥י⁠ו לָ⁠ךְ֙ וְ⁠אֶת ־ כָּל ־ אֶחָ֗י⁠ו נָתַ֤תִּי ל⁠וֹ֙ לַ⁠עֲבָדִ֔ים וְ⁠דָגָ֥ן וְ⁠תִירֹ֖שׁ סְמַכְתִּ֑י⁠ו וּ⁠לְ⁠כָ֣ה אֵפ֔וֹא מָ֥ה אֶֽעֱשֶׂ֖ה בְּנִֽ⁠י ׃³⁸ וַ⁠יֹּ֨אמֶר עֵשָׂ֜ו אֶל ־ אָבִ֗י⁠ו הַֽ⁠בְרָכָ֨ה אַחַ֤ת הִֽוא ־ לְ⁠ךָ֙ אָבִ֔⁠י בָּרֲכֵ֥⁠נִי גַם ־ אָ֖נִי אָבִ֑⁠י וַ⁠יִּשָּׂ֥א עֵשָׂ֛ו קֹל֖⁠וֹ וַ⁠יֵּֽבְךְּ ׃³⁹ וַ⁠יַּ֛עַן יִצְחָ֥ק אָבִ֖י⁠ו וַ⁠יֹּ֣אמֶר אֵלָ֑י⁠ו הִנֵּ֞ה מִ⁠שְׁמַנֵּ֤י הָ⁠אָ֨רֶץ֙ יִהְיֶ֣ה מֽוֹשָׁבֶ֔⁠ךָ וּ⁠מִ⁠טַּ֥ל הַ⁠שָּׁמַ֖יִם מֵ⁠עָֽל ׃⁴⁰ וְ⁠עַל ־ חַרְבְּ⁠ךָ֣ תִֽחְיֶ֔ה וְ⁠אֶת ־ אָחִ֖י⁠ךָ תַּעֲבֹ֑ד וְ⁠הָיָה֙ כַּ⁠אֲשֶׁ֣ר תָּרִ֔יד וּ⁠פָרַקְתָּ֥ עֻלּ֖⁠וֹ מֵ⁠עַ֥ל צַוָּארֶֽ⁠ךָ ׃⁴¹ וַ⁠יִּשְׂטֹ֤ם עֵשָׂו֙ אֶֽת ־ יַעֲקֹ֔ב עַל ־ הַ֨⁠בְּרָכָ֔ה אֲשֶׁ֥ר בֵּרֲכ֖⁠וֹ אָבִ֑י⁠ו וַ⁠יֹּ֨אמֶר עֵשָׂ֜ו בְּ⁠לִבּ֗⁠וֹ יִקְרְבוּ֙ יְמֵי֙ אֵ֣בֶל אָבִ֔⁠י וְ⁠אַֽהַרְגָ֖ה אֶת ־ יַעֲקֹ֥ב אָחִֽ⁠י ׃⁴² וַ⁠יֻּגַּ֣ד לְ⁠רִבְקָ֔ה אֶת ־ דִּבְרֵ֥י עֵשָׂ֖ו בְּנָ֣⁠הּ הַ⁠גָּדֹ֑ל וַ⁠תִּשְׁלַ֞ח וַ⁠תִּקְרָ֤א לְ⁠יַעֲקֹב֙ בְּנָ֣⁠הּ הַ⁠קָּטָ֔ן וַ⁠תֹּ֣אמֶר אֵלָ֔י⁠ו הִנֵּה֙ עֵשָׂ֣ו אָחִ֔י⁠ךָ מִתְנַחֵ֥ם לְ⁠ךָ֖ לְ⁠הָרְגֶֽ⁠ךָ ׃⁴³ וְ⁠עַתָּ֥ה בְנִ֖⁠י שְׁמַ֣ע בְּ⁠קֹלִ֑⁠י וְ⁠ק֧וּם בְּרַח ־ לְ⁠ךָ֛ אֶל ־ לָבָ֥ן אָחִ֖⁠י חָרָֽנָ⁠ה ׃⁴⁴ וְ⁠יָשַׁבְתָּ֥ עִמּ֖⁠וֹ יָמִ֣ים אֲחָדִ֑ים עַ֥ד אֲשֶׁר ־ תָּשׁ֖וּב חֲמַ֥ת אָחִֽי⁠ךָ ׃⁴⁵ עַד ־ שׁ֨וּב אַף ־ אָחִ֜י⁠ךָ מִמְּ⁠ךָ֗ וְ⁠שָׁכַח֙ אֵ֣ת אֲשֶׁר ־ עָשִׂ֣יתָ לּ֔⁠וֹ וְ⁠שָׁלַחְתִּ֖י וּ⁠לְקַחְתִּ֣י⁠ךָ מִ⁠שָּׁ֑ם לָ⁠מָ֥ה אֶשְׁכַּ֛ל גַּם ־ שְׁנֵי⁠כֶ֖ם י֥וֹם אֶחָֽד ׃⁴⁶ וַ⁠תֹּ֤אמֶר רִבְקָה֙ אֶל ־ יִצְחָ֔ק קַ֣צְתִּי בְ⁠חַיַּ֔⁠י מִ⁠פְּנֵ֖י בְּנ֣וֹת חֵ֑ת אִם ־ לֹקֵ֣חַ יַ֠עֲקֹב אִשָּׁ֨ה מִ⁠בְּנֽוֹת ־ חֵ֤ת כָּ⁠אֵ֨לֶּה֙ מִ⁠בְּנ֣וֹת הָ⁠אָ֔רֶץ לָ֥⁠מָּה לִּ֖⁠י חַיִּֽים ׃

¹Q צָֽיִד

²K ו⁠ישתחו

Chapter 28

¹ וַ⁠יִּקְרָ֥א יִצְחָ֛ק אֶֽל ־ יַעֲקֹ֖ב וַ⁠יְבָ֣רֶךְ אֹת֑⁠וֹ וַ⁠יְצַוֵּ֨⁠הוּ֙ וַ⁠יֹּ֣אמֶר ל֔⁠וֹ לֹֽא ־ תִקַּ֥ח אִשָּׁ֖ה מִ⁠בְּנ֥וֹת כְּנָֽעַן ׃² ק֥וּם לֵךְ֙ פַּדֶּ֣נָֽ⁠ה אֲרָ֔ם בֵּ֥יתָ⁠ה בְתוּאֵ֖ל אֲבִ֣י אִמֶּ֑⁠ךָ וְ⁠קַח ־ לְ⁠ךָ֤ מִ⁠שָּׁם֙ אִשָּׁ֔ה מִ⁠בְּנ֥וֹת לָבָ֖ן אֲחִ֥י אִמֶּֽ⁠ךָ ׃³ וְ⁠אֵ֤ל שַׁדַּי֙ יְבָרֵ֣ךְ אֹֽתְ⁠ךָ֔ וְ⁠יַפְרְ⁠ךָ֖ וְ⁠יַרְבֶּ֑⁠ךָ וְ⁠הָיִ֖יתָ לִ⁠קְהַ֥ל עַמִּֽים ׃⁴ וְ⁠יִֽתֶּן ־ לְ⁠ךָ֙ אֶת ־ בִּרְכַּ֣ת אַבְרָהָ֔ם לְ⁠ךָ֖ וּ⁠לְ⁠זַרְעֲ⁠ךָ֣ אִתָּ֑⁠ךְ לְ⁠רִשְׁתְּ⁠ךָ֙ אֶת ־ אֶ֣רֶץ מְגֻרֶ֔י⁠ךָ אֲשֶׁר ־ נָתַ֥ן אֱלֹהִ֖ים לְ⁠אַבְרָהָֽם ׃⁵ וַ⁠יִּשְׁלַ֤ח יִצְחָק֙ אֶֽת ־ יַעֲקֹ֔ב וַ⁠יֵּ֖לֶךְ פַּדֶּ֣נָֽ⁠ה אֲרָ֑ם אֶל ־ לָבָ֤ן בֶּן ־ בְּתוּאֵל֙ הָֽ⁠אֲרַמִּ֔י אֲחִ֣י רִבְקָ֔ה אֵ֥ם יַעֲקֹ֖ב וְ⁠עֵשָֽׂו ׃⁶ וַ⁠יַּ֣רְא עֵשָׂ֗ו כִּֽי ־ בֵרַ֣ךְ יִצְחָק֮ אֶֽת ־ יַעֲקֹב֒ וְ⁠שִׁלַּ֤ח אֹת⁠וֹ֙ פַּדֶּ֣נָֽ⁠ה אֲרָ֔ם לָ⁠קַֽחַת ־ ל֥⁠וֹ מִ⁠שָּׁ֖ם אִשָּׁ֑ה בְּ⁠בָרֲכ֣⁠וֹ אֹת֔⁠וֹ וַ⁠יְצַ֤ו עָלָי⁠ו֙ לֵ⁠אמֹ֔ר לֹֽא ־ תִקַּ֥ח אִשָּׁ֖ה מִ⁠בְּנ֥וֹת כְּנָֽעַן ׃⁷ וַ⁠יִּשְׁמַ֣ע יַעֲקֹ֔ב אֶל ־ אָבִ֖י⁠ו וְ⁠אֶל ־ אִמּ֑⁠וֹ וַ⁠יֵּ֖לֶךְ פַּדֶּ֥נָֽ⁠ה אֲרָֽם ׃⁸ וַ⁠יַּ֣רְא עֵשָׂ֔ו כִּ֥י רָע֖וֹת בְּנ֣וֹת כְּנָ֑עַן בְּ⁠עֵינֵ֖י יִצְחָ֥ק אָבִֽי⁠ו ׃⁹ וַ⁠יֵּ֥לֶךְ עֵשָׂ֖ו אֶל ־ יִשְׁמָעֵ֑אל וַ⁠יִּקַּ֡ח אֶֽת ־ מָחֲלַ֣ת ׀ בַּת ־ יִשְׁמָעֵ֨אל

בֶּן ־ אַבְרָהָ֜ם אֲח֧וֹת נְבָי֛וֹת עַל ־ נָשָׁ֖י⁠ו ל֥⁠וֹ לְ⁠אִשָּֽׁה ׃ס¹⁰ וַ⁠יֵּצֵ֥א יַעֲקֹ֖ב מִ⁠בְּאֵ֣ר שָׁ֑בַע וַ⁠יֵּ֖לֶךְ חָרָֽנָ⁠ה ׃¹¹ וַ⁠יִּפְגַּ֨ע בַּ⁠מָּק֜וֹם וַ⁠יָּ֤לֶן שָׁם֙ כִּי ־ בָ֣א הַ⁠שֶּׁ֔מֶשׁ וַ⁠יִּקַּח֙ מֵ⁠אַבְנֵ֣י הַ⁠מָּק֔וֹם וַ⁠יָּ֖שֶׂם מְרַֽאֲשֹׁתָ֑י⁠ו וַ⁠יִּשְׁכַּ֖ב בַּ⁠מָּק֥וֹם הַ⁠הֽוּא ׃¹² וַֽ⁠יַּחֲלֹ֗ם וְ⁠הִנֵּ֤ה סֻלָּם֙ מֻצָּ֣ב אַ֔רְצָ⁠ה וְ⁠רֹאשׁ֖⁠וֹ מַגִּ֣יעַ הַ⁠שָּׁמָ֑יְמָ⁠ה וְ⁠הִנֵּה֙ מַלְאֲכֵ֣י אֱלֹהִ֔ים עֹלִ֥ים וְ⁠יֹרְדִ֖ים בּֽ⁠וֹ ׃¹³ וְ⁠הִנֵּ֨ה יְהוָ֜ה נִצָּ֣ב עָלָי⁠ו֮ וַ⁠יֹּאמַר֒ אֲנִ֣י יְהוָ֗ה אֱלֹהֵי֙ אַבְרָהָ֣ם אָבִ֔י⁠ךָ וֵ⁠אלֹהֵ֖י יִצְחָ֑ק הָ⁠אָ֗רֶץ אֲשֶׁ֤ר אַתָּה֙ שֹׁכֵ֣ב עָלֶ֔י⁠הָ לְ⁠ךָ֥ אֶתְּנֶ֖⁠נָּה וּ⁠לְ⁠זַרְעֶֽ⁠ךָ ׃¹⁴ וְ⁠הָיָ֤ה זַרְעֲ⁠ךָ֙ כַּ⁠עֲפַ֣ר הָ⁠אָ֔רֶץ וּ⁠פָרַצְתָּ֛ יָ֥מָּ⁠ה וָ⁠קֵ֖דְמָ⁠ה וְ⁠צָפֹ֣נָ⁠ה וָ⁠נֶ֑גְבָּ⁠ה וְ⁠נִבְרֲכ֥וּ בְ⁠ךָ֛ כָּל ־ מִשְׁפְּחֹ֥ת הָ⁠אֲדָמָ֖ה וּ⁠בְ⁠זַרְעֶֽ⁠ךָ ׃¹⁵ וְ⁠הִנֵּ֨ה אָנֹכִ֜י עִמָּ֗⁠ךְ וּ⁠שְׁמַרְתִּ֨י⁠ךָ֙ בְּ⁠כֹ֣ל אֲשֶׁר ־ תֵּלֵ֔ךְ וַ⁠הֲשִׁ֣בֹתִ֔י⁠ךָ אֶל ־ הָ⁠אֲדָמָ֖ה הַ⁠זֹּ֑את כִּ֚י לֹ֣א אֶֽעֱזָבְ⁠ךָ֔ עַ֚ד אֲשֶׁ֣ר אִם ־ עָשִׂ֔יתִי אֵ֥ת אֲשֶׁר ־ דִּבַּ֖רְתִּי לָֽ⁠ךְ ׃¹⁶ וַ⁠יִּיקַ֣ץ יַעֲקֹב֮ מִ⁠שְּׁנָת⁠וֹ֒ וַ⁠יֹּ֕אמֶר אָכֵן֙ יֵ֣שׁ יְהוָ֔ה בַּ⁠מָּק֖וֹם הַ⁠זֶּ֑ה וְ⁠אָנֹכִ֖י לֹ֥א יָדָֽעְתִּי ׃¹⁷ וַ⁠יִּירָא֙ וַ⁠יֹּאמַ֔ר מַה ־ נּוֹרָ֖א הַ⁠מָּק֣וֹם הַ⁠זֶּ֑ה אֵ֣ין זֶ֗ה כִּ֚י אִם ־ בֵּ֣ית אֱלֹהִ֔ים וְ⁠זֶ֖ה שַׁ֥עַר הַ⁠שָּׁמָֽיִם ׃¹⁸ וַ⁠יַּשְׁכֵּ֨ם יַעֲקֹ֜ב בַּ⁠בֹּ֗קֶר וַ⁠יִּקַּ֤ח אֶת ־ הָ⁠אֶ֨בֶן֙ אֲשֶׁר ־ שָׂ֣ם מְרַֽאֲשֹׁתָ֔י⁠ו וַ⁠יָּ֥שֶׂם אֹתָ֖⁠הּ מַצֵּבָ֑ה וַ⁠יִּצֹ֥ק שֶׁ֖מֶן עַל ־ רֹאשָֽׁ⁠הּ ׃¹⁹ וַ⁠יִּקְרָ֛א אֶת ־ שֵֽׁם ־ הַ⁠מָּק֥וֹם הַ⁠ה֖וּא בֵּֽית ־ אֵ֑ל וְ⁠אוּלָ֛ם ל֥וּז שֵׁם ־ הָ⁠עִ֖יר לָ⁠רִאשֹׁנָֽה ׃²⁰ וַ⁠יִּדַּ֥ר יַעֲקֹ֖ב נֶ֣דֶר לֵ⁠אמֹ֑ר אִם ־ יִהְיֶ֨ה אֱלֹהִ֜ים עִמָּדִ֗⁠י וּ⁠שְׁמָרַ֨⁠נִי֙ בַּ⁠דֶּ֤רֶךְ הַ⁠זֶּה֙ אֲשֶׁ֣ר אָנֹכִ֣י הוֹלֵ֔ךְ וְ⁠נָֽתַן ־ לִ֥⁠י לֶ֛חֶם לֶ⁠אֱכֹ֖ל וּ⁠בֶ֥גֶד לִ⁠לְבֹּֽשׁ ׃²¹ וְ⁠שַׁבְתִּ֥י בְ⁠שָׁל֖וֹם אֶל ־ בֵּ֣ית אָבִ֑⁠י וְ⁠הָיָ֧ה יְהוָ֛ה לִ֖⁠י לֵ⁠אלֹהִֽים ׃²² וְ⁠הָ⁠אֶ֣בֶן הַ⁠זֹּ֗את אֲשֶׁר ־ שַׂ֨מְתִּי֙ מַצֵּבָ֔ה יִהְיֶ֖ה בֵּ֣ית אֱלֹהִ֑ים וְ⁠כֹל֙ אֲשֶׁ֣ר תִּתֶּן ־ לִ֔⁠י עַשֵּׂ֖ר אֲעַשְּׂרֶ֥⁠נּוּ לָֽ⁠ךְ ׃

Chapter 29

¹ וַ⁠יִּשָּׂ֥א יַעֲקֹ֖ב רַגְלָ֑י⁠ו וַ⁠יֵּ֖לֶךְ אַ֥רְצָ⁠ה בְנֵי ־ קֶֽדֶם ׃² וַ⁠יַּ֞רְא וְ⁠הִנֵּ֧ה בְאֵ֣ר בַּ⁠שָּׂדֶ֗ה וְ⁠הִנֵּה ־ שָׁ֞ם שְׁלֹשָׁ֤ה עֶדְרֵי ־ צֹאן֙ רֹבְצִ֣ים עָלֶ֔י⁠הָ כִּ֚י מִן ־ הַ⁠בְּאֵ֣ר הַ⁠הִ֔וא יַשְׁק֖וּ הָ⁠עֲדָרִ֑ים וְ⁠הָ⁠אֶ֥בֶן גְּדֹלָ֖ה עַל ־ פִּ֥י הַ⁠בְּאֵֽר ׃³ וְ⁠נֶאֶסְפוּ ־ שָׁ֣מָּ⁠ה כָל ־ הָ⁠עֲדָרִ֗ים וְ⁠גָלֲל֤וּ אֶת ־ הָ⁠אֶ֨בֶן֙ מֵ⁠עַל֙ פִּ֣י הַ⁠בְּאֵ֔ר וְ⁠הִשְׁק֖וּ אֶת ־ הַ⁠צֹּ֑אן וְ⁠הֵשִׁ֧יבוּ אֶת ־ הָ⁠אֶ֛בֶן עַל ־ פִּ֥י הַ⁠בְּאֵ֖ר לִ⁠מְקֹמָֽ⁠הּ ׃⁴ וַ⁠יֹּ֤אמֶר לָ⁠הֶם֙ יַעֲקֹ֔ב אַחַ֖⁠י מֵ⁠אַ֣יִן אַתֶּ֑ם וַ⁠יֹּ֣אמְר֔וּ מֵ⁠חָרָ֖ן אֲנָֽחְנוּ ׃⁵ וַ⁠יֹּ֣אמֶר לָ⁠הֶ֔ם הַ⁠יְדַעְתֶּ֖ם אֶת ־ לָבָ֣ן בֶּן ־ נָח֑וֹר וַ⁠יֹּאמְר֖וּ יָדָֽעְנוּ ׃⁶ וַ⁠יֹּ֥אמֶר לָ⁠הֶ֖ם הֲ⁠שָׁל֣וֹם ל֑⁠וֹ וַ⁠יֹּאמְר֣וּ שָׁל֔וֹם וְ⁠הִנֵּה֙ רָחֵ֣ל בִּתּ֔⁠וֹ בָּאָ֖ה עִם ־ הַ⁠צֹּֽאן ׃⁷ וַ⁠יֹּ֗אמֶר הֵ֥ן עוֹד֙ הַ⁠יּ֣וֹם גָּד֔וֹל לֹא ־ עֵ֖ת הֵאָסֵ֣ף הַ⁠מִּקְנֶ֑ה הַשְׁק֥וּ הַ⁠צֹּ֖אן וּ⁠לְכ֥וּ רְעֽוּ ׃⁸ וַ⁠יֹּאמְרוּ֮ לֹ֣א נוּכַל֒ עַ֣ד אֲשֶׁ֤ר יֵאָֽסְפוּ֙ כָּל ־ הָ֣⁠עֲדָרִ֔ים וְ⁠גָֽלֲלוּ֙ אֶת ־ הָ⁠אֶ֔בֶן מֵ⁠עַ֖ל פִּ֣י הַ⁠בְּאֵ֑ר וְ⁠הִשְׁקִ֖ינוּ הַ⁠צֹּֽאן ׃⁹ עוֹדֶ֖⁠נּוּ מְדַבֵּ֣ר עִמָּ֑⁠ם וְ⁠רָחֵ֣ל ׀ בָּ֗אָה עִם ־ הַ⁠צֹּאן֙ אֲשֶׁ֣ר לְ⁠אָבִ֔י⁠הָ כִּ֥י רֹעָ֖ה הִֽוא ׃¹⁰ וַ⁠יְהִ֡י כַּ⁠אֲשֶׁר֩ רָאָ֨ה יַעֲקֹ֜ב אֶת ־ רָחֵ֗ל בַּת ־ לָבָן֙ אֲחִ֣י אִמּ֔⁠וֹ וְ⁠אֶת ־ צֹ֥אן לָבָ֖ן אֲחִ֣י אִמּ֑⁠וֹ וַ⁠יִּגַּ֣שׁ יַעֲקֹ֗ב וַ⁠יָּ֤גֶל אֶת ־ הָ⁠אֶ֨בֶן֙ מֵ⁠עַל֙ פִּ֣י הַ⁠בְּאֵ֔ר וַ⁠יַּ֕שְׁקְ אֶת ־ צֹ֥אן לָבָ֖ן אֲחִ֥י אִמּֽ⁠וֹ ׃¹¹ וַ⁠יִּשַּׁ֥ק יַעֲקֹ֖ב לְ⁠רָחֵ֑ל וַ⁠יִּשָּׂ֥א אֶת ־ קֹל֖⁠וֹ וַ⁠יֵּֽבְךְּ ׃¹² וַ⁠יַּגֵּ֨ד יַעֲקֹ֜ב לְ⁠רָחֵ֗ל כִּ֣י אֲחִ֤י אָבִ֨י⁠הָ֙ ה֔וּא וְ⁠כִ֥י בֶן ־ רִבְקָ֖ה ה֑וּא וַ⁠תָּ֖רָץ וַ⁠תַּגֵּ֥ד לְ⁠אָבִֽי⁠הָ ׃¹³ וַ⁠יְהִי֩ כִ⁠שְׁמֹ֨עַ לָבָ֜ן אֶת ־ שֵׁ֣מַע ׀ יַעֲקֹ֣ב בֶּן ־ אֲחֹת֗⁠וֹ וַ⁠יָּ֤רָץ לִ⁠קְרָאת⁠וֹ֙ וַ⁠יְחַבֶּק ־ ל⁠וֹ֙ וַ⁠יְנַשֶּׁק ־ ל֔⁠וֹ וַ⁠יְבִיאֵ֖⁠הוּ אֶל ־ בֵּית֑⁠וֹ וַ⁠יְסַפֵּ֣ר לְ⁠לָבָ֔ן אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃¹⁴ וַ⁠יֹּ֤אמֶר ל⁠וֹ֙ לָבָ֔ן אַ֛ךְ עַצְמִ֥⁠י וּ⁠בְשָׂרִ֖⁠י אָ֑תָּה וַ⁠יֵּ֥שֶׁב עִמּ֖⁠וֹ חֹ֥דֶשׁ יָמִֽים ׃¹⁵ וַ⁠יֹּ֤אמֶר לָבָן֙ לְ⁠יַעֲקֹ֔ב הֲ⁠כִי ־ אָחִ֣⁠י אַ֔תָּה וַ⁠עֲבַדְתַּ֖⁠נִי חִנָּ֑ם הַגִּ֥ידָ⁠ה לִּ֖⁠י מַה ־ מַּשְׂכֻּרְתֶּֽ⁠ךָ ׃¹⁶ וּ⁠לְ⁠לָבָ֖ן שְׁתֵּ֣י בָנ֑וֹת שֵׁ֤ם הַ⁠גְּדֹלָה֙ לֵאָ֔ה וְ⁠שֵׁ֥ם הַ⁠קְּטַנָּ֖ה רָחֵֽל ׃¹⁷ וְ⁠עֵינֵ֥י לֵאָ֖ה רַכּ֑וֹת וְ⁠רָחֵל֙ הָֽיְתָ֔ה יְפַת ־ תֹּ֖אַר וִ⁠יפַ֥ת מַרְאֶֽה ׃¹⁸ וַ⁠יֶּאֱהַ֥ב יַעֲקֹ֖ב אֶת ־ רָחֵ֑ל וַ⁠יֹּ֗אמֶר אֶֽעֱבָדְ⁠ךָ֙ שֶׁ֣בַע שָׁנִ֔ים בְּ⁠רָחֵ֥ל בִּתְּ⁠ךָ֖ הַ⁠קְּטַנָּֽה ׃¹⁹ וַ⁠יֹּ֣אמֶר לָבָ֗ן ט֚וֹב תִּתִּ֣⁠י אֹתָ֣⁠הּ לָ֔⁠ךְ מִ⁠תִּתִּ֥⁠י אֹתָ֖⁠הּ לְ⁠אִ֣ישׁ אַחֵ֑ר שְׁבָ֖⁠ה עִמָּדִֽ⁠י ׃²⁰ וַ⁠יַּעֲבֹ֧ד יַעֲקֹ֛ב בְּ⁠רָחֵ֖ל שֶׁ֣בַע שָׁנִ֑ים וַ⁠יִּהְי֤וּ בְ⁠עֵינָי⁠ו֙ כְּ⁠יָמִ֣ים אֲחָדִ֔ים בְּ⁠אַהֲבָת֖⁠וֹ אֹתָֽ⁠הּ ׃²¹ וַ⁠יֹּ֨אמֶר יַעֲקֹ֤ב אֶל ־ לָבָן֙ הָבָ֣⁠ה אֶת ־ אִשְׁתִּ֔⁠י כִּ֥י מָלְא֖וּ יָמָ֑⁠י וְ⁠אָב֖וֹאָה אֵלֶֽי⁠הָ ׃²² וַ⁠יֶּאֱסֹ֥ף לָבָ֛ן אֶת ־ כָּל ־ אַנְשֵׁ֥י הַ⁠מָּק֖וֹם וַ⁠יַּ֥עַשׂ מִשְׁתֶּֽה ׃²³ וַ⁠יְהִ֣י בָ⁠עֶ֔רֶב וַ⁠יִּקַּח֙ אֶת ־ לֵאָ֣ה בִתּ֔⁠וֹ וַ⁠יָּבֵ֥א אֹתָ֖⁠הּ אֵלָ֑י⁠ו וַ⁠יָּבֹ֖א אֵלֶֽי⁠הָ ׃²⁴ וַ⁠יִּתֵּ֤ן לָבָן֙ לָ֔⁠הּ אֶת ־ זִלְפָּ֖ה שִׁפְחָת֑⁠וֹ לְ⁠לֵאָ֥ה בִתּ֖⁠וֹ שִׁפְחָֽה ׃²⁵ וַ⁠יְהִ֣י בַ⁠בֹּ֔קֶר וְ⁠הִנֵּה ־ הִ֖וא לֵאָ֑ה וַ⁠יֹּ֣אמֶר אֶל ־ לָבָ֗ן מַה ־ זֹּאת֙ עָשִׂ֣יתָ לִּ֔⁠י הֲ⁠לֹ֤א בְ⁠רָחֵל֙ עָבַ֣דְתִּי עִמָּ֔⁠ךְ וְ⁠לָ֖⁠מָּה רִמִּיתָֽ⁠נִי ׃²⁶ וַ⁠יֹּ֣אמֶר לָבָ֔ן לֹא ־ יֵעָשֶׂ֥ה כֵ֖ן בִּ⁠מְקוֹמֵ֑⁠נוּ לָ⁠תֵ֥ת הַ⁠צְּעִירָ֖ה לִ⁠פְנֵ֥י הַ⁠בְּכִירָֽה ׃²⁷ מַלֵּ֖א שְׁבֻ֣עַ זֹ֑את וְ⁠נִתְּנָ֨ה לְ⁠ךָ֜ גַּם ־ אֶת ־ זֹ֗את בַּ⁠עֲבֹדָה֙ אֲשֶׁ֣ר תַּעֲבֹ֣ד עִמָּדִ֔⁠י ע֖וֹד שֶֽׁבַע ־ שָׁנִ֥ים אֲחֵרֽוֹת ׃²⁸ וַ⁠יַּ֤עַשׂ יַעֲקֹב֙ כֵּ֔ן וַ⁠יְמַלֵּ֖א שְׁבֻ֣עַ זֹ֑את וַ⁠יִּתֶּן ־ ל֛⁠וֹ אֶת ־ רָחֵ֥ל בִּתּ֖⁠וֹ ל֥⁠וֹ לְ⁠אִשָּֽׁה ׃²⁹ וַ⁠יִּתֵּ֤ן לָבָן֙ לְ⁠רָחֵ֣ל בִּתּ֔⁠וֹ אֶת ־ בִּלְהָ֖ה שִׁפְחָת֑⁠וֹ לָ֖⁠הּ לְ⁠שִׁפְחָֽה ׃³⁰ וַ⁠יָּבֹא֙ גַּ֣ם אֶל ־ רָחֵ֔ל וַ⁠יֶּאֱהַ֥ב גַּֽם ־ אֶת ־ רָחֵ֖ל מִ⁠לֵּאָ֑ה וַ⁠יַּעֲבֹ֣ד עִמּ֔⁠וֹ ע֖וֹד שֶֽׁבַע ־ שָׁנִ֥ים אֲחֵרֽוֹת ׃³¹ וַ⁠יַּ֤רְא יְהוָה֙ כִּֽי ־ שְׂנוּאָ֣ה לֵאָ֔ה וַ⁠יִּפְתַּ֖ח אֶת ־ רַחְמָ֑⁠הּ וְ⁠רָחֵ֖ל עֲקָרָֽה ׃³² וַ⁠תַּ֤הַר לֵאָה֙ וַ⁠תֵּ֣לֶד בֵּ֔ן וַ⁠תִּקְרָ֥א שְׁמ֖⁠וֹ רְאוּבֵ֑ן כִּ֣י אָֽמְרָ֗ה כִּֽי ־ רָאָ֤ה יְהוָה֙ בְּ⁠עָנְיִ֔⁠י כִּ֥י עַתָּ֖ה יֶאֱהָבַ֥⁠נִי אִישִֽׁ⁠י ׃³³ וַ⁠תַּ֣הַר עוֹד֮ וַ⁠תֵּ֣לֶד בֵּן֒ וַ⁠תֹּ֗אמֶר כִּֽי ־ שָׁמַ֤ע יְהוָה֙ כִּֽי ־ שְׂנוּאָ֣ה אָנֹ֔כִי וַ⁠יִּתֶּן ־ לִ֖⁠י גַּם ־ אֶת ־ זֶ֑ה וַ⁠תִּקְרָ֥א שְׁמ֖⁠וֹ שִׁמְעֽוֹן ׃³⁴ וַ⁠תַּ֣הַר עוֹד֮ וַ⁠תֵּ֣לֶד בֵּן֒ וַ⁠תֹּ֗אמֶר עַתָּ֤ה הַ⁠פַּ֨עַם֙ יִלָּוֶ֤ה אִישִׁ⁠י֙ אֵלַ֔⁠י כִּֽי ־ יָלַ֥דְתִּי ל֖⁠וֹ שְׁלֹשָׁ֣ה בָנִ֑ים עַל ־ כֵּ֥ן קָרָֽא ־ שְׁמ֖⁠וֹ לֵוִֽי ׃³⁵ וַ⁠תַּ֨הַר ע֜וֹד וַ⁠תֵּ֣לֶד בֵּ֗ן וַ⁠תֹּ֨אמֶר֙ הַ⁠פַּ֨עַם֙ אוֹדֶ֣ה אֶת ־ יְהוָ֔ה עַל ־ כֵּ֛ן קָרְאָ֥ה שְׁמ֖⁠וֹ יְהוּדָ֑ה וַֽ⁠תַּעֲמֹ֖ד מִ⁠לֶּֽדֶת ׃

Chapter 30

¹ וַ⁠תֵּ֣רֶא רָחֵ֗ל כִּ֣י לֹ֤א יָֽלְדָה֙ לְ⁠יַעֲקֹ֔ב וַ⁠תְּקַנֵּ֥א רָחֵ֖ל בַּ⁠אֲחֹתָ֑⁠הּ וַ⁠תֹּ֤אמֶר אֶֽל ־ יַעֲקֹב֙ הָֽבָ⁠ה ־ לִּ֣⁠י בָנִ֔ים וְ⁠אִם ־ אַ֖יִן מֵתָ֥ה אָנֹֽכִי ׃² וַ⁠יִּֽחַר ־ אַ֥ף יַעֲקֹ֖ב בְּ⁠רָחֵ֑ל וַ⁠יֹּ֗אמֶר הֲ⁠תַ֤חַת אֱלֹהִים֙ אָנֹ֔כִי אֲשֶׁר ־ מָנַ֥ע מִמֵּ֖⁠ךְ פְּרִי ־ בָֽטֶן ׃³ וַ⁠תֹּ֕אמֶר הִנֵּ֛ה אֲמָתִ֥⁠י בִלְהָ֖ה בֹּ֣א אֵלֶ֑י⁠הָ וְ⁠תֵלֵד֙ עַל ־ בִּרְכַּ֔⁠י וְ⁠אִבָּנֶ֥ה גַם ־ אָנֹכִ֖י מִמֶּֽ⁠נָּה ׃⁴ וַ⁠תִּתֶּן ־ ל֛⁠וֹ אֶת ־ בִּלְהָ֥ה שִׁפְחָתָ֖⁠הּ לְ⁠אִשָּׁ֑ה וַ⁠יָּבֹ֥א אֵלֶ֖י⁠הָ יַעֲקֹֽב ׃⁵ וַ⁠תַּ֣הַר בִּלְהָ֔ה וַ⁠תֵּ֥לֶד לְ⁠יַעֲקֹ֖ב בֵּֽן ׃⁶ וַ⁠תֹּ֤אמֶר רָחֵל֙ דָּנַ֣⁠נִּי אֱלֹהִ֔ים וְ⁠גַם֙ שָׁמַ֣ע בְּ⁠קֹלִ֔⁠י וַ⁠יִּתֶּן ־ לִ֖⁠י בֵּ֑ן עַל ־ כֵּ֛ן קָרְאָ֥ה שְׁמ֖⁠וֹ דָּֽן ׃⁷ וַ⁠תַּ֣הַר ע֔וֹד וַ⁠תֵּ֕לֶד בִּלְהָ֖ה שִׁפְחַ֣ת רָחֵ֑ל בֵּ֥ן שֵׁנִ֖י לְ⁠יַעֲקֹֽב ׃⁸ וַ⁠תֹּ֣אמֶר רָחֵ֗ל נַפְתּוּלֵ֨י אֱלֹהִ֧ים ׀ נִפְתַּ֛לְתִּי עִם ־ אֲחֹתִ֖⁠י גַּם ־ יָכֹ֑לְתִּי וַ⁠תִּקְרָ֥א שְׁמ֖⁠וֹ נַפְתָּלִֽי ׃⁹ וַ⁠תֵּ֣רֶא לֵאָ֔ה כִּ֥י עָמְדָ֖ה מִ⁠לֶּ֑דֶת וַ⁠תִּקַּח֙ אֶת ־ זִלְפָּ֣ה שִׁפְחָתָ֔⁠הּ וַ⁠תִּתֵּ֥ן אֹתָ֛⁠הּ לְ⁠יַעֲקֹ֖ב לְ⁠אִשָּֽׁה ׃¹⁰ וַ⁠תֵּ֗לֶד זִלְפָּ֛ה שִׁפְחַ֥ת לֵאָ֖ה לְ⁠יַעֲקֹ֥ב בֵּֽן ׃¹¹ וַ⁠תֹּ֥אמֶר לֵאָ֖ה ב⁠גד וַ⁠תִּקְרָ֥א אֶת ־ שְׁמ֖⁠וֹ גָּֽד ׃¹² וַ⁠תֵּ֗לֶד זִלְפָּה֙ שִׁפְחַ֣ת לֵאָ֔ה בֵּ֥ן שֵׁנִ֖י לְ⁠יַעֲקֹֽב ׃¹³ וַ⁠תֹּ֣אמֶר לֵאָ֔ה בְּ⁠אָשְׁרִ֕⁠י כִּ֥י אִשְּׁר֖וּ⁠נִי בָּנ֑וֹת וַ⁠תִּקְרָ֥א אֶת ־ שְׁמ֖⁠וֹ אָשֵֽׁר ׃¹⁴ וַ⁠יֵּ֨לֶךְ רְאוּבֵ֜ן בִּ⁠ימֵ֣י קְצִיר ־ חִטִּ֗ים וַ⁠יִּמְצָ֤א דֽוּדָאִים֙ בַּ⁠שָּׂדֶ֔ה וַ⁠יָּבֵ֣א אֹתָ֔⁠ם אֶל ־ לֵאָ֖ה אִמּ֑⁠וֹ וַ⁠תֹּ֤אמֶר רָחֵל֙ אֶל ־ לֵאָ֔ה תְּנִי ־ נָ֣א לִ֔⁠י מִ⁠דּוּדָאֵ֖י בְּנֵֽ⁠ךְ ׃¹⁵ וַ⁠תֹּ֣אמֶר לָ֗⁠הּ הַ⁠מְעַט֙ קַחְתֵּ֣⁠ךְ אֶת ־ אִישִׁ֔⁠י וְ⁠לָ⁠קַ֕חַת גַּ֥ם אֶת ־ דּוּדָאֵ֖י בְּנִ֑⁠י וַ⁠תֹּ֣אמֶר רָחֵ֗ל לָ⁠כֵן֙ יִשְׁכַּ֤ב עִמָּ⁠ךְ֙ הַ⁠לַּ֔יְלָה תַּ֖חַת דּוּדָאֵ֥י בְנֵֽ⁠ךְ ׃¹⁶ וַ⁠יָּבֹ֨א יַעֲקֹ֣ב מִן ־ הַ⁠שָּׂדֶה֮ בָּ⁠עֶרֶב֒ וַ⁠תֵּצֵ֨א לֵאָ֜ה לִ⁠קְרָאת֗⁠וֹ וַ⁠תֹּ֨אמֶר֙ אֵלַ֣⁠י תָּב֔וֹא כִּ֚י שָׂכֹ֣ר שְׂכַרְתִּ֔י⁠ךָ בְּ⁠דוּדָאֵ֖י בְּנִ֑⁠י וַ⁠יִּשְׁכַּ֥ב עִמָּ֖⁠הּ בַּ⁠לַּ֥יְלָה הֽוּא ׃¹⁷ וַ⁠יִּשְׁמַ֥ע אֱלֹהִ֖ים אֶל ־ לֵאָ֑ה וַ⁠תַּ֛הַר וַ⁠תֵּ֥לֶד לְ⁠יַעֲקֹ֖ב בֵּ֥ן חֲמִישִֽׁי ׃¹⁸ וַ⁠תֹּ֣אמֶר לֵאָ֗ה נָתַ֤ן אֱלֹהִים֙ שְׂכָרִ֔⁠י אֲשֶׁר ־ נָתַ֥תִּי שִׁפְחָתִ֖⁠י לְ⁠אִישִׁ֑⁠י וַ⁠תִּקְרָ֥א שְׁמ֖⁠וֹ יִשָּׂשכָֽר ׃¹⁹ וַ⁠תַּ֤הַר עוֹד֙ לֵאָ֔ה וַ⁠תֵּ֥לֶד בֵּן ־ שִׁשִּׁ֖י לְּ⁠יַעֲקֹֽב ׃²⁰ וַ⁠תֹּ֣אמֶר לֵאָ֗ה זְבָדַ֨⁠נִי אֱלֹהִ֥ים ׀ אֹתִ⁠י֮ זֵ֣בֶד טוֹב֒ הַ⁠פַּ֨עַם֙ יִזְבְּלֵ֣⁠נִי אִישִׁ֔⁠י כִּֽי ־ יָלַ֥דְתִּי ל֖⁠וֹ שִׁשָּׁ֣ה בָנִ֑ים וַ⁠תִּקְרָ֥א אֶת ־ שְׁמ֖⁠וֹ זְבֻלֽוּן ׃²¹ וְ⁠אַחַ֖ר יָ֣לְדָה בַּ֑ת וַ⁠תִּקְרָ֥א אֶת ־ שְׁמָ֖⁠הּ דִּינָֽה ׃²² וַ⁠יִּזְכֹּ֥ר אֱלֹהִ֖ים אֶת ־ רָחֵ֑ל וַ⁠יִּשְׁמַ֤ע אֵלֶ֨י⁠הָ֙ אֱלֹהִ֔ים וַ⁠יִּפְתַּ֖ח אֶת ־ רַחְמָֽ⁠הּ ׃²³ וַ⁠תַּ֖הַר וַ⁠תֵּ֣לֶד בֵּ֑ן וַ⁠תֹּ֕אמֶר אָסַ֥ף אֱלֹהִ֖ים אֶת ־ חֶרְפָּתִֽ⁠י ׃²⁴ וַ⁠תִּקְרָ֧א אֶת ־ שְׁמ֛⁠וֹ יוֹסֵ֖ף לֵ⁠אמֹ֑ר יֹסֵ֧ף יְהוָ֛ה לִ֖⁠י בֵּ֥ן אַחֵֽר ׃²⁵ וַ⁠יְהִ֕י כַּ⁠אֲשֶׁ֛ר יָלְדָ֥ה רָחֵ֖ל אֶת ־ יוֹסֵ֑ף וַ⁠יֹּ֤אמֶר יַעֲקֹב֙ אֶל ־ לָבָ֔ן שַׁלְּחֵ֨⁠נִי֙ וְ⁠אֵ֣לְכָ֔ה אֶל ־ מְקוֹמִ֖⁠י וּ⁠לְ⁠אַרְצִֽ⁠י ׃²⁶ תְּנָ֞⁠ה אֶת ־ נָשַׁ֣⁠י וְ⁠אֶת ־ יְלָדַ֗⁠י אֲשֶׁ֨ר עָבַ֧דְתִּי אֹֽתְ⁠ךָ֛ בָּ⁠הֵ֖ן וְ⁠אֵלֵ֑כָה כִּ֚י אַתָּ֣ה יָדַ֔עְתָּ אֶת ־ עֲבֹדָתִ֖⁠י אֲשֶׁ֥ר עֲבַדְתִּֽי⁠ךָ ׃²⁷ וַ⁠יֹּ֤אמֶר אֵלָי⁠ו֙ לָבָ֔ן אִם ־ נָ֛א מָצָ֥אתִי חֵ֖ן בְּ⁠עֵינֶ֑י⁠ךָ נִחַ֕שְׁתִּי וַ⁠יְבָרֲכֵ֥⁠נִי יְהוָ֖ה בִּ⁠גְלָלֶֽ⁠ךָ ׃²⁸ וַ⁠יֹּאמַ֑ר נָקְבָ֧⁠ה שְׂכָרְ⁠ךָ֛ עָלַ֖⁠י וְ⁠אֶתֵּֽנָה ׃²⁹ וַ⁠יֹּ֣אמֶר אֵלָ֔י⁠ו אַתָּ֣ה יָדַ֔עְתָּ אֵ֖ת אֲשֶׁ֣ר עֲבַדְתִּ֑י⁠ךָ וְ⁠אֵ֛ת אֲשֶׁר ־ הָיָ֥ה מִקְנְ⁠ךָ֖ אִתִּֽ⁠י ׃³⁰ כִּ֡י מְעַט֩ אֲשֶׁר ־ הָיָ֨ה לְ⁠ךָ֤ לְ⁠פָנַ⁠י֙ וַ⁠יִּפְרֹ֣ץ לָ⁠רֹ֔ב וַ⁠יְבָ֧רֶךְ יְהוָ֛ה אֹתְ⁠ךָ֖ לְ⁠רַגְלִ֑⁠י וְ⁠עַתָּ֗ה מָתַ֛י אֶֽעֱשֶׂ֥ה גַם ־ אָנֹכִ֖י לְ⁠בֵיתִֽ⁠י ׃³¹ וַ⁠יֹּ֖אמֶר מָ֣ה אֶתֶּן ־ לָ֑⁠ךְ וַ⁠יֹּ֤אמֶר יַעֲקֹב֙ לֹא ־ תִתֶּן ־ לִ֣⁠י מְא֔וּמָה אִם ־ תַּֽעֲשֶׂה ־ לִּ⁠י֙ הַ⁠דָּבָ֣ר הַ⁠זֶּ֔ה אָשׁ֛וּבָה אֶרְעֶ֥ה צֹֽאנְ⁠ךָ֖ אֶשְׁמֹֽר ׃³² אֶֽעֱבֹ֨ר בְּ⁠כָל ־ צֹֽאנְ⁠ךָ֜ הַ⁠יּ֗וֹם הָסֵ֨ר מִ⁠שָּׁ֜ם כָּל ־ שֶׂ֣ה ׀ נָקֹ֣ד וְ⁠טָל֗וּא וְ⁠כָל ־ שֶׂה ־ חוּם֙ בַּ⁠כְּשָׂבִ֔ים וְ⁠טָל֥וּא וְ⁠נָקֹ֖ד בָּ⁠עִזִּ֑ים וְ⁠הָיָ֖ה שְׂכָרִֽ⁠י ׃³³ וְ⁠עָֽנְתָה ־ בִּ֤⁠י צִדְקָתִ⁠י֙ בְּ⁠י֣וֹם מָחָ֔ר כִּֽי ־ תָב֥וֹא עַל ־ שְׂכָרִ֖⁠י לְ⁠פָנֶ֑י⁠ךָ כֹּ֣ל אֲשֶׁר ־ אֵינֶ⁠נּוּ֩ נָקֹ֨ד וְ⁠טָל֜וּא בָּֽ⁠עִזִּ֗ים וְ⁠חוּם֙ בַּ⁠כְּשָׂבִ֔ים גָּנ֥וּב ה֖וּא אִתִּֽ⁠י ׃³⁴ וַ⁠יֹּ֥אמֶר לָבָ֖ן הֵ֑ן ל֖וּ יְהִ֥י כִ⁠דְבָרֶֽ⁠ךָ ׃³⁵ וַ⁠יָּ֣סַר בַּ⁠יּוֹם֩ הַ⁠ה֨וּא אֶת ־ הַ⁠תְּיָשִׁ֜ים הָֽ⁠עֲקֻדִּ֣ים וְ⁠הַ⁠טְּלֻאִ֗ים וְ⁠אֵ֤ת כָּל ־ הָֽ⁠עִזִּים֙ הַ⁠נְּקֻדּ֣וֹת וְ⁠הַ⁠טְּלֻאֹ֔ת כֹּ֤ל אֲשֶׁר ־ לָבָן֙ בּ֔⁠וֹ וְ⁠כָל ־ ח֖וּם בַּ⁠כְּשָׂבִ֑ים וַ⁠יִּתֵּ֖ן בְּ⁠יַד ־ בָּנָֽי⁠ו ׃³⁶ וַ⁠יָּ֗שֶׂם דֶּ֚רֶךְ שְׁלֹ֣שֶׁת יָמִ֔ים בֵּינ֖⁠וֹ וּ⁠בֵ֣ין יַעֲקֹ֑ב וְ⁠יַעֲקֹ֗ב רֹעֶ֛ה אֶת ־ צֹ֥אן לָבָ֖ן הַ⁠נּוֹתָרֹֽת ׃³⁷ וַ⁠יִּֽקַּֽח ־ ל֣⁠וֹ יַעֲקֹ֗ב מַקַּ֥ל לִבְנֶ֛ה לַ֖ח וְ⁠ל֣וּז וְ⁠עֶרְמ֑וֹן וַ⁠יְפַצֵּ֤ל בָּ⁠הֵן֙ פְּצָל֣וֹת לְבָנ֔וֹת מַחְשֹׂף֙ הַ⁠לָּבָ֔ן אֲשֶׁ֖ר עַל ־ הַ⁠מַּקְלֽוֹת ׃³⁸ וַ⁠יַּצֵּ֗ג אֶת ־ הַ⁠מַּקְלוֹת֙ אֲשֶׁ֣ר פִּצֵּ֔ל בָּ⁠רֳהָטִ֖ים בְּ⁠שִֽׁקֲת֣וֹת הַ⁠מָּ֑יִם אֲשֶׁר֩ תָּבֹ֨אןָ הַ⁠צֹּ֤אן לִ⁠שְׁתּוֹת֙ לְ⁠נֹ֣כַח הַ⁠צֹּ֔אן וַ⁠יֵּחַ֖מְנָה בְּ⁠בֹאָ֥⁠ן לִ⁠שְׁתּֽוֹת ׃³⁹ וַ⁠יֶּחֱמ֥וּ הַ⁠צֹּ֖אן אֶל ־ הַ⁠מַּקְל֑וֹת וַ⁠תֵּלַ֣דְןָ הַ⁠צֹּ֔אן עֲקֻדִּ֥ים נְקֻדִּ֖ים וּ⁠טְלֻאִֽים ׃⁴⁰ וְ⁠הַ⁠כְּשָׂבִים֮ הִפְרִ֣יד יַעֲקֹב֒ וַ֠⁠יִּתֵּן פְּנֵ֨י הַ⁠צֹּ֧אן אֶל ־ עָקֹ֛ד וְ⁠כָל ־ ח֖וּם בְּ⁠צֹ֣אן לָבָ֑ן וַ⁠יָּֽשֶׁת ־ ל֤⁠וֹ עֲדָרִים֙ לְ⁠בַדּ֔⁠וֹ וְ⁠לֹ֥א שָׁתָ֖⁠ם עַל ־ צֹ֥אן לָבָֽן ׃⁴¹ וְ⁠הָיָ֗ה בְּ⁠כָל ־ יַחֵם֮ הַ⁠צֹּ֣אן הַ⁠מְקֻשָּׁרוֹת֒ וְ⁠שָׂ֨ם יַעֲקֹ֧ב אֶת ־ הַ⁠מַּקְל֛וֹת לְ⁠עֵינֵ֥י הַ⁠צֹּ֖אן בָּ⁠רֳהָטִ֑ים לְ⁠יַחְמֵ֖⁠נָּה בַּ⁠מַּקְלֽוֹת ׃⁴² וּ⁠בְ⁠הַעֲטִ֥יף הַ⁠צֹּ֖אן לֹ֣א יָשִׂ֑ים וְ⁠הָיָ֤ה הָ⁠עֲטֻפִים֙ לְ⁠לָבָ֔ן וְ⁠הַ⁠קְּשֻׁרִ֖ים לְ⁠יַעֲקֹֽב ׃⁴³ וַ⁠יִּפְרֹ֥ץ הָ⁠אִ֖ישׁ מְאֹ֣ד מְאֹ֑ד וַֽ⁠יְהִי ־ ל⁠וֹ֙ צֹ֣אן רַבּ֔וֹת וּ⁠שְׁפָחוֹת֙ וַ⁠עֲבָדִ֔ים וּ⁠גְמַלִּ֖ים וַ⁠חֲמֹרִֽים ׃

Chapter 31

¹ וַ⁠יִּשְׁמַ֗ע אֶת ־ דִּבְרֵ֤י בְנֵֽי ־ לָבָן֙ לֵ⁠אמֹ֔ר לָקַ֣ח יַעֲקֹ֔ב אֵ֖ת כָּל ־ אֲשֶׁ֣ר לְ⁠אָבִ֑י⁠נוּ וּ⁠מֵ⁠אֲשֶׁ֣ר לְ⁠אָבִ֔י⁠נוּ עָשָׂ֕ה אֵ֥ת כָּל ־ הַ⁠כָּבֹ֖ד הַ⁠זֶּֽה ׃² וַ⁠יַּ֥רְא יַעֲקֹ֖ב אֶת ־ פְּנֵ֣י לָבָ֑ן וְ⁠הִנֵּ֥ה אֵינֶ֛⁠נּוּ עִמּ֖⁠וֹ כִּ⁠תְמ֥וֹל שִׁלְשֽׁוֹם ׃³ וַ⁠יֹּ֤אמֶר יְהוָה֙ אֶֽל ־ יַעֲקֹ֔ב שׁ֛וּב אֶל ־ אֶ֥רֶץ אֲבוֹתֶ֖י⁠ךָ וּ⁠לְ⁠מוֹלַדְתֶּ֑⁠ךָ וְ⁠אֶֽהְיֶ֖ה עִמָּֽ⁠ךְ ׃⁴ וַ⁠יִּשְׁלַ֣ח יַעֲקֹ֔ב וַ⁠יִּקְרָ֖א לְ⁠רָחֵ֣ל וּ⁠לְ⁠לֵאָ֑ה הַ⁠שָּׂדֶ֖ה אֶל ־ צֹאנֽ⁠וֹ ׃⁵ וַ⁠יֹּ֣אמֶר לָ⁠הֶ֗ן רֹאֶ֤ה אָנֹכִי֙ אֶת ־ פְּנֵ֣י אֲבִי⁠כֶ֔ן כִּֽי ־ אֵינֶ֥⁠נּוּ אֵלַ֖⁠י כִּ⁠תְמֹ֣ל שִׁלְשֹׁ֑ם וֵֽ⁠אלֹהֵ֣י אָבִ֔⁠י הָיָ֖ה עִמָּדִֽ⁠י ׃⁶ וְ⁠אַתֵּ֖נָה יְדַעְתֶּ֑ן כִּ֚י בְּ⁠כָל ־ כֹּחִ֔⁠י עָבַ֖דְתִּי אֶת ־ אֲבִי⁠כֶֽן ׃⁷ וַ⁠אֲבִי⁠כֶן֙ הֵ֣תֶל בִּ֔⁠י וְ⁠הֶחֱלִ֥ף אֶת ־ מַשְׂכֻּרְתִּ֖⁠י עֲשֶׂ֣רֶת מֹנִ֑ים וְ⁠לֹֽא ־ נְתָנ֣⁠וֹ אֱלֹהִ֔ים לְ⁠הָרַ֖ע עִמָּדִֽ⁠י ׃⁸ אִם ־ כֹּ֣ה יֹאמַ֗ר נְקֻדִּים֙ יִהְיֶ֣ה שְׂכָרֶ֔⁠ךָ וְ⁠יָלְד֥וּ כָל ־ הַ⁠צֹּ֖אן נְקֻדִּ֑ים וְ⁠אִם ־ כֹּ֣ה יֹאמַ֗ר עֲקֻדִּים֙ יִהְיֶ֣ה שְׂכָרֶ֔⁠ךָ וְ⁠יָלְד֥וּ כָל ־ הַ⁠צֹּ֖אן עֲקֻדִּֽים ׃⁹ וַ⁠יַּצֵּ֧ל אֱלֹהִ֛ים אֶת ־ מִקְנֵ֥ה אֲבִי⁠כֶ֖ם וַ⁠יִּתֶּן ־ לִֽ⁠י ׃¹⁰ וַ⁠יְהִ֗י בְּ⁠עֵת֙ יַחֵ֣ם הַ⁠צֹּ֔אן וָ⁠אֶשָּׂ֥א עֵינַ֛⁠י וָ⁠אֵ֖רֶא בַּ⁠חֲל֑וֹם וְ⁠הִנֵּ֤ה הָֽ⁠עַתֻּדִים֙ הָ⁠עֹלִ֣ים עַל ־ הַ⁠צֹּ֔אן עֲקֻדִּ֥ים נְקֻדִּ֖ים וּ⁠בְרֻדִּֽים ׃¹¹ וַ⁠יֹּ֨אמֶר אֵלַ֜⁠י מַלְאַ֧ךְ הָ⁠אֱלֹהִ֛ים בַּ⁠חֲל֖וֹם יַֽעֲקֹ֑ב וָ⁠אֹמַ֖ר הִנֵּֽנִ⁠י ׃¹² וַ⁠יֹּ֗אמֶר שָׂא ־ נָ֨א עֵינֶ֤י⁠ךָ וּ⁠רְאֵה֙ כָּל ־ הָֽ⁠עַתֻּדִים֙ הָ⁠עֹלִ֣ים עַל ־ הַ⁠צֹּ֔אן עֲקֻדִּ֥ים נְקֻדִּ֖ים וּ⁠בְרֻדִּ֑ים כִּ֣י רָאִ֔יתִי אֵ֛ת כָּל ־ אֲשֶׁ֥ר לָבָ֖ן עֹ֥שֶׂה לָּֽ⁠ךְ ׃¹³ אָנֹכִ֤י הָ⁠אֵל֙ בֵּֽית ־ אֵ֔ל אֲשֶׁ֨ר מָשַׁ֤חְתָּ שָּׁם֙ מַצֵּבָ֔ה אֲשֶׁ֨ר נָדַ֥רְתָּ לִּ֛⁠י שָׁ֖ם נֶ֑דֶר עַתָּ֗ה ק֥וּם צֵא֙ מִן ־ הָ⁠אָ֣רֶץ הַ⁠זֹּ֔את וְ⁠שׁ֖וּב אֶל ־ אֶ֥רֶץ מוֹלַדְתֶּֽ⁠ךָ ׃¹⁴ וַ⁠תַּ֤עַן רָחֵל֙ וְ⁠לֵאָ֔ה וַ⁠תֹּאמַ֖רְנָה ל֑⁠וֹ הַ⁠ע֥וֹד לָ֛⁠נוּ חֵ֥לֶק וְ⁠נַחֲלָ֖ה בְּ⁠בֵ֥ית אָבִֽי⁠נוּ ׃¹⁵ הֲ⁠ל֧וֹא נָכְרִיּ֛וֹת נֶחְשַׁ֥בְנוּ ל֖⁠וֹ כִּ֣י מְכָרָ֑⁠נוּ וַ⁠יֹּ֥אכַל גַּם ־ אָכ֖וֹל אֶת ־ כַּסְפֵּֽ⁠נוּ ׃¹⁶ כִּ֣י כָל ־ הָ⁠עֹ֗שֶׁר אֲשֶׁ֨ר הִצִּ֤יל אֱלֹהִים֙ מֵֽ⁠אָבִ֔י⁠נוּ לָ֥⁠נוּ ה֖וּא וּ⁠לְ⁠בָנֵ֑י⁠נוּ וְ⁠עַתָּ֗ה כֹּל֩ אֲשֶׁ֨ר אָמַ֧ר אֱלֹהִ֛ים אֵלֶ֖י⁠ךָ עֲשֵֽׂה ׃¹⁷ וַ⁠יָּ֖קָם יַעֲקֹ֑ב וַ⁠יִּשָּׂ֛א אֶת ־ בָּנָ֥י⁠ו וְ⁠אֶת ־ נָשָׁ֖י⁠ו עַל ־ הַ⁠גְּמַלִּֽים ׃¹⁸ וַ⁠יִּנְהַ֣ג אֶת ־ כָּל ־ מִקְנֵ֗⁠הוּ וְ⁠אֶת ־ כָּל ־ רְכֻשׁ⁠וֹ֙ אֲשֶׁ֣ר רָכָ֔שׁ מִקְנֵה֙ קִנְיָנ֔⁠וֹ אֲשֶׁ֥ר רָכַ֖שׁ בְּ⁠פַדַּ֣ן אֲרָ֑ם לָ⁠ב֛וֹא אֶל ־ יִצְחָ֥ק אָבִ֖י⁠ו אַ֥רְצָ⁠ה כְּנָֽעַן ׃¹⁹ וְ⁠לָבָ֣ן הָלַ֔ךְ לִ⁠גְזֹ֖ז אֶת ־ צֹאנ֑⁠וֹ וַ⁠תִּגְנֹ֣ב רָחֵ֔ל אֶת ־ הַ⁠תְּרָפִ֖ים אֲשֶׁ֥ר לְ⁠אָבִֽי⁠הָ ׃²⁰ וַ⁠יִּגְנֹ֣ב יַעֲקֹ֔ב אֶת ־ לֵ֥ב לָבָ֖ן הָ⁠אֲרַמִּ֑י עַל ־ בְּלִי֙ הִגִּ֣יד ל֔⁠וֹ כִּ֥י בֹרֵ֖חַ הֽוּא ׃²¹ וַ⁠יִּבְרַ֥ח הוּא֙ וְ⁠כָל ־ אֲשֶׁר ־ ל֔⁠וֹ וַ⁠יָּ֖קָם וַ⁠יַּעֲבֹ֣ר אֶת ־ הַ⁠נָּהָ֑ר וַ⁠יָּ֥שֶׂם אֶת ־ פָּנָ֖י⁠ו הַ֥ר הַ⁠גִּלְעָֽד ׃²² וַ⁠יֻּגַּ֥ד לְ⁠לָבָ֖ן בַּ⁠יּ֣וֹם הַ⁠שְּׁלִישִׁ֑י כִּ֥י בָרַ֖ח יַעֲקֹֽב ׃²³ וַ⁠יִּקַּ֤ח אֶת ־ אֶחָי⁠ו֙ עִמּ֔⁠וֹ וַ⁠יִּרְדֹּ֣ף אַחֲרָ֔י⁠ו דֶּ֖רֶךְ שִׁבְעַ֣ת יָמִ֑ים וַ⁠יַּדְבֵּ֥ק אֹת֖⁠וֹ בְּ⁠הַ֥ר הַ⁠גִּלְעָֽד ׃²⁴ וַ⁠יָּבֹ֧א אֱלֹהִ֛ים אֶל ־ לָבָ֥ן הָ⁠אֲרַמִּ֖י בַּ⁠חֲלֹ֣ם הַ⁠לָּ֑יְלָה וַ⁠יֹּ֣אמֶר ל֗⁠וֹ הִשָּׁ֧מֶר לְ⁠ךָ֛ פֶּן ־ תְּדַבֵּ֥ר עִֽם ־ יַעֲקֹ֖ב מִ⁠טּ֥וֹב עַד ־ רָֽע ׃²⁵ וַ⁠יַּשֵּׂ֥ג לָבָ֖ן אֶֽת ־ יַעֲקֹ֑ב וְ⁠יַעֲקֹ֗ב תָּקַ֤ע אֶֽת ־ אָהֳל⁠וֹ֙ בָּ⁠הָ֔ר וְ⁠לָבָ֛ן תָּקַ֥ע אֶת ־ אֶחָ֖י⁠ו בְּ⁠הַ֥ר הַ⁠גִּלְעָֽד ׃²⁶ וַ⁠יֹּ֤אמֶר לָבָן֙ לְ⁠יַעֲקֹ֔ב מֶ֣ה עָשִׂ֔יתָ וַ⁠תִּגְנֹ֖ב אֶת ־ לְבָבִ֑⁠י וַ⁠תְּנַהֵג֙ אֶת ־ בְּנֹתַ֔⁠י כִּ⁠שְׁבֻי֖וֹת חָֽרֶב ׃²⁷ לָ֤⁠מָּה נַחְבֵּ֨אתָ֙ לִ⁠בְרֹ֔חַ וַ⁠תִּגְנֹ֖ב אֹתִ֑⁠י וְ⁠לֹא ־ הִגַּ֣דְתָּ לִּ֔⁠י וָֽ⁠אֲשַׁלֵּחֲ⁠ךָ֛ בְּ⁠שִׂמְחָ֥ה וּ⁠בְ⁠שִׁרִ֖ים בְּ⁠תֹ֥ף וּ⁠בְ⁠כִנּֽוֹר ׃²⁸ וְ⁠לֹ֣א נְטַשְׁתַּ֔⁠נִי לְ⁠נַשֵּׁ֥ק לְ⁠בָנַ֖⁠י וְ⁠לִ⁠בְנֹתָ֑⁠י עַתָּ֖ה הִסְכַּ֥לְתָּֽ עֲשֽׂוֹ ׃²⁹ יֶשׁ ־ לְ⁠אֵ֣ל יָדִ֔⁠י לַ⁠עֲשׂ֥וֹת עִמָּ⁠כֶ֖ם רָ֑ע וֵֽ⁠אלֹהֵ֨י אֲבִי⁠כֶ֜ם אֶ֣מֶשׁ ׀ אָמַ֧ר אֵלַ֣⁠י לֵ⁠אמֹ֗ר הִשָּׁ֧מֶר לְ⁠ךָ֛ מִ⁠דַּבֵּ֥ר עִֽם ־ יַעֲקֹ֖ב מִ⁠טּ֥וֹב עַד ־ רָֽע ׃³⁰ וְ⁠עַתָּה֙ הָלֹ֣ךְ הָלַ֔כְתָּ כִּֽי ־ נִכְסֹ֥ף נִכְסַ֖פְתָּה לְ⁠בֵ֣ית אָבִ֑י⁠ךָ לָ֥⁠מָּה גָנַ֖בְתָּ אֶת ־ אֱלֹהָֽ⁠י ׃³¹ וַ⁠יַּ֥עַן יַעֲקֹ֖ב וַ⁠יֹּ֣אמֶר לְ⁠לָבָ֑ן כִּ֣י יָרֵ֔אתִי כִּ֣י אָמַ֔רְתִּי פֶּן ־ תִּגְזֹ֥ל אֶת ־ בְּנוֹתֶ֖י⁠ךָ מֵ⁠עִמִּֽ⁠י ׃³² עִ֠ם אֲשֶׁ֨ר תִּמְצָ֣א אֶת ־ אֱלֹהֶי⁠ךָ֮ לֹ֣א יִֽחְיֶה֒ נֶ֣גֶד אַחֵ֧י⁠נוּ הַֽכֶּר ־ לְ⁠ךָ֛ מָ֥ה עִמָּדִ֖⁠י וְ⁠קַֽח ־ לָ֑⁠ךְ וְ⁠לֹֽא ־ יָדַ֣ע יַעֲקֹ֔ב כִּ֥י רָחֵ֖ל גְּנָבָֽתַ⁠ם ׃³³ וַ⁠יָּבֹ֨א לָבָ֜ן בְּ⁠אֹ֥הֶל יַעֲקֹ֣ב ׀ וּ⁠בְ⁠אֹ֣הֶל לֵאָ֗ה וּ⁠בְ⁠אֹ֛הֶל שְׁתֵּ֥י הָ⁠אֲמָהֹ֖ת וְ⁠לֹ֣א מָצָ֑א וַ⁠יֵּצֵא֙ מֵ⁠אֹ֣הֶל לֵאָ֔ה וַ⁠יָּבֹ֖א בְּ⁠אֹ֥הֶל רָחֵֽל ׃³⁴ וְ⁠רָחֵ֞ל לָקְחָ֣ה אֶת ־ הַ⁠תְּרָפִ֗ים וַ⁠תְּשִׂמֵ֛⁠ם בְּ⁠כַ֥ר הַ⁠גָּמָ֖ל וַ⁠תֵּ֣שֶׁב עֲלֵי⁠הֶ֑ם וַ⁠יְמַשֵּׁ֥שׁ לָבָ֛ן אֶת ־ כָּל ־ הָ⁠אֹ֖הֶל וְ⁠לֹ֥א מָצָֽא ׃³⁵ וַ⁠תֹּ֣אמֶר אֶל ־ אָבִ֗י⁠הָ אַל ־ יִ֨חַר֙ בְּ⁠עֵינֵ֣י אֲדֹנִ֔⁠י כִּ֣י ל֤וֹא אוּכַל֙ לָ⁠ק֣וּם מִ⁠פָּנֶ֔י⁠ךָ כִּי ־ דֶ֥רֶךְ נָשִׁ֖ים לִ֑⁠י וַ⁠יְחַפֵּ֕שׂ וְ⁠לֹ֥א מָצָ֖א אֶת ־ הַ⁠תְּרָפִֽים ׃³⁶ וַ⁠יִּ֥חַר לְ⁠יַעֲקֹ֖ב וַ⁠יָּ֣רֶב בְּ⁠לָבָ֑ן וַ⁠יַּ֤עַן יַעֲקֹב֙ וַ⁠יֹּ֣אמֶר לְ⁠לָבָ֔ן מַה ־ פִּשְׁעִ⁠י֙ מַ֣ה חַטָּאתִ֔⁠י כִּ֥י דָלַ֖קְתָּ אַחֲרָֽ⁠י ׃³⁷ כִּֽי ־ מִשַּׁ֣שְׁתָּ אֶת ־ כָּל ־ כֵּלַ֗⁠י מַה ־ מָּצָ֨אתָ֙ מִ⁠כֹּ֣ל כְּלֵי ־ בֵיתֶ֔⁠ךָ שִׂ֣ים כֹּ֔ה נֶ֥גֶד אַחַ֖⁠י וְ⁠אַחֶ֑י⁠ךָ וְ⁠יוֹכִ֖יחוּ בֵּ֥ין שְׁנֵֽי⁠נוּ ׃³⁸ זֶה֩ עֶשְׂרִ֨ים שָׁנָ֤ה אָנֹכִי֙ עִמָּ֔⁠ךְ רְחֵלֶ֥י⁠ךָ וְ⁠עִזֶּ֖י⁠ךָ לֹ֣א שִׁכֵּ֑לוּ וְ⁠אֵילֵ֥י צֹאנְ⁠ךָ֖ לֹ֥א אָכָֽלְתִּי ׃³⁹ טְרֵפָה֙ לֹא ־ הֵבֵ֣אתִי אֵלֶ֔י⁠ךָ אָנֹכִ֣י אֲחַטֶּ֔⁠נָּה מִ⁠יָּדִ֖⁠י תְּבַקְשֶׁ֑⁠נָּה גְּנֻֽבְתִ֣י י֔וֹם וּ⁠גְנֻֽבְתִ֖י לָֽיְלָה ׃⁴⁰ הָיִ֧יתִי בַ⁠יּ֛וֹם אֲכָלַ֥⁠נִי חֹ֖רֶב וְ⁠קֶ֣רַח בַּ⁠לָּ֑יְלָה וַ⁠תִּדַּ֥ד שְׁנָתִ֖⁠י מֵֽ⁠עֵינָֽ⁠י ׃⁴¹ זֶה ־ לִּ֞⁠י עֶשְׂרִ֣ים שָׁנָה֮ בְּ⁠בֵיתֶ⁠ךָ֒ עֲבַדְתִּ֜י⁠ךָ אַרְבַּֽע ־ עֶשְׂרֵ֤ה שָׁנָה֙ בִּ⁠שְׁתֵּ֣י בְנֹתֶ֔י⁠ךָ וְ⁠שֵׁ֥שׁ שָׁנִ֖ים בְּ⁠צֹאנֶ֑⁠ךָ וַ⁠תַּחֲלֵ֥ף אֶת ־ מַשְׂכֻּרְתִּ֖⁠י עֲשֶׂ֥רֶת מֹנִֽים ׃⁴² לוּלֵ֡י אֱלֹהֵ֣י אָבִ⁠י֩ אֱלֹהֵ֨י אַבְרָהָ֜ם וּ⁠פַ֤חַד יִצְחָק֙ הָ֣יָה לִ֔⁠י כִּ֥י עַתָּ֖ה רֵיקָ֣ם שִׁלַּחְתָּ֑⁠נִי אֶת ־ עָנְיִ֞⁠י וְ⁠אֶת ־ יְגִ֧יעַ כַּפַּ֛⁠י רָאָ֥ה אֱלֹהִ֖ים וַ⁠יּ֥וֹכַח אָֽמֶשׁ ׃⁴³ וַ⁠יַּ֨עַן לָבָ֜ן וַ⁠יֹּ֣אמֶר אֶֽל ־ יַעֲקֹ֗ב הַ⁠בָּנ֨וֹת בְּנֹתַ֜⁠י וְ⁠הַ⁠בָּנִ֤ים בָּנַ⁠י֙ וְ⁠הַ⁠צֹּ֣אן צֹאנִ֔⁠י וְ⁠כֹ֛ל אֲשֶׁר ־ אַתָּ֥ה רֹאֶ֖ה לִ⁠י ־ ה֑וּא וְ⁠לִ⁠בְנֹתַ֞⁠י מָֽה ־ אֶֽעֱשֶׂ֤ה לָ⁠אֵ֨לֶּה֙ הַ⁠יּ֔וֹם א֥וֹ לִ⁠בְנֵי⁠הֶ֖ן אֲשֶׁ֥ר יָלָֽדוּ ׃⁴⁴ וְ⁠עַתָּ֗ה לְכָ֛⁠ה נִכְרְתָ֥ה בְרִ֖ית אֲנִ֣י וָ⁠אָ֑תָּה וְ⁠הָיָ֥ה לְ⁠עֵ֖ד בֵּינִ֥⁠י וּ⁠בֵינֶֽ⁠ךָ ׃⁴⁵ וַ⁠יִּקַּ֥ח יַעֲקֹ֖ב אָ֑בֶן וַ⁠יְרִימֶ֖⁠הָ מַצֵּבָֽה ׃⁴⁶ וַ⁠יֹּ֨אמֶר יַעֲקֹ֤ב לְ⁠אֶחָי⁠ו֙ לִקְט֣וּ אֲבָנִ֔ים וַ⁠יִּקְח֥וּ אֲבָנִ֖ים וַ⁠יַּֽעֲשׂוּ ־ גָ֑ל וַ⁠יֹּ֥אכְלוּ שָׁ֖ם עַל ־ הַ⁠גָּֽל ׃⁴⁷ וַ⁠יִּקְרָא ־ ל֣⁠וֹ לָבָ֔ן יְגַ֖ר שָׂהֲדוּתָ֑א וְ⁠יַֽעֲקֹ֔ב קָ֥רָא ל֖⁠וֹ גַּלְעֵֽד ׃⁴⁸ וַ⁠יֹּ֣אמֶר לָבָ֔ן הַ⁠גַּ֨ל הַ⁠זֶּ֥ה עֵ֛ד בֵּינִ֥⁠י וּ⁠בֵינְ⁠ךָ֖ הַ⁠יּ֑וֹם עַל ־ כֵּ֥ן קָרָֽא ־ שְׁמ֖⁠וֹ גַּלְעֵֽד ׃⁴⁹ וְ⁠הַ⁠מִּצְפָּה֙ אֲשֶׁ֣ר אָמַ֔ר יִ֥צֶף יְהוָ֖ה בֵּינִ֣⁠י וּ⁠בֵינֶ֑⁠ךָ כִּ֥י נִסָּתֵ֖ר אִ֥ישׁ מֵ⁠רֵעֵֽ⁠הוּ ׃⁵⁰ אִם ־ תְּעַנֶּ֣ה אֶת ־ בְּנֹתַ֗⁠י וְ⁠אִם ־ תִּקַּ֤ח נָשִׁים֙ עַל ־ בְּנֹתַ֔⁠י אֵ֥ין אִ֖ישׁ עִמָּ֑⁠נוּ רְאֵ֕ה אֱלֹהִ֥ים עֵ֖ד בֵּינִ֥⁠י וּ⁠בֵינֶֽ⁠ךָ ׃⁵¹ וַ⁠יֹּ֥אמֶר לָבָ֖ן לְ⁠יַעֲקֹ֑ב הִנֵּ֣ה ׀ הַ⁠גַּ֣ל הַ⁠זֶּ֗ה וְ⁠הִנֵּה֙ הַ⁠מַצֵּבָ֔ה אֲשֶׁ֥ר יָרִ֖יתִי בֵּינִ֥⁠י וּ⁠בֵינֶֽ⁠ךָ ׃⁵² עֵ֚ד הַ⁠גַּ֣ל הַ⁠זֶּ֔ה וְ⁠עֵדָ֖ה הַ⁠מַּצֵּבָ֑ה אִם ־ אָ֗נִי לֹֽא ־ אֶֽעֱבֹ֤ר אֵלֶ֨י⁠ךָ֙ אֶת ־ הַ⁠גַּ֣ל הַ⁠זֶּ֔ה וְ⁠אִם ־ אַ֠תָּה לֹא ־ תַעֲבֹ֨ר אֵלַ֜⁠י אֶת ־ הַ⁠גַּ֥ל הַ⁠זֶּ֛ה וְ⁠אֶת ־ הַ⁠מַּצֵּבָ֥ה הַ⁠זֹּ֖את לְ⁠רָעָֽה ׃⁵³ אֱלֹהֵ֨י אַבְרָהָ֜ם וֵֽ⁠אלֹהֵ֤י נָחוֹר֙ יִשְׁפְּט֣וּ בֵינֵ֔י⁠נוּ אֱלֹהֵ֖י אֲבִי⁠הֶ֑ם וַ⁠יִּשָּׁבַ֣ע יַעֲקֹ֔ב בְּ⁠פַ֖חַד אָבִ֥י⁠ו יִצְחָֽק ׃⁵⁴ וַ⁠יִּזְבַּ֨ח יַעֲקֹ֥ב זֶ֨בַח֙ בָּ⁠הָ֔ר וַ⁠יִּקְרָ֥א לְ⁠אֶחָ֖י⁠ו לֶ⁠אֱכָל ־ לָ֑חֶם וַ⁠יֹּ֣אכְלוּ לֶ֔חֶם וַ⁠יָּלִ֖ינוּ בָּ⁠הָֽר ׃

(32)

⁵⁵(32:1) וַ⁠יַּשְׁכֵּ֨ם לָבָ֜ן בַּ⁠בֹּ֗קֶר וַ⁠יְנַשֵּׁ֧ק לְ⁠בָנָ֛י⁠ו וְ⁠לִ⁠בְנוֹתָ֖י⁠ו וַ⁠יְבָ֣רֶךְ אֶתְ⁠הֶ֑ם וַ⁠יֵּ֛לֶךְ וַ⁠יָּ֥שָׁב לָבָ֖ן לִ⁠מְקֹמֽ⁠וֹ ׃

Chapter 32

¹⁽²⁾ וְ⁠יַעֲקֹ֖ב הָלַ֣ךְ לְ⁠דַרְכּ֑⁠וֹ וַ⁠יִּפְגְּעוּ ־ ב֖⁠וֹ מַלְאֲכֵ֥י אֱלֹהִֽים ׃²⁽³⁾ וַ⁠יֹּ֤אמֶר יַעֲקֹב֙ כַּ⁠אֲשֶׁ֣ר רָאָ֔⁠ם מַחֲנֵ֥ה אֱלֹהִ֖ים זֶ֑ה וַ⁠יִּקְרָ֛א שֵֽׁם ־ הַ⁠מָּק֥וֹם הַ⁠ה֖וּא מַֽחֲנָֽיִם ׃פ³⁽⁴⁾ וַ⁠יִּשְׁלַ֨ח יַעֲקֹ֤ב מַלְאָכִים֙ לְ⁠פָנָ֔י⁠ו אֶל ־ עֵשָׂ֖ו אָחִ֑י⁠ו אַ֥רְצָ⁠ה שֵׂעִ֖יר שְׂדֵ֥ה אֱדֽוֹם ׃⁴⁽⁵⁾ וַ⁠יְצַ֤ו אֹתָ⁠ם֙ לֵ⁠אמֹ֔ר כֹּ֣ה תֹאמְר֔וּ⁠ן לַֽ⁠אדֹנִ֖⁠י לְ⁠עֵשָׂ֑ו כֹּ֤ה אָמַר֙ עַבְדְּ⁠ךָ֣ יַעֲקֹ֔ב עִם ־ לָבָ֣ן גַּ֔רְתִּי וָ⁠אֵחַ֖ר עַד ־ עָֽתָּה ׃⁵⁽⁶⁾ וַֽ⁠יְהִי ־ לִ⁠י֙ שׁ֣וֹר וַ⁠חֲמ֔וֹר צֹ֖אן וְ⁠עֶ֣בֶד וְ⁠שִׁפְחָ֑ה וָֽ⁠אֶשְׁלְחָ⁠ה֙ לְ⁠הַגִּ֣יד לַֽ⁠אדֹנִ֔⁠י לִ⁠מְצֹא ־ חֵ֖ן בְּ⁠עֵינֶֽי⁠ךָ ׃⁶⁽⁷⁾ וַ⁠יָּשֻׁ֨בוּ֙ הַ⁠מַּלְאָכִ֔ים אֶֽל ־ יַעֲקֹ֖ב לֵ⁠אמֹ֑ר בָּ֤אנוּ אֶל ־ אָחִ֨י⁠ךָ֙ אֶל ־ עֵשָׂ֔ו וְ⁠גַם֙ הֹלֵ֣ךְ לִ⁠קְרָֽאתְ⁠ךָ֔ וְ⁠אַרְבַּע ־ מֵא֥וֹת אִ֖ישׁ עִמּֽ⁠וֹ ׃⁷⁽⁸⁾ וַ⁠יִּירָ֧א יַעֲקֹ֛ב מְאֹ֖ד וַ⁠יֵּ֣צֶר ל֑⁠וֹ וַ⁠יַּ֜חַץ אֶת ־ הָ⁠עָ֣ם אֲשֶׁר ־ אִתּ֗⁠וֹ וְ⁠אֶת ־ הַ⁠צֹּ֧אן וְ⁠אֶת ־ הַ⁠בָּקָ֛ר וְ⁠הַ⁠גְּמַלִּ֖ים לִ⁠שְׁנֵ֥י מַחֲנֽוֹת ׃⁸⁽⁹⁾ וַ⁠יֹּ֕אמֶר אִם ־ יָב֥וֹא עֵשָׂ֛ו אֶל ־ הַ⁠מַּחֲנֶ֥ה הָ⁠אַחַ֖ת וְ⁠הִכָּ֑⁠הוּ וְ⁠הָיָ֛ה הַ⁠מַּחֲנֶ֥ה הַ⁠נִּשְׁאָ֖ר לִ⁠פְלֵיטָֽה ׃⁹⁽¹⁰⁾ וַ⁠יֹּאמֶר֮ יַעֲקֹב֒ אֱלֹהֵי֙ אָבִ֣⁠י אַבְרָהָ֔ם וֵ⁠אלֹהֵ֖י אָבִ֣⁠י יִצְחָ֑ק יְהוָ֞ה הָ⁠אֹמֵ֣ר אֵלַ֗⁠י שׁ֧וּב לְ⁠אַרְצְ⁠ךָ֛ וּ⁠לְ⁠מוֹלַדְתְּ⁠ךָ֖ וְ⁠אֵיטִ֥יבָה עִמָּֽ⁠ךְ ׃¹⁰⁽¹¹⁾ קָטֹ֜נְתִּי מִ⁠כֹּ֤ל הַ⁠חֲסָדִים֙ וּ⁠מִ⁠כָּל ־ הָ֣⁠אֱמֶ֔ת אֲשֶׁ֥ר עָשִׂ֖יתָ אֶת ־ עַבְדֶּ֑⁠ךָ כִּ֣י בְ⁠מַקְלִ֗⁠י עָבַ֨רְתִּי֙ אֶת ־ הַ⁠יַּרְדֵּ֣ן הַ⁠זֶּ֔ה וְ⁠עַתָּ֥ה הָיִ֖יתִי לִ⁠שְׁנֵ֥י מַחֲנֽוֹת ׃¹¹⁽¹²⁾ הַצִּילֵ֥⁠נִי נָ֛א מִ⁠יַּ֥ד אָחִ֖⁠י מִ⁠יַּ֣ד עֵשָׂ֑ו כִּֽי ־ יָרֵ֤א אָנֹכִי֙ אֹת֔⁠וֹ פֶּן ־ יָב֣וֹא וְ⁠הִכַּ֔⁠נִי אֵ֖ם עַל ־ בָּנִֽים ׃¹²⁽¹³⁾ וְ⁠אַתָּ֣ה אָמַ֔רְתָּ הֵיטֵ֥ב אֵיטִ֖יב עִמָּ֑⁠ךְ וְ⁠שַׂמְתִּ֤י אֶֽת ־ זַרְעֲ⁠ךָ֙ כְּ⁠ח֣וֹל הַ⁠יָּ֔ם אֲשֶׁ֥ר לֹא ־ יִסָּפֵ֖ר מֵ⁠רֹֽב ׃¹³⁽¹⁴⁾ וַ⁠יָּ֥לֶן שָׁ֖ם בַּ⁠לַּ֣יְלָה הַ⁠ה֑וּא וַ⁠יִּקַּ֞ח מִן ־ הַ⁠בָּ֧א בְ⁠יָד֛⁠וֹ מִנְחָ֖ה לְ⁠עֵשָׂ֥ו אָחִֽי⁠ו ׃¹⁴⁽¹⁵⁾ עִזִּ֣ים מָאתַ֔יִם וּ⁠תְיָשִׁ֖ים עֶשְׂרִ֑ים רְחֵלִ֥ים מָאתַ֖יִם וְ⁠אֵילִ֥ים עֶשְׂרִֽים ׃¹⁵⁽¹⁶⁾ גְּמַלִּ֧ים מֵינִיק֛וֹת וּ⁠בְנֵי⁠הֶ֖ם שְׁלֹשִׁ֑ים פָּר֤וֹת אַרְבָּעִים֙ וּ⁠פָרִ֣ים עֲשָׂרָ֔ה אֲתֹנֹ֣ת עֶשְׂרִ֔ים וַ⁠עְיָרִ֖ם עֲשָׂרָֽה ׃¹⁶⁽¹⁷⁾ וַ⁠יִּתֵּן֙ בְּ⁠יַד ־ עֲבָדָ֔י⁠ו עֵ֥דֶר עֵ֖דֶר לְ⁠בַדּ֑⁠וֹ וַ֤⁠יֹּאמֶר אֶל ־ עֲבָדָי⁠ו֙ עִבְר֣וּ לְ⁠פָנַ֔⁠י וְ⁠רֶ֣וַח תָּשִׂ֔ימוּ בֵּ֥ין עֵ֖דֶר וּ⁠בֵ֥ין עֵֽדֶר ׃¹⁷⁽¹⁸⁾ וַ⁠יְצַ֥ו אֶת ־ הָ⁠רִאשׁ֖וֹן לֵ⁠אמֹ֑ר כִּ֣י יִֽפְגָּשְׁ⁠ךָ֞ עֵשָׂ֣ו אָחִ֗⁠י וִ⁠שְׁאֵֽלְ⁠ךָ֙ לֵ⁠אמֹ֔ר לְ⁠מִי ־ אַ֨תָּה֙ וְ⁠אָ֣נָה תֵלֵ֔ךְ וּ⁠לְ⁠מִ֖י אֵ֥לֶּה לְ⁠פָנֶֽי⁠ךָ ׃¹⁸⁽¹⁹⁾ וְ⁠אָֽמַרְתָּ֙ לְ⁠עַבְדְּ⁠ךָ֣ לְ⁠יַעֲקֹ֔ב מִנְחָ֥ה הִוא֙ שְׁלוּחָ֔ה לַֽ⁠אדֹנִ֖⁠י לְ⁠עֵשָׂ֑ו וְ⁠הִנֵּ֥ה גַם ־ ה֖וּא אַחֲרֵֽי⁠נוּ ׃¹⁹⁽²⁰⁾ וַ⁠יְצַ֞ו גַּ֣ם אֶת ־ הַ⁠שֵּׁנִ֗י גַּ֚ם אֶת ־ הַ⁠שְּׁלִישִׁ֔י גַּ֚ם אֶת ־ כָּל ־ הַ⁠הֹ֣לְכִ֔ים אַחֲרֵ֥י הָ⁠עֲדָרִ֖ים לֵ⁠אמֹ֑ר כַּ⁠דָּבָ֤ר הַ⁠זֶּה֙ תְּדַבְּר֣וּ⁠ן אֶל ־ עֵשָׂ֔ו בְּ⁠מֹצַאֲ⁠כֶ֖ם אֹתֽ⁠וֹ ׃²⁰⁽²¹⁾ וַ⁠אֲמַרְתֶּ֕ם גַּ֗ם הִנֵּ֛ה עַבְדְּ⁠ךָ֥ יַעֲקֹ֖ב אַחֲרֵ֑י⁠נוּ כִּֽי ־ אָמַ֞ר אֲכַפְּרָ֣ה פָנָ֗י⁠ו בַּ⁠מִּנְחָה֙ הַ⁠הֹלֶ֣כֶת לְ⁠פָנָ֔⁠י וְ⁠אַחֲרֵי ־ כֵן֙ אֶרְאֶ֣ה פָנָ֔י⁠ו אוּלַ֖י יִשָּׂ֥א פָנָֽ⁠י ׃²¹⁽²²⁾ וַ⁠תַּעֲבֹ֥ר הַ⁠מִּנְחָ֖ה עַל ־ פָּנָ֑י⁠ו וְ⁠ה֛וּא לָ֥ן בַּ⁠לַּֽיְלָה ־ הַ⁠ה֖וּא בַּֽ⁠מַּחֲנֶֽה ׃²²⁽²³⁾ וַ⁠יָּ֣קָם ׀ בַּ⁠לַּ֣יְלָה ה֗וּא וַ⁠יִּקַּ֞ח אֶת ־ שְׁתֵּ֤י נָשָׁי⁠ו֙ וְ⁠אֶת ־ שְׁתֵּ֣י שִׁפְחֹתָ֔י⁠ו וְ⁠אֶת ־ אַחַ֥ד עָשָׂ֖ר יְלָדָ֑י⁠ו וַֽ⁠יַּעֲבֹ֔ר אֵ֖ת מַעֲבַ֥ר יַבֹּֽק ׃²³⁽²⁴⁾ וַ⁠יִּקָּחֵ֔⁠ם וַ⁠יַּֽעֲבִרֵ֖⁠ם אֶת ־ הַ⁠נָּ֑חַל וַֽ⁠יַּעֲבֵ֖ר אֶת ־ אֲשֶׁר ־ ל⁠וֹ ׃²⁴⁽²⁵⁾ וַ⁠יִּוָּתֵ֥ר יַעֲקֹ֖ב לְ⁠בַדּ֑⁠וֹ וַ⁠יֵּאָבֵ֥ק אִישׁ֙ עִמּ֔⁠וֹ עַ֖ד עֲל֥וֹת הַ⁠שָּֽׁחַר ׃²⁵⁽²⁶⁾ וַ⁠יַּ֗רְא כִּ֣י לֹ֤א יָכֹל֙ ל֔⁠וֹ וַ⁠יִּגַּ֖ע בְּ⁠כַף ־ יְרֵכ֑⁠וֹ וַ⁠תֵּ֨קַע֙ כַּף ־ יֶ֣רֶךְ יַעֲקֹ֔ב בְּ⁠הֵֽאָבְק֖⁠וֹ עִמּֽ⁠וֹ ׃²⁶⁽²⁷⁾ וַ⁠יֹּ֣אמֶר שַׁלְּחֵ֔⁠נִי כִּ֥י עָלָ֖ה הַ⁠שָּׁ֑חַר וַ⁠יֹּ֨אמֶר֙ לֹ֣א אֲשַֽׁלֵּחֲ⁠ךָ֔ כִּ֖י אִם ־ בֵּרַכְתָּֽ⁠נִי ׃²⁷⁽²⁸⁾ וַ⁠יֹּ֥אמֶר אֵלָ֖י⁠ו מַה ־ שְּׁמֶ֑⁠ךָ וַ⁠יֹּ֖אמֶר יַעֲקֹֽב ׃²⁸⁽²⁹⁾ וַ⁠יֹּ֗אמֶר לֹ֤א יַעֲקֹב֙ יֵאָמֵ֥ר עוֹד֙ שִׁמְ⁠ךָ֔ כִּ֖י אִם ־ יִשְׂרָאֵ֑ל כִּֽי ־ שָׂרִ֧יתָ עִם ־ אֱלֹהִ֛ים וְ⁠עִם ־ אֲנָשִׁ֖ים וַ⁠תּוּכָֽל ׃²⁹⁽³⁰⁾ וַ⁠יִּשְׁאַ֣ל יַעֲקֹ֗ב וַ⁠יֹּ֨אמֶר֙ הַגִּֽידָ⁠ה ־ נָּ֣א שְׁמֶ֔⁠ךָ וַ⁠יֹּ֕אמֶר לָ֥⁠מָּה זֶּ֖ה תִּשְׁאַ֣ל לִ⁠שְׁמִ֑⁠י וַ⁠יְבָ֥רֶךְ אֹת֖⁠וֹ שָֽׁם ׃³⁰⁽³¹⁾ וַ⁠יִּקְרָ֧א יַעֲקֹ֛ב שֵׁ֥ם הַ⁠מָּק֖וֹם פְּנִיאֵ֑ל כִּֽי ־ רָאִ֤יתִי אֱלֹהִים֙ פָּנִ֣ים אֶל ־ פָּנִ֔ים וַ⁠תִּנָּצֵ֖ל נַפְשִֽׁ⁠י ׃³¹⁽³²⁾ וַ⁠יִּֽזְרַֽח ־ ל֣⁠וֹ הַ⁠שֶּׁ֔מֶשׁ כַּ⁠אֲשֶׁ֥ר עָבַ֖ר אֶת ־ פְּנוּאֵ֑ל וְ⁠ה֥וּא צֹלֵ֖עַ עַל ־ יְרֵכֽ⁠וֹ ׃³²⁽³³⁾ עַל ־ כֵּ֡ן לֹֽא ־ יֹאכְל֨וּ בְנֵֽי ־ יִשְׂרָאֵ֜ל אֶת ־ גִּ֣יד הַ⁠נָּשֶׁ֗ה אֲשֶׁר֙ עַל ־ כַּ֣ף הַ⁠יָּרֵ֔ךְ עַ֖ד הַ⁠יּ֣וֹם הַ⁠זֶּ֑ה כִּ֤י נָגַע֙ בְּ⁠כַף ־ יֶ֣רֶךְ יַעֲקֹ֔ב בְּ⁠גִ֖יד הַ⁠נָּשֶֽׁה ׃

Chapter 33

¹ וַ⁠יִּשָּׂ֨א יַעֲקֹ֜ב עֵינָ֗י⁠ו וַ⁠יַּרְא֙ וְ⁠הִנֵּ֣ה עֵשָׂ֣ו בָּ֔א וְ⁠עִמּ֕⁠וֹ אַרְבַּ֥ע מֵא֖וֹת אִ֑ישׁ וַ⁠יַּ֣חַץ אֶת ־ הַ⁠יְלָדִ֗ים עַל ־ לֵאָה֙ וְ⁠עַל ־ רָחֵ֔ל וְ⁠עַ֖ל שְׁתֵּ֥י הַ⁠שְּׁפָחֽוֹת ׃² וַ⁠יָּ֧שֶׂם אֶת ־ הַ⁠שְּׁפָח֛וֹת וְ⁠אֶת ־ יַלְדֵי⁠הֶ֖ן רִֽאשֹׁנָ֑ה וְ⁠אֶת ־ לֵאָ֤ה וִֽ⁠ילָדֶ֨י⁠הָ֙ אַחֲרֹנִ֔ים וְ⁠אֶת ־ רָחֵ֥ל וְ⁠אֶת ־ יוֹסֵ֖ף אַחֲרֹנִֽים ׃³ וְ⁠ה֖וּא עָבַ֣ר לִ⁠פְנֵי⁠הֶ֑ם וַ⁠יִּשְׁתַּ֤חוּ אַ֨רְצָ⁠ה֙ שֶׁ֣בַע פְּעָמִ֔ים עַד ־ גִּשְׁתּ֖⁠וֹ עַד ־ אָחִֽי⁠ו ׃⁴ וַ⁠יָּ֨רָץ עֵשָׂ֤ו לִ⁠קְרָאת⁠וֹ֙ וַֽ⁠יְחַבְּקֵ֔⁠הוּ וַ⁠יִּפֹּ֥ל עַל ־ צַוָּארָ֖⁠ו וַׄ⁠יִּׄשָּׁׄקֵ֑ׄ⁠הׄוּׄ וַ⁠יִּבְכּֽוּ ׃⁵ וַ⁠יִּשָּׂ֣א אֶת ־ עֵינָ֗י⁠ו וַ⁠יַּ֤רְא אֶת ־ הַ⁠נָּשִׁים֙ וְ⁠אֶת ־ הַ⁠יְלָדִ֔ים וַ⁠יֹּ֖אמֶר מִי ־ אֵ֣לֶּה לָּ֑⁠ךְ וַ⁠יֹּאמַ֕ר הַ⁠יְלָדִ֕ים אֲשֶׁר ־ חָנַ֥ן אֱלֹהִ֖ים אֶת ־ עַבְדֶּֽ⁠ךָ ׃⁶ וַ⁠תִּגַּ֧שְׁןָ הַ⁠שְּׁפָח֛וֹת הֵ֥נָּה וְ⁠יַלְדֵי⁠הֶ֖ן וַ⁠תִּֽשְׁתַּחֲוֶֽיןָ ׃⁷ וַ⁠תִּגַּ֧שׁ גַּם ־ לֵאָ֛ה וִ⁠ילָדֶ֖י⁠הָ וַ⁠יִּֽשְׁתַּחֲו֑וּ וְ⁠אַחַ֗ר נִגַּ֥שׁ יוֹסֵ֛ף וְ⁠רָחֵ֖ל וַ⁠יִּֽשְׁתַּחֲוֽוּ ׃⁸ וַ⁠יֹּ֕אמֶר מִ֥י לְ⁠ךָ֛ כָּל ־ הַ⁠מַּחֲנֶ֥ה הַ⁠זֶּ֖ה אֲשֶׁ֣ר פָּגָ֑שְׁתִּי וַ⁠יֹּ֕אמֶר לִ⁠מְצֹא ־ חֵ֖ן בְּ⁠עֵינֵ֥י אֲדֹנִֽ⁠י ׃⁹ וַ⁠יֹּ֥אמֶר עֵשָׂ֖ו יֶשׁ ־ לִ֣⁠י רָ֑ב אָחִ֕⁠י יְהִ֥י לְ⁠ךָ֖ אֲשֶׁר ־ לָֽ⁠ךְ ׃¹⁰ וַ⁠יֹּ֣אמֶר יַעֲקֹ֗ב אַל ־ נָא֙ אִם ־ נָ֨א מָצָ֤אתִי חֵן֙ בְּ⁠עֵינֶ֔י⁠ךָ וְ⁠לָקַחְתָּ֥ מִנְחָתִ֖⁠י מִ⁠יָּדִ֑⁠י כִּ֣י עַל ־ כֵּ֞ן רָאִ֣יתִי פָנֶ֗י⁠ךָ כִּ⁠רְאֹ֛ת פְּנֵ֥י אֱלֹהִ֖ים וַ⁠תִּרְצֵֽ⁠נִי ׃¹¹ קַח ־ נָ֤א אֶת ־ בִּרְכָתִ⁠י֙ אֲשֶׁ֣ר הֻבָ֣את לָ֔⁠ךְ כִּֽי ־ חַנַּ֥⁠נִי אֱלֹהִ֖ים וְ⁠כִ֣י יֶשׁ ־ לִ⁠י ־ כֹ֑ל וַ⁠יִּפְצַר ־ בּ֖⁠וֹ וַ⁠יִּקָּֽח ׃¹² וַ⁠יֹּ֖אמֶר נִסְעָ֣ה וְ⁠נֵלֵ֑כָה וְ⁠אֵלְכָ֖ה לְ⁠נֶגְדֶּֽ⁠ךָ ׃¹³ וַ⁠יֹּ֣אמֶר אֵלָ֗י⁠ו אֲדֹנִ֤⁠י יֹדֵ֨עַ֙ כִּֽי ־ הַ⁠יְלָדִ֣ים רַכִּ֔ים וְ⁠הַ⁠צֹּ֥אן וְ⁠הַ⁠בָּקָ֖ר עָל֣וֹת עָלָ֑⁠י וּ⁠דְפָקוּ⁠ם֙ י֣וֹם אֶחָ֔ד וָ⁠מֵ֖תוּ כָּל ־ הַ⁠צֹּֽאן ׃¹⁴ יַעֲבָר ־ נָ֥א אֲדֹנִ֖⁠י לִ⁠פְנֵ֣י עַבְדּ֑⁠וֹ וַ⁠אֲנִ֞י אֶֽתְנָהֲלָ֣ה לְ⁠אִטִּ֗⁠י לְ⁠רֶ֨גֶל הַ⁠מְּלָאכָ֤ה אֲשֶׁר ־ לְ⁠פָנַ⁠י֙ וּ⁠לְ⁠רֶ֣גֶל הַ⁠יְלָדִ֔ים עַ֛ד אֲשֶׁר ־ אָבֹ֥א אֶל ־ אֲדֹנִ֖⁠י שֵׂעִֽירָ⁠ה ׃¹⁵ וַ⁠יֹּ֣אמֶר עֵשָׂ֔ו אַצִּֽיגָה ־ נָּ֣א עִמְּ⁠ךָ֔ מִן ־ הָ⁠עָ֖ם אֲשֶׁ֣ר אִתִּ֑⁠י וַ⁠יֹּ֨אמֶר֙ לָ֣⁠מָּה זֶּ֔ה אֶמְצָא ־ חֵ֖ן בְּ⁠עֵינֵ֥י אֲדֹנִֽ⁠י ׃¹⁶ וַ⁠יָּשָׁב֩ בַּ⁠יּ֨וֹם הַ⁠ה֥וּא עֵשָׂ֛ו לְ⁠דַרְכּ֖⁠וֹ שֵׂעִֽירָ⁠ה ׃¹⁷ וְ⁠יַעֲקֹב֙ נָסַ֣ע סֻכֹּ֔תָ⁠ה וַ⁠יִּ֥בֶן ל֖⁠וֹ בָּ֑יִת וּ⁠לְ⁠מִקְנֵ֨⁠הוּ֙ עָשָׂ֣ה סֻכֹּ֔ת עַל ־ כֵּ֛ן קָרָ֥א שֵׁם ־ הַ⁠מָּק֖וֹם סֻכּֽוֹת ׃ס¹⁸ וַ⁠יָּבֹא֩ יַעֲקֹ֨ב שָׁלֵ֜ם עִ֣יר שְׁכֶ֗ם אֲשֶׁר֙ בְּ⁠אֶ֣רֶץ כְּנַ֔עַן בְּ⁠בֹא֖⁠וֹ מִ⁠פַּדַּ֣ן אֲרָ֑ם וַ⁠יִּ֖חַן אֶת ־ פְּנֵ֥י הָ⁠עִֽיר ׃¹⁹ וַ⁠יִּ֜קֶן אֶת ־ חֶלְקַ֣ת הַ⁠שָּׂדֶ֗ה אֲשֶׁ֤ר נָֽטָה ־ שָׁם֙ אָהֳל֔⁠וֹ מִ⁠יַּ֥ד בְּנֵֽי ־ חֲמ֖וֹר אֲבִ֣י שְׁכֶ֑ם בְּ⁠מֵאָ֖ה קְשִׂיטָֽה ׃²⁰ וַ⁠יַּצֶּב ־ שָׁ֖ם מִזְבֵּ֑חַ וַ⁠יִּ֨קְרָא ־ ל֔⁠וֹ אֵ֖ל אֱלֹהֵ֥י יִשְׂרָאֵֽל ׃ס

Chapter 34

¹ וַ⁠תֵּצֵ֤א דִינָה֙ בַּת ־ לֵאָ֔ה אֲשֶׁ֥ר יָלְדָ֖ה לְ⁠יַעֲקֹ֑ב לִ⁠רְא֖וֹת בִּ⁠בְנ֥וֹת הָ⁠אָֽרֶץ ׃² וַ⁠יַּ֨רְא אֹתָ֜⁠הּ שְׁכֶ֧ם בֶּן ־ חֲמ֛וֹר הַֽ⁠חִוִּ֖י נְשִׂ֣יא הָ⁠אָ֑רֶץ וַ⁠יִּקַּ֥ח אֹתָ֛⁠הּ וַ⁠יִּשְׁכַּ֥ב אֹתָ֖⁠הּ וַ⁠יְעַנֶּֽ⁠הָ ׃³ וַ⁠תִּדְבַּ֣ק נַפְשׁ֔⁠וֹ בְּ⁠דִינָ֖ה בַּֽת ־ יַעֲקֹ֑ב וַ⁠יֶּֽאֱהַב֙ אֶת ־ הַֽ⁠נַּעֲרָ֔ וַ⁠יְדַבֵּ֖ר עַל ־ לֵ֥ב הַֽ⁠נַּעֲרָֽ ׃⁴ וַ⁠יֹּ֣אמֶר שְׁכֶ֔ם אֶל ־ חֲמ֥וֹר אָבִ֖י⁠ו לֵ⁠אמֹ֑ר קַֽח ־ לִ֛⁠י אֶת ־ הַ⁠יַּלְדָּ֥ה הַ⁠זֹּ֖את לְ⁠אִשָּֽׁה ׃⁵ וְ⁠יַעֲקֹ֣ב שָׁמַ֗ע כִּ֤י טִמֵּא֙ אֶת ־ דִּינָ֣ה בִתּ֔⁠וֹ וּ⁠בָנָ֛י⁠ו הָי֥וּ אֶת ־ מִקְנֵ֖⁠הוּ בַּ⁠שָּׂדֶ֑ה וְ⁠הֶחֱרִ֥שׁ יַעֲקֹ֖ב עַד ־ בֹּאָֽ⁠ם ׃⁶ וַ⁠יֵּצֵ֛א חֲמ֥וֹר אֲבִֽי ־ שְׁכֶ֖ם אֶֽל ־ יַעֲקֹ֑ב לְ⁠דַבֵּ֖ר אִתּֽ⁠וֹ ׃⁷ וּ⁠בְנֵ֨י יַעֲקֹ֜ב בָּ֤אוּ מִן ־ הַ⁠שָּׂדֶה֙ כְּ⁠שָׁמְעָ֔⁠ם וַ⁠יִּֽתְעַצְּבוּ֙ הָֽ⁠אֲנָשִׁ֔ים וַ⁠יִּ֥חַר לָ⁠הֶ֖ם מְאֹ֑ד כִּֽי ־ נְבָלָ֞ה עָשָׂ֣ה בְ⁠יִשְׂרָאֵ֗ל לִ⁠שְׁכַּב֙ אֶת ־ בַּֽת ־ יַעֲקֹ֔ב וְ⁠כֵ֖ן לֹ֥א יֵעָשֶֽׂה ׃⁸ וַ⁠יְדַבֵּ֥ר חֲמ֖וֹר אִתָּ֣⁠ם לֵ⁠אמֹ֑ר שְׁכֶ֣ם בְּנִ֗⁠י חָֽשְׁקָ֤ה נַפְשׁ⁠וֹ֙ בְּ⁠בִתְּ⁠כֶ֔ם תְּנ֨וּ נָ֥א אֹתָ֛⁠הּ ל֖⁠וֹ לְ⁠אִשָּֽׁה ׃⁹ וְ⁠הִֽתְחַתְּנ֖וּ אֹתָ֑⁠נוּ בְּנֹֽתֵי⁠כֶם֙ תִּתְּנוּ ־ לָ֔⁠נוּ וְ⁠אֶת ־ בְּנֹתֵ֖י⁠נוּ תִּקְח֥וּ לָ⁠כֶֽם ׃¹⁰ וְ⁠אִתָּ֖⁠נוּ תֵּשֵׁ֑בוּ וְ⁠הָ⁠אָ֨רֶץ֙ תִּהְיֶ֣ה לִ⁠פְנֵי⁠כֶ֔ם שְׁבוּ֙ וּ⁠סְחָר֔וּ⁠הָ וְ⁠הֵֽאָחֲז֖וּ בָּֽ⁠הּ ׃¹¹ וַ⁠יֹּ֤אמֶר שְׁכֶם֙ אֶל ־ אָבִ֣י⁠ה וְ⁠אֶל ־ אַחֶ֔י⁠הָ אֶמְצָא ־ חֵ֖ן בְּ⁠עֵינֵי⁠כֶ֑ם וַ⁠אֲשֶׁ֥ר תֹּאמְר֛וּ אֵלַ֖⁠י אֶתֵּֽן ׃¹² הַרְבּ֨וּ עָלַ֤⁠י מְאֹד֙ מֹ֣הַר וּ⁠מַתָּ֔ן וְ⁠אֶ֨תְּנָ֔ה כַּ⁠אֲשֶׁ֥ר תֹּאמְר֖וּ אֵלָ֑⁠י וּ⁠תְנוּ ־ לִ֥⁠י אֶת ־ הַֽ⁠נַּעֲרָ֖ לְ⁠אִשָּֽׁה ׃¹³ וַ⁠יַּעֲנ֨וּ בְנֵֽי ־ יַעֲקֹ֜ב אֶת ־ שְׁכֶ֨ם וְ⁠אֶת ־ חֲמ֥וֹר אָבִ֛י⁠ו בְּ⁠מִרְמָ֖ה וַ⁠יְדַבֵּ֑רוּ אֲשֶׁ֣ר טִמֵּ֔א אֵ֖ת דִּינָ֥ה אֲחֹתָֽ⁠ם ׃¹⁴ וַ⁠יֹּאמְר֣וּ אֲלֵי⁠הֶ֗ם לֹ֤א נוּכַל֙ לַ⁠עֲשׂוֹת֙ הַ⁠דָּבָ֣ר הַ⁠זֶּ֔ה לָ⁠תֵת֙ אֶת ־ אֲחֹתֵ֔⁠נוּ לְ⁠אִ֖ישׁ אֲשֶׁר ־ ל֣⁠וֹ עָרְלָ֑ה כִּֽי ־ חֶרְפָּ֥ה הִ֖וא לָֽ⁠נוּ ׃¹⁵ אַךְ ־ בְּ⁠זֹ֖את נֵא֣וֹת לָ⁠כֶ֑ם אִ֚ם תִּהְי֣וּ כָמֹ֔⁠נוּ לְ⁠הִמֹּ֥ל לָ⁠כֶ֖ם כָּל ־ זָכָֽר ׃¹⁶ וְ⁠נָתַ֤נּוּ אֶת ־ בְּנֹתֵ֨י⁠נוּ֙ לָ⁠כֶ֔ם וְ⁠אֶת ־ בְּנֹתֵי⁠כֶ֖ם נִֽקַּֽח ־ לָ֑⁠נוּ וְ⁠יָשַׁ֣בְנוּ אִתְּ⁠כֶ֔ם וְ⁠הָיִ֖ינוּ לְ⁠עַ֥ם אֶחָֽד ׃¹⁷ וְ⁠אִם ־ לֹ֧א תִשְׁמְע֛וּ אֵלֵ֖י⁠נוּ לְ⁠הִמּ֑וֹל וְ⁠לָקַ֥חְנוּ אֶת ־ בִּתֵּ֖⁠נוּ וְ⁠הָלָֽכְנוּ ׃¹⁸ וַ⁠יִּֽיטְב֥וּ דִבְרֵי⁠הֶ֖ם בְּ⁠עֵינֵ֣י חֲמ֑וֹר וּ⁠בְ⁠עֵינֵ֖י שְׁכֶ֥ם בֶּן ־ חֲמֽוֹר ׃¹⁹ וְ⁠לֹֽא ־ אֵחַ֤ר הַ⁠נַּ֨עַר֙ לַ⁠עֲשׂ֣וֹת הַ⁠דָּבָ֔ר כִּ֥י חָפֵ֖ץ בְּ⁠בַֽת ־ יַעֲקֹ֑ב וְ⁠ה֣וּא נִכְבָּ֔ד מִ⁠כֹּ֖ל בֵּ֥ית אָבִֽי⁠ו ׃²⁰ וַ⁠יָּבֹ֥א חֲמ֛וֹר וּ⁠שְׁכֶ֥ם בְּנ֖⁠וֹ אֶל ־ שַׁ֣עַר עִירָ֑⁠ם וַֽ⁠יְדַבְּר֛וּ אֶל ־ אַנְשֵׁ֥י עִירָ֖⁠ם לֵ⁠אמֹֽר ׃²¹ הָ⁠אֲנָשִׁ֨ים הָ⁠אֵ֜לֶּה שְֽׁלֵמִ֧ים הֵ֣ם אִתָּ֗⁠נוּ וְ⁠יֵשְׁב֤וּ בָ⁠אָ֨רֶץ֙ וְ⁠יִסְחֲר֣וּ אֹתָ֔⁠הּ וְ⁠הָ⁠אָ֛רֶץ הִנֵּ֥ה רַֽחֲבַת ־ יָדַ֖יִם לִ⁠פְנֵי⁠הֶ֑ם אֶת ־ בְּנֹתָ⁠ם֙ נִקַּֽח ־ לָ֣⁠נוּ לְ⁠נָשִׁ֔ים וְ⁠אֶת ־ בְּנֹתֵ֖י⁠נוּ נִתֵּ֥ן לָ⁠הֶֽם ׃²² אַךְ ־ בְּ֠⁠זֹאת יֵאֹ֨תוּ לָ֤⁠נוּ הָ⁠אֲנָשִׁים֙ לָ⁠שֶׁ֣בֶת אִתָּ֔⁠נוּ לִ⁠הְי֖וֹת לְ⁠עַ֣ם אֶחָ֑ד בְּ⁠הִמּ֥וֹל לָ֨⁠נוּ֙ כָּל ־ זָכָ֔ר כַּ⁠אֲשֶׁ֖ר הֵ֥ם נִמֹּלִֽים ׃²³ מִקְנֵ⁠הֶ֤ם וְ⁠קִנְיָנָ⁠ם֙ וְ⁠כָל ־ בְּהֶמְתָּ֔⁠ם הֲ⁠ל֥וֹא לָ֖⁠נוּ הֵ֑ם אַ֚ךְ נֵא֣וֹתָה לָ⁠הֶ֔ם וְ⁠יֵשְׁב֖וּ אִתָּֽ⁠נוּ ׃²⁴ וַ⁠יִּשְׁמְע֤וּ אֶל ־ חֲמוֹר֙ וְ⁠אֶל ־ שְׁכֶ֣ם בְּנ֔⁠וֹ כָּל ־ יֹצְאֵ֖י שַׁ֣עַר עִיר֑⁠וֹ וַ⁠יִּמֹּ֨לוּ֙ כָּל ־ זָכָ֔ר כָּל ־ יֹצְאֵ֖י שַׁ֥עַר עִירֽ⁠וֹ ׃²⁵ וַ⁠יְהִי֩ בַ⁠יּ֨וֹם הַ⁠שְּׁלִישִׁ֜י בִּֽ⁠הְיוֹתָ֣⁠ם כֹּֽאֲבִ֗ים וַ⁠יִּקְח֣וּ שְׁנֵֽי ־ בְנֵי ־ יַ֠עֲקֹב שִׁמְע֨וֹן וְ⁠לֵוִ֜י אֲחֵ֤י דִינָה֙ אִ֣ישׁ חַרְבּ֔⁠וֹ וַ⁠יָּבֹ֥אוּ עַל ־ הָ⁠עִ֖יר בֶּ֑טַח וַ⁠יַּֽהַרְג֖וּ כָּל ־ זָכָֽר ׃²⁶ וְ⁠אֶת ־ חֲמוֹר֙ וְ⁠אֶת ־ שְׁכֶ֣ם בְּנ֔⁠וֹ הָרְג֖וּ לְ⁠פִי ־ חָ֑רֶב וַ⁠יִּקְח֧וּ אֶת ־ דִּינָ֛ה מִ⁠בֵּ֥ית שְׁכֶ֖ם וַ⁠יֵּצֵֽאוּ ׃²⁷ בְּנֵ֣י יַעֲקֹ֗ב בָּ֚אוּ עַל ־ הַ֣⁠חֲלָלִ֔ים וַ⁠יָּבֹ֖זּוּ הָ⁠עִ֑יר אֲשֶׁ֥ר טִמְּא֖וּ אֲחוֹתָֽ⁠ם ׃²⁸ אֶת ־ צֹאנָ֥⁠ם וְ⁠אֶת ־ בְּקָרָ֖⁠ם וְ⁠אֶת ־ חֲמֹרֵי⁠הֶּ֑ם וְ⁠אֵ֧ת אֲשֶׁר ־ בָּ⁠עִ֛יר וְ⁠אֶת ־ אֲשֶׁ֥ר בַּ⁠שָּׂדֶ֖ה לָקָֽחוּ ׃²⁹ וְ⁠אֶת ־ כָּל ־ חֵילָ֤⁠ם וְ⁠אֶת ־ כָּל ־ טַפָּ⁠ם֙ וְ⁠אֶת ־ נְשֵׁי⁠הֶ֔ם שָׁב֖וּ וַ⁠יָּבֹ֑זּוּ וְ⁠אֵ֖ת כָּל ־ אֲשֶׁ֥ר בַּ⁠בָּֽיִת ׃³⁰ וַ⁠יֹּ֨אמֶר יַעֲקֹ֜ב אֶל ־ שִׁמְע֣וֹן וְ⁠אֶל ־ לֵוִי֮ עֲכַרְתֶּ֣ם אֹתִ⁠י֒ לְ⁠הַבְאִישֵׁ֨⁠נִי֙ בְּ⁠יֹשֵׁ֣ב הָ⁠אָ֔רֶץ בַּֽ⁠כְּנַעֲנִ֖י וּ⁠בַ⁠פְּרִזִּ֑י וַ⁠אֲנִי֙ מְתֵ֣י מִסְפָּ֔ר וְ⁠נֶאֶסְפ֤וּ עָלַ⁠י֙ וְ⁠הִכּ֔וּ⁠נִי וְ⁠נִשְׁמַדְתִּ֖י אֲנִ֥י וּ⁠בֵיתִֽ⁠י ׃³¹ וַ⁠יֹּאמְר֑וּ הַ⁠כְ⁠זוֹנָ֕ה יַעֲשֶׂ֖ה אֶת ־ אֲחוֹתֵֽ⁠נוּ ׃פ

Chapter 35

¹ וַ⁠יֹּ֤אמֶר אֱלֹהִים֙ אֶֽל ־ יַעֲקֹ֔ב ק֛וּם עֲלֵ֥ה בֵֽית ־ אֵ֖ל וְ⁠שֶׁב ־ שָׁ֑ם וַ⁠עֲשֵׂה ־ שָׁ֣ם מִזְבֵּ֔חַ לָ⁠אֵל֙ הַ⁠נִּרְאֶ֣ה אֵלֶ֔י⁠ךָ בְּ⁠בָרְחֲ⁠ךָ֔ מִ⁠פְּנֵ֖י עֵשָׂ֥ו אָחִֽי⁠ךָ ׃² וַ⁠יֹּ֤אמֶר יַעֲקֹב֙ אֶל ־ בֵּית֔⁠וֹ וְ⁠אֶ֖ל כָּל ־ אֲשֶׁ֣ר עִמּ֑⁠וֹ הָסִ֜רוּ אֶת ־ אֱלֹהֵ֤י הַ⁠נֵּכָר֙ אֲשֶׁ֣ר בְּ⁠תֹכְ⁠כֶ֔ם וְ⁠הִֽטַּהֲר֔וּ וְ⁠הַחֲלִ֖יפוּ שִׂמְלֹתֵי⁠כֶֽם ׃³ וְ⁠נָק֥וּמָה וְ⁠נַעֲלֶ֖ה בֵּֽית ־ אֵ֑ל וְ⁠אֶֽעֱשֶׂה ־ שָּׁ֣ם מִזְבֵּ֗חַ לָ⁠אֵ֞ל הָ⁠עֹנֶ֤ה אֹתִ⁠י֙ בְּ⁠י֣וֹם צָֽרָתִ֔⁠י וַ⁠יְהִי֙ עִמָּדִ֔⁠י בַּ⁠דֶּ֖רֶךְ אֲשֶׁ֥ר הָלָֽכְתִּי ׃⁴ וַ⁠יִּתְּנ֣וּ אֶֽל ־ יַעֲקֹ֗ב אֵ֣ת כָּל ־ אֱלֹהֵ֤י הַ⁠נֵּכָר֙ אֲשֶׁ֣ר בְּ⁠יָדָ֔⁠ם וְ⁠אֶת ־ הַ⁠נְּזָמִ֖ים אֲשֶׁ֣ר בְּ⁠אָזְנֵי⁠הֶ֑ם וַ⁠יִּטְמֹ֤ן אֹתָ⁠ם֙ יַעֲקֹ֔ב תַּ֥חַת הָ⁠אֵלָ֖ה אֲשֶׁ֥ר עִם ־ שְׁכֶֽם ׃⁵ וַ⁠יִּסָּ֑עוּ וַ⁠יְהִ֣י ׀ חִתַּ֣ת אֱלֹהִ֗ים עַל ־ הֶֽ⁠עָרִים֙ אֲשֶׁר֙ סְבִיבֹ֣תֵי⁠הֶ֔ם וְ⁠לֹ֣א רָֽדְפ֔וּ אַחֲרֵ֖י בְּנֵ֥י יַעֲקֹֽב ׃⁶ וַ⁠יָּבֹ֨א יַעֲקֹ֜ב ל֗וּזָ⁠ה אֲשֶׁר֙ בְּ⁠אֶ֣רֶץ כְּנַ֔עַן הִ֖וא בֵּֽית ־ אֵ֑ל ה֖וּא וְ⁠כָל ־ הָ⁠עָ֥ם אֲשֶׁר ־ עִמּֽ⁠וֹ ׃⁷ וַ⁠יִּ֤בֶן שָׁם֙ מִזְבֵּ֔חַ וַ⁠יִּקְרָא֙ לַ⁠מָּק֔וֹם אֵ֖ל בֵּֽית ־ אֵ֑ל כִּ֣י שָׁ֗ם נִגְל֤וּ אֵלָי⁠ו֙ הָֽ⁠אֱלֹהִ֔ים בְּ⁠בָרְח֖⁠וֹ מִ⁠פְּנֵ֥י אָחִֽי⁠ו ׃⁸ וַ⁠תָּ֤מָת דְּבֹרָה֙ מֵינֶ֣קֶת רִבְקָ֔ה וַ⁠תִּקָּבֵ֛ר מִ⁠תַּ֥חַת לְ⁠בֵֽית ־ אֵ֖ל תַּ֣חַת הָֽ⁠אַלּ֑וֹן וַ⁠יִּקְרָ֥א שְׁמ֖⁠וֹ אַלּ֥וֹן בָּכֽוּת ׃פ⁹ וַ⁠יֵּרָ֨א אֱלֹהִ֤ים אֶֽל ־ יַעֲקֹב֙ ע֔וֹד בְּ⁠בֹא֖⁠וֹ מִ⁠פַּדַּ֣ן אֲרָ֑ם וַ⁠יְבָ֖רֶךְ אֹתֽ⁠וֹ ׃¹⁰ וַ⁠יֹּֽאמֶר ־ ל֥⁠וֹ אֱלֹהִ֖ים שִׁמְ⁠ךָ֣ יַעֲקֹ֑ב לֹֽא ־ יִקָּרֵא֩ שִׁמְ⁠ךָ֨ ע֜וֹד יַעֲקֹ֗ב כִּ֤י אִם ־ יִשְׂרָאֵל֙ יִהְיֶ֣ה שְׁמֶ֔⁠ךָ וַ⁠יִּקְרָ֥א אֶת ־ שְׁמ֖⁠וֹ יִשְׂרָאֵֽל ׃¹¹ וַ⁠יֹּאמֶר֩ ל֨⁠וֹ אֱלֹהִ֜ים אֲנִ֨י אֵ֤ל שַׁדַּי֙ פְּרֵ֣ה וּ⁠רְבֵ֔ה גּ֛וֹי וּ⁠קְהַ֥ל גּוֹיִ֖ם יִהְיֶ֣ה מִמֶּ֑⁠ךָּ וּ⁠מְלָכִ֖ים מֵ⁠חֲלָצֶ֥י⁠ךָ יֵצֵֽאוּ ׃¹² וְ⁠אֶת ־ הָ⁠אָ֗רֶץ אֲשֶׁ֥ר נָתַ֛תִּי לְ⁠אַבְרָהָ֥ם וּ⁠לְ⁠יִצְחָ֖ק לְ⁠ךָ֣ אֶתְּנֶ֑⁠נָּה וּֽ⁠לְ⁠זַרְעֲ⁠ךָ֥ אַחֲרֶ֖י⁠ךָ אֶתֵּ֥ן אֶת ־ הָ⁠אָֽרֶץ ׃¹³ וַ⁠יַּ֥עַל מֵ⁠עָלָ֖י⁠ו אֱלֹהִ֑ים בַּ⁠מָּק֖וֹם אֲשֶׁר ־ דִּבֶּ֥ר אִתּֽ⁠וֹ ׃¹⁴ וַ⁠יַּצֵּ֨ב יַעֲקֹ֜ב מַצֵּבָ֗ה בַּ⁠מָּק֛וֹם אֲשֶׁר ־ דִּבֶּ֥ר אִתּ֖⁠וֹ מַצֶּ֣בֶת אָ֑בֶן וַ⁠יַּסֵּ֤ךְ עָלֶ֨י⁠הָ֙ נֶ֔סֶךְ וַ⁠יִּצֹ֥ק עָלֶ֖י⁠הָ שָֽׁמֶן ׃¹⁵ וַ⁠יִּקְרָ֨א יַעֲקֹ֜ב אֶת ־ שֵׁ֣ם הַ⁠מָּק֗וֹם אֲשֶׁר֩ דִּבֶּ֨ר אִתּ֥⁠וֹ שָׁ֛ם אֱלֹהִ֖ים בֵּֽית ־ אֵֽל ׃¹⁶ וַ⁠יִּסְעוּ֙ מִ⁠בֵּ֣ית אֵ֔ל וַֽ⁠יְהִי ־ ע֥וֹד כִּבְרַת ־ הָ⁠אָ֖רֶץ לָ⁠ב֣וֹא אֶפְרָ֑תָה וַ⁠תֵּ֥לֶד רָחֵ֖ל וַ⁠תְּקַ֥שׁ בְּ⁠לִדְתָּֽ⁠הּ ׃¹⁷ וַ⁠יְהִ֥י בְ⁠הַקְשֹׁתָ֖⁠הּ בְּ⁠לִדְתָּ֑⁠הּ וַ⁠תֹּ֨אמֶר לָ֤⁠הּ הַ⁠מְיַלֶּ֨דֶת֙ אַל ־ תִּ֣ירְאִ֔י כִּֽי ־ גַם ־ זֶ֥ה לָ֖⁠ךְ בֵּֽן ׃¹⁸ וַ⁠יְהִ֞י בְּ⁠צֵ֤את נַפְשָׁ⁠הּ֙ כִּ֣י מֵ֔תָה וַ⁠תִּקְרָ֥א שְׁמ֖⁠וֹ בֶּן ־ אוֹנִ֑י וְ⁠אָבִ֖י⁠ו קָֽרָא ־ ל֥⁠וֹ בִנְיָמִֽין ׃¹⁹ וַ⁠תָּ֖מָת רָחֵ֑ל וַ⁠תִּקָּבֵר֙ בְּ⁠דֶ֣רֶךְ אֶפְרָ֔תָה הִ֖וא בֵּ֥ית לָֽחֶם ׃²⁰ וַ⁠יַּצֵּ֧ב יַעֲקֹ֛ב מַצֵּבָ֖ה עַל ־ קְבֻרָתָ֑⁠הּ הִ֛וא מַצֶּ֥בֶת קְבֻֽרַת ־ רָחֵ֖ל עַד ־ הַ⁠יּֽוֹם ׃²¹ וַ⁠יִּסַּ֖ע יִשְׂרָאֵ֑ל וַ⁠יֵּ֣ט אָֽהֳלֹ֔⁠ה מֵ⁠הָ֖לְאָה לְ⁠מִגְדַּל ־ עֵֽדֶר ׃²² וַ⁠יְהִ֗י בִּ⁠שְׁכֹּ֤ן יִשְׂרָאֵל֙ בָּ⁠אָ֣רֶץ הַ⁠הִ֔וא וַ⁠יֵּ֣לֶךְ רְאוּבֵ֔ן וַ⁠יִּשְׁכַּב֙ אֶת ־ בִּלְהָה֙ פִּילֶ֣גֶשׁ אָבִ֔י⁠ו וַ⁠יִּשְׁמַ֖ע יִשְׂרָאֵ֑ל פ וַ⁠יִּֽהְי֥וּ בְנֵֽי ־ יַעֲקֹ֖ב שְׁנֵ֥ים עָשָֽׂר ׃²³ בְּנֵ֣י לֵאָ֔ה בְּכ֥וֹר יַעֲקֹ֖ב רְאוּבֵ֑ן וְ⁠שִׁמְעוֹן֙ וְ⁠לֵוִ֣י וִֽ⁠יהוּדָ֔ה וְ⁠יִשָּׂשכָ֖ר וּ⁠זְבוּלֻֽן ׃²⁴ בְּנֵ֣י רָחֵ֔ל יוֹסֵ֖ף וּ⁠בִנְיָמִֽן ׃²⁵ וּ⁠בְנֵ֤י בִלְהָה֙ שִׁפְחַ֣ת רָחֵ֔ל דָּ֖ן וְ⁠נַפְתָּלִֽי ׃²⁶ וּ⁠בְנֵ֥י זִלְפָּ֛ה שִׁפְחַ֥ת לֵאָ֖ה גָּ֣ד וְ⁠אָשֵׁ֑ר אֵ֚לֶּה בְּנֵ֣י יַעֲקֹ֔ב אֲשֶׁ֥ר יֻלַּד ־ ל֖⁠וֹ בְּ⁠פַדַּ֥ן אֲרָֽם ׃²⁷ וַ⁠יָּבֹ֤א יַעֲקֹב֙ אֶל ־ יִצְחָ֣ק אָבִ֔י⁠ו מַמְרֵ֖א קִרְיַ֣ת הָֽאַרְבַּ֑ע הִ֣וא חֶבְר֔וֹן אֲשֶׁר ־ גָּֽר ־ שָׁ֥ם אַבְרָהָ֖ם וְ⁠יִצְחָֽק ׃²⁸ וַ⁠יִּֽהְי֖וּ יְמֵ֣י יִצְחָ֑ק מְאַ֥ת שָׁנָ֖ה וּ⁠שְׁמֹנִ֥ים שָׁנָֽה ׃²⁹ וַ⁠יִּגְוַ֨ע יִצְחָ֤ק וַ⁠יָּ֨מָת֙ וַ⁠יֵּאָ֣סֶף אֶל ־ עַמָּ֔י⁠ו זָקֵ֖ן וּ⁠שְׂבַ֣ע יָמִ֑ים וַ⁠יִּקְבְּר֣וּ אֹת֔⁠וֹ עֵשָׂ֥ו וְ⁠יַעֲקֹ֖ב בָּנָֽי⁠ו ׃פ

Chapter 36

¹ וְ⁠אֵ֛לֶּה תֹּלְד֥וֹת עֵשָׂ֖ו ה֥וּא אֱדֽוֹם ׃² עֵשָׂ֛ו לָקַ֥ח אֶת ־ נָשָׁ֖י⁠ו מִ⁠בְּנ֣וֹת כְּנָ֑עַן אֶת ־ עָדָ֗ה בַּת ־ אֵילוֹן֙ הַֽ⁠חִתִּ֔י וְ⁠אֶת ־ אָהֳלִֽיבָמָה֙ בַּת ־ עֲנָ֔ה בַּת ־ צִבְע֖וֹן הַֽ⁠חִוִּֽי ׃³ וְ⁠אֶת ־ בָּשְׂמַ֥ת בַּת ־ יִשְׁמָעֵ֖אל אֲח֥וֹת נְבָיֽוֹת ׃⁴ וַ⁠תֵּ֧לֶד עָדָ֛ה לְ⁠עֵשָׂ֖ו אֶת ־ אֱלִיפָ֑ז וּ⁠בָ֣שְׂמַ֔ת יָלְדָ֖ה אֶת ־ רְעוּאֵֽל ׃⁵ וְ⁠אָהֳלִֽיבָמָה֙ יָֽלְדָ֔ה אֶת ־ יעיש ¹ וְ⁠אֶת ־ יַעְלָ֖ם וְ⁠אֶת ־ קֹ֑רַח אֵ֚לֶּה בְּנֵ֣י עֵשָׂ֔ו אֲשֶׁ֥ר יֻלְּדוּ ־ ל֖⁠וֹ בְּ⁠אֶ֥רֶץ כְּנָֽעַן ׃⁶ וַ⁠יִּקַּ֣ח עֵשָׂ֡ו אֶת ־ נָ֠שָׁי⁠ו וְ⁠אֶת ־ בָּנָ֣י⁠ו וְ⁠אֶת ־ בְּנֹתָי⁠ו֮ וְ⁠אֶת ־ כָּל ־ נַפְשׁ֣וֹת בֵּית⁠וֹ֒ וְ⁠אֶת ־ מִקְנֵ֣⁠הוּ וְ⁠אֶת ־ כָּל ־ בְּהֶמְתּ֗⁠וֹ וְ⁠אֵת֙ כָּל ־ קִנְיָנ֔⁠וֹ אֲשֶׁ֥ר רָכַ֖שׁ בְּ⁠אֶ֣רֶץ כְּנָ֑עַן וַ⁠יֵּ֣לֶךְ אֶל ־ אֶ֔רֶץ מִ⁠פְּנֵ֖י יַעֲקֹ֥ב אָחִֽי⁠ו ׃⁷ כִּֽי ־ הָיָ֧ה רְכוּשָׁ֛⁠ם רָ֖ב מִ⁠שֶּׁ֣בֶת יַחְדָּ֑ו וְ⁠לֹ֨א יָֽכְלָ֜ה אֶ֤רֶץ מְגֽוּרֵי⁠הֶם֙ לָ⁠שֵׂ֣את אֹתָ֔⁠ם מִ⁠פְּנֵ֖י מִקְנֵי⁠הֶֽם ׃⁸ וַ⁠יֵּ֤שֶׁב עֵשָׂו֙ בְּ⁠הַ֣ר שֵׂעִ֔יר עֵשָׂ֖ו ה֥וּא אֱדֽוֹם ׃⁹ וְ⁠אֵ֛לֶּה תֹּלְד֥וֹת עֵשָׂ֖ו אֲבִ֣י אֱד֑וֹם בְּ⁠הַ֖ר שֵׂעִֽיר ׃¹⁰ אֵ֖לֶּה שְׁמ֣וֹת בְּנֵֽי ־ עֵשָׂ֑ו אֱלִיפַ֗ז בֶּן ־ עָדָה֙ אֵ֣שֶׁת עֵשָׂ֔ו רְעוּאֵ֕ל בֶּן ־ בָּשְׂמַ֖ת אֵ֥שֶׁת עֵשָֽׂו ׃¹¹ וַ⁠יִּהְי֖וּ בְּנֵ֣י אֱלִיפָ֑ז תֵּימָ֣ן אוֹמָ֔ר צְפ֥וֹ וְ⁠גַעְתָּ֖ם וּ⁠קְנַֽז ׃¹² וְ⁠תִמְנַ֣ע ׀ הָיְתָ֣ה פִילֶ֗גֶשׁ לֶֽ⁠אֱלִיפַז֙ בֶּן ־ עֵשָׂ֔ו וַ⁠תֵּ֥לֶד לֶ⁠אֱלִיפַ֖ז אֶת ־ עֲמָלֵ֑ק אֵ֕לֶּה בְּנֵ֥י עָדָ֖ה אֵ֥שֶׁת עֵשָֽׂו ׃¹³ וְ⁠אֵ֨לֶּה֙ בְּנֵ֣י רְעוּאֵ֔ל נַ֥חַת וָ⁠זֶ֖רַח שַׁמָּ֣ה וּ⁠מִזָּ֑ה אֵ֣לֶּ֣ה הָי֔וּ בְּנֵ֥י בָשְׂמַ֖ת אֵ֥שֶׁת עֵשָֽׂו ׃¹⁴ וְ⁠אֵ֣לֶּה הָי֗וּ בְּנֵ֨י אָהֳלִיבָמָ֧ה בַת ־ עֲנָ֛ה בַּת ־ צִבְע֖וֹן אֵ֣שֶׁת עֵשָׂ֑ו וַ⁠תֵּ֣לֶד לְ⁠עֵשָׂ֔ו אֶת ־ יעיש ² וְ⁠אֶת ־ יַעְלָ֖ם וְ⁠אֶת ־ קֹֽרַח ׃¹⁵ אֵ֖לֶּה אַלּוּפֵ֣י בְנֵֽי ־ עֵשָׂ֑ו בְּנֵ֤י אֱלִיפַז֙ בְּכ֣וֹר עֵשָׂ֔ו אַלּ֤וּף תֵּימָן֙ אַלּ֣וּף אוֹמָ֔ר אַלּ֥וּף צְפ֖וֹ אַלּ֥וּף קְנַֽז ׃¹⁶ אַלּֽוּף ־ קֹ֛רַח אַלּ֥וּף גַּעְתָּ֖ם אַלּ֣וּף עֲמָלֵ֑ק אֵ֣לֶּה אַלּוּפֵ֤י אֱלִיפַז֙ בְּ⁠אֶ֣רֶץ אֱד֔וֹם אֵ֖לֶּה בְּנֵ֥י עָדָֽה ׃¹⁷ וְ⁠אֵ֗לֶּה בְּנֵ֤י רְעוּאֵל֙ בֶּן ־ עֵשָׂ֔ו אַלּ֥וּף נַ֨חַת֙ אַלּ֣וּף זֶ֔רַח אַלּ֥וּף שַׁמָּ֖ה אַלּ֣וּף מִזָּ֑ה אֵ֣לֶּה אַלּוּפֵ֤י רְעוּאֵל֙ בְּ⁠אֶ֣רֶץ אֱד֔וֹם אֵ֕לֶּה בְּנֵ֥י בָשְׂמַ֖ת אֵ֥שֶׁת עֵשָֽׂו ׃¹⁸ וְ⁠אֵ֗לֶּה בְּנֵ֤י אָהֳלִֽיבָמָה֙ אֵ֣שֶׁת עֵשָׂ֔ו אַלּ֥וּף יְע֛וּשׁ אַלּ֥וּף יַעְלָ֖ם אַלּ֣וּף קֹ֑רַח אֵ֣לֶּה אַלּוּפֵ֞י אָֽהֳלִיבָמָ֛ה בַּת ־ עֲנָ֖ה אֵ֥שֶׁת עֵשָֽׂו ׃¹⁹ אֵ֧לֶּה בְנֵי ־ עֵשָׂ֛ו וְ⁠אֵ֥לֶּה אַלּוּפֵי⁠הֶ֖ם ה֥וּא אֱדֽוֹם ׃ס²⁰ אֵ֤לֶּה בְנֵֽי ־ שֵׂעִיר֙ הַ⁠חֹרִ֔י יֹשְׁבֵ֖י הָ⁠אָ֑רֶץ לוֹטָ֥ן וְ⁠שׁוֹבָ֖ל וְ⁠צִבְע֥וֹן וַ⁠עֲנָֽה ׃²¹ וְ⁠דִשׁ֥וֹן וְ⁠אֵ֖צֶר וְ⁠דִישָׁ֑ן אֵ֣לֶּה אַלּוּפֵ֧י הַ⁠חֹרִ֛י בְּנֵ֥י שֵׂעִ֖יר בְּ⁠אֶ֥רֶץ אֱדֽוֹם ׃²² וַ⁠יִּהְי֥וּ בְנֵי ־ לוֹטָ֖ן חֹרִ֣י וְ⁠הֵימָ֑ם וַ⁠אֲח֥וֹת לוֹטָ֖ן תִּמְנָֽע ׃²³ וְ⁠אֵ֨לֶּה֙ בְּנֵ֣י שׁוֹבָ֔ל עַלְוָ֥ן וּ⁠מָנַ֖חַת וְ⁠עֵיבָ֑ל שְׁפ֖וֹ וְ⁠אוֹנָֽם ׃²⁴ וְ⁠אֵ֥לֶּה בְנֵֽי ־ צִבְע֖וֹן וְ⁠אַיָּ֣ה וַ⁠עֲנָ֑ה ה֣וּא עֲנָ֗ה אֲשֶׁ֨ר מָצָ֤א אֶת ־ הַ⁠יֵּמִם֙ בַּ⁠מִּדְבָּ֔ר בִּ⁠רְעֹת֥⁠וֹ אֶת ־ הַ⁠חֲמֹרִ֖ים לְ⁠צִבְע֥וֹן אָבִֽי⁠ו ׃²⁵ וְ⁠אֵ֥לֶּה בְנֵֽי ־ עֲנָ֖ה דִּשֹׁ֑ן וְ⁠אָהֳלִיבָמָ֖ה בַּת ־ עֲנָֽה ׃²⁶ וְ⁠אֵ֖לֶּה בְּנֵ֣י דִישָׁ֑ן חֶמְדָּ֥ן וְ⁠אֶשְׁבָּ֖ן וְ⁠יִתְרָ֥ן וּ⁠כְרָֽן ׃²⁷ אֵ֖לֶּה בְּנֵי ־ אֵ֑צֶר בִּלְהָ֥ן וְ⁠זַעֲוָ֖ן וַ⁠עֲקָֽן ׃²⁸ אֵ֥לֶּה בְנֵֽי ־ דִישָׁ֖ן ע֥וּץ וַ⁠אֲרָֽן ׃²⁹ אֵ֖לֶּה אַלּוּפֵ֣י הַ⁠חֹרִ֑י אַלּ֤וּף לוֹטָן֙ אַלּ֣וּף שׁוֹבָ֔ל אַלּ֥וּף צִבְע֖וֹן אַלּ֥וּף עֲנָֽה ׃³⁰ אַלּ֥וּף דִּשֹׁ֛ן אַלּ֥וּף אֵ֖צֶר אַלּ֣וּף דִּישָׁ֑ן אֵ֣לֶּה אַלּוּפֵ֧י הַ⁠חֹרִ֛י לְ⁠אַלֻּפֵי⁠הֶ֖ם בְּ⁠אֶ֥רֶץ שֵׂעִֽיר ׃פ³¹ וְ⁠אֵ֨לֶּה֙ הַ⁠מְּלָכִ֔ים אֲשֶׁ֥ר מָלְכ֖וּ בְּ⁠אֶ֣רֶץ אֱד֑וֹם לִ⁠פְנֵ֥י מְלָךְ ־ מֶ֖לֶךְ לִ⁠בְנֵ֥י יִשְׂרָאֵֽל ׃³² וַ⁠יִּמְלֹ֣ךְ בֶּ⁠אֱד֔וֹם בֶּ֖לַע בֶּן ־ בְּע֑וֹר וְ⁠שֵׁ֥ם עִיר֖⁠וֹ דִּנְהָֽבָה ׃³³ וַ⁠יָּ֖מָת בָּ֑לַע וַ⁠יִּמְלֹ֣ךְ תַּחְתָּ֔י⁠ו יוֹבָ֥ב בֶּן ־ זֶ֖רַח מִ⁠בָּצְרָֽה ׃³⁴ וַ⁠יָּ֖מָת יוֹבָ֑ב וַ⁠יִּמְלֹ֣ךְ תַּחְתָּ֔י⁠ו חֻשָׁ֖ם מֵ⁠אֶ֥רֶץ הַ⁠תֵּימָנִֽי ׃³⁵ וַ⁠יָּ֖מָת חֻשָׁ֑ם וַ⁠יִּמְלֹ֨ךְ תַּחְתָּ֜י⁠ו הֲדַ֣ד בֶּן ־ בְּדַ֗ד הַ⁠מַּכֶּ֤ה אֶת ־ מִדְיָן֙ בִּ⁠שְׂדֵ֣ה מוֹאָ֔ב וְ⁠שֵׁ֥ם עִיר֖⁠וֹ עֲוִֽית ׃³⁶ וַ⁠יָּ֖מָת הֲדָ֑ד וַ⁠יִּמְלֹ֣ךְ תַּחְתָּ֔י⁠ו שַׂמְלָ֖ה מִ⁠מַּשְׂרֵקָֽה ׃³⁷ וַ⁠יָּ֖מָת שַׂמְלָ֑ה וַ⁠יִּמְלֹ֣ךְ תַּחְתָּ֔י⁠ו שָׁא֖וּל מֵ⁠רְחֹב֥וֹת הַ⁠נָּהָֽר ׃³⁸ וַ⁠יָּ֖מָת שָׁא֑וּל וַ⁠יִּמְלֹ֣ךְ תַּחְתָּ֔י⁠ו בַּ֥עַל חָנָ֖ן בֶּן ־ עַכְבּֽוֹר ׃³⁹ וַ⁠יָּמָת֮ בַּ֣עַל חָנָ֣ן בֶּן ־ עַכְבּוֹר֒ וַ⁠יִּמְלֹ֤ךְ תַּחְתָּי⁠ו֙ הֲדַ֔ר וְ⁠שֵׁ֥ם עִיר֖⁠וֹ פָּ֑עוּ וְ⁠שֵׁ֨ם אִשְׁתּ֤⁠וֹ מְהֵֽיטַבְאֵל֙ בַּת ־ מַטְרֵ֔ד בַּ֖ת מֵ֥י זָהָֽב ׃⁴⁰ וְ֠⁠אֵלֶּה שְׁמ֞וֹת אַלּוּפֵ֤י עֵשָׂו֙ לְ⁠מִשְׁפְּחֹתָ֔⁠ם לִ⁠מְקֹמֹתָ֖⁠ם בִּ⁠שְׁמֹתָ֑⁠ם אַלּ֥וּף תִּמְנָ֛ע אַלּ֥וּף עַֽלְוָ֖ה אַלּ֥וּף יְתֵֽת ׃⁴¹ אַלּ֧וּף אָהֳלִיבָמָ֛ה אַלּ֥וּף אֵלָ֖ה אַלּ֥וּף פִּינֹֽן ׃⁴² אַלּ֥וּף קְנַ֛ז אַלּ֥וּף תֵּימָ֖ן אַלּ֥וּף מִבְצָֽר ׃⁴³ אַלּ֥וּף מַגְדִּיאֵ֖ל אַלּ֣וּף עִירָ֑ם אֵ֣לֶּה ׀ אַלּוּפֵ֣י אֱד֗וֹם לְ⁠מֹֽשְׁבֹתָ⁠ם֙ בְּ⁠אֶ֣רֶץ אֲחֻזָּתָ֔⁠ם ה֥וּא עֵשָׂ֖ו אֲבִ֥י אֱדֽוֹם ׃פ

¹Q יְע֥וּשׁ

²Q יְע֥וּשׁ

Chapter 37

¹ וַ⁠יֵּ֣שֶׁב יַעֲקֹ֔ב בְּ⁠אֶ֖רֶץ מְגוּרֵ֣י אָבִ֑י⁠ו בְּ⁠אֶ֖רֶץ כְּנָֽעַן ׃² אֵ֣לֶּה ׀ תֹּלְד֣וֹת יַעֲקֹ֗ב יוֹסֵ֞ף בֶּן ־ שְׁבַֽע ־ עֶשְׂרֵ֤ה שָׁנָה֙ הָיָ֨ה רֹעֶ֤ה אֶת ־ אֶחָי⁠ו֙ בַּ⁠צֹּ֔אן וְ⁠ה֣וּא נַ֗עַר אֶת ־ בְּנֵ֥י בִלְהָ֛ה וְ⁠אֶת ־ בְּנֵ֥י זִלְפָּ֖ה נְשֵׁ֣י אָבִ֑י⁠ו וַ⁠יָּבֵ֥א יוֹסֵ֛ף אֶת ־ דִּבָּתָ֥⁠ם רָעָ֖ה אֶל ־ אֲבִי⁠הֶֽם ׃³ וְ⁠יִשְׂרָאֵ֗ל אָהַ֤ב אֶת ־ יוֹסֵף֙ מִ⁠כָּל ־ בָּנָ֔י⁠ו כִּֽי ־ בֶן ־ זְקֻנִ֥ים ה֖וּא ל֑⁠וֹ וְ⁠עָ֥שָׂה ל֖⁠וֹ כְּתֹ֥נֶת פַּסִּֽים ׃⁴ וַ⁠יִּרְא֣וּ אֶחָ֗י⁠ו כִּֽי ־ אֹת֞⁠וֹ אָהַ֤ב אֲבִי⁠הֶם֙ מִ⁠כָּל ־ אֶחָ֔י⁠ו וַֽ⁠יִּשְׂנְא֖וּ אֹת֑⁠וֹ וְ⁠לֹ֥א יָכְל֖וּ דַּבְּר֥⁠וֹ לְ⁠שָׁלֹֽם ׃⁵ וַ⁠יַּחֲלֹ֤ם יוֹסֵף֙ חֲל֔וֹם וַ⁠יַּגֵּ֖ד לְ⁠אֶחָ֑י⁠ו וַ⁠יּוֹסִ֥פוּ ע֖וֹד שְׂנֹ֥א אֹתֽ⁠וֹ ׃⁶ וַ⁠יֹּ֖אמֶר אֲלֵי⁠הֶ֑ם שִׁמְעוּ ־ נָ֕א הַ⁠חֲל֥וֹם הַ⁠זֶּ֖ה אֲשֶׁ֥ר חָלָֽמְתִּי ׃⁷ וְ֠⁠הִנֵּה אֲנַ֜חְנוּ מְאַלְּמִ֤ים אֲלֻמִּים֙ בְּ⁠ת֣וֹךְ הַ⁠שָּׂדֶ֔ה וְ⁠הִנֵּ֛ה קָ֥מָה אֲלֻמָּתִ֖⁠י וְ⁠גַם ־ נִצָּ֑בָה וְ⁠הִנֵּ֤ה תְסֻבֶּ֨ינָה֙ אֲלֻמֹּ֣תֵי⁠כֶ֔ם וַ⁠תִּֽשְׁתַּחֲוֶ֖יןָ לַ⁠אֲלֻמָּתִֽ⁠י ׃⁸ וַ⁠יֹּ֤אמְרוּ ל⁠וֹ֙ אֶחָ֔י⁠ו הֲ⁠מָלֹ֤ךְ תִּמְלֹךְ֙ עָלֵ֔י⁠נוּ אִם ־ מָשׁ֥וֹל תִּמְשֹׁ֖ל בָּ֑⁠נוּ וַ⁠יּוֹסִ֤פוּ עוֹד֙ שְׂנֹ֣א אֹת֔⁠וֹ עַל ־ חֲלֹמֹתָ֖י⁠ו וְ⁠עַל ־ דְּבָרָֽי⁠ו ׃⁹ וַ⁠יַּחֲלֹ֥ם עוֹד֙ חֲל֣וֹם אַחֵ֔ר וַ⁠יְסַפֵּ֥ר אֹת֖⁠וֹ לְ⁠אֶחָ֑י⁠ו וַ⁠יֹּ֗אמֶר הִנֵּ֨ה חָלַ֤מְתִּֽי חֲלוֹם֙ ע֔וֹד וְ⁠הִנֵּ֧ה הַ⁠שֶּׁ֣מֶשׁ וְ⁠הַ⁠יָּרֵ֗חַ וְ⁠אַחַ֤ד עָשָׂר֙ כּֽוֹכָבִ֔ים מִֽשְׁתַּחֲוִ֖ים לִֽ⁠י ׃¹⁰ וַ⁠יְסַפֵּ֣ר אֶל ־ אָבִי⁠ו֮ וְ⁠אֶל ־ אֶחָי⁠ו֒ וַ⁠יִּגְעַר ־ בּ֣⁠וֹ אָבִ֔י⁠ו וַ⁠יֹּ֣אמֶר ל֔⁠וֹ מָ֛ה הַ⁠חֲל֥וֹם הַ⁠זֶּ֖ה אֲשֶׁ֣ר חָלָ֑מְתָּ הֲ⁠ב֣וֹא נָב֗וֹא אֲנִי֙ וְ⁠אִמְּ⁠ךָ֣ וְ⁠אַחֶ֔י⁠ךָ לְ⁠הִשְׁתַּחֲוֺ֥ת לְ⁠ךָ֖ אָֽרְצָ⁠ה ׃¹¹ וַ⁠יְקַנְאוּ ־ ב֖⁠וֹ אֶחָ֑י⁠ו וְ⁠אָבִ֖י⁠ו שָׁמַ֥ר אֶת ־ הַ⁠דָּבָֽר ׃¹² וַ⁠יֵּלְכ֖וּ אֶחָ֑י⁠ו לִ⁠רְע֛וֹת אֶׄתׄ ־ צֹ֥אן אֲבִי⁠הֶ֖ם בִּ⁠שְׁכֶֽם ׃¹³ וַ⁠יֹּ֨אמֶר יִשְׂרָאֵ֜ל אֶל ־ יוֹסֵ֗ף הֲ⁠ל֤וֹא אַחֶ֨י⁠ךָ֙ רֹעִ֣ים בִּ⁠שְׁכֶ֔ם לְכָ֖⁠ה וְ⁠אֶשְׁלָחֲ⁠ךָ֣ אֲלֵי⁠הֶ֑ם וַ⁠יֹּ֥אמֶר ל֖⁠וֹ הִנֵּֽ⁠נִי ׃¹⁴ וַ⁠יֹּ֣אמֶר ל֗⁠וֹ לֶךְ ־ נָ֨א רְאֵ֜ה אֶת ־ שְׁל֤וֹם אַחֶ֨י⁠ךָ֙ וְ⁠אֶת ־ שְׁל֣וֹם הַ⁠צֹּ֔אן וַ⁠הֲשִׁבֵ֖⁠נִי דָּבָ֑ר וַ⁠יִּשְׁלָחֵ֨⁠הוּ֙ מֵ⁠עֵ֣מֶק חֶבְר֔וֹן וַ⁠יָּבֹ֖א שְׁכֶֽמָ⁠ה ׃¹⁵ וַ⁠יִּמְצָאֵ֣⁠הוּ אִ֔ישׁ וְ⁠הִנֵּ֥ה תֹעֶ֖ה בַּ⁠שָּׂדֶ֑ה וַ⁠יִּשְׁאָלֵ֧⁠הוּ הָ⁠אִ֛ישׁ לֵ⁠אמֹ֖ר מַה ־ תְּבַקֵּֽשׁ ׃¹⁶ וַ⁠יֹּ֕אמֶר אֶת ־ אַחַ֖⁠י אָנֹכִ֣י מְבַקֵּ֑שׁ הַגִּֽידָ⁠ה ־ נָּ֣א לִ֔⁠י אֵיפֹ֖ה הֵ֥ם רֹעִֽים ׃¹⁷ וַ⁠יֹּ֤אמֶר הָ⁠אִישׁ֙ נָסְע֣וּ מִ⁠זֶּ֔ה כִּ֤י שָׁמַ֨עְתִּי֙ אֹֽמְרִ֔ים נֵלְכָ֖ה דֹּתָ֑יְנָ⁠ה וַ⁠יֵּ֤לֶךְ יוֹסֵף֙ אַחַ֣ר אֶחָ֔י⁠ו וַ⁠יִּמְצָאֵ֖⁠ם בְּ⁠דֹתָֽן ׃¹⁸ וַ⁠יִּרְא֥וּ אֹת֖⁠וֹ מֵ⁠רָחֹ֑ק וּ⁠בְ⁠טֶ֨רֶם֙ יִקְרַ֣ב אֲלֵי⁠הֶ֔ם וַ⁠יִּֽתְנַכְּל֥וּ אֹת֖⁠וֹ לַ⁠הֲמִיתֽ⁠וֹ ׃¹⁹ וַ⁠יֹּאמְר֖וּ אִ֣ישׁ אֶל ־ אָחִ֑י⁠ו הִנֵּ֗ה בַּ֛עַל הַ⁠חֲלֹמ֥וֹת הַלָּזֶ֖ה בָּֽא ׃²⁰ וְ⁠עַתָּ֣ה ׀ לְכ֣וּ וְ⁠נַֽהַרְגֵ֗⁠הוּ וְ⁠נַשְׁלִכֵ֨⁠הוּ֙ בְּ⁠אַחַ֣ד הַ⁠בֹּר֔וֹת וְ⁠אָמַ֕רְנוּ חַיָּ֥ה רָעָ֖ה אֲכָלָ֑תְ⁠הוּ וְ⁠נִרְאֶ֕ה מַה ־ יִּהְי֖וּ חֲלֹמֹתָֽי⁠ו ׃²¹ וַ⁠יִּשְׁמַ֣ע רְאוּבֵ֔ן וַ⁠יַּצִּלֵ֖⁠הוּ מִ⁠יָּדָ֑⁠ם וַ⁠יֹּ֕אמֶר לֹ֥א נַכֶּ֖⁠נּוּ נָֽפֶשׁ ׃²² וַ⁠יֹּ֨אמֶר אֲלֵ⁠הֶ֣ם ׀ רְאוּבֵן֮ אַל ־ תִּשְׁפְּכוּ ־ דָם֒ הַשְׁלִ֣יכוּ אֹת֗⁠וֹ אֶל ־ הַ⁠בּ֤וֹר הַ⁠זֶּה֙ אֲשֶׁ֣ר בַּ⁠מִּדְבָּ֔ר וְ⁠יָ֖ד אַל ־ תִּשְׁלְחוּ ־ ב֑⁠וֹ לְמַ֗עַן הַצִּ֤יל אֹת⁠וֹ֙ מִ⁠יָּדָ֔⁠ם לַ⁠הֲשִׁיב֖⁠וֹ אֶל ־ אָבִֽי⁠ו ׃²³ וַֽ⁠יְהִ֕י כַּֽ⁠אֲשֶׁר ־ בָּ֥א יוֹסֵ֖ף אֶל ־ אֶחָ֑י⁠ו וַ⁠יַּפְשִׁ֤יטוּ אֶת ־ יוֹסֵף֙ אֶת ־ כֻּתָּנְתּ֔⁠וֹ אֶת ־ כְּתֹ֥נֶת הַ⁠פַּסִּ֖ים אֲשֶׁ֥ר עָלָֽי⁠ו ׃²⁴ וַ⁠יִּ֨קָּחֻ֔⁠הוּ וַ⁠יַּשְׁלִ֥כוּ אֹת֖⁠וֹ הַ⁠בֹּ֑רָ⁠ה וְ⁠הַ⁠בּ֣וֹר רֵ֔ק אֵ֥ין בּ֖⁠וֹ מָֽיִם ׃²⁵ וַ⁠יֵּשְׁבוּ֮ לֶֽ⁠אֱכָל ־ לֶחֶם֒ וַ⁠יִּשְׂא֤וּ עֵֽינֵי⁠הֶם֙ וַ⁠יִּרְא֔וּ וְ⁠הִנֵּה֙ אֹרְחַ֣ת יִשְׁמְעֵאלִ֔ים בָּאָ֖ה מִ⁠גִּלְעָ֑ד וּ⁠גְמַלֵּי⁠הֶ֣ם נֹֽשְׂאִ֗ים נְכֹאת֙ וּ⁠צְרִ֣י וָ⁠לֹ֔ט הוֹלְכִ֖ים לְ⁠הוֹרִ֥יד מִצְרָֽיְמָ⁠ה ׃²⁶ וַ⁠יֹּ֥אמֶר יְהוּדָ֖ה אֶל ־ אֶחָ֑י⁠ו מַה ־ בֶּ֗צַע כִּ֤י נַהֲרֹג֙ אֶת ־ אָחִ֔י⁠נוּ וְ⁠כִסִּ֖ינוּ אֶת ־ דָּמֽ⁠וֹ ׃²⁷ לְכ֞וּ וְ⁠נִמְכְּרֶ֣⁠נּוּ לַ⁠יִּשְׁמְעֵאלִ֗ים וְ⁠יָדֵ֨⁠נוּ֙ אַל ־ תְּהִי ־ ב֔⁠וֹ כִּֽי ־ אָחִ֥י⁠נוּ בְשָׂרֵ֖⁠נוּ ה֑וּא וַֽ⁠יִּשְׁמְע֖וּ אֶחָֽי⁠ו ׃²⁸ וַ⁠יַּֽעַבְרוּ֩ אֲנָשִׁ֨ים מִדְיָנִ֜ים סֹֽחֲרִ֗ים וַֽ⁠יִּמְשְׁכוּ֙ וַ⁠יַּֽעֲל֤וּ אֶת ־ יוֹסֵף֙ מִן ־ הַ⁠בּ֔וֹר וַ⁠יִּמְכְּר֧וּ אֶת ־ יוֹסֵ֛ף לַ⁠יִּשְׁמְעֵאלִ֖ים בְּ⁠עֶשְׂרִ֣ים כָּ֑סֶף וַ⁠יָּבִ֥יאוּ אֶת ־ יוֹסֵ֖ף מִצְרָֽיְמָ⁠ה ׃²⁹ וַ⁠יָּ֤שָׁב רְאוּבֵן֙ אֶל ־ הַ⁠בּ֔וֹר וְ⁠הִנֵּ֥ה אֵין ־ יוֹסֵ֖ף בַּ⁠בּ֑וֹר וַ⁠יִּקְרַ֖ע אֶת ־ בְּגָדָֽי⁠ו ׃³⁰ וַ⁠יָּ֥שָׁב אֶל ־ אֶחָ֖י⁠ו וַ⁠יֹּאמַ֑ר הַ⁠יֶּ֣לֶד אֵינֶ֔⁠נּוּ וַ⁠אֲנִ֖י אָ֥נָה אֲנִי ־ בָֽא ׃³¹ וַ⁠יִּקְח֖וּ אֶת ־ כְּתֹ֣נֶת יוֹסֵ֑ף וַֽ⁠יִּשְׁחֲטוּ֙ שְׂעִ֣יר עִזִּ֔ים וַ⁠יִּטְבְּל֥וּ אֶת ־ הַ⁠כֻּתֹּ֖נֶת בַּ⁠דָּֽם ׃³² וַֽ⁠יְשַׁלְּח֞וּ אֶת ־ כְּתֹ֣נֶת הַ⁠פַּסִּ֗ים וַ⁠יָּבִ֨יאוּ֙ אֶל ־ אֲבִי⁠הֶ֔ם וַ⁠יֹּאמְר֖וּ זֹ֣את מָצָ֑אנוּ הַכֶּר ־ נָ֗א הַ⁠כְּתֹ֧נֶת בִּנְ⁠ךָ֛ הִ֖וא אִם ־ לֹֽא ׃³³ וַ⁠יַּכִּירָ֤⁠הּ וַ⁠יֹּ֨אמֶר֙ כְּתֹ֣נֶת בְּנִ֔⁠י חַיָּ֥ה רָעָ֖ה אֲכָלָ֑תְ⁠הוּ טָרֹ֥ף טֹרַ֖ף יוֹסֵֽף ׃³⁴ וַ⁠יִּקְרַ֤ע יַעֲקֹב֙ שִׂמְלֹתָ֔י⁠ו וַ⁠יָּ֥שֶׂם שַׂ֖ק בְּ⁠מָתְנָ֑י⁠ו וַ⁠יִּתְאַבֵּ֥ל עַל ־ בְּנ֖⁠וֹ יָמִ֥ים רַבִּֽים ׃³⁵ וַ⁠יָּקֻמוּ֩ כָל ־ בָּנָ֨י⁠ו וְ⁠כָל ־ בְּנֹתָ֜י⁠ו לְ⁠נַחֲמ֗⁠וֹ וַ⁠יְמָאֵן֙ לְ⁠הִתְנַחֵ֔ם וַ⁠יֹּ֕אמֶר כִּֽי ־ אֵרֵ֧ד אֶל ־ בְּנִ֛⁠י אָבֵ֖ל שְׁאֹ֑לָ⁠ה וַ⁠יֵּ֥בְךְּ אֹת֖⁠וֹ אָבִֽי⁠ו ׃³⁶ וְ⁠הַ֨⁠מְּדָנִ֔ים מָכְר֥וּ אֹת֖⁠וֹ אֶל ־ מִצְרָ֑יִם לְ⁠פֽוֹטִיפַר֙ סְרִ֣יס פַּרְעֹ֔ה שַׂ֖ר הַ⁠טַּבָּחִֽים ׃פ

Chapter 38

¹ וַֽ⁠יְהִי֙ בָּ⁠עֵ֣ת הַ⁠הִ֔וא וַ⁠יֵּ֥רֶד יְהוּדָ֖ה מֵ⁠אֵ֣ת אֶחָ֑י⁠ו וַ⁠יֵּ֛ט עַד ־ אִ֥ישׁ עֲדֻלָּמִ֖י וּ⁠שְׁמ֥⁠וֹ חִירָֽה ׃² וַ⁠יַּרְא ־ שָׁ֧ם יְהוּדָ֛ה בַּת ־ אִ֥ישׁ כְּנַעֲנִ֖י וּ⁠שְׁמ֣⁠וֹ שׁ֑וּעַ וַ⁠יִּקָּחֶ֖⁠הָ וַ⁠יָּבֹ֥א אֵלֶֽי⁠הָ ׃³ וַ⁠תַּ֖הַר וַ⁠תֵּ֣לֶד בֵּ֑ן וַ⁠יִּקְרָ֥א אֶת ־ שְׁמ֖⁠וֹ עֵֽר ׃⁴ וַ⁠תַּ֥הַר ע֖וֹד וַ⁠תֵּ֣לֶד בֵּ֑ן וַ⁠תִּקְרָ֥א אֶת ־ שְׁמ֖⁠וֹ אוֹנָֽן ׃⁵ וַ⁠תֹּ֤סֶף עוֹד֙ וַ⁠תֵּ֣לֶד בֵּ֔ן וַ⁠תִּקְרָ֥א אֶת ־ שְׁמ֖⁠וֹ שֵׁלָ֑ה וְ⁠הָיָ֥ה בִ⁠כְזִ֖יב בְּ⁠לִדְתָּ֥⁠הּ אֹתֽ⁠וֹ ׃⁶ וַ⁠יִּקַּ֧ח יְהוּדָ֛ה אִשָּׁ֖ה לְ⁠עֵ֣ר בְּכוֹר֑⁠וֹ וּ⁠שְׁמָ֖⁠הּ תָּמָֽר ׃⁷ וַ⁠יְהִ֗י עֵ֚ר בְּכ֣וֹר יְהוּדָ֔ה רַ֖ע בְּ⁠עֵינֵ֣י יְהוָ֑ה וַ⁠יְמִתֵ֖⁠הוּ יְהוָֽה ׃⁸ וַ⁠יֹּ֤אמֶר יְהוּדָה֙ לְ⁠אוֹנָ֔ן בֹּ֛א אֶל ־ אֵ֥שֶׁת אָחִ֖י⁠ךָ וְ⁠יַבֵּ֣ם אֹתָ֑⁠הּ וְ⁠הָקֵ֥ם זֶ֖רַע לְ⁠אָחִֽי⁠ךָ ׃⁹ וַ⁠יֵּ֣דַע אוֹנָ֔ן כִּ֛י לֹּ֥א ל֖⁠וֹ יִהְיֶ֣ה הַ⁠זָּ֑רַע וְ⁠הָיָ֞ה אִם ־ בָּ֨א אֶל ־ אֵ֤שֶׁת אָחִי⁠ו֙ וְ⁠שִׁחֵ֣ת אַ֔רְצָ⁠ה לְ⁠בִלְתִּ֥י נְתָן ־ זֶ֖רַע לְ⁠אָחִֽי⁠ו ׃¹⁰ וַ⁠יֵּ֛רַע בְּ⁠עֵינֵ֥י יְהוָ֖ה אֲשֶׁ֣ר עָשָׂ֑ה וַ⁠יָּ֖מֶת גַּם ־ אֹתֽ⁠וֹ ׃¹¹ וַ⁠יֹּ֣אמֶר יְהוּדָה֩ לְ⁠תָמָ֨ר כַּלָּת֜⁠וֹ שְׁבִ֧י אַלְמָנָ֣ה בֵית ־ אָבִ֗י⁠ךְ עַד ־ יִגְדַּל֙ שֵׁלָ֣ה בְנִ֔⁠י כִּ֣י אָמַ֔ר פֶּן ־ יָמ֥וּת גַּם ־ ה֖וּא כְּ⁠אֶחָ֑י⁠ו וַ⁠תֵּ֣לֶךְ תָּמָ֔ר וַ⁠תֵּ֖שֶׁב בֵּ֥ית אָבִֽי⁠הָ ׃¹² וַ⁠יִּרְבּוּ֙ הַ⁠יָּמִ֔ים וַ⁠תָּ֖מָת בַּת ־ שׁ֣וּעַ אֵֽשֶׁת ־ יְהוּדָ֑ה וַ⁠יִּנָּ֣חֶם יְהוּדָ֗ה וַ⁠יַּ֜עַל עַל ־ גֹּֽזֲזֵ֤י צֹאנ⁠וֹ֙ ה֗וּא וְ⁠חִירָ֛ה רֵעֵ֥⁠הוּ הָ⁠עֲדֻלָּמִ֖י תִּמְנָֽתָ⁠ה ׃¹³ וַ⁠יֻּגַּ֥ד לְ⁠תָמָ֖ר לֵ⁠אמֹ֑ר הִנֵּ֥ה חָמִ֛י⁠ךְ עֹלֶ֥ה תִמְנָ֖תָ⁠ה לָ⁠גֹ֥ז צֹאנֽ⁠וֹ ׃¹⁴ וַ⁠תָּסַר֩ בִּגְדֵ֨י אַלְמְנוּתָ֜⁠הּ מֵֽ⁠עָלֶ֗י⁠הָ וַ⁠תְּכַ֤ס בַּ⁠צָּעִיף֙ וַ⁠תִּתְעַלָּ֔ף וַ⁠תֵּ֨שֶׁב֙ בְּ⁠פֶ֣תַח עֵינַ֔יִם אֲשֶׁ֖ר עַל ־ דֶּ֣רֶךְ תִּמְנָ֑תָ⁠ה כִּ֤י רָאֲתָה֙ כִּֽי ־ גָדַ֣ל שֵׁלָ֔ה וְ⁠הִ֕וא לֹֽא ־ נִתְּנָ֥ה ל֖⁠וֹ לְ⁠אִשָּֽׁה ׃¹⁵ וַ⁠יִּרְאֶ֣⁠הָ יְהוּדָ֔ה וַֽ⁠יַּחְשְׁבֶ֖⁠הָ לְ⁠זוֹנָ֑ה כִּ֥י כִסְּתָ֖ה פָּנֶֽי⁠הָ ׃¹⁶ וַ⁠יֵּ֨ט אֵלֶ֜י⁠הָ אֶל ־ הַ⁠דֶּ֗רֶךְ וַ⁠יֹּ֨אמֶר֙ הָֽבָ⁠ה ־ נָּא֙ אָב֣וֹא אֵלַ֔יִ⁠ךְ כִּ֚י לֹ֣א יָדַ֔ע כִּ֥י כַלָּת֖⁠וֹ הִ֑וא וַ⁠תֹּ֨אמֶר֙ מַה ־ תִּתֶּן ־ לִּ֔⁠י כִּ֥י תָב֖וֹא אֵלָֽ⁠י ׃¹⁷ וַ⁠יֹּ֕אמֶר אָנֹכִ֛י אֲשַׁלַּ֥ח גְּדִֽי ־ עִזִּ֖ים מִן ־ הַ⁠צֹּ֑אן וַ⁠תֹּ֕אמֶר אִם ־ תִּתֵּ֥ן עֵרָב֖וֹן עַ֥ד שָׁלְחֶֽ⁠ךָ ׃¹⁸ וַ⁠יֹּ֗אמֶר מָ֣ה הָֽ⁠עֵרָבוֹן֮ אֲשֶׁ֣ר אֶתֶּן ־ לָּ⁠ךְ֒ וַ⁠תֹּ֗אמֶר חֹתָֽמְ⁠ךָ֙ וּ⁠פְתִילֶ֔⁠ךָ וּ⁠מַטְּ⁠ךָ֖ אֲשֶׁ֣ר בְּ⁠יָדֶ֑⁠ךָ וַ⁠יִּתֶּן ־ לָּ֛⁠הּ וַ⁠יָּבֹ֥א אֵלֶ֖י⁠הָ וַ⁠תַּ֥הַר לֽ⁠וֹ ׃¹⁹ וַ⁠תָּ֣קָם וַ⁠תֵּ֔לֶךְ וַ⁠תָּ֥סַר צְעִיפָ֖⁠הּ מֵ⁠עָלֶ֑י⁠הָ וַ⁠תִּלְבַּ֖שׁ בִּגְדֵ֥י אַלְמְנוּתָֽ⁠הּ ׃²⁰ וַ⁠יִּשְׁלַ֨ח יְהוּדָ֜ה אֶת ־ גְּדִ֣י הָֽ⁠עִזִּ֗ים בְּ⁠יַד֙ רֵעֵ֣⁠הוּ הָֽ⁠עֲדֻלָּמִ֔י לָ⁠קַ֥חַת הָ⁠עֵרָב֖וֹן מִ⁠יַּ֣ד הָ⁠אִשָּׁ֑ה וְ⁠לֹ֖א מְצָאָֽ⁠הּ ׃²¹ וַ⁠יִּשְׁאַ֞ל אֶת ־ אַנְשֵׁ֤י מְקֹמָ⁠הּ֙ לֵ⁠אמֹ֔ר אַיֵּ֧ה הַ⁠קְּדֵשָׁ֛ה הִ֥וא בָ⁠עֵינַ֖יִם עַל ־ הַ⁠דָּ֑רֶךְ וַ⁠יֹּ֣אמְר֔וּ לֹא ־ הָיְתָ֥ה בָ⁠זֶ֖ה קְדֵשָֽׁה ׃²² וַ⁠יָּ֨שָׁב֙ אֶל ־ יְהוּדָ֔ה וַ⁠יֹּ֖אמֶר לֹ֣א מְצָאתִ֑י⁠הָ וְ⁠גַ֨ם אַנְשֵׁ֤י הַ⁠מָּקוֹם֙ אָֽמְר֔וּ לֹא ־ הָיְתָ֥ה בָ⁠זֶ֖ה קְדֵשָֽׁה ׃²³ וַ⁠יֹּ֤אמֶר יְהוּדָה֙ תִּֽקַּֽח ־ לָ֔⁠הּ פֶּ֖ן נִהְיֶ֣ה לָ⁠ב֑וּז הִנֵּ֤ה שָׁלַ֨חְתִּי֙ הַ⁠גְּדִ֣י הַ⁠זֶּ֔ה וְ⁠אַתָּ֖ה לֹ֥א מְצָאתָֽ⁠הּ ׃²⁴ וַ⁠יְהִ֣י ׀ כְּ⁠מִ⁠שְׁלֹ֣שׁ חֳדָשִׁ֗ים וַ⁠יֻּגַּ֨ד לִֽ⁠יהוּדָ֤ה לֵֽ⁠אמֹר֙ זָֽנְתָה֙ תָּמָ֣ר כַּלָּתֶ֔⁠ךָ וְ⁠גַ֛ם הִנֵּ֥ה הָרָ֖ה לִ⁠זְנוּנִ֑ים וַ⁠יֹּ֣אמֶר יְהוּדָ֔ה הוֹצִיא֖וּ⁠הָ וְ⁠תִשָּׂרֵֽף ׃²⁵ הִ֣וא מוּצֵ֗את וְ⁠הִ֨יא שָׁלְחָ֤ה אֶל ־ חָמִ֨י⁠הָ֙ לֵ⁠אמֹ֔ר לְ⁠אִישׁ֙ אֲשֶׁר ־ אֵ֣לֶּה לּ֔⁠וֹ אָנֹכִ֖י הָרָ֑ה וַ⁠תֹּ֨אמֶר֙ הַכֶּר ־ נָ֔א לְ⁠מִ֞י הַ⁠חֹתֶ֧מֶת וְ⁠הַ⁠פְּתִילִ֛ים וְ⁠הַ⁠מַּטֶּ֖ה הָ⁠אֵֽלֶּה ׃²⁶ וַ⁠יַּכֵּ֣ר יְהוּדָ֗ה וַ⁠יֹּ֨אמֶר֙ צָֽדְקָ֣ה מִמֶּ֔⁠נִּי כִּֽי ־ עַל ־ כֵּ֥ן לֹא ־ נְתַתִּ֖י⁠הָ לְ⁠שֵׁלָ֣ה בְנִ֑⁠י וְ⁠לֹֽא ־ יָסַ֥ף ע֖וֹד לְ⁠דַעְתָּֽ⁠ה ׃²⁷ וַ⁠יְהִ֖י בְּ⁠עֵ֣ת לִדְתָּ֑⁠הּ וְ⁠הִנֵּ֥ה תְאוֹמִ֖ים בְּ⁠בִטְנָֽ⁠הּ ׃²⁸ וַ⁠יְהִ֥י בְ⁠לִדְתָּ֖⁠הּ וַ⁠יִּתֶּן ־ יָ֑ד וַ⁠תִּקַּ֣ח הַ⁠מְיַלֶּ֗דֶת וַ⁠תִּקְשֹׁ֨ר עַל ־ יָד֤⁠וֹ שָׁנִי֙ לֵ⁠אמֹ֔ר זֶ֖ה יָצָ֥א רִאשֹׁנָֽה ׃²⁹ וַ⁠יְהִ֣י ׀ כְּ⁠מֵשִׁ֣יב יָד֗⁠וֹ וְ⁠הִנֵּה֙ יָצָ֣א אָחִ֔י⁠ו וַ⁠תֹּ֕אמֶר מַה ־ פָּרַ֖צְתָּ עָלֶ֣י⁠ךָ פָּ֑רֶץ וַ⁠יִּקְרָ֥א שְׁמ֖⁠וֹ פָּֽרֶץ ׃³⁰ וְ⁠אַחַר֙ יָצָ֣א אָחִ֔י⁠ו אֲשֶׁ֥ר עַל ־ יָד֖⁠וֹ הַ⁠שָּׁנִ֑י וַ⁠יִּקְרָ֥א שְׁמ֖⁠וֹ זָֽרַח ׃ס

Chapter 39

¹ וְ⁠יוֹסֵ֖ף הוּרַ֣ד מִצְרָ֑יְמָ⁠ה וַ⁠יִּקְנֵ֡⁠הוּ פּוֹטִיפַר֩ סְרִ֨יס פַּרְעֹ֜ה שַׂ֤ר הַ⁠טַּבָּחִים֙ אִ֣ישׁ מִצְרִ֔י מִ⁠יַּד֙ הַ⁠יִּשְׁמְעֵאלִ֔ים אֲשֶׁ֥ר הוֹרִדֻ֖⁠הוּ שָֽׁמָּ⁠ה ׃² וַ⁠יְהִ֤י יְהוָה֙ אֶת ־ יוֹסֵ֔ף וַ⁠יְהִ֖י אִ֣ישׁ מַצְלִ֑יחַ וַ⁠יְהִ֕י בְּ⁠בֵ֥ית אֲדֹנָ֖י⁠ו הַ⁠מִּצְרִֽי ׃³ וַ⁠יַּ֣רְא אֲדֹנָ֔י⁠ו כִּ֥י יְהוָ֖ה אִתּ֑⁠וֹ וְ⁠כֹל֙ אֲשֶׁר ־ ה֣וּא עֹשֶׂ֔ה יְהוָ֖ה מַצְלִ֥יחַ בְּ⁠יָדֽ⁠וֹ ׃⁴ וַ⁠יִּמְצָ֨א יוֹסֵ֥ף חֵ֛ן בְּ⁠עֵינָ֖י⁠ו וַ⁠יְשָׁ֣רֶת אֹת֑⁠וֹ וַ⁠יַּפְקִדֵ֨⁠הוּ֙ עַל ־ בֵּית֔⁠וֹ וְ⁠כָל ־ יֶשׁ ־ ל֖⁠וֹ נָתַ֥ן בְּ⁠יָדֽ⁠וֹ ׃⁵ וַ⁠יְהִ֡י מֵ⁠אָז֩ הִפְקִ֨יד אֹת֜⁠וֹ בְּ⁠בֵית֗⁠וֹ וְ⁠עַל֙ כָּל ־ אֲשֶׁ֣ר יֶשׁ ־ ל֔⁠וֹ וַ⁠יְבָ֧רֶךְ יְהוָ֛ה אֶת ־ בֵּ֥ית הַ⁠מִּצְרִ֖י בִּ⁠גְלַ֣ל יוֹסֵ֑ף וַ⁠יְהִ֞י בִּרְכַּ֤ת יְהוָה֙ בְּ⁠כָל ־ אֲשֶׁ֣ר יֶשׁ ־ ל֔⁠וֹ בַּ⁠בַּ֖יִת וּ⁠בַ⁠שָּׂדֶֽה ׃⁶ וַ⁠יַּעֲזֹ֣ב כָּל ־ אֲשֶׁר ־ ל⁠וֹ֮ בְּ⁠יַד ־ יוֹסֵף֒ וְ⁠לֹא ־ יָדַ֤ע אִתּ⁠וֹ֙ מְא֔וּמָה כִּ֥י אִם ־ הַ⁠לֶּ֖חֶם אֲשֶׁר ־ ה֣וּא אוֹכֵ֑ל וַ⁠יְהִ֣י יוֹסֵ֔ף יְפֵה ־ תֹ֖אַר וִ⁠יפֵ֥ה מַרְאֶֽה ׃⁷ וַ⁠יְהִ֗י אַחַר֙ הַ⁠דְּבָרִ֣ים הָ⁠אֵ֔לֶּה וַ⁠תִּשָּׂ֧א אֵֽשֶׁת ־ אֲדֹנָ֛י⁠ו אֶת ־ עֵינֶ֖י⁠הָ אֶל ־ יוֹסֵ֑ף וַ⁠תֹּ֖אמֶר שִׁכְבָ֥⁠ה עִמִּֽ⁠י ׃⁸ וַ⁠יְמָאֵ֓ן ׀ וַ⁠יֹּ֨אמֶר֙ אֶל ־ אֵ֣שֶׁת אֲדֹנָ֔י⁠ו הֵ֣ן אֲדֹנִ֔⁠י לֹא ־ יָדַ֥ע אִתִּ֖⁠י מַה ־ בַּ⁠בָּ֑יִת וְ⁠כֹ֥ל אֲשֶׁר ־ יֶשׁ ־ ל֖⁠וֹ נָתַ֥ן בְּ⁠יָדִֽ⁠י ׃⁹ אֵינֶ֨⁠נּוּ גָד֜וֹל בַּ⁠בַּ֣יִת הַ⁠זֶּה֮ מִמֶּ⁠נִּי֒ וְ⁠לֹֽא ־ חָשַׂ֤ךְ מִמֶּ֨⁠נִּי֙ מְא֔וּמָה כִּ֥י אִם ־ אוֹתָ֖⁠ךְ בַּ⁠אֲשֶׁ֣ר אַתְּ ־ אִשְׁתּ֑⁠וֹ וְ⁠אֵ֨יךְ אֶֽעֱשֶׂ֜ה הָ⁠רָעָ֤ה הַ⁠גְּדֹלָה֙ הַ⁠זֹּ֔את וְ⁠חָטָ֖אתִי לֵֽ⁠אלֹהִֽים ׃¹⁰ וַ⁠יְהִ֕י כְּ⁠דַבְּרָ֥⁠הּ אֶל ־ יוֹסֵ֖ף י֣וֹם ׀ י֑וֹם וְ⁠לֹא ־ שָׁמַ֥ע אֵלֶ֛י⁠הָ לִ⁠שְׁכַּ֥ב אֶצְלָ֖⁠הּ לִ⁠הְי֥וֹת עִמָּֽ⁠הּ ׃¹¹ וַ⁠יְהִי֙ כְּ⁠הַ⁠יּ֣וֹם הַ⁠זֶּ֔ה וַ⁠יָּבֹ֥א הַ⁠בַּ֖יְתָ⁠ה לַ⁠עֲשׂ֣וֹת מְלַאכְתּ֑⁠וֹ וְ⁠אֵ֨ין אִ֜ישׁ מֵ⁠אַנְשֵׁ֥י הַ⁠בַּ֛יִת שָׁ֖ם בַּ⁠בָּֽיִת ׃¹² וַ⁠תִּתְפְּשֵׂ֧⁠הוּ בְּ⁠בִגְד֛⁠וֹ לֵ⁠אמֹ֖ר שִׁכְבָ֣⁠ה עִמִּ֑⁠י וַ⁠יַּעֲזֹ֤ב בִּגְד⁠וֹ֙ בְּ⁠יָדָ֔⁠הּ וַ⁠יָּ֖נָס וַ⁠יֵּצֵ֥א הַ⁠חֽוּצָ⁠ה ׃¹³ וַ⁠יְהִי֙ כִּ⁠רְאוֹתָ֔⁠הּ כִּֽי ־ עָזַ֥ב בִּגְד֖⁠וֹ בְּ⁠יָדָ֑⁠הּ וַ⁠יָּ֖נָס הַ⁠חֽוּצָ⁠ה ׃¹⁴ וַ⁠תִּקְרָ֞א לְ⁠אַנְשֵׁ֣י בֵיתָ֗⁠הּ וַ⁠תֹּ֤אמֶר לָ⁠הֶם֙ לֵ⁠אמֹ֔ר רְא֗וּ הֵ֥בִיא לָ֛⁠נוּ אִ֥ישׁ עִבְרִ֖י לְ⁠צַ֣חֶק בָּ֑⁠נוּ בָּ֤א אֵלַ⁠י֙ לִ⁠שְׁכַּ֣ב עִמִּ֔⁠י וָ⁠אֶקְרָ֖א בְּ⁠ק֥וֹל גָּדֽוֹל ׃¹⁵ וַ⁠יְהִ֣י כְ⁠שָׁמְע֔⁠וֹ כִּֽי ־ הֲרִימֹ֥תִי קוֹלִ֖⁠י וָ⁠אֶקְרָ֑א וַ⁠יַּעֲזֹ֤ב בִּגְד⁠וֹ֙ אֶצְלִ֔⁠י וַ⁠יָּ֖נָס וַ⁠יֵּצֵ֥א הַ⁠חֽוּצָ⁠ה ׃¹⁶ וַ⁠תַּנַּ֥ח בִּגְד֖⁠וֹ אֶצְלָ֑⁠הּ עַד ־ בּ֥וֹא אֲדֹנָ֖י⁠ו אֶל ־ בֵּיתֽ⁠וֹ ׃¹⁷ וַ⁠תְּדַבֵּ֣ר אֵלָ֔י⁠ו כַּ⁠דְּבָרִ֥ים הָ⁠אֵ֖לֶּה לֵ⁠אמֹ֑ר בָּֽא ־ אֵלַ֞⁠י הָ⁠עֶ֧בֶד הָֽ⁠עִבְרִ֛י אֲשֶׁר ־ הֵבֵ֥אתָ לָּ֖⁠נוּ לְ⁠צַ֥חֶק בִּֽ⁠י ׃¹⁸ וַ⁠יְהִ֕י כַּ⁠הֲרִימִ֥⁠י קוֹלִ֖⁠י וָ⁠אֶקְרָ֑א וַ⁠יַּעֲזֹ֥ב בִּגְד֛⁠וֹ אֶצְלִ֖⁠י וַ⁠יָּ֥נָס הַ⁠חֽוּצָ⁠ה ׃¹⁹ וַ⁠יְהִי֩ כִ⁠שְׁמֹ֨עַ אֲדֹנָ֜י⁠ו אֶת ־ דִּבְרֵ֣י אִשְׁתּ֗⁠וֹ אֲשֶׁ֨ר דִּבְּרָ֤ה אֵלָי⁠ו֙ לֵ⁠אמֹ֔ר כַּ⁠דְּבָרִ֣ים הָ⁠אֵ֔לֶּה עָ֥שָׂהּ לִ֖⁠י עַבְדֶּ֑⁠ךָ וַ⁠יִּ֖חַר אַפּֽ⁠וֹ ׃²⁰ וַ⁠יִּקַּח֩ אֲדֹנֵ֨י יוֹסֵ֜ף אֹת֗⁠וֹ וַֽ⁠יִּתְּנֵ֨⁠הוּ֙ אֶל ־ בֵּ֣ית הַ⁠סֹּ֔הַר מְק֕וֹם אֲשֶׁר ־ אסורי ¹ הַ⁠מֶּ֖לֶךְ אֲסוּרִ֑ים וַֽ⁠יְהִי ־ שָׁ֖ם בְּ⁠בֵ֥ית הַ⁠סֹּֽהַר ׃²¹ וַ⁠יְהִ֤י יְהוָה֙ אֶת ־ יוֹסֵ֔ף וַ⁠יֵּ֥ט אֵלָ֖י⁠ו חָ֑סֶד וַ⁠יִּתֵּ֣ן חִנּ֔⁠וֹ בְּ⁠עֵינֵ֖י שַׂ֥ר בֵּית ־ הַ⁠סֹּֽהַר ׃²² וַ⁠יִּתֵּ֞ן שַׂ֤ר בֵּית ־ הַ⁠סֹּ֨הַר֙ בְּ⁠יַד ־ יוֹסֵ֔ף אֵ֚ת כָּל ־ הָ֣⁠אֲסִירִ֔ם אֲשֶׁ֖ר בְּ⁠בֵ֣ית הַ⁠סֹּ֑הַר וְ⁠אֵ֨ת כָּל ־ אֲשֶׁ֤ר עֹשִׂים֙ שָׁ֔ם ה֖וּא הָיָ֥ה עֹשֶֽׂה ׃²³ אֵ֣ין ׀ שַׂ֣ר בֵּית ־ הַ⁠סֹּ֗הַר רֹאֶ֤ה אֶֽת ־ כָּל ־ מְא֨וּמָה֙ בְּ⁠יָד֔⁠וֹ בַּ⁠אֲשֶׁ֥ר יְהוָ֖ה אִתּ֑⁠וֹ וַֽ⁠אֲשֶׁר ־ ה֥וּא עֹשֶׂ֖ה יְהוָ֥ה מַצְלִֽיחַ ׃ס

¹Q אֲסִירֵ֥י

Chapter 40

¹ וַ⁠יְהִ֗י אַחַר֙ הַ⁠דְּבָרִ֣ים הָ⁠אֵ֔לֶּה חָֽטְא֛וּ מַשְׁקֵ֥ה מֶֽלֶךְ ־ מִצְרַ֖יִם וְ⁠הָ⁠אֹפֶ֑ה לַ⁠אֲדֹנֵי⁠הֶ֖ם לְ⁠מֶ֥לֶךְ מִצְרָֽיִם ׃² וַ⁠יִּקְצֹ֣ף פַּרְעֹ֔ה עַ֖ל שְׁנֵ֣י סָרִיסָ֑י⁠ו עַ֚ל שַׂ֣ר הַ⁠מַּשְׁקִ֔ים וְ⁠עַ֖ל שַׂ֥ר הָ⁠אוֹפִֽים ׃³ וַ⁠יִּתֵּ֨ן אֹתָ֜⁠ם בְּ⁠מִשְׁמַ֗ר בֵּ֛ית שַׂ֥ר הַ⁠טַבָּחִ֖ים אֶל ־ בֵּ֣ית הַ⁠סֹּ֑הַר מְק֕וֹם אֲשֶׁ֥ר יוֹסֵ֖ף אָס֥וּר שָֽׁם ׃⁴ וַ֠⁠יִּפְקֹד שַׂ֣ר הַ⁠טַּבָּחִ֧ים אֶת ־ יוֹסֵ֛ף אִתָּ֖⁠ם וַ⁠יְשָׁ֣רֶת אֹתָ֑⁠ם וַ⁠יִּהְי֥וּ יָמִ֖ים בְּ⁠מִשְׁמָֽר ׃⁵ וַ⁠יַּֽחַלְמוּ֩ חֲל֨וֹם שְׁנֵי⁠הֶ֜ם אִ֤ישׁ חֲלֹמ⁠וֹ֙ בְּ⁠לַ֣יְלָה אֶחָ֔ד אִ֖ישׁ כְּ⁠פִתְר֣וֹן חֲלֹמ֑⁠וֹ הַ⁠מַּשְׁקֶ֣ה וְ⁠הָ⁠אֹפֶ֗ה אֲשֶׁר֙ לְ⁠מֶ֣לֶךְ מִצְרַ֔יִם אֲשֶׁ֥ר אֲסוּרִ֖ים בְּ⁠בֵ֥ית הַ⁠סֹּֽהַר ׃⁶ וַ⁠יָּבֹ֧א אֲלֵי⁠הֶ֛ם יוֹסֵ֖ף בַּ⁠בֹּ֑קֶר וַ⁠יַּ֣רְא אֹתָ֔⁠ם וְ⁠הִנָּ֖⁠ם זֹעֲפִֽים ׃⁷ וַ⁠יִּשְׁאַ֞ל אֶת ־ סְרִיסֵ֣י פַרְעֹ֗ה אֲשֶׁ֨ר אִתּ֧⁠וֹ בְ⁠מִשְׁמַ֛ר בֵּ֥ית אֲדֹנָ֖י⁠ו לֵ⁠אמֹ֑ר מַדּ֛וּעַ פְּנֵי⁠כֶ֥ם רָעִ֖ים הַ⁠יּֽוֹם ׃⁸ וַ⁠יֹּאמְר֣וּ אֵלָ֔י⁠ו חֲל֣וֹם חָלַ֔מְנוּ וּ⁠פֹתֵ֖ר אֵ֣ין אֹת֑⁠וֹ וַ⁠יֹּ֨אמֶר אֲלֵ⁠הֶ֜ם יוֹסֵ֗ף הֲ⁠ל֤וֹא לֵֽ⁠אלֹהִים֙ פִּתְרֹנִ֔ים סַפְּרוּ ־ נָ֖א לִֽ⁠י ׃⁹ וַ⁠יְסַפֵּ֧ר שַֽׂר ־ הַ⁠מַּשְׁקִ֛ים אֶת ־ חֲלֹמ֖⁠וֹ לְ⁠יוֹסֵ֑ף וַ⁠יֹּ֣אמֶר ל֔⁠וֹ בַּ⁠חֲלוֹמִ֕⁠י וְ⁠הִנֵּה ־ גֶ֖פֶן לְ⁠פָנָֽ⁠י ׃¹⁰ וּ⁠בַ⁠גֶּ֖פֶן שְׁלֹשָׁ֣ה שָׂרִיגִ֑ם וְ⁠הִ֤יא כְ⁠פֹרַ֨חַת֙ עָלְתָ֣ה נִצָּ֔⁠הּ הִבְשִׁ֥ילוּ אַשְׁכְּלֹתֶ֖י⁠הָ עֲנָבִֽים ׃¹¹ וְ⁠כ֥וֹס פַּרְעֹ֖ה בְּ⁠יָדִ֑⁠י וָ⁠אֶקַּ֣ח אֶת ־ הָֽ⁠עֲנָבִ֗ים וָֽ⁠אֶשְׂחַ֤ט אֹתָ⁠ם֙ אֶל ־ כּ֣וֹס פַּרְעֹ֔ה וָ⁠אֶתֵּ֥ן אֶת ־ הַ⁠כּ֖וֹס עַל ־ כַּ֥ף פַּרְעֹֽה ׃¹² וַ⁠יֹּ֤אמֶר ל⁠וֹ֙ יוֹסֵ֔ף זֶ֖ה פִּתְרֹנ֑⁠וֹ שְׁלֹ֨שֶׁת֙ הַ⁠שָּׂ֣רִגִ֔ים שְׁלֹ֥שֶׁת יָמִ֖ים הֵֽם ׃¹³ בְּ⁠ע֣וֹד ׀ שְׁלֹ֣שֶׁת יָמִ֗ים יִשָּׂ֤א פַרְעֹה֙ אֶת ־ רֹאשֶׁ֔⁠ךָ וַ⁠הֲשִֽׁיבְ⁠ךָ֖ עַל ־ כַּנֶּ֑⁠ךָ וְ⁠נָתַתָּ֤ כוֹס ־ פַּרְעֹה֙ בְּ⁠יָד֔⁠וֹ כַּ⁠מִּשְׁפָּט֙ הָֽ⁠רִאשׁ֔וֹן אֲשֶׁ֥ר הָיִ֖יתָ מַשְׁקֵֽ⁠הוּ ׃¹⁴ כִּ֧י אִם ־ זְכַרְתַּ֣⁠נִי אִתְּ⁠ךָ֗ כַּ⁠אֲשֶׁר֙ יִ֣יטַב לָ֔⁠ךְ וְ⁠עָשִֽׂיתָ ־ נָּ֥א עִמָּדִ֖⁠י חָ֑סֶד וְ⁠הִזְכַּרְתַּ֨⁠נִי֙ אֶל ־ פַּרְעֹ֔ה וְ⁠הוֹצֵאתַ֖⁠נִי מִן ־ הַ⁠בַּ֥יִת הַ⁠זֶּֽה ׃¹⁵ כִּֽי ־ גֻנֹּ֣ב גֻּנַּ֔בְתִּי מֵ⁠אֶ֖רֶץ הָ⁠עִבְרִ֑ים וְ⁠גַם ־ פֹּה֙ לֹא ־ עָשִׂ֣יתִֽי מְא֔וּמָה כִּֽי ־ שָׂמ֥וּ אֹתִ֖⁠י בַּ⁠בּֽוֹר ׃¹⁶ וַ⁠יַּ֥רְא שַׂר ־ הָ⁠אֹפִ֖ים כִּ֣י ט֣וֹב פָּתָ֑ר וַ⁠יֹּ֨אמֶר֙ אֶל ־ יוֹסֵ֔ף אַף ־ אֲנִי֙ בַּ⁠חֲלוֹמִ֔⁠י וְ⁠הִנֵּ֗ה שְׁלֹשָׁ֛ה סַלֵּ֥י חֹרִ֖י עַל ־ רֹאשִֽׁ⁠י ׃¹⁷ וּ⁠בַ⁠סַּ֣ל הָֽ⁠עֶלְי֔וֹן מִ⁠כֹּ֛ל מַאֲכַ֥ל פַּרְעֹ֖ה מַעֲשֵׂ֣ה אֹפֶ֑ה וְ⁠הָ⁠ע֗וֹף אֹכֵ֥ל אֹתָ֛⁠ם מִן ־ הַ⁠סַּ֖ל מֵ⁠עַ֥ל רֹאשִֽׁ⁠י ׃¹⁸ וַ⁠יַּ֤עַן יוֹסֵף֙ וַ⁠יֹּ֔אמֶר זֶ֖ה פִּתְרֹנ֑⁠וֹ שְׁלֹ֨שֶׁת֙ הַ⁠סַּלִּ֔ים שְׁלֹ֥שֶׁת יָמִ֖ים הֵֽם ׃¹⁹ בְּ⁠ע֣וֹד ׀ שְׁלֹ֣שֶׁת יָמִ֗ים יִשָּׂ֨א פַרְעֹ֤ה אֶת ־ רֹֽאשְׁ⁠ךָ֙ מֵֽ⁠עָלֶ֔י⁠ךָ וְ⁠תָלָ֥ה אוֹתְ⁠ךָ֖ עַל ־ עֵ֑ץ וְ⁠אָכַ֥ל הָ⁠ע֛וֹף אֶת ־ בְּשָׂרְ⁠ךָ֖ מֵ⁠עָלֶֽי⁠ךָ ׃²⁰ וַ⁠יְהִ֣י ׀ בַּ⁠יּ֣וֹם הַ⁠שְּׁלִישִׁ֗י י֚וֹם הֻלֶּ֣דֶת אֶת ־ פַּרְעֹ֔ה וַ⁠יַּ֥עַשׂ מִשְׁתֶּ֖ה לְ⁠כָל ־ עֲבָדָ֑י⁠ו וַ⁠יִּשָּׂ֞א אֶת ־ רֹ֣אשׁ ׀ שַׂ֣ר הַ⁠מַּשְׁקִ֗ים וְ⁠אֶת ־ רֹ֛אשׁ שַׂ֥ר הָ⁠אֹפִ֖ים בְּ⁠ת֥וֹךְ עֲבָדָֽי⁠ו ׃²¹ וַ⁠יָּ֛שֶׁב אֶת ־ שַׂ֥ר הַ⁠מַּשְׁקִ֖ים עַל ־ מַשְׁקֵ֑⁠הוּ וַ⁠יִּתֵּ֥ן הַ⁠כּ֖וֹס עַל ־ כַּ֥ף פַּרְעֹֽה ׃²² וְ⁠אֵ֛ת שַׂ֥ר הָ⁠אֹפִ֖ים תָּלָ֑ה כַּ⁠אֲשֶׁ֥ר פָּתַ֛ר לָ⁠הֶ֖ם יוֹסֵֽף ׃²³ וְ⁠לֹֽא ־ זָכַ֧ר שַֽׂר ־ הַ⁠מַּשְׁקִ֛ים אֶת ־ יוֹסֵ֖ף וַ⁠יִּשְׁכָּחֵֽ⁠הוּ ׃פ

Chapter 41

¹ וַ⁠יְהִ֕י מִ⁠קֵּ֖ץ שְׁנָתַ֣יִם יָמִ֑ים וּ⁠פַרְעֹ֣ה חֹלֵ֔ם וְ⁠הִנֵּ֖ה עֹמֵ֥ד עַל ־ הַ⁠יְאֹֽר ׃² וְ⁠הִנֵּ֣ה מִן ־ הַ⁠יְאֹ֗ר עֹלֹת֙ שֶׁ֣בַע פָּר֔וֹת יְפ֥וֹת מַרְאֶ֖ה וּ⁠בְרִיאֹ֣ת בָּשָׂ֑ר וַ⁠תִּרְעֶ֖ינָה בָּ⁠אָֽחוּ ׃³ וְ⁠הִנֵּ֞ה שֶׁ֧בַע פָּר֣וֹת אֲחֵר֗וֹת עֹל֤וֹת אַחֲרֵי⁠הֶן֙ מִן ־ הַ⁠יְאֹ֔ר רָע֥וֹת מַרְאֶ֖ה וְ⁠דַקּ֣וֹת בָּשָׂ֑ר וַֽ⁠תַּעֲמֹ֛דְנָה אֵ֥צֶל הַ⁠פָּר֖וֹת עַל ־ שְׂפַ֥ת הַ⁠יְאֹֽר ׃⁴ וַ⁠תֹּאכַ֣לְנָה הַ⁠פָּר֗וֹת רָע֤וֹת הַ⁠מַּרְאֶה֙ וְ⁠דַקֹּ֣ת הַ⁠בָּשָׂ֔ר אֵ֚ת שֶׁ֣בַע הַ⁠פָּר֔וֹת יְפֹ֥ת הַ⁠מַּרְאֶ֖ה וְ⁠הַ⁠בְּרִיאֹ֑ת וַ⁠יִּיקַ֖ץ פַּרְעֹֽה ׃⁵ וַ⁠יִּישָׁ֕ן וַֽ⁠יַּחֲלֹ֖ם שֵׁנִ֑ית וְ⁠הִנֵּ֣ה ׀ שֶׁ֣בַע שִׁבֳּלִ֗ים עֹל֛וֹת בְּ⁠קָנֶ֥ה אֶחָ֖ד בְּרִיא֥וֹת וְ⁠טֹבֽוֹת ׃⁶ וְ⁠הִנֵּה֙ שֶׁ֣בַע שִׁבֳּלִ֔ים דַּקּ֖וֹת וּ⁠שְׁדוּפֹ֣ת קָדִ֑ים צֹמְח֖וֹת אַחֲרֵי⁠הֶֽן ׃⁷ וַ⁠תִּבְלַ֨עְנָה֙ הַ⁠שִּׁבֳּלִ֣ים הַ⁠דַּקּ֔וֹת אֵ֚ת שֶׁ֣בַע הַֽ⁠שִּׁבֳּלִ֔ים הַ⁠בְּרִיא֖וֹת וְ⁠הַ⁠מְּלֵא֑וֹת וַ⁠יִּיקַ֥ץ פַּרְעֹ֖ה וְ⁠הִנֵּ֥ה חֲלֽוֹם ׃⁸ וַ⁠יְהִ֤י בַ⁠בֹּ֨קֶר֙ וַ⁠תִּפָּ֣עֶם רוּח֔⁠וֹ וַ⁠יִּשְׁלַ֗ח וַ⁠יִּקְרָ֛א אֶת ־ כָּל ־ חַרְטֻמֵּ֥י מִצְרַ֖יִם וְ⁠אֶת ־ כָּל ־ חֲכָמֶ֑י⁠הָ וַ⁠יְסַפֵּ֨ר פַּרְעֹ֤ה לָ⁠הֶם֙ אֶת ־ חֲלֹמ֔⁠וֹ וְ⁠אֵין ־ פּוֹתֵ֥ר אוֹתָ֖⁠ם לְ⁠פַרְעֹֽה ׃⁹ וַ⁠יְדַבֵּר֙ שַׂ֣ר הַ⁠מַּשְׁקִ֔ים אֶת ־ פַּרְעֹ֖ה לֵ⁠אמֹ֑ר אֶת ־ חֲטָאַ֕⁠י אֲנִ֖י מַזְכִּ֥יר הַ⁠יּֽוֹם ׃¹⁰ פַּרְעֹ֖ה קָצַ֣ף עַל ־ עֲבָדָ֑י⁠ו וַ⁠יִּתֵּ֨ן אֹתִ֜⁠י בְּ⁠מִשְׁמַ֗ר בֵּ֚ית שַׂ֣ר הַ⁠טַּבָּחִ֔ים אֹתִ֕⁠י וְ⁠אֵ֖ת שַׂ֥ר הָ⁠אֹפִֽים ׃¹¹ וַ⁠נַּֽחַלְמָ֥⁠ה חֲל֛וֹם בְּ⁠לַ֥יְלָה אֶחָ֖ד אֲנִ֣י וָ⁠ה֑וּא אִ֛ישׁ כְּ⁠פִתְר֥וֹן חֲלֹמ֖⁠וֹ חָלָֽמְנוּ ׃¹² וְ⁠שָׁ֨ם אִתָּ֜⁠נוּ נַ֣עַר עִבְרִ֗י עֶ֚בֶד לְ⁠שַׂ֣ר הַ⁠טַּבָּחִ֔ים וַ⁠נְּ֨סַפֶּר ־ ל֔⁠וֹ וַ⁠יִּפְתָּר ־ לָ֖⁠נוּ אֶת ־ חֲלֹמֹתֵ֑י⁠נוּ אִ֥ישׁ כַּ⁠חֲלֹמ֖⁠וֹ פָּתָֽר ׃¹³ וַ⁠יְהִ֛י כַּ⁠אֲשֶׁ֥ר פָּֽתַר ־ לָ֖⁠נוּ כֵּ֣ן הָיָ֑ה אֹתִ֛⁠י הֵשִׁ֥יב עַל ־ כַּנִּ֖⁠י וְ⁠אֹת֥⁠וֹ תָלָֽה ׃¹⁴ וַ⁠יִּשְׁלַ֤ח פַּרְעֹה֙ וַ⁠יִּקְרָ֣א אֶת ־ יוֹסֵ֔ף וַ⁠יְרִיצֻ֖⁠הוּ מִן ־ הַ⁠בּ֑וֹר וַ⁠יְגַלַּח֙ וַ⁠יְחַלֵּ֣ף שִׂמְלֹתָ֔י⁠ו וַ⁠יָּבֹ֖א אֶל ־ פַּרְעֹֽה ׃¹⁵ וַ⁠יֹּ֤אמֶר פַּרְעֹה֙ אֶל ־ יוֹסֵ֔ף חֲל֣וֹם חָלַ֔מְתִּי וּ⁠פֹתֵ֖ר אֵ֣ין אֹת֑⁠וֹ וַ⁠אֲנִ֗י שָׁמַ֤עְתִּי עָלֶ֨י⁠ךָ֙ לֵ⁠אמֹ֔ר תִּשְׁמַ֥ע חֲל֖וֹם לִ⁠פְתֹּ֥ר אֹתֽ⁠וֹ ׃¹⁶ וַ⁠יַּ֨עַן יוֹסֵ֧ף אֶת ־ פַּרְעֹ֛ה לֵ⁠אמֹ֖ר בִּלְעָדָ֑⁠י אֱלֹהִ֕ים יַעֲנֶ֖ה אֶת ־ שְׁל֥וֹם פַּרְעֹֽה ׃¹⁷ וַ⁠יְדַבֵּ֥ר פַּרְעֹ֖ה אֶל ־ יוֹסֵ֑ף בַּ⁠חֲלֹמִ֕⁠י הִנְ⁠נִ֥י עֹמֵ֖ד עַל ־ שְׂפַ֥ת הַ⁠יְאֹֽר ׃¹⁸ וְ⁠הִנֵּ֣ה מִן ־ הַ⁠יְאֹ֗ר עֹלֹת֙ שֶׁ֣בַע פָּר֔וֹת בְּרִיא֥וֹת בָּשָׂ֖ר וִ⁠יפֹ֣ת תֹּ֑אַר וַ⁠תִּרְעֶ֖ינָה בָּ⁠אָֽחוּ ׃¹⁹ וְ⁠הִנֵּ֞ה שֶֽׁבַע ־ פָּר֤וֹת אֲחֵרוֹת֙ עֹל֣וֹת אַחֲרֵי⁠הֶ֔ן דַּלּ֨וֹת וְ⁠רָע֥וֹת תֹּ֛אַר מְאֹ֖ד וְ⁠רַקּ֣וֹת בָּשָׂ֑ר לֹֽא ־ רָאִ֧יתִי כָ⁠הֵ֛נָּה בְּ⁠כָל ־ אֶ֥רֶץ מִצְרַ֖יִם לָ⁠רֹֽעַ ׃²⁰ וַ⁠תֹּאכַ֨לְנָה֙ הַ⁠פָּר֔וֹת הָ⁠רַקּ֖וֹת וְ⁠הָ⁠רָע֑וֹת אֵ֣ת שֶׁ֧בַע הַ⁠פָּר֛וֹת הָ⁠רִאשֹׁנ֖וֹת הַ⁠בְּרִיאֹֽת ׃²¹ וַ⁠תָּבֹ֣אנָה אֶל ־ קִרְבֶּ֗⁠נָה וְ⁠לֹ֤א נוֹדַע֙ כִּי ־ בָ֣אוּ אֶל ־ קִרְבֶּ֔⁠נָה וּ⁠מַרְאֵי⁠הֶ֣ן רַ֔ע כַּ⁠אֲשֶׁ֖ר בַּ⁠תְּחִלָּ֑ה וָ⁠אִיקָֽץ ׃²² וָ⁠אֵ֖רֶא בַּ⁠חֲלֹמִ֑⁠י וְ⁠הִנֵּ֣ה ׀ שֶׁ֣בַע שִׁבֳּלִ֗ים עֹלֹ֛ת בְּ⁠קָנֶ֥ה אֶחָ֖ד מְלֵאֹ֥ת וְ⁠טֹבֽוֹת ׃²³ וְ⁠הִנֵּה֙ שֶׁ֣בַע שִׁבֳּלִ֔ים צְנֻמ֥וֹת דַּקּ֖וֹת שְׁדֻפ֣וֹת קָדִ֑ים צֹמְח֖וֹת אַחֲרֵי⁠הֶֽם ׃²⁴ וַ⁠תִּבְלַ֨עְןָ֙ הָ⁠שִׁבֳּלִ֣ים הַ⁠דַּקֹּ֔ת אֵ֛ת שֶׁ֥בַע הַֽ⁠שִׁבֳּלִ֖ים הַ⁠טֹּב֑וֹת וָֽ⁠אֹמַר֙ אֶל ־ הַֽ⁠חַרְטֻמִּ֔ים וְ⁠אֵ֥ין מַגִּ֖יד לִֽ⁠י ׃²⁵ וַ⁠יֹּ֤אמֶר יוֹסֵף֙ אֶל ־ פַּרְעֹ֔ה חֲל֥וֹם פַּרְעֹ֖ה אֶחָ֣ד ה֑וּא אֵ֣ת אֲשֶׁ֧ר הָ⁠אֱלֹהִ֛ים עֹשֶׂ֖ה הִגִּ֥יד לְ⁠פַרְעֹֽה ׃²⁶ שֶׁ֧בַע פָּרֹ֣ת הַ⁠טֹּבֹ֗ת שֶׁ֤בַע שָׁנִים֙ הֵ֔נָּה וְ⁠שֶׁ֤בַע הַֽ⁠שִּׁבֳּלִים֙ הַ⁠טֹּבֹ֔ת שֶׁ֥בַע שָׁנִ֖ים הֵ֑נָּה חֲל֖וֹם אֶחָ֥ד הֽוּא ׃²⁷ וְ⁠שֶׁ֣בַע הַ֠⁠פָּרוֹת הָֽ⁠רַקּ֨וֹת וְ⁠הָ⁠רָעֹ֜ת הָ⁠עֹלֹ֣ת אַחֲרֵי⁠הֶ֗ן שֶׁ֤בַע שָׁנִים֙ הֵ֔נָּה וְ⁠שֶׁ֤בַע הַֽ⁠שִׁבֳּלִים֙ הָ⁠רֵק֔וֹת שְׁדֻפ֖וֹת הַ⁠קָּדִ֑ים יִהְי֕וּ שֶׁ֖בַע שְׁנֵ֥י רָעָֽב ׃²⁸ ה֣וּא הַ⁠דָּבָ֔ר אֲשֶׁ֥ר דִּבַּ֖רְתִּי אֶל ־ פַּרְעֹ֑ה אֲשֶׁ֧ר הָ⁠אֱלֹהִ֛ים עֹשֶׂ֖ה הֶרְאָ֥ה אֶת ־ פַּרְעֹֽה ׃²⁹ הִנֵּ֛ה שֶׁ֥בַע שָׁנִ֖ים בָּא֑וֹת שָׂבָ֥ע גָּד֖וֹל בְּ⁠כָל ־ אֶ֥רֶץ מִצְרָֽיִם ׃³⁰ וְ֠⁠קָמוּ שֶׁ֜בַע שְׁנֵ֤י רָעָב֙ אַחֲרֵי⁠הֶ֔ן וְ⁠נִשְׁכַּ֥ח כָּל ־ הַ⁠שָּׂבָ֖ע בְּ⁠אֶ֣רֶץ מִצְרָ֑יִם וְ⁠כִלָּ֥ה הָ⁠רָעָ֖ב אֶת ־ הָ⁠אָֽרֶץ ׃³¹ וְ⁠לֹֽא ־ יִוָּדַ֤ע הַ⁠שָּׂבָע֙ בָּ⁠אָ֔רֶץ מִ⁠פְּנֵ֛י הָ⁠רָעָ֥ב הַ⁠ה֖וּא אַחֲרֵי ־ כֵ֑ן כִּֽי ־ כָבֵ֥ד ה֖וּא מְאֹֽד ׃³² וְ⁠עַ֨ל הִשָּׁנ֧וֹת הַ⁠חֲל֛וֹם אֶל ־ פַּרְעֹ֖ה פַּעֲמָ֑יִם כִּֽי ־ נָכ֤וֹן הַ⁠דָּבָר֙ מֵ⁠עִ֣ם הָ⁠אֱלֹהִ֔ים וּ⁠מְמַהֵ֥ר הָ⁠אֱלֹהִ֖ים לַ⁠עֲשֹׂתֽ⁠וֹ ׃³³ וְ⁠עַתָּה֙ יֵרֶ֣א פַרְעֹ֔ה אִ֖ישׁ נָב֣וֹן וְ⁠חָכָ֑ם וִ⁠ישִׁיתֵ֖⁠הוּ עַל ־ אֶ֥רֶץ מִצְרָֽיִם ׃³⁴ יַעֲשֶׂ֣ה פַרְעֹ֔ה וְ⁠יַפְקֵ֥ד פְּקִדִ֖ים עַל ־ הָ⁠אָ֑רֶץ וְ⁠חִמֵּשׁ֙ אֶת ־ אֶ֣רֶץ מִצְרַ֔יִם בְּ⁠שֶׁ֖בַע שְׁנֵ֥י הַ⁠שָּׂבָֽע ׃³⁵ וְ⁠יִקְבְּצ֗וּ אֶת ־ כָּל ־ אֹ֨כֶל֙ הַ⁠שָּׁנִ֣ים הַ⁠טֹּבֹ֔ת הַ⁠בָּאֹ֖ת הָ⁠אֵ֑לֶּה וְ⁠יִצְבְּרוּ ־ בָ֞ר תַּ֧חַת יַד ־ פַּרְעֹ֛ה אֹ֥כֶל בֶּ⁠עָרִ֖ים וְ⁠שָׁמָֽרוּ ׃³⁶ וְ⁠הָיָ֨ה הָ⁠אֹ֤כֶל לְ⁠פִקָּדוֹן֙ לָ⁠אָ֔רֶץ לְ⁠שֶׁ֨בַע֙ שְׁנֵ֣י הָ⁠רָעָ֔ב אֲשֶׁ֥ר תִּהְיֶ֖יןָ בְּ⁠אֶ֣רֶץ מִצְרָ֑יִם וְ⁠לֹֽא ־ תִכָּרֵ֥ת הָ⁠אָ֖רֶץ בָּ⁠רָעָֽב ׃³⁷ וַ⁠יִּיטַ֥ב הַ⁠דָּבָ֖ר בְּ⁠עֵינֵ֣י פַרְעֹ֑ה וּ⁠בְ⁠עֵינֵ֖י כָּל ־ עֲבָדָֽי⁠ו ׃³⁸ וַ⁠יֹּ֥אמֶר פַּרְעֹ֖ה אֶל ־ עֲבָדָ֑י⁠ו הֲ⁠נִמְצָ֣א כָ⁠זֶ֔ה אִ֕ישׁ אֲשֶׁ֛ר ר֥וּחַ אֱלֹהִ֖ים בּֽ⁠וֹ ׃³⁹ וַ⁠יֹּ֤אמֶר פַּרְעֹה֙ אֶל ־ יוֹסֵ֔ף אַחֲרֵ֨י הוֹדִ֧יעַ אֱלֹהִ֛ים אוֹתְ⁠ךָ֖ אֶת ־ כָּל ־ זֹ֑את אֵין ־ נָב֥וֹן וְ⁠חָכָ֖ם כָּמֽוֹ⁠ךָ ׃⁴⁰ אַתָּה֙ תִּהְיֶ֣ה עַל ־ בֵּיתִ֔⁠י וְ⁠עַל ־ פִּ֖י⁠ךָ יִשַּׁ֣ק כָּל ־ עַמִּ֑⁠י רַ֥ק הַ⁠כִּסֵּ֖א אֶגְדַּ֥ל מִמֶּֽ⁠ךָּ ׃⁴¹ וַ⁠יֹּ֥אמֶר פַּרְעֹ֖ה אֶל ־ יוֹסֵ֑ף רְאֵה֙ נָתַ֣תִּי אֹֽתְ⁠ךָ֔ עַ֖ל כָּל ־ אֶ֥רֶץ מִצְרָֽיִם ׃⁴² וַ⁠יָּ֨סַר פַּרְעֹ֤ה אֶת ־ טַבַּעְתּ⁠וֹ֙ מֵ⁠עַ֣ל יָד֔⁠וֹ וַ⁠יִּתֵּ֥ן אֹתָ֖⁠הּ עַל ־ יַ֣ד יוֹסֵ֑ף וַ⁠יַּלְבֵּ֤שׁ אֹת⁠וֹ֙ בִּגְדֵי ־ שֵׁ֔שׁ וַ⁠יָּ֛שֶׂם רְבִ֥ד הַ⁠זָּהָ֖ב עַל ־ צַוָּארֽ⁠וֹ ׃⁴³ וַ⁠יַּרְכֵּ֣ב אֹת֗⁠וֹ בְּ⁠מִרְכֶּ֤בֶת הַ⁠מִּשְׁנֶה֙ אֲשֶׁר ־ ל֔⁠וֹ וַ⁠יִּקְרְא֥וּ לְ⁠פָנָ֖י⁠ו אַבְרֵ֑ךְ וְ⁠נָת֣וֹן אֹת֔⁠וֹ עַ֖ל כָּל ־ אֶ֥רֶץ מִצְרָֽיִם ׃⁴⁴ וַ⁠יֹּ֧אמֶר פַּרְעֹ֛ה אֶל ־ יוֹסֵ֖ף אֲנִ֣י פַרְעֹ֑ה וּ⁠בִלְעָדֶ֗י⁠ךָ לֹֽא ־ יָרִ֨ים אִ֧ישׁ אֶת ־ יָד֛⁠וֹ וְ⁠אֶת ־ רַגְל֖⁠וֹ בְּ⁠כָל ־ אֶ֥רֶץ מִצְרָֽיִם ׃⁴⁵ וַ⁠יִּקְרָ֨א פַרְעֹ֣ה שֵׁם ־ יוֹסֵף֮ צָֽפְנַ֣ת פַּעְנֵחַ֒ וַ⁠יִּתֶּן ־ ל֣⁠וֹ אֶת ־ אָֽסְנַ֗ת בַּת ־ פּ֥וֹטִי פֶ֛רַע כֹּהֵ֥ן אֹ֖ן לְ⁠אִשָּׁ֑ה וַ⁠יֵּצֵ֥א יוֹסֵ֖ף עַל ־ אֶ֥רֶץ מִצְרָֽיִם ׃⁴⁶ וְ⁠יוֹסֵף֙ בֶּן ־ שְׁלֹשִׁ֣ים שָׁנָ֔ה בְּ⁠עָמְד֕⁠וֹ לִ⁠פְנֵ֖י פַּרְעֹ֣ה מֶֽלֶךְ ־ מִצְרָ֑יִם וַ⁠יֵּצֵ֤א יוֹסֵף֙ מִ⁠לִּ⁠פְנֵ֣י פַרְעֹ֔ה וַֽ⁠יַּעְבֹ֖ר בְּ⁠כָל ־ אֶ֥רֶץ מִצְרָֽיִם ׃⁴⁷ וַ⁠תַּ֣עַשׂ הָ⁠אָ֔רֶץ בְּ⁠שֶׁ֖בַע שְׁנֵ֣י הַ⁠שָּׂבָ֑ע לִ⁠קְמָצִֽים ׃⁴⁸ וַ⁠יִּקְבֹּ֞ץ אֶת ־ כָּל ־ אֹ֣כֶל ׀ שֶׁ֣בַע שָׁנִ֗ים אֲשֶׁ֤ר הָיוּ֙ בְּ⁠אֶ֣רֶץ מִצְרַ֔יִם וַ⁠יִּתֶּן ־ אֹ֖כֶל בֶּ⁠עָרִ֑ים אֹ֧כֶל שְׂדֵה ־ הָ⁠עִ֛יר אֲשֶׁ֥ר סְבִיבֹתֶ֖י⁠הָ נָתַ֥ן בְּ⁠תוֹכָֽ⁠הּ ׃⁴⁹ וַ⁠יִּצְבֹּ֨ר יוֹסֵ֥ף בָּ֛ר כְּ⁠ח֥וֹל הַ⁠יָּ֖ם הַרְבֵּ֣ה מְאֹ֑ד עַ֛ד כִּי ־ חָדַ֥ל לִ⁠סְפֹּ֖ר כִּי ־ אֵ֥ין מִסְפָּֽר ׃⁵⁰ וּ⁠לְ⁠יוֹסֵ֤ף יֻלַּד֙ שְׁנֵ֣י בָנִ֔ים בְּ⁠טֶ֥רֶם תָּב֖וֹא שְׁנַ֣ת הָ⁠רָעָ֑ב אֲשֶׁ֤ר יָֽלְדָה ־ לּ⁠וֹ֙ אָֽסְנַ֔ת בַּת ־ פּ֥וֹטִי פֶ֖רַע כֹּהֵ֥ן אֽוֹן ׃⁵¹ וַ⁠יִּקְרָ֥א יוֹסֵ֛ף אֶת ־ שֵׁ֥ם הַ⁠בְּכ֖וֹר מְנַשֶּׁ֑ה כִּֽי ־ נַשַּׁ֤⁠נִי אֱלֹהִים֙ אֶת ־ כָּל ־ עֲמָלִ֔⁠י וְ⁠אֵ֖ת כָּל ־ בֵּ֥ית אָבִֽ⁠י ׃⁵² וְ⁠אֵ֛ת שֵׁ֥ם הַ⁠שֵּׁנִ֖י קָרָ֣א אֶפְרָ֑יִם כִּֽי ־ הִפְרַ֥⁠נִי אֱלֹהִ֖ים בְּ⁠אֶ֥רֶץ עָנְיִֽ⁠י ׃⁵³ וַ⁠תִּכְלֶ֕ינָה שֶׁ֖בַע שְׁנֵ֣י הַ⁠שָּׂבָ֑ע אֲשֶׁ֥ר הָיָ֖ה בְּ⁠אֶ֥רֶץ מִצְרָֽיִם ׃⁵⁴ וַ⁠תְּחִלֶּ֜ינָה שֶׁ֣בַע שְׁנֵ֤י הָ⁠רָעָב֙ לָ⁠ב֔וֹא כַּ⁠אֲשֶׁ֖ר אָמַ֣ר יוֹסֵ֑ף וַ⁠יְהִ֤י רָעָב֙ בְּ⁠כָל ־ הָ֣⁠אֲרָצ֔וֹת וּ⁠בְ⁠כָל ־ אֶ֥רֶץ מִצְרַ֖יִם הָ֥יָה לָֽחֶם ׃⁵⁵ וַ⁠תִּרְעַב֙ כָּל ־ אֶ֣רֶץ מִצְרַ֔יִם וַ⁠יִּצְעַ֥ק הָ⁠עָ֛ם אֶל ־ פַּרְעֹ֖ה לַ⁠לָּ֑חֶם וַ⁠יֹּ֨אמֶר פַּרְעֹ֤ה לְ⁠כָל ־ מִצְרַ֨יִם֙ לְכ֣וּ אֶל ־ יוֹסֵ֔ף אֲשֶׁר ־ יֹאמַ֥ר לָ⁠כֶ֖ם תַּעֲשֽׂוּ ׃⁵⁶ וְ⁠הָ⁠רָעָ֣ב הָיָ֔ה עַ֖ל כָּל ־ פְּנֵ֣י הָ⁠אָ֑רֶץ וַ⁠יִּפְתַּ֨ח יוֹסֵ֜ף אֶֽת ־ כָּל ־ אֲשֶׁ֤ר בָּ⁠הֶם֙ וַ⁠יִּשְׁבֹּ֣ר לְ⁠מִצְרַ֔יִם וַ⁠יֶּחֱזַ֥ק הָֽ⁠רָעָ֖ב בְּ⁠אֶ֥רֶץ מִצְרָֽיִם ׃⁵⁷ וְ⁠כָל ־ הָ⁠אָ֨רֶץ֙ בָּ֣אוּ מִצְרַ֔יְמָ⁠ה לִ⁠שְׁבֹּ֖ר אֶל ־ יוֹסֵ֑ף כִּֽי ־ חָזַ֥ק הָ⁠רָעָ֖ב בְּ⁠כָל ־ הָ⁠אָֽרֶץ ׃

Chapter 42

¹ וַ⁠יַּ֣רְא יַעֲקֹ֔ב כִּ֥י יֶשׁ ־ שֶׁ֖בֶר בְּ⁠מִצְרָ֑יִם וַ⁠יֹּ֤אמֶר יַעֲקֹב֙ לְ⁠בָנָ֔י⁠ו לָ֖⁠מָּה תִּתְרָאֽוּ ׃² וַ⁠יֹּ֕אמֶר הִנֵּ֣ה שָׁמַ֔עְתִּי כִּ֥י יֶשׁ ־ שֶׁ֖בֶר בְּ⁠מִצְרָ֑יִם רְדוּ ־ שָׁ֨מָּ⁠ה֙ וְ⁠שִׁבְרוּ ־ לָ֣⁠נוּ מִ⁠שָּׁ֔ם וְ⁠נִחְיֶ֖ה וְ⁠לֹ֥א נָמֽוּת ׃³ וַ⁠יֵּרְד֥וּ אֲחֵֽי ־ יוֹסֵ֖ף עֲשָׂרָ֑ה לִ⁠שְׁבֹּ֥ר בָּ֖ר מִ⁠מִּצְרָֽיִם ׃⁴ וְ⁠אֶת ־ בִּנְיָמִין֙ אֲחִ֣י יוֹסֵ֔ף לֹא ־ שָׁלַ֥ח יַעֲקֹ֖ב אֶת ־ אֶחָ֑י⁠ו כִּ֣י אָמַ֔ר פֶּן ־ יִקְרָאֶ֖⁠נּוּ אָסֽוֹן ׃⁵ וַ⁠יָּבֹ֨אוּ֙ בְּנֵ֣י יִשְׂרָאֵ֔ל לִ⁠שְׁבֹּ֖ר בְּ⁠ת֣וֹךְ הַ⁠בָּאִ֑ים כִּֽי ־ הָיָ֥ה הָ⁠רָעָ֖ב בְּ⁠אֶ֥רֶץ כְּנָֽעַן ׃⁶ וְ⁠יוֹסֵ֗ף ה֚וּא הַ⁠שַּׁלִּ֣יט עַל ־ הָ⁠אָ֔רֶץ ה֥וּא הַ⁠מַּשְׁבִּ֖יר לְ⁠כָל ־ עַ֣ם הָ⁠אָ֑רֶץ וַ⁠יָּבֹ֨אוּ֙ אֲחֵ֣י יוֹסֵ֔ף וַ⁠יִּשְׁתַּֽחֲווּ ־ ל֥⁠וֹ אַפַּ֖יִם אָֽרְצָ⁠ה ׃⁷ וַ⁠יַּ֥רְא יוֹסֵ֛ף אֶת ־ אֶחָ֖י⁠ו וַ⁠יַּכִּרֵ֑⁠ם וַ⁠יִּתְנַכֵּ֨ר אֲלֵי⁠הֶ֜ם וַ⁠יְדַבֵּ֧ר אִתָּ֣⁠ם קָשׁ֗וֹת וַ⁠יֹּ֤אמֶר אֲלֵ⁠הֶם֙ מֵ⁠אַ֣יִן בָּאתֶ֔ם וַ⁠יֹּ֣אמְר֔וּ מֵ⁠אֶ֥רֶץ כְּנַ֖עַן לִ⁠שְׁבָּר ־ אֹֽכֶל ׃⁸ וַ⁠יַּכֵּ֥ר יוֹסֵ֖ף אֶת ־ אֶחָ֑י⁠ו וְ⁠הֵ֖ם לֹ֥א הִכִּרֻֽ⁠הוּ ׃⁹ וַ⁠יִּזְכֹּ֣ר יוֹסֵ֔ף אֵ֚ת הַ⁠חֲלֹמ֔וֹת אֲשֶׁ֥ר חָלַ֖ם לָ⁠הֶ֑ם וַ⁠יֹּ֤אמֶר אֲלֵ⁠הֶם֙ מְרַגְּלִ֣ים אַתֶּ֔ם לִ⁠רְא֛וֹת אֶת ־ עֶרְוַ֥ת הָ⁠אָ֖רֶץ בָּאתֶֽם ׃¹⁰ וַ⁠יֹּאמְר֥וּ אֵלָ֖י⁠ו לֹ֣א אֲדֹנִ֑⁠י וַ⁠עֲבָדֶ֥י⁠ךָ בָּ֖אוּ לִ⁠שְׁבָּר ־ אֹֽכֶל ׃¹¹ כֻּלָּ֕⁠נוּ בְּנֵ֥י אִישׁ ־ אֶחָ֖ד נָ֑חְנוּ כֵּנִ֣ים אֲנַ֔חְנוּ לֹא ־ הָי֥וּ עֲבָדֶ֖י⁠ךָ מְרַגְּלִֽים ׃¹² וַ⁠יֹּ֖אמֶר אֲלֵ⁠הֶ֑ם לֹ֕א כִּֽי ־ עֶרְוַ֥ת הָ⁠אָ֖רֶץ בָּאתֶ֥ם לִ⁠רְאֽוֹת ׃¹³ וַ⁠יֹּאמְר֗וּ שְׁנֵ֣ים עָשָׂר֩ עֲבָדֶ֨י⁠ךָ אַחִ֧ים ׀ אֲנַ֛חְנוּ בְּנֵ֥י אִישׁ ־ אֶחָ֖ד בְּ⁠אֶ֣רֶץ כְּנָ֑עַן וְ⁠הִנֵּ֨ה הַ⁠קָּטֹ֤ן אֶת ־ אָבִ֨י⁠נוּ֙ הַ⁠יּ֔וֹם וְ⁠הָ⁠אֶחָ֖ד אֵינֶֽ⁠נּוּ ׃¹⁴ וַ⁠יֹּ֥אמֶר אֲלֵ⁠הֶ֖ם יוֹסֵ֑ף ה֗וּא אֲשֶׁ֨ר דִּבַּ֧רְתִּי אֲלֵ⁠כֶ֛ם לֵ⁠אמֹ֖ר מְרַגְּלִ֥ים אַתֶּֽם ׃¹⁵ בְּ⁠זֹ֖את תִּבָּחֵ֑נוּ חֵ֤י פַרְעֹה֙ אִם ־ תֵּצְא֣וּ מִ⁠זֶּ֔ה כִּ֧י אִם ־ בְּ⁠ב֛וֹא אֲחִי⁠כֶ֥ם הַ⁠קָּטֹ֖ן הֵֽנָּה ׃¹⁶ שִׁלְח֨וּ מִ⁠כֶּ֣ם אֶחָד֮ וְ⁠יִקַּ֣ח אֶת ־ אֲחִי⁠כֶם֒ וְ⁠אַתֶּם֙ הֵאָ֣סְר֔וּ וְ⁠יִבָּֽחֲנוּ֙ דִּבְרֵי⁠כֶ֔ם הַֽ⁠אֱמֶ֖ת אִתְּ⁠כֶ֑ם וְ⁠אִם ־ לֹ֕א חֵ֣י פַרְעֹ֔ה כִּ֥י מְרַגְּלִ֖ים אַתֶּֽם ׃¹⁷ וַ⁠יֶּאֱסֹ֥ף אֹתָ֛⁠ם אֶל ־ מִשְׁמָ֖ר שְׁלֹ֥שֶׁת יָמִֽים ׃¹⁸ וַ⁠יֹּ֨אמֶר אֲלֵ⁠הֶ֤ם יוֹסֵף֙ בַּ⁠יּ֣וֹם הַ⁠שְּׁלִישִׁ֔י זֹ֥את עֲשׂ֖וּ וִֽ⁠חְי֑וּ אֶת ־ הָ⁠אֱלֹהִ֖ים אֲנִ֥י יָרֵֽא ׃¹⁹ אִם ־ כֵּנִ֣ים אַתֶּ֔ם אֲחִי⁠כֶ֣ם אֶחָ֔ד יֵאָסֵ֖ר בְּ⁠בֵ֣ית מִשְׁמַרְ⁠כֶ֑ם וְ⁠אַתֶּם֙ לְכ֣וּ הָבִ֔יאוּ שֶׁ֖בֶר רַעֲב֥וֹן בָּתֵּי⁠כֶֽם ׃²⁰ וְ⁠אֶת ־ אֲחִי⁠כֶ֤ם הַ⁠קָּטֹן֙ תָּבִ֣יאוּ אֵלַ֔⁠י וְ⁠יֵאָמְנ֥וּ דִבְרֵי⁠כֶ֖ם וְ⁠לֹ֣א תָמ֑וּתוּ וַ⁠יַּעֲשׂוּ ־ כֵֽן ׃²¹ וַ⁠יֹּאמְר֞וּ אִ֣ישׁ אֶל ־ אָחִ֗י⁠ו אֲבָל֮ אֲשֵׁמִ֣ים ׀ אֲנַחְנוּ֮ עַל ־ אָחִי⁠נוּ֒ אֲשֶׁ֨ר רָאִ֜ינוּ צָרַ֥ת נַפְשׁ֛⁠וֹ בְּ⁠הִתְחַֽנְנ֥⁠וֹ אֵלֵ֖י⁠נוּ וְ⁠לֹ֣א שָׁמָ֑עְנוּ עַל ־ כֵּן֙ בָּ֣אָה אֵלֵ֔י⁠נוּ הַ⁠צָּרָ֖ה הַ⁠זֹּֽאת ׃²² וַ⁠יַּעַן֩ רְאוּבֵ֨ן אֹתָ֜⁠ם לֵ⁠אמֹ֗ר הֲ⁠לוֹא֩ אָמַ֨רְתִּי אֲלֵי⁠כֶ֧ם ׀ לֵ⁠אמֹ֛ר אַל ־ תֶּחֶטְא֥וּ בַ⁠יֶּ֖לֶד וְ⁠לֹ֣א שְׁמַעְתֶּ֑ם וְ⁠גַם ־ דָּמ֖⁠וֹ הִנֵּ֥ה נִדְרָֽשׁ ׃²³ וְ⁠הֵם֙ לֹ֣א יָֽדְע֔וּ כִּ֥י שֹׁמֵ֖עַ יוֹסֵ֑ף כִּ֥י הַ⁠מֵּלִ֖יץ בֵּינֹתָֽ⁠ם ׃²⁴ וַ⁠יִּסֹּ֥ב מֵֽ⁠עֲלֵי⁠הֶ֖ם וַ⁠יֵּ֑בְךְּ וַ⁠יָּ֤שָׁב אֲלֵ⁠הֶם֙ וַ⁠יְדַבֵּ֣ר אֲלֵ⁠הֶ֔ם וַ⁠יִּקַּ֤ח מֵֽ⁠אִתָּ⁠ם֙ אֶת ־ שִׁמְע֔וֹן וַ⁠יֶּאֱסֹ֥ר אֹת֖⁠וֹ לְ⁠עֵינֵי⁠הֶֽם ׃²⁵ וַ⁠יְצַ֣ו יוֹסֵ֗ף וַ⁠יְמַלְא֣וּ אֶת ־ כְּלֵי⁠הֶם֮ בָּר֒ וּ⁠לְ⁠הָשִׁ֤יב כַּסְפֵּי⁠הֶם֙ אִ֣ישׁ אֶל ־ שַׂקּ֔⁠וֹ וְ⁠לָ⁠תֵ֥ת לָ⁠הֶ֛ם צֵדָ֖ה לַ⁠דָּ֑רֶךְ וַ⁠יַּ֥עַשׂ לָ⁠הֶ֖ם כֵּֽן ׃²⁶ וַ⁠יִּשְׂא֥וּ אֶת ־ שִׁבְרָ֖⁠ם עַל ־ חֲמֹרֵי⁠הֶ֑ם וַ⁠יֵּלְכ֖וּ מִ⁠שָּֽׁם ׃²⁷ וַ⁠יִּפְתַּ֨ח הָ⁠אֶחָ֜ד אֶת ־ שַׂקּ֗⁠וֹ לָ⁠תֵ֥ת מִסְפּ֛וֹא לַ⁠חֲמֹר֖⁠וֹ בַּ⁠מָּל֑וֹן וַ⁠יַּרְא֙ אֶת ־ כַּסְפּ֔⁠וֹ וְ⁠הִנֵּה ־ ה֖וּא בְּ⁠פִ֥י אַמְתַּחְתּֽ⁠וֹ ׃²⁸ וַ⁠יֹּ֤אמֶר אֶל ־ אֶחָי⁠ו֙ הוּשַׁ֣ב כַּסְפִּ֔⁠י וְ⁠גַ֖ם הִנֵּ֣ה בְ⁠אַמְתַּחְתִּ֑⁠י וַ⁠יֵּצֵ֣א לִבָּ֗⁠ם וַ⁠יֶּֽחֶרְד֞וּ אִ֤ישׁ אֶל ־ אָחִי⁠ו֙ לֵ⁠אמֹ֔ר מַה ־ זֹּ֛את עָשָׂ֥ה אֱלֹהִ֖ים לָֽ⁠נוּ ׃²⁹ וַ⁠יָּבֹ֛אוּ אֶל ־ יַעֲקֹ֥ב אֲבִי⁠הֶ֖ם אַ֣רְצָ⁠ה כְּנָ֑עַן וַ⁠יַּגִּ֣ידוּ ל֔⁠וֹ אֵ֛ת כָּל ־ הַ⁠קֹּרֹ֥ת אֹתָ֖⁠ם לֵ⁠אמֹֽר ׃³⁰ דִּ֠בֶּר הָ⁠אִ֨ישׁ אֲדֹנֵ֥י הָ⁠אָ֛רֶץ אִתָּ֖⁠נוּ קָשׁ֑וֹת וַ⁠יִּתֵּ֣ן אֹתָ֔⁠נוּ כִּֽ⁠מְרַגְּלִ֖ים אֶת ־ הָ⁠אָֽרֶץ ׃³¹ וַ⁠נֹּ֥אמֶר אֵלָ֖י⁠ו כֵּנִ֣ים אֲנָ֑חְנוּ לֹ֥א הָיִ֖ינוּ מְרַגְּלִֽים ׃³² שְׁנֵים ־ עָשָׂ֥ר אֲנַ֛חְנוּ אַחִ֖ים בְּנֵ֣י אָבִ֑י⁠נוּ הָ⁠אֶחָ֣ד אֵינֶ֔⁠נּוּ וְ⁠הַ⁠קָּטֹ֥ן הַ⁠יּ֛וֹם אֶת ־ אָבִ֖י⁠נוּ בְּ⁠אֶ֥רֶץ כְּנָֽעַן ׃³³ וַ⁠יֹּ֣אמֶר אֵלֵ֗י⁠נוּ הָ⁠אִישׁ֙ אֲדֹנֵ֣י הָ⁠אָ֔רֶץ בְּ⁠זֹ֣את אֵדַ֔ע כִּ֥י כֵנִ֖ים אַתֶּ֑ם אֲחִי⁠כֶ֤ם הָֽ⁠אֶחָד֙ הַנִּ֣יחוּ אִתִּ֔⁠י וְ⁠אֶת ־ רַעֲב֥וֹן בָּתֵּי⁠כֶ֖ם קְח֥וּ וָ⁠לֵֽכוּ ׃³⁴ וְ֠⁠הָבִיאוּ אֶת ־ אֲחִי⁠כֶ֣ם הַ⁠קָּטֹן֮ אֵלַ⁠י֒ וְ⁠אֵֽדְעָ֗ה כִּ֣י לֹ֤א מְרַגְּלִים֙ אַתֶּ֔ם כִּ֥י כֵנִ֖ים אַתֶּ֑ם אֶת ־ אֲחִי⁠כֶם֙ אֶתֵּ֣ן לָ⁠כֶ֔ם וְ⁠אֶת ־ הָ⁠אָ֖רֶץ תִּסְחָֽרוּ ׃³⁵ וַ⁠יְהִ֗י הֵ֚ם מְרִיקִ֣ים שַׂקֵּי⁠הֶ֔ם וְ⁠הִנֵּה ־ אִ֥ישׁ צְרוֹר ־ כַּסְפּ֖⁠וֹ בְּ⁠שַׂקּ֑⁠וֹ וַ⁠יִּרְא֞וּ אֶת ־ צְרֹר֧וֹת כַּסְפֵּי⁠הֶ֛ם הֵ֥מָּה וַ⁠אֲבִי⁠הֶ֖ם וַ⁠יִּירָֽאוּ ׃³⁶ וַ⁠יֹּ֤אמֶר אֲלֵ⁠הֶם֙ יַעֲקֹ֣ב אֲבִי⁠הֶ֔ם אֹתִ֖⁠י שִׁכַּלְתֶּ֑ם יוֹסֵ֤ף אֵינֶ֨⁠נּוּ֙ וְ⁠שִׁמְע֣וֹן אֵינֶ֔⁠נּוּ וְ⁠אֶת ־ בִּנְיָמִ֣ן תִּקָּ֔חוּ עָלַ֖⁠י הָי֥וּ כֻלָּֽ⁠נָה ׃³⁷ וַ⁠יֹּ֤אמֶר רְאוּבֵן֙ אֶל ־ אָבִ֣י⁠ו לֵ⁠אמֹ֔ר אֶת ־ שְׁנֵ֤י בָנַ⁠י֙ תָּמִ֔ית אִם ־ לֹ֥א אֲבִיאֶ֖⁠נּוּ אֵלֶ֑י⁠ךָ תְּנָ֤⁠ה אֹת⁠וֹ֙ עַל ־ יָדִ֔⁠י וַ⁠אֲנִ֖י אֲשִׁיבֶ֥⁠נּוּ אֵלֶֽי⁠ךָ ׃³⁸ וַ⁠יֹּ֕אמֶר לֹֽא ־ יֵרֵ֥ד בְּנִ֖⁠י עִמָּ⁠כֶ֑ם כִּֽי ־ אָחִ֨י⁠ו מֵ֜ת וְ⁠ה֧וּא לְ⁠בַדּ֣⁠וֹ נִשְׁאָ֗ר וּ⁠קְרָאָ֤⁠הוּ אָסוֹן֙ בַּ⁠דֶּ֨רֶךְ֙ אֲשֶׁ֣ר תֵּֽלְכוּ ־ בָ֔⁠הּ וְ⁠הוֹרַדְתֶּ֧ם אֶת ־ שֵׂיבָתִ֛⁠י בְּ⁠יָג֖וֹן שְׁאֽוֹלָ⁠ה ׃

Chapter 43

¹ וְ⁠הָ⁠רָעָ֖ב כָּבֵ֥ד בָּ⁠אָֽרֶץ ׃² וַ⁠יְהִ֗י כַּ⁠אֲשֶׁ֤ר כִּלּוּ֙ לֶ⁠אֱכֹ֣ל אֶת ־ הַ⁠שֶּׁ֔בֶר אֲשֶׁ֥ר הֵבִ֖יאוּ מִ⁠מִּצְרָ֑יִם וַ⁠יֹּ֤אמֶר אֲלֵי⁠הֶם֙ אֲבִי⁠הֶ֔ם שֻׁ֖בוּ שִׁבְרוּ ־ לָ֥⁠נוּ מְעַט ־ אֹֽכֶל ׃³ וַ⁠יֹּ֧אמֶר אֵלָ֛י⁠ו יְהוּדָ֖ה לֵ⁠אמֹ֑ר הָעֵ֣ד הֵעִד֩ בָּ֨⁠נוּ הָ⁠אִ֤ישׁ לֵ⁠אמֹר֙ לֹֽא ־ תִרְא֣וּ פָנַ֔⁠י בִּלְתִּ֖י אֲחִי⁠כֶ֥ם אִתְּ⁠כֶֽם ׃⁴ אִם ־ יֶשְׁ⁠ךָ֛ מְשַׁלֵּ֥חַ אֶת ־ אָחִ֖י⁠נוּ אִתָּ֑⁠נוּ נֵרְדָ֕ה וְ⁠נִשְׁבְּרָ֥ה לְ⁠ךָ֖ אֹֽכֶל ׃⁵ וְ⁠אִם ־ אֵינְ⁠ךָ֥ מְשַׁלֵּ֖חַ לֹ֣א נֵרֵ֑ד כִּֽי ־ הָ⁠אִ֞ישׁ אָמַ֤ר אֵלֵ֨י⁠נוּ֙ לֹֽא ־ תִרְא֣וּ פָנַ֔⁠י בִּלְתִּ֖י אֲחִי⁠כֶ֥ם אִתְּ⁠כֶֽם ׃⁶ וַ⁠יֹּ֨אמֶר֙ יִשְׂרָאֵ֔ל לָ⁠מָ֥ה הֲרֵעֹתֶ֖ם לִ֑⁠י לְ⁠הַגִּ֣יד לָ⁠אִ֔ישׁ הַ⁠ע֥וֹד לָ⁠כֶ֖ם אָֽח ׃⁷ וַ⁠יֹּאמְר֡וּ שָׁא֣וֹל שָֽׁאַל ־ הָ֠⁠אִישׁ לָ֣⁠נוּ וּ⁠לְ⁠מֽוֹלַדְתֵּ֜⁠נוּ לֵ⁠אמֹ֗ר הַ⁠ע֨וֹד אֲבִי⁠כֶ֥ם חַי֙ הֲ⁠יֵ֣שׁ לָ⁠כֶ֣ם אָ֔ח וַ⁠נַ֨גֶּד ־ ל֔⁠וֹ עַל ־ פִּ֖י הַ⁠דְּבָרִ֣ים הָ⁠אֵ֑לֶּה הֲ⁠יָד֣וֹעַ נֵדַ֔ע כִּ֣י יֹאמַ֔ר הוֹרִ֖ידוּ אֶת ־ אֲחִי⁠כֶֽם ׃⁸ וַ⁠יֹּ֨אמֶר יְהוּדָ֜ה אֶל ־ יִשְׂרָאֵ֣ל אָבִ֗י⁠ו שִׁלְחָ֥⁠ה הַ⁠נַּ֛עַר אִתִּ֖⁠י וְ⁠נָק֣וּמָה וְ⁠נֵלֵ֑כָה וְ⁠נִֽחְיֶה֙ וְ⁠לֹ֣א נָמ֔וּת גַּם ־ אֲנַ֥חְנוּ גַם ־ אַתָּ֖ה גַּם ־ טַפֵּֽ⁠נוּ ׃⁹ אָֽנֹכִי֙ אֶֽעֶרְבֶ֔⁠נּוּ מִ⁠יָּדִ֖⁠י תְּבַקְשֶׁ֑⁠נּוּ אִם ־ לֹ֨א הֲבִיאֹתִ֤י⁠ו אֵלֶ֨י⁠ךָ֙ וְ⁠הִצַּגְתִּ֣י⁠ו לְ⁠פָנֶ֔י⁠ךָ וְ⁠חָטָ֥אתִֽי לְ⁠ךָ֖ כָּל ־ הַ⁠יָּמִֽים ׃¹⁰ כִּ֖י לוּלֵ֣א הִתְמַהְמָ֑הְנוּ כִּֽי ־ עַתָּ֥ה שַׁ֖בְנוּ זֶ֥ה פַעֲמָֽיִם ׃¹¹ וַ⁠יֹּ֨אמֶר אֲלֵ⁠הֶ֜ם יִשְׂרָאֵ֣ל אֲבִי⁠הֶ֗ם אִם ־ כֵּ֣ן ׀ אֵפוֹא֮ זֹ֣את עֲשׂוּ֒ קְח֞וּ מִ⁠זִּמְרַ֤ת הָ⁠אָ֨רֶץ֙ בִּ⁠כְלֵי⁠כֶ֔ם וְ⁠הוֹרִ֥ידוּ לָ⁠אִ֖ישׁ מִנְחָ֑ה מְעַ֤ט צֳרִי֙ וּ⁠מְעַ֣ט דְּבַ֔שׁ נְכֹ֣את וָ⁠לֹ֔ט בָּטְנִ֖ים וּ⁠שְׁקֵדִֽים ׃¹² וְ⁠כֶ֥סֶף מִשְׁנֶ֖ה קְח֣וּ בְ⁠יֶדְ⁠כֶ֑ם וְ⁠אֶת ־ הַ⁠כֶּ֜סֶף הַ⁠מּוּשָׁ֨ב בְּ⁠פִ֤י אַמְתְּחֹֽתֵי⁠כֶם֙ תָּשִׁ֣יבוּ בְ⁠יֶדְ⁠כֶ֔ם אוּלַ֥י מִשְׁגֶּ֖ה הֽוּא ׃¹³ וְ⁠אֶת ־ אֲחִי⁠כֶ֖ם קָ֑חוּ וְ⁠ק֖וּמוּ שׁ֥וּבוּ אֶל ־ הָ⁠אִֽישׁ ׃¹⁴ וְ⁠אֵ֣ל שַׁדַּ֗י יִתֵּ֨ן לָ⁠כֶ֤ם רַחֲמִים֙ לִ⁠פְנֵ֣י הָ⁠אִ֔ישׁ וְ⁠שִׁלַּ֥ח לָ⁠כֶ֛ם אֶת ־ אֲחִי⁠כֶ֥ם אַחֵ֖ר וְ⁠אֶת ־ בִּנְיָמִ֑ין וַ⁠אֲנִ֕י כַּ⁠אֲשֶׁ֥ר שָׁכֹ֖לְתִּי שָׁכָֽלְתִּי ׃¹⁵ וַ⁠יִּקְח֤וּ הָֽ⁠אֲנָשִׁים֙ אֶת ־ הַ⁠מִּנְחָ֣ה הַ⁠זֹּ֔את וּ⁠מִשְׁנֶה ־ כֶּ֛סֶף לָקְח֥וּ בְ⁠יָדָ֖⁠ם וְ⁠אֶת ־ בִּנְיָמִ֑ן וַ⁠יָּקֻ֨מוּ֙ וַ⁠יֵּרְד֣וּ מִצְרַ֔יִם וַ⁠יַּֽעַמְד֖וּ לִ⁠פְנֵ֥י יוֹסֵֽף ׃¹⁶ וַ⁠יַּ֨רְא יוֹסֵ֣ף אִתָּ⁠ם֮ אֶת ־ בִּנְיָמִין֒ וַ⁠יֹּ֨אמֶר֙ לַֽ⁠אֲשֶׁ֣ר עַל ־ בֵּית֔⁠וֹ הָבֵ֥א אֶת ־ הָ⁠אֲנָשִׁ֖ים הַ⁠בָּ֑יְתָ⁠ה וּ⁠טְבֹ֤חַ טֶ֨בַח֙ וְ⁠הָכֵ֔ן כִּ֥י אִתִּ֛⁠י יֹאכְל֥וּ הָ⁠אֲנָשִׁ֖ים בַּֽ⁠צָּהֳרָֽיִם ׃¹⁷ וַ⁠יַּ֣עַשׂ הָ⁠אִ֔ישׁ כַּֽ⁠אֲשֶׁ֖ר אָמַ֣ר יוֹסֵ֑ף וַ⁠יָּבֵ֥א הָ⁠אִ֛ישׁ אֶת ־ הָ⁠אֲנָשִׁ֖ים בֵּ֥יתָ⁠ה יוֹסֵֽף ׃¹⁸ וַ⁠יִּֽירְא֣וּ הָֽ⁠אֲנָשִׁ֗ים כִּ֣י הֽוּבְאוּ֮ בֵּ֣ית יוֹסֵף֒ וַ⁠יֹּאמְר֗וּ עַל ־ דְּבַ֤ר הַ⁠כֶּ֨סֶף֙ הַ⁠שָּׁ֤ב בְּ⁠אַמְתְּחֹתֵ֨י⁠נוּ֙ בַּ⁠תְּחִלָּ֔ה אֲנַ֖חְנוּ מֽוּבָאִ֑ים לְ⁠הִתְגֹּלֵ֤ל עָלֵ֨י⁠נוּ֙ וּ⁠לְ⁠הִתְנַפֵּ֣ל עָלֵ֔י⁠נוּ וְ⁠לָ⁠קַ֧חַת אֹתָ֛⁠נוּ לַ⁠עֲבָדִ֖ים וְ⁠אֶת ־ חֲמֹרֵֽי⁠נוּ ׃¹⁹ וַֽ⁠יִּגְּשׁוּ֙ אֶל ־ הָ⁠אִ֔ישׁ אֲשֶׁ֖ר עַל ־ בֵּ֣ית יוֹסֵ֑ף וַ⁠יְדַבְּר֥וּ אֵלָ֖י⁠ו פֶּ֥תַח הַ⁠בָּֽיִת ׃²⁰ וַ⁠יֹּאמְר֖וּ בִּ֣י אֲדֹנִ֑⁠י יָרֹ֥ד יָרַ֛דְנוּ בַּ⁠תְּחִלָּ֖ה לִ⁠שְׁבָּר ־ אֹֽכֶל ׃²¹ וַֽ⁠יְהִ֞י כִּי ־ בָ֣אנוּ אֶל ־ הַ⁠מָּל֗וֹן וַֽ⁠נִּפְתְּחָ⁠ה֙ אֶת ־ אַמְתְּחֹתֵ֔י⁠נוּ וְ⁠הִנֵּ֤ה כֶֽסֶף ־ אִישׁ֙ בְּ⁠פִ֣י אַמְתַּחְתּ֔⁠וֹ כַּסְפֵּ֖⁠נוּ בְּ⁠מִשְׁקָל֑⁠וֹ וַ⁠נָּ֥שֶׁב אֹת֖⁠וֹ בְּ⁠יָדֵֽ⁠נוּ ׃²² וְ⁠כֶ֧סֶף אַחֵ֛ר הוֹרַ֥דְנוּ בְ⁠יָדֵ֖⁠נוּ לִ⁠שְׁבָּר ־ אֹ֑כֶל לֹ֣א יָדַ֔עְנוּ מִי ־ שָׂ֥ם כַּסְפֵּ֖⁠נוּ בְּ⁠אַמְתְּחֹתֵֽי⁠נוּ ׃²³ וַ⁠יֹּאמֶר֩ שָׁל֨וֹם לָ⁠כֶ֜ם אַל ־ תִּירָ֗אוּ אֱלֹ֨הֵי⁠כֶ֜ם וֵֽ⁠אלֹהֵ֤י אֲבִי⁠כֶם֙ נָתַ֨ן לָ⁠כֶ֤ם מַטְמוֹן֙ בְּ⁠אַמְתְּחֹ֣תֵי⁠כֶ֔ם כַּסְפְּ⁠כֶ֖ם בָּ֣א אֵלָ֑⁠י וַ⁠יּוֹצֵ֥א אֲלֵ⁠הֶ֖ם אֶת ־ שִׁמְעֽוֹן ׃²⁴ וַ⁠יָּבֵ֥א הָ⁠אִ֛ישׁ אֶת ־ הָ⁠אֲנָשִׁ֖ים בֵּ֣יתָ⁠ה יוֹסֵ֑ף וַ⁠יִּתֶּן ־ מַ֨יִם֙ וַ⁠יִּרְחֲצ֣וּ רַגְלֵי⁠הֶ֔ם וַ⁠יִּתֵּ֥ן מִסְפּ֖וֹא לַ⁠חֲמֹֽרֵי⁠הֶֽם ׃²⁵ וַ⁠יָּכִ֨ינוּ֙ אֶת ־ הַ⁠מִּנְחָ֔ה עַד ־ בּ֥וֹא יוֹסֵ֖ף בַּֽ⁠צָּהֳרָ֑יִם כִּ֣י שָֽׁמְע֔וּ כִּי ־ שָׁ֖ם יֹ֥אכְלוּ לָֽחֶם ׃²⁶ וַ⁠יָּבֹ֤א יוֹסֵף֙ הַ⁠בַּ֔יְתָ⁠ה וַ⁠יָּבִ֥יאּוּ ל֛⁠וֹ אֶת ־ הַ⁠מִּנְחָ֥ה אֲשֶׁר ־ בְּ⁠יָדָ֖⁠ם הַ⁠בָּ֑יְתָ⁠ה וַ⁠יִּשְׁתַּחֲווּ ־ ל֖⁠וֹ אָֽרְצָ⁠ה ׃²⁷ וַ⁠יִּשְׁאַ֤ל לָ⁠הֶם֙ לְ⁠שָׁל֔וֹם וַ⁠יֹּ֗אמֶר הֲ⁠שָׁל֛וֹם אֲבִי⁠כֶ֥ם הַ⁠זָּקֵ֖ן אֲשֶׁ֣ר אֲמַרְתֶּ֑ם הַ⁠עוֹדֶ֖⁠נּוּ חָֽי ׃²⁸ וַ⁠יֹּאמְר֗וּ שָׁל֛וֹם לְ⁠עַבְדְּ⁠ךָ֥ לְ⁠אָבִ֖י⁠נוּ עוֹדֶ֣⁠נּוּ חָ֑י וַֽ⁠יִּקְּד֖וּ וַיִּֽשְׁתַּחֲוּֽוּ ׃¹²⁹ וַ⁠יִּשָּׂ֣א עֵינָ֗י⁠ו וַ⁠יַּ֞רְא אֶת ־ בִּנְיָמִ֣ין אָחִי⁠ו֮ בֶּן ־ אִמּ⁠וֹ֒ וַ⁠יֹּ֗אמֶר הֲ⁠זֶה֙ אֲחִי⁠כֶ֣ם הַ⁠קָּטֹ֔ן אֲשֶׁ֥ר אֲמַרְתֶּ֖ם אֵלָ֑⁠י וַ⁠יֹּאמַ֕ר אֱלֹהִ֥ים יָחְנְ⁠ךָ֖ בְּנִֽ⁠י ׃³⁰ וַ⁠יְמַהֵ֣ר יוֹסֵ֗ף כִּֽי ־ נִכְמְר֤וּ רַחֲמָי⁠ו֙ אֶל ־ אָחִ֔י⁠ו וַ⁠יְבַקֵּ֖שׁ לִ⁠בְכּ֑וֹת וַ⁠יָּבֹ֥א הַ⁠חַ֖דְרָ⁠ה וַ⁠יֵּ֥בְךְּ שָֽׁמָּ⁠ה ׃³¹ וַ⁠יִּרְחַ֥ץ פָּנָ֖י⁠ו וַ⁠יֵּצֵ֑א וַ⁠יִּ֨תְאַפַּ֔ק וַ⁠יֹּ֖אמֶר שִׂ֥ימוּ לָֽחֶם ׃³² וַ⁠יָּשִׂ֥ימוּ ל֛⁠וֹ לְ⁠בַדּ֖⁠וֹ וְ⁠לָ⁠הֶ֣ם לְ⁠בַדָּ֑⁠ם וְ⁠לַ⁠מִּצְרִ֞ים הָ⁠אֹכְלִ֤ים אִתּ⁠וֹ֙ לְ⁠בַדָּ֔⁠ם כִּי֩ לֹ֨א יוּכְל֜וּ⁠ן הַ⁠מִּצְרִ֗ים לֶ⁠אֱכֹ֤ל אֶת ־ הָֽ⁠עִבְרִים֙ לֶ֔חֶם כִּי ־ תוֹעֵבָ֥ה הִ֖וא לְ⁠מִצְרָֽיִם ׃³³ וַ⁠יֵּשְׁב֣וּ לְ⁠פָנָ֔י⁠ו הַ⁠בְּכֹר֙ כִּ⁠בְכֹ֣רָת֔⁠וֹ וְ⁠הַ⁠צָּעִ֖יר כִּ⁠צְעִרָת֑⁠וֹ וַ⁠יִּתְמְה֥וּ הָ⁠אֲנָשִׁ֖ים אִ֥ישׁ אֶל ־ רֵעֵֽ⁠הוּ ׃³⁴ וַ⁠יִּשָּׂ֨א מַשְׂאֹ֜ת מֵ⁠אֵ֣ת פָּנָי⁠ו֮ אֲלֵ⁠הֶם֒ וַ⁠תֵּ֜רֶב מַשְׂאַ֧ת בִּנְיָמִ֛ן מִ⁠מַּשְׂאֹ֥ת כֻּלָּ֖⁠ם חָמֵ֣שׁ יָד֑וֹת וַ⁠יִּשְׁתּ֥וּ וַֽ⁠יִּשְׁכְּר֖וּ עִמּֽ⁠וֹ ׃

¹K ו⁠ישתחו

Chapter 44

¹ וַ⁠יְצַ֞ו אֶת ־ אֲשֶׁ֣ר עַל ־ בֵּית⁠וֹ֮ לֵ⁠אמֹר֒ מַלֵּ֞א אֶת ־ אַמְתְּחֹ֤ת הָֽ⁠אֲנָשִׁים֙ אֹ֔כֶל כַּ⁠אֲשֶׁ֥ר יוּכְל֖וּ⁠ן שְׂאֵ֑ת וְ⁠שִׂ֥ים כֶּֽסֶף ־ אִ֖ישׁ בְּ⁠פִ֥י אַמְתַּחְתּֽ⁠וֹ ׃² וְ⁠אֶת ־ גְּבִיעִ֞⁠י גְּבִ֣יעַ הַ⁠כֶּ֗סֶף תָּשִׂים֙ בְּ⁠פִי֙ אַמְתַּ֣חַת הַ⁠קָּטֹ֔ן וְ⁠אֵ֖ת כֶּ֣סֶף שִׁבְר֑⁠וֹ וַ⁠יַּ֕עַשׂ כִּ⁠דְבַ֥ר יוֹסֵ֖ף אֲשֶׁ֥ר דִּבֵּֽר ׃³ הַ⁠בֹּ֖קֶר א֑וֹר וְ⁠הָ⁠אֲנָשִׁ֣ים שֻׁלְּח֔וּ הֵ֖מָּה וַ⁠חֲמֹרֵי⁠הֶֽם ׃⁴ הֵ֠ם יָֽצְא֣וּ אֶת ־ הָ⁠עִיר֮ לֹ֣א הִרְחִיקוּ֒ וְ⁠יוֹסֵ֤ף אָמַר֙ לַֽ⁠אֲשֶׁ֣ר עַל ־ בֵּית֔⁠וֹ ק֥וּם רְדֹ֖ף אַחֲרֵ֣י הָֽ⁠אֲנָשִׁ֑ים וְ⁠הִשַּׂגְתָּ⁠ם֙ וְ⁠אָמַרְתָּ֣ אֲלֵ⁠הֶ֔ם לָ֛⁠מָּה שִׁלַּמְתֶּ֥ם רָעָ֖ה תַּ֥חַת טוֹבָֽה ׃⁵ הֲ⁠ל֣וֹא זֶ֗ה אֲשֶׁ֨ר יִשְׁתֶּ֤ה אֲדֹנִ⁠י֙ בּ֔⁠וֹ וְ⁠ה֕וּא נַחֵ֥שׁ יְנַחֵ֖שׁ בּ֑⁠וֹ הֲרֵעֹתֶ֖ם אֲשֶׁ֥ר עֲשִׂיתֶֽם ׃⁶ וַֽ⁠יַּשִּׂגֵ֑⁠ם וַ⁠יְדַבֵּ֣ר אֲלֵ⁠הֶ֔ם אֶת ־ הַ⁠דְּבָרִ֖ים הָ⁠אֵֽלֶּה ׃⁷ וַ⁠יֹּאמְר֣וּ אֵלָ֔י⁠ו לָ֚⁠מָּה יְדַבֵּ֣ר אֲדֹנִ֔⁠י כַּ⁠דְּבָרִ֖ים הָ⁠אֵ֑לֶּה חָלִ֨ילָ⁠ה֙ לַ⁠עֲבָדֶ֔י⁠ךָ מֵ⁠עֲשׂ֖וֹת כַּ⁠דָּבָ֥ר הַ⁠זֶּֽה ׃⁸ הֵ֣ן כֶּ֗סֶף אֲשֶׁ֤ר מָצָ֨אנוּ֙ בְּ⁠פִ֣י אַמְתְּחֹתֵ֔י⁠נוּ הֱשִׁיבֹ֥נוּ אֵלֶ֖י⁠ךָ מֵ⁠אֶ֣רֶץ כְּנָ֑עַן וְ⁠אֵ֗יךְ נִגְנֹב֙ מִ⁠בֵּ֣ית אֲדֹנֶ֔י⁠ךָ כֶּ֖סֶף א֥וֹ זָהָֽב ׃⁹ אֲשֶׁ֨ר יִמָּצֵ֥א אִתּ֛⁠וֹ מֵ⁠עֲבָדֶ֖י⁠ךָ וָ⁠מֵ֑ת וְ⁠גַם ־ אֲנַ֕חְנוּ נִֽהְיֶ֥ה לַֽ⁠אדֹנִ֖⁠י לַ⁠עֲבָדִֽים ׃¹⁰ וַ⁠יֹּ֕אמֶר גַּם ־ עַתָּ֥ה כְ⁠דִבְרֵי⁠כֶ֖ם כֶּן ־ ה֑וּא אֲשֶׁ֨ר יִמָּצֵ֤א אִתּ⁠וֹ֙ יִהְיֶה ־ לִּ֣⁠י עָ֔בֶד וְ⁠אַתֶּ֖ם תִּהְי֥וּ נְקִיִּֽם ׃¹¹ וַֽ⁠יְמַהֲר֗וּ וַ⁠יּוֹרִ֛דוּ אִ֥ישׁ אֶת ־ אַמְתַּחְתּ֖⁠וֹ אָ֑רְצָ⁠ה וַֽ⁠יִּפְתְּח֖וּ אִ֥ישׁ אַמְתַּחְתּֽ⁠וֹ ׃¹² וַ⁠יְחַפֵּ֕שׂ בַּ⁠גָּד֣וֹל הֵחֵ֔ל וּ⁠בַ⁠קָּטֹ֖ן כִּלָּ֑ה וַ⁠יִּמָּצֵא֙ הַ⁠גָּבִ֔יעַ בְּ⁠אַמְתַּ֖חַת בִּנְיָמִֽן ׃¹³ וַֽ⁠יִּקְרְע֖וּ שִׂמְלֹתָ֑⁠ם וַֽ⁠יַּעֲמֹס֙ אִ֣ישׁ עַל ־ חֲמֹר֔⁠וֹ וַ⁠יָּשֻׁ֖בוּ הָ⁠עִֽירָ⁠ה ׃¹⁴ וַ⁠יָּבֹ֨א יְהוּדָ֤ה וְ⁠אֶחָי⁠ו֙ בֵּ֣יתָ⁠ה יוֹסֵ֔ף וְ⁠ה֖וּא עוֹדֶ֣⁠נּוּ שָׁ֑ם וַ⁠יִּפְּל֥וּ לְ⁠פָנָ֖י⁠ו אָֽרְצָ⁠ה ׃¹⁵ וַ⁠יֹּ֤אמֶר לָ⁠הֶם֙ יוֹסֵ֔ף מָֽה ־ הַ⁠מַּעֲשֶׂ֥ה הַ⁠זֶּ֖ה אֲשֶׁ֣ר עֲשִׂיתֶ֑ם הֲ⁠ל֣וֹא יְדַעְתֶּ֔ם כִּֽי ־ נַחֵ֧שׁ יְנַחֵ֛שׁ אִ֖ישׁ אֲשֶׁ֥ר כָּמֹֽ⁠נִי ׃¹⁶ וַ⁠יֹּ֣אמֶר יְהוּדָ֗ה מַה ־ נֹּאמַר֙ לַֽ⁠אדֹנִ֔⁠י מַה ־ נְּדַבֵּ֖ר וּ⁠מַה ־ נִּצְטַדָּ֑ק הָ⁠אֱלֹהִ֗ים מָצָא֙ אֶת ־ עֲוֺ֣ן עֲבָדֶ֔י⁠ךָ הִנֶּ⁠נּ֤וּ עֲבָדִים֙ לַֽ⁠אדֹנִ֔⁠י גַּם ־ אֲנַ֕חְנוּ גַּ֛ם אֲשֶׁר ־ נִמְצָ֥א הַ⁠גָּבִ֖יעַ בְּ⁠יָדֽ⁠וֹ ׃¹⁷ וַ⁠יֹּ֕אמֶר חָלִ֣ילָ⁠ה לִּ֔⁠י מֵ⁠עֲשׂ֖וֹת זֹ֑את הָ⁠אִ֡ישׁ אֲשֶׁר֩ נִמְצָ֨א הַ⁠גָּבִ֜יעַ בְּ⁠יָד֗⁠וֹ ה֚וּא יִהְיֶה ־ לִּ֣⁠י עָ֔בֶד וְ⁠אַתֶּ֕ם עֲל֥וּ לְ⁠שָׁל֖וֹם אֶל ־ אֲבִי⁠כֶֽם ׃פ¹⁸ וַ⁠יִּגַּ֨שׁ אֵלָ֜י⁠ו יְהוּדָ֗ה וַ⁠יֹּאמֶר֮ בִּ֣י אֲדֹנִ⁠י֒ יְדַבֶּר ־ נָ֨א עַבְדְּ⁠ךָ֤ דָבָר֙ בְּ⁠אָזְנֵ֣י אֲדֹנִ֔⁠י וְ⁠אַל ־ יִ֥חַר אַפְּ⁠ךָ֖ בְּ⁠עַבְדֶּ֑⁠ךָ כִּ֥י כָמ֖וֹ⁠ךָ כְּ⁠פַרְעֹֽה ׃¹⁹ אֲדֹנִ֣⁠י שָׁאַ֔ל אֶת ־ עֲבָדָ֖י⁠ו לֵ⁠אמֹ֑ר הֲ⁠יֵשׁ ־ לָ⁠כֶ֥ם אָ֖ב אוֹ ־ אָֽח ׃²⁰ וַ⁠נֹּ֨אמֶר֙ אֶל ־ אֲדֹנִ֔⁠י יֶשׁ ־ לָ֨⁠נוּ֙ אָ֣ב זָקֵ֔ן וְ⁠יֶ֥לֶד זְקֻנִ֖ים קָטָ֑ן וְ⁠אָחִ֨י⁠ו מֵ֜ת וַ⁠יִּוָּתֵ֨ר ה֧וּא לְ⁠בַדּ֛⁠וֹ לְ⁠אִמּ֖⁠וֹ וְ⁠אָבִ֥י⁠ו אֲהֵבֽ⁠וֹ ׃²¹ וַ⁠תֹּ֨אמֶר֙ אֶל ־ עֲבָדֶ֔י⁠ךָ הוֹרִדֻ֖⁠הוּ אֵלָ֑⁠י וְ⁠אָשִׂ֥ימָה עֵינִ֖⁠י עָלָֽי⁠ו ׃²² וַ⁠נֹּ֨אמֶר֙ אֶל ־ אֲדֹנִ֔⁠י לֹא ־ יוּכַ֥ל הַ⁠נַּ֖עַר לַ⁠עֲזֹ֣ב אֶת ־ אָבִ֑י⁠ו וְ⁠עָזַ֥ב אֶת ־ אָבִ֖י⁠ו וָ⁠מֵֽת ׃²³ וַ⁠תֹּ֨אמֶר֙ אֶל ־ עֲבָדֶ֔י⁠ךָ אִם ־ לֹ֥א יֵרֵ֛ד אֲחִי⁠כֶ֥ם הַ⁠קָּטֹ֖ן אִתְּ⁠כֶ֑ם לֹ֥א תֹסִפ֖וּ⁠ן לִ⁠רְא֥וֹת פָּנָֽ⁠י ׃²⁴ וַ⁠יְהִי֙ כִּ֣י עָלִ֔ינוּ אֶֽל ־ עַבְדְּ⁠ךָ֖ אָבִ֑⁠י וַ⁠נַּ֨גֶּד ־ ל֔⁠וֹ אֵ֖ת דִּבְרֵ֥י אֲדֹנִֽ⁠י ׃²⁵ וַ⁠יֹּ֖אמֶר אָבִ֑י⁠נוּ שֻׁ֖בוּ שִׁבְרוּ ־ לָ֥⁠נוּ מְעַט ־ אֹֽכֶל ׃²⁶ וַ⁠נֹּ֕אמֶר לֹ֥א נוּכַ֖ל לָ⁠רֶ֑דֶת אִם ־ יֵשׁ֩ אָחִ֨י⁠נוּ הַ⁠קָּטֹ֤ן אִתָּ֨⁠נוּ֙ וְ⁠יָרַ֔דְנוּ כִּי ־ לֹ֣א נוּכַ֗ל לִ⁠רְאוֹת֙ פְּנֵ֣י הָ⁠אִ֔ישׁ וְ⁠אָחִ֥י⁠נוּ הַ⁠קָּטֹ֖ן אֵינֶ֥⁠נּוּ אִתָּֽ⁠נוּ ׃²⁷ וַ⁠יֹּ֛אמֶר עַבְדְּ⁠ךָ֥ אָבִ֖⁠י אֵלֵ֑י⁠נוּ אַתֶּ֣ם יְדַעְתֶּ֔ם כִּ֥י שְׁנַ֖יִם יָֽלְדָה ־ לִּ֥⁠י אִשְׁתִּֽ⁠י ׃²⁸ וַ⁠יֵּצֵ֤א הָֽ⁠אֶחָד֙ מֵֽ⁠אִתִּ֔⁠י וָ⁠אֹמַ֕ר אַ֖ךְ טָרֹ֣ף טֹרָ֑ף וְ⁠לֹ֥א רְאִיתִ֖י⁠ו עַד ־ הֵֽנָּה ׃²⁹ וּ⁠לְקַחְתֶּ֧ם גַּם ־ אֶת ־ זֶ֛ה מֵ⁠עִ֥ם פָּנַ֖⁠י וְ⁠קָרָ֣⁠הוּ אָס֑וֹן וְ⁠הֽוֹרַדְתֶּ֧ם אֶת ־ שֵׂיבָתִ֛⁠י בְּ⁠רָעָ֖ה שְׁאֹֽלָ⁠ה ׃³⁰ וְ⁠עַתָּ֗ה כְּ⁠בֹאִ⁠י֙ אֶל ־ עַבְדְּ⁠ךָ֣ אָבִ֔⁠י וְ⁠הַ⁠נַּ֖עַר אֵינֶ֣⁠נּוּ אִתָּ֑⁠נוּ וְ⁠נַפְשׁ֖⁠וֹ קְשׁוּרָ֥ה בְ⁠נַפְשֽׁ⁠וֹ ׃³¹ וְ⁠הָיָ֗ה כִּ⁠רְאוֹת֛⁠וֹ כִּי ־ אֵ֥ין הַ⁠נַּ֖עַר וָ⁠מֵ֑ת וְ⁠הוֹרִ֨ידוּ עֲבָדֶ֜י⁠ךָ אֶת ־ שֵׂיבַ֨ת עַבְדְּ⁠ךָ֥ אָבִ֛י⁠נוּ בְּ⁠יָג֖וֹן שְׁאֹֽלָ⁠ה ׃³² כִּ֤י עַבְדְּ⁠ךָ֙ עָרַ֣ב אֶת ־ הַ⁠נַּ֔עַר מֵ⁠עִ֥ם אָבִ֖⁠י לֵ⁠אמֹ֑ר אִם ־ לֹ֤א אֲבִיאֶ֨⁠נּוּ֙ אֵלֶ֔י⁠ךָ וְ⁠חָטָ֥אתִי לְ⁠אָבִ֖⁠י כָּל ־ הַ⁠יָּמִֽים ׃³³ וְ⁠עַתָּ֗ה יֵֽשֶׁב ־ נָ֤א עַבְדְּ⁠ךָ֙ תַּ֣חַת הַ⁠נַּ֔עַר עֶ֖בֶד לַֽ⁠אדֹנִ֑⁠י וְ⁠הַ⁠נַּ֖עַר יַ֥עַל עִם ־ אֶחָֽי⁠ו ׃³⁴ כִּי ־ אֵיךְ֙ אֶֽעֱלֶ֣ה אֶל ־ אָבִ֔⁠י וְ⁠הַ⁠נַּ֖עַר אֵינֶ֣⁠נּוּ אִתִּ֑⁠י פֶּ֚ן אֶרְאֶ֣ה בָ⁠רָ֔ע אֲשֶׁ֥ר יִמְצָ֖א אֶת ־ אָבִֽ⁠י ׃

Chapter 45

¹ וְ⁠לֹֽא ־ יָכֹ֨ל יוֹסֵ֜ף לְ⁠הִתְאַפֵּ֗ק לְ⁠כֹ֤ל הַ⁠נִּצָּבִים֙ עָלָ֔י⁠ו וַ⁠יִּקְרָ֕א הוֹצִ֥יאוּ כָל ־ אִ֖ישׁ מֵ⁠עָלָ֑⁠י וְ⁠לֹא ־ עָ֤מַד אִישׁ֙ אִתּ֔⁠וֹ בְּ⁠הִתְוַדַּ֥ע יוֹסֵ֖ף אֶל ־ אֶחָֽי⁠ו ׃² וַ⁠יִּתֵּ֥ן אֶת ־ קֹל֖⁠וֹ בִּ⁠בְכִ֑י וַ⁠יִּשְׁמְע֣וּ מִצְרַ֔יִם וַ⁠יִּשְׁמַ֖ע בֵּ֥ית פַּרְעֹֽה ׃³ וַ⁠יֹּ֨אמֶר יוֹסֵ֤ף אֶל ־ אֶחָי⁠ו֙ אֲנִ֣י יוֹסֵ֔ף הַ⁠ע֥וֹד אָבִ֖⁠י חָ֑י וְ⁠לֹֽא ־ יָכְל֤וּ אֶחָי⁠ו֙ לַ⁠עֲנ֣וֹת אֹת֔⁠וֹ כִּ֥י נִבְהֲל֖וּ מִ⁠פָּנָֽי⁠ו ׃⁴ וַ⁠יֹּ֨אמֶר יוֹסֵ֧ף אֶל ־ אֶחָ֛י⁠ו גְּשׁוּ ־ נָ֥א אֵלַ֖⁠י וַ⁠יִּגָּ֑שׁוּ וַ⁠יֹּ֗אמֶר אֲנִי֙ יוֹסֵ֣ף אֲחִי⁠כֶ֔ם אֲשֶׁר ־ מְכַרְתֶּ֥ם אֹתִ֖⁠י מִצְרָֽיְמָ⁠ה ׃⁵ וְ⁠עַתָּ֣ה ׀ אַל ־ תֵּעָ֣צְב֗וּ וְ⁠אַל ־ יִ֨חַר֙ בְּ⁠עֵ֣ינֵי⁠כֶ֔ם כִּֽי ־ מְכַרְתֶּ֥ם אֹתִ֖⁠י הֵ֑נָּה כִּ֣י לְ⁠מִֽחְיָ֔ה שְׁלָחַ֥⁠נִי אֱלֹהִ֖ים לִ⁠פְנֵי⁠כֶֽם ׃⁶ כִּי ־ זֶ֛ה שְׁנָתַ֥יִם הָ⁠רָעָ֖ב בְּ⁠קֶ֣רֶב הָ⁠אָ֑רֶץ וְ⁠עוֹד֙ חָמֵ֣שׁ שָׁנִ֔ים אֲשֶׁ֥ר אֵין ־ חָרִ֖ישׁ וְ⁠קָצִּֽיר ׃⁷ וַ⁠יִּשְׁלָחֵ֤⁠נִי אֱלֹהִים֙ לִ⁠פְנֵי⁠כֶ֔ם לָ⁠שׂ֥וּם לָ⁠כֶ֛ם שְׁאֵרִ֖ית בָּ⁠אָ֑רֶץ וּ⁠לְ⁠הַחֲי֣וֹת לָ⁠כֶ֔ם לִ⁠פְלֵיטָ֖ה גְּדֹלָֽה ׃⁸ וְ⁠עַתָּ֗ה לֹֽא ־ אַתֶּ֞ם שְׁלַחְתֶּ֤ם אֹתִ⁠י֙ הֵ֔נָּה כִּ֖י הָ⁠אֱלֹהִ֑ים וַ⁠יְשִׂימֵ֨⁠נִֽי לְ⁠אָ֜ב לְ⁠פַרְעֹ֗ה וּ⁠לְ⁠אָדוֹן֙ לְ⁠כָל ־ בֵּית֔⁠וֹ וּ⁠מֹשֵׁ֖ל בְּ⁠כָל ־ אֶ֥רֶץ מִצְרָֽיִם ׃⁹ מַהֲרוּ֮ וַ⁠עֲל֣וּ אֶל ־ אָבִ⁠י֒ וַ⁠אֲמַרְתֶּ֣ם אֵלָ֗י⁠ו כֹּ֤ה אָמַר֙ בִּנְ⁠ךָ֣ יוֹסֵ֔ף שָׂמַ֧⁠נִי אֱלֹהִ֛ים לְ⁠אָד֖וֹן לְ⁠כָל ־ מִצְרָ֑יִם רְדָ֥⁠ה אֵלַ֖⁠י אַֽל ־ תַּעֲמֹֽד ׃¹⁰ וְ⁠יָשַׁבְתָּ֣ בְ⁠אֶֽרֶץ ־ גֹּ֗שֶׁן וְ⁠הָיִ֤יתָ קָרוֹב֙ אֵלַ֔⁠י אַתָּ֕ה וּ⁠בָנֶ֖י⁠ךָ וּ⁠בְנֵ֣י בָנֶ֑י⁠ךָ וְ⁠צֹאנְ⁠ךָ֥ וּ⁠בְקָרְ⁠ךָ֖ וְ⁠כָל ־ אֲשֶׁר ־ לָֽ⁠ךְ ׃¹¹ וְ⁠כִלְכַּלְתִּ֤י אֹֽתְ⁠ךָ֙ שָׁ֔ם כִּי ־ ע֛וֹד חָמֵ֥שׁ שָׁנִ֖ים רָעָ֑ב פֶּן ־ תִּוָּרֵ֛שׁ אַתָּ֥ה וּ⁠בֵֽיתְ⁠ךָ֖ וְ⁠כָל ־ אֲשֶׁר ־ לָֽ⁠ךְ ׃¹² וְ⁠הִנֵּ֤ה עֵֽינֵי⁠כֶם֙ רֹא֔וֹת וְ⁠עֵינֵ֖י אָחִ֣⁠י בִנְיָמִ֑ין כִּי ־ פִ֖⁠י הַֽ⁠מְדַבֵּ֥ר אֲלֵי⁠כֶֽם ׃¹³ וְ⁠הִגַּדְתֶּ֣ם לְ⁠אָבִ֗⁠י אֶת ־ כָּל ־ כְּבוֹדִ⁠י֙ בְּ⁠מִצְרַ֔יִם וְ⁠אֵ֖ת כָּל ־ אֲשֶׁ֣ר רְאִיתֶ֑ם וּ⁠מִֽהַרְתֶּ֛ם וְ⁠הוֹרַדְתֶּ֥ם אֶת ־ אָבִ֖⁠י הֵֽנָּה ׃¹⁴ וַ⁠יִּפֹּ֛ל עַל ־ צַוְּארֵ֥י בִנְיָמִֽן ־ אָחִ֖י⁠ו וַ⁠יֵּ֑בְךְּ וּ⁠בִנְיָמִ֔ן בָּכָ֖ה עַל ־ צַוָּארָֽי⁠ו ׃¹⁵ וַ⁠יְנַשֵּׁ֥ק לְ⁠כָל ־ אֶחָ֖י⁠ו וַ⁠יֵּ֣בְךְּ עֲלֵי⁠הֶ֑ם וְ⁠אַ֣חֲרֵי כֵ֔ן דִּבְּר֥וּ אֶחָ֖י⁠ו אִתּֽ⁠וֹ ׃¹⁶ וְ⁠הַ⁠קֹּ֣ל נִשְׁמַ֗ע בֵּ֤ית פַּרְעֹה֙ לֵ⁠אמֹ֔ר בָּ֖אוּ אֲחֵ֣י יוֹסֵ֑ף וַ⁠יִּיטַב֙ בְּ⁠עֵינֵ֣י פַרְעֹ֔ה וּ⁠בְ⁠עֵינֵ֖י עֲבָדָֽי⁠ו ׃¹⁷ וַ⁠יֹּ֤אמֶר פַּרְעֹה֙ אֶל ־ יוֹסֵ֔ף אֱמֹ֥ר אֶל ־ אַחֶ֖י⁠ךָ זֹ֣את עֲשׂ֑וּ טַֽעֲנוּ֙ אֶת ־ בְּעִ֣ירְ⁠כֶ֔ם וּ⁠לְכוּ ־ בֹ֖אוּ אַ֥רְצָ⁠ה כְּנָֽעַן ׃¹⁸ וּ⁠קְח֧וּ אֶת ־ אֲבִי⁠כֶ֛ם וְ⁠אֶת ־ בָּתֵּי⁠כֶ֖ם וּ⁠בֹ֣אוּ אֵלָ֑⁠י וְ⁠אֶתְּנָ֣ה לָ⁠כֶ֗ם אֶת ־ טוּב֙ אֶ֣רֶץ מִצְרַ֔יִם וְ⁠אִכְל֖וּ אֶת ־ חֵ֥לֶב הָ⁠אָֽרֶץ ׃¹⁹ וְ⁠אַתָּ֥ה צֻוֵּ֖יתָה זֹ֣את עֲשׂ֑וּ קְחוּ ־ לָ⁠כֶם֩ מֵ⁠אֶ֨רֶץ מִצְרַ֜יִם עֲגָל֗וֹת לְ⁠טַפְּ⁠כֶם֙ וְ⁠לִ⁠נְשֵׁי⁠כֶ֔ם וּ⁠נְשָׂאתֶ֥ם אֶת ־ אֲבִי⁠כֶ֖ם וּ⁠בָאתֶֽם ׃²⁰ וְ⁠עֵ֣ינְ⁠כֶ֔ם אַל ־ תָּחֹ֖ס עַל ־ כְּלֵי⁠כֶ֑ם כִּי ־ ט֛וּב כָּל ־ אֶ֥רֶץ מִצְרַ֖יִם לָ⁠כֶ֥ם הֽוּא ׃²¹ וַ⁠יַּֽעֲשׂוּ ־ כֵן֙ בְּנֵ֣י יִשְׂרָאֵ֔ל וַ⁠יִּתֵּ֨ן לָ⁠הֶ֥ם יוֹסֵ֛ף עֲגָל֖וֹת עַל ־ פִּ֣י פַרְעֹ֑ה וַ⁠יִּתֵּ֥ן לָ⁠הֶ֛ם צֵדָ֖ה לַ⁠דָּֽרֶךְ ׃²² לְ⁠כֻלָּ֥⁠ם נָתַ֛ן לָ⁠אִ֖ישׁ חֲלִפ֣וֹת שְׂמָלֹ֑ת וּ⁠לְ⁠בִנְיָמִ֤ן נָתַן֙ שְׁלֹ֣שׁ מֵא֣וֹת כֶּ֔סֶף וְ⁠חָמֵ֖שׁ חֲלִפֹ֥ת שְׂמָלֹֽת ׃²³ וּ⁠לְ⁠אָבִ֞י⁠ו שָׁלַ֤ח כְּ⁠זֹאת֙ עֲשָׂרָ֣ה חֲמֹרִ֔ים נֹשְׂאִ֖ים מִ⁠טּ֣וּב מִצְרָ֑יִם וְ⁠עֶ֣שֶׂר אֲתֹנֹ֡ת נֹֽ֠שְׂאֹת בָּ֣ר וָ⁠לֶ֧חֶם וּ⁠מָז֛וֹן לְ⁠אָבִ֖י⁠ו לַ⁠דָּֽרֶךְ ׃²⁴ וַ⁠יְשַׁלַּ֥ח אֶת ־ אֶחָ֖י⁠ו וַ⁠יֵּלֵ֑כוּ וַ⁠יֹּ֣אמֶר אֲלֵ⁠הֶ֔ם אַֽל ־ תִּרְגְּז֖וּ בַּ⁠דָּֽרֶךְ ׃²⁵ וַֽ⁠יַּעֲל֖וּ מִ⁠מִּצְרָ֑יִם וַ⁠יָּבֹ֨אוּ֙ אֶ֣רֶץ כְּנַ֔עַן אֶֽל ־ יַעֲקֹ֖ב אֲבִי⁠הֶֽם ׃²⁶ וַ⁠יַּגִּ֨דוּ ל֜⁠וֹ לֵ⁠אמֹ֗ר ע֚וֹד יוֹסֵ֣ף חַ֔י וְ⁠כִֽי ־ ה֥וּא מֹשֵׁ֖ל בְּ⁠כָל ־ אֶ֣רֶץ מִצְרָ֑יִם וַ⁠יָּ֣פָג לִבּ֔⁠וֹ כִּ֥י לֹא ־ הֶאֱמִ֖ין לָ⁠הֶֽם ׃²⁷ וַ⁠יְדַבְּר֣וּ אֵלָ֗י⁠ו אֵ֣ת כָּל ־ דִּבְרֵ֤י יוֹסֵף֙ אֲשֶׁ֣ר דִּבֶּ֣ר אֲלֵ⁠הֶ֔ם וַ⁠יַּרְא֙ אֶת ־ הָ֣⁠עֲגָל֔וֹת אֲשֶׁר ־ שָׁלַ֥ח יוֹסֵ֖ף לָ⁠שֵׂ֣את אֹת֑⁠וֹ וַ⁠תְּחִ֕י ר֖וּחַ יַעֲקֹ֥ב אֲבִי⁠הֶֽם ׃²⁸ וַ⁠יֹּ֨אמֶר֙ יִשְׂרָאֵ֔ל רַ֛ב עוֹד ־ יוֹסֵ֥ף בְּנִ֖⁠י חָ֑י אֵֽלְכָ֥ה וְ⁠אֶרְאֶ֖⁠נּוּ בְּ⁠טֶ֥רֶם אָמֽוּת ׃

Chapter 46

¹ וַ⁠יִּסַּ֤ע יִשְׂרָאֵל֙ וְ⁠כָל ־ אֲשֶׁר ־ ל֔⁠וֹ וַ⁠יָּבֹ֖א בְּאֵ֣רָ⁠ה שָּׁ֑בַע וַ⁠יִּזְבַּ֣ח זְבָחִ֔ים לֵ⁠אלֹהֵ֖י אָבִ֥י⁠ו יִצְחָֽק ׃² וַ⁠יֹּ֨אמֶר אֱלֹהִ֤ים ׀ לְ⁠יִשְׂרָאֵל֙ בְּ⁠מַרְאֹ֣ת הַ⁠לַּ֔יְלָה וַ⁠יֹּ֖אמֶר יַעֲקֹ֣ב ׀ יַעֲקֹ֑ב וַ⁠יֹּ֖אמֶר הִנֵּֽ⁠נִי ׃³ וַ⁠יֹּ֕אמֶר אָנֹכִ֥י הָ⁠אֵ֖ל אֱלֹהֵ֣י אָבִ֑י⁠ךָ אַל ־ תִּירָא֙ מֵ⁠רְדָ֣ה מִצְרַ֔יְמָ⁠ה כִּֽי ־ לְ⁠ג֥וֹי גָּד֖וֹל אֲשִֽׂימְ⁠ךָ֥ שָֽׁם ׃⁴ אָנֹכִ֗י אֵרֵ֤ד עִמְּ⁠ךָ֙ מִצְרַ֔יְמָ⁠ה וְ⁠אָנֹכִ֖י אַֽעַלְ⁠ךָ֣ גַם ־ עָלֹ֑ה וְ⁠יוֹסֵ֕ף יָשִׁ֥ית יָד֖⁠וֹ עַל ־ עֵינֶֽי⁠ךָ ׃⁵ וַ⁠יָּ֥קָם יַעֲקֹ֖ב מִ⁠בְּאֵ֣ר שָׁ֑בַע וַ⁠יִּשְׂא֨וּ בְנֵֽי ־ יִשְׂרָאֵ֜ל אֶת ־ יַעֲקֹ֣ב אֲבִי⁠הֶ֗ם וְ⁠אֶת ־ טַפָּ⁠ם֙ וְ⁠אֶת ־ נְשֵׁי⁠הֶ֔ם בָּ⁠עֲגָל֕וֹת אֲשֶׁר ־ שָׁלַ֥ח פַּרְעֹ֖ה לָ⁠שֵׂ֥את אֹתֽ⁠וֹ ׃⁶ וַ⁠יִּקְח֣וּ אֶת ־ מִקְנֵי⁠הֶ֗ם וְ⁠אֶת ־ רְכוּשָׁ⁠ם֙ אֲשֶׁ֤ר רָֽכְשׁוּ֙ בְּ⁠אֶ֣רֶץ כְּנַ֔עַן וַ⁠יָּבֹ֖אוּ מִצְרָ֑יְמָ⁠ה יַעֲקֹ֖ב וְ⁠כָל ־ זַרְע֥⁠וֹ אִתּֽ⁠וֹ ׃⁷ בָּנָ֞י⁠ו וּ⁠בְנֵ֤י בָנָי⁠ו֙ אִתּ֔⁠וֹ בְּנֹתָ֛י⁠ו וּ⁠בְנ֥וֹת בָּנָ֖י⁠ו וְ⁠כָל ־ זַרְע֑⁠וֹ הֵבִ֥יא אִתּ֖⁠וֹ מִצְרָֽיְמָ⁠ה ׃ס⁸ וְ⁠אֵ֨לֶּה שְׁמ֧וֹת בְּנֵֽי ־ יִשְׂרָאֵ֛ל הַ⁠בָּאִ֥ים מִצְרַ֖יְמָ⁠ה יַעֲקֹ֣ב וּ⁠בָנָ֑י⁠ו בְּכֹ֥ר יַעֲקֹ֖ב רְאוּבֵֽן ׃⁹ וּ⁠בְנֵ֖י רְאוּבֵ֑ן חֲנ֥וֹךְ וּ⁠פַלּ֖וּא וְ⁠חֶצְר֥וֹן וְ⁠כַרְמִֽי ׃¹⁰ וּ⁠בְנֵ֣י שִׁמְע֗וֹן יְמוּאֵ֧ל וְ⁠יָמִ֛ין וְ⁠אֹ֖הַד וְ⁠יָכִ֣ין וְ⁠צֹ֑חַר וְ⁠שָׁא֖וּל בֶּן ־ הַֽ⁠כְּנַעֲנִֽית ׃¹¹ וּ⁠בְנֵ֖י לֵוִ֑י גֵּרְשׁ֕וֹן קְהָ֖ת וּ⁠מְרָרִֽי ׃¹² וּ⁠בְנֵ֣י יְהוּדָ֗ה עֵ֧ר וְ⁠אוֹנָ֛ן וְ⁠שֵׁלָ֖ה וָ⁠פֶ֣רֶץ וָ⁠זָ֑רַח וַ⁠יָּ֨מָת עֵ֤ר וְ⁠אוֹנָן֙ בְּ⁠אֶ֣רֶץ כְּנַ֔עַן וַ⁠יִּהְי֥וּ בְנֵי ־ פֶ֖רֶץ חֶצְר֥וֹן וְ⁠חָמֽוּל ׃¹³ וּ⁠בְנֵ֖י יִשָׂשכָ֑ר תּוֹלָ֥ע וּ⁠פֻוָּ֖ה וְ⁠י֥וֹב וְ⁠שִׁמְרֽוֹן ׃¹⁴ וּ⁠בְנֵ֖י זְבוּלֻ֑ן סֶ֥רֶד וְ⁠אֵל֖וֹן וְ⁠יַחְלְאֵֽל ׃¹⁵ אֵ֣לֶּה ׀ בְּנֵ֣י לֵאָ֗ה אֲשֶׁ֨ר יָֽלְדָ֤ה לְ⁠יַעֲקֹב֙ בְּ⁠פַדַּ֣ן אֲרָ֔ם וְ⁠אֵ֖ת דִּינָ֣ה בִתּ֑⁠וֹ כָּל ־ נֶ֧פֶשׁ בָּנָ֛י⁠ו וּ⁠בְנוֹתָ֖י⁠ו שְׁלֹשִׁ֥ים וְ⁠שָׁלֹֽשׁ ׃¹⁶ וּ⁠בְנֵ֣י גָ֔ד צִפְי֥וֹן וְ⁠חַגִּ֖י שׁוּנִ֣י וְ⁠אֶצְבֹּ֑ן עֵרִ֥י וַֽ⁠אֲרוֹדִ֖י וְ⁠אַרְאֵלִֽי ׃¹⁷ וּ⁠בְנֵ֣י אָשֵׁ֗ר יִמְנָ֧ה וְ⁠יִשְׁוָ֛ה וְ⁠יִשְׁוִ֥י וּ⁠בְרִיעָ֖ה וְ⁠שֶׂ֣רַח אֲחֹתָ֑⁠ם וּ⁠בְנֵ֣י בְרִיעָ֔ה חֶ֖בֶר וּ⁠מַלְכִּיאֵֽל ׃¹⁸ אֵ֚לֶּה בְּנֵ֣י זִלְפָּ֔ה אֲשֶׁר ־ נָתַ֥ן לָבָ֖ן לְ⁠לֵאָ֣ה בִתּ֑⁠וֹ וַ⁠תֵּ֤לֶד אֶת ־ אֵ֨לֶּה֙ לְ⁠יַעֲקֹ֔ב שֵׁ֥שׁ עֶשְׂרֵ֖ה נָֽפֶשׁ ׃¹⁹ בְּנֵ֤י רָחֵל֙ אֵ֣שֶׁת יַֽעֲקֹ֔ב יוֹסֵ֖ף וּ⁠בִנְיָמִֽן ׃²⁰ וַ⁠יִּוָּלֵ֣ד לְ⁠יוֹסֵף֮ בְּ⁠אֶ֣רֶץ מִצְרַיִם֒ אֲשֶׁ֤ר יָֽלְדָה ־ לּ⁠וֹ֙ אָֽסְנַ֔ת בַּת ־ פּ֥וֹטִי פֶ֖רַע כֹּהֵ֣ן אֹ֑ן אֶת ־ מְנַשֶּׁ֖ה וְ⁠אֶת ־ אֶפְרָֽיִם ׃²¹ וּ⁠בְנֵ֣י בִנְיָמִ֗ן בֶּ֤לַע וָ⁠בֶ֨כֶר֙ וְ⁠אַשְׁבֵּ֔ל גֵּרָ֥א וְ⁠נַעֲמָ֖ן אֵחִ֣י וָ⁠רֹ֑אשׁ מֻפִּ֥ים וְ⁠חֻפִּ֖ים וָ⁠אָֽרְדְּ ׃²² אֵ֚לֶּה בְּנֵ֣י רָחֵ֔ל אֲשֶׁ֥ר יֻלַּ֖ד לְ⁠יַעֲקֹ֑ב כָּל ־ נֶ֖פֶשׁ אַרְבָּעָ֥ה עָשָֽׂר ׃²³ וּ⁠בְנֵי ־ דָ֖ן חֻשִֽׁים ׃²⁴ וּ⁠בְנֵ֖י נַפְתָּלִ֑י יַחְצְאֵ֥ל וְ⁠גוּנִ֖י וְ⁠יֵ֥צֶר וְ⁠שִׁלֵּֽם ׃²⁵ אֵ֚לֶּה בְּנֵ֣י בִלְהָ֔ה אֲשֶׁר ־ נָתַ֥ן לָבָ֖ן לְ⁠רָחֵ֣ל בִּתּ֑⁠וֹ וַ⁠תֵּ֧לֶד אֶת ־ אֵ֛לֶּה לְ⁠יַעֲקֹ֖ב כָּל ־ נֶ֥פֶשׁ שִׁבְעָֽה ׃²⁶ כָּל ־ הַ֠⁠נֶּפֶשׁ הַ⁠בָּאָ֨ה לְ⁠יַעֲקֹ֤ב מִצְרַ֨יְמָ⁠ה֙ יֹצְאֵ֣י יְרֵכ֔⁠וֹ מִ⁠לְּ⁠בַ֖ד נְשֵׁ֣י בְנֵי ־ יַעֲקֹ֑ב כָּל ־ נֶ֖פֶשׁ שִׁשִּׁ֥ים וָ⁠שֵֽׁשׁ ׃²⁷ וּ⁠בְנֵ֥י יוֹסֵ֛ף אֲשֶׁר ־ יֻלַּד ־ ל֥⁠וֹ בְ⁠מִצְרַ֖יִם נֶ֣פֶשׁ שְׁנָ֑יִם כָּל ־ הַ⁠נֶּ֧פֶשׁ לְ⁠בֵֽית ־ יַעֲקֹ֛ב הַ⁠בָּ֥אָה מִצְרַ֖יְמָ⁠ה שִׁבְעִֽים ׃פ²⁸ וְ⁠אֶת ־ יְהוּדָ֞ה שָׁלַ֤ח לְ⁠פָנָי⁠ו֙ אֶל ־ יוֹסֵ֔ף לְ⁠הוֹרֹ֥ת לְ⁠פָנָ֖י⁠ו גֹּ֑שְׁנָ⁠ה וַ⁠יָּבֹ֖אוּ אַ֥רְצָ⁠ה גֹּֽשֶׁן ׃²⁹ וַ⁠יֶּאְסֹ֤ר יוֹסֵף֙ מֶרְכַּבְתּ֔⁠וֹ וַ⁠יַּ֛עַל לִ⁠קְרַֽאת ־ יִשְׂרָאֵ֥ל אָבִ֖י⁠ו גֹּ֑שְׁנָ⁠ה וַ⁠יֵּרָ֣א אֵלָ֗י⁠ו וַ⁠יִּפֹּל֙ עַל ־ צַוָּארָ֔י⁠ו וַ⁠יֵּ֥בְךְּ עַל ־ צַוָּארָ֖י⁠ו עֽוֹד ׃³⁰ וַ⁠יֹּ֧אמֶר יִשְׂרָאֵ֛ל אֶל ־ יוֹסֵ֖ף אָמ֣וּתָה הַ⁠פָּ֑עַם אַחֲרֵי֙ רְאוֹתִ֣⁠י אֶת ־ פָּנֶ֔י⁠ךָ כִּ֥י עוֹדְ⁠ךָ֖ חָֽי ׃³¹ וַ⁠יֹּ֨אמֶר יוֹסֵ֤ף אֶל ־ אֶחָי⁠ו֙ וְ⁠אֶל ־ בֵּ֣ית אָבִ֔י⁠ו אֶעֱלֶ֖ה וְ⁠אַגִּ֣ידָה לְ⁠פַרְעֹ֑ה וְ⁠אֹֽמְרָ֣ה אֵלָ֔י⁠ו אַחַ֧⁠י וּ⁠בֵית ־ אָבִ֛⁠י אֲשֶׁ֥ר בְּ⁠אֶֽרֶץ ־ כְּנַ֖עַן בָּ֥אוּ אֵלָֽ⁠י ׃³² וְ⁠הָ⁠אֲנָשִׁים֙ רֹ֣עֵי צֹ֔אן כִּֽי ־ אַנְשֵׁ֥י מִקְנֶ֖ה הָי֑וּ וְ⁠צֹאנָ֧⁠ם וּ⁠בְקָרָ֛⁠ם וְ⁠כָל ־ אֲשֶׁ֥ר לָ⁠הֶ֖ם הֵבִֽיאוּ ׃³³ וְ⁠הָיָ֕ה כִּֽי ־ יִקְרָ֥א לָ⁠כֶ֖ם פַּרְעֹ֑ה וְ⁠אָמַ֖ר מַה ־ מַּעֲשֵׂי⁠כֶֽם ׃³⁴ וַ⁠אֲמַרְתֶּ֗ם אַנְשֵׁ֨י מִקְנֶ֜ה הָי֤וּ עֲבָדֶ֨י⁠ךָ֙ מִ⁠נְּעוּרֵ֣י⁠נוּ וְ⁠עַד ־ עַ֔תָּה גַּם ־ אֲנַ֖חְנוּ גַּם ־ אֲבֹתֵ֑י⁠נוּ בַּ⁠עֲב֗וּר תֵּשְׁבוּ֙ בְּ⁠אֶ֣רֶץ גֹּ֔שֶׁן כִּֽי ־ תוֹעֲבַ֥ת מִצְרַ֖יִם כָּל ־ רֹ֥עֵה צֹֽאן ׃

Chapter 47

¹ וַ⁠יָּבֹ֣א יוֹסֵף֮ וַ⁠יַּגֵּ֣ד לְ⁠פַרְעֹה֒ וַ⁠יֹּ֗אמֶר אָבִ֨⁠י וְ⁠אַחַ֜⁠י וְ⁠צֹאנָ֤⁠ם וּ⁠בְקָרָ⁠ם֙ וְ⁠כָל ־ אֲשֶׁ֣ר לָ⁠הֶ֔ם בָּ֖אוּ מֵ⁠אֶ֣רֶץ כְּנָ֑עַן וְ⁠הִנָּ֖⁠ם בְּ⁠אֶ֥רֶץ גֹּֽשֶׁן ׃² וּ⁠מִ⁠קְצֵ֣ה אֶחָ֔י⁠ו לָקַ֖ח חֲמִשָּׁ֣ה אֲנָשִׁ֑ים וַ⁠יַּצִּגֵ֖⁠ם לִ⁠פְנֵ֥י פַרְעֹֽה ׃³ וַ⁠יֹּ֧אמֶר פַּרְעֹ֛ה אֶל ־ אֶחָ֖י⁠ו מַה ־ מַּעֲשֵׂי⁠כֶ֑ם וַ⁠יֹּאמְר֣וּ אֶל ־ פַּרְעֹ֗ה רֹעֵ֥ה צֹאן֙ עֲבָדֶ֔י⁠ךָ גַּם ־ אֲנַ֖חְנוּ גַּם ־ אֲבוֹתֵֽי⁠נוּ ׃⁴ וַ⁠יֹּאמְר֣וּ אֶל ־ פַּרְעֹ֗ה לָ⁠ג֣וּר בָּ⁠אָרֶץ֮ בָּאנוּ֒ כִּי ־ אֵ֣ין מִרְעֶ֗ה לַ⁠צֹּאן֙ אֲשֶׁ֣ר לַ⁠עֲבָדֶ֔י⁠ךָ כִּֽי ־ כָבֵ֥ד הָ⁠רָעָ֖ב בְּ⁠אֶ֣רֶץ כְּנָ֑עַן וְ⁠עַתָּ֛ה יֵֽשְׁבוּ ־ נָ֥א עֲבָדֶ֖י⁠ךָ בְּ⁠אֶ֥רֶץ גֹּֽשֶׁן ׃⁵ וַ⁠יֹּ֣אמֶר פַּרְעֹ֔ה אֶל ־ יוֹסֵ֖ף לֵ⁠אמֹ֑ר אָבִ֥י⁠ךָ וְ⁠אַחֶ֖י⁠ךָ בָּ֥אוּ אֵלֶֽי⁠ךָ ׃⁶ אֶ֤רֶץ מִצְרַ֨יִם֙ לְ⁠פָנֶ֣י⁠ךָ הִ֔וא בְּ⁠מֵיטַ֣ב הָ⁠אָ֔רֶץ הוֹשֵׁ֥ב אֶת ־ אָבִ֖י⁠ךָ וְ⁠אֶת ־ אַחֶ֑י⁠ךָ יֵשְׁבוּ֙ בְּ⁠אֶ֣רֶץ גֹּ֔שֶׁן וְ⁠אִם ־ יָדַ֗עְתָּ וְ⁠יֶשׁ ־ בָּ⁠ם֙ אַנְשֵׁי ־ חַ֔יִל וְ⁠שַׂמְתָּ֛⁠ם שָׂרֵ֥י מִקְנֶ֖ה עַל ־ אֲשֶׁר ־ לִֽ⁠י ׃⁷ וַ⁠יָּבֵ֤א יוֹסֵף֙ אֶת ־ יַֽעֲקֹ֣ב אָבִ֔י⁠ו וַ⁠יַּֽעֲמִדֵ֖⁠הוּ לִ⁠פְנֵ֣י פַרְעֹ֑ה וַ⁠יְבָ֥רֶךְ יַעֲקֹ֖ב אֶת ־ פַּרְעֹֽה ׃⁸ וַ⁠יֹּ֥אמֶר פַּרְעֹ֖ה אֶֽל ־ יַעֲקֹ֑ב כַּ⁠מָּ֕ה יְמֵ֖י שְׁנֵ֥י חַיֶּֽי⁠ךָ ׃⁹ וַ⁠יֹּ֤אמֶר יַעֲקֹב֙ אֶל ־ פַּרְעֹ֔ה יְמֵי֙ שְׁנֵ֣י מְגוּרַ֔⁠י שְׁלֹשִׁ֥ים וּ⁠מְאַ֖ת שָׁנָ֑ה מְעַ֣ט וְ⁠רָעִ֗ים הָיוּ֙ יְמֵי֙ שְׁנֵ֣י חַיַּ֔⁠י וְ⁠לֹ֣א הִשִּׂ֗יגוּ אֶת ־ יְמֵי֙ שְׁנֵי֙ חַיֵּ֣י אֲבֹתַ֔⁠י בִּ⁠ימֵ֖י מְגוּרֵי⁠הֶֽם ׃¹⁰ וַ⁠יְבָ֥רֶךְ יַעֲקֹ֖ב אֶת ־ פַּרְעֹ֑ה וַ⁠יֵּצֵ֖א מִ⁠לִּ⁠פְנֵ֥י פַרְעֹֽה ׃¹¹ וַ⁠יּוֹשֵׁ֣ב יוֹסֵף֮ אֶת ־ אָבִ֣י⁠ו וְ⁠אֶת ־ אֶחָי⁠ו֒ וַ⁠יִּתֵּ֨ן לָ⁠הֶ֤ם אֲחֻזָּה֙ בְּ⁠אֶ֣רֶץ מִצְרַ֔יִם בְּ⁠מֵיטַ֥ב הָ⁠אָ֖רֶץ בְּ⁠אֶ֣רֶץ רַעְמְסֵ֑ס כַּ⁠אֲשֶׁ֖ר צִוָּ֥ה פַרְעֹֽה ׃¹² וַ⁠יְכַלְכֵּ֤ל יוֹסֵף֙ אֶת ־ אָבִ֣י⁠ו וְ⁠אֶת ־ אֶחָ֔י⁠ו וְ⁠אֵ֖ת כָּל ־ בֵּ֣ית אָבִ֑י⁠ו לֶ֖חֶם לְ⁠פִ֥י הַ⁠טָּֽף ׃¹³ וְ⁠לֶ֤חֶם אֵין֙ בְּ⁠כָל ־ הָ⁠אָ֔רֶץ כִּֽי ־ כָבֵ֥ד הָ⁠רָעָ֖ב מְאֹ֑ד וַ⁠תֵּ֜לַהּ אֶ֤רֶץ מִצְרַ֨יִם֙ וְ⁠אֶ֣רֶץ כְּנַ֔עַן מִ⁠פְּנֵ֖י הָ⁠רָעָֽב ׃¹⁴ וַ⁠יְלַקֵּ֣ט יוֹסֵ֗ף אֶת ־ כָּל ־ הַ⁠כֶּ֨סֶף֙ הַ⁠נִּמְצָ֤א בְ⁠אֶֽרֶץ ־ מִצְרַ֨יִם֙ וּ⁠בְ⁠אֶ֣רֶץ כְּנַ֔עַן בַּ⁠שֶּׁ֖בֶר אֲשֶׁר ־ הֵ֣ם שֹׁבְרִ֑ים וַ⁠יָּבֵ֥א יוֹסֵ֛ף אֶת ־ הַ⁠כֶּ֖סֶף בֵּ֥יתָ⁠ה פַרְעֹֽה ׃¹⁵ וַ⁠יִּתֹּ֣ם הַ⁠כֶּ֗סֶף מֵ⁠אֶ֣רֶץ מִצְרַיִם֮ וּ⁠מֵ⁠אֶ֣רֶץ כְּנַעַן֒ וַ⁠יָּבֹאוּ֩ כָל ־ מִצְרַ֨יִם אֶל ־ יוֹסֵ֤ף לֵ⁠אמֹר֙ הָֽבָ⁠ה ־ לָּ֣⁠נוּ לֶ֔חֶם וְ⁠לָ֥⁠מָּה נָמ֖וּת נֶגְדֶּ֑⁠ךָ כִּ֥י אָפֵ֖ס כָּֽסֶף ׃¹⁶ וַ⁠יֹּ֤אמֶר יוֹסֵף֙ הָב֣וּ מִקְנֵי⁠כֶ֔ם וְ⁠אֶתְּנָ֥ה לָ⁠כֶ֖ם בְּ⁠מִקְנֵי⁠כֶ֑ם אִם ־ אָפֵ֖ס כָּֽסֶף ׃¹⁷ וַ⁠יָּבִ֣יאוּ אֶת ־ מִקְנֵי⁠הֶם֮ אֶל ־ יוֹסֵף֒ וַ⁠יִּתֵּ֣ן לָ⁠הֶם֩ יוֹסֵ֨ף לֶ֜חֶם בַּ⁠סּוּסִ֗ים וּ⁠בְ⁠מִקְנֵ֥ה הַ⁠צֹּ֛אן וּ⁠בְ⁠מִקְנֵ֥ה הַ⁠בָּקָ֖ר וּ⁠בַ⁠חֲמֹרִ֑ים וַ⁠יְנַהֲלֵ֤⁠ם בַּ⁠לֶּ֨חֶם֙ בְּ⁠כָל ־ מִקְנֵ⁠הֶ֔ם בַּ⁠שָּׁנָ֖ה הַ⁠הִֽוא ׃¹⁸ וַ⁠תִּתֹּם֮ הַ⁠שָּׁנָ֣ה הַ⁠הִוא֒ וַ⁠יָּבֹ֨אוּ אֵלָ֜י⁠ו בַּ⁠שָּׁנָ֣ה הַ⁠שֵּׁנִ֗ית וַ⁠יֹּ֤אמְרוּ ל⁠וֹ֙ לֹֽא ־ נְכַחֵ֣ד מֵֽ⁠אֲדֹנִ֔⁠י כִּ֚י אִם ־ תַּ֣ם הַ⁠כֶּ֔סֶף וּ⁠מִקְנֵ֥ה הַ⁠בְּהֵמָ֖ה אֶל ־ אֲדֹנִ֑⁠י לֹ֤א נִשְׁאַר֙ לִ⁠פְנֵ֣י אֲדֹנִ֔⁠י בִּלְתִּ֥י אִם ־ גְּוִיָּתֵ֖⁠נוּ וְ⁠אַדְמָתֵֽ⁠נוּ ׃¹⁹ לָ֧⁠מָּה נָמ֣וּת לְ⁠עֵינֶ֗י⁠ךָ גַּם ־ אֲנַ֨חְנוּ֙ גַּ֣ם אַדְמָתֵ֔⁠נוּ קְנֵֽה ־ אֹתָ֥⁠נוּ וְ⁠אֶת ־ אַדְמָתֵ֖⁠נוּ בַּ⁠לָּ֑חֶם וְ⁠נִֽהְיֶ֞ה אֲנַ֤חְנוּ וְ⁠אַדְמָתֵ֨⁠נוּ֙ עֲבָדִ֣ים לְ⁠פַרְעֹ֔ה וְ⁠תֶן ־ זֶ֗רַע וְ⁠נִֽחְיֶה֙ וְ⁠לֹ֣א נָמ֔וּת וְ⁠הָ⁠אֲדָמָ֖ה לֹ֥א תֵשָֽׁם ׃²⁰ וַ⁠יִּ֨קֶן יוֹסֵ֜ף אֶת ־ כָּל ־ אַדְמַ֤ת מִצְרַ֨יִם֙ לְ⁠פַרְעֹ֔ה כִּֽי ־ מָכְר֤וּ מִצְרַ֨יִם֙ אִ֣ישׁ שָׂדֵ֔⁠הוּ כִּֽי ־ חָזַ֥ק עֲלֵ⁠הֶ֖ם הָ⁠רָעָ֑ב וַ⁠תְּהִ֥י הָ⁠אָ֖רֶץ לְ⁠פַרְעֹֽה ׃²¹ וְ⁠אֶ֨ת ־ הָ⁠עָ֔ם הֶעֱבִ֥יר אֹת֖⁠וֹ לֶ⁠עָרִ֑ים מִ⁠קְצֵ֥ה גְבוּל ־ מִצְרַ֖יִם וְ⁠עַד ־ קָצֵֽ⁠הוּ ׃²² רַ֛ק אַדְמַ֥ת הַ⁠כֹּהֲנִ֖ים לֹ֣א קָנָ֑ה כִּי֩ חֹ֨ק לַ⁠כֹּהֲנִ֜ים מֵ⁠אֵ֣ת פַּרְעֹ֗ה וְ⁠אָֽכְל֤וּ אֶת ־ חֻקָּ⁠ם֙ אֲשֶׁ֨ר נָתַ֤ן לָ⁠הֶם֙ פַּרְעֹ֔ה עַל ־ כֵּ֕ן לֹ֥א מָכְר֖וּ אֶת ־ אַדְמָתָֽ⁠ם ׃²³ וַ⁠יֹּ֤אמֶר יוֹסֵף֙ אֶל ־ הָ⁠עָ֔ם הֵן֩ קָנִ֨יתִי אֶתְ⁠כֶ֥ם הַ⁠יּ֛וֹם וְ⁠אֶת ־ אַדְמַתְ⁠כֶ֖ם לְ⁠פַרְעֹ֑ה הֵֽא ־ לָ⁠כֶ֣ם זֶ֔רַע וּ⁠זְרַעְתֶּ֖ם אֶת ־ הָ⁠אֲדָמָֽה ׃²⁴ וְ⁠הָיָה֙ בַּ⁠תְּבוּאֹ֔ת וּ⁠נְתַתֶּ֥ם חֲמִישִׁ֖ית לְ⁠פַרְעֹ֑ה וְ⁠אַרְבַּ֣ע הַ⁠יָּדֹ֡ת יִהְיֶ֣ה לָ⁠כֶם֩ לְ⁠זֶ֨רַע הַ⁠שָּׂדֶ֧ה וּֽ⁠לְ⁠אָכְלְ⁠כֶ֛ם וְ⁠לַ⁠אֲשֶׁ֥ר בְּ⁠בָתֵּי⁠כֶ֖ם וְ⁠לֶ⁠אֱכֹ֥ל לְ⁠טַפְּ⁠כֶֽם ׃²⁵ וַ⁠יֹּאמְר֖וּ הֶחֱיִתָ֑⁠נוּ נִמְצָא ־ חֵן֙ בְּ⁠עֵינֵ֣י אֲדֹנִ֔⁠י וְ⁠הָיִ֥ינוּ עֲבָדִ֖ים לְ⁠פַרְעֹֽה ׃²⁶ וַ⁠יָּ֣שֶׂם אֹתָ֣⁠הּ יוֹסֵ֡ף לְ⁠חֹק֩ עַד ־ הַ⁠יּ֨וֹם הַ⁠זֶּ֜ה עַל ־ אַדְמַ֥ת מִצְרַ֛יִם לְ⁠פַרְעֹ֖ה לַ⁠חֹ֑מֶשׁ רַ֞ק אַדְמַ֤ת הַ⁠כֹּֽהֲנִים֙ לְ⁠בַדָּ֔⁠ם לֹ֥א הָיְתָ֖ה לְ⁠פַרְעֹֽה ׃²⁷ וַ⁠יֵּ֧שֶׁב יִשְׂרָאֵ֛ל בְּ⁠אֶ֥רֶץ מִצְרַ֖יִם בְּ⁠אֶ֣רֶץ גֹּ֑שֶׁן וַ⁠יֵּאָחֲז֣וּ בָ֔⁠הּ וַ⁠יִּפְר֥וּ וַ⁠יִּרְבּ֖וּ מְאֹֽד ׃²⁸ וַ⁠יְחִ֤י יַעֲקֹב֙ בְּ⁠אֶ֣רֶץ מִצְרַ֔יִם שְׁבַ֥ע עֶשְׂרֵ֖ה שָׁנָ֑ה וַ⁠יְהִ֤י יְמֵֽי ־ יַעֲקֹב֙ שְׁנֵ֣י חַיָּ֔י⁠ו שֶׁ֣בַע שָׁנִ֔ים וְ⁠אַרְבָּעִ֥ים וּ⁠מְאַ֖ת שָׁנָֽה ׃²⁹ וַ⁠יִּקְרְב֣וּ יְמֵֽי ־ יִשְׂרָאֵ֘ל לָ⁠מוּת֒ וַ⁠יִּקְרָ֣א ׀ לִ⁠בְנ֣⁠וֹ לְ⁠יוֹסֵ֗ף וַ⁠יֹּ֤אמֶר ל⁠וֹ֙ אִם ־ נָ֨א מָצָ֤אתִי חֵן֙ בְּ⁠עֵינֶ֔י⁠ךָ שִֽׂים ־ נָ֥א יָדְ⁠ךָ֖ תַּ֣חַת יְרֵכִ֑⁠י וְ⁠עָשִׂ֤יתָ עִמָּדִ⁠י֙ חֶ֣סֶד וֶ⁠אֱמֶ֔ת אַל ־ נָ֥א תִקְבְּרֵ֖⁠נִי בְּ⁠מִצְרָֽיִם ׃³⁰ וְ⁠שָֽׁכַבְתִּי֙ עִם ־ אֲבֹתַ֔⁠י וּ⁠נְשָׂאתַ֨⁠נִי֙ מִ⁠מִּצְרַ֔יִם וּ⁠קְבַרְתַּ֖⁠נִי בִּ⁠קְבֻרָתָ֑⁠ם וַ⁠יֹּאמַ֕ר אָנֹכִ֖י אֶֽעֱשֶׂ֥ה כִ⁠דְבָרֶֽ⁠ךָ ׃³¹ וַ⁠יֹּ֗אמֶר הִשָּֽׁבְעָ⁠ה֙ לִ֔⁠י וַ⁠יִּשָּׁבַ֖ע ל֑⁠וֹ וַ⁠יִּשְׁתַּ֥חוּ יִשְׂרָאֵ֖ל עַל ־ רֹ֥אשׁ הַ⁠מִּטָּֽה ׃פ

Chapter 48

¹ וַ⁠יְהִ֗י אַחֲרֵי֙ הַ⁠דְּבָרִ֣ים הָ⁠אֵ֔לֶּה וַ⁠יֹּ֣אמֶר לְ⁠יוֹסֵ֔ף הִנֵּ֥ה אָבִ֖י⁠ךָ חֹלֶ֑ה וַ⁠יִּקַּ֞ח אֶת ־ שְׁנֵ֤י בָנָי⁠ו֙ עִמּ֔⁠וֹ אֶת ־ מְנַשֶּׁ֖ה וְ⁠אֶת ־ אֶפְרָֽיִם ׃² וַ⁠יַּגֵּ֣ד לְ⁠יַעֲקֹ֔ב וַ⁠יֹּ֕אמֶר הִנֵּ֛ה בִּנְ⁠ךָ֥ יוֹסֵ֖ף בָּ֣א אֵלֶ֑י⁠ךָ וַ⁠יִּתְחַזֵּק֙ יִשְׂרָאֵ֔ל וַ⁠יֵּ֖שֶׁב עַל ־ הַ⁠מִּטָּֽה ׃³ וַ⁠יֹּ֤אמֶר יַעֲקֹב֙ אֶל ־ יוֹסֵ֔ף אֵ֥ל שַׁדַּ֛י נִרְאָֽה ־ אֵלַ֥⁠י בְּ⁠ל֖וּז בְּ⁠אֶ֣רֶץ כְּנָ֑עַן וַ⁠יְבָ֖רֶךְ אֹתִֽ⁠י ׃⁴ וַ⁠יֹּ֣אמֶר אֵלַ֗⁠י הִנְ⁠נִ֤י מַפְרְ⁠ךָ֙ וְ⁠הִרְבִּיתִ֔⁠ךָ וּ⁠נְתַתִּ֖י⁠ךָ לִ⁠קְהַ֣ל עַמִּ֑ים וְ⁠נָ֨תַתִּ֜י אֶת ־ הָ⁠אָ֧רֶץ הַ⁠זֹּ֛את לְ⁠זַרְעֲ⁠ךָ֥ אַחֲרֶ֖י⁠ךָ אֲחֻזַּ֥ת עוֹלָֽם ׃⁵ וְ⁠עַתָּ֡ה שְׁנֵֽי ־ בָנֶי⁠ךָ֩ הַ⁠נּוֹלָדִ֨ים לְ⁠ךָ֜ בְּ⁠אֶ֣רֶץ מִצְרַ֗יִם עַד ־ בֹּאִ֥⁠י אֵלֶ֛י⁠ךָ מִצְרַ֖יְמָ⁠ה לִ⁠י ־ הֵ֑ם אֶפְרַ֨יִם֙ וּ⁠מְנַשֶּׁ֔ה כִּ⁠רְאוּבֵ֥ן וְ⁠שִׁמְע֖וֹן יִֽהְיוּ ־ לִֽ⁠י ׃⁶ וּ⁠מוֹלַדְתְּ⁠ךָ֛ אֲשֶׁר ־ הוֹלַ֥דְתָּ אַחֲרֵי⁠הֶ֖ם לְ⁠ךָ֣ יִהְי֑וּ עַ֣ל שֵׁ֧ם אֲחֵי⁠הֶ֛ם יִקָּרְא֖וּ בְּ⁠נַחֲלָתָֽ⁠ם ׃⁷ וַ⁠אֲנִ֣י ׀ בְּ⁠בֹאִ֣⁠י מִ⁠פַּדָּ֗ן מֵ֩תָה֩ עָלַ֨⁠י רָחֵ֜ל בְּ⁠אֶ֤רֶץ כְּנַ֨עַן֙ בַּ⁠דֶּ֔רֶךְ בְּ⁠ע֥וֹד כִּבְרַת ־ אֶ֖רֶץ לָ⁠בֹ֣א אֶפְרָ֑תָה וָ⁠אֶקְבְּרֶ֤⁠הָ שָּׁם֙ בְּ⁠דֶ֣רֶךְ אֶפְרָ֔ת הִ֖וא בֵּ֥ית לָֽחֶם ׃⁸ וַ⁠יַּ֥רְא יִשְׂרָאֵ֖ל אֶת ־ בְּנֵ֣י יוֹסֵ֑ף וַ⁠יֹּ֖אמֶר מִי ־ אֵֽלֶּה ׃⁹ וַ⁠יֹּ֤אמֶר יוֹסֵף֙ אֶל ־ אָבִ֔י⁠ו בָּנַ֣⁠י הֵ֔ם אֲשֶׁר ־ נָֽתַן ־ לִ֥⁠י אֱלֹהִ֖ים בָּ⁠זֶ֑ה וַ⁠יֹּאמַ֕ר קָֽחֶ⁠ם ־ נָ֥א אֵלַ֖⁠י וַ⁠אֲבָרֲכֵֽ⁠ם ׃¹⁰ וְ⁠עֵינֵ֤י יִשְׂרָאֵל֙ כָּבְד֣וּ מִ⁠זֹּ֔קֶן לֹ֥א יוּכַ֖ל לִ⁠רְא֑וֹת וַ⁠יַּגֵּ֤שׁ אֹתָ⁠ם֙ אֵלָ֔י⁠ו וַ⁠יִּשַּׁ֥ק לָ⁠הֶ֖ם וַ⁠יְחַבֵּ֥ק לָ⁠הֶֽם ׃¹¹ וַ⁠יֹּ֤אמֶר יִשְׂרָאֵל֙ אֶל ־ יוֹסֵ֔ף רְאֹ֥ה פָנֶ֖י⁠ךָ לֹ֣א פִלָּ֑לְתִּי וְ⁠הִנֵּ֨ה הֶרְאָ֥ה אֹתִ֛⁠י אֱלֹהִ֖ים גַּ֥ם אֶת ־ זַרְעֶֽ⁠ךָ ׃¹² וַ⁠יּוֹצֵ֥א יוֹסֵ֛ף אֹתָ֖⁠ם מֵ⁠עִ֣ם בִּרְכָּ֑י⁠ו וַ⁠יִּשְׁתַּ֥חוּ לְ⁠אַפָּ֖י⁠ו אָֽרְצָ⁠ה ׃¹³ וַ⁠יִּקַּ֣ח יוֹסֵף֮ אֶת ־ שְׁנֵי⁠הֶם֒ אֶת ־ אֶפְרַ֤יִם בִּֽ⁠ימִינ⁠וֹ֙ מִ⁠שְּׂמֹ֣אל יִשְׂרָאֵ֔ל וְ⁠אֶת ־ מְנַשֶּׁ֥ה בִ⁠שְׂמֹאל֖⁠וֹ מִ⁠ימִ֣ין יִשְׂרָאֵ֑ל וַ⁠יַּגֵּ֖שׁ אֵלָֽי⁠ו ׃¹⁴ וַ⁠יִּשְׁלַח֩ יִשְׂרָאֵ֨ל אֶת ־ יְמִינ֜⁠וֹ וַ⁠יָּ֨שֶׁת עַל ־ רֹ֤אשׁ אֶפְרַ֨יִם֙ וְ⁠ה֣וּא הַ⁠צָּעִ֔יר וְ⁠אֶת ־ שְׂמֹאל֖⁠וֹ עַל ־ רֹ֣אשׁ מְנַשֶּׁ֑ה שִׂכֵּל֙ אֶת ־ יָדָ֔י⁠ו כִּ֥י מְנַשֶּׁ֖ה הַ⁠בְּכֽוֹר ׃¹⁵ וַ⁠יְבָ֥רֶךְ אֶת ־ יוֹסֵ֖ף וַ⁠יֹּאמַ֑ר הָֽ⁠אֱלֹהִ֡ים אֲשֶׁר֩ הִתְהַלְּכ֨וּ אֲבֹתַ֤⁠י לְ⁠פָנָי⁠ו֙ אַבְרָהָ֣ם וְ⁠יִצְחָ֔ק הָֽ⁠אֱלֹהִים֙ הָ⁠רֹעֶ֣ה אֹתִ֔⁠י מֵ⁠עוֹדִ֖⁠י עַד ־ הַ⁠יּ֥וֹם הַ⁠זֶּֽה ׃¹⁶ הַ⁠מַּלְאָךְ֩ הַ⁠גֹּאֵ֨ל אֹתִ֜⁠י מִ⁠כָּל ־ רָ֗ע יְבָרֵךְ֮ אֶת ־ הַ⁠נְּעָרִים֒ וְ⁠יִקָּרֵ֤א בָ⁠הֶם֙ שְׁמִ֔⁠י וְ⁠שֵׁ֥ם אֲבֹתַ֖⁠י אַבְרָהָ֣ם וְ⁠יִצְחָ֑ק וְ⁠יִדְגּ֥וּ לָ⁠רֹ֖ב בְּ⁠קֶ֥רֶב הָ⁠אָֽרֶץ ׃¹⁷ וַ⁠יַּ֣רְא יוֹסֵ֗ף כִּי ־ יָשִׁ֨ית אָבִ֧י⁠ו יַד ־ יְמִינ֛⁠וֹ עַל ־ רֹ֥אשׁ אֶפְרַ֖יִם וַ⁠יֵּ֣רַע בְּ⁠עֵינָ֑י⁠ו וַ⁠יִּתְמֹ֣ךְ יַד ־ אָבִ֗י⁠ו לְ⁠הָסִ֥יר אֹתָ֛⁠הּ מֵ⁠עַ֥ל רֹאשׁ ־ אֶפְרַ֖יִם עַל ־ רֹ֥אשׁ מְנַשֶּֽׁה ׃¹⁸ וַ⁠יֹּ֧אמֶר יוֹסֵ֛ף אֶל ־ אָבִ֖י⁠ו לֹא ־ כֵ֣ן אָבִ֑⁠י כִּי ־ זֶ֣ה הַ⁠בְּכֹ֔ר שִׂ֥ים יְמִינְ⁠ךָ֖ עַל ־ רֹאשֽׁ⁠וֹ ׃¹⁹ וַ⁠יְמָאֵ֣ן אָבִ֗י⁠ו וַ⁠יֹּ֨אמֶר֙ יָדַ֤עְתִּֽי בְנִ⁠י֙ יָדַ֔עְתִּי גַּם ־ ה֥וּא יִֽהְיֶה ־ לְּ⁠עָ֖ם וְ⁠גַם ־ ה֣וּא יִגְדָּ֑ל וְ⁠אוּלָ֗ם אָחִ֤י⁠ו הַ⁠קָּטֹן֙ יִגְדַּ֣ל מִמֶּ֔⁠נּוּ וְ⁠זַרְע֖⁠וֹ יִהְיֶ֥ה מְלֹֽא ־ הַ⁠גּוֹיִֽם ׃²⁰ וַ⁠יְבָ֨רֲכֵ֜⁠ם בַּ⁠יּ֣וֹם הַ⁠הוּא֮ לֵ⁠אמוֹר֒ בְּ⁠ךָ֗ יְבָרֵ֤ךְ יִשְׂרָאֵל֙ לֵ⁠אמֹ֔ר יְשִֽׂמְ⁠ךָ֣ אֱלֹהִ֔ים כְּ⁠אֶפְרַ֖יִם וְ⁠כִ⁠מְנַשֶּׁ֑ה וַ⁠יָּ֥שֶׂם אֶת ־ אֶפְרַ֖יִם לִ⁠פְנֵ֥י מְנַשֶּֽׁה ׃²¹ וַ⁠יֹּ֤אמֶר יִשְׂרָאֵל֙ אֶל ־ יוֹסֵ֔ף הִנֵּ֥ה אָנֹכִ֖י מֵ֑ת וְ⁠הָיָ֤ה אֱלֹהִים֙ עִמָּ⁠כֶ֔ם וְ⁠הֵשִׁ֣יב אֶתְ⁠כֶ֔ם אֶל ־ אֶ֖רֶץ אֲבֹתֵי⁠כֶֽם ׃²² וַ⁠אֲנִ֞י נָתַ֧תִּֽי לְ⁠ךָ֛ שְׁכֶ֥ם אַחַ֖ד עַל ־ אַחֶ֑י⁠ךָ אֲשֶׁ֤ר לָקַ֨חְתִּי֙ מִ⁠יַּ֣ד הָֽ⁠אֱמֹרִ֔י בְּ⁠חַרְבִּ֖⁠י וּ⁠בְ⁠קַשְׁתִּֽ⁠י ׃פ

Chapter 49

¹ וַ⁠יִּקְרָ֥א יַעֲקֹ֖ב אֶל ־ בָּנָ֑י⁠ו וַ⁠יֹּ֗אמֶר הֵאָֽסְפוּ֙ וְ⁠אַגִּ֣ידָה לָ⁠כֶ֔ם אֵ֛ת אֲשֶׁר ־ יִקְרָ֥א אֶתְ⁠כֶ֖ם בְּ⁠אַחֲרִ֥ית הַ⁠יָּמִֽים ׃² הִקָּבְצ֥וּ וְ⁠שִׁמְע֖וּ בְּנֵ֣י יַעֲקֹ֑ב וְ⁠שִׁמְע֖וּ אֶל ־ יִשְׂרָאֵ֥ל אֲבִי⁠כֶֽם ׃³ רְאוּבֵן֙ בְּכֹ֣רִ⁠י אַ֔תָּה כֹּחִ֖⁠י וְ⁠רֵאשִׁ֣ית אוֹנִ֑⁠י יֶ֥תֶר שְׂאֵ֖ת וְ⁠יֶ֥תֶר עָֽז ׃⁴ פַּ֤חַז כַּ⁠מַּ֨יִם֙ אַל ־ תּוֹתַ֔ר כִּ֥י עָלִ֖יתָ מִשְׁכְּבֵ֣י אָבִ֑י⁠ךָ אָ֥ז חִלַּ֖לְתָּ יְצוּעִ֥⁠י עָלָֽה ׃פ⁵ שִׁמְע֥וֹן וְ⁠לֵוִ֖י אַחִ֑ים כְּלֵ֥י חָמָ֖ס מְכֵרֹתֵי⁠הֶֽם ׃⁶ בְּ⁠סֹדָ⁠ם֙ אַל ־ תָּבֹ֣א נַפְשִׁ֔⁠י בִּ⁠קְהָלָ֖⁠ם אַל ־ תֵּחַ֣ד כְּבֹדִ֑⁠י כִּ֤י בְ⁠אַפָּ⁠ם֙ הָ֣רְגוּ אִ֔ישׁ וּ⁠בִ⁠רְצֹנָ֖⁠ם עִקְּרוּ ־ שֽׁוֹר ׃⁷ אָר֤וּר אַפָּ⁠ם֙ כִּ֣י עָ֔ז וְ⁠עֶבְרָתָ֖⁠ם כִּ֣י קָשָׁ֑תָה אֲחַלְּקֵ֣⁠ם בְּ⁠יַעֲקֹ֔ב וַ⁠אֲפִיצֵ֖⁠ם בְּ⁠יִשְׂרָאֵֽל ׃ס⁸ יְהוּדָ֗ה אַתָּה֙ יוֹד֣וּ⁠ךָ אַחֶ֔י⁠ךָ יָדְ⁠ךָ֖ בְּ⁠עֹ֣רֶף אֹיְבֶ֑י⁠ךָ יִשְׁתַּחֲוּ֥וּ לְ⁠ךָ֖ בְּנֵ֥י אָבִֽי⁠ךָ ׃⁹ גּ֤וּר אַרְיֵה֙ יְהוּדָ֔ה מִ⁠טֶּ֖רֶף בְּנִ֣⁠י עָלִ֑יתָ כָּרַ֨ע רָבַ֧ץ כְּ⁠אַרְיֵ֛ה וּ⁠כְ⁠לָבִ֖יא מִ֥י יְקִימֶֽ⁠נּוּ ׃¹⁰ לֹֽא ־ יָס֥וּר שֵׁ֨בֶט֙ מִֽ⁠יהוּדָ֔ה וּ⁠מְחֹקֵ֖ק מִ⁠בֵּ֣ין רַגְלָ֑י⁠ו עַ֚ד כִּֽי ־ יָבֹ֣א שִׁיל֔וֹ ¹ וְ⁠ל֖⁠וֹ יִקְּהַ֥ת עַמִּֽים ׃¹¹ אֹסְרִ֤י לַ⁠גֶּ֨פֶן֙ עִיר֔וֹ ² וְ⁠לַ⁠שֹּׂרֵקָ֖ה בְּנִ֣י אֲתֹנ֑⁠וֹ כִּבֵּ֤ס בַּ⁠יַּ֨יִן֙ לְבֻשׁ֔⁠וֹ וּ⁠בְ⁠דַם ־ עֲנָבִ֖ים סוּתֽוֹ ׃³¹² חַכְלִילִ֥י עֵינַ֖יִם מִ⁠יָּ֑יִן וּ⁠לְבֶן ־ שִׁנַּ֖יִם מֵ⁠חָלָֽב ׃פ¹³ זְבוּלֻ֕ן לְ⁠ח֥וֹף יַמִּ֖ים יִשְׁכֹּ֑ן וְ⁠הוּא֙ לְ⁠ח֣וֹף אֳנִיּ֔וֹת וְ⁠יַרְכָת֖⁠וֹ עַל ־ צִידֹֽן ׃ס¹⁴ יִשָּׂשכָ֖ר חֲמֹ֣ר גָּ֑רֶם רֹבֵ֖ץ בֵּ֥ין הַֽ⁠מִּשְׁפְּתָֽיִם ׃¹⁵ וַ⁠יַּ֤רְא מְנֻחָה֙ כִּ֣י ט֔וֹב וְ⁠אֶת ־ הָ⁠אָ֖רֶץ כִּ֣י נָעֵ֑מָה וַ⁠יֵּ֤ט שִׁכְמ⁠וֹ֙ לִ⁠סְבֹּ֔ל וַ⁠יְהִ֖י לְ⁠מַס ־ עֹבֵֽד ׃ס¹⁶ דָּ֖ן יָדִ֣ין עַמּ֑⁠וֹ כְּ⁠אַחַ֖ד שִׁבְטֵ֥י יִשְׂרָאֵֽל ׃¹⁷ יְהִי ־ דָן֙ נָחָ֣שׁ עֲלֵי ־ דֶ֔רֶךְ שְׁפִיפֹ֖ן עֲלֵי ־ אֹ֑רַח הַ⁠נֹּשֵׁךְ֙ עִקְּבֵי ־ ס֔וּס וַ⁠יִּפֹּ֥ל רֹכְב֖⁠וֹ אָחֽוֹר ׃¹⁸ לִֽ⁠ישׁוּעָתְ⁠ךָ֖ קִוִּ֥יתִי יְהוָֽה ׃¹⁹ גָּ֖ד גְּד֣וּד יְגוּדֶ֑⁠נּוּ וְ⁠ה֖וּא יָגֻ֥ד עָקֵֽב ׃ס²⁰ מֵ⁠אָשֵׁ֖ר שְׁמֵנָ֣ה לַחְמ֑⁠וֹ וְ⁠ה֥וּא יִתֵּ֖ן מַֽעֲדַנֵּי ־ מֶֽלֶךְ ׃ס²¹ נַפְתָּלִ֖י אַיָּלָ֣ה שְׁלֻחָ֑ה הַ⁠נֹּתֵ֖ן אִמְרֵי ־ שָֽׁפֶר ׃ס²² בֵּ֤ן פֹּרָת֙ יוֹסֵ֔ף בֵּ֥ן פֹּרָ֖ת עֲלֵי ־ עָ֑יִן בָּנ֕וֹת צָעֲדָ֖ה עֲלֵי ־ שֽׁוּר ׃²³ וַֽ⁠יְמָרֲרֻ֖⁠הוּ וָ⁠רֹ֑בּוּ וַֽ⁠יִּשְׂטְמֻ֖⁠הוּ בַּעֲלֵ֥י חִצִּֽים ׃²⁴ וַ⁠תֵּ֤שֶׁב בְּ⁠אֵיתָן֙ קַשְׁתּ֔⁠וֹ וַ⁠יָּפֹ֖זּוּ זְרֹעֵ֣י יָדָ֑י⁠ו מִ⁠ידֵי֙ אֲבִ֣יר יַעֲקֹ֔ב מִ⁠שָּׁ֥ם רֹעֶ֖ה אֶ֥בֶן יִשְׂרָאֵֽל ׃²⁵ מֵ⁠אֵ֨ל אָבִ֜י⁠ךָ וְ⁠יַעְזְרֶ֗⁠ךָּ וְ⁠אֵ֤ת שַׁדַּי֙ וִ⁠יבָ֣רְכֶ֔⁠ךָּ בִּרְכֹ֤ת שָׁמַ֨יִם֙ מֵ⁠עָ֔ל בִּרְכֹ֥ת תְּה֖וֹם רֹבֶ֣צֶת תָּ֑חַת בִּרְכֹ֥ת שָׁדַ֖יִם וָ⁠רָֽחַם ׃²⁶ בִּרְכֹ֣ת אָבִ֗י⁠ךָ גָּֽבְרוּ֙ עַל ־ בִּרְכֹ֣ת הוֹרַ֔⁠י עַֽד ־ תַּאֲוַ֖ת גִּבְעֹ֣ת עוֹלָ֑ם תִּֽהְיֶ֨ין֙ לְ⁠רֹ֣אשׁ יוֹסֵ֔ף וּ⁠לְ⁠קָדְקֹ֖ד נְזִ֥יר אֶחָֽי⁠ו ׃פ²⁷ בִּנְיָמִין֙ זְאֵ֣ב יִטְרָ֔ף בַּ⁠בֹּ֖קֶר יֹ֣אכַל עַ֑ד וְ⁠לָ⁠עֶ֖רֶב יְחַלֵּ֥ק שָׁלָֽל ׃²⁸ כָּל ־ אֵ֛לֶּה שִׁבְטֵ֥י יִשְׂרָאֵ֖ל שְׁנֵ֣ים עָשָׂ֑ר וְ֠⁠זֹאת אֲשֶׁר ־ דִּבֶּ֨ר לָ⁠הֶ֤ם אֲבִי⁠הֶם֙ וַ⁠יְבָ֣רֶךְ אוֹתָ֔⁠ם אִ֛ישׁ אֲשֶׁ֥ר כְּ⁠בִרְכָת֖⁠וֹ בֵּרַ֥ךְ אֹתָֽ⁠ם ׃²⁹ וַ⁠יְצַ֣ו אוֹתָ֗⁠ם וַ⁠יֹּ֤אמֶר אֲלֵ⁠הֶם֙ אֲנִי֙ נֶאֱסָ֣ף אֶל ־ עַמִּ֔⁠י קִבְר֥וּ אֹתִ֖⁠י אֶל ־ אֲבֹתָ֑⁠י אֶל ־ הַ֨⁠מְּעָרָ֔ה אֲשֶׁ֥ר בִּ⁠שְׂדֵ֖ה עֶפְר֥וֹן הַֽ⁠חִתִּֽי ׃³⁰ בַּ⁠מְּעָרָ֞ה אֲשֶׁ֨ר בִּ⁠שְׂדֵ֧ה הַ⁠מַּכְפֵּלָ֛ה אֲשֶׁ֥ר עַל ־ פְּנֵי ־ מַמְרֵ֖א בְּ⁠אֶ֣רֶץ כְּנָ֑עַן אֲשֶׁר֩ קָנָ֨ה אַבְרָהָ֜ם אֶת ־ הַ⁠שָּׂדֶ֗ה מֵ⁠אֵ֛ת עֶפְרֹ֥ן הַ⁠חִתִּ֖י לַ⁠אֲחֻזַּת ־ קָֽבֶר ׃³¹ שָׁ֣מָּ⁠ה קָֽבְר֞וּ אֶת ־ אַבְרָהָ֗ם וְ⁠אֵת֙ שָׂרָ֣ה אִשְׁתּ֔⁠וֹ שָׁ֚מָּ⁠ה קָבְר֣וּ אֶת ־ יִצְחָ֔ק וְ⁠אֵ֖ת רִבְקָ֣ה אִשְׁתּ֑⁠וֹ וְ⁠שָׁ֥מָּ⁠ה קָבַ֖רְתִּי אֶת ־ לֵאָֽה ׃³² מִקְנֵ֧ה הַ⁠שָּׂדֶ֛ה וְ⁠הַ⁠מְּעָרָ֥ה אֲשֶׁר ־ בּ֖⁠וֹ מֵ⁠אֵ֥ת בְּנֵי ־ חֵֽת ׃³³ וַ⁠יְכַ֤ל יַעֲקֹב֙ לְ⁠צַוֺּ֣ת אֶת ־ בָּנָ֔י⁠ו וַ⁠יֶּאֱסֹ֥ף רַגְלָ֖י⁠ו אֶל ־ הַ⁠מִּטָּ֑ה וַ⁠יִּגְוַ֖ע וַ⁠יֵּאָ֥סֶף אֶל ־ עַמָּֽי⁠ו ׃

¹K שילה

²K עיר⁠ה

³K סות⁠ה

Chapter 50

¹ וַ⁠יִּפֹּ֥ל יוֹסֵ֖ף עַל ־ פְּנֵ֣י אָבִ֑י⁠ו וַ⁠יֵּ֥בְךְּ עָלָ֖י⁠ו וַ⁠יִּשַּׁק ־ לֽ⁠וֹ ׃² וַ⁠יְצַ֨ו יוֹסֵ֤ף אֶת ־ עֲבָדָי⁠ו֙ אֶת ־ הָ⁠רֹ֣פְאִ֔ים לַ⁠חֲנֹ֖ט אֶת ־ אָבִ֑י⁠ו וַ⁠יַּחַנְט֥וּ הָ⁠רֹפְאִ֖ים אֶת ־ יִשְׂרָאֵֽל ׃³ וַ⁠יִּמְלְאוּ ־ ל⁠וֹ֙ אַרְבָּעִ֣ים י֔וֹם כִּ֛י כֵּ֥ן יִמְלְא֖וּ יְמֵ֣י הַ⁠חֲנֻטִ֑ים וַ⁠יִּבְכּ֥וּ אֹת֛⁠וֹ מִצְרַ֖יִם שִׁבְעִ֥ים יֽוֹם ׃⁴ וַ⁠יַּֽעַבְרוּ֙ יְמֵ֣י בְכִית֔⁠וֹ וַ⁠יְדַבֵּ֣ר יוֹסֵ֔ף אֶל ־ בֵּ֥ית פַּרְעֹ֖ה לֵ⁠אמֹ֑ר אִם ־ נָ֨א מָצָ֤אתִי חֵן֙ בְּ⁠עֵ֣ינֵי⁠כֶ֔ם דַּבְּרוּ ־ נָ֕א בְּ⁠אָזְנֵ֥י פַרְעֹ֖ה לֵ⁠אמֹֽר ׃⁵ אָבִ֞⁠י הִשְׁבִּיעַ֣⁠נִי לֵ⁠אמֹ֗ר הִנֵּ֣ה אָנֹכִי֮ מֵת֒ בְּ⁠קִבְרִ֗⁠י אֲשֶׁ֨ר כָּרִ֤יתִי לִ⁠י֙ בְּ⁠אֶ֣רֶץ כְּנַ֔עַן שָׁ֖מָּ⁠ה תִּקְבְּרֵ֑⁠נִי וְ⁠עַתָּ֗ה אֶֽעֱלֶה ־ נָּ֛א וְ⁠אֶקְבְּרָ֥ה אֶת ־ אָבִ֖⁠י וְ⁠אָשֽׁוּבָה ׃⁶ וַ⁠יֹּ֖אמֶר פַּרְעֹ֑ה עֲלֵ֛ה וּ⁠קְבֹ֥ר אֶת ־ אָבִ֖י⁠ךָ כַּ⁠אֲשֶׁ֥ר הִשְׁבִּיעֶֽ⁠ךָ ׃⁷ וַ⁠יַּ֥עַל יוֹסֵ֖ף לִ⁠קְבֹּ֣ר אֶת ־ אָבִ֑י⁠ו וַ⁠יַּֽעֲל֨וּ אִתּ֜⁠וֹ כָּל ־ עַבְדֵ֤י פַרְעֹה֙ זִקְנֵ֣י בֵית֔⁠וֹ וְ⁠כֹ֖ל זִקְנֵ֥י אֶֽרֶץ ־ מִצְרָֽיִם ׃⁸ וְ⁠כֹל֙ בֵּ֣ית יוֹסֵ֔ף וְ⁠אֶחָ֖י⁠ו וּ⁠בֵ֣ית אָבִ֑י⁠ו רַ֗ק טַפָּ⁠ם֙ וְ⁠צֹאנָ֣⁠ם וּ⁠בְקָרָ֔⁠ם עָזְב֖וּ בְּ⁠אֶ֥רֶץ גֹּֽשֶׁן ׃⁹ וַ⁠יַּ֣עַל עִמּ֔⁠וֹ גַּם ־ רֶ֖כֶב גַּם ־ פָּרָשִׁ֑ים וַ⁠יְהִ֥י הַֽ⁠מַּחֲנֶ֖ה כָּבֵ֥ד מְאֹֽד ׃¹⁰ וַ⁠יָּבֹ֜אוּ עַד ־ גֹּ֣רֶן הָאָטָ֗ד אֲשֶׁר֙ בְּ⁠עֵ֣בֶר הַ⁠יַּרְדֵּ֔ן וַ⁠יִּ֨סְפְּדוּ ־ שָׁ֔ם מִסְפֵּ֛ד גָּד֥וֹל וְ⁠כָבֵ֖ד מְאֹ֑ד וַ⁠יַּ֧עַשׂ לְ⁠אָבִ֛י⁠ו אֵ֖בֶל שִׁבְעַ֥ת יָמִֽים ׃¹¹ וַ⁠יַּ֡רְא יוֹשֵׁב֩ הָ⁠אָ֨רֶץ הַֽ⁠כְּנַעֲנִ֜י אֶת ־ הָ⁠אֵ֗בֶל בְּ⁠גֹ֨רֶן֙ הָֽאָטָ֔ד וַ⁠יֹּ֣אמְר֔וּ אֵֽבֶל ־ כָּבֵ֥ד זֶ֖ה לְ⁠מִצְרָ֑יִם עַל ־ כֵּ֞ן קָרָ֤א שְׁמָ⁠הּ֙ אָבֵ֣ל מִצְרַ֔יִם אֲשֶׁ֖ר בְּ⁠עֵ֥בֶר הַ⁠יַּרְדֵּֽן ׃¹² וַ⁠יַּעֲשׂ֥וּ בָנָ֖י⁠ו ל֑⁠וֹ כֵּ֖ן כַּ⁠אֲשֶׁ֥ר צִוָּֽ⁠ם ׃¹³ וַ⁠יִּשְׂא֨וּ אֹת֤⁠וֹ בָנָי⁠ו֙ אַ֣רְצָ⁠ה כְּנַ֔עַן וַ⁠יִּקְבְּר֣וּ אֹת֔⁠וֹ בִּ⁠מְעָרַ֖ת שְׂדֵ֣ה הַ⁠מַּכְפֵּלָ֑ה אֲשֶׁ֣ר קָנָה֩ אַבְרָהָ֨ם אֶת ־ הַ⁠שָּׂדֶ֜ה לַ⁠אֲחֻזַּת ־ קֶ֗בֶר מֵ⁠אֵ֛ת עֶפְרֹ֥ן הַ⁠חִתִּ֖י עַל ־ פְּנֵ֥י מַמְרֵֽא ׃¹⁴ וַ⁠יָּ֨שָׁב יוֹסֵ֤ף מִצְרַ֨יְמָ⁠ה֙ ה֣וּא וְ⁠אֶחָ֔י⁠ו וְ⁠כָל ־ הָ⁠עֹלִ֥ים אִתּ֖⁠וֹ לִ⁠קְבֹּ֣ר אֶת ־ אָבִ֑י⁠ו אַחֲרֵ֖י קָבְר֥⁠וֹ אֶת ־ אָבִֽי⁠ו ׃¹⁵ וַ⁠יִּרְא֤וּ אֲחֵֽי ־ יוֹסֵף֙ כִּי ־ מֵ֣ת אֲבִי⁠הֶ֔ם וַ⁠יֹּ֣אמְר֔וּ ל֥וּ יִשְׂטְמֵ֖⁠נוּ יוֹסֵ֑ף וְ⁠הָשֵׁ֤ב יָשִׁיב֙ לָ֔⁠נוּ אֵ֚ת כָּל ־ הָ֣⁠רָעָ֔ה אֲשֶׁ֥ר גָּמַ֖לְנוּ אֹתֽ⁠וֹ ׃¹⁶ וַ⁠יְצַוּ֕וּ אֶל ־ יוֹסֵ֖ף לֵ⁠אמֹ֑ר אָבִ֣י⁠ךָ צִוָּ֔ה לִ⁠פְנֵ֥י מוֹת֖⁠וֹ לֵ⁠אמֹֽר ׃¹⁷ כֹּֽה ־ תֹאמְר֣וּ לְ⁠יוֹסֵ֗ף אָ֣נָּ֡א שָׂ֣א נָ֠א פֶּ֣שַׁע אַחֶ֤י⁠ךָ וְ⁠חַטָּאתָ⁠ם֙ כִּי ־ רָעָ֣ה גְמָל֔וּ⁠ךָ וְ⁠עַתָּה֙ שָׂ֣א נָ֔א לְ⁠פֶ֥שַׁע עַבְדֵ֖י אֱלֹהֵ֣י אָבִ֑י⁠ךָ וַ⁠יֵּ֥בְךְּ יוֹסֵ֖ף בְּ⁠דַבְּרָ֥⁠ם אֵלָֽי⁠ו ׃¹⁸ וַ⁠יֵּלְכוּ֙ גַּם ־ אֶחָ֔י⁠ו וַֽ⁠יִּפְּל֖וּ לְ⁠פָנָ֑י⁠ו וַ⁠יֹּ֣אמְר֔וּ הִנֶּ֥⁠נּֽוּ לְ⁠ךָ֖ לַ⁠עֲבָדִֽים ׃¹⁹ וַ⁠יֹּ֧אמֶר אֲלֵ⁠הֶ֛ם יוֹסֵ֖ף אַל ־ תִּירָ֑אוּ כִּ֛י הֲ⁠תַ֥חַת אֱלֹהִ֖ים אָֽנִי ׃²⁰ וְ⁠אַתֶּ֕ם חֲשַׁבְתֶּ֥ם עָלַ֖⁠י רָעָ֑ה אֱלֹהִים֙ חֲשָׁבָ֣⁠הּ לְ⁠טֹבָ֔ה לְמַ֗עַן עֲשֹׂ֛ה כַּ⁠יּ֥וֹם הַ⁠זֶּ֖ה לְ⁠הַחֲיֹ֥ת עַם ־ רָֽב ׃²¹ וְ⁠עַתָּה֙ אַל ־ תִּירָ֔אוּ אָנֹכִ֛י אֲכַלְכֵּ֥ל אֶתְ⁠כֶ֖ם וְ⁠אֶֽת ־ טַפְּ⁠כֶ֑ם וַ⁠יְנַחֵ֣ם אוֹתָ֔⁠ם וַ⁠יְדַבֵּ֖ר עַל ־ לִבָּֽ⁠ם ׃²² וַ⁠יֵּ֤שֶׁב יוֹסֵף֙ בְּ⁠מִצְרַ֔יִם ה֖וּא וּ⁠בֵ֣ית אָבִ֑י⁠ו וַ⁠יְחִ֣י יוֹסֵ֔ף מֵאָ֥ה וָ⁠עֶ֖שֶׂר שָׁנִֽים ׃²³ וַ⁠יַּ֤רְא יוֹסֵף֙ לְ⁠אֶפְרַ֔יִם בְּנֵ֖י שִׁלֵּשִׁ֑ים גַּ֗ם בְּנֵ֤י מָכִיר֙ בֶּן ־ מְנַשֶּׁ֔ה יֻלְּד֖וּ עַל ־ בִּרְכֵּ֥י יוֹסֵֽף ׃²⁴ וַ⁠יֹּ֤אמֶר יוֹסֵף֙ אֶל ־ אֶחָ֔י⁠ו אָנֹכִ֖י מֵ֑ת וֵֽ⁠אלֹהִ֞ים פָּקֹ֧ד יִפְקֹ֣ד אֶתְ⁠כֶ֗ם וְ⁠הֶעֱלָ֤ה אֶתְ⁠כֶם֙ מִן ־ הָ⁠אָ֣רֶץ הַ⁠זֹּ֔את אֶל ־ הָ⁠אָ֕רֶץ אֲשֶׁ֥ר נִשְׁבַּ֛ע לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹֽב ׃²⁵ וַ⁠יַּשְׁבַּ֣ע יוֹסֵ֔ף אֶת ־ בְּנֵ֥י יִשְׂרָאֵ֖ל לֵ⁠אמֹ֑ר פָּקֹ֨ד יִפְקֹ֤ד אֱלֹהִים֙ אֶתְ⁠כֶ֔ם וְ⁠הַעֲלִתֶ֥ם אֶת ־ עַצְמֹתַ֖⁠י מִ⁠זֶּֽה ׃²⁶ וַ⁠יָּ֣מָת יוֹסֵ֔ף בֶּן ־ מֵאָ֥ה וָ⁠עֶ֖שֶׂר שָׁנִ֑ים וַ⁠יַּחַנְט֣וּ אֹת֔⁠וֹ וַ⁠יִּ֥ישֶׂם בָּ⁠אָר֖וֹן בְּ⁠מִצְרָֽיִם ׃

Exodus

Chapter 1

¹ וְ⁠אֵ֗לֶּה שְׁמוֹת֙ בְּנֵ֣י יִשְׂרָאֵ֔ל הַ⁠בָּאִ֖ים מִצְרָ֑יְמָ⁠ה אֵ֣ת יַעֲקֹ֔ב אִ֥ישׁ וּ⁠בֵית֖⁠וֹ בָּֽאוּ ׃² רְאוּבֵ֣ן שִׁמְע֔וֹן לֵוִ֖י וִ⁠יהוּדָֽה ׃³ יִשָּׂשכָ֥ר זְבוּלֻ֖ן וּ⁠בְנְיָמִֽן ׃⁴ דָּ֥ן וְ⁠נַפְתָּלִ֖י גָּ֥ד וְ⁠אָשֵֽׁר ׃⁵ וַֽ⁠יְהִ֗י כָּל ־ נֶ֛פֶשׁ יֹצְאֵ֥י יֶֽרֶךְ ־ יַעֲקֹ֖ב שִׁבְעִ֣ים נָ֑פֶשׁ וְ⁠יוֹסֵ֖ף הָיָ֥ה בְ⁠מִצְרָֽיִם ׃⁶ וַ⁠יָּ֤מָת יוֹסֵף֙ וְ⁠כָל ־ אֶחָ֔י⁠ו וְ⁠כֹ֖ל הַ⁠דּ֥וֹר הַ⁠הֽוּא ׃⁷ וּ⁠בְנֵ֣י יִשְׂרָאֵ֗ל פָּר֧וּ וַֽ⁠יִּשְׁרְצ֛וּ וַ⁠יִּרְבּ֥וּ וַ⁠יַּֽעַצְמ֖וּ בִּ⁠מְאֹ֣ד מְאֹ֑ד וַ⁠תִּמָּלֵ֥א הָ⁠אָ֖רֶץ אֹתָֽ⁠ם ׃פ⁸ וַ⁠יָּ֥קָם מֶֽלֶךְ ־ חָדָ֖שׁ עַל ־ מִצְרָ֑יִם אֲשֶׁ֥ר לֹֽא ־ יָדַ֖ע אֶת ־ יוֹסֵֽף ׃⁹ וַ⁠יֹּ֖אמֶר אֶל ־ עַמּ֑⁠וֹ הִנֵּ֗ה עַ֚ם בְּנֵ֣י יִשְׂרָאֵ֔ל רַ֥ב וְ⁠עָצ֖וּם מִמֶּֽ⁠נּוּ ׃¹⁰ הָ֥בָ⁠ה נִֽתְחַכְּמָ֖ה ל֑⁠וֹ פֶּן ־ יִרְבֶּ֗ה וְ⁠הָיָ֞ה כִּֽי ־ תִקְרֶ֤אנָה מִלְחָמָה֙ וְ⁠נוֹסַ֤ף גַּם ־ הוּא֙ עַל ־ שֹׂ֣נְאֵ֔י⁠נוּ וְ⁠נִלְחַם ־ בָּ֖⁠נוּ וְ⁠עָלָ֥ה מִן ־ הָ⁠אָֽרֶץ ׃¹¹ וַ⁠יָּשִׂ֤ימוּ עָלָי⁠ו֙ שָׂרֵ֣י מִסִּ֔ים לְמַ֥עַן עַנֹּת֖⁠וֹ בְּ⁠סִבְלֹתָ֑⁠ם וַ⁠יִּ֜בֶן עָרֵ֤י מִסְכְּנוֹת֙ לְ⁠פַרְעֹ֔ה אֶת ־ פִּתֹ֖ם וְ⁠אֶת ־ רַעַמְסֵֽס ׃¹² וְ⁠כַ⁠אֲשֶׁר֙ יְעַנּ֣וּ אֹת֔⁠וֹ כֵּ֥ן יִרְבֶּ֖ה וְ⁠כֵ֣ן יִפְרֹ֑ץ וַ⁠יָּקֻ֕צוּ מִ⁠פְּנֵ֖י בְּנֵ֥י יִשְׂרָאֵֽל ׃¹³ וַ⁠יַּעֲבִ֧דוּ מִצְרַ֛יִם אֶת ־ בְּנֵ֥י יִשְׂרָאֵ֖ל בְּ⁠פָֽרֶךְ ׃¹⁴ וַ⁠יְמָרְר֨וּ אֶת ־ חַיֵּי⁠הֶ֜ם בַּ⁠עֲבֹדָ֣ה קָשָׁ֗ה בְּ⁠חֹ֨מֶר֙ וּ⁠בִ⁠לְבֵנִ֔ים וּ⁠בְ⁠כָל ־ עֲבֹדָ֖ה בַּ⁠שָּׂדֶ֑ה אֵ֚ת כָּל ־ עֲבֹ֣דָתָ֔⁠ם אֲשֶׁר ־ עָבְד֥וּ בָ⁠הֶ֖ם בְּ⁠פָֽרֶךְ ׃¹⁵ וַ⁠יֹּ֨אמֶר֙ מֶ֣לֶךְ מִצְרַ֔יִם לַֽ⁠מְיַלְּדֹ֖ת הָֽ⁠עִבְרִיֹּ֑ת אֲשֶׁ֨ר שֵׁ֤ם הָֽ⁠אַחַת֙ שִׁפְרָ֔ה וְ⁠שֵׁ֥ם הַ⁠שֵּׁנִ֖ית פּוּעָֽה ׃¹⁶ וַ⁠יֹּ֗אמֶר בְּ⁠יַלֶּדְ⁠כֶן֙ אֶת ־ הָֽ⁠עִבְרִיּ֔וֹת וּ⁠רְאִיתֶ֖ן עַל ־ הָ⁠אָבְנָ֑יִם אִם ־ בֵּ֥ן הוּא֙ וַ⁠הֲמִתֶּ֣ן אֹת֔⁠וֹ וְ⁠אִם ־ בַּ֥ת הִ֖יא וָ⁠חָֽיָה ׃¹⁷ וַ⁠תִּירֶ֤אןָ הַֽ⁠מְיַלְּדֹת֙ אֶת ־ הָ֣⁠אֱלֹהִ֔ים וְ⁠לֹ֣א עָשׂ֔וּ כַּ⁠אֲשֶׁ֛ר דִּבֶּ֥ר אֲלֵי⁠הֶ֖ן מֶ֣לֶךְ מִצְרָ֑יִם וַ⁠תְּחַיֶּ֖יןָ אֶת ־ הַ⁠יְלָדִֽים ׃¹⁸ וַ⁠יִּקְרָ֤א מֶֽלֶךְ ־ מִצְרַ֨יִם֙ לַֽ⁠מְיַלְּדֹ֔ת וַ⁠יֹּ֣אמֶר לָ⁠הֶ֔ן מַדּ֥וּעַ עֲשִׂיתֶ֖ן הַ⁠דָּבָ֣ר הַ⁠זֶּ֑ה וַ⁠תְּחַיֶּ֖יןָ אֶת ־ הַ⁠יְלָדִֽים ׃¹⁹ וַ⁠תֹּאמַ֤רְןָ הַֽ⁠מְיַלְּדֹת֙ אֶל ־ פַּרְעֹ֔ה כִּ֣י לֹ֧א כַ⁠נָּשִׁ֛ים הַ⁠מִּצְרִיֹּ֖ת הָֽ⁠עִבְרִיֹּ֑ת כִּֽי ־ חָי֣וֹת הֵ֔נָּה בְּ⁠טֶ֨רֶם תָּב֧וֹא אֲלֵ⁠הֶ֛ן הַ⁠מְיַלֶּ֖דֶת וְ⁠יָלָֽדוּ ׃²⁰ וַ⁠יֵּ֥יטֶב אֱלֹהִ֖ים לַֽ⁠מְיַלְּדֹ֑ת וַ⁠יִּ֧רֶב הָ⁠עָ֛ם וַ⁠יַּֽעַצְמ֖וּ מְאֹֽד ׃²¹ וַ⁠יְהִ֕י כִּֽי ־ יָֽרְא֥וּ הַֽ⁠מְיַלְּדֹ֖ת אֶת ־ הָ⁠אֱלֹהִ֑ים וַ⁠יַּ֥עַשׂ לָ⁠הֶ֖ם בָּתִּֽים ׃²² וַ⁠יְצַ֣ו פַּרְעֹ֔ה לְ⁠כָל ־ עַמּ֖⁠וֹ לֵ⁠אמֹ֑ר כָּל ־ הַ⁠בֵּ֣ן הַ⁠יִּלּ֗וֹד הַ⁠יְאֹ֨רָ⁠ה֙ תַּשְׁלִיכֻ֔⁠הוּ וְ⁠כָל ־ הַ⁠בַּ֖ת תְּחַיּֽוּ⁠ן ׃ס

Chapter 2

¹ וַ⁠יֵּ֥לֶךְ אִ֖ישׁ מִ⁠בֵּ֣ית לֵוִ֑י וַ⁠יִּקַּ֖ח אֶת ־ בַּת ־ לֵוִֽי ׃² וַ⁠תַּ֥הַר הָ⁠אִשָּׁ֖ה וַ⁠תֵּ֣לֶד בֵּ֑ן וַ⁠תֵּ֤רֶא אֹת⁠וֹ֙ כִּי ־ ט֣וֹב ה֔וּא וַֽ⁠תִּצְפְּנֵ֖⁠הוּ שְׁלֹשָׁ֥ה יְרָחִֽים ׃³ וְ⁠לֹא ־ יָכְלָ֣ה עוֹד֮ הַצְּפִינ⁠וֹ֒ וַ⁠תִּֽקַּֽח ־ ל⁠וֹ֙ תֵּ֣בַת גֹּ֔מֶא וַ⁠תַּחְמְרָ֥⁠ה בַ⁠חֵמָ֖ר וּ⁠בַ⁠זָּ֑פֶת וַ⁠תָּ֤שֶׂם בָּ⁠הּ֙ אֶת ־ הַ⁠יֶּ֔לֶד וַ⁠תָּ֥שֶׂם בַּ⁠סּ֖וּף עַל ־ שְׂפַ֥ת הַ⁠יְאֹֽר ׃⁴ וַ⁠תֵּתַצַּ֥ב אֲחֹת֖⁠וֹ מֵ⁠רָחֹ֑ק לְ⁠דֵעָ֕ה מַה ־ יֵּעָשֶׂ֖ה לֽ⁠וֹ ׃⁵ וַ⁠תֵּ֤רֶד בַּת ־ פַּרְעֹה֙ לִ⁠רְחֹ֣ץ עַל ־ הַ⁠יְאֹ֔ר וְ⁠נַעֲרֹתֶ֥י⁠הָ הֹלְכֹ֖ת עַל ־ יַ֣ד הַ⁠יְאֹ֑ר וַ⁠תֵּ֤רֶא אֶת ־ הַ⁠תֵּבָה֙ בְּ⁠ת֣וֹךְ הַ⁠סּ֔וּף וַ⁠תִּשְׁלַ֥ח אֶת ־ אֲמָתָ֖⁠הּ וַ⁠תִּקָּחֶֽ⁠הָ ⁶ וַ⁠תִּפְתַּח֙ וַ⁠תִּרְאֵ֣⁠הוּ אֶת ־ הַ⁠יֶּ֔לֶד וְ⁠הִנֵּה ־ נַ֖עַר בֹּכֶ֑ה וַ⁠תַּחְמֹ֣ל עָלָ֔י⁠ו וַ⁠תֹּ֕אמֶר מִ⁠יַּלְדֵ֥י הָֽ⁠עִבְרִ֖ים זֶֽה ׃⁷ וַ⁠תֹּ֣אמֶר אֲחֹת⁠וֹ֮ אֶל ־ בַּת ־ פַּרְעֹה֒ הַ⁠אֵלֵ֗ךְ וְ⁠קָרָ֤אתִי לָ⁠ךְ֙ אִשָּׁ֣ה מֵינֶ֔קֶת מִ֖ן הָ⁠עִבְרִיֹּ֑ת וְ⁠תֵינִ֥ק לָ֖⁠ךְ אֶת ־ הַ⁠יָּֽלֶד ׃⁸ וַ⁠תֹּֽאמֶר ־ לָ֥⁠הּ בַּת ־ פַּרְעֹ֖ה לֵ֑כִי וַ⁠תֵּ֨לֶךְ֙ הָֽ⁠עַלְמָ֔ה וַ⁠תִּקְרָ֖א אֶת ־ אֵ֥ם הַ⁠יָּֽלֶד ׃⁹ וַ⁠תֹּ֧אמֶר לָ֣⁠הּ בַּת ־ פַּרְעֹ֗ה הֵילִ֜יכִי אֶת ־ הַ⁠יֶּ֤לֶד הַ⁠זֶּה֙ וְ⁠הֵינִקִ֣⁠הוּ לִ֔⁠י וַ⁠אֲנִ֖י אֶתֵּ֣ן אֶת ־ שְׂכָרֵ֑⁠ךְ וַ⁠תִּקַּ֧ח הָ⁠אִשָּׁ֛ה הַ⁠יֶּ֖לֶד וַ⁠תְּנִיקֵֽ⁠הוּ ׃¹⁰ וַ⁠יִגְדַּ֣ל הַ⁠יֶּ֗לֶד וַ⁠תְּבִאֵ֨⁠הוּ֙ לְ⁠בַת ־ פַּרְעֹ֔ה וַֽ⁠יְהִי ־ לָ֖⁠הּ לְ⁠בֵ֑ן וַ⁠תִּקְרָ֤א שְׁמ⁠וֹ֙ מֹשֶׁ֔ה וַ⁠תֹּ֕אמֶר כִּ֥י מִן ־ הַ⁠מַּ֖יִם מְשִׁיתִֽ⁠הוּ ׃¹¹ וַ⁠יְהִ֣י ׀ בַּ⁠יָּמִ֣ים הָ⁠הֵ֗ם וַ⁠יִּגְדַּ֤ל מֹשֶׁה֙ וַ⁠יֵּצֵ֣א אֶל ־ אֶחָ֔י⁠ו וַ⁠יַּ֖רְא בְּ⁠סִבְלֹתָ֑⁠ם וַ⁠יַּרְא֙ אִ֣ישׁ מִצְרִ֔י מַכֶּ֥ה אִישׁ ־ עִבְרִ֖י מֵ⁠אֶחָֽי⁠ו ׃¹² וַ⁠יִּ֤פֶן כֹּה֙ וָ⁠כֹ֔ה וַ⁠יַּ֖רְא כִּ֣י אֵ֣ין אִ֑ישׁ וַ⁠יַּךְ֙ אֶת ־ הַ⁠מִּצְרִ֔י וַֽ⁠יִּטְמְנֵ֖⁠הוּ בַּ⁠חֽוֹל ׃¹³ וַ⁠יֵּצֵא֙ בַּ⁠יּ֣וֹם הַ⁠שֵּׁנִ֔י וְ⁠הִנֵּ֛ה שְׁנֵֽי ־ אֲנָשִׁ֥ים עִבְרִ֖ים נִצִּ֑ים וַ⁠יֹּ֨אמֶר֙ לָֽ⁠רָשָׁ֔ע לָ֥⁠מָּה תַכֶּ֖ה רֵעֶֽ⁠ךָ ׃¹⁴ וַ֠⁠יֹּאמֶר מִ֣י שָֽׂמְ⁠ךָ֞ לְ⁠אִ֨ישׁ שַׂ֤ר וְ⁠שֹׁפֵט֙ עָלֵ֔י⁠נוּ הַ⁠לְ⁠הָרְגֵ֨⁠נִי֙ אַתָּ֣ה אֹמֵ֔ר כַּ⁠אֲשֶׁ֥ר הָרַ֖גְתָּ אֶת ־ הַ⁠מִּצְרִ֑י וַ⁠יִּירָ֤א מֹשֶׁה֙ וַ⁠יֹּאמַ֔ר אָכֵ֖ן נוֹדַ֥ע הַ⁠דָּבָֽר ׃¹⁵ וַ⁠יִּשְׁמַ֤ע פַּרְעֹה֙ אֶת ־ הַ⁠דָּבָ֣ר הַ⁠זֶּ֔ה וַ⁠יְבַקֵּ֖שׁ לַ⁠הֲרֹ֣ג אֶת ־ מֹשֶׁ֑ה וַ⁠יִּבְרַ֤ח מֹשֶׁה֙ מִ⁠פְּנֵ֣י פַרְעֹ֔ה וַ⁠יֵּ֥שֶׁב בְּ⁠אֶֽרֶץ ־ מִדְיָ֖ן וַ⁠יֵּ֥שֶׁב עַֽל ־ הַ⁠בְּאֵֽר ׃¹⁶ וּ⁠לְ⁠כֹהֵ֥ן מִדְיָ֖ן שֶׁ֣בַע בָּנ֑וֹת וַ⁠תָּבֹ֣אנָה וַ⁠תִּדְלֶ֗נָה וַ⁠תְּמַלֶּ֨אנָה֙ אֶת ־ הָ֣⁠רְהָטִ֔ים לְ⁠הַשְׁק֖וֹת צֹ֥אן אֲבִי⁠הֶֽן ׃¹⁷ וַ⁠יָּבֹ֥אוּ הָ⁠רֹעִ֖ים וַ⁠יְגָרְשׁ֑וּ⁠ם וַ⁠יָּ֤קָם מֹשֶׁה֙ וַ⁠יּ֣וֹשִׁעָ֔⁠ן וַ⁠יַּ֖שְׁקְ אֶת ־ צֹאנָֽ⁠ם ׃¹⁸ וַ⁠תָּבֹ֕אנָה אֶל ־ רְעוּאֵ֖ל אֲבִי⁠הֶ֑ן וַ⁠יֹּ֕אמֶר מַדּ֛וּעַ מִהַרְתֶּ֥ן בֹּ֖א הַ⁠יּֽוֹם ׃¹⁹ וַ⁠תֹּאמַ֕רְןָ אִ֣ישׁ מִצְרִ֔י הִצִּילָ֖⁠נוּ מִ⁠יַּ֣ד הָ⁠רֹעִ֑ים וְ⁠גַם ־ דָּלֹ֤ה דָלָה֙ לָ֔⁠נוּ וַ⁠יַּ֖שְׁקְ אֶת ־ הַ⁠צֹּֽאן ׃²⁰ וַ⁠יֹּ֥אמֶר אֶל ־ בְּנֹתָ֖י⁠ו וְ⁠אַיּ֑⁠וֹ לָ֤⁠מָּה זֶּה֙ עֲזַבְתֶּ֣ן אֶת ־ הָ⁠אִ֔ישׁ קִרְאֶ֥ן ל֖⁠וֹ וְ⁠יֹ֥אכַל לָֽחֶם ׃²¹ וַ⁠יּ֥וֹאֶל מֹשֶׁ֖ה לָ⁠שֶׁ֣בֶת אֶת ־ הָ⁠אִ֑ישׁ וַ⁠יִּתֵּ֛ן אֶת ־ צִפֹּרָ֥ה בִתּ֖⁠וֹ לְ⁠מֹשֶֽׁה ׃²² וַ⁠תֵּ֣לֶד בֵּ֔ן וַ⁠יִּקְרָ֥א אֶת ־ שְׁמ֖⁠וֹ גֵּרְשֹׁ֑ם כִּ֣י אָמַ֔ר גֵּ֣ר הָיִ֔יתִי בְּ⁠אֶ֖רֶץ נָכְרִיָּֽה ׃פ²³ וַ⁠יְהִי֩ בַ⁠יָּמִ֨ים הָֽ⁠רַבִּ֜ים הָ⁠הֵ֗ם וַ⁠יָּ֨מָת֙ מֶ֣לֶךְ מִצְרַ֔יִם וַ⁠יֵּאָנְח֧וּ בְנֵֽי ־ יִשְׂרָאֵ֛ל מִן ־ הָ⁠עֲבֹדָ֖ה וַ⁠יִּזְעָ֑קוּ וַ⁠תַּ֧עַל שַׁוְעָתָ֛⁠ם אֶל ־ הָ⁠אֱלֹהִ֖ים מִן ־ הָ⁠עֲבֹדָֽה ׃²⁴ וַ⁠יִּשְׁמַ֥ע אֱלֹהִ֖ים אֶת ־ נַאֲקָתָ֑⁠ם וַ⁠יִּזְכֹּ֤ר אֱלֹהִים֙ אֶת ־ בְּרִית֔⁠וֹ אֶת ־ אַבְרָהָ֖ם אֶת ־ יִצְחָ֥ק וְ⁠אֶֽת ־ יַעֲקֹֽב ׃²⁵ וַ⁠יַּ֥רְא אֱלֹהִ֖ים אֶת ־ בְּנֵ֣י יִשְׂרָאֵ֑ל וַ⁠יֵּ֖דַע אֱלֹהִֽים ׃ס

Chapter 3

¹ וּ⁠מֹשֶׁ֗ה הָיָ֥ה רֹעֶ֛ה אֶת ־ צֹ֛אן יִתְר֥וֹ חֹתְנ֖⁠וֹ כֹּהֵ֣ן מִדְיָ֑ן וַ⁠יִּנְהַ֤ג אֶת ־ הַ⁠צֹּאן֙ אַחַ֣ר הַ⁠מִּדְבָּ֔ר וַ⁠יָּבֹ֛א אֶל ־ הַ֥ר הָ⁠אֱלֹהִ֖ים חֹרֵֽבָ⁠ה ׃² וַ֠⁠יֵּרָא מַלְאַ֨ךְ יְהֹוָ֥ה אֵלָ֛י⁠ו בְּ⁠לַבַּת ־ אֵ֖שׁ מִ⁠תּ֣וֹךְ הַ⁠סְּנֶ֑ה וַ⁠יַּ֗רְא וְ⁠הִנֵּ֤ה הַ⁠סְּנֶה֙ בֹּעֵ֣ר בָּ⁠אֵ֔שׁ וְ⁠הַ⁠סְּנֶ֖ה אֵינֶ֥⁠נּוּ אֻכָּֽל ׃³ וַ⁠יֹּ֣אמֶר מֹשֶׁ֔ה אָסֻֽרָה ־ נָּ֣א וְ⁠אֶרְאֶ֔ה אֶת ־ הַ⁠מַּרְאֶ֥ה הַ⁠גָּדֹ֖ל הַ⁠זֶּ֑ה מַדּ֖וּעַ לֹא ־ יִבְעַ֥ר הַ⁠סְּנֶֽה ׃⁴ וַ⁠יַּ֥רְא יְהוָ֖ה כִּ֣י סָ֣ר לִ⁠רְא֑וֹת וַ⁠יִּקְרָא֩ אֵלָ֨י⁠ו אֱלֹהִ֜ים מִ⁠תּ֣וֹךְ הַ⁠סְּנֶ֗ה וַ⁠יֹּ֛אמֶר מֹשֶׁ֥ה מֹשֶׁ֖ה וַ⁠יֹּ֥אמֶר הִנֵּֽ⁠נִי ׃⁵ וַ⁠יֹּ֖אמֶר אַל ־ תִּקְרַ֣ב הֲלֹ֑ם שַׁל ־ נְעָלֶ֨י⁠ךָ֙ מֵ⁠עַ֣ל רַגְלֶ֔י⁠ךָ כִּ֣י הַ⁠מָּק֗וֹם אֲשֶׁ֤ר אַתָּה֙ עוֹמֵ֣ד עָלָ֔י⁠ו אַדְמַת ־ קֹ֖דֶשׁ הֽוּא ׃⁶ וַ⁠יֹּ֗אמֶר אָנֹכִי֙ אֱלֹהֵ֣י אָבִ֔י⁠ךָ אֱלֹהֵ֧י אַבְרָהָ֛ם אֱלֹהֵ֥י יִצְחָ֖ק וֵ⁠אלֹהֵ֣י יַעֲקֹ֑ב וַ⁠יַּסְתֵּ֤ר מֹשֶׁה֙ פָּנָ֔י⁠ו כִּ֣י יָרֵ֔א מֵ⁠הַבִּ֖יט אֶל ־ הָ⁠אֱלֹהִֽים ׃⁷ וַ⁠יֹּ֣אמֶר יְהוָ֔ה רָאֹ֥ה רָאִ֛יתִי אֶת ־ עֳנִ֥י עַמִּ֖⁠י אֲשֶׁ֣ר בְּ⁠מִצְרָ֑יִם וְ⁠אֶת ־ צַעֲקָתָ֤⁠ם שָׁמַ֨עְתִּי֙ מִ⁠פְּנֵ֣י נֹֽגְשָׂ֔י⁠ו כִּ֥י יָדַ֖עְתִּי אֶת ־ מַכְאֹבָֽי⁠ו ׃⁸ וָ⁠אֵרֵ֞ד לְ⁠הַצִּיל֣⁠וֹ ׀ מִ⁠יַּ֣ד מִצְרַ֗יִם וּֽ⁠לְ⁠הַעֲלֹת⁠וֹ֮ מִן ־ הָ⁠אָ֣רֶץ הַ⁠הִוא֒ אֶל ־ אֶ֤רֶץ טוֹבָה֙ וּ⁠רְחָבָ֔ה אֶל ־ אֶ֛רֶץ זָבַ֥ת חָלָ֖ב וּ⁠דְבָ֑שׁ אֶל ־ מְק֤וֹם הַֽ⁠כְּנַעֲנִי֙ וְ⁠הַ֣⁠חִתִּ֔י וְ⁠הָֽ⁠אֱמֹרִי֙ וְ⁠הַ⁠פְּרִזִּ֔י וְ⁠הַ⁠חִוִּ֖י וְ⁠הַ⁠יְבוּסִֽי ׃⁹ וְ⁠עַתָּ֕ה הִנֵּ֛ה צַעֲקַ֥ת בְּנֵי ־ יִשְׂרָאֵ֖ל בָּ֣אָה אֵלָ֑⁠י וְ⁠גַם ־ רָאִ֨יתִי֙ אֶת ־ הַ⁠לַּ֔חַץ אֲשֶׁ֥ר מִצְרַ֖יִם לֹחֲצִ֥ים אֹתָֽ⁠ם ׃¹⁰ וְ⁠עַתָּ֣ה לְכָ֔⁠ה וְ⁠אֶֽשְׁלָחֲ⁠ךָ֖ אֶל ־ פַּרְעֹ֑ה וְ⁠הוֹצֵ֛א אֶת ־ עַמִּ֥⁠י בְנֵֽי ־ יִשְׂרָאֵ֖ל מִ⁠מִּצְרָֽיִם ׃¹¹ וַ⁠יֹּ֤אמֶר מֹשֶׁה֙ אֶל ־ הָ֣⁠אֱלֹהִ֔ים מִ֣י אָנֹ֔כִי כִּ֥י אֵלֵ֖ךְ אֶל ־ פַּרְעֹ֑ה וְ⁠כִ֥י אוֹצִ֛יא אֶת ־ בְּנֵ֥י יִשְׂרָאֵ֖ל מִ⁠מִּצְרָֽיִם ׃¹² וַ⁠יֹּ֨אמֶר֙ כִּֽי ־ אֶֽהְיֶ֣ה עִמָּ֔⁠ךְ וְ⁠זֶה ־ לְּ⁠ךָ֣ הָ⁠א֔וֹת כִּ֥י אָנֹכִ֖י שְׁלַחְתִּ֑י⁠ךָ בְּ⁠הוֹצִֽיאֲ⁠ךָ֤ אֶת ־ הָ⁠עָם֙ מִ⁠מִּצְרַ֔יִם תַּֽעַבְדוּ⁠ן֙ אֶת ־ הָ֣⁠אֱלֹהִ֔ים עַ֖ל הָ⁠הָ֥ר הַ⁠זֶּֽה ׃¹³ וַ⁠יֹּ֨אמֶר מֹשֶׁ֜ה אֶל ־ הָֽ⁠אֱלֹהִ֗ים הִנֵּ֨ה אָנֹכִ֣י בָא֮ אֶל ־ בְּנֵ֣י יִשְׂרָאֵל֒ וְ⁠אָמַרְתִּ֣י לָ⁠הֶ֔ם אֱלֹהֵ֥י אֲבוֹתֵי⁠כֶ֖ם שְׁלָחַ֣⁠נִי אֲלֵי⁠כֶ֑ם וְ⁠אָֽמְרוּ ־ לִ֣⁠י מַה ־ שְּׁמ֔⁠וֹ מָ֥ה אֹמַ֖ר אֲלֵ⁠הֶֽם ׃¹⁴ וַ⁠יֹּ֤אמֶר אֱלֹהִים֙ אֶל ־ מֹשֶׁ֔ה אֶֽהְיֶ֖ה אֲשֶׁ֣ר אֶֽהְיֶ֑ה וַ⁠יֹּ֗אמֶר כֹּ֤ה תֹאמַר֙ לִ⁠בְנֵ֣י יִשְׂרָאֵ֔ל אֶֽהְיֶ֖ה שְׁלָחַ֥⁠נִי אֲלֵי⁠כֶֽם ׃¹⁵ וַ⁠יֹּאמֶר֩ ע֨וֹד אֱלֹהִ֜ים אֶל ־ מֹשֶׁ֗ה כֹּֽה ־ תֹאמַר֮ אֶל ־ בְּנֵ֣י יִשְׂרָאֵל֒ יְהוָ֞ה אֱלֹהֵ֣י אֲבֹתֵי⁠כֶ֗ם אֱלֹהֵ֨י אַבְרָהָ֜ם אֱלֹהֵ֥י יִצְחָ֛ק וֵ⁠אלֹהֵ֥י יַעֲקֹ֖ב שְׁלָחַ֣⁠נִי אֲלֵי⁠כֶ֑ם זֶה ־ שְּׁמִ֣⁠י לְ⁠עֹלָ֔ם וְ⁠זֶ֥ה זִכְרִ֖⁠י לְ⁠דֹ֥ר דֹּֽר ׃¹⁶ לֵ֣ךְ וְ⁠אָֽסַפְתָּ֞ אֶת ־ זִקְנֵ֣י יִשְׂרָאֵ֗ל וְ⁠אָמַרְתָּ֤ אֲלֵ⁠הֶם֙ יְהוָ֞ה אֱלֹהֵ֤י אֲבֹֽתֵי⁠כֶם֙ נִרְאָ֣ה אֵלַ֔⁠י אֱלֹהֵ֧י אַבְרָהָ֛ם יִצְחָ֥ק וְ⁠יַעֲקֹ֖ב לֵ⁠אמֹ֑ר פָּקֹ֤ד פָּקַ֨דְתִּי֙ אֶתְ⁠כֶ֔ם וְ⁠אֶת ־ הֶ⁠עָשׂ֥וּי לָ⁠כֶ֖ם בְּ⁠מִצְרָֽיִם ׃¹⁷ וָ⁠אֹמַ֗ר אַעֲלֶ֣ה אֶתְ⁠כֶם֮ מֵ⁠עֳנִ֣י מִצְרַיִם֒ אֶל ־ אֶ֤רֶץ הַֽ⁠כְּנַעֲנִי֙ וְ⁠הַ֣⁠חִתִּ֔י וְ⁠הָֽ⁠אֱמֹרִי֙ וְ⁠הַ⁠פְּרִזִּ֔י וְ⁠הַ⁠חִוִּ֖י וְ⁠הַ⁠יְבוּסִ֑י אֶל ־ אֶ֛רֶץ זָבַ֥ת חָלָ֖ב וּ⁠דְבָֽשׁ ׃¹⁸ וְ⁠שָׁמְע֖וּ לְ⁠קֹלֶ֑⁠ךָ וּ⁠בָאתָ֡ אַתָּה֩ וְ⁠זִקְנֵ֨י יִשְׂרָאֵ֜ל אֶל ־ מֶ֣לֶךְ מִצְרַ֗יִם וַ⁠אֲמַרְתֶּ֤ם אֵלָי⁠ו֙ יְהוָ֞ה אֱלֹהֵ֤י הָֽ⁠עִבְרִיִּים֙ נִקְרָ֣ה עָלֵ֔י⁠נוּ וְ⁠עַתָּ֗ה נֵֽלֲכָה ־ נָּ֞א דֶּ֣רֶךְ שְׁלֹ֤שֶׁת יָמִים֙ בַּ⁠מִּדְבָּ֔ר וְ⁠נִזְבְּחָ֖ה לַֽ⁠יהוָ֥ה אֱלֹהֵֽי⁠נוּ ׃¹⁹ וַ⁠אֲנִ֣י יָדַ֔עְתִּי כִּ֠י לֹֽא ־ יִתֵּ֥ן אֶתְ⁠כֶ֛ם מֶ֥לֶךְ מִצְרַ֖יִם לַ⁠הֲלֹ֑ךְ וְ⁠לֹ֖א בְּ⁠יָ֥ד חֲזָקָֽה ׃²⁰ וְ⁠שָׁלַחְתִּ֤י אֶת ־ יָדִ⁠י֙ וְ⁠הִכֵּיתִ֣י אֶת ־ מִצְרַ֔יִם בְּ⁠כֹל֙ נִפְלְאֹתַ֔⁠י אֲשֶׁ֥ר אֶֽעֱשֶׂ֖ה בְּ⁠קִרְבּ֑⁠וֹ וְ⁠אַחֲרֵי ־ כֵ֖ן יְשַׁלַּ֥ח אֶתְ⁠כֶֽם ׃²¹ וְ⁠נָתַתִּ֛י אֶת ־ חֵ֥ן הָֽ⁠עָם ־ הַ⁠זֶּ֖ה בְּ⁠עֵינֵ֣י מִצְרָ֑יִם וְ⁠הָיָה֙ כִּ֣י תֵֽלֵכ֔וּ⁠ן לֹ֥א תֵלְכ֖וּ רֵיקָֽם ׃²² וְ⁠שָׁאֲלָ֨ה אִשָּׁ֤ה מִ⁠שְּׁכֶנְתָּ⁠הּ֙ וּ⁠מִ⁠גָּרַ֣ת בֵּיתָ֔⁠הּ כְּלֵי ־ כֶ֛סֶף וּ⁠כְלֵ֥י זָהָ֖ב וּ⁠שְׂמָלֹ֑ת וְ⁠שַׂמְתֶּ֗ם עַל ־ בְּנֵי⁠כֶם֙ וְ⁠עַל ־ בְּנֹ֣תֵי⁠כֶ֔ם וְ⁠נִצַּלְתֶּ֖ם אֶת ־ מִצְרָֽיִם ׃

Chapter 4

¹ וַ⁠יַּ֤עַן מֹשֶׁה֙ וַ⁠יֹּ֔אמֶר וְ⁠הֵן֙ לֹֽא ־ יַאֲמִ֣ינוּ לִ֔⁠י וְ⁠לֹ֥א יִשְׁמְע֖וּ בְּ⁠קֹלִ֑⁠י כִּ֣י יֹֽאמְר֔וּ לֹֽא ־ נִרְאָ֥ה אֵלֶ֖י⁠ךָ יְהוָֽה ׃² וַ⁠יֹּ֧אמֶר אֵלָ֛י⁠ו יְהוָ֖ה מ⁠זה בְ⁠יָדֶ֑⁠ךָ וַ⁠יֹּ֖אמֶר מַטֶּֽה ׃³ וַ⁠יֹּ֨אמֶר֙ הַשְׁלִיכֵ֣⁠הוּ אַ֔רְצָ⁠ה וַ⁠יַּשְׁלִיכֵ֥⁠הוּ אַ֖רְצָ⁠ה וַ⁠יְהִ֣י לְ⁠נָחָ֑שׁ וַ⁠יָּ֥נָס מֹשֶׁ֖ה מִ⁠פָּנָֽי⁠ו ׃⁴ וַ⁠יֹּ֤אמֶר יְהוָה֙ אֶל ־ מֹשֶׁ֔ה שְׁלַח֙ יָֽדְ⁠ךָ֔ וֶ⁠אֱחֹ֖ז בִּ⁠זְנָב֑⁠וֹ וַ⁠יִּשְׁלַ֤ח יָד⁠וֹ֙ וַ⁠יַּ֣חֲזֶק בּ֔⁠וֹ וַ⁠יְהִ֥י לְ⁠מַטֶּ֖ה בְּ⁠כַפּֽ⁠וֹ ׃⁵ לְמַ֣עַן יַאֲמִ֔ינוּ כִּֽי ־ נִרְאָ֥ה אֵלֶ֛י⁠ךָ יְהוָ֖ה אֱלֹהֵ֣י אֲבֹתָ֑⁠ם אֱלֹהֵ֧י אַבְרָהָ֛ם אֱלֹהֵ֥י יִצְחָ֖ק וֵ⁠אלֹהֵ֥י יַעֲקֹֽב ׃⁶ וַ⁠יֹּאמֶר֩ יְהוָ֨ה ל֜⁠וֹ ע֗וֹד הָֽבֵא ־ נָ֤א יָֽדְ⁠ךָ֙ בְּ⁠חֵיקֶ֔⁠ךָ וַ⁠יָּבֵ֥א יָד֖⁠וֹ בְּ⁠חֵיק֑⁠וֹ וַ⁠יּ֣וֹצִאָ֔⁠הּ וְ⁠הִנֵּ֥ה יָד֖⁠וֹ מְצֹרַ֥עַת כַּ⁠שָּֽׁלֶג ׃⁷ וַ⁠יֹּ֗אמֶר הָשֵׁ֤ב יָֽדְ⁠ךָ֙ אֶל ־ חֵיקֶ֔⁠ךָ וַ⁠יָּ֥שֶׁב יָד֖⁠וֹ אֶל ־ חֵיק֑⁠וֹ וַ⁠יּֽוֹצִאָ⁠הּ֙ מֵֽ⁠חֵיק֔⁠וֹ וְ⁠הִנֵּה ־ שָׁ֖בָה כִּ⁠בְשָׂרֽ⁠וֹ ׃⁸ וְ⁠הָיָה֙ אִם ־ לֹ֣א יַאֲמִ֣ינוּ לָ֔⁠ךְ וְ⁠לֹ֣א יִשְׁמְע֔וּ לְ⁠קֹ֖ל הָ⁠אֹ֣ת הָ⁠רִאשׁ֑וֹן וְ⁠הֶֽאֱמִ֔ינוּ לְ⁠קֹ֖ל הָ⁠אֹ֥ת הָ⁠אַחֲרֽוֹן ׃⁹ וְ⁠הָיָ֡ה אִם ־ לֹ֣א יַאֲמִ֡ינוּ גַּם֩ לִ⁠שְׁנֵ֨י הָ⁠אֹת֜וֹת הָ⁠אֵ֗לֶּה וְ⁠לֹ֤א יִשְׁמְעוּ⁠ן֙ לְ⁠קֹלֶ֔⁠ךָ וְ⁠לָקַחְתָּ֙ מִ⁠מֵּימֵ֣י הַ⁠יְאֹ֔ר וְ⁠שָׁפַכְתָּ֖ הַ⁠יַּבָּשָׁ֑ה וְ⁠הָי֤וּ הַ⁠מַּ֨יִם֙ אֲשֶׁ֣ר תִּקַּ֣ח מִן ־ הַ⁠יְאֹ֔ר וְ⁠הָי֥וּ לְ⁠דָ֖ם בַּ⁠יַּבָּֽשֶׁת ׃¹⁰ וַ⁠יֹּ֨אמֶר מֹשֶׁ֣ה אֶל ־ יְהוָה֮ בִּ֣י אֲדֹנָ⁠י֒ לֹא֩ אִ֨ישׁ דְּבָרִ֜ים אָנֹ֗כִי גַּ֤ם מִ⁠תְּמוֹל֙ גַּ֣ם מִ⁠שִּׁלְשֹׁ֔ם גַּ֛ם מֵ⁠אָ֥ז דַּבֶּרְ⁠ךָ אֶל ־ עַבְדֶּ֑⁠ךָ כִּ֧י כְבַד ־ פֶּ֛ה וּ⁠כְבַ֥ד לָשׁ֖וֹן אָנֹֽכִי ׃¹¹ וַ⁠יֹּ֨אמֶר יְהוָ֜ה אֵלָ֗י⁠ו מִ֣י שָׂ֣ם פֶּה֮ לָֽ⁠אָדָם֒ א֚וֹ מִֽי ־ יָשׂ֣וּם אִלֵּ֔ם א֣וֹ חֵרֵ֔שׁ א֥וֹ פִקֵּ֖חַ א֣וֹ עִוֵּ֑ר הֲ⁠לֹ֥א אָנֹכִ֖י יְהוָֽה ׃¹² וְ⁠עַתָּ֖ה לֵ֑ךְ וְ⁠אָנֹכִי֙ אֶֽהְיֶ֣ה עִם ־ פִּ֔י⁠ךָ וְ⁠הוֹרֵיתִ֖י⁠ךָ אֲשֶׁ֥ר תְּדַבֵּֽר ׃¹³ וַ⁠יֹּ֖אמֶר בִּ֣י אֲדֹנָ֑⁠י שְֽׁלַֽח ־ נָ֖א בְּ⁠יַד ־ תִּשְׁלָֽח ׃¹⁴ וַ⁠יִּֽחַר ־ אַ֨ף יְהוָ֜ה בְּ⁠מֹשֶׁ֗ה וַ⁠יֹּ֨אמֶר֙ הֲ⁠לֹ֨א אַהֲרֹ֤ן אָחִ֨י⁠ךָ֙ הַ⁠לֵּוִ֔י יָדַ֕עְתִּי כִּֽי ־ דַבֵּ֥ר יְדַבֵּ֖ר ה֑וּא וְ⁠גַ֤ם הִנֵּה ־ הוּא֙ יֹצֵ֣א לִ⁠קְרָאתֶ֔⁠ךָ וְ⁠רָאֲ⁠ךָ֖ וְ⁠שָׂמַ֥ח בְּ⁠לִבּֽ⁠וֹ ׃¹⁵ וְ⁠דִבַּרְתָּ֣ אֵלָ֔י⁠ו וְ⁠שַׂמְתָּ֥ אֶת ־ הַ⁠דְּבָרִ֖ים בְּ⁠פִ֑י⁠ו וְ⁠אָנֹכִ֗י אֶֽהְיֶ֤ה עִם ־ פִּ֨י⁠ךָ֙ וְ⁠עִם ־ פִּ֔י⁠הוּ וְ⁠הוֹרֵיתִ֣י אֶתְ⁠כֶ֔ם אֵ֖ת אֲשֶׁ֥ר תַּעֲשֽׂוּ⁠ן ׃¹⁶ וְ⁠דִבֶּר ־ ה֥וּא לְ⁠ךָ֖ אֶל ־ הָ⁠עָ֑ם וְ⁠הָ֤יָה הוּא֙ יִֽהְיֶה ־ לְּ⁠ךָ֣ לְ⁠פֶ֔ה וְ⁠אַתָּ֖ה תִּֽהְיֶה ־ לּ֥⁠וֹ לֵֽ⁠אלֹהִֽים ׃¹⁷ וְ⁠אֶת ־ הַ⁠מַּטֶּ֥ה הַ⁠זֶּ֖ה תִּקַּ֣ח בְּ⁠יָדֶ֑⁠ךָ אֲשֶׁ֥ר תַּעֲשֶׂה ־ בּ֖⁠וֹ אֶת ־ הָ⁠אֹתֹֽת ׃פ¹⁸ וַ⁠יֵּ֨לֶךְ מֹשֶׁ֜ה וַ⁠יָּ֣שָׁב ׀ אֶל ־ יֶ֣תֶר חֹֽתְנ֗⁠וֹ וַ⁠יֹּ֤אמֶר ל⁠וֹ֙ אֵ֣לֲכָה נָּ֗א וְ⁠אָשׁ֨וּבָה֙ אֶל ־ אַחַ֣⁠י אֲשֶׁר ־ בְּ⁠מִצְרַ֔יִם וְ⁠אֶרְאֶ֖ה הַ⁠עוֹדָ֣⁠ם חַיִּ֑ים וַ⁠יֹּ֧אמֶר יִתְר֛וֹ לְ⁠מֹשֶׁ֖ה לֵ֥ךְ לְ⁠שָׁלֽוֹם ׃¹⁹ וַ⁠יֹּ֨אמֶר יְהוָ֤ה אֶל ־ מֹשֶׁה֙ בְּ⁠מִדְיָ֔ן לֵ֖ךְ שֻׁ֣ב מִצְרָ֑יִם כִּי ־ מֵ֨תוּ֙ כָּל ־ הָ֣⁠אֲנָשִׁ֔ים הַֽ⁠מְבַקְשִׁ֖ים אֶת ־ נַפְשֶֽׁ⁠ךָ ׃²⁰ וַ⁠יִּקַּ֨ח מֹשֶׁ֜ה אֶת ־ אִשְׁתּ֣⁠וֹ וְ⁠אֶת ־ בָּנָ֗י⁠ו וַ⁠יַּרְכִּבֵ⁠ם֙ עַֽל ־ הַ⁠חֲמֹ֔ר וַ⁠יָּ֖שָׁב אַ֣רְצָ⁠ה מִצְרָ֑יִם וַ⁠יִּקַּ֥ח מֹשֶׁ֛ה אֶת ־ מַטֵּ֥ה הָ⁠אֱלֹהִ֖ים בְּ⁠יָדֽ⁠וֹ ׃²¹ וַ⁠יֹּ֣אמֶר יְהוָה֮ אֶל ־ מֹשֶׁה֒ בְּ⁠לֶכְתְּ⁠ךָ֙ לָ⁠שׁ֣וּב מִצְרַ֔יְמָ⁠ה רְאֵ֗ה כָּל ־ הַ⁠מֹּֽפְתִים֙ אֲשֶׁר ־ שַׂ֣מְתִּי בְ⁠יָדֶ֔⁠ךָ וַ⁠עֲשִׂיתָ֖⁠ם לִ⁠פְנֵ֣י פַרְעֹ֑ה וַ⁠אֲנִי֙ אֲחַזֵּ֣ק אֶת ־ לִבּ֔⁠וֹ וְ⁠לֹ֥א יְשַׁלַּ֖ח אֶת ־ הָ⁠עָֽם ׃²² וְ⁠אָמַרְתָּ֖ אֶל ־ פַּרְעֹ֑ה כֹּ֚ה אָמַ֣ר יְהוָ֔ה בְּנִ֥⁠י בְכֹרִ֖⁠י יִשְׂרָאֵֽל ׃²³ וָ⁠אֹמַ֣ר אֵלֶ֗י⁠ךָ שַׁלַּ֤ח אֶת ־ בְּנִ⁠י֙ וְ⁠יַֽעַבְדֵ֔⁠נִי וַ⁠תְּמָאֵ֖ן לְ⁠שַׁלְּח֑⁠וֹ הִנֵּה֙ אָנֹכִ֣י הֹרֵ֔ג אֶת ־ בִּנְ⁠ךָ֖ בְּכֹרֶֽ⁠ךָ ׃²⁴ וַ⁠יְהִ֥י בַ⁠דֶּ֖רֶךְ בַּ⁠מָּל֑וֹן וַ⁠יִּפְגְּשֵׁ֣⁠הוּ יְהוָ֔ה וַ⁠יְבַקֵּ֖שׁ הֲמִיתֽ⁠וֹ ׃²⁵ וַ⁠תִּקַּ֨ח צִפֹּרָ֜ה צֹ֗ר וַ⁠תִּכְרֹת֙ אֶת ־ עָרְלַ֣ת בְּנָ֔⁠הּ וַ⁠תַּגַּ֖ע לְ⁠רַגְלָ֑י⁠ו וַ⁠תֹּ֕אמֶר כִּ֧י חֲתַן ־ דָּמִ֛ים אַתָּ֖ה לִֽ⁠י ׃²⁶ וַ⁠יִּ֖רֶף מִמֶּ֑⁠נּוּ אָ֚ז אָֽמְרָ֔ה חֲתַ֥ן דָּמִ֖ים לַ⁠מּוּלֹֽת ׃פ²⁷ וַ⁠יֹּ֤אמֶר יְהוָה֙ אֶֽל ־ אַהֲרֹ֔ן לֵ֛ךְ לִ⁠קְרַ֥את מֹשֶׁ֖ה הַ⁠מִּדְבָּ֑רָ⁠ה וַ⁠יֵּ֗לֶךְ וַֽ⁠יִּפְגְּשֵׁ֛⁠הוּ בְּ⁠הַ֥ר הָ⁠אֱלֹהִ֖ים וַ⁠יִּשַּׁק ־ לֽ⁠וֹ ׃²⁸ וַ⁠יַּגֵּ֤ד מֹשֶׁה֙ לְ⁠אַֽהֲרֹ֔ן אֵ֛ת כָּל ־ דִּבְרֵ֥י יְהוָ֖ה אֲשֶׁ֣ר שְׁלָח֑⁠וֹ וְ⁠אֵ֥ת כָּל ־ הָ⁠אֹתֹ֖ת אֲשֶׁ֥ר צִוָּֽ⁠הוּ ׃²⁹ וַ⁠יֵּ֥לֶךְ מֹשֶׁ֖ה וְ⁠אַהֲרֹ֑ן וַ⁠יַּ֣אַסְפ֔וּ אֶת ־ כָּל ־ זִקְנֵ֖י בְּנֵ֥י יִשְׂרָאֵֽל ׃³⁰ וַ⁠יְדַבֵּ֣ר אַהֲרֹ֔ן אֵ֚ת כָּל ־ הַ⁠דְּבָרִ֔ים אֲשֶׁר ־ דִּבֶּ֥ר יְהוָ֖ה אֶל ־ מֹשֶׁ֑ה וַ⁠יַּ֥עַשׂ הָ⁠אֹתֹ֖ת לְ⁠עֵינֵ֥י הָ⁠עָֽם ׃³¹ וַֽ⁠יַּאֲמֵ֖ן הָ⁠עָ֑ם וַֽ⁠יִּשְׁמְע֡וּ כִּֽי ־ פָקַ֨ד יְהוָ֜ה אֶת ־ בְּנֵ֣י יִשְׂרָאֵ֗ל וְ⁠כִ֤י רָאָה֙ אֶת ־ עָנְיָ֔⁠ם וַֽ⁠יִּקְּד֖וּ וַ⁠יִּֽשְׁתַּחֲוּֽוּ ׃

Chapter 5

¹ וְ⁠אַחַ֗ר בָּ֚אוּ מֹשֶׁ֣ה וְ⁠אַהֲרֹ֔ן וַ⁠יֹּאמְר֖וּ אֶל ־ פַּרְעֹ֑ה כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל שַׁלַּח֙ אֶת ־ עַמִּ֔⁠י וְ⁠יָחֹ֥גּוּ לִ֖⁠י בַּ⁠מִּדְבָּֽר ׃² וַ⁠יֹּ֣אמֶר פַּרְעֹ֔ה מִ֤י יְהוָה֙ אֲשֶׁ֣ר אֶשְׁמַ֣ע בְּ⁠קֹל֔⁠וֹ לְ⁠שַׁלַּ֖ח אֶת ־ יִשְׂרָאֵ֑ל לֹ֤א יָדַ֨עְתִּי֙ אֶת ־ יְהוָ֔ה וְ⁠גַ֥ם אֶת ־ יִשְׂרָאֵ֖ל לֹ֥א אֲשַׁלֵּֽחַ ׃³ וַ⁠יֹּ֣אמְר֔וּ אֱלֹהֵ֥י הָ⁠עִבְרִ֖ים נִקְרָ֣א עָלֵ֑י⁠נוּ נֵ֣לֲכָה נָּ֡א דֶּרֶךְ֩ שְׁלֹ֨שֶׁת יָמִ֜ים בַּ⁠מִּדְבָּ֗ר וְ⁠נִזְבְּחָה֙ לַֽ⁠יהוָ֣ה אֱלֹהֵ֔י⁠נוּ פֶּ֨ן ־ יִפְגָּעֵ֔⁠נוּ בַּ⁠דֶּ֖בֶר א֥וֹ בֶ⁠חָֽרֶב ׃⁴ וַ⁠יֹּ֤אמֶר אֲלֵ⁠הֶם֙ מֶ֣לֶךְ מִצְרַ֔יִם לָ֚⁠מָּה מֹשֶׁ֣ה וְ⁠אַהֲרֹ֔ן תַּפְרִ֥יעוּ אֶת ־ הָ⁠עָ֖ם מִ⁠מַּֽעֲשָׂ֑י⁠ו לְכ֖וּ לְ⁠סִבְלֹתֵי⁠כֶֽם ׃⁵ וַ⁠יֹּ֣אמֶר פַּרְעֹ֔ה הֵן ־ רַבִּ֥ים עַתָּ֖ה עַ֣ם הָ⁠אָ֑רֶץ וְ⁠הִשְׁבַּתֶּ֥ם אֹתָ֖⁠ם מִ⁠סִּבְלֹתָֽ⁠ם ׃⁶ וַ⁠יְצַ֥ו פַּרְעֹ֖ה בַּ⁠יּ֣וֹם הַ⁠ה֑וּא אֶת ־ הַ⁠נֹּגְשִׂ֣ים בָּ⁠עָ֔ם וְ⁠אֶת ־ שֹׁטְרָ֖י⁠ו לֵ⁠אמֹֽר ׃⁷ לֹ֣א תֹאסִפ֞וּ⁠ן לָ⁠תֵ֨ת תֶּ֧בֶן לָ⁠עָ֛ם לִ⁠לְבֹּ֥ן הַ⁠לְּבֵנִ֖ים כִּ⁠תְמ֣וֹל שִׁלְשֹׁ֑ם הֵ֚ם יֵֽלְכ֔וּ וְ⁠קֹשְׁשׁ֥וּ לָ⁠הֶ֖ם תֶּֽבֶן ׃⁸ וְ⁠אֶת ־ מַתְכֹּ֨נֶת הַ⁠לְּבֵנִ֜ים אֲשֶׁ֣ר הֵם֩ עֹשִׂ֨ים תְּמ֤וֹל שִׁלְשֹׁם֙ תָּשִׂ֣ימוּ עֲלֵי⁠הֶ֔ם לֹ֥א תִגְרְע֖וּ מִמֶּ֑⁠נּוּ כִּֽי ־ נִרְפִּ֣ים הֵ֔ם עַל ־ כֵּ֗ן הֵ֤ם צֹֽעֲקִים֙ לֵ⁠אמֹ֔ר נֵלְכָ֖ה נִזְבְּחָ֥ה לֵ⁠אלֹהֵֽי⁠נוּ ׃⁹ תִּכְבַּ֧ד הָ⁠עֲבֹדָ֛ה עַל ־ הָ⁠אֲנָשִׁ֖ים וְ⁠יַעֲשׂוּ ־ בָ֑⁠הּ וְ⁠אַל ־ יִשְׁע֖וּ בְּ⁠דִבְרֵי ־ שָֽׁקֶר ׃¹⁰ וַ⁠יֵּ֨צְא֜וּ נֹגְשֵׂ֤י הָ⁠עָם֙ וְ⁠שֹׁ֣טְרָ֔י⁠ו וַ⁠יֹּאמְר֥וּ אֶל ־ הָ⁠עָ֖ם לֵ⁠אמֹ֑ר כֹּ֚ה אָמַ֣ר פַּרְעֹ֔ה אֵינֶ֛⁠נִּי נֹתֵ֥ן לָ⁠כֶ֖ם תֶּֽבֶן ׃¹¹ אַתֶּ֗ם לְכ֨וּ קְח֤וּ לָ⁠כֶם֙ תֶּ֔בֶן מֵ⁠אֲשֶׁ֖ר תִּמְצָ֑אוּ כִּ֣י אֵ֥ין נִגְרָ֛ע מֵ⁠עֲבֹדַתְ⁠כֶ֖ם דָּבָֽר ׃¹² וַ⁠יָּ֥פֶץ הָ⁠עָ֖ם בְּ⁠כָל ־ אֶ֣רֶץ מִצְרָ֑יִם לְ⁠קֹשֵׁ֥שׁ קַ֖שׁ לַ⁠תֶּֽבֶן ׃¹³ וְ⁠הַ⁠נֹּגְשִׂ֖ים אָצִ֣ים לֵ⁠אמֹ֑ר כַּלּ֤וּ מַעֲשֵׂי⁠כֶם֙ דְּבַר ־ י֣וֹם בְּ⁠יוֹמ֔⁠וֹ כַּ⁠אֲשֶׁ֖ר בִּ⁠הְי֥וֹת הַ⁠תֶּֽבֶן ׃¹⁴ וַ⁠יֻּכּ֗וּ שֹֽׁטְרֵי֙ בְּנֵ֣י יִשְׂרָאֵ֔ל אֲשֶׁר ־ שָׂ֣מוּ עֲלֵ⁠הֶ֔ם נֹגְשֵׂ֥י פַרְעֹ֖ה לֵ⁠אמֹ֑ר מַדּ֡וּעַ לֹא֩ כִלִּיתֶ֨ם חָקְ⁠כֶ֤ם לִ⁠לְבֹּן֙ כִּ⁠תְמ֣וֹל שִׁלְשֹׁ֔ם גַּם ־ תְּמ֖וֹל גַּם ־ הַ⁠יּֽוֹם ׃¹⁵ וַ⁠יָּבֹ֗אוּ שֹֽׁטְרֵי֙ בְּנֵ֣י יִשְׂרָאֵ֔ל וַ⁠יִּצְעֲק֥וּ אֶל ־ פַּרְעֹ֖ה לֵ⁠אמֹ֑ר לָ֧⁠מָּה תַעֲשֶׂ֦ה כֹ֖ה לַ⁠עֲבָדֶֽי⁠ךָ ׃¹⁶ תֶּ֗בֶן אֵ֤ין נִתָּן֙ לַ⁠עֲבָדֶ֔י⁠ךָ וּ⁠לְבֵנִ֛ים אֹמְרִ֥ים לָ֖⁠נוּ עֲשׂ֑וּ וְ⁠הִנֵּ֧ה עֲבָדֶ֛י⁠ךָ מֻכִּ֖ים וְ⁠חָטָ֥את עַמֶּֽ⁠ךָ ׃¹⁷ וַ⁠יֹּ֛אמֶר נִרְפִּ֥ים אַתֶּ֖ם נִרְפִּ֑ים עַל ־ כֵּן֙ אַתֶּ֣ם אֹֽמְרִ֔ים נֵלְכָ֖ה נִזְבְּחָ֥ה לַֽ⁠יהוָֽה ׃¹⁸ וְ⁠עַתָּה֙ לְכ֣וּ עִבְד֔וּ וְ⁠תֶ֖בֶן לֹא ־ יִנָּתֵ֣ן לָ⁠כֶ֑ם וְ⁠תֹ֥כֶן לְבֵנִ֖ים תִּתֵּֽנּוּ ׃¹⁹ וַ⁠יִּרְא֞וּ שֹֽׁטְרֵ֧י בְנֵֽי ־ יִשְׂרָאֵ֛ל אֹתָ֖⁠ם בְּ⁠רָ֣ע לֵ⁠אמֹ֑ר לֹא ־ תִגְרְע֥וּ מִ⁠לִּבְנֵי⁠כֶ֖ם דְּבַר ־ י֥וֹם בְּ⁠יוֹמֽ⁠וֹ ׃²⁰ וַֽ⁠יִּפְגְּעוּ֙ אֶת ־ מֹשֶׁ֣ה וְ⁠אֶֽת ־ אַהֲרֹ֔ן נִצָּבִ֖ים לִ⁠קְרָאתָ֑⁠ם בְּ⁠צֵאתָ֖⁠ם מֵ⁠אֵ֥ת פַּרְעֹֽה ׃²¹ וַ⁠יֹּאמְר֣וּ אֲלֵ⁠הֶ֔ם יֵ֧רֶא יְהוָ֛ה עֲלֵי⁠כֶ֖ם וְ⁠יִשְׁפֹּ֑ט אֲשֶׁ֧ר הִבְאַשְׁתֶּ֣ם אֶת ־ רֵיחֵ֗⁠נוּ בְּ⁠עֵינֵ֤י פַרְעֹה֙ וּ⁠בְ⁠עֵינֵ֣י עֲבָדָ֔י⁠ו לָֽ⁠תֶת ־ חֶ֥רֶב בְּ⁠יָדָ֖⁠ם לְ⁠הָרְגֵֽ⁠נוּ ׃²² וַ⁠יָּ֧שָׁב מֹשֶׁ֛ה אֶל ־ יְהוָ֖ה וַ⁠יֹּאמַ֑ר אֲדֹנָ֗⁠י לָ⁠מָ֤ה הֲרֵעֹ֨תָה֙ לָ⁠עָ֣ם הַ⁠זֶּ֔ה לָ֥⁠מָּה זֶּ֖ה שְׁלַחְתָּֽ⁠נִי ׃²³ וּ⁠מֵ⁠אָ֞ז בָּ֤אתִי אֶל ־ פַּרְעֹה֙ לְ⁠דַבֵּ֣ר בִּ⁠שְׁמֶ֔⁠ךָ הֵרַ֖ע לָ⁠עָ֣ם הַ⁠זֶּ֑ה וְ⁠הַצֵּ֥ל לֹא ־ הִצַּ֖לְתָּ אֶת ־ עַמֶּֽ⁠ךָ ׃

Chapter 6

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה עַתָּ֣ה תִרְאֶ֔ה אֲשֶׁ֥ר אֶֽעֱשֶׂ֖ה לְ⁠פַרְעֹ֑ה כִּ֣י בְ⁠יָ֤ד חֲזָקָה֙ יְשַׁלְּחֵ֔⁠ם וּ⁠בְ⁠יָ֣ד חֲזָקָ֔ה יְגָרְשֵׁ֖⁠ם מֵ⁠אַרְצֽ⁠וֹ ׃ס² וַ⁠יְדַבֵּ֥ר אֱלֹהִ֖ים אֶל ־ מֹשֶׁ֑ה וַ⁠יֹּ֥אמֶר אֵלָ֖י⁠ו אֲנִ֥י יְהוָֽה ׃³ וָ⁠אֵרָ֗א אֶל ־ אַבְרָהָ֛ם אֶל ־ יִצְחָ֥ק וְ⁠אֶֽל ־ יַעֲקֹ֖ב בְּ⁠אֵ֣ל שַׁדָּ֑י וּ⁠שְׁמִ֣⁠י יְהוָ֔ה לֹ֥א נוֹדַ֖עְתִּי לָ⁠הֶֽם ׃⁴ וְ⁠גַ֨ם הֲקִמֹ֤תִי אֶת ־ בְּרִיתִ⁠י֙ אִתָּ֔⁠ם לָ⁠תֵ֥ת לָ⁠הֶ֖ם אֶת ־ אֶ֣רֶץ כְּנָ֑עַן אֵ֛ת אֶ֥רֶץ מְגֻרֵי⁠הֶ֖ם אֲשֶׁר ־ גָּ֥רוּ בָֽ⁠הּ ׃⁵ וְ⁠גַ֣ם ׀ אֲנִ֣י שָׁמַ֗עְתִּי אֶֽת ־ נַאֲקַת֙ בְּנֵ֣י יִשְׂרָאֵ֔ל אֲשֶׁ֥ר מִצְרַ֖יִם מַעֲבִדִ֣ים אֹתָ֑⁠ם וָ⁠אֶזְכֹּ֖ר אֶת ־ בְּרִיתִֽ⁠י ׃⁶ לָ⁠כֵ֞ן אֱמֹ֥ר לִ⁠בְנֵֽי ־ יִשְׂרָאֵ֘ל אֲנִ֣י יְהוָה֒ וְ⁠הוֹצֵאתִ֣י אֶתְ⁠כֶ֗ם מִ⁠תַּ֨חַת֙ סִבְלֹ֣ת מִצְרַ֔יִם וְ⁠הִצַּלְתִּ֥י אֶתְ⁠כֶ֖ם מֵ⁠עֲבֹדָתָ֑⁠ם וְ⁠גָאַלְתִּ֤י אֶתְ⁠כֶם֙ בִּ⁠זְר֣וֹעַ נְטוּיָ֔ה וּ⁠בִ⁠שְׁפָטִ֖ים גְּדֹלִֽים ׃⁷ וְ⁠לָקַחְתִּ֨י אֶתְ⁠כֶ֥ם לִ⁠י֙ לְ⁠עָ֔ם וְ⁠הָיִ֥יתִי לָ⁠כֶ֖ם לֵֽ⁠אלֹהִ֑ים וִֽ⁠ידַעְתֶּ֗ם כִּ֣י אֲנִ֤י יְהוָה֙ אֱלֹ֣הֵי⁠כֶ֔ם הַ⁠מּוֹצִ֣יא אֶתְ⁠כֶ֔ם מִ⁠תַּ֖חַת סִבְל֥וֹת מִצְרָֽיִם ׃⁸ וְ⁠הֵבֵאתִ֤י אֶתְ⁠כֶם֙ אֶל ־ הָ⁠אָ֔רֶץ אֲשֶׁ֤ר נָשָׂ֨אתִי֙ אֶת ־ יָדִ֔⁠י לָ⁠תֵ֣ת אֹתָ֔⁠הּ לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹ֑ב וְ⁠נָתַתִּ֨י אֹתָ֥⁠הּ לָ⁠כֶ֛ם מוֹרָשָׁ֖ה אֲנִ֥י יְהוָֽה ׃⁹ וַ⁠יְדַבֵּ֥ר מֹשֶׁ֛ה כֵּ֖ן אֶל ־ בְּנֵ֣י יִשְׂרָאֵ֑ל וְ⁠לֹ֤א שָֽׁמְעוּ֙ אֶל ־ מֹשֶׁ֔ה מִ⁠קֹּ֣צֶר ר֔וּחַ וּ⁠מֵ⁠עֲבֹדָ֖ה קָשָֽׁה ׃פ¹⁰ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹¹ בֹּ֣א דַבֵּ֔ר אֶל ־ פַּרְעֹ֖ה מֶ֣לֶךְ מִצְרָ֑יִם וִֽ⁠ישַׁלַּ֥ח אֶת ־ בְּנֵֽי ־ יִשְׂרָאֵ֖ל מֵ⁠אַרְצֽ⁠וֹ ׃¹² וַ⁠יְדַבֵּ֣ר מֹשֶׁ֔ה לִ⁠פְנֵ֥י יְהוָ֖ה לֵ⁠אמֹ֑ר הֵ֤ן בְּנֵֽי ־ יִשְׂרָאֵל֙ לֹֽא ־ שָׁמְע֣וּ אֵלַ֔⁠י וְ⁠אֵיךְ֙ יִשְׁמָעֵ֣⁠נִי פַרְעֹ֔ה וַ⁠אֲנִ֖י עֲרַ֥ל שְׂפָתָֽיִם ׃פ¹³ וַ⁠יְדַבֵּ֣ר יְהוָה֮ אֶל ־ מֹשֶׁ֣ה וְ⁠אֶֽל ־ אַהֲרֹן֒ וַ⁠יְצַוֵּ⁠ם֙ אֶל ־ בְּנֵ֣י יִשְׂרָאֵ֔ל וְ⁠אֶל ־ פַּרְעֹ֖ה מֶ֣לֶךְ מִצְרָ֑יִם לְ⁠הוֹצִ֥יא אֶת ־ בְּנֵֽי ־ יִשְׂרָאֵ֖ל מֵ⁠אֶ֥רֶץ מִצְרָֽיִם ׃ס¹⁴ אֵ֖לֶּה רָאשֵׁ֣י בֵית ־ אֲבֹתָ֑⁠ם בְּנֵ֨י רְאוּבֵ֜ן בְּכֹ֣ר יִשְׂרָאֵ֗ל חֲנ֤וֹךְ וּ⁠פַלּוּא֙ חֶצְר֣וֹן וְ⁠כַרְמִ֔י אֵ֖לֶּה מִשְׁפְּחֹ֥ת רְאוּבֵֽן ׃¹⁵ וּ⁠בְנֵ֣י שִׁמְע֗וֹן יְמוּאֵ֨ל וְ⁠יָמִ֤ין וְ⁠אֹ֨הַד֙ וְ⁠יָכִ֣ין וְ⁠צֹ֔חַר וְ⁠שָׁא֖וּל בֶּן ־ הַֽ⁠כְּנַעֲנִ֑ית אֵ֖לֶּה מִשְׁפְּחֹ֥ת שִׁמְעֽוֹן ׃¹⁶ וְ⁠אֵ֨לֶּה שְׁמ֤וֹת בְּנֵֽי ־ לֵוִי֙ לְ⁠תֹ֣לְדֹתָ֔⁠ם גֵּרְשׁ֕וֹן וּ⁠קְהָ֖ת וּ⁠מְרָרִ֑י וּ⁠שְׁנֵי֙ חַיֵּ֣י לֵוִ֔י שֶׁ֧בַע וּ⁠שְׁלֹשִׁ֛ים וּ⁠מְאַ֖ת שָׁנָֽה ׃¹⁷ בְּנֵ֥י גֵרְשׁ֛וֹן לִבְנִ֥י וְ⁠שִׁמְעִ֖י לְ⁠מִשְׁפְּחֹתָֽ⁠ם ׃¹⁸ וּ⁠בְנֵ֣י קְהָ֔ת עַמְרָ֣ם וְ⁠יִצְהָ֔ר וְ⁠חֶבְר֖וֹן וְ⁠עֻזִּיאֵ֑ל וּ⁠שְׁנֵי֙ חַיֵּ֣י קְהָ֔ת שָׁלֹ֧שׁ וּ⁠שְׁלֹשִׁ֛ים וּ⁠מְאַ֖ת שָׁנָֽה ׃¹⁹ וּ⁠בְנֵ֥י מְרָרִ֖י מַחְלִ֣י וּ⁠מוּשִׁ֑י אֵ֛לֶּה מִשְׁפְּחֹ֥ת הַ⁠לֵּוִ֖י לְ⁠תֹלְדֹתָֽ⁠ם ׃²⁰ וַ⁠יִּקַּ֨ח עַמְרָ֜ם אֶת ־ יוֹכֶ֤בֶד דֹּֽדָת⁠וֹ֙ ל֣⁠וֹ לְ⁠אִשָּׁ֔ה וַ⁠תֵּ֣לֶד ל֔⁠וֹ אֶֽת ־ אַהֲרֹ֖ן וְ⁠אֶת ־ מֹשֶׁ֑ה וּ⁠שְׁנֵי֙ חַיֵּ֣י עַמְרָ֔ם שֶׁ֧בַע וּ⁠שְׁלֹשִׁ֛ים וּ⁠מְאַ֖ת שָׁנָֽה ׃²¹ וּ⁠בְנֵ֖י יִצְהָ֑ר קֹ֥רַח וָ⁠נֶ֖פֶג וְ⁠זִכְרִֽי ׃²² וּ⁠בְנֵ֖י עֻזִּיאֵ֑ל מִֽישָׁאֵ֥ל וְ⁠אֶלְצָפָ֖ן וְ⁠סִתְרִֽי ׃²³ וַ⁠יִּקַּ֨ח אַהֲרֹ֜ן אֶת ־ אֱלִישֶׁ֧בַע בַּת ־ עַמִּינָדָ֛ב אֲח֥וֹת נַחְשׁ֖וֹן ל֣⁠וֹ לְ⁠אִשָּׁ֑ה וַ⁠תֵּ֣לֶד ל֗⁠וֹ אֶת ־ נָדָב֙ וְ⁠אֶת ־ אֲבִיה֔וּא אֶת ־ אֶלְעָזָ֖ר וְ⁠אֶת ־ אִֽיתָמָֽר ׃²⁴ וּ⁠בְנֵ֣י קֹ֔רַח אַסִּ֥יר וְ⁠אֶלְקָנָ֖ה וַ⁠אֲבִיאָסָ֑ף אֵ֖לֶּה מִשְׁפְּחֹ֥ת הַ⁠קָּרְחִֽי ׃²⁵ וְ⁠אֶלְעָזָ֨ר בֶּֽן ־ אַהֲרֹ֜ן לָקַֽח ־ ל֨⁠וֹ מִ⁠בְּנ֤וֹת פּֽוּטִיאֵל֙ ל֣⁠וֹ לְ⁠אִשָּׁ֔ה וַ⁠תֵּ֥לֶד ל֖⁠וֹ אֶת ־ פִּֽינְחָ֑ס אֵ֗לֶּה רָאשֵׁ֛י אֲב֥וֹת הַ⁠לְוִיִּ֖ם לְ⁠מִשְׁפְּחֹתָֽ⁠ם ׃²⁶ ה֥וּא אַהֲרֹ֖ן וּ⁠מֹשֶׁ֑ה אֲשֶׁ֨ר אָמַ֤ר יְהוָה֙ לָ⁠הֶ֔ם הוֹצִ֜יאוּ אֶת ־ בְּנֵ֧י יִשְׂרָאֵ֛ל מֵ⁠אֶ֥רֶץ מִצְרַ֖יִם עַל ־ צִבְאֹתָֽ⁠ם ׃²⁷ הֵ֗ם הַֽ⁠מְדַבְּרִים֙ אֶל ־ פַּרְעֹ֣ה מֶֽלֶךְ ־ מִצְרַ֔יִם לְ⁠הוֹצִ֥יא אֶת ־ בְּנֵֽי ־ יִשְׂרָאֵ֖ל מִ⁠מִּצְרָ֑יִם ה֥וּא מֹשֶׁ֖ה וְ⁠אַהֲרֹֽן ׃²⁸ וַ⁠יְהִ֗י בְּ⁠י֨וֹם דִּבֶּ֧ר יְהוָ֛ה אֶל ־ מֹשֶׁ֖ה בְּ⁠אֶ֥רֶץ מִצְרָֽיִם ׃פ²⁹ וַ⁠יְדַבֵּ֧ר יְהוָ֛ה אֶל ־ מֹשֶׁ֥ה לֵּ⁠אמֹ֖ר אֲנִ֣י יְהוָ֑ה דַּבֵּ֗ר אֶל ־ פַּרְעֹה֙ מֶ֣לֶךְ מִצְרַ֔יִם אֵ֛ת כָּל ־ אֲשֶׁ֥ר אֲנִ֖י דֹּבֵ֥ר אֵלֶֽי⁠ךָ ׃³⁰ וַ⁠יֹּ֥אמֶר מֹשֶׁ֖ה לִ⁠פְנֵ֣י יְהוָ֑ה הֵ֤ן אֲנִי֙ עֲרַ֣ל שְׂפָתַ֔יִם וְ⁠אֵ֕יךְ יִשְׁמַ֥ע אֵלַ֖⁠י פַּרְעֹֽה ׃פ

Chapter 7

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה רְאֵ֛ה נְתַתִּ֥י⁠ךָ אֱלֹהִ֖ים לְ⁠פַרְעֹ֑ה וְ⁠אַהֲרֹ֥ן אָחִ֖י⁠ךָ יִהְיֶ֥ה נְבִיאֶֽ⁠ךָ ׃² אַתָּ֣ה תְדַבֵּ֔ר אֵ֖ת כָּל ־ אֲשֶׁ֣ר אֲצַוֶּ֑⁠ךָּ וְ⁠אַהֲרֹ֤ן אָחִ֨י⁠ךָ֙ יְדַבֵּ֣ר אֶל ־ פַּרְעֹ֔ה וְ⁠שִׁלַּ֥ח אֶת ־ בְּנֵֽי ־ יִשְׂרָאֵ֖ל מֵ⁠אַרְצֽ⁠וֹ ׃³ וַ⁠אֲנִ֥י אַקְשֶׁ֖ה אֶת ־ לֵ֣ב פַּרְעֹ֑ה וְ⁠הִרְבֵּיתִ֧י אֶת ־ אֹתֹתַ֛⁠י וְ⁠אֶת ־ מוֹפְתַ֖⁠י בְּ⁠אֶ֥רֶץ מִצְרָֽיִם ׃⁴ וְ⁠לֹֽא ־ יִשְׁמַ֤ע אֲלֵ⁠כֶם֙ פַּרְעֹ֔ה וְ⁠נָתַתִּ֥י אֶת ־ יָדִ֖⁠י בְּ⁠מִצְרָ֑יִם וְ⁠הוֹצֵאתִ֨י אֶת ־ צִבְאֹתַ֜⁠י אֶת ־ עַמִּ֤⁠י בְנֵֽי ־ יִשְׂרָאֵל֙ מֵ⁠אֶ֣רֶץ מִצְרַ֔יִם בִּ⁠שְׁפָטִ֖ים גְּדֹלִֽים ׃⁵ וְ⁠יָדְע֤וּ מִצְרַ֨יִם֙ כִּֽי ־ אֲנִ֣י יְהוָ֔ה בִּ⁠נְטֹתִ֥⁠י אֶת ־ יָדִ֖⁠י עַל ־ מִצְרָ֑יִם וְ⁠הוֹצֵאתִ֥י אֶת ־ בְּנֵֽי ־ יִשְׂרָאֵ֖ל מִ⁠תּוֹכָֽ⁠ם ׃⁶ וַ⁠יַּ֥עַשׂ מֹשֶׁ֖ה וְ⁠אַהֲרֹ֑ן כַּ⁠אֲשֶׁ֨ר צִוָּ֧ה יְהוָ֛ה אֹתָ֖⁠ם כֵּ֥ן עָשֽׂוּ ׃⁷ וּ⁠מֹשֶׁה֙ בֶּן ־ שְׁמֹנִ֣ים שָׁנָ֔ה וְ⁠אַֽהֲרֹ֔ן בֶּן ־ שָׁלֹ֥שׁ וּ⁠שְׁמֹנִ֖ים שָׁנָ֑ה בְּ⁠דַבְּרָ֖⁠ם אֶל ־ פַּרְעֹֽה ׃פ⁸ וַ⁠יֹּ֣אמֶר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃⁹ כִּי֩ יְדַבֵּ֨ר אֲלֵ⁠כֶ֤ם פַּרְעֹה֙ לֵ⁠אמֹ֔ר תְּנ֥וּ לָ⁠כֶ֖ם מוֹפֵ֑ת וְ⁠אָמַרְתָּ֣ אֶֽל ־ אַהֲרֹ֗ן קַ֧ח אֶֽת ־ מַטְּ⁠ךָ֛ וְ⁠הַשְׁלֵ֥ךְ לִ⁠פְנֵֽי ־ פַרְעֹ֖ה יְהִ֥י לְ⁠תַנִּֽין ׃¹⁰ וַ⁠יָּבֹ֨א מֹשֶׁ֤ה וְ⁠אַהֲרֹן֙ אֶל ־ פַּרְעֹ֔ה וַ⁠יַּ֣עַשׂוּ כֵ֔ן כַּ⁠אֲשֶׁ֖ר צִוָּ֣ה יְהוָ֑ה וַ⁠יַּשְׁלֵ֨ךְ אַהֲרֹ֜ן אֶת ־ מַטֵּ֗⁠הוּ לִ⁠פְנֵ֥י פַרְעֹ֛ה וְ⁠לִ⁠פְנֵ֥י עֲבָדָ֖י⁠ו וַ⁠יְהִ֥י לְ⁠תַנִּֽין ׃¹¹ וַ⁠יִּקְרָא֙ גַּם ־ פַּרְעֹ֔ה לַֽ⁠חֲכָמִ֖ים וְ⁠לַֽ⁠מְכַשְּׁפִ֑ים וַ⁠יַּֽעֲשׂ֨וּ גַם ־ הֵ֜ם חַרְטֻמֵּ֥י מִצְרַ֛יִם בְּ⁠לַהֲטֵי⁠הֶ֖ם כֵּֽן ׃¹² וַ⁠יַּשְׁלִ֨יכוּ֙ אִ֣ישׁ מַטֵּ֔⁠הוּ וַ⁠יִּהְי֖וּ לְ⁠תַנִּינִ֑ם וַ⁠יִּבְלַ֥ע מַטֵּֽה ־ אַהֲרֹ֖ן אֶת ־ מַטֹּתָֽ⁠ם ׃¹³ וַ⁠יֶּחֱזַק֙ לֵ֣ב פַּרְעֹ֔ה וְ⁠לֹ֥א שָׁמַ֖ע אֲלֵ⁠הֶ֑ם כַּ⁠אֲשֶׁ֖ר דִּבֶּ֥ר יְהוָֽה ׃פ¹⁴ וַ⁠יֹּ֤אמֶר יְהוָה֙ אֶל ־ מֹשֶׁ֔ה כָּבֵ֖ד לֵ֣ב פַּרְעֹ֑ה מֵאֵ֖ן לְ⁠שַׁלַּ֥ח הָ⁠עָֽם ׃¹⁵ לֵ֣ךְ אֶל ־ פַּרְעֹ֞ה בַּ⁠בֹּ֗קֶר הִנֵּה֙ יֹצֵ֣א הַ⁠מַּ֔יְמָ⁠ה וְ⁠נִצַּבְתָּ֥ לִ⁠קְרָאת֖⁠וֹ עַל ־ שְׂפַ֣ת הַ⁠יְאֹ֑ר וְ⁠הַ⁠מַּטֶּ֛ה אֲשֶׁר ־ נֶהְפַּ֥ךְ לְ⁠נָחָ֖שׁ תִּקַּ֥ח בְּ⁠יָדֶֽ⁠ךָ ׃¹⁶ וְ⁠אָמַרְתָּ֣ אֵלָ֗י⁠ו יְהוָ֞ה אֱלֹהֵ֤י הָ⁠עִבְרִים֙ שְׁלָחַ֤⁠נִי אֵלֶ֨י⁠ךָ֙ לֵ⁠אמֹ֔ר שַׁלַּח֙ אֶת ־ עַמִּ֔⁠י וְ⁠יַֽעַבְדֻ֖⁠נִי בַּ⁠מִּדְבָּ֑ר וְ⁠הִנֵּ֥ה לֹא ־ שָׁמַ֖עְתָּ עַד ־ כֹּֽה ׃¹⁷ כֹּ֚ה אָמַ֣ר יְהוָ֔ה בְּ⁠זֹ֣את תֵּדַ֔ע כִּ֖י אֲנִ֣י יְהוָ֑ה הִנֵּ֨ה אָנֹכִ֜י מַכֶּ֣ה ׀ בַּ⁠מַּטֶּ֣ה אֲשֶׁר ־ בְּ⁠יָדִ֗⁠י עַל ־ הַ⁠מַּ֛יִם אֲשֶׁ֥ר בַּ⁠יְאֹ֖ר וְ⁠נֶהֶפְכ֥וּ לְ⁠דָֽם ׃¹⁸ וְ⁠הַ⁠דָּגָ֧ה אֲשֶׁר ־ בַּ⁠יְאֹ֛ר תָּמ֖וּת וּ⁠בָאַ֣שׁ הַ⁠יְאֹ֑ר וְ⁠נִלְא֣וּ מִצְרַ֔יִם לִ⁠שְׁתּ֥וֹת מַ֖יִם מִן ־ הַ⁠יְאֹֽר ׃ס¹⁹ וַ⁠יֹּ֨אמֶר יְהוָ֜ה אֶל ־ מֹשֶׁ֗ה אֱמֹ֣ר אֶֽל ־ אַהֲרֹ֡ן קַ֣ח מַטְּ⁠ךָ֣ וּ⁠נְטֵֽה ־ יָדְ⁠ךָ֩ עַל ־ מֵימֵ֨י מִצְרַ֜יִם עַֽל ־ נַהֲרֹתָ֣⁠ם ׀ עַל ־ יְאֹרֵי⁠הֶ֣ם וְ⁠עַל ־ אַגְמֵי⁠הֶ֗ם וְ⁠עַ֛ל כָּל ־ מִקְוֵ֥ה מֵימֵי⁠הֶ֖ם וְ⁠יִֽהְיוּ ־ דָ֑ם וְ⁠הָ֤יָה דָם֙ בְּ⁠כָל ־ אֶ֣רֶץ מִצְרַ֔יִם וּ⁠בָ⁠עֵצִ֖ים וּ⁠בָ⁠אֲבָנִֽים ׃²⁰ וַ⁠יַּֽעֲשׂוּ ־ כֵן֩ מֹשֶׁ֨ה וְ⁠אַהֲרֹ֜ן כַּ⁠אֲשֶׁ֣ר ׀ צִוָּ֣ה יְהוָ֗ה וַ⁠יָּ֤רֶם בַּ⁠מַּטֶּה֙ וַ⁠יַּ֤ךְ אֶת ־ הַ⁠מַּ֨יִם֙ אֲשֶׁ֣ר בַּ⁠יְאֹ֔ר לְ⁠עֵינֵ֣י פַרְעֹ֔ה וּ⁠לְ⁠עֵינֵ֖י עֲבָדָ֑י⁠ו וַ⁠יֵּהָֽפְכ֛וּ כָּל ־ הַ⁠מַּ֥יִם אֲשֶׁר ־ בַּ⁠יְאֹ֖ר לְ⁠דָֽם ׃²¹ וְ⁠הַ⁠דָּגָ֨ה אֲשֶׁר ־ בַּ⁠יְאֹ֥ר מֵ֨תָה֙ וַ⁠יִּבְאַ֣שׁ הַ⁠יְאֹ֔ר וְ⁠לֹא ־ יָכְל֣וּ מִצְרַ֔יִם לִ⁠שְׁתּ֥וֹת מַ֖יִם מִן ־ הַ⁠יְאֹ֑ר וַ⁠יְהִ֥י הַ⁠דָּ֖ם בְּ⁠כָל ־ אֶ֥רֶץ מִצְרָֽיִם ׃²² וַ⁠יַּֽעֲשׂוּ ־ כֵ֛ן חַרְטֻמֵּ֥י מִצְרַ֖יִם בְּ⁠לָטֵי⁠הֶ֑ם וַ⁠יֶּחֱזַ֤ק לֵב ־ פַּרְעֹה֙ וְ⁠לֹא ־ שָׁמַ֣ע אֲלֵ⁠הֶ֔ם כַּ⁠אֲשֶׁ֖ר דִּבֶּ֥ר יְהוָֽה ׃²³ וַ⁠יִּ֣פֶן פַּרְעֹ֔ה וַ⁠יָּבֹ֖א אֶל ־ בֵּית֑⁠וֹ וְ⁠לֹא ־ שָׁ֥ת לִבּ֖⁠וֹ גַּם ־ לָ⁠זֹֽאת ׃²⁴ וַ⁠יַּחְפְּר֧וּ כָל ־ מִצְרַ֛יִם סְבִיבֹ֥ת הַ⁠יְאֹ֖ר מַ֣יִם לִ⁠שְׁתּ֑וֹת כִּ֣י לֹ֤א יָֽכְלוּ֙ לִ⁠שְׁתֹּ֔ת מִ⁠מֵּימֵ֖י הַ⁠יְאֹֽר ׃²⁵ וַ⁠יִּמָּלֵ֖א שִׁבְעַ֣ת יָמִ֑ים אַחֲרֵ֥י הַכּוֹת ־ יְהוָ֖ה אֶת ־ הַ⁠יְאֹֽר ׃פ

Chapter 8

¹(7:26) וַ⁠יֹּ֤אמֶר יְהוָה֙ אֶל ־ מֹשֶׁ֔ה בֹּ֖א אֶל ־ פַּרְעֹ֑ה וְ⁠אָמַרְתָּ֣ אֵלָ֗י⁠ו כֹּ֚ה אָמַ֣ר יְהוָ֔ה שַׁלַּ֥ח אֶת ־ עַמִּ֖⁠י וְ⁠יַֽעַבְדֻֽ⁠נִי ׃²(7:27) וְ⁠אִם ־ מָאֵ֥ן אַתָּ֖ה לְ⁠שַׁלֵּ֑חַ הִנֵּ֣ה אָנֹכִ֗י נֹגֵ֛ף אֶת ־ כָּל ־ גְּבוּלְ⁠ךָ֖ בַּֽ⁠צְפַרְדְּעִֽים ׃³(7:28) וְ⁠שָׁרַ֣ץ הַ⁠יְאֹר֮ צְפַרְדְּעִים֒ וְ⁠עָלוּ֙ וּ⁠בָ֣אוּ בְּ⁠בֵיתֶ֔⁠ךָ וּ⁠בַ⁠חֲדַ֥ר מִשְׁכָּבְ⁠ךָ֖ וְ⁠עַל ־ מִטָּתֶ֑⁠ךָ וּ⁠בְ⁠בֵ֤ית עֲבָדֶ֨י⁠ךָ֙ וּ⁠בְ⁠עַמֶּ֔⁠ךָ וּ⁠בְ⁠תַנּוּרֶ֖י⁠ךָ וּ⁠בְ⁠מִשְׁאֲרוֹתֶֽי⁠ךָ ׃⁴(7:29) וּ⁠בְ⁠כָ֥ה וּֽ⁠בְ⁠עַמְּ⁠ךָ֖ וּ⁠בְ⁠כָל ־ עֲבָדֶ֑י⁠ךָ יַעֲל֖וּ הַֽ⁠צְפַרְדְּעִֽים ׃

(8)

⁵⁽¹⁾ וַ⁠יֹּ֣אמֶר יְהוָה֮ אֶל ־ מֹשֶׁה֒ אֱמֹ֣ר אֶֽל ־ אַהֲרֹ֗ן נְטֵ֤ה אֶת ־ יָדְ⁠ךָ֙ בְּ⁠מַטֶּ֔⁠ךָ עַל ־ הַ֨⁠נְּהָרֹ֔ת עַל ־ הַ⁠יְאֹרִ֖ים וְ⁠עַל ־ הָ⁠אֲגַמִּ֑ים וְ⁠הַ֥עַל אֶת ־ הַֽ⁠צְפַרְדְּעִ֖ים עַל ־ אֶ֥רֶץ מִצְרָֽיִם ׃⁶⁽²⁾ וַ⁠יֵּ֤ט אַהֲרֹן֙ אֶת ־ יָד֔⁠וֹ עַ֖ל מֵימֵ֣י מִצְרָ֑יִם וַ⁠תַּ֨עַל֙ הַ⁠צְּפַרְדֵּ֔עַ וַ⁠תְּכַ֖ס אֶת ־ אֶ֥רֶץ מִצְרָֽיִם ׃⁷⁽³⁾ וַ⁠יַּֽעֲשׂוּ ־ כֵ֥ן הַֽ⁠חֲרְטֻמִּ֖ים בְּ⁠לָטֵי⁠הֶ֑ם וַ⁠יַּעֲל֥וּ אֶת ־ הַֽ⁠צְפַרְדְּעִ֖ים עַל ־ אֶ֥רֶץ מִצְרָֽיִם ׃⁸⁽⁴⁾ וַ⁠יִּקְרָ֨א פַרְעֹ֜ה לְ⁠מֹשֶׁ֣ה וּֽ⁠לְ⁠אַהֲרֹ֗ן וַ⁠יֹּ֨אמֶר֙ הַעְתִּ֣ירוּ אֶל ־ יְהוָ֔ה וְ⁠יָסֵר֙ הַֽ⁠צְפַרְדְּעִ֔ים מִמֶּ֖⁠נִּי וּ⁠מֵֽ⁠עַמִּ֑⁠י וַ⁠אֲשַׁלְּחָה֙ אֶת ־ הָ⁠עָ֔ם וְ⁠יִזְבְּח֖וּ לַ⁠יהוָֽה ׃⁹⁽⁵⁾ וַ⁠יֹּ֣אמֶר מֹשֶׁ֣ה לְ⁠פַרְעֹה֮ הִתְפָּאֵ֣ר עָלַ⁠י֒ לְ⁠מָתַ֣י ׀ אַעְתִּ֣יר לְ⁠ךָ֗ וְ⁠לַ⁠עֲבָדֶ֨י⁠ךָ֙ וּֽ⁠לְ⁠עַמְּ⁠ךָ֔ לְ⁠הַכְרִית֙ הַֽ⁠צֲפַרְדְּעִ֔ים מִמְּ⁠ךָ֖ וּ⁠מִ⁠בָּתֶּ֑י⁠ךָ רַ֥ק בַּ⁠יְאֹ֖ר תִּשָּׁאַֽרְנָה ׃¹⁰⁽⁶⁾ וַ⁠יֹּ֖אמֶר לְ⁠מָחָ֑ר וַ⁠יֹּ֨אמֶר֙ כִּ⁠דְבָ֣רְ⁠ךָ֔ לְמַ֣עַן תֵּדַ֔ע כִּי ־ אֵ֖ין כַּ⁠יהוָ֥ה אֱלֹהֵֽי⁠נוּ ׃¹¹⁽⁷⁾ וְ⁠סָר֣וּ הַֽ⁠צְפַרְדְּעִ֗ים מִמְּ⁠ךָ֙ וּ⁠מִ⁠בָּ֣תֶּ֔י⁠ךָ וּ⁠מֵ⁠עֲבָדֶ֖י⁠ךָ וּ⁠מֵ⁠עַמֶּ֑⁠ךָ רַ֥ק בַּ⁠יְאֹ֖ר תִּשָּׁאַֽרְנָה ׃¹²⁽⁸⁾ וַ⁠יֵּצֵ֥א מֹשֶׁ֛ה וְ⁠אַהֲרֹ֖ן מֵ⁠עִ֣ם פַּרְעֹ֑ה וַ⁠יִּצְעַ֤ק מֹשֶׁה֙ אֶל ־ יְהוָ֔ה עַל ־ דְּבַ֥ר הַֽ⁠צְפַרְדְּעִ֖ים אֲשֶׁר ־ שָׂ֥ם לְ⁠פַרְעֹֽה ׃¹³⁽⁹⁾ וַ⁠יַּ֥עַשׂ יְהוָ֖ה כִּ⁠דְבַ֣ר מֹשֶׁ֑ה וַ⁠יָּמֻ֨תוּ֙ הַֽ⁠צְפַרְדְּעִ֔ים מִן ־ הַ⁠בָּתִּ֥ים מִן ־ הַ⁠חֲצֵרֹ֖ת וּ⁠מִן ־ הַ⁠שָּׂדֹֽת ׃¹⁴⁽¹⁰⁾ וַ⁠יִּצְבְּר֥וּ אֹתָ֖⁠ם חֳמָרִ֣ם חֳמָרִ֑ם וַ⁠תִּבְאַ֖שׁ הָ⁠אָֽרֶץ ׃¹⁵⁽¹¹⁾ וַ⁠יַּ֣רְא פַּרְעֹ֗ה כִּ֤י הָֽיְתָה֙ הָֽ⁠רְוָחָ֔ה וְ⁠הַכְבֵּד֙ אֶת ־ לִבּ֔⁠וֹ וְ⁠לֹ֥א שָׁמַ֖ע אֲלֵ⁠הֶ֑ם כַּ⁠אֲשֶׁ֖ר דִּבֶּ֥ר יְהוָֽה ׃ס¹⁶⁽¹²⁾ וַ⁠יֹּ֣אמֶר יְהוָה֮ אֶל ־ מֹשֶׁה֒ אֱמֹר֙ אֶֽל ־ אַהֲרֹ֔ן נְטֵ֣ה אֶֽת ־ מַטְּ⁠ךָ֔ וְ⁠הַ֖ךְ אֶת ־ עֲפַ֣ר הָ⁠אָ֑רֶץ וְ⁠הָיָ֥ה לְ⁠כִנִּ֖ם בְּ⁠כָל ־ אֶ֥רֶץ מִצְרָֽיִם ׃¹⁷⁽¹³⁾ וַ⁠יַּֽעֲשׂוּ ־ כֵ֗ן וַ⁠יֵּט֩ אַהֲרֹ֨ן אֶת ־ יָד֤⁠וֹ בְ⁠מַטֵּ֨⁠הוּ֙ וַ⁠יַּךְ֙ אֶת ־ עֲפַ֣ר הָ⁠אָ֔רֶץ וַ⁠תְּהִי֙ הַ⁠כִּנָּ֔ם בָּ⁠אָדָ֖ם וּ⁠בַ⁠בְּהֵמָ֑ה כָּל ־ עֲפַ֥ר הָ⁠אָ֛רֶץ הָיָ֥ה כִנִּ֖ים בְּ⁠כָל ־ אֶ֥רֶץ מִצְרָֽיִם ׃¹⁸⁽¹⁴⁾ וַ⁠יַּעֲשׂוּ ־ כֵ֨ן הַ⁠חַרְטֻמִּ֧ים בְּ⁠לָטֵי⁠הֶ֛ם לְ⁠הוֹצִ֥יא אֶת ־ הַ⁠כִּנִּ֖ים וְ⁠לֹ֣א יָכֹ֑לוּ וַ⁠תְּהִי֙ הַ⁠כִּנָּ֔ם בָּ⁠אָדָ֖ם וּ⁠בַ⁠בְּהֵמָֽה ׃¹⁹⁽¹⁵⁾ וַ⁠יֹּאמְר֤וּ הַֽ⁠חַרְטֻמִּים֙ אֶל ־ פַּרְעֹ֔ה אֶצְבַּ֥ע אֱלֹהִ֖ים הִ֑וא וַ⁠יֶּחֱזַ֤ק לֵב ־ פַּרְעֹה֙ וְ⁠לֹֽא ־ שָׁמַ֣ע אֲלֵ⁠הֶ֔ם כַּ⁠אֲשֶׁ֖ר דִּבֶּ֥ר יְהוָֽה ׃ס²⁰⁽¹⁶⁾ וַ⁠יֹּ֨אמֶר יְהוָ֜ה אֶל ־ מֹשֶׁ֗ה הַשְׁכֵּ֤ם בַּ⁠בֹּ֨קֶר֙ וְ⁠הִתְיַצֵּב֙ לִ⁠פְנֵ֣י פַרְעֹ֔ה הִנֵּ֖ה יוֹצֵ֣א הַ⁠מָּ֑יְמָ⁠ה וְ⁠אָמַרְתָּ֣ אֵלָ֗י⁠ו כֹּ֚ה אָמַ֣ר יְהוָ֔ה שַׁלַּ֥ח עַמִּ֖⁠י וְ⁠יַֽעַבְדֻֽ⁠נִי ׃²¹⁽¹⁷⁾ כִּ֣י אִם ־ אֵינְ⁠ךָ֮ מְשַׁלֵּ֣חַ אֶת ־ עַמִּ⁠י֒ הִנְ⁠נִי֩ מַשְׁלִ֨יחַ בְּ⁠ךָ֜ וּ⁠בַ⁠עֲבָדֶ֧י⁠ךָ וּֽ⁠בְ⁠עַמְּ⁠ךָ֛ וּ⁠בְ⁠בָתֶּ֖י⁠ךָ אֶת ־ הֶ⁠עָרֹ֑ב וּ⁠מָ֨לְא֜וּ בָּתֵּ֤י מִצְרַ֨יִם֙ אֶת ־ הֶ֣⁠עָרֹ֔ב וְ⁠גַ֥ם הָ⁠אֲדָמָ֖ה אֲשֶׁר ־ הֵ֥ם עָלֶֽי⁠הָ ׃²²⁽¹⁸⁾ וְ⁠הִפְלֵיתִי֩ בַ⁠יּ֨וֹם הַ⁠ה֜וּא אֶת ־ אֶ֣רֶץ גֹּ֗שֶׁן אֲשֶׁ֤ר עַמִּ⁠י֙ עֹמֵ֣ד עָלֶ֔י⁠הָ לְ⁠בִלְתִּ֥י הֱיֽוֹת ־ שָׁ֖ם עָרֹ֑ב לְמַ֣עַן תֵּדַ֔ע כִּ֛י אֲנִ֥י יְהוָ֖ה בְּ⁠קֶ֥רֶב הָ⁠אָֽרֶץ ׃²³⁽¹⁹⁾ וְ⁠שַׂמְתִּ֣י פְדֻ֔ת בֵּ֥ין עַמִּ֖⁠י וּ⁠בֵ֣ין עַמֶּ֑⁠ךָ לְ⁠מָחָ֥ר יִהְיֶ֖ה הָ⁠אֹ֥ת הַ⁠זֶּֽה ׃²⁴⁽²⁰⁾ וַ⁠יַּ֤עַשׂ יְהוָה֙ כֵּ֔ן וַ⁠יָּבֹא֙ עָרֹ֣ב כָּבֵ֔ד בֵּ֥יתָ⁠ה פַרְעֹ֖ה וּ⁠בֵ֣ית עֲבָדָ֑י⁠ו וּ⁠בְ⁠כָל ־ אֶ֧רֶץ מִצְרַ֛יִם תִּשָּׁחֵ֥ת הָ⁠אָ֖רֶץ מִ⁠פְּנֵ֥י הֶ⁠עָרֹֽב ׃²⁵⁽²¹⁾ וַ⁠יִּקְרָ֣א פַרְעֹ֔ה אֶל ־ מֹשֶׁ֖ה וּֽ⁠לְ⁠אַהֲרֹ֑ן וַ⁠יֹּ֗אמֶר לְכ֛וּ זִבְח֥וּ לֵֽ⁠אלֹהֵי⁠כֶ֖ם בָּ⁠אָֽרֶץ ׃²⁶⁽²²⁾ וַ⁠יֹּ֣אמֶר מֹשֶׁ֗ה לֹ֤א נָכוֹן֙ לַ⁠עֲשׂ֣וֹת כֵּ֔ן כִּ֚י תּוֹעֲבַ֣ת מִצְרַ֔יִם נִזְבַּ֖ח לַ⁠יהוָ֣ה אֱלֹהֵ֑י⁠נוּ הֵ֣ן נִזְבַּ֞ח אֶת ־ תּוֹעֲבַ֥ת מִצְרַ֛יִם לְ⁠עֵינֵי⁠הֶ֖ם וְ⁠לֹ֥א יִסְקְלֻֽ⁠נוּ ׃²⁷⁽²³⁾ דֶּ֚רֶךְ שְׁלֹ֣שֶׁת יָמִ֔ים נֵלֵ֖ךְ בַּ⁠מִּדְבָּ֑ר וְ⁠זָבַ֨חְנוּ֙ לַֽ⁠יהוָ֣ה אֱלֹהֵ֔י⁠נוּ כַּ⁠אֲשֶׁ֖ר יֹאמַ֥ר אֵלֵֽי⁠נוּ ׃²⁸⁽²⁴⁾ וַ⁠יֹּ֣אמֶר פַּרְעֹ֗ה אָנֹכִ֞י אֲשַׁלַּ֤ח אֶתְ⁠כֶם֙ וּ⁠זְבַחְתֶּ֞ם לַ⁠יהוָ֤ה אֱלֹֽהֵי⁠כֶם֙ בַּ⁠מִּדְבָּ֔ר רַ֛ק הַרְחֵ֥ק לֹא ־ תַרְחִ֖יקוּ לָ⁠לֶ֑כֶת הַעְתִּ֖ירוּ בַּעֲדִֽ⁠י ׃²⁹⁽²⁵⁾ וַ⁠יֹּ֣אמֶר מֹשֶׁ֗ה הִנֵּ֨ה אָנֹכִ֜י יוֹצֵ֤א מֵֽ⁠עִמָּ⁠ךְ֙ וְ⁠הַעְתַּרְתִּ֣י אֶל ־ יְהוָ֔ה וְ⁠סָ֣ר הֶ⁠עָרֹ֗ב מִ⁠פַּרְעֹ֛ה מֵ⁠עֲבָדָ֥י⁠ו וּ⁠מֵ⁠עַמּ֖⁠וֹ מָחָ֑ר רַ֗ק אַל ־ יֹסֵ֤ף פַּרְעֹה֙ הָתֵ֔ל לְ⁠בִלְתִּי֙ שַׁלַּ֣ח אֶת ־ הָ⁠עָ֔ם לִ⁠זְבֹּ֖חַ לַֽ⁠יהוָֽה ׃³⁰⁽²⁶⁾ וַ⁠יֵּצֵ֥א מֹשֶׁ֖ה מֵ⁠עִ֣ם פַּרְעֹ֑ה וַ⁠יֶּעְתַּ֖ר אֶל ־ יְהוָֽה ׃³¹⁽²⁷⁾ וַ⁠יַּ֤עַשׂ יְהוָה֙ כִּ⁠דְבַ֣ר מֹשֶׁ֔ה וַ⁠יָּ֨סַר֙ הֶ⁠עָרֹ֔ב מִ⁠פַּרְעֹ֖ה מֵ⁠עֲבָדָ֣י⁠ו וּ⁠מֵ⁠עַמּ֑⁠וֹ לֹ֥א נִשְׁאַ֖ר אֶחָֽד ׃³²⁽²⁸⁾ וַ⁠יַּכְבֵּ֤ד פַּרְעֹה֙ אֶת ־ לִבּ֔⁠וֹ גַּ֖ם בַּ⁠פַּ֣עַם הַ⁠זֹּ֑את וְ⁠לֹ֥א שִׁלַּ֖ח אֶת ־ הָ⁠עָֽם ׃פ

Chapter 9

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה בֹּ֖א אֶל ־ פַּרְעֹ֑ה וְ⁠דִבַּרְתָּ֣ אֵלָ֗י⁠ו כֹּֽה ־ אָמַ֤ר יְהוָה֙ אֱלֹהֵ֣י הָֽ⁠עִבְרִ֔ים שַׁלַּ֥ח אֶת ־ עַמִּ֖⁠י וְ⁠יַֽעַבְדֻֽ⁠נִי ׃² כִּ֛י אִם ־ מָאֵ֥ן אַתָּ֖ה לְ⁠שַׁלֵּ֑חַ וְ⁠עוֹדְ⁠ךָ֖ מַחֲזִ֥יק בָּֽ⁠ם ׃³ הִנֵּ֨ה יַד ־ יְהוָ֜ה הוֹיָ֗ה בְּ⁠מִקְנְ⁠ךָ֙ אֲשֶׁ֣ר בַּ⁠שָּׂדֶ֔ה בַּ⁠סּוּסִ֤ים בַּֽ⁠חֲמֹרִים֙ בַּ⁠גְּמַלִּ֔ים בַּ⁠בָּקָ֖ר וּ⁠בַ⁠צֹּ֑אן דֶּ֖בֶר כָּבֵ֥ד מְאֹֽד ׃⁴ וְ⁠הִפְלָ֣ה יְהוָ֔ה בֵּ֚ין מִקְנֵ֣ה יִשְׂרָאֵ֔ל וּ⁠בֵ֖ין מִקְנֵ֣ה מִצְרָ֑יִם וְ⁠לֹ֥א יָמ֛וּת מִ⁠כָּל ־ לִ⁠בְנֵ֥י יִשְׂרָאֵ֖ל דָּבָֽר ׃⁵ וַ⁠יָּ֥שֶׂם יְהוָ֖ה מוֹעֵ֣ד לֵ⁠אמֹ֑ר מָחָ֗ר יַעֲשֶׂ֧ה יְהוָ֛ה הַ⁠דָּבָ֥ר הַ⁠זֶּ֖ה בָּ⁠אָֽרֶץ ׃⁶ וַ⁠יַּ֨עַשׂ יְהוָ֜ה אֶת ־ הַ⁠דָּבָ֤ר הַ⁠זֶּה֙ מִֽ⁠מָּחֳרָ֔ת וַ⁠יָּ֕מָת כֹּ֖ל מִקְנֵ֣ה מִצְרָ֑יִם וּ⁠מִ⁠מִּקְנֵ֥ה בְנֵֽי ־ יִשְׂרָאֵ֖ל לֹא ־ מֵ֥ת אֶחָֽד ׃⁷ וַ⁠יִּשְׁלַ֣ח פַּרְעֹ֔ה וְ⁠הִנֵּ֗ה לֹא ־ מֵ֛ת מִ⁠מִּקְנֵ֥ה יִשְׂרָאֵ֖ל עַד ־ אֶחָ֑ד וַ⁠יִּכְבַּד֙ לֵ֣ב פַּרְעֹ֔ה וְ⁠לֹ֥א שִׁלַּ֖ח אֶת ־ הָ⁠עָֽם ׃פ⁸ וַ⁠יֹּ֣אמֶר יְהוָה֮ אֶל ־ מֹשֶׁ֣ה וְ⁠אֶֽל ־ אַהֲרֹן֒ קְח֤וּ לָ⁠כֶם֙ מְלֹ֣א חָפְנֵי⁠כֶ֔ם פִּ֖יחַ כִּבְשָׁ֑ן וּ⁠זְרָק֥⁠וֹ מֹשֶׁ֛ה הַ⁠שָּׁמַ֖יְמָ⁠ה לְ⁠עֵינֵ֥י פַרְעֹֽה ׃⁹ וְ⁠הָיָ֣ה לְ⁠אָבָ֔ק עַ֖ל כָּל ־ אֶ֣רֶץ מִצְרָ֑יִם וְ⁠הָיָ֨ה עַל ־ הָ⁠אָדָ֜ם וְ⁠עַל ־ הַ⁠בְּהֵמָ֗ה לִ⁠שְׁחִ֥ין פֹּרֵ֛חַ אֲבַעְבֻּעֹ֖ת בְּ⁠כָל ־ אֶ֥רֶץ מִצְרָֽיִם ׃¹⁰ וַ⁠יִּקְח֞וּ אֶת ־ פִּ֣יחַ הַ⁠כִּבְשָׁ֗ן וַ⁠יַּֽעַמְדוּ֙ לִ⁠פְנֵ֣י פַרְעֹ֔ה וַ⁠יִּזְרֹ֥ק אֹת֛⁠וֹ מֹשֶׁ֖ה הַ⁠שָּׁמָ֑יְמָ⁠ה וַ⁠יְהִ֗י שְׁחִין֙ אֲבַעְבֻּעֹ֔ת פֹּרֵ֕חַ בָּ⁠אָדָ֖ם וּ⁠בַ⁠בְּהֵמָֽה ׃¹¹ וְ⁠לֹֽא ־ יָכְל֣וּ הַֽ⁠חַרְטֻמִּ֗ים לַ⁠עֲמֹ֛ד לִ⁠פְנֵ֥י מֹשֶׁ֖ה מִ⁠פְּנֵ֣י הַ⁠שְּׁחִ֑ין כִּֽי ־ הָיָ֣ה הַ⁠שְּׁחִ֔ין בַּֽ⁠חֲרְטֻמִּ֖ם וּ⁠בְ⁠כָל ־ מִצְרָֽיִם ׃¹² וַ⁠יְחַזֵּ֤ק יְהוָה֙ אֶת ־ לֵ֣ב פַּרְעֹ֔ה וְ⁠לֹ֥א שָׁמַ֖ע אֲלֵ⁠הֶ֑ם כַּ⁠אֲשֶׁ֛ר דִּבֶּ֥ר יְהוָ֖ה אֶל ־ מֹשֶֽׁה ׃ס¹³ וַ⁠יֹּ֤אמֶר יְהוָה֙ אֶל ־ מֹשֶׁ֔ה הַשְׁכֵּ֣ם בַּ⁠בֹּ֔קֶר וְ⁠הִתְיַצֵּ֖ב לִ⁠פְנֵ֣י פַרְעֹ֑ה וְ⁠אָמַרְתָּ֣ אֵלָ֗י⁠ו כֹּֽה ־ אָמַ֤ר יְהוָה֙ אֱלֹהֵ֣י הָֽ⁠עִבְרִ֔ים שַׁלַּ֥ח אֶת ־ עַמִּ֖⁠י וְ⁠יַֽעַבְדֻֽ⁠נִי ׃¹⁴ כִּ֣י ׀ בַּ⁠פַּ֣עַם הַ⁠זֹּ֗את אֲנִ֨י שֹׁלֵ֜חַ אֶת ־ כָּל ־ מַגֵּפֹתַ⁠י֙ אֶֽל ־ לִבְּ⁠ךָ֔ וּ⁠בַ⁠עֲבָדֶ֖י⁠ךָ וּ⁠בְ⁠עַמֶּ֑⁠ךָ בַּ⁠עֲב֣וּר תֵּדַ֔ע כִּ֛י אֵ֥ין כָּמֹ֖⁠נִי בְּ⁠כָל ־ הָ⁠אָֽרֶץ ׃¹⁵ כִּ֤י עַתָּה֙ שָׁלַ֣חְתִּי אֶת ־ יָדִ֔⁠י וָ⁠אַ֥ךְ אוֹתְ⁠ךָ֛ וְ⁠אֶֽת ־ עַמְּ⁠ךָ֖ בַּ⁠דָּ֑בֶר וַ⁠תִּכָּחֵ֖ד מִן ־ הָ⁠אָֽרֶץ ׃¹⁶ וְ⁠אוּלָ֗ם בַּ⁠עֲב֥וּר זֹאת֙ הֶעֱמַדְתִּ֔י⁠ךָ בַּ⁠עֲב֖וּר הַרְאֹתְ⁠ךָ֣ אֶת ־ כֹּחִ֑⁠י וּ⁠לְמַ֛עַן סַפֵּ֥ר שְׁמִ֖⁠י בְּ⁠כָל ־ הָ⁠אָֽרֶץ ׃¹⁷ עוֹדְ⁠ךָ֖ מִסְתּוֹלֵ֣ל בְּ⁠עַמִּ֑⁠י לְ⁠בִלְתִּ֖י שַׁלְּחָֽ⁠ם ׃¹⁸ הִנְ⁠נִ֤י מַמְטִיר֙ כָּ⁠עֵ֣ת מָחָ֔ר בָּרָ֖ד כָּבֵ֣ד מְאֹ֑ד אֲשֶׁ֨ר לֹא ־ הָיָ֤ה כָמֹ֨⁠הוּ֙ בְּ⁠מִצְרַ֔יִם לְ⁠מִן ־ הַ⁠יּ֥וֹם הִוָּסְדָ֖⁠ה וְ⁠עַד ־ עָֽתָּה ׃¹⁹ וְ⁠עַתָּ֗ה שְׁלַ֤ח הָעֵז֙ אֶֽת ־ מִקְנְ⁠ךָ֔ וְ⁠אֵ֛ת כָּל ־ אֲשֶׁ֥ר לְ⁠ךָ֖ בַּ⁠שָּׂדֶ֑ה כָּל ־ הָ⁠אָדָ֨ם וְ⁠הַ⁠בְּהֵמָ֜ה אֲשֶֽׁר ־ יִמָּצֵ֣א בַ⁠שָּׂדֶ֗ה וְ⁠לֹ֤א יֵֽאָסֵף֙ הַ⁠בַּ֔יְתָ⁠ה וְ⁠יָרַ֧ד עֲלֵ⁠הֶ֛ם הַ⁠בָּרָ֖ד וָ⁠מֵֽתוּ ׃²⁰ הַ⁠יָּרֵא֙ אֶת ־ דְּבַ֣ר יְהוָ֔ה מֵֽ⁠עַבְדֵ֖י פַּרְעֹ֑ה הֵנִ֛יס אֶת ־ עֲבָדָ֥י⁠ו וְ⁠אֶת ־ מִקְנֵ֖⁠הוּ אֶל ־ הַ⁠בָּתִּֽים ׃²¹ וַ⁠אֲשֶׁ֥ר לֹא ־ שָׂ֛ם לִבּ֖⁠וֹ אֶל ־ דְּבַ֣ר יְהוָ֑ה וַֽ⁠יַּעֲזֹ֛ב אֶת ־ עֲבָדָ֥י⁠ו וְ⁠אֶת ־ מִקְנֵ֖⁠הוּ בַּ⁠שָּׂדֶֽה ׃פ²² וַ⁠יֹּ֨אמֶר יְהוָ֜ה אֶל ־ מֹשֶׁה נְטֵ֤ה אֶת ־ יָֽדְ⁠ךָ֙ עַל ־ הַ⁠שָּׁמַ֔יִם וִ⁠יהִ֥י בָרָ֖ד בְּ⁠כָל ־ אֶ֣רֶץ מִצְרָ֑יִם עַל ־ הָ⁠אָדָ֣ם וְ⁠עַל ־ הַ⁠בְּהֵמָ֗ה וְ⁠עַ֛ל כָּל ־ עֵ֥שֶׂב הַ⁠שָּׂדֶ֖ה בְּ⁠אֶ֥רֶץ מִצְרָֽיִם ׃²³ וַ⁠יֵּ֨ט מֹשֶׁ֣ה אֶת ־ מַטֵּ⁠הוּ֮ עַל ־ הַ⁠שָּׁמַיִם֒ וַֽ⁠יהוָ֗ה נָתַ֤ן קֹלֹת֙ וּ⁠בָרָ֔ד וַ⁠תִּ֥הֲלַךְ אֵ֖שׁ אָ֑רְצָ⁠ה וַ⁠יַּמְטֵ֧ר יְהוָ֛ה בָּרָ֖ד עַל ־ אֶ֥רֶץ מִצְרָֽיִם ׃²⁴ וַ⁠יְהִ֣י בָרָ֔ד וְ⁠אֵ֕שׁ מִתְלַקַּ֖חַת בְּ⁠ת֣וֹךְ הַ⁠בָּרָ֑ד כָּבֵ֣ד מְאֹ֔ד אֲ֠שֶׁר לֹֽא ־ הָיָ֤ה כָמֹ֨⁠הוּ֙ בְּ⁠כָל ־ אֶ֣רֶץ מִצְרַ֔יִם מֵ⁠אָ֖ז הָיְתָ֥ה לְ⁠גֽוֹי ׃²⁵ וַ⁠יַּ֨ךְ הַ⁠בָּרָ֜ד בְּ⁠כָל ־ אֶ֣רֶץ מִצְרַ֗יִם אֵ֚ת כָּל ־ אֲשֶׁ֣ר בַּ⁠שָּׂדֶ֔ה מֵ⁠אָדָ֖ם וְ⁠עַד ־ בְּהֵמָ֑ה וְ⁠אֵ֨ת כָּל ־ עֵ֤שֶׂב הַ⁠שָּׂדֶה֙ הִכָּ֣ה הַ⁠בָּרָ֔ד וְ⁠אֶת ־ כָּל ־ עֵ֥ץ הַ⁠שָּׂדֶ֖ה שִׁבֵּֽר ׃²⁶ רַ֚ק בְּ⁠אֶ֣רֶץ גֹּ֔שֶׁן אֲשֶׁר ־ שָׁ֖ם בְּנֵ֣י יִשְׂרָאֵ֑ל לֹ֥א הָיָ֖ה בָּרָֽד ׃²⁷ וַ⁠יִּשְׁלַ֣ח פַּרְעֹ֗ה וַ⁠יִּקְרָא֙ לְ⁠מֹשֶׁ֣ה וּֽ⁠לְ⁠אַהֲרֹ֔ן וַ⁠יֹּ֥אמֶר אֲלֵ⁠הֶ֖ם חָטָ֣אתִי הַ⁠פָּ֑עַם יְהוָה֙ הַ⁠צַּדִּ֔יק וַ⁠אֲנִ֥י וְ⁠עַמִּ֖⁠י הָ⁠רְשָׁעִֽים ׃²⁸ הַעְתִּ֨ירוּ֙ אֶל ־ יְהוָ֔ה וְ⁠רַ֕ב מִֽ⁠הְיֹ֛ת קֹלֹ֥ת אֱלֹהִ֖ים וּ⁠בָרָ֑ד וַ⁠אֲשַׁלְּחָ֣ה אֶתְ⁠כֶ֔ם וְ⁠לֹ֥א תֹסִפ֖וּ⁠ן לַ⁠עֲמֹֽד ׃²⁹ וַ⁠יֹּ֤אמֶר אֵלָי⁠ו֙ מֹשֶׁ֔ה כְּ⁠צֵאתִ⁠י֙ אֶת ־ הָ⁠עִ֔יר אֶפְרֹ֥שׂ אֶת ־ כַּפַּ֖⁠י אֶל ־ יְהוָ֑ה הַ⁠קֹּל֣וֹת יֶחְדָּל֗וּ⁠ן וְ⁠הַ⁠בָּרָד֙ לֹ֣א יִֽהְיֶה ־ ע֔וֹד לְמַ֣עַן תֵּדַ֔ע כִּ֥י לַ⁠יהוָ֖ה הָ⁠אָֽרֶץ ׃³⁰ וְ⁠אַתָּ֖ה וַ⁠עֲבָדֶ֑י⁠ךָ יָדַ֕עְתִּי כִּ֚י טֶ֣רֶם תִּֽירְא֔וּ⁠ן מִ⁠פְּנֵ֖י יְהוָ֥ה אֱלֹהִֽים ׃³¹ וְ⁠הַ⁠פִּשְׁתָּ֥ה וְ⁠הַ⁠שְּׂעֹרָ֖ה נֻכָּ֑תָה כִּ֤י הַ⁠שְּׂעֹרָה֙ אָבִ֔יב וְ⁠הַ⁠פִּשְׁתָּ֖ה גִּבְעֹֽל ׃³² וְ⁠הַ⁠חִטָּ֥ה וְ⁠הַ⁠כֻּסֶּ֖מֶת לֹ֣א נֻכּ֑וּ כִּ֥י אֲפִילֹ֖ת הֵֽנָּה ׃³³ וַ⁠יֵּצֵ֨א מֹשֶׁ֜ה מֵ⁠עִ֤ם פַּרְעֹה֙ אֶת ־ הָ⁠עִ֔יר וַ⁠יִּפְרֹ֥שׂ כַּפָּ֖י⁠ו אֶל ־ יְהוָ֑ה וַֽ⁠יַּחְדְּל֤וּ הַ⁠קֹּלוֹת֙ וְ⁠הַ⁠בָּרָ֔ד וּ⁠מָטָ֖ר לֹא ־ נִתַּ֥ךְ אָֽרְצָ⁠ה ׃³⁴ וַ⁠יַּ֣רְא פַּרְעֹ֗ה כִּֽי ־ חָדַ֨ל הַ⁠מָּטָ֧ר וְ⁠הַ⁠בָּרָ֛ד וְ⁠הַ⁠קֹּלֹ֖ת וַ⁠יֹּ֣סֶף לַ⁠חֲטֹ֑א וַ⁠יַּכְבֵּ֥ד לִבּ֖⁠וֹ ה֥וּא וַ⁠עֲבָדָֽי⁠ו ׃³⁵ וַֽ⁠יֶּחֱזַק֙ לֵ֣ב פַּרְעֹ֔ה וְ⁠לֹ֥א שִׁלַּ֖ח אֶת ־ בְּנֵ֣י יִשְׂרָאֵ֑ל כַּ⁠אֲשֶׁ֛ר דִּבֶּ֥ר יְהוָ֖ה בְּ⁠יַד ־ מֹשֶֽׁה ׃פ

Chapter 10

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה בֹּ֖א אֶל ־ פַּרְעֹ֑ה כִּֽי ־ אֲנִ֞י הִכְבַּ֤דְתִּי אֶת ־ לִבּ⁠וֹ֙ וְ⁠אֶת ־ לֵ֣ב עֲבָדָ֔י⁠ו לְמַ֗עַן שִׁתִ֛⁠י אֹתֹתַ֥⁠י אֵ֖לֶּה בְּ⁠קִרְבּֽ⁠וֹ ׃² וּ⁠לְמַ֡עַן תְּסַפֵּר֩ בְּ⁠אָזְנֵ֨י בִנְ⁠ךָ֜ וּ⁠בֶן ־ בִּנְ⁠ךָ֗ אֵ֣ת אֲשֶׁ֤ר הִתְעַלַּ֨לְתִּי֙ בְּ⁠מִצְרַ֔יִם וְ⁠אֶת ־ אֹתֹתַ֖⁠י אֲשֶׁר ־ שַׂ֣מְתִּי בָ֑⁠ם וִֽ⁠ידַעְתֶּ֖ם כִּי ־ אֲנִ֥י יְהוָֽה ׃³ וַ⁠יָּבֹ֨א מֹשֶׁ֣ה וְ⁠אַהֲרֹן֮ אֶל ־ פַּרְעֹה֒ וַ⁠יֹּאמְר֣וּ אֵלָ֗י⁠ו כֹּֽה ־ אָמַ֤ר יְהוָה֙ אֱלֹהֵ֣י הָֽ⁠עִבְרִ֔ים עַד ־ מָתַ֣י מֵאַ֔נְתָּ לֵ⁠עָנֹ֖ת מִ⁠פָּנָ֑⁠י שַׁלַּ֥ח עַמִּ֖⁠י וְ⁠יַֽעַבְדֻֽ⁠נִי ׃⁴ כִּ֛י אִם ־ מָאֵ֥ן אַתָּ֖ה לְ⁠שַׁלֵּ֣חַ אֶת ־ עַמִּ֑⁠י הִנְ⁠נִ֨י מֵבִ֥יא מָחָ֛ר אַרְבֶּ֖ה בִּ⁠גְבֻלֶֽ⁠ךָ ׃⁵ וְ⁠כִסָּה֙ אֶת ־ עֵ֣ין הָ⁠אָ֔רֶץ וְ⁠לֹ֥א יוּכַ֖ל לִ⁠רְאֹ֣ת אֶת ־ הָ⁠אָ֑רֶץ וְ⁠אָכַ֣ל ׀ אֶת ־ יֶ֣תֶר הַ⁠פְּלֵטָ֗ה הַ⁠נִּשְׁאֶ֤רֶת לָ⁠כֶם֙ מִן ־ הַ⁠בָּרָ֔ד וְ⁠אָכַל֙ אֶת ־ כָּל ־ הָ⁠עֵ֔ץ הַ⁠צֹּמֵ֥חַ לָ⁠כֶ֖ם מִן ־ הַ⁠שָּׂדֶֽה ׃⁶ וּ⁠מָלְא֨וּ בָתֶּ֜י⁠ךָ וּ⁠בָתֵּ֣י כָל ־ עֲבָדֶי⁠ךָ֮ וּ⁠בָתֵּ֣י כָל ־ מִצְרַיִם֒ אֲשֶׁ֨ר לֹֽא ־ רָא֤וּ אֲבֹתֶ֨י⁠ךָ֙ וַ⁠אֲב֣וֹת אֲבֹתֶ֔י⁠ךָ מִ⁠יּ֗וֹם הֱיוֹתָ⁠ם֙ עַל ־ הָ֣⁠אֲדָמָ֔ה עַ֖ד הַ⁠יּ֣וֹם הַ⁠זֶּ֑ה וַ⁠יִּ֥פֶן וַ⁠יֵּצֵ֖א מֵ⁠עִ֥ם פַּרְעֹֽה ׃⁷ וַ⁠יֹּאמְרוּ֩ עַבְדֵ֨י פַרְעֹ֜ה אֵלָ֗י⁠ו עַד ־ מָתַי֙ יִהְיֶ֨ה זֶ֥ה לָ֨⁠נוּ֙ לְ⁠מוֹקֵ֔שׁ שַׁלַּח֙ אֶת ־ הָ֣⁠אֲנָשִׁ֔ים וְ⁠יַֽעַבְד֖וּ אֶת ־ יְהוָ֣ה אֱלֹהֵי⁠הֶ֑ם הֲ⁠טֶ֣רֶם תֵּדַ֔ע כִּ֥י אָבְדָ֖ה מִצְרָֽיִם ׃⁸ וַ⁠יּוּשַׁ֞ב אֶת ־ מֹשֶׁ֤ה וְ⁠אֶֽת ־ אַהֲרֹן֙ אֶל ־ פַּרְעֹ֔ה וַ⁠יֹּ֣אמֶר אֲלֵ⁠הֶ֔ם לְכ֥וּ עִבְד֖וּ אֶת ־ יְהוָ֣ה אֱלֹהֵי⁠כֶ֑ם מִ֥י וָ⁠מִ֖י הַ⁠הֹלְכִֽים ׃⁹ וַ⁠יֹּ֣אמֶר מֹשֶׁ֔ה בִּ⁠נְעָרֵ֥י⁠נוּ וּ⁠בִ⁠זְקֵנֵ֖י⁠נוּ נֵלֵ֑ךְ בְּ⁠בָנֵ֨י⁠נוּ וּ⁠בִ⁠בְנוֹתֵ֜⁠נוּ בְּ⁠צֹאנֵ֤⁠נוּ וּ⁠בִ⁠בְקָרֵ֨⁠נוּ֙ נֵלֵ֔ךְ כִּ֥י חַג ־ יְהוָ֖ה לָֽ⁠נוּ ׃¹⁰ וַ⁠יֹּ֣אמֶר אֲלֵ⁠הֶ֗ם יְהִ֨י כֵ֤ן יְהוָה֙ עִמָּ⁠כֶ֔ם כַּ⁠אֲשֶׁ֛ר אֲשַׁלַּ֥ח אֶתְ⁠כֶ֖ם וְ⁠אֶֽת ־ טַפְּ⁠כֶ֑ם רְא֕וּ כִּ֥י רָעָ֖ה נֶ֥גֶד פְּנֵי⁠כֶֽם ׃¹¹ לֹ֣א כֵ֗ן לְכֽוּ ־ נָ֤א הַ⁠גְּבָרִים֙ וְ⁠עִבְד֣וּ אֶת ־ יְהוָ֔ה כִּ֥י אֹתָ֖⁠הּ אַתֶּ֣ם מְבַקְשִׁ֑ים וַ⁠יְגָ֣רֶשׁ אֹתָ֔⁠ם מֵ⁠אֵ֖ת פְּנֵ֥י פַרְעֹֽה ׃פ¹² וַ⁠יֹּ֨אמֶר יְהוָ֜ה אֶל ־ מֹשֶׁ֗ה נְטֵ֨ה יָדְ⁠ךָ֜ עַל ־ אֶ֤רֶץ מִצְרַ֨יִם֙ בָּֽ⁠אַרְבֶּ֔ה וְ⁠יַ֖עַל עַל ־ אֶ֣רֶץ מִצְרָ֑יִם וְ⁠יֹאכַל֙ אֶת ־ כָּל ־ עֵ֣שֶׂב הָ⁠אָ֔רֶץ אֵ֛ת כָּל ־ אֲשֶׁ֥ר הִשְׁאִ֖יר הַ⁠בָּרָֽד ׃¹³ וַ⁠יֵּ֨ט מֹשֶׁ֣ה אֶת ־ מַטֵּ⁠הוּ֮ עַל ־ אֶ֣רֶץ מִצְרַיִם֒ וַֽ⁠יהוָ֗ה נִהַ֤ג ר֥וּחַ קָדִים֙ בָּ⁠אָ֔רֶץ כָּל ־ הַ⁠יּ֥וֹם הַ⁠ה֖וּא וְ⁠כָל ־ הַ⁠לָּ֑יְלָה הַ⁠בֹּ֣קֶר הָיָ֔ה וְ⁠ר֨וּחַ֙ הַ⁠קָּדִ֔ים נָשָׂ֖א אֶת ־ הָ⁠אַרְבֶּֽה ׃¹⁴ וַ⁠יַּ֣עַל הָֽ⁠אַרְבֶּ֗ה עַ֚ל כָּל ־ אֶ֣רֶץ מִצְרַ֔יִם וַ⁠יָּ֕נַח בְּ⁠כֹ֖ל גְּב֣וּל מִצְרָ֑יִם כָּבֵ֣ד מְאֹ֔ד לְ֠⁠פָנָי⁠ו לֹא ־ הָ֨יָה כֵ֤ן אַרְבֶּה֙ כָּמֹ֔⁠הוּ וְ⁠אַחֲרָ֖י⁠ו לֹ֥א יִֽהְיֶה ־ כֵּֽן ׃¹⁵ וַ⁠יְכַ֞ס אֶת ־ עֵ֣ין כָּל ־ הָ⁠אָרֶץ֮ וַ⁠תֶּחְשַׁ֣ךְ הָ⁠אָרֶץ֒ וַ⁠יֹּ֜אכַל אֶת ־ כָּל ־ עֵ֣שֶׂב הָ⁠אָ֗רֶץ וְ⁠אֵת֙ כָּל ־ פְּרִ֣י הָ⁠עֵ֔ץ אֲשֶׁ֥ר הוֹתִ֖יר הַ⁠בָּרָ֑ד וְ⁠לֹא ־ נוֹתַ֨ר כָּל ־ יֶ֧רֶק בָּ⁠עֵ֛ץ וּ⁠בְ⁠עֵ֥שֶׂב הַ⁠שָּׂדֶ֖ה בְּ⁠כָל ־ אֶ֥רֶץ מִצְרָֽיִם ׃¹⁶ וַ⁠יְמַהֵ֣ר פַּרְעֹ֔ה לִ⁠קְרֹ֖א לְ⁠מֹשֶׁ֣ה וּֽ⁠לְ⁠אַהֲרֹ֑ן וַ⁠יֹּ֗אמֶר חָטָ֛אתִי לַ⁠יהוָ֥ה אֱלֹֽהֵי⁠כֶ֖ם וְ⁠לָ⁠כֶֽם ׃¹⁷ וְ⁠עַתָּ֗ה שָׂ֣א נָ֤א חַטָּאתִ⁠י֙ אַ֣ךְ הַ⁠פַּ֔עַם וְ⁠הַעְתִּ֖ירוּ לַ⁠יהוָ֣ה אֱלֹהֵי⁠כֶ֑ם וְ⁠יָסֵר֙ מֵֽ⁠עָלַ֔⁠י רַ֖ק אֶת ־ הַ⁠מָּ֥וֶת הַ⁠זֶּֽה ׃¹⁸ וַ⁠יֵּצֵ֖א מֵ⁠עִ֣ם פַּרְעֹ֑ה וַ⁠יֶּעְתַּ֖ר אֶל ־ יְהוָֽה ׃¹⁹ וַ⁠יַּהֲפֹ֨ךְ יְהוָ֤ה רֽוּחַ ־ יָם֙ חָזָ֣ק מְאֹ֔ד וַ⁠יִּשָּׂא֙ אֶת ־ הָ֣⁠אַרְבֶּ֔ה וַ⁠יִּתְקָעֵ֖⁠הוּ יָ֣מָּ⁠ה סּ֑וּף לֹ֤א נִשְׁאַר֙ אַרְבֶּ֣ה אֶחָ֔ד בְּ⁠כֹ֖ל גְּב֥וּל מִצְרָֽיִם ׃²⁰ וַ⁠יְחַזֵּ֥ק יְהוָ֖ה אֶת ־ לֵ֣ב פַּרְעֹ֑ה וְ⁠לֹ֥א שִׁלַּ֖ח אֶת ־ בְּנֵ֥י יִשְׂרָאֵֽל ׃פ²¹ וַ⁠יֹּ֨אמֶר יְהוָ֜ה אֶל ־ מֹשֶׁ֗ה נְטֵ֤ה יָֽדְ⁠ךָ֙ עַל ־ הַ⁠שָּׁמַ֔יִם וִ֥⁠יהִי חֹ֖שֶׁךְ עַל ־ אֶ֣רֶץ מִצְרָ֑יִם וְ⁠יָמֵ֖שׁ חֹֽשֶׁךְ ׃²² וַ⁠יֵּ֥ט מֹשֶׁ֛ה אֶת ־ יָד֖⁠וֹ עַל ־ הַ⁠שָּׁמָ֑יִם וַ⁠יְהִ֧י חֹֽשֶׁךְ ־ אֲפֵלָ֛ה בְּ⁠כָל ־ אֶ֥רֶץ מִצְרַ֖יִם שְׁלֹ֥שֶׁת יָמִֽים ׃²³ לֹֽא ־ רָא֞וּ אִ֣ישׁ אֶת ־ אָחִ֗י⁠ו וְ⁠לֹא ־ קָ֛מוּ אִ֥ישׁ מִ⁠תַּחְתָּ֖י⁠ו שְׁלֹ֣שֶׁת יָמִ֑ים וּֽ⁠לְ⁠כָל ־ בְּנֵ֧י יִשְׂרָאֵ֛ל הָ֥יָה א֖וֹר בְּ⁠מוֹשְׁבֹתָֽ⁠ם ׃²⁴ וַ⁠יִּקְרָ֨א פַרְעֹ֜ה אֶל ־ מֹשֶׁ֗ה וַ⁠יֹּ֨אמֶר֙ לְכוּ֙ עִבְד֣וּ אֶת ־ יְהוָ֔ה רַ֛ק צֹאנְ⁠כֶ֥ם וּ⁠בְקַרְ⁠כֶ֖ם יֻצָּ֑ג גַּֽם ־ טַפְּ⁠כֶ֖ם יֵלֵ֥ךְ עִמָּ⁠כֶֽם ׃²⁵ וַ⁠יֹּ֣אמֶר מֹשֶׁ֔ה גַּם ־ אַתָּ֛ה תִּתֵּ֥ן בְּ⁠יָדֵ֖⁠נוּ זְבָחִ֣ים וְ⁠עֹל֑וֹת וְ⁠עָשִׂ֖ינוּ לַ⁠יהוָ֥ה אֱלֹהֵֽי⁠נוּ ׃²⁶ וְ⁠גַם ־ מִקְנֵ֜⁠נוּ יֵלֵ֣ךְ עִמָּ֗⁠נוּ לֹ֤א תִשָּׁאֵר֙ פַּרְסָ֔ה כִּ֚י מִמֶּ֣⁠נּוּ נִקַּ֔ח לַ⁠עֲבֹ֖ד אֶת ־ יְהוָ֣ה אֱלֹהֵ֑י⁠נוּ וַ⁠אֲנַ֣חְנוּ לֹֽא ־ נֵדַ֗ע מַֽה ־ נַּעֲבֹד֙ אֶת ־ יְהוָ֔ה עַד ־ בֹּאֵ֖⁠נוּ שָֽׁמָּ⁠ה ׃²⁷ וַ⁠יְחַזֵּ֥ק יְהוָ֖ה אֶת ־ לֵ֣ב פַּרְעֹ֑ה וְ⁠לֹ֥א אָבָ֖ה לְ⁠שַׁלְּחָֽ⁠ם ׃²⁸ וַ⁠יֹּֽאמֶר ־ ל֥⁠וֹ פַרְעֹ֖ה לֵ֣ךְ מֵ⁠עָלָ֑⁠י הִשָּׁ֣מֶר לְ⁠ךָ֗ אֶל ־ תֹּ֨סֶף֙ רְא֣וֹת פָּנַ֔⁠י כִּ֗י בְּ⁠י֛וֹם רְאֹתְ⁠ךָ֥ פָנַ֖⁠י תָּמֽוּת ׃²⁹ וַ⁠יֹּ֥אמֶר מֹשֶׁ֖ה כֵּ֣ן דִּבַּ֑רְתָּ לֹא ־ אֹסִ֥ף ע֖וֹד רְא֥וֹת פָּנֶֽי⁠ךָ ׃פ

Chapter 11

¹ וַ⁠יֹּ֨אמֶר יְהוָ֜ה אֶל ־ מֹשֶׁ֗ה ע֣וֹד נֶ֤גַע אֶחָד֙ אָבִ֤יא עַל ־ פַּרְעֹה֙ וְ⁠עַל ־ מִצְרַ֔יִם אַֽחֲרֵי ־ כֵ֕ן יְשַׁלַּ֥ח אֶתְ⁠כֶ֖ם מִ⁠זֶּ֑ה כְּ⁠שַׁ֨לְּח֔⁠וֹ כָּלָ֕ה גָּרֵ֛שׁ יְגָרֵ֥שׁ אֶתְ⁠כֶ֖ם מִ⁠זֶּֽה ׃² דַּבֶּר ־ נָ֖א בְּ⁠אָזְנֵ֣י הָ⁠עָ֑ם וְ⁠יִשְׁאֲל֞וּ אִ֣ישׁ ׀ מֵ⁠אֵ֣ת רֵעֵ֗⁠הוּ וְ⁠אִשָּׁה֙ מֵ⁠אֵ֣ת רְעוּתָ֔⁠הּ כְּלֵי ־ כֶ֖סֶף וּ⁠כְלֵ֥י זָהָֽב ׃³ וַ⁠יִּתֵּ֧ן יְהוָ֛ה אֶת ־ חֵ֥ן הָ⁠עָ֖ם בְּ⁠עֵינֵ֣י מִצְרָ֑יִם גַּ֣ם ׀ הָ⁠אִ֣ישׁ מֹשֶׁ֗ה גָּד֤וֹל מְאֹד֙ בְּ⁠אֶ֣רֶץ מִצְרַ֔יִם בְּ⁠עֵינֵ֥י עַבְדֵֽי ־ פַרְעֹ֖ה וּ⁠בְ⁠עֵינֵ֥י הָ⁠עָֽם ׃ס⁴ וַ⁠יֹּ֣אמֶר מֹשֶׁ֔ה כֹּ֖ה אָמַ֣ר יְהוָ֑ה כַּ⁠חֲצֹ֣ת הַ⁠לַּ֔יְלָה אֲנִ֥י יוֹצֵ֖א בְּ⁠ת֥וֹךְ מִצְרָֽיִם ׃⁵ וּ⁠מֵ֣ת כָּל ־ בְּכוֹר֮ בְּ⁠אֶ֣רֶץ מִצְרַיִם֒ מִ⁠בְּכ֤וֹר פַּרְעֹה֙ הַ⁠יֹּשֵׁ֣ב עַל ־ כִּסְא֔⁠וֹ עַ֚ד בְּכ֣וֹר הַ⁠שִּׁפְחָ֔ה אֲשֶׁ֖ר אַחַ֣ר הָ⁠רֵחָ֑יִם וְ⁠כֹ֖ל בְּכ֥וֹר בְּהֵמָֽה ׃⁶ וְ⁠הָֽיְתָ֛ה צְעָקָ֥ה גְדֹלָ֖ה בְּ⁠כָל ־ אֶ֣רֶץ מִצְרָ֑יִם אֲשֶׁ֤ר כָּמֹ֨⁠הוּ֙ לֹ֣א נִהְיָ֔תָה וְ⁠כָמֹ֖⁠הוּ לֹ֥א תֹסִֽף ׃⁷ וּ⁠לְ⁠כֹ֣ל ׀ בְּנֵ֣י יִשְׂרָאֵ֗ל לֹ֤א יֶֽחֱרַץ ־ כֶּ֨לֶב֙ לְשֹׁנ֔⁠וֹ לְ⁠מֵ⁠אִ֖ישׁ וְ⁠עַד ־ בְּהֵמָ֑ה לְמַ֨עַן֙ תֵּֽדְע֔וּ⁠ן אֲשֶׁר֙ יַפְלֶ֣ה יְהוָ֔ה בֵּ֥ין מִצְרַ֖יִם וּ⁠בֵ֥ין יִשְׂרָאֵֽל ׃⁸ וְ⁠יָרְד֣וּ כָל ־ עֲבָדֶי⁠ךָ֩ אֵ֨לֶּה אֵלַ֜⁠י וְ⁠הִשְׁתַּֽחֲוּוּ ־ לִ֣⁠י לֵ⁠אמֹ֗ר צֵ֤א אַתָּה֙ וְ⁠כָל ־ הָ⁠עָ֣ם אֲשֶׁר ־ בְּ⁠רַגְלֶ֔י⁠ךָ וְ⁠אַחֲרֵי ־ כֵ֖ן אֵצֵ֑א וַ⁠יֵּצֵ֥א מֵֽ⁠עִם ־ פַּרְעֹ֖ה בָּ⁠חֳרִי ־ אָֽף ׃ס⁹ וַ⁠יֹּ֤אמֶר יְהוָה֙ אֶל ־ מֹשֶׁ֔ה לֹא ־ יִשְׁמַ֥ע אֲלֵי⁠כֶ֖ם פַּרְעֹ֑ה לְמַ֛עַן רְב֥וֹת מוֹפְתַ֖⁠י בְּ⁠אֶ֥רֶץ מִצְרָֽיִם ׃¹⁰ וּ⁠מֹשֶׁ֣ה וְ⁠אַהֲרֹ֗ן עָשׂ֛וּ אֶת ־ כָּל ־ הַ⁠מֹּפְתִ֥ים הָ⁠אֵ֖לֶּה לִ⁠פְנֵ֣י פַרְעֹ֑ה וַ⁠יְחַזֵּ֤ק יְהוָה֙ אֶת ־ לֵ֣ב פַּרְעֹ֔ה וְ⁠לֹֽא ־ שִׁלַּ֥ח אֶת ־ בְּנֵֽי ־ יִשְׂרָאֵ֖ל מֵ⁠אַרְצֽ⁠וֹ ׃פ

Chapter 12

¹ וַ⁠יֹּ֤אמֶר יְהוָה֙ אֶל ־ מֹשֶׁ֣ה וְ⁠אֶֽל ־ אַהֲרֹ֔ן בְּ⁠אֶ֥רֶץ מִצְרַ֖יִם לֵ⁠אמֹֽר ׃² הַ⁠חֹ֧דֶשׁ הַ⁠זֶּ֛ה לָ⁠כֶ֖ם רֹ֣אשׁ חֳדָשִׁ֑ים רִאשׁ֥וֹן הוּא֙ לָ⁠כֶ֔ם לְ⁠חָדְשֵׁ֖י הַ⁠שָּׁנָֽה ׃³ דַּבְּר֗וּ אֶֽל ־ כָּל ־ עֲדַ֤ת יִשְׂרָאֵל֙ לֵ⁠אמֹ֔ר בֶּ⁠עָשֹׂ֖ר לַ⁠חֹ֣דֶשׁ הַ⁠זֶּ֑ה וְ⁠יִקְח֣וּ לָ⁠הֶ֗ם אִ֛ישׁ שֶׂ֥ה לְ⁠בֵית ־ אָבֹ֖ת שֶׂ֥ה לַ⁠בָּֽיִת ׃⁴ וְ⁠אִם ־ יִמְעַ֣ט הַ⁠בַּיִת֮ מִ⁠הְיֹ֣ת מִ⁠שֶּׂה֒ וְ⁠לָקַ֣ח ה֗וּא וּ⁠שְׁכֵנ֛⁠וֹ הַ⁠קָּרֹ֥ב אֶל ־ בֵּית֖⁠וֹ בְּ⁠מִכְסַ֣ת נְפָשֹׁ֑ת אִ֚ישׁ לְ⁠פִ֣י אָכְל֔⁠וֹ תָּכֹ֖סּוּ עַל ־ הַ⁠שֶּֽׂה ׃⁵ שֶׂ֥ה תָמִ֛ים זָכָ֥ר בֶּן ־ שָׁנָ֖ה יִהְיֶ֣ה לָ⁠כֶ֑ם מִן ־ הַ⁠כְּבָשִׂ֥ים וּ⁠מִן ־ הָ⁠עִזִּ֖ים תִּקָּֽחוּ ׃⁶ וְ⁠הָיָ֤ה לָ⁠כֶם֙ לְ⁠מִשְׁמֶ֔רֶת עַ֣ד אַרְבָּעָ֥ה עָשָׂ֛ר י֖וֹם לַ⁠חֹ֣דֶשׁ הַ⁠זֶּ֑ה וְ⁠שָׁחֲט֣וּ אֹת֗⁠וֹ כֹּ֛ל קְהַ֥ל עֲדַֽת ־ יִשְׂרָאֵ֖ל בֵּ֥ין הָ⁠עַרְבָּֽיִם ׃⁷ וְ⁠לָֽקְחוּ֙ מִן ־ הַ⁠דָּ֔ם וְ⁠נָֽתְנ֛וּ עַל ־ שְׁתֵּ֥י הַ⁠מְּזוּזֹ֖ת וְ⁠עַל ־ הַ⁠מַּשְׁק֑וֹף עַ֚ל הַ⁠בָּ֣תִּ֔ים אֲשֶׁר ־ יֹאכְל֥וּ אֹת֖⁠וֹ בָּ⁠הֶֽם ׃⁸ וְ⁠אָכְל֥וּ אֶת ־ הַ⁠בָּשָׂ֖ר בַּ⁠לַּ֣יְלָה הַ⁠זֶּ֑ה צְלִי ־ אֵ֣שׁ וּ⁠מַצּ֔וֹת עַל ־ מְרֹרִ֖ים יֹאכְלֻֽ⁠הוּ ׃⁹ אַל ־ תֹּאכְל֤וּ מִמֶּ֨⁠נּוּ֙ נָ֔א וּ⁠בָשֵׁ֥ל מְבֻשָּׁ֖ל בַּ⁠מָּ֑יִם כִּ֣י אִם ־ צְלִי ־ אֵ֔שׁ רֹאשׁ֥⁠וֹ עַל ־ כְּרָעָ֖י⁠ו וְ⁠עַל ־ קִרְבּֽ⁠וֹ ׃¹⁰ וְ⁠לֹא ־ תוֹתִ֥ירוּ מִמֶּ֖⁠נּוּ עַד ־ בֹּ֑קֶר וְ⁠הַ⁠נֹּתָ֥ר מִמֶּ֛⁠נּוּ עַד ־ בֹּ֖קֶר בָּ⁠אֵ֥שׁ תִּשְׂרֹֽפוּ ׃¹¹ וְ⁠כָכָה֮ תֹּאכְל֣וּ אֹת⁠וֹ֒ מָתְנֵי⁠כֶ֣ם חֲגֻרִ֔ים נַֽעֲלֵי⁠כֶם֙ בְּ⁠רַגְלֵי⁠כֶ֔ם וּ⁠מַקֶּלְ⁠כֶ֖ם בְּ⁠יֶדְ⁠כֶ֑ם וַ⁠אֲכַלְתֶּ֤ם אֹת⁠וֹ֙ בְּ⁠חִפָּז֔וֹן פֶּ֥סַח ה֖וּא לַ⁠יהוָֽה ׃¹² וְ⁠עָבַרְתִּ֣י בְ⁠אֶֽרֶץ ־ מִצְרַיִם֮ בַּ⁠לַּ֣יְלָה הַ⁠זֶּה֒ וְ⁠הִכֵּיתִ֤י כָל ־ בְּכוֹר֙ בְּ⁠אֶ֣רֶץ מִצְרַ֔יִם מֵ⁠אָדָ֖ם וְ⁠עַד ־ בְּהֵמָ֑ה וּ⁠בְ⁠כָל ־ אֱלֹהֵ֥י מִצְרַ֛יִם אֶֽעֱשֶׂ֥ה שְׁפָטִ֖ים אֲנִ֥י יְהוָֽה ׃¹³ וְ⁠הָיָה֩ הַ⁠דָּ֨ם לָ⁠כֶ֜ם לְ⁠אֹ֗ת עַ֤ל הַ⁠בָּתִּים֙ אֲשֶׁ֣ר אַתֶּ֣ם שָׁ֔ם וְ⁠רָאִ֨יתִי֙ אֶת ־ הַ⁠דָּ֔ם וּ⁠פָסַחְתִּ֖י עֲלֵ⁠כֶ֑ם וְ⁠לֹֽא ־ יִֽהְיֶ֨ה בָ⁠כֶ֥ם נֶ֨גֶף֙ לְ⁠מַשְׁחִ֔ית בְּ⁠הַכֹּתִ֖⁠י בְּ⁠אֶ֥רֶץ מִצְרָֽיִם ׃¹⁴ וְ⁠הָיָה֩ הַ⁠יּ֨וֹם הַ⁠זֶּ֤ה לָ⁠כֶם֙ לְ⁠זִכָּר֔וֹן וְ⁠חַגֹּתֶ֥ם אֹת֖⁠וֹ חַ֣ג לַֽ⁠יהוָ֑ה לְ⁠דֹרֹ֣תֵי⁠כֶ֔ם חֻקַּ֥ת עוֹלָ֖ם תְּחָגֻּֽ⁠הוּ ׃¹⁵ שִׁבְעַ֤ת יָמִים֙ מַצּ֣וֹת תֹּאכֵ֔לוּ אַ֚ךְ בַּ⁠יּ֣וֹם הָ⁠רִאשׁ֔וֹן תַּשְׁבִּ֥יתוּ שְּׂאֹ֖ר מִ⁠בָּתֵּי⁠כֶ֑ם כִּ֣י ׀ כָּל ־ אֹכֵ֣ל חָמֵ֗ץ וְ⁠נִכְרְתָ֞ה הַ⁠נֶּ֤פֶשׁ הַ⁠הִוא֙ מִ⁠יִּשְׂרָאֵ֔ל מִ⁠יּ֥וֹם הָ⁠רִאשֹׁ֖ן עַד ־ י֥וֹם הַ⁠שְּׁבִעִֽי ׃¹⁶ וּ⁠בַ⁠יּ֤וֹם הָ⁠רִאשׁוֹן֙ מִקְרָא ־ קֹ֔דֶשׁ וּ⁠בַ⁠יּוֹם֙ הַ⁠שְּׁבִיעִ֔י מִקְרָא ־ קֹ֖דֶשׁ יִהְיֶ֣ה לָ⁠כֶ֑ם כָּל ־ מְלָאכָה֙ לֹא ־ יֵעָשֶׂ֣ה בָ⁠הֶ֔ם אַ֚ךְ אֲשֶׁ֣ר יֵאָכֵ֣ל לְ⁠כָל ־ נֶ֔פֶשׁ ה֥וּא לְ⁠בַדּ֖⁠וֹ יֵעָשֶׂ֥ה לָ⁠כֶֽם ׃¹⁷ וּ⁠שְׁמַרְתֶּם֮ אֶת ־ הַ⁠מַּצּוֹת֒ כִּ֗י בְּ⁠עֶ֨צֶם֙ הַ⁠יּ֣וֹם הַ⁠זֶּ֔ה הוֹצֵ֥אתִי אֶת ־ צִבְאוֹתֵי⁠כֶ֖ם מֵ⁠אֶ֣רֶץ מִצְרָ֑יִם וּ⁠שְׁמַרְתֶּ֞ם אֶת ־ הַ⁠יּ֥וֹם הַ⁠זֶּ֛ה לְ⁠דֹרֹתֵי⁠כֶ֖ם חֻקַּ֥ת עוֹלָֽם ׃¹⁸ בָּ⁠רִאשֹׁ֡ן בְּ⁠אַרְבָּעָה֩ עָשָׂ֨ר י֤וֹם לַ⁠חֹ֨דֶשׁ֙ בָּ⁠עֶ֔רֶב תֹּאכְל֖וּ מַצֹּ֑ת עַ֠ד י֣וֹם הָ⁠אֶחָ֧ד וְ⁠עֶשְׂרִ֛ים לַ⁠חֹ֖דֶשׁ בָּ⁠עָֽרֶב ׃¹⁹ שִׁבְעַ֣ת יָמִ֔ים שְׂאֹ֕ר לֹ֥א יִמָּצֵ֖א בְּ⁠בָתֵּי⁠כֶ֑ם כִּ֣י ׀ כָּל ־ אֹכֵ֣ל מַחְמֶ֗צֶת וְ⁠נִכְרְתָ֞ה הַ⁠נֶּ֤פֶשׁ הַ⁠הִוא֙ מֵ⁠עֲדַ֣ת יִשְׂרָאֵ֔ל בַּ⁠גֵּ֖ר וּ⁠בְ⁠אֶזְרַ֥ח הָ⁠אָֽרֶץ ׃²⁰ כָּל ־ מַחְמֶ֖צֶת לֹ֣א תֹאכֵ֑לוּ בְּ⁠כֹל֙ מוֹשְׁבֹ֣תֵי⁠כֶ֔ם תֹּאכְל֖וּ מַצּֽוֹת ׃פ²¹ וַ⁠יִּקְרָ֥א מֹשֶׁ֛ה לְ⁠כָל ־ זִקְנֵ֥י יִשְׂרָאֵ֖ל וַ⁠יֹּ֣אמֶר אֲלֵ⁠הֶ֑ם מִֽשְׁכ֗וּ וּ⁠קְח֨וּ לָ⁠כֶ֥ם צֹ֛אן לְ⁠מִשְׁפְּחֹתֵי⁠כֶ֖ם וְ⁠שַׁחֲט֥וּ הַ⁠פָּֽסַח ׃²² וּ⁠לְקַחְתֶּ֞ם אֲגֻדַּ֣ת אֵז֗וֹב וּ⁠טְבַלְתֶּם֮ בַּ⁠דָּ֣ם אֲשֶׁר ־ בַּ⁠סַּף֒ וְ⁠הִגַּעְתֶּ֤ם אֶל ־ הַ⁠מַּשְׁקוֹף֙ וְ⁠אֶל ־ שְׁתֵּ֣י הַ⁠מְּזוּזֹ֔ת מִן ־ הַ⁠דָּ֖ם אֲשֶׁ֣ר בַּ⁠סָּ֑ף וְ⁠אַתֶּ֗ם לֹ֥א תֵצְא֛וּ אִ֥ישׁ מִ⁠פֶּֽתַח ־ בֵּית֖⁠וֹ עַד ־ בֹּֽקֶר ׃²³ וְ⁠עָבַ֣ר יְהוָה֮ לִ⁠נְגֹּ֣ף אֶת ־ מִצְרַיִם֒ וְ⁠רָאָ֤ה אֶת ־ הַ⁠דָּם֙ עַל ־ הַ⁠מַּשְׁק֔וֹף וְ⁠עַ֖ל שְׁתֵּ֣י הַ⁠מְּזוּזֹ֑ת וּ⁠פָסַ֤ח יְהוָה֙ עַל ־ הַ⁠פֶּ֔תַח וְ⁠לֹ֤א יִתֵּן֙ הַ⁠מַּשְׁחִ֔ית לָ⁠בֹ֥א אֶל ־ בָּתֵּי⁠כֶ֖ם לִ⁠נְגֹּֽף ׃²⁴ וּ⁠שְׁמַרְתֶּ֖ם אֶת ־ הַ⁠דָּבָ֣ר הַ⁠זֶּ֑ה לְ⁠חָק ־ לְ⁠ךָ֥ וּ⁠לְ⁠בָנֶ֖י⁠ךָ עַד ־ עוֹלָֽם ׃²⁵ וְ⁠הָיָ֞ה כִּֽי ־ תָבֹ֣אוּ אֶל ־ הָ⁠אָ֗רֶץ אֲשֶׁ֨ר יִתֵּ֧ן יְהוָ֛ה לָ⁠כֶ֖ם כַּ⁠אֲשֶׁ֣ר דִּבֵּ֑ר וּ⁠שְׁמַרְתֶּ֖ם אֶת ־ הָ⁠עֲבֹדָ֥ה הַ⁠זֹּֽאת ׃²⁶ וְ⁠הָיָ֕ה כִּֽי ־ יֹאמְר֥וּ אֲלֵי⁠כֶ֖ם בְּנֵי⁠כֶ֑ם מָ֛ה הָ⁠עֲבֹדָ֥ה הַ⁠זֹּ֖את לָ⁠כֶֽם ׃²⁷ וַ⁠אֲמַרְתֶּ֡ם זֶֽבַח ־ פֶּ֨סַח ה֜וּא לַֽ⁠יהוָ֗ה אֲשֶׁ֣ר פָּ֠סַח עַל ־ בָּתֵּ֤י בְנֵֽי ־ יִשְׂרָאֵל֙ בְּ⁠מִצְרַ֔יִם בְּ⁠נָגְפּ֥⁠וֹ אֶת ־ מִצְרַ֖יִם וְ⁠אֶת ־ בָּתֵּ֣י⁠נוּ הִצִּ֑יל וַ⁠יִּקֹּ֥ד הָ⁠עָ֖ם וַ⁠יִּֽשְׁתַּחֲוּֽוּ ׃²⁸ וַ⁠יֵּלְכ֥וּ וַ⁠יַּֽעֲשׂ֖וּ בְּנֵ֣י יִשְׂרָאֵ֑ל כַּ⁠אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֥ה וְ⁠אַהֲרֹ֖ן כֵּ֥ן עָשֽׂוּ ׃ס²⁹ וַ⁠יְהִ֣י ׀ בַּ⁠חֲצִ֣י הַ⁠לַּ֗יְלָה וַֽ⁠יהוָה֮ הִכָּ֣ה כָל ־ בְּכוֹר֮ בְּ⁠אֶ֣רֶץ מִצְרַיִם֒ מִ⁠בְּכֹ֤ר פַּרְעֹה֙ הַ⁠יֹּשֵׁ֣ב עַל ־ כִּסְא֔⁠וֹ עַ֚ד בְּכ֣וֹר הַ⁠שְּׁבִ֔י אֲשֶׁ֖ר בְּ⁠בֵ֣ית הַ⁠בּ֑וֹר וְ⁠כֹ֖ל בְּכ֥וֹר בְּהֵמָֽה ׃³⁰ וַ⁠יָּ֨קָם פַּרְעֹ֜ה לַ֗יְלָה ה֤וּא וְ⁠כָל ־ עֲבָדָי⁠ו֙ וְ⁠כָל ־ מִצְרַ֔יִם וַ⁠תְּהִ֛י צְעָקָ֥ה גְדֹלָ֖ה בְּ⁠מִצְרָ֑יִם כִּֽי ־ אֵ֣ין בַּ֔יִת אֲשֶׁ֥ר אֵֽין ־ שָׁ֖ם מֵֽת ׃³¹ וַ⁠יִּקְרָא֩ לְ⁠מֹשֶׁ֨ה וּֽ⁠לְ⁠אַהֲרֹ֜ן לַ֗יְלָה וַ⁠יֹּ֨אמֶר֙ ק֤וּמוּ צְּאוּ֙ מִ⁠תּ֣וֹךְ עַמִּ֔⁠י גַּם ־ אַתֶּ֖ם גַּם ־ בְּנֵ֣י יִשְׂרָאֵ֑ל וּ⁠לְכ֛וּ עִבְד֥וּ אֶת ־ יְהוָ֖ה כְּ⁠דַבֶּרְ⁠כֶֽם ׃³² גַּם ־ צֹאנְ⁠כֶ֨ם גַּם ־ בְּקַרְ⁠כֶ֥ם קְח֛וּ כַּ⁠אֲשֶׁ֥ר דִּבַּרְתֶּ֖ם וָ⁠לֵ֑כוּ וּ⁠בֵֽרַכְתֶּ֖ם גַּם ־ אֹתִֽ⁠י ׃³³ וַ⁠תֶּחֱזַ֤ק מִצְרַ֨יִם֙ עַל ־ הָ⁠עָ֔ם לְ⁠מַהֵ֖ר לְ⁠שַׁלְּחָ֣⁠ם מִן ־ הָ⁠אָ֑רֶץ כִּ֥י אָמְר֖וּ כֻּלָּ֥⁠נוּ מֵתִֽים ׃³⁴ וַ⁠יִּשָּׂ֥א הָ⁠עָ֛ם אֶת ־ בְּצֵק֖⁠וֹ טֶ֣רֶם יֶחְמָ֑ץ מִשְׁאֲרֹתָ֛⁠ם צְרֻרֹ֥ת בְּ⁠שִׂמְלֹתָ֖⁠ם עַל ־ שִׁכְמָֽ⁠ם ׃³⁵ וּ⁠בְנֵי ־ יִשְׂרָאֵ֥ל עָשׂ֖וּ כִּ⁠דְבַ֣ר מֹשֶׁ֑ה וַֽ⁠יִּשְׁאֲלוּ֙ מִ⁠מִּצְרַ֔יִם כְּלֵי ־ כֶ֛סֶף וּ⁠כְלֵ֥י זָהָ֖ב וּ⁠שְׂמָלֹֽת ׃³⁶ וַֽ⁠יהוָ֞ה נָתַ֨ן אֶת ־ חֵ֥ן הָ⁠עָ֛ם בְּ⁠עֵינֵ֥י מִצְרַ֖יִם וַ⁠יַּשְׁאִל֑וּ⁠ם וַֽ⁠יְנַצְּל֖וּ אֶת ־ מִצְרָֽיִם ׃פ³⁷ וַ⁠יִּסְע֧וּ בְנֵֽי ־ יִשְׂרָאֵ֛ל מֵ⁠רַעְמְסֵ֖ס סֻכֹּ֑תָ⁠ה כְּ⁠שֵׁשׁ ־ מֵא֨וֹת אֶ֧לֶף רַגְלִ֛י הַ⁠גְּבָרִ֖ים לְ⁠בַ֥ד מִ⁠טָּֽף ׃³⁸ וְ⁠גַם ־ עֵ֥רֶב רַ֖ב עָלָ֣ה אִתָּ֑⁠ם וְ⁠צֹ֣אן וּ⁠בָקָ֔ר מִקְנֶ֖ה כָּבֵ֥ד מְאֹֽד ׃³⁹ וַ⁠יֹּאפ֨וּ אֶת ־ הַ⁠בָּצֵ֜ק אֲשֶׁ֨ר הוֹצִ֧יאוּ מִ⁠מִּצְרַ֛יִם עֻגֹ֥ת מַצּ֖וֹת כִּ֣י לֹ֣א חָמֵ֑ץ כִּֽי ־ גֹרְשׁ֣וּ מִ⁠מִּצְרַ֗יִם וְ⁠לֹ֤א יָֽכְלוּ֙ לְ⁠הִתְמַהְמֵ֔הַּ וְ⁠גַם ־ צֵדָ֖ה לֹא ־ עָשׂ֥וּ לָ⁠הֶֽם ׃⁴⁰ וּ⁠מוֹשַׁב֙ בְּנֵ֣י יִשְׂרָאֵ֔ל אֲשֶׁ֥ר יָשְׁב֖וּ בְּ⁠מִצְרָ֑יִם שְׁלֹשִׁ֣ים שָׁנָ֔ה וְ⁠אַרְבַּ֥ע מֵא֖וֹת שָׁנָֽה ׃⁴¹ וַ⁠יְהִ֗י מִ⁠קֵּץ֙ שְׁלֹשִׁ֣ים שָׁנָ֔ה וְ⁠אַרְבַּ֥ע מֵא֖וֹת שָׁנָ֑ה וַ⁠יְהִ֗י בְּ⁠עֶ֨צֶם֙ הַ⁠יּ֣וֹם הַ⁠זֶּ֔ה יָֽצְא֛וּ כָּל ־ צִבְא֥וֹת יְהוָ֖ה מֵ⁠אֶ֥רֶץ מִצְרָֽיִם ׃⁴² לֵ֣יל שִׁמֻּרִ֥ים הוּא֙ לַֽ⁠יהוָ֔ה לְ⁠הוֹצִיאָ֖⁠ם מֵ⁠אֶ֣רֶץ מִצְרָ֑יִם הֽוּא ־ הַ⁠לַּ֤יְלָה הַ⁠זֶּה֙ לַֽ⁠יהוָ֔ה שִׁמֻּרִ֛ים לְ⁠כָל ־ בְּנֵ֥י יִשְׂרָאֵ֖ל לְ⁠דֹרֹתָֽ⁠ם ׃פ⁴³ וַ⁠יֹּ֤אמֶר יְהוָה֙ אֶל ־ מֹשֶׁ֣ה וְ⁠אַהֲרֹ֔ן זֹ֖את חֻקַּ֣ת הַ⁠פָּ֑סַח כָּל ־ בֶּן ־ נֵכָ֖ר לֹא ־ יֹ֥אכַל בּֽ⁠וֹ ׃⁴⁴ וְ⁠כָל ־ עֶ֥בֶד אִ֖ישׁ מִקְנַת ־ כָּ֑סֶף וּ⁠מַלְתָּ֣ה אֹת֔⁠וֹ אָ֖ז יֹ֥אכַל בּֽ⁠וֹ ׃⁴⁵ תּוֹשָׁ֥ב וְ⁠שָׂכִ֖יר לֹא ־ יֹ֥אכַל ־ בּֽ⁠וֹ ׃⁴⁶ בְּ⁠בַ֤יִת אֶחָד֙ יֵאָכֵ֔ל לֹא ־ תוֹצִ֧יא מִן ־ הַ⁠בַּ֛יִת מִן ־ הַ⁠בָּשָׂ֖ר ח֑וּצָ⁠ה וְ⁠עֶ֖צֶם לֹ֥א תִשְׁבְּרוּ ־ בֽ⁠וֹ ׃⁴⁷ כָּל ־ עֲדַ֥ת יִשְׂרָאֵ֖ל יַעֲשׂ֥וּ אֹתֽ⁠וֹ ׃⁴⁸ וְ⁠כִֽי ־ יָג֨וּר אִתְּ⁠ךָ֜ גֵּ֗ר וְ⁠עָ֣שָׂה פֶסַח֮ לַ⁠יהוָה֒ הִמּ֧וֹל ל֣⁠וֹ כָל ־ זָכָ֗ר וְ⁠אָז֙ יִקְרַ֣ב לַ⁠עֲשֹׂת֔⁠וֹ וְ⁠הָיָ֖ה כְּ⁠אֶזְרַ֣ח הָ⁠אָ֑רֶץ וְ⁠כָל ־ עָרֵ֖ל לֹֽא ־ יֹ֥אכַל בּֽ⁠וֹ ׃⁴⁹ תּוֹרָ֣ה אַחַ֔ת יִהְיֶ֖ה לָֽ⁠אֶזְרָ֑ח וְ⁠לַ⁠גֵּ֖ר הַ⁠גָּ֥ר בְּ⁠תוֹכְ⁠כֶֽם ׃⁵⁰ וַ⁠יַּֽעֲשׂ֖וּ כָּל ־ בְּנֵ֣י יִשְׂרָאֵ֑ל כַּ⁠אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֥ה וְ⁠אֶֽת ־ אַהֲרֹ֖ן כֵּ֥ן עָשֽׂוּ ׃ס⁵¹ וַ⁠יְהִ֕י בְּ⁠עֶ֖צֶם הַ⁠יּ֣וֹם הַ⁠זֶּ֑ה הוֹצִ֨יא יְהוָ֜ה אֶת ־ בְּנֵ֧י יִשְׂרָאֵ֛ל מֵ⁠אֶ֥רֶץ מִצְרַ֖יִם עַל ־ צִבְאֹתָֽ⁠ם ׃פ

Chapter 13

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² קַדֶּשׁ ־ לִ֨⁠י כָל ־ בְּכ֜וֹר פֶּ֤טֶר כָּל ־ רֶ֨חֶם֙ בִּ⁠בְנֵ֣י יִשְׂרָאֵ֔ל בָּ⁠אָדָ֖ם וּ⁠בַ⁠בְּהֵמָ֑ה לִ֖⁠י הֽוּא ׃³ וַ⁠יֹּ֨אמֶר מֹשֶׁ֜ה אֶל ־ הָ⁠עָ֗ם זָכ֞וֹר אֶת ־ הַ⁠יּ֤וֹם הַ⁠זֶּה֙ אֲשֶׁ֨ר יְצָאתֶ֤ם מִ⁠מִּצְרַ֨יִם֙ מִ⁠בֵּ֣ית עֲבָדִ֔ים כִּ֚י בְּ⁠חֹ֣זֶק יָ֔ד הוֹצִ֧יא יְהֹוָ֛ה אֶתְ⁠כֶ֖ם מִ⁠זֶּ֑ה וְ⁠לֹ֥א יֵאָכֵ֖ל חָמֵֽץ ׃⁴ הַ⁠יּ֖וֹם אַתֶּ֣ם יֹצְאִ֑ים בְּ⁠חֹ֖דֶשׁ הָ⁠אָבִֽיב ׃⁵ וְ⁠הָיָ֣ה כִֽי ־ יְבִֽיאֲ⁠ךָ֣ יְהוָ֡ה אֶל ־ אֶ֣רֶץ הַֽ֠⁠כְּנַעֲנִי וְ⁠הַ⁠חִתִּ֨י וְ⁠הָ⁠אֱמֹרִ֜י וְ⁠הַ⁠חִוִּ֣י וְ⁠הַ⁠יְבוּסִ֗י אֲשֶׁ֨ר נִשְׁבַּ֤ע לַ⁠אֲבֹתֶ֨י⁠ךָ֙ לָ֣⁠תֶת לָ֔⁠ךְ אֶ֛רֶץ זָבַ֥ת חָלָ֖ב וּ⁠דְבָ֑שׁ וְ⁠עָבַדְתָּ֛ אֶת ־ הָ⁠עֲבֹדָ֥ה הַ⁠זֹּ֖את בַּ⁠חֹ֥דֶשׁ הַ⁠זֶּֽה ׃⁶ שִׁבְעַ֥ת יָמִ֖ים תֹּאכַ֣ל מַצֹּ֑ת וּ⁠בַ⁠יּוֹם֙ הַ⁠שְּׁבִיעִ֔י חַ֖ג לַ⁠יהוָֽה ׃⁷ מַצּוֹת֙ יֵֽאָכֵ֔ל אֵ֖ת שִׁבְעַ֣ת הַ⁠יָּמִ֑ים וְ⁠לֹֽא ־ יֵרָאֶ֨ה לְ⁠ךָ֜ חָמֵ֗ץ וְ⁠לֹֽא ־ יֵרָאֶ֥ה לְ⁠ךָ֛ שְׂאֹ֖ר בְּ⁠כָל ־ גְּבֻלֶֽ⁠ךָ ׃⁸ וְ⁠הִגַּדְתָּ֣ לְ⁠בִנְ⁠ךָ֔ בַּ⁠יּ֥וֹם הַ⁠ה֖וּא לֵ⁠אמֹ֑ר בַּ⁠עֲב֣וּר זֶ֗ה עָשָׂ֤ה יְהוָה֙ לִ֔⁠י בְּ⁠צֵאתִ֖⁠י מִ⁠מִּצְרָֽיִם ׃⁹ וְ⁠הָיָה֩ לְ⁠ךָ֨ לְ⁠א֜וֹת עַל ־ יָדְ⁠ךָ֗ וּ⁠לְ⁠זִכָּרוֹן֙ בֵּ֣ין עֵינֶ֔י⁠ךָ לְמַ֗עַן תִּהְיֶ֛ה תּוֹרַ֥ת יְהוָ֖ה בְּ⁠פִ֑י⁠ךָ כִּ֚י בְּ⁠יָ֣ד חֲזָקָ֔ה הוֹצִֽאֲ⁠ךָ֥ יְהֹוָ֖ה מִ⁠מִּצְרָֽיִם ׃¹⁰ וְ⁠שָׁמַרְתָּ֛ אֶת ־ הַ⁠חֻקָּ֥ה הַ⁠זֹּ֖את לְ⁠מוֹעֲדָ֑⁠הּ מִ⁠יָּמִ֖ים יָמִֽימָ⁠ה ׃ס¹¹ וְ⁠הָיָ֞ה כִּֽי ־ יְבִֽאֲ⁠ךָ֤ יְהוָה֙ אֶל ־ אֶ֣רֶץ הַֽ⁠כְּנַעֲנִ֔י כַּ⁠אֲשֶׁ֛ר נִשְׁבַּ֥ע לְ⁠ךָ֖ וְ⁠לַֽ⁠אֲבֹתֶ֑י⁠ךָ וּ⁠נְתָנָ֖⁠הּ לָֽ⁠ךְ ׃¹² וְ⁠הַעֲבַרְתָּ֥ כָל ־ פֶּֽטֶר ־ רֶ֖חֶם לַֽ⁠יהֹוָ֑ה וְ⁠כָל ־ פֶּ֣טֶר ׀ שֶׁ֣גֶר בְּהֵמָ֗ה אֲשֶׁ֨ר יִהְיֶ֥ה לְ⁠ךָ֛ הַ⁠זְּכָרִ֖ים לַ⁠יהוָֽה ׃¹³ וְ⁠כָל ־ פֶּ֤טֶר חֲמֹר֙ תִּפְדֶּ֣ה בְ⁠שֶׂ֔ה וְ⁠אִם ־ לֹ֥א תִפְדֶּ֖ה וַ⁠עֲרַפְתּ֑⁠וֹ וְ⁠כֹ֨ל בְּכ֥וֹר אָדָ֛ם בְּ⁠בָנֶ֖י⁠ךָ תִּפְדֶּֽה ׃¹⁴ וְ⁠הָיָ֞ה כִּֽי ־ יִשְׁאָלְ⁠ךָ֥ בִנְ⁠ךָ֛ מָחָ֖ר לֵ⁠אמֹ֣ר מַה ־ זֹּ֑את וְ⁠אָמַרְתָּ֣ אֵלָ֔י⁠ו בְּ⁠חֹ֣זֶק יָ֗ד הוֹצִיאָ֧⁠נוּ יְהוָ֛ה מִ⁠מִּצְרַ֖יִם מִ⁠בֵּ֥ית עֲבָדִֽים ׃¹⁵ וַ⁠יְהִ֗י כִּֽי ־ הִקְשָׁ֣ה פַרְעֹה֮ לְ⁠שַׁלְּחֵ⁠נוּ֒ וַ⁠יַּהֲרֹ֨ג יְהֹוָ֤ה כָּל ־ בְּכוֹר֙ בְּ⁠אֶ֣רֶץ מִצְרַ֔יִם מִ⁠בְּכֹ֥ר אָדָ֖ם וְ⁠עַד ־ בְּכ֣וֹר בְּהֵמָ֑ה עַל ־ כֵּן֩ אֲנִ֨י זֹבֵ֜חַ לַֽ⁠יהוָ֗ה כָּל ־ פֶּ֤טֶר רֶ֨חֶם֙ הַ⁠זְּכָרִ֔ים וְ⁠כָל ־ בְּכ֥וֹר בָּנַ֖⁠י אֶפְדֶּֽה ׃¹⁶ וְ⁠הָיָ֤ה לְ⁠אוֹת֙ עַל ־ יָ֣דְ⁠כָ֔ה וּ⁠לְ⁠טוֹטָפֹ֖ת בֵּ֣ין עֵינֶ֑י⁠ךָ כִּ֚י בְּ⁠חֹ֣זֶק יָ֔ד הוֹצִיאָ֥⁠נוּ יְהוָ֖ה מִ⁠מִּצְרָֽיִם ׃ס¹⁷ וַ⁠יְהִ֗י בְּ⁠שַׁלַּ֣ח פַּרְעֹה֮ אֶת ־ הָ⁠עָם֒ וְ⁠לֹא ־ נָחָ֣⁠ם אֱלֹהִ֗ים דֶּ֚רֶךְ אֶ֣רֶץ פְּלִשְׁתִּ֔ים כִּ֥י קָר֖וֹב ה֑וּא כִּ֣י ׀ אָמַ֣ר אֱלֹהִ֗ים פֶּֽן ־ יִנָּחֵ֥ם הָ⁠עָ֛ם בִּ⁠רְאֹתָ֥⁠ם מִלְחָמָ֖ה וְ⁠שָׁ֥בוּ מִצְרָֽיְמָ⁠ה ׃¹⁸ וַ⁠יַּסֵּ֨ב אֱלֹהִ֧ים ׀ אֶת ־ הָ⁠עָ֛ם דֶּ֥רֶךְ הַ⁠מִּדְבָּ֖ר יַם ־ ס֑וּף וַ⁠חֲמֻשִׁ֛ים עָל֥וּ בְנֵי ־ יִשְׂרָאֵ֖ל מֵ⁠אֶ֥רֶץ מִצְרָֽיִם ׃¹⁹ וַ⁠יִּקַּ֥ח מֹשֶׁ֛ה אֶת ־ עַצְמ֥וֹת יוֹסֵ֖ף עִמּ֑⁠וֹ כִּי֩ הַשְׁבֵּ֨עַ הִשְׁבִּ֜יעַ אֶת ־ בְּנֵ֤י יִשְׂרָאֵל֙ לֵ⁠אמֹ֔ר פָּקֹ֨ד יִפְקֹ֤ד אֱלֹהִים֙ אֶתְ⁠כֶ֔ם וְ⁠הַעֲלִיתֶ֧ם אֶת ־ עַצְמֹתַ֛⁠י מִ⁠זֶּ֖ה אִתְּ⁠כֶֽם ׃²⁰ וַ⁠יִּסְע֖וּ מִ⁠סֻּכֹּ֑ת וַ⁠יַּחֲנ֣וּ בְ⁠אֵתָ֔ם בִּ⁠קְצֵ֖ה הַ⁠מִּדְבָּֽר ׃²¹ וַֽ⁠יהוָ֡ה הֹלֵךְ֩ לִ⁠פְנֵי⁠הֶ֨ם יוֹמָ֜ם בְּ⁠עַמּ֤וּד עָנָן֙ לַ⁠נְחֹתָ֣⁠ם הַ⁠דֶּ֔רֶךְ וְ⁠לַ֛יְלָה בְּ⁠עַמּ֥וּד אֵ֖שׁ לְ⁠הָאִ֣יר לָ⁠הֶ֑ם לָ⁠לֶ֖כֶת יוֹמָ֥ם וָ⁠לָֽיְלָה ׃²² לֹֽא ־ יָמִ֞ישׁ עַמּ֤וּד הֶֽ⁠עָנָן֙ יוֹמָ֔ם וְ⁠עַמּ֥וּד הָ⁠אֵ֖שׁ לָ֑יְלָה לִ⁠פְנֵ֖י הָ⁠עָֽם ׃פ

Chapter 14

¹ וַ⁠יְדַבֵּ֥ר יְהֹוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֮ אֶל ־ בְּנֵ֣י יִשְׂרָאֵל֒ וְ⁠יָשֻׁ֗בוּ וְ⁠יַחֲנוּ֙ לִ⁠פְנֵי֙ פִּ֣י הַחִירֹ֔ת בֵּ֥ין מִגְדֹּ֖ל וּ⁠בֵ֣ין הַ⁠יָּ֑ם לִ⁠פְנֵי֙ בַּ֣עַל צְפֹ֔ן נִכְח֥⁠וֹ תַחֲנ֖וּ עַל ־ הַ⁠יָּֽם ׃³ וְ⁠אָמַ֤ר פַּרְעֹה֙ לִ⁠בְנֵ֣י יִשְׂרָאֵ֔ל נְבֻכִ֥ים הֵ֖ם בָּ⁠אָ֑רֶץ סָגַ֥ר עֲלֵי⁠הֶ֖ם הַ⁠מִּדְבָּֽר ׃⁴ וְ⁠חִזַּקְתִּ֣י אֶת ־ לֵב ־ פַּרְעֹה֮ וְ⁠רָדַ֣ף אַחֲרֵי⁠הֶם֒ וְ⁠אִכָּבְדָ֤ה בְּ⁠פַרְעֹה֙ וּ⁠בְ⁠כָל ־ חֵיל֔⁠וֹ וְ⁠יָדְע֥וּ מִצְרַ֖יִם כִּֽי ־ אֲנִ֣י יְהוָ֑ה וַ⁠יַּֽעֲשׂוּ ־ כֵֽן ׃⁵ וַ⁠יֻּגַּד֙ לְ⁠מֶ֣לֶךְ מִצְרַ֔יִם כִּ֥י בָרַ֖ח הָ⁠עָ֑ם וַ֠⁠יֵּהָפֵךְ לְבַ֨ב פַּרְעֹ֤ה וַ⁠עֲבָדָי⁠ו֙ אֶל ־ הָ⁠עָ֔ם וַ⁠יֹּֽאמרוּ֙ מַה ־ זֹּ֣את עָשִׂ֔ינוּ כִּֽי ־ שִׁלַּ֥חְנוּ אֶת ־ יִשְׂרָאֵ֖ל מֵ⁠עָבְדֵֽ⁠נוּ ׃⁶ וַ⁠יֶּאְסֹ֖ר אֶת ־ רִכְבּ֑⁠וֹ וְ⁠אֶת ־ עַמּ֖⁠וֹ לָקַ֥ח עִמּֽ⁠וֹ ׃⁷ וַ⁠יִּקַּ֗ח שֵׁשׁ ־ מֵא֥וֹת רֶ֨כֶב֙ בָּח֔וּר וְ⁠כֹ֖ל רֶ֣כֶב מִצְרָ֑יִם וְ⁠שָׁלִשִׁ֖ם עַל ־ כֻּלּֽ⁠וֹ ׃⁸ וַ⁠יְחַזֵּ֣ק יְהֹוָ֗ה אֶת ־ לֵ֤ב פַּרְעֹה֙ מֶ֣לֶךְ מִצְרַ֔יִם וַ⁠יִּרְדֹּ֕ף אַחֲרֵ֖י בְּנֵ֣י יִשְׂרָאֵ֑ל וּ⁠בְנֵ֣י יִשְׂרָאֵ֔ל יֹצְאִ֖ים בְּ⁠יָ֥ד רָמָֽה ׃⁹ וַ⁠יִּרְדְּפ֨וּ מִצְרַ֜יִם אַחֲרֵי⁠הֶ֗ם וַ⁠יַּשִּׂ֤יגוּ אוֹתָ⁠ם֙ חֹנִ֣ים עַל ־ הַ⁠יָּ֔ם כָּל ־ סוּס֙ רֶ֣כֶב פַּרְעֹ֔ה וּ⁠פָרָשָׁ֖י⁠ו וְ⁠חֵיל֑⁠וֹ עַל ־ פִּי֙ הַֽחִירֹ֔ת לִ⁠פְנֵ֖י בַּ֥עַל צְפֹֽן ׃¹⁰ וּ⁠פַרְעֹ֖ה הִקְרִ֑יב וַ⁠יִּשְׂאוּ֩ בְנֵֽי ־ יִשְׂרָאֵ֨ל אֶת ־ עֵינֵי⁠הֶ֜ם וְ⁠הִנֵּ֥ה מִצְרַ֣יִם ׀ נֹסֵ֣עַ אַחֲרֵי⁠הֶ֗ם וַ⁠יִּֽירְאוּ֙ מְאֹ֔ד וַ⁠יִּצְעֲק֥וּ בְנֵֽי ־ יִשְׂרָאֵ֖ל אֶל ־ יְהוָֽה ׃¹¹ וַ⁠יֹּאמְרוּ֮ אֶל ־ מֹשֶׁה֒ הַֽ⁠מִ⁠בְּלִ֤י אֵין ־ קְבָרִים֙ בְּ⁠מִצְרַ֔יִם לְקַחְתָּ֖⁠נוּ לָ⁠מ֣וּת בַּ⁠מִּדְבָּ֑ר מַה ־ זֹּאת֙ עָשִׂ֣יתָ לָּ֔⁠נוּ לְ⁠הוֹצִיאָ֖⁠נוּ מִ⁠מִּצְרָֽיִם ׃¹² הֲ⁠לֹא ־ זֶ֣ה הַ⁠דָּבָ֗ר אֲשֶׁר֩ דִּבַּ֨רְנוּ אֵלֶ֤י⁠ךָ בְ⁠מִצְרַ֨יִם֙ לֵ⁠אמֹ֔ר חֲדַ֥ל מִמֶּ֖⁠נּוּ וְ⁠נַֽעַבְדָ֣ה אֶת ־ מִצְרָ֑יִם כִּ֣י ט֥וֹב לָ֨⁠נוּ֙ עֲבֹ֣ד אֶת ־ מִצְרַ֔יִם מִ⁠מֻּתֵ֖⁠נוּ בַּ⁠מִּדְבָּֽר ׃¹³ וַ⁠יֹּ֨אמֶר מֹשֶׁ֣ה אֶל ־ הָ⁠עָם֮ אַל ־ תִּירָאוּ֒ הִֽתְיַצְב֗וּ וּ⁠רְאוּ֙ אֶת ־ יְשׁוּעַ֣ת יְהוָ֔ה אֲשֶׁר ־ יַעֲשֶׂ֥ה לָ⁠כֶ֖ם הַ⁠יּ֑וֹם כִּ֗י אֲשֶׁ֨ר רְאִיתֶ֤ם אֶת ־ מִצְרַ֨יִם֙ הַ⁠יּ֔וֹם לֹ֥א תֹסִ֛יפוּ לִ⁠רְאֹתָ֥⁠ם ע֖וֹד עַד ־ עוֹלָֽם ׃¹⁴ יְהוָ֖ה יִלָּחֵ֣ם לָ⁠כֶ֑ם וְ⁠אַתֶּ֖ם תַּחֲרִישֽׁוּ⁠ן ׃פ¹⁵ וַ⁠יֹּ֤אמֶר יְהוָה֙ אֶל ־ מֹשֶׁ֔ה מַה ־ תִּצְעַ֖ק אֵלָ֑⁠י דַּבֵּ֥ר אֶל ־ בְּנֵי ־ יִשְׂרָאֵ֖ל וְ⁠יִסָּֽעוּ ׃¹⁶ וְ⁠אַתָּ֞ה הָרֵ֣ם אֶֽת ־ מַטְּ⁠ךָ֗ וּ⁠נְטֵ֧ה אֶת ־ יָדְ⁠ךָ֛ עַל ־ הַ⁠יָּ֖ם וּ⁠בְקָעֵ֑⁠הוּ וְ⁠יָבֹ֧אוּ בְנֵֽי ־ יִשְׂרָאֵ֛ל בְּ⁠ת֥וֹךְ הַ⁠יָּ֖ם בַּ⁠יַּבָּשָֽׁה ׃¹⁷ וַ⁠אֲנִ֗י הִנְ⁠נִ֤י מְחַזֵּק֙ אֶת ־ לֵ֣ב מִצְרַ֔יִם וְ⁠יָבֹ֖אוּ אַחֲרֵי⁠הֶ֑ם וְ⁠אִכָּבְדָ֤ה בְּ⁠פַרְעֹה֙ וּ⁠בְ⁠כָל ־ חֵיל֔⁠וֹ בְּ⁠רִכְבּ֖⁠וֹ וּ⁠בְ⁠פָרָשָֽׁי⁠ו ׃¹⁸ וְ⁠יָדְע֥וּ מִצְרַ֖יִם כִּי ־ אֲנִ֣י יְהוָ֑ה בְּ⁠הִכָּבְדִ֣⁠י בְּ⁠פַרְעֹ֔ה בְּ⁠רִכְבּ֖⁠וֹ וּ⁠בְ⁠פָרָשָֽׁי⁠ו ׃¹⁹ וַ⁠יִּסַּ֞ע מַלְאַ֣ךְ הָ⁠אֱלֹהִ֗ים הַ⁠הֹלֵךְ֙ לִ⁠פְנֵי֙ מַחֲנֵ֣ה יִשְׂרָאֵ֔ל וַ⁠יֵּ֖לֶךְ מֵ⁠אַחֲרֵי⁠הֶ֑ם וַ⁠יִּסַּ֞ע עַמּ֤וּד הֶֽ⁠עָנָן֙ מִ⁠פְּנֵי⁠הֶ֔ם וַ⁠יַּֽעֲמֹ֖ד מֵ⁠אַחֲרֵי⁠הֶֽם ׃²⁰ וַ⁠יָּבֹ֞א בֵּ֣ין ׀ מַחֲנֵ֣ה מִצְרַ֗יִם וּ⁠בֵין֙ מַחֲנֵ֣ה יִשְׂרָאֵ֔ל וַ⁠יְהִ֤י הֶֽ⁠עָנָן֙ וְ⁠הַ⁠חֹ֔שֶׁךְ וַ⁠יָּ֖אֶר אֶת ־ הַ⁠לָּ֑יְלָה וְ⁠לֹא ־ קָרַ֥ב זֶ֛ה אֶל ־ זֶ֖ה כָּל ־ הַ⁠לָּֽיְלָה ׃²¹ וַ⁠יֵּ֨ט מֹשֶׁ֣ה אֶת ־ יָד⁠וֹ֮ עַל ־ הַ⁠יָּם֒ וַ⁠יּ֣וֹלֶךְ יְהוָ֣ה ׀ אֶת ־ הַ֠⁠יָּם בְּ⁠ר֨וּחַ קָדִ֤ים עַזָּה֙ כָּל ־ הַ⁠לַּ֔יְלָה וַ⁠יָּ֥שֶׂם אֶת ־ הַ⁠יָּ֖ם לֶ⁠חָרָבָ֑ה וַ⁠יִּבָּקְע֖וּ הַ⁠מָּֽיִם ׃²² וַ⁠יָּבֹ֧אוּ בְנֵֽי ־ יִשְׂרָאֵ֛ל בְּ⁠ת֥וֹךְ הַ⁠יָּ֖ם בַּ⁠יַּבָּשָׁ֑ה וְ⁠הַ⁠מַּ֤יִם לָ⁠הֶם֙ חֹמָ֔ה מִֽ⁠ימִינָ֖⁠ם וּ⁠מִ⁠שְּׂמֹאלָֽ⁠ם ׃²³ וַ⁠יִּרְדְּפ֤וּ מִצְרַ֨יִם֙ וַ⁠יָּבֹ֣אוּ אַחֲרֵי⁠הֶ֔ם כֹּ֚ל ס֣וּס פַּרְעֹ֔ה רִכְבּ֖⁠וֹ וּ⁠פָרָשָׁ֑י⁠ו אֶל ־ תּ֖וֹךְ הַ⁠יָּֽם ׃²⁴ וַֽ⁠יְהִי֙ בְּ⁠אַשְׁמֹ֣רֶת הַ⁠בֹּ֔קֶר וַ⁠יַּשְׁקֵ֤ף יְהוָה֙ אֶל ־ מַחֲנֵ֣ה מִצְרַ֔יִם בְּ⁠עַמּ֥וּד אֵ֖שׁ וְ⁠עָנָ֑ן וַ⁠יָּ֕הָם אֵ֖ת מַחֲנֵ֥ה מִצְרָֽיִם ׃²⁵ וַ⁠יָּ֗סַר אֵ֚ת אֹפַ֣ן מַרְכְּבֹתָ֔י⁠ו וַֽ⁠יְנַהֲגֵ֖⁠הוּ בִּ⁠כְבֵדֻ֑ת וַ⁠יֹּ֣אמֶר מִצְרַ֗יִם אָנ֨וּסָה֙ מִ⁠פְּנֵ֣י יִשְׂרָאֵ֔ל כִּ֣י יְהוָ֔ה נִלְחָ֥ם לָ⁠הֶ֖ם בְּ⁠מִצְרָֽיִם פ²⁶ וַ⁠יֹּ֤אמֶר יְהוָה֙ אֶל ־ מֹשֶׁ֔ה נְטֵ֥ה אֶת ־ יָדְ⁠ךָ֖ עַל ־ הַ⁠יָּ֑ם וְ⁠יָשֻׁ֤בוּ הַ⁠מַּ֨יִם֙ עַל ־ מִצְרַ֔יִם עַל ־ רִכְבּ֖⁠וֹ וְ⁠עַל ־ פָּרָשָֽׁי⁠ו ׃²⁷ וַ⁠יֵּט֩ מֹשֶׁ֨ה אֶת ־ יָד֜⁠וֹ עַל ־ הַ⁠יָּ֗ם וַ⁠יָּ֨שָׁב הַ⁠יָּ֜ם לִ⁠פְנ֥וֹת בֹּ֨קֶר֙ לְ⁠אֵ֣יתָנ֔⁠וֹ וּ⁠מִצְרַ֖יִם נָסִ֣ים לִ⁠קְרָאת֑⁠וֹ וַ⁠יְנַעֵ֧ר יְהוָ֛ה אֶת ־ מִצְרַ֖יִם בְּ⁠ת֥וֹךְ הַ⁠יָּֽם ׃²⁸ וַ⁠יָּשֻׁ֣בוּ הַ⁠מַּ֗יִם וַ⁠יְכַסּ֤וּ אֶת ־ הָ⁠רֶ֨כֶב֙ וְ⁠אֶת ־ הַ⁠פָּ֣רָשִׁ֔ים לְ⁠כֹל֙ חֵ֣יל פַּרְעֹ֔ה הַ⁠בָּאִ֥ים אַחֲרֵי⁠הֶ֖ם בַּ⁠יָּ֑ם לֹֽא ־ נִשְׁאַ֥ר בָּ⁠הֶ֖ם עַד ־ אֶחָֽד ׃²⁹ וּ⁠בְנֵ֧י יִשְׂרָאֵ֛ל הָלְכ֥וּ בַ⁠יַּבָּשָׁ֖ה בְּ⁠ת֣וֹךְ הַ⁠יָּ֑ם וְ⁠הַ⁠מַּ֤יִם לָ⁠הֶם֙ חֹמָ֔ה מִֽ⁠ימִינָ֖⁠ם וּ⁠מִ⁠שְּׂמֹאלָֽ⁠ם ³⁰ וַ⁠יּ֨וֹשַׁע יְהוָ֜ה בַּ⁠יּ֥וֹם הַ⁠ה֛וּא אֶת ־ יִשְׂרָאֵ֖ל מִ⁠יַּ֣ד מִצְרָ֑יִם וַ⁠יַּ֤רְא יִשְׂרָאֵל֙ אֶת ־ מִצְרַ֔יִם מֵ֖ת עַל ־ שְׂפַ֥ת הַ⁠יָּֽם ׃³¹ וַ⁠יַּ֨רְא יִשְׂרָאֵ֜ל אֶת ־ הַ⁠יָּ֣ד הַ⁠גְּדֹלָ֗ה אֲשֶׁ֨ר עָשָׂ֤ה יְהוָה֙ בְּ⁠מִצְרַ֔יִם וַ⁠יִּֽירְא֥וּ הָ⁠עָ֖ם אֶת ־ יְהוָ֑ה וַ⁠יַּֽאֲמִ֨ינוּ֙ בַּֽ⁠יהוָ֔ה וּ⁠בְ⁠מֹשֶׁ֖ה עַבְדּֽ⁠וֹ ׃פ

Chapter 15

¹ אָ֣ז יָשִֽׁיר ־ מֹשֶׁה֩ וּ⁠בְנֵ֨י יִשְׂרָאֵ֜ל אֶת ־ הַ⁠שִּׁירָ֤ה הַ⁠זֹּאת֙ לַֽ⁠יהוָ֔ה וַ⁠יֹּאמְר֖וּ לֵ⁠אמֹ֑ר אָשִׁ֤ירָה לַֽ⁠יהוָה֙ כִּֽי ־ גָאֹ֣ה גָּאָ֔ה ס֥וּס וְ⁠רֹכְב֖⁠וֹ רָמָ֥ה בַ⁠יָּֽם ׃² עָזִּ֤⁠י וְ⁠זִמְרָת֙ יָ֔הּ וַֽ⁠יְהִי ־ לִ֖⁠י לִֽ⁠ישׁוּעָ֑ה זֶ֤ה אֵלִ⁠י֙ וְ⁠אַנְוֵ֔⁠הוּ אֱלֹהֵ֥י אָבִ֖⁠י וַ⁠אֲרֹמְמֶֽ⁠נְהוּ ׃³ יְהוָ֖ה אִ֣ישׁ מִלְחָמָ֑ה יְהוָ֖ה שְׁמֽ⁠וֹ ׃⁴ מַרְכְּבֹ֥ת פַּרְעֹ֛ה וְ⁠חֵיל֖⁠וֹ יָרָ֣ה בַ⁠יָּ֑ם וּ⁠מִבְחַ֥ר שָֽׁלִשָׁ֖י⁠ו טֻבְּע֥וּ בְ⁠יַם ־ סֽוּף ׃⁵ תְּהֹמֹ֖ת יְכַסְיֻ֑⁠מוּ יָרְד֥וּ בִ⁠מְצוֹלֹ֖ת כְּמוֹ ־ אָֽבֶן ׃⁶ יְמִֽינְ⁠ךָ֣ יְהוָ֔ה נֶאְדָּרִ֖י בַּ⁠כֹּ֑חַ יְמִֽינְ⁠ךָ֥ יְהוָ֖ה תִּרְעַ֥ץ אוֹיֵֽב ׃⁷ וּ⁠בְ⁠רֹ֥ב גְּאוֹנְ⁠ךָ֖ תַּהֲרֹ֣ס קָמֶ֑י⁠ךָ תְּשַׁלַּח֙ חֲרֹ֣נְ⁠ךָ֔ יֹאכְלֵ֖⁠מוֹ כַּ⁠קַּֽשׁ ׃⁸ וּ⁠בְ⁠ר֤וּחַ אַפֶּ֨י⁠ךָ֙ נֶ֣עֶרְמוּ מַ֔יִם נִצְּב֥וּ כְמוֹ ־ נֵ֖ד נֹזְלִ֑ים קָֽפְא֥וּ תְהֹמֹ֖ת בְּ⁠לֶב ־ יָֽם ׃⁹ אָמַ֥ר אוֹיֵ֛ב אֶרְדֹּ֥ף אַשִּׂ֖יג אֲחַלֵּ֣ק שָׁלָ֑ל תִּמְלָאֵ֣⁠מוֹ נַפְשִׁ֔⁠י אָרִ֣יק חַרְבִּ֔⁠י תּוֹרִישֵׁ֖⁠מוֹ יָדִֽ⁠י ׃¹⁰ נָשַׁ֥פְתָּ בְ⁠רוּחֲ⁠ךָ֖ כִּסָּ֣⁠מוֹ יָ֑ם צָֽלֲלוּ֙ כַּֽ⁠עוֹפֶ֔רֶת בְּ⁠מַ֖יִם אַדִּירִֽים ׃¹¹ מִֽי ־ כָמֹ֤⁠כָה בָּֽ⁠אֵלִם֙ יְהוָ֔ה מִ֥י כָּמֹ֖⁠כָה נֶאְדָּ֣ר בַּ⁠קֹּ֑דֶשׁ נוֹרָ֥א תְהִלֹּ֖ת עֹ֥שֵׂה פֶֽלֶא ׃¹² נָטִ֨יתָ֙ יְמִ֣ינְ⁠ךָ֔ תִּבְלָעֵ֖⁠מוֹ אָֽרֶץ ׃¹³ נָחִ֥יתָ בְ⁠חַסְדְּ⁠ךָ֖ עַם ־ ז֣וּ גָּאָ֑לְתָּ נֵהַ֥לְתָּ בְ⁠עָזְּ⁠ךָ֖ אֶל ־ נְוֵ֥ה קָדְשֶֽׁ⁠ךָ ׃¹⁴ שָֽׁמְע֥וּ עַמִּ֖ים יִרְגָּז֑וּ⁠ן חִ֣יל אָחַ֔ז יֹשְׁבֵ֖י פְּלָֽשֶׁת ׃¹⁵ אָ֤ז נִבְהֲלוּ֙ אַלּוּפֵ֣י אֱד֔וֹם אֵילֵ֣י מוֹאָ֔ב יֹֽאחֲזֵ֖⁠מוֹ רָ֑עַד נָמֹ֕גוּ כֹּ֖ל יֹשְׁבֵ֥י כְנָֽעַן ׃¹⁶ תִּפֹּ֨ל עֲלֵי⁠הֶ֤ם אֵימָ֨תָ⁠ה֙ וָ⁠פַ֔חַד בִּ⁠גְדֹ֥ל זְרוֹעֲ⁠ךָ֖ יִדְּמ֣וּ כָּ⁠אָ֑בֶן עַד ־ יַעֲבֹ֤ר עַמְּ⁠ךָ֙ יְהוָ֔ה עַֽד ־ יַעֲבֹ֖ר עַם ־ ז֥וּ קָנִֽיתָ ׃¹⁷ תְּבִאֵ֗⁠מוֹ וְ⁠תִטָּעֵ֨⁠מוֹ֙ בְּ⁠הַ֣ר נַחֲלָֽתְ⁠ךָ֔ מָכ֧וֹן לְ⁠שִׁבְתְּ⁠ךָ֛ פָּעַ֖לְתָּ יְהוָ֑ה מִקְּדָ֕שׁ אֲדֹנָ֖⁠י כּוֹנְנ֥וּ יָדֶֽי⁠ךָ ׃¹⁸ יְהוָ֥ה ׀ יִמְלֹ֖ךְ לְ⁠עֹלָ֥ם וָ⁠עֶֽד ׃¹⁹ כִּ֣י בָא֩ ס֨וּס פַּרְעֹ֜ה בְּ⁠רִכְבּ֤⁠וֹ וּ⁠בְ⁠פָרָשָׁי⁠ו֙ בַּ⁠יָּ֔ם וַ⁠יָּ֧שֶׁב יְהוָ֛ה עֲלֵ⁠הֶ֖ם אֶת ־ מֵ֣י הַ⁠יָּ֑ם וּ⁠בְנֵ֧י יִשְׂרָאֵ֛ל הָלְכ֥וּ בַ⁠יַּבָּשָׁ֖ה בְּ⁠ת֥וֹךְ הַ⁠יָּֽם ׃פ²⁰ וַ⁠תִּקַּח֩ מִרְיָ֨ם הַ⁠נְּבִיאָ֜ה אֲח֧וֹת אַהֲרֹ֛ן אֶת ־ הַ⁠תֹּ֖ף בְּ⁠יָדָ֑⁠הּ וַ⁠תֵּצֶ֤אןָ כָֽל ־ הַ⁠נָּשִׁים֙ אַחֲרֶ֔י⁠הָ בְּ⁠תֻפִּ֖ים וּ⁠בִ⁠מְחֹלֹֽת ׃²¹ וַ⁠תַּ֥עַן לָ⁠הֶ֖ם מִרְיָ֑ם שִׁ֤ירוּ לַֽ⁠יהוָה֙ כִּֽי ־ גָאֹ֣ה גָּאָ֔ה ס֥וּס וְ⁠רֹכְב֖⁠וֹ רָמָ֥ה בַ⁠יָּֽם ׃ס²² וַ⁠יַּסַּ֨ע מֹשֶׁ֤ה אֶת ־ יִשְׂרָאֵל֙ מִ⁠יַּם ־ ס֔וּף וַ⁠יֵּצְא֖וּ אֶל ־ מִדְבַּר ־ שׁ֑וּר וַ⁠יֵּלְכ֧וּ שְׁלֹֽשֶׁת ־ יָמִ֛ים בַּ⁠מִּדְבָּ֖ר וְ⁠לֹא ־ מָ֥צְאוּ מָֽיִם ׃²³ וַ⁠יָּבֹ֣אוּ מָרָ֔תָ⁠ה וְ⁠לֹ֣א יָֽכְל֗וּ לִ⁠שְׁתֹּ֥ת מַ֨יִם֙ מִ⁠מָּרָ֔ה כִּ֥י מָרִ֖ים הֵ֑ם עַל ־ כֵּ֥ן קָרָֽא ־ שְׁמָ֖⁠הּ מָרָֽה ׃²⁴ וַ⁠יִּלֹּ֧נוּ הָ⁠עָ֛ם עַל ־ מֹשֶׁ֥ה לֵּ⁠אמֹ֖ר מַה ־ נִּשְׁתֶּֽה ׃²⁵ וַ⁠יִּצְעַ֣ק אֶל ־ יְהוָ֗ה וַ⁠יּוֹרֵ֤⁠הוּ יְהוָה֙ עֵ֔ץ וַ⁠יַּשְׁלֵךְ֙ אֶל ־ הַ⁠מַּ֔יִם וַֽ⁠יִּמְתְּק֖וּ הַ⁠מָּ֑יִם שָׁ֣ם שָׂ֥ם ל֛⁠וֹ חֹ֥ק וּ⁠מִשְׁפָּ֖ט וְ⁠שָׁ֥ם נִסָּֽ⁠הוּ ׃²⁶ וַ⁠יֹּאמֶר֩ אִם ־ שָׁמ֨וֹעַ תִּשְׁמַ֜ע לְ⁠ק֣וֹל ׀ יְהוָ֣ה אֱלֹהֶ֗י⁠ךָ וְ⁠הַ⁠יָּשָׁ֤ר בְּ⁠עֵינָי⁠ו֙ תַּעֲשֶׂ֔ה וְ⁠הַֽאֲזַנְתָּ֙ לְ⁠מִצְוֺתָ֔י⁠ו וְ⁠שָׁמַרְתָּ֖ כָּל ־ חֻקָּ֑י⁠ו כָּֽל ־ הַ⁠מַּֽחֲלָ֞ה אֲשֶׁר ־ שַׂ֤מְתִּי בְ⁠מִצְרַ֨יִם֙ לֹא ־ אָשִׂ֣ים עָלֶ֔י⁠ךָ כִּ֛י אֲנִ֥י יְהוָ֖ה רֹפְאֶֽ⁠ךָ ׃ס²⁷ וַ⁠יָּבֹ֣אוּ אֵילִ֔מָ⁠ה וְ⁠שָׁ֗ם שְׁתֵּ֥ים עֶשְׂרֵ֛ה עֵינֹ֥ת מַ֖יִם וְ⁠שִׁבְעִ֣ים תְּמָרִ֑ים וַ⁠יַּחֲנוּ ־ שָׁ֖ם עַל ־ הַ⁠מָּֽיִם ׃

Chapter 16

¹ וַ⁠יִּסְעוּ֙ מֵֽ⁠אֵילִ֔ם וַ⁠יָּבֹ֜אוּ כָּל ־ עֲדַ֤ת בְּנֵֽי ־ יִשְׂרָאֵל֙ אֶל ־ מִדְבַּר ־ סִ֔ין אֲשֶׁ֥ר בֵּין ־ אֵילִ֖ם וּ⁠בֵ֣ין סִינָ֑י בַּ⁠חֲמִשָּׁ֨ה עָשָׂ֥ר יוֹם֙ לַ⁠חֹ֣דֶשׁ הַ⁠שֵּׁנִ֔י לְ⁠צֵאתָ֖⁠ם מֵ⁠אֶ֥רֶץ מִצְרָֽיִם ׃² וַיִּלּ֜וֹנוּ ¹ כָּל ־ עֲדַ֧ת בְּנֵי ־ יִשְׂרָאֵ֛ל עַל ־ מֹשֶׁ֥ה וְ⁠עַֽל ־ אַהֲרֹ֖ן בַּ⁠מִּדְבָּֽר ׃³ וַ⁠יֹּאמְר֨וּ אֲלֵ⁠הֶ֜ם בְּנֵ֣י יִשְׂרָאֵ֗ל מִֽי ־ יִתֵּ֨ן מוּתֵ֤⁠נוּ בְ⁠יַד ־ יְהוָה֙ בְּ⁠אֶ֣רֶץ מִצְרַ֔יִם בְּ⁠שִׁבְתֵּ֨⁠נוּ֙ עַל ־ סִ֣יר הַ⁠בָּשָׂ֔ר בְּ⁠אָכְלֵ֥⁠נוּ לֶ֖חֶם לָ⁠שֹׂ֑בַע כִּֽי ־ הוֹצֵאתֶ֤ם אֹתָ֨⁠נוּ֙ אֶל ־ הַ⁠מִּדְבָּ֣ר הַ⁠זֶּ֔ה לְ⁠הָמִ֛ית אֶת ־ כָּל ־ הַ⁠קָּהָ֥ל הַ⁠זֶּ֖ה בָּ⁠רָעָֽב ׃ס⁴ וַ⁠יֹּ֤אמֶר יְהוָה֙ אֶל ־ מֹשֶׁ֔ה הִנְ⁠נִ֨י מַמְטִ֥יר לָ⁠כֶ֛ם לֶ֖חֶם מִן ־ הַ⁠שָּׁמָ֑יִם וְ⁠יָצָ֨א הָ⁠עָ֤ם וְ⁠לָֽקְטוּ֙ דְּבַר ־ י֣וֹם בְּ⁠יוֹמ֔⁠וֹ לְמַ֧עַן אֲנַסֶּ֛⁠נּוּ הֲ⁠יֵלֵ֥ךְ בְּ⁠תוֹרָתִ֖⁠י אִם ־ לֹֽא ׃⁵ וְ⁠הָיָה֙ בַּ⁠יּ֣וֹם הַ⁠שִּׁשִּׁ֔י וְ⁠הֵכִ֖ינוּ אֵ֣ת אֲשֶׁר ־ יָבִ֑יאוּ וְ⁠הָיָ֣ה מִשְׁנֶ֔ה עַ֥ל אֲשֶֽׁר ־ יִלְקְט֖וּ י֥וֹם ׀ יֽוֹם ׃ס⁶ וַ⁠יֹּ֤אמֶר מֹשֶׁה֙ וְ⁠אַהֲרֹ֔ן אֶֽל ־ כָּל ־ בְּנֵ֖י יִשְׂרָאֵ֑ל עֶ֕רֶב וִֽ⁠ידַעְתֶּ֕ם כִּ֧י יְהוָ֛ה הוֹצִ֥יא אֶתְ⁠כֶ֖ם מֵ⁠אֶ֥רֶץ מִצְרָֽיִם ׃⁷ וּ⁠בֹ֗קֶר וּ⁠רְאִיתֶם֙ אֶת ־ כְּב֣וֹד יְהוָ֔ה בְּ⁠שָׁמְע֥⁠וֹ אֶת ־ תְּלֻנֹּתֵי⁠כֶ֖ם עַל ־ יְהוָ֑ה וְ⁠נַ֣חְנוּ מָ֔ה כִּ֥י תלונו ² עָלֵֽי⁠נוּ ׃⁸ וַ⁠יֹּ֣אמֶר מֹשֶׁ֗ה בְּ⁠תֵ֣ת יְהוָה֩ לָ⁠כֶ֨ם בָּ⁠עֶ֜רֶב בָּשָׂ֣ר לֶ⁠אֱכֹ֗ל וְ⁠לֶ֤חֶם בַּ⁠בֹּ֨קֶר֙ לִ⁠שְׂבֹּ֔עַ בִּ⁠שְׁמֹ֤עַ יְהוָה֙ אֶת ־ תְּלֻנֹּ֣תֵי⁠כֶ֔ם אֲשֶׁר ־ אַתֶּ֥ם מַלִּינִ֖ם עָלָ֑י⁠ו וְ⁠נַ֣חְנוּ מָ֔ה לֹא ־ עָלֵ֥י⁠נוּ תְלֻנֹּתֵי⁠כֶ֖ם כִּ֥י עַל ־ יְהוָֽה ׃⁹ וַ⁠יֹּ֤אמֶר מֹשֶׁה֙ אֶֽל ־ אַהֲרֹ֔ן אֱמֹ֗ר אֶֽל ־ כָּל ־ עֲדַת֙ בְּנֵ֣י יִשְׂרָאֵ֔ל קִרְב֖וּ לִ⁠פְנֵ֣י יְהוָ֑ה כִּ֣י שָׁמַ֔ע אֵ֖ת תְּלֻנֹּתֵי⁠כֶֽם ׃¹⁰ וַ⁠יְהִ֗י כְּ⁠דַבֵּ֤ר אַהֲרֹן֙ אֶל ־ כָּל ־ עֲדַ֣ת בְּנֵֽי ־ יִשְׂרָאֵ֔ל וַ⁠יִּפְנ֖וּ אֶל ־ הַ⁠מִּדְבָּ֑ר וְ⁠הִנֵּה֙ כְּב֣וֹד יְהוָ֔ה נִרְאָ֖ה בֶּ⁠עָנָֽן ׃פ¹¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹² שָׁמַ֗עְתִּי אֶת ־ תְּלוּנֹּת֮ בְּנֵ֣י יִשְׂרָאֵל֒ דַּבֵּ֨ר אֲלֵ⁠הֶ֜ם לֵ⁠אמֹ֗ר בֵּ֤ין הָֽ⁠עַרְבַּ֨יִם֙ תֹּאכְל֣וּ בָשָׂ֔ר וּ⁠בַ⁠בֹּ֖קֶר תִּשְׂבְּעוּ ־ לָ֑חֶם וִֽ⁠ידַעְתֶּ֕ם כִּ֛י אֲנִ֥י יְהוָ֖ה אֱלֹהֵי⁠כֶֽם ׃¹³ וַ⁠יְהִ֣י בָ⁠עֶ֔רֶב וַ⁠תַּ֣עַל הַ⁠שְּׂלָ֔ו וַ⁠תְּכַ֖ס אֶת ־ הַֽ⁠מַּחֲנֶ֑ה וּ⁠בַ⁠בֹּ֗קֶר הָֽיְתָה֙ שִׁכְבַ֣ת הַ⁠טַּ֔ל סָבִ֖יב לַֽ⁠מַּחֲנֶֽה ׃¹⁴ וַ⁠תַּ֖עַל שִׁכְבַ֣ת הַ⁠טָּ֑ל וְ⁠הִנֵּ֞ה עַל ־ פְּנֵ֤י הַ⁠מִּדְבָּר֙ דַּ֣ק מְחֻסְפָּ֔ס דַּ֥ק כַּ⁠כְּפֹ֖ר עַל ־ הָ⁠אָֽרֶץ ׃¹⁵ וַ⁠יִּרְא֣וּ בְנֵֽי ־ יִשְׂרָאֵ֗ל וַ⁠יֹּ֨אמְר֜וּ אִ֤ישׁ אֶל ־ אָחִי⁠ו֙ מָ֣ן ה֔וּא כִּ֛י לֹ֥א יָדְע֖וּ מַה ־ ה֑וּא וַ⁠יֹּ֤אמֶר מֹשֶׁה֙ אֲלֵ⁠הֶ֔ם ה֣וּא הַ⁠לֶּ֔חֶם אֲשֶׁ֨ר נָתַ֧ן יְהוָ֛ה לָ⁠כֶ֖ם לְ⁠אָכְלָֽה ׃¹⁶ זֶ֤ה הַ⁠דָּבָר֙ אֲשֶׁ֣ר צִוָּ֣ה יְהוָ֔ה לִקְט֣וּ מִמֶּ֔⁠נּוּ אִ֖ישׁ לְ⁠פִ֣י אָכְל֑⁠וֹ עֹ֣מֶר לַ⁠גֻּלְגֹּ֗לֶת מִסְפַּר֙ נַפְשֹׁ֣תֵי⁠כֶ֔ם אִ֛ישׁ לַ⁠אֲשֶׁ֥ר בְּ⁠אָהֳל֖⁠וֹ תִּקָּֽחוּ ׃¹⁷ וַ⁠יַּעֲשׂוּ ־ כֵ֖ן בְּנֵ֣י יִשְׂרָאֵ֑ל וַֽ⁠יִּלְקְט֔וּ הַ⁠מַּרְבֶּ֖ה וְ⁠הַ⁠מַּמְעִֽיט ׃¹⁸ וַ⁠יָּמֹ֣דּוּ בָ⁠עֹ֔מֶר וְ⁠לֹ֤א הֶעְדִּיף֙ הַ⁠מַּרְבֶּ֔ה וְ⁠הַ⁠מַּמְעִ֖יט לֹ֣א הֶחְסִ֑יר אִ֥ישׁ לְ⁠פִֽי ־ אָכְל֖⁠וֹ לָקָֽטוּ ׃¹⁹ וַ⁠יֹּ֥אמֶר מֹשֶׁ֖ה אֲלֵ⁠הֶ֑ם אִ֕ישׁ אַל ־ יוֹתֵ֥ר מִמֶּ֖⁠נּוּ עַד ־ בֹּֽקֶר ׃²⁰ וְ⁠לֹא ־ שָׁמְע֣וּ אֶל ־ מֹשֶׁ֗ה וַ⁠יּוֹתִ֨רוּ אֲנָשִׁ֤ים מִמֶּ֨⁠נּוּ֙ עַד ־ בֹּ֔קֶר וַ⁠יָּ֥רֻם תּוֹלָעִ֖ים וַ⁠יִּבְאַ֑שׁ וַ⁠יִּקְצֹ֥ף עֲלֵ⁠הֶ֖ם מֹשֶֽׁה ׃²¹ וַ⁠יִּלְקְט֤וּ אֹת⁠וֹ֙ בַּ⁠בֹּ֣קֶר בַּ⁠בֹּ֔קֶר אִ֖ישׁ כְּ⁠פִ֣י אָכְל֑⁠וֹ וְ⁠חַ֥ם הַ⁠שֶּׁ֖מֶשׁ וְ⁠נָמָֽס ׃²² וַ⁠יְהִ֣י ׀ בַּ⁠יּ֣וֹם הַ⁠שִּׁשִּׁ֗י לָֽקְט֥וּ לֶ֨חֶם֙ מִשְׁנֶ֔ה שְׁנֵ֥י הָ⁠עֹ֖מֶר לָ⁠אֶחָ֑ד וַ⁠יָּבֹ֨אוּ֙ כָּל ־ נְשִׂיאֵ֣י הָֽ⁠עֵדָ֔ה וַ⁠יַּגִּ֖ידוּ לְ⁠מֹשֶֽׁה ׃²³ וַ⁠יֹּ֣אמֶר אֲלֵ⁠הֶ֗ם ה֚וּא אֲשֶׁ֣ר דִּבֶּ֣ר יְהוָ֔ה שַׁבָּת֧וֹן שַׁבַּת ־ קֹ֛דֶשׁ לַֽ⁠יהוָ֖ה מָחָ֑ר אֵ֣ת אֲשֶׁר ־ תֹּאפ֞וּ אֵפ֗וּ וְ⁠אֵ֤ת אֲשֶֽׁר ־ תְּבַשְּׁלוּ֙ בַּשֵּׁ֔לוּ וְ⁠אֵת֙ כָּל ־ הָ֣⁠עֹדֵ֔ף הַנִּ֧יחוּ לָ⁠כֶ֛ם לְ⁠מִשְׁמֶ֖רֶת עַד ־ הַ⁠בֹּֽקֶר ׃²⁴ וַ⁠יַּנִּ֤יחוּ אֹת⁠וֹ֙ עַד ־ הַ⁠בֹּ֔קֶר כַּ⁠אֲשֶׁ֖ר צִוָּ֣ה מֹשֶׁ֑ה וְ⁠לֹ֣א הִבְאִ֔ישׁ וְ⁠רִמָּ֖ה לֹא ־ הָ֥יְתָה בּֽ⁠וֹ ׃²⁵ וַ⁠יֹּ֤אמֶר מֹשֶׁה֙ אִכְלֻ֣⁠הוּ הַ⁠יּ֔וֹם כִּֽי ־ שַׁבָּ֥ת הַ⁠יּ֖וֹם לַ⁠יהוָ֑ה הַ⁠יּ֕וֹם לֹ֥א תִמְצָאֻ֖⁠הוּ בַּ⁠שָּׂדֶֽה ׃²⁶ שֵׁ֥שֶׁת יָמִ֖ים תִּלְקְטֻ֑⁠הוּ וּ⁠בַ⁠יּ֧וֹם הַ⁠שְּׁבִיעִ֛י שַׁבָּ֖ת לֹ֥א יִֽהְיֶה ־ בּֽ⁠וֹ ׃²⁷ וַֽ⁠יְהִי֙ בַּ⁠יּ֣וֹם הַ⁠שְּׁבִיעִ֔י יָצְא֥וּ מִן ־ הָ⁠עָ֖ם לִ⁠לְקֹ֑ט וְ⁠לֹ֖א מָצָֽאוּ ׃ס²⁸ וַ⁠יֹּ֥אמֶר יְהוָ֖ה אֶל ־ מֹשֶׁ֑ה עַד ־ אָ֨נָה֙ מֵֽאַנְתֶּ֔ם לִ⁠שְׁמֹ֥ר מִצְוֺתַ֖⁠י וְ⁠תוֹרֹתָֽ⁠י ׃²⁹ רְא֗וּ כִּֽי ־ יְהוָה֮ נָתַ֣ן לָ⁠כֶ֣ם הַ⁠שַּׁבָּת֒ עַל ־ כֵּ֠ן ה֣וּא נֹתֵ֥ן לָ⁠כֶ֛ם בַּ⁠יּ֥וֹם הַ⁠שִּׁשִּׁ֖י לֶ֣חֶם יוֹמָ֑יִם שְׁב֣וּ ׀ אִ֣ישׁ תַּחְתָּ֗י⁠ו אַל ־ יֵ֥צֵא אִ֛ישׁ מִ⁠מְּקֹמ֖⁠וֹ בַּ⁠יּ֥וֹם הַ⁠שְּׁבִיעִֽי ׃³⁰ וַ⁠יִּשְׁבְּת֥וּ הָ⁠עָ֖ם בַּ⁠יּ֥וֹם הַ⁠שְּׁבִעִֽי ׃³¹ וַ⁠יִּקְרְא֧וּ בֵֽית ־ יִשְׂרָאֵ֛ל אֶת ־ שְׁמ֖⁠וֹ מָ֑ן וְ⁠ה֗וּא כְּ⁠זֶ֤רַע גַּד֙ לָבָ֔ן וְ⁠טַעְמ֖⁠וֹ כְּ⁠צַפִּיחִ֥ת בִּ⁠דְבָֽשׁ ׃³² וַ⁠יֹּ֣אמֶר מֹשֶׁ֗ה זֶ֤ה הַ⁠דָּבָר֙ אֲשֶׁ֣ר צִוָּ֣ה יְהוָ֔ה מְלֹ֤א הָ⁠עֹ֨מֶר֙ מִמֶּ֔⁠נּוּ לְ⁠מִשְׁמֶ֖רֶת לְ⁠דֹרֹתֵי⁠כֶ֑ם לְמַ֣עַן ׀ יִרְא֣וּ אֶת ־ הַ⁠לֶּ֗חֶם אֲשֶׁ֨ר הֶאֱכַ֤לְתִּי אֶתְ⁠כֶם֙ בַּ⁠מִּדְבָּ֔ר בְּ⁠הוֹצִיאִ֥⁠י אֶתְ⁠כֶ֖ם מֵ⁠אֶ֥רֶץ מִצְרָֽיִם ׃³³ וַ⁠יֹּ֨אמֶר מֹשֶׁ֜ה אֶֽל ־ אַהֲרֹ֗ן קַ֚ח צִנְצֶ֣נֶת אַחַ֔ת וְ⁠תֶן ־ שָׁ֥מָּ⁠ה מְלֹֽא ־ הָ⁠עֹ֖מֶר מָ֑ן וְ⁠הַנַּ֤ח אֹת⁠וֹ֙ לִ⁠פְנֵ֣י יְהוָ֔ה לְ⁠מִשְׁמֶ֖רֶת לְ⁠דֹרֹתֵי⁠כֶֽם ׃³⁴ כַּ⁠אֲשֶׁ֛ר צִוָּ֥ה יְהוָ֖ה אֶל ־ מֹשֶׁ֑ה וַ⁠יַּנִּיחֵ֧⁠הוּ אַהֲרֹ֛ן לִ⁠פְנֵ֥י הָ⁠עֵדֻ֖ת לְ⁠מִשְׁמָֽרֶת ׃³⁵ וּ⁠בְנֵ֣י יִשְׂרָאֵ֗ל אָֽכְל֤וּ אֶת ־ הַ⁠מָּן֙ אַרְבָּעִ֣ים שָׁנָ֔ה עַד ־ בֹּאָ֖⁠ם אֶל ־ אֶ֣רֶץ נוֹשָׁ֑בֶת אֶת ־ הַ⁠מָּן֙ אָֽכְל֔וּ עַד ־ בֹּאָ֕⁠ם אֶל ־ קְצֵ֖ה אֶ֥רֶץ כְּנָֽעַן ׃³⁶ וְ⁠הָ⁠עֹ֕מֶר עֲשִׂרִ֥ית הָ⁠אֵיפָ֖ה הֽוּא ׃פ

¹K ו⁠ילינו

²Q תַלִּ֖ינוּ

Chapter 17

¹ וַ֠⁠יִּסְעוּ כָּל ־ עֲדַ֨ת בְּנֵֽי ־ יִשְׂרָאֵ֧ל מִ⁠מִּדְבַּר ־ סִ֛ין לְ⁠מַסְעֵי⁠הֶ֖ם עַל ־ פִּ֣י יְהוָ֑ה וַֽ⁠יַּחֲנוּ֙ בִּ⁠רְפִידִ֔ים וְ⁠אֵ֥ין מַ֖יִם לִ⁠שְׁתֹּ֥ת הָ⁠עָֽם ׃² וַ⁠יָּ֤רֶב הָ⁠עָם֙ עִם ־ מֹשֶׁ֔ה וַ⁠יֹּ֣אמְר֔וּ תְּנוּ ־ לָ֥⁠נוּ מַ֖יִם וְ⁠נִשְׁתֶּ֑ה וַ⁠יֹּ֤אמֶר לָ⁠הֶם֙ מֹשֶׁ֔ה מַה ־ תְּרִיבוּ⁠ן֙ עִמָּדִ֔⁠י מַה ־ תְּנַסּ֖וּ⁠ן אֶת ־ יְהוָֽה ׃³ וַ⁠יִּצְמָ֨א שָׁ֤ם הָ⁠עָם֙ לַ⁠מַּ֔יִם וַ⁠יָּ֥לֶן הָ⁠עָ֖ם עַל ־ מֹשֶׁ֑ה וַ⁠יֹּ֗אמֶר לָ֤⁠מָּה זֶּה֙ הֶעֱלִיתָ֣⁠נוּ מִ⁠מִּצְרַ֔יִם לְ⁠הָמִ֥ית אֹתִ֛⁠י וְ⁠אֶת ־ בָּנַ֥⁠י וְ⁠אֶת ־ מִקְנַ֖⁠י בַּ⁠צָּמָֽא ׃⁴ וַ⁠יִּצְעַ֤ק מֹשֶׁה֙ אֶל ־ יְהוָ֣ה לֵ⁠אמֹ֔ר מָ֥ה אֶעֱשֶׂ֖ה לָ⁠עָ֣ם הַ⁠זֶּ֑ה ע֥וֹד מְעַ֖ט וּ⁠סְקָלֻֽ⁠נִי ׃⁵ וַ⁠יֹּ֨אמֶר יְהוָ֜ה אֶל ־ מֹשֶׁ֗ה עֲבֹר֙ לִ⁠פְנֵ֣י הָ⁠עָ֔ם וְ⁠קַ֥ח אִתְּ⁠ךָ֖ מִ⁠זִּקְנֵ֣י יִשְׂרָאֵ֑ל וּ⁠מַטְּ⁠ךָ֗ אֲשֶׁ֨ר הִכִּ֤יתָ בּ⁠וֹ֙ אֶת ־ הַ⁠יְאֹ֔ר קַ֥ח בְּ⁠יָדְ⁠ךָ֖ וְ⁠הָלָֽכְתָּ ׃⁶ הִנְ⁠נִ֣י עֹמֵד֩ לְ⁠פָנֶ֨י⁠ךָ שָּׁ֥ם ׀ עַֽל ־ הַ⁠צּוּר֮ בְּ⁠חֹרֵב֒ וְ⁠הִכִּ֣יתָ בַ⁠צּ֗וּר וְ⁠יָצְא֥וּ מִמֶּ֛⁠נּוּ מַ֖יִם וְ⁠שָׁתָ֣ה הָ⁠עָ֑ם וַ⁠יַּ֤עַשׂ כֵּן֙ מֹשֶׁ֔ה לְ⁠עֵינֵ֖י זִקְנֵ֥י יִשְׂרָאֵֽל ׃⁷ וַ⁠יִּקְרָא֙ שֵׁ֣ם הַ⁠מָּק֔וֹם מַסָּ֖ה וּ⁠מְרִיבָ֑ה עַל ־ רִ֣יב ׀ בְּנֵ֣י יִשְׂרָאֵ֗ל וְ⁠עַ֨ל נַסֹּתָ֤⁠ם אֶת ־ יְהוָה֙ לֵ⁠אמֹ֔ר הֲ⁠יֵ֧שׁ יְהוָ֛ה בְּ⁠קִרְבֵּ֖⁠נוּ אִם ־ אָֽיִן ׃פ⁸ וַ⁠יָּבֹ֖א עֲמָלֵ֑ק וַ⁠יִּלָּ֥חֶם עִם ־ יִשְׂרָאֵ֖ל בִּ⁠רְפִידִֽם ׃⁹ וַ⁠יֹּ֨אמֶר מֹשֶׁ֤ה אֶל ־ יְהוֹשֻׁ֨עַ֙ בְּחַר ־ לָ֣⁠נוּ אֲנָשִׁ֔ים וְ⁠צֵ֖א הִלָּחֵ֣ם בַּ⁠עֲמָלֵ֑ק מָחָ֗ר אָנֹכִ֤י נִצָּב֙ עַל ־ רֹ֣אשׁ הַ⁠גִּבְעָ֔ה וּ⁠מַטֵּ֥ה הָ⁠אֱלֹהִ֖ים בְּ⁠יָדִֽ⁠י ׃¹⁰ וַ⁠יַּ֣עַשׂ יְהוֹשֻׁ֗עַ כַּ⁠אֲשֶׁ֤ר אָֽמַר ־ ל⁠וֹ֙ מֹשֶׁ֔ה לְ⁠הִלָּחֵ֖ם בַּ⁠עֲמָלֵ֑ק וּ⁠מֹשֶׁה֙ אַהֲרֹ֣ן וְ⁠ח֔וּר עָל֖וּ רֹ֥אשׁ הַ⁠גִּבְעָֽה ׃¹¹ וְ⁠הָיָ֗ה כַּ⁠אֲשֶׁ֨ר יָרִ֥ים מֹשֶׁ֛ה יָד֖⁠וֹ וְ⁠גָבַ֣ר יִשְׂרָאֵ֑ל וְ⁠כַ⁠אֲשֶׁ֥ר יָנִ֛יחַ יָד֖⁠וֹ וְ⁠גָבַ֥ר עֲמָלֵֽק ׃¹² וִ⁠ידֵ֤י מֹשֶׁה֙ כְּבֵדִ֔ים וַ⁠יִּקְחוּ ־ אֶ֛בֶן וַ⁠יָּשִׂ֥ימוּ תַחְתָּ֖י⁠ו וַ⁠יֵּ֣שֶׁב עָלֶ֑י⁠הָ וְ⁠אַהֲרֹ֨ן וְ⁠ח֜וּר תָּֽמְכ֣וּ בְ⁠יָדָ֗י⁠ו מִ⁠זֶּ֤ה אֶחָד֙ וּ⁠מִ⁠זֶּ֣ה אֶחָ֔ד וַ⁠יְהִ֥י יָדָ֛י⁠ו אֱמוּנָ֖ה עַד ־ בֹּ֥א הַ⁠שָּֽׁמֶשׁ ׃¹³ וַ⁠יַּחֲלֹ֧שׁ יְהוֹשֻׁ֛עַ אֶת ־ עֲמָלֵ֥ק וְ⁠אֶת ־ עַמּ֖⁠וֹ לְ⁠פִי ־ חָֽרֶב ׃פ¹⁴ וַ⁠יֹּ֨אמֶר יְהוָ֜ה אֶל ־ מֹשֶׁ֗ה כְּתֹ֨ב זֹ֤את זִכָּרוֹן֙ בַּ⁠סֵּ֔פֶר וְ⁠שִׂ֖ים בְּ⁠אָזְנֵ֣י יְהוֹשֻׁ֑עַ כִּֽי ־ מָחֹ֤ה אֶמְחֶה֙ אֶת ־ זֵ֣כֶר עֲמָלֵ֔ק מִ⁠תַּ֖חַת הַ⁠שָּׁמָֽיִם ׃¹⁵ וַ⁠יִּ֥בֶן מֹשֶׁ֖ה מִזְבֵּ֑חַ וַ⁠יִּקְרָ֥א שְׁמ֖⁠וֹ יְהוָ֥ה ׀ נִסִּֽ⁠י ׃¹⁶ וַ⁠יֹּ֗אמֶר כִּֽי ־ יָד֙ עַל ־ כֵּ֣ס יָ֔הּ מִלְחָמָ֥ה לַ⁠יהוָ֖ה בַּֽ⁠עֲמָלֵ֑ק מִ⁠דֹּ֖ר דֹּֽר ׃פ

Chapter 18

¹ וַ⁠יִּשְׁמַ֞ע יִתְר֨וֹ כֹהֵ֤ן מִדְיָן֙ חֹתֵ֣ן מֹשֶׁ֔ה אֵת֩ כָּל ־ אֲשֶׁ֨ר עָשָׂ֤ה אֱלֹהִים֙ לְ⁠מֹשֶׁ֔ה וּ⁠לְ⁠יִשְׂרָאֵ֖ל עַמּ֑⁠וֹ כִּֽי ־ הוֹצִ֧יא יְהוָ֛ה אֶת ־ יִשְׂרָאֵ֖ל מִ⁠מִּצְרָֽיִם ׃² וַ⁠יִּקַּ֗ח יִתְרוֹ֙ חֹתֵ֣ן מֹשֶׁ֔ה אֶת ־ צִפֹּרָ֖ה אֵ֣שֶׁת מֹשֶׁ֑ה אַחַ֖ר שִׁלּוּחֶֽי⁠הָ ׃³ וְ⁠אֵ֖ת שְׁנֵ֣י בָנֶ֑י⁠הָ אֲשֶׁ֨ר שֵׁ֤ם הָֽ⁠אֶחָד֙ גֵּֽרְשֹׁ֔ם כִּ֣י אָמַ֔ר גֵּ֣ר הָיִ֔יתִי בְּ⁠אֶ֖רֶץ נָכְרִיָּֽה ׃⁴ וְ⁠שֵׁ֥ם הָ⁠אֶחָ֖ד אֱלִיעֶ֑זֶר כִּֽי ־ אֱלֹהֵ֤י אָבִ⁠י֙ בְּ⁠עֶזְרִ֔⁠י וַ⁠יַּצִּלֵ֖⁠נִי מֵ⁠חֶ֥רֶב פַּרְעֹֽה ׃⁵ וַ⁠יָּבֹ֞א יִתְר֨וֹ חֹתֵ֥ן מֹשֶׁ֛ה וּ⁠בָנָ֥י⁠ו וְ⁠אִשְׁתּ֖⁠וֹ אֶל ־ מֹשֶׁ֑ה אֶל ־ הַ⁠מִּדְבָּ֗ר אֲשֶׁר ־ ה֛וּא חֹנֶ֥ה שָׁ֖ם הַ֥ר הָ⁠אֱלֹהִֽים ׃⁶ וַ⁠יֹּ֨אמֶר֙ אֶל ־ מֹשֶׁ֔ה אֲנִ֛י חֹתֶנְ⁠ךָ֥ יִתְר֖וֹ בָּ֣א אֵלֶ֑י⁠ךָ וְ⁠אִ֨שְׁתְּ⁠ךָ֔ וּ⁠שְׁנֵ֥י בָנֶ֖י⁠הָ עִמָּֽ⁠הּ ׃⁷ וַ⁠יֵּצֵ֨א מֹשֶׁ֜ה לִ⁠קְרַ֣את חֹֽתְנ֗⁠וֹ וַ⁠יִּשְׁתַּ֨חוּ֙ וַ⁠יִּשַּׁק ־ ל֔⁠וֹ וַ⁠יִּשְׁאֲל֥וּ אִישׁ ־ לְ⁠רֵעֵ֖⁠הוּ לְ⁠שָׁל֑וֹם וַ⁠יָּבֹ֖אוּ הָ⁠אֹֽהֱלָ⁠ה ׃⁸ וַ⁠יְסַפֵּ֤ר מֹשֶׁה֙ לְ⁠חֹ֣תְנ֔⁠וֹ אֵת֩ כָּל ־ אֲשֶׁ֨ר עָשָׂ֤ה יְהוָה֙ לְ⁠פַרְעֹ֣ה וּ⁠לְ⁠מִצְרַ֔יִם עַ֖ל אוֹדֹ֣ת יִשְׂרָאֵ֑ל אֵ֤ת כָּל ־ הַ⁠תְּלָאָה֙ אֲשֶׁ֣ר מְצָאָ֣תַ⁠ם בַּ⁠דֶּ֔רֶךְ וַ⁠יַּצִּלֵ֖⁠ם יְהוָֽה ׃⁹ וַ⁠יִּ֣חַדְּ יִתְר֔וֹ עַ֚ל כָּל ־ הַ⁠טּוֹבָ֔ה אֲשֶׁר ־ עָשָׂ֥ה יְהוָ֖ה לְ⁠יִשְׂרָאֵ֑ל אֲשֶׁ֥ר הִצִּיל֖⁠וֹ מִ⁠יַּ֥ד מִצְרָֽיִם ׃¹⁰ וַ⁠יֹּאמֶר֮ יִתְרוֹ֒ בָּר֣וּךְ יְהוָ֔ה אֲשֶׁ֨ר הִצִּ֥יל אֶתְ⁠כֶ֛ם מִ⁠יַּ֥ד מִצְרַ֖יִם וּ⁠מִ⁠יַּ֣ד פַּרְעֹ֑ה אֲשֶׁ֤ר הִצִּיל֙ אֶת ־ הָ⁠עָ֔ם מִ⁠תַּ֖חַת יַד ־ מִצְרָֽיִם ׃¹¹ עַתָּ֣ה יָדַ֔עְתִּי כִּֽי ־ גָד֥וֹל יְהוָ֖ה מִ⁠כָּל ־ הָ⁠אֱלֹהִ֑ים כִּ֣י בַ⁠דָּבָ֔ר אֲשֶׁ֥ר זָד֖וּ עֲלֵי⁠הֶֽם ׃¹² וַ⁠יִּקַּ֞ח יִתְר֨וֹ חֹתֵ֥ן מֹשֶׁ֛ה עֹלָ֥ה וּ⁠זְבָחִ֖ים לֵֽ⁠אלֹהִ֑ים וַ⁠יָּבֹ֨א אַהֲרֹ֜ן וְ⁠כֹ֣ל ׀ זִקְנֵ֣י יִשְׂרָאֵ֗ל לֶ⁠אֱכָל ־ לֶ֛חֶם עִם ־ חֹתֵ֥ן מֹשֶׁ֖ה לִ⁠פְנֵ֥י הָ⁠אֱלֹהִֽים ׃¹³ וַ⁠יְהִי֙ מִֽ⁠מָּחֳרָ֔ת וַ⁠יֵּ֥שֶׁב מֹשֶׁ֖ה לִ⁠שְׁפֹּ֣ט אֶת ־ הָ⁠עָ֑ם וַ⁠יַּעֲמֹ֤ד הָ⁠עָם֙ עַל ־ מֹשֶׁ֔ה מִן ־ הַ⁠בֹּ֖קֶר עַד ־ הָ⁠עָֽרֶב ׃¹⁴ וַ⁠יַּרְא֙ חֹתֵ֣ן מֹשֶׁ֔ה אֵ֛ת כָּל ־ אֲשֶׁר ־ ה֥וּא עֹשֶׂ֖ה לָ⁠עָ֑ם וַ⁠יֹּ֗אמֶר מָֽה ־ הַ⁠דָּבָ֤ר הַ⁠זֶּה֙ אֲשֶׁ֨ר אַתָּ֤ה עֹשֶׂה֙ לָ⁠עָ֔ם מַדּ֗וּעַ אַתָּ֤ה יוֹשֵׁב֙ לְ⁠בַדֶּ֔⁠ךָ וְ⁠כָל ־ הָ⁠עָ֛ם נִצָּ֥ב עָלֶ֖י⁠ךָ מִן ־ בֹּ֥קֶר עַד ־ עָֽרֶב ׃¹⁵ וַ⁠יֹּ֥אמֶר מֹשֶׁ֖ה לְ⁠חֹתְנ֑⁠וֹ כִּֽי ־ יָבֹ֥א אֵלַ֛⁠י הָ⁠עָ֖ם לִ⁠דְרֹ֥שׁ אֱלֹהִֽים ׃¹⁶ כִּֽי ־ יִהְיֶ֨ה לָ⁠הֶ֤ם דָּבָר֙ בָּ֣א אֵלַ֔⁠י וְ⁠שָׁ֣פַטְתִּ֔י בֵּ֥ין אִ֖ישׁ וּ⁠בֵ֣ין רֵעֵ֑⁠הוּ וְ⁠הוֹדַעְתִּ֛י אֶת ־ חֻקֵּ֥י הָ⁠אֱלֹהִ֖ים וְ⁠אֶת ־ תּוֹרֹתָֽי⁠ו ׃¹⁷ וַ⁠יֹּ֛אמֶר חֹתֵ֥ן מֹשֶׁ֖ה אֵלָ֑י⁠ו לֹא ־ טוֹב֙ הַ⁠דָּבָ֔ר אֲשֶׁ֥ר אַתָּ֖ה עֹשֶֽׂה ׃¹⁸ נָבֹ֣ל תִּבֹּ֔ל גַּם ־ אַתָּ֕ה גַּם ־ הָ⁠עָ֥ם הַ⁠זֶּ֖ה אֲשֶׁ֣ר עִמָּ֑⁠ךְ כִּֽי ־ כָבֵ֤ד מִמְּ⁠ךָ֙ הַ⁠דָּבָ֔ר לֹא ־ תוּכַ֥ל עֲשֹׂ֖⁠הוּ לְ⁠בַדֶּֽ⁠ךָ ׃¹⁹ עַתָּ֞ה שְׁמַ֤ע בְּ⁠קֹלִ⁠י֙ אִיעָ֣צְ⁠ךָ֔ וִ⁠יהִ֥י אֱלֹהִ֖ים עִמָּ֑⁠ךְ הֱיֵ֧ה אַתָּ֣ה לָ⁠עָ֗ם מ֚וּל הָֽ⁠אֱלֹהִ֔ים וְ⁠הֵבֵאתָ֥ אַתָּ֛ה אֶת ־ הַ⁠דְּבָרִ֖ים אֶל ־ הָ⁠אֱלֹהִֽים ׃²⁰ וְ⁠הִזְהַרְתָּ֣ה אֶתְ⁠הֶ֔ם אֶת ־ הַ⁠חֻקִּ֖ים וְ⁠אֶת ־ הַ⁠תּוֹרֹ֑ת וְ⁠הוֹדַעְתָּ֣ לָ⁠הֶ֗ם אֶת ־ הַ⁠דֶּ֨רֶךְ֙ יֵ֣לְכוּ בָ֔⁠הּ וְ⁠אֶת ־ הַֽ⁠מַּעֲשֶׂ֖ה אֲשֶׁ֥ר יַעֲשֽׂוּ⁠ן ׃²¹ וְ⁠אַתָּ֣ה תֶחֱזֶ֣ה מִ⁠כָּל ־ הָ֠⁠עָם אַנְשֵׁי ־ חַ֜יִל יִרְאֵ֧י אֱלֹהִ֛ים אַנְשֵׁ֥י אֱמֶ֖ת שֹׂ֣נְאֵי בָ֑צַע וְ⁠שַׂמְתָּ֣ עֲלֵ⁠הֶ֗ם שָׂרֵ֤י אֲלָפִים֙ שָׂרֵ֣י מֵא֔וֹת שָׂרֵ֥י חֲמִשִּׁ֖ים וְ⁠שָׂרֵ֥י עֲשָׂרֹֽת ׃²² וְ⁠שָׁפְט֣וּ אֶת ־ הָ⁠עָם֮ בְּ⁠כָל ־ עֵת֒ וְ⁠הָיָ֞ה כָּל ־ הַ⁠דָּבָ֤ר הַ⁠גָּדֹל֙ יָבִ֣יאוּ אֵלֶ֔י⁠ךָ וְ⁠כָל ־ הַ⁠דָּבָ֥ר הַ⁠קָּטֹ֖ן יִשְׁפְּטוּ ־ הֵ֑ם וְ⁠הָקֵל֙ מֵֽ⁠עָלֶ֔י⁠ךָ וְ⁠נָשְׂא֖וּ אִתָּֽ⁠ךְ ׃²³ אִ֣ם אֶת ־ הַ⁠דָּבָ֤ר הַ⁠זֶּה֙ תַּעֲשֶׂ֔ה וְ⁠צִוְּ⁠ךָ֣ אֱלֹהִ֔ים וְ⁠יָֽכָלְתָּ֖ עֲמֹ֑ד וְ⁠גַם֙ כָּל ־ הָ⁠עָ֣ם הַ⁠זֶּ֔ה עַל ־ מְקֹמ֖⁠וֹ יָבֹ֥א בְ⁠שָׁלֽוֹם ׃²⁴ וַ⁠יִּשְׁמַ֥ע מֹשֶׁ֖ה לְ⁠ק֣וֹל חֹתְנ֑⁠וֹ וַ⁠יַּ֕עַשׂ כֹּ֖ל אֲשֶׁ֥ר אָמָֽר ׃²⁵ וַ⁠יִּבְחַ֨ר מֹשֶׁ֤ה אַנְשֵׁי ־ חַ֨יִל֙ מִ⁠כָּל ־ יִשְׂרָאֵ֔ל וַ⁠יִּתֵּ֥ן אֹתָ֛⁠ם רָאשִׁ֖ים עַל ־ הָ⁠עָ֑ם שָׂרֵ֤י אֲלָפִים֙ שָׂרֵ֣י מֵא֔וֹת שָׂרֵ֥י חֲמִשִּׁ֖ים וְ⁠שָׂרֵ֥י עֲשָׂרֹֽת ׃²⁶ וְ⁠שָׁפְט֥וּ אֶת ־ הָ⁠עָ֖ם בְּ⁠כָל ־ עֵ֑ת אֶת ־ הַ⁠דָּבָ֤ר הַ⁠קָּשֶׁה֙ יְבִיא֣וּ⁠ן אֶל ־ מֹשֶׁ֔ה וְ⁠כָל ־ הַ⁠דָּבָ֥ר הַ⁠קָּטֹ֖ן יִשְׁפּוּט֥וּ הֵֽם ׃²⁷ וַ⁠יְשַׁלַּ֥ח מֹשֶׁ֖ה אֶת ־ חֹתְנ֑⁠וֹ וַ⁠יֵּ֥לֶךְ ל֖⁠וֹ אֶל ־ אַרְצֽ⁠וֹ ׃פ

Chapter 19

¹ בַּ⁠חֹ֨דֶשׁ֙ הַ⁠שְּׁלִישִׁ֔י לְ⁠צֵ֥את בְּנֵי ־ יִשְׂרָאֵ֖ל מֵ⁠אֶ֣רֶץ מִצְרָ֑יִם בַּ⁠יּ֣וֹם הַ⁠זֶּ֔ה בָּ֖אוּ מִדְבַּ֥ר סִינָֽי ׃² וַ⁠יִּסְע֣וּ מֵ⁠רְפִידִ֗ים וַ⁠יָּבֹ֨אוּ֙ מִדְבַּ֣ר סִינַ֔י וַֽ⁠יַּחֲנ֖וּ בַּ⁠מִּדְבָּ֑ר וַ⁠יִּֽחַן ־ שָׁ֥ם יִשְׂרָאֵ֖ל נֶ֥גֶד הָ⁠הָֽר ׃³ וּ⁠מֹשֶׁ֥ה עָלָ֖ה אֶל ־ הָ⁠אֱלֹהִ֑ים וַ⁠יִּקְרָ֨א אֵלָ֤י⁠ו יְהוָה֙ מִן ־ הָ⁠הָ֣ר לֵ⁠אמֹ֔ר כֹּ֤ה תֹאמַר֙ לְ⁠בֵ֣ית יַעֲקֹ֔ב וְ⁠תַגֵּ֖יד לִ⁠בְנֵ֥י יִשְׂרָאֵֽל ׃⁴ אַתֶּ֣ם רְאִיתֶ֔ם אֲשֶׁ֥ר עָשִׂ֖יתִי לְ⁠מִצְרָ֑יִם וָ⁠אֶשָּׂ֤א אֶתְ⁠כֶם֙ עַל ־ כַּנְפֵ֣י נְשָׁרִ֔ים וָ⁠אָבִ֥א אֶתְ⁠כֶ֖ם אֵלָֽ⁠י ׃⁵ וְ⁠עַתָּ֗ה אִם ־ שָׁמ֤וֹעַ תִּשְׁמְעוּ֙ בְּ⁠קֹלִ֔⁠י וּ⁠שְׁמַרְתֶּ֖ם אֶת ־ בְּרִיתִ֑⁠י וִ⁠הְיִ֨יתֶם לִ֤⁠י סְגֻלָּה֙ מִ⁠כָּל ־ הָ֣⁠עַמִּ֔ים כִּי ־ לִ֖⁠י כָּל ־ הָ⁠אָֽרֶץ ׃⁶ וְ⁠אַתֶּ֧ם תִּהְיוּ ־ לִ֛⁠י מַמְלֶ֥כֶת כֹּהֲנִ֖ים וְ⁠ג֣וֹי קָד֑וֹשׁ אֵ֚לֶּה הַ⁠דְּבָרִ֔ים אֲשֶׁ֥ר תְּדַבֵּ֖ר אֶל ־ בְּנֵ֥י יִשְׂרָאֵֽל ׃⁷ וַ⁠יָּבֹ֣א מֹשֶׁ֔ה וַ⁠יִּקְרָ֖א לְ⁠זִקְנֵ֣י הָ⁠עָ֑ם וַ⁠יָּ֣שֶׂם לִ⁠פְנֵי⁠הֶ֗ם אֵ֚ת כָּל ־ הַ⁠דְּבָרִ֣ים הָ⁠אֵ֔לֶּה אֲשֶׁ֥ר צִוָּ֖⁠הוּ יְהוָֽה ׃⁸ וַ⁠יַּעֲנ֨וּ כָל ־ הָ⁠עָ֤ם יַחְדָּו֙ וַ⁠יֹּ֣אמְר֔וּ כֹּ֛ל אֲשֶׁר ־ דִּבֶּ֥ר יְהוָ֖ה נַעֲשֶׂ֑ה וַ⁠יָּ֧שֶׁב מֹשֶׁ֛ה אֶת ־ דִּבְרֵ֥י הָ⁠עָ֖ם אֶל ־ יְהוָֽה ׃⁹ וַ⁠יֹּ֨אמֶר יְהוָ֜ה אֶל ־ מֹשֶׁ֗ה הִנֵּ֨ה אָנֹכִ֜י בָּ֣א אֵלֶי⁠ךָ֮ בְּ⁠עַ֣ב הֶֽ⁠עָנָן֒ בַּ⁠עֲב֞וּר יִשְׁמַ֤ע הָ⁠עָם֙ בְּ⁠דַבְּרִ֣⁠י עִמָּ֔⁠ךְ וְ⁠גַם ־ בְּ⁠ךָ֖ יַאֲמִ֣ינוּ לְ⁠עוֹלָ֑ם וַ⁠יַּגֵּ֥ד מֹשֶׁ֛ה אֶת ־ דִּבְרֵ֥י הָ⁠עָ֖ם אֶל ־ יְהוָֽה ׃¹⁰ וַ⁠יֹּ֨אמֶר יְהוָ֤ה אֶל ־ מֹשֶׁה֙ לֵ֣ךְ אֶל ־ הָ⁠עָ֔ם וְ⁠קִדַּשְׁתָּ֥⁠ם הַ⁠יּ֖וֹם וּ⁠מָחָ֑ר וְ⁠כִבְּס֖וּ שִׂמְלֹתָֽ⁠ם ׃¹¹ וְ⁠הָי֥וּ נְכֹנִ֖ים לַ⁠יּ֣וֹם הַ⁠שְּׁלִישִׁ֑י כִּ֣י ׀ בַּ⁠יּ֣וֹם הַ⁠שְּׁלִישִׁ֗י יֵרֵ֧ד יְהוָ֛ה לְ⁠עֵינֵ֥י כָל ־ הָ⁠עָ֖ם עַל ־ הַ֥ר סִינָֽי ׃¹² וְ⁠הִגְבַּלְתָּ֤ אֶת ־ הָ⁠עָם֙ סָבִ֣יב לֵ⁠אמֹ֔ר הִשָּׁמְר֥וּ לָ⁠כֶ֛ם עֲל֥וֹת בָּ⁠הָ֖ר וּ⁠נְגֹ֣עַ בְּ⁠קָצֵ֑⁠הוּ כָּל ־ הַ⁠נֹּגֵ֥עַ בָּ⁠הָ֖ר מ֥וֹת יוּמָֽת ׃¹³ לֹא ־ תִגַּ֨ע בּ֜⁠וֹ יָ֗ד כִּֽי ־ סָק֤וֹל יִסָּקֵל֙ אוֹ ־ יָרֹ֣ה יִיָּרֶ֔ה אִם ־ בְּהֵמָ֥ה אִם ־ אִ֖ישׁ לֹ֣א יִחְיֶ֑ה בִּ⁠מְשֹׁךְ֙ הַ⁠יֹּבֵ֔ל הֵ֖מָּה יַעֲל֥וּ בָ⁠הָֽר ׃¹⁴ וַ⁠יֵּ֧רֶד מֹשֶׁ֛ה מִן ־ הָ⁠הָ֖ר אֶל ־ הָ⁠עָ֑ם וַ⁠יְקַדֵּשׁ֙ אֶת ־ הָ⁠עָ֔ם וַֽ⁠יְכַבְּס֖וּ שִׂמְלֹתָֽ⁠ם ׃¹⁵ וַ⁠יֹּ֨אמֶר֙ אֶל ־ הָ⁠עָ֔ם הֱי֥וּ נְכֹנִ֖ים לִ⁠שְׁלֹ֣שֶׁת יָמִ֑ים אַֽל ־ תִּגְּשׁ֖וּ אֶל ־ אִשָּֽׁה ׃¹⁶ וַ⁠יְהִי֩ בַ⁠יּ֨וֹם הַ⁠שְּׁלִישִׁ֜י בִּֽ⁠הְיֹ֣ת הַ⁠בֹּ֗קֶר וַ⁠יְהִי֩ קֹלֹ֨ת וּ⁠בְרָקִ֜ים וְ⁠עָנָ֤ן כָּבֵד֙ עַל ־ הָ⁠הָ֔ר וְ⁠קֹ֥ל שֹׁפָ֖ר חָזָ֣ק מְאֹ֑ד וַ⁠יֶּחֱרַ֥ד כָּל ־ הָ⁠עָ֖ם אֲשֶׁ֥ר בַּֽ⁠מַּחֲנֶֽה ׃¹⁷ וַ⁠יּוֹצֵ֨א מֹשֶׁ֧ה אֶת ־ הָ⁠עָ֛ם לִ⁠קְרַ֥את הָֽ⁠אֱלֹהִ֖ים מִן ־ הַֽ⁠מַּחֲנֶ֑ה וַ⁠יִּֽתְיַצְּב֖וּ בְּ⁠תַחְתִּ֥ית הָ⁠הָֽר ׃¹⁸ וְ⁠הַ֤ר סִינַי֙ עָשַׁ֣ן כֻּלּ֔⁠וֹ מִ֠⁠פְּנֵי אֲשֶׁ֨ר יָרַ֥ד עָלָ֛י⁠ו יְהוָ֖ה בָּ⁠אֵ֑שׁ וַ⁠יַּ֤עַל עֲשָׁנ⁠וֹ֙ כְּ⁠עֶ֣שֶׁן הַ⁠כִּבְשָׁ֔ן וַ⁠יֶּחֱרַ֥ד כָּל ־ הָ⁠הָ֖ר מְאֹֽד ׃¹⁹ וַ⁠יְהִי֙ ק֣וֹל הַ⁠שּׁוֹפָ֔ר הוֹלֵ֖ךְ וְ⁠חָזֵ֣ק מְאֹ֑ד מֹשֶׁ֣ה יְדַבֵּ֔ר וְ⁠הָ⁠אֱלֹהִ֖ים יַעֲנֶ֥⁠נּוּ בְ⁠קֽוֹל ׃²⁰ וַ⁠יֵּ֧רֶד יְהוָ֛ה עַל ־ הַ֥ר סִינַ֖י אֶל ־ רֹ֣אשׁ הָ⁠הָ֑ר וַ⁠יִּקְרָ֨א יְהוָ֧ה לְ⁠מֹשֶׁ֛ה אֶל ־ רֹ֥אשׁ הָ⁠הָ֖ר וַ⁠יַּ֥עַל מֹשֶֽׁה ׃²¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה רֵ֖ד הָעֵ֣ד בָּ⁠עָ֑ם פֶּן ־ יֶהֶרְס֤וּ אֶל ־ יְהוָה֙ לִ⁠רְא֔וֹת וְ⁠נָפַ֥ל מִמֶּ֖⁠נּוּ רָֽב ׃²² וְ⁠גַ֧ם הַ⁠כֹּהֲנִ֛ים הַ⁠נִּגָּשִׁ֥ים אֶל ־ יְהוָ֖ה יִתְקַדָּ֑שׁוּ פֶּן ־ יִפְרֹ֥ץ בָּ⁠הֶ֖ם יְהוָֽה ׃²³ וַ⁠יֹּ֤אמֶר מֹשֶׁה֙ אֶל ־ יְהוָ֔ה לֹא ־ יוּכַ֣ל הָ⁠עָ֔ם לַ⁠עֲלֹ֖ת אֶל ־ הַ֣ר סִינָ֑י כִּֽי ־ אַתָּ֞ה הַעֵדֹ֤תָה בָּ֨⁠נוּ֙ לֵ⁠אמֹ֔ר הַגְבֵּ֥ל אֶת ־ הָ⁠הָ֖ר וְ⁠קִדַּשְׁתּֽ⁠וֹ ׃²⁴ וַ⁠יֹּ֨אמֶר אֵלָ֤י⁠ו יְהוָה֙ לֶךְ ־ רֵ֔ד וְ⁠עָלִ֥יתָ אַתָּ֖ה וְ⁠אַהֲרֹ֣ן עִמָּ֑⁠ךְ וְ⁠הַ⁠כֹּהֲנִ֣ים וְ⁠הָ⁠עָ֗ם אַל ־ יֶֽהֶרְס֛וּ לַ⁠עֲלֹ֥ת אֶל ־ יְהוָ֖ה פֶּן ־ יִפְרָץ ־ בָּֽ⁠ם ׃²⁵ וַ⁠יֵּ֥רֶד מֹשֶׁ֖ה אֶל ־ הָ⁠עָ֑ם וַ⁠יֹּ֖אמֶר אֲלֵ⁠הֶֽם ׃ס

Chapter 20

¹ וַ⁠יְדַבֵּ֣ר אֱלֹהִ֔ים אֵ֛ת כָּל ־ הַ⁠דְּבָרִ֥ים הָ⁠אֵ֖לֶּה לֵ⁠אמֹֽר ׃ס² אָֽנֹכִ֖י יְהוָ֣ה אֱלֹהֶ֑י⁠ךָ אֲשֶׁ֧ר הוֹצֵאתִ֛י⁠ךָ מֵ⁠אֶ֥רֶץ מִצְרַ֖יִם מִ⁠בֵּ֥ית עֲבָדִֽים ׃³ לֹֽ֣א יִהְיֶֽה ־ לְ⁠ךָ֛ אֱלֹהִ֥ים אֲחֵרִ֖ים עַל ־ פָּנָֽ⁠יַ ׃⁴ לֹֽ֣א תַֽעֲשֶׂ֨ה ־ לְ⁠ךָ֥ פֶ֨סֶל֙ וְ⁠כָל ־ תְּמוּנָ֔ה אֲשֶׁ֤ר בַּ⁠שָּׁמַ֨יִם֙ מִ⁠מַּ֔עַל וַ⁠אֲשֶׁ֥ר בָּ⁠אָ֖רֶץ מִ⁠תָּ֑חַת וַ⁠אֲשֶׁ֥ר בַּ⁠מַּ֖יִם מִ⁠תַּ֥חַת לָ⁠אָֽרֶץ ׃⁵ לֹֽא ־ תִשְׁתַּחֲוֶ֥ה לָ⁠הֶ֖ם וְ⁠לֹ֣א תָעָבְדֵ֑⁠ם כִּ֣י אָֽנֹכִ֞י יְהוָ֤ה אֱלֹהֶ֨י⁠ךָ֙ אֵ֣ל קַנָּ֔א פֹּ֠קֵד עֲוֺ֨ן אָבֹ֧ת עַל ־ בָּנִ֛ים עַל ־ שִׁלֵּשִׁ֥ים וְ⁠עַל ־ רִבֵּעִ֖ים לְ⁠שֹׂנְאָֽ⁠י ׃⁶ וְ⁠עֹ֥שֶׂה חֶ֖סֶד לַ⁠אֲלָפִ֑ים לְ⁠אֹהֲבַ֖⁠י וּ⁠לְ⁠שֹׁמְרֵ֥י מִצְוֺתָֽ⁠י ׃ס⁷ לֹ֥א תִשָּׂ֛א אֶת ־ שֵֽׁם ־ יְהוָ֥ה אֱלֹהֶ֖י⁠ךָ לַ⁠שָּׁ֑וְא כִּ֣י לֹ֤א יְנַקֶּה֙ יְהוָ֔ה אֵ֛ת אֲשֶׁר ־ יִשָּׂ֥א אֶת ־ שְׁמ֖⁠וֹ לַ⁠שָּֽׁוְא ׃פ⁸ זָכ֛וֹר אֶת ־ י֥וֹם הַ⁠שַּׁבָּ֖ת לְ⁠קַדְּשֽׁ⁠וֹ ׃⁹ שֵׁ֤שֶׁת יָמִים֙ תַּֽעֲבֹ֔ד וְ⁠עָשִׂ֖יתָ כָּל ־ מְלַאכְתֶּֽ⁠ךָ ׃¹⁰ וְ⁠י֨וֹם֙ הַ⁠שְּׁבִיעִ֔י שַׁבָּ֖ת לַ⁠יהוָ֣ה אֱלֹהֶ֑י⁠ךָ לֹֽ֣א ־ תַעֲשֶׂ֨ה כָל ־ מְלָאכָ֜ה אַתָּ֣ה ׀ וּ⁠בִנְ⁠ךָֽ֣ ־ וּ⁠בִתֶּ֗⁠ךָ עַבְדְּ⁠ךָ֤ וַ⁠אֲמָֽתְ⁠ךָ֙ וּ⁠בְהֶמְתֶּ֔⁠ךָ וְ⁠גֵרְ⁠ךָ֖ אֲשֶׁ֥ר בִּ⁠שְׁעָרֶֽי⁠ךָ ׃¹¹ כִּ֣י שֵֽׁשֶׁת ־ יָמִים֩ עָשָׂ֨ה יְהוָ֜ה אֶת ־ הַ⁠שָּׁמַ֣יִם וְ⁠אֶת ־ הָ⁠אָ֗רֶץ אֶת ־ הַ⁠יָּם֙ וְ⁠אֶת ־ כָּל ־ אֲשֶׁר ־ בָּ֔⁠ם וַ⁠יָּ֖נַח בַּ⁠יּ֣וֹם הַ⁠שְּׁבִיעִ֑י עַל ־ כֵּ֗ן בֵּרַ֧ךְ יְהוָ֛ה אֶת ־ י֥וֹם הַ⁠שַּׁבָּ֖ת וַֽ⁠יְקַדְּשֵֽׁ⁠הוּ ׃ס¹² כַּבֵּ֥ד אֶת ־ אָבִ֖י⁠ךָ וְ⁠אֶת ־ אִמֶּ֑⁠ךָ לְמַ֨עַן֙ יַאֲרִכ֣וּ⁠ן יָמֶ֔י⁠ךָ עַ֚ל הָ⁠אֲדָמָ֔ה אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃ס¹³ לֹ֖א תִּרְצָֽח ׃ס¹⁴ לֹ֖א תִּנְאָֽף ׃ס¹⁵ לֹ֖א תִּגְנֹֽב ׃ס¹⁶ לֹֽא ־ תַעֲנֶ֥ה בְ⁠רֵעֲ⁠ךָ֖ עֵ֥ד שָֽׁקֶר ׃ס¹⁷ לֹ֥א תַחְמֹ֖ד בֵּ֣ית רֵעֶ֑⁠ךָ לֹֽא ־ תַחְמֹ֞ד אֵ֣שֶׁת רֵעֶ֗⁠ךָ וְ⁠עַבְדּ֤⁠וֹ וַ⁠אֲמָת⁠וֹ֙ וְ⁠שׁוֹר֣⁠וֹ וַ⁠חֲמֹר֔⁠וֹ וְ⁠כֹ֖ל אֲשֶׁ֥ר לְ⁠רֵעֶֽ⁠ךָ ׃פ¹⁸ וְ⁠כָל ־ הָ⁠עָם֩ רֹאִ֨ים אֶת ־ הַ⁠קּוֹלֹ֜ת וְ⁠אֶת ־ הַ⁠לַּפִּידִ֗ם וְ⁠אֵת֙ ק֣וֹל הַ⁠שֹּׁפָ֔ר וְ⁠אֶת ־ הָ⁠הָ֖ר עָשֵׁ֑ן וַ⁠יַּ֤רְא הָ⁠עָם֙ וַ⁠יָּנֻ֔עוּ וַ⁠יַּֽעַמְד֖וּ מֵֽ⁠רָחֹֽק ׃¹⁹ וַ⁠יֹּֽאמְרוּ֙ אֶל ־ מֹשֶׁ֔ה דַּבֵּר ־ אַתָּ֥ה עִמָּ֖⁠נוּ וְ⁠נִשְׁמָ֑עָה וְ⁠אַל ־ יְדַבֵּ֥ר עִמָּ֛⁠נוּ אֱלֹהִ֖ים פֶּן ־ נָמֽוּת ׃²⁰ וַ⁠יֹּ֨אמֶר מֹשֶׁ֣ה אֶל ־ הָ⁠עָם֮ אַל ־ תִּירָאוּ֒ כִּ֗י לְ⁠בַֽ⁠עֲבוּר֙ נַסּ֣וֹת אֶתְ⁠כֶ֔ם בָּ֖א הָ⁠אֱלֹהִ֑ים וּ⁠בַ⁠עֲב֗וּר תִּהְיֶ֧ה יִרְאָת֛⁠וֹ עַל ־ פְּנֵי⁠כֶ֖ם לְ⁠בִלְתִּ֥י תֶחֱטָֽאוּ ׃²¹ וַ⁠יַּעֲמֹ֥ד הָ⁠עָ֖ם מֵ⁠רָחֹ֑ק וּ⁠מֹשֶׁה֙ נִגַּ֣שׁ אֶל ־ הָֽ⁠עֲרָפֶ֔ל אֲשֶׁר ־ שָׁ֖ם הָ⁠אֱלֹהִֽים ׃פ²² וַ⁠יֹּ֤אמֶר יְהוָה֙ אֶל ־ מֹשֶׁ֔ה כֹּ֥ה תֹאמַ֖ר אֶל ־ בְּנֵ֣י יִשְׂרָאֵ֑ל אַתֶּ֣ם רְאִיתֶ֔ם כִּ֚י מִן ־ הַ⁠שָּׁמַ֔יִם דִּבַּ֖רְתִּי עִמָּ⁠כֶֽם ׃²³ לֹ֥א תַעֲשׂ֖וּ⁠ן אִתִּ֑⁠י אֱלֹ֤הֵי כֶ֨סֶף֙ וֵ⁠אלֹהֵ֣י זָהָ֔ב לֹ֥א תַעֲשׂ֖וּ לָ⁠כֶֽם ׃²⁴ מִזְבַּ֣ח אֲדָמָה֮ תַּעֲשֶׂה ־ לִּ⁠י֒ וְ⁠זָבַחְתָּ֣ עָלָ֗י⁠ו אֶת ־ עֹלֹתֶ֨י⁠ךָ֙ וְ⁠אֶת ־ שְׁלָמֶ֔י⁠ךָ אֶת ־ צֹֽאנְ⁠ךָ֖ וְ⁠אֶת ־ בְּקָרֶ֑⁠ךָ בְּ⁠כָל ־ הַ⁠מָּקוֹם֙ אֲשֶׁ֣ר אַזְכִּ֣יר אֶת ־ שְׁמִ֔⁠י אָב֥וֹא אֵלֶ֖י⁠ךָ וּ⁠בֵרַכְתִּֽי⁠ךָ ׃²⁵ וְ⁠אִם ־ מִזְבַּ֤ח אֲבָנִים֙ תַּֽעֲשֶׂה ־ לִּ֔⁠י לֹֽא ־ תִבְנֶ֥ה אֶתְ⁠הֶ֖ן גָּזִ֑ית כִּ֧י חַרְבְּ⁠ךָ֛ הֵנַ֥פְתָּ עָלֶ֖י⁠הָ וַ⁠תְּחַֽלְלֶֽ⁠הָ ׃²⁶ וְ⁠לֹֽא ־ תַעֲלֶ֥ה בְ⁠מַעֲלֹ֖ת עַֽל ־ מִזְבְּחִ֑⁠י אֲשֶׁ֛ר לֹֽא ־ תִגָּלֶ֥ה עֶרְוָתְ⁠ךָ֖ עָלָֽי⁠ו ׃פ

Chapter 21

¹ וְ⁠אֵ֨לֶּה֙ הַ⁠מִּשְׁפָּטִ֔ים אֲשֶׁ֥ר תָּשִׂ֖ים לִ⁠פְנֵי⁠הֶֽם ׃² כִּ֤י תִקְנֶה֙ עֶ֣בֶד עִבְרִ֔י שֵׁ֥שׁ שָׁנִ֖ים יַעֲבֹ֑ד וּ⁠בַ֨⁠שְּׁבִעִ֔ת יֵצֵ֥א לַֽ⁠חָפְשִׁ֖י חִנָּֽם ׃³ אִם ־ בְּ⁠גַפּ֥⁠וֹ יָבֹ֖א בְּ⁠גַפּ֣⁠וֹ יֵצֵ֑א אִם ־ בַּ֤עַל אִשָּׁה֙ ה֔וּא וְ⁠יָצְאָ֥ה אִשְׁתּ֖⁠וֹ עִמּֽ⁠וֹ ׃⁴ אִם ־ אֲדֹנָי⁠ו֙ יִתֶּן ־ ל֣⁠וֹ אִשָּׁ֔ה וְ⁠יָלְדָה ־ ל֥⁠וֹ בָנִ֖ים א֣וֹ בָנ֑וֹת הָ⁠אִשָּׁ֣ה וִ⁠ילָדֶ֗י⁠הָ תִּהְיֶה֙ לַֽ⁠אדֹנֶ֔י⁠הָ וְ⁠ה֖וּא יֵצֵ֥א בְ⁠גַפּֽ⁠וֹ ׃⁵ וְ⁠אִם ־ אָמֹ֤ר יֹאמַר֙ הָ⁠עֶ֔בֶד אָהַ֨בְתִּי֙ אֶת ־ אֲדֹנִ֔⁠י אֶת ־ אִשְׁתִּ֖⁠י וְ⁠אֶת ־ בָּנָ֑⁠י לֹ֥א אֵצֵ֖א חָפְשִֽׁי ׃⁶ וְ⁠הִגִּישׁ֤⁠וֹ אֲדֹנָי⁠ו֙ אֶל ־ הָ֣⁠אֱלֹהִ֔ים וְ⁠הִגִּישׁ⁠וֹ֙ אֶל ־ הַ⁠דֶּ֔לֶת א֖וֹ אֶל ־ הַ⁠מְּזוּזָ֑ה וְ⁠רָצַ֨ע אֲדֹנָ֤י⁠ו אֶת ־ אָזְנ⁠וֹ֙ בַּ⁠מַּרְצֵ֔עַ וַ⁠עֲבָד֖⁠וֹ לְ⁠עֹלָֽם ׃ס⁷ וְ⁠כִֽי ־ יִמְכֹּ֥ר אִ֛ישׁ אֶת ־ בִּתּ֖⁠וֹ לְ⁠אָמָ֑ה לֹ֥א תֵצֵ֖א כְּ⁠צֵ֥את הָ⁠עֲבָדִֽים ׃⁸ אִם ־ רָעָ֞ה בְּ⁠עֵינֵ֧י אֲדֹנֶ֛י⁠הָ אֲשֶׁר ־ לא יְעָדָ֖⁠הּ וְ⁠הֶפְדָּ֑⁠הּ לְ⁠עַ֥ם נָכְרִ֛י ל֥וֹ ־ יִמְשֹׁ֥ל ¹ לְ⁠מָכְרָ֖⁠הּ בְּ⁠בִגְד⁠וֹ ־ בָֽ⁠הּ ׃⁹ וְ⁠אִם ־ לִ⁠בְנ֖⁠וֹ יִֽיעָדֶ֑⁠נָּה כְּ⁠מִשְׁפַּ֥ט הַ⁠בָּנ֖וֹת יַעֲשֶׂה ־ לָּֽ⁠הּ ׃¹⁰ אִם ־ אַחֶ֖רֶת יִֽקַּֽח ־ ל֑⁠וֹ שְׁאֵרָ֛⁠הּ כְּסוּתָ֥⁠הּ וְ⁠עֹנָתָ֖⁠הּ לֹ֥א יִגְרָֽע ׃¹¹ וְ⁠אִם ־ שְׁלָ֨שׁ ־ אֵ֔לֶּה לֹ֥א יַעֲשֶׂ֖ה לָ֑⁠הּ וְ⁠יָצְאָ֥ה חִנָּ֖ם אֵ֥ין כָּֽסֶף ׃ס¹² מַכֵּ֥ה אִ֛ישׁ וָ⁠מֵ֖ת מ֥וֹת יוּמָֽת ׃¹³ וַ⁠אֲשֶׁר֙ לֹ֣א צָדָ֔ה וְ⁠הָ⁠אֱלֹהִ֖ים אִנָּ֣ה לְ⁠יָד֑⁠וֹ וְ⁠שַׂמְתִּ֤י לְ⁠ךָ֙ מָק֔וֹם אֲשֶׁ֥ר יָנ֖וּס שָֽׁמָּ⁠ה ׃ס¹⁴ וְ⁠כִֽי ־ יָזִ֥ד אִ֛ישׁ עַל ־ רֵעֵ֖⁠הוּ לְ⁠הָרְג֣⁠וֹ בְ⁠עָרְמָ֑ה מֵ⁠עִ֣ם מִזְבְּחִ֔⁠י תִּקָּחֶ֖⁠נּוּ לָ⁠מֽוּת ׃ס¹⁵ וּ⁠מַכֵּ֥ה אָבִ֛י⁠ו וְ⁠אִמּ֖⁠וֹ מ֥וֹת יוּמָֽת ׃¹⁶ וְ⁠גֹנֵ֨ב אִ֧ישׁ וּ⁠מְכָר֛⁠וֹ וְ⁠נִמְצָ֥א בְ⁠יָד֖⁠וֹ מ֥וֹת יוּמָֽת ׃ס¹⁷ וּ⁠מְקַלֵּ֥ל אָבִ֛י⁠ו וְ⁠אִמּ֖⁠וֹ מ֥וֹת יוּמָֽת ׃ס¹⁸ וְ⁠כִֽי ־ יְרִיבֻ֣⁠ן אֲנָשִׁ֔ים וְ⁠הִכָּה ־ אִישׁ֙ אֶת ־ רֵעֵ֔⁠הוּ בְּ⁠אֶ֖בֶן א֣וֹ בְ⁠אֶגְרֹ֑ף וְ⁠לֹ֥א יָמ֖וּת וְ⁠נָפַ֥ל לְ⁠מִשְׁכָּֽב ׃¹⁹ אִם ־ יָק֞וּם וְ⁠הִתְהַלֵּ֥ךְ בַּ⁠ח֛וּץ עַל ־ מִשְׁעַנְתּ֖⁠וֹ וְ⁠נִקָּ֣ה הַ⁠מַּכֶּ֑ה רַ֥ק שִׁבְתּ֛⁠וֹ יִתֵּ֖ן וְ⁠רַפֹּ֥א יְרַפֵּֽא ׃ס²⁰ וְ⁠כִֽי ־ יַכֶּה֩ אִ֨ישׁ אֶת ־ עַבְדּ֜⁠וֹ א֤וֹ אֶת ־ אֲמָת⁠וֹ֙ בַּ⁠שֵּׁ֔בֶט וּ⁠מֵ֖ת תַּ֣חַת יָד֑⁠וֹ נָקֹ֖ם יִנָּקֵֽם ׃²¹ אַ֥ךְ אִם ־ י֛וֹם א֥וֹ יוֹמַ֖יִם יַעֲמֹ֑ד לֹ֣א יֻקַּ֔ם כִּ֥י כַסְפּ֖⁠וֹ הֽוּא ׃ס²² וְ⁠כִֽי ־ יִנָּצ֣וּ אֲנָשִׁ֗ים וְ⁠נָ֨גְפ֜וּ אִשָּׁ֤ה הָרָה֙ וְ⁠יָצְא֣וּ יְלָדֶ֔י⁠הָ וְ⁠לֹ֥א יִהְיֶ֖ה אָס֑וֹן עָנ֣וֹשׁ יֵעָנֵ֗שׁ כַּֽ⁠אֲשֶׁ֨ר יָשִׁ֤ית עָלָי⁠ו֙ בַּ֣עַל הָֽ⁠אִשָּׁ֔ה וְ⁠נָתַ֖ן בִּ⁠פְלִלִֽים ׃²³ וְ⁠אִם ־ אָס֖וֹן יִהְיֶ֑ה וְ⁠נָתַתָּ֥ה נֶ֖פֶשׁ תַּ֥חַת נָֽפֶשׁ ׃²⁴ עַ֚יִן תַּ֣חַת עַ֔יִן שֵׁ֖ן תַּ֣חַת שֵׁ֑ן יָ֚ד תַּ֣חַת יָ֔ד רֶ֖גֶל תַּ֥חַת רָֽגֶל ׃²⁵ כְּוִיָּה֙ תַּ֣חַת כְּוִיָּ֔ה פֶּ֖צַע תַּ֣חַת פָּ֑צַע חַבּוּרָ֕ה תַּ֖חַת חַבּוּרָֽה ׃ס²⁶ וְ⁠כִֽי ־ יַכֶּ֨ה אִ֜ישׁ אֶת ־ עֵ֥ין עַבְדּ֛⁠וֹ אֽוֹ ־ אֶת ־ עֵ֥ין אֲמָת֖⁠וֹ וְ⁠שִֽׁחֲתָ֑⁠הּ לַֽ⁠חָפְשִׁ֥י יְשַׁלְּחֶ֖⁠נּוּ תַּ֥חַת עֵינֽ⁠וֹ ׃ס²⁷ וְ⁠אִם ־ שֵׁ֥ן עַבְדּ֛⁠וֹ אֽוֹ ־ שֵׁ֥ן אֲמָת֖⁠וֹ יַפִּ֑יל לַֽ⁠חָפְשִׁ֥י יְשַׁלְּחֶ֖⁠נּוּ תַּ֥חַת שִׁנּֽ⁠וֹ ׃פ²⁸ וְ⁠כִֽי ־ יִגַּ֨ח שׁ֥וֹר אֶת ־ אִ֛ישׁ א֥וֹ אֶת ־ אִשָּׁ֖ה וָ⁠מֵ֑ת סָק֨וֹל יִסָּקֵ֜ל הַ⁠שּׁ֗וֹר וְ⁠לֹ֤א יֵאָכֵל֙ אֶת ־ בְּשָׂר֔⁠וֹ וּ⁠בַ֥עַל הַ⁠שּׁ֖וֹר נָקִֽי ׃²⁹ וְ⁠אִ֡ם שׁוֹר֩ נַגָּ֨ח ה֜וּא מִ⁠תְּמֹ֣ל שִׁלְשֹׁ֗ם וְ⁠הוּעַ֤ד בִּ⁠בְעָלָי⁠ו֙ וְ⁠לֹ֣א יִשְׁמְרֶ֔⁠נּוּ וְ⁠הֵמִ֥ית אִ֖ישׁ א֣וֹ אִשָּׁ֑ה הַ⁠שּׁוֹר֙ יִסָּקֵ֔ל וְ⁠גַם ־ בְּעָלָ֖י⁠ו יוּמָֽת ׃³⁰ אִם ־ כֹּ֖פֶר יוּשַׁ֣ת עָלָ֑י⁠ו וְ⁠נָתַן֙ פִּדְיֹ֣ן נַפְשׁ֔⁠וֹ כְּ⁠כֹ֥ל אֲשֶׁר ־ יוּשַׁ֖ת עָלָֽי⁠ו ׃³¹ אוֹ ־ בֵ֥ן יִגָּ֖ח אוֹ ־ בַ֣ת יִגָּ֑ח כַּ⁠מִּשְׁפָּ֥ט הַ⁠זֶּ֖ה יֵעָ֥שֶׂה לּֽ⁠וֹ ׃³² אִם ־ עֶ֛בֶד יִגַּ֥ח הַ⁠שּׁ֖וֹר א֣וֹ אָמָ֑ה כֶּ֣סֶף ׀ שְׁלֹשִׁ֣ים שְׁקָלִ֗ים יִתֵּן֙ לַֽ⁠אדֹנָ֔י⁠ו וְ⁠הַ⁠שּׁ֖וֹר יִסָּקֵֽל ׃ס³³ וְ⁠כִֽי ־ יִפְתַּ֨ח אִ֜ישׁ בּ֗וֹר א֠וֹ כִּֽי ־ יִכְרֶ֥ה אִ֛ישׁ בֹּ֖ר וְ⁠לֹ֣א יְכַסֶּ֑⁠נּוּ וְ⁠נָֽפַל ־ שָׁ֥מָּ⁠ה שּׁ֖וֹר א֥וֹ חֲמֽוֹר ׃³⁴ בַּ֤עַל הַ⁠בּוֹר֙ יְשַׁלֵּ֔ם כֶּ֖סֶף יָשִׁ֣יב לִ⁠בְעָלָ֑י⁠ו וְ⁠הַ⁠מֵּ֖ת יִֽהְיֶה ־ לּֽ⁠וֹ ׃ס³⁵ וְ⁠כִֽי ־ יִגֹּ֧ף שֽׁוֹר ־ אִ֛ישׁ אֶת ־ שׁ֥וֹר רֵעֵ֖⁠הוּ וָ⁠מֵ֑ת וּ⁠מָ֨כְר֜וּ אֶת ־ הַ⁠שּׁ֤וֹר הַ⁠חַי֙ וְ⁠חָצ֣וּ אֶת ־ כַּסְפּ֔⁠וֹ וְ⁠גַ֥ם אֶת ־ הַ⁠מֵּ֖ת יֶֽחֱצֽוּ⁠ן ׃³⁶ א֣וֹ נוֹדַ֗ע כִּ֠י שׁ֣וֹר נַגָּ֥ח הוּא֙ מִ⁠תְּמ֣וֹל שִׁלְשֹׁ֔ם וְ⁠לֹ֥א יִשְׁמְרֶ֖⁠נּוּ בְּעָלָ֑י⁠ו שַׁלֵּ֨ם יְשַׁלֵּ֥ם שׁוֹר֙ תַּ֣חַת הַ⁠שּׁ֔וֹר וְ⁠הַ⁠מֵּ֖ת יִֽהְיֶה ־ לּֽ⁠וֹ ׃ס

¹K לֹא

Chapter 22

¹(21:37) כִּ֤י יִגְנֹֽב ־ אִישׁ֙ שׁ֣וֹר אוֹ ־ שֶׂ֔ה וּ⁠טְבָח֖⁠וֹ א֣וֹ מְכָר֑⁠וֹ חֲמִשָּׁ֣ה בָקָ֗ר יְשַׁלֵּם֙ תַּ֣חַת הַ⁠שּׁ֔וֹר וְ⁠אַרְבַּע ־ צֹ֖אן תַּ֥חַת הַ⁠שֶּֽׂה ׃

(22)

²⁽¹⁾ אִם ־ בַּ⁠מַּחְתֶּ֛רֶת יִמָּצֵ֥א הַ⁠גַּנָּ֖ב וְ⁠הֻכָּ֣ה וָ⁠מֵ֑ת אֵ֥ין ל֖⁠וֹ דָּמִֽים ׃³⁽²⁾ אִם ־ זָרְחָ֥ה הַ⁠שֶּׁ֛מֶשׁ עָלָ֖י⁠ו דָּמִ֣ים ל֑⁠וֹ שַׁלֵּ֣ם יְשַׁלֵּ֔ם אִם ־ אֵ֣ין ל֔⁠וֹ וְ⁠נִמְכַּ֖ר בִּ⁠גְנֵבָתֽ⁠וֹ ׃⁴⁽³⁾ אִֽם ־ הִמָּצֵא֩ תִמָּצֵ֨א בְ⁠יָד֜⁠וֹ הַ⁠גְּנֵבָ֗ה מִ⁠שּׁ֧וֹר עַד ־ חֲמ֛וֹר עַד ־ שֶׂ֖ה חַיִּ֑ים שְׁנַ֖יִם יְשַׁלֵּֽם ׃ס⁵⁽⁴⁾ כִּ֤י יַבְעֶר ־ אִישׁ֙ שָׂדֶ֣ה אוֹ ־ כֶ֔רֶם וְ⁠שִׁלַּח֙ אֶת ־ בְּעִיר֔וֹ ¹ וּ⁠בִעֵ֖ר בִּ⁠שְׂדֵ֣ה אַחֵ֑ר מֵיטַ֥ב שָׂדֵ֛⁠הוּ וּ⁠מֵיטַ֥ב כַּרְמ֖⁠וֹ יְשַׁלֵּֽם ׃ס⁶⁽⁵⁾ כִּֽי ־ תֵצֵ֨א אֵ֜שׁ וּ⁠מָצְאָ֤ה קֹצִים֙ וְ⁠נֶאֱכַ֣ל גָּדִ֔ישׁ א֥וֹ הַ⁠קָּמָ֖ה א֣וֹ הַ⁠שָּׂדֶ֑ה שַׁלֵּ֣ם יְשַׁלֵּ֔ם הַ⁠מַּבְעִ֖ר אֶת ־ הַ⁠בְּעֵרָֽה ׃ס⁷⁽⁶⁾ כִּֽי ־ יִתֵּן֩ אִ֨ישׁ אֶל ־ רֵעֵ֜⁠הוּ כֶּ֤סֶף אֽוֹ ־ כֵלִים֙ לִ⁠שְׁמֹ֔ר וְ⁠גֻנַּ֖ב מִ⁠בֵּ֣ית הָ⁠אִ֑ישׁ אִם ־ יִמָּצֵ֥א הַ⁠גַּנָּ֖ב יְשַׁלֵּ֥ם שְׁנָֽיִם ׃⁸⁽⁷⁾ אִם ־ לֹ֤א יִמָּצֵא֙ הַ⁠גַּנָּ֔ב וְ⁠נִקְרַ֥ב בַּֽעַל ־ הַ⁠בַּ֖יִת אֶל ־ הָֽ⁠אֱלֹהִ֑ים אִם ־ לֹ֥א שָׁלַ֛ח יָד֖⁠וֹ בִּ⁠מְלֶ֥אכֶת רֵעֵֽ⁠הוּ ׃⁹⁽⁸⁾ עַֽל ־ כָּל ־ דְּבַר ־ פֶּ֡שַׁע עַל ־ שׁ֡וֹר עַל ־ חֲ֠מוֹר עַל ־ שֶׂ֨ה עַל ־ שַׂלְמָ֜ה עַל ־ כָּל ־ אֲבֵדָ֗ה אֲשֶׁ֤ר יֹאמַר֙ כִּי ־ ה֣וּא זֶ֔ה עַ֚ד הָֽ⁠אֱלֹהִ֔ים יָבֹ֖א דְּבַר ־ שְׁנֵי⁠הֶ֑ם אֲשֶׁ֤ר יַרְשִׁיעֻ⁠ן֙ אֱלֹהִ֔ים יְשַׁלֵּ֥ם שְׁנַ֖יִם לְ⁠רֵעֵֽ⁠הוּ ׃ס¹⁰⁽⁹⁾ כִּֽי ־ יִתֵּן֩ אִ֨ישׁ אֶל ־ רֵעֵ֜⁠הוּ חֲמ֨וֹר אוֹ ־ שׁ֥וֹר אוֹ ־ שֶׂ֛ה וְ⁠כָל ־ בְּהֵמָ֖ה לִ⁠שְׁמֹ֑ר וּ⁠מֵ֛ת אוֹ ־ נִשְׁבַּ֥ר אוֹ ־ נִשְׁבָּ֖ה אֵ֥ין רֹאֶֽה ׃¹¹⁽¹⁰⁾ שְׁבֻעַ֣ת יְהוָ֗ה תִּהְיֶה֙ בֵּ֣ין שְׁנֵי⁠הֶ֔ם אִם ־ לֹ֥א שָׁלַ֛ח יָד֖⁠וֹ בִּ⁠מְלֶ֣אכֶת רֵעֵ֑⁠הוּ וְ⁠לָקַ֥ח בְּעָלָ֖י⁠ו וְ⁠לֹ֥א יְשַׁלֵּֽם ׃¹²⁽¹¹⁾ וְ⁠אִם ־ גָּנֹ֥ב יִגָּנֵ֖ב מֵ⁠עִמּ֑⁠וֹ יְשַׁלֵּ֖ם לִ⁠בְעָלָֽי⁠ו ׃¹³⁽¹²⁾ אִם ־ טָרֹ֥ף יִטָּרֵ֖ף יְבִאֵ֣⁠הוּ עֵ֑ד הַ⁠טְּרֵפָ֖ה לֹ֥א יְשַׁלֵּֽם ׃פ¹⁴⁽¹³⁾ וְ⁠כִֽי ־ יִשְׁאַ֥ל אִ֛ישׁ מֵ⁠עִ֥ם רֵעֵ֖⁠הוּ וְ⁠נִשְׁבַּ֣ר אוֹ ־ מֵ֑ת בְּעָלָ֥י⁠ו אֵין ־ עִמּ֖⁠וֹ שַׁלֵּ֥ם יְשַׁלֵּֽם ׃¹⁵⁽¹⁴⁾ אִם ־ בְּעָלָ֥י⁠ו עִמּ֖⁠וֹ לֹ֣א יְשַׁלֵּ֑ם אִם ־ שָׂכִ֣יר ה֔וּא בָּ֖א בִּ⁠שְׂכָרֽ⁠וֹ ׃ס¹⁶⁽¹⁵⁾ וְ⁠כִֽי ־ יְפַתֶּ֣ה אִ֗ישׁ בְּתוּלָ֛ה אֲשֶׁ֥ר לֹא ־ אֹרָ֖שָׂה וְ⁠שָׁכַ֣ב עִמָּ֑⁠הּ מָהֹ֛ר יִמְהָרֶ֥⁠נָּה לּ֖⁠וֹ לְ⁠אִשָּֽׁה ׃¹⁷⁽¹⁶⁾ אִם ־ מָאֵ֧ן יְמָאֵ֛ן אָבִ֖י⁠הָ לְ⁠תִתָּ֣⁠הּ ל֑⁠וֹ כֶּ֣סֶף יִשְׁקֹ֔ל כְּ⁠מֹ֖הַר הַ⁠בְּתוּלֹֽת ׃ס¹⁸⁽¹⁷⁾ מְכַשֵּׁפָ֖ה לֹ֥א תְחַיֶּֽה ׃ס¹⁹⁽¹⁸⁾ כָּל ־ שֹׁכֵ֥ב עִם ־ בְּהֵמָ֖ה מ֥וֹת יוּמָֽת ׃ס²⁰⁽¹⁹⁾ זֹבֵ֥חַ לָ⁠אֱלֹהִ֖ים יָֽחֳרָ֑ם בִּלְתִּ֥י לַ⁠יהוָ֖ה לְ⁠בַדּֽ⁠וֹ ׃²¹⁽²⁰⁾ וְ⁠גֵ֥ר לֹא ־ תוֹנֶ֖ה וְ⁠לֹ֣א תִלְחָצֶ֑⁠נּוּ כִּֽי ־ גֵרִ֥ים הֱיִיתֶ֖ם בְּ⁠אֶ֥רֶץ מִצְרָֽיִם ׃²²⁽²¹⁾ כָּל ־ אַלְמָנָ֥ה וְ⁠יָת֖וֹם לֹ֥א תְעַנּֽוּ⁠ן ׃²³⁽²²⁾ אִם ־ עַנֵּ֥ה תְעַנֶּ֖ה אֹת֑⁠וֹ כִּ֣י אִם ־ צָעֹ֤ק יִצְעַק֙ אֵלַ֔⁠י שָׁמֹ֥עַ אֶשְׁמַ֖ע צַעֲקָתֽ⁠וֹ ׃²⁴⁽²³⁾ וְ⁠חָרָ֣ה אַפִּ֔⁠י וְ⁠הָרַגְתִּ֥י אֶתְ⁠כֶ֖ם בֶּ⁠חָ֑רֶב וְ⁠הָי֤וּ נְשֵׁי⁠כֶם֙ אַלְמָנ֔וֹת וּ⁠בְנֵי⁠כֶ֖ם יְתֹמִֽים ׃פ²⁵⁽²⁴⁾ אִם ־ כֶּ֣סֶף ׀ תַּלְוֶ֣ה אֶת ־ עַמִּ֗⁠י אֶת ־ הֶֽ⁠עָנִי֙ עִמָּ֔⁠ךְ לֹא ־ תִהְיֶ֥ה ל֖⁠וֹ כְּ⁠נֹשֶׁ֑ה לֹֽא ־ תְשִׂימ֥וּ⁠ן עָלָ֖י⁠ו נֶֽשֶׁךְ ׃²⁶⁽²⁵⁾ אִם ־ חָבֹ֥ל תַּחְבֹּ֖ל שַׂלְמַ֣ת רֵעֶ֑⁠ךָ עַד ־ בֹּ֥א הַ⁠שֶּׁ֖מֶשׁ תְּשִׁיבֶ֥⁠נּוּ לֽ⁠וֹ ׃²⁷⁽²⁶⁾ כִּ֣י הִ֤וא כְסוּתוֹ֙ ² לְ⁠בַדָּ֔⁠הּ הִ֥וא שִׂמְלָת֖⁠וֹ לְ⁠עֹר֑⁠וֹ בַּ⁠מֶּ֣ה יִשְׁכָּ֔ב וְ⁠הָיָה֙ כִּֽי ־ יִצְעַ֣ק אֵלַ֔⁠י וְ⁠שָׁמַעְתִּ֖י כִּֽי ־ חַנּ֥וּן אָֽנִי ׃ס²⁸⁽²⁷⁾ אֱלֹהִ֖ים לֹ֣א תְקַלֵּ֑ל וְ⁠נָשִׂ֥יא בְ⁠עַמְּ⁠ךָ֖ לֹ֥א תָאֹֽר ׃²⁹⁽²⁸⁾ מְלֵאָתְ⁠ךָ֥ וְ⁠דִמְעֲ⁠ךָ֖ לֹ֣א תְאַחֵ֑ר בְּכ֥וֹר בָּנֶ֖י⁠ךָ תִּתֶּן ־ לִּֽ⁠י ׃³⁰⁽²⁹⁾ כֵּֽן ־ תַּעֲשֶׂ֥ה לְ⁠שֹׁרְ⁠ךָ֖ לְ⁠צֹאנֶ֑⁠ךָ שִׁבְעַ֤ת יָמִים֙ יִהְיֶ֣ה עִם ־ אִמּ֔⁠וֹ בַּ⁠יּ֥וֹם הַ⁠שְּׁמִינִ֖י תִּתְּנ⁠וֹ ־ לִֽ⁠י ׃³¹⁽³⁰⁾ וְ⁠אַנְשֵׁי ־ קֹ֖דֶשׁ תִּהְי֣וּ⁠ן לִ֑⁠י וּ⁠בָשָׂ֨ר בַּ⁠שָּׂדֶ֤ה טְרֵפָה֙ לֹ֣א תֹאכֵ֔לוּ לַ⁠כֶּ֖לֶב תַּשְׁלִכ֥וּ⁠ן אֹתֽ⁠וֹ ׃ס

¹K בעיר⁠ה

²K כסות⁠ה

Chapter 23

¹ לֹ֥א תִשָּׂ֖א שֵׁ֣מַע שָׁ֑וְא אַל ־ תָּ֤שֶׁת יָֽדְ⁠ךָ֙ עִם ־ רָשָׁ֔ע לִ⁠הְיֹ֖ת עֵ֥ד חָמָֽס ׃ס² לֹֽא ־ תִהְיֶ֥ה אַחֲרֵֽי ־ רַבִּ֖ים לְ⁠רָעֹ֑ת וְ⁠לֹא ־ תַעֲנֶ֣ה עַל ־ רִ֗ב לִ⁠נְטֹ֛ת אַחֲרֵ֥י רַבִּ֖ים לְ⁠הַטֹּֽת ׃³ וְ⁠דָ֕ל לֹ֥א תֶהְדַּ֖ר בְּ⁠רִיבֽ⁠וֹ ׃ס⁴ כִּ֣י תִפְגַּ֞ע שׁ֧וֹר אֹֽיִבְ⁠ךָ֛ א֥וֹ חֲמֹר֖⁠וֹ תֹּעֶ֑ה הָשֵׁ֥ב תְּשִׁיבֶ֖⁠נּוּ לֽ⁠וֹ ׃ס⁵ כִּֽי ־ תִרְאֶ֞ה חֲמ֣וֹר שֹׂנַאֲ⁠ךָ֗ רֹבֵץ֙ תַּ֣חַת מַשָּׂא֔⁠וֹ וְ⁠חָדַלְתָּ֖ מֵ⁠עֲזֹ֣ב ל֑⁠וֹ עָזֹ֥ב תַּעֲזֹ֖ב עִמּֽ⁠וֹ ׃ס⁶ לֹ֥א תַטֶּ֛ה מִשְׁפַּ֥ט אֶבְיֹנְ⁠ךָ֖ בְּ⁠רִיבֽ⁠וֹ ׃⁷ מִ⁠דְּבַר ־ שֶׁ֖קֶר תִּרְחָ֑ק וְ⁠נָקִ֤י וְ⁠צַדִּיק֙ אַֽל ־ תַּהֲרֹ֔ג כִּ֥י לֹא ־ אַצְדִּ֖יק רָשָֽׁע ׃⁸ וְ⁠שֹׁ֖חַד לֹ֣א תִקָּ֑ח כִּ֤י הַ⁠שֹּׁ֨חַד֙ יְעַוֵּ֣ר פִּקְחִ֔ים וִֽ⁠יסַלֵּ֖ף דִּבְרֵ֥י צַדִּיקִֽים ׃⁹ וְ⁠גֵ֖ר לֹ֣א תִלְחָ֑ץ וְ⁠אַתֶּ֗ם יְדַעְתֶּם֙ אֶת ־ נֶ֣פֶשׁ הַ⁠גֵּ֔ר כִּֽי ־ גֵרִ֥ים הֱיִיתֶ֖ם בְּ⁠אֶ֥רֶץ מִצְרָֽיִם ׃¹⁰ וְ⁠שֵׁ֥שׁ שָׁנִ֖ים תִּזְרַ֣ע אֶת ־ אַרְצֶ֑⁠ךָ וְ⁠אָסַפְתָּ֖ אֶת ־ תְּבוּאָתָֽ⁠הּ ׃¹¹ וְ⁠הַ⁠שְּׁבִיעִ֞ת תִּשְׁמְטֶ֣⁠נָּה וּ⁠נְטַשְׁתָּ֗⁠הּ וְ⁠אָֽכְלוּ֙ אֶבְיֹנֵ֣י עַמֶּ֔⁠ךָ וְ⁠יִתְרָ֕⁠ם תֹּאכַ֖ל חַיַּ֣ת הַ⁠שָּׂדֶ֑ה כֵּֽן ־ תַּעֲשֶׂ֥ה לְ⁠כַרְמְ⁠ךָ֖ לְ⁠זֵיתֶֽ⁠ךָ ׃¹² שֵׁ֤שֶׁת יָמִים֙ תַּעֲשֶׂ֣ה מַעֲשֶׂ֔י⁠ךָ וּ⁠בַ⁠יּ֥וֹם הַ⁠שְּׁבִיעִ֖י תִּשְׁבֹּ֑ת לְמַ֣עַן יָנ֗וּחַ שֽׁוֹרְ⁠ךָ֙ וַ⁠חֲמֹרֶ֔⁠ךָ וְ⁠יִנָּפֵ֥שׁ בֶּן ־ אֲמָתְ⁠ךָ֖ וְ⁠הַ⁠גֵּֽר ׃¹³ וּ⁠בְ⁠כֹ֛ל אֲשֶׁר ־ אָמַ֥רְתִּי אֲלֵי⁠כֶ֖ם תִּשָּׁמֵ֑רוּ וְ⁠שֵׁ֨ם אֱלֹהִ֤ים אֲחֵרִים֙ לֹ֣א תַזְכִּ֔ירוּ לֹ֥א יִשָּׁמַ֖ע עַל ־ פִּֽי⁠ךָ ׃¹⁴ שָׁלֹ֣שׁ רְגָלִ֔ים תָּחֹ֥ג לִ֖⁠י בַּ⁠שָּׁנָֽה ׃¹⁵ אֶת ־ חַ֣ג הַ⁠מַּצּוֹת֮ תִּשְׁמֹר֒ שִׁבְעַ֣ת יָמִים֩ תֹּאכַ֨ל מַצּ֜וֹת כַּֽ⁠אֲשֶׁ֣ר צִוִּיתִ֗⁠ךָ לְ⁠מוֹעֵד֙ חֹ֣דֶשׁ הָֽ⁠אָבִ֔יב כִּי ־ ב֖⁠וֹ יָצָ֣אתָ מִ⁠מִּצְרָ֑יִם וְ⁠לֹא ־ יֵרָא֥וּ פָנַ֖⁠י רֵיקָֽם ׃¹⁶ וְ⁠חַ֤ג הַ⁠קָּצִיר֙ בִּכּוּרֵ֣י מַעֲשֶׂ֔י⁠ךָ אֲשֶׁ֥ר תִּזְרַ֖ע בַּ⁠שָּׂדֶ֑ה וְ⁠חַ֤ג הָֽ⁠אָסִף֙ בְּ⁠צֵ֣את הַ⁠שָּׁנָ֔ה בְּ⁠אָסְפְּ⁠ךָ֥ אֶֽת ־ מַעֲשֶׂ֖י⁠ךָ מִן ־ הַ⁠שָּׂדֶֽה ׃¹⁷ שָׁלֹ֥שׁ פְּעָמִ֖ים בַּ⁠שָּׁנָ֑ה יֵרָאֶה֙ כָּל ־ זְכ֣וּרְ⁠ךָ֔ אֶל ־ פְּנֵ֖י הָ⁠אָדֹ֥ן ׀ יְהוָֽה ׃¹⁸ לֹֽא ־ תִזְבַּ֥ח עַל ־ חָמֵ֖ץ דַּם ־ זִבְחִ֑⁠י וְ⁠לֹֽא ־ יָלִ֥ין חֵֽלֶב ־ חַגִּ֖⁠י עַד ־ בֹּֽקֶר ׃¹⁹ רֵאשִׁ֗ית בִּכּוּרֵי֙ אַדְמָ֣תְ⁠ךָ֔ תָּבִ֕יא בֵּ֖ית יְהוָ֣ה אֱלֹהֶ֑י⁠ךָ לֹֽא ־ תְבַשֵּׁ֥ל גְּדִ֖י בַּ⁠חֲלֵ֥ב אִמּֽ⁠וֹ ׃ס²⁰ הִנֵּ֨ה אָנֹכִ֜י שֹׁלֵ֤חַ מַלְאָךְ֙ לְ⁠פָנֶ֔י⁠ךָ לִ⁠שְׁמָרְ⁠ךָ֖ בַּ⁠דָּ֑רֶךְ וְ⁠לַ⁠הֲבִ֣יאֲ⁠ךָ֔ אֶל ־ הַ⁠מָּק֖וֹם אֲשֶׁ֥ר הֲכִנֹֽתִי ׃²¹ הִשָּׁ֧מֶר מִ⁠פָּנָ֛י⁠ו וּ⁠שְׁמַ֥ע בְּ⁠קֹל֖⁠וֹ אַל ־ תַּמֵּ֣ר בּ֑⁠וֹ כִּ֣י לֹ֤א יִשָּׂא֙ לְ⁠פִשְׁעֲ⁠כֶ֔ם כִּ֥י שְׁמִ֖⁠י בְּ⁠קִרְבּֽ⁠וֹ ׃²² כִּ֣י אִם ־ שָׁמֹ֤עַ תִּשְׁמַע֙ בְּ⁠קֹל֔⁠וֹ וְ⁠עָשִׂ֕יתָ כֹּ֖ל אֲשֶׁ֣ר אֲדַבֵּ֑ר וְ⁠אָֽיַבְתִּי֙ אֶת ־ אֹ֣יְבֶ֔י⁠ךָ וְ⁠צַרְתִּ֖י אֶת ־ צֹרְרֶֽי⁠ךָ ׃²³ כִּֽי ־ יֵלֵ֣ךְ מַלְאָכִ⁠י֮ לְ⁠פָנֶי⁠ךָ֒ וֶ⁠הֱבִֽיאֲ⁠ךָ֗ אֶל ־ הָֽ⁠אֱמֹרִי֙ וְ⁠הַ֣⁠חִתִּ֔י וְ⁠הַ⁠פְּרִזִּי֙ וְ⁠הַֽ⁠כְּנַעֲנִ֔י הַ⁠חִוִּ֖י וְ⁠הַ⁠יְבוּסִ֑י וְ⁠הִכְחַדְתִּֽי⁠ו ׃²⁴ לֹֽא ־ תִשְׁתַּחֲוֶ֤ה לֵ⁠אלֹֽהֵי⁠הֶם֙ וְ⁠לֹ֣א תָֽעָבְדֵ֔⁠ם וְ⁠לֹ֥א תַעֲשֶׂ֖ה כְּ⁠מַֽעֲשֵׂי⁠הֶ֑ם כִּ֤י הָרֵס֙ תְּהָ֣רְסֵ֔⁠ם וְ⁠שַׁבֵּ֥ר תְּשַׁבֵּ֖ר מַצֵּבֹתֵי⁠הֶֽם ׃²⁵ וַ⁠עֲבַדְתֶּ֗ם אֵ֚ת יְהוָ֣ה אֱלֹֽהֵי⁠כֶ֔ם וּ⁠בֵרַ֥ךְ אֶֽת ־ לַחְמְ⁠ךָ֖ וְ⁠אֶת ־ מֵימֶ֑י⁠ךָ וַ⁠הֲסִרֹתִ֥י מַחֲלָ֖ה מִ⁠קִּרְבֶּֽ⁠ךָ ׃²⁶ לֹ֥א תִהְיֶ֛ה מְשַׁכֵּלָ֥ה וַ⁠עֲקָרָ֖ה בְּ⁠אַרְצֶ֑⁠ךָ אֶת ־ מִסְפַּ֥ר יָמֶ֖י⁠ךָ אֲמַלֵּֽא ׃²⁷ אֶת ־ אֵֽימָתִ⁠י֙ אֲשַׁלַּ֣ח לְ⁠פָנֶ֔י⁠ךָ וְ⁠הַמֹּתִי֙ אֶת ־ כָּל ־ הָ⁠עָ֔ם אֲשֶׁ֥ר תָּבֹ֖א בָּ⁠הֶ֑ם וְ⁠נָתַתִּ֧י אֶת ־ כָּל ־ אֹיְבֶ֛י⁠ךָ אֵלֶ֖י⁠ךָ עֹֽרֶף ׃²⁸ וְ⁠שָׁלַחְתִּ֥י אֶת ־ הַ⁠צִּרְעָ֖ה לְ⁠פָנֶ֑י⁠ךָ וְ⁠גֵרְשָׁ֗ה אֶת ־ הַ⁠חִוִּ֧י אֶת ־ הַֽ⁠כְּנַעֲנִ֛י וְ⁠אֶת ־ הַ⁠חִתִּ֖י מִ⁠לְּ⁠פָנֶֽי⁠ךָ ׃²⁹ לֹ֧א אֲגָרְשֶׁ֛⁠נּוּ מִ⁠פָּנֶ֖י⁠ךָ בְּ⁠שָׁנָ֣ה אֶחָ֑ת פֶּן ־ תִּהְיֶ֤ה הָ⁠אָ֨רֶץ֙ שְׁמָמָ֔ה וְ⁠רַבָּ֥ה עָלֶ֖י⁠ךָ חַיַּ֥ת הַ⁠שָּׂדֶֽה ׃³⁰ מְעַ֥ט מְעַ֛ט אֲגָרְשֶׁ֖⁠נּוּ מִ⁠פָּנֶ֑י⁠ךָ עַ֚ד אֲשֶׁ֣ר תִּפְרֶ֔ה וְ⁠נָחַלְתָּ֖ אֶת ־ הָ⁠אָֽרֶץ ׃³¹ וְ⁠שַׁתִּ֣י אֶת ־ גְּבֻלְ⁠ךָ֗ מִ⁠יַּם ־ סוּף֙ וְ⁠עַד ־ יָ֣ם פְּלִשְׁתִּ֔ים וּ⁠מִ⁠מִּדְבָּ֖ר עַד ־ הַ⁠נָּהָ֑ר כִּ֣י ׀ אֶתֵּ֣ן בְּ⁠יֶדְ⁠כֶ֗ם אֵ֚ת יֹשְׁבֵ֣י הָ⁠אָ֔רֶץ וְ⁠גֵרַשְׁתָּ֖⁠מוֹ מִ⁠פָּנֶֽי⁠ךָ ׃³² לֹֽא ־ תִכְרֹ֥ת לָ⁠הֶ֛ם וְ⁠לֵ⁠אלֹֽהֵי⁠הֶ֖ם בְּרִֽית ׃³³ לֹ֤א יֵשְׁבוּ֙ בְּ⁠אַרְצְ⁠ךָ֔ פֶּן ־ יַחֲטִ֥יאוּ אֹתְ⁠ךָ֖ לִ֑⁠י כִּ֤י תַעֲבֹד֙ אֶת ־ אֱלֹ֣הֵי⁠הֶ֔ם כִּֽי ־ יִהְיֶ֥ה לְ⁠ךָ֖ לְ⁠מוֹקֵֽשׁ ׃פ

Chapter 24

¹ וְ⁠אֶל ־ מֹשֶׁ֨ה אָמַ֜ר עֲלֵ֣ה אֶל ־ יְהוָ֗ה אַתָּה֙ וְ⁠אַהֲרֹן֙ נָדָ֣ב וַ⁠אֲבִיה֔וּא וְ⁠שִׁבְעִ֖ים מִ⁠זִּקְנֵ֣י יִשְׂרָאֵ֑ל וְ⁠הִשְׁתַּחֲוִיתֶ֖ם מֵ⁠רָחֹֽק ׃² וְ⁠נִגַּ֨שׁ מֹשֶׁ֤ה לְ⁠בַדּ⁠וֹ֙ אֶל ־ יְהוָ֔ה וְ⁠הֵ֖ם לֹ֣א יִגָּ֑שׁוּ וְ⁠הָ⁠עָ֕ם לֹ֥א יַעֲל֖וּ עִמּֽ⁠וֹ ׃³ וַ⁠יָּבֹ֣א מֹשֶׁ֗ה וַ⁠יְסַפֵּ֤ר לָ⁠עָם֙ אֵ֚ת כָּל ־ דִּבְרֵ֣י יְהוָ֔ה וְ⁠אֵ֖ת כָּל ־ הַ⁠מִּשְׁפָּטִ֑ים וַ⁠יַּ֨עַן כָּל ־ הָ⁠עָ֜ם ק֤וֹל אֶחָד֙ וַ⁠יֹּ֣אמְר֔וּ כָּל ־ הַ⁠דְּבָרִ֛ים אֲשֶׁר ־ דִּבֶּ֥ר יְהוָ֖ה נַעֲשֶֽׂה ׃⁴ וַ⁠יִּכְתֹּ֣ב מֹשֶׁ֗ה אֵ֚ת כָּל ־ דִּבְרֵ֣י יְהוָ֔ה וַ⁠יַּשְׁכֵּ֣ם בַּ⁠בֹּ֔קֶר וַ⁠יִּ֥בֶן מִזְבֵּ֖חַ תַּ֣חַת הָ⁠הָ֑ר וּ⁠שְׁתֵּ֤ים עֶשְׂרֵה֙ מַצֵּבָ֔ה לִ⁠שְׁנֵ֥ים עָשָׂ֖ר שִׁבְטֵ֥י יִשְׂרָאֵֽל ׃⁵ וַ⁠יִּשְׁלַ֗ח אֶֽת ־ נַעֲרֵי֙ בְּנֵ֣י יִשְׂרָאֵ֔ל וַ⁠יַּֽעֲל֖וּ עֹלֹ֑ת וַֽ⁠יִּזְבְּח֞וּ זְבָחִ֧ים שְׁלָמִ֛ים לַ⁠יהוָ֖ה פָּרִֽים ׃⁶ וַ⁠יִּקַּ֤ח מֹשֶׁה֙ חֲצִ֣י הַ⁠דָּ֔ם וַ⁠יָּ֖שֶׂם בָּ⁠אַגָּנֹ֑ת וַ⁠חֲצִ֣י הַ⁠דָּ֔ם זָרַ֖ק עַל ־ הַ⁠מִּזְבֵּֽחַ ׃⁷ וַ⁠יִּקַּח֙ סֵ֣פֶר הַ⁠בְּרִ֔ית וַ⁠יִּקְרָ֖א בְּ⁠אָזְנֵ֣י הָ⁠עָ֑ם וַ⁠יֹּ֣אמְר֔וּ כֹּ֛ל אֲשֶׁר ־ דִּבֶּ֥ר יְהוָ֖ה נַעֲשֶׂ֥ה וְ⁠נִשְׁמָֽע ׃⁸ וַ⁠יִּקַּ֤ח מֹשֶׁה֙ אֶת ־ הַ⁠דָּ֔ם וַ⁠יִּזְרֹ֖ק עַל ־ הָ⁠עָ֑ם וַ⁠יֹּ֗אמֶר הִנֵּ֤ה דַֽם ־ הַ⁠בְּרִית֙ אֲשֶׁ֨ר כָּרַ֤ת יְהוָה֙ עִמָּ⁠כֶ֔ם עַ֥ל כָּל ־ הַ⁠דְּבָרִ֖ים הָ⁠אֵֽלֶּה ׃⁹ וַ⁠יַּ֥עַל מֹשֶׁ֖ה וְ⁠אַהֲרֹ֑ן נָדָב֙ וַ⁠אֲבִיה֔וּא וְ⁠שִׁבְעִ֖ים מִ⁠זִּקְנֵ֥י יִשְׂרָאֵֽל ׃¹⁰ וַ⁠יִּרְא֕וּ אֵ֖ת אֱלֹהֵ֣י יִשְׂרָאֵ֑ל וְ⁠תַ֣חַת רַגְלָ֗י⁠ו כְּ⁠מַעֲשֵׂה֙ לִבְנַ֣ת הַ⁠סַּפִּ֔יר וּ⁠כְ⁠עֶ֥צֶם הַ⁠שָּׁמַ֖יִם לָ⁠טֹֽהַר ׃¹¹ וְ⁠אֶל ־ אֲצִילֵי֙ בְּנֵ֣י יִשְׂרָאֵ֔ל לֹ֥א שָׁלַ֖ח יָד֑⁠וֹ וַֽ⁠יֶּחֱזוּ֙ אֶת ־ הָ֣⁠אֱלֹהִ֔ים וַ⁠יֹּאכְל֖וּ וַ⁠יִּשְׁתּֽוּ ׃ס¹² וַ⁠יֹּ֨אמֶר יְהוָ֜ה אֶל ־ מֹשֶׁ֗ה עֲלֵ֥ה אֵלַ֛⁠י הָ⁠הָ֖רָ⁠ה וֶ⁠הְיֵה ־ שָׁ֑ם וְ⁠אֶתְּנָ֨ה לְ⁠ךָ֜ אֶת ־ לֻחֹ֣ת הָ⁠אֶ֗בֶן וְ⁠הַ⁠תּוֹרָה֙ וְ⁠הַ⁠מִּצְוָ֔ה אֲשֶׁ֥ר כָּתַ֖בְתִּי לְ⁠הוֹרֹתָֽ⁠ם ׃¹³ וַ⁠יָּ֣קָם מֹשֶׁ֔ה וִ⁠יהוֹשֻׁ֖עַ מְשָׁרְת֑⁠וֹ וַ⁠יַּ֥עַל מֹשֶׁ֖ה אֶל ־ הַ֥ר הָ⁠אֱלֹהִֽים ׃¹⁴ וְ⁠אֶל ־ הַ⁠זְּקֵנִ֤ים אָמַר֙ שְׁבוּ ־ לָ֣⁠נוּ בָ⁠זֶ֔ה עַ֥ד אֲשֶׁר ־ נָשׁ֖וּב אֲלֵי⁠כֶ֑ם וְ⁠הִנֵּ֨ה אַהֲרֹ֤ן וְ⁠חוּר֙ עִמָּ⁠כֶ֔ם מִי ־ בַ֥עַל דְּבָרִ֖ים יִגַּ֥שׁ אֲלֵ⁠הֶֽם ׃¹⁵ וַ⁠יַּ֥עַל מֹשֶׁ֖ה אֶל ־ הָ⁠הָ֑ר וַ⁠יְכַ֥ס הֶ⁠עָנָ֖ן אֶת ־ הָ⁠הָֽר ׃¹⁶ וַ⁠יִּשְׁכֹּ֤ן כְּבוֹד ־ יְהוָה֙ עַל ־ הַ֣ר סִינַ֔י וַ⁠יְכַסֵּ֥⁠הוּ הֶ⁠עָנָ֖ן שֵׁ֣שֶׁת יָמִ֑ים וַ⁠יִּקְרָ֧א אֶל ־ מֹשֶׁ֛ה בַּ⁠יּ֥וֹם הַ⁠שְּׁבִיעִ֖י מִ⁠תּ֥וֹךְ הֶ⁠עָנָֽן ׃¹⁷ וּ⁠מַרְאֵה֙ כְּב֣וֹד יְהוָ֔ה כְּ⁠אֵ֥שׁ אֹכֶ֖לֶת בְּ⁠רֹ֣אשׁ הָ⁠הָ֑ר לְ⁠עֵינֵ֖י בְּנֵ֥י יִשְׂרָאֵֽל ׃¹⁸ וַ⁠יָּבֹ֥א מֹשֶׁ֛ה בְּ⁠ת֥וֹךְ הֶ⁠עָנָ֖ן וַ⁠יַּ֣עַל אֶל ־ הָ⁠הָ֑ר וַ⁠יְהִ֤י מֹשֶׁה֙ בָּ⁠הָ֔ר אַרְבָּעִ֣ים י֔וֹם וְ⁠אַרְבָּעִ֖ים לָֽיְלָה ׃פ

Chapter 25

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠יִקְחוּ ־ לִ֖⁠י תְּרוּמָ֑ה מֵ⁠אֵ֤ת כָּל ־ אִישׁ֙ אֲשֶׁ֣ר יִדְּבֶ֣⁠נּוּ לִבּ֔⁠וֹ תִּקְח֖וּ אֶת ־ תְּרוּמָתִֽ⁠י ׃³ וְ⁠זֹאת֙ הַ⁠תְּרוּמָ֔ה אֲשֶׁ֥ר תִּקְח֖וּ מֵ⁠אִתָּ֑⁠ם זָהָ֥ב וָ⁠כֶ֖סֶף וּ⁠נְחֹֽשֶׁת ׃⁴ וּ⁠תְכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֥שׁ וְ⁠עִזִּֽים ׃⁵ וְ⁠עֹרֹ֨ת אֵילִ֧ם מְאָדָּמִ֛ים וְ⁠עֹרֹ֥ת תְּחָשִׁ֖ים וַ⁠עֲצֵ֥י שִׁטִּֽים ׃⁶ שֶׁ֖מֶן לַ⁠מָּאֹ֑ר בְּשָׂמִים֙ לְ⁠שֶׁ֣מֶן הַ⁠מִּשְׁחָ֔ה וְ⁠לִ⁠קְטֹ֖רֶת הַ⁠סַּמִּֽים ׃⁷ אַבְנֵי ־ שֹׁ֕הַם וְ⁠אַבְנֵ֖י מִלֻּאִ֑ים לָ⁠אֵפֹ֖ד וְ⁠לַ⁠חֹֽשֶׁן ׃⁸ וְ⁠עָ֥שׂוּ לִ֖⁠י מִקְדָּ֑שׁ וְ⁠שָׁכַנְתִּ֖י בְּ⁠תוֹכָֽ⁠ם ׃⁹ כְּ⁠כֹ֗ל אֲשֶׁ֤ר אֲנִי֙ מַרְאֶ֣ה אוֹתְ⁠ךָ֔ אֵ֚ת תַּבְנִ֣ית הַ⁠מִּשְׁכָּ֔ן וְ⁠אֵ֖ת תַּבְנִ֣ית כָּל ־ כֵּלָ֑י⁠ו וְ⁠כֵ֖ן תַּעֲשֽׂוּ ׃ס¹⁰ וְ⁠עָשׂ֥וּ אֲר֖וֹן עֲצֵ֣י שִׁטִּ֑ים אַמָּתַ֨יִם וָ⁠חֵ֜צִי אָרְכּ֗⁠וֹ וְ⁠אַמָּ֤ה וָ⁠חֵ֨צִי֙ רָחְבּ֔⁠וֹ וְ⁠אַמָּ֥ה וָ⁠חֵ֖צִי קֹמָתֽ⁠וֹ ׃¹¹ וְ⁠צִפִּיתָ֤ אֹת⁠וֹ֙ זָהָ֣ב טָה֔וֹר מִ⁠בַּ֥יִת וּ⁠מִ⁠ח֖וּץ תְּצַפֶּ֑⁠נּוּ וְ⁠עָשִׂ֧יתָ עָלָ֛י⁠ו זֵ֥ר זָהָ֖ב סָבִֽיב ׃¹² וְ⁠יָצַ֣קְתָּ לּ֗⁠וֹ אַרְבַּע֙ טַבְּעֹ֣ת זָהָ֔ב וְ⁠נָ֣תַתָּ֔ה עַ֖ל אַרְבַּ֣ע פַּעֲמֹתָ֑י⁠ו וּ⁠שְׁתֵּ֣י טַבָּעֹ֗ת עַל ־ צַלְע⁠וֹ֙ הָֽ⁠אֶחָ֔ת וּ⁠שְׁתֵּי֙ טַבָּעֹ֔ת עַל ־ צַלְע֖⁠וֹ הַ⁠שֵּׁנִֽית ׃¹³ וְ⁠עָשִׂ֥יתָ בַדֵּ֖י עֲצֵ֣י שִׁטִּ֑ים וְ⁠צִפִּיתָ֥ אֹתָ֖⁠ם זָהָֽב ׃¹⁴ וְ⁠הֵֽבֵאתָ֤ אֶת ־ הַ⁠בַּדִּים֙ בַּ⁠טַּבָּעֹ֔ת עַ֖ל צַלְעֹ֣ת הָ⁠אָרֹ֑ן לָ⁠שֵׂ֥את אֶת ־ הָ⁠אָרֹ֖ן בָּ⁠הֶֽם ׃¹⁵ בְּ⁠טַבְּעֹת֙ הָ⁠אָרֹ֔ן יִהְי֖וּ הַ⁠בַּדִּ֑ים לֹ֥א יָסֻ֖רוּ מִמֶּֽ⁠נּוּ ׃¹⁶ וְ⁠נָתַתָּ֖ אֶל ־ הָ⁠אָרֹ֑ן אֵ֚ת הָ⁠עֵדֻ֔ת אֲשֶׁ֥ר אֶתֵּ֖ן אֵלֶֽי⁠ךָ ׃¹⁷ וְ⁠עָשִׂ֥יתָ כַפֹּ֖רֶת זָהָ֣ב טָה֑וֹר אַמָּתַ֤יִם וָ⁠חֵ֨צִי֙ אָרְכָּ֔⁠הּ וְ⁠אַמָּ֥ה וָ⁠חֵ֖צִי רָחְבָּֽ⁠הּ ׃¹⁸ וְ⁠עָשִׂ֛יתָ שְׁנַ֥יִם כְּרֻבִ֖ים זָהָ֑ב מִקְשָׁה֙ תַּעֲשֶׂ֣ה אֹתָ֔⁠ם מִ⁠שְּׁנֵ֖י קְצ֥וֹת הַ⁠כַּפֹּֽרֶת ׃¹⁹ וַ֠⁠עֲשֵׂה כְּר֨וּב אֶחָ֤ד מִ⁠קָּצָה֙ מִ⁠זֶּ֔ה וּ⁠כְרוּב ־ אֶחָ֥ד מִ⁠קָּצָ֖ה מִ⁠זֶּ֑ה מִן ־ הַ⁠כַּפֹּ֛רֶת תַּעֲשׂ֥וּ אֶת ־ הַ⁠כְּרֻבִ֖ים עַל ־ שְׁנֵ֥י קְצוֹתָֽי⁠ו ׃²⁰ וְ⁠הָי֣וּ הַ⁠כְּרֻבִים֩ פֹּרְשֵׂ֨י כְנָפַ֜יִם לְ⁠מַ֗עְלָ⁠ה סֹכְכִ֤ים בְּ⁠כַנְפֵי⁠הֶם֙ עַל ־ הַ⁠כַּפֹּ֔רֶת וּ⁠פְנֵי⁠הֶ֖ם אִ֣ישׁ אֶל ־ אָחִ֑י⁠ו אֶל ־ הַ⁠כַּפֹּ֔רֶת יִהְי֖וּ פְּנֵ֥י הַ⁠כְּרֻבִֽים ׃²¹ וְ⁠נָתַתָּ֧ אֶת ־ הַ⁠כַּפֹּ֛רֶת עַל ־ הָ⁠אָרֹ֖ן מִ⁠לְ⁠מָ֑עְלָ⁠ה וְ⁠אֶל ־ הָ֣⁠אָרֹ֔ן תִּתֵּן֙ אֶת ־ הָ֣⁠עֵדֻ֔ת אֲשֶׁ֥ר אֶתֵּ֖ן אֵלֶֽי⁠ךָ ׃²² וְ⁠נוֹעַדְתִּ֣י לְ⁠ךָ֮ שָׁם֒ וְ⁠דִבַּרְתִּ֨י אִתְּ⁠ךָ֜ מֵ⁠עַ֣ל הַ⁠כַּפֹּ֗רֶת מִ⁠בֵּין֙ שְׁנֵ֣י הַ⁠כְּרֻבִ֔ים אֲשֶׁ֖ר עַל ־ אֲרֹ֣ן הָ⁠עֵדֻ֑ת אֵ֣ת כָּל ־ אֲשֶׁ֧ר אֲצַוֶּ֛ה אוֹתְ⁠ךָ֖ אֶל ־ בְּנֵ֥י יִשְׂרָאֵֽל ׃פ²³ וְ⁠עָשִׂ֥יתָ שֻׁלְחָ֖ן עֲצֵ֣י שִׁטִּ֑ים אַמָּתַ֤יִם אָרְכּ⁠וֹ֙ וְ⁠אַמָּ֣ה רָחְבּ֔⁠וֹ וְ⁠אַמָּ֥ה וָ⁠חֵ֖צִי קֹמָתֽ⁠וֹ ׃²⁴ וְ⁠צִפִּיתָ֥ אֹת֖⁠וֹ זָהָ֣ב טָה֑וֹר וְ⁠עָשִׂ֥יתָ לּ֛⁠וֹ זֵ֥ר זָהָ֖ב סָבִֽיב ׃²⁵ וְ⁠עָשִׂ֨יתָ לּ֥⁠וֹ מִסְגֶּ֛רֶת טֹ֖פַח סָבִ֑יב וְ⁠עָשִׂ֧יתָ זֵר ־ זָהָ֛ב לְ⁠מִסְגַּרְתּ֖⁠וֹ סָבִֽיב ׃²⁶ וְ⁠עָשִׂ֣יתָ לּ֔⁠וֹ אַרְבַּ֖ע טַבְּעֹ֣ת זָהָ֑ב וְ⁠נָתַתָּ֙ אֶת ־ הַ⁠טַּבָּעֹ֔ת עַ֚ל אַרְבַּ֣ע הַ⁠פֵּאֹ֔ת אֲשֶׁ֖ר לְ⁠אַרְבַּ֥ע רַגְלָֽי⁠ו ׃²⁷ לְ⁠עֻמַּת֙ הַ⁠מִּסְגֶּ֔רֶת תִּהְיֶ֖יןָ הַ⁠טַּבָּעֹ֑ת לְ⁠בָתִּ֣ים לְ⁠בַדִּ֔ים לָ⁠שֵׂ֖את אֶת ־ הַ⁠שֻּׁלְחָֽן ׃²⁸ וְ⁠עָשִׂ֤יתָ אֶת ־ הַ⁠בַּדִּים֙ עֲצֵ֣י שִׁטִּ֔ים וְ⁠צִפִּיתָ֥ אֹתָ֖⁠ם זָהָ֑ב וְ⁠נִשָּׂא ־ בָ֖⁠ם אֶת ־ הַ⁠שֻּׁלְחָֽן ׃²⁹ וְ⁠עָשִׂ֨יתָ קְּעָרֹתָ֜י⁠ו וְ⁠כַפֹּתָ֗י⁠ו וּ⁠קְשׂוֹתָי⁠ו֙ וּ⁠מְנַקִּיֹּתָ֔י⁠ו אֲשֶׁ֥ר יֻסַּ֖ךְ בָּ⁠הֵ֑ן זָהָ֥ב טָה֖וֹר תַּעֲשֶׂ֥ה אֹתָֽ⁠ם ׃³⁰ וְ⁠נָתַתָּ֧ עַֽל ־ הַ⁠שֻּׁלְחָ֛ן לֶ֥חֶם פָּנִ֖ים לְ⁠פָנַ֥⁠י תָּמִֽיד ׃פ³¹ וְ⁠עָשִׂ֥יתָ מְנֹרַ֖ת זָהָ֣ב טָה֑וֹר מִקְשָׁ֞ה תֵּעָשֶׂ֤ה הַ⁠מְּנוֹרָה֙ יְרֵכָ֣⁠הּ וְ⁠קָנָ֔⁠הּ גְּבִיעֶ֛י⁠הָ כַּפְתֹּרֶ֥י⁠הָ וּ⁠פְרָחֶ֖י⁠הָ מִמֶּ֥⁠נָּה יִהְיֽוּ ׃³² וְ⁠שִׁשָּׁ֣ה קָנִ֔ים יֹצְאִ֖ים מִ⁠צִּדֶּ֑י⁠הָ שְׁלֹשָׁ֣ה ׀ קְנֵ֣י מְנֹרָ֗ה מִ⁠צִּדָּ⁠הּ֙ הָ⁠אֶחָ֔ד וּ⁠שְׁלֹשָׁה֙ קְנֵ֣י מְנֹרָ֔ה מִ⁠צִּדָּ֖⁠הּ הַ⁠שֵּׁנִֽי ׃³³ שְׁלֹשָׁ֣ה גְ֠בִעִים מְֽשֻׁקָּדִ֞ים בַּ⁠קָּנֶ֣ה הָ⁠אֶחָד֮ כַּפְתֹּ֣ר וָ⁠פֶרַח֒ וּ⁠שְׁלֹשָׁ֣ה גְבִעִ֗ים מְשֻׁקָּדִ֛ים בַּ⁠קָּנֶ֥ה הָ⁠אֶחָ֖ד כַּפְתֹּ֣ר וָ⁠פָ֑רַח כֵּ֚ן לְ⁠שֵׁ֣שֶׁת הַ⁠קָּנִ֔ים הַ⁠יֹּצְאִ֖ים מִן ־ הַ⁠מְּנֹרָֽה ׃³⁴ וּ⁠בַ⁠מְּנֹרָ֖ה אַרְבָּעָ֣ה גְבִעִ֑ים מְשֻׁקָּדִ֔ים כַּפְתֹּרֶ֖י⁠הָ וּ⁠פְרָחֶֽי⁠הָ ׃³⁵ וְ⁠כַפְתֹּ֡ר תַּחַת֩ שְׁנֵ֨י הַ⁠קָּנִ֜ים מִמֶּ֗⁠נָּה וְ⁠כַפְתֹּר֙ תַּ֣חַת שְׁנֵ֤י הַ⁠קָּנִים֙ מִמֶּ֔⁠נָּה וְ⁠כַפְתֹּ֕ר תַּחַת ־ שְׁנֵ֥י הַ⁠קָּנִ֖ים מִמֶּ֑⁠נָּה לְ⁠שֵׁ֨שֶׁת֙ הַ⁠קָּנִ֔ים הַ⁠יֹּצְאִ֖ים מִן ־ הַ⁠מְּנֹרָֽה ׃³⁶ כַּפְתֹּרֵי⁠הֶ֥ם וּ⁠קְנֹתָ֖⁠ם מִמֶּ֣⁠נָּה יִהְי֑וּ כֻּלָּ֛⁠הּ מִקְשָׁ֥ה אַחַ֖ת זָהָ֥ב טָהֽוֹר ׃³⁷ וְ⁠עָשִׂ֥יתָ אֶת ־ נֵרֹתֶ֖י⁠הָ שִׁבְעָ֑ה וְ⁠הֶֽעֱלָה֙ אֶת ־ נֵ֣רֹתֶ֔י⁠הָ וְ⁠הֵאִ֖יר עַל ־ עֵ֥בֶר פָּנֶֽי⁠הָ ׃³⁸ וּ⁠מַלְקָחֶ֥י⁠הָ וּ⁠מַחְתֹּתֶ֖י⁠הָ זָהָ֥ב טָהֽוֹר ׃³⁹ כִּכָּ֛ר זָהָ֥ב טָה֖וֹר יַעֲשֶׂ֣ה אֹתָ֑⁠הּ אֵ֥ת כָּל ־ הַ⁠כֵּלִ֖ים הָ⁠אֵֽלֶּה ׃⁴⁰ וּ⁠רְאֵ֖ה וַ⁠עֲשֵׂ֑ה בְּ⁠תַ֨בְנִיתָ֔⁠ם אֲשֶׁר ־ אַתָּ֥ה מָרְאֶ֖ה בָּ⁠הָֽר ׃ס

Chapter 26

¹ וְ⁠אֶת ־ הַ⁠מִּשְׁכָּ֥ן תַּעֲשֶׂ֖ה עֶ֣שֶׂר יְרִיעֹ֑ת שֵׁ֣שׁ מָשְׁזָ֗ר וּ⁠תְכֵ֤לֶת וְ⁠אַרְגָּמָן֙ וְ⁠תֹלַ֣עַת שָׁנִ֔י כְּרֻבִ֛ים מַעֲשֵׂ֥ה חֹשֵׁ֖ב תַּעֲשֶׂ֥ה אֹתָֽ⁠ם ׃² אֹ֣רֶךְ ׀ הַ⁠יְרִיעָ֣ה הָֽ⁠אַחַ֗ת שְׁמֹנֶ֤ה וְ⁠עֶשְׂרִים֙ בָּֽ⁠אַמָּ֔ה וְ⁠רֹ֨חַב֙ אַרְבַּ֣ע בָּ⁠אַמָּ֔ה הַ⁠יְרִיעָ֖ה הָ⁠אֶחָ֑ת מִדָּ֥ה אַחַ֖ת לְ⁠כָל ־ הַ⁠יְרִיעֹֽת ׃³ חֲמֵ֣שׁ הַ⁠יְרִיעֹ֗ת תִּֽהְיֶ֨יןָ֙ חֹֽבְרֹ֔ת אִשָּׁ֖ה אֶל ־ אֲחֹתָ֑⁠הּ וְ⁠חָמֵ֤שׁ יְרִיעֹת֙ חֹֽבְרֹ֔ת אִשָּׁ֖ה אֶל ־ אֲחֹתָֽ⁠הּ ׃⁴ וְ⁠עָשִׂ֜יתָ לֻֽלְאֹ֣ת תְּכֵ֗לֶת עַ֣ל שְׂפַ֤ת הַ⁠יְרִיעָה֙ הָ⁠אֶחָ֔ת מִ⁠קָּצָ֖ה בַּ⁠חֹבָ֑רֶת וְ⁠כֵ֤ן תַּעֲשֶׂה֙ בִּ⁠שְׂפַ֣ת הַ⁠יְרִיעָ֔ה הַ⁠קִּ֣יצוֹנָ֔ה בַּ⁠מַּחְבֶּ֖רֶת הַ⁠שֵּׁנִֽית ׃⁵ חֲמִשִּׁ֣ים לֻֽלָאֹ֗ת תַּעֲשֶׂה֮ בַּ⁠יְרִיעָ֣ה הָ⁠אֶחָת֒ וַ⁠חֲמִשִּׁ֣ים לֻֽלָאֹ֗ת תַּעֲשֶׂה֙ בִּ⁠קְצֵ֣ה הַ⁠יְרִיעָ֔ה אֲשֶׁ֖ר בַּ⁠מַּחְבֶּ֣רֶת הַ⁠שֵּׁנִ֑ית מַקְבִּילֹת֙ הַ⁠לֻּ֣לָאֹ֔ת אִשָּׁ֖ה אֶל ־ אֲחֹתָֽ⁠הּ ׃⁶ וְ⁠עָשִׂ֕יתָ חֲמִשִּׁ֖ים קַרְסֵ֣י זָהָ֑ב וְ⁠חִבַּרְתָּ֨ אֶת ־ הַ⁠יְרִיעֹ֜ת אִשָּׁ֤ה אֶל ־ אֲחֹתָ⁠הּ֙ בַּ⁠קְּרָסִ֔ים וְ⁠הָיָ֥ה הַ⁠מִּשְׁכָּ֖ן אֶחָֽד ׃פ⁷ וְ⁠עָשִׂ֨יתָ֙ יְרִיעֹ֣ת עִזִּ֔ים לְ⁠אֹ֖הֶל עַל ־ הַ⁠מִּשְׁכָּ֑ן עַשְׁתֵּי ־ עֶשְׂרֵ֥ה יְרִיעֹ֖ת תַּעֲשֶׂ֥ה אֹתָֽ⁠ם ׃⁸ אֹ֣רֶךְ ׀ הַ⁠יְרִיעָ֣ה הָֽ⁠אַחַ֗ת שְׁלֹשִׁים֙ בָּֽ⁠אַמָּ֔ה וְ⁠רֹ֨חַב֙ אַרְבַּ֣ע בָּ⁠אַמָּ֔ה הַ⁠יְרִיעָ֖ה הָ⁠אֶחָ֑ת מִדָּ֣ה אַחַ֔ת לְ⁠עַשְׁתֵּ֥י עֶשְׂרֵ֖ה יְרִיעֹֽת ׃⁹ וְ⁠חִבַּרְתָּ֞ אֶת ־ חֲמֵ֤שׁ הַ⁠יְרִיעֹת֙ לְ⁠בָ֔ד וְ⁠אֶת ־ שֵׁ֥שׁ הַ⁠יְרִיעֹ֖ת לְ⁠בָ֑ד וְ⁠כָפַלְתָּ֙ אֶת ־ הַ⁠יְרִיעָ֣ה הַ⁠שִּׁשִּׁ֔ית אֶל ־ מ֖וּל פְּנֵ֥י הָ⁠אֹֽהֶל ׃¹⁰ וְ⁠עָשִׂ֜יתָ חֲמִשִּׁ֣ים לֻֽלָאֹ֗ת עַ֣ל שְׂפַ֤ת הַ⁠יְרִיעָה֙ הָֽ⁠אֶחָ֔ת הַ⁠קִּיצֹנָ֖ה בַּ⁠חֹבָ֑רֶת וַ⁠חֲמִשִּׁ֣ים לֻֽלָאֹ֗ת עַ֚ל שְׂפַ֣ת הַ⁠יְרִיעָ֔ה הַ⁠חֹבֶ֖רֶת הַ⁠שֵּׁנִֽית ׃¹¹ וְ⁠עָשִׂ֛יתָ קַרְסֵ֥י נְחֹ֖שֶׁת חֲמִשִּׁ֑ים וְ⁠הֵבֵאתָ֤ אֶת ־ הַ⁠קְּרָסִים֙ בַּ⁠לֻּ֣לָאֹ֔ת וְ⁠חִבַּרְתָּ֥ אֶת ־ הָ⁠אֹ֖הֶל וְ⁠הָיָ֥ה אֶחָֽד ׃¹² וְ⁠סֶ֨רַח֙ הָ⁠עֹדֵ֔ף בִּ⁠ירִיעֹ֖ת הָ⁠אֹ֑הֶל חֲצִ֤י הַ⁠יְרִיעָה֙ הָ⁠עֹדֶ֔פֶת תִּסְרַ֕ח עַ֖ל אֲחֹרֵ֥י הַ⁠מִּשְׁכָּֽן ׃¹³ וְ⁠הָ⁠אַמָּ֨ה מִ⁠זֶּ֜ה וְ⁠הָ⁠אַמָּ֤ה מִ⁠זֶּה֙ בָּ⁠עֹדֵ֔ף בְּ⁠אֹ֖רֶךְ יְרִיעֹ֣ת הָ⁠אֹ֑הֶל יִהְיֶ֨ה סָר֜וּחַ עַל ־ צִדֵּ֧י הַ⁠מִּשְׁכָּ֛ן מִ⁠זֶּ֥ה וּ⁠מִ⁠זֶּ֖ה לְ⁠כַסֹּתֽ⁠וֹ ׃¹⁴ וְ⁠עָשִׂ֤יתָ מִכְסֶה֙ לָ⁠אֹ֔הֶל עֹרֹ֥ת אֵילִ֖ם מְאָדָּמִ֑ים וּ⁠מִכְסֵ֛ה עֹרֹ֥ת תְּחָשִׁ֖ים מִ⁠לְ⁠מָֽעְלָ⁠ה ׃פ¹⁵ וְ⁠עָשִׂ֥יתָ אֶת ־ הַ⁠קְּרָשִׁ֖ים לַ⁠מִּשְׁכָּ֑ן עֲצֵ֥י שִׁטִּ֖ים עֹמְדִֽים ׃¹⁶ עֶ֥שֶׂר אַמּ֖וֹת אֹ֣רֶךְ הַ⁠קָּ֑רֶשׁ וְ⁠אַמָּה֙ וַ⁠חֲצִ֣י הָֽ⁠אַמָּ֔ה רֹ֖חַב הַ⁠קֶּ֥רֶשׁ הָ⁠אֶחָֽד ׃¹⁷ שְׁתֵּ֣י יָד֗וֹת לַ⁠קֶּ֨רֶשׁ֙ הָ⁠אֶחָ֔ד מְשֻׁלָּבֹ֔ת אִשָּׁ֖ה אֶל ־ אֲחֹתָ֑⁠הּ כֵּ֣ן תַּעֲשֶׂ֔ה לְ⁠כֹ֖ל קַרְשֵׁ֥י הַ⁠מִּשְׁכָּֽן ׃¹⁸ וְ⁠עָשִׂ֥יתָ אֶת ־ הַ⁠קְּרָשִׁ֖ים לַ⁠מִּשְׁכָּ֑ן עֶשְׂרִ֣ים קֶ֔רֶשׁ לִ⁠פְאַ֖ת נֶ֥גְבָּ⁠ה תֵימָֽנָ⁠ה ׃¹⁹ וְ⁠אַרְבָּעִים֙ אַדְנֵי ־ כֶ֔סֶף תַּעֲשֶׂ֕ה תַּ֖חַת עֶשְׂרִ֣ים הַ⁠קָּ֑רֶשׁ שְׁנֵ֨י אֲדָנִ֜ים תַּֽחַת ־ הַ⁠קֶּ֤רֶשׁ הָ⁠אֶחָד֙ לִ⁠שְׁתֵּ֣י יְדֹתָ֔י⁠ו וּ⁠שְׁנֵ֧י אֲדָנִ֛ים תַּֽחַת ־ הַ⁠קֶּ֥רֶשׁ הָ⁠אֶחָ֖ד לִ⁠שְׁתֵּ֥י יְדֹתָֽי⁠ו ׃²⁰ וּ⁠לְ⁠צֶ֧לַע הַ⁠מִּשְׁכָּ֛ן הַ⁠שֵּׁנִ֖ית לִ⁠פְאַ֣ת צָפ֑וֹן עֶשְׂרִ֖ים קָֽרֶשׁ ׃²¹ וְ⁠אַרְבָּעִ֥ים אַדְנֵי⁠הֶ֖ם כָּ֑סֶף שְׁנֵ֣י אֲדָנִ֗ים תַּ֚חַת הַ⁠קֶּ֣רֶשׁ הָֽ⁠אֶחָ֔ד וּ⁠שְׁנֵ֣י אֲדָנִ֔ים תַּ֖חַת הַ⁠קֶּ֥רֶשׁ הָ⁠אֶחָֽד ׃²² וּֽ⁠לְ⁠יַרְכְּתֵ֥י הַ⁠מִּשְׁכָּ֖ן יָ֑מָּ⁠ה תַּעֲשֶׂ֖ה שִׁשָּׁ֥ה קְרָשִֽׁים ׃²³ וּ⁠שְׁנֵ֤י קְרָשִׁים֙ תַּעֲשֶׂ֔ה לִ⁠מְקֻצְעֹ֖ת הַ⁠מִּשְׁכָּ֑ן בַּ⁠יַּרְכָתָֽיִם ׃²⁴ וְ⁠יִֽהְי֣וּ תֹֽאֲמִים֮ מִ⁠לְּ⁠מַטָּה֒ וְ⁠יַחְדָּ֗ו יִהְי֤וּ תַמִּים֙ עַל ־ רֹאשׁ֔⁠וֹ אֶל ־ הַ⁠טַּבַּ֖עַת הָ⁠אֶחָ֑ת כֵּ֚ן יִהְיֶ֣ה לִ⁠שְׁנֵי⁠הֶ֔ם לִ⁠שְׁנֵ֥י הַ⁠מִּקְצֹעֹ֖ת יִהְיֽוּ ׃²⁵ וְ⁠הָיוּ֙ שְׁמֹנָ֣ה קְרָשִׁ֔ים וְ⁠אַדְנֵי⁠הֶ֣ם כֶּ֔סֶף שִׁשָּׁ֥ה עָשָׂ֖ר אֲדָנִ֑ים שְׁנֵ֣י אֲדָנִ֗ים תַּ֚חַת הַ⁠קֶּ֣רֶשׁ הָ⁠אֶחָ֔ד וּ⁠שְׁנֵ֣י אֲדָנִ֔ים תַּ֖חַת הַ⁠קֶּ֥רֶשׁ הָ⁠אֶחָֽד ׃²⁶ וְ⁠עָשִׂ֥יתָ בְרִיחִ֖ם עֲצֵ֣י שִׁטִּ֑ים חֲמִשָּׁ֕ה לְ⁠קַרְשֵׁ֥י צֶֽלַע ־ הַ⁠מִּשְׁכָּ֖ן הָ⁠אֶחָֽד ׃²⁷ וַ⁠חֲמִשָּׁ֣ה בְרִיחִ֔ם לְ⁠קַרְשֵׁ֥י צֶֽלַע ־ הַ⁠מִּשְׁכָּ֖ן הַ⁠שֵּׁנִ֑ית וַ⁠חֲמִשָּׁ֣ה בְרִיחִ֗ם לְ⁠קַרְשֵׁי֙ צֶ֣לַע הַ⁠מִּשְׁכָּ֔ן לַ⁠יַּרְכָתַ֖יִם יָֽמָּ⁠ה ׃²⁸ וְ⁠הַ⁠בְּרִ֥יחַ הַ⁠תִּיכֹ֖ן בְּ⁠ת֣וֹךְ הַ⁠קְּרָשִׁ֑ים מַבְרִ֕חַ מִן ־ הַ⁠קָּצֶ֖ה אֶל ־ הַ⁠קָּצֶֽה ׃²⁹ וְֽ⁠אֶת ־ הַ⁠קְּרָשִׁ֞ים תְּצַפֶּ֣ה זָהָ֗ב וְ⁠אֶת ־ טַבְּעֹֽתֵי⁠הֶם֙ תַּעֲשֶׂ֣ה זָהָ֔ב בָּתִּ֖ים לַ⁠בְּרִיחִ֑ם וְ⁠צִפִּיתָ֥ אֶת ־ הַ⁠בְּרִיחִ֖ם זָהָֽב ׃³⁰ וַ⁠הֲקֵמֹתָ֖ אֶת ־ הַ⁠מִּשְׁכָּ֑ן כְּ⁠מִ֨שְׁפָּט֔⁠וֹ אֲשֶׁ֥ר הָרְאֵ֖יתָ בָּ⁠הָֽר ׃ס³¹ וְ⁠עָשִׂ֣יתָ פָרֹ֗כֶת תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר מַעֲשֵׂ֥ה חֹשֵׁ֛ב יַעֲשֶׂ֥ה אֹתָ֖⁠הּ כְּרֻבִֽים ׃³² וְ⁠נָתַתָּ֣ה אֹתָ֗⁠הּ עַל ־ אַרְבָּעָה֙ עַמּוּדֵ֣י שִׁטִּ֔ים מְצֻפִּ֣ים זָהָ֔ב וָוֵי⁠הֶ֖ם זָהָ֑ב עַל ־ אַרְבָּעָ֖ה אַדְנֵי ־ כָֽסֶף ׃³³ וְ⁠נָתַתָּ֣ה אֶת ־ הַ⁠פָּרֹכֶת֮ תַּ֣חַת הַ⁠קְּרָסִים֒ וְ⁠הֵבֵאתָ֥ שָׁ֨מָּ⁠ה֙ מִ⁠בֵּ֣ית לַ⁠פָּרֹ֔כֶת אֵ֖ת אֲר֣וֹן הָ⁠עֵד֑וּת וְ⁠הִבְדִּילָ֤ה הַ⁠פָּרֹ֨כֶת֙ לָ⁠כֶ֔ם בֵּ֣ין הַ⁠קֹּ֔דֶשׁ וּ⁠בֵ֖ין קֹ֥דֶשׁ הַ⁠קֳּדָשִֽׁים ׃³⁴ וְ⁠נָתַתָּ֙ אֶת ־ הַ⁠כַּפֹּ֔רֶת עַ֖ל אֲר֣וֹן הָ⁠עֵדֻ֑ת בְּ⁠קֹ֖דֶשׁ הַ⁠קֳּדָשִֽׁים ׃³⁵ וְ⁠שַׂמְתָּ֤ אֶת ־ הַ⁠שֻּׁלְחָן֙ מִ⁠ח֣וּץ לַ⁠פָּרֹ֔כֶת וְ⁠אֶת ־ הַ⁠מְּנֹרָה֙ נֹ֣כַח הַ⁠שֻּׁלְחָ֔ן עַ֛ל צֶ֥לַע הַ⁠מִּשְׁכָּ֖ן תֵּימָ֑נָ⁠ה וְ⁠הַ֨⁠שֻּׁלְחָ֔ן תִּתֵּ֖ן עַל ־ צֶ֥לַע צָפֽוֹן ׃³⁶ וְ⁠עָשִׂ֤יתָ מָסָךְ֙ לְ⁠פֶ֣תַח הָ⁠אֹ֔הֶל תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר מַעֲשֵׂ֖ה רֹקֵֽם ׃³⁷ וְ⁠עָשִׂ֣יתָ לַ⁠מָּסָ֗ךְ חֲמִשָּׁה֙ עַמּוּדֵ֣י שִׁטִּ֔ים וְ⁠צִפִּיתָ֤ אֹתָ⁠ם֙ זָהָ֔ב וָוֵי⁠הֶ֖ם זָהָ֑ב וְ⁠יָצַקְתָּ֣ לָ⁠הֶ֔ם חֲמִשָּׁ֖ה אַדְנֵ֥י נְחֹֽשֶׁת ׃ס

Chapter 27

¹ וְ⁠עָשִׂ֥יתָ אֶת ־ הַ⁠מִּזְבֵּ֖חַ עֲצֵ֣י שִׁטִּ֑ים חָמֵשׁ֩ אַמּ֨וֹת אֹ֜רֶךְ וְ⁠חָמֵ֧שׁ אַמּ֣וֹת רֹ֗חַב רָב֤וּעַ יִהְיֶה֙ הַ⁠מִּזְבֵּ֔חַ וְ⁠שָׁלֹ֥שׁ אַמּ֖וֹת קֹמָתֽ⁠וֹ ׃² וְ⁠עָשִׂ֣יתָ קַרְנֹתָ֗י⁠ו עַ֚ל אַרְבַּ֣ע פִּנֹּתָ֔י⁠ו מִמֶּ֖⁠נּוּ תִּהְיֶ֣יןָ קַרְנֹתָ֑י⁠ו וְ⁠צִפִּיתָ֥ אֹת֖⁠וֹ נְחֹֽשֶׁת ׃³ וְ⁠עָשִׂ֤יתָ סִּֽירֹתָי⁠ו֙ לְ⁠דַשְּׁנ֔⁠וֹ וְ⁠יָעָי⁠ו֙ וּ⁠מִזְרְקֹתָ֔י⁠ו וּ⁠מִזְלְגֹתָ֖י⁠ו וּ⁠מַחְתֹּתָ֑י⁠ו לְ⁠כָל ־ כֵּלָ֖י⁠ו תַּעֲשֶׂ֥ה נְחֹֽשֶׁת ׃⁴ וְ⁠עָשִׂ֤יתָ לּ⁠וֹ֙ מִכְבָּ֔ר מַעֲשֵׂ֖ה רֶ֣שֶׁת נְחֹ֑שֶׁת וְ⁠עָשִׂ֣יתָ עַל ־ הָ⁠רֶ֗שֶׁת אַרְבַּע֙ טַבְּעֹ֣ת נְחֹ֔שֶׁת עַ֖ל אַרְבַּ֥ע קְצוֹתָֽי⁠ו ׃⁵ וְ⁠נָתַתָּ֣ה אֹתָ֗⁠הּ תַּ֛חַת כַּרְכֹּ֥ב הַ⁠מִּזְבֵּ֖חַ מִ⁠לְּ⁠מָ֑טָּה וְ⁠הָיְתָ֣ה הָ⁠רֶ֔שֶׁת עַ֖ד חֲצִ֥י הַ⁠מִּזְבֵּֽחַ ׃⁶ וְ⁠עָשִׂ֤יתָ בַדִּים֙ לַ⁠מִּזְבֵּ֔חַ בַּדֵּ֖י עֲצֵ֣י שִׁטִּ֑ים וְ⁠צִפִּיתָ֥ אֹתָ֖⁠ם נְחֹֽשֶׁת ׃⁷ וְ⁠הוּבָ֥א אֶת ־ בַּדָּ֖י⁠ו בַּ⁠טַּבָּעֹ֑ת וְ⁠הָי֣וּ הַ⁠בַּדִּ֗ים עַל ־ שְׁתֵּ֛י צַלְעֹ֥ת הַ⁠מִּזְבֵּ֖חַ בִּ⁠שְׂאֵ֥ת אֹתֽ⁠וֹ ׃⁸ נְב֥וּב לֻחֹ֖ת תַּעֲשֶׂ֣ה אֹת֑⁠וֹ כַּ⁠אֲשֶׁ֨ר הֶרְאָ֥ה אֹתְ⁠ךָ֛ בָּ⁠הָ֖ר כֵּ֥ן יַעֲשֽׂוּ ׃ס⁹ וְ⁠עָשִׂ֕יתָ אֵ֖ת חֲצַ֣ר הַ⁠מִּשְׁכָּ֑ן לִ⁠פְאַ֣ת נֶֽגֶב ־ תֵּ֠ימָנָ⁠ה קְלָעִ֨ים לֶ⁠חָצֵ֜ר שֵׁ֣שׁ מָשְׁזָ֗ר מֵאָ֤ה בָֽ⁠אַמָּה֙ אֹ֔רֶךְ לַ⁠פֵּאָ֖ה הָ⁠אֶחָֽת ׃¹⁰ וְ⁠עַמֻּדָ֣י⁠ו עֶשְׂרִ֔ים וְ⁠אַדְנֵי⁠הֶ֥ם עֶשְׂרִ֖ים נְחֹ֑שֶׁת וָוֵ֧י הָ⁠עַמֻּדִ֛ים וַ⁠חֲשֻׁקֵי⁠הֶ֖ם כָּֽסֶף ׃¹¹ וְ⁠כֵ֨ן לִ⁠פְאַ֤ת צָפוֹן֙ בָּ⁠אֹ֔רֶךְ קְלָעִ֖ים מֵ֣אָה אֹ֑רֶךְ וְעַמּוּדָ֣יו ¹ עֶשְׂרִ֗ים וְ⁠אַדְנֵי⁠הֶ֤ם עֶשְׂרִים֙ נְחֹ֔שֶׁת וָוֵ֧י הָֽ⁠עַמֻּדִ֛ים וַ⁠חֲשֻׁקֵי⁠הֶ֖ם כָּֽסֶף ׃¹² וְ⁠רֹ֤חַב הֶֽ⁠חָצֵר֙ לִ⁠פְאַת ־ יָ֔ם קְלָעִ֖ים חֲמִשִּׁ֣ים אַמָּ֑ה עַמֻּדֵי⁠הֶ֣ם עֲשָׂרָ֔ה וְ⁠אַדְנֵי⁠הֶ֖ם עֲשָׂרָֽה ׃¹³ וְ⁠רֹ֣חַב הֶֽ⁠חָצֵ֗ר לִ⁠פְאַ֛ת קֵ֥דְמָ⁠ה מִזְרָ֖חָ⁠ה חֲמִשִּׁ֥ים אַמָּֽה ׃¹⁴ וַ⁠חֲמֵ֨שׁ עֶשְׂרֵ֥ה אַמָּ֛ה קְלָעִ֖ים לַ⁠כָּתֵ֑ף עַמֻּדֵי⁠הֶ֣ם שְׁלֹשָׁ֔ה וְ⁠אַדְנֵי⁠הֶ֖ם שְׁלֹשָֽׁה ׃¹⁵ וְ⁠לַ⁠כָּתֵף֙ הַ⁠שֵּׁנִ֔ית חְמֵ֥שׁ עֶשְׂרֵ֖ה קְלָעִ֑ים עַמֻּדֵי⁠הֶ֣ם שְׁלֹשָׁ֔ה וְ⁠אַדְנֵי⁠הֶ֖ם שְׁלֹשָֽׁה ׃¹⁶ וּ⁠לְ⁠שַׁ֨עַר הֶֽ⁠חָצֵ֜ר מָסָ֣ךְ ׀ עֶשְׂרִ֣ים אַמָּ֗ה תְּכֵ֨לֶת וְ⁠אַרְגָּמָ֜ן וְ⁠תוֹלַ֧עַת שָׁנִ֛י וְ⁠שֵׁ֥שׁ מָשְׁזָ֖ר מַעֲשֵׂ֣ה רֹקֵ֑ם עַמֻּֽדֵי⁠הֶם֙ אַרְבָּעָ֔ה וְ⁠אַדְנֵי⁠הֶ֖ם אַרְבָּעָֽה ׃¹⁷ כָּל ־ עַמּוּדֵ֨י הֶֽ⁠חָצֵ֤ר סָבִיב֙ מְחֻשָּׁקִ֣ים כֶּ֔סֶף וָוֵי⁠הֶ֖ם כָּ֑סֶף וְ⁠אַדְנֵי⁠הֶ֖ם נְחֹֽשֶׁת ׃¹⁸ אֹ֣רֶךְ הֶֽ⁠חָצֵר֩ מֵאָ֨ה בָֽ⁠אַמָּ֜ה וְ⁠רֹ֣חַב ׀ חֲמִשִּׁ֣ים בַּ⁠חֲמִשִּׁ֗ים וְ⁠קֹמָ֛ה חָמֵ֥שׁ אַמּ֖וֹת שֵׁ֣שׁ מָשְׁזָ֑ר וְ⁠אַדְנֵי⁠הֶ֖ם נְחֹֽשֶׁת ׃¹⁹ לְ⁠כֹל֙ כְּלֵ֣י הַ⁠מִּשְׁכָּ֔ן בְּ⁠כֹ֖ל עֲבֹדָת֑⁠וֹ וְ⁠כָל ־ יְתֵדֹתָ֛י⁠ו וְ⁠כָל ־ יִתְדֹ֥ת הֶ⁠חָצֵ֖ר נְחֹֽשֶׁת ׃ס²⁰ וְ⁠אַתָּ֞ה תְּצַוֶּ֣ה ׀ אֶת ־ בְּנֵ֣י יִשְׂרָאֵ֗ל וְ⁠יִקְח֨וּ אֵלֶ֜י⁠ךָ שֶׁ֣מֶן זַ֥יִת זָ֛ךְ כָּתִ֖ית לַ⁠מָּא֑וֹר לְ⁠הַעֲלֹ֥ת נֵ֖ר תָּמִֽיד ׃²¹ בְּ⁠אֹ֣הֶל מוֹעֵד֩ מִ⁠ח֨וּץ לַ⁠פָּרֹ֜כֶת אֲשֶׁ֣ר עַל ־ הָ⁠עֵדֻ֗ת יַעֲרֹךְ֩ אֹת֨⁠וֹ אַהֲרֹ֧ן וּ⁠בָנָ֛י⁠ו מֵ⁠עֶ֥רֶב עַד ־ בֹּ֖קֶר לִ⁠פְנֵ֣י יְהוָ֑ה חֻקַּ֤ת עוֹלָם֙ לְ⁠דֹ֣רֹתָ֔⁠ם מֵ⁠אֵ֖ת בְּנֵ֥י יִשְׂרָאֵֽל ׃ס

¹K ו⁠עמד⁠ו

Chapter 28

¹ וְ⁠אַתָּ֡ה הַקְרֵ֣ב אֵלֶי⁠ךָ֩ אֶת ־ אַהֲרֹ֨ן אָחִ֜י⁠ךָ וְ⁠אֶת ־ בָּנָ֣י⁠ו אִתּ֔⁠וֹ מִ⁠תּ֛וֹךְ בְּנֵ֥י יִשְׂרָאֵ֖ל לְ⁠כַהֲנ⁠וֹ ־ לִ֑⁠י אַהֲרֹ֕ן נָדָ֧ב וַ⁠אֲבִיה֛וּא אֶלְעָזָ֥ר וְ⁠אִיתָמָ֖ר בְּנֵ֥י אַהֲרֹֽן ׃² וְ⁠עָשִׂ֥יתָ בִגְדֵי ־ קֹ֖דֶשׁ לְ⁠אַהֲרֹ֣ן אָחִ֑י⁠ךָ לְ⁠כָב֖וֹד וּ⁠לְ⁠תִפְאָֽרֶת ׃³ וְ⁠אַתָּ֗ה תְּדַבֵּר֙ אֶל ־ כָּל ־ חַכְמֵי ־ לֵ֔ב אֲשֶׁ֥ר מִלֵּאתִ֖י⁠ו ר֣וּחַ חָכְמָ֑ה וְ⁠עָשׂ֞וּ אֶת ־ בִּגְדֵ֧י אַהֲרֹ֛ן לְ⁠קַדְּשׁ֖⁠וֹ לְ⁠כַהֲנ⁠וֹ ־ לִֽ⁠י ׃⁴ וְ⁠אֵ֨לֶּה הַ⁠בְּגָדִ֜ים אֲשֶׁ֣ר יַעֲשׂ֗וּ חֹ֤שֶׁן וְ⁠אֵפוֹד֙ וּ⁠מְעִ֔יל וּ⁠כְתֹ֥נֶת תַּשְׁבֵּ֖ץ מִצְנֶ֣פֶת וְ⁠אַבְנֵ֑ט וְ⁠עָשׂ֨וּ בִגְדֵי ־ קֹ֜דֶשׁ לְ⁠אַהֲרֹ֥ן אָחִ֛י⁠ךָ וּ⁠לְ⁠בָנָ֖י⁠ו לְ⁠כַהֲנ⁠וֹ ־ לִֽ⁠י ׃⁵ וְ⁠הֵם֙ יִקְח֣וּ אֶת ־ הַ⁠זָּהָ֔ב וְ⁠אֶת ־ הַ⁠תְּכֵ֖לֶת וְ⁠אֶת ־ הָֽ⁠אַרְגָּמָ֑ן וְ⁠אֶת ־ תּוֹלַ֥עַת הַ⁠שָּׁנִ֖י וְ⁠אֶת ־ הַ⁠שֵּֽׁשׁ ׃פ⁶ וְ⁠עָשׂ֖וּ אֶת ־ הָ⁠אֵפֹ֑ד זָ֠הָב תְּכֵ֨לֶת וְ⁠אַרְגָּמָ֜ן תּוֹלַ֧עַת שָׁנִ֛י וְ⁠שֵׁ֥שׁ מָשְׁזָ֖ר מַעֲשֵׂ֥ה חֹשֵֽׁב ׃⁷ שְׁתֵּ֧י כְתֵפֹ֣ת חֹֽבְרֹ֗ת יִֽהְיֶה ־ לּ֛⁠וֹ אֶל ־ שְׁנֵ֥י קְצוֹתָ֖י⁠ו וְ⁠חֻבָּֽר ׃⁸ וְ⁠חֵ֤שֶׁב אֲפֻדָּת⁠וֹ֙ אֲשֶׁ֣ר עָלָ֔י⁠ו כְּ⁠מַעֲשֵׂ֖⁠הוּ מִמֶּ֣⁠נּוּ יִהְיֶ֑ה זָהָ֗ב תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֥שׁ מָשְׁזָֽר ׃⁹ וְ⁠לָ֣קַחְתָּ֔ אֶת ־ שְׁתֵּ֖י אַבְנֵי ־ שֹׁ֑הַם וּ⁠פִתַּחְתָּ֣ עֲלֵי⁠הֶ֔ם שְׁמ֖וֹת בְּנֵ֥י יִשְׂרָאֵֽל ׃¹⁰ שִׁשָּׁה֙ מִ⁠שְּׁמֹתָ֔⁠ם עַ֖ל הָ⁠אֶ֣בֶן הָ⁠אֶחָ֑ת וְ⁠אֶת ־ שְׁמ֞וֹת הַ⁠שִּׁשָּׁ֧ה הַ⁠נּוֹתָרִ֛ים עַל ־ הָ⁠אֶ֥בֶן הַ⁠שֵּׁנִ֖ית כְּ⁠תוֹלְדֹתָֽ⁠ם ׃¹¹ מַעֲשֵׂ֣ה חָרַשׁ֮ אֶבֶן֒ פִּתּוּחֵ֣י חֹתָ֗ם תְּפַתַּח֙ אֶת ־ שְׁתֵּ֣י הָ⁠אֲבָנִ֔ים עַל ־ שְׁמֹ֖ת בְּנֵ֣י יִשְׂרָאֵ֑ל מֻסַבֹּ֛ת מִשְׁבְּצ֥וֹת זָהָ֖ב תַּעֲשֶׂ֥ה אֹתָֽ⁠ם ׃¹² וְ⁠שַׂמְתָּ֞ אֶת ־ שְׁתֵּ֣י הָ⁠אֲבָנִ֗ים עַ֚ל כִּתְפֹ֣ת הָֽ⁠אֵפֹ֔ד אַבְנֵ֥י זִכָּרֹ֖ן לִ⁠בְנֵ֣י יִשְׂרָאֵ֑ל וְ⁠נָשָׂא֩ אַהֲרֹ֨ן אֶת ־ שְׁמוֹתָ֜⁠ם לִ⁠פְנֵ֧י יְהוָ֛ה עַל ־ שְׁתֵּ֥י כְתֵפָ֖י⁠ו לְ⁠זִכָּרֹֽן ׃ס¹³ וְ⁠עָשִׂ֥יתָ מִשְׁבְּצֹ֖ת זָהָֽב ׃¹⁴ וּ⁠שְׁתֵּ֤י שַׁרְשְׁרֹת֙ זָהָ֣ב טָה֔וֹר מִגְבָּלֹ֛ת תַּעֲשֶׂ֥ה אֹתָ֖⁠ם מַעֲשֵׂ֣ה עֲבֹ֑ת וְ⁠נָתַתָּ֛ה אֶת ־ שַׁרְשְׁרֹ֥ת הָ⁠עֲבֹתֹ֖ת עַל ־ הַֽ⁠מִּשְׁבְּצֹֽת ׃ס¹⁵ וְ⁠עָשִׂ֜יתָ חֹ֤שֶׁן מִשְׁפָּט֙ מַעֲשֵׂ֣ה חֹשֵׁ֔ב כְּ⁠מַעֲשֵׂ֥ה אֵפֹ֖ד תַּעֲשֶׂ֑⁠נּוּ זָ֠הָב תְּכֵ֨לֶת וְ⁠אַרְגָּמָ֜ן וְ⁠תוֹלַ֧עַת שָׁנִ֛י וְ⁠שֵׁ֥שׁ מָשְׁזָ֖ר תַּעֲשֶׂ֥ה אֹתֽ⁠וֹ ׃¹⁶ רָב֥וּעַ יִֽהְיֶ֖ה כָּפ֑וּל זֶ֥רֶת אָרְכּ֖⁠וֹ וְ⁠זֶ֥רֶת רָחְבּֽ⁠וֹ ׃¹⁷ וּ⁠מִלֵּאתָ֥ ב⁠וֹ֙ מִלֻּ֣אַת אֶ֔בֶן אַרְבָּעָ֖ה טוּרִ֣ים אָ֑בֶן ט֗וּר אֹ֤דֶם פִּטְדָה֙ וּ⁠בָרֶ֔קֶת הַ⁠טּ֖וּר הָ⁠אֶחָֽד ׃¹⁸ וְ⁠הַ⁠טּ֖וּר הַ⁠שֵּׁנִ֑י נֹ֥פֶךְ סַפִּ֖יר וְ⁠יָהֲלֹֽם ׃¹⁹ וְ⁠הַ⁠טּ֖וּר הַ⁠שְּׁלִישִׁ֑י לֶ֥שֶׁם שְׁב֖וֹ וְ⁠אַחְלָֽמָה ׃²⁰ וְ⁠הַ⁠טּוּר֙ הָ⁠רְבִיעִ֔י תַּרְשִׁ֥ישׁ וְ⁠שֹׁ֖הַם וְ⁠יָשְׁפֵ֑ה מְשֻׁבָּצִ֥ים זָהָ֛ב יִהְי֖וּ בְּ⁠מִלּוּאֹתָֽ⁠ם ׃²¹ וְ֠⁠הָ⁠אֲבָנִים תִּֽהְיֶ֜יןָ עַל ־ שְׁמֹ֧ת בְּנֵֽי ־ יִשְׂרָאֵ֛ל שְׁתֵּ֥ים עֶשְׂרֵ֖ה עַל ־ שְׁמֹתָ֑⁠ם פִּתּוּחֵ֤י חוֹתָם֙ אִ֣ישׁ עַל ־ שְׁמ֔⁠וֹ תִּֽהְיֶ֕יןָ לִ⁠שְׁנֵ֥י עָשָׂ֖ר שָֽׁבֶט ׃²² וְ⁠עָשִׂ֧יתָ עַל ־ הַ⁠חֹ֛שֶׁן שַֽׁרְשֹׁ֥ת גַּבְלֻ֖ת מַעֲשֵׂ֣ה עֲבֹ֑ת זָהָ֖ב טָהֽוֹר ׃²³ וְ⁠עָשִׂ֨יתָ֙ עַל ־ הַ⁠חֹ֔שֶׁן שְׁתֵּ֖י טַבְּע֣וֹת זָהָ֑ב וְ⁠נָתַתָּ֗ אֶת ־ שְׁתֵּי֙ הַ⁠טַּבָּע֔וֹת עַל ־ שְׁנֵ֖י קְצ֥וֹת הַ⁠חֹֽשֶׁן ׃²⁴ וְ⁠נָתַתָּ֗ה אֶת ־ שְׁתֵּי֙ עֲבֹתֹ֣ת הַ⁠זָּהָ֔ב עַל ־ שְׁתֵּ֖י הַ⁠טַּבָּעֹ֑ת אֶל ־ קְצ֖וֹת הַ⁠חֹֽשֶׁן ׃²⁵ וְ⁠אֵ֨ת שְׁתֵּ֤י קְצוֹת֙ שְׁתֵּ֣י הָ⁠עֲבֹתֹ֔ת תִּתֵּ֖ן עַל ־ שְׁתֵּ֣י הַֽ⁠מִּשְׁבְּצ֑וֹת וְ⁠נָתַתָּ֛ה עַל ־ כִּתְפ֥וֹת הָ⁠אֵפֹ֖ד אֶל ־ מ֥וּל פָּנָֽי⁠ו ׃²⁶ וְ⁠עָשִׂ֗יתָ שְׁתֵּי֙ טַבְּע֣וֹת זָהָ֔ב וְ⁠שַׂמְתָּ֣ אֹתָ֔⁠ם עַל ־ שְׁנֵ֖י קְצ֣וֹת הַ⁠חֹ֑שֶׁן עַל ־ שְׂפָת֕⁠וֹ אֲשֶׁ֛ר אֶל ־ עֵ֥בֶר הָ⁠אֵפֹ֖ד בָּֽיְתָ⁠ה ׃²⁷ וְ⁠עָשִׂיתָ֮ שְׁתֵּ֣י טַבְּע֣וֹת זָהָב֒ וְ⁠נָתַתָּ֣ה אֹתָ֡⁠ם עַל ־ שְׁתֵּי֩ כִתְפ֨וֹת הָ⁠אֵפ֤וֹד מִ⁠לְּ⁠מַ֨טָּה֙ מִ⁠מּ֣וּל פָּנָ֔י⁠ו לְ⁠עֻמַּ֖ת מֶחְבַּרְתּ֑⁠וֹ מִ⁠מַּ֕עַל לְ⁠חֵ֖שֶׁב הָ⁠אֵפֽוֹד ׃²⁸ וְ⁠יִרְכְּס֣וּ אֶת ־ הַ֠⁠חֹשֶׁן מ⁠טבעת⁠ו ¹ אֶל ־ טַבְּעֹ֤ת הָ⁠אֵפֹד֙ בִּ⁠פְתִ֣יל תְּכֵ֔לֶת לִֽ⁠הְי֖וֹת עַל ־ חֵ֣שֶׁב הָ⁠אֵפ֑וֹד וְ⁠לֹֽא ־ יִזַּ֣ח הַ⁠חֹ֔שֶׁן מֵ⁠עַ֖ל הָ⁠אֵפֽוֹד ׃²⁹ וְ⁠נָשָׂ֣א אַ֠הֲרֹן אֶת ־ שְׁמ֨וֹת בְּנֵֽי ־ יִשְׂרָאֵ֜ל בְּ⁠חֹ֧שֶׁן הַ⁠מִּשְׁפָּ֛ט עַל ־ לִבּ֖⁠וֹ בְּ⁠בֹא֣⁠וֹ אֶל ־ הַ⁠קֹּ֑דֶשׁ לְ⁠זִכָּרֹ֥ן לִ⁠פְנֵֽי ־ יְהוָ֖ה תָּמִֽיד ׃³⁰ וְ⁠נָתַתָּ֞ אֶל ־ חֹ֣שֶׁן הַ⁠מִּשְׁפָּ֗ט אֶת ־ הָ⁠אוּרִים֙ וְ⁠אֶת ־ הַ⁠תֻּמִּ֔ים וְ⁠הָיוּ֙ עַל ־ לֵ֣ב אַהֲרֹ֔ן בְּ⁠בֹא֖⁠וֹ לִ⁠פְנֵ֣י יְהוָ֑ה וְ⁠נָשָׂ֣א אַ֠הֲרֹן אֶת ־ מִשְׁפַּ֨ט בְּנֵי ־ יִשְׂרָאֵ֧ל עַל ־ לִבּ֛⁠וֹ לִ⁠פְנֵ֥י יְהוָ֖ה תָּמִֽיד ׃ס³¹ וְ⁠עָשִׂ֛יתָ אֶת ־ מְעִ֥יל הָ⁠אֵפ֖וֹד כְּלִ֥יל תְּכֵֽלֶת ׃³² וְ⁠הָיָ֥ה פִֽי ־ רֹאשׁ֖⁠וֹ בְּ⁠תוֹכ֑⁠וֹ שָׂפָ֡ה יִֽהְיֶה֩ לְ⁠פִ֨י⁠ו סָבִ֜יב מַעֲשֵׂ֣ה אֹרֵ֗ג כְּ⁠פִ֥י תַחְרָ֛א יִֽהְיֶה ־ לּ֖⁠וֹ לֹ֥א יִקָּרֵֽעַ ׃³³ וְ⁠עָשִׂ֣יתָ עַל ־ שׁוּלָ֗י⁠ו רִמֹּנֵי֙ תְּכֵ֤לֶת וְ⁠אַרְגָּמָן֙ וְ⁠תוֹלַ֣עַת שָׁנִ֔י עַל ־ שׁוּלָ֖י⁠ו סָבִ֑יב וּ⁠פַעֲמֹנֵ֥י זָהָ֛ב בְּ⁠תוֹכָ֖⁠ם סָבִֽיב ׃³⁴ פַּעֲמֹ֤ן זָהָב֙ וְ⁠רִמּ֔וֹן פַּֽעֲמֹ֥ן זָהָ֖ב וְ⁠רִמּ֑וֹן עַל ־ שׁוּלֵ֥י הַ⁠מְּעִ֖יל סָבִֽיב ׃³⁵ וְ⁠הָיָ֥ה עַֽל ־ אַהֲרֹ֖ן לְ⁠שָׁרֵ֑ת וְ⁠נִשְׁמַ֣ע ק֠וֹל⁠וֹ בְּ⁠בֹא֨⁠וֹ אֶל ־ הַ⁠קֹּ֜דֶשׁ לִ⁠פְנֵ֧י יְהוָ֛ה וּ⁠בְ⁠צֵאת֖⁠וֹ וְ⁠לֹ֥א יָמֽוּת ׃ס³⁶ וְ⁠עָשִׂ֥יתָ צִּ֖יץ זָהָ֣ב טָה֑וֹר וּ⁠פִתַּחְתָּ֤ עָלָי⁠ו֙ פִּתּוּחֵ֣י חֹתָ֔ם קֹ֖דֶשׁ לַֽ⁠יהוָֽה ׃³⁷ וְ⁠שַׂמְתָּ֤ אֹת⁠וֹ֙ עַל ־ פְּתִ֣יל תְּכֵ֔לֶת וְ⁠הָיָ֖ה עַל ־ הַ⁠מִּצְנָ֑פֶת אֶל ־ מ֥וּל פְּנֵֽי ־ הַ⁠מִּצְנֶ֖פֶת יִהְיֶֽה ׃³⁸ וְ⁠הָיָה֮ עַל ־ מֵ֣צַח אַהֲרֹן֒ וְ⁠נָשָׂ֨א אַהֲרֹ֜ן אֶת ־ עֲוֺ֣ן הַ⁠קֳּדָשִׁ֗ים אֲשֶׁ֤ר יַקְדִּ֨ישׁוּ֙ בְּנֵ֣י יִשְׂרָאֵ֔ל לְ⁠כָֽל ־ מַתְּנֹ֖ת קָדְשֵׁי⁠הֶ֑ם וְ⁠הָיָ֤ה עַל ־ מִצְח⁠וֹ֙ תָּמִ֔יד לְ⁠רָצ֥וֹן לָ⁠הֶ֖ם לִ⁠פְנֵ֥י יְהוָֽה ׃³⁹ וְ⁠שִׁבַּצְתָּ֙ הַ⁠כְּתֹ֣נֶת שֵׁ֔שׁ וְ⁠עָשִׂ֖יתָ מִצְנֶ֣פֶת שֵׁ֑שׁ וְ⁠אַבְנֵ֥ט תַּעֲשֶׂ֖ה מַעֲשֵׂ֥ה רֹקֵֽם ׃⁴⁰ וְ⁠לִ⁠בְנֵ֤י אַהֲרֹן֙ תַּעֲשֶׂ֣ה כֻתֳּנֹ֔ת וְ⁠עָשִׂ֥יתָ לָ⁠הֶ֖ם אַבְנֵטִ֑ים וּ⁠מִגְבָּעוֹת֙ תַּעֲשֶׂ֣ה לָ⁠הֶ֔ם לְ⁠כָב֖וֹד וּ⁠לְ⁠תִפְאָֽרֶת ׃⁴¹ וְ⁠הִלְבַּשְׁתָּ֤ אֹתָ⁠ם֙ אֶת ־ אַהֲרֹ֣ן אָחִ֔י⁠ךָ וְ⁠אֶת ־ בָּנָ֖י⁠ו אִתּ֑⁠וֹ וּ⁠מָשַׁחְתָּ֨ אֹתָ֜⁠ם וּ⁠מִלֵּאתָ֧ אֶת ־ יָדָ֛⁠ם וְ⁠קִדַּשְׁתָּ֥ אֹתָ֖⁠ם וְ⁠כִהֲנ֥וּ לִֽ⁠י ׃⁴² וַ⁠עֲשֵׂ֤ה לָ⁠הֶם֙ מִכְנְסֵי ־ בָ֔ד לְ⁠כַסּ֖וֹת בְּשַׂ֣ר עֶרְוָ֑ה מִ⁠מָּתְנַ֥יִם וְ⁠עַד ־ יְרֵכַ֖יִם יִהְיֽוּ ׃⁴³ וְ⁠הָיוּ֩ עַל ־ אַהֲרֹ֨ן וְ⁠עַל ־ בָּנָ֜י⁠ו בְּ⁠בֹאָ֣⁠ם ׀ אֶל ־ אֹ֣הֶל מוֹעֵ֗ד א֣וֹ בְ⁠גִשְׁתָּ֤⁠ם אֶל ־ הַ⁠מִּזְבֵּ֨חַ֙ לְ⁠שָׁרֵ֣ת בַּ⁠קֹּ֔דֶשׁ וְ⁠לֹא ־ יִשְׂא֥וּ עָוֺ֖ן וָ⁠מֵ֑תוּ חֻקַּ֥ת עוֹלָ֛ם ל֖⁠וֹ וּ⁠לְ⁠זַרְע֥⁠וֹ אַחֲרָֽי⁠ו ׃ס

¹Q מִֽטַּבְּעֹתָ֞יו

Chapter 29

¹ וְ⁠זֶ֨ה הַ⁠דָּבָ֜ר אֲשֶֽׁר ־ תַּעֲשֶׂ֥ה לָ⁠הֶ֛ם לְ⁠קַדֵּ֥שׁ אֹתָ֖⁠ם לְ⁠כַהֵ֣ן לִ֑⁠י לְ֠קַח פַּ֣ר אֶחָ֧ד בֶּן ־ בָּקָ֛ר וְ⁠אֵילִ֥ם שְׁנַ֖יִם תְּמִימִֽם ׃² וְ⁠לֶ֣חֶם מַצּ֗וֹת וְ⁠חַלֹּ֤ת מַצֹּת֙ בְּלוּלֹ֣ת בַּ⁠שֶּׁ֔מֶן וּ⁠רְקִיקֵ֥י מַצּ֖וֹת מְשֻׁחִ֣ים בַּ⁠שָּׁ֑מֶן סֹ֥לֶת חִטִּ֖ים תַּעֲשֶׂ֥ה אֹתָֽ⁠ם ׃³ וְ⁠נָתַתָּ֤ אוֹתָ⁠ם֙ עַל ־ סַ֣ל אֶחָ֔ד וְ⁠הִקְרַבְתָּ֥ אֹתָ֖⁠ם בַּ⁠סָּ֑ל וְ⁠אֶ֨ת ־ הַ⁠פָּ֔ר וְ⁠אֵ֖ת שְׁנֵ֥י הָ⁠אֵילִֽם ׃⁴ וְ⁠אֶת ־ אַהֲרֹ֤ן וְ⁠אֶת ־ בָּנָי⁠ו֙ תַּקְרִ֔יב אֶל ־ פֶּ֖תַח אֹ֣הֶל מוֹעֵ֑ד וְ⁠רָחַצְתָּ֥ אֹתָ֖⁠ם בַּ⁠מָּֽיִם ׃⁵ וְ⁠לָקַחְתָּ֣ אֶת ־ הַ⁠בְּגָדִ֗ים וְ⁠הִלְבַּשְׁתָּ֤ אֶֽת ־ אַהֲרֹן֙ אֶת ־ הַ⁠כֻּתֹּ֔נֶת וְ⁠אֵת֙ מְעִ֣יל הָ⁠אֵפֹ֔ד וְ⁠אֶת ־ הָ⁠אֵפֹ֖ד וְ⁠אֶת ־ הַ⁠חֹ֑שֶׁן וְ⁠אָפַדְתָּ֣ ל֔⁠וֹ בְּ⁠חֵ֖שֶׁב הָ⁠אֵפֹֽד ׃⁶ וְ⁠שַׂמְתָּ֥ הַ⁠מִּצְנֶ֖פֶת עַל ־ רֹאשׁ֑⁠וֹ וְ⁠נָתַתָּ֛ אֶת ־ נֵ֥זֶר הַ⁠קֹּ֖דֶשׁ עַל ־ הַ⁠מִּצְנָֽפֶת ׃⁷ וְ⁠לָֽקַחְתָּ֙ אֶת ־ שֶׁ֣מֶן הַ⁠מִּשְׁחָ֔ה וְ⁠יָצַקְתָּ֖ עַל ־ רֹאשׁ֑⁠וֹ וּ⁠מָשַׁחְתָּ֖ אֹתֽ⁠וֹ ׃⁸ וְ⁠אֶת ־ בָּנָ֖י⁠ו תַּקְרִ֑יב וְ⁠הִלְבַּשְׁתָּ֖⁠ם כֻּתֳּנֹֽת ׃⁹ וְ⁠חָגַרְתָּ֩ אֹתָ֨⁠ם אַבְנֵ֜ט אַהֲרֹ֣ן וּ⁠בָנָ֗י⁠ו וְ⁠חָבַשְׁתָּ֤ לָ⁠הֶם֙ מִגְבָּעֹ֔ת וְ⁠הָיְתָ֥ה לָ⁠הֶ֛ם כְּהֻנָּ֖ה לְ⁠חֻקַּ֣ת עוֹלָ֑ם וּ⁠מִלֵּאתָ֥ יַֽד ־ אַהֲרֹ֖ן וְ⁠יַד ־ בָּנָֽי⁠ו ׃¹⁰ וְ⁠הִקְרַבְתָּ֙ אֶת ־ הַ⁠פָּ֔ר לִ⁠פְנֵ֖י אֹ֣הֶל מוֹעֵ֑ד וְ⁠סָמַ֨ךְ אַהֲרֹ֧ן וּ⁠בָנָ֛י⁠ו אֶת ־ יְדֵי⁠הֶ֖ם עַל ־ רֹ֥אשׁ הַ⁠פָּֽר ׃¹¹ וְ⁠שָׁחַטְתָּ֥ אֶת ־ הַ⁠פָּ֖ר לִ⁠פְנֵ֣י יְהוָ֑ה פֶּ֖תַח אֹ֥הֶל מוֹעֵֽד ׃¹² וְ⁠לָֽקַחְתָּ֙ מִ⁠דַּ֣ם הַ⁠פָּ֔ר וְ⁠נָתַתָּ֛ה עַל ־ קַרְנֹ֥ת הַ⁠מִּזְבֵּ֖חַ בְּ⁠אֶצְבָּעֶ֑⁠ךָ וְ⁠אֶת ־ כָּל ־ הַ⁠דָּ֣ם תִּשְׁפֹּ֔ךְ אֶל ־ יְס֖וֹד הַ⁠מִּזְבֵּֽחַ ׃¹³ וְ⁠לָֽקַחְתָּ֗ אֶֽת ־ כָּל ־ הַ⁠חֵלֶב֮ הַֽ⁠מְכַסֶּ֣ה אֶת ־ הַ⁠קֶּרֶב֒ וְ⁠אֵ֗ת הַ⁠יֹּתֶ֨רֶת֙ עַל ־ הַ⁠כָּבֵ֔ד וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֖לֶב אֲשֶׁ֣ר עֲלֵי⁠הֶ֑ן וְ⁠הִקְטַרְתָּ֖ הַ⁠מִּזְבֵּֽחָ⁠ה ׃¹⁴ וְ⁠אֶת ־ בְּשַׂ֤ר הַ⁠פָּר֙ וְ⁠אֶת ־ עֹר֣⁠וֹ וְ⁠אֶת ־ פִּרְשׁ֔⁠וֹ תִּשְׂרֹ֣ף בָּ⁠אֵ֔שׁ מִ⁠ח֖וּץ לַֽ⁠מַּחֲנֶ֑ה חַטָּ֖את הֽוּא ׃¹⁵ וְ⁠אֶת ־ הָ⁠אַ֥יִל הָ⁠אֶחָ֖ד תִּקָּ֑ח וְ⁠סָ֨מְכ֜וּ אַהֲרֹ֧ן וּ⁠בָנָ֛י⁠ו אֶת ־ יְדֵי⁠הֶ֖ם עַל ־ רֹ֥אשׁ הָ⁠אָֽיִל ׃¹⁶ וְ⁠שָׁחַטְתָּ֖ אֶת ־ הָ⁠אָ֑יִל וְ⁠לָֽקַחְתָּ֙ אֶת ־ דָּמ֔⁠וֹ וְ⁠זָרַקְתָּ֥ עַל ־ הַ⁠מִּזְבֵּ֖חַ סָבִֽיב ׃¹⁷ וְ⁠אֶ֨ת ־ הָ⁠אַ֔יִל תְּנַתֵּ֖חַ לִ⁠נְתָחָ֑י⁠ו וְ⁠רָחַצְתָּ֤ קִרְבּ⁠וֹ֙ וּ⁠כְרָעָ֔י⁠ו וְ⁠נָתַתָּ֥ עַל ־ נְתָחָ֖י⁠ו וְ⁠עַל ־ רֹאשֽׁ⁠וֹ ׃¹⁸ וְ⁠הִקְטַרְתָּ֤ אֶת ־ כָּל ־ הָ⁠אַ֨יִל֙ הַ⁠מִּזְבֵּ֔חָ⁠ה עֹלָ֥ה ה֖וּא לַֽ⁠יהוָ֑ה רֵ֣יחַ נִיח֔וֹחַ אִשֶּׁ֥ה לַ⁠יהוָ֖ה הֽוּא ׃¹⁹ וְ⁠לָ֣קַחְתָּ֔ אֵ֖ת הָ⁠אַ֣יִל הַ⁠שֵּׁנִ֑י וְ⁠סָמַ֨ךְ אַהֲרֹ֧ן וּ⁠בָנָ֛י⁠ו אֶת ־ יְדֵי⁠הֶ֖ם עַל ־ רֹ֥אשׁ הָ⁠אָֽיִל ׃²⁰ וְ⁠שָׁחַטְתָּ֣ אֶת ־ הָ⁠אַ֗יִל וְ⁠לָקַחְתָּ֤ מִ⁠דָּמ⁠וֹ֙ וְ⁠נָֽתַתָּ֡ה עַל ־ תְּנוּךְ֩ אֹ֨זֶן אַהֲרֹ֜ן וְ⁠עַל ־ תְּנ֨וּךְ אֹ֤זֶן בָּנָי⁠ו֙ הַ⁠יְמָנִ֔ית וְ⁠עַל ־ בֹּ֤הֶן יָדָ⁠ם֙ הַ⁠יְמָנִ֔ית וְ⁠עַל ־ בֹּ֥הֶן רַגְלָ֖⁠ם הַ⁠יְמָנִ֑ית וְ⁠זָרַקְתָּ֧ אֶת ־ הַ⁠דָּ֛ם עַל ־ הַ⁠מִּזְבֵּ֖חַ סָבִֽיב ׃²¹ וְ⁠לָקַחְתָּ֞ מִן ־ הַ⁠דָּ֨ם אֲשֶׁ֥ר עַֽל ־ הַ⁠מִּזְבֵּחַ֮ וּ⁠מִ⁠שֶּׁ֣מֶן הַ⁠מִּשְׁחָה֒ וְ⁠הִזֵּיתָ֤ עַֽל ־ אַהֲרֹן֙ וְ⁠עַל ־ בְּגָדָ֔י⁠ו וְ⁠עַל ־ בָּנָ֛י⁠ו וְ⁠עַל ־ בִּגְדֵ֥י בָנָ֖י⁠ו אִתּ֑⁠וֹ וְ⁠קָדַ֥שׁ הוּא֙ וּ⁠בְגָדָ֔י⁠ו וּ⁠בָנָ֛י⁠ו וּ⁠בִגְדֵ֥י בָנָ֖י⁠ו אִתּֽ⁠וֹ ׃²² וְ⁠לָקַחְתָּ֣ מִן ־ הָ֠⁠אַיִל הַ⁠חֵ֨לֶב וְ⁠הָֽ⁠אַלְיָ֜ה וְ⁠אֶת ־ הַ⁠חֵ֣לֶב ׀ הַֽ⁠מְכַסֶּ֣ה אֶת ־ הַ⁠קֶּ֗רֶב וְ⁠אֵ֨ת יֹתֶ֤רֶת הַ⁠כָּבֵד֙ וְ⁠אֵ֣ת ׀ שְׁתֵּ֣י הַ⁠כְּלָיֹ֗ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵ⁠הֶ֔ן וְ⁠אֵ֖ת שׁ֣וֹק הַ⁠יָּמִ֑ין כִּ֛י אֵ֥יל מִלֻּאִ֖ים הֽוּא ׃²³ וְ⁠כִכַּ֨ר לֶ֜חֶם אַחַ֗ת וַֽ⁠חַלַּ֨ת לֶ֥חֶם שֶׁ֛מֶן אַחַ֖ת וְ⁠רָקִ֣יק אֶחָ֑ד מִ⁠סַּל֙ הַ⁠מַּצּ֔וֹת אֲשֶׁ֖ר לִ⁠פְנֵ֥י יְהוָֽה ׃²⁴ וְ⁠שַׂמְתָּ֣ הַ⁠כֹּ֔ל עַ֚ל כַּפֵּ֣י אַהֲרֹ֔ן וְ⁠עַ֖ל כַּפֵּ֣י בָנָ֑י⁠ו וְ⁠הֵנַפְתָּ֥ אֹתָ֛⁠ם תְּנוּפָ֖ה לִ⁠פְנֵ֥י יְהוָֽה ׃²⁵ וְ⁠לָקַחְתָּ֤ אֹתָ⁠ם֙ מִ⁠יָּדָ֔⁠ם וְ⁠הִקְטַרְתָּ֥ הַ⁠מִּזְבֵּ֖חָ⁠ה עַל ־ הָ⁠עֹלָ֑ה לְ⁠רֵ֤יחַ נִיח֨וֹחַ֙ לִ⁠פְנֵ֣י יְהוָ֔ה אִשֶּׁ֥ה ה֖וּא לַ⁠יהוָֽה ׃²⁶ וְ⁠לָקַחְתָּ֣ אֶת ־ הֶֽ⁠חָזֶ֗ה מֵ⁠אֵ֤יל הַ⁠מִּלֻּאִים֙ אֲשֶׁ֣ר לְ⁠אַהֲרֹ֔ן וְ⁠הֵנַפְתָּ֥ אֹת֛⁠וֹ תְּנוּפָ֖ה לִ⁠פְנֵ֣י יְהוָ֑ה וְ⁠הָיָ֥ה לְ⁠ךָ֖ לְ⁠מָנָֽה ׃²⁷ וְ⁠קִדַּשְׁתָּ֞ אֵ֣ת ׀ חֲזֵ֣ה הַ⁠תְּנוּפָ֗ה וְ⁠אֵת֙ שׁ֣וֹק הַ⁠תְּרוּמָ֔ה אֲשֶׁ֥ר הוּנַ֖ף וַ⁠אֲשֶׁ֣ר הוּרָ֑ם מֵ⁠אֵיל֙ הַ⁠מִּלֻּאִ֔ים מֵ⁠אֲשֶׁ֥ר לְ⁠אַהֲרֹ֖ן וּ⁠מֵ⁠אֲשֶׁ֥ר לְ⁠בָנָֽי⁠ו ׃²⁸ וְ⁠הָיָה֩ לְ⁠אַהֲרֹ֨ן וּ⁠לְ⁠בָנָ֜י⁠ו לְ⁠חָק ־ עוֹלָ֗ם מֵ⁠אֵת֙ בְּנֵ֣י יִשְׂרָאֵ֔ל כִּ֥י תְרוּמָ֖ה ה֑וּא וּ⁠תְרוּמָ֞ה יִהְיֶ֨ה מֵ⁠אֵ֤ת בְּנֵֽי ־ יִשְׂרָאֵל֙ מִ⁠זִּבְחֵ֣י שַׁלְמֵי⁠הֶ֔ם תְּרוּמָתָ֖⁠ם לַ⁠יהוָֽה ׃²⁹ וּ⁠בִגְדֵ֤י הַ⁠קֹּ֨דֶשׁ֙ אֲשֶׁ֣ר לְ⁠אַהֲרֹ֔ן יִהְי֥וּ לְ⁠בָנָ֖י⁠ו אַחֲרָ֑י⁠ו לְ⁠מָשְׁחָ֣ה בָ⁠הֶ֔ם וּ⁠לְ⁠מַלֵּא ־ בָ֖⁠ם אֶת ־ יָדָֽ⁠ם ׃³⁰ שִׁבְעַ֣ת יָמִ֗ים יִלְבָּשָׁ֧⁠ם הַ⁠כֹּהֵ֛ן תַּחְתָּ֖י⁠ו מִ⁠בָּנָ֑י⁠ו אֲשֶׁ֥ר יָבֹ֛א אֶל ־ אֹ֥הֶל מוֹעֵ֖ד לְ⁠שָׁרֵ֥ת בַּ⁠קֹּֽדֶשׁ ׃³¹ וְ⁠אֵ֛ת אֵ֥יל הַ⁠מִּלֻּאִ֖ים תִּקָּ֑ח וּ⁠בִשַּׁלְתָּ֥ אֶת ־ בְּשָׂר֖⁠וֹ בְּ⁠מָקֹ֥ם קָדֹֽשׁ ׃³² וְ⁠אָכַ֨ל אַהֲרֹ֤ן וּ⁠בָנָי⁠ו֙ אֶת ־ בְּשַׂ֣ר הָ⁠אַ֔יִל וְ⁠אֶת ־ הַ⁠לֶּ֖חֶם אֲשֶׁ֣ר בַּ⁠סָּ֑ל פֶּ֖תַח אֹ֥הֶל מוֹעֵֽד ׃³³ וְ⁠אָכְל֤וּ אֹתָ⁠ם֙ אֲשֶׁ֣ר כֻּפַּ֣ר בָּ⁠הֶ֔ם לְ⁠מַלֵּ֥א אֶת ־ יָדָ֖⁠ם לְ⁠קַדֵּ֣שׁ אֹתָ֑⁠ם וְ⁠זָ֥ר לֹא ־ יֹאכַ֖ל כִּי ־ קֹ֥דֶשׁ הֵֽם ׃³⁴ וְֽ⁠אִם ־ יִוָּתֵ֞ר מִ⁠בְּשַׂ֧ר הַ⁠מִּלֻּאִ֛ים וּ⁠מִן ־ הַ⁠לֶּ֖חֶם עַד ־ הַ⁠בֹּ֑קֶר וְ⁠שָׂרַפְתָּ֤ אֶת ־ הַ⁠נּוֹתָר֙ בָּ⁠אֵ֔שׁ לֹ֥א יֵאָכֵ֖ל כִּי ־ קֹ֥דֶשׁ הֽוּא ׃³⁵ וְ⁠עָשִׂ֜יתָ לְ⁠אַהֲרֹ֤ן וּ⁠לְ⁠בָנָי⁠ו֙ כָּ֔כָה כְּ⁠כֹ֥ל אֲשֶׁר ־ צִוִּ֖יתִי אֹתָ֑⁠כָה שִׁבְעַ֥ת יָמִ֖ים תְּמַלֵּ֥א יָדָֽ⁠ם ׃³⁶ וּ⁠פַ֨ר חַטָּ֜את תַּעֲשֶׂ֤ה לַ⁠יּוֹם֙ עַל ־ הַ⁠כִּפֻּרִ֔ים וְ⁠חִטֵּאתָ֙ עַל ־ הַ⁠מִּזְבֵּ֔חַ בְּ⁠כַפֶּרְ⁠ךָ֖ עָלָ֑י⁠ו וּ⁠מָֽשַׁחְתָּ֥ אֹת֖⁠וֹ לְ⁠קַדְּשֽׁ⁠וֹ ׃³⁷ שִׁבְעַ֣ת יָמִ֗ים תְּכַפֵּר֙ עַל ־ הַ⁠מִּזְבֵּ֔חַ וְ⁠קִדַּשְׁתָּ֖ אֹת֑⁠וֹ וְ⁠הָיָ֤ה הַ⁠מִּזְבֵּ֨חַ֙ קֹ֣דֶשׁ קָֽדָשִׁ֔ים כָּל ־ הַ⁠נֹּגֵ֥עַ בַּ⁠מִּזְבֵּ֖חַ יִקְדָּֽשׁ ׃ס³⁸ וְ⁠זֶ֕ה אֲשֶׁ֥ר תַּעֲשֶׂ֖ה עַל ־ הַ⁠מִּזְבֵּ֑חַ כְּבָשִׂ֧ים בְּנֵֽי ־ שָׁנָ֛ה שְׁנַ֥יִם לַ⁠יּ֖וֹם תָּמִֽיד ׃³⁹ אֶת ־ הַ⁠כֶּ֥בֶשׂ הָ⁠אֶחָ֖ד תַּעֲשֶׂ֣ה בַ⁠בֹּ֑קֶר וְ⁠אֵת֙ הַ⁠כֶּ֣בֶשׂ הַ⁠שֵּׁנִ֔י תַּעֲשֶׂ֖ה בֵּ֥ין הָ⁠עַרְבָּֽיִם ׃⁴⁰ וְ⁠עִשָּׂרֹ֨ן סֹ֜לֶת בָּל֨וּל בְּ⁠שֶׁ֤מֶן כָּתִית֙ רֶ֣בַע הַ⁠הִ֔ין וְ⁠נֵ֕סֶךְ רְבִעִ֥ית הַ⁠הִ֖ין יָ֑יִן לַ⁠כֶּ֖בֶשׂ הָ⁠אֶחָֽד ׃⁴¹ וְ⁠אֵת֙ הַ⁠כֶּ֣בֶשׂ הַ⁠שֵּׁנִ֔י תַּעֲשֶׂ֖ה בֵּ֣ין הָ⁠עַרְבָּ֑יִם כְּ⁠מִנְחַ֨ת הַ⁠בֹּ֤קֶר וּ⁠כְ⁠נִסְכָּ⁠הּ֙ תַּֽעֲשֶׂה ־ לָּ֔⁠הּ לְ⁠רֵ֣יחַ נִיחֹ֔חַ אִשֶּׁ֖ה לַ⁠יהוָֽה ׃⁴² עֹלַ֤ת תָּמִיד֙ לְ⁠דֹרֹ֣תֵי⁠כֶ֔ם פֶּ֥תַח אֹֽהֶל ־ מוֹעֵ֖ד לִ⁠פְנֵ֣י יְהוָ֑ה אֲשֶׁ֨ר אִוָּעֵ֤ד לָ⁠כֶם֙ שָׁ֔מָּ⁠ה לְ⁠דַבֵּ֥ר אֵלֶ֖י⁠ךָ שָֽׁם ׃⁴³ וְ⁠נֹעַדְתִּ֥י שָׁ֖מָּ⁠ה לִ⁠בְנֵ֣י יִשְׂרָאֵ֑ל וְ⁠נִקְדַּ֖שׁ בִּ⁠כְבֹדִֽ⁠י ׃⁴⁴ וְ⁠קִדַּשְׁתִּ֛י אֶת ־ אֹ֥הֶל מוֹעֵ֖ד וְ⁠אֶת ־ הַ⁠מִּזְבֵּ֑חַ וְ⁠אֶת ־ אַהֲרֹ֧ן וְ⁠אֶת ־ בָּנָ֛י⁠ו אֲקַדֵּ֖שׁ לְ⁠כַהֵ֥ן לִֽ⁠י ׃⁴⁵ וְ⁠שָׁ֣כַנְתִּ֔י בְּ⁠ת֖וֹךְ בְּנֵ֣י יִשְׂרָאֵ֑ל וְ⁠הָיִ֥יתִי לָ⁠הֶ֖ם לֵ⁠אלֹהִֽים ׃⁴⁶ וְ⁠יָדְע֗וּ כִּ֣י אֲנִ֤י יְהוָה֙ אֱלֹ֣הֵי⁠הֶ֔ם אֲשֶׁ֨ר הוֹצֵ֧אתִי אֹתָ֛⁠ם מֵ⁠אֶ֥רֶץ מִצְרַ֖יִם לְ⁠שָׁכְנִ֣⁠י בְ⁠תוֹכָ֑⁠ם אֲנִ֖י יְהוָ֥ה אֱלֹהֵי⁠הֶֽם ׃פ

Chapter 30

¹ וְ⁠עָשִׂ֥יתָ מִזְבֵּ֖חַ מִקְטַ֣ר קְטֹ֑רֶת עֲצֵ֥י שִׁטִּ֖ים תַּעֲשֶׂ֥ה אֹתֽ⁠וֹ ׃² אַמָּ֨ה אָרְכּ֜⁠וֹ וְ⁠אַמָּ֤ה רָחְבּ⁠וֹ֙ רָב֣וּעַ יִהְיֶ֔ה וְ⁠אַמָּתַ֖יִם קֹמָת֑⁠וֹ מִמֶּ֖⁠נּוּ קַרְנֹתָֽי⁠ו ׃³ וְ⁠צִפִּיתָ֨ אֹת֜⁠וֹ זָהָ֣ב טָה֗וֹר אֶת ־ גַּגּ֧⁠וֹ וְ⁠אֶת ־ קִירֹתָ֛י⁠ו סָבִ֖יב וְ⁠אֶת ־ קַרְנֹתָ֑י⁠ו וְ⁠עָשִׂ֥יתָ לּ֛⁠וֹ זֵ֥ר זָהָ֖ב סָבִֽיב ׃⁴ וּ⁠שְׁתֵּי֩ טַבְּעֹ֨ת זָהָ֜ב תַּֽעֲשֶׂה ־ לּ֣⁠וֹ ׀ מִ⁠תַּ֣חַת לְ⁠זֵר֗⁠וֹ עַ֚ל שְׁתֵּ֣י צַלְעֹתָ֔י⁠ו תַּעֲשֶׂ֖ה עַל ־ שְׁנֵ֣י צִדָּ֑י⁠ו וְ⁠הָיָה֙ לְ⁠בָתִּ֣ים לְ⁠בַדִּ֔ים לָ⁠שֵׂ֥את אֹת֖⁠וֹ בָּ⁠הֵֽמָּה ׃⁵ וְ⁠עָשִׂ֥יתָ אֶת ־ הַ⁠בַּדִּ֖ים עֲצֵ֣י שִׁטִּ֑ים וְ⁠צִפִּיתָ֥ אֹתָ֖⁠ם זָהָֽב ׃⁶ וְ⁠נָתַתָּ֤ה אֹת⁠וֹ֙ לִ⁠פְנֵ֣י הַ⁠פָּרֹ֔כֶת אֲשֶׁ֖ר עַל ־ אֲרֹ֣ן הָ⁠עֵדֻ֑ת לִ⁠פְנֵ֣י הַ⁠כַּפֹּ֗רֶת אֲשֶׁר֙ עַל ־ הָ֣⁠עֵדֻ֔ת אֲשֶׁ֛ר אִוָּעֵ֥ד לְ⁠ךָ֖ שָֽׁמָּ⁠ה ׃⁷ וְ⁠הִקְטִ֥יר עָלָ֛י⁠ו אַהֲרֹ֖ן קְטֹ֣רֶת סַמִּ֑ים בַּ⁠בֹּ֣קֶר בַּ⁠בֹּ֗קֶר בְּ⁠הֵיטִיב֛⁠וֹ אֶת ־ הַ⁠נֵּרֹ֖ת יַקְטִירֶֽ⁠נָּה ׃⁸ וּ⁠בְ⁠הַעֲלֹ֨ת אַהֲרֹ֧ן אֶת ־ הַ⁠נֵּרֹ֛ת בֵּ֥ין הָ⁠עֲרְבַּ֖יִם יַקְטִירֶ֑⁠נָּה קְטֹ֧רֶת תָּמִ֛יד לִ⁠פְנֵ֥י יְהוָ֖ה לְ⁠דֹרֹתֵי⁠כֶֽם ׃⁹ לֹא ־ תַעֲל֥וּ עָלָ֛י⁠ו קְטֹ֥רֶת זָרָ֖ה וְ⁠עֹלָ֣ה וּ⁠מִנְחָ֑ה וְ⁠נֵ֕סֶךְ לֹ֥א תִסְּכ֖וּ עָלָֽי⁠ו ׃¹⁰ וְ⁠כִפֶּ֤ר אַהֲרֹן֙ עַל ־ קַרְנֹתָ֔י⁠ו אַחַ֖ת בַּ⁠שָּׁנָ֑ה מִ⁠דַּ֞ם חַטַּ֣את הַ⁠כִּפֻּרִ֗ים אַחַ֤ת בַּ⁠שָּׁנָה֙ יְכַפֵּ֤ר עָלָי⁠ו֙ לְ⁠דֹרֹ֣תֵי⁠כֶ֔ם קֹֽדֶשׁ ־ קָֽדָשִׁ֥ים ה֖וּא לַ⁠יהוָֽה ׃פ¹¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹² כִּ֣י תִשָּׂ֞א אֶת ־ רֹ֥אשׁ בְּנֵֽי ־ יִשְׂרָאֵ֘ל לִ⁠פְקֻדֵי⁠הֶם֒ וְ⁠נָ֨תְנ֜וּ אִ֣ישׁ כֹּ֧פֶר נַפְשׁ֛⁠וֹ לַ⁠יהוָ֖ה בִּ⁠פְקֹ֣ד אֹתָ֑⁠ם וְ⁠לֹא ־ יִהְיֶ֥ה בָ⁠הֶ֛ם נֶ֖גֶף בִּ⁠פְקֹ֥ד אֹתָֽ⁠ם ׃¹³ זֶ֣ה ׀ יִתְּנ֗וּ כָּל ־ הָ⁠עֹבֵר֙ עַל ־ הַ⁠פְּקֻדִ֔ים מַחֲצִ֥ית הַ⁠שֶּׁ֖קֶל בְּ⁠שֶׁ֣קֶל הַ⁠קֹּ֑דֶשׁ עֶשְׂרִ֤ים גֵּרָה֙ הַ⁠שֶּׁ֔קֶל מַחֲצִ֣ית הַ⁠שֶּׁ֔קֶל תְּרוּמָ֖ה לַֽ⁠יהוָֽה ׃¹⁴ כֹּ֗ל הָ⁠עֹבֵר֙ עַל ־ הַ⁠פְּקֻדִ֔ים מִ⁠בֶּ֛ן עֶשְׂרִ֥ים שָׁנָ֖ה וָ⁠מָ֑עְלָ⁠ה יִתֵּ֖ן תְּרוּמַ֥ת יְהוָֽה ׃¹⁵ הֶֽ⁠עָשִׁ֣יר לֹֽא ־ יַרְבֶּ֗ה וְ⁠הַ⁠דַּל֙ לֹ֣א יַמְעִ֔יט מִֽ⁠מַּחֲצִ֖ית הַ⁠שָּׁ֑קֶל לָ⁠תֵת֙ אֶת ־ תְּרוּמַ֣ת יְהוָ֔ה לְ⁠כַפֵּ֖ר עַל ־ נַפְשֹׁתֵי⁠כֶֽם ׃¹⁶ וְ⁠לָקַחְתָּ֞ אֶת ־ כֶּ֣סֶף הַ⁠כִּפֻּרִ֗ים מֵ⁠אֵת֙ בְּנֵ֣י יִשְׂרָאֵ֔ל וְ⁠נָתַתָּ֣ אֹת֔⁠וֹ עַל ־ עֲבֹדַ֖ת אֹ֣הֶל מוֹעֵ֑ד וְ⁠הָיָה֩ לִ⁠בְנֵ֨י יִשְׂרָאֵ֤ל לְ⁠זִכָּרוֹן֙ לִ⁠פְנֵ֣י יְהוָ֔ה לְ⁠כַפֵּ֖ר עַל ־ נַפְשֹׁתֵי⁠כֶֽם ׃פ¹⁷ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁸ וְ⁠עָשִׂ֜יתָ כִּיּ֥וֹר נְחֹ֛שֶׁת וְ⁠כַנּ֥⁠וֹ נְחֹ֖שֶׁת לְ⁠רָחְצָ֑ה וְ⁠נָתַתָּ֣ אֹת֗⁠וֹ בֵּֽין ־ אֹ֤הֶל מוֹעֵד֙ וּ⁠בֵ֣ין הַ⁠מִּזְבֵּ֔חַ וְ⁠נָתַתָּ֥ שָׁ֖מָּ⁠ה מָֽיִם ׃¹⁹ וְ⁠רָחֲצ֛וּ אַהֲרֹ֥ן וּ⁠בָנָ֖י⁠ו מִמֶּ֑⁠נּוּ אֶת ־ יְדֵי⁠הֶ֖ם וְ⁠אֶת ־ רַגְלֵי⁠הֶֽם ׃²⁰ בְּ⁠בֹאָ֞⁠ם אֶל ־ אֹ֧הֶל מוֹעֵ֛ד יִרְחֲצוּ ־ מַ֖יִם וְ⁠לֹ֣א יָמֻ֑תוּ א֣וֹ בְ⁠גִשְׁתָּ֤⁠ם אֶל ־ הַ⁠מִּזְבֵּ֨חַ֙ לְ⁠שָׁרֵ֔ת לְ⁠הַקְטִ֥יר אִשֶּׁ֖ה לַֽ⁠יהוָֽה ׃²¹ וְ⁠רָחֲצ֛וּ יְדֵי⁠הֶ֥ם וְ⁠רַגְלֵי⁠הֶ֖ם וְ⁠לֹ֣א יָמֻ֑תוּ וְ⁠הָיְתָ֨ה לָ⁠הֶ֧ם חָק ־ עוֹלָ֛ם ל֥⁠וֹ וּ⁠לְ⁠זַרְע֖⁠וֹ לְ⁠דֹרֹתָֽ⁠ם ׃פ²² וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²³ וְ⁠אַתָּ֣ה קַח ־ לְ⁠ךָ֮ בְּשָׂמִ֣ים רֹאשׁ֒ מָר ־ דְּרוֹר֙ חֲמֵ֣שׁ מֵא֔וֹת וְ⁠קִנְּמָן ־ בֶּ֥שֶׂם מַחֲצִית֖⁠וֹ חֲמִשִּׁ֣ים וּ⁠מָאתָ֑יִם וּ⁠קְנֵה ־ בֹ֖שֶׂם חֲמִשִּׁ֥ים וּ⁠מָאתָֽיִם ׃²⁴ וְ⁠קִדָּ֕ה חֲמֵ֥שׁ מֵא֖וֹת בְּ⁠שֶׁ֣קֶל הַ⁠קֹּ֑דֶשׁ וְ⁠שֶׁ֥מֶן זַ֖יִת הִֽין ׃²⁵ וְ⁠עָשִׂ֣יתָ אֹת֗⁠וֹ שֶׁ֚מֶן מִשְׁחַת ־ קֹ֔דֶשׁ רֹ֥קַח מִרְקַ֖חַת מַעֲשֵׂ֣ה רֹקֵ֑חַ שֶׁ֥מֶן מִשְׁחַת ־ קֹ֖דֶשׁ יִהְיֶֽה ׃²⁶ וּ⁠מָשַׁחְתָּ֥ ב֖⁠וֹ אֶת ־ אֹ֣הֶל מוֹעֵ֑ד וְ⁠אֵ֖ת אֲר֥וֹן הָ⁠עֵדֻֽת ׃²⁷ וְ⁠אֶת ־ הַ⁠שֻּׁלְחָן֙ וְ⁠אֶת ־ כָּל ־ כֵּלָ֔י⁠ו וְ⁠אֶת ־ הַ⁠מְּנֹרָ֖ה וְ⁠אֶת ־ כֵּלֶ֑י⁠הָ וְ⁠אֵ֖ת מִזְבַּ֥ח הַ⁠קְּטֹֽרֶת ׃²⁸ וְ⁠אֶת ־ מִזְבַּ֥ח הָ⁠עֹלָ֖ה וְ⁠אֶת ־ כָּל ־ כֵּלָ֑י⁠ו וְ⁠אֶת ־ הַ⁠כִּיֹּ֖ר וְ⁠אֶת ־ כַּנּֽ⁠וֹ ׃²⁹ וְ⁠קִדַּשְׁתָּ֣ אֹתָ֔⁠ם וְ⁠הָי֖וּ קֹ֣דֶשׁ קָֽדָשִׁ֑ים כָּל ־ הַ⁠נֹּגֵ֥עַ בָּ⁠הֶ֖ם יִקְדָּֽשׁ ׃³⁰ וְ⁠אֶת ־ אַהֲרֹ֥ן וְ⁠אֶת ־ בָּנָ֖י⁠ו תִּמְשָׁ֑ח וְ⁠קִדַּשְׁתָּ֥ אֹתָ֖⁠ם לְ⁠כַהֵ֥ן לִֽ⁠י ׃³¹ וְ⁠אֶל ־ בְּנֵ֥י יִשְׂרָאֵ֖ל תְּדַבֵּ֣ר לֵ⁠אמֹ֑ר שֶׁ֠מֶן מִשְׁחַת ־ קֹ֨דֶשׁ יִהְיֶ֥ה זֶ֛ה לִ֖⁠י לְ⁠דֹרֹתֵי⁠כֶֽם ׃³² עַל ־ בְּשַׂ֤ר אָדָם֙ לֹ֣א יִיסָ֔ךְ וּ⁠בְ⁠מַ֨תְכֻּנְתּ֔⁠וֹ לֹ֥א תַעֲשׂ֖וּ כָּמֹ֑⁠הוּ קֹ֣דֶשׁ ה֔וּא קֹ֖דֶשׁ יִהְיֶ֥ה לָ⁠כֶֽם ׃³³ אִ֚ישׁ אֲשֶׁ֣ר יִרְקַ֣ח כָּמֹ֔⁠הוּ וַ⁠אֲשֶׁ֥ר יִתֵּ֛ן מִמֶּ֖⁠נּוּ עַל ־ זָ֑ר וְ⁠נִכְרַ֖ת מֵ⁠עַמָּֽי⁠ו ׃ס³⁴ וַ⁠יֹּאמֶר֩ יְהוָ֨ה אֶל ־ מֹשֶׁ֜ה קַח ־ לְ⁠ךָ֣ סַמִּ֗ים נָטָ֤ף ׀ וּ⁠שְׁחֵ֨לֶת֙ וְ⁠חֶלְבְּנָ֔ה סַמִּ֖ים וּ⁠לְבֹנָ֣ה זַכָּ֑ה בַּ֥ד בְּ⁠בַ֖ד יִהְיֶֽה ׃³⁵ וְ⁠עָשִׂ֤יתָ אֹתָ⁠הּ֙ קְטֹ֔רֶת רֹ֖קַח מַעֲשֵׂ֣ה רוֹקֵ֑חַ מְמֻלָּ֖ח טָה֥וֹר קֹֽדֶשׁ ׃³⁶ וְ⁠שָֽׁחַקְתָּ֣ מִמֶּ⁠נָּה֮ הָדֵק֒ וְ⁠נָתַתָּ֨ה מִמֶּ֜⁠נָּה לִ⁠פְנֵ֤י הָ⁠עֵדֻת֙ בְּ⁠אֹ֣הֶל מוֹעֵ֔ד אֲשֶׁ֛ר אִוָּעֵ֥ד לְ⁠ךָ֖ שָׁ֑מָּ⁠ה קֹ֥דֶשׁ קָֽדָשִׁ֖ים תִּהְיֶ֥ה לָ⁠כֶֽם ׃³⁷ וְ⁠הַ⁠קְּטֹ֨רֶת֙ אֲשֶׁ֣ר תַּעֲשֶׂ֔ה בְּ⁠מַ֨תְכֻּנְתָּ֔⁠הּ לֹ֥א תַעֲשׂ֖וּ לָ⁠כֶ֑ם קֹ֛דֶשׁ תִּהְיֶ֥ה לְ⁠ךָ֖ לַ⁠יהוָֽה ׃³⁸ אִ֛ישׁ אֲשֶׁר ־ יַעֲשֶׂ֥ה כָמ֖וֹ⁠הָ לְ⁠הָרִ֣יחַ בָּ֑⁠הּ וְ⁠נִכְרַ֖ת מֵ⁠עַמָּֽי⁠ו ׃ס

Chapter 31

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² רְאֵ֖ה קָרָ֣אתִֽי בְ⁠שֵׁ֑ם בְּצַלְאֵ֛ל בֶּן ־ אוּרִ֥י בֶן ־ ח֖וּר לְ⁠מַטֵּ֥ה יְהוּדָֽה ׃³ וָ⁠אֲמַלֵּ֥א אֹת֖⁠וֹ ר֣וּחַ אֱלֹהִ֑ים בְּ⁠חָכְמָ֛ה וּ⁠בִ⁠תְבוּנָ֥ה וּ⁠בְ⁠דַ֖עַת וּ⁠בְ⁠כָל ־ מְלָאכָֽה ׃⁴ לַ⁠חְשֹׁ֖ב מַחֲשָׁבֹ֑ת לַ⁠עֲשׂ֛וֹת בַּ⁠זָּהָ֥ב וּ⁠בַ⁠כֶּ֖סֶף וּ⁠בַ⁠נְּחֹֽשֶׁת ׃⁵ וּ⁠בַ⁠חֲרֹ֥שֶׁת אֶ֛בֶן לְ⁠מַלֹּ֖את וּ⁠בַ⁠חֲרֹ֣שֶׁת עֵ֑ץ לַ⁠עֲשׂ֖וֹת בְּ⁠כָל ־ מְלָאכָֽה ׃⁶ וַ⁠אֲנִ֞י הִנֵּ֧ה נָתַ֣תִּי אִתּ֗⁠וֹ אֵ֣ת אָהֳלִיאָ֞ב בֶּן ־ אֲחִֽיסָמָךְ֙ לְ⁠מַטֵּה ־ דָ֔ן וּ⁠בְ⁠לֵ֥ב כָּל ־ חֲכַם ־ לֵ֖ב נָתַ֣תִּי חָכְמָ֑ה וְ⁠עָשׂ֕וּ אֵ֖ת כָּל ־ אֲשֶׁ֥ר צִוִּיתִֽ⁠ךָ ׃⁷ אֵ֣ת ׀ אֹ֣הֶל מוֹעֵ֗ד וְ⁠אֶת ־ הָֽ⁠אָרֹן֙ לָֽ⁠עֵדֻ֔ת וְ⁠אֶת ־ הַ⁠כַּפֹּ֖רֶת אֲשֶׁ֣ר עָלָ֑י⁠ו וְ⁠אֵ֖ת כָּל ־ כְּלֵ֥י הָ⁠אֹֽהֶל ׃⁸ וְ⁠אֶת ־ הַ⁠שֻּׁלְחָן֙ וְ⁠אֶת ־ כֵּלָ֔י⁠ו וְ⁠אֶת ־ הַ⁠מְּנֹרָ֥ה הַ⁠טְּהֹרָ֖ה וְ⁠אֶת ־ כָּל ־ כֵּלֶ֑י⁠הָ וְ⁠אֵ֖ת מִזְבַּ֥ח הַ⁠קְּטֹֽרֶת ׃⁹ וְ⁠אֶת ־ מִזְבַּ֥ח הָ⁠עֹלָ֖ה וְ⁠אֶת ־ כָּל ־ כֵּלָ֑י⁠ו וְ⁠אֶת ־ הַ⁠כִּיּ֖וֹר וְ⁠אֶת ־ כַּנּֽ⁠וֹ ׃¹⁰ וְ⁠אֵ֖ת בִּגְדֵ֣י הַ⁠שְּׂרָ֑ד וְ⁠אֶת ־ בִּגְדֵ֤י הַ⁠קֹּ֨דֶשׁ֙ לְ⁠אַהֲרֹ֣ן הַ⁠כֹּהֵ֔ן וְ⁠אֶת ־ בִּגְדֵ֥י בָנָ֖י⁠ו לְ⁠כַהֵֽן ׃¹¹ וְ⁠אֵ֨ת שֶׁ֧מֶן הַ⁠מִּשְׁחָ֛ה וְ⁠אֶת ־ קְטֹ֥רֶת הַ⁠סַּמִּ֖ים לַ⁠קֹּ֑דֶשׁ כְּ⁠כֹ֥ל אֲשֶׁר ־ צִוִּיתִ֖⁠ךָ יַעֲשֽׂוּ ׃פ¹² וַ⁠יֹּ֥אמֶר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹³ וְ⁠אַתָּ֞ה דַּבֵּ֨ר אֶל ־ בְּנֵ֤י יִשְׂרָאֵל֙ לֵ⁠אמֹ֔ר אַ֥ךְ אֶת ־ שַׁבְּתֹתַ֖⁠י תִּשְׁמֹ֑רוּ כִּי֩ א֨וֹת הִ֜וא בֵּינִ֤⁠י וּ⁠בֵֽינֵי⁠כֶם֙ לְ⁠דֹרֹ֣תֵי⁠כֶ֔ם לָ⁠דַ֕עַת כִּ֛י אֲנִ֥י יְהוָ֖ה מְקַדִּשְׁ⁠כֶֽם ׃¹⁴ וּ⁠שְׁמַרְתֶּם֙ אֶת ־ הַ⁠שַּׁבָּ֔ת כִּ֛י קֹ֥דֶשׁ הִ֖וא לָ⁠כֶ֑ם מְחַֽלְלֶ֨י⁠הָ֙ מ֣וֹת יוּמָ֔ת כִּ֗י כָּל ־ הָ⁠עֹשֶׂ֥ה בָ⁠הּ֙ מְלָאכָ֔ה וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מִ⁠קֶּ֥רֶב עַמֶּֽי⁠הָ ׃¹⁵ שֵׁ֣שֶׁת יָמִים֮ יֵעָשֶׂ֣ה מְלָאכָה֒ וּ⁠בַ⁠יּ֣וֹם הַ⁠שְּׁבִיעִ֗י שַׁבַּ֧ת שַׁבָּת֛וֹן קֹ֖דֶשׁ לַ⁠יהוָ֑ה כָּל ־ הָ⁠עֹשֶׂ֧ה מְלָאכָ֛ה בְּ⁠י֥וֹם הַ⁠שַּׁבָּ֖ת מ֥וֹת יוּמָֽת ׃¹⁶ וְ⁠שָׁמְר֥וּ בְנֵֽי ־ יִשְׂרָאֵ֖ל אֶת ־ הַ⁠שַּׁבָּ֑ת לַ⁠עֲשׂ֧וֹת אֶת ־ הַ⁠שַּׁבָּ֛ת לְ⁠דֹרֹתָ֖⁠ם בְּרִ֥ית עוֹלָֽם ׃¹⁷ בֵּינִ֗⁠י וּ⁠בֵין֙ בְּנֵ֣י יִשְׂרָאֵ֔ל א֥וֹת הִ֖וא לְ⁠עֹלָ֑ם כִּי ־ שֵׁ֣שֶׁת יָמִ֗ים עָשָׂ֤ה יְהוָה֙ אֶת ־ הַ⁠שָּׁמַ֣יִם וְ⁠אֶת ־ הָ⁠אָ֔רֶץ וּ⁠בַ⁠יּוֹם֙ הַ⁠שְּׁבִיעִ֔י שָׁבַ֖ת וַ⁠יִּנָּפַֽשׁ ׃ס¹⁸ וַ⁠יִּתֵּ֣ן אֶל ־ מֹשֶׁ֗ה כְּ⁠כַלֹּת⁠וֹ֙ לְ⁠דַבֵּ֤ר אִתּ⁠וֹ֙ בְּ⁠הַ֣ר סִינַ֔י שְׁנֵ֖י לֻחֹ֣ת הָ⁠עֵדֻ֑ת לֻחֹ֣ת אֶ֔בֶן כְּתֻבִ֖ים בְּ⁠אֶצְבַּ֥ע אֱלֹהִֽים ׃

Chapter 32

¹ וַ⁠יַּ֣רְא הָ⁠עָ֔ם כִּֽי ־ בֹשֵׁ֥שׁ מֹשֶׁ֖ה לָ⁠רֶ֣דֶת מִן ־ הָ⁠הָ֑ר וַ⁠יִּקָּהֵ֨ל הָ⁠עָ֜ם עַֽל ־ אַהֲרֹ֗ן וַ⁠יֹּאמְר֤וּ אֵלָי⁠ו֙ ק֣וּם ׀ עֲשֵׂה ־ לָ֣⁠נוּ אֱלֹהִ֗ים אֲשֶׁ֤ר יֵֽלְכוּ֙ לְ⁠פָנֵ֔י⁠נוּ כִּי ־ זֶ֣ה ׀ מֹשֶׁ֣ה הָ⁠אִ֗ישׁ אֲשֶׁ֤ר הֶֽעֱלָ֨⁠נוּ֙ מֵ⁠אֶ֣רֶץ מִצְרַ֔יִם לֹ֥א יָדַ֖עְנוּ מֶה ־ הָ֥יָה לֽ⁠וֹ ׃² וַ⁠יֹּ֤אמֶר אֲלֵ⁠הֶם֙ אַהֲרֹ֔ן פָּֽרְקוּ֙ נִזְמֵ֣י הַ⁠זָּהָ֔ב אֲשֶׁר֙ בְּ⁠אָזְנֵ֣י נְשֵׁי⁠כֶ֔ם בְּנֵי⁠כֶ֖ם וּ⁠בְנֹתֵי⁠כֶ֑ם וְ⁠הָבִ֖יאוּ אֵלָֽ⁠י ׃³ וַ⁠יִּתְפָּֽרְקוּ֙ כָּל ־ הָ⁠עָ֔ם אֶת ־ נִזְמֵ֥י הַ⁠זָּהָ֖ב אֲשֶׁ֣ר בְּ⁠אָזְנֵי⁠הֶ֑ם וַ⁠יָּבִ֖יאוּ אֶֽל ־ אַהֲרֹֽן ׃⁴ וַ⁠יִּקַּ֣ח מִ⁠יָּדָ֗⁠ם וַ⁠יָּ֤צַר אֹת⁠וֹ֙ בַּ⁠חֶ֔רֶט וַֽ⁠יַּעֲשֵׂ֖⁠הוּ עֵ֣גֶל מַסֵּכָ֑ה וַ⁠יֹּ֣אמְר֔וּ אֵ֤לֶּה אֱלֹהֶ֨י⁠ךָ֙ יִשְׂרָאֵ֔ל אֲשֶׁ֥ר הֶעֱל֖וּ⁠ךָ מֵ⁠אֶ֥רֶץ מִצְרָֽיִם ׃⁵ וַ⁠יַּ֣רְא אַהֲרֹ֔ן וַ⁠יִּ֥בֶן מִזְבֵּ֖חַ לְ⁠פָנָ֑י⁠ו וַ⁠יִּקְרָ֤א אַֽהֲרֹן֙ וַ⁠יֹּאמַ֔ר חַ֥ג לַ⁠יהוָ֖ה מָחָֽר ׃⁶ וַ⁠יַּשְׁכִּ֨ימוּ֙ מִֽ⁠מָּחֳרָ֔ת וַ⁠יַּעֲל֣וּ עֹלֹ֔ת וַ⁠יַּגִּ֖שׁוּ שְׁלָמִ֑ים וַ⁠יֵּ֤שֶׁב הָ⁠עָם֙ לֶֽ⁠אֱכֹ֣ל וְ⁠שָׁת֔וֹ וַ⁠יָּקֻ֖מוּ לְ⁠צַחֵֽק ׃פ⁷ וַ⁠יְדַבֵּ֥ר יְהוָ֖ה אֶל ־ מֹשֶׁ֑ה לֶךְ ־ רֵ֕ד כִּ֚י שִׁחֵ֣ת עַמְּ⁠ךָ֔ אֲשֶׁ֥ר הֶעֱלֵ֖יתָ מֵ⁠אֶ֥רֶץ מִצְרָֽיִם ׃⁸ סָ֣רוּ מַהֵ֗ר מִן ־ הַ⁠דֶּ֨רֶךְ֙ אֲשֶׁ֣ר צִוִּיתִ֔⁠ם עָשׂ֣וּ לָ⁠הֶ֔ם עֵ֖גֶל מַסֵּכָ֑ה וַ⁠יִּשְׁתַּֽחֲווּ ־ ל⁠וֹ֙ וַ⁠יִּזְבְּחוּ ־ ל֔⁠וֹ וַ⁠יֹּ֣אמְר֔וּ אֵ֤לֶּה אֱלֹהֶ֨י⁠ךָ֙ יִשְׂרָאֵ֔ל אֲשֶׁ֥ר הֶֽעֱל֖וּ⁠ךָ מֵ⁠אֶ֥רֶץ מִצְרָֽיִם ׃⁹ וַ⁠יֹּ֥אמֶר יְהוָ֖ה אֶל ־ מֹשֶׁ֑ה רָאִ֨יתִי֙ אֶת ־ הָ⁠עָ֣ם הַ⁠זֶּ֔ה וְ⁠הִנֵּ֥ה עַם ־ קְשֵׁה ־ עֹ֖רֶף הֽוּא ׃¹⁰ וְ⁠עַתָּה֙ הַנִּ֣יחָ⁠ה לִּ֔⁠י וְ⁠יִֽחַר ־ אַפִּ֥⁠י בָ⁠הֶ֖ם וַ⁠אֲכַלֵּ֑⁠ם וְ⁠אֶֽעֱשֶׂ֥ה אוֹתְ⁠ךָ֖ לְ⁠ג֥וֹי גָּדֽוֹל ׃¹¹ וַ⁠יְחַ֣ל מֹשֶׁ֔ה אֶת ־ פְּנֵ֖י יְהוָ֣ה אֱלֹהָ֑י⁠ו וַ⁠יֹּ֗אמֶר לָ⁠מָ֤ה יְהוָה֙ יֶחֱרֶ֤ה אַפְּ⁠ךָ֙ בְּ⁠עַמֶּ֔⁠ךָ אֲשֶׁ֤ר הוֹצֵ֨אתָ֙ מֵ⁠אֶ֣רֶץ מִצְרַ֔יִם בְּ⁠כֹ֥חַ גָּד֖וֹל וּ⁠בְ⁠יָ֥ד חֲזָקָֽה ׃¹² לָ⁠מָּה֩ יֹאמְר֨וּ מִצְרַ֜יִם לֵ⁠אמֹ֗ר בְּ⁠רָעָ֤ה הֽוֹצִיאָ⁠ם֙ לַ⁠הֲרֹ֤ג אֹתָ⁠ם֙ בֶּֽ⁠הָרִ֔ים וּ֨⁠לְ⁠כַלֹּתָ֔⁠ם מֵ⁠עַ֖ל פְּנֵ֣י הָֽ⁠אֲדָמָ֑ה שׁ֚וּב מֵ⁠חֲר֣וֹן אַפֶּ֔⁠ךָ וְ⁠הִנָּחֵ֥ם עַל ־ הָ⁠רָעָ֖ה לְ⁠עַמֶּֽ⁠ךָ ׃¹³ זְכֹ֡ר לְ⁠אַבְרָהָם֩ לְ⁠יִצְחָ֨ק וּ⁠לְ⁠יִשְׂרָאֵ֜ל עֲבָדֶ֗י⁠ךָ אֲשֶׁ֨ר נִשְׁבַּ֣עְתָּ לָ⁠הֶם֮ בָּ⁠ךְ֒ וַ⁠תְּדַבֵּ֣ר אֲלֵ⁠הֶ֔ם אַרְבֶּה֙ אֶֽת ־ זַרְעֲ⁠כֶ֔ם כְּ⁠כוֹכְבֵ֖י הַ⁠שָּׁמָ֑יִם וְ⁠כָל ־ הָ⁠אָ֨רֶץ הַ⁠זֹּ֜את אֲשֶׁ֣ר אָמַ֗רְתִּי אֶתֵּן֙ לְ⁠זַרְעֲ⁠כֶ֔ם וְ⁠נָחֲל֖וּ לְ⁠עֹלָֽם ׃¹⁴ וַ⁠יִּנָּ֖חֶם יְהוָ֑ה עַל ־ הָ֣⁠רָעָ֔ה אֲשֶׁ֥ר דִּבֶּ֖ר לַ⁠עֲשׂ֥וֹת לְ⁠עַמּֽ⁠וֹ ׃פ¹⁵ וַ⁠יִּ֜פֶן וַ⁠יֵּ֤רֶד מֹשֶׁה֙ מִן ־ הָ⁠הָ֔ר וּ⁠שְׁנֵ֛י לֻחֹ֥ת הָ⁠עֵדֻ֖ת בְּ⁠יָד֑⁠וֹ לֻחֹ֗ת כְּתֻבִים֙ מִ⁠שְּׁנֵ֣י עֶבְרֵי⁠הֶ֔ם מִ⁠זֶּ֥ה וּ⁠מִ⁠זֶּ֖ה הֵ֥ם כְּתֻבִֽים ׃¹⁶ וְ⁠הַ֨⁠לֻּחֹ֔ת מַעֲשֵׂ֥ה אֱלֹהִ֖ים הֵ֑מָּה וְ⁠הַ⁠מִּכְתָּ֗ב מִכְתַּ֤ב אֱלֹהִים֙ ה֔וּא חָר֖וּת עַל ־ הַ⁠לֻּחֹֽת ׃¹⁷ וַ⁠יִּשְׁמַ֧ע יְהוֹשֻׁ֛עַ אֶת ־ ק֥וֹל הָ⁠עָ֖ם בְּ⁠רֵעֹ֑⁠ה וַ⁠יֹּ֨אמֶר֙ אֶל ־ מֹשֶׁ֔ה ק֥וֹל מִלְחָמָ֖ה בַּֽ⁠מַּחֲנֶה ׃¹⁸ וַ⁠יֹּ֗אמֶר אֵ֥ין קוֹל֙ עֲנ֣וֹת גְּבוּרָ֔ה וְ⁠אֵ֥ין ק֖וֹל עֲנ֣וֹת חֲלוּשָׁ֑ה ק֣וֹל עַנּ֔וֹת אָנֹכִ֖י שֹׁמֵֽעַ ׃¹⁹ וַֽ⁠יְהִ֗י כַּ⁠אֲשֶׁ֤ר קָרַב֙ אֶל ־ הַֽ⁠מַּחֲנֶ֔ה וַ⁠יַּ֥רְא אֶת ־ הָ⁠עֵ֖גֶל וּ⁠מְחֹלֹ֑ת וַ⁠יִּֽחַר ־ אַ֣ף מֹשֶׁ֗ה וַ⁠יַּשְׁלֵ֤ךְ מ⁠יד⁠ו ¹ אֶת ־ הַ⁠לֻּחֹ֔ת וַ⁠יְשַׁבֵּ֥ר אֹתָ֖⁠ם תַּ֥חַת הָ⁠הָֽר ׃²⁰ וַ⁠יִּקַּ֞ח אֶת ־ הָ⁠עֵ֨גֶל אֲשֶׁ֤ר עָשׂוּ֙ וַ⁠יִּשְׂרֹ֣ף בָּ⁠אֵ֔שׁ וַ⁠יִּטְחַ֖ן עַ֣ד אֲשֶׁר ־ דָּ֑ק וַ⁠יִּ֨זֶר֙ עַל ־ פְּנֵ֣י הַ⁠מַּ֔יִם וַ⁠יַּ֖שְׁקְ אֶת ־ בְּנֵ֥י יִשְׂרָאֵֽל ׃²¹ וַ⁠יֹּ֤אמֶר מֹשֶׁה֙ אֶֽל ־ אַהֲרֹ֔ן מֶֽה ־ עָשָׂ֥ה לְ⁠ךָ֖ הָ⁠עָ֣ם הַ⁠זֶּ֑ה כִּֽי ־ הֵבֵ֥אתָ עָלָ֖י⁠ו חֲטָאָ֥ה גְדֹלָֽה ׃²² וַ⁠יֹּ֣אמֶר אַהֲרֹ֔ן אַל ־ יִ֥חַר אַ֖ף אֲדֹנִ֑⁠י אַתָּה֙ יָדַ֣עְתָּ אֶת ־ הָ⁠עָ֔ם כִּ֥י בְ⁠רָ֖ע הֽוּא ׃²³ וַ⁠יֹּ֣אמְרוּ לִ֔⁠י עֲשֵׂה ־ לָ֣⁠נוּ אֱלֹהִ֔ים אֲשֶׁ֥ר יֵלְכ֖וּ לְ⁠פָנֵ֑י⁠נוּ כִּי ־ זֶ֣ה ׀ מֹשֶׁ֣ה הָ⁠אִ֗ישׁ אֲשֶׁ֤ר הֶֽעֱלָ֨⁠נוּ֙ מֵ⁠אֶ֣רֶץ מִצְרַ֔יִם לֹ֥א יָדַ֖עְנוּ מֶה ־ הָ֥יָה לֽ⁠וֹ ׃²⁴ וָ⁠אֹמַ֤ר לָ⁠הֶם֙ לְ⁠מִ֣י זָהָ֔ב הִתְפָּרָ֖קוּ וַ⁠יִּתְּנוּ ־ לִ֑⁠י וָ⁠אַשְׁלִכֵ֣⁠הוּ בָ⁠אֵ֔שׁ וַ⁠יֵּצֵ֖א הָ⁠עֵ֥גֶל הַ⁠זֶּֽה ׃²⁵ וַ⁠יַּ֤רְא מֹשֶׁה֙ אֶת ־ הָ⁠עָ֔ם כִּ֥י פָרֻ֖עַ ה֑וּא כִּֽי ־ פְרָעֹ֣⁠ה אַהֲרֹ֔ן לְ⁠שִׁמְצָ֖ה בְּ⁠קָמֵי⁠הֶֽם ׃²⁶ וַ⁠יַּעֲמֹ֤ד מֹשֶׁה֙ בְּ⁠שַׁ֣עַר הַֽ⁠מַּחֲנֶ֔ה וַ⁠יֹּ֕אמֶר מִ֥י לַ⁠יהוָ֖ה אֵלָ֑⁠י וַ⁠יֵּאָסְפ֥וּ אֵלָ֖י⁠ו כָּל ־ בְּנֵ֥י לֵוִֽי ׃²⁷ וַ⁠יֹּ֣אמֶר לָ⁠הֶ֗ם כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל שִׂ֥ימוּ אִישׁ ־ חַרְבּ֖⁠וֹ עַל ־ יְרֵכ֑⁠וֹ עִבְר֨וּ וָ⁠שׁ֜וּבוּ מִ⁠שַּׁ֤עַר לָ⁠שַׁ֨עַר֙ בַּֽ⁠מַּחֲנֶ֔ה וְ⁠הִרְג֧וּ אִֽישׁ ־ אֶת ־ אָחִ֛י⁠ו וְ⁠אִ֥ישׁ אֶת ־ רֵעֵ֖⁠הוּ וְ⁠אִ֥ישׁ אֶת ־ קְרֹבֽ⁠וֹ ׃²⁸ וַ⁠יַּֽעֲשׂ֥וּ בְנֵֽי ־ לֵוִ֖י כִּ⁠דְבַ֣ר מֹשֶׁ֑ה וַ⁠יִּפֹּ֤ל מִן ־ הָ⁠עָם֙ בַּ⁠יּ֣וֹם הַ⁠ה֔וּא כִּ⁠שְׁלֹ֥שֶׁת אַלְפֵ֖י אִֽישׁ ׃²⁹ וַ⁠יֹּ֣אמֶר מֹשֶׁ֗ה מִלְא֨וּ יֶדְ⁠כֶ֤ם הַ⁠יּוֹם֙ לַֽ⁠יהוָ֔ה כִּ֛י אִ֥ישׁ בִּ⁠בְנ֖⁠וֹ וּ⁠בְ⁠אָחִ֑י⁠ו וְ⁠לָ⁠תֵ֧ת עֲלֵי⁠כֶ֛ם הַ⁠יּ֖וֹם בְּרָכָֽה ׃³⁰ וַ⁠יְהִי֙ מִֽ⁠מָּחֳרָ֔ת וַ⁠יֹּ֤אמֶר מֹשֶׁה֙ אֶל ־ הָ⁠עָ֔ם אַתֶּ֥ם חֲטָאתֶ֖ם חֲטָאָ֣ה גְדֹלָ֑ה וְ⁠עַתָּה֙ אֶֽעֱלֶ֣ה אֶל ־ יְהוָ֔ה אוּלַ֥י אֲכַפְּרָ֖ה בְּעַ֥ד חַטַּאתְ⁠כֶֽם ׃³¹ וַ⁠יָּ֧שָׁב מֹשֶׁ֛ה אֶל ־ יְהוָ֖ה וַ⁠יֹּאמַ֑ר אָ֣נָּ֗א חָטָ֞א הָ⁠עָ֤ם הַ⁠זֶּה֙ חֲטָאָ֣ה גְדֹלָ֔ה וַ⁠יַּֽעֲשׂ֥וּ לָ⁠הֶ֖ם אֱלֹהֵ֥י זָהָֽב ׃³² וְ⁠עַתָּ֖ה אִם ־ תִּשָּׂ֣א חַטָּאתָ֑⁠ם וְ⁠אִם ־ אַ֕יִן מְחֵ֣⁠נִי נָ֔א מִֽ⁠סִּפְרְ⁠ךָ֖ אֲשֶׁ֥ר כָּתָֽבְתָּ ׃³³ וַ⁠יֹּ֥אמֶר יְהוָ֖ה אֶל ־ מֹשֶׁ֑ה מִ֚י אֲשֶׁ֣ר חָֽטָא ־ לִ֔⁠י אֶמְחֶ֖⁠נּוּ מִ⁠סִּפְרִֽ⁠י ׃³⁴ וְ⁠עַתָּ֞ה לֵ֣ךְ ׀ נְחֵ֣ה אֶת ־ הָ⁠עָ֗ם אֶ֤ל אֲשֶׁר ־ דִּבַּ֨רְתִּי֙ לָ֔⁠ךְ הִנֵּ֥ה מַלְאָכִ֖⁠י יֵלֵ֣ךְ לְ⁠פָנֶ֑י⁠ךָ וּ⁠בְ⁠י֣וֹם פָּקְדִ֔⁠י וּ⁠פָקַדְתִּ֥י עֲלֵי⁠הֶ֖ם חַטָּאתָֽ⁠ם ׃³⁵ וַ⁠יִּגֹּ֥ף יְהוָ֖ה אֶת ־ הָ⁠עָ֑ם עַ֚ל אֲשֶׁ֣ר עָשׂ֣וּ אֶת ־ הָ⁠עֵ֔גֶל אֲשֶׁ֥ר עָשָׂ֖ה אַהֲרֹֽן ׃ס

¹Q מִיָּדָיו֙

Chapter 33

¹ וַ⁠יְדַבֵּ֨ר יְהוָ֤ה אֶל ־ מֹשֶׁה֙ לֵ֣ךְ עֲלֵ֣ה מִ⁠זֶּ֔ה אַתָּ֣ה וְ⁠הָ⁠עָ֔ם אֲשֶׁ֥ר הֶֽעֱלִ֖יתָ מֵ⁠אֶ֣רֶץ מִצְרָ֑יִם אֶל ־ הָ⁠אָ֗רֶץ אֲשֶׁ֣ר נִ֠שְׁבַּעְתִּי לְ⁠אַבְרָהָ֨ם לְ⁠יִצְחָ֤ק וּֽ⁠לְ⁠יַעֲקֹב֙ לֵ⁠אמֹ֔ר לְ⁠זַרְעֲ⁠ךָ֖ אֶתְּנֶֽ⁠נָּה ׃² וְ⁠שָׁלַחְתִּ֥י לְ⁠פָנֶ֖י⁠ךָ מַלְאָ֑ךְ וְ⁠גֵֽרַשְׁתִּ֗י אֶת ־ הַֽ⁠כְּנַעֲנִי֙ הָֽ⁠אֱמֹרִ֔י וְ⁠הַֽ⁠חִתִּי֙ וְ⁠הַ⁠פְּרִזִּ֔י הַ⁠חִוִּ֖י וְ⁠הַ⁠יְבוּסִֽי ׃³ אֶל ־ אֶ֛רֶץ זָבַ֥ת חָלָ֖ב וּ⁠דְבָ֑שׁ כִּי֩ לֹ֨א אֶֽעֱלֶ֜ה בְּ⁠קִרְבְּ⁠ךָ֗ כִּ֤י עַם ־ קְשֵׁה ־ עֹ֨רֶף֙ אַ֔תָּה פֶּן ־ אֲכֶלְ⁠ךָ֖ בַּ⁠דָּֽרֶךְ ׃⁴ וַ⁠יִּשְׁמַ֣ע הָ⁠עָ֗ם אֶת ־ הַ⁠דָּבָ֥ר הָ⁠רָ֛ע הַ⁠זֶּ֖ה וַ⁠יִּתְאַבָּ֑לוּ וְ⁠לֹא ־ שָׁ֛תוּ אִ֥ישׁ עֶדְי֖⁠וֹ עָלָֽי⁠ו ׃⁵ וַ⁠יֹּ֨אמֶר יְהוָ֜ה אֶל ־ מֹשֶׁ֗ה אֱמֹ֤ר אֶל ־ בְּנֵֽי ־ יִשְׂרָאֵל֙ אַתֶּ֣ם עַם ־ קְשֵׁה ־ עֹ֔רֶף רֶ֧גַע אֶחָ֛ד אֶֽעֱלֶ֥ה בְ⁠קִרְבְּ⁠ךָ֖ וְ⁠כִלִּיתִ֑י⁠ךָ וְ⁠עַתָּ֗ה הוֹרֵ֤ד עֶדְיְ⁠ךָ֙ מֵֽ⁠עָלֶ֔י⁠ךָ וְ⁠אֵדְעָ֖ה מָ֥ה אֶֽעֱשֶׂה ־ לָּֽ⁠ךְ ׃⁶ וַ⁠יִּֽתְנַצְּל֧וּ בְנֵֽי ־ יִשְׂרָאֵ֛ל אֶת ־ עֶדְיָ֖⁠ם מֵ⁠הַ֥ר חוֹרֵֽב ׃⁷ וּ⁠מֹשֶׁה֩ יִקַּ֨ח אֶת ־ הָ⁠אֹ֜הֶל וְ⁠נָֽטָה ־ ל֣⁠וֹ ׀ מִ⁠ח֣וּץ לַֽ⁠מַּחֲנֶ֗ה הַרְחֵק֙ מִן ־ הַֽ⁠מַּחֲנֶ֔ה וְ⁠קָ֥רָא ל֖⁠וֹ אֹ֣הֶל מוֹעֵ֑ד וְ⁠הָיָה֙ כָּל ־ מְבַקֵּ֣שׁ יְהוָ֔ה יֵצֵא֙ אֶל ־ אֹ֣הֶל מוֹעֵ֔ד אֲשֶׁ֖ר מִ⁠ח֥וּץ לַֽ⁠מַּחֲנֶֽה ׃⁸ וְ⁠הָיָ֗ה כְּ⁠צֵ֤את מֹשֶׁה֙ אֶל ־ הָ⁠אֹ֔הֶל יָק֨וּמוּ֙ כָּל ־ הָ⁠עָ֔ם וְ⁠נִ֨צְּב֔וּ אִ֖ישׁ פֶּ֣תַח אָהֳל֑⁠וֹ וְ⁠הִבִּ֨יטוּ֙ אַחֲרֵ֣י מֹשֶׁ֔ה עַד ־ בֹּא֖⁠וֹ הָ⁠אֹֽהֱלָ⁠ה ׃⁹ וְ⁠הָיָ֗ה כְּ⁠בֹ֤א מֹשֶׁה֙ הָ⁠אֹ֔הֱלָ⁠ה יֵרֵד֙ עַמּ֣וּד הֶֽ⁠עָנָ֔ן וְ⁠עָמַ֖ד פֶּ֣תַח הָ⁠אֹ֑הֶל וְ⁠דִבֶּ֖ר עִם ־ מֹשֶֽׁה ׃¹⁰ וְ⁠רָאָ֤ה כָל ־ הָ⁠עָם֙ אֶת ־ עַמּ֣וּד הֶֽ⁠עָנָ֔ן עֹמֵ֖ד פֶּ֣תַח הָ⁠אֹ֑הֶל וְ⁠קָ֤ם כָּל ־ הָ⁠עָם֙ וְ⁠הִֽשְׁתַּחֲוּ֔וּ אִ֖ישׁ פֶּ֥תַח אָהֳלֽ⁠וֹ ׃¹¹ וְ⁠דִבֶּ֨ר יְהוָ֤ה אֶל ־ מֹשֶׁה֙ פָּנִ֣ים אֶל ־ פָּנִ֔ים כַּ⁠אֲשֶׁ֛ר יְדַבֵּ֥ר אִ֖ישׁ אֶל ־ רֵעֵ֑⁠הוּ וְ⁠שָׁב֙ אֶל ־ הַֽ⁠מַּחֲנֶ֔ה וּ⁠מְשָׁ֨רְת֜⁠וֹ יְהוֹשֻׁ֤עַ בִּן ־ נוּן֙ נַ֔עַר לֹ֥א יָמִ֖ישׁ מִ⁠תּ֥וֹךְ הָ⁠אֹֽהֶל ׃ס¹² וַ⁠יֹּ֨אמֶר מֹשֶׁ֜ה אֶל ־ יְהוָ֗ה רְ֠אֵה אַתָּ֞ה אֹמֵ֤ר אֵלַ⁠י֙ הַ֚עַל אֶת ־ הָ⁠עָ֣ם הַ⁠זֶּ֔ה וְ⁠אַתָּה֙ לֹ֣א הֽוֹדַעְתַּ֔⁠נִי אֵ֥ת אֲשֶׁר ־ תִּשְׁלַ֖ח עִמִּ֑⁠י וְ⁠אַתָּ֤ה אָמַ֨רְתָּ֙ יְדַעְתִּ֣י⁠ךָֽ בְ⁠שֵׁ֔ם וְ⁠גַם ־ מָצָ֥אתָ חֵ֖ן בְּ⁠עֵינָֽ⁠י ׃¹³ וְ⁠עַתָּ֡ה אִם ־ נָא֩ מָצָ֨אתִי חֵ֜ן בְּ⁠עֵינֶ֗י⁠ךָ הוֹדִעֵ֤⁠נִי נָא֙ אֶת ־ דְּרָכֶ֔⁠ךָ וְ⁠אֵדָ֣עֲ⁠ךָ֔ לְמַ֥עַן אֶמְצָא ־ חֵ֖ן בְּ⁠עֵינֶ֑י⁠ךָ וּ⁠רְאֵ֕ה כִּ֥י עַמְּ⁠ךָ֖ הַ⁠גּ֥וֹי הַ⁠זֶּֽה ׃¹⁴ וַ⁠יֹּאמַ֑ר פָּנַ֥⁠י יֵלֵ֖כוּ וַ⁠הֲנִחֹ֥תִי לָֽ⁠ךְ ׃¹⁵ וַ⁠יֹּ֖אמֶר אֵלָ֑י⁠ו אִם ־ אֵ֤ין פָּנֶ֨י⁠ךָ֙ הֹלְכִ֔ים אַֽל ־ תַּעֲלֵ֖⁠נוּ מִ⁠זֶּֽה ׃¹⁶ וּ⁠בַ⁠מֶּ֣ה ׀ יִוָּדַ֣ע אֵפ֗וֹא כִּֽי ־ מָצָ֨אתִי חֵ֤ן בְּ⁠עֵינֶ֨י⁠ךָ֙ אֲנִ֣י וְ⁠עַמֶּ֔⁠ךָ הֲ⁠ל֖וֹא בְּ⁠לֶכְתְּ⁠ךָ֣ עִמָּ֑⁠נוּ וְ⁠נִפְלֵ֨ינוּ֙ אֲנִ֣י וְ⁠עַמְּ⁠ךָ֔ מִ⁠כָּ֨ל ־ הָ⁠עָ֔ם אֲשֶׁ֖ר עַל ־ פְּנֵ֥י הָ⁠אֲדָמָֽה ׃פ¹⁷ וַ⁠יֹּ֤אמֶר יְהוָה֙ אֶל ־ מֹשֶׁ֔ה גַּ֣ם אֶת ־ הַ⁠דָּבָ֥ר הַ⁠זֶּ֛ה אֲשֶׁ֥ר דִּבַּ֖רְתָּ אֶֽעֱשֶׂ֑ה כִּֽי ־ מָצָ֤אתָ חֵן֙ בְּ⁠עֵינַ֔⁠י וָ⁠אֵדָעֲ⁠ךָ֖ בְּ⁠שֵֽׁם ׃¹⁸ וַ⁠יֹּאמַ֑ר הַרְאֵ֥⁠נִי נָ֖א אֶת ־ כְּבֹדֶֽ⁠ךָ ׃¹⁹ וַ⁠יֹּ֗אמֶר אֲנִ֨י אַעֲבִ֤יר כָּל ־ טוּבִ⁠י֙ עַל ־ פָּנֶ֔י⁠ךָ וְ⁠קָרָ֧אתִֽי בְ⁠שֵׁ֛ם יְהוָ֖ה לְ⁠פָנֶ֑י⁠ךָ וְ⁠חַנֹּתִי֙ אֶת ־ אֲשֶׁ֣ר אָחֹ֔ן וְ⁠רִחַמְתִּ֖י אֶת ־ אֲשֶׁ֥ר אֲרַחֵֽם ׃²⁰ וַ⁠יֹּ֕אמֶר לֹ֥א תוּכַ֖ל לִ⁠רְאֹ֣ת אֶת ־ פָּנָ֑⁠י כִּ֛י לֹֽא ־ יִרְאַ֥⁠נִי הָ⁠אָדָ֖ם וָ⁠חָֽי ׃²¹ וַ⁠יֹּ֣אמֶר יְהוָ֔ה הִנֵּ֥ה מָק֖וֹם אִתִּ֑⁠י וְ⁠נִצַּבְתָּ֖ עַל ־ הַ⁠צּֽוּר ׃²² וְ⁠הָיָה֙ בַּ⁠עֲבֹ֣ר כְּבֹדִ֔⁠י וְ⁠שַׂמְתִּ֖י⁠ךָ בְּ⁠נִקְרַ֣ת הַ⁠צּ֑וּר וְ⁠שַׂכֹּתִ֥י כַפִּ֛⁠י עָלֶ֖י⁠ךָ עַד ־ עָבְרִֽ⁠י ׃²³ וַ⁠הֲסִרֹתִי֙ אֶת ־ כַּפִּ֔⁠י וְ⁠רָאִ֖יתָ אֶת ־ אֲחֹרָ֑⁠י וּ⁠פָנַ֖⁠י לֹ֥א יֵרָאֽוּ ׃ס

Chapter 34

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה פְּסָל ־ לְ⁠ךָ֛ שְׁנֵֽי ־ לֻחֹ֥ת אֲבָנִ֖ים כָּ⁠רִאשֹׁנִ֑ים וְ⁠כָתַבְתִּי֙ עַל ־ הַ⁠לֻּחֹ֔ת אֶת ־ הַ⁠דְּבָרִ֔ים אֲשֶׁ֥ר הָי֛וּ עַל ־ הַ⁠לֻּחֹ֥ת הָ⁠רִאשֹׁנִ֖ים אֲשֶׁ֥ר שִׁבַּֽרְתָּ ׃² וֶ⁠הְיֵ֥ה נָכ֖וֹן לַ⁠בֹּ֑קֶר וְ⁠עָלִ֤יתָ בַ⁠בֹּ֨קֶר֙ אֶל ־ הַ֣ר סִינַ֔י וְ⁠נִצַּבְתָּ֥ לִ֛⁠י שָׁ֖ם עַל ־ רֹ֥אשׁ הָ⁠הָֽר ׃³ וְ⁠אִישׁ֙ לֹֽא ־ יַעֲלֶ֣ה עִמָּ֔⁠ךְ וְ⁠גַם ־ אִ֥ישׁ אַל ־ יֵרָ֖א בְּ⁠כָל ־ הָ⁠הָ֑ר גַּם ־ הַ⁠צֹּ֤אן וְ⁠הַ⁠בָּקָר֙ אַל ־ יִרְע֔וּ אֶל ־ מ֖וּל הָ⁠הָ֥ר הַ⁠הֽוּא ׃⁴ וַ⁠יִּפְסֹ֡ל שְׁנֵֽי ־ לֻחֹ֨ת אֲבָנִ֜ים כָּ⁠רִאשֹׁנִ֗ים וַ⁠יַּשְׁכֵּ֨ם מֹשֶׁ֤ה בַ⁠בֹּ֨קֶר֙ וַ⁠יַּ֨עַל֙ אֶל ־ הַ֣ר סִינַ֔י כַּ⁠אֲשֶׁ֛ר צִוָּ֥ה יְהוָ֖ה אֹת֑⁠וֹ וַ⁠יִּקַּ֣ח בְּ⁠יָד֔⁠וֹ שְׁנֵ֖י לֻחֹ֥ת אֲבָנִֽים ׃⁵ וַ⁠יֵּ֤רֶד יְהוָה֙ בֶּֽ⁠עָנָ֔ן וַ⁠יִּתְיַצֵּ֥ב עִמּ֖⁠וֹ שָׁ֑ם וַ⁠יִּקְרָ֥א בְ⁠שֵׁ֖ם יְהוָֽה ׃⁶ וַ⁠יַּעֲבֹ֨ר יְהוָ֥ה ׀ עַל ־ פָּנָי⁠ו֮ וַ⁠יִּקְרָא֒ יְהוָ֣ה ׀ יְהוָ֔ה אֵ֥ל רַח֖וּם וְ⁠חַנּ֑וּן אֶ֥רֶךְ אַפַּ֖יִם וְ⁠רַב ־ חֶ֥סֶד וֶ⁠אֱמֶֽת ׀⁷ נֹצֵ֥ר חֶ֨סֶד֙ לָ⁠אֲלָפִ֔ים נֹשֵׂ֥א עָוֺ֛ן וָ⁠פֶ֖שַׁע וְ⁠חַטָּאָ֑ה וְ⁠נַקֵּה֙ לֹ֣א יְנַקֶּ֔ה פֹּקֵ֣ד ׀ עֲוֺ֣ן אָב֗וֹת עַל ־ בָּנִים֙ וְ⁠עַל ־ בְּנֵ֣י בָנִ֔ים עַל ־ שִׁלֵּשִׁ֖ים וְ⁠עַל ־ רִבֵּעִֽים ׃⁸ וַ⁠יְמַהֵ֖ר מֹשֶׁ֑ה וַ⁠יִּקֹּ֥ד אַ֖רְצָ⁠ה וַ⁠יִּשְׁתָּֽחוּ ׃⁹ וַ⁠יֹּ֡אמֶר אִם ־ נָא֩ מָצָ֨אתִי חֵ֤ן בְּ⁠עֵינֶ֨י⁠ךָ֙ אֲדֹנָ֔⁠י יֵֽלֶךְ ־ נָ֥א אֲדֹנָ֖⁠י בְּ⁠קִרְבֵּ֑⁠נוּ כִּ֤י עַם ־ קְשֵׁה ־ עֹ֨רֶף֙ ה֔וּא וְ⁠סָלַחְתָּ֛ לַ⁠עֲוֺנֵ֥⁠נוּ וּ⁠לְ⁠חַטָּאתֵ֖⁠נוּ וּ⁠נְחַלְתָּֽ⁠נוּ ׃¹⁰ וַ⁠יֹּ֗אמֶר הִנֵּ֣ה אָנֹכִי֮ כֹּרֵ֣ת בְּרִית֒ נֶ֤גֶד כָּֽל ־ עַמְּ⁠ךָ֙ אֶעֱשֶׂ֣ה נִפְלָאֹ֔ת אֲשֶׁ֛ר לֹֽא ־ נִבְרְא֥וּ בְ⁠כָל ־ הָ⁠אָ֖רֶץ וּ⁠בְ⁠כָל ־ הַ⁠גּוֹיִ֑ם וְ⁠רָאָ֣ה כָל ־ הָ֠⁠עָם אֲשֶׁר ־ אַתָּ֨ה בְ⁠קִרְבּ֜⁠וֹ אֶת ־ מַעֲשֵׂ֤ה יְהוָה֙ כִּֽי ־ נוֹרָ֣א ה֔וּא אֲשֶׁ֥ר אֲנִ֖י עֹשֶׂ֥ה עִמָּֽ⁠ךְ ׃¹¹ שְׁמָ֨ר ־ לְ⁠ךָ֔ אֵ֛ת אֲשֶׁ֥ר אָנֹכִ֖י מְצַוְּ⁠ךָ֣ הַ⁠יּ֑וֹם הִנְ⁠נִ֧י גֹרֵ֣שׁ מִ⁠פָּנֶ֗י⁠ךָ אֶת ־ הָ⁠אֱמֹרִי֙ וְ⁠הַֽ⁠כְּנַעֲנִ֔י וְ⁠הַ⁠חִתִּי֙ וְ⁠הַ⁠פְּרִזִּ֔י וְ⁠הַ⁠חִוִּ֖י וְ⁠הַ⁠יְבוּסִֽי ׃¹² הִשָּׁ֣מֶר לְ⁠ךָ֗ פֶּן ־ תִּכְרֹ֤ת בְּרִית֙ לְ⁠יוֹשֵׁ֣ב הָ⁠אָ֔רֶץ אֲשֶׁ֥ר אַתָּ֖ה בָּ֣א עָלֶ֑י⁠הָ פֶּן ־ יִהְיֶ֥ה לְ⁠מוֹקֵ֖שׁ בְּ⁠קִרְבֶּֽ⁠ךָ ׃¹³ כִּ֤י אֶת ־ מִזְבְּחֹתָ⁠ם֙ תִּתֹּצ֔וּ⁠ן וְ⁠אֶת ־ מַצֵּבֹתָ֖⁠ם תְּשַׁבֵּר֑וּ⁠ן וְ⁠אֶת ־ אֲשֵׁרָ֖י⁠ו תִּכְרֹתֽוּ⁠ן ׃¹⁴ כִּ֛י לֹ֥א תִֽשְׁתַּחֲוֶ֖ה לְ⁠אֵ֣ל אַחֵ֑ר כִּ֤י יְהוָה֙ קַנָּ֣א שְׁמ֔⁠וֹ אֵ֥ל קַנָּ֖א הֽוּא ׃¹⁵ פֶּן ־ תִּכְרֹ֥ת בְּרִ֖ית לְ⁠יוֹשֵׁ֣ב הָ⁠אָ֑רֶץ וְ⁠זָנ֣וּ ׀ אַחֲרֵ֣י אֱלֹֽהֵי⁠הֶ֗ם וְ⁠זָבְחוּ֙ לֵ⁠אלֹ֣הֵי⁠הֶ֔ם וְ⁠קָרָ֣א לְ⁠ךָ֔ וְ⁠אָכַלְתָּ֖ מִ⁠זִּבְחֽ⁠וֹ ׃¹⁶ וְ⁠לָקַחְתָּ֥ מִ⁠בְּנֹתָ֖י⁠ו לְ⁠בָנֶ֑י⁠ךָ וְ⁠זָנ֣וּ בְנֹתָ֗י⁠ו אַחֲרֵי֙ אֱלֹ֣הֵי⁠הֶ֔ן וְ⁠הִזְנוּ֙ אֶת ־ בָּנֶ֔י⁠ךָ אַחֲרֵ֖י אֱלֹהֵי⁠הֶֽן ׃¹⁷ אֱלֹהֵ֥י מַסֵּכָ֖ה לֹ֥א תַעֲשֶׂה ־ לָּֽ⁠ךְ ׃¹⁸ אֶת ־ חַ֣ג הַ⁠מַּצּוֹת֮ תִּשְׁמֹר֒ שִׁבְעַ֨ת יָמִ֜ים תֹּאכַ֤ל מַצּוֹת֙ אֲשֶׁ֣ר צִוִּיתִ֔⁠ךָ לְ⁠מוֹעֵ֖ד חֹ֣דֶשׁ הָ⁠אָבִ֑יב כִּ֚י בְּ⁠חֹ֣דֶשׁ הָֽ⁠אָבִ֔יב יָצָ֖אתָ מִ⁠מִּצְרָֽיִם ׃¹⁹ כָּל ־ פֶּ֥טֶר רֶ֖חֶם לִ֑⁠י וְ⁠כָֽל ־ מִקְנְ⁠ךָ֙ תִּזָּכָ֔ר פֶּ֖טֶר שׁ֥וֹר וָ⁠שֶֽׂה ׃²⁰ וּ⁠פֶ֤טֶר חֲמוֹר֙ תִּפְדֶּ֣ה בְ⁠שֶׂ֔ה וְ⁠אִם ־ לֹ֥א תִפְדֶּ֖ה וַ⁠עֲרַפְתּ֑⁠וֹ כֹּ֣ל בְּכ֤וֹר בָּנֶ֨י⁠ךָ֙ תִּפְדֶּ֔ה וְ⁠לֹֽא ־ יֵרָא֥וּ פָנַ֖⁠י רֵיקָֽם ׃²¹ שֵׁ֤שֶׁת יָמִים֙ תַּעֲבֹ֔ד וּ⁠בַ⁠יּ֥וֹם הַ⁠שְּׁבִיעִ֖י תִּשְׁבֹּ֑ת בֶּ⁠חָרִ֥ישׁ וּ⁠בַ⁠קָּצִ֖יר תִּשְׁבֹּֽת ׃²² וְ⁠חַ֤ג שָׁבֻעֹת֙ תַּעֲשֶׂ֣ה לְ⁠ךָ֔ בִּכּוּרֵ֖י קְצִ֣יר חִטִּ֑ים וְ⁠חַג֙ הָֽ⁠אָסִ֔יף תְּקוּפַ֖ת הַ⁠שָּׁנָֽה ׃²³ שָׁלֹ֥שׁ פְּעָמִ֖ים בַּ⁠שָּׁנָ֑ה יֵרָאֶה֙ כָּל ־ זְכ֣וּרְ⁠ךָ֔ אֶת ־ פְּנֵ֛י הָֽ⁠אָדֹ֥ן ׀ יְהוָ֖ה אֱלֹהֵ֥י יִשְׂרָאֵֽל ׃²⁴ כִּֽי ־ אוֹרִ֤ישׁ גּוֹיִם֙ מִ⁠פָּנֶ֔י⁠ךָ וְ⁠הִרְחַבְתִּ֖י אֶת ־ גְּבוּלֶ֑⁠ךָ וְ⁠לֹא ־ יַחְמֹ֥ד אִישׁ֙ אֶֽת ־ אַרְצְ⁠ךָ֔ בַּ⁠עֲלֹֽתְ⁠ךָ֗ לֵ⁠רָאוֹת֙ אֶת ־ פְּנֵי֙ יְהוָ֣ה אֱלֹהֶ֔י⁠ךָ שָׁלֹ֥שׁ פְּעָמִ֖ים בַּ⁠שָּׁנָֽה ׃²⁵ לֹֽא ־ תִשְׁחַ֥ט עַל ־ חָמֵ֖ץ דַּם ־ זִבְחִ֑⁠י וְ⁠לֹא ־ יָלִ֣ין לַ⁠בֹּ֔קֶר זֶ֖בַח חַ֥ג הַ⁠פָּֽסַח ׃²⁶ רֵאשִׁ֗ית בִּכּוּרֵי֙ אַדְמָ֣תְ⁠ךָ֔ תָּבִ֕יא בֵּ֖ית יְהוָ֣ה אֱלֹהֶ֑י⁠ךָ לֹא ־ תְבַשֵּׁ֥ל גְּדִ֖י בַּ⁠חֲלֵ֥ב אִמּֽ⁠וֹ ׃פ²⁷ וַ⁠יֹּ֤אמֶר יְהוָה֙ אֶל ־ מֹשֶׁ֔ה כְּתָב ־ לְ⁠ךָ֖ אֶת ־ הַ⁠דְּבָרִ֣ים הָ⁠אֵ֑לֶּה כִּ֞י עַל ־ פִּ֣י ׀ הַ⁠דְּבָרִ֣ים הָ⁠אֵ֗לֶּה כָּרַ֧תִּי אִתְּ⁠ךָ֛ בְּרִ֖ית וְ⁠אֶת ־ יִשְׂרָאֵֽל ׃²⁸ וַֽ⁠יְהִי ־ שָׁ֣ם עִם ־ יְהוָ֗ה אַרְבָּעִ֥ים יוֹם֙ וְ⁠אַרְבָּעִ֣ים לַ֔יְלָה לֶ֚חֶם לֹ֣א אָכַ֔ל וּ⁠מַ֖יִם לֹ֣א שָׁתָ֑ה וַ⁠יִּכְתֹּ֣ב עַל ־ הַ⁠לֻּחֹ֗ת אֵ֚ת דִּבְרֵ֣י הַ⁠בְּרִ֔ית עֲשֶׂ֖רֶת הַ⁠דְּבָרִֽים ׃²⁹ וַ⁠יְהִ֗י בְּ⁠רֶ֤דֶת מֹשֶׁה֙ מֵ⁠הַ֣ר סִינַ֔י וּ⁠שְׁנֵ֨י לֻחֹ֤ת הָֽ⁠עֵדֻת֙ בְּ⁠יַד ־ מֹשֶׁ֔ה בְּ⁠רִדְתּ֖⁠וֹ מִן ־ הָ⁠הָ֑ר וּ⁠מֹשֶׁ֣ה לֹֽא ־ יָדַ֗ע כִּ֥י קָרַ֛ן ע֥וֹר פָּנָ֖י⁠ו בְּ⁠דַבְּר֥⁠וֹ אִתּֽ⁠וֹ ׃³⁰ וַ⁠יַּ֨רְא אַהֲרֹ֜ן וְ⁠כָל ־ בְּנֵ֤י יִשְׂרָאֵל֙ אֶת ־ מֹשֶׁ֔ה וְ⁠הִנֵּ֥ה קָרַ֖ן ע֣וֹר פָּנָ֑י⁠ו וַ⁠יִּֽירְא֖וּ מִ⁠גֶּ֥שֶׁת אֵלָֽי⁠ו ׃³¹ וַ⁠יִּקְרָ֤א אֲלֵ⁠הֶם֙ מֹשֶׁ֔ה וַ⁠יָּשֻׁ֧בוּ אֵלָ֛י⁠ו אַהֲרֹ֥ן וְ⁠כָל ־ הַ⁠נְּשִׂאִ֖ים בָּ⁠עֵדָ֑ה וַ⁠יְדַבֵּ֥ר מֹשֶׁ֖ה אֲלֵ⁠הֶֽם ׃³² וְ⁠אַחֲרֵי ־ כֵ֥ן נִגְּשׁ֖וּ כָּל ־ בְּנֵ֣י יִשְׂרָאֵ֑ל וַ⁠יְצַוֵּ֕⁠ם אֵת֩ כָּל ־ אֲשֶׁ֨ר דִּבֶּ֧ר יְהוָ֛ה אִתּ֖⁠וֹ בְּ⁠הַ֥ר סִינָֽי ׃³³ וַ⁠יְכַ֣ל מֹשֶׁ֔ה מִ⁠דַּבֵּ֖ר אִתָּ֑⁠ם וַ⁠יִּתֵּ֥ן עַל ־ פָּנָ֖י⁠ו מַסְוֶֽה ׃³⁴ וּ⁠בְ⁠בֹ֨א מֹשֶׁ֜ה לִ⁠פְנֵ֤י יְהוָה֙ לְ⁠דַבֵּ֣ר אִתּ֔⁠וֹ יָסִ֥יר אֶת ־ הַ⁠מַּסְוֶ֖ה עַד ־ צֵאת֑⁠וֹ וְ⁠יָצָ֗א וְ⁠דִבֶּר֙ אֶל ־ בְּנֵ֣י יִשְׂרָאֵ֔ל אֵ֖ת אֲשֶׁ֥ר יְצֻוֶּֽה ׃³⁵ וְ⁠רָא֤וּ בְנֵֽי ־ יִשְׂרָאֵל֙ אֶת ־ פְּנֵ֣י מֹשֶׁ֔ה כִּ֣י קָרַ֔ן ע֖וֹר פְּנֵ֣י מֹשֶׁ֑ה וְ⁠הֵשִׁ֨יב מֹשֶׁ֤ה אֶת ־ הַ⁠מַּסְוֶה֙ עַל ־ פָּנָ֔י⁠ו עַד ־ בֹּא֖⁠וֹ לְ⁠דַבֵּ֥ר אִתּֽ⁠וֹ ׃ס

Chapter 35

¹ וַ⁠יַּקְהֵ֣ל מֹשֶׁ֗ה אֶֽת ־ כָּל ־ עֲדַ֛ת בְּנֵ֥י יִשְׂרָאֵ֖ל וַ⁠יֹּ֣אמֶר אֲלֵ⁠הֶ֑ם אֵ֚לֶּה הַ⁠דְּבָרִ֔ים אֲשֶׁר ־ צִוָּ֥ה יְהוָ֖ה לַ⁠עֲשֹׂ֥ת אֹתָֽ⁠ם ׃² שֵׁ֣שֶׁת יָמִים֮ תֵּעָשֶׂ֣ה מְלָאכָה֒ וּ⁠בַ⁠יּ֣וֹם הַ⁠שְּׁבִיעִ֗י יִהְיֶ֨ה לָ⁠כֶ֥ם קֹ֛דֶשׁ שַׁבַּ֥ת שַׁבָּת֖וֹן לַ⁠יהוָ֑ה כָּל ־ הָ⁠עֹשֶׂ֥ה ב֛⁠וֹ מְלָאכָ֖ה יוּמָֽת ׃³ לֹא ־ תְבַעֲר֣וּ אֵ֔שׁ בְּ⁠כֹ֖ל מֹשְׁבֹֽתֵי⁠כֶ֑ם בְּ⁠י֖וֹם הַ⁠שַּׁבָּֽת ׃פ⁴ וַ⁠יֹּ֣אמֶר מֹשֶׁ֔ה אֶל ־ כָּל ־ עֲדַ֥ת בְּנֵֽי ־ יִשְׂרָאֵ֖ל לֵ⁠אמֹ֑ר זֶ֣ה הַ⁠דָּבָ֔ר אֲשֶׁר ־ צִוָּ֥ה יְהוָ֖ה לֵ⁠אמֹֽר ׃⁵ קְח֨וּ מֵֽ⁠אִתְּ⁠כֶ֤ם תְּרוּמָה֙ לַֽ⁠יהוָ֔ה כֹּ֚ל נְדִ֣יב לִבּ֔⁠וֹ יְבִיאֶ֕⁠הָ אֵ֖ת תְּרוּמַ֣ת יְהוָ֑ה זָהָ֥ב וָ⁠כֶ֖סֶף וּ⁠נְחֹֽשֶׁת ׃⁶ וּ⁠תְכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֥שׁ וְ⁠עִזִּֽים ׃⁷ וְ⁠עֹרֹ֨ת אֵילִ֧ם מְאָדָּמִ֛ים וְ⁠עֹרֹ֥ת תְּחָשִׁ֖ים וַ⁠עֲצֵ֥י שִׂטִּֽים ׃⁸ וְ⁠שֶׁ֖מֶן לַ⁠מָּא֑וֹר וּ⁠בְשָׂמִים֙ לְ⁠שֶׁ֣מֶן הַ⁠מִּשְׁחָ֔ה וְ⁠לִ⁠קְטֹ֖רֶת הַ⁠סַּמִּֽים ׃⁹ וְ⁠אַ֨בְנֵי ־ שֹׁ֔הַם וְ⁠אַבְנֵ֖י מִלֻּאִ֑ים לָ⁠אֵפ֖וֹד וְ⁠לַ⁠חֹֽשֶׁן ׃¹⁰ וְ⁠כָל ־ חֲכַם ־ לֵ֖ב בָּ⁠כֶ֑ם יָבֹ֣אוּ וְ⁠יַעֲשׂ֔וּ אֵ֛ת כָּל ־ אֲשֶׁ֥ר צִוָּ֖ה יְהוָֽה ׃¹¹ אֶת ־ הַ֨⁠מִּשְׁכָּ֔ן אֶֽת ־ אָהֳל֖⁠וֹ וְ⁠אֶת ־ מִכְסֵ֑⁠הוּ אֶת ־ קְרָסָי⁠ו֙ וְ⁠אֶת ־ קְרָשָׁ֔י⁠ו אֶת ־ בְּרִיחָ֖יו ¹ אֶת ־ עַמֻּדָ֖י⁠ו וְ⁠אֶת ־ אֲדָנָֽי⁠ו ׃¹² אֶת ־ הָ⁠אָרֹ֥ן וְ⁠אֶת ־ בַּדָּ֖י⁠ו אֶת ־ הַ⁠כַּפֹּ֑רֶת וְ⁠אֵ֖ת פָּרֹ֥כֶת הַ⁠מָּסָֽךְ ׃¹³ אֶת ־ הַ⁠שֻּׁלְחָ֥ן וְ⁠אֶת ־ בַּדָּ֖י⁠ו וְ⁠אֶת ־ כָּל ־ כֵּלָ֑י⁠ו וְ⁠אֵ֖ת לֶ֥חֶם הַ⁠פָּנִֽים ׃¹⁴ וְ⁠אֶת ־ מְנֹרַ֧ת הַ⁠מָּא֛וֹר וְ⁠אֶת ־ כֵּלֶ֖י⁠הָ וְ⁠אֶת ־ נֵרֹתֶ֑י⁠הָ וְ⁠אֵ֖ת שֶׁ֥מֶן הַ⁠מָּאֽוֹר ׃¹⁵ וְ⁠אֶת ־ מִזְבַּ֤ח הַ⁠קְּטֹ֨רֶת֙ וְ⁠אֶת ־ בַּדָּ֔י⁠ו וְ⁠אֵת֙ שֶׁ֣מֶן הַ⁠מִּשְׁחָ֔ה וְ⁠אֵ֖ת קְטֹ֣רֶת הַ⁠סַּמִּ֑ים וְ⁠אֶת ־ מָסַ֥ךְ הַ⁠פֶּ֖תַח לְ⁠פֶ֥תַח הַ⁠מִּשְׁכָּֽן ׃¹⁶ אֵ֣ת ׀ מִזְבַּ֣ח הָ⁠עֹלָ֗ה וְ⁠אֶת ־ מִכְבַּ֤ר הַ⁠נְּחֹ֨שֶׁת֙ אֲשֶׁר ־ ל֔⁠וֹ אֶת ־ בַּדָּ֖י⁠ו וְ⁠אֶת ־ כָּל ־ כֵּלָ֑י⁠ו אֶת ־ הַ⁠כִּיֹּ֖ר וְ⁠אֶת ־ כַּנּֽ⁠וֹ ׃¹⁷ אֵ֚ת קַלְעֵ֣י הֶ⁠חָצֵ֔ר אֶת ־ עַמֻּדָ֖י⁠ו וְ⁠אֶת ־ אֲדָנֶ֑י⁠הָ וְ⁠אֵ֕ת מָסַ֖ךְ שַׁ֥עַר הֶ⁠חָצֵֽר ׃¹⁸ אֶת ־ יִתְדֹ֧ת הַ⁠מִּשְׁכָּ֛ן וְ⁠אֶת ־ יִתְדֹ֥ת הֶ⁠חָצֵ֖ר וְ⁠אֶת ־ מֵיתְרֵי⁠הֶֽם ׃¹⁹ אֶת ־ בִּגְדֵ֥י הַ⁠שְּׂרָ֖ד לְ⁠שָׁרֵ֣ת בַּ⁠קֹּ֑דֶשׁ אֶת ־ בִּגְדֵ֤י הַ⁠קֹּ֨דֶשׁ֙ לְ⁠אַהֲרֹ֣ן הַ⁠כֹּהֵ֔ן וְ⁠אֶת ־ בִּגְדֵ֥י בָנָ֖י⁠ו לְ⁠כַהֵֽן ׃²⁰ וַ⁠יֵּֽצְא֛וּ כָּל ־ עֲדַ֥ת בְּנֵֽי ־ יִשְׂרָאֵ֖ל מִ⁠לִּ⁠פְנֵ֥י מֹשֶֽׁה ׃²¹ וַ⁠יָּבֹ֕אוּ כָּל ־ אִ֖ישׁ אֲשֶׁר ־ נְשָׂא֣⁠וֹ לִבּ֑⁠וֹ וְ⁠כֹ֡ל אֲשֶׁר֩ נָדְבָ֨ה רוּח֜⁠וֹ אֹת֗⁠וֹ הֵ֠בִיאוּ אֶת ־ תְּרוּמַ֨ת יְהוָ֜ה לִ⁠מְלֶ֨אכֶת אֹ֤הֶל מוֹעֵד֙ וּ⁠לְ⁠כָל ־ עֲבֹ֣דָת֔⁠וֹ וּ⁠לְ⁠בִגְדֵ֖י הַ⁠קֹּֽדֶשׁ ׃²² וַ⁠יָּבֹ֥אוּ הָ⁠אֲנָשִׁ֖ים עַל ־ הַ⁠נָּשִׁ֑ים כֹּ֣ל ׀ נְדִ֣יב לֵ֗ב הֵ֠בִיאוּ חָ֣ח וָ⁠נֶ֜זֶם וְ⁠טַבַּ֤עַת וְ⁠כוּמָז֙ כָּל ־ כְּלִ֣י זָהָ֔ב וְ⁠כָל ־ אִ֕ישׁ אֲשֶׁ֥ר הֵנִ֛יף תְּנוּפַ֥ת זָהָ֖ב לַ⁠יהוָֽה ׃²³ וְ⁠כָל ־ אִ֞ישׁ אֲשֶׁר ־ נִמְצָ֣א אִתּ֗⁠וֹ תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ וְ⁠עִזִּ֑ים וְ⁠עֹרֹ֨ת אֵילִ֧ם מְאָדָּמִ֛ים וְ⁠עֹרֹ֥ת תְּחָשִׁ֖ים הֵבִֽיאוּ ׃²⁴ כָּל ־ מֵרִ֗ים תְּר֤וּמַת כֶּ֨סֶף֙ וּ⁠נְחֹ֔שֶׁת הֵבִ֕יאוּ אֵ֖ת תְּרוּמַ֣ת יְהוָ֑ה וְ⁠כֹ֡ל אֲשֶׁר֩ נִמְצָ֨א אִתּ֜⁠וֹ עֲצֵ֥י שִׁטִּ֛ים לְ⁠כָל ־ מְלֶ֥אכֶת הָ⁠עֲבֹדָ֖ה הֵבִֽיאוּ ׃²⁵ וְ⁠כָל ־ אִשָּׁ֥ה חַכְמַת ־ לֵ֖ב בְּ⁠יָדֶ֣י⁠הָ טָו֑וּ וַ⁠יָּבִ֣יאוּ מַטְוֶ֗ה אֶֽת ־ הַ⁠תְּכֵ֨לֶת֙ וְ⁠אֶת ־ הָֽ⁠אַרְגָּמָ֔ן אֶת ־ תּוֹלַ֥עַת הַ⁠שָּׁנִ֖י וְ⁠אֶת ־ הַ⁠שֵּֽׁשׁ ׃²⁶ וְ⁠כָל ־ הַ֨⁠נָּשִׁ֔ים אֲשֶׁ֨ר נָשָׂ֥א לִבָּ֛⁠ן אֹתָ֖⁠נָה בְּ⁠חָכְמָ֑ה טָו֖וּ אֶת ־ הָ⁠עִזִּֽים ׃²⁷ וְ⁠הַ⁠נְּשִׂאִ֣ם הֵבִ֔יאוּ אֵ֚ת אַבְנֵ֣י הַ⁠שֹּׁ֔הַם וְ⁠אֵ֖ת אַבְנֵ֣י הַ⁠מִּלֻּאִ֑ים לָ⁠אֵפ֖וֹד וְ⁠לַ⁠חֹֽשֶׁן ׃²⁸ וְ⁠אֶת ־ הַ⁠בֹּ֖שֶׂם וְ⁠אֶת ־ הַ⁠שָּׁ֑מֶן לְ⁠מָא֕וֹר וּ⁠לְ⁠שֶׁ֨מֶן֙ הַ⁠מִּשְׁחָ֔ה וְ⁠לִ⁠קְטֹ֖רֶת הַ⁠סַּמִּֽים ׃²⁹ כָּל ־ אִ֣ישׁ וְ⁠אִשָּׁ֗ה אֲשֶׁ֨ר נָדַ֣ב לִבָּ⁠ם֮ אֹתָ⁠ם֒ לְ⁠הָבִיא֙ לְ⁠כָל ־ הַ⁠מְּלָאכָ֔ה אֲשֶׁ֨ר צִוָּ֧ה יְהוָ֛ה לַ⁠עֲשׂ֖וֹת בְּ⁠יַד ־ מֹשֶׁ֑ה הֵבִ֧יאוּ בְנֵי ־ יִשְׂרָאֵ֛ל נְדָבָ֖ה לַ⁠יהוָֽה ׃פ³⁰ וַ⁠יֹּ֤אמֶר מֹשֶׁה֙ אֶל ־ בְּנֵ֣י יִשְׂרָאֵ֔ל רְא֛וּ קָרָ֥א יְהוָ֖ה בְּ⁠שֵׁ֑ם בְּצַלְאֵ֛ל בֶּן ־ אוּרִ֥י בֶן ־ ח֖וּר לְ⁠מַטֵּ֥ה יְהוּדָֽה ׃³¹ וַ⁠יְמַלֵּ֥א אֹת֖⁠וֹ ר֣וּחַ אֱלֹהִ֑ים בְּ⁠חָכְמָ֛ה בִּ⁠תְבוּנָ֥ה וּ⁠בְ⁠דַ֖עַת וּ⁠בְ⁠כָל ־ מְלָאכָֽה ׃³² וְ⁠לַ⁠חְשֹׁ֖ב מַֽחַשָׁבֹ֑ת לַ⁠עֲשֹׂ֛ת בַּ⁠זָּהָ֥ב וּ⁠בַ⁠כֶּ֖סֶף וּ⁠בַ⁠נְּחֹֽשֶׁת ׃³³ וּ⁠בַ⁠חֲרֹ֥שֶׁת אֶ֛בֶן לְ⁠מַלֹּ֖את וּ⁠בַ⁠חֲרֹ֣שֶׁת עֵ֑ץ לַ⁠עֲשׂ֖וֹת בְּ⁠כָל ־ מְלֶ֥אכֶת מַחֲשָֽׁבֶת ׃³⁴ וּ⁠לְ⁠הוֹרֹ֖ת נָתַ֣ן בְּ⁠לִבּ֑⁠וֹ ה֕וּא וְ⁠אָֽהֳלִיאָ֥ב בֶּן ־ אֲחִיסָמָ֖ךְ לְ⁠מַטֵּה ־ דָֽן ׃³⁵ מִלֵּ֨א אֹתָ֜⁠ם חָכְמַת ־ לֵ֗ב לַ⁠עֲשׂוֹת֮ כָּל ־ מְלֶ֣אכֶת חָרָ֣שׁ ׀ וְ⁠חֹשֵׁב֒ וְ⁠רֹקֵ֞ם בַּ⁠תְּכֵ֣לֶת וּ⁠בָֽ⁠אַרְגָּמָ֗ן בְּ⁠תוֹלַ֧עַת הַ⁠שָּׁנִ֛י וּ⁠בַ⁠שֵּׁ֖שׁ וְ⁠אֹרֵ֑ג עֹשֵׂי֙ כָּל ־ מְלָאכָ֔ה וְ⁠חֹשְׁבֵ֖י מַחֲשָׁבֹֽת ׃

¹K בריחו

Chapter 36

¹ וְ⁠עָשָׂה֩ בְצַלְאֵ֨ל וְ⁠אָהֳלִיאָ֜ב וְ⁠כֹ֣ל ׀ אִ֣ישׁ חֲכַם ־ לֵ֗ב אֲשֶׁר֩ נָתַ֨ן יְהוָ֜ה חָכְמָ֤ה וּ⁠תְבוּנָה֙ בָּ⁠הֵ֔מָּה לָ⁠דַ֣עַת לַ⁠עֲשֹׂ֔ת אֶֽת ־ כָּל ־ מְלֶ֖אכֶת עֲבֹדַ֣ת הַ⁠קֹּ֑דֶשׁ לְ⁠כֹ֥ל אֲשֶׁר ־ צִוָּ֖ה יְהוָֽה ׃² וַ⁠יִּקְרָ֣א מֹשֶׁ֗ה אֶל ־ בְּצַלְאֵ֘ל וְ⁠אֶל ־ אָֽהֳלִיאָב֒ וְ⁠אֶל֙ כָּל ־ אִ֣ישׁ חֲכַם ־ לֵ֔ב אֲשֶׁ֨ר נָתַ֧ן יְהוָ֛ה חָכְמָ֖ה בְּ⁠לִבּ֑⁠וֹ כֹּ֚ל אֲשֶׁ֣ר נְשָׂא֣⁠וֹ לִבּ֔⁠וֹ לְ⁠קָרְבָ֥ה אֶל ־ הַ⁠מְּלָאכָ֖ה לַ⁠עֲשֹׂ֥ת אֹתָֽ⁠הּ ׃³ וַ⁠יִּקְח֞וּ מִ⁠לִּ⁠פְנֵ֣י מֹשֶׁ֗ה אֵ֤ת כָּל ־ הַ⁠תְּרוּמָה֙ אֲשֶׁ֨ר הֵבִ֜יאוּ בְּנֵ֣י יִשְׂרָאֵ֗ל לִ⁠מְלֶ֛אכֶת עֲבֹדַ֥ת הַ⁠קֹּ֖דֶשׁ לַ⁠עֲשֹׂ֣ת אֹתָ֑⁠הּ וְ֠⁠הֵם הֵבִ֨יאוּ אֵלָ֥י⁠ו ע֛וֹד נְדָבָ֖ה בַּ⁠בֹּ֥קֶר בַּ⁠בֹּֽקֶר ׃⁴ וַ⁠יָּבֹ֨אוּ֙ כָּל ־ הַ֣⁠חֲכָמִ֔ים הָ⁠עֹשִׂ֕ים אֵ֖ת כָּל ־ מְלֶ֣אכֶת הַ⁠קֹּ֑דֶשׁ אִֽישׁ ־ אִ֥ישׁ מִ⁠מְּלַאכְתּ֖⁠וֹ אֲשֶׁר ־ הֵ֥מָּה עֹשִֽׂים ׃⁵ וַ⁠יֹּאמְרוּ֙ אֶל ־ מֹשֶׁ֣ה לֵּ⁠אמֹ֔ר מַרְבִּ֥ים הָ⁠עָ֖ם לְ⁠הָבִ֑יא מִ⁠דֵּ֤י הָֽ⁠עֲבֹדָה֙ לַ⁠מְּלָאכָ֔ה אֲשֶׁר ־ צִוָּ֥ה יְהוָ֖ה לַ⁠עֲשֹׂ֥ת אֹתָֽ⁠הּ ׃⁶ וַ⁠יְצַ֣ו מֹשֶׁ֗ה וַ⁠יַּעֲבִ֨ירוּ ק֥וֹל בַּֽ⁠מַּחֲנֶה֮ לֵ⁠אמֹר֒ אִ֣ישׁ וְ⁠אִשָּׁ֗ה אַל ־ יַעֲשׂוּ ־ ע֛וֹד מְלָאכָ֖ה לִ⁠תְרוּמַ֣ת הַ⁠קֹּ֑דֶשׁ וַ⁠יִּכָּלֵ֥א הָ⁠עָ֖ם מֵ⁠הָבִֽיא ׃⁷ וְ⁠הַ⁠מְּלָאכָ֗ה הָיְתָ֥ה דַיָּ֛⁠ם לְ⁠כָל ־ הַ⁠מְּלָאכָ֖ה לַ⁠עֲשׂ֣וֹת אֹתָ֑⁠הּ וְ⁠הוֹתֵֽר ׃ס⁸ וַ⁠יַּעֲשׂ֨וּ כָל ־ חֲכַם ־ לֵ֜ב בְּ⁠עֹשֵׂ֧י הַ⁠מְּלָאכָ֛ה אֶת ־ הַ⁠מִּשְׁכָּ֖ן עֶ֣שֶׂר יְרִיעֹ֑ת שֵׁ֣שׁ מָשְׁזָ֗ר וּ⁠תְכֵ֤לֶת וְ⁠אַרְגָּמָן֙ וְ⁠תוֹלַ֣עַת שָׁנִ֔י כְּרֻבִ֛ים מַעֲשֵׂ֥ה חֹשֵׁ֖ב עָשָׂ֥ה אֹתָֽ⁠ם ׃⁹ אֹ֜רֶךְ הַ⁠יְרִיעָ֣ה הָֽ⁠אַחַ֗ת שְׁמֹנֶ֤ה וְ⁠עֶשְׂרִים֙ בָּֽ⁠אַמָּ֔ה וְ⁠רֹ֨חַב֙ אַרְבַּ֣ע בָּֽ⁠אַמָּ֔ה הַ⁠יְרִיעָ֖ה הָ⁠אֶחָ֑ת מִדָּ֥ה אַחַ֖ת לְ⁠כָל ־ הַ⁠יְרִיעֹֽת ׃¹⁰ וַ⁠יְחַבֵּר֙ אֶת ־ חֲמֵ֣שׁ הַ⁠יְרִיעֹ֔ת אַחַ֖ת אֶל ־ אֶחָ֑ת וְ⁠חָמֵ֤שׁ יְרִיעֹת֙ חִבַּ֔ר אַחַ֖ת אֶל ־ אֶחָֽת ׃¹¹ וַ⁠יַּ֜עַשׂ לֻֽלְאֹ֣ת תְּכֵ֗לֶת עַ֣ל שְׂפַ֤ת הַ⁠יְרִיעָה֙ הָֽ⁠אֶחָ֔ת מִ⁠קָּצָ֖ה בַּ⁠מַּחְבָּ֑רֶת כֵּ֤ן עָשָׂה֙ בִּ⁠שְׂפַ֣ת הַ⁠יְרִיעָ֔ה הַ⁠קִּ֣יצוֹנָ֔ה בַּ⁠מַּחְבֶּ֖רֶת הַ⁠שֵּׁנִֽית ׃¹² חֲמִשִּׁ֣ים לֻלָאֹ֗ת עָשָׂה֮ בַּ⁠יְרִיעָ֣ה הָ⁠אֶחָת֒ וַ⁠חֲמִשִּׁ֣ים לֻלָאֹ֗ת עָשָׂה֙ בִּ⁠קְצֵ֣ה הַ⁠יְרִיעָ֔ה אֲשֶׁ֖ר בַּ⁠מַּחְבֶּ֣רֶת הַ⁠שֵּׁנִ֑ית מַקְבִּילֹת֙ הַ⁠לֻּ֣לָאֹ֔ת אַחַ֖ת אֶל ־ אֶחָֽת ׃¹³ וַ⁠יַּ֕עַשׂ חֲמִשִּׁ֖ים קַרְסֵ֣י זָהָ֑ב וַ⁠יְחַבֵּ֨ר אֶת ־ הַ⁠יְרִעֹ֜ת אַחַ֤ת אֶל ־ אַחַת֙ בַּ⁠קְּרָסִ֔ים וַֽ⁠יְהִ֥י הַ⁠מִּשְׁכָּ֖ן אֶחָֽד ׃ס¹⁴ וַ⁠יַּ֨עַשׂ֙ יְרִיעֹ֣ת עִזִּ֔ים לְ⁠אֹ֖הֶל עַל ־ הַ⁠מִּשְׁכָּ֑ן עַשְׁתֵּֽי ־ עֶשְׂרֵ֥ה יְרִיעֹ֖ת עָשָׂ֥ה אֹתָֽ⁠ם ׃¹⁵ אֹ֜רֶךְ הַ⁠יְרִיעָ֣ה הָ⁠אַחַ֗ת שְׁלֹשִׁים֙ בָּֽ⁠אַמָּ֔ה וְ⁠אַרְבַּ֣ע אַמּ֔וֹת רֹ֖חַב הַ⁠יְרִיעָ֣ה הָ⁠אֶחָ֑ת מִדָּ֣ה אַחַ֔ת לְ⁠עַשְׁתֵּ֥י עֶשְׂרֵ֖ה יְרִיעֹֽת ׃¹⁶ וַ⁠יְחַבֵּ֛ר אֶת ־ חֲמֵ֥שׁ הַ⁠יְרִיעֹ֖ת לְ⁠בָ֑ד וְ⁠אֶת ־ שֵׁ֥שׁ הַ⁠יְרִיעֹ֖ת לְ⁠בָֽד ׃¹⁷ וַ⁠יַּ֜עַשׂ לֻֽלָאֹ֣ת חֲמִשִּׁ֗ים עַ֚ל שְׂפַ֣ת הַ⁠יְרִיעָ֔ה הַ⁠קִּיצֹנָ֖ה בַּ⁠מַּחְבָּ֑רֶת וַ⁠חֲמִשִּׁ֣ים לֻלָאֹ֗ת עָשָׂה֙ עַל ־ שְׂפַ֣ת הַ⁠יְרִיעָ֔ה הַ⁠חֹבֶ֖רֶת הַ⁠שֵּׁנִֽית ׃¹⁸ וַ⁠יַּ֛עַשׂ קַרְסֵ֥י נְחֹ֖שֶׁת חֲמִשִּׁ֑ים לְ⁠חַבֵּ֥ר אֶת ־ הָ⁠אֹ֖הֶל לִֽ⁠הְיֹ֥ת אֶחָֽד ׃¹⁹ וַ⁠יַּ֤עַשׂ מִכְסֶה֙ לָ⁠אֹ֔הֶל עֹרֹ֥ת אֵלִ֖ים מְאָדָּמִ֑ים וּ⁠מִכְסֵ֛ה עֹרֹ֥ת תְּחָשִׁ֖ים מִ⁠לְ⁠מָֽעְלָ⁠ה ׃ס²⁰ וַ⁠יַּ֥עַשׂ אֶת ־ הַ⁠קְּרָשִׁ֖ים לַ⁠מִּשְׁכָּ֑ן עֲצֵ֥י שִׁטִּ֖ים עֹמְדִֽים ׃²¹ עֶ֥שֶׂר אַמֹּ֖ת אֹ֣רֶךְ הַ⁠קָּ֑רֶשׁ וְ⁠אַמָּה֙ וַ⁠חֲצִ֣י הָֽ⁠אַמָּ֔ה רֹ֖חַב הַ⁠קֶּ֥רֶשׁ הָ⁠אֶחָֽד ׃²² שְׁתֵּ֣י יָדֹ֗ת לַ⁠קֶּ֨רֶשׁ֙ הָֽ⁠אֶחָ֔ד מְשֻׁלָּבֹ֔ת אַחַ֖ת אֶל ־ אֶחָ֑ת כֵּ֣ן עָשָׂ֔ה לְ⁠כֹ֖ל קַרְשֵׁ֥י הַ⁠מִּשְׁכָּֽן ׃²³ וַ⁠יַּ֥עַשׂ אֶת ־ הַ⁠קְּרָשִׁ֖ים לַ⁠מִּשְׁכָּ֑ן עֶשְׂרִ֣ים קְרָשִׁ֔ים לִ⁠פְאַ֖ת נֶ֥גֶב תֵּימָֽנָ⁠ה ׃²⁴ וְ⁠אַרְבָּעִים֙ אַדְנֵי ־ כֶ֔סֶף עָשָׂ֕ה תַּ֖חַת עֶשְׂרִ֣ים הַ⁠קְּרָשִׁ֑ים שְׁנֵ֨י אֲדָנִ֜ים תַּֽחַת ־ הַ⁠קֶּ֤רֶשׁ הָ⁠אֶחָד֙ לִ⁠שְׁתֵּ֣י יְדֹתָ֔י⁠ו וּ⁠שְׁנֵ֧י אֲדָנִ֛ים תַּֽחַת ־ הַ⁠קֶּ֥רֶשׁ הָ⁠אֶחָ֖ד לִ⁠שְׁתֵּ֥י יְדֹתָֽי⁠ו ׃²⁵ וּ⁠לְ⁠צֶ֧לַע הַ⁠מִּשְׁכָּ֛ן הַ⁠שֵּׁנִ֖ית לִ⁠פְאַ֣ת צָפ֑וֹן עָשָׂ֖ה עֶשְׂרִ֥ים קְרָשִֽׁים ׃²⁶ וְ⁠אַרְבָּעִ֥ים אַדְנֵי⁠הֶ֖ם כָּ֑סֶף שְׁנֵ֣י אֲדָנִ֗ים תַּ֚חַת הַ⁠קֶּ֣רֶשׁ הָ⁠אֶחָ֔ד וּ⁠שְׁנֵ֣י אֲדָנִ֔ים תַּ֖חַת הַ⁠קֶּ֥רֶשׁ הָ⁠אֶחָֽד ׃²⁷ וּֽ⁠לְ⁠יַרְכְּתֵ֥י הַ⁠מִּשְׁכָּ֖ן יָ֑מָּ⁠ה עָשָׂ֖ה שִׁשָּׁ֥ה קְרָשִֽׁים ׃²⁸ וּ⁠שְׁנֵ֤י קְרָשִׁים֙ עָשָׂ֔ה לִ⁠מְקֻצְעֹ֖ת הַ⁠מִּשְׁכָּ֑ן בַּ⁠יַּרְכָתָֽיִם ׃²⁹ וְ⁠הָי֣וּ תוֹאֲמִם֮ מִ⁠לְּ⁠מַטָּה֒ וְ⁠יַחְדָּ֗ו יִהְי֤וּ תַמִּים֙ אֶל ־ רֹאשׁ֔⁠וֹ אֶל ־ הַ⁠טַּבַּ֖עַת הָ⁠אֶחָ֑ת כֵּ֚ן עָשָׂ֣ה לִ⁠שְׁנֵי⁠הֶ֔ם לִ⁠שְׁנֵ֖י הַ⁠מִּקְצֹעֹֽת ׃³⁰ וְ⁠הָיוּ֙ שְׁמֹנָ֣ה קְרָשִׁ֔ים וְ⁠אַדְנֵי⁠הֶ֣ם כֶּ֔סֶף שִׁשָּׁ֥ה עָשָׂ֖ר אֲדָנִ֑ים שְׁנֵ֤י אֲדָנִים֙ שְׁנֵ֣י אֲדָנִ֔ים תַּ֖חַת הַ⁠קֶּ֥רֶשׁ הָ⁠אֶחָֽד ׃³¹ וַ⁠יַּ֥עַשׂ בְּרִיחֵ֖י עֲצֵ֣י שִׁטִּ֑ים חֲמִשָּׁ֕ה לְ⁠קַרְשֵׁ֥י צֶֽלַע ־ הַ⁠מִּשְׁכָּ֖ן הָ⁠אֶחָֽת ׃³² וַ⁠חֲמִשָּׁ֣ה בְרִיחִ֔ם לְ⁠קַרְשֵׁ֥י צֶֽלַע ־ הַ⁠מִּשְׁכָּ֖ן הַ⁠שֵּׁנִ֑ית וַ⁠חֲמִשָּׁ֤ה בְרִיחִם֙ לְ⁠קַרְשֵׁ֣י הַ⁠מִּשְׁכָּ֔ן לַ⁠יַּרְכָתַ֖יִם יָֽמָּ⁠ה ׃³³ וַ⁠יַּ֖עַשׂ אֶת ־ הַ⁠בְּרִ֣יחַ הַ⁠תִּיכֹ֑ן לִ⁠בְרֹ֨חַ֙ בְּ⁠ת֣וֹךְ הַ⁠קְּרָשִׁ֔ים מִן ־ הַ⁠קָּצֶ֖ה אֶל ־ הַ⁠קָּצֶֽה ׃³⁴ וְֽ⁠אֶת ־ הַ⁠קְּרָשִׁ֞ים צִפָּ֣ה זָהָ֗ב וְ⁠אֶת ־ טַבְּעֹתָ⁠ם֙ עָשָׂ֣ה זָהָ֔ב בָּתִּ֖ים לַ⁠בְּרִיחִ֑ם וַ⁠יְצַ֥ף אֶת ־ הַ⁠בְּרִיחִ֖ם זָהָֽב ׃³⁵ וַ⁠יַּ֨עַשׂ֙ אֶת ־ הַ⁠פָּרֹ֔כֶת תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר מַעֲשֵׂ֥ה חֹשֵׁ֛ב עָשָׂ֥ה אֹתָ֖⁠הּ כְּרֻבִֽים ׃³⁶ וַ⁠יַּ֣עַשׂ לָ֗⁠הּ אַרְבָּעָה֙ עַמּוּדֵ֣י שִׁטִּ֔ים וַ⁠יְצַפֵּ֣⁠ם זָהָ֔ב וָוֵי⁠הֶ֖ם זָהָ֑ב וַ⁠יִּצֹ֣ק לָ⁠הֶ֔ם אַרְבָּעָ֖ה אַדְנֵי ־ כָֽסֶף ׃³⁷ וַ⁠יַּ֤עַשׂ מָסָךְ֙ לְ⁠פֶ֣תַח הָ⁠אֹ֔הֶל תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר מַעֲשֵׂ֖ה רֹקֵֽם ׃³⁸ וְ⁠אֶת ־ עַמּוּדָ֤י⁠ו חֲמִשָּׁה֙ וְ⁠אֶת ־ וָ֣וֵי⁠הֶ֔ם וְ⁠צִפָּ֧ה רָאשֵׁי⁠הֶ֛ם וַ⁠חֲשֻׁקֵי⁠הֶ֖ם זָהָ֑ב וְ⁠אַדְנֵי⁠הֶ֥ם חֲמִשָּׁ֖ה נְחֹֽשֶׁת ׃פ

Chapter 37

¹ וַ⁠יַּ֧עַשׂ בְּצַלְאֵ֛ל אֶת ־ הָ⁠אָרֹ֖ן עֲצֵ֣י שִׁטִּ֑ים אַמָּתַ֨יִם וָ⁠חֵ֜צִי אָרְכּ֗⁠וֹ וְ⁠אַמָּ֤ה וָ⁠חֵ֨צִי֙ רָחְבּ֔⁠וֹ וְ⁠אַמָּ֥ה וָ⁠חֵ֖צִי קֹמָתֽ⁠וֹ ׃² וַ⁠יְצַפֵּ֛⁠הוּ זָהָ֥ב טָה֖וֹר מִ⁠בַּ֣יִת וּ⁠מִ⁠ח֑וּץ וַ⁠יַּ֥עַשׂ ל֛⁠וֹ זֵ֥ר זָהָ֖ב סָבִֽיב ׃³ וַ⁠יִּצֹ֣ק ל֗⁠וֹ אַרְבַּע֙ טַבְּעֹ֣ת זָהָ֔ב עַ֖ל אַרְבַּ֣ע פַּעֲמֹתָ֑י⁠ו וּ⁠שְׁתֵּ֣י טַבָּעֹ֗ת עַל ־ צַלְע⁠וֹ֙ הָֽ⁠אֶחָ֔ת וּ⁠שְׁתֵּי֙ טַבָּע֔וֹת עַל ־ צַלְע֖⁠וֹ הַ⁠שֵּׁנִֽית ׃⁴ וַ⁠יַּ֥עַשׂ בַּדֵּ֖י עֲצֵ֣י שִׁטִּ֑ים וַ⁠יְצַ֥ף אֹתָ֖⁠ם זָהָֽב ׃⁵ וַ⁠יָּבֵ֤א אֶת ־ הַ⁠בַּדִּים֙ בַּ⁠טַּבָּעֹ֔ת עַ֖ל צַלְעֹ֣ת הָ⁠אָרֹ֑ן לָ⁠שֵׂ֖את אֶת ־ הָ⁠אָרֹֽן ׃⁶ וַ⁠יַּ֥עַשׂ כַּפֹּ֖רֶת זָהָ֣ב טָה֑וֹר אַמָּתַ֤יִם וָ⁠חֵ֨צִי֙ אָרְכָּ֔⁠הּ וְ⁠אַמָּ֥ה וָ⁠חֵ֖צִי רָחְבָּֽ⁠הּ ׃⁷ וַ⁠יַּ֛עַשׂ שְׁנֵ֥י כְרֻבִ֖ים זָהָ֑ב מִקְשָׁה֙ עָשָׂ֣ה אֹתָ֔⁠ם מִ⁠שְּׁנֵ֖י קְצ֥וֹת הַ⁠כַּפֹּֽרֶת ׃⁸ כְּרוּב ־ אֶחָ֤ד מִ⁠קָּצָה֙ מִ⁠זֶּ֔ה וּ⁠כְרוּב ־ אֶחָ֥ד מִ⁠קָּצָ֖ה מִ⁠זֶּ֑ה מִן ־ הַ⁠כַּפֹּ֛רֶת עָשָׂ֥ה אֶת ־ הַ⁠כְּרֻבִ֖ים מִ⁠שְּׁנֵ֥י קצוות⁠ו ׃¹⁹ וַ⁠יִּהְי֣וּ הַ⁠כְּרֻבִים֩ פֹּרְשֵׂ֨י כְנָפַ֜יִם לְ⁠מַ֗עְלָ⁠ה סֹֽכְכִ֤ים בְּ⁠כַנְפֵי⁠הֶם֙ עַל ־ הַ⁠כַּפֹּ֔רֶת וּ⁠פְנֵי⁠הֶ֖ם אִ֣ישׁ אֶל ־ אָחִ֑י⁠ו אֶל ־ הַ⁠כַּפֹּ֔רֶת הָי֖וּ פְּנֵ֥י הַ⁠כְּרֻבִֽים ׃פ¹⁰ וַ⁠יַּ֥עַשׂ אֶת ־ הַ⁠שֻּׁלְחָ֖ן עֲצֵ֣י שִׁטִּ֑ים אַמָּתַ֤יִם אָרְכּ⁠וֹ֙ וְ⁠אַמָּ֣ה רָחְבּ֔⁠וֹ וְ⁠אַמָּ֥ה וָ⁠חֵ֖צִי קֹמָתֽ⁠וֹ ׃¹¹ וַ⁠יְצַ֥ף אֹת֖⁠וֹ זָהָ֣ב טָה֑וֹר וַ⁠יַּ֥עַשׂ ל֛⁠וֹ זֵ֥ר זָהָ֖ב סָבִֽיב ׃¹² וַ⁠יַּ֨עַשׂ ל֥⁠וֹ מִסְגֶּ֛רֶת טֹ֖פַח סָבִ֑יב וַ⁠יַּ֧עַשׂ זֵר ־ זָהָ֛ב לְ⁠מִסְגַּרְתּ֖⁠וֹ סָבִֽיב ׃¹³ וַ⁠יִּצֹ֣ק ל֔⁠וֹ אַרְבַּ֖ע טַבְּעֹ֣ת זָהָ֑ב וַ⁠יִּתֵּן֙ אֶת ־ הַ⁠טַּבָּעֹ֔ת עַ֚ל אַרְבַּ֣ע הַ⁠פֵּאֹ֔ת אֲשֶׁ֖ר לְ⁠אַרְבַּ֥ע רַגְלָֽי⁠ו ׃¹⁴ לְ⁠עֻמַּת֙ הַ⁠מִּסְגֶּ֔רֶת הָי֖וּ הַ⁠טַּבָּעֹ֑ת בָּתִּים֙ לַ⁠בַּדִּ֔ים לָ⁠שֵׂ֖את אֶת ־ הַ⁠שֻּׁלְחָֽן ׃¹⁵ וַ⁠יַּ֤עַשׂ אֶת ־ הַ⁠בַּדִּים֙ עֲצֵ֣י שִׁטִּ֔ים וַ⁠יְצַ֥ף אֹתָ֖⁠ם זָהָ֑ב לָ⁠שֵׂ֖את אֶת ־ הַ⁠שֻּׁלְחָֽן ׃¹⁶ וַ⁠יַּ֜עַשׂ אֶֽת ־ הַ⁠כֵּלִ֣ים ׀ אֲשֶׁ֣ר עַל ־ הַ⁠שֻּׁלְחָ֗ן אֶת ־ קְעָרֹתָ֤י⁠ו וְ⁠אֶת ־ כַּפֹּתָי⁠ו֙ וְ⁠אֵת֙ מְנַקִּיֹּתָ֔י⁠ו וְ⁠אֶת ־ הַ⁠קְּשָׂוֺ֔ת אֲשֶׁ֥ר יֻסַּ֖ךְ בָּ⁠הֵ֑ן זָהָ֖ב טָהֽוֹר ׃פ¹⁷ וַ⁠יַּ֥עַשׂ אֶת ־ הַ⁠מְּנֹרָ֖ה זָהָ֣ב טָה֑וֹר מִקְשָׁ֞ה עָשָׂ֤ה אֶת ־ הַ⁠מְּנֹרָה֙ יְרֵכָ֣⁠הּ וְ⁠קָנָ֔⁠הּ גְּבִיעֶ֛י⁠הָ כַּפְתֹּרֶ֥י⁠הָ וּ⁠פְרָחֶ֖י⁠הָ מִמֶּ֥⁠נָּה הָיֽוּ ׃¹⁸ וְ⁠שִׁשָּׁ֣ה קָנִ֔ים יֹצְאִ֖ים מִ⁠צִּדֶּ֑י⁠הָ שְׁלֹשָׁ֣ה ׀ קְנֵ֣י מְנֹרָ֗ה מִ⁠צִּדָּ⁠הּ֙ הָֽ⁠אֶחָ֔ד וּ⁠שְׁלֹשָׁה֙ קְנֵ֣י מְנֹרָ֔ה מִ⁠צִּדָּ֖⁠הּ הַ⁠שֵּׁנִֽי ׃¹⁹ שְׁלֹשָׁ֣ה גְ֠בִעִים מְֽשֻׁקָּדִ֞ים בַּ⁠קָּנֶ֣ה הָ⁠אֶחָד֮ כַּפְתֹּ֣ר וָ⁠פֶרַח֒ וּ⁠שְׁלֹשָׁ֣ה גְבִעִ֗ים מְשֻׁקָּדִ֛ים בְּ⁠קָנֶ֥ה אֶחָ֖ד כַּפְתֹּ֣ר וָ⁠פָ֑רַח כֵּ֚ן לְ⁠שֵׁ֣שֶׁת הַ⁠קָּנִ֔ים הַ⁠יֹּצְאִ֖ים מִן ־ הַ⁠מְּנֹרָֽה ׃²⁰ וּ⁠בַ⁠מְּנֹרָ֖ה אַרְבָּעָ֣ה גְבִעִ֑ים מְשֻׁ֨קָּדִ֔ים כַּפְתֹּרֶ֖י⁠הָ וּ⁠פְרָחֶֽי⁠הָ ׃²¹ וְ⁠כַפְתֹּ֡ר תַּחַת֩ שְׁנֵ֨י הַ⁠קָּנִ֜ים מִמֶּ֗⁠נָּה וְ⁠כַפְתֹּר֙ תַּ֣חַת שְׁנֵ֤י הַ⁠קָּנִים֙ מִמֶּ֔⁠נָּה וְ⁠כַפְתֹּ֕ר תַּֽחַת ־ שְׁנֵ֥י הַ⁠קָּנִ֖ים מִמֶּ֑⁠נָּה לְ⁠שֵׁ֨שֶׁת֙ הַ⁠קָּנִ֔ים הַ⁠יֹּצְאִ֖ים מִמֶּֽ⁠נָּה ׃²² כַּפְתֹּרֵי⁠הֶ֥ם וּ⁠קְנֹתָ֖⁠ם מִמֶּ֣⁠נָּה הָי֑וּ כֻּלָּ֛⁠הּ מִקְשָׁ֥ה אַחַ֖ת זָהָ֥ב טָהֽוֹר ׃²³ וַ⁠יַּ֥עַשׂ אֶת ־ נֵרֹתֶ֖י⁠הָ שִׁבְעָ֑ה וּ⁠מַלְקָחֶ֥י⁠הָ וּ⁠מַחְתֹּתֶ֖י⁠הָ זָהָ֥ב טָהֽוֹר ׃²⁴ כִּכָּ֛ר זָהָ֥ב טָה֖וֹר עָשָׂ֣ה אֹתָ֑⁠הּ וְ⁠אֵ֖ת כָּל ־ כֵּלֶֽי⁠הָ ׃פ²⁵ וַ⁠יַּ֛עַשׂ אֶת ־ מִזְבַּ֥ח הַ⁠קְּטֹ֖רֶת עֲצֵ֣י שִׁטִּ֑ים אַמָּ֣ה אָרְכּ⁠וֹ֩ וְ⁠אַמָּ֨ה רָחְבּ֜⁠וֹ רָב֗וּעַ וְ⁠אַמָּתַ֨יִם֙ קֹֽמָת֔⁠וֹ מִמֶּ֖⁠נּוּ הָי֥וּ קַרְנֹתָֽי⁠ו ׃²⁶ וַ⁠יְצַ֨ף אֹת֜⁠וֹ זָהָ֣ב טָה֗וֹר אֶת ־ גַּגּ֧⁠וֹ וְ⁠אֶת ־ קִירֹתָ֛י⁠ו סָבִ֖יב וְ⁠אֶת ־ קַרְנֹתָ֑י⁠ו וַ⁠יַּ֥עַשׂ ל֛⁠וֹ זֵ֥ר זָהָ֖ב סָבִֽיב ׃²⁷ וּ⁠שְׁתֵּי֩ טַבְּעֹ֨ת זָהָ֜ב עָֽשָׂה ־ ל֣⁠וֹ ׀ מִ⁠תַּ֣חַת לְ⁠זֵר֗⁠וֹ עַ֚ל שְׁתֵּ֣י צַלְעֹתָ֔י⁠ו עַ֖ל שְׁנֵ֣י צִדָּ֑י⁠ו לְ⁠בָתִּ֣ים לְ⁠בַדִּ֔ים לָ⁠שֵׂ֥את אֹת֖⁠וֹ בָּ⁠הֶֽם ׃²⁸ וַ⁠יַּ֥עַשׂ אֶת ־ הַ⁠בַּדִּ֖ים עֲצֵ֣י שִׁטִּ֑ים וַ⁠יְצַ֥ף אֹתָ֖⁠ם זָהָֽב ׃²⁹ וַ⁠יַּ֜עַשׂ אֶת ־ שֶׁ֤מֶן הַ⁠מִּשְׁחָה֙ קֹ֔דֶשׁ וְ⁠אֶת ־ קְטֹ֥רֶת הַ⁠סַּמִּ֖ים טָה֑וֹר מַעֲשֵׂ֖ה רֹקֵֽחַ ׃פ

¹Q קְצוֹתָֽיו

Chapter 38

¹ וַ⁠יַּ֛עַשׂ אֶת ־ מִזְבַּ֥ח הָ⁠עֹלָ֖ה עֲצֵ֣י שִׁטִּ֑ים חָמֵשׁ֩ אַמּ֨וֹת אָרְכּ֜⁠וֹ וְ⁠חָֽמֵשׁ ־ אַמּ֤וֹת רָחְבּ⁠וֹ֙ רָב֔וּעַ וְ⁠שָׁלֹ֥שׁ אַמּ֖וֹת קֹמָתֽ⁠וֹ ׃² וַ⁠יַּ֣עַשׂ קַרְנֹתָ֗י⁠ו עַ֚ל אַרְבַּ֣ע פִּנֹּתָ֔י⁠ו מִמֶּ֖⁠נּוּ הָי֣וּ קַרְנֹתָ֑י⁠ו וַ⁠יְצַ֥ף אֹת֖⁠וֹ נְחֹֽשֶׁת ׃³ וַ⁠יַּ֜עַשׂ אֶֽת ־ כָּל ־ כְּלֵ֣י הַ⁠מִּזְבֵּ֗חַ אֶת ־ הַ⁠סִּירֹ֤ת וְ⁠אֶת ־ הַ⁠יָּעִים֙ וְ⁠אֶת ־ הַ⁠מִּזְרָקֹ֔ת אֶת ־ הַ⁠מִּזְלָגֹ֖ת וְ⁠אֶת ־ הַ⁠מַּחְתֹּ֑ת כָּל ־ כֵּלָ֖י⁠ו עָשָׂ֥ה נְחֹֽשֶׁת ׃⁴ וַ⁠יַּ֤עַשׂ לַ⁠מִּזְבֵּ֨חַ֙ מִכְבָּ֔ר מַעֲשֵׂ֖ה רֶ֣שֶׁת נְחֹ֑שֶׁת תַּ֧חַת כַּרְכֻּבּ֛⁠וֹ מִ⁠לְּ⁠מַ֖טָּה עַד ־ חֶצְיֽ⁠וֹ ׃⁵ וַ⁠יִּצֹ֞ק אַרְבַּ֧ע טַבָּעֹ֛ת בְּ⁠אַרְבַּ֥ע הַ⁠קְּצָוֺ֖ת לְ⁠מִכְבַּ֣ר הַ⁠נְּחֹ֑שֶׁת בָּתִּ֖ים לַ⁠בַּדִּֽים ׃⁶ וַ⁠יַּ֥עַשׂ אֶת ־ הַ⁠בַּדִּ֖ים עֲצֵ֣י שִׁטִּ֑ים וַ⁠יְצַ֥ף אֹתָ֖⁠ם נְחֹֽשֶׁת ׃⁷ וַ⁠יָּבֵ֨א אֶת ־ הַ⁠בַּדִּ֜ים בַּ⁠טַּבָּעֹ֗ת עַ֚ל צַלְעֹ֣ת הַ⁠מִּזְבֵּ֔חַ לָ⁠שֵׂ֥את אֹת֖⁠וֹ בָּ⁠הֶ֑ם נְב֥וּב לֻחֹ֖ת עָשָׂ֥ה אֹתֽ⁠וֹ ׃ס⁸ וַ⁠יַּ֗עַשׂ אֵ֚ת הַ⁠כִּיּ֣וֹר נְחֹ֔שֶׁת וְ⁠אֵ֖ת כַּנּ֣⁠וֹ נְחֹ֑שֶׁת בְּ⁠מַרְאֹת֙ הַ⁠צֹּ֣בְאֹ֔ת אֲשֶׁ֣ר צָֽבְא֔וּ פֶּ֖תַח אֹ֥הֶל מוֹעֵֽד ׃ס⁹ וַ⁠יַּ֖עַשׂ אֶת ־ הֶ⁠חָצֵ֑ר לִ⁠פְאַ֣ת ׀ נֶ֣גֶב תֵּימָ֗נָ⁠ה קַלְעֵ֤י הֶֽ⁠חָצֵר֙ שֵׁ֣שׁ מָשְׁזָ֔ר מֵאָ֖ה בָּ⁠אַמָּֽה ׃¹⁰ עַמּוּדֵי⁠הֶ֣ם עֶשְׂרִ֔ים וְ⁠אַדְנֵי⁠הֶ֥ם עֶשְׂרִ֖ים נְחֹ֑שֶׁת וָוֵ֧י הָ⁠עַמֻּדִ֛ים וַ⁠חֲשֻׁקֵי⁠הֶ֖ם כָּֽסֶף ׃¹¹ וְ⁠לִ⁠פְאַ֤ת צָפוֹן֙ מֵאָ֣ה בָֽ⁠אַמָּ֔ה עַמּוּדֵי⁠הֶ֣ם עֶשְׂרִ֔ים וְ⁠אַדְנֵי⁠הֶ֥ם עֶשְׂרִ֖ים נְחֹ֑שֶׁת וָוֵ֧י הָֽ⁠עַמּוּדִ֛ים וַ⁠חֲשֻׁקֵי⁠הֶ֖ם כָּֽסֶף ׃¹² וְ⁠לִ⁠פְאַת ־ יָ֗ם קְלָעִים֙ חֲמִשִּׁ֣ים בָּֽ⁠אַמָּ֔ה עַמּוּדֵי⁠הֶ֥ם עֲשָׂרָ֔ה וְ⁠אַדְנֵי⁠הֶ֖ם עֲשָׂרָ֑ה וָוֵ֧י הָ⁠עַמֻּדִ֛ים וַ⁠חֲשׁוּקֵי⁠הֶ֖ם כָּֽסֶף ׃¹³ וְ⁠לִ⁠פְאַ֛ת קֵ֥דְמָ⁠ה מִזְרָ֖חָ⁠ה חֲמִשִּׁ֥ים אַמָּֽה ׃¹⁴ קְלָעִ֛ים חֲמֵשׁ ־ עֶשְׂרֵ֥ה אַמָּ֖ה אֶל ־ הַ⁠כָּתֵ֑ף עַמּוּדֵי⁠הֶ֣ם שְׁלֹשָׁ֔ה וְ⁠אַדְנֵי⁠הֶ֖ם שְׁלֹשָֽׁה ׃¹⁵ וְ⁠לַ⁠כָּתֵ֣ף הַ⁠שֵּׁנִ֗ית מִ⁠זֶּ֤ה וּ⁠מִ⁠זֶּה֙ לְ⁠שַׁ֣עַר הֶֽ⁠חָצֵ֔ר קְלָעִ֕ים חֲמֵ֥שׁ עֶשְׂרֵ֖ה אַמָּ֑ה עַמֻּדֵי⁠הֶ֣ם שְׁלֹשָׁ֔ה וְ⁠אַדְנֵי⁠הֶ֖ם שְׁלֹשָֽׁה ׃¹⁶ כָּל ־ קַלְעֵ֧י הֶ⁠חָצֵ֛ר סָבִ֖יב שֵׁ֥שׁ מָשְׁזָֽר ׃¹⁷ וְ⁠הָ⁠אֲדָנִ֣ים לָֽ⁠עַמֻּדִים֮ נְחֹשֶׁת֒ וָוֵ֨י הָֽ⁠עַמּוּדִ֜ים וַ⁠חֲשׁוּקֵי⁠הֶם֙ כֶּ֔סֶף וְ⁠צִפּ֥וּי רָאשֵׁי⁠הֶ֖ם כָּ֑סֶף וְ⁠הֵם֙ מְחֻשָּׁקִ֣ים כֶּ֔סֶף כֹּ֖ל עַמֻּדֵ֥י הֶ⁠חָצֵֽר ׃¹⁸ וּ⁠מָסַ֞ךְ שַׁ֤עַר הֶ⁠חָצֵר֙ מַעֲשֵׂ֣ה רֹקֵ֔ם תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר וְ⁠עֶשְׂרִ֤ים אַמָּה֙ אֹ֔רֶךְ וְ⁠קוֹמָ֤ה בְ⁠רֹ֨חַב֙ חָמֵ֣שׁ אַמּ֔וֹת לְ⁠עֻמַּ֖ת קַלְעֵ֥י הֶ⁠חָצֵֽר ׃¹⁹ וְ⁠עַמֻּֽדֵי⁠הֶם֙ אַרְבָּעָ֔ה וְ⁠אַדְנֵי⁠הֶ֥ם אַרְבָּעָ֖ה נְחֹ֑שֶׁת וָוֵי⁠הֶ֣ם כֶּ֔סֶף וְ⁠צִפּ֧וּי רָאשֵׁי⁠הֶ֛ם וַ⁠חֲשֻׁקֵי⁠הֶ֖ם כָּֽסֶף ׃²⁰ וְֽ⁠כָל ־ הַ⁠יְתֵדֹ֞ת לַ⁠מִּשְׁכָּ֧ן וְ⁠לֶ⁠חָצֵ֛ר סָבִ֖יב נְחֹֽשֶׁת ׃ס²¹ אֵ֣לֶּה פְקוּדֵ֤י הַ⁠מִּשְׁכָּן֙ מִשְׁכַּ֣ן הָ⁠עֵדֻ֔ת אֲשֶׁ֥ר פֻּקַּ֖ד עַל ־ פִּ֣י מֹשֶׁ֑ה עֲבֹדַת֙ הַ⁠לְוִיִּ֔ם בְּ⁠יַד֙ אִֽיתָמָ֔ר בֶּֽן ־ אַהֲרֹ֖ן הַ⁠כֹּהֵֽן ׃²² וּ⁠בְצַלְאֵ֛ל בֶּן ־ אוּרִ֥י בֶן ־ ח֖וּר לְ⁠מַטֵּ֣ה יְהוּדָ֑ה עָשָׂ֕ה אֵ֛ת כָּל ־ אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃²³ וְ⁠אִתּ֗⁠וֹ אָהֳלִיאָ֞ב בֶּן ־ אֲחִיסָמָ֛ךְ לְ⁠מַטֵּה ־ דָ֖ן חָרָ֣שׁ וְ⁠חֹשֵׁ֑ב וְ⁠רֹקֵ֗ם בַּ⁠תְּכֵ֨לֶת֙ וּ⁠בָֽ⁠אַרְגָּמָ֔ן וּ⁠בְ⁠תוֹלַ֥עַת הַ⁠שָּׁנִ֖י וּ⁠בַ⁠שֵּֽׁשׁ ׃ס²⁴ כָּל ־ הַ⁠זָּהָ֗ב הֶֽ⁠עָשׂוּי֙ לַ⁠מְּלָאכָ֔ה בְּ⁠כֹ֖ל מְלֶ֣אכֶת הַ⁠קֹּ֑דֶשׁ וַ⁠יְהִ֣י ׀ זְהַ֣ב הַ⁠תְּנוּפָ֗ה תֵּ֤שַׁע וְ⁠עֶשְׂרִים֙ כִּכָּ֔ר וּ⁠שְׁבַ֨ע מֵא֧וֹת וּ⁠שְׁלֹשִׁ֛ים שֶׁ֖קֶל בְּ⁠שֶׁ֥קֶל הַ⁠קֹּֽדֶשׁ ׃²⁵ וְ⁠כֶ֛סֶף פְּקוּדֵ֥י הָ⁠עֵדָ֖ה מְאַ֣ת כִּכָּ֑ר וְ⁠אֶלֶף֩ וּ⁠שְׁבַ֨ע מֵא֜וֹת וַ⁠חֲמִשָּׁ֧ה וְ⁠שִׁבְעִ֛ים שֶׁ֖קֶל בְּ⁠שֶׁ֥קֶל הַ⁠קֹּֽדֶשׁ ׃²⁶ בֶּ֚קַע לַ⁠גֻּלְגֹּ֔לֶת מַחֲצִ֥ית הַ⁠שֶּׁ֖קֶל בְּ⁠שֶׁ֣קֶל הַ⁠קֹּ֑דֶשׁ לְ⁠כֹ֨ל הָ⁠עֹבֵ֜ר עַל ־ הַ⁠פְּקֻדִ֗ים מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה לְ⁠שֵׁשׁ ־ מֵא֥וֹת אֶ֨לֶף֙ וּ⁠שְׁלֹ֣שֶׁת אֲלָפִ֔ים וַ⁠חֲמֵ֥שׁ מֵא֖וֹת וַ⁠חֲמִשִּֽׁים ׃²⁷ וַ⁠יְהִ֗י מְאַת֙ כִּכַּ֣ר הַ⁠כֶּ֔סֶף לָ⁠צֶ֗קֶת אֵ֚ת אַדְנֵ֣י הַ⁠קֹּ֔דֶשׁ וְ⁠אֵ֖ת אַדְנֵ֣י הַ⁠פָּרֹ֑כֶת מְאַ֧ת אֲדָנִ֛ים לִ⁠מְאַ֥ת הַ⁠כִּכָּ֖ר כִּכָּ֥ר לָ⁠אָֽדֶן ׃²⁸ וְ⁠אֶת ־ הָ⁠אֶ֜לֶף וּ⁠שְׁבַ֤ע הַ⁠מֵּאוֹת֙ וַ⁠חֲמִשָּׁ֣ה וְ⁠שִׁבְעִ֔ים עָשָׂ֥ה וָוִ֖ים לָ⁠עַמּוּדִ֑ים וְ⁠צִפָּ֥ה רָאשֵׁי⁠הֶ֖ם וְ⁠חִשַּׁ֥ק אֹתָֽ⁠ם ׃²⁹ וּ⁠נְחֹ֥שֶׁת הַ⁠תְּנוּפָ֖ה שִׁבְעִ֣ים כִּכָּ֑ר וְ⁠אַלְפַּ֥יִם וְ⁠אַרְבַּע ־ מֵא֖וֹת שָֽׁקֶל ׃³⁰ וַ⁠יַּ֣עַשׂ בָּ֗⁠הּ אֶת ־ אַדְנֵי֙ פֶּ֚תַח אֹ֣הֶל מוֹעֵ֔ד וְ⁠אֵת֙ מִזְבַּ֣ח הַ⁠נְּחֹ֔שֶׁת וְ⁠אֶת ־ מִכְבַּ֥ר הַ⁠נְּחֹ֖שֶׁת אֲשֶׁר ־ ל֑⁠וֹ וְ⁠אֵ֖ת כָּל ־ כְּלֵ֥י הַ⁠מִּזְבֵּֽחַ ׃³¹ וְ⁠אֶת ־ אַדְנֵ֤י הֶֽ⁠חָצֵר֙ סָבִ֔יב וְ⁠אֶת ־ אַדְנֵ֖י שַׁ֣עַר הֶ⁠חָצֵ֑ר וְ⁠אֵ֨ת כָּל ־ יִתְדֹ֧ת הַ⁠מִּשְׁכָּ֛ן וְ⁠אֶת ־ כָּל ־ יִתְדֹ֥ת הֶ⁠חָצֵ֖ר סָבִֽיב ׃

Chapter 39

¹ וּ⁠מִן ־ הַ⁠תְּכֵ֤לֶת וְ⁠הָֽ⁠אַרְגָּמָן֙ וְ⁠תוֹלַ֣עַת הַ⁠שָּׁנִ֔י עָשׂ֥וּ בִגְדֵי ־ שְׂרָ֖ד לְ⁠שָׁרֵ֣ת בַּ⁠קֹּ֑דֶשׁ וַֽ⁠יַּעֲשׂ֞וּ אֶת ־ בִּגְדֵ֤י הַ⁠קֹּ֨דֶשׁ֙ אֲשֶׁ֣ר לְ⁠אַהֲרֹ֔ן כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ² וַ⁠יַּ֖עַשׂ אֶת ־ הָ⁠אֵפֹ֑ד זָהָ֗ב תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֥שׁ מָשְׁזָֽר ׃³ וַֽ⁠יְרַקְּע֞וּ אֶת ־ פַּחֵ֣י הַ⁠זָּהָב֮ וְ⁠קִצֵּ֣ץ פְּתִילִם֒ לַ⁠עֲשׂ֗וֹת בְּ⁠ת֤וֹךְ הַ⁠תְּכֵ֨לֶת֙ וּ⁠בְ⁠ת֣וֹךְ הָֽ⁠אַרְגָּמָ֔ן וּ⁠בְ⁠ת֛וֹךְ תּוֹלַ֥עַת הַ⁠שָּׁנִ֖י וּ⁠בְ⁠ת֣וֹךְ הַ⁠שֵּׁ֑שׁ מַעֲשֵׂ֖ה חֹשֵֽׁב ׃⁴ כְּתֵפֹ֥ת עָֽשׂוּ ־ ל֖⁠וֹ חֹבְרֹ֑ת עַל ־ שְׁנֵ֥י קצוות⁠ו ¹ חֻבָּֽר ׃⁵ וְ⁠חֵ֨שֶׁב אֲפֻדָּת֜⁠וֹ אֲשֶׁ֣ר עָלָ֗י⁠ו מִמֶּ֣⁠נּוּ הוּא֮ כְּ⁠מַעֲשֵׂ⁠הוּ֒ זָהָ֗ב תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֣שׁ מָשְׁזָ֑ר כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃⁶ וַֽ⁠יַּעֲשׂוּ֙ אֶת ־ אַבְנֵ֣י הַ⁠שֹּׁ֔הַם מֻֽסַבֹּ֖ת מִשְׁבְּצֹ֣ת זָהָ֑ב מְפֻתָּחֹת֙ פִּתּוּחֵ֣י חוֹתָ֔ם עַל ־ שְׁמ֖וֹת בְּנֵ֥י יִשְׂרָאֵֽל ׃⁷ וַ⁠יָּ֣שֶׂם אֹתָ֗⁠ם עַ֚ל כִּתְפֹ֣ת הָ⁠אֵפֹ֔ד אַבְנֵ֥י זִכָּר֖וֹן לִ⁠בְנֵ֣י יִשְׂרָאֵ֑ל כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ⁸ וַ⁠יַּ֧עַשׂ אֶת ־ הַ⁠חֹ֛שֶׁן מַעֲשֵׂ֥ה חֹשֵׁ֖ב כְּ⁠מַעֲשֵׂ֣ה אֵפֹ֑ד זָהָ֗ב תְּכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י וְ⁠שֵׁ֥שׁ מָשְׁזָֽר ׃⁹ רָב֧וּעַ הָיָ֛ה כָּפ֖וּל עָשׂ֣וּ אֶת ־ הַ⁠חֹ֑שֶׁן זֶ֧רֶת אָרְכּ֛⁠וֹ וְ⁠זֶ֥רֶת רָחְבּ֖⁠וֹ כָּפֽוּל ׃¹⁰ וַ⁠יְמַלְאוּ ־ ב֔⁠וֹ אַרְבָּעָ֖ה ט֣וּרֵי אָ֑בֶן ט֗וּר אֹ֤דֶם פִּטְדָה֙ וּ⁠בָרֶ֔קֶת הַ⁠טּ֖וּר הָ⁠אֶחָֽד ׃¹¹ וְ⁠הַ⁠טּ֖וּר הַ⁠שֵּׁנִ֑י נֹ֥פֶךְ סַפִּ֖יר וְ⁠יָהֲלֹֽם ׃¹² וְ⁠הַ⁠טּ֖וּר הַ⁠שְּׁלִישִׁ֑י לֶ֥שֶׁם שְׁב֖וֹ וְ⁠אַחְלָֽמָה ׃¹³ וְ⁠הַ⁠טּוּר֙ הָֽ⁠רְבִיעִ֔י תַּרְשִׁ֥ישׁ שֹׁ֖הַם וְ⁠יָשְׁפֵ֑ה מֽוּסַבֹּ֛ת מִשְׁבְּצ֥וֹת זָהָ֖ב בְּ⁠מִלֻּאֹתָֽ⁠ם ׃¹⁴ וְ֠⁠הָ⁠אֲבָנִים עַל ־ שְׁמֹ֨ת בְּנֵי ־ יִשְׂרָאֵ֥ל הֵ֛נָּה שְׁתֵּ֥ים עֶשְׂרֵ֖ה עַל ־ שְׁמֹתָ֑⁠ם פִּתּוּחֵ֤י חֹתָם֙ אִ֣ישׁ עַל ־ שְׁמ֔⁠וֹ לִ⁠שְׁנֵ֥ים עָשָׂ֖ר שָֽׁבֶט ׃¹⁵ וַ⁠יַּעֲשׂ֧וּ עַל ־ הַ⁠חֹ֛שֶׁן שַׁרְשְׁרֹ֥ת גַּבְלֻ֖ת מַעֲשֵׂ֣ה עֲבֹ֑ת זָהָ֖ב טָהֽוֹר ׃¹⁶ וַֽ⁠יַּעֲשׂ֗וּ שְׁתֵּי֙ מִשְׁבְּצֹ֣ת זָהָ֔ב וּ⁠שְׁתֵּ֖י טַבְּעֹ֣ת זָהָ֑ב וַֽ⁠יִּתְּנ֗וּ אֶת ־ שְׁתֵּי֙ הַ⁠טַּבָּעֹ֔ת עַל ־ שְׁנֵ֖י קְצ֥וֹת הַ⁠חֹֽשֶׁן ׃¹⁷ וַֽ⁠יִּתְּנ֗וּ שְׁתֵּי֙ הָ⁠עֲבֹתֹ֣ת הַ⁠זָּהָ֔ב עַל ־ שְׁתֵּ֖י הַ⁠טַּבָּעֹ֑ת עַל ־ קְצ֖וֹת הַ⁠חֹֽשֶׁן ׃¹⁸ וְ⁠אֵ֨ת שְׁתֵּ֤י קְצוֹת֙ שְׁתֵּ֣י הָֽ⁠עֲבֹתֹ֔ת נָתְנ֖וּ עַל ־ שְׁתֵּ֣י הַֽ⁠מִּשְׁבְּצֹ֑ת וַֽ⁠יִּתְּנֻ֛⁠ם עַל ־ כִּתְפֹ֥ת הָ⁠אֵפֹ֖ד אֶל ־ מ֥וּל פָּנָֽי⁠ו ׃¹⁹ וַֽ⁠יַּעֲשׂ֗וּ שְׁתֵּי֙ טַבְּעֹ֣ת זָהָ֔ב וַ⁠יָּשִׂ֕ימוּ עַל ־ שְׁנֵ֖י קְצ֣וֹת הַ⁠חֹ֑שֶׁן עַל ־ שְׂפָת֕⁠וֹ אֲשֶׁ֛ר אֶל ־ עֵ֥בֶר הָ⁠אֵפֹ֖ד בָּֽיְתָ⁠ה ׃²⁰ וַֽ⁠יַּעֲשׂוּ֮ שְׁתֵּ֣י טַבְּעֹ֣ת זָהָב֒ וַֽ⁠יִּתְּנֻ֡⁠ם עַל ־ שְׁתֵּי֩ כִתְפֹ֨ת הָ⁠אֵפֹ֤ד מִ⁠לְ⁠מַ֨טָּה֙ מִ⁠מּ֣וּל פָּנָ֔י⁠ו לְ⁠עֻמַּ֖ת מֶחְבַּרְתּ֑⁠וֹ מִ⁠מַּ֕עַל לְ⁠חֵ֖שֶׁב הָ⁠אֵפֹֽד ׃²¹ וַ⁠יִּרְכְּס֣וּ אֶת ־ הַ⁠חֹ֡שֶׁן מִ⁠טַּבְּעֹתָי⁠ו֩ אֶל ־ טַבְּעֹ֨ת הָ⁠אֵפֹ֜ד בִּ⁠פְתִ֣יל תְּכֵ֗לֶת לִֽ⁠הְיֹת֙ עַל ־ חֵ֣שֶׁב הָ⁠אֵפֹ֔ד וְ⁠לֹֽא ־ יִזַּ֣ח הַ⁠חֹ֔שֶׁן מֵ⁠עַ֖ל הָ⁠אֵפֹ֑ד כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃²² וַ⁠יַּ֛עַשׂ אֶת ־ מְעִ֥יל הָ⁠אֵפֹ֖ד מַעֲשֵׂ֣ה אֹרֵ֑ג כְּלִ֖יל תְּכֵֽלֶת ׃²³ וּ⁠פִֽי ־ הַ⁠מְּעִ֥יל בְּ⁠תוֹכ֖⁠וֹ כְּ⁠פִ֣י תַחְרָ֑א שָׂפָ֥ה לְ⁠פִ֛י⁠ו סָבִ֖יב לֹ֥א יִקָּרֵֽעַ ׃²⁴ וַֽ⁠יַּעֲשׂוּ֙ עַל ־ שׁוּלֵ֣י הַ⁠מְּעִ֔יל רִמּוֹנֵ֕י תְּכֵ֥לֶת וְ⁠אַרְגָּמָ֖ן וְ⁠תוֹלַ֣עַת שָׁנִ֑י מָשְׁזָֽר ׃²⁵ וַ⁠יַּעֲשׂ֥וּ פַעֲמֹנֵ֖י זָהָ֣ב טָה֑וֹר וַ⁠יִּתְּנ֨וּ אֶת ־ הַ⁠פַּֽעֲמֹנִ֜ים בְּ⁠ת֣וֹךְ הָ⁠רִמֹּנִ֗ים עַל ־ שׁוּלֵ֤י הַ⁠מְּעִיל֙ סָבִ֔יב בְּ⁠ת֖וֹךְ הָ⁠רִמֹּנִֽים ׃²⁶ פַּעֲמֹ֤ן וְ⁠רִמֹּן֙ פַּעֲמֹ֣ן וְ⁠רִמֹּ֔ן עַל ־ שׁוּלֵ֥י הַ⁠מְּעִ֖יל סָבִ֑יב לְ⁠שָׁרֵ֕ת כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²⁷ וַֽ⁠יַּעֲשׂ֛וּ אֶת ־ הַ⁠כָּתְנֹ֥ת שֵׁ֖שׁ מַעֲשֵׂ֣ה אֹרֵ֑ג לְ⁠אַהֲרֹ֖ן וּ⁠לְ⁠בָנָֽי⁠ו ׃²⁸ וְ⁠אֵת֙ הַ⁠מִּצְנֶ֣פֶת שֵׁ֔שׁ וְ⁠אֶת ־ פַּאֲרֵ֥י הַ⁠מִּגְבָּעֹ֖ת שֵׁ֑שׁ וְ⁠אֶת ־ מִכְנְסֵ֥י הַ⁠בָּ֖ד שֵׁ֥שׁ מָשְׁזָֽר ׃²⁹ וְֽ⁠אֶת ־ הָ⁠אַבְנֵ֞ט שֵׁ֣שׁ מָשְׁזָ֗ר וּ⁠תְכֵ֧לֶת וְ⁠אַרְגָּמָ֛ן וְ⁠תוֹלַ֥עַת שָׁנִ֖י מַעֲשֵׂ֣ה רֹקֵ֑ם כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס³⁰ וַֽ⁠יַּעֲשׂ֛וּ אֶת ־ צִ֥יץ נֵֽזֶר ־ הַ⁠קֹּ֖דֶשׁ זָהָ֣ב טָה֑וֹר וַ⁠יִּכְתְּב֣וּ עָלָ֗י⁠ו מִכְתַּב֙ פִּתּוּחֵ֣י חוֹתָ֔ם קֹ֖דֶשׁ לַ⁠יהוָֽה ׃³¹ וַ⁠יִּתְּנ֤וּ עָלָי⁠ו֙ פְּתִ֣יל תְּכֵ֔לֶת לָ⁠תֵ֥ת עַל ־ הַ⁠מִּצְנֶ֖פֶת מִ⁠לְ⁠מָ֑עְלָ⁠ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס³² וַ⁠תֵּ֕כֶל כָּל ־ עֲבֹדַ֕ת מִשְׁכַּ֖ן אֹ֣הֶל מוֹעֵ֑ד וַֽ⁠יַּעֲשׂוּ֙ בְּנֵ֣י יִשְׂרָאֵ֔ל כְּ֠⁠כֹל אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֖ה כֵּ֥ן עָשֽׂוּ ׃פ³³ וַ⁠יָּבִ֤יאוּ אֶת ־ הַ⁠מִּשְׁכָּן֙ אֶל ־ מֹשֶׁ֔ה אֶת ־ הָ⁠אֹ֖הֶל וְ⁠אֶת ־ כָּל ־ כֵּלָ֑י⁠ו קְרָסָ֣י⁠ו קְרָשָׁ֔י⁠ו בְּרִיחָ֖יו ² וְ⁠עַמֻּדָ֥י⁠ו וַ⁠אֲדָנָֽי⁠ו ׃³⁴ וְ⁠אֶת ־ מִכְסֵ֞ה עוֹרֹ֤ת הָֽ⁠אֵילִם֙ הַ⁠מְאָדָּמִ֔ים וְ⁠אֶת ־ מִכְסֵ֖ה עֹרֹ֣ת הַ⁠תְּחָשִׁ֑ים וְ⁠אֵ֖ת פָּרֹ֥כֶת הַ⁠מָּסָֽךְ ׃³⁵ אֶת ־ אֲרֹ֥ן הָ⁠עֵדֻ֖ת וְ⁠אֶת ־ בַּדָּ֑י⁠ו וְ⁠אֵ֖ת הַ⁠כַּפֹּֽרֶת ׃³⁶ אֶת ־ הַ⁠שֻּׁלְחָן֙ אֶת ־ כָּל ־ כֵּלָ֔י⁠ו וְ⁠אֵ֖ת לֶ֥חֶם הַ⁠פָּנִֽים ׃³⁷ אֶת ־ הַ⁠מְּנֹרָ֨ה הַ⁠טְּהֹרָ֜ה אֶת ־ נֵרֹתֶ֗י⁠הָ נֵרֹ֛ת הַ⁠מַּֽעֲרָכָ֖ה וְ⁠אֶת ־ כָּל ־ כֵּלֶ֑י⁠הָ וְ⁠אֵ֖ת שֶׁ֥מֶן הַ⁠מָּאֽוֹר ׃³⁸ וְ⁠אֵת֙ מִזְבַּ֣ח הַ⁠זָּהָ֔ב וְ⁠אֵת֙ שֶׁ֣מֶן הַ⁠מִּשְׁחָ֔ה וְ⁠אֵ֖ת קְטֹ֣רֶת הַ⁠סַּמִּ֑ים וְ⁠אֵ֕ת מָסַ֖ךְ פֶּ֥תַח הָ⁠אֹֽהֶל ׃³⁹ אֵ֣ת ׀ מִזְבַּ֣ח הַ⁠נְּחֹ֗שֶׁת וְ⁠אֶת ־ מִכְבַּ֤ר הַ⁠נְּחֹ֨שֶׁת֙ אֲשֶׁר ־ ל֔⁠וֹ אֶת ־ בַּדָּ֖י⁠ו וְ⁠אֶת ־ כָּל ־ כֵּלָ֑י⁠ו אֶת ־ הַ⁠כִּיֹּ֖ר וְ⁠אֶת ־ כַּנּֽ⁠וֹ ׃⁴⁰ אֵת֩ קַלְעֵ֨י הֶ⁠חָצֵ֜ר אֶת ־ עַמֻּדֶ֣י⁠הָ וְ⁠אֶת ־ אֲדָנֶ֗י⁠הָ וְ⁠אֶת ־ הַ⁠מָּסָךְ֙ לְ⁠שַׁ֣עַר הֶֽ⁠חָצֵ֔ר אֶת ־ מֵיתָרָ֖י⁠ו וִ⁠יתֵדֹתֶ֑י⁠הָ וְ⁠אֵ֗ת כָּל ־ כְּלֵ֛י עֲבֹדַ֥ת הַ⁠מִּשְׁכָּ֖ן לְ⁠אֹ֥הֶל מוֹעֵֽד ׃⁴¹ אֶת ־ בִּגְדֵ֥י הַ⁠שְּׂרָ֖ד לְ⁠שָׁרֵ֣ת בַּ⁠קֹּ֑דֶשׁ אֶת ־ בִּגְדֵ֤י הַ⁠קֹּ֨דֶשׁ֙ לְ⁠אַהֲרֹ֣ן הַ⁠כֹּהֵ֔ן וְ⁠אֶת ־ בִּגְדֵ֥י בָנָ֖י⁠ו לְ⁠כַהֵֽן ׃⁴² כְּ⁠כֹ֛ל אֲשֶׁר ־ צִוָּ֥ה יְהוָ֖ה אֶת ־ מֹשֶׁ֑ה כֵּ֤ן עָשׂוּ֙ בְּנֵ֣י יִשְׂרָאֵ֔ל אֵ֖ת כָּל ־ הָ⁠עֲבֹדָֽה ׃⁴³ וַ⁠יַּ֨רְא מֹשֶׁ֜ה אֶת ־ כָּל ־ הַ⁠מְּלָאכָ֗ה וְ⁠הִנֵּה֙ עָשׂ֣וּ אֹתָ֔⁠הּ כַּ⁠אֲשֶׁ֛ר צִוָּ֥ה יְהוָ֖ה כֵּ֣ן עָשׂ֑וּ וַ⁠יְבָ֥רֶךְ אֹתָ֖⁠ם מֹשֶֽׁה ׃פ

¹Q קְצוֹתָ֖יו

²K בריחו

Chapter 40

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² בְּ⁠יוֹם ־ הַ⁠חֹ֥דֶשׁ הָ⁠רִאשׁ֖וֹן בְּ⁠אֶחָ֣ד לַ⁠חֹ֑דֶשׁ תָּקִ֕ים אֶת ־ מִשְׁכַּ֖ן אֹ֥הֶל מוֹעֵֽד ׃³ וְ⁠שַׂמְתָּ֣ שָׁ֔ם אֵ֖ת אֲר֣וֹן הָ⁠עֵד֑וּת וְ⁠סַכֹּתָ֥ עַל ־ הָ⁠אָרֹ֖ן אֶת ־ הַ⁠פָּרֹֽכֶת ׃⁴ וְ⁠הֵבֵאתָ֙ אֶת ־ הַ⁠שֻּׁלְחָ֔ן וְ⁠עָרַכְתָּ֖ אֶת ־ עֶרְכּ֑⁠וֹ וְ⁠הֵבֵאתָ֙ אֶת ־ הַ⁠מְּנֹרָ֔ה וְ⁠הַעֲלֵיתָ֖ אֶת ־ נֵרֹתֶֽי⁠הָ ׃⁵ וְ⁠נָתַתָּ֞ה אֶת ־ מִזְבַּ֤ח הַ⁠זָּהָב֙ לִ⁠קְטֹ֔רֶת לִ⁠פְנֵ֖י אֲר֣וֹן הָ⁠עֵדֻ֑ת וְ⁠שַׂמְתָּ֛ אֶת ־ מָסַ֥ךְ הַ⁠פֶּ֖תַח לַ⁠מִּשְׁכָּֽן ׃⁶ וְ⁠נָ֣תַתָּ֔ה אֵ֖ת מִזְבַּ֣ח הָ⁠עֹלָ֑ה לִ⁠פְנֵ֕י פֶּ֖תַח מִשְׁכַּ֥ן אֹֽהֶל ־ מוֹעֵֽד ׃⁷ וְ⁠נָֽתַתָּ֙ אֶת ־ הַ⁠כִּיֹּ֔ר בֵּֽין ־ אֹ֥הֶל מוֹעֵ֖ד וּ⁠בֵ֣ין הַ⁠מִּזְבֵּ֑חַ וְ⁠נָתַתָּ֥ שָׁ֖ם מָֽיִם ׃⁸ וְ⁠שַׂמְתָּ֥ אֶת ־ הֶ⁠חָצֵ֖ר סָבִ֑יב וְ⁠נָ֣תַתָּ֔ אֶת ־ מָסַ֖ךְ שַׁ֥עַר הֶ⁠חָצֵֽר ׃⁹ וְ⁠לָקַחְתָּ֙ אֶת ־ שֶׁ֣מֶן הַ⁠מִּשְׁחָ֔ה וּ⁠מָשַׁחְתָּ֥ אֶת ־ הַ⁠מִּשְׁכָּ֖ן וְ⁠אֶת ־ כָּל ־ אֲשֶׁר ־ בּ֑⁠וֹ וְ⁠קִדַּשְׁתָּ֥ אֹת֛⁠וֹ וְ⁠אֶת ־ כָּל ־ כֵּלָ֖י⁠ו וְ⁠הָ֥יָה קֹֽדֶשׁ ׃¹⁰ וּ⁠מָשַׁחְתָּ֛ אֶת ־ מִזְבַּ֥ח הָ⁠עֹלָ֖ה וְ⁠אֶת ־ כָּל ־ כֵּלָ֑י⁠ו וְ⁠קִדַּשְׁתָּ֙ אֶת ־ הַ⁠מִּזְבֵּ֔חַ וְ⁠הָיָ֥ה הַ⁠מִּזְבֵּ֖חַ קֹ֥דֶשׁ קָֽדָשִֽׁים ׃¹¹ וּ⁠מָשַׁחְתָּ֥ אֶת ־ הַ⁠כִּיֹּ֖ר וְ⁠אֶת ־ כַּנּ֑⁠וֹ וְ⁠קִדַּשְׁתָּ֖ אֹתֽ⁠וֹ ׃¹² וְ⁠הִקְרַבְתָּ֤ אֶֽת ־ אַהֲרֹן֙ וְ⁠אֶת ־ בָּנָ֔י⁠ו אֶל ־ פֶּ֖תַח אֹ֣הֶל מוֹעֵ֑ד וְ⁠רָחַצְתָּ֥ אֹתָ֖⁠ם בַּ⁠מָּֽיִם ׃¹³ וְ⁠הִלְבַּשְׁתָּ֙ אֶֽת ־ אַהֲרֹ֔ן אֵ֖ת בִּגְדֵ֣י הַ⁠קֹּ֑דֶשׁ וּ⁠מָשַׁחְתָּ֥ אֹת֛⁠וֹ וְ⁠קִדַּשְׁתָּ֥ אֹת֖⁠וֹ וְ⁠כִהֵ֥ן לִֽ⁠י ׃¹⁴ וְ⁠אֶת ־ בָּנָ֖י⁠ו תַּקְרִ֑יב וְ⁠הִלְבַּשְׁתָּ֥ אֹתָ֖⁠ם כֻּתֳּנֹֽת ׃¹⁵ וּ⁠מָשַׁחְתָּ֣ אֹתָ֗⁠ם כַּ⁠אֲשֶׁ֤ר מָשַׁ֨חְתָּ֙ אֶת ־ אֲבִי⁠הֶ֔ם וְ⁠כִהֲנ֖וּ לִ֑⁠י וְ֠⁠הָיְתָה לִ⁠הְיֹ֨ת לָ⁠הֶ֧ם מָשְׁחָתָ֛⁠ם לִ⁠כְהֻנַּ֥ת עוֹלָ֖ם לְ⁠דֹרֹתָֽ⁠ם ׃¹⁶ וַ⁠יַּ֖עַשׂ מֹשֶׁ֑ה כְּ֠⁠כֹל אֲשֶׁ֨ר צִוָּ֧ה יְהוָ֛ה אֹת֖⁠וֹ כֵּ֥ן עָשָֽׂה ׃ס¹⁷ וַ⁠יְהִ֞י בַּ⁠חֹ֧דֶשׁ הָ⁠רִאשׁ֛וֹן בַּ⁠שָּׁנָ֥ה הַ⁠שֵּׁנִ֖ית בְּ⁠אֶחָ֣ד לַ⁠חֹ֑דֶשׁ הוּקַ֖ם הַ⁠מִּשְׁכָּֽן ׃¹⁸ וַ⁠יָּ֨קֶם מֹשֶׁ֜ה אֶת ־ הַ⁠מִּשְׁכָּ֗ן וַ⁠יִּתֵּן֙ אֶת ־ אֲדָנָ֔י⁠ו וַ⁠יָּ֨שֶׂם֙ אֶת ־ קְרָשָׁ֔י⁠ו וַ⁠יִּתֵּ֖ן אֶת ־ בְּרִיחָ֑י⁠ו וַ⁠יָּ֖קֶם אֶת ־ עַמּוּדָֽי⁠ו ׃¹⁹ וַ⁠יִּפְרֹ֤שׂ אֶת ־ הָ⁠אֹ֨הֶל֙ עַל ־ הַ⁠מִּשְׁכָּ֔ן וַ⁠יָּ֜שֶׂם אֶת ־ מִכְסֵ֥ה הָ⁠אֹ֛הֶל עָלָ֖י⁠ו מִ⁠לְ⁠מָ֑עְלָ⁠ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²⁰ וַ⁠יִּקַּ֞ח וַ⁠יִּתֵּ֤ן אֶת ־ הָ⁠עֵדֻת֙ אֶל ־ הָ֣⁠אָרֹ֔ן וַ⁠יָּ֥שֶׂם אֶת ־ הַ⁠בַּדִּ֖ים עַל ־ הָ⁠אָרֹ֑ן וַ⁠יִּתֵּ֧ן אֶת ־ הַ⁠כַּפֹּ֛רֶת עַל ־ הָ⁠אָרֹ֖ן מִ⁠לְ⁠מָֽעְלָ⁠ה ׃²¹ וַ⁠יָּבֵ֣א אֶת ־ הָ⁠אָרֹן֮ אֶל ־ הַ⁠מִּשְׁכָּן֒ וַ⁠יָּ֗שֶׂם אֵ֚ת פָּרֹ֣כֶת הַ⁠מָּסָ֔ךְ וַ⁠יָּ֕סֶךְ עַ֖ל אֲר֣וֹן הָ⁠עֵד֑וּת כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²² וַ⁠יִּתֵּ֤ן אֶת ־ הַ⁠שֻּׁלְחָן֙ בְּ⁠אֹ֣הֶל מוֹעֵ֔ד עַ֛ל יֶ֥רֶךְ הַ⁠מִּשְׁכָּ֖ן צָפֹ֑נָ⁠ה מִ⁠ח֖וּץ לַ⁠פָּרֹֽכֶת ׃²³ וַ⁠יַּעֲרֹ֥ךְ עָלָ֛י⁠ו עֵ֥רֶךְ לֶ֖חֶם לִ⁠פְנֵ֣י יְהוָ֑ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²⁴ וַ⁠יָּ֤שֶׂם אֶת ־ הַ⁠מְּנֹרָה֙ בְּ⁠אֹ֣הֶל מוֹעֵ֔ד נֹ֖כַח הַ⁠שֻּׁלְחָ֑ן עַ֛ל יֶ֥רֶךְ הַ⁠מִּשְׁכָּ֖ן נֶֽגְבָּ⁠ה ׃²⁵ וַ⁠יַּ֥עַל הַ⁠נֵּרֹ֖ת לִ⁠פְנֵ֣י יְהוָ֑ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²⁶ וַ⁠יָּ֛שֶׂם אֶת ־ מִזְבַּ֥ח הַ⁠זָּהָ֖ב בְּ⁠אֹ֣הֶל מוֹעֵ֑ד לִ⁠פְנֵ֖י הַ⁠פָּרֹֽכֶת ׃²⁷ וַ⁠יַּקְטֵ֥ר עָלָ֖י⁠ו קְטֹ֣רֶת סַמִּ֑ים כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ²⁸ וַ⁠יָּ֛שֶׂם אֶת ־ מָסַ֥ךְ הַ⁠פֶּ֖תַח לַ⁠מִּשְׁכָּֽן ׃²⁹ וְ⁠אֵת֙ מִזְבַּ֣ח הָ⁠עֹלָ֔ה שָׂ֕ם פֶּ֖תַח מִשְׁכַּ֣ן אֹֽהֶל ־ מוֹעֵ֑ד וַ⁠יַּ֣עַל עָלָ֗י⁠ו אֶת ־ הָ⁠עֹלָה֙ וְ⁠אֶת ־ הַ⁠מִּנְחָ֔ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס³⁰ וַ⁠יָּ֨שֶׂם֙ אֶת ־ הַ⁠כִּיֹּ֔ר בֵּֽין ־ אֹ֥הֶל מוֹעֵ֖ד וּ⁠בֵ֣ין הַ⁠מִּזְבֵּ֑חַ וַ⁠יִּתֵּ֥ן שָׁ֛מָּ⁠ה מַ֖יִם לְ⁠רָחְצָֽה ׃³¹ וְ⁠רָחֲצ֣וּ מִמֶּ֔⁠נּוּ מֹשֶׁ֖ה וְ⁠אַהֲרֹ֣ן וּ⁠בָנָ֑י⁠ו אֶת ־ יְדֵי⁠הֶ֖ם וְ⁠אֶת ־ רַגְלֵי⁠הֶֽם ׃³² בְּ⁠בֹאָ֞⁠ם אֶל ־ אֹ֣הֶל מוֹעֵ֗ד וּ⁠בְ⁠קָרְבָתָ֛⁠ם אֶל ־ הַ⁠מִּזְבֵּ֖חַ יִרְחָ֑צוּ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס³³ וַ⁠יָּ֣קֶם אֶת ־ הֶ⁠חָצֵ֗ר סָבִיב֙ לַ⁠מִּשְׁכָּ֣ן וְ⁠לַ⁠מִּזְבֵּ֔חַ וַ⁠יִּתֵּ֕ן אֶת ־ מָסַ֖ךְ שַׁ֣עַר הֶ⁠חָצֵ֑ר וַ⁠יְכַ֥ל מֹשֶׁ֖ה אֶת ־ הַ⁠מְּלָאכָֽה ׃פ³⁴ וַ⁠יְכַ֥ס הֶ⁠עָנָ֖ן אֶת ־ אֹ֣הֶל מוֹעֵ֑ד וּ⁠כְב֣וֹד יְהוָ֔ה מָלֵ֖א אֶת ־ הַ⁠מִּשְׁכָּֽן ׃³⁵ וְ⁠לֹא ־ יָכֹ֣ל מֹשֶׁ֗ה לָ⁠בוֹא֙ אֶל ־ אֹ֣הֶל מוֹעֵ֔ד כִּֽי ־ שָׁכַ֥ן עָלָ֖י⁠ו הֶ⁠עָנָ֑ן וּ⁠כְב֣וֹד יְהוָ֔ה מָלֵ֖א אֶת ־ הַ⁠מִּשְׁכָּֽן ׃³⁶ וּ⁠בְ⁠הֵעָל֤וֹת הֶֽ⁠עָנָן֙ מֵ⁠עַ֣ל הַ⁠מִּשְׁכָּ֔ן יִסְע֖וּ בְּנֵ֣י יִשְׂרָאֵ֑ל בְּ⁠כֹ֖ל מַסְעֵי⁠הֶֽם ׃³⁷ וְ⁠אִם ־ לֹ֥א יֵעָלֶ֖ה הֶ⁠עָנָ֑ן וְ⁠לֹ֣א יִסְע֔וּ עַד ־ י֖וֹם הֵעָלֹתֽ⁠וֹ ׃³⁸ כִּי֩ עֲנַ֨ן יְהוָ֤ה עַֽל ־ הַ⁠מִּשְׁכָּן֙ יוֹמָ֔ם וְ⁠אֵ֕שׁ תִּהְיֶ֥ה לַ֖יְלָה בּ֑⁠וֹ לְ⁠עֵינֵ֥י כָל ־ בֵּֽית ־ יִשְׂרָאֵ֖ל בְּ⁠כָל ־ מַסְעֵי⁠הֶֽם ׃

Leviticus

Chapter 1

¹ וַ⁠יִּקְרָ֖א אֶל ־ מֹשֶׁ֑ה וַ⁠יְדַבֵּ֤ר יְהוָה֙ אֵלָ֔י⁠ו מֵ⁠אֹ֥הֶל מוֹעֵ֖ד לֵ⁠אמֹֽר ׃² דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם אָדָ֗ם כִּֽי ־ יַקְרִ֥יב מִ⁠כֶּ֛ם קָרְבָּ֖ן לַֽ⁠יהוָ֑ה מִן ־ הַ⁠בְּהֵמָ֗ה מִן ־ הַ⁠בָּקָר֙ וּ⁠מִן ־ הַ⁠צֹּ֔אן תַּקְרִ֖יבוּ אֶת ־ קָרְבַּנְ⁠כֶֽם ׃³ אִם ־ עֹלָ֤ה קָרְבָּנ⁠וֹ֙ מִן ־ הַ⁠בָּקָ֔ר זָכָ֥ר תָּמִ֖ים יַקְרִיבֶ֑⁠נּוּ אֶל ־ פֶּ֝תַח אֹ֤הֶל מוֹעֵד֙ יַקְרִ֣יב אֹת֔⁠וֹ לִ⁠רְצֹנ֖⁠וֹ לִ⁠פְנֵ֥י יְהוָֽה ׃⁴ וְ⁠סָמַ֣ךְ יָד֔⁠וֹ עַ֖ל רֹ֣אשׁ הָ⁠עֹלָ֑ה וְ⁠נִרְצָ֥ה ל֖⁠וֹ לְ⁠כַפֵּ֥ר עָלָֽי⁠ו ׃⁵ וְ⁠שָׁחַ֛ט אֶת ־ בֶּ֥ן הַ⁠בָּקָ֖ר לִ⁠פְנֵ֣י יְהוָ֑ה וְ֠⁠הִקְרִיבוּ בְּנֵ֨י אַהֲרֹ֤ן הַֽ⁠כֹּֽהֲנִים֙ אֶת ־ הַ⁠דָּ֔ם וְ⁠זָרְק֨וּ אֶת ־ הַ⁠דָּ֤ם עַל ־ הַ⁠מִּזְבֵּ֨חַ֙ סָבִ֔יב אֲשֶׁר ־ פֶּ֖תַח אֹ֥הֶל מוֹעֵֽד ׃⁶ וְ⁠הִפְשִׁ֖יט אֶת ־ הָ⁠עֹלָ֑ה וְ⁠נִתַּ֥ח אֹתָ֖⁠הּ לִ⁠נְתָחֶֽי⁠הָ ׃⁷ וְ֠⁠נָתְנוּ בְּנֵ֨י אַהֲרֹ֧ן הַ⁠כֹּהֵ֛ן אֵ֖שׁ עַל ־ הַ⁠מִּזְבֵּ֑חַ וְ⁠עָרְכ֥וּ עֵצִ֖ים עַל ־ הָ⁠אֵֽשׁ ׃⁸ וְ⁠עָרְכ֗וּ בְּנֵ֤י אַהֲרֹן֙ הַ⁠כֹּ֣הֲנִ֔ים אֵ֚ת הַ⁠נְּתָחִ֔ים אֶת ־ הָ⁠רֹ֖אשׁ וְ⁠אֶת ־ הַ⁠פָּ֑דֶר עַל ־ הָ⁠עֵצִים֙ אֲשֶׁ֣ר עַל ־ הָ⁠אֵ֔שׁ אֲשֶׁ֖ר עַל ־ הַ⁠מִּזְבֵּֽחַ ׃⁹ וְ⁠קִרְבּ֥⁠וֹ וּ⁠כְרָעָ֖י⁠ו יִרְחַ֣ץ בַּ⁠מָּ֑יִם וְ⁠הִקְטִ֨יר הַ⁠כֹּהֵ֤ן אֶת ־ הַ⁠כֹּל֙ הַ⁠מִּזְבֵּ֔חָ⁠ה עֹלָ֛ה אִשֵּׁ֥ה רֵֽיחַ ־ נִיח֖וֹחַ לַֽ⁠יהוָֽה ׃ס¹⁰ וְ⁠אִם ־ מִן ־ הַ⁠צֹּ֨אן קָרְבָּנ֧⁠וֹ מִן ־ הַ⁠כְּשָׂבִ֛ים א֥וֹ מִן ־ הָ⁠עִזִּ֖ים לְ⁠עֹלָ֑ה זָכָ֥ר תָּמִ֖ים יַקְרִיבֶֽ⁠נּוּ ׃¹¹ וְ⁠שָׁחַ֨ט אֹת֜⁠וֹ עַ֣ל יֶ֧רֶךְ הַ⁠מִּזְבֵּ֛חַ צָפֹ֖נָ⁠ה לִ⁠פְנֵ֣י יְהוָ֑ה וְ⁠זָרְק֡וּ בְּנֵי֩ אַהֲרֹ֨ן הַ⁠כֹּהֲנִ֧ים אֶת ־ דָּמ֛⁠וֹ עַל ־ הַ⁠מִּזְבֵּ֖חַ סָבִֽיב ׃¹² וְ⁠נִתַּ֤ח אֹת⁠וֹ֙ לִ⁠נְתָחָ֔י⁠ו וְ⁠אֶת ־ רֹאשׁ֖⁠וֹ וְ⁠אֶת ־ פִּדְר֑⁠וֹ וְ⁠עָרַ֤ךְ הַ⁠כֹּהֵן֙ אֹתָ֔⁠ם עַל ־ הָֽ⁠עֵצִים֙ אֲשֶׁ֣ר עַל ־ הָ⁠אֵ֔שׁ אֲשֶׁ֖ר עַל ־ הַ⁠מִּזְבֵּֽחַ ׃¹³ וְ⁠הַ⁠קֶּ֥רֶב וְ⁠הַ⁠כְּרָעַ֖יִם יִרְחַ֣ץ בַּ⁠מָּ֑יִם וְ⁠הִקְרִ֨יב הַ⁠כֹּהֵ֤ן אֶת ־ הַ⁠כֹּל֙ וְ⁠הִקְטִ֣יר הַ⁠מִּזְבֵּ֔חָ⁠ה עֹלָ֣ה ה֗וּא אִשֵּׁ֛ה רֵ֥יחַ נִיחֹ֖חַ לַ⁠יהוָֽה ׃פ¹⁴ וְ⁠אִ֧ם מִן ־ הָ⁠ע֛וֹף עֹלָ֥ה קָרְבָּנ֖⁠וֹ לַֽ⁠יהוָ֑ה וְ⁠הִקְרִ֣יב מִן ־ הַ⁠תֹּרִ֗ים א֛וֹ מִן ־ בְּנֵ֥י הַ⁠יּוֹנָ֖ה אֶת ־ קָרְבָּנֽ⁠וֹ ׃¹⁵ וְ⁠הִקְרִיב֤⁠וֹ הַ⁠כֹּהֵן֙ אֶל ־ הַ⁠מִּזְבֵּ֔חַ וּ⁠מָלַק֙ אֶת ־ רֹאשׁ֔⁠וֹ וְ⁠הִקְטִ֖יר הַ⁠מִּזְבֵּ֑חָ⁠ה וְ⁠נִמְצָ֣ה דָמ֔⁠וֹ עַ֖ל קִ֥יר הַ⁠מִּזְבֵּֽחַ ׃¹⁶ וְ⁠הֵסִ֥יר אֶת ־ מֻרְאָת֖⁠וֹ בְּ⁠נֹצָתָ֑⁠הּ וְ⁠הִשְׁלִ֨יךְ אֹתָ֜⁠הּ אֵ֤צֶל הַ⁠מִּזְבֵּ֨חַ֙ קֵ֔דְמָ⁠ה אֶל ־ מְק֖וֹם הַ⁠דָּֽשֶׁן ׃¹⁷ וְ⁠שִׁסַּ֨ע אֹת֣⁠וֹ בִ⁠כְנָפָי⁠ו֮ לֹ֣א יַבְדִּיל֒ וְ⁠הִקְטִ֨יר אֹת֤⁠וֹ הַ⁠כֹּהֵן֙ הַ⁠מִּזְבֵּ֔חָ⁠ה עַל ־ הָ⁠עֵצִ֖ים אֲשֶׁ֣ר עַל ־ הָ⁠אֵ֑שׁ עֹלָ֣ה ה֗וּא אִשֵּׁ֛ה רֵ֥יחַ נִיחֹ֖חַ לַ⁠יהוָֽה ׃ס

Chapter 2

¹ וְ⁠נֶ֗פֶשׁ כִּֽי ־ תַקְרִ֞יב קָרְבַּ֤ן מִנְחָה֙ לַֽ⁠יהוָ֔ה סֹ֖לֶת יִהְיֶ֣ה קָרְבָּנ֑⁠וֹ וְ⁠יָצַ֤ק עָלֶ֨י⁠הָ֙ שֶׁ֔מֶן וְ⁠נָתַ֥ן עָלֶ֖י⁠הָ לְבֹנָֽה ׃² וֶֽ⁠הֱבִיאָ֗⁠הּ אֶל ־ בְּנֵ֣י אַהֲרֹן֮ הַ⁠כֹּהֲנִים֒ וְ⁠קָמַ֨ץ מִ⁠שָּׁ֜ם מְלֹ֣א קֻמְצ֗⁠וֹ מִ⁠סָּלְתָּ⁠הּ֙ וּ⁠מִ⁠שַּׁמְנָ֔⁠הּ עַ֖ל כָּל ־ לְבֹנָתָ֑⁠הּ וְ⁠הִקְטִ֨יר הַ⁠כֹּהֵ֜ן אֶת ־ אַזְכָּרָתָ⁠הּ֙ הַ⁠מִּזְבֵּ֔חָ⁠ה אִשֵּׁ֛ה רֵ֥יחַ נִיחֹ֖חַ לַ⁠יהוָֽה ׃³ וְ⁠הַ⁠נּוֹתֶ֨רֶת֙ מִן ־ הַ⁠מִּנְחָ֔ה לְ⁠אַהֲרֹ֖ן וּ⁠לְ⁠בָנָ֑י⁠ו קֹ֥דֶשׁ קָֽדָשִׁ֖ים מֵ⁠אִשֵּׁ֥י יְהוָֽה ׃ס⁴ וְ⁠כִ֥י תַקְרִ֛ב קָרְבַּ֥ן מִנְחָ֖ה מַאֲפֵ֣ה תַנּ֑וּר סֹ֣לֶת חַלּ֤וֹת מַצֹּת֙ בְּלוּלֹ֣ת בַּ⁠שֶּׁ֔מֶן וּ⁠רְקִיקֵ֥י מַצּ֖וֹת מְשֻׁחִ֥ים בַּ⁠שָּֽׁמֶן ׃ס⁵ וְ⁠אִם ־ מִנְחָ֥ה עַל ־ הַֽ⁠מַּחֲבַ֖ת קָרְבָּנֶ֑⁠ךָ סֹ֛לֶת בְּלוּלָ֥ה בַ⁠שֶּׁ֖מֶן מַצָּ֥ה תִהְיֶֽה ׃⁶ פָּת֤וֹת אֹתָ⁠הּ֙ פִּתִּ֔ים וְ⁠יָצַקְתָּ֥ עָלֶ֖י⁠הָ שָׁ֑מֶן מִנְחָ֖ה הִֽוא ׃ס⁷ וְ⁠אִם ־ מִנְחַ֥ת מַרְחֶ֖שֶׁת קָרְבָּנֶ֑⁠ךָ סֹ֥לֶת בַּ⁠שֶּׁ֖מֶן תֵּעָשֶֽׂה ׃⁸ וְ⁠הֵבֵאתָ֣ אֶת ־ הַ⁠מִּנְחָ֗ה אֲשֶׁ֧ר יֵעָשֶׂ֛ה מֵ⁠אֵ֖לֶּה לַ⁠יהוָ֑ה וְ⁠הִקְרִיבָ⁠הּ֙ אֶל ־ הַ⁠כֹּהֵ֔ן וְ⁠הִגִּישָׁ֖⁠הּ אֶל ־ הַ⁠מִּזְבֵּֽחַ ׃⁹ וְ⁠הֵרִ֨ים הַ⁠כֹּהֵ֤ן מִן ־ הַ⁠מִּנְחָה֙ אֶת ־ אַזְכָּ֣רָתָ֔⁠הּ וְ⁠הִקְטִ֖יר הַ⁠מִּזְבֵּ֑חָ⁠ה אִשֵּׁ֛ה רֵ֥יחַ נִיחֹ֖חַ לַ⁠יהוָֽה ׃¹⁰ וְ⁠הַ⁠נּוֹתֶ֨רֶת֙ מִן ־ הַ⁠מִּנְחָ֔ה לְ⁠אַהֲרֹ֖ן וּ⁠לְ⁠בָנָ֑י⁠ו קֹ֥דֶשׁ קָֽדָשִׁ֖ים מֵ⁠אִשֵּׁ֥י יְהוָֽה ׃¹¹ כָּל ־ הַ⁠מִּנְחָ֗ה אֲשֶׁ֤ר תַּקְרִ֨יבוּ֙ לַ⁠יהוָ֔ה לֹ֥א תֵעָשֶׂ֖ה חָמֵ֑ץ כִּ֤י כָל ־ שְׂאֹר֙ וְ⁠כָל ־ דְּבַ֔שׁ לֹֽא ־ תַקְטִ֧ירוּ מִמֶּ֛⁠נּוּ אִשֶּׁ֖ה לַֽ⁠יהוָֽה ׃¹² קָרְבַּ֥ן רֵאשִׁ֛ית תַּקְרִ֥יבוּ אֹתָ֖⁠ם לַ⁠יהוָ֑ה וְ⁠אֶל ־ הַ⁠מִּזְבֵּ֥חַ לֹא ־ יַעֲל֖וּ לְ⁠רֵ֥יחַ נִיחֹֽחַ ׃¹³ וְ⁠כָל ־ קָרְבַּ֣ן מִנְחָתְ⁠ךָ֮ בַּ⁠מֶּ֣לַח תִּמְלָח֒ וְ⁠לֹ֣א תַשְׁבִּ֗ית מֶ֚לַח בְּרִ֣ית אֱלֹהֶ֔י⁠ךָ מֵ⁠עַ֖ל מִנְחָתֶ֑⁠ךָ עַ֥ל כָּל ־ קָרְבָּנְ⁠ךָ֖ תַּקְרִ֥יב מֶֽלַח ׃ס¹⁴ וְ⁠אִם ־ תַּקְרִ֛יב מִנְחַ֥ת בִּכּוּרִ֖ים לַ⁠יהוָ֑ה אָבִ֞יב קָל֤וּי בָּ⁠אֵשׁ֙ גֶּ֣רֶשׂ כַּרְמֶ֔ל תַּקְרִ֕יב אֵ֖ת מִנְחַ֥ת בִּכּוּרֶֽי⁠ךָ ׃¹⁵ וְ⁠נָתַתָּ֤ עָלֶ֨י⁠הָ֙ שֶׁ֔מֶן וְ⁠שַׂמְתָּ֥ עָלֶ֖י⁠הָ לְבֹנָ֑ה מִנְחָ֖ה הִֽוא ׃¹⁶ וְ⁠הִקְטִ֨יר הַ⁠כֹּהֵ֜ן אֶת ־ אַזְכָּרָתָ֗⁠הּ מִ⁠גִּרְשָׂ⁠הּ֙ וּ⁠מִ⁠שַּׁמְנָ֔⁠הּ עַ֖ל כָּל ־ לְבֹנָתָ֑⁠הּ אִשֶּׁ֖ה לַ⁠יהוָֽה ׃פ

Chapter 3

¹ וְ⁠אִם ־ זֶ֥בַח שְׁלָמִ֖ים קָרְבָּנ֑⁠וֹ אִ֤ם מִן ־ הַ⁠בָּקָר֙ ה֣וּא מַקְרִ֔יב אִם ־ זָכָר֙ אִם ־ נְקֵבָ֔ה תָּמִ֥ים יַקְרִיבֶ֖⁠נּוּ לִ⁠פְנֵ֥י יְהוָֽה ׃² וְ⁠סָמַ֤ךְ יָד⁠וֹ֙ עַל ־ רֹ֣אשׁ קָרְבָּנ֔⁠וֹ וּ⁠שְׁחָט֕⁠וֹ פֶּ֖תַח אֹ֣הֶל מוֹעֵ֑ד וְ⁠זָרְק֡וּ בְּנֵי֩ אַהֲרֹ֨ן הַ⁠כֹּהֲנִ֧ים אֶת ־ הַ⁠דָּ֛ם עַל ־ הַ⁠מִּזְבֵּ֖חַ סָבִֽיב ׃³ וְ⁠הִקְרִיב֙ מִ⁠זֶּ֣בַח הַ⁠שְּׁלָמִ֔ים אִשֶּׁ֖ה לַ⁠יהוָ֑ה אֶת ־ הַ⁠חֵ֨לֶב֙ הַֽ⁠מְכַסֶּ֣ה אֶת ־ הַ⁠קֶּ֔רֶב וְ⁠אֵת֙ כָּל ־ הַ⁠חֵ֔לֶב אֲשֶׁ֖ר עַל ־ הַ⁠קֶּֽרֶב ׃⁴ וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵ⁠הֶ֔ן אֲשֶׁ֖ר עַל ־ הַ⁠כְּסָלִ֑ים וְ⁠אֶת ־ הַ⁠יֹּתֶ֨רֶת֙ עַל ־ הַ⁠כָּבֵ֔ד עַל ־ הַ⁠כְּלָי֖וֹת יְסִירֶֽ⁠נָּה ׃⁵ וְ⁠הִקְטִ֨ירוּ אֹת֤⁠וֹ בְנֵֽי ־ אַהֲרֹן֙ הַ⁠מִּזְבֵּ֔חָ⁠ה עַל ־ הָ֣⁠עֹלָ֔ה אֲשֶׁ֥ר עַל ־ הָ⁠עֵצִ֖ים אֲשֶׁ֣ר עַל ־ הָ⁠אֵ֑שׁ אִשֵּׁ֛ה רֵ֥יחַ נִיחֹ֖חַ לַֽ⁠יהוָֽה ׃פ⁶ וְ⁠אִם ־ מִן ־ הַ⁠צֹּ֧אן קָרְבָּנ֛⁠וֹ לְ⁠זֶ֥בַח שְׁלָמִ֖ים לַ⁠יהוָ֑ה זָכָר֙ א֣וֹ נְקֵבָ֔ה תָּמִ֖ים יַקְרִיבֶֽ⁠נּוּ ׃⁷ אִם ־ כֶּ֥שֶׂב הֽוּא ־ מַקְרִ֖יב אֶת ־ קָרְבָּנ֑⁠וֹ וְ⁠הִקְרִ֥יב אֹת֖⁠וֹ לִ⁠פְנֵ֥י יְהוָֽה ׃⁸ וְ⁠סָמַ֤ךְ אֶת ־ יָד⁠וֹ֙ עַל ־ רֹ֣אשׁ קָרְבָּנ֔⁠וֹ וְ⁠שָׁחַ֣ט אֹת֔⁠וֹ לִ⁠פְנֵ֖י אֹ֣הֶל מוֹעֵ֑ד וְ֠⁠זָרְקוּ בְּנֵ֨י אַהֲרֹ֧ן אֶת ־ דָּמ֛⁠וֹ עַל ־ הַ⁠מִּזְבֵּ֖חַ סָבִֽיב ׃⁹ וְ⁠הִקְרִ֨יב מִ⁠זֶּ֣בַח הַ⁠שְּׁלָמִים֮ אִשֶּׁ֣ה לַ⁠יהוָה֒ חֶלְבּ⁠וֹ֙ הָ⁠אַלְיָ֣ה תְמִימָ֔ה לְ⁠עֻמַּ֥ת הֶ⁠עָצֶ֖ה יְסִירֶ֑⁠נָּה וְ⁠אֶת ־ הַ⁠חֵ֨לֶב֙ הַֽ⁠מְכַסֶּ֣ה אֶת ־ הַ⁠קֶּ֔רֶב וְ⁠אֵת֙ כָּל ־ הַ⁠חֵ֔לֶב אֲשֶׁ֖ר עַל ־ הַ⁠קֶּֽרֶב ׃¹⁰ וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵ⁠הֶ֔ן אֲשֶׁ֖ר עַל ־ הַ⁠כְּסָלִ֑ים וְ⁠אֶת ־ הַ⁠יֹּתֶ֨רֶת֙ עַל ־ הַ⁠כָּבֵ֔ד עַל ־ הַ⁠כְּלָיֹ֖ת יְסִירֶֽ⁠נָּה ׃¹¹ וְ⁠הִקְטִיר֥⁠וֹ הַ⁠כֹּהֵ֖ן הַ⁠מִּזְבֵּ֑חָ⁠ה לֶ֥חֶם אִשֶּׁ֖ה לַ⁠יהוָֽה ׃פ¹² וְ⁠אִ֥ם עֵ֖ז קָרְבָּנ֑⁠וֹ וְ⁠הִקְרִיב֖⁠וֹ לִ⁠פְנֵ֥י יְהוָֽה ׃¹³ וְ⁠סָמַ֤ךְ אֶת ־ יָד⁠וֹ֙ עַל ־ רֹאשׁ֔⁠וֹ וְ⁠שָׁחַ֣ט אֹת֔⁠וֹ לִ⁠פְנֵ֖י אֹ֣הֶל מוֹעֵ֑ד וְ֠⁠זָרְקוּ בְּנֵ֨י אַהֲרֹ֧ן אֶת ־ דָּמ֛⁠וֹ עַל ־ הַ⁠מִּזְבֵּ֖חַ סָבִֽיב ׃¹⁴ וְ⁠הִקְרִ֤יב מִמֶּ֨⁠נּוּ֙ קָרְבָּנ֔⁠וֹ אִשֶּׁ֖ה לַֽ⁠יהוָ֑ה אֶת ־ הַ⁠חֵ֨לֶב֙ הַֽ⁠מְכַסֶּ֣ה אֶת ־ הַ⁠קֶּ֔רֶב וְ⁠אֵת֙ כָּל ־ הַ⁠חֵ֔לֶב אֲשֶׁ֖ר עַל ־ הַ⁠קֶּֽרֶב ׃¹⁵ וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵ⁠הֶ֔ן אֲשֶׁ֖ר עַל ־ הַ⁠כְּסָלִ֑ים וְ⁠אֶת ־ הַ⁠יֹּתֶ֨רֶת֙ עַל ־ הַ⁠כָּבֵ֔ד עַל ־ הַ⁠כְּלָיֹ֖ת יְסִירֶֽ⁠נָּה ׃¹⁶ וְ⁠הִקְטִירָ֥⁠ם הַ⁠כֹּהֵ֖ן הַ⁠מִּזְבֵּ֑חָ⁠ה לֶ֤חֶם אִשֶּׁה֙ לְ⁠רֵ֣יחַ נִיחֹ֔חַ כָּל ־ חֵ֖לֶב לַ⁠יהוָֽה ׃¹⁷ חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם בְּ⁠כֹ֖ל מֽוֹשְׁבֹתֵי⁠כֶ֑ם כָּל ־ חֵ֥לֶב וְ⁠כָל ־ דָּ֖ם לֹ֥א תֹאכֵֽלוּ ׃פ

Chapter 4

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֞ר אֶל ־ בְּנֵ֣י יִשְׂרָאֵ֘ל לֵ⁠אמֹר֒ נֶ֗פֶשׁ כִּֽי ־ תֶחֱטָ֤א בִ⁠שְׁגָגָה֙ מִ⁠כֹּל֙ מִצְוֺ֣ת יְהוָ֔ה אֲשֶׁ֖ר לֹ֣א תֵעָשֶׂ֑ינָה וְ⁠עָשָׂ֕ה מֵ⁠אַחַ֖ת מֵ⁠הֵֽנָּה ׃³ אִ֣ם הַ⁠כֹּהֵ֧ן הַ⁠מָּשִׁ֛יחַ יֶחֱטָ֖א לְ⁠אַשְׁמַ֣ת הָ⁠עָ֑ם וְ⁠הִקְרִ֡יב עַ֣ל חַטָּאת⁠וֹ֩ אֲשֶׁ֨ר חָטָ֜א פַּ֣ר בֶּן ־ בָּקָ֥ר תָּמִ֛ים לַ⁠יהוָ֖ה לְ⁠חַטָּֽאת ׃⁴ וְ⁠הֵבִ֣יא אֶת ־ הַ⁠פָּ֗ר אֶל ־ פֶּ֛תַח אֹ֥הֶל מוֹעֵ֖ד לִ⁠פְנֵ֣י יְהוָ֑ה וְ⁠סָמַ֤ךְ אֶת ־ יָד⁠וֹ֙ עַל ־ רֹ֣אשׁ הַ⁠פָּ֔ר וְ⁠שָׁחַ֥ט אֶת ־ הַ⁠פָּ֖ר לִ⁠פְנֵ֥י יְהוָֽה ׃⁵ וְ⁠לָקַ֛ח הַ⁠כֹּהֵ֥ן הַ⁠מָּשִׁ֖יחַ מִ⁠דַּ֣ם הַ⁠פָּ֑ר וְ⁠הֵבִ֥יא אֹת֖⁠וֹ אֶל ־ אֹ֥הֶל מוֹעֵֽד ׃⁶ וְ⁠טָבַ֧ל הַ⁠כֹּהֵ֛ן אֶת ־ אֶצְבָּע֖⁠וֹ בַּ⁠דָּ֑ם וְ⁠הִזָּ֨ה מִן ־ הַ⁠דָּ֜ם שֶׁ֤בַע פְּעָמִים֙ לִ⁠פְנֵ֣י יְהוָ֔ה אֶת ־ פְּנֵ֖י פָּרֹ֥כֶת הַ⁠קֹּֽדֶשׁ ׃⁷ וְ⁠נָתַן֩ הַ⁠כֹּהֵ֨ן מִן ־ הַ⁠דָּ֜ם עַל ־ קַ֠רְנוֹת מִזְבַּ֨ח קְטֹ֤רֶת הַ⁠סַּמִּים֙ לִ⁠פְנֵ֣י יְהוָ֔ה אֲשֶׁ֖ר בְּ⁠אֹ֣הֶל מוֹעֵ֑ד וְ⁠אֵ֣ת ׀ כָּל ־ דַּ֣ם הַ⁠פָּ֗ר יִשְׁפֹּךְ֙ אֶל ־ יְסוֹד֙ מִזְבַּ֣ח הָ⁠עֹלָ֔ה אֲשֶׁר ־ פֶּ֖תַח אֹ֥הֶל מוֹעֵֽד ׃⁸ וְ⁠אֶת ־ כָּל ־ חֵ֛לֶב פַּ֥ר הַֽ⁠חַטָּ֖את יָרִ֣ים מִמֶּ֑⁠נּוּ אֶת ־ הַ⁠חֵ֨לֶב֙ הַֽ⁠מְכַסֶּ֣ה עַל ־ הַ⁠קֶּ֔רֶב וְ⁠אֵת֙ כָּל ־ הַ⁠חֵ֔לֶב אֲשֶׁ֖ר עַל ־ הַ⁠קֶּֽרֶב ׃⁹ וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵי⁠הֶ֔ן אֲשֶׁ֖ר עַל ־ הַ⁠כְּסָלִ֑ים וְ⁠אֶת ־ הַ⁠יֹּתֶ֨רֶת֙ עַל ־ הַ⁠כָּבֵ֔ד עַל ־ הַ⁠כְּלָי֖וֹת יְסִירֶֽ⁠נָּה ׃¹⁰ כַּ⁠אֲשֶׁ֣ר יוּרַ֔ם מִ⁠שּׁ֖וֹר זֶ֣בַח הַ⁠שְּׁלָמִ֑ים וְ⁠הִקְטִירָ⁠ם֙ הַ⁠כֹּהֵ֔ן עַ֖ל מִזְבַּ֥ח הָ⁠עֹלָֽה ׃¹¹ וְ⁠אֶת ־ ע֤וֹר הַ⁠פָּר֙ וְ⁠אֶת ־ כָּל ־ בְּשָׂר֔⁠וֹ עַל ־ רֹאשׁ֖⁠וֹ וְ⁠עַל ־ כְּרָעָ֑י⁠ו וְ⁠קִרְבּ֖⁠וֹ וּ⁠פִרְשֽׁ⁠וֹ ׃¹² וְ⁠הוֹצִ֣יא אֶת ־ כָּל ־ הַ֠⁠פָּר אֶל ־ מִ⁠ח֨וּץ לַֽ⁠מַּחֲנֶ֜ה אֶל ־ מָק֤וֹם טָהוֹר֙ אֶל ־ שֶׁ֣פֶךְ הַ⁠דֶּ֔שֶׁן וְ⁠שָׂרַ֥ף אֹת֛⁠וֹ עַל ־ עֵצִ֖ים בָּ⁠אֵ֑שׁ עַל ־ שֶׁ֥פֶךְ הַ⁠דֶּ֖שֶׁן יִשָּׂרֵֽף ׃פ¹³ וְ⁠אִ֨ם כָּל ־ עֲדַ֤ת יִשְׂרָאֵל֙ יִשְׁגּ֔וּ וְ⁠נֶעְלַ֣ם דָּבָ֔ר מֵ⁠עֵינֵ֖י הַ⁠קָּהָ֑ל וְ֠⁠עָשׂוּ אַחַ֨ת מִ⁠כָּל ־ מִצְוֺ֧ת יְהוָ֛ה אֲשֶׁ֥ר לֹא ־ תֵעָשֶׂ֖ינָה וְ⁠אָשֵֽׁמוּ ׃¹⁴ וְ⁠נֽוֹדְעָה֙ הַֽ⁠חַטָּ֔את אֲשֶׁ֥ר חָטְא֖וּ עָלֶ֑י⁠הָ וְ⁠הִקְרִ֨יבוּ הַ⁠קָּהָ֜ל פַּ֤ר בֶּן ־ בָּקָר֙ לְ⁠חַטָּ֔את וְ⁠הֵבִ֣יאוּ אֹת֔⁠וֹ לִ⁠פְנֵ֖י אֹ֥הֶל מוֹעֵֽד ׃¹⁵ וְ֠⁠סָמְכוּ זִקְנֵ֨י הָ⁠עֵדָ֧ה אֶת ־ יְדֵי⁠הֶ֛ם עַל ־ רֹ֥אשׁ הַ⁠פָּ֖ר לִ⁠פְנֵ֣י יְהוָ֑ה וְ⁠שָׁחַ֥ט אֶת ־ הַ⁠פָּ֖ר לִ⁠פְנֵ֥י יְהוָֽה ׃¹⁶ וְ⁠הֵבִ֛יא הַ⁠כֹּהֵ֥ן הַ⁠מָּשִׁ֖יחַ מִ⁠דַּ֣ם הַ⁠פָּ֑ר אֶל ־ אֹ֖הֶל מוֹעֵֽד ׃¹⁷ וְ⁠טָבַ֧ל הַ⁠כֹּהֵ֛ן אֶצְבָּע֖⁠וֹ מִן ־ הַ⁠דָּ֑ם וְ⁠הִזָּ֞ה שֶׁ֤בַע פְּעָמִים֙ לִ⁠פְנֵ֣י יְהוָ֔ה אֵ֖ת פְּנֵ֥י הַ⁠פָּרֹֽכֶת ׃¹⁸ וּ⁠מִן ־ הַ⁠דָּ֞ם יִתֵּ֣ן ׀ עַל ־ קַרְנֹ֣ת הַ⁠מִּזְבֵּ֗חַ אֲשֶׁר֙ לִ⁠פְנֵ֣י יְהוָ֔ה אֲשֶׁ֖ר בְּ⁠אֹ֣הֶל מוֹעֵ֑ד וְ⁠אֵ֣ת כָּל ־ הַ⁠דָּ֗ם יִשְׁפֹּךְ֙ אֶל ־ יְסוֹד֙ מִזְבַּ֣ח הָ⁠עֹלָ֔ה אֲשֶׁר ־ פֶּ֖תַח אֹ֥הֶל מוֹעֵֽד ׃¹⁹ וְ⁠אֵ֥ת כָּל ־ חֶלְבּ֖⁠וֹ יָרִ֣ים מִמֶּ֑⁠נּוּ וְ⁠הִקְטִ֖יר הַ⁠מִּזְבֵּֽחָ⁠ה ׃²⁰ וְ⁠עָשָׂ֣ה לַ⁠פָּ֔ר כַּ⁠אֲשֶׁ֤ר עָשָׂה֙ לְ⁠פַ֣ר הַֽ⁠חַטָּ֔את כֵּ֖ן יַעֲשֶׂה ־ לּ֑⁠וֹ וְ⁠כִפֶּ֧ר עֲלֵ⁠הֶ֛ם הַ⁠כֹּהֵ֖ן וְ⁠נִסְלַ֥ח לָ⁠הֶֽם ׃²¹ וְ⁠הוֹצִ֣יא אֶת ־ הַ⁠פָּ֗ר אֶל ־ מִ⁠חוּץ֙ לַֽ⁠מַּחֲנֶ֔ה וְ⁠שָׂרַ֣ף אֹת֔⁠וֹ כַּ⁠אֲשֶׁ֣ר שָׂרַ֔ף אֵ֖ת הַ⁠פָּ֣ר הָ⁠רִאשׁ֑וֹן חַטַּ֥את הַ⁠קָּהָ֖ל הֽוּא ׃פ²² אֲשֶׁ֥ר נָשִׂ֖יא יֶֽחֱטָ֑א וְ⁠עָשָׂ֡ה אַחַ֣ת מִ⁠כָּל ־ מִצְוֺת֩ יְהוָ֨ה אֱלֹהָ֜י⁠ו אֲשֶׁ֧ר לֹא ־ תֵעָשֶׂ֛ינָה בִּ⁠שְׁגָגָ֖ה וְ⁠אָשֵֽׁם ׃²³ אֽוֹ ־ הוֹדַ֤ע אֵלָי⁠ו֙ חַטָּאת֔⁠וֹ אֲשֶׁ֥ר חָטָ֖א בָּ֑⁠הּ וְ⁠הֵבִ֧יא אֶת ־ קָרְבָּנ֛⁠וֹ שְׂעִ֥יר עִזִּ֖ים זָכָ֥ר תָּמִֽים ׃²⁴ וְ⁠סָמַ֤ךְ יָד⁠וֹ֙ עַל ־ רֹ֣אשׁ הַ⁠שָּׂעִ֔יר וְ⁠שָׁחַ֣ט אֹת֔⁠וֹ בִּ⁠מְק֛וֹם אֲשֶׁר ־ יִשְׁחַ֥ט אֶת ־ הָ⁠עֹלָ֖ה לִ⁠פְנֵ֣י יְהוָ֑ה חַטָּ֖את הֽוּא ׃²⁵ וְ⁠לָקַ֨ח הַ⁠כֹּהֵ֜ן מִ⁠דַּ֤ם הַֽ⁠חַטָּאת֙ בְּ⁠אֶצְבָּע֔⁠וֹ וְ⁠נָתַ֕ן עַל ־ קַרְנֹ֖ת מִזְבַּ֣ח הָ⁠עֹלָ֑ה וְ⁠אֶת ־ דָּמ֣⁠וֹ יִשְׁפֹּ֔ךְ אֶל ־ יְס֖וֹד מִזְבַּ֥ח הָ⁠עֹלָֽה ׃²⁶ וְ⁠אֶת ־ כָּל ־ חֶלְבּ⁠וֹ֙ יַקְטִ֣יר הַ⁠מִּזְבֵּ֔חָ⁠ה כְּ⁠חֵ֖לֶב זֶ֣בַח הַ⁠שְּׁלָמִ֑ים וְ⁠כִפֶּ֨ר עָלָ֧י⁠ו הַ⁠כֹּהֵ֛ן מֵ⁠חַטָּאת֖⁠וֹ וְ⁠נִסְלַ֥ח לֽ⁠וֹ ׃פ²⁷ וְ⁠אִם ־ נֶ֧פֶשׁ אַחַ֛ת תֶּחֱטָ֥א בִ⁠שְׁגָגָ֖ה מֵ⁠עַ֣ם הָ⁠אָ֑רֶץ בַּ֠⁠עֲשֹׂתָ⁠הּ אַחַ֨ת מִ⁠מִּצְוֺ֧ת יְהוָ֛ה אֲשֶׁ֥ר לֹא ־ תֵעָשֶׂ֖ינָה וְ⁠אָשֵֽׁם ׃²⁸ א֚וֹ הוֹדַ֣ע אֵלָ֔י⁠ו חַטָּאת֖⁠וֹ אֲשֶׁ֣ר חָטָ֑א וְ⁠הֵבִ֨יא קָרְבָּנ֜⁠וֹ שְׂעִירַ֤ת עִזִּים֙ תְּמִימָ֣ה נְקֵבָ֔ה עַל ־ חַטָּאת֖⁠וֹ אֲשֶׁ֥ר חָטָֽא ׃²⁹ וְ⁠סָמַךְ֙ אֶת ־ יָד֔⁠וֹ עַ֖ל רֹ֣אשׁ הַֽ⁠חַטָּ֑את וְ⁠שָׁחַט֙ אֶת ־ הַ֣⁠חַטָּ֔את בִּ⁠מְק֖וֹם הָ⁠עֹלָֽה ׃³⁰ וְ⁠לָקַ֨ח הַ⁠כֹּהֵ֤ן מִ⁠דָּמָ⁠הּ֙ בְּ⁠אֶצְבָּע֔⁠וֹ וְ⁠נָתַ֕ן עַל ־ קַרְנֹ֖ת מִזְבַּ֣ח הָ⁠עֹלָ֑ה וְ⁠אֶת ־ כָּל ־ דָּמָ֣⁠הּ יִשְׁפֹּ֔ךְ אֶל ־ יְס֖וֹד הַ⁠מִּזְבֵּֽחַ ׃³¹ וְ⁠אֶת ־ כָּל ־ חֶלְבָּ֣⁠הּ יָסִ֗יר כַּ⁠אֲשֶׁ֨ר הוּסַ֣ר חֵלֶב֮ מֵ⁠עַ֣ל זֶ֣בַח הַ⁠שְּׁלָמִים֒ וְ⁠הִקְטִ֤יר הַ⁠כֹּהֵן֙ הַ⁠מִּזְבֵּ֔חָ⁠ה לְ⁠רֵ֥יחַ נִיחֹ֖חַ לַ⁠יהוָ֑ה וְ⁠כִפֶּ֥ר עָלָ֛י⁠ו הַ⁠כֹּהֵ֖ן וְ⁠נִסְלַ֥ח לֽ⁠וֹ ׃פ³² וְ⁠אִם ־ כֶּ֛בֶשׂ יָבִ֥יא קָרְבָּנ֖⁠וֹ לְ⁠חַטָּ֑את נְקֵבָ֥ה תְמִימָ֖ה יְבִיאֶֽ⁠נָּה ׃³³ וְ⁠סָמַךְ֙ אֶת ־ יָד֔⁠וֹ עַ֖ל רֹ֣אשׁ הַֽ⁠חַטָּ֑את וְ⁠שָׁחַ֤ט אֹתָ⁠הּ֙ לְ⁠חַטָּ֔את בִּ⁠מְק֕וֹם אֲשֶׁ֥ר יִשְׁחַ֖ט אֶת ־ הָ⁠עֹלָֽה ׃³⁴ וְ⁠לָקַ֨ח הַ⁠כֹּהֵ֜ן מִ⁠דַּ֤ם הַֽ⁠חַטָּאת֙ בְּ⁠אֶצְבָּע֔⁠וֹ וְ⁠נָתַ֕ן עַל ־ קַרְנֹ֖ת מִזְבַּ֣ח הָ⁠עֹלָ֑ה וְ⁠אֶת ־ כָּל ־ דָּמָ֣⁠הּ יִשְׁפֹּ֔ךְ אֶל ־ יְס֖וֹד הַ⁠מִּזְבֵּֽחַ ׃³⁵ וְ⁠אֶת ־ כָּל ־ חֶלְבָּ֣⁠ה יָסִ֗יר כַּ⁠אֲשֶׁ֨ר יוּסַ֥ר חֵֽלֶב ־ הַ⁠כֶּשֶׂב֮ מִ⁠זֶּ֣בַח הַ⁠שְּׁלָמִים֒ וְ⁠הִקְטִ֨יר הַ⁠כֹּהֵ֤ן אֹתָ⁠ם֙ הַ⁠מִּזְבֵּ֔חָ⁠ה עַ֖ל אִשֵּׁ֣י יְהוָ֑ה וְ⁠כִפֶּ֨ר עָלָ֧י⁠ו הַ⁠כֹּהֵ֛ן עַל ־ חַטָּאת֥⁠וֹ אֲשֶׁר ־ חָטָ֖א וְ⁠נִסְלַ֥ח לֽ⁠וֹ ׃פ

Chapter 5

¹ וְ⁠נֶ֣פֶשׁ כִּֽי ־ תֶחֱטָ֗א וְ⁠שָֽׁמְעָה֙ ק֣וֹל אָלָ֔ה וְ⁠ה֣וּא עֵ֔ד א֥וֹ רָאָ֖ה א֣וֹ יָדָ֑ע אִם ־ ל֥וֹא יַגִּ֖יד וְ⁠נָשָׂ֥א עֲוֺנֽ⁠וֹ ׃² א֣וֹ נֶ֗פֶשׁ אֲשֶׁ֣ר תִּגַּע֮ בְּ⁠כָל ־ דָּבָ֣ר טָמֵא֒ אוֹ֩ בְ⁠נִבְלַ֨ת חַיָּ֜ה טְמֵאָ֗ה א֤וֹ בְּ⁠נִבְלַת֙ בְּהֵמָ֣ה טְמֵאָ֔ה א֕וֹ בְּ⁠נִבְלַ֖ת שֶׁ֣רֶץ טָמֵ֑א וְ⁠נֶעְלַ֣ם מִמֶּ֔⁠נּוּ וְ⁠ה֥וּא טָמֵ֖א וְ⁠אָשֵֽׁם ׃³ א֣וֹ כִ֤י יִגַּע֙ בְּ⁠טֻמְאַ֣ת אָדָ֔ם לְ⁠כֹל֙ טֻמְאָת֔⁠וֹ אֲשֶׁ֥ר יִטְמָ֖א בָּ֑⁠הּ וְ⁠נֶעְלַ֣ם מִמֶּ֔⁠נּוּ וְ⁠ה֥וּא יָדַ֖ע וְ⁠אָשֵֽׁם ׃⁴ א֣וֹ נֶ֡פֶשׁ כִּ֣י תִשָּׁבַע֩ לְ⁠בַטֵּ֨א בִ⁠שְׂפָתַ֜יִם לְ⁠הָרַ֣ע ׀ א֣וֹ לְ⁠הֵיטִ֗יב לְ֠⁠כֹל אֲשֶׁ֨ר יְבַטֵּ֧א הָ⁠אָדָ֛ם בִּ⁠שְׁבֻעָ֖ה וְ⁠נֶעְלַ֣ם מִמֶּ֑⁠נּוּ וְ⁠הוּא ־ יָדַ֥ע וְ⁠אָשֵׁ֖ם לְ⁠אַחַ֥ת מֵ⁠אֵֽלֶּה ׃⁵ וְ⁠הָיָ֥ה כִֽי ־ יֶאְשַׁ֖ם לְ⁠אַחַ֣ת מֵ⁠אֵ֑לֶּה וְ⁠הִ֨תְוַדָּ֔ה אֲשֶׁ֥ר חָטָ֖א עָלֶֽי⁠הָ ׃⁶ וְ⁠הֵבִ֣יא אֶת ־ אֲשָׁמ֣⁠וֹ לַ⁠יהוָ֡ה עַ֣ל חַטָּאת⁠וֹ֩ אֲשֶׁ֨ר חָטָ֜א נְקֵבָ֨ה מִן ־ הַ⁠צֹּ֥אן כִּשְׂבָּ֛ה אֽוֹ ־ שְׂעִירַ֥ת עִזִּ֖ים לְ⁠חַטָּ֑את וְ⁠כִפֶּ֥ר עָלָ֛י⁠ו הַ⁠כֹּהֵ֖ן מֵ⁠חַטָּאתֽ⁠וֹ ׃⁷ וְ⁠אִם ־ לֹ֨א תַגִּ֣יע יָד⁠וֹ֮ דֵּ֣י שֶׂה֒ וְ⁠הֵבִ֨יא אֶת ־ אֲשָׁמ֜⁠וֹ אֲשֶׁ֣ר חָטָ֗א שְׁתֵּ֥י תֹרִ֛ים אֽוֹ ־ שְׁנֵ֥י בְנֵֽי ־ יוֹנָ֖ה לַֽ⁠יהוָ֑ה אֶחָ֥ד לְ⁠חַטָּ֖את וְ⁠אֶחָ֥ד לְ⁠עֹלָֽה ׃⁸ וְ⁠הֵבִ֤יא אֹתָ⁠ם֙ אֶל ־ הַ⁠כֹּהֵ֔ן וְ⁠הִקְרִ֛יב אֶת ־ אֲשֶׁ֥ר לַ⁠חַטָּ֖את רִאשׁוֹנָ֑ה וּ⁠מָלַ֧ק אֶת ־ רֹאשׁ֛⁠וֹ מִ⁠מּ֥וּל עָרְפּ֖⁠וֹ וְ⁠לֹ֥א יַבְדִּֽיל ׃⁹ וְ⁠הִזָּ֞ה מִ⁠דַּ֤ם הַ⁠חַטָּאת֙ עַל ־ קִ֣יר הַ⁠מִּזְבֵּ֔חַ וְ⁠הַ⁠נִּשְׁאָ֣ר בַּ⁠דָּ֔ם יִמָּצֵ֖ה אֶל ־ יְס֣וֹד הַ⁠מִּזְבֵּ֑חַ חַטָּ֖את הֽוּא ׃¹⁰ וְ⁠אֶת ־ הַ⁠שֵּׁנִ֛י יַעֲשֶׂ֥ה עֹלָ֖ה כַּ⁠מִּשְׁפָּ֑ט וְ⁠כִפֶּ֨ר עָלָ֧י⁠ו הַ⁠כֹּהֵ֛ן מֵ⁠חַטָּאת֥⁠וֹ אֲשֶׁר ־ חָטָ֖א וְ⁠נִסְלַ֥ח לֽ⁠וֹ ׃ס¹¹ וְ⁠אִם ־ לֹא֩ תַשִּׂ֨יג יָד֜⁠וֹ לִ⁠שְׁתֵּ֣י תֹרִ֗ים אוֹ֮ לִ⁠שְׁנֵ֣י בְנֵי ־ יוֹנָה֒ וְ⁠הֵבִ֨יא אֶת ־ קָרְבָּנ֜⁠וֹ אֲשֶׁ֣ר חָטָ֗א עֲשִׂירִ֧ת הָ⁠אֵפָ֛ה סֹ֖לֶת לְ⁠חַטָּ֑את לֹא ־ יָשִׂ֨ים עָלֶ֜י⁠הָ שֶׁ֗מֶן וְ⁠לֹא ־ יִתֵּ֤ן עָלֶ֨י⁠הָ֙ לְבֹנָ֔ה כִּ֥י חַטָּ֖את הִֽיא ׃¹² וֶ⁠הֱבִיאָ⁠הּ֮ אֶל ־ הַ⁠כֹּהֵן֒ וְ⁠קָמַ֣ץ הַ⁠כֹּהֵ֣ן ׀ מִ֠מֶּ⁠נָּה מְל֨וֹא קֻמְצ֜⁠וֹ אֶת ־ אַזְכָּרָתָ⁠ה֙ וְ⁠הִקְטִ֣יר הַ⁠מִּזְבֵּ֔חָ⁠ה עַ֖ל אִשֵּׁ֣י יְהוָ֑ה חַטָּ֖את הִֽוא ׃¹³ וְ⁠כִפֶּר֩ עָלָ֨י⁠ו הַ⁠כֹּהֵ֜ן עַל ־ חַטָּאת֧⁠וֹ אֲשֶׁר ־ חָטָ֛א מֵֽ⁠אַחַ֥ת מֵ⁠אֵ֖לֶּה וְ⁠נִסְלַ֣ח ל֑⁠וֹ וְ⁠הָיְתָ֥ה לַ⁠כֹּהֵ֖ן כַּ⁠מִּנְחָֽה ׃ס¹⁴ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁵ נֶ֚פֶשׁ כִּֽי ־ תִמְעֹ֣ל מַ֔עַל וְ⁠חָֽטְאָה֙ בִּ⁠שְׁגָגָ֔ה מִ⁠קָּדְשֵׁ֖י יְהוָ֑ה וְ⁠הֵבִיא֩ אֶת ־ אֲשָׁמ֨⁠וֹ לַֽ⁠יהוָ֜ה אַ֧יִל תָּמִ֣ים מִן ־ הַ⁠צֹּ֗אן בְּ⁠עֶרְכְּ⁠ךָ֛ כֶּֽסֶף ־ שְׁקָלִ֥ים בְּ⁠שֶֽׁקֶל ־ הַ⁠קֹּ֖דֶשׁ לְ⁠אָשָֽׁם ׃¹⁶ וְ⁠אֵ֣ת אֲשֶׁר֩ חָטָ֨א מִן ־ הַ⁠קֹּ֜דֶשׁ יְשַׁלֵּ֗ם וְ⁠אֶת ־ חֲמִֽישִׁת⁠וֹ֙ יוֹסֵ֣ף עָלָ֔י⁠ו וְ⁠נָתַ֥ן אֹת֖⁠וֹ לַ⁠כֹּהֵ֑ן וְ⁠הַ⁠כֹּהֵ֗ן יְכַפֵּ֥ר עָלָ֛י⁠ו בְּ⁠אֵ֥יל הָ⁠אָשָׁ֖ם וְ⁠נִסְלַ֥ח לֽ⁠וֹ ׃פ¹⁷ וְ⁠אִם ־ נֶ֨פֶשׁ֙ כִּ֣י תֶֽחֱטָ֔א וְ⁠עָֽשְׂתָ֗ה אַחַת֙ מִ⁠כָּל ־ מִצְוֺ֣ת יְהוָ֔ה אֲשֶׁ֖ר לֹ֣א תֵעָשֶׂ֑ינָה וְ⁠לֹֽא ־ יָדַ֥ע וְ⁠אָשֵׁ֖ם וְ⁠נָשָׂ֥א עֲוֺנֽ⁠וֹ ׃¹⁸ וְ֠⁠הֵבִיא אַ֣יִל תָּמִ֧ים מִן ־ הַ⁠צֹּ֛אן בְּ⁠עֶרְכְּ⁠ךָ֥ לְ⁠אָשָׁ֖ם אֶל ־ הַ⁠כֹּהֵ֑ן וְ⁠כִפֶּר֩ עָלָ֨י⁠ו הַ⁠כֹּהֵ֜ן עַ֣ל שִׁגְגָת֧⁠וֹ אֲשֶׁר ־ שָׁגָ֛ג וְ⁠ה֥וּא לֹֽא ־ יָדַ֖ע וְ⁠נִסְלַ֥ח לֽ⁠וֹ ׃¹⁹ אָשָׁ֖ם ה֑וּא אָשֹׁ֥ם אָשַׁ֖ם לַ⁠יהוָֽה ׃פ

Chapter 6

¹(5:20) וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²(5:21) נֶ֚פֶשׁ כִּ֣י תֶחֱטָ֔א וּ⁠מָעֲלָ֥ה מַ֖עַל בַּ⁠יהוָ֑ה וְ⁠כִחֵ֨שׁ בַּ⁠עֲמִית֜⁠וֹ בְּ⁠פִקָּד֗וֹן אֽוֹ ־ בִ⁠תְשׂ֤וּמֶת יָד֙ א֣וֹ בְ⁠גָזֵ֔ל א֖וֹ עָשַׁ֥ק אֶת ־ עֲמִיתֽ⁠וֹ ׃³(5:22) אֽוֹ ־ מָצָ֧א אֲבֵדָ֛ה וְ⁠כִ֥חֶשׁ בָּ֖⁠הּ וְ⁠נִשְׁבַּ֣ע עַל ־ שָׁ֑קֶר עַל ־ אַחַ֗ת מִ⁠כֹּ֛ל אֲשֶׁר ־ יַעֲשֶׂ֥ה הָ⁠אָדָ֖ם לַ⁠חֲטֹ֥א בָ⁠הֵֽנָּה ׃⁴(5:23) וְ⁠הָיָה֮ כִּֽי ־ יֶחֱטָ֣א וְ⁠אָשֵׁם֒ וְ⁠הֵשִׁ֨יב אֶת ־ הַ⁠גְּזֵלָ֜ה אֲשֶׁ֣ר גָּזָ֗ל א֤וֹ אֶת ־ הָ⁠עֹ֨שֶׁק֙ אֲשֶׁ֣ר עָשָׁ֔ק א֚וֹ אֶת ־ הַ⁠פִּקָּד֔וֹן אֲשֶׁ֥ר הָפְקַ֖ד אִתּ֑⁠וֹ א֥וֹ אֶת ־ הָ⁠אֲבֵדָ֖ה אֲשֶׁ֥ר מָצָֽא ׃⁵(5:24) א֠וֹ מִ⁠כֹּ֞ל אֲשֶׁר ־ יִשָּׁבַ֣ע עָלָי⁠ו֮ לַ⁠שֶּׁקֶר֒ וְ⁠שִׁלַּ֤ם אֹת⁠וֹ֙ בְּ⁠רֹאשׁ֔⁠וֹ וַ⁠חֲמִשִׁתָ֖י⁠ו יֹסֵ֣ף עָלָ֑י⁠ו לַ⁠אֲשֶׁ֨ר ה֥וּא ל֛⁠וֹ יִתְּנֶ֖⁠נּוּ בְּ⁠י֥וֹם אַשְׁמָתֽ⁠וֹ ׃⁶(5:25) וְ⁠אֶת ־ אֲשָׁמ֥⁠וֹ יָבִ֖יא לַ⁠יהוָ֑ה אַ֣יִל תָּמִ֧ים מִן ־ הַ⁠צֹּ֛אן בְּ⁠עֶרְכְּ⁠ךָ֥ לְ⁠אָשָׁ֖ם אֶל ־ הַ⁠כֹּהֵֽן ׃⁷(5:26) וְ⁠כִפֶּ֨ר עָלָ֧י⁠ו הַ⁠כֹּהֵ֛ן לִ⁠פְנֵ֥י יְהוָ֖ה וְ⁠נִסְלַ֣ח ל֑⁠וֹ עַל ־ אַחַ֛ת מִ⁠כֹּ֥ל אֲשֶֽׁר ־ יַעֲשֶׂ֖ה לְ⁠אַשְׁמָ֥ה בָֽ⁠הּ ׃פ

(6)

⁸⁽¹⁾ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁹⁽²⁾ צַ֤ו אֶֽת ־ אַהֲרֹן֙ וְ⁠אֶת ־ בָּנָ֣י⁠ו לֵ⁠אמֹ֔ר זֹ֥את תּוֹרַ֖ת הָ⁠עֹלָ֑ה הִ֣וא הָ⁠עֹלָ֡ה עַל֩ מוֹקְדָ֨ה עַל ־ הַ⁠מִּזְבֵּ֤חַ כָּל ־ הַ⁠לַּ֨יְלָה֙ עַד ־ הַ⁠בֹּ֔קֶר וְ⁠אֵ֥שׁ הַ⁠מִּזְבֵּ֖חַ תּ֥וּקַד בּֽ⁠וֹ ׃¹⁰⁽³⁾ וְ⁠לָבַ֨שׁ הַ⁠כֹּהֵ֜ן מִדּ֣⁠וֹ בַ֗ד וּ⁠מִֽכְנְסֵי ־ בַד֮ יִלְבַּ֣שׁ עַל ־ בְּשָׂר⁠וֹ֒ וְ⁠הֵרִ֣ים אֶת ־ הַ⁠דֶּ֗שֶׁן אֲשֶׁ֨ר תֹּאכַ֥ל הָ⁠אֵ֛שׁ אֶת ־ הָ⁠עֹלָ֖ה עַל ־ הַ⁠מִּזְבֵּ֑חַ וְ⁠שָׂמ֕⁠וֹ אֵ֖צֶל הַ⁠מִּזְבֵּֽחַ ׃¹¹⁽⁴⁾ וּ⁠פָשַׁט֙ אֶת ־ בְּגָדָ֔י⁠ו וְ⁠לָבַ֖שׁ בְּגָדִ֣ים אֲחֵרִ֑ים וְ⁠הוֹצִ֤יא אֶת ־ הַ⁠דֶּ֨שֶׁן֙ אֶל ־ מִ⁠ח֣וּץ לַֽ⁠מַּחֲנֶ֔ה אֶל ־ מָק֖וֹם טָהֽוֹר ׃¹²⁽⁵⁾ וְ⁠הָ⁠אֵ֨שׁ עַל ־ הַ⁠מִּזְבֵּ֤חַ תּֽוּקַד ־ בּ⁠וֹ֙ לֹ֣א תִכְבֶּ֔ה וּ⁠בִעֵ֨ר עָלֶ֧י⁠הָ הַ⁠כֹּהֵ֛ן עֵצִ֖ים בַּ⁠בֹּ֣קֶר בַּ⁠בֹּ֑קֶר וְ⁠עָרַ֤ךְ עָלֶ֨י⁠הָ֙ הָֽ⁠עֹלָ֔ה וְ⁠הִקְטִ֥יר עָלֶ֖י⁠הָ חֶלְבֵ֥י הַ⁠שְּׁלָמִֽים ׃¹³⁽⁶⁾ אֵ֗שׁ תָּמִ֛יד תּוּקַ֥ד עַל ־ הַ⁠מִּזְבֵּ֖חַ לֹ֥א תִכְבֶֽה ׃ס¹⁴⁽⁷⁾ וְ⁠זֹ֥את תּוֹרַ֖ת הַ⁠מִּנְחָ֑ה הַקְרֵ֨ב אֹתָ֤⁠הּ בְּנֵֽי ־ אַהֲרֹן֙ לִ⁠פְנֵ֣י יְהוָ֔ה אֶל ־ פְּנֵ֖י הַ⁠מִּזְבֵּֽחַ ׃¹⁵⁽⁸⁾ וְ⁠הֵרִ֨ים מִמֶּ֜⁠נּוּ בְּ⁠קֻמְצ֗⁠וֹ מִ⁠סֹּ֤לֶת הַ⁠מִּנְחָה֙ וּ⁠מִ⁠שַּׁמְנָ֔⁠הּ וְ⁠אֵת֙ כָּל ־ הַ⁠לְּבֹנָ֔ה אֲשֶׁ֖ר עַל ־ הַ⁠מִּנְחָ֑ה וְ⁠הִקְטִ֣יר הַ⁠מִּזְבֵּ֗חַ רֵ֧יחַ נִיחֹ֛חַ אַזְכָּרָתָ֖⁠הּ לַ⁠יהוָֽה ׃¹⁶⁽⁹⁾ וְ⁠הַ⁠נּוֹתֶ֣רֶת מִמֶּ֔⁠נָּה יֹאכְל֖וּ אַהֲרֹ֣ן וּ⁠בָנָ֑י⁠ו מַצּ֤וֹת תֵּֽאָכֵל֙ בְּ⁠מָק֣וֹם קָדֹ֔שׁ בַּ⁠חֲצַ֥ר אֹֽהֶל ־ מוֹעֵ֖ד יֹאכְלֽוּ⁠הָ ׃¹⁷⁽¹⁰⁾ לֹ֤א תֵאָפֶה֙ חָמֵ֔ץ חֶלְקָ֛⁠ם נָתַ֥תִּי אֹתָ֖⁠הּ מֵ⁠אִשָּׁ֑⁠י קֹ֤דֶשׁ קָֽדָשִׁים֙ הִ֔וא כַּ⁠חַטָּ֖את וְ⁠כָ⁠אָשָֽׁם ׃¹⁸⁽¹¹⁾ כָּל ־ זָכָ֞ר בִּ⁠בְנֵ֤י אַהֲרֹן֙ יֹֽאכֲלֶ֔⁠נָּה חָק ־ עוֹלָם֙ לְ⁠דֹרֹ֣תֵי⁠כֶ֔ם מֵ⁠אִשֵּׁ֖י יְהוָ֑ה כֹּ֛ל אֲשֶׁר ־ יִגַּ֥ע בָּ⁠הֶ֖ם יִקְדָּֽשׁ ׃פ¹⁹⁽¹²⁾ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁰⁽¹³⁾ זֶ֡ה קָרְבַּן֩ אַהֲרֹ֨ן וּ⁠בָנָ֜י⁠ו אֲשֶׁר ־ יַקְרִ֣יבוּ לַֽ⁠יהוָ֗ה בְּ⁠יוֹם֙ הִמָּשַׁ֣ח אֹת֔⁠וֹ עֲשִׂירִ֨ת הָ⁠אֵפָ֥ה סֹ֛לֶת מִנְחָ֖ה תָּמִ֑יד מַחֲצִיתָ֣⁠הּ בַּ⁠בֹּ֔קֶר וּ⁠מַחֲצִיתָ֖⁠הּ בָּ⁠עָֽרֶב ׃²¹⁽¹⁴⁾ עַֽל ־ מַחֲבַ֗ת בַּ⁠שֶּׁ֛מֶן תֵּעָשֶׂ֖ה מֻרְבֶּ֣כֶת תְּבִיאֶ֑⁠נָּה תֻּפִינֵי֙ מִנְחַ֣ת פִּתִּ֔ים תַּקְרִ֥יב רֵֽיחַ ־ נִיחֹ֖חַ לַ⁠יהוָֽה ׃²²⁽¹⁵⁾ וְ⁠הַ⁠כֹּהֵ֨ן הַ⁠מָּשִׁ֧יחַ תַּחְתָּ֛י⁠ו מִ⁠בָּנָ֖י⁠ו יַעֲשֶׂ֣ה אֹתָ֑⁠הּ חָק ־ עוֹלָ֕ם לַ⁠יהוָ֖ה כָּלִ֥יל תָּקְטָֽר ׃²³⁽¹⁶⁾ וְ⁠כָל ־ מִנְחַ֥ת כֹּהֵ֛ן כָּלִ֥יל תִּהְיֶ֖ה לֹ֥א תֵאָכֵֽל ׃פ²⁴⁽¹⁷⁾ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁵⁽¹⁸⁾ דַּבֵּ֤ר אֶֽל ־ אַהֲרֹן֙ וְ⁠אֶל ־ בָּנָ֣י⁠ו לֵ⁠אמֹ֔ר זֹ֥את תּוֹרַ֖ת הַֽ⁠חַטָּ֑את בִּ⁠מְק֡וֹם אֲשֶׁר֩ תִּשָּׁחֵ֨ט הָ⁠עֹלָ֜ה תִּשָּׁחֵ֤ט הַֽ⁠חַטָּאת֙ לִ⁠פְנֵ֣י יְהוָ֔ה קֹ֥דֶשׁ קָֽדָשִׁ֖ים הִֽוא ׃²⁶⁽¹⁹⁾ הַ⁠כֹּהֵ֛ן הַֽ⁠מְחַטֵּ֥א אֹתָ֖⁠הּ יֹאכֲלֶ֑⁠נָּה בְּ⁠מָק֤וֹם קָדֹשׁ֙ תֵּֽאָכֵ֔ל בַּ⁠חֲצַ֖ר אֹ֥הֶל מוֹעֵֽד ׃²⁷⁽²⁰⁾ כֹּ֛ל אֲשֶׁר ־ יִגַּ֥ע בִּ⁠בְשָׂרָ֖⁠הּ יִקְדָּ֑שׁ וַ⁠אֲשֶׁ֨ר יִזֶּ֤ה מִ⁠דָּמָ⁠הּ֙ עַל ־ הַ⁠בֶּ֔גֶד אֲשֶׁר֙ יִזֶּ֣ה עָלֶ֔י⁠הָ תְּכַבֵּ֖ס בְּ⁠מָק֥וֹם קָדֹֽשׁ ׃²⁸⁽²¹⁾ וּ⁠כְלִי ־ חֶ֛רֶשׂ אֲשֶׁ֥ר תְּבֻשַּׁל ־ בּ֖⁠וֹ יִשָּׁבֵ֑ר וְ⁠אִם ־ בִּ⁠כְלִ֤י נְחֹ֨שֶׁת֙ בֻּשָּׁ֔לָה וּ⁠מֹרַ֥ק וְ⁠שֻׁטַּ֖ף בַּ⁠מָּֽיִם ׃²⁹⁽²²⁾ כָּל ־ זָכָ֥ר בַּ⁠כֹּהֲנִ֖ים יֹאכַ֣ל אֹתָ֑⁠הּ קֹ֥דֶשׁ קָֽדָשִׁ֖ים הִֽוא ׃³⁰⁽²³⁾ וְ⁠כָל ־ חַטָּ֡את אֲשֶׁר֩ יוּבָ֨א מִ⁠דָּמָ֜⁠הּ אֶל ־ אֹ֧הֶל מוֹעֵ֛ד לְ⁠כַפֵּ֥ר בַּ⁠קֹּ֖דֶשׁ לֹ֣א תֵאָכֵ֑ל בָּ⁠אֵ֖שׁ תִּשָּׂרֵֽף ׃פ

Chapter 7

¹ וְ⁠זֹ֥את תּוֹרַ֖ת הָ⁠אָשָׁ֑ם קֹ֥דֶשׁ קָֽדָשִׁ֖ים הֽוּא ׃² בִּ⁠מְק֗וֹם אֲשֶׁ֤ר יִשְׁחֲטוּ֙ אֶת ־ הָ֣⁠עֹלָ֔ה יִשְׁחֲט֖וּ אֶת ־ הָ⁠אָשָׁ֑ם וְ⁠אֶת ־ דָּמ֛⁠וֹ יִזְרֹ֥ק עַל ־ הַ⁠מִּזְבֵּ֖חַ סָבִֽיב ׃³ וְ⁠אֵ֥ת כָּל ־ חֶלְבּ֖⁠וֹ יַקְרִ֣יב מִמֶּ֑⁠נּוּ אֵ֚ת הָֽ⁠אַלְיָ֔ה וְ⁠אֶת ־ הַ⁠חֵ֖לֶב הַֽ⁠מְכַסֶּ֥ה אֶת ־ הַ⁠קֶּֽרֶב ׃⁴ וְ⁠אֵת֙ שְׁתֵּ֣י הַ⁠כְּלָיֹ֔ת וְ⁠אֶת ־ הַ⁠חֵ֨לֶב֙ אֲשֶׁ֣ר עֲלֵי⁠הֶ֔ן אֲשֶׁ֖ר עַל ־ הַ⁠כְּסָלִ֑ים וְ⁠אֶת ־ הַ⁠יֹּתֶ֨רֶת֙ עַל ־ הַ⁠כָּבֵ֔ד עַל ־ הַ⁠כְּלָיֹ֖ת יְסִירֶֽ⁠נָּה ׃⁵ וְ⁠הִקְטִ֨יר אֹתָ֤⁠ם הַ⁠כֹּהֵן֙ הַ⁠מִּזְבֵּ֔חָ⁠ה אִשֶּׁ֖ה לַ⁠יהוָ֑ה אָשָׁ֖ם הֽוּא ׃⁶ כָּל ־ זָכָ֥ר בַּ⁠כֹּהֲנִ֖ים יֹאכְלֶ֑⁠נּוּ בְּ⁠מָק֤וֹם קָדוֹשׁ֙ יֵאָכֵ֔ל קֹ֥דֶשׁ קָֽדָשִׁ֖ים הֽוּא ׃⁷ כַּֽ⁠חַטָּאת֙ כָּֽ⁠אָשָׁ֔ם תּוֹרָ֥ה אַחַ֖ת לָ⁠הֶ֑ם הַ⁠כֹּהֵ֛ן אֲשֶׁ֥ר יְכַפֶּר ־ בּ֖⁠וֹ ל֥⁠וֹ יִהְיֶֽה ׃⁸ וְ⁠הַ֨⁠כֹּהֵ֔ן הַ⁠מַּקְרִ֖יב אֶת ־ עֹ֣לַת אִ֑ישׁ ע֤וֹר הָֽ⁠עֹלָה֙ אֲשֶׁ֣ר הִקְרִ֔יב לַ⁠כֹּהֵ֖ן ל֥⁠וֹ יִהְיֶֽה ׃⁹ וְ⁠כָל ־ מִנְחָ֗ה אֲשֶׁ֤ר תֵּֽאָפֶה֙ בַּ⁠תַּנּ֔וּר וְ⁠כָל ־ נַעֲשָׂ֥ה בַ⁠מַּרְחֶ֖שֶׁת וְ⁠עַֽל ־ מַחֲבַ֑ת לַ⁠כֹּהֵ֛ן הַ⁠מַּקְרִ֥יב אֹתָ֖⁠הּ ל֥⁠וֹ תִֽהְיֶֽה ׃¹⁰ וְ⁠כָל ־ מִנְחָ֥ה בְלוּלָֽה ־ בַ⁠שֶּׁ֖מֶן וַ⁠חֲרֵבָ֑ה לְ⁠כָל ־ בְּנֵ֧י אַהֲרֹ֛ן תִּהְיֶ֖ה אִ֥ישׁ כְּ⁠אָחִֽי⁠ו ׃פ¹¹ וְ⁠זֹ֥את תּוֹרַ֖ת זֶ֣בַח הַ⁠שְּׁלָמִ֑ים אֲשֶׁ֥ר יַקְרִ֖יב לַ⁠יהוָֽה ׃¹² אִ֣ם עַל ־ תּוֹדָה֮ יַקְרִיבֶ⁠נּוּ֒ וְ⁠הִקְרִ֣יב ׀ עַל ־ זֶ֣בַח הַ⁠תּוֹדָ֗ה חַלּ֤וֹת מַצּוֹת֙ בְּלוּלֹ֣ת בַּ⁠שֶּׁ֔מֶן וּ⁠רְקִיקֵ֥י מַצּ֖וֹת מְשֻׁחִ֣ים בַּ⁠שָּׁ֑מֶן וְ⁠סֹ֣לֶת מֻרְבֶּ֔כֶת חַלֹּ֖ת בְּלוּלֹ֥ת בַּ⁠שָּֽׁמֶן ׃¹³ עַל ־ חַלֹּת֙ לֶ֣חֶם חָמֵ֔ץ יַקְרִ֖יב קָרְבָּנ֑⁠וֹ עַל ־ זֶ֖בַח תּוֹדַ֥ת שְׁלָמָֽי⁠ו ׃¹⁴ וְ⁠הִקְרִ֨יב מִמֶּ֤⁠נּוּ אֶחָד֙ מִ⁠כָּל ־ קָרְבָּ֔ן תְּרוּמָ֖ה לַ⁠יהוָ֑ה לַ⁠כֹּהֵ֗ן הַ⁠זֹּרֵ֛ק אֶת ־ דַּ֥ם הַ⁠שְּׁלָמִ֖ים ל֥⁠וֹ יִהְיֶֽה ׃¹⁵ וּ⁠בְשַׂ֗ר זֶ֚בַח תּוֹדַ֣ת שְׁלָמָ֔י⁠ו בְּ⁠י֥וֹם קָרְבָּנ֖⁠וֹ יֵאָכֵ֑ל לֹֽא ־ יַנִּ֥יחַ מִמֶּ֖⁠נּוּ עַד ־ בֹּֽקֶר ׃¹⁶ וְ⁠אִם ־ נֶ֣דֶר ׀ א֣וֹ נְדָבָ֗ה זֶ֚בַח קָרְבָּנ֔⁠וֹ בְּ⁠י֛וֹם הַקְרִיב֥⁠וֹ אֶת ־ זִבְח֖⁠וֹ יֵאָכֵ֑ל וּ⁠מִֽ⁠מָּחֳרָ֔ת וְ⁠הַ⁠נּוֹתָ֥ר מִמֶּ֖⁠נּוּ יֵאָכֵֽל ׃¹⁷ וְ⁠הַ⁠נּוֹתָ֖ר מִ⁠בְּשַׂ֣ר הַ⁠זָּ֑בַח בַּ⁠יּוֹם֙ הַ⁠שְּׁלִישִׁ֔י בָּ⁠אֵ֖שׁ יִשָּׂרֵֽף ׃¹⁸ וְ⁠אִ֣ם הֵאָכֹ֣ל יֵ֠אָכֵל מִ⁠בְּשַׂר ־ זֶ֨בַח שְׁלָמָ֜י⁠ו בַּ⁠יּ֣וֹם הַ⁠שְּׁלִישִׁי֮ לֹ֣א יֵרָצֶה֒ הַ⁠מַּקְרִ֣יב אֹת֗⁠וֹ לֹ֧א יֵחָשֵׁ֛ב ל֖⁠וֹ פִּגּ֣וּל יִהְיֶ֑ה וְ⁠הַ⁠נֶּ֛פֶשׁ הָ⁠אֹכֶ֥לֶת מִמֶּ֖⁠נּוּ עֲוֺנָ֥⁠הּ תִּשָּֽׂא ׃¹⁹ וְ⁠הַ⁠בָּשָׂ֞ר אֲשֶׁר ־ יִגַּ֤ע בְּ⁠כָל ־ טָמֵא֙ לֹ֣א יֵֽאָכֵ֔ל בָּ⁠אֵ֖שׁ יִשָּׂרֵ֑ף וְ⁠הַ֨⁠בָּשָׂ֔ר כָּל ־ טָה֖וֹר יֹאכַ֥ל בָּשָֽׂר ׃²⁰ וְ⁠הַ⁠נֶּ֜פֶשׁ אֲשֶׁר ־ תֹּאכַ֣ל בָּשָׂ֗ר מִ⁠זֶּ֤בַח הַ⁠שְּׁלָמִים֙ אֲשֶׁ֣ר לַ⁠יהוָ֔ה וְ⁠טֻמְאָת֖⁠וֹ עָלָ֑י⁠ו וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵ⁠עַמֶּֽי⁠הָ ׃²¹ וְ⁠נֶ֜פֶשׁ כִּֽי ־ תִגַּ֣ע בְּ⁠כָל ־ טָמֵ֗א בְּ⁠טֻמְאַ֤ת אָדָם֙ א֣וֹ ׀ בִּ⁠בְהֵמָ֣ה טְמֵאָ֗ה א֚וֹ בְּ⁠כָל ־ שֶׁ֣קֶץ טָמֵ֔א וְ⁠אָכַ֛ל מִ⁠בְּשַׂר ־ זֶ֥בַח הַ⁠שְּׁלָמִ֖ים אֲשֶׁ֣ר לַ⁠יהוָ֑ה וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵ⁠עַמֶּֽי⁠הָ ׃פ²² וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²³ דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר כָּל ־ חֵ֜לֶב שׁ֥וֹר וְ⁠כֶ֛שֶׂב וָ⁠עֵ֖ז לֹ֥א תֹאכֵֽלוּ ׃²⁴ וְ⁠חֵ֤לֶב נְבֵלָה֙ וְ⁠חֵ֣לֶב טְרֵפָ֔ה יֵעָשֶׂ֖ה לְ⁠כָל ־ מְלָאכָ֑ה וְ⁠אָכֹ֖ל לֹ֥א תֹאכְלֻֽ⁠הוּ ׃²⁵ כִּ֚י כָּל ־ אֹכֵ֣ל חֵ֔לֶב מִן ־ הַ֨⁠בְּהֵמָ֔ה אֲשֶׁ֨ר יַקְרִ֥יב מִמֶּ֛⁠נָּה אִשֶּׁ֖ה לַ⁠יהוָ֑ה וְ⁠נִכְרְתָ֛ה הַ⁠נֶּ֥פֶשׁ הָ⁠אֹכֶ֖לֶת מֵֽ⁠עַמֶּֽי⁠הָ ׃²⁶ וְ⁠כָל ־ דָּם֙ לֹ֣א תֹאכְל֔וּ בְּ⁠כֹ֖ל מוֹשְׁבֹתֵי⁠כֶ֑ם לָ⁠ע֖וֹף וְ⁠לַ⁠בְּהֵמָֽה ׃²⁷ כָּל ־ נֶ֖פֶשׁ אֲשֶׁר ־ תֹּאכַ֣ל כָּל ־ דָּ֑ם וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵֽ⁠עַמֶּֽי⁠הָ ׃פ²⁸ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁹ דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר הַ⁠מַּקְרִ֞יב אֶת ־ זֶ֤בַח שְׁלָמָי⁠ו֙ לַ⁠יהוָ֔ה יָבִ֧יא אֶת ־ קָרְבָּנ֛⁠וֹ לַ⁠יהוָ֖ה מִ⁠זֶּ֥בַח שְׁלָמָֽי⁠ו ׃³⁰ יָדָ֣י⁠ו תְּבִיאֶ֔ינָה אֵ֖ת אִשֵּׁ֣י יְהוָ֑ה אֶת ־ הַ⁠חֵ֤לֶב עַל ־ הֶֽ⁠חָזֶה֙ יְבִיאֶ֔⁠נּוּ אֵ֣ת הֶ⁠חָזֶ֗ה לְ⁠הָנִ֥יף אֹת֛⁠וֹ תְּנוּפָ֖ה לִ⁠פְנֵ֥י יְהוָֽה ׃³¹ וְ⁠הִקְטִ֧יר הַ⁠כֹּהֵ֛ן אֶת ־ הַ⁠חֵ֖לֶב הַ⁠מִּזְבֵּ֑חָ⁠ה וְ⁠הָיָה֙ הֶֽ⁠חָזֶ֔ה לְ⁠אַהֲרֹ֖ן וּ⁠לְ⁠בָנָֽי⁠ו ׃³² וְ⁠אֵת֙ שׁ֣וֹק הַ⁠יָּמִ֔ין תִּתְּנ֥וּ תְרוּמָ֖ה לַ⁠כֹּהֵ֑ן מִ⁠זִּבְחֵ֖י שַׁלְמֵי⁠כֶֽם ׃³³ הַ⁠מַּקְרִ֞יב אֶת ־ דַּ֧ם הַ⁠שְּׁלָמִ֛ים וְ⁠אֶת ־ הַ⁠חֵ֖לֶב מִ⁠בְּנֵ֣י אַהֲרֹ֑ן ל֧⁠וֹ תִהְיֶ֛ה שׁ֥וֹק הַ⁠יָּמִ֖ין לְ⁠מָנָֽה ׃³⁴ כִּי֩ אֶת ־ חֲזֵ֨ה הַ⁠תְּנוּפָ֜ה וְ⁠אֵ֣ת ׀ שׁ֣וֹק הַ⁠תְּרוּמָ֗ה לָקַ֨חְתִּי֙ מֵ⁠אֵ֣ת בְּנֵֽי ־ יִשְׂרָאֵ֔ל מִ⁠זִּבְחֵ֖י שַׁלְמֵי⁠הֶ֑ם וָ⁠אֶתֵּ֣ן אֹ֠תָ⁠ם לְ⁠אַהֲרֹ֨ן הַ⁠כֹּהֵ֤ן וּ⁠לְ⁠בָנָי⁠ו֙ לְ⁠חָק ־ עוֹלָ֔ם מֵ⁠אֵ֖ת בְּנֵ֥י יִשְׂרָאֵֽל ׃³⁵ זֹ֣את מִשְׁחַ֤ת אַהֲרֹן֙ וּ⁠מִשְׁחַ֣ת בָּנָ֔י⁠ו מֵ⁠אִשֵּׁ֖י יְהוָ֑ה בְּ⁠יוֹם֙ הִקְרִ֣יב אֹתָ֔⁠ם לְ⁠כַהֵ֖ן לַ⁠יהוָֽה ׃³⁶ אֲשֶׁר֩ צִוָּ֨ה יְהוָ֜ה לָ⁠תֵ֣ת לָ⁠הֶ֗ם בְּ⁠יוֹם֙ מָשְׁח֣⁠וֹ אֹתָ֔⁠ם מֵ⁠אֵ֖ת בְּנֵ֣י יִשְׂרָאֵ֑ל חֻקַּ֥ת עוֹלָ֖ם לְ⁠דֹרֹתָֽ⁠ם ׃³⁷ זֹ֣את הַ⁠תּוֹרָ֗ה לָֽ⁠עֹלָה֙ לַ⁠מִּנְחָ֔ה וְ⁠לַֽ⁠חַטָּ֖את וְ⁠לָ⁠אָשָׁ֑ם וְ⁠לַ֨⁠מִּלּוּאִ֔ים וּ⁠לְ⁠זֶ֖בַח הַ⁠שְּׁלָמִֽים ׃³⁸ אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֖ה בְּ⁠הַ֣ר סִינָ֑י בְּ⁠י֨וֹם צַוֺּת֜⁠וֹ אֶת ־ בְּנֵ֣י יִשְׂרָאֵ֗ל לְ⁠הַקְרִ֧יב אֶת ־ קָרְבְּנֵי⁠הֶ֛ם לַ⁠יהוָ֖ה בְּ⁠מִדְבַּ֥ר סִינָֽי ׃פ

Chapter 8

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² קַ֤ח אֶֽת ־ אַהֲרֹן֙ וְ⁠אֶת ־ בָּנָ֣י⁠ו אִתּ֔⁠וֹ וְ⁠אֵת֙ הַ⁠בְּגָדִ֔ים וְ⁠אֵ֖ת שֶׁ֣מֶן הַ⁠מִּשְׁחָ֑ה וְ⁠אֵ֣ת ׀ פַּ֣ר הַֽ⁠חַטָּ֗את וְ⁠אֵת֙ שְׁנֵ֣י הָֽ⁠אֵילִ֔ים וְ⁠אֵ֖ת סַ֥ל הַ⁠מַּצּֽוֹת ׃³ וְ⁠אֵ֥ת כָּל ־ הָ⁠עֵדָ֖ה הַקְהֵ֑ל אֶל ־ פֶּ֖תַח אֹ֥הֶל מוֹעֵֽד ׃⁴ וַ⁠יַּ֣עַשׂ מֹשֶׁ֔ה כַּֽ⁠אֲשֶׁ֛ר צִוָּ֥ה יְהוָ֖ה אֹת֑⁠וֹ וַ⁠תִּקָּהֵל֙ הָֽ⁠עֵדָ֔ה אֶל ־ פֶּ֖תַח אֹ֥הֶל מוֹעֵֽד ׃⁵ וַ⁠יֹּ֥אמֶר מֹשֶׁ֖ה אֶל ־ הָ⁠עֵדָ֑ה זֶ֣ה הַ⁠דָּבָ֔ר אֲשֶׁר ־ צִוָּ֥ה יְהוָ֖ה לַ⁠עֲשֽׂוֹת ׃⁶ וַ⁠יַּקְרֵ֣ב מֹשֶׁ֔ה אֶֽת ־ אַהֲרֹ֖ן וְ⁠אֶת ־ בָּנָ֑י⁠ו וַ⁠יִּרְחַ֥ץ אֹתָ֖⁠ם בַּ⁠מָּֽיִם ׃⁷ וַ⁠יִּתֵּ֨ן עָלָ֜י⁠ו אֶת ־ הַ⁠כֻּתֹּ֗נֶת וַ⁠יַּחְגֹּ֤ר אֹת⁠וֹ֙ בָּֽ⁠אַבְנֵ֔ט וַ⁠יַּלְבֵּ֤שׁ אֹת⁠וֹ֙ אֶֽת ־ הַ⁠מְּעִ֔יל וַ⁠יִּתֵּ֥ן עָלָ֖י⁠ו אֶת ־ הָ⁠אֵפֹ֑ד וַ⁠יַּחְגֹּ֣ר אֹת֗⁠וֹ בְּ⁠חֵ֨שֶׁב֙ הָֽ⁠אֵפֹ֔ד וַ⁠יֶּאְפֹּ֥ד ל֖⁠וֹ בּֽ⁠וֹ ׃⁸ וַ⁠יָּ֥שֶׂם עָלָ֖י⁠ו אֶת ־ הַ⁠חֹ֑שֶׁן וַ⁠יִּתֵּן֙ אֶל ־ הַ⁠חֹ֔שֶׁן אֶת ־ הָ⁠אוּרִ֖ים וְ⁠אֶת ־ הַ⁠תֻּמִּֽים ׃⁹ וַ⁠יָּ֥שֶׂם אֶת ־ הַ⁠מִּצְנֶ֖פֶת עַל ־ רֹאשׁ֑⁠וֹ וַ⁠יָּ֨שֶׂם עַֽל ־ הַ⁠מִּצְנֶ֜פֶת אֶל ־ מ֣וּל פָּנָ֗י⁠ו אֵ֣ת צִ֤יץ הַ⁠זָּהָב֙ נֵ֣זֶר הַ⁠קֹּ֔דֶשׁ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃¹⁰ וַ⁠יִּקַּ֤ח מֹשֶׁה֙ אֶת ־ שֶׁ֣מֶן הַ⁠מִּשְׁחָ֔ה וַ⁠יִּמְשַׁ֥ח אֶת ־ הַ⁠מִּשְׁכָּ֖ן וְ⁠אֶת ־ כָּל ־ אֲשֶׁר ־ בּ֑⁠וֹ וַ⁠יְקַדֵּ֖שׁ אֹתָֽ⁠ם ׃¹¹ וַ⁠יַּ֥ז מִמֶּ֛⁠נּוּ עַל ־ הַ⁠מִּזְבֵּ֖חַ שֶׁ֣בַע פְּעָמִ֑ים וַ⁠יִּמְשַׁ֨ח אֶת ־ הַ⁠מִּזְבֵּ֜חַ וְ⁠אֶת ־ כָּל ־ כֵּלָ֗י⁠ו וְ⁠אֶת ־ הַ⁠כִּיֹּ֛ר וְ⁠אֶת ־ כַּנּ֖⁠וֹ לְ⁠קַדְּשָֽׁ⁠ם ׃¹² וַ⁠יִּצֹק֙ מִ⁠שֶּׁ֣מֶן הַ⁠מִּשְׁחָ֔ה עַ֖ל רֹ֣אשׁ אַהֲרֹ֑ן וַ⁠יִּמְשַׁ֥ח אֹת֖⁠וֹ לְ⁠קַדְּשֽׁ⁠וֹ ׃¹³ וַ⁠יַּקְרֵ֨ב מֹשֶׁ֜ה אֶת ־ בְּנֵ֣י אַהֲרֹ֗ן וַ⁠יַּלְבִּשֵׁ֤⁠ם כֻּתֳּנֹת֙ וַ⁠יַּחְגֹּ֤ר אֹתָ⁠ם֙ אַבְנֵ֔ט וַ⁠יַּחֲבֹ֥שׁ לָ⁠הֶ֖ם מִגְבָּע֑וֹת כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃¹⁴ וַ⁠יַּגֵּ֕שׁ אֵ֖ת פַּ֣ר הַֽ⁠חַטָּ֑את וַ⁠יִּסְמֹ֨ךְ אַהֲרֹ֤ן וּ⁠בָנָי⁠ו֙ אֶת ־ יְדֵי⁠הֶ֔ם עַל ־ רֹ֖אשׁ פַּ֥ר הַֽ⁠חַטָּֽאת ׃¹⁵ וַ⁠יִּשְׁחָ֗ט וַ⁠יִּקַּ֨ח מֹשֶׁ֤ה אֶת ־ הַ⁠דָּם֙ וַ֠⁠יִּתֵּן עַל ־ קַרְנ֨וֹת הַ⁠מִּזְבֵּ֤חַ סָבִיב֙ בְּ⁠אֶצְבָּע֔⁠וֹ וַ⁠יְחַטֵּ֖א אֶת ־ הַ⁠מִּזְבֵּ֑חַ וְ⁠אֶת ־ הַ⁠דָּ֗ם יָצַק֙ אֶל ־ יְס֣וֹד הַ⁠מִּזְבֵּ֔חַ וַֽ⁠יְקַדְּשֵׁ֖⁠הוּ לְ⁠כַפֵּ֥ר עָלָֽי⁠ו ׃¹⁶ וַ⁠יִּקַּ֗ח אֶֽת ־ כָּל ־ הַ⁠חֵלֶב֮ אֲשֶׁ֣ר עַל ־ הַ⁠קֶּרֶב֒ וְ⁠אֵת֙ יֹתֶ֣רֶת הַ⁠כָּבֵ֔ד וְ⁠אֶת ־ שְׁתֵּ֥י הַ⁠כְּלָיֹ֖ת וְ⁠אֶֽת ־ חֶלְבְּ⁠הֶ֑ן וַ⁠יַּקְטֵ֥ר מֹשֶׁ֖ה הַ⁠מִּזְבֵּֽחָ⁠ה ׃¹⁷ וְ⁠אֶת ־ הַ⁠פָּ֤ר וְ⁠אֶת ־ עֹר⁠וֹ֙ וְ⁠אֶת ־ בְּשָׂר֣⁠וֹ וְ⁠אֶת ־ פִּרְשׁ֔⁠וֹ שָׂרַ֣ף בָּ⁠אֵ֔שׁ מִ⁠ח֖וּץ לַֽ⁠מַּחֲנֶ֑ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃¹⁸ וַ⁠יַּקְרֵ֕ב אֵ֖ת אֵ֣יל הָ⁠עֹלָ֑ה וַֽ⁠יִּסְמְכ֞וּ אַהֲרֹ֧ן וּ⁠בָנָ֛י⁠ו אֶת ־ יְדֵי⁠הֶ֖ם עַל ־ רֹ֥אשׁ הָ⁠אָֽיִל ׃¹⁹ וַ⁠יִּשְׁחָ֑ט וַ⁠יִּזְרֹ֨ק מֹשֶׁ֧ה אֶת ־ הַ⁠דָּ֛ם עַל ־ הַ⁠מִּזְבֵּ֖חַ סָבִֽיב ׃²⁰ וְ⁠אֶת ־ הָ⁠אַ֔יִל נִתַּ֖ח לִ⁠נְתָחָ֑י⁠ו וַ⁠יַּקְטֵ֤ר מֹשֶׁה֙ אֶת ־ הָ⁠רֹ֔אשׁ וְ⁠אֶת ־ הַ⁠נְּתָחִ֖ים וְ⁠אֶת ־ הַ⁠פָּֽדֶר ׃²¹ וְ⁠אֶת ־ הַ⁠קֶּ֥רֶב וְ⁠אֶת ־ הַ⁠כְּרָעַ֖יִם רָחַ֣ץ בַּ⁠מָּ֑יִם וַ⁠יַּקְטֵר֩ מֹשֶׁ֨ה אֶת ־ כָּל ־ הָ⁠אַ֜יִל הַ⁠מִּזְבֵּ֗חָ⁠ה עֹלָ֨ה ה֤וּא לְ⁠רֵֽיחַ ־ נִיחֹ֨חַ֙ אִשֶּׁ֥ה הוּא֙ לַ⁠יהוָ֔ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃²² וַ⁠יַּקְרֵב֙ אֶת ־ הָ⁠אַ֣יִל הַ⁠שֵּׁנִ֔י אֵ֖יל הַ⁠מִּלֻּאִ֑ים וַֽ⁠יִּסְמְכ֞וּ אַהֲרֹ֧ן וּ⁠בָנָ֛י⁠ו אֶת ־ יְדֵי⁠הֶ֖ם עַל ־ רֹ֥אשׁ הָ⁠אָֽיִל ׃²³ וַ⁠יִּשְׁחָ֓ט ׀ וַ⁠יִּקַּ֤ח מֹשֶׁה֙ מִ⁠דָּמ֔⁠וֹ וַ⁠יִּתֵּ֛ן עַל ־ תְּנ֥וּךְ אֹֽזֶן ־ אַהֲרֹ֖ן הַ⁠יְמָנִ֑ית וְ⁠עַל ־ בֹּ֤הֶן יָד⁠וֹ֙ הַ⁠יְמָנִ֔ית וְ⁠עַל ־ בֹּ֥הֶן רַגְל֖⁠וֹ הַ⁠יְמָנִֽית ׃²⁴ וַ⁠יַּקְרֵ֞ב אֶת ־ בְּנֵ֣י אַהֲרֹ֗ן וַ⁠יִּתֵּ֨ן מֹשֶׁ֤ה מִן ־ הַ⁠דָּם֙ עַל ־ תְּנ֤וּךְ אָזְנָ⁠ם֙ הַ⁠יְמָנִ֔ית וְ⁠עַל ־ בֹּ֤הֶן יָדָ⁠ם֙ הַ⁠יְמָנִ֔ית וְ⁠עַל ־ בֹּ֥הֶן רַגְלָ֖⁠ם הַ⁠יְמָנִ֑ית וַ⁠יִּזְרֹ֨ק מֹשֶׁ֧ה אֶת ־ הַ⁠דָּ֛ם עַל ־ הַֽ⁠מִּזְבֵּ֖חַ סָבִֽיב ׃²⁵ וַ⁠יִּקַּ֞ח אֶת ־ הַ⁠חֵ֣לֶב וְ⁠אֶת ־ הָֽ⁠אַלְיָ֗ה וְ⁠אֶֽת ־ כָּל ־ הַ⁠חֵלֶב֮ אֲשֶׁ֣ר עַל ־ הַ⁠קֶּרֶב֒ וְ⁠אֵת֙ יֹתֶ֣רֶת הַ⁠כָּבֵ֔ד וְ⁠אֶת ־ שְׁתֵּ֥י הַ⁠כְּלָיֹ֖ת וְ⁠אֶֽת ־ חֶלְבְּ⁠הֶ֑ן וְ⁠אֵ֖ת שׁ֥וֹק הַ⁠יָּמִֽין ׃²⁶ וּ⁠מִ⁠סַּ֨ל הַ⁠מַּצּ֜וֹת אֲשֶׁ֣ר ׀ לִ⁠פְנֵ֣י יְהוָ֗ה לָ֠קַח חַלַּ֨ת מַצָּ֤ה אַחַת֙ וְֽ⁠חַלַּ֨ת לֶ֥חֶם שֶׁ֛מֶן אַחַ֖ת וְ⁠רָקִ֣יק אֶחָ֑ד וַ⁠יָּ֨שֶׂם֙ עַל ־ הַ֣⁠חֲלָבִ֔ים וְ⁠עַ֖ל שׁ֥וֹק הַ⁠יָּמִֽין ׃²⁷ וַ⁠יִּתֵּ֣ן אֶת ־ הַ⁠כֹּ֔ל עַ֚ל כַּפֵּ֣י אַהֲרֹ֔ן וְ⁠עַ֖ל כַּפֵּ֣י בָנָ֑י⁠ו וַ⁠יָּ֧נֶף אֹתָ֛⁠ם תְּנוּפָ֖ה לִ⁠פְנֵ֥י יְהוָֽה ׃²⁸ וַ⁠יִּקַּ֨ח מֹשֶׁ֤ה אֹתָ⁠ם֙ מֵ⁠עַ֣ל כַּפֵּי⁠הֶ֔ם וַ⁠יַּקְטֵ֥ר הַ⁠מִּזְבֵּ֖חָ⁠ה עַל ־ הָ⁠עֹלָ֑ה מִלֻּאִ֥ים הֵם֙ לְ⁠רֵ֣יחַ נִיחֹ֔חַ אִשֶּׁ֥ה ה֖וּא לַ⁠יהוָֽה ׃²⁹ וַ⁠יִּקַּ֤ח מֹשֶׁה֙ אֶת ־ הֶ֣⁠חָזֶ֔ה וַ⁠יְנִיפֵ֥⁠הוּ תְנוּפָ֖ה לִ⁠פְנֵ֣י יְהוָ֑ה מֵ⁠אֵ֣יל הַ⁠מִּלֻּאִ֗ים לְ⁠מֹשֶׁ֤ה הָיָה֙ לְ⁠מָנָ֔ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃³⁰ וַ⁠יִּקַּ֨ח מֹשֶׁ֜ה מִ⁠שֶּׁ֣מֶן הַ⁠מִּשְׁחָ֗ה וּ⁠מִן ־ הַ⁠דָּם֮ אֲשֶׁ֣ר עַל ־ הַ⁠מִּזְבֵּחַ֒ וַ⁠יַּ֤ז עַֽל ־ אַהֲרֹן֙ עַל ־ בְּגָדָ֔י⁠ו וְ⁠עַל ־ בָּנָ֛י⁠ו וְ⁠עַל ־ בִּגְדֵ֥י בָנָ֖י⁠ו אִתּ֑⁠וֹ וַ⁠יְקַדֵּ֤שׁ אֶֽת ־ אַהֲרֹן֙ אֶת ־ בְּגָדָ֔י⁠ו וְ⁠אֶת ־ בָּנָ֛י⁠ו וְ⁠אֶת ־ בִּגְדֵ֥י בָנָ֖י⁠ו אִתּֽ⁠וֹ ׃³¹ וַ⁠יֹּ֨אמֶר מֹשֶׁ֜ה אֶל ־ אַהֲרֹ֣ן וְ⁠אֶל ־ בָּנָ֗י⁠ו בַּשְּׁל֣וּ אֶת ־ הַ⁠בָּשָׂר֮ פֶּ֣תַח אֹ֣הֶל מוֹעֵד֒ וְ⁠שָׁם֙ תֹּאכְל֣וּ אֹת֔⁠וֹ וְ⁠אֶ֨ת ־ הַ⁠לֶּ֔חֶם אֲשֶׁ֖ר בְּ⁠סַ֣ל הַ⁠מִּלֻּאִ֑ים כַּ⁠אֲשֶׁ֤ר צִוֵּ֨יתִי֙ לֵ⁠אמֹ֔ר אַהֲרֹ֥ן וּ⁠בָנָ֖י⁠ו יֹאכְלֻֽ⁠הוּ ׃³² וְ⁠הַ⁠נּוֹתָ֥ר בַּ⁠בָּשָׂ֖ר וּ⁠בַ⁠לָּ֑חֶם בָּ⁠אֵ֖שׁ תִּשְׂרֹֽפוּ ׃³³ וּ⁠מִ⁠פֶּתַח֩ אֹ֨הֶל מוֹעֵ֜ד לֹ֤א תֵֽצְאוּ֙ שִׁבְעַ֣ת יָמִ֔ים עַ֚ד י֣וֹם מְלֹ֔את יְמֵ֖י מִלֻּאֵי⁠כֶ֑ם כִּ֚י שִׁבְעַ֣ת יָמִ֔ים יְמַלֵּ֖א אֶת ־ יֶדְ⁠כֶֽם ׃³⁴ כַּ⁠אֲשֶׁ֥ר עָשָׂ֖ה בַּ⁠יּ֣וֹם הַ⁠זֶּ֑ה צִוָּ֧ה יְהוָ֛ה לַ⁠עֲשֹׂ֖ת לְ⁠כַפֵּ֥ר עֲלֵי⁠כֶֽם ׃³⁵ וּ⁠פֶתַח֩ אֹ֨הֶל מוֹעֵ֜ד תֵּשְׁב֨וּ יוֹמָ֤ם וָ⁠לַ֨יְלָה֙ שִׁבְעַ֣ת יָמִ֔ים וּ⁠שְׁמַרְתֶּ֛ם אֶת ־ מִשְׁמֶ֥רֶת יְהוָ֖ה וְ⁠לֹ֣א תָמ֑וּתוּ כִּי ־ כֵ֖ן צֻוֵּֽיתִי ׃³⁶ וַ⁠יַּ֥עַשׂ אַהֲרֹ֖ן וּ⁠בָנָ֑י⁠ו אֵ֚ת כָּל ־ הַ⁠דְּבָרִ֔ים אֲשֶׁר ־ צִוָּ֥ה יְהוָ֖ה בְּ⁠יַד ־ מֹשֶֽׁה ׃ס

Chapter 9

¹ וַ⁠יְהִי֙ בַּ⁠יּ֣וֹם הַ⁠שְּׁמִינִ֔י קָרָ֣א מֹשֶׁ֔ה לְ⁠אַהֲרֹ֖ן וּ⁠לְ⁠בָנָ֑י⁠ו וּ⁠לְ⁠זִקְנֵ֖י יִשְׂרָאֵֽל ׃² וַ⁠יֹּ֣אמֶר אֶֽל ־ אַהֲרֹ֗ן קַח ־ לְ֠⁠ךָ עֵ֣גֶל בֶּן ־ בָּקָ֧ר לְ⁠חַטָּ֛את וְ⁠אַ֥יִל לְ⁠עֹלָ֖ה תְּמִימִ֑ם וְ⁠הַקְרֵ֖ב לִ⁠פְנֵ֥י יְהוָֽה ׃³ וְ⁠אֶל ־ בְּנֵ֥י יִשְׂרָאֵ֖ל תְּדַבֵּ֣ר לֵ⁠אמֹ֑ר קְח֤וּ שְׂעִיר ־ עִזִּים֙ לְ⁠חַטָּ֔את וְ⁠עֵ֨גֶל וָ⁠כֶ֧בֶשׂ בְּנֵי ־ שָׁנָ֛ה תְּמִימִ֖ם לְ⁠עֹלָֽה ׃⁴ וְ⁠שׁ֨וֹר וָ⁠אַ֜יִל לִ⁠שְׁלָמִ֗ים לִ⁠זְבֹּ֨חַ֙ לִ⁠פְנֵ֣י יְהוָ֔ה וּ⁠מִנְחָ֖ה בְּלוּלָ֣ה בַ⁠שָּׁ֑מֶן כִּ֣י הַ⁠יּ֔וֹם יְהוָ֖ה נִרְאָ֥ה אֲלֵי⁠כֶֽם ׃⁵ וַ⁠יִּקְח֗וּ אֵ֚ת אֲשֶׁ֣ר צִוָּ֣ה מֹשֶׁ֔ה אֶל ־ פְּנֵ֖י אֹ֣הֶל מוֹעֵ֑ד וַֽ⁠יִּקְרְבוּ֙ כָּל ־ הָ֣⁠עֵדָ֔ה וַ⁠יַּֽעַמְד֖וּ לִ⁠פְנֵ֥י יְהוָֽה ׃⁶ וַ⁠יֹּ֣אמֶר מֹשֶׁ֔ה זֶ֧ה הַ⁠דָּבָ֛ר אֲשֶׁר ־ צִוָּ֥ה יְהוָ֖ה תַּעֲשׂ֑וּ וְ⁠יֵרָ֥א אֲלֵי⁠כֶ֖ם כְּב֥וֹד יְהוָֽה ׃⁷ וַ⁠יֹּ֨אמֶר מֹשֶׁ֜ה אֶֽל ־ אַהֲרֹ֗ן קְרַ֤ב אֶל ־ הַ⁠מִּזְבֵּ֨חַ֙ וַ⁠עֲשֵׂ֞ה אֶת ־ חַטָּֽאתְ⁠ךָ֙ וְ⁠אֶת ־ עֹ֣לָתֶ֔⁠ךָ וְ⁠כַפֵּ֥ר בַּֽעַדְ⁠ךָ֖ וּ⁠בְעַ֣ד הָ⁠עָ֑ם וַ⁠עֲשֵׂ֞ה אֶת ־ קָרְבַּ֤ן הָ⁠עָם֙ וְ⁠כַפֵּ֣ר בַּֽעֲדָ֔⁠ם כַּ⁠אֲשֶׁ֖ר צִוָּ֥ה יְהוָֽה ׃⁸ וַ⁠יִּקְרַ֥ב אַהֲרֹ֖ן אֶל ־ הַ⁠מִּזְבֵּ֑חַ וַ⁠יִּשְׁחַ֛ט אֶת ־ עֵ֥גֶל הַ⁠חַטָּ֖את אֲשֶׁר ־ לֽ⁠וֹ ׃⁹ וַ֠⁠יַּקְרִבוּ בְּנֵ֨י אַהֲרֹ֣ן אֶת ־ הַ⁠דָּם֮ אֵלָי⁠ו֒ וַ⁠יִּטְבֹּ֤ל אֶצְבָּע⁠וֹ֙ בַּ⁠דָּ֔ם וַ⁠יִּתֵּ֖ן עַל ־ קַרְנ֣וֹת הַ⁠מִּזְבֵּ֑חַ וְ⁠אֶת ־ הַ⁠דָּ֣ם יָצַ֔ק אֶל ־ יְס֖וֹד הַ⁠מִּזְבֵּֽחַ ׃¹⁰ וְ⁠אֶת ־ הַ⁠חֵ֨לֶב וְ⁠אֶת ־ הַ⁠כְּלָיֹ֜ת וְ⁠אֶת ־ הַ⁠יֹּתֶ֤רֶת מִן ־ הַ⁠כָּבֵד֙ מִן ־ הַ֣⁠חַטָּ֔את הִקְטִ֖יר הַ⁠מִּזְבֵּ֑חָ⁠ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃¹¹ וְ⁠אֶת ־ הַ⁠בָּשָׂ֖ר וְ⁠אֶת ־ הָ⁠ע֑וֹר שָׂרַ֣ף בָּ⁠אֵ֔שׁ מִ⁠ח֖וּץ לַֽ⁠מַּחֲנֶֽה ׃¹² וַ⁠יִּשְׁחַ֖ט אֶת ־ הָ⁠עֹלָ֑ה וַ֠⁠יַּמְצִאוּ בְּנֵ֨י אַהֲרֹ֤ן אֵלָי⁠ו֙ אֶת ־ הַ⁠דָּ֔ם וַ⁠יִּזְרְקֵ֥⁠הוּ עַל ־ הַ⁠מִּזְבֵּ֖חַ סָבִֽיב ׃¹³ וְ⁠אֶת ־ הָ⁠עֹלָ֗ה הִמְצִ֧יאוּ אֵלָ֛י⁠ו לִ⁠נְתָחֶ֖י⁠הָ וְ⁠אֶת ־ הָ⁠רֹ֑אשׁ וַ⁠יַּקְטֵ֖ר עַל ־ הַ⁠מִּזְבֵּֽחַ ׃¹⁴ וַ⁠יִּרְחַ֥ץ אֶת ־ הַ⁠קֶּ֖רֶב וְ⁠אֶת ־ הַ⁠כְּרָעָ֑יִם וַ⁠יַּקְטֵ֥ר עַל ־ הָ⁠עֹלָ֖ה הַ⁠מִּזְבֵּֽחָ⁠ה ׃¹⁵ וַ⁠יַּקְרֵ֕ב אֵ֖ת קָרְבַּ֣ן הָ⁠עָ֑ם וַ⁠יִּקַּ֞ח אֶת ־ שְׂעִ֤יר הַֽ⁠חַטָּאת֙ אֲשֶׁ֣ר לָ⁠עָ֔ם וַ⁠יִּשְׁחָטֵ֥⁠הוּ וַֽ⁠יְחַטְּאֵ֖⁠הוּ כָּ⁠רִאשֽׁוֹן ׃¹⁶ וַ⁠יַּקְרֵ֖ב אֶת ־ הָ⁠עֹלָ֑ה וַֽ⁠יַּעֲשֶׂ֖⁠הָ כַּ⁠מִּשְׁפָּֽט ׃¹⁷ וַ⁠יַּקְרֵב֮ אֶת ־ הַ⁠מִּנְחָה֒ וַ⁠יְמַלֵּ֤א כַפּ⁠וֹ֙ מִמֶּ֔⁠נָּה וַ⁠יַּקְטֵ֖ר עַל ־ הַ⁠מִּזְבֵּ֑חַ מִ⁠לְּ⁠בַ֖ד עֹלַ֥ת הַ⁠בֹּֽקֶר ׃¹⁸ וַ⁠יִּשְׁחַ֤ט אֶת ־ הַ⁠שּׁוֹר֙ וְ⁠אֶת ־ הָ⁠אַ֔יִל זֶ֥בַח הַ⁠שְּׁלָמִ֖ים אֲשֶׁ֣ר לָ⁠עָ֑ם וַ֠⁠יַּמְצִאוּ בְּנֵ֨י אַהֲרֹ֤ן אֶת ־ הַ⁠דָּם֙ אֵלָ֔י⁠ו וַ⁠יִּזְרְקֵ֥⁠הוּ עַל ־ הַ⁠מִּזְבֵּ֖חַ סָבִֽיב ׃¹⁹ וְ⁠אֶת ־ הַ⁠חֲלָבִ֖ים מִן ־ הַ⁠שּׁ֑וֹר וּ⁠מִן ־ הָ⁠אַ֔יִל הָֽ⁠אַלְיָ֤ה וְ⁠הַֽ⁠מְכַסֶּה֙ וְ⁠הַ⁠כְּלָיֹ֔ת וְ⁠יֹתֶ֖רֶת הַ⁠כָּבֵֽד ׃²⁰ וַ⁠יָּשִׂ֥ימוּ אֶת ־ הַ⁠חֲלָבִ֖ים עַל ־ הֶ⁠חָז֑וֹת וַ⁠יַּקְטֵ֥ר הַ⁠חֲלָבִ֖ים הַ⁠מִּזְבֵּֽחָ⁠ה ׃²¹ וְ⁠אֵ֣ת הֶ⁠חָז֗וֹת וְ⁠אֵת֙ שׁ֣וֹק הַ⁠יָּמִ֔ין הֵנִ֧יף אַהֲרֹ֛ן תְּנוּפָ֖ה לִ⁠פְנֵ֣י יְהוָ֑ה כַּ⁠אֲשֶׁ֖ר צִוָּ֥ה מֹשֶֽׁה ׃²² וַ⁠יִּשָּׂ֨א אַהֲרֹ֧ן אֶת ־ יד⁠ו ¹ אֶל ־ הָ⁠עָ֖ם וַֽ⁠יְבָרְכֵ֑⁠ם וַ⁠יֵּ֗רֶד מֵ⁠עֲשֹׂ֧ת הַֽ⁠חַטָּ֛את וְ⁠הָ⁠עֹלָ֖ה וְ⁠הַ⁠שְּׁלָמִֽים ׃²³ וַ⁠יָּבֹ֨א מֹשֶׁ֤ה וְ⁠אַהֲרֹן֙ אֶל ־ אֹ֣הֶל מוֹעֵ֔ד וַ⁠יֵּ֣צְא֔וּ וַֽ⁠יְבָרֲכ֖וּ אֶת ־ הָ⁠עָ֑ם וַ⁠יֵּרָ֥א כְבוֹד ־ יְהוָ֖ה אֶל ־ כָּל ־ הָ⁠עָֽם ׃²⁴ וַ⁠תֵּ֤צֵא אֵשׁ֙ מִ⁠לִּ⁠פְנֵ֣י יְהוָ֔ה וַ⁠תֹּ֨אכַל֙ עַל ־ הַ⁠מִּזְבֵּ֔חַ אֶת ־ הָ⁠עֹלָ֖ה וְ⁠אֶת ־ הַ⁠חֲלָבִ֑ים וַ⁠יַּ֤רְא כָּל ־ הָ⁠עָם֙ וַ⁠יָּרֹ֔נּוּ וַֽ⁠יִּפְּל֖וּ עַל ־ פְּנֵי⁠הֶֽם ׃

¹Q יָדָ֛יו

Chapter 10

¹ וַ⁠יִּקְח֣וּ בְנֵֽי ־ אַ֠הֲרֹן נָדָ֨ב וַ⁠אֲבִיה֜וּא אִ֣ישׁ מַחְתָּת֗⁠וֹ וַ⁠יִּתְּנ֤וּ בָ⁠הֵן֙ אֵ֔שׁ וַ⁠יָּשִׂ֥ימוּ עָלֶ֖י⁠הָ קְטֹ֑רֶת וַ⁠יַּקְרִ֜בוּ לִ⁠פְנֵ֤י יְהוָה֙ אֵ֣שׁ זָרָ֔ה אֲשֶׁ֧ר לֹ֦א צִוָּ֖ה אֹתָֽ⁠ם ׃² וַ⁠תֵּ֥צֵא אֵ֛שׁ מִ⁠לִּ⁠פְנֵ֥י יְהוָ֖ה וַ⁠תֹּ֣אכַל אוֹתָ֑⁠ם וַ⁠יָּמֻ֖תוּ לִ⁠פְנֵ֥י יְהוָֽה ׃³ וַ⁠יֹּ֨אמֶר מֹשֶׁ֜ה אֶֽל ־ אַהֲרֹ֗ן הוּא֩ אֲשֶׁר ־ דִּבֶּ֨ר יְהוָ֤ה ׀ לֵ⁠אמֹר֙ בִּ⁠קְרֹבַ֣⁠י אֶקָּדֵ֔שׁ וְ⁠עַל ־ פְּנֵ֥י כָל ־ הָ⁠עָ֖ם אֶכָּבֵ֑ד וַ⁠יִּדֹּ֖ם אַהֲרֹֽן ׃⁴ וַ⁠יִּקְרָ֣א מֹשֶׁ֗ה אֶל ־ מִֽישָׁאֵל֙ וְ⁠אֶ֣ל אֶלְצָפָ֔ן בְּנֵ֥י עֻזִּיאֵ֖ל דֹּ֣ד אַהֲרֹ֑ן וַ⁠יֹּ֣אמֶר אֲלֵ⁠הֶ֗ם קִ֠רְב֞וּ שְׂא֤וּ אֶת ־ אֲחֵי⁠כֶם֙ מֵ⁠אֵ֣ת פְּנֵי ־ הַ⁠קֹּ֔דֶשׁ אֶל ־ מִ⁠ח֖וּץ לַֽ⁠מַּחֲנֶֽה ׃⁵ וַֽ⁠יִּקְרְב֗וּ וַ⁠יִּשָּׂאֻ⁠ם֙ בְּ⁠כֻתֳּנֹתָ֔⁠ם אֶל ־ מִ⁠ח֖וּץ לַֽ⁠מַּחֲנֶ֑ה כַּ⁠אֲשֶׁ֖ר דִּבֶּ֥ר מֹשֶֽׁה ׃⁶ וַ⁠יֹּ֣אמֶר מֹשֶׁ֣ה אֶֽל ־ אַהֲרֹ֡ן וּ⁠לְ⁠אֶלְעָזָר֩ וּ⁠לְ⁠אִֽיתָמָ֨ר ׀ בָּנָ֜י⁠ו רָֽאשֵׁי⁠כֶ֥ם אַל ־ תִּפְרָ֣עוּ ׀ וּ⁠בִגְדֵי⁠כֶ֤ם לֹֽא ־ תִפְרֹ֨מוּ֙ וְ⁠לֹ֣א תָמֻ֔תוּ וְ⁠עַ֥ל כָּל ־ הָ⁠עֵדָ֖ה יִקְצֹ֑ף וַ⁠אֲחֵי⁠כֶם֙ כָּל ־ בֵּ֣ית יִשְׂרָאֵ֔ל יִבְכּוּ֙ אֶת ־ הַ⁠שְּׂרֵפָ֔ה אֲשֶׁ֖ר שָׂרַ֥ף יְהוָֽה ׃⁷ וּ⁠מִ⁠פֶּתַח֩ אֹ֨הֶל מוֹעֵ֜ד לֹ֤א תֵֽצְאוּ֙ פֶּן ־ תָּמֻ֔תוּ כִּי ־ שֶׁ֛מֶן מִשְׁחַ֥ת יְהוָ֖ה עֲלֵי⁠כֶ֑ם וַֽ⁠יַּעֲשׂ֖וּ כִּ⁠דְבַ֥ר מֹשֶֽׁה ׃פ⁸ וַ⁠יְדַבֵּ֣ר יְהוָ֔ה אֶֽל ־ אַהֲרֹ֖ן לֵ⁠אמֹֽר ׃⁹ יַ֣יִן וְ⁠שֵׁכָ֞ר אַל ־ תֵּ֣שְׁתְּ ׀ אַתָּ֣ה ׀ וּ⁠בָנֶ֣י⁠ךָ אִתָּ֗⁠ךְ בְּ⁠בֹאֲ⁠כֶ֛ם אֶל ־ אֹ֥הֶל מוֹעֵ֖ד וְ⁠לֹ֣א תָמֻ֑תוּ חֻקַּ֥ת עוֹלָ֖ם לְ⁠דֹרֹתֵי⁠כֶֽם ׃¹⁰ וּֽ⁠לֲ⁠הַבְדִּ֔יל בֵּ֥ין הַ⁠קֹּ֖דֶשׁ וּ⁠בֵ֣ין הַ⁠חֹ֑ל וּ⁠בֵ֥ין הַ⁠טָּמֵ֖א וּ⁠בֵ֥ין הַ⁠טָּהֽוֹר ׃¹¹ וּ⁠לְ⁠הוֹרֹ֖ת אֶת ־ בְּנֵ֣י יִשְׂרָאֵ֑ל אֵ֚ת כָּל ־ הַ֣⁠חֻקִּ֔ים אֲשֶׁ֨ר דִּבֶּ֧ר יְהוָ֛ה אֲלֵי⁠הֶ֖ם בְּ⁠יַד ־ מֹשֶֽׁה ׃פ¹² וַ⁠יְדַבֵּ֨ר מֹשֶׁ֜ה אֶֽל ־ אַהֲרֹ֗ן וְ⁠אֶ֣ל אֶ֠לְעָזָר וְ⁠אֶל ־ אִ֨יתָמָ֥ר ׀ בָּנָי⁠ו֮ הַ⁠נּֽוֹתָרִים֒ קְח֣וּ אֶת ־ הַ⁠מִּנְחָ֗ה הַ⁠נּוֹתֶ֨רֶת֙ מֵ⁠אִשֵּׁ֣י יְהוָ֔ה וְ⁠אִכְל֥וּ⁠הָ מַצּ֖וֹת אֵ֣צֶל הַ⁠מִּזְבֵּ֑חַ כִּ֛י קֹ֥דֶשׁ קָֽדָשִׁ֖ים הִֽוא ׃¹³ וַ⁠אֲכַלְתֶּ֤ם אֹתָ⁠הּ֙ בְּ⁠מָק֣וֹם קָדֹ֔שׁ כִּ֣י חָקְ⁠ךָ֤ וְ⁠חָק ־ בָּנֶ֨י⁠ךָ֙ הִ֔וא מֵ⁠אִשֵּׁ֖י יְהוָ֑ה כִּי ־ כֵ֖ן צֻוֵּֽיתִי ׃¹⁴ וְ⁠אֵת֩ חֲזֵ֨ה הַ⁠תְּנוּפָ֜ה וְ⁠אֵ֣ת ׀ שׁ֣וֹק הַ⁠תְּרוּמָ֗ה תֹּֽאכְלוּ֙ בְּ⁠מָק֣וֹם טָה֔וֹר אַתָּ֕ה וּ⁠בָנֶ֥י⁠ךָ וּ⁠בְנֹתֶ֖י⁠ךָ אִתָּ֑⁠ךְ כִּֽי ־ חָקְ⁠ךָ֤ וְ⁠חָק ־ בָּנֶ֨י⁠ךָ֙ נִתְּנ֔וּ מִ⁠זִּבְחֵ֥י שַׁלְמֵ֖י בְּנֵ֥י יִשְׂרָאֵֽל ׃¹⁵ שׁ֣וֹק הַ⁠תְּרוּמָ֞ה וַ⁠חֲזֵ֣ה הַ⁠תְּנוּפָ֗ה עַ֣ל אִשֵּׁ֤י הַ⁠חֲלָבִים֙ יָבִ֔יאוּ לְ⁠הָנִ֥יף תְּנוּפָ֖ה לִ⁠פְנֵ֣י יְהוָ֑ה וְ⁠הָיָ֨ה לְ⁠ךָ֜ וּ⁠לְ⁠בָנֶ֤י⁠ךָ אִתְּ⁠ךָ֙ לְ⁠חָק ־ עוֹלָ֔ם כַּ⁠אֲשֶׁ֖ר צִוָּ֥ה יְהוָֽה ׃¹⁶ וְ⁠אֵ֣ת ׀ שְׂעִ֣יר הַֽ⁠חַטָּ֗את דָּרֹ֥שׁ דָּרַ֛שׁ מֹשֶׁ֖ה וְ⁠הִנֵּ֣ה שֹׂרָ֑ף וַ֠⁠יִּקְצֹף עַל ־ אֶלְעָזָ֤ר וְ⁠עַל ־ אִֽיתָמָר֙ בְּנֵ֣י אַהֲרֹ֔ן הַ⁠נּוֹתָרִ֖ם לֵ⁠אמֹֽר ׃¹⁷ מַדּ֗וּעַ לֹֽא ־ אֲכַלְתֶּ֤ם אֶת ־ הַֽ⁠חַטָּאת֙ בִּ⁠מְק֣וֹם הַ⁠קֹּ֔דֶשׁ כִּ֛י קֹ֥דֶשׁ קָֽדָשִׁ֖ים הִ֑וא וְ⁠אֹתָ֣⁠הּ ׀ נָתַ֣ן לָ⁠כֶ֗ם לָ⁠שֵׂאת֙ אֶת ־ עֲוֺ֣ן הָ⁠עֵדָ֔ה לְ⁠כַפֵּ֥ר עֲלֵי⁠הֶ֖ם לִ⁠פְנֵ֥י יְהוָֽה ׃¹⁸ הֵ֚ן לֹא ־ הוּבָ֣א אֶת ־ דָּמָ֔⁠הּ אֶל ־ הַ⁠קֹּ֖דֶשׁ פְּנִ֑ימָה אָכ֨וֹל תֹּאכְל֥וּ אֹתָ֛⁠הּ בַּ⁠קֹּ֖דֶשׁ כַּ⁠אֲשֶׁ֥ר צִוֵּֽיתִי ׃¹⁹ וַ⁠יְדַבֵּ֨ר אַהֲרֹ֜ן אֶל ־ מֹשֶׁ֗ה הֵ֣ן הַ֠⁠יּוֹם הִקְרִ֨יבוּ אֶת ־ חַטָּאתָ֤⁠ם וְ⁠אֶת ־ עֹֽלָתָ⁠ם֙ לִ⁠פְנֵ֣י יְהוָ֔ה וַ⁠תִּקְרֶ֥אנָה אֹתִ֖⁠י כָּ⁠אֵ֑לֶּה וְ⁠אָכַ֤לְתִּי חַטָּאת֙ הַ⁠יּ֔וֹם הַ⁠יִּיטַ֖ב בְּ⁠עֵינֵ֥י יְהוָֽה ׃²⁰ וַ⁠יִּשְׁמַ֣ע מֹשֶׁ֔ה וַ⁠יִּיטַ֖ב בְּ⁠עֵינָֽי⁠ו ׃פ

Chapter 11

¹ וַ⁠יְדַבֵּ֧ר יְהוָ֛ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹ֥ר אֲלֵ⁠הֶֽם ׃² דַּבְּר֛וּ אֶל ־ בְּנֵ֥י יִשְׂרָאֵ֖ל לֵ⁠אמֹ֑ר זֹ֤את הַֽ⁠חַיָּה֙ אֲשֶׁ֣ר תֹּאכְל֔וּ מִ⁠כָּל ־ הַ⁠בְּהֵמָ֖ה אֲשֶׁ֥ר עַל ־ הָ⁠אָֽרֶץ ׃³ כֹּ֣ל ׀ מַפְרֶ֣סֶת פַּרְסָ֗ה וְ⁠שֹׁסַ֤עַת שֶׁ֨סַע֙ פְּרָסֹ֔ת מַעֲלַ֥ת גֵּרָ֖ה בַּ⁠בְּהֵמָ֑ה אֹתָ֖⁠הּ תֹּאכֵֽלוּ ׃⁴ אַ֤ךְ אֶת ־ זֶה֙ לֹ֣א תֹֽאכְל֔וּ מִֽ⁠מַּעֲלֵי֙ הַ⁠גֵּרָ֔ה וּ⁠מִ⁠מַּפְרִיסֵ֖י הַ⁠פַּרְסָ֑ה אֶֽת ־ הַ֠⁠גָּמָל כִּֽי ־ מַעֲלֵ֨ה גֵרָ֜ה ה֗וּא וּ⁠פַרְסָה֙ אֵינֶ֣⁠נּוּ מַפְרִ֔יס טָמֵ֥א ה֖וּא לָ⁠כֶֽם ׃⁵ וְ⁠אֶת ־ הַ⁠שָּׁפָ֗ן כִּֽי ־ מַעֲלֵ֤ה גֵרָה֙ ה֔וּא וּ⁠פַרְסָ֖ה לֹ֣א יַפְרִ֑יס טָמֵ֥א ה֖וּא לָ⁠כֶֽם ׃⁶ וְ⁠אֶת ־ הָ⁠אַרְנֶ֗בֶת כִּֽי ־ מַעֲלַ֤ת גֵּרָה֙ הִ֔וא וּ⁠פַרְסָ֖ה לֹ֣א הִפְרִ֑יסָה טְמֵאָ֥ה הִ֖וא לָ⁠כֶֽם ׃⁷ וְ⁠אֶת ־ הַ֠⁠חֲזִיר כִּֽי ־ מַפְרִ֨יס פַּרְסָ֜ה ה֗וּא וְ⁠שֹׁסַ֥ע שֶׁ֨סַע֙ פַּרְסָ֔ה וְ⁠ה֖וּא גֵּרָ֣ה לֹֽא ־ יִגָּ֑ר טָמֵ֥א ה֖וּא לָ⁠כֶֽם ׃⁸ מִ⁠בְּשָׂרָ⁠ם֙ לֹ֣א תֹאכֵ֔לוּ וּ⁠בְ⁠נִבְלָתָ֖⁠ם לֹ֣א תִגָּ֑עוּ טְמֵאִ֥ים הֵ֖ם לָ⁠כֶֽם ׃⁹ אֶת ־ זֶה֙ תֹּֽאכְל֔וּ מִ⁠כֹּ֖ל אֲשֶׁ֣ר בַּ⁠מָּ֑יִם כֹּ֣ל אֲשֶׁר ־ ל⁠וֹ֩ סְנַפִּ֨יר וְ⁠קַשְׂקֶ֜שֶׂת בַּ⁠מַּ֗יִם בַּ⁠יַּמִּ֛ים וּ⁠בַ⁠נְּחָלִ֖ים אֹתָ֥⁠ם תֹּאכֵֽלוּ ׃¹⁰ וְ⁠כֹל֩ אֲשֶׁ֨ר אֵֽין ־ ל֜⁠וֹ סְנַפִּ֣יר וְ⁠קַשְׂקֶ֗שֶׂת בַּ⁠יַּמִּים֙ וּ⁠בַ⁠נְּחָלִ֔ים מִ⁠כֹּל֙ שֶׁ֣רֶץ הַ⁠מַּ֔יִם וּ⁠מִ⁠כֹּ֛ל נֶ֥פֶשׁ הַ⁠חַיָּ֖ה אֲשֶׁ֣ר בַּ⁠מָּ֑יִם שֶׁ֥קֶץ הֵ֖ם לָ⁠כֶֽם ׃¹¹ וְ⁠שֶׁ֖קֶץ יִהְי֣וּ לָ⁠כֶ֑ם מִ⁠בְּשָׂרָ⁠ם֙ לֹ֣א תֹאכֵ֔לוּ וְ⁠אֶת ־ נִבְלָתָ֖⁠ם תְּשַׁקֵּֽצוּ ׃¹² כֹּ֣ל אֲשֶׁ֥ר אֵֽין ־ ל֛⁠וֹ סְנַפִּ֥יר וְ⁠קַשְׂקֶ֖שֶׂת בַּ⁠מָּ֑יִם שֶׁ֥קֶץ ה֖וּא לָ⁠כֶֽם ׃¹³ וְ⁠אֶת ־ אֵ֨לֶּה֙ תְּשַׁקְּצ֣וּ מִן ־ הָ⁠ע֔וֹף לֹ֥א יֵאָכְל֖וּ שֶׁ֣קֶץ הֵ֑ם אֶת ־ הַ⁠נֶּ֨שֶׁר֙ וְ⁠אֶת ־ הַ⁠פֶּ֔רֶס וְ⁠אֵ֖ת הָ⁠עָזְנִיָּֽה ׃¹⁴ וְ⁠אֶת ־ הַ֨⁠דָּאָ֔ה וְ⁠אֶת ־ הָ⁠אַיָּ֖ה לְ⁠מִינָֽ⁠הּ ׃¹⁵ אֵ֥ת כָּל ־ עֹרֵ֖ב לְ⁠מִינֽ⁠וֹ ׃¹⁶ וְ⁠אֵת֙ בַּ֣ת הַֽ⁠יַּעֲנָ֔ה וְ⁠אֶת ־ הַ⁠תַּחְמָ֖ס וְ⁠אֶת ־ הַ⁠שָּׁ֑חַף וְ⁠אֶת ־ הַ⁠נֵּ֖ץ לְ⁠מִינֵֽ⁠הוּ ׃¹⁷ וְ⁠אֶת ־ הַ⁠כּ֥וֹס וְ⁠אֶת ־ הַ⁠שָּׁלָ֖ךְ וְ⁠אֶת ־ הַ⁠יַּנְשֽׁוּף ׃¹⁸ וְ⁠אֶת ־ הַ⁠תִּנְשֶׁ֥מֶת וְ⁠אֶת ־ הַ⁠קָּאָ֖ת וְ⁠אֶת ־ הָ⁠רָחָֽם ׃¹⁹ וְ⁠אֵת֙ הַ⁠חֲסִידָ֔ה הָ⁠אֲנָפָ֖ה לְ⁠מִינָ֑⁠הּ וְ⁠אֶת ־ הַ⁠דּוּכִיפַ֖ת וְ⁠אֶת ־ הָ⁠עֲטַלֵּֽף ׃²⁰ כֹּ֚ל שֶׁ֣רֶץ הָ⁠ע֔וֹף הַ⁠הֹלֵ֖ךְ עַל ־ אַרְבַּ֑ע שֶׁ֥קֶץ ה֖וּא לָ⁠כֶֽם ׃ס²¹ אַ֤ךְ אֶת ־ זֶה֙ תֹּֽאכְל֔וּ מִ⁠כֹּל֙ שֶׁ֣רֶץ הָ⁠ע֔וֹף הַ⁠הֹלֵ֖ךְ עַל ־ אַרְבַּ֑ע אֲשֶׁר ־ ל֤וֹ ¹ כְרָעַ֨יִם֙ מִ⁠מַּ֣עַל לְ⁠רַגְלָ֔י⁠ו לְ⁠נַתֵּ֥ר בָּ⁠הֵ֖ן עַל ־ הָ⁠אָֽרֶץ ׃²² אֶת ־ אֵ֤לֶּה מֵ⁠הֶם֙ תֹּאכֵ֔לוּ אֶת ־ הָֽ⁠אַרְבֶּ֣ה לְ⁠מִינ֔⁠וֹ וְ⁠אֶת ־ הַ⁠סָּלְעָ֖ם לְ⁠מִינֵ֑⁠הוּ וְ⁠אֶת ־ הַ⁠חַרְגֹּ֣ל לְ⁠מִינֵ֔⁠הוּ וְ⁠אֶת ־ הֶ⁠חָגָ֖ב לְ⁠מִינֵֽ⁠הוּ ׃²³ וְ⁠כֹל֙ שֶׁ֣רֶץ הָ⁠ע֔וֹף אֲשֶׁר ־ ל֖⁠וֹ אַרְבַּ֣ע רַגְלָ֑יִם שֶׁ֥קֶץ ה֖וּא לָ⁠כֶֽם ׃²⁴ וּ⁠לְ⁠אֵ֖לֶּה תִּטַּמָּ֑אוּ כָּל ־ הַ⁠נֹּגֵ֥עַ בְּ⁠נִבְלָתָ֖⁠ם יִטְמָ֥א עַד ־ הָ⁠עָֽרֶב ׃²⁵ וְ⁠כָל ־ הַ⁠נֹּשֵׂ֖א מִ⁠נִּבְלָתָ֑⁠ם יְכַבֵּ֥ס בְּגָדָ֖י⁠ו וְ⁠טָמֵ֥א עַד ־ הָ⁠עָֽרֶב ׃²⁶ לְֽ⁠כָל ־ הַ⁠בְּהֵמָ֡ה אֲשֶׁ֣ר הִוא֩ מַפְרֶ֨סֶת פַּרְסָ֜ה וְ⁠שֶׁ֣סַע ׀ אֵינֶ֣⁠נָּה שֹׁסַ֗עַת וְ⁠גֵרָה֙ אֵינֶ֣⁠נָּה מַעֲלָ֔ה טְמֵאִ֥ים הֵ֖ם לָ⁠כֶ֑ם כָּל ־ הַ⁠נֹּגֵ֥עַ בָּ⁠הֶ֖ם יִטְמָֽא ׃²⁷ וְ⁠כֹ֣ל ׀ הוֹלֵ֣ךְ עַל ־ כַּפָּ֗י⁠ו בְּ⁠כָל ־ הַֽ⁠חַיָּה֙ הַ⁠הֹלֶ֣כֶת עַל ־ אַרְבַּ֔ע טְמֵאִ֥ים הֵ֖ם לָ⁠כֶ֑ם כָּל ־ הַ⁠נֹּגֵ֥עַ בְּ⁠נִבְלָתָ֖⁠ם יִטְמָ֥א עַד ־ הָ⁠עָֽרֶב ׃²⁸ וְ⁠הַ⁠נֹּשֵׂא֙ אֶת ־ נִבְלָתָ֔⁠ם יְכַבֵּ֥ס בְּגָדָ֖י⁠ו וְ⁠טָמֵ֣א עַד ־ הָ⁠עָ֑רֶב טְמֵאִ֥ים הֵ֖מָּה לָ⁠כֶֽם ׃ס²⁹ וְ⁠זֶ֤ה לָ⁠כֶם֙ הַ⁠טָּמֵ֔א בַּ⁠שֶּׁ֖רֶץ הַ⁠שֹּׁרֵ֣ץ עַל ־ הָ⁠אָ֑רֶץ הַ⁠חֹ֥לֶד וְ⁠הָ⁠עַכְבָּ֖ר וְ⁠הַ⁠צָּ֥ב לְ⁠מִינֵֽ⁠הוּ ׃³⁰ וְ⁠הָ⁠אֲנָקָ֥ה וְ⁠הַ⁠כֹּ֖חַ וְ⁠הַ⁠לְּטָאָ֑ה וְ⁠הַ⁠חֹ֖מֶט וְ⁠הַ⁠תִּנְשָֽׁמֶת ׃³¹ אֵ֛לֶּה הַ⁠טְּמֵאִ֥ים לָ⁠כֶ֖ם בְּ⁠כָל ־ הַ⁠שָּׁ֑רֶץ כָּל ־ הַ⁠נֹּגֵ֧עַ בָּ⁠הֶ֛ם בְּ⁠מֹתָ֖⁠ם יִטְמָ֥א עַד ־ הָ⁠עָֽרֶב ׃³² וְ⁠כֹ֣ל אֲשֶׁר ־ יִפֹּל ־ עָלָי⁠ו֩ מֵ⁠הֶ֨ם ׀ בְּ⁠מֹתָ֜⁠ם יִטְמָ֗א מִ⁠כָּל ־ כְּלִי ־ עֵץ֙ א֣וֹ בֶ֤גֶד אוֹ ־ עוֹר֙ א֣וֹ שָׂ֔ק כָּל ־ כְּלִ֕י אֲשֶׁר ־ יֵעָשֶׂ֥ה מְלָאכָ֖ה בָּ⁠הֶ֑ם בַּ⁠מַּ֧יִם יוּבָ֛א וְ⁠טָמֵ֥א עַד ־ הָ⁠עֶ֖רֶב וְ⁠טָהֵֽר ׃³³ וְ⁠כָל ־ כְּלִי ־ חֶ֔רֶשׂ אֲשֶׁר ־ יִפֹּ֥ל מֵ⁠הֶ֖ם אֶל ־ תּוֹכ֑⁠וֹ כֹּ֣ל אֲשֶׁ֧ר בְּ⁠תוֹכ֛⁠וֹ יִטְמָ֖א וְ⁠אֹת֥⁠וֹ תִשְׁבֹּֽרוּ ׃³⁴ מִ⁠כָּל ־ הָ⁠אֹ֜כֶל אֲשֶׁ֣ר יֵאָכֵ֗ל אֲשֶׁ֨ר יָב֥וֹא עָלָ֛י⁠ו מַ֖יִם יִטְמָ֑א וְ⁠כָל ־ מַשְׁקֶה֙ אֲשֶׁ֣ר יִשָּׁתֶ֔ה בְּ⁠כָל ־ כְּלִ֖י יִטְמָֽא ׃³⁵ וְ֠⁠כֹל אֲשֶׁר ־ יִפֹּ֨ל מִ⁠נִּבְלָתָ֥⁠ם ׀ עָלָי⁠ו֮ יִטְמָא֒ תַּנּ֧וּר וְ⁠כִירַ֛יִם יֻתָּ֖ץ טְמֵאִ֣ים הֵ֑ם וּ⁠טְמֵאִ֖ים יִהְי֥וּ לָ⁠כֶֽם ׃³⁶ אַ֣ךְ מַעְיָ֥ן וּ⁠ב֛וֹר מִקְוֵה ־ מַ֖יִם יִהְיֶ֣ה טָה֑וֹר וְ⁠נֹגֵ֥עַ בְּ⁠נִבְלָתָ֖⁠ם יִטְמָֽא ׃³⁷ וְ⁠כִ֤י יִפֹּל֙ מִ⁠נִּבְלָתָ֔⁠ם עַל ־ כָּל ־ זֶ֥רַע זֵר֖וּעַ אֲשֶׁ֣ר יִזָּרֵ֑עַ טָה֖וֹר הֽוּא ׃³⁸ וְ⁠כִ֤י יֻתַּן ־ מַ֨יִם֙ עַל ־ זֶ֔רַע וְ⁠נָפַ֥ל מִ⁠נִּבְלָתָ֖⁠ם עָלָ֑י⁠ו טָמֵ֥א ה֖וּא לָ⁠כֶֽם ׃ס³⁹ וְ⁠כִ֤י יָמוּת֙ מִן ־ הַ⁠בְּהֵמָ֔ה אֲשֶׁר ־ הִ֥יא לָ⁠כֶ֖ם לְ⁠אָכְלָ֑ה הַ⁠נֹּגֵ֥עַ בְּ⁠נִבְלָתָ֖⁠הּ יִטְמָ֥א עַד ־ הָ⁠עָֽרֶב ׃⁴⁰ וְ⁠הָֽ⁠אֹכֵל֙ מִ⁠נִּבְלָתָ֔⁠הּ יְכַבֵּ֥ס בְּגָדָ֖י⁠ו וְ⁠טָמֵ֣א עַד ־ הָ⁠עָ֑רֶב וְ⁠הַ⁠נֹּשֵׂא֙ אֶת ־ נִבְלָתָ֔⁠הּ יְכַבֵּ֥ס בְּגָדָ֖י⁠ו וְ⁠טָמֵ֥א עַד ־ הָ⁠עָֽרֶב ׃⁴¹ וְ⁠כָל ־ הַ⁠שֶּׁ֖רֶץ הַ⁠שֹּׁרֵ֣ץ עַל ־ הָ⁠אָ֑רֶץ שֶׁ֥קֶץ ה֖וּא לֹ֥א יֵאָכֵֽל ׃⁴² כֹּל֩ הוֹלֵ֨ךְ עַל ־ גָּח֜וֹן וְ⁠כֹ֣ל ׀ הוֹלֵ֣ךְ עַל ־ אַרְבַּ֗ע עַ֚ד כָּל ־ מַרְבֵּ֣ה רַגְלַ֔יִם לְ⁠כָל ־ הַ⁠שֶּׁ֖רֶץ הַ⁠שֹּׁרֵ֣ץ עַל ־ הָ⁠אָ֑רֶץ לֹ֥א תֹאכְל֖וּ⁠ם כִּי ־ שֶׁ֥קֶץ הֵֽם ׃⁴³ אַל ־ תְּשַׁקְּצוּ֙ אֶת ־ נַפְשֹׁ֣תֵי⁠כֶ֔ם בְּ⁠כָל ־ הַ⁠שֶּׁ֖רֶץ הַ⁠שֹּׁרֵ֑ץ וְ⁠לֹ֤א תִֽטַּמְּאוּ֙ בָּ⁠הֶ֔ם וְ⁠נִטְמֵתֶ֖ם בָּֽ⁠ם ׃⁴⁴ כִּ֣י אֲנִ֣י יְהוָה֮ אֱלֹֽהֵי⁠כֶם֒ וְ⁠הִתְקַדִּשְׁתֶּם֙ וִ⁠הְיִיתֶ֣ם קְדֹשִׁ֔ים כִּ֥י קָד֖וֹשׁ אָ֑נִי וְ⁠לֹ֤א תְטַמְּאוּ֙ אֶת ־ נַפְשֹׁ֣תֵי⁠כֶ֔ם בְּ⁠כָל ־ הַ⁠שֶּׁ֖רֶץ הָ⁠רֹמֵ֥שׂ עַל ־ הָ⁠אָֽרֶץ ׃⁴⁵ כִּ֣י ׀ אֲנִ֣י יְהוָ֗ה הַֽ⁠מַּעֲלֶ֤ה אֶתְ⁠כֶם֙ מֵ⁠אֶ֣רֶץ מִצְרַ֔יִם לִ⁠הְיֹ֥ת לָ⁠כֶ֖ם לֵ⁠אלֹהִ֑ים וִ⁠הְיִיתֶ֣ם קְדֹשִׁ֔ים כִּ֥י קָד֖וֹשׁ אָֽנִי ׃⁴⁶ זֹ֣את תּוֹרַ֤ת הַ⁠בְּהֵמָה֙ וְ⁠הָ⁠ע֔וֹף וְ⁠כֹל֙ נֶ֣פֶשׁ הַֽ⁠חַיָּ֔ה הָ⁠רֹמֶ֖שֶׂת בַּ⁠מָּ֑יִם וּ⁠לְ⁠כָל ־ נֶ֖פֶשׁ הַ⁠שֹּׁרֶ֥צֶת עַל ־ הָ⁠אָֽרֶץ ׃⁴⁷ לְ⁠הַבְדִּ֕יל בֵּ֥ין הַ⁠טָּמֵ֖א וּ⁠בֵ֣ין הַ⁠טָּהֹ֑ר וּ⁠בֵ֤ין הַֽ⁠חַיָּה֙ הַֽ⁠נֶּאֱכֶ֔לֶת וּ⁠בֵין֙ הַֽ⁠חַיָּ֔ה אֲשֶׁ֖ר לֹ֥א תֵאָכֵֽל ׃פ

¹K לא

Chapter 12

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֞ר אֶל ־ בְּנֵ֤י יִשְׂרָאֵל֙ לֵ⁠אמֹ֔ר אִשָּׁה֙ כִּ֣י תַזְרִ֔יעַ וְ⁠יָלְדָ֖ה זָכָ֑ר וְ⁠טָֽמְאָה֙ שִׁבְעַ֣ת יָמִ֔ים כִּ⁠ימֵ֛י נִדַּ֥ת דְּוֺתָ֖⁠הּ תִּטְמָֽא ׃³ וּ⁠בַ⁠יּ֖וֹם הַ⁠שְּׁמִינִ֑י יִמּ֖וֹל בְּשַׂ֥ר עָרְלָתֽ⁠וֹ ׃⁴ וּ⁠שְׁלֹשִׁ֥ים יוֹם֙ וּ⁠שְׁלֹ֣שֶׁת יָמִ֔ים תֵּשֵׁ֖ב בִּ⁠דְמֵ֣י טָהֳרָ֑ה בְּ⁠כָל ־ קֹ֣דֶשׁ לֹֽא ־ תִגָּ֗ע וְ⁠אֶל ־ הַ⁠מִּקְדָּשׁ֙ לֹ֣א תָבֹ֔א עַד ־ מְלֹ֖את יְמֵ֥י טָהֳרָֽ⁠הּ ׃⁵ וְ⁠אִם ־ נְקֵבָ֣ה תֵלֵ֔ד וְ⁠טָמְאָ֥ה שְׁבֻעַ֖יִם כְּ⁠נִדָּתָ֑⁠הּ וְ⁠שִׁשִּׁ֥ים יוֹם֙ וְ⁠שֵׁ֣שֶׁת יָמִ֔ים תֵּשֵׁ֖ב עַל ־ דְּמֵ֥י טָהֳרָֽה ׃⁶ וּ⁠בִ⁠מְלֹ֣את ׀ יְמֵ֣י טָהֳרָ֗⁠הּ לְ⁠בֵן֮ א֣וֹ לְ⁠בַת֒ תָּבִ֞יא כֶּ֤בֶשׂ בֶּן ־ שְׁנָת⁠וֹ֙ לְ⁠עֹלָ֔ה וּ⁠בֶן ־ יוֹנָ֥ה אוֹ ־ תֹ֖ר לְ⁠חַטָּ֑את אֶל ־ פֶּ֥תַח אֹֽהֶל ־ מוֹעֵ֖ד אֶל ־ הַ⁠כֹּהֵֽן ׃⁷ וְ⁠הִקְרִיב֞⁠וֹ לִ⁠פְנֵ֤י יְהוָה֙ וְ⁠כִפֶּ֣ר עָלֶ֔י⁠הָ וְ⁠טָהֲרָ֖ה מִ⁠מְּקֹ֣ר דָּמֶ֑י⁠הָ זֹ֤את תּוֹרַת֙ הַ⁠יֹּלֶ֔דֶת לַ⁠זָּכָ֖ר א֥וֹ לַ⁠נְּקֵבָֽה ׃⁸ וְ⁠אִם ־ לֹ֨א תִמְצָ֣א יָדָ⁠הּ֮ דֵּ֣י שֶׂה֒ וְ⁠לָקְחָ֣ה שְׁתֵּֽי ־ תֹרִ֗ים א֤וֹ שְׁנֵי֙ בְּנֵ֣י יוֹנָ֔ה אֶחָ֥ד לְ⁠עֹלָ֖ה וְ⁠אֶחָ֣ד לְ⁠חַטָּ֑את וְ⁠כִפֶּ֥ר עָלֶ֛י⁠הָ הַ⁠כֹּהֵ֖ן וְ⁠טָהֵֽרָה ׃פ

Chapter 13

¹ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃² אָדָ֗ם כִּֽי ־ יִהְיֶ֤ה בְ⁠עוֹר ־ בְּשָׂר⁠וֹ֙ שְׂאֵ֤ת אֽוֹ ־ סַפַּ֨חַת֙ א֣וֹ בַהֶ֔רֶת וְ⁠הָיָ֥ה בְ⁠עוֹר ־ בְּשָׂר֖⁠וֹ לְ⁠נֶ֣גַע צָרָ֑עַת וְ⁠הוּבָא֙ אֶל ־ אַהֲרֹ֣ן הַ⁠כֹּהֵ֔ן א֛וֹ אֶל ־ אַחַ֥ד מִ⁠בָּנָ֖י⁠ו הַ⁠כֹּהֲנִֽים ׃³ וְ⁠רָאָ֣ה הַ⁠כֹּהֵ֣ן אֶת ־ הַ⁠נֶּ֣גַע בְּ⁠עֽוֹר ־ הַ֠⁠בָּשָׂר וְ⁠שֵׂעָ֨ר בַּ⁠נֶּ֜גַע הָפַ֣ךְ ׀ לָבָ֗ן וּ⁠מַרְאֵ֤ה הַ⁠נֶּ֨גַע֙ עָמֹק֙ מֵ⁠ע֣וֹר בְּשָׂר֔⁠וֹ נֶ֥גַע צָרַ֖עַת ה֑וּא וְ⁠רָאָ֥⁠הוּ הַ⁠כֹּהֵ֖ן וְ⁠טִמֵּ֥א אֹתֽ⁠וֹ ׃⁴ וְ⁠אִם ־ בַּהֶרֶת֩ לְבָנָ֨ה הִ֜וא בְּ⁠ע֣וֹר בְּשָׂר֗⁠וֹ וְ⁠עָמֹק֙ אֵין ־ מַרְאֶ֣⁠הָ מִן ־ הָ⁠ע֔וֹר וּ⁠שְׂעָרָ֖⁠ה לֹא ־ הָפַ֣ךְ לָבָ֑ן וְ⁠הִסְגִּ֧יר הַ⁠כֹּהֵ֛ן אֶת ־ הַ⁠נֶּ֖גַע שִׁבְעַ֥ת יָמִֽים ׃⁵ וְ⁠רָאָ֣⁠הוּ הַ⁠כֹּהֵן֮ בַּ⁠יּ֣וֹם הַ⁠שְּׁבִיעִי֒ וְ⁠הִנֵּ֤ה הַ⁠נֶּ֨גַע֙ עָמַ֣ד בְּ⁠עֵינָ֔י⁠ו לֹֽא ־ פָשָׂ֥ה הַ⁠נֶּ֖גַע בָּ⁠ע֑וֹר וְ⁠הִסְגִּיר֧⁠וֹ הַ⁠כֹּהֵ֛ן שִׁבְעַ֥ת יָמִ֖ים שֵׁנִֽית ׃⁶ וְ⁠רָאָה֩ הַ⁠כֹּהֵ֨ן אֹת֜⁠וֹ בַּ⁠יּ֣וֹם הַ⁠שְּׁבִיעִי֮ שֵׁנִית֒ וְ⁠הִנֵּה֙ כֵּהָ֣ה הַ⁠נֶּ֔גַע וְ⁠לֹא ־ פָשָׂ֥ה הַ⁠נֶּ֖גַע בָּ⁠ע֑וֹר וְ⁠טִהֲר֤⁠וֹ הַ⁠כֹּהֵן֙ מִסְפַּ֣חַת הִ֔יא וְ⁠כִבֶּ֥ס בְּגָדָ֖י⁠ו וְ⁠טָהֵֽר ׃⁷ וְ⁠אִם ־ פָּשֹׂ֨ה תִפְשֶׂ֤ה הַ⁠מִּסְפַּ֨חַת֙ בָּ⁠ע֔וֹר אַחֲרֵ֧י הֵרָאֹת֛⁠וֹ אֶל ־ הַ⁠כֹּהֵ֖ן לְ⁠טָהֳרָת֑⁠וֹ וְ⁠נִרְאָ֥ה שֵׁנִ֖ית אֶל ־ הַ⁠כֹּהֵֽן ׃⁸ וְ⁠רָאָה֙ הַ⁠כֹּהֵ֔ן וְ⁠הִנֵּ֛ה פָּשְׂתָ֥ה הַ⁠מִּסְפַּ֖חַת בָּ⁠ע֑וֹר וְ⁠טִמְּא֥⁠וֹ הַ⁠כֹּהֵ֖ן צָרַ֥עַת הִֽוא ׃פ⁹ נֶ֣גַע צָרַ֔עַת כִּ֥י תִהְיֶ֖ה בְּ⁠אָדָ֑ם וְ⁠הוּבָ֖א אֶל ־ הַ⁠כֹּהֵֽן ׃¹⁰ וְ⁠רָאָ֣ה הַ⁠כֹּהֵ֗ן וְ⁠הִנֵּ֤ה שְׂאֵת ־ לְבָנָה֙ בָּ⁠ע֔וֹר וְ⁠הִ֕יא הָפְכָ֖ה שֵׂעָ֣ר לָבָ֑ן וּ⁠מִֽחְיַ֛ת בָּשָׂ֥ר חַ֖י בַּ⁠שְׂאֵֽת ׃¹¹ צָרַ֨עַת נוֹשֶׁ֤נֶת הִוא֙ בְּ⁠ע֣וֹר בְּשָׂר֔⁠וֹ וְ⁠טִמְּא֖⁠וֹ הַ⁠כֹּהֵ֑ן לֹ֣א יַסְגִּרֶ֔⁠נּוּ כִּ֥י טָמֵ֖א הֽוּא ׃¹² וְ⁠אִם ־ פָּר֨וֹחַ תִּפְרַ֤ח הַ⁠צָּרַ֨עַת֙ בָּ⁠ע֔וֹר וְ⁠כִסְּתָ֣ה הַ⁠צָּרַ֗עַת אֵ֚ת כָּל ־ ע֣וֹר הַ⁠נֶּ֔גַע מֵ⁠רֹאשׁ֖⁠וֹ וְ⁠עַד ־ רַגְלָ֑י⁠ו לְ⁠כָל ־ מַרְאֵ֖ה עֵינֵ֥י הַ⁠כֹּהֵֽן ׃¹³ וְ⁠רָאָ֣ה הַ⁠כֹּהֵ֗ן וְ⁠הִנֵּ֨ה כִסְּתָ֤ה הַ⁠צָּרַ֨עַת֙ אֶת ־ כָּל ־ בְּשָׂר֔⁠וֹ וְ⁠טִהַ֖ר אֶת ־ הַ⁠נָּ֑גַע כֻּלּ֛⁠וֹ הָפַ֥ךְ לָבָ֖ן טָה֥וֹר הֽוּא ׃¹⁴ וּ⁠בְ⁠י֨וֹם הֵרָא֥וֹת בּ֛⁠וֹ בָּשָׂ֥ר חַ֖י יִטְמָֽא ׃¹⁵ וְ⁠רָאָ֧ה הַ⁠כֹּהֵ֛ן אֶת ־ הַ⁠בָּשָׂ֥ר הַ⁠חַ֖י וְ⁠טִמְּא֑⁠וֹ הַ⁠בָּשָׂ֥ר הַ⁠חַ֛י טָמֵ֥א ה֖וּא צָרַ֥עַת הֽוּא ׃¹⁶ א֣וֹ כִ֥י יָשׁ֛וּב הַ⁠בָּשָׂ֥ר הַ⁠חַ֖י וְ⁠נֶהְפַּ֣ךְ לְ⁠לָבָ֑ן וּ⁠בָ֖א אֶל ־ הַ⁠כֹּהֵֽן ׃¹⁷ וְ⁠רָאָ֨⁠הוּ֙ הַ⁠כֹּהֵ֔ן וְ⁠הִנֵּ֛ה נֶהְפַּ֥ךְ הַ⁠נֶּ֖גַע לְ⁠לָבָ֑ן וְ⁠טִהַ֧ר הַ⁠כֹּהֵ֛ן אֶת ־ הַ⁠נֶּ֖גַע טָה֥וֹר הֽוּא ׃פ¹⁸ וּ⁠בָשָׂ֕ר כִּֽי ־ יִהְיֶ֥ה בֽ⁠וֹ ־ בְ⁠עֹר֖⁠וֹ שְׁחִ֑ין וְ⁠נִרְפָּֽא ׃¹⁹ וְ⁠הָיָ֞ה בִּ⁠מְק֤וֹם הַ⁠שְּׁחִין֙ שְׂאֵ֣ת לְבָנָ֔ה א֥וֹ בַהֶ֖רֶת לְבָנָ֣ה אֲדַמְדָּ֑מֶת וְ⁠נִרְאָ֖ה אֶל ־ הַ⁠כֹּהֵֽן ׃²⁰ וְ⁠רָאָ֣ה הַ⁠כֹּהֵ֗ן וְ⁠הִנֵּ֤ה מַרְאֶ֨⁠הָ֙ שָׁפָ֣ל מִן ־ הָ⁠ע֔וֹר וּ⁠שְׂעָרָ֖⁠הּ הָפַ֣ךְ לָבָ֑ן וְ⁠טִמְּא֧⁠וֹ הַ⁠כֹּהֵ֛ן נֶֽגַע ־ צָרַ֥עַת הִ֖וא בַּ⁠שְּׁחִ֥ין פָּרָֽחָה ׃²¹ וְ⁠אִ֣ם ׀ יִרְאֶ֣⁠נָּה הַ⁠כֹּהֵ֗ן וְ⁠הִנֵּ֤ה אֵֽין ־ בָּ⁠הּ֙ שֵׂעָ֣ר לָבָ֔ן וּ⁠שְׁפָלָ֥ה אֵינֶ֛⁠נָּה מִן ־ הָ⁠ע֖וֹר וְ⁠הִ֣יא כֵהָ֑ה וְ⁠הִסְגִּיר֥⁠וֹ הַ⁠כֹּהֵ֖ן שִׁבְעַ֥ת יָמִֽים ׃²² וְ⁠אִם ־ פָּשֹׂ֥ה תִפְשֶׂ֖ה בָּ⁠ע֑וֹר וְ⁠טִמֵּ֧א הַ⁠כֹּהֵ֛ן אֹת֖⁠וֹ נֶ֥גַע הִֽוא ׃²³ וְ⁠אִם ־ תַּחְתֶּ֜י⁠הָ תַּעֲמֹ֤ד הַ⁠בַּהֶ֨רֶת֙ לֹ֣א פָשָׂ֔תָה צָרֶ֥בֶת הַ⁠שְּׁחִ֖ין הִ֑וא וְ⁠טִהֲר֖⁠וֹ הַ⁠כֹּהֵֽן ׃ס²⁴ א֣וֹ בָשָׂ֔ר כִּֽי ־ יִהְיֶ֥ה בְ⁠עֹר֖⁠וֹ מִכְוַת ־ אֵ֑שׁ וְֽ⁠הָיְתָ֞ה מִֽחְיַ֣ת הַ⁠מִּכְוָ֗ה בַּהֶ֛רֶת לְבָנָ֥ה אֲדַמְדֶּ֖מֶת א֥וֹ לְבָנָֽה ׃²⁵ וְ⁠רָאָ֣ה אֹתָ֣⁠הּ הַ⁠כֹּהֵ֡ן וְ⁠הִנֵּ֣ה נֶהְפַּךְ֩ שֵׂעָ֨ר לָבָ֜ן בַּ⁠בַּהֶ֗רֶת וּ⁠מַרְאֶ֨⁠הָ֙ עָמֹ֣ק מִן ־ הָ⁠ע֔וֹר צָרַ֣עַת הִ֔וא בַּ⁠מִּכְוָ֖ה פָּרָ֑חָה וְ⁠טִמֵּ֤א אֹת⁠וֹ֙ הַ⁠כֹּהֵ֔ן נֶ֥גַע צָרַ֖עַת הִֽוא ׃²⁶ וְ⁠אִ֣ם ׀ יִרְאֶ֣⁠נָּה הַ⁠כֹּהֵ֗ן וְ⁠הִנֵּ֤ה אֵֽין ־ בַּ⁠בֶּהֶ֨רֶת֙ שֵׂעָ֣ר לָבָ֔ן וּ⁠שְׁפָלָ֥ה אֵינֶ֛⁠נָּה מִן ־ הָ⁠ע֖וֹר וְ⁠הִ֣וא כֵהָ֑ה וְ⁠הִסְגִּיר֥⁠וֹ הַ⁠כֹּהֵ֖ן שִׁבְעַ֥ת יָמִֽים ׃²⁷ וְ⁠רָאָ֥⁠הוּ הַ⁠כֹּהֵ֖ן בַּ⁠יּ֣וֹם הַ⁠שְּׁבִיעִ֑י אִם ־ פָּשֹׂ֤ה תִפְשֶׂה֙ בָּ⁠ע֔וֹר וְ⁠טִמֵּ֤א הַ⁠כֹּהֵן֙ אֹת֔⁠וֹ נֶ֥גַע צָרַ֖עַת הִֽוא ׃²⁸ וְ⁠אִם ־ תַּחְתֶּי⁠הָ֩ תַעֲמֹ֨ד הַ⁠בַּהֶ֜רֶת לֹא ־ פָשְׂתָ֤ה בָ⁠עוֹר֙ וְ⁠הִ֣וא כֵהָ֔ה שְׂאֵ֥ת הַ⁠מִּכְוָ֖ה הִ֑וא וְ⁠טִֽהֲר⁠וֹ֙ הַ⁠כֹּהֵ֔ן כִּֽי ־ צָרֶ֥בֶת הַ⁠מִּכְוָ֖ה הִֽוא ׃פ²⁹ וְ⁠אִישׁ֙ א֣וֹ אִשָּׁ֔ה כִּֽי ־ יִהְיֶ֥ה ב֖⁠וֹ נָ֑גַע בְּ⁠רֹ֖אשׁ א֥וֹ בְ⁠זָקָֽן ׃³⁰ וְ⁠רָאָ֨ה הַ⁠כֹּהֵ֜ן אֶת ־ הַ⁠נֶּ֗גַע וְ⁠הִנֵּ֤ה מַרְאֵ֨⁠הוּ֙ עָמֹ֣ק מִן ־ הָ⁠ע֔וֹר וּ⁠ב֛⁠וֹ שֵׂעָ֥ר צָהֹ֖ב דָּ֑ק וְ⁠טִמֵּ֨א אֹת֤⁠וֹ הַ⁠כֹּהֵן֙ נֶ֣תֶק ה֔וּא צָרַ֧עַת הָ⁠רֹ֛אשׁ א֥וֹ הַ⁠זָּקָ֖ן הֽוּא ׃³¹ וְ⁠כִֽי ־ יִרְאֶ֨ה הַ⁠כֹּהֵ֜ן אֶת ־ נֶ֣גַע הַ⁠נֶּ֗תֶק וְ⁠הִנֵּ֤ה אֵין ־ מַרְאֵ֨⁠הוּ֙ עָמֹ֣ק מִן ־ הָ⁠ע֔וֹר וְ⁠שֵׂעָ֥ר שָׁחֹ֖ר אֵ֣ין בּ֑⁠וֹ וְ⁠הִסְגִּ֧יר הַ⁠כֹּהֵ֛ן אֶת ־ נֶ֥גַע הַ⁠נֶּ֖תֶק שִׁבְעַ֥ת יָמִֽים ׃³² וְ⁠רָאָ֨ה הַ⁠כֹּהֵ֣ן אֶת ־ הַ⁠נֶּגַע֮ בַּ⁠יּ֣וֹם הַ⁠שְּׁבִיעִי֒ וְ⁠הִנֵּה֙ לֹא ־ פָשָׂ֣ה הַ⁠נֶּ֔תֶק וְ⁠לֹא ־ הָ֥יָה ב֖⁠וֹ שֵׂעָ֣ר צָהֹ֑ב וּ⁠מַרְאֵ֣ה הַ⁠נֶּ֔תֶק אֵ֥ין עָמֹ֖ק מִן ־ הָ⁠עֽוֹר ׃³³ וְ⁠הִ֨תְגַּלָּ֔ח וְ⁠אֶת ־ הַ⁠נֶּ֖תֶק לֹ֣א יְגַלֵּ֑חַ וְ⁠הִסְגִּ֨יר הַ⁠כֹּהֵ֧ן אֶת ־ הַ⁠נֶּ֛תֶק שִׁבְעַ֥ת יָמִ֖ים שֵׁנִֽית ׃³⁴ וְ⁠רָאָה֩ הַ⁠כֹּהֵ֨ן אֶת ־ הַ⁠נֶּ֜תֶק בַּ⁠יּ֣וֹם הַ⁠שְּׁבִיעִ֗י וְ֠⁠הִנֵּה לֹא ־ פָשָׂ֤ה הַ⁠נֶּ֨תֶק֙ בָּ⁠ע֔וֹר וּ⁠מַרְאֵ֕⁠הוּ אֵינֶ֥⁠נּוּ עָמֹ֖ק מִן ־ הָ⁠ע֑וֹר וְ⁠טִהַ֤ר אֹת⁠וֹ֙ הַ⁠כֹּהֵ֔ן וְ⁠כִבֶּ֥ס בְּגָדָ֖י⁠ו וְ⁠טָהֵֽר ׃³⁵ וְ⁠אִם ־ פָּשֹׂ֥ה יִפְשֶׂ֛ה הַ⁠נֶּ֖תֶק בָּ⁠ע֑וֹר אַחֲרֵ֖י טָהֳרָתֽ⁠וֹ ׃³⁶ וְ⁠רָאָ֨⁠הוּ֙ הַ⁠כֹּהֵ֔ן וְ⁠הִנֵּ֛ה פָּשָׂ֥ה הַ⁠נֶּ֖תֶק בָּ⁠ע֑וֹר לֹֽא ־ יְבַקֵּ֧ר הַ⁠כֹּהֵ֛ן לַ⁠שֵּׂעָ֥ר הַ⁠צָּהֹ֖ב טָמֵ֥א הֽוּא ׃³⁷ וְ⁠אִם ־ בְּ⁠עֵינָי⁠ו֩ עָמַ֨ד הַ⁠נֶּ֜תֶק וְ⁠שֵׂעָ֨ר שָׁחֹ֧ר צָֽמַח ־ בּ֛⁠וֹ נִרְפָּ֥א הַ⁠נֶּ֖תֶק טָה֣וֹר ה֑וּא וְ⁠טִהֲר֖⁠וֹ הַ⁠כֹּהֵֽן ׃ס³⁸ וְ⁠אִישׁ֙ אֽוֹ ־ אִשָּׁ֔ה כִּֽי ־ יִהְיֶ֥ה בְ⁠עוֹר ־ בְּשָׂרָ֖⁠ם בֶּהָרֹ֑ת בֶּהָרֹ֖ת לְבָנֹֽת ׃³⁹ וְ⁠רָאָ֣ה הַ⁠כֹּהֵ֗ן וְ⁠הִנֵּ֧ה בְ⁠עוֹר ־ בְּשָׂרָ֛⁠ם בֶּהָרֹ֖ת כֵּה֣וֹת לְבָנֹ֑ת בֹּ֥הַק ה֛וּא פָּרַ֥ח בָּ⁠ע֖וֹר טָה֥וֹר הֽוּא ׃ס⁴⁰ וְ⁠אִ֕ישׁ כִּ֥י יִמָּרֵ֖ט רֹאשׁ֑⁠וֹ קֵרֵ֥חַ ה֖וּא טָה֥וֹר הֽוּא ׃⁴¹ וְ⁠אִם֙ מִ⁠פְּאַ֣ת פָּנָ֔י⁠ו יִמָּרֵ֖ט רֹאשׁ֑⁠וֹ גִּבֵּ֥חַ ה֖וּא טָה֥וֹר הֽוּא ׃⁴² וְ⁠כִֽי ־ יִהְיֶ֤ה בַ⁠קָּרַ֨חַת֙ א֣וֹ בַ⁠גַּבַּ֔חַת נֶ֖גַע לָבָ֣ן אֲדַמְדָּ֑ם צָרַ֤עַת פֹּרַ֨חַת֙ הִ֔וא בְּ⁠קָרַחְתּ֖⁠וֹ א֥וֹ בְ⁠גַבַּחְתּֽ⁠וֹ ׃⁴³ וְ⁠רָאָ֨ה אֹת֜⁠וֹ הַ⁠כֹּהֵ֗ן וְ⁠הִנֵּ֤ה שְׂאֵת ־ הַ⁠נֶּ֨גַע֙ לְבָנָ֣ה אֲדַמְדֶּ֔מֶת בְּ⁠קָרַחְתּ֖⁠וֹ א֣וֹ בְ⁠גַבַּחְתּ֑⁠וֹ כְּ⁠מַרְאֵ֥ה צָרַ֖עַת ע֥וֹר בָּשָֽׂר ׃⁴⁴ אִישׁ ־ צָר֥וּעַ ה֖וּא טָמֵ֣א ה֑וּא טַמֵּ֧א יְטַמְּאֶ֛⁠נּוּ הַ⁠כֹּהֵ֖ן בְּ⁠רֹאשׁ֥⁠וֹ נִגְעֽ⁠וֹ ׃⁴⁵ וְ⁠הַ⁠צָּר֜וּעַ אֲשֶׁר ־ בּ֣⁠וֹ הַ⁠נֶּ֗גַע בְּגָדָ֞י⁠ו יִהְי֤וּ פְרֻמִים֙ וְ⁠רֹאשׁ⁠וֹ֙ יִהְיֶ֣ה פָר֔וּעַ וְ⁠עַל ־ שָׂפָ֖ם יַעְטֶ֑ה וְ⁠טָמֵ֥א ׀ טָמֵ֖א יִקְרָֽא ׃⁴⁶ כָּל ־ יְמֵ֞י אֲשֶׁ֨ר הַ⁠נֶּ֥גַע בּ֛⁠וֹ יִטְמָ֖א טָמֵ֣א ה֑וּא בָּדָ֣ד יֵשֵׁ֔ב מִ⁠ח֥וּץ לַֽ⁠מַּחֲנֶ֖ה מוֹשָׁבֽ⁠וֹ ׃ס⁴⁷ וְ⁠הַ⁠בֶּ֕גֶד כִּֽי ־ יִהְיֶ֥ה ב֖⁠וֹ נֶ֣גַע צָרָ֑עַת בְּ⁠בֶ֣גֶד צֶ֔מֶר א֖וֹ בְּ⁠בֶ֥גֶד פִּשְׁתִּֽים ׃⁴⁸ א֤וֹ בִֽ⁠שְׁתִי֙ א֣וֹ בְ⁠עֵ֔רֶב לַ⁠פִּשְׁתִּ֖ים וְ⁠לַ⁠צָּ֑מֶר א֣וֹ בְ⁠ע֔וֹר א֖וֹ בְּ⁠כָל ־ מְלֶ֥אכֶת עֽוֹר ׃⁴⁹ וְ⁠הָיָ֨ה הַ⁠נֶּ֜גַע יְרַקְרַ֣ק ׀ א֣וֹ אֲדַמְדָּ֗ם בַּ⁠בֶּגֶד֩ א֨וֹ בָ⁠ע֜וֹר אֽוֹ ־ בַ⁠שְּׁתִ֤י אוֹ ־ בָ⁠עֵ֨רֶב֙ א֣וֹ בְ⁠כָל ־ כְּלִי ־ ע֔וֹר נֶ֥גַע צָרַ֖עַת ה֑וּא וְ⁠הָרְאָ֖ה אֶת ־ הַ⁠כֹּהֵֽן ׃⁵⁰ וְ⁠רָאָ֥ה הַ⁠כֹּהֵ֖ן אֶת ־ הַ⁠נָּ֑גַע וְ⁠הִסְגִּ֥יר אֶת ־ הַ⁠נֶּ֖גַע שִׁבְעַ֥ת יָמִֽים ׃⁵¹ וְ⁠רָאָ֨ה אֶת ־ הַ⁠נֶּ֜גַע בַּ⁠יּ֣וֹם הַ⁠שְּׁבִיעִ֗י כִּֽי ־ פָשָׂ֤ה הַ⁠נֶּ֨גַע֙ בַּ֠⁠בֶּגֶד אֽוֹ ־ בַ⁠שְּׁתִ֤י אֽוֹ ־ בָ⁠עֵ֨רֶב֙ א֣וֹ בָ⁠ע֔וֹר לְ⁠כֹ֛ל אֲשֶׁר ־ יֵעָשֶׂ֥ה הָ⁠ע֖וֹר לִ⁠מְלָאכָ֑ה צָרַ֧עַת מַמְאֶ֛רֶת הַ⁠נֶּ֖גַע טָמֵ֥א הֽוּא ׃⁵² וְ⁠שָׂרַ֨ף אֶת ־ הַ⁠בֶּ֜גֶד א֥וֹ אֶֽת ־ הַ⁠שְּׁתִ֣י ׀ א֣וֹ אֶת ־ הָ⁠עֵ֗רֶב בַּ⁠צֶּ֨מֶר֙ א֣וֹ בַ⁠פִּשְׁתִּ֔ים א֚וֹ אֶת ־ כָּל ־ כְּלִ֣י הָ⁠ע֔וֹר אֲשֶׁר ־ יִהְיֶ֥ה ב֖⁠וֹ הַ⁠נָּ֑גַע כִּֽי ־ צָרַ֤עַת מַמְאֶ֨רֶת֙ הִ֔וא בָּ⁠אֵ֖שׁ תִּשָּׂרֵֽף ׃⁵³ וְ⁠אִם֮ יִרְאֶ֣ה הַ⁠כֹּהֵן֒ וְ⁠הִנֵּה֙ לֹא ־ פָשָׂ֣ה הַ⁠נֶּ֔גַע בַּ⁠בֶּ֕גֶד א֥וֹ בַ⁠שְּׁתִ֖י א֣וֹ בָ⁠עֵ֑רֶב א֖וֹ בְּ⁠כָל ־ כְּלִי ־ עֽוֹר ׃⁵⁴ וְ⁠צִוָּה֙ הַ⁠כֹּהֵ֔ן וְ⁠כִ֨בְּס֔וּ אֵ֥ת אֲשֶׁר ־ בּ֖⁠וֹ הַ⁠נָּ֑גַע וְ⁠הִסְגִּיר֥⁠וֹ שִׁבְעַת ־ יָמִ֖ים שֵׁנִֽית ׃⁵⁵ וְ⁠רָאָ֨ה הַ⁠כֹּהֵ֜ן אַחֲרֵ֣י ׀ הֻכַּבֵּ֣ס אֶת ־ הַ⁠נֶּ֗גַע וְ֠⁠הִנֵּה לֹֽא ־ הָפַ֨ךְ הַ⁠נֶּ֤גַע אֶת ־ עֵינ⁠וֹ֙ וְ⁠הַ⁠נֶּ֣גַע לֹֽא ־ פָשָׂ֔ה טָמֵ֣א ה֔וּא בָּ⁠אֵ֖שׁ תִּשְׂרְפֶ֑⁠נּוּ פְּחֶ֣תֶת הִ֔וא בְּ⁠קָרַחְתּ֖⁠וֹ א֥וֹ בְ⁠גַבַּחְתּֽ⁠וֹ ׃⁵⁶ וְ⁠אִם֮ רָאָ֣ה הַ⁠כֹּהֵן֒ וְ⁠הִנֵּה֙ כֵּהָ֣ה הַ⁠נֶּ֔גַע אַחֲרֵ֖י הֻכַּבֵּ֣ס אֹת֑⁠וֹ וְ⁠קָרַ֣ע אֹת֗⁠וֹ מִן ־ הַ⁠בֶּ֨גֶד֙ א֣וֹ מִן ־ הָ⁠ע֔וֹר א֥וֹ מִן ־ הַ⁠שְּׁתִ֖י א֥וֹ מִן ־ הָ⁠עֵֽרֶב ׃⁵⁷ וְ⁠אִם ־ תֵּרָאֶ֨ה ע֜וֹד בַּ֠⁠בֶּגֶד אֽוֹ ־ בַ⁠שְּׁתִ֤י אֽוֹ ־ בָ⁠עֵ֨רֶב֙ א֣וֹ בְ⁠כָל ־ כְּלִי ־ ע֔וֹר פֹּרַ֖חַת הִ֑וא בָּ⁠אֵ֣שׁ תִּשְׂרְפֶ֔⁠נּוּ אֵ֥ת אֲשֶׁר ־ בּ֖⁠וֹ הַ⁠נָּֽגַע ׃⁵⁸ וְ⁠הַ⁠בֶּ֡גֶד אֽוֹ ־ הַ⁠שְּׁתִ֨י אוֹ ־ הָ⁠עֵ֜רֶב אֽוֹ ־ כָל ־ כְּלִ֤י הָ⁠עוֹר֙ אֲשֶׁ֣ר תְּכַבֵּ֔ס וְ⁠סָ֥ר מֵ⁠הֶ֖ם הַ⁠נָּ֑גַע וְ⁠כֻבַּ֥ס שֵׁנִ֖ית וְ⁠טָהֵֽר ׃⁵⁹ זֹ֠את תּוֹרַ֨ת נֶֽגַע ־ צָרַ֜עַת בֶּ֥גֶד הַ⁠צֶּ֣מֶר ׀ א֣וֹ הַ⁠פִּשְׁתִּ֗ים א֤וֹ הַ⁠שְּׁתִי֙ א֣וֹ הָ⁠עֵ֔רֶב א֖וֹ כָּל ־ כְּלִי ־ ע֑וֹר לְ⁠טַהֲר֖⁠וֹ א֥וֹ לְ⁠טַמְּאֽ⁠וֹ ׃פ

Chapter 14

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² זֹ֤את תִּֽהְיֶה֙ תּוֹרַ֣ת הַ⁠מְּצֹרָ֔ע בְּ⁠י֖וֹם טָהֳרָת֑⁠וֹ וְ⁠הוּבָ֖א אֶל ־ הַ⁠כֹּהֵֽן ׃³ וְ⁠יָצָא֙ הַ⁠כֹּהֵ֔ן אֶל ־ מִ⁠ח֖וּץ לַֽ⁠מַּחֲנֶ֑ה וְ⁠רָאָה֙ הַ⁠כֹּהֵ֔ן וְ⁠הִנֵּ֛ה נִרְפָּ֥א נֶֽגַע ־ הַ⁠צָּרַ֖עַת מִן ־ הַ⁠צָּרֽוּעַ ׃⁴ וְ⁠צִוָּה֙ הַ⁠כֹּהֵ֔ן וְ⁠לָקַ֧ח לַ⁠מִּטַּהֵ֛ר שְׁתֵּֽי ־ צִפֳּרִ֥ים חַיּ֖וֹת טְהֹר֑וֹת וְ⁠עֵ֣ץ אֶ֔רֶז וּ⁠שְׁנִ֥י תוֹלַ֖עַת וְ⁠אֵזֹֽב ׃⁵ וְ⁠צִוָּה֙ הַ⁠כֹּהֵ֔ן וְ⁠שָׁחַ֖ט אֶת ־ הַ⁠צִּפּ֣וֹר הָ⁠אֶחָ֑ת אֶל ־ כְּלִי ־ חֶ֖רֶשׂ עַל ־ מַ֥יִם חַיִּֽים ׃⁶ אֶת ־ הַ⁠צִּפֹּ֤ר הַֽ⁠חַיָּה֙ יִקַּ֣ח אֹתָ֔⁠הּ וְ⁠אֶת ־ עֵ֥ץ הָ⁠אֶ֛רֶז וְ⁠אֶת ־ שְׁנִ֥י הַ⁠תּוֹלַ֖עַת וְ⁠אֶת ־ הָ⁠אֵזֹ֑ב וְ⁠טָבַ֨ל אוֹתָ֜⁠ם וְ⁠אֵ֣ת ׀ הַ⁠צִּפֹּ֣ר הַֽ⁠חַיָּ֗ה בְּ⁠דַם֙ הַ⁠צִּפֹּ֣ר הַ⁠שְּׁחֻטָ֔ה עַ֖ל הַ⁠מַּ֥יִם הַֽ⁠חַיִּֽים ׃⁷ וְ⁠הִזָּ֗ה עַ֧ל הַ⁠מִּטַּהֵ֛ר מִן ־ הַ⁠צָּרַ֖עַת שֶׁ֣בַע פְּעָמִ֑ים וְ⁠טִ֣הֲר֔⁠וֹ וְ⁠שִׁלַּ֛ח אֶת ־ הַ⁠צִּפֹּ֥ר הַֽ⁠חַיָּ֖ה עַל ־ פְּנֵ֥י הַ⁠שָּׂדֶֽה ׃⁸ וְ⁠כִבֶּס֩ הַ⁠מִּטַּהֵ֨ר אֶת ־ בְּגָדָ֜י⁠ו וְ⁠גִלַּ֣ח אֶת ־ כָּל ־ שְׂעָר֗⁠וֹ וְ⁠רָחַ֤ץ בַּ⁠מַּ֨יִם֙ וְ⁠טָהֵ֔ר וְ⁠אַחַ֖ר יָב֣וֹא אֶל ־ הַֽ⁠מַּחֲנֶ֑ה וְ⁠יָשַׁ֛ב מִ⁠ח֥וּץ לְ⁠אָהֳל֖⁠וֹ שִׁבְעַ֥ת יָמִֽים ׃⁹ וְ⁠הָיָה֩ בַ⁠יּ֨וֹם הַ⁠שְּׁבִיעִ֜י יְגַלַּ֣ח אֶת ־ כָּל ־ שְׂעָר֗⁠וֹ אֶת ־ רֹאשׁ֤⁠וֹ וְ⁠אֶת ־ זְקָנ⁠וֹ֙ וְ⁠אֵת֙ גַּבֹּ֣ת עֵינָ֔י⁠ו וְ⁠אֶת ־ כָּל ־ שְׂעָר֖⁠וֹ יְגַלֵּ֑חַ וְ⁠כִבֶּ֣ס אֶת ־ בְּגָדָ֗י⁠ו וְ⁠רָחַ֧ץ אֶת ־ בְּשָׂר֛⁠וֹ בַּ⁠מַּ֖יִם וְ⁠טָהֵֽר ׃¹⁰ וּ⁠בַ⁠יּ֣וֹם הַ⁠שְּׁמִינִ֗י יִקַּ֤ח שְׁנֵֽי ־ כְבָשִׂים֙ תְּמִימִ֔ים וְ⁠כַבְשָׂ֥ה אַחַ֛ת בַּת ־ שְׁנָתָ֖⁠הּ תְּמִימָ֑ה וּ⁠שְׁלֹשָׁ֣ה עֶשְׂרֹנִ֗ים סֹ֤לֶת מִנְחָה֙ בְּלוּלָ֣ה בַ⁠שֶּׁ֔מֶן וְ⁠לֹ֥ג אֶחָ֖ד שָֽׁמֶן ׃¹¹ וְ⁠הֶעֱמִ֞יד הַ⁠כֹּהֵ֣ן הַֽ⁠מְטַהֵ֗ר אֵ֛ת הָ⁠אִ֥ישׁ הַ⁠מִּטַּהֵ֖ר וְ⁠אֹתָ֑⁠ם לִ⁠פְנֵ֣י יְהוָ֔ה פֶּ֖תַח אֹ֥הֶל מוֹעֵֽד ׃¹² וְ⁠לָקַ֨ח הַ⁠כֹּהֵ֜ן אֶת ־ הַ⁠כֶּ֣בֶשׂ הָ⁠אֶחָ֗ד וְ⁠הִקְרִ֥יב אֹת֛⁠וֹ לְ⁠אָשָׁ֖ם וְ⁠אֶת ־ לֹ֣ג הַ⁠שָּׁ֑מֶן וְ⁠הֵנִ֥יף אֹתָ֛⁠ם תְּנוּפָ֖ה לִ⁠פְנֵ֥י יְהוָֽה ׃¹³ וְ⁠שָׁחַ֣ט אֶת ־ הַ⁠כֶּ֗בֶשׂ בִּ֠⁠מְקוֹם אֲשֶׁ֨ר יִשְׁחַ֧ט אֶת ־ הַֽ⁠חַטָּ֛את וְ⁠אֶת ־ הָ⁠עֹלָ֖ה בִּ⁠מְק֣וֹם הַ⁠קֹּ֑דֶשׁ כִּ֡י כַּ֠⁠חַטָּאת הָ⁠אָשָׁ֥ם הוּא֙ לַ⁠כֹּהֵ֔ן קֹ֥דֶשׁ קָֽדָשִׁ֖ים הֽוּא ׃¹⁴ וְ⁠לָקַ֣ח הַ⁠כֹּהֵן֮ מִ⁠דַּ֣ם הָ⁠אָשָׁם֒ וְ⁠נָתַן֙ הַ⁠כֹּהֵ֔ן עַל ־ תְּנ֛וּךְ אֹ֥זֶן הַ⁠מִּטַּהֵ֖ר הַ⁠יְמָנִ֑ית וְ⁠עַל ־ בֹּ֤הֶן יָד⁠וֹ֙ הַ⁠יְמָנִ֔ית וְ⁠עַל ־ בֹּ֥הֶן רַגְל֖⁠וֹ הַ⁠יְמָנִֽית ׃¹⁵ וְ⁠לָקַ֥ח הַ⁠כֹּהֵ֖ן מִ⁠לֹּ֣ג הַ⁠שָּׁ֑מֶן וְ⁠יָצַ֛ק עַל ־ כַּ֥ף הַ⁠כֹּהֵ֖ן הַ⁠שְּׂמָאלִֽית ׃¹⁶ וְ⁠טָבַ֤ל הַ⁠כֹּהֵן֙ אֶת ־ אֶצְבָּע֣⁠וֹ הַ⁠יְמָנִ֔ית מִן ־ הַ⁠שֶּׁ֕מֶן אֲשֶׁ֥ר עַל ־ כַּפּ֖⁠וֹ הַ⁠שְּׂמָאלִ֑ית וְ⁠הִזָּ֨ה מִן ־ הַ⁠שֶּׁ֧מֶן בְּ⁠אֶצְבָּע֛⁠וֹ שֶׁ֥בַע פְּעָמִ֖ים לִ⁠פְנֵ֥י יְהוָֽה ׃¹⁷ וּ⁠מִ⁠יֶּ֨תֶר הַ⁠שֶּׁ֜מֶן אֲשֶׁ֣ר עַל ־ כַּפּ֗⁠וֹ יִתֵּ֤ן הַ⁠כֹּהֵן֙ עַל ־ תְּנ֞וּךְ אֹ֤זֶן הַ⁠מִּטַּהֵר֙ הַ⁠יְמָנִ֔ית וְ⁠עַל ־ בֹּ֤הֶן יָד⁠וֹ֙ הַ⁠יְמָנִ֔ית וְ⁠עַל ־ בֹּ֥הֶן רַגְל֖⁠וֹ הַ⁠יְמָנִ֑ית עַ֖ל דַּ֥ם הָ⁠אָשָֽׁם ׃¹⁸ וְ⁠הַ⁠נּוֹתָ֗ר בַּ⁠שֶּׁ֨מֶן֙ אֲשֶׁר֙ עַל ־ כַּ֣ף הַ⁠כֹּהֵ֔ן יִתֵּ֖ן עַל ־ רֹ֣אשׁ הַ⁠מִּטַּהֵ֑ר וְ⁠כִפֶּ֥ר עָלָ֛י⁠ו הַ⁠כֹּהֵ֖ן לִ⁠פְנֵ֥י יְהוָֽה ׃¹⁹ וְ⁠עָשָׂ֤ה הַ⁠כֹּהֵן֙ אֶת ־ הַ֣⁠חַטָּ֔את וְ⁠כִפֶּ֕ר עַל ־ הַ⁠מִּטַּהֵ֖ר מִ⁠טֻּמְאָת֑⁠וֹ וְ⁠אַחַ֖ר יִשְׁחַ֥ט אֶת ־ הָ⁠עֹלָֽה ׃²⁰ וְ⁠הֶעֱלָ֧ה הַ⁠כֹּהֵ֛ן אֶת ־ הָ⁠עֹלָ֥ה וְ⁠אֶת ־ הַ⁠מִּנְחָ֖ה הַ⁠מִּזְבֵּ֑חָ⁠ה וְ⁠כִפֶּ֥ר עָלָ֛י⁠ו הַ⁠כֹּהֵ֖ן וְ⁠טָהֵֽר ׃ס²¹ וְ⁠אִם ־ דַּ֣ל ה֗וּא וְ⁠אֵ֣ין יָד⁠וֹ֮ מַשֶּׂגֶת֒ וְ֠⁠לָקַח כֶּ֣בֶשׂ אֶחָ֥ד אָשָׁ֛ם לִ⁠תְנוּפָ֖ה לְ⁠כַפֵּ֣ר עָלָ֑י⁠ו וְ⁠עִשָּׂר֨וֹן סֹ֜לֶת אֶחָ֨ד בָּל֥וּל בַּ⁠שֶּׁ֛מֶן לְ⁠מִנְחָ֖ה וְ⁠לֹ֥ג שָֽׁמֶן ׃²² וּ⁠שְׁתֵּ֣י תֹרִ֗ים א֤וֹ שְׁנֵי֙ בְּנֵ֣י יוֹנָ֔ה אֲשֶׁ֥ר תַּשִּׂ֖יג יָד֑⁠וֹ וְ⁠הָיָ֤ה אֶחָד֙ חַטָּ֔את וְ⁠הָ⁠אֶחָ֖ד עֹלָֽה ׃²³ וְ⁠הֵבִ֨יא אֹתָ֜⁠ם בַּ⁠יּ֧וֹם הַ⁠שְּׁמִינִ֛י לְ⁠טָהֳרָת֖⁠וֹ אֶל ־ הַ⁠כֹּהֵ֑ן אֶל ־ פֶּ֥תַח אֹֽהֶל ־ מוֹעֵ֖ד לִ⁠פְנֵ֥י יְהוָֽה ׃²⁴ וְ⁠לָקַ֧ח הַ⁠כֹּהֵ֛ן אֶת ־ כֶּ֥בֶשׂ הָ⁠אָשָׁ֖ם וְ⁠אֶת ־ לֹ֣ג הַ⁠שָּׁ֑מֶן וְ⁠הֵנִ֨יף אֹתָ֧⁠ם הַ⁠כֹּהֵ֛ן תְּנוּפָ֖ה לִ⁠פְנֵ֥י יְהוָֽה ׃²⁵ וְ⁠שָׁחַט֮ אֶת ־ כֶּ֣בֶשׂ הָֽ⁠אָשָׁם֒ וְ⁠לָקַ֤ח הַ⁠כֹּהֵן֙ מִ⁠דַּ֣ם הָֽ⁠אָשָׁ֔ם וְ⁠נָתַ֛ן עַל ־ תְּנ֥וּךְ אֹֽזֶן ־ הַ⁠מִּטַּהֵ֖ר הַ⁠יְמָנִ֑ית וְ⁠עַל ־ בֹּ֤הֶן יָד⁠וֹ֙ הַ⁠יְמָנִ֔ית וְ⁠עַל ־ בֹּ֥הֶן רַגְל֖⁠וֹ הַ⁠יְמָנִֽית ׃²⁶ וּ⁠מִן ־ הַ⁠שֶּׁ֖מֶן יִצֹ֣ק הַ⁠כֹּהֵ֑ן עַל ־ כַּ֥ף הַ⁠כֹּהֵ֖ן הַ⁠שְּׂמָאלִֽית ׃²⁷ וְ⁠הִזָּ֤ה הַ⁠כֹּהֵן֙ בְּ⁠אֶצְבָּע֣⁠וֹ הַ⁠יְמָנִ֔ית מִן ־ הַ⁠שֶּׁ֕מֶן אֲשֶׁ֥ר עַל ־ כַּפּ֖⁠וֹ הַ⁠שְּׂמָאלִ֑ית שֶׁ֥בַע פְּעָמִ֖ים לִ⁠פְנֵ֥י יְהוָֽה ׃²⁸ וְ⁠נָתַ֨ן הַ⁠כֹּהֵ֜ן מִן ־ הַ⁠שֶּׁ֣מֶן ׀ אֲשֶׁ֣ר עַל ־ כַּפּ֗⁠וֹ עַל ־ תְּנ֞וּךְ אֹ֤זֶן הַ⁠מִּטַּהֵר֙ הַ⁠יְמָנִ֔ית וְ⁠עַל ־ בֹּ֤הֶן יָד⁠וֹ֙ הַ⁠יְמָנִ֔ית וְ⁠עַל ־ בֹּ֥הֶן רַגְל֖⁠וֹ הַ⁠יְמָנִ֑ית עַל ־ מְק֖וֹם דַּ֥ם הָ⁠אָשָֽׁם ׃²⁹ וְ⁠הַ⁠נּוֹתָ֗ר מִן ־ הַ⁠שֶּׁ֨מֶן֙ אֲשֶׁר֙ עַל ־ כַּ֣ף הַ⁠כֹּהֵ֔ן יִתֵּ֖ן עַל ־ רֹ֣אשׁ הַ⁠מִּטַּהֵ֑ר לְ⁠כַפֵּ֥ר עָלָ֖י⁠ו לִ⁠פְנֵ֥י יְהוָֽה ׃³⁰ וְ⁠עָשָׂ֤ה אֶת ־ הָֽ⁠אֶחָד֙ מִן ־ הַ⁠תֹּרִ֔ים א֖וֹ מִן ־ בְּנֵ֣י הַ⁠יּוֹנָ֑ה מֵ⁠אֲשֶׁ֥ר תַּשִּׂ֖יג יָדֽ⁠וֹ ׃³¹ אֵ֣ת אֲשֶׁר ־ תַּשִּׂ֞יג יָד֗⁠וֹ אֶת ־ הָ⁠אֶחָ֥ד חַטָּ֛את וְ⁠אֶת ־ הָ⁠אֶחָ֥ד עֹלָ֖ה עַל ־ הַ⁠מִּנְחָ֑ה וְ⁠כִפֶּ֧ר הַ⁠כֹּהֵ֛ן עַ֥ל הַ⁠מִּטַּהֵ֖ר לִ⁠פְנֵ֥י יְהוָֽה ׃³² זֹ֣את תּוֹרַ֔ת אֲשֶׁר ־ בּ֖⁠וֹ נֶ֣גַע צָרָ֑עַת אֲשֶׁ֛ר לֹֽא ־ תַשִּׂ֥יג יָד֖⁠וֹ בְּ⁠טָהֳרָתֽ⁠וֹ ׃פ³³ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃³⁴ כִּ֤י תָבֹ֨אוּ֙ אֶל ־ אֶ֣רֶץ כְּנַ֔עַן אֲשֶׁ֥ר אֲנִ֛י נֹתֵ֥ן לָ⁠כֶ֖ם לַ⁠אֲחֻזָּ֑ה וְ⁠נָתַתִּי֙ נֶ֣גַע צָרַ֔עַת בְּ⁠בֵ֖ית אֶ֥רֶץ אֲחֻזַּתְ⁠כֶֽם ׃³⁵ וּ⁠בָא֙ אֲשֶׁר ־ ל֣⁠וֹ הַ⁠בַּ֔יִת וְ⁠הִגִּ֥יד לַ⁠כֹּהֵ֖ן לֵ⁠אמֹ֑ר כְּ⁠נֶ֕גַע נִרְאָ֥ה לִ֖⁠י בַּ⁠בָּֽיִת ׃³⁶ וְ⁠צִוָּ֨ה הַ⁠כֹּהֵ֜ן וּ⁠פִנּ֣וּ אֶת ־ הַ⁠בַּ֗יִת בְּ⁠טֶ֨רֶם יָבֹ֤א הַ⁠כֹּהֵן֙ לִ⁠רְא֣וֹת אֶת ־ הַ⁠נֶּ֔גַע וְ⁠לֹ֥א יִטְמָ֖א כָּל ־ אֲשֶׁ֣ר בַּ⁠בָּ֑יִת וְ⁠אַ֥חַר כֵּ֛ן יָבֹ֥א הַ⁠כֹּהֵ֖ן לִ⁠רְא֥וֹת אֶת ־ הַ⁠בָּֽיִת ׃³⁷ וְ⁠רָאָ֣ה אֶת ־ הַ⁠נֶּ֗גַע וְ⁠הִנֵּ֤ה הַ⁠נֶּ֨גַע֙ בְּ⁠קִירֹ֣ת הַ⁠בַּ֔יִת שְׁקַֽעֲרוּרֹת֙ יְרַקְרַקֹּ֔ת א֖וֹ אֲדַמְדַּמֹּ֑ת וּ⁠מַרְאֵי⁠הֶ֥ן שָׁפָ֖ל מִן ־ הַ⁠קִּֽיר ׃³⁸ וְ⁠יָצָ֧א הַ⁠כֹּהֵ֛ן מִן ־ הַ⁠בַּ֖יִת אֶל ־ פֶּ֣תַח הַ⁠בָּ֑יִת וְ⁠הִסְגִּ֥יר אֶת ־ הַ⁠בַּ֖יִת שִׁבְעַ֥ת יָמִֽים ׃³⁹ וְ⁠שָׁ֥ב הַ⁠כֹּהֵ֖ן בַּ⁠יּ֣וֹם הַ⁠שְּׁבִיעִ֑י וְ⁠רָאָ֕ה וְ⁠הִנֵּ֛ה פָּשָׂ֥ה הַ⁠נֶּ֖גַע בְּ⁠קִירֹ֥ת הַ⁠בָּֽיִת ׃⁴⁰ וְ⁠צִוָּה֙ הַ⁠כֹּהֵ֔ן וְ⁠חִלְּצוּ֙ אֶת ־ הָ֣⁠אֲבָנִ֔ים אֲשֶׁ֥ר בָּ⁠הֵ֖ן הַ⁠נָּ֑גַע וְ⁠הִשְׁלִ֤יכוּ אֶתְ⁠הֶן֙ אֶל ־ מִ⁠ח֣וּץ לָ⁠עִ֔יר אֶל ־ מָק֖וֹם טָמֵֽא ׃⁴¹ וְ⁠אֶת ־ הַ⁠בַּ֛יִת יַקְצִ֥עַ מִ⁠בַּ֖יִת סָבִ֑יב וְ⁠שָׁפְכ֗וּ אֶת ־ הֶֽ⁠עָפָר֙ אֲשֶׁ֣ר הִקְצ֔וּ אֶל ־ מִ⁠ח֣וּץ לָ⁠עִ֔יר אֶל ־ מָק֖וֹם טָמֵֽא ׃⁴² וְ⁠לָקְחוּ֙ אֲבָנִ֣ים אֲחֵר֔וֹת וְ⁠הֵבִ֖יאוּ אֶל ־ תַּ֣חַת הָ⁠אֲבָנִ֑ים וְ⁠עָפָ֥ר אַחֵ֛ר יִקַּ֖ח וְ⁠טָ֥ח אֶת ־ הַ⁠בָּֽיִת ׃⁴³ וְ⁠אִם ־ יָשׁ֤וּב הַ⁠נֶּ֨גַע֙ וּ⁠פָרַ֣ח בַּ⁠בַּ֔יִת אַחַ֖ר חִלֵּ֣ץ אֶת ־ הָ⁠אֲבָנִ֑ים וְ⁠אַחֲרֵ֛י הִקְצ֥וֹת אֶת ־ הַ⁠בַּ֖יִת וְ⁠אַחֲרֵ֥י הִטּֽוֹחַ ׃⁴⁴ וּ⁠בָא֙ הַ⁠כֹּהֵ֔ן וְ⁠רָאָ֕ה וְ⁠הִנֵּ֛ה פָּשָׂ֥ה הַ⁠נֶּ֖גַע בַּ⁠בָּ֑יִת צָרַ֨עַת מַמְאֶ֥רֶת הִ֛וא בַּ⁠בַּ֖יִת טָמֵ֥א הֽוּא ׃⁴⁵ וְ⁠נָתַ֣ץ אֶת ־ הַ⁠בַּ֗יִת אֶת ־ אֲבָנָי⁠ו֙ וְ⁠אֶת ־ עֵצָ֔י⁠ו וְ⁠אֵ֖ת כָּל ־ עֲפַ֣ר הַ⁠בָּ֑יִת וְ⁠הוֹצִיא֙ אֶל ־ מִ⁠ח֣וּץ לָ⁠עִ֔יר אֶל ־ מָק֖וֹם טָמֵֽא ׃⁴⁶ וְ⁠הַ⁠בָּא֙ אֶל ־ הַ⁠בַּ֔יִת כָּל ־ יְמֵ֖י הִסְגִּ֣יר אֹת֑⁠וֹ יִטְמָ֖א עַד ־ הָ⁠עָֽרֶב ׃⁴⁷ וְ⁠הַ⁠שֹּׁכֵ֣ב בַּ⁠בַּ֔יִת יְכַבֵּ֖ס אֶת ־ בְּגָדָ֑י⁠ו וְ⁠הָ⁠אֹכֵ֣ל בַּ⁠בַּ֔יִת יְכַבֵּ֖ס אֶת ־ בְּגָדָֽי⁠ו ׃⁴⁸ וְ⁠אִם ־ בֹּ֨א יָבֹ֜א הַ⁠כֹּהֵ֗ן וְ⁠רָאָה֙ וְ֠⁠הִנֵּה לֹא ־ פָשָׂ֤ה הַ⁠נֶּ֨גַע֙ בַּ⁠בַּ֔יִת אַחֲרֵ֖י הִטֹּ֣חַ אֶת ־ הַ⁠בָּ֑יִת וְ⁠טִהַ֤ר הַ⁠כֹּהֵן֙ אֶת ־ הַ⁠בַּ֔יִת כִּ֥י נִרְפָּ֖א הַ⁠נָּֽגַע ׃⁴⁹ וְ⁠לָקַ֛ח לְ⁠חַטֵּ֥א אֶת ־ הַ⁠בַּ֖יִת שְׁתֵּ֣י צִפֳּרִ֑ים וְ⁠עֵ֣ץ אֶ֔רֶז וּ⁠שְׁנִ֥י תוֹלַ֖עַת וְ⁠אֵזֹֽב ׃⁵⁰ וְ⁠שָׁחַ֖ט אֶת ־ הַ⁠צִּפֹּ֣ר הָ⁠אֶחָ֑ת אֶל ־ כְּלִי ־ חֶ֖רֶשׂ עַל ־ מַ֥יִם חַיִּֽים ׃⁵¹ וְ⁠לָקַ֣ח אֶת ־ עֵֽץ ־ הָ֠⁠אֶרֶז וְ⁠אֶת ־ הָ֨⁠אֵזֹ֜ב וְ⁠אֵ֣ת ׀ שְׁנִ֣י הַ⁠תּוֹלַ֗עַת וְ⁠אֵת֮ הַ⁠צִּפֹּ֣ר הַֽ⁠חַיָּה֒ וְ⁠טָבַ֣ל אֹתָ֗⁠ם בְּ⁠דַם֙ הַ⁠צִּפֹּ֣ר הַ⁠שְּׁחוּטָ֔ה וּ⁠בַ⁠מַּ֖יִם הַֽ⁠חַיִּ֑ים וְ⁠הִזָּ֥ה אֶל ־ הַ⁠בַּ֖יִת שֶׁ֥בַע פְּעָמִֽים ׃⁵² וְ⁠חִטֵּ֣א אֶת ־ הַ⁠בַּ֔יִת בְּ⁠דַם֙ הַ⁠צִּפּ֔וֹר וּ⁠בַ⁠מַּ֖יִם הַֽ⁠חַיִּ֑ים וּ⁠בַ⁠צִּפֹּ֣ר הַ⁠חַיָּ֗ה וּ⁠בְ⁠עֵ֥ץ הָ⁠אֶ֛רֶז וּ⁠בָ⁠אֵזֹ֖ב וּ⁠בִ⁠שְׁנִ֥י הַ⁠תּוֹלָֽעַת ׃⁵³ וְ⁠שִׁלַּ֞ח אֶת ־ הַ⁠צִּפֹּ֧ר הַֽ⁠חַיָּ֛ה אֶל ־ מִ⁠ח֥וּץ לָ⁠עִ֖יר אֶל ־ פְּנֵ֣י הַ⁠שָּׂדֶ֑ה וְ⁠כִפֶּ֥ר עַל ־ הַ⁠בַּ֖יִת וְ⁠טָהֵֽר ׃⁵⁴ זֹ֖את הַ⁠תּוֹרָ֑ה לְ⁠כָל ־ נֶ֥גַע הַ⁠צָּרַ֖עַת וְ⁠לַ⁠נָּֽתֶק ׃⁵⁵ וּ⁠לְ⁠צָרַ֥עַת הַ⁠בֶּ֖גֶד וְ⁠לַ⁠בָּֽיִת ׃⁵⁶ וְ⁠לַ⁠שְׂאֵ֥ת וְ⁠לַ⁠סַּפַּ֖חַת וְ⁠לַ⁠בֶּהָֽרֶת ׃⁵⁷ לְ⁠הוֹרֹ֕ת בְּ⁠י֥וֹם הַ⁠טָּמֵ֖א וּ⁠בְ⁠י֣וֹם הַ⁠טָּהֹ֑ר זֹ֥את תּוֹרַ֖ת הַ⁠צָּרָֽעַת ׃ס

Chapter 15

¹ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃² דַּבְּרוּ֙ אֶל ־ בְּנֵ֣י יִשְׂרָאֵ֔ל וַ⁠אֲמַרְתֶּ֖ם אֲלֵ⁠הֶ֑ם אִ֣ישׁ אִ֗ישׁ כִּ֤י יִהְיֶה֙ זָ֣ב מִ⁠בְּשָׂר֔⁠וֹ זוֹב֖⁠וֹ טָמֵ֥א הֽוּא ׃³ וְ⁠זֹ֛את תִּהְיֶ֥ה טֻמְאָת֖⁠וֹ בְּ⁠זוֹב֑⁠וֹ רָ֣ר בְּשָׂר֞⁠וֹ אֶת ־ זוֹב֗⁠וֹ אֽוֹ ־ הֶחְתִּ֤ים בְּשָׂר⁠וֹ֙ מִ⁠זּוֹב֔⁠וֹ טֻמְאָת֖⁠וֹ הִֽוא ׃⁴ כָּל ־ הַ⁠מִּשְׁכָּ֗ב אֲשֶׁ֨ר יִשְׁכַּ֥ב עָלָ֛י⁠ו הַ⁠זָּ֖ב יִטְמָ֑א וְ⁠כָֽל ־ הַ⁠כְּלִ֛י אֲשֶׁר ־ יֵשֵׁ֥ב עָלָ֖י⁠ו יִטְמָֽא ׃⁵ וְ⁠אִ֕ישׁ אֲשֶׁ֥ר יִגַּ֖ע בְּ⁠מִשְׁכָּב֑⁠וֹ יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃⁶ וְ⁠הַ⁠יֹּשֵׁב֙ עַֽל ־ הַ⁠כְּלִ֔י אֲשֶׁר ־ יֵשֵׁ֥ב עָלָ֖י⁠ו הַ⁠זָּ֑ב יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃⁷ וְ⁠הַ⁠נֹּגֵ֖עַ בִּ⁠בְשַׂ֣ר הַ⁠זָּ֑ב יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃⁸ וְ⁠כִֽי ־ יָרֹ֛ק הַ⁠זָּ֖ב בַּ⁠טָּה֑וֹר וְ⁠כִבֶּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃⁹ וְ⁠כָל ־ הַ⁠מֶּרְכָּ֗ב אֲשֶׁ֨ר יִרְכַּ֥ב עָלָ֛י⁠ו הַ⁠זָּ֖ב יִטְמָֽא ׃¹⁰ וְ⁠כָל ־ הַ⁠נֹּגֵ֗עַ בְּ⁠כֹל֙ אֲשֶׁ֣ר יִהְיֶ֣ה תַחְתָּ֔י⁠ו יִטְמָ֖א עַד ־ הָ⁠עָ֑רֶב וְ⁠הַ⁠נּוֹשֵׂ֣א אוֹתָ֔⁠ם יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃¹¹ וְ⁠כֹ֨ל אֲשֶׁ֤ר יִגַּע ־ בּ⁠וֹ֙ הַ⁠זָּ֔ב וְ⁠יָדָ֖י⁠ו לֹא ־ שָׁטַ֣ף בַּ⁠מָּ֑יִם וְ⁠כִבֶּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃¹² וּ⁠כְלִי ־ חֶ֛רֶשׂ אֲשֶׁר ־ יִגַּע ־ בּ֥⁠וֹ הַ⁠זָּ֖ב יִשָּׁבֵ֑ר וְ⁠כָל ־ כְּלִי ־ עֵ֔ץ יִשָּׁטֵ֖ף בַּ⁠מָּֽיִם ׃¹³ וְ⁠כִֽי ־ יִטְהַ֤ר הַ⁠זָּב֙ מִ⁠זּוֹב֔⁠וֹ וְ⁠סָ֨פַר ל֜⁠וֹ שִׁבְעַ֥ת יָמִ֛ים לְ⁠טָהֳרָת֖⁠וֹ וְ⁠כִבֶּ֣ס בְּגָדָ֑י⁠ו וְ⁠רָחַ֧ץ בְּשָׂר֛⁠וֹ בְּ⁠מַ֥יִם חַיִּ֖ים וְ⁠טָהֵֽר ׃¹⁴ וּ⁠בַ⁠יּ֣וֹם הַ⁠שְּׁמִינִ֗י יִֽקַּֽח ־ ל⁠וֹ֙ שְׁתֵּ֣י תֹרִ֔ים א֥וֹ שְׁנֵ֖י בְּנֵ֣י יוֹנָ֑ה וּ⁠בָ֣א ׀ לִ⁠פְנֵ֣י יְהוָ֗ה אֶל ־ פֶּ֨תַח֙ אֹ֣הֶל מוֹעֵ֔ד וּ⁠נְתָנָ֖⁠ם אֶל ־ הַ⁠כֹּהֵֽן ׃¹⁵ וְ⁠עָשָׂ֤ה אֹתָ⁠ם֙ הַ⁠כֹּהֵ֔ן אֶחָ֣ד חַטָּ֔את וְ⁠הָ⁠אֶחָ֖ד עֹלָ֑ה וְ⁠כִפֶּ֨ר עָלָ֧י⁠ו הַ⁠כֹּהֵ֛ן לִ⁠פְנֵ֥י יְהוָ֖ה מִ⁠זּוֹבֽ⁠וֹ ׃ס¹⁶ וְ⁠אִ֕ישׁ כִּֽי ־ תֵצֵ֥א מִמֶּ֖⁠נּוּ שִׁכְבַת ־ זָ֑רַע וְ⁠רָחַ֥ץ בַּ⁠מַּ֛יִם אֶת ־ כָּל ־ בְּשָׂר֖⁠וֹ וְ⁠טָמֵ֥א עַד ־ הָ⁠עָֽרֶב ׃¹⁷ וְ⁠כָל ־ בֶּ֣גֶד וְ⁠כָל ־ ע֔וֹר אֲשֶׁר ־ יִהְיֶ֥ה עָלָ֖י⁠ו שִׁכְבַת ־ זָ֑רַע וְ⁠כֻבַּ֥ס בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃פ¹⁸ וְ⁠אִשָּׁ֕ה אֲשֶׁ֨ר יִשְׁכַּ֥ב אִ֛ישׁ אֹתָ֖⁠הּ שִׁכְבַת ־ זָ֑רַע וְ⁠רָחֲצ֣וּ בַ⁠מַּ֔יִם וְ⁠טָמְא֖וּ עַד ־ הָ⁠עָֽרֶב ׃¹⁹ וְ⁠אִשָּׁה֙ כִּֽי ־ תִהְיֶ֣ה זָבָ֔ה דָּ֛ם יִהְיֶ֥ה זֹבָ֖⁠הּ בִּ⁠בְשָׂרָ֑⁠הּ שִׁבְעַ֤ת יָמִים֙ תִּהְיֶ֣ה בְ⁠נִדָּתָ֔⁠הּ וְ⁠כָל ־ הַ⁠נֹּגֵ֥עַ בָּ֖⁠הּ יִטְמָ֥א עַד ־ הָ⁠עָֽרֶב ׃²⁰ וְ⁠כֹל֩ אֲשֶׁ֨ר תִּשְׁכַּ֥ב עָלָ֛י⁠ו בְּ⁠נִדָּתָ֖⁠הּ יִטְמָ֑א וְ⁠כֹ֛ל אֲשֶׁר ־ תֵּשֵׁ֥ב עָלָ֖י⁠ו יִטְמָֽא ׃²¹ וְ⁠כָל ־ הַ⁠נֹּגֵ֖עַ בְּ⁠מִשְׁכָּבָ֑⁠הּ יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃²² וְ⁠כָל ־ הַ⁠נֹּגֵ֔עַ בְּ⁠כָל ־ כְּלִ֖י אֲשֶׁר ־ תֵּשֵׁ֣ב עָלָ֑י⁠ו יְכַבֵּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃²³ וְ⁠אִ֨ם עַֽל ־ הַ⁠מִּשְׁכָּ֜ב ה֗וּא א֧וֹ עַֽל ־ הַ⁠כְּלִ֛י אֲשֶׁר ־ הִ֥וא יֹשֶֽׁבֶת ־ עָלָ֖י⁠ו בְּ⁠נָגְע⁠וֹ ־ ב֑⁠וֹ יִטְמָ֖א עַד ־ הָ⁠עָֽרֶב ׃²⁴ וְ⁠אִ֡ם שָׁכֹב֩ יִשְׁכַּ֨ב אִ֜ישׁ אֹתָ֗⁠הּ וּ⁠תְהִ֤י נִדָּתָ⁠הּ֙ עָלָ֔י⁠ו וְ⁠טָמֵ֖א שִׁבְעַ֣ת יָמִ֑ים וְ⁠כָל ־ הַ⁠מִּשְׁכָּ֛ב אֲשֶׁר ־ יִשְׁכַּ֥ב עָלָ֖י⁠ו יִטְמָֽא ׃פ²⁵ וְ⁠אִשָּׁ֡ה כִּֽי ־ יָזוּב֩ ז֨וֹב דָּמָ֜⁠הּ יָמִ֣ים רַבִּ֗ים בְּ⁠לֹא֙ עֶת ־ נִדָּתָ֔⁠הּ א֥וֹ כִֽי ־ תָז֖וּב עַל ־ נִדָּתָ֑⁠הּ כָּל ־ יְמֵ֞י ז֣וֹב טֻמְאָתָ֗⁠הּ כִּ⁠ימֵ֧י נִדָּתָ֛⁠הּ תִּהְיֶ֖ה טְמֵאָ֥ה הִֽוא ׃²⁶ כָּל ־ הַ⁠מִּשְׁכָּ֞ב אֲשֶׁר ־ תִּשְׁכַּ֤ב עָלָי⁠ו֙ כָּל ־ יְמֵ֣י זוֹבָ֔⁠הּ כְּ⁠מִשְׁכַּ֥ב נִדָּתָ֖⁠הּ יִֽהְיֶה ־ לָּ֑⁠הּ וְ⁠כָֽל ־ הַ⁠כְּלִי֙ אֲשֶׁ֣ר תֵּשֵׁ֣ב עָלָ֔י⁠ו טָמֵ֣א יִהְיֶ֔ה כְּ⁠טֻמְאַ֖ת נִדָּתָֽ⁠הּ ׃²⁷ וְ⁠כָל ־ הַ⁠נּוֹגֵ֥עַ בָּ֖⁠ם יִטְמָ֑א וְ⁠כִבֶּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָמֵ֥א עַד ־ הָ⁠עָֽרֶב ׃²⁸ וְ⁠אִֽם ־ טָהֲרָ֖ה מִ⁠זּוֹבָ֑⁠הּ וְ⁠סָ֥פְרָה לָּ֛⁠הּ שִׁבְעַ֥ת יָמִ֖ים וְ⁠אַחַ֥ר תִּטְהָֽר ׃²⁹ וּ⁠בַ⁠יּ֣וֹם הַ⁠שְּׁמִינִ֗י תִּֽקַּֽח ־ לָ⁠הּ֙ שְׁתֵּ֣י תֹרִ֔ים א֥וֹ שְׁנֵ֖י בְּנֵ֣י יוֹנָ֑ה וְ⁠הֵבִיאָ֤ה אוֹתָ⁠ם֙ אֶל ־ הַ⁠כֹּהֵ֔ן אֶל ־ פֶּ֖תַח אֹ֥הֶל מוֹעֵֽד ׃³⁰ וְ⁠עָשָׂ֤ה הַ⁠כֹּהֵן֙ אֶת ־ הָ⁠אֶחָ֣ד חַטָּ֔את וְ⁠אֶת ־ הָ⁠אֶחָ֖ד עֹלָ֑ה וְ⁠כִפֶּ֨ר עָלֶ֤י⁠הָ הַ⁠כֹּהֵן֙ לִ⁠פְנֵ֣י יְהוָ֔ה מִ⁠זּ֖וֹב טֻמְאָתָֽ⁠הּ ׃³¹ וְ⁠הִזַּרְתֶּ֥ם אֶת ־ בְּנֵי ־ יִשְׂרָאֵ֖ל מִ⁠טֻּמְאָתָ֑⁠ם וְ⁠לֹ֤א יָמֻ֨תוּ֙ בְּ⁠טֻמְאָתָ֔⁠ם בְּ⁠טַמְּאָ֥⁠ם אֶת ־ מִשְׁכָּנִ֖⁠י אֲשֶׁ֥ר בְּ⁠תוֹכָֽ⁠ם ׃³² זֹ֥את תּוֹרַ֖ת הַ⁠זָּ֑ב וַ⁠אֲשֶׁ֨ר תֵּצֵ֥א מִמֶּ֛⁠נּוּ שִׁכְבַת ־ זֶ֖רַע לְ⁠טָמְאָה ־ בָֽ⁠הּ ׃³³ וְ⁠הַ⁠דָּוָה֙ בְּ⁠נִדָּתָ֔⁠הּ וְ⁠הַ⁠זָּב֙ אֶת ־ זוֹב֔⁠וֹ לַ⁠זָּכָ֖ר וְ⁠לַ⁠נְּקֵבָ֑ה וּ⁠לְ⁠אִ֕ישׁ אֲשֶׁ֥ר יִשְׁכַּ֖ב עִם ־ טְמֵאָֽה ׃פ

Chapter 16

¹ וַ⁠יְדַבֵּ֤ר יְהוָה֙ אֶל ־ מֹשֶׁ֔ה אַחֲרֵ֣י מ֔וֹת שְׁנֵ֖י בְּנֵ֣י אַהֲרֹ֑ן בְּ⁠קָרְבָתָ֥⁠ם לִ⁠פְנֵי ־ יְהוָ֖ה וַ⁠יָּמֻֽתוּ ׃² וַ⁠יֹּ֨אמֶר יְהוָ֜ה אֶל ־ מֹשֶׁ֗ה דַּבֵּר֮ אֶל ־ אַהֲרֹ֣ן אָחִי⁠ךָ֒ וְ⁠אַל ־ יָבֹ֤א בְ⁠כָל ־ עֵת֙ אֶל ־ הַ⁠קֹּ֔דֶשׁ מִ⁠בֵּ֖ית לַ⁠פָּרֹ֑כֶת אֶל ־ פְּנֵ֨י הַ⁠כַּפֹּ֜רֶת אֲשֶׁ֤ר עַל ־ הָ⁠אָרֹן֙ וְ⁠לֹ֣א יָמ֔וּת כִּ֚י בֶּֽ⁠עָנָ֔ן אֵרָאֶ֖ה עַל ־ הַ⁠כַּפֹּֽרֶת ׃³ בְּ⁠זֹ֛את יָבֹ֥א אַהֲרֹ֖ן אֶל ־ הַ⁠קֹּ֑דֶשׁ בְּ⁠פַ֧ר בֶּן ־ בָּקָ֛ר לְ⁠חַטָּ֖את וְ⁠אַ֥יִל לְ⁠עֹלָֽה ׃⁴ כְּתֹֽנֶת ־ בַּ֨ד קֹ֜דֶשׁ יִלְבָּ֗שׁ וּ⁠מִֽכְנְסֵי ־ בַד֮ יִהְי֣וּ עַל ־ בְּשָׂר⁠וֹ֒ וּ⁠בְ⁠אַבְנֵ֥ט בַּד֙ יַחְגֹּ֔ר וּ⁠בְ⁠מִצְנֶ֥פֶת בַּ֖ד יִצְנֹ֑ף בִּגְדֵי ־ קֹ֣דֶשׁ הֵ֔ם וְ⁠רָחַ֥ץ בַּ⁠מַּ֛יִם אֶת ־ בְּשָׂר֖⁠וֹ וּ⁠לְבֵשָֽׁ⁠ם ׃⁵ וּ⁠מֵ⁠אֵ֗ת עֲדַת֙ בְּנֵ֣י יִשְׂרָאֵ֔ל יִקַּ֛ח שְׁנֵֽי ־ שְׂעִירֵ֥י עִזִּ֖ים לְ⁠חַטָּ֑את וְ⁠אַ֥יִל אֶחָ֖ד לְ⁠עֹלָֽה ׃⁶ וְ⁠הִקְרִ֧יב אַהֲרֹ֛ן אֶת ־ פַּ֥ר הַ⁠חַטָּ֖את אֲשֶׁר ־ ל֑⁠וֹ וְ⁠כִפֶּ֥ר בַּעֲד֖⁠וֹ וּ⁠בְעַ֥ד בֵּיתֽ⁠וֹ ׃⁷ וְ⁠לָקַ֖ח אֶת ־ שְׁנֵ֣י הַ⁠שְּׂעִירִ֑ם וְ⁠הֶעֱמִ֤יד אֹתָ⁠ם֙ לִ⁠פְנֵ֣י יְהוָ֔ה פֶּ֖תַח אֹ֥הֶל מוֹעֵֽד ׃⁸ וְ⁠נָתַ֧ן אַהֲרֹ֛ן עַל ־ שְׁנֵ֥י הַ⁠שְּׂעִירִ֖ם גּוֹרָל֑וֹת גּוֹרָ֤ל אֶחָד֙ לַ⁠יהוָ֔ה וְ⁠גוֹרָ֥ל אֶחָ֖ד לַ⁠עֲזָאזֵֽל ׃⁹ וְ⁠הִקְרִ֤יב אַהֲרֹן֙ אֶת ־ הַ⁠שָּׂעִ֔יר אֲשֶׁ֨ר עָלָ֥ה עָלָ֛י⁠ו הַ⁠גּוֹרָ֖ל לַ⁠יהוָ֑ה וְ⁠עָשָׂ֖⁠הוּ חַטָּֽאת ׃¹⁰ וְ⁠הַ⁠שָּׂעִ֗יר אֲשֶׁר֩ עָלָ֨ה עָלָ֤י⁠ו הַ⁠גּוֹרָל֙ לַ⁠עֲזָאזֵ֔ל יָֽעֳמַד ־ חַ֛י לִ⁠פְנֵ֥י יְהוָ֖ה לְ⁠כַפֵּ֣ר עָלָ֑י⁠ו לְ⁠שַׁלַּ֥ח אֹת֛⁠וֹ לַ⁠עֲזָאזֵ֖ל הַ⁠מִּדְבָּֽרָ⁠ה ׃¹¹ וְ⁠הִקְרִ֨יב אַהֲרֹ֜ן אֶת ־ פַּ֤ר הַֽ⁠חַטָּאת֙ אֲשֶׁר ־ ל֔⁠וֹ וְ⁠כִפֶּ֥ר בַּֽעֲד֖⁠וֹ וּ⁠בְעַ֣ד בֵּית֑⁠וֹ וְ⁠שָׁחַ֛ט אֶת ־ פַּ֥ר הַֽ⁠חַטָּ֖את אֲשֶׁר ־ לֽ⁠וֹ ׃¹² וְ⁠לָקַ֣ח מְלֹֽא ־ הַ֠⁠מַּחְתָּה גַּֽחֲלֵי ־ אֵ֞שׁ מֵ⁠עַ֤ל הַ⁠מִּזְבֵּ֨חַ֙ מִ⁠לִּ⁠פְנֵ֣י יְהוָ֔ה וּ⁠מְלֹ֣א חָפְנָ֔י⁠ו קְטֹ֥רֶת סַמִּ֖ים דַּקָּ֑ה וְ⁠הֵבִ֖יא מִ⁠בֵּ֥ית לַ⁠פָּרֹֽכֶת ׃¹³ וְ⁠נָתַ֧ן אֶֽת ־ הַ⁠קְּטֹ֛רֶת עַל ־ הָ⁠אֵ֖שׁ לִ⁠פְנֵ֣י יְהוָ֑ה וְ⁠כִסָּ֣ה ׀ עֲנַ֣ן הַ⁠קְּטֹ֗רֶת אֶת ־ הַ⁠כַּפֹּ֛רֶת אֲשֶׁ֥ר עַל ־ הָ⁠עֵד֖וּת וְ⁠לֹ֥א יָמֽוּת ׃¹⁴ וְ⁠לָקַח֙ מִ⁠דַּ֣ם הַ⁠פָּ֔ר וְ⁠הִזָּ֧ה בְ⁠אֶצְבָּע֛⁠וֹ עַל ־ פְּנֵ֥י הַ⁠כַּפֹּ֖רֶת קֵ֑דְמָ⁠ה וְ⁠לִ⁠פְנֵ֣י הַ⁠כַּפֹּ֗רֶת יַזֶּ֧ה שֶֽׁבַע ־ פְּעָמִ֛ים מִן ־ הַ⁠דָּ֖ם בְּ⁠אֶצְבָּעֽ⁠וֹ ׃¹⁵ וְ⁠שָׁחַ֞ט אֶת ־ שְׂעִ֤יר הַֽ⁠חַטָּאת֙ אֲשֶׁ֣ר לָ⁠עָ֔ם וְ⁠הֵבִיא֙ אֶת ־ דָּמ֔⁠וֹ אֶל ־ מִ⁠בֵּ֖ית לַ⁠פָּרֹ֑כֶת וְ⁠עָשָׂ֣ה אֶת ־ דָּמ֗⁠וֹ כַּ⁠אֲשֶׁ֤ר עָשָׂה֙ לְ⁠דַ֣ם הַ⁠פָּ֔ר וְ⁠הִזָּ֥ה אֹת֛⁠וֹ עַל ־ הַ⁠כַּפֹּ֖רֶת וְ⁠לִ⁠פְנֵ֥י הַ⁠כַּפֹּֽרֶת ׃¹⁶ וְ⁠כִפֶּ֣ר עַל ־ הַ⁠קֹּ֗דֶשׁ מִ⁠טֻּמְאֹת֙ בְּנֵ֣י יִשְׂרָאֵ֔ל וּ⁠מִ⁠פִּשְׁעֵי⁠הֶ֖ם לְ⁠כָל ־ חַטֹּאתָ֑⁠ם וְ⁠כֵ֤ן יַעֲשֶׂה֙ לְ⁠אֹ֣הֶל מוֹעֵ֔ד הַ⁠שֹּׁכֵ֣ן אִתָּ֔⁠ם בְּ⁠ת֖וֹךְ טֻמְאֹתָֽ⁠ם ׃¹⁷ וְ⁠כָל ־ אָדָ֞ם לֹא ־ יִהְיֶ֣ה ׀ בְּ⁠אֹ֣הֶל מוֹעֵ֗ד בְּ⁠בֹא֛⁠וֹ לְ⁠כַפֵּ֥ר בַּ⁠קֹּ֖דֶשׁ עַד ־ צֵאת֑⁠וֹ וְ⁠כִפֶּ֤ר בַּעֲד⁠וֹ֙ וּ⁠בְעַ֣ד בֵּית֔⁠וֹ וּ⁠בְעַ֖ד כָּל ־ קְהַ֥ל יִשְׂרָאֵֽל ׃¹⁸ וְ⁠יָצָ֗א אֶל ־ הַ⁠מִּזְבֵּ֛חַ אֲשֶׁ֥ר לִ⁠פְנֵֽי ־ יְהוָ֖ה וְ⁠כִפֶּ֣ר עָלָ֑י⁠ו וְ⁠לָקַ֞ח מִ⁠דַּ֤ם הַ⁠פָּר֙ וּ⁠מִ⁠דַּ֣ם הַ⁠שָּׂעִ֔יר וְ⁠נָתַ֛ן עַל ־ קַרְנ֥וֹת הַ⁠מִּזְבֵּ֖חַ סָבִֽיב ׃¹⁹ וְ⁠הִזָּ֨ה עָלָ֧י⁠ו מִן ־ הַ⁠דָּ֛ם בְּ⁠אֶצְבָּע֖⁠וֹ שֶׁ֣בַע פְּעָמִ֑ים וְ⁠טִהֲר֣⁠וֹ וְ⁠קִדְּשׁ֔⁠וֹ מִ⁠טֻּמְאֹ֖ת בְּנֵ֥י יִשְׂרָאֵֽל ׃²⁰ וְ⁠כִלָּה֙ מִ⁠כַּפֵּ֣ר אֶת ־ הַ⁠קֹּ֔דֶשׁ וְ⁠אֶת ־ אֹ֥הֶל מוֹעֵ֖ד וְ⁠אֶת ־ הַ⁠מִּזְבֵּ֑חַ וְ⁠הִקְרִ֖יב אֶת ־ הַ⁠שָּׂעִ֥יר הֶ⁠חָֽי ׃²¹ וְ⁠סָמַ֨ךְ אַהֲרֹ֜ן אֶת ־ שְׁתֵּ֣י יָדָ֗יו ¹ עַ֨ל רֹ֣אשׁ הַ⁠שָּׂעִיר֮ הַ⁠חַי֒ וְ⁠הִתְוַדָּ֣ה עָלָ֗י⁠ו אֶת ־ כָּל ־ עֲוֺנֹת֙ בְּנֵ֣י יִשְׂרָאֵ֔ל וְ⁠אֶת ־ כָּל ־ פִּשְׁעֵי⁠הֶ֖ם לְ⁠כָל ־ חַטֹּאתָ֑⁠ם וְ⁠נָתַ֤ן אֹתָ⁠ם֙ עַל ־ רֹ֣אשׁ הַ⁠שָּׂעִ֔יר וְ⁠שִׁלַּ֛ח בְּ⁠יַד ־ אִ֥ישׁ עִתִּ֖י הַ⁠מִּדְבָּֽרָ⁠ה ׃²² וְ⁠נָשָׂ֨א הַ⁠שָּׂעִ֥יר עָלָ֛י⁠ו אֶת ־ כָּל ־ עֲוֺנֹתָ֖⁠ם אֶל ־ אֶ֣רֶץ גְּזֵרָ֑ה וְ⁠שִׁלַּ֥ח אֶת ־ הַ⁠שָּׂעִ֖יר בַּ⁠מִּדְבָּֽר ׃²³ וּ⁠בָ֤א אַהֲרֹן֙ אֶל ־ אֹ֣הֶל מוֹעֵ֔ד וּ⁠פָשַׁט֙ אֶת ־ בִּגְדֵ֣י הַ⁠בָּ֔ד אֲשֶׁ֥ר לָבַ֖שׁ בְּ⁠בֹא֣⁠וֹ אֶל ־ הַ⁠קֹּ֑דֶשׁ וְ⁠הִנִּיחָ֖⁠ם שָֽׁם ׃²⁴ וְ⁠רָחַ֨ץ אֶת ־ בְּשָׂר֤⁠וֹ בַ⁠מַּ֨יִם֙ בְּ⁠מָק֣וֹם קָד֔וֹשׁ וְ⁠לָבַ֖שׁ אֶת ־ בְּגָדָ֑י⁠ו וְ⁠יָצָ֗א וְ⁠עָשָׂ֤ה אֶת ־ עֹֽלָת⁠וֹ֙ וְ⁠אֶת ־ עֹלַ֣ת הָ⁠עָ֔ם וְ⁠כִפֶּ֥ר בַּעֲד֖⁠וֹ וּ⁠בְעַ֥ד הָ⁠עָֽם ׃²⁵ וְ⁠אֵ֛ת חֵ֥לֶב הַֽ⁠חַטָּ֖את יַקְטִ֥יר הַ⁠מִּזְבֵּֽחָ⁠ה ׃²⁶ וְ⁠הַֽ⁠מְשַׁלֵּ֤חַ אֶת ־ הַ⁠שָּׂעִיר֙ לַֽ⁠עֲזָאזֵ֔ל יְכַבֵּ֣ס בְּגָדָ֔י⁠ו וְ⁠רָחַ֥ץ אֶת ־ בְּשָׂר֖⁠וֹ בַּ⁠מָּ֑יִם וְ⁠אַחֲרֵי ־ כֵ֖ן יָב֥וֹא אֶל ־ הַֽ⁠מַּחֲנֶֽה ׃²⁷ וְ⁠אֵת֩ פַּ֨ר הַֽ⁠חַטָּ֜את וְ⁠אֵ֣ת ׀ שְׂעִ֣יר הַֽ⁠חַטָּ֗את אֲשֶׁ֨ר הוּבָ֤א אֶת ־ דָּמָ⁠ם֙ לְ⁠כַפֵּ֣ר בַּ⁠קֹּ֔דֶשׁ יוֹצִ֖יא אֶל ־ מִ⁠ח֣וּץ לַֽ⁠מַּחֲנֶ֑ה וְ⁠שָׂרְפ֣וּ בָ⁠אֵ֔שׁ אֶת ־ עֹרֹתָ֥⁠ם וְ⁠אֶת ־ בְּשָׂרָ֖⁠ם וְ⁠אֶת ־ פִּרְשָֽׁ⁠ם ׃²⁸ וְ⁠הַ⁠שֹּׂרֵ֣ף אֹתָ֔⁠ם יְכַבֵּ֣ס בְּגָדָ֔י⁠ו וְ⁠רָחַ֥ץ אֶת ־ בְּשָׂר֖⁠וֹ בַּ⁠מָּ֑יִם וְ⁠אַחֲרֵי ־ כֵ֖ן יָב֥וֹא אֶל ־ הַֽ⁠מַּחֲנֶֽה ׃²⁹ וְ⁠הָיְתָ֥ה לָ⁠כֶ֖ם לְ⁠חֻקַּ֣ת עוֹלָ֑ם בַּ⁠חֹ֣דֶשׁ הַ֠⁠שְּׁבִיעִי בֶּֽ⁠עָשׂ֨וֹר לַ⁠חֹ֜דֶשׁ תְּעַנּ֣וּ אֶת ־ נַפְשֹֽׁתֵי⁠כֶ֗ם וְ⁠כָל ־ מְלָאכָה֙ לֹ֣א תַעֲשׂ֔וּ הָֽ⁠אֶזְרָ֔ח וְ⁠הַ⁠גֵּ֖ר הַ⁠גָּ֥ר בְּ⁠תוֹכְ⁠כֶֽם ׃³⁰ כִּֽי ־ בַ⁠יּ֥וֹם הַ⁠זֶּ֛ה יְכַפֵּ֥ר עֲלֵי⁠כֶ֖ם לְ⁠טַהֵ֣ר אֶתְ⁠כֶ֑ם מִ⁠כֹּל֙ חַטֹּ֣אתֵי⁠כֶ֔ם לִ⁠פְנֵ֥י יְהוָ֖ה תִּטְהָֽרוּ ׃³¹ שַׁבַּ֨ת שַׁבָּת֥וֹן הִיא֙ לָ⁠כֶ֔ם וְ⁠עִנִּיתֶ֖ם אֶת ־ נַפְשֹׁתֵי⁠כֶ֑ם חֻקַּ֖ת עוֹלָֽם ׃³² וְ⁠כִפֶּ֨ר הַ⁠כֹּהֵ֜ן אֲשֶׁר ־ יִמְשַׁ֣ח אֹת֗⁠וֹ וַ⁠אֲשֶׁ֤ר יְמַלֵּא֙ אֶת ־ יָד֔⁠וֹ לְ⁠כַהֵ֖ן תַּ֣חַת אָבִ֑י⁠ו וְ⁠לָבַ֛שׁ אֶת ־ בִּגְדֵ֥י הַ⁠בָּ֖ד בִּגְדֵ֥י הַ⁠קֹּֽדֶשׁ ׃³³ וְ⁠כִפֶּר֙ אֶת ־ מִקְדַּ֣שׁ הַ⁠קֹּ֔דֶשׁ וְ⁠אֶת ־ אֹ֧הֶל מוֹעֵ֛ד וְ⁠אֶת ־ הַ⁠מִּזְבֵּ֖חַ יְכַפֵּ֑ר וְ⁠עַ֧ל הַ⁠כֹּהֲנִ֛ים וְ⁠עַל ־ כָּל ־ עַ֥ם הַ⁠קָּהָ֖ל יְכַפֵּֽר ׃³⁴ וְ⁠הָֽיְתָה ־ זֹּ֨את לָ⁠כֶ֜ם לְ⁠חֻקַּ֣ת עוֹלָ֗ם לְ⁠כַפֵּ֞ר עַל ־ בְּנֵ֤י יִשְׂרָאֵל֙ מִ⁠כָּל ־ חַטֹּאתָ֔⁠ם אַחַ֖ת בַּ⁠שָּׁנָ֑ה וַ⁠יַּ֕עַשׂ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ

¹K יד⁠ו

Chapter 17

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֨ר אֶֽל ־ אַהֲרֹ֜ן וְ⁠אֶל ־ בָּנָ֗י⁠ו וְ⁠אֶל֙ כָּל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵי⁠הֶ֑ם זֶ֣ה הַ⁠דָּבָ֔ר אֲשֶׁר ־ צִוָּ֥ה יְהוָ֖ה לֵ⁠אמֹֽר ׃³ אִ֥ישׁ אִישׁ֙ מִ⁠בֵּ֣ית יִשְׂרָאֵ֔ל אֲשֶׁ֨ר יִשְׁחַ֜ט שׁ֥וֹר אוֹ ־ כֶ֛שֶׂב אוֹ ־ עֵ֖ז בַּֽ⁠מַּחֲנֶ֑ה א֚וֹ אֲשֶׁ֣ר יִשְׁחַ֔ט מִ⁠ח֖וּץ לַֽ⁠מַּחֲנֶֽה ׃⁴ וְ⁠אֶל ־ פֶּ֜תַח אֹ֣הֶל מוֹעֵד֮ לֹ֣א הֱבִיא⁠וֹ֒ לְ⁠הַקְרִ֤יב קָרְבָּן֙ לַֽ⁠יהוָ֔ה לִ⁠פְנֵ֖י מִשְׁכַּ֣ן יְהוָ֑ה דָּ֣ם יֵחָשֵׁ֞ב לָ⁠אִ֤ישׁ הַ⁠הוּא֙ דָּ֣ם שָׁפָ֔ךְ וְ⁠נִכְרַ֛ת הָ⁠אִ֥ישׁ הַ⁠ה֖וּא מִ⁠קֶּ֥רֶב עַמּֽ⁠וֹ ׃⁵ לְמַעַן֩ אֲשֶׁ֨ר יָבִ֜יאוּ בְּנֵ֣י יִשְׂרָאֵ֗ל אֶֽת ־ זִבְחֵי⁠הֶם֮ אֲשֶׁ֣ר הֵ֣ם זֹבְחִים֮ עַל ־ פְּנֵ֣י הַ⁠שָּׂדֶה֒ וֶֽ⁠הֱבִיאֻ֣⁠ם לַֽ⁠יהוָ֗ה אֶל ־ פֶּ֛תַח אֹ֥הֶל מוֹעֵ֖ד אֶל ־ הַ⁠כֹּהֵ֑ן וְ⁠זָ֨בְח֜וּ זִבְחֵ֧י שְׁלָמִ֛ים לַֽ⁠יהוָ֖ה אוֹתָֽ⁠ם ׃⁶ וְ⁠זָרַ֨ק הַ⁠כֹּהֵ֤ן אֶת ־ הַ⁠דָּם֙ עַל ־ מִזְבַּ֣ח יְהוָ֔ה פֶּ֖תַח אֹ֣הֶל מוֹעֵ֑ד וְ⁠הִקְטִ֣יר הַ⁠חֵ֔לֶב לְ⁠רֵ֥יחַ נִיחֹ֖חַ לַ⁠יהוָֽה ׃⁷ וְ⁠לֹא ־ יִזְבְּח֥וּ עוֹד֙ אֶת ־ זִבְחֵי⁠הֶ֔ם לַ⁠שְּׂעִירִ֕ם אֲשֶׁ֛ר הֵ֥ם זֹנִ֖ים אַחֲרֵי⁠הֶ֑ם חֻקַּ֥ת עוֹלָ֛ם תִּֽהְיֶה ־ זֹּ֥את לָ⁠הֶ֖ם לְ⁠דֹרֹתָֽ⁠ם ׃⁸ וַ⁠אֲלֵ⁠הֶ֣ם תֹּאמַ֔ר אִ֥ישׁ אִישׁ֙ מִ⁠בֵּ֣ית יִשְׂרָאֵ֔ל וּ⁠מִן ־ הַ⁠גֵּ֖ר אֲשֶׁר ־ יָג֣וּר בְּ⁠תוֹכָ֑⁠ם אֲשֶׁר ־ יַעֲלֶ֥ה עֹלָ֖ה אוֹ ־ זָֽבַח ׃⁹ וְ⁠אֶל ־ פֶּ֜תַח אֹ֤הֶל מוֹעֵד֙ לֹ֣א יְבִיאֶ֔⁠נּוּ לַ⁠עֲשׂ֥וֹת אֹת֖⁠וֹ לַ⁠יהוָ֑ה וְ⁠נִכְרַ֛ת הָ⁠אִ֥ישׁ הַ⁠ה֖וּא מֵ⁠עַמָּֽי⁠ו ׃¹⁰ וְ⁠אִ֨ישׁ אִ֜ישׁ מִ⁠בֵּ֣ית יִשְׂרָאֵ֗ל וּ⁠מִן ־ הַ⁠גֵּר֙ הַ⁠גָּ֣ר בְּ⁠תוֹכָ֔⁠ם אֲשֶׁ֥ר יֹאכַ֖ל כָּל ־ דָּ֑ם וְ⁠נָתַתִּ֣י פָנַ֗⁠י בַּ⁠נֶּ֨פֶשׁ֙ הָ⁠אֹכֶ֣לֶת אֶת ־ הַ⁠דָּ֔ם וְ⁠הִכְרַתִּ֥י אֹתָ֖⁠הּ מִ⁠קֶּ֥רֶב עַמָּֽ⁠הּ ׃¹¹ כִּ֣י נֶ֣פֶשׁ הַ⁠בָּשָׂר֮ בַּ⁠דָּ֣ם הִוא֒ וַ⁠אֲנִ֞י נְתַתִּ֤י⁠ו לָ⁠כֶם֙ עַל ־ הַ⁠מִּזְבֵּ֔חַ לְ⁠כַפֵּ֖ר עַל ־ נַפְשֹׁתֵי⁠כֶ֑ם כִּֽי ־ הַ⁠דָּ֥ם ה֖וּא בַּ⁠נֶּ֥פֶשׁ יְכַפֵּֽר ׃¹² עַל ־ כֵּ֤ן אָמַ֨רְתִּי֙ לִ⁠בְנֵ֣י יִשְׂרָאֵ֔ל כָּל ־ נֶ֥פֶשׁ מִ⁠כֶּ֖ם לֹא ־ תֹ֣אכַל דָּ֑ם וְ⁠הַ⁠גֵּ֛ר הַ⁠גָּ֥ר בְּ⁠תוֹכְ⁠כֶ֖ם לֹא ־ יֹ֥אכַל דָּֽם ׃ס¹³ וְ⁠אִ֨ישׁ אִ֜ישׁ מִ⁠בְּנֵ֣י יִשְׂרָאֵ֗ל וּ⁠מִן ־ הַ⁠גֵּר֙ הַ⁠גָּ֣ר בְּ⁠תוֹכָ֔⁠ם אֲשֶׁ֨ר יָצ֜וּד צֵ֥יד חַיָּ֛ה אוֹ ־ ע֖וֹף אֲשֶׁ֣ר יֵאָכֵ֑ל וְ⁠שָׁפַךְ֙ אֶת ־ דָּמ֔⁠וֹ וְ⁠כִסָּ֖⁠הוּ בֶּ⁠עָפָֽר ׃¹⁴ כִּֽי ־ נֶ֣פֶשׁ כָּל ־ בָּשָׂ֗ר דָּמ֣⁠וֹ בְ⁠נַפְשׁ⁠וֹ֮ הוּא֒ וָֽ⁠אֹמַר֙ לִ⁠בְנֵ֣י יִשְׂרָאֵ֔ל דַּ֥ם כָּל ־ בָּשָׂ֖ר לֹ֣א תֹאכֵ֑לוּ כִּ֣י נֶ֤פֶשׁ כָּל ־ בָּשָׂר֙ דָּמ֣⁠וֹ הִ֔וא כָּל ־ אֹכְלָ֖י⁠ו יִכָּרֵֽת ׃¹⁵ וְ⁠כָל ־ נֶ֗פֶשׁ אֲשֶׁ֨ר תֹּאכַ֤ל נְבֵלָה֙ וּ⁠טְרֵפָ֔ה בָּ⁠אֶזְרָ֖ח וּ⁠בַ⁠גֵּ֑ר וְ⁠כִבֶּ֨ס בְּגָדָ֜י⁠ו וְ⁠רָחַ֥ץ בַּ⁠מַּ֛יִם וְ⁠טָמֵ֥א עַד ־ הָ⁠עֶ֖רֶב וְ⁠טָהֵֽר ׃¹⁶ וְ⁠אִם֙ לֹ֣א יְכַבֵּ֔ס וּ⁠בְשָׂר֖⁠וֹ לֹ֣א יִרְחָ֑ץ וְ⁠נָשָׂ֖א עֲוֺנֽ⁠וֹ ׃פ

Chapter 18

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם אֲנִ֖י יְהוָ֥ה אֱלֹהֵי⁠כֶֽם ׃³ כְּ⁠מַעֲשֵׂ֧ה אֶֽרֶץ ־ מִצְרַ֛יִם אֲשֶׁ֥ר יְשַׁבְתֶּם ־ בָּ֖⁠הּ לֹ֣א תַעֲשׂ֑וּ וּ⁠כְ⁠מַעֲשֵׂ֣ה אֶֽרֶץ ־ כְּנַ֡עַן אֲשֶׁ֣ר אֲנִי֩ מֵבִ֨יא אֶתְ⁠כֶ֥ם שָׁ֨מָּ⁠ה֙ לֹ֣א תַעֲשׂ֔וּ וּ⁠בְ⁠חֻקֹּתֵי⁠הֶ֖ם לֹ֥א תֵלֵֽכוּ ׃⁴ אֶת ־ מִשְׁפָּטַ֧⁠י תַּעֲשׂ֛וּ וְ⁠אֶת ־ חֻקֹּתַ֥⁠י תִּשְׁמְר֖וּ לָ⁠לֶ֣כֶת בָּ⁠הֶ֑ם אֲנִ֖י יְהוָ֥ה אֱלֹהֵי⁠כֶֽם ׃⁵ וּ⁠שְׁמַרְתֶּ֤ם אֶת ־ חֻקֹּתַ⁠י֙ וְ⁠אֶת ־ מִשְׁפָּטַ֔⁠י אֲשֶׁ֨ר יַעֲשֶׂ֥ה אֹתָ֛⁠ם הָ⁠אָדָ֖ם וָ⁠חַ֣י בָּ⁠הֶ֑ם אֲנִ֖י יְהוָֽה ׃ס⁶ אִ֥ישׁ אִישׁ֙ אֶל ־ כָּל ־ שְׁאֵ֣ר בְּשָׂר֔⁠וֹ לֹ֥א תִקְרְב֖וּ לְ⁠גַלּ֣וֹת עֶרְוָ֑ה אֲנִ֖י יְהוָֽה ׃ס⁷ עֶרְוַ֥ת אָבִ֛י⁠ךָ וְ⁠עֶרְוַ֥ת אִמְּ⁠ךָ֖ לֹ֣א תְגַלֵּ֑ה אִמְּ⁠ךָ֣ הִ֔וא לֹ֥א תְגַלֶּ֖ה עֶרְוָתָֽ⁠הּ ׃ס⁸ עֶרְוַ֥ת אֵֽשֶׁת ־ אָבִ֖י⁠ךָ לֹ֣א תְגַלֵּ֑ה עֶרְוַ֥ת אָבִ֖י⁠ךָ הִֽוא ׃ס⁹ עֶרְוַ֨ת אֲחֽוֹתְ⁠ךָ֤ בַת ־ אָבִ֨י⁠ךָ֙ א֣וֹ בַת ־ אִמֶּ֔⁠ךָ מוֹלֶ֣דֶת בַּ֔יִת א֖וֹ מוֹלֶ֣דֶת ח֑וּץ לֹ֥א תְגַלֶּ֖ה עֶרְוָתָֽ⁠ן ׃ס¹⁰ עֶרְוַ֤ת בַּת ־ בִּנְ⁠ךָ֙ א֣וֹ בַֽת ־ בִּתְּ⁠ךָ֔ לֹ֥א תְגַלֶּ֖ה עֶרְוָתָ֑⁠ן כִּ֥י עֶרְוָתְ⁠ךָ֖ הֵֽנָּה ׃ס¹¹ עֶרְוַ֨ת בַּת ־ אֵ֤שֶׁת אָבִ֨י⁠ךָ֙ מוֹלֶ֣דֶת אָבִ֔י⁠ךָ אֲחוֹתְ⁠ךָ֖ הִ֑וא לֹ֥א תְגַלֶּ֖ה עֶרְוָתָֽ⁠הּ ׃ס¹² עֶרְוַ֥ת אֲחוֹת ־ אָבִ֖י⁠ךָ לֹ֣א תְגַלֵּ֑ה שְׁאֵ֥ר אָבִ֖י⁠ךָ הִֽוא ׃ס¹³ עֶרְוַ֥ת אֲחֽוֹת ־ אִמְּ⁠ךָ֖ לֹ֣א תְגַלֵּ֑ה כִּֽי ־ שְׁאֵ֥ר אִמְּ⁠ךָ֖ הִֽוא ׃ס¹⁴ עֶרְוַ֥ת אֲחִֽי ־ אָבִ֖י⁠ךָ לֹ֣א תְגַלֵּ֑ה אֶל ־ אִשְׁתּ⁠וֹ֙ לֹ֣א תִקְרָ֔ב דֹּדָֽתְ⁠ךָ֖ הִֽוא ׃ס¹⁵ עֶרְוַ֥ת כַּלָּֽתְ⁠ךָ֖ לֹ֣א תְגַלֵּ֑ה אֵ֤שֶׁת בִּנְ⁠ךָ֙ הִ֔וא לֹ֥א תְגַלֶּ֖ה עֶרְוָתָֽ⁠הּ ׃ס¹⁶ עֶרְוַ֥ת אֵֽשֶׁת ־ אָחִ֖י⁠ךָ לֹ֣א תְגַלֵּ֑ה עֶרְוַ֥ת אָחִ֖י⁠ךָ הִֽוא ׃ס¹⁷ עֶרְוַ֥ת אִשָּׁ֛ה וּ⁠בִתָּ֖⁠הּ לֹ֣א תְגַלֵּ֑ה אֶֽת ־ בַּת ־ בְּנָ֞⁠הּ וְ⁠אֶת ־ בַּת ־ בִּתָּ֗⁠הּ לֹ֤א תִקַּח֙ לְ⁠גַלּ֣וֹת עֶרְוָתָ֔⁠הּ שַׁאֲרָ֥ה הֵ֖נָּה זִמָּ֥ה הִֽוא ¹⁸ וְ⁠אִשָּׁ֥ה אֶל ־ אֲחֹתָ֖⁠הּ לֹ֣א תִקָּ֑ח לִ⁠צְרֹ֗ר לְ⁠גַלּ֧וֹת עֶרְוָתָ֛⁠הּ עָלֶ֖י⁠הָ בְּ⁠חַיֶּֽי⁠הָ ׃¹⁹ וְ⁠אֶל ־ אִשָּׁ֖ה בְּ⁠נִדַּ֣ת טֻמְאָתָ֑⁠הּ לֹ֣א תִקְרַ֔ב לְ⁠גַלּ֖וֹת עֶרְוָתָֽ⁠הּ ׃²⁰ וְ⁠אֶל ־ אֵ֨שֶׁת֙ עֲמִֽיתְ⁠ךָ֔ לֹא ־ תִתֵּ֥ן שְׁכָבְתְּ⁠ךָ֖ לְ⁠זָ֑רַע לְ⁠טָמְאָה ־ בָֽ⁠הּ ׃²¹ וּ⁠מִֽ⁠זַּרְעֲ⁠ךָ֥ לֹא ־ תִתֵּ֖ן לְ⁠הַעֲבִ֣יר לַ⁠מֹּ֑לֶךְ וְ⁠לֹ֧א תְחַלֵּ֛ל אֶת ־ שֵׁ֥ם אֱלֹהֶ֖י⁠ךָ אֲנִ֥י יְהוָֽה ׃²² וְ⁠אֶ֨ת ־ זָכָ֔ר לֹ֥א תִשְׁכַּ֖ב מִשְׁכְּבֵ֣י אִשָּׁ֑ה תּוֹעֵבָ֖ה הִֽוא ׃²³ וּ⁠בְ⁠כָל ־ בְּהֵמָ֛ה לֹא ־ תִתֵּ֥ן שְׁכָבְתְּ⁠ךָ֖ לְ⁠טָמְאָה ־ בָ֑⁠הּ וְ⁠אִשָּׁ֗ה לֹֽא ־ תַעֲמֹ֞ד לִ⁠פְנֵ֧י בְהֵמָ֛ה לְ⁠רִבְעָ֖⁠הּ תֶּ֥בֶל הֽוּא ׃²⁴ אַל ־ תִּֽטַּמְּא֖וּ בְּ⁠כָל ־ אֵ֑לֶּה כִּ֤י בְ⁠כָל ־ אֵ֨לֶּה֙ נִטְמְא֣וּ הַ⁠גּוֹיִ֔ם אֲשֶׁר ־ אֲנִ֥י מְשַׁלֵּ֖חַ מִ⁠פְּנֵי⁠כֶֽם ׃²⁵ וַ⁠תִּטְמָ֣א הָ⁠אָ֔רֶץ וָ⁠אֶפְקֹ֥ד עֲוֺנָ֖⁠הּ עָלֶ֑י⁠הָ וַ⁠תָּקִ֥א הָ⁠אָ֖רֶץ אֶת ־ יֹשְׁבֶֽי⁠הָ ׃²⁶ וּ⁠שְׁמַרְתֶּ֣ם אַתֶּ֗ם אֶת ־ חֻקֹּתַ⁠י֙ וְ⁠אֶת ־ מִשְׁפָּטַ֔⁠י וְ⁠לֹ֣א תַעֲשׂ֔וּ מִ⁠כֹּ֥ל הַ⁠תּוֹעֵבֹ֖ת הָ⁠אֵ֑לֶּה הָֽ⁠אֶזְרָ֔ח וְ⁠הַ⁠גֵּ֖ר הַ⁠גָּ֥ר בְּ⁠תוֹכְ⁠כֶֽם ׃²⁷ כִּ֚י אֶת ־ כָּל ־ הַ⁠תּוֹעֵבֹ֣ת הָ⁠אֵ֔ל עָשׂ֥וּ אַנְשֵֽׁי ־ הָ⁠אָ֖רֶץ אֲשֶׁ֣ר לִ⁠פְנֵי⁠כֶ֑ם וַ⁠תִּטְמָ֖א הָ⁠אָֽרֶץ ׃²⁸ וְ⁠לֹֽא ־ תָקִ֤יא הָ⁠אָ֨רֶץ֙ אֶתְ⁠כֶ֔ם בְּ⁠טַֽמַּאֲ⁠כֶ֖ם אֹתָ֑⁠הּ כַּ⁠אֲשֶׁ֥ר קָאָ֛ה אֶת ־ הַ⁠גּ֖וֹי אֲשֶׁ֥ר לִ⁠פְנֵי⁠כֶֽם ׃²⁹ כִּ֚י כָּל ־ אֲשֶׁ֣ר יַעֲשֶׂ֔ה מִ⁠כֹּ֥ל הַ⁠תּוֹעֵב֖וֹת הָ⁠אֵ֑לֶּה וְ⁠נִכְרְת֛וּ הַ⁠נְּפָשׁ֥וֹת הָ⁠עֹשֹׂ֖ת מִ⁠קֶּ֥רֶב עַמָּֽ⁠ם ׃³⁰ וּ⁠שְׁמַרְתֶּ֣ם אֶת ־ מִשְׁמַרְתִּ֗⁠י לְ⁠בִלְתִּ֨י עֲשׂ֜וֹת מֵ⁠חֻקּ֤וֹת הַ⁠תּֽוֹעֵבֹת֙ אֲשֶׁ֣ר נַעֲשׂ֣וּ לִ⁠פְנֵי⁠כֶ֔ם וְ⁠לֹ֥א תִֽטַּמְּא֖וּ בָּ⁠הֶ֑ם אֲנִ֖י יְהוָ֥ה אֱלֹהֵי⁠כֶֽם ׃פ

Chapter 19

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ² דַּבֵּ֞ר אֶל ־ כָּל ־ עֲדַ֧ת בְּנֵי ־ יִשְׂרָאֵ֛ל וְ⁠אָמַרְתָּ֥ אֲלֵ⁠הֶ֖ם קְדֹשִׁ֣ים תִּהְי֑וּ כִּ֣י קָד֔וֹשׁ אֲנִ֖י יְהוָ֥ה אֱלֹהֵי⁠כֶֽם ׃³ אִ֣ישׁ אִמּ֤⁠וֹ וְ⁠אָבִי⁠ו֙ תִּירָ֔אוּ וְ⁠אֶת ־ שַׁבְּתֹתַ֖⁠י תִּשְׁמֹ֑רוּ אֲנִ֖י יְהוָ֥ה אֱלֹהֵי⁠כֶֽם ׃⁴ אַל ־ תִּפְנוּ֙ אֶל ־ הָ֣⁠אֱלִילִ֔ים וֵֽ⁠אלֹהֵי֙ מַסֵּכָ֔ה לֹ֥א תַעֲשׂ֖וּ לָ⁠כֶ֑ם אֲנִ֖י יְהוָ֥ה אֱלֹהֵי⁠כֶֽם ׃⁵ וְ⁠כִ֧י תִזְבְּח֛וּ זֶ֥בַח שְׁלָמִ֖ים לַ⁠יהוָ֑ה לִֽ⁠רְצֹנְ⁠כֶ֖ם תִּזְבָּחֻֽ⁠הוּ ׃⁶ בְּ⁠י֧וֹם זִבְחֲ⁠כֶ֛ם יֵאָכֵ֖ל וּ⁠מִֽ⁠מָּחֳרָ֑ת וְ⁠הַ⁠נּוֹתָר֙ עַד ־ י֣וֹם הַ⁠שְּׁלִישִׁ֔י בָּ⁠אֵ֖שׁ יִשָּׂרֵֽף ׃⁷ וְ⁠אִ֛ם הֵאָכֹ֥ל יֵאָכֵ֖ל בַּ⁠יּ֣וֹם הַ⁠שְּׁלִישִׁ֑י פִּגּ֥וּל ה֖וּא לֹ֥א יֵרָצֶֽה ׃⁸ וְ⁠אֹֽכְלָי⁠ו֙ עֲוֺנ֣⁠וֹ יִשָּׂ֔א כִּֽי ־ אֶת ־ קֹ֥דֶשׁ יְהוָ֖ה חִלֵּ֑ל וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵ⁠עַמֶּֽי⁠הָ ׃⁹ וּֽ⁠בְ⁠קֻצְרְ⁠כֶם֙ אֶת ־ קְצִ֣יר אַרְצְ⁠כֶ֔ם לֹ֧א תְכַלֶּ֛ה פְּאַ֥ת שָׂדְ⁠ךָ֖ לִ⁠קְצֹ֑ר וְ⁠לֶ֥קֶט קְצִֽירְ⁠ךָ֖ לֹ֥א תְלַקֵּֽט ׃¹⁰ וְ⁠כַרְמְ⁠ךָ֙ לֹ֣א תְעוֹלֵ֔ל וּ⁠פֶ֥רֶט כַּרְמְ⁠ךָ֖ לֹ֣א תְלַקֵּ֑ט לֶֽ⁠עָנִ֤י וְ⁠לַ⁠גֵּר֙ תַּעֲזֹ֣ב אֹתָ֔⁠ם אֲנִ֖י יְהוָ֥ה אֱלֹהֵי⁠כֶֽם ׃¹¹ לֹ֖א תִּגְנֹ֑בוּ וְ⁠לֹא ־ תְכַחֲשׁ֥וּ וְ⁠לֹֽא ־ תְשַׁקְּר֖וּ אִ֥ישׁ בַּ⁠עֲמִיתֽ⁠וֹ ׃¹² וְ⁠לֹֽא ־ תִשָּׁבְע֥וּ בִ⁠שְׁמִ֖⁠י לַ⁠שָּׁ֑קֶר וְ⁠חִלַּלְתָּ֛ אֶת ־ שֵׁ֥ם אֱלֹהֶ֖י⁠ךָ אֲנִ֥י יְהוָֽה ׃¹³ לֹֽא ־ תַעֲשֹׁ֥ק אֶת ־ רֵֽעֲ⁠ךָ֖ וְ⁠לֹ֣א תִגְזֹ֑ל לֹֽא ־ תָלִ֞ין פְּעֻלַּ֥ת שָׂכִ֛יר אִתְּ⁠ךָ֖ עַד ־ בֹּֽקֶר ׃¹⁴ לֹא ־ תְקַלֵּ֣ל חֵרֵ֔שׁ וְ⁠לִ⁠פְנֵ֣י עִוֵּ֔ר לֹ֥א תִתֵּ֖ן מִכְשֹׁ֑ל וְ⁠יָרֵ֥אתָ מֵּ⁠אֱלֹהֶ֖י⁠ךָ אֲנִ֥י יְהוָֽה ׃¹⁵ לֹא ־ תַעֲשׂ֥וּ עָ֨וֶל֙ בַּ⁠מִּשְׁפָּ֔ט לֹא ־ תִשָּׂ֣א פְנֵי ־ דָ֔ל וְ⁠לֹ֥א תֶהְדַּ֖ר פְּנֵ֣י גָד֑וֹל בְּ⁠צֶ֖דֶק תִּשְׁפֹּ֥ט עֲמִיתֶֽ⁠ךָ ׃¹⁶ לֹא ־ תֵלֵ֤ךְ רָכִיל֙ בְּ⁠עַמֶּ֔י⁠ךָ לֹ֥א תַעֲמֹ֖ד עַל ־ דַּ֣ם רֵעֶ֑⁠ךָ אֲנִ֖י יְהוָֽה ׃¹⁷ לֹֽא ־ תִשְׂנָ֥א אֶת ־ אָחִ֖י⁠ךָ בִּ⁠לְבָבֶ֑⁠ךָ הוֹכֵ֤חַ תּוֹכִ֨יחַ֙ אֶת ־ עֲמִיתֶ֔⁠ךָ וְ⁠לֹא ־ תִשָּׂ֥א עָלָ֖י⁠ו חֵֽטְא ׃¹⁸ לֹֽא ־ תִקֹּ֤ם וְ⁠לֹֽא ־ תִטֹּר֙ אֶת ־ בְּנֵ֣י עַמֶּ֔⁠ךָ וְ⁠אָֽהַבְתָּ֥ לְ⁠רֵעֲ⁠ךָ֖ כָּמ֑וֹ⁠ךָ אֲנִ֖י יְהוָֽה ׃¹⁹ אֶֽת ־ חֻקֹּתַ⁠י֮ תִּשְׁמֹרוּ֒ בְּהֶמְתְּ⁠ךָ֙ לֹא ־ תַרְבִּ֣יעַ כִּלְאַ֔יִם שָׂדְ⁠ךָ֖ לֹא ־ תִזְרַ֣ע כִּלְאָ֑יִם וּ⁠בֶ֤גֶד כִּלְאַ֨יִם֙ שַֽׁעַטְנֵ֔ז לֹ֥א יַעֲלֶ֖ה עָלֶֽי⁠ךָ ׃פ²⁰ וְ֠⁠אִישׁ כִּֽי ־ יִשְׁכַּ֨ב אֶת ־ אִשָּׁ֜ה שִׁכְבַת ־ זֶ֗רַע וְ⁠הִ֤וא שִׁפְחָה֙ נֶחֱרֶ֣פֶת לְ⁠אִ֔ישׁ וְ⁠הָפְדֵּה֙ לֹ֣א נִפְדָּ֔תָה א֥וֹ חֻפְשָׁ֖ה לֹ֣א נִתַּן ־ לָ֑⁠הּ בִּקֹּ֧רֶת תִּהְיֶ֛ה לֹ֥א יוּמְת֖וּ כִּי ־ לֹ֥א חֻפָּֽשָׁה ׃²¹ וְ⁠הֵבִ֤יא אֶת ־ אֲשָׁמ⁠וֹ֙ לַֽ⁠יהוָ֔ה אֶל ־ פֶּ֖תַח אֹ֣הֶל מוֹעֵ֑ד אֵ֖יל אָשָֽׁם ׃²² וְ⁠כִפֶּר֩ עָלָ֨י⁠ו הַ⁠כֹּהֵ֜ן בְּ⁠אֵ֤יל הָֽ⁠אָשָׁם֙ לִ⁠פְנֵ֣י יְהוָ֔ה עַל ־ חַטָּאת֖⁠וֹ אֲשֶׁ֣ר חָטָ֑א וְ⁠נִסְלַ֣ח ל֔⁠וֹ מֵ⁠חַטָּאת֖⁠וֹ אֲשֶׁ֥ר חָטָֽא ׃פ²³ וְ⁠כִי ־ תָבֹ֣אוּ אֶל ־ הָ⁠אָ֗רֶץ וּ⁠נְטַעְתֶּם֙ כָּל ־ עֵ֣ץ מַאֲכָ֔ל וַ⁠עֲרַלְתֶּ֥ם עָרְלָת֖⁠וֹ אֶת ־ פִּרְי֑⁠וֹ שָׁלֹ֣שׁ שָׁנִ֗ים יִהְיֶ֥ה לָ⁠כֶ֛ם עֲרֵלִ֖ים לֹ֥א יֵאָכֵֽל ׃²⁴ וּ⁠בַ⁠שָּׁנָה֙ הָ⁠רְבִיעִ֔ת יִהְיֶ֖ה כָּל ־ פִּרְי֑⁠וֹ קֹ֥דֶשׁ הִלּוּלִ֖ים לַ⁠יהוָֽה ׃²⁵ וּ⁠בַ⁠שָּׁנָ֣ה הַ⁠חֲמִישִׁ֗ת תֹּֽאכְלוּ֙ אֶת ־ פִּרְי֔⁠וֹ לְ⁠הוֹסִ֥יף לָ⁠כֶ֖ם תְּבוּאָת֑⁠וֹ אֲנִ֖י יְהוָ֥ה אֱלֹהֵי⁠כֶֽם ׃²⁶ לֹ֥א תֹאכְל֖וּ עַל ־ הַ⁠דָּ֑ם לֹ֥א תְנַחֲשׁ֖וּ וְ⁠לֹ֥א תְעוֹנֵֽנוּ ׃²⁷ לֹ֣א תַקִּ֔פוּ פְּאַ֖ת רֹאשְׁ⁠כֶ֑ם וְ⁠לֹ֣א תַשְׁחִ֔ית אֵ֖ת פְּאַ֥ת זְקָנֶֽ⁠ךָ ׃²⁸ וְ⁠שֶׂ֣רֶט לָ⁠נֶ֗פֶשׁ לֹ֤א תִתְּנוּ֙ בִּ⁠בְשַׂרְ⁠כֶ֔ם וּ⁠כְתֹ֣בֶת קַֽעֲקַ֔ע לֹ֥א תִתְּנ֖וּ בָּ⁠כֶ֑ם אֲנִ֖י יְהוָֽה ׃²⁹ אַל ־ תְּחַלֵּ֥ל אֶֽת ־ בִּתְּ⁠ךָ֖ לְ⁠הַזְנוֹתָ֑⁠הּ וְ⁠לֹא ־ תִזְנֶ֣ה הָ⁠אָ֔רֶץ וּ⁠מָלְאָ֥ה הָ⁠אָ֖רֶץ זִמָּֽה ׃³⁰ אֶת ־ שַׁבְּתֹתַ֣⁠י תִּשְׁמֹ֔רוּ וּ⁠מִקְדָּשִׁ֖⁠י תִּירָ֑אוּ אֲנִ֖י יְהוָֽה ׃³¹ אַל ־ תִּפְנ֤וּ אֶל ־ הָ⁠אֹבֹת֙ וְ⁠אֶל ־ הַ⁠יִּדְּעֹנִ֔ים אַל ־ תְּבַקְשׁ֖וּ לְ⁠טָמְאָ֣ה בָ⁠הֶ֑ם אֲנִ֖י יְהוָ֥ה אֱלֹהֵי⁠כֶֽם ׃³² מִ⁠פְּנֵ֤י שֵׂיבָה֙ תָּק֔וּם וְ⁠הָדַרְתָּ֖ פְּנֵ֣י זָקֵ֑ן וְ⁠יָרֵ֥אתָ מֵּ⁠אֱלֹהֶ֖י⁠ךָ אֲנִ֥י יְהוָֽה ׃פ³³ וְ⁠כִֽי ־ יָג֧וּר אִתְּ⁠ךָ֛ גֵּ֖ר בְּ⁠אַרְצְ⁠כֶ֑ם לֹ֥א תוֹנ֖וּ אֹתֽ⁠וֹ ׃³⁴ כְּ⁠אֶזְרָ֣ח מִ⁠כֶּם֩ יִהְיֶ֨ה לָ⁠כֶ֜ם הַ⁠גֵּ֣ר ׀ הַ⁠גָּ֣ר אִתְּ⁠כֶ֗ם וְ⁠אָהַבְתָּ֥ ל⁠וֹ֙ כָּמ֔וֹ⁠ךָ כִּֽי ־ גֵרִ֥ים הֱיִיתֶ֖ם בְּ⁠אֶ֣רֶץ מִצְרָ֑יִם אֲנִ֖י יְהוָ֥ה אֱלֹהֵי⁠כֶֽם ׃³⁵ לֹא ־ תַעֲשׂ֥וּ עָ֖וֶל בַּ⁠מִּשְׁפָּ֑ט בַּ⁠מִּדָּ֕ה בַּ⁠מִּשְׁקָ֖ל וּ⁠בַ⁠מְּשׂוּרָֽה ׃³⁶ מֹ֧אזְנֵי צֶ֣דֶק אַבְנֵי ־ צֶ֗דֶק אֵ֥יפַת צֶ֛דֶק וְ⁠הִ֥ין צֶ֖דֶק יִהְיֶ֣ה לָ⁠כֶ֑ם אֲנִי֙ יְהוָ֣ה אֱלֹֽהֵי⁠כֶ֔ם אֲשֶׁר ־ הוֹצֵ֥אתִי אֶתְ⁠כֶ֖ם מֵ⁠אֶ֥רֶץ מִצְרָֽיִם ׃³⁷ וּ⁠שְׁמַרְתֶּ֤ם אֶת ־ כָּל ־ חֻקֹּתַ⁠י֙ וְ⁠אֶת ־ כָּל ־ מִשְׁפָּטַ֔⁠י וַ⁠עֲשִׂיתֶ֖ם אֹתָ֑⁠ם אֲנִ֖י יְהוָֽה ׃פ

Chapter 20

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² וְ⁠אֶל ־ בְּנֵ֣י יִשְׂרָאֵ֘ל תֹּאמַר֒ אִ֣ישׁ אִישׁ֩ מִ⁠בְּנֵ֨י יִשְׂרָאֵ֜ל וּ⁠מִן ־ הַ⁠גֵּ֣ר ׀ הַ⁠גָּ֣ר בְּ⁠יִשְׂרָאֵ֗ל אֲשֶׁ֨ר יִתֵּ֧ן מִ⁠זַּרְע֛⁠וֹ לַ⁠מֹּ֖לֶךְ מ֣וֹת יוּמָ֑ת עַ֥ם הָ⁠אָ֖רֶץ יִרְגְּמֻ֥⁠הוּ בָ⁠אָֽבֶן ׃³ וַ⁠אֲנִ֞י אֶתֵּ֤ן אֶת ־ פָּנַ⁠י֙ בָּ⁠אִ֣ישׁ הַ⁠ה֔וּא וְ⁠הִכְרַתִּ֥י אֹת֖⁠וֹ מִ⁠קֶּ֣רֶב עַמּ֑⁠וֹ כִּ֤י מִ⁠זַּרְע⁠וֹ֙ נָתַ֣ן לַ⁠מֹּ֔לֶךְ לְמַ֗עַן טַמֵּא֙ אֶת ־ מִקְדָּשִׁ֔⁠י וּ⁠לְ⁠חַלֵּ֖ל אֶת ־ שֵׁ֥ם קָדְשִֽׁ⁠י ׃⁴ וְ⁠אִ֡ם הַעְלֵ֣ם יַעְלִימֽוּ֩ עַ֨ם הָ⁠אָ֜רֶץ אֶת ־ עֵֽינֵי⁠הֶם֙ מִן ־ הָ⁠אִ֣ישׁ הַ⁠ה֔וּא בְּ⁠תִתּ֥⁠וֹ מִ⁠זַּרְע֖⁠וֹ לַ⁠מֹּ֑לֶךְ לְ⁠בִלְתִּ֖י הָמִ֥ית אֹתֽ⁠וֹ ׃⁵ וְ⁠שַׂמְתִּ֨י אֲנִ֧י אֶת ־ פָּנַ֛⁠י בָּ⁠אִ֥ישׁ הַ⁠ה֖וּא וּ⁠בְ⁠מִשְׁפַּחְתּ֑⁠וֹ וְ⁠הִכְרַתִּ֨י אֹת֜⁠וֹ וְ⁠אֵ֣ת ׀ כָּל ־ הַ⁠זֹּנִ֣ים אַחֲרָ֗י⁠ו לִ⁠זְנ֛וֹת אַחֲרֵ֥י הַ⁠מֹּ֖לֶךְ מִ⁠קֶּ֥רֶב עַמָּֽ⁠ם ׃⁶ וְ⁠הַ⁠נֶּ֗פֶשׁ אֲשֶׁ֨ר תִּפְנֶ֤ה אֶל ־ הָֽ⁠אֹבֹת֙ וְ⁠אֶל ־ הַ⁠יִּדְּעֹנִ֔ים לִ⁠זְנ֖וֹת אַחֲרֵי⁠הֶ֑ם וְ⁠נָתַתִּ֤י אֶת ־ פָּנַ⁠י֙ בַּ⁠נֶּ֣פֶשׁ הַ⁠הִ֔וא וְ⁠הִכְרַתִּ֥י אֹת֖⁠וֹ מִ⁠קֶּ֥רֶב עַמּֽ⁠וֹ ׃⁷ וְ⁠הִ֨תְקַדִּשְׁתֶּ֔ם וִ⁠הְיִיתֶ֖ם קְדֹשִׁ֑ים כִּ֛י אֲנִ֥י יְהוָ֖ה אֱלֹהֵי⁠כֶֽם ׃⁸ וּ⁠שְׁמַרְתֶּם֙ אֶת ־ חֻקֹּתַ֔⁠י וַ⁠עֲשִׂיתֶ֖ם אֹתָ֑⁠ם אֲנִ֥י יְהוָ֖ה מְקַדִּשְׁ⁠כֶֽם ׃⁹ כִּֽי ־ אִ֣ישׁ אִ֗ישׁ אֲשֶׁ֨ר יְקַלֵּ֧ל אֶת ־ אָבִ֛י⁠ו וְ⁠אֶת ־ אִמּ֖⁠וֹ מ֣וֹת יוּמָ֑ת אָבִ֧י⁠ו וְ⁠אִמּ֛⁠וֹ קִלֵּ֖ל דָּמָ֥י⁠ו בּֽ⁠וֹ ׃¹⁰ וְ⁠אִ֗ישׁ אֲשֶׁ֤ר יִנְאַף֙ אֶת ־ אֵ֣שֶׁת אִ֔ישׁ אֲשֶׁ֥ר יִנְאַ֖ף אֶת ־ אֵ֣שֶׁת רֵעֵ֑⁠הוּ מֽוֹת ־ יוּמַ֥ת הַ⁠נֹּאֵ֖ף וְ⁠הַ⁠נֹּאָֽפֶת ׃¹¹ וְ⁠אִ֗ישׁ אֲשֶׁ֤ר יִשְׁכַּב֙ אֶת ־ אֵ֣שֶׁת אָבִ֔י⁠ו עֶרְוַ֥ת אָבִ֖י⁠ו גִּלָּ֑ה מֽוֹת ־ יוּמְת֥וּ שְׁנֵי⁠הֶ֖ם דְּמֵי⁠הֶ֥ם בָּֽ⁠ם ׃¹² וְ⁠אִ֗ישׁ אֲשֶׁ֤ר יִשְׁכַּב֙ אֶת ־ כַּלָּת֔⁠וֹ מ֥וֹת יוּמְת֖וּ שְׁנֵי⁠הֶ֑ם תֶּ֥בֶל עָשׂ֖וּ דְּמֵי⁠הֶ֥ם בָּֽ⁠ם ׃¹³ וְ⁠אִ֗ישׁ אֲשֶׁ֨ר יִשְׁכַּ֤ב אֶת ־ זָכָר֙ מִשְׁכְּבֵ֣י אִשָּׁ֔ה תּוֹעֵבָ֥ה עָשׂ֖וּ שְׁנֵי⁠הֶ֑ם מ֥וֹת יוּמָ֖תוּ דְּמֵי⁠הֶ֥ם בָּֽ⁠ם ׃¹⁴ וְ⁠אִ֗ישׁ אֲשֶׁ֨ר יִקַּ֧ח אֶת ־ אִשָּׁ֛ה וְ⁠אֶת ־ אִמָּ֖⁠הּ זִמָּ֣ה הִ֑וא בָּ⁠אֵ֞שׁ יִשְׂרְפ֤וּ אֹת⁠וֹ֙ וְ⁠אֶתְ⁠הֶ֔ן וְ⁠לֹא ־ תִהְיֶ֥ה זִמָּ֖ה בְּ⁠תוֹכְ⁠כֶֽם ׃¹⁵ וְ⁠אִ֗ישׁ אֲשֶׁ֨ר יִתֵּ֧ן שְׁכָבְתּ֛⁠וֹ בִּ⁠בְהֵמָ֖ה מ֣וֹת יוּמָ֑ת וְ⁠אֶת ־ הַ⁠בְּהֵמָ֖ה תַּהֲרֹֽגוּ ׃¹⁶ וְ⁠אִשָּׁ֗ה אֲשֶׁ֨ר תִּקְרַ֤ב אֶל ־ כָּל ־ בְּהֵמָה֙ לְ⁠רִבְעָ֣ה אֹתָ֔⁠הּ וְ⁠הָרַגְתָּ֥ אֶת ־ הָ⁠אִשָּׁ֖ה וְ⁠אֶת ־ הַ⁠בְּהֵמָ֑ה מ֥וֹת יוּמָ֖תוּ דְּמֵי⁠הֶ֥ם בָּֽ⁠ם ׃¹⁷ וְ⁠אִ֣ישׁ אֲשֶׁר ־ יִקַּ֣ח אֶת ־ אֲחֹת֡⁠וֹ בַּת ־ אָבִ֣י⁠ו א֣וֹ בַת ־ אִ֠מּ⁠וֹ וְ⁠רָאָ֨ה אֶת ־ עֶרְוָתָ֜⁠הּ וְ⁠הִֽיא ־ תִרְאֶ֤ה אֶת ־ עֶרְוָת⁠וֹ֙ חֶ֣סֶד ה֔וּא וְ⁠נִ֨כְרְת֔וּ לְ⁠עֵינֵ֖י בְּנֵ֣י עַמָּ֑⁠ם עֶרְוַ֧ת אֲחֹת֛⁠וֹ גִּלָּ֖ה עֲוֺנ֥⁠וֹ יִשָּֽׂא ׃¹⁸ וְ֠⁠אִישׁ אֲשֶׁר ־ יִשְׁכַּ֨ב אֶת ־ אִשָּׁ֜ה דָּוָ֗ה וְ⁠גִלָּ֤ה אֶת ־ עֶרְוָתָ⁠הּ֙ אֶת ־ מְקֹרָ֣⁠הּ הֶֽעֱרָ֔ה וְ⁠הִ֕יא גִּלְּתָ֖ה אֶת ־ מְק֣וֹר דָּמֶ֑י⁠הָ וְ⁠נִכְרְת֥וּ שְׁנֵי⁠הֶ֖ם מִ⁠קֶּ֥רֶב עַמָּֽ⁠ם ׃¹⁹ וְ⁠עֶרְוַ֨ת אֲח֧וֹת אִמְּ⁠ךָ֛ וַ⁠אֲח֥וֹת אָבִ֖י⁠ךָ לֹ֣א תְגַלֵּ֑ה כִּ֧י אֶת ־ שְׁאֵר֛⁠וֹ הֶעֱרָ֖ה עֲוֺנָ֥⁠ם יִשָּֽׂאוּ ׃²⁰ וְ⁠אִ֗ישׁ אֲשֶׁ֤ר יִשְׁכַּב֙ אֶת ־ דֹּ֣דָת֔⁠וֹ עֶרְוַ֥ת דֹּד֖⁠וֹ גִּלָּ֑ה חֶטְאָ֥⁠ם יִשָּׂ֖אוּ עֲרִירִ֥ים יָמֻֽתוּ ׃²¹ וְ⁠אִ֗ישׁ אֲשֶׁ֥ר יִקַּ֛ח אֶת ־ אֵ֥שֶׁת אָחִ֖י⁠ו נִדָּ֣ה הִ֑וא עֶרְוַ֥ת אָחִ֛י⁠ו גִּלָּ֖ה עֲרִירִ֥ים יִהְיֽוּ ׃²² וּ⁠שְׁמַרְתֶּ֤ם אֶת ־ כָּל ־ חֻקֹּתַ⁠י֙ וְ⁠אֶת ־ כָּל ־ מִשְׁפָּטַ֔⁠י וַ⁠עֲשִׂיתֶ֖ם אֹתָ֑⁠ם וְ⁠לֹא ־ תָקִ֤יא אֶתְ⁠כֶם֙ הָ⁠אָ֔רֶץ אֲשֶׁ֨ר אֲנִ֜י מֵבִ֥יא אֶתְ⁠כֶ֛ם שָׁ֖מָּ⁠ה לָ⁠שֶׁ֥בֶת בָּֽ⁠הּ ׃²³ וְ⁠לֹ֤א תֵֽלְכוּ֙ בְּ⁠חֻקֹּ֣ת הַ⁠גּ֔וֹי אֲשֶׁר ־ אֲנִ֥י מְשַׁלֵּ֖חַ מִ⁠פְּנֵי⁠כֶ֑ם כִּ֤י אֶת ־ כָּל ־ אֵ֨לֶּה֙ עָשׂ֔וּ וָ⁠אָקֻ֖ץ בָּֽ⁠ם ׃²⁴ וָ⁠אֹמַ֣ר לָ⁠כֶ֗ם אַתֶּם֮ תִּֽירְשׁ֣וּ אֶת ־ אַדְמָתָ⁠ם֒ וַ⁠אֲנִ֞י אֶתְּנֶ֤⁠נָּה לָ⁠כֶם֙ לָ⁠רֶ֣שֶׁת אֹתָ֔⁠הּ אֶ֛רֶץ זָבַ֥ת חָלָ֖ב וּ⁠דְבָ֑שׁ אֲנִי֙ יְהוָ֣ה אֱלֹֽהֵי⁠כֶ֔ם אֲשֶׁר ־ הִבְדַּ֥לְתִּי אֶתְ⁠כֶ֖ם מִן ־ הָֽ⁠עַמִּֽים ׃²⁵ וְ⁠הִבְדַּלְתֶּ֞ם בֵּֽין ־ הַ⁠בְּהֵמָ֤ה הַ⁠טְּהֹרָה֙ לַ⁠טְּמֵאָ֔ה וּ⁠בֵין ־ הָ⁠ע֥וֹף הַ⁠טָּמֵ֖א לַ⁠טָּהֹ֑ר וְ⁠לֹֽא ־ תְשַׁקְּצ֨וּ אֶת ־ נַפְשֹֽׁתֵי⁠כֶ֜ם בַּ⁠בְּהֵמָ֣ה וּ⁠בָ⁠ע֗וֹף וּ⁠בְ⁠כֹל֙ אֲשֶׁ֣ר תִּרְמֹ֣שׂ הָֽ⁠אֲדָמָ֔ה אֲשֶׁר ־ הִבְדַּ֥לְתִּי לָ⁠כֶ֖ם לְ⁠טַמֵּֽא ׃²⁶ וִ⁠הְיִ֤יתֶם לִ⁠י֙ קְדֹשִׁ֔ים כִּ֥י קָד֖וֹשׁ אֲנִ֣י יְהוָ֑ה וָ⁠אַבְדִּ֥ל אֶתְ⁠כֶ֛ם מִן ־ הָֽ⁠עַמִּ֖ים לִ⁠הְי֥וֹת לִֽ⁠י ׃²⁷ וְ⁠אִ֣ישׁ אֽוֹ ־ אִשָּׁ֗ה כִּֽי ־ יִהְיֶ֨ה בָ⁠הֶ֥ם א֛וֹב א֥וֹ יִדְּעֹנִ֖י מ֣וֹת יוּמָ֑תוּ בָּ⁠אֶ֛בֶן יִרְגְּמ֥וּ אֹתָ֖⁠ם דְּמֵי⁠הֶ֥ם בָּֽ⁠ם ׃פ

Chapter 21

¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה אֱמֹ֥ר אֶל ־ הַ⁠כֹּהֲנִ֖ים בְּנֵ֣י אַהֲרֹ֑ן וְ⁠אָמַרְתָּ֣ אֲלֵ⁠הֶ֔ם לְ⁠נֶ֥פֶשׁ לֹֽא ־ יִטַּמָּ֖א בְּ⁠עַמָּֽי⁠ו ׃² כִּ֚י אִם ־ לִ⁠שְׁאֵר֔⁠וֹ הַ⁠קָּרֹ֖ב אֵלָ֑י⁠ו לְ⁠אִמּ֣⁠וֹ וּ⁠לְ⁠אָבִ֔י⁠ו וְ⁠לִ⁠בְנ֥⁠וֹ וּ⁠לְ⁠בִתּ֖⁠וֹ וּ⁠לְ⁠אָחִֽי⁠ו ׃³ וְ⁠לַ⁠אֲחֹת֤⁠וֹ הַ⁠בְּתוּלָה֙ הַ⁠קְּרוֹבָ֣ה אֵלָ֔י⁠ו אֲשֶׁ֥ר לֹֽא ־ הָיְתָ֖ה לְ⁠אִ֑ישׁ לָ֖⁠הּ יִטַּמָּֽא ׃⁴ לֹ֥א יִטַּמָּ֖א בַּ֣עַל בְּ⁠עַמָּ֑י⁠ו לְ⁠הֵ֖חַלּֽ⁠וֹ ׃⁵ לֹֽא ־ יִקְרְח֤וּ ¹ קָרְחָה֙ בְּ⁠רֹאשָׁ֔⁠ם וּ⁠פְאַ֥ת זְקָנָ֖⁠ם לֹ֣א יְגַלֵּ֑חוּ וּ⁠בִ֨⁠בְשָׂרָ֔⁠ם לֹ֥א יִשְׂרְט֖וּ שָׂרָֽטֶת ׃⁶ קְדֹשִׁ֤ים יִהְיוּ֙ לֵ⁠אלֹ֣הֵי⁠הֶ֔ם וְ⁠לֹ֣א יְחַלְּל֔וּ שֵׁ֖ם אֱלֹהֵי⁠הֶ֑ם כִּי֩ אֶת ־ אִשֵּׁ֨י יְהוָ֜ה לֶ֧חֶם אֱלֹהֵי⁠הֶ֛ם הֵ֥ם מַקְרִיבִ֖ם וְ⁠הָ֥יוּ קֹֽדֶשׁ ׃⁷ אִשָּׁ֨ה זֹנָ֤ה וַ⁠חֲלָלָה֙ לֹ֣א יִקָּ֔חוּ וְ⁠אִשָּׁ֛ה גְּרוּשָׁ֥ה מֵ⁠אִישָׁ֖⁠הּ לֹ֣א יִקָּ֑חוּ כִּֽי ־ קָדֹ֥שׁ ה֖וּא לֵ⁠אלֹהָֽי⁠ו ׃⁸ וְ⁠קִדַּשְׁתּ֔⁠וֹ כִּֽי ־ אֶת ־ לֶ֥חֶם אֱלֹהֶ֖י⁠ךָ ה֣וּא מַקְרִ֑יב קָדֹשׁ֙ יִֽהְיֶה ־ לָּ֔⁠ךְ כִּ֣י קָד֔וֹשׁ אֲנִ֥י יְהוָ֖ה מְקַדִּשְׁ⁠כֶֽם ׃⁹ וּ⁠בַת֙ אִ֣ישׁ כֹּהֵ֔ן כִּ֥י תֵחֵ֖ל לִ⁠זְנ֑וֹת אֶת ־ אָבִ֨י⁠הָ֙ הִ֣יא מְחַלֶּ֔לֶת בָּ⁠אֵ֖שׁ תִּשָּׂרֵֽף ׃ס¹⁰ וְ⁠הַ⁠כֹּהֵן֩ הַ⁠גָּד֨וֹל מֵ⁠אֶחָ֜י⁠ו אֲֽשֶׁר ־ יוּצַ֥ק עַל ־ רֹאשׁ֣⁠וֹ ׀ שֶׁ֤מֶן הַ⁠מִּשְׁחָה֙ וּ⁠מִלֵּ֣א אֶת ־ יָד֔⁠וֹ לִ⁠לְבֹּ֖שׁ אֶת ־ הַ⁠בְּגָדִ֑ים אֶת ־ רֹאשׁ⁠וֹ֙ לֹ֣א יִפְרָ֔ע וּ⁠בְגָדָ֖י⁠ו לֹ֥א יִפְרֹֽם ׃¹¹ וְ⁠עַ֛ל כָּל ־ נַפְשֹׁ֥ת מֵ֖ת לֹ֣א יָבֹ֑א לְ⁠אָבִ֥י⁠ו וּ⁠לְ⁠אִמּ֖⁠וֹ לֹ֥א יִטַּמָּֽא ׃¹² וּ⁠מִן ־ הַ⁠מִּקְדָּשׁ֙ לֹ֣א יֵצֵ֔א וְ⁠לֹ֣א יְחַלֵּ֔ל אֵ֖ת מִקְדַּ֣שׁ אֱלֹהָ֑י⁠ו כִּ֡י נֵ֠זֶר שֶׁ֣מֶן מִשְׁחַ֧ת אֱלֹהָ֛י⁠ו עָלָ֖י⁠ו אֲנִ֥י יְהוָֽה ׃¹³ וְ⁠ה֕וּא אִשָּׁ֥ה בִ⁠בְתוּלֶ֖י⁠הָ יִקָּֽח ׃¹⁴ אַלְמָנָ֤ה וּ⁠גְרוּשָׁה֙ וַ⁠חֲלָלָ֣ה זֹנָ֔ה אֶת ־ אֵ֖לֶּה לֹ֣א יִקָּ֑ח כִּ֛י אִם ־ בְּתוּלָ֥ה מֵ⁠עַמָּ֖י⁠ו יִקַּ֥ח אִשָּֽׁה ׃¹⁵ וְ⁠לֹֽא ־ יְחַלֵּ֥ל זַרְע֖⁠וֹ בְּ⁠עַמָּ֑י⁠ו כִּ֛י אֲנִ֥י יְהוָ֖ה מְקַדְּשֽׁ⁠וֹ ׃פ¹⁶ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁷ דַּבֵּ֥ר אֶֽל ־ אַהֲרֹ֖ן לֵ⁠אמֹ֑ר אִ֣ישׁ מִֽ⁠זַּרְעֲ⁠ךָ֞ לְ⁠דֹרֹתָ֗⁠ם אֲשֶׁ֨ר יִהְיֶ֥ה ב⁠וֹ֙ מ֔וּם לֹ֣א יִקְרַ֔ב לְ⁠הַקְרִ֖יב לֶ֥חֶם אֱלֹהָֽי⁠ו ׃¹⁸ כִּ֥י כָל ־ אִ֛ישׁ אֲשֶׁר ־ בּ֥⁠וֹ מ֖וּם לֹ֣א יִקְרָ֑ב אִ֤ישׁ עִוֵּר֙ א֣וֹ פִסֵּ֔חַ א֥וֹ חָרֻ֖ם א֥וֹ שָׂרֽוּעַ ׃¹⁹ א֣וֹ אִ֔ישׁ אֲשֶׁר ־ יִהְיֶ֥ה ב֖⁠וֹ שֶׁ֣בֶר רָ֑גֶל א֖וֹ שֶׁ֥בֶר יָֽד ׃²⁰ אֽוֹ ־ גִבֵּ֣ן אוֹ ־ דַ֔ק א֖וֹ תְּבַלֻּ֣ל בְּ⁠עֵינ֑⁠וֹ א֤וֹ גָרָב֙ א֣וֹ יַלֶּ֔פֶת א֖וֹ מְר֥וֹחַ אָֽשֶׁךְ ׃²¹ כָּל ־ אִ֞ישׁ אֲשֶׁר ־ בּ֣⁠וֹ מ֗וּם מִ⁠זֶּ֨רַע֙ אַהֲרֹ֣ן הַ⁠כֹּהֵ֔ן לֹ֣א יִגַּ֔שׁ לְ⁠הַקְרִ֖יב אֶת ־ אִשֵּׁ֣י יְהוָ֑ה מ֣וּם בּ֔⁠וֹ אֵ֚ת לֶ֣חֶם אֱלֹהָ֔י⁠ו לֹ֥א יִגַּ֖שׁ לְ⁠הַקְרִֽיב ׃²² לֶ֣חֶם אֱלֹהָ֔י⁠ו מִ⁠קָּדְשֵׁ֖י הַ⁠קֳּדָשִׁ֑ים וּ⁠מִן ־ הַ⁠קֳּדָשִׁ֖ים יֹאכֵֽל ׃²³ אַ֣ךְ אֶל ־ הַ⁠פָּרֹ֜כֶת לֹ֣א יָבֹ֗א וְ⁠אֶל ־ הַ⁠מִּזְבֵּ֛חַ לֹ֥א יִגַּ֖שׁ כִּֽי ־ מ֣וּם בּ֑⁠וֹ וְ⁠לֹ֤א יְחַלֵּל֙ אֶת ־ מִקְדָּשַׁ֔⁠י כִּ֛י אֲנִ֥י יְהוָ֖ה מְקַדְּשָֽׁ⁠ם ׃²⁴ וַ⁠יְדַבֵּ֣ר מֹשֶׁ֔ה אֶֽל ־ אַהֲרֹ֖ן וְ⁠אֶל ־ בָּנָ֑י⁠ו וְ⁠אֶֽל ־ כָּל ־ בְּנֵ֖י יִשְׂרָאֵֽל ׃פ

¹K יקרחה

Chapter 22

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֨ר אֶֽל ־ אַהֲרֹ֜ן וְ⁠אֶל ־ בָּנָ֗י⁠ו וְ⁠יִנָּֽזְרוּ֙ מִ⁠קָּדְשֵׁ֣י בְנֵֽי ־ יִשְׂרָאֵ֔ל וְ⁠לֹ֥א יְחַלְּל֖וּ אֶת ־ שֵׁ֣ם קָדְשִׁ֑⁠י אֲשֶׁ֨ר הֵ֧ם מַקְדִּשִׁ֛ים לִ֖⁠י אֲנִ֥י יְהוָֽה ׃³ אֱמֹ֣ר אֲלֵ⁠הֶ֗ם לְ⁠דֹרֹ֨תֵי⁠כֶ֜ם כָּל ־ אִ֣ישׁ ׀ אֲשֶׁר ־ יִקְרַ֣ב מִ⁠כָּל ־ זַרְעֲ⁠כֶ֗ם אֶל ־ הַ⁠קֳּדָשִׁים֙ אֲשֶׁ֨ר יַקְדִּ֤ישׁוּ בְנֵֽי ־ יִשְׂרָאֵל֙ לַֽ⁠יהוָ֔ה וְ⁠טֻמְאָת֖⁠וֹ עָלָ֑י⁠ו וְ⁠נִכְרְתָ֞ה הַ⁠נֶּ֧פֶשׁ הַ⁠הִ֛וא מִ⁠לְּ⁠פָנַ֖⁠י אֲנִ֥י יְהוָֽה ׃⁴ אִ֣ישׁ אִ֞ישׁ מִ⁠זֶּ֣רַע אַהֲרֹ֗ן וְ⁠ה֤וּא צָר֨וּעַ֙ א֣וֹ זָ֔ב בַּ⁠קֳּדָשִׁים֙ לֹ֣א יֹאכַ֔ל עַ֖ד אֲשֶׁ֣ר יִטְהָ֑ר וְ⁠הַ⁠נֹּגֵ֨עַ֙ בְּ⁠כָל ־ טְמֵא ־ נֶ֔פֶשׁ א֣וֹ אִ֔ישׁ אֲשֶׁר ־ תֵּצֵ֥א מִמֶּ֖⁠נּוּ שִׁכְבַת ־ זָֽרַע ׃⁵ אוֹ ־ אִישׁ֙ אֲשֶׁ֣ר יִגַּ֔ע בְּ⁠כָל ־ שֶׁ֖רֶץ אֲשֶׁ֣ר יִטְמָא ־ ל֑⁠וֹ א֤וֹ בְ⁠אָדָם֙ אֲשֶׁ֣ר יִטְמָא ־ ל֔⁠וֹ לְ⁠כֹ֖ל טֻמְאָתֽ⁠וֹ ׃⁶ נֶ֚פֶשׁ אֲשֶׁ֣ר תִּגַּע ־ בּ֔⁠וֹ וְ⁠טָמְאָ֖ה עַד ־ הָ⁠עָ֑רֶב וְ⁠לֹ֤א יֹאכַל֙ מִן ־ הַ⁠קֳּדָשִׁ֔ים כִּ֛י אִם ־ רָחַ֥ץ בְּשָׂר֖⁠וֹ בַּ⁠מָּֽיִם ׃⁷ וּ⁠בָ֥א הַ⁠שֶּׁ֖מֶשׁ וְ⁠טָהֵ֑ר וְ⁠אַחַר֙ יֹאכַ֣ל מִן ־ הַ⁠קֳּדָשִׁ֔ים כִּ֥י לַחְמ֖⁠וֹ הֽוּא ׃⁸ נְבֵלָ֧ה וּ⁠טְרֵפָ֛ה לֹ֥א יֹאכַ֖ל לְ⁠טָמְאָה ־ בָ֑⁠הּ אֲנִ֖י יְהוָֽה ׃⁹ וְ⁠שָׁמְר֣וּ אֶת ־ מִשְׁמַרְתִּ֗⁠י וְ⁠לֹֽא ־ יִשְׂא֤וּ עָלָי⁠ו֙ חֵ֔טְא וּ⁠מֵ֥תוּ ב֖⁠וֹ כִּ֣י יְחַלְּלֻ֑⁠הוּ אֲנִ֥י יְהוָ֖ה מְקַדְּשָֽׁ⁠ם ׃¹⁰ וְ⁠כָל ־ זָ֖ר לֹא ־ יֹ֣אכַל קֹ֑דֶשׁ תּוֹשַׁ֥ב כֹּהֵ֛ן וְ⁠שָׂכִ֖יר לֹא ־ יֹ֥אכַל קֹֽדֶשׁ ׃¹¹ וְ⁠כֹהֵ֗ן כִּֽי ־ יִקְנֶ֥ה נֶ֨פֶשׁ֙ קִנְיַ֣ן כַּסְפּ֔⁠וֹ ה֖וּא יֹ֣אכַל בּ֑⁠וֹ וִ⁠ילִ֣יד בֵּית֔⁠וֹ הֵ֖ם יֹאכְל֥וּ בְ⁠לַחְמֽ⁠וֹ ׃¹² וּ⁠בַת ־ כֹּהֵ֔ן כִּ֥י תִהְיֶ֖ה לְ⁠אִ֣ישׁ זָ֑ר הִ֕וא בִּ⁠תְרוּמַ֥ת הַ⁠קֳּדָשִׁ֖ים לֹ֥א תֹאכֵֽל ׃¹³ וּ⁠בַת ־ כֹּהֵן֩ כִּ֨י תִהְיֶ֜ה אַלְמָנָ֣ה וּ⁠גְרוּשָׁ֗ה וְ⁠זֶרַע֮ אֵ֣ין לָ⁠הּ֒ וְ⁠שָׁבָ֞ה אֶל ־ בֵּ֤ית אָבִ֨י⁠הָ֙ כִּ⁠נְעוּרֶ֔י⁠הָ מִ⁠לֶּ֥חֶם אָבִ֖י⁠הָ תֹּאכֵ֑ל וְ⁠כָל ־ זָ֖ר לֹא ־ יֹ֥אכַל בּֽ⁠וֹ ׃ס¹⁴ וְ⁠אִ֕ישׁ כִּֽי ־ יֹאכַ֥ל קֹ֖דֶשׁ בִּ⁠שְׁגָגָ֑ה וְ⁠יָסַ֤ף חֲמִֽשִׁית⁠וֹ֙ עָלָ֔י⁠ו וְ⁠נָתַ֥ן לַ⁠כֹּהֵ֖ן אֶת ־ הַ⁠קֹּֽדֶשׁ ׃¹⁵ וְ⁠לֹ֣א יְחַלְּל֔וּ אֶת ־ קָדְשֵׁ֖י בְּנֵ֣י יִשְׂרָאֵ֑ל אֵ֥ת אֲשֶׁר ־ יָרִ֖ימוּ לַ⁠יהוָֽה ׃¹⁶ וְ⁠הִשִּׂ֤יאוּ אוֹתָ⁠ם֙ עֲוֺ֣ן אַשְׁמָ֔ה בְּ⁠אָכְלָ֖⁠ם אֶת ־ קָדְשֵׁי⁠הֶ֑ם כִּ֛י אֲנִ֥י יְהוָ֖ה מְקַדְּשָֽׁ⁠ם ׃פ¹⁷ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁸ דַּבֵּ֨ר אֶֽל ־ אַהֲרֹ֜ן וְ⁠אֶל ־ בָּנָ֗י⁠ו וְ⁠אֶל֙ כָּל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם אִ֣ישׁ אִישׁ֩ מִ⁠בֵּ֨ית יִשְׂרָאֵ֜ל וּ⁠מִן ־ הַ⁠גֵּ֣ר בְּ⁠יִשְׂרָאֵ֗ל אֲשֶׁ֨ר יַקְרִ֤יב קָרְבָּנ⁠וֹ֙ לְ⁠כָל ־ נִדְרֵי⁠הֶם֙ וּ⁠לְ⁠כָל ־ נִדְבוֹתָ֔⁠ם אֲשֶׁר ־ יַקְרִ֥יבוּ לַ⁠יהוָ֖ה לְ⁠עֹלָֽה ׃¹⁹ לִֽ⁠רְצֹנְ⁠כֶ֑ם תָּמִ֣ים זָכָ֔ר בַּ⁠בָּקָ֕ר בַּ⁠כְּשָׂבִ֖ים וּ⁠בָֽ⁠עִזִּֽים ׃²⁰ כֹּ֛ל אֲשֶׁר ־ בּ֥⁠וֹ מ֖וּם לֹ֣א תַקְרִ֑יבוּ כִּי ־ לֹ֥א לְ⁠רָצ֖וֹן יִהְיֶ֥ה לָ⁠כֶֽם ׃²¹ וְ⁠אִ֗ישׁ כִּֽי ־ יַקְרִ֤יב זֶֽבַח ־ שְׁלָמִים֙ לַ⁠יהוָ֔ה לְ⁠פַלֵּא ־ נֶ֨דֶר֙ א֣וֹ לִ⁠נְדָבָ֔ה בַּ⁠בָּקָ֖ר א֣וֹ בַ⁠צֹּ֑אן תָּמִ֤ים יִֽהְיֶה֙ לְ⁠רָצ֔וֹן כָּל ־ מ֖וּם לֹ֥א יִהְיֶה ־ בּֽ⁠וֹ ׃²² עַוֶּרֶת֩ א֨וֹ שָׁב֜וּר אוֹ ־ חָר֣וּץ אֽוֹ ־ יַבֶּ֗לֶת א֤וֹ גָרָב֙ א֣וֹ יַלֶּ֔פֶת לֹא ־ תַקְרִ֥יבוּ אֵ֖לֶּה לַ⁠יהוָ֑ה וְ⁠אִשֶּׁ֗ה לֹא ־ תִתְּנ֥וּ מֵ⁠הֶ֛ם עַל ־ הַ⁠מִּזְבֵּ֖חַ לַ⁠יהוָֽה ׃²³ וְ⁠שׁ֥וֹר וָ⁠שֶׂ֖ה שָׂר֣וּעַ וְ⁠קָל֑וּט נְדָבָה֙ תַּעֲשֶׂ֣ה אֹת֔⁠וֹ וּ⁠לְ⁠נֵ֖דֶר לֹ֥א יֵרָצֶֽה ׃²⁴ וּ⁠מָע֤וּךְ וְ⁠כָתוּת֙ וְ⁠נָת֣וּק וְ⁠כָר֔וּת לֹ֥א תַקְרִ֖יבוּ לַֽ⁠יהוָ֑ה וּֽ⁠בְ⁠אַרְצְ⁠כֶ֖ם לֹ֥א תַעֲשֽׂוּ ׃²⁵ וּ⁠מִ⁠יַּ֣ד בֶּן ־ נֵכָ֗ר לֹ֥א תַקְרִ֛יבוּ אֶת ־ לֶ֥חֶם אֱלֹהֵי⁠כֶ֖ם מִ⁠כָּל ־ אֵ֑לֶּה כִּ֣י מָשְׁחָתָ֤⁠ם בָּ⁠הֶם֙ מ֣וּם בָּ֔⁠ם לֹ֥א יֵרָצ֖וּ לָ⁠כֶֽם ׃פ²⁶ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁷ שׁ֣וֹר אוֹ ־ כֶ֤שֶׂב אוֹ ־ עֵז֙ כִּ֣י יִוָּלֵ֔ד וְ⁠הָיָ֛ה שִׁבְעַ֥ת יָמִ֖ים תַּ֣חַת אִמּ֑⁠וֹ וּ⁠מִ⁠יּ֤וֹם הַ⁠שְּׁמִינִי֙ וָ⁠הָ֔לְאָה יֵרָצֶ֕ה לְ⁠קָרְבַּ֥ן אִשֶּׁ֖ה לַ⁠יהוָֽה ׃²⁸ וְ⁠שׁ֖וֹר אוֹ ־ שֶׂ֑ה אֹת֣⁠וֹ וְ⁠אֶת ־ בְּנ֔⁠וֹ לֹ֥א תִשְׁחֲט֖וּ בְּ⁠י֥וֹם אֶחָֽד ׃²⁹ וְ⁠כִֽי ־ תִזְבְּח֥וּ זֶֽבַח ־ תּוֹדָ֖ה לַ⁠יהוָ֑ה לִֽ⁠רְצֹנְ⁠כֶ֖ם תִּזְבָּֽחוּ ׃³⁰ בַּ⁠יּ֤וֹם הַ⁠הוּא֙ יֵאָכֵ֔ל לֹֽא ־ תוֹתִ֥ירוּ מִמֶּ֖⁠נּוּ עַד ־ בֹּ֑קֶר אֲנִ֖י יְהוָֽה ׃³¹ וּ⁠שְׁמַרְתֶּם֙ מִצְוֺתַ֔⁠י וַ⁠עֲשִׂיתֶ֖ם אֹתָ֑⁠ם אֲנִ֖י יְהוָֽה ׃³² וְ⁠לֹ֤א תְחַלְּלוּ֙ אֶת ־ שֵׁ֣ם קָדְשִׁ֔⁠י וְ⁠נִ֨קְדַּשְׁתִּ֔י בְּ⁠ת֖וֹךְ בְּנֵ֣י יִשְׂרָאֵ֑ל אֲנִ֥י יְהוָ֖ה מְקַדִּשְׁ⁠כֶֽם ׃³³ הַ⁠מּוֹצִ֤יא אֶתְ⁠כֶם֙ מֵ⁠אֶ֣רֶץ מִצְרַ֔יִם לִ⁠הְי֥וֹת לָ⁠כֶ֖ם לֵ⁠אלֹהִ֑ים אֲנִ֖י יְהוָֽה ׃פ

Chapter 23

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם מוֹעֲדֵ֣י יְהוָ֔ה אֲשֶׁר ־ תִּקְרְא֥וּ אֹתָ֖⁠ם מִקְרָאֵ֣י קֹ֑דֶשׁ אֵ֥לֶּה הֵ֖ם מוֹעֲדָֽ⁠י ׃³ שֵׁ֣שֶׁת יָמִים֮ תֵּעָשֶׂ֣ה מְלָאכָה֒ וּ⁠בַ⁠יּ֣וֹם הַ⁠שְּׁבִיעִ֗י שַׁבַּ֤ת שַׁבָּתוֹן֙ מִקְרָא ־ קֹ֔דֶשׁ כָּל ־ מְלָאכָ֖ה לֹ֣א תַעֲשׂ֑וּ שַׁבָּ֥ת הִוא֙ לַֽ⁠יהוָ֔ה בְּ⁠כֹ֖ל מֽוֹשְׁבֹתֵי⁠כֶֽם ׃פ⁴ אֵ֚לֶּה מוֹעֲדֵ֣י יְהוָ֔ה מִקְרָאֵ֖י קֹ֑דֶשׁ אֲשֶׁר ־ תִּקְרְא֥וּ אֹתָ֖⁠ם בְּ⁠מוֹעֲדָֽ⁠ם ׃⁵ בַּ⁠חֹ֣דֶשׁ הָ⁠רִאשׁ֗וֹן בְּ⁠אַרְבָּעָ֥ה עָשָׂ֛ר לַ⁠חֹ֖דֶשׁ בֵּ֣ין הָ⁠עַרְבָּ֑יִם פֶּ֖סַח לַ⁠יהוָֽה ׃⁶ וּ⁠בַ⁠חֲמִשָּׁ֨ה עָשָׂ֥ר יוֹם֙ לַ⁠חֹ֣דֶשׁ הַ⁠זֶּ֔ה חַ֥ג הַ⁠מַּצּ֖וֹת לַ⁠יהוָ֑ה שִׁבְעַ֥ת יָמִ֖ים מַצּ֥וֹת תֹּאכֵֽלוּ ׃⁷ בַּ⁠יּוֹם֙ הָֽ⁠רִאשׁ֔וֹן מִקְרָא ־ קֹ֖דֶשׁ יִהְיֶ֣ה לָ⁠כֶ֑ם כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃⁸ וְ⁠הִקְרַבְתֶּ֥ם אִשֶּׁ֛ה לַ⁠יהוָ֖ה שִׁבְעַ֣ת יָמִ֑ים בַּ⁠יּ֤וֹם הַ⁠שְּׁבִיעִי֙ מִקְרָא ־ קֹ֔דֶשׁ כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃פ⁹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁰ דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם כִּֽי ־ תָבֹ֣אוּ אֶל ־ הָ⁠אָ֗רֶץ אֲשֶׁ֤ר אֲנִי֙ נֹתֵ֣ן לָ⁠כֶ֔ם וּ⁠קְצַרְתֶּ֖ם אֶת ־ קְצִירָ֑⁠הּ וַ⁠הֲבֵאתֶ֥ם אֶת ־ עֹ֛מֶר רֵאשִׁ֥ית קְצִירְ⁠כֶ֖ם אֶל ־ הַ⁠כֹּהֵֽן ׃¹¹ וְ⁠הֵנִ֧יף אֶת ־ הָ⁠עֹ֛מֶר לִ⁠פְנֵ֥י יְהוָ֖ה לִֽ⁠רְצֹנְ⁠כֶ֑ם מִֽ⁠מָּחֳרַת֙ הַ⁠שַּׁבָּ֔ת יְנִיפֶ֖⁠נּוּ הַ⁠כֹּהֵֽן ׃¹² וַ⁠עֲשִׂיתֶ֕ם בְּ⁠י֥וֹם הֲנִֽיפְ⁠כֶ֖ם אֶת ־ הָ⁠עֹ֑מֶר כֶּ֣בֶשׂ תָּמִ֧ים בֶּן ־ שְׁנָת֛⁠וֹ לְ⁠עֹלָ֖ה לַ⁠יהוָֽה ׃¹³ וּ⁠מִנְחָת⁠וֹ֩ שְׁנֵ֨י עֶשְׂרֹנִ֜ים סֹ֣לֶת בְּלוּלָ֥ה בַ⁠שֶּׁ֛מֶן אִשֶּׁ֥ה לַ⁠יהוָ֖ה רֵ֣יחַ נִיחֹ֑חַ וְ⁠נִסְכֹּ֥⁠ה יַ֖יִן רְבִיעִ֥ת הַ⁠הִֽין ׃¹⁴ וְ⁠לֶחֶם֩ וְ⁠קָלִ֨י וְ⁠כַרְמֶ֜ל לֹ֣א תֹֽאכְל֗וּ עַד ־ עֶ֨צֶם֙ הַ⁠יּ֣וֹם הַ⁠זֶּ֔ה עַ֚ד הֲבִ֣יאֲ⁠כֶ֔ם אֶת ־ קָרְבַּ֖ן אֱלֹהֵי⁠כֶ֑ם חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם בְּ⁠כֹ֖ל מֹשְׁבֹֽתֵי⁠כֶֽם ׃ס¹⁵ וּ⁠סְפַרְתֶּ֤ם לָ⁠כֶם֙ מִ⁠מָּחֳרַ֣ת הַ⁠שַּׁבָּ֔ת מִ⁠יּוֹם֙ הֲבִ֣יאֲ⁠כֶ֔ם אֶת ־ עֹ֖מֶר הַ⁠תְּנוּפָ֑ה שֶׁ֥בַע שַׁבָּת֖וֹת תְּמִימֹ֥ת תִּהְיֶֽינָה ׃¹⁶ עַ֣ד מִֽ⁠מָּחֳרַ֤ת הַ⁠שַּׁבָּת֙ הַ⁠שְּׁבִיעִ֔ת תִּסְפְּר֖וּ חֲמִשִּׁ֣ים י֑וֹם וְ⁠הִקְרַבְתֶּ֛ם מִנְחָ֥ה חֲדָשָׁ֖ה לַ⁠יהוָֽה ׃¹⁷ מִ⁠מּוֹשְׁבֹ֨תֵי⁠כֶ֜ם תָּבִ֣יאּוּ ׀ לֶ֣חֶם תְּנוּפָ֗ה שְׁ֚תַּיִם שְׁנֵ֣י עֶשְׂרֹנִ֔ים סֹ֣לֶת תִּהְיֶ֔ינָה חָמֵ֖ץ תֵּאָפֶ֑ינָה בִּכּוּרִ֖ים לַֽ⁠יהוָֽה ׃¹⁸ וְ⁠הִקְרַבְתֶּ֣ם עַל ־ הַ⁠לֶּ֗חֶם שִׁבְעַ֨ת כְּבָשִׂ֤ים תְּמִימִם֙ בְּנֵ֣י שָׁנָ֔ה וּ⁠פַ֧ר בֶּן ־ בָּקָ֛ר אֶחָ֖ד וְ⁠אֵילִ֣ם שְׁנָ֑יִם יִהְי֤וּ עֹלָה֙ לַֽ⁠יהוָ֔ה וּ⁠מִנְחָתָ⁠ם֙ וְ⁠נִסְכֵּי⁠הֶ֔ם אִשֵּׁ֥ה רֵֽיחַ ־ נִיחֹ֖חַ לַ⁠יהוָֽה ׃¹⁹ וַ⁠עֲשִׂיתֶ֛ם שְׂעִיר ־ עִזִּ֥ים אֶחָ֖ד לְ⁠חַטָּ֑את וּ⁠שְׁנֵ֧י כְבָשִׂ֛ים בְּנֵ֥י שָׁנָ֖ה לְ⁠זֶ֥בַח שְׁלָמִֽים ׃²⁰ וְ⁠הֵנִ֣יף הַ⁠כֹּהֵ֣ן ׀ אֹתָ֡⁠ם עַל֩ לֶ֨חֶם הַ⁠בִּכּוּרִ֤ים תְּנוּפָה֙ לִ⁠פְנֵ֣י יְהוָ֔ה עַל ־ שְׁנֵ֖י כְּבָשִׂ֑ים קֹ֛דֶשׁ יִהְי֥וּ לַ⁠יהוָ֖ה לַ⁠כֹּהֵֽן ׃²¹ וּ⁠קְרָאתֶ֞ם בְּ⁠עֶ֣צֶם ׀ הַ⁠יּ֣וֹם הַ⁠זֶּ֗ה מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם כָּל ־ מְלֶ֥אכֶת עֲבֹדָ֖ה לֹ֣א תַעֲשׂ֑וּ חֻקַּ֥ת עוֹלָ֛ם בְּ⁠כָל ־ מוֹשְׁבֹ֥תֵי⁠כֶ֖ם לְ⁠דֹרֹֽתֵי⁠כֶֽם ׃²² וּֽ⁠בְ⁠קֻצְרְ⁠כֶ֞ם אֶת ־ קְצִ֣יר אַרְצְ⁠כֶ֗ם לֹֽא ־ תְכַלֶּ֞ה פְּאַ֤ת שָֽׂדְ⁠ךָ֙ בְּ⁠קֻצְרֶ֔⁠ךָ וְ⁠לֶ֥קֶט קְצִירְ⁠ךָ֖ לֹ֣א תְלַקֵּ֑ט לֶֽ⁠עָנִ֤י וְ⁠לַ⁠גֵּר֙ תַּעֲזֹ֣ב אֹתָ֔⁠ם אֲנִ֖י יְהוָ֥ה אֱלֹהֵי⁠כֶֽם ׃ס²³ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁴ דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר בַּ⁠חֹ֨דֶשׁ הַ⁠שְּׁבִיעִ֜י בְּ⁠אֶחָ֣ד לַ⁠חֹ֗דֶשׁ יִהְיֶ֤ה לָ⁠כֶם֙ שַׁבָּת֔וֹן זִכְר֥וֹן תְּרוּעָ֖ה מִקְרָא ־ קֹֽדֶשׁ ׃²⁵ כָּל ־ מְלֶ֥אכֶת עֲבֹדָ֖ה לֹ֣א תַעֲשׂ֑וּ וְ⁠הִקְרַבְתֶּ֥ם אִשֶּׁ֖ה לַ⁠יהוָֽה ׃ס²⁶ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁷ אַ֡ךְ בֶּ⁠עָשׂ֣וֹר לַ⁠חֹדֶשׁ֩ הַ⁠שְּׁבִיעִ֨י הַ⁠זֶּ֜ה י֧וֹם הַ⁠כִּפֻּרִ֣ים ה֗וּא מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם וְ⁠עִנִּיתֶ֖ם אֶת ־ נַפְשֹׁתֵי⁠כֶ֑ם וְ⁠הִקְרַבְתֶּ֥ם אִשֶּׁ֖ה לַ⁠יהוָֽה ׃²⁸ וְ⁠כָל ־ מְלָאכָה֙ לֹ֣א תַעֲשׂ֔וּ בְּ⁠עֶ֖צֶם הַ⁠יּ֣וֹם הַ⁠זֶּ֑ה כִּ֣י י֤וֹם כִּפֻּרִים֙ ה֔וּא לְ⁠כַפֵּ֣ר עֲלֵי⁠כֶ֔ם לִ⁠פְנֵ֖י יְהוָ֥ה אֱלֹהֵי⁠כֶֽם ׃²⁹ כִּ֤י כָל ־ הַ⁠נֶּ֨פֶשׁ֙ אֲשֶׁ֣ר לֹֽא ־ תְעֻנֶּ֔ה בְּ⁠עֶ֖צֶם הַ⁠יּ֣וֹם הַ⁠זֶּ֑ה וְ⁠נִכְרְתָ֖ה מֵֽ⁠עַמֶּֽי⁠הָ ׃³⁰ וְ⁠כָל ־ הַ⁠נֶּ֗פֶשׁ אֲשֶׁ֤ר תַּעֲשֶׂה֙ כָּל ־ מְלָאכָ֔ה בְּ⁠עֶ֖צֶם הַ⁠יּ֣וֹם הַ⁠זֶּ֑ה וְ⁠הַֽאֲבַדְתִּ֛י אֶת ־ הַ⁠נֶּ֥פֶשׁ הַ⁠הִ֖וא מִ⁠קֶּ֥רֶב עַמָּֽ⁠הּ ׃³¹ כָּל ־ מְלָאכָ֖ה לֹ֣א תַעֲשׂ֑וּ חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם בְּ⁠כֹ֖ל מֹֽשְׁבֹֽתֵי⁠כֶֽם ׃³² שַׁבַּ֨ת שַׁבָּת֥וֹן הוּא֙ לָ⁠כֶ֔ם וְ⁠עִנִּיתֶ֖ם אֶת ־ נַפְשֹׁתֵי⁠כֶ֑ם בְּ⁠תִשְׁעָ֤ה לַ⁠חֹ֨דֶשׁ֙ בָּ⁠עֶ֔רֶב מֵ⁠עֶ֣רֶב עַד ־ עֶ֔רֶב תִּשְׁבְּת֖וּ שַׁבַּתְּ⁠כֶֽם ׃פ³³ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃³⁴ דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר בַּ⁠חֲמִשָּׁ֨ה עָשָׂ֜ר י֗וֹם לַ⁠חֹ֤דֶשׁ הַ⁠שְּׁבִיעִי֙ הַ⁠זֶּ֔ה חַ֧ג הַ⁠סֻּכּ֛וֹת שִׁבְעַ֥ת יָמִ֖ים לַ⁠יהֹוָֽה ׃³⁵ בַּ⁠יּ֥וֹם הָ⁠רִאשׁ֖וֹן מִקְרָא ־ קֹ֑דֶשׁ כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃³⁶ שִׁבְעַ֣ת יָמִ֔ים תַּקְרִ֥יבוּ אִשֶּׁ֖ה לַ⁠יהוָ֑ה בַּ⁠יּ֣וֹם הַ⁠שְּׁמִינִ֡י מִקְרָא ־ קֹדֶשׁ֩ יִהְיֶ֨ה לָ⁠כֶ֜ם וְ⁠הִקְרַבְתֶּ֨ם אִשֶּׁ֤ה לַֽ⁠יהוָה֙ עֲצֶ֣רֶת הִ֔וא כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃³⁷ אֵ֚לֶּה מוֹעֲדֵ֣י יְהוָ֔ה אֲשֶׁר ־ תִּקְרְא֥וּ אֹתָ֖⁠ם מִקְרָאֵ֣י קֹ֑דֶשׁ לְ⁠הַקְרִ֨יב אִשֶּׁ֜ה לַ⁠יהוָ֗ה עֹלָ֧ה וּ⁠מִנְחָ֛ה זֶ֥בַח וּ⁠נְסָכִ֖ים דְּבַר ־ י֥וֹם בְּ⁠יוֹמֽ⁠וֹ ׃³⁸ מִ⁠לְּ⁠בַ֖ד שַׁבְּתֹ֣ת יְּהוָ֑ה וּ⁠מִ⁠לְּ⁠בַ֣ד מַתְּנֽוֹתֵי⁠כֶ֗ם וּ⁠מִ⁠לְּ⁠בַ֤ד כָּל ־ נִדְרֵי⁠כֶם֙ וּ⁠מִ⁠לְּ⁠בַד֙ כָּל ־ נִדְב֣וֹתֵי⁠כֶ֔ם אֲשֶׁ֥ר תִּתְּנ֖וּ לַ⁠יהוָֽה ׃³⁹ אַ֡ךְ בַּ⁠חֲמִשָּׁה֩ עָשָׂ֨ר י֜וֹם לַ⁠חֹ֣דֶשׁ הַ⁠שְּׁבִיעִ֗י בְּ⁠אָסְפְּ⁠כֶם֙ אֶת ־ תְּבוּאַ֣ת הָ⁠אָ֔רֶץ תָּחֹ֥גּוּ אֶת ־ חַג ־ יְהוָ֖ה שִׁבְעַ֣ת יָמִ֑ים בַּ⁠יּ֤וֹם הָֽ⁠רִאשׁוֹן֙ שַׁבָּת֔וֹן וּ⁠בַ⁠יּ֥וֹם הַ⁠שְּׁמִינִ֖י שַׁבָּתֽוֹן ׃⁴⁰ וּ⁠לְקַחְתֶּ֨ם לָ⁠כֶ֜ם בַּ⁠יּ֣וֹם הָ⁠רִאשׁ֗וֹן פְּרִ֨י עֵ֤ץ הָדָר֙ כַּפֹּ֣ת תְּמָרִ֔ים וַ⁠עֲנַ֥ף עֵץ ־ עָבֹ֖ת וְ⁠עַרְבֵי ־ נָ֑חַל וּ⁠שְׂמַחְתֶּ֗ם לִ⁠פְנֵ֛י יְהוָ֥ה אֱלֹהֵי⁠כֶ֖ם שִׁבְעַ֥ת יָמִֽים ׃⁴¹ וְ⁠חַגֹּתֶ֤ם אֹת⁠וֹ֙ חַ֣ג לַֽ⁠יהוָ֔ה שִׁבְעַ֥ת יָמִ֖ים בַּ⁠שָּׁנָ֑ה חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם בַּ⁠חֹ֥דֶשׁ הַ⁠שְּׁבִיעִ֖י תָּחֹ֥גּוּ אֹתֽ⁠וֹ ׃⁴² בַּ⁠סֻּכֹּ֥ת תֵּשְׁב֖וּ שִׁבְעַ֣ת יָמִ֑ים כָּל ־ הָֽ⁠אֶזְרָח֙ בְּ⁠יִשְׂרָאֵ֔ל יֵשְׁב֖וּ בַּ⁠סֻּכֹּֽת ׃⁴³ לְמַעַן֮ יֵדְע֣וּ דֹרֹֽתֵי⁠כֶם֒ כִּ֣י בַ⁠סֻּכּ֗וֹת הוֹשַׁ֨בְתִּי֙ אֶת ־ בְּנֵ֣י יִשְׂרָאֵ֔ל בְּ⁠הוֹצִיאִ֥⁠י אוֹתָ֖⁠ם מֵ⁠אֶ֣רֶץ מִצְרָ֑יִם אֲנִ֖י יְהוָ֥ה אֱלֹהֵי⁠כֶֽם ׃⁴⁴ וַ⁠יְדַבֵּ֣ר מֹשֶׁ֔ה אֶת ־ מֹעֲדֵ֖י יְהוָ֑ה אֶל ־ בְּנֵ֖י יִשְׂרָאֵֽל ׃פ

Chapter 24

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² צַ֞ו אֶת ־ בְּנֵ֣י יִשְׂרָאֵ֗ל וְ⁠יִקְח֨וּ אֵלֶ֜י⁠ךָ שֶׁ֣מֶן זַ֥יִת זָ֛ךְ כָּתִ֖ית לַ⁠מָּא֑וֹר לְ⁠הַעֲלֹ֥ת נֵ֖ר תָּמִֽיד ׃³ מִ⁠חוּץ֩ לְ⁠פָרֹ֨כֶת הָ⁠עֵדֻ֜ת בְּ⁠אֹ֣הֶל מוֹעֵ֗ד יַעֲרֹךְ֩ אֹת֨⁠וֹ אַהֲרֹ֜ן מֵ⁠עֶ֧רֶב עַד ־ בֹּ֛קֶר לִ⁠פְנֵ֥י יְהוָ֖ה תָּמִ֑יד חֻקַּ֥ת עוֹלָ֖ם לְ⁠דֹרֹֽתֵי⁠כֶֽם ׃⁴ עַ֚ל הַ⁠מְּנֹרָ֣ה הַ⁠טְּהֹרָ֔ה יַעֲרֹ֖ךְ אֶת ־ הַ⁠נֵּר֑וֹת לִ⁠פְנֵ֥י יְהוָ֖ה תָּמִֽיד ׃פ⁵ וְ⁠לָקַחְתָּ֣ סֹ֔לֶת וְ⁠אָפִיתָ֣ אֹתָ֔⁠הּ שְׁתֵּ֥ים עֶשְׂרֵ֖ה חַלּ֑וֹת שְׁנֵי֙ עֶשְׂרֹנִ֔ים יִהְיֶ֖ה הַֽ⁠חַלָּ֥ה הָ⁠אֶחָֽת ׃⁶ וְ⁠שַׂמְתָּ֥ אוֹתָ֛⁠ם שְׁתַּ֥יִם מַֽעֲרָכ֖וֹת שֵׁ֣שׁ הַֽ⁠מַּעֲרָ֑כֶת עַ֛ל הַ⁠שֻּׁלְחָ֥ן הַ⁠טָּהֹ֖ר לִ⁠פְנֵ֥י יְהוָֽה ׃⁷ וְ⁠נָתַתָּ֥ עַל ־ הַֽ⁠מַּעֲרֶ֖כֶת לְבֹנָ֣ה זַכָּ֑ה וְ⁠הָיְתָ֤ה לַ⁠לֶּ֨חֶם֙ לְ⁠אַזְכָּרָ֔ה אִשֶּׁ֖ה לַֽ⁠יהוָֽה ׃⁸ בְּ⁠י֨וֹם הַ⁠שַּׁבָּ֜ת בְּ⁠י֣וֹם הַ⁠שַּׁבָּ֗ת יַֽעַרְכֶ֛⁠נּוּ לִ⁠פְנֵ֥י יְהוָ֖ה תָּמִ֑יד מֵ⁠אֵ֥ת בְּנֵֽי ־ יִשְׂרָאֵ֖ל בְּרִ֥ית עוֹלָֽם ׃⁹ וְ⁠הָֽיְתָה֙ לְ⁠אַהֲרֹ֣ן וּ⁠לְ⁠בָנָ֔י⁠ו וַ⁠אֲכָלֻ֖⁠הוּ בְּ⁠מָק֣וֹם קָדֹ֑שׁ כִּ֡י קֹדֶשׁ֩ קָֽדָשִׁ֨ים ה֥וּא ל֛⁠וֹ מֵ⁠אִשֵּׁ֥י יְהוָ֖ה חָק ־ עוֹלָֽם ׃ס¹⁰ וַ⁠יֵּצֵא֙ בֶּן ־ אִשָּׁ֣ה יִשְׂרְאֵלִ֔ית וְ⁠הוּא֙ בֶּן ־ אִ֣ישׁ מִצְרִ֔י בְּ⁠ת֖וֹךְ בְּנֵ֣י יִשְׂרָאֵ֑ל וַ⁠יִּנָּצוּ֙ בַּֽ⁠מַּחֲנֶ֔ה בֶּ֚ן הַ⁠יִּשְׂרְאֵלִ֔ית וְ⁠אִ֖ישׁ הַ⁠יִּשְׂרְאֵלִֽי ׃¹¹ וַ֠⁠יִּקֹּב בֶּן ־ הָֽ⁠אִשָּׁ֨ה הַ⁠יִּשְׂרְאֵלִ֤ית אֶת ־ הַ⁠שֵּׁם֙ וַ⁠יְקַלֵּ֔ל וַ⁠יָּבִ֥יאוּ אֹת֖⁠וֹ אֶל ־ מֹשֶׁ֑ה וְ⁠שֵׁ֥ם אִמּ֛⁠וֹ שְׁלֹמִ֥ית בַּת ־ דִּבְרִ֖י לְ⁠מַטֵּה ־ דָֽן ׃¹² וַ⁠יַּנִּיחֻ֖⁠הוּ בַּ⁠מִּשְׁמָ֑ר לִ⁠פְרֹ֥שׁ לָ⁠הֶ֖ם עַל ־ פִּ֥י יְהוָֽה ׃פ¹³ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁴ הוֹצֵ֣א אֶת ־ הַֽ⁠מְקַלֵּ֗ל אֶל ־ מִ⁠חוּץ֙ לַֽ⁠מַּחֲנֶ֔ה וְ⁠סָמְכ֧וּ כָֽל ־ הַ⁠שֹּׁמְעִ֛ים אֶת ־ יְדֵי⁠הֶ֖ם עַל ־ רֹאשׁ֑⁠וֹ וְ⁠רָגְמ֥וּ אֹת֖⁠וֹ כָּל ־ הָ⁠עֵדָֽה ׃¹⁵ וְ⁠אֶל ־ בְּנֵ֥י יִשְׂרָאֵ֖ל תְּדַבֵּ֣ר לֵ⁠אמֹ֑ר אִ֥ישׁ אִ֛ישׁ כִּֽי ־ יְקַלֵּ֥ל אֱלֹהָ֖י⁠ו וְ⁠נָשָׂ֥א חֶטְאֽ⁠וֹ ׃¹⁶ וְ⁠נֹקֵ֤ב שֵׁם ־ יְהוָה֙ מ֣וֹת יוּמָ֔ת רָג֥וֹם יִרְגְּמוּ ־ ב֖⁠וֹ כָּל ־ הָ⁠עֵדָ֑ה כַּ⁠גֵּר֙ כָּֽ⁠אֶזְרָ֔ח בְּ⁠נָקְב⁠וֹ ־ שֵׁ֖ם יוּמָֽת ׃¹⁷ וְ⁠אִ֕ישׁ כִּ֥י יַכֶּ֖ה כָּל ־ נֶ֣פֶשׁ אָדָ֑ם מ֖וֹת יוּמָֽת ׃¹⁸ וּ⁠מַכֵּ֥ה נֶֽפֶשׁ ־ בְּהֵמָ֖ה יְשַׁלְּמֶ֑⁠נָּה נֶ֖פֶשׁ תַּ֥חַת נָֽפֶשׁ ׃¹⁹ וְ⁠אִ֕ישׁ כִּֽי ־ יִתֵּ֥ן מ֖וּם בַּ⁠עֲמִית֑⁠וֹ כַּ⁠אֲשֶׁ֣ר עָשָׂ֔ה כֵּ֖ן יֵעָ֥שֶׂה לּֽ⁠וֹ ׃²⁰ שֶׁ֚בֶר תַּ֣חַת שֶׁ֔בֶר עַ֚יִן תַּ֣חַת עַ֔יִן שֵׁ֖ן תַּ֣חַת שֵׁ֑ן כַּ⁠אֲשֶׁ֨ר יִתֵּ֥ן מוּם֙ בָּֽ⁠אָדָ֔ם כֵּ֖ן יִנָּ֥תֶן בּֽ⁠וֹ ׃²¹ וּ⁠מַכֵּ֥ה בְהֵמָ֖ה יְשַׁלְּמֶ֑⁠נָּה וּ⁠מַכֵּ֥ה אָדָ֖ם יוּמָֽת ׃²² מִשְׁפַּ֤ט אֶחָד֙ יִהְיֶ֣ה לָ⁠כֶ֔ם כַּ⁠גֵּ֥ר כָּ⁠אֶזְרָ֖ח יִהְיֶ֑ה כִּ֛י אֲנִ֥י יְהוָ֖ה אֱלֹהֵי⁠כֶֽם ׃²³ וַ⁠יְדַבֵּ֣ר מֹשֶׁה֮ אֶל ־ בְּנֵ֣י יִשְׂרָאֵל֒ וַ⁠יּוֹצִ֣יאוּ אֶת ־ הַֽ⁠מְקַלֵּ֗ל אֶל ־ מִ⁠חוּץ֙ לַֽ⁠מַּחֲנֶ֔ה וַ⁠יִּרְגְּמ֥וּ אֹת֖⁠וֹ אָ֑בֶן וּ⁠בְנֵֽי ־ יִשְׂרָאֵ֣ל עָשׂ֔וּ כַּֽ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ

Chapter 25

¹ וַ⁠יְדַבֵּ֤ר יְהוָה֙ אֶל ־ מֹשֶׁ֔ה בְּ⁠הַ֥ר סִינַ֖י לֵ⁠אמֹֽר ׃² דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם כִּ֤י תָבֹ֨אוּ֙ אֶל ־ הָ⁠אָ֔רֶץ אֲשֶׁ֥ר אֲנִ֖י נֹתֵ֣ן לָ⁠כֶ֑ם וְ⁠שָׁבְתָ֣ה הָ⁠אָ֔רֶץ שַׁבָּ֖ת לַ⁠יהוָֽה ׃³ שֵׁ֤שׁ שָׁנִים֙ תִּזְרַ֣ע שָׂדֶ֔⁠ךָ וְ⁠שֵׁ֥שׁ שָׁנִ֖ים תִּזְמֹ֣ר כַּרְמֶ֑⁠ךָ וְ⁠אָסַפְתָּ֖ אֶת ־ תְּבוּאָתָֽ⁠הּ ׃⁴ וּ⁠בַ⁠שָּׁנָ֣ה הַ⁠שְּׁבִיעִ֗ת שַׁבַּ֤ת שַׁבָּתוֹן֙ יִהְיֶ֣ה לָ⁠אָ֔רֶץ שַׁבָּ֖ת לַ⁠יהוָ֑ה שָֽׂדְ⁠ךָ֙ לֹ֣א תִזְרָ֔ע וְ⁠כַרְמְ⁠ךָ֖ לֹ֥א תִזְמֹֽר ׃⁵ אֵ֣ת סְפִ֤יחַ קְצִֽירְ⁠ךָ֙ לֹ֣א תִקְצ֔וֹר וְ⁠אֶת ־ עִנְּבֵ֥י נְזִירֶ֖⁠ךָ לֹ֣א תִבְצֹ֑ר שְׁנַ֥ת שַׁבָּת֖וֹן יִהְיֶ֥ה לָ⁠אָֽרֶץ ׃⁶ וְ֠⁠הָיְתָה שַׁבַּ֨ת הָ⁠אָ֤רֶץ לָ⁠כֶם֙ לְ⁠אָכְלָ֔ה לְ⁠ךָ֖ וּ⁠לְ⁠עַבְדְּ⁠ךָ֣ וְ⁠לַ⁠אֲמָתֶ֑⁠ךָ וְ⁠לִ⁠שְׂכִֽירְ⁠ךָ֙ וּ⁠לְ⁠תוֹשָׁ֣בְ⁠ךָ֔ הַ⁠גָּרִ֖ים עִמָּֽ⁠ךְ ׃⁷ וְ⁠לִ֨⁠בְהֶמְתְּ⁠ךָ֔ וְ⁠לַֽ⁠חַיָּ֖ה אֲשֶׁ֣ר בְּ⁠אַרְצֶ֑⁠ךָ תִּהְיֶ֥ה כָל ־ תְּבוּאָתָ֖⁠הּ לֶ⁠אֱכֹֽל ׃ס⁸ וְ⁠סָפַרְתָּ֣ לְ⁠ךָ֗ שֶׁ֚בַע שַׁבְּתֹ֣ת שָׁנִ֔ים שֶׁ֥בַע שָׁנִ֖ים שֶׁ֣בַע פְּעָמִ֑ים וְ⁠הָי֣וּ לְ⁠ךָ֗ יְמֵי֙ שֶׁ֚בַע שַׁבְּתֹ֣ת הַ⁠שָּׁנִ֔ים תֵּ֥שַׁע וְ⁠אַרְבָּעִ֖ים שָׁנָֽה ׃⁹ וְ⁠הַֽעֲבַרְתָּ֞ שׁוֹפַ֤ר תְּרוּעָה֙ בַּ⁠חֹ֣דֶשׁ הַ⁠שְּׁבִעִ֔י בֶּ⁠עָשׂ֖וֹר לַ⁠חֹ֑דֶשׁ בְּ⁠יוֹם֙ הַ⁠כִּפֻּרִ֔ים תַּעֲבִ֥ירוּ שׁוֹפָ֖ר בְּ⁠כָל ־ אַרְצְ⁠כֶֽם ׃¹⁰ וְ⁠קִדַּשְׁתֶּ֗ם אֵ֣ת שְׁנַ֤ת הַ⁠חֲמִשִּׁים֙ שָׁנָ֔ה וּ⁠קְרָאתֶ֥ם דְּר֛וֹר בָּ⁠אָ֖רֶץ לְ⁠כָל ־ יֹשְׁבֶ֑י⁠הָ יוֹבֵ֥ל הִוא֙ תִּהְיֶ֣ה לָ⁠כֶ֔ם וְ⁠שַׁבְתֶּ֗ם אִ֚ישׁ אֶל ־ אֲחֻזָּת֔⁠וֹ וְ⁠אִ֥ישׁ אֶל ־ מִשְׁפַּחְתּ֖⁠וֹ תָּשֻֽׁבוּ ׃¹¹ יוֹבֵ֣ל הִ֗וא שְׁנַ֛ת הַ⁠חֲמִשִּׁ֥ים שָׁנָ֖ה תִּהְיֶ֣ה לָ⁠כֶ֑ם לֹ֣א תִזְרָ֔עוּ וְ⁠לֹ֤א תִקְצְרוּ֙ אֶת ־ סְפִיחֶ֔י⁠הָ וְ⁠לֹ֥א תִבְצְר֖וּ אֶת ־ נְזִרֶֽי⁠הָ ׃¹² כִּ֚י יוֹבֵ֣ל הִ֔וא קֹ֖דֶשׁ תִּהְיֶ֣ה לָ⁠כֶ֑ם מִן ־ הַ֨⁠שָּׂדֶ֔ה תֹּאכְל֖וּ אֶת ־ תְּבוּאָתָֽ⁠הּ ׃¹³ בִּ⁠שְׁנַ֥ת הַ⁠יּוֹבֵ֖ל הַ⁠זֹּ֑את תָּשֻׁ֕בוּ אִ֖ישׁ אֶל ־ אֲחֻזָּתֽ⁠וֹ ׃¹⁴ וְ⁠כִֽי ־ תִמְכְּר֤וּ מִמְכָּר֙ לַ⁠עֲמִיתֶ֔⁠ךָ א֥וֹ קָנֹ֖ה מִ⁠יַּ֣ד עֲמִיתֶ֑⁠ךָ אַל ־ תּוֹנ֖וּ אִ֥ישׁ אֶת ־ אָחִֽי⁠ו ׃¹⁵ בְּ⁠מִסְפַּ֤ר שָׁנִים֙ אַחַ֣ר הַ⁠יּוֹבֵ֔ל תִּקְנֶ֖ה מֵ⁠אֵ֣ת עֲמִיתֶ֑⁠ךָ בְּ⁠מִסְפַּ֥ר שְׁנֵֽי ־ תְבוּאֹ֖ת יִמְכָּר ־ לָֽ⁠ךְ ׃¹⁶ לְ⁠פִ֣י ׀ רֹ֣ב הַ⁠שָּׁנִ֗ים תַּרְבֶּה֙ מִקְנָת֔⁠וֹ וּ⁠לְ⁠פִי֙ מְעֹ֣ט הַ⁠שָּׁנִ֔ים תַּמְעִ֖יט מִקְנָת֑⁠וֹ כִּ֚י מִסְפַּ֣ר תְּבוּאֹ֔ת ה֥וּא מֹכֵ֖ר לָֽ⁠ךְ ׃¹⁷ וְ⁠לֹ֤א תוֹנוּ֙ אִ֣ישׁ אֶת ־ עֲמִית֔⁠וֹ וְ⁠יָרֵ֖אתָ מֵֽ⁠אֱלֹהֶ֑י⁠ךָ כִּ֛י אֲנִ֥י יְהֹוָ֖ה אֱלֹהֵי⁠כֶֽם ׃¹⁸ וַ⁠עֲשִׂיתֶם֙ אֶת ־ חֻקֹּתַ֔⁠י וְ⁠אֶת ־ מִשְׁפָּטַ֥⁠י תִּשְׁמְר֖וּ וַ⁠עֲשִׂיתֶ֣ם אֹתָ֑⁠ם וִֽ⁠ישַׁבְתֶּ֥ם עַל ־ הָ⁠אָ֖רֶץ לָ⁠בֶֽטַח ׃¹⁹ וְ⁠נָתְנָ֤ה הָ⁠אָ֨רֶץ֙ פִּרְיָ֔⁠הּ וַ⁠אֲכַלְתֶּ֖ם לָ⁠שֹׂ֑בַע וִֽ⁠ישַׁבְתֶּ֥ם לָ⁠בֶ֖טַח עָלֶֽי⁠הָ ׃²⁰ וְ⁠כִ֣י תֹאמְר֔וּ מַה ־ נֹּאכַ֤֖ל בַּ⁠שָּׁנָ֣ה הַ⁠שְּׁבִיעִ֑ת הֵ֚ן לֹ֣א נִזְרָ֔ע וְ⁠לֹ֥א נֶאֱסֹ֖ף אֶת ־ תְּבוּאָתֵֽ⁠נוּ ׃²¹ וְ⁠צִוִּ֤יתִי אֶת ־ בִּרְכָתִ⁠י֙ לָ⁠כֶ֔ם בַּ⁠שָּׁנָ֖ה הַ⁠שִּׁשִּׁ֑ית וְ⁠עָשָׂת֙ אֶת ־ הַ⁠תְּבוּאָ֔ה לִ⁠שְׁלֹ֖שׁ הַ⁠שָּׁנִֽים ׃²² וּ⁠זְרַעְתֶּ֗ם אֵ֚ת הַ⁠שָּׁנָ֣ה הַ⁠שְּׁמִינִ֔ת וַ⁠אֲכַלְתֶּ֖ם מִן ־ הַ⁠תְּבוּאָ֣ה יָשָׁ֑ן עַ֣ד ׀ הַ⁠שָּׁנָ֣ה הַ⁠תְּשִׁיעִ֗ת עַד ־ בּוֹא֙ תְּב֣וּאָתָ֔⁠הּ תֹּאכְל֖וּ יָשָֽׁן ׃²³ וְ⁠הָ⁠אָ֗רֶץ לֹ֤א תִמָּכֵר֙ לִ⁠צְמִתֻ֔ת כִּי ־ לִ֖⁠י הָ⁠אָ֑רֶץ כִּֽי ־ גֵרִ֧ים וְ⁠תוֹשָׁבִ֛ים אַתֶּ֖ם עִמָּדִֽ⁠י ׃²⁴ וּ⁠בְ⁠כֹ֖ל אֶ֣רֶץ אֲחֻזַּתְ⁠כֶ֑ם גְּאֻלָּ֖ה תִּתְּנ֥וּ לָ⁠אָֽרֶץ ׃ס²⁵ כִּֽי ־ יָמ֣וּךְ אָחִ֔י⁠ךָ וּ⁠מָכַ֖ר מֵ⁠אֲחֻזָּת֑⁠וֹ וּ⁠בָ֤א גֹֽאֲל⁠וֹ֙ הַ⁠קָּרֹ֣ב אֵלָ֔י⁠ו וְ⁠גָאַ֕ל אֵ֖ת מִמְכַּ֥ר אָחִֽי⁠ו ׃²⁶ וְ⁠אִ֕ישׁ כִּ֛י לֹ֥א יִֽהְיֶה ־ לּ֖⁠וֹ גֹּאֵ֑ל וְ⁠הִשִּׂ֣יגָה יָד֔⁠וֹ וּ⁠מָצָ֖א כְּ⁠דֵ֥י גְאֻלָּתֽ⁠וֹ ׃²⁷ וְ⁠חִשַּׁב֙ אֶת ־ שְׁנֵ֣י מִמְכָּר֔⁠וֹ וְ⁠הֵשִׁיב֙ אֶת ־ הָ֣⁠עֹדֵ֔ף לָ⁠אִ֖ישׁ אֲשֶׁ֣ר מָֽכַר ־ ל֑⁠וֹ וְ⁠שָׁ֖ב לַ⁠אֲחֻזָּתֽ⁠וֹ ׃²⁸ וְ⁠אִ֨ם לֹֽא ־ מָֽצְאָ֜ה יָד֗⁠וֹ דֵּי֮ הָשִׁ֣יב ל⁠וֹ֒ וְ⁠הָיָ֣ה מִמְכָּר֗⁠וֹ בְּ⁠יַד֙ הַ⁠קֹּנֶ֣ה אֹת֔⁠וֹ עַ֖ד שְׁנַ֣ת הַ⁠יּוֹבֵ֑ל וְ⁠יָצָא֙ בַּ⁠יֹּבֵ֔ל וְ⁠שָׁ֖ב לַ⁠אֲחֻזָּתֽ⁠וֹ ׃²⁹ וְ⁠אִ֗ישׁ כִּֽי ־ יִמְכֹּ֤ר בֵּית ־ מוֹשַׁב֙ עִ֣יר חוֹמָ֔ה וְ⁠הָיְתָה֙ גְּאֻלָּת֔⁠וֹ עַד ־ תֹּ֖ם שְׁנַ֣ת מִמְכָּר֑⁠וֹ יָמִ֖ים תִּהְיֶ֥ה גְאֻלָּתֽ⁠וֹ ׃³⁰ וְ⁠אִ֣ם לֹֽא ־ יִגָּאֵ֗ל עַד ־ מְלֹ֣את ל⁠וֹ֮ שָׁנָ֣ה תְמִימָה֒ וְ֠⁠קָם הַ⁠בַּ֨יִת אֲשֶׁר ־ בָּ⁠עִ֜יר אֲשֶׁר ־ ל֣וֹ ¹ חֹמָ֗ה לַ⁠צְּמִיתֻ֛ת לַ⁠קֹּנֶ֥ה אֹת֖⁠וֹ לְ⁠דֹרֹתָ֑י⁠ו לֹ֥א יֵצֵ֖א בַּ⁠יֹּבֵֽל ׃³¹ וּ⁠בָתֵּ֣י הַ⁠חֲצֵרִ֗ים אֲשֶׁ֨ר אֵין ־ לָ⁠הֶ֤ם חֹמָה֙ סָבִ֔יב עַל ־ שְׂדֵ֥ה הָ⁠אָ֖רֶץ יֵחָשֵׁ֑ב גְּאֻלָּה֙ תִּהְיֶה ־ לּ֔⁠וֹ וּ⁠בַ⁠יֹּבֵ֖ל יֵצֵֽא ׃³² וְ⁠עָרֵי֙ הַ⁠לְוִיִּ֔ם בָּתֵּ֖י עָרֵ֣י אֲחֻזָּתָ֑⁠ם גְּאֻלַּ֥ת עוֹלָ֖ם תִּהְיֶ֥ה לַ⁠לְוִיִּֽם ׃³³ וַ⁠אֲשֶׁ֤ר יִגְאַל֙ מִן ־ הַ⁠לְוִיִּ֔ם וְ⁠יָצָ֧א מִמְכַּר ־ בַּ֛יִת וְ⁠עִ֥יר אֲחֻזָּת֖⁠וֹ בַּ⁠יֹּבֵ֑ל כִּ֣י בָתֵּ֞י עָרֵ֣י הַ⁠לְוִיִּ֗ם הִ֚וא אֲחֻזָּתָ֔⁠ם בְּ⁠ת֖וֹךְ בְּנֵ֥י יִשְׂרָאֵֽל ׃³⁴ וּֽ⁠שְׂדֵ֛ה מִגְרַ֥שׁ עָרֵי⁠הֶ֖ם לֹ֣א יִמָּכֵ֑ר כִּֽי ־ אֲחֻזַּ֥ת עוֹלָ֛ם ה֖וּא לָ⁠הֶֽם ׃ס³⁵ וְ⁠כִֽי ־ יָמ֣וּךְ אָחִ֔י⁠ךָ וּ⁠מָ֥טָה יָד֖⁠וֹ עִמָּ֑⁠ךְ וְ⁠הֶֽחֱזַ֣קְתָּ בּ֔⁠וֹ גֵּ֧ר וְ⁠תוֹשָׁ֛ב וָ⁠חַ֖י עִמָּֽ⁠ךְ ׃³⁶ אַל ־ תִּקַּ֤ח מֵֽ⁠אִתּ⁠וֹ֙ נֶ֣שֶׁךְ וְ⁠תַרְבִּ֔ית וְ⁠יָרֵ֖אתָ מֵֽ⁠אֱלֹהֶ֑י⁠ךָ וְ⁠חֵ֥י אָחִ֖י⁠ךָ עִמָּֽ⁠ךְ ׃³⁷ אֶ֨ת ־ כַּסְפְּ⁠ךָ֔ לֹֽא ־ תִתֵּ֥ן ל֖⁠וֹ בְּ⁠נֶ֑שֶׁךְ וּ⁠בְ⁠מַרְבִּ֖ית לֹא ־ תִתֵּ֥ן אָכְלֶֽ⁠ךָ ׃³⁸ אֲנִ֗י יְהוָה֙ אֱלֹ֣הֵי⁠כֶ֔ם אֲשֶׁר ־ הוֹצֵ֥אתִי אֶתְ⁠כֶ֖ם מֵ⁠אֶ֣רֶץ מִצְרָ֑יִם לָ⁠תֵ֤ת לָ⁠כֶם֙ אֶת ־ אֶ֣רֶץ כְּנַ֔עַן לִ⁠הְי֥וֹת לָ⁠כֶ֖ם לֵ⁠אלֹהִֽים ׃ס³⁹ וְ⁠כִֽי ־ יָמ֥וּךְ אָחִ֛י⁠ךָ עִמָּ֖⁠ךְ וְ⁠נִמְכַּר ־ לָ֑⁠ךְ לֹא ־ תַעֲבֹ֥ד בּ֖⁠וֹ עֲבֹ֥דַת עָֽבֶד ׃⁴⁰ כְּ⁠שָׂכִ֥יר כְּ⁠תוֹשָׁ֖ב יִהְיֶ֣ה עִמָּ֑⁠ךְ עַד ־ שְׁנַ֥ת הַ⁠יֹּבֵ֖ל יַעֲבֹ֥ד עִמָּֽ⁠ךְ ׃⁴¹ וְ⁠יָצָא֙ מֵֽ⁠עִמָּ֔⁠ךְ ה֖וּא וּ⁠בָנָ֣י⁠ו עִמּ֑⁠וֹ וְ⁠שָׁב֙ אֶל ־ מִשְׁפַּחְתּ֔⁠וֹ וְ⁠אֶל ־ אֲחֻזַּ֥ת אֲבֹתָ֖י⁠ו יָשֽׁוּב ׃⁴² כִּֽי ־ עֲבָדַ֣⁠י הֵ֔ם אֲשֶׁר ־ הוֹצֵ֥אתִי אֹתָ֖⁠ם מֵ⁠אֶ֣רֶץ מִצְרָ֑יִם לֹ֥א יִמָּכְר֖וּ מִמְכֶּ֥רֶת עָֽבֶד ׃⁴³ לֹא ־ תִרְדֶּ֥ה ב֖⁠וֹ בְּ⁠פָ֑רֶךְ וְ⁠יָרֵ֖אתָ מֵ⁠אֱלֹהֶֽי⁠ךָ ׃⁴⁴ וְ⁠עַבְדְּ⁠ךָ֥ וַ⁠אֲמָתְ⁠ךָ֖ אֲשֶׁ֣ר יִהְיוּ ־ לָ֑⁠ךְ מֵ⁠אֵ֣ת הַ⁠גּוֹיִ֗ם אֲשֶׁר֙ סְבִיבֹ֣תֵי⁠כֶ֔ם מֵ⁠הֶ֥ם תִּקְנ֖וּ עֶ֥בֶד וְ⁠אָמָֽה ׃⁴⁵ וְ֠⁠גַם מִ⁠בְּנֵ֨י הַ⁠תּוֹשָׁבִ֜ים הַ⁠גָּרִ֤ים עִמָּ⁠כֶם֙ מֵ⁠הֶ֣ם תִּקְנ֔וּ וּ⁠מִ⁠מִּשְׁפַּחְתָּ⁠ם֙ אֲשֶׁ֣ר עִמָּ⁠כֶ֔ם אֲשֶׁ֥ר הוֹלִ֖ידוּ בְּ⁠אַרְצְ⁠כֶ֑ם וְ⁠הָי֥וּ לָ⁠כֶ֖ם לַֽ⁠אֲחֻזָּֽה ׃⁴⁶ וְ⁠הִתְנַחֲלְתֶּ֨ם אֹתָ֜⁠ם לִ⁠בְנֵי⁠כֶ֤ם אַחֲרֵי⁠כֶם֙ לָ⁠רֶ֣שֶׁת אֲחֻזָּ֔ה לְ⁠עֹלָ֖ם בָּ⁠הֶ֣ם תַּעֲבֹ֑דוּ וּ⁠בְ⁠אַ֨חֵי⁠כֶ֤ם בְּנֵֽי ־ יִשְׂרָאֵל֙ אִ֣ישׁ בְּ⁠אָחִ֔י⁠ו לֹא ־ תִרְדֶּ֥ה ב֖⁠וֹ בְּ⁠פָֽרֶךְ ׃ס⁴⁷ וְ⁠כִ֣י תַשִּׂ֗יג יַ֣ד גֵּ֤ר וְ⁠תוֹשָׁב֙ עִמָּ֔⁠ךְ וּ⁠מָ֥ךְ אָחִ֖י⁠ךָ עִמּ֑⁠וֹ וְ⁠נִמְכַּ֗ר לְ⁠גֵ֤ר תּוֹשָׁב֙ עִמָּ֔⁠ךְ א֥וֹ לְ⁠עֵ֖קֶר מִשְׁפַּ֥חַת גֵּֽר ׃⁴⁸ אַחֲרֵ֣י נִמְכַּ֔ר גְּאֻלָּ֖ה תִּהְיֶה ־ לּ֑⁠וֹ אֶחָ֥ד מֵ⁠אֶחָ֖י⁠ו יִגְאָלֶֽ⁠נּוּ ׃⁴⁹ אוֹ ־ דֹד֞⁠וֹ א֤וֹ בֶן ־ דֹּד⁠וֹ֙ יִגְאָלֶ֔⁠נּוּ אֽוֹ ־ מִ⁠שְּׁאֵ֧ר בְּשָׂר֛⁠וֹ מִ⁠מִּשְׁפַּחְתּ֖⁠וֹ יִגְאָלֶ֑⁠נּוּ אֽוֹ ־ הִשִּׂ֥יגָה יָד֖⁠וֹ וְ⁠נִגְאָֽל ׃⁵⁰ וְ⁠חִשַּׁב֙ עִם ־ קֹנֵ֔⁠הוּ מִ⁠שְּׁנַת֙ הִמָּ֣כְר⁠וֹ ל֔⁠וֹ עַ֖ד שְׁנַ֣ת הַ⁠יֹּבֵ֑ל וְ⁠הָיָ֞ה כֶּ֤סֶף מִמְכָּר⁠וֹ֙ בְּ⁠מִסְפַּ֣ר שָׁנִ֔ים כִּ⁠ימֵ֥י שָׂכִ֖יר יִהְיֶ֥ה עִמּֽ⁠וֹ ׃⁵¹ אִם ־ ע֥וֹד רַבּ֖וֹת בַּ⁠שָּׁנִ֑ים לְ⁠פִי⁠הֶן֙ יָשִׁ֣יב גְּאֻלָּת֔⁠וֹ מִ⁠כֶּ֖סֶף מִקְנָתֽ⁠וֹ ׃⁵² וְ⁠אִם ־ מְעַ֞ט נִשְׁאַ֧ר בַּ⁠שָּׁנִ֛ים עַד ־ שְׁנַ֥ת הַ⁠יֹּבֵ֖ל וְ⁠חִשַּׁב ־ ל֑⁠וֹ כְּ⁠פִ֣י שָׁנָ֔י⁠ו יָשִׁ֖יב אֶת ־ גְּאֻלָּתֽ⁠וֹ ׃⁵³ כִּ⁠שְׂכִ֥יר שָׁנָ֛ה בְּ⁠שָׁנָ֖ה יִהְיֶ֣ה עִמּ֑⁠וֹ לֹֽא ־ יִרְדֶּ֥⁠נּֽוּ בְּ⁠פֶ֖רֶךְ לְ⁠עֵינֶֽי⁠ךָ ׃⁵⁴ וְ⁠אִם ־ לֹ֥א יִגָּאֵ֖ל בְּ⁠אֵ֑לֶּה וְ⁠יָצָא֙ בִּ⁠שְׁנַ֣ת הַ⁠יֹּבֵ֔ל ה֖וּא וּ⁠בָנָ֥י⁠ו עִמּֽ⁠וֹ ׃⁵⁵ כִּֽי ־ לִ֤⁠י בְנֵֽי ־ יִשְׂרָאֵל֙ עֲבָדִ֔ים עֲבָדַ֣⁠י הֵ֔ם אֲשֶׁר ־ הוֹצֵ֥אתִי אוֹתָ֖⁠ם מֵ⁠אֶ֣רֶץ מִצְרָ֑יִם אֲנִ֖י יְהוָ֥ה אֱלֹהֵי⁠כֶֽם ׃

¹K לא

Chapter 26

¹ לֹֽא ־ תַעֲשׂ֨וּ לָ⁠כֶ֜ם אֱלִילִ֗ם וּ⁠פֶ֤סֶל וּ⁠מַצֵּבָה֙ לֹֽא ־ תָקִ֣ימוּ לָ⁠כֶ֔ם וְ⁠אֶ֣בֶן מַשְׂכִּ֗ית לֹ֤א תִתְּנוּ֙ בְּ⁠אַרְצְ⁠כֶ֔ם לְ⁠הִֽשְׁתַּחֲוֺ֖ת עָלֶ֑י⁠הָ כִּ֛י אֲנִ֥י יְהוָ֖ה אֱלֹהֵי⁠כֶֽם ׃² אֶת ־ שַׁבְּתֹתַ֣⁠י תִּשְׁמֹ֔רוּ וּ⁠מִקְדָּשִׁ֖⁠י תִּירָ֑אוּ אֲנִ֖י יְהוָֽה ׃ס³ אִם ־ בְּ⁠חֻקֹּתַ֖⁠י תֵּלֵ֑כוּ וְ⁠אֶת ־ מִצְוֺתַ֣⁠י תִּשְׁמְר֔וּ וַ⁠עֲשִׂיתֶ֖ם אֹתָֽ⁠ם ׃⁴ וְ⁠נָתַתִּ֥י גִשְׁמֵי⁠כֶ֖ם בְּ⁠עִתָּ֑⁠ם וְ⁠נָתְנָ֤ה הָ⁠אָ֨רֶץ֙ יְבוּלָ֔⁠הּ וְ⁠עֵ֥ץ הַ⁠שָּׂדֶ֖ה יִתֵּ֥ן פִּרְיֽ⁠וֹ ׃⁵ וְ⁠הִשִּׂ֨יג לָ⁠כֶ֥ם דַּ֨יִשׁ֙ אֶת ־ בָּצִ֔יר וּ⁠בָצִ֖יר יַשִּׂ֣יג אֶת ־ זָ֑רַע וַ⁠אֲכַלְתֶּ֤ם לַחְמְ⁠כֶם֙ לָ⁠שֹׂ֔בַע וִֽ⁠ישַׁבְתֶּ֥ם לָ⁠בֶ֖טַח בְּ⁠אַרְצְ⁠כֶֽם ׃⁶ וְ⁠נָתַתִּ֤י שָׁלוֹם֙ בָּ⁠אָ֔רֶץ וּ⁠שְׁכַבְתֶּ֖ם וְ⁠אֵ֣ין מַחֲרִ֑יד וְ⁠הִשְׁבַּתִּ֞י חַיָּ֤ה רָעָה֙ מִן ־ הָ⁠אָ֔רֶץ וְ⁠חֶ֖רֶב לֹא ־ תַעֲבֹ֥ר בְּ⁠אַרְצְ⁠כֶֽם ׃⁷ וּ⁠רְדַפְתֶּ֖ם אֶת ־ אֹיְבֵי⁠כֶ֑ם וְ⁠נָפְל֥וּ לִ⁠פְנֵי⁠כֶ֖ם לֶ⁠חָֽרֶב ⁸ וְ⁠רָדְפ֨וּ מִ⁠כֶּ֤ם חֲמִשָּׁה֙ מֵאָ֔ה וּ⁠מֵאָ֥ה מִ⁠כֶּ֖ם רְבָבָ֣ה יִרְדֹּ֑פוּ וְ⁠נָפְל֧וּ אֹיְבֵי⁠כֶ֛ם לִ⁠פְנֵי⁠כֶ֖ם לֶ⁠חָֽרֶב ׃⁹ וּ⁠פָנִ֣יתִי אֲלֵי⁠כֶ֔ם וְ⁠הִפְרֵיתִ֣י אֶתְ⁠כֶ֔ם וְ⁠הִרְבֵּיתִ֖י אֶתְ⁠כֶ֑ם וַ⁠הֲקִימֹתִ֥י אֶת ־ בְּרִיתִ֖⁠י אִתְּ⁠כֶֽם ׃¹⁰ וַ⁠אֲכַלְתֶּ֥ם יָשָׁ֖ן נוֹשָׁ֑ן וְ⁠יָשָׁ֕ן מִ⁠פְּנֵ֥י חָדָ֖שׁ תּוֹצִֽיאוּ ׃¹¹ וְ⁠נָתַתִּ֥י מִשְׁכָּנִ֖⁠י בְּ⁠תוֹכְ⁠כֶ֑ם וְ⁠לֹֽא ־ תִגְעַ֥ל נַפְשִׁ֖⁠י אֶתְ⁠כֶֽם ׃¹² וְ⁠הִתְהַלַּכְתִּי֙ בְּ⁠ת֣וֹכְ⁠כֶ֔ם וְ⁠הָיִ֥יתִי לָ⁠כֶ֖ם לֵֽ⁠אלֹהִ֑ים וְ⁠אַתֶּ֖ם תִּהְיוּ ־ לִ֥⁠י לְ⁠עָֽם ׃¹³ אֲנִ֞י יְהוָ֣ה אֱלֹֽהֵי⁠כֶ֗ם אֲשֶׁ֨ר הוֹצֵ֤אתִי אֶתְ⁠כֶם֙ מֵ⁠אֶ֣רֶץ מִצְרַ֔יִם מִֽ⁠הְיֹ֥ת לָ⁠הֶ֖ם עֲבָדִ֑ים וָ⁠אֶשְׁבֹּר֙ מֹטֹ֣ת עֻלְּ⁠כֶ֔ם וָ⁠אוֹלֵ֥ךְ אֶתְ⁠כֶ֖ם קֽוֹמְמִיּֽוּת ׃פ¹⁴ וְ⁠אִם ־ לֹ֥א תִשְׁמְע֖וּ לִ֑⁠י וְ⁠לֹ֣א תַעֲשׂ֔וּ אֵ֥ת כָּל ־ הַ⁠מִּצְוֺ֖ת הָ⁠אֵֽלֶּה ׃¹⁵ וְ⁠אִם ־ בְּ⁠חֻקֹּתַ֣⁠י תִּמְאָ֔סוּ וְ⁠אִ֥ם אֶת ־ מִשְׁפָּטַ֖⁠י תִּגְעַ֣ל נַפְשְׁ⁠כֶ֑ם לְ⁠בִלְתִּ֤י עֲשׂוֹת֙ אֶת ־ כָּל ־ מִצְוֺתַ֔⁠י לְ⁠הַפְרְ⁠כֶ֖ם אֶת ־ בְּרִיתִֽ⁠י ׃¹⁶ אַף ־ אֲנִ֞י אֶֽעֱשֶׂה ־ זֹּ֣את לָ⁠כֶ֗ם וְ⁠הִפְקַדְתִּ֨י עֲלֵי⁠כֶ֤ם בֶּֽהָלָה֙ אֶת ־ הַ⁠שַּׁחֶ֣פֶת וְ⁠אֶת ־ הַ⁠קַּדַּ֔חַת מְכַלּ֥וֹת עֵינַ֖יִם וּ⁠מְדִיבֹ֣ת נָ֑פֶשׁ וּ⁠זְרַעְתֶּ֤ם לָ⁠רִיק֙ זַרְעֲ⁠כֶ֔ם וַ⁠אֲכָלֻ֖⁠הוּ אֹיְבֵי⁠כֶֽם ׃¹⁷ וְ⁠נָתַתִּ֤י פָנַ⁠י֙ בָּ⁠כֶ֔ם וְ⁠נִגַּפְתֶּ֖ם לִ⁠פְנֵ֣י אֹיְבֵי⁠כֶ֑ם וְ⁠רָד֤וּ בָ⁠כֶם֙ שֹֽׂנְאֵי⁠כֶ֔ם וְ⁠נַסְתֶּ֖ם וְ⁠אֵין ־ רֹדֵ֥ף אֶתְ⁠כֶֽם ׃ס¹⁸ וְ⁠אִ֨ם ־ עַד ־ אֵ֔לֶּה לֹ֥א תִשְׁמְע֖וּ לִ֑⁠י וְ⁠יָסַפְתִּי֙ לְ⁠יַסְּרָ֣ה אֶתְ⁠כֶ֔ם שֶׁ֖בַע עַל ־ חַטֹּאתֵי⁠כֶֽם ׃¹⁹ וְ⁠שָׁבַרְתִּ֖י אֶת ־ גְּא֣וֹן עֻזְּ⁠כֶ֑ם וְ⁠נָתַתִּ֤י אֶת ־ שְׁמֵי⁠כֶם֙ כַּ⁠בַּרְזֶ֔ל וְ⁠אֶֽת ־ אַרְצְ⁠כֶ֖ם כַּ⁠נְּחֻשָֽׁה ׃²⁰ וְ⁠תַ֥ם לָ⁠רִ֖יק כֹּחֲ⁠כֶ֑ם וְ⁠לֹֽא ־ תִתֵּ֤ן אַרְצְ⁠כֶם֙ אֶת ־ יְבוּלָ֔⁠הּ וְ⁠עֵ֣ץ הָ⁠אָ֔רֶץ לֹ֥א יִתֵּ֖ן פִּרְיֽ⁠וֹ ׃²¹ וְ⁠אִם ־ תֵּֽלְכ֤וּ עִמִּ⁠י֙ קֶ֔רִי וְ⁠לֹ֥א תֹאב֖וּ לִ⁠שְׁמֹ֣עַֽ לִ֑⁠י וְ⁠יָסַפְתִּ֤י עֲלֵי⁠כֶם֙ מַכָּ֔ה שֶׁ֖בַע כְּ⁠חַטֹּאתֵי⁠כֶֽם ׃²² וְ⁠הִשְׁלַחְתִּ֨י בָ⁠כֶ֜ם אֶת ־ חַיַּ֤ת הַ⁠שָּׂדֶה֙ וְ⁠שִׁכְּלָ֣ה אֶתְ⁠כֶ֔ם וְ⁠הִכְרִ֨יתָה֙ אֶת ־ בְּהֶמְתְּ⁠כֶ֔ם וְ⁠הִמְעִ֖יטָה אֶתְ⁠כֶ֑ם וְ⁠נָשַׁ֖מּוּ דַּרְכֵי⁠כֶֽם ׃²³ וְ⁠אִ֨ם ־ בְּ⁠אֵ֔לֶּה לֹ֥א תִוָּסְר֖וּ לִ֑⁠י וַ⁠הֲלַכְתֶּ֥ם עִמִּ֖⁠י קֶֽרִי ׃²⁴ וְ⁠הָלַכְתִּ֧י אַף ־ אֲנִ֛י עִמָּ⁠כֶ֖ם בְּ⁠קֶ֑רִי וְ⁠הִכֵּיתִ֤י אֶתְ⁠כֶם֙ גַּם ־ אָ֔נִי שֶׁ֖בַע עַל ־ חַטֹּאתֵי⁠כֶֽם ׃²⁵ וְ⁠הֵבֵאתִ֨י עֲלֵי⁠כֶ֜ם חֶ֗רֶב נֹקֶ֨מֶת֙ נְקַם ־ בְּרִ֔ית וְ⁠נֶאֱסַפְתֶּ֖ם אֶל ־ עָרֵי⁠כֶ֑ם וְ⁠שִׁלַּ֤חְתִּי דֶ֨בֶר֙ בְּ⁠ת֣וֹכְ⁠כֶ֔ם וְ⁠נִתַּתֶּ֖ם בְּ⁠יַד ־ אוֹיֵֽב ׃²⁶ בְּ⁠שִׁבְרִ֣⁠י לָ⁠כֶם֮ מַטֵּה ־ לֶחֶם֒ וְ֠⁠אָפוּ עֶ֣שֶׂר נָשִׁ֤ים לַחְמְ⁠כֶם֙ בְּ⁠תַנּ֣וּר אֶחָ֔ד וְ⁠הֵשִׁ֥יבוּ לַחְמְ⁠כֶ֖ם בַּ⁠מִּשְׁקָ֑ל וַ⁠אֲכַלְתֶּ֖ם וְ⁠לֹ֥א תִשְׂבָּֽעוּ ׃ס²⁷ וְ⁠אִ֨ם ־ בְּ⁠זֹ֔את לֹ֥א תִשְׁמְע֖וּ לִ֑⁠י וַ⁠הֲלַכְתֶּ֥ם עִמִּ֖⁠י בְּ⁠קֶֽרִי ׃²⁸ וְ⁠הָלַכְתִּ֥י עִמָּ⁠כֶ֖ם בַּ⁠חֲמַת ־ קֶ֑רִי וְ⁠יִסַּרְתִּ֤י אֶתְ⁠כֶם֙ אַף ־ אָ֔נִי שֶׁ֖בַע עַל ־ חַטֹּאתֵי⁠כֶם ׃²⁹ וַ⁠אֲכַלְתֶּ֖ם בְּשַׂ֣ר בְּנֵי⁠כֶ֑ם וּ⁠בְשַׂ֥ר בְּנֹתֵי⁠כֶ֖ם תֹּאכֵֽלוּ ׃³⁰ וְ⁠הִשְׁמַדְתִּ֞י אֶת ־ בָּמֹֽתֵי⁠כֶ֗ם וְ⁠הִכְרַתִּי֙ אֶת ־ חַמָּ֣נֵי⁠כֶ֔ם וְ⁠נָֽתַתִּי֙ אֶת ־ פִּגְרֵי⁠כֶ֔ם עַל ־ פִּגְרֵ֖י גִּלּוּלֵי⁠כֶ֑ם וְ⁠גָעֲלָ֥ה נַפְשִׁ֖⁠י אֶתְ⁠כֶֽם ׃³¹ וְ⁠נָתַתִּ֤י אֶת ־ עָֽרֵי⁠כֶם֙ חָרְבָּ֔ה וַ⁠הֲשִׁמּוֹתִ֖י אֶת ־ מִקְדְּשֵׁי⁠כֶ֑ם וְ⁠לֹ֣א אָרִ֔יחַ בְּ⁠רֵ֖יחַ נִיחֹֽחֲ⁠כֶֽם ׃³² וַ⁠הֲשִׁמֹּתִ֥י אֲנִ֖י אֶת ־ הָ⁠אָ֑רֶץ וְ⁠שָֽׁמְמ֤וּ עָלֶ֨י⁠הָ֙ אֹֽיְבֵי⁠כֶ֔ם הַ⁠יֹּשְׁבִ֖ים בָּֽ⁠הּ ׃³³ וְ⁠אֶתְ⁠כֶם֙ אֱזָרֶ֣ה בַ⁠גּוֹיִ֔ם וַ⁠הֲרִיקֹתִ֥י אַחֲרֵי⁠כֶ֖ם חָ֑רֶב וְ⁠הָיְתָ֤ה אַרְצְ⁠כֶם֙ שְׁמָמָ֔ה וְ⁠עָרֵי⁠כֶ֖ם יִהְי֥וּ חָרְבָּֽה ׃³⁴ אָז֩ תִּרְצֶ֨ה הָ⁠אָ֜רֶץ אֶת ־ שַׁבְּתֹתֶ֗י⁠הָ כֹּ֚ל יְמֵ֣י הֳשַׁמָּ֔⁠ה וְ⁠אַתֶּ֖ם בְּ⁠אֶ֣רֶץ אֹיְבֵי⁠כֶ֑ם אָ֚ז תִּשְׁבַּ֣ת הָ⁠אָ֔רֶץ וְ⁠הִרְצָ֖ת אֶת ־ שַׁבְּתֹתֶֽי⁠הָ ׃³⁵ כָּל ־ יְמֵ֥י הָשַּׁמָּ֖⁠ה תִּשְׁבֹּ֑ת אֵ֣ת אֲשֶׁ֧ר לֹֽא ־ שָׁבְתָ֛ה בְּ⁠שַׁבְּתֹתֵי⁠כֶ֖ם בְּ⁠שִׁבְתְּ⁠כֶ֥ם עָלֶֽי⁠הָ ׃³⁶ וְ⁠הַ⁠נִּשְׁאָרִ֣ים בָּ⁠כֶ֔ם וְ⁠הֵבֵ֤אתִי מֹ֨רֶךְ֙ בִּ⁠לְבָבָ֔⁠ם בְּ⁠אַרְצֹ֖ת אֹיְבֵי⁠הֶ֑ם וְ⁠רָדַ֣ף אֹתָ֗⁠ם ק֚וֹל עָלֶ֣ה נִדָּ֔ף וְ⁠נָס֧וּ מְנֻֽסַת ־ חֶ֛רֶב וְ⁠נָפְל֖וּ וְ⁠אֵ֥ין רֹדֵֽף ׃³⁷ וְ⁠כָשְׁל֧וּ אִישׁ ־ בְּ⁠אָחִ֛י⁠ו כְּ⁠מִ⁠פְּנֵי ־ חֶ֖רֶב וְ⁠רֹדֵ֣ף אָ֑יִן וְ⁠לֹא ־ תִֽהְיֶ֤ה לָ⁠כֶם֙ תְּקוּמָ֔ה לִ⁠פְנֵ֖י אֹֽיְבֵי⁠כֶֽם ׃³⁸ וַ⁠אֲבַדְתֶּ֖ם בַּ⁠גּוֹיִ֑ם וְ⁠אָכְלָ֣ה אֶתְ⁠כֶ֔ם אֶ֖רֶץ אֹיְבֵי⁠כֶֽם ׃³⁹ וְ⁠הַ⁠נִּשְׁאָרִ֣ים בָּ⁠כֶ֗ם יִמַּ֨קּוּ֙ בַּֽ⁠עֲוֺנָ֔⁠ם בְּ⁠אַרְצֹ֖ת אֹיְבֵי⁠כֶ֑ם וְ⁠אַ֛ף בַּ⁠עֲוֺנֹ֥ת אֲבֹתָ֖⁠ם אִתָּ֥⁠ם יִמָּֽקּוּ ׃⁴⁰ וְ⁠הִתְוַדּ֤וּ אֶת ־ עֲוֺנָ⁠ם֙ וְ⁠אֶת ־ עֲוֺ֣ן אֲבֹתָ֔⁠ם בְּ⁠מַעֲלָ֖⁠ם אֲשֶׁ֣ר מָֽעֲלוּ ־ בִ֑⁠י וְ⁠אַ֕ף אֲשֶׁר ־ הָֽלְכ֥וּ עִמִּ֖⁠י בְּ⁠קֶֽרִי ׃⁴¹ אַף ־ אֲנִ֗י אֵלֵ֤ךְ עִמָּ⁠ם֙ בְּ⁠קֶ֔רִי וְ⁠הֵבֵאתִ֣י אֹתָ֔⁠ם בְּ⁠אֶ֖רֶץ אֹיְבֵי⁠הֶ֑ם אוֹ ־ אָ֣ז יִכָּנַ֗ע לְבָבָ⁠ם֙ הֶֽ⁠עָרֵ֔ל וְ⁠אָ֖ז יִרְצ֥וּ אֶת ־ עֲוֺנָֽ⁠ם ׃⁴² וְ⁠זָכַרְתִּ֖י אֶת ־ בְּרִיתִ֣⁠י יַעֲק֑וֹב וְ⁠אַף֩ אֶת ־ בְּרִיתִ֨⁠י יִצְחָ֜ק וְ⁠אַ֨ף אֶת ־ בְּרִיתִ֧⁠י אַבְרָהָ֛ם אֶזְכֹּ֖ר וְ⁠הָ⁠אָ֥רֶץ אֶזְכֹּֽר ׃⁴³ וְ⁠הָ⁠אָרֶץ֩ תֵּעָזֵ֨ב מֵ⁠הֶ֜ם וְ⁠תִ֣רֶץ אֶת ־ שַׁבְּתֹתֶ֗י⁠הָ בָּ⁠הְשַׁמָּ⁠ה֙ מֵ⁠הֶ֔ם וְ⁠הֵ֖ם יִרְצ֣וּ אֶת ־ עֲוֺנָ֑⁠ם יַ֣עַן וּ⁠בְ⁠יַ֔עַן בְּ⁠מִשְׁפָּטַ֣⁠י מָאָ֔סוּ וְ⁠אֶת ־ חֻקֹּתַ֖⁠י גָּעֲלָ֥ה נַפְשָֽׁ⁠ם ׃⁴⁴ וְ⁠אַף ־ גַּם ־ זֹ֠את בִּֽ⁠הְיוֹתָ֞⁠ם בְּ⁠אֶ֣רֶץ אֹֽיְבֵי⁠הֶ֗ם לֹֽא ־ מְאַסְתִּ֤י⁠ם וְ⁠לֹֽא ־ גְעַלְתִּי⁠ם֙ לְ⁠כַלֹּתָ֔⁠ם לְ⁠הָפֵ֥ר בְּרִיתִ֖⁠י אִתָּ֑⁠ם כִּ֛י אֲנִ֥י יְהוָ֖ה אֱלֹהֵי⁠הֶֽם ׃⁴⁵ וְ⁠זָכַרְתִּ֥י לָ⁠הֶ֖ם בְּרִ֣ית רִאשֹׁנִ֑ים אֲשֶׁ֣ר הוֹצֵֽאתִי ־ אֹתָ⁠ם֩ מֵ⁠אֶ֨רֶץ מִצְרַ֜יִם לְ⁠עֵינֵ֣י הַ⁠גּוֹיִ֗ם לִ⁠הְיֹ֥ת לָ⁠הֶ֛ם לֵ⁠אלֹהִ֖ים אֲנִ֥י יְהוָֽה ׃⁴⁶ אֵ֠לֶּה הַֽ⁠חֻקִּ֣ים וְ⁠הַ⁠מִּשְׁפָּטִים֮ וְ⁠הַ⁠תּוֹרֹת֒ אֲשֶׁר֙ נָתַ֣ן יְהוָ֔ה בֵּינ֕⁠וֹ וּ⁠בֵ֖ין בְּנֵ֣י יִשְׂרָאֵ֑ל בְּ⁠הַ֥ר סִינַ֖י בְּ⁠יַד ־ מֹשֶֽׁה ׃פ

Chapter 27

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם אִ֕ישׁ כִּ֥י יַפְלִ֖א נֶ֑דֶר בְּ⁠עֶרְכְּ⁠ךָ֥ נְפָשֹׁ֖ת לַֽ⁠יהוָֽה ׃³ וְ⁠הָיָ֤ה עֶרְכְּ⁠ךָ֙ הַ⁠זָּכָ֔ר מִ⁠בֶּן֙ עֶשְׂרִ֣ים שָׁנָ֔ה וְ⁠עַ֖ד בֶּן ־ שִׁשִּׁ֣ים שָׁנָ֑ה וְ⁠הָיָ֣ה עֶרְכְּ⁠ךָ֗ חֲמִשִּׁ֛ים שֶׁ֥קֶל כֶּ֖סֶף בְּ⁠שֶׁ֥קֶל הַ⁠קֹּֽדֶשׁ ׃⁴ וְ⁠אִם ־ נְקֵבָ֖ה הִ֑וא וְ⁠הָיָ֥ה עֶרְכְּ⁠ךָ֖ שְׁלֹשִׁ֥ים שָֽׁקֶל ׃⁵ וְ⁠אִ֨ם מִ⁠בֶּן ־ חָמֵ֜שׁ שָׁנִ֗ים וְ⁠עַד֙ בֶּן ־ עֶשְׂרִ֣ים שָׁנָ֔ה וְ⁠הָיָ֧ה עֶרְכְּ⁠ךָ֛ הַ⁠זָּכָ֖ר עֶשְׂרִ֣ים שְׁקָלִ֑ים וְ⁠לַ⁠נְּקֵבָ֖ה עֲשֶׂ֥רֶת שְׁקָלִֽים ׃⁶ וְ⁠אִ֣ם מִ⁠בֶּן ־ חֹ֗דֶשׁ וְ⁠עַד֙ בֶּן ־ חָמֵ֣שׁ שָׁנִ֔ים וְ⁠הָיָ֤ה עֶרְכְּ⁠ךָ֙ הַ⁠זָּכָ֔ר חֲמִשָּׁ֥ה שְׁקָלִ֖ים כָּ֑סֶף וְ⁠לַ⁠נְּקֵבָ֣ה עֶרְכְּ⁠ךָ֔ שְׁלֹ֥שֶׁת שְׁקָלִ֖ים כָּֽסֶף ׃⁷ וְ֠⁠אִם מִ⁠בֶּן ־ שִׁשִּׁ֨ים שָׁנָ֤ה וָ⁠מַ֨עְלָ⁠ה֙ אִם ־ זָכָ֔ר וְ⁠הָיָ֣ה עֶרְכְּ⁠ךָ֔ חֲמִשָּׁ֥ה עָשָׂ֖ר שָׁ֑קֶל וְ⁠לַ⁠נְּקֵבָ֖ה עֲשָׂרָ֥ה שְׁקָלִֽים ׃⁸ וְ⁠אִם ־ מָ֥ךְ הוּא֙ מֵֽ⁠עֶרְכֶּ֔⁠ךָ וְ⁠הֶֽעֱמִיד⁠וֹ֙ לִ⁠פְנֵ֣י הַ⁠כֹּהֵ֔ן וְ⁠הֶעֱרִ֥יךְ אֹת֖⁠וֹ הַ⁠כֹּהֵ֑ן עַל ־ פִּ֗י אֲשֶׁ֤ר תַּשִּׂיג֙ יַ֣ד הַ⁠נֹּדֵ֔ר יַעֲרִיכֶ֖⁠נּוּ הַ⁠כֹּהֵֽן ׃ס⁹ וְ⁠אִם ־ בְּהֵמָ֔ה אֲשֶׁ֨ר יַקְרִ֧יבוּ מִמֶּ֛⁠נָּה קָרְבָּ֖ן לַֽ⁠יהוָ֑ה כֹּל֩ אֲשֶׁ֨ר יִתֵּ֥ן מִמֶּ֛⁠נּוּ לַ⁠יהוָ֖ה יִֽהְיֶה ־ קֹּֽדֶשׁ ׃¹⁰ לֹ֣א יַחֲלִיפֶ֗⁠נּוּ וְ⁠לֹֽא ־ יָמִ֥יר אֹת֛⁠וֹ ט֥וֹב בְּ⁠רָ֖ע אוֹ ־ רַ֣ע בְּ⁠ט֑וֹב וְ⁠אִם ־ הָמֵ֨ר יָמִ֤יר בְּהֵמָה֙ בִּ⁠בְהֵמָ֔ה וְ⁠הָֽיָה ־ ה֥וּא וּ⁠תְמוּרָת֖⁠וֹ יִֽהְיֶה ־ קֹּֽדֶשׁ ׃¹¹ וְ⁠אִם֙ כָּל ־ בְּהֵמָ֣ה טְמֵאָ֔ה אֲ֠שֶׁר לֹא ־ יַקְרִ֧יבוּ מִמֶּ֛⁠נָּה קָרְבָּ֖ן לַֽ⁠יהוָ֑ה וְ⁠הֶֽעֱמִ֥יד אֶת ־ הַ⁠בְּהֵמָ֖ה לִ⁠פְנֵ֥י הַ⁠כֹּהֵֽן ׃¹² וְ⁠הֶעֱרִ֤יךְ הַ⁠כֹּהֵן֙ אֹתָ֔⁠הּ בֵּ֥ין ט֖וֹב וּ⁠בֵ֣ין רָ֑ע כְּ⁠עֶרְכְּ⁠ךָ֥ הַ⁠כֹּהֵ֖ן כֵּ֥ן יִהְיֶֽה ׃¹³ וְ⁠אִם ־ גָּאֹ֖ל יִגְאָלֶ֑⁠נָּה וְ⁠יָסַ֥ף חֲמִישִׁת֖⁠וֹ עַל ־ עֶרְכֶּֽ⁠ךָ ׃¹⁴ וְ⁠אִ֗ישׁ כִּֽי ־ יַקְדִּ֨שׁ אֶת ־ בֵּית֥⁠וֹ קֹ֨דֶשׁ֙ לַֽ⁠יהוָ֔ה וְ⁠הֶעֱרִיכ⁠וֹ֙ הַ⁠כֹּהֵ֔ן בֵּ֥ין ט֖וֹב וּ⁠בֵ֣ין רָ֑ע כַּ⁠אֲשֶׁ֨ר יַעֲרִ֥יךְ אֹת֛⁠וֹ הַ⁠כֹּהֵ֖ן כֵּ֥ן יָקֽוּם ׃¹⁵ וְ⁠אִ֨ם ־ הַ⁠מַּקְדִּ֔ישׁ יִגְאַ֖ל אֶת ־ בֵּית֑⁠וֹ וְ֠⁠יָסַף חֲמִישִׁ֧ית כֶּֽסֶף ־ עֶרְכְּ⁠ךָ֛ עָלָ֖י⁠ו וְ⁠הָ֥יָה לֽ⁠וֹ ׃¹⁶ וְ⁠אִ֣ם ׀ מִ⁠שְּׂדֵ֣ה אֲחֻזָּת֗⁠וֹ יַקְדִּ֥ישׁ אִישׁ֙ לַֽ⁠יהוָ֔ה וְ⁠הָיָ֥ה עֶרְכְּ⁠ךָ֖ לְ⁠פִ֣י זַרְע֑⁠וֹ זֶ֚רַע חֹ֣מֶר שְׂעֹרִ֔ים בַּ⁠חֲמִשִּׁ֖ים שֶׁ֥קֶל כָּֽסֶף ׃¹⁷ אִם ־ מִ⁠שְּׁנַ֥ת הַ⁠יֹּבֵ֖ל יַקְדִּ֣ישׁ שָׂדֵ֑⁠הוּ כְּ⁠עֶרְכְּ⁠ךָ֖ יָקֽוּם ׃¹⁸ וְ⁠אִם ־ אַחַ֣ר הַ⁠יֹּבֵל֮ יַקְדִּ֣ישׁ שָׂדֵ⁠הוּ֒ וְ⁠חִשַּׁב ־ ל֨⁠וֹ הַ⁠כֹּהֵ֜ן אֶת ־ הַ⁠כֶּ֗סֶף עַל ־ פִּ֤י הַ⁠שָּׁנִים֙ הַ⁠נּ֣וֹתָרֹ֔ת עַ֖ד שְׁנַ֣ת הַ⁠יֹּבֵ֑ל וְ⁠נִגְרַ֖ע מֵֽ⁠עֶרְכֶּֽ⁠ךָ ׃¹⁹ וְ⁠אִם ־ גָּאֹ֤ל יִגְאַל֙ אֶת ־ הַ⁠שָּׂדֶ֔ה הַ⁠מַּקְדִּ֖ישׁ אֹת֑⁠וֹ וְ֠⁠יָסַף חֲמִשִׁ֧ית כֶּֽסֶף ־ עֶרְכְּ⁠ךָ֛ עָלָ֖י⁠ו וְ⁠קָ֥ם לֽ⁠וֹ ׃²⁰ וְ⁠אִם ־ לֹ֤א יִגְאַל֙ אֶת ־ הַ⁠שָּׂדֶ֔ה וְ⁠אִם ־ מָכַ֥ר אֶת ־ הַ⁠שָּׂדֶ֖ה לְ⁠אִ֣ישׁ אַחֵ֑ר לֹ֥א יִגָּאֵ֖ל עֽוֹד ׃²¹ וְ⁠הָיָ֨ה הַ⁠שָּׂדֶ֜ה בְּ⁠צֵאת֣⁠וֹ בַ⁠יֹּבֵ֗ל קֹ֛דֶשׁ לַֽ⁠יהוָ֖ה כִּ⁠שְׂדֵ֣ה הַ⁠חֵ֑רֶם לַ⁠כֹּהֵ֖ן תִּהְיֶ֥ה אֲחֻזָּתֽ⁠וֹ ׃²² וְ⁠אִם֙ אֶת ־ שְׂדֵ֣ה מִקְנָת֔⁠וֹ אֲשֶׁ֕ר לֹ֖א מִ⁠שְּׂדֵ֣ה אֲחֻזָּת֑⁠וֹ יַקְדִּ֖ישׁ לַֽ⁠יהוָֽה ׃²³ וְ⁠חִשַּׁב ־ ל֣⁠וֹ הַ⁠כֹּהֵ֗ן אֵ֚ת מִכְסַ֣ת הָֽ⁠עֶרְכְּ⁠ךָ֔ עַ֖ד שְׁנַ֣ת הַ⁠יֹּבֵ֑ל וְ⁠נָתַ֤ן אֶת ־ הָ⁠עֶרְכְּ⁠ךָ֙ בַּ⁠יּ֣וֹם הַ⁠ה֔וּא קֹ֖דֶשׁ לַ⁠יהוָֽה ׃²⁴ בִּ⁠שְׁנַ֤ת הַ⁠יּוֹבֵל֙ יָשׁ֣וּב הַ⁠שָּׂדֶ֔ה לַ⁠אֲשֶׁ֥ר קָנָ֖⁠הוּ מֵ⁠אִתּ֑⁠וֹ לַ⁠אֲשֶׁר ־ ל֖⁠וֹ אֲחֻזַּ֥ת הָ⁠אָֽרֶץ ׃²⁵ וְ⁠כָל ־ עֶרְכְּ⁠ךָ֔ יִהְיֶ֖ה בְּ⁠שֶׁ֣קֶל הַ⁠קֹּ֑דֶשׁ עֶשְׂרִ֥ים גֵּרָ֖ה יִהְיֶ֥ה הַ⁠שָּֽׁקֶל ׃ס²⁶ אַךְ ־ בְּכ֞וֹר אֲשֶׁר ־ יְבֻכַּ֤ר לַֽ⁠יהוָה֙ בִּ⁠בְהֵמָ֔ה לֹֽא ־ יַקְדִּ֥ישׁ אִ֖ישׁ אֹת֑⁠וֹ אִם ־ שׁ֣וֹר אִם ־ שֶׂ֔ה לַֽ⁠יהוָ֖ה הֽוּא ׃²⁷ וְ⁠אִ֨ם בַּ⁠בְּהֵמָ֤ה הַ⁠טְּמֵאָה֙ וּ⁠פָדָ֣ה בְ⁠עֶרְכֶּ֔⁠ךָ וְ⁠יָסַ֥ף חֲמִשִׁת֖⁠וֹ עָלָ֑י⁠ו וְ⁠אִם ־ לֹ֥א יִגָּאֵ֖ל וְ⁠נִמְכַּ֥ר בְּ⁠עֶרְכֶּֽ⁠ךָ ׃²⁸ אַךְ ־ כָּל ־ חֵ֡רֶם אֲשֶׁ֣ר יַחֲרִם֩ אִ֨ישׁ לַֽ⁠יהוָ֜ה מִ⁠כָּל ־ אֲשֶׁר ־ ל֗⁠וֹ מֵ⁠אָדָ֤ם וּ⁠בְהֵמָה֙ וּ⁠מִ⁠שְּׂדֵ֣ה אֲחֻזָּת֔⁠וֹ לֹ֥א יִמָּכֵ֖ר וְ⁠לֹ֣א יִגָּאֵ֑ל כָּל ־ חֵ֕רֶם קֹֽדֶשׁ ־ קָֽדָשִׁ֥ים ה֖וּא לַ⁠יהוָֽה ׃²⁹ כָּל ־ חֵ֗רֶם אֲשֶׁ֧ר יָחֳרַ֛ם מִן ־ הָ⁠אָדָ֖ם לֹ֣א יִפָּדֶ֑ה מ֖וֹת יוּמָֽת ׃³⁰ וְ⁠כָל ־ מַעְשַׂ֨ר הָ⁠אָ֜רֶץ מִ⁠זֶּ֤רַע הָ⁠אָ֨רֶץ֙ מִ⁠פְּרִ֣י הָ⁠עֵ֔ץ לַ⁠יהוָ֖ה ה֑וּא קֹ֖דֶשׁ לַֽ⁠יהוָֽה ׃³¹ וְ⁠אִם ־ גָּאֹ֥ל יִגְאַ֛ל אִ֖ישׁ מִ⁠מַּֽעַשְׂר֑⁠וֹ חֲמִשִׁית֖⁠וֹ יֹסֵ֥ף עָלָֽי⁠ו ׃³² וְ⁠כָל ־ מַעְשַׂ֤ר בָּקָר֙ וָ⁠צֹ֔אן כֹּ֥ל אֲשֶׁר ־ יַעֲבֹ֖ר תַּ֣חַת הַ⁠שָּׁ֑בֶט הָֽ⁠עֲשִׂירִ֕י יִֽהְיֶה ־ קֹּ֖דֶשׁ לַֽ⁠יהוָֽה ׃³³ לֹ֧א יְבַקֵּ֛ר בֵּֽין ־ ט֥וֹב לָ⁠רַ֖ע וְ⁠לֹ֣א יְמִירֶ֑⁠נּוּ וְ⁠אִם ־ הָמֵ֣ר יְמִירֶ֔⁠נּוּ וְ⁠הָֽיָה ־ ה֧וּא וּ⁠תְמוּרָת֛⁠וֹ יִֽהְיֶה ־ קֹ֖דֶשׁ לֹ֥א יִגָּאֵֽל ׃³⁴ אֵ֣לֶּה הַ⁠מִּצְוֺ֗ת אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֖ה אֶל ־ בְּנֵ֣י יִשְׂרָאֵ֑ל בְּ⁠הַ֖ר סִינָֽי ׃

Numbers

Chapter 1

¹ וַ⁠יְדַבֵּ֨ר יְהוָ֧ה אֶל ־ מֹשֶׁ֛ה בְּ⁠מִדְבַּ֥ר סִינַ֖י בְּ⁠אֹ֣הֶל מוֹעֵ֑ד בְּ⁠אֶחָד֩ לַ⁠חֹ֨דֶשׁ הַ⁠שֵּׁנִ֜י בַּ⁠שָּׁנָ֣ה הַ⁠שֵּׁנִ֗ית לְ⁠צֵאתָ֛⁠ם מֵ⁠אֶ֥רֶץ מִצְרַ֖יִם לֵ⁠אמֹֽר ׃² שְׂא֗וּ אֶת ־ רֹאשׁ֙ כָּל ־ עֲדַ֣ת בְּנֵֽי ־ יִשְׂרָאֵ֔ל לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמ֔וֹת כָּל ־ זָכָ֖ר לְ⁠גֻלְגְּלֹתָֽ⁠ם ׃³ מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כָּל ־ יֹצֵ֥א צָבָ֖א בְּ⁠יִשְׂרָאֵ֑ל תִּפְקְד֥וּ אֹתָ֛⁠ם לְ⁠צִבְאֹתָ֖⁠ם אַתָּ֥ה וְ⁠אַהֲרֹֽן ׃⁴ וְ⁠אִתְּ⁠כֶ֣ם יִהְי֔וּ אִ֥ישׁ אִ֖ישׁ לַ⁠מַּטֶּ֑ה אִ֛ישׁ רֹ֥אשׁ לְ⁠בֵית ־ אֲבֹתָ֖י⁠ו הֽוּא ׃⁵ וְ⁠אֵ֨לֶּה֙ שְׁמ֣וֹת הָֽ⁠אֲנָשִׁ֔ים אֲשֶׁ֥ר יַֽעַמְד֖וּ אִתְּ⁠כֶ֑ם לִ⁠רְאוּבֵ֕ן אֱלִיצ֖וּר בֶּן ־ שְׁדֵיאֽוּר ׃⁶ לְ⁠שִׁמְע֕וֹן שְׁלֻמִיאֵ֖ל בֶּן ־ צוּרִֽישַׁדָּֽי ׃⁷ לִֽ⁠יהוּדָ֕ה נַחְשׁ֖וֹן בֶּן ־ עַמִּינָדָֽב ׃⁸ לְ⁠יִ֨שָּׂשכָ֔ר נְתַנְאֵ֖ל בֶּן ־ צוּעָֽר ׃⁹ לִ⁠זְבוּלֻ֕ן אֱלִיאָ֖ב בֶּן ־ חֵלֹֽן ׃¹⁰ לִ⁠בְנֵ֣י יוֹסֵ֔ף לְ⁠אֶפְרַ֕יִם אֱלִישָׁמָ֖ע בֶּן ־ עַמִּיה֑וּד לִ⁠מְנַשֶּׁ֕ה גַּמְלִיאֵ֖ל בֶּן ־ פְּדָהצֽוּר ׃¹¹ לְ⁠בִ֨נְיָמִ֔ן אֲבִידָ֖ן בֶּן ־ גִּדְעֹנִֽי ׃¹² לְ⁠דָ֕ן אֲחִיעֶ֖זֶר בֶּן ־ עַמִּֽישַׁדָּֽי ׃¹³ לְ⁠אָשֵׁ֕ר פַּגְעִיאֵ֖ל בֶּן ־ עָכְרָֽן ׃¹⁴ לְ⁠גָ֕ד אֶלְיָסָ֖ף בֶּן ־ דְּעוּאֵֽל ׃¹⁵ לְ⁠נַ֨פְתָּלִ֔י אֲחִירַ֖ע בֶּן ־ עֵינָֽן ׃¹⁶ אֵ֚לֶּה קריאי ¹ הָ⁠עֵדָ֔ה נְשִׂיאֵ֖י מַטּ֣וֹת אֲבוֹתָ֑⁠ם רָאשֵׁ֛י אַלְפֵ֥י יִשְׂרָאֵ֖ל הֵֽם ׃¹⁷ וַ⁠יִּקַּ֥ח מֹשֶׁ֖ה וְ⁠אַהֲרֹ֑ן אֵ֚ת הָ⁠אֲנָשִׁ֣ים הָ⁠אֵ֔לֶּה אֲשֶׁ֥ר נִקְּב֖וּ בְּ⁠שֵׁמֽוֹת ׃¹⁸ וְ⁠אֵ֨ת כָּל ־ הָ⁠עֵדָ֜ה הִקְהִ֗ילוּ בְּ⁠אֶחָד֙ לַ⁠חֹ֣דֶשׁ הַ⁠שֵּׁנִ֔י וַ⁠יִּתְיַֽלְד֥וּ עַל ־ מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמ֗וֹת מִ⁠בֶּ֨ן עֶשְׂרִ֥ים שָׁנָ֛ה וָ⁠מַ֖עְלָ⁠ה לְ⁠גֻלְגְּלֹתָֽ⁠ם ׃¹⁹ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶׁ֑ה וַֽ⁠יִּפְקְדֵ֖⁠ם בְּ⁠מִדְבַּ֥ר סִינָֽי ׃פ²⁰ וַ⁠יִּהְי֤וּ בְנֵֽי ־ רְאוּבֵן֙ בְּכֹ֣ר יִשְׂרָאֵ֔ל תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֤ר שֵׁמוֹת֙ לְ⁠גֻלְגְּלֹתָ֔⁠ם כָּל ־ זָכָ֗ר מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃²¹ פְּקֻדֵי⁠הֶ֖ם לְ⁠מַטֵּ֣ה רְאוּבֵ֑ן שִׁשָּׁ֧ה וְ⁠אַרְבָּעִ֛ים אֶ֖לֶף וַ⁠חֲמֵ֥שׁ מֵאֽוֹת ׃פ²² לִ⁠בְנֵ֣י שִׁמְע֔וֹן תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם פְּקֻדָ֗י⁠ו בְּ⁠מִסְפַּ֤ר שֵׁמוֹת֙ לְ⁠גֻלְגְּלֹתָ֔⁠ם כָּל ־ זָכָ֗ר מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃²³ פְּקֻדֵי⁠הֶ֖ם לְ⁠מַטֵּ֣ה שִׁמְע֑וֹן תִּשְׁעָ֧ה וַ⁠חֲמִשִּׁ֛ים אֶ֖לֶף וּ⁠שְׁלֹ֥שׁ מֵאֽוֹת ׃פ²⁴ לִ⁠בְנֵ֣י גָ֔ד תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמ֗וֹת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃²⁵ פְּקֻדֵי⁠הֶ֖ם לְ⁠מַטֵּ֣ה גָ֑ד חֲמִשָּׁ֤ה וְ⁠אַרְבָּעִים֙ אֶ֔לֶף וְ⁠שֵׁ֥שׁ מֵא֖וֹת וַ⁠חֲמִשִּֽׁים ׃פ²⁶ לִ⁠בְנֵ֣י יְהוּדָ֔ה תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃²⁷ פְּקֻדֵי⁠הֶ֖ם לְ⁠מַטֵּ֣ה יְהוּדָ֑ה אַרְבָּעָ֧ה וְ⁠שִׁבְעִ֛ים אֶ֖לֶף וְ⁠שֵׁ֥שׁ מֵאֽוֹת ׃פ²⁸ לִ⁠בְנֵ֣י יִשָּׂשכָ֔ר תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃²⁹ פְּקֻדֵי⁠הֶ֖ם לְ⁠מַטֵּ֣ה יִשָּׂשכָ֑ר אַרְבָּעָ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃פ³⁰ לִ⁠בְנֵ֣י זְבוּלֻ֔ן תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃³¹ פְּקֻדֵי⁠הֶ֖ם לְ⁠מַטֵּ֣ה זְבוּלֻ֑ן שִׁבְעָ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃פ³² לִ⁠בְנֵ֤י יוֹסֵף֙ לִ⁠בְנֵ֣י אֶפְרַ֔יִם תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃³³ פְּקֻדֵי⁠הֶ֖ם לְ⁠מַטֵּ֣ה אֶפְרָ֑יִם אַרְבָּעִ֥ים אֶ֖לֶף וַ⁠חֲמֵ֥שׁ מֵאֽוֹת ׃פ³⁴ לִ⁠בְנֵ֣י מְנַשֶּׁ֔ה תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמ֗וֹת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃³⁵ פְּקֻדֵי⁠הֶ֖ם לְ⁠מַטֵּ֣ה מְנַשֶּׁ֑ה שְׁנַ֧יִם וּ⁠שְׁלֹשִׁ֛ים אֶ֖לֶף וּ⁠מָאתָֽיִם ׃פ³⁶ לִ⁠בְנֵ֣י בִנְיָמִ֔ן תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃³⁷ פְּקֻדֵי⁠הֶ֖ם לְ⁠מַטֵּ֣ה בִנְיָמִ֑ן חֲמִשָּׁ֧ה וּ⁠שְׁלֹשִׁ֛ים אֶ֖לֶף וְ⁠אַרְבַּ֥ע מֵאֽוֹת ׃פ³⁸ לִ⁠בְנֵ֣י דָ֔ן תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃³⁹ פְּקֻדֵי⁠הֶ֖ם לְ⁠מַטֵּ֣ה דָ֑ן שְׁנַ֧יִם וְ⁠שִׁשִּׁ֛ים אֶ֖לֶף וּ⁠שְׁבַ֥ע מֵאֽוֹת ׃פ⁴⁰ לִ⁠בְנֵ֣י אָשֵׁ֔ר תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃⁴¹ פְּקֻדֵי⁠הֶ֖ם לְ⁠מַטֵּ֣ה אָשֵׁ֑ר אֶחָ֧ד וְ⁠אַרְבָּעִ֛ים אֶ֖לֶף וַ⁠חֲמֵ֥שׁ מֵאֽוֹת ׃פ⁴² בְּנֵ֣י נַפְתָּלִ֔י תּוֹלְדֹתָ֥⁠ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם בְּ⁠מִסְפַּ֣ר שֵׁמֹ֗ת מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כֹּ֖ל יֹצֵ֥א צָבָֽא ׃⁴³ פְּקֻדֵי⁠הֶ֖ם לְ⁠מַטֵּ֣ה נַפְתָּלִ֑י שְׁלֹשָׁ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃פ⁴⁴ אֵ֣לֶּה הַ⁠פְּקֻדִ֡ים אֲשֶׁר֩ פָּקַ֨ד מֹשֶׁ֤ה וְ⁠אַהֲרֹן֙ וּ⁠נְשִׂיאֵ֣י יִשְׂרָאֵ֔ל שְׁנֵ֥ים עָשָׂ֖ר אִ֑ישׁ אִישׁ ־ אֶחָ֥ד לְ⁠בֵית ־ אֲבֹתָ֖י⁠ו הָיֽוּ ׃⁴⁵ וַ⁠יִּֽהְי֛וּ כָּל ־ פְּקוּדֵ֥י בְנֵֽי ־ יִשְׂרָאֵ֖ל לְ⁠בֵ֣ית אֲבֹתָ֑⁠ם מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה כָּל ־ יֹצֵ֥א צָבָ֖א בְּ⁠יִשְׂרָאֵֽל ׃⁴⁶ וַ⁠יִּֽהְיוּ֙ כָּל ־ הַ⁠פְּקֻדִ֔ים שֵׁשׁ ־ מֵא֥וֹת אֶ֖לֶף וּ⁠שְׁלֹ֣שֶׁת אֲלָפִ֑ים וַ⁠חֲמֵ֥שׁ מֵא֖וֹת וַ⁠חֲמִשִּֽׁים ׃⁴⁷ וְ⁠הַ⁠לְוִיִּ֖ם לְ⁠מַטֵּ֣ה אֲבֹתָ֑⁠ם לֹ֥א הָתְפָּקְד֖וּ בְּ⁠תוֹכָֽ⁠ם ׃פ⁴⁸ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁴⁹ אַ֣ךְ אֶת ־ מַטֵּ֤ה לֵוִי֙ לֹ֣א תִפְקֹ֔ד וְ⁠אֶת ־ רֹאשָׁ֖⁠ם לֹ֣א תִשָּׂ֑א בְּ⁠ת֖וֹךְ בְּנֵ֥י יִשְׂרָאֵֽל ׃⁵⁰ וְ⁠אַתָּ֡ה הַפְקֵ֣ד אֶת ־ הַ⁠לְוִיִּם֩ עַל ־ מִשְׁכַּ֨ן הָ⁠עֵדֻ֜ת וְ⁠עַ֣ל כָּל ־ כֵּלָי⁠ו֮ וְ⁠עַ֣ל כָּל ־ אֲשֶׁר ־ ל⁠וֹ֒ הֵ֜מָּה יִשְׂא֤וּ אֶת ־ הַ⁠מִּשְׁכָּן֙ וְ⁠אֶת ־ כָּל ־ כֵּלָ֔י⁠ו וְ⁠הֵ֖ם יְשָׁרְתֻ֑⁠הוּ וְ⁠סָבִ֥יב לַ⁠מִּשְׁכָּ֖ן יַחֲנֽוּ ׃⁵¹ וּ⁠בִ⁠נְסֹ֣עַ הַ⁠מִּשְׁכָּ֗ן יוֹרִ֤ידוּ אֹת⁠וֹ֙ הַ⁠לְוִיִּ֔ם וּ⁠בַ⁠חֲנֹת֙ הַ⁠מִּשְׁכָּ֔ן יָקִ֥ימוּ אֹת֖⁠וֹ הַ⁠לְוִיִּ֑ם וְ⁠הַ⁠זָּ֥ר הַ⁠קָּרֵ֖ב יוּמָֽת ׃⁵² וְ⁠חָנ֖וּ בְּנֵ֣י יִשְׂרָאֵ֑ל אִ֧ישׁ עַֽל ־ מַחֲנֵ֛⁠הוּ וְ⁠אִ֥ישׁ עַל ־ דִּגְל֖⁠וֹ לְ⁠צִבְאֹתָֽ⁠ם ׃⁵³ וְ⁠הַ⁠לְוִיִּ֞ם יַחֲנ֤וּ סָבִיב֙ לְ⁠מִשְׁכַּ֣ן הָ⁠עֵדֻ֔ת וְ⁠לֹֽא ־ יִהְיֶ֣ה קֶ֔צֶף עַל ־ עֲדַ֖ת בְּנֵ֣י יִשְׂרָאֵ֑ל וְ⁠שָׁמְרוּ֙ הַ⁠לְוִיִּ֔ם אֶת ־ מִשְׁמֶ֖רֶת מִשְׁכַּ֥ן הָ⁠עֵדֽוּת ׃⁵⁴ וַֽ⁠יַּעֲשׂ֖וּ בְּנֵ֣י יִשְׂרָאֵ֑ל כְּ֠⁠כֹל אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֖ה כֵּ֥ן עָשֽׂוּ ׃פ

¹Q קְרוּאֵ֣י

Chapter 2

¹ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃² אִ֣ישׁ עַל ־ דִּגְל֤⁠וֹ בְ⁠אֹתֹת֙ לְ⁠בֵ֣ית אֲבֹתָ֔⁠ם יַחֲנ֖וּ בְּנֵ֣י יִשְׂרָאֵ֑ל מִ⁠נֶּ֕גֶד סָבִ֥יב לְ⁠אֹֽהֶל ־ מוֹעֵ֖ד יַחֲנֽוּ ׃³ וְ⁠הַ⁠חֹנִים֙ קֵ֣דְמָ⁠ה מִזְרָ֔חָ⁠ה דֶּ֛גֶל מַחֲנֵ֥ה יְהוּדָ֖ה לְ⁠צִבְאֹתָ֑⁠ם וְ⁠נָשִׂיא֙ לִ⁠בְנֵ֣י יְהוּדָ֔ה נַחְשׁ֖וֹן בֶּן ־ עַמִּינָדָֽב ׃⁴ וּ⁠צְבָא֖⁠וֹ וּ⁠פְקֻדֵי⁠הֶ֑ם אַרְבָּעָ֧ה וְ⁠שִׁבְעִ֛ים אֶ֖לֶף וְ⁠שֵׁ֥שׁ מֵאֽוֹת ׃⁵ וְ⁠הַ⁠חֹנִ֥ים עָלָ֖י⁠ו מַטֵּ֣ה יִשָּׂשכָ֑ר וְ⁠נָשִׂיא֙ לִ⁠בְנֵ֣י יִשָּׂשכָ֔ר נְתַנְאֵ֖ל בֶּן ־ צוּעָֽר ׃⁶ וּ⁠צְבָא֖⁠וֹ וּ⁠פְקֻדָ֑י⁠ו אַרְבָּעָ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃ס⁷ מַטֵּ֖ה זְבוּלֻ֑ן וְ⁠נָשִׂיא֙ לִ⁠בְנֵ֣י זְבוּלֻ֔ן אֱלִיאָ֖ב בֶּן ־ חֵלֹֽן ׃⁸ וּ⁠צְבָא֖⁠וֹ וּ⁠פְקֻדָ֑י⁠ו שִׁבְעָ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃⁹ כָּֽל ־ הַ⁠פְּקֻדִ֞ים לְ⁠מַחֲנֵ֣ה יְהוּדָ֗ה מְאַ֨ת אֶ֜לֶף וּ⁠שְׁמֹנִ֥ים אֶ֛לֶף וְ⁠שֵֽׁשֶׁת ־ אֲלָפִ֥ים וְ⁠אַרְבַּע ־ מֵא֖וֹת לְ⁠צִבְאֹתָ֑⁠ם רִאשֹׁנָ֖ה יִסָּֽעוּ ׃ס¹⁰ דֶּ֣גֶל מַחֲנֵ֧ה רְאוּבֵ֛ן תֵּימָ֖נָ⁠ה לְ⁠צִבְאֹתָ֑⁠ם וְ⁠נָשִׂיא֙ לִ⁠בְנֵ֣י רְאוּבֵ֔ן אֱלִיצ֖וּר בֶּן ־ שְׁדֵיאֽוּר ׃¹¹ וּ⁠צְבָא֖⁠וֹ וּ⁠פְקֻדָ֑י⁠ו שִׁשָּׁ֧ה וְ⁠אַרְבָּעִ֛ים אֶ֖לֶף וַ⁠חֲמֵ֥שׁ מֵאֽוֹת ׃¹² וְ⁠הַ⁠חוֹנִ֥ם עָלָ֖י⁠ו מַטֵּ֣ה שִׁמְע֑וֹן וְ⁠נָשִׂיא֙ לִ⁠בְנֵ֣י שִׁמְע֔וֹן שְׁלֻמִיאֵ֖ל בֶּן ־ צוּרִֽי ־ שַׁדָּֽי ׃¹³ וּ⁠צְבָא֖⁠וֹ וּ⁠פְקֻדֵי⁠הֶ֑ם תִּשְׁעָ֧ה וַ⁠חֲמִשִּׁ֛ים אֶ֖לֶף וּ⁠שְׁלֹ֥שׁ מֵאֽוֹת ׃¹⁴ וְ⁠מַטֵּ֖ה גָּ֑ד וְ⁠נָשִׂיא֙ לִ⁠בְנֵ֣י גָ֔ד אֶלְיָסָ֖ף בֶּן ־ רְעוּאֵֽל ׃¹⁵ וּ⁠צְבָא֖⁠וֹ וּ⁠פְקֻדֵי⁠הֶ֑ם חֲמִשָּׁ֤ה וְ⁠אַרְבָּעִים֙ אֶ֔לֶף וְ⁠שֵׁ֥שׁ מֵא֖וֹת וַ⁠חֲמִשִּֽׁים ׃¹⁶ כָּֽל ־ הַ⁠פְּקֻדִ֞ים לְ⁠מַחֲנֵ֣ה רְאוּבֵ֗ן מְאַ֨ת אֶ֜לֶף וְ⁠אֶחָ֨ד וַ⁠חֲמִשִּׁ֥ים אֶ֛לֶף וְ⁠אַרְבַּע ־ מֵא֥וֹת וַ⁠חֲמִשִּׁ֖ים לְ⁠צִבְאֹתָ֑⁠ם וּ⁠שְׁנִיִּ֖ם יִסָּֽעוּ ׃ס¹⁷ וְ⁠נָסַ֧ע אֹֽהֶל ־ מוֹעֵ֛ד מַחֲנֵ֥ה הַ⁠לְוִיִּ֖ם בְּ⁠ת֣וֹךְ הַֽ⁠מַּחֲנֹ֑ת כַּ⁠אֲשֶׁ֤ר יַחֲנוּ֙ כֵּ֣ן יִסָּ֔עוּ אִ֥ישׁ עַל ־ יָד֖⁠וֹ לְ⁠דִגְלֵי⁠הֶֽם ׃ס¹⁸ דֶּ֣גֶל מַחֲנֵ֥ה אֶפְרַ֛יִם לְ⁠צִבְאֹתָ֖⁠ם יָ֑מָּ⁠ה וְ⁠נָשִׂיא֙ לִ⁠בְנֵ֣י אֶפְרַ֔יִם אֱלִישָׁמָ֖ע בֶּן ־ עַמִּיהֽוּד ׃¹⁹ וּ⁠צְבָא֖⁠וֹ וּ⁠פְקֻדֵי⁠הֶ֑ם אַרְבָּעִ֥ים אֶ֖לֶף וַ⁠חֲמֵ֥שׁ מֵאֽוֹת ׃²⁰ וְ⁠עָלָ֖י⁠ו מַטֵּ֣ה מְנַשֶּׁ֑ה וְ⁠נָשִׂיא֙ לִ⁠בְנֵ֣י מְנַשֶּׁ֔ה גַּמְלִיאֵ֖ל בֶּן ־ פְּדָהצֽוּר ׃²¹ וּ⁠צְבָא֖⁠וֹ וּ⁠פְקֻדֵי⁠הֶ֑ם שְׁנַ֧יִם וּ⁠שְׁלֹשִׁ֛ים אֶ֖לֶף וּ⁠מָאתָֽיִם ׃²² וּ⁠מַטֵּ֖ה בִּנְיָמִ֑ן וְ⁠נָשִׂיא֙ לִ⁠בְנֵ֣י בִנְיָמִ֔ן אֲבִידָ֖ן בֶּן ־ גִּדְעֹנִֽי ׃²³ וּ⁠צְבָא֖⁠וֹ וּ⁠פְקֻדֵי⁠הֶ֑ם חֲמִשָּׁ֧ה וּ⁠שְׁלֹשִׁ֛ים אֶ֖לֶף וְ⁠אַרְבַּ֥ע מֵאֽוֹת ׃²⁴ כָּֽל ־ הַ⁠פְּקֻדִ֞ים לְ⁠מַחֲנֵ֣ה אֶפְרַ֗יִם מְאַ֥ת אֶ֛לֶף וּ⁠שְׁמֹֽנַת ־ אֲלָפִ֥ים וּ⁠מֵאָ֖ה לְ⁠צִבְאֹתָ֑⁠ם וּ⁠שְׁלִשִׁ֖ים יִסָּֽעוּ ׃ס²⁵ דֶּ֣גֶל מַחֲנֵ֥ה דָ֛ן צָפֹ֖נָ⁠ה לְ⁠צִבְאֹתָ֑⁠ם וְ⁠נָשִׂיא֙ לִ⁠בְנֵ֣י דָ֔ן אֲחִיעֶ֖זֶר בֶּן ־ עַמִּֽישַׁדָּֽי ׃²⁶ וּ⁠צְבָא֖⁠וֹ וּ⁠פְקֻדֵי⁠הֶ֑ם שְׁנַ֧יִם וְ⁠שִׁשִּׁ֛ים אֶ֖לֶף וּ⁠שְׁבַ֥ע מֵאֽוֹת ׃²⁷ וְ⁠הַ⁠חֹנִ֥ים עָלָ֖י⁠ו מַטֵּ֣ה אָשֵׁ֑ר וְ⁠נָשִׂיא֙ לִ⁠בְנֵ֣י אָשֵׁ֔ר פַּגְעִיאֵ֖ל בֶּן ־ עָכְרָֽן ׃²⁸ וּ⁠צְבָא֖⁠וֹ וּ⁠פְקֻדֵי⁠הֶ֑ם אֶחָ֧ד וְ⁠אַרְבָּעִ֛ים אֶ֖לֶף וַ⁠חֲמֵ֥שׁ מֵאֽוֹת ׃²⁹ וּ⁠מַטֵּ֖ה נַפְתָּלִ֑י וְ⁠נָשִׂיא֙ לִ⁠בְנֵ֣י נַפְתָּלִ֔י אֲחִירַ֖ע בֶּן ־ עֵינָֽן ׃³⁰ וּ⁠צְבָא֖⁠וֹ וּ⁠פְקֻדֵי⁠הֶ֑ם שְׁלֹשָׁ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃³¹ כָּל ־ הַ⁠פְּקֻדִים֙ לְ⁠מַ֣חֲנֵה דָ֔ן מְאַ֣ת אֶ֗לֶף וְ⁠שִׁבְעָ֧ה וַ⁠חֲמִשִּׁ֛ים אֶ֖לֶף וְ⁠שֵׁ֣שׁ מֵא֑וֹת לָ⁠אַחֲרֹנָ֥ה יִסְע֖וּ לְ⁠דִגְלֵי⁠הֶֽם ׃פ³² אֵ֛לֶּה פְּקוּדֵ֥י בְנֵֽי ־ יִשְׂרָאֵ֖ל לְ⁠בֵ֣ית אֲבֹתָ֑⁠ם כָּל ־ פְּקוּדֵ֤י הַֽ⁠מַּחֲנֹת֙ לְ⁠צִבְאֹתָ֔⁠ם שֵׁשׁ ־ מֵא֥וֹת אֶ֨לֶף֙ וּ⁠שְׁלֹ֣שֶׁת אֲלָפִ֔ים וַ⁠חֲמֵ֥שׁ מֵא֖וֹת וַ⁠חֲמִשִּֽׁים ׃³³ וְ⁠הַ֨⁠לְוִיִּ֔ם לֹ֣א הָתְפָּקְד֔וּ בְּ⁠ת֖וֹךְ בְּנֵ֣י יִשְׂרָאֵ֑ל כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃³⁴ וַֽ⁠יַּעֲשׂ֖וּ בְּנֵ֣י יִשְׂרָאֵ֑ל כְּ֠⁠כֹל אֲשֶׁר ־ צִוָּ֨ה יְהוָ֜ה אֶת ־ מֹשֶׁ֗ה כֵּֽן ־ חָנ֤וּ לְ⁠דִגְלֵי⁠הֶם֙ וְ⁠כֵ֣ן נָסָ֔עוּ אִ֥ישׁ לְ⁠מִשְׁפְּחֹתָ֖י⁠ו עַל ־ בֵּ֥ית אֲבֹתָֽי⁠ו ׃

Chapter 3

¹ וְ⁠אֵ֛לֶּה תּוֹלְדֹ֥ת אַהֲרֹ֖ן וּ⁠מֹשֶׁ֑ה בְּ⁠י֗וֹם דִּבֶּ֧ר יְהוָ֛ה אֶת ־ מֹשֶׁ֖ה בְּ⁠הַ֥ר סִינָֽי ׃² וְ⁠אֵ֛לֶּה שְׁמ֥וֹת בְּֽנֵי ־ אַהֲרֹ֖ן הַ⁠בְּכ֣וֹר ׀ נָדָ֑ב וַ⁠אֲבִיה֕וּא אֶלְעָזָ֖ר וְ⁠אִיתָמָֽר ׃³ אֵ֗לֶּה שְׁמוֹת֙ בְּנֵ֣י אַהֲרֹ֔ן הַ⁠כֹּהֲנִ֖ים הַ⁠מְּשֻׁחִ֑ים אֲשֶׁר ־ מִלֵּ֥א יָדָ֖⁠ם לְ⁠כַהֵֽן ׃⁴ וַ⁠יָּ֣מָת נָדָ֣ב וַ⁠אֲבִיה֣וּא לִ⁠פְנֵ֣י יְהוָ֡ה בְּֽ⁠הַקְרִבָ⁠ם֩ אֵ֨שׁ זָרָ֜ה לִ⁠פְנֵ֤י יְהוָה֙ בְּ⁠מִדְבַּ֣ר סִינַ֔י וּ⁠בָנִ֖ים לֹא ־ הָי֣וּ לָ⁠הֶ֑ם וַ⁠יְכַהֵ֤ן אֶלְעָזָר֙ וְ⁠אִ֣יתָמָ֔ר עַל ־ פְּנֵ֖י אַהֲרֹ֥ן אֲבִי⁠הֶֽם ׃פ⁵ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁶ הַקְרֵב֙ אֶת ־ מַטֵּ֣ה לֵוִ֔י וְֽ⁠הַעֲמַדְתָּ֣ אֹת֔⁠וֹ לִ⁠פְנֵ֖י אַהֲרֹ֣ן הַ⁠כֹּהֵ֑ן וְ⁠שֵׁרְת֖וּ אֹתֽ⁠וֹ ׃⁷ וְ⁠שָׁמְר֣וּ אֶת ־ מִשְׁמַרְתּ֗⁠וֹ וְ⁠אֶת ־ מִשְׁמֶ֨רֶת֙ כָּל ־ הָ֣⁠עֵדָ֔ה לִ⁠פְנֵ֖י אֹ֣הֶל מוֹעֵ֑ד לַ⁠עֲבֹ֖ד אֶת ־ עֲבֹדַ֥ת הַ⁠מִּשְׁכָּֽן ׃⁸ וְ⁠שָׁמְר֗וּ אֶֽת ־ כָּל ־ כְּלֵי֙ אֹ֣הֶל מוֹעֵ֔ד וְ⁠אֶת ־ מִשְׁמֶ֖רֶת בְּנֵ֣י יִשְׂרָאֵ֑ל לַ⁠עֲבֹ֖ד אֶת ־ עֲבֹדַ֥ת הַ⁠מִּשְׁכָּֽן ׃⁹ וְ⁠נָתַתָּה֙ אֶת ־ הַ⁠לְוִיִּ֔ם לְ⁠אַהֲרֹ֖ן וּ⁠לְ⁠בָנָ֑י⁠ו נְתוּנִ֨ם נְתוּנִ֥ם הֵ֨מָּה֙ ל֔⁠וֹ מֵ⁠אֵ֖ת בְּנֵ֥י יִשְׂרָאֵֽל ׃¹⁰ וְ⁠אֶת ־ אַהֲרֹ֤ן וְ⁠אֶת ־ בָּנָי⁠ו֙ תִּפְקֹ֔ד וְ⁠שָׁמְר֖וּ אֶת ־ כְּהֻנָּתָ֑⁠ם וְ⁠הַ⁠זָּ֥ר הַ⁠קָּרֵ֖ב יוּמָֽת ׃פ¹¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹² וַ⁠אֲנִ֞י הִנֵּ֧ה לָקַ֣חְתִּי אֶת ־ הַ⁠לְוִיִּ֗ם מִ⁠תּוֹךְ֙ בְּנֵ֣י יִשְׂרָאֵ֔ל תַּ֧חַת כָּל ־ בְּכ֛וֹר פֶּ֥טֶר רֶ֖חֶם מִ⁠בְּנֵ֣י יִשְׂרָאֵ֑ל וְ⁠הָ֥יוּ לִ֖⁠י הַ⁠לְוִיִּֽם ׃¹³ כִּ֣י לִ⁠י֮ כָּל ־ בְּכוֹר֒ בְּ⁠יוֹם֩ הַכֹּתִ֨⁠י כָל ־ בְּכ֜וֹר בְּ⁠אֶ֣רֶץ מִצְרַ֗יִם הִקְדַּ֨שְׁתִּי לִ֤⁠י כָל ־ בְּכוֹר֙ בְּ⁠יִשְׂרָאֵ֔ל מֵ⁠אָדָ֖ם עַד ־ בְּהֵמָ֑ה לִ֥⁠י יִהְי֖וּ אֲנִ֥י יְהוָֽה ׃ס¹⁴ וַ⁠יְדַבֵּ֤ר יְהוָה֙ אֶל ־ מֹשֶׁ֔ה בְּ⁠מִדְבַּ֥ר סִינַ֖י לֵ⁠אמֹֽר ׃¹⁵ פְּקֹד֙ אֶת ־ בְּנֵ֣י לֵוִ֔י לְ⁠בֵ֥ית אֲבֹתָ֖⁠ם לְ⁠מִשְׁפְּחֹתָ֑⁠ם כָּל ־ זָכָ֛ר מִ⁠בֶּן ־ חֹ֥דֶשׁ וָ⁠מַ֖עְלָ⁠ה תִּפְקְדֵֽ⁠ם ׃¹⁶ וַ⁠יִּפְקֹ֥ד אֹתָ֛⁠ם מֹשֶׁ֖ה עַל ־ פִּ֣י יְהוָ֑ה כַּ⁠אֲשֶׁ֖ר צֻוָּֽה ׃¹⁷ וַ⁠יִּֽהְיוּ ־ אֵ֥לֶּה בְנֵֽי ־ לֵוִ֖י בִּ⁠שְׁמֹתָ֑⁠ם גֵּרְשׁ֕וֹן וּ⁠קְהָ֖ת וּ⁠מְרָרִֽי ׃¹⁸ וְ⁠אֵ֛לֶּה שְׁמ֥וֹת בְּֽנֵי ־ גֵרְשׁ֖וֹן לְ⁠מִשְׁפְּחֹתָ֑⁠ם לִבְנִ֖י וְ⁠שִׁמְעִֽי ׃¹⁹ וּ⁠בְנֵ֥י קְהָ֖ת לְ⁠מִשְׁפְּחֹתָ֑⁠ם עַמְרָ֣ם וְ⁠יִצְהָ֔ר חֶבְר֖וֹן וְ⁠עֻזִּיאֵֽל ׃²⁰ וּ⁠בְנֵ֧י מְרָרִ֛י לְ⁠מִשְׁפְּחֹתָ֖⁠ם מַחְלִ֣י וּ⁠מוּשִׁ֑י אֵ֥לֶּה הֵ֛ם מִשְׁפְּחֹ֥ת הַ⁠לֵּוִ֖י לְ⁠בֵ֥ית אֲבֹתָֽ⁠ם ׃²¹ לְ⁠גֵ֣רְשׁ֔וֹן מִשְׁפַּ֨חַת֙ הַ⁠לִּבְנִ֔י וּ⁠מִשְׁפַּ֖חַת הַ⁠שִּׁמְעִ֑י אֵ֣לֶּה הֵ֔ם מִשְׁפְּחֹ֖ת הַ⁠גֵּרְשֻׁנִּֽי ׃²² פְּקֻדֵי⁠הֶם֙ בְּ⁠מִסְפַּ֣ר כָּל ־ זָכָ֔ר מִ⁠בֶּן ־ חֹ֖דֶשׁ וָ⁠מָ֑עְלָ⁠ה פְּקֻ֣דֵי⁠הֶ֔ם שִׁבְעַ֥ת אֲלָפִ֖ים וַ⁠חֲמֵ֥שׁ מֵאֽוֹת ׃²³ מִשְׁפְּחֹ֖ת הַ⁠גֵּרְשֻׁנִּ֑י אַחֲרֵ֧י הַ⁠מִּשְׁכָּ֛ן יַחֲנ֖וּ יָֽמָּ⁠ה ׃²⁴ וּ⁠נְשִׂ֥יא בֵֽית ־ אָ֖ב לַ⁠גֵּרְשֻׁנִּ֑י אֶלְיָסָ֖ף בֶּן ־ לָאֵֽל ׃²⁵ וּ⁠מִשְׁמֶ֤רֶת בְּנֵֽי ־ גֵרְשׁוֹן֙ בְּ⁠אֹ֣הֶל מוֹעֵ֔ד הַ⁠מִּשְׁכָּ֖ן וְ⁠הָ⁠אֹ֑הֶל מִכְסֵ֕⁠הוּ וּ⁠מָסַ֕ךְ פֶּ֖תַח אֹ֥הֶל מוֹעֵֽד ׃²⁶ וְ⁠קַלְעֵ֣י הֶֽ⁠חָצֵ֗ר וְ⁠אֶת ־ מָסַךְ֙ פֶּ֣תַח הֶֽ⁠חָצֵ֔ר אֲשֶׁ֧ר עַל ־ הַ⁠מִּשְׁכָּ֛ן וְ⁠עַל ־ הַ⁠מִּזְבֵּ֖חַ סָבִ֑יב וְ⁠אֵת֙ מֵֽיתָרָ֔י⁠ו לְ⁠כֹ֖ל עֲבֹדָתֽ⁠וֹ ׃²⁷ וְ⁠לִ⁠קְהָ֗ת מִשְׁפַּ֤חַת הַֽ⁠עַמְרָמִי֙ וּ⁠מִשְׁפַּ֣חַת הַ⁠יִּצְהָרִ֔י וּ⁠מִשְׁפַּ֨חַת֙ הַֽ⁠חֶבְרֹנִ֔י וּ⁠מִשְׁפַּ֖חַת הָֽ⁠עָזִּיאֵלִ֑י אֵ֥לֶּה הֵ֖ם מִשְׁפְּחֹ֥ת הַ⁠קְּהָתִֽי ׃²⁸ בְּ⁠מִסְפַּר֙ כָּל ־ זָכָ֔ר מִ⁠בֶּן ־ חֹ֖דֶשׁ וָ⁠מָ֑עְלָ⁠ה שְׁמֹנַ֤ת אֲלָפִים֙ וְ⁠שֵׁ֣שׁ מֵא֔וֹת שֹׁמְרֵ֖י מִשְׁמֶ֥רֶת הַ⁠קֹּֽדֶשׁ ׃²⁹ מִשְׁפְּחֹ֥ת בְּנֵי ־ קְהָ֖ת יַחֲנ֑וּ עַ֛ל יֶ֥רֶךְ הַ⁠מִּשְׁכָּ֖ן תֵּימָֽנָ⁠ה ׃³⁰ וּ⁠נְשִׂ֥יא בֵֽית ־ אָ֖ב לְ⁠מִשְׁפְּחֹ֣ת הַ⁠קְּהָתִ֑י אֶלִיצָפָ֖ן בֶּן ־ עֻזִּיאֵֽל ׃³¹ וּ⁠מִשְׁמַרְתָּ֗⁠ם הָ⁠אָרֹ֤ן וְ⁠הַ⁠שֻּׁלְחָן֙ וְ⁠הַ⁠מְּנֹרָ֣ה וְ⁠הַֽ⁠מִּזְבְּחֹ֔ת וּ⁠כְלֵ֣י הַ⁠קֹּ֔דֶשׁ אֲשֶׁ֥ר יְשָׁרְת֖וּ בָּ⁠הֶ֑ם וְ⁠הַ֨⁠מָּסָ֔ךְ וְ⁠כֹ֖ל עֲבֹדָתֽ⁠וֹ ׃³² וּ⁠נְשִׂיא֙ נְשִׂיאֵ֣י הַ⁠לֵּוִ֔י אֶלְעָזָ֖ר בֶּן ־ אַהֲרֹ֣ן הַ⁠כֹּהֵ֑ן פְּקֻדַּ֕ת שֹׁמְרֵ֖י מִשְׁמֶ֥רֶת הַ⁠קֹּֽדֶשׁ ׃³³ לִ⁠מְרָרִ֕י מִשְׁפַּ֨חַת֙ הַ⁠מַּחְלִ֔י וּ⁠מִשְׁפַּ֖חַת הַ⁠מּוּשִׁ֑י אֵ֥לֶּה הֵ֖ם מִשְׁפְּחֹ֥ת מְרָרִֽי ׃³⁴ וּ⁠פְקֻדֵי⁠הֶם֙ בְּ⁠מִסְפַּ֣ר כָּל ־ זָכָ֔ר מִ⁠בֶּן ־ חֹ֖דֶשׁ וָ⁠מָ֑עְלָ⁠ה שֵׁ֥שֶׁת אֲלָפִ֖ים וּ⁠מָאתָֽיִם ׃³⁵ וּ⁠נְשִׂ֤יא בֵֽית ־ אָב֙ לְ⁠מִשְׁפְּחֹ֣ת מְרָרִ֔י צוּרִיאֵ֖ל בֶּן ־ אֲבִיחָ֑יִל עַ֣ל יֶ֧רֶךְ הַ⁠מִּשְׁכָּ֛ן יַחֲנ֖וּ צָפֹֽנָ⁠ה ׃³⁶ וּ⁠פְקֻדַּ֣ת מִשְׁמֶרֶת֮ בְּנֵ֣י מְרָרִי֒ קַרְשֵׁי֙ הַ⁠מִּשְׁכָּ֔ן וּ⁠בְרִיחָ֖י⁠ו וְ⁠עַמֻּדָ֣י⁠ו וַ⁠אֲדָנָ֑י⁠ו וְ⁠כָל ־ כֵּלָ֔י⁠ו וְ⁠כֹ֖ל עֲבֹדָתֽ⁠וֹ ׃³⁷ וְ⁠עַמֻּדֵ֧י הֶ⁠חָצֵ֛ר סָבִ֖יב וְ⁠אַדְנֵי⁠הֶ֑ם וִ⁠יתֵדֹתָ֖⁠ם וּ⁠מֵֽיתְרֵי⁠הֶֽם ׃³⁸ וְ⁠הַ⁠חֹנִ֣ים לִ⁠פְנֵ֣י הַ⁠מִּשְׁכָּ֡ן קֵ֣דְמָ⁠ה לִ⁠פְנֵי֩ אֹֽהֶל ־ מוֹעֵ֨ד ׀ מִזְרָ֜חָ⁠ה מֹשֶׁ֣ה ׀ וְ⁠אַהֲרֹ֣ן וּ⁠בָנָ֗י⁠ו שֹֽׁמְרִים֙ מִשְׁמֶ֣רֶת הַ⁠מִּקְדָּ֔שׁ לְ⁠מִשְׁמֶ֖רֶת בְּנֵ֣י יִשְׂרָאֵ֑ל וְ⁠הַ⁠זָּ֥ר הַ⁠קָּרֵ֖ב יוּמָֽת ׃³⁹ כָּל ־ פְּקוּדֵ֨י הַ⁠לְוִיִּ֜ם אֲשֶׁר֩ פָּקַ֨ד מֹשֶׁ֧ה וְׄ⁠אַׄהֲׄרֹ֛ׄןׄ עַל ־ פִּ֥י יְהוָ֖ה לְ⁠מִשְׁפְּחֹתָ֑⁠ם כָּל ־ זָכָר֙ מִ⁠בֶּן ־ חֹ֣דֶשׁ וָ⁠מַ֔עְלָ⁠ה שְׁנַ֥יִם וְ⁠עֶשְׂרִ֖ים אָֽלֶף ׃ס⁴⁰ וַ⁠יֹּ֨אמֶר יְהוָ֜ה אֶל ־ מֹשֶׁ֗ה פְּקֹ֨ד כָּל ־ בְּכֹ֤ר זָכָר֙ לִ⁠בְנֵ֣י יִשְׂרָאֵ֔ל מִ⁠בֶּן ־ חֹ֖דֶשׁ וָ⁠מָ֑עְלָ⁠ה וְ⁠שָׂ֕א אֵ֖ת מִסְפַּ֥ר שְׁמֹתָֽ⁠ם ׃⁴¹ וְ⁠לָקַחְתָּ֨ אֶת ־ הַ⁠לְוִיִּ֥ם לִ⁠י֙ אֲנִ֣י יְהוָ֔ה תַּ֥חַת כָּל ־ בְּכֹ֖ר בִּ⁠בְנֵ֣י יִשְׂרָאֵ֑ל וְ⁠אֵת֙ בֶּהֱמַ֣ת הַ⁠לְוִיִּ֔ם תַּ֣חַת כָּל ־ בְּכ֔וֹר בְּ⁠בֶהֱמַ֖ת בְּנֵ֥י יִשְׂרָאֵֽל ׃⁴² וַ⁠יִּפְקֹ֣ד מֹשֶׁ֔ה כַּ⁠אֲשֶׁ֛ר צִוָּ֥ה יְהוָ֖ה אֹת֑⁠וֹ אֶֽת ־ כָּל ־ בְּכֹ֖ר בִּ⁠בְנֵ֥י יִשְׂרָאֵֽל ׃⁴³ וַ⁠יְהִי֩ כָל ־ בְּכ֨וֹר זָכָ֜ר בְּ⁠מִסְפַּ֥ר שֵׁמ֛וֹת מִ⁠בֶּן ־ חֹ֥דֶשׁ וָ⁠מַ֖עְלָ⁠ה לִ⁠פְקֻדֵי⁠הֶ֑ם שְׁנַ֤יִם וְ⁠עֶשְׂרִים֙ אֶ֔לֶף שְׁלֹשָׁ֥ה וְ⁠שִׁבְעִ֖ים וּ⁠מָאתָֽיִם ׃פ⁴⁴ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁴⁵ קַ֣ח אֶת ־ הַ⁠לְוִיִּ֗ם תַּ֤חַת כָּל ־ בְּכוֹר֙ בִּ⁠בְנֵ֣י יִשְׂרָאֵ֔ל וְ⁠אֶת ־ בֶּהֱמַ֥ת הַ⁠לְוִיִּ֖ם תַּ֣חַת בְּהֶמְתָּ֑⁠ם וְ⁠הָיוּ ־ לִ֥⁠י הַ⁠לְוִיִּ֖ם אֲנִ֥י יְהוָֽה ׃⁴⁶ וְ⁠אֵת֙ פְּדוּיֵ֣י הַ⁠שְּׁלֹשָׁ֔ה וְ⁠הַ⁠שִּׁבְעִ֖ים וְ⁠הַ⁠מָּאתָ֑יִם הָ⁠עֹֽדְפִים֙ עַל ־ הַ⁠לְוִיִּ֔ם מִ⁠בְּכ֖וֹר בְּנֵ֥י יִשְׂרָאֵֽל ׃⁴⁷ וְ⁠לָקַחְתָּ֗ חֲמֵ֧שֶׁת חֲמֵ֛שֶׁת שְׁקָלִ֖ים לַ⁠גֻּלְגֹּ֑לֶת בְּ⁠שֶׁ֤קֶל הַ⁠קֹּ֨דֶשׁ֙ תִּקָּ֔ח עֶשְׂרִ֥ים גֵּרָ֖ה הַ⁠שָּֽׁקֶל ׃⁴⁸ וְ⁠נָתַתָּ֣ה הַ⁠כֶּ֔סֶף לְ⁠אַהֲרֹ֖ן וּ⁠לְ⁠בָנָ֑י⁠ו פְּדוּיֵ֕י הָ⁠עֹדְפִ֖ים בָּ⁠הֶֽם ׃⁴⁹ וַ⁠יִּקַּ֣ח מֹשֶׁ֔ה אֵ֖ת כֶּ֣סֶף הַ⁠פִּדְי֑וֹם מֵ⁠אֵת֙ הָ⁠עֹ֣דְפִ֔ים עַ֖ל פְּדוּיֵ֥י הַ⁠לְוִיִּֽם ׃⁵⁰ מֵ⁠אֵ֗ת בְּכ֛וֹר בְּנֵ֥י יִשְׂרָאֵ֖ל לָקַ֣ח אֶת ־ הַ⁠כָּ֑סֶף חֲמִשָּׁ֨ה וְ⁠שִׁשִּׁ֜ים וּ⁠שְׁלֹ֥שׁ מֵא֛וֹת וָ⁠אֶ֖לֶף בְּ⁠שֶׁ֥קֶל הַ⁠קֹּֽדֶשׁ ׃⁵¹ וַ⁠יִּתֵּ֨ן מֹשֶׁ֜ה אֶת ־ כֶּ֧סֶף הַ⁠פְּדֻיִ֛ם לְ⁠אַהֲרֹ֥ן וּ⁠לְ⁠בָנָ֖י⁠ו עַל ־ פִּ֣י יְהוָ֑ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ

Chapter 4

¹ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃² נָשֹׂ֗א אֶת ־ רֹאשׁ֙ בְּנֵ֣י קְהָ֔ת מִ⁠תּ֖וֹךְ בְּנֵ֣י לֵוִ֑י לְ⁠מִשְׁפְּחֹתָ֖⁠ם לְ⁠בֵ֥ית אֲבֹתָֽ⁠ם ׃³ מִ⁠בֶּ֨ן שְׁלֹשִׁ֤ים שָׁנָה֙ וָ⁠מַ֔עְלָ⁠ה וְ⁠עַ֖ד בֶּן ־ חֲמִשִּׁ֣ים שָׁנָ֑ה כָּל ־ בָּא֙ לַ⁠צָּבָ֔א לַ⁠עֲשׂ֥וֹת מְלָאכָ֖ה בְּ⁠אֹ֥הֶל מוֹעֵֽד ׃⁴ זֹ֛את עֲבֹדַ֥ת בְּנֵי ־ קְהָ֖ת בְּ⁠אֹ֣הֶל מוֹעֵ֑ד קֹ֖דֶשׁ הַ⁠קֳּדָשִֽׁים ׃⁵ וּ⁠בָ֨א אַהֲרֹ֤ן וּ⁠בָנָי⁠ו֙ בִּ⁠נְסֹ֣עַ הַֽ⁠מַּחֲנֶ֔ה וְ⁠הוֹרִ֕דוּ אֵ֖ת פָּרֹ֣כֶת הַ⁠מָּסָ֑ךְ וְ⁠כִ֨סּוּ ־ בָ֔⁠הּ אֵ֖ת אֲרֹ֥ן הָ⁠עֵדֻֽת ׃⁶ וְ⁠נָתְנ֣וּ עָלָ֗י⁠ו כְּסוּי֙ ע֣וֹר תַּ֔חַשׁ וּ⁠פָרְשׂ֧וּ בֶֽגֶד ־ כְּלִ֛יל תְּכֵ֖לֶת מִ⁠לְ⁠מָ֑עְלָ⁠ה וְ⁠שָׂמ֖וּ בַּדָּֽי⁠ו ׃⁷ וְ⁠עַ֣ל ׀ שֻׁלְחַ֣ן הַ⁠פָּנִ֗ים יִפְרְשׂוּ֮ בֶּ֣גֶד תְּכֵלֶת֒ וְ⁠נָתְנ֣וּ עָ֠לָי⁠ו אֶת ־ הַ⁠קְּעָרֹ֤ת וְ⁠אֶת ־ הַ⁠כַּפֹּת֙ וְ⁠אֶת ־ הַ⁠מְּנַקִּיֹּ֔ת וְ⁠אֵ֖ת קְשׂ֣וֹת הַ⁠נָּ֑סֶךְ וְ⁠לֶ֥חֶם הַ⁠תָּמִ֖יד עָלָ֥י⁠ו יִהְיֶֽה ׃⁸ וּ⁠פָרְשׂ֣וּ עֲלֵי⁠הֶ֗ם בֶּ֚גֶד תּוֹלַ֣עַת שָׁנִ֔י וְ⁠כִסּ֣וּ אֹת֔⁠וֹ בְּ⁠מִכְסֵ֖ה ע֣וֹר תָּ֑חַשׁ וְ⁠שָׂמ֖וּ אֶת ־ בַּדָּֽי⁠ו ׃⁹ וְ⁠לָקְח֣וּ ׀ בֶּ֣גֶד תְּכֵ֗לֶת וְ⁠כִסּ֞וּ אֶת ־ מְנֹרַ֤ת הַ⁠מָּאוֹר֙ וְ⁠אֶת ־ נֵ֣רֹתֶ֔י⁠הָ וְ⁠אֶת ־ מַלְקָחֶ֖י⁠הָ וְ⁠אֶת ־ מַחְתֹּתֶ֑י⁠הָ וְ⁠אֵת֙ כָּל ־ כְּלֵ֣י שַׁמְנָ֔⁠הּ אֲשֶׁ֥ר יְשָׁרְתוּ ־ לָ֖⁠הּ בָּ⁠הֶֽם ׃¹⁰ וְ⁠נָתְנ֤וּ אֹתָ⁠הּ֙ וְ⁠אֶת ־ כָּל ־ כֵּלֶ֔י⁠הָ אֶל ־ מִכְסֵ֖ה ע֣וֹר תָּ֑חַשׁ וְ⁠נָתְנ֖וּ עַל ־ הַ⁠מּֽוֹט ׃¹¹ וְ⁠עַ֣ל ׀ מִזְבַּ֣ח הַ⁠זָּהָ֗ב יִפְרְשׂוּ֙ בֶּ֣גֶד תְּכֵ֔לֶת וְ⁠כִסּ֣וּ אֹת֔⁠וֹ בְּ⁠מִכְסֵ֖ה ע֣וֹר תָּ֑חַשׁ וְ⁠שָׂמ֖וּ אֶת ־ בַּדָּֽי⁠ו ׃¹² וְ⁠לָקְחוּ֩ אֶת ־ כָּל ־ כְּלֵ֨י הַ⁠שָּׁרֵ֜ת אֲשֶׁ֧ר יְשָֽׁרְתוּ ־ בָ֣⁠ם בַּ⁠קֹּ֗דֶשׁ וְ⁠נָֽתְנוּ֙ אֶל ־ בֶּ֣גֶד תְּכֵ֔לֶת וְ⁠כִסּ֣וּ אוֹתָ֔⁠ם בְּ⁠מִכְסֵ֖ה ע֣וֹר תָּ֑חַשׁ וְ⁠נָתְנ֖וּ עַל ־ הַ⁠מּֽוֹט ׃¹³ וְ⁠דִשְּׁנ֖וּ אֶת ־ הַ⁠מִּזְבֵּ֑חַ וּ⁠פָרְשׂ֣וּ עָלָ֔י⁠ו בֶּ֖גֶד אַרְגָּמָֽן ׃¹⁴ וְ⁠נָתְנ֣וּ עָ֠לָי⁠ו אֶֽת ־ כָּל ־ כֵּלָ֞י⁠ו אֲשֶׁ֣ר יְֽשָׁרְת֧וּ עָלָ֣י⁠ו בָּ⁠הֶ֗ם אֶת ־ הַ⁠מַּחְתֹּ֤ת אֶת ־ הַ⁠מִּזְלָגֹת֙ וְ⁠אֶת ־ הַ⁠יָּעִ֣ים וְ⁠אֶת ־ הַ⁠מִּזְרָקֹ֔ת כֹּ֖ל כְּלֵ֣י הַ⁠מִּזְבֵּ֑חַ וּ⁠פָרְשׂ֣וּ עָלָ֗י⁠ו כְּס֛וּי ע֥וֹר תַּ֖חַשׁ וְ⁠שָׂמ֥וּ בַדָּֽי⁠ו ׃¹⁵ וְ⁠כִלָּ֣ה אַֽהֲרֹן ־ וּ֠⁠בָנָי⁠ו לְ⁠כַסֹּ֨ת אֶת ־ הַ⁠קֹּ֜דֶשׁ וְ⁠אֶת ־ כָּל ־ כְּלֵ֣י הַ⁠קֹּדֶשׁ֮ בִּ⁠נְסֹ֣עַ הַֽ⁠מַּחֲנֶה֒ וְ⁠אַחֲרֵי ־ כֵ֗ן יָבֹ֤אוּ בְנֵי ־ קְהָת֙ לָ⁠שֵׂ֔את וְ⁠לֹֽא ־ יִגְּע֥וּ אֶל ־ הַ⁠קֹּ֖דֶשׁ וָ⁠מֵ֑תוּ אֵ֛לֶּה מַשָּׂ֥א בְנֵֽי ־ קְהָ֖ת בְּ⁠אֹ֥הֶל מוֹעֵֽד ׃¹⁶ וּ⁠פְקֻדַּ֞ת אֶלְעָזָ֣ר ׀ בֶּן ־ אַהֲרֹ֣ן הַ⁠כֹּהֵ֗ן שֶׁ֤מֶן הַ⁠מָּאוֹר֙ וּ⁠קְטֹ֣רֶת הַ⁠סַּמִּ֔ים וּ⁠מִנְחַ֥ת הַ⁠תָּמִ֖יד וְ⁠שֶׁ֣מֶן הַ⁠מִּשְׁחָ֑ה פְּקֻדַּ֗ת כָּל ־ הַ⁠מִּשְׁכָּן֙ וְ⁠כָל ־ אֲשֶׁר ־ בּ֔⁠וֹ בְּ⁠קֹ֖דֶשׁ וּ⁠בְ⁠כֵלָֽי⁠ו ׃ס¹⁷ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃¹⁸ אַל ־ תַּכְרִ֕יתוּ אֶת ־ שֵׁ֖בֶט מִשְׁפְּחֹ֣ת הַ⁠קְּהָתִ֑י מִ⁠תּ֖וֹךְ הַ⁠לְוִיִּֽם ׃¹⁹ וְ⁠זֹ֣את ׀ עֲשׂ֣וּ לָ⁠הֶ֗ם וְ⁠חָיוּ֙ וְ⁠לֹ֣א יָמֻ֔תוּ בְּ⁠גִשְׁתָּ֖⁠ם אֶת ־ קֹ֣דֶשׁ הַ⁠קֳּדָשִׁ֑ים אַהֲרֹ֤ן וּ⁠בָנָי⁠ו֙ יָבֹ֔אוּ וְ⁠שָׂמ֣וּ אוֹתָ֗⁠ם אִ֥ישׁ אִ֛ישׁ עַל ־ עֲבֹדָת֖⁠וֹ וְ⁠אֶל ־ מַשָּׂאֽ⁠וֹ ׃²⁰ וְ⁠לֹא ־ יָבֹ֧אוּ לִ⁠רְא֛וֹת כְּ⁠בַלַּ֥ע אֶת ־ הַ⁠קֹּ֖דֶשׁ וָ⁠מֵֽתוּ ׃פ²¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²² נָשֹׂ֗א אֶת ־ רֹ֛אשׁ בְּנֵ֥י גֵרְשׁ֖וֹן גַּם ־ הֵ֑ם לְ⁠בֵ֥ית אֲבֹתָ֖⁠ם לְ⁠מִשְׁפְּחֹתָֽ⁠ם ׃²³ מִ⁠בֶּן֩ שְׁלֹשִׁ֨ים שָׁנָ֜ה וָ⁠מַ֗עְלָ⁠ה עַ֛ד בֶּן ־ חֲמִשִּׁ֥ים שָׁנָ֖ה תִּפְקֹ֣ד אוֹתָ֑⁠ם כָּל ־ הַ⁠בָּא֙ לִ⁠צְבֹ֣א צָבָ֔א לַ⁠עֲבֹ֥ד עֲבֹדָ֖ה בְּ⁠אֹ֥הֶל מוֹעֵֽד ׃²⁴ זֹ֣את עֲבֹדַ֔ת מִשְׁפְּחֹ֖ת הַ⁠גֵּרְשֻׁנִּ֑י לַ⁠עֲבֹ֖ד וּ⁠לְ⁠מַשָּֽׂא ׃²⁵ וְ⁠נָ֨שְׂא֜וּ אֶת ־ יְרִיעֹ֤ת הַ⁠מִּשְׁכָּן֙ וְ⁠אֶת ־ אֹ֣הֶל מוֹעֵ֔ד מִכְסֵ֕⁠הוּ וּ⁠מִכְסֵ֛ה הַ⁠תַּ֥חַשׁ אֲשֶׁר ־ עָלָ֖י⁠ו מִ⁠לְ⁠מָ֑עְלָ⁠ה וְ⁠אֶ֨ת ־ מָסַ֔ךְ פֶּ֖תַח אֹ֥הֶל מוֹעֵֽד ׃²⁶ וְ⁠אֵת֩ קַלְעֵ֨י הֶֽ⁠חָצֵ֜ר וְ⁠אֶת ־ מָסַ֣ךְ ׀ פֶּ֣תַח ׀ שַׁ֣עַר הֶ⁠חָצֵ֗ר אֲשֶׁ֨ר עַל ־ הַ⁠מִּשְׁכָּ֤ן וְ⁠עַל ־ הַ⁠מִּזְבֵּ֨חַ֙ סָבִ֔יב וְ⁠אֵת֙ מֵֽיתְרֵי⁠הֶ֔ם וְ⁠אֶֽת ־ כָּל ־ כְּלֵ֖י עֲבֹדָתָ֑⁠ם וְ⁠אֵ֨ת כָּל ־ אֲשֶׁ֧ר יֵעָשֶׂ֛ה לָ⁠הֶ֖ם וְ⁠עָבָֽדוּ ׃²⁷ עַל ־ פִּי֩ אַהֲרֹ֨ן וּ⁠בָנָ֜י⁠ו תִּהְיֶ֗ה כָּל ־ עֲבֹדַת֙ בְּנֵ֣י הַ⁠גֵּרְשֻׁנִּ֔י לְ⁠כָל ־ מַשָּׂאָ֔⁠ם וּ⁠לְ⁠כֹ֖ל עֲבֹדָתָ֑⁠ם וּ⁠פְקַדְתֶּ֤ם עֲלֵ⁠הֶם֙ בְּ⁠מִשְׁמֶ֔רֶת אֵ֖ת כָּל ־ מַשָּׂאָֽ⁠ם ׃²⁸ זֹ֣את עֲבֹדַ֗ת מִשְׁפְּחֹ֛ת בְּנֵ֥י הַ⁠גֵּרְשֻׁנִּ֖י בְּ⁠אֹ֣הֶל מוֹעֵ֑ד וּ⁠מִ֨שְׁמַרְתָּ֔⁠ם בְּ⁠יַד֙ אִֽיתָמָ֔ר בֶּֽן ־ אַהֲרֹ֖ן הַ⁠כֹּהֵֽן ׃פ²⁹ בְּנֵ֖י מְרָרִ֑י לְ⁠מִשְׁפְּחֹתָ֥⁠ם לְ⁠בֵית ־ אֲבֹתָ֖⁠ם תִּפְקֹ֥ד אֹתָֽ⁠ם ׃³⁰ מִ⁠בֶּן֩ שְׁלֹשִׁ֨ים שָׁנָ֜ה וָ⁠מַ֗עְלָ⁠ה וְ⁠עַ֛ד בֶּן ־ חֲמִשִּׁ֥ים שָׁנָ֖ה תִּפְקְדֵ֑⁠ם כָּל ־ הַ⁠בָּא֙ לַ⁠צָּבָ֔א לַ⁠עֲבֹ֕ד אֶת ־ עֲבֹדַ֖ת אֹ֥הֶל מוֹעֵֽד ׃³¹ וְ⁠זֹאת֙ מִשְׁמֶ֣רֶת מַשָּׂאָ֔⁠ם לְ⁠כָל ־ עֲבֹדָתָ֖⁠ם בְּ⁠אֹ֣הֶל מוֹעֵ֑ד קַרְשֵׁי֙ הַ⁠מִּשְׁכָּ֔ן וּ⁠בְרִיחָ֖י⁠ו וְ⁠עַמּוּדָ֥י⁠ו וַ⁠אֲדָנָֽי⁠ו ׃³² וְ⁠עַמּוּדֵי֩ הֶ⁠חָצֵ֨ר סָבִ֜יב וְ⁠אַדְנֵי⁠הֶ֗ם וִֽ⁠יתֵדֹתָ⁠ם֙ וּ⁠מֵ֣יתְרֵי⁠הֶ֔ם לְ⁠כָל ־ כְּלֵי⁠הֶ֔ם וּ⁠לְ⁠כֹ֖ל עֲבֹדָתָ֑⁠ם וּ⁠בְ⁠שֵׁמֹ֣ת תִּפְקְד֔וּ אֶת ־ כְּלֵ֖י מִשְׁמֶ֥רֶת מַשָּׂאָֽ⁠ם ׃³³ זֹ֣את עֲבֹדַ֗ת מִשְׁפְּחֹת֙ בְּנֵ֣י מְרָרִ֔י לְ⁠כָל ־ עֲבֹדָתָ֖⁠ם בְּ⁠אֹ֣הֶל מוֹעֵ֑ד בְּ⁠יַד֙ אִֽיתָמָ֔ר בֶּֽן ־ אַהֲרֹ֖ן הַ⁠כֹּהֵֽן ׃³⁴ וַ⁠יִּפְקֹ֨ד מֹשֶׁ֧ה וְ⁠אַהֲרֹ֛ן וּ⁠נְשִׂיאֵ֥י הָ⁠עֵדָ֖ה אֶת ־ בְּנֵ֣י הַ⁠קְּהָתִ֑י לְ⁠מִשְׁפְּחֹתָ֖⁠ם וּ⁠לְ⁠בֵ֥ית אֲבֹתָֽ⁠ם ׃³⁵ מִ⁠בֶּ֨ן שְׁלֹשִׁ֤ים שָׁנָה֙ וָ⁠מַ֔עְלָ⁠ה וְ⁠עַ֖ד בֶּן ־ חֲמִשִּׁ֣ים שָׁנָ֑ה כָּל ־ הַ⁠בָּא֙ לַ⁠צָּבָ֔א לַ⁠עֲבֹדָ֖ה בְּ⁠אֹ֥הֶל מוֹעֵֽד ׃³⁶ וַ⁠יִּהְי֥וּ פְקֻדֵי⁠הֶ֖ם לְ⁠מִשְׁפְּחֹתָ֑⁠ם אַלְפַּ֕יִם שְׁבַ֥ע מֵא֖וֹת וַ⁠חֲמִשִּֽׁים ׃³⁷ אֵ֤לֶּה פְקוּדֵי֙ מִשְׁפְּחֹ֣ת הַ⁠קְּהָתִ֔י כָּל ־ הָ⁠עֹבֵ֖ד בְּ⁠אֹ֣הֶל מוֹעֵ֑ד אֲשֶׁ֨ר פָּקַ֤ד מֹשֶׁה֙ וְ⁠אַהֲרֹ֔ן עַל ־ פִּ֥י יְהוָ֖ה בְּ⁠יַד ־ מֹשֶֽׁה ׃ס³⁸ וּ⁠פְקוּדֵ֖י בְּנֵ֣י גֵרְשׁ֑וֹן לְ⁠מִשְׁפְּחוֹתָ֖⁠ם וּ⁠לְ⁠בֵ֥ית אֲבֹתָֽ⁠ם ׃³⁹ מִ⁠בֶּ֨ן שְׁלֹשִׁ֤ים שָׁנָה֙ וָ⁠מַ֔עְלָ⁠ה וְ⁠עַ֖ד בֶּן ־ חֲמִשִּׁ֣ים שָׁנָ֑ה כָּל ־ הַ⁠בָּא֙ לַ⁠צָּבָ֔א לַ⁠עֲבֹדָ֖ה בְּ⁠אֹ֥הֶל מוֹעֵֽד ׃⁴⁰ וַ⁠יִּֽהְיוּ֙ פְּקֻ֣דֵי⁠הֶ֔ם לְ⁠מִשְׁפְּחֹתָ֖⁠ם לְ⁠בֵ֣ית אֲבֹתָ֑⁠ם אַלְפַּ֕יִם וְ⁠שֵׁ֥שׁ מֵא֖וֹת וּ⁠שְׁלֹשִֽׁים ׃⁴¹ אֵ֣לֶּה פְקוּדֵ֗י מִשְׁפְּחֹת֙ בְּנֵ֣י גֵרְשׁ֔וֹן כָּל ־ הָ⁠עֹבֵ֖ד בְּ⁠אֹ֣הֶל מוֹעֵ֑ד אֲשֶׁ֨ר פָּקַ֥ד מֹשֶׁ֛ה וְ⁠אַהֲרֹ֖ן עַל ־ פִּ֥י יְהוָֽה ׃⁴² וּ⁠פְקוּדֵ֕י מִשְׁפְּחֹ֖ת בְּנֵ֣י מְרָרִ֑י לְ⁠מִשְׁפְּחֹתָ֖⁠ם לְ⁠בֵ֥ית אֲבֹתָֽ⁠ם ׃⁴³ מִ⁠בֶּ֨ן שְׁלֹשִׁ֤ים שָׁנָה֙ וָ⁠מַ֔עְלָ⁠ה וְ⁠עַ֖ד בֶּן ־ חֲמִשִּׁ֣ים שָׁנָ֑ה כָּל ־ הַ⁠בָּא֙ לַ⁠צָּבָ֔א לַ⁠עֲבֹדָ֖ה בְּ⁠אֹ֥הֶל מוֹעֵֽד ׃⁴⁴ וַ⁠יִּהְי֥וּ פְקֻדֵי⁠הֶ֖ם לְ⁠מִשְׁפְּחֹתָ֑⁠ם שְׁלֹ֥שֶׁת אֲלָפִ֖ים וּ⁠מָאתָֽיִם ׃⁴⁵ אֵ֣לֶּה פְקוּדֵ֔י מִשְׁפְּחֹ֖ת בְּנֵ֣י מְרָרִ֑י אֲשֶׁ֨ר פָּקַ֤ד מֹשֶׁה֙ וְ⁠אַהֲרֹ֔ן עַל ־ פִּ֥י יְהוָ֖ה בְּ⁠יַד ־ מֹשֶֽׁה ׃⁴⁶ כָּֽל ־ הַ⁠פְּקֻדִ֡ים אֲשֶׁר֩ פָּקַ֨ד מֹשֶׁ֧ה וְ⁠אַהֲרֹ֛ן וּ⁠נְשִׂיאֵ֥י יִשְׂרָאֵ֖ל אֶת ־ הַ⁠לְוִיִּ֑ם לְ⁠מִשְׁפְּחֹתָ֖⁠ם וּ⁠לְ⁠בֵ֥ית אֲבֹתָֽ⁠ם ׃⁴⁷ מִ⁠בֶּ֨ן שְׁלֹשִׁ֤ים שָׁנָה֙ וָ⁠מַ֔עְלָ⁠ה וְ⁠עַ֖ד בֶּן ־ חֲמִשִּׁ֣ים שָׁנָ֑ה כָּל ־ הַ⁠בָּ֗א לַ⁠עֲבֹ֨ד עֲבֹדַ֧ת עֲבֹדָ֛ה וַ⁠עֲבֹדַ֥ת מַשָּׂ֖א בְּ⁠אֹ֥הֶל מוֹעֵֽד ׃⁴⁸ וַ⁠יִּהְי֖וּ פְּקֻדֵי⁠הֶ֑ם שְׁמֹנַ֣ת אֲלָפִ֔ים וַ⁠חֲמֵ֥שׁ מֵא֖וֹת וּ⁠שְׁמֹנִֽים ׃⁴⁹ עַל ־ פִּ֨י יְהוָ֜ה פָּקַ֤ד אוֹתָ⁠ם֙ בְּ⁠יַד ־ מֹשֶׁ֔ה אִ֥ישׁ אִ֛ישׁ עַל ־ עֲבֹדָת֖⁠וֹ וְ⁠עַל ־ מַשָּׂא֑⁠וֹ וּ⁠פְקֻדָ֕י⁠ו אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃פ

Chapter 5

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² צַ֚ו אֶת ־ בְּנֵ֣י יִשְׂרָאֵ֔ל וִֽ⁠ישַׁלְּחוּ֙ מִן ־ הַֽ⁠מַּחֲנֶ֔ה כָּל ־ צָר֖וּעַ וְ⁠כָל ־ זָ֑ב וְ⁠כֹ֖ל טָמֵ֥א לָ⁠נָֽפֶשׁ ׃³ מִ⁠זָּכָ֤ר עַד ־ נְקֵבָה֙ תְּשַׁלֵּ֔חוּ אֶל ־ מִ⁠ח֥וּץ לַֽ⁠מַּחֲנֶ֖ה תְּשַׁלְּח֑וּ⁠ם וְ⁠לֹ֤א יְטַמְּאוּ֙ אֶת ־ מַ֣חֲנֵי⁠הֶ֔ם אֲשֶׁ֥ר אֲנִ֖י שֹׁכֵ֥ן בְּ⁠תוֹכָֽ⁠ם ׃⁴ וַ⁠יַּֽעֲשׂוּ ־ כֵן֙ בְּנֵ֣י יִשְׂרָאֵ֔ל וַ⁠יְשַׁלְּח֣וּ אוֹתָ֔⁠ם אֶל ־ מִ⁠ח֖וּץ לַֽ⁠מַּחֲנֶ֑ה כַּ⁠אֲשֶׁ֨ר דִּבֶּ֤ר יְהוָה֙ אֶל ־ מֹשֶׁ֔ה כֵּ֥ן עָשׂ֖וּ בְּנֵ֥י יִשְׂרָאֵֽל ׃פ⁵ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁶ דַּבֵּר֮ אֶל ־ בְּנֵ֣י יִשְׂרָאֵל֒ אִ֣ישׁ אֽוֹ ־ אִשָּׁ֗ה כִּ֤י יַעֲשׂוּ֙ מִ⁠כָּל ־ חַטֹּ֣את הָֽ⁠אָדָ֔ם לִ⁠מְעֹ֥ל מַ֖עַל בַּ⁠יהוָ֑ה וְ⁠אָֽשְׁמָ֖ה הַ⁠נֶּ֥פֶשׁ הַ⁠הִֽוא ׃⁷ וְ⁠הִתְוַדּ֗וּ אֶֽת ־ חַטָּאתָ⁠ם֮ אֲשֶׁ֣ר עָשׂוּ֒ וְ⁠הֵשִׁ֤יב אֶת ־ אֲשָׁמ⁠וֹ֙ בְּ⁠רֹאשׁ֔⁠וֹ וַ⁠חֲמִישִׁת֖⁠וֹ יֹסֵ֣ף עָלָ֑י⁠ו וְ⁠נָתַ֕ן לַ⁠אֲשֶׁ֖ר אָשַׁ֥ם לֽ⁠וֹ ׃⁸ וְ⁠אִם ־ אֵ֨ין לָ⁠אִ֜ישׁ גֹּאֵ֗ל לְ⁠הָשִׁ֤יב הָ⁠אָשָׁם֙ אֵלָ֔י⁠ו הָ⁠אָשָׁ֛ם הַ⁠מּוּשָׁ֥ב לַ⁠יהוָ֖ה לַ⁠כֹּהֵ֑ן מִ⁠לְּ⁠בַ֗ד אֵ֚יל הַ⁠כִּפֻּרִ֔ים אֲשֶׁ֥ר יְכַפֶּר ־ בּ֖⁠וֹ עָלָֽי⁠ו ׃⁹ וְ⁠כָל ־ תְּרוּמָ֞ה לְ⁠כָל ־ קָדְשֵׁ֧י בְנֵי ־ יִשְׂרָאֵ֛ל אֲשֶׁר ־ יַקְרִ֥יבוּ לַ⁠כֹּהֵ֖ן ל֥⁠וֹ יִהְיֶֽה ׃¹⁰ וְ⁠אִ֥ישׁ אֶת ־ קֳדָשָׁ֖י⁠ו ל֣⁠וֹ יִהְי֑וּ אִ֛ישׁ אֲשֶׁר ־ יִתֵּ֥ן לַ⁠כֹּהֵ֖ן ל֥⁠וֹ יִהְיֶֽה ׃פ¹¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹² דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם אִ֥ישׁ אִישׁ֙ כִּֽי ־ תִשְׂטֶ֣ה אִשְׁתּ֔⁠וֹ וּ⁠מָעֲלָ֥ה ב֖⁠וֹ מָֽעַל ׃¹³ וְ⁠שָׁכַ֨ב אִ֣ישׁ אֹתָ⁠הּ֮ שִׁכְבַת ־ זֶרַע֒ וְ⁠נֶעְלַם֙ מֵ⁠עֵינֵ֣י אִישָׁ֔⁠הּ וְ⁠נִסְתְּרָ֖ה וְ⁠הִ֣יא נִטְמָ֑אָה וְ⁠עֵד֙ אֵ֣ין בָּ֔⁠הּ וְ⁠הִ֖וא לֹ֥א נִתְפָּֽשָׂה ׃¹⁴ וְ⁠עָבַ֨ר עָלָ֧י⁠ו רֽוּחַ ־ קִנְאָ֛ה וְ⁠קִנֵּ֥א אֶת ־ אִשְׁתּ֖⁠וֹ וְ⁠הִ֣וא נִטְמָ֑אָה אוֹ ־ עָבַ֨ר עָלָ֤י⁠ו רֽוּחַ ־ קִנְאָה֙ וְ⁠קִנֵּ֣א אֶת ־ אִשְׁתּ֔⁠וֹ וְ⁠הִ֖יא לֹ֥א נִטְמָֽאָה ׃¹⁵ וְ⁠הֵבִ֨יא הָ⁠אִ֣ישׁ אֶת ־ אִשְׁתּ⁠וֹ֮ אֶל ־ הַ⁠כֹּהֵן֒ וְ⁠הֵבִ֤יא אֶת ־ קָרְבָּנָ⁠הּ֙ עָלֶ֔י⁠הָ עֲשִׂירִ֥ת הָ⁠אֵיפָ֖ה קֶ֣מַח שְׂעֹרִ֑ים לֹֽא ־ יִצֹ֨ק עָלָ֜י⁠ו שֶׁ֗מֶן וְ⁠לֹֽא ־ יִתֵּ֤ן עָלָי⁠ו֙ לְבֹנָ֔ה כִּֽי ־ מִנְחַ֤ת קְנָאֹת֙ ה֔וּא מִנְחַ֥ת זִכָּר֖וֹן מַזְכֶּ֥רֶת עָוֺֽן ׃¹⁶ וְ⁠הִקְרִ֥יב אֹתָ֖⁠הּ הַ⁠כֹּהֵ֑ן וְ⁠הֶֽעֱמִדָ֖⁠הּ לִ⁠פְנֵ֥י יְהוָֽה ׃¹⁷ וְ⁠לָקַ֧ח הַ⁠כֹּהֵ֛ן מַ֥יִם קְדֹשִׁ֖ים בִּ⁠כְלִי ־ חָ֑רֶשׂ וּ⁠מִן ־ הֶֽ⁠עָפָ֗ר אֲשֶׁ֤ר יִהְיֶה֙ בְּ⁠קַרְקַ֣ע הַ⁠מִּשְׁכָּ֔ן יִקַּ֥ח הַ⁠כֹּהֵ֖ן וְ⁠נָתַ֥ן אֶל ־ הַ⁠מָּֽיִם ׃¹⁸ וְ⁠הֶעֱמִ֨יד הַ⁠כֹּהֵ֥ן אֶֽת ־ הָ⁠אִשָּׁה֮ לִ⁠פְנֵ֣י יְהוָה֒ וּ⁠פָרַע֙ אֶת ־ רֹ֣אשׁ הָֽ⁠אִשָּׁ֔ה וְ⁠נָתַ֣ן עַל ־ כַּפֶּ֗י⁠הָ אֵ֚ת מִנְחַ֣ת הַ⁠זִּכָּר֔וֹן מִנְחַ֥ת קְנָאֹ֖ת הִ֑וא וּ⁠בְ⁠יַ֤ד הַ⁠כֹּהֵן֙ יִהְי֔וּ מֵ֥י הַ⁠מָּרִ֖ים הַ⁠מְאָֽרֲרִֽים ׃¹⁹ וְ⁠הִשְׁבִּ֨יעַ אֹתָ֜⁠הּ הַ⁠כֹּהֵ֗ן וְ⁠אָמַ֤ר אֶל ־ הָֽ⁠אִשָּׁה֙ אִם ־ לֹ֨א שָׁכַ֥ב אִישׁ֙ אֹתָ֔⁠ךְ וְ⁠אִם ־ לֹ֥א שָׂטִ֛ית טֻמְאָ֖ה תַּ֣חַת אִישֵׁ֑⁠ךְ הִנָּקִ֕י מִ⁠מֵּ֛י הַ⁠מָּרִ֥ים הַֽ⁠מְאָרֲרִ֖ים הָ⁠אֵֽלֶּה ׃²⁰ וְ⁠אַ֗תְּ כִּ֥י שָׂטִ֛ית תַּ֥חַת אִישֵׁ֖⁠ךְ וְ⁠כִ֣י נִטְמֵ֑את וַ⁠יִּתֵּ֨ן אִ֥ישׁ בָּ⁠ךְ֙ אֶת ־ שְׁכָבְתּ֔⁠וֹ מִֽ⁠בַּלְעֲדֵ֖י אִישֵֽׁ⁠ךְ ׃²¹ וְ⁠הִשְׁבִּ֨יעַ הַ⁠כֹּהֵ֥ן אֶֽת ־ הָֽ⁠אִשָּׁה֮ בִּ⁠שְׁבֻעַ֣ת הָ⁠אָלָה֒ וְ⁠אָמַ֤ר הַ⁠כֹּהֵן֙ לָֽ⁠אִשָּׁ֔ה יִתֵּ֨ן יְהוָ֥ה אוֹתָ֛⁠ךְ לְ⁠אָלָ֥ה וְ⁠לִ⁠שְׁבֻעָ֖ה בְּ⁠ת֣וֹךְ עַמֵּ֑⁠ךְ בְּ⁠תֵ֨ת יְהוָ֤ה אֶת ־ יְרֵכֵ⁠ךְ֙ נֹפֶ֔לֶת וְ⁠אֶת ־ בִּטְנֵ֖⁠ךְ צָבָֽה ׃²² וּ֠⁠בָאוּ הַ⁠מַּ֨יִם הַ⁠מְאָרְרִ֤ים הָ⁠אֵ֨לֶּה֙ בְּֽ⁠מֵעַ֔יִ⁠ךְ לַ⁠צְבּ֥וֹת בֶּ֖טֶן וְ⁠לַ⁠נְפִּ֣ל יָרֵ֑ךְ וְ⁠אָמְרָ֥ה הָ⁠אִשָּׁ֖ה אָמֵ֥ן ׀ אָמֵֽן ׃²³ וְ֠⁠כָתַב אֶת ־ הָ⁠אָלֹ֥ת הָ⁠אֵ֛לֶּה הַ⁠כֹּהֵ֖ן בַּ⁠סֵּ֑פֶר וּ⁠מָחָ֖ה אֶל ־ מֵ֥י הַ⁠מָּרִֽים ׃²⁴ וְ⁠הִשְׁקָה֙ אֶת ־ הָ֣⁠אִשָּׁ֔ה אֶת ־ מֵ֥י הַ⁠מָּרִ֖ים הַ⁠מְאָֽרֲרִ֑ים וּ⁠בָ֥אוּ בָ֛⁠הּ הַ⁠מַּ֥יִם הַֽ⁠מְאָרֲרִ֖ים לְ⁠מָרִֽים ׃²⁵ וְ⁠לָקַ֤ח הַ⁠כֹּהֵן֙ מִ⁠יַּ֣ד הָֽ⁠אִשָּׁ֔ה אֵ֖ת מִנְחַ֣ת הַ⁠קְּנָאֹ֑ת וְ⁠הֵנִ֤יף אֶת ־ הַ⁠מִּנְחָה֙ לִ⁠פְנֵ֣י יְהוָ֔ה וְ⁠הִקְרִ֥יב אֹתָ֖⁠הּ אֶל ־ הַ⁠מִּזְבֵּֽחַ ׃²⁶ וְ⁠קָמַ֨ץ הַ⁠כֹּהֵ֤ן מִן ־ הַ⁠מִּנְחָה֙ אֶת ־ אַזְכָּ֣רָתָ֔⁠הּ וְ⁠הִקְטִ֖יר הַ⁠מִּזְבֵּ֑חָ⁠ה וְ⁠אַחַ֛ר יַשְׁקֶ֥ה אֶת ־ הָ⁠אִשָּׁ֖ה אֶת ־ הַ⁠מָּֽיִם ׃²⁷ וְ⁠הִשְׁקָ֣⁠הּ אֶת ־ הַ⁠מַּ֗יִם וְ⁠הָיְתָ֣ה אִֽם ־ נִטְמְאָה֮ וַ⁠תִּמְעֹ֣ל מַ֣עַל בְּ⁠אִישָׁ⁠הּ֒ וּ⁠בָ֨אוּ בָ֜⁠הּ הַ⁠מַּ֤יִם הַ⁠מְאָֽרֲרִים֙ לְ⁠מָרִ֔ים וְ⁠צָבְתָ֣ה בִטְנָ֔⁠הּ וְ⁠נָפְלָ֖ה יְרֵכָ֑⁠הּ וְ⁠הָיְתָ֧ה הָ⁠אִשָּׁ֛ה לְ⁠אָלָ֖ה בְּ⁠קֶ֥רֶב עַמָּֽ⁠הּ ׃²⁸ וְ⁠אִם ־ לֹ֤א נִטְמְאָה֙ הָֽ⁠אִשָּׁ֔ה וּ⁠טְהֹרָ֖ה הִ֑וא וְ⁠נִקְּתָ֖ה וְ⁠נִזְרְעָ֥ה זָֽרַע ׃²⁹ זֹ֥את תּוֹרַ֖ת הַ⁠קְּנָאֹ֑ת אֲשֶׁ֨ר תִּשְׂטֶ֥ה אִשָּׁ֛ה תַּ֥חַת אִישָׁ֖⁠הּ וְ⁠נִטְמָֽאָה ׃³⁰ א֣וֹ אִ֗ישׁ אֲשֶׁ֨ר תַּעֲבֹ֥ר עָלָ֛י⁠ו ר֥וּחַ קִנְאָ֖ה וְ⁠קִנֵּ֣א אֶת ־ אִשְׁתּ֑⁠וֹ וְ⁠הֶעֱמִ֤יד אֶת ־ הָֽ⁠אִשָּׁה֙ לִ⁠פְנֵ֣י יְהוָ֔ה וְ⁠עָ֤שָׂה לָ⁠הּ֙ הַ⁠כֹּהֵ֔ן אֵ֥ת כָּל ־ הַ⁠תּוֹרָ֖ה הַ⁠זֹּֽאת ׃³¹ וְ⁠נִקָּ֥ה הָ⁠אִ֖ישׁ מֵ⁠עָוֺ֑ן וְ⁠הָ⁠אִשָּׁ֣ה הַ⁠הִ֔וא תִּשָּׂ֖א אֶת ־ עֲוֺנָֽ⁠הּ ׃פ

Chapter 6

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם אִ֣ישׁ אֽוֹ ־ אִשָּׁ֗ה כִּ֤י יַפְלִא֙ לִ⁠נְדֹּר֙ נֶ֣דֶר נָזִ֔יר לְ⁠הַזִּ֖יר לַֽ⁠יהוָֽה ׃³ מִ⁠יַּ֤יִן וְ⁠שֵׁכָר֙ יַזִּ֔יר חֹ֥מֶץ יַ֛יִן וְ⁠חֹ֥מֶץ שֵׁכָ֖ר לֹ֣א יִשְׁתֶּ֑ה וְ⁠כָל ־ מִשְׁרַ֤ת עֲנָבִים֙ לֹ֣א יִשְׁתֶּ֔ה וַ⁠עֲנָבִ֛ים לַחִ֥ים וִ⁠יבֵשִׁ֖ים לֹ֥א יֹאכֵֽל ׃⁴ כֹּ֖ל יְמֵ֣י נִזְר֑⁠וֹ מִ⁠כֹּל֩ אֲשֶׁ֨ר יֵעָשֶׂ֜ה מִ⁠גֶּ֣פֶן הַ⁠יַּ֗יִן מֵ⁠חַרְצַנִּ֛ים וְ⁠עַד ־ זָ֖ג לֹ֥א יֹאכֵֽל ׃⁵ כָּל ־ יְמֵי֙ נֶ֣דֶר נִזְר֔⁠וֹ תַּ֖עַר לֹא ־ יַעֲבֹ֣ר עַל ־ רֹאשׁ֑⁠וֹ עַד ־ מְלֹ֨את הַ⁠יָּמִ֜ם אֲשֶׁר ־ יַזִּ֤יר לַ⁠יהוָה֙ קָדֹ֣שׁ יִהְיֶ֔ה גַּדֵּ֥ל פֶּ֖רַע שְׂעַ֥ר רֹאשֽׁ⁠וֹ ׃⁶ כָּל ־ יְמֵ֥י הַזִּיר֖⁠וֹ לַ⁠יהוָ֑ה עַל ־ נֶ֥פֶשׁ מֵ֖ת לֹ֥א יָבֹֽא ׃⁷ לְ⁠אָבִ֣י⁠ו וּ⁠לְ⁠אִמּ֗⁠וֹ לְ⁠אָחִי⁠ו֙ וּ⁠לְ⁠אַ֣חֹת֔⁠וֹ לֹא ־ יִטַּמָּ֥א לָ⁠הֶ֖ם בְּ⁠מֹתָ֑⁠ם כִּ֛י נֵ֥זֶר אֱלֹהָ֖י⁠ו עַל ־ רֹאשֽׁ⁠וֹ ׃⁸ כֹּ֖ל יְמֵ֣י נִזְר֑⁠וֹ קָדֹ֥שׁ ה֖וּא לַֽ⁠יהוָֽה ׃⁹ וְ⁠כִֽי ־ יָמ֨וּת מֵ֤ת עָלָי⁠ו֙ בְּ⁠פֶ֣תַע פִּתְאֹ֔ם וְ⁠טִמֵּ֖א רֹ֣אשׁ נִזְר֑⁠וֹ וְ⁠גִלַּ֤ח רֹאשׁ⁠וֹ֙ בְּ⁠י֣וֹם טָהֳרָת֔⁠וֹ בַּ⁠יּ֥וֹם הַ⁠שְּׁבִיעִ֖י יְגַלְּחֶֽ⁠נּוּ ׃¹⁰ וּ⁠בַ⁠יּ֣וֹם הַ⁠שְּׁמִינִ֗י יָבִא֙ שְׁתֵּ֣י תֹרִ֔ים א֥וֹ שְׁנֵ֖י בְּנֵ֣י יוֹנָ֑ה אֶל ־ הַ⁠כֹּהֵ֔ן אֶל ־ פֶּ֖תַח אֹ֥הֶל מוֹעֵֽד ׃¹¹ וְ⁠עָשָׂ֣ה הַ⁠כֹּהֵ֗ן אֶחָ֤ד לְ⁠חַטָּאת֙ וְ⁠אֶחָ֣ד לְ⁠עֹלָ֔ה וְ⁠כִפֶּ֣ר עָלָ֔י⁠ו מֵ⁠אֲשֶׁ֥ר חָטָ֖א עַל ־ הַ⁠נָּ֑פֶשׁ וְ⁠קִדַּ֥שׁ אֶת ־ רֹאשׁ֖⁠וֹ בַּ⁠יּ֥וֹם הַ⁠הֽוּא ׃¹² וְ⁠הִזִּ֤יר לַֽ⁠יהוָה֙ אֶת ־ יְמֵ֣י נִזְר֔⁠וֹ וְ⁠הֵבִ֛יא כֶּ֥בֶשׂ בֶּן ־ שְׁנָת֖⁠וֹ לְ⁠אָשָׁ֑ם וְ⁠הַ⁠יָּמִ֤ים הָ⁠רִאשֹׁנִים֙ יִפְּל֔וּ כִּ֥י טָמֵ֖א נִזְרֽ⁠וֹ ׃¹³ וְ⁠זֹ֥את תּוֹרַ֖ת הַ⁠נָּזִ֑יר בְּ⁠י֗וֹם מְלֹאת֙ יְמֵ֣י נִזְר֔⁠וֹ יָבִ֣יא אֹת֔⁠וֹ אֶל ־ פֶּ֖תַח אֹ֥הֶל מוֹעֵֽד ׃¹⁴ וְ⁠הִקְרִ֣יב אֶת ־ קָרְבָּנ֣⁠וֹ לַ⁠יהוָ֡ה כֶּבֶשׂ֩ בֶּן ־ שְׁנָת֨⁠וֹ תָמִ֤ים אֶחָד֙ לְ⁠עֹלָ֔ה וְ⁠כַבְשָׂ֨ה אַחַ֧ת בַּת ־ שְׁנָתָ֛⁠הּ תְּמִימָ֖ה לְ⁠חַטָּ֑את וְ⁠אַֽיִל ־ אֶחָ֥ד תָּמִ֖ים לִ⁠שְׁלָמִֽים ׃¹⁵ וְ⁠סַ֣ל מַצּ֗וֹת סֹ֤לֶת חַלֹּת֙ בְּלוּלֹ֣ת בַּ⁠שֶּׁ֔מֶן וּ⁠רְקִיקֵ֥י מַצּ֖וֹת מְשֻׁחִ֣ים בַּ⁠שָּׁ֑מֶן וּ⁠מִנְחָתָ֖⁠ם וְ⁠נִסְכֵּי⁠הֶֽם ׃¹⁶ וְ⁠הִקְרִ֥יב הַ⁠כֹּהֵ֖ן לִ⁠פְנֵ֣י יְהוָ֑ה וְ⁠עָשָׂ֥ה אֶת ־ חַטָּאת֖⁠וֹ וְ⁠אֶת ־ עֹלָתֽ⁠וֹ ׃¹⁷ וְ⁠אֶת ־ הָ⁠אַ֜יִל יַעֲשֶׂ֨ה זֶ֤בַח שְׁלָמִים֙ לַֽ⁠יהוָ֔ה עַ֖ל סַ֣ל הַ⁠מַּצּ֑וֹת וְ⁠עָשָׂה֙ הַ⁠כֹּהֵ֔ן אֶת ־ מִנְחָת֖⁠וֹ וְ⁠אֶת ־ נִסְכּֽ⁠וֹ ׃¹⁸ וְ⁠גִלַּ֣ח הַ⁠נָּזִ֗יר פֶּ֛תַח אֹ֥הֶל מוֹעֵ֖ד אֶת ־ רֹ֣אשׁ נִזְר֑⁠וֹ וְ⁠לָקַ֗ח אֶת ־ שְׂעַר֙ רֹ֣אשׁ נִזְר֔⁠וֹ וְ⁠נָתַן֙ עַל ־ הָ⁠אֵ֔שׁ אֲשֶׁר ־ תַּ֖חַת זֶ֥בַח הַ⁠שְּׁלָמִֽים ׃¹⁹ וְ⁠לָקַ֨ח הַ⁠כֹּהֵ֜ן אֶת ־ הַ⁠זְּרֹ֣עַ בְּשֵׁלָה֮ מִן ־ הָ⁠אַיִל֒ וְֽ⁠חַלַּ֨ת מַצָּ֤ה אַחַת֙ מִן ־ הַ⁠סַּ֔ל וּ⁠רְקִ֥יק מַצָּ֖ה אֶחָ֑ד וְ⁠נָתַן֙ עַל ־ כַּפֵּ֣י הַ⁠נָּזִ֔יר אַחַ֖ר הִֽתְגַּלְּח֥⁠וֹ אֶת ־ נִזְרֽ⁠וֹ ׃²⁰ וְ⁠הֵנִיף֩ אוֹתָ֨⁠ם הַ⁠כֹּהֵ֥ן ׀ תְּנוּפָה֮ לִ⁠פְנֵ֣י יְהוָה֒ קֹ֤דֶשׁ הוּא֙ לַ⁠כֹּהֵ֔ן עַ֚ל חֲזֵ֣ה הַ⁠תְּנוּפָ֔ה וְ⁠עַ֖ל שׁ֣וֹק הַ⁠תְּרוּמָ֑ה וְ⁠אַחַ֛ר יִשְׁתֶּ֥ה הַ⁠נָּזִ֖יר יָֽיִן ׃²¹ זֹ֣את תּוֹרַ֣ת הַ⁠נָּזִיר֮ אֲשֶׁ֣ר יִדֹּר֒ קָרְבָּנ֤⁠וֹ לַֽ⁠יהוָה֙ עַל ־ נִזְר֔⁠וֹ מִ⁠לְּ⁠בַ֖ד אֲשֶׁר ־ תַּשִּׂ֣יג יָד֑⁠וֹ כְּ⁠פִ֤י נִדְר⁠וֹ֙ אֲשֶׁ֣ר יִדֹּ֔ר כֵּ֣ן יַעֲשֶׂ֔ה עַ֖ל תּוֹרַ֥ת נִזְרֽ⁠וֹ ׃פ²² וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²³ דַּבֵּ֤ר אֶֽל ־ אַהֲרֹן֙ וְ⁠אֶל ־ בָּנָ֣י⁠ו לֵ⁠אמֹ֔ר כֹּ֥ה תְבָרֲכ֖וּ אֶת ־ בְּנֵ֣י יִשְׂרָאֵ֑ל אָמ֖וֹר לָ⁠הֶֽם ׃ס²⁴ יְבָרֶכְ⁠ךָ֥ יְהוָ֖ה וְ⁠יִשְׁמְרֶֽ⁠ךָ ׃ס²⁵ יָאֵ֨ר יְהוָ֧ה ׀ פָּנָ֛י⁠ו אֵלֶ֖י⁠ךָ וִֽ⁠יחֻנֶּֽ⁠ךָּ ׃ס²⁶ יִשָּׂ֨א יְהוָ֤ה ׀ פָּנָי⁠ו֙ אֵלֶ֔י⁠ךָ וְ⁠יָשֵׂ֥ם לְ⁠ךָ֖ שָׁלֽוֹם ׃ס²⁷ וְ⁠שָׂמ֥וּ אֶת ־ שְׁמִ֖⁠י עַל ־ בְּנֵ֣י יִשְׂרָאֵ֑ל וַ⁠אֲנִ֖י אֲבָרֲכֵֽ⁠ם ׃פ

Chapter 7

¹ וַ⁠יְהִ֡י בְּ⁠יוֹם֩ כַּלּ֨וֹת מֹשֶׁ֜ה לְ⁠הָקִ֣ים אֶת ־ הַ⁠מִּשְׁכָּ֗ן וַ⁠יִּמְשַׁ֨ח אֹת֜⁠וֹ וַ⁠יְקַדֵּ֤שׁ אֹת⁠וֹ֙ וְ⁠אֶת ־ כָּל ־ כֵּלָ֔י⁠ו וְ⁠אֶת ־ הַ⁠מִּזְבֵּ֖חַ וְ⁠אֶת ־ כָּל ־ כֵּלָ֑י⁠ו וַ⁠יִּמְשָׁחֵ֖⁠ם וַ⁠יְקַדֵּ֥שׁ אֹתָֽ⁠ם ׃² וַ⁠יַּקְרִ֨יבוּ֙ נְשִׂיאֵ֣י יִשְׂרָאֵ֔ל רָאשֵׁ֖י בֵּ֣ית אֲבֹתָ֑⁠ם הֵ֚ם נְשִׂיאֵ֣י הַ⁠מַּטֹּ֔ת הֵ֥ם הָ⁠עֹמְדִ֖ים עַל ־ הַ⁠פְּקֻדִֽים ׃³ וַ⁠יָּבִ֨יאוּ אֶת ־ קָרְבָּנָ֜⁠ם לִ⁠פְנֵ֣י יְהוָ֗ה שֵׁשׁ ־ עֶגְלֹ֥ת צָב֙ וּ⁠שְׁנֵ֣י עָשָׂ֣ר בָּקָ֔ר עֲגָלָ֛ה עַל ־ שְׁנֵ֥י הַ⁠נְּשִׂאִ֖ים וְ⁠שׁ֣וֹר לְ⁠אֶחָ֑ד וַ⁠יַּקְרִ֥יבוּ אוֹתָ֖⁠ם לִ⁠פְנֵ֥י הַ⁠מִּשְׁכָּֽן ׃⁴ וַ⁠יֹּ֥אמֶר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁵ קַ֚ח מֵֽ⁠אִתָּ֔⁠ם וְ⁠הָי֕וּ לַ⁠עֲבֹ֕ד אֶת ־ עֲבֹדַ֖ת אֹ֣הֶל מוֹעֵ֑ד וְ⁠נָתַתָּ֤ה אוֹתָ⁠ם֙ אֶל ־ הַ⁠לְוִיִּ֔ם אִ֖ישׁ כְּ⁠פִ֥י עֲבֹדָתֽ⁠וֹ ׃⁶ וַ⁠יִּקַּ֣ח מֹשֶׁ֔ה אֶת ־ הָ⁠עֲגָלֹ֖ת וְ⁠אֶת ־ הַ⁠בָּקָ֑ר וַ⁠יִּתֵּ֥ן אוֹתָ֖⁠ם אֶל ־ הַ⁠לְוִיִּֽם ׃⁷ אֵ֣ת ׀ שְׁתֵּ֣י הָ⁠עֲגָלֹ֗ת וְ⁠אֵת֙ אַרְבַּ֣עַת הַ⁠בָּקָ֔ר נָתַ֖ן לִ⁠בְנֵ֣י גֵרְשׁ֑וֹן כְּ⁠פִ֖י עֲבֹדָתָֽ⁠ם ׃⁸ וְ⁠אֵ֣ת ׀ אַרְבַּ֣ע הָ⁠עֲגָלֹ֗ת וְ⁠אֵת֙ שְׁמֹנַ֣ת הַ⁠בָּקָ֔ר נָתַ֖ן לִ⁠בְנֵ֣י מְרָרִ֑י כְּ⁠פִי֙ עֲבֹ֣דָתָ֔⁠ם בְּ⁠יַד֙ אִֽיתָמָ֔ר בֶּֽן ־ אַהֲרֹ֖ן הַ⁠כֹּהֵֽן ׃⁹ וְ⁠לִ⁠בְנֵ֥י קְהָ֖ת לֹ֣א נָתָ֑ן כִּֽי ־ עֲבֹדַ֤ת הַ⁠קֹּ֨דֶשׁ֙ עֲלֵ⁠הֶ֔ם בַּ⁠כָּתֵ֖ף יִשָּֽׂאוּ ׃¹⁰ וַ⁠יַּקְרִ֣יבוּ הַ⁠נְּשִׂאִ֗ים אֵ֚ת חֲנֻכַּ֣ת הַ⁠מִּזְבֵּ֔חַ בְּ⁠י֖וֹם הִמָּשַׁ֣ח אֹת֑⁠וֹ וַ⁠יַּקְרִ֧יבוּ הַ⁠נְּשִׂיאִ֛ם אֶת ־ קָרְבָּנָ֖⁠ם לִ⁠פְנֵ֥י הַ⁠מִּזְבֵּֽחַ ׃¹¹ וַ⁠יֹּ֥אמֶר יְהוָ֖ה אֶל ־ מֹשֶׁ֑ה נָשִׂ֨יא אֶחָ֜ד לַ⁠יּ֗וֹם נָשִׂ֤יא אֶחָד֙ לַ⁠יּ֔וֹם יַקְרִ֨יבוּ֙ אֶת ־ קָרְבָּנָ֔⁠ם לַ⁠חֲנֻכַּ֖ת הַ⁠מִּזְבֵּֽחַ ׃ס¹² וַ⁠יְהִ֗י הַ⁠מַּקְרִ֛יב בַּ⁠יּ֥וֹם הָ⁠רִאשׁ֖וֹן אֶת ־ קָרְבָּנ֑⁠וֹ נַחְשׁ֥וֹן בֶּן ־ עַמִּינָדָ֖ב לְ⁠מַטֵּ֥ה יְהוּדָֽה ׃¹³ וְ⁠קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃¹⁴ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃¹⁵ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃¹⁶ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃¹⁷ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתּוּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן נַחְשׁ֖וֹן בֶּן ־ עַמִּינָדָֽב ׃פ¹⁸ בַּ⁠יּוֹם֙ הַ⁠שֵּׁנִ֔י הִקְרִ֖יב נְתַנְאֵ֣ל בֶּן ־ צוּעָ֑ר נְשִׂ֖יא יִשָּׂשכָֽר ׃¹⁹ הִקְרִ֨ב אֶת ־ קָרְבָּנ֜⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃²⁰ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃²¹ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃²² שְׂעִיר ־ עִזִּ֥ים אֶחָ֖ד לְ⁠חַטָּֽאת ׃²³ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתּוּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן נְתַנְאֵ֖ל בֶּן ־ צוּעָֽר ׃פ²⁴ בַּ⁠יּוֹם֙ הַ⁠שְּׁלִישִׁ֔י נָשִׂ֖יא לִ⁠בְנֵ֣י זְבוּלֻ֑ן אֱלִיאָ֖ב בֶּן ־ חֵלֹֽן ׃²⁵ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃²⁶ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃²⁷ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃²⁸ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃²⁹ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֱלִיאָ֖ב בֶּן ־ חֵלֹֽן ׃פ³⁰ בַּ⁠יּוֹם֙ הָ⁠רְבִיעִ֔י נָשִׂ֖יא לִ⁠בְנֵ֣י רְאוּבֵ֑ן אֱלִיצ֖וּר בֶּן ־ שְׁדֵיאֽוּר ׃³¹ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃³² כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ³³ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃³⁴ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃³⁵ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֱלִיצ֖וּר בֶּן ־ שְׁדֵיאֽוּר ׃פ³⁶ בַּ⁠יּוֹם֙ הַ⁠חֲמִישִׁ֔י נָשִׂ֖יא לִ⁠בְנֵ֣י שִׁמְע֑וֹן שְׁלֻֽמִיאֵ֖ל בֶּן ־ צוּרִֽישַׁדָּֽי ׃³⁷ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃³⁸ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃³⁹ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁴⁰ שְׂעִיר ־ עִזִּ֥ים אֶחָ֖ד לְ⁠חַטָּֽאת ⁴¹ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן שְׁלֻמִיאֵ֖ל בֶּן ־ צוּרִֽישַׁדָּֽי ׃פ⁴² בַּ⁠יּוֹם֙ הַ⁠שִּׁשִּׁ֔י נָשִׂ֖יא לִ⁠בְנֵ֣י גָ֑ד אֶלְיָסָ֖ף בֶּן ־ דְּעוּאֵֽל ׃⁴³ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁴⁴ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁴⁵ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁴⁶ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁴⁷ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֶלְיָסָ֖ף בֶּן ־ דְּעוּאֵֽל ׃פ⁴⁸ בַּ⁠יּוֹם֙ הַ⁠שְּׁבִיעִ֔י נָשִׂ֖יא לִ⁠בְנֵ֣י אֶפְרָ֑יִם אֱלִֽישָׁמָ֖ע בֶּן ־ עַמִּיהֽוּד ׃⁴⁹ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁵⁰ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁵¹ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁵² שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁵³ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֱלִישָׁמָ֖ע בֶּן ־ עַמִּיהֽוּד ׃פ⁵⁴ בַּ⁠יּוֹם֙ הַ⁠שְּׁמִינִ֔י נָשִׂ֖יא לִ⁠בְנֵ֣י מְנַשֶּׁ֑ה גַּמְלִיאֵ֖ל בֶּן ־ פְּדָה ־ צֽוּר ׃⁵⁵ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ⁵⁶ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁵⁷ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁵⁸ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁵⁹ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן גַּמְלִיאֵ֖ל בֶּן ־ פְּדָה צֽוּר ׃פ⁶⁰ בַּ⁠יּוֹם֙ הַ⁠תְּשִׁיעִ֔י נָשִׂ֖יא לִ⁠בְנֵ֣י בִנְיָמִ֑ן אֲבִידָ֖ן בֶּן ־ גִּדְעֹנִֽי ׃⁶¹ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁶² כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁶³ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁶⁴ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁶⁵ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֲבִידָ֖ן בֶּן ־ גִּדְעֹנִֽי ׃פ⁶⁶ בַּ⁠יּוֹם֙ הָ⁠עֲשִׂירִ֔י נָשִׂ֖יא לִ⁠בְנֵ֣י דָ֑ן אֲחִיעֶ֖זֶר בֶּן ־ עַמִּישַׁדָּֽי ׃⁶⁷ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁶⁸ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ⁶⁹ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁷⁰ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁷¹ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֲחִיעֶ֖זֶר בֶּן ־ עַמִּישַׁדָּֽי ׃פ⁷² בְּ⁠יוֹם֙ עַשְׁתֵּ֣י עָשָׂ֣ר י֔וֹם נָשִׂ֖יא לִ⁠בְנֵ֣י אָשֵׁ֑ר פַּגְעִיאֵ֖ל בֶּן ־ עָכְרָֽן ׃⁷³ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁷⁴ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁷⁵ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁷⁶ שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁷⁷ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן פַּגְעִיאֵ֖ל בֶּן ־ עָכְרָֽן ׃פ⁷⁸ בְּ⁠יוֹם֙ שְׁנֵ֣ים עָשָׂ֣ר י֔וֹם נָשִׂ֖יא לִ⁠בְנֵ֣י נַפְתָּלִ֑י אֲחִירַ֖ע בֶּן ־ עֵינָֽן ׃⁷⁹ קָרְבָּנ֞⁠וֹ קַֽעֲרַת ־ כֶּ֣סֶף אַחַ֗ת שְׁלֹשִׁ֣ים וּ⁠מֵאָה֮ מִשְׁקָלָ⁠הּ֒ מִזְרָ֤ק אֶחָד֙ כֶּ֔סֶף שִׁבְעִ֥ים שֶׁ֖קֶל בְּ⁠שֶׁ֣קֶל הַ⁠קֹּ֑דֶשׁ שְׁנֵי⁠הֶ֣ם ׀ מְלֵאִ֗ים סֹ֛לֶת בְּלוּלָ֥ה בַ⁠שֶּׁ֖מֶן לְ⁠מִנְחָֽה ׃⁸⁰ כַּ֥ף אַחַ֛ת עֲשָׂרָ֥ה זָהָ֖ב מְלֵאָ֥ה קְטֹֽרֶת ׃⁸¹ פַּ֣ר אֶחָ֞ד בֶּן ־ בָּקָ֗ר אַ֧יִל אֶחָ֛ד כֶּֽבֶשׂ ־ אֶחָ֥ד בֶּן ־ שְׁנָת֖⁠וֹ לְ⁠עֹלָֽה ׃⁸² שְׂעִיר ־ עִזִּ֥ים אֶחָ֖ד לְ⁠חַטָּֽאת ׃⁸³ וּ⁠לְ⁠זֶ֣בַח הַ⁠שְּׁלָמִים֮ בָּקָ֣ר שְׁנַיִם֒ אֵילִ֤ם חֲמִשָּׁה֙ עַתֻּדִ֣ים חֲמִשָּׁ֔ה כְּבָשִׂ֥ים בְּנֵֽי ־ שָׁנָ֖ה חֲמִשָּׁ֑ה זֶ֛ה קָרְבַּ֥ן אֲחִירַ֖ע בֶּן ־ עֵינָֽן ׃פ⁸⁴ זֹ֣את ׀ חֲנֻכַּ֣ת הַ⁠מִּזְבֵּ֗חַ בְּ⁠יוֹם֙ הִמָּשַׁ֣ח אֹת֔⁠וֹ מֵ⁠אֵ֖ת נְשִׂיאֵ֣י יִשְׂרָאֵ֑ל קַעֲרֹ֨ת כֶּ֜סֶף שְׁתֵּ֣ים עֶשְׂרֵ֗ה מִֽזְרְקֵי ־ כֶ֨סֶף֙ שְׁנֵ֣ים עָשָׂ֔ר כַּפּ֥וֹת זָהָ֖ב שְׁתֵּ֥ים עֶשְׂרֵֽה ׃⁸⁵ שְׁלֹשִׁ֣ים וּ⁠מֵאָ֗ה הַ⁠קְּעָרָ֤ה הָֽ⁠אַחַת֙ כֶּ֔סֶף וְ⁠שִׁבְעִ֖ים הַ⁠מִּזְרָ֣ק הָ⁠אֶחָ֑ד כֹּ֚ל כֶּ֣סֶף הַ⁠כֵּלִ֔ים אַלְפַּ֥יִם וְ⁠אַרְבַּע ־ מֵא֖וֹת בְּ⁠שֶׁ֥קֶל הַ⁠קֹּֽדֶשׁ ׃⁸⁶ כַּפּ֨וֹת זָהָ֤ב שְׁתֵּים ־ עֶשְׂרֵה֙ מְלֵאֹ֣ת קְטֹ֔רֶת עֲשָׂרָ֧ה עֲשָׂרָ֛ה הַ⁠כַּ֖ף בְּ⁠שֶׁ֣קֶל הַ⁠קֹּ֑דֶשׁ כָּל ־ זְהַ֥ב הַ⁠כַּפּ֖וֹת עֶשְׂרִ֥ים וּ⁠מֵאָֽה ׃⁸⁷ כָּל ־ הַ⁠בָּקָ֨ר לָ⁠עֹלָ֜ה שְׁנֵ֧ים עָשָׂ֣ר פָּרִ֗ים אֵילִ֤ם שְׁנֵים ־ עָשָׂר֙ כְּבָשִׂ֧ים בְּנֵֽי ־ שָׁנָ֛ה שְׁנֵ֥ים עָשָׂ֖ר וּ⁠מִנְחָתָ֑⁠ם וּ⁠שְׂעִירֵ֥י עִזִּ֛ים שְׁנֵ֥ים עָשָׂ֖ר לְ⁠חַטָּֽאת ׃⁸⁸ וְ⁠כֹ֞ל בְּקַ֣ר ׀ זֶ֣בַח הַ⁠שְּׁלָמִ֗ים עֶשְׂרִ֣ים וְ⁠אַרְבָּעָה֮ פָּרִים֒ אֵילִ֤ם שִׁשִּׁים֙ עַתֻּדִ֣ים שִׁשִּׁ֔ים כְּבָשִׂ֥ים בְּנֵי ־ שָׁנָ֖ה שִׁשִּׁ֑ים זֹ֚את חֲנֻכַּ֣ת הַ⁠מִּזְבֵּ֔חַ אַחֲרֵ֖י הִמָּשַׁ֥ח אֹתֽ⁠וֹ ׃⁸⁹ וּ⁠בְ⁠בֹ֨א מֹשֶׁ֜ה אֶל ־ אֹ֣הֶל מוֹעֵד֮ לְ⁠דַבֵּ֣ר אִתּ⁠וֹ֒ וַ⁠יִּשְׁמַ֨ע אֶת ־ הַ⁠קּ֜וֹל מִדַּבֵּ֣ר אֵלָ֗י⁠ו מֵ⁠עַ֤ל הַ⁠כַּפֹּ֨רֶת֙ אֲשֶׁר֙ עַל ־ אֲרֹ֣ן הָ⁠עֵדֻ֔ת מִ⁠בֵּ֖ין שְׁנֵ֣י הַ⁠כְּרֻבִ֑ים וַ⁠יְדַבֵּ֖ר אֵלָֽי⁠ו ׃פ

Chapter 8

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֙ אֶֽל ־ אַהֲרֹ֔ן וְ⁠אָמַרְתָּ֖ אֵלָ֑י⁠ו בְּ⁠הַעֲלֹֽתְ⁠ךָ֙ אֶת ־ הַ⁠נֵּרֹ֔ת אֶל ־ מוּל֙ פְּנֵ֣י הַ⁠מְּנוֹרָ֔ה יָאִ֖ירוּ שִׁבְעַ֥ת הַ⁠נֵּרֽוֹת ׃³ וַ⁠יַּ֤עַשׂ כֵּן֙ אַהֲרֹ֔ן אֶל ־ מוּל֙ פְּנֵ֣י הַ⁠מְּנוֹרָ֔ה הֶעֱלָ֖ה נֵרֹתֶ֑י⁠הָ כַּֽ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃⁴ וְ⁠זֶ֨ה מַעֲשֵׂ֤ה הַ⁠מְּנֹרָה֙ מִקְשָׁ֣ה זָהָ֔ב עַד ־ יְרֵכָ֥⁠הּ עַד ־ פִּרְחָ֖⁠הּ מִקְשָׁ֣ה הִ֑וא כַּ⁠מַּרְאֶ֗ה אֲשֶׁ֨ר הֶרְאָ֤ה יְהוָה֙ אֶת ־ מֹשֶׁ֔ה כֵּ֥ן עָשָׂ֖ה אֶת ־ הַ⁠מְּנֹרָֽה ׃פ⁵ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁶ קַ֚ח אֶת ־ הַ⁠לְוִיִּ֔ם מִ⁠תּ֖וֹךְ בְּנֵ֣י יִשְׂרָאֵ֑ל וְ⁠טִהַרְתָּ֖ אֹתָֽ⁠ם ׃⁷ וְ⁠כֹֽה ־ תַעֲשֶׂ֤ה לָ⁠הֶם֙ לְ⁠טַֽהֲרָ֔⁠ם הַזֵּ֥ה עֲלֵי⁠הֶ֖ם מֵ֣י חַטָּ֑את וְ⁠הֶעֱבִ֤ירוּ תַ֨עַר֙ עַל ־ כָּל ־ בְּשָׂרָ֔⁠ם וְ⁠כִבְּס֥וּ בִגְדֵי⁠הֶ֖ם וְ⁠הִטֶּהָֽרוּ ׃⁸ וְ⁠לָֽקְחוּ֙ פַּ֣ר בֶּן ־ בָּקָ֔ר וּ⁠מִנְחָת֔⁠וֹ סֹ֖לֶת בְּלוּלָ֣ה בַ⁠שָּׁ֑מֶן וּ⁠פַר ־ שֵׁנִ֥י בֶן ־ בָּקָ֖ר תִּקַּ֥ח לְ⁠חַטָּֽאת ׃⁹ וְ⁠הִקְרַבְתָּ֙ אֶת ־ הַ⁠לְוִיִּ֔ם לִ⁠פְנֵ֖י אֹ֣הֶל מוֹעֵ֑ד וְ⁠הִ֨קְהַלְתָּ֔ אֶֽת ־ כָּל ־ עֲדַ֖ת בְּנֵ֥י יִשְׂרָאֵֽל ׃¹⁰ וְ⁠הִקְרַבְתָּ֥ אֶת ־ הַ⁠לְוִיִּ֖ם לִ⁠פְנֵ֣י יְהוָ֑ה וְ⁠סָמְכ֧וּ בְנֵי ־ יִשְׂרָאֵ֛ל אֶת ־ יְדֵי⁠הֶ֖ם עַל ־ הַ⁠לְוִיִּֽם ׃¹¹ וְ⁠הֵנִיף֩ אַהֲרֹ֨ן אֶת ־ הַ⁠לְוִיִּ֤ם תְּנוּפָה֙ לִ⁠פְנֵ֣י יְהוָ֔ה מֵ⁠אֵ֖ת בְּנֵ֣י יִשְׂרָאֵ֑ל וְ⁠הָי֕וּ לַ⁠עֲבֹ֖ד אֶת ־ עֲבֹדַ֥ת יְהוָֽה ׃¹² וְ⁠הַ⁠לְוִיִּם֙ יִסְמְכ֣וּ אֶת ־ יְדֵי⁠הֶ֔ם עַ֖ל רֹ֣אשׁ הַ⁠פָּרִ֑ים וַ֠⁠עֲשֵׂה אֶת ־ הָ⁠אֶחָ֨ד חַטָּ֜את וְ⁠אֶת ־ הָ⁠אֶחָ֤ד עֹלָה֙ לַֽ⁠יהוָ֔ה לְ⁠כַפֵּ֖ר עַל ־ הַ⁠לְוִיִּֽם ׃¹³ וְ⁠הַֽעֲמַדְתָּ֙ אֶת ־ הַ⁠לְוִיִּ֔ם לִ⁠פְנֵ֥י אַהֲרֹ֖ן וְ⁠לִ⁠פְנֵ֣י בָנָ֑י⁠ו וְ⁠הֵנַפְתָּ֥ אֹתָ֛⁠ם תְּנוּפָ֖ה לַֽ⁠יהוָֽה ׃¹⁴ וְ⁠הִבְדַּלְתָּ֙ אֶת ־ הַ⁠לְוִיִּ֔ם מִ⁠תּ֖וֹךְ בְּנֵ֣י יִשְׂרָאֵ֑ל וְ⁠הָ֥יוּ לִ֖⁠י הַ⁠לְוִיִּֽם ׃¹⁵ וְ⁠אַֽחֲרֵי ־ כֵן֙ יָבֹ֣אוּ הַ⁠לְוִיִּ֔ם לַ⁠עֲבֹ֖ד אֶת ־ אֹ֣הֶל מוֹעֵ֑ד וְ⁠טִֽהַרְתָּ֣ אֹתָ֔⁠ם וְ⁠הֵנַפְתָּ֥ אֹתָ֖⁠ם תְּנוּפָֽה ׃¹⁶ כִּי֩ נְתֻנִ֨ים נְתֻנִ֥ים הֵ֨מָּה֙ לִ֔⁠י מִ⁠תּ֖וֹךְ בְּנֵ֣י יִשְׂרָאֵ֑ל תַּחַת֩ פִּטְרַ֨ת כָּל ־ רֶ֜חֶם בְּכ֥וֹר כֹּל֙ מִ⁠בְּנֵ֣י יִשְׂרָאֵ֔ל לָקַ֥חְתִּי אֹתָ֖⁠ם לִֽ⁠י ׃¹⁷ כִּ֣י לִ֤⁠י כָל ־ בְּכוֹר֙ בִּ⁠בְנֵ֣י יִשְׂרָאֵ֔ל בָּ⁠אָדָ֖ם וּ⁠בַ⁠בְּהֵמָ֑ה בְּ⁠י֗וֹם הַכֹּתִ֤⁠י כָל ־ בְּכוֹר֙ בְּ⁠אֶ֣רֶץ מִצְרַ֔יִם הִקְדַּ֥שְׁתִּי אֹתָ֖⁠ם לִֽ⁠י ׃¹⁸ וָ⁠אֶקַּח֙ אֶת ־ הַ⁠לְוִיִּ֔ם תַּ֥חַת כָּל ־ בְּכ֖וֹר בִּ⁠בְנֵ֥י יִשְׂרָאֵֽל ׃¹⁹ וָ⁠אֶתְּנָ֨⁠ה אֶת ־ הַ⁠לְוִיִּ֜ם נְתֻנִ֣ים ׀ לְ⁠אַהֲרֹ֣ן וּ⁠לְ⁠בָנָ֗י⁠ו מִ⁠תּוֹךְ֮ בְּנֵ֣י יִשְׂרָאֵל֒ לַ⁠עֲבֹ֞ד אֶת ־ עֲבֹדַ֤ת בְּנֵֽי ־ יִשְׂרָאֵל֙ בְּ⁠אֹ֣הֶל מוֹעֵ֔ד וּ⁠לְ⁠כַפֵּ֖ר עַל ־ בְּנֵ֣י יִשְׂרָאֵ֑ל וְ⁠לֹ֨א יִהְיֶ֜ה בִּ⁠בְנֵ֤י יִשְׂרָאֵל֙ נֶ֔גֶף בְּ⁠גֶ֥שֶׁת בְּנֵֽי ־ יִשְׂרָאֵ֖ל אֶל ־ הַ⁠קֹּֽדֶשׁ ׃²⁰ וַ⁠יַּ֨עַשׂ מֹשֶׁ֧ה וְ⁠אַהֲרֹ֛ן וְ⁠כָל ־ עֲדַ֥ת בְּנֵי ־ יִשְׂרָאֵ֖ל לַ⁠לְוִיִּ֑ם כְּ֠⁠כֹל אֲשֶׁר ־ צִוָּ֨ה יְהוָ֤ה אֶת ־ מֹשֶׁה֙ לַ⁠לְוִיִּ֔ם כֵּן ־ עָשׂ֥וּ לָ⁠הֶ֖ם בְּנֵ֥י יִשְׂרָאֵֽל ׃²¹ וַ⁠יִּֽתְחַטְּא֣וּ הַ⁠לְוִיִּ֗ם וַֽ⁠יְכַבְּסוּ֙ בִּגְדֵי⁠הֶ֔ם וַ⁠יָּ֨נֶף אַהֲרֹ֥ן אֹתָ֛⁠ם תְּנוּפָ֖ה לִ⁠פְנֵ֣י יְהוָ֑ה וַ⁠יְכַפֵּ֧ר עֲלֵי⁠הֶ֛ם אַהֲרֹ֖ן לְ⁠טַהֲרָֽ⁠ם ׃²² וְ⁠אַחֲרֵי ־ כֵ֞ן בָּ֣אוּ הַ⁠לְוִיִּ֗ם לַ⁠עֲבֹ֤ד אֶת ־ עֲבֹֽדָתָ⁠ם֙ בְּ⁠אֹ֣הֶל מוֹעֵ֔ד לִ⁠פְנֵ֥י אַהֲרֹ֖ן וְ⁠לִ⁠פְנֵ֣י בָנָ֑י⁠ו כַּ⁠אֲשֶׁר֩ צִוָּ֨ה יְהוָ֤ה אֶת ־ מֹשֶׁה֙ עַל ־ הַ⁠לְוִיִּ֔ם כֵּ֖ן עָשׂ֥וּ לָ⁠הֶֽם ׃ס²³ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁴ זֹ֖את אֲשֶׁ֣ר לַ⁠לְוִיִּ֑ם מִ⁠בֶּן֩ חָמֵ֨שׁ וְ⁠עֶשְׂרִ֤ים שָׁנָה֙ וָ⁠מַ֔עְלָ⁠ה יָבוֹא֙ לִ⁠צְבֹ֣א צָבָ֔א בַּ⁠עֲבֹדַ֖ת אֹ֥הֶל מוֹעֵֽד ׃²⁵ וּ⁠מִ⁠בֶּן֙ חֲמִשִּׁ֣ים שָׁנָ֔ה יָשׁ֖וּב מִ⁠צְּבָ֣א הָ⁠עֲבֹדָ֑ה וְ⁠לֹ֥א יַעֲבֹ֖ד עֽוֹד ׃²⁶ וְ⁠שֵׁרֵ֨ת אֶת ־ אֶחָ֜י⁠ו בְּ⁠אֹ֤הֶל מוֹעֵד֙ לִ⁠שְׁמֹ֣ר מִשְׁמֶ֔רֶת וַ⁠עֲבֹדָ֖ה לֹ֣א יַעֲבֹ֑ד כָּ֛כָה תַּעֲשֶׂ֥ה לַ⁠לְוִיִּ֖ם בְּ⁠מִשְׁמְרֹתָֽ⁠ם ׃פ

Chapter 9

¹ וַ⁠יְדַבֵּ֣ר יְהוָ֣ה אֶל ־ מֹשֶׁ֣ה בְ⁠מִדְבַּר ־ סִ֠ינַי בַּ⁠שָּׁנָ֨ה הַ⁠שֵּׁנִ֜ית לְ⁠צֵאתָ֨⁠ם מֵ⁠אֶ֧רֶץ מִצְרַ֛יִם בַּ⁠חֹ֥דֶשׁ הָ⁠רִאשׁ֖וֹן לֵ⁠אמֹֽר ׃² וְ⁠יַעֲשׂ֧וּ בְנֵי ־ יִשְׂרָאֵ֛ל אֶת ־ הַ⁠פָּ֖סַח בְּ⁠מוֹעֲדֽ⁠וֹ ׃³ בְּ⁠אַרְבָּעָ֣ה עָשָֽׂר ־ י֠וֹם בַּ⁠חֹ֨דֶשׁ הַ⁠זֶּ֜ה בֵּ֧ין הָֽ⁠עֲרְבַּ֛יִם תַּעֲשׂ֥וּ אֹת֖⁠וֹ בְּ⁠מוֹעֲד֑⁠וֹ כְּ⁠כָל ־ חֻקֹּתָ֥י⁠ו וּ⁠כְ⁠כָל ־ מִשְׁפָּטָ֖י⁠ו תַּעֲשׂ֥וּ אֹתֽ⁠וֹ ׃⁴ וַ⁠יְדַבֵּ֥ר מֹשֶׁ֛ה אֶל ־ בְּנֵ֥י יִשְׂרָאֵ֖ל לַ⁠עֲשֹׂ֥ת הַ⁠פָּֽסַח ׃⁵ וַ⁠יַּעֲשׂ֣וּ אֶת ־ הַ⁠פֶּ֡סַח בָּ⁠רִאשׁ֡וֹן בְּ⁠אַרְבָּעָה֩ עָשָׂ֨ר י֥וֹם לַ⁠חֹ֛דֶשׁ בֵּ֥ין הָ⁠עַרְבַּ֖יִם בְּ⁠מִדְבַּ֣ר סִינָ֑י כְּ֠⁠כֹל אֲשֶׁ֨ר צִוָּ֤ה יְהוָה֙ אֶת ־ מֹשֶׁ֔ה כֵּ֥ן עָשׂ֖וּ בְּנֵ֥י יִשְׂרָאֵֽל ׃⁶ וַ⁠יְהִ֣י אֲנָשִׁ֗ים אֲשֶׁ֨ר הָי֤וּ טְמֵאִים֙ לְ⁠נֶ֣פֶשׁ אָדָ֔ם וְ⁠לֹא ־ יָכְל֥וּ לַ⁠עֲשֹׂת ־ הַ⁠פֶּ֖סַח בַּ⁠יּ֣וֹם הַ⁠ה֑וּא וַֽ⁠יִּקְרְב֞וּ לִ⁠פְנֵ֥י מֹשֶׁ֛ה וְ⁠לִ⁠פְנֵ֥י אַהֲרֹ֖ן בַּ⁠יּ֥וֹם הַ⁠הֽוּא ׃⁷ וַ֠⁠יֹּאמְרוּ הָ⁠אֲנָשִׁ֤ים הָ⁠הֵ֨מָּה֙ אֵלָ֔י⁠ו אֲנַ֥חְנוּ טְמֵאִ֖ים לְ⁠נֶ֣פֶשׁ אָדָ֑ם לָ֣⁠מָּה נִגָּרַ֗ע לְ⁠בִלְתִּ֨י הַקְרִ֜ב אֶת ־ קָרְבַּ֤ן יְהוָה֙ בְּ⁠מֹ֣עֲד֔⁠וֹ בְּ⁠ת֖וֹךְ בְּנֵ֥י יִשְׂרָאֵֽל ׃⁸ וַ⁠יֹּ֥אמֶר אֲלֵ⁠הֶ֖ם מֹשֶׁ֑ה עִמְד֣וּ וְ⁠אֶשְׁמְעָ֔ה מַה ־ יְצַוֶּ֥ה יְהוָ֖ה לָ⁠כֶֽם ׃פ⁹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁰ דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר אִ֣ישׁ אִ֣ישׁ כִּי ־ יִהְיֶֽה ־ טָמֵ֣א ׀ לָ⁠נֶ֡פֶשׁ אוֹ֩ בְ⁠דֶ֨רֶךְ רְחֹקָ֜הׄ לָ⁠כֶ֗ם א֚וֹ לְ⁠דֹרֹ֣תֵי⁠כֶ֔ם וְ⁠עָ֥שָׂה פֶ֖סַח לַ⁠יהוָֽה ׃¹¹ בַּ⁠חֹ֨דֶשׁ הַ⁠שֵּׁנִ֜י בְּ⁠אַרְבָּעָ֨ה עָשָׂ֥ר י֛וֹם בֵּ֥ין הָ⁠עַרְבַּ֖יִם יַעֲשׂ֣וּ אֹת֑⁠וֹ עַל ־ מַצּ֥וֹת וּ⁠מְרֹרִ֖ים יֹאכְלֻֽ⁠הוּ ׃¹² לֹֽא ־ יַשְׁאִ֤ירוּ מִמֶּ֨⁠נּוּ֙ עַד ־ בֹּ֔קֶר וְ⁠עֶ֖צֶם לֹ֣א יִשְׁבְּרוּ ־ ב֑⁠וֹ כְּ⁠כָל ־ חֻקַּ֥ת הַ⁠פֶּ֖סַח יַעֲשׂ֥וּ אֹתֽ⁠וֹ ׃¹³ וְ⁠הָ⁠אִישׁ֩ אֲשֶׁר ־ ה֨וּא טָה֜וֹר וּ⁠בְ⁠דֶ֣רֶךְ לֹא ־ הָיָ֗ה וְ⁠חָדַל֙ לַ⁠עֲשׂ֣וֹת הַ⁠פֶּ֔סַח וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מֵֽ⁠עַמֶּ֑י⁠הָ כִּ֣י ׀ קָרְבַּ֣ן יְהוָ֗ה לֹ֤א הִקְרִיב֙ בְּ⁠מֹ֣עֲד֔⁠וֹ חֶטְא֥⁠וֹ יִשָּׂ֖א הָ⁠אִ֥ישׁ הַ⁠הֽוּא ׃¹⁴ וְ⁠כִֽי ־ יָג֨וּר אִתְּ⁠כֶ֜ם גֵּ֗ר וְ⁠עָ֤שָֽׂה פֶ֨סַח֙ לַֽ⁠יהוָ֔ה כְּ⁠חֻקַּ֥ת הַ⁠פֶּ֛סַח וּ⁠כְ⁠מִשְׁפָּט֖⁠וֹ כֵּ֣ן יַעֲשֶׂ֑ה חֻקָּ֤ה אַחַת֙ יִהְיֶ֣ה לָ⁠כֶ֔ם וְ⁠לַ⁠גֵּ֖ר וּ⁠לְ⁠אֶזְרַ֥ח הָ⁠אָֽרֶץ ׃פ¹⁵ וּ⁠בְ⁠יוֹם֙ הָקִ֣ים אֶת ־ הַ⁠מִּשְׁכָּ֔ן כִּסָּ֤ה הֶֽ⁠עָנָן֙ אֶת ־ הַ⁠מִּשְׁכָּ֔ן לְ⁠אֹ֖הֶל הָ⁠עֵדֻ֑ת וּ⁠בָ⁠עֶ֜רֶב יִהְיֶ֧ה עַֽל ־ הַ⁠מִּשְׁכָּ֛ן כְּ⁠מַרְאֵה ־ אֵ֖שׁ עַד ־ בֹּֽקֶר ׃¹⁶ כֵּ֚ן יִהְיֶ֣ה תָמִ֔יד הֶ⁠עָנָ֖ן יְכַסֶּ֑⁠נּוּ וּ⁠מַרְאֵה ־ אֵ֖שׁ לָֽיְלָה ׃¹⁷ וּ⁠לְ⁠פִ֞י הֵעָלֹ֤ת הֶֽ⁠עָנָן֙ מֵ⁠עַ֣ל הָ⁠אֹ֔הֶל וְ⁠אַ֣חֲרֵי ־ כֵ֔ן יִסְע֖וּ בְּנֵ֣י יִשְׂרָאֵ֑ל וּ⁠בִ⁠מְק֗וֹם אֲשֶׁ֤ר יִשְׁכָּן ־ שָׁם֙ הֶֽ⁠עָנָ֔ן שָׁ֥ם יַחֲנ֖וּ בְּנֵ֥י יִשְׂרָאֵֽל ׃¹⁸ עַל ־ פִּ֣י יְהוָ֗ה יִסְעוּ֙ בְּנֵ֣י יִשְׂרָאֵ֔ל וְ⁠עַל ־ פִּ֥י יְהוָ֖ה יַחֲנ֑וּ כָּל ־ יְמֵ֗י אֲשֶׁ֨ר יִשְׁכֹּ֧ן הֶ⁠עָנָ֛ן עַל ־ הַ⁠מִּשְׁכָּ֖ן יַחֲנֽוּ ׃¹⁹ וּ⁠בְ⁠הַאֲרִ֧יךְ הֶֽ⁠עָנָ֛ן עַל ־ הַ⁠מִּשְׁכָּ֖ן יָמִ֣ים רַבִּ֑ים וְ⁠שָׁמְר֧וּ בְנֵי ־ יִשְׂרָאֵ֛ל אֶת ־ מִשְׁמֶ֥רֶת יְהוָ֖ה וְ⁠לֹ֥א יִסָּֽעוּ ׃²⁰ וְ⁠יֵ֞שׁ אֲשֶׁ֨ר יִהְיֶ֧ה הֶֽ⁠עָנָ֛ן יָמִ֥ים מִסְפָּ֖ר עַל ־ הַ⁠מִּשְׁכָּ֑ן עַל ־ פִּ֤י יְהוָה֙ יַחֲנ֔וּ וְ⁠עַל ־ פִּ֥י יְהוָ֖ה יִסָּֽעוּ ׃²¹ וְ⁠יֵ֞שׁ אֲשֶׁר ־ יִהְיֶ֤ה הֶֽ⁠עָנָן֙ מֵ⁠עֶ֣רֶב עַד ־ בֹּ֔קֶר וְ⁠נַעֲלָ֧ה הֶֽ⁠עָנָ֛ן בַּ⁠בֹּ֖קֶר וְ⁠נָסָ֑עוּ א֚וֹ יוֹמָ֣ם וָ⁠לַ֔יְלָה וְ⁠נַעֲלָ֥ה הֶ⁠עָנָ֖ן וְ⁠נָסָֽעוּ ׃²² אֽוֹ ־ יֹמַ֜יִם אוֹ ־ חֹ֣דֶשׁ אוֹ ־ יָמִ֗ים בְּ⁠הַאֲרִ֨יךְ הֶ⁠עָנָ֤ן עַל ־ הַ⁠מִּשְׁכָּן֙ לִ⁠שְׁכֹּ֣ן עָלָ֔י⁠ו יַחֲנ֥וּ בְנֵֽי ־ יִשְׂרָאֵ֖ל וְ⁠לֹ֣א יִסָּ֑עוּ וּ⁠בְ⁠הֵעָלֹת֖⁠וֹ יִסָּֽעוּ ׃²³ עַל ־ פִּ֤י יְהוָה֙ יַחֲנ֔וּ וְ⁠עַל ־ פִּ֥י יְהוָ֖ה יִסָּ֑עוּ אֶת ־ מִשְׁמֶ֤רֶת יְהוָה֙ שָׁמָ֔רוּ עַל ־ פִּ֥י יְהוָ֖ה בְּ⁠יַד ־ מֹשֶֽׁה ׃פ

Chapter 10

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² עֲשֵׂ֣ה לְ⁠ךָ֗ שְׁתֵּי֙ חֲצֽוֹצְרֹ֣ת כֶּ֔סֶף מִקְשָׁ֖ה תַּעֲשֶׂ֣ה אֹתָ֑⁠ם וְ⁠הָי֤וּ לְ⁠ךָ֙ לְ⁠מִקְרָ֣א הָֽ⁠עֵדָ֔ה וּ⁠לְ⁠מַסַּ֖ע אֶת ־ הַֽ⁠מַּחֲנֽוֹת ׃³ וְ⁠תָקְע֖וּ בָּ⁠הֵ֑ן וְ⁠נֽוֹעֲד֤וּ אֵלֶ֨י⁠ךָ֙ כָּל ־ הָ֣⁠עֵדָ֔ה אֶל ־ פֶּ֖תַח אֹ֥הֶל מוֹעֵֽד ׃⁴ וְ⁠אִם ־ בְּ⁠אַחַ֖ת יִתְקָ֑עוּ וְ⁠נוֹעֲד֤וּ אֵלֶ֨י⁠ךָ֙ הַ⁠נְּשִׂיאִ֔ים רָאשֵׁ֖י אַלְפֵ֥י יִשְׂרָאֵֽל ׃⁵ וּ⁠תְקַעְתֶּ֖ם תְּרוּעָ֑ה וְ⁠נָֽסְעוּ֙ הַֽ⁠מַּחֲנ֔וֹת הַ⁠חֹנִ֖ים קֵֽדְמָ⁠ה ׃⁶ וּ⁠תְקַעְתֶּ֤ם תְּרוּעָה֙ שֵׁנִ֔ית וְ⁠נָֽסְעוּ֙ הַֽ⁠מַּחֲנ֔וֹת הַ⁠חֹנִ֖ים תֵּימָ֑נָ⁠ה תְּרוּעָ֥ה יִתְקְע֖וּ לְ⁠מַסְעֵי⁠הֶֽם ׃⁷ וּ⁠בְ⁠הַקְהִ֖יל אֶת ־ הַ⁠קָּהָ֑ל תִּתְקְע֖וּ וְ⁠לֹ֥א תָרִֽיעוּ ׃⁸ וּ⁠בְנֵ֤י אַהֲרֹן֙ הַ⁠כֹּ֣הֲנִ֔ים יִתְקְע֖וּ בַּֽ⁠חֲצֹצְר֑וֹת וְ⁠הָי֥וּ לָ⁠כֶ֛ם לְ⁠חֻקַּ֥ת עוֹלָ֖ם לְ⁠דֹרֹתֵי⁠כֶֽם ׃⁹ וְ⁠כִֽי ־ תָבֹ֨אוּ מִלְחָמָ֜ה בְּ⁠אַרְצְ⁠כֶ֗ם עַל ־ הַ⁠צַּר֙ הַ⁠צֹּרֵ֣ר אֶתְ⁠כֶ֔ם וַ⁠הֲרֵעֹתֶ֖ם בַּ⁠חֲצֹצְר֑וֹת וֲ⁠נִזְכַּרְתֶּ֗ם לִ⁠פְנֵי֙ יְהוָ֣ה אֱלֹֽהֵי⁠כֶ֔ם וְ⁠נוֹשַׁעְתֶּ֖ם מֵ⁠אֹיְבֵי⁠כֶֽם ׃¹⁰ וּ⁠בְ⁠י֨וֹם שִׂמְחַתְ⁠כֶ֥ם וּֽ⁠בְ⁠מוֹעֲדֵי⁠כֶם֮ וּ⁠בְ⁠רָאשֵׁ֣י חָדְשֵׁי⁠כֶם֒ וּ⁠תְקַעְתֶּ֣ם בַּ⁠חֲצֹֽצְרֹ֗ת עַ֚ל עֹלֹ֣תֵי⁠כֶ֔ם וְ⁠עַ֖ל זִבְחֵ֣י שַׁלְמֵי⁠כֶ֑ם וְ⁠הָי֨וּ לָ⁠כֶ֤ם לְ⁠זִכָּרוֹן֙ לִ⁠פְנֵ֣י אֱלֹֽהֵי⁠כֶ֔ם אֲנִ֖י יְהוָ֥ה אֱלֹהֵי⁠כֶֽם ׃פ¹¹ וַ⁠יְהִ֞י בַּ⁠שָּׁנָ֧ה הַ⁠שֵּׁנִ֛ית בַּ⁠חֹ֥דֶשׁ הַ⁠שֵּׁנִ֖י בְּ⁠עֶשְׂרִ֣ים בַּ⁠חֹ֑דֶשׁ נַעֲלָה֙ הֶֽ⁠עָנָ֔ן מֵ⁠עַ֖ל מִשְׁכַּ֥ן הָ⁠עֵדֻֽת ׃¹² וַ⁠יִּסְע֧וּ בְנֵֽי ־ יִשְׂרָאֵ֛ל לְ⁠מַסְעֵי⁠הֶ֖ם מִ⁠מִּדְבַּ֣ר סִינָ֑י וַ⁠יִּשְׁכֹּ֥ן הֶ⁠עָנָ֖ן בְּ⁠מִדְבַּ֥ר פָּארָֽן ׃¹³ וַ⁠יִּסְע֖וּ בָּ⁠רִאשֹׁנָ֑ה עַל ־ פִּ֥י יְהוָ֖ה בְּ⁠יַד ־ מֹשֶֽׁה ׃¹⁴ וַ⁠יִּסַּ֞ע דֶּ֣גֶל מַחֲנֵ֧ה בְנֵֽי ־ יְהוּדָ֛ה בָּ⁠רִאשֹׁנָ֖ה לְ⁠צִבְאֹתָ֑⁠ם וְ⁠עַל ־ צְבָא֔⁠וֹ נַחְשׁ֖וֹן בֶּן ־ עַמִּינָדָֽב ׃¹⁵ וְ⁠עַ֨ל ־ צְבָ֔א מַטֵּ֖ה בְּנֵ֣י יִשָׂשכָ֑ר נְתַנְאֵ֖ל בֶּן ־ צוּעָֽר ׃¹⁶ וְ⁠עַ֨ל ־ צְבָ֔א מַטֵּ֖ה בְּנֵ֣י זְבוּלֻ֑ן אֱלִיאָ֖ב בֶּן ־ חֵלֽוֹן ׃¹⁷ וְ⁠הוּרַ֖ד הַ⁠מִּשְׁכָּ֑ן וְ⁠נָסְע֤וּ בְנֵֽי ־ גֵרְשׁוֹן֙ וּ⁠בְנֵ֣י מְרָרִ֔י נֹשְׂאֵ֖י הַ⁠מִּשְׁכָּֽן ׃ס¹⁸ וְ⁠נָסַ֗ע דֶּ֛גֶל מַחֲנֵ֥ה רְאוּבֵ֖ן לְ⁠צִבְאֹתָ֑⁠ם וְ⁠עַל ־ צְבָא֔⁠וֹ אֱלִיצ֖וּר בֶּן ־ שְׁדֵיאֽוּר ׃¹⁹ וְ⁠עַ֨ל ־ צְבָ֔א מַטֵּ֖ה בְּנֵ֣י שִׁמְע֑וֹן שְׁלֻֽמִיאֵ֖ל בֶּן ־ צוּרִֽי שַׁדָּֽי ׃²⁰ וְ⁠עַל ־ צְבָ֖א מַטֵּ֣ה בְנֵי ־ גָ֑ד אֶלְיָסָ֖ף בֶּן ־ דְּעוּאֵֽל ׃²¹ וְ⁠נָסְעוּ֙ הַ⁠קְּהָתִ֔ים נֹשְׂאֵ֖י הַ⁠מִּקְדָּ֑שׁ וְ⁠הֵקִ֥ימוּ אֶת ־ הַ⁠מִּשְׁכָּ֖ן עַד ־ בֹּאָֽ⁠ם ׃ס²² וְ⁠נָסַ֗ע דֶּ֛גֶל מַחֲנֵ֥ה בְנֵֽי ־ אֶפְרַ֖יִם לְ⁠צִבְאֹתָ֑⁠ם וְ⁠עַל ־ צְבָא֔⁠וֹ אֱלִישָׁמָ֖ע בֶּן ־ עַמִּיהֽוּד ׃²³ וְ⁠עַ֨ל ־ צְבָ֔א מַטֵּ֖ה בְּנֵ֣י מְנַשֶּׁ֑ה גַּמְלִיאֵ֖ל בֶּן ־ פְּדָה ־ צֽוּר ׃²⁴ וְ⁠עַ֨ל ־ צְבָ֔א מַטֵּ֖ה בְּנֵ֣י בִנְיָמִ֑ן אֲבִידָ֖ן בֶּן ־ גִּדְעוֹנִֽי ׃ס²⁵ וְ⁠נָסַ֗ע דֶּ֚גֶל מַחֲנֵ֣ה בְנֵי ־ דָ֔ן מְאַסֵּ֥ף לְ⁠כָל ־ הַֽ⁠מַּחֲנֹ֖ת לְ⁠צִבְאֹתָ֑⁠ם וְ⁠עַל ־ צְבָא֔⁠וֹ אֲחִיעֶ֖זֶר בֶּן ־ עַמִּישַׁדָּֽי ׃²⁶ וְ⁠עַל ־ צְבָ֔א מַטֵּ֖ה בְּנֵ֣י אָשֵׁ֑ר פַּגְעִיאֵ֖ל בֶּן ־ עָכְרָֽן ׃²⁷ וְ⁠עַ֨ל ־ צְבָ֔א מַטֵּ֖ה בְּנֵ֣י נַפְתָּלִ֑י אֲחִירַ֖ע בֶּן ־ עֵינָֽן ׃²⁸ אֵ֛לֶּה מַסְעֵ֥י בְנֵֽי ־ יִשְׂרָאֵ֖ל לְ⁠צִבְאֹתָ֑⁠ם וַ⁠יִּסָּֽעוּ ׃ס²⁹ וַ⁠יֹּ֣אמֶר מֹשֶׁ֗ה לְ֠⁠חֹבָב בֶּן ־ רְעוּאֵ֣ל הַ⁠מִּדְיָנִי֮ חֹתֵ֣ן מֹשֶׁה֒ נֹסְעִ֣ים ׀ אֲנַ֗חְנוּ אֶל ־ הַ⁠מָּקוֹם֙ אֲשֶׁ֣ר אָמַ֣ר יְהוָ֔ה אֹת֖⁠וֹ אֶתֵּ֣ן לָ⁠כֶ֑ם לְכָ֤⁠ה אִתָּ֨⁠נוּ֙ וְ⁠הֵטַ֣בְנוּ לָ֔⁠ךְ כִּֽי ־ יְהוָ֥ה דִּבֶּר ־ ט֖וֹב עַל ־ יִשְׂרָאֵֽל ׃³⁰ וַ⁠יֹּ֥אמֶר אֵלָ֖י⁠ו לֹ֣א אֵלֵ֑ךְ כִּ֧י אִם ־ אֶל ־ אַרְצִ֛⁠י וְ⁠אֶל ־ מוֹלַדְתִּ֖⁠י אֵלֵֽךְ ׃³¹ וַ⁠יֹּ֕אמֶר אַל ־ נָ֖א תַּעֲזֹ֣ב אֹתָ֑⁠נוּ כִּ֣י ׀ עַל ־ כֵּ֣ן יָדַ֗עְתָּ חֲנֹתֵ֨⁠נוּ֙ בַּ⁠מִּדְבָּ֔ר וְ⁠הָיִ֥יתָ לָּ֖⁠נוּ לְ⁠עֵינָֽיִם ׃³² וְ⁠הָיָ֖ה כִּי ־ תֵלֵ֣ךְ עִמָּ֑⁠נוּ וְ⁠הָיָ֣ה ׀ הַ⁠טּ֣וֹב הַ⁠ה֗וּא אֲשֶׁ֨ר יֵיטִ֧יב יְהוָ֛ה עִמָּ֖⁠נוּ וְ⁠הֵטַ֥בְנוּ לָֽ⁠ךְ ׃³³ וַ⁠יִּסְעוּ֙ מֵ⁠הַ֣ר יְהוָ֔ה דֶּ֖רֶךְ שְׁלֹ֣שֶׁת יָמִ֑ים וַ⁠אֲר֨וֹן בְּרִית ־ יְהוָ֜ה נֹסֵ֣עַ לִ⁠פְנֵי⁠הֶ֗ם דֶּ֚רֶךְ שְׁלֹ֣שֶׁת יָמִ֔ים לָ⁠ת֥וּר לָ⁠הֶ֖ם מְנוּחָֽה ׃³⁴ וַ⁠עֲנַ֧ן יְהוָ֛ה עֲלֵי⁠הֶ֖ם יוֹמָ֑ם בְּ⁠נָסְעָ֖⁠ם מִן ־ הַֽ⁠מַּחֲנֶֽה ׃׆ס³⁵ וַ⁠יְהִ֛י בִּ⁠נְסֹ֥עַ הָ⁠אָרֹ֖ן וַ⁠יֹּ֣אמֶר מֹשֶׁ֑ה קוּמָ֣⁠ה ׀ יְהוָ֗ה וְ⁠יָפֻ֨צוּ֙ אֹֽיְבֶ֔י⁠ךָ וְ⁠יָנֻ֥סוּ מְשַׂנְאֶ֖י⁠ךָ מִ⁠פָּנֶֽי⁠ךָ ׃³⁶ וּ⁠בְ⁠נֻחֹ֖⁠ה יֹאמַ֑ר שׁוּבָ֣⁠ה יְהוָ֔ה רִֽבְב֖וֹת אַלְפֵ֥י יִשְׂרָאֵֽל ׃׆ס

Chapter 11

¹ וַ⁠יְהִ֤י הָ⁠עָם֙ כְּ⁠מִתְאֹ֣נְנִ֔ים רַ֖ע בְּ⁠אָזְנֵ֣י יְהוָ֑ה וַ⁠יִּשְׁמַ֤ע יְהוָה֙ וַ⁠יִּ֣חַר אַפּ֔⁠וֹ וַ⁠תִּבְעַר ־ בָּ⁠ם֙ אֵ֣שׁ יְהוָ֔ה וַ⁠תֹּ֖אכַל בִּ⁠קְצֵ֥ה הַֽ⁠מַּחֲנֶֽה ׃² וַ⁠יִּצְעַ֥ק הָ⁠עָ֖ם אֶל ־ מֹשֶׁ֑ה וַ⁠יִּתְפַּלֵּ֤ל מֹשֶׁה֙ אֶל ־ יְהוָ֔ה וַ⁠תִּשְׁקַ֖ע הָ⁠אֵֽשׁ ׃³ וַ⁠יִּקְרָ֛א שֵֽׁם ־ הַ⁠מָּק֥וֹם הַ⁠ה֖וּא תַּבְעֵרָ֑ה כִּֽי ־ בָעֲרָ֥ה בָ֖⁠ם אֵ֥שׁ יְהוָֽה ׃⁴ וְ⁠הָֽ⁠אסַפְסֻף֙ אֲשֶׁ֣ר בְּ⁠קִרְבּ֔⁠וֹ הִתְאַוּ֖וּ תַּאֲוָ֑ה וַ⁠יָּשֻׁ֣בוּ וַ⁠יִּבְכּ֗וּ גַּ֚ם בְּנֵ֣י יִשְׂרָאֵ֔ל וַ⁠יֹּ֣אמְר֔וּ מִ֥י יַאֲכִלֵ֖⁠נוּ בָּשָֽׂר ׃⁵ זָכַ֨רְנוּ֙ אֶת ־ הַ⁠דָּגָ֔ה אֲשֶׁר ־ נֹאכַ֥ל בְּ⁠מִצְרַ֖יִם חִנָּ֑ם אֵ֣ת הַ⁠קִּשֻּׁאִ֗ים וְ⁠אֵת֙ הָֽ⁠אֲבַטִּחִ֔ים וְ⁠אֶת ־ הֶ⁠חָצִ֥יר וְ⁠אֶת ־ הַ⁠בְּצָלִ֖ים וְ⁠אֶת ־ הַ⁠שּׁוּמִֽים ׃⁶ וְ⁠עַתָּ֛ה נַפְשֵׁ֥⁠נוּ יְבֵשָׁ֖ה אֵ֣ין כֹּ֑ל בִּלְתִּ֖י אֶל ־ הַ⁠מָּ֥ן עֵינֵֽי⁠נוּ ׃⁷ וְ⁠הַ⁠מָּ֕ן כִּ⁠זְרַע ־ גַּ֖ד ה֑וּא וְ⁠עֵינ֖⁠וֹ כְּ⁠עֵ֥ין הַ⁠בְּדֹֽלַח ׃⁸ שָׁטוּ֩ הָ⁠עָ֨ם וְ⁠לָֽקְט֜וּ וְ⁠טָחֲנ֣וּ בָ⁠רֵחַ֗יִם א֤וֹ דָכוּ֙ בַּ⁠מְּדֹכָ֔ה וּ⁠בִשְּׁלוּ֙ בַּ⁠פָּר֔וּר וְ⁠עָשׂ֥וּ אֹת֖⁠וֹ עֻג֑וֹת וְ⁠הָיָ֣ה טַעְמ֔⁠וֹ כְּ⁠טַ֖עַם לְשַׁ֥ד הַ⁠שָּֽׁמֶן ׃⁹ וּ⁠בְ⁠רֶ֧דֶת הַ⁠טַּ֛ל עַל ־ הַֽ⁠מַּחֲנֶ֖ה לָ֑יְלָה יֵרֵ֥ד הַ⁠מָּ֖ן עָלָֽי⁠ו ׃¹⁰ וַ⁠יִּשְׁמַ֨ע מֹשֶׁ֜ה אֶת ־ הָ⁠עָ֗ם בֹּכֶה֙ לְ⁠מִשְׁפְּחֹתָ֔י⁠ו אִ֖ישׁ לְ⁠פֶ֣תַח אָהֳל֑⁠וֹ וַ⁠יִּֽחַר ־ אַ֤ף יְהוָה֙ מְאֹ֔ד וּ⁠בְ⁠עֵינֵ֥י מֹשֶׁ֖ה רָֽע ׃¹¹ וַ⁠יֹּ֨אמֶר מֹשֶׁ֜ה אֶל ־ יְהוָ֗ה לָ⁠מָ֤ה הֲרֵעֹ֨תָ֙ לְ⁠עַבְדֶּ֔⁠ךָ וְ⁠לָ֛⁠מָּה לֹא ־ מָצָ֥תִי חֵ֖ן בְּ⁠עֵינֶ֑י⁠ךָ לָ⁠שׂ֗וּם אֶת ־ מַשָּׂ֛א כָּל ־ הָ⁠עָ֥ם הַ⁠זֶּ֖ה עָלָֽ⁠י ׃¹² הֶ⁠אָנֹכִ֣י הָרִ֗יתִי אֵ֚ת כָּל ־ הָ⁠עָ֣ם הַ⁠זֶּ֔ה אִם ־ אָנֹכִ֖י יְלִדְתִּ֑י⁠הוּ כִּֽי ־ תֹאמַ֨ר אֵלַ֜⁠י שָׂאֵ֣⁠הוּ בְ⁠חֵיקֶ֗⁠ךָ כַּ⁠אֲשֶׁ֨ר יִשָּׂ֤א הָ⁠אֹמֵן֙ אֶת ־ הַ⁠יֹּנֵ֔ק עַ֚ל הָֽ⁠אֲדָמָ֔ה אֲשֶׁ֥ר נִשְׁבַּ֖עְתָּ לַ⁠אֲבֹתָֽי⁠ו ׃¹³ מֵ⁠אַ֤יִן לִ⁠י֙ בָּשָׂ֔ר לָ⁠תֵ֖ת לְ⁠כָל ־ הָ⁠עָ֣ם הַ⁠זֶּ֑ה כִּֽי ־ יִבְכּ֤וּ עָלַ⁠י֙ לֵ⁠אמֹ֔ר תְּנָ⁠ה ־ לָּ֥⁠נוּ בָשָׂ֖ר וְ⁠נֹאכֵֽלָה ׃¹⁴ לֹֽא ־ אוּכַ֤ל אָנֹכִי֙ לְ⁠בַדִּ֔⁠י לָ⁠שֵׂ֖את אֶת ־ כָּל ־ הָ⁠עָ֣ם הַ⁠זֶּ֑ה כִּ֥י כָבֵ֖ד מִמֶּֽ⁠נִּי ׃¹⁵ וְ⁠אִם ־ כָּ֣כָה ׀ אַתְּ ־ עֹ֣שֶׂה לִּ֗⁠י הָרְגֵ֤⁠נִי נָא֙ הָרֹ֔ג אִם ־ מָצָ֥אתִי חֵ֖ן בְּ⁠עֵינֶ֑י⁠ךָ וְ⁠אַל ־ אֶרְאֶ֖ה בְּ⁠רָעָתִֽ⁠י ׃פ¹⁶ וַ⁠יֹּ֨אמֶר יְהוָ֜ה אֶל ־ מֹשֶׁ֗ה אֶסְפָ⁠ה ־ לִּ֞⁠י שִׁבְעִ֣ים אִישׁ֮ מִ⁠זִּקְנֵ֣י יִשְׂרָאֵל֒ אֲשֶׁ֣ר יָדַ֔עְתָּ כִּי ־ הֵ֛ם זִקְנֵ֥י הָ⁠עָ֖ם וְ⁠שֹׁטְרָ֑י⁠ו וְ⁠לָקַחְתָּ֤ אֹתָ⁠ם֙ אֶל ־ אֹ֣הֶל מוֹעֵ֔ד וְ⁠הִֽתְיַצְּב֥וּ שָׁ֖ם עִמָּֽ⁠ךְ ׃¹⁷ וְ⁠יָרַדְתִּ֗י וְ⁠דִבַּרְתִּ֣י עִמְּ⁠ךָ֮ שָׁם֒ וְ⁠אָצַלְתִּ֗י מִן ־ הָ⁠ר֛וּחַ אֲשֶׁ֥ר עָלֶ֖י⁠ךָ וְ⁠שַׂמְתִּ֣י עֲלֵי⁠הֶ֑ם וְ⁠נָשְׂא֤וּ אִתְּ⁠ךָ֙ בְּ⁠מַשָּׂ֣א הָ⁠עָ֔ם וְ⁠לֹא ־ תִשָּׂ֥א אַתָּ֖ה לְ⁠בַדֶּֽ⁠ךָ ׃¹⁸ וְ⁠אֶל ־ הָ⁠עָ֨ם תֹּאמַ֜ר הִתְקַדְּשׁ֣וּ לְ⁠מָחָר֮ וַ⁠אֲכַלְתֶּ֣ם בָּשָׂר֒ כִּ֡י בְּכִיתֶם֩ בְּ⁠אָזְנֵ֨י יְהוָ֜ה לֵ⁠אמֹ֗ר מִ֤י יַאֲכִלֵ֨⁠נוּ֙ בָּשָׂ֔ר כִּי ־ ט֥וֹב לָ֖⁠נוּ בְּ⁠מִצְרָ֑יִם וְ⁠נָתַ֨ן יְהוָ֥ה לָ⁠כֶ֛ם בָּשָׂ֖ר וַ⁠אֲכַלְתֶּֽם ׃¹⁹ לֹ֣א י֥וֹם אֶחָ֛ד תֹּאכְל֖וּ⁠ן וְ⁠לֹ֣א יוֹמָ֑יִם וְ⁠לֹ֣א ׀ חֲמִשָּׁ֣ה יָמִ֗ים וְ⁠לֹא֙ עֲשָׂרָ֣ה יָמִ֔ים וְ⁠לֹ֖א עֶשְׂרִ֥ים יֽוֹם ׃²⁰ עַ֣ד ׀ חֹ֣דֶשׁ יָמִ֗ים עַ֤ד אֲשֶׁר ־ יֵצֵא֙ מֵֽ⁠אַפְּ⁠כֶ֔ם וְ⁠הָיָ֥ה לָ⁠כֶ֖ם לְ⁠זָרָ֑א יַ֗עַן כִּֽי ־ מְאַסְתֶּ֤ם אֶת ־ יְהוָה֙ אֲשֶׁ֣ר בְּ⁠קִרְבְּ⁠כֶ֔ם וַ⁠תִּבְכּ֤וּ לְ⁠פָנָי⁠ו֙ לֵ⁠אמֹ֔ר לָ֥⁠מָּה זֶּ֖ה יָצָ֥אנוּ מִ⁠מִּצְרָֽיִם ׃²¹ וַ⁠יֹּאמֶר֮ מֹשֶׁה֒ שֵׁשׁ ־ מֵא֥וֹת אֶ֨לֶף֙ רַגְלִ֔י הָ⁠עָ֕ם אֲשֶׁ֥ר אָנֹכִ֖י בְּ⁠קִרְבּ֑⁠וֹ וְ⁠אַתָּ֣ה אָמַ֗רְתָּ בָּשָׂר֙ אֶתֵּ֣ן לָ⁠הֶ֔ם וְ⁠אָכְל֖וּ חֹ֥דֶשׁ יָמִֽים ׃²² הֲ⁠צֹ֧אן וּ⁠בָקָ֛ר יִשָּׁחֵ֥ט לָ⁠הֶ֖ם וּ⁠מָצָ֣א לָ⁠הֶ֑ם אִ֣ם אֶֽת ־ כָּל ־ דְּגֵ֥י הַ⁠יָּ֛ם יֵאָסֵ֥ף לָ⁠הֶ֖ם וּ⁠מָצָ֥א לָ⁠הֶֽם ׃פ²³ וַ⁠יֹּ֤אמֶר יְהוָה֙ אֶל ־ מֹשֶׁ֔ה הֲ⁠יַ֥ד יְהוָ֖ה תִּקְצָ֑ר עַתָּ֥ה תִרְאֶ֛ה הֲ⁠יִקְרְ⁠ךָ֥ דְבָרִ֖⁠י אִם ־ לֹֽא ׃²⁴ וַ⁠יֵּצֵ֣א מֹשֶׁ֗ה וַ⁠יְדַבֵּר֙ אֶל ־ הָ⁠עָ֔ם אֵ֖ת דִּבְרֵ֣י יְהוָ֑ה וַ⁠יֶּאֱסֹ֞ף שִׁבְעִ֥ים אִישׁ֙ מִ⁠זִּקְנֵ֣י הָ⁠עָ֔ם וַֽ⁠יַּעֲמֵ֥ד אֹתָ֖⁠ם סְבִיבֹ֥ת הָ⁠אֹֽהֶל ׃²⁵ וַ⁠יֵּ֨רֶד יְהוָ֥ה ׀ בֶּ⁠עָנָן֮ וַ⁠יְדַבֵּ֣ר אֵלָי⁠ו֒ וַ⁠יָּ֗אצֶל מִן ־ הָ⁠ר֨וּחַ֙ אֲשֶׁ֣ר עָלָ֔י⁠ו וַ⁠יִּתֵּ֕ן עַל ־ שִׁבְעִ֥ים אִ֖ישׁ הַ⁠זְּקֵנִ֑ים וַ⁠יְהִ֗י כְּ⁠נ֤וֹחַ עֲלֵי⁠הֶם֙ הָ⁠ר֔וּחַ וַ⁠יִּֽתְנַבְּא֖וּ וְ⁠לֹ֥א יָסָֽפוּ ׃²⁶ וַ⁠יִּשָּׁאֲר֣וּ שְׁנֵֽי ־ אֲנָשִׁ֣ים ׀ בַּֽ⁠מַּחֲנֶ֡ה שֵׁ֣ם הָ⁠אֶחָ֣ד ׀ אֶלְדָּ֡ד וְ⁠שֵׁם֩ הַ⁠שֵּׁנִ֨י מֵידָ֜ד וַ⁠תָּ֧נַח עֲלֵי⁠הֶ֣ם הָ⁠ר֗וּחַ וְ⁠הֵ֨מָּה֙ בַּ⁠כְּתֻבִ֔ים וְ⁠לֹ֥א יָצְא֖וּ הָ⁠אֹ֑הֱלָ⁠ה וַ⁠יִּֽתְנַבְּא֖וּ בַּֽ⁠מַּחֲנֶֽה ׃²⁷ וַ⁠יָּ֣רָץ הַ⁠נַּ֔עַר וַ⁠יַּגֵּ֥ד לְ⁠מֹשֶׁ֖ה וַ⁠יֹּאמַ֑ר אֶלְדָּ֣ד וּ⁠מֵידָ֔ד מִֽתְנַבְּאִ֖ים בַּֽ⁠מַּחֲנֶֽה ׃²⁸ וַ⁠יַּ֜עַן יְהוֹשֻׁ֣עַ בִּן ־ נ֗וּן מְשָׁרֵ֥ת מֹשֶׁ֛ה מִ⁠בְּחֻרָ֖י⁠ו וַ⁠יֹּאמַ֑ר אֲדֹנִ֥⁠י מֹשֶׁ֖ה כְּלָאֵֽ⁠ם ׃²⁹ וַ⁠יֹּ֤אמֶר ל⁠וֹ֙ מֹשֶׁ֔ה הַֽ⁠מְקַנֵּ֥א אַתָּ֖ה לִ֑⁠י וּ⁠מִ֨י יִתֵּ֜ן כָּל ־ עַ֤ם יְהוָה֙ נְבִיאִ֔ים כִּי ־ יִתֵּ֧ן יְהוָ֛ה אֶת ־ רוּח֖⁠וֹ עֲלֵי⁠הֶֽם ׃³⁰ וַ⁠יֵּאָסֵ֥ף מֹשֶׁ֖ה אֶל ־ הַֽ⁠מַּחֲנֶ֑ה ה֖וּא וְ⁠זִקְנֵ֥י יִשְׂרָאֵֽל ׃³¹ וְ⁠ר֜וּחַ נָסַ֣ע ׀ מֵ⁠אֵ֣ת יְהוָ֗ה וַ⁠יָּ֣גָז שַׂלְוִים֮ מִן ־ הַ⁠יָּם֒ וַ⁠יִּטֹּ֨שׁ עַל ־ הַֽ⁠מַּחֲנֶ֜ה כְּ⁠דֶ֧רֶךְ י֣וֹם כֹּ֗ה וּ⁠כְ⁠דֶ֤רֶךְ יוֹם֙ כֹּ֔ה סְבִיב֖וֹת הַֽ⁠מַּחֲנֶ֑ה וּ⁠כְ⁠אַמָּתַ֖יִם עַל ־ פְּנֵ֥י הָ⁠אָֽרֶץ ׃³² וַ⁠יָּ֣קָם הָ⁠עָ֡ם כָּל ־ הַ⁠יּוֹם֩ הַ⁠ה֨וּא וְ⁠כָל ־ הַ⁠לַּ֜יְלָה וְ⁠כֹ֣ל ׀ י֣וֹם הַֽ⁠מָּחֳרָ֗ת וַ⁠יַּֽאַסְפוּ֙ אֶת ־ הַ⁠שְּׂלָ֔ו הַ⁠מַּמְעִ֕יט אָסַ֖ף עֲשָׂרָ֣ה חֳמָרִ֑ים וַ⁠יִּשְׁטְח֤וּ לָ⁠הֶם֙ שָׁט֔וֹחַ סְבִיב֖וֹת הַֽ⁠מַּחֲנֶֽה ׃³³ הַ⁠בָּשָׂ֗ר עוֹדֶ֨⁠נּוּ֙ בֵּ֣ין שִׁנֵּי⁠הֶ֔ם טֶ֖רֶם יִכָּרֵ֑ת וְ⁠אַ֤ף יְהוָה֙ חָרָ֣ה בָ⁠עָ֔ם וַ⁠יַּ֤ךְ יְהוָה֙ בָּ⁠עָ֔ם מַכָּ֖ה רַבָּ֥ה מְאֹֽד ׃³⁴ וַ⁠יִּקְרָ֛א אֶת ־ שֵֽׁם ־ הַ⁠מָּק֥וֹם הַ⁠ה֖וּא קִבְר֣וֹת הַֽתַּאֲוָ֑ה כִּי ־ שָׁם֙ קָֽבְר֔וּ אֶת ־ הָ⁠עָ֖ם הַ⁠מִּתְאַוִּֽים ׃³⁵ מִ⁠קִּבְר֧וֹת הַֽתַּאֲוָ֛ה נָסְע֥וּ הָ⁠עָ֖ם חֲצֵר֑וֹת וַ⁠יִּהְי֖וּ בַּ⁠חֲצֵרֽוֹת ׃פ

Chapter 12

¹ וַ⁠תְּדַבֵּ֨ר מִרְיָ֤ם וְ⁠אַהֲרֹן֙ בְּ⁠מֹשֶׁ֔ה עַל ־ אֹד֛וֹת הָ⁠אִשָּׁ֥ה הַ⁠כֻּשִׁ֖ית אֲשֶׁ֣ר לָקָ֑ח כִּֽי ־ אִשָּׁ֥ה כֻשִׁ֖ית לָקָֽח ׃² וַ⁠יֹּאמְר֗וּ הֲ⁠רַ֤ק אַךְ ־ בְּ⁠מֹשֶׁה֙ דִּבֶּ֣ר יְהוָ֔ה הֲ⁠לֹ֖א גַּם ־ בָּ֣⁠נוּ דִבֵּ֑ר וַ⁠יִּשְׁמַ֖ע יְהוָֽה ׃³ וְ⁠הָ⁠אִ֥ישׁ מֹשֶׁ֖ה ענו ¹ מְאֹ֑ד מִ⁠כֹּל֙ הָֽ⁠אָדָ֔ם אֲשֶׁ֖ר עַל ־ פְּנֵ֥י הָ⁠אֲדָמָֽה ׃ס⁴ וַ⁠יֹּ֨אמֶר יְהוָ֜ה פִּתְאֹ֗ם אֶל ־ מֹשֶׁ֤ה וְ⁠אֶֽל ־ אַהֲרֹן֙ וְ⁠אֶל ־ מִרְיָ֔ם צְא֥וּ שְׁלָשְׁתְּ⁠כֶ֖ם אֶל ־ אֹ֣הֶל מוֹעֵ֑ד וַ⁠יֵּצְא֖וּ שְׁלָשְׁתָּֽ⁠ם ׃⁵ וַ⁠יֵּ֤רֶד יְהוָה֙ בְּ⁠עַמּ֣וּד עָנָ֔ן וַֽ⁠יַּעֲמֹ֖ד פֶּ֣תַח הָ⁠אֹ֑הֶל וַ⁠יִּקְרָא֙ אַהֲרֹ֣ן וּ⁠מִרְיָ֔ם וַ⁠יֵּצְא֖וּ שְׁנֵי⁠הֶֽם ׃⁶ וַ⁠יֹּ֖אמֶר שִׁמְעוּ ־ נָ֣א דְבָרָ֑⁠י אִם ־ יִֽהְיֶה֙ נְבִ֣יאֲ⁠כֶ֔ם יְהוָ֗ה בַּ⁠מַּרְאָה֙ אֵלָ֣י⁠ו אֶתְוַדָּ֔ע בַּ⁠חֲל֖וֹם אֲדַבֶּר ־ בּֽ⁠וֹ ׃⁷ לֹא ־ כֵ֖ן עַבְדִּ֣⁠י מֹשֶׁ֑ה בְּ⁠כָל ־ בֵּיתִ֖⁠י נֶאֱמָ֥ן הֽוּא ׃⁸ פֶּ֣ה אֶל ־ פֶּ֞ה אֲדַבֶּר ־ בּ֗⁠וֹ וּ⁠מַרְאֶה֙ וְ⁠לֹ֣א בְ⁠חִידֹ֔ת וּ⁠תְמֻנַ֥ת יְהוָ֖ה יַבִּ֑יט וּ⁠מַדּ֨וּעַ֙ לֹ֣א יְרֵאתֶ֔ם לְ⁠דַבֵּ֖ר בְּ⁠עַבְדִּ֥⁠י בְ⁠מֹשֶֽׁה ׃⁹ וַ⁠יִּֽחַר אַ֧ף יְהוָ֛ה בָּ֖⁠ם וַ⁠יֵּלַֽךְ ׃¹⁰ וְ⁠הֶ⁠עָנָ֗ן סָ֚ר מֵ⁠עַ֣ל הָ⁠אֹ֔הֶל וְ⁠הִנֵּ֥ה מִרְיָ֖ם מְצֹרַ֣עַת כַּ⁠שָּׁ֑לֶג וַ⁠יִּ֧פֶן אַהֲרֹ֛ן אֶל ־ מִרְיָ֖ם וְ⁠הִנֵּ֥ה מְצֹרָֽעַת ׃¹¹ וַ⁠יֹּ֥אמֶר אַהֲרֹ֖ן אֶל ־ מֹשֶׁ֑ה בִּ֣י אֲדֹנִ֔⁠י אַל ־ נָ֨א תָשֵׁ֤ת עָלֵ֨י⁠נוּ֙ חַטָּ֔את אֲשֶׁ֥ר נוֹאַ֖לְנוּ וַ⁠אֲשֶׁ֥ר חָטָֽאנוּ ׃¹² אַל ־ נָ֥א תְהִ֖י כַּ⁠מֵּ֑ת אֲשֶׁ֤ר בְּ⁠צֵאת⁠וֹ֙ מֵ⁠רֶ֣חֶם אִמּ֔⁠וֹ וַ⁠יֵּאָכֵ֖ל חֲצִ֥י בְשָׂרֽ⁠וֹ ׃¹³ וַ⁠יִּצְעַ֣ק מֹשֶׁ֔ה אֶל ־ יְהוָ֖ה לֵ⁠אמֹ֑ר אֵ֕ל נָ֛א רְפָ֥א נָ֖א לָֽ⁠הּ ׃פ¹⁴ וַ⁠יֹּ֨אמֶר יְהוָ֜ה אֶל ־ מֹשֶׁ֗ה וְ⁠אָבִ֨י⁠הָ֙ יָרֹ֤ק יָרַק֙ בְּ⁠פָנֶ֔י⁠הָ הֲ⁠לֹ֥א תִכָּלֵ֖ם שִׁבְעַ֣ת יָמִ֑ים תִּסָּגֵ֞ר שִׁבְעַ֤ת יָמִים֙ מִ⁠ח֣וּץ לַֽ⁠מַּחֲנֶ֔ה וְ⁠אַחַ֖ר תֵּאָסֵֽף ׃¹⁵ וַ⁠תִּסָּגֵ֥ר מִרְיָ֛ם מִ⁠ח֥וּץ לַֽ⁠מַּחֲנֶ֖ה שִׁבְעַ֣ת יָמִ֑ים וְ⁠הָ⁠עָם֙ לֹ֣א נָסַ֔ע עַד ־ הֵאָסֵ֖ף מִרְיָֽם ׃¹⁶ וְ⁠אַחַ֛ר נָסְע֥וּ הָ⁠עָ֖ם מֵ⁠חֲצֵר֑וֹת וַֽ⁠יַּחֲנ֖וּ בְּ⁠מִדְבַּ֥ר פָּארָֽן ׃פ

¹Q עָנָ֣יו

Chapter 13

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² שְׁלַח ־ לְ⁠ךָ֣ אֲנָשִׁ֗ים וְ⁠יָתֻ֨רוּ֙ אֶת ־ אֶ֣רֶץ כְּנַ֔עַן אֲשֶׁר ־ אֲנִ֥י נֹתֵ֖ן לִ⁠בְנֵ֣י יִשְׂרָאֵ֑ל אִ֣ישׁ אֶחָד֩ אִ֨ישׁ אֶחָ֜ד לְ⁠מַטֵּ֤ה אֲבֹתָי⁠ו֙ תִּשְׁלָ֔חוּ כֹּ֖ל נָשִׂ֥יא בָ⁠הֶֽם ׃³ וַ⁠יִּשְׁלַ֨ח אֹתָ֥⁠ם מֹשֶׁ֛ה מִ⁠מִּדְבַּ֥ר פָּארָ֖ן עַל ־ פִּ֣י יְהוָ֑ה כֻּלָּ֣⁠ם אֲנָשִׁ֔ים רָאשֵׁ֥י בְנֵֽי ־ יִשְׂרָאֵ֖ל הֵֽמָּה ׃⁴ וְ⁠אֵ֖לֶּה שְׁמוֹתָ֑⁠ם לְ⁠מַטֵּ֣ה רְאוּבֵ֔ן שַׁמּ֖וּעַ בֶּן ־ זַכּֽוּר ׃⁵ לְ⁠מַטֵּ֣ה שִׁמְע֔וֹן שָׁפָ֖ט בֶּן ־ חוֹרִֽי ׃⁶ לְ⁠מַטֵּ֣ה יְהוּדָ֔ה כָּלֵ֖ב בֶּן ־ יְפֻנֶּֽה ׃⁷ לְ⁠מַטֵּ֣ה יִשָּׂשכָ֔ר יִגְאָ֖ל בֶּן ־ יוֹסֵֽף ׃⁸ לְ⁠מַטֵּ֥ה אֶפְרָ֖יִם הוֹשֵׁ֥עַ בִּן ־ נֽוּן ׃⁹ לְ⁠מַטֵּ֣ה בִנְיָמִ֔ן פַּלְטִ֖י בֶּן ־ רָפֽוּא ׃¹⁰ לְ⁠מַטֵּ֣ה זְבוּלֻ֔ן גַּדִּיאֵ֖ל בֶּן ־ סוֹדִֽי ׃¹¹ לְ⁠מַטֵּ֥ה יוֹסֵ֖ף לְ⁠מַטֵּ֣ה מְנַשֶּׁ֑ה גַּדִּ֖י בֶּן ־ סוּסִֽי ׃¹² לְ⁠מַטֵּ֣ה דָ֔ן עַמִּיאֵ֖ל בֶּן ־ גְּמַלִּֽי ׃¹³ לְ⁠מַטֵּ֣ה אָשֵׁ֔ר סְת֖וּר בֶּן ־ מִיכָאֵֽל ׃¹⁴ לְ⁠מַטֵּ֣ה נַפְתָּלִ֔י נַחְבִּ֖י בֶּן ־ וָפְסִֽי ׃¹⁵ לְ⁠מַטֵּ֣ה גָ֔ד גְּאוּאֵ֖ל בֶּן ־ מָכִֽי ׃¹⁶ אֵ֚לֶּה שְׁמ֣וֹת הָֽ⁠אֲנָשִׁ֔ים אֲשֶׁר ־ שָׁלַ֥ח מֹשֶׁ֖ה לָ⁠ת֣וּר אֶת ־ הָ⁠אָ֑רֶץ וַ⁠יִּקְרָ֥א מֹשֶׁ֛ה לְ⁠הוֹשֵׁ֥עַ בִּן ־ נ֖וּן יְהוֹשֻֽׁעַ ׃¹⁷ וַ⁠יִּשְׁלַ֤ח אֹתָ⁠ם֙ מֹשֶׁ֔ה לָ⁠ת֖וּר אֶת ־ אֶ֣רֶץ כְּנָ֑עַן וַ⁠יֹּ֣אמֶר אֲלֵ⁠הֶ֗ם עֲל֥וּ זֶה֙ בַּ⁠נֶּ֔גֶב וַ⁠עֲלִיתֶ֖ם אֶת ־ הָ⁠הָֽר ׃¹⁸ וּ⁠רְאִיתֶ֥ם אֶת ־ הָ⁠אָ֖רֶץ מַה ־ הִ֑וא וְ⁠אֶת ־ הָ⁠עָם֙ הַ⁠יֹּשֵׁ֣ב עָלֶ֔י⁠הָ הֶ⁠חָזָ֥ק הוּא֙ הֲ⁠רָפֶ֔ה הַ⁠מְעַ֥ט ה֖וּא אִם ־ רָֽב ׃¹⁹ וּ⁠מָ֣ה הָ⁠אָ֗רֶץ אֲשֶׁר ־ הוּא֙ יֹשֵׁ֣ב בָּ֔⁠הּ הֲ⁠טוֹבָ֥ה הִ֖וא אִם ־ רָעָ֑ה וּ⁠מָ֣ה הֶֽ⁠עָרִ֗ים אֲשֶׁר ־ הוּא֙ יוֹשֵׁ֣ב בָּ⁠הֵ֔נָּה הַ⁠בְּ⁠מַֽחֲנִ֖ים אִ֥ם בְּ⁠מִבְצָרִֽים ׃²⁰ וּ⁠מָ֣ה הָ֠⁠אָרֶץ הַ⁠שְּׁמֵנָ֨ה הִ֜וא אִם ־ רָזָ֗ה הֲ⁠יֵֽשׁ ־ בָּ֥⁠הּ עֵץ֙ אִם ־ אַ֔יִן וְ⁠הִ֨תְחַזַּקְתֶּ֔ם וּ⁠לְקַחְתֶּ֖ם מִ⁠פְּרִ֣י הָ⁠אָ֑רֶץ וְ⁠הַ֨⁠יָּמִ֔ים יְמֵ֖י בִּכּוּרֵ֥י עֲנָבִֽים ׃²¹ וַֽ⁠יַּעֲל֖וּ וַ⁠יָּתֻ֣רוּ אֶת ־ הָ⁠אָ֑רֶץ מִ⁠מִּדְבַּר ־ צִ֥ן עַד ־ רְחֹ֖ב לְבֹ֥א חֲמָֽת ׃²² וַ⁠יַּעֲל֣וּ בַ⁠נֶּגֶב֮ וַ⁠יָּבֹ֣א עַד ־ חֶבְרוֹן֒ וְ⁠שָׁ֤ם אֲחִימַן֙ שֵׁשַׁ֣י וְ⁠תַלְמַ֔י יְלִידֵ֖י הָ⁠עֲנָ֑ק וְ⁠חֶבְר֗וֹן שֶׁ֤בַע שָׁנִים֙ נִבְנְתָ֔ה לִ⁠פְנֵ֖י צֹ֥עַן מִצְרָֽיִם ׃²³ וַ⁠יָּבֹ֜אוּ עַד ־ נַ֣חַל אֶשְׁכֹּ֗ל וַ⁠יִּכְרְת֨וּ מִ⁠שָּׁ֤ם זְמוֹרָה֙ וְ⁠אֶשְׁכּ֤וֹל עֲנָבִים֙ אֶחָ֔ד וַ⁠יִּשָּׂאֻ֥⁠הוּ בַ⁠מּ֖וֹט בִּ⁠שְׁנָ֑יִם וּ⁠מִן ־ הָ⁠רִמֹּנִ֖ים וּ⁠מִן ־ הַ⁠תְּאֵנִֽים ׃²⁴ לַ⁠מָּק֣וֹם הַ⁠ה֔וּא קָרָ֖א נַ֣חַל אֶשְׁכּ֑וֹל עַ֚ל אֹד֣וֹת הָֽ⁠אֶשְׁכּ֔וֹל אֲשֶׁר ־ כָּרְת֥וּ מִ⁠שָּׁ֖ם בְּנֵ֥י יִשְׂרָאֵֽל ׃²⁵ וַ⁠יָּשֻׁ֖בוּ מִ⁠תּ֣וּר הָ⁠אָ֑רֶץ מִ⁠קֵּ֖ץ אַרְבָּעִ֥ים יֽוֹם ׃²⁶ וַ⁠יֵּלְכ֡וּ וַ⁠יָּבֹאוּ֩ אֶל ־ מֹשֶׁ֨ה וְ⁠אֶֽל ־ אַהֲרֹ֜ן וְ⁠אֶל ־ כָּל ־ עֲדַ֧ת בְּנֵֽי ־ יִשְׂרָאֵ֛ל אֶל ־ מִדְבַּ֥ר פָּארָ֖ן קָדֵ֑שָׁ⁠ה וַ⁠יָּשִׁ֨יבוּ אוֹתָ֤⁠ם דָּבָר֙ וְ⁠אֶת ־ כָּל ־ הָ֣⁠עֵדָ֔ה וַ⁠יַּרְא֖וּ⁠ם אֶת ־ פְּרִ֥י הָ⁠אָֽרֶץ ׃²⁷ וַ⁠יְסַפְּרוּ ־ ל⁠וֹ֙ וַ⁠יֹּ֣אמְר֔וּ בָּ֕אנוּ אֶל ־ הָ⁠אָ֖רֶץ אֲשֶׁ֣ר שְׁלַחְתָּ֑⁠נוּ וְ֠⁠גַם זָבַ֨ת חָלָ֥ב וּ⁠דְבַ֛שׁ הִ֖וא וְ⁠זֶה ־ פִּרְיָֽ⁠הּ ׃²⁸ אֶ֚פֶס כִּֽי ־ עַ֣ז הָ⁠עָ֔ם הַ⁠יֹּשֵׁ֖ב בָּ⁠אָ֑רֶץ וְ⁠הֶֽ⁠עָרִ֗ים בְּצֻר֤וֹת גְּדֹלֹת֙ מְאֹ֔ד וְ⁠גַם ־ יְלִדֵ֥י הָֽ⁠עֲנָ֖ק רָאִ֥ינוּ שָֽׁם ׃²⁹ עֲמָלֵ֥ק יוֹשֵׁ֖ב בְּ⁠אֶ֣רֶץ הַ⁠נֶּ֑גֶב וְ֠⁠הַֽ⁠חִתִּי וְ⁠הַ⁠יְבוּסִ֤י וְ⁠הָֽ⁠אֱמֹרִי֙ יוֹשֵׁ֣ב בָּ⁠הָ֔ר וְ⁠הַֽ⁠כְּנַעֲנִי֙ יֹשֵׁ֣ב עַל ־ הַ⁠יָּ֔ם וְ⁠עַ֖ל יַ֥ד הַ⁠יַּרְדֵּֽן ׃³⁰ וַ⁠יַּ֧הַס כָּלֵ֛ב אֶת ־ הָ⁠עָ֖ם אֶל ־ מֹשֶׁ֑ה וַ⁠יֹּ֗אמֶר עָלֹ֤ה נַעֲלֶה֙ וְ⁠יָרַ֣שְׁנוּ אֹתָ֔⁠הּ כִּֽי ־ יָכ֥וֹל נוּכַ֖ל לָֽ⁠הּ ׃³¹ וְ⁠הָ֨⁠אֲנָשִׁ֜ים אֲשֶׁר ־ עָל֤וּ עִמּ⁠וֹ֙ אָֽמְר֔וּ לֹ֥א נוּכַ֖ל לַ⁠עֲל֣וֹת אֶל ־ הָ⁠עָ֑ם כִּֽי ־ חָזָ֥ק ה֖וּא מִמֶּֽ⁠נּוּ ׃³² וַ⁠יּוֹצִ֜יאוּ דִּבַּ֤ת הָ⁠אָ֨רֶץ֙ אֲשֶׁ֣ר תָּר֣וּ אֹתָ֔⁠הּ אֶל ־ בְּנֵ֥י יִשְׂרָאֵ֖ל לֵ⁠אמֹ֑ר הָ⁠אָ֡רֶץ אֲשֶׁר֩ עָבַ֨רְנוּ בָ֜⁠הּ לָ⁠ת֣וּר אֹתָ֗⁠הּ אֶ֣רֶץ אֹכֶ֤לֶת יוֹשְׁבֶ֨י⁠הָ֙ הִ֔וא וְ⁠כָל ־ הָ⁠עָ֛ם אֲשֶׁר ־ רָאִ֥ינוּ בְ⁠תוֹכָ֖⁠הּ אַנְשֵׁ֥י מִדּֽוֹת ׃³³ וְ⁠שָׁ֣ם רָאִ֗ינוּ אֶת ־ הַ⁠נְּפִילִ֛ים בְּנֵ֥י עֲנָ֖ק מִן ־ הַ⁠נְּפִלִ֑ים וַ⁠נְּהִ֤י בְ⁠עֵינֵ֨י⁠נוּ֙ כַּֽ⁠חֲגָבִ֔ים וְ⁠כֵ֥ן הָיִ֖ינוּ בְּ⁠עֵינֵי⁠הֶֽם ׃

Chapter 14

¹ וַ⁠תִּשָּׂא֙ כָּל ־ הָ֣⁠עֵדָ֔ה וַֽ⁠יִּתְּנ֖וּ אֶת ־ קוֹלָ֑⁠ם וַ⁠יִּבְכּ֥וּ הָ⁠עָ֖ם בַּ⁠לַּ֥יְלָה הַ⁠הֽוּא ׃² וַ⁠יִּלֹּ֨נוּ֙ עַל ־ מֹשֶׁ֣ה וְ⁠עַֽל ־ אַהֲרֹ֔ן כֹּ֖ל בְּנֵ֣י יִשְׂרָאֵ֑ל וַֽ⁠יֹּאמְר֨וּ אֲלֵ⁠הֶ֜ם כָּל ־ הָ⁠עֵדָ֗ה לוּ ־ מַ֨תְנוּ֙ בְּ⁠אֶ֣רֶץ מִצְרַ֔יִם א֛וֹ בַּ⁠מִּדְבָּ֥ר הַ⁠זֶּ֖ה לוּ ־ מָֽתְנוּ ׃³ וְ⁠לָ⁠מָ֣ה יְ֠הוָה מֵבִ֨יא אֹתָ֜⁠נוּ אֶל ־ הָ⁠אָ֤רֶץ הַ⁠זֹּאת֙ לִ⁠נְפֹּ֣ל בַּ⁠חֶ֔רֶב נָשֵׁ֥י⁠נוּ וְ⁠טַפֵּ֖⁠נוּ יִהְי֣וּ לָ⁠בַ֑ז הֲ⁠ל֧וֹא ט֦וֹב לָ֖⁠נוּ שׁ֥וּב מִצְרָֽיְמָ⁠ה ׃⁴ וַ⁠יֹּאמְר֖וּ אִ֣ישׁ אֶל ־ אָחִ֑י⁠ו נִתְּנָ֥ה רֹ֖אשׁ וְ⁠נָשׁ֥וּבָה מִצְרָֽיְמָ⁠ה ׃⁵ וַ⁠יִּפֹּ֥ל מֹשֶׁ֛ה וְ⁠אַהֲרֹ֖ן עַל ־ פְּנֵי⁠הֶ֑ם לִ⁠פְנֵ֕י כָּל ־ קְהַ֥ל עֲדַ֖ת בְּנֵ֥י יִשְׂרָאֵֽל ׃⁶ וִ⁠יהוֹשֻׁ֣עַ בִּן ־ נ֗וּן וְ⁠כָלֵב֙ בֶּן ־ יְפֻנֶּ֔ה מִן ־ הַ⁠תָּרִ֖ים אֶת ־ הָ⁠אָ֑רֶץ קָרְע֖וּ בִּגְדֵי⁠הֶֽם ׃⁷ וַ⁠יֹּ֣אמְר֔וּ אֶל ־ כָּל ־ עֲדַ֥ת בְּנֵֽי ־ יִשְׂרָאֵ֖ל לֵ⁠אמֹ֑ר הָ⁠אָ֗רֶץ אֲשֶׁ֨ר עָבַ֤רְנוּ בָ⁠הּ֙ לָ⁠ת֣וּר אֹתָ֔⁠הּ טוֹבָ֥ה הָ⁠אָ֖רֶץ מְאֹ֥ד מְאֹֽד ׃⁸ אִם ־ חָפֵ֥ץ בָּ֨⁠נוּ֙ יְהוָ֔ה וְ⁠הֵבִ֤יא אֹתָ֨⁠נוּ֙ אֶל ־ הָ⁠אָ֣רֶץ הַ⁠זֹּ֔את וּ⁠נְתָנָ֖⁠הּ לָ֑⁠נוּ אֶ֕רֶץ אֲשֶׁר ־ הִ֛וא זָבַ֥ת חָלָ֖ב וּ⁠דְבָֽשׁ ׃⁹ אַ֣ךְ בַּֽ⁠יהוָה֮ אַל ־ תִּמְרֹדוּ֒ וְ⁠אַתֶּ֗ם אַל ־ תִּֽירְאוּ֙ אֶת ־ עַ֣ם הָ⁠אָ֔רֶץ כִּ֥י לַחְמֵ֖⁠נוּ הֵ֑ם סָ֣ר צִלָּ֧⁠ם מֵ⁠עֲלֵי⁠הֶ֛ם וַֽ⁠יהוָ֥ה אִתָּ֖⁠נוּ אַל ־ תִּירָאֻֽ⁠ם ׃¹⁰ וַ⁠יֹּֽאמְרוּ֙ כָּל ־ הָ֣⁠עֵדָ֔ה לִ⁠רְגּ֥וֹם אֹתָ֖⁠ם בָּ⁠אֲבָנִ֑ים וּ⁠כְב֣וֹד יְהוָ֗ה נִרְאָה֙ בְּ⁠אֹ֣הֶל מוֹעֵ֔ד אֶֽל ־ כָּל ־ בְּנֵ֖י יִשְׂרָאֵֽל ׃פ¹¹ וַ⁠יֹּ֤אמֶר יְהוָה֙ אֶל ־ מֹשֶׁ֔ה עַד ־ אָ֥נָה יְנַאֲצֻ֖⁠נִי הָ⁠עָ֣ם הַ⁠זֶּ֑ה וְ⁠עַד ־ אָ֨נָה֙ לֹא ־ יַאֲמִ֣ינוּ בִ֔⁠י בְּ⁠כֹל֙ הָֽ⁠אֹת֔וֹת אֲשֶׁ֥ר עָשִׂ֖יתִי בְּ⁠קִרְבּֽ⁠וֹ ׃¹² אַכֶּ֥⁠נּוּ בַ⁠דֶּ֖בֶר וְ⁠אוֹרִשֶׁ֑⁠נּוּ וְ⁠אֶֽעֱשֶׂה֙ אֹֽתְ⁠ךָ֔ לְ⁠גוֹי ־ גָּד֥וֹל וְ⁠עָצ֖וּם מִמֶּֽ⁠נּוּ ׃¹³ וַ⁠יֹּ֥אמֶר מֹשֶׁ֖ה אֶל ־ יְהוָ֑ה וְ⁠שָׁמְע֣וּ מִצְרַ֔יִם כִּֽי ־ הֶעֱלִ֧יתָ בְ⁠כֹחֲ⁠ךָ֛ אֶת ־ הָ⁠עָ֥ם הַ⁠זֶּ֖ה מִ⁠קִּרְבּֽ⁠וֹ ׃¹⁴ וְ⁠אָמְר֗וּ אֶל ־ יוֹשֵׁב֮ הָ⁠אָ֣רֶץ הַ⁠זֹּאת֒ שָֽׁמְעוּ֙ כִּֽי ־ אַתָּ֣ה יְהוָ֔ה בְּ⁠קֶ֖רֶב הָ⁠עָ֣ם הַ⁠זֶּ֑ה אֲשֶׁר ־ עַ֨יִן בְּ⁠עַ֜יִן נִרְאָ֣ה ׀ אַתָּ֣ה יְהוָ֗ה וַ⁠עֲנָֽנְ⁠ךָ֙ עֹמֵ֣ד עֲלֵ⁠הֶ֔ם וּ⁠בְ⁠עַמֻּ֣ד עָנָ֗ן אַתָּ֨ה הֹלֵ֤ךְ לִ⁠פְנֵי⁠הֶם֙ יוֹמָ֔ם וּ⁠בְ⁠עַמּ֥וּד אֵ֖שׁ לָֽיְלָה ׃¹⁵ וְ⁠הֵמַתָּ֛ה אֶת ־ הָ⁠עָ֥ם הַ⁠זֶּ֖ה כְּ⁠אִ֣ישׁ אֶחָ֑ד וְ⁠אָֽמְרוּ֙ הַ⁠גּוֹיִ֔ם אֲשֶׁר ־ שָׁמְע֥וּ אֶֽת ־ שִׁמְעֲ⁠ךָ֖ לֵ⁠אמֹֽר ׃¹⁶ מִ⁠בִּלְתִּ֞י יְכֹ֣לֶת יְהוָ֗ה לְ⁠הָבִיא֙ אֶת ־ הָ⁠עָ֣ם הַ⁠זֶּ֔ה אֶל ־ הָ⁠אָ֖רֶץ אֲשֶׁר ־ נִשְׁבַּ֣ע לָ⁠הֶ֑ם וַ⁠יִּשְׁחָטֵ֖⁠ם בַּ⁠מִּדְבָּֽר ׃¹⁷ וְ⁠עַתָּ֕ה יִגְדַּל ־ נָ֖א כֹּ֣חַ אֲדֹנָ֑⁠י כַּ⁠אֲשֶׁ֥ר דִּבַּ֖רְתָּ לֵ⁠אמֹֽר ׃¹⁸ יְהוָ֗ה אֶ֤רֶךְ אַפַּ֨יִם֙ וְ⁠רַב ־ חֶ֔סֶד נֹשֵׂ֥א עָוֺ֖ן וָ⁠פָ֑שַׁע וְ⁠נַקֵּה֙ לֹ֣א יְנַקֶּ֔ה פֹּקֵ֞ד עֲוֺ֤ן אָבוֹת֙ עַל ־ בָּנִ֔ים עַל ־ שִׁלֵּשִׁ֖ים וְ⁠עַל ־ רִבֵּעִֽים ׃¹⁹ סְלַֽח ־ נָ֗א לַ⁠עֲוֺ֛ן הָ⁠עָ֥ם הַ⁠זֶּ֖ה כְּ⁠גֹ֣דֶל חַסְדֶּ֑⁠ךָ וְ⁠כַ⁠אֲשֶׁ֤ר נָשָׂ֨אתָה֙ לָ⁠עָ֣ם הַ⁠זֶּ֔ה מִ⁠מִּצְרַ֖יִם וְ⁠עַד ־ הֵֽנָּה ׃²⁰ וַ⁠יֹּ֣אמֶר יְהוָ֔ה סָלַ֖חְתִּי כִּ⁠דְבָרֶֽ⁠ךָ ׃²¹ וְ⁠אוּלָ֖ם חַי ־ אָ֑נִי וְ⁠יִמָּלֵ֥א כְבוֹד ־ יְהוָ֖ה אֶת ־ כָּל ־ הָ⁠אָֽרֶץ ׃²² כִּ֣י כָל ־ הָ⁠אֲנָשִׁ֗ים הָ⁠רֹאִ֤ים אֶת ־ כְּבֹדִ⁠י֙ וְ⁠אֶת ־ אֹ֣תֹתַ֔⁠י אֲשֶׁר ־ עָשִׂ֥יתִי בְ⁠מִצְרַ֖יִם וּ⁠בַ⁠מִּדְבָּ֑ר וַ⁠יְנַסּ֣וּ אֹתִ֗⁠י זֶ֚ה עֶ֣שֶׂר פְּעָמִ֔ים וְ⁠לֹ֥א שָׁמְע֖וּ בְּ⁠קוֹלִֽ⁠י ׃²³ אִם ־ יִרְאוּ֙ אֶת ־ הָ⁠אָ֔רֶץ אֲשֶׁ֥ר נִשְׁבַּ֖עְתִּי לַ⁠אֲבֹתָ֑⁠ם וְ⁠כָל ־ מְנַאֲצַ֖⁠י לֹ֥א יִרְאֽוּ⁠הָ ׃²⁴ וְ⁠עַבְדִּ֣⁠י כָלֵ֗ב עֵ֣קֶב הָֽיְתָ֞ה ר֤וּחַ אַחֶ֨רֶת֙ עִמּ֔⁠וֹ וַ⁠יְמַלֵּ֖א אַחֲרָ֑⁠י וַ⁠הֲבִֽיאֹתִ֗י⁠ו אֶל ־ הָ⁠אָ֨רֶץ֙ אֲשֶׁר ־ בָּ֣א שָׁ֔מָּ⁠ה וְ⁠זַרְע֖⁠וֹ יוֹרִשֶֽׁ⁠נָּה ׃²⁵ וְ⁠הָֽ⁠עֲמָלֵקִ֥י וְ⁠הַֽ⁠כְּנַעֲנִ֖י יוֹשֵׁ֣ב בָּ⁠עֵ֑מֶק מָחָ֗ר פְּנ֨וּ וּ⁠סְע֥וּ לָ⁠כֶ֛ם הַ⁠מִּדְבָּ֖ר דֶּ֥רֶךְ יַם ־ סֽוּף ׃פ²⁶ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃²⁷ עַד ־ מָתַ֗י לָ⁠עֵדָ֤ה הָֽ⁠רָעָה֙ הַ⁠זֹּ֔את אֲשֶׁ֛ר הֵ֥מָּה מַלִּינִ֖ים עָלָ֑⁠י אֶת ־ תְּלֻנּ֞וֹת בְּנֵ֣י יִשְׂרָאֵ֗ל אֲשֶׁ֨ר הֵ֧מָּה מַלִּינִ֛ים עָלַ֖⁠י שָׁמָֽעְתִּי ׃²⁸ אֱמֹ֣ר אֲלֵ⁠הֶ֗ם חַי ־ אָ֨נִי֙ נְאֻם ־ יְהוָ֔ה אִם ־ לֹ֕א כַּ⁠אֲשֶׁ֥ר דִּבַּרְתֶּ֖ם בְּ⁠אָזְנָ֑⁠י כֵּ֖ן אֶֽעֱשֶׂ֥ה לָ⁠כֶֽם ׃²⁹ בַּ⁠מִּדְבָּ֣ר הַ֠⁠זֶּה יִפְּל֨וּ פִגְרֵי⁠כֶ֜ם וְ⁠כָל ־ פְּקֻדֵי⁠כֶם֙ לְ⁠כָל ־ מִסְפַּרְ⁠כֶ֔ם מִ⁠בֶּ֛ן עֶשְׂרִ֥ים שָׁנָ֖ה וָ⁠מָ֑עְלָ⁠ה אֲשֶׁ֥ר הֲלִֽינֹתֶ֖ם עָלָֽ⁠י ׃³⁰ אִם ־ אַתֶּם֙ תָּבֹ֣אוּ אֶל ־ הָ⁠אָ֔רֶץ אֲשֶׁ֤ר נָשָׂ֨אתִי֙ אֶת ־ יָדִ֔⁠י לְ⁠שַׁכֵּ֥ן אֶתְ⁠כֶ֖ם בָּ֑⁠הּ כִּ֚י אִם ־ כָּלֵ֣ב בֶּן ־ יְפֻנֶּ֔ה וִ⁠יהוֹשֻׁ֖עַ בִּן ־ נֽוּן ׃³¹ וְ⁠טַ֨פְּ⁠כֶ֔ם אֲשֶׁ֥ר אֲמַרְתֶּ֖ם לָ⁠בַ֣ז יִהְיֶ֑ה וְ⁠הֵבֵיאתִ֣י אֹתָ֔⁠ם וְ⁠יָֽדְעוּ֙ אֶת ־ הָ⁠אָ֔רֶץ אֲשֶׁ֥ר מְאַסְתֶּ֖ם בָּֽ⁠הּ ׃³² וּ⁠פִגְרֵי⁠כֶ֖ם אַתֶּ֑ם יִפְּל֖וּ בַּ⁠מִּדְבָּ֥ר הַ⁠זֶּֽה ׃³³ וּ֠⁠בְנֵי⁠כֶם יִהְי֨וּ רֹעִ֤ים בַּ⁠מִּדְבָּר֙ אַרְבָּעִ֣ים שָׁנָ֔ה וְ⁠נָשְׂא֖וּ אֶת ־ זְנוּתֵי⁠כֶ֑ם עַד ־ תֹּ֥ם פִּגְרֵי⁠כֶ֖ם בַּ⁠מִּדְבָּֽר ׃³⁴ בְּ⁠מִסְפַּ֨ר הַ⁠יָּמִ֜ים אֲשֶׁר ־ תַּרְתֶּ֣ם אֶת ־ הָ⁠אָרֶץ֮ אַרְבָּעִ֣ים יוֹם֒ י֣וֹם לַ⁠שָּׁנָ֞ה י֣וֹם לַ⁠שָּׁנָ֗ה תִּשְׂאוּ֙ אֶת ־ עֲוֺנֹ֣תֵי⁠כֶ֔ם אַרְבָּעִ֖ים שָׁנָ֑ה וִֽ⁠ידַעְתֶּ֖ם אֶת ־ תְּנוּאָתִֽ⁠י ׃³⁵ אֲנִ֣י יְהוָה֮ דִּבַּרְתִּי֒ אִם ־ לֹ֣א ׀ זֹ֣את אֶֽעֱשֶׂ֗ה לְ⁠כָל ־ הָ⁠עֵדָ֤ה הָֽ⁠רָעָה֙ הַ⁠זֹּ֔את הַ⁠נּוֹעָדִ֖ים עָלָ֑⁠י בַּ⁠מִּדְבָּ֥ר הַ⁠זֶּ֛ה יִתַּ֖מּוּ וְ⁠שָׁ֥ם יָמֻֽתוּ ׃³⁶ וְ⁠הָ֣⁠אֲנָשִׁ֔ים אֲשֶׁר ־ שָׁלַ֥ח מֹשֶׁ֖ה לָ⁠ת֣וּר אֶת ־ הָ⁠אָ֑רֶץ וַ⁠יָּשֻׁ֗בוּ וַיַּלִּ֤ינוּ ¹ עָלָי⁠ו֙ אֶת ־ כָּל ־ הָ֣⁠עֵדָ֔ה לְ⁠הוֹצִ֥יא דִבָּ֖ה עַל ־ הָ⁠אָֽרֶץ ׃³⁷ וַ⁠יָּמֻ֨תוּ֙ הָֽ⁠אֲנָשִׁ֔ים מוֹצִאֵ֥י דִבַּת ־ הָ⁠אָ֖רֶץ רָעָ֑ה בַּ⁠מַּגֵּפָ֖ה לִ⁠פְנֵ֥י יְהוָֽה ׃³⁸ וִ⁠יהוֹשֻׁ֣עַ בִּן ־ נ֔וּן וְ⁠כָלֵ֖ב בֶּן ־ יְפֻנֶּ֑ה חָיוּ֙ מִן ־ הָ⁠אֲנָשִׁ֣ים הָ⁠הֵ֔ם הַֽ⁠הֹלְכִ֖ים לָ⁠ת֥וּר אֶת ־ הָ⁠אָֽרֶץ ׃³⁹ וַ⁠יְדַבֵּ֤ר מֹשֶׁה֙ אֶת ־ הַ⁠דְּבָרִ֣ים הָ⁠אֵ֔לֶּה אֶֽל ־ כָּל ־ בְּנֵ֖י יִשְׂרָאֵ֑ל וַ⁠יִּֽתְאַבְּל֥וּ הָ⁠עָ֖ם מְאֹֽד ׃⁴⁰ וַ⁠יַּשְׁכִּ֣מוּ בַ⁠בֹּ֔קֶר וַ⁠יַּֽעֲל֥וּ אֶל ־ רֹאשׁ ־ הָ⁠הָ֖ר לֵ⁠אמֹ֑ר הִנֶּ֗⁠נּוּ וְ⁠עָלִ֛ינוּ אֶל ־ הַ⁠מָּק֛וֹם אֲשֶׁר ־ אָמַ֥ר יְהוָ֖ה כִּ֥י חָטָֽאנוּ ׃⁴¹ וַ⁠יֹּ֣אמֶר מֹשֶׁ֔ה לָ֥⁠מָּה זֶּ֛ה אַתֶּ֥ם עֹבְרִ֖ים אֶת ־ פִּ֣י יְהוָ֑ה וְ⁠הִ֖וא לֹ֥א תִצְלָֽח ׃⁴² אַֽל ־ תַּעֲל֔וּ כִּ֛י אֵ֥ין יְהוָ֖ה בְּ⁠קִרְבְּ⁠כֶ֑ם וְ⁠לֹא֙ תִּנָּ֣גְפ֔וּ לִ⁠פְנֵ֖י אֹיְבֵי⁠כֶֽם ׃⁴³ כִּי֩ הָ⁠עֲמָלֵקִ֨י וְ⁠הַ⁠כְּנַעֲנִ֥י שָׁם֙ לִ⁠פְנֵי⁠כֶ֔ם וּ⁠נְפַלְתֶּ֖ם בֶּ⁠חָ֑רֶב כִּֽי ־ עַל ־ כֵּ֤ן שַׁבְתֶּם֙ מֵ⁠אַחֲרֵ֣י יְהוָ֔ה וְ⁠לֹא ־ יִהְיֶ֥ה יְהוָ֖ה עִמָּ⁠כֶֽם ׃⁴⁴ וַ⁠יַּעְפִּ֕לוּ לַ⁠עֲל֖וֹת אֶל ־ רֹ֣אשׁ הָ⁠הָ֑ר וַ⁠אֲר֤וֹן בְּרִית ־ יְהוָה֙ וּ⁠מֹשֶׁ֔ה לֹא ־ מָ֖שׁוּ מִ⁠קֶּ֥רֶב הַֽ⁠מַּחֲנֶֽה ׃⁴⁵ וַ⁠יֵּ֤רֶד הָ⁠עֲמָלֵקִי֙ וְ⁠הַֽ⁠כְּנַעֲנִ֔י הַ⁠יֹּשֵׁ֖ב בָּ⁠הָ֣ר הַ⁠ה֑וּא וַ⁠יַּכּ֥וּ⁠ם וַֽ⁠יַּכְּת֖וּ⁠ם עַד ־ הַֽ⁠חָרְמָֽה ׃פ

¹K ו⁠ילונו

Chapter 15

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם כִּ֣י תָבֹ֗אוּ אֶל ־ אֶ֨רֶץ֙ מוֹשְׁבֹ֣תֵי⁠כֶ֔ם אֲשֶׁ֥ר אֲנִ֖י נֹתֵ֥ן לָ⁠כֶֽם ׃³ וַ⁠עֲשִׂיתֶ֨ם אִשֶּׁ֤ה לַֽ⁠יהוָה֙ עֹלָ֣ה אוֹ ־ זֶ֔בַח לְ⁠פַלֵּא ־ נֶ֨דֶר֙ א֣וֹ בִ⁠נְדָבָ֔ה א֖וֹ בְּ⁠מֹעֲדֵי⁠כֶ֑ם לַ⁠עֲשׂ֞וֹת רֵ֤יחַ נִיחֹ֨חַ֙ לַֽ⁠יהוָ֔ה מִן ־ הַ⁠בָּקָ֖ר א֥וֹ מִן ־ הַ⁠צֹּֽאן ׃⁴ וְ⁠הִקְרִ֛יב הַ⁠מַּקְרִ֥יב קָרְבָּנ֖⁠וֹ לַֽ⁠יהוָ֑ה מִנְחָה֙ סֹ֣לֶת עִשָּׂר֔וֹן בָּל֕וּל בִּ⁠רְבִעִ֥ית הַ⁠הִ֖ין שָֽׁמֶן ׃⁵ וְ⁠יַ֤יִן לַ⁠נֶּ֨סֶךְ֙ רְבִיעִ֣ית הַ⁠הִ֔ין תַּעֲשֶׂ֥ה עַל ־ הָ⁠עֹלָ֖ה א֣וֹ לַ⁠זָּ֑בַח לַ⁠כֶּ֖בֶשׂ הָ⁠אֶחָֽד ׃⁶ א֤וֹ לָ⁠אַ֨יִל֙ תַּעֲשֶׂ֣ה מִנְחָ֔ה סֹ֖לֶת שְׁנֵ֣י עֶשְׂרֹנִ֑ים בְּלוּלָ֥ה בַ⁠שֶּׁ֖מֶן שְׁלִשִׁ֥ית הַ⁠הִֽין ׃⁷ וְ⁠יַ֥יִן לַ⁠נֶּ֖סֶךְ שְׁלִשִׁ֣ית הַ⁠הִ֑ין תַּקְרִ֥יב רֵֽיחַ ־ נִיחֹ֖חַ לַ⁠יהוָֽה ׃⁸ וְ⁠כִֽי ־ תַעֲשֶׂ֥ה בֶן ־ בָּקָ֖ר עֹלָ֣ה אוֹ ־ זָ֑בַח לְ⁠פַלֵּא ־ נֶ֥דֶר אֽוֹ ־ שְׁלָמִ֖ים לַֽ⁠יהוָֽה ׃⁹ וְ⁠הִקְרִ֤יב עַל ־ בֶּן ־ הַ⁠בָּקָר֙ מִנְחָ֔ה סֹ֖לֶת שְׁלֹשָׁ֣ה עֶשְׂרֹנִ֑ים בָּל֥וּל בַּ⁠שֶּׁ֖מֶן חֲצִ֥י הַ⁠הִֽין ׃¹⁰ וְ⁠יַ֛יִן תַּקְרִ֥יב לַ⁠נֶּ֖סֶךְ חֲצִ֣י הַ⁠הִ֑ין אִשֵּׁ֥ה רֵֽיחַ ־ נִיחֹ֖חַ לַ⁠יהוָֽה ׃¹¹ כָּ֣כָה יֵעָשֶׂ֗ה לַ⁠שּׁוֹר֙ הָֽ⁠אֶחָ֔ד א֖וֹ לָ⁠אַ֣יִל הָ⁠אֶחָ֑ד אֽוֹ ־ לַ⁠שֶּׂ֥ה בַ⁠כְּבָשִׂ֖ים א֥וֹ בָ⁠עִזִּֽים ׃¹² כַּ⁠מִּסְפָּ֖ר אֲשֶׁ֣ר תַּעֲשׂ֑וּ כָּ֛כָה תַּעֲשׂ֥וּ לָ⁠אֶחָ֖ד כְּ⁠מִסְפָּרָֽ⁠ם ׃¹³ כָּל ־ הָ⁠אֶזְרָ֥ח יַעֲשֶׂה ־ כָּ֖כָה אֶת ־ אֵ֑לֶּה לְ⁠הַקְרִ֛יב אִשֵּׁ֥ה רֵֽיחַ ־ נִיחֹ֖חַ לַֽ⁠יהוָֽה ׃¹⁴ וְ⁠כִֽי ־ יָגוּר֩ אִתְּ⁠כֶ֨ם גֵּ֜ר א֤וֹ אֲשֶֽׁר ־ בְּ⁠תֽוֹכְ⁠כֶם֙ לְ⁠דֹרֹ֣תֵי⁠כֶ֔ם וְ⁠עָשָׂ֛ה אִשֵּׁ֥ה רֵֽיחַ ־ נִיחֹ֖חַ לַ⁠יהוָ֑ה כַּ⁠אֲשֶׁ֥ר תַּעֲשׂ֖וּ כֵּ֥ן יַעֲשֶֽׂה ׃¹⁵ הַ⁠קָּהָ֕ל חֻקָּ֥ה אַחַ֛ת לָ⁠כֶ֖ם וְ⁠לַ⁠גֵּ֣ר הַ⁠גָּ֑ר חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם כָּ⁠כֶ֛ם כַּ⁠גֵּ֥ר יִהְיֶ֖ה לִ⁠פְנֵ֥י יְהוָֽה ׃¹⁶ תּוֹרָ֥ה אַחַ֛ת וּ⁠מִשְׁפָּ֥ט אֶחָ֖ד יִהְיֶ֣ה לָ⁠כֶ֑ם וְ⁠לַ⁠גֵּ֖ר הַ⁠גָּ֥ר אִתְּ⁠כֶֽם ׃פ¹⁷ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁸ דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם בְּ⁠בֹֽאֲ⁠כֶם֙ אֶל ־ הָ⁠אָ֔רֶץ אֲשֶׁ֥ר אֲנִ֛י מֵבִ֥יא אֶתְ⁠כֶ֖ם שָֽׁמָּ⁠ה ׃¹⁹ וְ⁠הָיָ֕ה בַּ⁠אֲכָלְ⁠כֶ֖ם מִ⁠לֶּ֣חֶם הָ⁠אָ֑רֶץ תָּרִ֥ימוּ תְרוּמָ֖ה לַ⁠יהוָֽה ׃²⁰ רֵאשִׁית֙ עֲרִסֹ֣תֵ⁠כֶ֔ם חַלָּ֖ה תָּרִ֣ימוּ תְרוּמָ֑ה כִּ⁠תְרוּמַ֣ת גֹּ֔רֶן כֵּ֖ן תָּרִ֥ימוּ אֹתָֽ⁠הּ ׃²¹ מֵ⁠רֵאשִׁית֙ עֲרִסֹ֣תֵי⁠כֶ֔ם תִּתְּנ֥וּ לַ⁠יהוָ֖ה תְּרוּמָ֑ה לְ⁠דֹרֹ֖תֵי⁠כֶֽם ׃ס²² וְ⁠כִ֣י תִשְׁגּ֔וּ וְ⁠לֹ֣א תַעֲשׂ֔וּ אֵ֥ת כָּל ־ הַ⁠מִּצְוֺ֖ת הָ⁠אֵ֑לֶּה אֲשֶׁר ־ דִּבֶּ֥ר יְהוָ֖ה אֶל ־ מֹשֶֽׁה ׃²³ אֵת֩ כָּל ־ אֲשֶׁ֨ר צִוָּ֧ה יְהוָ֛ה אֲלֵי⁠כֶ֖ם בְּ⁠יַד ־ מֹשֶׁ֑ה מִן ־ הַ⁠יּ֞וֹם אֲשֶׁ֨ר צִוָּ֧ה יְהוָ֛ה וָ⁠הָ֖לְאָה לְ⁠דֹרֹתֵי⁠כֶֽם ׃²⁴ וְ⁠הָיָ֗ה אִ֣ם מֵ⁠עֵינֵ֣י הָ⁠עֵדָה֮ נֶעֶשְׂתָ֣ה לִ⁠שְׁגָגָה֒ וְ⁠עָשׂ֣וּ כָל ־ הָ⁠עֵדָ֡ה פַּ֣ר בֶּן ־ בָּקָר֩ אֶחָ֨ד לְ⁠עֹלָ֜ה לְ⁠רֵ֤יחַ נִיחֹ֨חַ֙ לַֽ⁠יהוָ֔ה וּ⁠מִנְחָת֥⁠וֹ וְ⁠נִסְכּ֖⁠וֹ כַּ⁠מִּשְׁפָּ֑ט וּ⁠שְׂעִיר ־ עִזִּ֥ים אֶחָ֖ד לְ⁠חַטָּֽת ׃²⁵ וְ⁠כִפֶּ֣ר הַ⁠כֹּהֵ֗ן עַֽל ־ כָּל ־ עֲדַ֛ת בְּנֵ֥י יִשְׂרָאֵ֖ל וְ⁠נִסְלַ֣ח לָ⁠הֶ֑ם כִּֽי ־ שְׁגָגָ֣ה הִ֔וא וְ⁠הֵם֩ הֵבִ֨יאוּ אֶת ־ קָרְבָּנָ֜⁠ם אִשֶּׁ֣ה לַֽ⁠יהוָ֗ה וְ⁠חַטָּאתָ֛⁠ם לִ⁠פְנֵ֥י יְהוָ֖ה עַל ־ שִׁגְגָתָֽ⁠ם ׃²⁶ וְ⁠נִסְלַ֗ח לְ⁠כָל ־ עֲדַת֙ בְּנֵ֣י יִשְׂרָאֵ֔ל וְ⁠לַ⁠גֵּ֖ר הַ⁠גָּ֣ר בְּ⁠תוֹכָ֑⁠ם כִּ֥י לְ⁠כָל ־ הָ⁠עָ֖ם בִּ⁠שְׁגָגָֽה ׃ס²⁷ וְ⁠אִם ־ נֶ֥פֶשׁ אַחַ֖ת תֶּחֱטָ֣א בִ⁠שְׁגָגָ֑ה וְ⁠הִקְרִ֛יבָה עֵ֥ז בַּת ־ שְׁנָתָ֖⁠הּ לְ⁠חַטָּֽאת ׃²⁸ וְ⁠כִפֶּ֣ר הַ⁠כֹּהֵ֗ן עַל ־ הַ⁠נֶּ֧פֶשׁ הַ⁠שֹּׁגֶ֛גֶת בְּ⁠חֶטְאָ֥ה בִ⁠שְׁגָגָ֖ה לִ⁠פְנֵ֣י יְהוָ֑ה לְ⁠כַפֵּ֥ר עָלָ֖י⁠ו וְ⁠נִסְלַ֥ח לֽ⁠וֹ ׃²⁹ הָֽ⁠אֶזְרָח֙ בִּ⁠בְנֵ֣י יִשְׂרָאֵ֔ל וְ⁠לַ⁠גֵּ֖ר הַ⁠גָּ֣ר בְּ⁠תוֹכָ֑⁠ם תּוֹרָ֤ה אַחַת֙ יִהְיֶ֣ה לָ⁠כֶ֔ם לָ⁠עֹשֶׂ֖ה בִּ⁠שְׁגָגָֽה ׃³⁰ וְ⁠הַ⁠נֶּ֜פֶשׁ אֲשֶֽׁר ־ תַּעֲשֶׂ֣ה ׀ בְּ⁠יָ֣ד רָמָ֗ה מִן ־ הָֽ⁠אֶזְרָח֙ וּ⁠מִן ־ הַ⁠גֵּ֔ר אֶת ־ יְהוָ֖ה ה֣וּא מְגַדֵּ֑ף וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מִ⁠קֶּ֥רֶב עַמָּֽ⁠הּ ׃³¹ כִּ֤י דְבַר ־ יְהוָה֙ בָּזָ֔ה וְ⁠אֶת ־ מִצְוָת֖⁠וֹ הֵפַ֑ר הִכָּרֵ֧ת ׀ תִּכָּרֵ֛ת הַ⁠נֶּ֥פֶשׁ הַ⁠הִ֖וא עֲוֺנָ֥⁠ה בָֽ⁠הּ ׃פ³² וַ⁠יִּהְי֥וּ בְנֵֽי ־ יִשְׂרָאֵ֖ל בַּ⁠מִּדְבָּ֑ר וַֽ⁠יִּמְצְא֗וּ אִ֛ישׁ מְקֹשֵׁ֥שׁ עֵצִ֖ים בְּ⁠י֥וֹם הַ⁠שַּׁבָּֽת ׃³³ וַ⁠יַּקְרִ֣יבוּ אֹת֔⁠וֹ הַ⁠מֹּצְאִ֥ים אֹת֖⁠וֹ מְקֹשֵׁ֣שׁ עֵצִ֑ים אֶל ־ מֹשֶׁה֙ וְ⁠אֶֽל ־ אַהֲרֹ֔ן וְ⁠אֶ֖ל כָּל ־ הָ⁠עֵדָֽה ׃³⁴ וַ⁠יַּנִּ֥יחוּ אֹת֖⁠וֹ בַּ⁠מִּשְׁמָ֑ר כִּ֚י לֹ֣א פֹרַ֔שׁ מַה ־ יֵּעָשֶׂ֖ה לֽ⁠וֹ ׃ס³⁵ וַ⁠יֹּ֤אמֶר יְהוָה֙ אֶל ־ מֹשֶׁ֔ה מ֥וֹת יוּמַ֖ת הָ⁠אִ֑ישׁ רָג֨וֹם אֹת֤⁠וֹ בָֽ⁠אֲבָנִים֙ כָּל ־ הָ֣⁠עֵדָ֔ה מִ⁠ח֖וּץ לַֽ⁠מַּחֲנֶֽה ׃³⁶ וַ⁠יֹּצִ֨יאוּ אֹת֜⁠וֹ כָּל ־ הָ⁠עֵדָ֗ה אֶל ־ מִ⁠חוּץ֙ לַֽ⁠מַּחֲנֶ֔ה וַ⁠יִּרְגְּמ֥וּ אֹת֛⁠וֹ בָּ⁠אֲבָנִ֖ים וַ⁠יָּמֹ֑ת כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃פ³⁷ וַ⁠יֹּ֥אמֶר יְהוָ֖ה אֶל ־ מֹשֶׁ֥ה לֵּ⁠אמֹֽר ׃³⁸ דַּבֵּ֞ר אֶל ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם וְ⁠עָשׂ֨וּ לָ⁠הֶ֥ם צִיצִ֛ת עַל ־ כַּנְפֵ֥י בִגְדֵי⁠הֶ֖ם לְ⁠דֹרֹתָ֑⁠ם וְ⁠נָֽתְנ֛וּ עַל ־ צִיצִ֥ת הַ⁠כָּנָ֖ף פְּתִ֥יל תְּכֵֽלֶת ׃³⁹ וְ⁠הָיָ֣ה לָ⁠כֶם֮ לְ⁠צִיצִת֒ וּ⁠רְאִיתֶ֣ם אֹת֗⁠וֹ וּ⁠זְכַרְתֶּם֙ אֶת ־ כָּל ־ מִצְוֺ֣ת יְהוָ֔ה וַ⁠עֲשִׂיתֶ֖ם אֹתָ֑⁠ם וְ⁠לֹֽא ־ תָתֻ֜רוּ אַחֲרֵ֤י לְבַבְ⁠כֶם֙ וְ⁠אַחֲרֵ֣י עֵֽינֵי⁠כֶ֔ם אֲשֶׁר ־ אַתֶּ֥ם זֹנִ֖ים אַחֲרֵי⁠הֶֽם ׃⁴⁰ לְמַ֣עַן תִּזְכְּר֔וּ וַ⁠עֲשִׂיתֶ֖ם אֶת ־ כָּל ־ מִצְוֺתָ֑⁠י וִ⁠הְיִיתֶ֥ם קְדֹשִׁ֖ים לֵֽ⁠אלֹהֵי⁠כֶֽם ׃⁴¹ אֲנִ֞י יְהוָ֣ה אֱלֹֽהֵי⁠כֶ֗ם אֲשֶׁ֨ר הוֹצֵ֤אתִי אֶתְ⁠כֶם֙ מֵ⁠אֶ֣רֶץ מִצְרַ֔יִם לִ⁠הְי֥וֹת לָ⁠כֶ֖ם לֵ⁠אלֹהִ֑ים אֲנִ֖י יְהוָ֥ה אֱלֹהֵי⁠כֶֽם ׃פ

Chapter 16

¹ וַ⁠יִּקַּ֣ח קֹ֔רַח בֶּן ־ יִצְהָ֥ר בֶּן ־ קְהָ֖ת בֶּן ־ לֵוִ֑י וְ⁠דָתָ֨ן וַ⁠אֲבִירָ֜ם בְּנֵ֧י אֱלִיאָ֛ב וְ⁠א֥וֹן בֶּן ־ פֶּ֖לֶת בְּנֵ֥י רְאוּבֵֽן ׃² וַ⁠יָּקֻ֨מוּ֙ לִ⁠פְנֵ֣י מֹשֶׁ֔ה וַ⁠אֲנָשִׁ֥ים מִ⁠בְּנֵֽי ־ יִשְׂרָאֵ֖ל חֲמִשִּׁ֣ים וּ⁠מָאתָ֑יִם נְשִׂיאֵ֥י עֵדָ֛ה קְרִאֵ֥י מוֹעֵ֖ד אַנְשֵׁי ־ שֵֽׁם ׃³ וַ⁠יִּֽקָּהֲל֞וּ עַל ־ מֹשֶׁ֣ה וְ⁠עַֽל ־ אַהֲרֹ֗ן וַ⁠יֹּאמְר֣וּ אֲלֵ⁠הֶם֮ רַב ־ לָ⁠כֶם֒ כִּ֤י כָל ־ הָֽ⁠עֵדָה֙ כֻּלָּ֣⁠ם קְדֹשִׁ֔ים וּ⁠בְ⁠תוֹכָ֖⁠ם יְהוָ֑ה וּ⁠מַדּ֥וּעַ תִּֽתְנַשְּׂא֖וּ עַל ־ קְהַ֥ל יְהוָֽה ׃⁴ וַ⁠יִּשְׁמַ֣ע מֹשֶׁ֔ה וַ⁠יִּפֹּ֖ל עַל ־ פָּנָֽי⁠ו ׃⁵ וַ⁠יְדַבֵּ֨ר אֶל ־ קֹ֜רַח וְ⁠אֶֽל ־ כָּל ־ עֲדָת⁠וֹ֮ לֵ⁠אמֹר֒ בֹּ֠קֶר וְ⁠יֹדַ֨ע יְהוָ֧ה אֶת ־ אֲשֶׁר ־ ל֛⁠וֹ וְ⁠אֶת ־ הַ⁠קָּד֖וֹשׁ וְ⁠הִקְרִ֣יב אֵלָ֑י⁠ו וְ⁠אֵ֛ת אֲשֶׁ֥ר יִבְחַר ־ בּ֖⁠וֹ יַקְרִ֥יב אֵלָֽי⁠ו ׃⁶ זֹ֖את עֲשׂ֑וּ קְחוּ ־ לָ⁠כֶ֣ם מַחְתּ֔וֹת קֹ֖רַח וְ⁠כָל ־ עֲדָתֽ⁠וֹ ׃⁷ וּ⁠תְנ֣וּ בָ⁠הֵ֣ן ׀ אֵ֡שׁ וְ⁠שִׂימוּ֩ עֲלֵי⁠הֶ֨ן קְטֹ֜רֶת לִ⁠פְנֵ֤י יְהוָה֙ מָחָ֔ר וְ⁠הָיָ֗ה הָ⁠אִ֛ישׁ אֲשֶׁר ־ יִבְחַ֥ר יְהוָ֖ה ה֣וּא הַ⁠קָּד֑וֹשׁ רַב ־ לָ⁠כֶ֖ם בְּנֵ֥י לֵוִֽי ׃⁸ וַ⁠יֹּ֥אמֶר מֹשֶׁ֖ה אֶל ־ קֹ֑רַח שִׁמְעוּ ־ נָ֖א בְּנֵ֥י לֵוִֽי ׃⁹ הַ⁠מְעַ֣ט מִ⁠כֶּ֗ם כִּֽי ־ הִבְדִּיל֩ אֱלֹהֵ֨י יִשְׂרָאֵ֤ל אֶתְ⁠כֶם֙ מֵ⁠עֲדַ֣ת יִשְׂרָאֵ֔ל לְ⁠הַקְרִ֥יב אֶתְ⁠כֶ֖ם אֵלָ֑י⁠ו לַ⁠עֲבֹ֗ד אֶת ־ עֲבֹדַת֙ מִשְׁכַּ֣ן יְהוָ֔ה וְ⁠לַ⁠עֲמֹ֛ד לִ⁠פְנֵ֥י הָ⁠עֵדָ֖ה לְ⁠שָׁרְתָֽ⁠ם ׃¹⁰ וַ⁠יַּקְרֵב֙ אֹֽתְ⁠ךָ֔ וְ⁠אֶת ־ כָּל ־ אַחֶ֥י⁠ךָ בְנֵי ־ לֵוִ֖י אִתָּ֑⁠ךְ וּ⁠בִקַּשְׁתֶּ֖ם גַּם ־ כְּהֻנָּֽה ׃¹¹ לָ⁠כֵ֗ן אַתָּה֙ וְ⁠כָל ־ עֲדָ֣תְ⁠ךָ֔ הַ⁠נֹּעָדִ֖ים עַל ־ יְהוָ֑ה וְ⁠אַהֲרֹ֣ן מַה ־ ה֔וּא כִּ֥י תלונו ¹ עָלָֽי⁠ו ׃¹² וַ⁠יִּשְׁלַ֣ח מֹשֶׁ֔ה לִ⁠קְרֹ֛א לְ⁠דָתָ֥ן וְ⁠לַ⁠אֲבִירָ֖ם בְּנֵ֣י אֱלִיאָ֑ב וַ⁠יֹּאמְר֖וּ לֹ֥א נַעֲלֶֽה ׃¹³ הַ⁠מְעַ֗ט כִּ֤י הֶֽעֱלִיתָ֨⁠נוּ֙ מֵ⁠אֶ֨רֶץ זָבַ֤ת חָלָב֙ וּ⁠דְבַ֔שׁ לַ⁠הֲמִיתֵ֖⁠נוּ בַּ⁠מִּדְבָּ֑ר כִּֽי ־ תִשְׂתָּרֵ֥ר עָלֵ֖י⁠נוּ גַּם ־ הִשְׂתָּרֵֽר ׃¹⁴ אַ֡ף לֹ֣א אֶל ־ אֶרֶץ֩ זָבַ֨ת חָלָ֤ב וּ⁠דְבַשׁ֙ הֲבִ֣יאֹתָ֔⁠נוּ וַ⁠תִּ֨תֶּן ־ לָ֔⁠נוּ נַחֲלַ֖ת שָׂדֶ֣ה וָ⁠כָ֑רֶם הַ⁠עֵינֵ֞י הָ⁠אֲנָשִׁ֥ים הָ⁠הֵ֛ם תְּנַקֵּ֖ר לֹ֥א נַעֲלֶֽה ׃¹⁵ וַ⁠יִּ֤חַר לְ⁠מֹשֶׁה֙ מְאֹ֔ד וַ⁠יֹּ֨אמֶר֙ אֶל ־ יְהוָ֔ה אַל ־ תֵּ֖פֶן אֶל ־ מִנְחָתָ֑⁠ם לֹ֠א חֲמ֨וֹר אֶחָ֤ד מֵ⁠הֶם֙ נָשָׂ֔אתִי וְ⁠לֹ֥א הֲרֵעֹ֖תִי אֶת ־ אַחַ֥ד מֵ⁠הֶֽם ׃¹⁶ וַ⁠יֹּ֤אמֶר מֹשֶׁה֙ אֶל ־ קֹ֔רַח אַתָּה֙ וְ⁠כָל ־ עֲדָ֣תְ⁠ךָ֔ הֱי֖וּ לִ⁠פְנֵ֣י יְהוָ֑ה אַתָּ֥ה וָ⁠הֵ֛ם וְ⁠אַהֲרֹ֖ן מָחָֽר ׃¹⁷ וּ⁠קְח֣וּ ׀ אִ֣ישׁ מַחְתָּת֗⁠וֹ וּ⁠נְתַתֶּ֤ם עֲלֵי⁠הֶם֙ קְטֹ֔רֶת וְ⁠הִקְרַבְתֶּ֞ם לִ⁠פְנֵ֤י יְהוָה֙ אִ֣ישׁ מַחְתָּת֔⁠וֹ חֲמִשִּׁ֥ים וּ⁠מָאתַ֖יִם מַחְתֹּ֑ת וְ⁠אַתָּ֥ה וְ⁠אַהֲרֹ֖ן אִ֥ישׁ מַחְתָּתֽ⁠וֹ ׃¹⁸ וַ⁠יִּקְח֞וּ אִ֣ישׁ מַחְתָּת֗⁠וֹ וַ⁠יִּתְּנ֤וּ עֲלֵי⁠הֶם֙ אֵ֔שׁ וַ⁠יָּשִׂ֥ימוּ עֲלֵי⁠הֶ֖ם קְטֹ֑רֶת וַֽ⁠יַּעַמְד֗וּ פֶּ֛תַח אֹ֥הֶל מוֹעֵ֖ד וּ⁠מֹשֶׁ֥ה וְ⁠אַהֲרֹֽן ׃¹⁹ וַ⁠יַּקְהֵ֨ל עֲלֵי⁠הֶ֥ם קֹ֨רַח֙ אֶת ־ כָּל ־ הָ֣⁠עֵדָ֔ה אֶל ־ פֶּ֖תַח אֹ֣הֶל מוֹעֵ֑ד וַ⁠יֵּרָ֥א כְבוֹד ־ יְהוָ֖ה אֶל ־ כָּל ־ הָ⁠עֵדָֽה ׃פ²⁰ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃²¹ הִבָּ֣דְל֔וּ מִ⁠תּ֖וֹךְ הָ⁠עֵדָ֣ה הַ⁠זֹּ֑את וַ⁠אַכַלֶּ֥ה אֹתָ֖⁠ם כְּ⁠רָֽגַע ׃²² וַ⁠יִּפְּל֤וּ עַל ־ פְּנֵי⁠הֶם֙ וַ⁠יֹּ֣אמְר֔וּ אֵ֕ל אֱלֹהֵ֥י הָ⁠רוּחֹ֖ת לְ⁠כָל ־ בָּשָׂ֑ר הָ⁠אִ֤ישׁ אֶחָד֙ יֶחֱטָ֔א וְ⁠עַ֥ל כָּל ־ הָ⁠עֵדָ֖ה תִּקְצֹֽף ׃פ²³ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁴ דַּבֵּ֥ר אֶל ־ הָ⁠עֵדָ֖ה לֵ⁠אמֹ֑ר הֵֽעָלוּ֙ מִ⁠סָּבִ֔יב לְ⁠מִשְׁכַּן ־ קֹ֖רַח דָּתָ֥ן וַ⁠אֲבִירָֽם ׃²⁵ וַ⁠יָּ֣קָם מֹשֶׁ֔ה וַ⁠יֵּ֖לֶךְ אֶל ־ דָּתָ֣ן וַ⁠אֲבִירָ֑ם וַ⁠יֵּלְכ֥וּ אַחֲרָ֖י⁠ו זִקְנֵ֥י יִשְׂרָאֵֽל ׃²⁶ וַ⁠יְדַבֵּ֨ר אֶל ־ הָ⁠עֵדָ֜ה לֵ⁠אמֹ֗ר ס֣וּרוּ נָ֡א מֵ⁠עַל֩ אָהֳלֵ֨י הָ⁠אֲנָשִׁ֤ים הָֽ⁠רְשָׁעִים֙ הָ⁠אֵ֔לֶּה וְ⁠אַֽל ־ תִּגְּע֖וּ בְּ⁠כָל ־ אֲשֶׁ֣ר לָ⁠הֶ֑ם פֶּן ־ תִּסָּפ֖וּ בְּ⁠כָל ־ חַטֹּאתָֽ⁠ם ׃²⁷ וַ⁠יֵּעָל֗וּ מֵ⁠עַ֧ל מִשְׁכַּן ־ קֹ֛רֶח דָּתָ֥ן וַ⁠אֲבִירָ֖ם מִ⁠סָּבִ֑יב וְ⁠דָתָ֨ן וַ⁠אֲבִירָ֜ם יָצְא֣וּ נִצָּבִ֗ים פֶּ֚תַח אָֽהֳלֵי⁠הֶ֔ם וּ⁠נְשֵׁי⁠הֶ֥ם וּ⁠בְנֵי⁠הֶ֖ם וְ⁠טַפָּֽ⁠ם ׃²⁸ וַ⁠יֹּאמֶר֮ מֹשֶׁה֒ בְּ⁠זֹאת֙ תֵּֽדְע֔וּ⁠ן כִּֽי ־ יְהוָ֣ה שְׁלָחַ֔⁠נִי לַ⁠עֲשׂ֕וֹת אֵ֥ת כָּל ־ הַֽ⁠מַּעֲשִׂ֖ים הָ⁠אֵ֑לֶּה כִּי ־ לֹ֖א מִ⁠לִּבִּֽ⁠י ׃²⁹ אִם ־ כְּ⁠מ֤וֹת כָּל ־ הָֽ⁠אָדָם֙ יְמֻת֣וּ⁠ן אֵ֔לֶּה וּ⁠פְקֻדַּת֙ כָּל ־ הָ֣⁠אָדָ֔ם יִפָּקֵ֖ד עֲלֵי⁠הֶ֑ם לֹ֥א יְהוָ֖ה שְׁלָחָֽ⁠נִי ׃³⁰ וְ⁠אִם ־ בְּרִיאָ֞ה יִבְרָ֣א יְהוָ֗ה וּ⁠פָצְתָ֨ה הָ⁠אֲדָמָ֤ה אֶת ־ פִּ֨י⁠הָ֙ וּ⁠בָלְעָ֤ה אֹתָ⁠ם֙ וְ⁠אֶת ־ כָּל ־ אֲשֶׁ֣ר לָ⁠הֶ֔ם וְ⁠יָרְד֥וּ חַיִּ֖ים שְׁאֹ֑לָ⁠ה וִֽ⁠ידַעְתֶּ֕ם כִּ֧י נִֽאֲצ֛וּ הָ⁠אֲנָשִׁ֥ים הָ⁠אֵ֖לֶּה אֶת ־ יְהוָֽה ׃³¹ וַ⁠יְהִי֙ כְּ⁠כַלֹּת֔⁠וֹ לְ⁠דַבֵּ֕ר אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וַ⁠תִּבָּקַ֥ע הָ⁠אֲדָמָ֖ה אֲשֶׁ֥ר תַּחְתֵּי⁠הֶֽם ׃³² וַ⁠תִּפְתַּ֤ח הָ⁠אָ֨רֶץ֙ אֶת ־ פִּ֔י⁠הָ וַ⁠תִּבְלַ֥ע אֹתָ֖⁠ם וְ⁠אֶת ־ בָּתֵּי⁠הֶ֑ם וְ⁠אֵ֤ת כָּל ־ הָ⁠אָדָם֙ אֲשֶׁ֣ר לְ⁠קֹ֔רַח וְ⁠אֵ֖ת כָּל ־ הָ⁠רֲכֽוּשׁ ׃³³ וַ⁠יֵּ֨רְד֜וּ הֵ֣ם וְ⁠כָל ־ אֲשֶׁ֥ר לָ⁠הֶ֛ם חַיִּ֖ים שְׁאֹ֑לָ⁠ה וַ⁠תְּכַ֤ס עֲלֵי⁠הֶם֙ הָ⁠אָ֔רֶץ וַ⁠יֹּאבְד֖וּ מִ⁠תּ֥וֹךְ הַ⁠קָּהָֽל ׃³⁴ וְ⁠כָל ־ יִשְׂרָאֵ֗ל אֲשֶׁ֛ר סְבִיבֹתֵי⁠הֶ֖ם נָ֣סוּ לְ⁠קֹלָ֑⁠ם כִּ֣י אָֽמְר֔וּ פֶּן ־ תִּבְלָעֵ֖⁠נוּ הָ⁠אָֽרֶץ ׃³⁵ וְ⁠אֵ֥שׁ יָצְאָ֖ה מֵ⁠אֵ֣ת יְהוָ֑ה וַ⁠תֹּ֗אכַל אֵ֣ת הַ⁠חֲמִשִּׁ֤ים וּ⁠מָאתַ֨יִם֙ אִ֔ישׁ מַקְרִיבֵ֖י הַ⁠קְּטֹֽרֶת ׃פ

(17)

³⁶(17:1) וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃³⁷(17:2) אֱמֹ֨ר אֶל ־ אֶלְעָזָ֜ר בֶּן ־ אַהֲרֹ֣ן הַ⁠כֹּהֵ֗ן וְ⁠יָרֵ֤ם אֶת ־ הַ⁠מַּחְתֹּת֙ מִ⁠בֵּ֣ין הַ⁠שְּׂרֵפָ֔ה וְ⁠אֶת ־ הָ⁠אֵ֖שׁ זְרֵה ־ הָ֑לְאָה כִּ֖י קָדֵֽשׁוּ ׃³⁸(17:3) אֵ֡ת מַחְתּוֹת֩ הַֽ⁠חַטָּאִ֨ים הָ⁠אֵ֜לֶּה בְּ⁠נַפְשֹׁתָ֗⁠ם וְ⁠עָשׂ֨וּ אֹתָ֜⁠ם רִקֻּעֵ֤י פַחִים֙ צִפּ֣וּי לַ⁠מִּזְבֵּ֔חַ כִּֽי ־ הִקְרִיבֻ֥⁠ם לִ⁠פְנֵֽי ־ יְהוָ֖ה וַ⁠יִּקְדָּ֑שׁוּ וְ⁠יִֽהְי֥וּ לְ⁠א֖וֹת לִ⁠בְנֵ֥י יִשְׂרָאֵֽל ׃³⁹(17:4) וַ⁠יִּקַּ֞ח אֶלְעָזָ֣ר הַ⁠כֹּהֵ֗ן אֵ֚ת מַחְתּ֣וֹת הַ⁠נְּחֹ֔שֶׁת אֲשֶׁ֥ר הִקְרִ֖יבוּ הַ⁠שְּׂרֻפִ֑ים וַֽ⁠יְרַקְּע֖וּ⁠ם צִפּ֥וּי לַ⁠מִּזְבֵּֽחַ ׃⁴⁰(17:5) זִכָּר֞וֹן לִ⁠בְנֵ֣י יִשְׂרָאֵ֗ל לְ֠מַעַן אֲשֶׁ֨ר לֹֽא ־ יִקְרַ֜ב אִ֣ישׁ זָ֗ר אֲ֠שֶׁר לֹ֣א מִ⁠זֶּ֤רַע אַהֲרֹן֙ ה֔וּא לְ⁠הַקְטִ֥יר קְטֹ֖רֶת לִ⁠פְנֵ֣י יְהוָ֑ה וְ⁠לֹֽא ־ יִהְיֶ֤ה כְ⁠קֹ֨רַח֙ וְ⁠כַ֣⁠עֲדָת֔⁠וֹ כַּ⁠אֲשֶׁ֨ר דִּבֶּ֧ר יְהוָ֛ה בְּ⁠יַד ־ מֹשֶׁ֖ה לֽ⁠וֹ ׃⁴¹(17:6) וַ⁠יִּלֹּ֜נוּ כָּל ־ עֲדַ֤ת בְּנֵֽי ־ יִשְׂרָאֵל֙ מִֽ⁠מָּחֳרָ֔ת עַל ־ מֹשֶׁ֥ה וְ⁠עַֽל ־ אַהֲרֹ֖ן לֵ⁠אמֹ֑ר אַתֶּ֥ם הֲמִתֶּ֖ם אֶת ־ עַ֥ם יְהוָֽה ׃⁴²(17:7) וַ⁠יְהִ֗י בְּ⁠הִקָּהֵ֤ל הָֽ⁠עֵדָה֙ עַל ־ מֹשֶׁ֣ה וְ⁠עַֽל ־ אַהֲרֹ֔ן וַ⁠יִּפְנוּ֙ אֶל ־ אֹ֣הֶל מוֹעֵ֔ד וְ⁠הִנֵּ֥ה כִסָּ֖ה⁠וּ הֶ⁠עָנָ֑ן וַ⁠יֵּרָ֖א כְּב֥וֹד יְהוָֽה ׃⁴³(17:8) וַ⁠יָּבֹ֤א מֹשֶׁה֙ וְ⁠אַהֲרֹ֔ן אֶל ־ פְּנֵ֖י אֹ֥הֶל מוֹעֵֽד ׃פ⁴⁴(17:9) וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁴⁵(17:10) הֵרֹ֗מּוּ מִ⁠תּוֹךְ֙ הָ⁠עֵדָ֣ה הַ⁠זֹּ֔את וַ⁠אֲכַלֶּ֥ה אֹתָ֖⁠ם כְּ⁠רָ֑גַע וַֽ⁠יִּפְּל֖וּ עַל ־ פְּנֵי⁠הֶֽם ׃⁴⁶(17:11) וַ⁠יֹּ֨אמֶר מֹשֶׁ֜ה אֶֽל ־ אַהֲרֹ֗ן קַ֣ח אֶת ־ הַ֠⁠מַּחְתָּה וְ⁠תֶן ־ עָלֶ֨י⁠הָ אֵ֜שׁ מֵ⁠עַ֤ל הַ⁠מִּזְבֵּ֨חַ֙ וְ⁠שִׂ֣ים קְטֹ֔רֶת וְ⁠הוֹלֵ֧ךְ מְהֵרָ֛ה אֶל ־ הָ⁠עֵדָ֖ה וְ⁠כַפֵּ֣ר עֲלֵי⁠הֶ֑ם כִּֽי ־ יָצָ֥א הַ⁠קֶּ֛צֶף מִ⁠לִּ⁠פְנֵ֥י יְהוָ֖ה הֵחֵ֥ל הַ⁠נָּֽגֶף ׃⁴⁷(17:12) וַ⁠יִּקַּ֨ח אַהֲרֹ֜ן כַּ⁠אֲשֶׁ֣ר ׀ דִּבֶּ֣ר מֹשֶׁ֗ה וַ⁠יָּ֨רָץ֙ אֶל ־ תּ֣וֹך הַ⁠קָּהָ֔ל וְ⁠הִנֵּ֛ה הֵחֵ֥ל הַ⁠נֶּ֖גֶף בָּ⁠עָ֑ם וַ⁠יִּתֵּן֙ אֶֽת ־ הַ⁠קְּטֹ֔רֶת וַ⁠יְכַפֵּ֖ר עַל ־ הָ⁠עָֽם ׃⁴⁸(17:13) וַ⁠יַּעֲמֹ֥ד בֵּֽין ־ הַ⁠מֵּתִ֖ים וּ⁠בֵ֣ין הַֽ⁠חַיִּ֑ים וַ⁠תֵּעָצַ֖ר הַ⁠מַּגֵּפָֽה ׃⁴⁹(17:14) וַ⁠יִּהְי֗וּ הַ⁠מֵּתִים֙ בַּ⁠מַּגֵּפָ֔ה אַרְבָּעָ֥ה עָשָׂ֛ר אֶ֖לֶף וּ⁠שְׁבַ֣ע מֵא֑וֹת מִ⁠לְּ⁠בַ֥ד הַ⁠מֵּתִ֖ים עַל ־ דְּבַר ־ קֹֽרַח ׃⁵⁰(17:15) וַ⁠יָּ֤שָׁב אַהֲרֹן֙ אֶל ־ מֹשֶׁ֔ה אֶל ־ פֶּ֖תַח אֹ֣הֶל מוֹעֵ֑ד וְ⁠הַ⁠מַּגֵּפָ֖ה נֶעֱצָֽרָה ׃פ

¹Q תַלִּ֖ינוּ

Chapter 17

¹⁽¹⁶⁾ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁽¹⁷⁾ דַּבֵּ֣ר ׀ אֶל ־ בְּנֵ֣י יִשְׂרָאֵ֗ל וְ⁠קַ֣ח מֵֽ⁠אִתָּ֡⁠ם מַטֶּ֣ה מַטֶּה֩ לְ⁠בֵ֨ית אָ֜ב מֵ⁠אֵ֤ת כָּל ־ נְשִֽׂיאֵ⁠הֶם֙ לְ⁠בֵ֣ית אֲבֹתָ֔⁠ם שְׁנֵ֥ים עָשָׂ֖ר מַטּ֑וֹת אִ֣ישׁ אֶת ־ שְׁמ֔⁠וֹ תִּכְתֹּ֖ב עַל ־ מַטֵּֽ⁠הוּ ׃³⁽¹⁸⁾ וְ⁠אֵת֙ שֵׁ֣ם אַהֲרֹ֔ן תִּכְתֹּ֖ב עַל ־ מַטֵּ֣ה לֵוִ֑י כִּ֚י מַטֶּ֣ה אֶחָ֔ד לְ⁠רֹ֖אשׁ בֵּ֥ית אֲבוֹתָֽ⁠ם ׃⁴⁽¹⁹⁾ וְ⁠הִנַּחְתָּ֖⁠ם בְּ⁠אֹ֣הֶל מוֹעֵ֑ד לִ⁠פְנֵי֙ הָֽ⁠עֵד֔וּת אֲשֶׁ֛ר אִוָּעֵ֥ד לָ⁠כֶ֖ם שָֽׁמָּ⁠ה ׃⁵⁽²⁰⁾ וְ⁠הָיָ֗ה הָ⁠אִ֛ישׁ אֲשֶׁ֥ר אֶבְחַר ־ בּ֖⁠וֹ מַטֵּ֣⁠הוּ יִפְרָ֑ח וַ⁠הֲשִׁכֹּתִ֣י מֵֽ⁠עָלַ֗⁠י אֶת ־ תְּלֻנּוֹת֙ בְּנֵ֣י יִשְׂרָאֵ֔ל אֲשֶׁ֛ר הֵ֥ם מַלִּינִ֖ם עֲלֵי⁠כֶֽם ׃⁶⁽²¹⁾ וַ⁠יְדַבֵּ֨ר מֹשֶׁ֜ה אֶל ־ בְּנֵ֣י יִשְׂרָאֵ֗ל וַ⁠יִּתְּנ֣וּ אֵלָ֣י⁠ו ׀ כָּֽל ־ נְשִֽׂיאֵי⁠הֶ֡ם מַטֶּה֩ לְ⁠נָשִׂ֨יא אֶחָ֜ד מַטֶּ֨ה לְ⁠נָשִׂ֤יא אֶחָד֙ לְ⁠בֵ֣ית אֲבֹתָ֔⁠ם שְׁנֵ֥ים עָשָׂ֖ר מַטּ֑וֹת וּ⁠מַטֵּ֥ה אַהֲרֹ֖ן בְּ⁠ת֥וֹךְ מַטּוֹתָֽ⁠ם ׃⁷⁽²²⁾ וַ⁠יַּנַּ֥ח מֹשֶׁ֛ה אֶת ־ הַ⁠מַּטֹּ֖ת לִ⁠פְנֵ֣י יְהוָ֑ה בְּ⁠אֹ֖הֶל הָ⁠עֵדֻֽת ׃⁸⁽²³⁾ וַ⁠יְהִ֣י מִֽ⁠מָּחֳרָ֗ת וַ⁠יָּבֹ֤א מֹשֶׁה֙ אֶל ־ אֹ֣הֶל הָ⁠עֵד֔וּת וְ⁠הִנֵּ֛ה פָּרַ֥ח מַטֵּֽה ־ אַהֲרֹ֖ן לְ⁠בֵ֣ית לֵוִ֑י וַ⁠יֹּ֤צֵֽא פֶ֨רַח֙ וַ⁠יָּ֣צֵֽץ צִ֔יץ וַ⁠יִּגְמֹ֖ל שְׁקֵדִֽים ׃⁹⁽²⁴⁾ וַ⁠יֹּצֵ֨א מֹשֶׁ֤ה אֶת ־ כָּל ־ הַ⁠מַּטֹּת֙ מִ⁠לִּ⁠פְנֵ֣י יְהוָ֔ה אֶֽל ־ כָּל ־ בְּנֵ֖י יִשְׂרָאֵ֑ל וַ⁠יִּרְא֥וּ וַ⁠יִּקְח֖וּ אִ֥ישׁ מַטֵּֽ⁠הוּ ׃ס¹⁰⁽²⁵⁾ וַ⁠יֹּ֨אמֶר יְהוָ֜ה אֶל ־ מֹשֶׁ֗ה הָשֵׁ֞ב אֶת ־ מַטֵּ֤ה אַהֲרֹן֙ לִ⁠פְנֵ֣י הָ⁠עֵד֔וּת לְ⁠מִשְׁמֶ֥רֶת לְ⁠א֖וֹת לִ⁠בְנֵי ־ מֶ֑רִי וּ⁠תְכַ֧ל תְּלוּנֹּתָ֛⁠ם מֵ⁠עָלַ֖⁠י וְ⁠לֹ֥א יָמֻֽתוּ ׃¹¹⁽²⁶⁾ וַ⁠יַּ֖עַשׂ מֹשֶׁ֑ה כַּ⁠אֲשֶׁ֨ר צִוָּ֧ה יְהוָ֛ה אֹת֖⁠וֹ כֵּ֥ן עָשָֽׂה ׃ס¹²⁽²⁷⁾ וַ⁠יֹּֽאמְרוּ֙ בְּנֵ֣י יִשְׂרָאֵ֔ל אֶל ־ מֹשֶׁ֖ה לֵ⁠אמֹ֑ר הֵ֥ן גָּוַ֛עְנוּ אָבַ֖דְנוּ כֻּלָּ֥⁠נוּ אָבָֽדְנוּ ׃¹³⁽²⁸⁾ כֹּ֣ל הַ⁠קָּרֵ֧ב ׀ הַ⁠קָּרֵ֛ב אֶל ־ מִשְׁכַּ֥ן יְהוָ֖ה יָמ֑וּת הַ⁠אִ֥ם תַּ֖מְנוּ לִ⁠גְוֺֽעַ ׃ס

Chapter 18

¹ וַ⁠יֹּ֤אמֶר יְהוָה֙ אֶֽל ־ אַהֲרֹ֔ן אַתָּ֗ה וּ⁠בָנֶ֤י⁠ךָ וּ⁠בֵית ־ אָבִ֨י⁠ךָ֙ אִתָּ֔⁠ךְ תִּשְׂא֖וּ אֶת ־ עֲוֺ֣ן הַ⁠מִּקְדָּ֑שׁ וְ⁠אַתָּה֙ וּ⁠בָנֶ֣י⁠ךָ אִתָּ֔⁠ךְ תִּשְׂא֖וּ אֶת ־ עֲוֺ֥ן כְּהֻנַּתְ⁠כֶֽם ׃² וְ⁠גַ֣ם אֶת ־ אַחֶי⁠ךָ֩ מַטֵּ֨ה לֵוִ֜י שֵׁ֤בֶט אָבִ֨י⁠ךָ֙ הַקְרֵ֣ב אִתָּ֔⁠ךְ וְ⁠יִלָּו֥וּ עָלֶ֖י⁠ךָ וִֽ⁠ישָׁרְת֑וּ⁠ךָ וְ⁠אַתָּה֙ וּ⁠בָנֶ֣י⁠ךָ אִתָּ֔⁠ךְ לִ⁠פְנֵ֖י אֹ֥הֶל הָ⁠עֵדֻֽת ׃³ וְ⁠שָֽׁמְרוּ֙ מִֽשְׁמַרְתְּ⁠ךָ֔ וּ⁠מִשְׁמֶ֖רֶת כָּל ־ הָ⁠אֹ֑הֶל אַךְ֩ אֶל ־ כְּלֵ֨י הַ⁠קֹּ֤דֶשׁ וְ⁠אֶל ־ הַ⁠מִּזְבֵּ֨חַ֙ לֹ֣א יִקְרָ֔בוּ וְ⁠לֹֽא ־ יָמֻ֥תוּ גַם ־ הֵ֖ם גַּם ־ אַתֶּֽם ׃⁴ וְ⁠נִלְו֣וּ עָלֶ֔י⁠ךָ וְ⁠שָֽׁמְר֗וּ אֶת ־ מִשְׁמֶ֨רֶת֙ אֹ֣הֶל מוֹעֵ֔ד לְ⁠כֹ֖ל עֲבֹדַ֣ת הָ⁠אֹ֑הֶל וְ⁠זָ֖ר לֹא ־ יִקְרַ֥ב אֲלֵי⁠כֶֽם ׃⁵ וּ⁠שְׁמַרְתֶּ֗ם אֵ֚ת מִשְׁמֶ֣רֶת הַ⁠קֹּ֔דֶשׁ וְ⁠אֵ֖ת מִשְׁמֶ֣רֶת הַ⁠מִּזְבֵּ֑חַ וְ⁠לֹֽא ־ יִהְיֶ֥ה ע֛וֹד קֶ֖צֶף עַל ־ בְּנֵ֥י יִשְׂרָאֵֽל ׃⁶ וַ⁠אֲנִ֗י הִנֵּ֤ה לָקַ֨חְתִּי֙ אֶת ־ אֲחֵי⁠כֶ֣ם הַ⁠לְוִיִּ֔ם מִ⁠תּ֖וֹךְ בְּנֵ֣י יִשְׂרָאֵ֑ל לָ⁠כֶ֞ם מַתָּנָ֤ה נְתֻנִים֙ לַֽ⁠יהוָ֔ה לַ⁠עֲבֹ֕ד אֶת ־ עֲבֹדַ֖ת אֹ֥הֶל מוֹעֵֽד ׃⁷ וְ⁠אַתָּ֣ה וּ⁠בָנֶ֣י⁠ךָ אִ֠תְּ⁠ךָ תִּשְׁמְר֨וּ אֶת ־ כְּהֻנַּתְ⁠כֶ֜ם לְ⁠כָל ־ דְּבַ֧ר הַ⁠מִּזְבֵּ֛חַ וּ⁠לְ⁠מִ⁠בֵּ֥ית לַ⁠פָּרֹ֖כֶת וַ⁠עֲבַדְתֶּ֑ם עֲבֹדַ֣ת מַתָּנָ֗ה אֶתֵּן֙ אֶת ־ כְּהֻנַּתְ⁠כֶ֔ם וְ⁠הַ⁠זָּ֥ר הַ⁠קָּרֵ֖ב יוּמָֽת ׃ס⁸ וַ⁠יְדַבֵּ֣ר יְהוָה֮ אֶֽל ־ אַהֲרֹן֒ וַ⁠אֲנִי֙ הִנֵּ֣ה נָתַ֣תִּֽי לְ⁠ךָ֔ אֶת ־ מִשְׁמֶ֖רֶת תְּרוּמֹתָ֑⁠י לְ⁠כָל ־ קָדְשֵׁ֣י בְנֵֽי ־ יִ֠שְׂרָאֵל לְ⁠ךָ֨ נְתַתִּ֧י⁠ם לְ⁠מָשְׁחָ֛ה וּ⁠לְ⁠בָנֶ֖י⁠ךָ לְ⁠חָק ־ עוֹלָֽם ׃⁹ זֶֽה ־ יִהְיֶ֥ה לְ⁠ךָ֛ מִ⁠קֹּ֥דֶשׁ הַ⁠קֳּדָשִׁ֖ים מִן ־ הָ⁠אֵ֑שׁ כָּל ־ קָ֠רְבָּנָ⁠ם לְֽ⁠כָל ־ מִנְחָתָ֞⁠ם וּ⁠לְ⁠כָל ־ חַטָּאתָ֗⁠ם וּ⁠לְ⁠כָל ־ אֲשָׁמָ⁠ם֙ אֲשֶׁ֣ר יָשִׁ֣יבוּ לִ֔⁠י קֹ֣דֶשׁ קָֽדָשִׁ֥ים לְ⁠ךָ֛ ה֖וּא וּ⁠לְ⁠בָנֶֽי⁠ךָ ׃¹⁰ בְּ⁠קֹ֥דֶשׁ הַ⁠קֳּדָשִׁ֖ים תֹּאכֲלֶ֑⁠נּוּ כָּל ־ זָכָר֙ יֹאכַ֣ל אֹת֔⁠וֹ קֹ֖דֶשׁ יִֽהְיֶה ־ לָּֽ⁠ךְ ׃¹¹ וְ⁠זֶה ־ לְּ⁠ךָ֞ תְּרוּמַ֣ת מַתָּנָ֗⁠ם לְ⁠כָל ־ תְּנוּפֹת֮ בְּנֵ֣י יִשְׂרָאֵל֒ לְ⁠ךָ֣ נְתַתִּ֗י⁠ם וּ⁠לְ⁠בָנֶ֧י⁠ךָ וְ⁠לִ⁠בְנֹתֶ֛י⁠ךָ אִתְּ⁠ךָ֖ לְ⁠חָק ־ עוֹלָ֑ם כָּל ־ טָה֥וֹר בְּ⁠בֵיתְ⁠ךָ֖ יֹאכַ֥ל אֹתֽ⁠וֹ ׃¹² כֹּ֚ל חֵ֣לֶב יִצְהָ֔ר וְ⁠כָל ־ חֵ֖לֶב תִּיר֣וֹשׁ וְ⁠דָגָ֑ן רֵאשִׁיתָ֛⁠ם אֲשֶׁר ־ יִתְּנ֥וּ לַֽ⁠יהוָ֖ה לְ⁠ךָ֥ נְתַתִּֽי⁠ם ׃¹³ בִּכּוּרֵ֞י כָּל ־ אֲשֶׁ֧ר בְּ⁠אַרְצָ֛⁠ם אֲשֶׁר ־ יָבִ֥יאוּ לַ⁠יהוָ֖ה לְ⁠ךָ֣ יִהְיֶ֑ה כָּל ־ טָה֥וֹר בְּ⁠בֵיתְ⁠ךָ֖ יֹאכֲלֶֽ⁠נּוּ ׃¹⁴ כָּל ־ חֵ֥רֶם בְּ⁠יִשְׂרָאֵ֖ל לְ⁠ךָ֥ יִהְיֶֽה ׃¹⁵ כָּל ־ פֶּ֣טֶר רֶ֠חֶם לְֽ⁠כָל ־ בָּשָׂ֞ר אֲשֶׁר ־ יַקְרִ֧יבוּ לַֽ⁠יהוָ֛ה בָּ⁠אָדָ֥ם וּ⁠בַ⁠בְּהֵמָ֖ה יִֽהְיֶה ־ לָּ֑⁠ךְ אַ֣ךְ ׀ פָּדֹ֣ה תִפְדֶּ֗ה אֵ֚ת בְּכ֣וֹר הָֽ⁠אָדָ֔ם וְ⁠אֵ֛ת בְּכֽוֹר ־ הַ⁠בְּהֵמָ֥ה הַ⁠טְּמֵאָ֖ה תִּפְדֶּֽה ׃¹⁶ וּ⁠פְדוּיָ⁠ו֙ מִ⁠בֶּן ־ חֹ֣דֶשׁ תִּפְדֶּ֔ה בְּ⁠עֶ֨רְכְּ⁠ךָ֔ כֶּ֛סֶף חֲמֵ֥שֶׁת שְׁקָלִ֖ים בְּ⁠שֶׁ֣קֶל הַ⁠קֹּ֑דֶשׁ עֶשְׂרִ֥ים גֵּרָ֖ה הֽוּא ׃¹⁷ אַ֣ךְ בְּֽכוֹר ־ שׁ֡וֹר אֽוֹ ־ בְכ֨וֹר כֶּ֜שֶׂב אֽוֹ ־ בְכ֥וֹר עֵ֛ז לֹ֥א תִפְדֶּ֖ה קֹ֣דֶשׁ הֵ֑ם אֶת ־ דָּמָ֞⁠ם תִּזְרֹ֤ק עַל ־ הַ⁠מִּזְבֵּ֨חַ֙ וְ⁠אֶת ־ חֶלְבָּ֣⁠ם תַּקְטִ֔יר אִשֶּׁ֛ה לְ⁠רֵ֥יחַ נִיחֹ֖חַ לַֽ⁠יהוָֽה ׃¹⁸ וּ⁠בְשָׂרָ֖⁠ם יִהְיֶה ־ לָּ֑⁠ךְ כַּ⁠חֲזֵ֧ה הַ⁠תְּנוּפָ֛ה וּ⁠כְ⁠שׁ֥וֹק הַ⁠יָּמִ֖ין לְ⁠ךָ֥ יִהְיֶֽה ׃¹⁹ כֹּ֣ל ׀ תְּרוּמֹ֣ת הַ⁠קֳּדָשִׁ֗ים אֲשֶׁ֨ר יָרִ֥ימוּ בְנֵֽי ־ יִשְׂרָאֵל֮ לַֽ⁠יהוָה֒ נָתַ֣תִּֽי לְ⁠ךָ֗ וּ⁠לְ⁠בָנֶ֧י⁠ךָ וְ⁠לִ⁠בְנֹתֶ֛י⁠ךָ אִתְּ⁠ךָ֖ לְ⁠חָק ־ עוֹלָ֑ם בְּרִית֩ מֶ֨לַח עוֹלָ֥ם הִוא֙ לִ⁠פְנֵ֣י יְהוָ֔ה לְ⁠ךָ֖ וּ⁠לְ⁠זַרְעֲ⁠ךָ֥ אִתָּֽ⁠ךְ ׃²⁰ וַ⁠יֹּ֨אמֶר יְהוָ֜ה אֶֽל ־ אַהֲרֹ֗ן בְּ⁠אַרְצָ⁠ם֙ לֹ֣א תִנְחָ֔ל וְ⁠חֵ֕לֶק לֹא ־ יִהְיֶ֥ה לְ⁠ךָ֖ בְּ⁠תוֹכָ֑⁠ם אֲנִ֤י חֶלְקְ⁠ךָ֙ וְ⁠נַחֲלָ֣תְ⁠ךָ֔ בְּ⁠ת֖וֹךְ בְּנֵ֥י יִשְׂרָאֵֽל ׃ס²¹ וְ⁠לִ⁠בְנֵ֣י לֵוִ֔י הִנֵּ֥ה נָתַ֛תִּי כָּל ־ מַֽעֲשֵׂ֥ר בְּ⁠יִשְׂרָאֵ֖ל לְ⁠נַחֲלָ֑ה חֵ֤לֶף עֲבֹֽדָתָ⁠ם֙ אֲשֶׁר ־ הֵ֣ם עֹֽבְדִ֔ים אֶת ־ עֲבֹדַ֖ת אֹ֥הֶל מוֹעֵֽד ׃²² וְ⁠לֹא ־ יִקְרְב֥וּ ע֛וֹד בְּנֵ֥י יִשְׂרָאֵ֖ל אֶל ־ אֹ֣הֶל מוֹעֵ֑ד לָ⁠שֵׂ֥את חֵ֖טְא לָ⁠מֽוּת ׃²³ וְ⁠עָבַ֨ד הַ⁠לֵּוִ֜י ה֗וּא אֶת ־ עֲבֹדַת֙ אֹ֣הֶל מוֹעֵ֔ד וְ⁠הֵ֖ם יִשְׂא֣וּ עֲוֺנָ֑⁠ם חֻקַּ֤ת עוֹלָם֙ לְ⁠דֹרֹ֣תֵי⁠כֶ֔ם וּ⁠בְ⁠תוֹךְ֙ בְּנֵ֣י יִשְׂרָאֵ֔ל לֹ֥א יִנְחֲל֖וּ נַחֲלָֽה ׃²⁴ כִּ֞י אֶת ־ מַעְשַׂ֣ר בְּנֵֽי ־ יִשְׂרָאֵ֗ל אֲשֶׁ֨ר יָרִ֤ימוּ לַֽ⁠יהוָה֙ תְּרוּמָ֔ה נָתַ֥תִּי לַ⁠לְוִיִּ֖ם לְ⁠נַחֲלָ֑ה עַל ־ כֵּן֙ אָמַ֣רְתִּי לָ⁠הֶ֔ם בְּ⁠תוֹךְ֙ בְּנֵ֣י יִשְׂרָאֵ֔ל לֹ֥א יִנְחֲל֖וּ נַחֲלָֽה ׃פ²⁵ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁶ וְ⁠אֶל ־ הַ⁠לְוִיִּ֣ם תְּדַבֵּר֮ וְ⁠אָמַרְתָּ֣ אֲלֵ⁠הֶם֒ כִּֽי ־ תִ֠קְחוּ מֵ⁠אֵ֨ת בְּנֵֽי ־ יִשְׂרָאֵ֜ל אֶת ־ הַֽ⁠מַּעֲשֵׂ֗ר אֲשֶׁ֨ר נָתַ֧תִּי לָ⁠כֶ֛ם מֵ⁠אִתָּ֖⁠ם בְּ⁠נַחֲלַתְ⁠כֶ֑ם וַ⁠הֲרֵמֹתֶ֤ם מִמֶּ֨⁠נּוּ֙ תְּרוּמַ֣ת יְהוָ֔ה מַעֲשֵׂ֖ר מִן ־ הַֽ⁠מַּעֲשֵֽׂר ׃²⁷ וְ⁠נֶחְשַׁ֥ב לָ⁠כֶ֖ם תְּרוּמַתְ⁠כֶ֑ם כַּ⁠דָּגָן֙ מִן ־ הַ⁠גֹּ֔רֶן וְ⁠כַֽ⁠מְלֵאָ֖ה מִן ־ הַ⁠יָּֽקֶב ׃²⁸ כֵּ֣ן תָּרִ֤ימוּ גַם ־ אַתֶּם֙ תְּרוּמַ֣ת יְהוָ֔ה מִ⁠כֹּל֙ מַעְשְׂרֹ֣תֵי⁠כֶ֔ם אֲשֶׁ֣ר תִּקְח֔וּ מֵ⁠אֵ֖ת בְּנֵ֣י יִשְׂרָאֵ֑ל וּ⁠נְתַתֶּ֤ם מִמֶּ֨⁠נּוּ֙ אֶת ־ תְּרוּמַ֣ת יְהוָ֔ה לְ⁠אַהֲרֹ֖ן הַ⁠כֹּהֵֽן ׃²⁹ מִ⁠כֹּל֙ מַתְּנֹ֣תֵי⁠כֶ֔ם תָּרִ֕ימוּ אֵ֖ת כָּל ־ תְּרוּמַ֣ת יְהוָ֑ה מִ⁠כָּל ־ חֶלְבּ֔⁠וֹ אֶֽת ־ מִקְדְּשׁ֖⁠וֹ מִמֶּֽ⁠נּוּ ׃³⁰ וְ⁠אָמַרְתָּ֖ אֲלֵ⁠הֶ֑ם בַּ⁠הֲרִֽימְ⁠כֶ֤ם אֶת ־ חֶלְבּ⁠וֹ֙ מִמֶּ֔⁠נּוּ וְ⁠נֶחְשַׁב֙ לַ⁠לְוִיִּ֔ם כִּ⁠תְבוּאַ֥ת גֹּ֖רֶן וְ⁠כִ⁠תְבוּאַ֥ת יָֽקֶב ׃³¹ וַ⁠אֲכַלְתֶּ֤ם אֹת⁠וֹ֙ בְּ⁠כָל ־ מָק֔וֹם אַתֶּ֖ם וּ⁠בֵֽיתְ⁠כֶ֑ם כִּֽי ־ שָׂכָ֥ר הוּא֙ לָ⁠כֶ֔ם חֵ֥לֶף עֲבֹֽדַתְ⁠כֶ֖ם בְּ⁠אֹ֥הֶל מוֹעֵֽד ׃³² וְ⁠לֹֽא ־ תִשְׂא֤וּ עָלָי⁠ו֙ חֵ֔טְא בַּ⁠הֲרִֽימְ⁠כֶ֥ם אֶת ־ חֶלְבּ֖⁠וֹ מִמֶּ֑⁠נּוּ וְ⁠אֶת ־ קָדְשֵׁ֧י בְנֵי ־ יִשְׂרָאֵ֛ל לֹ֥א תְחַלְּל֖וּ וְ⁠לֹ֥א תָמֽוּתוּ ׃פ

Chapter 19

¹ וַ⁠יְדַבֵּ֣ר יְהוָ֔ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן לֵ⁠אמֹֽר ׃² זֹ֚את חֻקַּ֣ת הַ⁠תּוֹרָ֔ה אֲשֶׁר ־ צִוָּ֥ה יְהוָ֖ה לֵ⁠אמֹ֑ר דַּבֵּ֣ר ׀ אֶל ־ בְּנֵ֣י יִשְׂרָאֵ֗ל וְ⁠יִקְח֣וּ אֵלֶי⁠ךָ֩ פָרָ֨ה אֲדֻמָּ֜ה תְּמִימָ֗ה אֲשֶׁ֤ר אֵֽין ־ בָּ⁠הּ֙ מ֔וּם אֲשֶׁ֛ר לֹא ־ עָלָ֥ה עָלֶ֖י⁠הָ עֹֽל ׃³ וּ⁠נְתַתֶּ֣ם אֹתָ֔⁠הּ אֶל ־ אֶלְעָזָ֖ר הַ⁠כֹּהֵ֑ן וְ⁠הוֹצִ֤יא אֹתָ⁠הּ֙ אֶל ־ מִ⁠ח֣וּץ לַֽ⁠מַּחֲנֶ֔ה וְ⁠שָׁחַ֥ט אֹתָ֖⁠הּ לְ⁠פָנָֽי⁠ו ׃⁴ וְ⁠לָקַ֞ח אֶלְעָזָ֧ר הַ⁠כֹּהֵ֛ן מִ⁠דָּמָ֖⁠הּ בְּ⁠אֶצְבָּע֑⁠וֹ וְ⁠הִזָּ֞ה אֶל ־ נֹ֨כַח פְּנֵ֧י אֹֽהֶל ־ מוֹעֵ֛ד מִ⁠דָּמָ֖⁠הּ שֶׁ֥בַע פְּעָמִֽים ׃⁵ וְ⁠שָׂרַ֥ף אֶת ־ הַ⁠פָּרָ֖ה לְ⁠עֵינָ֑י⁠ו אֶת ־ עֹרָ֤⁠הּ וְ⁠אֶת ־ בְּשָׂרָ⁠הּ֙ וְ⁠אֶת ־ דָּמָ֔⁠הּ עַל ־ פִּרְשָׁ֖⁠הּ יִשְׂרֹֽף ׃⁶ וְ⁠לָקַ֣ח הַ⁠כֹּהֵ֗ן עֵ֥ץ אֶ֛רֶז וְ⁠אֵז֖וֹב וּ⁠שְׁנִ֣י תוֹלָ֑עַת וְ⁠הִשְׁלִ֕יךְ אֶל ־ תּ֖וֹךְ שְׂרֵפַ֥ת הַ⁠פָּרָֽה ׃⁷ וְ⁠כִבֶּ֨ס בְּגָדָ֜י⁠ו הַ⁠כֹּהֵ֗ן וְ⁠רָחַ֤ץ בְּשָׂר⁠וֹ֙ בַּ⁠מַּ֔יִם וְ⁠אַחַ֖ר יָב֣וֹא אֶל ־ הַֽ⁠מַּחֲנֶ֑ה וְ⁠טָמֵ֥א הַ⁠כֹּהֵ֖ן עַד ־ הָ⁠עָֽרֶב ׃⁸ וְ⁠הַ⁠שֹּׂרֵ֣ף אֹתָ֔⁠הּ יְכַבֵּ֤ס בְּגָדָי⁠ו֙ בַּ⁠מַּ֔יִם וְ⁠רָחַ֥ץ בְּשָׂר֖⁠וֹ בַּ⁠מָּ֑יִם וְ⁠טָמֵ֖א עַד ־ הָ⁠עָֽרֶב ׃⁹ וְ⁠אָסַ֣ף ׀ אִ֣ישׁ טָה֗וֹר אֵ֚ת אֵ֣פֶר הַ⁠פָּרָ֔ה וְ⁠הִנִּ֛יחַ מִ⁠ח֥וּץ לַֽ⁠מַּחֲנֶ֖ה בְּ⁠מָק֣וֹם טָה֑וֹר וְ֠⁠הָיְתָה לַ⁠עֲדַ֨ת בְּנֵֽי ־ יִשְׂרָאֵ֧ל לְ⁠מִשְׁמֶ֛רֶת לְ⁠מֵ֥י נִדָּ֖ה חַטָּ֥את הִֽוא ׃¹⁰ וְ֠⁠כִבֶּס הָ⁠אֹסֵ֨ף אֶת ־ אֵ֤פֶר הַ⁠פָּרָה֙ אֶת ־ בְּגָדָ֔י⁠ו וְ⁠טָמֵ֖א עַד ־ הָ⁠עָ֑רֶב וְֽ⁠הָיְתָ֞ה לִ⁠בְנֵ֣י יִשְׂרָאֵ֗ל וְ⁠לַ⁠גֵּ֛ר הַ⁠גָּ֥ר בְּ⁠תוֹכָ֖⁠ם לְ⁠חֻקַּ֥ת עוֹלָֽם ׃¹¹ הַ⁠נֹּגֵ֥עַ בְּ⁠מֵ֖ת לְ⁠כָל ־ נֶ֣פֶשׁ אָדָ֑ם וְ⁠טָמֵ֖א שִׁבְעַ֥ת יָמִֽים ׃¹² ה֣וּא יִתְחַטָּא ־ ב֞⁠וֹ בַּ⁠יּ֧וֹם הַ⁠שְּׁלִישִׁ֛י וּ⁠בַ⁠יּ֥וֹם הַ⁠שְּׁבִיעִ֖י יִטְהָ֑ר וְ⁠אִם ־ לֹ֨א יִתְחַטָּ֜א בַּ⁠יּ֧וֹם הַ⁠שְּׁלִישִׁ֛י וּ⁠בַ⁠יּ֥וֹם הַ⁠שְּׁבִיעִ֖י לֹ֥א יִטְהָֽר ׃¹³ כָּֽל ־ הַ⁠נֹּגֵ֡עַ בְּ⁠מֵ֣ת בְּ⁠נֶפֶשׁ֩ הָ⁠אָדָ֨ם אֲשֶׁר ־ יָמ֜וּת וְ⁠לֹ֣א יִתְחַטָּ֗א אֶת ־ מִשְׁכַּ֤ן יְהוָה֙ טִמֵּ֔א וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מִ⁠יִּשְׂרָאֵ֑ל כִּי֩ מֵ֨י נִדָּ֜ה לֹא ־ זֹרַ֤ק עָלָי⁠ו֙ טָמֵ֣א יִהְיֶ֔ה ע֖וֹד טֻמְאָת֥⁠וֹ בֽ⁠וֹ ׃¹⁴ זֹ֚את הַ⁠תּוֹרָ֔ה אָדָ֖ם כִּֽי ־ יָמ֣וּת בְּ⁠אֹ֑הֶל כָּל ־ הַ⁠בָּ֤א אֶל ־ הָ⁠אֹ֨הֶל֙ וְ⁠כָל ־ אֲשֶׁ֣ר בָּ⁠אֹ֔הֶל יִטְמָ֖א שִׁבְעַ֥ת יָמִֽים ׃¹⁵ וְ⁠כֹל֙ כְּלִ֣י פָת֔וּחַ אֲשֶׁ֛ר אֵין ־ צָמִ֥יד פָּתִ֖יל עָלָ֑י⁠ו טָמֵ֖א הֽוּא ׃¹⁶ וְ⁠כֹ֨ל אֲשֶׁר ־ יִגַּ֜ע עַל ־ פְּנֵ֣י הַ⁠שָּׂדֶ֗ה בַּֽ⁠חֲלַל ־ חֶ֨רֶב֙ א֣וֹ בְ⁠מֵ֔ת אֽוֹ ־ בְ⁠עֶ֥צֶם אָדָ֖ם א֣וֹ בְ⁠קָ֑בֶר יִטְמָ֖א שִׁבְעַ֥ת יָמִֽים ׃¹⁷ וְ⁠לָֽקְחוּ֙ לַ⁠טָּמֵ֔א מֵ⁠עֲפַ֖ר שְׂרֵפַ֣ת הַֽ⁠חַטָּ֑את וְ⁠נָתַ֥ן עָלָ֛י⁠ו מַ֥יִם חַיִּ֖ים אֶל ־ כֶּֽלִי ׃¹⁸ וְ⁠לָקַ֨ח אֵז֜וֹב וְ⁠טָבַ֣ל בַּ⁠מַּיִם֮ אִ֣ישׁ טָהוֹר֒ וְ⁠הִזָּ֤ה עַל ־ הָ⁠אֹ֨הֶל֙ וְ⁠עַל ־ כָּל ־ הַ⁠כֵּלִ֔ים וְ⁠עַל ־ הַ⁠נְּפָשׁ֖וֹת אֲשֶׁ֣ר הָֽיוּ ־ שָׁ֑ם וְ⁠עַל ־ הַ⁠נֹּגֵ֗עַ בַּ⁠עֶ֨צֶם֙ א֣וֹ בֶֽ⁠חָלָ֔ל א֥וֹ בַ⁠מֵּ֖ת א֥וֹ בַ⁠קָּֽבֶר ׃¹⁹ וְ⁠הִזָּ֤ה הַ⁠טָּהֹר֙ עַל ־ הַ⁠טָּמֵ֔א בַּ⁠יּ֥וֹם הַ⁠שְּׁלִישִׁ֖י וּ⁠בַ⁠יּ֣וֹם הַ⁠שְּׁבִיעִ֑י וְ⁠חִטְּא⁠וֹ֙ בַּ⁠יּ֣וֹם הַ⁠שְּׁבִיעִ֔י וְ⁠כִבֶּ֧ס בְּגָדָ֛י⁠ו וְ⁠רָחַ֥ץ בַּ⁠מַּ֖יִם וְ⁠טָהֵ֥ר בָּ⁠עָֽרֶב ׃²⁰ וְ⁠אִ֤ישׁ אֲשֶׁר ־ יִטְמָא֙ וְ⁠לֹ֣א יִתְחַטָּ֔א וְ⁠נִכְרְתָ֛ה הַ⁠נֶּ֥פֶשׁ הַ⁠הִ֖וא מִ⁠תּ֣וֹךְ הַ⁠קָּהָ֑ל כִּי֩ אֶת ־ מִקְדַּ֨שׁ יְהוָ֜ה טִמֵּ֗א מֵ֥י נִדָּ֛ה לֹא ־ זֹרַ֥ק עָלָ֖י⁠ו טָמֵ֥א הֽוּא ׃²¹ וְ⁠הָיְתָ֥ה לָּ⁠הֶ֖ם לְ⁠חֻקַּ֣ת עוֹלָ֑ם וּ⁠מַזֵּ֤ה מֵֽי ־ הַ⁠נִּדָּה֙ יְכַבֵּ֣ס בְּגָדָ֔י⁠ו וְ⁠הַ⁠נֹּגֵ֨עַ֙ בְּ⁠מֵ֣י הַ⁠נִּדָּ֔ה יִטְמָ֖א עַד ־ הָ⁠עָֽרֶב ׃²² וְ⁠כֹ֛ל אֲשֶׁר ־ יִגַּע ־ בּ֥⁠וֹ הַ⁠טָּמֵ֖א יִטְמָ֑א וְ⁠הַ⁠נֶּ֥פֶשׁ הַ⁠נֹּגַ֖עַת תִּטְמָ֥א עַד ־ הָ⁠עָֽרֶב ׃פ

Chapter 20

¹ וַ⁠יָּבֹ֣אוּ בְנֵֽי ־ יִ֠שְׂרָאֵל כָּל ־ הָ֨⁠עֵדָ֤ה מִדְבַּר ־ צִן֙ בַּ⁠חֹ֣דֶשׁ הָֽ⁠רִאשׁ֔וֹן וַ⁠יֵּ֥שֶׁב הָ⁠עָ֖ם בְּ⁠קָדֵ֑שׁ וַ⁠תָּ֤מָת שָׁם֙ מִרְיָ֔ם וַ⁠תִּקָּבֵ֖ר שָֽׁם ׃² וְ⁠לֹא ־ הָ֥יָה מַ֖יִם לָ⁠עֵדָ֑ה וַ⁠יִּקָּ֣הֲל֔וּ עַל ־ מֹשֶׁ֖ה וְ⁠עַֽל ־ אַהֲרֹֽן ׃³ וַ⁠יָּ֥רֶב הָ⁠עָ֖ם עִם ־ מֹשֶׁ֑ה וַ⁠יֹּאמְר֣וּ לֵ⁠אמֹ֔ר וְ⁠ל֥וּ גָוַ֛עְנוּ בִּ⁠גְוַ֥ע אַחֵ֖י⁠נוּ לִ⁠פְנֵ֥י יְהוָֽה ׃⁴ וְ⁠לָ⁠מָ֤ה הֲבֵאתֶם֙ אֶת ־ קְהַ֣ל יְהוָ֔ה אֶל ־ הַ⁠מִּדְבָּ֖ר הַ⁠זֶּ֑ה לָ⁠מ֣וּת שָׁ֔ם אֲנַ֖חְנוּ וּ⁠בְעִירֵֽ⁠נוּ ׃⁵ וְ⁠לָ⁠מָ֤ה הֶֽעֱלִיתֻ֨⁠נוּ֙ מִ⁠מִּצְרַ֔יִם לְ⁠הָבִ֣יא אֹתָ֔⁠נוּ אֶל ־ הַ⁠מָּק֥וֹם הָ⁠רָ֖ע הַ⁠זֶּ֑ה לֹ֣א ׀ מְק֣וֹם זֶ֗רַע וּ⁠תְאֵנָ֤ה וְ⁠גֶ֨פֶן֙ וְ⁠רִמּ֔וֹן וּ⁠מַ֥יִם אַ֖יִן לִ⁠שְׁתּֽוֹת ׃⁶ וַ⁠יָּבֹא֩ מֹשֶׁ֨ה וְ⁠אַהֲרֹ֜ן מִ⁠פְּנֵ֣י הַ⁠קָּהָ֗ל אֶל ־ פֶּ֨תַח֙ אֹ֣הֶל מוֹעֵ֔ד וַֽ⁠יִּפְּל֖וּ עַל ־ פְּנֵי⁠הֶ֑ם וַ⁠יֵּרָ֥א כְבוֹד ־ יְהוָ֖ה אֲלֵי⁠הֶֽם ׃פ⁷ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁸ קַ֣ח אֶת ־ הַ⁠מַּטֶּ֗ה וְ⁠הַקְהֵ֤ל אֶת ־ הָ⁠עֵדָה֙ אַתָּה֙ וְ⁠אַהֲרֹ֣ן אָחִ֔י⁠ךָ וְ⁠דִבַּרְתֶּ֧ם אֶל ־ הַ⁠סֶּ֛לַע לְ⁠עֵינֵי⁠הֶ֖ם וְ⁠נָתַ֣ן מֵימָ֑י⁠ו וְ⁠הוֹצֵאתָ֨ לָ⁠הֶ֥ם מַ֨יִם֙ מִן ־ הַ⁠סֶּ֔לַע וְ⁠הִשְׁקִיתָ֥ אֶת ־ הָ⁠עֵדָ֖ה וְ⁠אֶת ־ בְּעִירָֽ⁠ם ׃⁹ וַ⁠יִּקַּ֥ח מֹשֶׁ֛ה אֶת ־ הַ⁠מַּטֶּ֖ה מִ⁠לִּ⁠פְנֵ֣י יְהוָ֑ה כַּ⁠אֲשֶׁ֖ר צִוָּֽ⁠הוּ ׃¹⁰ וַ⁠יַּקְהִ֜לוּ מֹשֶׁ֧ה וְ⁠אַהֲרֹ֛ן אֶת ־ הַ⁠קָּהָ֖ל אֶל ־ פְּנֵ֣י הַ⁠סָּ֑לַע וַ⁠יֹּ֣אמֶר לָ⁠הֶ֗ם שִׁמְעוּ ־ נָא֙ הַ⁠מֹּרִ֔ים הֲ⁠מִן ־ הַ⁠סֶּ֣לַע הַ⁠זֶּ֔ה נוֹצִ֥יא לָ⁠כֶ֖ם מָֽיִם ׃¹¹ וַ⁠יָּ֨רֶם מֹשֶׁ֜ה אֶת ־ יָד֗⁠וֹ וַ⁠יַּ֧ךְ אֶת ־ הַ⁠סֶּ֛לַע בְּ⁠מַטֵּ֖⁠הוּ פַּעֲמָ֑יִם וַ⁠יֵּצְאוּ֙ מַ֣יִם רַבִּ֔ים וַ⁠תֵּ֥שְׁתְּ הָ⁠עֵדָ֖ה וּ⁠בְעִירָֽ⁠ם ׃ס¹² וַ⁠יֹּ֣אמֶר יְהוָה֮ אֶל ־ מֹשֶׁ֣ה וְ⁠אֶֽל ־ אַהֲרֹן֒ יַ֚עַן לֹא ־ הֶאֱמַנְתֶּ֣ם בִּ֔⁠י לְ⁠הַ֨קְדִּישֵׁ֔⁠נִי לְ⁠עֵינֵ֖י בְּנֵ֣י יִשְׂרָאֵ֑ל לָ⁠כֵ֗ן לֹ֤א תָבִ֨יאוּ֙ אֶת ־ הַ⁠קָּהָ֣ל הַ⁠זֶּ֔ה אֶל ־ הָ⁠אָ֖רֶץ אֲשֶׁר ־ נָתַ֥תִּי לָ⁠הֶֽם ׃¹³ הֵ֚מָּה מֵ֣י מְרִיבָ֔ה אֲשֶׁר ־ רָב֥וּ בְנֵֽי ־ יִשְׂרָאֵ֖ל אֶת ־ יְהוָ֑ה וַ⁠יִּקָּדֵ֖שׁ בָּֽ⁠ם ׃ס¹⁴ וַ⁠יִּשְׁלַ֨ח מֹשֶׁ֧ה מַלְאָכִ֛ים מִ⁠קָּדֵ֖שׁ אֶל ־ מֶ֣לֶךְ אֱד֑וֹם כֹּ֤ה אָמַר֙ אָחִ֣י⁠ךָ יִשְׂרָאֵ֔ל אַתָּ֣ה יָדַ֔עְתָּ אֵ֥ת כָּל ־ הַ⁠תְּלָאָ֖ה אֲשֶׁ֥ר מְצָאָֽתְ⁠נוּ ׃¹⁵ וַ⁠יֵּרְד֤וּ אֲבֹתֵ֨י⁠נוּ֙ מִצְרַ֔יְמָ⁠ה וַ⁠נֵּ֥שֶׁב בְּ⁠מִצְרַ֖יִם יָמִ֣ים רַבִּ֑ים וַ⁠יָּרֵ֥עוּ לָ֛⁠נוּ מִצְרַ֖יִם וְ⁠לַ⁠אֲבֹתֵֽי⁠נוּ ׃¹⁶ וַ⁠נִּצְעַ֤ק אֶל ־ יְהוָה֙ וַ⁠יִּשְׁמַ֣ע קֹלֵ֔⁠נוּ וַ⁠יִּשְׁלַ֣ח מַלְאָ֔ךְ וַ⁠יֹּצִאֵ֖⁠נוּ מִ⁠מִּצְרָ֑יִם וְ⁠הִנֵּה֙ אֲנַ֣חְנוּ בְ⁠קָדֵ֔שׁ עִ֖יר קְצֵ֥ה גְבוּלֶֽ⁠ךָ ׃¹⁷ נַעְבְּרָה ־ נָּ֣א בְ⁠אַרְצֶ֗⁠ךָ לֹ֤א נַעֲבֹר֙ בְּ⁠שָׂדֶ֣ה וּ⁠בְ⁠כֶ֔רֶם וְ⁠לֹ֥א נִשְׁתֶּ֖ה מֵ֣י בְאֵ֑ר דֶּ֧רֶךְ הַ⁠מֶּ֣לֶךְ נֵלֵ֗ךְ לֹ֤א נִטֶּה֙ יָמִ֣ין וּ⁠שְׂמֹ֔אול עַ֥ד אֲשֶֽׁר ־ נַעֲבֹ֖ר גְּבוּלֶֽ⁠ךָ ׃¹⁸ וַ⁠יֹּ֤אמֶר אֵלָי⁠ו֙ אֱד֔וֹם לֹ֥א תַעֲבֹ֖ר בִּ֑⁠י פֶּן ־ בַּ⁠חֶ֖רֶב אֵצֵ֥א לִ⁠קְרָאתֶֽ⁠ךָ ׃¹⁹ וַ⁠יֹּאמְר֨וּ אֵלָ֥י⁠ו בְּנֵֽי ־ יִשְׂרָאֵ֘ל בַּֽ⁠מְסִלָּ֣ה נַעֲלֶה֒ וְ⁠אִם ־ מֵימֶ֤י⁠ךָ נִשְׁתֶּה֙ אֲנִ֣י וּ⁠מִקְנַ֔⁠י וְ⁠נָתַתִּ֖י מִכְרָ֑⁠ם רַ֥ק אֵין ־ דָּבָ֖ר בְּ⁠רַגְלַ֥⁠י אֶֽעֱבֹֽרָה ׃²⁰ וַ⁠יֹּ֖אמֶר לֹ֣א תַעֲבֹ֑ר וַ⁠יֵּצֵ֤א אֱדוֹם֙ לִ⁠קְרָאת֔⁠וֹ בְּ⁠עַ֥ם כָּבֵ֖ד וּ⁠בְ⁠יָ֥ד חֲזָקָֽה ׃²¹ וַ⁠יְמָאֵ֣ן ׀ אֱד֗וֹם נְתֹן֙ אֶת ־ יִשְׂרָאֵ֔ל עֲבֹ֖ר בִּ⁠גְבֻל֑⁠וֹ וַ⁠יֵּ֥ט יִשְׂרָאֵ֖ל מֵ⁠עָלָֽי⁠ו ׃פ²² וַ⁠יִּסְע֖וּ מִ⁠קָּדֵ֑שׁ וַ⁠יָּבֹ֧אוּ בְנֵֽי ־ יִשְׂרָאֵ֛ל כָּל ־ הָ⁠עֵדָ֖ה הֹ֥ר הָ⁠הָֽר ׃²³ וַ⁠יֹּ֧אמֶר יְהוָ֛ה אֶל ־ מֹשֶׁ֥ה וְ⁠אֶֽל ־ אַהֲרֹ֖ן בְּ⁠הֹ֣ר הָ⁠הָ֑ר עַל ־ גְּב֥וּל אֶֽרֶץ ־ אֱד֖וֹם לֵ⁠אמֹֽר ׃²⁴ יֵאָסֵ֤ף אַהֲרֹן֙ אֶל ־ עַמָּ֔י⁠ו כִּ֣י לֹ֤א יָבֹא֙ אֶל ־ הָ⁠אָ֔רֶץ אֲשֶׁ֥ר נָתַ֖תִּי לִ⁠בְנֵ֣י יִשְׂרָאֵ֑ל עַ֛ל אֲשֶׁר ־ מְרִיתֶ֥ם אֶת ־ פִּ֖⁠י לְ⁠מֵ֥י מְרִיבָֽה ׃²⁵ קַ֚ח אֶֽת ־ אַהֲרֹ֔ן וְ⁠אֶת ־ אֶלְעָזָ֖ר בְּנ֑⁠וֹ וְ⁠הַ֥עַל אֹתָ֖⁠ם הֹ֥ר הָ⁠הָֽר ׃²⁶ וְ⁠הַפְשֵׁ֤ט אֶֽת ־ אַהֲרֹן֙ אֶת ־ בְּגָדָ֔י⁠ו וְ⁠הִלְבַּשְׁתָּ֖⁠ם אֶת ־ אֶלְעָזָ֣ר בְּנ֑⁠וֹ וְ⁠אַהֲרֹ֥ן יֵאָסֵ֖ף וּ⁠מֵ֥ת שָֽׁם ׃²⁷ וַ⁠יַּ֣עַשׂ מֹשֶׁ֔ה כַּ⁠אֲשֶׁ֖ר צִוָּ֣ה יְהוָ֑ה וַֽ⁠יַּעֲלוּ֙ אֶל ־ הֹ֣ר הָ⁠הָ֔ר לְ⁠עֵינֵ֖י כָּל ־ הָ⁠עֵדָֽה ׃²⁸ וַ⁠יַּפְשֵׁט֩ מֹשֶׁ֨ה אֶֽת ־ אַהֲרֹ֜ן אֶת ־ בְּגָדָ֗י⁠ו וַ⁠יַּלְבֵּ֤שׁ אֹתָ⁠ם֙ אֶת ־ אֶלְעָזָ֣ר בְּנ֔⁠וֹ וַ⁠יָּ֧מָת אַהֲרֹ֛ן שָׁ֖ם בְּ⁠רֹ֣אשׁ הָ⁠הָ֑ר וַ⁠יֵּ֧רֶד מֹשֶׁ֛ה וְ⁠אֶלְעָזָ֖ר מִן ־ הָ⁠הָֽר ׃²⁹ וַ⁠יִּרְאוּ֙ כָּל ־ הָ֣⁠עֵדָ֔ה כִּ֥י גָוַ֖ע אַהֲרֹ֑ן וַ⁠יִּבְכּ֤וּ אֶֽת ־ אַהֲרֹן֙ שְׁלֹשִׁ֣ים י֔וֹם כֹּ֖ל בֵּ֥ית יִשְׂרָאֵֽל ׃ס

Chapter 21

¹ וַ⁠יִּשְׁמַ֞ע הַ⁠כְּנַעֲנִ֤י מֶֽלֶךְ ־ עֲרָד֙ יֹשֵׁ֣ב הַ⁠נֶּ֔גֶב כִּ֚י בָּ֣א יִשְׂרָאֵ֔ל דֶּ֖רֶךְ הָ⁠אֲתָרִ֑ים וַ⁠יִּלָּ֨חֶם֙ בְּ⁠יִשְׂרָאֵ֔ל וַ⁠יִּ֥שְׁבְּ ׀ מִמֶּ֖⁠נּוּ שֶֽׁבִי ׃² וַ⁠יִּדַּ֨ר יִשְׂרָאֵ֥ל נֶ֛דֶר לַֽ⁠יהוָ֖ה וַ⁠יֹּאמַ֑ר אִם ־ נָתֹ֨ן תִּתֵּ֜ן אֶת ־ הָ⁠עָ֤ם הַ⁠זֶּה֙ בְּ⁠יָדִ֔⁠י וְ⁠הַֽחֲרַמְתִּ֖י אֶת ־ עָרֵי⁠הֶֽם ׃³ וַ⁠יִּשְׁמַ֨ע יְהוָ֜ה בְּ⁠ק֣וֹל יִשְׂרָאֵ֗ל וַ⁠יִּתֵּן֙ אֶת ־ הַֽ⁠כְּנַעֲנִ֔י וַ⁠יַּחֲרֵ֥ם אֶתְ⁠הֶ֖ם וְ⁠אֶת ־ עָרֵי⁠הֶ֑ם וַ⁠יִּקְרָ֥א שֵׁם ־ הַ⁠מָּק֖וֹם חָרְמָֽה ׃פ⁴ וַ⁠יִּסְע֞וּ מֵ⁠הֹ֤ר הָ⁠הָר֙ דֶּ֣רֶךְ יַם ־ ס֔וּף לִ⁠סְבֹ֖ב אֶת ־ אֶ֣רֶץ אֱד֑וֹם וַ⁠תִּקְצַ֥ר נֶֽפֶשׁ ־ הָ⁠עָ֖ם בַּ⁠דָּֽרֶךְ ׃⁵ וַ⁠יְדַבֵּ֣ר הָ⁠עָ֗ם בֵּֽ⁠אלֹהִים֮ וּ⁠בְ⁠מֹשֶׁה֒ לָ⁠מָ֤ה הֶֽעֱלִיתֻ֨⁠נוּ֙ מִ⁠מִּצְרַ֔יִם לָ⁠מ֖וּת בַּ⁠מִּדְבָּ֑ר כִּ֣י אֵ֥ין לֶ֨חֶם֙ וְ⁠אֵ֣ין מַ֔יִם וְ⁠נַפְשֵׁ֣⁠נוּ קָ֔צָה בַּ⁠לֶּ֖חֶם הַ⁠קְּלֹקֵֽל ׃⁶ וַ⁠יְשַׁלַּ֨ח יְהוָ֜ה בָּ⁠עָ֗ם אֵ֚ת הַ⁠נְּחָשִׁ֣ים הַ⁠שְּׂרָפִ֔ים וַֽ⁠יְנַשְּׁכ֖וּ אֶת ־ הָ⁠עָ֑ם וַ⁠יָּ֥מָת עַם ־ רָ֖ב מִ⁠יִּשְׂרָאֵֽל ׃⁷ וַ⁠יָּבֹא֩ הָ⁠עָ֨ם אֶל ־ מֹשֶׁ֜ה וַ⁠יֹּאמְר֣וּ חָטָ֗אנוּ כִּֽי ־ דִבַּ֤רְנוּ בַֽ⁠יהוָה֙ וָ⁠בָ֔⁠ךְ הִתְפַּלֵּל֙ אֶל ־ יְהוָ֔ה וְ⁠יָסֵ֥ר מֵ⁠עָלֵ֖י⁠נוּ אֶת ־ הַ⁠נָּחָ֑שׁ וַ⁠יִּתְפַּלֵּ֥ל מֹשֶׁ֖ה בְּעַ֥ד הָ⁠עָֽם ׃⁸ וַ⁠יֹּ֨אמֶר יְהוָ֜ה אֶל ־ מֹשֶׁ֗ה עֲשֵׂ֤ה לְ⁠ךָ֙ שָׂרָ֔ף וְ⁠שִׂ֥ים אֹת֖⁠וֹ עַל ־ נֵ֑ס וְ⁠הָיָה֙ כָּל ־ הַ⁠נָּשׁ֔וּךְ וְ⁠רָאָ֥ה אֹת֖⁠וֹ וָ⁠חָֽי ׃⁹ וַ⁠יַּ֤עַשׂ מֹשֶׁה֙ נְחַ֣שׁ נְחֹ֔שֶׁת וַ⁠יְשִׂמֵ֖⁠הוּ עַל ־ הַ⁠נֵּ֑ס וְ⁠הָיָ֗ה אִם ־ נָשַׁ֤ךְ הַ⁠נָּחָשׁ֙ אֶת ־ אִ֔ישׁ וְ⁠הִבִּ֛יט אֶל ־ נְחַ֥שׁ הַ⁠נְּחֹ֖שֶׁת וָ⁠חָֽי ׃¹⁰ וַ⁠יִּסְע֖וּ בְּנֵ֣י יִשְׂרָאֵ֑ל וַֽ⁠יַּחֲנ֖וּ בְּ⁠אֹבֹֽת ׃¹¹ וַ⁠יִּסְע֖וּ מֵ⁠אֹבֹ֑ת וַֽ⁠יַּחֲנ֞וּ בְּ⁠עִיֵּ֣י הָֽעֲבָרִ֗ים בַּ⁠מִּדְבָּר֙ אֲשֶׁר֙ עַל ־ פְּנֵ֣י מוֹאָ֔ב מִ⁠מִּזְרַ֖ח הַ⁠שָּֽׁמֶשׁ ׃¹² מִ⁠שָּׁ֖ם נָסָ֑עוּ וַֽ⁠יַּחֲנ֖וּ בְּ⁠נַ֥חַל זָֽרֶד ׃¹³ מִ⁠שָּׁם֮ נָסָעוּ֒ וַֽ⁠יַּחֲנ֗וּ מֵ⁠עֵ֤בֶר אַרְנוֹן֙ אֲשֶׁ֣ר בַּ⁠מִּדְבָּ֔ר הַ⁠יֹּצֵ֖א מִ⁠גְּב֣וּל הָֽ⁠אֱמֹרִ֑י כִּ֤י אַרְנוֹן֙ גְּב֣וּל מוֹאָ֔ב בֵּ֥ין מוֹאָ֖ב וּ⁠בֵ֥ין הָ⁠אֱמֹרִֽי ׃¹⁴ עַל ־ כֵּן֙ יֵֽאָמַ֔ר בְּ⁠סֵ֖פֶר מִלְחֲמֹ֣ת יְהוָ֑ה אֶת ־ וָהֵ֣ב בְּ⁠סוּפָ֔ה וְ⁠אֶת ־ הַ⁠נְּחָלִ֖ים אַרְנֽוֹן ׃¹⁵ וְ⁠אֶ֨שֶׁד֙ הַ⁠נְּחָלִ֔ים אֲשֶׁ֥ר נָטָ֖ה לְ⁠שֶׁ֣בֶת עָ֑ר וְ⁠נִשְׁעַ֖ן לִ⁠גְב֥וּל מוֹאָֽב ׃¹⁶ וּ⁠מִ⁠שָּׁ֖ם בְּאֵ֑רָ⁠ה הִ֣וא הַ⁠בְּאֵ֗ר אֲשֶׁ֨ר אָמַ֤ר יְהוָה֙ לְ⁠מֹשֶׁ֔ה אֱסֹף֙ אֶת ־ הָ⁠עָ֔ם וְ⁠אֶתְּנָ֥ה לָ⁠הֶ֖ם מָֽיִם ׃ס¹⁷ אָ֚ז יָשִׁ֣יר יִשְׂרָאֵ֔ל אֶת ־ הַ⁠שִּׁירָ֖ה הַ⁠זֹּ֑את עֲלִ֥י בְאֵ֖ר עֱנוּ ־ לָֽ⁠הּ ׃¹⁸ בְּאֵ֞ר חֲפָר֣וּ⁠הָ שָׂרִ֗ים כָּר֨וּ⁠הָ֙ נְדִיבֵ֣י הָ⁠עָ֔ם בִּ⁠מְחֹקֵ֖ק בְּ⁠מִשְׁעֲנֹתָ֑⁠ם וּ⁠מִ⁠מִּדְבָּ֖ר מַתָּנָֽה ׃¹⁹ וּ⁠מִ⁠מַּתָּנָ֖ה נַחֲלִיאֵ֑ל וּ⁠מִ⁠נַּחֲלִיאֵ֖ל בָּמֽוֹת ׃²⁰ וּ⁠מִ⁠בָּמ֗וֹת הַ⁠גַּיְא֙ אֲשֶׁר֙ בִּ⁠שְׂדֵ֣ה מוֹאָ֔ב רֹ֖אשׁ הַ⁠פִּסְגָּ֑ה וְ⁠נִשְׁקָ֖פָה עַל ־ פְּנֵ֥י הַ⁠יְשִׁימֹֽן ׃פ²¹ וַ⁠יִּשְׁלַ֤ח יִשְׂרָאֵל֙ מַלְאָכִ֔ים אֶל ־ סִיחֹ֥ן מֶֽלֶךְ ־ הָ⁠אֱמֹרִ֖י לֵ⁠אמֹֽר ׃²² אֶעְבְּרָ֣ה בְ⁠אַרְצֶ֗⁠ךָ לֹ֤א נִטֶּה֙ בְּ⁠שָׂדֶ֣ה וּ⁠בְ⁠כֶ֔רֶם לֹ֥א נִשְׁתֶּ֖ה מֵ֣י בְאֵ֑ר בְּ⁠דֶ֤רֶךְ הַ⁠מֶּ֨לֶךְ֙ נֵלֵ֔ךְ עַ֥ד אֲשֶֽׁר ־ נַעֲבֹ֖ר גְּבֻלֶֽ⁠ךָ ׃²³ וְ⁠לֹא ־ נָתַ֨ן סִיחֹ֣ן אֶת ־ יִשְׂרָאֵל֮ עֲבֹ֣ר בִּ⁠גְבֻל⁠וֹ֒ וַ⁠יֶּאֱסֹ֨ף סִיחֹ֜ן אֶת ־ כָּל ־ עַמּ֗⁠וֹ וַ⁠יֵּצֵ֞א לִ⁠קְרַ֤את יִשְׂרָאֵל֙ הַ⁠מִּדְבָּ֔רָ⁠ה וַ⁠יָּבֹ֖א יָ֑הְצָ⁠ה וַ⁠יִּלָּ֖חֶם בְּ⁠יִשְׂרָאֵֽל ׃²⁴ וַ⁠יַּכֵּ֥⁠הוּ יִשְׂרָאֵ֖ל לְ⁠פִי ־ חָ֑רֶב וַ⁠יִּירַ֨שׁ אֶת ־ אַרְצ֜⁠וֹ מֵֽ⁠אַרְנֹ֗ן עַד ־ יַבֹּק֙ עַד ־ בְּנֵ֣י עַמּ֔וֹן כִּ֣י עַ֔ז גְּב֖וּל בְּנֵ֥י עַמּֽוֹן ׃²⁵ וַ⁠יִּקַּח֙ יִשְׂרָאֵ֔ל אֵ֥ת כָּל ־ הֶ⁠עָרִ֖ים הָ⁠אֵ֑לֶּה וַ⁠יֵּ֤שֶׁב יִשְׂרָאֵל֙ בְּ⁠כָל ־ עָרֵ֣י הָֽ⁠אֱמֹרִ֔י בְּ⁠חֶשְׁבּ֖וֹן וּ⁠בְ⁠כָל ־ בְּנֹתֶֽי⁠הָ ׃²⁶ כִּ֣י חֶשְׁבּ֔וֹן עִ֗יר סִיחֹ֛ן מֶ֥לֶךְ הָ⁠אֱמֹרִ֖י הִ֑וא וְ⁠ה֣וּא נִלְחַ֗ם בְּ⁠מֶ֤לֶךְ מוֹאָב֙ הָֽ⁠רִאשׁ֔וֹן וַ⁠יִּקַּ֧ח אֶת ־ כָּל ־ אַרְצ֛⁠וֹ מִ⁠יָּד֖⁠וֹ עַד ־ אַרְנֹֽן ׃²⁷ עַל ־ כֵּ֛ן יֹאמְר֥וּ הַ⁠מֹּשְׁלִ֖ים בֹּ֣אוּ חֶשְׁבּ֑וֹן תִּבָּנֶ֥ה וְ⁠תִכּוֹנֵ֖ן עִ֥יר סִיחֽוֹן ׃²⁸ כִּי ־ אֵשׁ֙ יָֽצְאָ֣ה מֵֽ⁠חֶשְׁבּ֔וֹן לֶהָבָ֖ה מִ⁠קִּרְיַ֣ת סִיחֹ֑ן אָֽכְלָה֙ עָ֣ר מוֹאָ֔ב בַּעֲלֵ֖י בָּמ֥וֹת אַרְנֹֽן ׃²⁹ אוֹי ־ לְ⁠ךָ֣ מוֹאָ֔ב אָבַ֖דְתָּ עַם ־ כְּמ֑וֹשׁ נָתַ֨ן בָּנָ֤י⁠ו פְּלֵיטִם֙ וּ⁠בְנֹתָ֣י⁠ו בַּ⁠שְּׁבִ֔ית לְ⁠מֶ֥לֶךְ אֱמֹרִ֖י סִיחֽוֹן ׃³⁰ וַ⁠נִּירָ֛⁠ם אָבַ֥ד חֶשְׁבּ֖וֹן עַד ־ דִּיב֑וֹן וַ⁠נַּשִּׁ֣ים עַד ־ נֹ֔פַח אֲשֶׁ֖רׄ עַד ־ מֵֽידְבָֽא ׃³¹ וַ⁠יֵּ֨שֶׁב֙ יִשְׂרָאֵ֔ל בְּ⁠אֶ֖רֶץ הָ⁠אֱמֹרִֽי ׃³² וַ⁠יִּשְׁלַ֤ח מֹשֶׁה֙ לְ⁠רַגֵּ֣ל אֶת ־ יַעְזֵ֔ר וַֽ⁠יִּלְכְּד֖וּ בְּנֹתֶ֑י⁠הָ וַיּ֖וֹרֶשׁ ¹ אֶת ־ הָ⁠אֱמֹרִ֥י אֲשֶׁר ־ שָֽׁם ׃³³ וַ⁠יִּפְנוּ֙ וַֽ⁠יַּעֲל֔וּ דֶּ֖רֶךְ הַ⁠בָּשָׁ֑ן וַ⁠יֵּצֵ֣א עוֹג֩ מֶֽלֶךְ ־ הַ⁠בָּשָׁ֨ן לִ⁠קְרָאתָ֜⁠ם ה֧וּא וְ⁠כָל ־ עַמּ֛⁠וֹ לַ⁠מִּלְחָמָ֖ה אֶדְרֶֽעִי ׃³⁴ וַ⁠יֹּ֨אמֶר יְהוָ֤ה אֶל ־ מֹשֶׁה֙ אַל ־ תִּירָ֣א אֹת֔⁠וֹ כִּ֣י בְ⁠יָדְ⁠ךָ֞ נָתַ֧תִּי אֹת֛⁠וֹ וְ⁠אֶת ־ כָּל ־ עַמּ֖⁠וֹ וְ⁠אֶת ־ אַרְצ֑⁠וֹ וְ⁠עָשִׂ֣יתָ לּ֔⁠וֹ כַּ⁠אֲשֶׁ֣ר עָשִׂ֗יתָ לְ⁠סִיחֹן֙ מֶ֣לֶךְ הָֽ⁠אֱמֹרִ֔י אֲשֶׁ֥ר יוֹשֵׁ֖ב בְּ⁠חֶשְׁבּֽוֹן ׃³⁵ וַ⁠יַּכּ֨וּ אֹת֤⁠וֹ וְ⁠אֶת ־ בָּנָי⁠ו֙ וְ⁠אֶת ־ כָּל ־ עַמּ֔⁠וֹ עַד ־ בִּלְתִּ֥י הִשְׁאִֽיר ־ ל֖⁠וֹ שָׂרִ֑יד וַ⁠יִּֽירְשׁ֖וּ אֶת ־ אַרְצֽ⁠וֹ ׃

¹K ו⁠יירש

Chapter 22

¹ וַ⁠יִּסְע֖וּ בְּנֵ֣י יִשְׂרָאֵ֑ל וַֽ⁠יַּחֲנוּ֙ בְּ⁠עַֽרְב֣וֹת מוֹאָ֔ב מֵ⁠עֵ֖בֶר לְ⁠יַרְדֵּ֥ן יְרֵחֽוֹ ׃ס² וַ⁠יַּ֥רְא בָּלָ֖ק בֶּן ־ צִפּ֑וֹר אֵ֛ת כָּל ־ אֲשֶׁר ־ עָשָׂ֥ה יִשְׂרָאֵ֖ל לָֽ⁠אֱמֹרִֽי ׃³ וַ⁠יָּ֨גָר מוֹאָ֜ב מִ⁠פְּנֵ֥י הָ⁠עָ֛ם מְאֹ֖ד כִּ֣י רַב ־ ה֑וּא וַ⁠יָּ֣קָץ מוֹאָ֔ב מִ⁠פְּנֵ֖י בְּנֵ֥י יִשְׂרָאֵֽל ׃⁴ וַ⁠יֹּ֨אמֶר מוֹאָ֜ב אֶל ־ זִקְנֵ֣י מִדְיָ֗ן עַתָּ֞ה יְלַחֲכ֤וּ הַ⁠קָּהָל֙ אֶת ־ כָּל ־ סְבִ֣יבֹתֵ֔י⁠נוּ כִּ⁠לְחֹ֣ךְ הַ⁠שּׁ֔וֹר אֵ֖ת יֶ֣רֶק הַ⁠שָּׂדֶ֑ה וּ⁠בָלָ֧ק בֶּן ־ צִפּ֛וֹר מֶ֥לֶךְ לְ⁠מוֹאָ֖ב בָּ⁠עֵ֥ת הַ⁠הִֽוא ׃⁵ וַ⁠יִּשְׁלַ֨ח מַלְאָכִ֜ים אֶל ־ בִּלְעָ֣ם בֶּן ־ בְּע֗וֹר פְּ֠תוֹרָ⁠ה אֲשֶׁ֧ר עַל ־ הַ⁠נָּהָ֛ר אֶ֥רֶץ בְּנֵי ־ עַמּ֖⁠וֹ לִ⁠קְרֹא ־ ל֑⁠וֹ לֵ⁠אמֹ֗ר הִ֠נֵּה עַ֣ם יָצָ֤א מִ⁠מִּצְרַ֨יִם֙ הִנֵּ֤ה כִסָּה֙ אֶת ־ עֵ֣ין הָ⁠אָ֔רֶץ וְ⁠ה֥וּא יֹשֵׁ֖ב מִ⁠מֻּלִֽ⁠י ׃⁶ וְ⁠עַתָּה֩ לְכָ⁠ה ־ נָּ֨א אָֽרָ⁠ה ־ לִּ֜⁠י אֶת ־ הָ⁠עָ֣ם הַ⁠זֶּ֗ה כִּֽי ־ עָצ֥וּם הוּא֙ מִמֶּ֔⁠נִּי אוּלַ֤י אוּכַל֙ נַכֶּה ־ בּ֔⁠וֹ וַ⁠אֲגָרְשֶׁ֖⁠נּוּ מִן ־ הָ⁠אָ֑רֶץ כִּ֣י יָדַ֗עְתִּי אֵ֤ת אֲשֶׁר ־ תְּבָרֵךְ֙ מְבֹרָ֔ךְ וַ⁠אֲשֶׁ֥ר תָּאֹ֖ר יוּאָֽר ׃⁷ וַ⁠יֵּ֨לְכ֜וּ זִקְנֵ֤י מוֹאָב֙ וְ⁠זִקְנֵ֣י מִדְיָ֔ן וּ⁠קְסָמִ֖ים בְּ⁠יָדָ֑⁠ם וַ⁠יָּבֹ֨אוּ֙ אֶל ־ בִּלְעָ֔ם וַ⁠יְדַבְּר֥וּ אֵלָ֖י⁠ו דִּבְרֵ֥י בָלָֽק ׃⁸ וַ⁠יֹּ֣אמֶר אֲלֵי⁠הֶ֗ם לִ֤ינוּ פֹה֙ הַ⁠לַּ֔יְלָה וַ⁠הֲשִׁבֹתִ֤י אֶתְ⁠כֶם֙ דָּבָ֔ר כַּ⁠אֲשֶׁ֛ר יְדַבֵּ֥ר יְהוָ֖ה אֵלָ֑⁠י וַ⁠יֵּשְׁב֥וּ שָׂרֵֽי ־ מוֹאָ֖ב עִם ־ בִּלְעָֽם ׃⁹ וַ⁠יָּבֹ֥א אֱלֹהִ֖ים אֶל ־ בִּלְעָ֑ם וַ⁠יֹּ֕אמֶר מִ֛י הָ⁠אֲנָשִׁ֥ים הָ⁠אֵ֖לֶּה עִמָּֽ⁠ךְ ׃¹⁰ וַ⁠יֹּ֥אמֶר בִּלְעָ֖ם אֶל ־ הָ⁠אֱלֹהִ֑ים בָּלָ֧ק בֶּן ־ צִפֹּ֛ר מֶ֥לֶךְ מוֹאָ֖ב שָׁלַ֥ח אֵלָֽ⁠י ׃¹¹ הִנֵּ֤ה הָ⁠עָם֙ הַ⁠יֹּצֵ֣א מִ⁠מִּצְרַ֔יִם וַ⁠יְכַ֖ס אֶת ־ עֵ֣ין הָ⁠אָ֑רֶץ עַתָּ֗ה לְכָ֤⁠ה קָֽבָ⁠ה ־ לִּ⁠י֙ אֹת֔⁠וֹ אוּלַ֥י אוּכַ֛ל לְ⁠הִלָּ֥חֶם בּ֖⁠וֹ וְ⁠גֵרַשְׁתִּֽי⁠ו ׃¹² וַ⁠יֹּ֤אמֶר אֱלֹהִים֙ אֶל ־ בִּלְעָ֔ם לֹ֥א תֵלֵ֖ךְ עִמָּ⁠הֶ֑ם לֹ֤א תָאֹר֙ אֶת ־ הָ⁠עָ֔ם כִּ֥י בָר֖וּךְ הֽוּא ׃¹³ וַ⁠יָּ֤קָם בִּלְעָם֙ בַּ⁠בֹּ֔קֶר וַ⁠יֹּ֨אמֶר֙ אֶל ־ שָׂרֵ֣י בָלָ֔ק לְכ֖וּ אֶֽל ־ אַרְצְ⁠כֶ֑ם כִּ֚י מֵאֵ֣ן יְהוָ֔ה לְ⁠תִתִּ֖⁠י לַ⁠הֲלֹ֥ךְ עִמָּ⁠כֶֽם ׃¹⁴ וַ⁠יָּק֨וּמוּ֙ שָׂרֵ֣י מוֹאָ֔ב וַ⁠יָּבֹ֖אוּ אֶל ־ בָּלָ֑ק וַ⁠יֹּ֣אמְר֔וּ מֵאֵ֥ן בִּלְעָ֖ם הֲלֹ֥ךְ עִמָּֽ⁠נוּ ׃¹⁵ וַ⁠יֹּ֥סֶף ע֖וֹד בָּלָ֑ק שְׁלֹ֣חַ שָׂרִ֔ים רַבִּ֥ים וְ⁠נִכְבָּדִ֖ים מֵ⁠אֵֽלֶּה ׃¹⁶ וַ⁠יָּבֹ֖אוּ אֶל ־ בִּלְעָ֑ם וַ⁠יֹּ֣אמְרוּ ל֗⁠וֹ כֹּ֤ה אָמַר֙ בָּלָ֣ק בֶּן ־ צִפּ֔וֹר אַל ־ נָ֥א תִמָּנַ֖ע מֵ⁠הֲלֹ֥ךְ אֵלָֽ⁠י ׃¹⁷ כִּֽי ־ כַבֵּ֤ד אֲכַבֶּדְ⁠ךָ֙ מְאֹ֔ד וְ⁠כֹ֛ל אֲשֶׁר ־ תֹּאמַ֥ר אֵלַ֖⁠י אֶֽעֱשֶׂ֑ה וּ⁠לְכָ⁠ה ־ נָּא֙ קָֽבָ⁠ה ־ לִּ֔⁠י אֵ֖ת הָ⁠עָ֥ם הַ⁠זֶּֽה ׃¹⁸ וַ⁠יַּ֣עַן בִּלְעָ֗ם וַ⁠יֹּ֨אמֶר֙ אֶל ־ עַבְדֵ֣י בָלָ֔ק אִם ־ יִתֶּן ־ לִ֥⁠י בָלָ֛ק מְלֹ֥א בֵית֖⁠וֹ כֶּ֣סֶף וְ⁠זָהָ֑ב לֹ֣א אוּכַ֗ל לַ⁠עֲבֹר֙ אֶת ־ פִּי֙ יְהוָ֣ה אֱלֹהָ֔⁠י לַ⁠עֲשׂ֥וֹת קְטַנָּ֖ה א֥וֹ גְדוֹלָֽה ׃¹⁹ וְ⁠עַתָּ֗ה שְׁב֨וּ נָ֥א בָ⁠זֶ֛ה גַּם ־ אַתֶּ֖ם הַ⁠לָּ֑יְלָה וְ⁠אֵ֣דְעָ֔ה מַה ־ יֹּסֵ֥ף יְהוָ֖ה דַּבֵּ֥ר עִמִּֽ⁠י ׃²⁰ וַ⁠יָּבֹ֨א אֱלֹהִ֥ים ׀ אֶל ־ בִּלְעָם֮ לַיְלָה֒ וַ⁠יֹּ֣אמֶר ל֗⁠וֹ אִם ־ לִ⁠קְרֹ֤א לְ⁠ךָ֙ בָּ֣אוּ הָ⁠אֲנָשִׁ֔ים ק֖וּם לֵ֣ךְ אִתָּ֑⁠ם וְ⁠אַ֗ךְ אֶת ־ הַ⁠דָּבָ֛ר אֲשֶׁר ־ אֲדַבֵּ֥ר אֵלֶ֖י⁠ךָ אֹת֥⁠וֹ תַעֲשֶֽׂה ׃²¹ וַ⁠יָּ֤קָם בִּלְעָם֙ בַּ⁠בֹּ֔קֶר וַֽ⁠יַּחֲבֹ֖שׁ אֶת ־ אֲתֹנ֑⁠וֹ וַ⁠יֵּ֖לֶךְ עִם ־ שָׂרֵ֥י מוֹאָֽב ׃²² וַ⁠יִּֽחַר ־ אַ֣ף אֱלֹהִים֮ כִּֽי ־ הוֹלֵ֣ךְ הוּא֒ וַ⁠יִּתְיַצֵּ֞ב מַלְאַ֧ךְ יְהוָ֛ה בַּ⁠דֶּ֖רֶךְ לְ⁠שָׂטָ֣ן ל֑⁠וֹ וְ⁠הוּא֙ רֹכֵ֣ב עַל ־ אֲתֹנ֔⁠וֹ וּ⁠שְׁנֵ֥י נְעָרָ֖י⁠ו עִמּֽ⁠וֹ ׃²³ וַ⁠תֵּ֣רֶא הָ⁠אָתוֹן֩ אֶת ־ מַלְאַ֨ךְ יְהוָ֜ה נִצָּ֣ב בַּ⁠דֶּ֗רֶךְ וְ⁠חַרְבּ֤⁠וֹ שְׁלוּפָה֙ בְּ⁠יָד֔⁠וֹ וַ⁠תֵּ֤ט הָֽ⁠אָתוֹן֙ מִן ־ הַ⁠דֶּ֔רֶךְ וַ⁠תֵּ֖לֶךְ בַּ⁠שָּׂדֶ֑ה וַ⁠יַּ֤ךְ בִּלְעָם֙ אֶת ־ הָ֣⁠אָת֔וֹן לְ⁠הַטֹּתָ֖⁠הּ הַ⁠דָּֽרֶךְ ׃²⁴ וַֽ⁠יַּעֲמֹד֙ מַלְאַ֣ךְ יְהוָ֔ה בְּ⁠מִשְׁע֖וֹל הַ⁠כְּרָמִ֑ים גָּדֵ֥ר מִ⁠זֶּ֖ה וְ⁠גָדֵ֥ר מִ⁠זֶּֽה ׃²⁵ וַ⁠תֵּ֨רֶא הָ⁠אָת֜וֹן אֶת ־ מַלְאַ֣ךְ יְהוָ֗ה וַ⁠תִּלָּחֵץ֙ אֶל ־ הַ⁠קִּ֔יר וַ⁠תִּלְחַ֛ץ אֶת ־ רֶ֥גֶל בִּלְעָ֖ם אֶל ־ הַ⁠קִּ֑יר וַ⁠יֹּ֖סֶף לְ⁠הַכֹּתָֽ⁠הּ ׃²⁶ וַ⁠יּ֥וֹסֶף מַלְאַךְ ־ יְהוָ֖ה עֲב֑וֹר וַֽ⁠יַּעֲמֹד֙ בְּ⁠מָק֣וֹם צָ֔ר אֲשֶׁ֛ר אֵֽין ־ דֶּ֥רֶךְ לִ⁠נְט֖וֹת יָמִ֥ין וּ⁠שְׂמֹֽאול ׃²⁷ וַ⁠תֵּ֤רֶא הָֽ⁠אָתוֹן֙ אֶת ־ מַלְאַ֣ךְ יְהוָ֔ה וַ⁠תִּרְבַּ֖ץ תַּ֣חַת בִּלְעָ֑ם וַ⁠יִּֽחַר ־ אַ֣ף בִּלְעָ֔ם וַ⁠יַּ֥ךְ אֶת ־ הָ⁠אָת֖וֹן בַּ⁠מַּקֵּֽל ׃²⁸ וַ⁠יִּפְתַּ֥ח יְהוָ֖ה אֶת ־ פִּ֣י הָ⁠אָת֑וֹן וַ⁠תֹּ֤אמֶר לְ⁠בִלְעָם֙ מֶה ־ עָשִׂ֣יתִֽי לְ⁠ךָ֔ כִּ֣י הִכִּיתַ֔⁠נִי זֶ֖ה שָׁלֹ֥שׁ רְגָלִֽים ׃²⁹ וַ⁠יֹּ֤אמֶר בִּלְעָם֙ לָֽ⁠אָת֔וֹן כִּ֥י הִתְעַלַּ֖לְתְּ בִּ֑⁠י ל֤וּ יֶשׁ ־ חֶ֨רֶב֙ בְּ⁠יָדִ֔⁠י כִּ֥י עַתָּ֖ה הֲרַגְתִּֽי⁠ךְ ׃³⁰ וַ⁠תֹּ֨אמֶר הָ⁠אָת֜וֹן אֶל ־ בִּלְעָ֗ם הֲ⁠לוֹא֩ אָנֹכִ֨י אֲתֹֽנְ⁠ךָ֜ אֲשֶׁר ־ רָכַ֣בְתָּ עָלַ֗⁠י מֵ⁠עֽוֹדְ⁠ךָ֙ עַד ־ הַ⁠יּ֣וֹם הַ⁠זֶּ֔ה הַֽ⁠הַסְכֵּ֣ן הִסְכַּ֔נְתִּי לַ⁠עֲשׂ֥וֹת לְ⁠ךָ֖ כֹּ֑ה וַ⁠יֹּ֖אמֶר לֹֽא ׃³¹ וַ⁠יְגַ֣ל יְהוָה֮ אֶת ־ עֵינֵ֣י בִלְעָם֒ וַ⁠יַּ֞רְא אֶת ־ מַלְאַ֤ךְ יְהוָה֙ נִצָּ֣ב בַּ⁠דֶּ֔רֶךְ וְ⁠חַרְבּ֥⁠וֹ שְׁלֻפָ֖ה בְּ⁠יָד֑⁠וֹ וַ⁠יִּקֹּ֥ד וַ⁠יִּשְׁתַּ֖חוּ לְ⁠אַפָּֽי⁠ו ׃³² וַ⁠יֹּ֤אמֶר אֵלָי⁠ו֙ מַלְאַ֣ךְ יְהוָ֔ה עַל ־ מָ֗ה הִכִּ֨יתָ֙ אֶת ־ אֲתֹ֣נְ⁠ךָ֔ זֶ֖ה שָׁל֣וֹשׁ רְגָלִ֑ים הִנֵּ֤ה אָנֹכִי֙ יָצָ֣אתִי לְ⁠שָׂטָ֔ן כִּֽי ־ יָרַ֥ט הַ⁠דֶּ֖רֶךְ לְ⁠נֶגְדִּֽ⁠י ׃³³ וַ⁠תִּרְאַ֨⁠נִי֙ הָֽ⁠אָת֔וֹן וַ⁠תֵּ֣ט לְ⁠פָנַ֔⁠י זֶ֖ה שָׁלֹ֣שׁ רְגָלִ֑ים אוּלַי֙ נָטְתָ֣ה מִ⁠פָּנַ֔⁠י כִּ֥י עַתָּ֛ה גַּם ־ אֹתְ⁠כָ֥ה הָרַ֖גְתִּי וְ⁠אוֹתָ֥⁠הּ הֶחֱיֵֽיתִי ׃³⁴ וַ⁠יֹּ֨אמֶר בִּלְעָ֜ם אֶל ־ מַלְאַ֤ךְ יְהוָה֙ חָטָ֔אתִי כִּ֚י לֹ֣א יָדַ֔עְתִּי כִּ֥י אַתָּ֛ה נִצָּ֥ב לִ⁠קְרָאתִ֖⁠י בַּ⁠דָּ֑רֶךְ וְ⁠עַתָּ֛ה אִם ־ רַ֥ע בְּ⁠עֵינֶ֖י⁠ךָ אָשׁ֥וּבָה לִּֽ⁠י ׃³⁵ וַ⁠יֹּאמֶר֩ מַלְאַ֨ךְ יְהוָ֜ה אֶל ־ בִּלְעָ֗ם לֵ֚ךְ עִם ־ הָ֣⁠אֲנָשִׁ֔ים וְ⁠אֶ֗פֶס אֶת ־ הַ⁠דָּבָ֛ר אֲשֶׁר ־ אֲדַבֵּ֥ר אֵלֶ֖י⁠ךָ אֹת֣⁠וֹ תְדַבֵּ֑ר וַ⁠יֵּ֥לֶךְ בִּלְעָ֖ם עִם ־ שָׂרֵ֥י בָלָֽק ׃³⁶ וַ⁠יִּשְׁמַ֥ע בָּלָ֖ק כִּ֣י בָ֣א בִלְעָ֑ם וַ⁠יֵּצֵ֨א לִ⁠קְרָאת֜⁠וֹ אֶל ־ עִ֣יר מוֹאָ֗ב אֲשֶׁר֙ עַל ־ גְּב֣וּל אַרְנֹ֔ן אֲשֶׁ֖ר בִּ⁠קְצֵ֥ה הַ⁠גְּבֽוּל ׃³⁷ וַ⁠יֹּ֨אמֶר בָּלָ֜ק אֶל ־ בִּלְעָ֗ם הֲ⁠לֹא֩ שָׁלֹ֨חַ שָׁלַ֤חְתִּי אֵלֶ֨י⁠ךָ֙ לִ⁠קְרֹא ־ לָ֔⁠ךְ לָ֥⁠מָּה לֹא ־ הָלַ֖כְתָּ אֵלָ֑⁠י הַֽ⁠אֻמְנָ֔ם לֹ֥א אוּכַ֖ל כַּבְּדֶֽ⁠ךָ ׃³⁸ וַ⁠יֹּ֨אמֶר בִּלְעָ֜ם אֶל ־ בָּלָ֗ק הִֽנֵּה ־ בָ֨אתִי֙ אֵלֶ֔י⁠ךָ עַתָּ֕ה הֲ⁠יָכ֥וֹל אוּכַ֖ל דַּבֵּ֣ר מְא֑וּמָה הַ⁠דָּבָ֗ר אֲשֶׁ֨ר יָשִׂ֧ים אֱלֹהִ֛ים בְּ⁠פִ֖⁠י אֹת֥⁠וֹ אֲדַבֵּֽר ׃³⁹ וַ⁠יֵּ֥לֶךְ בִּלְעָ֖ם עִם ־ בָּלָ֑ק וַ⁠יָּבֹ֖אוּ קִרְיַ֥ת חֻצֽוֹת ׃⁴⁰ וַ⁠יִּזְבַּ֥ח בָּלָ֖ק בָּקָ֣ר וָ⁠צֹ֑אן וַ⁠יְשַׁלַּ֣ח לְ⁠בִלְעָ֔ם וְ⁠לַ⁠שָּׂרִ֖ים אֲשֶׁ֥ר אִתּֽ⁠וֹ ׃⁴¹ וַ⁠יְהִ֣י בַ⁠בֹּ֔קֶר וַ⁠יִּקַּ֤ח בָּלָק֙ אֶת ־ בִּלְעָ֔ם וַֽ⁠יַּעֲלֵ֖⁠הוּ בָּמ֣וֹת בָּ֑עַל וַ⁠יַּ֥רְא מִ⁠שָּׁ֖ם קְצֵ֥ה הָ⁠עָֽם ׃

Chapter 23

¹ וַ⁠יֹּ֤אמֶר בִּלְעָם֙ אֶל ־ בָּלָ֔ק בְּנֵה ־ לִ֥⁠י בָ⁠זֶ֖ה שִׁבְעָ֣ה מִזְבְּחֹ֑ת וְ⁠הָכֵ֥ן לִ⁠י֙ בָּ⁠זֶ֔ה שִׁבְעָ֥ה פָרִ֖ים וְ⁠שִׁבְעָ֥ה אֵילִֽים ׃² וַ⁠יַּ֣עַשׂ בָּלָ֔ק כַּ⁠אֲשֶׁ֖ר דִּבֶּ֣ר בִּלְעָ֑ם וַ⁠יַּ֨עַל בָּלָ֧ק וּ⁠בִלְעָ֛ם פָּ֥ר וָ⁠אַ֖יִל בַּ⁠מִּזְבֵּֽחַ ׃³ וַ⁠יֹּ֨אמֶר בִּלְעָ֜ם לְ⁠בָלָ֗ק הִתְיַצֵּב֮ עַל ־ עֹלָתֶ⁠ךָ֒ וְ⁠אֵֽלְכָ֗ה אוּלַ֞י יִקָּרֵ֤ה יְהוָה֙ לִ⁠קְרָאתִ֔⁠י וּ⁠דְבַ֥ר מַה ־ יַּרְאֵ֖⁠נִי וְ⁠הִגַּ֣דְתִּי לָ֑⁠ךְ וַ⁠יֵּ֖לֶךְ שֶֽׁפִי ׃⁴ וַ⁠יִּקָּ֥ר אֱלֹהִ֖ים אֶל ־ בִּלְעָ֑ם וַ⁠יֹּ֣אמֶר אֵלָ֗י⁠ו אֶת ־ שִׁבְעַ֤ת הַֽ⁠מִּזְבְּחֹת֙ עָרַ֔כְתִּי וָ⁠אַ֛עַל פָּ֥ר וָ⁠אַ֖יִל בַּ⁠מִּזְבֵּֽחַ ׃⁵ וַ⁠יָּ֧שֶׂם יְהוָ֛ה דָּבָ֖ר בְּ⁠פִ֣י בִלְעָ֑ם וַ⁠יֹּ֛אמֶר שׁ֥וּב אֶל ־ בָּלָ֖ק וְ⁠כֹ֥ה תְדַבֵּֽר ׃⁶ וַ⁠יָּ֣שָׁב אֵלָ֔י⁠ו וְ⁠הִנֵּ֥ה נִצָּ֖ב עַל ־ עֹלָת֑⁠וֹ ה֖וּא וְ⁠כָל ־ שָׂרֵ֥י מוֹאָֽב ׃⁷ וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר מִן ־ אֲ֠רָם יַנְחֵ֨⁠נִי בָלָ֤ק מֶֽלֶךְ ־ מוֹאָב֙ מֵֽ⁠הַרְרֵי ־ קֶ֔דֶם לְכָ⁠ה֙ אָֽרָ⁠ה ־ לִּ֣⁠י יַעֲקֹ֔ב וּ⁠לְכָ֖⁠ה זֹעֲמָ֥⁠ה יִשְׂרָאֵֽל ׃⁸ מָ֣ה אֶקֹּ֔ב לֹ֥א קַבֹּ֖⁠ה אֵ֑ל וּ⁠מָ֣ה אֶזְעֹ֔ם לֹ֥א זָעַ֖ם יְהוָֽה ׃⁹ כִּֽי ־ מֵ⁠רֹ֤אשׁ צֻרִים֙ אֶרְאֶ֔⁠נּוּ וּ⁠מִ⁠גְּבָע֖וֹת אֲשׁוּרֶ֑⁠נּוּ הֶן ־ עָם֙ לְ⁠בָדָ֣ד יִשְׁכֹּ֔ן וּ⁠בַ⁠גּוֹיִ֖ם לֹ֥א יִתְחַשָּֽׁב ׃¹⁰ מִ֤י מָנָה֙ עֲפַ֣ר יַעֲקֹ֔ב וּ⁠מִסְפָּ֖ר אֶת ־ רֹ֣בַע יִשְׂרָאֵ֑ל תָּמֹ֤ת נַפְשִׁ⁠י֙ מ֣וֹת יְשָׁרִ֔ים וּ⁠תְהִ֥י אַחֲרִיתִ֖⁠י כָּמֹֽ⁠הוּ ׃¹¹ וַ⁠יֹּ֤אמֶר בָּלָק֙ אֶל ־ בִּלְעָ֔ם מֶ֥ה עָשִׂ֖יתָ לִ֑⁠י לָ⁠קֹ֤ב אֹיְבַ⁠י֙ לְקַחְתִּ֔י⁠ךָ וְ⁠הִנֵּ֖ה בֵּרַ֥כְתָּ בָרֵֽךְ ׃¹² וַ⁠יַּ֖עַן וַ⁠יֹּאמַ֑ר הֲ⁠לֹ֗א אֵת֩ אֲשֶׁ֨ר יָשִׂ֤ים יְהוָה֙ בְּ⁠פִ֔⁠י אֹת֥⁠וֹ אֶשְׁמֹ֖ר לְ⁠דַבֵּֽר ׃¹³ וַ⁠יֹּ֨אמֶר אֵלָ֜י⁠ו בָּלָ֗ק לך ־ נָּ֨א ¹ אִתִּ֜⁠י אֶל ־ מָק֤וֹם אַחֵר֙ אֲשֶׁ֣ר תִּרְאֶ֣⁠נּוּ מִ⁠שָּׁ֔ם אֶ֚פֶס קָצֵ֣⁠הוּ תִרְאֶ֔ה וְ⁠כֻלּ֖⁠וֹ לֹ֣א תִרְאֶ֑ה וְ⁠קָבְ⁠נוֹ ־ לִ֖⁠י מִ⁠שָּֽׁם ׃¹⁴ וַ⁠יִּקָּחֵ֨⁠הוּ֙ שְׂדֵ֣ה צֹפִ֔ים אֶל ־ רֹ֖אשׁ הַ⁠פִּסְגָּ֑ה וַ⁠יִּ֨בֶן֙ שִׁבְעָ֣ה מִזְבְּחֹ֔ת וַ⁠יַּ֛עַל פָּ֥ר וָ⁠אַ֖יִל בַּ⁠מִּזְבֵּֽחַ ׃¹⁵ וַ⁠יֹּ֨אמֶר֙ אֶל ־ בָּלָ֔ק הִתְיַצֵּ֥ב כֹּ֖ה עַל ־ עֹלָתֶ֑⁠ךָ וְ⁠אָנֹכִ֖י אִקָּ֥רֶה כֹּֽה ׃¹⁶ וַ⁠יִּקָּ֤ר יְהוָה֙ אֶל ־ בִּלְעָ֔ם וַ⁠יָּ֥שֶׂם דָּבָ֖ר בְּ⁠פִ֑י⁠ו וַ⁠יֹּ֛אמֶר שׁ֥וּב אֶל ־ בָּלָ֖ק וְ⁠כֹ֥ה תְדַבֵּֽר ׃¹⁷ וַ⁠יָּבֹ֣א אֵלָ֗י⁠ו וְ⁠הִנּ֤⁠וֹ נִצָּב֙ עַל ־ עֹ֣לָת֔⁠וֹ וְ⁠שָׂרֵ֥י מוֹאָ֖ב אִתּ֑⁠וֹ וַ⁠יֹּ֤אמֶר ל⁠וֹ֙ בָּלָ֔ק מַה ־ דִּבֶּ֖ר יְהוָֽה ׃¹⁸ וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר ק֤וּם בָּלָק֙ וּֽ⁠שֲׁמָ֔ע הַאֲזִ֥ינָ⁠ה עָדַ֖⁠י בְּנ֥⁠וֹ צִפֹּֽר ׃¹⁹ לֹ֣א אִ֥ישׁ אֵל֙ וִֽ⁠יכַזֵּ֔ב וּ⁠בֶן ־ אָדָ֖ם וְ⁠יִתְנֶחָ֑ם הַ⁠ה֤וּא אָמַר֙ וְ⁠לֹ֣א יַעֲשֶׂ֔ה וְ⁠דִבֶּ֖ר וְ⁠לֹ֥א יְקִימֶֽ⁠נָּה ׃²⁰ הִנֵּ֥ה בָרֵ֖ךְ לָקָ֑חְתִּי וּ⁠בֵרֵ֖ךְ וְ⁠לֹ֥א אֲשִׁיבֶֽ⁠נָּה ׃²¹ לֹֽא ־ הִבִּ֥יט אָ֨וֶן֙ בְּ⁠יַעֲקֹ֔ב וְ⁠לֹא ־ רָאָ֥ה עָמָ֖ל בְּ⁠יִשְׂרָאֵ֑ל יְהוָ֤ה אֱלֹהָי⁠ו֙ עִמּ֔⁠וֹ וּ⁠תְרוּעַ֥ת מֶ֖לֶךְ בּֽ⁠וֹ ׃²² אֵ֖ל מוֹצִיאָ֣⁠ם מִ⁠מִּצְרָ֑יִם כְּ⁠תוֹעֲפֹ֥ת רְאֵ֖ם לֽ⁠וֹ ׃²³ כִּ֤י לֹא ־ נַ֨חַשׁ֙ בְּ⁠יַעֲקֹ֔ב וְ⁠לֹא ־ קֶ֖סֶם בְּ⁠יִשְׂרָאֵ֑ל כָּ⁠עֵ֗ת יֵאָמֵ֤ר לְ⁠יַעֲקֹב֙ וּ⁠לְ⁠יִשְׂרָאֵ֔ל מַה ־ פָּ֖עַל אֵֽל ׃²⁴ הֶן ־ עָם֙ כְּ⁠לָבִ֣יא יָק֔וּם וְ⁠כַ⁠אֲרִ֖י יִתְנַשָּׂ֑א לֹ֤א יִשְׁכַּב֙ עַד ־ יֹ֣אכַל טֶ֔רֶף וְ⁠דַם ־ חֲלָלִ֖ים יִשְׁתֶּֽה ׃²⁵ וַ⁠יֹּ֤אמֶר בָּלָק֙ אֶל ־ בִּלְעָ֔ם גַּם ־ קֹ֖ב לֹ֣א תִקֳּבֶ֑⁠נּוּ גַּם ־ בָּרֵ֖ךְ לֹ֥א תְבָרֲכֶֽ⁠נּוּ ׃²⁶ וַ⁠יַּ֣עַן בִּלְעָ֔ם וַ⁠יֹּ֖אמֶר אֶל ־ בָּלָ֑ק הֲ⁠לֹ֗א דִּבַּ֤רְתִּי אֵלֶ֨י⁠ךָ֙ לֵ⁠אמֹ֔ר כֹּ֛ל אֲשֶׁר ־ יְדַבֵּ֥ר יְהוָ֖ה אֹת֥⁠וֹ אֶֽעֱשֶֽׂה ׃²⁷ וַ⁠יֹּ֤אמֶר בָּלָק֙ אֶל ־ בִּלְעָ֔ם לְכָ⁠ה ־ נָּא֙ אֶקָּ֣חֲ⁠ךָ֔ אֶל ־ מָק֖וֹם אַחֵ֑ר אוּלַ֤י יִישַׁר֙ בְּ⁠עֵינֵ֣י הָ⁠אֱלֹהִ֔ים וְ⁠קַבֹּ֥ת⁠וֹ לִ֖⁠י מִ⁠שָּֽׁם ׃²⁸ וַ⁠יִּקַּ֥ח בָּלָ֖ק אֶת ־ בִּלְעָ֑ם רֹ֣אשׁ הַ⁠פְּע֔וֹר הַ⁠נִּשְׁקָ֖ף עַל ־ פְּנֵ֥י הַ⁠יְשִׁימֹֽן ׃²⁹ וַ⁠יֹּ֤אמֶר בִּלְעָם֙ אֶל ־ בָּלָ֔ק בְּנֵה ־ לִ֥⁠י בָ⁠זֶ֖ה שִׁבְעָ֣ה מִזְבְּחֹ֑ת וְ⁠הָכֵ֥ן לִ⁠י֙ בָּ⁠זֶ֔ה שִׁבְעָ֥ה פָרִ֖ים וְ⁠שִׁבְעָ֥ה אֵילִֽים ׃³⁰ וַ⁠יַּ֣עַשׂ בָּלָ֔ק כַּ⁠אֲשֶׁ֖ר אָמַ֣ר בִּלְעָ֑ם וַ⁠יַּ֛עַל פָּ֥ר וָ⁠אַ֖יִל בַּ⁠מִּזְבֵּֽחַ ׃

¹Q לך

Chapter 24

¹ וַ⁠יַּ֣רְא בִּלְעָ֗ם כִּ֣י ט֞וֹב בְּ⁠עֵינֵ֤י יְהוָה֙ לְ⁠בָרֵ֣ךְ אֶת ־ יִשְׂרָאֵ֔ל וְ⁠לֹא ־ הָלַ֥ךְ כְּ⁠פַֽעַם ־ בְּ⁠פַ֖עַם לִ⁠קְרַ֣את נְחָשִׁ֑ים וַ⁠יָּ֥שֶׁת אֶל ־ הַ⁠מִּדְבָּ֖ר פָּנָֽי⁠ו ׃² וַ⁠יִּשָּׂ֨א בִלְעָ֜ם אֶת ־ עֵינָ֗י⁠ו וַ⁠יַּרְא֙ אֶת ־ יִשְׂרָאֵ֔ל שֹׁכֵ֖ן לִ⁠שְׁבָטָ֑י⁠ו וַ⁠תְּהִ֥י עָלָ֖י⁠ו ר֥וּחַ אֱלֹהִֽים ׃³ וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר נְאֻ֤ם בִּלְעָם֙ בְּנ֣⁠וֹ בְעֹ֔ר וּ⁠נְאֻ֥ם הַ⁠גֶּ֖בֶר שְׁתֻ֥ם הָ⁠עָֽיִן ׃⁴ נְאֻ֕ם שֹׁמֵ֖עַ אִמְרֵי ־ אֵ֑ל אֲשֶׁ֨ר מַחֲזֵ֤ה שַׁדַּי֙ יֶֽחֱזֶ֔ה נֹפֵ֖ל וּ⁠גְל֥וּי עֵינָֽיִם ׃⁵ מַה ־ טֹּ֥בוּ אֹהָלֶ֖י⁠ךָ יַעֲקֹ֑ב מִשְׁכְּנֹתֶ֖י⁠ךָ יִשְׂרָאֵֽל ׃⁶ כִּ⁠נְחָלִ֣ים נִטָּ֔יוּ כְּ⁠גַנֹּ֖ת עֲלֵ֣י נָהָ֑ר כַּ⁠אֲהָלִים֙ נָטַ֣ע יְהוָ֔ה כַּ⁠אֲרָזִ֖ים עֲלֵי ־ מָֽיִם ׃⁷ יִֽזַּל ־ מַ֨יִם֙ מִ⁠דָּ֣לְיָ֔⁠ו וְ⁠זַרְע֖⁠וֹ בְּ⁠מַ֣יִם רַבִּ֑ים וְ⁠יָרֹ֤ם מֵֽ⁠אֲגַג֙ מַלְכּ֔⁠וֹ וְ⁠תִנַּשֵּׂ֖א מַלְכֻתֽ⁠וֹ ׃⁸ אֵ֚ל מוֹצִיא֣⁠וֹ מִ⁠מִּצְרַ֔יִם כְּ⁠תוֹעֲפֹ֥ת רְאֵ֖ם ל֑⁠וֹ יֹאכַ֞ל גּוֹיִ֣ם צָרָ֗י⁠ו וְ⁠עַצְמֹתֵי⁠הֶ֛ם יְגָרֵ֖ם וְ⁠חִצָּ֥י⁠ו יִמְחָֽץ ׃⁹ כָּרַ֨ע שָׁכַ֧ב כַּ⁠אֲרִ֛י וּ⁠כְ⁠לָבִ֖יא מִ֣י יְקִימֶ֑⁠נּוּ מְבָרֲכֶ֣י⁠ךָ בָר֔וּךְ וְ⁠אֹרְרֶ֖י⁠ךָ אָרֽוּר ׃¹⁰ וַ⁠יִּֽחַר ־ אַ֤ף בָּלָק֙ אֶל ־ בִּלְעָ֔ם וַ⁠יִּסְפֹּ֖ק אֶת ־ כַּפָּ֑י⁠ו וַ⁠יֹּ֨אמֶר בָּלָ֜ק אֶל ־ בִּלְעָ֗ם לָ⁠קֹ֤ב אֹֽיְבַ⁠י֙ קְרָאתִ֔י⁠ךָ וְ⁠הִנֵּה֙ בֵּרַ֣כְתָּ בָרֵ֔ךְ זֶ֖ה שָׁלֹ֥שׁ פְּעָמִֽים ׃¹¹ וְ⁠עַתָּ֖ה בְּרַח ־ לְ⁠ךָ֣ אֶל ־ מְקוֹמֶ֑⁠ךָ אָמַ֨רְתִּי֙ כַּבֵּ֣ד אֲכַבֶּדְ⁠ךָ֔ וְ⁠הִנֵּ֛ה מְנָעֲ⁠ךָ֥ יְהוָ֖ה מִ⁠כָּבֽוֹד ׃¹² וַ⁠יֹּ֥אמֶר בִּלְעָ֖ם אֶל ־ בָּלָ֑ק הֲ⁠לֹ֗א גַּ֧ם אֶל ־ מַלְאָכֶ֛י⁠ךָ אֲשֶׁר ־ שָׁלַ֥חְתָּ אֵלַ֖⁠י דִּבַּ֥רְתִּי לֵ⁠אמֹֽר ׃¹³ אִם ־ יִתֶּן ־ לִ֨⁠י בָלָ֜ק מְלֹ֣א בֵית⁠וֹ֮ כֶּ֣סֶף וְ⁠זָהָב֒ לֹ֣א אוּכַ֗ל לַ⁠עֲבֹר֙ אֶת ־ פִּ֣י יְהוָ֔ה לַ⁠עֲשׂ֥וֹת טוֹבָ֛ה א֥וֹ רָעָ֖ה מִ⁠לִּבִּ֑⁠י אֲשֶׁר ־ יְדַבֵּ֥ר יְהוָ֖ה אֹת֥⁠וֹ אֲדַבֵּֽר ׃¹⁴ וְ⁠עַתָּ֕ה הִנְנִ֥⁠י הוֹלֵ֖ךְ לְ⁠עַמִּ֑⁠י לְכָ⁠ה֙ אִיעָ֣צְ⁠ךָ֔ אֲשֶׁ֨ר יַעֲשֶׂ֜ה הָ⁠עָ֥ם הַ⁠זֶּ֛ה לְ⁠עַמְּ⁠ךָ֖ בְּ⁠אַחֲרִ֥ית הַ⁠יָּמִֽים ׃¹⁵ וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר נְאֻ֤ם בִּלְעָם֙ בְּנ֣⁠וֹ בְעֹ֔ר וּ⁠נְאֻ֥ם הַ⁠גֶּ֖בֶר שְׁתֻ֥ם הָ⁠עָֽיִן ׃¹⁶ נְאֻ֗ם שֹׁמֵ֨עַ֙ אִמְרֵי ־ אֵ֔ל וְ⁠יֹדֵ֖עַ דַּ֣עַת עֶלְי֑וֹן מַחֲזֵ֤ה שַׁדַּי֙ יֶֽחֱזֶ֔ה נֹפֵ֖ל וּ⁠גְל֥וּי עֵינָֽיִם ׃¹⁷ אֶרְאֶ֨⁠נּוּ֙ וְ⁠לֹ֣א עַתָּ֔ה אֲשׁוּרֶ֖⁠נּוּ וְ⁠לֹ֣א קָר֑וֹב דָּרַ֨ךְ כּוֹכָ֜ב מִֽ⁠יַּעֲקֹ֗ב וְ⁠קָ֥ם שֵׁ֨בֶט֙ מִ⁠יִּשְׂרָאֵ֔ל וּ⁠מָחַץ֙ פַּאֲתֵ֣י מוֹאָ֔ב וְ⁠קַרְקַ֖ר כָּל ־ בְּנֵי ־ שֵֽׁת ׃¹⁸ וְ⁠הָיָ֨ה אֱד֜וֹם יְרֵשָׁ֗ה וְ⁠הָיָ֧ה יְרֵשָׁ֛ה שֵׂעִ֖יר אֹיְבָ֑י⁠ו וְ⁠יִשְׂרָאֵ֖ל עֹ֥שֶׂה חָֽיִל ׃¹⁹ וְ⁠יֵ֖רְדְּ מִֽ⁠יַּעֲקֹ֑ב וְ⁠הֶֽאֱבִ֥יד שָׂרִ֖יד מֵ⁠עִֽיר ׃²⁰ וַ⁠יַּרְא֙ אֶת ־ עֲמָלֵ֔ק וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר רֵאשִׁ֤ית גּוֹיִם֙ עֲמָלֵ֔ק וְ⁠אַחֲרִית֖⁠וֹ עֲדֵ֥י אֹבֵֽד ׃²¹ וַ⁠יַּרְא֙ אֶת ־ הַ⁠קֵּינִ֔י וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר אֵיתָן֙ מֽוֹשָׁבֶ֔⁠ךָ וְ⁠שִׂ֥ים בַּ⁠סֶּ֖לַע קִנֶּֽ⁠ךָ ׃²² כִּ֥י אִם ־ יִהְיֶ֖ה לְ⁠בָ֣עֵֽר קָ֑יִן עַד ־ מָ֖ה אַשּׁ֥וּר תִּשְׁבֶּֽ⁠ךָּ ׃²³ וַ⁠יִּשָּׂ֥א מְשָׁל֖⁠וֹ וַ⁠יֹּאמַ֑ר א֕וֹי מִ֥י יִחְיֶ֖ה מִ⁠שֻּׂמ֥⁠וֹ אֵֽל ׃²⁴ וְ⁠צִים֙ מִ⁠יַּ֣ד כִּתִּ֔ים וְ⁠עִנּ֥וּ אַשּׁ֖וּר וְ⁠עִנּוּ ־ עֵ֑בֶר וְ⁠גַם ־ ה֖וּא עֲדֵ֥י אֹבֵֽד ׃²⁵ וַ⁠יָּ֣קָם בִּלְעָ֔ם וַ⁠יֵּ֖לֶךְ וַ⁠יָּ֣שָׁב לִ⁠מְקֹמ֑⁠וֹ וְ⁠גַם ־ בָּלָ֖ק הָלַ֥ךְ לְ⁠דַרְכּֽ⁠וֹ ׃פ

Chapter 25

¹ וַ⁠יֵּ֥שֶׁב יִשְׂרָאֵ֖ל בַּ⁠שִּׁטִּ֑ים וַ⁠יָּ֣חֶל הָ⁠עָ֔ם לִ⁠זְנ֖וֹת אֶל ־ בְּנ֥וֹת מוֹאָֽב ׃² וַ⁠תִּקְרֶ֣אןָ לָ⁠עָ֔ם לְ⁠זִבְחֵ֖י אֱלֹהֵי⁠הֶ֑ן וַ⁠יֹּ֣אכַל הָ⁠עָ֔ם וַ⁠יִּֽשְׁתַּחֲוּ֖וּ לֵֽ⁠אלֹהֵי⁠הֶֽן ׃³ וַ⁠יִּצָּ֥מֶד יִשְׂרָאֵ֖ל לְ⁠בַ֣עַל פְּע֑וֹר וַ⁠יִּֽחַר ־ אַ֥ף יְהוָ֖ה בְּ⁠יִשְׂרָאֵֽל ׃⁴ וַ⁠יֹּ֨אמֶר יְהוָ֜ה אֶל ־ מֹשֶׁ֗ה קַ֚ח אֶת ־ כָּל ־ רָאשֵׁ֣י הָ⁠עָ֔ם וְ⁠הוֹקַ֥ע אוֹתָ֛⁠ם לַ⁠יהוָ֖ה נֶ֣גֶד הַ⁠שָּׁ֑מֶשׁ וְ⁠יָשֹׁ֛ב חֲר֥וֹן אַף ־ יְהוָ֖ה מִ⁠יִּשְׂרָאֵֽל ׃⁵ וַ⁠יֹּ֣אמֶר מֹשֶׁ֔ה אֶל ־ שֹׁפְטֵ֖י יִשְׂרָאֵ֑ל הִרְגוּ֙ אִ֣ישׁ אֲנָשָׁ֔י⁠ו הַ⁠נִּצְמָדִ֖ים לְ⁠בַ֥עַל פְּעֽוֹר ׃⁶ וְ⁠הִנֵּ֡ה אִישׁ֩ מִ⁠בְּנֵ֨י יִשְׂרָאֵ֜ל בָּ֗א וַ⁠יַּקְרֵ֤ב אֶל ־ אֶחָי⁠ו֙ אֶת ־ הַ⁠מִּדְיָנִ֔ית לְ⁠עֵינֵ֣י מֹשֶׁ֔ה וּ⁠לְ⁠עֵינֵ֖י כָּל ־ עֲדַ֣ת בְּנֵי ־ יִשְׂרָאֵ֑ל וְ⁠הֵ֣מָּה בֹכִ֔ים פֶּ֖תַח אֹ֥הֶל מוֹעֵֽד ׃⁷ וַ⁠יַּ֗רְא פִּֽינְחָס֙ בֶּן ־ אֶלְעָזָ֔ר בֶּֽן ־ אַהֲרֹ֖ן הַ⁠כֹּהֵ֑ן וַ⁠יָּ֨קָם֙ מִ⁠תּ֣וֹךְ הָֽ⁠עֵדָ֔ה וַ⁠יִּקַּ֥ח רֹ֖מַח בְּ⁠יָדֽ⁠וֹ ׃⁸ וַ֠⁠יָּבֹא אַחַ֨ר אִֽישׁ ־ יִשְׂרָאֵ֜ל אֶל ־ הַ⁠קֻּבָּ֗ה וַ⁠יִּדְקֹר֙ אֶת ־ שְׁנֵי⁠הֶ֔ם אֵ֚ת אִ֣ישׁ יִשְׂרָאֵ֔ל וְ⁠אֶת ־ הָ⁠אִשָּׁ֖ה אֶל ־ קֳבָתָ֑⁠הּ וַ⁠תֵּֽעָצַר֙ הַ⁠מַּגֵּפָ֔ה מֵ⁠עַ֖ל בְּנֵ֥י יִשְׂרָאֵֽל ׃⁹ וַ⁠יִּהְי֕וּ הַ⁠מֵּתִ֖ים בַּ⁠מַּגֵּפָ֑ה אַרְבָּעָ֥ה וְ⁠עֶשְׂרִ֖ים אָֽלֶף ׃פ¹⁰ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹¹ פִּֽינְחָ֨ס בֶּן ־ אֶלְעָזָ֜ר בֶּן ־ אַהֲרֹ֣ן הַ⁠כֹּהֵ֗ן הֵשִׁ֤יב אֶת ־ חֲמָתִ⁠י֙ מֵ⁠עַ֣ל בְּנֵֽי ־ יִשְׂרָאֵ֔ל בְּ⁠קַנְא֥⁠וֹ אֶת ־ קִנְאָתִ֖⁠י בְּ⁠תוֹכָ֑⁠ם וְ⁠לֹא ־ כִלִּ֥יתִי אֶת ־ בְּנֵֽי ־ יִשְׂרָאֵ֖ל בְּ⁠קִנְאָתִֽ⁠י ׃¹² לָ⁠כֵ֖ן אֱמֹ֑ר הִנְנִ֨⁠י נֹתֵ֥ן ל֛⁠וֹ אֶת ־ בְּרִיתִ֖⁠י שָׁלֽוֹם ׃¹³ וְ⁠הָ֤יְתָה לּ⁠וֹ֙ וּ⁠לְ⁠זַרְע֣⁠וֹ אַחֲרָ֔י⁠ו בְּרִ֖ית כְּהֻנַּ֣ת עוֹלָ֑ם תַּ֗חַת אֲשֶׁ֤ר קִנֵּא֙ לֵֽ⁠אלֹהָ֔י⁠ו וַ⁠יְכַפֵּ֖ר עַל ־ בְּנֵ֥י יִשְׂרָאֵֽל ׃¹⁴ וְ⁠שֵׁם֩ אִ֨ישׁ יִשְׂרָאֵ֜ל הַ⁠מֻּכֶּ֗ה אֲשֶׁ֤ר הֻכָּה֙ אֶת ־ הַ⁠מִּדְיָנִ֔ית זִמְרִ֖י בֶּן ־ סָל֑וּא נְשִׂ֥יא בֵֽית ־ אָ֖ב לַ⁠שִּׁמְעֹנִֽי ׃¹⁵ וְ⁠שֵׁ֨ם הָֽ⁠אִשָּׁ֧ה הַ⁠מֻּכָּ֛ה הַ⁠מִּדְיָנִ֖ית כָּזְבִּ֣י בַת ־ צ֑וּר רֹ֣אשׁ אֻמּ֥וֹת בֵּֽית ־ אָ֛ב בְּ⁠מִדְיָ֖ן הֽוּא ׃פ¹⁶ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁷ צָר֖וֹר אֶת ־ הַ⁠מִּדְיָנִ֑ים וְ⁠הִכִּיתֶ֖ם אוֹתָֽ⁠ם ׃¹⁸ כִּ֣י צֹרְרִ֥ים הֵם֙ לָ⁠כֶ֔ם בְּ⁠נִכְלֵי⁠הֶ֛ם אֲשֶׁר ־ נִכְּל֥וּ לָ⁠כֶ֖ם עַל ־ דְּבַר ־ פְּע֑וֹר וְ⁠עַל ־ דְּבַ֞ר כָּזְבִּ֨י בַת ־ נְשִׂ֤יא מִדְיָן֙ אֲחֹתָ֔⁠ם הַ⁠מֻּכָּ֥ה בְ⁠יוֹם ־ הַ⁠מַּגֵּפָ֖ה עַל ־ דְּבַר ־ פְּעֽוֹר ׃

Chapter 26

¹(25:19) וַ⁠יְהִ֖י אַחֲרֵ֣י הַ⁠מַּגֵּפָ֑ה פ

(26)

⁽¹⁾

וַ⁠יֹּ֤אמֶר יְהוָה֙ אֶל ־ מֹשֶׁ֔ה וְ⁠אֶ֧ל אֶלְעָזָ֛ר בֶּן ־ אַהֲרֹ֥ן הַ⁠כֹּהֵ֖ן לֵ⁠אמֹֽר ׃² שְׂא֞וּ אֶת ־ רֹ֣אשׁ ׀ כָּל ־ עֲדַ֣ת בְּנֵי ־ יִשְׂרָאֵ֗ל מִ⁠בֶּ֨ן עֶשְׂרִ֥ים שָׁנָ֛ה וָ⁠מַ֖עְלָ⁠ה לְ⁠בֵ֣ית אֲבֹתָ֑⁠ם כָּל ־ יֹצֵ֥א צָבָ֖א בְּ⁠יִשְׂרָאֵֽל ׃³ וַ⁠יְדַבֵּ֨ר מֹשֶׁ֜ה וְ⁠אֶלְעָזָ֧ר הַ⁠כֹּהֵ֛ן אֹתָ֖⁠ם בְּ⁠עַֽרְבֹ֣ת מוֹאָ֑ב עַל ־ יַרְדֵּ֥ן יְרֵח֖וֹ לֵ⁠אמֹֽר ׃⁴ מִ⁠בֶּ֛ן עֶשְׂרִ֥ים שָׁנָ֖ה וָ⁠מָ֑עְלָ⁠ה כַּ⁠אֲשֶׁר֩ צִוָּ֨ה יְהוָ֤ה אֶת ־ מֹשֶׁה֙ וּ⁠בְנֵ֣י יִשְׂרָאֵ֔ל הַ⁠יֹּצְאִ֖ים מֵ⁠אֶ֥רֶץ מִצְרָֽיִם ׃⁵ רְאוּבֵ֖ן בְּכ֣וֹר יִשְׂרָאֵ֑ל בְּנֵ֣י רְאוּבֵ֗ן חֲנוֹךְ֙ מִשְׁפַּ֣חַת הַ⁠חֲנֹכִ֔י לְ⁠פַלּ֕וּא מִשְׁפַּ֖חַת הַ⁠פַּלֻּאִֽי ׃⁶ לְ⁠חֶצְרֹ֕ן מִשְׁפַּ֖חַת הַֽ⁠חֶצְרוֹנִ֑י לְ⁠כַרְמִ֕י מִשְׁפַּ֖חַת הַ⁠כַּרְמִֽי ׃⁷ אֵ֖לֶּה מִשְׁפְּחֹ֣ת הָ⁠רֻֽאוּבֵנִ֑י וַ⁠יִּהְי֣וּ פְקֻדֵי⁠הֶ֗ם שְׁלֹשָׁ֤ה וְ⁠אַרְבָּעִים֙ אֶ֔לֶף וּ⁠שְׁבַ֥ע מֵא֖וֹת וּ⁠שְׁלֹשִֽׁים ׃⁸ וּ⁠בְנֵ֥י פַלּ֖וּא אֱלִיאָֽב ׃⁹ וּ⁠בְנֵ֣י אֱלִיאָ֔ב נְמוּאֵ֖ל וְ⁠דָתָ֣ן וַ⁠אֲבִירָ֑ם הֽוּא ־ דָתָ֨ן וַ⁠אֲבִירָ֜ם קרואי ¹ הָ⁠עֵדָ֗ה אֲשֶׁ֨ר הִצּ֜וּ עַל ־ מֹשֶׁ֤ה וְ⁠עַֽל ־ אַהֲרֹן֙ בַּ⁠עֲדַת ־ קֹ֔רַח בְּ⁠הַצֹּתָ֖⁠ם עַל ־ יְהוָֽה ׃¹⁰ וַ⁠תִּפְתַּ֨ח הָ⁠אָ֜רֶץ אֶת ־ פִּ֗י⁠הָ וַ⁠תִּבְלַ֥ע אֹתָ֛⁠ם וְ⁠אֶת ־ קֹ֖רַח בְּ⁠מ֣וֹת הָ⁠עֵדָ֑ה בַּ⁠אֲכֹ֣ל הָ⁠אֵ֗שׁ אֵ֣ת חֲמִשִּׁ֤ים וּ⁠מָאתַ֨יִם֙ אִ֔ישׁ וַ⁠יִּהְי֖וּ לְ⁠נֵֽס ׃¹¹ וּ⁠בְנֵי ־ קֹ֖רַח לֹא ־ מֵֽתוּ ׃ס¹² בְּנֵ֣י שִׁמְעוֹן֮ לְ⁠מִשְׁפְּחֹתָ⁠ם֒ לִ⁠נְמוּאֵ֗ל מִשְׁפַּ֨חַת֙ הַ⁠נְּמ֣וּאֵלִ֔י לְ⁠יָמִ֕ין מִשְׁפַּ֖חַת הַ⁠יָּמִינִ֑י לְ⁠יָכִ֕ין מִשְׁפַּ֖חַת הַ⁠יָּכִינִֽי ׃¹³ לְ⁠זֶ֕רַח מִשְׁפַּ֖חַת הַ⁠זַּרְחִ֑י לְ⁠שָׁא֕וּל מִשְׁפַּ֖חַת הַ⁠שָּׁאוּלִֽי ׃¹⁴ אֵ֖לֶּה מִשְׁפְּחֹ֣ת הַ⁠שִּׁמְעֹנִ֑י שְׁנַ֧יִם וְ⁠עֶשְׂרִ֛ים אֶ֖לֶף וּ⁠מָאתָֽיִם ׃ס¹⁵ בְּנֵ֣י גָד֮ לְ⁠מִשְׁפְּחֹתָ⁠ם֒ לִ⁠צְפ֗וֹן מִשְׁפַּ֨חַת֙ הַ⁠צְּפוֹנִ֔י לְ⁠חַגִּ֕י מִשְׁפַּ֖חַת הַֽ⁠חַגִּ֑י לְ⁠שׁוּנִ֕י מִשְׁפַּ֖חַת הַ⁠שּׁוּנִֽי ׃¹⁶ לְ⁠אָזְנִ֕י מִשְׁפַּ֖חַת הָ⁠אָזְנִ֑י לְ⁠עֵרִ֕י מִשְׁפַּ֖חַת הָ⁠עֵרִֽי ׃¹⁷ לַ⁠אֲר֕וֹד מִשְׁפַּ֖חַת הָ⁠אֲרוֹדִ֑י לְ⁠אַ֨רְאֵלִ֔י מִשְׁפַּ֖חַת הָ⁠אַרְאֵלִֽי ׃¹⁸ אֵ֛לֶּה מִשְׁפְּחֹ֥ת בְּנֵֽי ־ גָ֖ד לִ⁠פְקֻדֵי⁠הֶ֑ם אַרְבָּעִ֥ים אֶ֖לֶף וַ⁠חֲמֵ֥שׁ מֵאֽוֹת ׃ס¹⁹ בְּנֵ֥י יְהוּדָ֖ה עֵ֣ר וְ⁠אוֹנָ֑ן וַ⁠יָּ֥מָת עֵ֛ר וְ⁠אוֹנָ֖ן בְּ⁠אֶ֥רֶץ כְּנָֽעַן ׃²⁰ וַ⁠יִּהְי֣וּ בְנֵי ־ יְהוּדָה֮ לְ⁠מִשְׁפְּחֹתָ⁠ם֒ לְ⁠שֵׁלָ֗ה מִשְׁפַּ֨חַת֙ הַ⁠שֵּׁ֣לָנִ֔י לְ⁠פֶ֕רֶץ מִשְׁפַּ֖חַת הַ⁠פַּרְצִ֑י לְ⁠זֶ֕רַח מִשְׁפַּ֖חַת הַ⁠זַּרְחִֽי ׃²¹ וַ⁠יִּהְי֣וּ בְנֵי ־ פֶ֔רֶץ לְ⁠חֶצְרֹ֕ן מִשְׁפַּ֖חַת הַֽ⁠חֶצְרֹנִ֑י לְ⁠חָמ֕וּל מִשְׁפַּ֖חַת הֶ⁠חָמוּלִֽי ׃²² אֵ֛לֶּה מִשְׁפְּחֹ֥ת יְהוּדָ֖ה לִ⁠פְקֻדֵי⁠הֶ֑ם שִׁשָּׁ֧ה וְ⁠שִׁבְעִ֛ים אֶ֖לֶף וַ⁠חֲמֵ֥שׁ מֵאֽוֹת ׃ס²³ בְּנֵ֤י יִשָּׂשכָר֙ לְ⁠מִשְׁפְּחֹתָ֔⁠ם תּוֹלָ֕ע מִשְׁפַּ֖חַת הַ⁠תּוֹלָעִ֑י לְ⁠פֻוָ֕ה מִשְׁפַּ֖חַת הַ⁠פּוּנִֽי ׃²⁴ לְ⁠יָשׁ֕וּב מִשְׁפַּ֖חַת הַ⁠יָּשׁוּבִ֑י לְ⁠שִׁמְרֹ֕ן מִשְׁפַּ֖חַת הַ⁠שִּׁמְרֹנִֽי ׃²⁵ אֵ֛לֶּה מִשְׁפְּחֹ֥ת יִשָּׂשכָ֖ר לִ⁠פְקֻדֵי⁠הֶ֑ם אַרְבָּעָ֧ה וְ⁠שִׁשִּׁ֛ים אֶ֖לֶף וּ⁠שְׁלֹ֥שׁ מֵאֽוֹת ׃ס²⁶ בְּנֵ֣י זְבוּלֻן֮ לְ⁠מִשְׁפְּחֹתָ⁠ם֒ לְ⁠סֶ֗רֶד מִשְׁפַּ֨חַת֙ הַ⁠סַּרְדִּ֔י לְ⁠אֵל֕וֹן מִשְׁפַּ֖חַת הָ⁠אֵלֹנִ֑י לְ⁠יַ֨חְלְאֵ֔ל מִשְׁפַּ֖חַת הַ⁠יַּחְלְאֵלִֽי ׃²⁷ אֵ֛לֶּה מִשְׁפְּחֹ֥ת הַ⁠זְּבוּלֹנִ֖י לִ⁠פְקֻדֵי⁠הֶ֑ם שִׁשִּׁ֥ים אֶ֖לֶף וַ⁠חֲמֵ֥שׁ מֵאֽוֹת ׃ס²⁸ בְּנֵ֥י יוֹסֵ֖ף לְ⁠מִשְׁפְּחֹתָ֑⁠ם מְנַשֶּׁ֖ה וְ⁠אֶפְרָֽיִם ׃²⁹ בְּנֵ֣י מְנַשֶּׁ֗ה לְ⁠מָכִיר֙ מִשְׁפַּ֣חַת הַ⁠מָּכִירִ֔י וּ⁠מָכִ֖יר הוֹלִ֣יד אֶת ־ גִּלְעָ֑ד לְ⁠גִלְעָ֕ד מִשְׁפַּ֖חַת הַ⁠גִּלְעָדִֽי ׃³⁰ אֵ֚לֶּה בְּנֵ֣י גִלְעָ֔ד אִיעֶ֕זֶר מִשְׁפַּ֖חַת הָ⁠אִֽיעֶזְרִ֑י לְ⁠חֵ֕לֶק מִשְׁפַּ֖חַת הַֽ⁠חֶלְקִֽי ׃³¹ וְ⁠אַ֨שְׂרִיאֵ֔ל מִשְׁפַּ֖חַת הָֽ⁠אַשְׂרִֽאֵלִ֑י וְ⁠שֶׁ֕כֶם מִשְׁפַּ֖חַת הַ⁠שִּׁכְמִֽי ׃³² וּ⁠שְׁמִידָ֕ע מִשְׁפַּ֖חַת הַ⁠שְּׁמִידָעִ֑י וְ⁠חֵ֕פֶר מִשְׁפַּ֖חַת הַֽ⁠חֶפְרִֽי ׃³³ וּ⁠צְלָפְחָ֣ד בֶּן ־ חֵ֗פֶר לֹא ־ הָ֥יוּ ל֛⁠וֹ בָּנִ֖ים כִּ֣י אִם ־ בָּנ֑וֹת וְ⁠שֵׁם֙ בְּנ֣וֹת צְלָפְחָ֔ד מַחְלָ֣ה וְ⁠נֹעָ֔ה חָגְלָ֥ה מִלְכָּ֖ה וְ⁠תִרְצָֽה ׃³⁴ אֵ֖לֶּה מִשְׁפְּחֹ֣ת מְנַשֶּׁ֑ה וּ⁠פְקֻ֣דֵי⁠הֶ֔ם שְׁנַ֧יִם וַ⁠חֲמִשִּׁ֛ים אֶ֖לֶף וּ⁠שְׁבַ֥ע מֵאֽוֹת ׃ס³⁵ אֵ֣לֶּה בְנֵי ־ אֶפְרַיִם֮ לְ⁠מִשְׁפְּחֹתָ⁠ם֒ לְ⁠שׁוּתֶ֗לַח מִשְׁפַּ֨חַת֙ הַ⁠שֻּׁ֣תַלְחִ֔י לְ⁠בֶ֕כֶר מִשְׁפַּ֖חַת הַ⁠בַּכְרִ֑י לְ⁠תַ֕חַן מִשְׁפַּ֖חַת הַֽ⁠תַּחֲנִֽי ׃³⁶ וְ⁠אֵ֖לֶּה בְּנֵ֣י שׁוּתָ֑לַח לְ⁠עֵרָ֕ן מִשְׁפַּ֖חַת הָ⁠עֵרָנִֽי ׃³⁷ אֵ֣לֶּה מִשְׁפְּחֹ֤ת בְּנֵי ־ אֶפְרַ֨יִם֙ לִ⁠פְקֻ֣דֵי⁠הֶ֔ם שְׁנַ֧יִם וּ⁠שְׁלֹשִׁ֛ים אֶ֖לֶף וַ⁠חֲמֵ֣שׁ מֵא֑וֹת אֵ֥לֶּה בְנֵי ־ יוֹסֵ֖ף לְ⁠מִשְׁפְּחֹתָֽ⁠ם ׃ס³⁸ בְּנֵ֣י בִנְיָמִן֮ לְ⁠מִשְׁפְּחֹתָ⁠ם֒ לְ⁠בֶ֗לַע מִשְׁפַּ֨חַת֙ הַ⁠בַּלְעִ֔י לְ⁠אַשְׁבֵּ֕ל מִשְׁפַּ֖חַת הָֽ⁠אַשְׁבֵּלִ֑י לַ⁠אֲחִירָ֕ם מִשְׁפַּ֖חַת הָ⁠אֲחִירָמִֽי ׃³⁹ לִ⁠שְׁפוּפָ֕ם מִשְׁפַּ֖חַת הַ⁠שּׁוּפָמִ֑י לְ⁠חוּפָ֕ם מִשְׁפַּ֖חַת הַ⁠חוּפָמִֽי ׃⁴⁰ וַ⁠יִּהְי֥וּ בְנֵי ־ בֶ֖לַע אַ֣רְדְּ וְ⁠נַעֲמָ֑ן מִשְׁפַּ֨חַת֙ הָֽ⁠אַרְדִּ֔י לְ⁠נַֽעֲמָ֔ן מִשְׁפַּ֖חַת הַֽ⁠נַּעֲמִֽי ׃⁴¹ אֵ֥לֶּה בְנֵי ־ בִנְיָמִ֖ן לְ⁠מִשְׁפְּחֹתָ֑⁠ם וּ⁠פְקֻ֣דֵי⁠הֶ֔ם חֲמִשָּׁ֧ה וְ⁠אַרְבָּעִ֛ים אֶ֖לֶף וְ⁠שֵׁ֥שׁ מֵאֽוֹת ׃ס⁴² אֵ֤לֶּה בְנֵי ־ דָן֙ לְ⁠מִשְׁפְּחֹתָ֔⁠ם לְ⁠שׁוּחָ֕ם מִשְׁפַּ֖חַת הַ⁠שּׁוּחָמִ֑י אֵ֛לֶּה מִשְׁפְּחֹ֥ת דָּ֖ן לְ⁠מִשְׁפְּחֹתָֽ⁠ם ׃⁴³ כָּל ־ מִשְׁפְּחֹ֥ת הַ⁠שּׁוּחָמִ֖י לִ⁠פְקֻדֵי⁠הֶ֑ם אַרְבָּעָ֧ה וְ⁠שִׁשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃ס⁴⁴ בְּנֵ֣י אָשֵׁר֮ לְ⁠מִשְׁפְּחֹתָ⁠ם֒ לְ⁠יִמְנָ֗ה מִשְׁפַּ֨חַת֙ הַ⁠יִּמְנָ֔ה לְ⁠יִשְׁוִ֕י מִשְׁפַּ֖חַת הַ⁠יִּשְׁוִ֑י לִ⁠בְרִיעָ֕ה מִשְׁפַּ֖חַת הַ⁠בְּרִיעִֽי ׃⁴⁵ לִ⁠בְנֵ֣י בְרִיעָ֔ה לְ⁠חֶ֕בֶר מִשְׁפַּ֖חַת הַֽ⁠חֶבְרִ֑י לְ⁠מַ֨לְכִּיאֵ֔ל מִשְׁפַּ֖חַת הַ⁠מַּלְכִּיאֵלִֽי ׃⁴⁶ וְ⁠שֵׁ֥ם בַּת ־ אָשֵׁ֖ר שָֽׂרַח ׃⁴⁷ אֵ֛לֶּה מִשְׁפְּחֹ֥ת בְּנֵי ־ אָשֵׁ֖ר לִ⁠פְקֻדֵי⁠הֶ֑ם שְׁלֹשָׁ֧ה וַ⁠חֲמִשִּׁ֛ים אֶ֖לֶף וְ⁠אַרְבַּ֥ע מֵאֽוֹת ׃ס⁴⁸ בְּנֵ֤י נַפְתָּלִי֙ לְ⁠מִשְׁפְּחֹתָ֔⁠ם לְ⁠יַ֨חְצְאֵ֔ל מִשְׁפַּ֖חַת הַ⁠יַּחְצְאֵלִ֑י לְ⁠גוּנִ֕י מִשְׁפַּ֖חַת הַ⁠גּוּנִֽי ׃⁴⁹ לְ⁠יֵ֕צֶר מִשְׁפַּ֖חַת הַ⁠יִּצְרִ֑י לְ⁠שִׁלֵּ֕ם מִשְׁפַּ֖חַת הַ⁠שִּׁלֵּמִֽי ׃⁵⁰ אֵ֛לֶּה מִשְׁפְּחֹ֥ת נַפְתָּלִ֖י לְ⁠מִשְׁפְּחֹתָ֑⁠ם וּ⁠פְקֻ֣דֵי⁠הֶ֔ם חֲמִשָּׁ֧ה וְ⁠אַרְבָּעִ֛ים אֶ֖לֶף וְ⁠אַרְבַּ֥ע מֵאֽוֹת ׃⁵¹ אֵ֗לֶּה פְּקוּדֵי֙ בְּנֵ֣י יִשְׂרָאֵ֔ל שֵׁשׁ ־ מֵא֥וֹת אֶ֖לֶף וָ⁠אָ֑לֶף שְׁבַ֥ע מֵא֖וֹת וּ⁠שְׁלֹשִֽׁים ׃פ⁵² וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁵³ לָ⁠אֵ֗לֶּה תֵּחָלֵ֥ק הָ⁠אָ֛רֶץ בְּ⁠נַחֲלָ֖ה בְּ⁠מִסְפַּ֥ר שֵׁמֽוֹת ׃⁵⁴ לָ⁠רַ֗ב תַּרְבֶּה֙ נַחֲלָת֔⁠וֹ וְ⁠לַ⁠מְעַ֕ט תַּמְעִ֖יט נַחֲלָת֑⁠וֹ אִ֚ישׁ לְ⁠פִ֣י פְקֻדָ֔י⁠ו יֻתַּ֖ן נַחֲלָתֽ⁠וֹ ׃⁵⁵ אַךְ ־ בְּ⁠גוֹרָ֕ל יֵחָלֵ֖ק אֶת ־ הָ⁠אָ֑רֶץ לִ⁠שְׁמ֥וֹת מַטּוֹת ־ אֲבֹתָ֖⁠ם יִנְחָֽלוּ ׃⁵⁶ עַל ־ פִּי֙ הַ⁠גּוֹרָ֔ל תֵּחָלֵ֖ק נַחֲלָת֑⁠וֹ בֵּ֥ין רַ֖ב לִ⁠מְעָֽט ׃ס⁵⁷ וְ⁠אֵ֨לֶּה פְקוּדֵ֣י הַ⁠לֵּוִי֮ לְ⁠מִשְׁפְּחֹתָ⁠ם֒ לְ⁠גֵרְשׁ֗וֹן מִשְׁפַּ֨חַת֙ הַ⁠גֵּ֣רְשֻׁנִּ֔י לִ⁠קְהָ֕ת מִשְׁפַּ֖חַת הַ⁠קְּהָתִ֑י לִ⁠מְרָרִ֕י מִשְׁפַּ֖חַת הַ⁠מְּרָרִֽי ׃⁵⁸ אֵ֣לֶּה ׀ מִשְׁפְּחֹ֣ת לֵוִ֗י מִשְׁפַּ֨חַת הַ⁠לִּבְנִ֜י מִשְׁפַּ֤חַת הַֽ⁠חֶבְרֹנִי֙ מִשְׁפַּ֤חַת הַ⁠מַּחְלִי֙ מִשְׁפַּ֣חַת הַ⁠מּוּשִׁ֔י מִשְׁפַּ֖חַת הַ⁠קָּרְחִ֑י וּ⁠קְהָ֖ת הוֹלִ֥ד אֶת ־ עַמְרָֽם ׃⁵⁹ וְ⁠שֵׁ֣ם ׀ אֵ֣שֶׁת עַמְרָ֗ם יוֹכֶ֨בֶד֙ בַּת ־ לֵוִ֔י אֲשֶׁ֨ר יָלְדָ֥ה אֹתָ֛⁠הּ לְ⁠לֵוִ֖י בְּ⁠מִצְרָ֑יִם וַ⁠תֵּ֣לֶד לְ⁠עַמְרָ֗ם אֶֽת ־ אַהֲרֹן֙ וְ⁠אֶת ־ מֹשֶׁ֔ה וְ⁠אֵ֖ת מִרְיָ֥ם אֲחֹתָֽ⁠ם ׃⁶⁰ וַ⁠יִּוָּלֵ֣ד לְ⁠אַהֲרֹ֔ן אֶת ־ נָדָ֖ב וְ⁠אֶת ־ אֲבִיה֑וּא אֶת ־ אֶלְעָזָ֖ר וְ⁠אֶת ־ אִיתָמָֽר ׃⁶¹ וַ⁠יָּ֥מָת נָדָ֖ב וַ⁠אֲבִיה֑וּא בְּ⁠הַקְרִיבָ֥⁠ם אֵשׁ ־ זָרָ֖ה לִ⁠פְנֵ֥י יְהוָֽה ׃⁶² וַ⁠יִּהְי֣וּ פְקֻדֵי⁠הֶ֗ם שְׁלֹשָׁ֤ה וְ⁠עֶשְׂרִים֙ אֶ֔לֶף כָּל ־ זָכָ֖ר מִ⁠בֶּן ־ חֹ֣דֶשׁ וָ⁠מָ֑עְלָ⁠ה כִּ֣י ׀ לֹ֣א הָתְפָּקְד֗וּ בְּ⁠תוֹךְ֙ בְּנֵ֣י יִשְׂרָאֵ֔ל כִּ֠י לֹא ־ נִתַּ֤ן לָ⁠הֶם֙ נַחֲלָ֔ה בְּ⁠ת֖וֹךְ בְּנֵ֥י יִשְׂרָאֵֽל ׃⁶³ אֵ֚לֶּה פְּקוּדֵ֣י מֹשֶׁ֔ה וְ⁠אֶלְעָזָ֖ר הַ⁠כֹּהֵ֑ן אֲשֶׁ֨ר פָּֽקְד֜וּ אֶת ־ בְּנֵ֤י יִשְׂרָאֵל֙ בְּ⁠עַֽרְבֹ֣ת מוֹאָ֔ב עַ֖ל יַרְדֵּ֥ן יְרֵחֽוֹ ׃⁶⁴ וּ⁠בְ⁠אֵ֨לֶּה֙ לֹא ־ הָ֣יָה אִ֔ישׁ מִ⁠פְּקוּדֵ֣י מֹשֶׁ֔ה וְ⁠אַהֲרֹ֖ן הַ⁠כֹּהֵ֑ן אֲשֶׁ֥ר פָּקְד֛וּ אֶת ־ בְּנֵ֥י יִשְׂרָאֵ֖ל בְּ⁠מִדְבַּ֥ר סִינָֽי ׃⁶⁵ כִּֽי ־ אָמַ֤ר יְהוָה֙ לָ⁠הֶ֔ם מ֥וֹת יָמֻ֖תוּ בַּ⁠מִּדְבָּ֑ר וְ⁠לֹא ־ נוֹתַ֤ר מֵ⁠הֶם֙ אִ֔ישׁ כִּ֚י אִם ־ כָּלֵ֣ב בֶּן ־ יְפֻנֶּ֔ה וִ⁠יהוֹשֻׁ֖עַ בִּן ־ נֽוּן ׃ס

Chapter 27

¹ וַ⁠תִּקְרַ֜בְנָה בְּנ֣וֹת צְלָפְחָ֗ד בֶּן ־ חֵ֤פֶר בֶּן ־ גִּלְעָד֙ בֶּן ־ מָכִ֣יר בֶּן ־ מְנַשֶּׁ֔ה לְ⁠מִשְׁפְּחֹ֖ת מְנַשֶּׁ֣ה בֶן ־ יוֹסֵ֑ף וְ⁠אֵ֨לֶּה֙ שְׁמ֣וֹת בְּנֹתָ֔י⁠ו מַחְלָ֣ה נֹעָ֔ה וְ⁠חָגְלָ֥ה וּ⁠מִלְכָּ֖ה וְ⁠תִרְצָֽה ׃² וַֽ⁠תַּעֲמֹ֜דְנָה לִ⁠פְנֵ֣י מֹשֶׁ֗ה וְ⁠לִ⁠פְנֵי֙ אֶלְעָזָ֣ר הַ⁠כֹּהֵ֔ן וְ⁠לִ⁠פְנֵ֥י הַ⁠נְּשִׂיאִ֖ם וְ⁠כָל ־ הָ⁠עֵדָ֑ה פֶּ֥תַח אֹֽהֶל ־ מוֹעֵ֖ד לֵ⁠אמֹֽר ׃³ אָבִי⁠נוּ֮ מֵ֣ת בַּ⁠מִּדְבָּר֒ וְ⁠ה֨וּא לֹא ־ הָיָ֜ה בְּ⁠ת֣וֹךְ הָ⁠עֵדָ֗ה הַ⁠נּוֹעָדִ֛ים עַל ־ יְהוָ֖ה בַּ⁠עֲדַת ־ קֹ֑רַח כִּֽי ־ בְ⁠חֶטְא֣⁠וֹ מֵ֔ת וּ⁠בָנִ֖ים לֹא ־ הָ֥יוּ לֽ⁠וֹ ׃⁴ לָ֣⁠מָּה יִגָּרַ֤ע שֵׁם ־ אָבִ֨י⁠נוּ֙ מִ⁠תּ֣וֹךְ מִשְׁפַּחְתּ֔⁠וֹ כִּ֛י אֵ֥ין ל֖⁠וֹ בֵּ֑ן תְּנָ⁠ה ־ לָּ֣⁠נוּ אֲחֻזָּ֔ה בְּ⁠ת֖וֹךְ אֲחֵ֥י אָבִֽי⁠נוּ ׃⁵ וַ⁠יַּקְרֵ֥ב מֹשֶׁ֛ה אֶת ־ מִשְׁפָּטָן לִ⁠פְנֵ֥י יְהוָֽה ׃ס⁶ וַ⁠יֹּ֥אמֶר יְהוָ֖ה אֶל ־ מֹשֶׁ֥ה לֵּ⁠אמֹֽר ׃⁷ כֵּ֗ן בְּנ֣וֹת צְלָפְחָד֮ דֹּבְרֹת֒ נָתֹ֨ן תִּתֵּ֤ן לָ⁠הֶם֙ אֲחֻזַּ֣ת נַחֲלָ֔ה בְּ⁠ת֖וֹךְ אֲחֵ֣י אֲבִי⁠הֶ֑ם וְ⁠הַֽעֲבַרְתָּ֛ אֶת ־ נַחֲלַ֥ת אֲבִי⁠הֶ֖ן לָ⁠הֶֽן ׃⁸ וְ⁠אֶל ־ בְּנֵ֥י יִשְׂרָאֵ֖ל תְּדַבֵּ֣ר לֵ⁠אמֹ֑ר אִ֣ישׁ כִּֽי ־ יָמ֗וּת וּ⁠בֵן֙ אֵ֣ין ל֔⁠וֹ וְ⁠הַֽעֲבַרְתֶּ֥ם אֶת ־ נַחֲלָת֖⁠וֹ לְ⁠בִתּֽ⁠וֹ ׃⁹ וְ⁠אִם ־ אֵ֥ין ל֖⁠וֹ בַּ֑ת וּ⁠נְתַתֶּ֥ם אֶת ־ נַחֲלָת֖⁠וֹ לְ⁠אֶחָי⁠ו ׃¹⁰ וְ⁠אִם ־ אֵ֥ין ל֖⁠וֹ אַחִ֑ים וּ⁠נְתַתֶּ֥ם אֶת ־ נַחֲלָת֖⁠וֹ לַ⁠אֲחֵ֥י אָבִֽי⁠ו ׃¹¹ וְ⁠אִם ־ אֵ֣ין אַחִים֮ לְ⁠אָבִי⁠ו֒ וּ⁠נְתַתֶּ֣ם אֶת ־ נַחֲלָת֗⁠וֹ לִ⁠שְׁאֵר֞⁠וֹ הַ⁠קָּרֹ֥ב אֵלָ֛י⁠ו מִ⁠מִּשְׁפַּחְתּ֖⁠וֹ וְ⁠יָרַ֣שׁ אֹתָ֑⁠הּ וְֽ⁠הָ֨יְתָ֜ה לִ⁠בְנֵ֤י יִשְׂרָאֵל֙ לְ⁠חֻקַּ֣ת מִשְׁפָּ֔ט כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס¹² וַ⁠יֹּ֤אמֶר יְהוָה֙ אֶל ־ מֹשֶׁ֔ה עֲלֵ֛ה אֶל ־ הַ֥ר הָ⁠עֲבָרִ֖ים הַ⁠זֶּ֑ה וּ⁠רְאֵה֙ אֶת ־ הָ⁠אָ֔רֶץ אֲשֶׁ֥ר נָתַ֖תִּי לִ⁠בְנֵ֥י יִשְׂרָאֵֽל ׃¹³ וְ⁠רָאִ֣יתָה אֹתָ֔⁠הּ וְ⁠נֶאֱסַפְתָּ֥ אֶל ־ עַמֶּ֖י⁠ךָ גַּם ־ אָ֑תָּה כַּ⁠אֲשֶׁ֥ר נֶאֱסַ֖ף אַהֲרֹ֥ן אָחִֽי⁠ךָ ׃¹⁴ כַּ⁠אֲשֶׁר֩ מְרִיתֶ֨ם פִּ֜⁠י בְּ⁠מִדְבַּר ־ צִ֗ן בִּ⁠מְרִיבַת֙ הָֽ⁠עֵדָ֔ה לְ⁠הַקְדִּישֵׁ֥⁠נִי בַ⁠מַּ֖יִם לְ⁠עֵינֵי⁠הֶ֑ם הֵ֛ם מֵֽי ־ מְרִיבַ֥ת קָדֵ֖שׁ מִדְבַּר ־ צִֽן ׃פ¹⁵ וַ⁠יְדַבֵּ֣ר מֹשֶׁ֔ה אֶל ־ יְהוָ֖ה לֵ⁠אמֹֽר ׃¹⁶ יִפְקֹ֣ד יְהוָ֔ה אֱלֹהֵ֥י הָ⁠רוּחֹ֖ת לְ⁠כָל ־ בָּשָׂ֑ר אִ֖ישׁ עַל ־ הָ⁠עֵדָֽה ׃¹⁷ אֲשֶׁר ־ יֵצֵ֣א לִ⁠פְנֵי⁠הֶ֗ם וַ⁠אֲשֶׁ֤ר יָבֹא֙ לִ⁠פְנֵי⁠הֶ֔ם וַ⁠אֲשֶׁ֥ר יוֹצִיאֵ֖⁠ם וַ⁠אֲשֶׁ֣ר יְבִיאֵ֑⁠ם וְ⁠לֹ֤א תִהְיֶה֙ עֲדַ֣ת יְהוָ֔ה כַּ⁠צֹּ֕אן אֲשֶׁ֥ר אֵין ־ לָ⁠הֶ֖ם רֹעֶֽה ׃¹⁸ וַ⁠יֹּ֨אמֶר יְהוָ֜ה אֶל ־ מֹשֶׁ֗ה קַח ־ לְ⁠ךָ֙ אֶת ־ יְהוֹשֻׁ֣עַ בִּן ־ נ֔וּן אִ֖ישׁ אֲשֶׁר ־ ר֣וּחַ בּ֑⁠וֹ וְ⁠סָמַכְתָּ֥ אֶת ־ יָדְ⁠ךָ֖ עָלָֽי⁠ו ׃¹⁹ וְ⁠הַֽעֲמַדְתָּ֣ אֹת֗⁠וֹ לִ⁠פְנֵי֙ אֶלְעָזָ֣ר הַ⁠כֹּהֵ֔ן וְ⁠לִ⁠פְנֵ֖י כָּל ־ הָ⁠עֵדָ֑ה וְ⁠צִוִּיתָ֥ה אֹת֖⁠וֹ לְ⁠עֵינֵי⁠הֶֽם ׃²⁰ וְ⁠נָתַתָּ֥ה מֵ⁠הֽוֹדְ⁠ךָ֖ עָלָ֑י⁠ו לְמַ֣עַן יִשְׁמְע֔וּ כָּל ־ עֲדַ֖ת בְּנֵ֥י יִשְׂרָאֵֽל ׃²¹ וְ⁠לִ⁠פְנֵ֨י אֶלְעָזָ֤ר הַ⁠כֹּהֵן֙ יַעֲמֹ֔ד וְ⁠שָׁ֥אַל ל֛⁠וֹ בְּ⁠מִשְׁפַּ֥ט הָ⁠אוּרִ֖ים לִ⁠פְנֵ֣י יְהוָ֑ה עַל ־ פִּ֨י⁠ו יֵצְא֜וּ וְ⁠עַל ־ פִּ֣י⁠ו יָבֹ֗אוּ ה֛וּא וְ⁠כָל ־ בְּנֵי ־ יִשְׂרָאֵ֥ל אִתּ֖⁠וֹ וְ⁠כָל ־ הָ⁠עֵדָֽה ׃²² וַ⁠יַּ֣עַשׂ מֹשֶׁ֔ה כַּ⁠אֲשֶׁ֛ר צִוָּ֥ה יְהוָ֖ה אֹת֑⁠וֹ וַ⁠יִּקַּ֣ח אֶת ־ יְהוֹשֻׁ֗עַ וַ⁠יַּֽעֲמִדֵ֨⁠הוּ֙ לִ⁠פְנֵי֙ אֶלְעָזָ֣ר הַ⁠כֹּהֵ֔ן וְ⁠לִ⁠פְנֵ֖י כָּל ־ הָ⁠עֵדָֽה ׃²³ וַ⁠יִּסְמֹ֧ךְ אֶת ־ יָדָ֛י⁠ו עָלָ֖י⁠ו וַ⁠יְצַוֵּ֑⁠הוּ כַּ⁠אֲשֶׁ֛ר דִּבֶּ֥ר יְהוָ֖ה בְּ⁠יַד ־ מֹשֶֽׁה ׃פ

Chapter 28

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² צַ֚ו אֶת ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם אֶת ־ קָרְבָּנִ֨⁠י לַחְמִ֜⁠י לְ⁠אִשַּׁ֗⁠י רֵ֚יחַ נִֽיחֹחִ֔⁠י תִּשְׁמְר֕וּ לְ⁠הַקְרִ֥יב לִ֖⁠י בְּ⁠מוֹעֲדֽ⁠וֹ ׃³ וְ⁠אָמַרְתָּ֣ לָ⁠הֶ֔ם זֶ֚ה הָֽ⁠אִשֶּׁ֔ה אֲשֶׁ֥ר תַּקְרִ֖יבוּ לַ⁠יהוָ֑ה כְּבָשִׂ֨ים בְּנֵֽי ־ שָׁנָ֧ה תְמִימִ֛ם שְׁנַ֥יִם לַ⁠יּ֖וֹם עֹלָ֥ה תָמִֽיד ׃⁴ אֶת ־ הַ⁠כֶּ֥בֶשׂ אֶחָ֖ד תַּעֲשֶׂ֣ה בַ⁠בֹּ֑קֶר וְ⁠אֵת֙ הַ⁠כֶּ֣בֶשׂ הַ⁠שֵּׁנִ֔י תַּעֲשֶׂ֖ה בֵּ֥ין הָֽ⁠עַרְבָּֽיִם ׃⁵ וַ⁠עֲשִׂירִ֧ית הָ⁠אֵיפָ֛ה סֹ֖לֶת לְ⁠מִנְחָ֑ה בְּלוּלָ֛ה בְּ⁠שֶׁ֥מֶן כָּתִ֖ית רְבִיעִ֥ת הַ⁠הִֽין ׃⁶ עֹלַ֖ת תָּמִ֑יד הָ⁠עֲשֻׂיָה֙ בְּ⁠הַ֣ר סִינַ֔י לְ⁠רֵ֣יחַ נִיחֹ֔חַ אִשֶּׁ֖ה לַֽ⁠יהוָֽה ׃⁷ וְ⁠נִסְכּ⁠וֹ֙ רְבִיעִ֣ת הַ⁠הִ֔ין לַ⁠כֶּ֖בֶשׂ הָ⁠אֶחָ֑ד בַּ⁠קֹּ֗דֶשׁ הַסֵּ֛ךְ נֶ֥סֶךְ שֵׁכָ֖ר לַ⁠יהוָֽה ׃⁸ וְ⁠אֵת֙ הַ⁠כֶּ֣בֶשׂ הַ⁠שֵּׁנִ֔י תַּעֲשֶׂ֖ה בֵּ֣ין הָֽ⁠עַרְבָּ֑יִם כְּ⁠מִנְחַ֨ת הַ⁠בֹּ֤קֶר וּ⁠כְ⁠נִסְכּ⁠וֹ֙ תַּעֲשֶׂ֔ה אִשֵּׁ֛ה רֵ֥יחַ נִיחֹ֖חַ לַ⁠יהוָֽה ׃פ⁹ וּ⁠בְ⁠יוֹם֙ הַ⁠שַּׁבָּ֔ת שְׁנֵֽי ־ כְבָשִׂ֥ים בְּנֵֽי ־ שָׁנָ֖ה תְּמִימִ֑ם וּ⁠שְׁנֵ֣י עֶשְׂרֹנִ֗ים סֹ֧לֶת מִנְחָ֛ה בְּלוּלָ֥ה בַ⁠שֶּׁ֖מֶן וְ⁠נִסְכּֽ⁠וֹ ׃¹⁰ עֹלַ֥ת שַׁבַּ֖ת בְּ⁠שַׁבַּתּ֑⁠וֹ עַל ־ עֹלַ֥ת הַ⁠תָּמִ֖יד וְ⁠נִסְכָּֽ⁠הּ ׃ס¹¹ וּ⁠בְ⁠רָאשֵׁי֙ חָדְשֵׁי⁠כֶ֔ם תַּקְרִ֥יבוּ עֹלָ֖ה לַ⁠יהוָ֑ה פָּרִ֨ים בְּנֵֽי ־ בָקָ֤ר שְׁנַ֨יִם֙ וְ⁠אַ֣יִל אֶחָ֔ד כְּבָשִׂ֧ים בְּנֵי ־ שָׁנָ֛ה שִׁבְעָ֖ה תְּמִימִֽם ׃¹² וּ⁠שְׁלֹשָׁ֣ה עֶשְׂרֹנִ֗ים סֹ֤לֶת מִנְחָה֙ בְּלוּלָ֣ה בַ⁠שֶּׁ֔מֶן לַ⁠פָּ֖ר הָ⁠אֶחָ֑ד וּ⁠שְׁנֵ֣י עֶשְׂרֹנִ֗ים סֹ֤לֶת מִנְחָה֙ בְּלוּלָ֣ה בַ⁠שֶּׁ֔מֶן לָ⁠אַ֖יִל הָֽ⁠אֶחָֽד ׃¹³ וְ⁠עִשָּׂרֹ֣ן עִשָּׂר֗וֹן סֹ֤לֶת מִנְחָה֙ בְּלוּלָ֣ה בַ⁠שֶּׁ֔מֶן לַ⁠כֶּ֖בֶשׂ הָ⁠אֶחָ֑ד עֹלָה֙ רֵ֣יחַ נִיחֹ֔חַ אִשֶּׁ֖ה לַ⁠יהוָֽה ׃¹⁴ וְ⁠נִסְכֵּי⁠הֶ֗ם חֲצִ֣י הַ⁠הִין֩ יִהְיֶ֨ה לַ⁠פָּ֜ר וּ⁠שְׁלִישִׁ֧ת הַ⁠הִ֣ין לָ⁠אַ֗יִל וּ⁠רְבִיעִ֥ת הַ⁠הִ֛ין לַ⁠כֶּ֖בֶשׂ יָ֑יִן זֹ֣את עֹלַ֥ת חֹ֨דֶשׁ֙ בְּ⁠חָדְשׁ֔⁠וֹ לְ⁠חָדְשֵׁ֖י הַ⁠שָּׁנָֽה ׃¹⁵ וּ⁠שְׂעִ֨יר עִזִּ֥ים אֶחָ֛ד לְ⁠חַטָּ֖את לַ⁠יהוָ֑ה עַל ־ עֹלַ֧ת הַ⁠תָּמִ֛יד יֵעָשֶׂ֖ה וְ⁠נִסְכּֽ⁠וֹ ׃ס¹⁶ וּ⁠בַ⁠חֹ֣דֶשׁ הָ⁠רִאשׁ֗וֹן בְּ⁠אַרְבָּעָ֥ה עָשָׂ֛ר י֖וֹם לַ⁠חֹ֑דֶשׁ פֶּ֖סַח לַ⁠יהוָֽה ׃¹⁷ וּ⁠בַ⁠חֲמִשָּׁ֨ה עָשָׂ֥ר י֛וֹם לַ⁠חֹ֥דֶשׁ הַ⁠זֶּ֖ה חָ֑ג שִׁבְעַ֣ת יָמִ֔ים מַצּ֖וֹת יֵאָכֵֽל ׃¹⁸ בַּ⁠יּ֥וֹם הָ⁠רִאשׁ֖וֹן מִקְרָא ־ קֹ֑דֶשׁ כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃¹⁹ וְ⁠הִקְרַבְתֶּ֨ם אִשֶּׁ֤ה עֹלָה֙ לַֽ⁠יהוָ֔ה פָּרִ֧ים בְּנֵי ־ בָקָ֛ר שְׁנַ֖יִם וְ⁠אַ֣יִל אֶחָ֑ד וְ⁠שִׁבְעָ֤ה כְבָשִׂים֙ בְּנֵ֣י שָׁנָ֔ה תְּמִימִ֖ם יִהְי֥וּ לָ⁠כֶֽם ׃²⁰ וּ⁠מִ֨נְחָתָ֔⁠ם סֹ֖לֶת בְּלוּלָ֣ה בַ⁠שָּׁ֑מֶן שְׁלֹשָׁ֨ה עֶשְׂרֹנִ֜ים לַ⁠פָּ֗ר וּ⁠שְׁנֵ֧י עֶשְׂרֹנִ֛ים לָ⁠אַ֖יִל תַּעֲשֽׂוּ ׃²¹ עִשָּׂר֤וֹן עִשָּׂרוֹן֙ תַּעֲשֶׂ֔ה לַ⁠כֶּ֖בֶשׂ הָ⁠אֶחָ֑ד לְ⁠שִׁבְעַ֖ת הַ⁠כְּבָשִֽׂים ׃²² וּ⁠שְׂעִ֥יר חַטָּ֖את אֶחָ֑ד לְ⁠כַפֵּ֖ר עֲלֵי⁠כֶֽם ׃²³ מִ⁠לְּ⁠בַד֙ עֹלַ֣ת הַ⁠בֹּ֔קֶר אֲשֶׁ֖ר לְ⁠עֹלַ֣ת הַ⁠תָּמִ֑יד תַּעֲשׂ֖וּ אֶת ־ אֵֽלֶּה ׃²⁴ כָּ⁠אֵ֜לֶּה תַּעֲשׂ֤וּ לַ⁠יּוֹם֙ שִׁבְעַ֣ת יָמִ֔ים לֶ֛חֶם אִשֵּׁ֥ה רֵֽיחַ ־ נִיחֹ֖חַ לַ⁠יהוָ֑ה עַל ־ עוֹלַ֧ת הַ⁠תָּמִ֛יד יֵעָשֶׂ֖ה וְ⁠נִסְכּֽ⁠וֹ ׃²⁵ וּ⁠בַ⁠יּוֹם֙ הַ⁠שְּׁבִיעִ֔י מִקְרָא ־ קֹ֖דֶשׁ יִהְיֶ֣ה לָ⁠כֶ֑ם כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃ס²⁶ וּ⁠בְ⁠י֣וֹם הַ⁠בִּכּוּרִ֗ים בְּ⁠הַקְרִ֨יבְ⁠כֶ֜ם מִנְחָ֤ה חֲדָשָׁה֙ לַֽ⁠יהוָ֔ה בְּ⁠שָׁבֻעֹ֖תֵי⁠כֶ֑ם מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃²⁷ וְ⁠הִקְרַבְתֶּ֨ם עוֹלָ֜ה לְ⁠רֵ֤יחַ נִיחֹ֨חַ֙ לַֽ⁠יהוָ֔ה פָּרִ֧ים בְּנֵי ־ בָקָ֛ר שְׁנַ֖יִם אַ֣יִל אֶחָ֑ד שִׁבְעָ֥ה כְבָשִׂ֖ים בְּנֵ֥י שָׁנָֽה ׃²⁸ וּ⁠מִנְחָתָ֔⁠ם סֹ֖לֶת בְּלוּלָ֣ה בַ⁠שָּׁ֑מֶן שְׁלֹשָׁ֤ה עֶשְׂרֹנִים֙ לַ⁠פָּ֣ר הָֽ⁠אֶחָ֔ד שְׁנֵי֙ עֶשְׂרֹנִ֔ים לָ⁠אַ֖יִל הָ⁠אֶחָֽד ׃²⁹ עִשָּׂרוֹן֙ עִשָּׂר֔וֹן לַ⁠כֶּ֖בֶשׂ הָ⁠אֶחָ֑ד לְ⁠שִׁבְעַ֖ת הַ⁠כְּבָשִֽׂים ׃³⁰ שְׂעִ֥יר עִזִּ֖ים אֶחָ֑ד לְ⁠כַפֵּ֖ר עֲלֵי⁠כֶֽם ׃³¹ מִ⁠לְּ⁠בַ֞ד עֹלַ֧ת הַ⁠תָּמִ֛יד וּ⁠מִנְחָת֖⁠וֹ תַּעֲשׂ֑וּ תְּמִימִ֥ם יִהְיוּ ־ לָ⁠כֶ֖ם וְ⁠נִסְכֵּי⁠הֶֽם ׃פ

Chapter 29

¹ וּ⁠בַ⁠חֹ֨דֶשׁ הַ⁠שְּׁבִיעִ֜י בְּ⁠אֶחָ֣ד לַ⁠חֹ֗דֶשׁ מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם כָּל ־ מְלֶ֥אכֶת עֲבֹדָ֖ה לֹ֣א תַעֲשׂ֑וּ י֥וֹם תְּרוּעָ֖ה יִהְיֶ֥ה לָ⁠כֶֽם ׃² וַ⁠עֲשִׂיתֶ֨ם עֹלָ֜ה לְ⁠רֵ֤יחַ נִיחֹ֨חַ֙ לַֽ⁠יהוָ֔ה פַּ֧ר בֶּן ־ בָּקָ֛ר אֶחָ֖ד אַ֣יִל אֶחָ֑ד כְּבָשִׂ֧ים בְּנֵי ־ שָׁנָ֛ה שִׁבְעָ֖ה תְּמִימִֽם ׃³ וּ⁠מִנְחָתָ֔⁠ם סֹ֖לֶת בְּלוּלָ֣ה בַ⁠שָּׁ֑מֶן שְׁלֹשָׁ֤ה עֶשְׂרֹנִים֙ לַ⁠פָּ֔ר שְׁנֵ֥י עֶשְׂרֹנִ֖ים לָ⁠אָֽיִל ׃⁴ וְ⁠עִשָּׂר֣וֹן אֶחָ֔ד לַ⁠כֶּ֖בֶשׂ הָ⁠אֶחָ֑ד לְ⁠שִׁבְעַ֖ת הַ⁠כְּבָשִֽׂים ׃⁵ וּ⁠שְׂעִיר ־ עִזִּ֥ים אֶחָ֖ד חַטָּ֑את לְ⁠כַפֵּ֖ר עֲלֵי⁠כֶֽם ׃⁶ מִ⁠לְּ⁠בַד֩ עֹלַ֨ת הַ⁠חֹ֜דֶשׁ וּ⁠מִנְחָתָ֗⁠הּ וְ⁠עֹלַ֤ת הַ⁠תָּמִיד֙ וּ⁠מִנְחָתָ֔⁠הּ וְ⁠נִסְכֵּי⁠הֶ֖ם כְּ⁠מִשְׁפָּטָ֑⁠ם לְ⁠רֵ֣יחַ נִיחֹ֔חַ אִשֶּׁ֖ה לַ⁠יהוָֽה ׃ס⁷ וּ⁠בֶ⁠עָשׂוֹר֩ לַ⁠חֹ֨דֶשׁ הַ⁠שְּׁבִיעִ֜י הַ⁠זֶּ֗ה מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם וְ⁠עִנִּיתֶ֖ם אֶת ־ נַפְשֹׁתֵי⁠כֶ֑ם כָּל ־ מְלָאכָ֖ה לֹ֥א תַעֲשֽׂוּ ׃⁸ וְ⁠הִקְרַבְתֶּ֨ם עֹלָ֤ה לַֽ⁠יהוָה֙ רֵ֣יחַ נִיחֹ֔חַ פַּ֧ר בֶּן ־ בָּקָ֛ר אֶחָ֖ד אַ֣יִל אֶחָ֑ד כְּבָשִׂ֤ים בְּנֵֽי ־ שָׁנָה֙ שִׁבְעָ֔ה תְּמִימִ֖ם יִהְי֥וּ לָ⁠כֶֽם ׃⁹ וּ⁠מִנְחָתָ֔⁠ם סֹ֖לֶת בְּלוּלָ֣ה בַ⁠שָּׁ֑מֶן שְׁלֹשָׁ֤ה עֶשְׂרֹנִים֙ לַ⁠פָּ֔ר שְׁנֵי֙ עֶשְׂרֹנִ֔ים לָ⁠אַ֖יִל הָ⁠אֶחָֽד ׃¹⁰ עִשָּׂרוֹן֙ עִשָּׂר֔וֹן לַ⁠כֶּ֖בֶשׂ הָ⁠אֶחָ֑ד לְ⁠שִׁבְעַ֖ת הַ⁠כְּבָשִֽׂים ׃¹¹ שְׂעִיר ־ עִזִּ֥ים אֶחָ֖ד חַטָּ֑את מִ⁠לְּ⁠בַ֞ד חַטַּ֤את הַ⁠כִּפֻּרִים֙ וְ⁠עֹלַ֣ת הַ⁠תָּמִ֔יד וּ⁠מִנְחָתָ֖⁠הּ וְ⁠נִסְכֵּי⁠הֶֽם ׃פ¹² וּ⁠בַ⁠חֲמִשָּׁה֩ עָשָׂ֨ר י֜וֹם לַ⁠חֹ֣דֶשׁ הַ⁠שְּׁבִיעִ֗י מִֽקְרָא ־ קֹ֨דֶשׁ֙ יִהְיֶ֣ה לָ⁠כֶ֔ם כָּל ־ מְלֶ֥אכֶת עֲבֹדָ֖ה לֹ֣א תַעֲשׂ֑וּ וְ⁠חַגֹּתֶ֥ם חַ֛ג לַ⁠יהוָ֖ה שִׁבְעַ֥ת יָמִֽים ׃¹³ וְ⁠הִקְרַבְתֶּ֨ם עֹלָ֜ה אִשֵּׁ֨ה רֵ֤יחַ נִיחֹ֨חַ֙ לַֽ⁠יהוָ֔ה פָּרִ֧ים בְּנֵי ־ בָקָ֛ר שְׁלֹשָׁ֥ה עָשָׂ֖ר אֵילִ֣ם שְׁנָ֑יִם כְּבָשִׂ֧ים בְּנֵֽי ־ שָׁנָ֛ה אַרְבָּעָ֥ה עָשָׂ֖ר תְּמִימִ֥ם יִהְיֽוּ ׃¹⁴ וּ⁠מִנְחָתָ֔⁠ם סֹ֖לֶת בְּלוּלָ֣ה בַ⁠שָּׁ֑מֶן שְׁלֹשָׁ֨ה עֶשְׂרֹנִ֜ים לַ⁠פָּ֣ר הָֽ⁠אֶחָ֗ד לִ⁠שְׁלֹשָׁ֤ה עָשָׂר֙ פָּרִ֔ים שְׁנֵ֤י עֶשְׂרֹנִים֙ לָ⁠אַ֣יִל הָֽ⁠אֶחָ֔ד לִ⁠שְׁנֵ֖י הָ⁠אֵילִֽם ׃¹⁵ וְ⁠עִשָּׂרׄוֹן֙ עִשָּׂר֔וֹן לַ⁠כֶּ֖בֶשׂ הָ⁠אֶחָ֑ד לְ⁠אַרְבָּעָ֥ה עָשָׂ֖ר כְּבָשִֽׂים ׃¹⁶ וּ⁠שְׂעִיר ־ עִזִּ֥ים אֶחָ֖ד חַטָּ֑את מִ⁠לְּ⁠בַד֙ עֹלַ֣ת הַ⁠תָּמִ֔יד מִנְחָתָ֖⁠הּ וְ⁠נִסְכָּֽ⁠הּ ׃ס¹⁷ וּ⁠בַ⁠יּ֣וֹם הַ⁠שֵּׁנִ֗י פָּרִ֧ים בְּנֵי ־ בָקָ֛ר שְׁנֵ֥ים עָשָׂ֖ר אֵילִ֣ם שְׁנָ֑יִם כְּבָשִׂ֧ים בְּנֵי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃¹⁸ וּ⁠מִנְחָתָ֣⁠ם וְ⁠נִסְכֵּי⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃¹⁹ וּ⁠שְׂעִיר ־ עִזִּ֥ים אֶחָ֖ד חַטָּ֑את מִ⁠לְּ⁠בַד֙ עֹלַ֣ת הַ⁠תָּמִ֔יד וּ⁠מִנְחָתָ֖⁠הּ וְ⁠נִסְכֵּי⁠הֶֽם ׃ס²⁰ וּ⁠בַ⁠יּ֧וֹם הַ⁠שְּׁלִישִׁ֛י פָּרִ֥ים עַשְׁתֵּי ־ עָשָׂ֖ר אֵילִ֣ם שְׁנָ֑יִם כְּבָשִׂ֧ים בְּנֵי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃²¹ וּ⁠מִנְחָתָ֣⁠ם וְ⁠נִסְכֵּי⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃²² וּ⁠שְׂעִ֥יר חַטָּ֖את אֶחָ֑ד מִ⁠לְּ⁠בַד֙ עֹלַ֣ת הַ⁠תָּמִ֔יד וּ⁠מִנְחָתָ֖⁠הּ וְ⁠נִסְכָּֽ⁠הּ ׃ס²³ וּ⁠בַ⁠יּ֧וֹם הָ⁠רְבִיעִ֛י פָּרִ֥ים עֲשָׂרָ֖ה אֵילִ֣ם שְׁנָ֑יִם כְּבָשִׂ֧ים בְּנֵֽי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃²⁴ מִנְחָתָ֣⁠ם וְ⁠נִסְכֵּי⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃²⁵ וּ⁠שְׂעִיר ־ עִזִּ֥ים אֶחָ֖ד חַטָּ֑את מִ⁠לְּ⁠בַד֙ עֹלַ֣ת הַ⁠תָּמִ֔יד מִנְחָתָ֖⁠הּ וְ⁠נִסְכָּֽ⁠הּ ׃ס²⁶ וּ⁠בַ⁠יּ֧וֹם הַ⁠חֲמִישִׁ֛י פָּרִ֥ים תִּשְׁעָ֖ה אֵילִ֣ם שְׁנָ֑יִם כְּבָשִׂ֧ים בְּנֵֽי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃²⁷ וּ⁠מִנְחָתָ֣⁠ם וְ⁠נִסְכֵּי⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃²⁸ וּ⁠שְׂעִ֥יר חַטָּ֖את אֶחָ֑ד מִ⁠לְּ⁠בַד֙ עֹלַ֣ת הַ⁠תָּמִ֔יד וּ⁠מִנְחָתָ֖⁠הּ וְ⁠נִסְכָּֽ⁠הּ ׃ס²⁹ וּ⁠בַ⁠יּ֧וֹם הַ⁠שִּׁשִּׁ֛י פָּרִ֥ים שְׁמֹנָ֖ה אֵילִ֣ם שְׁנָ֑יִם כְּבָשִׂ֧ים בְּנֵי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃³⁰ וּ⁠מִנְחָתָ֣⁠ם וְ⁠נִסְכֵּי⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃³¹ וּ⁠שְׂעִ֥יר חַטָּ֖את אֶחָ֑ד מִ⁠לְּ⁠בַד֙ עֹלַ֣ת הַ⁠תָּמִ֔יד מִנְחָתָ֖⁠הּ וּ⁠נְסָכֶֽי⁠הָ ׃פ³² וּ⁠בַ⁠יּ֧וֹם הַ⁠שְּׁבִיעִ֛י פָּרִ֥ים שִׁבְעָ֖ה אֵילִ֣ם שְׁנָ֑יִם כְּבָשִׂ֧ים בְּנֵי ־ שָׁנָ֛ה אַרְבָּעָ֥ה עָשָׂ֖ר תְּמִימִֽם ׃³³ וּ⁠מִנְחָתָ֣⁠ם וְ⁠נִסְכֵּ⁠הֶ֡ם לַ֠⁠פָּרִים לָ⁠אֵילִ֧ם וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כְּ⁠מִשְׁפָּטָֽ⁠ם ׃³⁴ וּ⁠שְׂעִ֥יר חַטָּ֖את אֶחָ֑ד מִ⁠לְּ⁠בַד֙ עֹלַ֣ת הַ⁠תָּמִ֔יד מִנְחָתָ֖⁠הּ וְ⁠נִסְכָּֽ⁠הּ ׃פ³⁵ בַּ⁠יּוֹם֙ הַ⁠שְּׁמִינִ֔י עֲצֶ֖רֶת תִּהְיֶ֣ה לָ⁠כֶ֑ם כָּל ־ מְלֶ֥אכֶת עֲבֹדָ֖ה לֹ֥א תַעֲשֽׂוּ ׃³⁶ וְ⁠הִקְרַבְתֶּ֨ם עֹלָ֜ה אִשֵּׁ֨ה רֵ֤יחַ נִיחֹ֨חַ֙ לַֽ⁠יהוָ֔ה פַּ֥ר אֶחָ֖ד אַ֣יִל אֶחָ֑ד כְּבָשִׂ֧ים בְּנֵי ־ שָׁנָ֛ה שִׁבְעָ֖ה תְּמִימִֽם ׃³⁷ מִנְחָתָ֣⁠ם וְ⁠נִסְכֵּי⁠הֶ֗ם לַ⁠פָּ֨ר לָ⁠אַ֧יִל וְ⁠לַ⁠כְּבָשִׂ֛ים בְּ⁠מִסְפָּרָ֖⁠ם כַּ⁠מִּשְׁפָּֽט ׃³⁸ וּ⁠שְׂעִ֥יר חַטָּ֖את אֶחָ֑ד מִ⁠לְּ⁠בַד֙ עֹלַ֣ת הַ⁠תָּמִ֔יד וּ⁠מִנְחָתָ֖⁠הּ וְ⁠נִסְכָּֽ⁠הּ ׃³⁹ אֵ֛לֶּה תַּעֲשׂ֥וּ לַ⁠יהוָ֖ה בְּ⁠מוֹעֲדֵי⁠כֶ֑ם לְ⁠בַ֨ד מִ⁠נִּדְרֵי⁠כֶ֜ם וְ⁠נִדְבֹתֵי⁠כֶ֗ם לְ⁠עֹלֹֽתֵי⁠כֶם֙ וּ⁠לְ⁠מִנְחֹ֣תֵי⁠כֶ֔ם וּ⁠לְ⁠נִסְכֵּי⁠כֶ֖ם וּ⁠לְ⁠שַׁלְמֵי⁠כֶֽם ׃

(30)

⁴⁰(30:1) וַ⁠יֹּ֥אמֶר מֹשֶׁ֖ה אֶל ־ בְּנֵ֣י יִשְׂרָאֵ֑ל כְּ⁠כֹ֛ל אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃פ

Chapter 30

¹⁽²⁾ וַ⁠יְדַבֵּ֤ר מֹשֶׁה֙ אֶל ־ רָאשֵׁ֣י הַ⁠מַּטּ֔וֹת לִ⁠בְנֵ֥י יִשְׂרָאֵ֖ל לֵ⁠אמֹ֑ר זֶ֣ה הַ⁠דָּבָ֔ר אֲשֶׁ֖ר צִוָּ֥ה יְהוָֽה ׃²⁽³⁾ אִישׁ֩ כִּֽי ־ יִדֹּ֨ר נֶ֜דֶר לַֽ⁠יהוָ֗ה אֽוֹ ־ הִשָּׁ֤בַע שְׁבֻעָה֙ לֶ⁠אְסֹ֤ר אִסָּר֙ עַל ־ נַפְשׁ֔⁠וֹ לֹ֥א יַחֵ֖ל דְּבָר֑⁠וֹ כְּ⁠כָל ־ הַ⁠יֹּצֵ֥א מִ⁠פִּ֖י⁠ו יַעֲשֶֽׂה ׃³⁽⁴⁾ וְ⁠אִשָּׁ֕ה כִּֽי ־ תִדֹּ֥ר נֶ֖דֶר לַ⁠יהוָ֑ה וְ⁠אָסְרָ֥ה אִסָּ֛ר בְּ⁠בֵ֥ית אָבִ֖י⁠הָ בִּ⁠נְעֻרֶֽי⁠הָ ׃⁴⁽⁵⁾ וְ⁠שָׁמַ֨ע אָבִ֜י⁠הָ אֶת ־ נִדְרָ֗⁠הּ וֶֽ⁠אֱסָרָ⁠הּ֙ אֲשֶׁ֣ר אָֽסְרָ֣ה עַל ־ נַפְשָׁ֔⁠הּ וְ⁠הֶחֱרִ֥ישׁ לָ֖⁠הּ אָבִ֑י⁠הָ וְ⁠קָ֨מוּ֙ כָּל ־ נְדָרֶ֔י⁠הָ וְ⁠כָל ־ אִסָּ֛ר אֲשֶׁר ־ אָסְרָ֥ה עַל ־ נַפְשָׁ֖⁠הּ יָקֽוּם ׃⁵⁽⁶⁾ וְ⁠אִם ־ הֵנִ֨יא אָבִ֣י⁠הָ אֹתָ⁠הּ֮ בְּ⁠י֣וֹם שָׁמְע⁠וֹ֒ כָּל ־ נְדָרֶ֗י⁠הָ וֶֽ⁠אֱסָרֶ֛י⁠הָ אֲשֶׁר ־ אָסְרָ֥ה עַל ־ נַפְשָׁ֖⁠הּ לֹ֣א יָק֑וּם וַֽ⁠יהוָה֙ יִֽסְלַח ־ לָ֔⁠הּ כִּי ־ הֵנִ֥יא אָבִ֖י⁠הָ אֹתָֽ⁠הּ ׃⁶⁽⁷⁾ וְ⁠אִם ־ הָי֤וֹ תִֽהְיֶה֙ לְ⁠אִ֔ישׁ וּ⁠נְדָרֶ֖י⁠הָ עָלֶ֑י⁠הָ א֚וֹ מִבְטָ֣א שְׂפָתֶ֔י⁠הָ אֲשֶׁ֥ר אָסְרָ֖ה עַל ־ נַפְשָֽׁ⁠הּ ׃⁷⁽⁸⁾ וְ⁠שָׁמַ֥ע אִישָׁ֛⁠הּ בְּ⁠י֥וֹם שָׁמְע֖⁠וֹ וְ⁠הֶחֱרִ֣ישׁ לָ֑⁠הּ וְ⁠קָ֣מוּ נְדָרֶ֗י⁠הָ וֶֽ⁠אֱסָרֶ֛⁠הָ אֲשֶׁר ־ אָסְרָ֥ה עַל ־ נַפְשָׁ֖⁠הּ יָקֻֽמוּ ׃⁸⁽⁹⁾ וְ֠⁠אִם בְּ⁠י֨וֹם שְׁמֹ֣עַ אִישָׁ⁠הּ֮ יָנִ֣יא אוֹתָ⁠הּ֒ וְ⁠הֵפֵ֗ר אֶת ־ נִדְרָ⁠הּ֙ אֲשֶׁ֣ר עָלֶ֔י⁠הָ וְ⁠אֵת֙ מִבְטָ֣א שְׂפָתֶ֔י⁠הָ אֲשֶׁ֥ר אָסְרָ֖ה עַל ־ נַפְשָׁ֑⁠הּ וַ⁠יהוָ֖ה יִֽסְלַֽח ־ לָֽ⁠הּ ׃⁹⁽¹⁰⁾ וְ⁠נֵ֥דֶר אַלְמָנָ֖ה וּ⁠גְרוּשָׁ֑ה כֹּ֛ל אֲשֶׁר ־ אָסְרָ֥ה עַל ־ נַפְשָׁ֖⁠הּ יָק֥וּם עָלֶֽי⁠הָ ׃¹⁰⁽¹¹⁾ וְ⁠אִם ־ בֵּ֥ית אִישָׁ֖⁠הּ נָדָ֑רָה אֽוֹ ־ אָסְרָ֥ה אִסָּ֛ר עַל ־ נַפְשָׁ֖⁠הּ בִּ⁠שְׁבֻעָֽה ׃¹¹⁽¹²⁾ וְ⁠שָׁמַ֤ע אִישָׁ⁠הּ֙ וְ⁠הֶחֱרִ֣שׁ לָ֔⁠הּ לֹ֥א הֵנִ֖יא אֹתָ֑⁠הּ וְ⁠קָ֨מוּ֙ כָּל ־ נְדָרֶ֔י⁠הָ וְ⁠כָל ־ אִסָּ֛ר אֲשֶׁר ־ אָסְרָ֥ה עַל ־ נַפְשָׁ֖⁠הּ יָקֽוּם ׃¹²⁽¹³⁾ וְ⁠אִם ־ הָפֵר֩ יָפֵ֨ר אֹתָ֥⁠ם ׀ אִישָׁ⁠הּ֮ בְּ⁠י֣וֹם שָׁמְע⁠וֹ֒ כָּל ־ מוֹצָ֨א שְׂפָתֶ֧י⁠הָ לִ⁠נְדָרֶ֛י⁠הָ וּ⁠לְ⁠אִסַּ֥ר נַפְשָׁ֖⁠הּ לֹ֣א יָק֑וּם אִישָׁ֣⁠הּ הֲפֵרָ֔⁠ם וַ⁠יהוָ֖ה יִֽסְלַֽח ־ לָֽ⁠הּ ׃¹³⁽¹⁴⁾ כָּל ־ נֵ֛דֶר וְ⁠כָל ־ שְׁבֻעַ֥ת אִסָּ֖ר לְ⁠עַנֹּ֣ת נָ֑פֶשׁ אִישָׁ֥⁠הּ יְקִימֶ֖⁠נּוּ וְ⁠אִישָׁ֥⁠הּ יְפֵרֶֽ⁠נּוּ ׃¹⁴⁽¹⁵⁾ וְ⁠אִם ־ הַחֲרֵשׁ֩ יַחֲרִ֨ישׁ לָ֥⁠הּ אִישָׁ⁠הּ֮ מִ⁠יּ֣וֹם אֶל ־ יוֹם֒ וְ⁠הֵקִים֙ אֶת ־ כָּל ־ נְדָרֶ֔י⁠הָ א֥וֹ אֶת ־ כָּל ־ אֱסָרֶ֖י⁠הָ אֲשֶׁ֣ר עָלֶ֑י⁠הָ הֵקִ֣ים אֹתָ֔⁠ם כִּי ־ הֶחֱרִ֥שׁ לָ֖⁠הּ בְּ⁠י֥וֹם שָׁמְעֽ⁠וֹ ׃¹⁵⁽¹⁶⁾ וְ⁠אִם ־ הָפֵ֥ר יָפֵ֛ר אֹתָ֖⁠ם אַחֲרֵ֣י שָׁמְע֑⁠וֹ וְ⁠נָשָׂ֖א אֶת ־ עֲוֺנָֽ⁠הּ ׃¹⁶⁽¹⁷⁾ אֵ֣לֶּה הַֽ⁠חֻקִּ֗ים אֲשֶׁ֨ר צִוָּ֤ה יְהוָה֙ אֶת ־ מֹשֶׁ֔ה בֵּ֥ין אִ֖ישׁ לְ⁠אִשְׁתּ֑⁠וֹ בֵּֽין ־ אָ֣ב לְ⁠בִתּ֔⁠וֹ בִּ⁠נְעֻרֶ֖י⁠הָ בֵּ֥ית אָבִֽי⁠הָ ׃פ

Chapter 31

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² נְקֹ֗ם נִקְמַת֙ בְּנֵ֣י יִשְׂרָאֵ֔ל מֵ⁠אֵ֖ת הַ⁠מִּדְיָנִ֑ים אַחַ֖ר תֵּאָסֵ֥ף אֶל ־ עַמֶּֽי⁠ךָ ׃³ וַ⁠יְדַבֵּ֤ר מֹשֶׁה֙ אֶל ־ הָ⁠עָ֣ם לֵ⁠אמֹ֔ר הֵחָלְצ֧וּ מֵ⁠אִתְּ⁠כֶ֛ם אֲנָשִׁ֖ים לַ⁠צָּבָ֑א וְ⁠יִהְיוּ֙ עַל ־ מִדְיָ֔ן לָ⁠תֵ֥ת נִקְמַת ־ יְהוָ֖ה בְּ⁠מִדְיָֽן ׃⁴ אֶ֚לֶף לַ⁠מַּטֶּ֔ה אֶ֖לֶף לַ⁠מַּטֶּ֑ה לְ⁠כֹל֙ מַטּ֣וֹת יִשְׂרָאֵ֔ל תִּשְׁלְח֖וּ לַ⁠צָּבָֽא ׃⁵ וַ⁠יִּמָּֽסְרוּ֙ מֵ⁠אַלְפֵ֣י יִשְׂרָאֵ֔ל אֶ֖לֶף לַ⁠מַּטֶּ֑ה שְׁנֵים ־ עָשָׂ֥ר אֶ֖לֶף חֲלוּצֵ֥י צָבָֽא ׃⁶ וַ⁠יִּשְׁלַ֨ח אֹתָ֥⁠ם מֹשֶׁ֛ה אֶ֥לֶף לַ⁠מַּטֶּ֖ה לַ⁠צָּבָ֑א אֹ֠תָ⁠ם וְ⁠אֶת ־ פִּ֨ינְחָ֜ס בֶּן ־ אֶלְעָזָ֤ר הַ⁠כֹּהֵן֙ לַ⁠צָּבָ֔א וּ⁠כְלֵ֥י הַ⁠קֹּ֛דֶשׁ וַ⁠חֲצֹצְר֥וֹת הַ⁠תְּרוּעָ֖ה בְּ⁠יָדֽ⁠וֹ ׃⁷ וַֽ⁠יִּצְבְּאוּ֙ עַל ־ מִדְיָ֔ן כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶׁ֑ה וַ⁠יַּֽהַרְג֖וּ כָּל ־ זָכָֽר ׃⁸ וְ⁠אֶת ־ מַלְכֵ֨י מִדְיָ֜ן הָרְג֣וּ עַל ־ חַלְלֵי⁠הֶ֗ם אֶת ־ אֱוִ֤י וְ⁠אֶת ־ רֶ֨קֶם֙ וְ⁠אֶת ־ צ֤וּר וְ⁠אֶת ־ חוּר֙ וְ⁠אֶת ־ רֶ֔בַע חֲמֵ֖שֶׁת מַלְכֵ֣י מִדְיָ֑ן וְ⁠אֵת֙ בִּלְעָ֣ם בֶּן ־ בְּע֔וֹר הָרְג֖וּ בֶּ⁠חָֽרֶב ׃⁹ וַ⁠יִּשְׁבּ֧וּ בְנֵי ־ יִשְׂרָאֵ֛ל אֶת ־ נְשֵׁ֥י מִדְיָ֖ן וְ⁠אֶת ־ טַפָּ֑⁠ם וְ⁠אֵ֨ת כָּל ־ בְּהֶמְתָּ֧⁠ם וְ⁠אֶת ־ כָּל ־ מִקְנֵ⁠הֶ֛ם וְ⁠אֶת ־ כָּל ־ חֵילָ֖⁠ם בָּזָֽזוּ ׃¹⁰ וְ⁠אֵ֤ת כָּל ־ עָרֵי⁠הֶם֙ בְּ⁠מ֣וֹשְׁבֹתָ֔⁠ם וְ⁠אֵ֖ת כָּל ־ טִֽירֹתָ֑⁠ם שָׂרְפ֖וּ בָּ⁠אֵֽשׁ ׃¹¹ וַ⁠יִּקְחוּ֙ אֶת ־ כָּל ־ הַ⁠שָּׁלָ֔ל וְ⁠אֵ֖ת כָּל ־ הַ⁠מַּלְק֑וֹחַ בָּ⁠אָדָ֖ם וּ⁠בַ⁠בְּהֵמָֽה ׃¹² וַ⁠יָּבִ֡אוּ אֶל ־ מֹשֶׁה֩ וְ⁠אֶל ־ אֶלְעָזָ֨ר הַ⁠כֹּהֵ֜ן וְ⁠אֶל ־ עֲדַ֣ת בְּנֵֽי ־ יִשְׂרָאֵ֗ל אֶת ־ הַ⁠שְּׁבִ֧י וְ⁠אֶת ־ הַ⁠מַּלְק֛וֹחַ וְ⁠אֶת ־ הַ⁠שָּׁלָ֖ל אֶל ־ הַֽ⁠מַּחֲנֶ֑ה אֶל ־ עַֽרְבֹ֣ת מוֹאָ֔ב אֲשֶׁ֖ר עַל ־ יַרְדֵּ֥ן יְרֵחֽוֹ ׃ס¹³ וַ⁠יֵּ֨צְא֜וּ מֹשֶׁ֨ה וְ⁠אֶלְעָזָ֧ר הַ⁠כֹּהֵ֛ן וְ⁠כָל ־ נְשִׂיאֵ֥י הָ⁠עֵדָ֖ה לִ⁠קְרָאתָ֑⁠ם אֶל ־ מִ⁠ח֖וּץ לַֽ⁠מַּחֲנֶֽה ׃¹⁴ וַ⁠יִּקְצֹ֣ף מֹשֶׁ֔ה עַ֖ל פְּקוּדֵ֣י הֶ⁠חָ֑יִל שָׂרֵ֤י הָ⁠אֲלָפִים֙ וְ⁠שָׂרֵ֣י הַ⁠מֵּא֔וֹת הַ⁠בָּאִ֖ים מִ⁠צְּבָ֥א הַ⁠מִּלְחָמָֽה ׃¹⁵ וַ⁠יֹּ֥אמֶר אֲלֵי⁠הֶ֖ם מֹשֶׁ֑ה הַֽ⁠חִיִּיתֶ֖ם כָּל ־ נְקֵבָֽה ׃¹⁶ הֵ֣ן הֵ֜נָּה הָי֨וּ לִ⁠בְנֵ֤י יִשְׂרָאֵל֙ בִּ⁠דְבַ֣ר בִּלְעָ֔ם לִ⁠מְסָר ־ מַ֥עַל בַּ⁠יהוָ֖ה עַל ־ דְּבַר ־ פְּע֑וֹר וַ⁠תְּהִ֥י הַ⁠מַּגֵּפָ֖ה בַּ⁠עֲדַ֥ת יְהוָֽה ׃¹⁷ וְ⁠עַתָּ֕ה הִרְג֥וּ כָל ־ זָכָ֖ר בַּ⁠טָּ֑ף וְ⁠כָל ־ אִשָּׁ֗ה יֹדַ֥עַת אִ֛ישׁ לְ⁠מִשְׁכַּ֥ב זָכָ֖ר הֲרֹֽגוּ ׃¹⁸ וְ⁠כֹל֙ הַ⁠טַּ֣ף בַּ⁠נָּשִׁ֔ים אֲשֶׁ֥ר לֹא ־ יָדְע֖וּ מִשְׁכַּ֣ב זָכָ֑ר הַחֲי֖וּ לָ⁠כֶֽם ׃¹⁹ וְ⁠אַתֶּ֗ם חֲנ֛וּ מִ⁠ח֥וּץ לַֽ⁠מַּחֲנֶ֖ה שִׁבְעַ֣ת יָמִ֑ים כֹּל֩ הֹרֵ֨ג נֶ֜פֶשׁ וְ⁠כֹ֣ל ׀ נֹגֵ֣עַ בֶּֽ⁠חָלָ֗ל תִּֽתְחַטְּא֞וּ בַּ⁠יּ֤וֹם הַ⁠שְּׁלִישִׁי֙ וּ⁠בַ⁠יּ֣וֹם הַ⁠שְּׁבִיעִ֔י אַתֶּ֖ם וּ⁠שְׁבִי⁠כֶֽם ׃²⁰ וְ⁠כָל ־ בֶּ֧גֶד וְ⁠כָל ־ כְּלִי ־ ע֛וֹר וְ⁠כָל ־ מַעֲשֵׂ֥ה עִזִּ֖ים וְ⁠כָל ־ כְּלִי ־ עֵ֑ץ תִּתְחַטָּֽאוּ ׃ס²¹ וַ⁠יֹּ֨אמֶר אֶלְעָזָ֤ר הַ⁠כֹּהֵן֙ אֶל ־ אַנְשֵׁ֣י הַ⁠צָּבָ֔א הַ⁠בָּאִ֖ים לַ⁠מִּלְחָמָ֑ה זֹ֚את חֻקַּ֣ת הַ⁠תּוֹרָ֔ה אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃²² אַ֥ךְ אֶת ־ הַ⁠זָּהָ֖ב וְ⁠אֶת ־ הַ⁠כָּ֑סֶף אֶֽת ־ הַ⁠נְּחֹ֨שֶׁת֙ אֶת ־ הַ⁠בַּרְזֶ֔ל אֶֽת ־ הַ⁠בְּדִ֖יל וְ⁠אֶת ־ הָ⁠עֹפָֽרֶת ׃²³ כָּל ־ דָּבָ֞ר אֲשֶׁר ־ יָבֹ֣א בָ⁠אֵ֗שׁ תַּעֲבִ֤ירוּ בָ⁠אֵשׁ֙ וְ⁠טָהֵ֔ר אַ֕ךְ בְּ⁠מֵ֥י נִדָּ֖ה יִתְחַטָּ֑א וְ⁠כֹ֨ל אֲשֶׁ֧ר לֹֽא ־ יָבֹ֛א בָּ⁠אֵ֖שׁ תַּעֲבִ֥ירוּ בַ⁠מָּֽיִם ׃²⁴ וְ⁠כִבַּסְתֶּ֧ם בִּגְדֵי⁠כֶ֛ם בַּ⁠יּ֥וֹם הַ⁠שְּׁבִיעִ֖י וּ⁠טְהַרְתֶּ֑ם וְ⁠אַחַ֖ר תָּבֹ֥אוּ אֶל ־ הַֽ⁠מַּחֲנֶֽה ׃פ²⁵ וַ⁠יֹּ֥אמֶר יְהוָ֖ה אֶל ־ מֹשֶׁ֥ה לֵּ⁠אמֹֽר ׃²⁶ שָׂ֗א אֵ֣ת רֹ֤אשׁ מַלְק֨וֹחַ֙ הַ⁠שְּׁבִ֔י בָּ⁠אָדָ֖ם וּ⁠בַ⁠בְּהֵמָ֑ה אַתָּה֙ וְ⁠אֶלְעָזָ֣ר הַ⁠כֹּהֵ֔ן וְ⁠רָאשֵׁ֖י אֲב֥וֹת הָ⁠עֵדָֽה ׃²⁷ וְ⁠חָצִ֨יתָ֙ אֶת ־ הַ⁠מַּלְק֔וֹחַ בֵּ֚ין תֹּפְשֵׂ֣י הַ⁠מִּלְחָמָ֔ה הַ⁠יֹּצְאִ֖ים לַ⁠צָּבָ֑א וּ⁠בֵ֖ין כָּל ־ הָ⁠עֵדָֽה ׃²⁸ וַ⁠הֲרֵמֹתָ֨ מֶ֜כֶס לַֽ⁠יהוָ֗ה מֵ⁠אֵ֞ת אַנְשֵׁ֤י הַ⁠מִּלְחָמָה֙ הַ⁠יֹּצְאִ֣ים לַ⁠צָּבָ֔א אֶחָ֣ד נֶ֔פֶשׁ מֵ⁠חֲמֵ֖שׁ הַ⁠מֵּא֑וֹת מִן ־ הָ⁠אָדָם֙ וּ⁠מִן ־ הַ⁠בָּקָ֔ר וּ⁠מִן ־ הַ⁠חֲמֹרִ֖ים וּ⁠מִן ־ הַ⁠צֹּֽאן ׃²⁹ מִ⁠מַּֽחֲצִיתָ֖⁠ם תִּקָּ֑חוּ וְ⁠נָתַתָּ֛ה לְ⁠אֶלְעָזָ֥ר הַ⁠כֹּהֵ֖ן תְּרוּמַ֥ת יְהוָֽה ׃³⁰ וּ⁠מִ⁠מַּחֲצִ֨ת בְּנֵֽי ־ יִשְׂרָאֵ֜ל תִּקַּ֣ח ׀ אֶחָ֣ד ׀ אָחֻ֣ז מִן ־ הַ⁠חֲמִשִּׁ֗ים מִן ־ הָ⁠אָדָ֧ם מִן ־ הַ⁠בָּקָ֛ר מִן ־ הַ⁠חֲמֹרִ֥ים וּ⁠מִן ־ הַ⁠צֹּ֖אן מִ⁠כָּל ־ הַ⁠בְּהֵמָ֑ה וְ⁠נָתַתָּ֤ה אֹתָ⁠ם֙ לַ⁠לְוִיִּ֔ם שֹׁמְרֵ֕י מִשְׁמֶ֖רֶת מִשְׁכַּ֥ן יְהוָֽה ׃³¹ וַ⁠יַּ֣עַשׂ מֹשֶׁ֔ה וְ⁠אֶלְעָזָ֖ר הַ⁠כֹּהֵ֑ן כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃³² וַ⁠יְהִי֙ הַ⁠מַּלְק֔וֹחַ יֶ֣תֶר הַ⁠בָּ֔ז אֲשֶׁ֥ר בָּזְז֖וּ עַ֣ם הַ⁠צָּבָ֑א צֹ֗אן שֵׁשׁ ־ מֵא֥וֹת אֶ֛לֶף וְ⁠שִׁבְעִ֥ים אֶ֖לֶף וַ⁠חֲמֵֽשֶׁת ־ אֲלָפִֽים ׃³³ וּ⁠בָקָ֕ר שְׁנַ֥יִם וְ⁠שִׁבְעִ֖ים אָֽלֶף ׃³⁴ וַ⁠חֲמֹרִ֕ים אֶחָ֥ד וְ⁠שִׁשִּׁ֖ים אָֽלֶף ׃³⁵ וְ⁠נֶ֣פֶשׁ אָדָ֔ם מִן ־ הַ֨⁠נָּשִׁ֔ים אֲשֶׁ֥ר לֹֽא ־ יָדְע֖וּ מִשְׁכַּ֣ב זָכָ֑ר כָּל ־ נֶ֕פֶשׁ שְׁנַ֥יִם וּ⁠שְׁלֹשִׁ֖ים אָֽלֶף ׃³⁶ וַ⁠תְּהִי֙ הַֽ⁠מֶּחֱצָ֔ה חֵ֕לֶק הַ⁠יֹּצְאִ֖ים בַּ⁠צָּבָ֑א מִסְפַּ֣ר הַ⁠צֹּ֗אן שְׁלֹשׁ ־ מֵא֥וֹת אֶ֨לֶף֙ וּ⁠שְׁלֹשִׁ֣ים אֶ֔לֶף וְ⁠שִׁבְעַ֥ת אֲלָפִ֖ים וַ⁠חֲמֵ֥שׁ מֵאֽוֹת ׃³⁷ וַ⁠יְהִ֛י הַ⁠מֶּ֥כֶס לַֽ⁠יהוָ֖ה מִן ־ הַ⁠צֹּ֑אן שֵׁ֥שׁ מֵא֖וֹת חָמֵ֥שׁ וְ⁠שִׁבְעִֽים ׃³⁸ וְ⁠הַ֨⁠בָּקָ֔ר שִׁשָּׁ֥ה וּ⁠שְׁלֹשִׁ֖ים אָ֑לֶף וּ⁠מִכְסָ֥⁠ם לַ⁠יהוָ֖ה שְׁנַ֥יִם וְ⁠שִׁבְעִֽים ׃³⁹ וַ⁠חֲמֹרִ֕ים שְׁלֹשִׁ֥ים אֶ֖לֶף וַ⁠חֲמֵ֣שׁ מֵא֑וֹת וּ⁠מִכְסָ֥⁠ם לַֽ⁠יהוָ֖ה אֶחָ֥ד וְ⁠שִׁשִּֽׁים ׃⁴⁰ וְ⁠נֶ֣פֶשׁ אָדָ֔ם שִׁשָּׁ֥ה עָשָׂ֖ר אָ֑לֶף וּ⁠מִכְסָ⁠ם֙ לַֽ⁠יהוָ֔ה שְׁנַ֥יִם וּ⁠שְׁלֹשִׁ֖ים נָֽפֶשׁ ׃⁴¹ וַ⁠יִּתֵּ֣ן מֹשֶׁ֗ה אֶת ־ מֶ֨כֶס֙ תְּרוּמַ֣ת יְהוָ֔ה לְ⁠אֶלְעָזָ֖ר הַ⁠כֹּהֵ֑ן כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃⁴² וּ⁠מִֽ⁠מַּחֲצִ֖ית בְּנֵ֣י יִשְׂרָאֵ֑ל אֲשֶׁר֙ חָצָ֣ה מֹשֶׁ֔ה מִן ־ הָ⁠אֲנָשִׁ֖ים הַ⁠צֹּבְאִֽים ׃⁴³ וַ⁠תְּהִ֛י מֶחֱצַ֥ת הָ⁠עֵדָ֖ה מִן ־ הַ⁠צֹּ֑אן שְׁלֹשׁ ־ מֵא֥וֹת אֶ֨לֶף֙ וּ⁠שְׁלֹשִׁ֣ים אֶ֔לֶף שִׁבְעַ֥ת אֲלָפִ֖ים וַ⁠חֲמֵ֥שׁ מֵאֽוֹת ׃⁴⁴ וּ⁠בָקָ֕ר שִׁשָּׁ֥ה וּ⁠שְׁלֹשִׁ֖ים אָֽלֶף ׃⁴⁵ וַ⁠חֲמֹרִ֕ים שְׁלֹשִׁ֥ים אֶ֖לֶף וַ⁠חֲמֵ֥שׁ מֵאֽוֹת ׃⁴⁶ וְ⁠נֶ֣פֶשׁ אָדָ֔ם שִׁשָּׁ֥ה עָשָׂ֖ר אָֽלֶף ׃⁴⁷ וַ⁠יִּקַּ֨ח מֹשֶׁ֜ה מִ⁠מַּחֲצִ֣ת בְּנֵֽי ־ יִשְׂרָאֵ֗ל אֶת ־ הָֽ⁠אָחֻז֙ אֶחָ֣ד מִן ־ הַ⁠חֲמִשִּׁ֔ים מִן ־ הָ⁠אָדָ֖ם וּ⁠מִן ־ הַ⁠בְּהֵמָ֑ה וַ⁠יִּתֵּ֨ן אֹתָ֜⁠ם לַ⁠לְוִיִּ֗ם שֹֽׁמְרֵי֙ מִשְׁמֶ֨רֶת֙ מִשְׁכַּ֣ן יְהוָ֔ה כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃⁴⁸ וַֽ⁠יִּקְרְבוּ֙ אֶל ־ מֹשֶׁ֔ה הַ⁠פְּקֻדִ֕ים אֲשֶׁ֖ר לְ⁠אַלְפֵ֣י הַ⁠צָּבָ֑א שָׂרֵ֥י הָ⁠אֲלָפִ֖ים וְ⁠שָׂרֵ֥י הַ⁠מֵּאֽוֹת ׃⁴⁹ וַ⁠יֹּֽאמְרוּ֙ אֶל ־ מֹשֶׁ֔ה עֲבָדֶ֣י⁠ךָ נָֽשְׂא֗וּ אֶת ־ רֹ֛אשׁ אַנְשֵׁ֥י הַ⁠מִּלְחָמָ֖ה אֲשֶׁ֣ר בְּ⁠יָדֵ֑⁠נוּ וְ⁠לֹא ־ נִפְקַ֥ד מִמֶּ֖⁠נּוּ אִֽישׁ ׃⁵⁰ וַ⁠נַּקְרֵ֞ב אֶת ־ קָרְבַּ֣ן יְהוָ֗ה אִישׁ֩ אֲשֶׁ֨ר מָצָ֤א כְלִֽי ־ זָהָב֙ אֶצְעָדָ֣ה וְ⁠צָמִ֔יד טַבַּ֖עַת עָגִ֣יל וְ⁠כוּמָ֑ז לְ⁠כַפֵּ֥ר עַל ־ נַפְשֹׁתֵ֖י⁠נוּ לִ⁠פְנֵ֥י יְהוָֽה ׃⁵¹ וַ⁠יִּקַּ֨ח מֹשֶׁ֜ה וְ⁠אֶלְעָזָ֧ר הַ⁠כֹּהֵ֛ן אֶת ־ הַ⁠זָּהָ֖ב מֵֽ⁠אִתָּ֑⁠ם כֹּ֖ל כְּלִ֥י מַעֲשֶֽׂה ׃⁵² וַ⁠יְהִ֣י ׀ כָּל ־ זְהַ֣ב הַ⁠תְּרוּמָ֗ה אֲשֶׁ֤ר הֵרִ֨ימוּ֙ לַֽ⁠יהוָ֔ה שִׁשָּׁ֨ה עָשָׂ֥ר אֶ֛לֶף שְׁבַע ־ מֵא֥וֹת וַ⁠חֲמִשִּׁ֖ים שָׁ֑קֶל מֵ⁠אֵת֙ שָׂרֵ֣י הָֽ⁠אֲלָפִ֔ים וּ⁠מֵ⁠אֵ֖ת שָׂרֵ֥י הַ⁠מֵּאֽוֹת ׃⁵³ אַנְשֵׁי֙ הַ⁠צָּבָ֔א בָּזְז֖וּ אִ֥ישׁ לֽ⁠וֹ ׃⁵⁴ וַ⁠יִּקַּ֨ח מֹשֶׁ֜ה וְ⁠אֶלְעָזָ֤ר הַ⁠כֹּהֵן֙ אֶת ־ הַ⁠זָּהָ֔ב מֵ⁠אֵ֛ת שָׂרֵ֥י הָ⁠אֲלָפִ֖ים וְ⁠הַ⁠מֵּא֑וֹת וַ⁠יָּבִ֤אוּ אֹת⁠וֹ֙ אֶל ־ אֹ֣הֶל מוֹעֵ֔ד זִכָּר֥וֹן לִ⁠בְנֵֽי ־ יִשְׂרָאֵ֖ל לִ⁠פְנֵ֥י יְהוָֽה ׃פ

Chapter 32

¹ וּ⁠מִקְנֶ֣ה ׀ רַ֗ב הָיָ֞ה לִ⁠בְנֵ֧י רְאוּבֵ֛ן וְ⁠לִ⁠בְנֵי ־ גָ֖ד עָצ֣וּם מְאֹ֑ד וַ⁠יִּרְא֞וּ אֶת ־ אֶ֤רֶץ יַעְזֵר֙ וְ⁠אֶת ־ אֶ֣רֶץ גִּלְעָ֔ד וְ⁠הִנֵּ֥ה הַ⁠מָּק֖וֹם מְק֥וֹם מִקְנֶֽה ׃² וַ⁠יָּבֹ֥אוּ בְנֵֽי ־ גָ֖ד וּ⁠בְנֵ֣י רְאוּבֵ֑ן וַ⁠יֹּאמְר֤וּ אֶל ־ מֹשֶׁה֙ וְ⁠אֶל ־ אֶלְעָזָ֣ר הַ⁠כֹּהֵ֔ן וְ⁠אֶל ־ נְשִׂיאֵ֥י הָ⁠עֵדָ֖ה לֵ⁠אמֹֽר ׃³ עֲטָר֤וֹת וְ⁠דִיבֹן֙ וְ⁠יַעְזֵ֣ר וְ⁠נִמְרָ֔ה וְ⁠חֶשְׁבּ֖וֹן וְ⁠אֶלְעָלֵ֑ה וּ⁠שְׂבָ֥ם וּ⁠נְב֖וֹ וּ⁠בְעֹֽן ׃⁴ הָ⁠אָ֗רֶץ אֲשֶׁ֨ר הִכָּ֤ה יְהוָה֙ לִ⁠פְנֵי֙ עֲדַ֣ת יִשְׂרָאֵ֔ל אֶ֥רֶץ מִקְנֶ֖ה הִ֑וא וְ⁠לַֽ⁠עֲבָדֶ֖י⁠ךָ מִקְנֶֽה ׃ס⁵ וַ⁠יֹּאמְר֗וּ אִם ־ מָצָ֤אנוּ חֵן֙ בְּ⁠עֵינֶ֔י⁠ךָ יֻתַּ֞ן אֶת ־ הָ⁠אָ֧רֶץ הַ⁠זֹּ֛את לַ⁠עֲבָדֶ֖י⁠ךָ לַ⁠אֲחֻזָּ֑ה אַל ־ תַּעֲבִרֵ֖⁠נוּ אֶת ־ הַ⁠יַּרְדֵּֽן ׃⁶ וַ⁠יֹּ֣אמֶר מֹשֶׁ֔ה לִ⁠בְנֵי ־ גָ֖ד וְ⁠לִ⁠בְנֵ֣י רְאוּבֵ֑ן הַ⁠אַֽחֵי⁠כֶ֗ם יָבֹ֨אוּ֙ לַ⁠מִּלְחָמָ֔ה וְ⁠אַתֶּ֖ם תֵּ֥שְׁבוּ פֹֽה ׃⁷ וְ⁠לָ֣⁠מָּה תְנִיא֔וּן ¹ אֶת ־ לֵ֖ב בְּנֵ֣י יִשְׂרָאֵ֑ל מֵֽ⁠עֲבֹר֙ אֶל ־ הָ⁠אָ֔רֶץ אֲשֶׁר ־ נָתַ֥ן לָ⁠הֶ֖ם יְהוָֽה ׃⁸ כֹּ֥ה עָשׂ֖וּ אֲבֹתֵי⁠כֶ֑ם בְּ⁠שָׁלְחִ֥⁠י אֹתָ֛⁠ם מִ⁠קָּדֵ֥שׁ בַּרְנֵ֖עַ לִ⁠רְא֥וֹת אֶת ־ הָ⁠אָֽרֶץ ׃⁹ וַֽ⁠יַּעֲל֞וּ עַד ־ נַ֣חַל אֶשְׁכּ֗וֹל וַ⁠יִּרְאוּ֙ אֶת ־ הָ⁠אָ֔רֶץ וַ⁠יָּנִ֕יאוּ אֶת ־ לֵ֖ב בְּנֵ֣י יִשְׂרָאֵ֑ל לְ⁠בִלְתִּי ־ בֹא֙ אֶל ־ הָ⁠אָ֔רֶץ אֲשֶׁר ־ נָתַ֥ן לָ⁠הֶ֖ם יְהוָֽה ׃¹⁰ וַ⁠יִּֽחַר ־ אַ֥ף יְהוָ֖ה בַּ⁠יּ֣וֹם הַ⁠ה֑וּא וַ⁠יִּשָּׁבַ֖ע לֵ⁠אמֹֽר ׃¹¹ אִם ־ יִרְא֨וּ הָ⁠אֲנָשִׁ֜ים הָ⁠עֹלִ֣ים מִ⁠מִּצְרַ֗יִם מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה אֵ֚ת הָ⁠אֲדָמָ֔ה אֲשֶׁ֥ר נִשְׁבַּ֛עְתִּי לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹ֑ב כִּ֥י לֹא ־ מִלְא֖וּ אַחֲרָֽ⁠י ׃¹² בִּלְתִּ֞י כָּלֵ֤ב בֶּן ־ יְפֻנֶּה֙ הַ⁠קְּנִזִּ֔י וִ⁠יהוֹשֻׁ֖עַ בִּן ־ נ֑וּן כִּ֥י מִלְא֖וּ אַחֲרֵ֥י יְהוָֽה ׃¹³ וַ⁠יִּֽחַר ־ אַ֤ף יְהוָה֙ בְּ⁠יִשְׂרָאֵ֔ל וַ⁠יְנִעֵ⁠ם֙ בַּ⁠מִּדְבָּ֔ר אַרְבָּעִ֖ים שָׁנָ֑ה עַד ־ תֹּם֙ כָּל ־ הַ⁠דּ֔וֹר הָ⁠עֹשֶׂ֥ה הָ⁠רַ֖ע בְּ⁠עֵינֵ֥י יְהוָֽה ׃¹⁴ וְ⁠הִנֵּ֣ה קַמְתֶּ֗ם תַּ֚חַת אֲבֹ֣תֵי⁠כֶ֔ם תַּרְבּ֖וּת אֲנָשִׁ֣ים חַטָּאִ֑ים לִ⁠סְפּ֣וֹת ע֗וֹד עַ֛ל חֲר֥וֹן אַף ־ יְהוָ֖ה אֶל ־ יִשְׂרָאֵֽל ׃¹⁵ כִּ֤י תְשׁוּבֻ⁠ן֙ מֵֽ⁠אַחֲרָ֔י⁠ו וְ⁠יָסַ֣ף ע֔וֹד לְ⁠הַנִּיח֖⁠וֹ בַּ⁠מִּדְבָּ֑ר וְ⁠שִֽׁחַתֶּ֖ם לְ⁠כָל ־ הָ⁠עָ֥ם הַ⁠זֶּֽה ׃ס¹⁶ וַ⁠יִּגְּשׁ֤וּ אֵלָי⁠ו֙ וַ֣⁠יֹּאמְר֔וּ גִּדְרֹ֥ת צֹ֛אן נִבְנֶ֥ה לְ⁠מִקְנֵ֖⁠נוּ פֹּ֑ה וְ⁠עָרִ֖ים לְ⁠טַפֵּֽ⁠נוּ ׃¹⁷ וַ⁠אֲנַ֜חְנוּ נֵחָלֵ֣ץ חֻשִׁ֗ים לִ⁠פְנֵי֙ בְּנֵ֣י יִשְׂרָאֵ֔ל עַ֛ד אֲשֶׁ֥ר אִם ־ הֲבִֽיאֹנֻ֖⁠ם אֶל ־ מְקוֹמָ֑⁠ם וְ⁠יָשַׁ֤ב טַפֵּ֨⁠נוּ֙ בְּ⁠עָרֵ֣י הַ⁠מִּבְצָ֔ר מִ⁠פְּנֵ֖י יֹשְׁבֵ֥י הָ⁠אָֽרֶץ ׃¹⁸ לֹ֥א נָשׁ֖וּב אֶל ־ בָּתֵּ֑י⁠נוּ עַ֗ד הִתְנַחֵל֙ בְּנֵ֣י יִשְׂרָאֵ֔ל אִ֖ישׁ נַחֲלָתֽ⁠וֹ ׃¹⁹ כִּ֣י לֹ֤א נִנְחַל֙ אִתָּ֔⁠ם מֵ⁠עֵ֥בֶר לַ⁠יַּרְדֵּ֖ן וָ⁠הָ֑לְאָה כִּ֣י בָ֤אָה נַחֲלָתֵ֨⁠נוּ֙ אֵלֵ֔י⁠נוּ מֵ⁠עֵ֥בֶר הַ⁠יַּרְדֵּ֖ן מִזְרָֽחָ⁠ה ׃פ²⁰ וַ⁠יֹּ֤אמֶר אֲלֵי⁠הֶם֙ מֹשֶׁ֔ה אִֽם ־ תַּעֲשׂ֖וּ⁠ן אֶת ־ הַ⁠דָּבָ֣ר הַ⁠זֶּ֑ה אִם ־ תֵּחָֽלְצ֛וּ לִ⁠פְנֵ֥י יְהוָ֖ה לַ⁠מִּלְחָמָֽה ׃²¹ וְ⁠עָבַ֨ר לָ⁠כֶ֧ם כָּל ־ חָל֛וּץ אֶת ־ הַ⁠יַּרְדֵּ֖ן לִ⁠פְנֵ֣י יְהוָ֑ה עַ֧ד הוֹרִישׁ֛⁠וֹ אֶת ־ אֹיְבָ֖י⁠ו מִ⁠פָּנָֽי⁠ו ׃²² וְ⁠נִכְבְּשָׁ֨ה הָ⁠אָ֜רֶץ לִ⁠פְנֵ֤י יְהוָה֙ וְ⁠אַחַ֣ר תָּשֻׁ֔בוּ וִ⁠הְיִיתֶ֧ם נְקִיִּ֛ים מֵ⁠יְהוָ֖ה וּ⁠מִ⁠יִּשְׂרָאֵ֑ל וְ֠⁠הָיְתָה הָ⁠אָ֨רֶץ הַ⁠זֹּ֥את לָ⁠כֶ֛ם לַ⁠אֲחֻזָּ֖ה לִ⁠פְנֵ֥י יְהוָֽה ׃²³ וְ⁠אִם ־ לֹ֤א תַעֲשׂוּ⁠ן֙ כֵּ֔ן הִנֵּ֥ה חֲטָאתֶ֖ם לַ⁠יהוָ֑ה וּ⁠דְעוּ֙ חַטַּאתְ⁠כֶ֔ם אֲשֶׁ֥ר תִּמְצָ֖א אֶתְ⁠כֶֽם ׃²⁴ בְּנֽוּ ־ לָ⁠כֶ֤ם עָרִים֙ לְ⁠טַפְּ⁠כֶ֔ם וּ⁠גְדֵרֹ֖ת לְ⁠צֹנַאֲ⁠כֶ֑ם וְ⁠הַ⁠יֹּצֵ֥א מִ⁠פִּי⁠כֶ֖ם תַּעֲשֽׂוּ ׃²⁵ וַ⁠יֹּ֤אמֶר בְּנֵי ־ גָד֙ וּ⁠בְנֵ֣י רְאוּבֵ֔ן אֶל ־ מֹשֶׁ֖ה לֵ⁠אמֹ֑ר עֲבָדֶ֣י⁠ךָ יַעֲשׂ֔וּ כַּ⁠אֲשֶׁ֥ר אֲדֹנִ֖⁠י מְצַוֶּֽה ׃²⁶ טַפֵּ֣⁠נוּ נָשֵׁ֔י⁠נוּ מִקְנֵ֖⁠נוּ וְ⁠כָל ־ בְּהֶמְתֵּ֑⁠נוּ יִֽהְיוּ ־ שָׁ֖ם בְּ⁠עָרֵ֥י הַ⁠גִּלְעָֽד ׃²⁷ וַ⁠עֲבָדֶ֨י⁠ךָ יַֽעַבְר֜וּ כָּל ־ חֲל֥וּץ צָבָ֛א לִ⁠פְנֵ֥י יְהוָ֖ה לַ⁠מִּלְחָמָ֑ה כַּ⁠אֲשֶׁ֥ר אֲדֹנִ֖⁠י דֹּבֵֽר ׃²⁸ וַ⁠יְצַ֤ו לָ⁠הֶם֙ מֹשֶׁ֔ה אֵ֚ת אֶלְעָזָ֣ר הַ⁠כֹּהֵ֔ן וְ⁠אֵ֖ת יְהוֹשֻׁ֣עַ בִּן ־ נ֑וּן וְ⁠אֶת ־ רָאשֵׁ֛י אֲב֥וֹת הַ⁠מַּטּ֖וֹת לִ⁠בְנֵ֥י יִשְׂרָאֵֽל ׃²⁹ וַ⁠יֹּ֨אמֶר מֹשֶׁ֜ה אֲלֵ⁠הֶ֗ם אִם ־ יַעַבְר֣וּ בְנֵי ־ גָ֣ד וּ⁠בְנֵי ־ רְאוּבֵ֣ן ׀ אִ֠תְּ⁠כֶם אֶֽת ־ הַ⁠יַּרְדֵּ֞ן כָּל ־ חָל֤וּץ לַ⁠מִּלְחָמָה֙ לִ⁠פְנֵ֣י יְהוָ֔ה וְ⁠נִכְבְּשָׁ֥ה הָ⁠אָ֖רֶץ לִ⁠פְנֵי⁠כֶ֑ם וּ⁠נְתַתֶּ֥ם לָ⁠הֶ֛ם אֶת ־ אֶ֥רֶץ הַ⁠גִּלְעָ֖ד לַ⁠אֲחֻזָּֽה ׃³⁰ וְ⁠אִם ־ לֹ֧א יַֽעַבְר֛וּ חֲלוּצִ֖ים אִתְּ⁠כֶ֑ם וְ⁠נֹֽאחֲז֥וּ בְ⁠תֹכְ⁠כֶ֖ם בְּ⁠אֶ֥רֶץ כְּנָֽעַן ׃³¹ וַ⁠יַּֽעֲנ֧וּ בְנֵי ־ גָ֛ד וּ⁠בְנֵ֥י רְאוּבֵ֖ן לֵ⁠אמֹ֑ר אֵת֩ אֲשֶׁ֨ר דִּבֶּ֧ר יְהוָ֛ה אֶל ־ עֲבָדֶ֖י⁠ךָ כֵּ֥ן נַעֲשֶֽׂה ׃³² נַ֣חְנוּ נַעֲבֹ֧ר חֲלוּצִ֛ים לִ⁠פְנֵ֥י יְהוָ֖ה אֶ֣רֶץ כְּנָ֑עַן וְ⁠אִתָּ֨⁠נוּ֙ אֲחֻזַּ֣ת נַחֲלָתֵ֔⁠נוּ מֵ⁠עֵ֖בֶר לַ⁠יַּרְדֵּֽן ׃³³ וַ⁠יִּתֵּ֣ן לָ⁠הֶ֣ם ׀ מֹשֶׁ֡ה לִ⁠בְנֵי ־ גָד֩ וְ⁠לִ⁠בְנֵ֨י רְאוּבֵ֜ן וְ⁠לַ⁠חֲצִ֣י ׀ שֵׁ֣בֶט ׀ מְנַשֶּׁ֣ה בֶן ־ יוֹסֵ֗ף אֶת ־ מַמְלֶ֨כֶת֙ סִיחֹן֙ מֶ֣לֶךְ הָֽ⁠אֱמֹרִ֔י וְ⁠אֶת ־ מַמְלֶ֔כֶת ע֖וֹג מֶ֣לֶךְ הַ⁠בָּשָׁ֑ן הָ⁠אָ֗רֶץ לְ⁠עָרֶ֨י⁠הָ֙ בִּ⁠גְבֻלֹ֔ת עָרֵ֥י הָ⁠אָ֖רֶץ סָבִֽיב ׃³⁴ וַ⁠יִּבְנ֣וּ בְנֵי ־ גָ֔ד אֶת ־ דִּיבֹ֖ן וְ⁠אֶת ־ עֲטָרֹ֑ת וְ⁠אֵ֖ת עֲרֹעֵֽר ׃³⁵ וְ⁠אֶת ־ עַטְרֹ֥ת שׁוֹפָ֛ן וְ⁠אֶת ־ יַעְזֵ֖ר וְ⁠יָגְבֳּהָֽה ׃³⁶ וְ⁠אֶת ־ בֵּ֥ית נִמְרָ֖ה וְ⁠אֶת ־ בֵּ֣ית הָרָ֑ן עָרֵ֥י מִבְצָ֖ר וְ⁠גִדְרֹ֥ת צֹֽאן ׃³⁷ וּ⁠בְנֵ֤י רְאוּבֵן֙ בָּנ֔וּ אֶת ־ חֶשְׁבּ֖וֹן וְ⁠אֶת ־ אֶלְעָלֵ֑א וְ⁠אֵ֖ת קִרְיָתָֽיִם ׃³⁸ וְ⁠אֶת ־ נְב֞וֹ וְ⁠אֶת ־ בַּ֧עַל מְע֛וֹן מֽוּסַבֹּ֥ת שֵׁ֖ם וְ⁠אֶת ־ שִׂבְמָ֑ה וַ⁠יִּקְרְא֣וּ בְ⁠שֵׁמֹ֔ת אֶת ־ שְׁמ֥וֹת הֶ⁠עָרִ֖ים אֲשֶׁ֥ר בָּנֽוּ ׃³⁹ וַ⁠יֵּ֨לְכ֜וּ בְּנֵ֨י מָכִ֧יר בֶּן ־ מְנַשֶּׁ֛ה גִּלְעָ֖דָ⁠ה וַֽ⁠יִּלְכְּדֻ֑⁠הָ וַ⁠יּ֖וֹרֶשׁ אֶת ־ הָ⁠אֱמֹרִ֥י אֲשֶׁר ־ בָּֽ⁠הּ ׃⁴⁰ וַ⁠יִּתֵּ֤ן מֹשֶׁה֙ אֶת ־ הַ⁠גִּלְעָ֔ד לְ⁠מָכִ֖יר בֶּן ־ מְנַשֶּׁ֑ה וַ⁠יֵּ֖שֶׁב בָּֽ⁠הּ ׃⁴¹ וְ⁠יָאִ֤יר בֶּן ־ מְנַשֶּׁה֙ הָלַ֔ךְ וַ⁠יִּלְכֹּ֖ד אֶת ־ חַוֺּתֵי⁠הֶ֑ם וַ⁠יִּקְרָ֥א אֶתְ⁠הֶ֖ן חַוֺּ֥ת יָאִֽיר ׃⁴² וְ⁠נֹ֣בַח הָלַ֔ךְ וַ⁠יִּלְכֹּ֥ד אֶת ־ קְנָ֖ת וְ⁠אֶת ־ בְּנֹתֶ֑י⁠הָ וַ⁠יִּקְרָ֧א לָ֦⁠ה נֹ֖בַח בִּ⁠שְׁמֽ⁠וֹ ׃פ

¹K תנואו⁠ן

Chapter 33

¹ אֵ֜לֶּה מַסְעֵ֣י בְנֵֽי ־ יִשְׂרָאֵ֗ל אֲשֶׁ֥ר יָצְא֛וּ מֵ⁠אֶ֥רֶץ מִצְרַ֖יִם לְ⁠צִבְאֹתָ֑⁠ם בְּ⁠יַד ־ מֹשֶׁ֖ה וְ⁠אַהֲרֹֽן ׃² וַ⁠יִּכְתֹּ֨ב מֹשֶׁ֜ה אֶת ־ מוֹצָאֵי⁠הֶ֛ם לְ⁠מַסְעֵי⁠הֶ֖ם עַל ־ פִּ֣י יְהוָ֑ה וְ⁠אֵ֥לֶּה מַסְעֵי⁠הֶ֖ם לְ⁠מוֹצָאֵי⁠הֶֽם ׃³ וַ⁠יִּסְע֤וּ מֵֽ⁠רַעְמְסֵס֙ בַּ⁠חֹ֣דֶשׁ הָֽ⁠רִאשׁ֔וֹן בַּ⁠חֲמִשָּׁ֥ה עָשָׂ֛ר י֖וֹם לַ⁠חֹ֣דֶשׁ הָ⁠רִאשׁ֑וֹן מִֽ⁠מָּחֳרַ֣ת הַ⁠פֶּ֗סַח יָצְא֤וּ בְנֵֽי ־ יִשְׂרָאֵל֙ בְּ⁠יָ֣ד רָמָ֔ה לְ⁠עֵינֵ֖י כָּל ־ מִצְרָֽיִם ׃⁴ וּ⁠מִצְרַ֣יִם מְקַבְּרִ֗ים אֵת֩ אֲשֶׁ֨ר הִכָּ֧ה יְהוָ֛ה בָּ⁠הֶ֖ם כָּל ־ בְּכ֑וֹר וּ⁠בֵ⁠אלֹ֣הֵי⁠הֶ֔ם עָשָׂ֥ה יְהוָ֖ה שְׁפָטִֽים ׃⁵ וַ⁠יִּסְע֥וּ בְנֵֽי ־ יִשְׂרָאֵ֖ל מֵ⁠רַעְמְסֵ֑ס וַֽ⁠יַּחֲנ֖וּ בְּ⁠סֻכֹּֽת ׃⁶ וַ⁠יִּסְע֖וּ מִ⁠סֻּכֹּ֑ת וַ⁠יַּחֲנ֣וּ בְ⁠אֵתָ֔ם אֲשֶׁ֖ר בִּ⁠קְצֵ֥ה הַ⁠מִּדְבָּֽר ׃⁷ וַ⁠יִּסְעוּ֙ מֵֽ⁠אֵתָ֔ם וַ⁠יָּ֨שָׁב֙ עַל ־ פִּ֣י הַחִירֹ֔ת אֲשֶׁ֥ר עַל ־ פְּנֵ֖י בַּ֣עַל צְפ֑וֹן וַֽ⁠יַּחֲנ֖וּ לִ⁠פְנֵ֥י מִגְדֹּֽל ׃⁸ וַ⁠יִּסְעוּ֙ מִ⁠פְּנֵ֣י הַֽ⁠חִירֹ֔ת וַ⁠יַּֽעַבְר֥וּ בְ⁠תוֹךְ ־ הַ⁠יָּ֖ם הַ⁠מִּדְבָּ֑רָ⁠ה וַ⁠יֵּ֨לְכ֜וּ דֶּ֣רֶךְ שְׁלֹ֤שֶׁת יָמִים֙ בְּ⁠מִדְבַּ֣ר אֵתָ֔ם וַֽ⁠יַּחֲנ֖וּ בְּ⁠מָרָֽה ׃⁹ וַ⁠יִּסְעוּ֙ מִ⁠מָּרָ֔ה וַ⁠יָּבֹ֖אוּ אֵילִ֑מָ⁠ה וּ֠⁠בְ⁠אֵילִם שְׁתֵּ֣ים עֶשְׂרֵ֞ה עֵינֹ֥ת מַ֛יִם וְ⁠שִׁבְעִ֥ים תְּמָרִ֖ים וַ⁠יַּחֲנוּ ־ שָֽׁם ׃¹⁰ וַ⁠יִּסְע֖וּ מֵ⁠אֵילִ֑ם וַֽ⁠יַּחֲנ֖וּ עַל ־ יַם ־ סֽוּף ׃¹¹ וַ⁠יִּסְע֖וּ מִ⁠יַּם ־ ס֑וּף וַֽ⁠יַּחֲנ֖וּ בְּ⁠מִדְבַּר ־ סִֽין ׃¹² וַ⁠יִּסְע֖וּ מִ⁠מִּדְבַּר ־ סִ֑ין וַֽ⁠יַּחֲנ֖וּ בְּ⁠דָפְקָֽה ׃¹³ וַ⁠יִּסְע֖וּ מִ⁠דָּפְקָ֑ה וַֽ⁠יַּחֲנ֖וּ בְּ⁠אָלֽוּשׁ ׃¹⁴ וַ⁠יִּסְע֖וּ מֵ⁠אָל֑וּשׁ וַֽ⁠יַּחֲנוּ֙ בִּ⁠רְפִידִ֔ם וְ⁠לֹא ־ הָ֨יָה שָׁ֥ם מַ֛יִם לָ⁠עָ֖ם לִ⁠שְׁתּֽוֹת ׃¹⁵ וַ⁠יִּסְע֖וּ מֵ⁠רְפִידִ֑ם וַֽ⁠יַּחֲנ֖וּ בְּ⁠מִדְבַּ֥ר סִינָֽי ׃¹⁶ וַ⁠יִּסְע֖וּ מִ⁠מִּדְבַּ֣ר סִינָ֑י וַֽ⁠יַּחֲנ֖וּ בְּ⁠קִבְרֹ֥ת הַֽתַּאֲוָֽה ׃¹⁷ וַ⁠יִּסְע֖וּ מִ⁠קִּבְרֹ֣ת הַֽתַּאֲוָ֑ה וַֽ⁠יַּחֲנ֖וּ בַּ⁠חֲצֵרֹֽת ׃¹⁸ וַ⁠יִּסְע֖וּ מֵ⁠חֲצֵרֹ֑ת וַֽ⁠יַּחֲנ֖וּ בְּ⁠רִתְמָֽה ׃¹⁹ וַ⁠יִּסְע֖וּ מֵ⁠רִתְמָ֑ה וַֽ⁠יַּחֲנ֖וּ בְּ⁠רִמֹּ֥ן פָּֽרֶץ ׃²⁰ וַ⁠יִּסְע֖וּ מֵ⁠רִמֹּ֣ן פָּ֑רֶץ וַֽ⁠יַּחֲנ֖וּ בְּ⁠לִבְנָֽה ׃²¹ וַ⁠יִּסְע֖וּ מִ⁠לִּבְנָ֑ה וַֽ⁠יַּחֲנ֖וּ בְּ⁠רִסָּֽה ׃²² וַ⁠יִּסְע֖וּ מֵ⁠רִסָּ֑ה וַֽ⁠יַּחֲנ֖וּ בִּ⁠קְהֵלָֽתָה ׃²³ וַ⁠יִּסְע֖וּ מִ⁠קְּהֵלָ֑תָה וַֽ⁠יַּחֲנ֖וּ בְּ⁠הַר ־ שָֽׁפֶר ׃²⁴ וַ⁠יִּסְע֖וּ מֵֽ⁠הַר ־ שָׁ֑פֶר וַֽ⁠יַּחֲנ֖וּ בַּ⁠חֲרָדָֽה ׃²⁵ וַ⁠יִּסְע֖וּ מֵ⁠חֲרָדָ֑ה וַֽ⁠יַּחֲנ֖וּ בְּ⁠מַקְהֵלֹֽת ׃²⁶ וַ⁠יִּסְע֖וּ מִ⁠מַּקְהֵלֹ֑ת וַֽ⁠יַּחֲנ֖וּ בְּ⁠תָֽחַת ׃²⁷ וַ⁠יִּסְע֖וּ מִ⁠תָּ֑חַת וַֽ⁠יַּחֲנ֖וּ בְּ⁠תָֽרַח ׃²⁸ וַ⁠יִּסְע֖וּ מִ⁠תָּ֑רַח וַֽ⁠יַּחֲנ֖וּ בְּ⁠מִתְקָֽה ׃²⁹ וַ⁠יִּסְע֖וּ מִ⁠מִּתְקָ֑ה וַֽ⁠יַּחֲנ֖וּ בְּ⁠חַשְׁמֹנָֽה ׃³⁰ וַ⁠יִּסְע֖וּ מֵֽ⁠חַשְׁמֹנָ֑ה וַֽ⁠יַּחֲנ֖וּ בְּ⁠מֹסֵרֽוֹת ׃³¹ וַ⁠יִּסְע֖וּ מִ⁠מֹּסֵר֑וֹת וַֽ⁠יַּחֲנ֖וּ בִּ⁠בְנֵ֥י יַעֲקָֽן ׃³² וַ⁠יִּסְע֖וּ מִ⁠בְּנֵ֣י יַעֲקָ֑ן וַֽ⁠יַּחֲנ֖וּ בְּ⁠חֹ֥ר הַגִּדְגָּֽד ׃³³ וַ⁠יִּסְע֖וּ מֵ⁠חֹ֣ר הַגִּדְגָּ֑ד וַֽ⁠יַּחֲנ֖וּ בְּ⁠יָטְבָֽתָה ׃³⁴ וַ⁠יִּסְע֖וּ מִ⁠יָּטְבָ֑תָה וַֽ⁠יַּחֲנ֖וּ בְּ⁠עַבְרֹנָֽה ׃³⁵ וַ⁠יִּסְע֖וּ מֵֽ⁠עַבְרֹנָ֑ה וַֽ⁠יַּחֲנ֖וּ בְּ⁠עֶצְי֥וֹן גָּֽבֶר ׃³⁶ וַ⁠יִּסְע֖וּ מֵ⁠עֶצְי֣וֹן גָּ֑בֶר וַ⁠יַּחֲנ֥וּ בְ⁠מִדְבַּר ־ צִ֖ן הִ֥וא קָדֵֽשׁ ׃³⁷ וַ⁠יִּסְע֖וּ מִ⁠קָּדֵ֑שׁ וַֽ⁠יַּחֲנוּ֙ בְּ⁠הֹ֣ר הָ⁠הָ֔ר בִּ⁠קְצֵ֖ה אֶ֥רֶץ אֱדֽוֹם ׃³⁸ וַ⁠יַּעַל֩ אַהֲרֹ֨ן הַ⁠כֹּהֵ֜ן אֶל ־ הֹ֥ר הָ⁠הָ֛ר עַל ־ פִּ֥י יְהוָ֖ה וַ⁠יָּ֣מָת שָׁ֑ם בִּ⁠שְׁנַ֣ת הָֽ⁠אַרְבָּעִ֗ים לְ⁠צֵ֤את בְּנֵֽי ־ יִשְׂרָאֵל֙ מֵ⁠אֶ֣רֶץ מִצְרַ֔יִם בַּ⁠חֹ֥דֶשׁ הַ⁠חֲמִישִׁ֖י בְּ⁠אֶחָ֥ד לַ⁠חֹֽדֶשׁ ׃³⁹ וְ⁠אַהֲרֹ֔ן בֶּן ־ שָׁלֹ֧שׁ וְ⁠עֶשְׂרִ֛ים וּ⁠מְאַ֖ת שָׁנָ֑ה בְּ⁠מֹת֖⁠וֹ בְּ⁠הֹ֥ר הָ⁠הָֽר ׃ס⁴⁰ וַ⁠יִּשְׁמַ֗ע הַֽ⁠כְּנַעֲנִי֙ מֶ֣לֶךְ עֲרָ֔ד וְ⁠הֽוּא ־ יֹשֵׁ֥ב בַּ⁠נֶּ֖גֶב בְּ⁠אֶ֣רֶץ כְּנָ֑עַן בְּ⁠בֹ֖א בְּנֵ֥י יִשְׂרָאֵֽל ׃⁴¹ וַ⁠יִּסְע֖וּ מֵ⁠הֹ֣ר הָ⁠הָ֑ר וַֽ⁠יַּחֲנ֖וּ בְּ⁠צַלְמֹנָֽה ׃⁴² וַ⁠יִּסְע֖וּ מִ⁠צַּלְמֹנָ֑ה וַֽ⁠יַּחֲנ֖וּ בְּ⁠פוּנֹֽן ׃⁴³ וַ⁠יִּסְע֖וּ מִ⁠פּוּנֹ֑ן וַֽ⁠יַּחֲנ֖וּ בְּ⁠אֹבֹֽת ׃⁴⁴ וַ⁠יִּסְע֖וּ מֵ⁠אֹבֹ֑ת וַֽ⁠יַּחֲנ֛וּ בְּ⁠עִיֵּ֥י הָעֲבָרִ֖ים בִּ⁠גְב֥וּל מוֹאָֽב ׃⁴⁵ וַ⁠יִּסְע֖וּ מֵ⁠עִיִּ֑ים וַֽ⁠יַּחֲנ֖וּ בְּ⁠דִיבֹ֥ן גָּֽד ׃⁴⁶ וַ⁠יִּסְע֖וּ מִ⁠דִּיבֹ֣ן גָּ֑ד וַֽ⁠יַּחֲנ֖וּ בְּ⁠עַלְמֹ֥ן דִּבְלָתָֽיְמָ⁠ה ׃⁴⁷ וַ⁠יִּסְע֖וּ מֵ⁠עַלְמֹ֣ן דִּבְלָתָ֑יְמָ⁠ה וַֽ⁠יַּחֲנ֛וּ בְּ⁠הָרֵ֥י הָ⁠עֲבָרִ֖ים לִ⁠פְנֵ֥י נְבֽוֹ ׃⁴⁸ וַ⁠יִּסְע֖וּ מֵ⁠הָרֵ֣י הָ⁠עֲבָרִ֑ים וַֽ⁠יַּחֲנוּ֙ בְּ⁠עַֽרְבֹ֣ת מוֹאָ֔ב עַ֖ל יַרְדֵּ֥ן יְרֵחֽוֹ ׃⁴⁹ וַ⁠יַּחֲנ֤וּ עַל ־ הַ⁠יַּרְדֵּן֙ מִ⁠בֵּ֣ית הַיְשִׁמֹ֔ת עַ֖ד אָבֵ֣ל הַשִּׁטִּ֑ים בְּ⁠עַֽרְבֹ֖ת מוֹאָֽב ׃ס⁵⁰ וַ⁠יְדַבֵּ֧ר יְהוָ֛ה אֶל ־ מֹשֶׁ֖ה בְּ⁠עַֽרְבֹ֣ת מוֹאָ֑ב עַל ־ יַרְדֵּ֥ן יְרֵח֖וֹ לֵ⁠אמֹֽר ׃⁵¹ דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם כִּ֥י אַתֶּ֛ם עֹבְרִ֥ים אֶת ־ הַ⁠יַּרְדֵּ֖ן אֶל ־ אֶ֥רֶץ כְּנָֽעַן ׃⁵² וְ⁠ה֨וֹרַשְׁתֶּ֜ם אֶת ־ כָּל ־ יֹשְׁבֵ֤י הָ⁠אָ֨רֶץ֙ מִ⁠פְּנֵי⁠כֶ֔ם וְ⁠אִ֨בַּדְתֶּ֔ם אֵ֖ת כָּל ־ מַשְׂכִּיֹּתָ֑⁠ם וְ⁠אֵ֨ת כָּל ־ צַלְמֵ֤י מַסֵּֽכֹתָ⁠ם֙ תְּאַבֵּ֔דוּ וְ⁠אֵ֥ת כָּל ־ בָּמֹתָ֖⁠ם תַּשְׁמִֽידוּ ׃⁵³ וְ⁠הוֹרַשְׁתֶּ֥ם אֶת ־ הָ⁠אָ֖רֶץ וִֽ⁠ישַׁבְתֶּם ־ בָּ֑⁠הּ כִּ֥י לָ⁠כֶ֛ם נָתַ֥תִּי אֶת ־ הָ⁠אָ֖רֶץ לָ⁠רֶ֥שֶׁת אֹתָֽ⁠הּ ׃⁵⁴ וְ⁠הִתְנַחַלְתֶּם֩ אֶת ־ הָ⁠אָ֨רֶץ בְּ⁠גוֹרָ֜ל לְ⁠מִשְׁפְּחֹֽתֵי⁠כֶ֗ם לָ⁠רַ֞ב תַּרְבּ֤וּ אֶת ־ נַחֲלָת⁠וֹ֙ וְ⁠לַ⁠מְעַט֙ תַּמְעִ֣יט אֶת ־ נַחֲלָת֔⁠וֹ אֶל֩ אֲשֶׁר ־ יֵ֨צֵא ל֥⁠וֹ שָׁ֛מָּ⁠ה הַ⁠גּוֹרָ֖ל ל֣⁠וֹ יִהְיֶ֑ה לְ⁠מַטּ֥וֹת אֲבֹתֵי⁠כֶ֖ם תִּתְנֶחָֽלוּ ׃⁵⁵ וְ⁠אִם ־ לֹ֨א תוֹרִ֜ישׁוּ אֶת ־ יֹשְׁבֵ֣י הָ⁠אָרֶץ֮ מִ⁠פְּנֵי⁠כֶם֒ וְ⁠הָיָה֙ אֲשֶׁ֣ר תּוֹתִ֣ירוּ מֵ⁠הֶ֔ם לְ⁠שִׂכִּים֙ בְּ⁠עֵ֣ינֵי⁠כֶ֔ם וְ⁠לִ⁠צְנִינִ֖ם בְּ⁠צִדֵּי⁠כֶ֑ם וְ⁠צָרֲר֣וּ אֶתְ⁠כֶ֔ם עַל ־ הָ⁠אָ֕רֶץ אֲשֶׁ֥ר אַתֶּ֖ם יֹשְׁבִ֥ים בָּֽ⁠הּ ׃⁵⁶ וְ⁠הָיָ֗ה כַּ⁠אֲשֶׁ֥ר דִּמִּ֛יתִי לַ⁠עֲשׂ֥וֹת לָ⁠הֶ֖ם אֶֽעֱשֶׂ֥ה לָ⁠כֶֽם ׃פ

Chapter 34

¹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃² צַ֞ו אֶת ־ בְּנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם כִּֽי ־ אַתֶּ֥ם בָּאִ֖ים אֶל ־ הָ⁠אָ֣רֶץ כְּנָ֑עַן זֹ֣את הָ⁠אָ֗רֶץ אֲשֶׁ֨ר תִּפֹּ֤ל לָ⁠כֶם֙ בְּֽ⁠נַחֲלָ֔ה אֶ֥רֶץ כְּנַ֖עַן לִ⁠גְבֻלֹתֶֽי⁠הָ ׃³ וְ⁠הָיָ֨ה לָ⁠כֶ֧ם פְּאַת ־ נֶ֛גֶב מִ⁠מִּדְבַּר ־ צִ֖ן עַל ־ יְדֵ֣י אֱד֑וֹם וְ⁠הָיָ֤ה לָ⁠כֶם֙ גְּב֣וּל נֶ֔גֶב מִ⁠קְצֵ֥ה יָם ־ הַ⁠מֶּ֖לַח קֵֽדְמָ⁠ה ׃⁴ וְ⁠נָסַ֣ב לָ⁠כֶם֩ הַ⁠גְּב֨וּל מִ⁠נֶּ֜גֶב לְ⁠מַעֲלֵ֤ה עַקְרַבִּים֙ וְ⁠עָ֣בַר צִ֔נָ⁠ה וְהָיוּ֙ ¹ תּֽוֹצְאֹתָ֔י⁠ו מִ⁠נֶּ֖גֶב לְ⁠קָדֵ֣שׁ בַּרְנֵ֑עַ וְ⁠יָצָ֥א חֲצַר ־ אַדָּ֖ר וְ⁠עָבַ֥ר עַצְמֹֽנָ⁠ה ׃⁵ וְ⁠נָסַ֧ב הַ⁠גְּב֛וּל מֵ⁠עַצְמ֖וֹן נַ֣חְלָ⁠ה מִצְרָ֑יִם וְ⁠הָי֥וּ תוֹצְאֹתָ֖י⁠ו הַ⁠יָּֽמָּ⁠ה ׃⁶ וּ⁠גְב֣וּל יָ֔ם וְ⁠הָיָ֥ה לָ⁠כֶ֛ם הַ⁠יָּ֥ם הַ⁠גָּד֖וֹל וּ⁠גְב֑וּל זֶֽה ־ יִהְיֶ֥ה לָ⁠כֶ֖ם גְּב֥וּל יָֽם ׃⁷ וְ⁠זֶֽה ־ יִהְיֶ֥ה לָ⁠כֶ֖ם גְּב֣וּל צָפ֑וֹן מִן ־ הַ⁠יָּם֙ הַ⁠גָּדֹ֔ל תְּתָא֥וּ לָ⁠כֶ֖ם הֹ֥ר הָ⁠הָֽר ׃⁸ מֵ⁠הֹ֣ר הָ⁠הָ֔ר תְּתָא֖וּ לְבֹ֣א חֲמָ֑ת וְ⁠הָי֛וּ תּוֹצְאֹ֥ת הַ⁠גְּבֻ֖ל צְדָֽדָ⁠ה ׃⁹ וְ⁠יָצָ֤א הַ⁠גְּבֻל֙ זִפְרֹ֔נָ⁠ה וְ⁠הָי֥וּ תוֹצְאֹתָ֖י⁠ו חֲצַ֣ר עֵינָ֑ן זֶֽה ־ יִהְיֶ֥ה לָ⁠כֶ֖ם גְּב֥וּל צָפֽוֹן ׃¹⁰ וְ⁠הִתְאַוִּיתֶ֥ם לָ⁠כֶ֖ם לִ⁠גְב֣וּל קֵ֑דְמָ⁠ה מֵ⁠חֲצַ֥ר עֵינָ֖ן שְׁפָֽמָ⁠ה ׃¹¹ וְ⁠יָרַ֨ד הַ⁠גְּבֻ֧ל מִ⁠שְּׁפָ֛ם הָ⁠רִבְלָ֖ה מִ⁠קֶּ֣דֶם לָ⁠עָ֑יִן וְ⁠יָרַ֣ד הַ⁠גְּב֔וּל וּ⁠מָחָ֛ה עַל ־ כֶּ֥תֶף יָם ־ כִּנֶּ֖רֶת קֵֽדְמָ⁠ה ׃¹² וְ⁠יָרַ֤ד הַ⁠גְּבוּל֙ הַ⁠יַּרְדֵּ֔נָ⁠ה וְ⁠הָי֥וּ תוֹצְאֹתָ֖י⁠ו יָ֣ם הַ⁠מֶּ֑לַח זֹאת֩ תִּהְיֶ֨ה לָ⁠כֶ֥ם הָ⁠אָ֛רֶץ לִ⁠גְבֻלֹתֶ֖י⁠הָ סָבִֽיב ׃¹³ וַ⁠יְצַ֣ו מֹשֶׁ֔ה אֶת ־ בְּנֵ֥י יִשְׂרָאֵ֖ל לֵ⁠אמֹ֑ר זֹ֣את הָ⁠אָ֗רֶץ אֲשֶׁ֨ר תִּתְנַחֲל֤וּ אֹתָ⁠הּ֙ בְּ⁠גוֹרָ֔ל אֲשֶׁר֙ צִוָּ֣ה יְהוָ֔ה לָ⁠תֵ֛ת לְ⁠תִשְׁעַ֥ת הַ⁠מַּטּ֖וֹת וַ⁠חֲצִ֥י הַ⁠מַּטֶּֽה ׃¹⁴ כִּ֣י לָקְח֞וּ מַטֵּ֨ה בְנֵ֤י הָ⁠ראוּבֵנִי֙ לְ⁠בֵ֣ית אֲבֹתָ֔⁠ם וּ⁠מַטֵּ֥ה בְנֵֽי ־ הַ⁠גָּדִ֖י לְ⁠בֵ֣ית אֲבֹתָ֑⁠ם וַ⁠חֲצִי֙ מַטֵּ֣ה מְנַשֶּׁ֔ה לָקְח֖וּ נַחֲלָתָֽ⁠ם ׃¹⁵ שְׁנֵ֥י הַ⁠מַּטּ֖וֹת וַ⁠חֲצִ֣י הַ⁠מַּטֶּ֑ה לָקְח֣וּ נַחֲלָתָ֗⁠ם מֵ⁠עֵ֛בֶר לְ⁠יַרְדֵּ֥ן יְרֵח֖וֹ קֵ֥דְמָ⁠ה מִזְרָֽחָ⁠ה ׃פ¹⁶ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁷ אֵ֚לֶּה שְׁמ֣וֹת הָֽ⁠אֲנָשִׁ֔ים אֲשֶׁר ־ יִנְחֲל֥וּ לָ⁠כֶ֖ם אֶת ־ הָ⁠אָ֑רֶץ אֶלְעָזָר֙ הַ⁠כֹּהֵ֔ן וִ⁠יהוֹשֻׁ֖עַ בִּן ־ נֽוּן ׃¹⁸ וְ⁠נָשִׂ֥יא אֶחָ֛ד נָשִׂ֥יא אֶחָ֖ד מִ⁠מַּטֶּ֑ה תִּקְח֖וּ לִ⁠נְחֹ֥ל אֶת ־ הָ⁠אָֽרֶץ ׃¹⁹ וְ⁠אֵ֖לֶּה שְׁמ֣וֹת הָ⁠אֲנָשִׁ֑ים לְ⁠מַטֵּ֣ה יְהוּדָ֔ה כָּלֵ֖ב בֶּן ־ יְפֻנֶּֽה ׃²⁰ וּ⁠לְ⁠מַטֵּה֙ בְּנֵ֣י שִׁמְע֔וֹן שְׁמוּאֵ֖ל בֶּן ־ עַמִּיהֽוּד ׃²¹ לְ⁠מַטֵּ֣ה בִנְיָמִ֔ן אֱלִידָ֖ד בֶּן ־ כִּסְלֽוֹן ׃²² וּ⁠לְ⁠מַטֵּ֥ה בְנֵי ־ דָ֖ן נָשִׂ֑יא בֻּקִּ֖י בֶּן ־ יָגְלִֽי ׃²³ לִ⁠בְנֵ֣י יוֹסֵ֔ף לְ⁠מַטֵּ֥ה בְנֵֽי ־ מְנַשֶּׁ֖ה נָשִׂ֑יא חַנִּיאֵ֖ל בֶּן ־ אֵפֹֽד ׃²⁴ וּ⁠לְ⁠מַטֵּ֥ה בְנֵֽי ־ אֶפְרַ֖יִם נָשִׂ֑יא קְמוּאֵ֖ל בֶּן ־ שִׁפְטָֽן ׃²⁵ וּ⁠לְ⁠מַטֵּ֥ה בְנֵֽי ־ זְבוּלֻ֖ן נָשִׂ֑יא אֱלִיצָפָ֖ן בֶּן ־ פַּרְנָֽךְ ׃²⁶ וּ⁠לְ⁠מַטֵּ֥ה בְנֵֽי ־ יִשָׂשכָ֖ר נָשִׂ֑יא פַּלְטִיאֵ֖ל בֶּן ־ עַזָּֽן ׃²⁷ וּ⁠לְ⁠מַטֵּ֥ה בְנֵי ־ אָשֵׁ֖ר נָשִׂ֑יא אֲחִיה֖וּד בֶּן ־ שְׁלֹמִֽי ׃²⁸ וּ⁠לְ⁠מַטֵּ֥ה בְנֵֽי ־ נַפְתָּלִ֖י נָשִׂ֑יא פְּדַהְאֵ֖ל בֶּן ־ עַמִּיהֽוּד ׃²⁹ אֵ֕לֶּה אֲשֶׁ֖ר צִוָּ֣ה יְהוָ֑ה לְ⁠נַחֵ֥ל אֶת ־ בְּנֵֽי ־ יִשְׂרָאֵ֖ל בְּ⁠אֶ֥רֶץ כְּנָֽעַן ׃פ

¹K ו⁠היה

Chapter 35

¹ וַ⁠יְדַבֵּ֧ר יְהוָ֛ה אֶל ־ מֹשֶׁ֖ה בְּ⁠עַֽרְבֹ֣ת מוֹאָ֑ב עַל ־ יַרְדֵּ֥ן יְרֵח֖וֹ לֵ⁠אמֹֽר ׃² צַו֮ אֶת ־ בְּנֵ֣י יִשְׂרָאֵל֒ וְ⁠נָתְנ֣וּ לַ⁠לְוִיִּ֗ם מִֽ⁠נַּחֲלַ֛ת אֲחֻזָּתָ֖⁠ם עָרִ֣ים לָ⁠שָׁ֑בֶת וּ⁠מִגְרָ֗שׁ לֶֽ⁠עָרִים֙ סְבִיבֹ֣תֵי⁠הֶ֔ם תִּתְּנ֖וּ לַ⁠לְוִיִּֽם ׃³ וְ⁠הָי֧וּ הֶֽ⁠עָרִ֛ים לָ⁠הֶ֖ם לָ⁠שָׁ֑בֶת וּ⁠מִגְרְשֵׁי⁠הֶ֗ם יִהְי֤וּ לִ⁠בְהֶמְתָּ⁠ם֙ וְ⁠לִ⁠רְכֻשָׁ֔⁠ם וּ⁠לְ⁠כֹ֖ל חַיָּתָֽ⁠ם ׃⁴ וּ⁠מִגְרְשֵׁי֙ הֶֽ⁠עָרִ֔ים אֲשֶׁ֥ר תִּתְּנ֖וּ לַ⁠לְוִיִּ֑ם מִ⁠קִּ֤יר הָ⁠עִיר֙ וָ⁠ח֔וּצָ⁠ה אֶ֥לֶף אַמָּ֖ה סָבִֽיב ׃⁵ וּ⁠מַדֹּתֶ֞ם מִ⁠ח֣וּץ לָ⁠עִ֗יר אֶת ־ פְּאַת ־ קֵ֣דְמָ⁠ה אַלְפַּ֪יִם בָּֽ⁠אַמָּ֟ה וְ⁠אֶת ־ פְּאַת ־ נֶגֶב֩ אַלְפַּ֨יִם בָּ⁠אַמָּ֜ה וְ⁠אֶת ־ פְּאַת ־ יָ֣ם ׀ אַלְפַּ֣יִם בָּֽ⁠אַמָּ֗ה וְ⁠אֵ֨ת פְּאַ֥ת צָפ֛וֹן אַלְפַּ֥יִם בָּ⁠אַמָּ֖ה וְ⁠הָ⁠עִ֣יר בַּ⁠תָּ֑וֶךְ זֶ֚ה יִהְיֶ֣ה לָ⁠הֶ֔ם מִגְרְשֵׁ֖י הֶ⁠עָרִֽים ׃⁶ וְ⁠אֵ֣ת הֶֽ⁠עָרִ֗ים אֲשֶׁ֤ר תִּתְּנוּ֙ לַ⁠לְוִיִּ֔ם אֵ֚ת שֵׁשׁ ־ עָרֵ֣י הַ⁠מִּקְלָ֔ט אֲשֶׁ֣ר תִּתְּנ֔וּ לָ⁠נֻ֥ס שָׁ֖מָּ⁠ה הָ⁠רֹצֵ֑חַ וַ⁠עֲלֵי⁠הֶ֣ם תִּתְּנ֔וּ אַרְבָּעִ֥ים וּ⁠שְׁתַּ֖יִם עִֽיר ׃⁷ כָּל ־ הֶ⁠עָרִ֗ים אֲשֶׁ֤ר תִּתְּנוּ֙ לַ⁠לְוִיִּ֔ם אַרְבָּעִ֥ים וּ⁠שְׁמֹנֶ֖ה עִ֑יר אֶתְ⁠הֶ֖ן וְ⁠אֶת ־ מִגְרְשֵׁי⁠הֶֽן ׃⁸ וְ⁠הֶֽ⁠עָרִ֗ים אֲשֶׁ֤ר תִּתְּנוּ֙ מֵ⁠אֲחֻזַּ֣ת בְּנֵי ־ יִשְׂרָאֵ֔ל מֵ⁠אֵ֤ת הָ⁠רַב֙ תַּרְבּ֔וּ וּ⁠מֵ⁠אֵ֥ת הַ⁠מְעַ֖ט תַּמְעִ֑יטוּ אִ֗ישׁ כְּ⁠פִ֤י נַחֲלָת⁠וֹ֙ אֲשֶׁ֣ר יִנְחָ֔לוּ יִתֵּ֥ן מֵ⁠עָרָ֖י⁠ו לַ⁠לְוִיִּֽם ׃פ⁹ וַ⁠יְדַבֵּ֥ר יְהוָ֖ה אֶל ־ מֹשֶׁ֥ה לֵּ⁠אמֹֽר ׃¹⁰ דַּבֵּר֙ אֶל ־ בְּנֵ֣י יִשְׂרָאֵ֔ל וְ⁠אָמַרְתָּ֖ אֲלֵ⁠הֶ֑ם כִּ֥י אַתֶּ֛ם עֹבְרִ֥ים אֶת ־ הַ⁠יַּרְדֵּ֖ן אַ֥רְצָ⁠ה כְּנָֽעַן ׃¹¹ וְ⁠הִקְרִיתֶ֤ם לָ⁠כֶם֙ עָרִ֔ים עָרֵ֥י מִקְלָ֖ט תִּהְיֶ֣ינָה לָ⁠כֶ֑ם וְ⁠נָ֥ס שָׁ֨מָּ⁠ה֙ רֹצֵ֔חַ מַכֵּה ־ נֶ֖פֶשׁ בִּ⁠שְׁגָגָֽה ׃¹² וְ⁠הָי֨וּ לָ⁠כֶ֧ם הֶ⁠עָרִ֛ים לְ⁠מִקְלָ֖ט מִ⁠גֹּאֵ֑ל וְ⁠לֹ֤א יָמוּת֙ הָ⁠רֹצֵ֔חַ עַד ־ עָמְד֛⁠וֹ לִ⁠פְנֵ֥י הָ⁠עֵדָ֖ה לַ⁠מִּשְׁפָּֽט ׃¹³ וְ⁠הֶ⁠עָרִ֖ים אֲשֶׁ֣ר תִּתֵּ֑נוּ שֵׁשׁ ־ עָרֵ֥י מִקְלָ֖ט תִּהְיֶ֥ינָה לָ⁠כֶֽם ׃¹⁴ אֵ֣ת ׀ שְׁלֹ֣שׁ הֶ⁠עָרִ֗ים תִּתְּנוּ֙ מֵ⁠עֵ֣בֶר לַ⁠יַּרְדֵּ֔ן וְ⁠אֵת֙ שְׁלֹ֣שׁ הֶֽ⁠עָרִ֔ים תִּתְּנ֖וּ בְּ⁠אֶ֣רֶץ כְּנָ֑עַן עָרֵ֥י מִקְלָ֖ט תִּהְיֶֽינָה ׃¹⁵ לִ⁠בְנֵ֣י יִשְׂרָאֵ֗ל וְ⁠לַ⁠גֵּ֤ר וְ⁠לַ⁠תּוֹשָׁב֙ בְּ⁠תוֹכָ֔⁠ם תִּהְיֶ֛ינָה שֵׁשׁ ־ הֶ⁠עָרִ֥ים הָ⁠אֵ֖לֶּה לְ⁠מִקְלָ֑ט לָ⁠נ֣וּס שָׁ֔מָּ⁠ה כָּל ־ מַכֵּה ־ נֶ֖פֶשׁ בִּ⁠שְׁגָגָֽה ׃¹⁶ וְ⁠אִם ־ בִּ⁠כְלִ֨י בַרְזֶ֧ל ׀ הִכָּ֛ה⁠וּ וַ⁠יָּמֹ֖ת רֹצֵ֣חַֽ ה֑וּא מ֥וֹת יוּמַ֖ת הָ⁠רֹצֵֽחַ ׃¹⁷ וְ⁠אִ֡ם בְּ⁠אֶ֣בֶן יָד֩ אֲשֶׁר ־ יָמ֨וּת בָּ֥⁠הּ הִכָּ֛ה⁠וּ וַ⁠יָּמֹ֖ת רֹצֵ֣חַֽ ה֑וּא מ֥וֹת יוּמַ֖ת הָ⁠רֹצֵֽחַ ׃¹⁸ א֡וֹ בִּ⁠כְלִ֣י עֵֽץ ־ יָד֩ אֲשֶׁר ־ יָמ֨וּת בּ֥⁠וֹ הִכָּ֛ה⁠וּ וַ⁠יָּמֹ֖ת רֹצֵ֣חַֽ ה֑וּא מ֥וֹת יוּמַ֖ת הָ⁠רֹצֵֽחַ ׃¹⁹ גֹּאֵ֣ל הַ⁠דָּ֔ם ה֥וּא יָמִ֖ית אֶת ־ הָ⁠רֹצֵ֑חַ בְּ⁠פִגְע⁠וֹ ־ ב֖⁠וֹ ה֥וּא יְמִיתֶֽ⁠נּוּ ׃²⁰ וְ⁠אִם ־ בְּ⁠שִׂנְאָ֖ה יֶהְדָּפֶ֑⁠נּוּ אֽוֹ ־ הִשְׁלִ֥יךְ עָלָ֛י⁠ו בִּ⁠צְדִיָּ֖ה וַ⁠יָּמֹֽת ׃²¹ א֣וֹ בְ⁠אֵיבָ֞ה הִכָּ֤ה⁠וּ בְ⁠יָד⁠וֹ֙ וַ⁠יָּמֹ֔ת מֽוֹת ־ יוּמַ֥ת הַ⁠מַּכֶּ֖ה רֹצֵ֣חַֽ ה֑וּא גֹּאֵ֣ל הַ⁠דָּ֗ם יָמִ֛ית אֶת ־ הָ⁠רֹצֵ֖חַ בְּ⁠פִגְע⁠וֹ ־ בֽ⁠וֹ ׃²² וְ⁠אִם ־ בְּ⁠פֶ֥תַע בְּ⁠לֹא ־ אֵיבָ֖ה הֲדָפ֑⁠וֹ אוֹ ־ הִשְׁלִ֥יךְ עָלָ֛י⁠ו כָּל ־ כְּלִ֖י בְּ⁠לֹ֥א צְדִיָּֽה ׃²³ א֣וֹ בְ⁠כָל ־ אֶ֜בֶן אֲשֶׁר ־ יָמ֥וּת בָּ⁠הּ֙ בְּ⁠לֹ֣א רְא֔וֹת וַ⁠יַּפֵּ֥ל עָלָ֖י⁠ו וַ⁠יָּמֹ֑ת וְ⁠הוּא֙ לֹא ־ אוֹיֵ֣ב ל֔⁠וֹ וְ⁠לֹ֥א מְבַקֵּ֖שׁ רָעָתֽ⁠וֹ ׃²⁴ וְ⁠שָֽׁפְטוּ֙ הָֽ⁠עֵדָ֔ה בֵּ֚ין הַ⁠מַּכֶּ֔ה וּ⁠בֵ֖ין גֹּאֵ֣ל הַ⁠דָּ֑ם עַ֥ל הַ⁠מִּשְׁפָּטִ֖ים הָ⁠אֵֽלֶּה ׃²⁵ וְ⁠הִצִּ֨ילוּ הָ⁠עֵדָ֜ה אֶת ־ הָ⁠רֹצֵ֗חַ מִ⁠יַּד֮ גֹּאֵ֣ל הַ⁠דָּם֒ וְ⁠הֵשִׁ֤יבוּ אֹת⁠וֹ֙ הָֽ⁠עֵדָ֔ה אֶל ־ עִ֥יר מִקְלָט֖⁠וֹ אֲשֶׁר ־ נָ֣ס שָׁ֑מָּ⁠ה וְ⁠יָ֣שַׁב בָּ֗⁠הּ עַד ־ מוֹת֙ הַ⁠כֹּהֵ֣ן הַ⁠גָּדֹ֔ל אֲשֶׁר ־ מָשַׁ֥ח אֹת֖⁠וֹ בְּ⁠שֶׁ֥מֶן הַ⁠קֹּֽדֶשׁ ׃²⁶ וְ⁠אִם ־ יָצֹ֥א יֵצֵ֖א הָ⁠רֹצֵ֑חַ אֶת ־ גְּבוּל֙ עִ֣יר מִקְלָט֔⁠וֹ אֲשֶׁ֥ר יָנ֖וּס שָֽׁמָּ⁠ה ׃²⁷ וּ⁠מָצָ֤א אֹת⁠וֹ֙ גֹּאֵ֣ל הַ⁠דָּ֔ם מִ⁠ח֕וּץ לִ⁠גְב֖וּל עִ֣יר מִקְלָט֑⁠וֹ וְ⁠רָצַ֞ח גֹּאֵ֤ל הַ⁠דָּם֙ אֶת ־ הָ֣⁠רֹצֵ֔חַ אֵ֥ין ל֖⁠וֹ דָּֽם ׃²⁸ כִּ֣י בְ⁠עִ֤יר מִקְלָט⁠וֹ֙ יֵשֵׁ֔ב עַד ־ מ֖וֹת הַ⁠כֹּהֵ֣ן הַ⁠גָּדֹ֑ל וְ⁠אַחֲרֵ֥י מוֹת֙ הַ⁠כֹּהֵ֣ן הַ⁠גָּדֹ֔ל יָשׁוּב֙ הָ⁠רֹצֵ֔חַ אֶל ־ אֶ֖רֶץ אֲחֻזָּתֽ⁠וֹ ׃²⁹ וְ⁠הָי֨וּ אֵ֧לֶּה לָ⁠כֶ֛ם לְ⁠חֻקַּ֥ת מִשְׁפָּ֖ט לְ⁠דֹרֹתֵי⁠כֶ֑ם בְּ⁠כֹ֖ל מוֹשְׁבֹתֵי⁠כֶֽם ׃³⁰ כָּל ־ מַ֨כֵּה ־ נֶ֔פֶשׁ לְ⁠פִ֣י עֵדִ֔ים יִרְצַ֖ח אֶת ־ הָ⁠רֹצֵ֑חַ וְ⁠עֵ֣ד אֶחָ֔ד לֹא ־ יַעֲנֶ֥ה בְ⁠נֶ֖פֶשׁ לָ⁠מֽוּת ׃³¹ וְ⁠לֹֽא ־ תִקְח֥וּ כֹ֨פֶר֙ לְ⁠נֶ֣פֶשׁ רֹצֵ֔חַ אֲשֶׁר ־ ה֥וּא רָשָׁ֖ע לָ⁠מ֑וּת כִּי ־ מ֖וֹת יוּמָֽת ׃³² וְ⁠לֹא ־ תִקְח֣וּ כֹ֔פֶר לָ⁠נ֖וּס אֶל ־ עִ֣יר מִקְלָט֑⁠וֹ לָ⁠שׁוּב֙ לָ⁠שֶׁ֣בֶת בָּ⁠אָ֔רֶץ עַד ־ מ֖וֹת הַ⁠כֹּהֵֽן ׃³³ וְ⁠לֹֽא ־ תַחֲנִ֣יפוּ אֶת ־ הָ⁠אָ֗רֶץ אֲשֶׁ֤ר אַתֶּם֙ בָּ֔⁠הּ כִּ֣י הַ⁠דָּ֔ם ה֥וּא יַחֲנִ֖יף אֶת ־ הָ⁠אָ֑רֶץ וְ⁠לָ⁠אָ֣רֶץ לֹֽא ־ יְכֻפַּ֗ר לַ⁠דָּם֙ אֲשֶׁ֣ר שֻׁפַּךְ ־ בָּ֔⁠הּ כִּי ־ אִ֖ם בְּ⁠דַ֥ם שֹׁפְכֽ⁠וֹ ׃³⁴ וְ⁠לֹ֧א תְטַמֵּ֣א אֶת ־ הָ⁠אָ֗רֶץ אֲשֶׁ֤ר אַתֶּם֙ יֹשְׁבִ֣ים בָּ֔⁠הּ אֲשֶׁ֥ר אֲנִ֖י שֹׁכֵ֣ן בְּ⁠תוֹכָ֑⁠הּ כִּ֚י אֲנִ֣י יְהוָ֔ה שֹׁכֵ֕ן בְּ⁠ת֖וֹךְ בְּנֵ֥י יִשְׂרָאֵֽל ׃פ

Chapter 36

¹ וַֽ⁠יִּקְרְב֞וּ רָאשֵׁ֣י הָֽ⁠אָב֗וֹת לְ⁠מִשְׁפַּ֤חַת בְּנֵֽי ־ גִלְעָד֙ בֶּן ־ מָכִ֣יר בֶּן ־ מְנַשֶּׁ֔ה מִֽ⁠מִּשְׁפְּחֹ֖ת בְּנֵ֣י יוֹסֵ֑ף וַֽ⁠יְדַבְּר֞וּ לִ⁠פְנֵ֤י מֹשֶׁה֙ וְ⁠לִ⁠פְנֵ֣י הַ⁠נְּשִׂאִ֔ים רָאשֵׁ֥י אָב֖וֹת לִ⁠בְנֵ֥י יִשְׂרָאֵֽל ׃² וַ⁠יֹּאמְר֗וּ אֶת ־ אֲדֹנִ⁠י֙ צִוָּ֣ה יְהוָ֔ה לָ⁠תֵ֨ת אֶת ־ הָ⁠אָ֧רֶץ בְּ⁠נַחֲלָ֛ה בְּ⁠גוֹרָ֖ל לִ⁠בְנֵ֣י יִשְׂרָאֵ֑ל וַֽ⁠אדֹנִ⁠י֙ צֻוָּ֣ה בַֽ⁠יהוָ֔ה לָ⁠תֵ֗ת אֶֽת ־ נַחֲלַ֛ת צְלָפְחָ֥ד אָחִ֖י⁠נוּ לִ⁠בְנֹתָֽי⁠ו ׃³ וְ֠⁠הָיוּ לְ⁠אֶחָ֞ד מִ⁠בְּנֵ֨י שִׁבְטֵ֥י בְנֵֽי ־ יִשְׂרָאֵל֮ לְ⁠נָשִׁים֒ וְ⁠נִגְרְעָ֤ה נַחֲלָתָ⁠ן֙ מִ⁠נַּחֲלַ֣ת אֲבֹתֵ֔י⁠נוּ וְ⁠נוֹסַ֕ף עַ֚ל נַחֲלַ֣ת הַ⁠מַּטֶּ֔ה אֲשֶׁ֥ר תִּהְיֶ֖ינָה לָ⁠הֶ֑ם וּ⁠מִ⁠גֹּרַ֥ל נַחֲלָתֵ֖⁠נוּ יִגָּרֵֽעַ ׃⁴ וְ⁠אִם ־ יִהְיֶ֣ה הַ⁠יֹּבֵל֮ לִ⁠בְנֵ֣י יִשְׂרָאֵל֒ וְ⁠נֽוֹסְפָה֙ נַחֲלָתָ֔⁠ן עַ֚ל נַחֲלַ֣ת הַ⁠מַּטֶּ֔ה אֲשֶׁ֥ר תִּהְיֶ֖ינָה לָ⁠הֶ֑ם וּ⁠מִֽ⁠נַּחֲלַת֙ מַטֵּ֣ה אֲבֹתֵ֔י⁠נוּ יִגָּרַ֖ע נַחֲלָתָֽ⁠ן ׃⁵ וַ⁠יְצַ֤ו מֹשֶׁה֙ אֶת ־ בְּנֵ֣י יִשְׂרָאֵ֔ל עַל ־ פִּ֥י יְהוָ֖ה לֵ⁠אמֹ֑ר כֵּ֛ן מַטֵּ֥ה בְנֵֽי ־ יוֹסֵ֖ף דֹּבְרִֽים ׃⁶ זֶ֣ה הַ⁠דָּבָ֞ר אֲשֶׁר ־ צִוָּ֣ה יְהוָ֗ה לִ⁠בְנ֤וֹת צְלָפְחָד֙ לֵ⁠אמֹ֔ר לַ⁠טּ֥וֹב בְּ⁠עֵינֵי⁠הֶ֖ם תִּהְיֶ֣ינָה לְ⁠נָשִׁ֑ים אַ֗ךְ לְ⁠מִשְׁפַּ֛חַת מַטֵּ֥ה אֲבִי⁠הֶ֖ם תִּהְיֶ֥ינָה לְ⁠נָשִֽׁים ׃⁷ וְ⁠לֹֽא ־ תִסֹּ֤ב נַחֲלָה֙ לִ⁠בְנֵ֣י יִשְׂרָאֵ֔ל מִ⁠מַּטֶּ֖ה אֶל ־ מַטֶּ֑ה כִּ֣י אִ֗ישׁ בְּ⁠נַחֲלַת֙ מַטֵּ֣ה אֲבֹתָ֔י⁠ו יִדְבְּק֖וּ בְּנֵ֥י יִשְׂרָאֵֽל ׃⁸ וְ⁠כָל ־ בַּ֞ת יֹרֶ֣שֶׁת נַחֲלָ֗ה מִ⁠מַּטּוֹת֮ בְּנֵ֣י יִשְׂרָאֵל֒ לְ⁠אֶחָ֗ד מִ⁠מִּשְׁפַּ֛חַת מַטֵּ֥ה אָבִ֖י⁠הָ תִּהְיֶ֣ה לְ⁠אִשָּׁ֑ה לְמַ֗עַן יִֽירְשׁוּ֙ בְּנֵ֣י יִשְׂרָאֵ֔ל אִ֖ישׁ נַחֲלַ֥ת אֲבֹתָֽי⁠ו ׃⁹ וְ⁠לֹֽא ־ תִסֹּ֧ב נַחֲלָ֛ה מִ⁠מַּטֶּ֖ה לְ⁠מַטֶּ֣ה אַחֵ֑ר כִּי ־ אִישׁ֙ בְּ⁠נַ֣חֲלָת֔⁠וֹ יִדְבְּק֕וּ מַטּ֖וֹת בְּנֵ֥י יִשְׂרָאֵֽל ׃¹⁰ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶׁ֑ה כֵּ֥ן עָשׂ֖וּ בְּנ֥וֹת צְלָפְחָֽד ׃¹¹ וַ⁠תִּהְיֶ֜ינָה מַחְלָ֣ה תִרְצָ֗ה וְ⁠חָגְלָ֧ה וּ⁠מִלְכָּ֛ה וְ⁠נֹעָ֖ה בְּנ֣וֹת צְלָפְחָ֑ד לִ⁠בְנֵ֥י דֹדֵי⁠הֶ֖ן לְ⁠נָשִֽׁים ׃¹² מִֽ⁠מִּשְׁפְּחֹ֛ת בְּנֵֽי ־ מְנַשֶּׁ֥ה בֶן ־ יוֹסֵ֖ף הָי֣וּ לְ⁠נָשִׁ֑ים וַ⁠תְּהִי֙ נַחֲלָתָ֔⁠ן עַל ־ מַטֵּ֖ה מִשְׁפַּ֥חַת אֲבִי⁠הֶֽן ׃¹³ אֵ֣לֶּה הַ⁠מִּצְוֺ֞ת וְ⁠הַ⁠מִּשְׁפָּטִ֗ים אֲשֶׁ֨ר צִוָּ֧ה יְהוָ֛ה בְּ⁠יַד ־ מֹשֶׁ֖ה אֶל ־ בְּנֵ֣י יִשְׂרָאֵ֑ל בְּ⁠עַֽרְבֹ֣ת מוֹאָ֔ב עַ֖ל יַרְדֵּ֥ן יְרֵחֽוֹ ׃

Deuteronomy

Chapter 1

¹ אֵ֣לֶּה הַ⁠דְּבָרִ֗ים אֲשֶׁ֨ר דִּבֶּ֤ר מֹשֶׁה֙ אֶל ־ כָּל ־ יִשְׂרָאֵ֔ל בְּ⁠עֵ֖בֶר הַ⁠יַּרְדֵּ֑ן בַּ⁠מִּדְבָּ֡ר בָּֽ⁠עֲרָבָה֩ מ֨וֹל ס֜וּף בֵּֽין ־ פָּארָ֧ן וּ⁠בֵֽין ־ תֹּ֛פֶל וְ⁠לָבָ֥ן וַ⁠חֲצֵרֹ֖ת וְ⁠דִ֥י זָהָֽב ׃² אַחַ֨ד עָשָׂ֥ר יוֹם֙ מֵֽ⁠חֹרֵ֔ב דֶּ֖רֶךְ הַר ־ שֵׂעִ֑יר עַ֖ד קָדֵ֥שׁ בַּרְנֵֽעַ ׃³ וַ⁠יְהִי֙ בְּ⁠אַרְבָּעִ֣ים שָׁנָ֔ה בְּ⁠עַשְׁתֵּֽי ־ עָשָׂ֥ר חֹ֖דֶשׁ בְּ⁠אֶחָ֣ד לַ⁠חֹ֑דֶשׁ דִּבֶּ֤ר מֹשֶׁה֙ אֶל ־ בְּנֵ֣י יִשְׂרָאֵ֔ל כְּ֠⁠כֹל אֲשֶׁ֨ר צִוָּ֧ה יְהוָ֛ה אֹת֖⁠וֹ אֲלֵ⁠הֶֽם ׃⁴ אַחֲרֵ֣י הַכֹּת֗⁠וֹ אֵ֚ת סִיחֹן֙ מֶ֣לֶךְ הָֽ⁠אֱמֹרִ֔י אֲשֶׁ֥ר יוֹשֵׁ֖ב בְּ⁠חֶשְׁבּ֑וֹן וְ⁠אֵ֗ת ע֚וֹג מֶ֣לֶךְ הַ⁠בָּשָׁ֔ן אֲשֶׁר ־ יוֹשֵׁ֥ב בְּ⁠עַשְׁתָּרֹ֖ת בְּ⁠אֶדְרֶֽעִי ׃⁵ בְּ⁠עֵ֥בֶר הַ⁠יַּרְדֵּ֖ן בְּ⁠אֶ֣רֶץ מוֹאָ֑ב הוֹאִ֣יל מֹשֶׁ֔ה בֵּאֵ֛ר אֶת ־ הַ⁠תּוֹרָ֥ה הַ⁠זֹּ֖את לֵ⁠אמֹֽר ׃⁶ יְהוָ֧ה אֱלֹהֵ֛י⁠נוּ דִּבֶּ֥ר אֵלֵ֖י⁠נוּ בְּ⁠חֹרֵ֣ב לֵ⁠אמֹ֑ר רַב ־ לָ⁠כֶ֥ם שֶׁ֖בֶת בָּ⁠הָ֥ר הַ⁠זֶּֽה ׃⁷ פְּנ֣וּ ׀ וּ⁠סְע֣וּ לָ⁠כֶ֗ם וּ⁠בֹ֨אוּ הַ֥ר הָֽ⁠אֱמֹרִי֮ וְ⁠אֶל ־ כָּל ־ שְׁכֵנָי⁠ו֒ בָּ⁠עֲרָבָ֥ה בָ⁠הָ֛ר וּ⁠בַ⁠שְּׁפֵלָ֥ה וּ⁠בַ⁠נֶּ֖גֶב וּ⁠בְ⁠ח֣וֹף הַ⁠יָּ֑ם אֶ֤רֶץ הַֽ⁠כְּנַעֲנִי֙ וְ⁠הַ⁠לְּבָנ֔וֹן עַד ־ הַ⁠נָּהָ֥ר הַ⁠גָּדֹ֖ל נְהַר ־ פְּרָֽת ׃⁸ רְאֵ֛ה נָתַ֥תִּי לִ⁠פְנֵי⁠כֶ֖ם אֶת ־ הָ⁠אָ֑רֶץ בֹּ֚אוּ וּ⁠רְשׁ֣וּ אֶת ־ הָ⁠אָ֔רֶץ אֲשֶׁ֣ר נִשְׁבַּ֣ע יְ֠הוָה לַ⁠אֲבֹ֨תֵי⁠כֶ֜ם לְ⁠אַבְרָהָ֨ם לְ⁠יִצְחָ֤ק וּֽ⁠לְ⁠יַעֲקֹב֙ לָ⁠תֵ֣ת לָ⁠הֶ֔ם וּ⁠לְ⁠זַרְעָ֖⁠ם אַחֲרֵי⁠הֶֽם ׃⁹ וָ⁠אֹמַ֣ר אֲלֵ⁠כֶ֔ם בָּ⁠עֵ֥ת הַ⁠הִ֖וא לֵ⁠אמֹ֑ר לֹא ־ אוּכַ֥ל לְ⁠בַדִּ֖⁠י שְׂאֵ֥ת אֶתְ⁠כֶֽם ׃¹⁰ יְהוָ֥ה אֱלֹהֵי⁠כֶ֖ם הִרְבָּ֣ה אֶתְ⁠כֶ֑ם וְ⁠הִנְּ⁠כֶ֣ם הַ⁠יּ֔וֹם כְּ⁠כוֹכְבֵ֥י הַ⁠שָּׁמַ֖יִם לָ⁠רֹֽב ׃¹¹ יְהוָ֞ה אֱלֹהֵ֣י אֲבֽוֹתֵ⁠כֶ֗ם יֹסֵ֧ף עֲלֵי⁠כֶ֛ם כָּ⁠כֶ֖ם אֶ֣לֶף פְּעָמִ֑ים וִ⁠יבָרֵ֣ךְ אֶתְ⁠כֶ֔ם כַּ⁠אֲשֶׁ֖ר דִּבֶּ֥ר לָ⁠כֶֽם ׃¹² אֵיכָ֥ה אֶשָּׂ֖א לְ⁠בַדִּ֑⁠י טָרְחֲ⁠כֶ֥ם וּ⁠מַֽשַּׂאֲ⁠כֶ֖ם וְ⁠רִֽיבְ⁠כֶֽם ׃¹³ הָב֣וּ לָ֠⁠כֶם אֲנָשִׁ֨ים חֲכָמִ֧ים וּ⁠נְבֹנִ֛ים וִ⁠ידֻעִ֖ים לְ⁠שִׁבְטֵי⁠כֶ֑ם וַ⁠אֲשִׂימֵ֖⁠ם בְּ⁠רָאשֵׁי⁠כֶֽם ׃¹⁴ וַֽ⁠תַּעֲנ֖וּ אֹתִ֑⁠י וַ⁠תֹּ֣אמְר֔וּ טֽוֹב ־ הַ⁠דָּבָ֥ר אֲשֶׁר ־ דִּבַּ֖רְתָּ לַ⁠עֲשֽׂוֹת ׃¹⁵ וָ⁠אֶקַּ֞ח אֶת ־ רָאשֵׁ֣י שִׁבְטֵי⁠כֶ֗ם אֲנָשִׁ֤ים חֲכָמִים֙ וִֽ⁠ידֻעִ֔ים וָ⁠אֶתֵּ֥ן אֹתָ֛⁠ם רָאשִׁ֖ים עֲלֵי⁠כֶ֑ם שָׂרֵ֨י אֲלָפִ֜ים וְ⁠שָׂרֵ֣י מֵא֗וֹת וְ⁠שָׂרֵ֤י חֲמִשִּׁים֙ וְ⁠שָׂרֵ֣י עֲשָׂרֹ֔ת וְ⁠שֹׁטְרִ֖ים לְ⁠שִׁבְטֵי⁠כֶֽם ׃¹⁶ וָ⁠אֲצַוֶּה֙ אֶת ־ שֹׁ֣פְטֵי⁠כֶ֔ם בָּ⁠עֵ֥ת הַ⁠הִ֖וא לֵ⁠אמֹ֑ר שָׁמֹ֤עַ בֵּין ־ אֲחֵי⁠כֶם֙ וּ⁠שְׁפַטְתֶּ֣ם צֶ֔דֶק בֵּֽין ־ אִ֥ישׁ וּ⁠בֵין ־ אָחִ֖י⁠ו וּ⁠בֵ֥ין גֵּרֽ⁠וֹ ׃¹⁷ לֹֽא ־ תַכִּ֨ירוּ פָנִ֜ים בַּ⁠מִּשְׁפָּ֗ט כַּ⁠קָּטֹ֤ן כַּ⁠גָּדֹל֙ תִּשְׁמָע֔וּ⁠ן לֹ֤א תָג֨וּרוּ֙ מִ⁠פְּנֵי ־ אִ֔ישׁ כִּ֥י הַ⁠מִּשְׁפָּ֖ט לֵ⁠אלֹהִ֣ים ה֑וּא וְ⁠הַ⁠דָּבָר֙ אֲשֶׁ֣ר יִקְשֶׁ֣ה מִ⁠כֶּ֔ם תַּקְרִב֥וּ⁠ן אֵלַ֖⁠י וּ⁠שְׁמַעְתִּֽי⁠ו ׃¹⁸ וָ⁠אֲצַוֶּ֥ה אֶתְ⁠כֶ֖ם בָּ⁠עֵ֣ת הַ⁠הִ֑וא אֵ֥ת כָּל ־ הַ⁠דְּבָרִ֖ים אֲשֶׁ֥ר תַּעֲשֽׂוּ⁠ן ׃¹⁹ וַ⁠נִּסַּ֣ע מֵ⁠חֹרֵ֗ב וַ⁠נֵּ֡לֶךְ אֵ֣ת כָּל ־ הַ⁠מִּדְבָּ֣ר הַ⁠גָּדוֹל֩ וְ⁠הַ⁠נּוֹרָ֨א הַ⁠ה֜וּא אֲשֶׁ֣ר רְאִיתֶ֗ם דֶּ֚רֶךְ הַ֣ר הָֽ⁠אֱמֹרִ֔י כַּ⁠אֲשֶׁ֥ר צִוָּ֛ה יְהוָ֥ה אֱלֹהֵ֖י⁠נוּ אֹתָ֑⁠נוּ וַ⁠נָּבֹ֕א עַ֖ד קָדֵ֥שׁ בַּרְנֵֽעַ ׃²⁰ וָ⁠אֹמַ֖ר אֲלֵ⁠כֶ֑ם בָּאתֶם֙ עַד ־ הַ֣ר הָ⁠אֱמֹרִ֔י אֲשֶׁר ־ יְהוָ֥ה אֱלֹהֵ֖י⁠נוּ נֹתֵ֥ן לָֽ⁠נוּ ׃²¹ רְ֠אֵה נָתַ֨ן יְהוָ֧ה אֱלֹהֶ֛י⁠ךָ לְ⁠פָנֶ֖י⁠ךָ אֶת ־ הָ⁠אָ֑רֶץ עֲלֵ֣ה רֵ֗שׁ כַּ⁠אֲשֶׁר֩ דִּבֶּ֨ר יְהוָ֜ה אֱלֹהֵ֤י אֲבֹתֶ֨י⁠ךָ֙ לָ֔⁠ךְ אַל ־ תִּירָ֖א וְ⁠אַל ־ תֵּחָֽת ׃²² וַ⁠תִּקְרְב֣וּ⁠ן אֵלַ⁠י֮ כֻּלְּ⁠כֶם֒ וַ⁠תֹּאמְר֗וּ נִשְׁלְחָ֤ה אֲנָשִׁים֙ לְ⁠פָנֵ֔י⁠נוּ וְ⁠יַחְפְּרוּ ־ לָ֖⁠נוּ אֶת ־ הָ⁠אָ֑רֶץ וְ⁠יָשִׁ֤בוּ אֹתָ֨⁠נוּ֙ דָּבָ֔ר אֶת ־ הַ⁠דֶּ֨רֶךְ֙ אֲשֶׁ֣ר נַעֲלֶה ־ בָּ֔⁠הּ וְ⁠אֵת֙ הֶֽ⁠עָרִ֔ים אֲשֶׁ֥ר נָבֹ֖א אֲלֵי⁠הֶֽן ׃²³ וַ⁠יִּיטַ֥ב בְּ⁠עֵינַ֖⁠י הַ⁠דָּבָ֑ר וָ⁠אֶקַּ֤ח מִ⁠כֶּם֙ שְׁנֵ֣ים עָשָׂ֣ר אֲנָשִׁ֔ים אִ֥ישׁ אֶחָ֖ד לַ⁠שָּֽׁבֶט ׃²⁴ וַ⁠יִּפְנוּ֙ וַ⁠יַּעֲל֣וּ הָ⁠הָ֔רָ⁠ה וַ⁠יָּבֹ֖אוּ עַד ־ נַ֣חַל אֶשְׁכֹּ֑ל וַֽ⁠יְרַגְּל֖וּ אֹתָֽ⁠הּ ׃²⁵ וַ⁠יִּקְח֤וּ בְ⁠יָדָ⁠ם֙ מִ⁠פְּרִ֣י הָ⁠אָ֔רֶץ וַ⁠יּוֹרִ֖דוּ אֵלֵ֑י⁠נוּ וַ⁠יָּשִׁ֨בוּ אֹתָ֤⁠נוּ דָבָר֙ וַ⁠יֹּ֣אמְר֔וּ טוֹבָ֣ה הָ⁠אָ֔רֶץ אֲשֶׁר ־ יְהוָ֥ה אֱלֹהֵ֖י⁠נוּ נֹתֵ֥ן לָֽ⁠נוּ ׃²⁶ וְ⁠לֹ֥א אֲבִיתֶ֖ם לַ⁠עֲלֹ֑ת וַ⁠תַּמְר֕וּ אֶת ־ פִּ֥י יְהוָ֖ה אֱלֹהֵי⁠כֶֽם ׃²⁷ וַ⁠תֵּרָגְנ֤וּ בְ⁠אָהֳלֵי⁠כֶם֙ וַ⁠תֹּ֣אמְר֔וּ בְּ⁠שִׂנְאַ֤ת יְהוָה֙ אֹתָ֔⁠נוּ הוֹצִיאָ֖⁠נוּ מֵ⁠אֶ֣רֶץ מִצְרָ֑יִם לָ⁠תֵ֥ת אֹתָ֛⁠נוּ בְּ⁠יַ֥ד הָ⁠אֱמֹרִ֖י לְ⁠הַשְׁמִידֵֽ⁠נוּ ׃²⁸ אָנָ֣ה ׀ אֲנַ֣חְנוּ עֹלִ֗ים אַחֵי⁠נוּ֩ הֵמַ֨סּוּ אֶת ־ לְבָבֵ֜⁠נוּ לֵ⁠אמֹ֗ר עַ֣ם גָּד֤וֹל וָ⁠רָם֙ מִמֶּ֔⁠נּוּ עָרִ֛ים גְּדֹלֹ֥ת וּ⁠בְצוּרֹ֖ת בַּ⁠שָּׁמָ֑יִם וְ⁠גַם ־ בְּנֵ֥י עֲנָקִ֖ים רָאִ֥ינוּ שָֽׁם ׃²⁹ וָ⁠אֹמַ֖ר אֲלֵ⁠כֶ֑ם לֹא ־ תַֽעַרְצ֥וּ⁠ן וְֽ⁠לֹא ־ תִֽירְא֖וּ⁠ן מֵ⁠הֶֽם ׃³⁰ יְהוָ֤ה אֱלֹֽהֵי⁠כֶם֙ הַ⁠הֹלֵ֣ךְ לִ⁠פְנֵי⁠כֶ֔ם ה֖וּא יִלָּחֵ֣ם לָ⁠כֶ֑ם כְּ֠⁠כֹל אֲשֶׁ֨ר עָשָׂ֧ה אִתְּ⁠כֶ֛ם בְּ⁠מִצְרַ֖יִם לְ⁠עֵינֵי⁠כֶֽם ׃³¹ וּ⁠בַ⁠מִּדְבָּר֙ אֲשֶׁ֣ר רָאִ֔יתָ אֲשֶׁ֤ר נְשָׂאֲ⁠ךָ֙ יְהוָ֣ה אֱלֹהֶ֔י⁠ךָ כַּ⁠אֲשֶׁ֥ר יִשָּׂא ־ אִ֖ישׁ אֶת ־ בְּנ֑⁠וֹ בְּ⁠כָל ־ הַ⁠דֶּ֨רֶךְ֙ אֲשֶׁ֣ר הֲלַכְתֶּ֔ם עַד ־ בֹּאֲ⁠כֶ֖ם עַד ־ הַ⁠מָּק֥וֹם הַ⁠זֶּֽה ׃³² וּ⁠בַ⁠דָּבָ֖ר הַ⁠זֶּ֑ה אֵֽינְ⁠כֶם֙ מַאֲמִינִ֔ם בַּ⁠יהוָ֖ה אֱלֹהֵי⁠כֶֽם ׃³³ הַ⁠הֹלֵ֨ךְ לִ⁠פְנֵי⁠כֶ֜ם בַּ⁠דֶּ֗רֶךְ לָ⁠ת֥וּר לָ⁠כֶ֛ם מָק֖וֹם לַֽ⁠חֲנֹֽתְ⁠כֶ֑ם בָּ⁠אֵ֣שׁ ׀ לַ֗יְלָה לַ⁠רְאֹֽתְ⁠כֶם֙ בַּ⁠דֶּ֨רֶךְ֙ אֲשֶׁ֣ר תֵּֽלְכוּ ־ בָ֔⁠הּ וּ⁠בֶ⁠עָנָ֖ן יוֹמָֽם ׃³⁴ וַ⁠יִּשְׁמַ֥ע יְהוָ֖ה אֶת ־ ק֣וֹל דִּבְרֵי⁠כֶ֑ם וַ⁠יִּקְצֹ֖ף וַ⁠יִּשָּׁבַ֥ע לֵ⁠אמֹֽר ׃³⁵ אִם ־ יִרְאֶ֥ה אִישׁ֙ בָּ⁠אֲנָשִׁ֣ים הָ⁠אֵ֔לֶּה הַ⁠דּ֥וֹר הָ⁠רָ֖ע הַ⁠זֶּ֑ה אֵ֚ת הָ⁠אָ֣רֶץ הַ⁠טּוֹבָ֔ה אֲשֶׁ֣ר נִשְׁבַּ֔עְתִּי לָ⁠תֵ֖ת לַ⁠אֲבֹתֵי⁠כֶֽם ׃³⁶ זֽוּלָתִ֞י כָּלֵ֤ב בֶּן ־ יְפֻנֶּה֙ ה֣וּא יִרְאֶ֔⁠נָּה וְ⁠לֽ⁠וֹ ־ אֶתֵּ֧ן אֶת ־ הָ⁠אָ֛רֶץ אֲשֶׁ֥ר דָּֽרַךְ ־ בָּ֖⁠הּ וּ⁠לְ⁠בָנָ֑י⁠ו יַ֕עַן אֲשֶׁ֥ר מִלֵּ֖א אַחֲרֵ֥י יְהוָֽה ׃³⁷ גַּם ־ בִּ⁠י֙ הִתְאַנַּ֣ף יְהוָ֔ה בִּ⁠גְלַלְ⁠כֶ֖ם לֵ⁠אמֹ֑ר גַּם ־ אַתָּ֖ה לֹא ־ תָבֹ֥א שָֽׁם ׃³⁸ יְהוֹשֻׁ֤עַ בִּן נוּן֙ הָ⁠עֹמֵ֣ד לְ⁠פָנֶ֔י⁠ךָ ה֖וּא יָ֣בֹא שָׁ֑מָּ⁠ה אֹת֣⁠וֹ חַזֵּ֔ק כִּי ־ ה֖וּא יַנְחִלֶ֥⁠נָּה אֶת ־ יִשְׂרָאֵֽל ׃³⁹ וְ⁠טַפְּ⁠כֶם֩ אֲשֶׁ֨ר אֲמַרְתֶּ֜ם לָ⁠בַ֣ז יִהְיֶ֗ה וּ֠⁠בְנֵי⁠כֶם אֲשֶׁ֨ר לֹא ־ יָדְע֤וּ הַ⁠יּוֹם֙ ט֣וֹב וָ⁠רָ֔ע הֵ֖מָּה יָבֹ֣אוּ שָׁ֑מָּ⁠ה וְ⁠לָ⁠הֶ֣ם אֶתְּנֶ֔⁠נָּה וְ⁠הֵ֖ם יִירָשֽׁוּ⁠הָּ ׃⁴⁰ וְ⁠אַתֶּ֖ם פְּנ֣וּ לָ⁠כֶ֑ם וּ⁠סְע֥וּ הַ⁠מִּדְבָּ֖רָ⁠ה דֶּ֥רֶךְ יַם ־ סֽוּף ׃⁴¹ וַֽ⁠תַּעֲנ֣וּ ׀ וַ⁠תֹּאמְר֣וּ אֵלַ֗⁠י חָטָאנוּ֮ לַֽ⁠יהוָה֒ אֲנַ֤חְנוּ נַעֲלֶה֙ וְ⁠נִלְחַ֔מְנוּ כְּ⁠כֹ֥ל אֲשֶׁר ־ צִוָּ֖⁠נוּ יְהוָ֣ה אֱלֹהֵ֑י⁠נוּ וַֽ⁠תַּחְגְּר֗וּ אִ֚ישׁ אֶת ־ כְּלֵ֣י מִלְחַמְתּ֔⁠וֹ וַ⁠תָּהִ֖ינוּ לַ⁠עֲלֹ֥ת הָ⁠הָֽרָ⁠ה ׃⁴² וַ⁠יֹּ֨אמֶר יְהוָ֜ה אֵלַ֗⁠י אֱמֹ֤ר לָ⁠הֶם֙ לֹ֤א תַֽעֲלוּ֙ וְ⁠לֹא ־ תִלָּ֣חֲמ֔וּ כִּ֥י אֵינֶ֖⁠נִּי בְּ⁠קִרְבְּ⁠כֶ֑ם וְ⁠לֹא֙ תִּנָּֽגְפ֔וּ לִ⁠פְנֵ֖י אֹיְבֵי⁠כֶֽם ׃⁴³ וָ⁠אֲדַבֵּ֥ר אֲלֵי⁠כֶ֖ם וְ⁠לֹ֣א שְׁמַעְתֶּ֑ם וַ⁠תַּמְרוּ֙ אֶת ־ פִּ֣י יְהוָ֔ה וַ⁠תָּזִ֖דוּ וַ⁠תַּעֲל֥וּ הָ⁠הָֽרָ⁠ה ׃⁴⁴ וַ⁠יֵּצֵ֨א הָ⁠אֱמֹרִ֜י הַ⁠יֹּשֵׁ֨ב בָּ⁠הָ֤ר הַ⁠הוּא֙ לִ⁠קְרַאתְ⁠כֶ֔ם וַ⁠יִּרְדְּפ֣וּ אֶתְ⁠כֶ֔ם כַּ⁠אֲשֶׁ֥ר תַּעֲשֶׂ֖ינָה הַ⁠דְּבֹרִ֑ים וַֽ⁠יַּכְּת֥וּ אֶתְ⁠כֶ֛ם בְּ⁠שֵׂעִ֖יר עַד ־ חָרְמָֽה ׃⁴⁵ וַ⁠תָּשֻׁ֥בוּ וַ⁠תִּבְכּ֖וּ לִ⁠פְנֵ֣י יְהוָ֑ה וְ⁠לֹֽא ־ שָׁמַ֤ע יְהוָה֙ בְּ⁠קֹ֣לְ⁠כֶ֔ם וְ⁠לֹ֥א הֶאֱזִ֖ין אֲלֵי⁠כֶֽם ׃⁴⁶ וַ⁠תֵּשְׁב֥וּ בְ⁠קָדֵ֖שׁ יָמִ֣ים רַבִּ֑ים כַּ⁠יָּמִ֖ים אֲשֶׁ֥ר יְשַׁבְתֶּֽם ׃

Chapter 2

¹ וַ⁠נֵּ֜פֶן וַ⁠נִּסַּ֤ע הַ⁠מִּדְבָּ֨רָ⁠ה֙ דֶּ֣רֶךְ יַם ־ ס֔וּף כַּ⁠אֲשֶׁ֛ר דִּבֶּ֥ר יְהוָ֖ה אֵלָ֑⁠י וַ⁠נָּ֥סָב אֶת ־ הַר ־ שֵׂעִ֖יר יָמִ֥ים רַבִּֽים ׃ס² וַ⁠יֹּ֥אמֶר יְהוָ֖ה אֵלַ֥⁠י לֵ⁠אמֹֽר ׃³ רַב ־ לָ⁠כֶ֕ם סֹ֖ב אֶת ־ הָ⁠הָ֣ר הַ⁠זֶּ֑ה פְּנ֥וּ לָ⁠כֶ֖ם צָפֹֽנָ⁠ה ׃⁴ וְ⁠אֶת ־ הָ⁠עָם֮ צַ֣ו לֵ⁠אמֹר֒ אַתֶּ֣ם עֹֽבְרִ֗ים בִּ⁠גְבוּל֙ אֲחֵי⁠כֶ֣ם בְּנֵי ־ עֵשָׂ֔ו הַ⁠יֹּשְׁבִ֖ים בְּ⁠שֵׂעִ֑יר וְ⁠יִֽירְא֣וּ מִ⁠כֶּ֔ם וְ⁠נִשְׁמַרְתֶּ֖ם מְאֹֽד ׃⁵ אַל ־ תִּתְגָּר֣וּ בָ֔⁠ם כִּ֠י לֹֽא ־ אֶתֵּ֤ן לָ⁠כֶם֙ מֵֽ⁠אַרְצָ֔⁠ם עַ֖ד מִדְרַ֣ךְ כַּף ־ רָ֑גֶל כִּֽי ־ יְרֻשָּׁ֣ה לְ⁠עֵשָׂ֔ו נָתַ֖תִּי אֶת ־ הַ֥ר שֵׂעִֽיר ׃⁶ אֹ֣כֶל תִּשְׁבְּר֧וּ מֵֽ⁠אִתָּ֛⁠ם בַּ⁠כֶּ֖סֶף וַ⁠אֲכַלְתֶּ֑ם וְ⁠גַם ־ מַ֜יִם תִּכְר֧וּ מֵ⁠אִתָּ֛⁠ם בַּ⁠כֶּ֖סֶף וּ⁠שְׁתִיתֶֽם ׃⁷ כִּי֩ יְהוָ֨ה אֱלֹהֶ֜י⁠ךָ בֵּֽרַכְ⁠ךָ֗ בְּ⁠כֹל֙ מַעֲשֵׂ֣ה יָדֶ֔⁠ךָ יָדַ֣ע לֶכְתְּ⁠ךָ֔ אֶת ־ הַ⁠מִּדְבָּ֥ר הַ⁠גָּדֹ֖ל הַ⁠זֶּ֑ה זֶ֣ה ׀ אַרְבָּעִ֣ים שָׁנָ֗ה יְהוָ֤ה אֱלֹהֶ֨י⁠ךָ֙ עִמָּ֔⁠ךְ לֹ֥א חָסַ֖רְתָּ דָּבָֽר ׃⁸ וַֽ⁠נַּעֲבֹ֞ר מֵ⁠אֵ֧ת אַחֵ֣י⁠נוּ בְנֵי ־ עֵשָׂ֗ו הַ⁠יֹּֽשְׁבִים֙ בְּ⁠שֵׂעִ֔יר מִ⁠דֶּ֨רֶךְ֙ הָֽ⁠עֲרָבָ֔ה מֵ⁠אֵילַ֖ת וּ⁠מֵ⁠עֶצְיֹ֣ן גָּ֑בֶר ס וַ⁠נֵּ֨פֶן֙ וַֽ⁠נַּעֲבֹ֔ר דֶּ֖רֶךְ מִדְבַּ֥ר מוֹאָֽב ׃⁹ וַ⁠יֹּ֨אמֶר יְהוָ֜ה אֵלַ֗⁠י אֶל ־ תָּ֨צַר֙ אֶת ־ מוֹאָ֔ב וְ⁠אַל ־ תִּתְגָּ֥ר בָּ֖⁠ם מִלְחָמָ֑ה כִּ֠י לֹֽא ־ אֶתֵּ֨ן לְ⁠ךָ֤ מֵֽ⁠אַרְצ⁠וֹ֙ יְרֻשָּׁ֔ה כִּ֣י לִ⁠בְנֵי ־ ל֔וֹט נָתַ֥תִּי אֶת ־ עָ֖ר יְרֻשָּֽׁה ׃¹⁰ הָ⁠אֵמִ֥ים לְ⁠פָנִ֖ים יָ֣שְׁבוּ בָ֑⁠הּ עַ֣ם גָּד֥וֹל וְ⁠רַ֛ב וָ⁠רָ֖ם כָּ⁠עֲנָקִֽים ׃¹¹ רְפָאִ֛ים יֵחָשְׁב֥וּ אַף ־ הֵ֖ם כָּ⁠עֲנָקִ֑ים וְ⁠הַ⁠מֹּ֣אָבִ֔ים יִקְרְא֥וּ לָ⁠הֶ֖ם אֵמִֽים ׃¹² וּ⁠בְ⁠שֵׂעִ֞יר יָשְׁב֣וּ הַ⁠חֹרִים֮ לְ⁠פָנִים֒ וּ⁠בְנֵ֧י עֵשָׂ֣ו יִֽירָשׁ֗וּ⁠ם וַ⁠יַּשְׁמִידוּ⁠ם֙ מִ⁠פְּנֵי⁠הֶ֔ם וַ⁠יֵּשְׁב֖וּ תַּחְתָּ֑⁠ם כַּ⁠אֲשֶׁ֧ר עָשָׂ֣ה יִשְׂרָאֵ֗ל לְ⁠אֶ֨רֶץ֙ יְרֻשָּׁת֔⁠וֹ אֲשֶׁר ־ נָתַ֥ן יְהוָ֖ה לָ⁠הֶֽם ׃¹³ עַתָּ֗ה קֻ֛מוּ וְ⁠עִבְר֥וּ לָ⁠כֶ֖ם אֶת ־ נַ֣חַל זָ֑רֶד וַֽ⁠נַּעֲבֹ֖ר אֶת ־ נַ֥חַל זָֽרֶד ׃¹⁴ וְ⁠הַ⁠יָּמִ֞ים אֲשֶׁר ־ הָלַ֣כְנוּ ׀ מִ⁠קָּדֵ֣שׁ בַּרְנֵ֗עַ עַ֤ד אֲשֶׁר ־ עָבַ֨רְנוּ֙ אֶת ־ נַ֣חַל זֶ֔רֶד שְׁלֹשִׁ֥ים וּ⁠שְׁמֹנֶ֖ה שָׁנָ֑ה עַד ־ תֹּ֨ם כָּל ־ הַ⁠דּ֜וֹר אַנְשֵׁ֤י הַ⁠מִּלְחָמָה֙ מִ⁠קֶּ֣רֶב הַֽ⁠מַּחֲנֶ֔ה כַּ⁠אֲשֶׁ֛ר נִשְׁבַּ֥ע יְהוָ֖ה לָ⁠הֶֽם ׃¹⁵ וְ⁠גַ֤ם יַד ־ יְהוָה֙ הָ֣יְתָה בָּ֔⁠ם לְ⁠הֻמָּ֖⁠ם מִ⁠קֶּ֣רֶב הַֽ⁠מַּחֲנֶ֑ה עַ֖ד תֻּמָּֽ⁠ם ׃¹⁶ וַ⁠יְהִ֨י כַ⁠אֲשֶׁר ־ תַּ֜מּוּ כָּל ־ אַנְשֵׁ֧י הַ⁠מִּלְחָמָ֛ה לָ⁠מ֖וּת מִ⁠קֶּ֥רֶב הָ⁠עָֽם ׃ס¹⁷ וַ⁠יְדַבֵּ֥ר יְהוָ֖ה אֵלַ֥⁠י לֵ⁠אמֹֽר ׃¹⁸ אַתָּ֨ה עֹבֵ֥ר הַ⁠יּ֛וֹם אֶת ־ גְּב֥וּל מוֹאָ֖ב אֶת ־ עָֽר ׃¹⁹ וְ⁠קָרַבְתָּ֗ מ֚וּל בְּנֵ֣י עַמּ֔וֹן אַל ־ תְּצֻרֵ֖⁠ם וְ⁠אַל ־ תִּתְגָּ֣ר בָּ֑⁠ם כִּ֣י לֹֽא ־ אֶ֠תֵּן מֵ⁠אֶ֨רֶץ בְּנֵי ־ עַמּ֤וֹן לְ⁠ךָ֙ יְרֻשָּׁ֔ה כִּ֥י לִ⁠בְנֵי ־ ל֖וֹט נְתַתִּ֥י⁠הָ יְרֻשָּֽׁה ׃²⁰ אֶֽרֶץ ־ רְפָאִ֥ים תֵּחָשֵׁ֖ב אַף ־ הִ֑וא רְפָאִ֤ים יָֽשְׁבוּ ־ בָ⁠הּ֙ לְ⁠פָנִ֔ים וְ⁠הָֽ⁠עַמֹּנִ֔ים יִקְרְא֥וּ לָ⁠הֶ֖ם זַמְזֻמִּֽים ׃²¹ עַ֣ם גָּד֥וֹל וְ⁠רַ֛ב וָ⁠רָ֖ם כָּ⁠עֲנָקִ֑ים וַ⁠יַּשְׁמִידֵ֤⁠ם יְהוָה֙ מִ⁠פְּנֵי⁠הֶ֔ם וַ⁠יִּירָשֻׁ֖⁠ם וַ⁠יֵּשְׁב֥וּ תַחְתָּֽ⁠ם ׃²² כַּ⁠אֲשֶׁ֤ר עָשָׂה֙ לִ⁠בְנֵ֣י עֵשָׂ֔ו הַ⁠יֹּשְׁבִ֖ים בְּ⁠שֵׂעִ֑יר אֲשֶׁ֨ר הִשְׁמִ֤יד אֶת ־ הַ⁠חֹרִי֙ מִ⁠פְּנֵי⁠הֶ֔ם וַ⁠יִּֽירָשֻׁ⁠ם֙ וַ⁠יֵּשְׁב֣וּ תַחְתָּ֔⁠ם עַ֖ד הַ⁠יּ֥וֹם הַ⁠זֶּֽה ׃²³ וְ⁠הָֽ⁠עַוִּ֛ים הַ⁠יֹּשְׁבִ֥ים בַּ⁠חֲצֵרִ֖ים עַד ־ עַזָּ֑ה כַּפְתֹּרִים֙ הַ⁠יֹּצְאִ֣ים מִ⁠כַּפְתּ֔וֹר הִשְׁמִידֻ֖⁠ם וַ⁠יֵּשְׁב֥וּ תַחְתָּֽ⁠ם ׃²⁴ ק֣וּמוּ סְּע֗וּ וְ⁠עִבְרוּ֮ אֶת ־ נַ֣חַל אַרְנֹן֒ רְאֵ֣ה נָתַ֣תִּי בְ֠⁠יָדְ⁠ךָ אֶת ־ סִיחֹ֨ן מֶֽלֶךְ ־ חֶשְׁבּ֧וֹן הָֽ⁠אֱמֹרִ֛י וְ⁠אֶת ־ אַרְצ֖⁠וֹ הָחֵ֣ל רָ֑שׁ וְ⁠הִתְגָּ֥ר בּ֖⁠וֹ מִלְחָמָֽה ׃²⁵ הַ⁠יּ֣וֹם הַ⁠זֶּ֗ה אָחֵל֙ תֵּ֤ת פַּחְדְּ⁠ךָ֙ וְ⁠יִרְאָ֣תְ⁠ךָ֔ עַל ־ פְּנֵי֙ הָֽ⁠עַמִּ֔ים תַּ֖חַת כָּל ־ הַ⁠שָּׁמָ֑יִם אֲשֶׁ֤ר יִשְׁמְעוּ⁠ן֙ שִׁמְעֲ⁠ךָ֔ וְ⁠רָגְז֥וּ וְ⁠חָל֖וּ מִ⁠פָּנֶֽי⁠ךָ ׃²⁶ וָ⁠אֶשְׁלַ֤ח מַלְאָכִים֙ מִ⁠מִּדְבַּ֣ר קְדֵמ֔וֹת אֶל ־ סִיח֖וֹן מֶ֣לֶךְ חֶשְׁבּ֑וֹן דִּבְרֵ֥י שָׁל֖וֹם לֵ⁠אמֹֽר ׃²⁷ אֶעְבְּרָ֣ה בְ⁠אַרְצֶ֔⁠ךָ בַּ⁠דֶּ֥רֶךְ בַּ⁠דֶּ֖רֶךְ אֵלֵ֑ךְ לֹ֥א אָס֖וּר יָמִ֥ין וּ⁠שְׂמֹֽאול ׃²⁸ אֹ֣כֶל בַּ⁠כֶּ֤סֶף תַּשְׁבִּרֵ֨⁠נִי֙ וְ⁠אָכַ֔לְתִּי וּ⁠מַ֛יִם בַּ⁠כֶּ֥סֶף תִּתֶּן ־ לִ֖⁠י וְ⁠שָׁתִ֑יתִי רַ֖ק אֶעְבְּרָ֥ה בְ⁠רַגְלָֽ⁠י ׃²⁹ כַּ⁠אֲשֶׁ֨ר עָֽשׂוּ ־ לִ֜⁠י בְּנֵ֣י עֵשָׂ֗ו הַ⁠יֹּֽשְׁבִים֙ בְּ⁠שֵׂעִ֔יר וְ⁠הַ⁠מּ֣וֹאָבִ֔ים הַ⁠יֹּשְׁבִ֖ים בְּ⁠עָ֑ר עַ֤ד אֲשֶֽׁר ־ אֶֽעֱבֹר֙ אֶת ־ הַ⁠יַּרְדֵּ֔ן אֶל ־ הָ⁠אָ֕רֶץ אֲשֶׁר ־ יְהוָ֥ה אֱלֹהֵ֖י⁠נוּ נֹתֵ֥ן לָֽ⁠נוּ ׃³⁰ וְ⁠לֹ֣א אָבָ֗ה סִיחֹן֙ מֶ֣לֶךְ חֶשְׁבּ֔וֹן הַעֲבִרֵ֖⁠נוּ בּ֑⁠וֹ כִּֽי ־ הִקְשָׁה֩ יְהוָ֨ה אֱלֹהֶ֜י⁠ךָ אֶת ־ רוּח֗⁠וֹ וְ⁠אִמֵּץ֙ אֶת ־ לְבָב֔⁠וֹ לְמַ֛עַן תִּתּ֥⁠וֹ בְ⁠יָדְ⁠ךָ֖ כַּ⁠יּ֥וֹם הַ⁠זֶּֽה ׃ס³¹ וַ⁠יֹּ֤אמֶר יְהוָה֙ אֵלַ֔⁠י רְאֵ֗ה הַֽחִלֹּ֨תִי֙ תֵּ֣ת לְ⁠פָנֶ֔י⁠ךָ אֶת ־ סִיחֹ֖ן וְ⁠אֶת ־ אַרְצ֑⁠וֹ הָחֵ֣ל רָ֔שׁ לָ⁠רֶ֖שֶׁת אֶת ־ אַרְצֽ⁠וֹ ׃³² וַ⁠יֵּצֵא֩ סִיחֹ֨ן לִ⁠קְרָאתֵ֜⁠נוּ ה֧וּא וְ⁠כָל ־ עַמּ֛⁠וֹ לַ⁠מִּלְחָמָ֖ה יָֽהְצָ⁠ה ׃³³ וַֽ⁠יִּתְּנֵ֛⁠הוּ יְהוָ֥ה אֱלֹהֵ֖י⁠נוּ לְ⁠פָנֵ֑י⁠נוּ וַ⁠נַּ֥ךְ אֹת֛⁠וֹ וְ⁠אֶת ־ בנ⁠ו ¹ וְ⁠אֶת ־ כָּל ־ עַמּֽ⁠וֹ ׃³⁴ וַ⁠נִּלְכֹּ֤ד אֶת ־ כָּל ־ עָרָי⁠ו֙ בָּ⁠עֵ֣ת הַ⁠הִ֔וא וַֽ⁠נַּחֲרֵם֙ אֶת ־ כָּל ־ עִ֣יר מְתִ֔ם וְ⁠הַ⁠נָּשִׁ֖ים וְ⁠הַ⁠טָּ֑ף לֹ֥א הִשְׁאַ֖רְנוּ שָׂרִֽיד ׃³⁵ רַ֥ק הַ⁠בְּהֵמָ֖ה בָּזַ֣זְנוּ לָ֑⁠נוּ וּ⁠שְׁלַ֥ל הֶ⁠עָרִ֖ים אֲשֶׁ֥ר לָכָֽדְנוּ ׃³⁶ מֵֽ⁠עֲרֹעֵ֡ר אֲשֶׁר֩ עַל ־ שְׂפַת ־ נַ֨חַל אַרְנֹ֜ן וְ⁠הָ⁠עִ֨יר אֲשֶׁ֤ר בַּ⁠נַּ֨חַל֙ וְ⁠עַד ־ הַ⁠גִּלְעָ֔ד לֹ֤א הָֽיְתָה֙ קִרְיָ֔ה אֲשֶׁ֥ר שָׂגְבָ֖ה מִמֶּ֑⁠נּוּ אֶת ־ הַ⁠כֹּ֕ל נָתַ֛ן יְהוָ֥ה אֱלֹהֵ֖י⁠נוּ לְ⁠פָנֵֽי⁠נוּ ׃³⁷ רַ֛ק אֶל ־ אֶ֥רֶץ בְּנֵי ־ עַמּ֖וֹן לֹ֣א קָרָ֑בְתָּ כָּל ־ יַ֞ד נַ֤חַל יַבֹּק֙ וְ⁠עָרֵ֣י הָ⁠הָ֔ר וְ⁠כֹ֥ל אֲשֶׁר ־ צִוָּ֖ה יְהוָ֥ה אֱלֹהֵֽי⁠נוּ ׃

¹Q בָּנָ֖יו

Chapter 3

¹ וַ⁠נֵּ֣פֶן וַ⁠נַּ֔עַל דֶּ֖רֶךְ הַ⁠בָּשָׁ֑ן וַ⁠יֵּצֵ֣א עוֹג֩ מֶֽלֶךְ ־ הַ⁠בָּשָׁ֨ן לִ⁠קְרָאתֵ֜⁠נוּ ה֧וּא וְ⁠כָל ־ עַמּ֛⁠וֹ לַ⁠מִּלְחָמָ֖ה אֶדְרֶֽעִי ׃² וַ⁠יֹּ֨אמֶר יְהוָ֤ה אֵלַ⁠י֙ אַל ־ תִּירָ֣א אֹת֔⁠וֹ כִּ֣י בְ⁠יָדְ⁠ךָ֞ נָתַ֧תִּי אֹת֛⁠וֹ וְ⁠אֶת ־ כָּל ־ עַמּ֖⁠וֹ וְ⁠אֶת ־ אַרְצ֑⁠וֹ וְ⁠עָשִׂ֣יתָ לּ֔⁠וֹ כַּ⁠אֲשֶׁ֣ר עָשִׂ֗יתָ לְ⁠סִיחֹן֙ מֶ֣לֶךְ הָֽ⁠אֱמֹרִ֔י אֲשֶׁ֥ר יוֹשֵׁ֖ב בְּ⁠חֶשְׁבּֽוֹן ׃³ וַ⁠יִּתֵּן֩ יְהוָ֨ה אֱלֹהֵ֜י⁠נוּ בְּ⁠יָדֵ֗⁠נוּ גַּ֛ם אֶת ־ ע֥וֹג מֶֽלֶךְ ־ הַ⁠בָּשָׁ֖ן וְ⁠אֶת ־ כָּל ־ עַמּ֑⁠וֹ וַ⁠נַּכֵּ֕⁠הוּ עַד ־ בִּלְתִּ֥י הִשְׁאִֽיר ־ ל֖⁠וֹ שָׂרִֽיד ׃⁴ וַ⁠נִּלְכֹּ֤ד אֶת ־ כָּל ־ עָרָי⁠ו֙ בָּ⁠עֵ֣ת הַ⁠הִ֔וא לֹ֤א הָֽיְתָה֙ קִרְיָ֔ה אֲשֶׁ֥ר לֹא ־ לָקַ֖חְנוּ מֵֽ⁠אִתָּ֑⁠ם שִׁשִּׁ֥ים עִיר֙ כָּל ־ חֶ֣בֶל אַרְגֹּ֔ב מַמְלֶ֥כֶת ע֖וֹג בַּ⁠בָּשָֽׁן ׃⁵ כָּל ־ אֵ֜לֶּה עָרִ֧ים בְּצֻר֛וֹת חוֹמָ֥ה גְבֹהָ֖ה דְּלָתַ֣יִם וּ⁠בְרִ֑יחַ לְ⁠בַ֛ד מֵ⁠עָרֵ֥י הַ⁠פְּרָזִ֖י הַרְבֵּ֥ה מְאֹֽד ׃⁶ וַ⁠נַּחֲרֵ֣ם אוֹתָ֔⁠ם כַּ⁠אֲשֶׁ֣ר עָשִׂ֔ינוּ לְ⁠סִיחֹ֖ן מֶ֣לֶךְ חֶשְׁבּ֑וֹן הַחֲרֵם֙ כָּל ־ עִ֣יר מְתִ֔ם הַ⁠נָּשִׁ֖ים וְ⁠הַ⁠טָּֽף ׃⁷ וְ⁠כָל ־ הַ⁠בְּהֵמָ֛ה וּ⁠שְׁלַ֥ל הֶ⁠עָרִ֖ים בַּזּ֥וֹנוּ לָֽ⁠נוּ ׃⁸ וַ⁠נִּקַּ֞ח בָּ⁠עֵ֤ת הַ⁠הִוא֙ אֶת ־ הָ⁠אָ֔רֶץ מִ⁠יַּ֗ד שְׁנֵי֙ מַלְכֵ֣י הָ⁠אֱמֹרִ֔י אֲשֶׁ֖ר בְּ⁠עֵ֣בֶר הַ⁠יַּרְדֵּ֑ן מִ⁠נַּ֥חַל אַרְנֹ֖ן עַד ־ הַ֥ר חֶרְמֽוֹן ׃⁹ צִידֹנִ֛ים יִקְרְא֥וּ לְ⁠חֶרְמ֖וֹן שִׂרְיֹ֑ן וְ⁠הָ֣⁠אֱמֹרִ֔י יִקְרְאוּ ־ ל֖⁠וֹ שְׂנִֽיר ׃¹⁰ כֹּ֣ל ׀ עָרֵ֣י הַ⁠מִּישֹׁ֗ר וְ⁠כָל ־ הַ⁠גִּלְעָד֙ וְ⁠כָל ־ הַ⁠בָּשָׁ֔ן עַד ־ סַלְכָ֖ה וְ⁠אֶדְרֶ֑עִי עָרֵ֛י מַמְלֶ֥כֶת ע֖וֹג בַּ⁠בָּשָֽׁן ׃¹¹ כִּ֣י רַק ־ ע֞וֹג מֶ֣לֶךְ הַ⁠בָּשָׁ֗ן נִשְׁאַר֮ מִ⁠יֶּ֣תֶר הָ⁠רְפָאִים֒ הִנֵּ֤ה עַרְשׂ⁠וֹ֙ עֶ֣רֶשׂ בַּרְזֶ֔ל הֲ⁠לֹ֣ה הִ֔וא בְּ⁠רַבַּ֖ת בְּנֵ֣י עַמּ֑וֹן תֵּ֧שַׁע אַמּ֣וֹת אָרְכָּ֗⁠הּ וְ⁠אַרְבַּ֥ע אַמּ֛וֹת רָחְבָּ֖⁠הּ בְּ⁠אַמַּת ־ אִֽישׁ ׃¹² וְ⁠אֶת ־ הָ⁠אָ֧רֶץ הַ⁠זֹּ֛את יָרַ֖שְׁנוּ בָּ⁠עֵ֣ת הַ⁠הִ֑וא מֵ⁠עֲרֹעֵ֞ר אֲשֶׁר ־ עַל ־ נַ֣חַל אַרְנֹ֗ן וַ⁠חֲצִ֤י הַֽר ־ הַ⁠גִּלְעָד֙ וְ⁠עָרָ֔י⁠ו נָתַ֕תִּי לָ⁠רֻֽאוּבֵנִ֖י וְ⁠לַ⁠גָּדִֽי ׃¹³ וְ⁠יֶ֨תֶר הַ⁠גִּלְעָ֤ד וְ⁠כָל ־ הַ⁠בָּשָׁן֙ מַמְלֶ֣כֶת ע֔וֹג נָתַ֕תִּי לַ⁠חֲצִ֖י שֵׁ֣בֶט הַֽ⁠מְנַשֶּׁ֑ה כֹּ֣ל חֶ֤בֶל הָֽ⁠אַרְגֹּב֙ לְ⁠כָל ־ הַ⁠בָּשָׁ֔ן הַ⁠ה֥וּא יִקָּרֵ֖א אֶ֥רֶץ רְפָאִֽים ׃¹⁴ יָאִ֣יר בֶּן ־ מְנַשֶּׁ֗ה לָקַח֙ אֶת ־ כָּל ־ חֶ֣בֶל אַרְגֹּ֔ב עַד ־ גְּב֥וּל הַ⁠גְּשׁוּרִ֖י וְ⁠הַ⁠מַּֽעֲכָתִ֑י וַ⁠יִּקְרָא֩ אֹתָ֨⁠ם עַל ־ שְׁמ֤⁠וֹ אֶת ־ הַ⁠בָּשָׁן֙ חַוֺּ֣ת יָאִ֔יר עַ֖ד הַ⁠יּ֥וֹם הַ⁠זֶּֽה ׃¹⁵ וּ⁠לְ⁠מָכִ֖יר נָתַ֥תִּי אֶת ־ הַ⁠גִּלְעָֽד ׃¹⁶ וְ⁠לָ⁠רֻאוּבֵנִ֨י וְ⁠לַ⁠גָּדִ֜י נָתַ֤תִּי מִן ־ הַ⁠גִּלְעָד֙ וְ⁠עַד ־ נַ֣חַל אַרְנֹ֔ן תּ֥וֹךְ הַ⁠נַּ֖חַל וּ⁠גְבֻ֑ל וְ⁠עַד֙ יַבֹּ֣ק הַ⁠נַּ֔חַל גְּב֖וּל בְּנֵ֥י עַמּֽוֹן ׃¹⁷ וְ⁠הָֽ⁠עֲרָבָ֖ה וְ⁠הַ⁠יַּרְדֵּ֣ן וּ⁠גְבֻ֑ל מִ⁠כִּנֶּ֗רֶת וְ⁠עַ֨ד יָ֤ם הָֽ⁠עֲרָבָה֙ יָ֣ם הַ⁠מֶּ֔לַח תַּ֛חַת אַשְׁדֹּ֥ת הַ⁠פִּסְגָּ֖ה מִזְרָֽחָ⁠ה ׃¹⁸ וָ⁠אֲצַ֣ו אֶתְ⁠כֶ֔ם בָּ⁠עֵ֥ת הַ⁠הִ֖וא לֵ⁠אמֹ֑ר יְהוָ֣ה אֱלֹהֵי⁠כֶ֗ם נָתַ֨ן לָ⁠כֶ֜ם אֶת ־ הָ⁠אָ֤רֶץ הַ⁠זֹּאת֙ לְ⁠רִשְׁתָּ֔⁠הּ חֲלוּצִ֣ים תַּֽעַבְר֗וּ לִ⁠פְנֵ֛י אֲחֵי⁠כֶ֥ם בְּנֵֽי ־ יִשְׂרָאֵ֖ל כָּל ־ בְּנֵי ־ חָֽיִל ׃¹⁹ רַ֠ק נְשֵׁי⁠כֶ֣ם וְ⁠טַפְּ⁠כֶם֮ וּ⁠מִקְנֵ⁠כֶם֒ יָדַ֕עְתִּי כִּֽי ־ מִקְנֶ֥ה רַ֖ב לָ⁠כֶ֑ם יֵֽשְׁבוּ֙ בְּ⁠עָ֣רֵי⁠כֶ֔ם אֲשֶׁ֥ר נָתַ֖תִּי לָ⁠כֶֽם ׃²⁰ עַ֠ד אֲשֶׁר ־ יָנִ֨יחַ יְהוָ֥ה ׀ לַֽ⁠אֲחֵי⁠כֶם֮ כָּ⁠כֶם֒ וְ⁠יָרְשׁ֣וּ גַם ־ הֵ֔ם אֶת ־ הָ⁠אָ֕רֶץ אֲשֶׁ֨ר יְהוָ֧ה אֱלֹהֵי⁠כֶ֛ם נֹתֵ֥ן לָ⁠הֶ֖ם בְּ⁠עֵ֣בֶר הַ⁠יַּרְדֵּ֑ן וְ⁠שַׁבְתֶּ֗ם אִ֚ישׁ לִֽ⁠ירֻשָּׁת֔⁠וֹ אֲשֶׁ֥ר נָתַ֖תִּי לָ⁠כֶֽם ׃²¹ וְ⁠אֶת ־ יְהוֹשׁ֣וּעַ צִוֵּ֔יתִי בָּ⁠עֵ֥ת הַ⁠הִ֖וא לֵ⁠אמֹ֑ר עֵינֶ֣י⁠ךָ הָ⁠רֹאֹ֗ת אֵת֩ כָּל ־ אֲשֶׁ֨ר עָשָׂ֜ה יְהוָ֤ה אֱלֹהֵי⁠כֶם֙ לִ⁠שְׁנֵי֙ הַ⁠מְּלָכִ֣ים הָ⁠אֵ֔לֶּה כֵּֽן ־ יַעֲשֶׂ֤ה יְהוָה֙ לְ⁠כָל ־ הַ⁠מַּמְלָכ֔וֹת אֲשֶׁ֥ר אַתָּ֖ה עֹבֵ֥ר שָֽׁמָּ⁠ה ׃²² לֹ֖א תְִּירָא֑וּ⁠ם כִּ֚י יְהוָ֣ה אֱלֹֽהֵי⁠כֶ֔ם ה֖וּא הַ⁠נִּלְחָ֥ם לָ⁠כֶֽם ׃ס²³ וָ⁠אֶתְחַנַּ֖ן אֶל ־ יְהוָ֑ה בָּ⁠עֵ֥ת הַ⁠הִ֖וא לֵ⁠אמֹֽר ׃²⁴ אֲדֹנָ֣⁠י יְהוִ֗ה אַתָּ֤ה הַֽחִלּ֨וֹתָ֙ לְ⁠הַרְא֣וֹת אֶֽת ־ עַבְדְּ⁠ךָ֔ אֶ֨ת ־ גָּדְלְ⁠ךָ֔ וְ⁠אֶת ־ יָדְ⁠ךָ֖ הַ⁠חֲזָקָ֑ה אֲשֶׁ֤ר מִי ־ אֵל֙ בַּ⁠שָּׁמַ֣יִם וּ⁠בָ⁠אָ֔רֶץ אֲשֶׁר ־ יַעֲשֶׂ֥ה כְ⁠מַעֲשֶׂ֖י⁠ךָ וְ⁠כִ⁠גְבוּרֹתֶֽ⁠ךָ ׃²⁵ אֶעְבְּרָה ־ נָּ֗א וְ⁠אֶרְאֶה֙ אֶת ־ הָ⁠אָ֣רֶץ הַ⁠טּוֹבָ֔ה אֲשֶׁ֖ר בְּ⁠עֵ֣בֶר הַ⁠יַּרְדֵּ֑ן הָ⁠הָ֥ר הַ⁠טּ֛וֹב הַ⁠זֶּ֖ה וְ⁠הַ⁠לְּבָנֽוֹן ׃²⁶ וַ⁠יִּתְעַבֵּ֨ר יְהוָ֥ה בִּ⁠י֙ לְמַ֣עַנְ⁠כֶ֔ם וְ⁠לֹ֥א שָׁמַ֖ע אֵלָ֑⁠י וַ⁠יֹּ֨אמֶר יְהוָ֤ה אֵלַ⁠י֙ רַב ־ לָ֔⁠ךְ אַל ־ תּ֗וֹסֶף דַּבֵּ֥ר אֵלַ֛⁠י ע֖וֹד בַּ⁠דָּבָ֥ר הַ⁠זֶּֽה ׃²⁷ עֲלֵ֣ה ׀ רֹ֣אשׁ הַ⁠פִּסְגָּ֗ה וְ⁠שָׂ֥א עֵינֶ֛י⁠ךָ יָ֧מָּ⁠ה וְ⁠צָפֹ֛נָ⁠ה וְ⁠תֵימָ֥נָ⁠ה וּ⁠מִזְרָ֖חָ⁠ה וּ⁠רְאֵ֣ה בְ⁠עֵינֶ֑י⁠ךָ כִּי ־ לֹ֥א תַעֲבֹ֖ר אֶת ־ הַ⁠יַּרְדֵּ֥ן הַ⁠זֶּֽה ׃²⁸ וְ⁠צַ֥ו אֶת ־ יְהוֹשֻׁ֖עַ וְ⁠חַזְּקֵ֣⁠הוּ וְ⁠אַמְּצֵ֑⁠הוּ כִּי ־ ה֣וּא יַעֲבֹ֗ר לִ⁠פְנֵי֙ הָ⁠עָ֣ם הַ⁠זֶּ֔ה וְ⁠הוּא֙ יַנְחִ֣יל אוֹתָ֔⁠ם אֶת ־ הָ⁠אָ֖רֶץ אֲשֶׁ֥ר תִּרְאֶֽה ׃²⁹ וַ⁠נֵּ֣שֶׁב בַּ⁠גָּ֔יְא מ֖וּל בֵּ֥ית פְּעֽוֹר ׃פ

Chapter 4

¹ וְ⁠עַתָּ֣ה יִשְׂרָאֵ֗ל שְׁמַ֤ע אֶל ־ הַֽ⁠חֻקִּים֙ וְ⁠אֶל ־ הַ⁠מִּשְׁפָּטִ֔ים אֲשֶׁ֧ר אָֽנֹכִ֛י מְלַמֵּ֥ד אֶתְ⁠כֶ֖ם לַ⁠עֲשׂ֑וֹת לְמַ֣עַן תִּֽחְי֗וּ וּ⁠בָאתֶם֙ וִֽ⁠ירִשְׁתֶּ֣ם אֶת ־ הָ⁠אָ֔רֶץ אֲשֶׁ֧ר יְהוָ֛ה אֱלֹהֵ֥י אֲבֹתֵי⁠כֶ֖ם נֹתֵ֥ן לָ⁠כֶֽם ׃² לֹ֣א תֹסִ֗פוּ עַל ־ הַ⁠דָּבָר֙ אֲשֶׁ֤ר אָנֹכִי֙ מְצַוֶּ֣ה אֶתְ⁠כֶ֔ם וְ⁠לֹ֥א תִגְרְע֖וּ מִמֶּ֑⁠נּוּ לִ⁠שְׁמֹ֗ר אֶת ־ מִצְוֺת֙ יְהוָ֣ה אֱלֹֽהֵי⁠כֶ֔ם אֲשֶׁ֥ר אָנֹכִ֖י מְצַוֶּ֥ה אֶתְ⁠כֶֽם ׃³ עֵֽינֵי⁠כֶם֙ הָֽ⁠רֹאֹ֔ת אֵ֛ת אֲשֶׁר ־ עָשָׂ֥ה יְהוָ֖ה בְּ⁠בַ֣עַל פְּע֑וֹר כִּ֣י כָל ־ הָ⁠אִ֗ישׁ אֲשֶׁ֤ר הָלַךְ֙ אַחֲרֵ֣י בַֽעַל ־ פְּע֔וֹר הִשְׁמִיד֛⁠וֹ יְהוָ֥ה אֱלֹהֶ֖י⁠ךָ מִ⁠קִּרְבֶּֽ⁠ךָ ׃⁴ וְ⁠אַתֶּם֙ הַ⁠דְּבֵקִ֔ים בַּ⁠יהוָ֖ה אֱלֹהֵי⁠כֶ֑ם חַיִּ֥ים כֻּלְּ⁠כֶ֖ם הַ⁠יּֽוֹם ׃⁵ רְאֵ֣ה ׀ לִמַּ֣דְתִּי אֶתְ⁠כֶ֗ם חֻקִּים֙ וּ⁠מִשְׁפָּטִ֔ים כַּ⁠אֲשֶׁ֥ר צִוַּ֖⁠נִי יְהוָ֣ה אֱלֹהָ֑⁠י לַ⁠עֲשׂ֣וֹת כֵּ֔ן בְּ⁠קֶ֣רֶב הָ⁠אָ֔רֶץ אֲשֶׁ֥ר אַתֶּ֛ם בָּאִ֥ים שָׁ֖מָּ⁠ה לְ⁠רִשְׁתָּֽ⁠הּ ׃⁶ וּ⁠שְׁמַרְתֶּם֮ וַ⁠עֲשִׂיתֶם֒ כִּ֣י הִ֤וא חָכְמַתְ⁠כֶם֙ וּ⁠בִ֣ינַתְ⁠כֶ֔ם לְ⁠עֵינֵ֖י הָ⁠עַמִּ֑ים אֲשֶׁ֣ר יִשְׁמְע֗וּ⁠ן אֵ֚ת כָּל ־ הַ⁠חֻקִּ֣ים הָ⁠אֵ֔לֶּה וְ⁠אָמְר֗וּ רַ֚ק עַם ־ חָכָ֣ם וְ⁠נָב֔וֹן הַ⁠גּ֥וֹי הַ⁠גָּד֖וֹל הַ⁠זֶּֽה ׃⁷ כִּ֚י מִי ־ ג֣וֹי גָּד֔וֹל אֲשֶׁר ־ ל֥⁠וֹ אֱלֹהִ֖ים קְרֹבִ֣ים אֵלָ֑י⁠ו כַּ⁠יהוָ֣ה אֱלֹהֵ֔י⁠נוּ בְּ⁠כָּל ־ קָרְאֵ֖⁠נוּ אֵלָֽי⁠ו ׃⁸ וּ⁠מִי֙ גּ֣וֹי גָּד֔וֹל אֲשֶׁר ־ ל֛⁠וֹ חֻקִּ֥ים וּ⁠מִשְׁפָּטִ֖ים צַדִּיקִ֑ם כְּ⁠כֹל֙ הַ⁠תּוֹרָ֣ה הַ⁠זֹּ֔את אֲשֶׁ֧ר אָנֹכִ֛י נֹתֵ֥ן לִ⁠פְנֵי⁠כֶ֖ם הַ⁠יּֽוֹם ׃⁹ רַ֡ק הִשָּׁ֣מֶר לְ⁠ךָ֩ וּ⁠שְׁמֹ֨ר נַפְשְׁ⁠ךָ֜ מְאֹ֗ד פֶּן ־ תִּשְׁכַּ֨ח אֶת ־ הַ⁠דְּבָרִ֜ים אֲשֶׁר ־ רָא֣וּ עֵינֶ֗י⁠ךָ וּ⁠פֶן ־ יָס֨וּרוּ֙ מִ⁠לְּבָ֣בְ⁠ךָ֔ כֹּ֖ל יְמֵ֣י חַיֶּ֑י⁠ךָ וְ⁠הוֹדַעְתָּ֥⁠ם לְ⁠בָנֶ֖י⁠ךָ וְ⁠לִ⁠בְנֵ֥י בָנֶֽי⁠ךָ ׃¹⁰ י֗וֹם אֲשֶׁ֨ר עָמַ֜דְתָּ לִ⁠פְנֵ֨י יְהוָ֣ה אֱלֹהֶי⁠ךָ֮ בְּ⁠חֹרֵב֒ בֶּ⁠אֱמֹ֨ר יְהוָ֜ה אֵלַ֗⁠י הַקְהֶל ־ לִ⁠י֙ אֶת ־ הָ⁠עָ֔ם וְ⁠אַשְׁמִעֵ֖⁠ם אֶת ־ דְּבָרָ֑⁠י אֲשֶׁ֨ר יִלְמְד֜וּ⁠ן לְ⁠יִרְאָ֣ה אֹתִ֗⁠י כָּל ־ הַ⁠יָּמִים֙ אֲשֶׁ֨ר הֵ֤ם חַיִּים֙ עַל ־ הָ֣⁠אֲדָמָ֔ה וְ⁠אֶת ־ בְּנֵי⁠הֶ֖ם יְלַמֵּדֽוּ⁠ן ׃¹¹ וַ⁠תִּקְרְב֥וּ⁠ן וַ⁠תַּֽעַמְד֖וּ⁠ן תַּ֣חַת הָ⁠הָ֑ר וְ⁠הָ⁠הָ֞ר בֹּעֵ֤ר בָּ⁠אֵשׁ֙ עַד ־ לֵ֣ב הַ⁠שָּׁמַ֔יִם חֹ֖שֶׁךְ עָנָ֥ן וַ⁠עֲרָפֶֽל ׃¹² וַ⁠יְדַבֵּ֧ר יְהוָ֛ה אֲלֵי⁠כֶ֖ם מִ⁠תּ֣וֹךְ הָ⁠אֵ֑שׁ ק֤וֹל דְּבָרִים֙ אַתֶּ֣ם שֹׁמְעִ֔ים וּ⁠תְמוּנָ֛ה אֵינְ⁠כֶ֥ם רֹאִ֖ים זוּלָתִ֥י קֽוֹל ׃¹³ וַ⁠יַּגֵּ֨ד לָ⁠כֶ֜ם אֶת ־ בְּרִית֗⁠וֹ אֲשֶׁ֨ר צִוָּ֤ה אֶתְ⁠כֶם֙ לַ⁠עֲשׂ֔וֹת עֲשֶׂ֖רֶת הַ⁠דְּבָרִ֑ים וַֽ⁠יִּכְתְּבֵ֔⁠ם עַל ־ שְׁנֵ֖י לֻח֥וֹת אֲבָנִֽים ׃¹⁴ וְ⁠אֹתִ֞⁠י צִוָּ֤ה יְהוָה֙ בָּ⁠עֵ֣ת הַ⁠הִ֔וא לְ⁠לַמֵּ֣ד אֶתְ⁠כֶ֔ם חֻקִּ֖ים וּ⁠מִשְׁפָּטִ֑ים לַ⁠עֲשֹׂתְ⁠כֶ֣ם אֹתָ֔⁠ם בָּ⁠אָ֕רֶץ אֲשֶׁ֥ר אַתֶּ֛ם עֹבְרִ֥ים שָׁ֖מָּ⁠ה לְ⁠רִשְׁתָּֽ⁠הּ ׃¹⁵ וְ⁠נִשְׁמַרְתֶּ֥ם מְאֹ֖ד לְ⁠נַפְשֹׁתֵי⁠כֶ֑ם כִּ֣י לֹ֤א רְאִיתֶם֙ כָּל ־ תְּמוּנָ֔ה בְּ⁠י֗וֹם דִּבֶּ֨ר יְהוָ֧ה אֲלֵי⁠כֶ֛ם בְּ⁠חֹרֵ֖ב מִ⁠תּ֥וֹךְ הָ⁠אֵֽשׁ ׃¹⁶ פֶּ֨ן ־ תַּשְׁחִת֔וּ⁠ן וַ⁠עֲשִׂיתֶ֥ם לָ⁠כֶ֛ם פֶּ֖סֶל תְּמוּנַ֣ת כָּל ־ סָ֑מֶל תַּבְנִ֥ית זָכָ֖ר א֥וֹ נְקֵבָֽה ׃¹⁷ תַּבְנִ֕ית כָּל ־ בְּהֵמָ֖ה אֲשֶׁ֣ר בָּ⁠אָ֑רֶץ תַּבְנִית֙ כָּל ־ צִפּ֣וֹר כָּנָ֔ף אֲשֶׁ֥ר תָּע֖וּף בַּ⁠שָּׁמָֽיִם ׃¹⁸ תַּבְנִ֕ית כָּל ־ רֹמֵ֖שׂ בָּ⁠אֲדָמָ֑ה תַּבְנִ֛ית כָּל ־ דָּגָ֥ה אֲשֶׁר ־ בַּ⁠מַּ֖יִם מִ⁠תַּ֥חַת לָ⁠אָֽרֶץ ׃¹⁹ וּ⁠פֶן ־ תִּשָּׂ֨א עֵינֶ֜י⁠ךָ הַ⁠שָּׁמַ֗יְמָ⁠ה וְֽ֠⁠רָאִיתָ אֶת ־ הַ⁠שֶּׁ֨מֶשׁ וְ⁠אֶת ־ הַ⁠יָּרֵ֜חַ וְ⁠אֶת ־ הַ⁠כּֽוֹכָבִ֗ים כֹּ֚ל צְבָ֣א הַ⁠שָּׁמַ֔יִם וְ⁠נִדַּחְתָּ֛ וְ⁠הִשְׁתַּחֲוִ֥יתָ לָ⁠הֶ֖ם וַ⁠עֲבַדְתָּ֑⁠ם אֲשֶׁ֨ר חָלַ֜ק יְהוָ֤ה אֱלֹהֶ֨י⁠ךָ֙ אֹתָ֔⁠ם לְ⁠כֹל֙ הָֽ⁠עַמִּ֔ים תַּ֖חַת כָּל ־ הַ⁠שָּׁמָֽיִם ׃²⁰ וְ⁠אֶתְ⁠כֶם֙ לָקַ֣ח יְהוָ֔ה וַ⁠יּוֹצִ֥א אֶתְ⁠כֶ֛ם מִ⁠כּ֥וּר הַ⁠בַּרְזֶ֖ל מִ⁠מִּצְרָ֑יִם לִ⁠הְי֥וֹת ל֛⁠וֹ לְ⁠עַ֥ם נַחֲלָ֖ה כַּ⁠יּ֥וֹם הַ⁠זֶּֽה ׃²¹ וַֽ⁠יהוָ֥ה הִתְאַנֶּף ־ בִּ֖⁠י עַל ־ דִּבְרֵי⁠כֶ֑ם וַ⁠יִּשָּׁבַ֗ע לְ⁠בִלְתִּ֤י עָבְרִ⁠י֙ אֶת ־ הַ⁠יַּרְדֵּ֔ן וּ⁠לְ⁠בִלְתִּי ־ בֹא֙ אֶל ־ הָ⁠אָ֣רֶץ הַ⁠טּוֹבָ֔ה אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָֽה ׃²² כִּ֣י אָנֹכִ֥י מֵת֙ בָּ⁠אָ֣רֶץ הַ⁠זֹּ֔את אֵינֶ֥⁠נִּי עֹבֵ֖ר אֶת ־ הַ⁠יַּרְדֵּ֑ן וְ⁠אַתֶּם֙ עֹֽבְרִ֔ים וִֽ⁠ירִשְׁתֶּ֕ם אֶת ־ הָ⁠אָ֥רֶץ הַ⁠טּוֹבָ֖ה הַ⁠זֹּֽאת ׃²³ הִשָּׁמְר֣וּ לָ⁠כֶ֗ם פֶּֽן ־ תִּשְׁכְּחוּ֙ אֶת ־ בְּרִ֤ית יְהוָה֙ אֱלֹ֣הֵי⁠כֶ֔ם אֲשֶׁ֥ר כָּרַ֖ת עִמָּ⁠כֶ֑ם וַ⁠עֲשִׂיתֶ֨ם לָ⁠כֶ֥ם פֶּ֨סֶל֙ תְּמ֣וּנַת כֹּ֔ל אֲשֶׁ֥ר צִוְּ⁠ךָ֖ יְהוָ֥ה אֱלֹהֶֽי⁠ךָ ׃²⁴ כִּ֚י יְהוָ֣ה אֱלֹהֶ֔י⁠ךָ אֵ֥שׁ אֹכְלָ֖ה ה֑וּא אֵ֖ל קַנָּֽא ׃פ²⁵ כִּֽי ־ תוֹלִ֤יד בָּנִים֙ וּ⁠בְנֵ֣י בָנִ֔ים וְ⁠נוֹשַׁנְתֶּ֖ם בָּ⁠אָ֑רֶץ וְ⁠הִשְׁחַתֶּ֗ם וַ⁠עֲשִׂ֤יתֶם פֶּ֨סֶל֙ תְּמ֣וּנַת כֹּ֔ל וַ⁠עֲשִׂיתֶ֥ם הָ⁠רַ֛ע בְּ⁠עֵינֵ֥י יְהוָֽה ־ אֱלֹהֶ֖י⁠ךָ לְ⁠הַכְעִיסֽ⁠וֹ ׃²⁶ הַעִידֹתִי֩ בָ⁠כֶ֨ם הַ⁠יּ֜וֹם אֶת ־ הַ⁠שָּׁמַ֣יִם וְ⁠אֶת ־ הָ⁠אָ֗רֶץ כִּֽי ־ אָבֹ֣ד תֹּאבֵדוּ⁠ן֮ מַהֵר֒ מֵ⁠עַ֣ל הָ⁠אָ֔רֶץ אֲשֶׁ֨ר אַתֶּ֜ם עֹבְרִ֧ים אֶת ־ הַ⁠יַּרְדֵּ֛ן שָׁ֖מָּ⁠ה לְ⁠רִשְׁתָּ֑⁠הּ לֹֽא ־ תַאֲרִיכֻ֤⁠ן יָמִים֙ עָלֶ֔י⁠הָ כִּ֥י הִשָּׁמֵ֖ד תִּשָּׁמֵדֽוּ⁠ן ׃²⁷ וְ⁠הֵפִ֧יץ יְהוָ֛ה אֶתְ⁠כֶ֖ם בָּ⁠עַמִּ֑ים וְ⁠נִשְׁאַרְתֶּם֙ מְתֵ֣י מִסְפָּ֔ר בַּ⁠גּוֹיִ֕ם אֲשֶׁ֨ר יְנַהֵ֧ג יְהוָ֛ה אֶתְ⁠כֶ֖ם שָֽׁמָּ⁠ה ׃²⁸ וַ⁠עֲבַדְתֶּם ־ שָׁ֣ם אֱלֹהִ֔ים מַעֲשֵׂ֖ה יְדֵ֣י אָדָ֑ם עֵ֣ץ וָ⁠אֶ֔בֶן אֲשֶׁ֤ר לֹֽא ־ יִרְאוּ⁠ן֙ וְ⁠לֹ֣א יִשְׁמְע֔וּ⁠ן וְ⁠לֹ֥א יֹֽאכְל֖וּ⁠ן וְ⁠לֹ֥א יְרִיחֻֽ⁠ן ׃²⁹ וּ⁠בִקַּשְׁתֶּ֥ם מִ⁠שָּׁ֛ם אֶת ־ יְהוָ֥ה אֱלֹהֶ֖י⁠ךָ וּ⁠מָצָ֑אתָ כִּ֣י תִדְרְשֶׁ֔⁠נּוּ בְּ⁠כָל ־ לְבָבְ⁠ךָ֖ וּ⁠בְ⁠כָל ־ נַפְשֶֽׁ⁠ךָ ׃³⁰ בַּ⁠צַּ֣ר לְ⁠ךָ֔ וּ⁠מְצָא֕וּ⁠ךָ כֹּ֖ל הַ⁠דְּבָרִ֣ים הָ⁠אֵ֑לֶּה בְּ⁠אַחֲרִית֙ הַ⁠יָּמִ֔ים וְ⁠שַׁבְתָּ֙ עַד ־ יְהוָ֣ה אֱלֹהֶ֔י⁠ךָ וְ⁠שָׁמַעְתָּ֖ בְּ⁠קֹלֽ⁠וֹ ׃³¹ כִּ֣י אֵ֤ל רַחוּם֙ יְהוָ֣ה אֱלֹהֶ֔י⁠ךָ לֹ֥א יַרְפְּ⁠ךָ֖ וְ⁠לֹ֣א יַשְׁחִיתֶ֑⁠ךָ וְ⁠לֹ֤א יִשְׁכַּח֙ אֶת ־ בְּרִ֣ית אֲבֹתֶ֔י⁠ךָ אֲשֶׁ֥ר נִשְׁבַּ֖ע לָ⁠הֶֽם ׃³² כִּ֣י שְׁאַל ־ נָא֩ לְ⁠יָמִ֨ים רִֽאשֹׁנִ֜ים אֲשֶׁר ־ הָי֣וּ לְ⁠פָנֶ֗י⁠ךָ לְ⁠מִן ־ הַ⁠יּוֹם֙ אֲשֶׁר֩ בָּרָ֨א אֱלֹהִ֤ים ׀ אָדָם֙ עַל ־ הָ⁠אָ֔רֶץ וּ⁠לְ⁠מִ⁠קְצֵ֥ה הַ⁠שָּׁמַ֖יִם וְ⁠עַד ־ קְצֵ֣ה הַ⁠שָּׁמָ֑יִם הֲ⁠נִֽהְיָ֗ה כַּ⁠דָּבָ֤ר הַ⁠גָּדוֹל֙ הַ⁠זֶּ֔ה א֖וֹ הֲ⁠נִשְׁמַ֥ע כָּמֹֽ⁠הוּ ׃³³ הֲ⁠שָׁ֣מַֽע עָם֩ ק֨וֹל אֱלֹהִ֜ים מְדַבֵּ֧ר מִ⁠תּוֹךְ ־ הָ⁠אֵ֛שׁ כַּ⁠אֲשֶׁר ־ שָׁמַ֥עְתָּ אַתָּ֖ה וַ⁠יֶּֽחִי ׃³⁴ א֣וֹ ׀ הֲ⁠נִסָּ֣ה אֱלֹהִ֗ים לָ֠⁠בוֹא לָ⁠קַ֨חַת ל֣⁠וֹ גוֹי֮ מִ⁠קֶּ֣רֶב גּוֹי֒ בְּ⁠מַסֹּת֩ בְּ⁠אֹתֹ֨ת וּ⁠בְ⁠מוֹפְתִ֜ים וּ⁠בְ⁠מִלְחָמָ֗ה וּ⁠בְ⁠יָ֤ד חֲזָקָה֙ וּ⁠בִ⁠זְר֣וֹעַ נְטוּיָ֔ה וּ⁠בְ⁠מוֹרָאִ֖ים גְּדֹלִ֑ים כְּ֠⁠כֹל אֲשֶׁר ־ עָשָׂ֨ה לָ⁠כֶ֜ם יְהוָ֧ה אֱלֹהֵי⁠כֶ֛ם בְּ⁠מִצְרַ֖יִם לְ⁠עֵינֶֽי⁠ךָ ׃³⁵ אַתָּה֙ הָרְאֵ֣תָ לָ⁠דַ֔עַת כִּ֥י יְהוָ֖ה ה֣וּא הָ⁠אֱלֹהִ֑ים אֵ֥ין ע֖וֹד מִ⁠לְ⁠בַדּֽ⁠וֹ ׃³⁶ מִן ־ הַ⁠שָּׁמַ֛יִם הִשְׁמִֽיעֲ⁠ךָ֥ אֶת ־ קֹל֖⁠וֹ לְ⁠יַסְּרֶ֑⁠ךָּ וְ⁠עַל ־ הָ⁠אָ֗רֶץ הֶרְאֲ⁠ךָ֙ אֶת ־ אִשּׁ֣⁠וֹ הַ⁠גְּדוֹלָ֔ה וּ⁠דְבָרָ֥י⁠ו שָׁמַ֖עְתָּ מִ⁠תּ֥וֹךְ הָ⁠אֵֽשׁ ׃³⁷ וְ⁠תַ֗חַת כִּ֤י אָהַב֙ אֶת ־ אֲבֹתֶ֔י⁠ךָ וַ⁠יִּבְחַ֥ר בְּ⁠זַרְע֖⁠וֹ אַחֲרָ֑י⁠ו וַ⁠יּוֹצִֽאֲ⁠ךָ֧ בְּ⁠פָנָ֛י⁠ו בְּ⁠כֹח֥⁠וֹ הַ⁠גָּדֹ֖ל מִ⁠מִּצְרָֽיִם ׃³⁸ לְ⁠הוֹרִ֗ישׁ גּוֹיִ֛ם גְּדֹלִ֧ים וַ⁠עֲצֻמִ֛ים מִמְּ⁠ךָ֖ מִ⁠פָּנֶ֑י⁠ךָ לַ⁠הֲבִֽיאֲ⁠ךָ֗ לָֽ⁠תֶת ־ לְ⁠ךָ֧ אֶת ־ אַרְצָ֛⁠ם נַחֲלָ֖ה כַּ⁠יּ֥וֹם הַ⁠זֶּֽה ׃³⁹ וְ⁠יָדַעְתָּ֣ הַ⁠יּ֗וֹם וַ⁠הֲשֵׁבֹתָ֮ אֶל ־ לְבָבֶ⁠ךָ֒ כִּ֤י יְהוָה֙ ה֣וּא הָֽ⁠אֱלֹהִ֔ים בַּ⁠שָּׁמַ֣יִם מִ⁠מַּ֔עַל וְ⁠עַל ־ הָ⁠אָ֖רֶץ מִ⁠תָּ֑חַת אֵ֖ין עֽוֹד ׃⁴⁰ וְ⁠שָׁמַרְתָּ֞ אֶת ־ חֻקָּ֣י⁠ו וְ⁠אֶת ־ מִצְוֺתָ֗י⁠ו אֲשֶׁ֨ר אָנֹכִ֤י מְצַוְּ⁠ךָ֙ הַ⁠יּ֔וֹם אֲשֶׁר֙ יִיטַ֣ב לְ⁠ךָ֔ וּ⁠לְ⁠בָנֶ֖י⁠ךָ אַחֲרֶ֑י⁠ךָ וּ⁠לְמַ֨עַן תַּאֲרִ֤יךְ יָמִים֙ עַל ־ הַ֣⁠אֲדָמָ֔ה אֲשֶׁ֨ר יְהוָ֧ה אֱלֹהֶ֛י⁠ךָ נֹתֵ֥ן לְ⁠ךָ֖ כָּל ־ הַ⁠יָּמִֽים ׃פ⁴¹ אָ֣ז יַבְדִּ֤יל מֹשֶׁה֙ שָׁלֹ֣שׁ עָרִ֔ים בְּ⁠עֵ֖בֶר הַ⁠יַּרְדֵּ֑ן מִזְרְחָ֖⁠ה שָֽׁמֶשׁ ׃⁴² לָ⁠נֻ֨ס שָׁ֜מָּ⁠ה רוֹצֵ֗חַ אֲשֶׁ֨ר יִרְצַ֤ח אֶת ־ רֵעֵ֨⁠הוּ֙ בִּ⁠בְלִי ־ דַ֔עַת וְ⁠ה֛וּא לֹא ־ שֹׂנֵ֥א ל֖⁠וֹ מִ⁠תְּמ֣וֹל שִׁלְשׁ֑וֹם וְ⁠נָ֗ס אֶל ־ אַחַ֛ת מִן ־ הֶ⁠עָרִ֥ים הָ⁠אֵ֖ל וָ⁠חָֽי ׃⁴³ אֶת ־ בֶּ֧צֶר בַּ⁠מִּדְבָּ֛ר בְּ⁠אֶ֥רֶץ הַ⁠מִּישֹׁ֖ר לָ⁠רֻֽאוּבֵנִ֑י וְ⁠אֶת ־ רָאמֹ֤ת בַּ⁠גִּלְעָד֙ לַ⁠גָּדִ֔י וְ⁠אֶת ־ גּוֹלָ֥ן בַּ⁠בָּשָׁ֖ן לַֽ⁠מְנַשִּֽׁי ׃⁴⁴ וְ⁠זֹ֖את הַ⁠תּוֹרָ֑ה אֲשֶׁר ־ שָׂ֣ם מֹשֶׁ֔ה לִ⁠פְנֵ֖י בְּנֵ֥י יִשְׂרָאֵֽל ׃⁴⁵ אֵ֚לֶּה הָֽ⁠עֵדֹ֔ת וְ⁠הַֽ⁠חֻקִּ֖ים וְ⁠הַ⁠מִּשְׁפָּטִ֑ים אֲשֶׁ֨ר דִּבֶּ֤ר מֹשֶׁה֙ אֶל ־ בְּנֵ֣י יִשְׂרָאֵ֔ל בְּ⁠צֵאתָ֖⁠ם מִ⁠מִּצְרָֽיִם ׃⁴⁶ בְּ⁠עֵ֨בֶר הַ⁠יַּרְדֵּ֜ן בַּ⁠גַּ֗יְא מ֚וּל בֵּ֣ית פְּע֔וֹר בְּ⁠אֶ֗רֶץ סִיחֹן֙ מֶ֣לֶךְ הָֽ⁠אֱמֹרִ֔י אֲשֶׁ֥ר יוֹשֵׁ֖ב בְּ⁠חֶשְׁבּ֑וֹן אֲשֶׁ֨ר הִכָּ֤ה מֹשֶׁה֙ וּ⁠בְנֵֽי יִשְׂרָאֵ֔ל בְּ⁠צֵאתָ֖⁠ם מִ⁠מִּצְרָֽיִם ׃⁴⁷ וַ⁠יִּֽירְשׁ֨וּ אֶת ־ אַרְצ֜⁠וֹ וְ⁠אֶת ־ אֶ֣רֶץ ׀ ע֣וֹג מֶֽלֶךְ ־ הַ⁠בָּשָׁ֗ן שְׁנֵי֙ מַלְכֵ֣י הָֽ⁠אֱמֹרִ֔י אֲשֶׁ֖ר בְּ⁠עֵ֣בֶר הַ⁠יַּרְדֵּ֑ן מִזְרַ֖ח שָֽׁמֶשׁ ׃⁴⁸ מֵ⁠עֲרֹעֵ֞ר אֲשֶׁ֨ר עַל ־ שְׂפַת ־ נַ֧חַל אַרְנֹ֛ן וְ⁠עַד ־ הַ֥ר שִׂיאֹ֖ן ה֥וּא חֶרְמֽוֹן ׃⁴⁹ וְ⁠כָל ־ הָ֨⁠עֲרָבָ֜ה עֵ֤בֶר הַ⁠יַּרְדֵּן֙ מִזְרָ֔חָ⁠ה וְ⁠עַ֖ד יָ֣ם הָ⁠עֲרָבָ֑ה תַּ֖חַת אַשְׁדֹּ֥ת הַ⁠פִּסְגָּֽה ׃פ

Chapter 5

¹ וַ⁠יִּקְרָ֣א מֹשֶׁה֮ אֶל ־ כָּל ־ יִשְׂרָאֵל֒ וַ⁠יֹּ֣אמֶר אֲלֵ⁠הֶ֗ם שְׁמַ֤ע יִשְׂרָאֵל֙ אֶת ־ הַ⁠חֻקִּ֣ים וְ⁠אֶת ־ הַ⁠מִּשְׁפָּטִ֔ים אֲשֶׁ֧ר אָנֹכִ֛י דֹּבֵ֥ר בְּ⁠אָזְנֵי⁠כֶ֖ם הַ⁠יּ֑וֹם וּ⁠לְמַדְתֶּ֣ם אֹתָ֔⁠ם וּ⁠שְׁמַרְתֶּ֖ם לַ⁠עֲשֹׂתָֽ⁠ם ׃² יְהוָ֣ה אֱלֹהֵ֗י⁠נוּ כָּרַ֥ת עִמָּ֛⁠נוּ בְּרִ֖ית בְּ⁠חֹרֵֽב ׃³ לֹ֣א אֶת ־ אֲבֹתֵ֔י⁠נוּ כָּרַ֥ת יְהוָ֖ה אֶת ־ הַ⁠בְּרִ֣ית הַ⁠זֹּ֑את כִּ֣י אִתָּ֗⁠נוּ אֲנַ֨חְנוּ אֵ֥לֶּה פֹ֛ה הַ⁠יּ֖וֹם כֻּלָּ֥⁠נוּ חַיִּֽים ׃⁴ פָּנִ֣ים ׀ בְּ⁠פָנִ֗ים דִּבֶּ֨ר יְהוָ֧ה עִמָּ⁠כֶ֛ם בָּ⁠הָ֖ר מִ⁠תּ֥וֹךְ הָ⁠אֵֽשׁ ׃⁵ אָ֠נֹכִי עֹמֵ֨ד בֵּין ־ יְהוָ֤ה וּ⁠בֵֽינֵי⁠כֶם֙ בָּ⁠עֵ֣ת הַ⁠הִ֔וא לְ⁠הַגִּ֥יד לָ⁠כֶ֖ם אֶת ־ דְּבַ֣ר יְהוָ֑ה כִּ֤י יְרֵאתֶם֙ מִ⁠פְּנֵ֣י הָ⁠אֵ֔שׁ וְ⁠לֹֽא ־ עֲלִיתֶ֥ם בָּ⁠הָ֖ר לֵ⁠אמֹֽר ׃ס⁶ אָֽנֹכִי֙ יְהוָ֣ה אֱלֹהֶ֔י⁠ךָ אֲשֶׁ֧ר הוֹצֵאתִ֛י⁠ךָ מֵ⁠אֶ֥רֶץ מִצְרַ֖יִם מִ⁠בֵּ֥ית עֲבָדִֽים ׃⁷ לֹא ־ יִהְיֶ֥ה לְ⁠ךָ֛ אֱלֹהִ֥ים אֲחֵרִ֖ים עַל ־ פָּנָֽ⁠יַ ׃⁸ לֹֽ֣א ־ תַעֲשֶׂ֥ה לְ⁠ךָ֥ פֶ֨סֶל֙ כָּל ־ תְּמוּנָ֔ה אֲשֶׁ֤ר בַּ⁠שָּׁמַ֨יִם֙ מִ⁠מַּ֔עַל וַ⁠אֲשֶׁ֥ר בָּ⁠אָ֖רֶץ מִ⁠תָּ֑חַת וַ⁠אֲשֶׁ֥ר בַּ⁠מַּ֖יִם מִ⁠תַּ֥חַת לָ⁠אָֽרֶץ ׃⁹ לֹא ־ תִשְׁתַּחֲוֶ֥ה לָ⁠הֶ֖ם וְ⁠לֹ֣א תָעָבְדֵ֑⁠ם כִּ֣י אָנֹכִ֞י יְהוָ֤ה אֱלֹהֶ֨י⁠ךָ֙ אֵ֣ל קַנָּ֔א פֹּ֠קֵד עֲוֺ֨ן אָב֧וֹת עַל ־ בָּנִ֛ים וְ⁠עַל ־ שִׁלֵּשִׁ֥ים וְ⁠עַל ־ רִבֵּעִ֖ים לְ⁠שֹׂנְאָֽ⁠י ׃¹⁰ וְ⁠עֹ֥שֶׂה חֶ֖סֶד לַֽ⁠אֲלָפִ֑ים לְ⁠אֹהֲבַ֖⁠י וּ⁠לְ⁠שֹׁמְרֵ֥י מִצְוֹתָֽי ׃ס¹¹¹ לֹ֥א תִשָּׂ֛א אֶת ־ שֵֽׁם ־ יְהוָ֥ה אֱלֹהֶ֖י⁠ךָ לַ⁠שָּׁ֑וְא כִּ֣י לֹ֤א יְנַקֶּה֙ יְהוָ֔ה אֵ֛ת אֲשֶׁר ־ יִשָּׂ֥א אֶת ־ שְׁמ֖⁠וֹ לַ⁠שָּֽׁוְא ׃ס¹² שָׁמ֛וֹר אֶת ־ י֥וֹם הַ⁠שַׁבָּ֖ת לְ⁠קַדְּשׁ֑⁠וֹ כַּ⁠אֲשֶׁ֥ר צִוְּ⁠ךָ֖ יְהוָ֥ה אֱלֹהֶֽי⁠ךָ ׃¹³ שֵׁ֤שֶׁת יָמִים֙ תַּֽעֲבֹ֔ד וְ⁠עָשִׂ֖יתָ כָּל ־ מְלַאכְתֶּֽ⁠ךָ ׃¹⁴ וְ⁠י֨וֹם֙ הַ⁠שְּׁבִיעִ֔י שַׁבָּ֖ת לַ⁠יהוָ֣ה אֱלֹהֶ֑י⁠ךָ לֹ֣א תַעֲשֶׂ֣ה כָל ־ מְלָאכָ֡ה אַתָּ֣ה וּ⁠בִנְ⁠ךָֽ ־ וּ⁠בִתֶּ֣⁠ךָ וְ⁠עַבְדְּ⁠ךָֽ ־ וַ֠⁠אֲמָתֶ⁠ךָ וְ⁠שׁוֹרְ⁠ךָ֨ וַ⁠חֲמֹֽרְ⁠ךָ֜ וְ⁠כָל ־ בְּהֶמְתֶּ֗⁠ךָ וְ⁠גֵֽרְ⁠ךָ֙ אֲשֶׁ֣ר בִּ⁠שְׁעָרֶ֔י⁠ךָ לְמַ֗עַן יָנ֛וּחַ עַבְדְּ⁠ךָ֥ וַ⁠אֲמָתְ⁠ךָ֖ כָּמֽוֹ⁠ךָ ׃¹⁵ וְ⁠זָכַרְתָּ֗ כִּ֣י ־ עֶ֤בֶד הָיִ֨יתָ֙ ׀ בְּ⁠אֶ֣רֶץ מִצְרַ֔יִם וַ⁠יֹּצִ֨אֲ⁠ךָ֜ יְהוָ֤ה אֱלֹהֶ֨י⁠ךָ֙ מִ⁠שָּׁ֔ם בְּ⁠יָ֥ד חֲזָקָ֖ה וּ⁠בִ⁠זְרֹ֣עַ נְטוּיָ֑ה עַל ־ כֵּ֗ן צִוְּ⁠ךָ֙ יְהוָ֣ה אֱלֹהֶ֔י⁠ךָ לַ⁠עֲשׂ֖וֹת אֶת ־ י֥וֹם הַ⁠שַׁבָּֽת ׃ס¹⁶ כַּבֵּ֤ד אֶת ־ אָבִ֨י⁠ךָ֙ וְ⁠אֶת ־ אִמֶּ֔⁠ךָ כַּ⁠אֲשֶׁ֥ר צִוְּ⁠ךָ֖ יְהוָ֣ה אֱלֹהֶ֑י⁠ךָ לְמַ֣עַן ׀ יַאֲרִיכֻ֣⁠ן יָמֶ֗י⁠ךָ וּ⁠לְמַ֨עַן֙ יִ֣יטַב לָ֔⁠ךְ עַ֚ל הָֽ⁠אֲדָמָ֔ה אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃ס¹⁷ לֹ֖א תִּרְצָֽח ׃ס¹⁸ וְ⁠לֹ֖א תִּנְאָֽף ׃ס¹⁹ וְ⁠לֹ֖א תִּגְנֹֽב ׃ס²⁰ וְ⁠לֹֽא ־ תַעֲנֶ֥ה בְ⁠רֵֽעֲ⁠ךָ֖ עֵ֥ד שָֽׁוְא ׃ס²¹ וְ⁠לֹ֥א תַחְמֹ֖ד אֵ֣שֶׁת רֵעֶ֑⁠ךָ ס וְ⁠לֹ֨א תִתְאַוֶּ֜ה בֵּ֣ית רֵעֶ֗⁠ךָ שָׂדֵ֜⁠הוּ וְ⁠עַבְדּ֤⁠וֹ וַ⁠אֲמָת⁠וֹ֙ שׁוֹר֣⁠וֹ וַ⁠חֲמֹר֔⁠וֹ וְ⁠כֹ֖ל אֲשֶׁ֥ר לְ⁠רֵעֶֽ⁠ךָ ׃ס²² אֶֽת ־ הַ⁠דְּבָרִ֣ים הָ⁠אֵ֡לֶּה דִּבֶּר֩ יְהוָ֨ה אֶל ־ כָּל ־ קְהַלְ⁠כֶ֜ם בָּ⁠הָ֗ר מִ⁠תּ֤וֹךְ הָ⁠אֵשׁ֙ הֶֽ⁠עָנָ֣ן וְ⁠הָֽ⁠עֲרָפֶ֔ל ק֥וֹל גָּד֖וֹל וְ⁠לֹ֣א יָסָ֑ף וַֽ⁠יִּכְתְּבֵ֗⁠ם עַל ־ שְׁנֵי֙ לֻחֹ֣ת אֲבָנִ֔ים וַֽ⁠יִּתְּנֵ֖⁠ם אֵלָֽ⁠י ׃²³ וַ⁠יְהִ֗י כְּ⁠שָׁמְעֲ⁠כֶ֤ם אֶת ־ הַ⁠קּוֹל֙ מִ⁠תּ֣וֹךְ הַ⁠חֹ֔שֶׁךְ וְ⁠הָ⁠הָ֖ר בֹּעֵ֣ר בָּ⁠אֵ֑שׁ וַ⁠תִּקְרְב֣וּ⁠ן אֵלַ֔⁠י כָּל ־ רָאשֵׁ֥י שִׁבְטֵי⁠כֶ֖ם וְ⁠זִקְנֵי⁠כֶֽם ׃²⁴ וַ⁠תֹּאמְר֗וּ הֵ֣ן הֶרְאָ֜⁠נוּ יְהוָ֤ה אֱלֹהֵ֨י⁠נוּ֙ אֶת ־ כְּבֹד֣⁠וֹ וְ⁠אֶת ־ גָּדְל֔⁠וֹ וְ⁠אֶת ־ קֹל֥⁠וֹ שָׁמַ֖עְנוּ מִ⁠תּ֣וֹךְ הָ⁠אֵ֑שׁ הַ⁠יּ֤וֹם הַ⁠זֶּה֙ רָאִ֔ינוּ כִּֽי ־ יְדַבֵּ֧ר אֱלֹהִ֛ים אֶת ־ הָֽ⁠אָדָ֖ם וָ⁠חָֽי ׃²⁵ וְ⁠עַתָּה֙ לָ֣⁠מָּה נָמ֔וּת כִּ֣י תֹֽאכְלֵ֔⁠נוּ הָ⁠אֵ֥שׁ הַ⁠גְּדֹלָ֖ה הַ⁠זֹּ֑את אִם ־ יֹסְפִ֣ים ׀ אֲנַ֗חְנוּ לִ֠⁠שְׁמֹעַ אֶת ־ ק֨וֹל יְהוָ֧ה אֱלֹהֵ֛י⁠נוּ ע֖וֹד וָ⁠מָֽתְנוּ ׃²⁶ כִּ֣י מִ֣י כָל ־ בָּשָׂ֡ר אֲשֶׁ֣ר שָׁמַ֣ע קוֹל֩ אֱלֹהִ֨ים חַיִּ֜ים מְדַבֵּ֧ר מִ⁠תּוֹךְ ־ הָ⁠אֵ֛שׁ כָּמֹ֖⁠נוּ וַ⁠יֶּֽחִי ׃²⁷ קְרַ֤ב אַתָּה֙ וּֽ⁠שֲׁמָ֔ע אֵ֛ת כָּל ־ אֲשֶׁ֥ר יֹאמַ֖ר יְהוָ֣ה אֱלֹהֵ֑י⁠נוּ וְ⁠אַ֣תְּ ׀ תְּדַבֵּ֣ר אֵלֵ֗י⁠נוּ אֵת֩ כָּל ־ אֲשֶׁ֨ר יְדַבֵּ֜ר יְהוָ֧ה אֱלֹהֵ֛י⁠נוּ אֵלֶ֖י⁠ךָ וְ⁠שָׁמַ֥עְנוּ וְ⁠עָשִֽׂינוּ ׃²⁸ וַ⁠יִּשְׁמַ֤ע יְהוָה֙ אֶת ־ ק֣וֹל דִּבְרֵי⁠כֶ֔ם בְּ⁠דַבֶּרְ⁠כֶ֖ם אֵלָ֑⁠י וַ⁠יֹּ֨אמֶר יְהוָ֜ה אֵלַ֗⁠י שָׁ֠מַעְתִּי אֶת ־ ק֨וֹל דִּבְרֵ֜י הָ⁠עָ֤ם הַ⁠זֶּה֙ אֲשֶׁ֣ר דִּבְּר֣וּ אֵלֶ֔י⁠ךָ הֵיטִ֖יבוּ כָּל ־ אֲשֶׁ֥ר דִּבֵּֽרוּ ׃²⁹ מִֽי ־ יִתֵּ֡ן וְ⁠הָיָה֩ לְבָבָ֨⁠ם זֶ֜ה לָ⁠הֶ֗ם לְ⁠יִרְאָ֥ה אֹתִ֛⁠י וְ⁠לִ⁠שְׁמֹ֥ר אֶת ־ כָּל ־ מִצְוֺתַ֖⁠י כָּל ־ הַ⁠יָּמִ֑ים לְמַ֨עַן יִיטַ֥ב לָ⁠הֶ֛ם וְ⁠לִ⁠בְנֵי⁠הֶ֖ם לְ⁠עֹלָֽם ׃³⁰ לֵ֖ךְ אֱמֹ֣ר לָ⁠הֶ֑ם שׁ֥וּבוּ לָ⁠כֶ֖ם לְ⁠אָהֳלֵי⁠כֶֽם ׃³¹ וְ⁠אַתָּ֗ה פֹּה֮ עֲמֹ֣ד עִמָּדִ⁠י֒ וַ⁠אֲדַבְּרָ֣ה אֵלֶ֗י⁠ךָ אֵ֧ת כָּל ־ הַ⁠מִּצְוָ֛ה וְ⁠הַ⁠חֻקִּ֥ים וְ⁠הַ⁠מִּשְׁפָּטִ֖ים אֲשֶׁ֣ר תְּלַמְּדֵ֑⁠ם וְ⁠עָשׂ֣וּ בָ⁠אָ֔רֶץ אֲשֶׁ֧ר אָנֹכִ֛י נֹתֵ֥ן לָ⁠הֶ֖ם לְ⁠רִשְׁתָּֽ⁠הּ ׃³² וּ⁠שְׁמַרְתֶּ֣ם לַ⁠עֲשׂ֔וֹת כַּ⁠אֲשֶׁ֥ר צִוָּ֛ה יְהוָ֥ה אֱלֹהֵי⁠כֶ֖ם אֶתְ⁠כֶ֑ם לֹ֥א תָסֻ֖רוּ יָמִ֥ין וּ⁠שְׂמֹֽאל ׃³³ בְּ⁠כָל ־ הַ⁠דֶּ֗רֶךְ אֲשֶׁ֨ר צִוָּ֜ה יְהוָ֧ה אֱלֹהֵי⁠כֶ֛ם אֶתְ⁠כֶ֖ם תֵּלֵ֑כוּ לְמַ֤עַן תִּֽחְיוּ⁠ן֙ וְ⁠ט֣וֹב לָ⁠כֶ֔ם וְ⁠הַאֲרַכְתֶּ֣ם יָמִ֔ים בָּ⁠אָ֖רֶץ אֲשֶׁ֥ר תִּֽירָשֽׁוּ⁠ן ׃

¹K מצות⁠ו

Chapter 6

¹ וְ⁠זֹ֣את הַ⁠מִּצְוָ֗ה הַֽ⁠חֻקִּים֙ וְ⁠הַ⁠מִּשְׁפָּטִ֔ים אֲשֶׁ֥ר צִוָּ֛ה יְהוָ֥ה אֱלֹהֵי⁠כֶ֖ם לְ⁠לַמֵּ֣ד אֶתְ⁠כֶ֑ם לַ⁠עֲשׂ֣וֹת בָּ⁠אָ֔רֶץ אֲשֶׁ֥ר אַתֶּ֛ם עֹבְרִ֥ים שָׁ֖מָּ⁠ה לְ⁠רִשְׁתָּֽ⁠הּ ׃² לְמַ֨עַן תִּירָ֜א אֶת ־ יְהוָ֣ה אֱלֹהֶ֗י⁠ךָ לִ֠⁠שְׁמֹר אֶת ־ כָּל ־ חֻקֹּתָ֣י⁠ו וּ⁠מִצְוֺתָי⁠ו֮ אֲשֶׁ֣ר אָנֹכִ֣י מְצַוֶּ⁠ךָ֒ אַתָּה֙ וּ⁠בִנְ⁠ךָ֣ וּ⁠בֶן ־ בִּנְ⁠ךָ֔ כֹּ֖ל יְמֵ֣י חַיֶּ֑י⁠ךָ וּ⁠לְמַ֖עַן יַאֲרִכֻ֥⁠ן יָמֶֽי⁠ךָ ׃³ וְ⁠שָׁמַעְתָּ֤ יִשְׂרָאֵל֙ וְ⁠שָׁמַרְתָּ֣ לַ⁠עֲשׂ֔וֹת אֲשֶׁר֙ יִיטַ֣ב לְ⁠ךָ֔ וַ⁠אֲשֶׁ֥ר תִּרְבּ֖וּ⁠ן מְאֹ֑ד כַּ⁠אֲשֶׁר֩ דִּבֶּ֨ר יְהוָ֜ה אֱלֹהֵ֤י אֲבֹתֶ֨י⁠ךָ֙ לָ֔⁠ךְ אֶ֛רֶץ זָבַ֥ת חָלָ֖ב וּ⁠דְבָֽשׁ ׃פ⁴ שְׁמַ֖ע יִשְׂרָאֵ֑ל יְהוָ֥ה אֱלֹהֵ֖י⁠נוּ יְהוָ֥ה ׀ אֶחָֽד ׃⁵ וְ⁠אָ֣הַבְתָּ֔ אֵ֖ת יְהוָ֣ה אֱלֹהֶ֑י⁠ךָ בְּ⁠כָל ־ לְבָבְ⁠ךָ֥ וּ⁠בְ⁠כָל ־ נַפְשְׁ⁠ךָ֖ וּ⁠בְ⁠כָל ־ מְאֹדֶֽ⁠ךָ ׃⁶ וְ⁠הָי֞וּ הַ⁠דְּבָרִ֣ים הָ⁠אֵ֗לֶּה אֲשֶׁ֨ר אָנֹכִ֧י מְצַוְּ⁠ךָ֛ הַ⁠יּ֖וֹם עַל ־ לְבָבֶֽ⁠ךָ ׃⁷ וְ⁠שִׁנַּנְתָּ֣⁠ם לְ⁠בָנֶ֔י⁠ךָ וְ⁠דִבַּרְתָּ֖ בָּ֑⁠ם בְּ⁠שִׁבְתְּ⁠ךָ֤ בְּ⁠בֵיתֶ֨⁠ךָ֙ וּ⁠בְ⁠לֶכְתְּ⁠ךָ֣ בַ⁠דֶּ֔רֶךְ וּֽ⁠בְ⁠שָׁכְבְּ⁠ךָ֖ וּ⁠בְ⁠קוּמֶֽ⁠ךָ ׃⁸ וּ⁠קְשַׁרְתָּ֥⁠ם לְ⁠א֖וֹת עַל ־ יָדֶ֑⁠ךָ וְ⁠הָי֥וּ לְ⁠טֹטָפֹ֖ת בֵּ֥ין עֵינֶֽי⁠ךָ ׃⁹ וּ⁠כְתַבְתָּ֛⁠ם עַל ־ מְזוּזֹ֥ת בֵּיתֶ֖⁠ךָ וּ⁠בִ⁠שְׁעָרֶֽי⁠ךָ ׃ס¹⁰ וְ⁠הָיָ֞ה כִּ֥י יְבִיאֲ⁠ךָ֣ ׀ יְהוָ֣ה אֱלֹהֶ֗י⁠ךָ אֶל ־ הָ⁠אָ֜רֶץ אֲשֶׁ֨ר נִשְׁבַּ֧ע לַ⁠אֲבֹתֶ֛י⁠ךָ לְ⁠אַבְרָהָ֛ם לְ⁠יִצְחָ֥ק וּֽ⁠לְ⁠יַעֲקֹ֖ב לָ֣⁠תֶת לָ֑⁠ךְ עָרִ֛ים גְּדֹלֹ֥ת וְ⁠טֹבֹ֖ת אֲשֶׁ֥ר לֹא ־ בָנִֽיתָ ׃¹¹ וּ⁠בָ֨תִּ֜ים מְלֵאִ֣ים כָּל ־ טוּב֮ אֲשֶׁ֣ר לֹא ־ מִלֵּאתָ֒ וּ⁠בֹרֹ֤ת חֲצוּבִים֙ אֲשֶׁ֣ר לֹא ־ חָצַ֔בְתָּ כְּרָמִ֥ים וְ⁠זֵיתִ֖ים אֲשֶׁ֣ר לֹא ־ נָטָ֑עְתָּ וְ⁠אָכַלְתָּ֖ וְ⁠שָׂבָֽעְתָּ ׃¹² הִשָּׁ֣מֶר לְ⁠ךָ֔ פֶּן ־ תִּשְׁכַּ֖ח אֶת ־ יְהוָ֑ה אֲשֶׁ֧ר הוֹצִֽיאֲ⁠ךָ֛ מֵ⁠אֶ֥רֶץ מִצְרַ֖יִם מִ⁠בֵּ֥ית עֲבָדִֽים ׃¹³ אֶת ־ יְהוָ֧ה אֱלֹהֶ֛י⁠ךָ תִּירָ֖א וְ⁠אֹת֣⁠וֹ תַעֲבֹ֑ד וּ⁠בִ⁠שְׁמ֖⁠וֹ תִּשָּׁבֵֽעַ ׃¹⁴ לֹ֣א תֵֽלְכ֔וּ⁠ן אַחֲרֵ֖י אֱלֹהִ֣ים אֲחֵרִ֑ים מֵ⁠אֱלֹהֵי֙ הָֽ⁠עַמִּ֔ים אֲשֶׁ֖ר סְבִיבוֹתֵי⁠כֶֽם ׃¹⁵ כִּ֣י אֵ֥ל קַנָּ֛א יְהוָ֥ה אֱלֹהֶ֖י⁠ךָ בְּ⁠קִרְבֶּ֑⁠ךָ פֶּן ־ יֶ֠חֱרֶה אַף ־ יְהוָ֤ה אֱלֹהֶ֨י⁠ךָ֙ בָּ֔⁠ךְ וְ⁠הִשְׁמִ֣ידְ⁠ךָ֔ מֵ⁠עַ֖ל פְּנֵ֥י הָ⁠אֲדָמָֽה ׃ס¹⁶ לֹ֣א תְנַסּ֔וּ אֶת ־ יְהוָ֖ה אֱלֹהֵי⁠כֶ֑ם כַּ⁠אֲשֶׁ֥ר נִסִּיתֶ֖ם בַּ⁠מַּסָּֽה ׃¹⁷ שָׁמ֣וֹר תִּשְׁמְר֔וּ⁠ן אֶת ־ מִצְוֺ֖ת יְהוָ֣ה אֱלֹהֵי⁠כֶ֑ם וְ⁠עֵדֹתָ֥י⁠ו וְ⁠חֻקָּ֖י⁠ו אֲשֶׁ֥ר צִוָּֽ⁠ךְ ׃¹⁸ וְ⁠עָשִׂ֛יתָ הַ⁠יָּשָׁ֥ר וְ⁠הַ⁠טּ֖וֹב בְּ⁠עֵינֵ֣י יְהוָ֑ה לְמַ֨עַן֙ יִ֣יטַב לָ֔⁠ךְ וּ⁠בָ֗אתָ וְ⁠יָֽרַשְׁתָּ֙ אֶת ־ הָ⁠אָ֣רֶץ הַ⁠טֹּבָ֔ה אֲשֶׁר ־ נִשְׁבַּ֥ע יְהוָ֖ה לַ⁠אֲבֹתֶֽי⁠ךָ ׃¹⁹ לַ⁠הֲדֹ֥ף אֶת ־ כָּל ־ אֹיְבֶ֖י⁠ךָ מִ⁠פָּנֶ֑י⁠ךָ כַּ⁠אֲשֶׁ֖ר דִּבֶּ֥ר יְהוָֽה ׃ס²⁰ כִּֽי ־ יִשְׁאָלְ⁠ךָ֥ בִנְ⁠ךָ֛ מָחָ֖ר לֵ⁠אמֹ֑ר מָ֣ה הָ⁠עֵדֹ֗ת וְ⁠הַֽ⁠חֻקִּים֙ וְ⁠הַ⁠מִּשְׁפָּטִ֔ים אֲשֶׁ֥ר צִוָּ֛ה יְהוָ֥ה אֱלֹהֵ֖י⁠נוּ אֶתְ⁠כֶֽם ׃²¹ וְ⁠אָמַרְתָּ֣ לְ⁠בִנְ⁠ךָ֔ עֲבָדִ֛ים הָיִ֥ינוּ לְ⁠פַרְעֹ֖ה בְּ⁠מִצְרָ֑יִם וַ⁠יּוֹצִיאֵ֧⁠נוּ יְהוָ֛ה מִ⁠מִּצְרַ֖יִם בְּ⁠יָ֥ד חֲזָקָֽה ׃²² וַ⁠יִּתֵּ֣ן יְהוָ֡ה אוֹתֹ֣ת וּ֠⁠מֹפְתִים גְּדֹלִ֨ים וְ⁠רָעִ֧ים ׀ בְּ⁠מִצְרַ֛יִם בְּ⁠פַרְעֹ֥ה וּ⁠בְ⁠כָל ־ בֵּית֖⁠וֹ לְ⁠עֵינֵֽי⁠נוּ ׃²³ וְ⁠אוֹתָ֖⁠נוּ הוֹצִ֣יא מִ⁠שָּׁ֑ם לְמַ֨עַן֙ הָבִ֣יא אֹתָ֔⁠נוּ לָ֤⁠תֶת לָ֨⁠נוּ֙ אֶת ־ הָ⁠אָ֔רֶץ אֲשֶׁ֥ר נִשְׁבַּ֖ע לַ⁠אֲבֹתֵֽי⁠נוּ ׃²⁴ וַ⁠יְצַוֵּ֣⁠נוּ יְהוָ֗ה לַ⁠עֲשׂוֹת֙ אֶת ־ כָּל ־ הַ⁠חֻקִּ֣ים הָ⁠אֵ֔לֶּה לְ⁠יִרְאָ֖ה אֶת ־ יְהוָ֣ה אֱלֹהֵ֑י⁠נוּ לְ⁠ט֥וֹב לָ֨⁠נוּ֙ כָּל ־ הַ⁠יָּמִ֔ים לְ⁠חַיֹּתֵ֖⁠נוּ כְּ⁠הַ⁠יּ֥וֹם הַ⁠זֶּֽה ׃²⁵ וּ⁠צְדָקָ֖ה תִּֽהְיֶה ־ לָּ֑⁠נוּ כִּֽי ־ נִשְׁמֹ֨ר לַ⁠עֲשׂ֜וֹת אֶת ־ כָּל ־ הַ⁠מִּצְוָ֣ה הַ⁠זֹּ֗את לִ⁠פְנֵ֛י יְהוָ֥ה אֱלֹהֵ֖י⁠נוּ כַּ⁠אֲשֶׁ֥ר צִוָּֽ⁠נוּ ׃ס

Chapter 7

¹ כִּ֤י יְבִֽיאֲ⁠ךָ֙ יְהוָ֣ה אֱלֹהֶ֔י⁠ךָ אֶל ־ הָ⁠אָ֕רֶץ אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּ֑⁠הּ וְ⁠נָשַׁ֣ל גּֽוֹיִם ־ רַבִּ֣ים ׀ מִ⁠פָּנֶ֡י⁠ךָ הַֽ⁠חִתִּי֩ וְ⁠הַ⁠גִּרְגָּשִׁ֨י וְ⁠הָ⁠אֱמֹרִ֜י וְ⁠הַ⁠כְּנַעֲנִ֣י וְ⁠הַ⁠פְּרִזִּ֗י וְ⁠הַֽ⁠חִוִּי֙ וְ⁠הַ⁠יְבוּסִ֔י שִׁבְעָ֣ה גוֹיִ֔ם רַבִּ֥ים וַ⁠עֲצוּמִ֖ים מִמֶּֽ⁠ךָּ ׃² וּ⁠נְתָנָ֞⁠ם יְהוָ֧ה אֱלֹהֶ֛י⁠ךָ לְ⁠פָנֶ֖י⁠ךָ וְ⁠הִכִּיתָ֑⁠ם הַחֲרֵ֤ם תַּחֲרִים֙ אֹתָ֔⁠ם לֹא ־ תִכְרֹ֥ת לָ⁠הֶ֛ם בְּרִ֖ית וְ⁠לֹ֥א תְחָנֵּֽ⁠ם ׃³ וְ⁠לֹ֥א תִתְחַתֵּ֖ן בָּ֑⁠ם בִּתְּ⁠ךָ֙ לֹא ־ תִתֵּ֣ן לִ⁠בְנ֔⁠וֹ וּ⁠בִתּ֖⁠וֹ לֹא ־ תִקַּ֥ח לִ⁠בְנֶֽ⁠ךָ ׃⁴ כִּֽי ־ יָסִ֤יר אֶת ־ בִּנְ⁠ךָ֙ מֵֽ⁠אַחֲרַ֔⁠י וְ⁠עָבְד֖וּ אֱלֹהִ֣ים אֲחֵרִ֑ים וְ⁠חָרָ֤ה אַף ־ יְהוָה֙ בָּ⁠כֶ֔ם וְ⁠הִשְׁמִידְ⁠ךָ֖ מַהֵֽר ׃⁵ כִּֽי ־ אִם ־ כֹּ֤ה תַעֲשׂוּ֙ לָ⁠הֶ֔ם מִזְבְּחֹתֵי⁠הֶ֣ם תִּתֹּ֔צוּ וּ⁠מַצֵּבֹתָ֖⁠ם תְּשַׁבֵּ֑רוּ וַ⁠אֲשֵֽׁירֵ⁠הֶם֙ תְּגַדֵּע֔וּ⁠ן וּ⁠פְסִילֵי⁠הֶ֖ם תִּשְׂרְפ֥וּ⁠ן בָּ⁠אֵֽשׁ ׃⁶ כִּ֣י עַ֤ם קָדוֹשׁ֙ אַתָּ֔ה לַ⁠יהוָ֖ה אֱלֹהֶ֑י⁠ךָ בְּ⁠ךָ֞ בָּחַ֣ר ׀ יְהוָ֣ה אֱלֹהֶ֗י⁠ךָ לִ⁠הְי֥וֹת ל⁠וֹ֙ לְ⁠עַ֣ם סְגֻלָּ֔ה מִ⁠כֹּל֙ הָֽ⁠עַמִּ֔ים אֲשֶׁ֖ר עַל ־ פְּנֵ֥י הָ⁠אֲדָמָֽה ׃ס⁷ לֹ֣א מֵֽ⁠רֻבְּ⁠כֶ֞ם מִ⁠כָּל ־ הָֽ⁠עַמִּ֗ים חָשַׁ֧ק יְהוָ֛ה בָּ⁠כֶ֖ם וַ⁠יִּבְחַ֣ר בָּ⁠כֶ֑ם כִּֽי ־ אַתֶּ֥ם הַ⁠מְעַ֖ט מִ⁠כָּל ־ הָ⁠עַמִּֽים ׃⁸ כִּי֩ מֵֽ⁠אַהֲבַ֨ת יְהוָ֜ה אֶתְ⁠כֶ֗ם וּ⁠מִ⁠שָּׁמְר֤⁠וּ אֶת ־ הַ⁠שְּׁבֻעָה֙ אֲשֶׁ֤ר נִשְׁבַּע֙ לַ⁠אֲבֹ֣תֵי⁠כֶ֔ם הוֹצִ֧יא יְהוָ֛ה אֶתְ⁠כֶ֖ם בְּ⁠יָ֣ד חֲזָקָ֑ה וַֽ⁠יִּפְדְּ⁠ךָ֙ מִ⁠בֵּ֣ית עֲבָדִ֔ים מִ⁠יַּ֖ד פַּרְעֹ֥ה מֶֽלֶךְ ־ מִצְרָֽיִם ׃⁹ וְ⁠יָ֣דַעְתָּ֔ כִּֽי ־ יְהוָ֥ה אֱלֹהֶ֖י⁠ךָ ה֣וּא הָֽ⁠אֱלֹהִ֑ים הָ⁠אֵל֙ הַֽ⁠נֶּאֱמָ֔ן שֹׁמֵ֧ר הַ⁠בְּרִ֣ית וְ⁠הַ⁠חֶ֗סֶד לְ⁠אֹהֲבָ֛י⁠ו וּ⁠לְ⁠שֹׁמְרֵ֥י מִצְוֹתָיו ¹ לְ⁠אֶ֥לֶף דּֽוֹר ׃¹⁰ וּ⁠מְשַׁלֵּ֧ם לְ⁠שֹׂנְאָ֛י⁠ו אֶל ־ פָּנָ֖י⁠ו לְ⁠הַאֲבִיד֑⁠וֹ לֹ֤א יְאַחֵר֙ לְ⁠שֹׂ֣נְא֔⁠וֹ אֶל ־ פָּנָ֖י⁠ו יְשַׁלֶּם ־ לֽ⁠וֹ ׃¹¹ וְ⁠שָׁמַרְתָּ֨ אֶת ־ הַ⁠מִּצְוָ֜ה וְ⁠אֶת ־ הַֽ⁠חֻקִּ֣ים וְ⁠אֶת ־ הַ⁠מִּשְׁפָּטִ֗ים אֲשֶׁ֨ר אָנֹכִ֧י מְצַוְּ⁠ךָ֛ הַ⁠יּ֖וֹם לַ⁠עֲשׂוֹתָֽ⁠ם ׃פ¹² וְ⁠הָיָ֣ה ׀ עֵ֣קֶב תִּשְׁמְע֗וּ⁠ן אֵ֤ת הַ⁠מִּשְׁפָּטִים֙ הָ⁠אֵ֔לֶּה וּ⁠שְׁמַרְתֶּ֥ם וַ⁠עֲשִׂיתֶ֖ם אֹתָ֑⁠ם וְ⁠שָׁמַר֩ יְהוָ֨ה אֱלֹהֶ֜י⁠ךָ לְ⁠ךָ֗ אֶֽת ־ הַ⁠בְּרִית֙ וְ⁠אֶת ־ הַ⁠חֶ֔סֶד אֲשֶׁ֥ר נִשְׁבַּ֖ע לַ⁠אֲבֹתֶֽי⁠ךָ ׃¹³ וַ⁠אֲהֵ֣בְ⁠ךָ֔ וּ⁠בֵרַכְ⁠ךָ֖ וְ⁠הִרְבֶּ֑⁠ךָ וּ⁠בֵרַ֣ךְ פְּרִֽי ־ בִטְנְ⁠ךָ֣ וּ⁠פְרִֽי ־ אַ֠דְמָתֶ⁠ךָ דְּגָ֨נְ⁠ךָ֜ וְ⁠תִֽירֹשְׁ⁠ךָ֣ וְ⁠יִצְהָרֶ֗⁠ךָ שְׁגַר ־ אֲלָפֶ֨י⁠ךָ֙ וְ⁠עַשְׁתְּרֹ֣ת צֹאנֶ֔⁠ךָ עַ֚ל הָֽ⁠אֲדָמָ֔ה אֲשֶׁר ־ נִשְׁבַּ֥ע לַ⁠אֲבֹתֶ֖י⁠ךָ לָ֥⁠תֶת לָֽ⁠ךְ ׃¹⁴ בָּר֥וּךְ תִּֽהְיֶ֖ה מִ⁠כָּל ־ הָ⁠עַמִּ֑ים לֹא ־ יִהְיֶ֥ה בְ⁠ךָ֛ עָקָ֥ר וַֽ⁠עֲקָרָ֖ה וּ⁠בִ⁠בְהֶמְתֶּֽ⁠ךָ ׃¹⁵ וְ⁠הֵסִ֧יר יְהוָ֛ה מִמְּ⁠ךָ֖ כָּל ־ חֹ֑לִי וְ⁠כָל ־ מַדְוֵי֩ מִצְרַ֨יִם הָ⁠רָעִ֜ים אֲשֶׁ֣ר יָדַ֗עְתָּ לֹ֤א יְשִׂימָ⁠ם֙ בָּ֔⁠ךְ וּ⁠נְתָנָ֖⁠ם בְּ⁠כָל ־ שֹׂנְאֶֽי⁠ךָ ׃¹⁶ וְ⁠אָכַלְתָּ֣ אֶת ־ כָּל ־ הָֽ⁠עַמִּ֗ים אֲשֶׁ֨ר יְהוָ֤ה אֱלֹהֶ֨י⁠ךָ֙ נֹתֵ֣ן לָ֔⁠ךְ לֹא ־ תָחֹ֥ס עֵֽינְ⁠ךָ֖ עֲלֵי⁠הֶ֑ם וְ⁠לֹ֤א תַעֲבֹד֙ אֶת ־ אֱלֹ֣הֵי⁠הֶ֔ם כִּֽי ־ מוֹקֵ֥שׁ ה֖וּא לָֽ⁠ךְ ׃ס¹⁷ כִּ֤י תֹאמַר֙ בִּ⁠לְבָ֣בְ⁠ךָ֔ רַבִּ֛ים הַ⁠גּוֹיִ֥ם הָ⁠אֵ֖לֶּה מִמֶּ֑⁠נִּי אֵיכָ֥ה אוּכַ֖ל לְ⁠הוֹרִישָֽׁ⁠ם ׃¹⁸ לֹ֥א תִירָ֖א מֵ⁠הֶ֑ם זָכֹ֣ר תִּזְכֹּ֗ר אֵ֤ת אֲשֶׁר ־ עָשָׂה֙ יְהוָ֣ה אֱלֹהֶ֔י⁠ךָ לְ⁠פַרְעֹ֖ה וּ⁠לְ⁠כָל ־ מִצְרָֽיִם ׃¹⁹ הַ⁠מַּסֹּ֨ת הַ⁠גְּדֹלֹ֜ת אֲשֶׁר ־ רָא֣וּ עֵינֶ֗י⁠ךָ וְ⁠הָ⁠אֹתֹ֤ת וְ⁠הַ⁠מֹּֽפְתִים֙ וְ⁠הַ⁠יָּ֤ד הַ⁠חֲזָקָה֙ וְ⁠הַ⁠זְּרֹ֣עַ הַ⁠נְּטוּיָ֔ה אֲשֶׁ֥ר הוֹצִֽאֲ⁠ךָ֖ יְהוָ֣ה אֱלֹהֶ֑י⁠ךָ כֵּֽן ־ יַעֲשֶׂ֞ה יְהוָ֤ה אֱלֹהֶ֨י⁠ךָ֙ לְ⁠כָל ־ הָ֣⁠עַמִּ֔ים אֲשֶׁר ־ אַתָּ֥ה יָרֵ֖א מִ⁠פְּנֵי⁠הֶֽם ׃²⁰ וְ⁠גַם֙ אֶת ־ הַ⁠צִּרְעָ֔ה יְשַׁלַּ֛ח יְהוָ֥ה אֱלֹהֶ֖י⁠ךָ בָּ֑⁠ם עַד ־ אֲבֹ֗ד הַ⁠נִּשְׁאָרִ֛ים וְ⁠הַ⁠נִּסְתָּרִ֖ים מִ⁠פָּנֶֽי⁠ךָ ׃²¹ לֹ֥א תַעֲרֹ֖ץ מִ⁠פְּנֵי⁠הֶ֑ם כִּֽי ־ יְהוָ֤ה אֱלֹהֶ֨י⁠ךָ֙ בְּ⁠קִרְבֶּ֔⁠ךָ אֵ֥ל גָּד֖וֹל וְ⁠נוֹרָֽא ׃²² וְ⁠נָשַׁל֩ יְהוָ֨ה אֱלֹהֶ֜י⁠ךָ אֶת ־ הַ⁠גּוֹיִ֥ם הָ⁠אֵ֛ל מִ⁠פָּנֶ֖י⁠ךָ מְעַ֣ט מְעָ֑ט לֹ֤א תוּכַל֙ כַּלֹּתָ֣⁠ם מַהֵ֔ר פֶּן ־ תִּרְבֶּ֥ה עָלֶ֖י⁠ךָ חַיַּ֥ת הַ⁠שָּׂדֶֽה ׃²³ וּ⁠נְתָנָ֛⁠ם יְהוָ֥ה אֱלֹהֶ֖י⁠ךָ לְ⁠פָנֶ֑י⁠ךָ וְ⁠הָמָ⁠ם֙ מְהוּמָ֣ה גְדֹלָ֔ה עַ֖ד הִשָּׁמְדָֽ⁠ם ׃²⁴ וְ⁠נָתַ֤ן מַלְכֵי⁠הֶם֙ בְּ⁠יָדֶ֔⁠ךָ וְ⁠הַאֲבַדְתָּ֣ אֶת ־ שְׁמָ֔⁠ם מִ⁠תַּ֖חַת הַ⁠שָּׁמָ֑יִם לֹֽא ־ יִתְיַצֵּ֥ב אִישׁ֙ בְּ⁠פָנֶ֔י⁠ךָ עַ֥ד הִשְׁמִֽדְ⁠ךָ֖ אֹתָֽ⁠ם ׃²⁵ פְּסִילֵ֥י אֱלֹהֵי⁠הֶ֖ם תִּשְׂרְפ֣וּ⁠ן בָּ⁠אֵ֑שׁ לֹֽא ־ תַחְמֹד֩ כֶּ֨סֶף וְ⁠זָהָ֤ב עֲלֵי⁠הֶם֙ וְ⁠לָקַחְתָּ֣ לָ֔⁠ךְ פֶּ֚ן תִּוָּקֵ֣שׁ בּ֔⁠וֹ כִּ֧י תוֹעֲבַ֛ת יְהוָ֥ה אֱלֹהֶ֖י⁠ךָ הֽוּא ׃²⁶ וְ⁠לֹא ־ תָבִ֤יא תֽוֹעֵבָה֙ אֶל ־ בֵּיתֶ֔⁠ךָ וְ⁠הָיִ֥יתָ חֵ֖רֶם כָּמֹ֑⁠הוּ שַׁקֵּ֧ץ ׀ תְּשַׁקְּצֶ֛⁠נּוּ וְ⁠תַעֵ֥ב ׀ תְּֽתַעֲבֶ֖⁠נּוּ כִּי ־ חֵ֥רֶם הֽוּא ׃פ

¹K מצותו

Chapter 8

¹ כָּל ־ הַ⁠מִּצְוָ֗ה אֲשֶׁ֨ר אָנֹכִ֧י מְצַוְּ⁠ךָ֛ הַ⁠יּ֖וֹם תִּשְׁמְר֣וּ⁠ן לַ⁠עֲשׂ֑וֹת לְמַ֨עַן תִּֽחְי֜וּ⁠ן וּ⁠רְבִיתֶ֗ם וּ⁠בָאתֶם֙ וִֽ⁠ירִשְׁתֶּ֣ם אֶת ־ הָ⁠אָ֔רֶץ אֲשֶׁר ־ נִשְׁבַּ֥ע יְהוָ֖ה לַ⁠אֲבֹתֵי⁠כֶֽם ׃² וְ⁠זָכַרְתָּ֣ אֶת ־ כָּל ־ הַ⁠דֶּ֗רֶךְ אֲשֶׁ֨ר הֹלִֽיכֲ⁠ךָ֜ יְהוָ֧ה אֱלֹהֶ֛י⁠ךָ זֶ֛ה אַרְבָּעִ֥ים שָׁנָ֖ה בַּ⁠מִּדְבָּ֑ר לְמַ֨עַן עַנֹּֽתְ⁠ךָ֜ לְ⁠נַסֹּֽתְ⁠ךָ֗ לָ⁠דַ֜עַת אֶת ־ אֲשֶׁ֧ר בִּֽ⁠לְבָבְ⁠ךָ֛ הֲ⁠תִשְׁמֹ֥ר מִצוֹתָיו ¹ אִם ־ לֹֽא ׃³ וַֽ⁠יְעַנְּ⁠ךָ֮ וַ⁠יַּרְעִבֶ⁠ךָ֒ וַ⁠יַּֽאֲכִֽלְ⁠ךָ֤ אֶת הַ⁠מָּן֙ אֲשֶׁ֣ר לֹא ־ יָדַ֔עְתָּ וְ⁠לֹ֥א יָדְע֖וּ⁠ן אֲבֹתֶ֑י⁠ךָ לְמַ֣עַן הוֹדִֽעֲ⁠ךָ֗ כִּ֠י לֹ֣א עַל ־ הַ⁠לֶּ֤חֶם לְ⁠בַדּ⁠וֹ֙ יִחְיֶ֣ה הָֽ⁠אָדָ֔ם כִּ֛י עַל ־ כָּל ־ מוֹצָ֥א פִֽי ־ יְהוָ֖ה יִחְיֶ֥ה הָ⁠אָדָֽם ׃⁴ שִׂמְלָ֨תְ⁠ךָ֜ לֹ֤א בָֽלְתָה֙ מֵֽ⁠עָלֶ֔י⁠ךָ וְ⁠רַגְלְ⁠ךָ֖ לֹ֣א בָצֵ֑קָה זֶ֖ה אַרְבָּעִ֥ים שָׁנָֽה ׃⁵ וְ⁠יָדַעְתָּ֖ עִם ־ לְבָבֶ֑⁠ךָ כִּ֗י כַּ⁠אֲשֶׁ֨ר יְיַסֵּ֥ר אִישׁ֙ אֶת ־ בְּנ֔⁠וֹ יְהוָ֥ה אֱלֹהֶ֖י⁠ךָ מְיַסְּרֶֽ⁠ךָּ ׃⁶ וְ⁠שָׁ֣מַרְתָּ֔ אֶת ־ מִצְוֺ֖ת יְהוָ֣ה אֱלֹהֶ֑י⁠ךָ לָ⁠לֶ֥כֶת בִּ⁠דְרָכָ֖י⁠ו וּ⁠לְ⁠יִרְאָ֥ה אֹתֽ⁠וֹ ׃⁷ כִּ֚י יְהוָ֣ה אֱלֹהֶ֔י⁠ךָ מְבִֽיאֲ⁠ךָ֖ אֶל ־ אֶ֣רֶץ טוֹבָ֑ה אֶ֚רֶץ נַ֣חֲלֵי מָ֔יִם עֲיָנֹת֙ וּ⁠תְהֹמֹ֔ת יֹצְאִ֥ים בַּ⁠בִּקְעָ֖ה וּ⁠בָ⁠הָֽר ׃⁸ אֶ֤רֶץ חִטָּה֙ וּ⁠שְׂעֹרָ֔ה וְ⁠גֶ֥פֶן וּ⁠תְאֵנָ֖ה וְ⁠רִמּ֑וֹן אֶֽרֶץ ־ זֵ֥ית שֶׁ֖מֶן וּ⁠דְבָֽשׁ ׃⁹ אֶ֗רֶץ אֲשֶׁ֨ר לֹ֤א בְ⁠מִסְכֵּנֻת֙ תֹּֽאכַל ־ בָּ֣⁠הּ לֶ֔חֶם לֹֽא ־ תֶחְסַ֥ר כֹּ֖ל בָּ֑⁠הּ אֶ֚רֶץ אֲשֶׁ֣ר אֲבָנֶ֣י⁠הָ בַרְזֶ֔ל וּ⁠מֵ⁠הֲרָרֶ֖י⁠הָ תַּחְצֹ֥ב נְחֹֽשֶׁת ׃¹⁰ וְ⁠אָכַלְתָּ֖ וְ⁠שָׂבָ֑עְתָּ וּ⁠בֵֽרַכְתָּ֙ אֶת ־ יְהוָ֣ה אֱלֹהֶ֔י⁠ךָ עַל ־ הָ⁠אָ֥רֶץ הַ⁠טֹּבָ֖ה אֲשֶׁ֥ר נָֽתַן ־ לָֽ⁠ךְ ׃¹¹ הִשָּׁ֣מֶר לְ⁠ךָ֔ פֶּן ־ תִּשְׁכַּ֖ח אֶת ־ יְהוָ֣ה אֱלֹהֶ֑י⁠ךָ לְ⁠בִלְתִּ֨י שְׁמֹ֤ר מִצְוֺתָי⁠ו֙ וּ⁠מִשְׁפָּטָ֣י⁠ו וְ⁠חֻקֹּתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּֽוֹם ׃¹² פֶּן ־ תֹּאכַ֖ל וְ⁠שָׂבָ֑עְתָּ וּ⁠בָתִּ֥ים טוֹבִ֛ים תִּבְנֶ֖ה וְ⁠יָשָֽׁבְתָּ ׃¹³ וּ⁠בְקָֽרְ⁠ךָ֤ וְ⁠צֹֽאנְ⁠ךָ֙ יִרְבְּיֻ֔⁠ן וְ⁠כֶ֥סֶף וְ⁠זָהָ֖ב יִרְבֶּה ־ לָּ֑⁠ךְ וְ⁠כֹ֥ל אֲשֶׁר ־ לְ⁠ךָ֖ יִרְבֶּֽה ׃¹⁴ וְ⁠רָ֖ם לְבָבֶ֑⁠ךָ וְ⁠שָֽׁכַחְתָּ֙ אֶת ־ יְהוָ֣ה אֱלֹהֶ֔י⁠ךָ הַ⁠מּוֹצִיאֲ⁠ךָ֛ מֵ⁠אֶ֥רֶץ מִצְרַ֖יִם מִ⁠בֵּ֥ית עֲבָדִֽים ׃¹⁵ הַ⁠מּוֹלִ֨יכֲ⁠ךָ֜ בַּ⁠מִּדְבָּ֣ר ׀ הַ⁠גָּדֹ֣ל וְ⁠הַ⁠נּוֹרָ֗א נָחָ֤שׁ ׀ שָׂרָף֙ וְ⁠עַקְרָ֔ב וְ⁠צִמָּא֖וֹן אֲשֶׁ֣ר אֵֽין ־ מָ֑יִם הַ⁠מּוֹצִ֤יא לְ⁠ךָ֙ מַ֔יִם מִ⁠צּ֖וּר הַֽ⁠חַלָּמִֽישׁ ׃¹⁶ הַ⁠מַּֽאֲכִ֨לְ⁠ךָ֥ מָן֙ בַּ⁠מִּדְבָּ֔ר אֲשֶׁ֥ר לֹא ־ יָדְע֖וּ⁠ן אֲבֹתֶ֑י⁠ךָ לְמַ֣עַן עַנֹּֽתְ⁠ךָ֗ וּ⁠לְמַ֨עַן֙ נַסֹּתֶ֔⁠ךָ לְ⁠הֵיטִֽבְ⁠ךָ֖ בְּ⁠אַחֲרִיתֶֽ⁠ךָ ׃¹⁷ וְ⁠אָמַרְתָּ֖ בִּ⁠לְבָבֶ֑⁠ךָ כֹּחִ⁠י֙ וְ⁠עֹ֣צֶם יָדִ֔⁠י עָ֥שָׂה לִ֖⁠י אֶת ־ הַ⁠חַ֥יִל הַ⁠זֶּֽה ׃¹⁸ וְ⁠זָֽכַרְתָּ֙ אֶת ־ יְהוָ֣ה אֱלֹהֶ֔י⁠ךָ כִּ֣י ה֗וּא הַ⁠נֹּתֵ֥ן לְ⁠ךָ֛ כֹּ֖חַ לַ⁠עֲשׂ֣וֹת חָ֑יִל לְמַ֨עַן הָקִ֧ים אֶת ־ בְּרִית֛⁠וֹ אֲשֶׁר ־ נִשְׁבַּ֥ע לַ⁠אֲבֹתֶ֖י⁠ךָ כַּ⁠יּ֥וֹם הַ⁠זֶּֽה ׃פ¹⁹ וְ⁠הָיָ֗ה אִם ־ שָׁכֹ֤חַ תִּשְׁכַּח֙ אֶת ־ יְהוָ֣ה אֱלֹהֶ֔י⁠ךָ וְ⁠הָֽלַכְתָּ֗ אַחֲרֵי֙ אֱלֹהִ֣ים אֲחֵרִ֔ים וַ⁠עֲבַדְתָּ֖⁠ם וְ⁠הִשְׁתַּחֲוִ֣יתָ לָ⁠הֶ֑ם הַעִדֹ֤תִי בָ⁠כֶם֙ הַ⁠יּ֔וֹם כִּ֥י אָבֹ֖ד תֹּאבֵדֽוּ⁠ן ׃²⁰ כַּ⁠גּוֹיִ֗ם אֲשֶׁ֤ר יְהוָה֙ מַאֲבִ֣יד מִ⁠פְּנֵי⁠כֶ֔ם כֵּ֖ן תֹאבֵד֑וּ⁠ן עֵ֚קֶב לֹ֣א תִשְׁמְע֔וּ⁠ן בְּ⁠ק֖וֹל יְהוָ֥ה אֱלֹהֵי⁠כֶֽם ׃פ

¹K מצות⁠ו

Chapter 9

¹ שְׁמַ֣ע יִשְׂרָאֵ֗ל אַתָּ֨ה עֹבֵ֤ר הַ⁠יּוֹם֙ אֶת ־ הַ⁠יַּרְדֵּ֔ן לָ⁠בֹא֙ לָ⁠רֶ֣שֶׁת גּוֹיִ֔ם גְּדֹלִ֥ים וַ⁠עֲצֻמִ֖ים מִמֶּ֑⁠ךָּ עָרִ֛ים גְּדֹלֹ֥ת וּ⁠בְצֻרֹ֖ת בַּ⁠שָּׁמָֽיִם ׃² עַֽם ־ גָּד֥וֹל וָ⁠רָ֖ם בְּנֵ֣י עֲנָקִ֑ים אֲשֶׁ֨ר אַתָּ֤ה יָדַ֨עְתָּ֙ וְ⁠אַתָּ֣ה שָׁמַ֔עְתָּ מִ֣י יִתְיַצֵּ֔ב לִ⁠פְנֵ֖י בְּנֵ֥י עֲנָֽק ׃³ וְ⁠יָדַעְתָּ֣ הַ⁠יּ֗וֹם כִּי֩ יְהוָ֨ה אֱלֹהֶ֜י⁠ךָ הֽוּא ־ הָ⁠עֹבֵ֤ר לְ⁠פָנֶ֨י⁠ךָ֙ אֵ֣שׁ אֹֽכְלָ֔ה ה֧וּא יַשְׁמִידֵ֛⁠ם וְ⁠ה֥וּא יַכְנִיעֵ֖⁠ם לְ⁠פָנֶ֑י⁠ךָ וְ⁠הֽוֹרַשְׁתָּ֤⁠ם וְ⁠הַֽאַבַדְתָּ⁠ם֙ מַהֵ֔ר כַּ⁠אֲשֶׁ֛ר דִּבֶּ֥ר יְהוָ֖ה לָֽ⁠ךְ ׃⁴ אַל ־ תֹּאמַ֣ר בִּ⁠לְבָבְ⁠ךָ֗ בַּ⁠הֲדֹ֣ף יְהוָה֩ אֱלֹהֶ֨י⁠ךָ אֹתָ֥⁠ם ׀ מִ⁠לְּ⁠פָנֶי⁠ךָ֮ לֵ⁠אמֹר֒ בְּ⁠צִדְקָתִ⁠י֙ הֱבִיאַ֣⁠נִי יְהוָ֔ה לָ⁠רֶ֖שֶׁת אֶת ־ הָ⁠אָ֣רֶץ הַ⁠זֹּ֑את וּ⁠בְ⁠רִשְׁעַת֙ הַ⁠גּוֹיִ֣ם הָ⁠אֵ֔לֶּה יְהוָ֖ה מוֹרִישָׁ֥⁠ם מִ⁠פָּנֶֽי⁠ךָ ׃⁵ לֹ֣א בְ⁠צִדְקָתְ⁠ךָ֗ וּ⁠בְ⁠יֹ֨שֶׁר֙ לְבָ֣בְ⁠ךָ֔ אַתָּ֥ה בָ֖א לָ⁠רֶ֣שֶׁת אֶת ־ אַרְצָ֑⁠ם כִּ֞י בְּ⁠רִשְׁעַ֣ת ׀ הַ⁠גּוֹיִ֣ם הָ⁠אֵ֗לֶּה יְהוָ֤ה אֱלֹהֶ֨י⁠ךָ֙ מוֹרִישָׁ֣⁠ם מִ⁠פָּנֶ֔י⁠ךָ וּ⁠לְמַ֜עַן הָקִ֣ים אֶת ־ הַ⁠דָּבָ֗ר אֲשֶׁ֨ר נִשְׁבַּ֤ע יְהוָה֙ לַ⁠אֲבֹתֶ֔י⁠ךָ לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹֽב ׃⁶ וְ⁠יָדַעְתָּ֗ כִּ֠י לֹ֤א בְ⁠צִדְקָֽתְ⁠ךָ֙ יְהוָ֣ה אֱ֠לֹהֶי⁠ךָ נֹתֵ֨ן לְ⁠ךָ֜ אֶת ־ הָ⁠אָ֧רֶץ הַ⁠טּוֹבָ֛ה הַ⁠זֹּ֖את לְ⁠רִשְׁתָּ֑⁠הּ כִּ֥י עַם ־ קְשֵׁה ־ עֹ֖רֶף אָֽתָּה ׃⁷ זְכֹר֙ אַל ־ תִּשְׁכַּ֔ח אֵ֧ת אֲשֶׁר ־ הִקְצַ֛פְתָּ אֶת ־ יְהוָ֥ה אֱלֹהֶ֖י⁠ךָ בַּ⁠מִּדְבָּ֑ר לְ⁠מִן ־ הַ⁠יּ֞וֹם אֲשֶׁר ־ יָצָ֣אתָ ׀ מֵ⁠אֶ֣רֶץ מִצְרַ֗יִם עַד ־ בֹּֽאֲ⁠כֶם֙ עַד ־ הַ⁠מָּק֣וֹם הַ⁠זֶּ֔ה מַמְרִ֥ים הֱיִיתֶ֖ם עִם ־ יְהוָֽה ׃⁸ וּ⁠בְ⁠חֹרֵ֥ב הִקְצַפְתֶּ֖ם אֶת ־ יְהוָ֑ה וַ⁠יִּתְאַנַּ֧ף יְהוָ֛ה בָּ⁠כֶ֖ם לְ⁠הַשְׁמִ֥יד אֶתְ⁠כֶֽם ׃⁹ בַּ⁠עֲלֹתִ֣⁠י הָ⁠הָ֗רָ⁠ה לָ⁠קַ֜חַת לוּחֹ֤ת הָֽ⁠אֲבָנִים֙ לוּחֹ֣ת הַ⁠בְּרִ֔ית אֲשֶׁר ־ כָּרַ֥ת יְהוָ֖ה עִמָּ⁠כֶ֑ם וָ⁠אֵשֵׁ֣ב בָּ⁠הָ֗ר אַרְבָּעִ֥ים יוֹם֙ וְ⁠אַרְבָּעִ֣ים לַ֔יְלָה לֶ֚חֶם לֹ֣א אָכַ֔לְתִּי וּ⁠מַ֖יִם לֹ֥א שָׁתִֽיתִי ׃¹⁰ וַ⁠יִּתֵּ֨ן יְהוָ֜ה אֵלַ֗⁠י אֶת ־ שְׁנֵי֙ לוּחֹ֣ת הָֽ⁠אֲבָנִ֔ים כְּתֻבִ֖ים בְּ⁠אֶצְבַּ֣ע אֱלֹהִ֑ים וַ⁠עֲלֵי⁠הֶ֗ם כְּֽ⁠כָל ־ הַ⁠דְּבָרִ֡ים אֲשֶׁ֣ר דִּבֶּר֩ יְהוָ֨ה עִמָּ⁠כֶ֥ם בָּ⁠הָ֛ר מִ⁠תּ֥וֹךְ הָ⁠אֵ֖שׁ בְּ⁠י֥וֹם הַ⁠קָּהָֽל ׃¹¹ וַ⁠יְהִ֗י מִ⁠קֵּץ֙ אַרְבָּעִ֣ים י֔וֹם וְ⁠אַרְבָּעִ֖ים לָ֑יְלָה נָתַ֨ן יְהוָ֜ה אֵלַ֗⁠י אֶת ־ שְׁנֵ֛י לֻחֹ֥ת הָ⁠אֲבָנִ֖ים לֻח֥וֹת הַ⁠בְּרִֽית ׃¹² וַ⁠יֹּ֨אמֶר יְהוָ֜ה אֵלַ֗⁠י ק֣וּם רֵ֤ד מַהֵר֙ מִ⁠זֶּ֔ה כִּ֚י שִׁחֵ֣ת עַמְּ⁠ךָ֔ אֲשֶׁ֥ר הוֹצֵ֖אתָ מִ⁠מִּצְרָ֑יִם סָ֣רוּ מַהֵ֗ר מִן ־ הַ⁠דֶּ֨רֶךְ֙ אֲשֶׁ֣ר צִוִּיתִ֔⁠ם עָשׂ֥וּ לָ⁠הֶ֖ם מַסֵּכָֽה ׃¹³ וַ⁠יֹּ֥אמֶר יְהוָ֖ה אֵלַ֣⁠י לֵ⁠אמֹ֑ר רָאִ֨יתִי֙ אֶת ־ הָ⁠עָ֣ם הַ⁠זֶּ֔ה וְ⁠הִנֵּ֥ה עַם ־ קְשֵׁה ־ עֹ֖רֶף הֽוּא ׃¹⁴ הֶ֤רֶף מִמֶּ֨⁠נִּי֙ וְ⁠אַשְׁמִידֵ֔⁠ם וְ⁠אֶמְחֶ֣ה אֶת ־ שְׁמָ֔⁠ם מִ⁠תַּ֖חַת הַ⁠שָּׁמָ֑יִם וְ⁠אֶֽעֱשֶׂה֙ אֽוֹתְ⁠ךָ֔ לְ⁠גוֹי ־ עָצ֥וּם וָ⁠רָ֖ב מִמֶּֽ⁠נּוּ ׃¹⁵ וָ⁠אֵ֗פֶן וָֽ⁠אֵרֵד֙ מִן ־ הָ⁠הָ֔ר וְ⁠הָ⁠הָ֖ר בֹּעֵ֣ר בָּ⁠אֵ֑שׁ וּ⁠שְׁנֵי֙ לֻחֹ֣ת הַ⁠בְּרִ֔ית עַ֖ל שְׁתֵּ֥י יָדָֽ⁠י ׃¹⁶ וָ⁠אֵ֗רֶא וְ⁠הִנֵּ֤ה חֲטָאתֶם֙ לַ⁠יהוָ֣ה אֱלֹֽהֵי⁠כֶ֔ם עֲשִׂיתֶ֣ם לָ⁠כֶ֔ם עֵ֖גֶל מַסֵּכָ֑ה סַרְתֶּ֣ם מַהֵ֔ר מִן ־ הַ⁠דֶּ֕רֶךְ אֲשֶׁר ־ צִוָּ֥ה יְהוָ֖ה אֶתְ⁠כֶֽם ׃¹⁷ וָ⁠אֶתְפֹּשׂ֙ בִּ⁠שְׁנֵ֣י הַ⁠לֻּחֹ֔ת וָֽ⁠אַשְׁלִכֵ֔⁠ם מֵ⁠עַ֖ל שְׁתֵּ֣י יָדָ֑⁠י וָ⁠אֲשַׁבְּרֵ֖⁠ם לְ⁠עֵינֵי⁠כֶֽם ׃¹⁸ וָֽ⁠אֶתְנַפַּל֩ לִ⁠פְנֵ֨י יְהוָ֜ה כָּ⁠רִאשֹׁנָ֗ה אַרְבָּעִ֥ים יוֹם֙ וְ⁠אַרְבָּעִ֣ים לַ֔יְלָה לֶ֚חֶם לֹ֣א אָכַ֔לְתִּי וּ⁠מַ֖יִם לֹ֣א שָׁתִ֑יתִי עַ֤ל כָּל ־ חַטַּאתְ⁠כֶם֙ אֲשֶׁ֣ר חֲטָאתֶ֔ם לַ⁠עֲשׂ֥וֹת הָ⁠רַ֛ע בְּ⁠עֵינֵ֥י יְהוָ֖ה לְ⁠הַכְעִיסֽ⁠וֹ ׃¹⁹ כִּ֣י יָגֹ֗רְתִּי מִ⁠פְּנֵ֤י הָ⁠אַף֙ וְ⁠הַ֣⁠חֵמָ֔ה אֲשֶׁ֨ר קָצַ֧ף יְהוָ֛ה עֲלֵי⁠כֶ֖ם לְ⁠הַשְׁמִ֣יד אֶתְ⁠כֶ֑ם וַ⁠יִּשְׁמַ֤ע יְהוָה֙ אֵלַ֔⁠י גַּ֖ם בַּ⁠פַּ֥עַם הַ⁠הִֽוא ׃²⁰ וּֽ⁠בְ⁠אַהֲרֹ֗ן הִתְאַנַּ֧ף יְהוָ֛ה מְאֹ֖ד לְ⁠הַשְׁמִיד֑⁠וֹ וָֽ⁠אֶתְפַּלֵּ֛ל גַּם ־ בְּעַ֥ד אַהֲרֹ֖ן בָּ⁠עֵ֥ת הַ⁠הִֽוא ²¹ וְֽ⁠אֶת ־ חַטַּאתְ⁠כֶ֞ם אֲשֶׁר ־ עֲשִׂיתֶ֣ם אֶת ־ הָ⁠עֵ֗גֶל לָקַחְתִּי֮ וָ⁠אֶשְׂרֹ֣ף אֹת֣⁠וֹ ׀ בָּ⁠אֵשׁ֒ וָ⁠אֶכֹּ֨ת אֹת֤⁠וֹ טָחוֹן֙ הֵיטֵ֔ב עַ֥ד אֲשֶׁר ־ דַּ֖ק לְ⁠עָפָ֑ר וָֽ⁠אַשְׁלִךְ֙ אֶת ־ עֲפָר֔⁠וֹ אֶל ־ הַ⁠נַּ֖חַל הַ⁠יֹּרֵ֥ד מִן ־ הָ⁠הָֽר ׃²² וּ⁠בְ⁠תַבְעֵרָה֙ וּ⁠בְ⁠מַסָּ֔ה וּ⁠בְ⁠קִבְרֹ֖ת הַֽתַּאֲוָ֑ה מַקְצִפִ֥ים הֱיִיתֶ֖ם אֶת ־ יְהוָֽה ׃²³ וּ⁠בִ⁠שְׁלֹ֨חַ יְהוָ֜ה אֶתְ⁠כֶ֗ם מִ⁠קָּדֵ֤שׁ בַּרְנֵ֨עַ֙ לֵ⁠אמֹ֔ר עֲלוּ֙ וּ⁠רְשׁ֣וּ אֶת ־ הָ⁠אָ֔רֶץ אֲשֶׁ֥ר נָתַ֖תִּי לָ⁠כֶ֑ם וַ⁠תַּמְר֗וּ אֶת ־ פִּ֤י יְהוָה֙ אֱלֹ֣הֵי⁠כֶ֔ם וְ⁠לֹ֤א הֶֽאֱמַנְתֶּם֙ ל֔⁠וֹ וְ⁠לֹ֥א שְׁמַעְתֶּ֖ם בְּ⁠קֹלֽ⁠וֹ ׃²⁴ מַמְרִ֥ים הֱיִיתֶ֖ם עִם ־ יְהוָ֑ה מִ⁠יּ֖וֹם דַּעְתִּ֥⁠י אֶתְ⁠כֶֽם ׃²⁵ וָֽ⁠אֶתְנַפַּ֞ל לִ⁠פְנֵ֣י יְהוָ֗ה אֵ֣ת אַרְבָּעִ֥ים הַ⁠יּ֛וֹם וְ⁠אֶת ־ אַרְבָּעִ֥ים הַ⁠לַּ֖יְלָה אֲשֶׁ֣ר הִתְנַפָּ֑לְתִּי כִּֽי ־ אָמַ֥ר יְהוָ֖ה לְ⁠הַשְׁמִ֥יד אֶתְ⁠כֶֽם ׃²⁶ וָ⁠אֶתְפַּלֵּ֣ל אֶל ־ יְהוָה֮ וָ⁠אֹמַר֒ אֲדֹנָ֣⁠י יְהוִ֗ה אַל ־ תַּשְׁחֵ֤ת עַמְּ⁠ךָ֙ וְ⁠נַחֲלָ֣תְ⁠ךָ֔ אֲשֶׁ֥ר פָּדִ֖יתָ בְּ⁠גָדְלֶ֑⁠ךָ אֲשֶׁר ־ הוֹצֵ֥אתָ מִ⁠מִּצְרַ֖יִם בְּ⁠יָ֥ד חֲזָקָֽה ׃²⁷ זְכֹר֙ לַ⁠עֲבָדֶ֔י⁠ךָ לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹ֑ב אַל ־ תֵּ֗פֶן אֶל ־ קְשִׁי֙ הָ⁠עָ֣ם הַ⁠זֶּ֔ה וְ⁠אֶל ־ רִשְׁע֖⁠וֹ וְ⁠אֶל ־ חַטָּאתֽ⁠וֹ ׃²⁸ פֶּן ־ יֹאמְר֗וּ הָ⁠אָרֶץ֮ אֲשֶׁ֣ר הוֹצֵאתָ֣⁠נוּ מִ⁠שָּׁם֒ מִ⁠בְּלִי֙ יְכֹ֣לֶת יְהוָ֔ה לַ⁠הֲבִיאָ֕⁠ם אֶל ־ הָ⁠אָ֖רֶץ אֲשֶׁר ־ דִּבֶּ֣ר לָ⁠הֶ֑ם וּ⁠מִ⁠שִּׂנְאָת֣⁠וֹ אוֹתָ֔⁠ם הוֹצִיאָ֖⁠ם לַ⁠הֲמִתָ֥⁠ם בַּ⁠מִּדְבָּֽר ׃²⁹ וְ⁠הֵ֥ם עַמְּ⁠ךָ֖ וְ⁠נַחֲלָתֶ֑⁠ךָ אֲשֶׁ֤ר הוֹצֵ֨אתָ֙ בְּ⁠כֹחֲ⁠ךָ֣ הַ⁠גָּדֹ֔ל וּ⁠בִֽ⁠זְרֹעֲ⁠ךָ֖ הַ⁠נְּטוּיָֽה ׃פ

Chapter 10

¹ בָּ⁠עֵ֨ת הַ⁠הִ֜וא אָמַ֧ר יְהוָ֣ה אֵלַ֗⁠י פְּסָל ־ לְ⁠ךָ֞ שְׁנֵֽי ־ לֻוחֹ֤ת אֲבָנִים֙ כָּ⁠רִ֣אשֹׁנִ֔ים וַ⁠עֲלֵ֥ה אֵלַ֖⁠י הָ⁠הָ֑רָ⁠ה וְ⁠עָשִׂ֥יתָ לְּ⁠ךָ֖ אֲר֥וֹן עֵֽץ ׃² וְ⁠אֶכְתֹּב֙ עַל ־ הַ⁠לֻּחֹ֔ת אֶת ־ הַ⁠דְּבָרִ֔ים אֲשֶׁ֥ר הָי֛וּ עַל ־ הַ⁠לֻּחֹ֥ת הָ⁠רִאשֹׁנִ֖ים אֲשֶׁ֣ר שִׁבַּ֑רְתָּ וְ⁠שַׂמְתָּ֖⁠ם בָּ⁠אָרֽוֹן ׃³ וָ⁠אַ֤עַשׂ אֲרוֹן֙ עֲצֵ֣י שִׁטִּ֔ים וָ⁠אֶפְסֹ֛ל שְׁנֵי ־ לֻחֹ֥ת אֲבָנִ֖ים כָּ⁠רִאשֹׁנִ֑ים וָ⁠אַ֣עַל הָ⁠הָ֔רָ⁠ה וּ⁠שְׁנֵ֥י הַ⁠לֻּחֹ֖ת בְּ⁠יָדִֽ⁠י ׃⁴ וַ⁠יִּכְתֹּ֨ב עַֽל ־ הַ⁠לֻּחֹ֜ת כַּ⁠מִּכְתָּ֣ב הָ⁠רִאשׁ֗וֹן אֵ֚ת עֲשֶׂ֣רֶת הַ⁠דְּבָרִ֔ים אֲשֶׁ֣ר דִּבֶּר֩ יְהוָ֨ה אֲלֵי⁠כֶ֥ם בָּ⁠הָ֛ר מִ⁠תּ֥וֹךְ הָ⁠אֵ֖שׁ בְּ⁠י֣וֹם הַ⁠קָּהָ֑ל וַ⁠יִּתְּנֵ֥⁠ם יְהוָ֖ה אֵלָֽ⁠י ׃⁵ וָ⁠אֵ֗פֶן וָֽ⁠אֵרֵד֙ מִן ־ הָ⁠הָ֔ר וָֽ⁠אָשִׂם֙ אֶת ־ הַ⁠לֻּחֹ֔ת בָּ⁠אָר֖וֹן אֲשֶׁ֣ר עָשִׂ֑יתִי וַ⁠יִּ֣הְיוּ שָׁ֔ם כַּ⁠אֲשֶׁ֥ר צִוַּ֖⁠נִי יְהוָֽה ׃⁶ וּ⁠בְנֵ֣י יִשְׂרָאֵ֗ל נָֽסְע֛וּ מִ⁠בְּאֵרֹ֥ת בְּנֵי ־ יַעֲקָ֖ן מוֹסֵרָ֑ה שָׁ֣ם מֵ֤ת אַהֲרֹן֙ וַ⁠יִּקָּבֵ֣ר שָׁ֔ם וַ⁠יְכַהֵ֛ן אֶלְעָזָ֥ר בְּנ֖⁠וֹ תַּחְתָּֽי⁠ו ׃⁷ מִ⁠שָּׁ֥ם נָסְע֖וּ הַ⁠גֻּדְגֹּ֑דָ⁠ה וּ⁠מִן ־ הַ⁠גֻּדְגֹּ֣דָ⁠ה יָטְבָ֔תָה אֶ֖רֶץ נַ֥חֲלֵי מָֽיִם ׃⁸ בָּ⁠עֵ֣ת הַ⁠הִ֗וא הִבְדִּ֤יל יְהוָה֙ אֶת ־ שֵׁ֣בֶט הַ⁠לֵּוִ֔י לָ⁠שֵׂ֖את אֶת ־ אֲר֣וֹן בְּרִית ־ יְהוָ֑ה לַ⁠עֲמֹד֩ לִ⁠פְנֵ֨י יְהוָ֤ה לְ⁠שָֽׁרְת⁠וֹ֙ וּ⁠לְ⁠בָרֵ֣ךְ בִּ⁠שְׁמ֔⁠וֹ עַ֖ד הַ⁠יּ֥וֹם הַ⁠זֶּֽה ׃⁹ עַל ־ כֵּ֞ן לֹֽא ־ הָיָ֧ה לְ⁠לֵוִ֛י חֵ֥לֶק וְ⁠נַחֲלָ֖ה עִם ־ אֶחָ֑י⁠ו יְהוָה֙ ה֣וּא נַחֲלָת֔⁠וֹ כַּ⁠אֲשֶׁ֥ר דִּבֶּ֛ר יְהוָ֥ה אֱלֹהֶ֖י⁠ךָ לֽ⁠וֹ ׃¹⁰ וְ⁠אָנֹכִ֞י עָמַ֣דְתִּי בָ⁠הָ֗ר כַּ⁠יָּמִים֙ הָ⁠רִ֣אשֹׁנִ֔ים אַרְבָּעִ֣ים י֔וֹם וְ⁠אַרְבָּעִ֖ים לָ֑יְלָה וַ⁠יִּשְׁמַ֨ע יְהוָ֜ה אֵלַ֗⁠י גַּ֚ם בַּ⁠פַּ֣עַם הַ⁠הִ֔וא לֹא ־ אָבָ֥ה יְהוָ֖ה הַשְׁחִיתֶֽ⁠ךָ ׃¹¹ וַ⁠יֹּ֤אמֶר יְהוָה֙ אֵלַ֔⁠י ק֛וּם לֵ֥ךְ לְ⁠מַסַּ֖ע לִ⁠פְנֵ֣י הָ⁠עָ֑ם וְ⁠יָבֹ֨אוּ֙ וְ⁠יִֽרְשׁ֣וּ אֶת ־ הָ⁠אָ֔רֶץ אֲשֶׁר ־ נִשְׁבַּ֥עְתִּי לַ⁠אֲבֹתָ֖⁠ם לָ⁠תֵ֥ת לָ⁠הֶֽם ׃פ¹² וְ⁠עַתָּה֙ יִשְׂרָאֵ֔ל מָ֚ה יְהוָ֣ה אֱלֹהֶ֔י⁠ךָ שֹׁאֵ֖ל מֵ⁠עִמָּ֑⁠ךְ כִּ֣י אִם ־ לְ֠⁠יִרְאָה אֶת ־ יְהוָ֨ה אֱלֹהֶ֜י⁠ךָ לָ⁠לֶ֤כֶת בְּ⁠כָל ־ דְּרָכָי⁠ו֙ וּ⁠לְ⁠אַהֲבָ֣ה אֹת֔⁠וֹ וְ⁠לַֽ⁠עֲבֹד֙ אֶת ־ יְהוָ֣ה אֱלֹהֶ֔י⁠ךָ בְּ⁠כָל ־ לְבָבְ⁠ךָ֖ וּ⁠בְ⁠כָל ־ נַפְשֶֽׁ⁠ךָ ׃¹³ לִ⁠שְׁמֹ֞ר אֶת ־ מִצְוֺ֤ת יְהוָה֙ וְ⁠אֶת ־ חֻקֹּתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם לְ⁠ט֖וֹב לָֽ⁠ךְ ׃¹⁴ הֵ֚ן לַ⁠יהוָ֣ה אֱלֹהֶ֔י⁠ךָ הַ⁠שָּׁמַ֖יִם וּ⁠שְׁמֵ֣י הַ⁠שָּׁמָ֑יִם הָ⁠אָ֖רֶץ וְ⁠כָל ־ אֲשֶׁר ־ בָּֽ⁠הּ ׃¹⁵ רַ֧ק בַּ⁠אֲבֹתֶ֛י⁠ךָ חָשַׁ֥ק יְהוָ֖ה לְ⁠אַהֲבָ֣ה אוֹתָ֑⁠ם וַ⁠יִּבְחַ֞ר בְּ⁠זַרְעָ֣⁠ם אַחֲרֵי⁠הֶ֗ם בָּ⁠כֶ֛ם מִ⁠כָּל ־ הָ⁠עַמִּ֖ים כַּ⁠יּ֥וֹם הַ⁠זֶּה ׃¹⁶ וּ⁠מַלְתֶּ֕ם אֵ֖ת עָרְלַ֣ת לְבַבְ⁠כֶ֑ם וְ⁠עָ֨רְפְּ⁠כֶ֔ם לֹ֥א תַקְשׁ֖וּ עֽוֹד ׃¹⁷ כִּ֚י יְהוָ֣ה אֱלֹֽהֵי⁠כֶ֔ם ה֚וּא אֱלֹהֵ֣י הָֽ⁠אֱלֹהִ֔ים וַ⁠אֲדֹנֵ֖י הָ⁠אֲדֹנִ֑ים הָ⁠אֵ֨ל הַ⁠גָּדֹ֤ל הַ⁠גִּבֹּר֙ וְ⁠הַ⁠נּוֹרָ֔א אֲשֶׁר֙ לֹא ־ יִשָּׂ֣א פָנִ֔ים וְ⁠לֹ֥א יִקַּ֖ח שֹֽׁחַד ׃¹⁸ עֹשֶׂ֛ה מִשְׁפַּ֥ט יָת֖וֹם וְ⁠אַלְמָנָ֑ה וְ⁠אֹהֵ֣ב גֵּ֔ר לָ֥⁠תֶת ל֖⁠וֹ לֶ֥חֶם וְ⁠שִׂמְלָֽה ׃¹⁹ וַ⁠אֲהַבְתֶּ֖ם אֶת ־ הַ⁠גֵּ֑ר כִּֽי ־ גֵרִ֥ים הֱיִיתֶ֖ם בְּ⁠אֶ֥רֶץ מִצְרָֽיִם ׃²⁰ אֶת ־ יְהוָ֧ה אֱלֹהֶ֛י⁠ךָ תִּירָ֖א אֹת֣⁠וֹ תַעֲבֹ֑ד וּ⁠ב֣⁠וֹ תִדְבָּ֔ק וּ⁠בִ⁠שְׁמ֖⁠וֹ תִּשָּׁבֵֽעַ ׃²¹ ה֥וּא תְהִלָּתְ⁠ךָ֖ וְ⁠ה֣וּא אֱלֹהֶ֑י⁠ךָ אֲשֶׁר ־ עָשָׂ֣ה אִתְּ⁠ךָ֗ אֶת ־ הַ⁠גְּדֹלֹ֤ת וְ⁠אֶת ־ הַ⁠נּֽוֹרָאֹת֙ הָ⁠אֵ֔לֶּה אֲשֶׁ֥ר רָא֖וּ עֵינֶֽי⁠ךָ ׃²² בְּ⁠שִׁבְעִ֣ים נֶ֔פֶשׁ יָרְד֥וּ אֲבֹתֶ֖י⁠ךָ מִצְרָ֑יְמָ⁠הּ וְ⁠עַתָּ֗ה שָֽׂמְ⁠ךָ֙ יְהוָ֣ה אֱלֹהֶ֔י⁠ךָ כְּ⁠כוֹכְבֵ֥י הַ⁠שָּׁמַ֖יִם לָ⁠רֹֽב ׃

Chapter 11

¹ וְ⁠אָ֣הַבְתָּ֔ אֵ֖ת יְהוָ֣ה אֱלֹהֶ֑י⁠ךָ וְ⁠שָׁמַרְתָּ֣ מִשְׁמַרְתּ֗⁠וֹ וְ⁠חֻקֹּתָ֧י⁠ו וּ⁠מִשְׁפָּטָ֛י⁠ו וּ⁠מִצְוֺתָ֖י⁠ו כָּל ־ הַ⁠יָּמִֽים ׃² וִֽ⁠ידַעְתֶּם֮ הַ⁠יּוֹם֒ כִּ֣י ׀ לֹ֣א אֶת ־ בְּנֵי⁠כֶ֗ם אֲשֶׁ֤ר לֹֽא ־ יָדְעוּ֙ וַ⁠אֲשֶׁ֣ר לֹא ־ רָא֔וּ אֶת ־ מוּסַ֖ר יְהוָ֣ה אֱלֹהֵי⁠כֶ֑ם אֶת ־ גָּדְל֕⁠וֹ אֶת ־ יָד⁠וֹ֙ הַ⁠חֲזָקָ֔ה וּ⁠זְרֹע֖⁠וֹ הַ⁠נְּטוּיָֽה ׃³ וְ⁠אֶת ־ אֹֽתֹתָי⁠ו֙ וְ⁠אֶֽת ־ מַעֲשָׂ֔י⁠ו אֲשֶׁ֥ר עָשָׂ֖ה בְּ⁠ת֣וֹךְ מִצְרָ֑יִם לְ⁠פַרְעֹ֥ה מֶֽלֶךְ ־ מִצְרַ֖יִם וּ⁠לְ⁠כָל ־ אַרְצֽ⁠וֹ ׃⁴ וַ⁠אֲשֶׁ֣ר עָשָׂה֩ לְ⁠חֵ֨יל מִצְרַ֜יִם לְ⁠סוּסָ֣י⁠ו וּ⁠לְ⁠רִכְבּ֗⁠וֹ אֲשֶׁ֨ר הֵצִ֜יף אֶת ־ מֵ֤י יַם ־ סוּף֙ עַל ־ פְּנֵי⁠הֶ֔ם בְּ⁠רָדְפָ֖⁠ם אַחֲרֵי⁠כֶ֑ם וַ⁠יְאַבְּדֵ֣⁠ם יְהוָ֔ה עַ֖ד הַ⁠יּ֥וֹם הַ⁠זֶּֽה ׃⁵ וַ⁠אֲשֶׁ֥ר עָשָׂ֛ה לָ⁠כֶ֖ם בַּ⁠מִּדְבָּ֑ר עַד ־ בֹּאֲ⁠כֶ֖ם עַד ־ הַ⁠מָּק֥וֹם הַ⁠זֶּֽה ׃⁶ וַ⁠אֲשֶׁ֨ר עָשָׂ֜ה לְ⁠דָתָ֣ן וְ⁠לַ⁠אֲבִירָ֗ם בְּנֵ֣י אֱלִיאָב֮ בֶּן ־ רְאוּבֵן֒ אֲשֶׁ֨ר פָּצְתָ֤ה הָ⁠אָ֨רֶץ֙ אֶת ־ פִּ֔י⁠הָ וַ⁠תִּבְלָעֵ֥⁠ם וְ⁠אֶת ־ בָּתֵּי⁠הֶ֖ם וְ⁠אֶת ־ אָהֳלֵי⁠הֶ֑ם וְ⁠אֵ֤ת כָּל ־ הַ⁠יְקוּם֙ אֲשֶׁ֣ר בְּ⁠רַגְלֵי⁠הֶ֔ם בְּ⁠קֶ֖רֶב כָּל ־ יִשְׂרָאֵֽל ׃⁷ כִּ֤י עֵֽינֵי⁠כֶם֙ הָֽ⁠רֹאֹ֔ת אֶת ־ כָּל ־ מַעֲשֵׂ֥ה יְהוָ֖ה הַ⁠גָּדֹ֑ל אֲשֶׁ֖ר עָשָֽׂה ׃⁸ וּ⁠שְׁמַרְתֶּם֙ אֶת ־ כָּל ־ הַ⁠מִּצְוָ֔ה אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם לְמַ֣עַן תֶּחֶזְק֗וּ וּ⁠בָאתֶם֙ וִֽ⁠ירִשְׁתֶּ֣ם אֶת ־ הָ⁠אָ֔רֶץ אֲשֶׁ֥ר אַתֶּ֛ם עֹבְרִ֥ים שָׁ֖מָּ⁠ה לְ⁠רִשְׁתָּֽ⁠הּ ׃⁹ וּ⁠לְמַ֨עַן תַּאֲרִ֤יכוּ יָמִים֙ עַל ־ הָ֣⁠אֲדָמָ֔ה אֲשֶׁר֩ נִשְׁבַּ֨ע יְהוָ֧ה לַ⁠אֲבֹתֵי⁠כֶ֛ם לָ⁠תֵ֥ת לָ⁠הֶ֖ם וּ⁠לְ⁠זַרְעָ֑⁠ם אֶ֛רֶץ זָבַ֥ת חָלָ֖ב וּ⁠דְבָֽשׁ ׃ס¹⁰ כִּ֣י הָ⁠אָ֗רֶץ אֲשֶׁ֨ר אַתָּ֤ה בָא ־ שָׁ֨מָּ⁠ה֙ לְ⁠רִשְׁתָּ֔⁠הּ לֹ֣א כְ⁠אֶ֤רֶץ מִצְרַ֨יִם֙ הִ֔וא אֲשֶׁ֥ר יְצָאתֶ֖ם מִ⁠שָּׁ֑ם אֲשֶׁ֤ר תִּזְרַע֙ אֶֽת ־ זַרְעֲ⁠ךָ֔ וְ⁠הִשְׁקִ֥יתָ בְ⁠רַגְלְ⁠ךָ֖ כְּ⁠גַ֥ן הַ⁠יָּרָֽק ׃¹¹ וְ⁠הָ⁠אָ֗רֶץ אֲשֶׁ֨ר אַתֶּ֜ם עֹבְרִ֥ים שָׁ֨מָּ⁠ה֙ לְ⁠רִשְׁתָּ֔⁠הּ אֶ֥רֶץ הָרִ֖ים וּ⁠בְקָעֹ֑ת לִ⁠מְטַ֥ר הַ⁠שָּׁמַ֖יִם תִּשְׁתֶּה ־ מָּֽיִם ׃¹² אֶ֕רֶץ אֲשֶׁר ־ יְהוָ֥ה אֱלֹהֶ֖י⁠ךָ דֹּרֵ֣שׁ אֹתָ֑⁠הּ תָּמִ֗יד עֵינֵ֨י יְהוָ֤ה אֱלֹהֶ֨י⁠ךָ֙ בָּ֔⁠הּ מֵֽ⁠רֵשִׁית֙ הַ⁠שָּׁנָ֔ה וְ⁠עַ֖ד אַחֲרִ֥ית שָׁנָֽה ׃ס¹³ וְ⁠הָיָ֗ה אִם ־ שָׁמֹ֤עַ תִּשְׁמְעוּ֙ אֶל ־ מִצְוֺתַ֔⁠י אֲשֶׁ֧ר אָנֹכִ֛י מְצַוֶּ֥ה אֶתְ⁠כֶ֖ם הַ⁠יּ֑וֹם לְ⁠אַהֲבָ֞ה אֶת ־ יְהוָ֤ה אֱלֹֽהֵי⁠כֶם֙ וּ⁠לְ⁠עָבְד֔⁠וֹ בְּ⁠כָל ־ לְבַבְ⁠כֶ֖ם וּ⁠בְ⁠כָל ־ נַפְשְׁ⁠כֶֽם ׃¹⁴ וְ⁠נָתַתִּ֧י מְטַֽר ־ אַרְצְ⁠כֶ֛ם בְּ⁠עִתּ֖⁠וֹ יוֹרֶ֣ה וּ⁠מַלְק֑וֹשׁ וְ⁠אָסַפְתָּ֣ דְגָנֶ֔⁠ךָ וְ⁠תִֽירֹשְׁ⁠ךָ֖ וְ⁠יִצְהָרֶֽ⁠ךָ ׃¹⁵ וְ⁠נָתַתִּ֛י עֵ֥שֶׂב בְּ⁠שָׂדְ⁠ךָ֖ לִ⁠בְהֶמְתֶּ֑⁠ךָ וְ⁠אָכַלְתָּ֖ וְ⁠שָׂבָֽעְתָּ ׃¹⁶ הִשָּֽׁמְר֣וּ לָ⁠כֶ֔ם פֶּ֥ן יִפְתֶּ֖ה לְבַבְ⁠כֶ֑ם וְ⁠סַרְתֶּ֗ם וַ⁠עֲבַדְתֶּם֙ אֱלֹהִ֣ים אֲחֵרִ֔ים וְ⁠הִשְׁתַּחֲוִיתֶ֖ם לָ⁠הֶֽם ׃¹⁷ וְ⁠חָרָ֨ה אַף ־ יְהוָ֜ה בָּ⁠כֶ֗ם וְ⁠עָצַ֤ר אֶת ־ הַ⁠שָּׁמַ֨יִם֙ וְ⁠לֹֽא ־ יִהְיֶ֣ה מָטָ֔ר וְ⁠הָ֣⁠אֲדָמָ֔ה לֹ֥א תִתֵּ֖ן אֶת ־ יְבוּלָ֑⁠הּ וַ⁠אֲבַדְתֶּ֣ם מְהֵרָ֗ה מֵ⁠עַל֙ הָ⁠אָ֣רֶץ הַ⁠טֹּבָ֔ה אֲשֶׁ֥ר יְהוָ֖ה נֹתֵ֥ן לָ⁠כֶֽם ׃¹⁸ וְ⁠שַׂמְתֶּם֙ אֶת ־ דְּבָרַ֣⁠י אֵ֔לֶּה עַל ־ לְבַבְ⁠כֶ֖ם וְ⁠עַֽל ־ נַפְשְׁ⁠כֶ֑ם וּ⁠קְשַׁרְתֶּ֨ם אֹתָ֤⁠ם לְ⁠אוֹת֙ עַל ־ יֶדְ⁠כֶ֔ם וְ⁠הָי֥וּ לְ⁠טוֹטָפֹ֖ת בֵּ֥ין עֵינֵי⁠כֶֽם ׃¹⁹ וְ⁠לִמַּדְתֶּ֥ם אֹתָ֛⁠ם אֶת ־ בְּנֵי⁠כֶ֖ם לְ⁠דַבֵּ֣ר בָּ֑⁠ם בְּ⁠שִׁבְתְּ⁠ךָ֤ בְּ⁠בֵיתֶ֨⁠ךָ֙ וּ⁠בְ⁠לֶכְתְּ⁠ךָ֣ בַ⁠דֶּ֔רֶךְ וּֽ⁠בְ⁠שָׁכְבְּ⁠ךָ֖ וּ⁠בְ⁠קוּמֶֽ⁠ךָ ׃²⁰ וּ⁠כְתַבְתָּ֛⁠ם עַל ־ מְזוּז֥וֹת בֵּיתֶ֖⁠ךָ וּ⁠בִ⁠שְׁעָרֶֽי⁠ךָ ׃²¹ לְמַ֨עַן יִרְבּ֤וּ יְמֵי⁠כֶם֙ וִ⁠ימֵ֣י בְנֵי⁠כֶ֔ם עַ֚ל הָֽ⁠אֲדָמָ֔ה אֲשֶׁ֨ר נִשְׁבַּ֧ע יְהוָ֛ה לַ⁠אֲבֹתֵי⁠כֶ֖ם לָ⁠תֵ֣ת לָ⁠הֶ֑ם כִּ⁠ימֵ֥י הַ⁠שָּׁמַ֖יִם עַל ־ הָ⁠אָֽרֶץ ׃ס²² כִּי֩ אִם ־ שָׁמֹ֨ר תִּשְׁמְר֜וּ⁠ן אֶת ־ כָּל ־ הַ⁠מִּצְוָ֣ה הַ⁠זֹּ֗את אֲשֶׁ֧ר אָנֹכִ֛י מְצַוֶּ֥ה אֶתְ⁠כֶ֖ם לַ⁠עֲשֹׂתָ֑⁠הּ לְ⁠אַהֲבָ֞ה אֶת ־ יְהוָ֧ה אֱלֹהֵי⁠כֶ֛ם לָ⁠לֶ֥כֶת בְּ⁠כָל ־ דְּרָכָ֖י⁠ו וּ⁠לְ⁠דָבְקָה ־ בֽ⁠וֹ ׃²³ וְ⁠הוֹרִ֧ישׁ יְהוָ֛ה אֶת ־ כָּל ־ הַ⁠גּוֹיִ֥ם הָ⁠אֵ֖לֶּה מִ⁠לִּ⁠פְנֵי⁠כֶ֑ם וִֽ⁠ירִשְׁתֶּ֣ם גּוֹיִ֔ם גְּדֹלִ֥ים וַ⁠עֲצֻמִ֖ים מִ⁠כֶּֽם ׃²⁴ כָּל ־ הַ⁠מָּק֗וֹם אֲשֶׁ֨ר תִּדְרֹ֧ךְ כַּֽף ־ רַגְלְ⁠כֶ֛ם בּ֖⁠וֹ לָ⁠כֶ֣ם יִהְיֶ֑ה מִן ־ הַ⁠מִּדְבָּ֨ר וְ⁠הַ⁠לְּבָנ֜וֹן מִן ־ הַ⁠נָּהָ֣ר נְהַר ־ פְּרָ֗ת וְ⁠עַד֙ הַ⁠יָּ֣ם הָֽ⁠אַחֲר֔וֹן יִהְיֶ֖ה גְּבֻלְ⁠כֶֽם ׃²⁵ לֹא ־ יִתְיַצֵּ֥ב אִ֖ישׁ בִּ⁠פְנֵי⁠כֶ֑ם פַּחְדְּ⁠כֶ֨ם וּ⁠מֽוֹרַאֲ⁠כֶ֜ם יִתֵּ֣ן ׀ יְהוָ֣ה אֱלֹֽהֵי⁠כֶ֗ם עַל ־ פְּנֵ֤י כָל ־ הָ⁠אָ֨רֶץ֙ אֲשֶׁ֣ר תִּדְרְכוּ ־ בָ֔⁠הּ כַּ⁠אֲשֶׁ֖ר דִּבֶּ֥ר לָ⁠כֶֽם ׃ס²⁶ רְאֵ֗ה אָנֹכִ֛י נֹתֵ֥ן לִ⁠פְנֵי⁠כֶ֖ם הַ⁠יּ֑וֹם בְּרָכָ֖ה וּ⁠קְלָלָֽה ׃²⁷ אֶֽת ־ הַ⁠בְּרָכָ֑ה אֲשֶׁ֣ר תִּשְׁמְע֗וּ אֶל ־ מִצְוֺת֙ יְהוָ֣ה אֱלֹֽהֵי⁠כֶ֔ם אֲשֶׁ֧ר אָנֹכִ֛י מְצַוֶּ֥ה אֶתְ⁠כֶ֖ם הַ⁠יּֽוֹם ׃²⁸ וְ⁠הַ⁠קְּלָלָ֗ה אִם ־ לֹ֤א תִשְׁמְעוּ֙ אֶל ־ מִצְוֺת֙ יְהוָ֣ה אֱלֹֽהֵי⁠כֶ֔ם וְ⁠סַרְתֶּ֣ם מִן ־ הַ⁠דֶּ֔רֶךְ אֲשֶׁ֧ר אָנֹכִ֛י מְצַוֶּ֥ה אֶתְ⁠כֶ֖ם הַ⁠יּ֑וֹם לָ⁠לֶ֗כֶת אַחֲרֵ֛י אֱלֹהִ֥ים אֲחֵרִ֖ים אֲשֶׁ֥ר לֹֽא ־ יְדַעְתֶּֽם ׃ס²⁹ וְ⁠הָיָ֗ה כִּ֤י יְבִֽיאֲ⁠ךָ֙ יְהוָ֣ה אֱלֹהֶ֔י⁠ךָ אֶל ־ הָ⁠אָ֕רֶץ אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּ֑⁠הּ וְ⁠נָתַתָּ֤ה אֶת ־ הַ⁠בְּרָכָה֙ עַל ־ הַ֣ר גְּרִזִ֔ים וְ⁠אֶת ־ הַ⁠קְּלָלָ֖ה עַל ־ הַ֥ר עֵיבָֽל ׃³⁰ הֲ⁠לֹא ־ הֵ֜מָּה בְּ⁠עֵ֣בֶר הַ⁠יַּרְדֵּ֗ן אַֽחֲרֵי֙ דֶּ֚רֶךְ מְב֣וֹא הַ⁠שֶּׁ֔מֶשׁ בְּ⁠אֶ֨רֶץ֙ הַֽ⁠כְּנַעֲנִ֔י הַ⁠יֹּשֵׁ֖ב בָּ⁠עֲרָבָ֑ה מ֚וּל הַ⁠גִּלְגָּ֔ל אֵ֖צֶל אֵלוֹנֵ֥י מֹרֶֽה ׃³¹ כִּ֤י אַתֶּם֙ עֹבְרִ֣ים אֶת ־ הַ⁠יַּרְדֵּ֔ן לָ⁠בֹא֙ לָ⁠רֶ֣שֶׁת אֶת ־ הָ⁠אָ֔רֶץ אֲשֶׁר ־ יְהוָ֥ה אֱלֹהֵי⁠כֶ֖ם נֹתֵ֣ן לָ⁠כֶ֑ם וִֽ⁠ירִשְׁתֶּ֥ם אֹתָ֖⁠הּ וִֽ⁠ישַׁבְתֶּם ־ בָּֽ⁠הּ ׃³² וּ⁠שְׁמַרְתֶּ֣ם לַ⁠עֲשׂ֔וֹת אֵ֥ת כָּל ־ הַֽ⁠חֻקִּ֖ים וְ⁠אֶת ־ הַ⁠מִּשְׁפָּטִ֑ים אֲשֶׁ֧ר אָנֹכִ֛י נֹתֵ֥ן לִ⁠פְנֵי⁠כֶ֖ם הַ⁠יּֽוֹם ׃

Chapter 12

¹ אֵ֠לֶּה הַֽ⁠חֻקִּ֣ים וְ⁠הַ⁠מִּשְׁפָּטִים֮ אֲשֶׁ֣ר תִּשְׁמְר֣וּ⁠ן לַ⁠עֲשׂוֹת֒ בָּ⁠אָ֕רֶץ אֲשֶׁר֩ נָתַ֨ן יְהוָ֜ה אֱלֹהֵ֧י אֲבֹתֶ֛י⁠ךָ לְ⁠ךָ֖ לְ⁠רִשְׁתָּ֑⁠הּ כָּל ־ הַ⁠יָּמִ֔ים אֲשֶׁר ־ אַתֶּ֥ם חַיִּ֖ים עַל ־ הָ⁠אֲדָמָֽה ׃² אַבֵּ֣ד תְּ֠אַבְּדוּ⁠ן אֶֽת ־ כָּל ־ הַ⁠מְּקֹמ֞וֹת אֲשֶׁ֧ר עָֽבְדוּ ־ שָׁ֣ם הַ⁠גּוֹיִ֗ם אֲשֶׁ֥ר אַתֶּ֛ם יֹרְשִׁ֥ים אֹתָ֖⁠ם אֶת ־ אֱלֹהֵי⁠הֶ֑ם עַל ־ הֶ⁠הָרִ֤ים הָֽ⁠רָמִים֙ וְ⁠עַל ־ הַ⁠גְּבָע֔וֹת וְ⁠תַ֖חַת כָּל ־ עֵ֥ץ רַעֲנָן ׃³ וְ⁠נִתַּצְתֶּ֣ם אֶת ־ מִזְבּחֹתָ֗⁠ם וְ⁠שִׁבַּרְתֶּם֙ אֶת ־ מַצֵּ֣בֹתָ֔⁠ם וַ⁠אֲשֵֽׁרֵי⁠הֶם֙ תִּשְׂרְפ֣וּ⁠ן בָּ⁠אֵ֔שׁ וּ⁠פְסִילֵ֥י אֱלֹֽהֵי⁠הֶ֖ם תְּגַדֵּע֑וּ⁠ן וְ⁠אִבַּדְתֶּ֣ם אֶת ־ שְׁמָ֔⁠ם מִן ־ הַ⁠מָּק֖וֹם הַ⁠הֽוּא ׃⁴ לֹֽא ־ תַעֲשׂ֣וּ⁠ן כֵּ֔ן לַ⁠יהוָ֖ה אֱלֹהֵי⁠כֶֽם ׃⁵ כִּ֠י אִֽם ־ אֶל ־ הַ⁠מָּק֞וֹם אֲשֶׁר ־ יִבְחַ֨ר יְהוָ֤ה אֱלֹֽהֵי⁠כֶם֙ מִ⁠כָּל ־ שִׁבְטֵי⁠כֶ֔ם לָ⁠שׂ֥וּם אֶת ־ שְׁמ֖⁠וֹ שָׁ֑ם לְ⁠שִׁכְנ֥⁠וֹ תִדְרְשׁ֖וּ וּ⁠בָ֥אתָ שָֽׁמָּ⁠ה ׃⁶ וַ⁠הֲבֵאתֶ֣ם שָׁ֗מָּ⁠ה עֹלֹֽתֵי⁠כֶם֙ וְ⁠זִבְחֵי⁠כֶ֔ם וְ⁠אֵת֙ מַעְשְׂרֹ֣תֵי⁠כֶ֔ם וְ⁠אֵ֖ת תְּרוּמַ֣ת יֶדְ⁠כֶ֑ם וְ⁠נִדְרֵי⁠כֶם֙ וְ⁠נִדְבֹ֣תֵי⁠כֶ֔ם וּ⁠בְכֹרֹ֥ת בְּקַרְ⁠כֶ֖ם וְ⁠צֹאנְ⁠כֶֽם ׃⁷ וַ⁠אֲכַלְתֶּם ־ שָׁ֗ם לִ⁠פְנֵי֙ יְהוָ֣ה אֱלֹֽהֵי⁠כֶ֔ם וּ⁠שְׂמַחְתֶּ֗ם בְּ⁠כֹל֙ מִשְׁלַ֣ח יֶדְ⁠כֶ֔ם אַתֶּ֖ם וּ⁠בָתֵּי⁠כֶ֑ם אֲשֶׁ֥ר בֵּֽרַכְ⁠ךָ֖ יְהוָ֥ה אֱלֹהֶֽי⁠ךָ ׃⁸ לֹ֣א תַעֲשׂ֔וּ⁠ן כְּ֠⁠כֹל אֲשֶׁ֨ר אֲנַ֧חְנוּ עֹשִׂ֛ים פֹּ֖ה הַ⁠יּ֑וֹם אִ֖ישׁ כָּל ־ הַ⁠יָּשָׁ֥ר בְּ⁠עֵינָֽי⁠ו ׃⁹ כִּ֥י לֹא ־ בָּאתֶ֖ם עַד ־ עָ֑תָּה אֶל ־ הַ⁠מְּנוּחָה֙ וְ⁠אֶל ־ הַֽ⁠נַּחֲלָ֔ה אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃¹⁰ וַ⁠עֲבַרְתֶּם֮ אֶת ־ הַ⁠יַּרְדֵּן֒ וִֽ⁠ישַׁבְתֶּ֣ם בָּ⁠אָ֔רֶץ אֲשֶׁר ־ יְהוָ֥ה אֱלֹהֵי⁠כֶ֖ם מַנְחִ֣יל אֶתְ⁠כֶ֑ם וְ⁠הֵנִ֨יחַ לָ⁠כֶ֧ם מִ⁠כָּל ־ אֹיְבֵי⁠כֶ֛ם מִ⁠סָּבִ֖יב וִֽ⁠ישַׁבְתֶּם ־ בֶּֽטַח ׃¹¹ וְ⁠הָיָ֣ה הַ⁠מָּק֗וֹם אֲשֶׁר ־ יִבְחַר֩ יְהוָ֨ה אֱלֹהֵי⁠כֶ֥ם בּ⁠וֹ֙ לְ⁠שַׁכֵּ֤ן שְׁמ⁠וֹ֙ שָׁ֔ם שָׁ֣מָּ⁠ה תָבִ֔יאוּ אֵ֛ת כָּל ־ אֲשֶׁ֥ר אָנֹכִ֖י מְצַוֶּ֣ה אֶתְ⁠כֶ֑ם עוֹלֹתֵי⁠כֶ֣ם וְ⁠זִבְחֵי⁠כֶ֗ם מַעְשְׂרֹֽתֵי⁠כֶם֙ וּ⁠תְרֻמַ֣ת יֶדְ⁠כֶ֔ם וְ⁠כֹל֙ מִבְחַ֣ר נִדְרֵי⁠כֶ֔ם אֲשֶׁ֥ר תִּדְּר֖וּ לַֽ⁠יהוָֽה ׃¹² וּ⁠שְׂמַחְתֶּ֗ם לִ⁠פְנֵי֮ יְהוָ֣ה אֱלֹֽהֵי⁠כֶם֒ אַתֶּ֗ם וּ⁠בְנֵי⁠כֶם֙ וּ⁠בְנֹ֣תֵי⁠כֶ֔ם וְ⁠עַבְדֵי⁠כֶ֖ם וְ⁠אַמְהֹתֵי⁠כֶ֑ם וְ⁠הַ⁠לֵּוִי֙ אֲשֶׁ֣ר בְּ⁠שַֽׁעֲרֵי⁠כֶ֔ם כִּ֣י אֵ֥ין ל֛⁠וֹ חֵ֥לֶק וְ⁠נַחֲלָ֖ה אִתְּ⁠כֶֽם ׃¹³ הִשָּׁ֣מֶר לְ⁠ךָ֔ פֶּֽן ־ תַּעֲלֶ֖ה עֹלֹתֶ֑י⁠ךָ בְּ⁠כָל ־ מָק֖וֹם אֲשֶׁ֥ר תִּרְאֶֽה ׃¹⁴ כִּ֣י אִם ־ בַּ⁠מָּק֞וֹם אֲשֶׁר ־ יִבְחַ֤ר יְהוָה֙ בְּ⁠אַחַ֣ד שְׁבָטֶ֔י⁠ךָ שָׁ֖ם תַּעֲלֶ֣ה עֹלֹתֶ֑י⁠ךָ וְ⁠שָׁ֣ם תַּעֲשֶׂ֔ה כֹּ֛ל אֲשֶׁ֥ר אָנֹכִ֖י מְצַוֶּֽ⁠ךָּ ׃¹⁵ רַק֩ בְּ⁠כָל ־ אַוַּ֨ת נַפְשְׁ⁠ךָ֜ תִּזְבַּ֣ח ׀ וְ⁠אָכַלְתָּ֣ בָשָׂ֗ר כְּ⁠בִרְכַּ֨ת יְהוָ֧ה אֱלֹהֶ֛י⁠ךָ אֲשֶׁ֥ר נָֽתַן ־ לְ⁠ךָ֖ בְּ⁠כָל ־ שְׁעָרֶ֑י⁠ךָ הַ⁠טָּמֵ֤א וְ⁠הַ⁠טָּהוֹר֙ יֹאכְלֶ֔⁠נּוּ כַּ⁠צְּבִ֖י וְ⁠כָ⁠אַיָּֽל ׃¹⁶ רַ֥ק הַ⁠דָּ֖ם לֹ֣א תֹאכֵ֑לוּ עַל ־ הָ⁠אָ֥רֶץ תִּשְׁפְּכֶ֖⁠נּוּ כַּ⁠מָּֽיִם ׃¹⁷ לֹֽא ־ תוּכַ֞ל לֶ⁠אֱכֹ֣ל בִּ⁠שְׁעָרֶ֗י⁠ךָ מַעְשַׂ֤ר דְּגָֽנְ⁠ךָ֙ וְ⁠תִֽירֹשְׁ⁠ךָ֣ וְ⁠יִצְהָרֶ֔⁠ךָ וּ⁠בְכֹרֹ֥ת בְּקָרְ⁠ךָ֖ וְ⁠צֹאנֶ֑⁠ךָ וְ⁠כָל ־ נְדָרֶ֨י⁠ךָ֙ אֲשֶׁ֣ר תִּדֹּ֔ר וְ⁠נִדְבֹתֶ֖י⁠ךָ וּ⁠תְרוּמַ֥ת יָדֶֽ⁠ךָ ׃¹⁸ כִּ֡י אִם ־ לִ⁠פְנֵי֩ יְהוָ֨ה אֱלֹהֶ֜י⁠ךָ תֹּאכְלֶ֗⁠נּוּ בַּ⁠מָּקוֹם֙ אֲשֶׁ֨ר יִבְחַ֜ר יְהוָ֣ה אֱלֹהֶי⁠ךָ֮ בּ⁠וֹ֒ אַתָּ֨ה וּ⁠בִנְ⁠ךָ֤ וּ⁠בִתֶּ֨⁠ךָ֙ וְ⁠עַבְדְּ⁠ךָ֣ וַ⁠אֲמָתֶ֔⁠ךָ וְ⁠הַ⁠לֵּוִ֖י אֲשֶׁ֣ר בִּ⁠שְׁעָרֶ֑י⁠ךָ וְ⁠שָׂמַחְתָּ֗ לִ⁠פְנֵי֙ יְהוָ֣ה אֱלֹהֶ֔י⁠ךָ בְּ⁠כֹ֖ל מִשְׁלַ֥ח יָדֶֽ⁠ךָ ׃¹⁹ הִשָּׁ֣מֶר לְ⁠ךָ֔ פֶּֽן ־ תַּעֲזֹ֖ב אֶת ־ הַ⁠לֵּוִ֑י כָּל ־ יָמֶ֖י⁠ךָ עַל ־ אַדְמָתֶֽ⁠ךָ ׃ס²⁰ כִּֽי ־ יַרְחִיב֩ יְהוָ֨ה אֱלֹהֶ֥י⁠ךָ אֶֽת ־ גְּבֽוּלְ⁠ךָ֮ כַּ⁠אֲשֶׁ֣ר דִּבֶּר ־ לָ⁠ךְ֒ וְ⁠אָמַרְתָּ֙ אֹכְלָ֣ה בָשָׂ֔ר כִּֽי ־ תְאַוֶּ֥ה נַפְשְׁ⁠ךָ֖ לֶ⁠אֱכֹ֣ל בָּשָׂ֑ר בְּ⁠כָל ־ אַוַּ֥ת נַפְשְׁ⁠ךָ֖ תֹּאכַ֥ל בָּשָֽׂר ׃²¹ כִּֽי ־ יִרְחַ֨ק מִמְּ⁠ךָ֜ הַ⁠מָּק֗וֹם אֲשֶׁ֨ר יִבְחַ֜ר יְהוָ֣ה אֱלֹהֶי⁠ךָ֮ לָ⁠שׂ֣וּם שְׁמ֣⁠וֹ שָׁם֒ וְ⁠זָבַחְתָּ֞ מִ⁠בְּקָרְ⁠ךָ֣ וּ⁠מִ⁠צֹּֽאנְ⁠ךָ֗ אֲשֶׁ֨ר נָתַ֤ן יְהוָה֙ לְ⁠ךָ֔ כַּ⁠אֲשֶׁ֖ר צִוִּיתִ֑⁠ךָ וְ⁠אָֽכַלְתָּ֙ בִּ⁠שְׁעָרֶ֔י⁠ךָ בְּ⁠כֹ֖ל אַוַּ֥ת נַפְשֶֽׁ⁠ךָ ׃²² אַ֗ךְ כַּ⁠אֲשֶׁ֨ר יֵאָכֵ֤ל אֶֽת ־ הַ⁠צְּבִי֙ וְ⁠אֶת ־ הָ֣⁠אַיָּ֔ל כֵּ֖ן תֹּאכְלֶ֑⁠נּוּ הַ⁠טָּמֵא֙ וְ⁠הַ⁠טָּה֔וֹר יַחְדָּ֖ו יֹאכְלֶֽ⁠נּוּ ׃²³ רַ֣ק חֲזַ֗ק לְ⁠בִלְתִּי֙ אֲכֹ֣ל הַ⁠דָּ֔ם כִּ֥י הַ⁠דָּ֖ם ה֣וּא הַ⁠נָּ֑פֶשׁ וְ⁠לֹא ־ תֹאכַ֥ל הַ⁠נֶּ֖פֶשׁ עִם ־ הַ⁠בָּשָֽׂר ׃²⁴ לֹ֖א תֹּאכְלֶ֑⁠נּוּ עַל ־ הָ⁠אָ֥רֶץ תִּשְׁפְּכֶ֖⁠נּוּ כַּ⁠מָּֽיִם ׃²⁵ לֹ֖א תֹּאכְלֶ֑⁠נּוּ לְמַ֨עַן יִיטַ֤ב לְ⁠ךָ֙ וּ⁠לְ⁠בָנֶ֣י⁠ךָ אַחֲרֶ֔י⁠ךָ כִּֽי ־ תַעֲשֶׂ֥ה הַ⁠יָּשָׁ֖ר בְּ⁠עֵינֵ֥י יְהוָֽה ׃²⁶ רַ֧ק קָֽדָשֶׁ֛י⁠ךָ אֲשֶׁר ־ יִהְי֥וּ לְ⁠ךָ֖ וּ⁠נְדָרֶ֑י⁠ךָ תִּשָּׂ֣א וּ⁠בָ֔אתָ אֶל ־ הַ⁠מָּק֖וֹם אֲשֶׁר ־ יִבְחַ֥ר יְהוָֽה ׃²⁷ וְ⁠עָשִׂ֤יתָ עֹלֹתֶ֨י⁠ךָ֙ הַ⁠בָּשָׂ֣ר וְ⁠הַ⁠דָּ֔ם עַל ־ מִזְבַּ֖ח יְהוָ֣ה אֱלֹהֶ֑י⁠ךָ וְ⁠דַם ־ זְבָחֶ֗י⁠ךָ יִשָּׁפֵךְ֙ עַל ־ מִזְבַּח֙ יְהוָ֣ה אֱלֹהֶ֔י⁠ךָ וְ⁠הַ⁠בָּשָׂ֖ר תֹּאכֵֽל ׃²⁸ שְׁמֹ֣ר וְ⁠שָׁמַעְתָּ֗ אֵ֚ת כָּל ־ הַ⁠דְּבָרִ֣ים הָ⁠אֵ֔לֶּה אֲשֶׁ֥ר אָנֹכִ֖י מְצַוֶּ֑⁠ךָּ לְמַעַן֩ יִיטַ֨ב לְ⁠ךָ֜ וּ⁠לְ⁠בָנֶ֤י⁠ךָ אַחֲרֶ֨י⁠ךָ֙ עַד ־ עוֹלָ֔ם כִּ֤י תַעֲשֶׂה֙ הַ⁠טּ֣וֹב וְ⁠הַ⁠יָּשָׁ֔ר בְּ⁠עֵינֵ֖י יְהוָ֥ה אֱלֹהֶֽי⁠ךָ ׃ס²⁹ כִּֽי ־ יַכְרִית֩ יְהוָ֨ה אֱלֹהֶ֜י⁠ךָ אֶת ־ הַ⁠גּוֹיִ֗ם אֲשֶׁ֨ר אַתָּ֥ה בָא ־ שָׁ֛מָּ⁠ה לָ⁠רֶ֥שֶׁת אוֹתָ֖⁠ם מִ⁠פָּנֶ֑י⁠ךָ וְ⁠יָרַשְׁתָּ֣ אֹתָ֔⁠ם וְ⁠יָשַׁבְתָּ֖ בְּ⁠אַרְצָֽ⁠ם ׃³⁰ הִשָּׁ֣מֶר לְ⁠ךָ֗ פֶּן ־ תִּנָּקֵשׁ֙ אַחֲרֵי⁠הֶ֔ם אַחֲרֵ֖י הִשָּׁמְדָ֣⁠ם מִ⁠פָּנֶ֑י⁠ךָ וּ⁠פֶן ־ תִּדְרֹ֨שׁ לֵֽ⁠אלֹהֵי⁠הֶ֜ם לֵ⁠אמֹ֨ר אֵיכָ֨ה יַעַבְד֜וּ הַ⁠גּוֹיִ֤ם הָ⁠אֵ֨לֶּה֙ אֶת ־ אֱלֹ֣הֵי⁠הֶ֔ם וְ⁠אֶעֱשֶׂה ־ כֵּ֖ן גַּם ־ אָֽנִי ׃³¹ לֹא ־ תַעֲשֶׂ֣ה כֵ֔ן לַ⁠יהוָ֖ה אֱלֹהֶ֑י⁠ךָ כִּי֩ כָּל ־ תּוֹעֲבַ֨ת יְהוָ֜ה אֲשֶׁ֣ר שָׂנֵ֗א עָשׂוּ֙ לֵ⁠אלֹ֣הֵי⁠הֶ֔ם כִּ֣י גַ֤ם אֶת ־ בְּנֵי⁠הֶם֙ וְ⁠אֶת ־ בְּנֹ֣תֵי⁠הֶ֔ם יִשְׂרְפ֥וּ בָ⁠אֵ֖שׁ לֵֽ⁠אלֹהֵי⁠הֶֽם ׃

(13)

³²(13:1) אֵ֣ת כָּל ־ הַ⁠דָּבָ֗ר אֲשֶׁ֤ר אָנֹכִי֙ מְצַוֶּ֣ה אֶתְ⁠כֶ֔ם אֹת֥⁠וֹ תִשְׁמְר֖וּ לַ⁠עֲשׂ֑וֹת לֹא ־ תֹסֵ֣ף עָלָ֔י⁠ו וְ⁠לֹ֥א תִגְרַ֖ע מִמֶּֽ⁠נּוּ ׃פ

Chapter 13

¹⁽²⁾ כִּֽי ־ יָק֤וּם בְּ⁠קִרְבְּ⁠ךָ֙ נָבִ֔יא א֖וֹ חֹלֵ֣ם חֲל֑וֹם וְ⁠נָתַ֥ן אֵלֶ֛י⁠ךָ א֖וֹת א֥וֹ מוֹפֵֽת ׃²⁽³⁾ וּ⁠בָ֤א הָ⁠אוֹת֙ וְ⁠הַ⁠מּוֹפֵ֔ת אֲשֶׁר ־ דִּבֶּ֥ר אֵלֶ֖י⁠ךָ לֵ⁠אמֹ֑ר נֵֽלְכָ֞ה אַחֲרֵ֨י אֱלֹהִ֧ים אֲחֵרִ֛ים אֲשֶׁ֥ר לֹֽא ־ יְדַעְתָּ֖⁠ם וְ⁠נָֽעָבְדֵֽ⁠ם ׃³⁽⁴⁾ לֹ֣א תִשְׁמַ֗ע אֶל ־ דִּבְרֵי֙ הַ⁠נָּבִ֣יא הַ⁠ה֔וּא א֛וֹ אֶל ־ חוֹלֵ֥ם הַ⁠חֲל֖וֹם הַ⁠ה֑וּא כִּ֣י מְנַסֶּ֞ה יְהוָ֤ה אֱלֹֽהֵי⁠כֶם֙ אֶתְ⁠כֶ֔ם לָ⁠דַ֗עַת הֲ⁠יִשְׁ⁠כֶ֤ם אֹֽהֲבִים֙ אֶת ־ יְהוָ֣ה אֱלֹהֵי⁠כֶ֔ם בְּ⁠כָל ־ לְבַבְ⁠כֶ֖ם וּ⁠בְ⁠כָל ־ נַפְשְׁ⁠כֶֽם ׃⁴⁽⁵⁾ אַחֲרֵ֨י יְהוָ֧ה אֱלֹהֵי⁠כֶ֛ם תֵּלֵ֖כוּ וְ⁠אֹת֣⁠וֹ תִירָ֑אוּ וְ⁠אֶת ־ מִצְוֺתָ֤י⁠ו תִּשְׁמֹ֨רוּ֙ וּ⁠בְ⁠קֹל֣⁠וֹ תִשְׁמָ֔עוּ וְ⁠אֹת֥⁠וֹ תַעֲבֹ֖דוּ וּ⁠ב֥⁠וֹ תִדְבָּקֽוּ⁠ן ׃⁵⁽⁶⁾ וְ⁠הַ⁠נָּבִ֣יא הַ⁠ה֡וּא א֣וֹ חֹלֵם֩ הַ⁠חֲל֨וֹם הַ⁠ה֜וּא יוּמָ֗ת כִּ֣י דִבֶּר ־ סָ֠רָה עַל ־ יְהוָ֨ה אֱלֹֽהֵי⁠כֶ֜ם הַ⁠מּוֹצִ֥יא אֶתְ⁠כֶ֣ם ׀ מֵ⁠אֶ֣רֶץ מִצְרַ֗יִם וְ⁠הַ⁠פֹּֽדְ⁠ךָ֙ מִ⁠בֵּ֣ית עֲבָדִ֔ים לְ⁠הַדִּֽיחֲ⁠ךָ֙ מִן ־ הַ⁠דֶּ֔רֶךְ אֲשֶׁ֧ר צִוְּ⁠ךָ֛ יְהוָ֥ה אֱלֹהֶ֖י⁠ךָ לָ⁠לֶ֣כֶת בָּ֑⁠הּ וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃⁶⁽⁷⁾ כִּ֣י יְסִֽיתְ⁠ךָ֡ אָחִ֣י⁠ךָ בֶן ־ אִ֠מֶּ⁠ךָ אֽוֹ ־ בִנְ⁠ךָ֨ אֽוֹ ־ בִתְּ⁠ךָ֜ א֣וֹ ׀ אֵ֣שֶׁת חֵיקֶ֗⁠ךָ א֧וֹ רֵֽעֲ⁠ךָ֛ אֲשֶׁ֥ר כְּ⁠נַפְשְׁ⁠ךָ֖ בַּ⁠סֵּ֣תֶר לֵ⁠אמֹ֑ר נֵֽלְכָ֗ה וְ⁠נַֽעַבְדָה֙ אֱלֹהִ֣ים אֲחֵרִ֔ים אֲשֶׁר֙ לֹ֣א יָדַ֔עְתָּ אַתָּ֖ה וַ⁠אֲבֹתֶֽי⁠ךָ ׃⁷⁽⁸⁾ מֵ⁠אֱלֹהֵ֣י הָֽ⁠עַמִּ֗ים אֲשֶׁר֙ סְבִיבֹ֣תֵי⁠כֶ֔ם הַ⁠קְּרֹבִ֣ים אֵלֶ֔י⁠ךָ א֖וֹ הָ⁠רְחֹקִ֣ים מִמֶּ֑⁠ךָּ מִ⁠קְצֵ֥ה הָ⁠אָ֖רֶץ וְ⁠עַד ־ קְצֵ֥ה הָ⁠אָֽרֶץ ׃⁸⁽⁹⁾ לֹא ־ תֹאבֶ֣ה ל֔⁠וֹ וְ⁠לֹ֥א תִשְׁמַ֖ע אֵלָ֑י⁠ו וְ⁠לֹא ־ תָח֤וֹס עֵֽינְ⁠ךָ֙ עָלָ֔י⁠ו וְ⁠לֹֽא ־ תַחְמֹ֥ל וְ⁠לֹֽא ־ תְכַסֶּ֖ה עָלָֽי⁠ו ׃⁹⁽¹⁰⁾ כִּ֤י הָרֹג֙ תַּֽהַרְגֶ֔⁠נּוּ יָֽדְ⁠ךָ֛ תִּֽהְיֶה ־ בּ֥⁠וֹ בָ⁠רִֽאשׁוֹנָ֖ה לַ⁠הֲמִית֑⁠וֹ וְ⁠יַ֥ד כָּל ־ הָ⁠עָ֖ם בָּ⁠אַחֲרֹנָֽה ׃¹⁰⁽¹¹⁾ וּ⁠סְקַלְתּ֥⁠וֹ בָ⁠אֲבָנִ֖ים וָ⁠מֵ֑ת כִּ֣י בִקֵּ֗שׁ לְ⁠הַדִּֽיחֲ⁠ךָ֙ מֵ⁠עַל֙ יְהוָ֣ה אֱלֹהֶ֔י⁠ךָ הַ⁠מּוֹצִיאֲ⁠ךָ֛ מֵ⁠אֶ֥רֶץ מִצְרַ֖יִם מִ⁠בֵּ֥ית עֲבָדִֽים ׃¹¹⁽¹²⁾ וְ⁠כָל ־ יִשְׂרָאֵ֔ל יִשְׁמְע֖וּ וְ⁠יִֽרָא֑וּ⁠ן וְ⁠לֹֽא ־ יוֹסִ֣פוּ לַ⁠עֲשׂ֗וֹת כַּ⁠דָּבָ֥ר הָ⁠רָ֛ע הַ⁠זֶּ֖ה בְּ⁠קִרְבֶּֽ⁠ךָ ׃ס¹²⁽¹³⁾ כִּֽי ־ תִשְׁמַ֞ע בְּ⁠אַחַ֣ת עָרֶ֗י⁠ךָ אֲשֶׁר֩ יְהוָ֨ה אֱלֹהֶ֜י⁠ךָ נֹתֵ֥ן לְ⁠ךָ֛ לָ⁠שֶׁ֥בֶת שָׁ֖ם לֵ⁠אמֹֽר ׃¹³⁽¹⁴⁾ יָצְא֞וּ אֲנָשִׁ֤ים בְּנֵֽי ־ בְלִיַּ֨עַל֙ מִ⁠קִּרְבֶּ֔⁠ךָ וַ⁠יַּדִּ֛יחוּ אֶת ־ יֹשְׁבֵ֥י עִירָ֖⁠ם לֵ⁠אמֹ֑ר נֵלְכָ֗ה וְ⁠נַעַבְדָ֛ה אֱלֹהִ֥ים אֲחֵרִ֖ים אֲשֶׁ֥ר לֹא ־ יְדַעְתֶּֽם ׃¹⁴⁽¹⁵⁾ וְ⁠דָרַשְׁתָּ֧ וְ⁠חָקַרְתָּ֧ וְ⁠שָׁאַלְתָּ֖ הֵיטֵ֑ב וְ⁠הִנֵּ֤ה אֱמֶת֙ נָכ֣וֹן הַ⁠דָּבָ֔ר נֶעֶשְׂתָ֛ה הַ⁠תּוֹעֵבָ֥ה הַ⁠זֹּ֖את בְּ⁠קִרְבֶּֽ⁠ךָ ׃¹⁵⁽¹⁶⁾ הַכֵּ֣ה תַכֶּ֗ה אֶת ־ יֹֽשְׁבֵ֛י הָ⁠עִ֥יר ה⁠הוא ¹ לְ⁠פִי ־ חָ֑רֶב הַחֲרֵ֨ם אֹתָ֧⁠הּ וְ⁠אֶת ־ כָּל ־ אֲשֶׁר ־ בָּ֛⁠הּ וְ⁠אֶת ־ בְּהֶמְתָּ֖⁠הּ לְ⁠פִי ־ חָֽרֶב ׃¹⁶⁽¹⁷⁾ וְ⁠אֶת ־ כָּל ־ שְׁלָלָ֗⁠הּ תִּקְבֹּץ֮ אֶל ־ תּ֣וֹךְ רְחֹבָ⁠הּ֒ וְ⁠שָׂרַפְתָּ֨ בָ⁠אֵ֜שׁ אֶת ־ הָ⁠עִ֤יר וְ⁠אֶת ־ כָּל ־ שְׁלָלָ⁠הּ֙ כָּלִ֔יל לַ⁠יהוָ֖ה אֱלֹהֶ֑י⁠ךָ וְ⁠הָיְתָה֙ תֵּ֣ל עוֹלָ֔ם לֹ֥א תִבָּנֶ֖ה עֽוֹד ׃¹⁷⁽¹⁸⁾ וְ⁠לֹֽא ־ יִדְבַּ֧ק בְּ⁠יָדְ⁠ךָ֛ מְא֖וּמָה מִן ־ הַ⁠חֵ֑רֶם לְמַעַן֩ יָשׁ֨וּב יְהוָ֜ה מֵ⁠חֲר֣וֹן אַפּ֗⁠וֹ וְ⁠נָֽתַן ־ לְ⁠ךָ֤ רַחֲמִים֙ וְ⁠רִֽחַמְ⁠ךָ֣ וְ⁠הִרְבֶּ֔⁠ךָ כַּ⁠אֲשֶׁ֥ר נִשְׁבַּ֖ע לַ⁠אֲבֹתֶֽי⁠ךָ ׃¹⁸⁽¹⁹⁾ כִּ֣י תִשְׁמַ֗ע בְּ⁠קוֹל֙ יְהוָ֣ה אֱלֹהֶ֔י⁠ךָ לִ⁠שְׁמֹר֙ אֶת ־ כָּל ־ מִצְוֺתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם לַ⁠עֲשׂוֹת֙ הַ⁠יָּשָׁ֔ר בְּ⁠עֵינֵ֖י יְהוָ֥ה אֱלֹהֶֽי⁠ךָ ׃ס

¹Q הַהִ֖יא

Chapter 14

¹ בָּנִ֣ים אַתֶּ֔ם לַֽ⁠יהוָ֖ה אֱלֹהֵי⁠כֶ֑ם לֹ֣א תִתְגֹּֽדְד֗וּ וְ⁠לֹֽא ־ תָשִׂ֧ימוּ קָרְחָ֛ה בֵּ֥ין עֵינֵי⁠כֶ֖ם לָ⁠מֵֽת ׃² כִּ֣י עַ֤ם קָדוֹשׁ֙ אַתָּ֔ה לַ⁠יהוָ֖ה אֱלֹהֶ֑י⁠ךָ וּ⁠בְ⁠ךָ֞ בָּחַ֣ר יְהוָ֗ה לִֽ⁠הְי֥וֹת ל⁠וֹ֙ לְ⁠עַ֣ם סְגֻלָּ֔ה מִ⁠כֹּל֙ הָֽ⁠עַמִּ֔ים אֲשֶׁ֖ר עַל ־ פְּנֵ֥י הָ⁠אֲדָמָֽה ׃ס³ לֹ֥א תֹאכַ֖ל כָּל ־ תּוֹעֵבָֽה ׃⁴ זֹ֥את הַ⁠בְּהֵמָ֖ה אֲשֶׁ֣ר תֹּאכֵ֑לוּ שׁ֕וֹר שֵׂ֥ה כְשָׂבִ֖ים וְ⁠שֵׂ֥ה עִזִּֽים ׃⁵ אַיָּ֥ל וּ⁠צְבִ֖י וְ⁠יַחְמ֑וּר וְ⁠אַקּ֥וֹ וְ⁠דִישֹׁ֖ן וּ⁠תְא֥וֹ וָ⁠זָֽמֶר ׃⁶ וְ⁠כָל ־ בְּהֵמָ֞ה מַפְרֶ֣סֶת פַּרְסָ֗ה וְ⁠שֹׁסַ֤עַת שֶׁ֨סַע֙ שְׁתֵּ֣י פְרָס֔וֹת מַעֲלַ֥ת גֵּרָ֖ה בַּ⁠בְּהֵמָ֑ה אֹתָ֖⁠הּ תֹּאכֵֽלוּ ׃⁷ אַ֣ךְ אֶת ־ זֶ֞ה לֹ֤א תֹֽאכְלוּ֙ מִ⁠מַּֽעֲלֵ֣י הַ⁠גֵּרָ֔ה וּ⁠מִ⁠מַּפְרִיסֵ֥י הַ⁠פַּרְסָ֖ה הַ⁠שְּׁסוּעָ֑ה אֶֽת ־ הַ֠⁠גָּמָל וְ⁠אֶת ־ הָ⁠אַרְנֶ֨בֶת וְ⁠אֶת ־ הַ⁠שָּׁפָ֜ן כִּֽי ־ מַעֲלֵ֧ה גֵרָ֣ה הֵ֗מָּה וּ⁠פַרְסָה֙ לֹ֣א הִפְרִ֔יסוּ טְמֵאִ֥ים הֵ֖ם לָ⁠כֶֽם ׃⁸ וְ⁠אֶת ־ הַ֠⁠חֲזִיר כִּֽי ־ מַפְרִ֨יס פַּרְסָ֥ה הוּא֙ וְ⁠לֹ֣א גֵרָ֔ה טָמֵ֥א ה֖וּא לָ⁠כֶ֑ם מִ⁠בְּשָׂרָ⁠ם֙ לֹ֣א תֹאכֵ֔לוּ וּ⁠בְ⁠נִבְלָתָ֖⁠ם לֹ֥א תִגָּֽעוּ ׃ס⁹ אֶת ־ זֶה֙ תֹּֽאכְל֔וּ מִ⁠כֹּ֖ל אֲשֶׁ֣ר בַּ⁠מָּ֑יִם כֹּ֧ל אֲשֶׁר ־ ל֛⁠וֹ סְנַפִּ֥יר וְ⁠קַשְׂקֶ֖שֶׂת תֹּאכֵֽלוּ ׃¹⁰ וְ⁠כֹ֨ל אֲשֶׁ֧ר אֵֽין ־ ל֛⁠וֹ סְנַפִּ֥יר וְ⁠קַשְׂקֶ֖שֶׂת לֹ֣א תֹאכֵ֑לוּ טָמֵ֥א ה֖וּא לָ⁠כֶֽם ׃ס¹¹ כָּל ־ צִפּ֥וֹר טְהֹרָ֖ה תֹּאכֵֽלוּ ׃¹² וְ⁠זֶ֕ה אֲשֶׁ֥ר לֹֽא ־ תֹאכְל֖וּ מֵ⁠הֶ֑ם הַ⁠נֶּ֥שֶׁר וְ⁠הַ⁠פֶּ֖רֶס וְ⁠הָֽ⁠עָזְנִיָּֽה ׃¹³ וְ⁠הָ⁠רָאָה֙ וְ⁠אֶת ־ הָ֣⁠אַיָּ֔ה וְ⁠הַ⁠דַּיָּ֖ה לְ⁠מִינָֽ⁠הּ ׃¹⁴ וְ⁠אֵ֥ת כָּל ־ עֹרֵ֖ב לְ⁠מִינֽ⁠וֹ ׃¹⁵ וְ⁠אֵת֙ בַּ֣ת הַֽ⁠יַּעֲנָ֔ה וְ⁠אֶת ־ הַ⁠תַּחְמָ֖ס וְ⁠אֶת ־ הַ⁠שָּׁ֑חַף וְ⁠אֶת ־ הַ⁠נֵּ֖ץ לְ⁠מִינֵֽ⁠הוּ ׃¹⁶ אֶת ־ הַ⁠כּ֥וֹס וְ⁠אֶת ־ הַ⁠יַּנְשׁ֖וּף וְ⁠הַ⁠תִּנְשָֽׁמֶת ׃¹⁷ וְ⁠הַ⁠קָּאָ֥ת וְ⁠אֶֽת ־ הָ⁠רָחָ֖מָ⁠ה וְ⁠אֶת ־ הַ⁠שָּׁלָֽךְ ׃¹⁸ וְ⁠הַ֣⁠חֲסִידָ֔ה וְ⁠הָ⁠אֲנָפָ֖ה לְ⁠מִינָ֑⁠הּ וְ⁠הַ⁠דּוּכִיפַ֖ת וְ⁠הָ⁠עֲטַלֵּֽף ׃¹⁹ וְ⁠כֹל֙ שֶׁ֣רֶץ הָ⁠ע֔וֹף טָמֵ֥א ה֖וּא לָ⁠כֶ֑ם לֹ֖א יֵאָכֵֽלוּ ׃²⁰ כָּל ־ ע֥וֹף טָה֖וֹר תֹּאכֵֽלוּ ׃²¹ לֹ֣א תֹאכְל֣וּ כָל ־ נְ֠בֵלָה לַ⁠גֵּ֨ר אֲשֶׁר ־ בִּ⁠שְׁעָרֶ֜י⁠ךָ תִּתְּנֶ֣נָּ⁠ה וַ⁠אֲכָלָ֗⁠הּ א֤וֹ מָכֹר֙ לְ⁠נָכְרִ֔י כִּ֣י עַ֤ם קָדוֹשׁ֙ אַתָּ֔ה לַ⁠יהוָ֖ה אֱלֹהֶ֑י⁠ךָ לֹֽא ־ תְבַשֵּׁ֥ל גְּדִ֖י בַּ⁠חֲלֵ֥ב אִמּֽ⁠וֹ ׃פ²² עַשֵּׂ֣ר תְּעַשֵּׂ֔ר אֵ֖ת כָּל ־ תְּבוּאַ֣ת זַרְעֶ֑⁠ךָ הַ⁠יֹּצֵ֥א הַ⁠שָּׂדֶ֖ה שָׁנָ֥ה שָׁנָֽה ׃²³ וְ⁠אָכַלְתָּ֞ לִ⁠פְנֵ֣י ׀ יְהוָ֣ה אֱלֹהֶ֗י⁠ךָ בַּ⁠מָּק֣וֹם אֲשֶׁר ־ יִבְחַר֮ לְ⁠שַׁכֵּ֣ן שְׁמ֣⁠וֹ שָׁם֒ מַעְשַׂ֤ר דְּגָֽנְ⁠ךָ֙ תִּֽירֹשְׁ⁠ךָ֣ וְ⁠יִצְהָרֶ֔⁠ךָ וּ⁠בְכֹרֹ֥ת בְּקָרְ⁠ךָ֖ וְ⁠צֹאנֶ֑⁠ךָ לְמַ֣עַן תִּלְמַ֗ד לְ⁠יִרְאָ֛ה אֶת ־ יְהוָ֥ה אֱלֹהֶ֖י⁠ךָ כָּל ־ הַ⁠יָּמִֽים ׃²⁴ וְ⁠כִֽי ־ יִרְבֶּ֨ה מִמְּ⁠ךָ֜ הַ⁠דֶּ֗רֶךְ כִּ֣י לֹ֣א תוּכַ֘ל שְׂאֵת⁠וֹ֒ כִּֽי ־ יִרְחַ֤ק מִמְּ⁠ךָ֙ הַ⁠מָּק֔וֹם אֲשֶׁ֤ר יִבְחַר֙ יְהוָ֣ה אֱלֹהֶ֔י⁠ךָ לָ⁠שׂ֥וּם שְׁמ֖⁠וֹ שָׁ֑ם כִּ֥י יְבָרֶכְ⁠ךָ֖ יְהוָ֥ה אֱלֹהֶֽי⁠ךָ ׃²⁵ וְ⁠נָתַתָּ֖ה בַּ⁠כָּ֑סֶף וְ⁠צַרְתָּ֤ הַ⁠כֶּ֨סֶף֙ בְּ⁠יָ֣דְ⁠ךָ֔ וְ⁠הָֽלַכְתָּ֙ אֶל ־ הַ⁠מָּק֔וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖י⁠ךָ בּֽ⁠וֹ ׃²⁶ וְ⁠נָתַתָּ֣ה הַ⁠כֶּ֡סֶף בְּ⁠כֹל֩ אֲשֶׁר ־ תְּאַוֶּ֨ה נַפְשְׁ⁠ךָ֜ בַּ⁠בָּקָ֣ר וּ⁠בַ⁠צֹּ֗אן וּ⁠בַ⁠יַּ֨יִן֙ וּ⁠בַ⁠שֵּׁכָ֔ר וּ⁠בְ⁠כֹ֛ל אֲשֶׁ֥ר תִּֽשְׁאָלְ⁠ךָ֖ נַפְשֶׁ֑⁠ךָ וְ⁠אָכַ֣לְתָּ שָּׁ֗ם לִ⁠פְנֵי֙ יְהוָ֣ה אֱלֹהֶ֔י⁠ךָ וְ⁠שָׂמַחְתָּ֖ אַתָּ֥ה וּ⁠בֵיתֶֽ⁠ךָ ׃²⁷ וְ⁠הַ⁠לֵּוִ֥י אֲשֶׁר ־ בִּ⁠שְׁעָרֶ֖י⁠ךָ לֹ֣א תַֽעַזְבֶ֑⁠נּוּ כִּ֣י אֵ֥ין ל֛⁠וֹ חֵ֥לֶק וְ⁠נַחֲלָ֖ה עִמָּֽ⁠ךְ ׃ס²⁸ מִ⁠קְצֵ֣ה ׀ שָׁלֹ֣שׁ שָׁנִ֗ים תּוֹצִיא֙ אֶת ־ כָּל ־ מַעְשַׂר֙ תְּבוּאָ֣תְ⁠ךָ֔ בַּ⁠שָּׁנָ֖ה הַ⁠הִ֑וא וְ⁠הִנַּחְתָּ֖ בִּ⁠שְׁעָרֶֽי⁠ךָ ׃²⁹ וּ⁠בָ֣א הַ⁠לֵּוִ֡י כִּ֣י אֵֽין ־ ל⁠וֹ֩ חֵ֨לֶק וְ⁠נַחֲלָ֜ה עִמָּ֗⁠ךְ וְ֠⁠הַ⁠גֵּר וְ⁠הַ⁠יָּת֤וֹם וְ⁠הָֽ⁠אַלְמָנָה֙ אֲשֶׁ֣ר בִּ⁠שְׁעָרֶ֔י⁠ךָ וְ⁠אָכְל֖וּ וְ⁠שָׂבֵ֑עוּ לְמַ֤עַן יְבָרֶכְ⁠ךָ֙ יְהוָ֣ה אֱלֹהֶ֔י⁠ךָ בְּ⁠כָל ־ מַעֲשֵׂ֥ה יָדְ⁠ךָ֖ אֲשֶׁ֥ר תַּעֲשֶֽׂה ׃ס

Chapter 15

¹ מִ⁠קֵּ֥ץ שֶֽׁבַע ־ שָׁנִ֖ים תַּעֲשֶׂ֥ה שְׁמִטָּֽה ׃² וְ⁠זֶה֮ דְּבַ֣ר הַ⁠שְּׁמִטָּה֒ שָׁמ֗וֹט כָּל ־ בַּ֨עַל֙ מַשֵּׁ֣ה יָד֔⁠וֹ אֲשֶׁ֥ר יַשֶּׁ֖ה בְּ⁠רֵעֵ֑⁠הוּ לֹֽא ־ יִגֹּ֤שׂ אֶת ־ רֵעֵ֨⁠הוּ֙ וְ⁠אֶת ־ אָחִ֔י⁠ו כִּֽי ־ קָרָ֥א שְׁמִטָּ֖ה לַֽ⁠יהוָֽה ׃³ אֶת ־ הַ⁠נָּכְרִ֖י תִּגֹּ֑שׂ וַ⁠אֲשֶׁ֨ר יִהְיֶ֥ה לְ⁠ךָ֛ אֶת ־ אָחִ֖י⁠ךָ תַּשְׁמֵ֥ט יָדֶֽ⁠ךָ ׃⁴ אֶ֕פֶס כִּ֛י לֹ֥א יִֽהְיֶה ־ בְּ⁠ךָ֖ אֶבְי֑וֹן כִּֽי ־ בָרֵ֤ךְ יְבָֽרֶכְ⁠ךָ֙ יְהוָ֔ה בָּ⁠אָ֕רֶץ אֲשֶׁר֙ יְהוָ֣ה אֱלֹהֶ֔י⁠ךָ נֹֽתֵן ־ לְ⁠ךָ֥ נַחֲלָ֖ה לְ⁠רִשְׁתָּֽ⁠הּ ׃⁵ רַ֚ק אִם ־ שָׁמ֣וֹעַ תִּשְׁמַ֔ע בְּ⁠ק֖וֹל יְהוָ֣ה אֱלֹהֶ֑י⁠ךָ לִ⁠שְׁמֹ֤ר לַ⁠עֲשׂוֹת֙ אֶת ־ כָּל ־ הַ⁠מִּצְוָ֣ה הַ⁠זֹּ֔את אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּֽוֹם ׃⁶ כִּֽי ־ יְהוָ֤ה אֱלֹהֶ֨י⁠ךָ֙ בֵּֽרַכְ⁠ךָ֔ כַּ⁠אֲשֶׁ֖ר דִּבֶּר ־ לָ֑⁠ךְ וְ⁠הַֽעֲבַטְתָּ֞ גּוֹיִ֣ם רַבִּ֗ים וְ⁠אַתָּה֙ לֹ֣א תַעֲבֹ֔ט וּ⁠מָֽשַׁלְתָּ֙ בְּ⁠גוֹיִ֣ם רַבִּ֔ים וּ⁠בְ⁠ךָ֖ לֹ֥א יִמְשֹֽׁלוּ ׃ס⁷ כִּֽי ־ יִהְיֶה֩ בְ⁠ךָ֨ אֶבְי֜וֹן מֵ⁠אַחַ֤ד אַחֶ֨י⁠ךָ֙ בְּ⁠אַחַ֣ד שְׁעָרֶ֔י⁠ךָ בְּ⁠אַ֨רְצְ⁠ךָ֔ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֣ן לָ֑⁠ךְ לֹ֧א תְאַמֵּ֣ץ אֶת ־ לְבָבְ⁠ךָ֗ וְ⁠לֹ֤א תִקְפֹּץ֙ אֶת ־ יָ֣דְ⁠ךָ֔ מֵ⁠אָחִ֖י⁠ךָ הָ⁠אֶבְיֽוֹן ׃⁸ כִּֽי ־ פָתֹ֧חַ תִּפְתַּ֛ח אֶת ־ יָדְ⁠ךָ֖ ל֑⁠וֹ וְ⁠הַעֲבֵט֙ תַּעֲבִיטֶ֔⁠נּוּ דֵּ֚י מַחְסֹר֔⁠וֹ אֲשֶׁ֥ר יֶחְסַ֖ר לֽ⁠וֹ ׃⁹ הִשָּׁ֣מֶר לְ⁠ךָ֡ פֶּן ־ יִהְיֶ֣ה דָבָר֩ עִם ־ לְבָבְ⁠ךָ֨ בְלִיַּ֜עַל לֵ⁠אמֹ֗ר קָֽרְבָ֣ה שְׁנַֽת ־ הַ⁠שֶּׁבַע֮ שְׁנַ֣ת הַ⁠שְּׁמִטָּה֒ וְ⁠רָעָ֣ה עֵֽינְ⁠ךָ֗ בְּ⁠אָחִ֨י⁠ךָ֙ הָֽ⁠אֶבְי֔וֹן וְ⁠לֹ֥א תִתֵּ֖ן ל֑⁠וֹ וְ⁠קָרָ֤א עָלֶ֨י⁠ךָ֙ אֶל ־ יְהוָ֔ה וְ⁠הָיָ֥ה בְ⁠ךָ֖ חֵֽטְא ׃¹⁰ נָת֤וֹן תִּתֵּן֙ ל֔⁠וֹ וְ⁠לֹא ־ יֵרַ֥ע לְבָבְ⁠ךָ֖ בְּ⁠תִתְּ⁠ךָ֣ ל֑⁠וֹ כִּ֞י בִּ⁠גְלַ֣ל ׀ הַ⁠דָּבָ֣ר הַ⁠זֶּ֗ה יְבָרֶכְ⁠ךָ֙ יְהוָ֣ה אֱלֹהֶ֔י⁠ךָ בְּ⁠כָֽל ־ מַעֲשֶׂ֔⁠ךָ וּ⁠בְ⁠כֹ֖ל מִשְׁלַ֥ח יָדֶֽ⁠ךָ ׃¹¹ כִּ֛י לֹא ־ יֶחְדַּ֥ל אֶבְי֖וֹן מִ⁠קֶּ֣רֶב הָ⁠אָ֑רֶץ עַל ־ כֵּ֞ן אָנֹכִ֤י מְצַוְּ⁠ךָ֙ לֵ⁠אמֹ֔ר פָּ֠תֹחַ תִּפְתַּ֨ח אֶת ־ יָדְ⁠ךָ֜ לְ⁠אָחִ֧י⁠ךָ לַ⁠עֲנִיֶּ֛⁠ךָ וּ⁠לְ⁠אֶבְיֹנְ⁠ךָ֖ בְּ⁠אַרְצֶֽ⁠ךָ ׃ס¹² כִּֽי ־ יִמָּכֵ֨ר לְ⁠ךָ֜ אָחִ֣י⁠ךָ הָֽ⁠עִבְרִ֗י א֚וֹ הָֽ⁠עִבְרִיָּ֔ה וַ⁠עֲבָֽדְ⁠ךָ֖ שֵׁ֣שׁ שָׁנִ֑ים וּ⁠בַ⁠שָּׁנָה֙ הַ⁠שְּׁבִיעִ֔ת תְּשַׁלְּחֶ֥⁠נּוּ חָפְשִׁ֖י מֵ⁠עִמָּֽ⁠ךְ ׃¹³ וְ⁠כִֽי ־ תְשַׁלְּחֶ֥⁠נּוּ חָפְשִׁ֖י מֵֽ⁠עִמָּ֑⁠ךְ לֹ֥א תְשַׁלְּחֶ֖⁠נּוּ רֵיקָֽם ׃¹⁴ הַעֲנֵ֤יק תַּעֲנִיק֙ ל֔⁠וֹ מִ⁠צֹּ֣אנְ⁠ךָ֔ וּ⁠מִֽ⁠גָּרְנְ⁠ךָ֖ וּ⁠מִ⁠יִּקְבֶ֑⁠ךָ אֲשֶׁ֧ר בֵּרַכְ⁠ךָ֛ יְהוָ֥ה אֱלֹהֶ֖י⁠ךָ תִּתֶּן ־ לֽ⁠וֹ ׃¹⁵ וְ⁠זָכַרְתָּ֗ כִּ֣י עֶ֤בֶד הָיִ֨יתָ֙ בְּ⁠אֶ֣רֶץ מִצְרַ֔יִם וַֽ⁠יִּפְדְּ⁠ךָ֖ יְהוָ֣ה אֱלֹהֶ֑י⁠ךָ עַל ־ כֵּ֞ן אָנֹכִ֧י מְצַוְּ⁠ךָ֛ אֶת ־ הַ⁠דָּבָ֥ר הַ⁠זֶּ֖ה הַ⁠יּֽוֹם ׃¹⁶ וְ⁠הָיָה֙ כִּֽי ־ יֹאמַ֣ר אֵלֶ֔י⁠ךָ לֹ֥א אֵצֵ֖א מֵ⁠עִמָּ֑⁠ךְ כִּ֤י אֲהֵֽבְ⁠ךָ֙ וְ⁠אֶת ־ בֵּיתֶ֔⁠ךָ כִּי ־ ט֥וֹב ל֖⁠וֹ עִמָּֽ⁠ךְ ׃¹⁷ וְ⁠לָקַחְתָּ֣ אֶת ־ הַ⁠מַּרְצֵ֗עַ וְ⁠נָתַתָּ֤ה בְ⁠אָזְנ⁠וֹ֙ וּ⁠בַ⁠דֶּ֔לֶת וְ⁠הָיָ֥ה לְ⁠ךָ֖ עֶ֣בֶד עוֹלָ֑ם וְ⁠אַ֥ף לַ⁠אֲמָתְ⁠ךָ֖ תַּעֲשֶׂה ־ כֵּֽן ׃¹⁸ לֹא ־ יִקְשֶׁ֣ה בְ⁠עֵינֶ֗⁠ךָ בְּ⁠שַׁלֵּֽחֲ⁠ךָ֙ אֹת֤⁠וֹ חָפְשִׁי֙ מֵֽ⁠עִמָּ֔⁠ךְ כִּ֗י מִשְׁנֶה֙ שְׂכַ֣ר שָׂכִ֔יר עֲבָֽדְ⁠ךָ֖ שֵׁ֣שׁ שָׁנִ֑ים וּ⁠בֵֽרַכְ⁠ךָ֙ יְהוָ֣ה אֱלֹהֶ֔י⁠ךָ בְּ⁠כֹ֖ל אֲשֶׁ֥ר תַּעֲשֶֽׂה ׃פ¹⁹ כָּֽל ־ הַ⁠בְּכ֡וֹר אֲשֶׁר֩ יִוָּלֵ֨ד בִּ⁠בְקָרְ⁠ךָ֤ וּ⁠בְ⁠צֹֽאנְ⁠ךָ֙ הַ⁠זָּכָ֔ר תַּקְדִּ֖ישׁ לַ⁠יהוָ֣ה אֱלֹהֶ֑י⁠ךָ לֹ֤א תַעֲבֹד֙ בִּ⁠בְכֹ֣ר שׁוֹרֶ֔⁠ךָ וְ⁠לֹ֥א תָגֹ֖ז בְּכ֥וֹר צֹאנֶֽ⁠ךָ ׃²⁰ לִ⁠פְנֵי֩ יְהוָ֨ה אֱלֹהֶ֤י⁠ךָ תֹאכֲלֶ֨⁠נּוּ֙ שָׁנָ֣ה בְ⁠שָׁנָ֔ה בַּ⁠מָּק֖וֹם אֲשֶׁר ־ יִבְחַ֣ר יְהוָ֑ה אַתָּ֖ה וּ⁠בֵיתֶֽ⁠ךָ ׃²¹ וְ⁠כִֽי ־ יִהְיֶ֨ה ב֜⁠וֹ מ֗וּם פִּסֵּ֨חַ֙ א֣וֹ עִוֵּ֔ר כֹּ֖ל מ֣וּם רָ֑ע לֹ֣א תִזְבָּחֶ֔⁠נּוּ לַ⁠יהוָ֖ה אֱלֹהֶֽי⁠ךָ ׃²² בִּ⁠שְׁעָרֶ֖י⁠ךָ תֹּאכֲלֶ֑⁠נּוּ הַ⁠טָּמֵ֤א וְ⁠הַ⁠טָּהוֹר֙ יַחְדָּ֔ו כַּ⁠צְּבִ֖י וְ⁠כָ⁠אַיָּֽל ׃²³ רַ֥ק אֶת ־ דָּמ֖⁠וֹ לֹ֣א תֹאכֵ֑ל עַל ־ הָ⁠אָ֥רֶץ תִּשְׁפְּכֶ֖⁠נּוּ כַּ⁠מָּֽיִם ׃פ

Chapter 16

¹ שָׁמוֹר֙ אֶת ־ חֹ֣דֶשׁ הָ⁠אָבִ֔יב וְ⁠עָשִׂ֣יתָ פֶּ֔סַח לַ⁠יהוָ֖ה אֱלֹהֶ֑י⁠ךָ כִּ֞י בְּ⁠חֹ֣דֶשׁ הָֽ⁠אָבִ֗יב הוֹצִ֨יאֲ⁠ךָ֜ יְהוָ֧ה אֱלֹהֶ֛י⁠ךָ מִ⁠מִּצְרַ֖יִם לָֽיְלָה ׃² וְ⁠זָבַ֥חְתָּ פֶּ֛סַח לַ⁠יהוָ֥ה אֱלֹהֶ֖י⁠ךָ צֹ֣אן וּ⁠בָקָ֑ר בַּ⁠מָּקוֹם֙ אֲשֶׁר ־ יִבְחַ֣ר יְהוָ֔ה לְ⁠שַׁכֵּ֥ן שְׁמ֖⁠וֹ שָֽׁם ׃³ לֹא ־ תֹאכַ֤ל עָלָי⁠ו֙ חָמֵ֔ץ שִׁבְעַ֥ת יָמִ֛ים תֹּֽאכַל ־ עָלָ֥י⁠ו מַצּ֖וֹת לֶ֣חֶם עֹ֑נִי כִּ֣י בְ⁠חִפָּז֗וֹן יָצָ֨אתָ֙ מֵ⁠אֶ֣רֶץ מִצְרַ֔יִם לְמַ֣עַן תִּזְכֹּר֔ אֶת ־ י֤וֹם צֵֽאתְ⁠ךָ֙ מֵ⁠אֶ֣רֶץ מִצְרַ֔יִם כֹּ֖ל יְמֵ֥י חַיֶּֽי⁠ךָ ׃⁴ וְ⁠לֹֽא ־ יֵרָאֶ֨ה לְ⁠ךָ֥ שְׂאֹ֛ר בְּ⁠כָל ־ גְּבֻלְ⁠ךָ֖ שִׁבְעַ֣ת יָמִ֑ים וְ⁠לֹא ־ יָלִ֣ין מִן ־ הַ⁠בָּשָׂ֗ר אֲשֶׁ֨ר תִּזְבַּ֥ח בָּ⁠עֶ֛רֶב בַּ⁠יּ֥וֹם הָ⁠רִאשׁ֖וֹן לַ⁠בֹּֽקֶר ׃⁵ לֹ֥א תוּכַ֖ל לִ⁠זְבֹּ֣חַ אֶת ־ הַ⁠פָּ֑סַח בְּ⁠אַחַ֣ד שְׁעָרֶ֔י⁠ךָ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃⁶ כִּ֠י אִֽם ־ אֶל ־ הַ⁠מָּק֞וֹם אֲשֶׁר ־ יִבְחַ֨ר יְהוָ֤ה אֱלֹהֶ֨י⁠ךָ֙ לְ⁠שַׁכֵּ֣ן שְׁמ֔⁠וֹ שָׁ֛ם תִּזְבַּ֥ח אֶת ־ הַ⁠פֶּ֖סַח בָּ⁠עָ֑רֶב כְּ⁠ב֣וֹא הַ⁠שֶּׁ֔מֶשׁ מוֹעֵ֖ד צֵֽאתְ⁠ךָ֥ מִ⁠מִּצְרָֽיִם ׃⁷ וּ⁠בִשַּׁלְתָּ֙ וְ⁠אָ֣כַלְתָּ֔ בַּ⁠מָּק֕וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖י⁠ךָ בּ֑⁠וֹ וּ⁠פָנִ֣יתָ בַ⁠בֹּ֔קֶר וְ⁠הָלַכְתָּ֖ לְ⁠אֹהָלֶֽי⁠ךָ ׃⁸ שֵׁ֥שֶׁת יָמִ֖ים תֹּאכַ֣ל מַצּ֑וֹת וּ⁠בַ⁠יּ֣וֹם הַ⁠שְּׁבִיעִ֗י עֲצֶ֨רֶת֙ לַ⁠יהוָ֣ה אֱלֹהֶ֔י⁠ךָ לֹ֥א תַעֲשֶׂ֖ה מְלָאכָֽה ׃ס⁹ שִׁבְעָ֥ה שָׁבֻעֹ֖ת תִּסְפָּר ־ לָ֑⁠ךְ מֵ⁠הָחֵ֤ל חֶרְמֵשׁ֙ בַּ⁠קָּמָ֔ה תָּחֵ֣ל לִ⁠סְפֹּ֔ר שִׁבְעָ֖ה שָׁבֻעֽוֹת ׃¹⁰ וְ⁠עָשִׂ֜יתָ חַ֤ג שָׁבֻעוֹת֙ לַ⁠יהוָ֣ה אֱלֹהֶ֔י⁠ךָ מִסַּ֛ת נִדְבַ֥ת יָדְ⁠ךָ֖ אֲשֶׁ֣ר תִּתֵּ֑ן כַּ⁠אֲשֶׁ֥ר יְבָרֶכְ⁠ךָ֖ יְהוָ֥ה אֱלֹהֶֽי⁠ךָ ׃¹¹ וְ⁠שָׂמַחְתָּ֞ לִ⁠פְנֵ֣י ׀ יְהוָ֣ה אֱלֹהֶ֗י⁠ךָ אַתָּ֨ה וּ⁠בִנְ⁠ךָ֣ וּ⁠בִתֶּ⁠ךָ֮ וְ⁠עַבְדְּ⁠ךָ֣ וַ⁠אֲמָתֶ⁠ךָ֒ וְ⁠הַ⁠לֵּוִי֙ אֲשֶׁ֣ר בִּ⁠שְׁעָרֶ֔י⁠ךָ וְ⁠הַ⁠גֵּ֛ר וְ⁠הַ⁠יָּת֥וֹם וְ⁠הָ⁠אַלְמָנָ֖ה אֲשֶׁ֣ר בְּ⁠קִרְבֶּ֑⁠ךָ בַּ⁠מָּק֗וֹם אֲשֶׁ֤ר יִבְחַר֙ יְהוָ֣ה אֱלֹהֶ֔י⁠ךָ לְ⁠שַׁכֵּ֥ן שְׁמ֖⁠וֹ שָֽׁם ׃¹² וְ⁠זָ֣כַרְתָּ֔ כִּי ־ עֶ֥בֶד הָיִ֖יתָ בְּ⁠מִצְרָ֑יִם וְ⁠שָׁמַרְתָּ֣ וְ⁠עָשִׂ֔יתָ אֶת ־ הַֽ⁠חֻקִּ֖ים הָ⁠אֵֽלֶּה ׃פ¹³ חַ֧ג הַ⁠סֻּכֹּ֛ת תַּעֲשֶׂ֥ה לְ⁠ךָ֖ שִׁבְעַ֣ת יָמִ֑ים בְּ⁠אָ֨סְפְּ⁠ךָ֔ מִֽ⁠גָּרְנְ⁠ךָ֖ וּ⁠מִ⁠יִּקְבֶֽ⁠ךָ ׃¹⁴ וְ⁠שָׂמַחְתָּ֖ בְּ⁠חַגֶּ֑⁠ךָ אַתָּ֨ה וּ⁠בִנְ⁠ךָ֤ וּ⁠בִתֶּ֨⁠ךָ֙ וְ⁠עַבְדְּ⁠ךָ֣ וַ⁠אֲמָתֶ֔⁠ךָ וְ⁠הַ⁠לֵּוִ֗י וְ⁠הַ⁠גֵּ֛ר וְ⁠הַ⁠יָּת֥וֹם וְ⁠הָ⁠אַלְמָנָ֖ה אֲשֶׁ֥ר בִּ⁠שְׁעָרֶֽי⁠ךָ ׃¹⁵ שִׁבְעַ֣ת יָמִ֗ים תָּחֹג֙ לַ⁠יהוָ֣ה אֱלֹהֶ֔י⁠ךָ בַּ⁠מָּק֖וֹם אֲשֶׁר ־ יִבְחַ֣ר יְהוָ֑ה כִּ֣י יְבָרֶכְ⁠ךָ֞ יְהוָ֣ה אֱלֹהֶ֗י⁠ךָ בְּ⁠כֹ֤ל תְּבוּאָֽתְ⁠ךָ֙ וּ⁠בְ⁠כֹל֙ מַעֲשֵׂ֣ה יָדֶ֔י⁠ךָ וְ⁠הָיִ֖יתָ אַ֥ךְ שָׂמֵֽחַ ׃¹⁶ שָׁל֣וֹשׁ פְּעָמִ֣ים ׀ בַּ⁠שָּׁנָ֡ה יֵרָאֶ֨ה כָל ־ זְכוּרְ⁠ךָ֜ אֶת ־ פְּנֵ֣י ׀ יְהוָ֣ה אֱלֹהֶ֗י⁠ךָ בַּ⁠מָּקוֹם֙ אֲשֶׁ֣ר יִבְחָ֔ר בְּ⁠חַ֧ג הַ⁠מַּצּ֛וֹת וּ⁠בְ⁠חַ֥ג הַ⁠שָּׁבֻע֖וֹת וּ⁠בְ⁠חַ֣ג הַ⁠סֻּכּ֑וֹת וְ⁠לֹ֧א יֵרָאֶ֛ה אֶת ־ פְּנֵ֥י יְהוָ֖ה רֵיקָֽם ׃¹⁷ אִ֖ישׁ כְּ⁠מַתְּנַ֣ת יָד֑⁠וֹ כְּ⁠בִרְכַּ֛ת יְהוָ֥ה אֱלֹהֶ֖י⁠ךָ אֲשֶׁ֥ר נָֽתַן ־ לָֽ⁠ךְ ׃ס¹⁸ שֹׁפְטִ֣ים וְ⁠שֹֽׁטְרִ֗ים תִּֽתֶּן ־ לְ⁠ךָ֙ בְּ⁠כָל ־ שְׁעָרֶ֔י⁠ךָ אֲשֶׁ֨ר יְהוָ֧ה אֱלֹהֶ֛י⁠ךָ נֹתֵ֥ן לְ⁠ךָ֖ לִ⁠שְׁבָטֶ֑י⁠ךָ וְ⁠שָׁפְט֥וּ אֶת ־ הָ⁠עָ֖ם מִשְׁפַּט ־ צֶֽדֶק ׃¹⁹ לֹא ־ תַטֶּ֣ה מִשְׁפָּ֔ט לֹ֥א תַכִּ֖יר פָּנִ֑ים וְ⁠לֹא ־ תִקַּ֣ח שֹׁ֔חַד כִּ֣י הַ⁠שֹּׁ֗חַד יְעַוֵּר֙ עֵינֵ֣י חֲכָמִ֔ים וִֽ⁠יסַלֵּ֖ף דִּבְרֵ֥י צַדִּיקִֽם ׃²⁰ צֶ֥דֶק צֶ֖דֶק תִּרְדֹּ֑ף לְמַ֤עַן תִּֽחְיֶה֙ וְ⁠יָרַשְׁתָּ֣ אֶת ־ הָ⁠אָ֔רֶץ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃ס²¹ לֹֽא ־ תִטַּ֥ע לְ⁠ךָ֛ אֲשֵׁרָ֖ה כָּל ־ עֵ֑ץ אֵ֗צֶל מִזְבַּ֛ח יְהוָ֥ה אֱלֹהֶ֖י⁠ךָ אֲשֶׁ֥ר תַּעֲשֶׂה ־ לָּֽ⁠ךְ ׃ס²² וְ⁠לֹֽא ־ תָקִ֥ים לְ⁠ךָ֖ מַצֵּבָ֑ה אֲשֶׁ֥ר שָׂנֵ֖א יְהוָ֥ה אֱלֹהֶֽי⁠ךָ ׃ס

Chapter 17

¹ לֹא ־ תִזְבַּח֩ לַ⁠יהוָ֨ה אֱלֹהֶ֜י⁠ךָ שׁ֣וֹר וָ⁠שֶׂ֗ה אֲשֶׁ֨ר יִהְיֶ֥ה ב⁠וֹ֙ מ֔וּם כֹּ֖ל דָּבָ֣ר רָ֑ע כִּ֧י תוֹעֲבַ֛ת יְהוָ֥ה אֱלֹהֶ֖י⁠ךָ הֽוּא ׃ס² כִּֽי ־ יִמָּצֵ֤א בְ⁠קִרְבְּ⁠ךָ֙ בְּ⁠אַחַ֣ד שְׁעָרֶ֔י⁠ךָ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֣ן לָ֑⁠ךְ אִ֣ישׁ אוֹ ־ אִשָּׁ֗ה אֲשֶׁ֨ר יַעֲשֶׂ֧ה אֶת ־ הָ⁠רַ֛ע בְּ⁠עֵינֵ֥י יְהוָֽה ־ אֱלֹהֶ֖י⁠ךָ לַ⁠עֲבֹ֥ר בְּרִיתֽ⁠וֹ ׃³ וַ⁠יֵּ֗לֶךְ וַֽ⁠יַּעֲבֹד֙ אֱלֹהִ֣ים אֲחֵרִ֔ים וַ⁠יִּשְׁתַּ֖חוּ לָ⁠הֶ֑ם וְ⁠לַ⁠שֶּׁ֣מֶשׁ ׀ א֣וֹ לַ⁠יָּרֵ֗חַ א֛וֹ לְ⁠כָל ־ צְבָ֥א הַ⁠שָּׁמַ֖יִם אֲשֶׁ֥ר לֹא ־ צִוִּֽיתִי ׃⁴ וְ⁠הֻֽגַּד ־ לְ⁠ךָ֖ וְ⁠שָׁמָ֑עְתָּ וְ⁠דָרַשְׁתָּ֣ הֵיטֵ֔ב וְ⁠הִנֵּ֤ה אֱמֶת֙ נָכ֣וֹן הַ⁠דָּבָ֔ר נֶעֶשְׂתָ֛ה הַ⁠תּוֹעֵבָ֥ה הַ⁠זֹּ֖את בְּ⁠יִשְׂרָאֵֽל ׃⁵ וְ⁠הֽוֹצֵאתָ֣ אֶת ־ הָ⁠אִ֣ישׁ הַ⁠ה֡וּא אוֹ֩ אֶת ־ הָ⁠אִשָּׁ֨ה הַ⁠הִ֜וא אֲשֶׁ֣ר עָ֠שׂוּ אֶת ־ הַ⁠דָּבָ֨ר הָ⁠רָ֤ע הַ⁠זֶּה֙ אֶל ־ שְׁעָרֶ֔י⁠ךָ אֶת ־ הָ⁠אִ֕ישׁ א֖וֹ אֶת ־ הָ⁠אִשָּׁ֑ה וּ⁠סְקַלְתָּ֥⁠ם בָּ⁠אֲבָנִ֖ים וָ⁠מֵֽתוּ ׃⁶ עַל ־ פִּ֣י ׀ שְׁנַ֣יִם עֵדִ֗ים א֛וֹ שְׁלֹשָׁ֥ה עֵדִ֖ים יוּמַ֣ת הַ⁠מֵּ֑ת לֹ֣א יוּמַ֔ת עַל ־ פִּ֖י עֵ֥ד אֶחָֽד ׃⁷ יַ֣ד הָ⁠עֵדִ֞ים תִּֽהְיֶה ־ בּ֤⁠וֹ בָ⁠רִאשֹׁנָה֙ לַ⁠הֲמִית֔⁠וֹ וְ⁠יַ֥ד כָּל ־ הָ⁠עָ֖ם בָּ⁠אַחֲרֹנָ֑ה וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃פ⁸ כִּ֣י יִפָּלֵא֩ מִמְּ⁠ךָ֨ דָבָ֜ר לַ⁠מִּשְׁפָּ֗ט בֵּֽין ־ דָּ֨ם ׀ לְ⁠דָ֜ם בֵּֽין ־ דִּ֣ין לְ⁠דִ֗ין וּ⁠בֵ֥ין נֶ֨גַע֙ לָ⁠נֶ֔גַע דִּבְרֵ֥י רִיבֹ֖ת בִּ⁠שְׁעָרֶ֑י⁠ךָ וְ⁠קַמְתָּ֣ וְ⁠עָלִ֔יתָ אֶל ־ הַ⁠מָּק֔וֹם אֲשֶׁ֥ר יִבְחַ֛ר יְהוָ֥ה אֱלֹהֶ֖י⁠ךָ בּֽ⁠וֹ ׃⁹ וּ⁠בָאתָ֗ אֶל ־ הַ⁠כֹּהֲנִים֙ הַ⁠לְוִיִּ֔ם וְ⁠אֶל ־ הַ⁠שֹּׁפֵ֔ט אֲשֶׁ֥ר יִהְיֶ֖ה בַּ⁠יָּמִ֣ים הָ⁠הֵ֑ם וְ⁠דָרַשְׁתָּ֙ וְ⁠הִגִּ֣ידוּ לְ⁠ךָ֔ אֵ֖ת דְּבַ֥ר הַ⁠מִּשְׁפָּֽט ׃¹⁰ וְ⁠עָשִׂ֗יתָ עַל ־ פִּ֤י הַ⁠דָּבָר֙ אֲשֶׁ֣ר יַגִּ֣ידֽוּ לְ⁠ךָ֔ מִן ־ הַ⁠מָּק֣וֹם הַ⁠ה֔וּא אֲשֶׁ֖ר יִבְחַ֣ר יְהוָ֑ה וְ⁠שָׁמַרְתָּ֣ לַ⁠עֲשׂ֔וֹת כְּ⁠כֹ֖ל אֲשֶׁ֥ר יוֹרֽוּ⁠ךָ ׃¹¹ עַל ־ פִּ֨י הַ⁠תּוֹרָ֜ה אֲשֶׁ֣ר יוֹר֗וּ⁠ךָ וְ⁠עַל ־ הַ⁠מִּשְׁפָּ֛ט אֲשֶׁר ־ יֹאמְר֥וּ לְ⁠ךָ֖ תַּעֲשֶׂ֑ה לֹ֣א תָס֗וּר מִן ־ הַ⁠דָּבָ֛ר אֲשֶׁר ־ יַגִּ֥ידֽוּ לְ⁠ךָ֖ יָמִ֥ין וּ⁠שְׂמֹֽאל ׃¹² וְ⁠הָ⁠אִ֞ישׁ אֲשֶׁר ־ יַעֲשֶׂ֣ה בְ⁠זָד֗וֹן לְ⁠בִלְתִּ֨י שְׁמֹ֤עַ אֶל ־ הַ⁠כֹּהֵן֙ הָ⁠עֹמֵ֞ד לְ⁠שָׁ֤רֶת שָׁם֙ אֶת ־ יְהוָ֣ה אֱלֹהֶ֔י⁠ךָ א֖וֹ אֶל ־ הַ⁠שֹּׁפֵ֑ט וּ⁠מֵת֙ הָ⁠אִ֣ישׁ הַ⁠ה֔וּא וּ⁠בִֽעַרְתָּ֥ הָ⁠רָ֖ע מִ⁠יִּשְׂרָאֵֽל ׃¹³ וְ⁠כָל ־ הָ⁠עָ֖ם יִשְׁמְע֣וּ וְ⁠יִרָ֑אוּ וְ⁠לֹ֥א יְזִיד֖וּ⁠ן עֽוֹד ׃ס¹⁴ כִּֽי ־ תָבֹ֣א אֶל ־ הָ⁠אָ֗רֶץ אֲשֶׁ֨ר יְהוָ֤ה אֱלֹהֶ֨י⁠ךָ֙ נֹתֵ֣ן לָ֔⁠ךְ וִֽ⁠ירִשְׁתָּ֖⁠הּ וְ⁠יָשַׁ֣בְתָּה בָּ֑⁠הּ וְ⁠אָמַרְתָּ֗ אָשִׂ֤ימָה עָלַ⁠י֙ מֶ֔לֶךְ כְּ⁠כָל ־ הַ⁠גּוֹיִ֖ם אֲשֶׁ֥ר סְבִיבֹתָֽ⁠י ׃¹⁵ שׂ֣וֹם תָּשִׂ֤ים עָלֶ֨י⁠ךָ֙ מֶ֔לֶךְ אֲשֶׁ֥ר יִבְחַ֛ר יְהוָ֥ה אֱלֹהֶ֖י⁠ךָ בּ֑⁠וֹ מִ⁠קֶּ֣רֶב אַחֶ֗י⁠ךָ תָּשִׂ֤ים עָלֶ֨י⁠ךָ֙ מֶ֔לֶךְ לֹ֣א תוּכַ֗ל לָ⁠תֵ֤ת עָלֶ֨י⁠ךָ֙ אִ֣ישׁ נָכְרִ֔י אֲשֶׁ֥ר לֹֽא ־ אָחִ֖י⁠ךָ הֽוּא ׃¹⁶ רַק֮ לֹא ־ יַרְבֶּה ־ לּ֣⁠וֹ סוּסִים֒ וְ⁠לֹֽא ־ יָשִׁ֤יב אֶת ־ הָ⁠עָם֙ מִצְרַ֔יְמָ⁠ה לְמַ֖עַן הַרְבּ֣וֹת ס֑וּס וַֽ⁠יהוָה֙ אָמַ֣ר לָ⁠כֶ֔ם לֹ֣א תֹסִפ֗וּ⁠ן לָ⁠שׁ֛וּב בַּ⁠דֶּ֥רֶךְ הַ⁠זֶּ֖ה עֽוֹד ׃¹⁷ וְ⁠לֹ֤א יַרְבֶּה ־ לּ⁠וֹ֙ נָשִׁ֔ים וְ⁠לֹ֥א יָס֖וּר לְבָב֑⁠וֹ וְ⁠כֶ֣סֶף וְ⁠זָהָ֔ב לֹ֥א יַרְבֶּה ־ לּ֖⁠וֹ מְאֹֽד ׃¹⁸ וְ⁠הָיָ֣ה כְ⁠שִׁבְתּ֔⁠וֹ עַ֖ל כִּסֵּ֣א מַמְלַכְתּ֑⁠וֹ וְ⁠כָ֨תַב ל֜⁠וֹ אֶת ־ מִשְׁנֵ֨ה הַ⁠תּוֹרָ֤ה הַ⁠זֹּאת֙ עַל ־ סֵ֔פֶר מִ⁠לִּ⁠פְנֵ֥י הַ⁠כֹּהֲנִ֖ים הַ⁠לְוִיִּֽם ׃¹⁹ וְ⁠הָיְתָ֣ה עִמּ֔⁠וֹ וְ⁠קָ֥רָא ב֖⁠וֹ כָּל ־ יְמֵ֣י חַיָּ֑י⁠ו לְמַ֣עַן יִלְמַ֗ד לְ⁠יִרְאָה֙ אֶת ־ יְהוָ֣ה אֱלֹהָ֔י⁠ו לִ֠⁠שְׁמֹר אֶֽת ־ כָּל ־ דִּבְרֵ֞י הַ⁠תּוֹרָ֥ה הַ⁠זֹּ֛את וְ⁠אֶת ־ הַ⁠חֻקִּ֥ים הָ⁠אֵ֖לֶּה לַ⁠עֲשֹׂתָֽ⁠ם ׃²⁰ לְ⁠בִלְתִּ֤י רוּם ־ לְבָב⁠וֹ֙ מֵֽ⁠אֶחָ֔י⁠ו וּ⁠לְ⁠בִלְתִּ֛י ס֥וּר מִן ־ הַ⁠מִּצְוָ֖ה יָמִ֣ין וּ⁠שְׂמֹ֑אול לְמַעַן֩ יַאֲרִ֨יךְ יָמִ֧ים עַל ־ מַמְלַכְתּ֛⁠וֹ ה֥וּא וּ⁠בָנָ֖י⁠ו בְּ⁠קֶ֥רֶב יִשְׂרָאֵֽל ׃ס

Chapter 18

¹ לֹֽא ־ יִ֠הְיֶה לַ⁠כֹּהֲנִ֨ים הַ⁠לְוִיִּ֜ם כָּל ־ שֵׁ֧בֶט לֵוִ֛י חֵ֥לֶק וְ⁠נַחֲלָ֖ה עִם ־ יִשְׂרָאֵ֑ל אִשֵּׁ֧י יְהוָ֛ה וְ⁠נַחֲלָת֖⁠וֹ יֹאכֵלֽוּ⁠ן ׃² וְ⁠נַחֲלָ֥ה לֹא ־ יִֽהְיֶה ־ לּ֖⁠וֹ בְּ⁠קֶ֣רֶב אֶחָ֑י⁠ו יְהוָה֙ ה֣וּא נַחֲלָת֔⁠וֹ כַּ⁠אֲשֶׁ֖ר דִּבֶּר ־ לֽ⁠וֹ ׃ס³ וְ⁠זֶ֡ה יִהְיֶה֩ מִשְׁפַּ֨ט הַ⁠כֹּהֲנִ֜ים מֵ⁠אֵ֣ת הָ⁠עָ֗ם מֵ⁠אֵ֛ת זֹבְחֵ֥י הַ⁠זֶּ֖בַח אִם ־ שׁ֣וֹר אִם ־ שֶׂ֑ה וְ⁠נָתַן֙ לַ⁠כֹּהֵ֔ן הַ⁠זְּרֹ֥עַ וְ⁠הַ⁠לְּחָיַ֖יִם וְ⁠הַ⁠קֵּבָֽה ׃⁴ רֵאשִׁ֨ית דְּגָֽנְ⁠ךָ֜ תִּֽירֹשְׁ⁠ךָ֣ וְ⁠יִצְהָרֶ֗⁠ךָ וְ⁠רֵאשִׁ֛ית גֵּ֥ז צֹאנְ⁠ךָ֖ תִּתֶּן ־ לּֽ⁠וֹ ׃⁵ כִּ֣י ב֗⁠וֹ בָּחַ֛ר יְהוָ֥ה אֱלֹהֶ֖י⁠ךָ מִ⁠כָּל ־ שְׁבָטֶ֑י⁠ךָ לַ⁠עֲמֹ֨ד לְ⁠שָׁרֵ֧ת בְּ⁠שֵׁם ־ יְהוָ֛ה ה֥וּא וּ⁠בָנָ֖י⁠ו כָּל ־ הַ⁠יָּמִֽים ׃ס⁶ וְ⁠כִֽי ־ יָבֹ֨א הַ⁠לֵּוִ֜י מֵ⁠אַחַ֤ד שְׁעָרֶ֨י⁠ךָ֙ מִ⁠כָּל ־ יִשְׂרָאֵ֔ל אֲשֶׁר ־ ה֖וּא גָּ֣ר שָׁ֑ם וּ⁠בָא֙ בְּ⁠כָל ־ אַוַּ֣ת נַפְשׁ֔⁠וֹ אֶל ־ הַ⁠מָּק֖וֹם אֲשֶׁר ־ יִבְחַ֥ר יְהוָֽה ׃⁷ וְ⁠שֵׁרֵ֕ת בְּ⁠שֵׁ֖ם יְהוָ֣ה אֱלֹהָ֑י⁠ו כְּ⁠כָל ־ אֶחָי⁠ו֙ הַ⁠לְוִיִּ֔ם הָ⁠עֹמְדִ֥ים שָׁ֖ם לִ⁠פְנֵ֥י יְהוָֽה ׃⁸ חֵ֥לֶק כְּ⁠חֵ֖לֶק יֹאכֵ֑לוּ לְ⁠בַ֥ד מִמְכָּרָ֖י⁠ו עַל ־ הָ⁠אָבֽוֹת ׃ס⁹ כִּ֤י אַתָּה֙ בָּ֣א אֶל ־ הָ⁠אָ֔רֶץ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֣ן לָ֑⁠ךְ לֹֽא ־ תִלְמַ֣ד לַ⁠עֲשׂ֔וֹת כְּ⁠תוֹעֲבֹ֖ת הַ⁠גּוֹיִ֥ם הָ⁠הֵֽם ׃¹⁰ לֹֽא ־ יִמָּצֵ֣א בְ⁠ךָ֔ מַעֲבִ֥יר בְּנֽ⁠וֹ ־ וּ⁠בִתּ֖⁠וֹ בָּ⁠אֵ֑שׁ קֹסֵ֣ם קְסָמִ֔ים מְעוֹנֵ֥ן וּ⁠מְנַחֵ֖שׁ וּ⁠מְכַשֵּֽׁף ׃¹¹ וְ⁠חֹבֵ֖ר חָ֑בֶר וְ⁠שֹׁאֵ֥ל אוֹב֙ וְ⁠יִדְּעֹנִ֔י וְ⁠דֹרֵ֖שׁ אֶל ־ הַ⁠מֵּתִֽים ׃¹² כִּֽי ־ תוֹעֲבַ֥ת יְהוָ֖ה כָּל ־ עֹ֣שֵׂה אֵ֑לֶּה וּ⁠בִ⁠גְלַל֙ הַ⁠תּוֹעֵבֹ֣ת הָ⁠אֵ֔לֶּה יְהוָ֣ה אֱלֹהֶ֔י⁠ךָ מוֹרִ֥ישׁ אוֹתָ֖⁠ם מִ⁠פָּנֶֽי⁠ךָ ׃¹³ תָּמִ֣ים תִּֽהְיֶ֔ה עִ֖ם יְהוָ֥ה אֱלֹהֶֽי⁠ךָ ׃ס¹⁴ כִּ֣י ׀ הַ⁠גּוֹיִ֣ם הָ⁠אֵ֗לֶּה אֲשֶׁ֤ר אַתָּה֙ יוֹרֵ֣שׁ אוֹתָ֔⁠ם אֶל ־ מְעֹנְנִ֥ים וְ⁠אֶל ־ קֹסְמִ֖ים יִשְׁמָ֑עוּ וְ⁠אַתָּ֕ה לֹ֣א כֵ֔ן נָ֛תַן לְ⁠ךָ֖ יְהוָ֥ה אֱלֹהֶֽי⁠ךָ ׃¹⁵ נָבִ֨יא מִ⁠קִּרְבְּ⁠ךָ֤ מֵ⁠אַחֶ֨י⁠ךָ֙ כָּמֹ֔⁠נִי יָקִ֥ים לְ⁠ךָ֖ יְהוָ֣ה אֱלֹהֶ֑י⁠ךָ אֵלָ֖י⁠ו תִּשְׁמָעֽוּ⁠ן ׃¹⁶ כְּ⁠כֹ֨ל אֲשֶׁר ־ שָׁאַ֜לְתָּ מֵ⁠עִ֨ם יְהוָ֤ה אֱלֹהֶ֨י⁠ךָ֙ בְּ⁠חֹרֵ֔ב בְּ⁠י֥וֹם הַ⁠קָּהָ֖ל לֵ⁠אמֹ֑ר לֹ֣א אֹסֵ֗ף לִ⁠שְׁמֹ֨עַ֙ אֶת ־ קוֹל֙ יְהוָ֣ה אֱלֹהָ֔⁠י וְ⁠אֶת ־ הָ⁠אֵ֨שׁ הַ⁠גְּדֹלָ֥ה הַ⁠זֹּ֛את לֹֽא ־ אֶרְאֶ֥ה ע֖וֹד וְ⁠לֹ֥א אָמֽוּת ׃¹⁷ וַ⁠יֹּ֥אמֶר יְהוָ֖ה אֵלָ֑⁠י הֵיטִ֖יבוּ אֲשֶׁ֥ר דִּבֵּֽרוּ ׃¹⁸ נָבִ֨יא אָקִ֥ים לָ⁠הֶ֛ם מִ⁠קֶּ֥רֶב אֲחֵי⁠הֶ֖ם כָּמ֑וֹ⁠ךָ וְ⁠נָתַתִּ֤י דְבָרַ⁠י֙ בְּ⁠פִ֔י⁠ו וְ⁠דִבֶּ֣ר אֲלֵי⁠הֶ֔ם אֵ֖ת כָּל ־ אֲשֶׁ֥ר אֲצַוֶּֽ⁠נּוּ ׃¹⁹ וְ⁠הָיָ֗ה הָ⁠אִישׁ֙ אֲשֶׁ֤ר לֹֽא ־ יִשְׁמַע֙ אֶל ־ דְּבָרַ֔⁠י אֲשֶׁ֥ר יְדַבֵּ֖ר בִּ⁠שְׁמִ֑⁠י אָנֹכִ֖י אֶדְרֹ֥שׁ מֵ⁠עִמּֽ⁠וֹ ׃²⁰ אַ֣ךְ הַ⁠נָּבִ֡יא אֲשֶׁ֣ר יָזִיד֩ לְ⁠דַבֵּ֨ר דָּבָ֜ר בִּ⁠שְׁמִ֗⁠י אֵ֣ת אֲשֶׁ֤ר לֹֽא ־ צִוִּיתִי⁠ו֙ לְ⁠דַבֵּ֔ר וַ⁠אֲשֶׁ֣ר יְדַבֵּ֔ר בְּ⁠שֵׁ֖ם אֱלֹהִ֣ים אֲחֵרִ֑ים וּ⁠מֵ֖ת הַ⁠נָּבִ֥יא הַ⁠הֽוּא ׃²¹ וְ⁠כִ֥י תֹאמַ֖ר בִּ⁠לְבָבֶ֑⁠ךָ אֵיכָה֙ נֵדַ֣ע אֶת ־ הַ⁠דָּבָ֔ר אֲשֶׁ֥ר לֹא ־ דִבְּר֖⁠וֹ יְהוָֽה ׃²² אֲשֶׁר֩ יְדַבֵּ֨ר הַ⁠נָּבִ֜יא בְּ⁠שֵׁ֣ם יְהוָ֗ה וְ⁠לֹֽא ־ יִהְיֶ֤ה הַ⁠דָּבָר֙ וְ⁠לֹ֣א יָב֔וֹא ה֣וּא הַ⁠דָּבָ֔ר אֲשֶׁ֥ר לֹא ־ דִבְּר֖⁠וֹ יְהוָ֑ה בְּ⁠זָדוֹן֙ דִּבְּר֣⁠וֹ הַ⁠נָּבִ֔יא לֹ֥א תָג֖וּר מִמֶּֽ⁠נּוּ ׃ס

Chapter 19

¹ כִּֽי ־ יַכְרִ֞ית יְהוָ֤ה אֱלֹהֶ֨י⁠ךָ֙ אֶת ־ הַ⁠גּוֹיִ֔ם אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ אֶת ־ אַרְצָ֑⁠ם וִֽ⁠ירִשְׁתָּ֕⁠ם וְ⁠יָשַׁבְתָּ֥ בְ⁠עָרֵי⁠הֶ֖ם וּ⁠בְ⁠בָתֵּי⁠הֶֽם ׃² שָׁל֥וֹשׁ עָרִ֖ים תַּבְדִּ֣יל לָ֑⁠ךְ בְּ⁠ת֣וֹךְ אַרְצְ⁠ךָ֔ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ לְ⁠רִשְׁתָּֽ⁠הּ ׃³ תָּכִ֣ין לְ⁠ךָ֮ הַ⁠דֶּרֶךְ֒ וְ⁠שִׁלַּשְׁתָּ֙ אֶת ־ גְּב֣וּל אַרְצְ⁠ךָ֔ אֲשֶׁ֥ר יַנְחִֽילְ⁠ךָ֖ יְהוָ֣ה אֱלֹהֶ֑י⁠ךָ וְ⁠הָיָ֕ה לָ⁠נ֥וּס שָׁ֖מָּ⁠ה כָּל ־ רֹצֵֽחַ ׃⁴ וְ⁠זֶה֙ דְּבַ֣ר הָ⁠רֹצֵ֔חַ אֲשֶׁר ־ יָנ֥וּס שָׁ֖מָּ⁠ה וָ⁠חָ֑י אֲשֶׁ֨ר יַכֶּ֤ה אֶת ־ רֵעֵ֨⁠הוּ֙ בִּ⁠בְלִי ־ דַ֔עַת וְ⁠ה֛וּא לֹא ־ שֹׂנֵ֥א ל֖⁠וֹ מִ⁠תְּמֹ֥ל שִׁלְשֹֽׁם ׃⁵ וַ⁠אֲשֶׁר֩ יָבֹ֨א אֶת ־ רֵעֵ֥⁠הוּ בַ⁠יַּעַר֮ לַ⁠חְטֹ֣ב עֵצִים֒ וְ⁠נִדְּחָ֨ה יָד֤⁠וֹ בַ⁠גַּרְזֶן֙ לִ⁠כְרֹ֣ת הָ⁠עֵ֔ץ וְ⁠נָשַׁ֤ל הַ⁠בַּרְזֶל֙ מִן ־ הָ⁠עֵ֔ץ וּ⁠מָצָ֥א אֶת ־ רֵעֵ֖⁠הוּ וָ⁠מֵ֑ת ה֗וּא יָנ֛וּס אֶל ־ אַחַ֥ת הֶ⁠עָרִים ־ הָ⁠אֵ֖לֶּה וָ⁠חָֽי ׃⁶ פֶּן ־ יִרְדֹּף֩ גֹּאֵ֨ל הַ⁠דָּ֜ם אַחֲרֵ֣י הָ⁠רֹצֵ֗חַ כִּי ־ יֵחַם֮ לְבָב⁠וֹ֒ וְ⁠הִשִּׂיג֛⁠וֹ כִּֽי ־ יִרְבֶּ֥ה הַ⁠דֶּ֖רֶךְ וְ⁠הִכָּ֣ה⁠וּ נָ֑פֶשׁ וְ⁠ל⁠וֹ֙ אֵ֣ין מִשְׁפַּט ־ מָ֔וֶת כִּ֠י לֹ֣א שֹׂנֵ֥א ה֛וּא ל֖⁠וֹ מִ⁠תְּמ֥וֹל שִׁלְשֽׁוֹם ׃⁷ עַל ־ כֵּ֛ן אָנֹכִ֥י מְצַוְּ⁠ךָ֖ לֵ⁠אמֹ֑ר שָׁלֹ֥שׁ עָרִ֖ים תַּבְדִּ֥יל לָֽ⁠ךְ ׃ס⁸ וְ⁠אִם ־ יַרְחִ֞יב יְהוָ֤ה אֱלֹהֶ֨י⁠ךָ֙ אֶת ־ גְּבֻ֣לְ⁠ךָ֔ כַּ⁠אֲשֶׁ֥ר נִשְׁבַּ֖ע לַ⁠אֲבֹתֶ֑י⁠ךָ וְ⁠נָ֤תַן לְ⁠ךָ֙ אֶת ־ כָּל ־ הָ⁠אָ֔רֶץ אֲשֶׁ֥ר דִּבֶּ֖ר לָ⁠תֵ֥ת לַ⁠אֲבֹתֶֽי⁠ךָ ׃⁹ כִּֽי ־ תִשְׁמֹר֩ אֶת ־ כָּל ־ הַ⁠מִּצְוָ֨ה הַ⁠זֹּ֜את לַ⁠עֲשֹׂתָ֗⁠הּ אֲשֶׁ֨ר אָנֹכִ֣י מְצַוְּ⁠ךָ֮ הַ⁠יּוֹם֒ לְ⁠אַהֲבָ֞ה אֶת ־ יְהוָ֧ה אֱלֹהֶ֛י⁠ךָ וְ⁠לָ⁠לֶ֥כֶת בִּ⁠דְרָכָ֖י⁠ו כָּל ־ הַ⁠יָּמִ֑ים וְ⁠יָסַפְתָּ֨ לְ⁠ךָ֥ עוֹד֙ שָׁלֹ֣שׁ עָרִ֔ים עַ֖ל הַ⁠שָּׁלֹ֥שׁ הָ⁠אֵֽלֶּה ׃¹⁰ וְ⁠לֹ֤א יִשָּׁפֵךְ֙ דָּ֣ם נָקִ֔י בְּ⁠קֶ֣רֶב אַרְצְ⁠ךָ֔ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָ֑ה וְ⁠הָיָ֥ה עָלֶ֖י⁠ךָ דָּמִֽים ׃ס¹¹ וְ⁠כִֽי ־ יִהְיֶ֥ה אִישׁ֙ שֹׂנֵ֣א לְ⁠רֵעֵ֔⁠הוּ וְ⁠אָ֤רַב ל⁠וֹ֙ וְ⁠קָ֣ם עָלָ֔י⁠ו וְ⁠הִכָּ֥ה⁠וּ נֶ֖פֶשׁ וָ⁠מֵ֑ת וְ⁠נָ֕ס אֶל ־ אַחַ֖ת הֶ⁠עָרִ֥ים הָ⁠אֵֽל ׃¹² וְ⁠שָֽׁלְחוּ֙ זִקְנֵ֣י עִיר֔⁠וֹ וְ⁠לָקְח֥וּ אֹת֖⁠וֹ מִ⁠שָּׁ֑ם וְ⁠נָתְנ֣וּ אֹת֗⁠וֹ בְּ⁠יַ֛ד גֹּאֵ֥ל הַ⁠דָּ֖ם וָ⁠מֵֽת ׃¹³ לֹא ־ תָח֥וֹס עֵֽינְ⁠ךָ֖ עָלָ֑י⁠ו וּ⁠בִֽעַרְתָּ֧ דַֽם ־ הַ⁠נָּקִ֛י מִ⁠יִּשְׂרָאֵ֖ל וְ⁠ט֥וֹב לָֽ⁠ךְ ׃ס¹⁴ לֹ֤א תַסִּיג֙ גְּב֣וּל רֵֽעֲ⁠ךָ֔ אֲשֶׁ֥ר גָּבְל֖וּ רִאשֹׁנִ֑ים בְּ⁠נַחֲלָֽתְ⁠ךָ֙ אֲשֶׁ֣ר תִּנְחַ֔ל בָּ⁠אָ֕רֶץ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ לְ⁠רִשְׁתָּֽ⁠הּ ׃ס¹⁵ לֹֽא ־ יָקוּם֩ עֵ֨ד אֶחָ֜ד בְּ⁠אִ֗ישׁ לְ⁠כָל ־ עָוֺן֙ וּ⁠לְ⁠כָל ־ חַטָּ֔את בְּ⁠כָל ־ חֵ֖טְא אֲשֶׁ֣ר יֶֽחֱטָ֑א עַל ־ פִּ֣י ׀ שְׁנֵ֣י עֵדִ֗ים א֛וֹ עַל ־ פִּ֥י שְׁלֹשָֽׁה ־ עֵדִ֖ים יָק֥וּם דָּבָֽר ׃¹⁶ כִּֽי ־ יָק֥וּם עֵד ־ חָמָ֖ס בְּ⁠אִ֑ישׁ לַ⁠עֲנ֥וֹת בּ֖⁠וֹ סָרָֽה ׃¹⁷ וְ⁠עָמְד֧וּ שְׁנֵֽי ־ הָ⁠אֲנָשִׁ֛ים אֲשֶׁר ־ לָ⁠הֶ֥ם הָ⁠רִ֖יב לִ⁠פְנֵ֣י יְהוָ֑ה לִ⁠פְנֵ֤י הַ⁠כֹּֽהֲנִים֙ וְ⁠הַ⁠שֹּׁ֣פְטִ֔ים אֲשֶׁ֥ר יִהְי֖וּ בַּ⁠יָּמִ֥ים הָ⁠הֵֽם ׃¹⁸ וְ⁠דָרְשׁ֥וּ הַ⁠שֹּׁפְטִ֖ים הֵיטֵ֑ב וְ⁠הִנֵּ֤ה עֵֽד ־ שֶׁ֨קֶר֙ הָ⁠עֵ֔ד שֶׁ֖קֶר עָנָ֥ה בְ⁠אָחִֽי⁠ו ׃¹⁹ וַ⁠עֲשִׂ֣יתֶם ל֔⁠וֹ כַּ⁠אֲשֶׁ֥ר זָמַ֖ם לַ⁠עֲשׂ֣וֹת לְ⁠אָחִ֑י⁠ו וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃²⁰ וְ⁠הַ⁠נִּשְׁאָרִ֖ים יִשְׁמְע֣וּ וְ⁠יִרָ֑אוּ וְ⁠לֹֽא ־ יֹסִ֨פוּ לַ⁠עֲשׂ֜וֹת ע֗וֹד כַּ⁠דָּבָ֥ר הָ⁠רָ֛ע הַ⁠זֶּ֖ה בְּ⁠קִרְבֶּֽ⁠ךָ ׃²¹ וְ⁠לֹ֥א תָח֖וֹס עֵינֶ֑⁠ךָ נֶ֣פֶשׁ בְּ⁠נֶ֗פֶשׁ עַ֤יִן בְּ⁠עַ֨יִן֙ שֵׁ֣ן בְּ⁠שֵׁ֔ן יָ֥ד בְּ⁠יָ֖ד רֶ֥גֶל בְּ⁠רָֽגֶל ׃ס

Chapter 20

¹ כִּֽי ־ תֵצֵ֨א לַ⁠מִּלְחָמָ֜ה עַל ־ אֹיְבֶ֗י⁠ךָ וְֽ⁠רָאִ֜יתָ ס֤וּס וָ⁠רֶ֨כֶב֙ עַ֚ם רַ֣ב מִמְּ⁠ךָ֔ לֹ֥א תִירָ֖א מֵ⁠הֶ֑ם כִּֽי ־ יְהוָ֤ה אֱלֹהֶ֨י⁠ךָ֙ עִמָּ֔⁠ךְ הַ⁠מַּֽעַלְ⁠ךָ֖ מֵ⁠אֶ֥רֶץ מִצְרָֽיִם ׃² וְ⁠הָיָ֕ה כְּ⁠קָֽרָבְ⁠כֶ֖ם אֶל ־ הַ⁠מִּלְחָמָ֑ה וְ⁠נִגַּ֥שׁ הַ⁠כֹּהֵ֖ן וְ⁠דִבֶּ֥ר אֶל ־ הָ⁠עָֽם ׃³ וְ⁠אָמַ֤ר אֲלֵ⁠הֶם֙ שְׁמַ֣ע יִשְׂרָאֵ֔ל אַתֶּ֨ם קְרֵבִ֥ים הַ⁠יּ֛וֹם לַ⁠מִּלְחָמָ֖ה עַל ־ אֹיְבֵי⁠כֶ֑ם אַל ־ יֵרַ֣ךְ לְבַבְ⁠כֶ֗ם אַל ־ תִּֽירְא֧וּ וְ⁠אַֽל ־ תַּחְפְּז֛וּ וְ⁠אַל ־ תַּֽעַרְצ֖וּ מִ⁠פְּנֵי⁠הֶֽם ׃⁴ כִּ֚י יְהוָ֣ה אֱלֹֽהֵי⁠כֶ֔ם הַ⁠הֹלֵ֖ךְ עִמָּ⁠כֶ֑ם לְ⁠הִלָּחֵ֥ם לָ⁠כֶ֛ם עִם ־ אֹיְבֵי⁠כֶ֖ם לְ⁠הוֹשִׁ֥יעַ אֶתְ⁠כֶֽם ׃⁵ וְ⁠דִבְּר֣וּ הַ⁠שֹּֽׁטְרִים֮ אֶל ־ הָ⁠עָ֣ם לֵ⁠אמֹר֒ מִֽי ־ הָ⁠אִ֞ישׁ אֲשֶׁ֨ר בָּנָ֤ה בַֽיִת ־ חָדָשׁ֙ וְ⁠לֹ֣א חֲנָכ֔⁠וֹ יֵלֵ֖ךְ וְ⁠יָשֹׁ֣ב לְ⁠בֵית֑⁠וֹ פֶּן ־ יָמוּת֙ בַּ⁠מִּלְחָמָ֔ה וְ⁠אִ֥ישׁ אַחֵ֖ר יַחְנְכֶֽ⁠נּוּ ׃⁶ וּ⁠מִֽי ־ הָ⁠אִ֞ישׁ אֲשֶׁר ־ נָטַ֥ע כֶּ֨רֶם֙ וְ⁠לֹ֣א חִלְּל֔⁠וֹ יֵלֵ֖ךְ וְ⁠יָשֹׁ֣ב לְ⁠בֵית֑⁠וֹ פֶּן ־ יָמוּת֙ בַּ⁠מִּלְחָמָ֔ה וְ⁠אִ֥ישׁ אַחֵ֖ר יְחַלְּלֶֽ⁠נּוּ ׃⁷ וּ⁠מִֽי ־ הָ⁠אִ֞ישׁ אֲשֶׁר ־ אֵרַ֤שׂ אִשָּׁה֙ וְ⁠לֹ֣א לְקָחָ֔⁠הּ יֵלֵ֖ךְ וְ⁠יָשֹׁ֣ב לְ⁠בֵית֑⁠וֹ פֶּן ־ יָמוּת֙ בַּ⁠מִּלְחָמָ֔ה וְ⁠אִ֥ישׁ אַחֵ֖ר יִקָּחֶֽ⁠נָּה ׃⁸ וְ⁠יָסְפ֣וּ הַ⁠שֹּׁטְרִים֮ לְ⁠דַבֵּ֣ר אֶל ־ הָ⁠עָם֒ וְ⁠אָמְר֗וּ מִי ־ הָ⁠אִ֤ישׁ הַ⁠יָּרֵא֙ וְ⁠רַ֣ךְ הַ⁠לֵּבָ֔ב יֵלֵ֖ךְ וְ⁠יָשֹׁ֣ב לְ⁠בֵית֑⁠וֹ וְ⁠לֹ֥א יִמַּ֛ס אֶת ־ לְבַ֥ב אֶחָ֖י⁠ו כִּ⁠לְבָבֽ⁠וֹ ׃⁹ וְ⁠הָיָ֛ה כְּ⁠כַלֹּ֥ת הַ⁠שֹּׁטְרִ֖ים לְ⁠דַבֵּ֣ר אֶל ־ הָ⁠עָ֑ם וּ⁠פָֽקְד֛וּ שָׂרֵ֥י צְבָא֖וֹת בְּ⁠רֹ֥אשׁ הָ⁠עָֽם ׃ס¹⁰ כִּֽי ־ תִקְרַ֣ב אֶל ־ עִ֔יר לְ⁠הִלָּחֵ֖ם עָלֶ֑י⁠הָ וְ⁠קָרָ֥אתָ אֵלֶ֖י⁠הָ לְ⁠שָׁלֽוֹם ׃¹¹ וְ⁠הָיָה֙ אִם ־ שָׁל֣וֹם תַּֽעַנְ⁠ךָ֔ וּ⁠פָתְחָ֖ה לָ֑⁠ךְ וְ⁠הָיָ֞ה כָּל ־ הָ⁠עָ֣ם הַ⁠נִּמְצָא ־ בָ֗⁠הּ יִהְי֥וּ לְ⁠ךָ֛ לָ⁠מַ֖ס וַ⁠עֲבָדֽוּ⁠ךָ ׃¹² וְ⁠אִם ־ לֹ֤א תַשְׁלִים֙ עִמָּ֔⁠ךְ וְ⁠עָשְׂתָ֥ה עִמְּ⁠ךָ֖ מִלְחָמָ֑ה וְ⁠צַרְתָּ֖ עָלֶֽי⁠הָּ ׃¹³ וּ⁠נְתָנָ֛⁠הּ יְהוָ֥ה אֱלֹהֶ֖י⁠ךָ בְּ⁠יָדֶ֑⁠ךָ וְ⁠הִכִּיתָ֥ אֶת ־ כָּל ־ זְכוּרָ֖⁠הּ לְ⁠פִי ־ חָֽרֶב ׃¹⁴ רַ֣ק הַ֠⁠נָּשִׁים וְ⁠הַ⁠טַּ֨ף וְ⁠הַ⁠בְּהֵמָ֜ה וְ⁠כֹל֩ אֲשֶׁ֨ר יִהְיֶ֥ה בָ⁠עִ֛יר כָּל ־ שְׁלָלָ֖⁠הּ תָּבֹ֣ז לָ֑⁠ךְ וְ⁠אָֽכַלְתָּ֙ אֶת ־ שְׁלַ֣ל אֹיְבֶ֔י⁠ךָ אֲשֶׁ֥ר נָתַ֛ן יְהוָ֥ה אֱלֹהֶ֖י⁠ךָ לָֽ⁠ךְ ׃¹⁵ כֵּ֤ן תַּעֲשֶׂה֙ לְ⁠כָל ־ הֶ֣⁠עָרִ֔ים הָ⁠רְחֹקֹ֥ת מִמְּ⁠ךָ֖ מְאֹ֑ד אֲשֶׁ֛ר לֹא ־ מֵ⁠עָרֵ֥י הַ⁠גּֽוֹיִם ־ הָ⁠אֵ֖לֶּה הֵֽנָּה ׃¹⁶ רַ֗ק מֵ⁠עָרֵ֤י הָֽ⁠עַמִּים֙ הָ⁠אֵ֔לֶּה אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָ֑ה לֹ֥א תְחַיֶּ֖ה כָּל ־ נְשָׁמָֽה ׃¹⁷ כִּֽי ־ הַחֲרֵ֣ם תַּחֲרִימֵ֗⁠ם הַ⁠חִתִּ֤י וְ⁠הָ⁠אֱמֹרִי֙ הַ⁠כְּנַעֲנִ֣י וְ⁠הַ⁠פְּרִזִּ֔י הַ⁠חִוִּ֖י וְ⁠הַ⁠יְבוּסִ֑י כַּ⁠אֲשֶׁ֥ר צִוְּ⁠ךָ֖ יְהוָ֥ה אֱלֹהֶֽי⁠ךָ ׃¹⁸ לְמַ֗עַן אֲשֶׁ֨ר לֹֽא ־ יְלַמְּד֤וּ אֶתְ⁠כֶם֙ לַ⁠עֲשׂ֔וֹת כְּ⁠כֹל֙ תּֽוֹעֲבֹתָ֔⁠ם אֲשֶׁ֥ר עָשׂ֖וּ לֵֽ⁠אלֹהֵי⁠הֶ֑ם וַ⁠חֲטָאתֶ֖ם לַ⁠יהוָ֥ה אֱלֹהֵי⁠כֶֽם ׃ס¹⁹ כִּֽי ־ תָצ֣וּר אֶל ־ עִיר֩ יָמִ֨ים רַבִּ֜ים לְֽ⁠הִלָּחֵ֧ם עָלֶ֣י⁠הָ לְ⁠תָפְשָׂ֗⁠הּ לֹֽא ־ תַשְׁחִ֤ית אֶת ־ עֵצָ⁠הּ֙ לִ⁠נְדֹּ֤חַ עָלָי⁠ו֙ גַּרְזֶ֔ן כִּ֚י מִמֶּ֣⁠נּוּ תֹאכֵ֔ל וְ⁠אֹת֖⁠וֹ לֹ֣א תִכְרֹ֑ת כִּ֤י הָֽ⁠אָדָם֙ עֵ֣ץ הַ⁠שָּׂדֶ֔ה לָ⁠בֹ֥א מִ⁠פָּנֶ֖י⁠ךָ בַּ⁠מָּצֽוֹר ׃²⁰ רַ֞ק עֵ֣ץ אֲשֶׁר ־ תֵּדַ֗ע כִּֽי ־ לֹא ־ עֵ֤ץ מַאֲכָל֙ ה֔וּא אֹת֥⁠וֹ תַשְׁחִ֖ית וְ⁠כָרָ֑תָּ וּ⁠בָנִ֣יתָ מָצ֗וֹר עַל ־ הָ⁠עִיר֙ אֲשֶׁר ־ הִ֨וא עֹשָׂ֧ה עִמְּ⁠ךָ֛ מִלְחָמָ֖ה עַ֥ד רִדְתָּֽ⁠הּ ׃פ

Chapter 21

¹ כִּי ־ יִמָּצֵ֣א חָלָ֗ל בָּ⁠אֲדָמָה֙ אֲשֶׁר֩ יְהוָ֨ה אֱלֹהֶ֜י⁠ךָ נֹתֵ֤ן לְ⁠ךָ֙ לְ⁠רִשְׁתָּ֔⁠הּ נֹפֵ֖ל בַּ⁠שָּׂדֶ֑ה לֹ֥א נוֹדַ֖ע מִ֥י הִכָּֽה⁠וּ ׃² וְ⁠יָצְא֥וּ זְקֵנֶ֖י⁠ךָ וְ⁠שֹׁפְטֶ֑י⁠ךָ וּ⁠מָדְדוּ֙ אֶל ־ הֶ֣⁠עָרִ֔ים אֲשֶׁ֖ר סְבִיבֹ֥ת הֶ⁠חָלָֽל ׃³ וְ⁠הָיָ֣ה הָ⁠עִ֔יר הַ⁠קְּרֹבָ֖ה אֶל ־ הֶ⁠חָלָ֑ל וְ⁠לָֽקְח֡וּ זִקְנֵי֩ הָ⁠עִ֨יר הַ⁠הִ֜וא עֶגְלַ֣ת בָּקָ֗ר אֲשֶׁ֤ר לֹֽא ־ עֻבַּד֙ בָּ֔⁠הּ אֲשֶׁ֥ר לֹא ־ מָשְׁכָ֖ה בְּ⁠עֹֽל ׃⁴ וְ⁠הוֹרִ֡דוּ זִקְנֵי֩ הָ⁠עִ֨יר הַ⁠הִ֤וא אֶת ־ הָֽ⁠עֶגְלָה֙ אֶל ־ נַ֣חַל אֵיתָ֔ן אֲשֶׁ֛ר לֹא ־ יֵעָבֵ֥ד בּ֖⁠וֹ וְ⁠לֹ֣א יִזָּרֵ֑עַ וְ⁠עָֽרְפוּ ־ שָׁ֥ם אֶת ־ הָ⁠עֶגְלָ֖ה בַּ⁠נָּֽחַל ׃⁵ וְ⁠נִגְּשׁ֣וּ הַ⁠כֹּהֲנִים֮ בְּנֵ֣י לֵוִי֒ כִּ֣י בָ֗⁠ם בָּחַ֞ר יְהוָ֤ה אֱלֹהֶ֨י⁠ךָ֙ לְ⁠שָׁ֣רְת֔⁠וֹ וּ⁠לְ⁠בָרֵ֖ךְ בְּ⁠שֵׁ֣ם יְהוָ֑ה וְ⁠עַל ־ פִּי⁠הֶ֥ם יִהְיֶ֖ה כָּל ־ רִ֥יב וְ⁠כָל ־ נָֽגַע ׃⁶ וְ⁠כֹ֗ל זִקְנֵי֙ הָ⁠עִ֣יר הַ⁠הִ֔וא הַ⁠קְּרֹבִ֖ים אֶל ־ הֶ⁠חָלָ֑ל יִרְחֲצוּ֙ אֶת ־ יְדֵי⁠הֶ֔ם עַל ־ הָ⁠עֶגְלָ֖ה הָ⁠עֲרוּפָ֥ה בַ⁠נָּֽחַל ׃⁷ וְ⁠עָנ֖וּ וְ⁠אָמְר֑וּ יָדֵ֗י⁠נוּ לֹ֤א שָֽׁפְכוּ֙ ¹ אֶת ־ הַ⁠דָּ֣ם הַ⁠זֶּ֔ה וְ⁠עֵינֵ֖י⁠נוּ לֹ֥א רָאֽוּ ׃⁸ כַּפֵּר֩ לְ⁠עַמְּ⁠ךָ֨ יִשְׂרָאֵ֤ל אֲשֶׁר ־ פָּדִ֨יתָ֙ יְהוָ֔ה וְ⁠אַל ־ תִּתֵּן֙ דָּ֣ם נָקִ֔י בְּ⁠קֶ֖רֶב עַמְּ⁠ךָ֣ יִשְׂרָאֵ֑ל וְ⁠נִכַּפֵּ֥ר לָ⁠הֶ֖ם הַ⁠דָּֽם ׃⁹ וְ⁠אַתָּ֗ה תְּבַעֵ֛ר הַ⁠דָּ֥ם הַ⁠נָּקִ֖י מִ⁠קִּרְבֶּ֑⁠ךָ כִּֽי ־ תַעֲשֶׂ֥ה הַ⁠יָּשָׁ֖ר בְּ⁠עֵינֵ֥י יְהוָֽה ׃ס¹⁰ כִּֽי ־ תֵצֵ֥א לַ⁠מִּלְחָמָ֖ה עַל ־ אֹיְבֶ֑י⁠ךָ וּ⁠נְתָנ֞⁠וֹ יְהוָ֧ה אֱלֹהֶ֛י⁠ךָ בְּ⁠יָדֶ֖⁠ךָ וְ⁠שָׁבִ֥יתָ שִׁבְיֽ⁠וֹ ׃¹¹ וְ⁠רָאִיתָ֙ בַּ⁠שִּׁבְיָ֔ה אֵ֖שֶׁת יְפַת ־ תֹּ֑אַר וְ⁠חָשַׁקְתָּ֣ בָ֔⁠הּ וְ⁠לָקַחְתָּ֥ לְ⁠ךָ֖ לְ⁠אִשָּֽׁה ׃¹² וַ⁠הֲבֵאתָ֖⁠הּ אֶל ־ תּ֣וֹךְ בֵּיתֶ֑⁠ךָ וְ⁠גִלְּחָה֙ אֶת ־ רֹאשָׁ֔⁠הּ וְ⁠עָשְׂתָ֖ה אֶת ־ צִפָּרְנֶֽי⁠הָ ׃¹³ וְ⁠הֵסִ֩ירָה֩ אֶת ־ שִׂמְלַ֨ת שִׁבְיָ֜⁠הּ מֵ⁠עָלֶ֗י⁠הָ וְ⁠יָֽשְׁבָה֙ בְּ⁠בֵיתֶ֔⁠ךָ וּ⁠בָֽכְתָ֛ה אֶת ־ אָבִ֥י⁠הָ וְ⁠אֶת ־ אִמָּ֖⁠הּ יֶ֣רַח יָמִ֑ים וְ⁠אַ֨חַר כֵּ֜ן תָּב֤וֹא אֵלֶ֨י⁠הָ֙ וּ⁠בְעַלְתָּ֔⁠הּ וְ⁠הָיְתָ֥ה לְ⁠ךָ֖ לְ⁠אִשָּֽׁה ׃¹⁴ וְ⁠הָיָ֞ה אִם ־ לֹ֧א חָפַ֣צְתָּ בָּ֗⁠הּ וְ⁠שִׁלַּחְתָּ⁠הּ֙ לְ⁠נַפְשָׁ֔⁠הּ וּ⁠מָכֹ֥ר לֹא ־ תִמְכְּרֶ֖⁠נָּה בַּ⁠כָּ֑סֶף לֹא ־ תִתְעַמֵּ֣ר בָּ֔⁠הּ תַּ֖חַת אֲשֶׁ֥ר עִנִּיתָֽ⁠הּ ׃ס¹⁵ כִּֽי ־ תִהְיֶ֨יןָ לְ⁠אִ֜ישׁ שְׁתֵּ֣י נָשִׁ֗ים הָ⁠אַחַ֤ת אֲהוּבָה֙ וְ⁠הָ⁠אַחַ֣ת שְׂנוּאָ֔ה וְ⁠יָֽלְדוּ ־ ל֣⁠וֹ בָנִ֔ים הָ⁠אֲהוּבָ֖ה וְ⁠הַ⁠שְּׂנוּאָ֑ה וְ⁠הָיָ֛ה הַ⁠בֵּ֥ן הַ⁠בְּכ֖וֹר לַ⁠שְּׂנִיאָֽה ׃¹⁶ וְ⁠הָיָ֗ה בְּ⁠יוֹם֙ הַנְחִיל֣⁠וֹ אֶת ־ בָּנָ֔י⁠ו אֵ֥ת אֲשֶׁר ־ יִהְיֶ֖ה ל֑⁠וֹ לֹ֣א יוּכַ֗ל לְ⁠בַכֵּר֙ אֶת ־ בֶּן ־ הָ֣⁠אֲהוּבָ֔ה עַל ־ פְּנֵ֥י בֶן ־ הַ⁠שְּׂנוּאָ֖ה הַ⁠בְּכֹֽר ׃¹⁷ כִּי֩ אֶת ־ הַ⁠בְּכֹ֨ר בֶּן ־ הַ⁠שְּׂנוּאָ֜ה יַכִּ֗יר לָ֤⁠תֶת ל⁠וֹ֙ פִּ֣י שְׁנַ֔יִם בְּ⁠כֹ֥ל אֲשֶׁר ־ יִמָּצֵ֖א ל֑⁠וֹ כִּי ־ הוּא֙ רֵאשִׁ֣ית אֹנ֔⁠וֹ ל֖⁠וֹ מִשְׁפַּ֥ט הַ⁠בְּכֹרָֽה ׃ס¹⁸ כִּֽי ־ יִהְיֶ֣ה לְ⁠אִ֗ישׁ בֵּ֚ן סוֹרֵ֣ר וּ⁠מוֹרֶ֔ה אֵינֶ֣⁠נּוּ שֹׁמֵ֔עַ בְּ⁠ק֥וֹל אָבִ֖י⁠ו וּ⁠בְ⁠ק֣וֹל אִמּ֑⁠וֹ וְ⁠יסְּר֣וּ אֹת֔⁠וֹ וְ⁠לֹ֥א יִשְׁמַ֖ע אֲלֵי⁠הֶֽם ׃¹⁹ וְ⁠תָ֥פְשׂוּ ב֖⁠וֹ אָבִ֣י⁠ו וְ⁠אִמּ֑⁠וֹ וְ⁠הוֹצִ֧יאוּ אֹת֛⁠וֹ אֶל ־ זִקְנֵ֥י עִיר֖⁠וֹ וְ⁠אֶל ־ שַׁ֥עַר מְקֹמֽ⁠וֹ ׃²⁰ וְ⁠אָמְר֞וּ אֶל ־ זִקְנֵ֣י עִיר֗⁠וֹ בְּנֵ֤⁠נוּ זֶה֙ סוֹרֵ֣ר וּ⁠מֹרֶ֔ה אֵינֶ֥⁠נּוּ שֹׁמֵ֖עַ בְּ⁠קֹלֵ֑⁠נוּ זוֹלֵ֖ל וְ⁠סֹבֵֽא ׃²¹ וּ֠⁠רְגָמֻ⁠הוּ כָּל ־ אַנְשֵׁ֨י עִיר֤⁠וֹ בָֽ⁠אֲבָנִים֙ וָ⁠מֵ֔ת וּ⁠בִֽעַרְתָּ֥ הָ⁠רָ֖ע מִ⁠קִּרְבֶּ֑⁠ךָ וְ⁠כָל ־ יִשְׂרָאֵ֖ל יִשְׁמְע֥וּ וְ⁠יִרָֽאוּ ׃ס²² וְ⁠כִֽי ־ יִהְיֶ֣ה בְ⁠אִ֗ישׁ חֵ֛טְא מִשְׁפַּט ־ מָ֖וֶת וְ⁠הוּמָ֑ת וְ⁠תָלִ֥יתָ אֹת֖⁠וֹ עַל ־ עֵֽץ ׃²³ לֹא ־ תָלִ֨ין נִבְלָת֜⁠וֹ עַל ־ הָ⁠עֵ֗ץ כִּֽי ־ קָב֤וֹר תִּקְבְּרֶ֨⁠נּוּ֙ בַּ⁠יּ֣וֹם הַ⁠ה֔וּא כִּֽי ־ קִלְלַ֥ת אֱלֹהִ֖ים תָּל֑וּי וְ⁠לֹ֤א תְטַמֵּא֙ אֶת ־ אַדְמָ֣תְ⁠ךָ֔ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָֽה ׃ס

¹K שפכה

Chapter 22

¹ לֹֽא ־ תִרְאֶה֩ אֶת ־ שׁ֨וֹר אָחִ֜י⁠ךָ א֤וֹ אֶת ־ שֵׂי⁠וֹ֙ נִדָּחִ֔ים וְ⁠הִתְעַלַּמְתָּ֖ מֵ⁠הֶ֑ם הָשֵׁ֥ב תְּשִׁיבֵ֖⁠ם לְ⁠אָחִֽי⁠ךָ ׃² וְ⁠אִם ־ לֹ֨א קָר֥וֹב אָחִ֛י⁠ךָ אֵלֶ֖י⁠ךָ וְ⁠לֹ֣א יְדַעְתּ֑⁠וֹ וַ⁠אֲסַפְתּ⁠וֹ֙ אֶל ־ תּ֣וֹךְ בֵּיתֶ֔⁠ךָ וְ⁠הָיָ֣ה עִמְּ⁠ךָ֗ עַ֣ד דְּרֹ֤שׁ אָחִ֨י⁠ךָ֙ אֹת֔⁠וֹ וַ⁠הֲשֵׁבֹת֖⁠וֹ לֽ⁠וֹ ׃³ וְ⁠כֵ֧ן תַּעֲשֶׂ֣ה לַ⁠חֲמֹר֗⁠וֹ וְ⁠כֵ֣ן תַּעֲשֶׂה֮ לְ⁠שִׂמְלָת⁠וֹ֒ וְ⁠כֵ֣ן תַּעֲשֶׂ֜ה לְ⁠כָל ־ אֲבֵדַ֥ת אָחִ֛י⁠ךָ אֲשֶׁר ־ תֹּאבַ֥ד מִמֶּ֖⁠נּוּ וּ⁠מְצָאתָ֑⁠הּ לֹ֥א תוּכַ֖ל לְ⁠הִתְעַלֵּֽם ׃ס⁴ לֹא ־ תִרְאֶה֩ אֶת ־ חֲמ֨וֹר אָחִ֜י⁠ךָ א֤וֹ שׁוֹר⁠וֹ֙ נֹפְלִ֣ים בַּ⁠דֶּ֔רֶךְ וְ⁠הִתְעַלַּמְתָּ֖ מֵ⁠הֶ֑ם הָקֵ֥ם תָּקִ֖ים עִמּֽ⁠וֹ ׃ס⁵ לֹא ־ יִהְיֶ֤ה כְלִי ־ גֶ֨בֶר֙ עַל ־ אִשָּׁ֔ה וְ⁠לֹא ־ יִלְבַּ֥שׁ גֶּ֖בֶר שִׂמְלַ֣ת אִשָּׁ֑ה כִּ֧י תוֹעֲבַ֛ת יְהוָ֥ה אֱלֹהֶ֖י⁠ךָ כָּל ־ עֹ֥שֵׂה אֵֽלֶּה ׃פ⁶ כִּ֣י יִקָּרֵ֣א קַן ־ צִפּ֣וֹר ׀ לְ⁠פָנֶ֡י⁠ךָ בַּ⁠דֶּ֜רֶךְ בְּ⁠כָל ־ עֵ֣ץ ׀ א֣וֹ עַל ־ הָ⁠אָ֗רֶץ אֶפְרֹחִים֙ א֣וֹ בֵיצִ֔ים וְ⁠הָ⁠אֵ֤ם רֹבֶ֨צֶת֙ עַל ־ הָֽ⁠אֶפְרֹחִ֔ים א֖וֹ עַל ־ הַ⁠בֵּיצִ֑ים לֹא ־ תִקַּ֥ח הָ⁠אֵ֖ם עַל ־ הַ⁠בָּנִֽים ׃⁷ שַׁלֵּ֤חַ תְּשַׁלַּח֙ אֶת ־ הָ⁠אֵ֔ם וְ⁠אֶת ־ הַ⁠בָּנִ֖ים תִּֽקַּֽח ־ לָ֑⁠ךְ לְמַ֨עַן֙ יִ֣יטַב לָ֔⁠ךְ וְ⁠הַאֲרַכְתָּ֖ יָמִֽים ׃ס⁸ כִּ֤י תִבְנֶה֙ בַּ֣יִת חָדָ֔שׁ וְ⁠עָשִׂ֥יתָ מַעֲקֶ֖ה לְ⁠גַגֶּ֑⁠ךָ וְ⁠לֹֽא ־ תָשִׂ֤ים דָּמִים֙ בְּ⁠בֵיתֶ֔⁠ךָ כִּֽי ־ יִפֹּ֥ל הַ⁠נֹּפֵ֖ל מִמֶּֽ⁠נּוּ ׃ס⁹ לֹא ־ תִזְרַ֥ע כַּרְמְ⁠ךָ֖ כִּלְאָ֑יִם פֶּן ־ תִּקְדַּ֗שׁ הַֽ⁠מְלֵאָ֤ה הַ⁠זֶּ֨רַע֙ אֲשֶׁ֣ר תִּזְרָ֔ע וּ⁠תְבוּאַ֖ת הַ⁠כָּֽרֶם ׃ס¹⁰ לֹֽא ־ תַחֲרֹ֥שׁ בְּ⁠שׁוֹר ־ וּ⁠בַ⁠חֲמֹ֖ר יַחְדָּֽו ׃ס¹¹ לֹ֤א תִלְבַּשׁ֙ שַֽׁעַטְנֵ֔ז צֶ֥מֶר וּ⁠פִשְׁתִּ֖ים יַחְדָּֽו ׃ס¹² גְּדִלִ֖ים תַּעֲשֶׂה ־ לָּ֑⁠ךְ עַל ־ אַרְבַּ֛ע כַּנְפ֥וֹת כְּסוּתְ⁠ךָ֖ אֲשֶׁ֥ר תְּכַסֶּה ־ בָּֽ⁠הּ ׃ס¹³ כִּֽי ־ יִקַּ֥ח אִ֖ישׁ אִשָּׁ֑ה וּ⁠בָ֥א אֵלֶ֖י⁠הָ וּ⁠שְׂנֵאָֽ⁠הּ ׃¹⁴ וְ⁠שָׂ֥ם לָ⁠הּ֙ עֲלִילֹ֣ת דְּבָרִ֔ים וְ⁠הוֹצִ֥יא עָלֶ֖י⁠הָ שֵׁ֣ם רָ֑ע וְ⁠אָמַ֗ר אֶת ־ הָ⁠אִשָּׁ֤ה הַ⁠זֹּאת֙ לָקַ֔חְתִּי וָ⁠אֶקְרַ֣ב אֵלֶ֔י⁠הָ וְ⁠לֹא ־ מָצָ֥אתִי לָ֖⁠הּ בְּתוּלִֽים ׃¹⁵ וְ⁠לָקַ֛ח אֲבִ֥י הַֽנַּעֲרָ֖ה ¹ וְ⁠אִמָּ֑⁠הּ וְ⁠הוֹצִ֜יאוּ אֶת ־ בְּתוּלֵ֧י הַֽנַּעֲרָ֛ה ² אֶל ־ זִקְנֵ֥י הָ⁠עִ֖יר הַ⁠שָּֽׁעְרָ⁠ה ׃¹⁶ וְ⁠אָמַ֛ר אֲבִ֥י הַֽנַּעֲרָ֖ה ³ אֶל ־ הַ⁠זְּקֵנִ֑ים אֶת ־ בִּתִּ֗⁠י נָתַ֜תִּי לָ⁠אִ֥ישׁ הַ⁠זֶּ֛ה לְ⁠אִשָּׁ֖ה וַ⁠יִּשְׂנָאֶֽ⁠הָ ׃¹⁷ וְ⁠הִנֵּה ־ ה֡וּא שָׂם֩ עֲלִילֹ֨ת דְּבָרִ֜ים לֵ⁠אמֹ֗ר לֹֽא ־ מָצָ֤אתִי לְ⁠בִתְּ⁠ךָ֙ בְּתוּלִ֔ים וְ⁠אֵ֖לֶּה בְּתוּלֵ֣י בִתִּ֑⁠י וּ⁠פָֽרְשׂוּ֙ הַ⁠שִּׂמְלָ֔ה לִ⁠פְנֵ֖י זִקְנֵ֥י הָ⁠עִֽיר ׃¹⁸ וְ⁠לָֽקְח֛וּ זִקְנֵ֥י הָֽ⁠עִיר ־ הַ⁠הִ֖וא אֶת ־ הָ⁠אִ֑ישׁ וְ⁠יִסְּר֖וּ אֹתֽ⁠וֹ ׃¹⁹ וְ⁠עָנְשׁ֨וּ אֹת֜⁠וֹ מֵ֣אָה כֶ֗סֶף וְ⁠נָתְנוּ֙ לַ⁠אֲבִ֣י הַֽ⁠נַּעֲרָ֔ה כִּ֤י הוֹצִיא֙ שֵׁ֣ם רָ֔ע עַ֖ל בְּתוּלַ֣ת יִשְׂרָאֵ֑ל וְ⁠לֽ⁠וֹ ־ תִהְיֶ֣ה לְ⁠אִשָּׁ֔ה לֹא ־ יוּכַ֥ל לְ⁠שַּׁלְּחָ֖⁠הּ כָּל ־ יָמָֽי⁠ו ׃ס²⁰ וְ⁠אִם ־ אֱמֶ֣ת הָיָ֔ה הַ⁠דָּבָ֖ר הַ⁠זֶּ֑ה לֹא ־ נִמְצְא֥וּ בְתוּלִ֖ים לַֽ/נַּעֲרָֽה ׃⁴²¹ וְ⁠הוֹצִ֨יאוּ אֶת ־ ה⁠נער ⁵ אֶל ־ פֶּ֣תַח בֵּית ־ אָבִ֗י⁠הָ וּ⁠סְקָלוּ⁠הָ֩ אַנְשֵׁ֨י עִירָ֤⁠הּ בָּ⁠אֲבָנִים֙ וָ⁠מֵ֔תָה כִּֽי ־ עָשְׂתָ֤ה נְבָלָה֙ בְּ⁠יִשְׂרָאֵ֔ל לִ⁠זְנ֖וֹת בֵּ֣ית אָבִ֑י⁠הָ וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃ס²² כִּֽי ־ יִמָּצֵ֨א אִ֜ישׁ שֹׁכֵ֣ב ׀ עִם ־ אִשָּׁ֣ה בְעֻֽלַת ־ בַּ֗עַל וּ⁠מֵ֨תוּ֙ גַּם ־ שְׁנֵי⁠הֶ֔ם הָ⁠אִ֛ישׁ הַ⁠שֹּׁכֵ֥ב עִם ־ הָ⁠אִשָּׁ֖ה וְ⁠הָ⁠אִשָּׁ֑ה וּ⁠בִֽעַרְתָּ֥ הָ⁠רָ֖ע מִ⁠יִּשְׂרָאֵֽל ׃ס²³ כִּ֤י יִהְיֶה֙ נַעֲרָ֣ה ⁶ בְתוּלָ֔ה מְאֹרָשָׂ֖ה לְ⁠אִ֑ישׁ וּ⁠מְצָאָ֥⁠הּ אִ֛ישׁ בָּ⁠עִ֖יר וְ⁠שָׁכַ֥ב עִמָּֽ⁠הּ ׃²⁴ וְ⁠הוֹצֵאתֶ֨ם אֶת ־ שְׁנֵי⁠הֶ֜ם אֶל ־ שַׁ֣עַר ׀ הָ⁠עִ֣יר הַ⁠הִ֗וא וּ⁠סְקַלְתֶּ֨ם אֹתָ֥⁠ם בָּ⁠אֲבָנִים֮ וָ⁠מֵתוּ֒ אֶת ־ הַֽנַּעֲרָ֗ה ⁷ עַל ־ דְּבַר֙ אֲשֶׁ֣ר לֹא ־ צָעֲקָ֣ה בָ⁠עִ֔יר וְ⁠אֶ֨ת ־ הָ⁠אִ֔ישׁ עַל ־ דְּבַ֥ר אֲשֶׁר ־ עִנָּ֖ה אֶת ־ אֵ֣שֶׁת רֵעֵ֑⁠הוּ וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃ס²⁵ וְֽ⁠אִם ־ בַּ⁠שָּׂדֶ֞ה יִמְצָ֣א הָ⁠אִ֗ישׁ אֶת ־ הַֽנַּעֲרָה֙ ⁸ הַ⁠מְאֹ֣רָשָׂ֔ה וְ⁠הֶחֱזִֽיק ־ בָּ֥⁠הּ הָ⁠אִ֖ישׁ וְ⁠שָׁכַ֣ב עִמָּ֑⁠הּ וּ⁠מֵ֗ת הָ⁠אִ֛ישׁ אֲשֶׁר ־ שָׁכַ֥ב עִמָּ֖⁠הּ לְ⁠בַדּֽ⁠וֹ ׃²⁶ וְלַֽנַּעֲרָה֙ ⁹ לֹא ־ תַעֲשֶׂ֣ה דָבָ֔ר אֵ֥ין לַֽנַּעֲרָ֖ה ¹⁰ חֵ֣טְא מָ֑וֶת כִּ֡י כַּ⁠אֲשֶׁר֩ יָק֨וּם אִ֤ישׁ עַל ־ רֵעֵ֨⁠הוּ֙ וּ⁠רְצָח֣⁠וֹ נֶ֔פֶשׁ כֵּ֖ן הַ⁠דָּבָ֥ר הַ⁠זֶּֽה ׃²⁷ כִּ֥י בַ⁠שָּׂדֶ֖ה מְצָאָ֑⁠הּ צָעֲקָ֗ה הַֽנַּעֲרָה֙ ¹¹ הַ⁠מְאֹ֣רָשָׂ֔ה וְ⁠אֵ֥ין מוֹשִׁ֖יעַ לָֽ⁠הּ ׃ס²⁸ כִּֽי ־ יִמְצָ֣א אִ֗ישׁ נַעֲרָ֤ה ¹² בְתוּלָה֙ אֲשֶׁ֣ר לֹא ־ אֹרָ֔שָׂה וּ⁠תְפָשָׂ֖⁠הּ וְ⁠שָׁכַ֣ב עִמָּ֑⁠הּ וְ⁠נִמְצָֽאוּ ׃²⁹ וְ֠⁠נָתַן הָ⁠אִ֨ישׁ הַ⁠שֹּׁכֵ֥ב עִמָּ֛⁠הּ לַ⁠אֲבִ֥י הַֽנַּעֲרָ֖ה ¹³ חֲמִשִּׁ֣ים כָּ֑סֶף וְ⁠לֽ⁠וֹ ־ תִהְיֶ֣ה לְ⁠אִשָּׁ֗ה תַּ֚חַת אֲשֶׁ֣ר עִנָּ֔⁠הּ לֹא ־ יוּכַ֥ל שַׁלְּחָ֖⁠ה כָּל ־ יָמָֽי⁠ו ׃ס

(23)

³⁰(23:1) לֹא ־ יִקַּ֥ח אִ֖ישׁ אֶת ־ אֵ֣שֶׁת אָבִ֑י⁠ו וְ⁠לֹ֥א יְגַלֶּ֖ה כְּנַ֥ף אָבִֽי⁠ו ׃ס

¹K ה⁠נער

²K ה⁠נער

³K ה⁠נער

⁴K ה⁠נער

⁵K ה⁠נער

⁶K ה⁠נער

⁷K ה⁠נער

⁸K הנער

⁹K ו⁠ל⁠נער

¹⁰K לנער

¹¹K הנער

¹²K נער

¹³K ה⁠נער

Chapter 23

¹⁽²⁾ לֹֽא ־ יָבֹ֧א פְצֽוּעַ ־ דַּכָּ֛א וּ⁠כְר֥וּת שָׁפְכָ֖ה בִּ⁠קְהַ֥ל יְהוָֽה ׃ס²⁽³⁾ לֹא ־ יָבֹ֥א מַמְזֵ֖ר בִּ⁠קְהַ֣ל יְהוָ֑ה גַּ֚ם דּ֣וֹר עֲשִׂירִ֔י לֹא ־ יָ֥בֹא ל֖⁠וֹ בִּ⁠קְהַ֥ל יְהוָֽה ׃ס³⁽⁴⁾ לֹֽא ־ יָבֹ֧א עַמּוֹנִ֛י וּ⁠מוֹאָבִ֖י בִּ⁠קְהַ֣ל יְהוָ֑ה גַּ֚ם דּ֣וֹר עֲשִׂירִ֔י לֹא ־ יָבֹ֥א לָ⁠הֶ֛ם בִּ⁠קְהַ֥ל יְהוָ֖ה עַד ־ עוֹלָֽם ׃⁴⁽⁵⁾ עַל ־ דְּבַ֞ר אֲשֶׁ֨ר לֹא ־ קִדְּמ֤וּ אֶתְ⁠כֶם֙ בַּ⁠לֶּ֣חֶם וּ⁠בַ⁠מַּ֔יִם בַּ⁠דֶּ֖רֶךְ בְּ⁠צֵאתְ⁠כֶ֣ם מִ⁠מִּצְרָ֑יִם וַ⁠אֲשֶׁר֩ שָׂכַ֨ר עָלֶ֜י⁠ךָ אֶת ־ בִּלְעָ֣ם בֶּן ־ בְּע֗וֹר מִ⁠פְּת֛וֹר אֲרַ֥ם נַהֲרַ֖יִם לְ⁠קַֽלְלֶֽ⁠ךָּ ׃⁵⁽⁶⁾ וְ⁠לֹֽא ־ אָבָ֞ה יְהוָ֤ה אֱלֹהֶ֨י⁠ךָ֙ לִ⁠שְׁמֹ֣עַ אֶל ־ בִּלְעָ֔ם וַ⁠יַּהֲפֹךְ֩ יְהוָ֨ה אֱלֹהֶ֧י⁠ךָ לְּ⁠ךָ֛ אֶת ־ הַ⁠קְּלָלָ֖ה לִ⁠בְרָכָ֑ה כִּ֥י אֲהֵֽבְ⁠ךָ֖ יְהוָ֥ה אֱלֹהֶֽי⁠ךָ ׃⁶⁽⁷⁾ לֹא ־ תִדְרֹ֥שׁ שְׁלֹמָ֖⁠ם וְ⁠טֹבָתָ֑⁠ם כָּל ־ יָמֶ֖י⁠ךָ לְ⁠עוֹלָֽם ׃ס⁷⁽⁸⁾ לֹֽא ־ תְתַעֵ֣ב אֲדֹמִ֔י כִּ֥י אָחִ֖י⁠ךָ ה֑וּא ס לֹא ־ תְתַעֵ֣ב מִצְרִ֔י כִּי ־ גֵ֖ר הָיִ֥יתָ בְ⁠אַרְצֽ⁠וֹ ׃⁸⁽⁹⁾ בָּנִ֛ים אֲשֶׁר ־ יִוָּלְד֥וּ לָ⁠הֶ֖ם דּ֣וֹר שְׁלִישִׁ֑י יָבֹ֥א לָ⁠הֶ֖ם בִּ⁠קְהַ֥ל יְהוָֽה ׃ס⁹⁽¹⁰⁾ כִּֽי ־ תֵצֵ֥א מַחֲנֶ֖ה עַל ־ אֹיְבֶ֑י⁠ךָ וְ⁠נִ֨שְׁמַרְתָּ֔ מִ⁠כֹּ֖ל דָּבָ֥ר רָֽע ׃¹⁰⁽¹¹⁾ כִּֽי ־ יִהְיֶ֤ה בְ⁠ךָ֙ אִ֔ישׁ אֲשֶׁ֛ר לֹא ־ יִהְיֶ֥ה טָה֖וֹר מִ⁠קְּרֵה ־ לָ֑יְלָה וְ⁠יָצָא֙ אֶל ־ מִ⁠ח֣וּץ לַֽ⁠מַּחֲנֶ֔ה לֹ֥א יָבֹ֖א אֶל ־ תּ֥וֹךְ הַֽ⁠מַּחֲנֶֽה ׃¹¹⁽¹²⁾ וְ⁠הָיָ֥ה לִ⁠פְנֽוֹת ־ עֶ֖רֶב יִרְחַ֣ץ בַּ⁠מָּ֑יִם וּ⁠כְ⁠בֹ֣א הַ⁠שֶּׁ֔מֶשׁ יָבֹ֖א אֶל ־ תּ֥וֹךְ הַֽ⁠מַּחֲנֶה ׃¹²⁽¹³⁾ וְ⁠יָד֙ תִּהְיֶ֣ה לְ⁠ךָ֔ מִ⁠ח֖וּץ לַֽ⁠מַּחֲנֶ֑ה וְ⁠יָצָ֥אתָ שָׁ֖מָּ⁠ה חֽוּץ ׃¹³⁽¹⁴⁾ וְ⁠יָתֵ֛ד תִּהְיֶ֥ה לְ⁠ךָ֖ עַל ־ אֲזֵנֶ֑⁠ךָ וְ⁠הָיָה֙ בְּ⁠שִׁבְתְּ⁠ךָ֣ ח֔וּץ וְ⁠חָפַרְתָּ֣ה בָ֔⁠הּ וְ⁠שַׁבְתָּ֖ וְ⁠כִסִּ֥יתָ אֶת ־ צֵאָתֶֽ⁠ךָ ׃¹⁴⁽¹⁵⁾ כִּי֩ יְהוָ֨ה אֱלֹהֶ֜י⁠ךָ מִתְהַלֵּ֣ךְ ׀ בְּ⁠קֶ֣רֶב מַחֲנֶ֗⁠ךָ לְ⁠הַצִּֽילְ⁠ךָ֙ וְ⁠לָ⁠תֵ֤ת אֹיְבֶ֨י⁠ךָ֙ לְ⁠פָנֶ֔י⁠ךָ וְ⁠הָיָ֥ה מַחֲנֶ֖י⁠ךָ קָד֑וֹשׁ וְ⁠לֹֽא ־ יִרְאֶ֤ה בְ⁠ךָ֙ עֶרְוַ֣ת דָּבָ֔ר וְ⁠שָׁ֖ב מֵ⁠אַחֲרֶֽי⁠ךָ ׃ס¹⁵⁽¹⁶⁾ לֹא ־ תַסְגִּ֥יר עֶ֖בֶד אֶל ־ אֲדֹנָ֑י⁠ו אֲשֶׁר ־ יִנָּצֵ֥ל אֵלֶ֖י⁠ךָ מֵ⁠עִ֥ם אֲדֹנָֽי⁠ו ׃¹⁶⁽¹⁷⁾ עִמְּ⁠ךָ֞ יֵשֵׁ֣ב בְּ⁠קִרְבְּ⁠ךָ֗ בַּ⁠מָּק֧וֹם אֲשֶׁר ־ יִבְחַ֛ר בְּ⁠אַחַ֥ד שְׁעָרֶ֖י⁠ךָ בַּ⁠טּ֣וֹב ל֑⁠וֹ לֹ֖א תּוֹנֶֽ⁠נּוּ ׃ס¹⁷⁽¹⁸⁾ לֹא ־ תִהְיֶ֥ה קְדֵשָׁ֖ה מִ⁠בְּנ֣וֹת יִשְׂרָאֵ֑ל וְ⁠לֹֽא ־ יִהְיֶ֥ה קָדֵ֖שׁ מִ⁠בְּנֵ֥י יִשְׂרָאֵל ׃¹⁸⁽¹⁹⁾ לֹא ־ תָבִיא֩ אֶתְנַ֨ן זוֹנָ֜ה וּ⁠מְחִ֣יר כֶּ֗לֶב בֵּ֛ית יְהוָ֥ה אֱלֹהֶ֖י⁠ךָ לְ⁠כָל ־ נֶ֑דֶר כִּ֧י תוֹעֲבַ֛ת יְהוָ֥ה אֱלֹהֶ֖י⁠ךָ גַּם ־ שְׁנֵי⁠הֶֽם ׃¹⁹⁽²⁰⁾ לֹא ־ תַשִּׁ֣יךְ לְ⁠אָחִ֔י⁠ךָ נֶ֥שֶׁךְ כֶּ֖סֶף נֶ֣שֶׁךְ אֹ֑כֶל נֶ֕שֶׁךְ כָּל ־ דָּבָ֖ר אֲשֶׁ֥ר יִשָּֽׁךְ ׃²⁰⁽²¹⁾ לַ⁠נָּכְרִ֣י תַשִּׁ֔יךְ וּ⁠לְ⁠אָחִ֖י⁠ךָ לֹ֣א תַשִּׁ֑יךְ לְמַ֨עַן יְבָרֶכְ⁠ךָ֜ יְהוָ֣ה אֱלֹהֶ֗י⁠ךָ בְּ⁠כֹל֙ מִשְׁלַ֣ח יָדֶ֔⁠ךָ עַל ־ הָ⁠אָ֕רֶץ אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּֽ⁠הּ ׃ס²¹⁽²²⁾ כִּֽי ־ תִדֹּ֥ר נֶ֨דֶר֙ לַ⁠יהוָ֣ה אֱלֹהֶ֔י⁠ךָ לֹ֥א תְאַחֵ֖ר לְ⁠שַׁלְּמ֑⁠וֹ כִּֽי ־ דָּרֹ֨שׁ יִדְרְשֶׁ֜⁠נּוּ יְהוָ֤ה אֱלֹהֶ֨י⁠ךָ֙ מֵֽ⁠עִמָּ֔⁠ךְ וְ⁠הָיָ֥ה בְ⁠ךָ֖ חֵֽטְא ׃²²⁽²³⁾ וְ⁠כִ֥י תֶחְדַּ֖ל לִ⁠נְדֹּ֑ר לֹֽא ־ יִהְיֶ֥ה בְ⁠ךָ֖ חֵֽטְא ׃²³⁽²⁴⁾ מוֹצָ֥א שְׂפָתֶ֖י⁠ךָ תִּשְׁמֹ֣ר וְ⁠עָשִׂ֑יתָ כַּ⁠אֲשֶׁ֨ר נָדַ֜רְתָּ לַ⁠יהוָ֤ה אֱלֹהֶ֨י⁠ךָ֙ נְדָבָ֔ה אֲשֶׁ֥ר דִּבַּ֖רְתָּ בְּ⁠פִֽי⁠ךָ ׃ס²⁴⁽²⁵⁾ כִּ֤י תָבֹא֙ בְּ⁠כֶ֣רֶם רֵעֶ֔⁠ךָ וְ⁠אָכַלְתָּ֧ עֲנָבִ֛ים כְּ⁠נַפְשְׁ⁠ךָ֖ שָׂבְעֶ֑⁠ךָ וְ⁠אֶֽל ־ כֶּלְיְ⁠ךָ֖ לֹ֥א תִתֵּֽן ׃ס²⁵⁽²⁶⁾ כִּ֤י תָבֹא֙ בְּ⁠קָמַ֣ת רֵעֶ֔⁠ךָ וְ⁠קָטַפְתָּ֥ מְלִילֹ֖ת בְּ⁠יָדֶ֑⁠ךָ וְ⁠חֶרְמֵשׁ֙ לֹ֣א תָנִ֔יף עַ֖ל קָמַ֥ת רֵעֶֽ⁠ךָ ׃ס

Chapter 24

¹ כִּֽי ־ יִקַּ֥ח אִ֛ישׁ אִשָּׁ֖ה וּ⁠בְעָלָ֑⁠הּ וְ⁠הָיָ֞ה אִם ־ לֹ֧א תִמְצָא ־ חֵ֣ן בְּ⁠עֵינָ֗י⁠ו כִּי ־ מָ֤צָא בָ⁠הּ֙ עֶרְוַ֣ת דָּבָ֔ר וְ⁠כָ֨תַב לָ֜⁠הּ סֵ֤פֶר כְּרִיתֻת֙ וְ⁠נָתַ֣ן בְּ⁠יָדָ֔⁠הּ וְ⁠שִׁלְּחָ֖⁠הּ מִ⁠בֵּיתֽ⁠וֹ ׃² וְ⁠יָצְאָ֖ה מִ⁠בֵּית֑⁠וֹ וְ⁠הָלְכָ֖ה וְ⁠הָיְתָ֥ה לְ⁠אִישׁ ־ אַחֵֽר ׃³ וּ⁠שְׂנֵאָ⁠הּ֮ הָ⁠אִ֣ישׁ הָ⁠אַחֲרוֹן֒ וְ⁠כָ֨תַב לָ֜⁠הּ סֵ֤פֶר כְּרִיתֻת֙ וְ⁠נָתַ֣ן בְּ⁠יָדָ֔⁠הּ וְ⁠שִׁלְּחָ֖⁠הּ מִ⁠בֵּית֑⁠וֹ א֣וֹ כִ֤י יָמוּת֙ הָ⁠אִ֣ישׁ הָ⁠אַחֲר֔וֹן אֲשֶׁר ־ לְקָחָ֥⁠הּ ל֖⁠וֹ לְ⁠אִשָּֽׁה ׃⁴ לֹא ־ יוּכַ֣ל בַּעְלָ֣⁠הּ הָ⁠רִאשׁ֣וֹן אֲשֶֽׁר ־ שִׁ֠לְּחָ⁠הּ לָ⁠שׁ֨וּב לְ⁠קַחְתָּ֜⁠הּ לִ⁠הְי֧וֹת ל֣⁠וֹ לְ⁠אִשָּׁ֗ה אַחֲרֵי֙ אֲשֶׁ֣ר הֻטַּמָּ֔אָה כִּֽי ־ תוֹעֵבָ֥ה הִ֖וא לִ⁠פְנֵ֣י יְהוָ֑ה וְ⁠לֹ֤א תַחֲטִיא֙ אֶת ־ הָ⁠אָ֔רֶץ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָֽה ׃ס⁵ כִּֽי ־ יִקַּ֥ח אִישׁ֙ אִשָּׁ֣ה חֲדָשָׁ֔ה לֹ֤א יֵצֵא֙ בַּ⁠צָּבָ֔א וְ⁠לֹא ־ יַעֲבֹ֥ר עָלָ֖י⁠ו לְ⁠כָל ־ דָּבָ֑ר נָקִ֞י יִהְיֶ֤ה לְ⁠בֵית⁠וֹ֙ שָׁנָ֣ה אֶחָ֔ת וְ⁠שִׂמַּ֖ח אֶת ־ אִשְׁתּ֥⁠וֹ אֲשֶׁר ־ לָקָֽח ׃ס⁶ לֹא ־ יַחֲבֹ֥ל רֵחַ֖יִם וָ⁠רָ֑כֶב כִּי ־ נֶ֖פֶשׁ ה֥וּא חֹבֵֽל ׃ס⁷ כִּי ־ יִמָּצֵ֣א אִ֗ישׁ גֹּנֵ֨ב נֶ֤פֶשׁ מֵ⁠אֶחָי⁠ו֙ מִ⁠בְּנֵ֣י יִשְׂרָאֵ֔ל וְ⁠הִתְעַמֶּר ־ בּ֖⁠וֹ וּ⁠מְכָר֑⁠וֹ וּ⁠מֵת֙ הַ⁠גַּנָּ֣ב הַ⁠ה֔וּא וּ⁠בִֽעַרְתָּ֥ הָ⁠רָ֖ע מִ⁠קִּרְבֶּֽ⁠ךָ ׃⁸ הִשָּׁ֧מֶר בְּ⁠נֶֽגַע ־ הַ⁠צָּרַ֛עַת לִ⁠שְׁמֹ֥ר מְאֹ֖ד וְ⁠לַ⁠עֲשׂ֑וֹת כְּ⁠כֹל֩ אֲשֶׁר ־ יוֹר֨וּ אֶתְ⁠כֶ֜ם הַ⁠כֹּהֲנִ֧ים הַ⁠לְוִיִּ֛ם כַּ⁠אֲשֶׁ֥ר צִוִּיתִ֖⁠ם תִּשְׁמְר֥וּ לַ⁠עֲשֽׂוֹת ׃ס⁹ זָכ֕וֹר אֵ֧ת אֲשֶׁר ־ עָשָׂ֛ה יְהוָ֥ה אֱלֹהֶ֖י⁠ךָ לְ⁠מִרְיָ֑ם בַּ⁠דֶּ֖רֶךְ בְּ⁠צֵאתְ⁠כֶ֥ם מִ⁠מִּצְרָֽיִם ׃ס¹⁰ כִּֽי ־ תַשֶּׁ֥ה בְ⁠רֵֽעֲ⁠ךָ מַשַּׁ֣את מְא֑וּמָה לֹא ־ תָבֹ֥א אֶל ־ בֵּית֖⁠וֹ לַ⁠עֲבֹ֥ט עֲבֹטֽ⁠וֹ ׃¹¹ בַּ⁠ח֖וּץ תַּעֲמֹ֑ד וְ⁠הָ⁠אִ֗ישׁ אֲשֶׁ֤ר אַתָּה֙ נֹשֶׁ֣ה ב֔⁠וֹ יוֹצִ֥יא אֵלֶ֛י⁠ךָ אֶֽת ־ הַ⁠עֲב֖וֹט הַ⁠חֽוּצָ⁠ה ׃¹² וְ⁠אִם ־ אִ֥ישׁ עָנִ֖י ה֑וּא לֹ֥א תִשְׁכַּ֖ב בַּ⁠עֲבֹטֽ⁠וֹ ׃¹³ הָשֵׁב֩ תָּשִׁ֨יב ל֤⁠וֹ אֶֽת ־ הַ⁠עֲבוֹט֙ כְּ⁠בֹ֣א הַ⁠שֶּׁ֔מֶשׁ וְ⁠שָׁכַ֥ב בְּ⁠שַׂלְמָת֖⁠וֹ וּ⁠בֵֽרֲכֶ֑⁠ךָּ וּ⁠לְ⁠ךָ֙ תִּהְיֶ֣ה צְדָקָ֔ה לִ⁠פְנֵ֖י יְהוָ֥ה אֱלֹהֶֽי⁠ךָ ׃ס¹⁴ לֹא ־ תַעֲשֹׁ֥ק שָׂכִ֖יר עָנִ֣י וְ⁠אֶבְי֑וֹן מֵ⁠אַחֶ֕י⁠ךָ א֧וֹ מִ⁠גֵּרְ⁠ךָ֛ אֲשֶׁ֥ר בְּ⁠אַרְצְ⁠ךָ֖ בִּ⁠שְׁעָרֶֽי⁠ךָ ׃¹⁵ בְּ⁠יוֹמ⁠וֹ֩ תִתֵּ֨ן שְׂכָר֜⁠וֹ וְֽ⁠לֹא ־ תָב֧וֹא עָלָ֣י⁠ו הַ⁠שֶּׁ֗מֶשׁ כִּ֤י עָנִי֙ ה֔וּא וְ⁠אֵלָ֕י⁠ו ה֥וּא נֹשֵׂ֖א אֶת ־ נַפְשׁ֑⁠וֹ וְ⁠לֹֽא ־ יִקְרָ֤א עָלֶ֨י⁠ךָ֙ אֶל ־ יְהוָ֔ה וְ⁠הָיָ֥ה בְ⁠ךָ֖ חֵֽטְא ׃ס¹⁶ לֹֽא ־ יוּמְת֤וּ אָבוֹת֙ עַל ־ בָּנִ֔ים וּ⁠בָנִ֖ים לֹא ־ יוּמְת֣וּ עַל ־ אָב֑וֹת אִ֥יש בְּ⁠חֶטְא֖⁠וֹ יוּמָֽתוּ ׃ס¹⁷ לֹ֣א תַטֶּ֔ה מִשְׁפַּ֖ט גֵּ֣ר יָת֑וֹם וְ⁠לֹ֣א תַחֲבֹ֔ל בֶּ֖גֶד אַלְמָנָֽה ׃¹⁸ וְ⁠זָכַרְתָּ֗ כִּ֣י עֶ֤בֶד הָיִ֨יתָ֙ בְּ⁠מִצְרַ֔יִם וַֽ⁠יִּפְדְּ⁠ךָ֛ יְהוָ֥ה אֱלֹהֶ֖י⁠ךָ מִ⁠שָּׁ֑ם עַל ־ כֵּ֞ן אָנֹכִ֤י מְצַוְּ⁠ךָ֙ לַ⁠עֲשׂ֔וֹת אֶת ־ הַ⁠דָּבָ֖ר הַ⁠זֶּֽה ׃ס¹⁹ כִּ֣י תִקְצֹר֩ קְצִֽירְ⁠ךָ֨ בְ⁠שָׂדֶ֜⁠ךָ וְ⁠שָֽׁכַחְתָּ֧ עֹ֣מֶר בַּ⁠שָּׂדֶ֗ה לֹ֤א תָשׁוּב֙ לְ⁠קַחְתּ֔⁠וֹ לַ⁠גֵּ֛ר לַ⁠יָּת֥וֹם וְ⁠לָ⁠אַלְמָנָ֖ה יִהְיֶ֑ה לְמַ֤עַן יְבָרֶכְ⁠ךָ֙ יְהוָ֣ה אֱלֹהֶ֔י⁠ךָ בְּ⁠כֹ֖ל מַעֲשֵׂ֥ה יָדֶֽי⁠ךָ ׃²⁰ כִּ֤י תַחְבֹּט֙ זֵֽיתְ⁠ךָ֔ לֹ֥א תְפָאֵ֖ר אַחֲרֶ֑י⁠ךָ לַ⁠גֵּ֛ר לַ⁠יָּת֥וֹם וְ⁠לָ⁠אַלְמָנָ֖ה יִהְיֶֽה ׃ס²¹ כִּ֤י תִבְצֹר֙ כַּרְמְ⁠ךָ֔ לֹ֥א תְעוֹלֵ֖ל אַחֲרֶ֑י⁠ךָ לַ⁠גֵּ֛ר לַ⁠יָּת֥וֹם וְ⁠לָ⁠אַלְמָנָ֖ה יִהְיֶֽה ׃²² וְ⁠זָ֣כַרְתָּ֔ כִּי ־ עֶ֥בֶד הָיִ֖יתָ בְּ⁠אֶ֣רֶץ מִצְרָ֑יִם עַל ־ כֵּ֞ן אָנֹכִ֤י מְצַוְּ⁠ךָ֙ לַ⁠עֲשׂ֔וֹת אֶת ־ הַ⁠דָּבָ֖ר הַ⁠זֶּֽה ׃ס

Chapter 25

¹ כִּֽי ־ יִהְיֶ֥ה רִיב֙ בֵּ֣ין אֲנָשִׁ֔ים וְ⁠נִגְּשׁ֥וּ אֶל ־ הַ⁠מִּשְׁפָּ֖ט וּ⁠שְׁפָט֑וּ⁠ם וְ⁠הִצְדִּ֨יקוּ֙ אֶת ־ הַ⁠צַּדִּ֔יק וְ⁠הִרְשִׁ֖יעוּ אֶת ־ הָ⁠רָשָֽׁע ׃² וְ⁠הָיָ֛ה אִם ־ בִּ֥ן הַכּ֖וֹת הָ⁠רָשָׁ֑ע וְ⁠הִפִּיל֤⁠וֹ הַ⁠שֹּׁפֵט֙ וְ⁠הִכָּ֣ה⁠וּ לְ⁠פָנָ֔י⁠ו כְּ⁠דֵ֥י רִשְׁעָת֖⁠וֹ בְּ⁠מִסְפָּֽר ׃³ אַרְבָּעִ֥ים יַכֶּ֖⁠נּוּ לֹ֣א יֹסִ֑יף פֶּן ־ יֹסִ֨יף לְ⁠הַכֹּת֤⁠וֹ עַל ־ אֵ֨לֶּה֙ מַכָּ֣ה רַבָּ֔ה וְ⁠נִקְלָ֥ה אָחִ֖י⁠ךָ לְ⁠עֵינֶֽי⁠ךָ ׃ס⁴ לֹא ־ תַחְסֹ֥ם שׁ֖וֹר בְּ⁠דִישֽׁ⁠וֹ ׃ס⁵ כִּֽי ־ יֵשְׁב֨וּ אַחִ֜ים יַחְדָּ֗ו וּ⁠מֵ֨ת אַחַ֤ד מֵ⁠הֶם֙ וּ⁠בֵ֣ן אֵֽין ־ ל֔⁠וֹ לֹֽא ־ תִהְיֶ֧ה אֵֽשֶׁת ־ הַ⁠מֵּ֛ת הַ⁠ח֖וּצָ⁠ה לְ⁠אִ֣ישׁ זָ֑ר יְבָמָ⁠הּ֙ יָבֹ֣א עָלֶ֔י⁠הָ וּ⁠לְקָחָ֥⁠הּ ל֛⁠וֹ לְ⁠אִשָּׁ֖ה וְ⁠יִבְּמָֽ⁠הּ ׃⁶ וְ⁠הָיָ֗ה הַ⁠בְּכוֹר֙ אֲשֶׁ֣ר תֵּלֵ֔ד יָק֕וּם עַל ־ שֵׁ֥ם אָחִ֖י⁠ו הַ⁠מֵּ֑ת וְ⁠לֹֽא ־ יִמָּחֶ֥ה שְׁמ֖⁠וֹ מִ⁠יִּשְׂרָאֵֽל ׃⁷ וְ⁠אִם ־ לֹ֤א יַחְפֹּץ֙ הָ⁠אִ֔ישׁ לָ⁠קַ֖חַת אֶת ־ יְבִמְתּ֑⁠וֹ וְ⁠עָלְתָה֩ יְבִמְתּ֨⁠וֹ הַ⁠שַּׁ֜עְרָ⁠ה אֶל ־ הַ⁠זְּקֵנִ֗ים וְ⁠אָֽמְרָה֙ מֵאֵ֨ין יְבָמִ֜⁠י לְ⁠הָקִ֨ים לְ⁠אָחִ֥י⁠ו שֵׁם֙ בְּ⁠יִשְׂרָאֵ֔ל לֹ֥א אָבָ֖ה יַבְּמִֽ⁠י ׃⁸ וְ⁠קָֽרְאוּ ־ ל֥⁠וֹ זִקְנֵי ־ עִיר֖⁠וֹ וְ⁠דִבְּר֣וּ אֵלָ֑י⁠ו וְ⁠עָמַ֣ד וְ⁠אָמַ֔ר לֹ֥א חָפַ֖צְתִּי לְ⁠קַחְתָּֽ⁠הּ ׃⁹ וְ⁠נִגְּשָׁ֨ה יְבִמְתּ֣⁠וֹ אֵלָי⁠ו֮ לְ⁠עֵינֵ֣י הַ⁠זְּקֵנִים֒ וְ⁠חָלְצָ֤ה נַעֲל⁠וֹ֙ מֵ⁠עַ֣ל רַגְל֔⁠וֹ וְ⁠יָרְקָ֖ה בְּ⁠פָנָ֑י⁠ו וְ⁠עָֽנְתָה֙ וְ⁠אָ֣מְרָ֔ה כָּ֚כָה יֵעָשֶׂ֣ה לָ⁠אִ֔ישׁ אֲשֶׁ֥ר לֹא ־ יִבְנֶ֖ה אֶת ־ בֵּ֥ית אָחִֽי⁠ו ¹⁰ וְ⁠נִקְרָ֥א שְׁמ֖⁠וֹ בְּ⁠יִשְׂרָאֵ֑ל בֵּ֖ית חֲל֥וּץ הַ⁠נָּֽעַל ׃ס¹¹ כִּֽי ־ יִנָּצ֨וּ אֲנָשִׁ֤ים יַחְדָּו֙ אִ֣ישׁ וְ⁠אָחִ֔י⁠ו וְ⁠קָֽרְבָה֙ אֵ֣שֶׁת הָֽ⁠אֶחָ֔ד לְ⁠הַצִּ֥יל אֶת ־ אִישָׁ֖⁠הּ מִ⁠יַּ֣ד מַכֵּ֑ה⁠וּ וְ⁠שָׁלְחָ֣ה יָדָ֔⁠הּ וְ⁠הֶחֱזִ֖יקָה בִּ⁠מְבֻשָֽׁי⁠ו ׃¹² וְ⁠קַצֹּתָ֖ה אֶת ־ כַּפָּ֑⁠הּ לֹ֥א תָח֖וֹס עֵינֶֽ⁠ךָ ׃ס¹³ לֹֽא ־ יִהְיֶ֥ה לְ⁠ךָ֛ בְּ⁠כִֽיסְ⁠ךָ֖ אֶ֣בֶן וָ⁠אָ֑בֶן גְּדוֹלָ֖ה וּ⁠קְטַנָּֽה ׃ס¹⁴ לֹא ־ יִהְיֶ֥ה לְ⁠ךָ֛ בְּ⁠בֵיתְ⁠ךָ֖ אֵיפָ֣ה וְ⁠אֵיפָ֑ה גְּדוֹלָ֖ה וּ⁠קְטַנָּֽה ׃¹⁵ אֶ֣בֶן שְׁלֵמָ֤ה וָ⁠צֶ֨דֶק֙ יִֽהְיֶה ־ לָּ֔⁠ךְ אֵיפָ֧ה שְׁלֵמָ֛ה וָ⁠צֶ֖דֶק יִֽהְיֶה ־ לָּ֑⁠ךְ לְמַ֨עַן֙ יַאֲרִ֣יכוּ יָמֶ֔י⁠ךָ עַ֚ל הָֽ⁠אֲדָמָ֔ה אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃¹⁶ כִּ֧י תוֹעֲבַ֛ת יְהוָ֥ה אֱלֹהֶ֖י⁠ךָ כָּל ־ עֹ֣שֵׂה אֵ֑לֶּה כֹּ֖ל עֹ֥שֵׂה עָֽוֶל ׃פ¹⁷ זָכ֕וֹר אֵ֛ת אֲשֶׁר ־ עָשָׂ֥ה לְ⁠ךָ֖ עֲמָלֵ֑ק בַּ⁠דֶּ֖רֶךְ בְּ⁠צֵאתְ⁠כֶ֥ם מִ⁠מִּצְרָֽיִם ׃¹⁸ אֲשֶׁ֨ר קָֽרְ⁠ךָ֜ בַּ⁠דֶּ֗רֶךְ וַ⁠יְזַנֵּ֤ב בְּ⁠ךָ֙ כָּל ־ הַ⁠נֶּחֱשָׁלִ֣ים אַֽחַרֶ֔י⁠ךָ וְ⁠אַתָּ֖ה עָיֵ֣ף וְ⁠יָגֵ֑עַ וְ⁠לֹ֥א יָרֵ֖א אֱלֹהִֽים ׃¹⁹ וְ⁠הָיָ֡ה בְּ⁠הָנִ֣יחַ יְהוָ֣ה אֱלֹהֶ֣י⁠ךָ ׀ לְ֠⁠ךָ מִ⁠כָּל ־ אֹ֨יְבֶ֜י⁠ךָ מִ⁠סָּבִ֗יב בָּ⁠אָ֨רֶץ֙ אֲשֶׁ֣ר יְהוָֽה ־ אֱ֠לֹהֶי⁠ךָ נֹתֵ֨ן לְ⁠ךָ֤ נַחֲלָה֙ לְ⁠רִשְׁתָּ֔⁠הּ תִּמְחֶה֙ אֶת ־ זֵ֣כֶר עֲמָלֵ֔ק מִ⁠תַּ֖חַת הַ⁠שָּׁמָ֑יִם לֹ֖א תִּשְׁכָּֽח ׃פ

Chapter 26

¹ וְ⁠הָיָה֙ כִּֽי ־ תָב֣וֹא אֶל ־ הָ⁠אָ֔רֶץ אֲשֶׁר֙ יְהוָ֣ה אֱלֹהֶ֔י⁠ךָ נֹתֵ֥ן לְ⁠ךָ֖ נַחֲלָ֑ה וִֽ⁠ירִשְׁתָּ֖⁠הּ וְ⁠יָשַׁ֥בְתָּ בָּֽ⁠הּ ׃² וְ⁠לָקַחְתָּ֞ מֵ⁠רֵאשִׁ֣ית ׀ כָּל ־ פְּרִ֣י הָ⁠אֲדָמָ֗ה אֲשֶׁ֨ר תָּבִ֧יא מֵֽ⁠אַרְצְ⁠ךָ֛ אֲשֶׁ֨ר יְהוָ֧ה אֱלֹהֶ֛י⁠ךָ נֹתֵ֥ן לָ֖⁠ךְ וְ⁠שַׂמְתָּ֣ בַ⁠טֶּ֑נֶא וְ⁠הָֽלַכְתָּ֙ אֶל ־ הַ⁠מָּק֔וֹם אֲשֶׁ֤ר יִבְחַר֙ יְהוָ֣ה אֱלֹהֶ֔י⁠ךָ לְ⁠שַׁכֵּ֥ן שְׁמ֖⁠וֹ שָֽׁם ׃³ וּ⁠בָאתָ֙ אֶל ־ הַ⁠כֹּהֵ֔ן אֲשֶׁ֥ר יִהְיֶ֖ה בַּ⁠יָּמִ֣ים הָ⁠הֵ֑ם וְ⁠אָמַרְתָּ֣ אֵלָ֗י⁠ו הִגַּ֤דְתִּי הַ⁠יּוֹם֙ לַ⁠יהוָ֣ה אֱלֹהֶ֔י⁠ךָ כִּי ־ בָ֨אתִי֙ אֶל ־ הָ⁠אָ֔רֶץ אֲשֶׁ֨ר נִשְׁבַּ֧ע יְהוָ֛ה לַ⁠אֲבֹתֵ֖י⁠נוּ לָ֥⁠תֶת לָֽ⁠נוּ ׃⁴ וְ⁠לָקַ֧ח הַ⁠כֹּהֵ֛ן הַ⁠טֶּ֖נֶא מִ⁠יָּדֶ֑⁠ךָ וְ⁠הִ֨נִּיח֔⁠וֹ לִ⁠פְנֵ֕י מִזְבַּ֖ח יְהוָ֥ה אֱלֹהֶֽי⁠ךָ ׃⁵ וְ⁠עָנִ֨יתָ וְ⁠אָמַרְתָּ֜ לִ⁠פְנֵ֣י ׀ יְהוָ֣ה אֱלֹהֶ֗י⁠ךָ אֲרַמִּי֙ אֹבֵ֣ד אָבִ֔⁠י וַ⁠יֵּ֣רֶד מִצְרַ֔יְמָ⁠ה וַ⁠יָּ֥גָר שָׁ֖ם בִּ⁠מְתֵ֣י מְעָ֑ט וַֽ⁠יְהִי ־ שָׁ֕ם לְ⁠ג֥וֹי גָּד֖וֹל עָצ֥וּם וָ⁠רָֽב ׃⁶ וַ⁠יָּרֵ֧עוּ אֹתָ֛⁠נוּ הַ⁠מִּצְרִ֖ים וַ⁠יְעַנּ֑וּ⁠נוּ וַ⁠יִּתְּנ֥וּ עָלֵ֖י⁠נוּ עֲבֹדָ֥ה קָשָֽׁה ׃⁷ וַ⁠נִּצְעַ֕ק אֶל ־ יְהוָ֖ה אֱלֹהֵ֣י אֲבֹתֵ֑י⁠נוּ וַ⁠יִּשְׁמַ֤ע יְהוָה֙ אֶת ־ קֹלֵ֔⁠נוּ וַ⁠יַּ֧רְא אֶת ־ עָנְיֵ֛⁠נוּ וְ⁠אֶת ־ עֲמָלֵ֖⁠נוּ וְ⁠אֶת ־ לַחֲצֵֽ⁠נוּ ׃⁸ וַ⁠יּוֹצִאֵ֤⁠נוּ יְהוָה֙ מִ⁠מִּצְרַ֔יִם בְּ⁠יָ֤ד חֲזָקָה֙ וּ⁠בִ⁠זְרֹ֣עַ נְטוּיָ֔ה וּ⁠בְ⁠מֹרָ֖א גָּדֹ֑ל וּ⁠בְ⁠אֹת֖וֹת וּ⁠בְ⁠מֹפְתִֽים ׃⁹ וַ⁠יְבִאֵ֖⁠נוּ אֶל ־ הַ⁠מָּק֣וֹם הַ⁠זֶּ֑ה וַ⁠יִּתֶּן ־ לָ֨⁠נוּ֙ אֶת ־ הָ⁠אָ֣רֶץ הַ⁠זֹּ֔את אֶ֛רֶץ זָבַ֥ת חָלָ֖ב וּ⁠דְבָֽשׁ ׃¹⁰ וְ⁠עַתָּ֗ה הִנֵּ֤ה הֵבֵ֨אתִי֙ אֶת ־ רֵאשִׁית֙ פְּרִ֣י הָ⁠אֲדָמָ֔ה אֲשֶׁר ־ נָתַ֥תָּה לִּ֖⁠י יְהוָ֑ה וְ⁠הִנַּחְתּ֗⁠וֹ לִ⁠פְנֵי֙ יְהוָ֣ה אֱלֹהֶ֔י⁠ךָ וְ⁠הִֽשְׁתַּחֲוִ֔יתָ לִ⁠פְנֵ֖י יְהוָ֥ה אֱלֹהֶֽי⁠ךָ ׃¹¹ וְ⁠שָׂמַחְתָּ֣ בְ⁠כָל ־ הַ⁠טּ֗וֹב אֲשֶׁ֧ר נָֽתַן ־ לְ⁠ךָ֛ יְהוָ֥ה אֱלֹהֶ֖י⁠ךָ וּ⁠לְ⁠בֵיתֶ֑⁠ךָ אַתָּה֙ וְ⁠הַ⁠לֵּוִ֔י וְ⁠הַ⁠גֵּ֖ר אֲשֶׁ֥ר בְּ⁠קִרְבֶּֽ⁠ךָ ׃ס¹² כִּ֣י תְכַלֶּ֞ה לַ֠⁠עְשֵׂר אֶת ־ כָּל ־ מַעְשַׂ֧ר תְּבוּאָתְ⁠ךָ֛ בַּ⁠שָּׁנָ֥ה הַ⁠שְּׁלִישִׁ֖ת שְׁנַ֣ת הַֽ⁠מַּעֲשֵׂ֑ר וְ⁠נָתַתָּ֣ה לַ⁠לֵּוִ֗י לַ⁠גֵּר֙ לַ⁠יָּת֣וֹם וְ⁠לָֽ⁠אַלְמָנָ֔ה וְ⁠אָכְל֥וּ בִ⁠שְׁעָרֶ֖י⁠ךָ וְ⁠שָׂבֵֽעוּ ׃¹³ וְ⁠אָמַרְתָּ֡ לִ⁠פְנֵי֩ יְהוָ֨ה אֱלֹהֶ֜י⁠ךָ בִּעַ֧רְתִּי הַ⁠קֹּ֣דֶשׁ מִן ־ הַ⁠בַּ֗יִת וְ⁠גַ֨ם נְתַתִּ֤י⁠ו לַ⁠לֵּוִי֙ וְ⁠לַ⁠גֵּר֙ לַ⁠יָּת֣וֹם וְ⁠לָ⁠אַלְמָנָ֔ה כְּ⁠כָל ־ מִצְוָתְ⁠ךָ֖ אֲשֶׁ֣ר צִוִּיתָ֑⁠נִי לֹֽא ־ עָבַ֥רְתִּי מִ⁠מִּצְוֺתֶ֖י⁠ךָ וְ⁠לֹ֥א שָׁכָֽחְתִּי ׃¹⁴ לֹא ־ אָכַ֨לְתִּי בְ⁠אֹנִ֜י מִמֶּ֗⁠נּוּ וְ⁠לֹא ־ בִעַ֤רְתִּי מִמֶּ֨⁠נּוּ֙ בְּ⁠טָמֵ֔א וְ⁠לֹא ־ נָתַ֥תִּי מִמֶּ֖⁠נּוּ לְ⁠מֵ֑ת שָׁמַ֗עְתִּי בְּ⁠קוֹל֙ יְהוָ֣ה אֱלֹהָ֔⁠י עָשִׂ֕יתִי כְּ⁠כֹ֖ל אֲשֶׁ֥ר צִוִּיתָֽ⁠נִי ׃¹⁵ הַשְׁקִיפָ⁠ה֩ מִ⁠מְּע֨וֹן קָדְשְׁ⁠ךָ֜ מִן ־ הַ⁠שָּׁמַ֗יִם וּ⁠בָרֵ֤ךְ אֶֽת ־ עַמְּ⁠ךָ֙ אֶת ־ יִשְׂרָאֵ֔ל וְ⁠אֵת֙ הָ⁠אֲדָמָ֔ה אֲשֶׁ֥ר נָתַ֖תָּה לָ֑⁠נוּ כַּ⁠אֲשֶׁ֤ר נִשְׁבַּ֨עְתָּ֙ לַ⁠אֲבֹתֵ֔י⁠נוּ אֶ֛רֶץ זָבַ֥ת חָלָ֖ב וּ⁠דְבָֽשׁ ׃ס¹⁶ הַ⁠יּ֣וֹם הַ⁠זֶּ֗ה יְהוָ֨ה אֱלֹהֶ֜י⁠ךָ מְצַוְּ⁠ךָ֧ לַ⁠עֲשׂ֛וֹת אֶת ־ הַ⁠חֻקִּ֥ים הָ⁠אֵ֖לֶּה וְ⁠אֶת ־ הַ⁠מִּשְׁפָּטִ֑ים וְ⁠שָׁמַרְתָּ֤ וְ⁠עָשִׂ֨יתָ֙ אוֹתָ֔⁠ם בְּ⁠כָל ־ לְבָבְ⁠ךָ֖ וּ⁠בְ⁠כָל ־ נַפְשֶֽׁ⁠ךָ ׃¹⁷ אֶת ־ יְהוָ֥ה הֶאֱמַ֖רְתָּ הַ⁠יּ֑וֹם לִ⁠הְיוֹת֩ לְ⁠ךָ֨ לֵֽ⁠אלֹהִ֜ים וְ⁠לָ⁠לֶ֣כֶת בִּ⁠דְרָכָ֗י⁠ו וְ⁠לִ⁠שְׁמֹ֨ר חֻקָּ֧י⁠ו וּ⁠מִצְוֺתָ֛י⁠ו וּ⁠מִשְׁפָּטָ֖י⁠ו וְ⁠לִ⁠שְׁמֹ֥עַ בְּ⁠קֹלֽ⁠וֹ ׃¹⁸ וַֽ⁠יהוָ֞ה הֶאֱמִֽירְ⁠ךָ֣ הַ⁠יּ֗וֹם לִ⁠הְי֥וֹת ל⁠וֹ֙ לְ⁠עַ֣ם סְגֻלָּ֔ה כַּ⁠אֲשֶׁ֖ר דִּבֶּר ־ לָ֑⁠ךְ וְ⁠לִ⁠שְׁמֹ֖ר כָּל ־ מִצְוֺתָֽי⁠ו ׃¹⁹ וּֽ⁠לְ⁠תִתְּ⁠ךָ֣ עֶלְי֗וֹן עַ֤ל כָּל ־ הַ⁠גּוֹיִם֙ אֲשֶׁ֣ר עָשָׂ֔ה לִ⁠תְהִלָּ֖ה וּ⁠לְ⁠שֵׁ֣ם וּ⁠לְ⁠תִפְאָ֑רֶת וְ⁠לִֽ⁠הְיֹתְ⁠ךָ֧ עַם ־ קָדֹ֛שׁ לַ⁠יהוָ֥ה אֱלֹהֶ֖י⁠ךָ כַּ⁠אֲשֶׁ֥ר דִּבֵּֽר ׃ס

Chapter 27

¹ וַ⁠יְצַ֤ו מֹשֶׁה֙ וְ⁠זִקְנֵ֣י יִשְׂרָאֵ֔ל אֶת ־ הָ⁠עָ֖ם לֵ⁠אמֹ֑ר שָׁמֹר֙ אֶת ־ כָּל ־ הַ⁠מִּצְוָ֔ה אֲשֶׁ֧ר אָנֹכִ֛י מְצַוֶּ֥ה אֶתְ⁠כֶ֖ם הַ⁠יּֽוֹם ׃² וְ⁠הָיָ֗ה בַּ⁠יּוֹם֮ אֲשֶׁ֣ר תַּעַבְר֣וּ אֶת ־ הַ⁠יַּרְדֵּן֒ אֶל ־ הָ⁠אָ֕רֶץ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֣ן לָ֑⁠ךְ וַ⁠הֲקֵמֹתָ֤ לְ⁠ךָ֙ אֲבָנִ֣ים גְּדֹל֔וֹת וְ⁠שַׂדְתָּ֥ אֹתָ֖⁠ם בַּ⁠שִּֽׂיד ׃³ וְ⁠כָתַבְתָּ֣ עֲלֵי⁠הֶ֗ן אֶֽת ־ כָּל ־ דִּבְרֵ֛י הַ⁠תּוֹרָ֥ה הַ⁠זֹּ֖את בְּ⁠עָבְרֶ֑⁠ךָ לְמַ֡עַן אֲשֶׁר֩ תָּבֹ֨א אֶל ־ הָ⁠אָ֜רֶץ אֲֽשֶׁר ־ יְהוָ֥ה אֱלֹהֶ֣י⁠ךָ ׀ נֹתֵ֣ן לְ⁠ךָ֗ אֶ֣רֶץ זָבַ֤ת חָלָב֙ וּ⁠דְבַ֔שׁ כַּ⁠אֲשֶׁ֥ר דִּבֶּ֛ר יְהוָ֥ה אֱלֹהֵֽי ־ אֲבֹתֶ֖י⁠ךָ לָֽ⁠ךְ ׃⁴ וְ⁠הָיָה֮ בְּ⁠עָבְרְ⁠כֶ֣ם אֶת ־ הַ⁠יַּרְדֵּן֒ תָּקִ֜ימוּ אֶת ־ הָ⁠אֲבָנִ֣ים הָ⁠אֵ֗לֶּה אֲשֶׁ֨ר אָנֹכִ֜י מְצַוֶּ֥ה אֶתְ⁠כֶ֛ם הַ⁠יּ֖וֹם בְּ⁠הַ֣ר עֵיבָ֑ל וְ⁠שַׂדְתָּ֥ אוֹתָ֖⁠ם בַּ⁠שִּֽׂיד ׃⁵ וּ⁠בָנִ֤יתָ שָּׁם֙ מִזְבֵּ֔חַ לַ⁠יהוָ֖ה אֱלֹהֶ֑י⁠ךָ מִזְבַּ֣ח אֲבָנִ֔ים לֹא ־ תָנִ֥יף עֲלֵי⁠הֶ֖ם בַּרְזֶֽל ׃⁶ אֲבָנִ֤ים שְׁלֵמוֹת֙ תִּבְנֶ֔ה אֶת ־ מִזְבַּ֖ח יְהוָ֣ה אֱלֹהֶ֑י⁠ךָ וְ⁠הַעֲלִ֤יתָ עָלָי⁠ו֙ עוֹלֹ֔ת לַ⁠יהוָ֖ה אֱלֹהֶֽי⁠ךָ ׃⁷ וְ⁠זָבַחְתָּ֥ שְׁלָמִ֖ים וְ⁠אָכַ֣לְתָּ שָּׁ֑ם וְ⁠שָׂ֣מַחְתָּ֔ לִ⁠פְנֵ֖י יְהוָ֥ה אֱלֹהֶֽי⁠ךָ ׃⁸ וְ⁠כָתַבְתָּ֣ עַל ־ הָ⁠אֲבָנִ֗ים אֶֽת ־ כָּל ־ דִּבְרֵ֛י הַ⁠תּוֹרָ֥ה הַ⁠זֹּ֖את בַּאֵ֥ר הֵיטֵֽב ׃ס⁹ וַ⁠יְדַבֵּ֤ר מֹשֶׁה֙ וְ⁠הַ⁠כֹּהֲנִ֣ים הַ⁠לְוִיִּ֔ם אֶ֥ל כָּל ־ יִשְׂרָאֵ֖ל לֵ⁠אמֹ֑ר הַסְכֵּ֤ת ׀ וּ⁠שְׁמַע֙ יִשְׂרָאֵ֔ל הַ⁠יּ֤וֹם הַ⁠זֶּה֙ נִהְיֵ֣יתָֽ לְ⁠עָ֔ם לַ⁠יהוָ֖ה אֱלֹהֶֽי⁠ךָ ׃¹⁰ וְ⁠שָׁ֣מַעְתָּ֔ בְּ⁠ק֖וֹל יְהוָ֣ה אֱלֹהֶ֑י⁠ךָ וְ⁠עָשִׂ֤יתָ אֶת ־ מִצְוֺתָ⁠ו֙ וְ⁠אֶת ־ חֻקָּ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּֽוֹם ׃ס¹¹ וַ⁠יְצַ֤ו מֹשֶׁה֙ אֶת ־ הָ⁠עָ֔ם בַּ⁠יּ֥וֹם הַ⁠ה֖וּא לֵ⁠אמֹֽר ׃¹² אֵ֠לֶּה יַֽעַמְד֞וּ לְ⁠בָרֵ֤ךְ אֶת ־ הָ⁠עָם֙ עַל ־ הַ֣ר גְּרִזִ֔ים בְּ⁠עָבְרְ⁠כֶ֖ם אֶת ־ הַ⁠יַּרְדֵּ֑ן שִׁמְעוֹן֙ וְ⁠לֵוִ֣י וִֽ⁠יהוּדָ֔ה וְ⁠יִשָּׂשכָ֖ר וְ⁠יוֹסֵ֥ף וּ⁠בִנְיָמִֽן ׃¹³ וְ⁠אֵ֛לֶּה יַֽעַמְד֥וּ עַל ־ הַ⁠קְּלָלָ֖ה בְּ⁠הַ֣ר עֵיבָ֑ל רְאוּבֵן֙ גָּ֣ד וְ⁠אָשֵׁ֔ר וּ⁠זְבוּלֻ֖ן דָּ֥ן וְ⁠נַפְתָּלִֽי ׃¹⁴ וְ⁠עָנ֣וּ הַ⁠לְוִיִּ֗ם וְ⁠אָֽמְר֛וּ אֶל ־ כָּל ־ אִ֥ישׁ יִשְׂרָאֵ֖ל ק֥וֹל רָֽם ׃ס¹⁵ אָר֣וּר הָ⁠אִ֡ישׁ אֲשֶׁ֣ר יַעֲשֶׂה֩ פֶ֨סֶל וּ⁠מַסֵּכָ֜ה תּוֹעֲבַ֣ת יְהוָ֗ה מַעֲשֵׂ֛ה יְדֵ֥י חָרָ֖שׁ וְ⁠שָׂ֣ם בַּ⁠סָּ֑תֶר וְ⁠עָנ֧וּ כָל ־ הָ⁠עָ֛ם וְ⁠אָמְר֖וּ אָמֵֽן ׃ס¹⁶ אָר֕וּר מַקְלֶ֥ה אָבִ֖י⁠ו וְ⁠אִמּ֑⁠וֹ וְ⁠אָמַ֥ר כָּל ־ הָ⁠עָ֖ם אָמֵֽן ׃ס¹⁷ אָר֕וּר מַסִּ֖יג גְּב֣וּל רֵעֵ֑⁠הוּ וְ⁠אָמַ֥ר כָּל ־ הָ⁠עָ֖ם אָמֵֽן ׃ס¹⁸ אָר֕וּר מַשְׁגֶּ֥ה עִוֵּ֖ר בַּ⁠דָּ֑רֶךְ וְ⁠אָמַ֥ר כָּל ־ הָ⁠עָ֖ם אָמֵֽן ׃ס¹⁹ אָר֗וּר מַטֶּ֛ה מִשְׁפַּ֥ט גֵּר ־ יָת֖וֹם וְ⁠אַלְמָנָ֑ה וְ⁠אָמַ֥ר כָּל ־ הָ⁠עָ֖ם אָמֵֽן ׃ס²⁰ אָר֗וּר שֹׁכֵב֙ עִם ־ אֵ֣שֶׁת אָבִ֔י⁠ו כִּ֥י גִלָּ֖ה כְּנַ֣ף אָבִ֑י⁠ו וְ⁠אָמַ֥ר כָּל ־ הָ⁠עָ֖ם אָמֵֽן ׃ס²¹ אָר֕וּר שֹׁכֵ֖ב עִם ־ כָּל ־ בְּהֵמָ֑ה וְ⁠אָמַ֥ר כָּל ־ הָ⁠עָ֖ם אָמֵֽן ׃ס²² אָר֗וּר שֹׁכֵב֙ עִם ־ אֲחֹת֔⁠וֹ בַּת ־ אָבִ֖י⁠ו א֣וֹ בַת ־ אִמּ֑⁠וֹ וְ⁠אָמַ֥ר כָּל ־ הָ⁠עָ֖ם אָמֵֽן ׃ס²³ אָר֕וּר שֹׁכֵ֖ב עִם ־ חֹֽתַנְתּ֑⁠וֹ וְ⁠אָמַ֥ר כָּל ־ הָ⁠עָ֖ם אָמֵֽן ׃ס²⁴ אָר֕וּר מַכֵּ֥ה רֵעֵ֖⁠הוּ בַּ⁠סָּ֑תֶר וְ⁠אָמַ֥ר כָּל ־ הָ⁠עָ֖ם אָמֵֽן ׃ס²⁵ אָרוּר֙ לֹקֵ֣חַ שֹׁ֔חַד לְ⁠הַכּ֥וֹת נֶ֖פֶשׁ דָּ֣ם נָקִ֑י וְ⁠אָמַ֥ר כָּל ־ הָ⁠עָ֖ם אָמֵֽן ׃ס²⁶ אָר֗וּר אֲשֶׁ֧ר לֹא ־ יָקִ֛ים אֶת ־ דִּבְרֵ֥י הַ⁠תּוֹרָֽה ־ הַ⁠זֹּ֖את לַ⁠עֲשׂ֣וֹת אוֹתָ֑⁠ם וְ⁠אָמַ֥ר כָּל ־ הָ⁠עָ֖ם אָמֵֽן ׃פ

Chapter 28

¹ וְ⁠הָיָ֗ה אִם ־ שָׁמ֤וֹעַ תִּשְׁמַע֙ בְּ⁠קוֹל֙ יְהוָ֣ה אֱלֹהֶ֔י⁠ךָ לִ⁠שְׁמֹ֤ר לַ⁠עֲשׂוֹת֙ אֶת ־ כָּל ־ מִצְוֺתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם וּ⁠נְתָ֨נְ⁠ךָ֜ יְהוָ֤ה אֱלֹהֶ֨י⁠ךָ֙ עֶלְי֔וֹן עַ֖ל כָּל ־ גּוֹיֵ֥י הָ⁠אָֽרֶץ ׃² וּ⁠בָ֧אוּ עָלֶ֛י⁠ךָ כָּל ־ הַ⁠בְּרָכ֥וֹת הָ⁠אֵ֖לֶּה וְ⁠הִשִּׂיגֻ֑⁠ךָ כִּ֣י תִשְׁמַ֔ע בְּ⁠ק֖וֹל יְהוָ֥ה אֱלֹהֶֽי⁠ךָ ׃³ בָּר֥וּךְ אַתָּ֖ה בָּ⁠עִ֑יר וּ⁠בָר֥וּךְ אַתָּ֖ה בַּ⁠שָּׂדֶֽה ׃⁴ בָּר֧וּךְ פְּרִֽי ־ בִטְנְ⁠ךָ֛ וּ⁠פְרִ֥י אַדְמָתְ⁠ךָ֖ וּ⁠פְרִ֣י בְהֶמְתֶּ֑⁠ךָ שְׁגַ֥ר אֲלָפֶ֖י⁠ךָ וְ⁠עַשְׁתְּר֥וֹת צֹאנֶֽ⁠ךָ ׃⁵ בָּר֥וּךְ טַנְאֲ⁠ךָ֖ וּ⁠מִשְׁאַרְתֶּֽ⁠ךָ ׃⁶ בָּר֥וּךְ אַתָּ֖ה בְּ⁠בֹאֶ֑⁠ךָ וּ⁠בָר֥וּךְ אַתָּ֖ה בְּ⁠צֵאתֶֽ⁠ךָ ׃⁷ יִתֵּ֨ן יְהוָ֤ה אֶת ־ אֹיְבֶ֨י⁠ךָ֙ הַ⁠קָּמִ֣ים עָלֶ֔י⁠ךָ נִגָּפִ֖ים לְ⁠פָנֶ֑י⁠ךָ בְּ⁠דֶ֤רֶךְ אֶחָד֙ יֵצְא֣וּ אֵלֶ֔י⁠ךָ וּ⁠בְ⁠שִׁבְעָ֥ה דְרָכִ֖ים יָנ֥וּסוּ לְ⁠פָנֶֽי⁠ךָ ׃⁸ יְצַ֨ו יְהוָ֤ה אִתְּ⁠ךָ֙ אֶת ־ הַ⁠בְּרָכָ֔ה בַּ⁠אֲסָמֶ֕י⁠ךָ וּ⁠בְ⁠כֹ֖ל מִשְׁלַ֣ח יָדֶ֑⁠ךָ וּ⁠בֵ֣רַכְ⁠ךָ֔ בָּ⁠אָ֕רֶץ אֲשֶׁר ־ יְהוָ֥ה אֱלֹהֶ֖י⁠ךָ נֹתֵ֥ן לָֽ⁠ךְ ׃⁹ יְקִֽימְ⁠ךָ֨ יְהוָ֥ה ל⁠וֹ֙ לְ⁠עַ֣ם קָד֔וֹשׁ כַּ⁠אֲשֶׁ֖ר נִֽשְׁבַּֽע ־ לָ֑⁠ךְ כִּ֣י תִשְׁמֹ֗ר אֶת ־ מִצְוֺת֙ יְהוָ֣ה אֱלֹהֶ֔י⁠ךָ וְ⁠הָלַכְתָּ֖ בִּ⁠דְרָכָֽי⁠ו ׃¹⁰ וְ⁠רָאוּ֙ כָּל ־ עַמֵּ֣י הָ⁠אָ֔רֶץ כִּ֛י שֵׁ֥ם יְהוָ֖ה נִקְרָ֣א עָלֶ֑י⁠ךָ וְ⁠יָֽרְא֖וּ מִמֶּֽ⁠ךָּ ׃¹¹ וְ⁠הוֹתִֽרְ⁠ךָ֤ יְהוָה֙ לְ⁠טוֹבָ֔ה בִּ⁠פְרִ֧י בִטְנְ⁠ךָ֛ וּ⁠בִ⁠פְרִ֥י בְהַמְתְּ⁠ךָ֖ וּ⁠בִ⁠פְרִ֣י אַדְמָתֶ֑⁠ךָ עַ֚ל הָ⁠אֲדָמָ֔ה אֲשֶׁ֨ר נִשְׁבַּ֧ע יְהוָ֛ה לַ⁠אֲבֹתֶ֖י⁠ךָ לָ֥⁠תֶת לָֽ⁠ךְ ׃¹² יִפְתַּ֣ח יְהוָ֣ה ׀ לְ֠⁠ךָ אֶת ־ אוֹצָר֨⁠וֹ הַ⁠טּ֜וֹב אֶת ־ הַ⁠שָּׁמַ֗יִם לָ⁠תֵ֤ת מְטַֽר ־ אַרְצְ⁠ךָ֙ בְּ⁠עִתּ֔⁠וֹ וּ⁠לְ⁠בָרֵ֕ךְ אֵ֖ת כָּל ־ מַעֲשֵׂ֣ה יָדֶ֑⁠ךָ וְ⁠הִלְוִ֨יתָ֙ גּוֹיִ֣ם רַבִּ֔ים וְ⁠אַתָּ֖ה לֹ֥א תִלְוֶֽה ׃¹³ וּ⁠נְתָֽנְ⁠ךָ֨ יְהוָ֤ה לְ⁠רֹאשׁ֙ וְ⁠לֹ֣א לְ⁠זָנָ֔ב וְ⁠הָיִ֨יתָ֙ רַ֣ק לְ⁠מַ֔עְלָ⁠ה וְ⁠לֹ֥א תִהְיֶ֖ה לְ⁠מָ֑טָּה כִּֽי ־ תִשְׁמַ֞ע אֶל ־ מִצְוֺ֣ת ׀ יְהוָ֣ה אֱלֹהֶ֗י⁠ךָ אֲשֶׁ֨ר אָנֹכִ֧י מְצַוְּ⁠ךָ֛ הַ⁠יּ֖וֹם לִ⁠שְׁמֹ֥ר וְ⁠לַ⁠עֲשֽׂוֹת ׃¹⁴ וְ⁠לֹ֣א תָס֗וּר מִ⁠כָּל ־ הַ⁠דְּבָרִים֙ אֲשֶׁ֨ר אָנֹכִ֜י מְצַוֶּ֥ה אֶתְ⁠כֶ֛ם הַ⁠יּ֖וֹם יָמִ֣ין וּ⁠שְׂמֹ֑אול לָ⁠לֶ֗כֶת אַחֲרֵ֛י אֱלֹהִ֥ים אֲחֵרִ֖ים לְ⁠עָבְדָֽ⁠ם ׃ס¹⁵ וְ⁠הָיָ֗ה אִם ־ לֹ֤א תִשְׁמַע֙ בְּ⁠קוֹל֙ יְהוָ֣ה אֱלֹהֶ֔י⁠ךָ לִ⁠שְׁמֹ֤ר לַ⁠עֲשׂוֹת֙ אֶת ־ כָּל ־ מִצְוֺתָ֣י⁠ו וְ⁠חֻקֹּתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם וּ⁠בָ֧אוּ עָלֶ֛י⁠ךָ כָּל ־ הַ⁠קְּלָל֥וֹת הָ⁠אֵ֖לֶּה וְ⁠הִשִּׂיגֽוּ⁠ךָ ׃¹⁶ אָר֥וּר אַתָּ֖ה בָּ⁠עִ֑יר וְ⁠אָר֥וּר אַתָּ֖ה בַּ⁠שָּׂדֶֽה ׃¹⁷ אָר֥וּר טַנְאֲ⁠ךָ֖ וּ⁠מִשְׁאַרְתֶּֽ⁠ךָ ׃¹⁸ אָר֥וּר פְּרִֽי ־ בִטְנְ⁠ךָ֖ וּ⁠פְרִ֣י אַדְמָתֶ֑⁠ךָ שְׁגַ֥ר אֲלָפֶ֖י⁠ךָ וְ⁠עַשְׁתְּר֥וֹת צֹאנֶֽ⁠ךָ ׃¹⁹ אָר֥וּר אַתָּ֖ה בְּ⁠בֹאֶ֑⁠ךָ וְ⁠אָר֥וּר אַתָּ֖ה בְּ⁠צֵאתֶֽ⁠ךָ ׃²⁰ יְשַׁלַּ֣ח יְהוָ֣ה ׀ בְּ֠⁠ךָ אֶת ־ הַ⁠מְּאֵרָ֤ה אֶת ־ הַ⁠מְּהוּמָה֙ וְ⁠אֶת ־ הַ⁠מִּגְעֶ֔רֶת בְּ⁠כָל ־ מִשְׁלַ֥ח יָדְ⁠ךָ֖ אֲשֶׁ֣ר תַּעֲשֶׂ֑ה עַ֣ד הִשָּֽׁמֶדְ⁠ךָ֤ וְ⁠עַד ־ אֲבָדְ⁠ךָ֙ מַהֵ֔ר מִ⁠פְּנֵ֛י רֹ֥עַ מַֽעֲלָלֶ֖י⁠ךָ אֲשֶׁ֥ר עֲזַבְתָּֽ⁠נִי ׃²¹ יַדְבֵּ֧ק יְהוָ֛ה בְּ⁠ךָ֖ אֶת ־ הַ⁠דָּ֑בֶר עַ֚ד כַּלֹּת֣⁠וֹ אֹֽתְ⁠ךָ֔ מֵ⁠עַל֙ הָֽ⁠אֲדָמָ֔ה אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּֽ⁠הּ ׃²² יַכְּ⁠כָ֣ה יְ֠הוָה בַּ⁠שַּׁחֶ֨פֶת וּ⁠בַ⁠קַּדַּ֜חַת וּ⁠בַ⁠דַּלֶּ֗קֶת וּ⁠בַֽ⁠חַרְחֻר֙ וּ⁠בַ⁠חֶ֔רֶב וּ⁠בַ⁠שִּׁדָּפ֖וֹן וּ⁠בַ⁠יֵּרָק֑וֹן וּ⁠רְדָפ֖וּ⁠ךָ עַ֥ד אָבְדֶֽ⁠ךָ ׃²³ וְ⁠הָי֥וּ שָׁמֶ֛י⁠ךָ אֲשֶׁ֥ר עַל ־ רֹאשְׁ⁠ךָ֖ נְחֹ֑שֶׁת וְ⁠הָ⁠אָ֥רֶץ אֲשֶׁר ־ תַּחְתֶּ֖י⁠ךָ בַּרְזֶֽל ׃²⁴ יִתֵּ֧ן יְהוָ֛ה אֶת ־ מְטַ֥ר אַרְצְ⁠ךָ֖ אָבָ֣ק וְ⁠עָפָ֑ר מִן ־ הַ⁠שָּׁמַ֨יִם֙ יֵרֵ֣ד עָלֶ֔י⁠ךָ עַ֖ד הִשָּׁמְדָֽ⁠ךְ ׃²⁵ יִתֶּנְ⁠ךָ֨ יְהוָ֥ה ׀ נִגָּף֮ לִ⁠פְנֵ֣י אֹיְבֶי⁠ךָ֒ בְּ⁠דֶ֤רֶךְ אֶחָד֙ תֵּצֵ֣א אֵלָ֔י⁠ו וּ⁠בְ⁠שִׁבְעָ֥ה דְרָכִ֖ים תָּנ֣וּס לְ⁠פָנָ֑י⁠ו וְ⁠הָיִ֣יתָ לְ⁠זַעֲוָ֔ה לְ⁠כֹ֖ל מַמְלְכ֥וֹת הָ⁠אָֽרֶץ ׃²⁶ וְ⁠הָיְתָ֤ה נִבְלָֽתְ⁠ךָ֙ לְ⁠מַאֲכָ֔ל לְ⁠כָל ־ ע֥וֹף הַ⁠שָּׁמַ֖יִם וּ⁠לְ⁠בֶהֱמַ֣ת הָ⁠אָ֑רֶץ וְ⁠אֵ֖ין מַחֲרִֽיד ׃²⁷ יַכְּ⁠כָ֨ה יְהוָ֜ה בִּ⁠שְׁחִ֤ין מִצְרַ֨יִם֙ ו⁠ב⁠עפלים ¹ וּ⁠בַ⁠גָּרָ֖ב וּ⁠בֶ⁠חָ֑רֶס אֲשֶׁ֥ר לֹא ־ תוּכַ֖ל לְ⁠הֵרָפֵֽא ׃²⁸ יַכְּ⁠כָ֣ה יְהוָ֔ה בְּ⁠שִׁגָּע֖וֹן וּ⁠בְ⁠עִוָּר֑וֹן וּ⁠בְ⁠תִמְה֖וֹן לֵבָֽב ׃²⁹ וְ⁠הָיִ֜יתָ מְמַשֵּׁ֣שׁ בַּֽ⁠צָּהֳרַ֗יִם כַּ⁠אֲשֶׁ֨ר יְמַשֵּׁ֤שׁ הָ⁠עִוֵּר֙ בָּ⁠אֲפֵלָ֔ה וְ⁠לֹ֥א תַצְלִ֖יחַ אֶת ־ דְּרָכֶ֑י⁠ךָ וְ⁠הָיִ֜יתָ אַ֣ךְ עָשׁ֧וּק וְ⁠גָז֛וּל כָּל ־ הַ⁠יָּמִ֖ים וְ⁠אֵ֥ין מוֹשִֽׁיעַ ׃³⁰ אִשָּׁ֣ה תְאָרֵ֗שׂ וְ⁠אִ֤ישׁ אַחֵר֙ ישגל⁠נה ² בַּ֥יִת תִּבְנֶ֖ה וְ⁠לֹא ־ תֵשֵׁ֣ב בּ֑⁠וֹ כֶּ֥רֶם תִּטַּ֖ע וְ⁠לֹ֥א תְחַלְּלֶּֽ⁠נּוּ ׃³¹ שׁוֹרְ⁠ךָ֞ טָב֣וּחַ לְ⁠עֵינֶ֗י⁠ךָ וְ⁠לֹ֣א תֹאכַל֮ מִמֶּ⁠נּוּ֒ חֲמֹֽרְ⁠ךָ֙ גָּז֣וּל מִ⁠לְּ⁠פָנֶ֔י⁠ךָ וְ⁠לֹ֥א יָשׁ֖וּב לָ֑⁠ךְ צֹֽאנְ⁠ךָ֙ נְתֻנ֣וֹת לְ⁠אֹיְבֶ֔י⁠ךָ וְ⁠אֵ֥ין לְ⁠ךָ֖ מוֹשִֽׁיעַ ׃³² בָּנֶ֨י⁠ךָ וּ⁠בְנֹתֶ֜י⁠ךָ נְתֻנִ֨ים לְ⁠עַ֤ם אַחֵר֙ וְ⁠עֵינֶ֣י⁠ךָ רֹא֔וֹת וְ⁠כָל֥וֹת אֲלֵי⁠הֶ֖ם כָּל ־ הַ⁠יּ֑וֹם וְ⁠אֵ֥ין לְ⁠אֵ֖ל יָדֶֽ⁠ךָ ׃³³ פְּרִ֤י אַדְמָֽתְ⁠ךָ֙ וְ⁠כָל ־ יְגִ֣יעֲ⁠ךָ֔ יֹאכַ֥ל עַ֖ם אֲשֶׁ֣ר לֹא ־ יָדָ֑עְתָּ וְ⁠הָיִ֗יתָ רַ֛ק עָשׁ֥וּק וְ⁠רָצ֖וּץ כָּל ־ הַ⁠יָּמִֽים ׃³⁴ וְ⁠הָיִ֖יתָ מְשֻׁגָּ֑ע מִ⁠מַּרְאֵ֥ה עֵינֶ֖י⁠ךָ אֲשֶׁ֥ר תִּרְאֶֽה ׃³⁵ יַכְּ⁠כָ֨ה יְהוָ֜ה בִּ⁠שְׁחִ֣ין רָ֗ע עַל ־ הַ⁠בִּרְכַּ֨יִם֙ וְ⁠עַל ־ הַ⁠שֹּׁקַ֔יִם אֲשֶׁ֥ר לֹא ־ תוּכַ֖ל לְ⁠הֵרָפֵ֑א מִ⁠כַּ֥ף רַגְלְ⁠ךָ֖ וְ⁠עַ֥ד קָדְקֳדֶֽ⁠ךָ ׃³⁶ יוֹלֵ֨ךְ יְהוָ֜ה אֹֽתְ⁠ךָ֗ וְ⁠אֶֽת ־ מַלְכְּ⁠ךָ֙ אֲשֶׁ֣ר תָּקִ֣ים עָלֶ֔י⁠ךָ אֶל ־ גּ֕וֹי אֲשֶׁ֥ר לֹא ־ יָדַ֖עְתָּ אַתָּ֣ה וַ⁠אֲבֹתֶ֑י⁠ךָ וְ⁠עָבַ֥דְתָּ שָּׁ֛ם אֱלֹהִ֥ים אֲחֵרִ֖ים עֵ֥ץ וָ⁠אָֽבֶן ׃³⁷ וְ⁠הָיִ֣יתָ לְ⁠שַׁמָּ֔ה לְ⁠מָשָׁ֖ל וְ⁠לִ⁠שְׁנִינָ֑ה בְּ⁠כֹל֙ הָֽ⁠עַמִּ֔ים אֲשֶׁר ־ יְנַהֶגְ⁠ךָ֥ יְהוָ֖ה שָֽׁמָּ⁠ה ׃³⁸ זֶ֥רַע רַ֖ב תּוֹצִ֣יא הַ⁠שָּׂדֶ֑ה וּ⁠מְעַ֣ט תֶּאֱסֹ֔ף כִּ֥י יַחְסְלֶ֖⁠נּוּ הָ⁠אַרְבֶּֽה ׃³⁹ כְּרָמִ֥ים תִּטַּ֖ע וְ⁠עָבָ֑דְתָּ וְ⁠יַ֤יִן לֹֽא ־ תִשְׁתֶּה֙ וְ⁠לֹ֣א תֶאֱגֹ֔ר כִּ֥י תֹאכְלֶ֖⁠נּוּ הַ⁠תֹּלָֽעַת ׃⁴⁰ זֵיתִ֛ים יִהְי֥וּ לְ⁠ךָ֖ בְּ⁠כָל ־ גְּבוּלֶ֑⁠ךָ וְ⁠שֶׁ֨מֶן֙ לֹ֣א תָס֔וּךְ כִּ֥י יִשַּׁ֖ל זֵיתֶֽ⁠ךָ ׃⁴¹ בָּנִ֥ים וּ⁠בָנ֖וֹת תּוֹלִ֑יד וְ⁠לֹא ־ יִהְי֣וּ לָ֔⁠ךְ כִּ֥י יֵלְכ֖וּ בַּ⁠שֶּֽׁבִי ׃⁴² כָּל ־ עֵצְ⁠ךָ֖ וּ⁠פְרִ֣י אַדְמָתֶ֑⁠ךָ יְיָרֵ֖שׁ הַ⁠צְּלָצַֽל ׃⁴³ הַ⁠גֵּר֙ אֲשֶׁ֣ר בְּ⁠קִרְבְּ⁠ךָ֔ יַעֲלֶ֥ה עָלֶ֖י⁠ךָ מַ֣עְלָ⁠ה מָּ֑עְלָ⁠ה וְ⁠אַתָּ֥ה תֵרֵ֖ד מַ֥טָּה מָּֽטָּה ׃⁴⁴ ה֣וּא יַלְוְ⁠ךָ֔ וְ⁠אַתָּ֖ה לֹ֣א תַלְוֶ֑⁠נּוּ ה֚וּא יִהְיֶ֣ה לְ⁠רֹ֔אשׁ וְ⁠אַתָּ֖ה תִּֽהְיֶ֥ה לְ⁠זָנָֽב ׃⁴⁵ וּ⁠בָ֨אוּ עָלֶ֜י⁠ךָ כָּל ־ הַ⁠קְּלָל֣וֹת הָ⁠אֵ֗לֶּה וּ⁠רְדָפ֨וּ⁠ךָ֙ וְ⁠הִשִּׂיג֔וּ⁠ךָ עַ֖ד הִשָּֽׁמְדָ֑⁠ךְ כִּי ־ לֹ֣א שָׁמַ֗עְתָּ בְּ⁠קוֹל֙ יְהוָ֣ה אֱלֹהֶ֔י⁠ךָ לִ⁠שְׁמֹ֛ר מִצְוֺתָ֥י⁠ו וְ⁠חֻקֹּתָ֖י⁠ו אֲשֶׁ֥ר צִוָּֽ⁠ךְ ׃⁴⁶ וְ⁠הָי֣וּ בְ⁠ךָ֔ לְ⁠א֖וֹת וּ⁠לְ⁠מוֹפֵ֑ת וּֽ⁠בְ⁠זַרְעֲ⁠ךָ֖ עַד ־ עוֹלָֽם ׃⁴⁷ תַּ֗חַת אֲשֶׁ֤ר לֹא ־ עָבַ֨דְתָּ֙ אֶת ־ יְהוָ֣ה אֱלֹהֶ֔י⁠ךָ בְּ⁠שִׂמְחָ֖ה וּ⁠בְ⁠ט֣וּב לֵבָ֑ב מֵ⁠רֹ֖ב כֹּֽל ׃⁴⁸ וְ⁠עָבַדְתָּ֣ אֶת ־ אֹיְבֶ֗י⁠ךָ אֲשֶׁ֨ר יְשַׁלְּחֶ֤⁠נּוּ יְהוָה֙ בָּ֔⁠ךְ בְּ⁠רָעָ֧ב וּ⁠בְ⁠צָמָ֛א וּ⁠בְ⁠עֵירֹ֖ם וּ⁠בְ⁠חֹ֣סֶר כֹּ֑ל וְ⁠נָתַ֞ן עֹ֤ל בַּרְזֶל֙ עַל ־ צַוָּארֶ֔⁠ךָ עַ֥ד הִשְׁמִיד֖⁠וֹ אֹתָֽ⁠ךְ ׃⁴⁹ יִשָּׂ֣א יְהוָה֩ עָלֶ֨י⁠ךָ גּ֤וֹי מֵ⁠רָחוֹק֙ מִ⁠קְצֵ֣ה הָ⁠אָ֔רֶץ כַּ⁠אֲשֶׁ֥ר יִדְאֶ֖ה הַ⁠נָּ֑שֶׁר גּ֕וֹי אֲשֶׁ֥ר לֹא ־ תִשְׁמַ֖ע לְשֹׁנֽ⁠וֹ ׃⁵⁰ גּ֖וֹי עַ֣ז פָּנִ֑ים אֲשֶׁ֨ר לֹא ־ יִשָּׂ֤א פָנִים֙ לְ⁠זָקֵ֔ן וְ⁠נַ֖עַר לֹ֥א יָחֹֽן ׃⁵¹ וְ֠⁠אָכַל פְּרִ֨י בְהֶמְתְּ⁠ךָ֥ וּ⁠פְרִֽי ־ אַדְמָתְ⁠ךָ֮ עַ֣ד הִשָּֽׁמְדָ⁠ךְ֒ אֲשֶׁ֨ר לֹֽא ־ יַשְׁאִ֜יר לְ⁠ךָ֗ דָּגָן֙ תִּיר֣וֹשׁ וְ⁠יִצְהָ֔ר שְׁגַ֥ר אֲלָפֶ֖י⁠ךָ וְ⁠עַשְׁתְּרֹ֣ת צֹאנֶ֑⁠ךָ עַ֥ד הַאֲבִיד֖⁠וֹ אֹתָֽ⁠ךְ ׃⁵² וְ⁠הֵצַ֨ר לְ⁠ךָ֜ בְּ⁠כָל ־ שְׁעָרֶ֗י⁠ךָ עַ֣ד רֶ֤דֶת חֹמֹתֶ֨י⁠ךָ֙ הַ⁠גְּבֹה֣וֹת וְ⁠הַ⁠בְּצֻר֔וֹת אֲשֶׁ֥ר אַתָּ֛ה בֹּטֵ֥חַ בָּ⁠הֵ֖ן בְּ⁠כָל ־ אַרְצֶ֑⁠ךָ וְ⁠הֵצַ֤ר לְ⁠ךָ֙ בְּ⁠כָל ־ שְׁעָרֶ֔י⁠ךָ בְּ⁠כָ֨ל ־ אַרְצְ⁠ךָ֔ אֲשֶׁ֥ר נָתַ֛ן יְהוָ֥ה אֱלֹהֶ֖י⁠ךָ לָֽ⁠ךְ ׃⁵³ וְ⁠אָכַלְתָּ֣ פְרִֽי ־ בִטְנְ⁠ךָ֗ בְּשַׂ֤ר בָּנֶ֨י⁠ךָ֙ וּ⁠בְנֹתֶ֔י⁠ךָ אֲשֶׁ֥ר נָֽתַן ־ לְ⁠ךָ֖ יְהוָ֣ה אֱלֹהֶ֑י⁠ךָ בְּ⁠מָצוֹר֙ וּ⁠בְ⁠מָצ֔וֹק אֲשֶׁר ־ יָצִ֥יק לְ⁠ךָ֖ אֹיְבֶֽ⁠ךָ ׃⁵⁴ הָ⁠אִישׁ֙ הָ⁠רַ֣ךְ בְּ⁠ךָ֔ וְ⁠הֶ⁠עָנֹ֖ג מְאֹ֑ד תֵּרַ֨ע עֵינ֤⁠וֹ בְ⁠אָחִי⁠ו֙ וּ⁠בְ⁠אֵ֣שֶׁת חֵיק֔⁠וֹ וּ⁠בְ⁠יֶ֥תֶר בָּנָ֖י⁠ו אֲשֶׁ֥ר יוֹתִֽיר ׃⁵⁵ מִ⁠תֵּ֣ת ׀ לְ⁠אַחַ֣ד מֵ⁠הֶ֗ם מִ⁠בְּשַׂ֤ר בָּנָי⁠ו֙ אֲשֶׁ֣ר יֹאכֵ֔ל מִ⁠בְּלִ֥י הִשְׁאִֽיר ־ ל֖⁠וֹ כֹּ֑ל בְּ⁠מָצוֹר֙ וּ⁠בְ⁠מָצ֔וֹק אֲשֶׁ֨ר יָצִ֥יק לְ⁠ךָ֛ אֹיִבְ⁠ךָ֖ בְּ⁠כָל ־ שְׁעָרֶֽי⁠ךָ ׃⁵⁶ הָ⁠רַכָּ֨ה בְ⁠ךָ֜ וְ⁠הָ⁠עֲנֻגָּ֗ה אֲשֶׁ֨ר לֹא ־ נִסְּתָ֤ה כַף ־ רַגְלָ⁠הּ֙ הַצֵּ֣ג עַל ־ הָ⁠אָ֔רֶץ מֵ⁠הִתְעַנֵּ֖ג וּ⁠מֵ⁠רֹ֑ךְ תֵּרַ֤ע עֵינָ⁠הּ֙ בְּ⁠אִ֣ישׁ חֵיקָ֔⁠הּ וּ⁠בִ⁠בְנָ֖⁠הּ וּ⁠בְ⁠בִתָּֽ⁠הּ ׃⁵⁷ וּֽ⁠בְ⁠שִׁלְיָתָ֞⁠הּ הַ⁠יּוֹצֵ֣ת ׀ מִ⁠בֵּ֣ין רַגְלֶ֗י⁠הָ וּ⁠בְ⁠בָנֶ֨י⁠הָ֙ אֲשֶׁ֣ר תֵּלֵ֔ד כִּֽי ־ תֹאכְלֵ֥⁠ם בְּ⁠חֹֽסֶר ־ כֹּ֖ל בַּ⁠סָּ֑תֶר בְּ⁠מָצוֹר֙ וּ⁠בְ⁠מָצ֔וֹק אֲשֶׁ֨ר יָצִ֥יק לְ⁠ךָ֛ אֹיִבְ⁠ךָ֖ בִּ⁠שְׁעָרֶֽי⁠ךָ ׃⁵⁸ אִם ־ לֹ֨א תִשְׁמֹ֜ר לַ⁠עֲשׂ֗וֹת אֶת ־ כָּל ־ דִּבְרֵי֙ הַ⁠תּוֹרָ֣ה הַ⁠זֹּ֔את הַ⁠כְּתוּבִ֖ים בַּ⁠סֵּ֣פֶר הַ⁠זֶּ֑ה לְ֠⁠יִרְאָה אֶת ־ הַ⁠שֵּׁ֞ם הַ⁠נִּכְבָּ֤ד וְ⁠הַ⁠נּוֹרָא֙ הַ⁠זֶּ֔ה אֵ֖ת יְהוָ֥ה אֱלֹהֶֽי⁠ךָ ׃⁵⁹ וְ⁠הִפְלָ֤א יְהוָה֙ אֶת ־ מַכֹּ֣תְ⁠ךָ֔ וְ⁠אֵ֖ת מַכּ֣וֹת זַרְעֶ֑⁠ךָ מַכּ֤וֹת גְּדֹלוֹת֙ וְ⁠נֶ֣אֱמָנ֔וֹת וָ⁠חֳלָיִ֥ם רָעִ֖ים וְ⁠נֶאֱמָנִֽים ׃⁶⁰ וְ⁠הֵשִׁ֣יב בְּ⁠ךָ֗ אֵ֚ת כָּל ־ מַדְוֵ֣ה מִצְרַ֔יִם אֲשֶׁ֥ר יָגֹ֖רְתָּ מִ⁠פְּנֵי⁠הֶ֑ם וְ⁠דָבְק֖וּ בָּֽ⁠ךְ ׃⁶¹ גַּ֤ם כָּל ־ חֳלִי֙ וְ⁠כָל ־ מַכָּ֔ה אֲשֶׁר֙ לֹ֣א כָת֔וּב בְּ⁠סֵ֖פֶר הַ⁠תּוֹרָ֣ה הַ⁠זֹּ֑את יַעְלֵ֤⁠ם יְהוָה֙ עָלֶ֔י⁠ךָ עַ֖ד הִשָּׁמְדָֽ⁠ךְ ׃⁶² וְ⁠נִשְׁאַרְתֶּם֙ בִּ⁠מְתֵ֣י מְעָ֔ט תַּ֚חַת אֲשֶׁ֣ר הֱיִיתֶ֔ם כְּ⁠כוֹכְבֵ֥י הַ⁠שָּׁמַ֖יִם לָ⁠רֹ֑ב כִּי ־ לֹ֣א שָׁמַ֔עְתָּ בְּ⁠ק֖וֹל יְהוָ֥ה אֱלֹהֶֽי⁠ךָ ׃⁶³ וְ֠⁠הָיָה כַּ⁠אֲשֶׁר ־ שָׂ֨שׂ יְהוָ֜ה עֲלֵי⁠כֶ֗ם לְ⁠הֵיטִ֣יב אֶתְ⁠כֶם֮ וּ⁠לְ⁠הַרְבּ֣וֹת אֶתְ⁠כֶם֒ כֵּ֣ן יָשִׂ֤ישׂ יְהוָה֙ עֲלֵי⁠כֶ֔ם לְ⁠הַאֲבִ֥יד אֶתְ⁠כֶ֖ם וּ⁠לְ⁠הַשְׁמִ֣יד אֶתְ⁠כֶ֑ם וְ⁠נִסַּחְתֶּם֙ מֵ⁠עַ֣ל הָֽ⁠אֲדָמָ֔ה אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּֽ⁠הּ ׃⁶⁴ וֶ⁠הֱפִֽיצְ⁠ךָ֤ יְהוָה֙ בְּ⁠כָל ־ הָ֣⁠עַמִּ֔ים מִ⁠קְצֵ֥ה הָ⁠אָ֖רֶץ וְ⁠עַד ־ קְצֵ֣ה הָ⁠אָ֑רֶץ וְ⁠עָבַ֨דְתָּ שָּׁ֜ם אֱלֹהִ֣ים אֲחֵרִ֗ים אֲשֶׁ֧ר לֹא ־ יָדַ֛עְתָּ אַתָּ֥ה וַ⁠אֲבֹתֶ֖י⁠ךָ עֵ֥ץ וָ⁠אָֽבֶן ׃⁶⁵ וּ⁠בַ⁠גּוֹיִ֤ם הָ⁠הֵם֙ לֹ֣א תַרְגִּ֔יעַ וְ⁠לֹא ־ יִהְיֶ֥ה מָנ֖וֹחַ לְ⁠כַף ־ רַגְלֶ֑⁠ךָ וְ⁠נָתַן֩ יְהוָ֨ה לְ⁠ךָ֥ שָׁם֙ לֵ֣ב רַגָּ֔ז וְ⁠כִלְי֥וֹן עֵינַ֖יִם וְ⁠דַֽאֲב֥וֹן נָֽפֶשׁ ׃⁶⁶ וְ⁠הָי֣וּ חַיֶּ֔י⁠ךָ תְּלֻאִ֥ים לְ⁠ךָ֖ מִ⁠נֶּ֑גֶד וּ⁠פָֽחַדְתָּ֙ לַ֣יְלָה וְ⁠יוֹמָ֔ם וְ⁠לֹ֥א תַאֲמִ֖ין בְּ⁠חַיֶּֽי⁠ךָ ׃⁶⁷ בַּ⁠בֹּ֤קֶר תֹּאמַר֙ מִֽי ־ יִתֵּ֣ן עֶ֔רֶב וּ⁠בָ⁠עֶ֥רֶב תֹּאמַ֖ר מִֽי ־ יִתֵּ֣ן בֹּ֑קֶר מִ⁠פַּ֤חַד לְבָֽבְ⁠ךָ֙ אֲשֶׁ֣ר תִּפְחָ֔ד וּ⁠מִ⁠מַּרְאֵ֥ה עֵינֶ֖י⁠ךָ אֲשֶׁ֥ר תִּרְאֶֽה ׃⁶⁸ וֶֽ⁠הֱשִֽׁיבְ⁠ךָ֨ יְהוָ֥ה ׀ מִצְרַיִם֮ בָּ⁠אֳנִיּוֹת֒ בַּ⁠דֶּ֨רֶךְ֙ אֲשֶׁ֣ר אָמַ֣רְתִּֽי לְ⁠ךָ֔ לֹא ־ תֹסִ֥יף ע֖וֹד לִ⁠רְאֹתָ֑⁠הּ וְ⁠הִתְמַכַּרְתֶּ֨ם שָׁ֧ם לְ⁠אֹיְבֶ֛י⁠ךָ לַ⁠עֲבָדִ֥ים וְ⁠לִ⁠שְׁפָח֖וֹת וְ⁠אֵ֥ין קֹנֶֽה ׃ס

¹Q וּבַטְּחֹרִ֔ים

²Q יִשְׁכָּבֶ֔נָּה

Chapter 29

¹(28:69) אֵלֶּה֩ דִבְרֵ֨י הַ⁠בְּרִ֜ית אֲֽשֶׁר ־ צִוָּ֧ה יְהוָ֣ה אֶת ־ מֹשֶׁ֗ה לִ⁠כְרֹ֛ת אֶת ־ בְּנֵ֥י יִשְׂרָאֵ֖ל בְּ⁠אֶ֣רֶץ מוֹאָ֑ב מִ⁠לְּ⁠בַ֣ד הַ⁠בְּרִ֔ית אֲשֶׁר ־ כָּרַ֥ת אִתָּ֖⁠ם בְּ⁠חֹרֵֽב ׃פ

(29)

²⁽¹⁾ וַ⁠יִּקְרָ֥א מֹשֶׁ֛ה אֶל ־ כָּל ־ יִשְׂרָאֵ֖ל וַ⁠יֹּ֣אמֶר אֲלֵ⁠הֶ֑ם אַתֶּ֣ם רְאִיתֶ֗ם אֵ֣ת כָּל ־ אֲשֶׁר֩ עָשָׂ֨ה יְהוָ֤ה לְ⁠עֵֽינֵי⁠כֶם֙ בְּ⁠אֶ֣רֶץ מִצְרַ֔יִם לְ⁠פַרְעֹ֥ה וּ⁠לְ⁠כָל ־ עֲבָדָ֖י⁠ו וּ⁠לְ⁠כָל ־ אַרְצֽ⁠וֹ ׃³⁽²⁾ הַ⁠מַּסּוֹת֙ הַ⁠גְּדֹלֹ֔ת אֲשֶׁ֥ר רָא֖וּ עֵינֶ֑י⁠ךָ הָ⁠אֹתֹ֧ת וְ⁠הַ⁠מֹּפְתִ֛ים הַ⁠גְּדֹלִ֖ים הָ⁠הֵֽם ׃⁴⁽³⁾ וְ⁠לֹֽא ־ נָתַן֩ יְהוָ֨ה לָ⁠כֶ֥ם לֵב֙ לָ⁠דַ֔עַת וְ⁠עֵינַ֥יִם לִ⁠רְא֖וֹת וְ⁠אָזְנַ֣יִם לִ⁠שְׁמֹ֑עַ עַ֖ד הַ⁠יּ֥וֹם הַ⁠זֶּֽה ׃⁵⁽⁴⁾ וָ⁠אוֹלֵ֥ךְ אֶתְ⁠כֶ֛ם אַרְבָּעִ֥ים שָׁנָ֖ה בַּ⁠מִּדְבָּ֑ר לֹֽא ־ בָל֤וּ שַׂלְמֹֽתֵי⁠כֶם֙ מֵ⁠עֲלֵי⁠כֶ֔ם וְ⁠נַֽעַלְ⁠ךָ֥ לֹֽא ־ בָלְתָ֖ה מֵ⁠עַ֥ל רַגְלֶֽ⁠ךָ ׃⁶⁽⁵⁾ לֶ֚חֶם לֹ֣א אֲכַלְתֶּ֔ם וְ⁠יַ֥יִן וְ⁠שֵׁכָ֖ר לֹ֣א שְׁתִיתֶ֑ם לְמַ֨עַן֙ תֵּֽדְע֔וּ כִּ֛י אֲנִ֥י יְהוָ֖ה אֱלֹהֵי⁠כֶֽם ׃⁷⁽⁶⁾ וַ⁠תָּבֹ֖אוּ אֶל ־ הַ⁠מָּק֣וֹם הַ⁠זֶּ֑ה וַ⁠יֵּצֵ֣א סִיחֹ֣ן מֶֽלֶךְ ־ חֶ֠שְׁבּוֹן וְ⁠ע֨וֹג מֶֽלֶךְ ־ הַ⁠בָּשָׁ֧ן לִ⁠קְרָאתֵ֛⁠נוּ לַ⁠מִּלְחָמָ֖ה וַ⁠נַּכֵּֽ⁠ם ׃⁸⁽⁷⁾ וַ⁠נִּקַּח֙ אֶת ־ אַרְצָ֔⁠ם וַ⁠נִּתְּנָ֣⁠הּ לְ⁠נַחֲלָ֔ה לָ⁠רֽאוּבֵנִ֖י וְ⁠לַ⁠גָּדִ֑י וְ⁠לַ⁠חֲצִ֖י שֵׁ֥בֶט הַֽ⁠מְנַשִּֽׁי ׃⁹⁽⁸⁾ וּ⁠שְׁמַרְתֶּ֗ם אֶת ־ דִּבְרֵי֙ הַ⁠בְּרִ֣ית הַ⁠זֹּ֔את וַ⁠עֲשִׂיתֶ֖ם אֹתָ֑⁠ם לְמַ֣עַן תַּשְׂכִּ֔ילוּ אֵ֖ת כָּל ־ אֲשֶׁ֥ר תַּעֲשֽׂוּ⁠ן ׃פ¹⁰⁽⁹⁾ אַתֶּ֨ם נִצָּבִ֤ים הַ⁠יּוֹם֙ כֻּלְּ⁠כֶ֔ם לִ⁠פְנֵ֖י יְהוָ֣ה אֱלֹהֵי⁠כֶ֑ם רָאשֵׁי⁠כֶ֣ם שִׁבְטֵי⁠כֶ֗ם זִקְנֵי⁠כֶם֙ וְ⁠שֹׁ֣טְרֵי⁠כֶ֔ם כֹּ֖ל אִ֥ישׁ יִשְׂרָאֵֽל ׃¹¹⁽¹⁰⁾ טַפְּ⁠כֶ֣ם נְשֵׁי⁠כֶ֔ם וְ⁠גֵ֣רְ⁠ךָ֔ אֲשֶׁ֖ר בְּ⁠קֶ֣רֶב מַחֲנֶ֑י⁠ךָ מֵ⁠חֹטֵ֣ב עֵצֶ֔י⁠ךָ עַ֖ד שֹׁאֵ֥ב מֵימֶֽי⁠ךָ ׃¹²⁽¹¹⁾ לְ⁠עָבְרְ⁠ךָ֗ בִּ⁠בְרִ֛ית יְהוָ֥ה אֱלֹהֶ֖י⁠ךָ וּ⁠בְ⁠אָלָת֑⁠וֹ אֲשֶׁר֙ יְהוָ֣ה אֱלֹהֶ֔י⁠ךָ כֹּרֵ֥ת עִמְּ⁠ךָ֖ הַ⁠יּֽוֹם ׃¹³⁽¹²⁾ לְמַ֣עַן הָקִֽים ־ אֹתְ⁠ךָ֩ הַ⁠יּ֨וֹם ׀ ל֜⁠וֹ לְ⁠עָ֗ם וְ⁠ה֤וּא יִֽהְיֶה ־ לְּ⁠ךָ֙ לֵֽ⁠אלֹהִ֔ים כַּ⁠אֲשֶׁ֖ר דִּבֶּר ־ לָ֑⁠ךְ וְ⁠כַ⁠אֲשֶׁ֤ר נִשְׁבַּע֙ לַ⁠אֲבֹתֶ֔י⁠ךָ לְ⁠אַבְרָהָ֥ם לְ⁠יִצְחָ֖ק וּֽ⁠לְ⁠יַעֲקֹֽב ׃¹⁴⁽¹³⁾ וְ⁠לֹ֥א אִתְּ⁠כֶ֖ם לְ⁠בַדְּ⁠כֶ֑ם אָנֹכִ֗י כֹּרֵת֙ אֶת ־ הַ⁠בְּרִ֣ית הַ⁠זֹּ֔את וְ⁠אֶת ־ הָ⁠אָלָ֖ה הַ⁠זֹּֽאת ׃¹⁵⁽¹⁴⁾ כִּי֩ אֶת ־ אֲשֶׁ֨ר יֶשְׁנ֜⁠וֹ פֹּ֗ה עִמָּ֨⁠נוּ֙ עֹמֵ֣ד הַ⁠יּ֔וֹם לִ⁠פְנֵ֖י יְהוָ֣ה אֱלֹהֵ֑י⁠נוּ וְ⁠אֵ֨ת אֲשֶׁ֥ר אֵינֶ֛⁠נּוּ פֹּ֖ה עִמָּ֥⁠נוּ הַ⁠יּֽוֹם ׃¹⁶⁽¹⁵⁾ כִּֽי ־ אַתֶּ֣ם יְדַעְתֶּ֔ם אֵ֥ת אֲשֶׁר ־ יָשַׁ֖בְנוּ בְּ⁠אֶ֣רֶץ מִצְרָ֑יִם וְ⁠אֵ֧ת אֲשֶׁר ־ עָבַ֛רְנוּ בְּ⁠קֶ֥רֶב הַ⁠גּוֹיִ֖ם אֲשֶׁ֥ר עֲבַרְתֶּֽם ׃¹⁷⁽¹⁶⁾ וַ⁠תִּרְאוּ֙ אֶת ־ שִׁקּ֣וּצֵי⁠הֶ֔ם וְ⁠אֵ֖ת גִּלֻּלֵי⁠הֶ֑ם עֵ֣ץ וָ⁠אֶ֔בֶן כֶּ֥סֶף וְ⁠זָהָ֖ב אֲשֶׁ֥ר עִמָּ⁠הֶֽם ׃¹⁸⁽¹⁷⁾ פֶּן ־ יֵ֣שׁ בָּ֠⁠כֶם אִ֣ישׁ אוֹ ־ אִשָּׁ֞ה א֧וֹ מִשְׁפָּחָ֣ה אוֹ ־ שֵׁ֗בֶט אֲשֶׁר֩ לְבָב֨⁠וֹ פֹנֶ֤ה הַ⁠יּוֹם֙ מֵ⁠עִם֙ יְהוָ֣ה אֱלֹהֵ֔י⁠נוּ לָ⁠לֶ֣כֶת לַ⁠עֲבֹ֔ד אֶת ־ אֱלֹהֵ֖י הַ⁠גּוֹיִ֣ם הָ⁠הֵ֑ם פֶּן ־ יֵ֣שׁ בָּ⁠כֶ֗ם שֹׁ֛רֶשׁ פֹּרֶ֥ה רֹ֖אשׁ וְ⁠לַעֲנָֽה ׃¹⁹⁽¹⁸⁾ וְ⁠הָיָ֡ה בְּ⁠שָׁמְע⁠וֹ֩ אֶת ־ דִּבְרֵ֨י הָֽ⁠אָלָ֜ה הַ⁠זֹּ֗את וְ⁠הִתְבָּרֵ֨ךְ בִּ⁠לְבָב֤⁠וֹ לֵ⁠אמֹר֙ שָׁל֣וֹם יִֽהְיֶה ־ לִּ֔⁠י כִּ֛י בִּ⁠שְׁרִר֥וּת לִבִּ֖⁠י אֵלֵ֑ךְ לְמַ֛עַן סְפ֥וֹת הָ⁠רָוָ֖ה אֶת ־ הַ⁠צְּמֵאָֽה ׃²⁰⁽¹⁹⁾ לֹא ־ יֹאבֶ֣ה יְהוָה֮ סְלֹ֣חַֽ ל⁠וֹ֒ כִּ֣י אָ֠ז יֶעְשַׁ֨ן אַף ־ יְהוָ֤ה וְ⁠קִנְאָת⁠וֹ֙ בָּ⁠אִ֣ישׁ הַ⁠ה֔וּא וְ⁠רָ֤בְצָה בּ⁠וֹ֙ כָּל ־ הָ֣⁠אָלָ֔ה הַ⁠כְּתוּבָ֖ה בַּ⁠סֵּ֣פֶר הַ⁠זֶּ֑ה וּ⁠מָחָ֤ה יְהוָה֙ אֶת ־ שְׁמ֔⁠וֹ מִ⁠תַּ֖חַת הַ⁠שָּׁמָֽיִם ׃²¹⁽²⁰⁾ וְ⁠הִבְדִּיל֤⁠וֹ יְהוָה֙ לְ⁠רָעָ֔ה מִ⁠כֹּ֖ל שִׁבְטֵ֣י יִשְׂרָאֵ֑ל כְּ⁠כֹל֙ אָל֣וֹת הַ⁠בְּרִ֔ית הַ⁠כְּתוּבָ֕ה בְּ⁠סֵ֥פֶר הַ⁠תּוֹרָ֖ה הַ⁠זֶּֽה ׃²²⁽²¹⁾ וְ⁠אָמַ֞ר הַ⁠דּ֣וֹר הָֽ⁠אַחֲר֗וֹן בְּנֵי⁠כֶם֙ אֲשֶׁ֤ר יָק֨וּמוּ֙ מֵ⁠אַ֣חֲרֵי⁠כֶ֔ם וְ⁠הַ֨⁠נָּכְרִ֔י אֲשֶׁ֥ר יָבֹ֖א מֵ⁠אֶ֣רֶץ רְחוֹקָ֑ה וְ֠⁠רָאוּ אֶת ־ מַכּ֞וֹת הָ⁠אָ֤רֶץ הַ⁠הִוא֙ וְ⁠אֶת ־ תַּ֣חֲלֻאֶ֔י⁠הָ אֲשֶׁר ־ חִלָּ֥ה יְהוָ֖ה בָּֽ⁠הּ ׃²³⁽²²⁾ גָּפְרִ֣ית וָ⁠מֶלַח֮ שְׂרֵפָ֣ה כָל ־ אַרְצָ⁠הּ֒ לֹ֤א תִזָּרַע֙ וְ⁠לֹ֣א תַצְמִ֔חַ וְ⁠לֹֽא ־ יַעֲלֶ֥ה בָ֖⁠הּ כָּל ־ עֵ֑שֶׂב כְּֽ⁠מַהְפֵּכַ֞ת סְדֹ֤ם וַ⁠עֲמֹרָה֙ אַדְמָ֣ה וּצְבוֹיִ֔ם ¹ אֲשֶׁר֙ הָפַ֣ךְ יְהוָ֔ה בְּ⁠אַפּ֖⁠וֹ וּ⁠בַ⁠חֲמָתֽ⁠וֹ ׃²⁴⁽²³⁾ וְ⁠אָֽמְרוּ֙ כָּל ־ הַ⁠גּוֹיִ֔ם עַל ־ מֶ֨ה עָשָׂ֧ה יְהוָ֛ה כָּ֖כָה לָ⁠אָ֣רֶץ הַ⁠זֹּ֑את מֶ֥ה חֳרִ֛י הָ⁠אַ֥ף הַ⁠גָּד֖וֹל הַ⁠זֶּֽה ׃²⁵⁽²⁴⁾ וְ⁠אָ֣מְר֔וּ עַ֚ל אֲשֶׁ֣ר עָֽזְב֔וּ אֶת ־ בְּרִ֥ית יְהוָ֖ה אֱלֹהֵ֣י אֲבֹתָ֑⁠ם אֲשֶׁר֙ כָּרַ֣ת עִמָּ֔⁠ם בְּ⁠הוֹצִיא֥⁠וֹ אֹתָ֖⁠ם מֵ⁠אֶ֥רֶץ מִצְרָֽיִם ׃²⁶⁽²⁵⁾ וַ⁠יֵּלְכ֗וּ וַ⁠יַּֽעַבְדוּ֙ אֱלֹהִ֣ים אֲחֵרִ֔ים וַ⁠יִּֽשְׁתַּחֲוּ֖וּ לָ⁠הֶ֑ם אֱלֹהִים֙ אֲשֶׁ֣ר לֹֽא ־ יְדָע֔וּ⁠ם וְ⁠לֹ֥א חָלַ֖ק לָ⁠הֶֽם ׃²⁷⁽²⁶⁾ וַ⁠יִּֽחַר ־ אַ֥ף יְהוָ֖ה בָּ⁠אָ֣רֶץ הַ⁠הִ֑וא לְ⁠הָבִ֤יא עָלֶ֨י⁠הָ֙ אֶת ־ כָּל ־ הַ⁠קְּלָלָ֔ה הַ⁠כְּתוּבָ֖ה בַּ⁠סֵּ֥פֶר הַ⁠זֶּֽה ׃²⁸⁽²⁷⁾ וַ⁠יִּתְּשֵׁ֤⁠ם יְהוָה֙ מֵ⁠עַ֣ל אַדְמָתָ֔⁠ם בְּ⁠אַ֥ף וּ⁠בְ⁠חֵמָ֖ה וּ⁠בְ⁠קֶ֣צֶף גָּד֑וֹל וַ⁠יַּשְׁלִכֵ֛⁠ם אֶל ־ אֶ֥רֶץ אַחֶ֖רֶת כַּ⁠יּ֥וֹם הַ⁠זֶּֽה ׃²⁹⁽²⁸⁾ הַ֨⁠נִּסְתָּרֹ֔ת לַ⁠יהוָ֖ה אֱלֹהֵ֑י⁠נוּ וְ⁠הַ⁠נִּגְלֹ֞ת לָ֤ׄ⁠נׄוּׄ וּׄ⁠לְׄ⁠בָׄנֵׄ֨יׄ⁠נׄוּׄ֙ עַד ־ עוֹלָ֔ם לַ⁠עֲשׂ֕וֹת אֶת ־ כָּל ־ דִּבְרֵ֖י הַ⁠תּוֹרָ֥ה הַ⁠זֹּֽאת ׃ס

¹K ו⁠צביים

Chapter 30

¹ וְ⁠הָיָה֩ כִֽי ־ יָבֹ֨אוּ עָלֶ֜י⁠ךָ כָּל ־ הַ⁠דְּבָרִ֣ים הָ⁠אֵ֗לֶּה הַ⁠בְּרָכָה֙ וְ⁠הַ⁠קְּלָלָ֔ה אֲשֶׁ֥ר נָתַ֖תִּי לְ⁠פָנֶ֑י⁠ךָ וַ⁠הֲשֵׁבֹתָ֙ אֶל ־ לְבָבֶ֔⁠ךָ בְּ⁠כָל ־ הַ⁠גּוֹיִ֔ם אֲשֶׁ֧ר הִדִּיחֲ⁠ךָ֛ יְהוָ֥ה אֱלֹהֶ֖י⁠ךָ שָֽׁמָּ⁠ה ׃² וְ⁠שַׁבְתָּ֞ עַד ־ יְהוָ֤ה אֱלֹהֶ֨י⁠ךָ֙ וְ⁠שָׁמַעְתָּ֣ בְ⁠קֹל֔⁠וֹ כְּ⁠כֹ֛ל אֲשֶׁר ־ אָנֹכִ֥י מְצַוְּ⁠ךָ֖ הַ⁠יּ֑וֹם אַתָּ֣ה וּ⁠בָנֶ֔י⁠ךָ בְּ⁠כָל ־ לְבָבְ⁠ךָ֖ וּ⁠בְ⁠כָל ־ נַפְשֶֽׁ⁠ךָ ׃³ וְ⁠שָׁ֨ב יְהוָ֧ה אֱלֹהֶ֛י⁠ךָ אֶת ־ שְׁבוּתְ⁠ךָ֖ וְ⁠רִחֲמֶ֑⁠ךָ וְ⁠שָׁ֗ב וְ⁠קִבֶּצְ⁠ךָ֙ מִ⁠כָּל ־ הָ֣⁠עַמִּ֔ים אֲשֶׁ֧ר הֱפִֽיצְ⁠ךָ֛ יְהוָ֥ה אֱלֹהֶ֖י⁠ךָ שָֽׁמָּ⁠ה ׃⁴ אִם ־ יִהְיֶ֥ה נִֽדַּחֲ⁠ךָ֖ בִּ⁠קְצֵ֣ה הַ⁠שָּׁמָ֑יִם מִ⁠שָּׁ֗ם יְקַבֶּצְ⁠ךָ֙ יְהוָ֣ה אֱלֹהֶ֔י⁠ךָ וּ⁠מִ⁠שָּׁ֖ם יִקָּחֶֽ⁠ךָ ׃⁵ וֶ⁠הֱבִֽיאֲ⁠ךָ֞ יְהוָ֣ה אֱלֹהֶ֗י⁠ךָ אֶל ־ הָ⁠אָ֛רֶץ אֲשֶׁר ־ יָרְשׁ֥וּ אֲבֹתֶ֖י⁠ךָ וִֽ⁠ירִשְׁתָּ֑⁠הּ וְ⁠הֵיטִֽבְ⁠ךָ֥ וְ⁠הִרְבְּ⁠ךָ֖ מֵ⁠אֲבֹתֶֽי⁠ךָ ׃⁶ וּ⁠מָ֨ל יְהוָ֧ה אֱלֹהֶ֛י⁠ךָ אֶת ־ לְבָבְ⁠ךָ֖ וְ⁠אֶת ־ לְבַ֣ב זַרְעֶ֑⁠ךָ לְ⁠אַהֲבָ֞ה אֶת ־ יְהוָ֧ה אֱלֹהֶ֛י⁠ךָ בְּ⁠כָל ־ לְבָבְ⁠ךָ֥ וּ⁠בְ⁠כָל ־ נַפְשְׁ⁠ךָ֖ לְמַ֥עַן חַיֶּֽי⁠ךָ ׃⁷ וְ⁠נָתַן֙ יְהוָ֣ה אֱלֹהֶ֔י⁠ךָ אֵ֥ת כָּל ־ הָ⁠אָל֖וֹת הָ⁠אֵ֑לֶּה עַל ־ אֹיְבֶ֥י⁠ךָ וְ⁠עַל ־ שֹׂנְאֶ֖י⁠ךָ אֲשֶׁ֥ר רְדָפֽוּ⁠ךָ ׃⁸ וְ⁠אַתָּ֣ה תָשׁ֔וּב וְ⁠שָׁמַעְתָּ֖ בְּ⁠ק֣וֹל יְהוָ֑ה וְ⁠עָשִׂ֨יתָ֙ אֶת ־ כָּל ־ מִצְוֺתָ֔י⁠ו אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּֽוֹם ׃⁹ וְ⁠הוֹתִֽירְ⁠ךָ֩ יְהוָ֨ה אֱלֹהֶ֜י⁠ךָ בְּ⁠כֹ֣ל ׀ מַעֲשֵׂ֣ה יָדֶ֗⁠ךָ בִּ⁠פְרִ֨י בִטְנְ⁠ךָ֜ וּ⁠בִ⁠פְרִ֧י בְהֶמְתְּ⁠ךָ֛ וּ⁠בִ⁠פְרִ֥י אַדְמָתְ⁠ךָ֖ לְ⁠טוֹבָ֑ה כִּ֣י ׀ יָשׁ֣וּב יְהוָ֗ה לָ⁠שׂ֤וּשׂ עָלֶ֨י⁠ךָ֙ לְ⁠ט֔וֹב כַּ⁠אֲשֶׁר ־ שָׂ֖שׂ עַל ־ אֲבֹתֶֽי⁠ךָ ׃¹⁰ כִּ֣י תִשְׁמַ֗ע בְּ⁠קוֹל֙ יְהוָ֣ה אֱלֹהֶ֔י⁠ךָ לִ⁠שְׁמֹ֤ר מִצְוֺתָי⁠ו֙ וְ⁠חֻקֹּתָ֔י⁠ו הַ⁠כְּתוּבָ֕ה בְּ⁠סֵ֥פֶר הַ⁠תּוֹרָ֖ה הַ⁠זֶּ֑ה כִּ֤י תָשׁוּב֙ אֶל ־ יְהוָ֣ה אֱלֹהֶ֔י⁠ךָ בְּ⁠כָל ־ לְבָבְ⁠ךָ֖ וּ⁠בְ⁠כָל ־ נַפְשֶֽׁ⁠ךָ ׃פ¹¹ כִּ֚י הַ⁠מִּצְוָ֣ה הַ⁠זֹּ֔את אֲשֶׁ֛ר אָנֹכִ֥י מְצַוְּ⁠ךָ֖ הַ⁠יּ֑וֹם לֹֽא ־ נִפְלֵ֥את הִוא֙ מִמְּ⁠ךָ֔ וְ⁠לֹ֥א רְחֹקָ֖ה הִֽוא ׃¹² לֹ֥א בַ⁠שָּׁמַ֖יִם הִ֑וא לֵ⁠אמֹ֗ר מִ֣י יַעֲלֶה ־ לָּ֤⁠נוּ הַ⁠שָּׁמַ֨יְמָ⁠ה֙ וְ⁠יִקָּחֶ֣⁠הָ לָּ֔⁠נוּ וְ⁠יַשְׁמִעֵ֥⁠נוּ אֹתָ֖⁠הּ וְ⁠נַעֲשֶֽׂ⁠נָּה ׃¹³ וְ⁠לֹֽא ־ מֵ⁠עֵ֥בֶר לַ⁠יָּ֖ם הִ֑וא לֵ⁠אמֹ֗ר מִ֣י יַעֲבָר ־ לָ֜⁠נוּ אֶל ־ עֵ֤בֶר הַ⁠יָּם֙ וְ⁠יִקָּחֶ֣⁠הָ לָּ֔⁠נוּ וְ⁠יַשְׁמִעֵ֥⁠נוּ אֹתָ֖⁠הּ וְ⁠נַעֲשֶֽׂ⁠נָּה ׃¹⁴ כִּֽי ־ קָר֥וֹב אֵלֶ֛י⁠ךָ הַ⁠דָּבָ֖ר מְאֹ֑ד בְּ⁠פִ֥י⁠ךָ וּ⁠בִֽ⁠לְבָבְ⁠ךָ֖ לַ⁠עֲשֹׂתֽ⁠וֹ ׃ס¹⁵ רְאֵ֨ה נָתַ֤תִּי לְ⁠פָנֶ֨י⁠ךָ֙ הַ⁠יּ֔וֹם אֶת ־ הַֽ⁠חַיִּ֖ים וְ⁠אֶת ־ הַ⁠טּ֑וֹב וְ⁠אֶת ־ הַ⁠מָּ֖וֶת וְ⁠אֶת ־ הָ⁠רָֽע ׃¹⁶ אֲשֶׁ֨ר אָנֹכִ֣י מְצַוְּ⁠ךָ֮ הַ⁠יּוֹם֒ לְ⁠אַהֲבָ֞ה אֶת ־ יְהוָ֤ה אֱלֹהֶ֨י⁠ךָ֙ לָ⁠לֶ֣כֶת בִּ⁠דְרָכָ֔י⁠ו וְ⁠לִ⁠שְׁמֹ֛ר מִצְוֺתָ֥י⁠ו וְ⁠חֻקֹּתָ֖י⁠ו וּ⁠מִשְׁפָּטָ֑י⁠ו וְ⁠חָיִ֣יתָ וְ⁠רָבִ֔יתָ וּ⁠בֵֽרַכְ⁠ךָ֙ יְהוָ֣ה אֱלֹהֶ֔י⁠ךָ בָּ⁠אָ֕רֶץ אֲשֶׁר ־ אַתָּ֥ה בָא ־ שָׁ֖מָּ⁠ה לְ⁠רִשְׁתָּֽ⁠הּ ׃¹⁷ וְ⁠אִם ־ יִפְנֶ֥ה לְבָבְ⁠ךָ֖ וְ⁠לֹ֣א תִשְׁמָ֑ע וְ⁠נִדַּחְתָּ֗ וְ⁠הִֽשְׁתַּחֲוִ֛יתָ לֵ⁠אלֹהִ֥ים אֲחֵרִ֖ים וַ⁠עֲבַדְתָּֽ⁠ם ׃¹⁸ הִגַּ֤דְתִּי לָ⁠כֶם֙ הַ⁠יּ֔וֹם כִּ֥י אָבֹ֖ד תֹּאבֵד֑וּ⁠ן לֹא ־ תַאֲרִיכֻ֤⁠ן יָמִים֙ עַל ־ הָ֣⁠אֲדָמָ֔ה אֲשֶׁ֨ר אַתָּ֤ה עֹבֵר֙ אֶת ־ הַ⁠יַּרְדֵּ֔ן לָ⁠בֹ֥א שָׁ֖מָּ⁠ה לְ⁠רִשְׁתָּֽ⁠הּ ׃¹⁹ הַעִידֹ֨תִי בָ⁠כֶ֣ם הַ⁠יּוֹם֮ אֶת ־ הַ⁠שָּׁמַ֣יִם וְ⁠אֶת ־ הָ⁠אָרֶץ֒ הַ⁠חַיִּ֤ים וְ⁠הַ⁠מָּ֨וֶת֙ נָתַ֣תִּי לְ⁠פָנֶ֔י⁠ךָ הַ⁠בְּרָכָ֖ה וְ⁠הַ⁠קְּלָלָ֑ה וּ⁠בָֽחַרְתָּ֙ בַּֽ⁠חַיִּ֔ים לְמַ֥עַן תִּחְיֶ֖ה אַתָּ֥ה וְ⁠זַרְעֶֽ⁠ךָ ׃²⁰ לְ⁠אַֽהֲבָה֙ אֶת ־ יְהוָ֣ה אֱלֹהֶ֔י⁠ךָ לִ⁠שְׁמֹ֥עַ בְּ⁠קֹל֖⁠וֹ וּ⁠לְ⁠דָבְקָה ־ ב֑⁠וֹ כִּ֣י ה֤וּא חַיֶּ֨י⁠ךָ֙ וְ⁠אֹ֣רֶךְ יָמֶ֔י⁠ךָ לָ⁠שֶׁ֣בֶת עַל ־ הָ⁠אֲדָמָ֗ה אֲשֶׁר֩ נִשְׁבַּ֨ע יְהוָ֧ה לַ⁠אֲבֹתֶ֛י⁠ךָ לְ⁠אַבְרָהָ֛ם לְ⁠יִצְחָ֥ק וּֽ⁠לְ⁠יַעֲקֹ֖ב לָ⁠תֵ֥ת לָ⁠הֶֽם ׃פ

Chapter 31

¹ וַ⁠יֵּ֖לֶךְ מֹשֶׁ֑ה וַ⁠יְדַבֵּ֛ר אֶת ־ הַ⁠דְּבָרִ֥ים הָ⁠אֵ֖לֶּה אֶל ־ כָּל ־ יִשְׂרָאֵֽל ׃² וַ⁠יֹּ֣אמֶר אֲלֵ⁠הֶ֗ם בֶּן ־ מֵאָה֩ וְ⁠עֶשְׂרִ֨ים שָׁנָ֤ה אָנֹכִי֙ הַ⁠יּ֔וֹם לֹא ־ אוּכַ֥ל ע֖וֹד לָ⁠צֵ֣את וְ⁠לָ⁠ב֑וֹא וַֽ⁠יהוָה֙ אָמַ֣ר אֵלַ֔⁠י לֹ֥א תַעֲבֹ֖ר אֶת ־ הַ⁠יַּרְדֵּ֥ן הַ⁠זֶּֽה ׃³ יְהוָ֨ה אֱלֹהֶ֜י⁠ךָ ה֣וּא ׀ עֹבֵ֣ר לְ⁠פָנֶ֗י⁠ךָ הֽוּא ־ יַשְׁמִ֞יד אֶת ־ הַ⁠גּוֹיִ֥ם הָ⁠אֵ֛לֶּה מִ⁠לְּ⁠פָנֶ֖י⁠ךָ וִֽ⁠ירִשְׁתָּ֑⁠ם יְהוֹשֻׁ֗עַ ה֚וּא עֹבֵ֣ר לְ⁠פָנֶ֔י⁠ךָ כַּ⁠אֲשֶׁ֖ר דִּבֶּ֥ר יְהוָֽה ׃⁴ וְ⁠עָשָׂ֤ה יְהוָה֙ לָ⁠הֶ֔ם כַּ⁠אֲשֶׁ֣ר עָשָׂ֗ה לְ⁠סִיח֥וֹן וּ⁠לְ⁠ע֛וֹג מַלְכֵ֥י הָ⁠אֱמֹרִ֖י וּ⁠לְ⁠אַרְצָ֑⁠ם אֲשֶׁ֥ר הִשְׁמִ֖יד אֹתָֽ⁠ם ׃⁵ וּ⁠נְתָנָ֥⁠ם יְהוָ֖ה לִ⁠פְנֵי⁠כֶ֑ם וַ⁠עֲשִׂיתֶ֣ם לָ⁠הֶ֔ם כְּ⁠כָל ־ הַ⁠מִּצְוָ֔ה אֲשֶׁ֥ר צִוִּ֖יתִי אֶתְ⁠כֶֽם ׃⁶ חִזְק֣וּ וְ⁠אִמְצ֔וּ אַל ־ תִּֽירְא֥וּ וְ⁠אַל ־ תַּעַרְצ֖וּ מִ⁠פְּנֵי⁠הֶ֑ם כִּ֣י ׀ יְהוָ֣ה אֱלֹהֶ֗י⁠ךָ ה֚וּא הַ⁠הֹלֵ֣ךְ עִמָּ֔⁠ךְ לֹ֥א יַרְפְּ⁠ךָ֖ וְ⁠לֹ֥א יַעַזְבֶֽ⁠ךָּ ׃פ⁷ וַ⁠יִּקְרָ֨א מֹשֶׁ֜ה לִֽ⁠יהוֹשֻׁ֗עַ וַ⁠יֹּ֨אמֶר אֵלָ֜י⁠ו לְ⁠עֵינֵ֣י כָל ־ יִשְׂרָאֵ֘ל חֲזַ֣ק וֶ⁠אֱמָץ֒ כִּ֣י אַתָּ֗ה תָּבוֹא֙ אֶת ־ הָ⁠עָ֣ם הַ⁠זֶּ֔ה אֶל ־ הָ⁠אָ֕רֶץ אֲשֶׁ֨ר נִשְׁבַּ֧ע יְהוָ֛ה לַ⁠אֲבֹתָ֖⁠ם לָ⁠תֵ֣ת לָ⁠הֶ֑ם וְ⁠אַתָּ֖ה תַּנְחִילֶ֥⁠נָּה אוֹתָֽ⁠ם ׃⁸ וַֽ⁠יהוָ֞ה ה֣וּא ׀ הַ⁠הֹלֵ֣ךְ לְ⁠פָנֶ֗י⁠ךָ ה֚וּא יִהְיֶ֣ה עִמָּ֔⁠ךְ לֹ֥א יַרְפְּ⁠ךָ֖ וְ⁠לֹ֣א יַֽעַזְבֶ֑⁠ךָּ לֹ֥א תִירָ֖א וְ⁠לֹ֥א תֵחָֽת ׃⁹ וַ⁠יִּכְתֹּ֣ב מֹשֶׁה֮ אֶת ־ הַ⁠תּוֹרָ֣ה הַ⁠זֹּאת֒ וַֽ⁠יִּתְּנָ֗⁠הּ אֶל ־ הַ⁠כֹּהֲנִים֙ בְּנֵ֣י לֵוִ֔י הַ⁠נֹּ֣שְׂאִ֔ים אֶת ־ אֲר֖וֹן בְּרִ֣ית יְהוָ֑ה וְ⁠אֶל ־ כָּל ־ זִקְנֵ֖י יִשְׂרָאֵֽל ׃¹⁰ וַ⁠יְצַ֥ו מֹשֶׁ֖ה אוֹתָ֣⁠ם לֵ⁠אמֹ֑ר מִ⁠קֵּ֣ץ ׀ שֶׁ֣בַע שָׁנִ֗ים בְּ⁠מֹעֵ֛ד שְׁנַ֥ת הַ⁠שְּׁמִטָּ֖ה בְּ⁠חַ֥ג הַ⁠סֻּכּֽוֹת ׃¹¹ בְּ⁠ב֣וֹא כָל ־ יִשְׂרָאֵ֗ל לֵ⁠רָאוֹת֙ אֶת ־ פְּנֵי֙ יְהוָ֣ה אֱלֹהֶ֔י⁠ךָ בַּ⁠מָּק֖וֹם אֲשֶׁ֣ר יִבְחָ֑ר תִּקְרָ֞א אֶת ־ הַ⁠תּוֹרָ֥ה הַ⁠זֹּ֛את נֶ֥גֶד כָּל ־ יִשְׂרָאֵ֖ל בְּ⁠אָזְנֵי⁠הֶֽם ׃¹² הַקְהֵ֣ל אֶת ־ הָ⁠עָ֗ם הָֽ⁠אֲנָשִׁ֤ים וְ⁠הַ⁠נָּשִׁים֙ וְ⁠הַ⁠טַּ֔ף וְ⁠גֵרְ⁠ךָ֖ אֲשֶׁ֣ר בִּ⁠שְׁעָרֶ֑י⁠ךָ לְמַ֨עַן יִשְׁמְע֜וּ וּ⁠לְמַ֣עַן יִלְמְד֗וּ וְ⁠יָֽרְאוּ֙ אֶת ־ יְהוָ֣ה אֱלֹֽהֵי⁠כֶ֔ם וְ⁠שָֽׁמְר֣וּ לַ⁠עֲשׂ֔וֹת אֶת ־ כָּל ־ דִּבְרֵ֖י הַ⁠תּוֹרָ֥ה הַ⁠זֹּֽאת ׃¹³ וּ⁠בְנֵי⁠הֶ֞ם אֲשֶׁ֣ר לֹֽא ־ יָדְע֗וּ יִשְׁמְעוּ֙ וְ⁠לָ֣מְד֔וּ לְ⁠יִרְאָ֖ה אֶת ־ יְהוָ֣ה אֱלֹהֵי⁠כֶ֑ם כָּל ־ הַ⁠יָּמִ֗ים אֲשֶׁ֨ר אַתֶּ֤ם חַיִּים֙ עַל ־ הָ֣⁠אֲדָמָ֔ה אֲשֶׁ֨ר אַתֶּ֜ם עֹבְרִ֧ים אֶת ־ הַ⁠יַּרְדֵּ֛ן שָׁ֖מָּ⁠ה לְ⁠רִשְׁתָּֽ⁠הּ ׃פ¹⁴ וַ⁠יֹּ֨אמֶר יְהוָ֜ה אֶל ־ מֹשֶׁ֗ה הֵ֣ן קָרְב֣וּ יָמֶי⁠ךָ֮ לָ⁠מוּת֒ קְרָ֣א אֶת ־ יְהוֹשֻׁ֗עַ וְ⁠הִֽתְיַצְּב֛וּ בְּ⁠אֹ֥הֶל מוֹעֵ֖ד וַ⁠אֲצַוֶּ֑⁠נּוּ וַ⁠יֵּ֤לֶךְ מֹשֶׁה֙ וִֽ⁠יהוֹשֻׁ֔עַ וַ⁠יִּֽתְיַצְּב֖וּ בְּ⁠אֹ֥הֶל מוֹעֵֽד ׃¹⁵ וַ⁠יֵּרָ֧א יְהוָ֛ה בָּ⁠אֹ֖הֶל בְּ⁠עַמּ֣וּד עָנָ֑ן וַ⁠יַּעֲמֹ֛ד עַמּ֥וּד הֶ⁠עָנָ֖ן עַל ־ פֶּ֥תַח הָ⁠אֹֽהֶל ׃ס¹⁶ וַ⁠יֹּ֤אמֶר יְהוָה֙ אֶל ־ מֹשֶׁ֔ה הִנְּ⁠ךָ֥ שֹׁכֵ֖ב עִם ־ אֲבֹתֶ֑י⁠ךָ וְ⁠קָם֩ הָ⁠עָ֨ם הַ⁠זֶּ֜ה וְ⁠זָנָ֣ה ׀ אַחֲרֵ֣י ׀ אֱלֹהֵ֣י נֵֽכַר ־ הָ⁠אָ֗רֶץ אֲשֶׁ֨ר ה֤וּא בָא ־ שָׁ֨מָּ⁠ה֙ בְּ⁠קִרְבּ֔⁠וֹ וַ⁠עֲזָבַ֕⁠נִי וְ⁠הֵפֵר֙ אֶת ־ בְּרִיתִ֔⁠י אֲשֶׁ֥ר כָּרַ֖תִּי אִתּֽ⁠וֹ ׃¹⁷ וְ⁠חָרָ֣ה אַפִּ֣⁠י ב֣⁠וֹ בַ⁠יּוֹם ־ הַ֠⁠הוּא וַ⁠עֲזַבְתִּ֞י⁠ם וְ⁠הִסְתַּרְתִּ֨י פָנַ֤⁠י מֵ⁠הֶם֙ וְ⁠הָיָ֣ה לֶֽ⁠אֱכֹ֔ל וּ⁠מְצָאֻ֛⁠הוּ רָע֥וֹת רַבּ֖וֹת וְ⁠צָר֑וֹת וְ⁠אָמַר֙ בַּ⁠יּ֣וֹם הַ⁠ה֔וּא הֲ⁠לֹ֗א עַ֣ל כִּֽי ־ אֵ֤ין אֱלֹהַ⁠י֙ בְּ⁠קִרְבִּ֔⁠י מְצָא֖וּ⁠נִי הָ⁠רָע֥וֹת הָ⁠אֵֽלֶּה ׃¹⁸ וְ⁠אָנֹכִ֗י הַסְתֵּ֨ר אַסְתִּ֤יר פָּנַ⁠י֙ בַּ⁠יּ֣וֹם הַ⁠ה֔וּא עַ֥ל כָּל ־ הָ⁠רָעָ֖ה אֲשֶׁ֣ר עָשָׂ֑ה כִּ֣י פָנָ֔ה אֶל ־ אֱלֹהִ֖ים אֲחֵרִֽים ׃¹⁹ וְ⁠עַתָּ֗ה כִּתְב֤וּ לָ⁠כֶם֙ אֶת ־ הַ⁠שִּׁירָ֣ה הַ⁠זֹּ֔את וְ⁠לַמְּדָ֥⁠הּ אֶת ־ בְּנֵי ־ יִשְׂרָאֵ֖ל שִׂימָ֣⁠הּ בְּ⁠פִי⁠הֶ֑ם לְמַ֨עַן תִּהְיֶה ־ לִּ֜⁠י הַ⁠שִּׁירָ֥ה הַ⁠זֹּ֛את לְ⁠עֵ֖ד בִּ⁠בְנֵ֥י יִשְׂרָאֵֽל ׃²⁰ כִּֽי ־ אֲבִיאֶ֜⁠נּוּ אֶֽל ־ הָ⁠אֲדָמָ֣ה ׀ אֲשֶׁר ־ נִשְׁבַּ֣עְתִּי לַ⁠אֲבֹתָ֗י⁠ו זָבַ֤ת חָלָב֙ וּ⁠דְבַ֔שׁ וְ⁠אָכַ֥ל וְ⁠שָׂבַ֖ע וְ⁠דָשֵׁ֑ן וּ⁠פָנָ֞ה אֶל ־ אֱלֹהִ֤ים אֲחֵרִים֙ וַ⁠עֲבָד֔וּ⁠ם וְ⁠נִ֣אֲצ֔וּ⁠נִי וְ⁠הֵפֵ֖ר אֶת ־ בְּרִיתִֽ⁠י ׃²¹ וְ֠⁠הָיָה כִּֽי ־ תִמְצֶ֨אןָ אֹת֜⁠וֹ רָע֣וֹת רַבּוֹת֮ וְ⁠צָרוֹת֒ וְ֠⁠עָנְתָה הַ⁠שִּׁירָ֨ה הַ⁠זֹּ֤את לְ⁠פָנָי⁠ו֙ לְ⁠עֵ֔ד כִּ֛י לֹ֥א תִשָּׁכַ֖ח מִ⁠פִּ֣י זַרְע֑⁠וֹ כִּ֧י יָדַ֣עְתִּי אֶת ־ יִצְר֗⁠וֹ אֲשֶׁ֨ר ה֤וּא עֹשֶׂה֙ הַ⁠יּ֔וֹם בְּ⁠טֶ֣רֶם אֲבִיאֶ֔⁠נּוּ אֶל ־ הָ⁠אָ֖רֶץ אֲשֶׁ֥ר נִשְׁבָּֽעְתִּי ׃²² וַ⁠יִּכְתֹּ֥ב מֹשֶׁ֛ה אֶת ־ הַ⁠שִּׁירָ֥ה הַ⁠זֹּ֖את בַּ⁠יּ֣וֹם הַ⁠ה֑וּא וַֽ⁠יְלַמְּדָ֖⁠הּ אֶת ־ בְּנֵ֥י יִשְׂרָאֵֽל ׃²³ וַ⁠יְצַ֞ו אֶת ־ יְהוֹשֻׁ֣עַ בִּן ־ נ֗וּן וַ⁠יֹּאמֶר֮ חֲזַ֣ק וֶֽ⁠אֱמָץ֒ כִּ֣י אַתָּ֗ה תָּבִיא֙ אֶת ־ בְּנֵ֣י יִשְׂרָאֵ֔ל אֶל ־ הָ⁠אָ֖רֶץ אֲשֶׁר ־ נִשְׁבַּ֣עְתִּי לָ⁠הֶ֑ם וְ⁠אָנֹכִ֖י אֶֽהְיֶ֥ה עִמָּֽ⁠ךְ ׃²⁴ וַ⁠יְהִ֣י ׀ כְּ⁠כַלּ֣וֹת מֹשֶׁ֗ה לִ⁠כְתֹּ֛ב אֶת ־ דִּבְרֵ֥י הַ⁠תּוֹרָֽה ־ הַ⁠זֹּ֖את עַל ־ סֵ֑פֶר עַ֖ד תֻּמָּֽ⁠ם ׃²⁵ וַ⁠יְצַ֤ו מֹשֶׁה֙ אֶת ־ הַ⁠לְוִיִּ֔ם נֹ֥שְׂאֵ֛י אֲר֥וֹן בְּרִית ־ יְהוָ֖ה לֵ⁠אמֹֽר ׃²⁶ לָקֹ֗חַ אֵ֣ת סֵ֤פֶר הַ⁠תּוֹרָה֙ הַ⁠זֶּ֔ה וְ⁠שַׂמְתֶּ֣ם אֹת֔⁠וֹ מִ⁠צַּ֛ד אֲר֥וֹן בְּרִית ־ יְהוָ֖ה אֱלֹהֵי⁠כֶ֑ם וְ⁠הָֽיָה ־ שָׁ֥ם בְּ⁠ךָ֖ לְ⁠עֵֽד ׃²⁷ כִּ֣י אָנֹכִ֤י יָדַ֨עְתִּי֙ אֶֽת ־ מֶרְיְ⁠ךָ֔ וְ⁠אֶֽת ־ עָרְפְּ⁠ךָ֖ הַ⁠קָּשֶׁ֑ה הֵ֣ן בְּ⁠עוֹדֶ⁠נִּי֩ חַ֨י עִמָּ⁠כֶ֜ם הַ⁠יּ֗וֹם מַמְרִ֤ים הֱיִתֶם֙ עִם ־ יְהֹוָ֔ה וְ⁠אַ֖ף כִּי ־ אַחֲרֵ֥י מוֹתִֽ⁠י ׃²⁸ הַקְהִ֧ילוּ אֵלַ֛⁠י אֶת ־ כָּל ־ זִקְנֵ֥י שִׁבְטֵי⁠כֶ֖ם וְ⁠שֹׁטְרֵי⁠כֶ֑ם וַ⁠אֲדַבְּרָ֣ה בְ⁠אָזְנֵי⁠הֶ֗ם אֵ֚ת הַ⁠דְּבָרִ֣ים הָ⁠אֵ֔לֶּה וְ⁠אָעִ֣ידָה בָּ֔⁠ם אֶת ־ הַ⁠שָּׁמַ֖יִם וְ⁠אֶת ־ הָ⁠אָֽרֶץ ׃²⁹ כִּ֣י יָדַ֗עְתִּי אַחֲרֵ֤י מוֹתִ⁠י֙ כִּֽי ־ הַשְׁחֵ֣ת תַּשְׁחִת֔וּ⁠ן וְ⁠סַרְתֶּ֣ם מִן ־ הַ⁠דֶּ֔רֶךְ אֲשֶׁ֥ר צִוִּ֖יתִי אֶתְ⁠כֶ֑ם וְ⁠קָרָ֨את אֶתְ⁠כֶ֤ם הָֽ⁠רָעָה֙ בְּ⁠אַחֲרִ֣ית הַ⁠יָּמִ֔ים כִּֽי ־ תַעֲשׂ֤וּ אֶת ־ הָ⁠רַע֙ בְּ⁠עֵינֵ֣י יְהוָ֔ה לְ⁠הַכְעִיס֖⁠וֹ בְּ⁠מַעֲשֵׂ֥ה יְדֵי⁠כֶֽם ׃³⁰ וַ⁠יְדַבֵּ֣ר מֹשֶׁ֗ה בְּ⁠אָזְנֵי֙ כָּל ־ קְהַ֣ל יִשְׂרָאֵ֔ל אֶת ־ דִּבְרֵ֥י הַ⁠שִּׁירָ֖ה הַ⁠זֹּ֑את עַ֖ד תֻּמָּֽ⁠ם ׃פ

Chapter 32

¹ הַאֲזִ֥ינוּ הַ⁠שָּׁמַ֖יִם וַ⁠אֲדַבֵּ֑רָה וְ⁠תִשְׁמַ֥ע הָ⁠אָ֖רֶץ אִמְרֵי ־ פִֽ⁠י ׃² יַעֲרֹ֤ף כַּ⁠מָּטָר֙ לִקְחִ֔⁠י תִּזַּ֥ל כַּ⁠טַּ֖ל אִמְרָתִ֑⁠י כִּ⁠שְׂעִירִ֣ם עֲלֵי ־ דֶ֔שֶׁא וְ⁠כִ⁠רְבִיבִ֖ים עֲלֵי ־ עֵֽשֶׂב ׃³ כִּ֛י שֵׁ֥ם יְהוָ֖ה אֶקְרָ֑א הָב֥וּ גֹ֖דֶל לֵ⁠אלֹהֵֽי⁠נוּ ׃⁴ הַ⁠צּוּר֙ תָּמִ֣ים פָּעֳל֔⁠וֹ כִּ֥י כָל ־ דְּרָכָ֖י⁠ו מִשְׁפָּ֑ט אֵ֤ל אֱמוּנָה֙ וְ⁠אֵ֣ין עָ֔וֶל צַדִּ֥יק וְ⁠יָשָׁ֖ר הֽוּא ׃⁵ שִׁחֵ֥ת ל֛⁠וֹ לֹ֖א בָּנָ֣י⁠ו מוּמָ֑⁠ם דּ֥וֹר עִקֵּ֖שׁ וּ⁠פְתַלְתֹּֽל ׃⁶ הֲ ־ לַ⁠יְהוָה֙ תִּגְמְלוּ ־ זֹ֔את עַ֥ם נָבָ֖ל וְ⁠לֹ֣א חָכָ֑ם הֲ⁠לוֹא ־ הוּא֙ אָבִ֣י⁠ךָ קָּנֶ֔⁠ךָ ה֥וּא עָֽשְׂ⁠ךָ֖ וַֽ⁠יְכֹנְנֶֽ⁠ךָ ׃⁷ זְכֹר֙ יְמ֣וֹת עוֹלָ֔ם בִּ֖ינוּ שְׁנ֣וֹת דּוֹר ־ וָ⁠ד֑וֹר שְׁאַ֤ל אָבִ֨י⁠ךָ֙ וְ⁠יַגֵּ֔דְ⁠ךָ זְקֵנֶ֖י⁠ךָ וְ⁠יֹ֥אמְרוּ לָֽ⁠ךְ ׃⁸ בְּ⁠הַנְחֵ֤ל עֶלְיוֹן֙ גּוֹיִ֔ם בְּ⁠הַפְרִיד֖⁠וֹ בְּנֵ֣י אָדָ֑ם יַצֵּב֙ גְּבֻלֹ֣ת עַמִּ֔ים לְ⁠מִסְפַּ֖ר בְּנֵ֥י יִשְׂרָאֵֽל ׃⁹ כִּ֛י חֵ֥לֶק יְהֹוָ֖ה עַמּ֑⁠וֹ יַעֲקֹ֖ב חֶ֥בֶל נַחֲלָתֽ⁠וֹ ׃¹⁰ יִמְצָאֵ֨⁠הוּ֙ בְּ⁠אֶ֣רֶץ מִדְבָּ֔ר וּ⁠בְ⁠תֹ֖הוּ יְלֵ֣ל יְשִׁמֹ֑ן יְסֹֽבְבֶ֨⁠נְהוּ֙ יְב֣וֹנְנֵ֔⁠הוּ יִצְּרֶ֖⁠נְהוּ כְּ⁠אִישׁ֥וֹן עֵינֽ⁠וֹ ׃¹¹ כְּ⁠נֶ֨שֶׁר֙ יָעִ֣יר קִנּ֔⁠וֹ עַל ־ גּוֹזָלָ֖י⁠ו יְרַחֵ֑ף יִפְרֹ֤שׂ כְּנָפָי⁠ו֙ יִקָּחֵ֔⁠הוּ יִשָּׂאֵ֖⁠הוּ עַל ־ אֶבְרָתֽ⁠וֹ ׃¹² יְהוָ֖ה בָּדָ֣ד יַנְחֶ֑⁠נּוּ וְ⁠אֵ֥ין עִמּ֖⁠וֹ אֵ֥ל נֵכָֽר ׃¹³ יַרְכִּבֵ֨⁠הוּ֙ עַל ־ בָּ֣מֳתֵי ¹ אָ֔רֶץ וַ⁠יֹּאכַ֖ל תְּנוּבֹ֣ת שָׂדָ֑י וַ⁠יֵּנִקֵ֤⁠הֽוּ דְבַשׁ֙ מִ⁠סֶּ֔לַע וְ⁠שֶׁ֖מֶן מֵ⁠חַלְמִ֥ישׁ צֽוּר ׃¹⁴ חֶמְאַ֨ת בָּקָ֜ר וַ⁠חֲלֵ֣ב צֹ֗אן עִם ־ חֵ֨לֶב כָּרִ֜ים וְ⁠אֵילִ֤ים בְּנֵֽי ־ בָשָׁן֙ וְ⁠עַתּוּדִ֔ים עִם ־ חֵ֖לֶב כִּלְי֣וֹת חִטָּ֑ה וְ⁠דַם ־ עֵנָ֖ב תִּשְׁתֶּה ־ חָֽמֶר ׃¹⁵ וַ⁠יִּשְׁמַ֤ן יְשֻׁרוּן֙ וַ⁠יִּבְעָ֔ט שָׁמַ֖נְתָּ עָבִ֣יתָ כָּשִׂ֑יתָ וַ⁠יִּטֹּשׁ֙ אֱל֣וֹהַ עָשָׂ֔⁠הוּ וַ⁠יְנַבֵּ֖ל צ֥וּר יְשֻׁעָתֽ⁠וֹ ׃¹⁶ יַקְנִאֻ֖⁠הוּ בְּ⁠זָרִ֑ים בְּ⁠תוֹעֵבֹ֖ת יַכְעִיסֻֽ⁠הוּ ׃¹⁷ יִזְבְּח֗וּ לַ⁠שֵּׁדִים֙ לֹ֣א אֱלֹ֔הַ אֱלֹהִ֖ים לֹ֣א יְדָע֑וּ⁠ם חֲדָשִׁים֙ מִ⁠קָּרֹ֣ב בָּ֔אוּ לֹ֥א שְׂעָר֖וּ⁠ם אֲבֹתֵי⁠כֶֽם ׃¹⁸ צ֥וּר יְלָדְ⁠ךָ֖ תֶּ֑שִׁי וַ⁠תִּשְׁכַּ֖ח אֵ֥ל מְחֹלְלֶֽ⁠ךָ ׃¹⁹ וַ⁠יַּ֥רְא יְהוָ֖ה וַ⁠יִּנְאָ֑ץ מִ⁠כַּ֥עַס בָּנָ֖י⁠ו וּ⁠בְנֹתָֽי⁠ו ׃²⁰ וַ⁠יֹּ֗אמֶר אַסְתִּ֤ירָה פָנַ⁠י֙ מֵ⁠הֶ֔ם אֶרְאֶ֖ה מָ֣ה אַחֲרִיתָ֑⁠ם כִּ֣י ד֤וֹר תַּהְפֻּכֹת֙ הֵ֔מָּה בָּנִ֖ים לֹא ־ אֵמֻ֥ן בָּֽ⁠ם ׃²¹ הֵ֚ם קִנְא֣וּ⁠נִי בְ⁠לֹא ־ אֵ֔ל כִּעֲס֖וּ⁠נִי בְּ⁠הַבְלֵי⁠הֶ֑ם וַ⁠אֲנִי֙ אַקְנִיאֵ֣⁠ם בְּ⁠לֹא ־ עָ֔ם בְּ⁠ג֥וֹי נָבָ֖ל אַכְעִיסֵֽ⁠ם ׃²² כִּי ־ אֵשׁ֙ קָדְחָ֣ה בְ⁠אַפִּ֔⁠י וַ⁠תִּיקַ֖ד עַד ־ שְׁא֣וֹל תַּחְתִּ֑ית וַ⁠תֹּ֤אכַל אֶ֨רֶץ֙ וִֽ⁠יבֻלָ֔⁠הּ וַ⁠תְּלַהֵ֖ט מוֹסְדֵ֥י הָרִֽים ׃²³ אַסְפֶּ֥ה עָלֵ֖י⁠מוֹ רָע֑וֹת חִצַּ֖⁠י אֲכַלֶּה ־ בָּֽ⁠ם ׃²⁴ מְזֵ֥י רָעָ֛ב וּ⁠לְחֻ֥מֵי רֶ֖שֶׁף וְ⁠קֶ֣טֶב מְרִירִ֑י וְ⁠שֶׁן ־ בְּהֵמוֹת֙ אֲשַׁלַּח ־ בָּ֔⁠ם עִם ־ חֲמַ֖ת זֹחֲלֵ֥י עָפָֽר ׃²⁵ מִ⁠חוּץ֙ תְּשַׁכֶּל ־ חֶ֔רֶב וּ⁠מֵ⁠חֲדָרִ֖ים אֵימָ֑ה גַּם ־ בָּחוּר֙ גַּם ־ בְּתוּלָ֔ה יוֹנֵ֖ק עִם ־ אִ֥ישׁ שֵׂיבָֽה ׃²⁶ אָמַ֖רְתִּי אַפְאֵי⁠הֶ֑ם אַשְׁבִּ֥יתָה מֵ⁠אֱנ֖וֹשׁ זִכְרָֽ⁠ם ׃²⁷ לוּלֵ֗י כַּ֤עַס אוֹיֵב֙ אָג֔וּר פֶּֽן ־ יְנַכְּר֖וּ צָרֵ֑י⁠מוֹ פֶּן ־ יֹֽאמְרוּ֙ יָדֵ֣י⁠נוּ רָ֔מָה וְ⁠לֹ֥א יְהוָ֖ה פָּעַ֥ל כָּל ־ זֹֽאת ׃²⁸ כִּי ־ ג֛וֹי אֹבַ֥ד עֵצ֖וֹת הֵ֑מָּה וְ⁠אֵ֥ין בָּ⁠הֶ֖ם תְּבוּנָֽה ׃²⁹ ל֥וּ חָכְמ֖וּ יַשְׂכִּ֣ילוּ זֹ֑את יָבִ֖ינוּ לְ⁠אַחֲרִיתָֽ⁠ם ׃³⁰ אֵיכָ֞ה יִרְדֹּ֤ף אֶחָד֙ אֶ֔לֶף וּ⁠שְׁנַ֖יִם יָנִ֣יסוּ רְבָבָ֑ה אִם ־ לֹא֙ כִּי ־ צוּרָ֣⁠ם מְכָרָ֔⁠ם וַֽ⁠יהוָ֖ה הִסְגִּירָֽ⁠ם ׃³¹ כִּ֛י לֹ֥א כְ⁠צוּרֵ֖⁠נוּ צוּרָ֑⁠ם וְ⁠אֹיְבֵ֖י⁠נוּ פְּלִילִֽים ׃³² כִּֽי ־ מִ⁠גֶּ֤פֶן סְדֹם֙ גַּפְנָ֔⁠ם וּ⁠מִ⁠שַּׁדְמֹ֖ת עֲמֹרָ֑ה עֲנָבֵ֨⁠מוֹ֙ עִנְּבֵי ־ ר֔וֹשׁ אַשְׁכְּלֹ֥ת מְרֹרֹ֖ת לָֽ⁠מוֹ ׃³³ חֲמַ֥ת תַּנִּינִ֖ם יֵינָ֑⁠ם וְ⁠רֹ֥אשׁ פְּתָנִ֖ים אַכְזָֽר ׃³⁴ הֲ⁠לֹא ־ ה֖וּא כָּמֻ֣ס עִמָּ⁠דִ֑י חָתֻ֖ם בְּ⁠אוֹצְרֹתָֽ⁠י ׃³⁵ לִ֤⁠י נָקָם֙ וְ⁠שִׁלֵּ֔ם לְ⁠עֵ֖ת תָּמ֣וּט רַגְלָ֑⁠ם כִּ֤י קָרוֹב֙ י֣וֹם אֵידָ֔⁠ם וְ⁠חָ֖שׁ עֲתִדֹ֥ת לָֽ⁠מוֹ ׃³⁶ כִּֽי ־ יָדִ֤ין יְהוָה֙ עַמּ֔⁠וֹ וְ⁠עַל ־ עֲבָדָ֖י⁠ו יִתְנֶחָ֑ם כִּ֤י יִרְאֶה֙ כִּי ־ אָ֣זְלַת יָ֔ד וְ⁠אֶ֖פֶס עָצ֥וּר וְ⁠עָזֽוּב ׃³⁷ וְ⁠אָמַ֖ר אֵ֣י אֱלֹהֵ֑י⁠מוֹ צ֖וּר חָסָ֥יוּ בֽ⁠וֹ ׃³⁸ אֲשֶׁ֨ר חֵ֤לֶב זְבָחֵ֨י⁠מוֹ֙ יֹאכֵ֔לוּ יִשְׁתּ֖וּ יֵ֣ין נְסִיכָ֑⁠ם יָק֨וּמוּ֙ וְ⁠יַעְזְרֻ⁠כֶ֔ם יְהִ֥י עֲלֵי⁠כֶ֖ם סִתְרָֽה ׃³⁹ רְא֣וּ ׀ עַתָּ֗ה כִּ֣י אֲנִ֤י אֲנִי֙ ה֔וּא וְ⁠אֵ֥ין אֱלֹהִ֖ים עִמָּ⁠דִ֑י אֲנִ֧י אָמִ֣ית וַ⁠אֲחַיֶּ֗ה מָחַ֨צְתִּי֙ וַ⁠אֲנִ֣י אֶרְפָּ֔א וְ⁠אֵ֥ין מִ⁠יָּדִ֖⁠י מַצִּֽיל ׃⁴⁰ כִּֽי ־ אֶשָּׂ֥א אֶל ־ שָׁמַ֖יִם יָדִ֑⁠י וְ⁠אָמַ֕רְתִּי חַ֥י אָנֹכִ֖י לְ⁠עֹלָֽם ׃⁴¹ אִם ־ שַׁנּוֹתִי֙ בְּרַ֣ק חַרְבִּ֔⁠י וְ⁠תֹאחֵ֥ז בְּ⁠מִשְׁפָּ֖ט יָדִ֑⁠י אָשִׁ֤יב נָקָם֙ לְ⁠צָרָ֔⁠י וְ⁠לִ⁠מְשַׂנְאַ֖⁠י אֲשַׁלֵּֽם ׃⁴² אַשְׁכִּ֤יר חִצַּ⁠י֙ מִ⁠דָּ֔ם וְ⁠חַרְבִּ֖⁠י תֹּאכַ֣ל בָּשָׂ֑ר מִ⁠דַּ֤ם חָלָל֙ וְ⁠שִׁבְיָ֔ה מֵ⁠רֹ֖אשׁ פַּרְע֥וֹת אוֹיֵֽב ׃⁴³ הַרְנִ֤ינוּ גוֹיִם֙ עַמּ֔⁠וֹ כִּ֥י דַם ־ עֲבָדָ֖י⁠ו יִקּ֑וֹם וְ⁠נָקָם֙ יָשִׁ֣יב לְ⁠צָרָ֔י⁠ו וְ⁠כִפֶּ֥ר אַדְמָת֖⁠וֹ עַמּֽ⁠וֹ ׃פ⁴⁴ וַ⁠יָּבֹ֣א מֹשֶׁ֗ה וַ⁠יְדַבֵּ֛ר אֶת ־ כָּל ־ דִּבְרֵ֥י הַ⁠שִּׁירָֽה ־ הַ⁠זֹּ֖את בְּ⁠אָזְנֵ֣י הָ⁠עָ֑ם ה֖וּא וְ⁠הוֹשֵׁ֥עַ בִּן ־ נֽוּן ׃⁴⁵ וַ⁠יְכַ֣ל מֹשֶׁ֗ה לְ⁠דַבֵּ֛ר אֶת ־ כָּל ־ הַ⁠דְּבָרִ֥ים הָ⁠אֵ֖לֶּה אֶל ־ כָּל ־ יִשְׂרָאֵֽל ׃⁴⁶ וַ⁠יֹּ֤אמֶר אֲלֵ⁠הֶם֙ שִׂ֣ימוּ לְבַבְ⁠כֶ֔ם לְ⁠כָל ־ הַ⁠דְּבָרִ֔ים אֲשֶׁ֧ר אָנֹכִ֛י מֵעִ֥יד בָּ⁠כֶ֖ם הַ⁠יּ֑וֹם אֲשֶׁ֤ר תְּצַוֻּ⁠ם֙ אֶת ־ בְּנֵי⁠כֶ֔ם לִ⁠שְׁמֹ֣ר לַ⁠עֲשׂ֔וֹת אֶת ־ כָּל ־ דִּבְרֵ֖י הַ⁠תּוֹרָ֥ה הַ⁠זֹּֽאת ׃⁴⁷ כִּ֠י לֹֽא ־ דָבָ֨ר רֵ֥ק הוּא֙ מִ⁠כֶּ֔ם כִּי ־ ה֖וּא חַיֵּי⁠כֶ֑ם וּ⁠בַ⁠דָּבָ֣ר הַ⁠זֶּ֗ה תַּאֲרִ֤יכוּ יָמִים֙ עַל ־ הָ֣⁠אֲדָמָ֔ה אֲשֶׁ֨ר אַתֶּ֜ם עֹבְרִ֧ים אֶת ־ הַ⁠יַּרְדֵּ֛ן שָׁ֖מָּ⁠ה לְ⁠רִשְׁתָּֽ⁠הּ ׃פ⁴⁸ וַ⁠יְדַבֵּ֤ר יְהוָה֙ אֶל ־ מֹשֶׁ֔ה בְּ⁠עֶ֛צֶם הַ⁠יּ֥וֹם הַ⁠זֶּ֖ה לֵ⁠אמֹֽר ׃⁴⁹ עֲלֵ֡ה אֶל ־ הַר֩ הָ⁠עֲבָרִ֨ים הַ⁠זֶּ֜ה הַר ־ נְב֗וֹ אֲשֶׁר֙ בְּ⁠אֶ֣רֶץ מוֹאָ֔ב אֲשֶׁ֖ר עַל ־ פְּנֵ֣י יְרֵח֑וֹ וּ⁠רְאֵה֙ אֶת ־ אֶ֣רֶץ כְּנַ֔עַן אֲשֶׁ֨ר אֲנִ֥י נֹתֵ֛ן לִ⁠בְנֵ֥י יִשְׂרָאֵ֖ל לַ⁠אֲחֻזָּֽה ׃⁵⁰ וּ⁠מֻ֗ת בָּ⁠הָר֙ אֲשֶׁ֤ר אַתָּה֙ עֹלֶ֣ה שָׁ֔מָּ⁠ה וְ⁠הֵאָסֵ֖ף אֶל ־ עַמֶּ֑י⁠ךָ כַּֽ⁠אֲשֶׁר ־ מֵ֞ת אַהֲרֹ֤ן אָחִ֨י⁠ךָ֙ בְּ⁠הֹ֣ר הָ⁠הָ֔ר וַ⁠יֵּאָ֖סֶף אֶל ־ עַמָּֽי⁠ו ׃⁵¹ עַל֩ אֲשֶׁ֨ר מְעַלְתֶּ֜ם בִּ֗⁠י בְּ⁠תוֹךְ֙ בְּנֵ֣י יִשְׂרָאֵ֔ל בְּ⁠מֵֽי ־ מְרִיבַ֥ת קָדֵ֖שׁ מִדְבַּר ־ צִ֑ן עַ֣ל אֲשֶׁ֤ר לֹֽא ־ קִדַּשְׁתֶּם֙ אוֹתִ֔⁠י בְּ⁠ת֖וֹךְ בְּנֵ֥י יִשְׂרָאֵֽל ׃⁵² כִּ֥י מִ⁠נֶּ֖גֶד תִּרְאֶ֣ה אֶת ־ הָ⁠אָ֑רֶץ וְ⁠שָׁ֨מָּ⁠ה֙ לֹ֣א תָב֔וֹא אֶל ־ הָ⁠אָ֕רֶץ אֲשֶׁר ־ אֲנִ֥י נֹתֵ֖ן לִ⁠בְנֵ֥י יִשְׂרָאֵֽל ׃פ

¹K במותי

Chapter 33

¹ וְ⁠זֹ֣את הַ⁠בְּרָכָ֗ה אֲשֶׁ֨ר בֵּרַ֥ךְ מֹשֶׁ֛ה אִ֥ישׁ הָ⁠אֱלֹהִ֖ים אֶת ־ בְּנֵ֣י יִשְׂרָאֵ֑ל לִ⁠פְנֵ֖י מוֹתֽ⁠וֹ ׃² וַ⁠יֹּאמַ֗ר יְהוָ֞ה מִ⁠סִּינַ֥י בָּא֙ וְ⁠זָרַ֤ח מִ⁠שֵּׂעִיר֙ לָ֔⁠מוֹ הוֹפִ֨יעַ֙ מֵ⁠הַ֣ר פָּארָ֔ן וְ⁠אָתָ֖ה מֵ⁠רִבְבֹ֣ת קֹ֑דֶשׁ מִֽ⁠ימִינ֕⁠וֹ אשדת לָֽ⁠מוֹ ׃³ אַ֚ף חֹבֵ֣ב עַמִּ֔ים כָּל ־ קְדֹשָׁ֖י⁠ו בְּ⁠יָדֶ֑⁠ךָ וְ⁠הֵם֙ תֻּכּ֣וּ לְ⁠רַגְלֶ֔⁠ךָ יִשָּׂ֖א מִ⁠דַּבְּרֹתֶֽי⁠ךָ ׃⁴ תּוֹרָ֥ה צִוָּה ־ לָ֖⁠נוּ מֹשֶׁ֑ה מוֹרָשָׁ֖ה קְהִלַּ֥ת יַעֲקֹֽב ׃⁵ וַ⁠יְהִ֥י בִ⁠ישֻׁר֖וּן מֶ֑לֶךְ בְּ⁠הִתְאַסֵּף֙ רָ֣אשֵׁי עָ֔ם יַ֖חַד שִׁבְטֵ֥י יִשְׂרָאֵֽל ׃⁶ יְחִ֥י רְאוּבֵ֖ן וְ⁠אַל ־ יָמֹ֑ת וִ⁠יהִ֥י מְתָ֖י⁠ו מִסְפָּֽר ׃ס⁷ וְ⁠זֹ֣את לִֽ⁠יהוּדָה֮ וַ⁠יֹּאמַר֒ שְׁמַ֤ע יְהוָה֙ ק֣וֹל יְהוּדָ֔ה וְ⁠אֶל ־ עַמּ֖⁠וֹ תְּבִיאֶ֑⁠נּוּ יָדָי⁠ו֙ רָ֣ב ל֔⁠וֹ וְ⁠עֵ֥זֶר מִ⁠צָּרָ֖י⁠ו תִּהְיֶֽה ׃ס⁸ וּ⁠לְ⁠לֵוִ֣י אָמַ֔ר תֻּמֶּ֥י⁠ךָ וְ⁠אוּרֶ֖י⁠ךָ לְ⁠אִ֣ישׁ חֲסִידֶ֑⁠ךָ אֲשֶׁ֤ר נִסִּית⁠וֹ֙ בְּ⁠מַסָּ֔ה תְּרִיבֵ֖⁠הוּ עַל ־ מֵ֥י מְרִיבָֽה ׃⁹ הָ⁠אֹמֵ֞ר לְ⁠אָבִ֤י⁠ו וּ⁠לְ⁠אִמּ⁠וֹ֙ לֹ֣א רְאִיתִ֔י⁠ו וְ⁠אֶת ־ אֶחָי⁠ו֙ לֹ֣א הִכִּ֔יר וְ⁠אֶת ־ בָּנָ֖יו ¹ לֹ֣א יָדָ֑ע כִּ֤י שָֽׁמְרוּ֙ אִמְרָתֶ֔⁠ךָ וּ⁠בְרִֽיתְ⁠ךָ֖ יִנְצֹֽרוּ ׃¹⁰ יוֹר֤וּ מִשְׁפָּטֶ֨י⁠ךָ֙ לְ⁠יַעֲקֹ֔ב וְ⁠תוֹרָתְ⁠ךָ֖ לְ⁠יִשְׂרָאֵ֑ל יָשִׂ֤ימוּ קְטוֹרָה֙ בְּ⁠אַפֶּ֔⁠ךָ וְ⁠כָלִ֖יל עַֽל ־ מִזְבְּחֶֽ⁠ךָ ׃¹¹ בָּרֵ֤ךְ יְהוָה֙ חֵיל֔⁠וֹ וּ⁠פֹ֥עַל יָדָ֖י⁠ו תִּרְצֶ֑ה מְחַ֨ץ מָתְנַ֧יִם קָמָ֛י⁠ו וּ⁠מְשַׂנְאָ֖י⁠ו מִן ־ יְקוּמֽוּ⁠ן ׃ס¹² לְ⁠בִנְיָמִ֣ן אָמַ֔ר יְדִ֣יד יְהֹוָ֔ה יִשְׁכֹּ֥ן לָ⁠בֶ֖טַח עָלָ֑י⁠ו חֹפֵ֤ף עָלָי⁠ו֙ כָּל ־ הַ⁠יּ֔וֹם וּ⁠בֵ֥ין כְּתֵיפָ֖י⁠ו שָׁכֵֽן ׃ס¹³ וּ⁠לְ⁠יוֹסֵ֣ף אָמַ֔ר מְבֹרֶ֥כֶת יְהֹוָ֖ה אַרְצ֑⁠וֹ מִ⁠מֶּ֤גֶד שָׁמַ֨יִם֙ מִ⁠טָּ֔ל וּ⁠מִ⁠תְּה֖וֹם רֹבֶ֥צֶת תָּֽחַת ׃¹⁴ וּ⁠מִ⁠מֶּ֖גֶד תְּבוּאֹ֣ת שָׁ֑מֶשׁ וּ⁠מִ⁠מֶּ֖גֶד גֶּ֥רֶשׁ יְרָחִֽים ׃¹⁵ וּ⁠מֵ⁠רֹ֖אשׁ הַרְרֵי ־ קֶ֑דֶם וּ⁠מִ⁠מֶּ֖גֶד גִּבְע֥וֹת עוֹלָֽם ׃¹⁶ וּ⁠מִ⁠מֶּ֗גֶד אֶ֚רֶץ וּ⁠מְלֹאָ֔⁠הּ וּ⁠רְצ֥וֹן שֹׁכְנִ֖י סְנֶ֑ה תָּב֨וֹאתָ⁠ה֙ לְ⁠רֹ֣אשׁ יוֹסֵ֔ף וּ⁠לְ⁠קָדְקֹ֖ד נְזִ֥יר אֶחָֽי⁠ו ׃¹⁷ בְּכ֨וֹר שׁוֹר֜⁠וֹ הָדָ֣ר ל֗⁠וֹ וְ⁠קַרְנֵ֤י רְאֵם֙ קַרְנָ֔י⁠ו בָּ⁠הֶ֗ם עַמִּ֛ים יְנַגַּ֥ח יַחְדָּ֖ו אַפְסֵי ־ אָ֑רֶץ וְ⁠הֵם֙ רִבְב֣וֹת אֶפְרַ֔יִם וְ⁠הֵ֖ם אַלְפֵ֥י מְנַשֶּֽׁה ׃ס¹⁸ וְ⁠לִ⁠זְבוּלֻ֣ן אָמַ֔ר שְׂמַ֥ח זְבוּלֻ֖ן בְּ⁠צֵאתֶ֑⁠ךָ וְ⁠יִשָּׂשכָ֖ר בְּ⁠אֹהָלֶֽי⁠ךָ ׃¹⁹ עַמִּים֙ הַר ־ יִקְרָ֔אוּ שָׁ֖ם יִזְבְּח֣וּ זִבְחֵי ־ צֶ֑דֶק כִּ֣י שֶׁ֤פַע יַמִּים֙ יִינָ֔קוּ וּ⁠שְׂפוּנֵ֖י טְמ֥וּנֵי חֽוֹל ׃ס²⁰ וּ⁠לְ⁠גָ֣ד אָמַ֔ר בָּר֖וּךְ מַרְחִ֣יב גָּ֑ד כְּ⁠לָבִ֣יא שָׁכֵ֔ן וְ⁠טָרַ֥ף זְר֖וֹעַ אַף ־ קָדְקֹֽד ׃²¹ וַ⁠יַּ֤רְא רֵאשִׁית֙ ל֔⁠וֹ כִּי ־ שָׁ֛ם חֶלְקַ֥ת מְחֹקֵ֖ק סָפ֑וּן וַ⁠יֵּתֵא֙ רָ֣אשֵׁי עָ֔ם צִדְקַ֤ת יְהוָה֙ עָשָׂ֔ה וּ⁠מִשְׁפָּטָ֖י⁠ו עִם ־ יִשְׂרָאֵֽל ׃ס²² וּ⁠לְ⁠דָ֣ן אָמַ֔ר דָּ֖ן גּ֣וּר אַרְיֵ֑ה יְזַנֵּ֖ק מִן ־ הַ⁠בָּשָֽׁן ׃²³ וּ⁠לְ⁠נַפְתָּלִ֣י אָמַ֔ר נַפְתָּלִי֙ שְׂבַ֣ע רָצ֔וֹן וּ⁠מָלֵ֖א בִּרְכַּ֣ת יְהוָ֑ה יָ֥ם וְ⁠דָר֖וֹם יְרָֽשָׁ⁠ה ׃ס²⁴ וּ⁠לְ⁠אָשֵׁ֣ר אָמַ֔ר בָּר֥וּךְ מִ⁠בָּנִ֖ים אָשֵׁ֑ר יְהִ֤י רְצוּי֙ אֶחָ֔י⁠ו וְ⁠טֹבֵ֥ל בַּ⁠שֶּׁ֖מֶן רַגְלֽ⁠וֹ ׃²⁵ בַּרְזֶ֥ל וּ⁠נְחֹ֖שֶׁת מִנְעָלֶ֑י⁠ךָ וּ⁠כְ⁠יָמֶ֖י⁠ךָ דָּבְאֶֽ⁠ךָ ׃²⁶ אֵ֥ין כָּ⁠אֵ֖ל יְשֻׁר֑וּן רֹכֵ֤ב שָׁמַ֨יִם֙ בְ⁠עֶזְרֶ֔⁠ךָ וּ⁠בְ⁠גַאֲוָת֖⁠וֹ שְׁחָקִֽים ׃²⁷ מְעֹנָה֙ אֱלֹ֣הֵי קֶ֔דֶם וּ⁠מִ⁠תַּ֖חַת זְרֹעֹ֣ת עוֹלָ֑ם וַ⁠יְגָ֧רֶשׁ מִ⁠פָּנֶ֛י⁠ךָ אוֹיֵ֖ב וַ⁠יֹּ֥אמֶר הַשְׁמֵֽד ׃²⁸ וַ⁠יִּשְׁכֹּן֩ יִשְׂרָאֵ֨ל בֶּ֤טַח בָּדָד֙ עֵ֣ין יַעֲקֹ֔ב אֶל ־ אֶ֖רֶץ דָּגָ֣ן וְ⁠תִיר֑וֹשׁ אַף ־ שָׁמָ֖י⁠ו יַֽעַרְפוּ טָֽל ׃²⁹ אַשְׁרֶ֨י⁠ךָ יִשְׂרָאֵ֜ל מִ֣י כָמ֗וֹ⁠ךָ עַ֚ם נוֹשַׁ֣ע בַּֽ⁠יהוָ֔ה מָגֵ֣ן עֶזְרֶ֔⁠ךָ וַ⁠אֲשֶׁר ־ חֶ֖רֶב גַּאֲוָתֶ֑⁠ךָ וְ⁠יִכָּֽחֲשׁ֤וּ אֹיְבֶ֨י⁠ךָ֙ לָ֔⁠ךְ וְ⁠אַתָּ֖ה עַל ־ בָּמוֹתֵ֥י⁠מוֹ תִדְרֹֽךְ ׃ס

¹K בנ⁠ו

Chapter 34

¹ וַ⁠יַּ֨עַל מֹשֶׁ֜ה מֵֽ⁠עַרְבֹ֤ת מוֹאָב֙ אֶל ־ הַ֣ר נְב֔וֹ רֹ֚אשׁ הַ⁠פִּסְגָּ֔ה אֲשֶׁ֖ר עַל ־ פְּנֵ֣י יְרֵח֑וֹ וַ⁠יַּרְאֵ֨⁠הוּ יְהוָ֧ה אֶת ־ כָּל ־ הָ⁠אָ֛רֶץ אֶת ־ הַ⁠גִּלְעָ֖ד עַד ־ דָּֽן ׃² וְ⁠אֵת֙ כָּל ־ נַפְתָּלִ֔י וְ⁠אֶת ־ אֶ֥רֶץ אֶפְרַ֖יִם וּ⁠מְנַשֶּׁ֑ה וְ⁠אֵת֙ כָּל ־ אֶ֣רֶץ יְהוּדָ֔ה עַ֖ד הַ⁠יָּ֥ם הָ⁠אַחֲרֽוֹן ׃³ וְ⁠אֶת ־ הַ⁠נֶּ֗גֶב וְֽ⁠אֶת ־ הַ⁠כִּכָּ֞ר בִּקְעַ֧ת יְרֵח֛וֹ עִ֥יר הַ⁠תְּמָרִ֖ים עַד ־ צֹֽעַר ׃⁴ וַ⁠יֹּ֨אמֶר יְהוָ֜ה אֵלָ֗י⁠ו זֹ֤את הָ⁠אָ֨רֶץ֙ אֲשֶׁ֣ר נִ֠שְׁבַּעְתִּי לְ⁠אַבְרָהָ֨ם לְ⁠יִצְחָ֤ק וּֽ⁠לְ⁠יַעֲקֹב֙ לֵ⁠אמֹ֔ר לְ⁠זַרְעֲ⁠ךָ֖ אֶתְּנֶ֑נָּ⁠ה הֶרְאִיתִ֣י⁠ךָ בְ⁠עֵינֶ֔י⁠ךָ וְ⁠שָׁ֖מָּ⁠ה לֹ֥א תַעֲבֹֽר ׃⁵ וַ⁠יָּ֨מָת שָׁ֜ם מֹשֶׁ֧ה עֶֽבֶד ־ יְהוָ֛ה בְּ⁠אֶ֥רֶץ מוֹאָ֖ב עַל ־ פִּ֥י יְהוָֽה ׃⁶ וַ⁠יִּקְבֹּ֨ר אֹת֤⁠וֹ בַ⁠גַּיְ֙ בְּ⁠אֶ֣רֶץ מוֹאָ֔ב מ֖וּל בֵּ֣ית פְּע֑וֹר וְ⁠לֹֽא ־ יָדַ֥ע אִישׁ֙ אֶת ־ קְבֻ֣רָת֔⁠וֹ עַ֖ד הַ⁠יּ֥וֹם הַ⁠זֶּֽה ׃⁷ וּ⁠מֹשֶׁ֗ה בֶּן ־ מֵאָ֧ה וְ⁠עֶשְׂרִ֛ים שָׁנָ֖ה בְּ⁠מֹת֑⁠וֹ לֹֽא ־ כָהֲתָ֥ה עֵינ֖⁠וֹ וְ⁠לֹא ־ נָ֥ס לֵחֹֽ⁠ה ׃⁸ וַ⁠יִּבְכּוּ֩ בְנֵ֨י יִשְׂרָאֵ֧ל אֶת ־ מֹשֶׁ֛ה בְּ⁠עַֽרְבֹ֥ת מוֹאָ֖ב שְׁלֹשִׁ֣ים י֑וֹם וַֽ⁠יִּתְּמ֔וּ יְמֵ֥י בְכִ֖י אֵ֥בֶל מֹשֶֽׁה ׃⁹ וִֽ⁠יהוֹשֻׁ֣עַ בִּן ־ נ֗וּן מָלֵא֙ ר֣וּחַ חָכְמָ֔ה כִּֽי ־ סָמַ֥ךְ מֹשֶׁ֛ה אֶת ־ יָדָ֖י⁠ו עָלָ֑י⁠ו וַ⁠יִּשְׁמְע֨וּ אֵלָ֤י⁠ו בְּנֵֽי ־ יִשְׂרָאֵל֙ וַֽ⁠יַּעֲשׂ֔וּ כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃¹⁰ וְ⁠לֹֽא ־ קָ֨ם נָבִ֥יא ע֛וֹד בְּ⁠יִשְׂרָאֵ֖ל כְּ⁠מֹשֶׁ֑ה אֲשֶׁר֙ יְדָע֣⁠וֹ יְהוָ֔ה פָּנִ֖ים אֶל ־ פָּנִֽים ׃¹¹ לְ⁠כָל ־ הָ֨⁠אֹת֜וֹת וְ⁠הַ⁠מּוֹפְתִ֗ים אֲשֶׁ֤ר שְׁלָח⁠וֹ֙ יְהוָ֔ה לַ⁠עֲשׂ֖וֹת בְּ⁠אֶ֣רֶץ מִצְרָ֑יִם לְ⁠פַרְעֹ֥ה וּ⁠לְ⁠כָל ־ עֲבָדָ֖י⁠ו וּ⁠לְ⁠כָל ־ אַרְצֽ⁠וֹ ׃¹² וּ⁠לְ⁠כֹל֙ הַ⁠יָּ֣ד הַ⁠חֲזָקָ֔ה וּ⁠לְ⁠כֹ֖ל הַ⁠מּוֹרָ֣א הַ⁠גָּד֑וֹל אֲשֶׁר֙ עָשָׂ֣ה מֹשֶׁ֔ה לְ⁠עֵינֵ֖י כָּל ־ יִשְׂרָאֵֽל ׃

Joshua

Chapter 1

¹ וַ⁠יְהִ֗י אַחֲרֵ֛י מ֥וֹת מֹשֶׁ֖ה עֶ֣בֶד יְהוָ֑ה וַ⁠יֹּ֤אמֶר יְהוָה֙ אֶל ־ יְהוֹשֻׁ֣עַ בִּן ־ נ֔וּן מְשָׁרֵ֥ת מֹשֶׁ֖ה לֵ⁠אמֹֽר ׃² מֹשֶׁ֥ה עַבְדִּ֖⁠י מֵ֑ת וְ⁠עַתָּה֩ ק֨וּם עֲבֹ֜ר אֶת ־ הַ⁠יַּרְדֵּ֣ן הַ⁠זֶּ֗ה אַתָּה֙ וְ⁠כָל ־ הָ⁠עָ֣ם הַ⁠זֶּ֔ה אֶל ־ הָ⁠אָ֕רֶץ אֲשֶׁ֧ר אָנֹכִ֛י נֹתֵ֥ן לָ⁠הֶ֖ם לִ⁠בְנֵ֥י יִשְׂרָאֵֽל ׃³ כָּל ־ מָק֗וֹם אֲשֶׁ֨ר תִּדְרֹ֧ךְ כַּֽף ־ רַגְלְ⁠כֶ֛ם בּ֖⁠וֹ לָ⁠כֶ֣ם נְתַתִּ֑י⁠ו כַּ⁠אֲשֶׁ֥ר דִּבַּ֖רְתִּי אֶל ־ מֹשֶֽׁה ׃⁴ מֵ⁠הַ⁠מִּדְבָּר֩ וְ⁠הַ⁠לְּבָנ֨וֹן הַ⁠זֶּ֜ה וְֽ⁠עַד ־ הַ⁠נָּהָ֧ר הַ⁠גָּד֣וֹל נְהַר ־ פְּרָ֗ת כֹּ֚ל אֶ֣רֶץ הַֽ⁠חִתִּ֔ים וְ⁠עַד ־ הַ⁠יָּ֥ם הַ⁠גָּד֖וֹל מְב֣וֹא הַ⁠שָּׁ֑מֶשׁ יִֽהְיֶ֖ה גְּבוּלְ⁠כֶֽם ׃⁵ לֹֽא ־ יִתְיַצֵּ֥ב אִישׁ֙ לְ⁠פָנֶ֔י⁠ךָ כֹּ֖ל יְמֵ֣י חַיֶּ֑י⁠ךָ כַּֽ⁠אֲשֶׁ֨ר הָיִ֤יתִי עִם ־ מֹשֶׁה֙ אֶהְיֶ֣ה עִמָּ֔⁠ךְ לֹ֥א אַרְפְּ⁠ךָ֖ וְ⁠לֹ֥א אֶעֶזְבֶֽ⁠ךָּ ׃⁶ חֲזַ֖ק וֶ⁠אֱמָ֑ץ כִּ֣י אַתָּ֗ה תַּנְחִיל֙ אֶת ־ הָ⁠עָ֣ם הַ⁠זֶּ֔ה אֶת ־ הָ⁠אָ֕רֶץ אֲשֶׁר ־ נִשְׁבַּ֥עְתִּי לַ⁠אֲבוֹתָ֖⁠ם לָ⁠תֵ֥ת לָ⁠הֶֽם ׃⁷ רַק֩ חֲזַ֨ק וֶֽ⁠אֱמַ֜ץ מְאֹ֗ד לִ⁠שְׁמֹ֤ר לַ⁠עֲשׂוֹת֙ כְּ⁠כָל ־ הַ⁠תּוֹרָ֗ה אֲשֶׁ֤ר צִוְּ⁠ךָ֙ מֹשֶׁ֣ה עַבְדִּ֔⁠י אַל ־ תָּס֥וּר מִמֶּ֖⁠נּוּ יָמִ֣ין וּ⁠שְׂמֹ֑אול לְמַ֣עַן תַּשְׂכִּ֔יל בְּ⁠כֹ֖ל אֲשֶׁ֥ר תֵּלֵֽךְ ׃⁸ לֹֽא ־ יָמ֡וּשׁ סֵפֶר֩ הַ⁠תּוֹרָ֨ה הַ⁠זֶּ֜ה מִ⁠פִּ֗י⁠ךָ וְ⁠הָגִ֤יתָ בּ⁠וֹ֙ יוֹמָ֣ם וָ⁠לַ֔יְלָה לְמַ֨עַן֙ תִּשְׁמֹ֣ר לַ⁠עֲשׂ֔וֹת כְּ⁠כָל ־ הַ⁠כָּת֖וּב בּ֑⁠וֹ כִּי ־ אָ֛ז תַּצְלִ֥יחַ אֶת ־ דְּרָכֶ֖⁠ךָ וְ⁠אָ֥ז תַּשְׂכִּֽיל ׃⁹ הֲ⁠ל֤וֹא צִוִּיתִ֨י⁠ךָ֙ חֲזַ֣ק וֶ⁠אֱמָ֔ץ אַֽל ־ תַּעֲרֹ֖ץ וְ⁠אַל ־ תֵּחָ֑ת כִּ֤י עִמְּ⁠ךָ֙ יְהוָ֣ה אֱלֹהֶ֔י⁠ךָ בְּ⁠כֹ֖ל אֲשֶׁ֥ר תֵּלֵֽךְ ׃פ¹⁰ וַ⁠יְצַ֣ו יְהוֹשֻׁ֔עַ אֶת ־ שֹׁטְרֵ֥י הָ⁠עָ֖ם לֵ⁠אמֹֽר ׃¹¹ עִבְר֣וּ ׀ בְּ⁠קֶ֣רֶב הַֽ⁠מַּחֲנֶ֗ה וְ⁠צַוּ֤וּ אֶת ־ הָ⁠עָם֙ לֵ⁠אמֹ֔ר הָכִ֥ינוּ לָ⁠כֶ֖ם צֵידָ֑ה כִּ֞י בְּ⁠ע֣וֹד ׀ שְׁלֹ֣שֶׁת יָמִ֗ים אַתֶּם֙ עֹֽבְרִים֙ אֶת ־ הַ⁠יַּרְדֵּ֣ן הַ⁠זֶּ֔ה לָ⁠בוֹא֙ לָ⁠רֶ֣שֶׁת אֶת ־ הָ⁠אָ֔רֶץ אֲשֶׁר֙ יְהוָ֣ה אֱלֹֽהֵי⁠כֶ֔ם נֹתֵ֥ן לָ⁠כֶ֖ם לְ⁠רִשְׁתָּֽ⁠הּ ׃ס¹² וְ⁠לָ⁠רֽאוּבֵנִי֙ וְ⁠לַ⁠גָּדִ֔י וְ⁠לַ⁠חֲצִ֖י שֵׁ֣בֶט הַֽ⁠מְנַשֶּׁ֑ה אָמַ֥ר יְהוֹשֻׁ֖עַ לֵ⁠אמֹֽר ׃¹³ זָכוֹר֙ אֶת ־ הַ⁠דָּבָ֔ר אֲשֶׁ֨ר צִוָּ֥ה אֶתְ⁠כֶ֛ם מֹשֶׁ֥ה עֶֽבֶד ־ יְהוָ֖ה לֵ⁠אמֹ֑ר יְהוָ֤ה אֱלֹהֵי⁠כֶם֙ מֵנִ֣יחַ לָ⁠כֶ֔ם וְ⁠נָתַ֥ן לָ⁠כֶ֖ם אֶת ־ הָ⁠אָ֥רֶץ הַ⁠זֹּֽאת ׃¹⁴ נְשֵׁי⁠כֶ֣ם טַפְּ⁠כֶם֮ וּ⁠מִקְנֵי⁠כֶם֒ יֵשְׁב֕וּ בָּ⁠אָ֕רֶץ אֲשֶׁ֨ר נָתַ֥ן לָ⁠כֶ֛ם מֹשֶׁ֖ה בְּ⁠עֵ֣בֶר הַ⁠יַּרְדֵּ֑ן וְ⁠אַתֶּם֩ תַּעַבְר֨וּ חֲמֻשִׁ֜ים לִ⁠פְנֵ֣י אֲחֵי⁠כֶ֗ם כֹּ֚ל גִּבּוֹרֵ֣י הַ⁠חַ֔יִל וַ⁠עֲזַרְתֶּ֖ם אוֹתָֽ⁠ם ׃¹⁵ עַ֠ד אֲשֶׁר ־ יָנִ֨יחַ יְהוָ֥ה ׀ לַֽ⁠אֲחֵי⁠כֶם֮ כָּ⁠כֶם֒ וְ⁠יָרְשׁ֣וּ גַם ־ הֵ֔מָּה אֶת ־ הָ⁠אָ֕רֶץ אֲשֶׁר ־ יְהוָ֥ה אֱלֹֽהֵי⁠כֶ֖ם נֹתֵ֣ן לָ⁠הֶ֑ם וְ⁠שַׁבְתֶּ֞ם לְ⁠אֶ֤רֶץ יְרֻשַּׁתְ⁠כֶם֙ וִֽ⁠ירִשְׁתֶּ֣ם אוֹתָ֔⁠הּ אֲשֶׁ֣ר ׀ נָתַ֣ן לָ⁠כֶ֗ם מֹשֶׁה֙ עֶ֣בֶד יְהוָ֔ה בְּ⁠עֵ֥בֶר הַ⁠יַּרְדֵּ֖ן מִזְרַ֥ח הַ⁠שָּֽׁמֶשׁ ׃¹⁶ וַֽ⁠יַּעֲנ֔וּ אֶת ־ יְהוֹשֻׁ֖עַ לֵ⁠אמֹ֑ר כֹּ֤ל אֲשֶׁר ־ צִוִּיתָ֨⁠נוּ֙ נַֽעֲשֶׂ֔ה וְ⁠אֶֽל ־ כָּל ־ אֲשֶׁ֥ר תִּשְׁלָחֵ֖⁠נוּ נֵלֵֽךְ ׃¹⁷ כְּ⁠כֹ֤ל אֲשֶׁר ־ שָׁמַ֨עְנוּ֙ אֶל ־ מֹשֶׁ֔ה כֵּ֖ן נִשְׁמַ֣ע אֵלֶ֑י⁠ךָ רַ֠ק יִֽהְיֶ֞ה יְהוָ֤ה אֱלֹהֶ֨י⁠ךָ֙ עִמָּ֔⁠ךְ כַּ⁠אֲשֶׁ֥ר הָיָ֖ה עִם ־ מֹשֶֽׁה ׃¹⁸ כָּל ־ אִ֞ישׁ אֲשֶׁר ־ יַמְרֶ֣ה אֶת ־ פִּ֗י⁠ךָ וְ⁠לֹֽא ־ יִשְׁמַ֧ע אֶת ־ דְּבָרֶ֛י⁠ךָ לְ⁠כֹ֥ל אֲשֶׁר ־ תְּצַוֶּ֖⁠נּוּ יוּמָ֑ת רַ֖ק חֲזַ֥ק וֶ⁠אֱמָֽץ ׃פ

Chapter 2

¹ וַ⁠יִּשְׁלַ֣ח יְהוֹשֻׁ֣עַ ־ בִּן ־ נ֠וּן מִֽן ־ הַ⁠שִּׁטִּ֞ים שְׁנַֽיִם ־ אֲנָשִׁ֤ים מְרַגְּלִים֙ חֶ֣רֶשׁ לֵ⁠אמֹ֔ר לְכ֛וּ רְא֥וּ אֶת ־ הָ⁠אָ֖רֶץ וְ⁠אֶת ־ יְרִיח֑וֹ וַ⁠יֵּ֨לְכ֜וּ וַ֠⁠יָּבֹאוּ בֵּית ־ אִשָּׁ֥ה זוֹנָ֛ה וּ⁠שְׁמָ֥⁠הּ רָחָ֖ב וַ⁠יִּשְׁכְּבוּ ־ שָֽׁמָּ⁠ה ׃² וַ⁠יֵּ֣אָמַ֔ר לְ⁠מֶ֥לֶךְ יְרִיח֖וֹ לֵ⁠אמֹ֑ר הִנֵּ֣ה אֲ֠נָשִׁים בָּ֣אוּ הֵ֧נָּה הַ⁠לַּ֛יְלָה מִ⁠בְּנֵ֥י יִשְׂרָאֵ֖ל לַ⁠חְפֹּ֥ר אֶת ־ הָ⁠אָֽרֶץ ׃³ וַ⁠יִּשְׁלַח֙ מֶ֣לֶךְ יְרִיח֔וֹ אֶל ־ רָחָ֖ב לֵ⁠אמֹ֑ר ה֠וֹצִיאִי הָ⁠אֲנָשִׁ֨ים הַ⁠בָּאִ֤ים אֵלַ֨יִ⁠ךְ֙ אֲשֶׁר ־ בָּ֣אוּ לְ⁠בֵיתֵ֔⁠ךְ כִּ֛י לַ⁠חְפֹּ֥ר אֶת ־ כָּל ־ הָ⁠אָ֖רֶץ בָּֽאוּ ׃⁴ וַ⁠תִּקַּ֧ח הָֽ⁠אִשָּׁ֛ה אֶת ־ שְׁנֵ֥י הָ⁠אֲנָשִׁ֖ים וַֽ⁠תִּצְפְּנ֑⁠וֹ וַ⁠תֹּ֣אמֶר ׀ כֵּ֗ן בָּ֤אוּ אֵלַ⁠י֙ הָֽ⁠אֲנָשִׁ֔ים וְ⁠לֹ֥א יָדַ֖עְתִּי מֵ⁠אַ֥יִן הֵֽמָּה ׃⁵ וַ⁠יְהִ֨י הַ⁠שַּׁ֜עַר לִ⁠סְגּ֗וֹר בַּ⁠חֹ֨שֶׁךְ֙ וְ⁠הָ⁠אֲנָשִׁ֣ים יָצָ֔אוּ לֹ֣א יָדַ֔עְתִּי אָ֥נָה הָלְכ֖וּ הָֽ⁠אֲנָשִׁ֑ים רִדְפ֥וּ מַהֵ֛ר אַחֲרֵי⁠הֶ֖ם כִּ֥י תַשִּׂיגֽוּ⁠ם ׃⁶ וְ⁠הִ֖יא הֶעֱלָ֣תַ⁠ם הַ⁠גָּ֑גָ⁠ה וַֽ⁠תִּטְמְנֵ⁠ם֙ בְּ⁠פִשְׁתֵּ֣י הָ⁠עֵ֔ץ הָ⁠עֲרֻכ֥וֹת לָ֖⁠הּ עַל ־ הַ⁠גָּֽג ׃⁷ וְ⁠הָ⁠אֲנָשִׁ֗ים רָדְפ֤וּ אַֽחֲרֵי⁠הֶם֙ דֶּ֣רֶךְ הַ⁠יַּרְדֵּ֔ן עַ֖ל הַֽ⁠מַּעְבְּר֑וֹת וְ⁠הַ⁠שַּׁ֣עַר סָגָ֔רוּ אַחֲרֵ֕י כַּ⁠אֲשֶׁ֛ר יָצְא֥וּ הָ⁠רֹדְפִ֖ים אַחֲרֵי⁠הֶֽם ׃⁸ וְ⁠הֵ֖מָּה טֶ֣רֶם יִשְׁכָּב֑וּ⁠ן וְ⁠הִ֛יא עָלְתָ֥ה עֲלֵי⁠הֶ֖ם עַל ־ הַ⁠גָּֽג ׃⁹ וַ⁠תֹּ֨אמֶר֙ אֶל ־ הָ֣⁠אֲנָשִׁ֔ים יָדַ֕עְתִּי כִּֽי ־ נָתַ֧ן יְהוָ֛ה לָ⁠כֶ֖ם אֶת ־ הָ⁠אָ֑רֶץ וְ⁠כִֽי ־ נָפְלָ֤ה אֵֽימַתְ⁠כֶם֙ עָלֵ֔י⁠נוּ וְ⁠כִ֥י נָמֹ֛גוּ כָּל ־ יֹשְׁבֵ֥י הָ⁠אָ֖רֶץ מִ⁠פְּנֵי⁠כֶֽם ׃¹⁰ כִּ֣י שָׁמַ֗עְנוּ אֵ֠ת אֲשֶׁר ־ הוֹבִ֨ישׁ יְהוָ֜ה אֶת ־ מֵ֤י

יַם ־ סוּף֙ מִ⁠פְּנֵי⁠כֶ֔ם בְּ⁠צֵאתְ⁠כֶ֖ם מִ⁠מִּצְרָ֑יִם וַ⁠אֲשֶׁ֣ר עֲשִׂיתֶ֡ם לִ⁠שְׁנֵי֩ מַלְכֵ֨י הָ⁠אֱמֹרִ֜י אֲשֶׁ֨ר בְּ⁠עֵ֤בֶר הַ⁠יַּרְדֵּן֙ לְ⁠סִיחֹ֣ן וּ⁠לְ⁠ע֔וֹג אֲשֶׁ֥ר הֶחֱרַמְתֶּ֖ם אוֹתָֽ⁠ם ׃¹¹ וַ⁠נִּשְׁמַע֙ וַ⁠יִּמַּ֣ס לְבָבֵ֔⁠נוּ וְ⁠לֹא ־ קָ֨מָה ע֥וֹד ר֛וּחַ בְּ⁠אִ֖ישׁ מִ⁠פְּנֵי⁠כֶ֑ם כִּ֚י יְהוָ֣ה אֱלֹֽהֵי⁠כֶ֔ם ה֤וּא אֱלֹהִים֙ בַּ⁠שָּׁמַ֣יִם מִ⁠מַּ֔עַל וְ⁠עַל ־ הָ⁠אָ֖רֶץ מִ⁠תָּֽחַת ׃¹² וְ⁠עַתָּ֗ה הִשָּֽׁבְעוּ ־ נָ֥א לִ⁠י֙ בַּֽ⁠יהוָ֔ה כִּי ־ עָשִׂ֥יתִי עִמָּ⁠כֶ֖ם חָ֑סֶד וַ⁠עֲשִׂיתֶ֨ם גַּם ־ אַתֶּ֜ם עִם ־ בֵּ֤ית אָבִ⁠י֙ חֶ֔סֶד וּ⁠נְתַתֶּ֥ם לִ֖⁠י א֥וֹת אֱמֶֽת ׃¹³ וְ⁠הַחֲיִתֶ֞ם אֶת ־ אָבִ֣⁠י וְ⁠אֶת ־ אִמִּ֗⁠י וְ⁠אֶת ־ אַחַ⁠י֙ וְ⁠אֶת ־ אחות⁠י ¹ וְ⁠אֵ֖ת כָּל ־ אֲשֶׁ֣ר לָ⁠הֶ֑ם וְ⁠הִצַּלְתֶּ֥ם אֶת ־ נַפְשֹׁתֵ֖י⁠נוּ מִ⁠מָּֽוֶת ׃¹⁴ וַ⁠יֹּ֧אמְרוּ לָ֣⁠הּ הָ⁠אֲנָשִׁ֗ים נַפְשֵׁ֤⁠נוּ תַחְתֵּי⁠כֶם֙ לָ⁠מ֔וּת אִ֚ם לֹ֣א תַגִּ֔ידוּ אֶת ־ דְּבָרֵ֖⁠נוּ זֶ֑ה וְ⁠הָיָ֗ה בְּ⁠תֵת ־ יְהוָ֥ה לָ֨⁠נוּ֙ אֶת ־ הָ⁠אָ֔רֶץ וְ⁠עָשִׂ֥ינוּ עִמָּ֖⁠ךְ חֶ֥סֶד וֶ⁠אֱמֶֽת ׃¹⁵ וַ⁠תּוֹרִדֵ֥⁠ם בַּ⁠חֶ֖בֶל בְּעַ֣ד הַֽ⁠חַלּ֑וֹן כִּ֤י בֵיתָ⁠הּ֙ בְּ⁠קִ֣יר הַֽ⁠חוֹמָ֔ה וּ⁠בַֽ⁠חוֹמָ֖ה הִ֥יא יוֹשָֽׁבֶת ׃¹⁶ וַ⁠תֹּ֤אמֶר לָ⁠הֶם֙ הָ⁠הָ֣רָ⁠ה לֵּ֔כוּ פֶּֽן ־ יִפְגְּע֥וּ בָ⁠כֶ֖ם הָ⁠רֹדְפִ֑ים וְ⁠נַחְבֵּתֶ֨ם שָׁ֜מָּ⁠ה שְׁלֹ֣שֶׁת יָמִ֗ים עַ֚ד שׁ֣וֹב הָ⁠רֹֽדְפִ֔ים וְ⁠אַחַ֖ר תֵּלְכ֥וּ לְ⁠דַרְכְּ⁠כֶֽם ׃¹⁷ וַ⁠יֹּאמְר֥וּ אֵלֶ֖י⁠הָ הָ⁠אֲנָשִׁ֑ים נְקִיִּ֣ם אֲנַ֔חְנוּ מִ⁠שְּׁבֻעָתֵ֥⁠ךְ הַ⁠זֶּ֖ה אֲשֶׁ֥ר הִשְׁבַּעְתָּֽ⁠נוּ ׃¹⁸ הִנֵּ֛ה אֲנַ֥חְנוּ בָאִ֖ים בָּ⁠אָ֑רֶץ אֶת ־ תִּקְוַ֡ת חוּט֩ הַ⁠שָּׁנִ֨י הַ⁠זֶּ֜ה תִּקְשְׁרִ֗י בַּֽ⁠חַלּוֹן֙ אֲשֶׁ֣ר הוֹרַדְתֵּ֣⁠נוּ ב֔⁠וֹ וְ⁠אֶת ־ אָבִ֨י⁠ךְ וְ⁠אֶת ־ אִמֵּ֜⁠ךְ וְ⁠אֶת ־ אַחַ֗יִ⁠ךְ וְ⁠אֵת֙ כָּל ־ בֵּ֣ית אָבִ֔י⁠ךְ תַּאַסְפִ֥י אֵלַ֖יִ⁠ךְ הַ⁠בָּֽיְתָ⁠ה ׃¹⁹ וְ⁠הָיָ֡ה כֹּ֣ל אֲשֶׁר ־ יֵצֵא֩ מִ⁠דַּלְתֵ֨י בֵיתֵ֧⁠ךְ ׀ הַ⁠ח֛וּצָ⁠ה דָּמ֥⁠וֹ בְ⁠רֹאשׁ֖⁠וֹ וַ⁠אֲנַ֣חְנוּ נְקִיִּ֑ם וְ֠⁠כֹל אֲשֶׁ֨ר יִֽהְיֶ֤ה אִתָּ⁠ךְ֙ בַּ⁠בַּ֔יִת דָּמ֣⁠וֹ בְ⁠רֹאשֵׁ֔⁠נוּ אִם ־ יָ֖ד תִּֽהְיֶה ־ בּֽ⁠וֹ ׃²⁰ וְ⁠אִם ־ תַּגִּ֖ידִי אֶת ־ דְּבָרֵ֣⁠נוּ זֶ֑ה וְ⁠הָיִ֣ינוּ נְקִיִּ֔ם מִ⁠שְּׁבֻעָתֵ֖⁠ךְ אֲשֶׁ֥ר הִשְׁבַּעְתָּֽ⁠נוּ ׃²¹ וַ⁠תֹּ֨אמֶר֙ כְּ⁠דִבְרֵי⁠כֶ֣ם כֶּן ־ ה֔וּא וַֽ⁠תְּשַׁלְּחֵ֖⁠ם וַ⁠יֵּלֵ֑כוּ וַ⁠תִּקְשֹׁ֛ר אֶת ־ תִּקְוַ֥ת הַ⁠שָּׁנִ֖י בַּ⁠חַלּֽוֹן ׃²² וַ⁠יֵּלְכוּ֙ וַ⁠יָּבֹ֣אוּ הָ⁠הָ֔רָ⁠ה וַ⁠יֵּ֤שְׁבוּ שָׁם֙ שְׁלֹ֣שֶׁת יָמִ֔ים עַד ־ שָׁ֖בוּ הָ⁠רֹדְפִ֑ים וַ⁠יְבַקְשׁ֧וּ הָ⁠רֹדְפִ֛ים בְּ⁠כָל ־ הַ⁠דֶּ֖רֶךְ וְ⁠לֹ֥א מָצָֽאוּ ׃²³ וַ⁠יָּשֻׁ֜בוּ שְׁנֵ֤י הָֽ⁠אֲנָשִׁים֙ וַ⁠יֵּרְד֣וּ מֵֽ⁠הָ⁠הָ֔ר וַ⁠יַּעַבְרוּ֙ וַ⁠יָּבֹ֔אוּ אֶל ־ יְהוֹשֻׁ֖עַ בִּן ־ נ֑וּן וַ⁠יְסַ֨פְּרוּ ־ ל֔⁠וֹ אֵ֥ת כָּל ־ הַ⁠מֹּצְא֖וֹת אוֹתָֽ⁠ם ׃²⁴ וַ⁠יֹּאמְרוּ֙ אֶל ־ יְהוֹשֻׁ֔עַ כִּֽי ־ נָתַ֧ן יְהוָ֛ה בְּ⁠יָדֵ֖⁠נוּ אֶת ־ כָּל ־ הָ⁠אָ֑רֶץ וְ⁠גַם ־ נָמֹ֛גוּ כָּל ־ יֹשְׁבֵ֥י הָ⁠אָ֖רֶץ מִ⁠פָּנֵֽי⁠נוּ ׃ס

Chapter 3

¹ וַ⁠יַּשְׁכֵּם֩ יְהוֹשֻׁ֨עַ בַּ⁠בֹּ֜קֶר וַ⁠יִּסְע֣וּ מֵֽ⁠הַ⁠שִּׁטִּ֗ים וַ⁠יָּבֹ֨אוּ֙ עַד ־ הַ⁠יַּרְדֵּ֔ן ה֖וּא וְ⁠כָל ־ בְּנֵ֣י יִשְׂרָאֵ֑ל וַ⁠יָּלִ֥נוּ שָׁ֖ם טֶ֥רֶם יַעֲבֹֽרוּ ׃² וַ⁠יְהִ֕י מִ⁠קְצֵ֖ה שְׁלֹ֣שֶׁת יָמִ֑ים וַ⁠יַּעַבְר֥וּ הַ⁠שֹּׁטְרִ֖ים בְּ⁠קֶ֥רֶב הַֽ⁠מַּחֲנֶֽה ׃³ וַ⁠יְצַוּוּ֮ אֶת ־ הָ⁠עָ֣ם לֵ⁠אמֹר֒ כִּ⁠רְאֽוֹתְ⁠כֶ֗ם

אֵ֣ת אֲר֤וֹן בְּרִית ־ יְהוָה֙ אֱלֹ֣הֵי⁠כֶ֔ם וְ⁠הַ⁠כֹּֽהֲנִים֙ הַ⁠לְוִיִּ֔ם נֹשְׂאִ֖ים אֹת֑⁠וֹ וְ⁠אַתֶּ֗ם תִּסְעוּ֙ מִ⁠מְּק֣וֹמְ⁠כֶ֔ם וַ⁠הֲלַכְתֶּ֖ם אַחֲרָֽי⁠ו ׃⁴ אַ֣ךְ ׀ רָח֣וֹק יִהְיֶ֗ה בֵּֽינֵי⁠כֶם֙ ו⁠בינ⁠ו ¹ כְּ⁠אַלְפַּ֥יִם אַמָּ֖ה בַּ⁠מִּדָּ֑ה אַֽל ־ תִּקְרְב֣וּ אֵלָ֗י⁠ו לְמַ֤עַן אֲשֶׁר ־ תֵּֽדְעוּ֙ אֶת ־ הַ⁠דֶּ֨רֶךְ֙ אֲשֶׁ֣ר תֵּֽלְכוּ ־ בָ֔⁠הּ כִּ֣י לֹ֧א עֲבַרְתֶּ֛ם בַּ⁠דֶּ֖רֶךְ מִ⁠תְּמ֥וֹל שִׁלְשֽׁוֹם ׃ס⁵ וַ⁠יֹּ֧אמֶר יְהוֹשֻׁ֛עַ אֶל ־ הָ⁠עָ֖ם הִתְקַדָּ֑שׁוּ כִּ֣י מָחָ֗ר יַעֲשֶׂ֧ה יְהוָ֛ה בְּ⁠קִרְבְּ⁠כֶ֖ם נִפְלָאֽוֹת ׃⁶ וַ⁠יֹּ֤אמֶר יְהוֹשֻׁ֨עַ֙ אֶל ־ הַ⁠כֹּהֲנִ֣ים לֵ⁠אמֹ֔ר שְׂאוּ֙ אֶת ־ אֲר֣וֹן הַ⁠בְּרִ֔ית וְ⁠עִבְר֖וּ לִ⁠פְנֵ֣י הָ⁠עָ֑ם וַ⁠יִּשְׂאוּ֙ אֶת ־ אֲר֣וֹן הַ⁠בְּרִ֔ית וַ⁠יֵּלְכ֖וּ לִ⁠פְנֵ֥י הָ⁠עָֽם ׃ס⁷ וַ⁠יֹּ֤אמֶר יְהוָה֙ אֶל ־ יְהוֹשֻׁ֔עַ הַ⁠יּ֣וֹם הַ⁠זֶּ֗ה אָחֵל֙ גַּדֶּלְ⁠ךָ֔ בְּ⁠עֵינֵ֖י כָּל ־ יִשְׂרָאֵ֑ל אֲשֶׁר֙ יֵֽדְע֔וּ⁠ן כִּ֗י כַּ⁠אֲשֶׁ֥ר הָיִ֛יתִי עִם ־ מֹשֶׁ֖ה אֶהְיֶ֥ה עִמָּֽ⁠ךְ ׃⁸ וְ⁠אַתָּ֗ה תְּצַוֶּה֙ אֶת ־ הַ⁠כֹּ֣הֲנִ֔ים נֹשְׂאֵ֥י אֲרֽוֹן ־ הַ⁠בְּרִ֖ית לֵ⁠אמֹ֑ר כְּ⁠בֹאֲ⁠כֶ֗ם עַד ־ קְצֵה֙ מֵ֣י הַ⁠יַּרְדֵּ֔ן בַּ⁠יַּרְדֵּ֖ן תַּעֲמֹֽדוּ ׃פ⁹ וַ⁠יֹּ֥אמֶר יְהוֹשֻׁ֖עַ אֶל ־ בְּנֵ֣י יִשְׂרָאֵ֑ל גֹּ֣שׁוּ הֵ֔נָּה וְ⁠שִׁמְע֕וּ אֶת ־ דִּבְרֵ֖י יְהוָ֥ה אֱלֹֽהֵי⁠כֶֽם ׃¹⁰ וַ⁠יֹּ֣אמֶר יְהוֹשֻׁ֔עַ בְּ⁠זֹאת֙ תֵּֽדְע֔וּ⁠ן כִּ֛י אֵ֥ל חַ֖י בְּ⁠קִרְבְּ⁠כֶ֑ם וְ⁠הוֹרֵ֣שׁ יוֹרִ֣ישׁ מִ֠⁠פְּנֵי⁠כֶם אֶת ־ הַ⁠כְּנַעֲנִ֨י וְ⁠אֶת ־ הַ⁠חִתִּ֜י וְ⁠אֶת ־ הַ⁠חִוִּ֗י וְ⁠אֶת ־ הַ⁠פְּרִזִּי֙ וְ⁠אֶת ־ הַ⁠גִּרְגָּשִׁ֔י וְ⁠הָ⁠אֱמֹרִ֖י וְ⁠הַ⁠יְבוּסִֽי ׃¹¹ הִנֵּה֙ אֲר֣וֹן הַ⁠בְּרִ֔ית אֲד֖וֹן כָּל ־ הָ⁠אָ֑רֶץ עֹבֵ֥ר לִ⁠פְנֵי⁠כֶ֖ם בַּ⁠יַּרְדֵּֽן ׃¹² וְ⁠עַתָּ֗ה קְח֤וּ לָ⁠כֶם֙ שְׁנֵ֣י עָשָׂ֣ר אִ֔ישׁ מִ⁠שִּׁבְטֵ֖י יִשְׂרָאֵ֑ל אִישׁ ־ אֶחָ֥ד אִישׁ ־ אֶחָ֖ד לַ⁠שָּֽׁבֶט ׃¹³ וְ⁠הָיָ֡ה כְּ⁠נ֣וֹחַ כַּפּ֣וֹת רַגְלֵ֣י הַ⁠כֹּהֲנִ֡ים נֹשְׂאֵי֩ אֲר֨וֹן יְהוָ֜ה אֲד֤וֹן כָּל ־ הָ⁠אָ֨רֶץ֙ בְּ⁠מֵ֣י הַ⁠יַּרְדֵּ֔ן מֵ֤י הַ⁠יַּרְדֵּן֙ יִכָּ֣רֵת֔וּ⁠ן הַ⁠מַּ֥יִם הַ⁠יֹּרְדִ֖ים מִ⁠לְ⁠מָ֑עְלָ⁠ה וְ⁠יַעַמְד֖וּ נֵ֥ד אֶחָֽד ׃¹⁴ וַ⁠יְהִ֗י בִּ⁠נְסֹ֤עַ הָ⁠עָם֙ מֵ⁠אָ֣הֳלֵי⁠הֶ֔ם לַ⁠עֲבֹ֖ר אֶת ־ הַ⁠יַּרְדֵּ֑ן וְ⁠הַ⁠כֹּהֲנִ֗ים נֹֽשְׂאֵ֛י הָ⁠אָר֥וֹן הַ⁠בְּרִ֖ית לִ⁠פְנֵ֥י הָ⁠עָֽם ׃¹⁵ וּ⁠כְ⁠ב֞וֹא נֹשְׂאֵ֤י הָֽ⁠אָרוֹן֙ עַד ־ הַ⁠יַּרְדֵּ֔ן וְ⁠רַגְלֵ֤י הַ⁠כֹּֽהֲנִים֙ נֹשְׂאֵ֣י הָֽ⁠אָר֔וֹן נִטְבְּל֖וּ בִּ⁠קְצֵ֣ה הַ⁠מָּ֑יִם וְ⁠הַ⁠יַּרְדֵּ֗ן מָלֵא֙ עַל ־ כָּל ־ גְּדוֹתָ֔י⁠ו כֹּ֖ל יְמֵ֥י קָצִֽיר ׃¹⁶ וַ⁠יַּעַמְד֡וּ הַ⁠מַּיִם֩ הַ⁠יֹּרְדִ֨ים מִ⁠לְ⁠מַ֜עְלָ⁠ה קָ֣מוּ נֵד ־ אֶחָ֗ד הַרְחֵ֨ק מְאֹ֜ד ב⁠אדם ² הָ⁠עִיר֙ אֲשֶׁר֙ מִ⁠צַּ֣ד צָֽרְתָ֔ן וְ⁠הַ⁠יֹּרְדִ֗ים עַ֣ל יָ֧ם הָ⁠עֲרָבָ֛ה יָם ־ הַ⁠מֶּ֖לַח תַּ֣מּוּ נִכְרָ֑תוּ וְ⁠הָ⁠עָ֥ם עָבְר֖וּ נֶ֥גֶד יְרִיחֽוֹ ׃¹⁷ וַ⁠יַּעַמְד֣וּ הַ⁠כֹּהֲנִ֡ים נֹ֠שְׂאֵי הָ⁠אָר֨וֹן בְּרִית ־ יְהוָ֜ה בֶּ⁠חָֽרָבָ֛ה בְּ⁠ת֥וֹךְ הַ⁠יַּרְדֵּ֖ן הָכֵ֑ן וְ⁠כָל ־ יִשְׂרָאֵ֗ל עֹֽבְרִים֙ בֶּ⁠חָ֣רָבָ֔ה עַ֤ד אֲשֶׁר ־ תַּ֨מּוּ֙ כָּל ־ הַ⁠גּ֔וֹי לַ⁠עֲבֹ֖ר אֶת ־ הַ⁠יַּרְדֵּֽן ׃

Chapter 4

¹ וַ⁠יְהִי֙ כַּ⁠אֲשֶׁר ־ תַּ֣מּוּ כָל ־ הַ⁠גּ֔וֹי לַ⁠עֲב֖וֹר אֶת ־ הַ⁠יַּרְדֵּ֑ן פ וַ⁠יֹּ֣אמֶר יְהוָ֔ה אֶל ־ יְהוֹשֻׁ֖עַ לֵ⁠אמֹֽר ׃² קְח֤וּ לָ⁠כֶם֙ מִן ־ הָ⁠עָ֔ם שְׁנֵ֥ים עָשָׂ֖ר אֲנָשִׁ֑ים אִישׁ ־ אֶחָ֥ד אִישׁ ־ אֶחָ֖ד מִ⁠שָּֽׁבֶט ׃³ וְ⁠צַוּ֣וּ אוֹתָ⁠ם֮ לֵ⁠אמֹר֒ שְׂאֽוּ ־ לָ⁠כֶ֨ם מִ⁠זֶּ֜ה מִ⁠תּ֣וֹךְ הַ⁠יַּרְדֵּ֗ן מִ⁠מַּצַּב֙ רַגְלֵ֣י הַ⁠כֹּהֲנִ֔ים הָכִ֖ין שְׁתֵּים ־ עֶשְׂרֵ֣ה אֲבָנִ֑ים וְ⁠הַעֲבַרְתֶּ֤ם אוֹתָ⁠ם֙ עִמָּ⁠כֶ֔ם וְ⁠הִנַּחְתֶּ֣ם אוֹתָ֔⁠ם בַּ⁠מָּל֕וֹן אֲשֶׁר ־ תָּלִ֥ינוּ ב֖⁠וֹ הַ⁠לָּֽיְלָה ׃ס⁴ וַ⁠יִּקְרָ֣א יְהוֹשֻׁ֗עַ אֶל ־ שְׁנֵ֤ים הֶֽ⁠עָשָׂר֙ אִ֔ישׁ אֲשֶׁ֥ר הֵכִ֖ין מִ⁠בְּנֵ֣י יִשְׂרָאֵ֑ל אִישׁ ־ אֶחָ֥ד אִישׁ ־ אֶחָ֖ד מִ⁠שָּֽׁבֶט ׃⁵ וַ⁠יֹּ֤אמֶר לָ⁠הֶם֙ יְהוֹשֻׁ֔עַ עִ֠בְרוּ לִ⁠פְנֵ֨י

אֲר֧וֹן יְהוָ֛ה אֱלֹֽהֵי⁠כֶ֖ם אֶל ־ תּ֣וֹךְ הַ⁠יַּרְדֵּ֑ן וְ⁠הָרִ֨ימוּ לָ⁠כֶ֜ם אִ֣ישׁ אֶ֤בֶן אַחַת֙ עַל ־ שִׁכְמ֔⁠וֹ לְ⁠מִסְפַּ֖ר שִׁבְטֵ֥י בְנֵי ־ יִשְׂרָאֵֽל ׃⁶ לְמַ֗עַן תִּֽהְיֶ֛ה זֹ֥את א֖וֹת בְּ⁠קִרְבְּ⁠כֶ֑ם כִּֽי ־ יִשְׁאָל֨וּ⁠ן בְּנֵי⁠כֶ֤ם מָחָר֙ לֵ⁠אמֹ֔ר מָ֛ה הָ⁠אֲבָנִ֥ים הָ⁠אֵ֖לֶּה לָ⁠כֶֽם ׃⁷ וַ⁠אֲמַרְתֶּ֣ם לָ⁠הֶ֗ם אֲשֶׁ֨ר נִכְרְת֜וּ מֵימֵ֤י הַ⁠יַּרְדֵּן֙ מִ⁠פְּנֵי֙ אֲר֣וֹן בְּרִית ־ יְהוָ֔ה בְּ⁠עָבְר⁠וֹ֙ בַּ⁠יַּרְדֵּ֔ן נִכְרְת֖וּ מֵ֣י הַ⁠יַּרְדֵּ֑ן וְ֠⁠הָיוּ הָ⁠אֲבָנִ֨ים הָ⁠אֵ֧לֶּה לְ⁠זִכָּר֛וֹן לִ⁠בְנֵ֥י יִשְׂרָאֵ֖ל עַד ־ עוֹלָֽם ׃⁸ וַ⁠יַּעֲשׂוּ ־ כֵ֣ן בְּנֵי ־ יִשְׂרָאֵ֘ל כַּ⁠אֲשֶׁ֣ר צִוָּ֣ה יְהוֹשֻׁעַ֒ וַ⁠יִּשְׂא֡וּ שְׁתֵּֽי ־ עֶשְׂרֵ֨ה אֲבָנִ֜ים מִ⁠תּ֣וֹךְ הַ⁠יַּרְדֵּ֗ן כַּ⁠אֲשֶׁ֨ר דִּבֶּ֤ר יְהוָה֙ אֶל ־ יְהוֹשֻׁ֔עַ לְ⁠מִסְפַּ֖ר שִׁבְטֵ֣י בְנֵֽי ־ יִשְׂרָאֵ֑ל וַ⁠יַּעֲבִר֤וּ⁠ם עִמָּ⁠ם֙ אֶל ־ הַ⁠מָּל֔וֹן וַ⁠יַּנִּח֖וּ⁠ם שָֽׁם ׃⁹ וּ⁠שְׁתֵּ֧ים עֶשְׂרֵ֣ה אֲבָנִ֗ים הֵקִ֣ים יְהוֹשֻׁעַ֮ בְּ⁠ת֣וֹךְ הַ⁠יַּרְדֵּן֒ תַּ֗חַת מַצַּב֙ רַגְלֵ֣י הַ⁠כֹּהֲנִ֔ים נֹשְׂאֵ֖י אֲר֣וֹן הַ⁠בְּרִ֑ית וַ⁠יִּ֣הְיוּ שָׁ֔ם עַ֖ד הַ⁠יּ֥וֹם הַ⁠זֶּֽה ׃¹⁰ וְ⁠הַ⁠כֹּהֲנִ֞ים נֹשְׂאֵ֣י הָ⁠אָר֗וֹן עֹמְדִים֮ בְּ⁠ת֣וֹךְ הַ⁠יַּרְדֵּן֒ עַ֣ד תֹּ֣ם כָּֽל ־ הַ֠⁠דָּבָר אֲשֶׁר ־ צִוָּ֨ה יְהוָ֤ה אֶת ־ יְהוֹשֻׁ֨עַ֙ לְ⁠דַבֵּ֣ר אֶל ־ הָ⁠עָ֔ם כְּ⁠כֹ֛ל אֲשֶׁר ־ צִוָּ֥ה מֹשֶׁ֖ה אֶת ־ יְהוֹשֻׁ֑עַ וַ⁠יְמַהֲר֥וּ הָ⁠עָ֖ם וַֽ⁠יַּעֲבֹֽרוּ ׃¹¹ וַ⁠יְהִ֛י כַּֽ⁠אֲשֶׁר ־ תַּ֥ם כָּל ־ הָ⁠עָ֖ם לַֽ⁠עֲב֑וֹר וַ⁠יַּעֲבֹ֧ר אֲרוֹן ־ יְהוָ֛ה וְ⁠הַ⁠כֹּהֲנִ֖ים לִ⁠פְנֵ֥י הָ⁠עָֽם ׃¹² וַ֠⁠יַּעַבְרוּ בְּנֵי ־ רְאוּבֵ֨ן וּ⁠בְנֵי ־ גָ֜ד וַ⁠חֲצִ֨י שֵׁ֤בֶט הַֽ⁠מְנַשֶּׁה֙ חֲמֻשִׁ֔ים לִ⁠פְנֵ֖י בְּנֵ֣י יִשְׂרָאֵ֑ל כַּ⁠אֲשֶׁ֛ר דִּבֶּ֥ר אֲלֵי⁠הֶ֖ם מֹשֶֽׁה ׃¹³ כְּ⁠אַרְבָּעִ֥ים אֶ֖לֶף חֲלוּצֵ֣י הַ⁠צָּבָ֑א עָבְר֞וּ לִ⁠פְנֵ֤י יְהוָה֙ לַ⁠מִּלְחָמָ֔ה אֶ֖ל עַֽרְב֥וֹת יְרִיחֽוֹ ׃ס¹⁴ בַּ⁠יּ֣וֹם הַ⁠ה֗וּא גִּדַּ֤ל יְהוָה֙ אֶת ־ יְהוֹשֻׁ֔עַ בְּ⁠עֵינֵ֖י כָּל ־ יִשְׂרָאֵ֑ל וַ⁠יִּֽרְא֣וּ אֹת֔⁠וֹ כַּ⁠אֲשֶׁ֛ר יָרְא֥וּ אֶת ־ מֹשֶׁ֖ה כָּל ־ יְמֵ֥י חַיָּֽי⁠ו ׃פ¹⁵ וַ⁠יֹּ֣אמֶר יְהוָ֔ה אֶל ־ יְהוֹשֻׁ֖עַ לֵ⁠אמֹֽר ׃¹⁶ צַוֵּה֙ אֶת ־ הַ⁠כֹּ֣הֲנִ֔ים נֹשְׂאֵ֖י אֲר֣וֹן הָ⁠עֵד֑וּת וְ⁠יַעֲל֖וּ מִן ־ הַ⁠יַּרְדֵּֽן ׃¹⁷ וַ⁠יְצַ֣ו יְהוֹשֻׁ֔עַ אֶת ־ הַ⁠כֹּהֲנִ֖ים לֵ⁠אמֹ֑ר עֲל֖וּ מִן ־ הַ⁠יַּרְדֵּֽן ׃¹⁸ וַ֠⁠יְהִי ב⁠עלות ¹ הַ⁠כֹּהֲנִ֜ים נֹשְׂאֵ֨י אֲר֤וֹן בְּרִית ־ יְהוָה֙ מִ⁠תּ֣וֹךְ הַ⁠יַּרְדֵּ֔ן נִתְּק֗וּ כַּפּוֹת֙ רַגְלֵ֣י הַ⁠כֹּהֲנִ֔ים אֶ֖ל הֶ⁠חָרָבָ֑ה וַ⁠יָּשֻׁ֤בוּ מֵֽי ־ הַ⁠יַּרְדֵּן֙ לִ⁠מְקוֹמָ֔⁠ם וַ⁠יֵּלְכ֥וּ כִ⁠תְמוֹל ־ שִׁלְשׁ֖וֹם עַל ־ כָּל ־ גְּדוֹתָֽי⁠ו ׃¹⁹ וְ⁠הָ⁠עָ֗ם עָלוּ֙ מִן ־ הַ⁠יַּרְדֵּ֔ן בֶּ⁠עָשׂ֖וֹר לַ⁠חֹ֣דֶשׁ הָ⁠רִאשׁ֑וֹן וַֽ⁠יַּחֲנוּ֙ בַּ⁠גִּלְגָּ֔ל בִּ⁠קְצֵ֖ה מִזְרַ֥ח יְרִיחֽוֹ ׃²⁰ וְ⁠אֵת֩ שְׁתֵּ֨ים עֶשְׂרֵ֤ה הָֽ⁠אֲבָנִים֙ הָ⁠אֵ֔לֶּה אֲשֶׁ֥ר לָקְח֖וּ מִן ־ הַ⁠יַּרְדֵּ֑ן הֵקִ֥ים יְהוֹשֻׁ֖עַ בַּ⁠גִּלְגָּֽל ׃²¹ וַ⁠יֹּ֛אמֶר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר אֲשֶׁר֩ יִשְׁאָל֨וּ⁠ן בְּנֵי⁠כֶ֤ם מָחָר֙ אֶת ־ אֲבוֹתָ֣⁠ם לֵ⁠אמֹ֔ר מָ֖ה הָ⁠אֲבָנִ֥ים הָ⁠אֵֽלֶּה ׃²² וְ⁠הוֹדַעְתֶּ֖ם אֶת ־ בְּנֵי⁠כֶ֣ם לֵ⁠אמֹ֑ר בַּ⁠יַּבָּשָׁה֙ עָבַ֣ר יִשְׂרָאֵ֔ל אֶת ־ הַ⁠יַּרְדֵּ֖ן הַ⁠זֶּֽה ׃²³ אֲשֶׁר ־ הוֹבִישׁ֩ יְהוָ֨ה אֱלֹהֵי⁠כֶ֜ם אֶת ־ מֵ֧י הַ⁠יַּרְדֵּ֛ן מִ⁠פְּנֵי⁠כֶ֖ם עַֽד ־ עָבְרְ⁠כֶ֑ם כַּ⁠אֲשֶׁ֣ר עָשָׂה֩ יְהוָ֨ה אֱלֹהֵי⁠כֶ֧ם לְ⁠יַם ־ ס֛וּף אֲשֶׁר ־ הוֹבִ֥ישׁ מִ⁠פָּנֵ֖י⁠נוּ עַד ־ עָבְרֵֽ⁠נוּ ׃²⁴ לְ֠מַעַן דַּ֜עַת כָּל ־ עַמֵּ֤י הָ⁠אָ֨רֶץ֙ אֶת ־ יַ֣ד יְהוָ֔ה כִּ֥י חֲזָקָ֖ה הִ֑יא לְמַ֧עַן יְרָאתֶ֛ם אֶת ־ יְהוָ֥ה אֱלֹהֵי⁠כֶ֖ם כָּל ־ הַ⁠יָּמִֽים ׃ס

Chapter 5

¹ וַ⁠יְהִ֣י כִ⁠שְׁמֹ֣עַ כָּל ־ מַלְכֵ֣י הָ⁠אֱמֹרִ֡י אֲשֶׁר֩ בְּ⁠עֵ֨בֶר הַ⁠יַּרְדֵּ֜ן יָ֗מָּ⁠ה וְ⁠כָל ־ מַלְכֵ֤י הַֽ⁠כְּנַעֲנִי֙ אֲשֶׁ֣ר עַל ־ הַ⁠יָּ֔ם אֵ֠ת אֲשֶׁר ־ הוֹבִ֨ישׁ יְהוָ֜ה אֶת ־ מֵ֧י הַ⁠יַּרְדֵּ֛ן מִ⁠פְּנֵ֥י בְנֵֽי ־ יִשְׂרָאֵ֖ל עַד ־ עָבְרָ֑ם ¹ וַ⁠יִּמַּ֣ס לְבָבָ֗⁠ם וְ⁠לֹא ־ הָ֨יָה בָ֥⁠ם עוֹד֙ ר֔וּחַ מִ⁠פְּנֵ֖י בְּנֵֽי ־ יִשְׂרָאֵֽל ׃ס² בָּ⁠עֵ֣ת הַ⁠הִ֗יא אָמַ֤ר יְהוָה֙ אֶל ־ יְהוֹשֻׁ֔עַ עֲשֵׂ֥ה לְ⁠ךָ֖ חַֽרְב֣וֹת צֻרִ֑ים וְ⁠שׁ֛וּב מֹ֥ל אֶת ־ בְּנֵֽי ־ יִשְׂרָאֵ֖ל שֵׁנִֽית ׃³ וַ⁠יַּעַשׂ ־ ל֥⁠וֹ יְהוֹשֻׁ֖עַ חַֽרְב֣וֹת צֻרִ֑ים וַ⁠יָּ֨מָל֙ אֶת ־ בְּנֵ֣י יִשְׂרָאֵ֔ל אֶל ־ גִּבְעַ֖ת הָ⁠עֲרָלֽוֹת ׃⁴ וְ⁠זֶ֥ה הַ⁠דָּבָ֖ר אֲשֶׁר ־ מָ֣ל יְהוֹשֻׁ֑עַ כָּל ־ הָ⁠עָ֣ם הַ⁠יֹּצֵא֩ מִ⁠מִּצְרַ֨יִם הַ⁠זְּכָרִ֜ים כֹּ֣ל ׀ אַנְשֵׁ֣י הַ⁠מִּלְחָמָ֗ה מֵ֤תוּ בַ⁠מִּדְבָּר֙ בַּ⁠דֶּ֔רֶךְ בְּ⁠צֵאתָ֖⁠ם מִ⁠מִּצְרָֽיִם ׃⁵ כִּֽי ־ מֻלִ֣ים הָי֔וּ כָּל ־ הָ⁠עָ֖ם הַ⁠יֹּֽצְאִ֑ים וְ⁠כָל ־ הָ֠⁠עָם הַ⁠יִּלֹּדִ֨ים בַּ⁠מִּדְבָּ֥ר בַּ⁠דֶּ֛רֶךְ בְּ⁠צֵאתָ֥⁠ם מִ⁠מִּצְרַ֖יִם לֹא ־ מָֽלוּ ׃⁶ כִּ֣י ׀ אַרְבָּעִ֣ים שָׁנָ֗ה הָלְכ֣וּ בְנֵֽי ־ יִשְׂרָאֵל֮ בַּ⁠מִּדְבָּר֒ עַד ־ תֹּ֨ם כָּל ־ הַ⁠גּ֜וֹי אַנְשֵׁ֤י הַ⁠מִּלְחָמָה֙ הַ⁠יֹּצְאִ֣ים מִ⁠מִּצְרַ֔יִם אֲשֶׁ֥ר לֹֽא ־ שָׁמְע֖וּ בְּ⁠ק֣וֹל יְהוָ֑ה אֲשֶׁ֨ר נִשְׁבַּ֤ע יְהוָה֙ לָ⁠הֶ֔ם לְ⁠בִלְתִּ֞י הַרְאוֹתָ֣⁠ם אֶת ־ הָ⁠אָ֗רֶץ אֲשֶׁר֩ נִשְׁבַּ֨ע יְהוָ֤ה לַֽ⁠אֲבוֹתָ⁠ם֙ לָ֣⁠תֶת לָ֔⁠נוּ אֶ֛רֶץ זָבַ֥ת חָלָ֖ב וּ⁠דְבָֽשׁ ׃⁷ וְ⁠אֶת ־ בְּנֵי⁠הֶם֙ הֵקִ֣ים תַּחְתָּ֔⁠ם אֹתָ֖⁠ם מָ֣ל יְהוֹשֻׁ֑עַ כִּי ־ עֲרֵלִ֣ים הָי֔וּ כִּ֛י לֹא ־ מָ֥לוּ אוֹתָ֖⁠ם בַּ⁠דָּֽרֶךְ ׃⁸ וַ⁠יְהִ֛י כַּ⁠אֲשֶׁר ־ תַּ֥מּוּ כָל ־ הַ⁠גּ֖וֹי לְ⁠הִמּ֑וֹל וַ⁠יֵּשְׁב֥וּ תַחְתָּ֛⁠ם בַּֽ⁠מַּחֲנֶ֖ה עַ֥ד חֲיוֹתָֽ⁠ם ׃פ⁹ וַ⁠יֹּ֤אמֶר יְהוָה֙ אֶל ־ יְהוֹשֻׁ֔עַ הַ⁠יּ֗וֹם גַּלּ֛וֹתִי אֶת ־ חֶרְפַּ֥ת מִצְרַ֖יִם מֵ⁠עֲלֵי⁠כֶ֑ם וַ⁠יִּקְרָ֞א שֵׁ֣ם הַ⁠מָּק֤וֹם הַ⁠הוּא֙ גִּלְגָּ֔ל עַ֖ד הַ⁠יּ֥וֹם הַ⁠זֶּֽה ׃¹⁰ וַ⁠יַּחֲנ֥וּ בְנֵֽי ־ יִשְׂרָאֵ֖ל בַּ⁠גִּלְגָּ֑ל וַ⁠יַּעֲשׂ֣וּ אֶת ־ הַ⁠פֶּ֡סַח בְּ⁠אַרְבָּעָה֩ עָשָׂ֨ר י֥וֹם לַ⁠חֹ֛דֶשׁ בָּ⁠עֶ֖רֶב בְּ⁠עַֽרְב֥וֹת יְרִיחֽוֹ ׃¹¹ וַ⁠יֹּ֨אכְל֜וּ מֵ⁠עֲב֥וּר הָ⁠אָ֛רֶץ מִ⁠מָּֽחֳרַ֥ת הַ⁠פֶּ֖סַח מַצּ֣וֹת וְ⁠קָל֑וּי בְּ⁠עֶ֖צֶם הַ⁠יּ֥וֹם הַ⁠זֶּֽה ׃¹² וַ⁠יִּשְׁבֹּ֨ת הַ⁠מָּ֜ן מִֽ⁠מָּחֳרָ֗ת בְּ⁠אָכְלָ⁠ם֙ מֵ⁠עֲב֣וּר הָ⁠אָ֔רֶץ וְ⁠לֹא ־ הָ֥יָה ע֛וֹד לִ⁠בְנֵ֥י יִשְׂרָאֵ֖ל מָ֑ן וַ⁠יֹּאכְל֗וּ מִ⁠תְּבוּאַת֙ אֶ֣רֶץ כְּנַ֔עַן בַּ⁠שָּׁנָ֖ה הַ⁠הִֽיא ׃ס¹³ וַ⁠יְהִ֗י בִּֽ⁠הְי֣וֹת יְהוֹשֻׁעַ֮ בִּ⁠ירִיחוֹ֒ וַ⁠יִּשָּׂ֤א עֵינָי⁠ו֙ וַ⁠יַּ֔רְא וְ⁠הִנֵּה ־ אִישׁ֙ עֹמֵ֣ד לְ⁠נֶגְדּ֔⁠וֹ וְ⁠חַרְבּ֥⁠וֹ שְׁלוּפָ֖ה בְּ⁠יָד֑⁠וֹ וַ⁠יֵּ֨לֶךְ יְהוֹשֻׁ֤עַ אֵלָי⁠ו֙ וַ⁠יֹּ֣אמֶר ל֔⁠וֹ הֲ⁠לָ֥⁠נוּ אַתָּ֖ה אִם ־ לְ⁠צָרֵֽי⁠נוּ ׃¹⁴ וַ⁠יֹּ֣אמֶר ׀ לֹ֗א כִּ֛י אֲנִ֥י שַׂר ־ צְבָֽא ־ יְהוָ֖ה עַתָּ֣ה בָ֑אתִי וַ⁠יִּפֹּל֩ יְהוֹשֻׁ֨עַ אֶל ־ פָּנָ֥י⁠ו אַ֨רְצָ⁠ה֙ וַ⁠יִּשְׁתָּ֔חוּ וַ⁠יֹּ֣אמֶר ל֔⁠וֹ מָ֥ה אֲדֹנִ֖⁠י מְדַבֵּ֥ר אֶל ־ עַבְדּֽ⁠וֹ ׃¹⁵ וַ⁠יֹּאמֶר֩ שַׂר ־ צְבָ֨א יְהוָ֜ה אֶל ־ יְהוֹשֻׁ֗עַ שַׁל ־ נַֽעַלְ⁠ךָ֙ מֵ⁠עַ֣ל רַגְלֶ֔⁠ךָ כִּ֣י הַ⁠מָּק֗וֹם אֲשֶׁ֥ר אַתָּ֛ה עֹמֵ֥ד עָלָ֖י⁠ו קֹ֣דֶשׁ ה֑וּא וַ⁠יַּ֥עַשׂ יְהוֹשֻׁ֖עַ כֵּֽן ׃

¹K עבר⁠נו

Chapter 6

¹ וִֽ⁠ירִיחוֹ֙ סֹגֶ֣רֶת וּ⁠מְסֻגֶּ֔רֶת מִ⁠פְּנֵ֖י בְּנֵ֣י יִשְׂרָאֵ֑ל אֵ֥ין יוֹצֵ֖א וְ⁠אֵ֥ין בָּֽא ׃ס² וַ⁠יֹּ֤אמֶר יְהוָה֙ אֶל ־ יְהוֹשֻׁ֔עַ רְאֵה֙ נָתַ֣תִּי בְ⁠יָֽדְ⁠ךָ֔ אֶת ־ יְרִיח֖וֹ וְ⁠אֶת ־ מַלְכָּ֑⁠הּ גִּבּוֹרֵ֖י הֶ⁠חָֽיִל ׃³ וְ⁠סַבֹּתֶ֣ם אֶת ־ הָ⁠עִ֗יר כֹּ֚ל אַנְשֵׁ֣י הַ⁠מִּלְחָמָ֔ה הַקֵּ֥יף אֶת ־ הָ⁠עִ֖יר פַּ֣עַם אֶחָ֑ת כֹּ֥ה תַעֲשֶׂ֖ה שֵׁ֥שֶׁת יָמִֽים ׃⁴ וְ⁠שִׁבְעָ֣ה כֹהֲנִ֡ים יִשְׂאוּ֩ שִׁבְעָ֨ה שׁוֹפְר֤וֹת הַ⁠יּֽוֹבְלִים֙ לִ⁠פְנֵ֣י הָ⁠אָר֔וֹן וּ⁠בַ⁠יּוֹם֙ הַ⁠שְּׁבִיעִ֔י תָּסֹ֥בּוּ אֶת ־ הָ⁠עִ֖יר שֶׁ֣בַע פְּעָמִ֑ים וְ⁠הַ⁠כֹּ֣הֲנִ֔ים יִתְקְע֖וּ בַּ⁠שּׁוֹפָרֽוֹת ׃⁵ וְ⁠הָיָ֞ה בִּ⁠מְשֹׁ֣ךְ ׀ בְּ⁠קֶ֣רֶן הַ⁠יּוֹבֵ֗ל כְּשָׁמְעֲכֶם֙ ¹ אֶת ־ ק֣וֹל הַ⁠שּׁוֹפָ֔ר יָרִ֥יעוּ כָל ־ הָ⁠עָ֖ם תְּרוּעָ֣ה גְדוֹלָ֑ה וְ⁠נָ֨פְלָ֜ה חוֹמַ֤ת הָ⁠עִיר֙ תַּחְתֶּ֔י⁠הָ וְ⁠עָל֥וּ הָ⁠עָ֖ם אִ֥ישׁ נֶגְדּֽ⁠וֹ ׃⁶ וַ⁠יִּקְרָ֞א יְהוֹשֻׁ֤עַ בִּן ־ נוּן֙ אֶל ־ הַ⁠כֹּ֣הֲנִ֔ים וַ⁠יֹּ֣אמֶר אֲלֵ⁠הֶ֔ם שְׂא֖וּ

¹K ב⁠שמע⁠כם

אֶת ־ אֲר֣וֹן הַ⁠בְּרִ֑ית וְ⁠שִׁבְעָ֣ה כֹֽהֲנִ֗ים יִשְׂאוּ֙ שִׁבְעָ֤ה שֽׁוֹפְרוֹת֙ יוֹבְלִ֔ים לִ⁠פְנֵ֖י אֲר֥וֹן יְהוָֽה ׃⁷ וַיֹּ֙אמֶר֙ ¹ אֶל ־ הָ⁠עָ֔ם עִבְר֖וּ וְ⁠סֹ֣בּוּ אֶת ־ הָ⁠עִ֑יר וְ⁠הֶ֣⁠חָל֔וּץ יַעֲבֹ֕ר לִ⁠פְנֵ֖י אֲר֥וֹן יְהוָֽה ׃⁸ וַ⁠יְהִ֗י כֶּ⁠אֱמֹ֣ר יְהוֹשֻׁעַ֮ אֶל ־ הָ⁠עָם֒ וְ⁠שִׁבְעָ֣ה הַ⁠כֹּהֲנִ֡ים נֹשְׂאִים֩ שִׁבְעָ֨ה שׁוֹפְר֤וֹת הַ⁠יּֽוֹבְלִים֙ לִ⁠פְנֵ֣י יְהוָ֔ה עָבְר֕וּ וְ⁠תָקְע֖וּ בַּ⁠שּֽׁוֹפָר֑וֹת וַֽ⁠אֲרוֹן֙ בְּרִ֣ית יְהוָ֔ה הֹלֵ֖ךְ אַחֲרֵי⁠הֶֽם ׃⁹ וְ⁠הֶ⁠חָל֣וּץ הֹלֵ֔ךְ לִ⁠פְנֵי֙ הַ⁠כֹּ֣הֲנִ֔ים תֹּקְעֵ֖י ² הַ⁠שּֽׁוֹפָר֑וֹת וְ⁠הַֽ⁠מְאַסֵּ֗ף הֹלֵךְ֙ אַחֲרֵ֣י הָ⁠אָר֔וֹן הָל֖וֹךְ וְ⁠תָק֥וֹעַ בַּ⁠שּׁוֹפָרֽוֹת ׃¹⁰ וְ⁠אֶת ־ הָ⁠עָם֩ צִוָּ֨ה יְהוֹשֻׁ֜עַ לֵ⁠אמֹ֗ר לֹ֤א תָרִ֨יעוּ֙ וְ⁠לֹֽא ־ תַשְׁמִ֣יעוּ אֶת ־ קוֹלְ⁠כֶ֔ם וְ⁠לֹא ־ יֵצֵ֥א מִ⁠פִּי⁠כֶ֖ם דָּבָ֑ר עַ֠ד י֣וֹם אָמְרִ֧⁠י אֲלֵי⁠כֶ֛ם הָרִ֖יעוּ וַ⁠הֲרִיעֹתֶֽם ׃¹¹ וַ⁠יַּסֵּ֤ב אֲרוֹן ־ יְהוָה֙ אֶת ־ הָ⁠עִ֔יר הַקֵּ֖ף פַּ֣עַם אֶחָ֑ת וַ⁠יָּבֹ֨אוּ֙ הַֽ⁠מַּחֲנֶ֔ה וַ⁠יָּלִ֖ינוּ בַּֽ⁠מַּחֲנֶֽה ׃פ¹² וַ⁠יַּשְׁכֵּ֥ם יְהוֹשֻׁ֖עַ בַּ⁠בֹּ֑קֶר וַ⁠יִּשְׂא֥וּ הַ⁠כֹּהֲנִ֖ים אֶת ־ אֲר֥וֹן יְהוָֽה ׃¹³ וְ⁠שִׁבְעָ֣ה הַ⁠כֹּהֲנִ֡ים נֹשְׂאִים֩ שִׁבְעָ֨ה שׁוֹפְר֜וֹת הַ⁠יֹּבְלִ֗ים לִ⁠פְנֵי֙ אֲר֣וֹן יְהוָ֔ה הֹלְכִ֣ים הָל֔וֹךְ וְ⁠תָקְע֖וּ בַּ⁠שּׁוֹפָר֑וֹת וְ⁠הֶ⁠חָלוּץ֙ הֹלֵ֣ךְ לִ⁠פְנֵי⁠הֶ֔ם וְ⁠הַֽ⁠מְאַסֵּ֗ף הֹלֵךְ֙ אַֽחֲרֵי֙ אֲר֣וֹן יְהוָ֔ה הָל֖וֹךְ ³ וְ⁠תָק֥וֹעַ בַּ⁠שּׁוֹפָרֽוֹת ׃¹⁴ וַ⁠יָּסֹ֨בּוּ אֶת ־ הָ⁠עִ֜יר בַּ⁠יּ֤וֹם הַ⁠שֵּׁנִי֙ פַּ֣עַם אַחַ֔ת וַ⁠יָּשֻׁ֖בוּ הַֽ⁠מַּחֲנֶ֑ה כֹּ֥ה עָשׂ֖וּ שֵׁ֥שֶׁת יָמִֽים ׃¹⁵ וַ⁠יְהִ֣י ׀ בַּ⁠יּ֣וֹם הַ⁠שְּׁבִיעִ֗י וַ⁠יַּשְׁכִּ֨מוּ֙ כַּ⁠עֲל֣וֹת הַ⁠שַּׁ֔חַר וַ⁠יָּסֹ֧בּוּ אֶת ־ הָ⁠עִ֛יר כַּ⁠מִּשְׁפָּ֥ט הַ⁠זֶּ֖ה שֶׁ֣בַע פְּעָמִ֑ים רַ֚ק בַּ⁠יּ֣וֹם הַ⁠ה֔וּא סָבְב֥וּ אֶת ־ הָ⁠עִ֖יר שֶׁ֥בַע פְּעָמִֽים ׃¹⁶ וַ⁠יְהִי֙ בַּ⁠פַּ֣עַם הַ⁠שְּׁבִיעִ֔ית תָּקְע֥וּ הַ⁠כֹּהֲנִ֖ים בַּ⁠שּׁוֹפָר֑וֹת וַ⁠יֹּ֨אמֶר יְהוֹשֻׁ֤עַ אֶל ־ הָ⁠עָם֙ הָרִ֔יעוּ כִּֽי ־ נָתַ֧ן יְהוָ֛ה לָ⁠כֶ֖ם אֶת ־ הָ⁠עִֽיר ׃¹⁷ וְ⁠הָיְתָ֨ה הָ⁠עִ֥יר חֵ֛רֶם הִ֥יא וְ⁠כָל ־ אֲשֶׁר ־ בָּ֖⁠הּ לַֽ⁠יהוָ֑ה רַק֩ רָחָ֨ב הַ⁠זּוֹנָ֜ה תִּֽחְיֶ֗ה הִ֚יא וְ⁠כָל ־ אֲשֶׁ֣ר אִתָּ֣⁠הּ בַּ⁠בַּ֔יִת כִּ֣י הֶחְבְּאַ֔תָה אֶת ־ הַ⁠מַּלְאָכִ֖ים אֲשֶׁ֥ר שָׁלָֽחְנוּ ׃¹⁸ וְ⁠רַק ־ אַתֶּם֙ שִׁמְר֣וּ מִן ־ הַ⁠חֵ֔רֶם פֶּֽן ־ תַּחֲרִ֖ימוּ וּ⁠לְקַחְתֶּ֣ם מִן ־ הַ⁠חֵ֑רֶם וְ⁠שַׂמְתֶּ֞ם אֶת ־ מַחֲנֵ֤ה יִשְׂרָאֵל֙ לְ⁠חֵ֔רֶם וַ⁠עֲכַרְתֶּ֖ם אוֹתֽ⁠וֹ ׃¹⁹ וְ⁠כֹ֣ל ׀ כֶּ֣סֶף וְ⁠זָהָ֗ב וּ⁠כְלֵ֤י נְחֹ֨שֶׁת֙ וּ⁠בַרְזֶ֔ל קֹ֥דֶשׁ ה֖וּא לַֽ⁠יהוָ֑ה אוֹצַ֥ר יְהוָ֖ה יָבֽוֹא ׃²⁰ וַ⁠יָּ֣רַע הָ⁠עָ֔ם וַֽ⁠יִּתְקְע֖וּ בַּ⁠שֹּֽׁפָר֑וֹת וַ⁠יְהִי֩ כִ⁠שְׁמֹ֨עַ הָ⁠עָ֜ם אֶת ־ ק֣וֹל הַ⁠שּׁוֹפָ֗ר וַ⁠יָּרִ֤יעוּ הָ⁠עָם֙ תְּרוּעָ֣ה גְדוֹלָ֔ה וַ⁠תִּפֹּ֨ל הַֽ⁠חוֹמָ֜ה תַּחְתֶּ֗י⁠הָ וַ⁠יַּ֨עַל הָ⁠עָ֤ם הָ⁠עִ֨ירָ⁠ה֙ אִ֣ישׁ נֶגְדּ֔⁠וֹ וַֽ⁠יִּלְכְּד֖וּ אֶת ־ הָ⁠עִֽיר ׃²¹ וַֽ⁠יַּחֲרִ֨ימוּ֙ אֶת ־ כָּל ־ אֲשֶׁ֣ר בָּ⁠עִ֔יר מֵ⁠אִישׁ֙ וְ⁠עַד ־ אִשָּׁ֔ה מִ⁠נַּ֖עַר וְ⁠עַד ־ זָקֵ֑ן וְ⁠עַ֨ד שׁ֥וֹר וָ⁠שֶׂ֛ה וַ⁠חֲמ֖וֹר לְ⁠פִי ־ חָֽרֶב ׃²² וְ⁠לִ⁠שְׁנַ֨יִם הָ⁠אֲנָשִׁ֜ים הַֽ⁠מְרַגְּלִ֤ים אֶת ־ הָ⁠אָ֨רֶץ֙ אָמַ֣ר יְהוֹשֻׁ֔עַ בֹּ֖אוּ בֵּית ־ הָ⁠אִשָּׁ֣ה הַ⁠זּוֹנָ֑ה וְ⁠הוֹצִ֨יאוּ מִ⁠שָּׁ֤ם אֶת ־ הָֽ⁠אִשָּׁה֙ וְ⁠אֶת ־ כָּל ־ אֲשֶׁר ־ לָ֔⁠הּ כַּ⁠אֲשֶׁ֥ר נִשְׁבַּעְתֶּ֖ם לָֽ⁠הּ ׃²³ וַ⁠יָּבֹ֜אוּ הַ⁠נְּעָרִ֣ים הַֽ⁠מְרַגְּלִ֗ים וַ⁠יֹּצִ֡יאוּ אֶת ־ רָ֠חָב וְ⁠אֶת ־ אָבִ֨י⁠הָ וְ⁠אֶת ־ אִמָּ֤⁠הּ וְ⁠אֶת ־ אַחֶ֨י⁠הָ֙ וְ⁠אֶת ־ כָּל ־ אֲשֶׁר ־ לָ֔⁠הּ וְ⁠אֵ֥ת כָּל ־ מִשְׁפְּחוֹתֶ֖י⁠הָ הוֹצִ֑יאוּ וַ⁠יַּ֨נִּיח֔וּ⁠ם מִ⁠ח֖וּץ לְ⁠מַחֲנֵ֥ה יִשְׂרָאֵֽל ׃²⁴ וְ⁠הָ⁠עִ֛יר שָׂרְפ֥וּ בָ⁠אֵ֖שׁ וְ⁠כָל ־ אֲשֶׁר ־ בָּ֑⁠הּ רַ֣ק ׀ הַ⁠כֶּ֣סֶף וְ⁠הַ⁠זָּהָ֗ב וּ⁠כְלֵ֤י הַ⁠נְּחֹ֨שֶׁת֙ וְ⁠הַ⁠בַּרְזֶ֔ל נָתְנ֖וּ אוֹצַ֥ר בֵּית ־ יְהוָֽה ׃²⁵ וְֽ⁠אֶת ־ רָחָ֣ב הַ֠⁠זּוֹנָה וְ⁠אֶת ־ בֵּ֨ית אָבִ֤י⁠הָ וְ⁠אֶת ־ כָּל ־ אֲשֶׁר ־ לָ⁠הּ֙ הֶחֱיָ֣ה יְהוֹשֻׁ֔עַ וַ⁠תֵּ֨שֶׁב֙ בְּ⁠קֶ֣רֶב יִשְׂרָאֵ֔ל עַ֖ד הַ⁠יּ֣וֹם הַ⁠זֶּ֑ה כִּ֤י הֶחְבִּ֨יאָה֙ אֶת ־ הַ⁠מַּלְאָכִ֔ים אֲשֶׁר ־ שָׁלַ֥ח יְהוֹשֻׁ֖עַ לְ⁠רַגֵּ֥ל אֶת ־ יְרִיחֽוֹ ׃פ²⁶ וַ⁠יַּשְׁבַּ֣ע יְהוֹשֻׁ֔עַ בָּ⁠עֵ֥ת הַ⁠הִ֖יא לֵ⁠אמֹ֑ר אָר֨וּר הָ⁠אִ֜ישׁ לִ⁠פְנֵ֣י יְהוָ֗ה אֲשֶׁ֤ר יָקוּם֙ וּ⁠בָנָ֞ה אֶת ־ הָ⁠עִ֤יר הַ⁠זֹּאת֙ אֶת ־ יְרִיח֔וֹ בִּ⁠בְכֹר֣⁠וֹ יְיַסְּדֶ֔⁠נָּה וּ⁠בִ⁠צְעִיר֖⁠וֹ יַצִּ֥יב דְּלָתֶֽי⁠הָ ׃²⁷ וַ⁠יְהִ֥י יְהוָ֖ה אֶת ־ יְהוֹשֻׁ֑עַ וַ⁠יְהִ֥י שָׁמְע֖⁠וֹ בְּ⁠כָל ־ הָ⁠אָֽרֶץ ׃

Chapter 7

¹ וַ⁠יִּמְעֲל֧וּ בְנֵֽי ־ יִשְׂרָאֵ֛ל מַ֖עַל בַּ⁠חֵ֑רֶם וַ⁠יִּקַּ֡ח עָכָ֣ן בֶּן ־ כַּרְמִי֩ בֶן ־ זַבְדִּ֨י בֶן ־ זֶ֜רַח לְ⁠מַטֵּ֤ה יְהוּדָה֙ מִן ־ הַ⁠חֵ֔רֶם וַ⁠יִּֽחַר ־ אַ֥ף יְהוָ֖ה בִּ⁠בְנֵ֥י יִשְׂרָאֵֽל ׃² וַ⁠יִּשְׁלַח֩ יְהוֹשֻׁ֨עַ אֲנָשִׁ֜ים מִֽ⁠ירִיח֗וֹ הָ⁠עַ֞י אֲשֶׁ֨ר עִם ־ בֵּ֥ית אָ֨וֶן֙ מִ⁠קֶּ֣דֶם

לְ⁠בֵֽית ־ אֵ֔ל וַ⁠יֹּ֤אמֶר אֲלֵי⁠הֶם֙ לֵ⁠אמֹ֔ר עֲל֖וּ וְ⁠רַגְּל֣וּ אֶת ־ הָ⁠אָ֑רֶץ וַֽ⁠יַּעֲלוּ֙ הָ⁠אֲנָשִׁ֔ים וַֽ⁠יְרַגְּל֖וּ אֶת ־ הָ⁠עָֽי ׃³ וַ⁠יָּשֻׁ֣בוּ אֶל ־ יְהוֹשֻׁ֗עַ וַ⁠יֹּאמְר֣וּ אֵלָי⁠ו֮ אַל ־ יַ֣עַל כָּל ־ הָ⁠עָם֒ כְּ⁠אַלְפַּ֣יִם אִ֗ישׁ א֚וֹ כִּ⁠שְׁלֹ֣שֶׁת אֲלָפִ֣ים אִ֔ישׁ יַעֲל֖וּ וְ⁠יַכּ֣וּ אֶת ־ הָ⁠עָ֑י אַל ־ תְּיַגַּע ־ שָׁ֨מָּ⁠ה֙ אֶת ־ כָּל ־ הָ⁠עָ֔ם כִּ֥י מְעַ֖ט הֵֽמָּה ׃⁴ וַ⁠יַּעֲל֤וּ מִן ־ הָ⁠עָם֙ שָׁ֔מָּ⁠ה כִּ⁠שְׁלֹ֥שֶׁת אֲלָפִ֖ים אִ֑ישׁ וַ⁠יָּנֻ֕סוּ לִ⁠פְנֵ֖י אַנְשֵׁ֥י הָ⁠עָֽי ׃⁵ וַ⁠יַּכּ֨וּ מֵ⁠הֶ֜ם אַנְשֵׁ֣י הָ⁠עַ֗י כִּ⁠שְׁלֹשִׁ֤ים וְ⁠שִׁשָּׁה֙ אִ֔ישׁ וַֽ⁠יִּרְדְּפ֞וּ⁠ם לִ⁠פְנֵ֤י הַ⁠שַּׁ֨עַר֙ עַד ־ הַ⁠שְּׁבָרִ֔ים וַ⁠יַּכּ֖וּ⁠ם בַּ⁠מּוֹרָ֑ד וַ⁠יִּמַּ֥ס לְבַב ־ הָ⁠עָ֖ם וַ⁠יְהִ֥י לְ⁠מָֽיִם ׃⁶ וַ⁠יִּקְרַ֨ע יְהוֹשֻׁ֜עַ שִׂמְלֹתָ֗י⁠ו וַ⁠יִּפֹּל֩ עַל ־ פָּנָ֨י⁠ו אַ֜רְצָ⁠ה לִ⁠פְנֵ֨י אֲר֤וֹן יְהוָה֙ עַד ־ הָ⁠עֶ֔רֶב ה֖וּא וְ⁠זִקְנֵ֣י יִשְׂרָאֵ֑ל וַ⁠יַּעֲל֥וּ עָפָ֖ר עַל ־ רֹאשָֽׁ⁠ם ׃⁷ וַ⁠יֹּ֨אמֶר יְהוֹשֻׁ֜עַ אֲהָ֣הּ ׀ אֲדֹנָ֣⁠י יְהוִ֗ה לָ֠⁠מָה הֵעֲבַ֨רְתָּ הַעֲבִ֜יר אֶת ־ הָ⁠עָ֤ם הַ⁠זֶּה֙ אֶת ־ הַ⁠יַּרְדֵּ֔ן לָ⁠תֵ֥ת אֹתָ֛⁠נוּ בְּ⁠יַ֥ד הָ⁠אֱמֹרִ֖י לְ⁠הַאֲבִידֵ֑⁠נוּ וְ⁠לוּ֙ הוֹאַ֣לְנוּ וַ⁠נֵּ֔שֶׁב בְּ⁠עֵ֖בֶר הַ⁠יַּרְדֵּֽן ׃⁸ בִּ֖י אֲדֹנָ֑⁠י מָ֣ה אֹמַ֔ר אַ֠חֲרֵי אֲשֶׁ֨ר הָפַ֧ךְ יִשְׂרָאֵ֛ל עֹ֖רֶף לִ⁠פְנֵ֥י אֹיְבָֽי⁠ו ׃⁹ וְ⁠יִשְׁמְע֣וּ הַֽ⁠כְּנַעֲנִ֗י וְ⁠כֹל֙ יֹשְׁבֵ֣י הָ⁠אָ֔רֶץ וְ⁠נָסַ֣בּוּ עָלֵ֔י⁠נוּ וְ⁠הִכְרִ֥יתוּ אֶת ־ שְׁמֵ֖⁠נוּ מִן ־ הָ⁠אָ֑רֶץ וּ⁠מַֽה ־ תַּעֲשֵׂ֖ה לְ⁠שִׁמְ⁠ךָ֥ הַ⁠גָּדֽוֹל ׃ס¹⁰ וַ⁠יֹּ֧אמֶר יְהוָ֛ה אֶל ־ יְהוֹשֻׁ֖עַ קֻ֣ם לָ֑⁠ךְ לָ֣⁠מָּה זֶּ֔ה אַתָּ֖ה נֹפֵ֥ל עַל ־ פָּנֶֽי⁠ךָ ׃¹¹ חָטָא֙ יִשְׂרָאֵ֔ל וְ⁠גַם֙ עָבְר֣וּ אֶת ־ בְּרִיתִ֔⁠י אֲשֶׁ֥ר צִוִּ֖יתִי אוֹתָ֑⁠ם וְ⁠גַ֤ם לָֽקְחוּ֙ מִן ־ הַ⁠חֵ֔רֶם וְ⁠גַ֤ם גָּֽנְבוּ֙ וְ⁠גַ֣ם כִּֽחֲשׁ֔וּ וְ⁠גַ֖ם שָׂ֥מוּ בִ⁠כְלֵי⁠הֶֽם ׃¹² וְ⁠לֹ֨א יֻכְל֜וּ בְּנֵ֣י יִשְׂרָאֵ֗ל לָ⁠קוּם֙ לִ⁠פְנֵ֣י אֹיְבֵי⁠הֶ֔ם עֹ֗רֶף יִפְנוּ֙ לִ⁠פְנֵ֣י אֹֽיְבֵי⁠הֶ֔ם כִּ֥י הָי֖וּ לְ⁠חֵ֑רֶם לֹ֤א אוֹסִיף֙ לִֽ⁠הְי֣וֹת עִמָּ⁠כֶ֔ם אִם ־ לֹ֥א תַשְׁמִ֛ידוּ הַ⁠חֵ֖רֶם מִֽ⁠קִּרְבְּ⁠כֶֽם ׃¹³ קֻ֚ם קַדֵּ֣שׁ אֶת ־ הָ⁠עָ֔ם וְ⁠אָמַרְתָּ֖ הִתְקַדְּשׁ֣וּ לְ⁠מָחָ֑ר כִּ֣י כֹה֩ אָמַ֨ר יְהוָ֜ה אֱלֹהֵ֣י יִשְׂרָאֵ֗ל חֵ֤רֶם בְּ⁠קִרְבְּ⁠ךָ֙ יִשְׂרָאֵ֔ל לֹ֣א תוּכַ֗ל לָ⁠קוּם֙ לִ⁠פְנֵ֣י אֹיְבֶ֔י⁠ךָ עַד ־ הֲסִירְ⁠כֶ֥ם הַ⁠חֵ֖רֶם מִֽ⁠קִּרְבְּ⁠כֶֽם ׃¹⁴ וְ⁠נִקְרַבְתֶּ֥ם בַּ⁠בֹּ֖קֶר לְ⁠שִׁבְטֵי⁠כֶ֑ם וְ⁠הָיָ֡ה הַ⁠שֵּׁבֶט֩ אֲשֶׁר ־ יִלְכְּדֶ֨⁠נּוּ יְהוָ֜ה יִקְרַ֣ב לַ⁠מִּשְׁפָּח֗וֹת וְ⁠הַ⁠מִּשְׁפָּחָ֞ה אֲשֶֽׁר ־ יִלְכְּדֶ֤⁠נָּה יְהוָה֙ תִּקְרַ֣ב לַ⁠בָּתִּ֔ים וְ⁠הַ⁠בַּ֨יִת֙ אֲשֶׁ֣ר יִלְכְּדֶ֣⁠נּוּ יְהוָ֔ה יִקְרַ֖ב לַ⁠גְּבָרִֽים ׃¹⁵ וְ⁠הָיָה֙ הַ⁠נִּלְכָּ֣ד בַּ⁠חֵ֔רֶם יִשָּׂרֵ֣ף בָּ⁠אֵ֔שׁ אֹת֖⁠וֹ וְ⁠אֶת ־ כָּל ־ אֲשֶׁר ־ ל֑⁠וֹ כִּ֤י עָבַר֙ אֶת ־ בְּרִ֣ית יְהוָ֔ה וְ⁠כִֽי ־ עָשָׂ֥ה נְבָלָ֖ה בְּ⁠יִשְׂרָאֵֽל ׃¹⁶ וַ⁠יַּשְׁכֵּ֤ם יְהוֹשֻׁ֨עַ֙ בַּ⁠בֹּ֔קֶר וַ⁠יַּקְרֵ֥ב אֶת ־ יִשְׂרָאֵ֖ל לִ⁠שְׁבָטָ֑י⁠ו וַ⁠יִּלָּכֵ֖ד שֵׁ֥בֶט יְהוּדָֽה ׃¹⁷ וַ⁠יַּקְרֵב֙ אֶת ־ מִשְׁפַּ֣חַת יְהוּדָ֔ה וַ⁠יִּלְכֹּ֕ד אֵ֖ת מִשְׁפַּ֣חַת הַ⁠זַּרְחִ֑י וַ⁠יַּקְרֵ֞ב אֶת ־ מִשְׁפַּ֤חַת הַ⁠זַּרְחִי֙ לַ⁠גְּבָרִ֔ים וַ⁠יִּלָּכֵ֖ד זַבְדִּֽי ׃¹⁸ וַ⁠יַּקְרֵ֥ב אֶת ־ בֵּית֖⁠וֹ לַ⁠גְּבָרִ֑ים וַ⁠יִּלָּכֵ֗ד עָכָ֞ן בֶּן ־ כַּרְמִ֧י בֶן ־ זַבְדִּ֛י בֶּן ־ זֶ֖רַח לְ⁠מַטֵּ֥ה יְהוּדָֽה ׃¹⁹ וַ⁠יֹּ֨אמֶר יְהוֹשֻׁ֜עַ אֶל ־ עָכָ֗ן בְּנִ⁠י֙ שִֽׂים ־ נָ֣א כָב֗וֹד לַֽ⁠יהוָ֛ה אֱלֹהֵ֥י יִשְׂרָאֵ֖ל וְ⁠תֶן ־ ל֣⁠וֹ תוֹדָ֑ה וְ⁠הַגֶּד ־ נָ֥א לִ⁠י֙ מֶ֣ה עָשִׂ֔יתָ אַל ־ תְּכַחֵ֖ד מִמֶּֽ⁠נִּי ׃²⁰ וַ⁠יַּ֧עַן עָכָ֛ן אֶת ־ יְהוֹשֻׁ֖עַ וַ⁠יֹּאמַ֑ר אָמְנָ֗ה אָנֹכִ֤י חָטָ֨אתִי֙ לַֽ⁠יהוָה֙ אֱלֹהֵ֣י יִשְׂרָאֵ֔ל וְ⁠כָ⁠זֹ֥את וְ⁠כָ⁠זֹ֖את עָשִֽׂיתִי ׃²¹ וָאֵ֣רֶא ¹ בַ⁠שָּׁלָ֡ל אַדֶּ֣רֶת שִׁנְעָר֩ אַחַ֨ת טוֹבָ֜ה וּ⁠מָאתַ֧יִם שְׁקָלִ֣ים כֶּ֗סֶף וּ⁠לְשׁ֨וֹן זָהָ֤ב אֶחָד֙ חֲמִשִּׁ֤ים שְׁקָלִים֙ מִשְׁקָל֔⁠וֹ וָֽ⁠אֶחְמְדֵ֖⁠ם וָֽ⁠אֶקָּחֵ֑⁠ם וְ⁠הִנָּ֨⁠ם טְמוּנִ֥ים בָּ⁠אָ֛רֶץ בְּ⁠ת֥וֹךְ הָ⁠אָֽהֳלִ֖⁠י וְ⁠הַ⁠כֶּ֥סֶף תַּחְתֶּֽי⁠הָ ׃²² וַ⁠יִּשְׁלַ֤ח יְהוֹשֻׁ֨עַ֙ מַלְאָכִ֔ים וַ⁠יָּרֻ֖צוּ הָ⁠אֹ֑הֱלָ⁠ה וְ⁠הִנֵּ֧ה טְמוּנָ֛ה בְּ⁠אָהֳל֖⁠וֹ וְ⁠הַ⁠כֶּ֥סֶף תַּחְתֶּֽי⁠הָ ׃²³ וַ⁠יִּקָּחוּ⁠ם֙ מִ⁠תּ֣וֹךְ הָ⁠אֹ֔הֶל וַ⁠יְבִאוּ⁠ם֙ אֶל ־ יְהוֹשֻׁ֔עַ וְ⁠אֶ֖ל כָּל ־ בְּנֵ֣י יִשְׂרָאֵ֑ל וַ⁠יַּצִּקֻ֖⁠ם לִ⁠פְנֵ֥י יְהוָֽה ׃²⁴ וַ⁠יִּקַּ֣ח יְהוֹשֻׁ֣עַ אֶת ־ עָכָ֣ן בֶּן ־ זֶ֡רַח וְ⁠אֶת ־ הַ⁠כֶּ֣סֶף וְ⁠אֶת ־ הָ⁠אַדֶּ֣רֶת וְֽ⁠אֶת ־ לְשׁ֣וֹן הַ⁠זָּהָ֡ב וְֽ⁠אֶת ־ בָּנָ֡י⁠ו וְֽ⁠אֶת ־ בְּנֹתָ֡י⁠ו וְ⁠אֶת ־ שׁוֹר⁠וֹ֩ וְ⁠אֶת ־ חֲמֹר֨⁠וֹ וְ⁠אֶת ־ צֹאנ֤⁠וֹ וְ⁠אֶֽת ־ אָהֳל⁠וֹ֙ וְ⁠אֶת ־ כָּל ־ אֲשֶׁר ־ ל֔⁠וֹ וְ⁠כָל ־ יִשְׂרָאֵ֖ל עִמּ֑⁠וֹ וַ⁠יַּעֲל֥וּ אֹתָ֖⁠ם עֵ֥מֶק עָכֽוֹר ׃²⁵ וַ⁠יֹּ֤אמֶר יְהוֹשֻׁ֨עַ֙ מֶ֣ה עֲכַרְתָּ֔⁠נוּ יַעְכֳּרְ⁠ךָ֥ יְהוָ֖ה בַּ⁠יּ֣וֹם הַ⁠זֶּ֑ה וַ⁠יִּרְגְּמ֨וּ אֹת֤⁠וֹ כָל ־ יִשְׂרָאֵל֙ אֶ֔בֶן וַ⁠יִּשְׂרְפ֤וּ אֹתָ⁠ם֙ בָּ⁠אֵ֔שׁ וַ⁠יִּסְקְל֥וּ אֹתָ֖⁠ם בָּ⁠אֲבָנִֽים ׃²⁶ וַ⁠יָּקִ֨ימוּ עָלָ֜י⁠ו גַּל ־ אֲבָנִ֣ים גָּד֗וֹל עַ֚ד הַ⁠יּ֣וֹם הַ⁠זֶּ֔ה וַ⁠יָּ֥שָׁב יְהוָ֖ה מֵ⁠חֲר֣וֹן אַפּ֑⁠וֹ עַל ־ כֵּ֠ן קָרָ֞א שֵׁ֣ם הַ⁠מָּק֤וֹם הַ⁠הוּא֙ עֵ֣מֶק עָכ֔וֹר עַ֖ד הַ⁠יּ֥וֹם הַ⁠זֶּֽה ׃פ

Chapter 8

¹ וַ⁠יֹּ֨אמֶר יְהוָ֤ה אֶל ־ יְהוֹשֻׁ֨עַ֙ אַל ־ תִּירָ֣א וְ⁠אַל ־ תֵּחָ֔ת קַ֣ח עִמְּ⁠ךָ֗ אֵ֚ת כָּל ־ עַ֣ם הַ⁠מִּלְחָמָ֔ה וְ⁠ק֖וּם עֲלֵ֣ה הָ⁠עָ֑י רְאֵ֣ה ׀ נָתַ֣תִּי בְ⁠יָדְ⁠ךָ֗ אֶת ־ מֶ֤לֶךְ הָ⁠עַי֙ וְ⁠אֶת ־ עַמּ֔⁠וֹ וְ⁠אֶת ־ עִיר֖⁠וֹ וְ⁠אֶת ־ אַרְצֽ⁠וֹ ׃² וְ⁠עָשִׂ֨יתָ לָ⁠עַ֜י וּ⁠לְ⁠מַלְכָּ֗⁠הּ כַּ⁠אֲשֶׁ֨ר עָשִׂ֤יתָ לִֽ⁠ירִיחוֹ֙ וּ⁠לְ⁠מַלְכָּ֔⁠הּ רַק ־ שְׁלָלָ֥⁠הּ וּ⁠בְהֶמְתָּ֖⁠הּ תָּבֹ֣זּוּ לָ⁠כֶ֑ם שִׂים ־ לְ⁠ךָ֥ אֹרֵ֛ב לָ⁠עִ֖יר מֵ⁠אַחֲרֶֽי⁠הָ ׃³ וַ⁠יָּ֧קָם יְהוֹשֻׁ֛עַ וְ⁠כָל ־ עַ֥ם הַ⁠מִּלְחָמָ֖ה לַ⁠עֲל֣וֹת הָ⁠עָ֑י וַ⁠יִּבְחַ֣ר יְ֠הוֹשֻׁעַ שְׁלֹשִׁ֨ים אֶ֤לֶף אִישׁ֙ גִּבּוֹרֵ֣י הַ⁠חַ֔יִל וַ⁠יִּשְׁלָחֵ֖⁠ם לָֽיְלָה ׃⁴ וַ⁠יְצַ֨ו אֹתָ֜⁠ם לֵ⁠אמֹ֗ר רְ֠אוּ אַתֶּ֞ם אֹרְבִ֤ים לָ⁠עִיר֙ מֵ⁠אַחֲרֵ֣י הָ⁠עִ֔יר אַל ־ תַּרְחִ֥יקוּ מִן ־ הָ⁠עִ֖יר מְאֹ֑ד וִ⁠הְיִיתֶ֥ם כֻּלְּ⁠כֶ֖ם נְכֹנִֽים ׃⁵ וַ⁠אֲנִ֗י וְ⁠כָל ־ הָ⁠עָם֙ אֲשֶׁ֣ר אִתִּ֔⁠י נִקְרַ֖ב אֶל ־ הָ⁠עִ֑יר וְ⁠הָיָ֗ה כִּֽי ־ יֵצְא֤וּ לִ⁠קְרָאתֵ֨⁠נוּ֙ כַּ⁠אֲשֶׁ֣ר בָּ⁠רִֽאשֹׁנָ֔ה וְ⁠נַ֖סְנוּ לִ⁠פְנֵי⁠הֶֽם ׃⁶ וְ⁠יָצְא֣וּ אַחֲרֵ֗י⁠נוּ עַ֣ד הַתִּיקֵ֤⁠נוּ אוֹתָ⁠ם֙ מִן ־ הָ⁠עִ֔יר כִּ֣י יֹֽאמְר֔וּ נָסִ֣ים לְ⁠פָנֵ֔י⁠נוּ כַּ⁠אֲשֶׁ֖ר בָּ⁠רִֽאשֹׁנָ֑ה וְ⁠נַ֖סְנוּ לִ⁠פְנֵי⁠הֶֽם ׃⁷ וְ⁠אַתֶּ֗ם תָּקֻ֨מוּ֙ מֵ⁠הָ֣⁠אוֹרֵ֔ב וְ⁠הוֹרַשְׁתֶּ֖ם אֶת ־ הָ⁠עִ֑יר וּ⁠נְתָנָ֛⁠הּ יְהוָ֥ה אֱלֹֽהֵי⁠כֶ֖ם בְּ⁠יֶדְ⁠כֶֽם ׃⁸ וְ⁠הָיָ֞ה כְּ⁠תָפְשְׂ⁠כֶ֣ם אֶת ־ הָ⁠עִ֗יר תַּצִּ֤יתוּ אֶת ־ הָ⁠עִיר֙ בָּ⁠אֵ֔שׁ כִּ⁠דְבַ֥ר יְהוָ֖ה תַּעֲשׂ֑וּ רְא֖וּ צִוִּ֥יתִי אֶתְ⁠כֶֽם ׃⁹ וַ⁠יִּשְׁלָחֵ֣⁠ם יְהוֹשֻׁ֗עַ וַ⁠יֵּֽלְכוּ֙ אֶל ־ הַ⁠מַּאְרָ֔ב וַ⁠יֵּשְׁב֗וּ בֵּ֧ין

בֵּֽית ־ אֵ֛ל וּ⁠בֵ֥ין הָ⁠עַ֖י מִ⁠יָּ֣ם לָ⁠עָ֑י וַ⁠יָּ֧לֶן יְהוֹשֻׁ֛עַ בַּ⁠לַּ֥יְלָה הַ⁠ה֖וּא בְּ⁠ת֥וֹךְ הָ⁠עָֽם ׃¹⁰ וַ⁠יַּשְׁכֵּ֤ם יְהוֹשֻׁ֨עַ֙ בַּ⁠בֹּ֔קֶר וַ⁠יִּפְקֹ֖ד אֶת ־ הָ⁠עָ֑ם וַ⁠יַּ֨עַל ה֜וּא וְ⁠זִקְנֵ֧י יִשְׂרָאֵ֛ל לִ⁠פְנֵ֥י הָ⁠עָ֖ם הָ⁠עָֽי ׃¹¹ וְ⁠כָל ־ הָ⁠עָ֨ם הַ⁠מִּלְחָמָ֜ה אֲשֶׁ֣ר אִתּ֗⁠וֹ עָלוּ֙ וַֽ⁠יִּגְּשׁ֔וּ וַ⁠יָּבֹ֖אוּ נֶ֣גֶד הָ⁠עִ֑יר וַֽ⁠יַּחֲנוּ֙ מִ⁠צְּפ֣וֹן לָ⁠עַ֔י וְ⁠הַ⁠גַּ֖י בינ⁠ו ¹ וּ⁠בֵין ־ הָ⁠עָֽי ׃¹² וַ⁠יִּקַּ֕ח כַּ⁠חֲמֵ֥שֶׁת אֲלָפִ֖ים אִ֑ישׁ וַ⁠יָּ֨שֶׂם אוֹתָ֜⁠ם אֹרֵ֗ב בֵּ֧ין בֵּֽית ־ אֵ֛ל וּ⁠בֵ֥ין הָ⁠עַ֖י מִ⁠יָּ֥ם לָ⁠עִֽיר ׃¹³ וַ⁠יָּשִׂ֨ימוּ הָ⁠עָ֜ם אֶת ־ כָּל ־ הַֽ⁠מַּחֲנֶ֗ה אֲשֶׁר֙ מִ⁠צְּפ֣וֹן לָ⁠עִ֔יר וְ⁠אֶת ־ עֲקֵב֖⁠וֹ מִ⁠יָּ֣ם לָ⁠עִ֑יר וַ⁠יֵּ֧לֶךְ יְהוֹשֻׁ֛עַ בַּ⁠לַּ֥יְלָה הַ⁠ה֖וּא בְּ⁠ת֥וֹךְ הָ⁠עֵֽמֶק ׃¹⁴ וַ⁠יְהִ֞י כִּ⁠רְא֣וֹת מֶֽלֶךְ ־ הָ⁠עַ֗י וַֽ⁠יְמַהֲר֡וּ וַ⁠יַּשְׁכִּ֡ימוּ וַ⁠יֵּצְא֣וּ אַנְשֵֽׁי ־ הָ⁠עִ֣יר לִ⁠קְרַֽאת ־ יִ֠שְׂרָאֵל לַֽ⁠מִּלְחָמָ֞ה ה֧וּא וְ⁠כָל ־ עַמּ֛⁠וֹ לַ⁠מּוֹעֵ֖ד לִ⁠פְנֵ֣י הָֽ⁠עֲרָבָ֑ה וְ⁠הוּא֙ לֹ֣א יָדַ֔ע כִּֽי ־ אֹרֵ֥ב ל֖⁠וֹ מֵ⁠אַחֲרֵ֥י הָ⁠עִֽיר ׃¹⁵ וַ⁠יִּנָּֽגְע֛וּ יְהוֹשֻׁ֥עַ וְ⁠כָל ־ יִשְׂרָאֵ֖ל לִ⁠פְנֵי⁠הֶ֑ם וַ⁠יָּנֻ֖סוּ דֶּ֥רֶךְ הַ⁠מִּדְבָּֽר ׃¹⁶ וַ⁠יִּזָּעֲק֗וּ כָּל ־ הָ⁠עָם֙ אֲשֶׁ֣ר ב⁠עיר ² לִ⁠רְדֹּ֖ף אַחֲרֵי⁠הֶ֑ם וַֽ⁠יִּרְדְּפוּ֙ אַחֲרֵ֣י יְהוֹשֻׁ֔עַ וַ⁠יִּנָּתְק֖וּ מִן ־ הָ⁠עִֽיר ׃¹⁷ וְ⁠לֹֽא ־ נִשְׁאַ֣ר אִ֗ישׁ בָּ⁠עַי֙ וּ⁠בֵ֣ית אֵ֔ל אֲשֶׁ֥ר לֹֽא ־ יָצְא֖וּ אַחֲרֵ֣י יִשְׂרָאֵ֑ל וַ⁠יַּעַזְב֤וּ אֶת ־ הָ⁠עִיר֙ פְּתוּחָ֔ה וַֽ⁠יִּרְדְּפ֖וּ אַחֲרֵ֥י יִשְׂרָאֵֽל ׃פ¹⁸ וַ⁠יֹּ֨אמֶר יְהוָ֜ה אֶל ־ יְהוֹשֻׁ֗עַ נְ֠טֵה בַּ⁠כִּיד֤וֹן אֲשֶׁר ־ בְּ⁠יָֽדְ⁠ךָ֙ אֶל ־ הָ⁠עַ֔י כִּ֥י בְ⁠יָדְ⁠ךָ֖ אֶתְּנֶ֑⁠נָּה וַ⁠יֵּ֧ט יְהוֹשֻׁ֛עַ בַּ⁠כִּיד֥וֹן אֲשֶׁר ־ בְּ⁠יָד֖⁠וֹ אֶל ־ הָ⁠עִֽיר ׃¹⁹ וְ⁠הָ⁠אוֹרֵ֡ב קָם֩ מְהֵרָ֨ה מִ⁠מְּקוֹמ֤⁠וֹ וַ⁠יָּר֨וּצוּ֙ כִּ⁠נְט֣וֹת יָד֔⁠וֹ וַ⁠יָּבֹ֥אוּ הָ⁠עִ֖יר וַֽ⁠יִּלְכְּד֑וּ⁠הָ וַֽ⁠יְמַהֲר֔וּ וַ⁠יַּצִּ֥יתוּ אֶת ־ הָ⁠עִ֖יר בָּ⁠אֵֽשׁ ׃²⁰ וַ⁠יִּפְנ֣וּ אַנְשֵׁי֩ הָ⁠עַ֨י אַחֲרֵי⁠הֶ֜ם וַ⁠יִּרְא֗וּ וְ⁠הִנֵּ֨ה עָלָ֜ה עֲשַׁ֤ן הָ⁠עִיר֙ הַ⁠שָּׁמַ֔יְמָ⁠ה וְ⁠לֹא ־ הָיָ֨ה בָ⁠הֶ֥ם יָדַ֛יִם לָ⁠נ֖וּס הֵ֣נָּה וָ⁠הֵ֑נָּה וְ⁠הָ⁠עָם֙ הַ⁠נָּ֣ס הַ⁠מִּדְבָּ֔ר נֶהְפַּ֖ךְ אֶל ־ הָ⁠רוֹדֵֽף ׃²¹ וִ⁠יהוֹשֻׁ֨עַ וְ⁠כָֽל ־ יִשְׂרָאֵ֜ל רָא֗וּ כִּֽי ־ לָכַ֤ד הָֽ⁠אֹרֵב֙ אֶת ־ הָ⁠עִ֔יר וְ⁠כִ֥י עָלָ֖ה עֲשַׁ֣ן הָ⁠עִ֑יר וַ⁠יָּשֻׁ֕בוּ וַ⁠יַּכּ֖וּ אֶת ־ אַנְשֵׁ֥י הָ⁠עָֽי ׃²² וְ⁠אֵ֨לֶּה יָצְא֤וּ מִן ־ הָ⁠עִיר֙ לִ⁠קְרָאתָ֔⁠ם וַ⁠יִּֽהְי֤וּ לְ⁠יִשְׂרָאֵל֙ בַּ⁠תָּ֔וֶךְ אֵ֥לֶּה מִ⁠זֶּ֖ה וְ⁠אֵ֣לֶּה מִ⁠זֶּ֑ה וַ⁠יַּכּ֣וּ אוֹתָ֔⁠ם עַד ־ בִּלְתִּ֥י הִשְׁאִֽיר ־ ל֖⁠וֹ שָׂרִ֥יד וּ⁠פָלִֽיט ׃²³ וְ⁠אֶת ־ מֶ֥לֶךְ הָ⁠עַ֖י תָּ֣פְשׂוּ חָ֑י וַ⁠יַּקְרִ֥בוּ אֹת֖⁠וֹ אֶל ־ יְהוֹשֻֽׁעַ ׃²⁴ וַ⁠יְהִ֣י כְּ⁠כַלּ֣וֹת יִשְׂרָאֵ֡ל לַ⁠הֲרֹג֩ אֶת ־ כָּל ־ יֹשְׁבֵ֨י הָ⁠עַ֜י בַּ⁠שָּׂדֶ֗ה בַּ⁠מִּדְבָּר֙ אֲשֶׁ֣ר רְדָפ֣וּ⁠ם בּ֔⁠וֹ וַֽ⁠יִּפְּל֥וּ כֻלָּ֛⁠ם לְ⁠פִי ־ חֶ֖רֶב עַד ־ תֻּמָּ֑⁠ם וַ⁠יָּשֻׁ֤בוּ כָל ־ יִשְׂרָאֵל֙ הָ⁠עַ֔י וַ⁠יַּכּ֥וּ אֹתָ֖⁠הּ לְ⁠פִי ־ חָֽרֶב ׃²⁵ וַ⁠יְהִי֩ כָל ־ הַ⁠נֹּ֨פְלִ֜ים בַּ⁠יּ֤וֹם הַ⁠הוּא֙ מֵ⁠אִ֣ישׁ וְ⁠עַד ־ אִשָּׁ֔ה שְׁנֵ֥ים עָשָׂ֖ר אָ֑לֶף כֹּ֖ל אַנְשֵׁ֥י הָ⁠עָֽי ׃²⁶ וִ⁠יהוֹשֻׁ֨עַ֙ לֹֽא ־ הֵשִׁ֣יב יָד֔⁠וֹ אֲשֶׁ֥ר נָטָ֖ה בַּ⁠כִּיד֑וֹן עַ֚ד אֲשֶׁ֣ר הֶחֱרִ֔ים אֵ֖ת כָּל ־ יֹשְׁבֵ֥י הָ⁠עָֽי ׃²⁷ רַ֣ק הַ⁠בְּהֵמָ֗ה וּ⁠שְׁלַל֙ הָ⁠עִ֣יר הַ⁠הִ֔יא בָּזְז֥וּ לָ⁠הֶ֖ם יִשְׂרָאֵ֑ל כִּ⁠דְבַ֣ר יְהוָ֔ה אֲשֶׁ֥ר צִוָּ֖ה אֶת ־ יְהוֹשֻֽׁעַ ׃²⁸ וַ⁠יִּשְׂרֹ֥ף יְהוֹשֻׁ֖עַ אֶת ־ הָ⁠עָ֑י וַ⁠יְשִׂימֶ֤⁠הָ תֵּל ־ עוֹלָם֙ שְׁמָמָ֔ה עַ֖ד הַ⁠יּ֥וֹם הַ⁠זֶּֽה ׃²⁹ וְ⁠אֶת ־ מֶ֧לֶךְ הָ⁠עַ֛י תָּלָ֥ה עַל ־ הָ⁠עֵ֖ץ עַד ־ עֵ֣ת הָ⁠עָ֑רֶב וּ⁠כְ⁠ב֣וֹא הַ⁠שֶּׁמֶשׁ֩ צִוָּ֨ה יְהוֹשֻׁ֜עַ וַ⁠יֹּרִ֧ידוּ אֶת ־ נִבְלָת֣⁠וֹ מִן ־ הָ⁠עֵ֗ץ וַ⁠יַּשְׁלִ֤יכוּ אוֹתָ⁠הּ֙ אֶל ־ פֶּ֨תַח֙ שַׁ֣עַר הָ⁠עִ֔יר וַ⁠יָּקִ֤ימוּ עָלָי⁠ו֙ גַּל ־ אֲבָנִ֣ים גָּד֔וֹל עַ֖ד הַ⁠יּ֥וֹם הַ⁠זֶּֽה ׃פ³⁰ אָ֣ז יִבְנֶ֤ה יְהוֹשֻׁ֨עַ֙ מִזְבֵּ֔חַ לַֽ⁠יהוָ֖ה אֱלֹהֵ֣י יִשְׂרָאֵ֑ל בְּ⁠הַ֖ר עֵיבָֽל ׃³¹ כַּ⁠אֲשֶׁ֣ר צִוָּה֩ מֹשֶׁ֨ה עֶֽבֶד ־ יְהוָ֜ה אֶת ־ בְּנֵ֣י יִשְׂרָאֵ֗ל כַּ⁠כָּתוּב֙ בְּ⁠סֵ֨פֶר֙ תּוֹרַ֣ת מֹשֶׁ֔ה מִזְבַּח֙ אֲבָנִ֣ים שְׁלֵמ֔וֹת אֲשֶׁ֛ר לֹֽא ־ הֵנִ֥יף עֲלֵי⁠הֶ֖ן בַּרְזֶ֑ל וַ⁠יַּעֲל֨וּ עָלָ֤י⁠ו עֹלוֹת֙ לַֽ⁠יהוָ֔ה וַֽ⁠יִּזְבְּח֖וּ שְׁלָמִֽים ׃³² וַ⁠יִּכְתָּב ־ שָׁ֖ם עַל ־ הָ⁠אֲבָנִ֑ים אֵ֗ת מִשְׁנֵה֙ תּוֹרַ֣ת מֹשֶׁ֔ה אֲשֶׁ֣ר כָּתַ֔ב לִ⁠פְנֵ֖י בְּנֵ֥י יִשְׂרָאֵֽל ׃³³ וְ⁠כָל ־ יִשְׂרָאֵ֡ל וּ⁠זְקֵנָ֡י⁠ו וְ⁠שֹׁטְרִ֣ים ׀ וְ⁠שֹׁפְטָ֡י⁠ו עֹמְדִ֣ים מִ⁠זֶּ֣ה ׀ וּ⁠מִ⁠זֶּ֣ה ׀ לָ⁠אָר֡וֹן נֶגֶד֩ הַ⁠כֹּהֲנִ֨ים הַ⁠לְוִיִּ֜ם נֹשְׂאֵ֣י ׀ אֲר֣וֹן בְּרִית ־ יְהוָ֗ה כַּ⁠גֵּר֙ כָּֽ⁠אֶזְרָ֔ח חֶצְי⁠וֹ֙ אֶל ־ מ֣וּל הַר ־ גְּרִזִ֔ים וְ⁠הַֽ⁠חֶצְי֖⁠וֹ אֶל ־ מ֣וּל הַר ־ עֵיבָ֑ל כַּ⁠אֲשֶׁ֨ר צִוָּ֜ה מֹשֶׁ֣ה עֶֽבֶד ־ יְהוָ֗ה לְ⁠בָרֵ֛ךְ אֶת ־ הָ⁠עָ֥ם יִשְׂרָאֵ֖ל בָּ⁠רִאשֹׁנָֽה ׃³⁴ וְ⁠אַֽחֲרֵי ־ כֵ֗ן קָרָא֙ אֶת ־ כָּל ־ דִּבְרֵ֣י הַ⁠תּוֹרָ֔ה הַ⁠בְּרָכָ֖ה וְ⁠הַ⁠קְּלָלָ֑ה כְּ⁠כָל ־ הַ⁠כָּת֖וּב בְּ⁠סֵ֥פֶר הַ⁠תּוֹרָֽה ׃³⁵ לֹֽא ־ הָיָ֣ה דָבָ֔ר מִ⁠כֹּ֖ל אֲשֶׁר ־ צִוָּ֣ה מֹשֶׁ֑ה אֲשֶׁ֨ר לֹֽא ־ קָרָ֜א יְהוֹשֻׁ֗עַ נֶ֣גֶד כָּל ־ קְהַ֤ל יִשְׂרָאֵל֙ וְ⁠הַ⁠נָּשִׁ֣ים וְ⁠הַ⁠טַּ֔ף וְ⁠הַ⁠גֵּ֖ר הַ⁠הֹלֵ֥ךְ בְּ⁠קִרְבָּֽ⁠ם ׃פ

Chapter 9

¹ וַ⁠יְהִ֣י כִ⁠שְׁמֹ֣עַ כָּֽל ־ הַ⁠מְּלָכִ֡ים אֲשֶׁר֩ בְּ⁠עֵ֨בֶר הַ⁠יַּרְדֵּ֜ן בָּ⁠הָ֣ר וּ⁠בַ⁠שְּׁפֵלָ֗ה וּ⁠בְ⁠כֹל֙ ח֚וֹף

הַ⁠יָּ֣ם הַ⁠גָּד֔וֹל אֶל ־ מ֖וּל הַ⁠לְּבָנ֑וֹן הַֽ⁠חִתִּי֙ וְ⁠הָ֣⁠אֱמֹרִ֔י הַֽ⁠כְּנַעֲנִי֙ הַ⁠פְּרִזִּ֔י הַ⁠חִוִּ֖י וְ⁠הַ⁠יְבוּסִֽי ׃² וַ⁠יִּֽתְקַבְּצ֣וּ יַחְדָּ֔ו לְ⁠הִלָּחֵ֥ם עִם ־ יְהוֹשֻׁ֖עַ וְ⁠עִם ־ יִשְׂרָאֵ֑ל פֶּ֖ה אֶחָֽד ׃פ³ וְ⁠יֹשְׁבֵ֨י גִבְע֜וֹן שָׁמְע֗וּ אֵת֩ אֲשֶׁ֨ר עָשָׂ֧ה יְהוֹשֻׁ֛עַ לִֽ⁠ירִיח֖וֹ וְ⁠לָ⁠עָֽי ׃⁴ וַ⁠יַּעֲשׂ֤וּ גַם ־ הֵ֨מָּה֙ בְּ⁠עָרְמָ֔ה וַ⁠יֵּלְכ֖וּ וַ⁠יִּצְטַיָּ֑רוּ וַ⁠יִּקְח֞וּ שַׂקִּ֤ים בָּלִים֙ לַ⁠חֲמ֣וֹרֵי⁠הֶ֔ם וְ⁠נֹאד֥וֹת יַ֨יִן֙ בָּלִ֔ים וּ⁠מְבֻקָּעִ֖ים וּ⁠מְצֹרָרִֽים ׃⁵ וּ⁠נְעָל֨וֹת בָּל֤וֹת וּ⁠מְטֻלָּאוֹת֙ בְּ⁠רַגְלֵי⁠הֶ֔ם וּ⁠שְׂלָמ֥וֹת בָּל֖וֹת עֲלֵי⁠הֶ֑ם וְ⁠כֹל֙ לֶ֣חֶם צֵידָ֔⁠ם יָבֵ֖שׁ הָיָ֥ה נִקֻּדִֽים ׃⁶ וַ⁠יֵּלְכ֧וּ אֶל ־ יְהוֹשֻׁ֛עַ אֶל ־ הַֽ⁠מַּחֲנֶ֖ה הַ⁠גִּלְגָּ֑ל וַ⁠יֹּאמְר֨וּ אֵלָ֜י⁠ו וְ⁠אֶל ־ אִ֣ישׁ יִשְׂרָאֵ֗ל מֵ⁠אֶ֤רֶץ רְחוֹקָה֙ בָּ֔אנוּ וְ⁠עַתָּ֖ה כִּרְתוּ ־ לָ֥⁠נוּ בְרִֽית ׃⁷ ו⁠יאמרו ¹ אִֽישׁ ־ יִשְׂרָאֵ֖ל אֶל ־ הַ⁠חִוִּ֑י אוּלַ֗י בְּ⁠קִרְבִּ⁠י֙ אַתָּ֣ה יוֹשֵׁ֔ב וְ⁠אֵ֖יךְ אֶֽכְרָת ־ לְ⁠ךָ֥ ² בְרִֽית ׃⁸ וַ⁠יֹּאמְר֥וּ אֶל ־ יְהוֹשֻׁ֖עַ עֲבָדֶ֣י⁠ךָ אֲנָ֑חְנוּ וַ⁠יֹּ֨אמֶר אֲלֵ⁠הֶ֧ם יְהוֹשֻׁ֛עַ מִ֥י אַתֶּ֖ם וּ⁠מֵ⁠אַ֥יִן תָּבֹֽאוּ ׃⁹ וַ⁠יֹּאמְר֣וּ אֵלָ֗י⁠ו מֵ⁠אֶ֨רֶץ רְחוֹקָ֤ה מְאֹד֙ בָּ֣אוּ עֲבָדֶ֔י⁠ךָ לְ⁠שֵׁ֖ם יְהוָ֣ה אֱלֹהֶ֑י⁠ךָ כִּֽי ־ שָׁמַ֣עְנוּ שָׁמְע֔⁠וֹ וְ⁠אֵ֛ת כָּל ־ אֲשֶׁ֥ר עָשָׂ֖ה בְּ⁠מִצְרָֽיִם ׃¹⁰ וְ⁠אֵ֣ת ׀ כָּל ־ אֲשֶׁ֣ר עָשָׂ֗ה לִ⁠שְׁנֵי֙ מַלְכֵ֣י הָ⁠אֱמֹרִ֔י אֲשֶׁ֖ר בְּ⁠עֵ֣בֶר הַ⁠יַּרְדֵּ֑ן לְ⁠סִיחוֹן֙ מֶ֣לֶךְ חֶשְׁבּ֔וֹן וּ⁠לְ⁠ע֥וֹג מֶֽלֶךְ ־ הַ⁠בָּשָׁ֖ן אֲשֶׁ֥ר בְּ⁠עַשְׁתָּרֽוֹת ׃¹¹ וַ⁠יֹּאמְר֣וּ אֵלֵ֡י⁠נוּ זְֽקֵינֵי⁠נוּ֩ וְ⁠כָל ־ יֹשְׁבֵ֨י אַרְצֵ֜⁠נוּ לֵ⁠אמֹ֗ר קְח֨וּ בְ⁠יֶדְ⁠כֶ֤ם צֵידָה֙ לַ⁠דֶּ֔רֶךְ וּ⁠לְכ֖וּ לִ⁠קְרָאתָ֑⁠ם וַ⁠אֲמַרְתֶּ֤ם אֲלֵי⁠הֶם֙ עַבְדֵי⁠כֶ֣ם אֲנַ֔חְנוּ וְ⁠עַתָּ֖ה כִּרְתוּ ־ לָ֥⁠נוּ בְרִֽית ׃¹² זֶ֣ה ׀ לַחְמֵ֗⁠נוּ חָ֞ם הִצְטַיַּ֤דְנוּ אֹת⁠וֹ֙ מִ⁠בָּ֣תֵּ֔י⁠נוּ בְּ⁠י֥וֹם צֵאתֵ֖⁠נוּ לָ⁠לֶ֣כֶת אֲלֵי⁠כֶ֑ם וְ⁠עַתָּה֙ הִנֵּ֣ה יָבֵ֔שׁ וְ⁠הָיָ֖ה נִקֻּדִֽים ׃¹³ וְ⁠אֵ֨לֶּה נֹאד֤וֹת הַ⁠יַּ֨יִן֙ אֲשֶׁ֣ר מִלֵּ֣אנוּ חֲדָשִׁ֔ים וְ⁠הִנֵּ֖ה הִתְבַּקָּ֑עוּ וְ⁠אֵ֤לֶּה שַׂלְמוֹתֵ֨י⁠נוּ֙ וּ⁠נְעָלֵ֔י⁠נוּ בָּל֕וּ מֵ⁠רֹ֥ב הַ⁠דֶּ֖רֶךְ מְאֹֽד ׃¹⁴ וַ⁠יִּקְח֥וּ הָֽ⁠אֲנָשִׁ֖ים מִ⁠צֵּידָ֑⁠ם וְ⁠אֶת ־ פִּ֥י יְהוָ֖ה לֹ֥א שָׁאָֽלוּ ׃¹⁵ וַ⁠יַּ֨עַשׂ לָ⁠הֶ֤ם יְהוֹשֻׁ֨עַ֙ שָׁל֔וֹם וַ⁠יִּכְרֹ֥ת לָ⁠הֶ֛ם בְּרִ֖ית לְ⁠חַיּוֹתָ֑⁠ם וַ⁠יִּשָּׁבְע֣וּ לָ⁠הֶ֔ם נְשִׂיאֵ֖י הָ⁠עֵדָֽה ׃¹⁶ וַ⁠יְהִ֗י מִ⁠קְצֵה֙ שְׁלֹ֣שֶׁת יָמִ֔ים אַחֲרֵ֕י אֲשֶׁר ־ כָּרְת֥וּ לָ⁠הֶ֖ם בְּרִ֑ית וַֽ⁠יִּשְׁמְע֗וּ כִּי ־ קְרֹבִ֥ים הֵם֙ אֵלָ֔י⁠ו וּ⁠בְ⁠קִרְבּ֖⁠וֹ הֵ֥ם יֹשְׁבִֽים ׃¹⁷ וַ⁠יִּסְע֣וּ בְנֵֽי ־ יִשְׂרָאֵ֗ל וַ⁠יָּבֹ֛אוּ אֶל ־ עָרֵי⁠הֶ֖ם בַּ⁠יּ֣וֹם הַ⁠שְּׁלִישִׁ֑י וְ⁠עָרֵי⁠הֶם֙ גִּבְע֣וֹן וְ⁠הַ⁠כְּפִירָ֔ה וּ⁠בְאֵר֖וֹת וְ⁠קִרְיַ֥ת יְעָרִֽים ׃¹⁸ וְ⁠לֹ֤א הִכּוּ⁠ם֙ בְּנֵ֣י יִשְׂרָאֵ֔ל כִּֽי ־ נִשְׁבְּע֤וּ לָ⁠הֶם֙ נְשִׂיאֵ֣י הָֽ⁠עֵדָ֔ה בַּֽ⁠יהוָ֖ה אֱלֹהֵ֣י יִשְׂרָאֵ֑ל וַ⁠יִּלֹּ֥נוּ כָל ־ הָ⁠עֵדָ֖ה עַל ־ הַ⁠נְּשִׂיאִֽים ׃¹⁹ וַ⁠יֹּאמְר֤וּ כָל ־ הַ⁠נְּשִׂיאִים֙ אֶל ־ כָּל ־ הָ֣⁠עֵדָ֔ה אֲנַ֨חְנוּ֙ נִשְׁבַּ֣עְנוּ לָ⁠הֶ֔ם בַּֽ⁠יהוָ֖ה אֱלֹהֵ֣י יִשְׂרָאֵ֑ל וְ⁠עַתָּ֕ה לֹ֥א נוּכַ֖ל לִ⁠נְגֹּ֥עַ בָּ⁠הֶֽם ׃²⁰ זֹ֛את נַעֲשֶׂ֥ה לָ⁠הֶ֖ם וְ⁠הַחֲיֵ֣ה אוֹתָ֑⁠ם וְ⁠לֹֽא ־ יִֽהְיֶ֤ה עָלֵ֨י⁠נוּ֙ קֶ֔צֶף עַל ־ הַ⁠שְּׁבוּעָ֖ה אֲשֶׁר ־ נִשְׁבַּ֥עְנוּ לָ⁠הֶֽם ׃²¹ וַ⁠יֹּאמְר֧וּ אֲלֵי⁠הֶ֛ם הַ⁠נְּשִׂיאִ֖ים יִֽחְי֑וּ וַ֠⁠יִּֽהְיוּ חֹטְבֵ֨י עֵצִ֤ים וְ⁠שֹֽׁאֲבֵי ־ מַ֨יִם֙ לְ⁠כָל ־ הָ֣⁠עֵדָ֔ה כַּ⁠אֲשֶׁ֛ר דִּבְּר֥וּ לָ⁠הֶ֖ם הַ⁠נְּשִׂיאִֽים ׃²² וַ⁠יִּקְרָ֤א לָ⁠הֶם֙ יְהוֹשֻׁ֔עַ וַ⁠יְדַבֵּ֥ר אֲלֵי⁠הֶ֖ם לֵ⁠אמֹ֑ר לָ⁠מָּה֩ רִמִּיתֶ֨ם אֹתָ֜⁠נוּ לֵ⁠אמֹ֗ר רְחוֹקִ֨ים אֲנַ֤חְנוּ מִ⁠כֶּם֙ מְאֹ֔ד וְ⁠אַתֶּ֖ם בְּ⁠קִרְבֵּ֥⁠נוּ יֹשְׁבִֽים ׃²³ וְ⁠עַתָּ֖ה אֲרוּרִ֣ים אַתֶּ֑ם וְ⁠לֹֽא ־ יִכָּרֵ֨ת מִ⁠כֶּ֜ם עֶ֗בֶד וְ⁠חֹטְבֵ֥י עֵצִ֛ים וְ⁠שֹֽׁאֲבֵי ־ מַ֖יִם לְ⁠בֵ֥ית אֱלֹהָֽ⁠י ׃²⁴ וַ⁠יַּעֲנ֨וּ אֶת ־ יְהוֹשֻׁ֜עַ וַ⁠יֹּאמְר֗וּ כִּי֩ הֻגֵּ֨ד הֻגַּ֤ד לַ⁠עֲבָדֶ֨י⁠ךָ֙ אֵת֩ אֲשֶׁ֨ר צִוָּ֜ה יְהוָ֤ה אֱלֹהֶ֨י⁠ךָ֙ אֶת ־ מֹשֶׁ֣ה עַבְדּ֔⁠וֹ לָ⁠תֵ֤ת לָ⁠כֶם֙ אֶת ־ כָּל ־ הָ⁠אָ֔רֶץ וּ⁠לְ⁠הַשְׁמִ֛יד אֶת ־ כָּל ־ יֹשְׁבֵ֥י הָ⁠אָ֖רֶץ מִ⁠פְּנֵי⁠כֶ֑ם וַ⁠נִּירָ֨א מְאֹ֤ד לְ⁠נַפְשֹׁתֵ֨י⁠נוּ֙ מִ⁠פְּנֵי⁠כֶ֔ם וַֽ⁠נַּעֲשֵׂ֖ה אֶת ־ הַ⁠דָּבָ֥ר הַ⁠זֶּֽה ׃²⁵ וְ⁠עַתָּ֖ה הִנְ⁠נ֣וּ בְ⁠יָדֶ֑⁠ךָ כַּ⁠טּ֨וֹב וְ⁠כַ⁠יָּשָׁ֧ר בְּ⁠עֵינֶ֛י⁠ךָ לַ⁠עֲשׂ֥וֹת לָ֖⁠נוּ עֲשֵֽׂה ׃²⁶ וַ⁠יַּ֥עַשׂ לָ⁠הֶ֖ם כֵּ֑ן וַ⁠יַּצֵּ֥ל אוֹתָ֛⁠ם מִ⁠יַּ֥ד בְּנֵֽי ־ יִשְׂרָאֵ֖ל וְ⁠לֹ֥א הֲרָגֽוּ⁠ם ׃²⁷ וַ⁠יִּתְּנֵ֨⁠ם יְהוֹשֻׁ֜עַ בַּ⁠יּ֣וֹם הַ⁠ה֗וּא חֹטְבֵ֥י עֵצִ֛ים וְ⁠שֹׁ֥אֲבֵי מַ֖יִם לָֽ⁠עֵדָ֑ה וּ⁠לְ⁠מִזְבַּ֤ח יְהוָה֙ עַד ־ הַ⁠יּ֣וֹם הַ⁠זֶּ֔ה אֶל ־ הַ⁠מָּק֖וֹם אֲשֶׁ֥ר יִבְחָֽר ׃פ

Chapter 10

¹ וַ⁠יְהִי֩ כִ⁠שְׁמֹ֨עַ אֲדֹֽנִי ־ צֶ֜דֶק מֶ֣לֶךְ יְרוּשָׁלִַ֗ם כִּֽי ־ לָכַ֨ד יְהוֹשֻׁ֣עַ אֶת ־ הָ⁠עַי֮ וַ⁠יַּחֲרִימָ⁠הּ֒ כַּ⁠אֲשֶׁ֨ר עָשָׂ֤ה לִֽ⁠ירִיחוֹ֙ וּ⁠לְ⁠מַלְכָּ֔⁠הּ כֵּן ־ עָשָׂ֥ה לָ⁠עַ֖י וּ⁠לְ⁠מַלְכָּ֑⁠הּ וְ⁠כִ֨י הִשְׁלִ֜ימוּ יֹשְׁבֵ֤י גִבְעוֹן֙ אֶת ־ יִשְׂרָאֵ֔ל וַ⁠יִּֽהְי֖וּ בְּ⁠קִרְבָּֽ⁠ם ׃² וַ⁠יִּֽירְא֣וּ מְאֹ֔ד כִּ֣י עִ֤יר גְּדוֹלָה֙ גִּבְע֔וֹן כְּ⁠אַחַ֖ת עָרֵ֣י הַ⁠מַּמְלָכָ֑ה וְ⁠כִ֨י הִ֤יא גְדוֹלָה֙ מִן ־ הָ⁠עַ֔י וְ⁠כָל ־ אֲנָשֶׁ֖י⁠הָ גִּבֹּרִֽים ׃³ וַ⁠יִּשְׁלַ֨ח אֲדֹנִי ־ צֶ֜דֶק מֶ֣לֶךְ יְרוּשָׁלִַ֗ם אֶל ־ הוֹהָ֣ם מֶֽלֶךְ ־ חֶ֠בְרוֹן וְ⁠אֶל ־ פִּרְאָ֨ם מֶֽלֶךְ ־ יַרְמ֜וּת וְ⁠אֶל ־ יָפִ֧יעַ מֶֽלֶךְ ־ לָכִ֛ישׁ וְ⁠אֶל ־ דְּבִ֥יר מֶֽלֶךְ ־ עֶגְל֖וֹן לֵ⁠אמֹֽר ׃⁴ עֲלֽוּ ־ אֵלַ֣⁠י וְ⁠עִזְרֻ֔⁠נִי וְ⁠נַכֶּ֖ה אֶת ־ גִּבְע֑וֹן כִּֽי ־ הִשְׁלִ֥ימָה אֶת ־ יְהוֹשֻׁ֖עַ וְ⁠אֶת ־ בְּנֵ֥י יִשְׂרָאֵֽל ׃⁵ וַ⁠יֵּאָסְפ֨וּ וַֽ⁠יַּעֲל֜וּ חֲמֵ֣שֶׁת ׀ מַלְכֵ֣י הָ⁠אֱמֹרִ֗י מֶ֣לֶךְ יְרוּשָׁלִַ֜ם מֶֽלֶךְ ־ חֶבְר֤וֹן מֶֽלֶךְ ־ יַרְמוּת֙ מֶֽלֶךְ ־ לָכִ֣ישׁ מֶֽלֶךְ ־ עֶגְל֔וֹן הֵ֖ם וְ⁠כָל ־ מַֽחֲנֵי⁠הֶ֑ם וַֽ⁠יַּחֲנוּ֙ עַל ־ גִּבְע֔וֹן וַ⁠יִּֽלָּחֲמ֖וּ עָלֶֽי⁠הָ ׃⁶ וַ⁠יִּשְׁלְח֣וּ אַנְשֵׁי֩ גִבְע֨וֹן אֶל ־ יְהוֹשֻׁ֤עַ אֶל ־ הַֽ⁠מַּחֲנֶה֙ הַ⁠גִּלְגָּ֣לָ⁠ה לֵ⁠אמֹ֔ר אַל ־ תֶּ֥רֶף יָדֶ֖י⁠ךָ מֵֽ⁠עֲבָדֶ֑י⁠ךָ עֲלֵ֧ה אֵלֵ֣י⁠נוּ מְהֵרָ֗ה וְ⁠הוֹשִׁ֤יעָ⁠ה לָּ֨⁠נוּ֙ וְ⁠עָזְרֵ֔⁠נוּ כִּ֚י נִקְבְּצ֣וּ אֵלֵ֔י⁠נוּ כָּל ־ מַלְכֵ֥י הָ⁠אֱמֹרִ֖י יֹשְׁבֵ֥י הָ⁠הָֽר ׃⁷ וַ⁠יַּ֨עַל יְהוֹשֻׁ֜עַ מִן ־ הַ⁠גִּלְגָּ֗ל ה֚וּא וְ⁠כָל ־ עַ֤ם הַ⁠מִּלְחָמָה֙ עִמּ֔⁠וֹ וְ⁠כֹ֖ל גִּבּוֹרֵ֥י הֶ⁠חָֽיִל ׃פ⁸ וַ⁠יֹּ֨אמֶר יְהוָ֤ה אֶל ־ יְהוֹשֻׁ֨עַ֙ אַל ־ תִּירָ֣א מֵ⁠הֶ֔ם כִּ֥י בְ⁠יָדְ⁠ךָ֖ נְתַתִּ֑י⁠ם לֹֽא ־ יַעֲמֹ֥ד אִ֛ישׁ מֵ⁠הֶ֖ם בְּ⁠פָנֶֽי⁠ךָ ׃⁹ וַ⁠יָּבֹ֧א אֲלֵי⁠הֶ֛ם יְהוֹשֻׁ֖עַ פִּתְאֹ֑ם כָּל ־ הַ⁠לַּ֕יְלָה עָלָ֖ה מִן ־ הַ⁠גִּלְגָּֽל ׃¹⁰ וַ⁠יְהֻמֵּ֤⁠ם יְהוָה֙ לִ⁠פְנֵ֣י יִשְׂרָאֵ֔ל וַ⁠יַּכֵּ֥⁠ם מַכָּֽה ־ גְדוֹלָ֖ה בְּ⁠גִבְע֑וֹן וַֽ⁠יִּרְדְּפֵ֗⁠ם דֶּ֚רֶךְ מַעֲלֵ֣ה בֵית ־ חוֹרֹ֔ן וַ⁠יַּכֵּ֥⁠ם עַד ־ עֲזֵקָ֖ה וְ⁠עַד ־ מַקֵּדָֽה ׃¹¹ וַ⁠יְהִ֞י בְּ⁠נֻסָ֣⁠ם ׀ מִ⁠פְּנֵ֣י יִשְׂרָאֵ֗ל הֵ֞ם בְּ⁠מוֹרַ֤ד בֵּית ־ חוֹרֹן֙ וַֽ⁠יהוָ֡ה הִשְׁלִ֣יךְ עֲלֵי⁠הֶם֩ אֲבָנִ֨ים גְּדֹל֧וֹת מִן ־ הַ⁠שָּׁמַ֛יִם עַד ־ עֲזֵקָ֖ה וַ⁠יָּמֻ֑תוּ רַבִּ֗ים אֲשֶׁר ־ מֵ֨תוּ֙ בְּ⁠אַבְנֵ֣י הַ⁠בָּרָ֔ד מֵ⁠אֲשֶׁ֥ר הָרְג֛וּ בְּנֵ֥י יִשְׂרָאֵ֖ל בֶּ⁠חָֽרֶב ׃ס¹² אָ֣ז יְדַבֵּ֤ר יְהוֹשֻׁעַ֙ לַֽ⁠יהוָ֔ה בְּ⁠י֗וֹם תֵּ֤ת יְהוָה֙ אֶת ־ הָ֣⁠אֱמֹרִ֔י לִ⁠פְנֵ֖י בְּנֵ֣י יִשְׂרָאֵ֑ל וַ⁠יֹּ֣אמֶר ׀ לְ⁠עֵינֵ֣י יִשְׂרָאֵ֗ל שֶׁ֚מֶשׁ בְּ⁠גִבְע֣וֹן דּ֔וֹם וְ⁠יָרֵ֖חַ בְּ⁠עֵ֥מֶק אַיָּלֽוֹן ׃¹³ וַ⁠יִּדֹּ֨ם הַ⁠שֶּׁ֜מֶשׁ וְ⁠יָרֵ֣חַ עָמָ֗ד עַד ־ יִקֹּ֥ם גּוֹי֙ אֹֽיְבָ֔י⁠ו הֲ⁠לֹא ־ הִ֥יא כְתוּבָ֖ה עַל ־ סֵ֣פֶר הַ⁠יָּשָׁ֑ר וַ⁠יַּעֲמֹ֤ד הַ⁠שֶּׁ֨מֶשׁ֙ בַּ⁠חֲצִ֣י הַ⁠שָּׁמַ֔יִם וְ⁠לֹא ־ אָ֥ץ לָ⁠ב֖וֹא כְּ⁠י֥וֹם תָּמִֽים ׃¹⁴ וְ⁠לֹ֨א הָיָ֜ה כַּ⁠יּ֤וֹם הַ⁠הוּא֙ לְ⁠פָנָ֣י⁠ו וְ⁠אַחֲרָ֔י⁠ו לִ⁠שְׁמֹ֥עַ יְהוָ֖ה בְּ⁠ק֣וֹל אִ֑ישׁ כִּ֣י יְהוָ֔ה נִלְחָ֖ם לְ⁠יִשְׂרָאֵֽל ׃פ¹⁵ וַ⁠יָּ֤שָׁב יְהוֹשֻׁ֨עַ֙ וְ⁠כָל ־ יִשְׂרָאֵ֣ל עִמּ֔⁠וֹ אֶל ־ הַֽ⁠מַּחֲנֶ֖ה הַ⁠גִּלְגָּֽלָ⁠ה ׃¹⁶ וַ⁠יָּנֻ֕סוּ חֲמֵ֖שֶׁת הַ⁠מְּלָכִ֣ים הָ⁠אֵ֑לֶּה וַ⁠יֵּחָבְא֥וּ בַ⁠מְּעָרָ֖ה בְּ⁠מַקֵּדָֽה ׃¹⁷ וַ⁠יֻּגַּ֖ד לִ⁠יהוֹשֻׁ֣עַ לֵ⁠אמֹ֑ר נִמְצְאוּ֙ חֲמֵ֣שֶׁת הַ⁠מְּלָכִ֔ים נֶחְבְּאִ֥ים בַּ⁠מְּעָרָ֖ה בְּ⁠מַקֵּדָֽה ׃¹⁸ וַ⁠יֹּ֣אמֶר יְהוֹשֻׁ֔עַ גֹּ֛לּוּ אֲבָנִ֥ים גְּדֹל֖וֹת אֶל ־ פִּ֣י הַ⁠מְּעָרָ֑ה וְ⁠הַפְקִ֧ידוּ עָלֶ֛י⁠הָ אֲנָשִׁ֖ים לְ⁠שָׁמְרָֽ⁠ם ׃¹⁹ וְ⁠אַתֶּם֙ אַֽל ־ תַּעֲמֹ֔דוּ רִדְפוּ֙ אַחֲרֵ֣י אֹֽיְבֵי⁠כֶ֔ם וְ⁠זִנַּבְתֶּ֖ם אוֹתָ֑⁠ם אַֽל ־ תִּתְּנ֗וּ⁠ם לָ⁠בוֹא֙ אֶל ־ עָ֣רֵי⁠הֶ֔ם כִּ֧י נְתָנָ֛⁠ם יְהוָ֥ה אֱלֹהֵי⁠כֶ֖ם בְּ⁠יֶדְ⁠כֶֽם ׃²⁰ וַ⁠יְהִי֩ כְּ⁠כַלּ֨וֹת יְהוֹשֻׁ֜עַ וּ⁠בְנֵ֣י יִשְׂרָאֵ֗ל לְ⁠הַכּוֹתָ֛⁠ם מַכָּ֥ה גְדוֹלָֽה ־ מְאֹ֖ד עַד ־ תֻּמָּ֑⁠ם וְ⁠הַ⁠שְּׂרִידִים֙ שָׂרְד֣וּ מֵ⁠הֶ֔ם וַ⁠יָּבֹ֖אוּ אֶל ־ עָרֵ֥י הַ⁠מִּבְצָֽר ׃²¹ וַ⁠יָּשֻׁבוּ֩ כָל ־ הָ⁠עָ֨ם אֶל ־ הַ⁠מַּחֲנֶ֧ה אֶל ־ יְהוֹשֻׁ֛עַ מַקֵּדָ֖ה בְּ⁠שָׁל֑וֹם לֹֽא ־ חָרַ֞ץ לִ⁠בְנֵ֧י יִשְׂרָאֵ֛ל לְ⁠אִ֖ישׁ אֶת ־ לְשֹׁנֽ⁠וֹ ׃²² וַ⁠יֹּ֣אמֶר יְהוֹשֻׁ֔עַ פִּתְח֖וּ אֶת ־ פִּ֣י הַ⁠מְּעָרָ֑ה וְ⁠הוֹצִ֣יאוּ אֵלַ֗⁠י אֶת ־ חֲמֵ֛שֶׁת הַ⁠מְּלָכִ֥ים הָ⁠אֵ֖לֶּה מִן ־ הַ⁠מְּעָרָֽה ׃²³ וַ⁠יַּ֣עֲשׂוּ כֵ֔ן וַ⁠יֹּצִ֣יאוּ אֵלָ֗י⁠ו אֶת ־ חֲמֵ֛שֶׁת הַ⁠מְּלָכִ֥ים הָ⁠אֵ֖לֶּה מִן ־ הַ⁠מְּעָרָ֑ה אֵ֣ת ׀ מֶ֣לֶךְ יְרוּשָׁלִַ֗ם אֶת ־ מֶ֤לֶךְ חֶבְרוֹן֙ אֶת ־ מֶ֣לֶךְ יַרְמ֔וּת אֶת ־ מֶ֥לֶךְ לָכִ֖ישׁ אֶת ־ מֶ֥לֶךְ עֶגְלֽוֹן ׃²⁴ וַ֠⁠יְהִי כְּֽ⁠הוֹצִיאָ֞⁠ם אֶת ־ הַ⁠מְּלָכִ֣ים הָ⁠אֵלֶּה֮ אֶל ־ יְהוֹשֻׁעַ֒ וַ⁠יִּקְרָ֨א יְהוֹשֻׁ֜עַ אֶל ־ כָּל ־ אִ֣ישׁ יִשְׂרָאֵ֗ל וַ֠⁠יֹּאמֶר אֶל ־ קְצִינֵ֞י אַנְשֵׁ֤י הַ⁠מִּלְחָמָה֙ הֶ⁠הָלְכ֣וּא אִתּ֔⁠וֹ קִרְב֗וּ שִׂ֚ימוּ אֶת ־ רַגְלֵי⁠כֶ֔ם עַֽל ־ צַוְּארֵ֖י הַ⁠מְּלָכִ֣ים הָ⁠אֵ֑לֶּה וַֽ⁠יִּקְרְב֔וּ וַ⁠יָּשִׂ֥ימוּ אֶת ־ רַגְלֵי⁠הֶ֖ם עַל ־ צַוְּארֵי⁠הֶֽם ׃²⁵ וַ⁠יֹּ֤אמֶר אֲלֵי⁠הֶם֙ יְהוֹשֻׁ֔עַ אַל ־ תִּֽירְא֖וּ וְ⁠אַל ־ תֵּחָ֑תּוּ חִזְק֣וּ וְ⁠אִמְצ֔וּ כִּ֣י כָ֗כָה יַעֲשֶׂ֤ה יְהוָה֙ לְ⁠כָל ־ אֹ֣יְבֵי⁠כֶ֔ם אֲשֶׁ֥ר אַתֶּ֖ם נִלְחָמִ֥ים אוֹתָֽ⁠ם ׃²⁶ וַ⁠יַּכֵּ֨⁠ם יְהוֹשֻׁ֤עַ אַֽחֲרֵי ־ כֵן֙ וַ⁠יְמִיתֵ֔⁠ם וַ⁠יִּתְלֵ֕⁠ם עַ֖ל חֲמִשָּׁ֣ה עֵצִ֑ים וַ⁠יִּֽהְי֛וּ תְּלוּיִ֥ם עַל ־ הָ⁠עֵצִ֖ים עַד ־ הָ⁠עָֽרֶב ׃²⁷ וַ⁠יְהִ֞י לְ⁠עֵ֣ת ׀ בּ֣וֹא הַ⁠שֶּׁ֗מֶשׁ צִוָּ֤ה יְהוֹשֻׁ֨עַ֙ וַ⁠יֹּֽרִידוּ⁠ם֙ מֵ⁠עַ֣ל הָ⁠עֵצִ֔ים וַ⁠יַּ֨שְׁלִכֻ֔⁠ם אֶל ־ הַ⁠מְּעָרָ֖ה אֲשֶׁ֣ר נֶחְבְּאוּ ־ שָׁ֑ם וַ⁠יָּשִׂ֜מוּ אֲבָנִ֤ים גְּדֹלוֹת֙ עַל ־ פִּ֣י הַ⁠מְּעָרָ֔ה עַד ־ עֶ֖צֶם הַ⁠יּ֥וֹם הַ⁠זֶּֽה ׃פ²⁸ וְ⁠אֶת ־ מַקֵּדָה֩ לָכַ֨ד יְהוֹשֻׁ֜עַ בַּ⁠יּ֣וֹם הַ⁠ה֗וּא וַ⁠יַּכֶּ֣⁠הָ לְ⁠פִי ־ חֶרֶב֮ וְ⁠אֶת ־ מַלְכָּ⁠הּ֒ הֶחֱרִ֣ם אוֹתָ֗⁠ם וְ⁠אֶת ־ כָּל ־ הַ⁠נֶּ֨פֶשׁ֙ אֲשֶׁר ־ בָּ֔⁠הּ לֹ֥א הִשְׁאִ֖יר שָׂרִ֑יד וַ⁠יַּ֨עַשׂ֙ לְ⁠מֶ֣לֶךְ מַקֵּדָ֔ה כַּ⁠אֲשֶׁ֥ר עָשָׂ֖ה לְ⁠מֶ֥לֶךְ יְרִיחֽוֹ ׃²⁹ וַ⁠יַּעֲבֹ֣ר יְ֠הוֹשֻׁעַ וְ⁠כָֽל ־ יִשְׂרָאֵ֥ל עִמּ֛⁠וֹ מִ⁠מַּקֵּדָ֖ה לִבְנָ֑ה וַ⁠יִּלָּ֖חֶם עִם ־ לִבְנָֽה ׃³⁰ וַ⁠יִּתֵּן֩ יְהוָ֨ה גַּם ־ אוֹתָ֜⁠הּ בְּ⁠יַ֣ד יִשְׂרָאֵ֘ל וְ⁠אֶת ־ מַלְכָּ⁠הּ֒ וַ⁠יַּכֶּ֣⁠הָ לְ⁠פִי ־ חֶ֗רֶב וְ⁠אֶת ־ כָּל ־ הַ⁠נֶּ֨פֶשׁ֙ אֲשֶׁר ־ בָּ֔⁠הּ לֹֽא ־ הִשְׁאִ֥יר בָּ֖⁠הּ שָׂרִ֑יד וַ⁠יַּ֣עַשׂ לְ⁠מַלְכָּ֔⁠הּ כַּ⁠אֲשֶׁ֥ר עָשָׂ֖ה לְ⁠מֶ֥לֶךְ יְרִיחֽוֹ ׃ס³¹ וַ⁠יַּעֲבֹ֣ר יְ֠הוֹשֻׁעַ וְ⁠כָל ־ יִשְׂרָאֵ֥ל עִמּ֛⁠וֹ מִ⁠לִּבְנָ֖ה לָכִ֑ישָׁ⁠ה וַ⁠יִּ֣חַן עָלֶ֔י⁠הָ וַ⁠יִּלָּ֖חֶם בָּֽ⁠הּ ׃³² וַ⁠יִּתֵּן֩ יְהוָ֨ה אֶת ־ לָכִ֜ישׁ בְּ⁠יַ֣ד יִשְׂרָאֵ֗ל וַֽ⁠יִּלְכְּדָ⁠הּ֙ בַּ⁠יּ֣וֹם הַ⁠שֵּׁנִ֔י וַ⁠יַּכֶּ֣⁠הָ לְ⁠פִי ־ חֶ֔רֶב וְ⁠אֶת ־ כָּל ־ הַ⁠נֶּ֖פֶשׁ אֲשֶׁר ־ בָּ֑⁠הּ כְּ⁠כֹ֥ל אֲשֶׁר ־ עָשָׂ֖ה לְ⁠לִבְנָֽה ׃פ³³ אָ֣ז עָלָ֗ה הֹרָם֙ מֶ֣לֶךְ גֶּ֔זֶר לַ⁠עְזֹ֖ר אֶת ־ לָכִ֑ישׁ וַ⁠יַּכֵּ֤⁠הוּ יְהוֹשֻׁ֨עַ֙ וְ⁠אֶת ־ עַמּ֔⁠וֹ עַד ־ בִּלְתִּ֥י הִשְׁאִֽיר ־ ל֖⁠וֹ שָׂרִֽיד ׃³⁴ וַ⁠יַּעֲבֹ֣ר יְ֠הוֹשֻׁעַ וְ⁠כָל ־ יִשְׂרָאֵ֥ל עִמּ֛⁠וֹ מִ⁠לָּכִ֖ישׁ עֶגְלֹ֑נָ⁠ה וַ⁠יַּחֲנ֣וּ עָלֶ֔י⁠הָ וַ⁠יִּֽלָּחֲמ֖וּ עָלֶֽי⁠הָ ׃³⁵ וַֽ⁠יִּלְכְּד֜וּ⁠הָ בַּ⁠יּ֤וֹם הַ⁠הוּא֙ וַ⁠יַּכּ֣וּ⁠הָ לְ⁠פִי ־ חֶ֔רֶב וְ⁠אֵת֙ כָּל ־ הַ⁠נֶּ֣פֶשׁ אֲשֶׁר ־ בָּ֔⁠הּ בַּ⁠יּ֥וֹם הַ⁠ה֖וּא הֶחֱרִ֑ים כְּ⁠כֹ֥ל אֲשֶׁר ־ עָשָׂ֖ה לְ⁠לָכִֽישׁ ׃פ³⁶ וַ⁠יַּ֣עַל יְ֠הוֹשֻׁעַ וְ⁠כָֽל ־ יִשְׂרָאֵ֥ל עִמּ֛⁠וֹ מֵ⁠עֶגְל֖וֹנָ⁠ה חֶבְר֑וֹנָ⁠ה וַ⁠יִּֽלָּחֲמ֖וּ עָלֶֽי⁠הָ ׃³⁷ וַ⁠יִּלְכְּד֣וּ⁠הָ וַ⁠יַּכּֽוּ⁠הָ ־ לְ⁠פִי ־ חֶ֠רֶב וְ⁠אֶת ־ מַלְכָּ֨⁠הּ וְ⁠אֶת ־ כָּל ־ עָרֶ֜י⁠הָ וְ⁠אֶת ־ כָּל ־ הַ⁠נֶּ֤פֶשׁ אֲשֶׁר ־ בָּ⁠הּ֙ לֹֽא ־ הִשְׁאִ֣יר שָׂרִ֔יד כְּ⁠כֹ֥ל אֲשֶׁר ־ עָשָׂ֖ה לְ⁠עֶגְל֑וֹן וַ⁠יַּחֲרֵ֣ם אוֹתָ֔⁠הּ וְ⁠אֶת ־ כָּל ־ הַ⁠נֶּ֖פֶשׁ אֲשֶׁר ־ בָּֽ⁠הּ ׃ס³⁸ וַ⁠יָּ֧שָׁב יְהוֹשֻׁ֛עַ וְ⁠כָל ־ יִשְׂרָאֵ֥ל עִמּ֖⁠וֹ דְּבִ֑רָ⁠ה וַ⁠יִּלָּ֖חֶם עָלֶֽי⁠הָ ׃³⁹ וַֽ⁠יִּלְכְּדָ֞⁠הּ וְ⁠אֶת ־ מַלְכָּ֤⁠הּ וְ⁠אֶת ־ כָּל ־ עָרֶ֨י⁠הָ֙ וַ⁠יַּכּ֣וּ⁠ם לְ⁠פִי ־ חֶ֔רֶב וַֽ⁠יַּחֲרִ֨ימוּ֙ אֶת ־ כָּל ־ נֶ֣פֶשׁ אֲשֶׁר ־ בָּ֔⁠הּ לֹ֥א הִשְׁאִ֖יר שָׂרִ֑יד כַּ⁠אֲשֶׁ֨ר עָשָׂ֜ה לְ⁠חֶבְר֗וֹן כֵּן ־ עָשָׂ֤ה לִ⁠דְבִ֨רָ⁠ה֙ וּ⁠לְ⁠מַלְכָּ֔⁠הּ וְ⁠כַ⁠אֲשֶׁ֥ר עָשָׂ֛ה לְ⁠לִבְנָ֖ה וּ⁠לְ⁠מַלְכָּֽ⁠הּ ׃⁴⁰ וַ⁠יַּכֶּ֣ה יְהוֹשֻׁ֣עַ אֶת ־ כָּל ־ הָ⁠אָ֡רֶץ הָ⁠הָר֩ וְ⁠הַ⁠נֶּ֨גֶב וְ⁠הַ⁠שְּׁפֵלָ֜ה וְ⁠הָ⁠אֲשֵׁד֗וֹת וְ⁠אֵת֙ כָּל ־ מַלְכֵי⁠הֶ֔ם לֹ֥א הִשְׁאִ֖יר שָׂרִ֑יד וְ⁠אֵ֤ת כָּל ־ הַ⁠נְּשָׁמָה֙ הֶחֱרִ֔ים כַּ⁠אֲשֶׁ֣ר צִוָּ֔ה יְהוָ֖ה אֱלֹהֵ֥י יִשְׂרָאֵֽל ׃⁴¹ וַ⁠יַּכֵּ֧⁠ם יְהוֹשֻׁ֛עַ מִ⁠קָּדֵ֥שׁ בַּרְנֵ֖עַ וְ⁠עַד ־ עַזָּ֑ה וְ⁠אֵ֛ת כָּל ־ אֶ֥רֶץ גֹּ֖שֶׁן וְ⁠עַד ־ גִּבְעֽוֹן ׃⁴² וְ⁠אֵ֨ת כָּל ־ הַ⁠מְּלָכִ֤ים הָ⁠אֵ֨לֶּה֙ וְ⁠אֶת ־ אַרְצָ֔⁠ם לָכַ֥ד יְהוֹשֻׁ֖עַ פַּ֣עַם אֶחָ֑ת כִּ֗י יְהוָה֙ אֱלֹהֵ֣י יִשְׂרָאֵ֔ל נִלְחָ֖ם לְ⁠יִשְׂרָאֵֽל ׃⁴³ וַ⁠יָּ֤שָׁב יְהוֹשֻׁ֨עַ֙ וְ⁠כָל ־ יִשְׂרָאֵ֣ל עִמּ֔⁠וֹ אֶל ־ הַֽ⁠מַּחֲנֶ֖ה הַ⁠גִּלְגָּֽלָ⁠ה ׃פ

Chapter 11

¹ וַ⁠יְהִ֕י כִּ⁠שְׁמֹ֖עַ יָבִ֣ין מֶֽלֶךְ ־ חָצ֑וֹר וַ⁠יִּשְׁלַ֗ח אֶל ־ יוֹבָב֙ מֶ֣לֶךְ מָד֔וֹן וְ⁠אֶל ־ מֶ֥לֶךְ שִׁמְר֖וֹן וְ⁠אֶל ־ מֶ֥לֶךְ אַכְשָֽׁף ׃² וְֽ⁠אֶל ־ הַ⁠מְּלָכִ֞ים אֲשֶׁ֣ר מִ⁠צְּפ֗וֹן בָּ⁠הָ֧ר וּ⁠בָ⁠עֲרָבָ֛ה נֶ֥גֶב כִּֽנֲר֖וֹת וּ⁠בַ⁠שְּׁפֵלָ֑ה וּ⁠בְ⁠נָפ֥וֹת דּ֖וֹר מִ⁠יָּֽם ׃³ הַֽ⁠כְּנַעֲנִי֙ מִ⁠מִּזְרָ֣ח וּ⁠מִ⁠יָּ֔ם וְ⁠הָ⁠אֱמֹרִ֧י וְ⁠הַ⁠חִתִּ֛י וְ⁠הַ⁠פְּרִזִּ֥י וְ⁠הַ⁠יְבוּסִ֖י בָּ⁠הָ֑ר וְ⁠הַֽ⁠חִוִּי֙ תַּ֣חַת חֶרְמ֔וֹן בְּ⁠אֶ֖רֶץ הַ⁠מִּצְפָּֽה ׃⁴ וַ⁠יֵּצְא֣וּ הֵ֗ם וְ⁠כָל ־ מַֽחֲנֵי⁠הֶם֙ עִמָּ֔⁠ם עַם ־ רָ֕ב כַּ⁠ח֛וֹל אֲשֶׁ֥ר עַל ־ שְׂפַת ־ הַ⁠יָּ֖ם לָ⁠רֹ֑ב וְ⁠ס֥וּס וָ⁠רֶ֖כֶב רַב ־ מְאֹֽד ׃⁵ וַ⁠יִּוָּ֣עֲד֔וּ כֹּ֖ל הַ⁠מְּלָכִ֣ים הָ⁠אֵ֑לֶּה וַ⁠יָּבֹ֜אוּ וַ⁠יַּחֲנ֤וּ יַחְדָּו֙ אֶל ־ מֵ֣י מֵר֔וֹם לְ⁠הִלָּחֵ֖ם עִם ־ יִשְׂרָאֵֽל ׃פ⁶ וַ⁠יֹּ֨אמֶר יְהוָ֣ה אֶל ־ יְהוֹשֻׁעַ֮ אַל ־ תִּירָ֣א מִ⁠פְּנֵי⁠הֶם֒ כִּֽי ־ מָחָ֞ר כָּ⁠עֵ֣ת הַ⁠זֹּ֗את אָנֹכִ֞י נֹתֵ֧ן אֶת ־ כֻּלָּ֛⁠ם חֲלָלִ֖ים לִ⁠פְנֵ֣י יִשְׂרָאֵ֑ל אֶת ־ סוּסֵי⁠הֶ֣ם תְּעַקֵּ֔ר וְ⁠אֶת ־ מַרְכְּבֹתֵי⁠הֶ֖ם תִּשְׂרֹ֥ף בָּ⁠אֵֽשׁ ׃⁷ וַ⁠יָּבֹ֣א יְהוֹשֻׁ֡עַ וְ⁠כָל ־ עַם֩ הַ⁠מִּלְחָמָ֨ה עִמּ֧⁠וֹ עֲלֵי⁠הֶ֛ם עַל ־ מֵ֥י מֵר֖וֹם פִּתְאֹ֑ם וַֽ⁠יִּפְּל֖וּ בָּ⁠הֶֽם ׃⁸ וַ⁠יִּתְּנֵ֨⁠ם יְהוָ֥ה בְּ⁠יַֽד ־ יִשְׂרָאֵל֮ וַ⁠יַּכּוּ⁠ם֒ וַֽ⁠יִּרְדְּפ֞וּ⁠ם עַד ־ צִיד֣וֹן רַבָּ֗ה וְ⁠עַד֙ מִשְׂרְפ֣וֹת מַ֔יִם וְ⁠עַד ־ בִּקְעַ֥ת מִצְפֶּ֖ה מִזְרָ֑חָ⁠ה וַ⁠יַּכֻּ֕⁠ם עַד ־ בִּלְתִּ֥י הִשְׁאִֽיר ־ לָ⁠הֶ֖ם שָׂרִֽיד ׃⁹ וַ⁠יַּ֤עַשׂ לָ⁠הֶם֙ יְהוֹשֻׁ֔עַ כַּ⁠אֲשֶׁ֥ר אָֽמַר ־ ל֖⁠וֹ יְהוָ֑ה אֶת ־ סוּסֵי⁠הֶ֣ם עִקֵּ֔ר וְ⁠אֶת ־ מַרְכְּבֹתֵי⁠הֶ֖ם שָׂרַ֥ף בָּ⁠אֵֽשׁ ׃ס¹⁰ וַ⁠יָּ֨שָׁב יְהוֹשֻׁ֜עַ בָּ⁠עֵ֤ת הַ⁠הִיא֙ וַ⁠יִּלְכֹּ֣ד אֶת ־ חָצ֔וֹר וְ⁠אֶת ־ מַלְכָּ֖⁠הּ הִכָּ֣ה בֶ⁠חָ֑רֶב כִּֽי ־ חָצ֣וֹר לְ⁠פָנִ֔ים הִ֕יא רֹ֖אשׁ כָּל ־ הַ⁠מַּמְלָכ֥וֹת הָ⁠אֵֽלֶּה ׃¹¹ וַ֠⁠יַּכּוּ אֶת ־ כָּל ־ הַ⁠נֶּ֨פֶשׁ אֲשֶׁר ־ בָּ֤⁠הּ לְ⁠פִי ־ חֶ֨רֶב֙ הַֽחֲרֵ֔ם לֹ֥א נוֹתַ֖ר כָּל ־ נְשָׁמָ֑ה וְ⁠אֶת ־ חָצ֖וֹר שָׂרַ֥ף בָּ⁠אֵֽשׁ ׃¹² וְֽ⁠אֶת ־ כָּל ־ עָרֵ֣י הַ⁠מְּלָכִֽים ־ הָ֠⁠אֵלֶּה וְֽ⁠אֶת ־ כָּל ־ מַלְכֵי⁠הֶ֞ם לָכַ֧ד יְהוֹשֻׁ֛עַ וַ⁠יַּכֵּ֥⁠ם לְ⁠פִי ־ חֶ֖רֶב הֶחֱרִ֣ים אוֹתָ֑⁠ם כַּ⁠אֲשֶׁ֣ר צִוָּ֔ה מֹשֶׁ֖ה עֶ֥בֶד יְהוָֽה ׃¹³ רַ֣ק כָּל ־ הֶ⁠עָרִ֗ים הָ⁠עֹֽמְדוֹת֙ עַל ־ תִּלָּ֔⁠ם לֹ֥א שְׂרָפָ֖⁠ם יִשְׂרָאֵ֑ל זוּלָתִ֛י אֶת ־ חָצ֥וֹר לְ⁠בַדָּ֖⁠הּ שָׂרַ֥ף יְהוֹשֻֽׁעַ ׃¹⁴ וְ֠⁠כֹל שְׁלַ֞ל הֶ⁠עָרִ֤ים הָ⁠אֵ֨לֶּה֙ וְ⁠הַ⁠בְּהֵמָ֔ה בָּזְז֥וּ לָ⁠הֶ֖ם בְּנֵ֣י יִשְׂרָאֵ֑ל רַ֣ק אֶֽת ־ כָּל ־ הָ⁠אָדָ֞ם הִכּ֣וּ לְ⁠פִי ־ חֶ֗רֶב עַד ־ הִשְׁמִדָ⁠ם֙ אוֹתָ֔⁠ם לֹ֥א הִשְׁאִ֖ירוּ כָּל ־ נְשָׁמָֽה ׃¹⁵ כַּ⁠אֲשֶׁ֨ר צִוָּ֤ה יְהוָה֙ אֶת ־ מֹשֶׁ֣ה עַבְדּ֔⁠וֹ כֵּן ־ צִוָּ֥ה מֹשֶׁ֖ה אֶת ־ יְהוֹשֻׁ֑עַ וְ⁠כֵן֙ עָשָׂ֣ה יְהוֹשֻׁ֔עַ לֹֽא ־ הֵסִ֣יר דָּבָ֔ר מִ⁠כֹּ֛ל אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃¹⁶ וַ⁠יִּקַּ֨ח יְהוֹשֻׁ֜עַ אֶת ־ כָּל ־ הָ⁠אָ֣רֶץ הַ⁠זֹּ֗את הָ⁠הָ֤ר וְ⁠אֶת ־ כָּל ־ הַ⁠נֶּ֨גֶב֙ וְ⁠אֵת֙ כָּל ־ אֶ֣רֶץ הַ⁠גֹּ֔שֶׁן וְ⁠אֶת ־ הַ⁠שְּׁפֵלָ֖ה וְ⁠אֶת ־ הָ⁠עֲרָבָ֑ה וְ⁠אֶת ־ הַ֥ר יִשְׂרָאֵ֖ל וּ⁠שְׁפֵלָתֹֽ⁠ה ׃¹⁷ מִן ־ הָ⁠הָ֤ר הֶֽ⁠חָלָק֙ הָ⁠עוֹלֶ֣ה שֵׂעִ֔יר וְ⁠עַד ־ בַּ֤עַל גָּד֙ בְּ⁠בִקְעַ֣ת הַ⁠לְּבָנ֔וֹן תַּ֖חַת הַר ־ חֶרְמ֑וֹן וְ⁠אֵ֤ת כָּל ־ מַלְכֵי⁠הֶם֙ לָכַ֔ד וַ⁠יַּכֵּ֖⁠ם וַ⁠יְמִיתֵֽ⁠ם ׃¹⁸ יָמִ֣ים רַבִּ֗ים עָשָׂ֧ה יְהוֹשֻׁ֛עַ אֶת ־ כָּל ־ הַ⁠מְּלָכִ֥ים הָ⁠אֵ֖לֶּה מִלְחָמָֽה ׃¹⁹ לֹֽא ־ הָיְתָ֣ה עִ֗יר אֲשֶׁ֤ר הִשְׁלִ֨ימָה֙ אֶל ־ בְּנֵ֣י יִשְׂרָאֵ֔ל בִּלְתִּ֥י הַ⁠חִוִּ֖י יֹשְׁבֵ֣י גִבְע֑וֹן אֶת ־ הַ⁠כֹּ֖ל לָקְח֥וּ בַ⁠מִּלְחָמָֽה ׃²⁰ כִּ֣י מֵ⁠אֵ֣ת יְהוָ֣ה ׀ הָיְתָ֡ה לְ⁠חַזֵּ֣ק אֶת ־ לִבָּ⁠ם֩ לִ⁠קְרַ֨את הַ⁠מִּלְחָמָ֤ה אֶת ־ יִשְׂרָאֵל֙ לְמַ֣עַן הַֽחֲרִימָ֔⁠ם לְ⁠בִלְתִּ֥י הֱיוֹת ־ לָ⁠הֶ֖ם תְּחִנָּ֑ה כִּ֚י לְמַ֣עַן הַשְׁמִידָ֔⁠ם כַּ⁠אֲשֶׁ֛ר צִוָּ֥ה יְהוָ֖ה אֶת ־ מֹשֶֽׁה ׃ס²¹ וַ⁠יָּבֹ֨א יְהוֹשֻׁ֜עַ בָּ⁠עֵ֣ת הַ⁠הִ֗יא וַ⁠יַּכְרֵ֤ת אֶת ־ הָֽ⁠עֲנָקִים֙ מִן ־ הָ⁠הָ֤ר מִן ־ חֶבְרוֹן֙ מִן ־ דְּבִ֣ר מִן ־ עֲנָ֔ב וּ⁠מִ⁠כֹּל֙ הַ֣ר יְהוּדָ֔ה וּ⁠מִ⁠כֹּ֖ל הַ֣ר יִשְׂרָאֵ֑ל עִם ־ עָרֵי⁠הֶ֖ם הֶחֱרִימָ֥⁠ם יְהוֹשֻֽׁעַ ׃²² לֹֽא ־ נוֹתַ֣ר עֲנָקִ֔ים בְּ⁠אֶ֖רֶץ בְּנֵ֣י יִשְׂרָאֵ֑ל רַ֗ק בְּ⁠עַזָּ֛ה בְּ⁠גַ֥ת וּ⁠בְ⁠אַשְׁדּ֖וֹד נִשְׁאָֽרוּ ׃²³ וַ⁠יִּקַּ֨ח יְהוֹשֻׁ֜עַ אֶת ־ כָּל ־ הָ⁠אָ֗רֶץ כְּ֠⁠כֹל אֲשֶׁ֨ר דִּבֶּ֣ר יְהוָה֮ אֶל ־ מֹשֶׁה֒ וַ⁠יִּתְּנָ⁠הּ֩ יְהוֹשֻׁ֨עַ לְ⁠נַחֲלָ֧ה לְ⁠יִשְׂרָאֵ֛ל כְּ⁠מַחְלְקֹתָ֖⁠ם לְ⁠שִׁבְטֵי⁠הֶ֑ם וְ⁠הָ⁠אָ֥רֶץ שָׁקְטָ֖ה מִ⁠מִּלְחָמָֽה ׃פ

Chapter 12

¹ וְ⁠אֵ֣לֶּה ׀ מַלְכֵ֣י הָ⁠אָ֗רֶץ אֲשֶׁ֨ר הִכּ֤וּ בְנֵֽי ־ יִשְׂרָאֵל֙ וַ⁠יִּֽרְשׁ֣וּ אֶת ־ אַרְצָ֔⁠ם בְּ⁠עֵ֥בֶר הַ⁠יַּרְדֵּ֖ן מִזְרְחָ֣⁠ה הַ⁠שָּׁ֑מֶשׁ מִ⁠נַּ֤חַל אַרְנוֹן֙ עַד ־ הַ֣ר חֶרְמ֔וֹן וְ⁠כָל ־ הָ⁠עֲרָבָ֖ה מִזְרָֽחָ⁠ה ׃² סִיחוֹן֙ מֶ֣לֶךְ הָ⁠אֱמֹרִ֔י הַ⁠יּוֹשֵׁ֖ב בְּ⁠חֶשְׁבּ֑וֹן מֹשֵׁ֡ל מֵ⁠עֲרוֹעֵ֡ר אֲשֶׁר֩ עַל ־ שְׂפַת ־ נַ֨חַל אַרְנ֜וֹן וְ⁠ת֤וֹךְ הַ⁠נַּ֨חַל֙ וַ⁠חֲצִ֣י הַ⁠גִּלְעָ֔ד וְ⁠עַד֙ יַבֹּ֣ק הַ⁠נַּ֔חַל גְּב֖וּל בְּנֵ֥י עַמּֽוֹן ׃³ וְ⁠הָ⁠עֲרָבָה֩ עַד ־

יָ֨ם כִּנְר֜וֹת מִזְרָ֗חָ⁠ה וְ֠⁠עַד יָ֣ם הָ⁠עֲרָבָ֤ה יָם ־ הַ⁠מֶּ֨לַח֙ מִזְרָ֔חָ⁠ה דֶּ֖רֶךְ בֵּ֣ית הַיְשִׁמ֑וֹת וּ⁠מִ֨⁠תֵּימָ֔ן תַּ֖חַת אַשְׁדּ֥וֹת הַ⁠פִּסְגָּֽה ׃⁴ וּ⁠גְב֗וּל ע֚וֹג מֶ֣לֶךְ הַ⁠בָּשָׁ֔ן מִ⁠יֶּ֖תֶר הָ⁠רְפָאִ֑ים הַ⁠יּוֹשֵׁ֥ב בְּ⁠עַשְׁתָּר֖וֹת וּ⁠בְ⁠אֶדְרֶֽעִי ׃⁵ וּ֠⁠מֹשֵׁל בְּ⁠הַ֨ר חֶרְמ֤וֹן וּ⁠בְ⁠סַלְכָה֙ וּ⁠בְ⁠כָל ־ הַ⁠בָּשָׁ֔ן עַד ־ גְּב֥וּל הַ⁠גְּשׁוּרִ֖י וְ⁠הַ⁠מַּעֲכָתִ֑י וַ⁠חֲצִי֙ הַ⁠גִּלְעָ֔ד גְּב֖וּל סִיח֥וֹן מֶֽלֶךְ ־ חֶשְׁבּֽוֹן ׃⁶ מֹשֶׁ֧ה עֶֽבֶד ־ יְהוָ֛ה וּ⁠בְנֵ֥י יִשְׂרָאֵ֖ל הִכּ֑וּ⁠ם וַֽ֠⁠יִּתְּנָ⁠הּ מֹשֶׁ֨ה עֶֽבֶד ־ יְהוָ֜ה יְרֻשָּׁ֗ה לָ⁠רֻֽאוּבֵנִי֙ וְ⁠לַ⁠גָּדִ֔י וְ⁠לַ⁠חֲצִ֖י שֵׁ֥בֶט הַֽ⁠מְנַשֶּֽׁה ׃ס⁷ וְ⁠אֵ֣לֶּה מַלְכֵ֣י הָ⁠אָ֡רֶץ אֲשֶׁר֩ הִכָּ֨ה יְהוֹשֻׁ֜עַ וּ⁠בְנֵ֣י יִשְׂרָאֵ֗ל בְּ⁠עֵ֤בֶר הַ⁠יַּרְדֵּן֙ יָ֔מָּ⁠ה מִ⁠בַּ֤עַל גָּד֙ בְּ⁠בִקְעַ֣ת הַ⁠לְּבָנ֔וֹן וְ⁠עַד ־ הָ⁠הָ֥ר הֶ⁠חָלָ֖ק הָ⁠עֹלֶ֣ה שֵׂעִ֑ירָ⁠ה וַ⁠יִּתְּנָ֨⁠הּ יְהוֹשֻׁ֜עַ לְ⁠שִׁבְטֵ֧י יִשְׂרָאֵ֛ל יְרֻשָּׁ֖ה כְּ⁠מַחְלְקֹתָֽ⁠ם ׃⁸ בָּ⁠הָ֣ר וּ⁠בַ⁠שְּׁפֵלָ֗ה וּ⁠בָֽ⁠עֲרָבָה֙ וּ⁠בָ֣⁠אֲשֵׁד֔וֹת וּ⁠בַ⁠מִּדְבָּ֖ר וּ⁠בַ⁠נֶּ֑גֶב הַֽ⁠חִתִּי֙ הָֽ⁠אֱמֹרִ֔י וְ⁠הַֽ⁠כְּנַעֲנִי֙ הַ⁠פְּרִזִּ֔י הַ⁠חִוִּ֖י וְ⁠הַ⁠יְבוּסִֽי ׃פ⁹ מֶ֥לֶךְ יְרִיח֖וֹ אֶחָ֑ד מֶ֧לֶךְ הָ⁠עַ֛י אֲשֶׁר ־ מִ⁠צַּ֥ד בֵּֽית ־ אֵ֖ל אֶחָֽד ׃¹⁰ מֶ֤לֶךְ יְרוּשָׁלִַ֨ם֙ אֶחָ֔ד מֶ֥לֶךְ חֶבְר֖וֹן אֶחָֽד ׃¹¹ מֶ֤לֶךְ יַרְמוּת֙ אֶחָ֔ד מֶ֥לֶךְ לָכִ֖ישׁ אֶחָֽד ׃¹² מֶ֤לֶךְ עֶגְלוֹן֙ אֶחָ֔ד מֶ֥לֶךְ גֶּ֖זֶר אֶחָֽד ׃¹³ מֶ֤לֶךְ דְּבִר֙ אֶחָ֔ד מֶ֥לֶךְ גֶּ֖דֶר אֶחָֽד ׃¹⁴ מֶ֤לֶךְ חָרְמָה֙ אֶחָ֔ד מֶ֥לֶךְ עֲרָ֖ד אֶחָֽד ׃¹⁵ מֶ֤לֶךְ לִבְנָה֙ אֶחָ֔ד מֶ֥לֶךְ עֲדֻלָּ֖ם אֶחָֽד ׃¹⁶ מֶ֤לֶךְ מַקֵּדָה֙ אֶחָ֔ד מֶ֥לֶךְ בֵּֽית ־ אֵ֖ל אֶחָֽד ׃¹⁷ מֶ֤לֶךְ תַּפּ֨וּחַ֙ אֶחָ֔ד מֶ֥לֶךְ חֵ֖פֶר אֶחָֽד ׃¹⁸ מֶ֤לֶךְ אֲפֵק֙ אֶחָ֔ד מֶ֥לֶךְ לַ⁠שָּׁר֖וֹן אֶחָֽד ׃¹⁹ מֶ֤לֶךְ מָדוֹן֙ אֶחָ֔ד מֶ֥לֶךְ חָצ֖וֹר אֶחָֽד ׃²⁰ מֶ֣לֶךְ שִׁמְר֤וֹן מְראוֹן֙ אֶחָ֔ד מֶ֥לֶךְ אַכְשָׁ֖ף אֶחָֽד ׃²¹ מֶ֤לֶךְ תַּעְנַךְ֙ אֶחָ֔ד מֶ֥לֶךְ מְגִדּ֖וֹ אֶחָֽד ׃²² מֶ֤לֶךְ קֶ֨דֶשׁ֙ אֶחָ֔ד מֶֽלֶךְ ־ יָקְנֳעָ֥ם לַ⁠כַּרְמֶ֖ל אֶחָֽד ׃²³ מֶ֥לֶךְ דּ֛וֹר לְ⁠נָפַ֥ת דּ֖וֹר אֶחָ֑ד מֶֽלֶךְ ־ גּוֹיִ֥ם לְ⁠גִלְגָּ֖ל אֶחָֽד ׃²⁴ מֶ֥לֶךְ תִּרְצָ֖ה אֶחָ֑ד כָּל ־ מְלָכִ֖ים שְׁלֹשִׁ֥ים וְ⁠אֶחָֽד ׃פ

Chapter 13

¹ וִ⁠יהוֹשֻׁ֣עַ זָקֵ֔ן בָּ֖א בַּ⁠יָּמִ֑ים וַ⁠יֹּ֨אמֶר יְהוָ֜ה אֵלָ֗י⁠ו אַתָּ֤ה זָקַ֨נְתָּה֙ בָּ֣אתָ בַ⁠יָּמִ֔ים וְ⁠הָ⁠אָ֛רֶץ נִשְׁאֲרָ֥ה הַרְבֵּֽה ־ מְאֹ֖ד לְ⁠רִשְׁתָּֽ⁠הּ ׃² זֹ֥את הָ⁠אָ֖רֶץ הַ⁠נִּשְׁאָ֑רֶת כָּל ־ גְּלִיל֥וֹת הַ⁠פְּלִשְׁתִּ֖ים וְ⁠כָל ־ הַ⁠גְּשׁוּרִֽי ׃³ מִֽן ־ הַ⁠שִּׁיח֞וֹר אֲשֶׁ֣ר ׀ עַל ־ פְּנֵ֣י מִצְרַ֗יִם וְ⁠עַ֨ד גְּב֤וּל עֶקְרוֹן֙ צָפ֔וֹנָ⁠ה לַֽ⁠כְּנַעֲנִ֖י תֵּחָשֵׁ֑ב חֲמֵ֣שֶׁת ׀ סַרְנֵ֣י פְלִשְׁתִּ֗ים הָ⁠עַזָּתִ֤י וְ⁠הָ⁠אַשְׁדּוֹדִי֙ הָ⁠אֶשְׁקְלוֹנִ֣י הַ⁠גִּתִּ֔י וְ⁠הָ⁠עֶקְרוֹנִ֖י וְ⁠הָ⁠עַוִּֽים ׃⁴ מִ⁠תֵּימָ֞ן כָּל ־ אֶ֣רֶץ הַֽ⁠כְּנַעֲנִ֗י וּ⁠מְעָרָ֛ה אֲשֶׁ֥ר לַ⁠צִּידֹנִ֖ים עַד ־ אֲפֵ֑קָ⁠ה עַ֖ד גְּב֥וּל הָ⁠אֱמֹרִֽי ׃⁵ וְ⁠הָ⁠אָ֣רֶץ הַ⁠גִּבְלִ֗י וְ⁠כָל ־ הַ⁠לְּבָנוֹן֙ מִזְרַ֣ח הַ⁠שֶּׁ֔מֶשׁ מִ⁠בַּ֣עַל גָּ֔ד תַּ֖חַת הַר ־ חֶרְמ֑וֹן עַ֖ד לְב֥וֹא חֲמָֽת ׃⁶ כָּל ־ יֹשְׁבֵ֣י הָ֠⁠הָר מִֽן ־ הַ⁠לְּבָנ֞וֹן עַד ־ מִשְׂרְפֹ֥ת מַ֨יִם֙ כָּל ־ צִ֣ידֹנִ֔ים אָֽנֹכִי֙ אוֹרִישֵׁ֔⁠ם מִ⁠פְּנֵ֖י בְּנֵ֣י יִשְׂרָאֵ֑ל רַ֠ק הַפִּלֶ֤⁠הָ לְ⁠יִשְׂרָאֵל֙ בְּֽ⁠נַחֲלָ֔ה כַּ⁠אֲשֶׁ֖ר צִוִּיתִֽי⁠ךָ ׃⁷ וְ⁠עַתָּ֗ה חַלֵּ֞ק אֶת ־ הָ⁠אָ֧רֶץ הַ⁠זֹּ֛את בְּ⁠נַחֲלָ֖ה לְ⁠תִשְׁעַ֣ת הַ⁠שְּׁבָטִ֑ים וַ⁠חֲצִ֖י הַ⁠שֵּׁ֥בֶט הַֽ⁠מְנַשֶּֽׁה ׃⁸ עִמּ֗⁠וֹ הָ⁠רֽאוּבֵנִי֙ וְ⁠הַ⁠גָּדִ֔י לָקְח֖וּ נַחֲלָתָ֑⁠ם אֲשֶׁר֩ נָתַ֨ן לָ⁠הֶ֜ם מֹשֶׁ֗ה בְּ⁠עֵ֤בֶר הַ⁠יַּרְדֵּן֙ מִזְרָ֔חָ⁠ה כַּ⁠אֲשֶׁר֙ נָתַ֣ן לָ⁠הֶ֔ם מֹשֶׁ֖ה עֶ֥בֶד יְהוָֽה ׃⁹ מֵ⁠עֲרוֹעֵ֡ר אֲשֶׁר֩ עַל ־ שְׂפַת ־ נַ֨חַל אַרְנ֜וֹן וְ⁠הָ⁠עִ֨יר אֲשֶׁ֧ר בְּ⁠תוֹךְ ־ הַ⁠נַּ֛חַל וְ⁠כָל ־ הַ⁠מִּישֹׁ֥ר מֵידְבָ֖א עַד ־ דִּיבֽוֹן ׃¹⁰ וְ⁠כֹ֗ל עָרֵי֙ סִיחוֹן֙ מֶ֣לֶךְ הָ⁠אֱמֹרִ֔י אֲשֶׁ֥ר מָלַ֖ךְ בְּ⁠חֶשְׁבּ֑וֹן עַד ־ גְּב֖וּל בְּנֵ֥י עַמּֽוֹן ׃¹¹ וְ⁠הַ⁠גִּלְעָ֞ד וּ⁠גְב֧וּל הַ⁠גְּשׁוּרִ֣י וְ⁠הַ⁠מַּעֲכָתִ֗י וְ⁠כֹ֨ל הַ֥ר חֶרְמ֛וֹן וְ⁠כָל ־ הַ⁠בָּשָׁ֖ן עַד ־ סַלְכָֽה ׃¹² כָּל ־ מַמְלְכ֥וּת עוֹג֙ בַּ⁠בָּשָׁ֔ן אֲשֶׁר ־ מָלַ֥ךְ בְּ⁠עַשְׁתָּר֖וֹת וּ⁠בְ⁠אֶדְרֶ֑עִי ה֤וּא נִשְׁאַר֙ מִ⁠יֶּ֣תֶר הָ⁠רְפָאִ֔ים וַ⁠יַּכֵּ֥⁠ם מֹשֶׁ֖ה וַ⁠יֹּרִשֵֽׁ⁠ם ׃¹³ וְ⁠לֹ֤א הוֹרִ֨ישׁוּ֙ בְּנֵ֣י יִשְׂרָאֵ֔ל אֶת ־ הַ⁠גְּשׁוּרִ֖י וְ⁠אֶת ־ הַ⁠מַּעֲכָתִ֑י וַ⁠יֵּ֨שֶׁב גְּשׁ֤וּר וּ⁠מַֽעֲכָת֙ בְּ⁠קֶ֣רֶב יִשְׂרָאֵ֔ל עַ֖ד הַ⁠יּ֥וֹם הַ⁠זֶּֽה ׃¹⁴ רַ֚ק לְ⁠שֵׁ֣בֶט הַ⁠לֵּוִ֔י לֹ֥א נָתַ֖ן נַחֲלָ֑ה אִשֵּׁ֨י יְהוָ֜ה אֱלֹהֵ֤י יִשְׂרָאֵל֙ ה֣וּא נַחֲלָת֔⁠וֹ כַּ⁠אֲשֶׁ֖ר דִּבֶּר ־ לֽ⁠וֹ ׃ס¹⁵ וַ⁠יִּתֵּ֣ן מֹשֶׁ֔ה לְ⁠מַטֵּ֥ה בְנֵֽי ־ רְאוּבֵ֖ן לְ⁠מִשְׁפְּחֹתָֽ⁠ם ׃¹⁶ וַ⁠יְהִ֨י לָ⁠הֶ֜ם הַ⁠גְּב֗וּל מֵ⁠עֲרוֹעֵ֡ר אֲשֶׁר֩ עַל ־ שְׂפַת ־ נַ֨חַל אַרְנ֜וֹן וְ⁠הָ⁠עִ֨יר אֲשֶׁ֧ר בְּ⁠תוֹךְ ־ הַ⁠נַּ֛חַל וְ⁠כָל ־ הַ⁠מִּישֹׁ֖ר עַל ־ מֵידְבָֽא ׃¹⁷ חֶשְׁבּ֥וֹן וְ⁠כָל ־ עָרֶ֖י⁠הָ אֲשֶׁ֣ר בַּ⁠מִּישֹׁ֑ר דִּיבוֹן֙ וּ⁠בָמ֣וֹת בַּ֔עַל וּ⁠בֵ֖ית בַּ֥עַל מְעֽוֹן ׃¹⁸ וְ⁠יַ֥הְצָ⁠ה וּ⁠קְדֵמֹ֖ת וּ⁠מֵפָֽעַת ׃¹⁹ וְ⁠קִרְיָתַ֣יִם וְ⁠שִׂבְמָ֔ה וְ⁠צֶ֥רֶת הַשַּׁ֖חַר בְּ⁠הַ֥ר הָ⁠עֵֽמֶק ׃²⁰ וּ⁠בֵ֥ית פְּע֛וֹר וְ⁠אַשְׁדּ֥וֹת הַ⁠פִּסְגָּ֖ה וּ⁠בֵ֥ית הַיְשִׁמֽוֹת ׃²¹ וְ⁠כֹל֙ עָרֵ֣י הַ⁠מִּישֹׁ֔ר וְ⁠כָֽל ־ מַמְלְכ֗וּת סִיחוֹן֙ מֶ֣לֶךְ הָ⁠אֱמֹרִ֔י אֲשֶׁ֥ר מָלַ֖ךְ בְּ⁠חֶשְׁבּ֑וֹן אֲשֶׁר֩ הִכָּ֨ה מֹשֶׁ֜ה אֹת֣⁠וֹ ׀ וְ⁠אֶת ־ נְשִׂיאֵ֣י מִדְיָ֗ן אֶת ־ אֱוִ֤י וְ⁠אֶת ־ רֶ֨קֶם֙ וְ⁠אֶת ־ צ֤וּר וְ⁠אֶת ־ חוּר֙ וְ⁠אֶת ־ רֶ֔בַע נְסִיכֵ֣י סִיח֔וֹן יֹשְׁבֵ֖י הָ⁠אָֽרֶץ ׃²² וְ⁠אֶת ־ בִּלְעָ֥ם בֶּן ־ בְּע֖וֹר הַ⁠קּוֹסֵ֑ם הָרְג֧וּ בְנֵֽי ־ יִשְׂרָאֵ֛ל בַּ⁠חֶ֖רֶב אֶל ־ חַלְלֵי⁠הֶֽם ׃²³ וַ⁠יְהִ֗י גְּבוּל֙ בְּנֵ֣י רְאוּבֵ֔ן הַ⁠יַּרְדֵּ֖ן וּ⁠גְב֑וּל זֹ֣את נַחֲלַ֤ת בְּנֵֽי ־ רְאוּבֵן֙ לְ⁠מִשְׁפְּחֹתָ֔⁠ם הֶ⁠עָרִ֖ים וְ⁠חַצְרֵי⁠הֶֽן ׃פ²⁴ וַ⁠יִּתֵּ֤ן מֹשֶׁה֙ לְ⁠מַטֵּה ־ גָ֔ד לִ⁠בְנֵי ־ גָ֖ד לְ⁠מִשְׁפְּחֹתָֽ⁠ם ׃²⁵ וַ⁠יְהִ֤י לָ⁠הֶם֙ הַ⁠גְּב֔וּל יַעְזֵר֙ וְ⁠כָל ־ עָרֵ֣י הַ⁠גִּלְעָ֔ד וַ⁠חֲצִ֕י אֶ֖רֶץ בְּנֵ֣י עַמּ֑וֹן עַד ־ עֲרוֹעֵ֕ר אֲשֶׁ֖ר עַל ־ פְּנֵ֥י רַבָּֽה ׃²⁶ וּ⁠מֵ⁠חֶשְׁבּ֛וֹן עַד ־ רָמַ֥ת הַ⁠מִּצְפֶּ֖ה וּ⁠בְטֹנִ֑ים וּ⁠מִֽ⁠מַּחֲנַ֖יִם עַד ־ גְּב֥וּל לִדְבִֽר ׃²⁷ וּ⁠בָ⁠עֵ֡מֶק בֵּ֣ית הָרָם֩ וּ⁠בֵ֨ית נִמְרָ֜ה וְ⁠סֻכּ֣וֹת וְ⁠צָפ֗וֹן יֶ֚תֶר מַמְלְכ֗וּת סִיחוֹן֙ מֶ֣לֶךְ חֶשְׁבּ֔וֹן הַ⁠יַּרְדֵּ֖ן וּ⁠גְבֻ֑ל עַד ־ קְצֵה֙

יָם ־ כִּנֶּ֔רֶת עֵ֥בֶר הַ⁠יַּרְדֵּ֖ן מִזְרָֽחָ⁠ה ׃²⁸ זֹ֛את נַחֲלַ֥ת בְּנֵי ־ גָ֖ד לְ⁠מִשְׁפְּחֹתָ֑⁠ם הֶ⁠עָרִ֖ים וְ⁠חַצְרֵי⁠הֶֽם ׃²⁹ וַ⁠יִּתֵּ֣ן מֹשֶׁ֔ה לַ⁠חֲצִ֖י שֵׁ֣בֶט מְנַשֶּׁ֑ה וַ⁠יְהִ֗י לַ⁠חֲצִ֛י מַטֵּ֥ה בְנֵֽי ־ מְנַשֶּׁ֖ה לְ⁠מִשְׁפְּחוֹתָֽ⁠ם ׃³⁰ וַ⁠יְהִ֣י גְבוּלָ֗⁠ם מִ⁠מַּחֲנַ֨יִם כָּֽל ־ הַ⁠בָּשָׁ֜ן כָּֽל ־ מַמְלְכ֣וּת ׀ ע֣וֹג מֶֽלֶךְ ־ הַ⁠בָּשָׁ֗ן וְ⁠כָל ־ חַוֺּ֥ת יָאִ֛יר אֲשֶׁ֥ר בַּ⁠בָּשָׁ֖ן שִׁשִּׁ֥ים עִֽיר ׃³¹ וַ⁠חֲצִ֤י הַ⁠גִּלְעָד֙ וְ⁠עַשְׁתָּר֣וֹת וְ⁠אֶדְרֶ֔עִי עָרֵ֛י מַמְלְכ֥וּת ע֖וֹג בַּ⁠בָּשָׁ֑ן לִ⁠בְנֵ֤י מָכִיר֙ בֶּן ־ מְנַשֶּׁ֔ה לַ⁠חֲצִ֥י בְנֵֽי ־ מָכִ֖יר לְ⁠מִשְׁפְּחוֹתָֽ⁠ם ׃³² אֵ֕לֶּה אֲשֶׁר ־ נִחַ֥ל מֹשֶׁ֖ה בְּ⁠עַֽרְב֣וֹת מוֹאָ֑ב מֵ⁠עֵ֛בֶר לְ⁠יַרְדֵּ֥ן יְרִיח֖וֹ מִזְרָֽחָ⁠ה ׃ס³³ וּ⁠לְ⁠שֵׁ֨בֶט֙ הַ⁠לֵּוִ֔י לֹֽא ־ נָתַ֥ן מֹשֶׁ֖ה נַחֲלָ֑ה יְהוָ֞ה אֱלֹהֵ֤י יִשְׂרָאֵל֙ ה֣וּא נַחֲלָתָ֔⁠ם כַּ⁠אֲשֶׁ֖ר דִּבֶּ֥ר לָ⁠הֶֽם ׃

Chapter 14

¹ וְ⁠אֵ֛לֶּה אֲשֶׁר ־ נָחֲל֥וּ בְנֵֽי ־ יִשְׂרָאֵ֖ל בְּ⁠אֶ֣רֶץ כְּנָ֑עַן אֲשֶׁ֨ר נִֽחֲל֜וּ אוֹתָ֗⁠ם אֶלְעָזָ֤ר הַ⁠כֹּהֵן֙ וִ⁠יהוֹשֻׁ֣עַ בִּן ־ נ֔וּן וְ⁠רָאשֵׁ֛י אֲב֥וֹת הַ⁠מַּטּ֖וֹת לִ⁠בְנֵ֥י יִשְׂרָאֵֽל ׃² בְּ⁠גוֹרַ֖ל נַחֲלָתָ֑⁠ם כַּ⁠אֲשֶׁ֨ר צִוָּ֤ה יְהוָה֙ בְּ⁠יַד ־ מֹשֶׁ֔ה לְ⁠תִשְׁעַ֥ת הַ⁠מַּטּ֖וֹת וַ⁠חֲצִ֥י הַ⁠מַּטֶּֽה ׃³ כִּֽי ־ נָתַ֨ן מֹשֶׁ֜ה נַחֲלַ֨ת שְׁנֵ֤י הַ⁠מַּטּוֹת֙ וַ⁠חֲצִ֣י הַ⁠מַּטֶּ֔ה מֵ⁠עֵ֖בֶר לַ⁠יַּרְדֵּ֑ן וְ⁠לַ֨⁠לְוִיִּ֔ם לֹֽא ־ נָתַ֥ן נַחֲלָ֖ה בְּ⁠תוֹכָֽ⁠ם ׃⁴ כִּֽי ־ הָי֧וּ בְנֵֽי ־ יוֹסֵ֛ף שְׁנֵ֥י מַטּ֖וֹת מְנַשֶּׁ֣ה וְ⁠אֶפְרָ֑יִם וְ⁠לֹֽא ־ נָתְנוּ֩ חֵ֨לֶק לַ⁠לְוִיִּ֜ם בָּ⁠אָ֗רֶץ כִּ֤י אִם ־ עָרִים֙ לָ⁠שֶׁ֔בֶת וּ⁠מִ֨גְרְשֵׁי⁠הֶ֔ם לְ⁠מִקְנֵי⁠הֶ֖ם וּ⁠לְ⁠קִנְיָנָֽ⁠ם ׃⁵ כַּ⁠אֲשֶׁ֨ר צִוָּ֤ה יְהוָה֙ אֶת ־ מֹשֶׁ֔ה כֵּ֥ן עָשׂ֖וּ בְּנֵ֣י יִשְׂרָאֵ֑ל וַֽ⁠יַּחְלְק֖וּ אֶת ־ הָ⁠אָֽרֶץ ׃פ⁶ וַ⁠יִּגְּשׁ֨וּ בְנֵֽי ־ יְהוּדָ֤ה אֶל ־ יְהוֹשֻׁ֨עַ֙ בַּ⁠גִּלְגָּ֔ל וַ⁠יֹּ֣אמֶר אֵלָ֔י⁠ו כָּלֵ֥ב בֶּן ־ יְפֻנֶּ֖ה הַ⁠קְּנִזִּ֑י אַתָּ֣ה יָדַ֡עְתָּ אֶֽת ־ הַ⁠דָּבָר֩ אֲשֶׁר ־ דִּבֶּ֨ר יְהוָ֜ה אֶל ־ מֹשֶׁ֣ה אִישׁ ־ הָ⁠אֱלֹהִ֗ים עַ֧ל אֹדוֹתַ֛⁠י וְ⁠עַ֥ל אֹדוֹתֶ֖י⁠ךָ בְּ⁠קָדֵ֥שׁ בַּרְנֵֽעַ ׃⁷ בֶּן ־ אַרְבָּעִ֨ים שָׁנָ֜ה אָנֹכִ֗י בִּ֠⁠שְׁלֹחַ מֹשֶׁ֨ה עֶֽבֶד ־ יְהוָ֥ה אֹתִ֛⁠י מִ⁠קָּדֵ֥שׁ בַּרְנֵ֖עַ לְ⁠רַגֵּ֣ל אֶת ־ הָ⁠אָ֑רֶץ וָ⁠אָשֵׁ֤ב אֹת⁠וֹ֙ דָּבָ֔ר כַּ⁠אֲשֶׁ֖ר עִם ־ לְבָבִֽ⁠י ׃⁸ וְ⁠אַחַ⁠י֙ אֲשֶׁ֣ר עָל֣וּ עִמִּ֔⁠י הִמְסִ֖יו אֶת ־ לֵ֣ב הָ⁠עָ֑ם וְ⁠אָנֹכִ֣י מִלֵּ֔אתִי אַחֲרֵ֖י יְהוָ֥ה אֱלֹהָֽ⁠י ׃⁹ וַ⁠יִּשָּׁבַ֣ע מֹשֶׁ֗ה בַּ⁠יּ֣וֹם הַ⁠הוּא֮ לֵ⁠אמֹר֒ אִם ־ לֹ֗א הָ⁠אָ֨רֶץ֙ אֲשֶׁ֨ר דָּרְכָ֤ה רַגְלְ⁠ךָ֙ בָּ֔⁠הּ לְ⁠ךָ֨ תִֽהְיֶ֧ה לְ⁠נַחֲלָ֛ה וּ⁠לְ⁠בָנֶ֖י⁠ךָ עַד ־ עוֹלָ֑ם כִּ֣י מִלֵּ֔אתָ אַחֲרֵ֖י יְהוָ֥ה אֱלֹהָֽ⁠י ׃¹⁰ וְ⁠עַתָּ֗ה הִנֵּה֩ הֶחֱיָ֨ה יְהוָ֣ה ׀ אוֹתִ⁠י֮ כַּ⁠אֲשֶׁ֣ר דִּבֵּר֒ זֶה֩ אַרְבָּעִ֨ים וְ⁠חָמֵ֜שׁ שָׁנָ֗ה מֵ֠⁠אָז דִּבֶּ֨ר יְהוָ֜ה אֶת ־ הַ⁠דָּבָ֤ר הַ⁠זֶּה֙ אֶל ־ מֹשֶׁ֔ה אֲשֶׁר ־ הָלַ֥ךְ יִשְׂרָאֵ֖ל בַּ⁠מִּדְבָּ֑ר וְ⁠עַתָּה֙ הִנֵּ֣ה אָנֹכִ֣י הַ⁠יּ֔וֹם בֶּן ־ חָמֵ֥שׁ וּ⁠שְׁמוֹנִ֖ים שָׁנָֽה ׃¹¹ עוֹדֶ֨⁠נִּי הַ⁠יּ֜וֹם חָזָ֗ק כַּֽ⁠אֲשֶׁר֙ בְּ⁠י֨וֹם שְׁלֹ֤חַ אוֹתִ⁠י֙ מֹשֶׁ֔ה כְּ⁠כֹ֥חִ⁠י אָ֖ז וּ⁠כְ⁠כֹ֣חִ⁠י עָ֑תָּה לַ⁠מִּלְחָמָ֖ה וְ⁠לָ⁠צֵ֥את וְ⁠לָ⁠בֽוֹא ׃¹² וְ⁠עַתָּ֗ה תְּנָ⁠ה ־ לִּ⁠י֙ אֶת ־ הָ⁠הָ֣ר הַ⁠זֶּ֔ה אֲשֶׁר ־ דִּבֶּ֥ר יְהוָ֖ה בַּ⁠יּ֣וֹם הַ⁠ה֑וּא כִּ֣י אַתָּֽה ־ שָׁמַעְתָּ֩ בַ⁠יּ֨וֹם הַ⁠ה֜וּא כִּֽי ־ עֲנָקִ֣ים שָׁ֗ם וְ⁠עָרִים֙ גְּדֹל֣וֹת בְּצֻר֔וֹת אוּלַ֨י יְהוָ֤ה אוֹתִ⁠י֙ וְ⁠ה֣וֹרַשְׁתִּ֔י⁠ם כַּ⁠אֲשֶׁ֖ר דִּבֶּ֥ר יְהוָֽה ׃¹³ וַֽ⁠יְבָרְכֵ֖⁠הוּ יְהוֹשֻׁ֑עַ וַ⁠יִּתֵּ֧ן אֶת ־ חֶבְר֛וֹן לְ⁠כָלֵ֥ב בֶּן ־ יְפֻנֶּ֖ה לְ⁠נַחֲלָֽה ׃¹⁴ עַל ־ כֵּ֣ן הָיְתָֽה ־ חֶ֠בְרוֹן לְ⁠כָלֵ֨ב בֶּן ־ יְפֻנֶּ֤ה הַ⁠קְּנִזִּי֙ לְֽ⁠נַחֲלָ֔ה עַ֖ד הַ⁠יּ֣וֹם הַ⁠זֶּ֑ה יַ֚עַן אֲשֶׁ֣ר מִלֵּ֔א אַחֲרֵ֕י יְהוָ֖ה אֱלֹהֵ֥י יִשְׂרָאֵֽל ׃¹⁵ וְ⁠שֵׁ֨ם חֶבְר֤וֹן לְ⁠פָנִים֙ קִרְיַ֣ת אַרְבַּ֔ע הָ⁠אָדָ֧ם הַ⁠גָּד֛וֹל בָּ⁠עֲנָקִ֖ים ה֑וּא וְ⁠הָ⁠אָ֥רֶץ שָׁקְטָ֖ה מִ⁠מִּלְחָמָֽה ׃פ

Chapter 15

¹ וַ⁠יְהִ֣י הַ⁠גּוֹרָ֗ל לְ⁠מַטֵּ֛ה בְּנֵ֥י יְהוּדָ֖ה לְ⁠מִשְׁפְּחֹתָ֑⁠ם אֶל ־ גְּב֨וּל אֱד֧וֹם מִדְבַּר ־ צִ֛ן נֶ֖גְבָּ⁠ה מִ⁠קְצֵ֥ה תֵימָֽן ׃² וַ⁠יְהִ֤י לָ⁠הֶם֙ גְּב֣וּל נֶ֔גֶב מִ⁠קְצֵ֖ה

יָ֣ם הַ⁠מֶּ֑לַח מִן ־ הַ⁠לָּשֹׁ֖ן הַ⁠פֹּנֶ֥ה נֶֽגְבָּ⁠ה ׃³ וְ֠⁠יָצָא אֶל ־ מִ⁠נֶּ֜גֶב לְ⁠מַעֲלֵ֤ה עַקְרַבִּים֙ וְ⁠עָ֣בַר צִ֔נָ⁠ה וְ⁠עָלָ֥ה מִ⁠נֶּ֖גֶב לְ⁠קָדֵ֣שׁ בַּרְנֵ֑עַ וְ⁠עָבַ֤ר חֶצְרוֹן֙ וְ⁠עָלָ֣ה אַדָּ֔רָ⁠ה וְ⁠נָסַ֖ב הַ⁠קַּרְקָֽעָ⁠ה ׃⁴ וְ⁠עָבַ֣ר עַצְמ֗וֹנָ⁠ה וְ⁠יָצָא֙ נַ֣חַל מִצְרַ֔יִם וְהָי֛וּ ¹ תֹּצְא֥וֹת הַ⁠גְּב֖וּל יָ֑מָּ⁠ה זֶה ־ יִהְיֶ֥ה לָ⁠כֶ֖ם גְּב֥וּל נֶֽגֶב ׃⁵ וּ⁠גְב֥וּל קֵ֨דְמָ⁠ה֙ יָ֣ם הַ⁠מֶּ֔לַח עַד ־ קְצֵ֖ה הַ⁠יַּרְדֵּ֑ן וּ⁠גְב֞וּל לִ⁠פְאַ֤ת צָפ֨וֹנָ⁠ה֙ מִ⁠לְּשׁ֣וֹן הַ⁠יָּ֔ם מִ⁠קְצֵ֖ה הַ⁠יַּרְדֵּֽן ׃⁶ וְ⁠עָלָ֤ה הַ⁠גְּבוּל֙ בֵּ֣ית חָגְלָ֔ה וְ⁠עָבַ֕ר מִ⁠צְּפ֖וֹן לְ⁠בֵ֣ית הָעֲרָבָ֑ה וְ⁠עָלָ֣ה הַ⁠גְּב֔וּל אֶ֥בֶן בֹּ֖הַן בֶּן ־ רְאוּבֵֽן ׃⁷ וְ⁠עָלָ֨ה הַ⁠גְּב֥וּל ׀ דְּבִרָ⁠ה֮ מֵ⁠עֵ֣מֶק עָכוֹר֒ וְ⁠צָפ֜וֹנָ⁠ה פֹּנֶ֣ה אֶל ־ הַ⁠גִּלְגָּ֗ל אֲשֶׁר ־ נֹ֨כַח֙ לְ⁠מַעֲלֵ֣ה אֲדֻמִּ֔ים אֲשֶׁ֥ר מִ⁠נֶּ֖גֶב לַ⁠נָּ֑חַל וְ⁠עָבַ֤ר הַ⁠גְּבוּל֙ אֶל ־ מֵי ־ עֵ֣ין שֶׁ֔מֶשׁ וְ⁠הָי֥וּ תֹצְאֹתָ֖י⁠ו אֶל ־ עֵ֥ין רֹגֵֽל ׃⁸ וְ⁠עָלָ֨ה הַ⁠גְּב֜וּל גֵּ֣י בֶן ־ הִנֹּ֗ם אֶל ־ כֶּ֤תֶף הַ⁠יְבוּסִי֙ מִ⁠נֶּ֔גֶב הִ֖יא יְרֽוּשָׁלִָ֑ם וְ⁠עָלָ֨ה הַ⁠גְּב֜וּל אֶל ־ רֹ֣אשׁ הָ⁠הָ֗ר אֲ֠שֶׁר עַל ־ פְּנֵ֤י גֵֽי ־ הִנֹּם֙ יָ֔מָּ⁠ה אֲשֶׁ֛ר בִּ⁠קְצֵ֥ה עֵֽמֶק ־ רְפָאִ֖ים צָפֹֽנָ⁠ה ׃⁹ וְ⁠תָאַ֨ר הַ⁠גְּב֜וּל מֵ⁠רֹ֣אשׁ הָ⁠הָ֗ר אֶל ־ מַעְיַן֙ מֵ֣י נֶפְתּ֔וֹחַ וְ⁠יָצָ֖א אֶל ־ עָרֵ֣י הַר ־ עֶפְר֑וֹן וְ⁠תָאַ֤ר הַ⁠גְּבוּל֙ בַּעֲלָ֔ה הִ֖יא קִרְיַ֥ת יְעָרִֽים ׃¹⁰ וְ⁠נָסַב֩ הַ⁠גְּב֨וּל מִ⁠בַּעֲלָ֥ה יָ֨מָּ⁠ה֙ אֶל ־ הַ֣ר שֵׂעִ֔יר וְ⁠עָבַ֕ר אֶל ־ כֶּ֧תֶף הַר ־ יְעָרִ֛ים מִ⁠צָּפ֖וֹנָ⁠ה הִ֣יא כְסָל֑וֹן וְ⁠יָרַ֥ד בֵּֽית ־ שֶׁ֖מֶשׁ וְ⁠עָבַ֥ר תִּמְנָֽה ׃¹¹ וְ⁠יָצָ֨א הַ⁠גְּב֜וּל אֶל ־ כֶּ֣תֶף עֶקְרוֹן֮ צָפוֹנָ⁠ה֒ וְ⁠תָאַ֤ר הַ⁠גְּבוּל֙ שִׁכְּר֔וֹנָ⁠ה וְ⁠עָבַ֥ר הַר ־ הַֽ⁠בַּעֲלָ֖ה וְ⁠יָצָ֣א יַבְנְאֵ֑ל וְ⁠הָי֛וּ תֹּצְא֥וֹת הַ⁠גְּב֖וּל יָֽמָּ⁠ה ׃¹² וּ⁠גְב֣וּל יָ֔ם הַ⁠יָּ֥מָּ⁠ה הַ⁠גָּד֖וֹל וּ⁠גְב֑וּל זֶ֠ה גְּב֧וּל בְּנֵֽי ־ יְהוּדָ֛ה סָבִ֖יב לְ⁠מִשְׁפְּחֹתָֽ⁠ם ׃¹³ וּ⁠לְ⁠כָלֵ֣ב בֶּן ־ יְפֻנֶּ֗ה נָ֤תַן חֵ֨לֶק֙ בְּ⁠ת֣וֹךְ בְּנֵֽי ־ יְהוּדָ֔ה אֶל ־ פִּ֥י יְהוָ֖ה לִֽ⁠יהוֹשֻׁ֑עַ אֶת ־ קִרְיַ֥ת אַרְבַּ֛ע אֲבִ֥י הָ⁠עֲנָ֖ק הִ֥יא חֶבְרֽוֹן ׃¹⁴ וַ⁠יֹּ֤רֶשׁ מִ⁠שָּׁם֙ כָּלֵ֔ב אֶת ־ שְׁלוֹשָׁ֖ה בְּנֵ֣י הָ⁠עֲנָ֑ק אֶת ־ שֵׁשַׁ֤י וְ⁠אֶת ־ אֲחִימַן֙ וְ⁠אֶת ־ תַּלְמַ֔י יְלִידֵ֖י הָ⁠עֲנָֽק ׃¹⁵ וַ⁠יַּ֣עַל מִ⁠שָּׁ֔ם אֶל ־ יֹשְׁבֵ֖י דְּבִ֑ר וְ⁠שֵׁם ־ דְּבִ֥ר לְ⁠פָנִ֖ים קִרְיַת ־ סֵֽפֶר ׃¹⁶ וַ⁠יֹּ֣אמֶר כָּלֵ֔ב אֲשֶׁר ־ יַכֶּ֥ה אֶת ־ קִרְיַת ־ סֵ֖פֶר וּ⁠לְכָדָ֑⁠הּ וְ⁠נָתַ֥תִּי ל֛⁠וֹ אֶת ־ עַכְסָ֥ה בִתִּ֖⁠י לְ⁠אִשָּֽׁה ׃¹⁷ וַֽ⁠יִּלְכְּדָ֛⁠הּ עָתְנִיאֵ֥ל בֶּן ־ קְנַ֖ז אֲחִ֣י כָלֵ֑ב וַ⁠יִּתֶּן ־ ל֛⁠וֹ אֶת ־ עַכְסָ֥ה בִתּ֖⁠וֹ לְ⁠אִשָּֽׁה ׃¹⁸ וַ⁠יְהִ֣י בְּ⁠בוֹאָ֗⁠הּ וַ⁠תְּסִיתֵ֨⁠הוּ֙ לִ⁠שְׁא֤וֹל מֵֽ⁠אֵת ־ אָבִ֨י⁠הָ֙ שָׂדֶ֔ה וַ⁠תִּצְנַ֖ח מֵ⁠עַ֣ל הַ⁠חֲמ֑וֹר וַ⁠יֹּֽאמֶר ־ לָ֥⁠הּ כָּלֵ֖ב מַה ־ לָּֽ⁠ךְ ׃¹⁹ וַ⁠תֹּ֜אמֶר תְּנָ⁠ה ־ לִּ֣⁠י בְרָכָ֗ה כִּ֣י אֶ֤רֶץ הַ⁠נֶּ֨גֶב֙ נְתַתָּ֔⁠נִי וְ⁠נָתַתָּ֥ה לִ֖⁠י גֻּלֹּ֣ת מָ֑יִם וַ⁠יִּתֶּן ־ לָ֗⁠הּ אֵ֚ת גֻּלֹּ֣ת עִלִּיּ֔וֹת וְ⁠אֵ֖ת גֻּלֹּ֥ת תַּחְתִּיּֽוֹת ׃פ²⁰ זֹ֗את נַחֲלַ֛ת מַטֵּ֥ה בְנֵי ־ יְהוּדָ֖ה לְ⁠מִשְׁפְּחֹתָֽ⁠ם ׃²¹ וַ⁠יִּֽהְי֣וּ הֶ⁠עָרִ֗ים מִ⁠קְצֵה֙ לְ⁠מַטֵּ֣ה בְנֵֽי ־ יְהוּדָ֔ה אֶל ־ גְּב֥וּל אֱד֖וֹם בַּ⁠נֶּ֑גְבָּ⁠ה קַבְצְאֵ֥ל וְ⁠עֵ֖דֶר וְ⁠יָגֽוּר ׃²² וְ⁠קִינָ֥ה וְ⁠דִֽימוֹנָ֖ה וְ⁠עַדְעָדָֽה ׃²³ וְ⁠קֶ֥דֶשׁ וְ⁠חָצ֖וֹר וְ⁠יִתְנָֽן ׃²⁴ זִ֥יף וָ⁠טֶ֖לֶם וּ⁠בְעָלֽוֹת ׃²⁵ וְ⁠חָצ֤וֹר ׀ חֲדַתָּה֙ וּ⁠קְרִיּ֔וֹת חֶצְר֖וֹן הִ֥יא חָצֽוֹר ׃²⁶ אֲמָ֥ם וּ⁠שְׁמַ֖ע וּ⁠מוֹלָדָֽה ׃²⁷ וַ⁠חֲצַ֥ר גַּדָּ֛ה וְ⁠חֶשְׁמ֖וֹן וּ⁠בֵ֥ית פָּֽלֶט ׃²⁸ וַ⁠חֲצַ֥ר שׁוּעָ֛ל וּ⁠בְאֵ֥ר שֶׁ֖בַע וּ⁠בִזְיוֹתְיָֽה ׃²⁹ בַּעֲלָ֥ה וְ⁠עִיִּ֖ים וָ⁠עָֽצֶם ׃³⁰ וְ⁠אֶלְתּוֹלַ֥ד וּ⁠כְסִ֖יל וְ⁠חָרְמָֽה ׃³¹ וְ⁠צִֽקְלַ֥ג וּ⁠מַדְמַנָּ֖ה וְ⁠סַנְסַנָּֽה ׃³² וּ⁠לְבָא֥וֹת וְ⁠שִׁלְחִ֖ים וְ⁠עַ֣יִן וְ⁠רִמּ֑וֹן כָּל ־ עָרִ֛ים עֶשְׂרִ֥ים וָ⁠תֵ֖שַׁע וְ⁠חַצְרֵי⁠הֶֽן ׃ס³³ בַּ⁠שְּׁפֵלָ֑ה אֶשְׁתָּא֥וֹל וְ⁠צָרְעָ֖ה וְ⁠אַשְׁנָֽה ׃³⁴ וְ⁠זָנ֨וֹחַ֙ וְ⁠עֵ֣ין גַּנִּ֔ים תַּפּ֖וּחַ וְ⁠הָ⁠עֵינָֽם ׃³⁵ יַרְמוּת֙ וַ⁠עֲדֻלָּ֔ם שׂוֹכֹ֖ה וַ⁠עֲזֵקָֽה ׃³⁶ וְ⁠שַׁעֲרַ֨יִם֙ וַ⁠עֲדִיתַ֔יִם וְ⁠הַ⁠גְּדֵרָ֖ה וּ⁠גְדֵרֹתָ֑יִם עָרִ֥ים אַרְבַּֽע ־ עֶשְׂרֵ֖ה וְ⁠חַצְרֵי⁠הֶֽן ׃³⁷ צְנָ֥ן וַ⁠חֲדָשָׁ֖ה וּ⁠מִגְדַּל ־ גָּֽד ׃³⁸ וְ⁠דִלְעָ֥ן וְ⁠הַ⁠מִּצְפֶּ֖ה וְ⁠יָקְתְאֵֽל ׃³⁹ לָכִ֥ישׁ וּ⁠בָצְקַ֖ת וְ⁠עֶגְלֽוֹן ׃⁴⁰ וְ⁠כַבּ֥וֹן וְ⁠לַחְמָ֖ס וְ⁠כִתְלִֽישׁ ׃⁴¹ וּ⁠גְדֵר֕וֹת בֵּית ־ דָּג֥וֹן וְ⁠נַעֲמָ֖ה וּ⁠מַקֵּדָ֑ה עָרִ֥ים שֵׁשׁ ־ עֶשְׂרֵ֖ה וְ⁠חַצְרֵי⁠הֶֽן ׃ס⁴² לִבְנָ֥ה וָ⁠עֶ֖תֶר וְ⁠עָשָֽׁן ׃⁴³ וְ⁠יִפְתָּ֥ח וְ⁠אַשְׁנָ֖ה וּ⁠נְצִֽיב ׃⁴⁴ וּ⁠קְעִילָ֥ה וְ⁠אַכְזִ֖יב וּ⁠מָֽרֵאשָׁ֑ה עָרִ֥ים תֵּ֖שַׁע וְ⁠חַצְרֵי⁠הֶֽן ׃⁴⁵ עֶקְר֥וֹן וּ⁠בְנֹתֶ֖י⁠הָ וַ⁠חֲצֵרֶֽי⁠הָ ׃⁴⁶ מֵ⁠עֶקְר֖וֹן וָ⁠יָ֑מָּ⁠ה כֹּ֛ל אֲשֶׁר ־ עַל ־ יַ֥ד אַשְׁדּ֖וֹד וְ⁠חַצְרֵי⁠הֶֽן ׃⁴⁷ אַשְׁדּ֞וֹד בְּנוֹתֶ֣י⁠הָ וַ⁠חֲצֵרֶ֗י⁠הָ עַזָּ֥ה בְּנוֹתֶ֥י⁠הָ וַ⁠חֲצֵרֶ֖י⁠הָ עַד ־ נַ֣חַל מִצְרָ֑יִם וְ⁠הַ⁠יָּ֥ם הַגָּד֖וֹל ² וּ⁠גְבֽוּל ׃ס⁴⁸ וּ⁠בָ⁠הָ֑ר שָׁמִ֥יר וְ⁠יַתִּ֖יר וְ⁠שׂוֹכֹֽה ׃⁴⁹ וְ⁠דַנָּ֥ה וְ⁠קִרְיַת ־ סַנָּ֖ה הִ֥יא דְבִֽר ׃⁵⁰ וַ⁠עֲנָ֥ב וְ⁠אֶשְׁתְּמֹ֖ה וְ⁠עָנִֽים ׃⁵¹ וְ⁠גֹ֥שֶׁן וְ⁠חֹלֹ֖ן וְ⁠גִלֹ֑ה עָרִ֥ים אַֽחַת ־ עֶשְׂרֵ֖ה וְ⁠חַצְרֵי⁠הֶֽן ׃⁵² אֲרַ֥ב וְ⁠רוּמָ֖ה וְ⁠אֶשְׁעָֽן ׃⁵³ ו⁠ינים ³ וּ⁠בֵית ־ תַּפּ֖וּחַ וַ⁠אֲפֵֽקָה ׃⁵⁴ וְ⁠חֻמְטָ֗ה וְ⁠קִרְיַ֥ת אַרְבַּ֛ע הִ֥יא חֶבְר֖וֹן וְ⁠צִיעֹ֑ר עָרִ֥ים תֵּ֖שַׁע וְ⁠חַצְרֵי⁠הֶֽן ׃ס⁵⁵ מָע֥וֹן ׀ כַּרְמֶ֖ל וָ⁠זִ֥יף וְ⁠יוּטָּֽה ׃⁵⁶ וְ⁠יִזְרְעֶ֥אל וְ⁠יָקְדְעָ֖ם וְ⁠זָנֽוֹחַ ׃⁵⁷ הַ⁠קַּ֖יִן גִּבְעָ֣ה וְ⁠תִמְנָ֑ה עָרִ֥ים עֶ֖שֶׂר וְ⁠חַצְרֵי⁠הֶֽן ׃⁵⁸ חַלְח֥וּל בֵּֽית ־ צ֖וּר וּ⁠גְדֽוֹר ׃⁵⁹ וּ⁠מַעֲרָ֥ת וּ⁠בֵית ־ עֲנ֖וֹת וְ⁠אֶלְתְּקֹ֑ן עָרִ֥ים שֵׁ֖שׁ וְ⁠חַצְרֵי⁠הֶֽן ׃⁶⁰ קִרְיַת ־ בַּ֗עַל הִ֛יא קִרְיַ֥ת יְעָרִ֖ים וְ⁠הָֽ⁠רַבָּ֑ה עָרִ֥ים שְׁתַּ֖יִם וְ⁠חַצְרֵי⁠הֶֽן ׃ס⁶¹ בַּ⁠מִּדְבָּ֑ר בֵּ֚ית הָעֲרָבָ֔ה מִדִּ֖ין וּ⁠סְכָכָֽה ׃⁶² וְ⁠הַ⁠נִּבְשָׁ֥ן וְ⁠עִיר ־ הַ⁠מֶּ֖לַח וְ⁠עֵ֣ין גֶּ֑דִי עָרִ֥ים שֵׁ֖שׁ וְ⁠חַצְרֵי⁠הֶֽן ׃⁶³ וְ⁠אֶת ־ הַ⁠יְבוּסִי֙ יוֹשְׁבֵ֣י יְרֽוּשָׁלִַ֔ם לֹֽא ־ יָכְל֥וּ ⁴ בְנֵֽי ־ יְהוּדָ֖ה לְ⁠הֽוֹרִישָׁ֑⁠ם וַ⁠יֵּ֨שֶׁב הַ⁠יְבוּסִ֜י אֶת ־ בְּנֵ֤י יְהוּדָה֙ בִּ⁠יר֣וּשָׁלִַ֔ם עַ֖ד הַ⁠יּ֥וֹם הַ⁠זֶּֽה ׃פ

Chapter 16

¹ וַ⁠יֵּצֵ֨א הַ⁠גּוֹרָ֜ל לִ⁠בְנֵ֤י יוֹסֵף֙ מִ⁠יַּרְדֵּ֣ן יְרִיח֔וֹ לְ⁠מֵ֥י יְרִיח֖וֹ מִזְרָ֑חָ⁠ה הַ⁠מִּדְבָּ֗ר עֹלֶ֧ה מִ⁠ירִיח֛וֹ

בָּ⁠הָ֖ר בֵּֽית ־ אֵֽל ² וְ⁠יָצָ֥א מִ⁠בֵּֽית ־ אֵ֖ל ל֑וּזָ⁠ה וְ⁠עָבַ֛ר אֶל ־ גְּב֥וּל הָ⁠אַרְכִּ֖י עֲטָרֽוֹת ׃³ וְ⁠יָֽרַד ־ יָ֜מָּ⁠ה אֶל ־ גְּב֣וּל הַ⁠יַּפְלֵטִ֗י עַ֣ד גְּב֧וּל בֵּית ־ חוֹרֹ֛ן תַּחְתּ֖וֹן וְ⁠עַד ־ גָּ֑זֶר וְ⁠הָי֥וּ תצאת⁠ו ¹ יָֽמָּ⁠ה ׃⁴ וַ⁠יִּנְחֲל֥וּ בְנֵי ־ יוֹסֵ֖ף מְנַשֶּׁ֥ה וְ⁠אֶפְרָֽיִם ׃⁵ וַ⁠יְהִ֛י גְּב֥וּל בְּנֵֽי ־ אֶפְרַ֖יִם לְ⁠מִשְׁפְּחֹתָ֑⁠ם וַ⁠יְהִ֞י גְּב֤וּל נַחֲלָתָ⁠ם֙ מִזְרָ֔חָ⁠ה עַטְר֣וֹת אַדָּ֔ר עַד ־ בֵּ֥ית חוֹרֹ֖ן עֶלְיֽוֹן ׃⁶ וְ⁠יָצָ֨א הַ⁠גְּב֜וּל הַ⁠יָּ֗מָּ⁠ה הַֽ⁠מִּכְמְתָת֙ מִ⁠צָּפ֔וֹן וְ⁠נָסַ֧ב הַ⁠גְּב֛וּל מִזְרָ֖חָ⁠ה תַּאֲנַ֣ת שִׁלֹ֑ה וְ⁠עָבַ֣ר אוֹת֔⁠וֹ מִ⁠מִּזְרַ֖ח יָנֽוֹחָ⁠ה ׃⁷ וְ⁠יָרַ֥ד מִ⁠יָּנ֖וֹחָ⁠ה עֲטָר֣וֹת וְ⁠נַעֲרָ֑תָ⁠ה וּ⁠פָגַע֙ בִּֽ⁠ירִיח֔וֹ וְ⁠יָצָ֖א הַ⁠יַּרְדֵּֽן ׃⁸ מִ⁠תַּפּ֜וּחַ יֵלֵ֨ךְ הַ⁠גְּב֥וּל יָ֨מָּ⁠ה֙ נַ֣חַל קָנָ֔ה וְ⁠הָי֥וּ תֹצְאֹתָ֖י⁠ו הַ⁠יָּ֑מָּ⁠ה זֹ֗את נַחֲלַ֛ת מַטֵּ֥ה בְנֵי ־ אֶפְרַ֖יִם לְ⁠מִשְׁפְּחֹתָֽ⁠ם ׃⁹ וְ⁠הֶ⁠עָרִ֗ים הַ⁠מִּבְדָּלוֹת֙ לִ⁠בְנֵ֣י אֶפְרַ֔יִם בְּ⁠ת֖וֹךְ נַחֲלַ֣ת בְּנֵֽי ־ מְנַשֶּׁ֑ה כָּֽל ־ הֶ⁠עָרִ֖ים וְ⁠חַצְרֵי⁠הֶֽן ׃¹⁰ וְ⁠לֹ֣א הוֹרִ֔ישׁוּ אֶת ־ הַֽ⁠כְּנַעֲנִ֖י הַ⁠יּוֹשֵׁ֣ב בְּ⁠גָ֑זֶר וַ⁠יֵּ֨שֶׁב הַֽ⁠כְּנַעֲנִ֜י בְּ⁠קֶ֤רֶב אֶפְרַ֨יִם֙ עַד ־ הַ⁠יּ֣וֹם הַ⁠זֶּ֔ה וַ⁠יְהִ֖י לְ⁠מַס ־ עֹבֵֽד ׃פ

Chapter 17

¹ וַ⁠יְהִ֤י הַ⁠גּוֹרָל֙ לְ⁠מַטֵּ֣ה מְנַשֶּׁ֔ה כִּי ־ ה֖וּא בְּכ֣וֹר יוֹסֵ֑ף לְ⁠מָכִיר֩ בְּכ֨וֹר מְנַשֶּׁ֜ה אֲבִ֣י הַ⁠גִּלְעָ֗ד כִּ֣י ה֤וּא הָיָה֙ אִ֣ישׁ מִלְחָמָ֔ה וַֽ⁠יְהִי ־ ל֖⁠וֹ הַ⁠גִּלְעָ֥ד וְ⁠הַ⁠בָּשָֽׁן ׃² וַ֠⁠יְהִי לִ⁠בְנֵ֨י מְנַשֶּׁ֥ה הַ⁠נּוֹתָרִים֮ לְ⁠מִשְׁפְּחֹתָ⁠ם֒ לִ⁠בְנֵ֨י אֲבִיעֶ֜זֶר וְ⁠לִ⁠בְנֵי ־ חֵ֗לֶק וְ⁠לִ⁠בְנֵ֤י אַשְׂרִיאֵל֙ וְ⁠לִ⁠בְנֵי ־ שֶׁ֔כֶם וְ⁠לִ⁠בְנֵי ־ חֵ֖פֶר וְ⁠לִ⁠בְנֵ֣י שְׁמִידָ֑ע אֵ֠לֶּה בְּנֵ֨י מְנַשֶּׁ֧ה בֶּן ־ יוֹסֵ֛ף הַ⁠זְּכָרִ֖ים לְ⁠מִשְׁפְּחֹתָֽ⁠ם ׃³ וְ⁠לִ⁠צְלָפְחָד֩ בֶּן ־ חֵ֨פֶר בֶּן ־ גִּלְעָ֜ד בֶּן ־ מָכִ֣יר בֶּן ־ מְנַשֶּׁ֗ה לֹא ־ הָ֥יוּ ל֛⁠וֹ בָּנִ֖ים כִּ֣י אִם ־ בָּנ֑וֹת וְ⁠אֵ֨לֶּה֙ שְׁמ֣וֹת בְּנֹתָ֔י⁠ו מַחְלָ֣ה וְ⁠נֹעָ֔ה חָגְלָ֥ה מִלְכָּ֖ה וְ⁠תִרְצָֽה ׃⁴ וַ⁠תִּקְרַ֡בְנָה לִ⁠פְנֵי֩ אֶלְעָזָ֨ר הַ⁠כֹּהֵ֜ן וְ⁠לִ⁠פְנֵ֣י ׀ יְהוֹשֻׁ֣עַ בִּן ־ נ֗וּן וְ⁠לִ⁠פְנֵ֤י הַ⁠נְּשִׂיאִים֙ לֵ⁠אמֹ֔ר יְהוָה֙ צִוָּ֣ה אֶת ־ מֹשֶׁ֔ה לָֽ⁠תֶת ־ לָ֥⁠נוּ נַחֲלָ֖ה בְּ⁠ת֣וֹךְ אַחֵ֑י⁠נוּ וַ⁠יִּתֵּ֨ן לָ⁠הֶ֜ם אֶל ־ פִּ֤י יְהוָה֙ נַֽחֲלָ֔ה בְּ⁠ת֖וֹךְ אֲחֵ֥י אֲבִי⁠הֶֽן ׃⁵ וַ⁠יִּפְּל֥וּ חַבְלֵֽי ־ מְנַשֶּׁ֖ה עֲשָׂרָ֑ה לְ⁠בַ֞ד מֵ⁠אֶ֤רֶץ הַ⁠גִּלְעָד֙ וְ⁠הַ⁠בָּשָׁ֔ן אֲשֶׁ֖ר מֵ⁠עֵ֥בֶר לַ⁠יַּרְדֵּֽן ׃⁶ כִּ֚י בְּנ֣וֹת מְנַשֶּׁ֔ה נָחֲל֥וּ נַחֲלָ֖ה בְּ⁠ת֣וֹךְ בָּנָ֑י⁠ו וְ⁠אֶ֨רֶץ֙ הַ⁠גִּלְעָ֔ד הָיְתָ֥ה לִ⁠בְנֵֽי ־ מְנַשֶּׁ֖ה הַ⁠נּֽוֹתָרִֽים ׃⁷ וַ⁠יְהִ֤י גְבוּל ־ מְנַשֶּׁה֙ מֵֽ⁠אָשֵׁ֔ר הַֽ⁠מִּכְמְתָ֔ת אֲשֶׁ֖ר עַל ־ פְּנֵ֣י שְׁכֶ֑ם וְ⁠הָלַ֤ךְ הַ⁠גְּבוּל֙ אֶל ־ הַ⁠יָּמִ֔ין אֶל ־ יֹשְׁבֵ֖י עֵ֥ין תַּפּֽוּחַ ׃⁸ לִ⁠מְנַשֶּׁ֕ה הָיְתָ֖ה אֶ֣רֶץ תַּפּ֑וּחַ וְ⁠תַפּ֛וּחַ אֶל ־ גְּב֥וּל מְנַשֶּׁ֖ה לִ⁠בְנֵ֥י אֶפְרָֽיִם ׃⁹ וְ⁠יָרַ֣ד הַ⁠גְּבוּל֩ נַ֨חַל קָנָ֜ה נֶ֣גְבָּ⁠ה לַ⁠נַּ֗חַל עָרִ֤ים הָ⁠אֵ֨לֶּה֙ לְ⁠אֶפְרַ֔יִם בְּ⁠ת֖וֹךְ עָרֵ֣י מְנַשֶּׁ֑ה וּ⁠גְב֤וּל מְנַשֶּׁה֙ מִ⁠צְּפ֣וֹן לַ⁠נַּ֔חַל וַ⁠יְהִ֥י תֹצְאֹתָ֖י⁠ו הַ⁠יָּֽמָּ⁠ה ׃¹⁰ נֶ֣גְבָּ⁠ה לְ⁠אֶפְרַ֗יִם וְ⁠צָפ֨וֹנָ⁠ה֙ לִ⁠מְנַשֶּׁ֔ה וַ⁠יְהִ֥י הַ⁠יָּ֖ם גְּבוּל֑⁠וֹ וּ⁠בְ⁠אָשֵׁר֙ יִפְגְּע֣וּ⁠ן מִ⁠צָּפ֔וֹן וּ⁠בְ⁠יִשָּׂשכָ֖ר מִ⁠מִּזְרָֽח ׃¹¹ וַ⁠יְהִ֨י לִ⁠מְנַשֶּׁ֜ה בְּ⁠יִשָּׂשכָ֣ר וּ⁠בְ⁠אָשֵׁ֗ר בֵּית ־ שְׁאָ֣ן וּ֠⁠בְנוֹתֶי⁠הָ וְ⁠יִבְלְעָ֨ם וּ⁠בְנוֹתֶ֜י⁠הָ וְֽ⁠אֶת ־ יֹשְׁבֵ֧י דֹ֣אר וּ⁠בְנוֹתֶ֗י⁠הָ וְ⁠יֹשְׁבֵ֤י עֵֽין ־ דֹּר֙ וּ⁠בְנֹתֶ֔י⁠הָ וְ⁠יֹשְׁבֵ֤י תַעְנַךְ֙ וּ⁠בְנֹתֶ֔י⁠הָ וְ⁠יֹשְׁבֵ֥י מְגִדּ֖וֹ וּ⁠בְנוֹתֶ֑י⁠הָ שְׁלֹ֖שֶׁת הַ⁠נָּֽפֶת ׃¹² וְ⁠לֹ֤א יָכְלוּ֙ בְּנֵ֣י מְנַשֶּׁ֔ה לְ⁠הוֹרִ֖ישׁ אֶת ־ הֶֽ⁠עָרִ֣ים הָ⁠אֵ֑לֶּה וַ⁠יּ֨וֹאֶל֙ הַֽ⁠כְּנַעֲנִ֔י לָ⁠שֶׁ֖בֶת בָּ⁠אָ֥רֶץ הַ⁠זֹּֽאת ׃¹³ וַֽ⁠יְהִ֗י כִּ֤י חָֽזְקוּ֙ בְּנֵ֣י יִשְׂרָאֵ֔ל וַ⁠יִּתְּנ֥וּ אֶת ־ הַֽ⁠כְּנַעֲנִ֖י לָ⁠מַ֑ס וְ⁠הוֹרֵ֖שׁ לֹ֥א הוֹרִישֽׁ⁠וֹ ׃ס¹⁴ וַֽ⁠יְדַבְּרוּ֙ בְּנֵ֣י יוֹסֵ֔ף אֶת ־ יְהוֹשֻׁ֖עַ לֵ⁠אמֹ֑ר מַדּוּעַ֩ נָתַ֨תָּה לִּ֜⁠י נַחֲלָ֗ה גּוֹרָ֤ל אֶחָד֙ וְ⁠חֶ֣בֶל אֶחָ֔ד וַֽ⁠אֲנִ֣י עַם ־ רָ֔ב עַ֥ד אֲשֶׁר ־ עַד ־ כֹּ֖ה בֵּֽרְכַ֥⁠נִי יְהוָֽה ׃¹⁵ וַ⁠יֹּ֨אמֶר אֲלֵי⁠הֶ֜ם יְהוֹשֻׁ֗עַ אִם ־ עַם ־ רַ֤ב אַתָּה֙ עֲלֵ֣ה לְ⁠ךָ֣ הַ⁠יַּ֔עְרָ⁠ה וּ⁠בֵרֵאתָ֤ לְ⁠ךָ֙ שָׁ֔ם בְּ⁠אֶ֥רֶץ הַ⁠פְּרִזִּ֖י וְ⁠הָֽ⁠רְפָאִ֑ים כִּֽי ־ אָ֥ץ לְ⁠ךָ֖ הַר ־ אֶפְרָֽיִם ׃¹⁶ וַ⁠יֹּֽאמְרוּ֙ בְּנֵ֣י יוֹסֵ֔ף לֹֽא ־ יִמָּ֥צֵא לָ֖⁠נוּ הָ⁠הָ֑ר וְ⁠רֶ֣כֶב בַּרְזֶ֗ל בְּ⁠כָל ־ הַֽ⁠כְּנַעֲנִי֙ הַ⁠יֹּשֵׁ֣ב בְּ⁠אֶֽרֶץ ־ הָ⁠עֵ֔מֶק לַֽ⁠אֲשֶׁ֤ר בְּ⁠בֵית ־ שְׁאָן֙ וּ⁠בְנוֹתֶ֔י⁠הָ וְ⁠לַֽ⁠אֲשֶׁ֖ר בְּ⁠עֵ֥מֶק יִזְרְעֶֽאל ׃¹⁷ וַ⁠יֹּ֤אמֶר יְהוֹשֻׁ֨עַ֙ אֶל ־ בֵּ֣ית יוֹסֵ֔ף לְ⁠אֶפְרַ֥יִם וְ⁠לִ⁠מְנַשֶּׁ֖ה לֵ⁠אמֹ֑ר עַם ־ רַ֣ב אַתָּ֗ה וְ⁠כֹ֤חַ גָּדוֹל֙ לָ֔⁠ךְ לֹֽא ־ יִהְיֶ֥ה לְ⁠ךָ֖ גּוֹרָ֥ל אֶחָֽד ׃¹⁸ כִּ֣י הַ֤ר יִֽהְיֶה ־ לָּ⁠ךְ֙ כִּֽי ־ יַ֣עַר ה֔וּא וּ⁠בֵ֣רֵאת֔⁠וֹ וְ⁠הָיָ֥ה לְ⁠ךָ֖ תֹּֽצְאֹתָ֑י⁠ו כִּֽי ־ תוֹרִ֣ישׁ אֶת ־ הַֽ⁠כְּנַעֲנִ֗י כִּ֣י רֶ֤כֶב בַּרְזֶל֙ ל֔⁠וֹ כִּ֥י חָזָ֖ק הֽוּא ׃פ

Chapter 18

¹ וַ⁠יִּקָּ֨הֲל֜וּ כָּל ־ עֲדַ֤ת בְּנֵֽי ־ יִשְׂרָאֵל֙ שִׁלֹ֔ה וַ⁠יַּשְׁכִּ֥ינוּ שָׁ֖ם

אֶת ־ אֹ֣הֶל מוֹעֵ֑ד וְ⁠הָ⁠אָ֥רֶץ נִכְבְּשָׁ֖ה לִ⁠פְנֵי⁠הֶֽם ׃² וַ⁠יִּוָּֽתְרוּ֙ בִּ⁠בְנֵ֣י יִשְׂרָאֵ֔ל אֲשֶׁ֥ר לֹֽא ־ חָלְק֖וּ אֶת ־ נַֽחֲלָתָ֑⁠ם שִׁבְעָ֖ה שְׁבָטִֽים ׃³ וַ⁠יֹּ֥אמֶר יְהוֹשֻׁ֖עַ אֶל ־ בְּנֵ֣י יִשְׂרָאֵ֑ל עַד ־ אָ֨נָה֙ אַתֶּ֣ם מִתְרַפִּ֔ים לָ⁠בוֹא֙ לָ⁠רֶ֣שֶׁת אֶת ־ הָ⁠אָ֔רֶץ אֲשֶׁר֙ נָתַ֣ן לָ⁠כֶ֔ם יְהוָ֖ה אֱלֹהֵ֥י אֲבֽוֹתֵי⁠כֶֽם ׃⁴ הָב֥וּ לָ⁠כֶ֛ם שְׁלֹשָׁ֥ה אֲנָשִׁ֖ים לַ⁠שָּׁ֑בֶט וְ⁠אֶשְׁלָחֵ֗⁠ם וְ⁠יָקֻ֜מוּ וְ⁠יִֽתְהַלְּכ֥וּ בָ⁠אָ֛רֶץ וְ⁠יִכְתְּב֥וּ אוֹתָ֛⁠הּ לְ⁠פִ֥י נַֽחֲלָתָ֖⁠ם וְ⁠יָבֹ֥אוּ אֵלָֽ⁠י ׃⁵ וְ⁠הִֽתְחַלְּק֥וּ אֹתָ֖⁠הּ לְ⁠שִׁבְעָ֣ה חֲלָקִ֑ים יְהוּדָ֞ה יַעֲמֹ֤ד עַל ־ גְּבוּל⁠וֹ֙ מִ⁠נֶּ֔גֶב וּ⁠בֵ֥ית יוֹסֵ֛ף יַעַמְד֥וּ עַל ־ גְּבוּלָ֖⁠ם מִ⁠צָּפֽוֹן ׃⁶ וְ⁠אַתֶּ֞ם תִּכְתְּב֤וּ אֶת ־ הָ⁠אָ֨רֶץ֙ שִׁבְעָ֣ה חֲלָקִ֔ים וַֽ⁠הֲבֵאתֶ֥ם אֵלַ֖⁠י הֵ֑נָּה וְ⁠יָרִ֨יתִי לָ⁠כֶ֤ם גּוֹרָל֙ פֹּ֔ה לִ⁠פְנֵ֖י יְהוָ֥ה אֱלֹהֵֽי⁠נוּ ׃⁷ כִּ֠י אֵֽין ־ חֵ֤לֶק לַ⁠לְוִיִּם֙ בְּ⁠קִרְבְּ⁠כֶ֔ם כִּֽי ־ כְהֻנַּ֥ת יְהוָ֖ה נַחֲלָת֑⁠וֹ וְ⁠גָ֡ד וּ⁠רְאוּבֵ֡ן וַ⁠חֲצִי֩ שֵׁ֨בֶט הַֽ⁠מְנַשֶּׁ֜ה לָקְח֣וּ נַחֲלָתָ֗⁠ם מֵ⁠עֵ֤בֶר לַ⁠יַּרְדֵּן֙ מִזְרָ֔חָ⁠ה אֲשֶׁר֙ נָתַ֣ן לָ⁠הֶ֔ם מֹשֶׁ֖ה עֶ֥בֶד יְהוָֽה ׃⁸ וַ⁠יָּקֻ֥מוּ הָ⁠אֲנָשִׁ֖ים וַ⁠יֵּלֵ֑כוּ וַ⁠יְצַ֣ו יְהוֹשֻׁ֡עַ אֶת ־ הַ⁠הֹלְכִים֩ לִ⁠כְתֹּ֨ב אֶת ־ הָ⁠אָ֜רֶץ לֵ⁠אמֹ֗ר לְ֠כוּ וְ⁠הִתְהַלְּכ֨וּ בָ⁠אָ֜רֶץ וְ⁠כִתְב֤וּ אוֹתָ⁠הּ֙ וְ⁠שׁ֣וּבוּ אֵלַ֔⁠י וּ֠⁠פֹה אַשְׁלִ֨יךְ לָ⁠כֶ֥ם גּוֹרָ֛ל לִ⁠פְנֵ֥י יְהוָ֖ה בְּ⁠שִׁלֹֽה ׃⁹ וַ⁠יֵּלְכ֤וּ הָֽ⁠אֲנָשִׁים֙ וַ⁠יַּעַבְר֣וּ בָ⁠אָ֔רֶץ וַ⁠יִּכְתְּב֧וּ⁠הָ לֶֽ⁠עָרִ֛ים לְ⁠שִׁבְעָ֥ה חֲלָקִ֖ים עַל ־ סֵ֑פֶר וַ⁠יָּבֹ֧אוּ אֶל ־ יְהוֹשֻׁ֛עַ אֶל ־ הַֽ⁠מַּחֲנֶ֖ה שִׁלֹֽה ׃¹⁰ וַ⁠יַּשְׁלֵךְ֩ לָ⁠הֶ֨ם יְהוֹשֻׁ֧עַ גּוֹרָ֛ל בְּ⁠שִׁלֹ֖ה לִ⁠פְנֵ֣י יְהוָ֑ה וַ⁠יְחַלֶּק ־ שָׁ֨ם יְהוֹשֻׁ֧עַ אֶת ־ הָ⁠אָ֛רֶץ לִ⁠בְנֵ֥י יִשְׂרָאֵ֖ל כְּ⁠מַחְלְקֹתָֽ⁠ם ׃פ¹¹ וַ⁠יַּ֗עַל גּוֹרַ֛ל מַטֵּ֥ה בְנֵֽי ־ בִנְיָמִ֖ן לְ⁠מִשְׁפְּחֹתָ֑⁠ם וַ⁠יֵּצֵא֙ גְּב֣וּל גּֽוֹרָלָ֔⁠ם בֵּ֚ין בְּנֵ֣י יְהוּדָ֔ה וּ⁠בֵ֖ין בְּנֵ֥י יוֹסֵֽף ׃¹² וַ⁠יְהִ֨י לָ⁠הֶ֧ם הַ⁠גְּב֛וּל לִ⁠פְאַ֥ת צָפ֖וֹנָ⁠ה מִן ־ הַ⁠יַּרְדֵּ֑ן וְ⁠עָלָ֣ה הַ⁠גְּבוּל֩ אֶל ־ כֶּ֨תֶף יְרִיח֜וֹ מִ⁠צָּפ֗וֹן וְ⁠עָלָ֤ה בָ⁠הָר֙ יָ֔מָּ⁠ה וְהָיוּ֙ ¹ תֹּֽצְאֹתָ֔י⁠ו מִדְבַּ֖רָ⁠ה בֵּ֥ית אָֽוֶן ׃¹³ וְ⁠עָבַר֩ מִ⁠שָּׁ֨ם הַ⁠גְּב֜וּל ל֗וּזָ⁠ה אֶל ־ כֶּ֤תֶף ל֨וּזָ⁠ה֙ נֶ֔גְבָּ⁠ה הִ֖יא בֵּֽית ־ אֵ֑ל וְ⁠יָרַ֤ד הַ⁠גְּבוּל֙ עַטְר֣וֹת אַדָּ֔ר עַל ־ הָ⁠הָ֕ר אֲשֶׁ֛ר מִ⁠נֶּ֥גֶב לְ⁠בֵית ־ חֹר֖וֹן תַּחְתּֽוֹן ׃¹⁴ וְ⁠תָאַ֣ר הַ⁠גְּבוּל֩ וְ⁠נָסַ֨ב לִ⁠פְאַת ־ יָ֜ם נֶ֗גְבָּ⁠ה מִן ־ הָ⁠הָר֙ אֲשֶׁ֨ר עַל ־ פְּנֵ֥י בֵית ־ חֹרוֹן֮ נֶגְבָּ⁠ה֒ וְהָי֣וּ ² תֹֽצְאֹתָ֗י⁠ו אֶל ־ קִרְיַת ־ בַּ֨עַל֙ הִ֚יא קִרְיַ֣ת יְעָרִ֔ים עִ֖יר בְּנֵ֣י יְהוּדָ֑ה זֹ֖את פְּאַת ־ יָֽם ׃¹⁵ וּ⁠פְאַת ־ נֶ֕גְבָּ⁠ה מִ⁠קְצֵ֖ה קִרְיַ֣ת יְעָרִ֑ים וְ⁠יָצָ֤א הַ⁠גְּבוּל֙ יָ֔מָּ⁠ה וְ⁠יָצָ֕א אֶל ־ מַעְיַ֖ן מֵ֥י נֶפְתּֽוֹחַ ׃¹⁶ וְ⁠יָרַ֨ד הַ⁠גְּב֜וּל אֶל ־ קְצֵ֣ה הָ⁠הָ֗ר אֲשֶׁר֙ עַל ־ פְּנֵי֙ גֵּ֣י בֶן ־ הִנֹּ֔ם אֲשֶׁ֛ר בְּ⁠עֵ֥מֶק רְפָאִ֖ים צָפ֑וֹנָ⁠ה וְ⁠יָרַד֩ גֵּ֨י הִנֹּ֜ם אֶל ־ כֶּ֤תֶף הַ⁠יְבוּסִי֙ נֶ֔גְבָּ⁠ה וְ⁠יָרַ֖ד עֵ֥ין רֹגֵֽל ׃¹⁷ וְ⁠תָאַ֣ר מִ⁠צָּפ֗וֹן וְ⁠יָצָא֙ עֵ֣ין שֶׁ֔מֶשׁ וְ⁠יָצָא֙ אֶל ־ גְּלִיל֔וֹת אֲשֶׁר ־ נֹ֖כַח מַעֲלֵ֣ה אֲדֻמִּ֑ים וְ⁠יָרַ֕ד אֶ֥בֶן בֹּ֖הַן בֶּן ־ רְאוּבֵֽן ׃¹⁸ וְ⁠עָבַ֛ר אֶל ־ כֶּ֥תֶף מוּל ־ הָֽ⁠עֲרָבָ֖ה צָפ֑וֹנָ⁠ה וְ⁠יָרַ֖ד הָ⁠עֲרָבָֽתָ⁠ה ׃¹⁹ וְ⁠עָבַ֨ר הַ⁠גְּב֜וּל אֶל ־ כֶּ֣תֶף בֵּית ־ חָגְלָה֮ צָפוֹנָ⁠ה֒ וְהָי֣וּ ׀³ תֹּצְא֣וֹת ⁴ הַ⁠גְּב֗וּל אֶל ־ לְשׁ֤וֹן יָם ־ הַ⁠מֶּ֨לַח֙ צָפ֔וֹנָ⁠ה אֶל ־ קְצֵ֥ה הַ⁠יַּרְדֵּ֖ן נֶ֑גְבָּ⁠ה זֶ֖ה גְּב֥וּל נֶֽגֶב ׃²⁰ וְ⁠הַ⁠יַּרְדֵּ֥ן יִגְבֹּל ־ אֹת֖⁠וֹ לִ⁠פְאַת ־ קֵ֑דְמָ⁠ה זֹ֡את נַחֲלַת֩ בְּנֵ֨י בִנְיָמִ֧ן לִ⁠גְבֽוּלֹתֶ֛י⁠הָ סָבִ֖יב לְ⁠מִשְׁפְּחֹתָֽ⁠ם ׃²¹ וְ⁠הָי֣וּ הֶֽ⁠עָרִ֗ים לְ⁠מַטֵּ֛ה בְּנֵ֥י בִנְיָמִ֖ן לְ⁠מִשְׁפְּחֽוֹתֵי⁠הֶ֑ם יְרִיח֥וֹ וּ⁠בֵית ־ חָגְלָ֖ה וְ⁠עֵ֥מֶק קְצִֽיץ ׃²² וּ⁠בֵ֧ית הָֽעֲרָבָ֛ה וּ⁠צְמָרַ֖יִם וּ⁠בֵֽית ־ אֵֽל ׃²³ וְ⁠הָ⁠עַוִּ֥ים וְ⁠הַ⁠פָּרָ֖ה וְ⁠עָפְרָֽה ׃²⁴ וּ⁠כְפַ֧ר העמני ⁵ וְ⁠הָֽ⁠עָפְנִ֖י וָ⁠גָ֑בַע עָרִ֥ים שְׁתֵּים ־ עֶשְׂרֵ֖ה וְ⁠חַצְרֵי⁠הֶֽן ׃²⁵ גִּבְע֥וֹן וְ⁠הָֽ⁠רָמָ֖ה וּ⁠בְאֵרֽוֹת ׃²⁶ וְ⁠הַ⁠מִּצְפֶּ֥ה וְ⁠הַ⁠כְּפִירָ֖ה וְ⁠הַ⁠מֹּצָֽה ׃²⁷ וְ⁠רֶ֥קֶם וְ⁠יִרְפְּאֵ֖ל וְ⁠תַרְאֲלָֽה ׃²⁸ וְ⁠צֵלַ֡ע הָאֶ֜לֶף וְ⁠הַ⁠יְבוּסִ֨י הִ֤יא יְרֽוּשָׁלִַ֨ם֙ גִּבְעַ֣ת קִרְיַ֔ת עָרִ֥ים אַרְבַּֽע ־ עֶשְׂרֵ֖ה וְ⁠חַצְרֵי⁠הֶ֑ן זֹ֛את נַֽחֲלַ֥ת בְּנֵֽי ־ בִנְיָמִ֖ן לְ⁠מִשְׁפְּחֹתָֽ⁠ם ׃פ

Chapter 19

¹ וַ⁠יֵּצֵ֞א הַ⁠גּוֹרָ֤ל הַ⁠שֵּׁנִי֙ לְ⁠שִׁמְע֔וֹן לְ⁠מַטֵּ֥ה בְנֵֽי ־ שִׁמְע֖וֹן לְ⁠מִשְׁפְּחוֹתָ֑⁠ם וַֽ⁠יְהִי֙ נַֽחֲלָתָ֔⁠ם בְּ⁠ת֖וֹךְ נַחֲלַ֥ת בְּנֵֽי ־ יְהוּדָֽה ׃² וַ⁠יְהִ֥י לָ⁠הֶ֖ם בְּ⁠נַֽחֲלָתָ֑⁠ם

בְּאֵֽר ־ שֶׁ֥בַע וְ⁠שֶׁ֖בַע וּ⁠מוֹלָדָֽה ׃³ וַ⁠חֲצַ֥ר שׁוּעָ֛ל וּ⁠בָלָ֖ה וָ⁠עָֽצֶם ׃⁴ וְ⁠אֶלְתּוֹלַ֥ד וּ⁠בְת֖וּל וְ⁠חָרְמָֽה ׃⁵ וְ⁠צִֽקְלַ֥ג וּ⁠בֵית ־ הַמַּרְכָּב֖וֹת וַ⁠חֲצַ֥ר סוּסָֽה ׃⁶ וּ⁠בֵ֥ית לְבָא֖וֹת וְ⁠שָֽׁרוּחֶ֑ן עָרִ֥ים שְׁלֹשׁ ־ עֶשְׂרֵ֖ה וְ⁠חַצְרֵי⁠הֶֽן ׃⁷ עַ֥יִן ׀ רִמּ֖וֹן וָ⁠עֶ֣תֶר וְ⁠עָשָׁ֑ן עָרִ֥ים אַרְבַּ֖ע וְ⁠חַצְרֵי⁠הֶֽן ׃⁸ וְ⁠כָל ־ הַֽ⁠חֲצֵרִ֗ים אֲשֶׁ֤ר סְבִיבוֹת֙ הֶֽ⁠עָרִ֣ים הָ⁠אֵ֔לֶּה עַד ־ בַּֽעֲלַ֥ת בְּאֵ֖ר רָ֣אמַת נֶ֑גֶב זֹ֗את נַחֲלַ֛ת מַטֵּ֥ה בְנֵֽי ־ שִׁמְע֖וֹן לְ⁠מִשְׁפְּחֹתָֽ⁠ם ׃⁹ מֵ⁠חֶ֨בֶל֙ בְּנֵ֣י יְהוּדָ֔ה נַחֲלַ֖ת בְּנֵ֣י שִׁמְע֑וֹן כִּֽי ־ הָיָ֞ה חֵ֤לֶק בְּנֵֽי ־ יְהוּדָה֙ רַ֣ב מֵ⁠הֶ֔ם וַ⁠יִּנְחֲל֥וּ בְנֵֽי ־ שִׁמְע֖וֹן בְּ⁠ת֥וֹךְ נַחֲלָתָֽ⁠ם ׃פ¹⁰ וַ⁠יַּ֨עַל֙ הַ⁠גּוֹרָ֣ל הַ⁠שְּׁלִישִׁ֔י לִ⁠בְנֵ֥י זְבוּלֻ֖ן לְ⁠מִשְׁפְּחֹתָ֑⁠ם וַ⁠יְהִ֛י גְּב֥וּל נַחֲלָתָ֖⁠ם עַד ־ שָׂרִֽיד ׃¹¹ וְ⁠עָלָ֨ה גְבוּלָ֧⁠ם ׀ לַ⁠יָּ֛מָּ⁠ה וּ⁠מַרְעֲלָ֖ה וּ⁠פָגַ֣ע בְּ⁠דַבָּ֑שֶׁת וּ⁠פָגַע֙ אֶל ־ הַ⁠נַּ֔חַל אֲשֶׁ֖ר עַל ־ פְּנֵ֥י יָקְנְעָֽם ׃¹² וְ⁠שָׁ֣ב מִ⁠שָּׂרִ֗יד קֵ֚דְמָ⁠ה מִזְרַ֣ח הַ⁠שֶּׁ֔מֶשׁ עַל ־ גְּב֥וּל כִּסְלֹ֖ת תָּבֹ֑ר וְ⁠יָצָ֥א אֶל ־ הַ⁠דָּֽבְרַ֖ת וְ⁠עָלָ֥ה יָפִֽיעַ ׃¹³ וּ⁠מִ⁠שָּׁ֤ם עָבַר֙ קֵ֣דְמָ⁠ה מִזְרָ֔חָ⁠ה גִּתָּ֥⁠ה חֵ֖פֶר עִתָּ֣ה קָצִ֑ין וְ⁠יָצָ֛א רִמּ֥וֹן הַ⁠מְּתֹאָ֖ר הַ⁠נֵּעָֽה ׃¹⁴ וְ⁠נָסַ֤ב אֹת⁠וֹ֙ הַ⁠גְּב֔וּל מִ⁠צְּפ֖וֹן חַנָּתֹ֑ן וְ⁠הָיוּ֙ תֹּֽצְאֹתָ֔י⁠ו גֵּ֖י יִפְתַּח ־ אֵֽל ׃¹⁵ וְ⁠קַטָּ֤ת וְ⁠נַֽהֲלָל֙ וְ⁠שִׁמְר֔וֹן וְ⁠יִדְאֲלָ֖ה וּ⁠בֵ֣ית לָ֑חֶם עָרִ֥ים שְׁתֵּים ־ עֶשְׂרֵ֖ה וְ⁠חַצְרֵי⁠הֶֽן ׃¹⁶ זֹ֛את נַחֲלַ֥ת בְּנֵֽי ־ זְבוּלֻ֖ן לְ⁠מִשְׁפְּחוֹתָ֑⁠ם הֶֽ⁠עָרִ֥ים הָ⁠אֵ֖לֶּה וְ⁠חַצְרֵי⁠הֶֽן ׃פ¹⁷ לְ⁠יִ֨שָּׂשכָ֔ר יָצָ֖א הַ⁠גּוֹרָ֣ל הָֽ⁠רְבִיעִ֑י לִ⁠בְנֵ֥י יִשָּׂשכָ֖ר לְ⁠מִשְׁפְּחוֹתָֽ⁠ם ׃¹⁸ וַ⁠יְהִ֖י גְּבוּלָ֑⁠ם יִזְרְעֶ֥אלָ⁠ה וְ⁠הַ⁠כְּסוּלֹ֖ת וְ⁠שׁוּנֵֽם ׃¹⁹ וַ⁠חֲפָרַ֥יִם וְ⁠שִׁיאֹ֖ן וַ⁠אֲנָחֲרַֽת ׃²⁰ וְ⁠הָֽ⁠רַבִּ֥ית וְ⁠קִשְׁי֖וֹן וָ⁠אָֽבֶץ ׃²¹ וְ⁠רֶ֧מֶת וְ⁠עֵין ־ גַּנִּ֛ים וְ⁠עֵ֥ין חַדָּ֖ה וּ⁠בֵ֥ית פַּצֵּֽץ ׃²² וּ⁠פָגַע֩ הַ⁠גְּב֨וּל בְּ⁠תָב֤וֹר ו⁠שחצומ⁠ה ¹ וּ⁠בֵ֣ית שֶׁ֔מֶשׁ וְ⁠הָי֛וּ תֹּצְא֥וֹת גְּבוּלָ֖⁠ם הַ⁠יַּרְדֵּ֑ן עָרִ֥ים שֵׁשׁ ־ עֶשְׂרֵ֖ה וְ⁠חַצְרֵי⁠הֶֽן ׃²³ זֹ֗את נַחֲלַ֛ת מַטֵּ֥ה בְנֵֽי ־ יִשָּׂשכָ֖ר לְ⁠מִשְׁפְּחֹתָ֑⁠ם הֶ⁠עָרִ֖ים וְ⁠חַצְרֵי⁠הֶֽן ׃פ²⁴ וַ⁠יֵּצֵא֙ הַ⁠גּוֹרָ֣ל הַֽ⁠חֲמִישִׁ֔י לְ⁠מַטֵּ֥ה בְנֵֽי ־ אָשֵׁ֖ר לְ⁠מִשְׁפְּחוֹתָֽ⁠ם ׃²⁵ וַ⁠יְהִ֖י גְּבוּלָ֑⁠ם חֶלְקַ֥ת וַ⁠חֲלִ֖י וָ⁠בֶ֥טֶן וְ⁠אַכְשָֽׁף ׃²⁶ וְ⁠אַֽלַמֶּ֥לֶךְ וְ⁠עַמְעָ֖ד וּ⁠מִשְׁאָ֑ל וּ⁠פָגַ֤ע בְּ⁠כַרְמֶל֙ הַ⁠יָּ֔מָּ⁠ה וּ⁠בְ⁠שִׁיח֖וֹר לִבְנָֽת ׃²⁷ וְ⁠שָׁ֨ב מִזְרַ֣ח הַ⁠שֶּׁמֶשׁ֮ בֵּ֣ית דָּגֹן֒ וּ⁠פָגַ֣ע בִּ֠⁠זְבֻלוּן וּ⁠בְ⁠גֵ֨י יִפְתַּח ־ אֵ֥ל צָפ֛וֹנָ⁠ה בֵּ֥ית הָעֵ֖מֶק וּ⁠נְעִיאֵ֑ל וְ⁠יָצָ֥א אֶל ־ כָּב֖וּל מִ⁠שְּׂמֹֽאל ׃²⁸ וְ⁠עֶבְרֹ֥ן וּ⁠רְחֹ֖ב וְ⁠חַמּ֣וֹן וְ⁠קָנָ֑ה עַ֖ד צִיד֥וֹן רַבָּֽה ׃²⁹ וְ⁠שָׁ֤ב הַ⁠גְּבוּל֙ הָֽ⁠רָמָ֔ה וְ⁠עַד ־ עִ֖יר מִבְצַר ־ צֹ֑ר וְ⁠שָׁ֤ב הַ⁠גְּבוּל֙ חֹסָ֔ה וְהָי֧וּ ² תֹצְאֹתָ֛י⁠ו הַ⁠יָּ֖מָּ⁠ה מֵ⁠חֶ֥בֶל אַכְזִֽיבָ⁠ה ׃³⁰ וְ⁠עֻמָ֥ה וַ⁠אֲפֵ֖ק וּ⁠רְחֹ֑ב עָרִ֛ים עֶשְׂרִ֥ים וּ⁠שְׁתַּ֖יִם וְ⁠חַצְרֵי⁠הֶֽן ׃³¹ זֹ֗את נַחֲלַ֛ת מַטֵּ֥ה בְנֵֽי ־ אָשֵׁ֖ר לְ⁠מִשְׁפְּחֹתָ֑⁠ם הֶ⁠עָרִ֥ים הָ⁠אֵ֖לֶּה וְ⁠חַצְרֵי⁠הֶֽן ׃פ³² לִ⁠בְנֵ֣י נַפְתָּלִ֔י יָצָ֖א הַ⁠גּוֹרָ֣ל הַ⁠שִּׁשִּׁ֑י לִ⁠בְנֵ֥י נַפְתָּלִ֖י לְ⁠מִשְׁפְּחֹתָֽ⁠ם ׃³³ וַ⁠יְהִ֣י גְבוּלָ֗⁠ם מֵ⁠חֵ֨לֶף מֵֽ⁠אֵל֜וֹן בְּ⁠צַעֲנַנִּ֗ים וַ⁠אֲדָמִ֥י הַנֶּ֛קֶב וְ⁠יַבְנְאֵ֖ל עַד ־ לַקּ֑וּם וַ⁠יְהִ֥י תֹצְאֹתָ֖י⁠ו הַ⁠יַּרְדֵּֽן ׃³⁴ וְ⁠שָׁ֨ב הַ⁠גְּב֥וּל יָ֨מָּ⁠ה֙ אַזְנ֣וֹת תָּב֔וֹר וְ⁠יָצָ֥א מִ⁠שָּׁ֖ם חוּקֹ֑קָ⁠ה וּ⁠פָגַ֨ע בִּ⁠זְבֻל֜וּן מִ⁠נֶּ֗גֶב וּ⁠בְ⁠אָשֵׁר֙ פָּגַ֣ע מִ⁠יָּ֔ם וּ⁠בִ֣⁠יהוּדָ֔ה הַ⁠יַּרְדֵּ֖ן מִזְרַ֥ח הַ⁠שָּֽׁמֶשׁ ׃³⁵ וְ⁠עָרֵ֖י מִבְצָ֑ר הַ⁠צִּדִּ֣ים צֵ֔ר וְ⁠חַמַּ֖ת רַקַּ֥ת וְ⁠כִנָּֽרֶת ׃³⁶ וַ⁠אֲדָמָ֥ה וְ⁠הָ⁠רָמָ֖ה וְ⁠חָצֽוֹר ׃³⁷ וְ⁠קֶ֥דֶשׁ וְ⁠אֶדְרֶ֖עִי וְ⁠עֵ֥ין חָצֽוֹר ׃³⁸ וְ⁠יִרְאוֹן֙ וּ⁠מִגְדַּל ־ אֵ֔ל חֳרֵ֥ם וּ⁠בֵית ־ עֲנָ֖ת וּ⁠בֵ֣ית שָׁ֑מֶשׁ עָרִ֥ים תְּשַֽׁע ־ עֶשְׂרֵ֖ה וְ⁠חַצְרֵי⁠הֶֽן ׃³⁹ זֹ֗את נַחֲלַ֛ת מַטֵּ֥ה בְנֵֽי ־ נַפְתָּלִ֖י לְ⁠מִשְׁפְּחֹתָ֑⁠ם הֶ⁠עָרִ֖ים וְ⁠חַצְרֵי⁠הֶֽן ׃פ⁴⁰ לְ⁠מַטֵּ֥ה בְנֵי ־ דָ֖ן לְ⁠מִשְׁפְּחֹתָ֑⁠ם יָצָ֖א הַ⁠גּוֹרָ֥ל הַ⁠שְּׁבִיעִֽי ׃⁴¹ וַ⁠יְהִ֖י גְּב֣וּל נַחֲלָתָ֑⁠ם צָרְעָ֥ה וְ⁠אֶשְׁתָּא֖וֹל וְ⁠עִ֥יר שָֽׁמֶשׁ ׃⁴² וְ⁠שַֽׁעֲלַבִּ֥ין וְ⁠אַיָּל֖וֹן וְ⁠יִתְלָֽה ׃⁴³ וְ⁠אֵיל֥וֹן וְ⁠תִמְנָ֖תָ⁠ה וְ⁠עֶקְרֽוֹן ׃⁴⁴ וְ⁠אֶלְתְּקֵ֥ה וְ⁠גִבְּת֖וֹן וּ⁠בַעֲלָֽת ׃⁴⁵ וִ⁠יהֻ֥ד וּ⁠בְנֵֽי ־ בְרַ֖ק וְ⁠גַת ־ רִמּֽוֹן ׃⁴⁶ וּ⁠מֵ֥י הַיַּרְק֖וֹן וְ⁠הָֽ⁠רַקּ֑וֹן עִֽם ־ הַ⁠גְּב֖וּל מ֥וּל יָפֽוֹ ׃⁴⁷ וַ⁠יֵּצֵ֥א גְבוּל ־ בְּנֵי ־ דָ֖ן מֵ⁠הֶ֑ם וַ⁠יַּעֲל֣וּ בְנֵֽי ־ דָ֠ן וַ⁠יִּלָּחֲמ֨וּ עִם ־ לֶ֜שֶׁם וַ⁠יִּלְכְּד֥וּ אוֹתָ֣⁠הּ ׀ וַ⁠יַּכּ֧וּ אוֹתָ֣⁠הּ לְ⁠פִי ־ חֶ֗רֶב וַ⁠יִּֽרְשׁ֤וּ אוֹתָ⁠הּ֙ וַ⁠יֵּ֣שְׁבוּ בָ֔⁠הּ וַ⁠יִּקְרְא֤וּ לְ⁠לֶ֨שֶׁם֙ דָּ֔ן כְּ⁠שֵׁ֖ם דָּ֥ן אֲבִי⁠הֶֽם ׃⁴⁸ זֹ֗את נַחֲלַ֛ת מַטֵּ֥ה בְנֵי ־ דָ֖ן לְ⁠מִשְׁפְּחֹתָ֑⁠ם הֶֽ⁠עָרִ֥ים הָ⁠אֵ֖לֶּה וְ⁠חַצְרֵי⁠הֶֽן ׃פ⁴⁹ וַ⁠יְכַלּ֥וּ לִ⁠נְחֹל ־ אֶת ־ הָ⁠אָ֖רֶץ לִ⁠גְבֽוּלֹתֶ֑י⁠הָ וַ⁠יִּתְּנ֨וּ בְנֵי ־ יִשְׂרָאֵ֧ל נַחֲלָ֛ה לִ⁠יהוֹשֻׁ֥עַ בִּן ־ נ֖וּן בְּ⁠תוֹכָֽ⁠ם ׃⁵⁰ עַל ־ פִּ֨י יְהוָ֜ה נָ֣תְנוּ ל֗⁠וֹ אֶת ־ הָ⁠עִיר֙ אֲשֶׁ֣ר שָׁאָ֔ל אֶת ־ תִּמְנַת ־ סֶ֖רַח בְּ⁠הַ֣ר אֶפְרָ֑יִם וַ⁠יִּבְנֶ֥ה אֶת ־ הָ⁠עִ֖יר וַ⁠יֵּ֥שֶׁב בָּֽ⁠הּ ׃⁵¹ אֵ֣לֶּה הַ⁠נְּחָלֹ֡ת אֲשֶׁ֣ר נִחֲל֣וּ אֶלְעָזָ֣ר הַ⁠כֹּהֵ֣ן ׀ וִ⁠יהוֹשֻׁ֪עַ בִּן ־ נ֟וּן וְ⁠רָאשֵׁ֣י הָֽ⁠אָב֣וֹת לְ⁠מַטּוֹת֩ בְּנֵי ־ יִשְׂרָאֵ֨ל ׀ בְּ⁠גוֹרָ֤ל ׀ בְּ⁠שִׁלֹה֙ לִ⁠פְנֵ֣י יְהוָ֔ה פֶּ֖תַח אֹ֣הֶל מוֹעֵ֑ד וַ⁠יְכַלּ֕וּ מֵֽ⁠חַלֵּ֖ק אֶת ־ הָ⁠אָֽרֶץ ׃פ

Chapter 20

¹ וַ⁠יְדַבֵּ֣ר יְהוָ֔ה אֶל ־ יְהוֹשֻׁ֖עַ לֵ⁠אמֹֽר ׃² דַּבֵּ֛ר אֶל ־ בְּנֵ֥י יִשְׂרָאֵ֖ל לֵ⁠אמֹ֑ר תְּנ֤וּ לָ⁠כֶם֙ אֶת ־ עָרֵ֣י הַ⁠מִּקְלָ֔ט אֲשֶׁר ־ דִּבַּ֥רְתִּי אֲלֵי⁠כֶ֖ם בְּ⁠יַד ־ מֹשֶֽׁה ׃³ לָ⁠נ֥וּס שָׁ֨מָּ⁠ה֙ רוֹצֵ֔חַ מַכֵּה ־ נֶ֥פֶשׁ בִּ⁠שְׁגָגָ֖ה בִּ⁠בְלִי ־ דָ֑עַת וְ⁠הָי֤וּ לָ⁠כֶם֙ לְ⁠מִקְלָ֔ט מִ⁠גֹּאֵ֖ל הַ⁠דָּֽם ׃⁴ וְ⁠נָ֞ס אֶל ־ אַחַ֣ת ׀ מֵ⁠הֶ⁠עָרִ֣ים הָ⁠אֵ֗לֶּה וְ⁠עָמַד֙ פֶּ֚תַח שַׁ֣עַר הָ⁠עִ֔יר וְ⁠דִבֶּ֛ר בְּ⁠אָזְנֵ֛י זִקְנֵ֥י ־ הָ⁠עִֽיר הַ⁠הִ֖יא אֶת ־ דְּבָרָ֑י⁠ו וְ⁠אָסְפ֨וּ אֹת֤⁠וֹ הָ⁠עִ֨ירָ⁠ה֙ אֲלֵי⁠הֶ֔ם וְ⁠נָתְנוּ ־ ל֥⁠וֹ מָק֖וֹם וְ⁠יָשַׁ֥ב עִמָּֽ⁠ם ׃⁵ וְ⁠כִ֨י יִרְדֹּ֜ף גֹּאֵ֤ל הַ⁠דָּם֙ אַֽחֲרָ֔י⁠ו וְ⁠לֹֽא ־ יַסְגִּ֥רוּ אֶת ־ הָ⁠רֹצֵ֖חַ בְּ⁠יָד֑⁠וֹ כִּ֤י בִ⁠בְלִי ־ דַ֨עַת֙ הִכָּ֣ה אֶת ־ רֵעֵ֔⁠הוּ וְ⁠לֹֽא ־ שֹׂנֵ֥א ה֛וּא ל֖⁠וֹ מִ⁠תְּמ֥וֹל שִׁלְשֽׁוֹם ׃⁶ וְ⁠יָשַׁ֣ב ׀ בָּ⁠עִ֣יר הַ⁠הִ֗יא עַד ־ עָמְד֞⁠וֹ לִ⁠פְנֵ֤י הָֽ⁠עֵדָה֙ לַ⁠מִּשְׁפָּ֔ט עַד ־ מוֹת֙

הַ⁠כֹּהֵ֣ן הַ⁠גָּד֔וֹל אֲשֶׁ֥ר יִהְיֶ֖ה בַּ⁠יָּמִ֣ים הָ⁠הֵ֑ם אָ֣ז ׀ יָשׁ֣וּב הָ⁠רוֹצֵ֗חַ וּ⁠בָ֤א אֶל ־ עִיר⁠וֹ֙ וְ⁠אֶל ־ בֵּית֔⁠וֹ אֶל ־ הָ⁠עִ֖יר אֲשֶׁר ־ נָ֥ס מִ⁠שָּֽׁם ׃⁷ וַ⁠יַּקְדִּ֜שׁוּ אֶת ־ קֶ֤דֶשׁ בַּ⁠גָּלִיל֙ בְּ⁠הַ֣ר נַפְתָּלִ֔י וְ⁠אֶת ־ שְׁכֶ֖ם בְּ⁠הַ֣ר אֶפְרָ֑יִם וְ⁠אֶת ־ קִרְיַ֥ת אַרְבַּ֛ע הִ֥יא חֶבְר֖וֹן בְּ⁠הַ֥ר יְהוּדָֽה ׃⁸ וּ⁠מֵ⁠עֵ֜בֶר לְ⁠יַרְדֵּ֤ן יְרִיחוֹ֙ מִזְרָ֔חָ⁠ה נָתְנ֞וּ אֶת ־ בֶּ֧צֶר בַּ⁠מִּדְבָּ֛ר בַּ⁠מִּישֹׁ֖ר מִ⁠מַּטֵּ֣ה רְאוּבֵ֑ן וְ⁠אֶת ־ רָאמֹ֤ת בַּ⁠גִּלְעָד֙ מִ⁠מַּטֵּה ־ גָ֔ד וְ⁠אֶת ־ גּוֹלָ֥ן ¹ בַּ⁠בָּשָׁ֖ן מִ⁠מַּטֵּ֥ה מְנַשֶּֽׁה ׃⁹ אֵ֣לֶּה הָיוּ֩ עָרֵ֨י הַ⁠מּֽוּעָדָ֜ה לְ⁠כֹ֣ל ׀ בְּנֵ֣י יִשְׂרָאֵ֗ל וְ⁠לַ⁠גֵּר֙ הַ⁠גָּ֣ר בְּ⁠תוֹכָ֔⁠ם לָ⁠נ֣וּס שָׁ֔מָּ⁠ה כָּל ־ מַכֵּה ־ נֶ֖פֶשׁ בִּ⁠שְׁגָגָ֑ה וְ⁠לֹ֣א יָמ֗וּת בְּ⁠יַד֙ גֹּאֵ֣ל הַ⁠דָּ֔ם עַד ־ עָמְד֖⁠וֹ לִ⁠פְנֵ֥י הָ⁠עֵדָֽה ׃פ

Chapter 21

¹ וַֽ⁠יִּגְּשׁ֗וּ רָאשֵׁי֙ אֲב֣וֹת הַ⁠לְוִיִּ֔ם אֶל ־ אֶלְעָזָר֙ הַ⁠כֹּהֵ֔ן וְ⁠אֶל ־ יְהוֹשֻׁ֖עַ בִּן ־ נ֑וּן וְ⁠אֶל ־ רָאשֵׁ֛י אֲב֥וֹת הַ⁠מַּטּ֖וֹת לִ⁠בְנֵ֥י יִשְׂרָאֵֽל ׃² וַ⁠יְדַבְּר֨וּ אֲלֵי⁠הֶ֜ם בְּ⁠שִׁלֹ֗ה בְּ⁠אֶ֤רֶץ כְּנַ֨עַן֙ לֵ⁠אמֹ֔ר יְהוָה֙ צִוָּ֣ה בְ⁠יַד ־ מֹשֶׁ֔ה לָֽ⁠תֶת ־ לָ֥⁠נוּ עָרִ֖ים לָ⁠שָׁ֑בֶת וּ⁠מִגְרְשֵׁי⁠הֶ֖ן לִ⁠בְהֶמְתֵּֽ⁠נוּ ׃³ וַ⁠יִּתְּנ֨וּ בְנֵי ־ יִשְׂרָאֵ֧ל לַ⁠לְוִיִּ֛ם מִ⁠נַּחֲלָתָ֖⁠ם אֶל ־ פִּ֣י יְהוָ֑ה אֶת ־ הֶ⁠עָרִ֥ים הָ⁠אֵ֖לֶּה וְ⁠אֶת ־ מִגְרְשֵׁי⁠הֶֽן ׃⁴ וַ⁠יֵּצֵ֥א הַ⁠גּוֹרָ֖ל לְ⁠מִשְׁפְּחֹ֣ת הַ⁠קְּהָתִ֑י וַ⁠יְהִ֡י לִ⁠בְנֵי֩ אַהֲרֹ֨ן הַ⁠כֹּהֵ֜ן מִן ־ הַ⁠לְוִיִּ֗ם מִ⁠מַּטֵּ֣ה יְ֠הוּדָה וּ⁠מִ⁠מַּטֵּ֨ה הַ⁠שִּׁמְעֹנִ֜י וּ⁠מִ⁠מַּטֵּ֤ה בִנְיָמִן֙ בַּ⁠גּוֹרָ֔ל עָרִ֖ים שְׁלֹ֥שׁ עֶשְׂרֵֽה ׃ס⁵ וְ⁠לִ⁠בְנֵ֨י קְהָ֜ת הַ⁠נּוֹתָרִ֗ים מִ⁠מִּשְׁפְּחֹ֣ת מַטֵּֽה ־ אֶ֠פְרַיִם וּֽ⁠מִ⁠מַּטֵּה ־ דָ֞ן וּ⁠מֵ⁠חֲצִ֨י מַטֵּ֧ה מְנַשֶּׁ֛ה בַּ⁠גּוֹרָ֖ל עָרִ֥ים עָֽשֶׂר ׃ס⁶ וְ⁠לִ⁠בְנֵ֣י גֵרְשׁ֗וֹן מִ⁠מִּשְׁפְּח֣וֹת מַטֵּֽה ־ יִשָּׂשכָ֣ר וּ⁠מִ⁠מַּטֵּֽה ־ אָ֠שֵׁר וּ⁠מִ⁠מַּטֵּ֨ה נַפְתָּלִ֜י וּ֠⁠מֵ⁠חֲצִי מַטֵּ֨ה מְנַשֶּׁ֤ה בַ⁠בָּשָׁן֙ בַּ⁠גּוֹרָ֔ל עָרִ֖ים שְׁלֹ֥שׁ עֶשְׂרֵֽה ׃ס⁷ לִ⁠בְנֵ֨י מְרָרִ֜י לְ⁠מִשְׁפְּחֹתָ֗⁠ם מִ⁠מַּטֵּ֨ה רְאוּבֵ֤ן וּ⁠מִ⁠מַּטֵּה ־ גָד֙ וּ⁠מִ⁠מַּטֵּ֣ה זְבוּלֻ֔ן עָרִ֖ים שְׁתֵּ֥ים עֶשְׂרֵֽה ׃⁸ וַ⁠יִּתְּנ֤וּ בְנֵֽי ־ יִשְׂרָאֵל֙ לַ⁠לְוִיִּ֔ם אֶת ־ הֶ⁠עָרִ֥ים הָ⁠אֵ֖לֶּה וְ⁠אֶת ־ מִגְרְשֵׁי⁠הֶ֑ן כַּ⁠אֲשֶׁ֨ר צִוָּ֧ה יְהוָ֛ה בְּ⁠יַד ־ מֹשֶׁ֖ה בַּ⁠גּוֹרָֽל ׃פ⁹ וַֽ⁠יִּתְּנ֗וּ מִ⁠מַּטֵּה֙ בְּנֵ֣י יְהוּדָ֔ה וּ⁠מִ⁠מַּטֵּ֖ה בְּנֵ֣י שִׁמְע֑וֹן אֵ֚ת הֶֽ⁠עָרִ֣ים הָ⁠אֵ֔לֶּה אֲשֶׁר ־ יִקְרָ֥א אֶתְ⁠הֶ֖ן בְּ⁠שֵֽׁם ׃¹⁰ וַֽ⁠יְהִי֙ לִ⁠בְנֵ֣י אַהֲרֹ֔ן מִ⁠מִּשְׁפְּח֥וֹת הַ⁠קְּהָתִ֖י מִ⁠בְּנֵ֣י לֵוִ֑י כִּ֥י לָ⁠הֶ֛ם הָיָ֥ה הַ⁠גּוֹרָ֖ל רִיאשֹׁנָֽה ׃¹¹ וַ⁠יִּתְּנ֨וּ לָ⁠הֶ֜ם אֶת ־ קִרְיַת֩ אַרְבַּ֨ע אֲבִ֧י הָֽ⁠עֲנ֛וֹק הִ֥יא חֶבְר֖וֹן בְּ⁠הַ֣ר יְהוּדָ֑ה וְ⁠אֶת ־ מִגְרָשֶׁ֖⁠הָ סְבִיבֹתֶֽי⁠הָ ׃¹² וְ⁠אֶת ־ שְׂדֵ֥ה הָ⁠עִ֖יר וְ⁠אֶת ־ חֲצֵרֶ֑י⁠הָ נָֽתְנ֛וּ לְ⁠כָלֵ֥ב בֶּן ־ יְפֻנֶּ֖ה בַּ⁠אֲחֻזָּתֽ⁠וֹ ׃ס¹³ וְ⁠לִ⁠בְנֵ֣י ׀ אַהֲרֹ֣ן הַ⁠כֹּהֵ֗ן נָֽתְנוּ֙ אֶת ־ עִיר֙ מִקְלַ֣ט הָ⁠רֹצֵ֔חַ אֶת ־ חֶבְר֖וֹן וְ⁠אֶת ־ מִגְרָשֶׁ֑⁠הָ וְ⁠אֶת ־ לִבְנָ֖ה וְ⁠אֶת ־ מִגְרָשֶֽׁ⁠הָ ׃¹⁴ וְ⁠אֶת ־ יַתִּר֙ וְ⁠אֶת ־ מִגְרָשֶׁ֔⁠הָ וְ⁠אֶת ־ אֶשְׁתְּמֹ֖עַ וְ⁠אֶת ־ מִגְרָשֶֽׁ⁠הָ ׃¹⁵ וְ⁠אֶת ־ חֹלֹן֙ וְ⁠אֶת ־ מִגְרָשֶׁ֔⁠הָ וְ⁠אֶת ־ דְּבִ֖ר וְ⁠אֶת ־ מִגְרָשֶֽׁ⁠הָ ׃¹⁶ וְ⁠אֶת ־ עַ֣יִן וְ⁠אֶת ־ מִגְרָשֶׁ֗⁠הָ וְ⁠אֶת ־ יֻטָּה֙ וְ⁠אֶת ־ מִגְרָשֶׁ֔⁠הָ אֶת ־ בֵּ֥ית שֶׁ֖מֶשׁ וְ⁠אֶת ־ מִגְרָשֶׁ֑⁠הָ עָרִ֣ים תֵּ֔שַׁע מֵ⁠אֵ֕ת שְׁנֵ֥י הַ⁠שְּׁבָטִ֖ים הָ⁠אֵֽלֶּה ׃פ¹⁷ וּ⁠מִ⁠מַּטֵּ֣ה בִנְיָמִ֔ן אֶת ־ גִּבְע֖וֹן וְ⁠אֶת ־ מִגְרָשֶׁ֑⁠הָ אֶת ־ גֶּ֖בַע וְ⁠אֶת ־ מִגְרָשֶֽׁ⁠הָ ׃¹⁸ אֶת ־ עֲנָתוֹת֙ וְ⁠אֶת ־ מִגְרָשֶׁ֔⁠הָ וְ⁠אֶת ־ עַלְמ֖וֹן וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃¹⁹ כָּל ־ עָרֵ֥י בְנֵֽי ־ אַהֲרֹ֖ן הַ⁠כֹּֽהֲנִ֑ים שְׁלֹשׁ ־ עֶשְׂרֵ֥ה עָרִ֖ים וּ⁠מִגְרְשֵׁי⁠הֶֽן ׃ס²⁰ וּ⁠לְ⁠מִשְׁפְּח֤וֹת בְּנֵֽי ־ קְהָת֙ הַ⁠לְוִיִּ֔ם הַ⁠נּוֹתָרִ֖ים מִ⁠בְּנֵ֣י קְהָ֑ת וַֽ⁠יְהִי֙ עָרֵ֣י גֽוֹרָלָ֔⁠ם מִ⁠מַּטֵּ֖ה אֶפְרָֽיִם ׃²¹ וַ⁠יִּתְּנ֨וּ לָ⁠הֶ֜ם אֶת ־ עִ֨יר מִקְלַ֧ט הָ⁠רֹצֵ֛חַ אֶת ־ שְׁכֶ֥ם וְ⁠אֶת ־ מִגְרָשֶׁ֖⁠הָ בְּ⁠הַ֣ר אֶפְרָ֑יִם וְ⁠אֶת ־ גֶּ֖זֶר וְ⁠אֶת ־ מִגְרָשֶֽׁ⁠הָ ׃²² וְ⁠אֶת ־ קִבְצַ֨יִם֙ וְ⁠אֶת ־ מִגְרָשֶׁ֔⁠הָ וְ⁠אֶת ־ בֵּ֥ית חוֹרֹ֖ן וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃ס²³ וּ⁠מִ⁠מַּ֨טֵּה ־ דָ֔ן אֶֽת ־ אֶלְתְּקֵ֖א וְ⁠אֶת ־ מִגְרָשֶׁ֑⁠הָ אֶֽת ־ גִּבְּת֖וֹן וְ⁠אֶת ־ מִגְרָשֶֽׁ⁠הָ ׃²⁴ אֶת ־ אַיָּלוֹן֙ וְ⁠אֶת ־ מִגְרָשֶׁ֔⁠הָ אֶת ־ גַּת ־ רִמּ֖וֹן וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃ס²⁵ וּ⁠מִֽ⁠מַּחֲצִית֙ מַטֵּ֣ה מְנַשֶּׁ֔ה אֶת ־ תַּעְנַךְ֙ וְ⁠אֶת ־ מִגְרָשֶׁ֔⁠הָ וְ⁠אֶת ־ גַּת ־ רִמּ֖וֹן וְ⁠אֶת ־ מִגְרָשֶׁ֑⁠הָ עָרִ֖ים שְׁתָּֽיִם ׃²⁶ כָּל ־ עָרִ֥ים עֶ֖שֶׂר וּ⁠מִגְרְשֵׁי⁠הֶ֑ן לְ⁠מִשְׁפְּח֥וֹת בְּנֵֽי ־ קְהָ֖ת הַ⁠נּוֹתָרִֽים ׃ס²⁷ וְ⁠לִ⁠בְנֵ֣י גֵרְשׁוֹן֮ מִ⁠מִּשְׁפְּחֹ֣ת הַ⁠לְוִיִּם֒ מֵ⁠חֲצִ֞י מַטֵּ֣ה מְנַשֶּׁ֗ה אֶת ־ עִיר֙ מִקְלַ֣ט הָ⁠רֹצֵ֔חַ אֶת ־ גּוֹלָ֤ן ¹ בַּ⁠בָּשָׁן֙ וְ⁠אֶת ־ מִגְרָשֶׁ֔⁠הָ וְ⁠אֶֽת ־ בְּעֶשְׁתְּרָ֖ה וְ⁠אֶת ־ מִגְרָשֶׁ֑⁠הָ עָרִ֖ים שְׁתָּֽיִם ׃ס²⁸ וּ⁠מִ⁠מַּטֵּ֣ה יִשָּׂשכָ֔ר אֶת ־ קִשְׁי֖וֹן וְ⁠אֶת ־ מִגְרָשֶׁ֑⁠הָ אֶת ־ דָּֽבְרַ֖ת וְ⁠אֶת ־ מִגְרָשֶֽׁ⁠הָ ׃²⁹ אֶת ־ יַרְמוּת֙ וְ⁠אֶת ־ מִגְרָשֶׁ֔⁠הָ אֶת ־ עֵ֥ין גַּנִּ֖ים וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃ס³⁰ וּ⁠מִ⁠מַּטֵּ֣ה אָשֵׁ֔ר אֶת ־ מִשְׁאָ֖ל וְ⁠אֶת ־ מִגְרָשֶׁ֑⁠הָ אֶת ־ עַבְדּ֖וֹן וְ⁠אֶת ־ מִגְרָשֶֽׁ⁠הָ ׃³¹ אֶת ־ חֶלְקָת֙ וְ⁠אֶת ־ מִגְרָשֶׁ֔⁠הָ וְ⁠אֶת ־ רְחֹ֖ב וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃ס³² וּ⁠מִ⁠מַּטֵּ֨ה נַפְתָּלִ֜י אֶת ־ עִ֣יר ׀ מִקְלַ֣ט הָֽ⁠רֹצֵ֗חַ אֶת ־ קֶ֨דֶשׁ בַּ⁠גָּלִ֤יל וְ⁠אֶת ־ מִגְרָשֶׁ֨⁠הָ֙ וְ⁠אֶת ־ חַמֹּ֥ת דֹּאר֙ וְ⁠אֶת ־ מִגְרָשֶׁ֔⁠הָ וְ⁠אֶת ־ קַרְתָּ֖ן וְ⁠אֶת ־ מִגְרָשֶׁ֑⁠הָ עָרִ֖ים שָׁלֹֽשׁ ׃³³ כָּל ־ עָרֵ֥י הַ⁠גֵּרְשֻׁנִּ֖י לְ⁠מִשְׁפְּחֹתָ֑⁠ם שְׁלֹשׁ ־ עֶשְׂרֵ֥ה עִ֖יר וּ⁠מִגְרְשֵׁי⁠הֶֽן ׃ס³⁴ וּ⁠לְ⁠מִשְׁפְּח֣וֹת בְּנֵֽי ־ מְרָרִי֮ הַ⁠לְוִיִּ֣ם הַ⁠נּוֹתָרִים֒ מֵ⁠אֵת֙ מַטֵּ֣ה זְבוּלֻ֔ן אֶֽת ־ יָקְנְעָ֖ם וְ⁠אֶת ־ מִגְרָשֶׁ֑⁠הָ אֶת ־ קַרְתָּ֖ה וְ⁠אֶת ־ מִגְרָשֶֽׁ⁠הָ ׃³⁵ אֶת ־ דִּמְנָה֙ וְ⁠אֶת ־ מִגְרָשֶׁ֔⁠הָ אֶֽת ־ נַהֲלָ֖ל וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃³⁶ וּ⁠מִ⁠מַּטֵּ֣ה רְאוּבֵ֔ן אֶת ־ בֶּ֖צֶר וְ⁠אֶת ־ מִגְרָשֶׁ֑⁠הָ וְ⁠אֶת ־ יַ֖הְצָ⁠ה וְ⁠אֶת ־ מִגְרָשֶֽׁ⁠הָ ׃³⁷ אֶת ־ קְדֵמוֹת֙ וְ⁠אֶת ־ מִגְרָשֶׁ֔⁠הָ וְ⁠אֶת ־ מֵיפָ֖עַת וְ⁠אֶת ־ מִגְרָשֶׁ֑⁠הָ עָרִ֖ים אַרְבַּֽע ׃ס³⁸ וּ⁠מִ⁠מַּטֵּה ־ גָ֗ד אֶת ־ עִיר֙ מִקְלַ֣ט הָ⁠רֹצֵ֔חַ אֶת ־ רָמֹ֥ת בַּ⁠גִּלְעָ֖ד וְ⁠אֶת ־ מִגְרָשֶׁ֑⁠הָ וְ⁠אֶֽת ־ מַחֲנַ֖יִם וְ⁠אֶת ־ מִגְרָשֶֽׁ⁠הָ ׃³⁹ אֶת ־ חֶשְׁבּוֹן֙ וְ⁠אֶת ־ מִגְרָשֶׁ֔⁠הָ אֶת ־ יַעְזֵ֖ר וְ⁠אֶת ־ מִגְרָשֶׁ֑⁠הָ כָּל ־ עָרִ֖ים אַרְבַּֽע ׃⁴⁰ כָּל ־ הֶ֨⁠עָרִ֜ים לִ⁠בְנֵ֤י מְרָרִי֙ לְ⁠מִשְׁפְּחֹתָ֔⁠ם הַ⁠נּוֹתָרִ֖ים מִ⁠מִּשְׁפְּח֣וֹת הַ⁠לְוִיִּ֑ם וַ⁠יְהִי֙ גּוֹרָלָ֔⁠ם עָרִ֖ים שְׁתֵּ֥ים עֶשְׂרֵֽה ׃⁴¹ כֹּ֚ל עָרֵ֣י הַ⁠לְוִיִּ֔ם בְּ⁠ת֖וֹךְ אֲחֻזַּ֣ת בְּנֵֽי ־ יִשְׂרָאֵ֑ל עָרִ֛ים אַרְבָּעִ֥ים וּ⁠שְׁמֹנֶ֖ה וּ⁠מִגְרְשֵׁי⁠הֶֽן ׃⁴² תִּֽהְיֶ֨ינָה֙ הֶ⁠עָרִ֣ים הָ⁠אֵ֔לֶּה עִ֣יר עִ֔יר וּ⁠מִגְרָשֶׁ֖י⁠הָ סְבִיבֹתֶ֑י⁠הָ כֵּ֖ן לְ⁠כָל ־ הֶ⁠עָרִ֥ים הָ⁠אֵֽלֶּה ׃ס⁴³ וַ⁠יִּתֵּ֤ן יְהוָה֙ לְ⁠יִשְׂרָאֵ֔ל אֶת ־ כָּל ־ הָ⁠אָ֔רֶץ אֲשֶׁ֥ר נִשְׁבַּ֖ע לָ⁠תֵ֣ת לַ⁠אֲבוֹתָ֑⁠ם וַ⁠יִּרָשׁ֖וּ⁠הָ וַ⁠יֵּ֥שְׁבוּ בָֽ⁠הּ ׃⁴⁴ וַ⁠יָּ֨נַח יְהוָ֤ה לָ⁠הֶם֙ מִ⁠סָּבִ֔יב כְּ⁠כֹ֥ל אֲשֶׁר ־ נִשְׁבַּ֖ע לַ⁠אֲבוֹתָ֑⁠ם וְ⁠לֹא ־ עָ֨מַד אִ֤ישׁ בִּ⁠פְנֵי⁠הֶם֙ מִ⁠כָּל ־ אֹ֣יְבֵי⁠הֶ֔ם אֵ֚ת כָּל ־ אֹ֣יְבֵי⁠הֶ֔ם נָתַ֥ן יְהוָ֖ה בְּ⁠יָדָֽ⁠ם ׃⁴⁵ לֹֽא ־ נָפַ֣ל דָּבָ֔ר מִ⁠כֹּל֙ הַ⁠דָּבָ֣ר הַ⁠טּ֔וֹב אֲשֶׁר ־ דִּבֶּ֥ר יְהוָ֖ה אֶל ־ בֵּ֣ית יִשְׂרָאֵ֑ל הַ⁠כֹּ֖ל בָּֽא ׃פ

¹K גלון

Chapter 22

¹ אָ֚ז יִקְרָ֣א יְהוֹשֻׁ֔עַ לָ⁠רֽאוּבֵנִ֖י וְ⁠לַ⁠גָּדִ֑י וְ⁠לַ⁠חֲצִ֖י מַטֵּ֥ה מְנַשֶּֽׁה ׃² וַ⁠יֹּ֣אמֶר אֲלֵי⁠הֶ֔ם אַתֶּ֣ם שְׁמַרְתֶּ֔ם אֵ֚ת כָּל ־ אֲשֶׁ֣ר צִוָּ֣ה אֶתְ⁠כֶ֔ם מֹשֶׁ֖ה עֶ֣בֶד יְהוָ֑ה וַ⁠תִּשְׁמְע֣וּ בְ⁠קוֹלִ֔⁠י לְ⁠כֹ֥ל אֲשֶׁר ־ צִוִּ֖יתִי אֶתְ⁠כֶֽם ׃³ לֹֽא ־ עֲזַבְתֶּ֣ם אֶת ־ אֲחֵי⁠כֶ֗ם זֶ֚ה יָמִ֣ים רַבִּ֔ים עַ֖ד הַ⁠יּ֣וֹם הַ⁠זֶּ֑ה וּ⁠שְׁמַרְתֶּ֕ם אֶת ־ מִשְׁמֶ֕רֶת מִצְוַ֖ת יְהוָ֥ה אֱלֹהֵי⁠כֶֽם ׃⁴ וְ⁠עַתָּ֗ה הֵנִ֨יחַ יְהוָ֤ה אֱלֹֽהֵי⁠כֶם֙ לַֽ⁠אֲחֵי⁠כֶ֔ם כַּ⁠אֲשֶׁ֖ר דִּבֶּ֣ר לָ⁠הֶ֑ם וְ⁠עַתָּ֡ה פְּנוּ֩ וּ⁠לְכ֨וּ לָ⁠כֶ֜ם לְ⁠אָהֳלֵי⁠כֶ֗ם אֶל ־ אֶ֨רֶץ֙ אֲחֻזַּתְ⁠כֶ֔ם אֲשֶׁ֣ר ׀ נָתַ֣ן לָ⁠כֶ֗ם מֹשֶׁה֙ עֶ֣בֶד יְהוָ֔ה בְּ⁠עֵ֖בֶר הַ⁠יַּרְדֵּֽן ׃⁵ רַ֣ק ׀ שִׁמְר֣וּ מְאֹ֗ד לַ⁠עֲשׂ֨וֹת אֶת ־ הַ⁠מִּצְוָ֣ה וְ⁠אֶת ־ הַ⁠תּוֹרָה֮ אֲשֶׁ֣ר צִוָּ֣ה אֶתְ⁠כֶם֮ מֹשֶׁ֣ה עֶֽבֶד ־ יְהוָה֒ לְ֠⁠אַהֲבָה אֶת ־ יְהוָ֨ה אֱלֹֽהֵי⁠כֶ֜ם וְ⁠לָ⁠לֶ֧כֶת בְּ⁠כָל ־ דְּרָכָ֛י⁠ו וְ⁠לִ⁠שְׁמֹ֥ר מִצְוֺתָ֖י⁠ו וּ⁠לְ⁠דָבְקָה ־ ב֑⁠וֹ וּ⁠לְ⁠עָבְד֕⁠וֹ בְּ⁠כָל ־ לְבַבְ⁠כֶ֖ם וּ⁠בְ⁠כָל ־ נַפְשְׁ⁠כֶֽם ׃⁶ וַֽ⁠יְבָרְכֵ֖⁠ם יְהוֹשֻׁ֑עַ וַֽ⁠יְשַׁלְּחֵ֔⁠ם וַ⁠יֵּלְכ֖וּ אֶל ־ אָהֳלֵי⁠הֶֽם ׃ס⁷ וְ⁠לַ⁠חֲצִ֣י ׀ שֵׁ֣בֶט הַֽ⁠מְנַשֶּׁ֗ה נָתַ֣ן מֹשֶׁה֮ בַּ⁠בָּשָׁן֒ וּ⁠לְ⁠חֶצְי֗⁠וֹ נָתַ֤ן יְהוֹשֻׁ֨עַ֙ עִם ־ אֲחֵי⁠הֶ֔ם בְּעֵ֥בֶר ¹ הַ⁠יַּרְדֵּ֖ן יָ֑מָּ⁠ה וְ֠⁠גַם כִּ֣י שִׁלְּחָ֧⁠ם יְהוֹשֻׁ֛עַ אֶל ־ אָהֳלֵי⁠הֶ֖ם וַ⁠יְבָרֲכֵֽ⁠ם ׃⁸ וַ⁠יֹּ֨אמֶר אֲלֵי⁠הֶ֜ם לֵ⁠אמֹ֗ר בִּ⁠נְכָסִ֨ים רַבִּ֜ים שׁ֤וּבוּ אֶל ־ אָֽהֳלֵי⁠כֶם֙ וּ⁠בְ⁠מִקְנֶ֣ה רַב ־ מְאֹ֔ד בְּ⁠כֶ֨סֶף וּ⁠בְ⁠זָהָ֜ב וּ⁠בִ⁠נְחֹ֧שֶׁת וּ⁠בְ⁠בַרְזֶ֛ל וּ⁠בִ⁠שְׂלָמ֖וֹת הַרְבֵּ֣ה מְאֹ֑ד חִלְק֥וּ שְׁלַל ־ אֹיְבֵי⁠כֶ֖ם עִם ־ אֲחֵי⁠כֶֽם ׃פ⁹ וַ⁠יָּשֻׁ֣בוּ וַ⁠יֵּלְכ֡וּ בְּנֵי ־ רְאוּבֵ֨ן וּ⁠בְנֵי ־ גָ֜ד וַ⁠חֲצִ֣י ׀ שֵׁ֣בֶט הַֽ⁠מְנַשֶּׁ֗ה מֵ⁠אֵת֙ בְּנֵ֣י יִשְׂרָאֵ֔ל מִ⁠שִּׁלֹ֖ה אֲשֶׁ֣ר בְּ⁠אֶֽרֶץ ־ כְּנָ֑עַן לָ⁠לֶ֜כֶת אֶל ־ אֶ֣רֶץ הַ⁠גִּלְעָ֗ד אֶל ־ אֶ֤רֶץ אֲחֻזָּתָ⁠ם֙ אֲשֶׁ֣ר נֹֽאחֲזוּ ־ בָ֔⁠הּ עַל ־ פִּ֥י יְהוָ֖ה בְּ⁠יַד ־ מֹשֶֽׁה ׃¹⁰ וַ⁠יָּבֹ֨אוּ֙ אֶל ־ גְּלִיל֣וֹת הַ⁠יַּרְדֵּ֔ן אֲשֶׁ֖ר בְּ⁠אֶ֣רֶץ כְּנָ֑עַן וַ⁠יִּבְנ֣וּ בְנֵי ־ רְאוּבֵ֣ן וּ⁠בְנֵי ־ גָ֡ד וַ⁠חֲצִ֣י שֵׁבֶט֩ הַֽ⁠מְנַשֶּׁ֨ה שָׁ֤ם מִזְבֵּ֨חַ֙ עַל ־ הַ⁠יַּרְדֵּ֔ן מִזְבֵּ֥חַ גָּד֖וֹל לְ⁠מַרְאֶֽה ׃¹¹ וַ⁠יִּשְׁמְע֥וּ בְנֵֽי ־ יִשְׂרָאֵ֖ל לֵ⁠אמֹ֑ר הִנֵּ֣ה בָנ֣וּ בְנֵֽי ־ רְאוּבֵ֣ן וּ⁠בְנֵי ־ גָ֡ד וַ⁠חֲצִי֩ שֵׁ֨בֶט הַֽ⁠מְנַשֶּׁ֜ה אֶת ־ הַ⁠מִּזְבֵּ֗חַ אֶל ־ מוּל֙ אֶ֣רֶץ כְּנַ֔עַן אֶל ־ גְּלִילוֹת֙ הַ⁠יַּרְדֵּ֔ן אֶל ־ עֵ֖בֶר בְּנֵ֥י יִשְׂרָאֵֽל ׃¹² וַֽ⁠יִּשְׁמְע֖וּ בְּנֵ֣י יִשְׂרָאֵ֑ל וַ⁠יִּקָּ֨הֲל֜וּ כָּל ־ עֲדַ֤ת בְּנֵֽי ־ יִשְׂרָאֵל֙ שִׁלֹ֔ה לַ⁠עֲל֥וֹת עֲלֵי⁠הֶ֖ם לַ⁠צָּבָֽא ׃פ¹³ וַ⁠יִּשְׁלְח֨וּ בְנֵֽי ־ יִשְׂרָאֵ֜ל אֶל ־ בְּנֵי ־ רְאוּבֵ֧ן וְ⁠אֶל ־ בְּנֵי ־ גָ֛ד וְ⁠אֶל ־ חֲצִ֥י שֵֽׁבֶט ־ מְנַשֶּׁ֖ה אֶל ־ אֶ֣רֶץ הַ⁠גִּלְעָ֑ד אֶת ־ פִּינְחָ֖ס בֶּן ־ אֶלְעָזָ֥ר הַ⁠כֹּהֵֽן ׃¹⁴ וַ⁠עֲשָׂרָ֤ה נְשִׂאִים֙ עִמּ֔⁠וֹ נָשִׂ֨יא אֶחָ֜ד נָשִׂ֤יא אֶחָד֙ לְ⁠בֵ֣ית אָ֔ב לְ⁠כֹ֖ל מַטּ֣וֹת יִשְׂרָאֵ֑ל וְ⁠אִ֨ישׁ רֹ֧אשׁ בֵּית ־ אֲבוֹתָ֛⁠ם הֵ֖מָּה לְ⁠אַלְפֵ֥י יִשְׂרָאֵֽל ׃¹⁵ וַ⁠יָּבֹ֜אוּ אֶל ־ בְּנֵי ־ רְאוּבֵ֧ן וְ⁠אֶל ־ בְּנֵי ־ גָ֛ד וְ⁠אֶל ־ חֲצִ֥י שֵֽׁבֶט ־ מְנַשֶּׁ֖ה אֶל ־ אֶ֣רֶץ הַ⁠גִּלְעָ֑ד וַ⁠יְדַבְּר֥וּ אִתָּ֖⁠ם לֵ⁠אמֹֽר ׃¹⁶ כֹּ֣ה אָמְר֞וּ כֹּ֣ל ׀ עֲדַ֣ת יְהוָ֗ה מָֽה ־ הַ⁠מַּ֤עַל הַ⁠זֶּה֙ אֲשֶׁ֤ר מְעַלְתֶּם֙ בֵּ⁠אלֹהֵ֣י יִשְׂרָאֵ֔ל לָ⁠שׁ֣וּב הַ⁠יּ֔וֹם מֵ⁠אַחֲרֵ֖י יְהוָ֑ה בִּ⁠בְנֽוֹתְ⁠כֶ֤ם לָ⁠כֶם֙ מִזְבֵּ֔חַ לִ⁠מְרָדְ⁠כֶ֥ם הַ⁠יּ֖וֹם בַּ⁠יהוָֽה ׃¹⁷ הַ⁠מְעַט ־ לָ֨⁠נוּ֙ אֶת ־ עֲוֺ֣ן פְּע֔וֹר אֲשֶׁ֤ר לֹֽא ־ הִטַּהַ֨רְנוּ֙ מִמֶּ֔⁠נּוּ עַ֖ד הַ⁠יּ֣וֹם הַ⁠זֶּ֑ה וַ⁠יְהִ֥י הַ⁠נֶּ֖גֶף בַּ⁠עֲדַ֥ת יְהוָֽה ׃¹⁸ וְ⁠אַתֶּם֙ תָּשֻׁ֣בוּ הַ⁠יּ֔וֹם מֵ⁠אַחֲרֵ֖י יְהוָ֑ה וְ⁠הָיָ֗ה אַתֶּ֞ם תִּמְרְד֤וּ הַ⁠יּוֹם֙ בַּֽ⁠יהוָ֔ה וּ⁠מָחָ֕ר אֶֽל ־ כָּל ־ עֲדַ֥ת יִשְׂרָאֵ֖ל יִקְצֹֽף ׃¹⁹ וְ⁠אַ֨ךְ אִם ־ טְמֵאָ֜ה אֶ֣רֶץ אֲחֻזַּתְ⁠כֶ֗ם עִבְר֨וּ לָ⁠כֶ֜ם אֶל ־ אֶ֨רֶץ אֲחֻזַּ֤ת יְהוָה֙ אֲשֶׁ֤ר שָֽׁכַן ־ שָׁם֙ מִשְׁכַּ֣ן יְהוָ֔ה וְ⁠הֵאָחֲז֖וּ בְּ⁠תוֹכֵ֑⁠נוּ וּ⁠בַֽ⁠יהוָ֣ה אַל ־ תִּמְרֹ֗דוּ וְ⁠אֹתָ֨⁠נוּ֙ אֶל ־ תִּמְרֹ֔דוּ בִּ⁠בְנֹֽתְ⁠כֶ֤ם לָ⁠כֶם֙ מִזְבֵּ֔חַ מִֽ⁠בַּלְעֲדֵ֔י מִזְבַּ֖ח יְהוָ֥ה אֱלֹהֵֽי⁠נוּ ׃²⁰ הֲ⁠ל֣וֹא ׀ עָכָ֣ן בֶּן ־ זֶ֗רַח מָ֤עַל מַ֨עַל֙ בַּ⁠חֵ֔רֶם וְ⁠עַֽל ־ כָּל ־ עֲדַ֥ת יִשְׂרָאֵ֖ל הָ֣יָה קָ֑צֶף וְ⁠הוּא֙ אִ֣ישׁ אֶחָ֔ד לֹ֥א גָוַ֖ע בַּ⁠עֲוֺנֽ⁠וֹ ׃פ²¹ וַֽ⁠יַּעֲנוּ֙ בְּנֵי ־ רְאוּבֵ֣ן וּ⁠בְנֵי ־ גָ֔ד וַ⁠חֲצִ֖י שֵׁ֣בֶט הַֽ⁠מְנַשֶּׁ֑ה וַֽ⁠יְדַבְּר֔וּ אֶת ־ רָאשֵׁ֖י אַלְפֵ֥י יִשְׂרָאֵֽל ׃²² אֵל֩ ׀ אֱלֹהִ֨ים ׀ יְהוָ֜ה אֵ֣ל ׀ אֱלֹהִ֤ים ׀ יְהוָה֙ ה֣וּא יֹדֵ֔עַ וְ⁠יִשְׂרָאֵ֖ל ה֣וּא יֵדָ֑ע אִם ־ בְּ⁠מֶ֤רֶד וְ⁠אִם ־ בְּ⁠מַ֨עַל֙ בַּֽ⁠יהוָ֔ה אַל ־ תּוֹשִׁיעֵ֖⁠נוּ הַ⁠יּ֥וֹם הַ⁠זֶּֽה ׃²³ לִ⁠בְנ֥וֹת לָ֨⁠נוּ֙ מִזְבֵּ֔חַ לָ⁠שׁ֖וּב מֵ⁠אַחֲרֵ֣י יְהוָ֑ה וְ⁠אִם ־ לְ⁠הַעֲל֨וֹת עָלָ֜י⁠ו עוֹלָ֣ה וּ⁠מִנְחָ֗ה וְ⁠אִם ־ לַ⁠עֲשׂ֤וֹת עָלָי⁠ו֙

¹K מ⁠עבר

זִבְחֵ֣י שְׁלָמִ֔ים יְהוָ֖ה ה֥וּא יְבַקֵּֽשׁ ׃²⁴ וְ⁠אִם ־ לֹ֤א מִ⁠דְּאָגָה֙ מִ⁠דָּבָ֔ר עָשִׂ֥ינוּ אֶת ־ זֹ֖את לֵ⁠אמֹ֑ר מָחָ֗ר יֹאמְר֨וּ בְנֵי⁠כֶ֤ם לְ⁠בָנֵ֨י⁠נוּ֙ לֵ⁠אמֹ֔ר מַה ־ לָּ⁠כֶ֕ם וְ⁠לַֽ⁠יהוָ֖ה אֱלֹהֵ֥י יִשְׂרָאֵֽל ׃²⁵ וּ⁠גְב֣וּל נָֽתַן ־ יְ֠הוָה בֵּינֵ֨⁠נוּ וּ⁠בֵינֵי⁠כֶ֜ם בְּנֵי ־ רְאוּבֵ֤ן וּ⁠בְנֵי ־ גָד֙ אֶת ־ הַ⁠יַּרְדֵּ֔ן אֵין ־ לָ⁠כֶ֥ם חֵ֖לֶק בַּֽ⁠יהוָ֑ה וְ⁠הִשְׁבִּ֤יתוּ בְנֵי⁠כֶם֙ אֶת ־ בָּנֵ֔י⁠נוּ לְ⁠בִלְתִּ֖י יְרֹ֥א אֶת ־ יְהוָֽה ׃²⁶ וַ⁠נֹּ֕אמֶר נַעֲשֶׂה ־ נָּ֣א לָ֔⁠נוּ לִ⁠בְנ֖וֹת אֶת ־ הַ⁠מִּזְבֵּ֑חַ לֹ֥א לְ⁠עוֹלָ֖ה וְ⁠לֹ֥א לְ⁠זָֽבַח ׃²⁷ כִּי֩ עֵ֨ד ה֜וּא בֵּינֵ֣י⁠נוּ וּ⁠בֵינֵי⁠כֶ֗ם וּ⁠בֵ֣ין דֹּרוֹתֵי⁠נוּ֮ אַחֲרֵי⁠נוּ֒ לַ⁠עֲבֹ֞ד אֶת ־ עֲבֹדַ֤ת יְהוָה֙ לְ⁠פָנָ֔י⁠ו בְּ⁠עֹלוֹתֵ֥י⁠נוּ וּ⁠בִ⁠זְבָחֵ֖י⁠נוּ וּ⁠בִ⁠שְׁלָמֵ֑י⁠נוּ וְ⁠לֹא ־ יֹאמְר֨וּ בְנֵי⁠כֶ֤ם מָחָר֙ לְ⁠בָנֵ֔י⁠נוּ אֵין ־ לָ⁠כֶ֥ם חֵ֖לֶק בַּ⁠יהוָֽה ׃²⁸ וַ⁠נֹּ֕אמֶר וְ⁠הָיָ֗ה כִּֽי ־ יֹאמְר֥וּ אֵלֵ֛י⁠נוּ וְ⁠אֶל ־ דֹּרֹתֵ֖י⁠נוּ מָחָ֑ר וְ⁠אָמַ֡רְנוּ רְא֣וּ אֶת ־ תַּבְנִית֩ מִזְבַּ֨ח יְהוָ֜ה אֲשֶׁר ־ עָשׂ֣וּ אֲבוֹתֵ֗י⁠נוּ לֹ֤א לְ⁠עוֹלָה֙ וְ⁠לֹ֣א לְ⁠זֶ֔בַח כִּי ־ עֵ֣ד ה֔וּא בֵּינֵ֖י⁠נוּ וּ⁠בֵינֵי⁠כֶֽם ׃²⁹ חָלִילָ⁠ה֩ לָּ֨⁠נוּ מִמֶּ֜⁠נּוּ לִ⁠מְרֹ֣ד בַּֽ⁠יהוָ֗ה וְ⁠לָ⁠שׁ֤וּב הַ⁠יּוֹם֙ מֵ⁠אַחֲרֵ֣י יְהוָ֔ה לִ⁠בְנ֣וֹת מִזְבֵּ֔חַ לְ⁠עֹלָ֖ה לְ⁠מִנְחָ֣ה וּ⁠לְ⁠זָ֑בַח מִ⁠לְּ⁠בַ֗ד מִזְבַּח֙ יְהוָ֣ה אֱלֹהֵ֔י⁠נוּ אֲשֶׁ֖ר לִ⁠פְנֵ֥י מִשְׁכָּנֽ⁠וֹ ׃פ³⁰ וַ⁠יִּשְׁמַ֞ע פִּֽינְחָ֣ס הַ⁠כֹּהֵ֗ן וּ⁠נְשִׂיאֵ֨י הָ⁠עֵדָ֜ה וְ⁠רָאשֵׁ֨י אַלְפֵ֤י יִשְׂרָאֵל֙ אֲשֶׁ֣ר אִתּ֔⁠וֹ אֶת ־ הַ֨⁠דְּבָרִ֔ים אֲשֶׁ֧ר דִּבְּר֛וּ בְּנֵי ־ רְאוּבֵ֥ן וּ⁠בְנֵי ־ גָ֖ד וּ⁠בְנֵ֣י מְנַשֶּׁ֑ה וַ⁠יִּיטַ֖ב בְּ⁠עֵינֵי⁠הֶֽם ׃³¹ וַ⁠יֹּ֣אמֶר פִּֽינְחָ֣ס בֶּן ־ אֶלְעָזָ֣ר הַ⁠כֹּהֵ֡ן אֶל ־ בְּנֵי ־ רְאוּבֵ֨ן וְ⁠אֶל ־ בְּנֵי ־ גָ֜ד וְ⁠אֶל ־ בְּנֵ֣י מְנַשֶּׁ֗ה הַ⁠יּ֤וֹם ׀ יָדַ֨עְנוּ֙ כִּֽי ־ בְ⁠תוֹכֵ֣⁠נוּ יְהוָ֔ה אֲשֶׁ֛ר לֹֽא ־ מְעַלְתֶּ֥ם בַּֽ⁠יהוָ֖ה הַ⁠מַּ֣עַל הַ⁠זֶּ֑ה אָ֗ז הִצַּלְתֶּ֛ם אֶת ־ בְּנֵ֥י יִשְׂרָאֵ֖ל מִ⁠יַּ֥ד יְהוָֽה ׃³² וַ⁠יָּ֣שָׁב פִּֽינְחָ֣ס בֶּן ־ אֶלְעָזָ֣ר הַ⁠כֹּהֵ֣ן ׀ וְ⁠הַ⁠נְּשִׂיאִ֡ים מֵ⁠אֵ֣ת בְּנֵֽי ־ רְאוּבֵן֩ וּ⁠מֵ⁠אֵ֨ת בְּנֵי ־ גָ֜ד מֵ⁠אֶ֧רֶץ הַ⁠גִּלְעָ֛ד אֶל ־ אֶ֥רֶץ כְּנַ֖עַן אֶל ־ בְּנֵ֣י יִשְׂרָאֵ֑ל וַ⁠יָּשִׁ֥בוּ אוֹתָ֖⁠ם דָּבָֽר ׃³³ וַ⁠יִּיטַ֣ב הַ⁠דָּבָ֗ר בְּ⁠עֵינֵי֙ בְּנֵ֣י יִשְׂרָאֵ֔ל וַ⁠יְבָרֲכ֥וּ אֱלֹהִ֖ים בְּנֵ֣י יִשְׂרָאֵ֑ל וְ⁠לֹ֣א אָמְר֗וּ לַ⁠עֲל֤וֹת עֲלֵי⁠הֶם֙ לַ⁠צָּבָ֔א לְ⁠שַׁחֵת֙ אֶת ־ הָ⁠אָ֔רֶץ אֲשֶׁ֛ר בְּנֵי ־ רְאוּבֵ֥ן וּ⁠בְנֵי ־ גָ֖ד יֹשְׁבִ֥ים בָּֽ⁠הּ ׃³⁴ וַֽ⁠יִּקְרְא֛וּ בְּנֵי ־ רְאוּבֵ֥ן וּ⁠בְנֵי ־ גָ֖ד לַ⁠מִּזְבֵּ֑חַ כִּ֣י עֵ֥ד הוּא֙ בֵּֽינֹתֵ֔י⁠נוּ כִּ֥י יְהוָ֖ה הָ⁠אֱלֹהִֽים ׃פ

Chapter 23

¹ וַֽ⁠יְהִי֙ מִ⁠יָּמִ֣ים רַבִּ֔ים אַ֠חֲרֵי אֲשֶׁר ־ הֵנִ֨יחַ יְהוָ֧ה לְ⁠יִשְׂרָאֵ֛ל מִ⁠כָּל ־ אֹיְבֵי⁠הֶ֖ם מִ⁠סָּבִ֑יב וִ⁠יהוֹשֻׁ֣עַ זָקֵ֔ן בָּ֖א בַּ⁠יָּמִֽים ׃² וַ⁠יִּקְרָ֤א יְהוֹשֻׁ֨עַ֙ לְ⁠כָל ־ יִשְׂרָאֵ֔ל לִ⁠זְקֵנָי⁠ו֙ וּ⁠לְ⁠רָאשָׁ֔י⁠ו וּ⁠לְ⁠שֹׁפְטָ֖י⁠ו וּ⁠לְ⁠שֹֽׁטְרָ֑י⁠ו וַ⁠יֹּ֣אמֶר אֲלֵ⁠הֶ֔ם אֲנִ֣י זָקַ֔נְתִּי בָּ֖אתִי בַּ⁠יָּמִֽים ׃³ וְ⁠אַתֶּ֣ם רְאִיתֶ֗ם אֵת֩ כָּל ־ אֲשֶׁ֨ר עָשָׂ֜ה יְהוָ֧ה אֱלֹהֵי⁠כֶ֛ם לְ⁠כָל ־ הַ⁠גּוֹיִ֥ם הָ⁠אֵ֖לֶּה מִ⁠פְּנֵי⁠כֶ֑ם כִּ֚י יְהוָ֣ה אֱלֹהֵי⁠כֶ֔ם ה֖וּא הַ⁠נִּלְחָ֥ם לָ⁠כֶֽם ׃⁴ רְאוּ֩ הִפַּ֨לְתִּי לָ⁠כֶ֜ם אֶֽת ־ הַ֠⁠גּוֹיִם הַ⁠נִּשְׁאָרִ֥ים הָ⁠אֵ֛לֶּה בְּ⁠נַחֲלָ֖ה לְ⁠שִׁבְטֵי⁠כֶ֑ם מִן ־ הַ⁠יַּרְדֵּ֗ן וְ⁠כָל ־ הַ⁠גּוֹיִם֙ אֲשֶׁ֣ר הִכְרַ֔תִּי

וְ⁠הַ⁠יָּ֥ם הַ⁠גָּד֖וֹל מְב֥וֹא הַ⁠שָּֽׁמֶשׁ ׃⁵ וַ⁠יהוָ֣ה אֱלֹֽהֵי⁠כֶ֗ם ה֚וּא יֶהְדֳּפֵ֣⁠ם מִ⁠פְּנֵי⁠כֶ֔ם וְ⁠הוֹרִ֥ישׁ אֹתָ֖⁠ם מִ⁠לִּ⁠פְנֵי⁠כֶ֑ם וִֽ⁠ירִשְׁתֶּם֙ אֶת ־ אַרְצָ֔⁠ם כַּ⁠אֲשֶׁ֥ר דִּבֶּ֛ר יְהוָ֥ה אֱלֹהֵי⁠כֶ֖ם לָ⁠כֶֽם ׃⁶ וַ⁠חֲזַקְתֶּ֣ם מְאֹ֔ד לִ⁠שְׁמֹ֣ר וְ⁠לַ⁠עֲשׂ֔וֹת אֵ֚ת כָּל ־ הַ⁠כָּת֔וּב בְּ⁠סֵ֖פֶר תּוֹרַ֣ת מֹשֶׁ֑ה לְ⁠בִלְתִּ֥י סוּר ־ מִמֶּ֖⁠נּוּ יָמִ֥ין וּ⁠שְׂמֹֽאול ׃⁷ לְ⁠בִלְתִּי ־ בוֹא֙ בַּ⁠גּוֹיִ֣ם הָ⁠אֵ֔לֶּה הַ⁠נִּשְׁאָרִ֥ים הָ⁠אֵ֖לֶּה אִתְּ⁠כֶ֑ם וּ⁠בְ⁠שֵׁ֨ם אֱלֹהֵי⁠הֶ֤ם לֹא ־ תַזְכִּ֨ירוּ֙ וְ⁠לֹ֣א תַשְׁבִּ֔יעוּ וְ⁠לֹ֣א תַעַבְד֔וּ⁠ם וְ⁠לֹ֥א תִֽשְׁתַּחֲו֖וּ לָ⁠הֶֽם ׃⁸ כִּ֛י אִם ־ בַּ⁠יהוָ֥ה אֱלֹהֵי⁠כֶ֖ם תִּדְבָּ֑קוּ כַּ⁠אֲשֶׁ֣ר עֲשִׂיתֶ֔ם עַ֖ד הַ⁠יּ֥וֹם הַ⁠זֶּֽה ׃⁹ וַ⁠יּ֤וֹרֶשׁ יְהוָה֙ מִ⁠פְּנֵי⁠כֶ֔ם גּוֹיִ֖ם גְּדֹלִ֣ים וַ⁠עֲצוּמִ֑ים וְ⁠אַתֶּ֗ם לֹא ־ עָ֤מַד אִישׁ֙ בִּ⁠פְנֵי⁠כֶ֔ם עַ֖ד הַ⁠יּ֥וֹם הַ⁠זֶּֽה ׃¹⁰ אִישׁ ־ אֶחָ֥ד מִ⁠כֶּ֖ם יִרְדָּף ־ אָ֑לֶף כִּ֣י ׀ יְהוָ֣ה אֱלֹהֵי⁠כֶ֗ם ה֚וּא הַ⁠נִּלְחָ֣ם לָ⁠כֶ֔ם כַּ⁠אֲשֶׁ֖ר דִּבֶּ֥ר לָ⁠כֶֽם ׃¹¹ וְ⁠נִשְׁמַרְתֶּ֥ם מְאֹ֖ד לְ⁠נַפְשֹֽׁתֵי⁠כֶ֑ם לְ⁠אַהֲבָ֖ה אֶת ־ יְהוָ֥ה אֱלֹהֵי⁠כֶֽם ׃¹² כִּ֣י ׀ אִם ־ שׁ֣וֹב תָּשׁ֗וּבוּ וּ⁠דְבַקְתֶּם֙ בְּ⁠יֶ֨תֶר֙ הַ⁠גּוֹיִ֣ם הָ⁠אֵ֔לֶּה הַ⁠נִּשְׁאָרִ֥ים הָ⁠אֵ֖לֶּה אִתְּ⁠כֶ֑ם וְ⁠הִֽתְחַתַּנְתֶּ֥ם בָּ⁠הֶ֛ם וּ⁠בָאתֶ֥ם בָּ⁠הֶ֖ם וְ⁠הֵ֥ם בָּ⁠כֶֽם ׃¹³ יָד֨וֹעַ֙ תֵּֽדְע֔וּ כִּי֩ לֹ֨א יוֹסִ֜יף יְהוָ֣ה אֱלֹהֵי⁠כֶ֗ם לְ⁠הוֹרִ֛ישׁ אֶת ־ הַ⁠גּוֹיִ֥ם הָ⁠אֵ֖לֶּה מִ⁠לִּ⁠פְנֵי⁠כֶ֑ם וְ⁠הָי֨וּ לָ⁠כֶ֜ם לְ⁠פַ֣ח וּ⁠לְ⁠מוֹקֵ֗שׁ וּ⁠לְ⁠שֹׁטֵ֤ט בְּ⁠צִדֵּי⁠כֶם֙ וְ⁠לִ⁠צְנִנִ֣ים בְּ⁠עֵינֵי⁠כֶ֔ם עַד ־ אֲבָדְ⁠כֶ֗ם מֵ֠⁠עַל הָ⁠אֲדָמָ֤ה הַ⁠טּוֹבָה֙ הַ⁠זֹּ֔את אֲשֶׁר֙ נָתַ֣ן לָ⁠כֶ֔ם יְהוָ֖ה אֱלֹהֵי⁠כֶֽם ׃¹⁴ וְ⁠הִנֵּ֨ה אָנֹכִ֤י הוֹלֵךְ֙ הַ⁠יּ֔וֹם בְּ⁠דֶ֖רֶךְ כָּל ־ הָ⁠אָ֑רֶץ וִ⁠ידַעְתֶּ֞ם בְּ⁠כָל ־ לְבַבְ⁠כֶ֣ם וּ⁠בְ⁠כָל ־ נַפְשְׁ⁠כֶ֗ם כִּ֣י לֹֽא ־ נָפַל֩ דָּבָ֨ר אֶחָ֜ד מִ⁠כֹּ֣ל ׀ הַ⁠דְּבָרִ֣ים הַ⁠טּוֹבִ֗ים אֲשֶׁ֨ר דִּבֶּ֜ר יְהוָ֤ה אֱלֹהֵי⁠כֶם֙ עֲלֵי⁠כֶ֔ם הַ⁠כֹּל֙ בָּ֣אוּ לָ⁠כֶ֔ם לֹֽא ־ נָפַ֥ל מִמֶּ֖⁠נּוּ דָּבָ֥ר אֶחָֽד ׃¹⁵ וְ⁠הָיָ֗ה כַּ⁠אֲשֶׁר ־ בָּ֤א עֲלֵי⁠כֶם֙ כָּל ־ הַ⁠דָּבָ֣ר הַ⁠טּ֔וֹב אֲשֶׁ֥ר דִּבֶּ֛ר יְהוָ֥ה אֱלֹהֵי⁠כֶ֖ם אֲלֵי⁠כֶ֑ם כֵּן֩ יָבִ֨יא יְהוָ֜ה עֲלֵי⁠כֶ֗ם אֵ֚ת כָּל ־ הַ⁠דָּבָ֣ר הָ⁠רָ֔ע עַד ־ הַשְׁמִיד֣⁠וֹ אוֹתְ⁠כֶ֗ם מֵ֠⁠עַל הָ⁠אֲדָמָ֤ה הַ⁠טּוֹבָה֙ הַ⁠זֹּ֔את אֲשֶׁר֙ נָתַ֣ן לָ⁠כֶ֔ם יְהוָ֖ה אֱלֹהֵי⁠כֶֽם ׃¹⁶ בְּ֠⁠עָבְרְ⁠כֶם אֶת ־ בְּרִ֨ית יְהוָ֥ה אֱלֹהֵי⁠כֶם֮ אֲשֶׁ֣ר צִוָּ֣ה אֶתְ⁠כֶם֒ וַ⁠הֲלַכְתֶּ֗ם וַ⁠עֲבַדְתֶּם֙ אֱלֹהִ֣ים אֲחֵרִ֔ים וְ⁠הִשְׁתַּחֲוִיתֶ֖ם לָ⁠הֶ֑ם וְ⁠חָרָ֤ה אַף ־ יְהוָה֙ בָּ⁠כֶ֔ם וַ⁠אֲבַדְתֶּ֣ם מְהֵרָ֔ה מֵ⁠עַל֙ הָ⁠אָ֣רֶץ הַ⁠טּוֹבָ֔ה אֲשֶׁ֖ר נָתַ֥ן לָ⁠כֶֽם ׃פ

Chapter 24

¹ וַ⁠יֶּאֶסֹ֧ף יְהוֹשֻׁ֛עַ אֶת ־ כָּל ־ שִׁבְטֵ֥י יִשְׂרָאֵ֖ל שְׁכֶ֑מָ⁠ה וַ⁠יִּקְרָא֩ לְ⁠זִקְנֵ֨י יִשְׂרָאֵ֜ל וּ⁠לְ⁠רָאשָׁ֗י⁠ו וּ⁠לְ⁠שֹֽׁפְטָי⁠ו֙ וּ⁠לְ⁠שֹׁ֣טְרָ֔י⁠ו וַ⁠יִּֽתְיַצְּב֖וּ לִ⁠פְנֵ֥י הָ⁠אֱלֹהִֽים ׃² וַ⁠יֹּ֨אמֶר יְהוֹשֻׁ֜עַ אֶל ־ כָּל ־ הָ⁠עָ֗ם כֹּֽה ־ אָמַ֣ר יְהוָה֮ אֱלֹהֵ֣י יִשְׂרָאֵל֒ בְּ⁠עֵ֣בֶר הַ⁠נָּהָ֗ר יָשְׁב֤וּ אֲבֽוֹתֵי⁠כֶם֙ מֵֽ⁠עוֹלָ֔ם תֶּ֛רַח אֲבִ֥י אַבְרָהָ֖ם וַ⁠אֲבִ֣י נָח֑וֹר וַ⁠יַּעַבְד֖וּ אֱלֹהִ֥ים אֲחֵרִֽים ׃³ וָ֠⁠אֶקַּח אֶת ־ אֲבִי⁠כֶ֤ם אֶת ־ אַבְרָהָם֙ מֵ⁠עֵ֣בֶר הַ⁠נָּהָ֔ר וָ⁠אוֹלֵ֥ךְ אוֹת֖⁠וֹ בְּ⁠כָל ־ אֶ֣רֶץ כְּנָ֑עַן וָאַרְבֶּה֙ ¹ אֶת ־ זַרְע֔⁠וֹ וָֽ⁠אֶתֶּן ־ ל֖⁠וֹ אֶת ־ יִצְחָֽק ׃⁴ וָ⁠אֶתֵּ֣ן לְ⁠יִצְחָ֔ק אֶֽת ־ יַעֲקֹ֖ב וְ⁠אֶת ־ עֵשָׂ֑ו וָ⁠אֶתֵּ֨ן לְ⁠עֵשָׂ֜ו אֶת ־ הַ֤ר שֵׂעִיר֙ לָ⁠רֶ֣שֶׁת אוֹת֔⁠וֹ וְ⁠יַעֲקֹ֥ב וּ⁠בָנָ֖י⁠ו יָרְד֥וּ מִצְרָֽיִם ׃⁵ וָ⁠אֶשְׁלַ֞ח אֶת ־ מֹשֶׁ֤ה וְ⁠אֶֽת ־ אַהֲרֹן֙ וָ⁠אֶגֹּ֣ף אֶת ־ מִצְרַ֔יִם כַּ⁠אֲשֶׁ֥ר עָשִׂ֖יתִי בְּ⁠קִרְבּ֑⁠וֹ וְ⁠אַחַ֖ר הוֹצֵ֥אתִי אֶתְ⁠כֶֽם ׃⁶ וָֽ⁠אוֹצִ֤יא אֶת ־ אֲבֽוֹתֵי⁠כֶם֙ מִ⁠מִּצְרַ֔יִם וַ⁠תָּבֹ֖אוּ הַ⁠יָּ֑מָּ⁠ה וַ⁠יִּרְדְּפ֨וּ מִצְרַ֜יִם אַחֲרֵ֧י אֲבוֹתֵי⁠כֶ֛ם בְּ⁠רֶ֥כֶב וּ⁠בְ⁠פָרָשִׁ֖ים

¹Q ו⁠ארב

יַם ־ סֽוּף ⁷ וַ⁠יִּצְעֲק֣וּ אֶל ־ יְהוָ֗ה וַ⁠יָּ֨שֶׂם מַֽאֲפֵ֜ל בֵּינֵי⁠כֶ֣ם ׀ וּ⁠בֵ֣ין הַ⁠מִּצְרִ֗ים וַ⁠יָּבֵ֨א עָלָ֤י⁠ו אֶת ־ הַ⁠יָּם֙ וַ⁠יְכַסֵּ֔⁠הוּ וַ⁠תִּרְאֶ֨ינָה֙ עֵינֵי⁠כֶ֔ם אֵ֥ת אֲשֶׁר ־ עָשִׂ֖יתִי בְּ⁠מִצְרָ֑יִם וַ⁠תֵּשְׁב֥וּ בַ⁠מִּדְבָּ֖ר יָמִ֥ים רַבִּֽים ׃⁸ וָאָבִ֣יא ¹ אֶתְ⁠כֶ֗ם אֶל ־ אֶ֤רֶץ הָ⁠אֱמֹרִי֙ הַ⁠יּוֹשֵׁב֙ בְּ⁠עֵ֣בֶר הַ⁠יַּרְדֵּ֔ן וַ⁠יִּֽלָּחֲמ֖וּ אִתְּ⁠כֶ֑ם וָ⁠אֶתֵּ֨ן אוֹתָ֤⁠ם בְּ⁠יֶדְ⁠כֶם֙ וַ⁠תִּֽירְשׁ֣וּ אֶת ־ אַרְצָ֔⁠ם וָ⁠אַשְׁמִידֵ֖⁠ם מִ⁠פְּנֵי⁠כֶֽם ׃⁹ וַ⁠יָּ֨קָם בָּלָ֤ק בֶּן ־ צִפּוֹר֙ מֶ֣לֶךְ מוֹאָ֔ב וַ⁠יִּלָּ֖חֶם בְּ⁠יִשְׂרָאֵ֑ל וַ⁠יִּשְׁלַ֗ח וַ⁠יִּקְרָ֛א לְ⁠בִלְעָ֥ם בֶּן ־ בְּע֖וֹר לְ⁠קַלֵּ֥ל אֶתְ⁠כֶֽם ׃¹⁰ וְ⁠לֹ֥א אָבִ֖יתִי לִ⁠שְׁמֹ֣עַ לְ⁠בִלְעָ֑ם וַ⁠יְבָ֤רֶךְ בָּרוֹךְ֙ אֶתְ⁠כֶ֔ם וָ⁠אַצִּ֥ל אֶתְ⁠כֶ֖ם מִ⁠יָּדֽ⁠וֹ ׃¹¹ וַ⁠תַּעַבְר֣וּ אֶת ־ הַ⁠יַּרְדֵּן֮ וַ⁠תָּבֹ֣אוּ אֶל ־ יְרִיחוֹ֒ וַ⁠יִּלָּחֲמ֣וּ בָ⁠כֶ֣ם בַּעֲלֵֽי ־ יְ֠רִיחוֹ הָֽ⁠אֱמֹרִ֨י וְ⁠הַ⁠פְּרִזִּ֜י וְ⁠הַֽ⁠כְּנַעֲנִ֗י וְ⁠הַֽ⁠חִתִּי֙ וְ⁠הַ⁠גִּרְגָּשִׁ֔י הַֽ⁠חִוִּ֖י וְ⁠הַ⁠יְבוּסִ֑י וָ⁠אֶתֵּ֥ן אוֹתָ֖⁠ם בְּ⁠יֶדְ⁠כֶֽם ׃¹² וָ⁠אֶשְׁלַ֤ח לִ⁠פְנֵי⁠כֶם֙ אֶת ־ הַ⁠צִּרְעָ֔ה וַ⁠תְּגָ֤רֶשׁ אוֹתָ⁠ם֙ מִ⁠פְּנֵי⁠כֶ֔ם שְׁנֵ֖י מַלְכֵ֣י הָ⁠אֱמֹרִ֑י לֹ֥א בְ⁠חַרְבְּ⁠ךָ֖ וְ⁠לֹ֥א בְ⁠קַשְׁתֶּֽ⁠ךָ ׃¹³ וָ⁠אֶתֵּ֨ן לָ⁠כֶ֜ם אֶ֣רֶץ ׀ אֲשֶׁ֧ר לֹֽא ־ יָגַ֣עְתָּ בָּ֗⁠הּ וְ⁠עָרִים֙ אֲשֶׁ֣ר לֹא ־ בְנִיתֶ֔ם וַ⁠תֵּשְׁב֖וּ בָּ⁠הֶ֑ם כְּרָמִ֤ים וְ⁠זֵיתִים֙ אֲשֶׁ֣ר לֹֽא ־ נְטַעְתֶּ֔ם אַתֶּ֖ם אֹכְלִֽים ׃¹⁴ וְ⁠עַתָּ֞ה יְר֧אוּ אֶת ־ יְהוָ֛ה וְ⁠עִבְד֥וּ אֹת֖⁠וֹ בְּ⁠תָמִ֣ים וּ⁠בֶֽ⁠אֱמֶ֑ת וְ⁠הָסִ֣ירוּ אֶת ־ אֱלֹהִ֗ים אֲשֶׁר֩ עָבְד֨וּ אֲבוֹתֵי⁠כֶ֜ם בְּ⁠עֵ֤בֶר הַ⁠נָּהָר֙ וּ⁠בְ⁠מִצְרַ֔יִם וְ⁠עִבְד֖וּ אֶת ־ יְהוָֽה ׃¹⁵ וְ⁠אִם֩ רַ֨ע בְּֽ⁠עֵינֵי⁠כֶ֜ם לַ⁠עֲבֹ֣ד אֶת ־ יְהוָ֗ה בַּחֲר֨וּ לָ⁠כֶ֣ם הַ⁠יּוֹם֮ אֶת ־ מִ֣י תַעֲבֹדוּ⁠ן֒ אִ֣ם אֶת ־ אֱלֹהִ֞ים אֲשֶׁר ־ עָבְד֣וּ אֲבוֹתֵי⁠כֶ֗ם אֲשֶׁר֙ ב⁠עבר ² הַ⁠נָּהָ֔ר וְ⁠אִם֙ אֶת ־ אֱלֹהֵ֣י הָ⁠אֱמֹרִ֔י אֲשֶׁ֥ר אַתֶּ֖ם יֹשְׁבִ֣ים בְּ⁠אַרְצָ֑⁠ם וְ⁠אָנֹכִ֣י וּ⁠בֵיתִ֔⁠י נַעֲבֹ֖ד אֶת ־ יְהוָֽה ׃פ¹⁶ וַ⁠יַּ֤עַן הָ⁠עָם֙ וַ⁠יֹּ֔אמֶר חָלִ֣ילָ⁠ה לָּ֔⁠נוּ מֵ⁠עֲזֹ֖ב אֶת ־ יְהוָ֑ה לַ⁠עֲבֹ֖ד אֱלֹהִ֥ים אֲחֵרִֽים ׃¹⁷ כִּ֚י יְהוָ֣ה אֱלֹהֵ֔י⁠נוּ הוּא֩ הַ⁠מַּעֲלֶ֨ה אֹתָ֧⁠נוּ וְ⁠אֶת ־ אֲבוֹתֵ֛י⁠נוּ מֵ⁠אֶ֥רֶץ מִצְרַ֖יִם מִ⁠בֵּ֣ית עֲבָדִ֑ים וַ⁠אֲשֶׁ֧ר עָשָׂ֣ה לְ⁠עֵינֵ֗י⁠נוּ אֶת ־ הָ⁠אֹת֤וֹת הַ⁠גְּדֹלוֹת֙ הָ⁠אֵ֔לֶּה וַֽ⁠יִּשְׁמְרֵ֗⁠נוּ בְּ⁠כָל ־ הַ⁠דֶּ֨רֶךְ֙ אֲשֶׁ֣ר הָלַ֣כְנוּ בָ֔⁠הּ וּ⁠בְ⁠כֹל֙ הָֽ⁠עַמִּ֔ים אֲשֶׁ֥ר עָבַ֖רְנוּ בְּ⁠קִרְבָּֽ⁠ם ׃¹⁸ וַ⁠יְגָ֨רֶשׁ יְהוָ֜ה אֶת ־ כָּל ־ הָ⁠עַמִּ֗ים וְ⁠אֶת ־ הָ⁠אֱמֹרִ֛י יֹשֵׁ֥ב הָ⁠אָ֖רֶץ מִ⁠פָּנֵ֑י⁠נוּ גַּם ־ אֲנַ֨חְנוּ֙ נַעֲבֹ֣ד אֶת ־ יְהוָ֔ה כִּי ־ ה֖וּא אֱלֹהֵֽי⁠נוּ ׃ס¹⁹ וַ⁠יֹּ֨אמֶר יְהוֹשֻׁ֜עַ אֶל ־ הָ⁠עָ֗ם לֹ֤א תֽוּכְלוּ֙ לַ⁠עֲבֹ֣ד אֶת ־ יְהוָ֔ה כִּֽי ־ אֱלֹהִ֥ים קְדֹשִׁ֖ים ה֑וּא אֵֽל ־ קַנּ֣וֹא ה֔וּא לֹֽא ־ יִשָּׂ֥א לְ⁠פִשְׁעֲ⁠כֶ֖ם וּ⁠לְ⁠חַטֹּאותֵי⁠כֶֽם ׃²⁰ כִּ֤י תַֽעַזְבוּ֙ אֶת ־ יְהוָ֔ה וַ⁠עֲבַדְתֶּ֖ם אֱלֹהֵ֣י נֵכָ֑ר וְ⁠שָׁ֨ב וְ⁠הֵרַ֤ע לָ⁠כֶם֙ וְ⁠כִלָּ֣ה אֶתְ⁠כֶ֔ם אַחֲרֵ֖י אֲשֶׁר ־ הֵיטִ֥יב לָ⁠כֶֽם ׃²¹ וַ⁠יֹּ֥אמֶר הָ⁠עָ֖ם אֶל ־ יְהוֹשֻׁ֑עַ לֹ֕א כִּ֥י אֶת ־ יְהוָ֖ה נַעֲבֹֽד ׃²² וַ⁠יֹּ֨אמֶר יְהוֹשֻׁ֜עַ אֶל ־ הָ⁠עָ֗ם עֵדִ֤ים אַתֶּם֙ בָּ⁠כֶ֔ם כִּֽי ־ אַתֶּ֞ם בְּחַרְתֶּ֥ם לָ⁠כֶ֛ם אֶת ־ יְהוָ֖ה לַ⁠עֲבֹ֣ד אוֹת֑⁠וֹ וַ⁠יֹּאמְר֖וּ עֵדִֽים ׃²³ וְ⁠עַתָּ֕ה הָסִ֛ירוּ אֶת ־ אֱלֹהֵ֥י הַ⁠נֵּכָ֖ר אֲשֶׁ֣ר בְּ⁠קִרְבְּ⁠כֶ֑ם וְ⁠הַטּוּ֙ אֶת ־ לְבַבְ⁠כֶ֔ם אֶל ־ יְהוָ֖ה אֱלֹהֵ֥י יִשְׂרָאֵֽל ׃²⁴ וַ⁠יֹּאמְר֥וּ הָ⁠עָ֖ם אֶל ־ יְהוֹשֻׁ֑עַ אֶת ־ יְהוָ֤ה אֱלֹהֵ֨י⁠נוּ֙ נַעֲבֹ֔ד וּ⁠בְ⁠קוֹל֖⁠וֹ נִשְׁמָֽע ׃²⁵ וַ⁠יִּכְרֹ֨ת יְהוֹשֻׁ֧עַ בְּרִ֛ית לָ⁠עָ֖ם בַּ⁠יּ֣וֹם הַ⁠ה֑וּא וַ⁠יָּ֥שֶׂם ל֛⁠וֹ חֹ֥ק וּ⁠מִשְׁפָּ֖ט בִּ⁠שְׁכֶֽם ׃²⁶ וַ⁠יִּכְתֹּ֤ב יְהוֹשֻׁ֨עַ֙ אֶת ־ הַ⁠דְּבָרִ֣ים הָ⁠אֵ֔לֶּה בְּ⁠סֵ֖פֶר תּוֹרַ֣ת אֱלֹהִ֑ים וַ⁠יִּקַּח֙ אֶ֣בֶן גְּדוֹלָ֔ה וַ⁠יְקִימֶ֣⁠הָ שָּׁ֔ם תַּ֚חַת הָֽ⁠אַלָּ֔ה אֲשֶׁ֖ר בְּ⁠מִקְדַּ֥שׁ יְהוָֽה ׃ס²⁷ וַ⁠יֹּ֨אמֶר יְהוֹשֻׁ֜עַ אֶל ־ כָּל ־ הָ⁠עָ֗ם הִנֵּ֨ה הָ⁠אֶ֤בֶן הַ⁠זֹּאת֙ תִּֽהְיֶה ־ בָּ֣⁠נוּ לְ⁠עֵדָ֔ה כִּֽי ־ הִ֣יא שָׁמְעָ֗ה אֵ֚ת כָּל ־ אִמְרֵ֣י יְהוָ֔ה אֲשֶׁ֥ר דִּבֶּ֖ר עִמָּ֑⁠נוּ וְ⁠הָיְתָ֤ה בָ⁠כֶם֙ לְ⁠עֵדָ֔ה פֶּֽן ־ תְּכַחֲשׁ֖וּ⁠ן בֵּ⁠אלֹהֵי⁠כֶֽם ׃²⁸ וַ⁠יְשַׁלַּ֤ח יְהוֹשֻׁ֨עַ֙ אֶת ־ הָ⁠עָ֔ם אִ֖ישׁ לְ⁠נַחֲלָתֽ⁠וֹ ׃פ²⁹ וַ⁠יְהִ֗י אַֽחֲרֵי֙ הַ⁠דְּבָרִ֣ים הָ⁠אֵ֔לֶּה וַ⁠יָּ֛מָת יְהוֹשֻׁ֥עַ בִּן ־ נ֖וּן עֶ֣בֶד יְהוָ֑ה בֶּן ־ מֵאָ֥ה וָ⁠עֶ֖שֶׂר שָׁנִֽים ׃³⁰ וַ⁠יִּקְבְּר֤וּ אֹת⁠וֹ֙ בִּ⁠גְב֣וּל נַחֲלָת֔⁠וֹ בְּ⁠תִמְנַת ־ סֶ֖רַח אֲשֶׁ֣ר בְּ⁠הַר ־ אֶפְרָ֑יִם מִ⁠צְּפ֖וֹן לְ⁠הַר ־ גָּֽעַשׁ ׃³¹ וַ⁠יַּעֲבֹ֤ד יִשְׂרָאֵל֙ אֶת ־ יְהוָ֔ה כֹּ֖ל יְמֵ֣י יְהוֹשֻׁ֑עַ וְ⁠כֹ֣ל ׀ יְמֵ֣י הַ⁠זְּקֵנִ֗ים אֲשֶׁ֨ר הֶאֱרִ֤יכוּ יָמִים֙ אַחֲרֵ֣י יְהוֹשֻׁ֔עַ וַ⁠אֲשֶׁ֣ר יָדְע֗וּ אֵ֚ת כָּל ־ מַעֲשֵׂ֣ה יְהוָ֔ה אֲשֶׁ֥ר עָשָׂ֖ה לְ⁠יִשְׂרָאֵֽל ׃³² וְ⁠אֶת ־ עַצְמ֣וֹת י֠וֹסֵף אֲשֶׁר ־ הֶעֱל֨וּ בְנֵי ־ יִשְׂרָאֵ֥ל ׀ מִ⁠מִּצְרַיִם֮ קָבְר֣וּ בִ⁠שְׁכֶם֒ בְּ⁠חֶלְקַ֣ת הַ⁠שָּׂדֶ֗ה אֲשֶׁ֨ר קָנָ֧ה יַעֲקֹ֛ב מֵ⁠אֵ֛ת בְּנֵֽי ־ חֲמ֥וֹר אֲבִֽי ־ שְׁכֶ֖ם בְּ⁠מֵאָ֣ה קְשִׂיטָ֑ה וַ⁠יִּֽהְי֥וּ לִ⁠בְנֵֽי ־ יוֹסֵ֖ף לְ⁠נַחֲלָֽה ׃³³ וְ⁠אֶלְעָזָ֥ר בֶּֽן ־ אַהֲרֹ֖ן מֵ֑ת וַ⁠יִּקְבְּר֣וּ אֹת֗⁠וֹ בְּ⁠גִבְעַת֙ פִּֽינְחָ֣ס בְּנ֔⁠וֹ אֲשֶׁ֥ר נִתַּן ־ ל֖⁠וֹ בְּ⁠הַ֥ר אֶפְרָֽיִם ׃

Judges

Chapter 1

¹ וַ⁠יְהִ֗י אַחֲרֵי֙ מ֣וֹת יְהוֹשֻׁ֔עַ וַֽ⁠יִּשְׁאֲלוּ֙ בְּנֵ֣י יִשְׂרָאֵ֔ל בַּ⁠יהוָ֖ה לֵ⁠אמֹ֑ר מִ֣י יַעֲלֶה ־ לָּ֧⁠נוּ אֶל ־ הַֽ⁠כְּנַעֲנִ֛י בַּ⁠תְּחִלָּ֖ה לְ⁠הִלָּ֥חֶם בּֽ⁠וֹ ׃² וַ⁠יֹּ֣אמֶר יְהוָ֖ה יְהוּדָ֣ה יַעֲלֶ֑ה הִנֵּ֛ה נָתַ֥תִּי אֶת ־ הָ⁠אָ֖רֶץ בְּ⁠יָדֽ⁠וֹ ׃³ וַ⁠יֹּ֣אמֶר יְהוּדָה֩ לְ⁠שִׁמְע֨וֹן אָחִ֜י⁠ו עֲלֵ֧ה אִתִּ֣⁠י בְ⁠גוֹרָלִ֗⁠י וְ⁠נִֽלָּחֲמָה֙ בַּֽ⁠כְּנַעֲנִ֔י וְ⁠הָלַכְתִּ֧י גַם ־ אֲנִ֛י אִתְּ⁠ךָ֖ בְּ⁠גוֹרָלֶ֑⁠ךָ וַ⁠יֵּ֥לֶךְ אִתּ֖⁠וֹ שִׁמְעֽוֹן ׃⁴ וַ⁠יַּ֣עַל יְהוּדָ֔ה וַ⁠יִּתֵּ֧ן יְהוָ֛ה אֶת ־ הַ⁠כְּנַעֲנִ֥י וְ⁠הַ⁠פְּרִזִּ֖י בְּ⁠יָדָ֑⁠ם וַ⁠יַּכּ֣וּ⁠ם בְּ⁠בֶ֔זֶק עֲשֶׂ֥רֶת אֲלָפִ֖ים אִֽישׁ ׃⁵ וַֽ֠⁠יִּמְצְאוּ אֶת ־ אֲדֹנִ֥י בֶ֨זֶק֙ בְּ⁠בֶ֔זֶק וַ⁠יִּֽלָּחֲמ֖וּ בּ֑⁠וֹ וַ⁠יַּכּ֕וּ אֶת ־ הַֽ⁠כְּנַעֲנִ֖י וְ⁠אֶת ־ הַ⁠פְּרִזִּֽי ׃⁶ וַ⁠יָּ֨נָס֙ אֲדֹ֣נִי בֶ֔זֶק וַֽ⁠יִּרְדְּפ֖וּ אַחֲרָ֑י⁠ו וַ⁠יֹּאחֲז֣וּ אֹת֔⁠וֹ וַֽ⁠יְקַצְּצ֔וּ אֶת ־ בְּהֹנ֥וֹת יָדָ֖י⁠ו וְ⁠רַגְלָֽי⁠ו ׃⁷ וַ⁠יֹּ֣אמֶר אֲדֹֽנִי ־ בֶ֗זֶק שִׁבְעִ֣ים ׀ מְלָכִ֡ים בְּֽהֹנוֹת֩ יְדֵי⁠הֶ֨ם וְ⁠רַגְלֵי⁠הֶ֜ם מְקֻצָּצִ֗ים הָי֤וּ מְלַקְּטִים֙ תַּ֣חַת שֻׁלְחָנִ֔⁠י כַּ⁠אֲשֶׁ֣ר עָשִׂ֔יתִי כֵּ֥ן שִׁלַּם ־ לִ֖⁠י אֱלֹהִ֑ים וַ⁠יְבִיאֻ֥⁠הוּ יְרוּשָׁלִַ֖ם וַ⁠יָּ֥מָת שָֽׁם ׃פ⁸ וַ⁠יִּלָּחֲמ֤וּ בְנֵֽי ־ יְהוּדָה֙ בִּ⁠יר֣וּשָׁלִַ֔ם וַ⁠יִּלְכְּד֣וּ אוֹתָ֔⁠הּ וַ⁠יַּכּ֖וּ⁠הָ לְ⁠פִי ־ חָ֑רֶב וְ⁠אֶת ־ הָ⁠עִ֖יר שִׁלְּח֥וּ בָ⁠אֵֽשׁ ׃⁹ וְ⁠אַחַ֗ר יָֽרְדוּ֙ בְּנֵ֣י יְהוּדָ֔ה לְ⁠הִלָּחֵ֖ם בַּֽ⁠כְּנַעֲנִ֑י יוֹשֵׁ֣ב הָ⁠הָ֔ר וְ⁠הַ⁠נֶּ֖גֶב וְ⁠הַ⁠שְּׁפֵלָֽה ׃¹⁰ וַ⁠יֵּ֣לֶךְ יְהוּדָ֗ה אֶל ־ הַֽ⁠כְּנַעֲנִי֙ הַ⁠יּוֹשֵׁ֣ב בְּ⁠חֶבְר֔וֹן וְ⁠שֵׁם ־ חֶבְר֥וֹן לְ⁠פָנִ֖ים קִרְיַ֣ת אַרְבַּ֑ע וַ⁠יַּכּ֛וּ אֶת ־ שֵׁשַׁ֥י וְ⁠אֶת ־ אֲחִימַ֖ן וְ⁠אֶת ־ תַּלְמָֽי ׃¹¹ וַ⁠יֵּ֣לֶךְ מִ⁠שָּׁ֔ם אֶל ־ יוֹשְׁבֵ֖י דְּבִ֑יר וְ⁠שֵׁם ־ דְּבִ֥יר לְ⁠פָנִ֖ים קִרְיַת ־ סֵֽפֶר ׃¹² וַ⁠יֹּ֣אמֶר כָּלֵ֔ב אֲשֶׁר ־ יַכֶּ֥ה אֶת ־ קִרְיַת ־ סֵ֖פֶר וּ⁠לְכָדָ֑⁠הּ וְ⁠נָתַ֥תִּי ל֛⁠וֹ אֶת ־ עַכְסָ֥ה בִתִּ֖⁠י לְ⁠אִשָּֽׁה ׃¹³ וַֽ⁠יִּלְכְּדָ⁠הּ֙ עָתְנִיאֵ֣ל בֶּן ־ קְנַ֔ז אֲחִ֥י כָלֵ֖ב הַ⁠קָּטֹ֣ן מִמֶּ֑⁠נּוּ וַ⁠יִּתֶּן ־ ל֛⁠וֹ אֶת ־ עַכְסָ֥ה בִתּ֖⁠וֹ לְ⁠אִשָּֽׁה ׃¹⁴ וַ⁠יְהִ֣י בְּ⁠בוֹאָ֗⁠הּ וַ⁠תְּסִיתֵ֨⁠הוּ֙ לִ⁠שְׁא֤וֹל מֵֽ⁠אֵת ־ אָבִ֨י⁠הָ֙ הַ⁠שָּׂדֶ֔ה וַ⁠תִּצְנַ֖ח מֵ⁠עַ֣ל הַ⁠חֲמ֑וֹר וַ⁠יֹּֽאמֶר ־ לָ֥⁠הּ כָּלֵ֖ב מַה ־ לָּֽ⁠ךְ ׃¹⁵ וַ⁠תֹּ֨אמֶר ל֜⁠וֹ הָֽבָ⁠ה ־ לִּ֣⁠י בְרָכָ֗ה כִּ֣י אֶ֤רֶץ הַ⁠נֶּ֨גֶב֙ נְתַתָּ֔⁠נִי וְ⁠נָתַתָּ֥ה לִ֖⁠י גֻּלֹּ֣ת מָ֑יִם וַ⁠יִּתֶּן ־ לָ֣⁠הּ כָּלֵ֗ב אֵ֚ת גֻּלֹּ֣ת עִלִּ֔ית וְ⁠אֵ֖ת גֻּלֹּ֥ת תַּחְתִּֽית ׃פ¹⁶ וּ⁠בְנֵ֣י קֵינִי֩ חֹתֵ֨ן מֹשֶׁ֜ה עָל֨וּ מֵ⁠עִ֤יר הַ⁠תְּמָרִים֙ אֶת ־ בְּנֵ֣י יְהוּדָ֔ה מִדְבַּ֣ר יְהוּדָ֔ה אֲשֶׁ֖ר בְּ⁠נֶ֣גֶב עֲרָ֑ד וַ⁠יֵּ֖לֶךְ וַ⁠יֵּ֥שֶׁב אֶת ־ הָ⁠עָֽם ׃¹⁷ וַ⁠יֵּ֤לֶךְ יְהוּדָה֙ אֶת ־ שִׁמְע֣וֹן אָחִ֔י⁠ו וַ⁠יַּכּ֕וּ אֶת ־ הַֽ⁠כְּנַעֲנִ֖י יוֹשֵׁ֣ב צְפַ֑ת וַ⁠יַּחֲרִ֣ימוּ אוֹתָ֔⁠הּ וַ⁠יִּקְרָ֥א אֶת ־ שֵׁם ־ הָ⁠עִ֖יר חָרְמָֽה ׃¹⁸ וַ⁠יִּלְכֹּ֤ד יְהוּדָה֙ אֶת ־ עַזָּ֣ה וְ⁠אֶת ־ גְּבוּלָ֔⁠הּ וְ⁠אֶֽת ־ אַשְׁקְל֖וֹן וְ⁠אֶת ־ גְּבוּלָ֑⁠הּ וְ⁠אֶת ־ עֶקְר֖וֹן וְ⁠אֶת ־ גְּבוּלָֽ⁠הּ ׃¹⁹ וַ⁠יְהִ֤י יְהוָה֙ אֶתּ ־ יְהוּדָ֔ה וַ⁠יֹּ֖רֶשׁ אֶת ־ הָ⁠הָ֑ר כִּ֣י לֹ֤א לְ⁠הוֹרִישׁ֙ אֶת ־ יֹשְׁבֵ֣י הָ⁠עֵ֔מֶק כִּי ־ רֶ֥כֶב בַּרְזֶ֖ל לָ⁠הֶֽם ׃²⁰ וַ⁠יִּתְּנ֤וּ לְ⁠כָלֵב֙ אֶת ־ חֶבְר֔וֹן כַּֽ⁠אֲשֶׁ֖ר דִּבֶּ֣ר מֹשֶׁ֑ה וַ⁠יּ֣וֹרֶשׁ מִ⁠שָּׁ֔ם אֶת ־ שְׁלֹשָׁ֖ה בְּנֵ֥י הָ⁠עֲנָֽק ׃²¹ וְ⁠אֶת ־ הַ⁠יְבוּסִי֙ יֹשֵׁ֣ב יְרֽוּשָׁלִַ֔ם לֹ֥א הוֹרִ֖ישׁוּ בְּנֵ֣י בִנְיָמִ֑ן וַ⁠יֵּ֨שֶׁב הַ⁠יְבוּסִ֜י אֶת ־ בְּנֵ֤י בִנְיָמִן֙ בִּ⁠יר֣וּשָׁלִַ֔ם עַ֖ד הַ⁠יּ֥וֹם הַ⁠זֶּֽה ׃ס²² וַ⁠יַּעֲל֧וּ בֵית ־ יוֹסֵ֛ף גַּם ־ הֵ֖ם בֵּֽית ־ אֵ֑ל וַֽ⁠יהוָ֖ה עִמָּֽ⁠ם ׃²³ וַ⁠יָּתִ֥ירוּ בֵית ־ יוֹסֵ֖ף בְּ⁠בֵֽית ־ אֵ֑ל וְ⁠שֵׁם ־ הָ⁠עִ֥יר לְ⁠פָנִ֖ים לֽוּז ׃²⁴ וַ⁠יִּרְאוּ֙ הַ⁠שֹּׁ֣מְרִ֔ים אִ֖ישׁ יוֹצֵ֣א מִן ־ הָ⁠עִ֑יר וַ⁠יֹּ֣אמְרוּ ל֗⁠וֹ הַרְאֵ֤⁠נוּ נָא֙ אֶת ־ מְב֣וֹא הָ⁠עִ֔יר וְ⁠עָשִׂ֥ינוּ עִמְּ⁠ךָ֖ חָֽסֶד ׃²⁵ וַ⁠יַּרְאֵ⁠ם֙ אֶת ־ מְב֣וֹא הָ⁠עִ֔יר וַ⁠יַּכּ֥וּ אֶת ־ הָ⁠עִ֖יר לְ⁠פִי ־ חָ֑רֶב וְ⁠אֶת ־ הָ⁠אִ֥ישׁ וְ⁠אֶת ־ כָּל ־ מִשְׁפַּחְתּ֖⁠וֹ שִׁלֵּֽחוּ ׃²⁶ וַ⁠יֵּ֣לֶךְ הָ⁠אִ֔ישׁ אֶ֖רֶץ הַ⁠חִתִּ֑ים וַ⁠יִּ֣בֶן עִ֗יר וַ⁠יִּקְרָ֤א שְׁמָ⁠הּ֙ ל֔וּז ה֣וּא שְׁמָ֔⁠הּ עַ֖ד הַ⁠יּ֥וֹם הַ⁠זֶּֽה ׃פ²⁷ וְ⁠לֹא ־ הוֹרִ֣ישׁ מְנַשֶּׁ֗ה אֶת ־ בֵּית ־ שְׁאָ֣ן וְ⁠אֶת ־ בְּנוֹתֶי⁠הָ֮ וְ⁠אֶת ־ תַּעְנַ֣ךְ וְ⁠אֶת ־ בְּנֹתֶי⁠הָ֒ וְ⁠אֶת ־ יֹשְׁבֵ֨י ¹ ד֜וֹר וְ⁠אֶת ־ בְּנוֹתֶ֗י⁠הָ וְ⁠אֶת ־ יוֹשְׁבֵ֤י יִבְלְעָם֙ וְ⁠אֶת ־ בְּנֹתֶ֔י⁠הָ וְ⁠אֶת ־ יוֹשְׁבֵ֥י מְגִדּ֖וֹ וְ⁠אֶת ־ בְּנוֹתֶ֑י⁠הָ וַ⁠יּ֨וֹאֶל֙ הַֽ⁠כְּנַעֲנִ֔י לָ⁠שֶׁ֖בֶת בָּ⁠אָ֥רֶץ הַ⁠זֹּֽאת ׃²⁸ וַֽ⁠יְהִי֙ כִּֽי ־ חָזַ֣ק יִשְׂרָאֵ֔ל וַ⁠יָּ֥שֶׂם אֶת ־ הַֽ⁠כְּנַעֲנִ֖י לָ⁠מַ֑ס וְ⁠הוֹרֵ֖ישׁ לֹ֥א הוֹרִישֽׁ⁠וֹ ׃ס²⁹ וְ⁠אֶפְרַ֨יִם֙ לֹ֣א הוֹרִ֔ישׁ אֶת ־ הַֽ⁠כְּנַעֲנִ֖י הַ⁠יּוֹשֵׁ֣ב בְּ⁠גָ֑זֶר וַ⁠יֵּ֧שֶׁב הַֽ⁠כְּנַעֲנִ֛י בְּ⁠קִרְבּ֖⁠וֹ בְּ⁠גָֽזֶר ׃פ³⁰ זְבוּלֻ֗ן לֹ֤א הוֹרִישׁ֙ אֶת ־ יוֹשְׁבֵ֣י קִטְר֔וֹן וְ⁠אֶת ־ יוֹשְׁבֵ֖י נַהֲלֹ֑ל וַ⁠יֵּ֤שֶׁב הַֽ⁠כְּנַעֲנִי֙ בְּ⁠קִרְבּ֔⁠וֹ וַ⁠יִּֽהְי֖וּ לָ⁠מַֽס ׃ס³¹ אָשֵׁ֗ר לֹ֤א הוֹרִישׁ֙ אֶת ־ יֹשְׁבֵ֣י עַכּ֔וֹ וְ⁠אֶת ־ יוֹשְׁבֵ֖י צִיד֑וֹן וְ⁠אֶת ־ אַחְלָ֤ב וְ⁠אֶת ־ אַכְזִיב֙ וְ⁠אֶת ־ חֶלְבָּ֔ה וְ⁠אֶת ־ אֲפִ֖יק וְ⁠אֶת ־ רְחֹֽב ׃³² וַ⁠יֵּ֨שֶׁב֙ הָ⁠אָ֣שֵׁרִ֔י בְּ⁠קֶ֥רֶב הַֽ⁠כְּנַעֲנִ֖י יֹשְׁבֵ֣י הָ⁠אָ֑רֶץ כִּ֖י לֹ֥א הוֹרִישֽׁ⁠וֹ ׃ס³³ נַפְתָּלִ֗י לֹֽא ־ הוֹרִ֞ישׁ אֶת ־ יֹשְׁבֵ֤י בֵֽית ־ שֶׁ֨מֶשׁ֙ וְ⁠אֶת ־ יֹשְׁבֵ֣י בֵית ־ עֲנָ֔ת וַ⁠יֵּ֕שֶׁב בְּ⁠קֶ֥רֶב הַֽ⁠כְּנַעֲנִ֖י יֹשְׁבֵ֣י הָ⁠אָ֑רֶץ וְ⁠יֹשְׁבֵ֤י בֵֽית ־ שֶׁ֨מֶשׁ֙ וּ⁠בֵ֣ית עֲנָ֔ת הָי֥וּ לָ⁠הֶ֖ם לָ⁠מַֽס ׃ס³⁴ וַ⁠יִּלְחֲצ֧וּ הָ⁠אֱמֹרִ֛י אֶת ־ בְּנֵי ־ דָ֖ן הָ⁠הָ֑רָ⁠ה כִּי ־ לֹ֥א נְתָנ֖⁠וֹ לָ⁠רֶ֥דֶת לָ⁠עֵֽמֶק ׃³⁵ וַ⁠יּ֤וֹאֶל הָֽ⁠אֱמֹרִי֙ לָ⁠שֶׁ֣בֶת בְּ⁠הַר ־ חֶ֔רֶס בְּ⁠אַיָּל֖וֹן וּ⁠בְ⁠שַֽׁעַלְבִ֑ים וַ⁠תִּכְבַּד֙ יַ֣ד בֵּית ־ יוֹסֵ֔ף וַ⁠יִּהְי֖וּ לָ⁠מַֽס ׃³⁶ וּ⁠גְבוּל֙ הָ⁠אֱמֹרִ֔י מִֽ⁠מַּעֲלֵ֖ה עַקְרַבִּ֑ים מֵ⁠הַ⁠סֶּ֖לַע וָ⁠מָֽעְלָ⁠ה ׃פ

¹K ישב

Chapter 2

¹ וַ⁠יַּ֧עַל מַלְאַךְ ־ יְהוָ֛ה מִן ־ הַ⁠גִּלְגָּ֖ל אֶל ־ הַ⁠בֹּכִ֑ים פ וַ⁠יֹּאמֶר֩ אַעֲלֶ֨ה אֶתְ⁠כֶ֜ם מִ⁠מִּצְרַ֗יִם וָ⁠אָבִ֤יא אֶתְ⁠כֶם֙ אֶל ־ הָ⁠אָ֗רֶץ אֲשֶׁ֤ר נִשְׁבַּ֨עְתִּי֙ לַ⁠אֲבֹ֣תֵי⁠כֶ֔ם וָ⁠אֹמַ֕ר לֹֽא ־ אָפֵ֧ר בְּרִיתִ֛⁠י אִתְּ⁠כֶ֖ם לְ⁠עוֹלָֽם ׃² וְ⁠אַתֶּ֗ם לֹֽא ־ תִכְרְת֤וּ בְרִית֙ לְ⁠יֽוֹשְׁבֵי֙ הָ⁠אָ֣רֶץ הַ⁠זֹּ֔את מִזְבְּחוֹתֵי⁠הֶ֖ם תִּתֹּצ֑וּ⁠ן וְ⁠לֹֽא ־ שְׁמַעְתֶּ֥ם בְּ⁠קֹלִ֖⁠י מַה ־ זֹּ֥את עֲשִׂיתֶֽם ׃³ וְ⁠גַ֣ם אָמַ֔רְתִּי לֹֽא ־ אֲגָרֵ֥שׁ אוֹתָ֖⁠ם מִ⁠פְּנֵי⁠כֶ֑ם וְ⁠הָי֤וּ לָ⁠כֶם֙ לְ⁠צִדִּ֔ים וֵ⁠אלֹ֣הֵי⁠הֶ֔ם יִהְי֥וּ לָ⁠כֶ֖ם לְ⁠מוֹקֵֽשׁ ׃⁴ וַ⁠יְהִ֗י כְּ⁠דַבֵּ֞ר מַלְאַ֤ךְ יְהוָה֙ אֶת ־ הַ⁠דְּבָרִ֣ים הָ⁠אֵ֔לֶּה אֶֽל ־ כָּל ־ בְּנֵ֖י יִשְׂרָאֵ֑ל וַ⁠יִּשְׂא֥וּ הָ⁠עָ֛ם אֶת ־ קוֹלָ֖⁠ם וַ⁠יִּבְכּֽוּ ׃⁵ וַֽ⁠יִּקְרְא֛וּ שֵֽׁם ־ הַ⁠מָּק֥וֹם הַ⁠ה֖וּא בֹּכִ֑ים וַ⁠יִּזְבְּחוּ ־ שָׁ֖ם לַֽ⁠יהוָֽה ׃פ⁶ וַ⁠יְשַׁלַּ֥ח יְהוֹשֻׁ֖עַ אֶת ־ הָ⁠עָ֑ם וַ⁠יֵּלְכ֧וּ בְנֵֽי ־ יִשְׂרָאֵ֛ל אִ֥ישׁ לְ⁠נַחֲלָת֖⁠וֹ לָ⁠רֶ֥שֶׁת אֶת ־ הָ⁠אָֽרֶץ ׃⁷ וַ⁠יַּעַבְד֤וּ הָ⁠עָם֙ אֶת ־ יְהוָ֔ה כֹּ֖ל יְמֵ֣י יְהוֹשֻׁ֑עַ וְ⁠כֹ֣ל ׀ יְמֵ֣י הַ⁠זְּקֵנִ֗ים אֲשֶׁ֨ר הֶאֱרִ֤יכוּ יָמִים֙ אַחֲרֵ֣י יְהוֹשׁ֔וּעַ אֲשֶׁ֣ר רָא֗וּ אֵ֣ת כָּל ־ מַעֲשֵׂ֤ה יְהוָה֙ הַ⁠גָּד֔וֹל אֲשֶׁ֥ר עָשָׂ֖ה לְ⁠יִשְׂרָאֵֽל ׃⁸ וַ⁠יָּ֛מָת יְהוֹשֻׁ֥עַ בִּן ־ נ֖וּן עֶ֣בֶד יְהוָ֑ה בֶּן ־ מֵאָ֥ה וָ⁠עֶ֖שֶׂר שָׁנִֽים ׃⁹ וַ⁠יִּקְבְּר֤וּ אוֹת⁠וֹ֙ בִּ⁠גְב֣וּל נַחֲלָת֔⁠וֹ בְּ⁠תִמְנַת ־ חֶ֖רֶס בְּ⁠הַ֣ר אֶפְרָ֑יִם מִ⁠צְּפ֖וֹן לְ⁠הַר ־ גָּֽעַשׁ ׃¹⁰ וְ⁠גַם֙ כָּל ־ הַ⁠דּ֣וֹר הַ⁠ה֔וּא נֶאֶסְפ֖וּ אֶל ־ אֲבוֹתָ֑י⁠ו וַ⁠יָּקָם֩ דּ֨וֹר אַחֵ֜ר אַחֲרֵי⁠הֶ֗ם אֲשֶׁ֤ר לֹא ־ יָֽדְעוּ֙ אֶת ־ יְהוָ֔ה וְ⁠גַם֙ אֶת ־ הַֽ⁠מַּעֲשֶׂ֔ה אֲשֶׁ֥ר עָשָׂ֖ה לְ⁠יִשְׂרָאֵֽל ׃ס¹¹ וַ⁠יַּעֲשׂ֧וּ בְנֵֽי ־ יִשְׂרָאֵ֛ל אֶת ־ הָ⁠רַ֖ע בְּ⁠עֵינֵ֣י יְהוָ֑ה וַ⁠יַּעַבְד֖וּ אֶת ־ הַ⁠בְּעָלִֽים ׃¹² וַ⁠יַּעַזְב֞וּ אֶת ־ יְהוָ֣ה ׀ אֱלֹהֵ֣י אֲבוֹתָ֗⁠ם הַ⁠מּוֹצִ֣יא אוֹתָ⁠ם֮ מֵ⁠אֶ֣רֶץ מִצְרַיִם֒ וַ⁠יֵּלְכ֞וּ אַחֲרֵ֣י ׀ אֱלֹהִ֣ים אֲחֵרִ֗ים מֵ⁠אֱלֹהֵ֤י הָֽ⁠עַמִּים֙ אֲשֶׁר֙ סְבִיב֣וֹתֵי⁠הֶ֔ם וַ⁠יִּֽשְׁתַּחֲו֖וּ לָ⁠הֶ֑ם וַ⁠יַּכְעִ֖סוּ אֶת ־ יְהוָֽה ׃¹³ וַ⁠יַּעַזְב֖וּ אֶת ־ יְהוָ֑ה וַ⁠יַּעַבְד֥וּ לַ⁠בַּ֖עַל וְ⁠לָ⁠עַשְׁתָּרֽוֹת ׃¹⁴ וַ⁠יִּֽחַר ־ אַ֤ף יְהוָה֙ בְּ⁠יִשְׂרָאֵ֔ל וַֽ⁠יִּתְּנֵ⁠ם֙ בְּ⁠יַד ־ שֹׁסִ֔ים וַ⁠יָּשֹׁ֖סּוּ אוֹתָ֑⁠ם וַֽ⁠יִּמְכְּרֵ֞⁠ם בְּ⁠יַ֤ד אֽוֹיְבֵי⁠הֶם֙ מִ⁠סָּבִ֔יב וְ⁠לֹֽא ־ יָכְל֣וּ ע֔וֹד לַ⁠עֲמֹ֖ד לִ⁠פְנֵ֥י אוֹיְבֵי⁠הֶֽם ׃¹⁵ בְּ⁠כֹ֣ל ׀ אֲשֶׁ֣ר יָצְא֗וּ יַד ־ יְהוָה֙ הָיְתָה ־ בָּ֣⁠ם לְ⁠רָעָ֔ה כַּֽ⁠אֲשֶׁר֙ דִּבֶּ֣ר יְהוָ֔ה וְ⁠כַ⁠אֲשֶׁ֛ר נִשְׁבַּ֥ע יְהוָ֖ה לָ⁠הֶ֑ם וַ⁠יֵּ֥צֶר לָ⁠הֶ֖ם מְאֹֽד ׃¹⁶ וַ⁠יָּ֥קֶם יְהוָ֖ה שֹֽׁפְטִ֑ים וַ⁠יּ֣וֹשִׁיע֔וּ⁠ם מִ⁠יַּ֖ד שֹׁסֵי⁠הֶֽם ׃¹⁷ וְ⁠גַ֤ם אֶל ־ שֹֽׁפְטֵי⁠הֶם֙ לֹ֣א שָׁמֵ֔עוּ כִּ֣י זָנ֗וּ אַֽחֲרֵי֙ אֱלֹהִ֣ים אֲחֵרִ֔ים וַ⁠יִּֽשְׁתַּחֲו֖וּ לָ⁠הֶ֑ם סָ֣רוּ מַהֵ֗ר מִן ־ הַ⁠דֶּ֜רֶךְ אֲשֶׁ֨ר הָלְכ֧וּ אֲבוֹתָ֛⁠ם לִ⁠שְׁמֹ֥עַ מִצְוֺת ־ יְהוָ֖ה לֹא ־ עָ֥שׂוּ כֵֽן ׃¹⁸ וְ⁠כִֽי ־ הֵקִ֨ים יְהוָ֥ה ׀ לָ⁠הֶם֮ שֹֽׁפְטִים֒ וְ⁠הָיָ֤ה יְהוָה֙ עִם ־ הַ⁠שֹּׁפֵ֔ט וְ⁠הֽוֹשִׁיעָ⁠ם֙ מִ⁠יַּ֣ד אֹֽיְבֵי⁠הֶ֔ם כֹּ֖ל יְמֵ֣י הַ⁠שּׁוֹפֵ֑ט כִּֽי ־ יִנָּחֵ֤ם יְהוָה֙ מִ⁠נַּֽאֲקָתָ֔⁠ם מִ⁠פְּנֵ֥י לֹחֲצֵי⁠הֶ֖ם וְ⁠דֹחֲקֵי⁠הֶֽם ׃¹⁹ וְ⁠הָיָ֣ה ׀ בְּ⁠מ֣וֹת הַ⁠שּׁוֹפֵ֗ט יָשֻׁ֨בוּ֙ וְ⁠הִשְׁחִ֣יתוּ מֵֽ⁠אֲבוֹתָ֔⁠ם לָ⁠לֶ֗כֶת אַֽחֲרֵי֙ אֱלֹהִ֣ים אֲחֵרִ֔ים לְ⁠עָבְדָ֖⁠ם וּ⁠לְ⁠הִשְׁתַּחֲוֺ֣ת לָ⁠הֶ֑ם לֹ֤א הִפִּ֨ילוּ֙ מִ⁠מַּ֣עַלְלֵי⁠הֶ֔ם וּ⁠מִ⁠דַּרְכָּ֖⁠ם הַ⁠קָּשָֽׁה ׃²⁰ וַ⁠יִּֽחַר ־ אַ֥ף יְהוָ֖ה בְּ⁠יִשְׂרָאֵ֑ל וַ⁠יֹּ֗אמֶר יַעַן֩ אֲשֶׁ֨ר עָבְר֜וּ הַ⁠גּ֣וֹי הַ⁠זֶּ֗ה אֶת ־ בְּרִיתִ⁠י֙ אֲשֶׁ֣ר צִוִּ֣יתִי אֶת ־ אֲבוֹתָ֔⁠ם וְ⁠לֹ֥א שָׁמְע֖וּ לְ⁠קוֹלִֽ⁠י ׃²¹ גַּם ־ אֲנִי֙ לֹ֣א אוֹסִ֔יף לְ⁠הוֹרִ֥ישׁ אִ֖ישׁ מִ⁠פְּנֵי⁠הֶ֑ם מִן ־ הַ⁠גּוֹיִ֛ם אֲשֶׁר ־ עָזַ֥ב יְהוֹשֻׁ֖עַ וַ⁠יָּמֹֽת ׃²² לְמַ֛עַן נַסּ֥וֹת בָּ֖⁠ם אֶת ־ יִשְׂרָאֵ֑ל הֲ⁠שֹׁמְרִ֣ים הֵם֩ אֶת ־ דֶּ֨רֶךְ יְהוָ֜ה לָ⁠לֶ֣כֶת בָּ֗⁠ם כַּ⁠אֲשֶׁ֛ר שָׁמְר֥וּ אֲבוֹתָ֖⁠ם אִם ־ לֹֽא ׃²³ וַ⁠יַּנַּ֤ח יְהוָה֙ אֶת ־ הַ⁠גּוֹיִ֣ם הָ⁠אֵ֔לֶּה לְ⁠בִלְתִּ֥י הוֹרִישָׁ֖⁠ם מַהֵ֑ר וְ⁠לֹ֥א נְתָנָ֖⁠ם בְּ⁠יַד ־ יְהוֹשֻֽׁעַ ׃פ

Chapter 3

¹ וְ⁠אֵ֤לֶּה הַ⁠גּוֹיִם֙ אֲשֶׁ֣ר הִנִּ֣יחַ יְהוָ֔ה לְ⁠נַסּ֥וֹת בָּ֖⁠ם אֶת ־ יִשְׂרָאֵ֑ל אֵ֚ת כָּל ־ אֲשֶׁ֣ר לֹֽא ־ יָדְע֔וּ אֵ֖ת כָּל ־ מִלְחֲמ֥וֹת כְּנָֽעַן ׃² רַ֗ק לְמַ֨עַן֙ דַּ֚עַת דֹּר֣וֹת בְּנֵֽי ־ יִשְׂרָאֵ֔ל לְ⁠לַמְּדָ֖⁠ם מִלְחָמָ֑ה רַ֥ק אֲשֶׁר ־ לְ⁠פָנִ֖ים לֹ֥א יְדָעֽוּ⁠ם ׃³ חֲמֵ֣שֶׁת ׀ סַרְנֵ֣י פְלִשְׁתִּ֗ים וְ⁠כָל ־ הַֽ⁠כְּנַעֲנִי֙ וְ⁠הַ⁠צִּ֣ידֹנִ֔י וְ⁠הַ֣⁠חִוִּ֔י יֹשֵׁ֖ב הַ֣ר הַ⁠לְּבָנ֑וֹן מֵ⁠הַר֙ בַּ֣עַל חֶרְמ֔וֹן עַ֖ד לְב֥וֹא חֲמָֽת ׃⁴ וַֽ⁠יִּהְי֕וּ לְ⁠נַסּ֥וֹת בָּ֖⁠ם אֶת ־ יִשְׂרָאֵ֑ל לָ⁠דַ֗עַת הֲ⁠יִשְׁמְעוּ֙ אֶת ־ מִצְוֺ֣ת יְהוָ֔ה אֲשֶׁר ־ צִוָּ֥ה אֶת ־ אֲבוֹתָ֖⁠ם בְּ⁠יַד ־ מֹשֶֽׁה ׃⁵ וּ⁠בְנֵ֣י יִשְׂרָאֵ֔ל יָשְׁב֖וּ בְּ⁠קֶ֣רֶב הַֽ⁠כְּנַעֲנִ֑י הַ⁠חִתִּ֤י וְ⁠הָֽ⁠אֱמֹרִי֙ וְ⁠הַ⁠פְּרִזִּ֔י וְ⁠הַ⁠חִוִּ֖י וְ⁠הַ⁠יְבוּסִֽי ׃⁶ וַ⁠יִּקְח֨וּ אֶת ־ בְּנוֹתֵי⁠הֶ֤ם לָ⁠הֶם֙ לְ⁠נָשִׁ֔ים וְ⁠אֶת ־ בְּנוֹתֵי⁠הֶ֖ם נָתְנ֣וּ לִ⁠בְנֵי⁠הֶ֑ם וַ⁠יַּעַבְד֖וּ אֶת ־ אֱלֹהֵי⁠הֶֽם ׃פ⁷ וַ⁠יַּעֲשׂ֨וּ בְנֵי ־ יִשְׂרָאֵ֤ל אֶת ־ הָ⁠רַע֙ בְּ⁠עֵינֵ֣י יְהוָ֔ה וַֽ⁠יִּשְׁכְּח֖וּ אֶת ־ יְהוָ֣ה אֱלֹֽהֵי⁠הֶ֑ם וַ⁠יַּעַבְד֥וּ אֶת ־ הַ⁠בְּעָלִ֖ים וְ⁠אֶת ־ הָ⁠אֲשֵׁרֽוֹת ׃⁸ וַ⁠יִּֽחַר ־ אַ֤ף יְהוָה֙ בְּ⁠יִשְׂרָאֵ֔ל וַֽ⁠יִּמְכְּרֵ֗⁠ם בְּ⁠יַד֙ כּוּשַׁ֣ן רִשְׁעָתַ֔יִם מֶ֖לֶךְ אֲרַ֣ם נַהֲרָ֑יִם וַ⁠יַּעַבְד֧וּ בְנֵֽי ־ יִשְׂרָאֵ֛ל אֶת ־ כּוּשַׁ֥ן רִשְׁעָתַ֖יִם שְׁמֹנֶ֥ה שָׁנִֽים ׃⁹ וַ⁠יִּזְעֲק֤וּ בְנֵֽי ־ יִשְׂרָאֵל֙ אֶל ־ יְהוָ֔ה וַ⁠יָּ֨קֶם יְהוָ֥ה מוֹשִׁ֛יעַ לִ⁠בְנֵ֥י יִשְׂרָאֵ֖ל וַ⁠יּֽוֹשִׁיעֵ֑⁠ם אֵ֚ת עָתְנִיאֵ֣ל בֶּן ־ קְנַ֔ז אֲחִ֥י כָלֵ֖ב הַ⁠קָּטֹ֥ן מִמֶּֽ⁠נּוּ ׃¹⁰ וַ⁠תְּהִ֨י עָלָ֥י⁠ו רֽוּחַ ־ יְהוָה֮ וַ⁠יִּשְׁפֹּ֣ט אֶת ־ יִשְׂרָאֵל֒ וַ⁠יֵּצֵא֙ לַ⁠מִּלְחָמָ֔ה וַ⁠יִּתֵּ֤ן יְהוָה֙ בְּ⁠יָד֔⁠וֹ אֶת ־ כּוּשַׁ֥ן רִשְׁעָתַ֖יִם מֶ֣לֶךְ אֲרָ֑ם וַ⁠תָּ֣עָז יָד֔⁠וֹ עַ֖ל כּוּשַׁ֥ן רִשְׁעָתָֽיִם ׃¹¹ וַ⁠תִּשְׁקֹ֥ט הָ⁠אָ֖רֶץ אַרְבָּעִ֣ים שָׁנָ֑ה וַ⁠יָּ֖מָת עָתְנִיאֵ֥ל בֶּן ־ קְנַֽז ׃פ¹² וַ⁠יֹּסִ֨פוּ֙ בְּנֵ֣י יִשְׂרָאֵ֔ל לַ⁠עֲשׂ֥וֹת הָ⁠רַ֖ע בְּ⁠עֵינֵ֣י יְהוָ֑ה וַ⁠יְחַזֵּ֨ק יְהוָ֜ה אֶת ־ עֶגְל֤וֹן מֶֽלֶךְ ־ מוֹאָב֙ עַל ־ יִשְׂרָאֵ֔ל עַ֛ל כִּֽי ־ עָשׂ֥וּ אֶת ־ הָ⁠רַ֖ע בְּ⁠עֵינֵ֥י יְהוָֽה ׃¹³ וַ⁠יֶּאֱסֹ֣ף אֵלָ֔י⁠ו אֶת ־ בְּנֵ֥י עַמּ֖וֹן וַ⁠עֲמָלֵ֑ק וַ⁠יֵּ֗לֶךְ וַ⁠יַּךְ֙ אֶת ־ יִשְׂרָאֵ֔ל וַ⁠יִּֽירְשׁ֖וּ אֶת ־ עִ֥יר הַ⁠תְּמָרִֽים ׃¹⁴ וַ⁠יַּעַבְד֤וּ בְנֵֽי ־ יִשְׂרָאֵל֙ אֶת ־ עֶגְל֣וֹן מֶֽלֶךְ ־ מוֹאָ֔ב שְׁמוֹנֶ֥ה עֶשְׂרֵ֖ה שָׁנָֽה ׃ס¹⁵ וַ⁠יִּזְעֲק֣וּ בְנֵֽי ־ יִשְׂרָאֵל֮ אֶל ־ יְהוָה֒ וַ⁠יָּקֶם֩ יְהוָ֨ה לָ⁠הֶ֜ם מוֹשִׁ֗יעַ אֶת ־ אֵה֤וּד בֶּן ־ גֵּרָא֙ בֶּן ־ הַ⁠יְמִינִ֔י אִ֥ישׁ אִטֵּ֖ר יַד ־ יְמִינ֑⁠וֹ וַ⁠יִּשְׁלְח֨וּ בְנֵי ־ יִשְׂרָאֵ֤ל בְּ⁠יָד⁠וֹ֙ מִנְחָ֔ה לְ⁠עֶגְל֖וֹן מֶ֥לֶךְ מוֹאָֽב ׃¹⁶ וַ⁠יַּעַשׂ֩ ל֨⁠וֹ אֵה֜וּד חֶ֗רֶב וְ⁠לָ֛⁠הּ שְׁנֵ֥י פֵי֖וֹת גֹּ֣מֶד אָרְכָּ֑⁠הּ וַ⁠יַּחְגֹּ֤ר אוֹתָ⁠הּ֙ מִ⁠תַּ֣חַת לְ⁠מַדָּ֔י⁠ו עַ֖ל יֶ֥רֶךְ יְמִינֽ⁠וֹ ׃¹⁷ וַ⁠יַּקְרֵב֙ אֶת ־ הַ⁠מִּנְחָ֔ה לְ⁠עֶגְל֖וֹן מֶ֣לֶךְ מוֹאָ֑ב וְ⁠עֶגְל֕וֹן אִ֥ישׁ בָּרִ֖יא מְאֹֽד ׃¹⁸ וַֽ⁠יְהִי֙ כַּ⁠אֲשֶׁ֣ר כִּלָּ֔ה לְ⁠הַקְרִ֖יב אֶת ־ הַ⁠מִּנְחָ֑ה וַ⁠יְשַׁלַּח֙ אֶת ־ הָ⁠עָ֔ם נֹשְׂאֵ֖י הַ⁠מִּנְחָֽה ׃¹⁹ וְ⁠ה֣וּא שָׁ֗ב מִן ־ הַ⁠פְּסִילִים֙ אֲשֶׁ֣ר אֶת ־ הַ⁠גִּלְגָּ֔ל וַ⁠יֹּ֕אמֶר דְּבַר ־ סֵ֥תֶר לִ֛⁠י אֵלֶ֖י⁠ךָ הַ⁠מֶּ֑לֶךְ וַ⁠יֹּ֣אמֶר הָ֔ס וַ⁠יֵּֽצְאוּ֙ מֵֽ⁠עָלָ֔י⁠ו כָּל ־ הָ⁠עֹמְדִ֖ים עָלָֽי⁠ו ׃²⁰ וְ⁠אֵה֣וּד ׀ בָּ֣א אֵלָ֗י⁠ו וְ⁠הֽוּא ־ יֹ֠שֵׁב בַּ⁠עֲלִיַּ֨ת הַ⁠מְּקֵרָ֤ה אֲשֶׁר ־ ל⁠וֹ֙ לְ⁠בַדּ֔⁠וֹ וַ⁠יֹּ֣אמֶר אֵה֔וּד דְּבַר ־ אֱלֹהִ֥ים לִ֖⁠י אֵלֶ֑י⁠ךָ וַ⁠יָּ֖קָם מֵ⁠עַ֥ל הַ⁠כִּסֵּֽא ׃²¹ וַ⁠יִּשְׁלַ֤ח אֵהוּד֙ אֶת ־ יַ֣ד שְׂמֹאל֔⁠וֹ וַ⁠יִּקַּח֙ אֶת ־ הַ⁠חֶ֔רֶב מֵ⁠עַ֖ל יֶ֣רֶךְ יְמִינ֑⁠וֹ וַ⁠יִּתְקָעֶ֖⁠הָ בְּ⁠בִטְנֽ⁠וֹ ׃²² וַ⁠יָּבֹ֨א גַֽם ־ הַ⁠נִּצָּ֜ב אַחַ֣ר הַ⁠לַּ֗הַב וַ⁠יִּסְגֹּ֤ר הַ⁠חֵ֨לֶב֙ בְּעַ֣ד הַ⁠לַּ֔הַב כִּ֣י לֹ֥א שָׁלַ֛ף הַ⁠חֶ֖רֶב מִ⁠בִּטְנ֑⁠וֹ וַ⁠יֵּצֵ֖א הַֽ⁠פַּרְשְׁדֹֽנָ⁠ה ׃²³ וַ⁠יֵּצֵ֥א אֵה֖וּד הַֽ⁠מִּסְדְּר֑וֹנָ⁠ה וַ⁠יִּסְגֹּ֞ר דַּלְת֧וֹת הָ⁠עַלִיָּ֛ה בַּעֲד֖⁠וֹ וְ⁠נָעָֽל ׃²⁴ וְ⁠ה֤וּא יָצָא֙ וַ⁠עֲבָדָ֣י⁠ו בָּ֔אוּ וַ⁠יִּרְא֕וּ וְ⁠הִנֵּ֛ה דַּלְת֥וֹת הָ⁠עֲלִיָּ֖ה נְעֻל֑וֹת וַ⁠יֹּ֣אמְר֔וּ אַ֣ךְ מֵסִ֥יךְ ה֛וּא אֶת ־ רַגְלָ֖י⁠ו בַּ⁠חֲדַ֥ר הַ⁠מְּקֵרָֽה ׃²⁵ וַ⁠יָּחִ֣ילוּ עַד ־ בּ֔וֹשׁ וְ⁠הְנֵּ֛ה אֵינֶ֥⁠נּוּ פֹתֵ֖חַ דַּלְת֣וֹת הָֽ⁠עֲלִיָּ֑ה וַ⁠יִּקְח֤וּ אֶת ־ הַ⁠מַּפְתֵּ֨חַ֙ וַ⁠יִּפְתָּ֔חוּ וְ⁠הִנֵּה֙ אֲדֹ֣נֵי⁠הֶ֔ם נֹפֵ֥ל אַ֖רְצָ⁠ה מֵֽת ׃²⁶ וְ⁠אֵה֥וּד נִמְלַ֖ט עַ֣ד הִֽתְמַהְמְהָ֑⁠ם וְ⁠הוּא֙ עָבַ֣ר אֶת ־ הַ⁠פְּסִילִ֔ים וַ⁠יִּמָּלֵ֖ט הַ⁠שְּׂעִירָֽתָ⁠ה ׃²⁷ וַ⁠יְהִ֣י בְּ⁠בוֹא֔⁠וֹ וַ⁠יִּתְקַ֥ע בַּ⁠שּׁוֹפָ֖ר בְּ⁠הַ֣ר אֶפְרָ֑יִם וַ⁠יֵּרְד֨וּ עִמּ֧⁠וֹ בְנֵֽי ־ יִשְׂרָאֵ֛ל מִן ־ הָ⁠הָ֖ר וְ⁠ה֥וּא לִ⁠פְנֵי⁠הֶֽם ׃²⁸ וַ⁠יֹּ֤אמֶר אֲלֵ⁠הֶם֙ רִדְפ֣וּ אַחֲרַ֔⁠י כִּֽי ־ נָתַ֨ן יְהוָ֧ה אֶת ־ אֹיְבֵי⁠כֶ֛ם אֶת ־ מוֹאָ֖ב בְּ⁠יֶדְ⁠כֶ֑ם וַ⁠יֵּרְד֣וּ אַחֲרָ֗י⁠ו וַֽ⁠יִּלְכְּד֞וּ אֶת ־ מַעְבְּר֤וֹת הַ⁠יַּרְדֵּן֙ לְ⁠מוֹאָ֔ב וְ⁠לֹֽא ־ נָתְנ֥וּ אִ֖ישׁ לַ⁠עֲבֹֽר ׃²⁹ וַ⁠יַּכּ֨וּ אֶת ־ מוֹאָ֜ב בָּ⁠עֵ֣ת הַ⁠הִ֗יא כַּ⁠עֲשֶׂ֤רֶת אֲלָפִים֙ אִ֔ישׁ כָּל ־ שָׁמֵ֖ן וְ⁠כָל ־ אִ֣ישׁ חָ֑יִל וְ⁠לֹ֥א נִמְלַ֖ט אִֽישׁ ׃³⁰ וַ⁠תִּכָּנַ֤ע מוֹאָב֙ בַּ⁠יּ֣וֹם הַ⁠ה֔וּא תַּ֖חַת יַ֣ד יִשְׂרָאֵ֑ל וַ⁠תִּשְׁקֹ֥ט הָ⁠אָ֖רֶץ שְׁמוֹנִ֥ים שָׁנָֽה ׃ס³¹ וְ⁠אַחֲרָ֤י⁠ו הָיָה֙ שַׁמְגַּ֣ר בֶּן ־ עֲנָ֔ת וַ⁠יַּ֤ךְ אֶת ־ פְּלִשְׁתִּים֙ שֵֽׁשׁ ־ מֵא֣וֹת אִ֔ישׁ בְּ⁠מַלְמַ֖ד הַ⁠בָּקָ֑ר וַ⁠יֹּ֥שַׁע גַּם ־ ה֖וּא אֶת ־ יִשְׂרָאֵֽל ׃ס

Chapter 4

¹ וַ⁠יֹּסִ֨פוּ֙ בְּנֵ֣י יִשְׂרָאֵ֔ל לַ⁠עֲשׂ֥וֹת הָ⁠רַ֖ע בְּ⁠עֵינֵ֣י יְהוָ֑ה וְ⁠אֵה֖וּד מֵֽת ׃² וַ⁠יִּמְכְּרֵ֣⁠ם יְהוָ֗ה בְּ⁠יַד֙ יָבִ֣ין מֶֽלֶךְ ־ כְּנַ֔עַן אֲשֶׁ֥ר מָלַ֖ךְ בְּ⁠חָצ֑וֹר וְ⁠שַׂר ־ צְבָא⁠וֹ֙ סִֽיסְרָ֔א וְ⁠ה֥וּא יוֹשֵׁ֖ב בַּ⁠חֲרֹ֥שֶׁת הַגּוֹיִֽם ׃³ וַ⁠יִּצְעֲק֥וּ בְנֵֽי ־ יִשְׂרָאֵ֖ל אֶל ־ יְהוָ֑ה כִּ֠י תְּשַׁ֨ע מֵא֤וֹת רֶֽכֶב ־ בַּרְזֶל֙ ל֔⁠וֹ וְ֠⁠הוּא לָחַ֞ץ אֶת ־ בְּנֵ֧י יִשְׂרָאֵ֛ל בְּ⁠חָזְקָ֖ה עֶשְׂרִ֥ים שָׁנָֽה ׃ס⁴ וּ⁠דְבוֹרָה֙ אִשָּׁ֣ה נְבִיאָ֔ה אֵ֖שֶׁת לַפִּיד֑וֹת הִ֛יא שֹׁפְטָ֥ה אֶת ־ יִשְׂרָאֵ֖ל בָּ⁠עֵ֥ת הַ⁠הִֽיא ׃⁵ וְ֠⁠הִיא יוֹשֶׁ֨בֶת תַּֽחַת ־ תֹּ֜מֶר דְּבוֹרָ֗ה בֵּ֧ין הָ⁠רָמָ֛ה וּ⁠בֵ֥ין בֵּֽית ־ אֵ֖ל בְּ⁠הַ֣ר אֶפְרָ֑יִם וַ⁠יַּעֲל֥וּ אֵלֶ֛י⁠הָ בְּנֵ֥י יִשְׂרָאֵ֖ל לַ⁠מִּשְׁפָּֽט ׃⁶ וַ⁠תִּשְׁלַ֗ח וַ⁠תִּקְרָא֙ לְ⁠בָרָ֣ק בֶּן ־ אֲבִינֹ֔עַם מִ⁠קֶּ֖דֶשׁ נַפְתָּלִ֑י וַ⁠תֹּ֨אמֶר אֵלָ֜י⁠ו הֲ⁠לֹ֥א צִוָּ֣ה ׀ יְהוָ֣ה אֱלֹהֵֽי ־ יִשְׂרָאֵ֗ל לֵ֤ךְ וּ⁠מָֽשַׁכְתָּ֙ בְּ⁠הַ֣ר תָּב֔וֹר וְ⁠לָקַחְתָּ֣ עִמְּ⁠ךָ֗ עֲשֶׂ֤רֶת אֲלָפִים֙ אִ֔ישׁ מִ⁠בְּנֵ֥י נַפְתָּלִ֖י וּ⁠מִ⁠בְּנֵ֥י זְבֻלֽוּן ׃⁷ וּ⁠מָשַׁכְתִּ֨י אֵלֶ֜י⁠ךָ אֶל ־ נַ֣חַל קִישׁ֗וֹן אֶת ־ סִֽיסְרָא֙ שַׂר ־ צְבָ֣א יָבִ֔ין וְ⁠אֶת ־ רִכְבּ֖⁠וֹ וְ⁠אֶת ־ הֲמוֹנ֑⁠וֹ וּ⁠נְתַתִּ֖י⁠הוּ בְּ⁠יָדֶֽ⁠ךָ ׃⁸ וַ⁠יֹּ֤אמֶר אֵלֶ֨י⁠הָ֙ בָּרָ֔ק אִם ־ תֵּלְכִ֥י עִמִּ֖⁠י וְ⁠הָלָ֑כְתִּי וְ⁠אִם ־ לֹ֥א תֵלְכִ֛י עִמִּ֖⁠י לֹ֥א אֵלֵֽךְ ׃⁹ וַ⁠תֹּ֜אמֶר הָלֹ֧ךְ אֵלֵ֣ךְ עִמָּ֗⁠ךְ אֶ֚פֶס כִּי֩ לֹ֨א תִֽהְיֶ֜ה תִּֽפְאַרְתְּ⁠ךָ֗ עַל ־ הַ⁠דֶּ֨רֶךְ֙ אֲשֶׁ֣ר אַתָּ֣ה הוֹלֵ֔ךְ כִּ֣י בְֽ⁠יַד ־ אִשָּׁ֔ה יִמְכֹּ֥ר יְהוָ֖ה אֶת ־ סִֽיסְרָ֑א וַ⁠תָּ֧קָם דְּבוֹרָ֛ה וַ⁠תֵּ֥לֶך עִם ־ בָּרָ֖ק קֶֽדְשָׁ⁠ה ׃¹⁰ וַ⁠יַּזְעֵ֨ק בָּרָ֜ק אֶת ־ זְבוּלֻ֤ן וְ⁠אֶת ־ נַפְתָּלִי֙ קֶ֔דְשָׁ⁠ה וַ⁠יַּ֣עַל בְּ⁠רַגְלָ֔י⁠ו עֲשֶׂ֥רֶת אַלְפֵ֖י אִ֑ישׁ וַ⁠תַּ֥עַל עִמּ֖⁠וֹ דְּבוֹרָֽה ׃¹¹ וְ⁠חֶ֤בֶר הַ⁠קֵּינִי֙ נִפְרָ֣ד מִ⁠קַּ֔יִן מִ⁠בְּנֵ֥י חֹבָ֖ב חֹתֵ֣ן מֹשֶׁ֑ה וַ⁠יֵּ֣ט אָהֳל֔⁠וֹ עַד ־ אֵל֥וֹן בְּצַעֲנַנִּ֖ים ¹ אֲשֶׁ֥ר אֶת ־ קֶֽדֶשׁ ׃¹² וַ⁠יַּגִּ֖דוּ לְ⁠סִֽיסְרָ֑א כִּ֥י עָלָ֛ה בָּרָ֥ק בֶּן ־ אֲבִינֹ֖עַם הַר ־ תָּבֽוֹר ׃ס¹³ וַ⁠יַּזְעֵ֨ק סִֽיסְרָ֜א אֶת ־ כָּל ־ רִכְבּ֗⁠וֹ תְּשַׁ֤ע מֵאוֹת֙ רֶ֣כֶב בַּרְזֶ֔ל וְ⁠אֶת ־ כָּל ־ הָ⁠עָ֖ם אֲשֶׁ֣ר אִתּ֑⁠וֹ מֵ⁠חֲרֹ֥שֶׁת הַגּוֹיִ֖ם אֶל ־ נַ֥חַל קִישֽׁוֹן ׃¹⁴ וַ⁠תֹּאמֶר֩ דְּבֹרָ֨ה אֶל ־ בָּרָ֜ק ק֗וּם כִּ֣י זֶ֤ה הַ⁠יּוֹם֙ אֲשֶׁר֩ נָתַ֨ן יְהוָ֤ה אֶת ־ סִֽיסְרָא֙ בְּ⁠יָדֶ֔⁠ךָ הֲ⁠לֹ֥א יְהוָ֖ה יָצָ֣א לְ⁠פָנֶ֑י⁠ךָ וַ⁠יֵּ֤רֶד בָּרָק֙ מֵ⁠הַ֣ר תָּב֔וֹר וַ⁠עֲשֶׂ֧רֶת אֲלָפִ֛ים אִ֖ישׁ אַחֲרָֽי⁠ו ׃¹⁵ וַ⁠יָּ֣הָם יְ֠הוָה אֶת ־ סִֽיסְרָ֨א וְ⁠אֶת ־ כָּל ־ הָ⁠רֶ֧כֶב וְ⁠אֶת ־ כָּל ־ הַֽ⁠מַּחֲנֶ֛ה לְ⁠פִי ־ חֶ֖רֶב לִ⁠פְנֵ֣י בָרָ֑ק וַ⁠יֵּ֧רֶד סִֽיסְרָ֛א מֵ⁠עַ֥ל הַ⁠מֶּרְכָּבָ֖ה וַ⁠יָּ֥נָס בְּ⁠רַגְלָֽי⁠ו ׃¹⁶ וּ⁠בָרָ֗ק רָדַ֞ף אַחֲרֵ֤י הָ⁠רֶ֨כֶב֙ וְ⁠אַחֲרֵ֣י הַֽ⁠מַּחֲנֶ֔ה עַ֖ד חֲרֹ֣שֶׁת הַגּוֹיִ֑ם וַ⁠יִּפֹּ֞ל כָּל ־ מַחֲנֵ֤ה סִֽיסְרָא֙ לְ⁠פִי ־ חֶ֔רֶב לֹ֥א נִשְׁאַ֖ר עַד ־ אֶחָֽד ׃¹⁷ וְ⁠סִֽיסְרָא֙ נָ֣ס בְּ⁠רַגְלָ֔י⁠ו אֶל ־ אֹ֣הֶל יָעֵ֔ל אֵ֖שֶּׁת חֶ֣בֶר הַ⁠קֵּינִ֑י כִּ֣י שָׁל֗וֹם בֵּ֚ין יָבִ֣ין מֶֽלֶךְ ־ חָצ֔וֹר וּ⁠בֵ֕ין בֵּ֖ית חֶ֥בֶר הַ⁠קֵּינִֽי ׃¹⁸ וַ⁠תֵּצֵ֣א יָעֵל֮ לִ⁠קְרַ֣את סִֽיסְרָא֒ וַ⁠תֹּ֣אמֶר אֵלָ֗י⁠ו סוּרָ֧⁠ה אֲדֹנִ֛⁠י סוּרָ֥⁠ה אֵלַ֖⁠י אַל ־ תִּירָ֑א וַ⁠יָּ֤סַר אֵלֶ֨י⁠הָ֙ הָ⁠אֹ֔הֱלָ⁠ה וַ⁠תְּכַסֵּ֖⁠הוּ בַּ⁠שְּׂמִיכָֽה ׃¹⁹ וַ⁠יֹּ֧אמֶר אֵלֶ֛י⁠הָ הַשְׁקִי⁠נִי ־ נָ֥א מְעַט ־ מַ֖יִם כִּ֣י צָמֵ֑אתִי וַ⁠תִּפְתַּ֞ח אֶת ־ נֹ֧אוד הֶ⁠חָלָ֛ב וַ⁠תַּשְׁקֵ֖⁠הוּ וַ⁠תְּכַסֵּֽ⁠הוּ ׃²⁰ וַ⁠יֹּ֣אמֶר אֵלֶ֔י⁠הָ עֲמֹ֖ד פֶּ֣תַח הָ⁠אֹ֑הֶל וְ⁠הָיָה֩ אִם ־ אִ֨ישׁ יָב֜וֹא וּ⁠שְׁאֵלֵ֗⁠ךְ וְ⁠אָמַ֛ר הֲ⁠יֵֽשׁ ־ פֹּ֥ה אִ֖ישׁ וְ⁠אָמַ֥רְתְּ אָֽיִן ׃²¹ וַ⁠תִּקַּ֣ח יָעֵ֣ל אֵֽשֶׁת ־ חֶ֠בֶר אֶת ־ יְתַ֨ד הָ⁠אֹ֜הֶל וַ⁠תָּ֧שֶׂם אֶת ־ הַ⁠מַּקֶּ֣בֶת בְּ⁠יָדָ֗⁠הּ וַ⁠תָּב֤וֹא אֵלָי⁠ו֙ בַּ⁠לָּ֔אט וַ⁠תִּתְקַ֤ע אֶת ־ הַ⁠יָּתֵד֙ בְּ⁠רַקָּת֔⁠וֹ וַ⁠תִּצְנַ֖ח בָּ⁠אָ֑רֶץ וְ⁠הֽוּא ־ נִרְדָּ֥ם וַ⁠יָּ֖עַף וַ⁠יָּמֹֽת ׃²² וְ⁠הִנֵּ֣ה בָרָק֮ רֹדֵ֣ף אֶת ־ סִֽיסְרָא֒ וַ⁠תֵּצֵ֤א יָעֵל֙ לִ⁠קְרָאת֔⁠וֹ וַ⁠תֹּ֣אמֶר ל֔⁠וֹ לֵ֣ךְ וְ⁠אַרְאֶ֔⁠ךָּ אֶת ־ הָ⁠אִ֖ישׁ אֲשֶׁר ־ אַתָּ֣ה מְבַקֵּ֑שׁ וַ⁠יָּבֹ֣א אֵלֶ֔י⁠הָ וְ⁠הִנֵּ֤ה סִֽיסְרָא֙ נֹפֵ֣ל מֵ֔ת וְ⁠הַ⁠יָּתֵ֖ד בְּ⁠רַקָּתֽ⁠וֹ ׃²³ וַ⁠יַּכְנַ֤ע אֱלֹהִים֙ בַּ⁠יּ֣וֹם הַ⁠ה֔וּא אֵ֖ת יָבִ֣ין מֶֽלֶךְ ־ כְּנָ֑עַן לִ⁠פְנֵ֖י בְּנֵ֥י יִשְׂרָאֵֽל ׃²⁴ וַ⁠תֵּ֜לֶךְ יַ֤ד בְּנֵֽי ־ יִשְׂרָאֵל֙ הָל֣וֹךְ וְ⁠קָשָׁ֔ה עַ֖ל יָבִ֣ין מֶֽלֶךְ ־ כְּנָ֑עַן עַ֚ד אֲשֶׁ֣ר הִכְרִ֔יתוּ אֵ֖ת יָבִ֥ין מֶֽלֶךְ ־ כְּנָֽעַן ׃פ

¹K ב⁠צענים

Chapter 5

¹ וַ⁠תָּ֣שַׁר דְּבוֹרָ֔ה וּ⁠בָרָ֖ק בֶּן ־ אֲבִינֹ֑עַם בַּ⁠יּ֥וֹם הַ⁠ה֖וּא לֵ⁠אמֹֽר ׃² בִּ⁠פְרֹ֤עַ פְּרָעוֹת֙ בְּ⁠יִשְׂרָאֵ֔ל בְּ⁠הִתְנַדֵּ֖ב עָ֑ם בָּרֲכ֖וּ יְהוָֽה ׃³ שִׁמְע֣וּ מְלָכִ֔ים הַאֲזִ֖ינוּ רֹֽזְנִ֑ים אָֽנֹכִ֗י לַֽ⁠יהוָה֙ אָנֹכִ֣י אָשִׁ֔ירָה אֲזַמֵּ֕ר לַֽ⁠יהוָ֖ה אֱלֹהֵ֥י יִשְׂרָאֵֽל ׃⁴ יְהוָ֗ה בְּ⁠צֵאתְ⁠ךָ֤ מִ⁠שֵּׂעִיר֙ בְּ⁠צַעְדְּ⁠ךָ֙ מִ⁠שְּׂדֵ֣ה אֱד֔וֹם אֶ֣רֶץ רָעָ֔שָׁה גַּם ־ שָׁמַ֖יִם נָטָ֑פוּ גַּם ־ עָבִ֖ים נָ֥טְפוּ מָֽיִם ׃⁵ הָרִ֥ים נָזְל֖וּ מִ⁠פְּנֵ֣י יְהוָ֑ה זֶ֣ה סִינַ֔י מִ⁠פְּנֵ֕י יְהוָ֖ה אֱלֹהֵ֥י יִשְׂרָאֵֽל ׃⁶ בִּ⁠ימֵ֞י שַׁמְגַּ֤ר בֶּן ־ עֲנָת֙ בִּ⁠ימֵ֣י יָעֵ֔ל חָדְל֖וּ אֳרָח֑וֹת וְ⁠הֹלְכֵ֣י נְתִיב֔וֹת יֵלְכ֕וּ אֳרָח֖וֹת עֲקַלְקַלּֽוֹת ׃⁷ חָדְל֧וּ פְרָז֛וֹן בְּ⁠יִשְׂרָאֵ֖ל חָדֵ֑לּוּ עַ֤ד שַׁ⁠קַּ֨מְתִּי֙ דְּבוֹרָ֔ה שַׁ⁠קַּ֥מְתִּי אֵ֖ם בְּ⁠יִשְׂרָאֵֽל ׃⁸ יִבְחַר֙ אֱלֹהִ֣ים חֲדָשִׁ֔ים אָ֖ז לָחֶ֣ם שְׁעָרִ֑ים מָגֵ֤ן אִם ־ יֵֽרָאֶה֙ וָ⁠רֹ֔מַח בְּ⁠אַרְבָּעִ֥ים אֶ֖לֶף בְּ⁠יִשְׂרָאֵֽל ׃⁹ לִבִּ⁠י֙ לְ⁠חוֹקְקֵ֣י יִשְׂרָאֵ֔ל הַ⁠מִּֽתְנַדְּבִ֖ים בָּ⁠עָ֑ם בָּרֲכ֖וּ יְהוָֽה ׃¹⁰ רֹכְבֵי֩ אֲתֹנ֨וֹת צְחֹר֜וֹת יֹשְׁבֵ֧י עַל ־ מִדִּ֛ין וְ⁠הֹלְכֵ֥י עַל ־ דֶּ֖רֶךְ שִֽׂיחוּ ׃¹¹ מִ⁠קּ֣וֹל מְחַֽצְצִ֗ים בֵּ֚ין מַשְׁאַבִּ֔ים שָׁ֤ם יְתַנּוּ֙ צִדְק֣וֹת יְהוָ֔ה צִדְקֹ֥ת פִּרְזֹנ֖⁠וֹ בְּ⁠יִשְׂרָאֵ֑ל אָ֛ז יָרְד֥וּ לַ⁠שְּׁעָרִ֖ים עַם ־ יְהוָֽה ׃¹² עוּרִ֤י עוּרִי֙ דְּבוֹרָ֔ה ע֥וּרִי ע֖וּרִי דַּבְּרִי ־ שִׁ֑יר ק֥וּם בָּרָ֛ק וּֽ⁠שֲׁבֵ֥ה שֶׁבְיְ⁠ךָ֖ בֶּן ־ אֲבִינֹֽעַם ׃¹³ אָ֚ז יְרַ֣ד שָׂרִ֔יד לְ⁠אַדִּירִ֖ים עָ֑ם יְהוָ֕ה יְרַד ־ לִ֖⁠י בַּ⁠גִּבּוֹרִֽים ׃¹⁴ מִנִּ֣י אֶפְרַ֗יִם שָׁרְשָׁ⁠ם֙ בַּ⁠עֲמָלֵ֔ק אַחֲרֶ֥י⁠ךָ בִנְיָמִ֖ין בַּֽ⁠עֲמָמֶ֑י⁠ךָ מִנִּ֣י מָכִ֗יר יָֽרְדוּ֙ מְחֹ֣קְקִ֔ים וּ⁠מִ֨⁠זְּבוּלֻ֔ן מֹשְׁכִ֖ים בְּ⁠שֵׁ֥בֶט סֹפֵֽר ׃¹⁵ וְ⁠שָׂרַ֤⁠י בְּ⁠יִשָּׂשכָר֙ עִם ־ דְּבֹרָ֔ה וְ⁠יִשָּׂשכָר֙ כֵּ֣ן בָּרָ֔ק בָּ⁠עֵ֖מֶק שֻׁלַּ֣ח בְּ⁠רַגְלָ֑י⁠ו בִּ⁠פְלַגּ֣וֹת רְאוּבֵ֔ן גְּדֹלִ֖ים חִקְקֵי ־ לֵֽב ׃¹⁶ לָ֣⁠מָּה יָשַׁ֗בְתָּ בֵּ֚ין הַֽ⁠מִּשְׁפְּתַ֔יִם לִ⁠שְׁמֹ֖עַ שְׁרִק֣וֹת עֲדָרִ֑ים לִ⁠פְלַגּ֣וֹת רְאוּבֵ֔ן גְּדוֹלִ֖ים חִקְרֵי ־ לֵֽב ׃¹⁷ גִּלְעָ֗ד בְּ⁠עֵ֤בֶר הַ⁠יַּרְדֵּן֙ שָׁכֵ֔ן וְ⁠דָ֕ן לָ֥⁠מָּה יָג֖וּר אֳנִיּ֑וֹת אָשֵׁ֗ר יָשַׁב֙ לְ⁠ח֣וֹף יַמִּ֔ים וְ⁠עַ֥ל מִפְרָצָ֖י⁠ו יִשְׁכּֽוֹן ׃¹⁸ זְבֻל֗וּן עַ֣ם חֵרֵ֥ף נַפְשׁ֛⁠וֹ לָ⁠מ֖וּת וְ⁠נַפְתָּלִ֑י עַ֖ל מְרוֹמֵ֥י שָׂדֶֽה ׃¹⁹ בָּ֤אוּ מְלָכִים֙ נִלְחָ֔מוּ אָ֤ז נִלְחֲמוּ֙ מַלְכֵ֣י כְנַ֔עַן בְּ⁠תַעְנַ֖ךְ עַל ־ מֵ֣י מְגִדּ֑וֹ בֶּ֥צַע כֶּ֖סֶף לֹ֥א לָקָֽחוּ ׃²⁰ מִן ־ שָׁמַ֖יִם נִלְחָ֑מוּ הַ⁠כּֽוֹכָבִים֙ מִ⁠מְּסִלּוֹתָ֔⁠ם נִלְחֲמ֖וּ עִם ־ סִיסְרָֽא ׃²¹ נַ֤חַל קִישׁוֹן֙ גְּרָפָ֔⁠ם נַ֥חַל קְדוּמִ֖ים נַ֣חַל קִישׁ֑וֹן תִּדְרְכִ֥י נַפְשִׁ֖⁠י עֹֽז ׃²² אָ֥ז הָלְמ֖וּ עִקְּבֵי ־ ס֑וּס מִֽ⁠דַּהֲר֖וֹת דַּהֲר֥וֹת אַבִּירָֽי⁠ו ׃²³ א֣וֹרוּ מֵר֗וֹז אָמַר֙ מַלְאַ֣ךְ יְהוָ֔ה אֹ֥רוּ אָר֖וֹר יֹשְׁבֶ֑י⁠הָ כִּ֤י לֹֽא ־ בָ֨אוּ֙ לְ⁠עֶזְרַ֣ת יְהוָ֔ה לְ⁠עֶזְרַ֥ת יְהוָ֖ה בַּ⁠גִּבּוֹרִֽים ׃²⁴ תְּבֹרַךְ֙ מִ⁠נָּשִׁ֔ים יָעֵ֕ל אֵ֖שֶׁת חֶ֣בֶר הַ⁠קֵּינִ֑י מִ⁠נָּשִׁ֥ים בָּ⁠אֹ֖הֶל תְּבֹרָֽךְ ׃²⁵ מַ֥יִם שָׁאַ֖ל חָלָ֣ב נָתָ֑נָה בְּ⁠סֵ֥פֶל אַדִּירִ֖ים הִקְרִ֥יבָה חֶמְאָֽה ׃²⁶ יָדָ⁠הּ֙ לַ⁠יָּתֵ֣ד תִּשְׁלַ֔חְנָה וִֽ⁠ימִינָ֖⁠הּ לְ⁠הַלְמ֣וּת עֲמֵלִ֑ים וְ⁠הָלְמָ֤ה סִֽיסְרָא֙ מָחֲקָ֣ה רֹאשׁ֔⁠וֹ וּ⁠מָחֲצָ֥ה וְ⁠חָלְפָ֖ה רַקָּתֽ⁠וֹ ׃²⁷ בֵּ֣ין רַגְלֶ֔י⁠הָ כָּרַ֥ע נָפַ֖ל שָׁכָ֑ב בֵּ֤ין רַגְלֶ֨י⁠הָ֙ כָּרַ֣ע נָפָ֔ל בַּ⁠אֲשֶׁ֣ר כָּרַ֔ע שָׁ֖ם נָפַ֥ל שָׁדֽוּד ׃²⁸ בְּעַד֩ הַ⁠חַלּ֨וֹן נִשְׁקְפָ֧ה וַ⁠תְּיַבֵּ֛ב אֵ֥ם סִֽיסְרָ֖א בְּעַ֣ד הָֽ⁠אֶשְׁנָ֑ב מַדּ֗וּעַ בֹּשֵׁ֤שׁ רִכְבּ⁠וֹ֙ לָ⁠ב֔וֹא מַדּ֣וּעַ אֶֽחֱר֔וּ פַּעֲמֵ֖י מַרְכְּבוֹתָֽי⁠ו ׃²⁹ חַכְמ֥וֹת שָׂרוֹתֶ֖י⁠הָ תַּעֲנֶ֑ינָּה אַף ־ הִ֕יא תָּשִׁ֥יב אֲמָרֶ֖י⁠הָ לָֽ⁠הּ ׃³⁰ הֲ⁠לֹ֨א יִמְצְא֜וּ יְחַלְּק֣וּ שָׁלָ֗ל רַ֤חַם רַחֲמָתַ֨יִם֙ לְ⁠רֹ֣אשׁ גֶּ֔בֶר שְׁלַ֤ל צְבָעִים֙ לְ⁠סִ֣יסְרָ֔א שְׁלַ֥ל צְבָעִ֖ים רִקְמָ֑ה צֶ֥בַע רִקְמָתַ֖יִם לְ⁠צַוְּארֵ֥י שָׁלָֽל ׃³¹ כֵּ֠ן יֹאבְד֤וּ כָל ־ אוֹיְבֶ֨י⁠ךָ֙ יְהוָ֔ה וְ⁠אֹ֣הֲבָ֔י⁠ו כְּ⁠צֵ֥את הַ⁠שֶּׁ֖מֶשׁ בִּ⁠גְבֻרָת֑⁠וֹ וַ⁠תִּשְׁקֹ֥ט הָ⁠אָ֖רֶץ אַרְבָּעִ֥ים שָׁנָֽה ׃פ

Chapter 6

¹ וַ⁠יַּעֲשׂ֧וּ בְנֵי ־ יִשְׂרָאֵ֛ל הָ⁠רַ֖ע בְּ⁠עֵינֵ֣י יְהוָ֑ה וַ⁠יִּתְּנֵ֧⁠ם יְהוָ֛ה בְּ⁠יַד ־ מִדְיָ֖ן שֶׁ֥בַע שָׁנִֽים ׃² וַ⁠תָּ֥עָז יַד ־ מִדְיָ֖ן עַל ־ יִשְׂרָאֵ֑ל מִ⁠פְּנֵ֨י מִדְיָ֜ן עָשֽׂוּ לָ⁠הֶ֣ם ׀ בְּנֵ֣י יִשְׂרָאֵ֗ל אֶת ־ הַ⁠מִּנְהָרוֹת֙ אֲשֶׁ֣ר בֶּֽ⁠הָרִ֔ים וְ⁠אֶת ־ הַ⁠מְּעָר֖וֹת וְ⁠אֶת ־ הַ⁠מְּצָדֽוֹת ׃³ וְ⁠הָיָ֖ה אִם ־ זָרַ֣ע יִשְׂרָאֵ֑ל וְ⁠עָלָ֨ה מִדְיָ֧ן וַֽ⁠עֲמָלֵ֛ק וּ⁠בְנֵי ־ קֶ֖דֶם וְ⁠עָל֥וּ עָלָֽי⁠ו ׃⁴ וַ⁠יַּחֲנ֣וּ עֲלֵי⁠הֶ֗ם וַ⁠יַּשְׁחִ֨יתוּ֙ אֶת ־ יְב֣וּל הָ⁠אָ֔רֶץ עַד ־ בּוֹאֲ⁠ךָ֖ עַזָּ֑ה וְ⁠לֹֽא ־ יַשְׁאִ֤ירוּ מִֽחְיָה֙ בְּ⁠יִשְׂרָאֵ֔ל וְ⁠שֶׂ֥ה וָ⁠שׁ֖וֹר וַ⁠חֲמֽוֹר ׃⁵ כִּ֡י הֵם֩ וּ⁠מִקְנֵי⁠הֶ֨ם יַעֲל֜וּ וְ⁠אָהֳלֵי⁠הֶ֗ם וּבָ֤אוּ ¹ כְ⁠דֵֽי ־ אַרְבֶּה֙ לָ⁠רֹ֔ב וְ⁠לָ⁠הֶ֥ם וְ⁠לִ⁠גְמַלֵּי⁠הֶ֖ם אֵ֣ין מִסְפָּ֑ר וַ⁠יָּבֹ֥אוּ בָ⁠אָ֖רֶץ לְ⁠שַׁחֲתָֽ⁠הּ ׃⁶ וַ⁠יִּדַּ֧ל יִשְׂרָאֵ֛ל מְאֹ֖ד מִ⁠פְּנֵ֣י מִדְיָ֑ן וַ⁠יִּזְעֲק֥וּ בְנֵֽי ־ יִשְׂרָאֵ֖ל אֶל ־ יְהוָֽה ׃פ⁷ וַ⁠יְהִ֕י כִּֽי ־ זָעֲק֥וּ בְנֵֽי ־ יִשְׂרָאֵ֖ל אֶל ־ יְהוָ֑ה עַ֖ל אֹד֥וֹת מִדְיָֽן ׃⁸ וַ⁠יִּשְׁלַ֧ח יְהוָ֛ה אִ֥ישׁ נָבִ֖יא אֶל ־ בְּנֵ֣י יִשְׂרָאֵ֑ל וַ⁠יֹּ֨אמֶר לָ⁠הֶ֜ם כֹּה ־ אָמַ֥ר יְהוָ֣ה ׀ אֱלֹהֵ֣י יִשְׂרָאֵ֗ל אָנֹכִ֞י הֶעֱלֵ֤יתִי אֶתְ⁠כֶם֙ מִ⁠מִּצְרַ֔יִם וָ⁠אֹצִ֥יא אֶתְ⁠כֶ֖ם מִ⁠בֵּ֥ית עֲבָדִֽים ׃⁹ וָ⁠אַצִּ֤ל אֶתְ⁠כֶם֙ מִ⁠יַּ֣ד מִצְרַ֔יִם וּ⁠מִ⁠יַּ֖ד כָּל ־ לֹחֲצֵי⁠כֶ֑ם וָ⁠אֲגָרֵ֤שׁ אוֹתָ⁠ם֙ מִ⁠פְּנֵי⁠כֶ֔ם וָ⁠אֶתְּנָ֥⁠ה לָ⁠כֶ֖ם אֶת ־ אַרְצָֽ⁠ם ׃¹⁰ וָ⁠אֹמְרָ֣⁠ה לָ⁠כֶ֗ם אֲנִי֙ יְהוָ֣ה אֱלֹהֵי⁠כֶ֔ם לֹ֤א תִֽירְאוּ֙ אֶת ־ אֱלֹהֵ֣י הָ⁠אֱמֹרִ֔י אֲשֶׁ֥ר אַתֶּ֖ם יוֹשְׁבִ֣ים בְּ⁠אַרְצָ֑⁠ם וְ⁠לֹ֥א שְׁמַעְתֶּ֖ם בְּ⁠קוֹלִֽ⁠י ׃פ¹¹ וַ⁠יָּבֹ֞א מַלְאַ֣ךְ יְהוָ֗ה וַ⁠יֵּ֨שֶׁב֙ תַּ֤חַת הָֽ⁠אֵלָה֙ אֲשֶׁ֣ר בְּ⁠עָפְרָ֔ה אֲשֶׁ֥ר לְ⁠יוֹאָ֖שׁ אֲבִ֣י הָֽעֶזְרִ֑י וְ⁠גִדְע֣וֹן בְּנ֗⁠וֹ חֹבֵ֤ט חִטִּים֙ בַּ⁠גַּ֔ת לְ⁠הָנִ֖יס מִ⁠פְּנֵ֥י מִדְיָֽן ׃¹² וַ⁠יֵּרָ֥א אֵלָ֖י⁠ו מַלְּאַ֣ךְ יְהוָ֑ה וַ⁠יֹּ֣אמֶר אֵלָ֔י⁠ו יְהוָ֥ה עִמְּ⁠ךָ֖ גִּבּ֥וֹר הֶ⁠חָֽיִל ׃¹³ וַ⁠יֹּ֨אמֶר אֵלָ֤י⁠ו גִּדְעוֹן֙ בִּ֣י אֲדֹנִ֔⁠י וְ⁠יֵ֤שׁ יְהוָה֙ עִמָּ֔⁠נוּ וְ⁠לָ֥⁠מָּה מְצָאַ֖תְ⁠נוּ כָּל ־ זֹ֑את וְ⁠אַיֵּ֣ה כָֽל ־ נִפְלְאֹתָ֡י⁠ו אֲשֶׁר֩ סִפְּרוּ ־ לָ֨⁠נוּ אֲבוֹתֵ֜י⁠נוּ לֵ⁠אמֹ֗ר הֲ⁠לֹ֤א מִ⁠מִּצְרַ֨יִם֙ הֶעֱלָ֣⁠נוּ יְהוָ֔ה וְ⁠עַתָּה֙ נְטָשָׁ֣⁠נוּ יְהוָ֔ה וַֽ⁠יִּתְּנֵ֖⁠נוּ בְּ⁠כַף ־ מִדְיָֽן ׃¹⁴ וַ⁠יִּ֤פֶן אֵלָי⁠ו֙ יְהוָ֔ה וַ⁠יֹּ֗אמֶר לֵ֚ךְ בְּ⁠כֹחֲ⁠ךָ֣ זֶ֔ה וְ⁠הוֹשַׁעְתָּ֥ אֶת ־ יִשְׂרָאֵ֖ל מִ⁠כַּ֣ף מִדְיָ֑ן הֲ⁠לֹ֖א שְׁלַחְתִּֽי⁠ךָ ׃¹⁵ וַ⁠יֹּ֤אמֶר אֵלָי⁠ו֙ בִּ֣י אֲדֹנָ֔⁠י בַּ⁠מָּ֥ה אוֹשִׁ֖יעַ אֶת ־ יִשְׂרָאֵ֑ל הִנֵּ֤ה אַלְפִּ⁠י֙ הַ⁠דַּ֣ל בִּ⁠מְנַשֶּׁ֔ה וְ⁠אָנֹכִ֥י הַ⁠צָּעִ֖יר בְּ⁠בֵ֥ית אָבִֽ⁠י ׃¹⁶ וַ⁠יֹּ֤אמֶר אֵלָי⁠ו֙ יְהוָ֔ה כִּ֥י אֶהְיֶ֖ה עִמָּ֑⁠ךְ וְ⁠הִכִּיתָ֥ אֶת ־ מִדְיָ֖ן כְּ⁠אִ֥ישׁ אֶחָֽד ׃¹⁷ וַ⁠יֹּ֣אמֶר אֵלָ֔י⁠ו אִם ־ נָ֛א מָצָ֥אתִי חֵ֖ן בְּ⁠עֵינֶ֑י⁠ךָ וְ⁠עָשִׂ֤יתָ לִּ⁠י֙ א֔וֹת שָׁ⁠אַתָּ֖ה מְדַבֵּ֥ר עִמִּֽ⁠י ׃¹⁸ אַל ־ נָ֨א תָמֻ֤שׁ מִ⁠זֶּה֙ עַד ־ בֹּאִ֣⁠י אֵלֶ֔י⁠ךָ וְ⁠הֹֽצֵאתִי֙ אֶת ־ מִנְחָתִ֔⁠י וְ⁠הִנַּחְתִּ֖י לְ⁠פָנֶ֑י⁠ךָ וַ⁠יֹּאמַ֕ר אָנֹכִ֥י אֵשֵׁ֖ב עַ֥ד שׁוּבֶֽ⁠ךָ ׃¹⁹ וְ⁠גִדְע֣וֹן בָּ֗א וַ⁠יַּ֤עַשׂ גְּדִֽי ־ עִזִּים֙ וְ⁠אֵיפַת ־ קֶ֣מַח מַצּ֔וֹת הַ⁠בָּשָׂר֙ שָׂ֣ם בַּ⁠סַּ֔ל וְ⁠הַ⁠מָּרַ֖ק שָׂ֣ם בַּ⁠פָּר֑וּר וַ⁠יּוֹצֵ֥א אֵלָ֛י⁠ו אֶל ־ תַּ֥חַת הָ⁠אֵלָ֖ה וַ⁠יַּגַּֽשׁ ׃ס²⁰ וַ⁠יֹּ֨אמֶר אֵלָ֜י⁠ו מַלְאַ֣ךְ הָ⁠אֱלֹהִ֗ים קַ֣ח אֶת ־ הַ⁠בָּשָׂ֤ר וְ⁠אֶת ־ הַ⁠מַּצּוֹת֙ וְ⁠הַנַּח֙ אֶל ־ הַ⁠סֶּ֣לַע הַלָּ֔ז וְ⁠אֶת ־ הַ⁠מָּרַ֖ק שְׁפ֑וֹךְ וַ⁠יַּ֖עַשׂ כֵּֽן ׃²¹ וַ⁠יִּשְׁלַ֞ח מַלְאַ֣ךְ יְהוָ֗ה אֶת ־ קְצֵ֤ה הַ⁠מִּשְׁעֶ֨נֶת֙ אֲשֶׁ֣ר בְּ⁠יָד֔⁠וֹ וַ⁠יִּגַּ֥ע בַּ⁠בָּשָׂ֖ר וּ⁠בַ⁠מַּצּ֑וֹת וַ⁠תַּ֨עַל הָ⁠אֵ֜שׁ מִן ־ הַ⁠צּ֗וּר וַ⁠תֹּ֤אכַל אֶת ־ הַ⁠בָּשָׂר֙ וְ⁠אֶת ־ הַ⁠מַּצּ֔וֹת וּ⁠מַלְאַ֣ךְ יְהוָ֔ה הָלַ֖ךְ מֵ⁠עֵינָֽי⁠ו ׃²² וַ⁠יַּ֣רְא גִּדְע֔וֹן כִּֽי ־ מַלְאַ֥ךְ יְהוָ֖ה ה֑וּא ס וַ⁠יֹּ֣אמֶר גִּדְע֗וֹן אֲהָהּ֙ אֲדֹנָ֣⁠י יְהוִ֔ה כִּֽי ־ עַל ־ כֵּ֤ן רָאִ֨יתִי֙ מַלְאַ֣ךְ יְהוָ֔ה פָּנִ֖ים אֶל ־ פָּנִֽים ׃²³ וַ⁠יֹּ֨אמֶר ל֧⁠וֹ יְהוָ֛ה שָׁל֥וֹם לְ⁠ךָ֖ אַל ־ תִּירָ֑א לֹ֖א תָּמֽוּת ׃²⁴ וַ⁠יִּבֶן֩ שָׁ֨ם גִּדְע֤וֹן מִזְבֵּ֨חַ֙ לַֽ⁠יהוָ֔ה וַ⁠יִּקְרָא ־ ל֥⁠וֹ יְהוָ֖ה שָׁל֑וֹם עַ֚ד הַ⁠יּ֣וֹם הַ⁠זֶּ֔ה עוֹדֶ֕⁠נּוּ בְּ⁠עָפְרָ֖ת אֲבִ֥י הָעֶזְרִֽי ׃פ²⁵ וַ⁠יְהִי֮ בַּ⁠לַּ֣יְלָה הַ⁠הוּא֒ וַ⁠יֹּ֧אמֶר ל֣⁠וֹ יְהוָ֗ה קַ֤ח אֶת ־ פַּר ־ הַ⁠שּׁוֹר֙ אֲשֶׁ֣ר לְ⁠אָבִ֔י⁠ךָ וּ⁠פַ֥ר הַ⁠שֵּׁנִ֖י שֶׁ֣בַע שָׁנִ֑ים וְ⁠הָרַסְתָּ֗ אֶת ־ מִזְבַּ֤ח הַ⁠בַּ֨עַל֙ אֲשֶׁ֣ר לְ⁠אָבִ֔י⁠ךָ וְ⁠אֶת ־ הָ⁠אֲשֵׁרָ֥ה אֲשֶׁר ־ עָלָ֖י⁠ו תִּכְרֹֽת ׃²⁶ וּ⁠בָנִ֨יתָ מִזְבֵּ֜חַ לַ⁠יהוָ֣ה אֱלֹהֶ֗י⁠ךָ עַ֣ל רֹ֧אשׁ הַ⁠מָּע֛וֹז הַ⁠זֶּ֖ה בַּ⁠מַּֽעֲרָכָ֑ה וְ⁠לָֽקַחְתָּ֙ אֶת ־ הַ⁠פָּ֣ר הַ⁠שֵּׁנִ֔י וְ⁠הַעֲלִ֣יתָ עוֹלָ֔ה בַּ⁠עֲצֵ֥י הָ⁠אֲשֵׁרָ֖ה אֲשֶׁ֥ר תִּכְרֹֽת ׃²⁷ וַ⁠יִּקַּ֨ח גִּדְע֜וֹן עֲשָׂרָ֤ה אֲנָשִׁים֙ מֵֽ⁠עֲבָדָ֔י⁠ו וַ⁠יַּ֕עַשׂ כַּ⁠אֲשֶׁ֛ר דִּבֶּ֥ר אֵלָ֖י⁠ו יְהוָ֑ה וַ⁠יְהִ֡י כַּ⁠אֲשֶׁ֣ר יָרֵא֩ אֶת ־ בֵּ֨ית אָבִ֜י⁠ו וְ⁠אֶת ־ אַנְשֵׁ֥י הָ⁠עִ֛יר מֵ⁠עֲשׂ֥וֹת יוֹמָ֖ם וַ⁠יַּ֥עַשׂ לָֽיְלָה ׃²⁸ וַ⁠יַּשְׁכִּ֜ימוּ אַנְשֵׁ֤י הָ⁠עִיר֙ בַּ⁠בֹּ֔קֶר וְ⁠הִנֵּ֤ה נֻתַּץ֙ מִזְבַּ֣ח הַ⁠בַּ֔עַל וְ⁠הָ⁠אֲשֵׁרָ֥ה אֲשֶׁר ־ עָלָ֖י⁠ו כֹּרָ֑תָה וְ⁠אֵת֙ הַ⁠פָּ֣ר הַ⁠שֵּׁנִ֔י הֹֽעֲלָ֔ה עַל ־ הַ⁠מִּזְבֵּ֖חַ הַ⁠בָּנֽוּי ׃²⁹ וַ⁠יֹּֽאמְרוּ֙ אִ֣ישׁ אֶל ־ רֵעֵ֔⁠הוּ מִ֥י עָשָׂ֖ה הַ⁠דָּבָ֣ר הַ⁠זֶּ֑ה וַֽ⁠יִּדְרְשׁוּ֙ וַ⁠יְבַקְשׁ֔וּ וַ⁠יֹּ֣אמְר֔וּ גִּדְעוֹן֙ בֶּן ־ יוֹאָ֔שׁ עָשָׂ֖ה הַ⁠דָּבָ֥ר הַ⁠זֶּֽה ׃³⁰ וַ⁠יֹּ֨אמְר֜וּ אַנְשֵׁ֤י הָ⁠עִיר֙ אֶל ־ יוֹאָ֔שׁ הוֹצֵ֥א אֶת ־ בִּנְ⁠ךָ֖ וְ⁠יָמֹ֑ת כִּ֤י נָתַץ֙ אֶת ־ מִזְבַּ֣ח הַ⁠בַּ֔עַל וְ⁠כִ֥י כָרַ֖ת הָ⁠אֲשֵׁרָ֥ה אֲשֶׁר ־ עָלָֽי⁠ו ׃³¹ וַ⁠יֹּ֣אמֶר יוֹאָ֡שׁ לְ⁠כֹל֩ אֲשֶׁר ־ עָמְד֨וּ עָלָ֜י⁠ו הַ⁠אַתֶּ֣ם ׀ תְּרִיב֣וּ⁠ן לַ⁠בַּ֗עַל אִם ־ אַתֶּם֙ תּוֹשִׁיע֣וּ⁠ן אוֹת֔⁠וֹ אֲשֶׁ֨ר יָרִ֥יב ל֛⁠וֹ יוּמַ֖ת עַד ־ הַ⁠בֹּ֑קֶר אִם ־ אֱלֹהִ֥ים הוּא֙ יָ֣רֶב ל֔⁠וֹ כִּ֥י נָתַ֖ץ אֶֽת ־ מִזְבְּחֽ⁠וֹ ׃³² וַ⁠יִּקְרָא ־ ל֥⁠וֹ בַ⁠יּוֹם ־ הַ⁠ה֖וּא יְרֻבַּ֣עַל לֵ⁠אמֹ֑ר יָ֤רֶב בּ⁠וֹ֙ הַ⁠בַּ֔עַל כִּ֥י נָתַ֖ץ אֶֽת ־ מִזְבְּחֽ⁠וֹ ׃פ³³ וְ⁠כָל ־ מִדְיָ֧ן וַ⁠עֲמָלֵ֛ק וּ⁠בְנֵי ־ קֶ֖דֶם נֶאֶסְפ֣וּ יַחְדָּ֑ו וַ⁠יַּעַבְר֥וּ וַֽ⁠יַּחֲנ֖וּ בְּ⁠עֵ֥מֶק יִזְרְעֶֽאל ׃³⁴ וְ⁠ר֣וּחַ יְהוָ֔ה לָבְשָׁ֖ה אֶת ־ גִּדְע֑וֹן וַ⁠יִּתְקַע֙ בַּ⁠שּׁוֹפָ֔ר וַ⁠יִזָּעֵ֥ק אֲבִיעֶ֖זֶר אַחֲרָֽי⁠ו ׃³⁵ וּ⁠מַלְאָכִים֙ שָׁלַ֣ח בְּ⁠כָל ־ מְנַשֶּׁ֔ה וַ⁠יִזָּעֵ֥ק גַּם ־ ה֖וּא אַחֲרָ֑י⁠ו וּ⁠מַלְאָכִ֣ים שָׁלַ֗ח בְּ⁠אָשֵׁ֤ר וּ⁠בִ⁠זְבֻלוּן֙ וּ⁠בְ⁠נַפְתָּלִ֔י וַֽ⁠יַּעֲל֖וּ לִ⁠קְרָאתָֽ⁠ם ׃³⁶ וַ⁠יֹּ֥אמֶר גִּדְע֖וֹן אֶל ־ הָ⁠אֱלֹהִ֑ים אִם ־ יֶשְׁ⁠ךָ֞ מוֹשִׁ֧יעַ בְּ⁠יָדִ֛⁠י אֶת ־ יִשְׂרָאֵ֖ל כַּ⁠אֲשֶׁ֥ר דִּבַּֽרְתָּ ׃³⁷ הִנֵּ֣ה אָנֹכִ֗י מַצִּ֛יג אֶת ־ גִּזַּ֥ת הַ⁠צֶּ֖מֶר בַּ⁠גֹּ֑רֶן אִ֡ם טַל֩ יִהְיֶ֨ה עַֽל ־ הַ⁠גִּזָּ֜ה לְ⁠בַדָּ֗⁠הּ וְ⁠עַל ־ כָּל ־ הָ⁠אָ֨רֶץ֙ חֹ֔רֶב וְ⁠יָדַעְתִּ֗י כִּֽי ־ תוֹשִׁ֧יעַ בְּ⁠יָדִ֛⁠י אֶת ־ יִשְׂרָאֵ֖ל כַּ⁠אֲשֶׁ֥ר דִּבַּֽרְתָּ ׃³⁸ וַ⁠יְהִי ־ כֵ֕ן וַ⁠יַּשְׁכֵּם֙ מִֽ⁠מָּחֳרָ֔ת וַ⁠יָּ֖זַר אֶת ־ הַ⁠גִּזָּ֑ה וַ⁠יִּ֤מֶץ טַל֙ מִן ־ הַ⁠גִּזָּ֔ה מְל֥וֹא הַ⁠סֵּ֖פֶל מָֽיִם ׃³⁹ וַ⁠יֹּ֤אמֶר גִּדְעוֹן֙ אֶל ־ הָ֣⁠אֱלֹהִ֔ים אַל ־ יִ֤חַר אַפְּ⁠ךָ֙ בִּ֔⁠י וַ⁠אֲדַבְּרָ֖ה אַ֣ךְ הַ⁠פָּ֑עַם אֲנַסֶּ֤ה נָּא ־ רַק ־ הַ⁠פַּ֨עַם֙ בַּ⁠גִּזָּ֔ה יְהִי ־ נָ֨א חֹ֤רֶב אֶל ־ הַ⁠גִּזָּה֙ לְ⁠בַדָּ֔⁠הּ וְ⁠עַל ־ כָּל ־ הָ⁠אָ֖רֶץ יִֽהְיֶה ־ טָּֽל ׃⁴⁰ וַ⁠יַּ֧עַשׂ אֱלֹהִ֛ים כֵּ֖ן בַּ⁠לַּ֣יְלָה הַ⁠ה֑וּא וַ⁠יְהִי ־ חֹ֤רֶב אֶל ־ הַ⁠גִּזָּה֙ לְ⁠בַדָּ֔⁠הּ וְ⁠עַל ־ כָּל ־ הָ⁠אָ֖רֶץ הָ֥יָה טָֽל ׃פ

¹K יבאו

Chapter 7

¹ וַ⁠יַּשְׁכֵּ֨ם יְרֻבַּ֜עַל ה֣וּא גִדְע֗וֹן וְ⁠כָל ־ הָ⁠עָם֙ אֲשֶׁ֣ר אִתּ֔⁠וֹ וַֽ⁠יַּחֲנ֖וּ עַל ־ עֵ֣ין חֲרֹ֑ד וּ⁠מַחֲנֵ֤ה מִדְיָן֙ הָיָה ־ ל֣⁠וֹ מִ⁠צָּפ֔וֹן מִ⁠גִּבְעַ֥ת הַ⁠מּוֹרֶ֖ה בָּ⁠עֵֽמֶק ׃² וַ⁠יֹּ֤אמֶר יְהוָה֙ אֶל ־ גִּדְע֔וֹן רַ֗ב הָ⁠עָם֙ אֲשֶׁ֣ר אִתָּ֔⁠ךְ מִ⁠תִּתִּ֥⁠י אֶת ־ מִדְיָ֖ן בְּ⁠יָדָ֑⁠ם פֶּן ־ יִתְפָּאֵ֨ר עָלַ֤⁠י יִשְׂרָאֵל֙ לֵ⁠אמֹ֔ר יָדִ֖⁠י הוֹשִׁ֥יעָה לִּֽ⁠י ׃³ וְ⁠עַתָּ֗ה קְרָ֨א נָ֜א בְּ⁠אָזְנֵ֤י הָ⁠עָם֙ לֵ⁠אמֹ֔ר מִֽי ־ יָרֵ֣א וְ⁠חָרֵ֔ד יָשֹׁ֥ב וְ⁠יִצְפֹּ֖ר מֵ⁠הַ֣ר הַ⁠גִּלְעָ֑ד וַ⁠יָּ֣שָׁב מִן ־ הָ⁠עָ֗ם עֶשְׂרִ֤ים וּ⁠שְׁנַ֨יִם֙ אֶ֔לֶף וַ⁠עֲשֶׂ֥רֶת אֲלָפִ֖ים נִשְׁאָֽרוּ ׃ס⁴ וַ⁠יֹּ֨אמֶר יְהוָ֜ה אֶל ־ גִּדְע֗וֹן עוֹד֮ הָ⁠עָ֣ם רָב֒ הוֹרֵ֤ד אוֹתָ⁠ם֙ אֶל ־ הַ⁠מַּ֔יִם וְ⁠אֶצְרְפֶ֥⁠נּוּ לְ⁠ךָ֖ שָׁ֑ם וְ⁠הָיָ֡ה אֲשֶׁר֩ אֹמַ֨ר אֵלֶ֜י⁠ךָ זֶ֣ה ׀ יֵלֵ֣ךְ אִתָּ֗⁠ךְ ה֚וּא יֵלֵ֣ךְ אִתָּ֔⁠ךְ וְ⁠כֹ֨ל אֲשֶׁר ־ אֹמַ֜ר אֵלֶ֗י⁠ךָ זֶ֚ה לֹא ־ יֵלֵ֣ךְ עִמָּ֔⁠ךְ ה֖וּא לֹ֥א יֵלֵֽךְ ׃⁵ וַ⁠יּ֥וֹרֶד אֶת ־ הָ⁠עָ֖ם אֶל ־ הַ⁠מָּ֑יִם ס וַ⁠יֹּ֨אמֶר יְהוָ֜ה אֶל ־ גִּדְע֗וֹן כֹּ֣ל אֲשֶׁר ־ יָלֹק֩ בִּ⁠לְשׁוֹנ֨⁠וֹ מִן ־ הַ⁠מַּ֜יִם כַּ⁠אֲשֶׁ֧ר יָלֹ֣ק הַ⁠כֶּ֗לֶב תַּצִּ֤יג אוֹת⁠וֹ֙ לְ⁠בָ֔ד וְ⁠כֹ֛ל אֲשֶׁר ־ יִכְרַ֥ע עַל ־ בִּרְכָּ֖י⁠ו לִ⁠שְׁתּֽוֹת ׃⁶ וַ⁠יְהִ֗י מִסְפַּ֞ר הַֽ⁠מֲלַקְקִ֤ים בְּ⁠יָדָ⁠ם֙ אֶל ־ פִּי⁠הֶ֔ם שְׁלֹ֥שׁ מֵא֖וֹת אִ֑ישׁ וְ⁠כֹל֙ יֶ֣תֶר הָ⁠עָ֔ם כָּרְע֥וּ עַל ־ בִּרְכֵי⁠הֶ֖ם לִ⁠שְׁתּ֥וֹת מָֽיִם ׃ס⁷ וַ⁠יֹּ֨אמֶר יְהוָ֜ה אֶל ־ גִּדְע֗וֹן בִּ⁠שְׁלֹשׁ֩ מֵא֨וֹת הָ⁠אִ֤ישׁ הַֽ⁠מֲלַקְקִים֙ אוֹשִׁ֣יעַ אֶתְ⁠כֶ֔ם וְ⁠נָתַתִּ֥י אֶת ־ מִדְיָ֖ן בְּ⁠יָדֶ֑⁠ךָ וְ⁠כָל ־ הָ⁠עָ֔ם יֵלְכ֖וּ אִ֥ישׁ לִ⁠מְקֹמֽ⁠וֹ ׃⁸ וַ⁠יִּקְח֣וּ אֶת ־ צֵדָה֩ הָ⁠עָ֨ם בְּ⁠יָדָ֜⁠ם וְ⁠אֵ֣ת שׁוֹפְרֹֽתֵי⁠הֶ֗ם וְ⁠אֵ֨ת כָּל ־ אִ֤ישׁ יִשְׂרָאֵל֙ שִׁלַּח֙ אִ֣ישׁ לְ⁠אֹֽהָלָ֔י⁠ו וּ⁠בִ⁠שְׁלֹשׁ ־ מֵא֥וֹת הָ⁠אִ֖ישׁ הֶֽחֱזִ֑יק וּ⁠מַחֲנֵ֣ה מִדְיָ֔ן הָ֥יָה ל֖⁠וֹ מִ⁠תַּ֥חַת בָּ⁠עֵֽמֶק ׃פ⁹ וַֽ⁠יְהִי֙ בַּ⁠לַּ֣יְלָה הַ⁠ה֔וּא וַ⁠יֹּ֤אמֶר אֵלָי⁠ו֙ יְהוָ֔ה ק֖וּם רֵ֣ד בַּֽ⁠מַּחֲנֶ֑ה כִּ֥י נְתַתִּ֖י⁠ו בְּ⁠יָדֶֽ⁠ךָ ׃¹⁰ וְ⁠אִם ־ יָרֵ֥א אַתָּ֖ה לָ⁠רֶ֑דֶת רֵ֥ד אַתָּ֛ה וּ⁠פֻרָ֥ה נַעַרְ⁠ךָ֖ אֶל ־ הַֽ⁠מַּחֲנֶֽה ׃¹¹ וְ⁠שָֽׁמַעְתָּ֙ מַה ־ יְדַבֵּ֔רוּ וְ⁠אַחַר֙ תֶּחֱזַ֣קְנָה יָדֶ֔י⁠ךָ וְ⁠יָרַדְתָּ֖ בַּֽ⁠מַּחֲנֶ֑ה וַ⁠יֵּ֤רֶד הוּא֙ וּ⁠פֻרָ֣ה נַעֲר֔⁠וֹ אֶל ־ קְצֵ֥ה הַ⁠חֲמֻשִׁ֖ים אֲשֶׁ֥ר בַּֽ⁠מַּחֲנֶֽה ׃¹² וּ⁠מִדְיָ֨ן וַ⁠עֲמָלֵ֤ק וְ⁠כָל ־ בְּנֵי ־ קֶ֨דֶם֙ נֹפְלִ֣ים בָּ⁠עֵ֔מֶק כָּ⁠אַרְבֶּ֖ה לָ⁠רֹ֑ב וְ⁠לִ⁠גְמַלֵּי⁠הֶם֙ אֵ֣ין מִסְפָּ֔ר כַּ⁠ח֛וֹל שֶׁ⁠עַל ־ שְׂפַ֥ת הַ⁠יָּ֖ם לָ⁠רֹֽב ׃¹³ וַ⁠יָּבֹ֣א גִדְע֔וֹן וְ⁠הִ֨נֵּה ־ אִ֔ישׁ מְסַפֵּ֥ר לְ⁠רֵעֵ֖⁠הוּ חֲל֑וֹם וַ⁠יֹּ֜אמֶר הִנֵּ֧ה חֲל֣וֹם חָלַ֗מְתִּי וְ⁠הִנֵּ֨ה צלול ¹ לֶ֤חֶם שְׂעֹרִים֙ מִתְהַפֵּךְ֙ בְּ⁠מַחֲנֵ֣ה מִדְיָ֔ן וַ⁠יָּבֹ֣א עַד ־ הָ֠⁠אֹהֶל וַ⁠יַּכֵּ֧⁠הוּ וַ⁠יִּפֹּ֛ל וַ⁠יַּהַפְכֵ֥⁠הוּ לְ⁠מַ֖עְלָ⁠ה וְ⁠נָפַ֥ל הָ⁠אֹֽהֶל ׃¹⁴ וַ⁠יַּ֨עַן רֵעֵ֤⁠הוּ וַ⁠יֹּ֨אמֶר֙ אֵ֣ין זֹ֔את בִּלְתִּ֗י אִם ־ חֶ֛רֶב גִּדְע֥וֹן בֶּן ־ יוֹאָ֖שׁ אִ֣ישׁ יִשְׂרָאֵ֑ל נָתַ֤ן הָֽ⁠אֱלֹהִים֙ בְּ⁠יָד֔⁠וֹ אֶת ־ מִדְיָ֖ן וְ⁠אֶת ־ כָּל ־ הַֽ⁠מַּחֲנֶֽה ׃פ¹⁵ וַ⁠יְהִי֩ כִ⁠שְׁמֹ֨עַ גִּדְע֜וֹן אֶת ־ מִסְפַּ֧ר הַ⁠חֲל֛וֹם וְ⁠אֶת ־ שִׁבְר֖⁠וֹ וַ⁠יִּשְׁתָּ֑חוּ וַ⁠יָּ֨שָׁב֙ אֶל ־ מַחֲנֵ֣ה יִשְׂרָאֵ֔ל וַ⁠יֹּ֣אמֶר ק֔וּמוּ כִּֽי ־ נָתַ֧ן יְהוָ֛ה בְּ⁠יֶדְ⁠כֶ֖ם אֶת ־ מַחֲנֵ֥ה מִדְיָֽן ׃¹⁶ וַ⁠יַּ֛חַץ אֶת ־ שְׁלֹשׁ ־ מֵא֥וֹת הָ⁠אִ֖ישׁ שְׁלֹשָׁ֣ה רָאשִׁ֑ים וַ⁠יִּתֵּ֨ן שׁוֹפָר֤וֹת בְּ⁠יַד ־ כֻּלָּ⁠ם֙ וְ⁠כַדִּ֣ים רֵקִ֔ים וְ⁠לַפִּדִ֖ים בְּ⁠ת֥וֹךְ הַ⁠כַּדִּֽים ׃¹⁷ וַ⁠יֹּ֣אמֶר אֲלֵי⁠הֶ֔ם מִמֶּ֥⁠נִּי תִרְא֖וּ וְ⁠כֵ֣ן תַּעֲשׂ֑וּ וְ⁠הִנֵּ֨ה אָנֹכִ֥י בָא֙ בִּ⁠קְצֵ֣ה הַֽ⁠מַּחֲנֶ֔ה וְ⁠הָיָ֥ה כַ⁠אֲשֶׁר ־ אֶעֱשֶׂ֖ה כֵּ֥ן תַּעֲשֽׂוּ⁠ן ׃¹⁸ וְ⁠תָקַעְתִּי֙ בַּ⁠שּׁוֹפָ֔ר אָנֹכִ֖י וְ⁠כָל ־ אֲשֶׁ֣ר אִתִּ֑⁠י וּ⁠תְקַעְתֶּ֨ם בַּ⁠שּׁוֹפָר֜וֹת גַּם ־ אַתֶּ֗ם סְבִיבוֹת֙ כָּל ־ הַֽ⁠מַּחֲנֶ֔ה וַ⁠אֲמַרְתֶּ֖ם לַ⁠יהוָ֥ה וּ⁠לְ⁠גִדְעֽוֹן ׃פ¹⁹ וַ⁠יָּבֹ֣א גִ֠דְעוֹן וּ⁠מֵאָה ־ אִ֨ישׁ אֲשֶׁר ־ אִתּ֜⁠וֹ בִּ⁠קְצֵ֣ה הַֽ⁠מַּחֲנֶ֗ה רֹ֚אשׁ הָ⁠אַשְׁמֹ֣רֶת הַ⁠תִּֽיכוֹנָ֔ה אַ֛ךְ הָקֵ֥ם הֵקִ֖ימוּ אֶת ־ הַ⁠שֹּֽׁמְרִ֑ים וַֽ⁠יִּתְקְעוּ֙ בַּ⁠שּׁ֣וֹפָר֔וֹת וְ⁠נָפ֥וֹץ הַ⁠כַּדִּ֖ים אֲשֶׁ֥ר בְּ⁠יָדָֽ⁠ם ׃²⁰ וַֽ֠⁠יִּתְקְעוּ שְׁלֹ֨שֶׁת הָ⁠רָאשִׁ֥ים בַּ⁠שּֽׁוֹפָרוֹת֮ וַ⁠יִּשְׁבְּר֣וּ הַ⁠כַּדִּים֒ וַ⁠יַּחֲזִ֤יקוּ בְ⁠יַד ־ שְׂמאוֹלָ⁠ם֙ בַּ⁠לַּפִּדִ֔ים וּ⁠בְ⁠יַ֨ד ־ יְמִינָ֔⁠ם הַ⁠שּׁוֹפָר֖וֹת לִ⁠תְק֑וֹעַ וַֽ⁠יִּקְרְא֔וּ חֶ֥רֶב לַֽ⁠יהוָ֖ה וּ⁠לְ⁠גִדְעֽוֹן ׃²¹ וַ⁠יַּֽעַמְדוּ֙ אִ֣ישׁ תַּחְתָּ֔י⁠ו סָבִ֖יב לַֽ⁠מַּחֲנֶ֑ה וַ⁠יָּ֧רָץ כָּל ־ הַֽ⁠מַּחֲנֶ֛ה וַ⁠יָּרִ֖יעוּ וַיָּנֽוּסוּ ׃²²² וַֽ⁠יִּתְקְעוּ֮ שְׁלֹשׁ ־ מֵא֣וֹת הַ⁠שּׁוֹפָרוֹת֒ וַ⁠יָּ֣שֶׂם יְהוָ֗ה אֵ֣ת חֶ֥רֶב אִ֛ישׁ בְּ⁠רֵעֵ֖⁠הוּ וּ⁠בְ⁠כָל ־ הַֽ⁠מַּחֲנֶ֑ה וַ⁠יָּ֨נָס הַֽ⁠מַּחֲנֶ֜ה עַד ־ בֵּ֤ית הַשִּׁטָּה֙ צְֽרֵרָ֔תָ⁠ה עַ֛ד שְׂפַת ־ אָבֵ֥ל מְחוֹלָ֖ה עַל ־ טַבָּֽת ׃²³ וַ⁠יִּצָּעֵ֧ק אִֽישׁ ־ יִשְׂרָאֵ֛ל מִ⁠נַּפְתָּלִ֥י וּ⁠מִן ־ אָשֵׁ֖ר וּ⁠מִן ־ כָּל ־ מְנַשֶּׁ֑ה וַֽ⁠יִּרְדְּפ֖וּ אַחֲרֵ֥י מִדְיָֽן ׃²⁴ וּ⁠מַלְאָכִ֡ים שָׁלַ֣ח גִּדְעוֹן֩ בְּ⁠כָל ־ הַ֨ר אֶפְרַ֜יִם לֵ⁠אמֹ֗ר רְד֞וּ לִ⁠קְרַ֤את מִדְיָן֙ וְ⁠לִכְד֤וּ לָ⁠הֶם֙ אֶת ־ הַ⁠מַּ֔יִם עַ֛ד בֵּ֥ית בָּרָ֖ה וְ⁠אֶת ־ הַ⁠יַּרְדֵּ֑ן וַ⁠יִּצָּעֵ֞ק כָּל ־ אִ֤ישׁ אֶפְרַ֨יִם֙ וַ⁠יִּלְכְּד֣וּ אֶת ־ הַ⁠מַּ֔יִם עַ֛ד בֵּ֥ית בָּרָ֖ה וְ⁠אֶת ־ הַ⁠יַּרְדֵּֽן ׃²⁵ וַֽ⁠יִּלְכְּד֡וּ שְׁנֵֽי ־ שָׂרֵ֨י מִדְיָ֜ן אֶת ־ עֹרֵ֣ב וְ⁠אֶת ־ זְאֵ֗ב וַ⁠יַּהַרְג֨וּ אֶת ־ עוֹרֵ֤ב בְּ⁠צוּר ־ עוֹרֵב֙ וְ⁠אֶת ־ זְאֵב֙ הָרְג֣וּ בְ⁠יֶֽקֶב ־ זְאֵ֔ב וַֽ⁠יִּרְדְּפ֖וּ אֶל ־ מִדְיָ֑ן וְ⁠רֹאשׁ ־ עֹרֵ֣ב וּ⁠זְאֵ֔ב הֵבִ֨יאוּ֙ אֶל ־ גִּדְע֔וֹן מֵ⁠עֵ֖בֶר לַ⁠יַּרְדֵּֽן ׃

¹Q צְלִ֜יל

²K ו⁠יניסו

Chapter 8

¹ וַ⁠יֹּאמְר֨וּ אֵלָ֜י⁠ו אִ֣ישׁ אֶפְרַ֗יִם מָֽה ־ הַ⁠דָּבָ֤ר הַ⁠זֶּה֙ עָשִׂ֣יתָ לָּ֔⁠נוּ לְ⁠בִלְתִּי֙ קְרֹ֣אות לָ֔⁠נוּ כִּ֥י הָלַ֖כְתָּ לְ⁠הִלָּחֵ֣ם בְּ⁠מִדְיָ֑ן וַ⁠יְרִיב֥וּ⁠ן אִתּ֖⁠וֹ בְּ⁠חָזְקָֽה ׃² וַ⁠יֹּ֣אמֶר אֲלֵי⁠הֶ֔ם מֶה ־ עָשִׂ֥יתִי עַתָּ֖ה כָּ⁠כֶ֑ם הֲ⁠ל֗וֹא ט֛וֹב עֹלְל֥וֹת אֶפְרַ֖יִם מִ⁠בְצִ֥יר אֲבִיעֶֽזֶר ׃³ בְּ⁠יֶדְ⁠כֶם֩ נָתַ֨ן אֱלֹהִ֜ים אֶת ־ שָׂרֵ֤י מִדְיָן֙ אֶת ־ עֹרֵ֣ב וְ⁠אֶת ־ זְאֵ֔ב וּ⁠מַה ־ יָּכֹ֖לְתִּי עֲשׂ֣וֹת כָּ⁠כֶ֑ם אָ֗ז רָפְתָ֤ה רוּחָ⁠ם֙ מֵֽ⁠עָלָ֔י⁠ו בְּ⁠דַבְּר֖⁠וֹ הַ⁠דָּבָ֥ר הַ⁠זֶּֽה ׃⁴ וַ⁠יָּבֹ֥א גִדְע֖וֹן הַ⁠יַּרְדֵּ֑נָ⁠ה עֹבֵ֣ר ה֗וּא וּ⁠שְׁלֹשׁ ־ מֵא֤וֹת הָ⁠אִישׁ֙ אֲשֶׁ֣ר אִתּ֔⁠וֹ עֲיֵפִ֖ים וְ⁠רֹדְפִֽים ׃⁵ וַ⁠יֹּ֨אמֶר֙ לְ⁠אַנְשֵׁ֣י סֻכּ֔וֹת תְּנוּ ־ נָא֙ כִּכְּר֣וֹת לֶ֔חֶם לָ⁠עָ֖ם אֲשֶׁ֣ר בְּ⁠רַגְלָ֑⁠י כִּי ־ עֲיֵפִ֣ים הֵ֔ם וְ⁠אָנֹכִ֗י רֹדֵ֛ף אַחֲרֵ֛י זֶ֥בַח וְ⁠צַלְמֻנָּ֖ע מַלְכֵ֥י מִדְיָֽן ׃⁶ וַ⁠יֹּ֨אמֶר֙ שָׂרֵ֣י סֻכּ֔וֹת הֲ֠⁠כַף זֶ֧בַח וְ⁠צַלְמֻנָּ֛ע עַתָּ֖ה בְּ⁠יָדֶ֑⁠ךָ כִּֽי ־ נִתֵּ֥ן לִֽ⁠צְבָאֲ⁠ךָ֖ לָֽחֶם ׃⁷ וַ⁠יֹּ֣אמֶר גִּדְע֔וֹן לָ⁠כֵ֗ן בְּ⁠תֵ֧ת יְהוָ֛ה אֶת ־ זֶ֥בַח וְ⁠אֶת ־ צַלְמֻנָּ֖ע בְּ⁠יָדִ֑⁠י וְ⁠דַשְׁתִּי֙ אֶת ־ בְּשַׂרְ⁠כֶ֔ם אֶת ־ קוֹצֵ֥י הַ⁠מִּדְבָּ֖ר וְ⁠אֶת ־ הַֽ⁠בַּרְקֳנִֽים ׃⁸ וַ⁠יַּ֤עַל מִ⁠שָּׁם֙ פְּנוּאֵ֔ל וַ⁠יְדַבֵּ֥ר אֲלֵי⁠הֶ֖ם כָּ⁠זֹ֑את וַ⁠יַּעֲנ֤וּ אוֹת⁠וֹ֙ אַנְשֵׁ֣י פְנוּאֵ֔ל כַּ⁠אֲשֶׁ֥ר עָנ֖וּ אַנְשֵׁ֥י סֻכּֽוֹת ׃⁹ וַ⁠יֹּ֛אמֶר גַּם ־ לְ⁠אַנְשֵׁ֥י פְנוּאֵ֖ל לֵ⁠אמֹ֑ר בְּ⁠שׁוּבִ֣⁠י בְ⁠שָׁל֔וֹם אֶתֹּ֖ץ אֶת ־ הַ⁠מִּגְדָּ֥ל הַ⁠זֶּֽה ׃פ¹⁰ וְ⁠זֶ֨בַח וְ⁠צַלְמֻנָּ֜ע בַּ⁠קַּרְקֹ֗ר וּ⁠מַחֲנֵי⁠הֶ֤ם עִמָּ⁠ם֙ כַּ⁠חֲמֵ֤שֶׁת עָשָׂר֙ אֶ֔לֶף כֹּ֚ל הַ⁠נּ֣וֹתָרִ֔ים מִ⁠כֹּ֖ל מַחֲנֵ֣ה בְנֵי ־ קֶ֑דֶם וְ⁠הַ⁠נֹּ֣פְלִ֔ים מֵאָ֨ה וְ⁠עֶשְׂרִ֥ים אֶ֛לֶף אִ֖ישׁ שֹׁ֥לֵֽף חָֽרֶב ׃¹¹ וַ⁠יַּ֣עַל גִּדְע֗וֹן דֶּ֚רֶךְ הַ⁠שְּׁכוּנֵ֣י בָֽ⁠אֳהָלִ֔ים מִ⁠קֶּ֥דֶם לְ⁠נֹ֖בַח וְ⁠יָגְבֳּהָ֑ה וַ⁠יַּךְ֙ אֶת ־ הַֽ⁠מַּחֲנֶ֔ה וְ⁠הַֽ⁠מַּחֲנֶ֖ה הָ֥יָה בֶֽטַח ׃¹² וַ⁠יָּנ֗וּסוּ זֶ֚בַח וְ⁠צַלְמֻנָּ֔ע וַ⁠יִּרְדֹּ֖ף אַחֲרֵי⁠הֶ֑ם וַ⁠יִּלְכֹּ֞ד אֶת ־ שְׁנֵ֣י ׀ מַלְכֵ֣י מִדְיָ֗ן אֶת ־ זֶ֨בַח֙ וְ⁠אֶת ־ צַלְמֻנָּ֔ע וְ⁠כָל ־ הַֽ⁠מַּחֲנֶ֖ה הֶחֱרִֽיד ׃¹³ וַ⁠יָּ֛שָׁב גִּדְע֥וֹן בֶּן ־ יוֹאָ֖שׁ מִן ־ הַ⁠מִּלְחָמָ֑ה מִֽ⁠לְ⁠מַעֲלֵ֖ה הֶ⁠חָֽרֶס ׃¹⁴ וַ⁠יִּלְכָּד ־ נַ֛עַר מֵ⁠אַנְשֵׁ֥י סֻכּ֖וֹת וַ⁠יִּשְׁאָלֵ֑⁠הוּ וַ⁠יִּכְתֹּ֨ב אֵלָ֜י⁠ו אֶת ־ שָׂרֵ֤י סֻכּוֹת֙ וְ⁠אֶת ־ זְקֵנֶ֔י⁠הָ שִׁבְעִ֥ים וְ⁠שִׁבְעָ֖ה אִֽישׁ ׃¹⁵ וַ⁠יָּבֹא֙ אֶל ־ אַנְשֵׁ֣י סֻכּ֔וֹת וַ⁠יֹּ֕אמֶר הִנֵּ֖ה זֶ֣בַח וְ⁠צַלְמֻנָּ֑ע אֲשֶׁר֩ חֵרַפְתֶּ֨ם אוֹתִ֜⁠י לֵ⁠אמֹ֗ר הֲ֠⁠כַף זֶ֣בַח וְ⁠צַלְמֻנָּ֤ע עַתָּה֙ בְּ⁠יָדֶ֔⁠ךָ כִּ֥י נִתֵּ֛ן לַ⁠אֲנָשֶׁ֥י⁠ךָ הַ⁠יְּעֵפִ֖ים לָֽחֶם ׃¹⁶ וַ⁠יִּקַּח֙ אֶת ־ זִקְנֵ֣י הָ⁠עִ֔יר וְ⁠אֶת ־ קוֹצֵ֥י הַ⁠מִּדְבָּ֖ר וְ⁠אֶת ־ הַֽ⁠בַּרְקֳנִ֑ים וַ⁠יֹּ֣דַע בָּ⁠הֶ֔ם אֵ֖ת אַנְשֵׁ֥י סֻכּֽוֹת ׃¹⁷ וְ⁠אֶת ־ מִגְדַּ֥ל פְּנוּאֵ֖ל נָתָ֑ץ וַֽ⁠יַּהֲרֹ֖ג אֶת ־ אַנְשֵׁ֥י הָ⁠עִֽיר ׃¹⁸ וַ⁠יֹּ֗אמֶר אֶל ־ זֶ֨בַח֙ וְ⁠אֶל ־ צַלְמֻנָּ֔ע אֵיפֹה֙ הָ⁠אֲנָשִׁ֔ים אֲשֶׁ֥ר הֲרַגְתֶּ֖ם בְּ⁠תָב֑וֹר וַֽ⁠יֹּאמרוּ֙ כָּמ֣וֹ⁠ךָ כְמוֹ⁠הֶ֔ם אֶחָ֕ד כְּ⁠תֹ֖אַר בְּנֵ֥י הַ⁠מֶּֽלֶךְ ׃¹⁹ וַ⁠יֹּאמַ֕ר אַחַ֥⁠י בְּנֵֽי ־ אִמִּ֖⁠י הֵ֑ם חַי ־ יְהוָ֗ה ל֚וּ הַחֲיִתֶ֣ם אוֹתָ֔⁠ם לֹ֥א הָרַ֖גְתִּי אֶתְ⁠כֶֽם ׃²⁰ וַ⁠יֹּ֨אמֶר֙ לְ⁠יֶ֣תֶר בְּכוֹר֔⁠וֹ ק֖וּם הֲרֹ֣ג אוֹתָ֑⁠ם וְ⁠לֹא ־ שָׁלַ֨ף הַ⁠נַּ֤עַר חַרְבּ⁠וֹ֙ כִּ֣י יָרֵ֔א כִּ֥י עוֹדֶ֖⁠נּוּ נָֽעַר ׃²¹ וַ⁠יֹּ֜אמֶר זֶ֣בַח וְ⁠צַלְמֻנָּ֗ע ק֤וּם אַתָּה֙ וּ⁠פְגַע ־ בָּ֔⁠נוּ כִּ֥י כָ⁠אִ֖ישׁ גְּבוּרָת֑⁠וֹ וַ⁠יָּ֣קָם גִּדְע֗וֹן וַֽ⁠יַּהֲרֹג֙ אֶת ־ זֶ֣בַח וְ⁠אֶת ־ צַלְמֻנָּ֔ע וַ⁠יִּקַּח֙ אֶת ־ הַ⁠שַּׂ֣הֲרֹנִ֔ים אֲשֶׁ֖ר בְּ⁠צַוְּארֵ֥י גְמַלֵּי⁠הֶֽם ׃²² וַ⁠יֹּאמְר֤וּ אִֽישׁ ־ יִשְׂרָאֵל֙ אֶל ־ גִּדְע֔וֹן מְשָׁל ־ בָּ֨⁠נוּ֙ גַּם ־ אַתָּ֔ה גַּם ־ בִּנְ⁠ךָ֖ גַּ֣ם בֶּן ־ בְּנֶ֑⁠ךָ כִּ֥י הוֹשַׁעְתָּ֖⁠נוּ מִ⁠יַּ֥ד מִדְיָֽן ׃²³ וַ⁠יֹּ֤אמֶר אֲלֵ⁠הֶם֙ גִּדְע֔וֹן לֹֽא ־ אֶמְשֹׁ֤ל אֲנִי֙ בָּ⁠כֶ֔ם וְ⁠לֹֽא ־ יִמְשֹׁ֥ל בְּנִ֖⁠י בָּ⁠כֶ֑ם יְהוָ֖ה יִמְשֹׁ֥ל בָּ⁠כֶֽם ׃²⁴ וַ⁠יֹּ֨אמֶר אֲלֵ⁠הֶ֜ם גִּדְע֗וֹן אֶשְׁאֲלָ֤ה מִ⁠כֶּם֙ שְׁאֵלָ֔ה וּ⁠תְנוּ ־ לִ֕⁠י אִ֖ישׁ נֶ֣זֶם שְׁלָל֑⁠וֹ כִּֽי ־ נִזְמֵ֤י זָהָב֙ לָ⁠הֶ֔ם כִּ֥י יִשְׁמְעֵאלִ֖ים הֵֽם ׃²⁵ וַ⁠יֹּאמְר֖וּ נָת֣וֹן נִתֵּ֑ן וַֽ⁠יִּפְרְשׂוּ֙ אֶת ־ הַ⁠שִּׂמְלָ֔ה וַ⁠יַּשְׁלִ֣יכוּ שָׁ֔מָּ⁠ה אִ֖ישׁ נֶ֥זֶם שְׁלָלֽ⁠וֹ ׃²⁶ וַ⁠יְהִ֗י מִשְׁקַ֞ל נִזְמֵ֤י הַ⁠זָּהָב֙ אֲשֶׁ֣ר שָׁאָ֔ל אֶ֥לֶף וּ⁠שְׁבַע ־ מֵא֖וֹת זָהָ֑ב לְ֠⁠בַד מִן ־ הַ⁠שַּׂהֲרֹנִ֨ים וְ⁠הַ⁠נְּטִפ֜וֹת וּ⁠בִגְדֵ֣י הָ⁠אַרְגָּמָ֗ן שֶׁ⁠עַל֙ מַלְכֵ֣י מִדְיָ֔ן וּ⁠לְ⁠בַד֙ מִן ־ הָ֣⁠עֲנָק֔וֹת אֲשֶׁ֖ר בְּ⁠צַוְּארֵ֥י גְמַלֵּי⁠הֶֽם ׃²⁷ וַ⁠יַּעַשׂ֩ אוֹת֨⁠וֹ גִדְע֜וֹן לְ⁠אֵפ֗וֹד וַ⁠יַּצֵּ֨ג אוֹת֤⁠וֹ בְ⁠עִיר⁠וֹ֙ בְּ⁠עָפְרָ֔ה וַ⁠יִּזְנ֧וּ כָֽל ־ יִשְׂרָאֵ֛ל אַחֲרָ֖י⁠ו שָׁ֑ם וַ⁠יְהִ֛י לְ⁠גִדְע֥וֹן וּ⁠לְ⁠בֵית֖⁠וֹ לְ⁠מוֹקֵֽשׁ ׃²⁸ וַ⁠יִּכָּנַ֣ע מִדְיָ֗ן לִ⁠פְנֵי֙ בְּנֵ֣י יִשְׂרָאֵ֔ל וְ⁠לֹ֥א יָסְפ֖וּ לָ⁠שֵׂ֣את רֹאשָׁ֑⁠ם וַ⁠תִּשְׁקֹ֥ט הָ⁠אָ֛רֶץ אַרְבָּעִ֥ים שָׁנָ֖ה בִּ⁠ימֵ֥י גִדְעֽוֹן ׃פ²⁹ וַ⁠יֵּ֛לֶךְ יְרֻבַּ֥עַל בֶּן ־ יוֹאָ֖שׁ וַ⁠יֵּ֥שֶׁב בְּ⁠בֵיתֽ⁠וֹ ׃³⁰ וּ⁠לְ⁠גִדְע֗וֹן הָיוּ֙ שִׁבְעִ֣ים בָּנִ֔ים יֹצְאֵ֖י יְרֵכ֑⁠וֹ כִּֽי ־ נָשִׁ֥ים רַבּ֖וֹת הָ֥יוּ לֽ⁠וֹ ׃³¹ וּ⁠פִֽילַגְשׁ⁠וֹ֙ אֲשֶׁ֣ר בִּ⁠שְׁכֶ֔ם יָֽלְדָה ־ לּ֥⁠וֹ גַם ־ הִ֖יא בֵּ֑ן וַ⁠יָּ֥שֶׂם אֶת ־ שְׁמ֖⁠וֹ אֲבִימֶֽלֶךְ ׃³² וַ⁠יָּ֛מָת גִּדְע֥וֹן בֶּן ־ יוֹאָ֖שׁ בְּ⁠שֵׂיבָ֣ה טוֹבָ֑ה וַ⁠יִּקָּבֵ֗ר בְּ⁠קֶ֨בֶר֙ יוֹאָ֣שׁ אָבִ֔י⁠ו בְּ⁠עָפְרָ֖ה אֲבִ֥י הָֽעֶזְרִֽי ׃פ³³ וַ⁠יְהִ֗י כַּֽ⁠אֲשֶׁר֙ מֵ֣ת גִּדְע֔וֹן וַ⁠יָּשׁ֨וּבוּ֙ בְּנֵ֣י יִשְׂרָאֵ֔ל וַ⁠יִּזְנ֖וּ אַחֲרֵ֣י הַ⁠בְּעָלִ֑ים וַ⁠יָּשִׂ֧ימוּ לָ⁠הֶ֛ם בַּ֥עַל בְּרִ֖ית לֵ⁠אלֹהִֽים ׃³⁴ וְ⁠לֹ֤א זָֽכְרוּ֙ בְּנֵ֣י יִשְׂרָאֵ֔ל אֶת ־ יְהוָ֖ה אֱלֹהֵי⁠הֶ֑ם הַ⁠מַּצִּ֥יל אוֹתָ֛⁠ם מִ⁠יַּ֥ד כָּל ־ אֹיְבֵי⁠הֶ֖ם מִ⁠סָּבִֽיב ׃³⁵ וְ⁠לֹֽא ־ עָשׂ֣וּ חֶ֔סֶד עִם ־ בֵּ֥ית יְרֻבַּ֖עַל גִּדְע֑וֹן כְּ⁠כָל ־ הַ⁠טּוֹבָ֔ה אֲשֶׁ֥ר עָשָׂ֖ה עִם ־ יִשְׂרָאֵֽל ׃פ

Chapter 9

¹ וַ⁠יֵּ֨לֶךְ אֲבִימֶ֤לֶךְ בֶּן ־ יְרֻבַּ֨עַל֙ שְׁכֶ֔מָ⁠ה אֶל ־ אֲחֵ֖י אִמּ֑⁠וֹ וַ⁠יְדַבֵּ֣ר אֲלֵי⁠הֶ֔ם וְ⁠אֶל ־ כָּל ־ מִשְׁפַּ֛חַת בֵּית ־ אֲבִ֥י אִמּ֖⁠וֹ לֵ⁠אמֹֽר ׃² דַּבְּרוּ ־ נָ֞א בְּ⁠אָזְנֵ֨י כָל ־ בַּעֲלֵ֣י שְׁכֶם֮ מַה ־ טּ֣וֹב לָ⁠כֶם֒ הַ⁠מְשֹׁ֨ל בָּ⁠כֶ֜ם שִׁבְעִ֣ים אִ֗ישׁ כֹּ֚ל בְּנֵ֣י יְרֻבַּ֔עַל אִם ־ מְשֹׁ֥ל בָּ⁠כֶ֖ם אִ֣ישׁ אֶחָ֑ד וּ⁠זְכַרְתֶּ֕ם כִּֽי ־ עַצְמֵ⁠כֶם וּ⁠בְשַׂרְ⁠כֶ֖ם אָנִֽי ׃³ וַ⁠יְדַבְּר֨וּ אֲחֵֽי ־ אִמּ֜⁠וֹ עָלָ֗י⁠ו בְּ⁠אָזְנֵי֙ כָּל ־ בַּעֲלֵ֣י שְׁכֶ֔ם אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וַ⁠יֵּ֤ט לִבָּ⁠ם֙ אַחֲרֵ֣י אֲבִימֶ֔לֶךְ כִּ֥י אָמְר֖וּ אָחִ֥י⁠נוּ הֽוּא ׃⁴ וַ⁠יִּתְּנוּ ־ ל⁠וֹ֙ שִׁבְעִ֣ים כֶּ֔סֶף מִ⁠בֵּ֖יתּ בַ֣עַל בְּרִ֑ית וַ⁠יִּשְׂכֹּ֨ר בָּ⁠הֶ֜ם אֲבִימֶ֗לֶךְ אֲנָשִׁ֤ים רֵיקִים֙ וּ⁠פֹ֣חֲזִ֔ים וַ⁠יֵּלְכ֖וּ אַחֲרָֽי⁠ו ׃⁵ וַ⁠יָּבֹ֤א בֵית ־ אָבִי⁠ו֙ עָפְרָ֔תָ⁠ה וַֽ⁠יַּהֲרֹ֞ג אֶת ־ אֶחָ֧י⁠ו בְּנֵֽי ־ יְרֻבַּ֛עַל שִׁבְּעִ֥ים אִ֖ישׁ עַל ־ אֶ֣בֶן אֶחָ֑ת וַ⁠יִּוָּתֵ֞ר יוֹתָ֧ם בֶּן ־ יְרֻבַּ֛עַל הַ⁠קָּטֹ֖ן כִּ֥י נֶחְבָּֽא ׃ס⁶ וַ⁠יֵּאָ֨סְפ֜וּ כָּל ־ בַּעֲלֵ֤י שְׁכֶם֙ וְ⁠כָל ־ בֵּ֣ית מִלּ֔וֹא וַ⁠יֵּ֣לְכ֔וּ וַ⁠יַּמְלִ֥יכוּ אֶת ־ אֲבִימֶ֖לֶךְ לְ⁠מֶ֑לֶךְ עִם ־ אֵל֥וֹן מֻצָּ֖ב אֲשֶׁ֥ר בִּ⁠שְׁכֶֽם ׃⁷ וַ⁠יַּגִּ֣דוּ לְ⁠יוֹתָ֗ם וַ⁠יֵּ֨לֶךְ֙ וַֽ⁠יַּעֲמֹד֙ בְּ⁠רֹ֣אשׁ הַר ־ גְּרִזִ֔ים וַ⁠יִּשָּׂ֥א קוֹל֖⁠וֹ וַ⁠יִּקְרָ֑א וַ⁠יֹּ֣אמֶר לָ⁠הֶ֗ם שִׁמְע֤וּ אֵלַ⁠י֙ בַּעֲלֵ֣י שְׁכֶ֔ם וְ⁠יִשְׁמַ֥ע אֲלֵי⁠כֶ֖ם אֱלֹהִֽים ׃⁸ הָל֤וֹךְ הָֽלְכוּ֙ הָ⁠עֵצִ֔ים לִ⁠מְשֹׁ֥חַ עֲלֵי⁠הֶ֖ם מֶ֑לֶךְ וַ⁠יֹּאמְר֥וּ לַ⁠זַּ֖יִת מָלְכָ֥ה ¹ עָלֵֽי⁠נוּ ׃⁹ וַ⁠יֹּ֤אמֶר לָ⁠הֶם֙ הַ⁠זַּ֔יִת הֶ⁠חֳדַ֨לְתִּי֙ אֶת ־ דִּשְׁנִ֔⁠י אֲשֶׁר ־ בִּ֛⁠י יְכַבְּד֥וּ אֱלֹהִ֖ים וַ⁠אֲנָשִׁ֑ים וְ⁠הָ֣לַכְתִּ֔י לָ⁠נ֖וּעַ עַל ־ הָ⁠עֵצִֽים ׃¹⁰ וַ⁠יֹּאמְר֥וּ הָ⁠עֵצִ֖ים לַ⁠תְּאֵנָ֑ה לְכִי ־ אַ֖תְּ מָלְכִ֥י עָלֵֽי⁠נוּ ׃¹¹ וַ⁠תֹּ֤אמֶר לָ⁠הֶם֙ הַ⁠תְּאֵנָ֔ה הֶ⁠חֳדַ֨לְתִּי֙ אֶת ־ מָתְקִ֔⁠י וְ⁠אֶת ־ תְּנוּבָתִ֖⁠י הַ⁠טּוֹבָ֑ה וְ⁠הָ֣לַכְתִּ֔י לָ⁠נ֖וּעַ עַל ־ הָ⁠עֵצִֽים ׃¹² וַ⁠יֹּאמְר֥וּ הָ⁠עֵצִ֖ים לַ⁠גָּ֑פֶן לְכִי ־ אַ֖תְּ מָלְכִ֥י ² עָלֵֽי⁠נוּ ׃¹³ וַ⁠תֹּ֤אמֶר לָ⁠הֶם֙ הַ⁠גֶּ֔פֶן הֶ⁠חֳדַ֨לְתִּי֙ אֶת ־ תִּ֣ירוֹשִׁ֔⁠י הַֽ⁠מְשַׂמֵּ֥חַ אֱלֹהִ֖ים וַ⁠אֲנָשִׁ֑ים וְ⁠הָ֣לַכְתִּ֔י לָ⁠נ֖וּעַ עַל ־ הָ⁠עֵצִֽים ׃¹⁴ וַ⁠יֹּאמְר֥וּ כָל ־ הָ⁠עֵצִ֖ים אֶל ־ הָ⁠אָטָ֑ד לֵ֥ךְ אַתָּ֖ה מְלָךְ ־ עָלֵֽי⁠נוּ ׃¹⁵ וַ⁠יֹּ֣אמֶר הָ⁠אָטָד֮ אֶל ־ הָ⁠עֵצִים֒ אִ֡ם בֶּ⁠אֱמֶ֣ת אַתֶּם֩ מֹשְׁחִ֨ים אֹתִ֤⁠י לְ⁠מֶ֨לֶךְ֙ עֲלֵי⁠כֶ֔ם בֹּ֖אוּ חֲס֣וּ בְ⁠צִלִּ֑⁠י וְ⁠אִם ־ אַ֕יִן תֵּ֤צֵא אֵשׁ֙ מִן ־ הָ֣⁠אָטָ֔ד וְ⁠תֹאכַ֖ל אֶת ־ אַרְזֵ֥י הַ⁠לְּבָנֽוֹן ׃¹⁶ וְ⁠עַתָּ֗ה אִם ־ בֶּ⁠אֱמֶ֤ת וּ⁠בְ⁠תָמִים֙ עֲשִׂיתֶ֔ם וַ⁠תַּמְלִ֖יכוּ אֶת ־ אֲבִימֶ֑לֶךְ וְ⁠אִם ־ טוֹבָ֤ה עֲשִׂיתֶם֙ עִם ־ יְרֻבַּ֣עַל וְ⁠עִם ־ בֵּית֔⁠וֹ וְ⁠אִם ־ כִּ⁠גְמ֥וּל יָדָ֖י⁠ו עֲשִׂ֥יתֶם לֽ⁠וֹ ׃¹⁷ אֲשֶׁר ־ נִלְחַ֥ם אָבִ֖⁠י עֲלֵי⁠כֶ֑ם וַ⁠יַּשְׁלֵ֤ךְ אֶת ־ נַפְשׁ⁠וֹ֙ מִ⁠נֶּ֔גֶד וַ⁠יַּצֵּ֥ל אֶתְ⁠כֶ֖ם מִ⁠יַּ֥ד מִדְיָֽן ׃¹⁸ וְ⁠אַתֶּ֞ם קַמְתֶּ֨ם עַל ־ בֵּ֤ית אָבִ⁠י֙ הַ⁠יּ֔וֹם וַ⁠תַּהַרְג֧וּ אֶת ־ בָּנָ֛י⁠ו שִׁבְעִ֥ים אִ֖ישׁ עַל ־ אֶ֣בֶן אֶחָ֑ת וַ⁠תַּמְלִ֜יכוּ אֶת ־ אֲבִימֶ֤לֶךְ בֶּן ־ אֲמָת⁠וֹ֙ עַל ־ בַּעֲלֵ֣י שְׁכֶ֔ם כִּ֥י אֲחִי⁠כֶ֖ם הֽוּא ׃¹⁹ וְ⁠אִם ־ בֶּ⁠אֱמֶ֨ת וּ⁠בְ⁠תָמִ֧ים עֲשִׂיתֶ֛ם עִם ־ יְרֻבַּ֥עַל וְ⁠עִם ־ בֵּית֖⁠וֹ הַ⁠יּ֣וֹם הַ⁠זֶּ֑ה שִׂמְחוּ֙ בַּ⁠אֲבִימֶ֔לֶךְ וְ⁠יִשְׂמַ֥ח גַּם ־ ה֖וּא בָּ⁠כֶֽם ׃²⁰ וְ⁠אִם ־ אַ֕יִן תֵּ֤צֵא אֵשׁ֙ מֵ⁠אֲבִימֶ֔לֶךְ וְ⁠תֹאכַ֛ל אֶת ־ בַּעֲלֵ֥י שְׁכֶ֖ם וְ⁠אֶת ־ בֵּ֣ית מִלּ֑וֹא וְ⁠תֵצֵ֨א אֵ֜שׁ מִ⁠בַּעֲלֵ֤י שְׁכֶם֙ וּ⁠מִ⁠בֵּ֣ית מִלּ֔וֹא וְ⁠תֹאכַ֖ל אֶת ־ אֲבִימֶֽלֶךְ ׃²¹ וַ⁠יָּ֣נָס יוֹתָ֔ם וַ⁠יִּבְרַ֖ח וַ⁠יֵּ֣לֶךְ בְּאֵ֑רָ⁠ה וַ⁠יֵּ֣שֶׁב שָׁ֔ם מִ⁠פְּנֵ֖י אֲבִימֶ֥לֶךְ אָחִֽי⁠ו ׃פ²² וַ⁠יָּ֧שַׂר אֲבִימֶ֛לֶךְ עַל ־ יִשְׂרָאֵ֖ל שָׁלֹ֥שׁ שָׁנִֽים ׃²³ וַ⁠יִּשְׁלַ֤ח אֱלֹהִים֙ ר֣וּחַ רָעָ֔ה בֵּ֣ין אֲבִימֶ֔לֶךְ וּ⁠בֵ֖ין בַּעֲלֵ֣י שְׁכֶ֑ם וַ⁠יִּבְגְּד֥וּ בַעֲלֵי ־ שְׁכֶ֖ם בַּ⁠אֲבִימֶֽלֶךְ ׃²⁴ לָ⁠ב֕וֹא חֲמַ֖ס שִׁבְעִ֣ים בְּנֵֽי ־ יְרֻבָּ֑עַל וְ⁠דָמָ֗⁠ם לָ⁠שׂ֞וּם עַל ־ אֲבִימֶ֤לֶךְ אֲחִי⁠הֶם֙ אֲשֶׁ֣ר הָרַ֣ג אוֹתָ֔⁠ם וְ⁠עַל֙ בַּעֲלֵ֣י שְׁכֶ֔ם אֲשֶׁר ־ חִזְּק֥וּ אֶת ־ יָדָ֖י⁠ו לַ⁠הֲרֹ֥ג אֶת ־ אֶחָֽי⁠ו ׃²⁵ וַ⁠יָּשִׂ֣ימוּ ל⁠וֹ֩ בַעֲלֵ֨י שְׁכֶ֜ם מְאָרְבִ֗ים עַ֚ל רָאשֵׁ֣י הֶ⁠הָרִ֔ים וַ⁠יִּגְזְל֗וּ אֵ֛ת כָּל ־ אֲשֶׁר ־ יַעֲבֹ֥ר עֲלֵי⁠הֶ֖ם בַּ⁠דָּ֑רֶךְ וַ⁠יֻּגַּ֖ד לַ⁠אֲבִימֶֽלֶךְ ׃פ²⁶ וַ⁠יָּבֹ֞א גַּ֤עַל בֶּן ־ עֶ֨בֶד֙ וְ⁠אֶחָ֔י⁠ו וַ⁠יַּעַבְר֖וּ בִּ⁠שְׁכֶ֑ם וַ⁠יִּבְטְחוּ ־ ב֖⁠וֹ בַּעֲלֵ֥י שְׁכֶֽם ׃²⁷ וַ⁠יֵּצְא֨וּ הַ⁠שָּׂדֶ֜ה וַֽ⁠יִּבְצְר֤וּ אֶת ־ כַּרְמֵי⁠הֶם֙ וַֽ⁠יִּדְרְכ֔וּ וַֽ⁠יַּעֲשׂ֖וּ הִלּוּלִ֑ים וַ⁠יָּבֹ֨אוּ֙ בֵּ֣ית אֱֽלֹֽהֵי⁠הֶ֔ם וַ⁠יֹּֽאכְלוּ֙ וַ⁠יִּשְׁתּ֔וּ וַֽ⁠יְקַלְל֖וּ אֶת ־ אֲבִימֶֽלֶךְ ׃²⁸ וַ⁠יֹּ֣אמֶר ׀ גַּ֣עַל בֶּן ־ עֶ֗בֶד מִֽי ־ אֲבִימֶ֤לֶךְ וּ⁠מִֽי ־ שְׁכֶם֙ כִּ֣י נַעַבְדֶ֔⁠נּוּ הֲ⁠לֹ֥א בֶן ־ יְרֻבַּ֖עַל וּ⁠זְבֻ֣ל פְּקִיד֑⁠וֹ עִבְד֗וּ אֶת ־ אַנְשֵׁ֤י חֲמוֹר֙ אֲבִ֣י שְׁכֶ֔ם וּ⁠מַדּ֖וּעַ נַעַבְדֶ֥⁠נּוּ אֲנָֽחְנוּ ׃²⁹ וּ⁠מִ֨י יִתֵּ֜ן אֶת ־ הָ⁠עָ֤ם הַ⁠זֶּה֙ בְּ⁠יָדִ֔⁠י וְ⁠אָסִ֖ירָה אֶת ־ אֲבִימֶ֑לֶךְ וַ⁠יֹּ֨אמֶר֙ לַ⁠אֲבִימֶ֔לֶךְ רַבֶּ֥ה צְבָאֲ⁠ךָ֖ וָ⁠צֵֽאָ⁠ה ׃³⁰ וַ⁠יִּשְׁמַ֗ע זְבֻל֙ שַׂר ־ הָ⁠עִ֔יר אֶת ־ דִּבְרֵ֖י גַּ֣עַל בֶּן ־ עָ֑בֶד וַ⁠יִּ֖חַר אַפּֽ⁠וֹ ׃³¹ וַ⁠יִּשְׁלַ֧ח מַלְאָכִ֛ים אֶל ־ אֲבִימֶ֖לֶךְ בְּ⁠תָרְמָ֣ה לֵ⁠אמֹ֑ר הִנֵּה֩ גַ֨עַל בֶּן ־ עֶ֤בֶד וְ⁠אֶחָי⁠ו֙ בָּאִ֣ים שְׁכֶ֔מָ⁠ה וְ⁠הִנָּ֛⁠ם צָרִ֥ים אֶת ־ הָ⁠עִ֖יר עָלֶֽי⁠ךָ ׃³² וְ⁠עַתָּה֙ ק֣וּם לַ֔יְלָה אַתָּ֖ה וְ⁠הָ⁠עָ֣ם אֲשֶׁר ־ אִתָּ֑⁠ךְ וֶ⁠אֱרֹ֖ב בַּ⁠שָּׂדֶֽה ׃³³ וְ⁠הָיָ֤ה בַ⁠בֹּ֨קֶר֙ כִּ⁠זְרֹ֣חַ הַ⁠שֶּׁ֔מֶשׁ תַּשְׁכִּ֖ים וּ⁠פָשַׁטְתָּ֣ עַל ־ הָ⁠עִ֑יר וְ⁠הִנֵּה ־ ה֞וּא וְ⁠הָ⁠עָ֤ם אֲשֶׁר ־ אִתּ⁠וֹ֙ יֹצְאִ֣ים אֵלֶ֔י⁠ךָ וְ⁠עָשִׂ֣יתָ לּ֔⁠וֹ כַּ⁠אֲשֶׁ֖ר תִּמְצָ֥א יָדֶֽ⁠ךָ ׃ס³⁴ וַ⁠יָּ֧קָם אֲבִימֶ֛לֶךְ וְ⁠כָל ־ הָ⁠עָ֥ם אֲשֶׁר ־ עִמּ֖⁠וֹ לָ֑יְלָה וַ⁠יֶּאֶרְב֣וּ עַל ־ שְׁכֶ֔ם אַרְבָּעָ֖ה רָאשִֽׁים ׃³⁵ וַ⁠יֵּצֵא֙ גַּ֣עַל בֶּן ־ עֶ֔בֶד וַ⁠יַּעֲמֹ֕ד פֶּ֖תַח שַׁ֣עַר הָ⁠עִ֑יר וַ⁠יָּ֧קָם אֲבִימֶ֛לֶךְ וְ⁠הָ⁠עָ֥ם אֲשֶׁר ־ אִתּ֖⁠וֹ מִן ־ הַ⁠מַּאְרָֽב ׃³⁶ וַ⁠יַּרְא ־ גַּעַל֮ אֶת ־ הָ⁠עָם֒ וַ⁠יֹּ֣אמֶר אֶל ־ זְבֻ֔ל הִנֵּה ־ עָ֣ם יוֹרֵ֔ד מֵ⁠רָאשֵׁ֖י הֶ⁠הָרִ֑ים וַ⁠יֹּ֤אמֶר אֵלָי⁠ו֙ זְבֻ֔ל אֵ֣ת צֵ֧ל הֶ⁠הָרִ֛ים אַתָּ֥ה רֹאֶ֖ה כָּ⁠אֲנָשִֽׁים ׃ס³⁷ וַ⁠יֹּ֨סֶף ע֣וֹד גַּעַל֮ לְ⁠דַבֵּר֒ וַ⁠יֹּ֕אמֶר הִנֵּה ־ עָם֙ יֽוֹרְדִ֔ים מֵ⁠עִ֖ם טַבּ֣וּר הָ⁠אָ֑רֶץ וְ⁠רֹאשׁ ־ אֶחָ֣ד בָּ֔א מִ⁠דֶּ֖רֶךְ אֵל֥וֹן מְעוֹנְנִֽים ׃³⁸ וַ⁠יֹּ֨אמֶר אֵלָ֜י⁠ו זְבֻ֗ל אַיֵּ֨ה אֵפ֥וֹא פִ֨י⁠ךָ֙ אֲשֶׁ֣ר תֹּאמַ֔ר מִ֥י אֲבִימֶ֖לֶךְ כִּ֣י נַעַבְדֶ֑⁠נּוּ הֲ⁠לֹ֨א זֶ֤ה הָ⁠עָם֙ אֲשֶׁ֣ר מָאַ֣סְתָּה בּ֔⁠וֹ צֵא ־ נָ֥א עַתָּ֖ה וְ⁠הִלָּ֥חֶם בּֽ⁠וֹ ׃ס³⁹ וַ⁠יֵּ֣צֵא גַ֔עַל לִ⁠פְנֵ֖י בַּעֲלֵ֣י שְׁכֶ֑ם וַ⁠יִּלָּ֖חֶם בַּ⁠אֲבִימֶֽלֶךְ ׃⁴⁰ וַ⁠יִּרְדְּפֵ֣⁠הוּ אֲבִימֶ֔לֶךְ וַ⁠יָּ֖נָס מִ⁠פָּנָ֑י⁠ו וַֽ⁠יִּפְּל֛וּ חֲלָלִ֥ים רַבִּ֖ים עַד ־ פֶּ֥תַח הַ⁠שָּֽׁעַר ׃⁴¹ וַ⁠יֵּ֥שֶׁב אֲבִימֶ֖לֶךְ בָּ⁠ארוּמָ֑ה וַ⁠יְגָ֧רֶשׁ זְבֻ֛ל אֶת ־ גַּ֥עַל וְ⁠אֶת ־ אֶחָ֖י⁠ו מִ⁠שֶּׁ֥בֶת בִּ⁠שְׁכֶֽם ׃⁴² וַֽ⁠יְהִי֙ מִֽ⁠מָּחֳרָ֔ת וַ⁠יֵּצֵ֥א הָ⁠עָ֖ם הַ⁠שָּׂדֶ֑ה וַ⁠יַּגִּ֖דוּ לַ⁠אֲבִימֶֽלֶךְ ׃⁴³ וַ⁠יִּקַּ֣ח אֶת ־ הָ⁠עָ֗ם וַֽ⁠יֶּחֱצֵ⁠ם֙ לִ⁠שְׁלֹשָׁ֣ה רָאשִׁ֔ים וַ⁠יֶּאֱרֹ֖ב בַּ⁠שָּׂדֶ֑ה וַ⁠יַּ֗רְא וְ⁠הִנֵּ֤ה הָ⁠עָם֙ יֹצֵ֣א מִן ־ הָ⁠עִ֔יר וַ⁠יָּ֥קָם עֲלֵי⁠הֶ֖ם וַ⁠יַּכֵּֽ⁠ם ׃⁴⁴ וַ⁠אֲבִימֶ֗לֶךְ וְ⁠הָ⁠רָאשִׁים֙ אֲשֶׁ֣ר עִמּ֔⁠וֹ פָּשְׁט֕וּ וַ⁠יַּ֣עַמְד֔וּ פֶּ֖תַח שַׁ֣עַר הָ⁠עִ֑יר וּ⁠שְׁנֵ֣י הָֽ⁠רָאשִׁ֗ים פָּֽשְׁט֛וּ עַֽל ־ כָּל ־ אֲשֶׁ֥ר בַּ⁠שָּׂדֶ֖ה וַ⁠יַּכּֽוּ⁠ם ׃⁴⁵ וַ⁠אֲבִימֶ֜לֶךְ נִלְחָ֣ם בָּ⁠עִ֗יר כֹּ֚ל הַ⁠יּ֣וֹם הַ⁠ה֔וּא וַ⁠יִּלְכֹּד֙ אֶת ־ הָ⁠עִ֔יר וְ⁠אֶת ־ הָ⁠עָ֥ם אֲשֶׁר ־ בָּ֖⁠הּ הָרָ֑ג וַ⁠יִּתֹּץ֙ אֶת ־ הָ⁠עִ֔יר וַ⁠יִּזְרָעֶ֖⁠הָ מֶֽלַח ׃פ⁴⁶ וַֽ⁠יִּשְׁמְע֔וּ כָּֽל ־ בַּעֲלֵ֖י מִֽגְדַּל ־ שְׁכֶ֑ם וַ⁠יָּבֹ֣אוּ אֶל ־ צְרִ֔יחַ בֵּ֖ית אֵ֥ל בְּרִֽית ׃⁴⁷ וַ⁠יֻּגַּ֖ד לַ⁠אֲבִימֶ֑לֶךְ כִּ֣י הִֽתְקַבְּצ֔וּ כָּֽל ־ בַּעֲלֵ֖י מִֽגְדַּל ־ שְׁכֶֽם ׃⁴⁸ וַ⁠יַּ֨עַל אֲבִימֶ֜לֶךְ הַר ־ צַלְמ֗וֹן הוּא֮ וְ⁠כָל ־ הָ⁠עָ֣ם אֲשֶׁר ־ אִתּ⁠וֹ֒ וַ⁠יִּקַּח֩ אֲבִימֶ֨לֶךְ אֶת ־ הַ⁠קַּרְדֻּמּ֜וֹת בְּ⁠יָד֗⁠וֹ וַ⁠יִּכְרֹת֙ שׂוֹכַ֣ת עֵצִ֔ים וַ⁠יִּ֨שָּׂאֶ֔⁠הָ וַ⁠יָּ֖שֶׂם עַל ־ שִׁכְמ֑⁠וֹ וַ⁠יֹּ֜אמֶר אֶל ־ הָ⁠עָ֣ם אֲשֶׁר ־ עִמּ֗⁠וֹ מָ֤ה רְאִיתֶם֙ עָשִׂ֔יתִי מַהֲר֖וּ עֲשׂ֥וּ כָמֽוֹ⁠נִי ׃⁴⁹ וַ⁠יִּכְרְת֨וּ גַם ־ כָּל ־ הָ⁠עָ֜ם אִ֣ישׁ שׂוֹכֹ֗⁠ה וַ⁠יֵּ֨לְכ֜וּ אַחֲרֵ֤י אֲבִימֶ֨לֶךְ֙ וַ⁠יָּשִׂ֣ימוּ עַֽל ־ הַ⁠צְּרִ֔יחַ וַ⁠יַּצִּ֧יתוּ עֲלֵי⁠הֶ֛ם אֶֽת ־ הַ⁠צְּרִ֖יחַ בָּ⁠אֵ֑שׁ וַ⁠יָּמֻ֜תוּ גַּ֣ם כָּל ־ אַנְשֵׁ֧י מִֽגְדַּל ־ שְׁכֶ֛ם כְּ⁠אֶ֖לֶף אִ֥ישׁ וְ⁠אִשָּֽׁה ׃פ⁵⁰ וַ⁠יֵּ֥לֶךְ אֲבִימֶ֖לֶךְ אֶל ־ תֵּבֵ֑ץ וַ⁠יִּ֥חַן בְּ⁠תֵבֵ֖ץ וַֽ⁠יִּלְכְּדָֽ⁠הּ ׃⁵¹ וּ⁠מִגְדַּל ־ עֹז֮ הָיָ֣ה בְ⁠תוֹךְ ־ הָ⁠עִיר֒ וַ⁠יָּנֻ֨סוּ שָׁ֜מָּ⁠ה כָּל ־ הָ⁠אֲנָשִׁ֣ים וְ⁠הַ⁠נָּשִׁ֗ים וְ⁠כֹל֙ בַּעֲלֵ֣י הָ⁠עִ֔יר וַֽ⁠יִּסְגְּר֖וּ בַּעֲדָ֑⁠ם וַֽ⁠יַּעֲל֖וּ עַל ־ גַּ֥ג הַ⁠מִּגְדָּֽל ׃⁵² וַ⁠יָּבֹ֤א אֲבִימֶ֨לֶךְ֙ עַד ־ הַ⁠מִּגְדָּ֔ל וַ⁠יִּלָּ֖חֶם בּ֑⁠וֹ וַ⁠יִּגַּ֛שׁ עַד ־ פֶּ֥תַח הַ⁠מִּגְדָּ֖ל לְ⁠שָׂרְפ֥⁠וֹ בָ⁠אֵֽשׁ ׃⁵³ וַ⁠תַּשְׁלֵ֞ךְ אִשָּׁ֥ה אַחַ֛ת פֶּ֥לַח רֶ֖כֶב עַל ־ רֹ֣אשׁ אֲבִימֶ֑לֶךְ וַ⁠תָּ֖רִץ אֶת ־ גֻּלְגָּלְתּֽ⁠וֹ ׃⁵⁴ וַ⁠יִּקְרָ֨א מְהֵרָ֜ה אֶל ־ הַ⁠נַּ֣עַר ׀ נֹשֵׂ֣א כֵלָ֗י⁠ו וַ⁠יֹּ֤אמֶר ל⁠וֹ֙ שְׁלֹ֤ף חַרְבְּ⁠ךָ֙ וּ⁠מ֣וֹתְתֵ֔⁠נִי פֶּן ־ יֹ֥אמְרוּ לִ֖⁠י אִשָּׁ֣ה הֲרָגָ֑תְ⁠הוּ וַ⁠יִּדְקְרֵ֥⁠הוּ נַעֲר֖⁠וֹ וַ⁠יָּמֹֽת ׃⁵⁵ וַ⁠יִּרְא֥וּ אִֽישׁ ־ יִשְׂרָאֵ֖ל כִּ֣י מֵ֣ת אֲבִימֶ֑לֶךְ וַ⁠יֵּלְכ֖וּ אִ֥ישׁ לִ⁠מְקֹמֽ⁠וֹ ׃⁵⁶ וַ⁠יָּ֣שֶׁב אֱלֹהִ֔ים אֵ֖ת רָעַ֣ת אֲבִימֶ֑לֶךְ אֲשֶׁ֤ר עָשָׂה֙ לְ⁠אָבִ֔י⁠ו לַ⁠הֲרֹ֖ג אֶת ־ שִׁבְעִ֥ים אֶחָֽי⁠ו ׃⁵⁷ וְ⁠אֵ֗ת כָּל ־ רָעַת֙ אַנְשֵׁ֣י שְׁכֶ֔ם הֵשִׁ֥יב אֱלֹהִ֖ים בְּ⁠רֹאשָׁ֑⁠ם וַ⁠תָּבֹ֣א אֲלֵי⁠הֶ֔ם קִֽלֲלַ֖ת יוֹתָ֥ם בֶּן ־ יְרֻבָּֽעַל ׃פ

¹K מלוכ⁠ה

²K מלוכי

Chapter 10

¹ וַ⁠יָּקָם֩ אַחֲרֵ֨י אֲבִימֶ֜לֶךְ לְ⁠הוֹשִׁ֣יעַ אֶת ־ יִשְׂרָאֵ֗ל תּוֹלָ֧ע בֶּן ־ פּוּאָ֛ה בֶּן ־ דּוֹד֖וֹ אִ֣ישׁ יִשָּׂשכָ֑ר וְ⁠הֽוּא ־ יֹשֵׁ֥ב בְּ⁠שָׁמִ֖יר בְּ⁠הַ֥ר אֶפְרָֽיִם ׃² וַ⁠יִּשְׁפֹּט֙ אֶת ־ יִשְׂרָאֵ֔ל עֶשְׂרִ֥ים וְ⁠שָׁלֹ֖שׁ שָׁנָ֑ה וַ⁠יָּ֖מָת וַ⁠יִּקָּבֵ֥ר בְּ⁠שָׁמִֽיר ׃פ³ וַ⁠יָּ֣קָם אַחֲרָ֔י⁠ו יָאִ֖יר הַ⁠גִּלְעָדִ֑י וַ⁠יִּשְׁפֹּט֙ אֶת ־ יִשְׂרָאֵ֔ל עֶשְׂרִ֥ים וּ⁠שְׁתַּ֖יִם שָׁנָֽה ׃⁴ וַֽ⁠יְהִי ־ ל֞⁠וֹ שְׁלֹשִׁ֣ים בָּנִ֗ים רֹֽכְבִים֙ עַל ־ שְׁלֹשִׁ֣ים עֲיָרִ֔ים וּ⁠שְׁלֹשִׁ֥ים עֲיָרִ֖ים לָ⁠הֶ֑ם לָ⁠הֶ֞ם יִקְרְא֣וּ ׀ חַוֺּ֣ת יָאִ֗יר עַ֚ד הַ⁠יּ֣וֹם הַ⁠זֶּ֔ה אֲשֶׁ֖ר בְּ⁠אֶ֥רֶץ הַ⁠גִּלְעָֽד ׃⁵ וַ⁠יָּ֣מָת יָאִ֔יר וַ⁠יִּקָּבֵ֖ר בְּ⁠קָמֽוֹן ׃פ⁶ וַ⁠יֹּסִ֣פוּ ׀ בְּנֵ֣י יִשְׂרָאֵ֗ל לַ⁠עֲשׂ֣וֹת הָ⁠רַע֮ בְּ⁠עֵינֵ֣י יְהוָה֒ וַ⁠יַּעַבְד֣וּ אֶת ־ הַ⁠בְּעָלִ֣ים וְ⁠אֶת ־ הָ⁠עַשְׁתָּר֡וֹת וְ⁠אֶת ־ אֱלֹהֵ֣י אֲרָם֩ וְ⁠אֶת ־ אֱלֹהֵ֨י צִיד֜וֹן וְ⁠אֵ֣ת ׀ אֱלֹהֵ֣י מוֹאָ֗ב וְ⁠אֵת֙ אֱלֹהֵ֣י בְנֵי ־ עַמּ֔וֹן וְ⁠אֵ֖ת אֱלֹהֵ֣י פְלִשְׁתִּ֑ים וַ⁠יַּעַזְב֥וּ אֶת ־ יְהוָ֖ה וְ⁠לֹ֥א עֲבָדֽוּ⁠הוּ ׃⁷ וַ⁠יִּֽחַר ־ אַ֥ף יְהוָ֖ה בְּ⁠יִשְׂרָאֵ֑ל וַֽ⁠יִּמְכְּרֵ⁠ם֙ בְּ⁠יַד ־ פְּלִשְׁתִּ֔ים וּ⁠בְ⁠יַ֖ד בְּנֵ֥י עַמּֽוֹן ׃⁸ וַֽ⁠יִּרְעֲצ֤וּ וַ⁠יְרֹֽצְצוּ֙ אֶת ־ בְּנֵ֣י יִשְׂרָאֵ֔ל בַּ⁠שָּׁנָ֖ה הַ⁠הִ֑יא שְׁמֹנֶ֨ה עֶשְׂרֵ֜ה שָׁנָ֗ה אֶֽת ־ כָּל ־ בְּנֵ֤י יִשְׂרָאֵל֙ אֲשֶׁר֙ בְּ⁠עֵ֣בֶר הַ⁠יַּרְדֵּ֔ן בְּ⁠אֶ֥רֶץ הָ⁠אֱמֹרִ֖י אֲשֶׁ֥ר בַּ⁠גִּלְעָֽד ׃⁹ וַ⁠יַּעַבְר֤וּ בְנֵֽי ־ עַמּוֹן֙ אֶת ־ הַ⁠יַּרְדֵּ֔ן לְ⁠הִלָּחֵ֛ם גַּם ־ בִּ⁠יהוּדָ֥ה וּ⁠בְ⁠בִנְיָמִ֖ין וּ⁠בְ⁠בֵ֣ית אֶפְרָ֑יִם וַ⁠תֵּ֥צֶר לְ⁠יִשְׂרָאֵ֖ל מְאֹֽד ׃¹⁰ וַֽ⁠יִּזְעֲקוּ֙ בְּנֵ֣י יִשְׂרָאֵ֔ל אֶל ־ יְהוָ֖ה לֵ⁠אמֹ֑ר חָטָ֣אנוּ לָ֔⁠ךְ וְ⁠כִ֤י עָזַ֨בְנוּ֙ אֶת ־ אֱלֹהֵ֔י⁠נוּ וַֽ⁠נַּעֲבֹ֖ד אֶת ־ הַ⁠בְּעָלִֽים ׃פ¹¹ וַ֥⁠יֹּאמֶר יְהוָ֖ה אֶל ־ בְּנֵ֣י יִשְׂרָאֵ֑ל הֲ⁠לֹ֤א מִ⁠מִּצְרַ֨יִם֙ וּ⁠מִן ־ הָ֣⁠אֱמֹרִ֔י וּ⁠מִן ־ בְּנֵ֥י עַמּ֖וֹן וּ⁠מִן ־ פְּלִשְׁתִּֽים ׃¹² וְ⁠צִידוֹנִ֤ים וַֽ⁠עֲמָלֵק֙ וּ⁠מָע֔וֹן לָחֲצ֖וּ אֶתְ⁠כֶ֑ם וַ⁠תִּצְעֲק֣וּ אֵלַ֔⁠י וָ⁠אוֹשִׁ֥יעָ⁠ה אֶתְ⁠כֶ֖ם מִ⁠יָּדָֽ⁠ם ׃¹³ וְ⁠אַתֶּם֙ עֲזַבְתֶּ֣ם אוֹתִ֔⁠י וַ⁠תַּעַבְד֖וּ אֱלֹהִ֣ים אֲחֵרִ֑ים לָ⁠כֵ֥ן לֹֽא ־ אוֹסִ֖יף לְ⁠הוֹשִׁ֥יעַ אֶתְ⁠כֶֽם ׃¹⁴ לְכ֗וּ וְ⁠זַֽעֲקוּ֙ אֶל ־ הָ֣⁠אֱלֹהִ֔ים אֲשֶׁ֥ר בְּחַרְתֶּ֖ם בָּ֑⁠ם הֵ֛מָּה יוֹשִׁ֥יעוּ לָ⁠כֶ֖ם בְּ⁠עֵ֥ת צָרַתְ⁠כֶֽם ׃¹⁵ וַ⁠יֹּאמְר֨וּ בְנֵי ־ יִשְׂרָאֵ֤ל אֶל ־ יְהוָה֙ חָטָ֔אנוּ עֲשֵׂה ־ אַתָּ֣ה לָ֔⁠נוּ כְּ⁠כָל ־ הַ⁠טּ֖וֹב בְּ⁠עֵינֶ֑י⁠ךָ אַ֛ךְ הַצִּילֵ֥⁠נוּ נָ֖א הַ⁠יּ֥וֹם הַ⁠זֶּֽה ׃¹⁶ וַ⁠יָּסִ֜ירוּ אֶת ־ אֱלֹהֵ֤י הַ⁠נֵּכָר֙ מִ⁠קִּרְבָּ֔⁠ם וַ⁠יַּעַבְד֖וּ אֶת ־ יְהוָ֑ה וַ⁠תִּקְצַ֥ר נַפְשׁ֖⁠וֹ בַּ⁠עֲמַ֥ל יִשְׂרָאֵֽל ׃פ¹⁷ וַ⁠יִּצָּֽעֲקוּ֙ בְּנֵ֣י עַמּ֔וֹן וַֽ⁠יַּחֲנ֖וּ בַּ⁠גִּלְעָ֑ד וַ⁠יֵּאָֽסְפוּ֙ בְּנֵ֣י יִשְׂרָאֵ֔ל וַֽ⁠יַּחֲנ֖וּ בַּ⁠מִּצְפָּֽה ׃¹⁸ וַ⁠יֹּאמְר֨וּ הָ⁠עָ֜ם שָׂרֵ֤י גִלְעָד֙ אִ֣ישׁ אֶל ־ רֵעֵ֔⁠הוּ מִ֣י הָ⁠אִ֔ישׁ אֲשֶׁ֣ר יָחֵ֔ל לְ⁠הִלָּחֵ֖ם בִּ⁠בְנֵ֣י עַמּ֑וֹן יִֽהְיֶ֣ה לְ⁠רֹ֔אשׁ לְ⁠כֹ֖ל יֹשְׁבֵ֥י גִלְעָֽד ׃פ

Chapter 11

¹ וְ⁠יִפְתָּ֣ח הַ⁠גִּלְעָדִ֗י הָיָה֙ גִּבּ֣וֹר חַ֔יִל וְ⁠ה֖וּא בֶּן ־ אִשָּׁ֣ה זוֹנָ֑ה וַ⁠יּ֥וֹלֶד גִּלְעָ֖ד אֶת ־ יִפְתָּֽח ׃² וַ⁠תֵּ֧לֶד אֵֽשֶׁת ־ גִּלְעָ֛ד ל֖⁠וֹ בָּנִ֑ים וַ⁠יִּגְדְּל֨וּ בְֽנֵי ־ הָ⁠אִשָּׁ֜ה וַ⁠יְגָרְשׁ֣וּ אֶת ־ יִפְתָּ֗ח וַ⁠יֹּ֤אמְרוּ ל⁠וֹ֙ לֹֽא ־ תִנְחַ֣ל בְּ⁠בֵית ־ אָבִ֔י⁠נוּ כִּ֛י בֶּן ־ אִשָּׁ֥ה אַחֶ֖רֶת אָֽתָּה ׃³ וַ⁠יִּבְרַ֤ח יִפְתָּח֙ מִ⁠פְּנֵ֣י אֶחָ֔י⁠ו וַ⁠יֵּ֖שֶׁב בְּ⁠אֶ֣רֶץ ט֑וֹב וַ⁠יִּֽתְלַקְּט֤וּ אֶל ־ יִפְתָּח֙ אֲנָשִׁ֣ים רֵיקִ֔ים וַ⁠יֵּצְא֖וּ עִמּֽ⁠וֹ ׃פ⁴ וַ⁠יְהִ֖י מִ⁠יָּמִ֑ים וַ⁠יִּלָּחֲמ֥וּ בְנֵֽי ־ עַמּ֖וֹן עִם ־ יִשְׂרָאֵֽל ׃⁵ וַ⁠יְהִ֕י כַּ⁠אֲשֶׁר ־ נִלְחֲמ֥וּ בְנֵֽי ־ עַמּ֖וֹן עִם ־ יִשְׂרָאֵ֑ל וַ⁠יֵּֽלְכוּ֙ זִקְנֵ֣י גִלְעָ֔ד לָ⁠קַ֥חַת אֶת ־ יִפְתָּ֖ח מֵ⁠אֶ֥רֶץ טֽוֹב ׃⁶ וַ⁠יֹּאמְר֣וּ לְ⁠יִפְתָּ֔ח לְכָ֕⁠ה וְ⁠הָיִ֥יתָה לָּ֖⁠נוּ לְ⁠קָצִ֑ין וְ⁠נִֽלָּחֲמָ֖ה בִּ⁠בְנֵ֥י עַמּֽוֹן ׃⁷ וַ⁠יֹּ֤אמֶר יִפְתָּח֙ לְ⁠זִקְנֵ֣י גִלְעָ֔ד הֲ⁠לֹ֤א אַתֶּם֙ שְׂנֵאתֶ֣ם אוֹתִ֔⁠י וַ⁠תְּגָרְשׁ֖וּ⁠נִי מִ⁠בֵּ֣ית אָבִ֑⁠י וּ⁠מַדּ֜וּעַ בָּאתֶ֤ם אֵלַ⁠י֙ עַ֔תָּה כַּ⁠אֲשֶׁ֖ר צַ֥ר לָ⁠כֶֽם ׃⁸ וַ⁠יֹּאמְרוּ֩ זִקְנֵ֨י גִלְעָ֜ד אֶל ־ יִפְתָּ֗ח לָ⁠כֵן֙ עַתָּה֙ שַׁ֣בְנוּ אֵלֶ֔י⁠ךָ וְ⁠הָלַכְתָּ֣ עִמָּ֔⁠נוּ וְ⁠נִלְחַמְתָּ֖ בִּ⁠בְנֵ֣י עַמּ֑וֹן וְ⁠הָיִ֤יתָ לָּ֨⁠נוּ֙ לְ⁠רֹ֔אשׁ לְ⁠כֹ֖ל יֹשְׁבֵ֥י גִלְעָֽד ׃⁹ וַ⁠יֹּ֨אמֶר יִפְתָּ֜ח אֶל ־ זִקְנֵ֣י גִלְעָ֗ד אִם ־ מְשִׁיבִ֨ים אַתֶּ֤ם אוֹתִ⁠י֙ לְ⁠הִלָּחֵם֙ בִּ⁠בְנֵ֣י עַמּ֔וֹן וְ⁠נָתַ֧ן יְהוָ֛ה אוֹתָ֖⁠ם לְ⁠פָנָ֑⁠י אָנֹכִ֕י אֶהְיֶ֥ה לָ⁠כֶ֖ם לְ⁠רֹֽאשׁ ׃¹⁰ וַ⁠יֹּאמְר֥וּ זִקְנֵֽי ־ גִלְעָ֖ד אֶל ־ יִפְתָּ֑ח יְהוָ֗ה יִהְיֶ֤ה שֹׁמֵ֨עַ֙ בֵּֽינוֹתֵ֔י⁠נוּ אִם ־ לֹ֥א כִ⁠דְבָרְ⁠ךָ֖ כֵּ֥ן נַעֲשֶֽׂה ׃¹¹ וַ⁠יֵּ֤לֶךְ יִפְתָּח֙ עִם ־ זִקְנֵ֣י גִלְעָ֔ד וַ⁠יָּשִׂ֨ימוּ הָ⁠עָ֥ם אוֹת֛⁠וֹ עֲלֵי⁠הֶ֖ם לְ⁠רֹ֣אשׁ וּ⁠לְ⁠קָצִ֑ין וַ⁠יְדַבֵּ֨ר יִפְתָּ֧ח אֶת ־ כָּל ־ דְּבָרָ֛י⁠ו לִ⁠פְנֵ֥י יְהוָ֖ה בַּ⁠מִּצְפָּֽה ׃פ¹² וַ⁠יִּשְׁלַ֤ח יִפְתָּח֙ מַלְאָכִ֔ים אֶל ־ מֶ֥לֶךְ בְּנֵֽי ־ עַמּ֖וֹן לֵ⁠אמֹ֑ר מַה ־ לִּ֣⁠י וָ⁠לָ֔⁠ךְ כִּֽי ־ בָ֥אתָ אֵלַ֖⁠י לְ⁠הִלָּחֵ֥ם בְּ⁠אַרְצִֽ⁠י ׃¹³ וַ⁠יֹּאמֶר֩ מֶ֨לֶךְ בְּנֵי ־ עַמּ֜וֹן אֶל ־ מַלְאֲכֵ֣י יִפְתָּ֗ח כִּֽי ־ לָקַ֨ח יִשְׂרָאֵ֤ל אֶת ־ אַרְצִ⁠י֙ בַּ⁠עֲלוֹת֣⁠וֹ מִ⁠מִּצְרַ֔יִם מֵ⁠אַרְנ֥וֹן וְ⁠עַד ־ הַ⁠יַּבֹּ֖ק וְ⁠עַד ־ הַ⁠יַּרְדֵּ֑ן וְ⁠עַתָּ֕ה הָשִׁ֥יבָ⁠ה אֶתְ⁠הֶ֖ן בְּ⁠שָׁלֽוֹם ׃¹⁴ וַ⁠יּ֥וֹסֶף ע֖וֹד יִפְתָּ֑ח וַ⁠יִּשְׁלַח֙ מַלְאָכִ֔ים אֶל ־ מֶ֖לֶךְ בְּנֵ֥י עַמּֽוֹן ׃¹⁵ וַ⁠יֹּ֣אמֶר ל֔⁠וֹ כֹּ֖ה אָמַ֣ר יִפְתָּ֑ח לֹֽא ־ לָקַ֤ח יִשְׂרָאֵל֙ אֶת ־ אֶ֣רֶץ מוֹאָ֔ב וְ⁠אֶת ־ אֶ֖רֶץ בְּנֵ֥י עַמּֽוֹן ׃¹⁶ כִּ֖י בַּ⁠עֲלוֹתָ֣⁠ם מִ⁠מִּצְרָ֑יִם וַ⁠יֵּ֨לֶךְ יִשְׂרָאֵ֤ל בַּ⁠מִּדְבָּר֙ עַד ־ יַם ־ ס֔וּף וַ⁠יָּבֹ֖א קָדֵֽשָׁ⁠ה ׃¹⁷ וַ⁠יִּשְׁלַ֣ח יִשְׂרָאֵ֣ל מַלְאָכִ֣ים ׀ אֶל ־ מֶלֶךְ֩ אֱד֨וֹם ׀ לֵ⁠אמֹ֜ר אֶעְבְּרָה ־ נָּ֣א בְ⁠אַרְצֶ֗⁠ךָ וְ⁠לֹ֤א שָׁמַע֙ מֶ֣לֶךְ אֱד֔וֹם וְ⁠גַ֨ם אֶל ־ מֶ֧לֶךְ מוֹאָ֛ב שָׁלַ֖ח וְ⁠לֹ֣א אָבָ֑ה וַ⁠יֵּ֥שֶׁב יִשְׂרָאֵ֖ל בְּ⁠קָדֵֽשׁ ׃¹⁸ וַ⁠יֵּ֣לֶךְ בַּ⁠מִּדְבָּ֗ר וַ⁠יָּ֜סָב אֶת ־ אֶ֤רֶץ אֱדוֹם֙ וְ⁠אֶת ־ אֶ֣רֶץ מוֹאָ֔ב וַ⁠יָּבֹ֤א מִ⁠מִּזְרַח ־ שֶׁ֨מֶשׁ֙ לְ⁠אֶ֣רֶץ מוֹאָ֔ב וַֽ⁠יַּחֲנ֖וּ⁠ן בְּ⁠עֵ֣בֶר אַרְנ֑וֹן וְ⁠לֹא ־ בָ֨אוּ֙ בִּ⁠גְב֣וּל מוֹאָ֔ב כִּ֥י אַרְנ֖וֹן גְּב֥וּל מוֹאָֽב ׃¹⁹ וַ⁠יִּשְׁלַ֤ח יִשְׂרָאֵל֙ מַלְאָכִ֔ים אֶל ־ סִיח֥וֹן מֶֽלֶךְ ־ הָ⁠אֱמֹרִ֖י מֶ֣לֶךְ חֶשְׁבּ֑וֹן וַ⁠יֹּ֤אמֶר ל⁠וֹ֙ יִשְׂרָאֵ֔ל נַעְבְּרָה ־ נָּ֥א בְ⁠אַרְצְ⁠ךָ֖ עַד ־ מְקוֹמִֽ⁠י ׃²⁰ וְ⁠לֹא ־ הֶאֱמִ֨ין סִיח֤וֹן אֶת ־ יִשְׂרָאֵל֙ עֲבֹ֣ר בִּ⁠גְבֻל֔⁠וֹ וַ⁠יֶּאֱסֹ֤ף סִיחוֹן֙ אֶת ־ כָּל ־ עַמּ֔⁠וֹ וַֽ⁠יַּחֲנ֖וּ בְּ⁠יָ֑הְצָ⁠ה וַ⁠יִּלָּ֖חֶם עִם ־ יִשְׂרָאֵֽל ׃²¹ וַ֠⁠יִּתֵּן יְהוָ֨ה אֱלֹהֵֽי ־ יִשְׂרָאֵ֜ל אֶת ־ סִיח֧וֹן וְ⁠אֶת ־ כָּל ־ עַמּ֛⁠וֹ בְּ⁠יַ֥ד יִשְׂרָאֵ֖ל וַ⁠יַּכּ֑וּ⁠ם וַ⁠יִּירַשׁ֙ יִשְׂרָאֵ֔ל אֵ֚ת כָּל ־ אֶ֣רֶץ הָ⁠אֱמֹרִ֔י יוֹשֵׁ֖ב הָ⁠אָ֥רֶץ הַ⁠הִֽיא ׃²² וַ⁠יִּ֣ירְשׁ֔וּ אֵ֖ת כָּל ־ גְּב֣וּל הָ⁠אֱמֹרִ֑י מֵֽ⁠אַרְנוֹן֙ וְ⁠עַד ־ הַ⁠יַּבֹּ֔ק וּ⁠מִן ־ הַ⁠מִּדְבָּ֖ר וְ⁠עַד ־ הַ⁠יַּרְדֵּֽן ׃²³ וְ⁠עַתָּ֞ה יְהוָ֣ה ׀ אֱלֹהֵ֣י יִשְׂרָאֵ֗ל הוֹרִישׁ֙ אֶת ־ הָ֣⁠אֱמֹרִ֔י מִ⁠פְּנֵ֖י עַמּ֣⁠וֹ יִשְׂרָאֵ֑ל וְ⁠אַתָּ֖ה תִּירָשֶֽׁ⁠נּוּ ׃²⁴ הֲ⁠לֹ֞א אֵ֣ת אֲשֶׁ֧ר יוֹרִֽישְׁ⁠ךָ֛ כְּמ֥וֹשׁ אֱלֹהֶ֖י⁠ךָ אוֹת֥⁠וֹ תִירָ֑שׁ וְ⁠אֵת֩ כָּל ־ אֲשֶׁ֨ר הוֹרִ֜ישׁ יְהוָ֧ה אֱלֹהֵ֛י⁠נוּ מִ⁠פָּנֵ֖י⁠נוּ אוֹת֥⁠וֹ נִירָֽשׁ ׃²⁵ וְ⁠עַתָּ֗ה הֲ⁠ט֥וֹב טוֹב֙ אַתָּ֔ה מִ⁠בָּלָ֥ק בֶּן ־ צִפּ֖וֹר מֶ֣לֶךְ מוֹאָ֑ב הֲ⁠ר֥וֹב רָב֙ עִם ־ יִשְׂרָאֵ֔ל אִם ־ נִלְחֹ֥ם נִלְחַ֖ם בָּֽ⁠ם ׃²⁶ בְּ⁠שֶׁ֣בֶת יִ֠שְׂרָאֵל בְּ⁠חֶשְׁבּ֨וֹן וּ⁠בִ⁠בְנוֹתֶ֜י⁠הָ וּ⁠בְ⁠עַרְע֣וֹר וּ⁠בִ⁠בְנוֹתֶ֗י⁠הָ וּ⁠בְ⁠כָל ־ הֶֽ⁠עָרִים֙ אֲשֶׁר֙ עַל ־ יְדֵ֣י אַרְנ֔וֹן שְׁלֹ֥שׁ מֵא֖וֹת שָׁנָ֑ה וּ⁠מַדּ֥וּעַ לֹֽא ־ הִצַּלְתֶּ֖ם בָּ⁠עֵ֥ת הַ⁠הִֽיא ׃²⁷ וְ⁠אָֽנֹכִי֙ לֹֽא ־ חָטָ֣אתִי לָ֔⁠ךְ וְ⁠אַתָּ֞ה עֹשֶׂ֥ה אִתִּ֛⁠י רָעָ֖ה לְ⁠הִלָּ֣חֶם בִּ֑⁠י יִשְׁפֹּ֨ט יְהוָ֤ה הַ⁠שֹּׁפֵט֙ הַ⁠יּ֔וֹם בֵּ֚ין בְּנֵ֣י יִשְׂרָאֵ֔ל וּ⁠בֵ֖ין בְּנֵ֥י עַמּֽוֹן ׃²⁸ וְ⁠לֹ֣א שָׁמַ֔ע מֶ֖לֶךְ בְּנֵ֣י עַמּ֑וֹן אֶל ־ דִּבְרֵ֣י יִפְתָּ֔ח אֲשֶׁ֥ר שָׁלַ֖ח אֵלָֽי⁠ו ׃פ²⁹ וַ⁠תְּהִ֤י עַל ־ יִפְתָּח֙ ר֣וּחַ יְהוָ֔ה וַ⁠יַּעֲבֹ֥ר אֶת ־ הַ⁠גִּלְעָ֖ד וְ⁠אֶת ־ מְנַשֶּׁ֑ה וַֽ⁠יַּעֲבֹר֙ אֶת ־ מִצְפֵּ֣ה גִלְעָ֔ד וּ⁠מִ⁠מִּצְפֵּ֣ה גִלְעָ֔ד עָבַ֖ר בְּנֵ֥י עַמּֽוֹן ׃³⁰ וַ⁠יִּדַּ֨ר יִפְתָּ֥ח נֶ֛דֶר לַ⁠יהוָ֖ה וַ⁠יֹּאמַ֑ר אִם ־ נָת֥וֹן תִּתֵּ֛ן אֶת ־ בְּנֵ֥י עַמּ֖וֹן בְּ⁠יָדִֽ⁠י ׃³¹ וְ⁠הָיָ֣ה הַ⁠יּוֹצֵ֗א אֲשֶׁ֨ר יֵצֵ֜א מִ⁠דַּלְתֵ֤י בֵיתִ⁠י֙ לִ⁠קְרָאתִ֔⁠י בְּ⁠שׁוּבִ֥⁠י בְ⁠שָׁל֖וֹם מִ⁠בְּנֵ֣י עַמּ֑וֹן וְ⁠הָיָה֙ לַֽ⁠יהוָ֔ה וְ⁠הַעֲלִיתִ֖⁠הוּ עוֹלָֽה ׃פ³² וַ⁠יַּעֲבֹ֥ר יִפְתָּ֛ח אֶל ־ בְּנֵ֥י עַמּ֖וֹן לְ⁠הִלָּ֣חֶם בָּ֑⁠ם וַ⁠יִתְּנֵ֥⁠ם יְהוָ֖ה בְּ⁠יָדֽ⁠וֹ ׃³³ וַ⁠יַּכֵּ֡⁠ם מֵ⁠עֲרוֹעֵר֩ וְ⁠עַד ־ בּוֹאֲ⁠ךָ֨ מִנִּ֜ית עֶשְׂרִ֣ים עִ֗יר וְ⁠עַד֙ אָבֵ֣ל כְּרָמִ֔ים מַכָּ֖ה גְּדוֹלָ֣ה מְאֹ֑ד וַ⁠יִּכָּֽנְעוּ֙ בְּנֵ֣י עַמּ֔וֹן מִ⁠פְּנֵ֖י בְּנֵ֥י יִשְׂרָאֵֽל ׃פ³⁴ וַ⁠יָּבֹ֨א יִפְתָּ֣ח הַ⁠מִּצְפָּה֮ אֶל ־ בֵּית⁠וֹ֒ וְ⁠הִנֵּ֤ה בִתּ⁠וֹ֙ יֹצֵ֣את לִ⁠קְרָאת֔⁠וֹ בְ⁠תֻפִּ֖ים וּ⁠בִ⁠מְחֹל֑וֹת וְ⁠רַק֙ הִ֣יא יְחִידָ֔ה אֵֽין ־ ל֥⁠וֹ מִמֶּ֛⁠נּוּ בֵּ֖ן אוֹ ־ בַֽת ׃³⁵ וַ⁠יְהִי֩ כִ⁠רְאוֹת֨⁠וֹ אוֹתָ֜⁠הּ וַ⁠יִּקְרַ֣ע אֶת ־ בְּגָדָ֗י⁠ו וַ⁠יֹּ֨אמֶר֙ אֲהָ֤הּ בִּתִּ⁠י֙ הַכְרֵ֣עַ הִכְרַעְתִּ֔⁠נִי וְ⁠אַ֖תְּ הָיִ֣יתְ בְּ⁠עֹֽכְרָ֑⁠י וְ⁠אָנֹכִ֗י פָּצִ֤יתִי ־ פִ⁠י֙ אֶל ־ יְהוָ֔ה וְ⁠לֹ֥א אוּכַ֖ל לָ⁠שֽׁוּב ׃³⁶ וַ⁠תֹּ֣אמֶר אֵלָ֗י⁠ו אָבִ⁠י֙ פָּצִ֤יתָה אֶת ־ פִּ֨י⁠ךָ֙ אֶל ־ יְהוָ֔ה עֲשֵׂ֣ה לִ֔⁠י כַּ⁠אֲשֶׁ֖ר יָצָ֣א מִ⁠פִּ֑י⁠ךָ אַחֲרֵ֡י אֲשֶׁ֣ר עָשָׂה֩ לְ⁠ךָ֙ יְהוָ֧ה נְקָמ֛וֹת מֵ⁠אֹיְבֶ֖י⁠ךָ מִ⁠בְּנֵ֥י עַמּֽוֹן ׃³⁷ וַ⁠תֹּ֨אמֶר֙ אֶל ־ אָבִ֔י⁠הָ יֵעָ֥שֶׂה לִּ֖⁠י הַ⁠דָּבָ֣ר הַ⁠זֶּ֑ה הַרְפֵּ֨ה מִמֶּ֜⁠נִּי שְׁנַ֣יִם חֳדָשִׁ֗ים וְ⁠אֵֽלְכָה֙ וְ⁠יָרַדְתִּ֣י עַל ־ הֶֽ⁠הָרִ֔ים וְ⁠אֶבְכֶּה֙ עַל ־ בְּתוּלַ֔⁠י אָנֹכִ֖י וְרֵעוֹתָֽי ׃¹³⁸ וַ⁠יֹּ֣אמֶר לֵ֔כִי וַ⁠יִּשְׁלַ֥ח אוֹתָ֖⁠הּ שְׁנֵ֣י חֳדָשִׁ֑ים וַ⁠תֵּ֤לֶךְ הִיא֙ וְ⁠רֵ֣עוֹתֶ֔י⁠הָ וַ⁠תֵּ֥בְךְּ עַל ־ בְּתוּלֶ֖י⁠הָ עַל ־ הֶ⁠הָרִֽים ׃³⁹ וַ⁠יְהִ֞י מִ⁠קֵּ֣ץ ׀ שְׁנַ֣יִם חֳדָשִׁ֗ים וַ⁠תָּ֨שָׁב֙ אֶל ־ אָבִ֔י⁠הָ וַ⁠יַּ֣עַשׂ לָ֔⁠הּ אֶת ־ נִדְר֖⁠וֹ אֲשֶׁ֣ר נָדָ֑ר וְ⁠הִיא֙ לֹא ־ יָדְעָ֣ה אִ֔ישׁ וַ⁠תְּהִי ־ חֹ֖ק בְּ⁠יִשְׂרָאֵֽל ׃⁴⁰ מִ⁠יָּמִ֣ים ׀ יָמִ֗ימָ⁠ה תֵּלַ֨כְנָה֙ בְּנ֣וֹת יִשְׂרָאֵ֔ל לְ⁠תַנּ֕וֹת לְ⁠בַת ־ יִפְתָּ֖ח הַ⁠גִּלְעָדִ֑י אַרְבַּ֥עַת יָמִ֖ים בַּ⁠שָּׁנָֽה ׃ס

¹K ו⁠רעית⁠י

Chapter 12

¹ וַ⁠יִּצָּעֵק֙ אִ֣ישׁ אֶפְרַ֔יִם וַֽ⁠יַּעֲבֹ֖ר צָפ֑וֹנָ⁠ה וַ⁠יֹּאמְר֨וּ לְ⁠יִפְתָּ֜ח מַדּ֣וּעַ ׀ עָבַ֣רְתָּ ׀ לְ⁠הִלָּחֵ֣ם בִּ⁠בְנֵי ־ עַמּ֗וֹן וְ⁠לָ֨⁠נוּ֙ לֹ֤א קָרָ֨אתָ֙ לָ⁠לֶ֣כֶת עִמָּ֔⁠ךְ בֵּיתְ⁠ךָ֕ נִשְׂרֹ֥ף עָלֶ֖י⁠ךָ בָּ⁠אֵֽשׁ ׃² וַ⁠יֹּ֤אמֶר יִפְתָּח֙ אֲלֵי⁠הֶ֔ם אִ֣ישׁ רִ֗יב הָיִ֛יתִי אֲנִ֛י וְ⁠עַמִּ֥⁠י וּ⁠בְנֵֽי ־ עַמּ֖וֹן מְאֹ֑ד וָ⁠אֶזְעַ֣ק אֶתְ⁠כֶ֔ם וְ⁠לֹֽא ־ הוֹשַׁעְתֶּ֥ם אוֹתִ֖⁠י מִ⁠יָּדָֽ⁠ם ׃³ וָֽ⁠אֶרְאֶ֞ה כִּֽי ־ אֵינְ⁠ךָ֣ מוֹשִׁ֗יע וָ⁠אָשִׂ֨ימָ⁠ה נַפְשִׁ֤⁠י בְ⁠כַפִּ⁠י֙ וָֽ⁠אֶעְבְּרָ⁠ה֙ אֶל ־ בְּנֵ֣י עַמּ֔וֹן וַ⁠יִּתְּנֵ֥⁠ם יְהוָ֖ה בְּ⁠יָדִ֑⁠י וְ⁠לָ⁠מָ֞ה עֲלִיתֶ֥ם אֵלַ֛⁠י הַ⁠יּ֥וֹם הַ⁠זֶּ֖ה לְ⁠הִלָּ֥חֶם בִּֽ⁠י ׃⁴ וַ⁠יִּקְבֹּ֤ץ יִפְתָּח֙ אֶת ־ כָּל ־ אַנְשֵׁ֣י גִלְעָ֔ד וַ⁠יִּלָּ֖חֶם אֶת ־ אֶפְרָ֑יִם וַ⁠יַּכּוּ֩ אַנְשֵׁ֨י גִלְעָ֜ד אֶת ־ אֶפְרַ֗יִם כִּ֤י אָמְרוּ֙ פְּלִיטֵ֤י אֶפְרַ֨יִם֙ אַתֶּ֔ם גִּלְעָ֕ד בְּ⁠ת֥וֹךְ אֶפְרַ֖יִם בְּ⁠ת֥וֹךְ מְנַשֶּֽׁה ׃⁵ וַ⁠יִּלְכֹּ֥ד גִּלְעָ֛ד אֶֽת ־ מַעְבְּר֥וֹת הַ⁠יַּרְדֵּ֖ן לְ⁠אֶפְרָ֑יִם וְֽ֠⁠הָיָה כִּ֣י יֹאמְר֞וּ פְּלִיטֵ֤י אֶפְרַ֨יִם֙ אֶעֱבֹ֔רָה וַ⁠יֹּ֨אמְרוּ ל֧⁠וֹ אַנְשֵֽׁי ־ גִלְעָ֛ד הַֽ⁠אֶפְרָתִ֥י אַ֖תָּה וַ⁠יֹּ֥אמֶֽר ׀ לֹֽא ׃⁶ וַ⁠יֹּ֣אמְרוּ ל⁠וֹ֩ אֱמָר ־ נָ֨א שִׁבֹּ֜לֶת וַ⁠יֹּ֣אמֶר סִבֹּ֗לֶת וְ⁠לֹ֤א יָכִין֙ לְ⁠דַבֵּ֣ר כֵּ֔ן וַ⁠יֹּאחֲז֣וּ אוֹת֔⁠וֹ וַ⁠יִּשְׁחָט֖וּ⁠הוּ אֶל ־ מַעְבְּר֣וֹת הַ⁠יַּרְדֵּ֑ן וַ⁠יִּפֹּ֞ל בָּ⁠עֵ֤ת הַ⁠הִיא֙ מֵֽ⁠אֶפְרַ֔יִם אַרְבָּעִ֥ים וּ⁠שְׁנַ֖יִם אָֽלֶף ׃⁷ וַ⁠יִּשְׁפֹּ֥ט יִפְתָּ֛ח אֶת ־ יִשְׂרָאֵ֖ל שֵׁ֣שׁ שָׁנִ֑ים וַ⁠יָּ֗מָת יִפְתָּח֙ הַ⁠גִּלְעָדִ֔י וַ⁠יִּקָּבֵ֖ר בְּ⁠עָרֵ֥י גִלְעָֽד ׃פ⁸ וַ⁠יִּשְׁפֹּ֤ט אַֽחֲרָי⁠ו֙ אֶת ־ יִשְׂרָאֵ֔ל אִבְצָ֖ן מִ⁠בֵּ֥ית לָֽחֶם ׃⁹ וַ⁠יְהִי ־ ל֞⁠וֹ שְׁלֹשִׁ֣ים בָּנִ֗ים וּ⁠שְׁלֹשִׁ֤ים בָּנוֹת֙ שִׁלַּ֣ח הַ⁠ח֔וּצָ⁠ה וּ⁠שְׁלֹשִׁ֣ים בָּנ֔וֹת הֵבִ֥יא לְ⁠בָנָ֖י⁠ו מִן ־ הַ⁠ח֑וּץ וַ⁠יִּשְׁפֹּ֥ט אֶת ־ יִשְׂרָאֵ֖ל שֶׁ֥בַע שָׁנִֽים ׃¹⁰ וַ⁠יָּ֣מָת אִבְצָ֔ן וַ⁠יִּקָּבֵ֖ר בְּ⁠בֵ֥ית לָֽחֶם ׃פ¹¹ וַ⁠יִּשְׁפֹּ֤ט אַֽחֲרָי⁠ו֙ אֶת ־ יִשְׂרָאֵ֔ל אֵיל֖וֹן הַ⁠זְּבֽוּלֹנִ֑י וַ⁠יִּשְׁפֹּ֥ט אֶת ־ יִשְׂרָאֵ֖ל עֶ֥שֶׂר שָׁנִֽים ׃¹² וַ⁠יָּ֖מָת אֵל֣וֹן הַ⁠זְּבֽוּלֹנִ֑י וַ⁠יִּקָּבֵ֥ר בְּ⁠אַיָּל֖וֹן בְּ⁠אֶ֥רֶץ זְבוּלֻֽן ׃פ¹³ וַ⁠יִּשְׁפֹּ֥ט אַחֲרָ֖י⁠ו אֶת ־ יִשְׂרָאֵ֑ל עַבְדּ֥וֹן בֶּן ־ הִלֵּ֖ל הַ⁠פִּרְעָתוֹנִֽי ׃¹⁴ וַ⁠יְהִי ־ ל֞⁠וֹ אַרְבָּעִ֣ים בָּנִ֗ים וּ⁠שְׁלֹשִׁים֙ בְּנֵ֣י בָנִ֔ים רֹכְבִ֖ים עַל ־ שִׁבְעִ֣ים עֲיָרִ֑ם וַ⁠יִּשְׁפֹּ֥ט אֶת ־ יִשְׂרָאֵ֖ל שְׁמֹנֶ֥ה שָׁנִֽים ׃¹⁵ וַ⁠יָּ֛מָת עַבְדּ֥וֹן בֶּן ־ הִלֵּ֖ל הַ⁠פִּרְעָתוֹנִ֑י וַ⁠יִּקָּבֵ֤ר בְּ⁠פִרְעָתוֹן֙ בְּ⁠אֶ֣רֶץ אֶפְרַ֔יִם בְּ⁠הַ֖ר הָ⁠עֲמָלֵקִֽי ׃פ

Chapter 13

¹ וַ⁠יֹּסִ֨פוּ֙ בְּנֵ֣י יִשְׂרָאֵ֔ל לַ⁠עֲשׂ֥וֹת הָ⁠רַ֖ע בְּ⁠עֵינֵ֣י יְהוָ֑ה וַ⁠יִּתְּנֵ֧⁠ם יְהוָ֛ה בְּ⁠יַד ־ פְּלִשְׁתִּ֖ים אַרְבָּעִ֥ים שָׁנָֽה ׃פ² וַ⁠יְהִי֩ אִ֨ישׁ אֶחָ֧ד מִ⁠צָּרְעָ֛ה מִ⁠מִּשְׁפַּ֥חַת הַ⁠דָּנִ֖י וּ⁠שְׁמ֣⁠וֹ מָנ֑וֹחַ וְ⁠אִשְׁתּ֥⁠וֹ עֲקָרָ֖ה וְ⁠לֹ֥א יָלָֽדָה ׃³ וַ⁠יֵּרָ֥א מַלְאַךְ ־ יְהוָ֖ה אֶל ־ הָ⁠אִשָּׁ֑ה וַ⁠יֹּ֣אמֶר אֵלֶ֗י⁠הָ הִנֵּה ־ נָ֤א אַתְּ ־ עֲקָרָה֙ וְ⁠לֹ֣א יָלַ֔דְתְּ וְ⁠הָרִ֖ית וְ⁠יָלַ֥דְתְּ בֵּֽן ׃⁴ וְ⁠עַתָּה֙ הִשָּׁ֣מְרִי נָ֔א וְ⁠אַל ־ תִּשְׁתִּ֖י יַ֣יִן וְ⁠שֵׁכָ֑ר וְ⁠אַל ־ תֹּאכְלִ֖י כָּל ־ טָמֵֽא ׃⁵ כִּי֩ הִנָּ֨⁠ךְ הָרָ֜ה וְ⁠יֹלַ֣דְתְּ בֵּ֗ן וּ⁠מוֹרָה֙ לֹא ־ יַעֲלֶ֣ה עַל ־ רֹאשׁ֔⁠וֹ כִּֽי ־ נְזִ֧יר אֱלֹהִ֛ים יִהְיֶ֥ה הַ⁠נַּ֖עַר מִן ־ הַ⁠בָּ֑טֶן וְ⁠ה֗וּא יָחֵ֛ל לְ⁠הוֹשִׁ֥יעַ אֶת ־ יִשְׂרָאֵ֖ל מִ⁠יַּ֥ד פְּלִשְׁתִּֽים ׃⁶ וַ⁠תָּבֹ֣א הָ⁠אִשָּׁ֗ה וַ⁠תֹּ֣אמֶר לְ⁠אִישָׁ⁠הּ֮ לֵ⁠אמֹר֒ אִ֤ישׁ הָ⁠אֱלֹהִים֙ בָּ֣א אֵלַ֔⁠י וּ⁠מַרְאֵ֕⁠הוּ כְּ⁠מַרְאֵ֛ה מַלְאַ֥ךְ הָ⁠אֱלֹהִ֖ים נוֹרָ֣א מְאֹ֑ד וְ⁠לֹ֤א שְׁאִלְתִּ֨י⁠הוּ֙ אֵֽי ־ מִ⁠זֶּ֣ה ה֔וּא וְ⁠אֶת ־ שְׁמ֖⁠וֹ לֹֽא ־ הִגִּ֥יד לִֽ⁠י ׃⁷ וַ⁠יֹּ֣אמֶר לִ֔⁠י הִנָּ֥⁠ךְ הָרָ֖ה וְ⁠יֹלַ֣דְתְּ בֵּ֑ן וְ⁠עַתָּ֞ה אַל ־ תִּשְׁתִּ֣י ׀ יַ֣יִן וְ⁠שֵׁכָ֗ר וְ⁠אַל ־ תֹּֽאכְלִי֙ כָּל ־ טֻמְאָ֔ה כִּֽי ־ נְזִ֤יר אֱלֹהִים֙ יִהְיֶ֣ה הַ⁠נַּ֔עַר מִן ־ הַ⁠בֶּ֖טֶן עַד ־ י֥וֹם מוֹתֽ⁠וֹ ׃פ⁸ וַ⁠יֶּעְתַּ֥ר מָנ֛וֹחַ אֶל ־ יְהוָ֖ה וַ⁠יֹּאמַ֑ר בִּ֣י אֲדוֹנָ֔⁠י אִ֣ישׁ הָ⁠אֱלֹהִ֞ים אֲשֶׁ֣ר שָׁלַ֗חְתָּ יָבוֹא ־ נָ֥א עוֹד֙ אֵלֵ֔י⁠נוּ וְ⁠יוֹרֵ֕⁠נוּ מַֽה ־ נַּעֲשֶׂ֖ה לַ⁠נַּ֥עַר הַ⁠יּוּלָּֽד ׃⁹ וַ⁠יִּשְׁמַ֥ע הָ⁠אֱלֹהִ֖ים בְּ⁠ק֣וֹל מָנ֑וֹחַ וַ⁠יָּבֹ֣א מַלְאַךְ֩ הָ⁠אֱלֹהִ֨ים ע֜וֹד אֶל ־ הָ⁠אִשָּׁ֗ה וְ⁠הִיא֙ יוֹשֶׁ֣בֶת בַּ⁠שָּׂדֶ֔ה וּ⁠מָנ֥וֹחַ אִישָׁ֖⁠הּ אֵ֥ין עִמָּֽ⁠הּ ׃¹⁰ וַ⁠תְּמַהֵר֙ הָֽ⁠אִשָּׁ֔ה וַ⁠תָּ֖רָץ וַ⁠תַּגֵּ֣ד לְ⁠אִישָׁ֑⁠הּ וַ⁠תֹּ֣אמֶר אֵלָ֔י⁠ו הִנֵּ֨ה נִרְאָ֤ה אֵלַ⁠י֙ הָ⁠אִ֔ישׁ אֲשֶׁר ־ בָּ֥א בַ⁠יּ֖וֹם אֵלָֽ⁠י ׃¹¹ וַ⁠יָּ֛קָם וַ⁠יֵּ֥לֶךְ מָנ֖וֹחַ אַחֲרֵ֣י אִשְׁתּ֑⁠וֹ וַ⁠יָּבֹא֙ אֶל ־ הָ⁠אִ֔ישׁ וַ⁠יֹּ֣אמֶר ל֗⁠וֹ הַ⁠אַתָּ֥ה הָ⁠אִ֛ישׁ אֲשֶׁר ־ דִּבַּ֥רְתָּ אֶל ־ הָ⁠אִשָּׁ֖ה וַ⁠יֹּ֥אמֶר אָֽנִי ׃¹² וַ⁠יֹּ֣אמֶר מָנ֔וֹחַ עַתָּ֖ה יָבֹ֣א דְבָרֶ֑י⁠ךָ מַה ־ יִּֽהְיֶ֥ה מִשְׁפַּט ־ הַ⁠נַּ֖עַר וּ⁠מַעֲשֵֽׂ⁠הוּ ׃¹³ וַ⁠יֹּ֛אמֶר מַלְאַ֥ךְ יְהוָ֖ה אֶל ־ מָנ֑וֹחַ מִ⁠כֹּ֛ל אֲשֶׁר ־ אָמַ֥רְתִּי אֶל ־ הָ⁠אִשָּׁ֖ה תִּשָּׁמֵֽר ׃¹⁴ מִ⁠כֹּ֣ל אֲשֶׁר ־ יֵצֵא֩ מִ⁠גֶּ֨פֶן הַ⁠יַּ֜יִן לֹ֣א תֹאכַ֗ל וְ⁠יַ֤יִן וְ⁠שֵׁכָר֙ אַל ־ תֵּ֔שְׁתְּ וְ⁠כָל ־ טֻמְאָ֖ה אַל ־ תֹּאכַ֑ל כֹּ֥ל אֲשֶׁר ־ צִוִּיתִ֖י⁠הָ תִּשְׁמֹֽר ׃¹⁵ וַ⁠יֹּ֥אמֶר מָנ֖וֹחַ אֶל ־ מַלְאַ֣ךְ יְהוָ֑ה נַעְצְרָה ־ נָּ֣א אוֹתָ֔⁠ךְ וְ⁠נַעֲשֶׂ֥ה לְ⁠פָנֶ֖י⁠ךָ גְּדִ֥י עִזִּֽים ׃¹⁶ וַ⁠יֹּאמֶר֩ מַלְאַ֨ךְ יְהוָ֜ה אֶל ־ מָנ֗וֹחַ אִם ־ תַּעְצְרֵ֨⁠נִי֙ לֹא ־ אֹכַ֣ל בְּ⁠לַחְמֶ֔⁠ךָ וְ⁠אִם ־ תַּעֲשֶׂ֣ה עֹלָ֔ה לַ⁠יהוָ֖ה תַּעֲלֶ֑⁠נָּה כִּ֚י לֹא ־ יָדַ֣ע מָנ֔וֹחַ כִּֽי ־ מַלְאַ֥ךְ יְהוָ֖ה הֽוּא ׃¹⁷ וַ⁠יֹּ֧אמֶר מָנ֛וֹחַ אֶל ־ מַלְאַ֥ךְ יְהוָ֖ה מִ֣י שְׁמֶ֑⁠ךָ כִּֽי ־ יָבֹ֥א דְבָרְךָ֖ ¹ וְ⁠כִבַּדְנֽוּ⁠ךָ ׃¹⁸ וַ⁠יֹּ֤אמֶר לּ⁠וֹ֙ מַלְאַ֣ךְ יְהוָ֔ה לָ֥⁠מָּה זֶּ֖ה תִּשְׁאַ֣ל לִ⁠שְׁמִ֑⁠י וְ⁠הוּא ־ פֶ֛לִאי ׃ס¹⁹ וַ⁠יִּקַּ֨ח מָנ֜וֹחַ אֶת ־ גְּדִ֤י הָ⁠עִזִּים֙ וְ⁠אֶת ־ הַ⁠מִּנְחָ֔ה וַ⁠יַּ֥עַל עַל ־ הַ⁠צּ֖וּר לַֽ⁠יהוָ֑ה וּ⁠מַפְלִ֣א לַ⁠עֲשׂ֔וֹת וּ⁠מָנ֥וֹחַ וְ⁠אִשְׁתּ֖⁠וֹ רֹאִֽים ׃²⁰ וַ⁠יְהִי֩ בַ⁠עֲל֨וֹת הַ⁠לַּ֜הַב מֵ⁠עַ֤ל הַ⁠מִּזְבֵּ֨חַ֙ הַ⁠שָּׁמַ֔יְמָ⁠ה וַ⁠יַּ֥עַל מַלְאַךְ ־ יְהוָ֖ה בְּ⁠לַ֣הַב הַ⁠מִּזְבֵּ֑חַ וּ⁠מָנ֤וֹחַ וְ⁠אִשְׁתּ⁠וֹ֙ רֹאִ֔ים וַ⁠יִּפְּל֥וּ עַל ־ פְּנֵי⁠הֶ֖ם אָֽרְצָ⁠ה ׃²¹ וְ⁠לֹא ־ יָ֤סַף עוֹד֙ מַלְאַ֣ךְ יְהוָ֔ה לְ⁠הֵרָאֹ֖ה אֶל ־ מָנ֣וֹחַ וְ⁠אֶל ־ אִשְׁתּ֑⁠וֹ אָ֚ז יָדַ֣ע מָנ֔וֹחַ כִּֽי ־ מַלְאַ֥ךְ יְהוָ֖ה הֽוּא ׃²² וַ⁠יֹּ֧אמֶר מָנ֛וֹחַ אֶל ־ אִשְׁתּ֖⁠וֹ מ֣וֹת נָמ֑וּת כִּ֥י אֱלֹהִ֖ים רָאִֽינוּ ׃²³ וַ⁠תֹּ֧אמֶר ל֣⁠וֹ אִשְׁתּ֗⁠וֹ לוּ֩ חָפֵ֨ץ יְהוָ֤ה לַ⁠הֲמִיתֵ֨⁠נוּ֙ לֹֽא ־ לָקַ֤ח מִ⁠יָּדֵ֨⁠נוּ֙ עֹלָ֣ה וּ⁠מִנְחָ֔ה וְ⁠לֹ֥א הֶרְאָ֖⁠נוּ אֶת ־ כָּל ־ אֵ֑לֶּה וְ⁠כָ⁠עֵ֕ת לֹ֥א הִשְׁמִיעָ֖⁠נוּ כָּ⁠זֹֽאת ׃²⁴ וַ⁠תֵּ֤לֶד הָֽ⁠אִשָּׁה֙ בֵּ֔ן וַ⁠תִּקְרָ֥א אֶת ־ שְׁמ֖⁠וֹ שִׁמְשׁ֑וֹן וַ⁠יִּגְדַּ֣ל הַ⁠נַּ֔עַר וַֽ⁠יְבָרְכֵ֖⁠הוּ יְהוָֽה ׃²⁵ וַ⁠תָּ֨חֶל֙ ר֣וּחַ יְהוָ֔ה לְ⁠פַעֲמ֖⁠וֹ בְּ⁠מַחֲנֵה ־ דָ֑ן בֵּ֥ין צָרְעָ֖ה וּ⁠בֵ֥ין אֶשְׁתָּאֹֽל ׃פ

¹K דברי⁠ך

Chapter 14

¹ וַ⁠יֵּ֥רֶד שִׁמְשׁ֖וֹן תִּמְנָ֑תָ⁠ה וַ⁠יַּ֥רְא אִשָּׁ֛ה בְּ⁠תִמְנָ֖תָ⁠ה מִ⁠בְּנ֥וֹת פְּלִשְׁתִּֽים ׃² וַ⁠יַּ֗עַל וַ⁠יַּגֵּד֙ לְ⁠אָבִ֣י⁠ו וּ⁠לְ⁠אִמּ֔⁠וֹ וַ⁠יֹּ֗אמֶר אִשָּׁ֛ה רָאִ֥יתִי בְ⁠תִמְנָ֖תָ⁠ה מִ⁠בְּנ֣וֹת פְּלִשְׁתִּ֑ים וְ⁠עַתָּ֕ה קְחוּ ־ אוֹתָ֥⁠הּ לִּ֖⁠י לְ⁠אִשָּֽׁה ׃³ וַ⁠יֹּ֨אמֶר ל֜⁠וֹ אָבִ֣י⁠ו וְ⁠אִמּ֗⁠וֹ הַ⁠אֵין֩ בִּ⁠בְנ֨וֹת אַחֶ֤י⁠ךָ וּ⁠בְ⁠כָל ־ עַמִּ⁠י֙ אִשָּׁ֔ה כִּֽי ־ אַתָּ֤ה הוֹלֵךְ֙ לָ⁠קַ֣חַת אִשָּׁ֔ה מִ⁠פְּלִשְׁתִּ֖ים הָ⁠עֲרֵלִ֑ים וַ⁠יֹּ֨אמֶר שִׁמְשׁ֤וֹן אֶל ־ אָבִי⁠ו֙ אוֹתָ֣⁠הּ קַֽח ־ לִ֔⁠י כִּֽי ־ הִ֖יא יָשְׁרָ֥ה בְ⁠עֵינָֽ⁠י ׃⁴ וְ⁠אָבִ֨י⁠ו וְ⁠אִמּ֜⁠וֹ לֹ֣א יָדְע֗וּ כִּ֤י מֵ⁠יְהוָה֙ הִ֔יא כִּי ־ תֹאֲנָ֥ה הֽוּא ־ מְבַקֵּ֖שׁ מִ⁠פְּלִשְׁתִּ֑ים וּ⁠בָ⁠עֵ֣ת הַ⁠הִ֔יא פְּלִשְׁתִּ֖ים מֹשְׁלִ֥ים בְּ⁠יִשְׂרָאֵֽל ׃פ⁵ וַ⁠יֵּ֧רֶד שִׁמְשׁ֛וֹן וְ⁠אָבִ֥י⁠ו וְ⁠אִמּ֖⁠וֹ תִּמְנָ֑תָ⁠ה וַ⁠יָּבֹ֨אוּ֙ עַד ־ כַּרְמֵ֣י תִמְנָ֔תָ⁠ה וְ⁠הִנֵּה֙ כְּפִ֣יר אֲרָי֔וֹת שֹׁאֵ֖ג לִ⁠קְרָאתֽ⁠וֹ ׃⁶ וַ⁠תִּצְלַ֨ח עָלָ֜י⁠ו ר֣וּחַ יְהוָ֗ה וַֽ⁠יְשַׁסְּעֵ֨⁠הוּ֙ כְּ⁠שַׁסַּ֣ע הַ⁠גְּדִ֔י וּ⁠מְא֖וּמָה אֵ֣ין בְּ⁠יָד֑⁠וֹ וְ⁠לֹ֤א הִגִּיד֙ לְ⁠אָבִ֣י⁠ו וּ⁠לְ⁠אִמּ֔⁠וֹ אֵ֖ת אֲשֶׁ֥ר עָשָֽׂה ׃⁷ וַ⁠יֵּ֖רֶד וַ⁠יְדַבֵּ֣ר לָ⁠אִשָּׁ֑ה וַ⁠תִּישַׁ֖ר בְּ⁠עֵינֵ֥י שִׁמְשֽׁוֹן ׃⁸ וַ⁠יָּ֤שָׁב מִ⁠יָּמִים֙ לְ⁠קַחְתָּ֔⁠הּ וַ⁠יָּ֣סַר לִ⁠רְא֔וֹת אֵ֖ת מַפֶּ֣לֶת הָ⁠אַרְיֵ֑ה וְ⁠הִנֵּ֨ה עֲדַ֧ת דְּבוֹרִ֛ים בִּ⁠גְוִיַּ֥ת הָ⁠אַרְיֵ֖ה וּ⁠דְבָֽשׁ ׃⁹ וַ⁠יִּרְדֵּ֣⁠הוּ אֶל ־ כַּפָּ֗י⁠ו וַ⁠יֵּ֤לֶךְ הָלוֹךְ֙ וְ⁠אָכֹ֔ל וַ⁠יֵּ֨לֶךְ֙ אֶל ־ אָבִ֣י⁠ו וְ⁠אֶל ־ אִמּ֔⁠וֹ וַ⁠יִּתֵּ֥ן לָ⁠הֶ֖ם וַ⁠יֹּאכֵ֑לוּ וְ⁠לֹֽא ־ הִגִּ֣יד לָ⁠הֶ֔ם כִּ֛י מִ⁠גְּוִיַּ֥ת הָ⁠אַרְיֵ֖ה רָדָ֥ה הַ⁠דְּבָֽשׁ ׃¹⁰ וַ⁠יֵּ֥רֶד אָבִ֖י⁠הוּ אֶל ־ הָ⁠אִשָּׁ֑ה וַ⁠יַּ֨עַשׂ שָׁ֤ם שִׁמְשׁוֹן֙ מִשְׁתֶּ֔ה כִּ֛י כֵּ֥ן יַעֲשׂ֖וּ הַ⁠בַּחוּרִֽים ׃¹¹ וַ⁠יְהִ֖י כִּ⁠רְאוֹתָ֣⁠ם אוֹת֑⁠וֹ וַ⁠יִּקְחוּ֙ שְׁלֹשִׁ֣ים מֵֽרֵעִ֔ים וַ⁠יִּהְי֖וּ אִתּֽ⁠וֹ ׃¹² וַ⁠יֹּ֤אמֶר לָ⁠הֶם֙ שִׁמְשׁ֔וֹן אָחֽוּדָה ־ נָּ֥א לָ⁠כֶ֖ם חִידָ֑ה אִם ־ הַגֵּ֣ד תַּגִּידוּ֩ אוֹתָ֨⁠הּ לִ֜⁠י שִׁבְעַ֨ת יְמֵ֤י הַ⁠מִּשְׁתֶּה֙ וּ⁠מְצָאתֶ֔ם וְ⁠נָתַתִּ֤י לָ⁠כֶם֙ שְׁלֹשִׁ֣ים סְדִינִ֔ים וּ⁠שְׁלֹשִׁ֖ים חֲלִפֹ֥ת בְּגָדִֽים ׃¹³ וְ⁠אִם ־ לֹ֣א תוּכְלוּ֮ לְ⁠הַגִּ֣יד לִ⁠י֒ וּ⁠נְתַתֶּ֨ם אַתֶּ֥ם לִ⁠י֙ שְׁלֹשִׁ֣ים סְדִינִ֔ים וּ⁠שְׁלֹשִׁ֖ים חֲלִיפ֣וֹת בְּגָדִ֑ים וַ⁠יֹּ֣אמְרוּ ל֔⁠וֹ ח֥וּדָ⁠ה חִידָתְ⁠ךָ֖ וְ⁠נִשְׁמָעֶֽ⁠נָּה ׃¹⁴ וַ⁠יֹּ֣אמֶר לָ⁠הֶ֗ם מֵ⁠הָֽ⁠אֹכֵל֙ יָצָ֣א מַאֲכָ֔ל וּ⁠מֵ⁠עַ֖ז יָצָ֣א מָת֑וֹק וְ⁠לֹ֥א יָכְל֛וּ לְ⁠הַגִּ֥יד הַ⁠חִידָ֖ה שְׁלֹ֥שֶׁת יָמִֽים ׃¹⁵ וַ⁠יְהִ֣י ׀ בַּ⁠יּ֣וֹם הַ⁠שְּׁבִיעִ֗י וַ⁠יֹּאמְר֤וּ לְ⁠אֵֽשֶׁת ־ שִׁמְשׁוֹן֙ פַּתִּ֣י אֶת ־ אִישֵׁ֗⁠ךְ וְ⁠יַגֶּד ־ לָ֨⁠נוּ֙ אֶת ־ הַ֣⁠חִידָ֔ה פֶּן ־ נִשְׂרֹ֥ף אוֹתָ֛⁠ךְ וְ⁠אֶת ־ בֵּ֥ית אָבִ֖י⁠ךְ בָּ⁠אֵ֑שׁ הַ⁠לְ⁠יָרְשֵׁ֕⁠נוּ קְרָאתֶ֥ם לָ֖⁠נוּ הֲ⁠לֹֽא ׃¹⁶ וַ⁠תֵּבְךְּ֩ אֵ֨שֶׁת שִׁמְשׁ֜וֹן עָלָ֗י⁠ו וַ⁠תֹּ֨אמֶר֙ רַק ־ שְׂנֵאתַ֨⁠נִי֙ וְ⁠לֹ֣א אֲהַבְתָּ֔⁠נִי הַֽ⁠חִידָ֥ה חַ֨דְתָּ֙ לִ⁠בְנֵ֣י עַמִּ֔⁠י וְ⁠לִ֖⁠י לֹ֣א הִגַּ֑דְתָּה וַ⁠יֹּ֣אמֶר לָ֗⁠הּ הִנֵּ֨ה לְ⁠אָבִ֧⁠י וּ⁠לְ⁠אִמִּ֛⁠י לֹ֥א הִגַּ֖דְתִּי וְ⁠לָ֥⁠ךְ אַגִּֽיד ׃¹⁷ וַ⁠תֵּ֤בְךְּ עָלָי⁠ו֙ שִׁבְעַ֣ת הַ⁠יָּמִ֔ים אֲשֶׁר ־ הָיָ֥ה לָ⁠הֶ֖ם הַ⁠מִּשְׁתֶּ֑ה וַ⁠יְהִ֣י ׀ בַּ⁠יּ֣וֹם הַ⁠שְּׁבִיעִ֗י וַ⁠יַּגֶּד ־ לָ⁠הּ֙ כִּ֣י הֱצִיקַ֔תְ⁠הוּ וַ⁠תַּגֵּ֥ד הַ⁠חִידָ֖ה לִ⁠בְנֵ֥י עַמָּֽ⁠הּ ׃¹⁸ וַ⁠יֹּ֣אמְרוּ ל⁠וֹ֩ אַנְשֵׁ֨י הָ⁠עִ֜יר בַּ⁠יּ֣וֹם הַ⁠שְּׁבִיעִ֗י בְּ⁠טֶ֨רֶם֙ יָבֹ֣א הַ⁠חַ֔רְסָ⁠ה מַה ־ מָּת֣וֹק מִ⁠דְּבַ֔שׁ וּ⁠מֶ֥ה עַ֖ז מֵ⁠אֲרִ֑י וַ⁠יֹּ֣אמֶר לָ⁠הֶ֔ם לוּלֵא֙ חֲרַשְׁתֶּ֣ם בְּ⁠עֶגְלָתִ֔⁠י לֹ֥א מְצָאתֶ֖ם חִידָתִֽ⁠י ׃¹⁹ וַ⁠תִּצְלַ֨ח עָלָ֜י⁠ו ר֣וּחַ יְהוָ֗ה וַ⁠יֵּ֨רֶד אַשְׁקְל֜וֹן וַ⁠יַּ֥ךְ מֵ⁠הֶ֣ם ׀ שְׁלֹשִׁ֣ים אִ֗ישׁ וַ⁠יִּקַּח֙ אֶת ־ חֲלִ֣יצוֹתָ֔⁠ם וַ⁠יִּתֵּן֙ הַ⁠חֲלִיפ֔וֹת לְ⁠מַגִּידֵ֖י הַ⁠חִידָ֑ה וַ⁠יִּ֣חַר אַפּ֔⁠וֹ וַ⁠יַּ֖עַל בֵּ֥ית אָבִֽי⁠הוּ ׃פ²⁰ וַ⁠תְּהִ֖י אֵ֣שֶׁת שִׁמְשׁ֑וֹן לְ⁠מֵ֣רֵעֵ֔⁠הוּ אֲשֶׁ֥ר רֵעָ֖ה לֽ⁠וֹ ׃

Chapter 15

¹ וַ⁠יְהִ֨י מִ⁠יָּמִ֜ים בִּ⁠ימֵ֣י קְצִיר ־ חִטִּ֗ים וַ⁠יִּפְקֹ֨ד שִׁמְשׁ֤וֹן אֶת ־ אִשְׁתּ⁠וֹ֙ בִּ⁠גְדִ֣י עִזִּ֔ים וַ⁠יֹּ֕אמֶר אָבֹ֥אָה אֶל ־ אִשְׁתִּ֖⁠י הֶ⁠חָ֑דְרָ⁠ה וְ⁠לֹֽא ־ נְתָנ֥⁠וֹ אָבִ֖י⁠הָ לָ⁠בֽוֹא ׃² וַ⁠יֹּ֣אמֶר אָבִ֗י⁠הָ אָמֹ֤ר אָמַ֨רְתִּי֙ כִּי ־ שָׂנֹ֣א שְׂנֵאתָ֔⁠הּ וָ⁠אֶתְּנֶ֖⁠נָּה לְ⁠מֵרֵעֶ֑⁠ךָ הֲ⁠לֹ֨א אֲחֹתָ֤⁠הּ הַ⁠קְּטַנָּה֙ טוֹבָ֣ה מִמֶּ֔⁠נָּה תְּהִי ־ נָ֥א לְ⁠ךָ֖ תַּחְתֶּֽי⁠הָ ׃³ וַ⁠יֹּ֤אמֶר לָ⁠הֶם֙ שִׁמְשׁ֔וֹן נִקֵּ֥יתִי הַ⁠פַּ֖עַם מִ⁠פְּלִשְׁתִּ֑ים כִּֽי ־ עֹשֶׂ֥ה אֲנִ֛י עִמָּ֖⁠ם רָעָֽה ׃⁴ וַ⁠יֵּ֣לֶךְ שִׁמְשׁ֔וֹן וַ⁠יִּלְכֹּ֖ד שְׁלֹשׁ ־ מֵא֣וֹת שׁוּעָלִ֑ים וַ⁠יִּקַּ֣ח לַפִּדִ֗ים וַ⁠יֶּ֤פֶן זָנָב֙ אֶל ־ זָנָ֔ב וַ⁠יָּ֨שֶׂם לַפִּ֥יד אֶחָ֛ד בֵּין ־ שְׁנֵ֥י הַ⁠זְּנָב֖וֹת בַּ⁠תָּֽוֶךְ ׃⁵ וַ⁠יַּבְעֶר ־ אֵשׁ֙ בַּ⁠לַּפִּידִ֔ים וַ⁠יְשַׁלַּ֖ח בְּ⁠קָמ֣וֹת פְּלִשְׁתִּ֑ים וַ⁠יַּבְעֵ֛ר מִ⁠גָּדִ֥ישׁ וְ⁠עַד ־ קָמָ֖ה וְ⁠עַד ־ כֶּ֥רֶם זָֽיִת ׃⁶ וַ⁠יֹּאמְר֣וּ פְלִשְׁתִּים֮ מִ֣י עָ֣שָׂה זֹאת֒ וַ⁠יֹּאמְר֗וּ שִׁמְשׁוֹן֙ חֲתַ֣ן הַ⁠תִּמְנִ֔י כִּ֚י לָקַ֣ח אֶת ־ אִשְׁתּ֔⁠וֹ וַֽ⁠יִּתְּנָ֖⁠הּ לְ⁠מֵרֵעֵ֑⁠הוּ וַ⁠יַּעֲל֣וּ פְלִשְׁתִּ֔ים וַ⁠יִּשְׂרְפ֥וּ אוֹתָ֛⁠הּ וְ⁠אֶת ־ אָבִ֖י⁠הָ בָּ⁠אֵֽשׁ ׃⁷ וַ⁠יֹּ֤אמֶר לָ⁠הֶם֙ שִׁמְשׁ֔וֹן אִֽם ־ תַּעֲשׂ֖וּ⁠ן כָּ⁠זֹ֑את כִּ֛י אִם ־ נִקַּ֥מְתִּי בָ⁠כֶ֖ם וְ⁠אַחַ֥ר אֶחְדָּֽל ׃⁸ וַ⁠יַּ֨ךְ אוֹתָ֥⁠ם שׁ֛וֹק עַל ־ יָרֵ֖ךְ מַכָּ֣ה גְדוֹלָ֑ה וַ⁠יֵּ֣רֶד וַ⁠יֵּ֔שֶׁב בִּ⁠סְעִ֖יף סֶ֥לַע עֵיטָֽם ׃ס⁹ וַ⁠יַּעֲל֣וּ פְלִשְׁתִּ֔ים וַֽ⁠יַּחֲנ֖וּ בִּ⁠יהוּדָ֑ה וַ⁠יִּנָּטְשׁ֖וּ בַּ⁠לֶּֽחִי ׃¹⁰ וַ⁠יֹּֽאמְרוּ֙ אִ֣ישׁ יְהוּדָ֔ה לָ⁠מָ֖ה עֲלִיתֶ֣ם עָלֵ֑י⁠נוּ וַ⁠יֹּאמְר֗וּ לֶ⁠אֱס֤וֹר אֶת ־ שִׁמְשׁוֹן֙ עָלִ֔ינוּ לַ⁠עֲשׂ֣וֹת ל֔⁠וֹ כַּ⁠אֲשֶׁ֖ר עָ֥שָׂה לָֽ⁠נוּ ׃¹¹ וַ⁠יֵּרְד֡וּ שְׁלֹשֶׁת֩ אֲלָפִ֨ים אִ֜ישׁ מִֽ⁠יהוּדָ֗ה אֶל ־ סְעִיף֮ סֶ֣לַע עֵיטָם֒ וַ⁠יֹּאמְר֣וּ לְ⁠שִׁמְשׁ֗וֹן הֲ⁠לֹ֤א יָדַ֨עְתָּ֙ כִּֽי ־ מֹשְׁלִ֥ים בָּ֨⁠נוּ֙ פְּלִשְׁתִּ֔ים וּ⁠מַה ־ זֹּ֖את עָשִׂ֣יתָ לָּ֑⁠נוּ וַ⁠יֹּ֣אמֶר לָ⁠הֶ֔ם כַּ⁠אֲשֶׁר֙ עָ֣שׂוּ לִ֔⁠י כֵּ֖ן עָשִׂ֥יתִי לָ⁠הֶֽם ׃¹² וַ⁠יֹּ֤אמְרוּ ל⁠וֹ֙ לֶ⁠אֱסָרְ⁠ךָ֣ יָרַ֔דְנוּ לְ⁠תִתְּ⁠ךָ֖ בְּ⁠יַד ־ פְּלִשְׁתִּ֑ים וַ⁠יֹּ֤אמֶר לָ⁠הֶם֙ שִׁמְשׁ֔וֹן הִשָּׁבְע֣וּ לִ֔⁠י פֶּֽן ־ תִּפְגְּע֥וּ⁠ן בִּ֖⁠י אַתֶּֽם ׃¹³ וַ⁠יֹּ֧אמְרוּ ל֣⁠וֹ לֵ⁠אמֹ֗ר לֹ֚א כִּֽי ־ אָסֹ֤ר נֶֽאֱסָרְ⁠ךָ֙ וּ⁠נְתַנּ֣וּ⁠ךָ בְ⁠יָדָ֔⁠ם וְ⁠הָמֵ֖ת לֹ֣א נְמִיתֶ֑⁠ךָ וַ⁠יַּאַסְרֻ֗⁠הוּ בִּ⁠שְׁנַ֨יִם֙ עֲבֹתִ֣ים חֲדָשִׁ֔ים וַֽ⁠יַּעֲל֖וּ⁠הוּ מִן ־ הַ⁠סָּֽלַע ׃¹⁴ הוּא ־ בָ֣א עַד ־ לֶ֔חִי וּ⁠פִלְשִׁתִּ֖ים הֵרִ֣יעוּ לִ⁠קְרָאת֑⁠וֹ וַ⁠תִּצְלַ֨ח עָלָ֜י⁠ו ר֣וּחַ יְהוָ֗ה וַ⁠תִּהְיֶ֨ינָה הָ⁠עֲבֹתִ֜ים אֲשֶׁ֣ר עַל ־ זְרוֹעוֹתָ֗י⁠ו כַּ⁠פִּשְׁתִּים֙ אֲשֶׁ֣ר בָּעֲר֣וּ בָ⁠אֵ֔שׁ וַ⁠יִּמַּ֥סּוּ אֱסוּרָ֖י⁠ו מֵ⁠עַ֥ל יָדָֽי⁠ו ׃¹⁵ וַ⁠יִּמְצָ֥א לְחִֽי ־ חֲמ֖וֹר טְרִיָּ֑ה וַ⁠יִּשְׁלַ֤ח יָד⁠וֹ֙ וַ⁠יִּקָּחֶ֔⁠הָ וַ⁠יַּךְ ־ בָּ֖⁠הּ אֶ֥לֶף אִֽישׁ ׃¹⁶ וַ⁠יֹּ֣אמֶר שִׁמְשׁ֔וֹן בִּ⁠לְחִ֣י הַ⁠חֲמ֔וֹר חֲמ֖וֹר חֲמֹרָתָ֑יִם בִּ⁠לְחִ֣י הַ⁠חֲמ֔וֹר הִכֵּ֖יתִי אֶ֥לֶף אִֽישׁ ׃¹⁷ וַֽ⁠יְהִי֙ כְּ⁠כַלֹּת֣⁠וֹ לְ⁠דַבֵּ֔ר וַ⁠יַּשְׁלֵ֥ךְ הַ⁠לְּחִ֖י מִ⁠יָּד֑⁠וֹ וַ⁠יִּקְרָ֛א לַ⁠מָּק֥וֹם הַ⁠ה֖וּא רָ֥מַת לֶֽחִי ׃¹⁸ וַ⁠יִּצְמָא֮ מְאֹד֒ וַ⁠יִּקְרָ֤א אֶל ־ יְהוָה֙ וַ⁠יֹּאמַ֔ר אַתָּה֙ נָתַ֣תָּ בְ⁠יַֽד ־ עַבְדְּ⁠ךָ֔ אֶת ־ הַ⁠תְּשׁוּעָ֥ה הַ⁠גְּדֹלָ֖ה הַ⁠זֹּ֑את וְ⁠עַתָּה֙ אָמ֣וּת בַּ⁠צָּמָ֔א וְ⁠נָפַלְתִּ֖י בְּ⁠יַ֥ד הָ⁠עֲרֵלִֽים ׃¹⁹ וַ⁠יִּבְקַ֨ע אֱלֹהִ֜ים אֶת ־ הַ⁠מַּכְתֵּ֣שׁ אֲשֶׁר ־ בַּ⁠לֶּ֗חִי וַ⁠יֵּצְא֨וּ מִמֶּ֤⁠נּוּ מַ֨יִם֙ וַ⁠יֵּ֔שְׁתְּ וַ⁠תָּ֥שָׁב רוּח֖⁠וֹ וַ⁠יֶּ֑חִי עַל ־ כֵּ֣ן ׀ קָרָ֣א שְׁמָ֗⁠הּ עֵ֤ין הַקּוֹרֵא֙ אֲשֶׁ֣ר בַּ⁠לֶּ֔חִי עַ֖ד הַ⁠יּ֥וֹם הַ⁠זֶּֽה ׃²⁰ וַ⁠יִּשְׁפֹּ֧ט אֶת ־ יִשְׂרָאֵ֛ל בִּ⁠ימֵ֥י פְלִשְׁתִּ֖ים עֶשְׂרִ֥ים שָׁנָֽה ׃פ

Chapter 16

¹ וַ⁠יֵּ֥לֶךְ שִׁמְשׁ֖וֹן עַזָּ֑תָ⁠ה וַ⁠יַּרְא ־ שָׁם֙ אִשָּׁ֣ה זוֹנָ֔ה וַ⁠יָּבֹ֖א אֵלֶֽי⁠הָ ׃² לַֽ⁠עַזָּתִ֣ים ׀ לֵ⁠אמֹ֗ר בָּ֤א שִׁמְשׁוֹן֙ הֵ֔נָּה וַ⁠יָּסֹ֛בּוּ וַ⁠יֶּאֶרְבוּ ־ ל֥⁠וֹ כָל ־ הַ⁠לַּ֖יְלָה בְּ⁠שַׁ֣עַר הָ⁠עִ֑יר וַ⁠יִּתְחָרְשׁ֤וּ כָל ־ הַ⁠לַּ֨יְלָה֙ לֵ⁠אמֹ֔ר עַד ־ א֥וֹר הַ⁠בֹּ֖קֶר וַ⁠הֲרְגְנֻֽ⁠הוּ ׃³ וַ⁠יִּשְׁכַּ֣ב שִׁמְשׁוֹן֮ עַד ־ חֲצִ֣י הַ⁠לַּיְלָה֒ וַ⁠יָּ֣קָם ׀ בַּ⁠חֲצִ֣י הַ⁠לַּ֗יְלָה וַ⁠יֶּאֱחֹ֞ז בְּ⁠דַלְת֤וֹת שַֽׁעַר ־ הָ⁠עִיר֙ וּ⁠בִ⁠שְׁתֵּ֣י הַ⁠מְּזוּז֔וֹת וַ⁠יִּסָּעֵ⁠ם֙ עִֽם ־ הַ⁠בְּרִ֔יחַ וַ⁠יָּ֖שֶׂם עַל ־ כְּתֵפָ֑י⁠ו וַֽ⁠יַּעֲלֵ⁠ם֙ אֶל ־ רֹ֣אשׁ הָ⁠הָ֔ר אֲשֶׁ֖ר עַל ־ פְּנֵ֥י חֶבְרֽוֹן ׃פ⁴ וַֽ⁠יְהִי֙ אַחֲרֵי ־ כֵ֔ן וַ⁠יֶּאֱהַ֥ב אִשָּׁ֖ה בְּ⁠נַ֣חַל שֹׂרֵ֑ק וּ⁠שְׁמָ֖⁠הּ דְּלִילָֽה ׃⁵ וַ⁠יַּעֲל֨וּ אֵלֶ֜י⁠הָ סַרְנֵ֣י פְלִשְׁתִּ֗ים וַ⁠יֹּ֨אמְרוּ לָ֜⁠הּ פַּתִּ֣י אוֹת֗⁠וֹ וּ⁠רְאִי֙ בַּ⁠מֶּה֙ כֹּח֣⁠וֹ גָד֔וֹל וּ⁠בַ⁠מֶּה֙ נ֣וּכַל ל֔⁠וֹ וַ⁠אֲסַרְנֻ֖⁠הוּ לְ⁠עַנֹּת֑⁠וֹ וַ⁠אֲנַ֨חְנוּ֙ נִתַּן ־ לָ֔⁠ךְ אִ֕ישׁ אֶ֥לֶף וּ⁠מֵאָ֖ה כָּֽסֶף ׃⁶ וַ⁠תֹּ֤אמֶר דְּלִילָה֙ אֶל ־ שִׁמְשׁ֔וֹן הַגִּֽידָ⁠ה ־ נָּ֣א לִ֔⁠י בַּ⁠מֶּ֖ה כֹּחֲ⁠ךָ֣ גָד֑וֹל וּ⁠בַ⁠מֶּ֥ה תֵאָסֵ֖ר לְ⁠עַנּוֹתֶֽ⁠ךָ ׃⁷ וַ⁠יֹּ֤אמֶר אֵלֶ֨י⁠הָ֙ שִׁמְשׁ֔וֹן אִם ־ יַאַסְרֻ֗⁠נִי בְּ⁠שִׁבְעָ֛ה יְתָרִ֥ים לַחִ֖ים אֲשֶׁ֣ר לֹא ־ חֹרָ֑בוּ וְ⁠חָלִ֥יתִי וְ⁠הָיִ֖יתִי כְּ⁠אַחַ֥ד הָ⁠אָדָֽם ׃⁸ וַ⁠יַּעֲלוּ ־ לָ֞⁠הּ סַרְנֵ֣י פְלִשְׁתִּ֗ים שִׁבְעָ֛ה יְתָרִ֥ים לַחִ֖ים אֲשֶׁ֣ר לֹא ־ חֹרָ֑בוּ וַ⁠תַּאַסְרֵ֖⁠הוּ בָּ⁠הֶֽם ׃⁹ וְ⁠הָ⁠אֹרֵ֗ב יֹשֵׁ֥ב לָ⁠הּ֙ בַּ⁠חֶ֔דֶר וַ⁠תֹּ֣אמֶר אֵלָ֔י⁠ו פְּלִשְׁתִּ֥ים עָלֶ֖י⁠ךָ שִׁמְשׁ֑וֹן וַ⁠יְנַתֵּק֙ אֶת ־ הַ⁠יְתָרִ֔ים כַּ⁠אֲשֶׁ֨ר יִנָּתֵ֤ק פְּתִֽיל ־ הַ⁠נְּעֹ֨רֶת֙ בַּ⁠הֲרִיח֣⁠וֹ אֵ֔שׁ וְ⁠לֹ֥א נוֹדַ֖ע כֹּחֽ⁠וֹ ׃¹⁰ וַ⁠תֹּ֤אמֶר דְּלִילָה֙ אֶל ־ שִׁמְשׁ֔וֹן הִנֵּה֙ הֵתַ֣לְתָּ בִּ֔⁠י וַ⁠תְּדַבֵּ֥ר אֵלַ֖⁠י כְּזָבִ֑ים עַתָּה֙ הַגִּֽידָ⁠ה ־ נָּ֣א לִ֔⁠י בַּ⁠מֶּ֖ה תֵּאָסֵֽר ׃¹¹ וַ⁠יֹּ֣אמֶר אֵלֶ֔י⁠הָ אִם ־ אָס֤וֹר יַאַסְר֨וּ⁠נִי֙ בַּ⁠עֲבֹתִ֣ים חֲדָשִׁ֔ים אֲשֶׁ֛ר לֹֽא ־ נַעֲשָׂ֥ה בָ⁠הֶ֖ם מְלָאכָ֑ה וְ⁠חָלִ֥יתִי וְ⁠הָיִ֖יתִי כְּ⁠אַחַ֥ד הָ⁠אָדָֽם ׃¹² וַ⁠תִּקַּ֣ח דְּלִילָה֩ עֲבֹתִ֨ים חֲדָשִׁ֜ים וַ⁠תַּאַסְרֵ֣⁠הוּ בָ⁠הֶ֗ם וַ⁠תֹּ֤אמֶר אֵלָי⁠ו֙ פְּלִשְׁתִּ֤ים עָלֶ֨י⁠ךָ֙ שִׁמְשׁ֔וֹן וְ⁠הָ⁠אֹרֵ֖ב יֹשֵׁ֣ב בֶּ⁠חָ֑דֶר וַֽ⁠יְנַתְּקֵ֛⁠ם מֵ⁠עַ֥ל זְרֹעֹתָ֖י⁠ו כַּ⁠חֽוּט ׃¹³ וַ⁠תֹּ֨אמֶר דְּלִילָ֜ה אֶל ־ שִׁמְשׁ֗וֹן עַד ־ הֵ֜נָּה הֵתַ֤לְתָּ בִּ⁠י֙ וַ⁠תְּדַבֵּ֤ר אֵלַ⁠י֙ כְּזָבִ֔ים הַגִּ֣ידָ⁠ה לִּ֔⁠י בַּ⁠מֶּ֖ה תֵּאָסֵ֑ר וַ⁠יֹּ֣אמֶר אֵלֶ֔י⁠הָ אִם ־ תַּאַרְגִ֗י אֶת ־ שֶׁ֛בַע מַחְלְפ֥וֹת רֹאשִׁ֖⁠י עִם ־ הַ⁠מַּסָּֽכֶת ׃¹⁴ וַ⁠תִּתְקַע֙ בַּ⁠יָּתֵ֔ד וַ⁠תֹּ֣אמֶר אֵלָ֔י⁠ו פְּלִשְׁתִּ֥ים עָלֶ֖י⁠ךָ שִׁמְשׁ֑וֹן וַ⁠יִּיקַץ֙ מִ⁠שְּׁנָת֔⁠וֹ וַ⁠יִּסַּ֛ע אֶת ־ הַ⁠יְתַ֥ד הָ⁠אֶ֖רֶג וְ⁠אֶת ־ הַ⁠מַּסָּֽכֶת ׃¹⁵ וַ⁠תֹּ֣אמֶר אֵלָ֗י⁠ו אֵ֚יךְ תֹּאמַ֣ר אֲהַבְתִּ֔י⁠ךְ וְ⁠לִבְּ⁠ךָ֖ אֵ֣ין אִתִּ֑⁠י זֶ֣ה שָׁלֹ֤שׁ פְּעָמִים֙ הֵתַ֣לְתָּ בִּ֔⁠י וְ⁠לֹא ־ הִגַּ֣דְתָּ לִּ֔⁠י בַּ⁠מֶּ֖ה כֹּחֲ⁠ךָ֥ גָדֽוֹל ׃¹⁶ וַ֠⁠יְהִי כִּֽי ־ הֵצִ֨יקָה לּ֧⁠וֹ בִ⁠דְבָרֶ֛י⁠הָ כָּל ־ הַ⁠יָּמִ֖ים וַ⁠תְּאַֽלֲצֵ֑⁠הוּ וַ⁠תִּקְצַ֥ר נַפְשׁ֖⁠וֹ לָ⁠מֽוּת ׃¹⁷ וַ⁠יַּגֶּד ־ לָ֣⁠הּ אֶת ־ כָּל ־ לִבּ֗⁠וֹ וַ⁠יֹּ֤אמֶר לָ⁠הּ֙ מוֹרָה֙ לֹֽא ־ עָלָ֣ה עַל ־ רֹאשִׁ֔⁠י כִּֽי ־ נְזִ֧יר אֱלֹהִ֛ים אֲנִ֖י מִ⁠בֶּ֣טֶן אִמִּ֑⁠י אִם ־ גֻּלַּ֨חְתִּי֙ וְ⁠סָ֣ר מִמֶּ֣⁠נִּי כֹחִ֔⁠י וְ⁠חָלִ֥יתִי וְ⁠הָיִ֖יתִי כְּ⁠כָל ־ הָ⁠אָדָֽם ׃¹⁸ וַ⁠תֵּ֣רֶא דְלִילָ֗ה כִּֽי ־ הִגִּ֣יד לָ⁠הּ֮ אֶת ־ כָּל ־ לִבּ⁠וֹ֒ וַ⁠תִּשְׁלַ֡ח וַ⁠תִּקְרָא֩ לְ⁠סַרְנֵ֨י פְלִשְׁתִּ֤ים לֵ⁠אמֹר֙ עֲל֣וּ הַ⁠פַּ֔עַם כִּֽי ־ הִגִּ֥יד לִ֖י ¹ אֶת ־ כָּל ־ לִבּ֑⁠וֹ וְ⁠עָל֤וּ אֵלֶ֨י⁠הָ֙ סַרְנֵ֣י פְלִשְׁתִּ֔ים וַ⁠יַּעֲל֥וּ הַ⁠כֶּ֖סֶף בְּ⁠יָדָֽ⁠ם ׃¹⁹ וַ⁠תְּיַשְּׁנֵ֨⁠הוּ֙ עַל ־ בִּרְכֶּ֔י⁠הָ וַ⁠תִּקְרָ֣א לָ⁠אִ֔ישׁ וַ⁠תְּגַלַּ֕ח אֶת ־ שֶׁ֖בַע מַחְלְפ֣וֹת רֹאשׁ֑⁠וֹ וַ⁠תָּ֨חֶל֙ לְ⁠עַנּוֹת֔⁠וֹ וַ⁠יָּ֥סַר כֹּח֖⁠וֹ מֵ⁠עָלָֽי⁠ו ׃²⁰ וַ⁠תֹּ֕אמֶר פְּלִשְׁתִּ֥ים עָלֶ֖י⁠ךָ שִׁמְשׁ֑וֹן וַ⁠יִּקַ֣ץ מִ⁠שְּׁנָת֗⁠וֹ וַ⁠יֹּ֨אמֶר֙ אֵצֵ֞א כְּ⁠פַ֤עַם בְּ⁠פַ֨עַם֙ וְ⁠אִנָּעֵ֔ר וְ⁠הוּא֙ לֹ֣א יָדַ֔ע כִּ֥י יְהוָ֖ה סָ֥ר מֵ⁠עָלָֽי⁠ו ׃²¹ וַ⁠יֹּאחֲז֣וּ⁠הוּ פְלִשְׁתִּ֔ים וַֽ⁠יְנַקְּר֖וּ אֶת ־ עֵינָ֑י⁠ו וַ⁠יּוֹרִ֨ידוּ אוֹת֜⁠וֹ עַזָּ֗תָ⁠ה וַ⁠יַּאַסְר֨וּ⁠הוּ֙ בַּֽ⁠נְחֻשְׁתַּ֔יִם וַ⁠יְהִ֥י טוֹחֵ֖ן בְּ⁠בֵ֥ית ה⁠אסירים ׃²²² וַ⁠יָּ֧חֶל שְׂעַר ־ רֹאשׁ֛⁠וֹ לְ⁠צַמֵּ֖חַ כַּ⁠אֲשֶׁ֥ר גֻּלָּֽח ׃פ²³ וְ⁠סַרְנֵ֣י פְלִשְׁתִּ֗ים נֶֽאֱסְפוּ֙ לִ⁠זְבֹּ֧חַ זֶֽבַח ־ גָּד֛וֹל לְ⁠דָג֥וֹן אֱלֹהֵי⁠הֶ֖ם וּ⁠לְ⁠שִׂמְחָ֑ה וַ⁠יֹּ֣אמְר֔וּ נָתַ֤ן אֱלֹהֵ֨י⁠נוּ֙ בְּ⁠יָדֵ֔⁠נוּ אֵ֖ת שִׁמְשׁ֥וֹן אוֹיְבֵֽי⁠נוּ ׃²⁴ וַ⁠יִּרְא֤וּ אֹת⁠וֹ֙ הָ⁠עָ֔ם וַֽ⁠יְהַלְל֖וּ אֶת ־ אֱלֹהֵי⁠הֶ֑ם כִּ֣י אָמְר֗וּ נָתַ֨ן אֱלֹהֵ֤י⁠נוּ בְ⁠יָדֵ֨⁠נוּ֙ אֶת ־ א֣וֹיְבֵ֔⁠נוּ וְ⁠אֵת֙ מַחֲרִ֣יב אַרְצֵ֔⁠נוּ וַ⁠אֲשֶׁ֥ר הִרְבָּ֖ה אֶת ־ חֲלָלֵֽי⁠נוּ ׃²⁵ וַֽ⁠יְהִי֙ כי טוב לִבָּ֔⁠ם וַ⁠יֹּ֣אמְר֔וּ קִרְא֥וּ לְ⁠שִׁמְשׁ֖וֹן וִ⁠ישַֽׂחֶק ־ לָ֑⁠נוּ וַ⁠יִּקְרְא֨וּ לְ⁠שִׁמְשׁ֜וֹן מִ⁠בֵּ֣ית ה⁠אסירים ³ וַ⁠יְצַחֵק֙ לִ⁠פְנֵי⁠הֶ֔ם וַ⁠יַּעֲמִ֥ידוּ אוֹת֖⁠וֹ בֵּ֥ין הָ⁠עַמּוּדִֽים ׃²⁶ וַ⁠יֹּ֨אמֶר שִׁמְשׁ֜וֹן אֶל ־ הַ⁠נַּ֨עַר הַ⁠מַּחֲזִ֣יק בְּ⁠יָד⁠וֹ֮ הַנִּ֣יחָ⁠ה אוֹתִ⁠י֒ וַהֲמִשֵׁ֙נִי֙ ⁴ אֶת ־ הָֽ⁠עַמֻּדִ֔ים אֲשֶׁ֥ר הַ⁠בַּ֖יִת נָכ֣וֹן עֲלֵי⁠הֶ֑ם וְ⁠אֶשָּׁעֵ֖ן עֲלֵי⁠הֶֽם ׃²⁷ וְ⁠הַ⁠בַּ֗יִת מָלֵ֤א הָֽ⁠אֲנָשִׁים֙ וְ⁠הַ⁠נָּשִׁ֔ים וְ⁠שָׁ֕מָּ⁠ה כֹּ֖ל סַרְנֵ֣י פְלִשְׁתִּ֑ים וְ⁠עַל ־ הַ⁠גָּ֗ג כִּ⁠שְׁלֹ֤שֶׁת אֲלָפִים֙ אִ֣ישׁ וְ⁠אִשָּׁ֔ה הָ⁠רֹאִ֖ים בִּ⁠שְׂח֥וֹק שִׁמְשֽׁוֹן ׃²⁸ וַ⁠יִּקְרָ֥א שִׁמְשׁ֛וֹן אֶל ־ יְהוָ֖ה וַ⁠יֹּאמַ֑ר אֲדֹנָ֣⁠י יֱהֹוִ֡ה זָכְרֵ֣⁠נִי נָא֩ וְ⁠חַזְּקֵ֨⁠נִי נָ֜א אַ֣ךְ הַ⁠פַּ֤עַם הַ⁠זֶּה֙ הָ⁠אֱלֹהִ֔ים וְ⁠אִנָּקְמָ֧ה נְקַם ־ אַחַ֛ת מִ⁠שְּׁתֵ֥י עֵינַ֖⁠י מִ⁠פְּלִשְׁתִּֽים ׃²⁹ וַ⁠יִּלְפֹּ֨ת שִׁמְשׁ֜וֹן אֶת ־ שְׁנֵ֣י ׀ עַמּוּדֵ֣י הַ⁠תָּ֗וֶךְ אֲשֶׁ֤ר הַ⁠בַּ֨יִת֙ נָכ֣וֹן עֲלֵי⁠הֶ֔ם וַ⁠יִּסָּמֵ֖ךְ עֲלֵי⁠הֶ֑ם אֶחָ֥ד בִּ⁠ימִינ֖⁠וֹ וְ⁠אֶחָ֥ד בִּ⁠שְׂמֹאלֽ⁠וֹ ׃³⁰ וַ⁠יֹּ֣אמֶר שִׁמְשׁ֗וֹן תָּמ֣וֹת נַפְשִׁ⁠י֮ עִם ־ פְּלִשְׁתִּים֒ וַ⁠יֵּ֣ט בְּ⁠כֹ֔חַ וַ⁠יִּפֹּ֤ל הַ⁠בַּ֨יִת֙ עַל ־ הַ⁠סְּרָנִ֔ים וְ⁠עַל ־ כָּל ־ הָ⁠עָ֖ם אֲשֶׁר ־ בּ֑⁠וֹ וַ⁠יִּהְי֤וּ הַ⁠מֵּתִים֙ אֲשֶׁ֣ר הֵמִ֣ית בְּ⁠מוֹת֔⁠וֹ רַבִּ֕ים מֵ⁠אֲשֶׁ֥ר הֵמִ֖ית בְּ⁠חַיָּֽי⁠ו ׃³¹ וַ⁠יֵּרְד֨וּ אֶחָ֜י⁠ו וְ⁠כָל ־ בֵּ֣ית אָבִי⁠הוּ֮ וַ⁠יִּשְׂא֣וּ אֹת⁠וֹ֒ וַֽ⁠יַּעֲל֣וּ ׀ וַ⁠יִּקְבְּר֣וּ אוֹת֗⁠וֹ בֵּ֤ין צָרְעָה֙ וּ⁠בֵ֣ין אֶשְׁתָּאֹ֔ל בְּ⁠קֶ֖בֶר מָנ֣וֹחַ אָבִ֑י⁠ו וְ⁠ה֛וּא שָׁפַ֥ט אֶת ־ יִשְׂרָאֵ֖ל עֶשְׂרִ֥ים שָׁנָֽה ׃פ

¹K ל⁠ה

²Q הָאֲסוּרִֽים

³Q הָאֲסוּרִ֗ים

⁴K ו⁠הימש⁠ני

Chapter 17

¹ וַֽ⁠יְהִי ־ אִ֥ישׁ מֵֽ⁠הַר ־ אֶפְרָ֖יִם וּ⁠שְׁמ֥⁠וֹ מִיכָֽיְהוּ ׃² וַ⁠יֹּ֣אמֶר לְ⁠אִמּ֡⁠וֹ אֶלֶף֩ וּ⁠מֵאָ֨ה הַ⁠כֶּ֜סֶף אֲשֶׁ֣ר לֻֽקַּֽח ־ לָ֗⁠ךְ וְאַ֤תְּ ¹ אָלִית֙ וְ⁠גַם֙ אָמַ֣רְתְּ בְּ⁠אָזְנַ֔⁠י הִנֵּֽה ־ הַ⁠כֶּ֥סֶף אִתִּ֖⁠י אֲנִ֣י לְקַחְתִּ֑י⁠ו וַ⁠תֹּ֣אמֶר אִמּ֔⁠וֹ בָּר֥וּךְ בְּנִ֖⁠י לַ⁠יהוָֽה ׃³ וַ⁠יָּ֛שֶׁב אֶת ־ אֶֽלֶף ־ וּ⁠מֵאָ֥ה הַ⁠כֶּ֖סֶף לְ⁠אִמּ֑⁠וֹ וַ⁠תֹּ֣אמֶר אִמּ֡⁠וֹ הַקְדֵּ֣שׁ הִקְדַּ֣שְׁתִּי אֶת ־ הַ⁠כֶּסֶף֩ לַ⁠יהוָ֨ה מִ⁠יָּדִ֜⁠י לִ⁠בְנִ֗⁠י לַֽ⁠עֲשׂוֹת֙ פֶּ֣סֶל וּ⁠מַסֵּכָ֔ה וְ⁠עַתָּ֖ה אֲשִׁיבֶ֥⁠נּוּ לָֽ⁠ךְ ׃⁴ וַ⁠יָּ֥שֶׁב אֶת ־ הַ⁠כֶּ֖סֶף לְ⁠אִמּ֑⁠וֹ וַ⁠תִּקַּ֣ח אִמּ⁠וֹ֩ מָאתַ֨יִם כֶּ֜סֶף וַ⁠תִּתְּנֵ֣⁠הוּ לַ⁠צּוֹרֵ֗ף וַֽ⁠יַּעֲשֵׂ֨⁠הוּ֙ פֶּ֣סֶל וּ⁠מַסֵּכָ֔ה וַ⁠יְהִ֖י בְּ⁠בֵ֥ית מִיכָֽיְהוּ ׃⁵ וְ⁠הָ⁠אִ֣ישׁ מִיכָ֔ה ל֖⁠וֹ בֵּ֣ית אֱלֹהִ֑ים וַ⁠יַּ֤עַשׂ אֵפוֹד֙ וּ⁠תְרָפִ֔ים וַ⁠יְמַלֵּ֗א אֶת ־ יַ֤ד אַחַד֙ מִ⁠בָּנָ֔י⁠ו וַ⁠יְהִי ־ ל֖⁠וֹ לְ⁠כֹהֵֽן ׃⁶ בַּ⁠יָּמִ֣ים הָ⁠הֵ֔ם אֵ֥ין מֶ֖לֶךְ בְּ⁠יִשְׂרָאֵ֑ל אִ֛ישׁ הַ⁠יָּשָׁ֥ר בְּ⁠עֵינָ֖י⁠ו יַעֲשֶֽׂה ׃פ⁷ וַ⁠יְהִי ־ נַ֗עַר מִ⁠בֵּ֥ית לֶ֨חֶם֙ יְהוּדָ֔ה מִ⁠מִּשְׁפַּ֖חַת יְהוּדָ֑ה וְ⁠ה֥וּא לֵוִ֖י וְ⁠ה֥וּא גָֽר ־ שָֽׁם ׃⁸ וַ⁠יֵּ֨לֶךְ הָ⁠אִ֜ישׁ מֵ⁠הָ⁠עִ֗יר מִ⁠בֵּ֥ית לֶ֨חֶם֙ יְהוּדָ֔ה לָ⁠ג֖וּר בַּ⁠אֲשֶׁ֣ר יִמְצָ֑א וַ⁠יָּבֹ֧א הַר ־ אֶפְרַ֛יִם עַד ־ בֵּ֥ית מִיכָ֖ה לַ⁠עֲשׂ֥וֹת דַּרְכּֽ⁠וֹ ׃⁹ וַ⁠יֹּאמֶר ־ ל֥⁠וֹ מִיכָ֖ה מֵ⁠אַ֣יִן תָּב֑וֹא וַ⁠יֹּ֨אמֶר אֵלָ֜י⁠ו לֵוִ֣י אָנֹ֗כִי מִ⁠בֵּ֥ית לֶ֨חֶם֙ יְהוּדָ֔ה וְ⁠אָנֹכִ֣י הֹלֵ֔ךְ לָ⁠ג֖וּר בַּ⁠אֲשֶׁ֥ר אֶמְצָֽא ׃¹⁰ וַ⁠יֹּאמֶר֩ ל֨⁠וֹ מִיכָ֜ה שְׁבָ֣⁠ה עִמָּדִ֗⁠י וֶֽ⁠הְיֵה ־ לִ⁠י֮ לְ⁠אָ֣ב וּ⁠לְ⁠כֹהֵן֒ וְ⁠אָנֹכִ֨י אֶֽתֶּן ־ לְ⁠ךָ֜ עֲשֶׂ֤רֶת כֶּ֨סֶף֙ לַ⁠יָּמִ֔ים וְ⁠עֵ֥רֶךְ בְּגָדִ֖ים וּ⁠מִחְיָתֶ֑⁠ךָ וַ⁠יֵּ֖לֶךְ הַ⁠לֵּוִֽי ׃¹¹ וַ⁠יּ֥וֹאֶל הַ⁠לֵּוִ֖י לָ⁠שֶׁ֣בֶת אֶת ־ הָ⁠אִ֑ישׁ וַ⁠יְהִ֤י הַ⁠נַּ֨עַר֙ ל֔⁠וֹ כְּ⁠אַחַ֖ד מִ⁠בָּנָֽי⁠ו ׃¹² וַ⁠יְמַלֵּ֤א מִיכָה֙ אֶת ־ יַ֣ד הַ⁠לֵּוִ֔י וַ⁠יְהִי ־ ל֥⁠וֹ הַ⁠נַּ֖עַר לְ⁠כֹהֵ֑ן וַ⁠יְהִ֖י בְּ⁠בֵ֥ית מִיכָֽה ׃¹³ וַ⁠יֹּ֣אמֶר מִיכָ֔ה עַתָּ֣ה יָדַ֔עְתִּי כִּֽי ־ יֵיטִ֥יב יְהוָ֖ה לִ֑⁠י כִּ֧י הָיָה ־ לִ֛⁠י הַ⁠לֵּוִ֖י לְ⁠כֹהֵֽן ׃

¹K ו⁠אתי

Chapter 18

¹ בַּ⁠יָּמִ֣ים הָ⁠הֵ֔ם אֵ֥ין מֶ֖לֶךְ בְּ⁠יִשְׂרָאֵ֑ל וּ⁠בַ⁠יָּמִ֣ים הָ⁠הֵ֗ם שֵׁ֣בֶט הַ⁠דָּנִ֞י מְבַקֶּשׁ ־ ל֤⁠וֹ נַֽחֲלָה֙ לָ⁠שֶׁ֔בֶת כִּי֩ לֹֽא ־ נָ֨פְלָה לּ֜⁠וֹ עַד ־ הַ⁠יּ֥וֹם הַ⁠ה֛וּא בְּ⁠תוֹךְ ־ שִׁבְטֵ֥י יִשְׂרָאֵ֖ל בְּ⁠נַחֲלָֽה ׃ס² וַ⁠יִּשְׁלְח֣וּ בְנֵי ־ דָ֣ן ׀ מִֽ⁠מִּשְׁפַּחְתָּ֡⁠ם חֲמִשָּׁ֣ה אֲנָשִׁ֣ים מִ⁠קְצוֹתָ⁠ם֩ אֲנָשִׁ֨ים בְּנֵי ־ חַ֜יִל מִ⁠צָּרְעָ֣ה וּ⁠מֵֽ⁠אֶשְׁתָּאֹ֗ל לְ⁠רַגֵּ֤ל אֶת ־ הָ⁠אָ֨רֶץ֙ וּ⁠לְ⁠חָקְרָ֔⁠הּ וַ⁠יֹּאמְר֣וּ אֲלֵ⁠הֶ֔ם לְכ֖וּ חִקְר֣וּ אֶת ־ הָ⁠אָ֑רֶץ וַ⁠יָּבֹ֤אוּ הַר ־ אֶפְרַ֨יִם֙ עַד ־ בֵּ֣ית מִיכָ֔ה וַ⁠יָּלִ֖ינוּ שָֽׁם ׃³ הֵ֚מָּה עִם ־ בֵּ֣ית מִיכָ֔ה וְ⁠הֵ֣מָּה הִכִּ֔ירוּ אֶת ־ ק֥וֹל הַ⁠נַּ֖עַר הַ⁠לֵּוִ֑י וַ⁠יָּס֣וּרוּ שָׁ֗ם וַ⁠יֹּ֤אמְרוּ ל⁠וֹ֙ מִֽי ־ הֱבִיאֲ⁠ךָ֣ הֲלֹ֔ם וּ⁠מָֽה ־ אַתָּ֥ה עֹשֶׂ֛ה בָּ⁠זֶ֖ה וּ⁠מַה ־ לְּ⁠ךָ֥ פֹֽה ׃⁴ וַ⁠יֹּ֣אמֶר אֲלֵ⁠הֶ֔ם כָּ⁠זֹ֣ה וְ⁠כָ⁠זֶ֔ה עָ֥שָׂה לִ֖⁠י מִיכָ֑ה וַ⁠יִּשְׂכְּרֵ֕⁠נִי וָ⁠אֱהִי ־ ל֖⁠וֹ לְ⁠כֹהֵֽן ׃⁵ וַ⁠יֹּ֥אמְרוּ ל֖⁠וֹ שְׁאַל ־ נָ֣א בֵ⁠אלֹהִ֑ים וְ⁠נֵ֣דְעָ֔ה הֲ⁠תַצְלִ֣יחַ דַּרְכֵּ֔⁠נוּ אֲשֶׁ֥ר אֲנַ֖חְנוּ הֹלְכִ֥ים עָלֶֽי⁠הָ ׃⁶ וַ⁠יֹּ֧אמֶר לָ⁠הֶ֛ם הַ⁠כֹּהֵ֖ן לְכ֣וּ לְ⁠שָׁל֑וֹם נֹ֣כַח יְהוָ֔ה דַּרְכְּ⁠כֶ֖ם אֲשֶׁ֥ר תֵּֽלְכוּ ־ בָֽ⁠הּ ׃פ⁷ וַ⁠יֵּלְכוּ֙ חֲמֵ֣שֶׁת הָ⁠אֲנָשִׁ֔ים וַ⁠יָּבֹ֖אוּ לָ֑יְשָׁ⁠ה וַ⁠יִּרְא֣וּ אֶת ־ הָ⁠עָ֣ם אֲשֶׁר ־ בְּ⁠קִרְבָּ֣⁠הּ יוֹשֶֽׁבֶת ־ לָ֠⁠בֶטַח כְּ⁠מִשְׁפַּ֨ט צִדֹנִ֜ים שֹׁקֵ֣ט ׀ וּ⁠בֹטֵ֗חַ וְ⁠אֵין ־ מַכְלִ֨ים דָּבָ֤ר בָּ⁠אָ֨רֶץ֙ יוֹרֵ֣שׁ עֶ֔צֶר וּ⁠רְחֹקִ֥ים הֵ֨מָּה֙ מִ⁠צִּ֣דֹנִ֔ים וְ⁠דָבָ֥ר אֵין ־ לָ⁠הֶ֖ם עִם ־ אָדָֽם ׃⁸ וַ⁠יָּבֹ֨אוּ֙ אֶל ־ אֲחֵי⁠הֶ֔ם צָרְעָ֖ה וְ⁠אֶשְׁתָּאֹ֑ל וַ⁠יֹּאמְר֥וּ לָ⁠הֶ֛ם אֲחֵי⁠הֶ֖ם מָ֥ה אַתֶּֽם ׃⁹ וַ⁠יֹּאמְר֗וּ ק֚וּמָ⁠ה וְ⁠נַעֲלֶ֣ה עֲלֵי⁠הֶ֔ם כִּ֤י רָאִ֨ינוּ֙ אֶת ־ הָ⁠אָ֔רֶץ וְ⁠הִנֵּ֥ה טוֹבָ֖ה מְאֹ֑ד וְ⁠אַתֶּ֣ם מַחְשִׁ֔ים אַל ־ תֵּעָ֣צְל֔וּ לָ⁠לֶ֥כֶת לָ⁠בֹ֖א לָ⁠רֶ֥שֶׁת אֶת ־ הָ⁠אָֽרֶץ ׃¹⁰ כְּ⁠בֹאֲ⁠כֶ֞ם תָּבֹ֣אוּ ׀ אֶל ־ עַ֣ם בֹּטֵ֗חַ וְ⁠הָ⁠אָ֨רֶץ֙ רַחֲבַ֣ת יָדַ֔יִם כִּֽי ־ נְתָנָ֥⁠הּ אֱלֹהִ֖ים בְּ⁠יֶדְ⁠כֶ֑ם מָקוֹם֙ אֲשֶׁ֣ר אֵֽין ־ שָׁ֣ם מַחְס֔וֹר כָּל ־ דָּבָ֖ר אֲשֶׁ֥ר בָּ⁠אָֽרֶץ ׃¹¹ וַ⁠יִּסְע֤וּ מִ⁠שָּׁם֙ מִ⁠מִּשְׁפַּ֣חַת הַ⁠דָּנִ֔י מִ⁠צָּרְעָ֖ה וּ⁠מֵ⁠אֶשְׁתָּאֹ֑ל שֵֽׁשׁ ־ מֵא֣וֹת אִ֔ישׁ חָג֖וּר כְּלֵ֥י מִלְחָמָֽה ׃¹² וַֽ⁠יַּעֲל֗וּ וַֽ⁠יַּחֲנ֛וּ בְּ⁠קִרְיַ֥ת יְעָרִ֖ים בִּֽ⁠יהוּדָ֑ה עַל ־ כֵּ֡ן קָרְאוּ֩ לַ⁠מָּק֨וֹם הַ⁠ה֜וּא מַחֲנֵה ־ דָ֗ן עַ֚ד הַ⁠יּ֣וֹם הַ⁠זֶּ֔ה הִנֵּ֕ה אַחֲרֵ֖י קִרְיַ֥ת יְעָרִֽים ׃¹³ וַ⁠יַּעַבְר֥וּ מִ⁠שָּׁ֖ם הַר ־ אֶפְרָ֑יִם וַ⁠יָּבֹ֖אוּ עַד ־ בֵּ֥ית מִיכָֽה ׃¹⁴ וַֽ⁠יַּעֲנ֞וּ חֲמֵ֣שֶׁת הָ⁠אֲנָשִׁ֗ים הַ⁠הֹלְכִים֮ לְ⁠רַגֵּל֮ אֶת ־ הָ⁠אָ֣רֶץ לַיִשׁ֒ וַ⁠יֹּֽאמְרוּ֙ אֶל ־ אֲחֵי⁠הֶ֔ם הַ⁠יְדַעְתֶּ֗ם כִּ֠י יֵ֣שׁ בַּ⁠בָּתִּ֤ים הָ⁠אֵ֨לֶּה֙ אֵפ֣וֹד וּ⁠תְרָפִ֔ים וּ⁠פֶ֖סֶל וּ⁠מַסֵּכָ֑ה וְ⁠עַתָּ֖ה דְּע֥וּ מַֽה ־ תַּעֲשֽׂוּ ׃¹⁵ וַ⁠יָּס֣וּרוּ שָׁ֔מָּ⁠ה וַ⁠יָּבֹ֛אוּ אֶל ־ בֵּֽית ־ הַ⁠נַּ֥עַר הַ⁠לֵּוִ֖י בֵּ֣ית מִיכָ֑ה וַ⁠יִּשְׁאֲלוּ ־ ל֖⁠וֹ לְ⁠שָׁלֽוֹם ׃¹⁶ וְ⁠שֵׁשׁ ־ מֵא֣וֹת אִ֗ישׁ חֲגוּרִים֙ כְּלֵ֣י מִלְחַמְתָּ֔⁠ם נִצָּבִ֖ים פֶּ֣תַח הַ⁠שָּׁ֑עַר אֲשֶׁ֖ר מִ⁠בְּנֵי ־ דָֽן ׃¹⁷ וַֽ⁠יַּעֲל֞וּ חֲמֵ֣שֶׁת הָ⁠אֲנָשִׁ֗ים הַ⁠הֹלְכִים֮ לְ⁠רַגֵּ֣ל אֶת ־ הָ⁠אָרֶץ֒ בָּ֣אוּ שָׁ֔מָּ⁠ה לָקְח֗וּ אֶת ־ הַ⁠פֶּ֨סֶל֙ וְ⁠אֶת ־ הָ֣⁠אֵפ֔וֹד וְ⁠אֶת ־ הַ⁠תְּרָפִ֖ים וְ⁠אֶת ־ הַ⁠מַּסֵּכָ֑ה וְ⁠הַ⁠כֹּהֵ֗ן נִצָּב֙ פֶּ֣תַח הַ⁠שַּׁ֔עַר וְ⁠שֵׁשׁ ־ מֵא֣וֹת הָ⁠אִ֔ישׁ הֶ⁠חָג֖וּר כְּלֵ֥י הַ⁠מִּלְחָמָֽה ׃¹⁸ וְ⁠אֵ֗לֶּה בָּ֚אוּ בֵּ֣ית מִיכָ֔ה וַ⁠יִּקְחוּ֙ אֶת ־ פֶּ֣סֶל הָ⁠אֵפ֔וֹד וְ⁠אֶת ־ הַ⁠תְּרָפִ֖ים וְ⁠אֶת ־ הַ⁠מַּסֵּכָ֑ה וַ⁠יֹּ֤אמֶר אֲלֵי⁠הֶם֙ הַ⁠כֹּהֵ֔ן מָ֥ה אַתֶּ֖ם עֹשִֽׂים ׃¹⁹ וַ⁠יֹּאמְרוּ֩ ל֨⁠וֹ הַחֲרֵ֜שׁ שִֽׂים ־ יָדְ⁠ךָ֤ עַל ־ פִּ֨י⁠ךָ֙ וְ⁠לֵ֣ךְ עִמָּ֔⁠נוּ וֶֽ⁠הְיֵה ־ לָ֖⁠נוּ לְ⁠אָ֣ב וּ⁠לְ⁠כֹהֵ֑ן הֲ⁠ט֣וֹב ׀ הֱיוֹתְ⁠ךָ֣ כֹהֵ֗ן לְ⁠בֵית֙ אִ֣ישׁ אֶחָ֔ד א֚וֹ הֱיוֹתְ⁠ךָ֣ כֹהֵ֔ן לְ⁠שֵׁ֥בֶט וּ⁠לְ⁠מִשְׁפָּחָ֖ה בְּ⁠יִשְׂרָאֵֽל ׃²⁰ וַ⁠יִּיטַב֙ לֵ֣ב הַ⁠כֹּהֵ֔ן וַ⁠יִּקַּח֙ אֶת ־ הָ֣⁠אֵפ֔וֹד וְ⁠אֶת ־ הַ⁠תְּרָפִ֖ים וְ⁠אֶת ־ הַ⁠פָּ֑סֶל וַ⁠יָּבֹ֖א בְּ⁠קֶ֥רֶב הָ⁠עָֽם ׃²¹ וַ⁠יִּפְנ֖וּ וַ⁠יֵּלֵ֑כוּ וַ⁠יָּשִׂ֨ימוּ אֶת ־ הַ⁠טַּ֧ף וְ⁠אֶת ־ הַ⁠מִּקְנֶ֛ה וְ⁠אֶת ־ הַ⁠כְּבוּדָּ֖ה לִ⁠פְנֵי⁠הֶֽם ׃²² הֵ֥מָּה הִרְחִ֖יקוּ מִ⁠בֵּ֣ית מִיכָ֑ה וְ⁠הָ⁠אֲנָשִׁ֗ים אֲשֶׁ֤ר בַּ⁠בָּתִּים֙ אֲשֶׁר֙ עִם ־ בֵּ֣ית מִיכָ֔ה נִֽזְעֲק֔וּ וַ⁠יַּדְבִּ֖יקוּ אֶת ־ בְּנֵי ־ דָֽן ׃²³ וַֽ⁠יִּקְרְאוּ֙ אֶל ־ בְּנֵי ־ דָ֔ן וַ⁠יַּסֵּ֖בּוּ פְּנֵי⁠הֶ֑ם וַ⁠יֹּאמְר֣וּ לְ⁠מִיכָ֔ה מַה ־ לְּ⁠ךָ֖ כִּ֥י נִזְעָֽקְתָּ ׃²⁴ וַ⁠יֹּ֡אמֶר אֶת ־ אֱלֹהַ⁠י֩ אֲשֶׁר ־ עָשִׂ֨יתִי לְקַחְתֶּ֧ם וְֽ⁠אֶת ־ הַ⁠כֹּהֵ֛ן וַ⁠תֵּלְכ֖וּ וּ⁠מַה ־ לִּ֣⁠י ע֑וֹד וּ⁠מַה ־ זֶּ֛ה תֹּאמְר֥וּ אֵלַ֖⁠י מַה ־ לָּֽ⁠ךְ ׃²⁵ וַ⁠יֹּאמְר֤וּ אֵלָי⁠ו֙ בְּנֵי ־ דָ֔ן אַל ־ תַּשְׁמַ֥ע קוֹלְ⁠ךָ֖ עִמָּ֑⁠נוּ פֶּֽן ־ יִפְגְּע֣וּ בָ⁠כֶ֗ם אֲנָשִׁים֙ מָ֣רֵי נֶ֔פֶשׁ וְ⁠אָסַפְתָּ֥ה נַפְשְׁ⁠ךָ֖ וְ⁠נֶ֥פֶשׁ בֵּיתֶֽ⁠ךָ ׃²⁶ וַ⁠יֵּלְכ֥וּ בְנֵי ־ דָ֖ן לְ⁠דַרְכָּ֑⁠ם וַ⁠יַּ֣רְא מִיכָ֗ה כִּי ־ חֲזָקִ֥ים הֵ֨מָּה֙ מִמֶּ֔⁠נּוּ וַ⁠יִּ֖פֶן וַ⁠יָּ֥שָׁב אֶל ־ בֵּיתֽ⁠וֹ ׃²⁷ וְ⁠הֵ֨מָּה לָקְח֜וּ אֵ֧ת אֲשֶׁר ־ עָשָׂ֣ה מִיכָ֗ה וְֽ⁠אֶת ־ הַ⁠כֹּהֵן֮ אֲשֶׁ֣ר הָיָה ־ ל⁠וֹ֒ וַ⁠יָּבֹ֣אוּ עַל ־ לַ֗יִשׁ עַל ־ עַם֙ שֹׁקֵ֣ט וּ⁠בֹטֵ֔חַ וַ⁠יַּכּ֥וּ אוֹתָ֖⁠ם לְ⁠פִי ־ חָ֑רֶב וְ⁠אֶת ־ הָ⁠עִ֖יר שָׂרְפ֥וּ בָ⁠אֵֽשׁ ׃²⁸ וְ⁠אֵ֨ין מַצִּ֜יל כִּ֧י רְֽחוֹקָה ־ הִ֣יא מִ⁠צִּיד֗וֹן וְ⁠דָבָ֤ר אֵין ־ לָ⁠הֶם֙ עִם ־ אָדָ֔ם וְ⁠הִ֕יא בָּ⁠עֵ֖מֶק אֲשֶׁ֣ר לְ⁠בֵית ־ רְח֑וֹב וַ⁠יִּבְנ֥וּ אֶת ־ הָ⁠עִ֖יר וַ⁠יֵּ֥שְׁבוּ בָֽ⁠הּ ׃²⁹ וַ⁠יִּקְרְא֤וּ שֵׁם ־ הָ⁠עִיר֙ דָּ֔ן בְּ⁠שֵׁם֙ דָּ֣ן אֲבִי⁠הֶ֔ם אֲשֶׁ֥ר יוּלַּ֖ד לְ⁠יִשְׂרָאֵ֑ל וְ⁠אוּלָ֛ם לַ֥יִשׁ שֵׁם ־ הָ⁠עִ֖יר לָ⁠רִאשֹׁנָֽה ׃³⁰ וַ⁠יָּקִ֧ימוּ לָ⁠הֶ֛ם בְּנֵי ־ דָ֖ן אֶת ־ הַ⁠פָּ֑סֶל וִ֠⁠יהוֹנָתָן בֶּן ־ גֵּרְשֹׁ֨ם בֶּן ־ מְנַשֶּׁ֜ה ה֣וּא וּ⁠בָנָ֗י⁠ו הָי֤וּ כֹהֲנִים֙ לְ⁠שֵׁ֣בֶט הַ⁠דָּנִ֔י עַד ־ י֖וֹם גְּל֥וֹת הָ⁠אָֽרֶץ ׃³¹ וַ⁠יָּשִׂ֣ימוּ לָ⁠הֶ֔ם אֶת ־ פֶּ֥סֶל מִיכָ֖ה אֲשֶׁ֣ר עָשָׂ֑ה כָּל ־ יְמֵ֛י הֱי֥וֹת בֵּית ־ הָ⁠אֱלֹהִ֖ים בְּ⁠שִׁלֹֽה ׃פ

Chapter 19

¹ וַ⁠יְהִי֙ בַּ⁠יָּמִ֣ים הָ⁠הֵ֔ם וּ⁠מֶ֖לֶךְ אֵ֣ין בְּ⁠יִשְׂרָאֵ֑ל וַ⁠יְהִ֣י ׀ אִ֣ישׁ לֵוִ֗י גָּ֚ר בְּ⁠יַרְכְּתֵ֣י הַר ־ אֶפְרַ֔יִם וַ⁠יִּֽקַּֽח ־ ל⁠וֹ֙ אִשָּׁ֣ה פִילֶ֔גֶשׁ מִ⁠בֵּ֥ית לֶ֖חֶם יְהוּדָֽה ׃² וַ⁠תִּזְנֶ֤ה עָלָי⁠ו֙ פִּֽילַגְשׁ֔⁠וֹ וַ⁠תֵּ֤לֶךְ מֵֽ⁠אִתּ⁠וֹ֙ אֶל ־ בֵּ֣ית אָבִ֔י⁠הָ אֶל ־ בֵּ֥ית לֶ֖חֶם יְהוּדָ֑ה וַ⁠תְּהִי ־ שָׁ֕ם יָמִ֖ים אַרְבָּעָ֥ה חֳדָשִֽׁים ׃³ וַ⁠יָּ֨קָם אִישָׁ֜⁠הּ וַ⁠יֵּ֣לֶךְ אַחֲרֶ֗י⁠הָ לְ⁠דַבֵּ֤ר עַל ־ לִבָּ⁠הּ֙ לַהֲשִׁיבָ֔הּ ¹ וְ⁠נַעֲר֥⁠וֹ עִמּ֖⁠וֹ וְ⁠צֶ֣מֶד חֲמֹרִ֑ים וַ⁠תְּבִיאֵ֨⁠הוּ֙ בֵּ֣ית אָבִ֔י⁠הָ וַ⁠יִּרְאֵ֨⁠הוּ֙ אֲבִ֣י הַֽ⁠נַּעֲרָ֔ה וַ⁠יִּשְׂמַ֖ח לִ⁠קְרָאתֽ⁠וֹ ׃⁴ וַ⁠יֶּחֱזַק ־ בּ֤⁠וֹ חֹֽתְנ⁠וֹ֙ אֲבִ֣י הַֽ⁠נַּעֲרָ֔ה וַ⁠יֵּ֥שֶׁב אִתּ֖⁠וֹ שְׁלֹ֣שֶׁת יָמִ֑ים וַ⁠יֹּאכְלוּ֙ וַ⁠יִּשְׁתּ֔וּ וַ⁠יָּלִ֖ינוּ שָֽׁם ׃⁵ וַֽ⁠יְהִי֙ בַּ⁠יּ֣וֹם הָ⁠רְבִיעִ֔י וַ⁠יַּשְׁכִּ֥ימוּ בַ⁠בֹּ֖קֶר וַ⁠יָּ֣קָם לָ⁠לֶ֑כֶת וַ⁠יֹּאמֶר֩ אֲבִ֨י הַֽ⁠נַּעֲרָ֜ה אֶל ־ חֲתָנ֗⁠וֹ סְעָ֧ד לִבְּ⁠ךָ֛ פַּת ־ לֶ֖חֶם וְ⁠אַחַ֥ר תֵּלֵֽכוּ ׃⁶ וַ⁠יֵּשְׁב֗וּ וַ⁠יֹּאכְל֧וּ שְׁנֵי⁠הֶ֛ם יַחְדָּ֖ו וַ⁠יִּשְׁתּ֑וּ וַ⁠יֹּ֜אמֶר אֲבִ֤י הַֽ⁠נַּעֲרָה֙ אֶל ־ הָ⁠אִ֔ישׁ הֽוֹאֶל ־ נָ֥א וְ⁠לִ֖ין וְ⁠יִטַ֥ב לִבֶּֽ⁠ךָ ׃⁷ וַ⁠יָּ֥קָם הָ⁠אִ֖ישׁ לָ⁠לֶ֑כֶת וַ⁠יִּפְצַר ־ בּ⁠וֹ֙ חֹתְנ֔⁠וֹ וַ⁠יָּ֖שָׁב וַ⁠יָּ֥לֶן שָֽׁם ׃⁸ וַ⁠יַּשְׁכֵּ֨ם בַּ⁠בֹּ֜קֶר בַּ⁠יּ֣וֹם הַ⁠חֲמִישִׁי֮ לָ⁠לֶכֶת֒ וַ⁠יֹּ֣אמֶר ׀ אֲבִ֣י הַֽ⁠נַּעֲרָ֗ה סְעָד ־ נָא֙ לְבָ֣בְ⁠ךָ֔ וְ⁠הִֽתְמַהְמְה֖וּ עַד ־ נְט֣וֹת הַ⁠יּ֑וֹם וַ⁠יֹּאכְל֖וּ שְׁנֵי⁠הֶֽם ׃⁹ וַ⁠יָּ֤קָם הָ⁠אִישׁ֙ לָ⁠לֶ֔כֶת ה֥וּא וּ⁠פִילַגְשׁ֖⁠וֹ וְ⁠נַעֲר֑⁠וֹ וַ⁠יֹּ֣אמֶר ל֣⁠וֹ חֹתְנ֣⁠וֹ אֲבִ֣י הַֽ⁠נַּעֲרָ֡ה הִנֵּ֣ה נָא֩ רָפָ֨ה הַ⁠יּ֜וֹם לַ⁠עֲרֹ֗ב לִֽינוּ ־ נָ֞א הִנֵּ֨ה חֲנ֤וֹת הַ⁠יּוֹם֙ לִ֥ין פֹּה֙ וְ⁠יִיטַ֣ב לְבָבֶ֔⁠ךָ וְ⁠הִשְׁכַּמְתֶּ֤ם מָחָר֙ לְ⁠דַרְכְּ⁠כֶ֔ם וְ⁠הָלַכְתָּ֖ לְ⁠אֹהָלֶֽ⁠ךָ ׃¹⁰ וְ⁠לֹֽא ־ אָבָ֤ה הָ⁠אִישׁ֙ לָ⁠ל֔וּן וַ⁠יָּ֣קָם וַ⁠יֵּ֗לֶךְ וַ⁠יָּבֹא֙ עַד ־ נֹ֣כַח יְב֔וּס הִ֖יא יְרוּשָׁלִָ֑ם וְ⁠עִמּ֗⁠וֹ צֶ֤מֶד חֲמוֹרִים֙ חֲבוּשִׁ֔ים וּ⁠פִילַגְשׁ֖⁠וֹ עִמּֽ⁠וֹ ׃¹¹ הֵ֣ם עִם ־ יְב֔וּס וְ⁠הַ⁠יּ֖וֹם רַ֣ד מְאֹ֑ד וַ⁠יֹּ֨אמֶר הַ⁠נַּ֜עַר אֶל ־ אֲדֹנָ֗י⁠ו לְכָ⁠ה ־ נָּ֛א וְ⁠נָס֛וּרָה אֶל ־ עִֽיר ־ הַ⁠יְבוּסִ֥י הַ⁠זֹּ֖את וְ⁠נָלִ֥ין בָּֽ⁠הּ ׃¹² וַ⁠יֹּ֤אמֶר אֵלָי⁠ו֙ אֲדֹנָ֔י⁠ו לֹ֤א נָסוּר֙ אֶל ־ עִ֣יר נָכְרִ֔י אֲשֶׁ֛ר לֹֽא ־ מִ⁠בְּנֵ֥י יִשְׂרָאֵ֖ל הֵ֑נָּה וְ⁠עָבַ֖רְנוּ עַד ־ גִּבְעָֽה ׃¹³ וַ⁠יֹּ֣אמֶר לְ⁠נַעֲר֔⁠וֹ לך ² וְ⁠נִקְרְבָ֖ה בְּ⁠אַחַ֣ד הַ⁠מְּקֹמ֑וֹת וְ⁠לַ֥נּוּ בַ⁠גִּבְעָ֖ה א֥וֹ בָ⁠רָמָֽה ׃¹⁴ וַ⁠יַּעַבְר֖וּ וַ⁠יֵּלֵ֑כוּ וַ⁠תָּבֹ֤א לָ⁠הֶם֙ הַ⁠שֶּׁ֔מֶשׁ אֵ֥צֶל הַ⁠גִּבְעָ֖ה אֲשֶׁ֥ר לְ⁠בִנְיָמִֽן ׃¹⁵ וַ⁠יָּסֻ֣רוּ שָׁ֔ם לָ⁠ב֖וֹא לָ⁠ל֣וּן בַּ⁠גִּבְעָ֑ה וַ⁠יָּבֹ֗א וַ⁠יֵּ֨שֶׁב֙ בִּ⁠רְח֣וֹב הָ⁠עִ֔יר וְ⁠אֵ֥ין אִ֛ישׁ מְאַסֵּֽף ־ אוֹתָ֥⁠ם הַ⁠בַּ֖יְתָ⁠ה לָ⁠לֽוּן ׃¹⁶ וְ⁠הִנֵּ֣ה ׀ אִ֣ישׁ זָקֵ֗ן בָּ֣א מִֽן ־ מַעֲשֵׂ֤⁠הוּ מִן ־ הַ⁠שָּׂדֶה֙ בָּ⁠עֶ֔רֶב וְ⁠הָ⁠אִישׁ֙ מֵ⁠הַ֣ר אֶפְרַ֔יִם וְ⁠הוּא ־ גָ֖ר בַּ⁠גִּבְעָ֑ה וְ⁠אַנְשֵׁ֥י הַ⁠מָּק֖וֹם בְּנֵ֥י יְמִינִֽי ׃¹⁷ וַ⁠יִּשָּׂ֣א עֵינָ֗י⁠ו וַ⁠יַּ֛רְא אֶת ־ הָ⁠אִ֥ישׁ הָ⁠אֹרֵ֖חַ בִּ⁠רְחֹ֣ב הָ⁠עִ֑יר וַ⁠יֹּ֨אמֶר הָ⁠אִ֧ישׁ הַ⁠זָּקֵ֛ן אָ֥נָה תֵלֵ֖ךְ וּ⁠מֵ⁠אַ֥יִן תָּבֽוֹא ׃¹⁸ וַ⁠יֹּ֣אמֶר אֵלָ֗י⁠ו עֹבְרִ֨ים אֲנַ֜חְנוּ מִ⁠בֵּֽית ־ לֶ֣חֶם יְהוּדָה֮ עַד ־ יַרְכְּתֵ֣י הַר ־ אֶפְרַיִם֒ מִ⁠שָּׁ֣ם אָנֹ֔כִי וָ⁠אֵלֵ֕ךְ עַד ־ בֵּ֥ית לֶ֖חֶם יְהוּדָ֑ה וְ⁠אֶת ־ בֵּ֤ית יְהוָה֙ אֲנִ֣י הֹלֵ֔ךְ וְ⁠אֵ֣ין אִ֔ישׁ מְאַסֵּ֥ף אוֹתִ֖⁠י הַ⁠בָּֽיְתָ⁠ה ׃¹⁹ וְ⁠גַם ־ תֶּ֤בֶן גַּם ־ מִסְפּוֹא֙ יֵ֣שׁ לַ⁠חֲמוֹרֵ֔י⁠נוּ וְ֠⁠גַם לֶ֣חֶם וָ⁠יַ֤יִן יֶשׁ ־ לִ⁠י֙ וְ⁠לַֽ⁠אֲמָתֶ֔⁠ךָ וְ⁠לַ⁠נַּ֖עַר עִם ־ עֲבָדֶ֑י⁠ךָ אֵ֥ין מַחְס֖וֹר כָּל ־ דָּבָֽר ׃²⁰ וַ⁠יֹּ֨אמֶר הָ⁠אִ֤ישׁ הַ⁠זָּקֵן֙ שָׁל֣וֹם לָ֔⁠ךְ רַ֥ק כָּל ־ מַחְסוֹרְ⁠ךָ֖ עָלָ֑⁠י רַ֥ק בָּ⁠רְח֖וֹב אַל ־ תָּלַֽן ׃²¹ וַ⁠יְבִיאֵ֣⁠הוּ לְ⁠בֵית֔⁠וֹ ויבול ³ לַ⁠חֲמוֹרִ֑ים וַֽ⁠יִּרְחֲצוּ֙ רַגְלֵי⁠הֶ֔ם וַ⁠יֹּאכְל֖וּ וַ⁠יִּשְׁתּֽוּ ׃²² הֵמָּה֮ מֵיטִיבִ֣ים אֶת ־ לִבָּ⁠ם֒ וְ⁠הִנֵּה֩ אַנְשֵׁ֨י הָ⁠עִ֜יר אַנְשֵׁ֣י בְנֵֽי ־ בְלִיַּ֗עַל נָסַ֨בּוּ֙ אֶת ־ הַ⁠בַּ֔יִת מִֽתְדַּפְּקִ֖ים עַל ־ הַ⁠דָּ֑לֶת וַ⁠יֹּאמְר֗וּ אֶל ־ הָ֠⁠אִישׁ בַּ֣עַל הַ⁠בַּ֤יִת הַ⁠זָּקֵן֙ לֵ⁠אמֹ֔ר הוֹצֵ֗א אֶת ־ הָ⁠אִ֛ישׁ אֲשֶׁר ־ בָּ֥א אֶל ־ בֵּיתְ⁠ךָ֖ וְ⁠נֵדָעֶֽ⁠נּוּ ׃²³ וַ⁠יֵּצֵ֣א אֲלֵי⁠הֶ֗ם הָ⁠אִישׁ֙ בַּ֣עַל הַ⁠בַּ֔יִת וַ⁠יֹּ֣אמֶר אֲלֵ⁠הֶ֔ם אַל ־ אַחַ֖⁠י אַל ־ תָּרֵ֣עוּ נָ֑א אַ֠חֲרֵי אֲשֶׁר ־ בָּ֞א הָ⁠אִ֤ישׁ הַ⁠זֶּה֙ אַל ־ בֵּיתִ֔⁠י אַֽל ־ תַּעֲשׂ֖וּ אֶת ־ הַ⁠נְּבָלָ֥ה הַ⁠זֹּֽאת ׃²⁴ הִנֵּה֩ בִתִּ֨⁠י הַ⁠בְּתוּלָ֜ה וּ⁠פִֽילַגְשֵׁ֗⁠הוּ אוֹצִֽיאָה ־ נָּ֤א אוֹתָ⁠ם֙ וְ⁠עַנּ֣וּ אוֹתָ֔⁠ם וַ⁠עֲשׂ֣וּ לָ⁠הֶ֔ם הַ⁠טּ֖וֹב בְּ⁠עֵינֵי⁠כֶ֑ם וְ⁠לָ⁠אִ֤ישׁ הַ⁠זֶּה֙ לֹ֣א תַעֲשׂ֔וּ דְּבַ֖ר הַ⁠נְּבָלָ֥ה הַ⁠זֹּֽאת ׃²⁵ וְ⁠לֹֽא ־ אָב֤וּ הָ⁠אֲנָשִׁים֙ לִ⁠שְׁמֹ֣עַֽ ל֔⁠וֹ וַ⁠יַּחֲזֵ֤ק הָ⁠אִישׁ֙ בְּ⁠פִ֣ילַגְשׁ֔⁠וֹ וַ⁠יֹּצֵ֥א אֲלֵי⁠הֶ֖ם הַ⁠ח֑וּץ וַ⁠יֵּדְע֣וּ א֠וֹתָ⁠הּ וַ⁠יִּֽתְעַלְּלוּ ־ בָ֤⁠הּ כָּל ־ הַ⁠לַּ֨יְלָה֙ עַד ־ הַ⁠בֹּ֔קֶר וַֽ⁠יְשַׁלְּח֖וּ⁠הָ כַּ/עֲל֥וֹת ⁴ הַ⁠שָּֽׁחַר ׃²⁶ וַ⁠תָּבֹ֥א הָ⁠אִשָּׁ֖ה לִ⁠פְנ֣וֹת הַ⁠בֹּ֑קֶר וַ⁠תִּפֹּ֞ל פֶּ֧תַח בֵּית ־ הָ⁠אִ֛ישׁ אֲשֶׁר ־ אֲדוֹנֶ֥י⁠הָ שָּׁ֖ם עַד ־ הָ⁠אֽוֹר ׃²⁷ וַ⁠יָּ֨קָם אֲדֹנֶ֜י⁠הָ בַּ⁠בֹּ֗קֶר וַ⁠יִּפְתַּח֙ דַּלְת֣וֹת הַ⁠בַּ֔יִת וַ⁠יֵּצֵ֖א לָ⁠לֶ֣כֶת לְ⁠דַרְכּ֑⁠וֹ וְ⁠הִנֵּ֧ה הָ⁠אִשָּׁ֣ה פִֽילַגְשׁ֗⁠וֹ נֹפֶ֨לֶת֙ פֶּ֣תַח הַ⁠בַּ֔יִת וְ⁠יָדֶ֖י⁠הָ עַל ־ הַ⁠סַּֽף ׃²⁸ וַ⁠יֹּ֧אמֶר אֵלֶ֛י⁠הָ ק֥וּמִי וְ⁠נֵלֵ֖כָה וְ⁠אֵ֣ין עֹנֶ֑ה וַ⁠יִּקָּחֶ֨⁠הָ֙ עַֽל ־ הַ⁠חֲמ֔וֹר וַ⁠יָּ֣קָם הָ⁠אִ֔ישׁ וַ⁠יֵּ֖לֶךְ לִ⁠מְקֹמֽ⁠וֹ ׃²⁹ וַ⁠יָּבֹ֣א אֶל ־ בֵּית֗⁠וֹ וַ⁠יִּקַּ֤ח אֶת ־ הַֽ⁠מַּאֲכֶ֨לֶת֙ וַ⁠יַּחֲזֵ֣ק בְּ⁠פִֽילַגְשׁ֔⁠וֹ וַֽ⁠יְנַתְּחֶ֨⁠הָ֙ לַ⁠עֲצָמֶ֔י⁠הָ לִ⁠שְׁנֵ֥ים עָשָׂ֖ר נְתָחִ֑ים וַֽ⁠יְשַׁלְּחֶ֔⁠הָ בְּ⁠כֹ֖ל גְּב֥וּל יִשְׂרָאֵֽל ׃³⁰ וְ⁠הָיָ֣ה כָל ־ הָ⁠רֹאֶ֗ה וְ⁠אָמַר֙ לֹֽא ־ נִהְיְתָ֤ה וְ⁠לֹֽא ־ נִרְאֲתָה֙ כָּ⁠זֹ֔את לְ⁠מִ⁠יּ֞וֹם עֲל֤וֹת בְּנֵֽי ־ יִשְׂרָאֵל֙ מֵ⁠אֶ֣רֶץ מִצְרַ֔יִם עַ֖ד הַ⁠יּ֣וֹם הַ⁠זֶּ֑ה שִֽׂימוּ ־ לָ⁠כֶ֥ם עָלֶ֖י⁠הָ עֻ֥צוּ וְ⁠דַבֵּֽרוּ ׃פ

¹K ל⁠השיב⁠ו

²Q לְךָ֥

³Q וַיָּ֖בָל

⁴K ב⁠עלות

Chapter 20

¹ וַ⁠יֵּצְאוּ֮ כָּל ־ בְּנֵ֣י יִשְׂרָאֵל֒ וַ⁠תִּקָּהֵ֨ל הָ⁠עֵדָ֜ה כְּ⁠אִ֣ישׁ אֶחָ֗ד לְ⁠מִ⁠דָּן֙ וְ⁠עַד ־ בְּאֵ֣ר שֶׁ֔בַע וְ⁠אֶ֖רֶץ הַ⁠גִּלְעָ֑ד אֶל ־ יְהוָ֖ה הַ⁠מִּצְפָּֽה ׃² וַ⁠יִּֽתְיַצְּב֞וּ פִּנּ֣וֹת כָּל ־ הָ⁠עָ֗ם כֹּ֚ל שִׁבְטֵ֣י יִשְׂרָאֵ֔ל בִּ⁠קְהַ֖ל עַ֣ם הָ⁠אֱלֹהִ֑ים אַרְבַּ֨ע מֵא֥וֹת אֶ֛לֶף אִ֥ישׁ רַגְלִ֖י שֹׁ֥לֵֽף חָֽרֶב ׃פ³ וַֽ⁠יִּשְׁמְעוּ֙ בְּנֵ֣י בִנְיָמִ֔ן כִּֽי ־ עָל֥וּ בְנֵֽי ־ יִשְׂרָאֵ֖ל הַ⁠מִּצְפָּ֑ה וַ⁠יֹּֽאמְרוּ֙ בְּנֵ֣י יִשְׂרָאֵ֔ל דַּבְּר֕וּ אֵיכָ֥ה נִהְיְתָ֖ה הָ⁠רָעָ֥ה הַ⁠זֹּֽאת ׃⁴ וַ⁠יַּ֜עַן הָ⁠אִ֣ישׁ הַ⁠לֵּוִ֗י אִ֛ישׁ הָ⁠אִשָּׁ֥ה הַ⁠נִּרְצָחָ֖ה וַ⁠יֹּאמַ֑ר הַ⁠גִּבְעָ֨תָ⁠ה֙ אֲשֶׁ֣ר לְ⁠בִנְיָמִ֔ן בָּ֛אתִי אֲנִ֥י וּ⁠פִֽילַגְשִׁ֖⁠י לָ⁠לֽוּן ׃⁵ וַ⁠יָּקֻ֤מוּ עָלַ⁠י֙ בַּעֲלֵ֣י הַ⁠גִּבְעָ֔ה וַ⁠יָּסֹ֧בּוּ עָלַ֛⁠י אֶת ־ הַ⁠בַּ֖יִת לָ֑יְלָה אוֹתִ⁠י֙ דִּמּ֣וּ לַ⁠הֲרֹ֔ג וְ⁠אֶת ־ פִּילַגְשִׁ֥⁠י עִנּ֖וּ וַ⁠תָּמֹֽת ׃⁶ וָֽ⁠אֹחֵ֤ז בְּ⁠פִֽילַגְשִׁ⁠י֙ וָֽ⁠אֲנַתְּחֶ֔⁠הָ וָֽ⁠אֲשַׁלְּחֶ֔⁠הָ בְּ⁠כָל ־ שְׂדֵ֖ה נַחֲלַ֣ת יִשְׂרָאֵ֑ל כִּ֥י עָשׂ֛וּ זִמָּ֥ה וּ⁠נְבָלָ֖ה בְּ⁠יִשְׂרָאֵֽל ׃⁷ הִנֵּ֥ה כֻלְּ⁠כֶ֖ם בְּנֵ֣י יִשְׂרָאֵ֑ל הָב֥וּ לָ⁠כֶ֛ם דָּבָ֥ר וְ⁠עֵצָ֖ה הֲלֹֽם ׃⁸ וַ⁠יָּ֨קָם֙ כָּל ־ הָ⁠עָ֔ם כְּ⁠אִ֥ישׁ אֶחָ֖ד לֵ⁠אמֹ֑ר לֹ֤א נֵלֵךְ֙ אִ֣ישׁ לְ⁠אָהֳל֔⁠וֹ וְ⁠לֹ֥א נָס֖וּר אִ֥ישׁ לְ⁠בֵיתֽ⁠וֹ ׃⁹ וְ⁠עַתָּ֕ה זֶ֣ה הַ⁠דָּבָ֔ר אֲשֶׁ֥ר נַעֲשֶׂ֖ה לַ⁠גִּבְעָ֑ה עָלֶ֖י⁠הָ בְּ⁠גוֹרָֽל ׃¹⁰ וְ⁠לָקַ֣חְנוּ עֲשָׂרָה֩ אֲנָשִׁ֨ים לַ⁠מֵּאָ֜ה לְ⁠כֹ֣ל ׀ שִׁבְטֵ֣י יִשְׂרָאֵ֗ל וּ⁠מֵאָ֤ה לָ⁠אֶ֨לֶף֙ וְ⁠אֶ֣לֶף לָ⁠רְבָבָ֔ה לָ⁠קַ֥חַת צֵדָ֖ה לָ⁠עָ֑ם לַ⁠עֲשׂ֗וֹת לְ⁠בוֹאָ⁠ם֙ לְ⁠גֶ֣בַע בִּנְיָמִ֔ן כְּ⁠כָל ־ הַ֨⁠נְּבָלָ֔ה אֲשֶׁ֥ר עָשָׂ֖ה בְּ⁠יִשְׂרָאֵֽל ׃¹¹ וַ⁠יֵּֽאָסֵ֞ף כָּל ־ אִ֤ישׁ יִשְׂרָאֵל֙ אֶל ־ הָ⁠עִ֔יר כְּ⁠אִ֥ישׁ אֶחָ֖ד חֲבֵרִֽים ׃פ¹² וַֽ⁠יִּשְׁלְח֞וּ שִׁבְטֵ֤י יִשְׂרָאֵל֙ אֲנָשִׁ֔ים בְּ⁠כָל ־ שִׁבְטֵ֥י בִנְיָמִ֖ן לֵ⁠אמֹ֑ר מָ֚ה הָ⁠רָעָ֣ה הַ⁠זֹּ֔את אֲשֶׁ֥ר נִהְיְתָ֖ה בָּ⁠כֶֽם ׃¹³ וְ⁠עַתָּ֡ה תְּנוּ֩ אֶת ־ הָ⁠אֲנָשִׁ֨ים בְּנֵֽי ־ בְלִיַּ֜עַל אֲשֶׁ֤ר בַּ⁠גִּבְעָה֙ וּ⁠נְמִיתֵ֔⁠ם וּ⁠נְבַעֲרָ֥ה רָעָ֖ה מִ⁠יִּשְׂרָאֵ֑ל וְ⁠לֹ֤א אָבוּ֙ בִּנְיָמִ֔ן לִ⁠שְׁמֹ֕עַ בְּ⁠ק֖וֹל אֲחֵי⁠הֶ֥ם בְּנֵֽי ־ יִשְׂרָאֵֽל ׃¹⁴ וַ⁠יֵּאָסְפ֧וּ בְנֵֽי ־ בִנְיָמִ֛ן מִן ־ הֶ⁠עָרִ֖ים הַ⁠גִּבְעָ֑תָ⁠ה לָ⁠צֵ֥את לַ⁠מִּלְחָמָ֖ה עִם ־ בְּנֵ֥י יִשְׂרָאֵֽל ׃¹⁵ וַ⁠יִּתְפָּֽקְדוּ֩ בְנֵ֨י בִנְיָמִ֜ן בַּ⁠יּ֤וֹם הַ⁠הוּא֙ מֵ⁠הֶ֣⁠עָרִ֔ים עֶשְׂרִ֨ים וְ⁠שִׁשָּׁ֥ה אֶ֛לֶף אִ֖ישׁ שֹׁ֣לֵֽף חָ֑רֶב לְ֠⁠בַד מִ⁠יֹּשְׁבֵ֤י הַ⁠גִּבְעָה֙ הִתְפָּ֣קְד֔וּ שְׁבַ֥ע מֵא֖וֹת אִ֥ישׁ בָּחֽוּר ׃¹⁶ מִ⁠כֹּ֣ל ׀ הָ⁠עָ֣ם הַ⁠זֶּ֗ה שְׁבַ֤ע מֵאוֹת֙ אִ֣ישׁ בָּח֔וּר אִטֵּ֖ר יַד ־ יְמִינ֑⁠וֹ כָּל ־ זֶ֗ה קֹלֵ֧עַ בָּ⁠אֶ֛בֶן אֶל ־ הַֽ⁠שַּׂעֲרָ֖ה וְ⁠לֹ֥א יַחֲטִֽא ׃פ¹⁷ וְ⁠אִ֨ישׁ יִשְׂרָאֵ֜ל הִתְפָּֽקְד֗וּ לְ⁠בַד֙ מִ⁠בִּנְיָמִ֔ן אַרְבַּ֨ע מֵא֥וֹת אֶ֛לֶף אִ֖ישׁ שֹׁ֣לֵֽף חָ֑רֶב כָּל ־ זֶ֖ה אִ֥ישׁ מִלְחָמָֽה ׃¹⁸ וַ⁠יָּקֻ֜מוּ וַ⁠יַּעֲל֣וּ בֵֽית ־ אֵל֮ וַ⁠יִּשְׁאֲל֣וּ בֵ⁠אלֹהִים֒ וַ⁠יֹּֽאמְרוּ֙ בְּנֵ֣י יִשְׂרָאֵ֔ל מִ֚י יַעֲלֶה ־ לָּ֣⁠נוּ בַ⁠תְּחִלָּ֔ה לַ⁠מִּלְחָמָ֖ה עִם ־ בְּנֵ֣י בִנְיָמִ֑ן וַ⁠יֹּ֥אמֶר יְהוָ֖ה יְהוּדָ֥ה בַ⁠תְּחִלָּֽה ׃¹⁹ וַ⁠יָּק֥וּמוּ בְנֵֽי ־ יִשְׂרָאֵ֖ל בַּ⁠בֹּ֑קֶר וַ⁠יַּֽחֲנ֖וּ עַל ־ הַ⁠גִּבְעָֽה ׃פ²⁰ וַ⁠יֵּצֵא֙ אִ֣ישׁ יִשְׂרָאֵ֔ל לַ⁠מִּלְחָמָ֖ה עִם ־ בִּנְיָמִ֑ן וַ⁠יַּעַרְכ֨וּ אִתָּ֧⁠ם אִֽישׁ ־ יִשְׂרָאֵ֛ל מִלְחָמָ֖ה אֶל ־ הַ⁠גִּבְעָֽה ׃²¹ וַ⁠יֵּצְא֥וּ בְנֵֽי ־ בִנְיָמִ֖ן מִן ־ הַ⁠גִּבְעָ֑ה וַ⁠יַּשְׁחִ֨יתוּ בְ⁠יִשְׂרָאֵ֜ל בַּ⁠יּ֣וֹם הַ⁠ה֗וּא שְׁנַ֨יִם וְ⁠עֶשְׂרִ֥ים אֶ֛לֶף אִ֖ישׁ אָֽרְצָ⁠ה ׃²² וַ⁠יִּתְחַזֵּ֥ק הָ⁠עָ֖ם אִ֣ישׁ יִשְׂרָאֵ֑ל וַ⁠יֹּסִ֨פוּ֙ לַ⁠עֲרֹ֣ךְ מִלְחָמָ֔ה בַּ⁠מָּק֕וֹם אֲשֶׁר ־ עָ֥רְכוּ שָׁ֖ם בַּ⁠יּ֥וֹם הָ⁠רִאשֽׁוֹן ׃²³ וַ⁠יַּעֲל֣וּ בְנֵֽי ־ יִשְׂרָאֵ֗ל וַ⁠יִּבְכּ֣וּ לִ⁠פְנֵֽי ־ יְהוָה֮ עַד ־ הָ⁠עֶרֶב֒ וַ⁠יִּשְׁאֲל֤וּ בַֽ⁠יהוָה֙ לֵ⁠אמֹ֔ר הַ⁠אוֹסִ֗יף לָ⁠גֶ֨שֶׁת֙ לַ⁠מִּלְחָמָ֔ה עִם ־ בְּנֵ֥י בִנְיָמִ֖ן אָחִ֑⁠י וַ⁠יֹּ֥אמֶר יְהוָ֖ה עֲל֥וּ אֵלָֽי⁠ו ׃פ²⁴ וַ⁠יִּקְרְב֧וּ בְנֵֽי ־ יִשְׂרָאֵ֛ל אֶל ־ בְּנֵ֥י בִנְיָמִ֖ן בַּ⁠יּ֥וֹם הַ⁠שֵּׁנִֽי ׃²⁵ וַ⁠יֵּצֵא֩ בִנְיָמִ֨ן ׀ לִ⁠קְרָאתָ֥⁠ם ׀ מִֽן ־ הַ⁠גִּבְעָה֮ בַּ⁠יּ֣וֹם הַ⁠שֵּׁנִי֒ וַ⁠יַּשְׁחִיתוּ֩ בִ⁠בְנֵ֨י יִשְׂרָאֵ֜ל ע֗וֹד שְׁמֹנַ֨ת עָשָׂ֥ר אֶ֛לֶף אִ֖ישׁ אָ֑רְצָ⁠ה כָּל ־ אֵ֖לֶּה שֹׁ֥לְפֵי חָֽרֶב ׃²⁶ וַ⁠יַּעֲל֣וּ כָל ־ בְּנֵי֩ יִשְׂרָאֵ֨ל וְ⁠כָל ־ הָ⁠עָ֜ם וַ⁠יָּבֹ֣אוּ בֵֽית ־ אֵ֗ל וַ⁠יִּבְכּוּ֙ וַ⁠יֵּ֤שְׁבוּ שָׁם֙ לִ⁠פְנֵ֣י יְהוָ֔ה וַ⁠יָּצ֥וּמוּ בַ⁠יּוֹם ־ הַ⁠ה֖וּא עַד ־ הָ⁠עָ֑רֶב וַֽ⁠יַּעֲל֛וּ עֹל֥וֹת וּ⁠שְׁלָמִ֖ים לִ⁠פְנֵ֥י יְהוָֽה ׃²⁷ וַ⁠יִּשְׁאֲל֥וּ בְנֵֽי ־ יִשְׂרָאֵ֖ל בַּֽ⁠יהוָ֑ה וְ⁠שָׁ֗ם אֲרוֹן֙ בְּרִ֣ית הָ⁠אֱלֹהִ֔ים בַּ⁠יָּמִ֖ים הָ⁠הֵֽם ׃²⁸ וּ֠⁠פִינְחָס בֶּן ־ אֶלְעָזָ֨ר בֶּֽן ־ אַהֲרֹ֜ן עֹמֵ֣ד ׀ לְ⁠פָנָ֗י⁠ו בַּ⁠יָּמִ֣ים הָ⁠הֵם֮ לֵ⁠אמֹר֒ הַ⁠אוֹסִ֨ף ע֜וֹד לָ⁠צֵ֧את לַ⁠מִּלְחָמָ֛ה עִם ־ בְּנֵֽי ־ בִנְיָמִ֥ן אָחִ֖⁠י אִם ־ אֶחְדָּ֑ל וַ⁠יֹּ֤אמֶר יְהוָה֙ עֲל֔וּ כִּ֥י מָחָ֖ר אֶתְּנֶ֥⁠נּוּ בְ⁠יָדֶֽ⁠ךָ ׃²⁹ וַ⁠יָּ֤שֶׂם יִשְׂרָאֵל֙ אֹֽרְבִ֔ים אֶל ־ הַ⁠גִּבְעָ֖ה סָבִֽיב ׃פ³⁰ וַ⁠יַּעֲל֧וּ בְנֵֽי ־ יִשְׂרָאֵ֛ל אֶל ־ בְּנֵ֥י בִנְיָמִ֖ן בַּ⁠יּ֣וֹם הַ⁠שְּׁלִישִׁ֑י וַ⁠יַּעַרְכ֥וּ אֶל ־ הַ⁠גִּבְעָ֖ה כְּ⁠פַ֥עַם בְּ⁠פָֽעַם ׃³¹ וַ⁠יֵּצְא֤וּ בְנֵֽי ־ בִנְיָמִן֙ לִ⁠קְרַ֣את הָ⁠עָ֔ם הָנְתְּק֖וּ מִן ־ הָ⁠עִ֑יר וַ⁠יָּחֵ֡לּוּ לְ⁠הַכּוֹת֩ מֵ⁠הָ⁠עָ֨ם חֲלָלִ֜ים כְּ⁠פַ֣עַם ׀ בְּ⁠פַ֗עַם בַּֽ⁠מְסִלּוֹת֙ אֲשֶׁ֨ר אַחַ֜ת עֹלָ֣ה בֵֽית ־ אֵ֗ל וְ⁠אַחַ֤ת גִּבְעָ֨תָ⁠ה֙ בַּ⁠שָּׂדֶ֔ה כִּ⁠שְׁלֹשִׁ֥ים אִ֖ישׁ בְּ⁠יִשְׂרָאֵֽל ׃³² וַ⁠יֹּֽאמְרוּ֙ בְּנֵ֣י בִנְיָמִ֔ן נִגָּפִ֥ים הֵ֛ם לְ⁠פָנֵ֖י⁠נוּ כְּ⁠בָ⁠רִאשֹׁנָ֑ה וּ⁠בְנֵ֧י יִשְׂרָאֵ֣ל אָמְר֗וּ נָנ֨וּסָה֙ וּֽ⁠נְתַקְּנֻ֔⁠הוּ מִן ־ הָ⁠עִ֖יר אֶל ־ הַֽ⁠מְסִלּֽוֹת ׃³³ וְ⁠כֹ֣ל ׀ אִ֣ישׁ יִשְׂרָאֵ֗ל קָ֚מוּ מִ⁠מְּקוֹמ֔⁠וֹ וַ⁠יַּעַרְכ֖וּ בְּ⁠בַ֣עַל תָּמָ֑ר וְ⁠אֹרֵ֧ב יִשְׂרָאֵ֛ל מֵגִ֥יחַ מִ⁠מְּקֹמ֖⁠וֹ מִ⁠מַּֽעֲרֵה ־ גָֽבַע ׃³⁴ וַ⁠יָּבֹאוּ֩ מִ⁠נֶּ֨גֶד לַ⁠גִּבְעָ֜ה עֲשֶׂרֶת֩ אֲלָפִ֨ים אִ֤ישׁ בָּחוּר֙ מִ⁠כָּל ־ יִשְׂרָאֵ֔ל וְ⁠הַ⁠מִּלְחָמָ֖ה כָּבֵ֑דָה וְ⁠הֵם֙ לֹ֣א יָדְע֔וּ כִּֽי ־ נֹגַ֥עַת עֲלֵי⁠הֶ֖ם הָ⁠רָעָֽה ׃פ³⁵ וַ⁠יִּגֹּ֨ף יְהוָ֥ה ׀ אֶֽת ־ בִּנְיָמִן֮ לִ⁠פְנֵ֣י יִשְׂרָאֵל֒ וַ⁠יַּשְׁחִיתוּ֩ בְנֵ֨י יִשְׂרָאֵ֤ל בְּ⁠בִנְיָמִן֙ בַּ⁠יּ֣וֹם הַ⁠ה֔וּא עֶשְׂרִ֨ים וַ⁠חֲמִשָּׁ֥ה אֶ֛לֶף וּ⁠מֵאָ֖ה אִ֑ישׁ כָּל ־ אֵ֖לֶּה שֹׁ֥לֵף חָֽרֶב ׃³⁶ וַ⁠יִּרְא֥וּ בְנֵֽי ־ בִנְיָמִ֖ן כִּ֣י נִגָּ֑פוּ וַ⁠יִּתְּנ֨וּ אִֽישׁ ־ יִשְׂרָאֵ֤ל מָקוֹם֙ לְ⁠בִנְיָמִ֔ן כִּ֤י בָֽטְחוּ֙ אֶל ־ הָ֣⁠אֹרֵ֔ב אֲשֶׁר שָׂ֖מוּ אֶל ־ הַ⁠גִּבְעָֽה ׃³⁷ וְ⁠הָ⁠אֹרֵ֣ב הֵחִ֔ישׁוּ וַֽ⁠יִּפְשְׁט֖וּ אֶל ־ הַ⁠גִּבְעָ֑ה וַ⁠יִּמְשֹׁךְ֙ הָ⁠אֹרֵ֔ב וַ⁠יַּ֥ךְ אֶת ־ כָּל ־ הָ⁠עִ֖יר לְ⁠פִי ־ חָֽרֶב ׃³⁸ וְ⁠הַ⁠מּוֹעֵ֗ד הָיָ֛ה לְ⁠אִ֥ישׁ יִשְׂרָאֵ֖ל עִם ־ הָ⁠אֹרֵ֑ב הֶ֕רֶב לְ⁠הַעֲלוֹתָ֛⁠ם מַשְׂאַ֥ת הֶ⁠עָשָׁ֖ן מִן ־ הָ⁠עִֽיר ׃³⁹ וַ⁠יַּהֲפֹ֥ךְ אִֽישׁ ־ יִשְׂרָאֵ֖ל בַּ⁠מִּלְחָמָ֑ה וּ⁠בִנְיָמִ֡ן הֵחֵל֩ לְ⁠הַכּ֨וֹת חֲלָלִ֤ים בְּ⁠אִֽישׁ ־ יִשְׂרָאֵל֙ כִּ⁠שְׁלֹשִׁ֣ים אִ֔ישׁ כִּ֣י אָמְר֔וּ אַךְ֩ נִגּ֨וֹף נִגָּ֥ף הוּא֙ לְ⁠פָנֵ֔י⁠נוּ כַּ⁠מִּלְחָמָ֖ה הָ⁠רִאשֹׁנָֽה ׃⁴⁰ וְ⁠הַ⁠מַּשְׂאֵ֗ת הֵחֵ֛לָּה לַ⁠עֲל֥וֹת מִן ־ הָ⁠עִ֖יר עַמּ֣וּד עָשָׁ֑ן וַ⁠יִּ֤פֶן בִּנְיָמִן֙ אַחֲרָ֔י⁠ו וְ⁠הִנֵּ֛ה עָלָ֥ה כְלִיל ־ הָ⁠עִ֖יר הַ⁠שָּׁמָֽיְמָ⁠ה ׃⁴¹ וְ⁠אִ֤ישׁ יִשְׂרָאֵל֙ הָפַ֔ךְ וַ⁠יִּבָּהֵ֖ל אִ֣ישׁ בִּנְיָמִ֑ן כִּ֣י רָאָ֔ה כִּֽי ־ נָגְעָ֥ה עָלָ֖י⁠ו הָ⁠רָעָֽה ׃⁴² וַ⁠יִּפְנ֞וּ לִ⁠פְנֵ֨י אִ֤ישׁ יִשְׂרָאֵל֙ אֶל ־ דֶּ֣רֶךְ הַ⁠מִּדְבָּ֔ר וְ⁠הַ⁠מִּלְחָמָ֖ה הִדְבִּיקָ֑תְ⁠הוּ וַ⁠אֲשֶׁר֙ מֵ⁠הֶ֣⁠עָרִ֔ים מַשְׁחִיתִ֥ים אוֹת֖⁠וֹ בְּ⁠תוֹכֽ⁠וֹ ׃⁴³ כִּתְּר֤וּ אֶת ־ בִּנְיָמִן֙ הִרְדִיפֻ֔⁠הוּ מְנוּחָ֖ה הִדְרִיכֻ֑⁠הוּ עַ֛ד נֹ֥כַח הַ⁠גִּבְעָ֖ה מִ⁠מִּזְרַח ־ שָֽׁמֶשׁ ׃⁴⁴ וַֽ⁠יִּפְּלוּ֙ מִ⁠בִּנְיָמִ֔ן שְׁמֹנָֽה ־ עָשָׂ֥ר אֶ֖לֶף אִ֑ישׁ אֶת ־ כָּל ־ אֵ֖לֶּה אַנְשֵׁי ־ חָֽיִל ׃⁴⁵ וַ⁠יִּפְנ֞וּ וַ⁠יָּנֻ֤סוּ הַ⁠מִּדְבָּ֨רָ⁠ה֙ אֶל ־ סֶ֣לַע הָֽ⁠רִמּ֔וֹן וַ⁠יְעֹֽלְלֻ֨⁠הוּ֙ בַּֽ⁠מְסִלּ֔וֹת חֲמֵ֥שֶׁת אֲלָפִ֖ים אִ֑ישׁ וַ⁠יַּדְבִּ֤יקוּ אַחֲרָי⁠ו֙ עַד ־ גִּדְעֹ֔ם וַ⁠יַּכּ֥וּ מִמֶּ֖⁠נּוּ אַלְפַּ֥יִם אִֽישׁ ׃⁴⁶ וַ⁠יְהִי֩ כָל ־ הַ⁠נֹּ֨פְלִ֜ים מִ⁠בִּנְיָמִ֗ן עֶשְׂרִים֩ וַ⁠חֲמִשָּׁ֨ה אֶ֥לֶף אִ֛ישׁ שֹׁ֥לֵֽף חֶ֖רֶב בַּ⁠יּ֣וֹם הַ⁠ה֑וּא אֶֽת ־ כָּל ־ אֵ֖לֶּה אַנְשֵׁי ־ חָֽיִל ׃⁴⁷ וַ⁠יִּפְנ֞וּ וַ⁠יָּנֻ֤סוּ הַ⁠מִּדְבָּ֨רָ⁠ה֙ אֶל ־ סֶ֣לַע הָֽ⁠רִמּ֔וֹן שֵׁ֥שׁ מֵא֖וֹת אִ֑ישׁ וַ⁠יֵּֽשְׁבוּ֙ בְּ⁠סֶ֣לַע רִמּ֔וֹן אַרְבָּעָ֖ה חֳדָשִֽׁים ׃⁴⁸ וְ⁠אִ֨ישׁ יִשְׂרָאֵ֜ל שָׁ֣בוּ אֶל ־ בְּנֵ֤י בִנְיָמִן֙ וַ⁠יַּכּ֣וּ⁠ם לְ⁠פִי ־ חֶ֔רֶב מֵ⁠עִ֤יר מְתֹם֙ עַד ־ בְּהֵמָ֔ה עַ֖ד כָּל ־ הַ⁠נִּמְצָ֑א גַּ֛ם כָּל ־ הֶ⁠עָרִ֥ים הַ⁠נִּמְצָא֖וֹת שִׁלְּח֥וּ בָ⁠אֵֽשׁ ׃פ

Chapter 21

¹ וְ⁠אִ֣ישׁ יִשְׂרָאֵ֔ל נִשְׁבַּ֥ע בַּ⁠מִּצְפָּ֖ה לֵ⁠אמֹ֑ר אִ֣ישׁ מִמֶּ֔⁠נּוּ לֹא ־ יִתֵּ֥ן בִּתּ֛⁠וֹ לְ⁠בִנְיָמִ֖ן לְ⁠אִשָּֽׁה ׃² וַ⁠יָּבֹ֤א הָ⁠עָם֙ בֵּֽית ־ אֵ֔ל וַ⁠יֵּ֤שְׁבוּ שָׁם֙ עַד ־ הָ⁠עֶ֔רֶב לִ⁠פְנֵ֖י הָ⁠אֱלֹהִ֑ים וַ⁠יִּשְׂא֣וּ קוֹלָ֔⁠ם וַ⁠יִּבְכּ֖וּ בְּכִ֥י גָדֽוֹל ׃³ וַ⁠יֹּ֣אמְר֔וּ לָ⁠מָ֗ה יְהוָה֙ אֱלֹהֵ֣י יִשְׂרָאֵ֔ל הָ֥יְתָה זֹּ֖את בְּ⁠יִשְׂרָאֵ֑ל לְ⁠הִפָּקֵ֥ד הַ⁠יּ֛וֹם מִ⁠יִּשְׂרָאֵ֖ל שֵׁ֥בֶט אֶחָֽד ׃⁴ וַֽ⁠יְהִי֙ מִֽ⁠מָּחֳרָ֔ת וַ⁠יַּשְׁכִּ֣ימוּ הָ⁠עָ֔ם וַ⁠יִּבְנוּ ־ שָׁ֖ם מִזְבֵּ֑חַ וַ⁠יַּעֲל֥וּ עֹל֖וֹת וּ⁠שְׁלָמִֽים ׃פ⁵ וַ⁠יֹּֽאמְרוּ֙ בְּנֵ֣י יִשְׂרָאֵ֔ל מִ֠י אֲשֶׁ֨ר לֹא ־ עָלָ֧ה בַ⁠קָּהָ֛ל מִ⁠כָּל ־ שִׁבְטֵ֥י יִשְׂרָאֵ֖ל אֶל ־ יְהוָ֑ה כִּי֩ הַ⁠שְּׁבוּעָ֨ה הַ⁠גְּדוֹלָ֜ה הָיְתָ֗ה לַ֠⁠אֲשֶׁר לֹא ־ עָלָ֨ה אֶל ־ יְהוָ֧ה הַ⁠מִּצְפָּ֛ה לֵ⁠אמֹ֖ר מ֥וֹת יוּמָֽת ׃⁶ וַ⁠יִּנָּֽחֲמוּ֙ בְּנֵ֣י יִשְׂרָאֵ֔ל אֶל ־ בִּנְיָמִ֖ן אָחִ֑י⁠ו וַ⁠יֹּ֣אמְר֔וּ נִגְדַּ֥ע הַ⁠יּ֛וֹם שֵׁ֥בֶט אֶחָ֖ד מִ⁠יִּשְׂרָאֵֽל ׃⁷ מַה ־ נַּעֲשֶׂ֥ה לָ⁠הֶ֛ם לַ⁠נּוֹתָרִ֖ים לְ⁠נָשִׁ֑ים וַ⁠אֲנַ֨חְנוּ֙ נִשְׁבַּ֣עְנוּ בַֽ⁠יהוָ֔ה לְ⁠בִלְתִּ֛י תֵּת ־ לָ⁠הֶ֥ם מִ⁠בְּנוֹתֵ֖י⁠נוּ לְ⁠נָשִֽׁים ׃⁸ וַ⁠יֹּ֣אמְר֔וּ מִ֗י אֶחָד֙ מִ⁠שִּׁבְטֵ֣י יִשְׂרָאֵ֔ל אֲשֶׁ֛ר לֹֽא ־ עָלָ֥ה אֶל ־ יְהוָ֖ה הַ⁠מִּצְפָּ֑ה וְ֠⁠הִנֵּה לֹ֣א בָא ־ אִ֧ישׁ אֶל ־ הַֽ⁠מַּחֲנֶ֛ה מִ⁠יָּבֵ֥ישׁ גִּלְעָ֖ד אֶל ־ הַ⁠קָּהָֽל ׃⁹ וַ⁠יִּתְפָּקֵ֖ד הָ⁠עָ֑ם וְ⁠הִנֵּ֤ה אֵֽין ־ שָׁם֙ אִ֔ישׁ מִ⁠יּוֹשְׁבֵ֖י יָבֵ֥שׁ גִּלְעָֽד ׃¹⁰ וַ⁠יִּשְׁלְחוּ ־ שָׁ֣ם הָ⁠עֵדָ֗ה שְׁנֵים ־ עָשָׂ֥ר אֶ֛לֶף אִ֖ישׁ מִ⁠בְּנֵ֣י הֶ⁠חָ֑יִל וַ⁠יְצַוּ֨וּ אוֹתָ֜⁠ם לֵ⁠אמֹ֗ר לְ֠כוּ וְ⁠הִכִּיתֶ֞ם אֶת ־ יוֹשְׁבֵ֨י יָבֵ֤שׁ גִּלְעָד֙ לְ⁠פִי ־ חֶ֔רֶב וְ⁠הַ⁠נָּשִׁ֖ים וְ⁠הַ⁠טָּֽף ׃¹¹ וְ⁠זֶ֥ה הַ⁠דָּבָ֖ר אֲשֶׁ֣ר תַּעֲשׂ֑וּ כָּל ־ זָכָ֗ר וְ⁠כָל ־ אִשָּׁ֛ה יֹדַ֥עַת מִשְׁכַּב ־ זָכָ֖ר תַּחֲרִֽימוּ ׃¹² וַֽ⁠יִּמְצְא֞וּ מִ⁠יּוֹשְׁבֵ֣י ׀ יָבֵ֣ישׁ גִּלְעָ֗ד אַרְבַּ֤ע מֵאוֹת֙ נַעֲרָ֣ה בְתוּלָ֔ה אֲשֶׁ֧ר לֹֽא ־ יָדְעָ֛ה אִ֖ישׁ לְ⁠מִשְׁכַּ֣ב זָכָ֑ר וַ⁠יָּבִ֨יאוּ אוֹתָ֤⁠ם אֶל ־ הַֽ⁠מַּחֲנֶה֙ שִׁלֹ֔ה אֲשֶׁ֖ר בְּ⁠אֶ֥רֶץ כְּנָֽעַן ׃ס¹³ וַֽ⁠יִּשְׁלְחוּ֙ כָּל ־ הָ֣⁠עֵדָ֔ה וַֽ⁠יְדַבְּרוּ֙ אֶל ־ בְּנֵ֣י בִנְיָמִ֔ן אֲשֶׁ֖ר בְּ⁠סֶ֣לַע רִמּ֑וֹן וַ⁠יִּקְרְא֥וּ לָ⁠הֶ֖ם שָׁלֽוֹם ׃¹⁴ וַ⁠יָּ֤שָׁב בִּנְיָמִן֙ בָּ⁠עֵ֣ת הַ⁠הִ֔יא וַ⁠יִּתְּנ֤וּ לָ⁠הֶם֙ הַ⁠נָּשִׁ֔ים אֲשֶׁ֣ר חִיּ֔וּ מִ⁠נְּשֵׁ֖י יָבֵ֣שׁ גִּלְעָ֑ד וְ⁠לֹֽא ־ מָצְא֥וּ לָ⁠הֶ֖ם כֵּֽן ׃¹⁵ וְ⁠הָ⁠עָ֥ם נִחָ֖ם לְ⁠בִנְיָמִ֑ן כִּֽי ־ עָשָׂ֧ה יְהוָ֛ה פֶּ֖רֶץ בְּ⁠שִׁבְטֵ֥י יִשְׂרָאֵֽל ׃¹⁶ וַ⁠יֹּֽאמְר֨וּ זִקְנֵ֣י הָ⁠עֵדָ֔ה מַה ־ נַּעֲשֶׂ֥ה לַ⁠נּוֹתָרִ֖ים לְ⁠נָשִׁ֑ים כִּֽי ־ נִשְׁמְדָ֥ה מִ⁠בִּנְיָמִ֖ן אִשָּֽׁה ׃¹⁷ וַ⁠יֹּ֣אמְר֔וּ יְרֻשַּׁ֥ת פְּלֵיטָ֖ה לְ⁠בִנְיָמִ֑ן וְ⁠לֹֽא ־ יִמָּחֶ֥ה שֵׁ֖בֶט מִ⁠יִּשְׂרָאֵֽל ׃¹⁸ וַ⁠אֲנַ֗חְנוּ לֹ֥א נוּכַ֛ל לָ⁠תֵת ־ לָ⁠הֶ֥ם נָשִׁ֖ים מִ⁠בְּנוֹתֵ֑י⁠נוּ כִּֽי ־ נִשְׁבְּע֤וּ בְנֵֽי ־ יִשְׂרָאֵל֙ לֵ⁠אמֹ֔ר אָר֕וּר נֹתֵ֥ן אִשָּׁ֖ה לְ⁠בִנְיָמִֽן ׃ס¹⁹ וַ⁠יֹּאמְר֡וּ הִנֵּה֩ חַג ־ יְהוָ֨ה בְּ⁠שִׁל֜וֹ מִ⁠יָּמִ֣ים ׀ יָמִ֗ימָ⁠ה אֲשֶׁ֞ר מִ⁠צְּפ֤וֹנָ⁠ה לְ⁠בֵֽית ־ אֵל֙ מִזְרְחָ֣⁠ה הַ⁠שֶּׁ֔מֶשׁ לִ⁠מְסִלָּ֔ה הָ⁠עֹלָ֥ה מִ⁠בֵּֽית ־ אֵ֖ל שְׁכֶ֑מָ⁠ה וּ⁠מִ⁠נֶּ֖גֶב לִ⁠לְבוֹנָֽה ׃²⁰ ו⁠יצו ¹ אֶת ־ בְּנֵ֥י בִנְיָמִ֖ן לֵ⁠אמֹ֑ר לְכ֖וּ וַ⁠אֲרַבְתֶּ֥ם בַּ⁠כְּרָמִֽים ׃²¹ וּ⁠רְאִיתֶ֗ם וְ֠⁠הִנֵּה אִם ־ יֵ֨צְא֥וּ בְנוֹת ־ שִׁילוֹ֮ לָ⁠ח֣וּל בַּ⁠מְּחֹלוֹת֒ וִֽ⁠יצָאתֶם֙ מִן ־ הַ⁠כְּרָמִ֔ים וַ⁠חֲטַפְתֶּ֥ם לָ⁠כֶ֛ם אִ֥ישׁ אִשְׁתּ֖⁠וֹ מִ⁠בְּנ֣וֹת שִׁיל֑וֹ וַ⁠הֲלַכְתֶּ֖ם אֶ֥רֶץ בִּנְיָמִֽן ׃²² וְ⁠הָיָ֡ה כִּֽי ־ יָבֹ֣אוּ אֲבוֹתָ⁠ם֩ א֨וֹ אֲחֵי⁠הֶ֜ם לָרִ֣יב ׀² אֵלֵ֗י⁠נוּ וְ⁠אָמַ֤רְנוּ אֲלֵי⁠הֶם֙ חָנּ֣וּ⁠נוּ אוֹתָ֔⁠ם כִּ֣י לֹ֥א לָקַ֛חְנוּ אִ֥ישׁ אִשְׁתּ֖⁠וֹ בַּ⁠מִּלְחָמָ֑ה כִּ֣י לֹ֥א אַתֶּ֛ם נְתַתֶּ֥ם לָ⁠הֶ֖ם כָּ⁠עֵ֥ת תֶּאְשָֽׁמוּ ׃ס²³ וַ⁠יַּֽעֲשׂוּ ־ כֵן֙ בְּנֵ֣י בִנְיָמִ֔ן וַ⁠יִּשְׂא֤וּ נָשִׁים֙ לְ⁠מִסְפָּרָ֔⁠ם מִן ־ הַ⁠מְּחֹלְל֖וֹת אֲשֶׁ֣ר גָּזָ֑לוּ וַ⁠יֵּלְכ֗וּ וַ⁠יָּשׁ֨וּבוּ֙ אֶל ־ נַ֣חֲלָתָ֔⁠ם וַ⁠יִּבְנוּ֙ אֶת ־ הֶ֣⁠עָרִ֔ים וַ⁠יֵּשְׁב֖וּ בָּ⁠הֶֽם ׃²⁴ וַ⁠יִּתְהַלְּכ֨וּ מִ⁠שָּׁ֤ם בְּנֵֽי ־ יִשְׂרָאֵל֙ בָּ⁠עֵ֣ת הַ⁠הִ֔יא אִ֥ישׁ לְ⁠שִׁבְט֖⁠וֹ וּ⁠לְ⁠מִשְׁפַּחְתּ֑⁠וֹ וַ⁠יֵּצְא֣וּ מִ⁠שָּׁ֔ם אִ֖ישׁ לְ⁠נַחֲלָתֽ⁠וֹ ׃²⁵ בַּ⁠יָּמִ֣ים הָ⁠הֵ֔ם אֵ֥ין מֶ֖לֶךְ בְּ⁠יִשְׂרָאֵ֑ל אִ֛ישׁ הַ⁠יָּשָׁ֥ר בְּ⁠עֵינָ֖י⁠ו יַעֲשֶֽׂה ׃

¹Q וַיְצַוּ֕וּ

²K לרוב

Ruth

Chapter 1

¹ וַ⁠יְהִ֗י בִּ⁠ימֵי֙ שְׁפֹ֣ט הַ⁠שֹּׁפְטִ֔ים וַ⁠יְהִ֥י רָעָ֖ב בָּ⁠אָ֑רֶץ וַ⁠יֵּ֨לֶךְ אִ֜ישׁ

מִ⁠בֵּ֧ית לֶ֣חֶם יְהוּדָ֗ה לָ⁠גוּר֙ בִּ⁠שְׂדֵ֣י מוֹאָ֔ב ה֥וּא וְ⁠אִשְׁתּ֖⁠וֹ וּ⁠שְׁנֵ֥י בָנָֽי⁠ו ׃² וְ⁠שֵׁ֣ם הָ⁠אִ֣ישׁ אֱֽלִימֶ֡לֶךְ וְ⁠שֵׁם֩ אִשְׁתּ֨⁠וֹ נָעֳמִ֜י וְ⁠שֵׁ֥ם שְׁנֵֽי ־ בָנָ֣י⁠ו ׀ מַחְל֤וֹן וְ⁠כִלְיוֹן֙ אֶפְרָתִ֔ים מִ⁠בֵּ֥ית לֶ֖חֶם יְהוּדָ֑ה וַ⁠יָּבֹ֥אוּ שְׂדֵי ־ מוֹאָ֖ב וַ⁠יִּֽהְיוּ ־ שָֽׁם ׃³ וַ⁠יָּ֥מָת אֱלִימֶ֖לֶךְ אִ֣ישׁ נָעֳמִ֑י וַ⁠תִּשָּׁאֵ֥ר הִ֖יא וּ⁠שְׁנֵ֥י בָנֶֽי⁠הָ ׃⁴ וַ⁠יִּשְׂא֣וּ לָ⁠הֶ֗ם נָשִׁים֙ מֹֽאֲבִיּ֔וֹת שֵׁ֤ם הָֽ⁠אַחַת֙ עָרְפָּ֔ה וְ⁠שֵׁ֥ם הַ⁠שֵּׁנִ֖ית ר֑וּת וַ⁠יֵּ֥שְׁבוּ שָׁ֖ם כְּ⁠עֶ֥שֶׂר שָׁנִֽים ׃⁵ וַ⁠יָּמ֥וּתוּ גַם ־ שְׁנֵי⁠הֶ֖ם מַחְל֣וֹן וְ⁠כִלְי֑וֹן וַ⁠תִּשָּׁאֵר֙ הָֽ⁠אִשָּׁ֔ה מִ⁠שְּׁנֵ֥י יְלָדֶ֖י⁠הָ וּ⁠מֵ⁠אִישָֽׁ⁠הּ ׃⁶ וַ⁠תָּ֤קָם הִיא֙ וְ⁠כַלֹּתֶ֔י⁠הָ וַ⁠תָּ֖שָׁב מִ⁠שְּׂדֵ֣י מוֹאָ֑ב כִּ֤י שָֽׁמְעָה֙ בִּ⁠שְׂדֵ֣ה מוֹאָ֔ב כִּֽי ־ פָקַ֤ד יְהוָה֙ אֶת ־ עַמּ֔⁠וֹ לָ⁠תֵ֥ת לָ⁠הֶ֖ם לָֽחֶם ׃⁷ וַ⁠תֵּצֵ֗א מִן ־ הַ⁠מָּקוֹם֙ אֲשֶׁ֣ר הָיְתָה ־ שָׁ֔מָּ⁠ה וּ⁠שְׁתֵּ֥י כַלֹּתֶ֖י⁠הָ עִמָּ֑⁠הּ וַ⁠תֵּלַ֣כְנָה בַ⁠דֶּ֔רֶךְ לָ⁠שׁ֖וּב אֶל ־ אֶ֥רֶץ יְהוּדָֽה ׃⁸ וַ⁠תֹּ֤אמֶר נָעֳמִי֙ לִ⁠שְׁתֵּ֣י כַלֹּתֶ֔י⁠הָ לֵ֣כְנָה שֹּׁ֔בְנָה אִשָּׁ֖ה לְ⁠בֵ֣ית אִמָּ֑⁠הּ יעשה ¹ יְהוָ֤ה עִמָּ⁠כֶם֙ חֶ֔סֶד כַּ⁠אֲשֶׁ֧ר עֲשִׂיתֶ֛ם עִם ־ הַ⁠מֵּתִ֖ים וְ⁠עִמָּדִֽ⁠י ׃⁹ יִתֵּ֤ן יְהוָה֙ לָ⁠כֶ֔ם וּ⁠מְצֶ֣אןָ מְנוּחָ֔ה אִשָּׁ֖ה בֵּ֣ית אִישָׁ֑⁠הּ וַ⁠תִּשַּׁ֣ק לָ⁠הֶ֔ן וַ⁠תִּשֶּׂ֥אנָה קוֹלָ֖⁠ן וַ⁠תִּבְכֶּֽינָה ׃¹⁰ וַ⁠תֹּאמַ֖רְנָה ־ לָּ֑⁠הּ כִּי ־ אִתָּ֥⁠ךְ נָשׁ֖וּב לְ⁠עַמֵּֽ⁠ךְ ׃¹¹ וַ⁠תֹּ֤אמֶר נָעֳמִי֙ שֹׁ֣בְנָה בְנֹתַ֔⁠י לָ֥⁠מָּה תֵלַ֖כְנָה עִמִּ֑⁠י הַֽ⁠עֽוֹד ־ לִ֤⁠י בָנִים֙ בְּֽ⁠מֵעַ֔⁠י וְ⁠הָי֥וּ לָ⁠כֶ֖ם לַ⁠אֲנָשִֽׁים ׃¹² שֹׁ֤בְנָה בְנֹתַ⁠י֙ לֵ֔כְןָ כִּ֥י זָקַ֖נְתִּי מִ⁠הְי֣וֹת לְ⁠אִ֑ישׁ כִּ֤י אָמַ֨רְתִּי֙ יֶשׁ ־ לִ֣⁠י תִקְוָ֔ה גַּ֣ם הָיִ֤יתִי הַ⁠לַּ֨יְלָה֙ לְ⁠אִ֔ישׁ וְ⁠גַ֖ם יָלַ֥דְתִּי בָנִֽים ׃¹³ הֲ⁠לָהֵ֣ן ׀ תְּשַׂבֵּ֗רְנָה עַ֚ד אֲשֶׁ֣ר יִגְדָּ֔לוּ הֲ⁠לָהֵן֙ תֵּֽעָגֵ֔נָה לְ⁠בִלְתִּ֖י הֱי֣וֹת לְ⁠אִ֑ישׁ אַ֣ל בְּנֹתַ֗⁠י כִּֽי ־ מַר ־ לִ֤⁠י מְאֹד֙ מִ⁠כֶּ֔ם כִּֽי ־ יָצְאָ֥ה בִ֖⁠י יַד ־ יְהוָֽה ׃¹⁴ וַ⁠תִּשֶּׂ֣נָה קוֹלָ֔⁠ן וַ⁠תִּבְכֶּ֖ינָה ע֑וֹד וַ⁠תִּשַּׁ֤ק עָרְפָּה֙ לַ⁠חֲמוֹתָ֔⁠הּ וְ⁠ר֖וּת דָּ֥בְקָה בָּֽ⁠הּ ׃¹⁵ וַ⁠תֹּ֗אמֶר הִנֵּה֙ שָׁ֣בָה יְבִמְתֵּ֔⁠ךְ אֶל ־ עַמָּ֖⁠הּ וְ⁠אֶל ־ אֱלֹהֶ֑י⁠הָ שׁ֖וּבִי אַחֲרֵ֥י יְבִמְתֵּֽ⁠ךְ ׃¹⁶ וַ⁠תֹּ֤אמֶר רוּת֙ אַל ־ תִּפְגְּעִי ־ בִ֔⁠י לְ⁠עָזְבֵ֖⁠ךְ לָ⁠שׁ֣וּב מֵ⁠אַחֲרָ֑יִ⁠ךְ כִּ֠י אֶל ־ אֲשֶׁ֨ר תֵּלְכִ֜י אֵלֵ֗ךְ וּ⁠בַ⁠אֲשֶׁ֤ר תָּלִ֨ינִי֙ אָלִ֔ין עַמֵּ֣⁠ךְ עַמִּ֔⁠י וֵ⁠אלֹהַ֖יִ⁠ךְ אֱלֹהָֽ⁠י ׃¹⁷ בַּ⁠אֲשֶׁ֤ר תָּמ֨וּתִי֙ אָמ֔וּת וְ⁠שָׁ֖ם אֶקָּבֵ֑ר כֹּה֩ יַעֲשֶׂ֨ה יְהוָ֥ה לִ⁠י֙ וְ⁠כֹ֣ה יֹסִ֔יף כִּ֣י הַ⁠מָּ֔וֶת יַפְרִ֖יד בֵּינִ֥⁠י וּ⁠בֵינֵֽ⁠ךְ ׃¹⁸ וַ⁠תֵּ֕רֶא כִּֽי ־ מִתְאַמֶּ֥צֶת הִ֖יא לָ⁠לֶ֣כֶת אִתָּ֑⁠הּ וַ⁠תֶּחְדַּ֖ל לְ⁠דַבֵּ֥ר אֵלֶֽי⁠הָ ׃¹⁹ וַ⁠תֵּלַ֣כְנָה שְׁתֵּי⁠הֶ֔ם עַד ־ בֹּאָ֖⁠נָה בֵּ֣ית לָ֑חֶם וַ⁠יְהִ֗י כְּ⁠בֹאָ֨⁠נָה֙ בֵּ֣ית לֶ֔חֶם וַ⁠תֵּהֹ֤ם כָּל ־ הָ⁠עִיר֙ עֲלֵי⁠הֶ֔ן וַ⁠תֹּאמַ֖רְנָה הֲ⁠זֹ֥את נָעֳמִֽי ׃²⁰ וַ⁠תֹּ֣אמֶר אֲלֵי⁠הֶ֔ן אַל ־ תִּקְרֶ֥אנָה לִ֖⁠י נָעֳמִ֑י קְרֶ֤אןָ לִ⁠י֙ מָרָ֔א כִּי ־ הֵמַ֥ר שַׁדַּ֛י לִ֖⁠י מְאֹֽד ׃²¹ אֲנִי֙ מְלֵאָ֣ה הָלַ֔כְתִּי וְ⁠רֵיקָ֖ם הֱשִׁיבַ֣⁠נִי יְהוָ֑ה לָ֣⁠מָּה תִקְרֶ֤אנָה לִ⁠י֙ נָעֳמִ֔י וַֽ⁠יהוָה֙ עָ֣נָה בִ֔⁠י וְ⁠שַׁדַּ֖י הֵ֥רַֽע לִֽ⁠י ׃²² וַ⁠תָּ֣שָׁב נָעֳמִ֗י וְ⁠ר֨וּת הַ⁠מּוֹאֲבִיָּ֤ה כַלָּתָ⁠הּ֙ עִמָּ֔⁠הּ הַ⁠שָּׁ֖בָה מִ⁠שְּׂדֵ֣י מוֹאָ֑ב וְ⁠הֵ֗מָּה בָּ֚אוּ בֵּ֣ית לֶ֔חֶם בִּ⁠תְחִלַּ֖ת קְצִ֥יר שְׂעֹרִֽים ׃

Chapter 2

¹ וּֽ⁠לְ⁠נָעֳמִ֞י מוֹדַ֣ע ¹ לְ⁠אִישָׁ֗⁠הּ אִ֚ישׁ גִּבּ֣וֹר חַ֔יִל מִ⁠מִּשְׁפַּ֖חַת אֱלִימֶ֑לֶךְ וּ⁠שְׁמ֖⁠וֹ בֹּֽעַז ׃² וַ⁠תֹּאמֶר֩ ר֨וּת הַ⁠מּוֹאֲבִיָּ֜ה אֶֽל ־ נָעֳמִ֗י אֵֽלְכָה ־ נָּ֤א הַ⁠שָּׂדֶה֙ וַ⁠אֲלַקֳטָּ֣ה בַ⁠שִׁבֳּלִ֔ים אַחַ֕ר אֲשֶׁ֥ר אֶמְצָא ־ חֵ֖ן בְּ⁠עֵינָ֑י⁠ו וַ⁠תֹּ֥אמֶר לָ֖⁠הּ לְכִ֥י בִתִּֽ⁠י ׃³ וַ⁠תֵּ֤לֶךְ וַ⁠תָּבוֹא֙ וַ⁠תְּלַקֵּ֣ט בַּ⁠שָּׂדֶ֔ה אַחֲרֵ֖י הַ⁠קֹּצְרִ֑ים וַ⁠יִּ֣קֶר מִקְרֶ֔⁠הָ חֶלְקַ֤ת הַ⁠שָּׂדֶה֙ לְ⁠בֹ֔עַז אֲשֶׁ֖ר מִ⁠מִּשְׁפַּ֥חַת אֱלִימֶֽלֶךְ ׃⁴ וְ⁠הִנֵּה ־ בֹ֗עַז בָּ֚א

¹K מידע

מִ⁠בֵּ֣ית לֶ֔חֶם וַ⁠יֹּ֥אמֶר לַ⁠קּוֹצְרִ֖ים יְהוָ֣ה עִמָּ⁠כֶ֑ם וַ⁠יֹּ֥אמְרוּ ל֖⁠וֹ יְבָרֶכְ⁠ךָ֥ יְהוָֽה ׃⁵ וַ⁠יֹּ֤אמֶר בֹּ֨עַז֙ לְ⁠נַעֲר֔⁠וֹ הַ⁠נִּצָּ֖ב עַל ־ הַ⁠קּֽוֹצְרִ֑ים לְ⁠מִ֖י הַ⁠נַּעֲרָ֥ה הַ⁠זֹּֽאת ׃⁶ וַ⁠יַּ֗עַן הַ⁠נַּ֛עַר הַ⁠נִּצָּ֥ב עַל ־ הַ⁠קּוֹצְרִ֖ים וַ⁠יֹּאמַ֑ר נַעֲרָ֤ה מֽוֹאֲבִיָּה֙ הִ֔יא הַ⁠שָּׁ֥בָה עִֽם ־ נָעֳמִ֖י מִ⁠שְּׂדֵ֥ה מוֹאָֽב ׃⁷ וַ⁠תֹּ֗אמֶר אֲלַקֳטָה ־ נָּא֙ וְ⁠אָסַפְתִּ֣י בָֽ⁠עֳמָרִ֔ים אַחֲרֵ֖י הַ⁠קּוֹצְרִ֑ים וַ⁠תָּב֣וֹא וַֽ⁠תַּעֲמ֗וֹד מֵ⁠אָ֤ז הַ⁠בֹּ֨קֶר֙ וְ⁠עַד ־ עַ֔תָּה זֶ֛ה שִׁבְתָּ֥⁠הּ הַ⁠בַּ֖יִת מְעָֽט ׃⁸ וַ⁠יֹּאמֶר֩ בֹּ֨עַז אֶל ־ ר֜וּת הֲ⁠ל֧וֹא שָׁמַ֣עַתְּ בִּתִּ֗⁠י אַל ־ תֵּלְכִי֙ לִ⁠לְקֹט֙ בְּ⁠שָׂדֶ֣ה אַחֵ֔ר וְ⁠גַ֛ם לֹ֥א תַעֲבוּרִ֖י מִ⁠זֶּ֑ה וְ⁠כֹ֥ה תִדְבָּקִ֖י⁠ן עִם ־ נַעֲרֹתָֽ⁠י ׃⁹ עֵינַ֜יִ⁠ךְ בַּ⁠שָּׂדֶ֤ה אֲשֶׁר ־ יִקְצֹרוּ⁠ן֙ וְ⁠הָלַ֣כְתִּ אַחֲרֵי⁠הֶ֔ן הֲ⁠ל֥וֹא צִוִּ֛יתִי אֶת ־ הַ⁠נְּעָרִ֖ים לְ⁠בִלְתִּ֣י נָגְעֵ֑⁠ךְ וְ⁠צָמִ֗ת וְ⁠הָלַכְתְּ֙ אֶל ־ הַ⁠כֵּלִ֔ים וְ⁠שָׁתִ֕ית מֵ⁠אֲשֶׁ֥ר יִשְׁאֲב֖וּ⁠ן הַ⁠נְּעָרִֽים ׃¹⁰ וַ⁠תִּפֹּל֙ עַל ־ פָּנֶ֔י⁠הָ וַ⁠תִּשְׁתַּ֖חוּ אָ֑רְצָ⁠ה וַ⁠תֹּ֣אמֶר אֵלָ֗י⁠ו מַדּוּעַ֩ מָצָ֨אתִי חֵ֤ן בְּ⁠עֵינֶ֨י⁠ךָ֙ לְ⁠הַכִּירֵ֔⁠נִי וְ⁠אָּנֹכִ֖י נָכְרִיָּֽה ׃¹¹ וַ⁠יַּ֤עַן בֹּ֨עַז֙ וַ⁠יֹּ֣אמֶר לָ֔⁠הּ הֻגֵּ֨ד הֻגַּ֜ד לִ֗⁠י כֹּ֤ל אֲשֶׁר ־ עָשִׂית֙ אֶת ־ חֲמוֹתֵ֔⁠ךְ אַחֲרֵ֖י מ֣וֹת אִישֵׁ֑⁠ךְ וַ⁠תַּֽעַזְבִ֞י אָּבִ֣י⁠ךְ וְ⁠אִמֵּ֗⁠ךְ וְ⁠אֶ֨רֶץ֙ מֽוֹלַדְתֵּ֔⁠ךְ וַ⁠תֵּ֣לְכִ֔י אֶל ־ עַ֕ם אֲשֶׁ֥ר לֹא ־ יָדַ֖עַתְּ תְּמ֥וֹל שִׁלְשֽׁוֹם ׃¹² יְשַׁלֵּ֥ם יְהוָ֖ה פָּעֳלֵ֑⁠ךְ וּ⁠תְהִ֨י מַשְׂכֻּרְתֵּ֜⁠ךְ שְׁלֵמָ֗ה מֵ⁠עִ֤ם יְהוָה֙ אֱלֹהֵ֣י יִשְׂרָאֵ֔ל אֲשֶׁר ־ בָּ֖את לַ⁠חֲס֥וֹת תַּֽחַת ־ כְּנָפָֽי⁠ו ׃¹³ וַ֠⁠תֹּאמֶר אֶמְצָא ־ חֵ֨ן בְּ⁠עֵינֶ֤י⁠ךָ אֲדֹנִ⁠י֙ כִּ֣י נִֽחַמְתָּ֔⁠נִי וְ⁠כִ֥י דִבַּ֖רְתָּ עַל ־ לֵ֣ב שִׁפְחָתֶ֑⁠ךָ וְ⁠אָנֹכִי֙ לֹ֣א אֶֽהְיֶ֔ה כְּ⁠אַחַ֖ת שִׁפְחֹתֶֽי⁠ךָ ׃¹⁴ וַ⁠יֹּאמֶר֩ לָ֨⁠ה בֹ֜עַז לְ⁠עֵ֣ת הָ⁠אֹ֗כֶל גֹּ֤שִֽׁי הֲלֹם֙ וְ⁠אָכַ֣לְתְּ מִן ־ הַ⁠לֶּ֔חֶם וְ⁠טָבַ֥לְתְּ פִּתֵּ֖⁠ךְ בַּ⁠חֹ֑מֶץ וַ⁠תֵּ֨שֶׁב֙ מִ⁠צַּ֣ד הַ⁠קּֽוֹצְרִ֔ים וַ⁠יִּצְבָּט ־ לָ֣⁠הּ קָלִ֔י וַ⁠תֹּ֥אכַל וַ⁠תִּשְׂבַּ֖ע וַ⁠תֹּתַֽר ׃¹⁵ וַ⁠תָּ֖קָם לְ⁠לַקֵּ֑ט וַ⁠יְצַו֩ בֹּ֨עַז אֶת ־ נְעָרָ֜י⁠ו לֵ⁠אמֹ֗ר גַּ֣ם בֵּ֧ין הָֽ⁠עֳמָרִ֛ים תְּלַקֵּ֖ט וְ⁠לֹ֥א תַכְלִימֽוּ⁠הָ ׃¹⁶ וְ⁠גַ֛ם שֹׁל ־ תָּשֹׁ֥לּוּ לָ֖⁠הּ מִן ־ הַ⁠צְּבָתִ֑ים וַ⁠עֲזַבְתֶּ֥ם וְ⁠לִקְּטָ֖ה וְ⁠לֹ֥א תִגְעֲרוּ ־ בָֽ⁠הּ ׃¹⁷ וַ⁠תְּלַקֵּ֥ט בַּ⁠שָּׂדֶ֖ה עַד ־ הָ⁠עָ֑רֶב וַ⁠תַּחְבֹּט֙ אֵ֣ת אֲשֶׁר ־ לִקֵּ֔טָה וַ⁠יְהִ֖י כְּ⁠אֵיפָ֥ה שְׂעֹרִֽים ׃¹⁸ וַ⁠תִּשָּׂא֙ וַ⁠תָּב֣וֹא הָ⁠עִ֔יר וַ⁠תֵּ֥רֶא חֲמוֹתָ֖⁠הּ אֵ֣ת אֲשֶׁר ־ לִקֵּ֑טָה וַ⁠תּוֹצֵא֙ וַ⁠תִּתֶּן ־ לָ֔⁠הּ אֵ֥ת אֲשֶׁר ־ הוֹתִ֖רָה מִ⁠שָּׂבְעָֽ⁠הּ ׃¹⁹ וַ⁠תֹּאמֶר֩ לָ֨⁠הּ חֲמוֹתָ֜⁠הּ אֵיפֹ֨ה לִקַּ֤טְתְּ הַ⁠יּוֹם֙ וְ⁠אָ֣נָה עָשִׂ֔ית יְהִ֥י מַכִּירֵ֖⁠ךְ בָּר֑וּךְ וַ⁠תַּגֵּ֣ד לַ⁠חֲמוֹתָ֗⁠הּ אֵ֤ת אֲשֶׁר ־ עָשְׂתָה֙ עִמּ֔⁠וֹ וַ⁠תֹּ֗אמֶר שֵׁ֤ם הָ⁠אִישׁ֙ אֲשֶׁ֨ר עָשִׂ֧יתִי עִמּ֛⁠וֹ הַ⁠יּ֖וֹם בֹּֽעַז ׃²⁰ וַ⁠תֹּ֨אמֶר נָעֳמִ֜י לְ⁠כַלָּתָ֗⁠הּ בָּר֥וּךְ הוּא֙ לַ⁠יהוָ֔ה אֲשֶׁר֙ לֹא ־ עָזַ֣ב חַסְדּ֔⁠וֹ אֶת ־ הַ⁠חַיִּ֖ים וְ⁠אֶת ־ הַ⁠מֵּתִ֑ים וַ⁠תֹּ֧אמֶר לָ֣⁠הּ נָעֳמִ֗י קָר֥וֹב לָ֨⁠נוּ֙ הָ⁠אִ֔ישׁ מִֽ⁠גֹּאֲלֵ֖⁠נוּ הֽוּא ׃²¹ וַ⁠תֹּ֖אמֶר ר֣וּת הַ⁠מּוֹאֲבִיָּ֑ה גַּ֣ם ׀ כִּי ־ אָמַ֣ר אֵלַ֗⁠י עִם ־ הַ⁠נְּעָרִ֤ים אֲשֶׁר ־ לִ⁠י֙ תִּדְבָּקִ֔י⁠ן עַ֣ד אִם ־ כִּלּ֔וּ אֵ֥ת כָּל ־ הַ⁠קָּצִ֖יר אֲשֶׁר ־ לִֽ⁠י ׃²² וַ⁠תֹּ֥אמֶר נָעֳמִ֖י אֶל ־ ר֣וּת כַּלָּתָ֑⁠הּ ט֣וֹב בִּתִּ֗⁠י כִּ֤י תֵֽצְאִי֙ עִם ־ נַ֣עֲרוֹתָ֔י⁠ו וְ⁠לֹ֥א יִפְגְּעוּ ־ בָ֖⁠ךְ בְּ⁠שָׂדֶ֥ה אַחֵֽר ׃²³ וַ⁠תִּדְבַּ֞ק בְּ⁠נַעֲר֥וֹת בֹּ֨עַז֙ לְ⁠לַקֵּ֔ט עַד ־ כְּל֥וֹת קְצִֽיר ־ הַ⁠שְּׂעֹרִ֖ים וּ⁠קְצִ֣יר הַֽ⁠חִטִּ֑ים וַ⁠תֵּ֖שֶׁב אֶת ־ חֲמוֹתָֽ⁠הּ ׃

Chapter 3

¹ וַ⁠תֹּ֥אמֶר לָ֖⁠הּ נָעֳמִ֣י חֲמוֹתָ֑⁠הּ בִּתִּ֞⁠י הֲ⁠לֹ֧א אֲבַקֶּשׁ ־ לָ֛⁠ךְ מָנ֖וֹחַ אֲשֶׁ֥ר יִֽיטַב ־ לָֽ⁠ךְ ׃² וְ⁠עַתָּ֗ה הֲ⁠לֹ֥א בֹ֨עַז֙ מֹֽדַעְתָּ֔⁠נוּ אֲשֶׁ֥ר הָיִ֖ית אֶת ־ נַעֲרוֹתָ֑י⁠ו הִנֵּה ־ ה֗וּא זֹרֶ֛ה אֶת ־ גֹּ֥רֶן הַ⁠שְּׂעֹרִ֖ים הַ⁠לָּֽיְלָה ׃³ וְ⁠רָחַ֣צְתְּ ׀ וָ⁠סַ֗כְתְּ וְ⁠שַׂ֧מְתְּ שמלת⁠ך ¹ עָלַ֖יִ⁠ךְ וְיָרַ֣דְתְּ ² הַ⁠גֹּ֑רֶן אַל ־ תִּוָּדְעִ֣י לָ⁠אִ֔ישׁ עַ֥ד כַּלֹּת֖⁠וֹ לֶ⁠אֱכֹ֥ל וְ⁠לִ⁠שְׁתּֽוֹת ׃⁴ וִ⁠יהִ֣י בְ⁠שָׁכְב֗⁠וֹ וְ⁠יָדַ֨עַתְּ֙ אֶת ־ הַ⁠מָּקוֹם֙ אֲשֶׁ֣ר יִשְׁכַּב ־ שָׁ֔ם וּ⁠בָ֛את וְ⁠גִלִּ֥ית מַרְגְּלֹתָ֖י⁠ו וְשָׁכָ֑בְתְּ ³ וְ⁠הוּא֙ יַגִּ֣יד לָ֔⁠ךְ אֵ֖ת אֲשֶׁ֥ר תַּעַשִֽׂי⁠ן ׃⁵ וַ⁠תֹּ֖אמֶר אֵלֶ֑י⁠הָ כֹּ֛ל אֲשֶׁר ־ תֹּאמְרִ֥י אֶֽעֱשֶֽׂה ׃⁶ וַ⁠תֵּ֖רֶד הַ⁠גֹּ֑רֶן וַ⁠תַּ֕עַשׂ כְּ⁠כֹ֥ל אֲשֶׁר ־ צִוַּ֖תָּ⁠ה חֲמוֹתָֽ⁠הּ ׃⁷ וַ⁠יֹּ֨אכַל בֹּ֤עַז וַ⁠יֵּשְׁתְּ֙ וַ⁠יִּיטַ֣ב לִבּ֔⁠וֹ וַ⁠יָּבֹ֕א לִ⁠שְׁכַּ֖ב בִּ⁠קְצֵ֣ה הָ⁠עֲרֵמָ֑ה וַ⁠תָּבֹ֣א בַ⁠לָּ֔ט וַ⁠תְּגַ֥ל מַרְגְּלֹתָ֖י⁠ו וַ⁠תִּשְׁכָּֽב ׃⁸ וַ⁠יְהִי֙ בַּ⁠חֲצִ֣י הַ⁠לַּ֔יְלָה וַ⁠יֶּחֱרַ֥ד הָ⁠אִ֖ישׁ וַ⁠יִּלָּפֵ֑ת וְ⁠הִנֵּ֣ה אִשָּׁ֔ה שֹׁכֶ֖בֶת מַרְגְּלֹתָֽי⁠ו ׃⁹ וַ⁠יֹּ֖אמֶר מִי ־ אָ֑תּ וַ⁠תֹּ֗אמֶר אָנֹכִי֙ ר֣וּת אֲמָתֶ֔⁠ךָ וּ⁠פָרַשְׂתָּ֤ כְנָפֶ֨⁠ךָ֙ עַל ־ אֲמָ֣תְ⁠ךָ֔ כִּ֥י גֹאֵ֖ל אָֽתָּה ׃¹⁰ וַ⁠יֹּ֗אמֶר בְּרוּכָ֨ה אַ֤תְּ לַֽ⁠יהוָה֙ בִּתִּ֔⁠י הֵיטַ֛בְתְּ חַסְדֵּ֥⁠ךְ הָ⁠אַחֲר֖וֹן מִן ־ הָ⁠רִאשׁ֑וֹן לְ⁠בִלְתִּי ־ לֶ֗כֶת אַחֲרֵי֙ הַ⁠בַּ֣חוּרִ֔ים אִם ־ דַּ֖ל וְ⁠אִם ־ עָשִֽׁיר ׃¹¹ וְ⁠עַתָּ֗ה בִּתִּ⁠י֙ אַל ־ תִּ֣ירְאִ֔י כֹּ֥ל אֲשֶׁר ־ תֹּאמְרִ֖י אֶֽעֱשֶׂה ־ לָּ֑⁠ךְ כִּ֤י יוֹדֵ֨עַ֙ כָּל ־ שַׁ֣עַר עַמִּ֔⁠י כִּ֛י אֵ֥שֶׁת חַ֖יִל אָֽתְּ ׃¹² וְ⁠עַתָּה֙ כִּ֣י אָמְנָ֔ם כִּ֥י ⁴ גֹאֵ֖ל אָנֹ֑כִי וְ⁠גַ֛ם יֵ֥שׁ גֹּאֵ֖ל קָר֥וֹב מִמֶּֽ⁠נִּי ׃¹³ לִ֣ינִי ׀ הַ⁠לַּ֗יְלָה וְ⁠הָיָ֤ה בַ⁠בֹּ֨קֶר֙ אִם ־ יִגְאָלֵ֥⁠ךְ טוֹב֙ יִגְאָ֔ל וְ⁠אִם ־ לֹ֨א יַחְפֹּ֧ץ לְ⁠גָֽאֳלֵ֛⁠ךְ וּ⁠גְאַלְתִּ֥י⁠ךְ אָנֹ֖כִי חַי ־ יְהוָ֑ה שִׁכְבִ֖י עַד ־ הַ⁠בֹּֽקֶר ׃¹⁴ וַ⁠תִּשְׁכַּ֤ב מַרְגְּלוֹתָיו֙ ⁵ עַד ־ הַ⁠בֹּ֔קֶר וַ⁠תָּ֕קָם בְּטֶ֛רֶם ⁶ יַכִּ֥יר אִ֖ישׁ אֶת ־ רֵעֵ֑⁠הוּ וַ⁠יֹּ֨אמֶר֙ אַל ־ יִוָּדַ֔ע כִּי ־ בָ֥אָה הָ⁠אִשָּׁ֖ה הַ⁠גֹּֽרֶן ׃¹⁵ וַ⁠יֹּ֗אמֶר הָ֠בִי הַ⁠מִּטְפַּ֧חַת אֲשֶׁר ־ עָלַ֛יִ⁠ךְ וְ⁠אֶֽחֳזִי ־ בָ֖⁠הּ וַ⁠תֹּ֣אחֶז בָּ֑⁠הּ וַ⁠יָּ֤מָד שֵׁשׁ ־ שְׂעֹרִים֙ וַ⁠יָּ֣שֶׁת עָלֶ֔י⁠הָ וַ⁠יָּבֹ֖א ⁷ הָ⁠עִֽיר ׃¹⁶ וַ⁠תָּבוֹא֙ אֶל ־ חֲמוֹתָ֔⁠הּ וַ⁠תֹּ֖אמֶר מִי ־ אַ֣תְּ בִּתִּ֑⁠י וַ⁠תַּ֨גֶּד ־ לָ֔⁠הּ אֵ֛ת כָּל ־ אֲשֶׁ֥ר עָֽשָׂה ־ לָ֖⁠הּ הָ⁠אִֽישׁ ׃¹⁷ וַ⁠תֹּ֕אמֶר שֵׁשׁ ־ הַ⁠שְּׂעֹרִ֥ים הָ⁠אֵ֖לֶּה נָ֣תַן לִ֑⁠י כִּ֚י אָמַ֣ר אַל ־ תָּב֥וֹאִי רֵיקָ֖ם אֶל ־ חֲמוֹתֵֽ⁠ךְ ׃¹⁸ וַ⁠תֹּ֨אמֶר֙ שְׁבִ֣י בִתִּ֔⁠י עַ֚ד אֲשֶׁ֣ר תֵּֽדְעִ֔י⁠ן אֵ֖יךְ יִפֹּ֣ל דָּבָ֑ר כִּ֣י לֹ֤א יִשְׁקֹט֙ הָ⁠אִ֔ישׁ כִּֽי ־ אִם ־ כִּלָּ֥ה הַ⁠דָּבָ֖ר הַ⁠יּֽוֹם ׃

¹Q שִׂמְלֹתַ֛יִךְ

²K ו⁠ירדתי

³K ו⁠שכבתי

⁴K כי אם

⁵K מרגלת⁠ו

⁶Q ב⁠טרום

⁷Or perhaps וַתָּבֹא

Chapter 4

¹ וּ⁠בֹ֨עַז עָלָ֣ה הַ⁠שַּׁעַר֮ וַ⁠יֵּ֣שֶׁב שָׁם֒ וְ⁠הִנֵּ֨ה הַ⁠גֹּאֵ֤ל עֹבֵר֙ אֲשֶׁ֣ר דִּבֶּר ־ בֹּ֔עַז וַ⁠יֹּ֛אמֶר ס֥וּרָ⁠ה שְׁבָ⁠ה ־ פֹּ֖ה פְּלֹנִ֣י אַלְמֹנִ֑י וַ⁠יָּ֖סַר וַ⁠יֵּשֵֽׁב ׃² וַ⁠יִּקַּ֞ח עֲשָׂרָ֧ה אֲנָשִׁ֛ים מִ⁠זִּקְנֵ֥י הָ⁠עִ֖יר וַ⁠יֹּ֣אמֶר שְׁבוּ ־ פֹ֑ה וַ⁠יֵּשֵֽׁבוּ ׃³ וַ⁠יֹּ֨אמֶר֙ לַ⁠גֹּאֵ֔ל חֶלְקַת֙ הַ⁠שָּׂדֶ֔ה אֲשֶׁ֥ר לְ⁠אָחִ֖י⁠נוּ לֶ⁠אֱלִימֶ֑לֶךְ מָכְרָ֣ה נָעֳמִ֔י הַ⁠שָּׁ֖בָה מִ⁠שְּׂדֵ֥ה מוֹאָֽב ׃⁴ וַ⁠אֲנִ֨י אָמַ֜רְתִּי אֶגְלֶ֧ה אָזְנְ⁠ךָ֣ לֵ⁠אמֹ֗ר קְ֠נֵה נֶ֥גֶד הַֽ⁠יֹּשְׁבִים֮ וְ⁠נֶ֣גֶד זִקְנֵ֣י עַמִּ⁠י֒ אִם ־ תִּגְאַל֙ גְּאָ֔ל וְ⁠אִם ־ לֹ֨א יִגְאַ֜ל ¹ הַגִּ֣ידָ⁠ה לִּ֗⁠י ו⁠אדע ² כִּ֣י אֵ֤ין זוּלָֽתְ⁠ךָ֙ לִ⁠גְא֔וֹל וְ⁠אָנֹכִ֖י אַחֲרֶ֑י⁠ךָ וַ⁠יֹּ֖אמֶר אָנֹכִ֥י אֶגְאָֽל ׃⁵ וַ⁠יֹּ֣אמֶר בֹּ֔עַז בְּ⁠יוֹם ־ קְנוֹתְ⁠ךָ֥ הַ⁠שָּׂדֶ֖ה מִ⁠יַּ֣ד נָעֳמִ֑י וּ֠⁠מֵ⁠אֵת ר֣וּת הַ⁠מּוֹאֲבִיָּ֤ה אֵֽשֶׁת ־ הַ⁠מֵּת֙ קָנִ֔יתָה ³ לְ⁠הָקִ֥ים שֵׁם ־ הַ⁠מֵּ֖ת עַל ־ נַחֲלָתֽ⁠וֹ ׃⁶ וַ⁠יֹּ֣אמֶר הַ⁠גֹּאֵ֗ל לֹ֤א אוּכַל֙ ל⁠גאול ־ לִ֔⁠י ⁴ פֶּן ־ אַשְׁחִ֖ית אֶת ־ נַחֲלָתִ֑⁠י גְּאַל ־ לְ⁠ךָ֤ אַתָּה֙ אֶת ־ גְּאֻלָּתִ֔⁠י כִּ֥י לֹא ־ אוּכַ֖ל לִ⁠גְאֹֽל ׃⁷ וְ⁠זֹאת֩ לְ⁠פָנִ֨ים בְּ⁠יִשְׂרָאֵ֜ל עַל ־ הַ⁠גְּאוּלָּ֤ה וְ⁠עַל ־ הַ⁠תְּמוּרָה֙ לְ⁠קַיֵּ֣ם כָּל ־ דָּבָ֔ר שָׁלַ֥ף אִ֛ישׁ נַעֲל֖⁠וֹ וְ⁠נָתַ֣ן לְ⁠רֵעֵ֑⁠הוּ וְ⁠זֹ֥את הַ⁠תְּעוּדָ֖ה בְּ⁠יִשְׂרָאֵֽל ׃⁸ וַ⁠יֹּ֧אמֶר הַ⁠גֹּאֵ֛ל לְ⁠בֹ֖עַז קְנֵה ־ לָ֑⁠ךְ וַ⁠יִּשְׁלֹ֖ף נַעֲלֽ⁠וֹ ׃⁹ וַ⁠יֹּאמֶר֩ בֹּ֨עַז לַ⁠זְּקֵנִ֜ים וְ⁠כָל ־ הָ⁠עָ֗ם עֵדִ֤ים אַתֶּם֙ הַ⁠יּ֔וֹם כִּ֤י קָנִ֨יתִי֙ אֶת ־ כָּל ־ אֲשֶׁ֣ר לֶֽ⁠אֱלִימֶ֔לֶךְ וְ⁠אֵ֛ת כָּל ־ אֲשֶׁ֥ר לְ⁠כִלְי֖וֹן וּ⁠מַחְל֑וֹן מִ⁠יַּ֖ד נָעֳמִֽי ׃¹⁰ וְ⁠גַ֣ם אֶת ־ ר֣וּת הַ⁠מֹּאֲבִיָּה֩ אֵ֨שֶׁת מַחְל֜וֹן קָנִ֧יתִי לִ֣⁠י לְ⁠אִשָּׁ֗ה לְ⁠הָקִ֤ים שֵׁם ־ הַ⁠מֵּת֙ עַל ־ נַ֣חֲלָת֔⁠וֹ וְ⁠לֹא ־ יִכָּרֵ֧ת שֵׁם ־ הַ⁠מֵּ֛ת מֵ⁠עִ֥ם אֶחָ֖י⁠ו וּ⁠מִ⁠שַּׁ֣עַר מְקוֹמ֑⁠וֹ עֵדִ֥ים אַתֶּ֖ם הַ⁠יּֽוֹם ׃¹¹ וַ⁠יֹּ֨אמְר֜וּ כָּל ־ הָ⁠עָ֧ם אֲשֶׁר ־ בַּ⁠שַּׁ֛עַר וְ⁠הַ⁠זְּקֵנִ֖ים עֵדִ֑ים יִתֵּן֩ יְהוָ֨ה אֶֽת ־ הָ⁠אִשָּׁ֜ה הַ⁠בָּאָ֣ה אֶל ־ בֵּיתֶ֗⁠ךָ כְּ⁠רָחֵ֤ל ׀ וּ⁠כְ⁠לֵאָה֙ אֲשֶׁ֨ר בָּנ֤וּ שְׁתֵּי⁠הֶם֙ אֶת ־ בֵּ֣ית יִשְׂרָאֵ֔ל וַ⁠עֲשֵׂה ־ חַ֣יִל בְּ⁠אֶפְרָ֔תָה וּ⁠קְרָא ־ שֵׁ֖ם

¹Or perhaps תִגְאַל

²Q וְאֵֽדְעָה֙

³K קניתי

⁴Q לִגְאָל

בְּ⁠בֵ֥ית לָֽחֶם ׃¹² וִ⁠יהִ֤י בֵֽיתְ⁠ךָ֙ כְּ⁠בֵ֣ית פֶּ֔רֶץ אֲשֶׁר ־ יָלְדָ֥ה תָמָ֖ר לִֽ⁠יהוּדָ֑ה מִן ־ הַ⁠זֶּ֗רַע אֲשֶׁ֨ר יִתֵּ֤ן יְהוָה֙ לְ⁠ךָ֔ מִן ־ הַֽ⁠נַּעֲרָ֖ה הַ⁠זֹּֽאת ׃¹³ וַ⁠יִּקַּ֨ח בֹּ֤עַז אֶת ־ רוּת֙ וַ⁠תְּהִי ־ ל֣⁠וֹ לְ⁠אִשָּׁ֔ה וַ⁠יָּבֹ֖א אֵלֶ֑י⁠הָ וַ⁠יִּתֵּ֨ן יְהוָ֥ה לָ֛⁠הּ הֵרָי֖וֹן וַ⁠תֵּ֥לֶד בֵּֽן ׃¹⁴ וַ⁠תֹּאמַ֤רְנָה הַ⁠נָּשִׁים֙ אֶֽל ־ נָעֳמִ֔י בָּר֣וּךְ יְהוָ֔ה אֲ֠שֶׁר לֹ֣א הִשְׁבִּ֥ית לָ֛⁠ךְ גֹּאֵ֖ל הַ⁠יּ֑וֹם וְ⁠יִקָּרֵ֥א שְׁמ֖⁠וֹ בְּ⁠יִשְׂרָאֵֽל ׃¹⁵ וְ⁠הָ֤יָה לָ⁠ךְ֙ לְ⁠מֵשִׁ֣יב נֶ֔פֶשׁ וּ⁠לְ⁠כַלְכֵּ֖ל אֶת ־ שֵׂיבָתֵ֑⁠ךְ כִּ֣י כַלָּתֵ֤⁠ךְ אֲֽשֶׁר ־ אֲהֵבַ֨תֶ⁠ךְ֙ יְלָדַ֔תּ⁠וּ אֲשֶׁר ־ הִיא֙ ט֣וֹבָה לָ֔⁠ךְ מִ⁠שִּׁבְעָ֖ה בָּנִֽים ׃¹⁶ וַ⁠תִּקַּ֨ח נָעֳמִ֤י אֶת ־ הַ⁠יֶּ֨לֶד֙ וַ⁠תְּשִׁתֵ֣⁠הוּ בְ⁠חֵיקָ֔⁠הּ וַ⁠תְּהִי ־ ל֖⁠וֹ לְ⁠אֹמֶֽנֶת ׃¹⁷ וַ⁠תִּקְרֶאנָה֩ ל֨⁠וֹ הַ⁠שְּׁכֵנ֥וֹת שֵׁם֙ לֵ⁠אמֹ֔ר יֻלַּד ־ בֵּ֖ן לְ⁠נָעֳמִ֑י וַ⁠תִּקְרֶ֤אנָֽה שְׁמ⁠וֹ֙ עוֹבֵ֔ד ה֥וּא אֲבִי ־ יִשַׁ֖י אֲבִ֥י דָוִֽד ׃פ¹⁸ וְ⁠אֵ֨לֶּה֙ תּוֹלְד֣וֹת פָּ֔רֶץ פֶּ֖רֶץ הוֹלִ֥יד אֶת ־ חֶצְרֽוֹן ׃¹⁹ וְ⁠חֶצְרוֹן֙ הוֹלִ֣יד אֶת ־ רָ֔ם וְ⁠רָ֖ם הוֹלִ֥יד אֶת ־ עַמִּֽינָדָֽב ׃²⁰ וְ⁠עַמִּֽינָדָב֙ הוֹלִ֣יד אֶת ־ נַחְשׁ֔וֹן וְ⁠נַחְשׁ֖וֹן הוֹלִ֥יד אֶת ־ שַׂלְמָֽה ׃²¹ וְ⁠שַׂלְמוֹן֙ הוֹלִ֣יד אֶת ־ בֹּ֔עַז וּ⁠בֹ֖עַז הוֹלִ֥יד אֶת ־ עוֹבֵֽד ׃²² וְ⁠עֹבֵד֙ הוֹלִ֣יד אֶת ־ יִשָׁ֔י וְ⁠יִשַׁ֖י הוֹלִ֥יד אֶת ־ דָּוִֽד ׃

1 Samuel

Chapter 1

¹ וַ⁠יְהִי֩ אִ֨ישׁ אֶחָ֜ד מִן ־ הָ⁠רָמָתַ֛יִם צוֹפִ֖ים מֵ⁠הַ֣ר אֶפְרָ֑יִם וּ⁠שְׁמ֡⁠וֹ אֶ֠לְקָנָה בֶּן ־ יְרֹחָ֧ם בֶּן ־ אֱלִיה֛וּא בֶּן ־ תֹּ֥חוּ בֶן ־ צ֖וּף אֶפְרָתִֽי ׃² וְ⁠ל⁠וֹ֙ שְׁתֵּ֣י נָשִׁ֔ים שֵׁ֤ם אַחַת֙ חַנָּ֔ה וְ⁠שֵׁ֥ם הַ⁠שֵּׁנִ֖ית פְּנִנָּ֑ה וַ⁠יְהִ֤י לִ⁠פְנִנָּה֙ יְלָדִ֔ים וּ⁠לְ⁠חַנָּ֖ה אֵ֥ין יְלָדִֽים ׃³ וְ⁠עָלָה֩ הָ⁠אִ֨ישׁ הַ⁠ה֤וּא מֵֽ⁠עִיר⁠וֹ֙ מִ⁠יָּמִ֣ים ׀ יָמִ֔ימָ⁠ה לְ⁠הִֽשְׁתַּחֲוֺ֧ת וְ⁠לִ⁠זְבֹּ֛חַ לַ⁠יהוָ֥ה צְבָא֖וֹת בְּ⁠שִׁלֹ֑ה וְ⁠שָׁ֞ם שְׁנֵ֣י בְנֵֽי ־ עֵלִ֗י חָפְנִי֙ וּ⁠פִ֣נְחָ֔ס כֹּהֲנִ֖ים לַ⁠יהוָֽה ׃⁴ וַ⁠יְהִ֣י הַ⁠יּ֔וֹם וַ⁠יִּזְבַּ֖ח אֶלְקָנָ֑ה וְ⁠נָתַ֞ן לִ⁠פְנִנָּ֣ה אִשְׁתּ֗⁠וֹ וּֽ⁠לְ⁠כָל ־ בָּנֶ֛י⁠הָ וּ⁠בְנוֹתֶ֖י⁠הָ מָנֽוֹת ׃⁵ וּ⁠לְ⁠חַנָּ֕ה יִתֵּ֛ן מָנָ֥ה אַחַ֖ת אַפָּ֑יִם כִּ֤י אֶת ־ חַנָּה֙ אָהֵ֔ב וַֽ⁠יהוָ֖ה סָגַ֥ר רַחְמָֽ⁠הּ ׃⁶ וְ⁠כִֽעֲסַ֤תָּ⁠ה צָֽרָתָ⁠הּ֙ גַּם ־ כַּ֔עַס בַּ⁠עֲב֖וּר הַרְּעִמָ֑⁠הּ כִּֽי ־ סָגַ֥ר יְהוָ֖ה בְּעַ֥ד רַחְמָֽ⁠הּ ׃⁷ וְ⁠כֵ֨ן יַעֲשֶׂ֜ה שָׁנָ֣ה בְ⁠שָׁנָ֗ה מִ⁠דֵּ֤י עֲלֹתָ⁠הּ֙ בְּ⁠בֵ֣ית יְהוָ֔ה כֵּ֖ן תַּכְעִסֶ֑⁠נָּה וַ⁠תִּבְכֶּ֖ה וְ⁠לֹ֥א תֹאכַֽל ׃⁸ וַ⁠יֹּ֨אמֶר לָ֜⁠הּ אֶלְקָנָ֣ה אִישָׁ֗⁠הּ חַנָּה֙ לָ֣⁠מֶה תִבְכִּ֗י וְ⁠לָ֨⁠מֶה֙ לֹ֣א תֹֽאכְלִ֔י וְ⁠לָ֖⁠מֶה יֵרַ֣ע לְבָבֵ֑⁠ךְ הֲ⁠ל֤וֹא אָֽנֹכִי֙ ט֣וֹב לָ֔⁠ךְ מֵ⁠עֲשָׂרָ֖ה בָּנִֽים ׃⁹ וַ⁠תָּ֣קָם חַנָּ֔ה אַחֲרֵ֛י אָכְלָ֥ה בְ⁠שִׁלֹ֖ה וְ⁠אַחֲרֵ֣י שָׁתֹ֑ה וְ⁠עֵלִ֣י הַ⁠כֹּהֵ֗ן יֹשֵׁב֙ עַל ־ הַ⁠כִּסֵּ֔א עַל ־ מְזוּזַ֖ת הֵיכַ֥ל יְהוָֽה ׃¹⁰ וְ⁠הִ֖יא מָ֣רַת נָ֑פֶשׁ וַ⁠תִּתְפַּלֵּ֥ל עַל ־ יְהוָ֖ה וּ⁠בָכֹ֥ה תִבְכֶּֽה ׃¹¹ וַ⁠תִּדֹּ֨ר נֶ֜דֶר וַ⁠תֹּאמַ֗ר יְהוָ֨ה צְבָא֜וֹת אִם ־ רָאֹ֥ה תִרְאֶ֣ה ׀ בָּ⁠עֳנִ֣י אֲמָתֶ֗⁠ךָ וּ⁠זְכַרְתַּ֨⁠נִי֙ וְ⁠לֹֽא ־ תִשְׁכַּ֣ח אֶת ־ אֲמָתֶ֔⁠ךָ וְ⁠נָתַתָּ֥ה לַ⁠אֲמָתְ⁠ךָ֖ זֶ֣רַע אֲנָשִׁ֑ים וּ⁠נְתַתִּ֤י⁠ו לַֽ⁠יהוָה֙ כָּל ־ יְמֵ֣י חַיָּ֔י⁠ו וּ⁠מוֹרָ֖ה לֹא ־ יַעֲלֶ֥ה עַל ־ רֹאשֽׁ⁠וֹ ׃¹² וְ⁠הָיָה֙ כִּ֣י הִרְבְּתָ֔ה לְ⁠הִתְפַּלֵּ֖ל לִ⁠פְנֵ֣י יְהוָ֑ה וְ⁠עֵלִ֖י שֹׁמֵ֥ר אֶת ־ פִּֽי⁠הָ ׃¹³ וְ⁠חַנָּ֗ה הִ֚יא מְדַבֶּ֣רֶת עַל ־ לִבָּ֔⁠הּ רַ֚ק שְׂפָתֶ֣י⁠הָ נָּע֔וֹת וְ⁠קוֹלָ֖⁠הּ לֹ֣א יִשָּׁמֵ֑עַ וַ⁠יַּחְשְׁבֶ֥⁠הָ עֵלִ֖י לְ⁠שִׁכֹּרָֽה ׃¹⁴ וַ⁠יֹּ֤אמֶר אֵלֶ֨י⁠הָ֙ עֵלִ֔י עַד ־ מָתַ֖י תִּשְׁתַּכָּרִ֑י⁠ן הָסִ֥ירִי אֶת ־ יֵינֵ֖⁠ךְ מֵ⁠עָלָֽיִ⁠ךְ ׃¹⁵ וַ⁠תַּ֨עַן חַנָּ֤ה וַ⁠תֹּ֨אמֶר֙ לֹ֣א אֲדֹנִ֔⁠י אִשָּׁ֤ה קְשַׁת ־ ר֨וּחַ֙ אָנֹ֔כִי וְ⁠יַ֥יִן וְ⁠שֵׁכָ֖ר לֹ֣א שָׁתִ֑יתִי וָ⁠אֶשְׁפֹּ֥ךְ אֶת ־ נַפְשִׁ֖⁠י לִ⁠פְנֵ֥י יְהוָֽה ׃¹⁶ אַל ־ תִּתֵּן֙ אֶת ־ אֲמָ֣תְ⁠ךָ֔ לִ⁠פְנֵ֖י בַּת ־ בְּלִיָּ֑עַל כִּֽי ־ מֵ⁠רֹ֥ב שִׂיחִ֛⁠י וְ⁠כַעְסִ֖⁠י דִּבַּ֥רְתִּי עַד ־ הֵֽנָּה ׃¹⁷ וַ⁠יַּ֧עַן עֵלִ֛י וַ⁠יֹּ֖אמֶר לְכִ֣י לְ⁠שָׁל֑וֹם וֵ⁠אלֹהֵ֣י יִשְׂרָאֵ֗ל יִתֵּן֙ אֶת ־ שֵׁ֣לָתֵ֔⁠ךְ אֲשֶׁ֥ר שָׁאַ֖לְתְּ מֵ⁠עִמּֽ⁠וֹ ׃¹⁸ וַ⁠תֹּ֕אמֶר תִּמְצָ֧א שִׁפְחָתְ⁠ךָ֛ חֵ֖ן בְּ⁠עֵינֶ֑י⁠ךָ וַ⁠תֵּ֨לֶךְ הָ⁠אִשָּׁ֤ה לְ⁠דַרְכָּ⁠הּ֙ וַ⁠תֹּאכַ֔ל וּ⁠פָנֶ֥י⁠הָ לֹא ־ הָיוּ ־ לָ֖⁠הּ עֽוֹד ׃¹⁹ וַ⁠יַּשְׁכִּ֣מוּ בַ⁠בֹּ֗קֶר וַ⁠יִּֽשְׁתַּחֲווּ֙ לִ⁠פְנֵ֣י יְהוָ֔ה וַ⁠יָּשֻׁ֛בוּ וַ⁠יָּבֹ֥אוּ אֶל ־ בֵּיתָ֖⁠ם הָ⁠רָמָ֑תָ⁠ה וַ⁠יֵּ֤דַע אֶלְקָנָה֙ אֶת ־ חַנָּ֣ה אִשְׁתּ֔⁠וֹ וַ⁠יִּֽזְכְּרֶ֖⁠הָ יְהוָֽה ׃²⁰ וַ⁠יְהִי֙ לִ⁠תְקֻפ֣וֹת הַ⁠יָּמִ֔ים וַ⁠תַּ֥הַר חַנָּ֖ה וַ⁠תֵּ֣לֶד בֵּ֑ן וַ⁠תִּקְרָ֤א אֶת ־ שְׁמ⁠וֹ֙ שְׁמוּאֵ֔ל כִּ֥י מֵ⁠יְהוָ֖ה שְׁאִלְתִּֽי⁠ו ׃²¹ וַ⁠יַּ֛עַל הָ⁠אִ֥ישׁ אֶלְקָנָ֖ה וְ⁠כָל ־ בֵּית֑⁠וֹ לִ⁠זְבֹּ֧חַ לַֽ⁠יהוָ֛ה אֶת ־ זֶ֥בַח הַ⁠יָּמִ֖ים וְ⁠אֶת ־ נִדְרֽ⁠וֹ ׃²² וְ⁠חַנָּ֖ה לֹ֣א עָלָ֑תָה כִּֽי ־ אָמְרָ֣ה לְ⁠אִישָׁ֗⁠הּ עַ֣ד יִגָּמֵ֤ל הַ⁠נַּ֨עַר֙ וַ⁠הֲבִאֹתִ֗י⁠ו וְ⁠נִרְאָה֙ אֶת ־ פְּנֵ֣י יְהוָ֔ה וְ⁠יָ֥שַׁב שָׁ֖ם עַד ־ עוֹלָֽם ׃²³ וַ⁠יֹּ֣אמֶר לָ⁠הּ֩ אֶלְקָנָ֨ה אִישָׁ֜⁠הּ עֲשִׂ֧י הַ⁠טּ֣וֹב בְּ⁠עֵינַ֗יִ⁠ךְ שְׁבִי֙ עַד ־ גָּמְלֵ֣⁠ךְ אֹת֔⁠וֹ אַ֛ךְ יָקֵ֥ם יְהוָ֖ה אֶת ־ דְּבָר֑⁠וֹ וַ⁠תֵּ֤שֶׁב הָֽ⁠אִשָּׁה֙ וַ⁠תֵּ֣ינֶק אֶת ־ בְּנָ֔⁠הּ עַד ־ גָּמְלָ֖⁠הּ אֹתֽ⁠וֹ ׃²⁴ וַ⁠תַּעֲלֵ֨⁠הוּ עִמָּ֜⁠הּ כַּ⁠אֲשֶׁ֣ר גְּמָלַ֗תּ⁠וּ בְּ⁠פָרִ֤ים שְׁלֹשָׁה֙ וְ⁠אֵיפָ֨ה אַחַ֥ת קֶ֨מַח֙ וְ⁠נֵ֣בֶל יַ֔יִן וַ⁠תְּבִאֵ֥⁠הוּ בֵית ־ יְהוָ֖ה שִׁל֑וֹ וְ⁠הַ⁠נַּ֖עַר נָֽעַר ׃²⁵ וַֽ⁠יִּשְׁחֲט֖וּ אֶת ־ הַ⁠פָּ֑ר וַ⁠יָּבִ֥יאוּ אֶת ־ הַ⁠נַּ֖עַר אֶל ־ עֵלִֽי ׃²⁶ וַ⁠תֹּ֨אמֶר֙ בִּ֣י אֲדֹנִ֔⁠י חֵ֥י נַפְשְׁ⁠ךָ֖ אֲדֹנִ֑⁠י אֲנִ֣י הָ⁠אִשָּׁ֗ה הַ⁠נִּצֶּ֤בֶת עִמְּ⁠כָה֙ בָּ⁠זֶ֔ה לְ⁠הִתְפַּלֵּ֖ל אֶל ־ יְהוָֽה ׃²⁷ אֶל ־ הַ⁠נַּ֥עַר הַ⁠זֶּ֖ה הִתְפַּלָּ֑לְתִּי וַ⁠יִּתֵּ֨ן יְהוָ֥ה לִ⁠י֙ אֶת ־ שְׁאֵ֣לָתִ֔⁠י אֲשֶׁ֥ר שָׁאַ֖לְתִּי מֵ⁠עִמּֽ⁠וֹ ׃²⁸ וְ⁠גַ֣ם אָנֹכִ֗י הִשְׁאִלְתִּ֨⁠הוּ֙ לַֽ⁠יהוָ֔ה כָּל ־ הַ⁠יָּמִים֙ אֲשֶׁ֣ר הָיָ֔ה ה֥וּא שָׁא֖וּל לַֽ⁠יהוָ֑ה וַ⁠יִּשְׁתַּ֥חוּ שָׁ֖ם לַ⁠יהוָֽה ׃פ

Chapter 2

¹ וַ⁠תִּתְפַּלֵּ֤ל חַנָּה֙ וַ⁠תֹּאמַ֔ר עָלַ֤ץ לִבִּ⁠י֙ בַּֽ⁠יהוָ֔ה רָ֥מָה קַרְנִ֖⁠י בַּֽ⁠יהוָ֑ה רָ֤חַב פִּ⁠י֙ עַל ־ א֣וֹיְבַ֔⁠י כִּ֥י שָׂמַ֖חְתִּי בִּ⁠ישׁוּעָתֶֽ⁠ךָ ׃² אֵין ־ קָד֥וֹשׁ כַּ⁠יהוָ֖ה כִּ֣י אֵ֣ין בִּלְתֶּ֑⁠ךָ וְ⁠אֵ֥ין צ֖וּר כֵּ⁠אלֹהֵֽי⁠נוּ ׃³ אַל ־ תַּרְבּ֤וּ תְדַבְּרוּ֙ גְּבֹהָ֣ה גְבֹהָ֔ה יֵצֵ֥א עָתָ֖ק מִ⁠פִּי⁠כֶ֑ם כִּ֣י אֵ֤ל דֵּעוֹת֙ יְהוָ֔ה וְל֥וֹ ¹ נִתְכְּנ֖וּ עֲלִלֽוֹת ׃⁴ קֶ֥שֶׁת גִּבֹּרִ֖ים חַתִּ֑ים וְ⁠נִכְשָׁלִ֖ים אָ֥זְרוּ חָֽיִל ׃⁵ שְׂבֵעִ֤ים בַּ⁠לֶּ֨חֶם֙ נִשְׂכָּ֔רוּ וּ⁠רְעֵבִ֖ים חָדֵ֑לּוּ עַד ־ עֲקָרָה֙ יָלְדָ֣ה שִׁבְעָ֔ה וְ⁠רַבַּ֥ת בָּנִ֖ים אֻמְלָֽלָה ׃⁶ יְהוָ֖ה מֵמִ֣ית וּ⁠מְחַיֶּ֑ה מוֹרִ֥יד שְׁא֖וֹל וַ⁠יָּֽעַל ׃⁷ יְהוָ֖ה מוֹרִ֣ישׁ וּ⁠מַעֲשִׁ֑יר מַשְׁפִּ֖יל אַף ־ מְרוֹמֵֽם ׃⁸ מֵקִ֨ים מֵ⁠עָפָ֜ר דָּ֗ל מֵֽ⁠אַשְׁפֹּת֙ יָרִ֣ים אֶבְי֔וֹן לְ⁠הוֹשִׁיב֙ עִם ־ נְדִיבִ֔ים וְ⁠כִסֵּ֥א כָב֖וֹד יַנְחִלֵ֑⁠ם כִּ֤י לַֽ⁠יהוָה֙ מְצֻ֣קֵי אֶ֔רֶץ וַ⁠יָּ֥שֶׁת עֲלֵי⁠הֶ֖ם תֵּבֵֽל ׃⁹ רַגְלֵ֤י חֲסִידָיו֙ ² יִשְׁמֹ֔ר וּ⁠רְשָׁעִ֖ים בַּ⁠חֹ֣שֶׁךְ יִדָּ֑מּוּ כִּֽי ־ לֹ֥א בְ⁠כֹ֖חַ יִגְבַּר ־ אִֽישׁ ׃¹⁰ יְהוָ֞ה יֵחַ֣תּוּ מְרִיבָ֗יו ³ עָלָיו֙ ⁴ בַּ⁠שָּׁמַ֣יִם יַרְעֵ֔ם יְהוָ֖ה יָדִ֣ין אַפְסֵי ־ אָ֑רֶץ וְ⁠יִתֶּן ־ עֹ֣ז לְ⁠מַלְכּ֔⁠וֹ וְ⁠יָרֵ֖ם קֶ֥רֶן מְשִׁיחֽ⁠וֹ ׃פ¹¹ וַ⁠יֵּ֧לֶךְ אֶלְקָנָ֛ה הָ⁠רָמָ֖תָ⁠ה עַל ־ בֵּית֑⁠וֹ וְ⁠הַ⁠נַּ֗עַר הָיָ֤ה מְשָׁרֵת֙ אֶת ־ יְהוָ֔ה אֶת ־ פְּנֵ֖י עֵלִ֥י הַ⁠כֹּהֵֽן ׃¹² וּ⁠בְנֵ֥י עֵלִ֖י בְּנֵ֣י בְלִיָּ֑עַל לֹ֥א יָדְע֖וּ אֶת ־ יְהוָֽה ׃¹³ וּ⁠מִשְׁפַּ֥ט הַ⁠כֹּהֲנִ֖ים אֶת ־ הָ⁠עָ֑ם כָּל ־ אִ֞ישׁ זֹבֵ֣חַ זֶ֗בַח וּ⁠בָ֨א נַ֤עַר הַ⁠כֹּהֵן֙ כְּ⁠בַשֵּׁ֣ל הַ⁠בָּשָׂ֔ר וְ⁠הַ⁠מַּזְלֵ֛ג שְׁלֹ֥שׁ ־ הַ⁠שִּׁנַּ֖יִם בְּ⁠יָדֽ⁠וֹ ׃¹⁴ וְ⁠הִכָּ֨ה בַ⁠כִּיּ֜וֹר א֣וֹ בַ⁠דּ֗וּד א֤וֹ בַ⁠קַּלַּ֨חַת֙ א֣וֹ בַ⁠פָּר֔וּר כֹּ֚ל אֲשֶׁ֣ר יַעֲלֶ֣ה הַ⁠מַּזְלֵ֔ג יִקַּ֥ח הַ⁠כֹּהֵ֖ן בּ֑⁠וֹ כָּ֚כָה יַעֲשׂ֣וּ לְ⁠כָל ־ יִשְׂרָאֵ֔ל הַ⁠בָּאִ֥ים שָׁ֖ם בְּ⁠שִׁלֹֽה ׃¹⁵ גַּם֮ בְּ⁠טֶרֶם֮ יַקְטִר֣וּ⁠ן אֶת ־ הַ⁠חֵלֶב֒ וּ⁠בָ֣א ׀ נַ֣עַר הַ⁠כֹּהֵ֗ן וְ⁠אָמַר֙ לָ⁠אִ֣ישׁ הַ⁠זֹּבֵ֔חַ תְּנָ֣⁠ה בָשָׂ֔ר לִ⁠צְל֖וֹת לַ⁠כֹּהֵ֑ן וְ⁠לֹֽא ־ יִקַּ֧ח מִמְּ⁠ךָ֛ בָּשָׂ֥ר מְבֻשָּׁ֖ל כִּ֥י אִם ־ חָֽי ׃¹⁶ וַ⁠יֹּ֨אמֶר אֵלָ֜י⁠ו הָ⁠אִ֗ישׁ קַטֵּ֨ר יַקְטִיר֤וּ⁠ן כַּ⁠יּוֹם֙ הַ⁠חֵ֔לֶב וְ⁠קַ֨ח ־ לְ⁠ךָ֔ כַּ⁠אֲשֶׁ֥ר תְּאַוֶּ֖ה נַפְשֶׁ֑⁠ךָ וְ⁠אָמַ֥ר ׀ לֹא֙ ⁵ כִּ֚י עַתָּ֣ה תִתֵּ֔ן וְ⁠אִם ־ לֹ֖א לָקַ֥חְתִּי בְ⁠חָזְקָֽה ׃¹⁷ וַ⁠תְּהִ֨י חַטַּ֧את הַ⁠נְּעָרִ֛ים גְּדוֹלָ֥ה מְאֹ֖ד אֶת ־ פְּנֵ֣י יְהוָ֑ה כִּ֤י נִֽאֲצוּ֙ הָֽ⁠אֲנָשִׁ֔ים אֵ֖ת מִנְחַ֥ת יְהוָֽה ׃¹⁸ וּ⁠שְׁמוּאֵ֕ל מְשָׁרֵ֖ת אֶת ־ פְּנֵ֣י יְהוָ֑ה נַ֕עַר חָג֖וּר אֵפ֥וֹד בָּֽד ׃¹⁹ וּ⁠מְעִ֤יל קָטֹן֙ תַּעֲשֶׂה ־ לּ֣⁠וֹ אִמּ֔⁠וֹ וְ⁠הַעַלְתָ֥ה ל֖⁠וֹ מִ⁠יָּמִ֣ים ׀ יָמִ֑ימָ⁠ה בַּֽ⁠עֲלוֹתָ⁠הּ֙ אֶת ־ אִישָׁ֔⁠הּ לִ⁠זְבֹּ֖חַ אֶת ־ זֶ֥בַח הַ⁠יָּמִֽים ׃²⁰ וּ⁠בֵרַ֨ךְ עֵלִ֜י אֶת ־ אֶלְקָנָ֣ה וְ⁠אֶת ־ אִשְׁתּ֗⁠וֹ וְ⁠אָמַר֙ יָשֵׂם֩ יְהוָ֨ה לְ⁠ךָ֥ זֶ֨רַע֙ מִן ־ הָ⁠אִשָּׁ֣ה הַ⁠זֹּ֔את תַּ֚חַת הַ⁠שְּׁאֵלָ֔ה אֲשֶׁ֥ר שָׁאַ֖ל לַֽ⁠יהוָ֑ה וְ⁠הָלְכ֖וּ לִ⁠מְקֹמֽ⁠וֹ ׃²¹ כִּֽי ־ פָקַ֤ד יְהוָה֙ אֶת ־ חַנָּ֔ה וַ⁠תַּ֛הַר וַ⁠תֵּ֥לֶד שְׁלֹשָֽׁה ־ בָנִ֖ים וּ⁠שְׁתֵּ֣י בָנ֑וֹת וַ⁠יִּגְדַּ֛ל הַ⁠נַּ֥עַר שְׁמוּאֵ֖ל עִם ־ יְהוָֽה ׃ס²² וְ⁠עֵלִ֖י זָקֵ֣ן מְאֹ֑ד וְ⁠שָׁמַ֗ע אֵת֩ כָּל ־ אֲשֶׁ֨ר יַעֲשׂ֤וּ⁠ן בָּנָי⁠ו֙ לְ⁠כָל ־ יִשְׂרָאֵ֔ל וְ⁠אֵ֤ת אֲשֶֽׁר ־ יִשְׁכְּבוּ⁠ן֙ אֶת ־ הַ⁠נָּשִׁ֔ים הַ⁠צֹּ֣בְא֔וֹת פֶּ֖תַח אֹ֥הֶל מוֹעֵֽד ׃²³ וַ⁠יֹּ֣אמֶר לָ⁠הֶ֔ם לָ֥⁠מָּה תַעֲשׂ֖וּ⁠ן כַּ⁠דְּבָרִ֣ים הָ⁠אֵ֑לֶּה אֲשֶׁ֨ר אָנֹכִ֤י שֹׁמֵ֨עַ֙ אֶת ־ דִּבְרֵי⁠כֶ֣ם רָעִ֔ים מֵ⁠אֵ֖ת כָּל ־ הָ⁠עָ֥ם אֵֽלֶּה ׃²⁴ אַ֖ל בָּנָ֑⁠י כִּ֠י לֽוֹא ־ טוֹבָ֤ה הַ⁠שְּׁמֻעָה֙ אֲשֶׁ֣ר אָנֹכִ֣י שֹׁמֵ֔עַ מַעֲבִרִ֖ים עַם ־ יְהוָֽה ׃²⁵ אִם ־ יֶחֱטָ֨א אִ֤ישׁ לְ⁠אִישׁ֙ וּ⁠פִֽלְל֣⁠וֹ אֱלֹהִ֔ים וְ⁠אִ֤ם לַֽ⁠יהוָה֙ יֶֽחֱטָא ־ אִ֔ישׁ מִ֖י יִתְפַּלֶּל ־ ל֑⁠וֹ וְ⁠לֹ֤א יִשְׁמְעוּ֙ לְ⁠ק֣וֹל אֲבִי⁠הֶ֔ם כִּֽי ־ חָפֵ֥ץ יְהוָ֖ה לַ⁠הֲמִיתָֽ⁠ם ׃²⁶ וְ⁠הַ⁠נַּ֣עַר שְׁמוּאֵ֔ל הֹלֵ֥ךְ וְ⁠גָדֵ֖ל וָ⁠ט֑וֹב גַּ֚ם עִם ־ יְהוָ֔ה וְ⁠גַ֖ם עִם ־ אֲנָשִֽׁים ׃ס²⁷ וַ⁠יָּבֹ֥א אִישׁ ־ אֱלֹהִ֖ים אֶל ־ עֵלִ֑י וַ⁠יֹּ֣אמֶר אֵלָ֗י⁠ו כֹּ֚ה אָמַ֣ר יְהוָ֔ה הֲ⁠נִגְלֹ֤ה נִגְלֵ֨יתִי֙ אֶל ־ בֵּ֣ית אָבִ֔י⁠ךָ בִּֽ⁠הְיוֹתָ֥⁠ם בְּ⁠מִצְרַ֖יִם לְ⁠בֵ֥ית פַּרְעֹֽה ׃²⁸ וּ⁠בָחֹ֣ר אֹ֠ת⁠וֹ מִ⁠כָּל ־ שִׁבְטֵ֨י יִשְׂרָאֵ֥ל לִ⁠י֙ לְ⁠כֹהֵ֔ן לַ⁠עֲל֣וֹת עַֽל ־ מִזְבְּחִ֗⁠י לְ⁠הַקְטִ֥יר קְטֹ֛רֶת לָ⁠שֵׂ֥את אֵפ֖וֹד לְ⁠פָנָ֑⁠י וָֽ⁠אֶתְּנָ⁠ה֙ לְ⁠בֵ֣ית אָבִ֔י⁠ךָ אֶת ־ כָּל ־ אִשֵּׁ֖י בְּנֵ֥י יִשְׂרָאֵֽל ׃²⁹ לָ֣⁠מָּה תִבְעֲט֗וּ בְּ⁠זִבְחִ⁠י֙ וּ⁠בְ⁠מִנְחָתִ֔⁠י אֲשֶׁ֥ר צִוִּ֖יתִי מָע֑וֹן וַ⁠תְּכַבֵּ֤ד אֶת ־ בָּנֶ֨י⁠ךָ֙ מִמֶּ֔⁠נִּי לְ⁠הַבְרִֽיאֲ⁠כֶ֗ם מֵ⁠רֵאשִׁ֛ית כָּל ־ מִנְחַ֥ת יִשְׂרָאֵ֖ל לְ⁠עַמִּֽ⁠י ׃³⁰ לָ⁠כֵ֗ן נְאֻם ־ יְהוָה֮ אֱלֹהֵ֣י יִשְׂרָאֵל֒ אָמ֣וֹר אָמַ֔רְתִּי בֵּֽיתְ⁠ךָ֙ וּ⁠בֵ֣ית אָבִ֔י⁠ךָ יִתְהַלְּכ֥וּ לְ⁠פָנַ֖⁠י עַד ־ עוֹלָ֑ם וְ⁠עַתָּ֤ה נְאֻם ־ יְהוָה֙ חָלִ֣ילָ⁠ה לִּ֔⁠י כִּֽי ־ מְכַבְּדַ֥⁠י אֲכַבֵּ֖ד וּ⁠בֹזַ֥⁠י יֵקָֽלּוּ ׃³¹ הִנֵּה֙ יָמִ֣ים בָּאִ֔ים וְ⁠גָֽדַעְתִּי֙ אֶת ־ זְרֹ֣עֲ⁠ךָ֔ וְ⁠אֶת ־ זְרֹ֖עַ בֵּ֣ית אָבִ֑י⁠ךָ מִֽ⁠הְי֥וֹת זָקֵ֖ן בְּ⁠בֵיתֶֽ⁠ךָ ׃³² וְ⁠הִבַּטְתָּ֙ צַ֣ר מָע֔וֹן בְּ⁠כֹ֥ל אֲשֶׁר ־ יֵיטִ֖יב אֶת ־ יִשְׂרָאֵ֑ל וְ⁠לֹֽא ־ יִהְיֶ֥ה זָקֵ֛ן בְּ⁠בֵיתְ⁠ךָ֖ כָּל ־ הַ⁠יָּמִֽים ׃³³ וְ⁠אִ֗ישׁ לֹֽא ־ אַכְרִ֤ית לְ⁠ךָ֙ מֵ⁠עִ֣ם מִזְבְּחִ֔⁠י לְ⁠כַלּ֥וֹת אֶת ־ עֵינֶ֖י⁠ךָ וְ⁠לַ⁠אֲדִ֣יב אֶת ־ נַפְשֶׁ֑⁠ךָ וְ⁠כָל ־ מַרְבִּ֥ית בֵּיתְ⁠ךָ֖ יָמ֥וּתוּ אֲנָשִֽׁים ׃³⁴ וְ⁠זֶה ־ לְּ⁠ךָ֣ הָ⁠א֗וֹת אֲשֶׁ֤ר יָבֹא֙ אֶל ־ שְׁנֵ֣י בָנֶ֔י⁠ךָ אֶל ־ חָפְנִ֖י וּ⁠פִֽינְחָ֑ס בְּ⁠י֥וֹם אֶחָ֖ד יָמ֥וּתוּ שְׁנֵי⁠הֶֽם ׃³⁵ וַ⁠הֲקִימֹתִ֥י לִ⁠י֙ כֹּהֵ֣ן נֶאֱמָ֔ן כַּ⁠אֲשֶׁ֛ר בִּ⁠לְבָבִ֥⁠י וּ⁠בְ⁠נַפְשִׁ֖⁠י יַעֲשֶׂ֑ה וּ⁠בָנִ֤יתִי ל⁠וֹ֙ בַּ֣יִת נֶאֱמָ֔ן וְ⁠הִתְהַלֵּ֥ךְ לִ⁠פְנֵֽי ־ מְשִׁיחִ֖⁠י כָּל ־ הַ⁠יָּמִֽים ׃³⁶ וְ⁠הָיָ֗ה כָּל ־ הַ⁠נּוֹתָר֙ בְּ⁠בֵ֣יתְ⁠ךָ֔ יָבוֹא֙ לְ⁠הִשְׁתַּחֲוֺ֣ת ל֔⁠וֹ לַ⁠אֲג֥וֹרַת כֶּ֖סֶף וְ⁠כִכַּר ־ לָ֑חֶם וְ⁠אָמַ֗ר סְפָחֵ֥⁠נִי נָ֛א אֶל ־ אַחַ֥ת הַ⁠כְּהֻנּ֖וֹת לֶ⁠אֱכֹ֥ל פַּת ־ לָֽחֶם ׃ס

¹K ו⁠לא

²K חסיד⁠ו

³K מריב⁠ו

⁴K על⁠ו

⁵K ל⁠ו

Chapter 3

¹ וְ⁠הַ⁠נַּ֧עַר שְׁמוּאֵ֛ל מְשָׁרֵ֥ת אֶת ־ יְהוָ֖ה לִ⁠פְנֵ֣י עֵלִ֑י וּ⁠דְבַר ־ יְהוָ֗ה הָיָ֤ה יָקָר֙ בַּ⁠יָּמִ֣ים הָ⁠הֵ֔ם אֵ֥ין חָז֖וֹן נִפְרָֽץ ׃ס² וַֽ⁠יְהִי֙ בַּ⁠יּ֣וֹם הַ⁠ה֔וּא וְ⁠עֵלִ֖י שֹׁכֵ֣ב בִּ⁠מְקֹמ֑⁠וֹ וְעֵינָיו֙ ¹ הֵחֵ֣לּוּ כֵה֔וֹת לֹ֥א יוּכַ֖ל לִ⁠רְאֽוֹת ׃³ וְ⁠נֵ֤ר אֱלֹהִים֙ טֶ֣רֶם יִכְבֶּ֔ה וּ⁠שְׁמוּאֵ֖ל שֹׁכֵ֑ב בְּ⁠הֵיכַ֣ל יְהוָ֔ה אֲשֶׁר ־ שָׁ֖ם אֲר֥וֹן אֱלֹהִֽים ׃פ⁴ וַ⁠יִּקְרָ֧א יְהוָ֛ה אֶל ־ שְׁמוּאֵ֖ל וַ⁠יֹּ֥אמֶר הִנֵּֽ⁠נִי ׃⁵ וַ⁠יָּ֣רָץ אֶל ־ עֵלִ֗י וַ⁠יֹּ֤אמֶר הִנְ⁠נִי֙ כִּֽי ־ קָרָ֣אתָ לִּ֔⁠י וַ⁠יֹּ֥אמֶר לֹֽא ־ קָרָ֖אתִי שׁ֣וּב שְׁכָ֑ב וַ⁠יֵּ֖לֶךְ וַ⁠יִּשְׁכָּֽב ׃ס⁶ וַ⁠יֹּ֣סֶף יְהוָ֗ה קְרֹ֣א עוֹד֮ שְׁמוּאֵל֒ וַ⁠יָּ֤קָם שְׁמוּאֵל֙ וַ⁠יֵּ֣לֶךְ אֶל ־ עֵלִ֔י וַ⁠יֹּ֣אמֶר הִנְ⁠נִ֔י כִּ֥י קָרָ֖אתָ לִ֑⁠י וַ⁠יֹּ֛אמֶר לֹֽא ־ קָרָ֥אתִי בְנִ֖⁠י שׁ֥וּב שְׁכָֽב ׃⁷ וּ⁠שְׁמוּאֵ֕ל טֶ֖רֶם יָדַ֣ע אֶת ־ יְהוָ֑ה וְ⁠טֶ֛רֶם יִגָּלֶ֥ה אֵלָ֖י⁠ו דְּבַר ־ יְהוָֽה ׃⁸ וַ⁠יֹּ֨סֶף יְהוָ֥ה קְרֹא ־ שְׁמוּאֵל֮ בַּ⁠שְּׁלִשִׁית֒ וַ⁠יָּ֨קָם֙ וַ⁠יֵּ֣לֶךְ אֶל ־ עֵלִ֔י וַ⁠יֹּ֣אמֶר הִנְ⁠נִ֔י כִּ֥י קָרָ֖אתָ לִ֑⁠י וַ⁠יָּ֣בֶן עֵלִ֔י כִּ֥י יְהוָ֖ה קֹרֵ֥א לַ⁠נָּֽעַר ׃⁹ וַ⁠יֹּ֨אמֶר עֵלִ֣י לִ⁠שְׁמוּאֵל֮ לֵ֣ךְ שְׁכָב֒ וְ⁠הָיָה֙ אִם ־ יִקְרָ֣א אֵלֶ֔י⁠ךָ וְ⁠אָֽמַרְתָּ֙ דַּבֵּ֣ר יְהוָ֔ה כִּ֥י שֹׁמֵ֖עַ עַבְדֶּ֑⁠ךָ וַ⁠יֵּ֣לֶךְ שְׁמוּאֵ֔ל וַ⁠יִּשְׁכַּ֖ב בִּ⁠מְקוֹמֽ⁠וֹ ׃¹⁰ וַ⁠יָּבֹ֤א יְהוָה֙ וַ⁠יִּתְיַצַּ֔ב וַ⁠יִּקְרָ֥א כְ⁠פַֽעַם ־ בְּ⁠פַ֖עַם שְׁמוּאֵ֣ל ׀ שְׁמוּאֵ֑ל וַ⁠יֹּ֤אמֶר שְׁמוּאֵל֙ דַּבֵּ֔ר כִּ֥י שֹׁמֵ֖עַ עַבְדֶּֽ⁠ךָ ׃פ¹¹ וַ⁠יֹּ֤אמֶר יְהוָה֙ אֶל ־ שְׁמוּאֵ֔ל הִנֵּ֧ה אָנֹכִ֛י עֹשֶׂ֥ה דָבָ֖ר בְּ⁠יִשְׂרָאֵ֑ל אֲשֶׁר֙ כָּל ־ שֹׁ֣מְע֔⁠וֹ תְּצִלֶּ֖ינָה שְׁתֵּ֥י אָזְנָֽי⁠ו ׃¹² בַּ⁠יּ֤וֹם הַ⁠הוּא֙ אָקִ֣ים אֶל ־ עֵלִ֔י אֵ֛ת כָּל ־ אֲשֶׁ֥ר דִּבַּ֖רְתִּי אֶל ־ בֵּית֑⁠וֹ הָחֵ֖ל וְ⁠כַלֵּֽה ׃¹³ וְ⁠הִגַּ֣דְתִּי ל֔⁠וֹ כִּֽי ־ שֹׁפֵ֥ט אֲנִ֛י אֶת ־ בֵּית֖⁠וֹ עַד ־ עוֹלָ֑ם בַּ⁠עֲוֺ֣ן אֲשֶׁר ־ יָדַ֗ע כִּֽי ־ מְקַֽלְלִ֤ים לָ⁠הֶם֙ בָּנָ֔י⁠ו וְ⁠לֹ֥א כִהָ֖ה בָּֽ⁠ם ׃¹⁴ וְ⁠לָ⁠כֵ֥ן נִשְׁבַּ֖עְתִּי לְ⁠בֵ֣ית עֵלִ֑י אִֽם ־ יִתְכַּפֵּ֞ר עֲוֺ֧ן בֵּית ־ עֵלִ֛י בְּ⁠זֶ֥בַח וּ⁠בְ⁠מִנְחָ֖ה עַד ־ עוֹלָֽם ׃¹⁵ וַ⁠יִּשְׁכַּ֤ב שְׁמוּאֵל֙ עַד ־ הַ⁠בֹּ֔קֶר וַ⁠יִּפְתַּ֖ח אֶת ־ דַּלְת֣וֹת בֵּית ־ יְהוָ֑ה וּ⁠שְׁמוּאֵ֣ל יָרֵ֔א מֵ⁠הַגִּ֥יד אֶת ־ הַ⁠מַּרְאָ֖ה אֶל ־ עֵלִֽי ׃¹⁶ וַ⁠יִּקְרָ֤א עֵלִי֙ אֶת ־ שְׁמוּאֵ֔ל וַ⁠יֹּ֖אמֶר שְׁמוּאֵ֣ל בְּנִ֑⁠י וַ⁠יֹּ֖אמֶר הִנֵּֽ⁠נִי ׃¹⁷ וַ⁠יֹּ֗אמֶר מָ֤ה הַ⁠דָּבָר֙ אֲשֶׁ֣ר דִּבֶּ֣ר אֵלֶ֔י⁠ךָ אַל ־ נָ֥א תְכַחֵ֖ד מִמֶּ֑⁠נִּי כֹּ֣ה יַעֲשֶׂה ־ לְּ⁠ךָ֤ אֱלֹהִים֙ וְ⁠כֹ֣ה יוֹסִ֔יף אִם ־ תְּכַחֵ֤ד מִמֶּ֨⁠נִּי֙ דָּבָ֔ר מִ⁠כָּל ־ הַ⁠דָּבָ֖ר אֲשֶׁר ־ דִּבֶּ֥ר אֵלֶֽי⁠ךָ ׃¹⁸ וַ⁠יַּגֶּד ־ ל֤⁠וֹ שְׁמוּאֵל֙ אֶת ־ כָּל ־ הַ⁠דְּבָרִ֔ים וְ⁠לֹ֥א כִחֵ֖ד מִמֶּ֑⁠נּוּ וַ⁠יֹּאמַ֕ר יְהוָ֣ה ה֔וּא הַ⁠טּ֥וֹב בְּ⁠עֵינָ֖⁠ו יַעֲשֶֽׂה ׃פ¹⁹ וַ⁠יִּגְדַּ֖ל שְׁמוּאֵ֑ל וַֽ⁠יהוָה֙ הָיָ֣ה עִמּ֔⁠וֹ וְ⁠לֹֽא ־ הִפִּ֥יל מִ⁠כָּל ־ דְּבָרָ֖י⁠ו אָֽרְצָ⁠ה ׃²⁰ וַ⁠יֵּ֨דַע֙ כָּל ־ יִשְׂרָאֵ֔ל מִ⁠דָּ֖ן וְ⁠עַד ־ בְּאֵ֣ר שָׁ֑בַע כִּ֚י נֶאֱמָ֣ן שְׁמוּאֵ֔ל לְ⁠נָבִ֖יא לַ⁠יהוָֽה ׃²¹ וַ⁠יֹּ֥סֶף יְהוָ֖ה לְ⁠הֵרָאֹ֣ה בְ⁠שִׁלֹ֑ה כִּֽי ־ נִגְלָ֨ה יְהוָ֧ה אֶל ־ שְׁמוּאֵ֛ל בְּ⁠שִׁל֖וֹ בִּ⁠דְבַ֥ר יְהוָֽה ׃פ

¹K ו⁠עינ⁠ו

Chapter 4

¹ וַ⁠יְהִ֥י דְבַר ־ שְׁמוּאֵ֖ל לְ⁠כָל ־ יִשְׂרָאֵ֑ל וַ⁠יֵּצֵ֣א יִשְׂרָאֵל֩ לִ⁠קְרַ֨את פְּלִשְׁתִּ֜ים לַ⁠מִּלְחָמָ֗ה וַֽ⁠יַּחֲנוּ֙ עַל ־ הָ⁠אֶ֣בֶן הָעֵ֔זֶר וּ⁠פְלִשְׁתִּ֖ים חָנ֥וּ בַ⁠אֲפֵֽק ׃² וַ⁠יַּעַרְכ֨וּ פְלִשְׁתִּ֜ים לִ⁠קְרַ֣את יִשְׂרָאֵ֗ל וַ⁠תִּטֹּשׁ֙ הַ⁠מִּלְחָמָ֔ה וַ⁠יִּנָּ֥גֶף יִשְׂרָאֵ֖ל לִ⁠פְנֵ֣י פְלִשְׁתִּ֑ים וַ⁠יַּכּ֤וּ בַ⁠מַּֽעֲרָכָה֙ בַּ⁠שָּׂדֶ֔ה כְּ⁠אַרְבַּ֥עַת אֲלָפִ֖ים אִֽישׁ ׃³ וַ⁠יָּבֹ֣א הָ⁠עָם֮ אֶל ־ הַֽ⁠מַּחֲנֶה֒ וַ⁠יֹּֽאמְרוּ֙ זִקְנֵ֣י יִשְׂרָאֵ֔ל לָ֣⁠מָּה נְגָפָ֧⁠נוּ יְהוָ֛ה הַ⁠יּ֖וֹם לִ⁠פְנֵ֣י פְלִשְׁתִּ֑ים נִקְחָ֧ה אֵלֵ֣י⁠נוּ מִ⁠שִּׁלֹ֗ה אֶת ־ אֲרוֹן֙ בְּרִ֣ית יְהוָ֔ה וְ⁠יָבֹ֣א בְ⁠קִרְבֵּ֔⁠נוּ וְ⁠יֹשִׁעֵ֖⁠נוּ מִ⁠כַּ֥ף אֹיְבֵֽי⁠נוּ ׃⁴ וַ⁠יִּשְׁלַ֤ח הָ⁠עָם֙ שִׁלֹ֔ה וַ⁠יִּשְׂא֣וּ מִ⁠שָּׁ֗ם אֵ֣ת אֲר֧וֹן בְּרִית ־ יְהוָ֛ה צְבָא֖וֹת יֹשֵׁ֣ב הַ⁠כְּרֻבִ֑ים וְ⁠שָׁ֞ם שְׁנֵ֣י בְנֵֽי ־ עֵלִ֗י עִם ־ אֲרוֹן֙ בְּרִ֣ית הָ⁠אֱלֹהִ֔ים חָפְנִ֖י וּ⁠פִֽינְחָֽס ׃⁵ וַ⁠יְהִ֗י כְּ⁠ב֨וֹא אֲר֤וֹן בְּרִית ־ יְהוָה֙ אֶל ־ הַֽ⁠מַּחֲנֶ֔ה וַ⁠יָּרִ֥עוּ כָל ־ יִשְׂרָאֵ֖ל תְּרוּעָ֣ה גְדוֹלָ֑ה וַ⁠תֵּהֹ֖ם הָ⁠אָֽרֶץ ׃⁶ וַ⁠יִּשְׁמְע֤וּ פְלִשְׁתִּים֙ אֶת ־ ק֣וֹל הַ⁠תְּרוּעָ֔ה וַ⁠יֹּ֣אמְר֔וּ מֶ֠ה ק֣וֹל הַ⁠תְּרוּעָ֧ה הַ⁠גְּדוֹלָ֛ה הַ⁠זֹּ֖את בְּ⁠מַחֲנֵ֣ה הָ⁠עִבְרִ֑ים וַ⁠יֵּ֣דְע֔וּ כִּ֚י אֲר֣וֹן יְהוָ֔ה בָּ֖א אֶל ־ הַֽ⁠מַּחֲנֶֽה ׃⁷ וַ⁠יִּֽרְאוּ֙ הַ⁠פְּלִשְׁתִּ֔ים כִּ֣י אָמְר֔וּ בָּ֥א אֱלֹהִ֖ים אֶל ־ הַֽ⁠מַּחֲנֶ֑ה וַ⁠יֹּאמְרוּ֙ א֣וֹי לָ֔⁠נוּ כִּ֣י לֹ֥א הָיְתָ֛ה כָּ⁠זֹ֖את אֶתְמ֥וֹל שִׁלְשֹֽׁם ׃⁸ א֣וֹי לָ֔⁠נוּ מִ֣י יַצִּילֵ֔⁠נוּ מִ⁠יַּ֛ד הָ⁠אֱלֹהִ֥ים הָ⁠אַדִּירִ֖ים הָ⁠אֵ֑לֶּה אֵ֧לֶּה הֵ֣ם הָ⁠אֱלֹהִ֗ים הַ⁠מַּכִּ֧ים אֶת ־ מִצְרַ֛יִם בְּ⁠כָל ־ מַכָּ֖ה בַּ⁠מִּדְבָּֽר ׃⁹ הִֽתְחַזְּק֞וּ וִֽ⁠הְי֤וּ לַֽ⁠אֲנָשִׁים֙ פְּלִשְׁתִּ֔ים פֶּ֚ן תַּעַבְד֣וּ לָ⁠עִבְרִ֔ים כַּ⁠אֲשֶׁ֥ר עָבְד֖וּ לָ⁠כֶ֑ם וִ⁠הְיִיתֶ֥ם לַ⁠אֲנָשִׁ֖ים וְ⁠נִלְחַמְתֶּֽם ׃¹⁰ וַ⁠יִּלָּחֲמ֣וּ פְלִשְׁתִּ֗ים וַ⁠יִּנָּ֤גֶף יִשְׂרָאֵל֙ וַ⁠יָּנֻ֨סוּ֙ אִ֣ישׁ לְ⁠אֹהָלָ֔י⁠ו וַ⁠תְּהִ֥י הַ⁠מַּכָּ֖ה גְּדוֹלָ֣ה מְאֹ֑ד וַ⁠יִּפֹּל֙ מִ⁠יִּשְׂרָאֵ֔ל שְׁלֹשִׁ֥ים אֶ֖לֶף רַגְלִֽי ׃¹¹ וַ⁠אֲר֥וֹן אֱלֹהִ֖ים נִלְקָ֑ח וּ⁠שְׁנֵ֤י בְנֵֽי ־ עֵלִי֙ מֵ֔תוּ חָפְנִ֖י וּ⁠פִֽינְחָֽס ׃¹² וַ⁠יָּ֤רָץ אִישׁ ־ בִּנְיָמִן֙ מֵ⁠הַ⁠מַּ֣עֲרָכָ֔ה וַ⁠יָּבֹ֥א שִׁלֹ֖ה בַּ⁠יּ֣וֹם הַ⁠ה֑וּא וּ⁠מַדָּ֣י⁠ו קְרֻעִ֔ים וַ⁠אֲדָמָ֖ה עַל ־ רֹאשֽׁ⁠וֹ ׃¹³ וַ⁠יָּב֗וֹא וְ⁠הִנֵּ֣ה עֵ֠לִי יֹשֵׁ֨ב עַֽל ־ הַ⁠כִּסֵּ֜א יַ֥ד ¹ דֶּ֨רֶךְ֙ מְצַפֶּ֔ה כִּֽי ־ הָיָ֤ה לִבּ⁠וֹ֙ חָרֵ֔ד עַ֖ל אֲר֣וֹן הָ⁠אֱלֹהִ֑ים וְ⁠הָ⁠אִ֗ישׁ בָּ֚א לְ⁠הַגִּ֣יד בָּ⁠עִ֔יר וַ⁠תִּזְעַ֖ק כָּל ־ הָ⁠עִֽיר ׃¹⁴ וַ⁠יִּשְׁמַ֤ע עֵלִי֙ אֶת ־ ק֣וֹל הַ⁠צְּעָקָ֔ה וַ⁠יֹּ֕אמֶר מֶ֛ה ק֥וֹל הֶ⁠הָמ֖וֹן הַ⁠זֶּ֑ה וְ⁠הָ⁠אִ֣ישׁ מִהַ֔ר וַ⁠יָּבֹ֖א וַ⁠יַּגֵּ֥ד לְ⁠עֵלִֽי ׃¹⁵ וְ⁠עֵלִ֕י בֶּן ־ תִּשְׁעִ֥ים וּ⁠שְׁמֹנֶ֖ה שָׁנָ֑ה וְ⁠עֵינָ֣י⁠ו קָ֔מָה וְ⁠לֹ֥א יָכ֖וֹל לִ⁠רְאֽוֹת ׃¹⁶ וַ⁠יֹּ֨אמֶר הָ⁠אִ֜ישׁ אֶל ־ עֵלִ֗י אָֽנֹכִי֙ הַ⁠בָּ֣א מִן ־ הַ⁠מַּעֲרָכָ֔ה וַ⁠אֲנִ֕י מִן ־ הַ⁠מַּעֲרָכָ֖ה נַ֣סְתִּי הַ⁠יּ֑וֹם וַ⁠יֹּ֛אמֶר מֶֽה ־ הָיָ֥ה הַ⁠דָּבָ֖ר בְּנִֽ⁠י ׃¹⁷ וַ⁠יַּ֨עַן הַֽ⁠מְבַשֵּׂ֜ר וַ⁠יֹּ֗אמֶר נָ֤ס יִשְׂרָאֵל֙ לִ⁠פְנֵ֣י פְלִשְׁתִּ֔ים וְ⁠גַ֛ם מַגֵּפָ֥ה גְדוֹלָ֖ה הָיְתָ֣ה בָ⁠עָ֑ם וְ⁠גַם ־ שְׁנֵ֨י בָנֶ֜י⁠ךָ מֵ֗תוּ חָפְנִי֙ וּ⁠פִ֣ינְחָ֔ס וַ⁠אֲר֥וֹן הָ⁠אֱלֹהִ֖ים נִלְקָֽחָה ׃פ¹⁸ וַ⁠יְהִ֞י כְּ⁠הַזְכִּיר֣⁠וֹ ׀ אֶת ־ אֲר֣וֹן הָ⁠אֱלֹהִ֗ים וַ⁠יִּפֹּ֣ל מֵֽ⁠עַל ־ הַ֠⁠כִּסֵּא אֲחֹ֨רַנִּ֜ית בְּעַ֣ד ׀ יַ֣ד הַ⁠שַּׁ֗עַר וַ⁠תִּשָּׁבֵ֤ר מַפְרַקְתּ⁠וֹ֙ וַ⁠יָּמֹ֔ת כִּֽי ־ זָקֵ֥ן הָ⁠אִ֖ישׁ וְ⁠כָבֵ֑ד וְ⁠ה֛וּא שָׁפַ֥ט אֶת ־ יִשְׂרָאֵ֖ל אַרְבָּעִ֥ים שָׁנָֽה ׃¹⁹ וְ⁠כַלָּת֣⁠וֹ אֵֽשֶׁת ־ פִּינְחָס֮ הָרָ֣ה לָ⁠לַת֒ וַ⁠תִּשְׁמַ֣ע אֶת ־ הַ⁠שְּׁמֻעָ֔ה אֶל ־ הִלָּקַח֙ אֲר֣וֹן הָ⁠אֱלֹהִ֔ים וּ⁠מֵ֥ת חָמִ֖י⁠הָ וְ⁠אִישָׁ֑⁠הּ וַ⁠תִּכְרַ֣ע וַ⁠תֵּ֔לֶד כִּֽי ־ נֶהֶפְכ֥וּ עָלֶ֖י⁠הָ צִרֶֽי⁠הָ ׃²⁰ וּ⁠כְ⁠עֵ֣ת מוּתָ֗⁠הּ וַ⁠תְּדַבֵּ֨רְנָה֙ הַ⁠נִּצָּב֣וֹת עָלֶ֔י⁠הָ אַל ־ תִּֽירְאִ֖י כִּ֣י בֵ֣ן יָלָ֑דְתְּ וְ⁠לֹ֥א עָנְתָ֖ה וְ⁠לֹא ־ שָׁ֥תָה לִבָּֽ⁠הּ ׃²¹ וַ⁠תִּקְרָ֣א לַ⁠נַּ֗עַר אִֽי ־ כָבוֹד֙ לֵ⁠אמֹ֔ר גָּלָ֥ה כָב֖וֹד מִ⁠יִּשְׂרָאֵ֑ל אֶל ־ הִלָּקַח֙ אֲר֣וֹן הָ⁠אֱלֹהִ֔ים וְ⁠אֶל ־ חָמִ֖י⁠הָ וְ⁠אִישָֽׁ⁠הּ ׃²² וַ⁠תֹּ֕אמֶר גָּלָ֥ה כָב֖וֹד מִ⁠יִּשְׂרָאֵ֑ל כִּ֥י נִלְקַ֖ח אֲר֥וֹן הָ⁠אֱלֹהִֽים ׃פ

¹K יך

Chapter 5

¹ וּ⁠פְלִשְׁתִּים֙ לָֽקְח֔וּ אֵ֖ת אֲר֣וֹן הָ⁠אֱלֹהִ֑ים וַ⁠יְבִאֻ֛⁠הוּ מֵ⁠אֶ֥בֶן הָעֵ֖זֶר אַשְׁדּֽוֹדָ⁠ה ׃² וַ⁠יִּקְח֤וּ פְלִשְׁתִּים֙ אֶת ־ אֲר֣וֹן הָ⁠אֱלֹהִ֔ים וַ⁠יָּבִ֥יאוּ אֹת֖⁠וֹ בֵּ֣ית דָּג֑וֹן וַ⁠יַּצִּ֥יגוּ אֹת֖⁠וֹ אֵ֥צֶל דָּגֽוֹן ׃³ וַ⁠יַּשְׁכִּ֤מוּ אַשְׁדּוֹדִים֙ מִֽ⁠מָּחֳרָ֔ת וְ⁠הִנֵּ֣ה דָג֗וֹן נֹפֵ֤ל לְ⁠פָנָי⁠ו֙ אַ֔רְצָ⁠ה לִ⁠פְנֵ֖י אֲר֣וֹן יְהוָ֑ה וַ⁠יִּקְחוּ֙ אֶת ־ דָּג֔וֹן וַ⁠יָּשִׁ֥בוּ אֹת֖⁠וֹ לִ⁠מְקוֹמֽ⁠וֹ ׃⁴ וַ⁠יַּשְׁכִּ֣מוּ בַ⁠בֹּקֶר֮ מִֽ⁠מָּחֳרָת֒ וְ⁠הִנֵּ֣ה דָג֗וֹן נֹפֵ֤ל לְ⁠פָנָי⁠ו֙ אַ֔רְצָ⁠ה לִ⁠פְנֵ֖י אֲר֣וֹן יְהוָ֑ה וְ⁠רֹ֨אשׁ דָּג֜וֹן וּ⁠שְׁתֵּ֣י ׀ כַּפּ֣וֹת יָדָ֗י⁠ו כְּרֻתוֹת֙ אֶל ־ הַ⁠מִּפְתָּ֔ן רַ֥ק דָּג֖וֹן נִשְׁאַ֥ר עָלָֽי⁠ו ׃⁵ עַל ־ כֵּ֡ן לֹֽא ־ יִדְרְכוּ֩ כֹהֲנֵ֨י דָג֜וֹן וְ⁠כָֽל ־ הַ⁠בָּאִ֧ים בֵּית ־ דָּג֛וֹן עַל ־ מִפְתַּ֥ן דָּג֖וֹן בְּ⁠אַשְׁדּ֑וֹד עַ֖ד הַ⁠יּ֥וֹם הַ⁠זֶּֽה ׃ס⁶ וַ⁠תִּכְבַּ֧ד יַד ־ יְהוָ֛ה אֶל ־ הָ⁠אַשְׁדּוֹדִ֖ים וַ⁠יְשִׁמֵּ֑⁠ם וַ⁠יַּ֤ךְ אֹתָ⁠ם֙ ב⁠עפלים ¹ אֶת ־ אַשְׁדּ֖וֹד וְ⁠אֶת ־ גְּבוּלֶֽי⁠הָ ׃⁷ וַ⁠יִּרְא֥וּ אַנְשֵֽׁי ־ אַשְׁדּ֖וֹד כִּֽי ־ כֵ֑ן וְ⁠אָמְר֗וּ לֹֽא ־ יֵשֵׁ֞ב אֲר֨וֹן אֱלֹהֵ֤י יִשְׂרָאֵל֙ עִמָּ֔⁠נוּ כִּֽי ־ קָשְׁתָ֤ה יָד⁠וֹ֙ עָלֵ֔י⁠נוּ וְ⁠עַ֖ל דָּג֥וֹן אֱלֹהֵֽי⁠נוּ ׃⁸ וַ⁠יִּשְׁלְח֡וּ וַ⁠יַּאַסְפוּ֩ אֶת ־ כָּל ־ סַרְנֵ֨י פְלִשְׁתִּ֜ים אֲלֵי⁠הֶ֗ם וַ⁠יֹּֽאמְרוּ֙ מַֽה ־ נַּעֲשֶׂ֗ה לַֽ⁠אֲרוֹן֙ אֱלֹהֵ֣י יִשְׂרָאֵ֔ל וַ⁠יֹּ֣אמְר֔וּ גַּ֣ת יִסֹּ֔ב אֲר֖וֹן אֱלֹהֵ֣י יִשְׂרָאֵ֑ל וַ⁠יַּסֵּ֕בּוּ אֶת ־ אֲר֖וֹן אֱלֹהֵ֥י יִשְׂרָאֵֽל ׃ס⁹ וַ⁠יְהִ֞י אַחֲרֵ֣י ׀ הֵסַ֣בּוּ אֹת֗⁠וֹ וַ⁠תְּהִ֨י יַד ־ יְהוָ֤ה ׀ בָּ⁠עִיר֙ מְהוּמָה֙ גְּדוֹלָ֣ה מְאֹ֔ד וַ⁠יַּךְ֙ אֶת ־ אַנְשֵׁ֣י הָ⁠עִ֔יר מִ⁠קָּטֹ֖ן וְ⁠עַד ־ גָּד֑וֹל וַ⁠יִּשָּׂתְר֥וּ לָ⁠הֶ֖ם עפלים ׃²¹⁰ וַֽ⁠יְשַׁלְּח֛וּ אֶת ־ אֲר֥וֹן הָ⁠אֱלֹהִ֖ים עֶקְר֑וֹן וַ⁠יְהִ֗י כְּ⁠ב֨וֹא אֲר֤וֹן הָ⁠אֱלֹהִים֙ עֶקְר֔וֹן וַ⁠יִּזְעֲק֨וּ הָֽ⁠עֶקְרֹנִ֜ים לֵ⁠אמֹ֗ר הֵסַ֤בּוּ אֵלַ⁠י֙ אֶת ־ אֲרוֹן֙ אֱלֹהֵ֣י יִשְׂרָאֵ֔ל לַ⁠הֲמִיתֵ֖⁠נִי וְ⁠אֶת ־ עַמִּֽ⁠י ׃¹¹ וַ⁠יִּשְׁלְח֨וּ וַ⁠יַּאַסְפ֜וּ אֶת ־ כָּל ־ סַרְנֵ֣י פְלִשְׁתִּ֗ים וַ⁠יֹּֽאמְרוּ֙ שַׁלְּח֞וּ אֶת ־ אֲר֨וֹן אֱלֹהֵ֤י יִשְׂרָאֵל֙ וְ⁠יָשֹׁ֣ב לִ⁠מְקֹמ֔⁠וֹ וְ⁠לֹֽא ־ יָמִ֥ית אֹתִ֖⁠י וְ⁠אֶת ־ עַמִּ֑⁠י כִּֽי ־ הָיְתָ֤ה מְהֽוּמַת ־ מָ֨וֶת֙ בְּ⁠כָל ־ הָ⁠עִ֔יר כָּבְדָ֥ה מְאֹ֛ד יַ֥ד הָ⁠אֱלֹהִ֖ים שָֽׁם ׃¹² וְ⁠הָֽ⁠אֲנָשִׁים֙ אֲשֶׁ֣ר לֹא ־ מֵ֔תוּ הֻכּ֖וּ ב⁠עפלים ³ וַ⁠תַּ֛עַל שַֽׁוְעַ֥ת הָ⁠עִ֖יר הַ⁠שָּׁמָֽיִם ׃

¹Q בַּטְּחֹרִ֔ים

²Q טְחֹרִֽים

³Q בַּטְּחֹרִ֑ים

Chapter 6

¹ וַ⁠יְהִ֧י אֲרוֹן ־ יְהוָ֛ה בִּ⁠שְׂדֵ֥ה פְלִשְׁתִּ֖ים שִׁבְעָ֥ה חֳדָשִֽׁים ׃² וַ⁠יִּקְרְא֣וּ פְלִשְׁתִּ֗ים לַ⁠כֹּהֲנִ֤ים וְ⁠לַ⁠קֹּֽסְמִים֙ לֵ⁠אמֹ֔ר מַֽה ־ נַּעֲשֶׂ֖ה לַ⁠אֲר֣וֹן יְהוָ֑ה הוֹדִעֻ֕⁠נוּ בַּ⁠מֶּ֖ה נְשַׁלְּחֶ֥⁠נּוּ לִ⁠מְקוֹמֽ⁠וֹ ׃³ וַ⁠יֹּאמְר֗וּ אִֽם ־ מְשַׁלְּחִ֞ים אֶת ־ אֲר֨וֹן אֱלֹהֵ֤י יִשְׂרָאֵל֙ אַל ־ תְּשַׁלְּח֤וּ אֹת⁠וֹ֙ רֵיקָ֔ם כִּֽי ־ הָשֵׁ֥ב תָּשִׁ֛יבוּ ל֖⁠וֹ אָשָׁ֑ם אָ֤ז תֵּרָֽפְאוּ֙ וְ⁠נוֹדַ֣ע לָ⁠כֶ֔ם לָ֛⁠מָּה לֹא ־ תָס֥וּר יָד֖⁠וֹ מִ⁠כֶּֽם ׃⁴ וַ⁠יֹּאמְר֗וּ מָ֣ה הָ⁠אָשָׁם֮ אֲשֶׁ֣ר נָשִׁ֣יב ל⁠וֹ֒ וַ⁠יֹּאמְר֗וּ מִסְפַּר֙ סַרְנֵ֣י פְלִשְׁתִּ֔ים חֲמִשָּׁה֙ עפלי ¹ זָהָ֔ב וַ⁠חֲמִשָּׁ֖ה עַכְבְּרֵ֣י זָהָ֑ב כִּֽי ־ מַגֵּפָ֥ה אַחַ֛ת לְ⁠כֻלָּ֖⁠ם וּ⁠לְ⁠סַרְנֵי⁠כֶֽם ׃⁵ וַ⁠עֲשִׂיתֶם֩ צַלְמֵ֨י עפלי⁠כם ² וְ⁠צַלְמֵ֣י עַכְבְּרֵי⁠כֶ֗ם הַ⁠מַּשְׁחִיתִם֙ אֶת ־ הָ⁠אָ֔רֶץ וּ⁠נְתַתֶּ֛ם לֵ⁠אלֹהֵ֥י יִשְׂרָאֵ֖ל כָּב֑וֹד אוּלַ֗י יָקֵ֤ל אֶת ־ יָד⁠וֹ֙ מֵֽ⁠עֲלֵי⁠כֶ֔ם וּ⁠מֵ⁠עַ֥ל אֱלֹהֵי⁠כֶ֖ם וּ⁠מֵ⁠עַ֥ל אַרְצְ⁠כֶֽם ׃⁶ וְ⁠לָ֤⁠מָּה תְכַבְּדוּ֙ אֶת ־ לְבַבְ⁠כֶ֔ם כַּ⁠אֲשֶׁ֧ר כִּבְּד֛וּ מִצְרַ֥יִם וּ⁠פַרְעֹ֖ה אֶת ־ לִבָּ֑⁠ם הֲ⁠לוֹא֙ כַּ⁠אֲשֶׁ֣ר הִתְעַלֵּ֣ל בָּ⁠הֶ֔ם וַֽ⁠יְשַׁלְּח֖וּ⁠ם וַ⁠יֵּלֵֽכוּ ׃⁷ וְ⁠עַתָּ֗ה קְח֨וּ וַ⁠עֲשׂ֜וּ עֲגָלָ֤ה חֲדָשָׁה֙ אֶחָ֔ת וּ⁠שְׁתֵּ֤י פָרוֹת֙ עָל֔וֹת אֲשֶׁ֛ר לֹא ־ עָלָ֥ה עֲלֵי⁠הֶ֖ם עֹ֑ל וַ⁠אֲסַרְתֶּ֤ם אֶת ־ הַ⁠פָּרוֹת֙ בָּ⁠עֲגָלָ֔ה וַ⁠הֲשֵׁיבֹתֶ֧ם בְּנֵי⁠הֶ֛ם מֵ⁠אַחֲרֵי⁠הֶ֖ם הַ⁠בָּֽיְתָ⁠ה ׃⁸ וּ⁠לְקַחְתֶּ֞ם אֶת ־ אֲר֣וֹן יְהוָ֗ה וּ⁠נְתַתֶּ֤ם אֹת⁠וֹ֙ אֶל ־ הָ֣⁠עֲגָלָ֔ה וְ⁠אֵ֣ת ׀ כְּלֵ֣י הַ⁠זָּהָ֗ב אֲשֶׁ֨ר הֲשֵׁבֹתֶ֥ם ל⁠וֹ֙ אָשָׁ֔ם תָּשִׂ֥ימוּ בָ⁠אַרְגַּ֖ז מִ⁠צִּדּ֑⁠וֹ וְ⁠שִׁלַּחְתֶּ֥ם אֹת֖⁠וֹ וְ⁠הָלָֽךְ ׃⁹ וּ⁠רְאִיתֶ֗ם אִם ־ דֶּ֨רֶךְ גְּבוּל֤⁠וֹ יַֽעֲלֶה֙ בֵּ֣ית שֶׁ֔מֶשׁ ה֚וּא עָ֣שָׂה לָ֔⁠נוּ אֶת ־ הָ⁠רָעָ֥ה הַ⁠גְּדוֹלָ֖ה הַ⁠זֹּ֑את וְ⁠אִם ־ לֹ֗א וְ⁠יָדַ֨עְנוּ֙ כִּ֣י לֹ֤א יָד⁠וֹ֙ נָ֣גְעָה בָּ֔⁠נוּ מִקְרֶ֥ה ה֖וּא הָ֥יָה לָֽ⁠נוּ ׃¹⁰ וַ⁠יַּעֲשׂ֤וּ הָ⁠אֲנָשִׁים֙ כֵּ֔ן וַ⁠יִּקְח֗וּ שְׁתֵּ֤י פָרוֹת֙ עָל֔וֹת וַ⁠יַּאַסְר֖וּ⁠ם בָּ⁠עֲגָלָ֑ה וְ⁠אֶת ־ בְּנֵי⁠הֶ֖ם כָּל֥וּ בַ⁠בָּֽיִת ׃¹¹ וַ⁠יָּשִׂ֛מוּ אֶת ־ אֲר֥וֹן יְהוָ֖ה אֶל ־ הָ⁠עֲגָלָ֑ה וְ⁠אֵ֣ת הָ⁠אַרְגַּ֗ז וְ⁠אֵת֙ עַכְבְּרֵ֣י הַ⁠זָּהָ֔ב וְ⁠אֵ֖ת צַלְמֵ֥י טְחֹרֵי⁠הֶֽם ׃¹² וַ⁠יִשַּׁ֨רְנָה הַ⁠פָּר֜וֹת בַּ⁠דֶּ֗רֶךְ עַל ־ דֶּ֨רֶךְ֙ בֵּ֣ית שֶׁ֔מֶשׁ בִּ⁠מְסִלָּ֣ה אַחַ֗ת הָלְכ֤וּ הָלֹךְ֙ וְ⁠גָע֔וֹ וְ⁠לֹא ־ סָ֖רוּ יָמִ֣ין וּ⁠שְׂמֹ֑אול וְ⁠סַרְנֵ֤י פְלִשְׁתִּים֙ הֹלְכִ֣ים אַחֲרֵי⁠הֶ֔ם עַד ־ גְּב֖וּל בֵּ֥ית שָֽׁמֶשׁ ׃¹³ וּ⁠בֵ֣ית שֶׁ֔מֶשׁ קֹצְרִ֥ים קְצִיר ־ חִטִּ֖ים בָּ⁠עֵ֑מֶק וַ⁠יִּשְׂא֣וּ אֶת ־ עֵינֵי⁠הֶ֗ם וַ⁠יִּרְאוּ֙ אֶת ־ הָ֣⁠אָר֔וֹן וַֽ⁠יִּשְׂמְח֖וּ לִ⁠רְאֽוֹת ׃¹⁴ וְ⁠הָ⁠עֲגָלָ֡ה בָּ֠אָה אֶל ־ שְׂדֵ֨ה יְהוֹשֻׁ֤עַ בֵּֽית ־ הַשִּׁמְשִׁי֙ וַ⁠תַּעֲמֹ֣ד שָׁ֔ם וְ⁠שָׁ֖ם אֶ֣בֶן גְּדוֹלָ֑ה וַֽ⁠יְבַקְּעוּ֙ אֶת ־ עֲצֵ֣י הָ⁠עֲגָלָ֔ה וְ⁠אֶת ־ הַ֨⁠פָּר֔וֹת הֶעֱל֥וּ עֹלָ֖ה לַ⁠יהוָֽה ׃ס¹⁵ וְ⁠הַ⁠לְוִיִּ֞ם הוֹרִ֣ידוּ ׀ אֶת ־ אֲר֣וֹן יְהוָ֗ה וְ⁠אֶת ־ הָ⁠אַרְגַּ֤ז אֲשֶׁר ־ אִתּ⁠וֹ֙ אֲשֶׁר ־ בּ֣⁠וֹ כְלֵֽי ־ זָהָ֔ב וַ⁠יָּשִׂ֖מוּ אֶל ־ הָ⁠אֶ֣בֶן הַ⁠גְּדוֹלָ֑ה וְ⁠אַנְשֵׁ֣י בֵֽית ־ שֶׁ֗מֶשׁ הֶעֱל֨וּ עֹל֜וֹת וַֽ⁠יִּזְבְּח֧וּ זְבָחִ֛ים בַּ⁠יּ֥וֹם הַ⁠ה֖וּא לַֽ⁠יהוָֽה ׃¹⁶ וַ⁠חֲמִשָּׁ֥ה סַרְנֵֽי ־ פְלִשְׁתִּ֖ים רָא֑וּ וַ⁠יָּשֻׁ֥בוּ עֶקְר֖וֹן בַּ⁠יּ֥וֹם הַ⁠הֽוּא ׃ס¹⁷ וְ⁠אֵ֨לֶּה֙ טְחֹרֵ֣י הַ⁠זָּהָ֔ב אֲשֶׁ֨ר הֵשִׁ֧יבוּ פְלִשְׁתִּ֛ים אָשָׁ֖ם לַֽ⁠יהוָ֑ה לְ⁠אַשְׁדּ֨וֹד אֶחָ֜ד לְ⁠עַזָּ֤ה אֶחָד֙ לְ⁠אַשְׁקְל֣וֹן אֶחָ֔ד לְ⁠גַ֥ת אֶחָ֖ד לְ⁠עֶקְר֥וֹן אֶחָֽד ׃ס¹⁸ וְ⁠עַכְבְּרֵ֣י הַ⁠זָּהָ֗ב מִסְפַּ֞ר כָּל ־ עָרֵ֤י פְלִשְׁתִּים֙ לַ⁠חֲמֵ֣שֶׁת הַ⁠סְּרָנִ֔ים מֵ⁠עִ֣יר מִבְצָ֔ר וְ⁠עַ֖ד כֹּ֣פֶר הַ⁠פְּרָזִ֑י וְ⁠עַ֣ד ׀ אָבֵ֣ל הַ⁠גְּדוֹלָ֗ה אֲשֶׁ֨ר הִנִּ֤יחוּ עָלֶ֨י⁠הָ֙ אֵ֚ת אֲר֣וֹן יְהוָ֔ה עַ֚ד הַ⁠יּ֣וֹם הַ⁠זֶּ֔ה בִּ⁠שְׂדֵ֥ה יְהוֹשֻׁ֖עַ בֵּֽית ־ הַשִּׁמְשִֽׁי ׃¹⁹ וַ⁠יַּ֞ךְ בְּ⁠אַנְשֵׁ֣י בֵֽית ־ שֶׁ֗מֶשׁ כִּ֤י רָאוּ֙ בַּ⁠אֲר֣וֹן יְהוָ֔ה וַ⁠יַּ֤ךְ בָּ⁠עָם֙ שִׁבְעִ֣ים אִ֔ישׁ חֲמִשִּׁ֥ים אֶ֖לֶף אִ֑ישׁ וַ⁠יִּֽתְאַבְּל֣וּ הָ⁠עָ֔ם כִּֽי ־ הִכָּ֧ה יְהוָ֛ה בָּ⁠עָ֖ם מַכָּ֥ה גְדוֹלָֽה ²⁰ וַ⁠יֹּֽאמְרוּ֙ אַנְשֵׁ֣י בֵֽית ־ שֶׁ֔מֶשׁ מִ֚י יוּכַ֣ל לַ⁠עֲמֹ֔ד לִ⁠פְנֵ֨י יְהוָ֧ה הָ⁠אֱלֹהִ֛ים הַ⁠קָּד֖וֹשׁ הַ⁠זֶּ֑ה וְ⁠אֶל ־ מִ֖י יַעֲלֶ֥ה מֵ⁠עָלֵֽי⁠נוּ ׃ס²¹ וַֽ⁠יִּשְׁלְחוּ֙ מַלְאָכִ֔ים אֶל ־ יוֹשְׁבֵ֥י קִרְיַת ־ יְעָרִ֖ים לֵ⁠אמֹ֑ר הֵשִׁ֤בוּ פְלִשְׁתִּים֙ אֶת ־ אֲר֣וֹן יְהוָ֔ה רְד֕וּ הַעֲל֥וּ אֹת֖⁠וֹ אֲלֵי⁠כֶֽם ׃

¹Q טְחֹרֵ֣י

²Q טְחֹרֵיכֶ֜ם

Chapter 7

¹ וַ⁠יָּבֹ֜אוּ אַנְשֵׁ֣י ׀ קִרְיַ֣ת יְעָרִ֗ים וַֽ⁠יַּעֲלוּ֙ אֶת ־ אֲר֣וֹן יְהוָ֔ה וַ⁠יָּבִ֣אוּ אֹת֔⁠וֹ אֶל ־ בֵּ֥ית אֲבִינָדָ֖ב בַּ⁠גִּבְעָ֑ה וְ⁠אֶת ־ אֶלְעָזָ֤ר בְּנ⁠וֹ֙ קִדְּשׁ֔וּ לִ⁠שְׁמֹ֖ר אֶת ־ אֲר֥וֹן יְהוָֽה ׃פ² וַ⁠יְהִ֗י מִ⁠יּ֞וֹם שֶׁ֤בֶת הָֽ⁠אָרוֹן֙ בְּ⁠קִרְיַ֣ת יְעָרִ֔ים וַ⁠יִּרְבּוּ֙ הַ⁠יָּמִ֔ים וַ⁠יִּֽהְי֖וּ עֶשְׂרִ֣ים שָׁנָ֑ה וַ⁠יִּנָּה֛וּ כָּל ־ בֵּ֥ית יִשְׂרָאֵ֖ל אַחֲרֵ֥י יְהוָֽה ׃ס³ וַ⁠יֹּ֣אמֶר שְׁמוּאֵ֗ל אֶל ־ כָּל ־ בֵּ֣ית יִשְׂרָאֵל֮ לֵ⁠אמֹר֒ אִם ־ בְּ⁠כָל ־ לְבַבְ⁠כֶ֗ם אַתֶּ֤ם שָׁבִים֙ אֶל ־ יְהוָ֔ה הָסִ֜ירוּ אֶת ־ אֱלֹהֵ֧י הַ⁠נֵּכָ֛ר מִ⁠תּוֹכְ⁠כֶ֖ם וְ⁠הָ⁠עַשְׁתָּר֑וֹת וְ⁠הָכִ֨ינוּ לְבַבְ⁠כֶ֤ם אֶל ־ יְהוָה֙ וְ⁠עִבְדֻ֣⁠הוּ לְ⁠בַדּ֔⁠וֹ וְ⁠יַצֵּ֥ל אֶתְ⁠כֶ֖ם מִ⁠יַּ֥ד פְּלִשְׁתִּֽים ׃⁴ וַ⁠יָּסִ֨ירוּ֙ בְּנֵ֣י יִשְׂרָאֵ֔ל אֶת ־ הַ⁠בְּעָלִ֖ים וְ⁠אֶת ־ הָ⁠עַשְׁתָּרֹ֑ת וַ⁠יַּעַבְד֥וּ אֶת ־ יְהוָ֖ה לְ⁠בַדּֽ⁠וֹ ׃פ⁵ וַ⁠יֹּ֣אמֶר שְׁמוּאֵ֔ל קִבְצ֥וּ אֶת ־ כָּל ־ יִשְׂרָאֵ֖ל הַ⁠מִּצְפָּ֑תָ⁠ה וְ⁠אֶתְפַּלֵּ֥ל בַּעַדְ⁠כֶ֖ם אֶל ־ יְהוָֽה ׃⁶ וַ⁠יִּקָּבְצ֣וּ הַ֠⁠מִּצְפָּתָ⁠ה וַ⁠יִּֽשְׁאֲבוּ ־ מַ֜יִם וַֽ⁠יִּשְׁפְּכ֣וּ ׀ לִ⁠פְנֵ֣י יְהוָ֗ה וַ⁠יָּצ֨וּמוּ֙ בַּ⁠יּ֣וֹם הַ⁠ה֔וּא וַ⁠יֹּ֣אמְרוּ שָׁ֔ם חָטָ֖אנוּ לַ⁠יהוָ֑ה וַ⁠יִּשְׁפֹּ֧ט שְׁמוּאֵ֛ל אֶת ־ בְּנֵ֥י יִשְׂרָאֵ֖ל בַּ⁠מִּצְפָּֽה ׃⁷ וַ⁠יִּשְׁמְע֣וּ פְלִשְׁתִּ֗ים כִּֽי ־ הִתְקַבְּצ֤וּ בְנֵֽי ־ יִשְׂרָאֵל֙ הַ⁠מִּצְפָּ֔תָ⁠ה וַ⁠יַּעֲל֥וּ סַרְנֵֽי ־ פְלִשְׁתִּ֖ים אֶל ־ יִשְׂרָאֵ֑ל וַֽ⁠יִּשְׁמְעוּ֙ בְּנֵ֣י יִשְׂרָאֵ֔ל וַ⁠יִּֽרְא֖וּ מִ⁠פְּנֵ֥י פְלִשְׁתִּֽים ׃⁸ וַ⁠יֹּאמְר֤וּ בְנֵֽי ־ יִשְׂרָאֵל֙ אֶל ־ שְׁמוּאֵ֔ל אַל ־ תַּחֲרֵ֣שׁ מִמֶּ֔⁠נּוּ מִ⁠זְּעֹ֖ק אֶל ־ יְהוָ֣ה אֱלֹהֵ֑י⁠נוּ וְ⁠יֹשִׁעֵ֖⁠נוּ מִ⁠יַּ֥ד פְּלִשְׁתִּֽים ׃⁹ וַ⁠יִּקַּ֣ח שְׁמוּאֵ֗ל טְלֵ֤ה חָלָב֙ אֶחָ֔ד וַיַּעֲלֵ֧הוּ ¹ עוֹלָ֛ה כָּלִ֖יל לַֽ⁠יהוָ֑ה וַ⁠יִּזְעַ֨ק שְׁמוּאֵ֤ל אֶל ־ יְהוָה֙ בְּעַ֣ד יִשְׂרָאֵ֔ל וַֽ⁠יַּעֲנֵ֖⁠הוּ יְהוָֽה ׃¹⁰ וַ⁠יְהִ֤י שְׁמוּאֵל֙ מַעֲלֶ֣ה הָ⁠עוֹלָ֔ה וּ⁠פְלִשְׁתִּ֣ים נִגְּשׁ֔וּ לַ⁠מִּלְחָמָ֖ה בְּ⁠יִשְׂרָאֵ֑ל וַ⁠יַּרְעֵ֣ם יְהוָ֣ה ׀ בְּ⁠קוֹל ־ גָּ֠דוֹל בַּ⁠יּ֨וֹם הַ⁠ה֤וּא עַל ־ פְּלִשְׁתִּים֙ וַ⁠יְהֻמֵּ֔⁠ם וַ⁠יִּנָּגְפ֖וּ לִ⁠פְנֵ֥י יִשְׂרָאֵֽל ׃¹¹ וַ⁠יֵּ֨צְא֜וּ אַנְשֵׁ֤י יִשְׂרָאֵל֙ מִן ־ הַ⁠מִּצְפָּ֔ה וַֽ⁠יִּרְדְּפ֖וּ אֶת ־ פְּלִשְׁתִּ֑ים וַ⁠יַּכּ֕וּ⁠ם עַד ־ מִ⁠תַּ֖חַת לְ⁠בֵ֥ית כָּֽר ׃¹² וַ⁠יִּקַּ֨ח שְׁמוּאֵ֜ל אֶ֣בֶן אַחַ֗ת וַ⁠יָּ֤שֶׂם בֵּֽין ־ הַ⁠מִּצְפָּה֙ וּ⁠בֵ֣ין הַ⁠שֵּׁ֔ן וַ⁠יִּקְרָ֥א אֶת ־ שְׁמָ֖⁠הּ אֶ֣בֶן הָעָ֑זֶר וַ⁠יֹּאמַ֕ר עַד ־ הֵ֖נָּה עֲזָרָ֥⁠נוּ יְהוָֽה ׃¹³ וַ⁠יִּכָּֽנְעוּ֙ הַ⁠פְּלִשְׁתִּ֔ים וְ⁠לֹא ־ יָסְפ֣וּ ע֔וֹד לָ⁠ב֖וֹא בִּ⁠גְב֣וּל יִשְׂרָאֵ֑ל וַ⁠תְּהִ֤י יַד ־ יְהוָה֙ בַּ⁠פְּלִשְׁתִּ֔ים כֹּ֖ל יְמֵ֥י שְׁמוּאֵֽל ׃¹⁴ וַ⁠תָּשֹׁ֣בְנָה הֶ⁠עָרִ֡ים אֲשֶׁ֣ר לָֽקְחוּ ־ פְלִשְׁתִּים֩ מֵ⁠אֵ֨ת יִשְׂרָאֵ֤ל ׀ לְ⁠יִשְׂרָאֵל֙ מֵ⁠עֶקְר֣וֹן וְ⁠עַד ־ גַּ֔ת וְ⁠אֶ֨ת ־ גְּבוּלָ֔⁠ן הִצִּ֥יל יִשְׂרָאֵ֖ל מִ⁠יַּ֣ד פְּלִשְׁתִּ֑ים וַ⁠יְהִ֣י שָׁל֔וֹם בֵּ֥ין יִשְׂרָאֵ֖ל וּ⁠בֵ֥ין הָ⁠אֱמֹרִֽי ׃¹⁵ וַ⁠יִּשְׁפֹּ֤ט שְׁמוּאֵל֙ אֶת ־ יִשְׂרָאֵ֔ל כֹּ֖ל יְמֵ֥י חַיָּֽי⁠ו ׃¹⁶ וְ⁠הָלַ֗ךְ מִ⁠דֵּ֤י שָׁנָה֙ בְּ⁠שָׁנָ֔ה וְ⁠סָבַב֙ בֵּֽית ־ אֵ֔ל וְ⁠הַ⁠גִּלְגָּ֖ל וְ⁠הַ⁠מִּצְפָּ֑ה וְ⁠שָׁפַט֙ אֶת ־ יִשְׂרָאֵ֔ל אֵ֥ת כָּל ־ הַ⁠מְּקוֹמ֖וֹת הָ⁠אֵֽלֶּה ׃¹⁷ וּ⁠תְשֻׁבָת֤⁠וֹ הָ⁠רָמָ֨תָ⁠ה֙ כִּֽי ־ שָׁ֣ם בֵּית֔⁠וֹ וְ⁠שָׁ֖ם שָׁפָ֣ט אֶת ־ יִשְׂרָאֵ֑ל וַ⁠יִּֽבֶן ־ שָׁ֥ם מִזְבֵּ֖חַ לַֽ⁠יהוָֽה ׃פ

¹K ו⁠יעלה

Chapter 8

¹ וַ⁠יְהִ֕י כַּ⁠אֲשֶׁ֥ר זָקֵ֖ן שְׁמוּאֵ֑ל וַ⁠יָּ֧שֶׂם אֶת ־ בָּנָ֛י⁠ו שֹׁפְטִ֖ים לְ⁠יִשְׂרָאֵֽל ׃² וַ⁠יְהִ֞י שֶׁם ־ בְּנ֤⁠וֹ הַ⁠בְּכוֹר֙ יוֹאֵ֔ל וְ⁠שֵׁ֥ם מִשְׁנֵ֖⁠הוּ אֲבִיָּ֑ה שֹׁפְטִ֖ים בִּ⁠בְאֵ֥ר שָֽׁבַע ׃³ וְ⁠לֹֽא ־ הָלְכ֤וּ בָנָי⁠ו֙ בִּדְרָכָ֔יו ¹ וַ⁠יִּטּ֖וּ אַחֲרֵ֣י הַ⁠בָּ֑צַע וַ⁠יִּ֨קְחוּ ־ שֹׁ֔חַד וַ⁠יַּטּ֖וּ מִשְׁפָּֽט ׃פ⁴ וַ⁠יִּֽתְקַבְּצ֔וּ כֹּ֖ל זִקְנֵ֣י יִשְׂרָאֵ֑ל וַ⁠יָּבֹ֥אוּ אֶל ־ שְׁמוּאֵ֖ל הָ⁠רָמָֽתָ⁠ה ׃⁵ וַ⁠יֹּאמְר֣וּ אֵלָ֗י⁠ו הִנֵּה֙ אַתָּ֣ה זָקַ֔נְתָּ וּ⁠בָנֶ֕י⁠ךָ לֹ֥א הָלְכ֖וּ בִּ⁠דְרָכֶ֑י⁠ךָ עַתָּ֗ה שִֽׂימָ⁠ה ־ לָּ֥⁠נוּ מֶ֛לֶךְ לְ⁠שָׁפְטֵ֖⁠נוּ כְּ⁠כָל ־ הַ⁠גּוֹיִֽם ׃⁶ וַ⁠יֵּ֤רַע הַ⁠דָּבָר֙ בְּ⁠עֵינֵ֣י שְׁמוּאֵ֔ל כַּ⁠אֲשֶׁ֣ר אָמְר֔וּ תְּנָ⁠ה ־ לָּ֥⁠נוּ מֶ֖לֶךְ לְ⁠שָׁפְטֵ֑⁠נוּ וַ⁠יִּתְפַּלֵּ֥ל שְׁמוּאֵ֖ל אֶל ־ יְהוָֽה ׃פ⁷ וַ⁠יֹּ֤אמֶר יְהוָה֙ אֶל ־ שְׁמוּאֵ֔ל שְׁמַע֙ בְּ⁠ק֣וֹל הָ⁠עָ֔ם לְ⁠כֹ֥ל אֲשֶׁר ־ יֹאמְר֖וּ אֵלֶ֑י⁠ךָ כִּ֣י לֹ֤א אֹֽתְ⁠ךָ֙ מָאָ֔סוּ כִּֽי ־ אֹתִ֥⁠י מָאֲס֖וּ מִ⁠מְּלֹ֥ךְ עֲלֵי⁠הֶֽם ׃⁸ כְּ⁠כָֽל ־ הַ⁠מַּעֲשִׂ֣ים אֲשֶׁר ־ עָשׂ֗וּ מִ⁠יּוֹם֩ הַעֲלֹתִ֨⁠י אֹתָ֤⁠ם מִ⁠מִּצְרַ֨יִם֙ וְ⁠עַד ־ הַ⁠יּ֣וֹם הַ⁠זֶּ֔ה וַ⁠יַּ֣עַזְבֻ֔⁠נִי וַ⁠יַּעַבְד֖וּ אֱלֹהִ֣ים אֲחֵרִ֑ים כֵּ֛ן הֵ֥מָּה עֹשִׂ֖ים גַּם ־ לָֽ⁠ךְ ׃⁹ וְ⁠עַתָּ֖ה שְׁמַ֣ע בְּ⁠קוֹלָ֑⁠ם אַ֗ךְ כִּֽי ־ הָעֵ֤ד תָּעִיד֙ בָּ⁠הֶ֔ם וְ⁠הִגַּדְתָּ֣ לָ⁠הֶ֔ם מִשְׁפַּ֣ט הַ⁠מֶּ֔לֶךְ אֲשֶׁ֥ר יִמְלֹ֖ךְ עֲלֵי⁠הֶֽם ׃ס¹⁰ וַ⁠יֹּ֣אמֶר שְׁמוּאֵ֔ל אֵ֖ת כָּל ־ דִּבְרֵ֣י יְהוָ֑ה אֶל ־ הָ⁠עָ֕ם הַ⁠שֹּׁאֲלִ֥ים מֵ⁠אִתּ֖⁠וֹ מֶֽלֶךְ ׃ס¹¹ וַ⁠יֹּ֕אמֶר זֶ֗ה יִֽהְיֶה֙ מִשְׁפַּ֣ט הַ⁠מֶּ֔לֶךְ אֲשֶׁ֥ר יִמְלֹ֖ךְ עֲלֵי⁠כֶ֑ם אֶת ־ בְּנֵי⁠כֶ֣ם יִקָּ֗ח וְ⁠שָׂ֥ם ל⁠וֹ֙ בְּ⁠מֶרְכַּבְתּ֣⁠וֹ וּ⁠בְ⁠פָרָשָׁ֔י⁠ו וְ⁠רָצ֖וּ לִ⁠פְנֵ֥י מֶרְכַּבְתּֽ⁠וֹ ׃¹² וְ⁠לָ⁠שׂ֣וּם ל֔⁠וֹ שָׂרֵ֥י אֲלָפִ֖ים וְ⁠שָׂרֵ֣י חֲמִשִּׁ֑ים וְ⁠לַ⁠חֲרֹ֤שׁ חֲרִישׁ⁠וֹ֙ וְ⁠לִ⁠קְצֹ֣ר קְצִיר֔⁠וֹ וְ⁠לַ⁠עֲשׂ֥וֹת כְּלֵֽי ־ מִלְחַמְתּ֖⁠וֹ וּ⁠כְלֵ֥י רִכְבּֽ⁠וֹ ׃¹³ וְ⁠אֶת ־ בְּנוֹתֵי⁠כֶ֖ם יִקָּ֑ח לְ⁠רַקָּח֥וֹת וּ⁠לְ⁠טַבָּח֖וֹת וּ⁠לְ⁠אֹפֽוֹת ׃¹⁴ וְ⁠אֶת ־ שְׂ֠דֽוֹתֵי⁠כֶם וְ⁠אֶת ־ כַּרְמֵי⁠כֶ֧ם וְ⁠זֵיתֵי⁠כֶ֛ם הַ⁠טּוֹבִ֖ים יִקָּ֑ח וְ⁠נָתַ֖ן לַ⁠עֲבָדָֽי⁠ו ׃¹⁵ וְ⁠זַרְעֵי⁠כֶ֥ם וְ⁠כַרְמֵי⁠כֶ֖ם יַעְשֹׂ֑ר וְ⁠נָתַ֥ן לְ⁠סָרִיסָ֖י⁠ו וְ⁠לַ⁠עֲבָדָֽי⁠ו ׃¹⁶ וְ⁠אֶת ־ עַבְדֵי⁠כֶם֩ וְֽ⁠אֶת ־ שִׁפְח֨וֹתֵי⁠כֶ֜ם וְ⁠אֶת ־ בַּחוּרֵי⁠כֶ֧ם הַ⁠טּוֹבִ֛ים וְ⁠אֶת ־ חֲמוֹרֵי⁠כֶ֖ם יִקָּ֑ח וְ⁠עָשָׂ֖ה לִ⁠מְלַאכְתּֽ⁠וֹ ׃¹⁷ צֹאנְ⁠כֶ֖ם יַעְשֹׂ֑ר וְ⁠אַתֶּ֖ם תִּֽהְיוּ ־ ל֥⁠וֹ לַ⁠עֲבָדִֽים ׃¹⁸ וּ⁠זְעַקְתֶּם֙ בַּ⁠יּ֣וֹם הַ⁠ה֔וּא מִ⁠לִּ⁠פְנֵ֣י מַלְכְּ⁠כֶ֔ם אֲשֶׁ֥ר בְּחַרְתֶּ֖ם לָ⁠כֶ֑ם וְ⁠לֹֽא ־ יַעֲנֶ֧ה יְהוָ֛ה אֶתְ⁠כֶ֖ם בַּ⁠יּ֥וֹם הַ⁠הֽוּא ׃¹⁹ וַ⁠יְמָאֲנ֣וּ הָ⁠עָ֔ם לִ⁠שְׁמֹ֖עַ בְּ⁠ק֣וֹל שְׁמוּאֵ֑ל וַ⁠יֹּאמְר֣וּ לֹּ֔א כִּ֥י אִם ־ מֶ֖לֶךְ יִֽהְיֶ֥ה עָלֵֽי⁠נוּ ׃²⁰ וְ⁠הָיִ֥ינוּ גַם ־ אֲנַ֖חְנוּ כְּ⁠כָל ־ הַ⁠גּוֹיִ֑ם וּ⁠שְׁפָטָ֤⁠נוּ מַלְכֵּ֨⁠נוּ֙ וְ⁠יָצָ֣א לְ⁠פָנֵ֔י⁠נוּ וְ⁠נִלְחַ֖ם אֶת ־ מִלְחֲמֹתֵֽ⁠נוּ ׃²¹ וַ⁠יִּשְׁמַ֣ע שְׁמוּאֵ֔ל אֵ֖ת כָּל ־ דִּבְרֵ֣י הָ⁠עָ֑ם וַֽ⁠יְדַבְּרֵ֖⁠ם בְּ⁠אָזְנֵ֥י יְהוָֽה ׃פ²² וַ⁠יֹּ֨אמֶר יְהוָ֤ה אֶל ־ שְׁמוּאֵל֙ שְׁמַ֣ע בְּ⁠קוֹלָ֔⁠ם וְ⁠הִמְלַכְתָּ֥ לָ⁠הֶ֖ם מֶ֑לֶךְ וַ⁠יֹּ֤אמֶר שְׁמוּאֵל֙ אֶל ־ אַנְשֵׁ֣י יִשְׂרָאֵ֔ל לְכ֖וּ אִ֥ישׁ לְ⁠עִירֽ⁠וֹ ׃פ

¹K ב⁠דרכ⁠ו

Chapter 9

¹ וַֽ⁠יְהִי ־ אִ֣ישׁ מ⁠בן ־ ימין וּ֠⁠שְׁמ⁠וֹ קִ֣ישׁ בֶּן ־ אֲבִיאֵ֞ל בֶּן ־ צְר֧וֹר בֶּן ־ בְּכוֹרַ֛ת בֶּן ־ אֲפִ֖יחַ בֶּן ־ אִ֣ישׁ יְמִינִ֑י גִּבּ֖וֹר חָֽיִל ׃² וְ⁠ל⁠וֹ ־ הָיָ֨ה בֵ֜ן וּ⁠שְׁמ֤⁠וֹ שָׁאוּל֙ בָּח֣וּר וָ⁠ט֔וֹב וְ⁠אֵ֥ין אִ֛ישׁ מִ⁠בְּנֵ֥י יִשְׂרָאֵ֖ל ט֣וֹב מִמֶּ֑⁠נּוּ מִ⁠שִּׁכְמ֣⁠וֹ וָ⁠מַ֔עְלָ⁠ה גָּבֹ֖הַּ מִ⁠כָּל ־ הָ⁠עָֽם ׃³ וַ⁠תֹּאבַ֨דְנָה֙ הָ⁠אֲתֹנ֔וֹת לְ⁠קִ֖ישׁ אֲבִ֣י שָׁא֑וּל וַ⁠יֹּ֨אמֶר קִ֜ישׁ אֶל ־ שָׁא֣וּל בְּנ֗⁠וֹ קַח ־ נָ֤א אִתְּ⁠ךָ֙ אֶת ־ אַחַ֣ד מֵֽ⁠הַ⁠נְּעָרִ֔ים וְ⁠ק֣וּם לֵ֔ךְ בַּקֵּ֖שׁ אֶת ־ הָ⁠אֲתֹנֹֽת ׃⁴ וַ⁠יַּעֲבֹ֧ר בְּ⁠הַר ־ אֶפְרַ֛יִם וַ⁠יַּעֲבֹ֥ר בְּ⁠אֶֽרֶץ ־ שָׁלִ֖שָׁה וְ⁠לֹ֣א מָצָ֑אוּ וַ⁠יַּעַבְר֤וּ בְ⁠אֶֽרֶץ ־ שַׁעֲלִים֙ וָ⁠אַ֔יִן וַ⁠יַּעֲבֹ֥ר בְּ⁠אֶֽרֶץ ־ יְמִינִ֖י וְ⁠לֹ֥א מָצָֽאוּ ׃⁵ הֵ֗מָּה בָּ֚אוּ בְּ⁠אֶ֣רֶץ צ֔וּף וְ⁠שָׁא֥וּל אָמַ֛ר לְ⁠נַעֲר֥⁠וֹ אֲשֶׁר ־ עִמּ֖⁠וֹ לְכָ֣⁠ה וְ⁠נָשׁ֑וּבָה פֶּן ־ יֶחְדַּ֥ל אָבִ֛⁠י מִן ־ הָ⁠אֲתֹנ֖וֹת וְ⁠דָ֥אַג לָֽ⁠נוּ ׃⁶ וַ⁠יֹּ֣אמֶר ל֗⁠וֹ הִנֵּה ־ נָ֤א אִישׁ ־ אֱלֹהִים֙ בָּ⁠עִ֣יר הַ⁠זֹּ֔את וְ⁠הָ⁠אִ֣ישׁ נִכְבָּ֔ד כֹּ֥ל אֲשֶׁר ־ יְדַבֵּ֖ר בּ֣וֹא יָב֑וֹא עַתָּה֙ נֵ֣לֲכָה שָּׁ֔ם אוּלַי֙ יַגִּ֣יד לָ֔⁠נוּ אֶת ־ דַּרְכֵּ֖⁠נוּ אֲשֶׁר ־ הָלַ֥כְנוּ עָלֶֽי⁠הָ ׃⁷ וַ⁠יֹּ֨אמֶר שָׁא֜וּל לְ⁠נַעֲר֗⁠וֹ וְ⁠הִנֵּ֣ה נֵלֵךְ֮ וּ⁠מַה ־ נָּבִ֣יא לָ⁠אִישׁ֒ כִּ֤י הַ⁠לֶּ֨חֶם֙ אָזַ֣ל מִ⁠כֵּלֵ֔י⁠נוּ וּ⁠תְשׁוּרָ֥ה אֵין ־ לְ⁠הָבִ֖יא לְ⁠אִ֣ישׁ הָ⁠אֱלֹהִ֑ים מָ֖ה אִתָּֽ⁠נוּ ׃⁸ וַ⁠יֹּ֤סֶף הַ⁠נַּ֨עַר֙ לַ⁠עֲנ֣וֹת אֶת ־ שָׁא֔וּל וַ⁠יֹּ֕אמֶר הִנֵּה֙ נִמְצָ֣א בְ⁠יָדִ֔⁠י רֶ֖בַע שֶׁ֣קֶל כָּ֑סֶף וְ⁠נָֽתַתִּי֙ לְ⁠אִ֣ישׁ הָ⁠אֱלֹהִ֔ים וְ⁠הִגִּ֥יד לָ֖⁠נוּ אֶת ־ דַּרְכֵּֽ⁠נוּ ׃⁹ לְ⁠פָנִ֣ים ׀ בְּ⁠יִשְׂרָאֵ֗ל כֹּֽה ־ אָמַ֤ר הָ⁠אִישׁ֙ בְּ⁠לֶכְתּ⁠וֹ֙ לִ⁠דְר֣וֹשׁ אֱלֹהִ֔ים לְכ֥וּ וְ⁠נֵלְכָ֖ה עַד ־ הָ⁠רֹאֶ֑ה כִּ֤י לַ⁠נָּבִיא֙ הַ⁠יּ֔וֹם יִקָּרֵ֥א לְ⁠פָנִ֖ים הָ⁠רֹאֶֽה ׃¹⁰ וַ⁠יֹּ֨אמֶר שָׁא֧וּל לְ⁠נַעֲר֛⁠וֹ ט֥וֹב דְּבָרְ⁠ךָ֖ לְכָ֣⁠ה ׀ נֵלֵ֑כָה וַ⁠יֵּֽלְכוּ֙ אֶל ־ הָ⁠עִ֔יר אֲשֶׁר ־ שָׁ֖ם אִ֥ישׁ הָ⁠אֱלֹהִֽים ׃¹¹ הֵ֗מָּה עֹלִים֙ בְּ⁠מַעֲלֵ֣ה הָ⁠עִ֔יר וְ⁠הֵ֨מָּה֙ מָצְא֣וּ נְעָר֔וֹת יֹצְא֖וֹת לִ⁠שְׁאֹ֣ב מָ֑יִם וַ⁠יֹּאמְר֣וּ לָ⁠הֶ֔ן הֲ⁠יֵ֥שׁ בָּ⁠זֶ֖ה הָ⁠רֹאֶֽה ׃¹² וַ⁠תַּעֲנֶ֧ינָה אוֹתָ֛⁠ם וַ⁠תֹּאמַ֥רְנָה יֵּ֖שׁ הִנֵּ֣ה לְ⁠פָנֶ֑י⁠ךָ מַהֵ֣ר ׀ עַתָּ֗ה כִּ֤י הַ⁠יּוֹם֙ בָּ֣א לָ⁠עִ֔יר כִּ֣י זֶ֧בַח הַ⁠יּ֛וֹם לָ⁠עָ֖ם בַּ⁠בָּמָֽה ׃¹³ כְּ⁠בֹאֲ⁠כֶ֣ם הָ⁠עִ֣יר כֵּ֣ן תִּמְצְא֣וּ⁠ן אֹת֡⁠וֹ בְּ⁠טֶרֶם֩ יַעֲלֶ֨ה הַ⁠בָּמָ֜תָ⁠ה לֶ⁠אֱכֹ֗ל כִּ֠י לֹֽא ־ יֹאכַ֤ל הָ⁠עָם֙ עַד ־ בֹּא֔⁠וֹ כִּֽי ־ הוּא֙ יְבָרֵ֣ךְ הַ⁠זֶּ֔בַח אַחֲרֵי ־ כֵ֖ן יֹאכְל֣וּ הַ⁠קְּרֻאִ֑ים וְ⁠עַתָּ֣ה עֲל֔וּ כִּֽי ־ אֹת֥⁠וֹ כְ⁠הַ⁠יּ֖וֹם תִּמְצְא֥וּ⁠ן אֹתֽ⁠וֹ ׃¹⁴ וַֽ⁠יַּעֲל֖וּ הָ⁠עִ֑יר הֵ֗מָּה בָּאִים֙ בְּ⁠ת֣וֹךְ הָ⁠עִ֔יר וְ⁠הִנֵּ֤ה שְׁמוּאֵל֙ יֹצֵ֣א לִ⁠קְרָאתָ֔⁠ם לַ⁠עֲל֖וֹת הַ⁠בָּמָֽה ׃ס¹⁵ וַֽ⁠יהוָ֔ה גָּלָ֖ה אֶת ־ אֹ֣זֶן שְׁמוּאֵ֑ל י֣וֹם אֶחָ֔ד לִ⁠פְנֵ֥י בֽוֹא ־ שָׁא֖וּל לֵ⁠אמֹֽר ׃¹⁶ כָּ⁠עֵ֣ת ׀ מָחָ֡ר אֶשְׁלַח֩ אֵלֶ֨י⁠ךָ אִ֜ישׁ מֵ⁠אֶ֣רֶץ בִּנְיָמִ֗ן וּ⁠מְשַׁחְתּ֤⁠וֹ לְ⁠נָגִיד֙ עַל ־ עַמִּ֣⁠י יִשְׂרָאֵ֔ל וְ⁠הוֹשִׁ֥יעַ אֶת ־ עַמִּ֖⁠י מִ⁠יַּ֣ד פְּלִשְׁתִּ֑ים כִּ֤י רָאִ֨יתִי֙ אֶת ־ עַמִּ֔⁠י כִּ֛י בָּ֥אָה צַעֲקָת֖⁠וֹ אֵלָֽ⁠י ׃¹⁷ וּ⁠שְׁמוּאֵ֖ל רָאָ֣ה אֶת ־ שָׁא֑וּל וַ⁠יהוָ֣ה עָנָ֔⁠הוּ הִנֵּ֤ה הָ⁠אִישׁ֙ אֲשֶׁ֣ר אָמַ֣רְתִּי אֵלֶ֔י⁠ךָ זֶ֖ה יַעְצֹ֥ר בְּ⁠עַמִּֽ⁠י ׃¹⁸ וַ⁠יִּגַּ֥שׁ שָׁא֛וּל אֶת ־ שְׁמוּאֵ֖ל בְּ⁠ת֣וֹךְ הַ⁠שָּׁ֑עַר וַ⁠יֹּ֨אמֶר֙ הַגִּֽידָ⁠ה ־ נָּ֣א לִ֔⁠י אֵי ־ זֶ֖ה בֵּ֥ית הָ⁠רֹאֶֽה ׃¹⁹ וַ⁠יַּ֨עַן שְׁמוּאֵ֜ל אֶת ־ שָׁא֗וּל וַ⁠יֹּ֨אמֶר֙ אָנֹכִ֣י הָ⁠רֹאֶ֔ה עֲלֵ֤ה לְ⁠פָנַ⁠י֙ הַ⁠בָּמָ֔ה וַ⁠אֲכַלְתֶּ֥ם עִמִּ֖⁠י הַ⁠יּ֑וֹם וְ⁠שִׁלַּחְתִּ֣י⁠ךָ בַ⁠בֹּ֔קֶר וְ⁠כֹ֛ל אֲשֶׁ֥ר בִּֽ⁠לְבָבְ⁠ךָ֖ אַגִּ֥יד לָֽ⁠ךְ ׃²⁰ וְ⁠לָ⁠אֲתֹנ֞וֹת הָ⁠אֹבְד֣וֹת לְ⁠ךָ֗ הַ⁠יּוֹם֙ שְׁלֹ֣שֶׁת הַ⁠יָּמִ֔ים אַל ־ תָּ֧שֶׂם אֶֽת ־ לִבְּ⁠ךָ֛ לָ⁠הֶ֖ם כִּ֣י נִמְצָ֑אוּ וּ⁠לְ⁠מִי֙ כָּל ־ חֶמְדַּ֣ת יִשְׂרָאֵ֔ל הֲ⁠ל֣וֹא לְ⁠ךָ֔ וּ⁠לְ⁠כֹ֖ל בֵּ֥ית אָבִֽי⁠ךָ ׃ס²¹ וַ⁠יַּ֨עַן שָׁא֜וּל וַ⁠יֹּ֗אמֶר הֲ⁠ל֨וֹא בֶן ־ יְמִינִ֤י אָ֨נֹכִי֙ מִ⁠קַּטַנֵּי֙ שִׁבְטֵ֣י יִשְׂרָאֵ֔ל וּ⁠מִשְׁפַּחְתִּ⁠י֙ הַ⁠צְּעִרָ֔ה מִ⁠כָּֽל ־ מִשְׁפְּח֖וֹת שִׁבְטֵ֣י בִנְיָמִ֑ן וְ⁠לָ֨⁠מָּה֙ דִּבַּ֣רְתָּ אֵלַ֔⁠י כַּ⁠דָּבָ֖ר הַ⁠זֶּֽה ׃ס²² וַ⁠יִּקַּ֤ח שְׁמוּאֵל֙ אֶת ־ שָׁא֣וּל וְ⁠אֶֽת ־ נַעֲר֔⁠וֹ וַ⁠יְבִיאֵ֖⁠ם לִשְׁכָּ֑תָ⁠ה וַ⁠יִּתֵּ֨ן לָ⁠הֶ֤ם מָקוֹם֙ בְּ⁠רֹ֣אשׁ הַ⁠קְּרוּאִ֔ים וְ⁠הֵ֖מָּה כִּ⁠שְׁלֹשִׁ֥ים אִֽישׁ ׃²³ וַ⁠יֹּ֤אמֶר שְׁמוּאֵל֙ לַ⁠טַּבָּ֔ח תְּנָ⁠ה֙ אֶת ־ הַ⁠מָּנָ֔ה אֲשֶׁ֥ר נָתַ֖תִּי לָ֑⁠ךְ אֲשֶׁר֙ אָמַ֣רְתִּי אֵלֶ֔י⁠ךָ שִׂ֥ים אֹתָ֖⁠הּ עִמָּֽ⁠ךְ ׃²⁴ וַ⁠יָּ֣רֶם הַ֠⁠טַּבָּח אֶת ־ הַ⁠שּׁ֨וֹק וְ⁠הֶ⁠עָלֶ֜י⁠הָ וַ⁠יָּ֣שֶׂם ׀ לִ⁠פְנֵ֣י שָׁא֗וּל וַ⁠יֹּ֨אמֶר֙ הִנֵּ֤ה הַ⁠נִּשְׁאָר֙ שִׂים ־ לְ⁠פָנֶ֣י⁠ךָ אֱכֹ֔ל כִּ֧י לַ⁠מּוֹעֵ֛ד שָֽׁמוּר ־ לְ⁠ךָ֥ לֵ⁠אמֹ֖ר הָ⁠עָ֣ם ׀ קָרָ֑אתִי וַ⁠יֹּ֧אכַל שָׁא֛וּל עִם ־ שְׁמוּאֵ֖ל בַּ⁠יּ֥וֹם הַ⁠הֽוּא ׃²⁵ וַ⁠יֵּרְד֥וּ מֵ⁠הַ⁠בָּמָ֖ה הָ⁠עִ֑יר וַ⁠יְדַבֵּ֥ר עִם ־ שָׁא֖וּל עַל ־ הַ⁠גָּֽג ׃²⁶ וַ⁠יַּשְׁכִּ֗מוּ וַ⁠יְהִ֞י כַּ⁠עֲל֤וֹת הַ⁠שַּׁ֨חַר֙ וַ⁠יִּקְרָ֨א שְׁמוּאֵ֤ל אֶל ־ שָׁאוּל֙ הַגָּ֣גָה ¹ לֵ⁠אמֹ֔ר ק֖וּמָ⁠ה וַ⁠אֲשַׁלְּחֶ֑⁠ךָּ וַ⁠יָּ֣קָם שָׁא֗וּל וַ⁠יֵּצְא֧וּ שְׁנֵי⁠הֶ֛ם ה֥וּא וּ⁠שְׁמוּאֵ֖ל הַ⁠חֽוּצָ⁠ה ׃²⁷ הֵ֗מָּה יֽוֹרְדִים֙ בִּ⁠קְצֵ֣ה הָ⁠עִ֔יר וּ⁠שְׁמוּאֵ֞ל אָמַ֣ר אֶל ־ שָׁא֗וּל אֱמֹ֥ר לַ⁠נַּ֛עַר וְ⁠יַעֲבֹ֥ר לְ⁠פָנֵ֖י⁠נוּ וַֽ⁠יַּעֲבֹ֑ר וְ⁠אַתָּה֙ עֲמֹ֣ד כַּ⁠יּ֔וֹם וְ⁠אַשְׁמִיעֲ⁠ךָ֖ אֶת ־ דְּבַ֥ר אֱלֹהִֽים ׃פ

¹K ה⁠גג

Chapter 10

¹ וַ⁠יִּקַּ֨ח שְׁמוּאֵ֜ל אֶת ־ פַּ֥ךְ הַ⁠שֶּׁ֛מֶן וַ⁠יִּצֹ֥ק עַל ־ רֹאשׁ֖⁠וֹ וַ⁠יִּשָּׁקֵ֑⁠הוּ וַ⁠יֹּ֕אמֶר הֲ⁠ל֗וֹא כִּֽי ־ מְשָׁחֲ⁠ךָ֧ יְהוָ֛ה עַל ־ נַחֲלָת֖⁠וֹ לְ⁠נָגִֽיד ׃² בְּ⁠לֶכְתְּ⁠ךָ֤ הַ⁠יּוֹם֙ מֵ⁠עִמָּדִ֔⁠י וּ⁠מָצָאתָ֩ שְׁנֵ֨י אֲנָשִׁ֜ים עִם ־ קְבֻרַ֥ת רָחֵ֛ל בִּ⁠גְב֥וּל בִּנְיָמִ֖ן בְּ⁠צֶלְצַ֑ח וְ⁠אָמְר֣וּ אֵלֶ֗י⁠ךָ נִמְצְא֤וּ הָ⁠אֲתֹנוֹת֙ אֲשֶׁ֣ר הָלַ֣כְתָּ לְ⁠בַקֵּ֔שׁ וְ⁠הִנֵּ֨ה נָטַ֤שׁ אָבִ֨י⁠ךָ֙ אֶת ־ דִּבְרֵ֣י הָ⁠אֲתֹנ֔וֹת וְ⁠דָאַ֤ג לָ⁠כֶם֙ לֵ⁠אמֹ֔ר מָ֥ה אֶעֱשֶׂ֖ה לִ⁠בְנִֽ⁠י ׃³ וְ⁠חָלַפְתָּ֨ מִ⁠שָּׁ֜ם וָ⁠הָ֗לְאָה וּ⁠בָ֨אתָ֙ עַד ־ אֵל֣וֹן תָּב֔וֹר וּ⁠מְצָא֤וּ⁠ךָ שָּׁם֙ שְׁלֹשָׁ֣ה אֲנָשִׁ֔ים עֹלִ֥ים אֶל ־ הָ⁠אֱלֹהִ֖ים בֵּֽית ־ אֵ֑ל אֶחָ֞ד נֹשֵׂ֣א ׀ שְׁלֹשָׁ֣ה גְדָיִ֗ים וְ⁠אֶחָד֙ נֹשֵׂ֗א שְׁלֹ֨שֶׁת֙ כִּכְּר֣וֹת לֶ֔חֶם וְ⁠אֶחָ֥ד נֹשֵׂ֖א נֵֽבֶל ־ יָֽיִן ׃⁴ וְ⁠שָׁאֲל֥וּ לְ⁠ךָ֖ לְ⁠שָׁל֑וֹם וְ⁠נָתְנ֤וּ לְ⁠ךָ֙ שְׁתֵּי ־ לֶ֔חֶם וְ⁠לָקַחְתָּ֖ מִ⁠יָּדָֽ⁠ם ׃⁵ אַ֣חַר כֵּ֗ן תָּבוֹא֙ גִּבְעַ֣ת הָ⁠אֱלֹהִ֔ים אֲשֶׁר ־ שָׁ֖ם נְצִבֵ֣י פְלִשְׁתִּ֑ים וִ⁠יהִי֩ כְ⁠בֹאֲ⁠ךָ֨ שָׁ֜ם הָ⁠עִ֗יר וּ⁠פָגַעְתָּ֞ חֶ֤בֶל נְבִיאִים֙ יֹרְדִ֣ים מֵֽ⁠הַ⁠בָּמָ֔ה וְ⁠לִ⁠פְנֵי⁠הֶ֞ם נֵ֤בֶל וְ⁠תֹף֙ וְ⁠חָלִ֣יל וְ⁠כִנּ֔וֹר וְ⁠הֵ֖מָּה מִֽתְנַבְּאִֽים ׃⁶ וְ⁠צָלְחָ֤ה עָלֶ֨י⁠ךָ֙ ר֣וּחַ יְהוָ֔ה וְ⁠הִתְנַבִּ֖יתָ עִמָּ֑⁠ם וְ⁠נֶהְפַּכְתָּ֖ לְ⁠אִ֥ישׁ אַחֵֽר ׃⁷ וְ⁠הָיָ֗ה כִּ֥י תבאינה ¹ הָ⁠אֹת֥וֹת הָ⁠אֵ֖לֶּה לָ֑⁠ךְ עֲשֵׂ֤ה לְ⁠ךָ֙ אֲשֶׁ֣ר תִּמְצָ֣א יָדֶ֔⁠ךָ כִּ֥י הָ⁠אֱלֹהִ֖ים עִמָּֽ⁠ךְ ׃⁸ וְ⁠יָרַדְתָּ֣ לְ⁠פָנַ⁠י֮ הַ⁠גִּלְגָּל֒ וְ⁠הִנֵּ֤ה אָֽנֹכִי֙ יֹרֵ֣ד אֵלֶ֔י⁠ךָ לְ⁠הַעֲל֣וֹת עֹל֔וֹת לִ⁠זְבֹּ֖חַ זִבְחֵ֣י שְׁלָמִ֑ים שִׁבְעַ֨ת יָמִ֤ים תּוֹחֵל֙ עַד ־ בּוֹאִ֣⁠י אֵלֶ֔י⁠ךָ וְ⁠הוֹדַעְתִּ֣י לְ⁠ךָ֔ אֵ֖ת אֲשֶׁ֥ר תַּעֲשֶֽׂה ׃⁹ וְ⁠הָיָ֗ה כְּ⁠הַפְנֹת֤⁠וֹ שִׁכְמ⁠וֹ֙ לָ⁠לֶ֨כֶת֙ מֵ⁠עִ֣ם שְׁמוּאֵ֔ל וַ⁠יַּהֲפָךְ ־ ל֥⁠וֹ אֱלֹהִ֖ים לֵ֣ב אַחֵ֑ר וַ⁠יָּבֹ֛אוּ כָּל ־ הָ⁠אֹת֥וֹת הָ⁠אֵ֖לֶּה בַּ⁠יּ֥וֹם הַ⁠הֽוּא ׃ס¹⁰ וַ⁠יָּבֹ֤אוּ שָׁם֙ הַ⁠גִּבְעָ֔תָ⁠ה וְ⁠הִנֵּ֥ה חֶֽבֶל ־ נְבִאִ֖ים לִ⁠קְרָאת֑⁠וֹ וַ⁠תִּצְלַ֤ח עָלָי⁠ו֙ ר֣וּחַ אֱלֹהִ֔ים וַ⁠יִּתְנַבֵּ֖א בְּ⁠תוֹכָֽ⁠ם ׃¹¹ וַ⁠יְהִ֗י כָּל ־ יֽוֹדְע⁠וֹ֙ מֵ⁠אִתְּמ֣וֹל שִׁלְשׁ֔וֹם וַ⁠יִּרְא֕וּ וְ⁠הִנֵּ֥ה עִם ־ נְבִאִ֖ים נִבָּ֑א וַ⁠יֹּ֨אמֶר הָ⁠עָ֜ם אִ֣ישׁ אֶל ־ רֵעֵ֗⁠הוּ מַה ־ זֶּה֙ הָיָ֣ה לְ⁠בֶן ־ קִ֔ישׁ הֲ⁠גַ֥ם שָׁא֖וּל בַּ⁠נְּבִיאִֽים ׃¹² וַ⁠יַּ֨עַן אִ֥ישׁ מִ⁠שָּׁ֛ם וַ⁠יֹּ֖אמֶר וּ⁠מִ֣י אֲבִי⁠הֶ֑ם עַל ־ כֵּן֙ הָיְתָ֣ה לְ⁠מָשָׁ֔ל הֲ⁠גַ֥ם שָׁא֖וּל בַּ⁠נְּבִאִֽים ׃¹³ וַ⁠יְכַל֙ מֵֽ⁠הִתְנַבּ֔וֹת וַ⁠יָּבֹ֖א הַ⁠בָּמָֽה ׃¹⁴ וַ⁠יֹּאמֶר֩ דּ֨וֹד שָׁא֥וּל אֵלָ֛י⁠ו וְ⁠אֶֽל ־ נַעֲר֖⁠וֹ אָ֣ן הֲלַכְתֶּ֑ם וַ⁠יֹּ֕אמֶר לְ⁠בַקֵּשׁ֙ אֶת ־ הָ֣⁠אֲתֹנ֔וֹת וַ⁠נִּרְאֶ֣ה כִי ־ אַ֔יִן וַ⁠נָּב֖וֹא אֶל ־ שְׁמוּאֵֽל ׃¹⁵ וַ⁠יֹּ֖אמֶר דּ֣וֹד שָׁא֑וּל הַגִּֽידָ⁠ה ־ נָּ֣א לִ֔⁠י מָֽה ־ אָמַ֥ר לָ⁠כֶ֖ם שְׁמוּאֵֽל ׃¹⁶ וַ⁠יֹּ֤אמֶר שָׁאוּל֙ אֶל ־ דּוֹד֔⁠וֹ הַגֵּ֤ד הִגִּיד֙ לָ֔⁠נוּ כִּ֥י נִמְצְא֖וּ הָ⁠אֲתֹנ֑וֹת וְ⁠אֶת ־ דְּבַ֤ר הַ⁠מְּלוּכָה֙ לֹֽא ־ הִגִּ֣יד ל֔⁠וֹ אֲשֶׁ֖ר אָמַ֥ר שְׁמוּאֵֽל ׃פ¹⁷ וַ⁠יַּצְעֵ֤ק שְׁמוּאֵל֙ אֶת ־ הָ⁠עָ֔ם אֶל ־ יְהוָ֖ה הַ⁠מִּצְפָּֽה ׃¹⁸ וַ⁠יֹּ֣אמֶר ׀ אֶל ־ בְּנֵ֣י יִשְׂרָאֵ֗ל פ כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל אָנֹכִ֛י הֶעֱלֵ֥יתִי אֶת ־ יִשְׂרָאֵ֖ל מִ⁠מִּצְרָ֑יִם וָ⁠אַצִּ֤יל אֶתְ⁠כֶם֙ מִ⁠יַּ֣ד מִצְרַ֔יִם וּ⁠מִ⁠יַּד֙ כָּל ־ הַ⁠מַּמְלָכ֔וֹת הַ⁠לֹּחֲצִ֖ים אֶתְ⁠כֶֽם ׃¹⁹ וְ⁠אַתֶּ֨ם הַ⁠יּ֜וֹם מְאַסְתֶּ֣ם אֶת ־ אֱלֹהֵי⁠כֶ֗ם אֲשֶׁר ־ ה֣וּא מוֹשִׁ֣יעַ לָ⁠כֶם֮ מִ⁠כָּל ־ רָעוֹתֵי⁠כֶ֣ם וְ⁠צָרֹֽתֵי⁠כֶם֒ וַ⁠תֹּ֣אמְרוּ ל֔⁠וֹ כִּי ־ מֶ֖לֶךְ תָּשִׂ֣ים עָלֵ֑י⁠נוּ וְ⁠עַתָּ֗ה הִֽתְיַצְּבוּ֙ לִ⁠פְנֵ֣י יְהוָ֔ה לְ⁠שִׁבְטֵי⁠כֶ֖ם וּ⁠לְ⁠אַלְפֵי⁠כֶֽם ׃²⁰ וַ⁠יַּקְרֵ֣ב שְׁמוּאֵ֔ל אֵ֖ת כָּל ־ שִׁבְטֵ֣י יִשְׂרָאֵ֑ל וַ⁠יִּלָּכֵ֖ד שֵׁ֥בֶט בִּנְיָמִֽן ׃²¹ וַ⁠יַּקְרֵ֞ב אֶת ־ שֵׁ֤בֶט בִּנְיָמִן֙ ל⁠משפחת⁠ו ² וַ⁠תִּלָּכֵ֖ד מִשְׁפַּ֣חַת הַ⁠מַּטְרִ֑י וַ⁠יִּלָּכֵד֙ שָׁא֣וּל בֶּן ־ קִ֔ישׁ וַ⁠יְבַקְשֻׁ֖⁠הוּ וְ⁠לֹ֥א נִמְצָֽא ׃²² וַ⁠יִּשְׁאֲלוּ ־ עוֹד֙ בַּֽ⁠יהוָ֔ה הֲ⁠בָ֥א ע֖וֹד הֲלֹ֣ם אִ֑ישׁ ס וַ⁠יֹּ֣אמֶר יְהוָ֔ה הִנֵּה ־ ה֥וּא נֶחְבָּ֖א אֶל ־ הַ⁠כֵּלִֽים ׃²³ וַ⁠יָּרֻ֨צוּ֙ וַ⁠יִּקָּחֻ֣⁠הוּ מִ⁠שָּׁ֔ם וַ⁠יִּתְיַצֵּ֖ב בְּ⁠ת֣וֹךְ הָ⁠עָ֑ם וַ⁠יִּגְבַּהּ֙ מִ⁠כָּל ־ הָ⁠עָ֔ם מִ⁠שִּׁכְמ֖⁠וֹ וָ⁠מָֽעְלָ⁠ה ׃²⁴ וַ⁠יֹּ֨אמֶר שְׁמוּאֵ֜ל אֶל ־ כָּל ־ הָ⁠עָ֗ם הַ⁠רְּאִיתֶם֙ אֲשֶׁ֣ר בָּֽחַר ־ בּ֣⁠וֹ יְהוָ֔ה כִּ֛י אֵ֥ין כָּמֹ֖⁠הוּ בְּ⁠כָל ־ הָ⁠עָ֑ם וַ⁠יָּרִ֧עוּ כָל ־ הָ⁠עָ֛ם וַ⁠יֹּאמְר֖וּ יְחִ֥י הַ⁠מֶּֽלֶךְ ׃פ²⁵ וַ⁠יְדַבֵּ֨ר שְׁמוּאֵ֜ל אֶל ־ הָ⁠עָ֗ם אֵ֚ת מִשְׁפַּ֣ט הַ⁠מְּלֻכָ֔ה וַ⁠יִּכְתֹּ֣ב בַּ⁠סֵּ֔פֶר וַ⁠יַּנַּ֖ח לִ⁠פְנֵ֣י יְהוָ֑ה וַ⁠יְשַׁלַּ֧ח שְׁמוּאֵ֛ל אֶת ־ כָּל ־ הָ⁠עָ֖ם אִ֥ישׁ לְ⁠בֵיתֽ⁠וֹ ׃²⁶ וְ⁠גַ֨ם ־ שָׁא֔וּל הָלַ֥ךְ לְ⁠בֵית֖⁠וֹ גִּבְעָ֑תָ⁠ה וַ⁠יֵּלְכ֣וּ עִמּ֔⁠וֹ הַ⁠חַ֕יִל אֲשֶׁר ־ נָגַ֥ע אֱלֹהִ֖ים בְּ⁠לִבָּֽ⁠ם ׃²⁷ וּ⁠בְנֵ֧י בְלִיַּ֣עַל אָמְר֗וּ מַה ־ יֹּשִׁעֵ֨⁠נוּ֙ זֶ֔ה וַ⁠יִּבְזֻ֕⁠הוּ וְ⁠לֹֽא ־ הֵבִ֥יאוּ ל֖⁠וֹ מִנְחָ֑ה וַ⁠יְהִ֖י כְּ⁠מַחֲרִֽישׁ ׃פ

¹Q תָבֹ֛אנָה

²Q לְמִשְׁפְּחֹתָ֔יו

Chapter 11

¹ וַ⁠יַּ֗עַל נָחָשׁ֙ הָֽ⁠עַמּוֹנִ֔י וַ⁠יִּ֖חַן עַל ־ יָבֵ֣שׁ גִּלְעָ֑ד וַ⁠יֹּ֨אמְר֜וּ כָּל ־ אַנְשֵׁ֤י יָבֵישׁ֙ אֶל ־ נָחָ֔שׁ כְּרָת ־ לָ֥⁠נוּ בְרִ֖ית וְ⁠נַעַבְדֶֽ⁠ךָּ ׃² וַ⁠יֹּ֣אמֶר אֲלֵי⁠הֶ֗ם נָחָשׁ֙ הָ⁠עַמּוֹנִ֔י בְּ⁠זֹאת֙ אֶכְרֹ֣ת לָ⁠כֶ֔ם בִּ⁠נְק֥וֹר לָ⁠כֶ֖ם כָּל ־ עֵ֣ין יָמִ֑ין וְ⁠שַׂמְתִּ֥י⁠הָ חֶרְפָּ֖ה עַל ־ כָּל ־ יִשְׂרָאֵֽל ׃³ וַ⁠יֹּאמְר֨וּ אֵלָ֜י⁠ו זִקְנֵ֣י יָבֵ֗ישׁ הֶ֤רֶף לָ֨⁠נוּ֙ שִׁבְעַ֣ת יָמִ֔ים וְ⁠נִשְׁלְחָה֙ מַלְאָכִ֔ים בְּ⁠כֹ֖ל גְּב֣וּל יִשְׂרָאֵ֑ל וְ⁠אִם ־ אֵ֥ין מוֹשִׁ֛יעַ אֹתָ֖⁠נוּ וְ⁠יָצָ֥אנוּ אֵלֶֽי⁠ךָ ׃⁴ וַ⁠יָּבֹ֤אוּ הַ⁠מַּלְאָכִים֙ גִּבְעַ֣ת שָׁא֔וּל וַ⁠יְדַבְּר֥וּ הַ⁠דְּבָרִ֖ים בְּ⁠אָזְנֵ֣י הָ⁠עָ֑ם וַ⁠יִּשְׂא֧וּ כָל ־ הָ⁠עָ֛ם אֶת ־ קוֹלָ֖⁠ם וַ⁠יִּבְכּֽוּ ׃⁵ וְ⁠הִנֵּ֣ה שָׁא֗וּל בָּ֣א אַחֲרֵ֤י הַ⁠בָּקָר֙ מִן ־ הַ⁠שָּׂדֶ֔ה וַ⁠יֹּ֣אמֶר שָׁא֔וּל מַה ־ לָּ⁠עָ֖ם כִּ֣י יִבְכּ֑וּ וַ⁠יְסַ֨פְּרוּ ־ ל֔⁠וֹ אֶת ־ דִּבְרֵ֖י אַנְשֵׁ֥י יָבֵֽישׁ ׃⁶ וַ⁠תִּצְלַ֤ח רֽוּחַ ־ אֱלֹהִים֙ עַל ־ שָׁא֔וּל ב⁠שמע⁠ו ¹ אֶת ־ הַ⁠דְּבָרִ֣ים הָ⁠אֵ֑לֶּה וַ⁠יִּ֥חַר אַפּ֖⁠וֹ מְאֹֽד ׃⁷ וַ⁠יִּקַּח֩ צֶ֨מֶד בָּקָ֜ר וַֽ⁠יְנַתְּחֵ֗⁠הוּ וַ⁠יְשַׁלַּ֞ח בְּ⁠כָל ־ גְּב֣וּל יִשְׂרָאֵל֮ בְּ⁠יַ֣ד הַ⁠מַּלְאָכִ֣ים ׀ לֵ⁠אמֹר֒ אֲשֶׁר֩ אֵינֶ֨⁠נּוּ יֹצֵ֜א אַחֲרֵ֤י שָׁאוּל֙ וְ⁠אַחַ֣ר שְׁמוּאֵ֔ל כֹּ֥ה יֵעָשֶׂ֖ה לִ⁠בְקָר֑⁠וֹ וַ⁠יִּפֹּ֤ל פַּֽחַד ־ יְהוָה֙ עַל ־ הָ⁠עָ֔ם וַ⁠יֵּצְא֖וּ כְּ⁠אִ֥ישׁ אֶחָֽד ׃⁸ וַֽ⁠יִּפְקְדֵ֖⁠ם בְּ⁠בָ֑זֶק וַ⁠יִּהְי֤וּ בְנֵֽי ־ יִשְׂרָאֵל֙ שְׁלֹ֣שׁ מֵא֣וֹת אֶ֔לֶף וְ⁠אִ֥ישׁ יְהוּדָ֖ה שְׁלֹשִׁ֥ים אָֽלֶף ׃⁹ וַ⁠יֹּאמְר֞וּ לַ⁠מַּלְאָכִ֣ים הַ⁠בָּאִ֗ים כֹּ֤ה תֹֽאמְרוּ⁠ן֙ לְ⁠אִישׁ֙ יָבֵ֣ישׁ גִּלְעָ֔ד מָחָ֛ר תִּהְיֶֽה ־ לָ⁠כֶ֥ם תְּשׁוּעָ֖ה ב⁠חם ² הַ⁠שָּׁ֑מֶשׁ וַ⁠יָּבֹ֣אוּ הַ⁠מַּלְאָכִ֗ים וַ⁠יַּגִּ֛ידוּ לְ⁠אַנְשֵׁ֥י יָבֵ֖ישׁ וַ⁠יִּשְׂמָֽחוּ ׃¹⁰ וַֽ⁠יֹּאמְרוּ֙ אַנְשֵׁ֣י יָבֵ֔ישׁ מָחָ֖ר נֵצֵ֣א אֲלֵי⁠כֶ֑ם וַ⁠עֲשִׂיתֶ֣ם לָּ֔⁠נוּ כְּ⁠כָל ־ הַ⁠טּ֖וֹב בְּ⁠עֵינֵי⁠כֶֽם ׃ס¹¹ וַ⁠יְהִ֣י מִֽ⁠מָּחֳרָ֗ת וַ⁠יָּ֨שֶׂם שָׁא֣וּל אֶת ־ הָ⁠עָם֮ שְׁלֹשָׁ֣ה רָאשִׁים֒ וַ⁠יָּבֹ֤אוּ בְ⁠תוֹךְ ־ הַֽ⁠מַּחֲנֶה֙ בְּ⁠אַשְׁמֹ֣רֶת הַ⁠בֹּ֔קֶר וַ⁠יַּכּ֥וּ אֶת ־ עַמּ֖וֹן עַד ־ חֹ֣ם הַ⁠יּ֑וֹם וַ⁠יְהִ֤י הַ⁠נִּשְׁאָרִים֙ וַ⁠יָּפֻ֔צוּ וְ⁠לֹ֥א נִשְׁאֲרוּ ־ בָ֖⁠ם שְׁנַ֥יִם יָֽחַד ׃¹² וַ⁠יֹּ֤אמֶר הָ⁠עָם֙ אֶל ־ שְׁמוּאֵ֔ל מִ֣י הָ⁠אֹמֵ֔ר שָׁא֖וּל יִמְלֹ֣ךְ עָלֵ֑י⁠נוּ תְּנ֥וּ הָ⁠אֲנָשִׁ֖ים וּ⁠נְמִיתֵֽ⁠ם ׃¹³ וַ⁠יֹּ֣אמֶר שָׁא֔וּל לֹֽא ־ יוּמַ֥ת אִ֖ישׁ בַּ⁠יּ֣וֹם הַ⁠זֶּ֑ה כִּ֥י הַ⁠יּ֛וֹם עָשָֽׂה ־ יְהוָ֥ה תְּשׁוּעָ֖ה בְּ⁠יִשְׂרָאֵֽל ׃ס¹⁴ וַ⁠יֹּ֤אמֶר שְׁמוּאֵל֙ אֶל ־ הָ⁠עָ֔ם לְכ֖וּ וְ⁠נֵלְכָ֣ה הַ⁠גִּלְגָּ֑ל וּ⁠נְחַדֵּ֥שׁ שָׁ֖ם הַ⁠מְּלוּכָֽה ׃¹⁵ וַ⁠יֵּלְכ֨וּ כָל ־ הָ⁠עָ֜ם הַ⁠גִּלְגָּ֗ל וַ⁠יַּמְלִכוּ֩ שָׁ֨ם אֶת ־ שָׁא֜וּל לִ⁠פְנֵ֤י יְהוָה֙ בַּ⁠גִּלְגָּ֔ל וַ⁠יִּזְבְּחוּ ־ שָׁ֛ם זְבָחִ֥ים שְׁלָמִ֖ים לִ⁠פְנֵ֣י יְהוָ֑ה וַ⁠יִּשְׂמַ֨ח שָׁ֥ם שָׁא֛וּל וְ⁠כָל ־ אַנְשֵׁ֥י יִשְׂרָאֵ֖ל עַד ־ מְאֹֽד ׃פ

¹Q כְּשָׁמְע֖וֹ

²Q כְּחֹ֣ם

Chapter 12

¹ וַ⁠יֹּ֤אמֶר שְׁמוּאֵל֙ אֶל ־ כָּל ־ יִשְׂרָאֵ֔ל הִנֵּה֙ שָׁמַ֣עְתִּי בְ⁠קֹֽלְ⁠כֶ֔ם לְ⁠כֹ֥ל אֲשֶׁר ־ אֲמַרְתֶּ֖ם לִ֑⁠י וָ⁠אַמְלִ֥יךְ עֲלֵי⁠כֶ֖ם מֶֽלֶךְ ׃² וְ⁠עַתָּ֞ה הִנֵּ֥ה הַ⁠מֶּ֣לֶךְ ׀ מִתְהַלֵּ֣ךְ לִ⁠פְנֵי⁠כֶ֗ם וַ⁠אֲנִי֙ זָקַ֣נְתִּי וָ⁠שַׂ֔בְתִּי וּ⁠בָנַ֖⁠י הִנָּ֣⁠ם אִתְּ⁠כֶ֑ם וַ⁠אֲנִי֙ הִתְהַלַּ֣כְתִּי לִ⁠פְנֵי⁠כֶ֔ם מִ⁠נְּעֻרַ֖⁠י עַד ־ הַ⁠יּ֥וֹם הַ⁠זֶּֽה ׃³ הִנְ⁠נִ֣י עֲנ֣וּ בִ⁠י֩ נֶ֨גֶד יְהוָ֜ה וְ⁠נֶ֣גֶד מְשִׁיח֗⁠וֹ אֶת ־ שׁוֹר֩ ׀ מִ֨י לָקַ֜חְתִּי וַ⁠חֲמ֧וֹר מִ֣י לָקַ֗חְתִּי וְ⁠אֶת ־ מִ֤י עָשַׁ֨קְתִּי֙ אֶת ־ מִ֣י רַצּ֔וֹתִי וּ⁠מִ⁠יַּד ־ מִי֙ לָקַ֣חְתִּי כֹ֔פֶר וְ⁠אַעְלִ֥ים עֵינַ֖⁠י בּ֑⁠וֹ וְ⁠אָשִׁ֖יב לָ⁠כֶֽם ׃⁴ וַ⁠יֹּ֣אמְר֔וּ לֹ֥א עֲשַׁקְתָּ֖⁠נוּ וְ⁠לֹ֣א רַצּוֹתָ֑⁠נוּ וְ⁠לֹֽא ־ לָקַ֥חְתָּ מִ⁠יַּד ־ אִ֖ישׁ מְאֽוּמָה ׃⁵ וַ⁠יֹּ֨אמֶר אֲלֵי⁠הֶ֜ם עֵ֧ד יְהוָ֣ה בָּ⁠כֶ֗ם וְ⁠עֵ֤ד מְשִׁיח⁠וֹ֙ הַ⁠יּ֣וֹם הַ⁠זֶּ֔ה כִּ֣י לֹ֧א מְצָאתֶ֛ם בְּ⁠יָדִ֖⁠י מְא֑וּמָה וַ⁠יֹּ֖אמֶר עֵֽד ׃פ⁶ וַ⁠יֹּ֥אמֶר שְׁמוּאֵ֖ל אֶל ־ הָ⁠עָ֑ם יְהוָ֗ה אֲשֶׁ֤ר עָשָׂה֙ אֶת ־ מֹשֶׁ֣ה וְ⁠אֶֽת ־ אַהֲרֹ֔ן וַ⁠אֲשֶׁ֧ר הֶעֱלָ֛ה אֶת ־ אֲבֹתֵי⁠כֶ֖ם מֵ⁠אֶ֥רֶץ מִצְרָֽיִם ׃⁷ וְ⁠עַתָּ֗ה הִֽתְיַצְּב֛וּ וְ⁠אִשָּׁפְטָ֥ה אִתְּ⁠כֶ֖ם לִ⁠פְנֵ֣י יְהוָ֑ה אֵ֚ת כָּל ־ צִדְק֣וֹת יְהוָ֔ה אֲשֶׁר ־ עָשָׂ֥ה אִתְּ⁠כֶ֖ם וְ⁠אֶת ־ אֲבוֹתֵי⁠כֶֽם ׃⁸ כַּֽ⁠אֲשֶׁר ־ בָּ֥א יַעֲקֹ֖ב מִצְרָ֑יִם וַ⁠יִּזְעֲק֤וּ אֲבֽוֹתֵי⁠כֶם֙ אֶל ־ יְהוָ֔ה וַ⁠יִּשְׁלַ֨ח יְהוָ֜ה אֶת ־ מֹשֶׁ֣ה וְ⁠אֶֽת ־ אַהֲרֹ֗ן וַ⁠יּוֹצִ֤יאוּ אֶת ־ אֲבֹֽתֵי⁠כֶם֙ מִ⁠מִּצְרַ֔יִם וַ⁠יֹּשִׁב֖וּ⁠ם בַּ⁠מָּק֥וֹם הַ⁠זֶּֽה ׃⁹ וַֽ⁠יִּשְׁכְּח֖וּ אֶת ־ יְהוָ֣ה אֱלֹהֵי⁠הֶ֑ם וַ⁠יִּמְכֹּ֣ר אֹתָ֡⁠ם בְּ⁠יַ֣ד סִֽיסְרָא֩ שַׂר ־ צְבָ֨א חָצ֜וֹר וּ⁠בְ⁠יַד ־ פְּלִשְׁתִּ֗ים וּ⁠בְ⁠יַד֙ מֶ֣לֶךְ מוֹאָ֔ב וַ⁠יִּֽלָּחֲמ֖וּ בָּֽ⁠ם ׃¹⁰ וַ⁠יִּזְעֲק֤וּ אֶל ־ יְהוָה֙ וַיֹּאמְר֣וּ ¹ חָטָ֔אנוּ כִּ֤י עָזַ֨בְנוּ֙ אֶת ־ יְהוָ֔ה וַ⁠נַּעֲבֹ֥ד אֶת ־ הַ⁠בְּעָלִ֖ים וְ⁠אֶת ־ הָ⁠עַשְׁתָּר֑וֹת וְ⁠עַתָּ֗ה הַצִּילֵ֛⁠נוּ מִ⁠יַּ֥ד אֹיְבֵ֖י⁠נוּ וְ⁠נַעַבְדֶֽ⁠ךָּ ׃¹¹ וַ⁠יִּשְׁלַ֤ח יְהוָה֙ אֶת ־ יְרֻבַּ֣עַל וְ⁠אֶת ־ בְּדָ֔ן וְ⁠אֶת ־ יִפְתָּ֖ח וְ⁠אֶת ־ שְׁמוּאֵ֑ל וַ⁠יַּצֵּ֨ל אֶתְ⁠כֶ֜ם מִ⁠יַּ֤ד אֹֽיְבֵי⁠כֶם֙ מִ⁠סָּבִ֔יב וַ⁠תֵּשְׁב֖וּ בֶּֽטַח ׃¹² וַ⁠תִּרְא֗וּ כִּֽי ־ נָחָ֞שׁ מֶ֣לֶךְ בְּנֵֽי ־ עַמּוֹן֮ בָּ֣א עֲלֵי⁠כֶם֒ וַ⁠תֹּ֣אמְרוּ לִ֔⁠י לֹ֕א כִּי ־ מֶ֖לֶךְ יִמְלֹ֣ךְ עָלֵ֑י⁠נוּ וַ⁠יהוָ֥ה אֱלֹהֵי⁠כֶ֖ם מַלְכְּ⁠כֶֽם ׃¹³ וְ⁠עַתָּ֗ה הִנֵּ֥ה הַ⁠מֶּ֛לֶךְ אֲשֶׁ֥ר בְּחַרְתֶּ֖ם אֲשֶׁ֣ר שְׁאֶלְתֶּ֑ם וְ⁠הִנֵּ֨ה נָתַ֧ן יְהוָ֛ה עֲלֵי⁠כֶ֖ם מֶֽלֶךְ ׃¹⁴ אִם ־ תִּֽירְא֣וּ אֶת ־ יְהוָ֗ה וַ⁠עֲבַדְתֶּ֤ם אֹת⁠וֹ֙ וּ⁠שְׁמַעְתֶּ֣ם בְּ⁠קֹל֔⁠וֹ וְ⁠לֹ֥א תַמְר֖וּ אֶת ־ פִּ֣י יְהוָ֑ה וִ⁠הְיִתֶ֣ם גַּם ־ אַתֶּ֗ם וְ⁠גַם ־ הַ⁠מֶּ֨לֶךְ֙ אֲשֶׁ֣ר מָלַ֣ךְ עֲלֵי⁠כֶ֔ם אַחַ֖ר יְהוָ֥ה אֱלֹהֵי⁠כֶֽם ׃¹⁵ וְ⁠אִם ־ לֹ֤א תִשְׁמְעוּ֙ בְּ⁠ק֣וֹל יְהוָ֔ה וּ⁠מְרִיתֶ֖ם אֶת ־ פִּ֣י יְהוָ֑ה וְ⁠הָיְתָ֧ה יַד ־ יְהוָ֛ה בָּ⁠כֶ֖ם וּ⁠בַ⁠אֲבֹתֵי⁠כֶֽם ׃¹⁶ גַּם ־ עַתָּה֙ הִתְיַצְּב֣וּ וּ⁠רְא֔וּ אֶת ־ הַ⁠דָּבָ֥ר הַ⁠גָּד֖וֹל הַ⁠זֶּ֑ה אֲשֶׁ֣ר יְהוָ֔ה עֹשֶׂ֖ה לְ⁠עֵינֵי⁠כֶֽם ׃¹⁷ הֲ⁠ל֤וֹא קְצִיר ־ חִטִּים֙ הַ⁠יּ֔וֹם אֶקְרָא֙ אֶל ־ יְהוָ֔ה וְ⁠יִתֵּ֥ן קֹל֖וֹת וּ⁠מָטָ֑ר וּ⁠דְע֣וּ וּ⁠רְא֗וּ כִּֽי ־ רָעַתְ⁠כֶ֤ם רַבָּה֙ אֲשֶׁ֤ר עֲשִׂיתֶם֙ בְּ⁠עֵינֵ֣י יְהוָ֔ה לִ⁠שְׁא֥וֹל לָ⁠כֶ֖ם מֶֽלֶךְ ׃ס¹⁸ וַ⁠יִּקְרָ֤א שְׁמוּאֵל֙ אֶל ־ יְהוָ֔ה וַ⁠יִּתֵּ֧ן יְהוָ֛ה קֹלֹ֥ת וּ⁠מָטָ֖ר בַּ⁠יּ֣וֹם הַ⁠ה֑וּא וַ⁠יִּירָ֨א כָל ־ הָ⁠עָ֥ם מְאֹ֛ד אֶת ־ יְהוָ֖ה וְ⁠אֶת ־ שְׁמוּאֵֽל ׃¹⁹ וַ⁠יֹּאמְר֨וּ כָל ־ הָ⁠עָ֜ם אֶל ־ שְׁמוּאֵ֗ל הִתְפַּלֵּ֧ל בְּעַד ־ עֲבָדֶ֛י⁠ךָ אֶל ־ יְהוָ֥ה אֱלֹהֶ֖י⁠ךָ וְ⁠אַל ־ נָמ֑וּת כִּֽי ־ יָסַ֤פְנוּ עַל ־ כָּל ־ חַטֹּאתֵ֨י⁠נוּ֙ רָעָ֔ה לִ⁠שְׁאֹ֥ל לָ֖⁠נוּ מֶֽלֶךְ ׃ס²⁰ וַ⁠יֹּ֨אמֶר שְׁמוּאֵ֤ל אֶל ־ הָ⁠עָם֙ אַל ־ תִּירָ֔אוּ אַתֶּ֣ם עֲשִׂיתֶ֔ם אֵ֥ת כָּל ־ הָ⁠רָעָ֖ה הַ⁠זֹּ֑את אַ֗ךְ אַל ־ תָּס֨וּרוּ֙ מֵ⁠אַחֲרֵ֣י יְהוָ֔ה וַ⁠עֲבַדְתֶּ֥ם אֶת ־ יְהוָ֖ה בְּ⁠כָל ־ לְבַבְ⁠כֶֽם ׃²¹ וְ⁠לֹ֖א תָּס֑וּרוּ כִּ֣י ׀ אַחֲרֵ֣י הַ⁠תֹּ֗הוּ אֲשֶׁ֧ר לֹֽא ־ יוֹעִ֛ילוּ וְ⁠לֹ֥א יַצִּ֖ילוּ כִּי ־ תֹ֥הוּ הֵֽמָּה ׃²² כִּ֠י לֹֽא ־ יִטֹּ֤שׁ יְהוָה֙ אֶת ־ עַמּ֔⁠וֹ בַּ⁠עֲב֖וּר שְׁמ֣⁠וֹ הַ⁠גָּד֑וֹל כִּ֚י הוֹאִ֣יל יְהוָ֔ה לַ⁠עֲשׂ֥וֹת אֶתְ⁠כֶ֛ם ל֖⁠וֹ לְ⁠עָֽם ׃²³ גַּ֣ם אָנֹכִ֗י חָלִ֤ילָ⁠ה לִּ⁠י֙ מֵ⁠חֲטֹ֣א לַֽ⁠יהוָ֔ה מֵ⁠חֲדֹ֖ל לְ⁠הִתְפַּלֵּ֣ל בַּעַדְ⁠כֶ֑ם וְ⁠הוֹרֵיתִ֣י אֶתְ⁠כֶ֔ם בְּ⁠דֶ֥רֶךְ הַ⁠טּוֹבָ֖ה וְ⁠הַ⁠יְשָׁרָֽה ׃²⁴ אַ֣ךְ ׀ יְר֣אוּ אֶת ־ יְהוָ֗ה וַ⁠עֲבַדְתֶּ֥ם אֹת֛⁠וֹ בֶּ⁠אֱמֶ֖ת בְּ⁠כָל ־ לְבַבְ⁠כֶ֑ם כִּ֣י רְא֔וּ אֵ֥ת אֲשֶׁר ־ הִגְדִּ֖ל עִמָּ⁠כֶֽם ׃²⁵ וְ⁠אִם ־ הָרֵ֖עַ תָּרֵ֑עוּ גַּם ־ אַתֶּ֥ם גַּֽם ־ מַלְכְּ⁠כֶ֖ם תִּסָּפֽוּ ׃פ

¹K ו⁠יאמר

Chapter 13

¹ בֶּן ־ שָׁנָ֖ה שָׁא֣וּל בְּ⁠מָלְכ֑⁠וֹ וּ⁠שְׁתֵּ֣י שָׁנִ֔ים מָלַ֖ךְ עַל ־ יִשְׂרָאֵֽל ׃² וַ⁠יִּבְחַר ־ ל֨⁠וֹ שָׁא֜וּל שְׁלֹ֣שֶׁת אֲלָפִים֮ מִ⁠יִּשְׂרָאֵל֒ וַ⁠יִּהְי֨וּ עִם ־ שָׁא֜וּל אַלְפַּ֗יִם בְּ⁠מִכְמָשׂ֙ וּ⁠בְ⁠הַ֣ר בֵּֽית ־ אֵ֔ל וְ⁠אֶ֗לֶף הָיוּ֙ עִם ־ י֣וֹנָתָ֔ן בְּ⁠גִבְעַ֖ת בִּנְיָמִ֑ין וְ⁠יֶ֣תֶר הָ⁠עָ֔ם שִׁלַּ֖ח אִ֥ישׁ לְ⁠אֹהָלָֽי⁠ו ׃³ וַ⁠יַּ֣ךְ יוֹנָתָ֗ן אֵ֣ת נְצִ֤יב פְּלִשְׁתִּים֙ אֲשֶׁ֣ר בְּ⁠גֶ֔בַע וַֽ⁠יִּשְׁמְע֖וּ פְּלִשְׁתִּ֑ים וְ⁠שָׁאוּל֩ תָּקַ֨ע בַּ⁠שּׁוֹפָ֤ר בְּ⁠כָל ־ הָ⁠אָ֨רֶץ֙ לֵ⁠אמֹ֔ר יִשְׁמְע֖וּ הָ⁠עִבְרִֽים ׃⁴ וְ⁠כָל ־ יִשְׂרָאֵ֞ל שָׁמְע֣וּ לֵ⁠אמֹ֗ר הִכָּ֤ה שָׁאוּל֙ אֶת ־ נְצִ֣יב פְּלִשְׁתִּ֔ים וְ⁠גַם ־ נִבְאַשׁ יִשְׂרָאֵ֖ל בַּ⁠פְּלִשְׁתִּ֑ים וַ⁠יִּצָּעֲק֥וּ הָ⁠עָ֛ם אַחֲרֵ֥י שָׁא֖וּל הַ⁠גִּלְגָּֽל ׃⁵ וּ⁠פְלִשְׁתִּ֞ים נֶאֶסְפ֣וּ ׀ לְ⁠הִלָּחֵ֣ם עִם ־ יִשְׂרָאֵ֗ל שְׁלֹשִׁ֨ים אֶ֤לֶף רֶ֨כֶב֙ וְ⁠שֵׁ֤שֶׁת אֲלָפִים֙ פָּרָשִׁ֔ים וְ⁠עָ֕ם כַּ⁠ח֛וֹל אֲשֶׁ֥ר עַל ־ שְׂפַֽת ־ הַ⁠יָּ֖ם לָ⁠רֹ֑ב וַֽ⁠יַּעֲלוּ֙ וַ⁠יַּחֲנ֣וּ בְ⁠מִכְמָ֔שׂ קִדְמַ֖ת בֵּ֥ית אָֽוֶן ׃⁶ וְ⁠אִ֨ישׁ יִשְׂרָאֵ֤ל רָאוּ֙ כִּ֣י צַר ־ ל֔⁠וֹ כִּ֥י נִגַּ֖שׂ הָ⁠עָ֑ם וַ⁠יִּֽתְחַבְּא֣וּ הָ⁠עָ֗ם בַּ⁠מְּעָר֤וֹת וּ⁠בַֽ⁠חֲוָחִים֙ וּ⁠בַ⁠סְּלָעִ֔ים וּ⁠בַ⁠צְּרִחִ֖ים וּ⁠בַ⁠בֹּרֽוֹת ׃⁷ וְ⁠עִבְרִ֗ים עָֽבְרוּ֙ אֶת ־ הַ⁠יַּרְדֵּ֔ן אֶ֥רֶץ גָּ֖ד וְ⁠גִלְעָ֑ד וְ⁠שָׁאוּל֙ עוֹדֶ֣⁠נּוּ בַ⁠גִּלְגָּ֔ל וְ⁠כָל ־ הָ⁠עָ֖ם חָרְד֥וּ אַחֲרָֽי⁠ו ׃⁸ ו⁠ייחל ׀¹ שִׁבְעַ֣ת יָמִ֗ים לַ⁠מּוֹעֵד֙ אֲשֶׁ֣ר שְׁמוּאֵ֔ל וְ⁠לֹא ־ בָ֥א שְׁמוּאֵ֖ל הַ⁠גִּלְגָּ֑ל וַ⁠יָּ֥פֶץ הָ⁠עָ֖ם מֵ⁠עָלָֽי⁠ו ׃⁹ וַ⁠יֹּ֣אמֶר שָׁא֔וּל הַגִּ֣שׁוּ אֵלַ֔⁠י הָ⁠עֹלָ֖ה וְ⁠הַ⁠שְּׁלָמִ֑ים וַ⁠יַּ֖עַל הָ⁠עֹלָֽה ׃¹⁰ וַ⁠יְהִ֗י כְּ⁠כַלֹּת⁠וֹ֙ לְ⁠הַעֲל֣וֹת הָ⁠עֹלָ֔ה וְ⁠הִנֵּ֥ה שְׁמוּאֵ֖ל בָּ֑א וַ⁠יֵּצֵ֥א שָׁא֛וּל לִ⁠קְרָאת֖⁠וֹ לְ⁠בָרֲכֽ⁠וֹ ׃¹¹ וַ⁠יֹּ֥אמֶר שְׁמוּאֵ֖ל מֶ֣ה עָשִׂ֑יתָ וַ⁠יֹּ֣אמֶר שָׁא֡וּל כִּֽי ־ רָאִיתִי֩ כִֽי ־ נָפַ֨ץ הָ⁠עָ֜ם מֵ⁠עָלַ֗⁠י וְ⁠אַתָּה֙ לֹא ־ בָ֨אתָ֙ לְ⁠מוֹעֵ֣ד הַ⁠יָּמִ֔ים וּ⁠פְלִשְׁתִּ֖ים נֶאֱסָפִ֥ים מִכְמָֽשׂ ׃¹² וָ⁠אֹמַ֗ר עַ֠תָּה יֵרְד֨וּ פְלִשְׁתִּ֤ים אֵלַ⁠י֙ הַ⁠גִּלְגָּ֔ל וּ⁠פְנֵ֥י יְהוָ֖ה לֹ֣א חִלִּ֑יתִי וָֽ⁠אֶתְאַפַּ֔ק וָ⁠אַעֲלֶ֖ה הָ⁠עֹלָֽה ׃ס¹³ וַ⁠יֹּ֧אמֶר שְׁמוּאֵ֛ל אֶל ־ שָׁא֖וּל נִסְכָּ֑לְתָּ לֹ֣א שָׁמַ֗רְתָּ אֶת ־ מִצְוַ֞ת יְהוָ֤ה אֱלֹהֶ֨י⁠ךָ֙ אֲשֶׁ֣ר צִוָּ֔⁠ךְ כִּ֣י עַתָּ֗ה הֵכִ֨ין יְהוָ֧ה אֶת ־ מַֽמְלַכְתְּ⁠ךָ֛ אֶל ־ יִשְׂרָאֵ֖ל עַד ־ עוֹלָֽם ׃¹⁴ וְ⁠עַתָּ֖ה מַמְלַכְתְּ⁠ךָ֣ לֹא ־ תָק֑וּם בִּקֵּשׁ֩ יְהוָ֨ה ל֜⁠וֹ אִ֣ישׁ כִּ⁠לְבָב֗⁠וֹ וַ⁠יְצַוֵּ֨⁠הוּ יְהוָ֤ה לְ⁠נָגִיד֙ עַל ־ עַמּ֔⁠וֹ כִּ֚י לֹ֣א שָׁמַ֔רְתָּ אֵ֥ת אֲשֶֽׁר ־ צִוְּ⁠ךָ֖ יְהוָֽה ׃פ¹⁵ וַ⁠יָּ֣קָם שְׁמוּאֵ֗ל וַ⁠יַּ֛עַל מִן ־ הַ⁠גִּלְגָּ֖ל גִּבְעַ֣ת בִּנְיָמִ֑ן וַ⁠יִּפְקֹ֣ד שָׁא֗וּל אֶת ־ הָ⁠עָם֙ הַ⁠נִּמְצְאִ֣ים עִמּ֔⁠וֹ כְּ⁠שֵׁ֥שׁ מֵא֖וֹת אִֽישׁ ׃¹⁶ וְ⁠שָׁא֞וּל וְ⁠יוֹנָתָ֣ן בְּנ֗⁠וֹ וְ⁠הָ⁠עָם֙ הַ⁠נִּמְצָ֣א עִמָּ֔⁠ם יֹשְׁבִ֖ים בְּ⁠גֶ֣בַע בִּנְיָמִ֑ן וּ⁠פְלִשְׁתִּ֖ים חָנ֥וּ בְ⁠מִכְמָֽשׂ ׃¹⁷ וַ⁠יֵּצֵ֧א הַ⁠מַּשְׁחִ֛ית מִ⁠מַּחֲנֵ֥ה פְלִשְׁתִּ֖ים שְׁלֹשָׁ֣ה רָאשִׁ֑ים הָ⁠רֹ֨אשׁ אֶחָ֥ד יִפְנֶ֛ה אֶל ־ דֶּ֥רֶךְ עָפְרָ֖ה אֶל ־ אֶ֥רֶץ שׁוּעָֽל ׃¹⁸ וְ⁠הָ⁠רֹ֤אשׁ אֶחָד֙ יִפְנֶ֔ה דֶּ֖רֶךְ בֵּ֣ית חֹר֑וֹן וְ⁠הָ⁠רֹ֨אשׁ אֶחָ֤ד יִפְנֶה֙ דֶּ֣רֶךְ הַ⁠גְּב֔וּל הַ⁠נִּשְׁקָ֛ף עַל ־ גֵּ֥י הַצְּבֹעִ֖ים הַ⁠מִּדְבָּֽרָ⁠ה ׃ס¹⁹ וְ⁠חָרָשׁ֙ לֹ֣א יִמָּצֵ֔א בְּ⁠כֹ֖ל אֶ֣רֶץ יִשְׂרָאֵ֑ל כִּֽי ־ אָמְר֣וּ ² פְלִשְׁתִּ֔ים פֶּ֚ן יַעֲשׂ֣וּ הָ⁠עִבְרִ֔ים חֶ֖רֶב א֥וֹ חֲנִֽית ׃²⁰ וַ⁠יֵּרְד֥וּ כָל ־ יִשְׂרָאֵ֖ל הַ⁠פְּלִשְׁתִּ֑ים לִ֠⁠לְטוֹשׁ אִ֣ישׁ אֶת ־ מַחֲרַשְׁתּ֤⁠וֹ וְ⁠אֶת ־ אֵת⁠וֹ֙ וְ⁠אֶת ־ קַרְדֻּמּ֔⁠וֹ וְ⁠אֵ֖ת מַחֲרֵשָׁתֽ⁠וֹ ׃²¹ וְֽ⁠הָיְתָ֞ה הַ⁠פְּצִ֣ירָה פִ֗ים לַ⁠מַּֽחֲרֵשֹׁת֙ וְ⁠לָ֣⁠אֵתִ֔ים וְ⁠לִ⁠שְׁלֹ֥שׁ קִלְּשׁ֖וֹן וּ⁠לְ⁠הַ⁠קַּרְדֻּמִּ֑ים וּ⁠לְ⁠הַצִּ֖יב הַ⁠דָּרְבָֽן ׃²² וְ⁠הָיָה֙ בְּ⁠י֣וֹם מִלְחֶ֔מֶת וְ⁠לֹ֨א נִמְצָ֜א חֶ֤רֶב וַ⁠חֲנִית֙ בְּ⁠יַ֣ד כָּל ־ הָ⁠עָ֔ם אֲשֶׁ֥ר אֶת ־ שָׁא֖וּל וְ⁠אֶת ־ יוֹנָתָ֑ן וַ⁠תִּמָּצֵ֣א לְ⁠שָׁא֔וּל וּ⁠לְ⁠יוֹנָתָ֖ן בְּנֽ⁠וֹ ׃²³ וַ⁠יֵּצֵא֙ מַצַּ֣ב פְּלִשְׁתִּ֔ים אֶֽל ־ מַעֲבַ֖ר מִכְמָֽשׂ ׃ס

¹Q וַיּ֣וֹחֶל

²K אמר

Chapter 14

¹ וַ⁠יְהִ֣י הַ⁠יּ֗וֹם וַ⁠יֹּ֨אמֶר יוֹנָתָ֤ן בֶּן ־ שָׁאוּל֙ אֶל ־ הַ⁠נַּ֨עַר֙ נֹשֵׂ֣א כֵלָ֔י⁠ו לְכָ֗⁠ה וְ⁠נַעְבְּרָה֙ אֶל ־ מַצַּ֣ב פְּלִשְׁתִּ֔ים אֲשֶׁ֖ר מֵ⁠עֵ֣בֶר הַלָּ֑ז וּ⁠לְ⁠אָבִ֖י⁠ו לֹ֥א הִגִּֽיד ׃² וְ⁠שָׁא֗וּל יוֹשֵׁב֙ בִּ⁠קְצֵ֣ה הַ⁠גִּבְעָ֔ה תַּ֥חַת הָ⁠רִמּ֖וֹן אֲשֶׁ֣ר בְּ⁠מִגְר֑וֹן וְ⁠הָ⁠עָם֙ אֲשֶׁ֣ר עִמּ֔⁠וֹ כְּ⁠שֵׁ֥שׁ מֵא֖וֹת אִֽישׁ ׃³ וַ⁠אֲחִיָּ֣ה בֶן ־ אֲחִט֡וּב אֲחִ֡י אִיכָב֣וֹד ׀ בֶּן ־ פִּינְחָ֨ס בֶּן ־ עֵלִ֜י כֹּהֵ֧ן ׀ יְהוָ֛ה בְּ⁠שִׁל֖וֹ נֹשֵׂ֣א אֵפ֑וֹד וְ⁠הָ⁠עָם֙ לֹ֣א יָדַ֔ע כִּ֥י הָלַ֖ךְ יוֹנָתָֽן ׃⁴ וּ⁠בֵ֣ין הַֽ⁠מַּעְבְּר֗וֹת אֲשֶׁ֨ר בִּקֵּ֤שׁ יֽוֹנָתָן֙ לַֽ⁠עֲבֹר֙ עַל ־ מַצַּ֣ב פְּלִשְׁתִּ֔ים שֵׁן ־ הַ⁠סֶּ֤לַע מֵ⁠הָ⁠עֵ֨בֶר֙ מִ⁠זֶּ֔ה וְ⁠שֵׁן ־ הַ⁠סֶּ֥לַע מֵ⁠הָ⁠עֵ֖בֶר מִ⁠זֶּ֑ה וְ⁠שֵׁ֤ם הָֽ⁠אֶחָד֙ בּוֹצֵ֔ץ וְ⁠שֵׁ֥ם הָ⁠אֶחָ֖ד סֶֽנֶּה ׃⁵ הַ⁠שֵּׁ֧ן הָ⁠אֶחָ֛ד מָצ֥וּק מִ⁠צָּפ֖וֹן מ֣וּל מִכְמָ֑שׂ וְ⁠הָ⁠אֶחָ֥ד מִ⁠נֶּ֖גֶב מ֥וּל גָּֽבַע ׃ס⁶ וַ⁠יֹּ֨אמֶר יְהוֹנָתָ֜ן אֶל ־ הַ⁠נַּ֣עַר ׀ נֹשֵׂ֣א כֵלָ֗י⁠ו לְכָ⁠ה֙ וְ⁠נַעְבְּרָ֗ה אֶל ־ מַצַּב֙ הָ⁠עֲרֵלִ֣ים הָ⁠אֵ֔לֶּה אוּלַ֛י יַעֲשֶׂ֥ה יְהוָ֖ה לָ֑⁠נוּ כִּ֣י אֵ֤ין לַֽ⁠יהוָה֙ מַעְצ֔וֹר לְ⁠הוֹשִׁ֥יעַ בְּ⁠רַ֖ב א֥וֹ בִ⁠מְעָֽט ׃⁷ וַ⁠יֹּ֤אמֶר ל⁠וֹ֙ נֹשֵׂ֣א כֵלָ֔י⁠ו עֲשֵׂ֖ה כָּל ־ אֲשֶׁ֣ר בִּ⁠לְבָבֶ֑⁠ךָ נְטֵ֣ה לָ֔⁠ךְ הִנְ⁠נִ֥י עִמְּ⁠ךָ֖ כִּ⁠לְבָבֶֽ⁠ךָ ׃ס⁸ וַ⁠יֹּ֨אמֶר֙ יְה֣וֹנָתָ֔ן הִנֵּ֛ה אֲנַ֥חְנוּ עֹבְרִ֖ים אֶל ־ הָ⁠אֲנָשִׁ֑ים וְ⁠נִגְלִ֖ינוּ אֲלֵי⁠הֶֽם ׃⁹ אִם ־ כֹּ֤ה יֹֽאמְרוּ֙ אֵלֵ֔י⁠נוּ דֹּ֕מּוּ עַד ־ הַגִּיעֵ֖⁠נוּ אֲלֵי⁠כֶ֑ם וְ⁠עָמַ֣דְנוּ תַחְתֵּ֔י⁠נוּ וְ⁠לֹ֥א נַעֲלֶ֖ה אֲלֵי⁠הֶֽם ׃¹⁰ וְ⁠אִם ־ כֹּ֨ה יֹאמְר֜וּ עֲל֤וּ עָלֵ֨י⁠נוּ֙ וְ⁠עָלִ֔ינוּ כִּֽי ־ נְתָנָ֥⁠ם יְהוָ֖ה בְּ⁠יָדֵ֑⁠נוּ וְ⁠זֶה ־ לָּ֖⁠נוּ הָ⁠אֽוֹת ׃¹¹ וַ⁠יִּגָּל֣וּ שְׁנֵי⁠הֶ֔ם אֶל ־ מַצַּ֖ב פְּלִשְׁתִּ֑ים וַ⁠יֹּאמְר֣וּ פְלִשְׁתִּ֔ים הִנֵּ֤ה עִבְרִים֙ יֹֽצְאִ֔ים מִן ־ הַ⁠חֹרִ֖ים אֲשֶׁ֥ר הִתְחַבְּאוּ ־ שָֽׁם ׃¹² וַ⁠יַּעֲנוּ֩ אַנְשֵׁ֨י הַ⁠מַּצָּבָ֜ה אֶת ־ יוֹנָתָ֣ן ׀ וְ⁠אֶת ־ נֹשֵׂ֣א כֵלָ֗י⁠ו וַ⁠יֹּֽאמְרוּ֙ עֲל֣וּ אֵלֵ֔י⁠נוּ וְ⁠נוֹדִ֥יעָה אֶתְ⁠כֶ֖ם דָּבָ֑ר פ וַ⁠יֹּ֨אמֶר יוֹנָתָ֜ן אֶל ־ נֹשֵׂ֤א כֵלָי⁠ו֙ עֲלֵ֣ה אַחֲרַ֔⁠י כִּֽי ־ נְתָנָ֥⁠ם יְהוָ֖ה בְּ⁠יַ֥ד יִשְׂרָאֵֽל ׃¹³ וַ⁠יַּ֣עַל יוֹנָתָ֗ן עַל ־ יָדָי⁠ו֙ וְ⁠עַל ־ רַגְלָ֔י⁠ו וְ⁠נֹשֵׂ֥א כֵלָ֖י⁠ו אַחֲרָ֑י⁠ו וַֽ⁠יִּפְּלוּ֙ לִ⁠פְנֵ֣י יוֹנָתָ֔ן וְ⁠נֹשֵׂ֥א כֵלָ֖י⁠ו מְמוֹתֵ֥ת אַחֲרָֽי⁠ו ׃¹⁴ וַ⁠תְּהִ֞י הַ⁠מַּכָּ֣ה הָ⁠רִאשֹׁנָ֗ה אֲשֶׁ֨ר הִכָּ֧ה יוֹנָתָ֛ן וְ⁠נֹשֵׂ֥א כֵלָ֖י⁠ו כְּ⁠עֶשְׂרִ֣ים אִ֑ישׁ כְּ⁠בַ⁠חֲצִ֥י מַעֲנָ֖ה צֶ֥מֶד שָׂדֶֽה ׃¹⁵ וַ⁠תְּהִי֩ חֲרָדָ֨ה בַ⁠מַּחֲנֶ֤ה בַ⁠שָּׂדֶה֙ וּ⁠בְ⁠כָל ־ הָ⁠עָ֔ם הַ⁠מַּצָּב֙ וְ⁠הַ⁠מַּשְׁחִ֔ית חָרְד֖וּ גַּם ־ הֵ֑מָּה וַ⁠תִּרְגַּ֣ז הָ⁠אָ֔רֶץ וַ⁠תְּהִ֖י לְ⁠חֶרְדַּ֥ת אֱלֹהִֽים ׃¹⁶ וַ⁠יִּרְא֤וּ הַ⁠צֹּפִים֙ לְ⁠שָׁא֔וּל בְּ⁠גִבְעַ֖ת בִּנְיָמִ֑ן וְ⁠הִנֵּ֧ה הֶ⁠הָמ֛וֹן נָמ֖וֹג וַ⁠יֵּ֥לֶךְ וַ⁠הֲלֹֽם ׃פ¹⁷ וַ⁠יֹּ֣אמֶר שָׁא֗וּל לָ⁠עָם֙ אֲשֶׁ֣ר אִתּ֔⁠וֹ פִּקְדוּ ־ נָ֣א וּ⁠רְא֔וּ מִ֖י הָלַ֣ךְ מֵ⁠עִמָּ֑⁠נוּ וַֽ⁠יִּפְקְד֔וּ וְ⁠הִנֵּ֛ה אֵ֥ין יוֹנָתָ֖ן וְ⁠נֹשֵׂ֥א כֵלָֽי⁠ו ׃¹⁸ וַ⁠יֹּ֤אמֶר שָׁאוּל֙ לַֽ⁠אֲחִיָּ֔ה הַגִּ֖ישָׁ⁠ה אֲר֣וֹן הָ⁠אֱלֹהִ֑ים כִּֽי ־ הָיָ֞ה אֲר֧וֹן הָ⁠אֱלֹהִ֛ים בַּ⁠יּ֥וֹם הַ⁠ה֖וּא וּ⁠בְנֵ֥י יִשְׂרָאֵֽל ׃¹⁹ וַ⁠יְהִ֗י עַ֣ד דִּבֶּ֤ר שָׁאוּל֙ אֶל ־ הַ⁠כֹּהֵ֔ן וְ⁠הֶ⁠הָמ֗וֹן אֲשֶׁר֙ בְּ⁠מַחֲנֵ֣ה פְלִשְׁתִּ֔ים וַ⁠יֵּ֥לֶךְ הָל֖וֹךְ וָ⁠רָ֑ב פ וַ⁠יֹּ֧אמֶר שָׁא֛וּל אֶל ־ הַ⁠כֹּהֵ֖ן אֱסֹ֥ף יָדֶֽ⁠ךָ ׃²⁰ וַ⁠יִּזָּעֵ֣ק שָׁא֗וּל וְ⁠כָל ־ הָ⁠עָם֙ אֲשֶׁ֣ר אִתּ֔⁠וֹ וַ⁠יָּבֹ֖אוּ עַד ־ הַ⁠מִּלְחָמָ֑ה וְ⁠הִנֵּ֨ה הָיְתָ֜ה חֶ֤רֶב אִישׁ֙ בְּ⁠רֵעֵ֔⁠הוּ מְהוּמָ֖ה גְּדוֹלָ֥ה מְאֹֽד ׃²¹ וְ⁠הָ⁠עִבְרִ֗ים הָי֤וּ לַ⁠פְּלִשְׁתִּים֙ כְּ⁠אֶתְמ֣וֹל שִׁלְשׁ֔וֹם אֲשֶׁ֨ר עָל֥וּ עִמָּ֛⁠ם בַּֽ⁠מַּחֲנֶ֖ה סָבִ֑יב וְ⁠גַם ־ הֵ֗מָּה לִֽ⁠הְיוֹת֙ עִם ־ יִשְׂרָאֵ֔ל אֲשֶׁ֥ר עִם ־ שָׁא֖וּל וְ⁠יוֹנָתָֽן ׃²² וְ⁠כֹל֩ אִ֨ישׁ יִשְׂרָאֵ֜ל הַ⁠מִּֽתְחַבְּאִ֤ים בְּ⁠הַר ־ אֶפְרַ֨יִם֙ שָֽׁמְע֔וּ כִּֽי ־ נָ֖סוּ פְּלִשְׁתִּ֑ים וַֽ⁠יַּדְבְּק֥וּ גַם ־ הֵ֛מָּה אַחֲרֵי⁠הֶ֖ם בַּ⁠מִּלְחָמָֽה ׃²³ וַ⁠יּ֧וֹשַׁע יְהוָ֛ה בַּ⁠יּ֥וֹם הַ⁠ה֖וּא אֶת ־ יִשְׂרָאֵ֑ל וְ⁠הַ֨⁠מִּלְחָמָ֔ה עָבְרָ֖ה אֶת ־ בֵּ֥ית אָֽוֶן ׃²⁴ וְ⁠אִֽישׁ ־ יִשְׂרָאֵ֥ל נִגַּ֖שׂ בַּ⁠יּ֣וֹם הַ⁠ה֑וּא וַ⁠יֹּאֶל֩ שָׁא֨וּל אֶת ־ הָ⁠עָ֜ם לֵ⁠אמֹ֗ר אָר֣וּר הָ֠⁠אִישׁ אֲשֶׁר ־ יֹ֨אכַל לֶ֜חֶם עַד ־ הָ⁠עֶ֗רֶב וְ⁠נִקַּמְתִּי֙ מֵ⁠אֹ֣יְבַ֔⁠י וְ⁠לֹֽא טָעַ֥ם כָּל ־ הָ⁠עָ֖ם לָֽחֶם ׃ס²⁵ וְ⁠כָל ־ הָ⁠אָ֖רֶץ בָּ֣אוּ בַ⁠יָּ֑עַר וַ⁠יְהִ֥י דְבַ֖שׁ עַל ־ פְּנֵ֥י הַ⁠שָּׂדֶֽה ׃²⁶ וַ⁠יָּבֹ֤א הָ⁠עָם֙ אֶל ־ הַ⁠יַּ֔עַר וְ⁠הִנֵּ֖ה הֵ֣לֶךְ דְּבָ֑שׁ וְ⁠אֵין ־ מַשִּׂ֤יג יָד⁠וֹ֙ אֶל ־ פִּ֔י⁠ו כִּֽי ־ יָרֵ֥א הָ⁠עָ֖ם אֶת ־ הַ⁠שְּׁבֻעָֽה ׃²⁷ וְ⁠יוֹנָתָ֣ן לֹֽא ־ שָׁמַ֗ע בְּ⁠הַשְׁבִּ֣יעַ אָבִי⁠ו֮ אֶת ־ הָ⁠עָם֒ וַ⁠יִּשְׁלַ֗ח אֶת ־ קְצֵ֤ה הַ⁠מַּטֶּה֙ אֲשֶׁ֣ר בְּ⁠יָד֔⁠וֹ וַ⁠יִּטְבֹּ֥ל אוֹתָ֖⁠הּ בְּ⁠יַעְרַ֣ת הַ⁠דְּבָ֑שׁ וַ⁠יָּ֤שֶׁב יָד⁠וֹ֙ אֶל ־ פִּ֔י⁠ו וַתָּאֹ֖רְנָה ¹ עֵינָֽי⁠ו ׃²⁸ וַ⁠יַּעַן֩ אִ֨ישׁ מֵֽ⁠הָ⁠עָ֜ם וַ⁠יֹּ֗אמֶר הַשְׁבֵּעַ֩ הִשְׁבִּ֨יעַ אָבִ֤י⁠ךָ אֶת ־ הָ⁠עָם֙ לֵ⁠אמֹ֔ר אָר֥וּר הָ⁠אִ֛ישׁ אֲשֶׁר ־ יֹ֥אכַל לֶ֖חֶם הַ⁠יּ֑וֹם וַ⁠יָּ֖עַף הָ⁠עָֽם ׃²⁹ וַ⁠יֹּ֨אמֶר֙ יֽוֹנָתָ֔ן עָכַ֥ר אָבִ֖⁠י אֶת ־ הָ⁠אָ֑רֶץ רְאוּ ־ נָא֙ כִּֽי ־ אֹ֣רוּ עֵינַ֔⁠י כִּ֣י טָעַ֔מְתִּי מְעַ֖ט דְּבַ֥שׁ הַ⁠זֶּֽה ׃³⁰ אַ֗ף כִּ֡י לוּא֩ אָכֹ֨ל אָכַ֤ל הַ⁠יּוֹם֙ הָ⁠עָ֔ם מִ⁠שְּׁלַ֥ל אֹיְבָ֖י⁠ו אֲשֶׁ֣ר מָצָ֑א כִּ֥י עַתָּ֛ה לֹֽא ־ רָבְתָ֥ה מַכָּ֖ה בַּ⁠פְּלִשְׁתִּֽים ׃³¹ וַ⁠יַּכּ֞וּ בַּ⁠יּ֤וֹם הַ⁠הוּא֙ בַּ⁠פְּלִשְׁתִּ֔ים מִ⁠מִּכְמָ֖שׂ אַיָּלֹ֑נָ⁠ה וַ⁠יָּ֥עַף הָ⁠עָ֖ם מְאֹֽד ׃³² ו⁠יעש הָ⁠עָם֙ אֶל ־ הַשָּׁלָ֔ל ² וַ⁠יִּקְח֨וּ צֹ֧אן וּ⁠בָקָ֛ר וּ⁠בְנֵ֥י בָקָ֖ר וַ⁠יִּשְׁחֲטוּ ־ אָ֑רְצָ⁠ה וַ⁠יֹּ֥אכַל הָ⁠עָ֖ם עַל ־ הַ⁠דָּֽם ׃³³ וַ⁠יַּגִּ֤ידוּ לְ⁠שָׁאוּל֙ לֵ⁠אמֹ֔ר הִנֵּ֥ה הָ⁠עָ֛ם חֹטִ֥אים לַֽ⁠יהוָ֖ה לֶ⁠אֱכֹ֣ל עַל ־ הַ⁠דָּ֑ם וַ⁠יֹּ֣אמֶר בְּגַדְתֶּ֔ם גֹּֽלּוּ ־ אֵלַ֥⁠י הַ⁠יּ֖וֹם אֶ֥בֶן גְּדוֹלָֽה ׃³⁴ וַ⁠יֹּ֣אמֶר שָׁא֣וּל פֻּ֣צוּ בָ⁠עָ֡ם וַ⁠אֲמַרְתֶּ֣ם לָ⁠הֶ֡ם הַגִּ֣ישׁוּ אֵלַ⁠י֩ אִ֨ישׁ שׁוֹר֜⁠וֹ וְ⁠אִ֣ישׁ שְׂיֵ֗⁠הוּ וּ⁠שְׁחַטְתֶּ֤ם בָּ⁠זֶה֙ וַ⁠אֲכַלְתֶּ֔ם וְ⁠לֹֽא ־ תֶחֶטְא֥וּ לַֽ⁠יהוָ֖ה לֶ⁠אֱכֹ֣ל אֶל ־ הַ⁠דָּ֑ם וַ⁠יַּגִּ֨שׁוּ כָל ־ הָ⁠עָ֜ם אִ֣ישׁ שׁוֹר֧⁠וֹ בְ⁠יָד֛⁠וֹ הַ⁠לַּ֖יְלָה וַ⁠יִּשְׁחֲטוּ ־ שָֽׁם ׃³⁵ וַ⁠יִּ֧בֶן שָׁא֛וּל מִזְבֵּ֖חַ לַֽ⁠יהוָ֑ה אֹת֣⁠וֹ הֵחֵ֔ל לִ⁠בְנ֥וֹת מִזְבֵּ֖חַ לַֽ⁠יהוָֽה ׃פ³⁶ וַ⁠יֹּ֣אמֶר שָׁא֡וּל נֵרְדָ֣ה אַחֲרֵי֩ פְלִשְׁתִּ֨ים ׀ לַ֜יְלָה וְֽ⁠נָבֹ֥זָה בָ⁠הֶ֣ם ׀ עַד ־ א֣וֹר הַ⁠בֹּ֗קֶר וְ⁠לֹֽא ־ נַשְׁאֵ֤ר בָּ⁠הֶם֙ אִ֔ישׁ וַ⁠יֹּ֣אמְר֔וּ כָּל ־ הַ⁠טּ֥וֹב בְּ⁠עֵינֶ֖י⁠ךָ עֲשֵׂ֑ה ס וַ⁠יֹּ֨אמֶר֙ הַ⁠כֹּהֵ֔ן נִקְרְבָ֥ה הֲלֹ֖ם אֶל ־ הָ⁠אֱלֹהִֽים ׃³⁷ וַ⁠יִּשְׁאַ֤ל שָׁאוּל֙ בֵּֽ⁠אלֹהִ֔ים הַֽ⁠אֵרֵד֙ אַחֲרֵ֣י פְלִשְׁתִּ֔ים הֲ⁠תִתְּנֵ֖⁠ם בְּ⁠יַ֣ד יִשְׂרָאֵ֑ל וְ⁠לֹ֥א עָנָ֖⁠הוּ בַּ⁠יּ֥וֹם הַ⁠הֽוּא ׃³⁸ וַ⁠יֹּ֣אמֶר שָׁא֔וּל גֹּ֣שֽׁוּ הֲלֹ֔ם כֹּ֖ל פִּנּ֣וֹת הָ⁠עָ֑ם וּ⁠דְע֣וּ וּ⁠רְא֔וּ בַּ⁠מָּ֗ה הָֽיְתָ֛ה הַ⁠חַטָּ֥את הַ⁠זֹּ֖את הַ⁠יּֽוֹם ׃³⁹ כִּ֣י חַי ־ יְהוָ֗ה הַ⁠מּוֹשִׁ֨יעַ֙ אֶת ־ יִשְׂרָאֵ֔ל כִּ֧י אִם ־ יֶשְׁנ֛⁠וֹ בְּ⁠יוֹנָתָ֥ן בְּנִ֖⁠י כִּ֣י מ֣וֹת יָמ֑וּת וְ⁠אֵ֥ין עֹנֵ֖⁠הוּ מִ⁠כָּל ־ הָ⁠עָֽם ׃⁴⁰ וַ⁠יֹּ֣אמֶר אֶל ־ כָּל ־ יִשְׂרָאֵ֗ל אַתֶּם֙ תִּֽהְיוּ֙ לְ⁠עֵ֣בֶר אֶחָ֔ד וַֽ⁠אֲנִי֙ וְ⁠יוֹנָתָ֣ן בְּנִ֔⁠י נִהְיֶ֖ה לְ⁠עֵ֣בֶר אֶחָ֑ד וַ⁠יֹּאמְר֤וּ הָ⁠עָם֙ אֶל ־ שָׁא֔וּל הַ⁠טּ֥וֹב בְּ⁠עֵינֶ֖י⁠ךָ עֲשֵֽׂה ׃ס⁴¹ וַ⁠יֹּ֣אמֶר שָׁא֗וּל אֶל ־ יְהוָ֛ה אֱלֹהֵ֥י יִשְׂרָאֵ֖ל הָ֣בָ⁠ה תָמִ֑ים וַ⁠יִּלָּכֵ֧ד יוֹנָתָ֛ן וְ⁠שָׁא֖וּל וְ⁠הָ⁠עָ֥ם יָצָֽאוּ ׃⁴² וַ⁠יֹּ֣אמֶר שָׁא֔וּל הַפִּ֕ילוּ בֵּינִ֕⁠י וּ⁠בֵ֖ין יוֹנָתָ֣ן בְּנִ֑⁠י וַ⁠יִּלָּכֵ֖ד יוֹנָתָֽן ׃⁴³ וַ⁠יֹּ֤אמֶר שָׁאוּל֙ אֶל ־ י֣וֹנָתָ֔ן הַגִּ֥ידָ⁠ה לִּ֖⁠י מֶ֣ה עָשִׂ֑יתָה וַ⁠יַּגֶּד ־ ל֣⁠וֹ יוֹנָתָ֗ן וַ⁠יֹּאמֶר֩ טָעֹ֨ם טָעַ֜מְתִּי בִּ⁠קְצֵ֨ה הַ⁠מַּטֶּ֧ה אֲשֶׁר ־ בְּ⁠יָדִ֛⁠י מְעַ֥ט דְּבַ֖שׁ הִנְ⁠נִ֥י אָמֽוּת ׃⁴⁴ וַ⁠יֹּ֣אמֶר שָׁא֔וּל כֹּֽה ־ יַעֲשֶׂ֥ה אֱלֹהִ֖ים וְ⁠כֹ֣ה יוֹסִ֑ף כִּֽי ־ מ֥וֹת תָּמ֖וּת יוֹנָתָֽן ׃⁴⁵ וַ⁠יֹּ֨אמֶר הָ⁠עָ֜ם אֶל ־ שָׁא֗וּל הֲֽ⁠יוֹנָתָ֤ן ׀ יָמוּת֙ אֲשֶׁ֣ר עָ֠שָׂה הַ⁠יְשׁוּעָ֨ה הַ⁠גְּדוֹלָ֣ה הַ⁠זֹּאת֮ בְּ⁠יִשְׂרָאֵל֒ חָלִ֗ילָ⁠ה חַי ־ יְהוָה֙ אִם ־ יִפֹּ֞ל מִ⁠שַּׂעֲרַ֤ת רֹאשׁ⁠וֹ֙ אַ֔רְצָ⁠ה כִּֽי ־ עִם ־ אֱלֹהִ֥ים עָשָׂ֖ה הַ⁠יּ֣וֹם הַ⁠זֶּ֑ה וַ⁠יִּפְדּ֥וּ הָ⁠עָ֛ם אֶת ־ יוֹנָתָ֖ן וְ⁠לֹא ־ מֵֽת ׃ס⁴⁶ וַ⁠יַּ֣עַל שָׁא֔וּל מֵ⁠אַחֲרֵ֖י פְּלִשְׁתִּ֑ים וּ⁠פְלִשְׁתִּ֖ים הָלְכ֥וּ לִ⁠מְקוֹמָֽ⁠ם ׃⁴⁷ וְ⁠שָׁא֛וּל לָכַ֥ד הַ⁠מְּלוּכָ֖ה עַל ־ יִשְׂרָאֵ֑ל וַ⁠יִּלָּ֣חֶם סָבִ֣יב ׀ בְּֽ⁠כָל ־ אֹיְבָ֡י⁠ו בְּ⁠מוֹאָ֣ב ׀ וּ⁠בִ⁠בְנֵי ־ עַמּ֨וֹן וּ⁠בֶ⁠אֱד֜וֹם וּ⁠בְ⁠מַלְכֵ֤י צוֹבָה֙ וּ⁠בַ⁠פְּלִשְׁתִּ֔ים וּ⁠בְ⁠כֹ֥ל אֲשֶׁר ־ יִפְנֶ֖ה יַרְשִֽׁיעַ ׃⁴⁸ וַ⁠יַּ֣עַשׂ חַ֔יִל וַ⁠יַּ֖ךְ אֶת ־ עֲמָלֵ֑ק וַ⁠יַּצֵּ֥ל אֶת ־ יִשְׂרָאֵ֖ל מִ⁠יַּ֥ד שֹׁסֵֽ⁠הוּ ׃ס⁴⁹ וַ⁠יִּֽהְיוּ֙ בְּנֵ֣י שָׁא֔וּל יוֹנָתָ֥ן וְ⁠יִשְׁוִ֖י וּ⁠מַלְכִּי ־ שׁ֑וּעַ וְ⁠שֵׁם֙ שְׁתֵּ֣י בְנֹתָ֔י⁠ו שֵׁ֤ם הַ⁠בְּכִירָה֙ מֵרַ֔ב וְ⁠שֵׁ֥ם הַ⁠קְּטַנָּ֖ה מִיכַֽל ׃⁵⁰ וְ⁠שֵׁם֙ אֵ֣שֶׁת שָׁא֔וּל אֲחִינֹ֖עַם בַּת ־ אֲחִימָ֑עַץ וְ⁠שֵׁ֤ם שַׂר ־ צְבָא⁠וֹ֙ אֲבִינֵ֔ר בֶּן ־ נֵ֖ר דּ֥וֹד שָׁאֽוּל ׃⁵¹ וְ⁠קִ֧ישׁ אֲבִֽי ־ שָׁא֛וּל וְ⁠נֵ֥ר אֲבִֽי ־ אַבְנֵ֖ר בֶּן ־ אֲבִיאֵֽל ׃ס⁵² וַ⁠תְּהִ֤י הַ⁠מִּלְחָמָה֙ חֲזָקָ֣ה עַל ־ פְּלִשְׁתִּ֔ים כֹּ֖ל יְמֵ֣י שָׁא֑וּל וְ⁠רָאָ֨ה שָׁא֜וּל כָּל ־ אִ֤ישׁ גִּבּוֹר֙ וְ⁠כָל ־ בֶּן ־ חַ֔יִל וַ⁠יַּאַסְפֵ֖⁠הוּ אֵלָֽי⁠ו ׃ס

¹K ו⁠תראנה

²K שלל

Chapter 15

¹ וַ⁠יֹּ֤אמֶר שְׁמוּאֵל֙ אֶל ־ שָׁא֔וּל אֹתִ֨⁠י שָׁלַ֤ח יְהוָה֙ לִ⁠מְשָׁחֳ⁠ךָ֣ לְ⁠מֶ֔לֶךְ עַל ־ עַמּ֖⁠וֹ עַל ־ יִשְׂרָאֵ֑ל וְ⁠עַתָּ֣ה שְׁמַ֔ע לְ⁠ק֖וֹל דִּבְרֵ֥י יְהוָֽה ׃ס² כֹּ֤ה אָמַר֙ יְהוָ֣ה צְבָא֔וֹת פָּקַ֕דְתִּי אֵ֛ת אֲשֶׁר ־ עָשָׂ֥ה עֲמָלֵ֖ק לְ⁠יִשְׂרָאֵ֑ל אֲשֶׁר ־ שָׂ֥ם ל⁠וֹ֙ בַּ⁠דֶּ֔רֶךְ בַּ⁠עֲלֹת֖⁠וֹ מִ⁠מִּצְרָֽיִם ׃³ עַתָּה֩ לֵ֨ךְ וְ⁠הִכִּֽיתָ֜ה אֶת ־ עֲמָלֵ֗ק וְ⁠הַֽחֲרַמְתֶּם֙ אֶת ־ כָּל ־ אֲשֶׁר ־ ל֔⁠וֹ וְ⁠לֹ֥א תַחְמֹ֖ל עָלָ֑י⁠ו וְ⁠הֵמַתָּ֞ה מֵ⁠אִ֣ישׁ עַד ־ אִשָּׁ֗ה מֵֽ⁠עֹלֵל֙ וְ⁠עַד ־ יוֹנֵ֔ק מִ⁠שּׁ֣וֹר וְ⁠עַד ־ שֶׂ֔ה מִ⁠גָּמָ֖ל וְ⁠עַד ־ חֲמֽוֹר ׃ס⁴ וַ⁠יְשַׁמַּ֤ע שָׁאוּל֙ אֶת ־ הָ⁠עָ֔ם וַֽ⁠יִּפְקְדֵ⁠ם֙ בַּ⁠טְּלָאִ֔ים מָאתַ֥יִם אֶ֖לֶף רַגְלִ֑י וַ⁠עֲשֶׂ֥רֶת אֲלָפִ֖ים אֶת ־ אִ֥ישׁ יְהוּדָֽה ׃⁵ וַ⁠יָּבֹ֥א שָׁא֖וּל עַד ־ עִ֣יר עֲמָלֵ֑ק וַ⁠יָּ֖רֶב בַּ⁠נָּֽחַל ׃⁶ וַ⁠יֹּ֣אמֶר שָׁא֣וּל אֶֽל ־ הַ⁠קֵּינִ֡י לְכוּ֩ סֻּ֨רוּ רְד֜וּ מִ⁠תּ֣וֹךְ עֲמָלֵקִ֗י פֶּן ־ אֹֽסִפְ⁠ךָ֙ עִמּ֔⁠וֹ וְ⁠אַתָּ֞ה עָשִׂ֤יתָה חֶ֨סֶד֙ עִם ־ כָּל ־ בְּנֵ֣י יִשְׂרָאֵ֔ל בַּ⁠עֲלוֹתָ֖⁠ם מִ⁠מִּצְרָ֑יִם וַ⁠יָּ֥סַר קֵינִ֖י מִ⁠תּ֥וֹךְ עֲמָלֵֽק ׃⁷ וַ⁠יַּ֥ךְ שָׁא֖וּל אֶת ־ עֲמָלֵ֑ק מֵֽ⁠חֲוִילָה֙ בּוֹאֲ⁠ךָ֣ שׁ֔וּר אֲשֶׁ֖ר עַל ־ פְּנֵ֥י מִצְרָֽיִם ׃⁸ וַ⁠יִּתְפֹּ֛שׂ אֶת ־ אֲגַ֥ג מֶֽלֶךְ ־ עֲמָלֵ֖ק חָ֑י וְ⁠אֶת ־ כָּל ־ הָ⁠עָ֖ם הֶחֱרִ֥ים לְ⁠פִי ־ חָֽרֶב ׃⁹ וַ⁠יַּחְמֹל֩ שָׁא֨וּל וְ⁠הָ⁠עָ֜ם עַל ־ אֲגָ֗ג וְ⁠עַל ־ מֵיטַ֣ב הַ⁠צֹּאן֩ וְ⁠הַ⁠בָּקָ֨ר וְ⁠הַ⁠מִּשְׁנִ֤ים וְ⁠עַל ־ הַ⁠כָּרִים֙ וְ⁠עַל ־ כָּל ־ הַ⁠טּ֔וֹב וְ⁠לֹ֥א אָב֖וּ הַחֲרִימָ֑⁠ם וְ⁠כָל ־ הַ⁠מְּלָאכָ֛ה נְמִבְזָ֥ה וְ⁠נָמֵ֖ס אֹתָ֥⁠הּ הֶחֱרִֽימוּ ׃פ¹⁰ וַֽ⁠יְהִי֙ דְּבַר ־ יְהוָ֔ה אֶל ־ שְׁמוּאֵ֖ל לֵ⁠אמֹֽר ׃¹¹ נִחַ֗מְתִּי כִּֽי ־ הִמְלַ֤כְתִּי אֶת ־ שָׁאוּל֙ לְ⁠מֶ֔לֶךְ כִּֽי ־ שָׁב֙ מֵ⁠אַֽחֲרַ֔⁠י וְ⁠אֶת ־ דְּבָרַ֖⁠י לֹ֣א הֵקִ֑ים וַ⁠יִּ֨חַר֙ לִ⁠שְׁמוּאֵ֔ל וַ⁠יִּזְעַ֥ק אֶל ־ יְהוָ֖ה כָּל ־ הַ⁠לָּֽיְלָה ׃¹² וַ⁠יַּשְׁכֵּ֧ם שְׁמוּאֵ֛ל לִ⁠קְרַ֥את שָׁא֖וּל בַּ⁠בֹּ֑קֶר וַ⁠יֻּגַּ֨ד לִ⁠שְׁמוּאֵ֜ל לֵ⁠אמֹ֗ר בָּֽא ־ שָׁא֤וּל הַ⁠כַּרְמֶ֨לָ⁠ה֙ וְ⁠הִנֵּ֨ה מַצִּ֥יב ל⁠וֹ֙ יָ֔ד וַ⁠יִּסֹּב֙ וַֽ⁠יַּעֲבֹ֔ר וַ⁠יֵּ֖רֶד הַ⁠גִּלְגָּֽל ׃¹³ וַ⁠יָּבֹ֥א שְׁמוּאֵ֖ל אֶל ־ שָׁא֑וּל וַ⁠יֹּ֧אמֶר ל֣⁠וֹ שָׁא֗וּל בָּר֤וּךְ אַתָּה֙ לַֽ⁠יהוָ֔ה הֲקִימֹ֖תִי אֶת ־ דְּבַ֥ר יְהוָֽה ׃¹⁴ וַ⁠יֹּ֣אמֶר שְׁמוּאֵ֔ל וּ⁠מֶ֛ה קֽוֹל ־ הַ⁠צֹּ֥אן הַ⁠זֶּ֖ה בְּ⁠אָזְנָ֑⁠י וְ⁠ק֣וֹל הַ⁠בָּקָ֔ר אֲשֶׁ֥ר אָנֹכִ֖י שֹׁמֵֽעַ ׃¹⁵ וַ⁠יֹּ֨אמֶר שָׁא֜וּל מֵ⁠עֲמָלֵקִ֣י הֱבִיא֗וּ⁠ם אֲשֶׁ֨ר חָמַ֤ל הָ⁠עָם֙ עַל ־ מֵיטַ֤ב הַ⁠צֹּאן֙ וְ⁠הַ⁠בָּקָ֔ר לְמַ֥עַן זְבֹ֖חַ לַ⁠יהוָ֣ה אֱלֹהֶ֑י⁠ךָ וְ⁠אֶת ־ הַ⁠יּוֹתֵ֖ר הֶחֱרַֽמְנוּ ׃ס¹⁶ וַ⁠יֹּ֤אמֶר שְׁמוּאֵל֙ אֶל ־ שָׁא֔וּל הֶ֚רֶף וְ⁠אַגִּ֣ידָה לְּ⁠ךָ֔ אֵת֩ אֲשֶׁ֨ר דִּבֶּ֧ר יְהוָ֛ה אֵלַ֖⁠י הַ⁠לָּ֑יְלָה וַיֹּ֥אמֶר ¹ ל֖⁠וֹ דַּבֵּֽר ׃ס¹⁷ וַ⁠יֹּ֣אמֶר שְׁמוּאֵ֔ל הֲ⁠ל֗וֹא אִם ־ קָטֹ֤ן אַתָּה֙ בְּ⁠עֵינֶ֔י⁠ךָ רֹ֛אשׁ שִׁבְטֵ֥י יִשְׂרָאֵ֖ל אָ֑תָּה וַ⁠יִּמְשָׁחֲ⁠ךָ֧ יְהוָ֛ה לְ⁠מֶ֖לֶךְ עַל ־ יִשְׂרָאֵֽל ׃¹⁸ וַ⁠יִּשְׁלָחֲ⁠ךָ֥ יְהוָ֖ה בְּ⁠דָ֑רֶךְ וַ⁠יֹּ֗אמֶר לֵ֣ךְ וְ⁠הַחֲרַמְתָּ֞ה אֶת ־ הַֽ⁠חַטָּאִים֙ אֶת ־ עֲמָלֵ֔ק וְ⁠נִלְחַמְתָּ֣ ב֔⁠וֹ עַ֥ד כַּלּוֹתָ֖⁠ם אֹתָֽ⁠ם ׃¹⁹ וְ⁠לָ֥⁠מָּה לֹא ־ שָׁמַ֖עְתָּ בְּ⁠ק֣וֹל יְהוָ֑ה וַ⁠תַּ֨עַט֙ אֶל ־ הַ⁠שָּׁלָ֔ל וַ⁠תַּ֥עַשׂ הָ⁠רַ֖ע בְּ⁠עֵינֵ֥י יְהוָֽה ׃ס²⁰ וַ⁠יֹּ֨אמֶר שָׁא֜וּל אֶל ־ שְׁמוּאֵ֗ל אֲשֶׁ֤ר שָׁמַ֨עְתִּי֙ בְּ⁠ק֣וֹל יְהוָ֔ה וָ⁠אֵלֵ֕ךְ בַּ⁠דֶּ֖רֶךְ אֲשֶׁר ־ שְׁלָחַ֣⁠נִי יְהוָ֑ה וָ⁠אָבִ֗יא אֶת ־ אֲגַג֙ מֶ֣לֶךְ עֲמָלֵ֔ק וְ⁠אֶת ־ עֲמָלֵ֖ק הֶחֱרַֽמְתִּי ׃²¹ וַ⁠יִּקַּ֨ח הָ⁠עָ֧ם מֵ⁠הַ⁠שָּׁלָ֛ל צֹ֥אן וּ⁠בָקָ֖ר רֵאשִׁ֣ית הַ⁠חֵ֑רֶם לִ⁠זְבֹּ֛חַ לַֽ⁠יהוָ֥ה אֱלֹהֶ֖י⁠ךָ בַּ⁠גִּלְגָּֽל ׃²² וַ⁠יֹּ֣אמֶר שְׁמוּאֵ֗ל הַ⁠חֵ֤פֶץ לַֽ⁠יהוָה֙ בְּ⁠עֹל֣וֹת וּ⁠זְבָחִ֔ים כִּ⁠שְׁמֹ֖עַ בְּ⁠ק֣וֹל יְהוָ֑ה הִנֵּ֤ה שְׁמֹ֨עַ֙ מִ⁠זֶּ֣בַח ט֔וֹב לְ⁠הַקְשִׁ֖יב מֵ⁠חֵ֥לֶב אֵילִֽים ׃²³ כִּ֤י חַטַּאת ־ קֶ֨סֶם֙ מֶ֔רִי וְ⁠אָ֥וֶן וּ⁠תְרָפִ֖ים הַפְצַ֑ר יַ֗עַן מָאַ֨סְתָּ֙ אֶת ־ דְּבַ֣ר יְהוָ֔ה וַ⁠יִּמְאָסְ⁠ךָ֖ מִ⁠מֶּֽלֶךְ ׃ס²⁴ וַ⁠יֹּ֨אמֶר שָׁא֤וּל אֶל ־ שְׁמוּאֵל֙ חָטָ֔אתִי כִּֽי ־ עָבַ֥רְתִּי אֶת ־ פִּֽי ־ יְהוָ֖ה וְ⁠אֶת ־ דְּבָרֶ֑י⁠ךָ כִּ֤י יָרֵ֨אתִי֙ אֶת ־ הָ⁠עָ֔ם וָ⁠אֶשְׁמַ֖ע בְּ⁠קוֹלָֽ⁠ם ׃²⁵ וְ⁠עַתָּ֕ה שָׂ֥א נָ֖א אֶת ־ חַטָּאתִ֑⁠י וְ⁠שׁ֣וּב עִמִּ֔⁠י וְ⁠אֶֽשְׁתַּחֲוֶ֖ה לַֽ⁠יהוָֽה ׃²⁶ וַ⁠יֹּ֤אמֶר שְׁמוּאֵל֙ אֶל ־ שָׁא֔וּל לֹ֥א אָשׁ֖וּב עִמָּ֑⁠ךְ כִּ֤י מָאַ֨סְתָּה֙ אֶת ־ דְּבַ֣ר יְהוָ֔ה וַ⁠יִּמְאָסְ⁠ךָ֣ יְהוָ֔ה מִ⁠הְי֥וֹת מֶ֖לֶךְ עַל ־ יִשְׂרָאֵֽל ׃ס²⁷ וַ⁠יִּסֹּ֥ב שְׁמוּאֵ֖ל לָ⁠לֶ֑כֶת וַ⁠יַּחֲזֵ֥ק בִּ⁠כְנַף ־ מְעִיל֖⁠וֹ וַ⁠יִּקָּרַֽע ׃²⁸ וַ⁠יֹּ֤אמֶר אֵלָי⁠ו֙ שְׁמוּאֵ֔ל קָרַ֨ע יְהוָ֜ה אֶֽת ־ מַמְלְכ֧וּת יִשְׂרָאֵ֛ל מֵ⁠עָלֶ֖י⁠ךָ הַ⁠יּ֑וֹם וּ⁠נְתָנָ֕⁠הּ לְ⁠רֵעֲ⁠ךָ֖ הַ⁠טּ֥וֹב מִמֶּֽ⁠ךָּ ׃²⁹ וְ⁠גַם֙ נֵ֣צַח יִשְׂרָאֵ֔ל לֹ֥א יְשַׁקֵּ֖ר וְ⁠לֹ֣א יִנָּחֵ֑ם כִּ֣י לֹ֥א אָדָ֛ם ה֖וּא לְ⁠הִנָּחֵֽם ׃³⁰ וַ⁠יֹּ֣אמֶר חָטָ֔אתִי עַתָּ֗ה כַּבְּדֵ֥⁠נִי נָ֛א נֶ֥גֶד זִקְנֵֽי ־ עַמִּ֖⁠י וְ⁠נֶ֣גֶד יִשְׂרָאֵ֑ל וְ⁠שׁ֣וּב עִמִּ֔⁠י וְ⁠הִֽשְׁתַּחֲוֵ֖יתִי לַֽ⁠יהוָ֥ה אֱלֹהֶֽי⁠ךָ ׃³¹ וַ⁠יָּ֥שָׁב שְׁמוּאֵ֖ל אַחֲרֵ֣י שָׁא֑וּל וַ⁠יִּשְׁתַּ֥חוּ שָׁא֖וּל לַֽ⁠יהוָֽה ׃ס³² וַ⁠יֹּ֣אמֶר שְׁמוּאֵ֗ל הַגִּ֤ישׁוּ אֵלַ⁠י֙ אֶת ־ אֲגַג֙ מֶ֣לֶךְ עֲמָלֵ֔ק וַ⁠יֵּ֣לֶךְ אֵלָ֔י⁠ו אֲגַ֖ג מַעֲדַנֹּ֑ת וַ⁠יֹּ֣אמֶר אֲגָ֔ג אָכֵ֖ן סָ֥ר מַר ־ הַ⁠מָּֽוֶת ׃ס³³ וַ⁠יֹּ֣אמֶר שְׁמוּאֵ֔ל כַּ⁠אֲשֶׁ֨ר שִׁכְּלָ֤ה נָשִׁים֙ חַרְבֶּ֔⁠ךָ כֵּן ־ תִּשְׁכַּ֥ל מִ⁠נָּשִׁ֖ים אִמֶּ֑⁠ךָ וַ⁠יְשַׁסֵּ֨ף שְׁמוּאֵ֧ל אֶת ־ אֲגָ֛ג לִ⁠פְנֵ֥י יְהוָ֖ה בַּ⁠גִּלְגָּֽל ׃ס³⁴ וַ⁠יֵּ֥לֶךְ שְׁמוּאֵ֖ל הָ⁠רָמָ֑תָ⁠ה וְ⁠שָׁא֛וּל עָלָ֥ה אֶל ־ בֵּית֖⁠וֹ גִּבְעַ֥ת שָׁאֽוּל ׃³⁵ וְ⁠לֹא ־ יָסַ֨ף שְׁמוּאֵ֜ל לִ⁠רְא֤וֹת אֶת ־ שָׁאוּל֙ עַד ־ י֣וֹם מוֹת֔⁠וֹ כִּֽי ־ הִתְאַבֵּ֥ל שְׁמוּאֵ֖ל אֶל ־ שָׁא֑וּל וַ⁠יהוָ֣ה נִחָ֔ם כִּֽי ־ הִמְלִ֥יךְ אֶת ־ שָׁא֖וּל עַל ־ יִשְׂרָאֵֽל ׃פ

¹K ו⁠יאמרו

Chapter 16

¹ וַ⁠יֹּ֨אמֶר יְהוָ֜ה אֶל ־ שְׁמוּאֵ֗ל עַד ־ מָתַי֙ אַתָּה֙ מִתְאַבֵּ֣ל אֶל ־ שָׁא֔וּל וַ⁠אֲנִ֣י מְאַסְתִּ֔י⁠ו מִ⁠מְּלֹ֖ךְ עַל ־ יִשְׂרָאֵ֑ל מַלֵּ֨א קַרְנְ⁠ךָ֜ שֶׁ֗מֶן וְ⁠לֵ֤ךְ אֶֽשְׁלָחֲ⁠ךָ֙ אֶל ־ יִשַׁ֣י בֵּֽית ־ הַלַּחְמִ֔י כִּֽי ־ רָאִ֧יתִי בְּ⁠בָנָ֛י⁠ו לִ֖⁠י מֶֽלֶךְ ׃² וַ⁠יֹּ֤אמֶר שְׁמוּאֵל֙ אֵ֣יךְ אֵלֵ֔ךְ וְ⁠שָׁמַ֥ע שָׁא֖וּל וַ⁠הֲרָגָ֑⁠נִי ס וַ⁠יֹּ֣אמֶר יְהוָ֗ה עֶגְלַ֤ת בָּקָר֙ תִּקַּ֣ח בְּ⁠יָדֶ֔⁠ךָ וְ⁠אָ֣מַרְתָּ֔ לִ⁠זְבֹּ֥חַ לַֽ⁠יהוָ֖ה בָּֽאתִי ׃³ וְ⁠קָרָ֥אתָ לְ⁠יִשַׁ֖י בַּ⁠זָּ֑בַח וְ⁠אָֽנֹכִ֗י אוֹדִֽיעֲ⁠ךָ֙ אֵ֣ת אֲשֶֽׁר ־ תַּעֲשֶׂ֔ה וּ⁠מָשַׁחְתָּ֣ לִ֔⁠י אֵ֥ת אֲשֶׁר ־ אֹמַ֖ר אֵלֶֽי⁠ךָ ׃⁴ וַ⁠יַּ֣עַשׂ שְׁמוּאֵ֗ל אֵ֚ת אֲשֶׁ֣ר דִּבֶּ֣ר יְהוָ֔ה וַ⁠יָּבֹ֖א בֵּ֣ית לָ֑חֶם וַ⁠יֶּחֶרְד֞וּ זִקְנֵ֤י הָ⁠עִיר֙ לִ⁠קְרָאת֔⁠וֹ וַ⁠יֹּ֖אמֶר שָׁלֹ֥ם בּוֹאֶֽ⁠ךָ ׃⁵ וַ⁠יֹּ֣אמֶר ׀ שָׁל֗וֹם לִ⁠זְבֹּ֤חַ לַֽ⁠יהוָה֙ בָּ֔אתִי הִֽתְקַדְּשׁ֔וּ וּ⁠בָאתֶ֥ם אִתִּ֖⁠י בַּ⁠זָּ֑בַח וַ⁠יְקַדֵּ֤שׁ אֶת ־ יִשַׁי֙ וְ⁠אֶת ־ בָּנָ֔י⁠ו וַ⁠יִּקְרָ֥א לָ⁠הֶ֖ם לַ⁠זָּֽבַח ׃⁶ וַ⁠יְהִ֣י בְּ⁠בוֹאָ֔⁠ם וַ⁠יַּ֖רְא אֶת ־ אֱלִיאָ֑ב וַ⁠יֹּ֕אמֶר אַ֛ךְ נֶ֥גֶד יְהוָ֖ה מְשִׁיחֽ⁠וֹ ׃⁷ וַ⁠יֹּ֨אמֶר יְהוָ֜ה אֶל ־ שְׁמוּאֵ֗ל אַל ־ תַּבֵּ֧ט אֶל ־ מַרְאֵ֛⁠הוּ וְ⁠אֶל ־ גְּבֹ֥הַּ קוֹמָת֖⁠וֹ כִּ֣י מְאַסְתִּ֑י⁠הוּ כִּ֣י ׀ לֹ֗א אֲשֶׁ֤ר יִרְאֶה֙ הָ⁠אָדָ֔ם כִּ֤י הָֽ⁠אָדָם֙ יִרְאֶ֣ה לַ⁠עֵינַ֔יִם וַ⁠יהוָ֖ה יִרְאֶ֥ה לַ⁠לֵּבָֽב ׃⁸ וַ⁠יִּקְרָ֤א יִשַׁי֙ אֶל ־ אֲבִ֣ינָדָ֔ב וַ⁠יַּעֲבִרֵ֖⁠הוּ לִ⁠פְנֵ֣י שְׁמוּאֵ֑ל וַ⁠יֹּ֕אמֶר גַּם ־ בָּ⁠זֶ֖ה לֹֽא ־ בָחַ֥ר יְהוָֽה ׃⁹ וַ⁠יַּעֲבֵ֥ר יִשַׁ֖י שַׁמָּ֑ה וַ⁠יֹּ֕אמֶר גַּם ־ בָּ⁠זֶ֖ה לֹא ־ בָחַ֥ר יְהוָֽה ׃¹⁰ וַ⁠יַּעֲבֵ֥ר יִשַׁ֛י שִׁבְעַ֥ת בָּנָ֖י⁠ו לִ⁠פְנֵ֣י שְׁמוּאֵ֑ל וַ⁠יֹּ֤אמֶר שְׁמוּאֵל֙ אֶל ־ יִשַׁ֔י לֹא ־ בָחַ֥ר יְהוָ֖ה בָּ⁠אֵֽלֶּה ׃¹¹ וַ⁠יֹּ֨אמֶר שְׁמוּאֵ֣ל אֶל ־ יִשַׁי֮ הֲ⁠תַ֣מּוּ הַ⁠נְּעָרִים֒ וַ⁠יֹּ֗אמֶר ע֚וֹד שָׁאַ֣ר הַ⁠קָּטָ֔ן וְ⁠הִנֵּ֥ה רֹעֶ֖ה בַּ⁠צֹּ֑אן וַ⁠יֹּ֨אמֶר שְׁמוּאֵ֤ל אֶל ־ יִשַׁי֙ שִׁלְחָ֣⁠ה וְ⁠קָחֶ֔⁠נּוּ כִּ֥י לֹא ־ נָסֹ֖ב עַד ־ בֹּא֥⁠וֹ פֹֽה ׃¹² וַ⁠יִּשְׁלַ֤ח וַ⁠יְבִיאֵ֨⁠הוּ֙ וְ⁠ה֣וּא אַדְמוֹנִ֔י עִם ־ יְפֵ֥ה עֵינַ֖יִם וְ⁠ט֣וֹב רֹ֑אִי פ וַ⁠יֹּ֧אמֶר יְהוָ֛ה ק֥וּם מְשָׁחֵ֖⁠הוּ כִּֽי ־ זֶ֥ה הֽוּא ׃¹³ וַ⁠יִּקַּ֨ח שְׁמוּאֵ֜ל אֶת ־ קֶ֣רֶן הַ⁠שֶּׁ֗מֶן וַ⁠יִּמְשַׁ֣ח אֹת⁠וֹ֮ בְּ⁠קֶ֣רֶב אֶחָי⁠ו֒ וַ⁠תִּצְלַ֤ח רֽוּחַ ־ יְהוָה֙ אֶל ־ דָּוִ֔ד מֵ⁠הַ⁠יּ֥וֹם הַ⁠ה֖וּא וָ⁠מָ֑עְלָ⁠ה וַ⁠יָּ֣קָם שְׁמוּאֵ֔ל וַ⁠יֵּ֖לֶךְ הָ⁠רָמָֽתָ⁠ה ׃ס¹⁴ וְ⁠ר֧וּחַ יְהוָ֛ה סָ֖רָה מֵ⁠עִ֣ם שָׁא֑וּל וּ⁠בִֽעֲתַ֥תּ⁠וּ רֽוּחַ ־ רָעָ֖ה מֵ⁠אֵ֥ת יְהוָֽה ׃¹⁵ וַ⁠יֹּאמְר֥וּ עַבְדֵֽי ־ שָׁא֖וּל אֵלָ֑י⁠ו הִנֵּה ־ נָ֧א רֽוּחַ ־ אֱלֹהִ֛ים רָעָ֖ה מְבַעִתֶּֽ⁠ךָ ׃¹⁶ יֹאמַר ־ נָ֤א אֲדֹנֵ֨⁠נוּ֙ עֲבָדֶ֣י⁠ךָ לְ⁠פָנֶ֔י⁠ךָ יְבַקְשׁ֕וּ אִ֕ישׁ יֹדֵ֖עַ מְנַגֵּ֣ן בַּ⁠כִּנּ֑וֹר וְ⁠הָיָ֗ה בִּֽ⁠הְי֨וֹת עָלֶ֤י⁠ךָ רֽוּחַ ־ אֱלֹהִים֙ רָעָ֔ה וְ⁠נִגֵּ֥ן בְּ⁠יָד֖⁠וֹ וְ⁠ט֥וֹב לָֽ⁠ךְ ׃פ¹⁷ וַ⁠יֹּ֥אמֶר שָׁא֖וּל אֶל ־ עֲבָדָ֑י⁠ו רְאוּ ־ נָ֣א לִ֗⁠י אִ֚ישׁ מֵיטִ֣יב לְ⁠נַגֵּ֔ן וַ⁠הֲבִיאוֹתֶ֖ם אֵלָֽ⁠י ׃¹⁸ וַ⁠יַּעַן֩ אֶחָ֨ד מֵ⁠הַ⁠נְּעָרִ֜ים וַ⁠יֹּ֗אמֶר הִנֵּ֨ה רָאִ֜יתִי בֵּ֣ן לְ⁠יִשַׁי֮ בֵּ֣ית הַלַּחְמִי֒ יֹדֵ֣עַ נַ֠גֵּן וְ⁠גִבּ֨וֹר חַ֜יִל וְ⁠אִ֧ישׁ מִלְחָמָ֛ה וּ⁠נְב֥וֹן דָּבָ֖ר וְ⁠אִ֣ישׁ תֹּ֑אַר וַ⁠יהוָ֖ה עִמּֽ⁠וֹ ׃¹⁹ וַ⁠יִּשְׁלַ֥ח שָׁא֛וּל מַלְאָכִ֖ים אֶל ־ יִשָׁ֑י וַ⁠יֹּ֕אמֶר שִׁלְחָ֥⁠ה אֵלַ֛⁠י אֶת ־ דָּוִ֥ד בִּנְ⁠ךָ֖ אֲשֶׁ֥ר בַּ⁠צֹּֽאן ׃²⁰ וַ⁠יִּקַּ֨ח יִשַׁ֜י חֲמ֥וֹר לֶ֨חֶם֙ וְ⁠נֹ֣אד יַ֔יִן וּ⁠גְדִ֥י עִזִּ֖ים אֶחָ֑ד וַ⁠יִּשְׁלַ֛ח בְּ⁠יַד ־ דָּוִ֥ד בְּנ֖⁠וֹ אֶל ־ שָׁאֽוּל ׃²¹ וַ⁠יָּבֹ֤א דָוִד֙ אֶל ־ שָׁא֔וּל וַֽ⁠יַּעֲמֹ֖ד לְ⁠פָנָ֑י⁠ו וַ⁠יֶּאֱהָבֵ֣⁠הֽוּ מְאֹ֔ד וַֽ⁠יְהִי ־ ל֖⁠וֹ נֹשֵׂ֥א כֵלִֽים ׃²² וַ⁠יִּשְׁלַ֣ח שָׁא֔וּל אֶל ־ יִשַׁ֖י לֵ⁠אמֹ֑ר יַעֲמָד ־ נָ֤א דָוִד֙ לְ⁠פָנַ֔⁠י כִּֽי ־ מָ֥צָא חֵ֖ן בְּ⁠עֵינָֽ⁠י ׃²³ וְ⁠הָיָ֗ה בִּֽ⁠הְי֤וֹת רֽוּחַ ־ אֱלֹהִים֙ אֶל ־ שָׁא֔וּל וְ⁠לָקַ֥ח דָּוִ֛ד אֶת ־ הַ⁠כִּנּ֖וֹר וְ⁠נִגֵּ֣ן בְּ⁠יָד֑⁠וֹ וְ⁠רָוַ֤ח לְ⁠שָׁאוּל֙ וְ⁠ט֣וֹב ל֔⁠וֹ וְ⁠סָ֥רָה מֵ⁠עָלָ֖י⁠ו ר֥וּחַ הָ⁠רָעָֽה ׃פ

Chapter 17

¹ וַ⁠יַּאַסְפ֨וּ פְלִשְׁתִּ֤ים אֶת ־ מַֽחֲנֵי⁠הֶם֙ לַ⁠מִּלְחָמָ֔ה וַ⁠יֵּאָ֣סְפ֔וּ שֹׂכֹ֖ה אֲשֶׁ֣ר לִ⁠יהוּדָ֑ה וַֽ⁠יַּחֲנ֛וּ בֵּין ־ שׂוֹכֹ֥ה וּ⁠בֵין ־ עֲזֵקָ֖ה בְּ⁠אֶ֥פֶס דַּמִּֽים ׃² וְ⁠שָׁא֤וּל וְ⁠אִֽישׁ ־ יִשְׂרָאֵל֙ נֶאֶסְפ֔וּ וַֽ⁠יַּחֲנ֖וּ בְּ⁠עֵ֣מֶק הָאֵלָ֑ה וַ⁠יַּעַרְכ֥וּ מִלְחָמָ֖ה לִ⁠קְרַ֥את פְּלִשְׁתִּֽים ׃³ וּ⁠פְלִשְׁתִּ֞ים עֹמְדִ֤ים אֶל ־ הָ⁠הָר֙ מִ⁠זֶּ֔ה וְ⁠יִשְׂרָאֵ֛ל עֹמְדִ֥ים אֶל ־ הָ⁠הָ֖ר מִ⁠זֶּ֑ה וְ⁠הַ⁠גַּ֖יְא בֵּינֵי⁠הֶֽם ׃⁴ וַ⁠יֵּצֵ֤א אִֽישׁ ־ הַ⁠בֵּנַ֨יִם֙ מִ⁠מַּחֲנ֣וֹת פְּלִשְׁתִּ֔ים גָּלְיָ֥ת שְׁמ֖⁠וֹ מִ⁠גַּ֑ת גָּבְה֕⁠וֹ שֵׁ֥שׁ אַמּ֖וֹת וָ⁠זָֽרֶת ׃⁵ וְ⁠כ֤וֹבַע נְחֹ֨שֶׁת֙ עַל ־ רֹאשׁ֔⁠וֹ וְ⁠שִׁרְי֥וֹן קַשְׂקַשִּׂ֖ים ה֣וּא לָב֑וּשׁ וּ⁠מִשְׁקַל֙ הַ⁠שִּׁרְי֔וֹן חֲמֵשֶׁת ־ אֲלָפִ֥ים שְׁקָלִ֖ים נְחֹֽשֶֽׁת ׃⁶ וּ⁠מִצְחַ֥ת נְחֹ֖שֶׁת עַל ־ רַגְלָ֑י⁠ו וְ⁠כִיד֥וֹן נְחֹ֖שֶׁת בֵּ֥ין כְּתֵפָֽי⁠ו ׃⁷ וְעֵ֣ץ ¹ חֲנִית֗⁠וֹ כִּ⁠מְנוֹר֙ אֹֽרְגִ֔ים וְ⁠לַהֶ֣בֶת חֲנִית֔⁠וֹ שֵׁשׁ ־ מֵא֥וֹת שְׁקָלִ֖ים בַּרְזֶ֑ל וְ⁠נֹשֵׂ֥א הַ⁠צִּנָּ֖ה הֹלֵ֥ךְ לְ⁠פָנָֽי⁠ו ׃⁸ וַֽ⁠יַּעֲמֹ֗ד וַ⁠יִּקְרָא֙ אֶל ־ מַעַרְכֹ֣ת יִשְׂרָאֵ֔ל וַ⁠יֹּ֣אמֶר לָ⁠הֶ֔ם לָ֥⁠מָּה תֵצְא֖וּ לַ⁠עֲרֹ֣ךְ מִלְחָמָ֑ה הֲ⁠ל֧וֹא אָנֹכִ֣י הַ⁠פְּלִשְׁתִּ֗י וְ⁠אַתֶּם֙ עֲבָדִ֣ים לְ⁠שָׁא֔וּל בְּרוּ ־ לָ⁠כֶ֥ם אִ֖ישׁ וְ⁠יֵרֵ֥ד אֵלָֽ⁠י ׃⁹ אִם ־ יוּכַ֞ל לְ⁠הִלָּחֵ֤ם אִתִּ⁠י֙ וְ⁠הִכָּ֔⁠נִי וְ⁠הָיִ֥ינוּ לָ⁠כֶ֖ם לַ⁠עֲבָדִ֑ים וְ⁠אִם ־ אֲנִ֤י אֽוּכַל ־ ל⁠וֹ֙ וְ⁠הִכִּיתִ֔י⁠ו וִ⁠הְיִ֤יתֶם לָ֨⁠נוּ֙ לַ⁠עֲבָדִ֔ים וַ⁠עֲבַדְתֶּ֖ם אֹתָֽ⁠נוּ ׃¹⁰ וַ⁠יֹּ֨אמֶר֙ הַ⁠פְּלִשְׁתִּ֔י אֲנִ֗י חֵרַ֛פְתִּי אֶת ־ מַעַרְכ֥וֹת יִשְׂרָאֵ֖ל הַ⁠יּ֣וֹם הַ⁠זֶּ֑ה תְּנוּ ־ לִ֣⁠י אִ֔ישׁ וְ⁠נִֽלָּחֲמָ֖ה יָֽחַד ׃¹¹ וַ⁠יִּשְׁמַ֤ע שָׁאוּל֙ וְ⁠כָל ־ יִשְׂרָאֵ֔ל אֶת ־ דִּבְרֵ֥י הַ⁠פְּלִשְׁתִּ֖י הָ⁠אֵ֑לֶּה וַ⁠יֵּחַ֥תּוּ וַ⁠יִּֽרְא֖וּ מְאֹֽד ׃פ¹² וְ⁠דָוִד֩ בֶּן ־ אִ֨ישׁ אֶפְרָתִ֜י הַ⁠זֶּ֗ה מִ⁠בֵּ֥ית לֶ֨חֶם֙ יְהוּדָ֔ה וּ⁠שְׁמ֣⁠וֹ יִשַׁ֔י וְ⁠ל֖⁠וֹ שְׁמֹנָ֣ה בָנִ֑ים וְ⁠הָ⁠אִישׁ֙ בִּ⁠ימֵ֣י שָׁא֔וּל זָקֵ֖ן בָּ֥א בַ⁠אֲנָשִֽׁים ׃¹³ וַ⁠יֵּ֨לְכ֜וּ שְׁלֹ֤שֶׁת בְּנֵֽי ־ יִשַׁי֙ הַ⁠גְּדֹלִ֔ים הָלְכ֥וּ אַחֲרֵי ־ שָׁא֖וּל לַ⁠מִּלְחָמָ֑ה וְ⁠שֵׁ֣ם ׀ שְׁלֹ֣שֶׁת בָּנָ֗י⁠ו אֲשֶׁ֤ר הָלְכוּ֙ בַּ⁠מִּלְחָמָ֔ה אֱלִיאָ֣ב הַ⁠בְּכ֗וֹר וּ⁠מִשְׁנֵ֨⁠הוּ֙ אֲבִ֣ינָדָ֔ב וְ⁠הַ⁠שְּׁלִשִׁ֖י שַׁמָּֽה ׃¹⁴ וְ⁠דָוִ֖ד ה֣וּא הַ⁠קָּטָ֑ן וּ⁠שְׁלֹשָׁה֙ הַ⁠גְּדֹלִ֔ים הָלְכ֖וּ אַחֲרֵ֥י שָׁאֽוּל ׃ס¹⁵ וְ⁠דָוִ֛ד הֹלֵ֥ךְ וָ⁠שָׁ֖ב מֵ⁠עַ֣ל שָׁא֑וּל לִ⁠רְע֛וֹת אֶת ־ צֹ֥אן אָבִ֖י⁠ו בֵּֽית ־ לָֽחֶם ׃¹⁶ וַ⁠יִּגַּ֥שׁ הַ⁠פְּלִשְׁתִּ֖י הַשְׁכֵּ֣ם וְ⁠הַעֲרֵ֑ב וַ⁠יִּתְיַצֵּ֖ב אַרְבָּעִ֥ים יֽוֹם ׃פ¹⁷ וַ⁠יֹּ֨אמֶר יִשַׁ֜י לְ⁠דָוִ֣ד בְּנ֗⁠וֹ קַח ־ נָ֤א לְ⁠אַחֶ֨י⁠ךָ֙ אֵיפַ֤ת הַ⁠קָּלִיא֙ הַ⁠זֶּ֔ה וַ⁠עֲשָׂרָ֥ה לֶ֖חֶם הַ⁠זֶּ֑ה וְ⁠הָרֵ֥ץ הַֽ⁠מַּחֲנֶ֖ה לְ⁠אַחֶֽי⁠ךָ ׃¹⁸ וְ֠⁠אֵת עֲשֶׂ֜רֶת חֲרִצֵ֤י הֶֽ⁠חָלָב֙ הָ⁠אֵ֔לֶּה תָּבִ֖יא לְ⁠שַׂר ־ הָ⁠אָ֑לֶף וְ⁠אֶת ־ אַחֶ֨י⁠ךָ֙ תִּפְקֹ֣ד לְ⁠שָׁל֔וֹם וְ⁠אֶת ־ עֲרֻבָּתָ֖⁠ם תִּקָּֽח ׃¹⁹ וְ⁠שָׁא֤וּל וְ⁠הֵ֨מָּה֙ וְ⁠כָל ־ אִ֣ישׁ יִשְׂרָאֵ֔ל בְּ⁠עֵ֖מֶק הָֽאֵלָ֑ה נִלְחָמִ֖ים עִם ־ פְּלִשְׁתִּֽים ׃²⁰ וַ⁠יַּשְׁכֵּ֨ם דָּוִ֜ד בַּ⁠בֹּ֗קֶר וַ⁠יִּטֹּ֤שׁ אֶת ־ הַ⁠צֹּאן֙ עַל ־ שֹׁמֵ֔ר וַ⁠יִּשָּׂ֣א וַ⁠יֵּ֔לֶךְ כַּ⁠אֲשֶׁ֥ר צִוָּ֖⁠הוּ יִשָׁ֑י וַ⁠יָּבֹא֙ הַ⁠מַּעְגָּ֔לָ⁠ה וְ⁠הַ⁠חַ֗יִל הַ⁠יֹּצֵא֙ אֶל ־ הַ⁠מַּ֣עֲרָכָ֔ה וְ⁠הֵרֵ֖עוּ בַּ⁠מִּלְחָמָֽה ׃²¹ וַ⁠תַּעֲרֹ֤ךְ יִשְׂרָאֵל֙ וּ⁠פְלִשְׁתִּ֔ים מַעֲרָכָ֖ה לִ⁠קְרַ֥את מַעֲרָכָֽה ׃²² וַ⁠יִּטֹּשׁ֩ דָּוִ֨ד אֶת ־ הַ⁠כֵּלִ֜ים מֵ⁠עָלָ֗י⁠ו עַל ־ יַד֙ שׁוֹמֵ֣ר הַ⁠כֵּלִ֔ים וַ⁠יָּ֖רָץ הַ⁠מַּעֲרָכָ֑ה וַ⁠יָּבֹ֕א וַ⁠יִּשְׁאַ֥ל לְ⁠אֶחָ֖י⁠ו לְ⁠שָׁלֽוֹם ׃²³ וְ⁠ה֣וּא ׀ מְדַבֵּ֣ר עִמָּ֗⁠ם וְ⁠הִנֵּ֣ה אִ֣ישׁ הַ⁠בֵּנַ֡יִם עוֹלֶ֞ה גָּלְיָת֩ הַ⁠פְּלִשְׁתִּ֨י שְׁמ֤⁠וֹ מִ⁠גַּת֙ מִמַּעַרְכ֣וֹת ² פְּלִשְׁתִּ֔ים וַ⁠יְדַבֵּ֖ר כַּ⁠דְּבָרִ֣ים הָ⁠אֵ֑לֶּה וַ⁠יִּשְׁמַ֖ע דָּוִֽד ׃²⁴ וְ⁠כֹל֙ אִ֣ישׁ יִשְׂרָאֵ֔ל בִּ⁠רְאוֹתָ֖⁠ם אֶת ־ הָ⁠אִ֑ישׁ וַ⁠יָּנֻ֨סוּ֙ מִ⁠פָּנָ֔י⁠ו וַ⁠יִּֽירְא֖וּ מְאֹֽד ׃²⁵ וַ⁠יֹּ֣אמֶר ׀ אִ֣ישׁ יִשְׂרָאֵ֗ל הַ⁠רְּאִיתֶם֙ הָ⁠אִ֤ישׁ הָֽ⁠עֹלֶה֙ הַ⁠זֶּ֔ה כִּ֛י לְ⁠חָרֵ֥ף אֶת ־ יִשְׂרָאֵ֖ל עֹלֶ֑ה וְֽ֠⁠הָיָה הָ⁠אִ֨ישׁ אֲשֶׁר ־ יַכֶּ֜⁠נּוּ יַעְשְׁרֶ֥⁠נּוּ הַ⁠מֶּ֣לֶךְ ׀ עֹ֣שֶׁר גָּד֗וֹל וְ⁠אֶת ־ בִּתּ⁠וֹ֙ יִתֶּן ־ ל֔⁠וֹ וְ⁠אֵת֙ בֵּ֣ית אָבִ֔י⁠ו יַעֲשֶׂ֥ה חָפְשִׁ֖י בְּ⁠יִשְׂרָאֵֽל ׃²⁶ וַ⁠יֹּ֣אמֶר דָּוִ֗ד אֶֽל ־ הָ⁠אֲנָשִׁ֞ים הָ⁠עֹמְדִ֣ים עִמּ⁠וֹ֮ לֵ⁠אמֹר֒ מַה ־ יֵּעָשֶׂ֗ה לָ⁠אִישׁ֙ אֲשֶׁ֤ר יַכֶּה֙ אֶת ־ הַ⁠פְּלִשְׁתִּ֣י הַלָּ֔ז וְ⁠הֵסִ֥יר חֶרְפָּ֖ה מֵ⁠עַ֣ל יִשְׂרָאֵ֑ל כִּ֣י מִ֗י הַ⁠פְּלִשְׁתִּ֤י הֶֽ⁠עָרֵל֙ הַ⁠זֶּ֔ה כִּ֣י חֵרֵ֔ף מַעַרְכ֖וֹת אֱלֹהִ֥ים חַיִּֽים ׃²⁷ וַ⁠יֹּ֤אמֶר ל⁠וֹ֙ הָ⁠עָ֔ם כַּ⁠דָּבָ֥ר הַ⁠זֶּ֖ה לֵ⁠אמֹ֑ר כֹּ֣ה יֵעָשֶׂ֔ה לָ⁠אִ֖ישׁ אֲשֶׁ֥ר יַכֶּֽ⁠נּוּ ׃²⁸ וַ⁠יִּשְׁמַ֤ע אֱלִיאָב֙ אָחִ֣י⁠ו הַ⁠גָּד֔וֹל בְּ⁠דַבְּר֖⁠וֹ אֶל ־ הָ⁠אֲנָשִׁ֑ים וַ⁠יִּֽחַר ־ אַף֩ אֱלִיאָ֨ב בְּ⁠דָוִ֜ד וַ⁠יֹּ֣אמֶר ׀ לָ⁠מָּה ־ זֶּ֣ה יָרַ֗דְתָּ וְ⁠עַל ־ מִ֨י נָטַ֜שְׁתָּ מְעַ֨ט הַ⁠צֹּ֤אן הָ⁠הֵ֨נָּה֙ בַּ⁠מִּדְבָּ֔ר אֲנִ֧י יָדַ֣עְתִּי אֶת ־ זְדֹנְ⁠ךָ֗ וְ⁠אֵת֙ רֹ֣עַ לְבָבֶ֔⁠ךָ כִּ֗י לְמַ֛עַן רְא֥וֹת הַ⁠מִּלְחָמָ֖ה יָרָֽדְתָּ ׃²⁹ וַ⁠יֹּ֣אמֶר דָּוִ֔ד מֶ֥ה עָשִׂ֖יתִי עָ֑תָּה הֲ⁠ל֖וֹא דָּבָ֥ר הֽוּא ׃³⁰ וַ⁠יִּסֹּ֤ב מֵֽ⁠אֶצְל⁠וֹ֙ אֶל ־ מ֣וּל אַחֵ֔ר וַ⁠יֹּ֖אמֶר כַּ⁠דָּבָ֣ר הַ⁠זֶּ֑ה וַ⁠יְשִׁבֻ֤⁠הוּ הָ⁠עָם֙ דָּבָ֔ר כַּ⁠דָּבָ֖ר הָ⁠רִאשֽׁוֹן ׃³¹ וַ⁠יְּשָּֽׁמְעוּ֙ הַ⁠דְּבָרִ֔ים אֲשֶׁ֖ר דִּבֶּ֣ר דָּוִ֑ד וַ⁠יַּגִּ֥דוּ לִ⁠פְנֵֽי ־ שָׁא֖וּל וַ⁠יִּקָּחֵֽ⁠הוּ ׃³² וַ⁠יֹּ֤אמֶר דָּוִד֙ אֶל ־ שָׁא֔וּל אַל ־ יִפֹּ֥ל לֵב ־ אָדָ֖ם עָלָ֑י⁠ו עַבְדְּ⁠ךָ֣ יֵלֵ֔ךְ וְ⁠נִלְחַ֖ם עִם ־ הַ⁠פְּלִשְׁתִּ֥י הַ⁠זֶּֽה ׃³³ וַ⁠יֹּ֨אמֶר שָׁא֜וּל אֶל ־ דָּוִ֗ד לֹ֤א תוּכַל֙ לָ⁠לֶ֨כֶת֙ אֶל ־ הַ⁠פְּלִשְׁתִּ֣י הַ⁠זֶּ֔ה לְ⁠הִלָּחֵ֖ם עִמּ֑⁠וֹ כִּֽי ־ נַ֣עַר אַ֔תָּה וְ⁠ה֛וּא אִ֥ישׁ מִלְחָמָ֖ה מִ⁠נְּעֻרָֽי⁠ו ׃ס³⁴ וַ⁠יֹּ֤אמֶר דָּוִד֙ אֶל ־ שָׁא֔וּל רֹעֶ֨ה הָיָ֧ה עַבְדְּ⁠ךָ֛ לְ⁠אָבִ֖י⁠ו בַּ⁠צֹּ֑אן וּ⁠בָ֤א הָֽ⁠אֲרִי֙ וְ⁠אֶת ־ הַ⁠דּ֔וֹב וְ⁠נָשָׂ֥א שֶׂ֖ה מֵ⁠הָ⁠עֵֽדֶר ׃³⁵ וְ⁠יָצָ֧אתִי אַחֲרָ֛י⁠ו וְ⁠הִכִּתִ֖י⁠ו וְ⁠הִצַּ֣לְתִּי מִ⁠פִּ֑י⁠ו וַ⁠יָּ֣קָם עָלַ֔⁠י וְ⁠הֶחֱזַ֨קְתִּי֙ בִּ⁠זְקָנ֔⁠וֹ וְ⁠הִכִּתִ֖י⁠ו וַ⁠הֲמִיתִּֽי⁠ו ׃³⁶ גַּ֧ם אֶֽת ־ הָ⁠אֲרִ֛י גַּם ־ הַ⁠דּ֖וֹב הִכָּ֣ה עַבְדֶּ֑⁠ךָ וְֽ֠⁠הָיָה הַ⁠פְּלִשְׁתִּ֨י הֶ⁠עָרֵ֤ל הַ⁠זֶּה֙ כְּ⁠אַחַ֣ד מֵ⁠הֶ֔ם כִּ֣י חֵרֵ֔ף מַעַרְכֹ֖ת אֱלֹהִ֥ים חַיִּֽים ׃ס³⁷ וַ⁠יֹּאמֶר֮ דָּוִד֒ יְהוָ֗ה אֲשֶׁ֨ר הִצִּלַ֜⁠נִי מִ⁠יַּ֤ד הָֽ⁠אֲרִי֙ וּ⁠מִ⁠יַּ֣ד הַ⁠דֹּ֔ב ה֣וּא יַצִּילֵ֔⁠נִי מִ⁠יַּ֥ד הַ⁠פְּלִשְׁתִּ֖י הַ⁠זֶּ֑ה ס וַ⁠יֹּ֨אמֶר שָׁא֤וּל אֶל ־ דָּוִד֙ לֵ֔ךְ וַֽ⁠יהוָ֖ה יִהְיֶ֥ה עִמָּֽ⁠ךְ ׃³⁸ וַ⁠יַּלְבֵּ֨שׁ שָׁא֤וּל אֶת ־ דָּוִד֙ מַדָּ֔י⁠ו וְ⁠נָתַ֛ן ק֥וֹבַע נְחֹ֖שֶׁת עַל ־ רֹאשׁ֑⁠וֹ וַ⁠יַּלְבֵּ֥שׁ אֹת֖⁠וֹ שִׁרְיֽוֹן ׃³⁹ וַ⁠יַּחְגֹּ֣ר דָּוִ֣ד אֶת ־ חַ֠רְבּ⁠וֹ מֵ⁠עַ֨ל לְ⁠מַדָּ֜י⁠ו וַ⁠יֹּ֣אֶל לָ⁠לֶכֶת֮ כִּ֣י לֹֽא ־ נִסָּה֒ וַ⁠יֹּ֨אמֶר דָּוִ֜ד אֶל ־ שָׁא֗וּל לֹ֥א אוּכַ֛ל לָ⁠לֶ֥כֶת בָּ⁠אֵ֖לֶּה כִּ֣י לֹ֣א נִסִּ֑יתִי וַ⁠יְסִרֵ֥⁠ם דָּוִ֖ד מֵ⁠עָלָֽי⁠ו ׃⁴⁰ וַ⁠יִּקַּ֨ח מַקְל֜⁠וֹ בְּ⁠יָד֗⁠וֹ וַ⁠יִּבְחַר ־ ל֣⁠וֹ חֲמִשָּׁ֣ה חַלֻּקֵֽי ־ אֲבָנִ֣ים ׀ מִן ־ הַ⁠נַּ֡חַל וַ⁠יָּ֣שֶׂם אֹ֠תָ⁠ם בִּ⁠כְלִ֨י הָ⁠רֹעִ֧ים אֲשֶׁר ־ ל֛⁠וֹ וּ⁠בַ⁠יַּלְק֖וּט וְ⁠קַלְּע֣⁠וֹ בְ⁠יָד֑⁠וֹ וַ⁠יִּגַּ֖שׁ אֶל ־ הַ⁠פְּלִשְׁתִּֽי ׃⁴¹ וַ⁠יֵּ֨לֶךְ֙ הַ⁠פְּלִשְׁתִּ֔י הֹלֵ֥ךְ וְ⁠קָרֵ֖ב אֶל ־ דָּוִ֑ד וְ⁠הָ⁠אִ֛ישׁ נֹשֵׂ֥א הַ⁠צִּנָּ֖ה לְ⁠פָנָֽי⁠ו ׃⁴² וַ⁠יַּבֵּ֧ט הַ⁠פְּלִשְׁתִּ֛י וַ⁠יִּרְאֶ֥ה אֶת ־ דָּוִ֖ד וַ⁠יִּבְזֵ֑⁠הוּ כִּֽי ־ הָיָ֣ה נַ֔עַר וְ⁠אַדְמֹנִ֖י עִם ־ יְפֵ֥ה מַרְאֶֽה ׃⁴³ וַ⁠יֹּ֤אמֶר הַ⁠פְּלִשְׁתִּי֙ אֶל ־ דָּוִ֔ד הֲ⁠כֶ֣לֶב אָנֹ֔כִי כִּֽי ־ אַתָּ֥ה בָֽא ־ אֵלַ֖⁠י בַּ⁠מַּקְל֑וֹת וַ⁠יְקַלֵּ֧ל הַ⁠פְּלִשְׁתִּ֛י אֶת ־ דָּוִ֖ד בֵּ⁠אלֹהָֽי⁠ו ׃⁴⁴ וַ⁠יֹּ֥אמֶר הַ⁠פְּלִשְׁתִּ֖י אֶל ־ דָּוִ֑ד לְכָ֣⁠ה אֵלַ֔⁠י וְ⁠אֶתְּנָה֙ אֶת ־ בְּשָׂ֣רְ⁠ךָ֔ לְ⁠ע֥וֹף הַ⁠שָּׁמַ֖יִם וּ⁠לְ⁠בֶהֱמַ֥ת הַ⁠שָּׂדֶֽה ׃ס⁴⁵ וַ⁠יֹּ֤אמֶר דָּוִד֙ אֶל ־ הַ⁠פְּלִשְׁתִּ֔י אַתָּה֙ בָּ֣א אֵלַ֔⁠י בְּ⁠חֶ֖רֶב וּ⁠בַ⁠חֲנִ֣ית וּ⁠בְ⁠כִיד֑וֹן וְ⁠אָנֹכִ֣י בָֽא ־ אֵלֶ֗י⁠ךָ בְּ⁠שֵׁם֙ יְהוָ֣ה צְבָא֔וֹת אֱלֹהֵ֛י מַעַרְכ֥וֹת יִשְׂרָאֵ֖ל אֲשֶׁ֥ר חֵרַֽפְתָּ ׃⁴⁶ הַ⁠יּ֣וֹם הַ⁠זֶּ֡ה יְסַגֶּרְ⁠ךָ֩ יְהוָ֨ה בְּ⁠יָדִ֜⁠י וְ⁠הִכִּיתִ֗⁠ךָ וַ⁠הֲסִרֹתִ֤י אֶת ־ רֹֽאשְׁ⁠ךָ֙ מֵ⁠עָלֶ֔י⁠ךָ וְ⁠נָ֨תַתִּ֜י פֶּ֣גֶר מַחֲנֵ֤ה פְלִשְׁתִּים֙ הַ⁠יּ֣וֹם הַ⁠זֶּ֔ה לְ⁠ע֥וֹף הַ⁠שָּׁמַ֖יִם וּ⁠לְ⁠חַיַּ֣ת הָ⁠אָ֑רֶץ וְ⁠יֵֽדְעוּ֙ כָּל ־ הָ⁠אָ֔רֶץ כִּ֛י יֵ֥שׁ אֱלֹהִ֖ים לְ⁠יִשְׂרָאֵֽל ׃⁴⁷ וְ⁠יֵֽדְעוּ֙ כָּל ־ הַ⁠קָּהָ֣ל הַ⁠זֶּ֔ה כִּֽי ־ לֹ֛א בְּ⁠חֶ֥רֶב וּ⁠בַ⁠חֲנִ֖ית יְהוֹשִׁ֣יעַ יְהוָ֑ה כִּ֤י לַֽ⁠יהוָה֙ הַ⁠מִּלְחָמָ֔ה וְ⁠נָתַ֥ן אֶתְ⁠כֶ֖ם בְּ⁠יָדֵֽ⁠נוּ ׃⁴⁸ וְ⁠הָיָה֙ כִּֽי ־ קָ֣ם הַ⁠פְּלִשְׁתִּ֔י וַ⁠יֵּ֥לֶךְ וַ⁠יִּקְרַ֖ב לִ⁠קְרַ֣את דָּוִ֑ד וַ⁠יְמַהֵ֣ר דָּוִ֔ד וַ⁠יָּ֥רָץ הַ⁠מַּעֲרָכָ֖ה לִ⁠קְרַ֥את הַ⁠פְּלִשְׁתִּֽי ׃⁴⁹ וַ⁠יִּשְׁלַח֩ דָּוִ֨ד אֶת ־ יָד֜⁠וֹ אֶל ־ הַ⁠כֶּ֗לִי וַ⁠יִּקַּ֨ח מִ⁠שָּׁ֥ם אֶ֨בֶן֙ וַ⁠יְקַלַּ֔ע וַ⁠יַּ֥ךְ אֶת ־ הַ⁠פְּלִשְׁתִּ֖י אֶל ־ מִצְח֑⁠וֹ וַ⁠תִּטְבַּ֤ע הָ⁠אֶ֨בֶן֙ בְּ⁠מִצְח֔⁠וֹ וַ⁠יִּפֹּ֥ל עַל ־ פָּנָ֖י⁠ו אָֽרְצָ⁠ה ׃⁵⁰ וַ⁠יֶּחֱזַ֨ק דָּוִ֤ד מִן ־ הַ⁠פְּלִשְׁתִּי֙ בַּ⁠קֶּ֣לַע וּ⁠בָ⁠אֶ֔בֶן וַ⁠יַּ֥ךְ אֶת ־ הַ⁠פְּלִשְׁתִּ֖י וַ⁠יְמִיתֵ֑⁠הוּ וְ⁠חֶ֖רֶב אֵ֥ין בְּ⁠יַד ־ דָּוִֽד ׃⁵¹ וַ⁠יָּ֣רָץ דָּ֠וִד וַ⁠יַּעֲמֹ֨ד אֶל ־ הַ⁠פְּלִשְׁתִּ֜י וַ⁠יִּקַּ֣ח אֶת ־ חַ֠רְבּ⁠וֹ וַֽ⁠יִּשְׁלְפָ֤⁠הּ מִ⁠תַּעְרָ⁠הּ֙ וַ⁠יְמֹ֣תְתֵ֔⁠הוּ וַ⁠יִּכְרָת ־ בָּ֖⁠הּ אֶת ־ רֹאשׁ֑⁠וֹ וַ⁠יִּרְא֧וּ הַ⁠פְּלִשְׁתִּ֛ים כִּֽי ־ מֵ֥ת גִּבּוֹרָ֖⁠ם וַ⁠יָּנֻֽסוּ ׃⁵² וַ⁠יָּקֻ֣מוּ אַנְשֵׁי֩ יִשְׂרָאֵ֨ל וִ⁠יהוּדָ֜ה וַ⁠יָּרִ֗עוּ וַֽ⁠יִּרְדְּפוּ֙ אֶת ־ הַ⁠פְּלִשְׁתִּ֔ים עַד ־ בּוֹאֲ⁠ךָ֣ גַ֔יְא וְ⁠עַ֖ד שַׁעֲרֵ֣י עֶקְר֑וֹן וַֽ⁠יִּפְּל֞וּ חַֽלְלֵ֤י פְלִשְׁתִּים֙ בְּ⁠דֶ֣רֶךְ שַׁעֲרַ֔יִם וְ⁠עַד ־ גַּ֖ת וְ⁠עַד ־ עֶקְרֽוֹן ׃⁵³ וַ⁠יָּשֻׁ֨בוּ֙ בְּנֵ֣י יִשְׂרָאֵ֔ל מִ⁠דְּלֹ֖ק אַחֲרֵ֣י פְלִשְׁתִּ֑ים וַ⁠יָּשֹׁ֖סּוּ אֶת ־ מַחֲנֵי⁠הֶֽם ׃⁵⁴ וַ⁠יִּקַּ֤ח דָּוִד֙ אֶת ־ רֹ֣אשׁ הַ⁠פְּלִשְׁתִּ֔י וַ⁠יְבִאֵ֖⁠הוּ יְרוּשָׁלִָ֑ם וְ⁠אֶת ־ כֵּלָ֖י⁠ו שָׂ֥ם בְּ⁠אָהֳלֽ⁠וֹ ׃ס⁵⁵ וְ⁠כִ⁠רְא֨וֹת שָׁא֜וּל אֶת ־ דָּוִ֗ד יֹצֵא֙ לִ⁠קְרַ֣את הַ⁠פְּלִשְׁתִּ֔י אָמַ֗ר אֶל ־ אַבְנֵר֙ שַׂ֣ר הַ⁠צָּבָ֔א בֶּן ־ מִי ־ זֶ֥ה הַ⁠נַּ֖עַר אַבְנֵ֑ר וַ⁠יֹּ֣אמֶר אַבְנֵ֔ר חֵֽי ־ נַפְשְׁ⁠ךָ֥ הַ⁠מֶּ֖לֶךְ אִם ־ יָדָֽעְתִּי ׃⁵⁶ וַ⁠יֹּ֖אמֶר הַ⁠מֶּ֑לֶךְ שְׁאַ֣ל אַתָּ֔ה בֶּן ־ מִי ־ זֶ֖ה הָ⁠עָֽלֶם ׃ס⁵⁷ וּ⁠כְ⁠שׁ֣וּב דָּוִ֗ד מֵֽ⁠הַכּוֹת֙ אֶת ־ הַ⁠פְּלִשְׁתִּ֔י וַ⁠יִּקַּ֤ח אֹת⁠וֹ֙ אַבְנֵ֔ר וַ⁠יְבִאֵ֖⁠הוּ לִ⁠פְנֵ֣י שָׁא֑וּל וְ⁠רֹ֥אשׁ הַ⁠פְּלִשְׁתִּ֖י בְּ⁠יָדֽ⁠וֹ ׃⁵⁸ וַ⁠יֹּ֤אמֶר אֵלָי⁠ו֙ שָׁא֔וּל בֶּן ־ מִ֥י אַתָּ֖ה הַ⁠נָּ֑עַר וַ⁠יֹּ֣אמֶר דָּוִ֔ד בֶּֽן ־ עַבְדְּ⁠ךָ֥ יִשַׁ֖י בֵּ֥ית הַלַּחְמִֽי ׃

¹K ו⁠חץ

²K ממערות

Chapter 18

¹ וַ⁠יְהִ֗י כְּ⁠כַלֹּת⁠וֹ֙ לְ⁠דַבֵּ֣ר אֶל ־ שָׁא֔וּל וְ⁠נֶ֨פֶשׁ֙ יְה֣וֹנָתָ֔ן נִקְשְׁרָ֖ה בְּ⁠נֶ֣פֶשׁ דָּוִ֑ד וַיֶּאֱהָבֵ֥הוּ ¹ יְהוֹנָתָ֖ן כְּ⁠נַפְשֽׁ⁠וֹ ׃² וַ⁠יִּקָּחֵ֥⁠הוּ שָׁא֖וּל בַּ⁠יּ֣וֹם הַ⁠ה֑וּא וְ⁠לֹ֣א נְתָנ֔⁠וֹ לָ⁠שׁ֖וּב בֵּ֥ית אָבִֽי⁠ו ׃³ וַ⁠יִּכְרֹ֧ת יְהוֹנָתָ֛ן וְ⁠דָוִ֖ד בְּרִ֑ית בְּ⁠אַהֲבָת֥⁠וֹ אֹת֖⁠וֹ כְּ⁠נַפְשֽׁ⁠וֹ ׃⁴ וַ⁠יִּתְפַּשֵּׁ֣ט יְהוֹנָתָ֗ן אֶֽת ־ הַ⁠מְּעִיל֙ אֲשֶׁ֣ר עָלָ֔י⁠ו וַֽ⁠יִּתְּנֵ֖⁠הוּ לְ⁠דָוִ֑ד וּ⁠מַדָּ֕י⁠ו וְ⁠עַד ־ חַרְבּ֥⁠וֹ וְ⁠עַד ־ קַשְׁתּ֖⁠וֹ וְ⁠עַד ־ חֲגֹרֽ⁠וֹ ׃⁵ וַ⁠יֵּצֵ֨א דָוִ֜ד בְּ⁠כֹל֩ אֲשֶׁ֨ר יִשְׁלָחֶ֤⁠נּוּ שָׁאוּל֙ יַשְׂכִּ֔יל וַ⁠יְשִׂמֵ֣⁠הוּ שָׁא֔וּל עַ֖ל אַנְשֵׁ֣י הַ⁠מִּלְחָמָ֑ה וַ⁠יִּיטַב֙ בְּ⁠עֵינֵ֣י כָל ־ הָ⁠עָ֔ם וְ⁠גַ֕ם בְּ⁠עֵינֵ֖י עַבְדֵ֥י שָׁאֽוּל ׃פ⁶ וַ⁠יְהִ֣י בְּ⁠בוֹאָ֗⁠ם בְּ⁠שׁ֤וּב דָּוִד֙ מֵ⁠הַכּ֣וֹת אֶת ־ הַ⁠פְּלִשְׁתִּ֔י וַ⁠תֵּצֶ֨אנָה הַ⁠נָּשִׁ֜ים מִ⁠כָּל ־ עָרֵ֤י יִשְׂרָאֵל֙ ל⁠שור ² וְ⁠הַ⁠מְּחֹל֔וֹת לִ⁠קְרַ֖את שָׁא֣וּל הַ⁠מֶּ֑לֶךְ בְּ⁠תֻפִּ֥ים בְּ⁠שִׂמְחָ֖ה וּ⁠בְ⁠שָׁלִשִֽׁים ׃⁷ וַֽ⁠תַּעֲנֶ֛ינָה הַ⁠נָּשִׁ֥ים הַֽ⁠מְשַׂחֲק֖וֹת וַ⁠תֹּאמַ֑רְןָ הִכָּ֤ה שָׁאוּל֙ בַּאֲלָפָ֔יו ³ וְ⁠דָוִ֖ד בְּ⁠רִבְבֹתָֽי⁠ו ׃⁸ וַ⁠יִּ֨חַר לְ⁠שָׁא֜וּל מְאֹ֗ד וַ⁠יֵּ֤רַע בְּ⁠עֵינָי⁠ו֙ הַ⁠דָּבָ֣ר הַ⁠זֶּ֔ה וַ⁠יֹּ֗אמֶר נָתְנ֤וּ לְ⁠דָוִד֙ רְבָב֔וֹת וְ⁠לִ֥⁠י נָתְנ֖וּ הָ⁠אֲלָפִ֑ים וְ⁠ע֥וֹד ל֖⁠וֹ אַ֥ךְ הַ⁠מְּלוּכָֽה ׃⁹ וַ⁠יְהִ֥י שָׁא֖וּל עון אֶת ־ דָּוִ֑ד מֵ⁠הַ⁠יּ֥וֹם הַ⁠ה֖וּא וָ⁠הָֽלְאָה ׃ס¹⁰ וַ⁠יְהִ֣י מִֽ⁠מָּחֳרָ֗ת וַ⁠תִּצְלַ֣ח רוּחַ֩ אֱלֹהִ֨ים ׀ רָעָ֤ה ׀ אֶל ־ שָׁאוּל֙ וַ⁠יִּתְנַבֵּ֣א בְ⁠תוֹךְ ־ הַ⁠בַּ֔יִת וְ⁠דָוִ֛ד מְנַגֵּ֥ן בְּ⁠יָד֖⁠וֹ כְּ⁠י֣וֹם ׀ בְּ⁠י֑וֹם וְ⁠הַ⁠חֲנִ֖ית בְּ⁠יַד ־ שָׁאֽוּל ׃¹¹ וַ⁠יָּ֤טֶל שָׁאוּל֙ אֶֽת ־ הַ⁠חֲנִ֔ית וַ⁠יֹּ֕אמֶר אַכֶּ֥ה בְ⁠דָוִ֖ד וּ⁠בַ⁠קִּ֑יר וַ⁠יִּסֹּ֥ב דָּוִ֛ד מִ⁠פָּנָ֖י⁠ו פַּעֲמָֽיִם ׃¹² וַ⁠יִּרָ֥א שָׁא֖וּל מִ⁠לִּ⁠פְנֵ֣י דָוִ֑ד כִּֽי ־ הָיָ֤ה יְהוָה֙ עִמּ֔⁠וֹ וּ⁠מֵ⁠עִ֥ם שָׁא֖וּל סָֽר ׃¹³ וַ⁠יְסִרֵ֤⁠הוּ שָׁאוּל֙ מֵֽ⁠עִמּ֔⁠וֹ וַ⁠יְשִׂמֵ֥⁠הוּ ל֖⁠וֹ שַׂר ־ אָ֑לֶף וַ⁠יֵּצֵ֥א וַ⁠יָּבֹ֖א לִ⁠פְנֵ֥י הָ⁠עָֽם ׃פ¹⁴ וַ⁠יְהִ֥י דָוִ֛ד לְ⁠כָל ־ דָּרְכָ֖⁠ו מַשְׂכִּ֑יל וַֽ⁠יהוָ֖ה עִמּֽ⁠וֹ ׃¹⁵ וַ⁠יַּ֣רְא שָׁא֔וּל אֲשֶׁר ־ ה֖וּא מַשְׂכִּ֣יל מְאֹ֑ד וַ⁠יָּ֖גָר מִ⁠פָּנָֽי⁠ו ׃¹⁶ וְ⁠כָל ־ יִשְׂרָאֵל֙ וִ⁠יהוּדָ֔ה אֹהֵ֖ב אֶת ־ דָּוִ֑ד כִּֽי ־ ה֛וּא יוֹצֵ֥א וָ⁠בָ֖א לִ⁠פְנֵי⁠הֶֽם ׃פ¹⁷ וַ⁠יֹּ֨אמֶר שָׁא֜וּל אֶל ־ דָּוִ֗ד הִנֵּה֩ בִתִּ֨⁠י הַ⁠גְּדוֹלָ֤ה מֵרַב֙ אֹתָ⁠הּ֙ אֶתֶּן ־ לְ⁠ךָ֣ לְ⁠אִשָּׁ֔ה אַ֚ךְ הֱיֵה ־ לִּ֣⁠י לְ⁠בֶן ־ חַ֔יִל וְ⁠הִלָּחֵ֖ם מִלְחֲמ֣וֹת יְהוָ֑ה וְ⁠שָׁא֣וּל אָמַ֗ר אַל ־ תְּהִ֤י יָדִ⁠י֙ בּ֔⁠וֹ וּ⁠תְהִי ־ ב֖⁠וֹ יַד ־ פְּלִשְׁתִּֽים ׃ס¹⁸ וַ⁠יֹּ֨אמֶר דָּוִ֜ד אֶל ־ שָׁא֗וּל מִ֤י אָֽנֹכִי֙ וּ⁠מִ֣י חַיַּ֔⁠י מִשְׁפַּ֥חַת אָבִ֖⁠י בְּ⁠יִשְׂרָאֵ֑ל כִּֽי ־ אֶהְיֶ֥ה חָתָ֖ן לַ⁠מֶּֽלֶךְ ׃¹⁹ וַ⁠יְהִ֗י בְּ⁠עֵ֥ת תֵּ֛ת אֶת ־ מֵרַ֥ב בַּת ־ שָׁא֖וּל לְ⁠דָוִ֑ד וְ⁠הִ֧יא נִתְּנָ֛ה לְ⁠עַדְרִיאֵ֥ל הַ⁠מְּחֹלָתִ֖י לְ⁠אִשָּֽׁה ׃²⁰ וַ⁠תֶּאֱהַ֛ב מִיכַ֥ל בַּת ־ שָׁא֖וּל אֶת ־ דָּוִ֑ד וַ⁠יַּגִּ֣דוּ לְ⁠שָׁא֔וּל וַ⁠יִּשַׁ֥ר הַ⁠דָּבָ֖ר בְּ⁠עֵינָֽי⁠ו ׃²¹ וַ⁠יֹּ֨אמֶר שָׁא֜וּל אֶתְּנֶ֤⁠נָּה לּ⁠וֹ֙ וּ⁠תְהִי ־ ל֣⁠וֹ לְ⁠מוֹקֵ֔שׁ וּ⁠תְהִי ־ ב֖⁠וֹ יַד ־ פְּלִשְׁתִּ֑ים וַ⁠יֹּ֤אמֶר שָׁאוּל֙ אֶל ־ דָּוִ֔ד בִּ⁠שְׁתַּ֛יִם תִּתְחַתֵּ֥ן בִּ֖⁠י הַ⁠יּֽוֹם ׃²² וַ⁠יְצַ֨ו שָׁא֜וּל אֶת ־ עֲבָדָ֗⁠ו דַּבְּר֨וּ אֶל ־ דָּוִ֤ד בַּ⁠לָּט֙ לֵ⁠אמֹ֔ר הִנֵּ֨ה חָפֵ֤ץ בְּ⁠ךָ֙ הַ⁠מֶּ֔לֶךְ וְ⁠כָל ־ עֲבָדָ֖י⁠ו אֲהֵב֑וּ⁠ךָ וְ⁠עַתָּ֖ה הִתְחַתֵּ֥ן בַּ⁠מֶּֽלֶךְ ׃²³ וַֽ⁠יְדַבְּר֞וּ עַבְדֵ֤י שָׁאוּל֙ בְּ⁠אָזְנֵ֣י דָוִ֔ד אֶת ־ הַ⁠דְּבָרִ֖ים הָ⁠אֵ֑לֶּה וַ⁠יֹּ֣אמֶר דָּוִ֗ד הַֽ⁠נְקַלָּ֤ה בְ⁠עֵֽינֵי⁠כֶם֙ הִתְחַתֵּ֣ן בַּ⁠מֶּ֔לֶךְ וְ⁠אָנֹכִ֖י אִֽישׁ ־ רָ֥שׁ וְ⁠נִקְלֶֽה ׃²⁴ וַ⁠יַּגִּ֜דוּ עַבְדֵ֥י שָׁא֛וּל ל֖⁠וֹ לֵ⁠אמֹ֑ר כַּ⁠דְּבָרִ֥ים הָ⁠אֵ֖לֶּה דִּבֶּ֥ר דָּוִֽד ׃פ²⁵ וַ⁠יֹּ֨אמֶר שָׁא֜וּל כֹּֽה ־ תֹאמְר֣וּ לְ⁠דָוִ֗ד אֵֽין ־ חֵ֤פֶץ לַ⁠מֶּ֨לֶךְ֙ בְּ⁠מֹ֔הַר כִּ֗י בְּ⁠מֵאָה֙ עָרְל֣וֹת פְּלִשְׁתִּ֔ים לְ⁠הִנָּקֵ֖ם בְּ⁠אֹיְבֵ֣י הַ⁠מֶּ֑לֶךְ וְ⁠שָׁא֣וּל חָשַׁ֔ב לְ⁠הַפִּ֥יל אֶת ־ דָּוִ֖ד בְּ⁠יַד ־ פְּלִשְׁתִּֽים ׃²⁶ וַ⁠יַּגִּ֨דוּ עֲבָדָ֤י⁠ו לְ⁠דָוִד֙ אֶת ־ הַ⁠דְּבָרִ֣ים הָ⁠אֵ֔לֶּה וַ⁠יִּשַׁ֤ר הַ⁠דָּבָר֙ בְּ⁠עֵינֵ֣י דָוִ֔ד לְ⁠הִתְחַתֵּ֖ן בַּ⁠מֶּ֑לֶךְ וְ⁠לֹ֥א מָלְא֖וּ הַ⁠יָּמִֽים ׃²⁷ וַ⁠יָּ֨קָם דָּוִ֜ד וַ⁠יֵּ֣לֶךְ ׀ ה֣וּא וַ⁠אֲנָשָׁ֗י⁠ו וַ⁠יַּ֣ךְ בַּ⁠פְּלִשְׁתִּים֮ מָאתַ֣יִם אִישׁ֒ וַ⁠יָּבֵ֤א דָוִד֙ אֶת ־ עָרְלֹ֣תֵי⁠הֶ֔ם וַ⁠יְמַלְא֣וּ⁠ם לַ⁠מֶּ֔לֶךְ לְ⁠הִתְחַתֵּ֖ן בַּ⁠מֶּ֑לֶךְ וַ⁠יִּתֶּן ־ ל֥⁠וֹ שָׁא֛וּל אֶת ־ מִיכַ֥ל בִּתּ֖⁠וֹ לְ⁠אִשָּֽׁה ׃ס²⁸ וַ⁠יַּ֤רְא שָׁאוּל֙ וַ⁠יֵּ֔דַע כִּ֥י יְהוָ֖ה עִם ־ דָּוִ֑ד וּ⁠מִיכַ֥ל בַּת ־ שָׁא֖וּל אֲהֵבַֽתְ⁠הוּ ׃²⁹ וַ⁠יֹּ֣אסֶף שָׁא֗וּל לֵ⁠רֹ֛א מִ⁠פְּנֵ֥י דָוִ֖ד ע֑וֹד וַ⁠יְהִ֥י שָׁא֛וּל אֹיֵ֥ב אֶת ־ דָּוִ֖ד כָּל ־ הַ⁠יָּמִֽים ׃ס³⁰ וַ⁠יֵּצְא֖וּ שָׂרֵ֣י פְלִשְׁתִּ֑ים וַ⁠יְהִ֣י ׀ מִ⁠דֵּ֣י צֵאתָ֗⁠ם שָׂכַ֤ל דָּוִד֙ מִ⁠כֹּל֙ עַבְדֵ֣י שָׁא֔וּל וַ⁠יִּיקַ֥ר שְׁמ֖⁠וֹ מְאֹֽד ׃ס

¹K ו⁠יאהבו

²Q לָשִׁ֣יר

³K ב⁠אלפ⁠ו

Chapter 19

¹ וַ⁠יְדַבֵּ֣ר שָׁא֗וּל אֶל ־ יוֹנָתָ֤ן בְּנ⁠וֹ֙ וְ⁠אֶל ־ כָּל ־ עֲבָדָ֔י⁠ו לְ⁠הָמִ֖ית אֶת ־ דָּוִ֑ד וִ⁠יהֽוֹנָתָן֙ בֶּן ־ שָׁא֔וּל חָפֵ֥ץ בְּ⁠דָוִ֖ד מְאֹֽד ׃² וַ⁠יַּגֵּ֤ד יְהוֹנָתָן֙ לְ⁠דָוִ֣ד לֵ⁠אמֹ֔ר מְבַקֵּ֛שׁ שָׁא֥וּל אָבִ֖⁠י לַ⁠הֲמִיתֶ֑⁠ךָ וְ⁠עַתָּה֙ הִשָּֽׁמֶר ־ נָ֣א בַ⁠בֹּ֔קֶר וְ⁠יָשַׁבְתָּ֥ בַ⁠סֵּ֖תֶר וְ⁠נַחְבֵּֽאתָ ׃³ וַ⁠אֲנִ֨י אֵצֵ֜א וְ⁠עָמַדְתִּ֣י לְ⁠יַד ־ אָבִ֗⁠י בַּ⁠שָּׂדֶה֙ אֲשֶׁ֣ר אַתָּ֣ה שָׁ֔ם וַ⁠אֲנִ֕י אֲדַבֵּ֥ר בְּ⁠ךָ֖ אֶל ־ אָבִ֑⁠י וְ⁠רָאִ֥יתִי מָ֖ה וְ⁠הִגַּ֥דְתִּי לָֽ⁠ךְ ׃ס⁴ וַ⁠יְדַבֵּ֨ר יְהוֹנָתָ֤ן בְּ⁠דָוִד֙ ט֔וֹב אֶל ־ שָׁא֖וּל אָבִ֑י⁠ו וַ⁠יֹּ֣אמֶר אֵ֠לָי⁠ו אַל ־ יֶחֱטָ֨א הַ⁠מֶּ֜לֶךְ בְּ⁠עַבְדּ֣⁠וֹ בְ⁠דָוִ֗ד כִּ֣י ל֤וֹא חָטָא֙ לָ֔⁠ךְ וְ⁠כִ֥י מַעֲשָׂ֖י⁠ו טוֹב ־ לְ⁠ךָ֥ מְאֹֽד ׃⁵ וַ⁠יָּשֶׂם֩ אֶת ־ נַפְשׁ֨⁠וֹ בְ⁠כַפּ֜⁠וֹ וַ⁠יַּ֣ךְ אֶת ־ הַ⁠פְּלִשְׁתִּ֗י וַ⁠יַּ֨עַשׂ יְהוָ֜ה תְּשׁוּעָ֤ה גְדוֹלָה֙ לְ⁠כָל ־ יִשְׂרָאֵ֔ל רָאִ֖יתָ וַ⁠תִּשְׂמָ֑ח וְ⁠לָ֤⁠מָּה תֶֽחֱטָא֙ בְּ⁠דָ֣ם נָקִ֔י לְ⁠הָמִ֥ית אֶת ־ דָּוִ֖ד חִנָּֽם ׃⁶ וַ⁠יִּשְׁמַ֥ע שָׁא֖וּל בְּ⁠ק֣וֹל יְהוֹנָתָ֑ן וַ⁠יִּשָּׁבַ֣ע שָׁא֔וּל חַי ־ יְהוָ֖ה אִם ־ יוּמָֽת ׃⁷ וַ⁠יִּקְרָ֤א יְהוֹנָתָן֙ לְ⁠דָוִ֔ד וַ⁠יַּגֶּד ־ ל⁠וֹ֙ יְה֣וֹנָתָ֔ן אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וַ⁠יָּבֵ֨א יְהוֹנָתָ֤ן אֶת ־ דָּוִד֙ אֶל ־ שָׁא֔וּל וַ⁠יְהִ֥י לְ⁠פָנָ֖י⁠ו כְּ⁠אֶתְמ֥וֹל שִׁלְשֽׁוֹם ׃ס⁸ וַ⁠תּ֥וֹסֶף הַ⁠מִּלְחָמָ֖ה לִֽ⁠הְי֑וֹת וַ⁠יֵּצֵ֨א דָוִ֜ד וַ⁠יִּלָּ֣חֶם בַּ⁠פְּלִשְׁתִּ֗ים וַ⁠יַּ֤ךְ בָּ⁠הֶם֙ מַכָּ֣ה גְדוֹלָ֔ה וַ⁠יָּנֻ֖סוּ מִ⁠פָּנָֽי⁠ו ׃⁹ וַ⁠תְּהִי֩ ר֨וּחַ יְהוָ֤ה ׀ רָעָה֙ אֶל ־ שָׁא֔וּל וְ⁠הוּא֙ בְּ⁠בֵית֣⁠וֹ יוֹשֵׁ֔ב וַ⁠חֲנִית֖⁠וֹ בְּ⁠יָד֑⁠וֹ וְ⁠דָוִ֖ד מְנַגֵּ֥ן בְּ⁠יָֽד ׃¹⁰ וַ⁠יְבַקֵּ֨שׁ שָׁא֜וּל לְ⁠הַכּ֤וֹת בַּֽ⁠חֲנִית֙ בְּ⁠דָוִ֣ד וּ⁠בַ⁠קִּ֔יר וַ⁠יִּפְטַר֙ מִ⁠פְּנֵ֣י שָׁא֔וּל וַ⁠יַּ֥ךְ אֶֽת ־ הַ⁠חֲנִ֖ית בַּ⁠קִּ֑יר וְ⁠דָוִ֛ד נָ֥ס וַ⁠יִּמָּלֵ֖ט בַּ⁠לַּ֥יְלָה הֽוּא ׃פ¹¹ וַ⁠יִּשְׁלַח֩ שָׁא֨וּל מַלְאָכִ֜ים אֶל ־ בֵּ֤ית דָּוִד֙ לְ⁠שָׁמְר֔⁠וֹ וְ⁠לַ⁠הֲמִית֖⁠וֹ בַּ⁠בֹּ֑קֶר וַ⁠תַּגֵּ֣ד לְ⁠דָוִ֗ד מִיכַ֤ל אִשְׁתּ⁠וֹ֙ לֵ⁠אמֹ֔ר אִם ־ אֵ֨ינְ⁠ךָ֜ מְמַלֵּ֤ט אֶֽת ־ נַפְשְׁ⁠ךָ֙ הַ⁠לַּ֔יְלָה מָחָ֖ר אַתָּ֥ה מוּמָֽת ׃¹² וַ⁠תֹּ֧רֶד מִיכַ֛ל אֶת ־ דָּוִ֖ד בְּעַ֣ד הַ⁠חַלּ֑וֹן וַ⁠יֵּ֥לֶךְ וַ⁠יִּבְרַ֖ח וַ⁠יִּמָּלֵֽט ׃¹³ וַ⁠תִּקַּ֨ח מִיכַ֜ל אֶת ־ הַ⁠תְּרָפִ֗ים וַ⁠תָּ֨שֶׂם֙ אֶל ־ הַ⁠מִּטָּ֔ה וְ⁠אֵת֙ כְּבִ֣יר הָֽ⁠עִזִּ֔ים שָׂ֖מָה מְרַֽאֲשֹׁתָ֑י⁠ו וַ⁠תְּכַ֖ס בַּ⁠בָּֽגֶד ׃ס¹⁴ וַ⁠יִּשְׁלַ֥ח שָׁא֛וּל מַלְאָכִ֖ים לָ⁠קַ֣חַת אֶת ־ דָּוִ֑ד וַ⁠תֹּ֖אמֶר חֹלֶ֥ה הֽוּא ׃פ¹⁵ וַ⁠יִּשְׁלַ֤ח שָׁאוּל֙ אֶת ־ הַ⁠מַּלְאָכִ֔ים לִ⁠רְא֥וֹת אֶת ־ דָּוִ֖ד לֵ⁠אמֹ֑ר הַעֲל֨וּ אֹת֧⁠וֹ בַ⁠מִּטָּ֛ה אֵלַ֖⁠י לַ⁠הֲמִתֽ⁠וֹ ׃¹⁶ וַ⁠יָּבֹ֨אוּ֙ הַ⁠מַּלְאָכִ֔ים וְ⁠הִנֵּ֥ה הַ⁠תְּרָפִ֖ים אֶל ־ הַ⁠מִּטָּ֑ה וּ⁠כְבִ֥יר הָ⁠עִזִּ֖ים מְרַאֲשֹׁתָֽי⁠ו ׃¹⁷ וַ⁠יֹּ֨אמֶר שָׁא֜וּל אֶל ־ מִיכַ֗ל לָ֤⁠מָּה כָּ֨כָה֙ רִמִּיתִ֔⁠נִי וַ⁠תְּשַׁלְּחִ֥י אֶת ־ אֹיְבִ֖⁠י וַ⁠יִּמָּלֵ֑ט וַ⁠תֹּ֤אמֶר מִיכַל֙ אֶל ־ שָׁא֔וּל הוּא ־ אָמַ֥ר אֵלַ֛⁠י שַׁלְּחִ֖⁠נִי לָ⁠מָ֥ה אֲמִיתֵֽ⁠ךְ ׃¹⁸ וְ⁠דָוִ֨ד בָּרַ֜ח וַ⁠יִּמָּלֵ֗ט וַ⁠יָּבֹ֤א אֶל ־ שְׁמוּאֵל֙ הָ⁠רָמָ֔תָ⁠ה וַ⁠יַּ֨גֶּד ־ ל֔⁠וֹ אֵ֛ת כָּל ־ אֲשֶׁ֥ר עָֽשָׂה ־ ל֖⁠וֹ שָׁא֑וּל וַ⁠יֵּ֤לֶךְ הוּא֙ וּ⁠שְׁמוּאֵ֔ל וַ⁠יֵּשְׁב֖וּ בְּנָֽיוֹת ׃¹¹⁹ וַ⁠יֻּגַּ֥ד לְ⁠שָׁא֖וּל לֵ⁠אמֹ֑ר הִנֵּ֣ה דָוִ֔ד בְּנָי֖וֹת ² בָּ⁠רָמָֽה ׃²⁰ וַ⁠יִּשְׁלַ֨ח שָׁא֣וּל מַלְאָכִים֮ לָ⁠קַ֣חַת אֶת ־ דָּוִד֒ וַ⁠יַּ֗רְא אֶֽת ־ לַהֲקַ֤ת הַ⁠נְּבִיאִים֙ נִבְּאִ֔ים וּ⁠שְׁמוּאֵ֕ל עֹמֵ֥ד נִצָּ֖ב עֲלֵי⁠הֶ֑ם וַ⁠תְּהִ֞י עַֽל ־ מַלְאֲכֵ֤י שָׁאוּל֙ ר֣וּחַ אֱלֹהִ֔ים וַ⁠יִּֽתְנַבְּא֖וּ גַּם ־ הֵֽמָּה ׃²¹ וַ⁠יַּגִּ֣דוּ לְ⁠שָׁא֗וּל וַ⁠יִּשְׁלַח֙ מַלְאָכִ֣ים אֲחֵרִ֔ים וַ⁠יִּֽתְנַבְּא֖וּ גַּם ־ הֵ֑מָּה וַ⁠יֹּ֣סֶף שָׁא֗וּל וַ⁠יִּשְׁלַח֙ מַלְאָכִ֣ים שְׁלִשִׁ֔ים וַ⁠יִּֽתְנַבְּא֖וּ גַּם ־ הֵֽמָּה ׃²² וַ⁠יֵּ֨לֶךְ גַּם ־ ה֜וּא הָ⁠רָמָ֗תָ⁠ה וַ⁠יָּבֹא֙ עַד ־ בּ֤וֹר הַ⁠גָּדוֹל֙ אֲשֶׁ֣ר בַּ⁠שֶּׂ֔כוּ וַ⁠יִּשְׁאַ֣ל וַ⁠יֹּ֔אמֶר אֵיפֹ֥ה שְׁמוּאֵ֖ל וְ⁠דָוִ֑ד וַ⁠יֹּ֕אמֶר הִנֵּ֖ה בְּנָי֥וֹת ³ בָּ⁠רָמָֽה ׃²³ וַ⁠יֵּ֣לֶךְ שָׁ֔ם אֶל ־ נָי֖וֹת ⁴ בָּ⁠רָמָ֑ה וַ⁠תְּהִי֩ עָלָ֨י⁠ו גַּם ־ ה֜וּא ר֣וּחַ אֱלֹהִ֗ים וַ⁠יֵּ֤לֶךְ הָלוֹךְ֙ וַ⁠יִּתְנַבֵּ֔א עַד ־ בֹּא֖⁠וֹ בְּנָי֥וֹת ⁵ בָּ⁠רָמָֽה ׃²⁴ וַ⁠יִּפְשַׁ֨ט גַּם ־ ה֜וּא בְּגָדָ֗י⁠ו וַ⁠יִּתְנַבֵּ֤א גַם ־ הוּא֙ לִ⁠פְנֵ֣י שְׁמוּאֵ֔ל וַ⁠יִּפֹּ֣ל עָרֹ֔ם כָּל ־ הַ⁠יּ֥וֹם הַ⁠ה֖וּא וְ⁠כָל ־ הַ⁠לָּ֑יְלָה עַל ־ כֵּן֙ יֹֽאמְר֔וּ הֲ⁠גַ֥ם שָׁא֖וּל בַּ⁠נְּבִיאִֽם ׃פ

¹K ב⁠נוית

²K ב⁠נוית

³K ב⁠נוית

⁴? נוית

⁵K ב⁠נוית

Chapter 20

¹ וַ⁠יִּבְרַ֣ח דָּוִ֔ד מִנָּי֖וֹת ¹ בָּ⁠רָמָ֑ה וַ⁠יָּבֹ֞א וַ⁠יֹּ֣אמֶר ׀ לִ⁠פְנֵ֣י יְהוֹנָתָ֗ן מֶ֤ה עָשִׂ֨יתִי֙ מֶֽה ־ עֲוֺנִ֤⁠י וּ⁠מֶֽה ־ חַטָּאתִ⁠י֙ לִ⁠פְנֵ֣י אָבִ֔י⁠ךָ כִּ֥י מְבַקֵּ֖שׁ אֶת ־ נַפְשִֽׁ⁠י ׃² וַ⁠יֹּ֨אמֶר ל֣⁠וֹ חָלִילָ⁠ה֮ לֹ֣א תָמוּת֒ הִנֵּ֡ה ל⁠ו ־ עשה אָבִ֜⁠י דָּבָ֣ר גָּד֗וֹל א֚וֹ דָּבָ֣ר קָטֹ֔ן וְ⁠לֹ֥א יִגְלֶ֖ה אֶת ־ אָזְנִ֑⁠י וּ⁠מַדּוּעַ֩ יַסְתִּ֨יר אָבִ֥⁠י מִמֶּ֛⁠נִּי אֶת ־ הַ⁠דָּבָ֥ר הַ⁠זֶּ֖ה אֵ֥ין זֹֽאת ׃³ וַ⁠יִּשָּׁבַ֨ע ע֜וֹד דָּוִ֗ד וַ⁠יֹּ֨אמֶר֙ יָדֹ֨עַ יָדַ֜ע אָבִ֗י⁠ךָ כִּֽי ־ מָצָ֤אתִי חֵן֙ בְּ⁠עֵינֶ֔י⁠ךָ וַ⁠יֹּ֛אמֶר אַל ־ יֵֽדַע ־ זֹ֥את יְהוֹנָתָ֖ן פֶּן ־ יֵֽעָצֵ֑ב וְ⁠אוּלָ֗ם חַי ־ יְהוָה֙ וְ⁠חֵ֣י נַפְשֶׁ֔⁠ךָ כִּ֣י כְ⁠פֶ֔שַׂע בֵּינִ֖⁠י וּ⁠בֵ֥ין הַ⁠מָּֽוֶת ׃⁴ וַ⁠יֹּ֥אמֶר יְהוֹנָתָ֖ן אֶל ־ דָּוִ֑ד מַה ־ תֹּאמַ֥ר נַפְשְׁ⁠ךָ֖ וְ⁠אֶֽעֱשֶׂה ־ לָּֽ⁠ךְ ׃פ⁵ וַ⁠יֹּ֨אמֶר דָּוִ֜ד אֶל ־ יְהוֹנָתָ֗ן הִֽנֵּה ־ חֹ֨דֶשׁ֙ מָחָ֔ר וְ⁠אָנֹכִ֛י יָשֹׁב ־ אֵשֵׁ֥ב עִם ־ הַ⁠מֶּ֖לֶךְ לֶ⁠אֱכ֑וֹל וְ⁠שִׁלַּחְתַּ֨⁠נִי֙ וְ⁠נִסְתַּרְתִּ֣י בַ⁠שָּׂדֶ֔ה עַ֖ד הָ⁠עֶ֥רֶב הַ⁠שְּׁלִשִֽׁית ׃⁶ אִם ־ פָּקֹ֥ד יִפְקְדֵ֖⁠נִי אָבִ֑י⁠ךָ וְ⁠אָמַרְתָּ֗ נִשְׁאֹל֩ נִשְׁאַ֨ל מִמֶּ֤⁠נִּי דָוִד֙ לָ⁠רוּץ֙ בֵּֽית ־ לֶ֣חֶם עִיר֔⁠וֹ כִּ֣י זֶ֧בַח הַ⁠יָּמִ֛ים שָׁ֖ם לְ⁠כָל ־ הַ⁠מִּשְׁפָּחָֽה ׃⁷ אִם ־ כֹּ֥ה יֹאמַ֛ר ט֖וֹב שָׁל֣וֹם לְ⁠עַבְדֶּ֑⁠ךָ וְ⁠אִם ־ חָרֹ֤ה יֶֽחֱרֶה֙ ל֔⁠וֹ דַּ֕ע כִּֽי ־ כָלְתָ֥ה הָ⁠רָעָ֖ה מֵ⁠עִמּֽ⁠וֹ ׃⁸ וְ⁠עָשִׂ֤יתָ חֶ֨סֶד֙ עַל ־ עַבְדֶּ֔⁠ךָ כִּ֚י בִּ⁠בְרִ֣ית יְהוָ֔ה הֵבֵ֥אתָ אֶֽת ־ עַבְדְּ⁠ךָ֖ עִמָּ֑⁠ךְ וְ⁠אִם ־ יֶשׁ ־ בִּ֤⁠י עָוֺן֙ הֲמִיתֵ֣⁠נִי אַ֔תָּה וְ⁠עַד ־ אָבִ֖י⁠ךָ לָ⁠מָּה ־ זֶּ֥ה תְבִיאֵֽ⁠נִי ׃פ⁹ וַ⁠יֹּ֥אמֶר יְהוֹנָתָ֖ן חָלִ֣ילָ⁠ה לָּ֑⁠ךְ כִּ֣י ׀ אִם ־ יָדֹ֣עַ אֵדַ֗ע כִּֽי ־ כָלְתָ֨ה הָ⁠רָעָ֜ה מֵ⁠עִ֤ם אָבִ⁠י֙ לָ⁠ב֣וֹא עָלֶ֔י⁠ךָ וְ⁠לֹ֥א אֹתָ֖⁠הּ אַגִּ֥יד לָֽ⁠ךְ ׃ס¹⁰ וַ⁠יֹּ֤אמֶר דָּוִד֙ אֶל ־ יְה֣וֹנָתָ֔ן מִ֖י יַגִּ֣יד לִ֑⁠י א֛וֹ מַה ־ יַּעַנְ⁠ךָ֥ אָבִ֖י⁠ךָ קָשָֽׁה ׃ס¹¹ וַ⁠יֹּ֤אמֶר יְהֽוֹנָתָן֙ אֶל ־ דָּוִ֔ד לְכָ֖⁠ה וְ⁠נֵצֵ֣א הַ⁠שָּׂדֶ֑ה וַ⁠יֵּצְא֥וּ שְׁנֵי⁠הֶ֖ם הַ⁠שָּׂדֶֽה ׃ס¹² וַ⁠יֹּ֨אמֶר יְהוֹנָתָ֜ן אֶל ־ דָּוִ֗ד יְהוָ֞ה אֱלֹהֵ֤י יִשְׂרָאֵל֙ כִּֽי ־ אֶחְקֹ֣ר אֶת ־ אָבִ֗⁠י כָּ⁠עֵ֤ת ׀ מָחָר֙ הַ⁠שְּׁלִשִׁ֔ית וְ⁠הִנֵּה ־ ט֖וֹב אֶל ־ דָּוִ֑ד וְ⁠לֹֽא ־ אָז֙ אֶשְׁלַ֣ח אֵלֶ֔י⁠ךָ וְ⁠גָלִ֖יתִי אֶת ־ אָזְנֶֽ⁠ךָ ׃¹³ כֹּֽה ־ יַעֲשֶׂה֩ יְהוָ֨ה לִֽ⁠יהוֹנָתָ֜ן וְ⁠כֹ֣ה יֹסִ֗יף כִּֽי ־ יֵיטִ֨ב אֶל ־ אָבִ֤⁠י אֶת ־ הָֽ⁠רָעָה֙ עָלֶ֔י⁠ךָ וְ⁠גָלִ֨יתִי֙ אֶת ־ אָזְנֶ֔⁠ךָ וְ⁠שִׁלַּחְתִּ֖י⁠ךָ וְ⁠הָלַכְתָּ֣ לְ⁠שָׁל֑וֹם וִ⁠יהִ֤י יְהוָה֙ עִמָּ֔⁠ךְ כַּ⁠אֲשֶׁ֥ר הָיָ֖ה עִם ־ אָבִֽ⁠י ׃¹⁴ וְ⁠לֹ֖א אִם ־ עוֹדֶ֣⁠נִּי חָ֑י וְ⁠לֹֽא ־ תַעֲשֶׂ֧ה עִמָּדִ֛⁠י חֶ֥סֶד יְהוָ֖ה וְ⁠לֹ֥א אָמֽוּת ׃¹⁵ וְ⁠לֹֽא ־ תַכְרִ֧ת אֶֽת ־ חַסְדְּ⁠ךָ֛ מֵ⁠עִ֥ם בֵּיתִ֖⁠י עַד ־ עוֹלָ֑ם וְ⁠לֹ֗א בְּ⁠הַכְרִ֤ת יְהוָה֙ אֶת ־ אֹיְבֵ֣י דָוִ֔ד אִ֕ישׁ מֵ⁠עַ֖ל פְּנֵ֥י הָ⁠אֲדָמָֽה ׃¹⁶ וַ⁠יִּכְרֹ֥ת יְהוֹנָתָ֖ן עִם ־ בֵּ֣ית דָּוִ֑ד וּ⁠בִקֵּ֣שׁ יְהוָ֔ה מִ⁠יַּ֖ד אֹיְבֵ֥י דָוִֽד ׃¹⁷ וַ⁠יּ֤וֹסֶף יְהֽוֹנָתָן֙ לְ⁠הַשְׁבִּ֣יעַ אֶת ־ דָּוִ֔ד בְּ⁠אַהֲבָת֖⁠וֹ אֹת֑⁠וֹ כִּֽי ־ אַהֲבַ֥ת נַפְשׁ֖⁠וֹ אֲהֵבֽ⁠וֹ ׃ס¹⁸ וַ⁠יֹּֽאמֶר ־ ל֥⁠וֹ יְהוֹנָתָ֖ן מָחָ֣ר חֹ֑דֶשׁ וְ⁠נִפְקַ֕דְתָּ כִּ֥י יִפָּקֵ֖ד מוֹשָׁבֶֽ⁠ךָ ׃¹⁹ וְ⁠שִׁלַּשְׁתָּ֙ תֵּרֵ֣ד מְאֹ֔ד וּ⁠בָאתָ֙ אֶל ־ הַ⁠מָּק֔וֹם אֲשֶׁר ־ נִסְתַּ֥רְתָּ שָּׁ֖ם בְּ⁠י֣וֹם הַֽ⁠מַּעֲשֶׂ֑ה וְ⁠יָ֣שַׁבְתָּ֔ אֵ֖צֶל הָ⁠אֶ֥בֶן הָ⁠אָֽזֶל ׃²⁰ וַ⁠אֲנִ֕י שְׁלֹ֥שֶׁת הַ⁠חִצִּ֖ים צִדָּ֣⁠ה אוֹרֶ֑ה לְ⁠שַֽׁלַּֽח ־ לִ֖⁠י לְ⁠מַטָּרָֽה ׃²¹ וְ⁠הִנֵּה֙ אֶשְׁלַ֣ח אֶת ־ הַ⁠נַּ֔עַר לֵ֖ךְ מְצָ֣א אֶת ־ הַ⁠חִצִּ֑ים אִם ־ אָמֹר֩ אֹמַ֨ר לַ⁠נַּ֜עַר הִנֵּ֥ה הַ⁠חִצִּ֣ים ׀ מִמְּ⁠ךָ֣ וָ⁠הֵ֗נָּה קָחֶ֧⁠נּוּ ׀ וָ⁠בֹ֛אָ⁠ה כִּֽי ־ שָׁל֥וֹם לְ⁠ךָ֛ וְ⁠אֵ֥ין דָּבָ֖ר חַי ־ יְהוָֽה ׃²² וְ⁠אִם ־ כֹּ֤ה אֹמַר֙ לָ⁠עֶ֔לֶם הִנֵּ֥ה הַ⁠חִצִּ֖ים מִמְּ⁠ךָ֣ וָ⁠הָ֑לְאָה לֵ֕ךְ כִּ֥י שִֽׁלַּחֲ⁠ךָ֖ יְהוָֽה ׃²³ וְ⁠הַ֨⁠דָּבָ֔ר אֲשֶׁ֥ר דִּבַּ֖רְנוּ אֲנִ֣י וָ⁠אָ֑תָּה הִנֵּ֧ה יְהוָ֛ה בֵּינִ֥⁠י וּ⁠בֵינְ⁠ךָ֖ עַד ־ עוֹלָֽם ׃ס²⁴ וַ⁠יִּסָּתֵ֥ר דָּוִ֖ד בַּ⁠שָּׂדֶ֑ה וַ⁠יְהִ֣י הַ⁠חֹ֔דֶשׁ וַ⁠יֵּ֧שֶׁב הַ⁠מֶּ֛לֶךְ אֶל ־ הַ⁠לֶּ֖חֶם ² לֶ⁠אֱכֽוֹל ׃²⁵ וַ⁠יֵּ֣שֶׁב הַ֠⁠מֶּלֶךְ עַל ־ מ֨וֹשָׁב֜⁠וֹ כְּ⁠פַ֣עַם ׀ בְּ⁠פַ֗עַם אֶל ־ מוֹשַׁב֙ הַ⁠קִּ֔יר וַ⁠יָּ֨קָם֙ יְה֣וֹנָתָ֔ן וַ⁠יֵּ֥שֶׁב אַבְנֵ֖ר מִ⁠צַּ֣ד שָׁא֑וּל וַ⁠יִּפָּקֵ֖ד מְק֥וֹם דָּוִֽד ׃²⁶ וְ⁠לֹֽא ־ דִבֶּ֥ר שָׁא֛וּל מְא֖וּמָה בַּ⁠יּ֣וֹם הַ⁠ה֑וּא כִּ֤י אָמַר֙ מִקְרֶ֣ה ה֔וּא בִּלְתִּ֥י טָה֛וֹר ה֖וּא כִּֽי ־ לֹ֥א טָהֽוֹר ׃ס²⁷ וַ⁠יְהִ֗י מִֽ⁠מָּחֳרַ֤ת הַ⁠חֹ֨דֶשׁ֙ הַ⁠שֵּׁנִ֔י וַ⁠יִּפָּקֵ֖ד מְק֣וֹם דָּוִ֑ד ס וַ⁠יֹּ֤אמֶר שָׁאוּל֙ אֶל ־ יְהוֹנָתָ֣ן בְּנ֔⁠וֹ מַדּ֜וּעַ לֹא ־ בָ֧א בֶן ־ יִשַׁ֛י גַּם ־ תְּמ֥וֹל גַּם ־ הַ⁠יּ֖וֹם אֶל ־ הַ⁠לָּֽחֶם ׃²⁸ וַ⁠יַּ֥עַן יְהוֹנָתָ֖ן אֶת ־ שָׁא֑וּל נִשְׁאֹ֨ל נִשְׁאַ֥ל דָּוִ֛ד מֵ⁠עִמָּדִ֖⁠י עַד ־ בֵּ֥ית לָֽחֶם ׃²⁹ וַ⁠יֹּ֡אמֶר שַׁלְּחֵ֣⁠נִי נָ֡א כִּ֣י זֶבַח֩ מִשְׁפָּחָ֨ה לָ֜⁠נוּ בָּ⁠עִ֗יר וְ⁠ה֤וּא צִוָּֽה ־ לִ⁠י֙ אָחִ֔⁠י וְ⁠עַתָּ֗ה אִם ־ מָצָ֤אתִי חֵן֙ בְּ⁠עֵינֶ֔י⁠ךָ אִמָּ֥לְטָה נָּ֖א וְ⁠אֶרְאֶ֣ה אֶת ־ אֶחָ֑⁠י עַל ־ כֵּ֣ן לֹא ־ בָ֔א אֶל ־ שֻׁלְחַ֖ן הַ⁠מֶּֽלֶךְ ׃ס³⁰ וַ⁠יִּֽחַר ־ אַ֤ף שָׁאוּל֙ בִּ⁠יה֣וֹנָתָ֔ן וַ⁠יֹּ֣אמֶר ל֔⁠וֹ בֶּֽן ־ נַעֲוַ֖ת הַ⁠מַּרְדּ֑וּת הֲ⁠ל֣וֹא יָדַ֗עְתִּי כִּֽי ־ בֹחֵ֤ר אַתָּה֙ לְ⁠בֶן ־ יִשַׁ֔י לְ⁠בָ֨שְׁתְּ⁠ךָ֔ וּ⁠לְ⁠בֹ֖שֶׁת עֶרְוַ֥ת אִמֶּֽ⁠ךָ ׃³¹ כִּ֣י כָל ־ הַ⁠יָּמִ֗ים אֲשֶׁ֤ר בֶּן ־ יִשַׁי֙ חַ֣י עַל ־ הָ⁠אֲדָמָ֔ה לֹ֥א תִכּ֖וֹן אַתָּ֣ה וּ⁠מַלְכוּתֶ֑⁠ךָ וְ⁠עַתָּ֗ה שְׁלַ֨ח וְ⁠קַ֤ח אֹת⁠וֹ֙ אֵלַ֔⁠י כִּ֥י בֶן ־ מָ֖וֶת הֽוּא ׃ס³² וַ⁠יַּ֨עַן֙ יְה֣וֹנָתָ֔ן אֶת ־ שָׁא֖וּל אָבִ֑י⁠ו וַ⁠יֹּ֧אמֶר אֵלָ֛י⁠ו לָ֥⁠מָּה יוּמַ֖ת מֶ֥ה עָשָֽׂה ׃³³ וַ⁠יָּ֨טֶל שָׁא֧וּל אֶֽת ־ הַ⁠חֲנִ֛ית עָלָ֖י⁠ו לְ⁠הַכֹּת֑⁠וֹ וַ⁠יֵּ֨דַע֙ יְה֣וֹנָתָ֔ן כִּֽי ־ כָ֥לָה הִ֛יא מֵ⁠עִ֥ם אָבִ֖י⁠ו לְ⁠הָמִ֥ית אֶת ־ דָּוִֽד ׃ס³⁴ וַ⁠יָּ֧קָם יְהוֹנָתָ֛ן מֵ⁠עִ֥ם הַ⁠שֻּׁלְחָ֖ן בָּ⁠חֳרִי ־ אָ֑ף וְ⁠לֹא ־ אָכַ֞ל בְּ⁠יוֹם ־ הַ⁠חֹ֤דֶשׁ הַ⁠שֵּׁנִי֙ לֶ֔חֶם כִּ֤י נֶעְצַב֙ אֶל ־ דָּוִ֔ד כִּ֥י הִכְלִמ֖⁠וֹ אָבִֽי⁠ו ׃ס³⁵ וַ⁠יְהִ֣י בַ⁠בֹּ֔קֶר וַ⁠יֵּצֵ֧א יְהוֹנָתָ֛ן הַ⁠שָּׂדֶ֖ה לְ⁠מוֹעֵ֣ד דָּוִ֑ד וְ⁠נַ֥עַר קָטֹ֖ן עִמּֽ⁠וֹ ׃³⁶ וַ⁠יֹּ֣אמֶר לְ⁠נַעֲר֔⁠וֹ רֻ֗ץ מְצָ֥א נָא֙ אֶת ־ הַ֣⁠חִצִּ֔ים אֲשֶׁ֥ר אָנֹכִ֖י מוֹרֶ֑ה הַ⁠נַּ֣עַר רָ֔ץ וְ⁠הֽוּא ־ יָרָ֥ה הַ⁠חֵ֖צִי לְ⁠הַעֲבִרֽ⁠וֹ ׃³⁷ וַ⁠יָּבֹ֤א הַ⁠נַּ֨עַר֙ עַד ־ מְק֣וֹם הַ⁠חֵ֔צִי אֲשֶׁ֥ר יָרָ֖ה יְהוֹנָתָ֑ן וַ⁠יִּקְרָ֨א יְהוֹנָתָ֜ן אַחֲרֵ֤י הַ⁠נַּ֨עַר֙ וַ⁠יֹּ֔אמֶר הֲ⁠ל֥וֹא הַ⁠חֵ֖צִי מִמְּ⁠ךָ֥ וָ⁠הָֽלְאָה ׃³⁸ וַ⁠יִּקְרָ֤א יְהֽוֹנָתָן֙ אַחֲרֵ֣י הַ⁠נַּ֔עַר מְהֵרָ֥ה ח֖וּשָׁ⁠ה אַֽל ־ תַּעֲמֹ֑ד וַ⁠יְלַקֵּ֞ט נַ֤עַר יְהֽוֹנָתָן֙ אֶת ־ הַ֣חִצִּ֔ים ³ וַ⁠יָּבֹ֖א אֶל ־ אֲדֹנָֽי⁠ו ׃³⁹ וְ⁠הַ⁠נַּ֖עַר לֹֽא ־ יָדַ֣ע מְא֑וּמָה אַ֤ךְ יְהֽוֹנָתָן֙ וְ⁠דָוִ֔ד יָדְע֖וּ אֶת ־ הַ⁠דָּבָֽר ׃⁴⁰ וַ⁠יִּתֵּ֤ן יְהֽוֹנָתָן֙ אֶת ־ כֵּלָ֔י⁠ו אֶל ־ הַ⁠נַּ֖עַר אֲשֶׁר ־ ל֑⁠וֹ וַ⁠יֹּ֣אמֶר ל֔⁠וֹ לֵ֖ךְ הָבֵ֥יא הָ⁠עִֽיר ׃⁴¹ הַ⁠נַּעַר֮ בָּא֒ וְ⁠דָוִ֗ד קָ֚ם מֵ⁠אֵ֣צֶל הַ⁠נֶּ֔גֶב וַ⁠יִּפֹּ֨ל לְ⁠אַפָּ֥י⁠ו אַ֛רְצָ⁠ה וַ⁠יִּשְׁתַּ֖חוּ שָׁלֹ֣שׁ פְּעָמִ֑ים וַֽ⁠יִּשְּׁק֣וּ ׀ אִ֣ישׁ אֶת ־ רֵעֵ֗⁠הוּ וַ⁠יִּבְכּוּ֙ אִ֣ישׁ אֶת ־ רֵעֵ֔⁠הוּ עַד ־ דָּוִ֖ד הִגְדִּֽיל ׃⁴² וַ⁠יֹּ֧אמֶר יְהוֹנָתָ֛ן לְ⁠דָוִ֖ד לֵ֣ךְ לְ⁠שָׁל֑וֹם אֲשֶׁר֩ נִשְׁבַּ֨עְנוּ שְׁנֵ֜י⁠נוּ אֲנַ֗חְנוּ בְּ⁠שֵׁ֤ם יְהוָה֙ לֵ⁠אמֹ֔ר יְהוָ֞ה יִֽהְיֶ֣ה ׀ בֵּינִ֣⁠י וּ⁠בֵינֶ֗⁠ךָ וּ⁠בֵ֥ין זַרְעִ֛⁠י וּ⁠בֵ֥ין זַרְעֲ⁠ךָ֖ עַד ־ עוֹלָֽם ׃פ

(21)

(21:1)

¹K מ⁠נוות

²K על

³K החצי

וַ⁠יָּ֖קָם וַ⁠יֵּלַ֑ךְ וִ⁠יהוֹנָתָ֖ן בָּ֥א הָ⁠עִֽיר ׃

Chapter 21

¹⁽²⁾ וַ⁠יָּבֹ֤א דָוִד֙ נֹ֔בֶ⁠ה אֶל ־ אֲחִימֶ֖לֶךְ הַ⁠כֹּהֵ֑ן וַ⁠יֶּחֱרַ֨ד אֲחִימֶ֜לֶךְ לִ⁠קְרַ֣את דָּוִ֗ד וַ⁠יֹּ֤אמֶר ל⁠וֹ֙ מַדּ֤וּעַ אַתָּה֙ לְ⁠בַדֶּ֔⁠ךָ וְ⁠אִ֖ישׁ אֵ֥ין אִתָּֽ⁠ךְ ׃²⁽³⁾ וַ⁠יֹּ֨אמֶר דָּוִ֜ד לַ⁠אֲחִימֶ֣לֶךְ הַ⁠כֹּהֵ֗ן הַ⁠מֶּלֶךְ֮ צִוַּ֣⁠נִי דָבָר֒ וַ⁠יֹּ֣אמֶר אֵלַ֗⁠י אִ֣ישׁ אַל ־ יֵ֧דַע מְא֛וּמָה אֶת ־ הַ⁠דָּבָ֛ר אֲשֶׁר ־ אָנֹכִ֥י שֹׁלֵֽחֲ⁠ךָ֖ וַ⁠אֲשֶׁ֣ר צִוִּיתִ֑⁠ךָ וְ⁠אֶת ־ הַ⁠נְּעָרִ֣ים יוֹדַ֔עְתִּי אֶל ־ מְק֥וֹם פְּלֹנִ֖י אַלְמוֹנִֽי ׃³⁽⁴⁾ וְ⁠עַתָּ֗ה מַה ־ יֵּ֧שׁ תַּֽחַת ־ יָדְ⁠ךָ֛ חֲמִשָּׁה ־ לֶ֖חֶם תְּנָ֣⁠ה בְ⁠יָדִ֑⁠י א֖וֹ הַ⁠נִּמְצָֽא ׃⁴⁽⁵⁾ וַ⁠יַּ֨עַן הַ⁠כֹּהֵ֤ן אֶת ־ דָּוִד֙ וַ⁠יֹּ֔אמֶר אֵֽין ־ לֶ֥חֶם חֹ֖ל אֶל ־ תַּ֣חַת יָדִ֑⁠י כִּֽי ־ אִם ־ לֶ֤חֶם קֹ֨דֶשׁ֙ יֵ֔שׁ אִם ־ נִשְׁמְר֥וּ הַ⁠נְּעָרִ֖ים אַ֥ךְ מֵ⁠אִשָּֽׁה ׃פ⁵⁽⁶⁾ וַ⁠יַּעַן֩ דָּוִ֨ד אֶת ־ הַ⁠כֹּהֵ֜ן וַ⁠יֹּ֣אמֶר ל֗⁠וֹ כִּ֣י אִם ־ אִשָּׁ֤ה עֲצֻֽרָה ־ לָ֨⁠נוּ֙ כִּ⁠תְמ֣וֹל שִׁלְשֹׁ֔ם בְּ⁠צֵאתִ֕⁠י וַ⁠יִּהְי֥וּ כְלֵֽי ־ הַ⁠נְּעָרִ֖ים קֹ֑דֶשׁ וְ⁠הוּא֙ דֶּ֣רֶךְ חֹ֔ל וְ⁠אַ֕ף כִּ֥י הַ⁠יּ֖וֹם יִקְדַּ֥שׁ בַּ⁠כֶּֽלִי ׃⁶⁽⁷⁾ וַ⁠יִּתֶּן ־ ל֥⁠וֹ הַ⁠כֹּהֵ֖ן קֹ֑דֶשׁ כִּי֩ לֹא ־ הָ֨יָה שָׁ֜ם לֶ֗חֶם כִּֽי ־ אִם ־ לֶ֤חֶם הַ⁠פָּנִים֙ הַ⁠מּֽוּסָרִים֙ מִ⁠לִּ⁠פְנֵ֣י יְהוָ֔ה לָ⁠שׂוּם֙ לֶ֣חֶם חֹ֔ם בְּ⁠י֖וֹם הִלָּקְחֽ⁠וֹ ׃⁷⁽⁸⁾ וְ⁠שָׁ֡ם אִישׁ֩ מֵ⁠עַבְדֵ֨י שָׁא֜וּל בַּ⁠יּ֣וֹם הַ⁠ה֗וּא נֶעְצָר֙ לִ⁠פְנֵ֣י יְהוָ֔ה וּ⁠שְׁמ֖⁠וֹ דֹּאֵ֣ג הָ⁠אֲדֹמִ֑י אַבִּ֥יר הָ⁠רֹעִ֖ים אֲשֶׁ֥ר לְ⁠שָׁאֽוּל ׃⁸⁽⁹⁾ וַ⁠יֹּ֤אמֶר דָּוִד֙ לַ⁠אֲחִימֶ֔לֶךְ וְ⁠אִ֛ין יֶשׁ ־ פֹּ֥ה תַֽחַת ־ יָדְ⁠ךָ֖ חֲנִ֣ית אוֹ ־ חָ֑רֶב כִּ֣י גַם ־ חַרְבִּ֤⁠י וְ⁠גַם ־ כֵּלַ⁠י֙ לֹֽא ־ לָקַ֣חְתִּי בְ⁠יָדִ֔⁠י כִּֽי ־ הָיָ֥ה דְבַר ־ הַ⁠מֶּ֖לֶךְ נָחֽוּץ ׃ס⁹⁽¹⁰⁾ וַ⁠יֹּ֣אמֶר הַ⁠כֹּהֵ֗ן חֶרֶב֩ גָּלְיָ֨ת הַ⁠פְּלִשְׁתִּ֜י אֲשֶׁר ־ הִכִּ֣יתָ ׀ בְּ⁠עֵ֣מֶק הָאֵלָ֗ה הִנֵּה ־ הִ֞יא לוּטָ֣ה בַ⁠שִּׂמְלָה֮ אַחֲרֵ֣י הָ⁠אֵפוֹד֒ אִם ־ אֹתָ֤⁠הּ תִּֽקַּח ־ לְ⁠ךָ֙ קָ֔ח כִּ֣י אֵ֥ין אַחֶ֛רֶת זוּלָתָ֖⁠הּ בָּ⁠זֶ֑ה וַ⁠יֹּ֧אמֶר דָּוִ֛ד אֵ֥ין כָּמ֖וֹ⁠הָ תְּנֶ֥⁠נָּה לִּֽ⁠י ׃¹⁰⁽¹¹⁾ וַ⁠יָּ֣קָם דָּוִ֔ד וַ⁠יִּבְרַ֥ח בַּ⁠יּוֹם ־ הַ⁠ה֖וּא מִ⁠פְּנֵ֣י שָׁא֑וּל וַ⁠יָּבֹ֕א אֶל ־ אָכִ֖ישׁ מֶ֥לֶךְ גַּֽת ׃¹¹⁽¹²⁾ וַ⁠יֹּ֨אמְר֜וּ עַבְדֵ֤י אָכִישׁ֙ אֵלָ֔י⁠ו הֲ⁠לוֹא ־ זֶ֥ה דָוִ֖ד מֶ֣לֶךְ הָ⁠אָ֑רֶץ הֲ⁠ל֣וֹא לָ⁠זֶ֗ה יַעֲנ֤וּ בַ⁠מְּחֹלוֹת֙ לֵ⁠אמֹ֔ר הִכָּ֤ה שָׁאוּל֙ בַּאֲלָפָ֔יו ¹ וְ⁠דָוִ֖ד בְּרִבְבֹתָֽיו ׃²¹²⁽¹³⁾ וַ⁠יָּ֧שֶׂם דָּוִ֛ד אֶת ־ הַ⁠דְּבָרִ֥ים הָ⁠אֵ֖לֶּה בִּ⁠לְבָב֑⁠וֹ וַ⁠יִּרָ֣א מְאֹ֔ד מִ⁠פְּנֵ֖י אָכִ֥ישׁ מֶֽלֶךְ ־ גַּֽת ׃¹³⁽¹⁴⁾ וַ⁠יְשַׁנּ֤⁠וֹ אֶת ־ טַעְמ⁠וֹ֙ בְּ⁠עֵ֣ינֵי⁠הֶ֔ם וַ⁠יִּתְהֹלֵ֖ל בְּ⁠יָדָ֑⁠ם ו⁠יתו ³ עַל ־ דַּלְת֣וֹת הַ⁠שַּׁ֔עַר וַ⁠יּ֥וֹרֶד רִיר֖⁠וֹ אֶל ־ זְקָנֽ⁠וֹ ׃¹⁴⁽¹⁵⁾ וַ⁠יֹּ֥אמֶר אָכִ֖ישׁ אֶל ־ עֲבָדָ֑י⁠ו הִנֵּ֤ה תִרְאוּ֙ אִ֣ישׁ מִשְׁתַּגֵּ֔עַ לָ֛⁠מָּה תָּבִ֥יאוּ אֹת֖⁠וֹ אֵלָֽ⁠י ׃¹⁵⁽¹⁶⁾ חֲסַ֤ר מְשֻׁגָּעִים֙ אָ֔נִי כִּי ־ הֲבֵאתֶ֣ם אֶת ־ זֶ֔ה לְ⁠הִשְׁתַּגֵּ֖עַ עָלָ֑⁠י הֲ⁠זֶ֖ה יָב֥וֹא אֶל ־ בֵּיתִֽ⁠י ׃ס

¹K ב⁠אלפ⁠ו

²K ברבבתו

³Q וַיְתָיו֙

Chapter 22

¹ וַ⁠יֵּ֤לֶךְ דָּוִד֙ מִ⁠שָּׁ֔ם וַ⁠יִּמָּלֵ֖ט אֶל ־ מְעָרַ֣ת עֲדֻלָּ֑ם וַ⁠יִּשְׁמְע֤וּ אֶחָי⁠ו֙ וְ⁠כָל ־ בֵּ֣ית אָבִ֔י⁠ו וַ⁠יֵּרְד֥וּ אֵלָ֖י⁠ו שָֽׁמָּ⁠ה ׃² וַ⁠יִּֽתְקַבְּצ֣וּ אֵ֠לָי⁠ו כָּל ־ אִ֨ישׁ מָצ֜וֹק וְ⁠כָל ־ אִ֨ישׁ אֲשֶׁר ־ ל֤⁠וֹ נֹשֶׁא֙ וְ⁠כָל ־ אִ֣ישׁ מַר ־ נֶ֔פֶשׁ וַ⁠יְהִ֥י עֲלֵי⁠הֶ֖ם לְ⁠שָׂ֑ר וַ⁠יִּהְי֣וּ עִמּ֔⁠וֹ כְּ⁠אַרְבַּ֥ע מֵא֖וֹת אִֽישׁ ׃³ וַ⁠יֵּ֧לֶךְ דָּוִ֛ד מִ⁠שָּׁ֖ם מִצְפֵּ֣ה מוֹאָ֑ב וַ⁠יֹּ֣אמֶר ׀ אֶל ־ מֶ֣לֶךְ מוֹאָ֗ב יֵֽצֵא ־ נָ֞א אָבִ֤⁠י וְ⁠אִמִּ⁠י֙ אִתְּ⁠כֶ֔ם עַ֚ד אֲשֶׁ֣ר אֵדַ֔ע מַה ־ יַּֽעֲשֶׂה ־ לִּ֖⁠י אֱלֹהִֽים ׃⁴ וַ⁠יַּנְחֵ֕⁠ם אֶת ־ פְּנֵ֖י מֶ֣לֶךְ מוֹאָ֑ב וַ⁠יֵּשְׁב֣וּ עִמּ֔⁠וֹ כָּל ־ יְמֵ֥י הֱיוֹת ־ דָּוִ֖ד בַּ⁠מְּצוּדָֽה ׃ס⁵ וַ⁠יֹּאמֶר֩ גָּ֨ד הַ⁠נָּבִ֜יא אֶל ־ דָּוִ֗ד לֹ֤א תֵשֵׁב֙ בַּ⁠מְּצוּדָ֔ה לֵ֥ךְ וּ⁠בָֽאתָ ־ לְּ⁠ךָ֖ אֶ֣רֶץ יְהוּדָ֑ה וַ⁠יֵּ֣לֶךְ דָּוִ֔ד וַ⁠יָּבֹ֖א יַ֥עַר חָֽרֶת ׃ס⁶ וַ⁠יִּשְׁמַ֣ע שָׁא֔וּל כִּ֚י נוֹדַ֣ע דָּוִ֔ד וַ⁠אֲנָשִׁ֖ים אֲשֶׁ֣ר אִתּ֑⁠וֹ וְ⁠שָׁאוּל֩ יוֹשֵׁ֨ב בַּ⁠גִּבְעָ֜ה תַּֽחַת ־ הָ⁠אֶ֤שֶׁל בָּֽ⁠רָמָה֙ וַ⁠חֲנִית֣⁠וֹ בְ⁠יָד֔⁠וֹ וְ⁠כָל ־ עֲבָדָ֖י⁠ו נִצָּבִ֥ים עָלָֽי⁠ו ׃⁷ וַ⁠יֹּ֣אמֶר שָׁא֗וּל לַֽ⁠עֲבָדָי⁠ו֙ הַ⁠נִּצָּבִ֣ים עָלָ֔י⁠ו שִׁמְעוּ ־ נָ֖א בְּנֵ֣י יְמִינִ֑י גַּם ־ לְ⁠כֻלְּ⁠כֶ֗ם יִתֵּ֤ן בֶּן ־ יִשַׁי֙ שָׂד֣וֹת וּ⁠כְרָמִ֔ים לְ⁠כֻלְּ⁠כֶ֣ם יָשִׂ֔ים שָׂרֵ֥י אֲלָפִ֖ים וְ⁠שָׂרֵ֥י מֵאֽוֹת ׃⁸ כִּי֩ קְשַׁרְתֶּ֨ם כֻּלְּ⁠כֶ֜ם עָלַ֗⁠י וְ⁠אֵין ־ גֹּלֶ֤ה אֶת ־ אָזְנִ⁠י֙ בִּ⁠כְרָת ־ בְּנִ֣⁠י עִם ־ בֶּן ־ יִשַׁ֔י וְ⁠אֵין ־ חֹלֶ֥ה מִ⁠כֶּ֛ם עָלַ֖⁠י וְ⁠גֹלֶ֣ה אֶת ־ אָזְנִ֑⁠י כִּ֣י הֵקִים֩ בְּנִ֨⁠י אֶת ־ עַבְדִּ֥⁠י עָלַ֛⁠י לְ⁠אֹרֵ֖ב כַּ⁠יּ֥וֹם הַ⁠זֶּֽה ׃ס⁹ וַ⁠יַּ֜עַן דֹּאֵ֣ג הָ⁠אֲדֹמִ֗י וְ⁠ה֛וּא נִצָּ֥ב עַל ־ עַבְדֵֽי ־ שָׁא֖וּל וַ⁠יֹּאמַ֑ר רָאִ֨יתִי֙ אֶת ־ בֶּן ־ יִשַׁ֔י בָּ֣א נֹ֔בֶ⁠ה אֶל ־ אֲחִימֶ֖לֶךְ בֶּן ־ אֲחִטֽוּב ׃¹⁰ וַ⁠יִּשְׁאַל ־ ל⁠וֹ֙ בַּֽ⁠יהוָ֔ה וְ⁠צֵידָ֖ה נָ֣תַן ל֑⁠וֹ וְ⁠אֵ֗ת חֶ֛רֶב גָּלְיָ֥ת הַ⁠פְּלִשְׁתִּ֖י נָ֥תַן לֽ⁠וֹ ׃¹¹ וַ⁠יִּשְׁלַ֣ח הַ⁠מֶּ֡לֶךְ לִ⁠קְרֹא֩ אֶת ־ אֲחִימֶ֨לֶךְ בֶּן ־ אֲחִיט֜וּב הַ⁠כֹּהֵ֗ן וְ⁠אֵ֨ת כָּל ־ בֵּ֥ית אָבִ֛י⁠ו הַ⁠כֹּהֲנִ֖ים אֲשֶׁ֣ר בְּ⁠נֹ֑ב וַ⁠יָּבֹ֥אוּ כֻלָּ֖⁠ם אֶל ־ הַ⁠מֶּֽלֶךְ ׃ס¹² וַ⁠יֹּ֣אמֶר שָׁא֔וּל שְֽׁמַֽע ־ נָ֖א בֶּן ־ אֲחִיט֑וּב וַ⁠יֹּ֖אמֶר הִנְ⁠נִ֥י אֲדֹנִֽ⁠י ׃¹³ וַ⁠יֹּ֤אמֶר אֵלָיו֙ ¹ שָׁא֔וּל לָ֚⁠מָּה קְשַׁרְתֶּ֣ם עָלַ֔⁠י אַתָּ֖ה וּ⁠בֶן ־ יִשָׁ֑י בְּ⁠תִתְּ⁠ךָ֨ ל֜⁠וֹ לֶ֣חֶם וְ⁠חֶ֗רֶב וְ⁠שָׁא֥וֹל ל⁠וֹ֙ בֵּֽ⁠אלֹהִ֔ים לָ⁠ק֥וּם אֵלַ֛⁠י לְ⁠אֹרֵ֖ב כַּ⁠יּ֥וֹם הַ⁠זֶּֽה ׃ס¹⁴ וַ⁠יַּ֧עַן אֲחִימֶ֛לֶךְ אֶת ־ הַ⁠מֶּ֖לֶךְ וַ⁠יֹּאמַ֑ר וּ⁠מִ֤י בְ⁠כָל ־ עֲבָדֶ֨י⁠ךָ֙ כְּ⁠דָוִ֣ד נֶאֱמָ֔ן וַ⁠חֲתַ֥ן הַ⁠מֶּ֛לֶךְ וְ⁠סָ֥ר אֶל ־ מִשְׁמַעְתֶּ֖⁠ךָ וְ⁠נִכְבָּ֥ד בְּ⁠בֵיתֶֽ⁠ךָ ׃¹⁵ הַ⁠יּ֧וֹם הַחִלֹּ֛תִי ל⁠שאול ־ ל֥⁠וֹ ² בֵ⁠אלֹהִ֖ים חָלִ֣ילָ⁠ה לִּ֑⁠י אַל ־ יָשֵׂם֩ הַ⁠מֶּ֨לֶךְ בְּ⁠עַבְדּ֤⁠וֹ דָבָר֙ בְּ⁠כָל ־ בֵּ֣ית אָבִ֔⁠י כִּ֠י לֹֽא ־ יָדַ֤ע עַבְדְּ⁠ךָ֙ בְּ⁠כָל ־ זֹ֔את דָּבָ֥ר קָטֹ֖ן א֥וֹ גָדֽוֹל ׃¹⁶ וַ⁠יֹּ֣אמֶר הַ⁠מֶּ֔לֶךְ מ֥וֹת תָּמ֖וּת אֲחִימֶ֑לֶךְ אַתָּ֖ה וְ⁠כָל ־ בֵּ֥ית אָבִֽי⁠ךָ ׃¹⁷ וַ⁠יֹּ֣אמֶר הַ⁠מֶּ֡לֶךְ לָ⁠רָצִים֩ הַ⁠נִּצָּבִ֨ים עָלָ֜י⁠ו סֹ֥בּוּ וְ⁠הָמִ֣יתוּ ׀ כֹּהֲנֵ֣י יְהוָ֗ה כִּ֤י גַם ־ יָדָ⁠ם֙ עִם ־ דָּוִ֔ד וְ⁠כִ֤י יָֽדְעוּ֙ כִּֽי ־ בֹרֵ֣חַ ה֔וּא וְ⁠לֹ֥א גָל֖וּ אֶת ־ אָזְנִ֑י ³ וְ⁠לֹֽא ־ אָב֞וּ עַבְדֵ֤י הַ⁠מֶּ֨לֶךְ֙ לִ⁠שְׁלֹ֣חַ אֶת ־ יָדָ֔⁠ם לִ⁠פְגֹ֖עַ בְּ⁠כֹהֲנֵ֥י יְהוָֽה ׃ס¹⁸ וַ⁠יֹּ֤אמֶר הַ⁠מֶּ֨לֶךְ֙ לְדוֹאֵ֔ג ⁴ סֹ֣ב אַתָּ֔ה וּ⁠פְגַ֖ע בַּ⁠כֹּהֲנִ֑ים וַ⁠יִּסֹּ֞ב דּוֹאֵ֣ג ⁵ הָ⁠אֲדֹמִ֗י וַ⁠יִּפְגַּע ־ הוּא֙ בַּ⁠כֹּ֣הֲנִ֔ים וַ⁠יָּ֣מֶת ׀ בַּ⁠יּ֣וֹם הַ⁠ה֗וּא שְׁמֹנִ֤ים וַ⁠חֲמִשָּׁה֙ אִ֔ישׁ נֹשֵׂ֖א אֵפ֥וֹד בָּֽד ׃¹⁹ וְ⁠אֵ֨ת נֹ֤ב עִיר ־ הַ⁠כֹּֽהֲנִים֙ הִכָּ֣ה לְ⁠פִי ־ חֶ֔רֶב מֵ⁠אִישׁ֙ וְ⁠עַד ־ אִשָּׁ֔ה מֵ⁠עוֹלֵ֖ל וְ⁠עַד ־ יוֹנֵ֑ק וְ⁠שׁ֧וֹר וַ⁠חֲמ֛וֹר וָ⁠שֶׂ֖ה לְ⁠פִי ־ חָֽרֶב ׃²⁰ וַ⁠יִּמָּלֵ֣ט בֵּן ־ אֶחָ֗ד לַ⁠אֲחִימֶ֨לֶךְ֙ בֶּן ־ אֲחִט֔וּב וּ⁠שְׁמ֖⁠וֹ אֶבְיָתָ֑ר וַ⁠יִּבְרַ֖ח אַחֲרֵ֥י דָוִֽד ׃²¹ וַ⁠יַּגֵּ֥ד אֶבְיָתָ֖ר לְ⁠דָוִ֑ד כִּ֚י הָרַ֣ג שָׁא֔וּל אֵ֖ת כֹּהֲנֵ֥י יְהוָֽה ׃²² וַ⁠יֹּ֨אמֶר דָּוִ֜ד לְ⁠אֶבְיָתָ֗ר יָדַ֜עְתִּי בַּ⁠יּ֤וֹם הַ⁠הוּא֙ כִּֽי ־ שָׁם֙ דּוֹאֵ֣ג ⁶ הָ⁠אֲדֹמִ֔י כִּֽי ־ הַגֵּ֥ד יַגִּ֖יד לְ⁠שָׁא֑וּל אָנֹכִ֣י סַבֹּ֔תִי בְּ⁠כָל ־ נֶ֖פֶשׁ בֵּ֥ית אָבִֽי⁠ךָ ׃²³ שְׁבָ֤⁠ה אִתִּ⁠י֙ אַל ־ תִּירָ֔א כִּ֛י אֲשֶׁר ־ יְבַקֵּ֥שׁ אֶת ־ נַפְשִׁ֖⁠י יְבַקֵּ֣שׁ אֶת ־ נַפְשֶׁ֑⁠ךָ כִּֽי ־ מִשְׁמֶ֥רֶת אַתָּ֖ה עִמָּדִֽ⁠י ׃

¹Q אל⁠ו

²Q לִשְׁאָל

³K אזנ⁠ו

⁴K ל⁠דויג

⁵K דויג

⁶K דויג

Chapter 23

¹ וַ⁠יַּגִּ֥דוּ לְ⁠דָוִ֖ד לֵ⁠אמֹ֑ר הִנֵּ֤ה פְלִשְׁתִּים֙ נִלְחָמִ֣ים בִּ⁠קְעִילָ֔ה וְ⁠הֵ֖מָּה שֹׁסִ֥ים אֶת ־ הַ⁠גֳּרָנֽוֹת ׃² וַ⁠יִּשְׁאַ֨ל דָּוִ֤ד בַּֽ⁠יהוָה֙ לֵ⁠אמֹ֔ר הַ⁠אֵלֵ֣ךְ וְ⁠הִכֵּ֔יתִי בַּ⁠פְּלִשְׁתִּ֖ים הָ⁠אֵ֑לֶּה ס וַ⁠יֹּ֨אמֶר יְהוָ֜ה אֶל ־ דָּוִ֗ד לֵ֚ךְ וְ⁠הִכִּ֣יתָ בַ⁠פְּלִשְׁתִּ֔ים וְ⁠הוֹשַׁעְתָּ֖ אֶת ־ קְעִילָֽה ׃³ וַ⁠יֹּ֨אמְר֜וּ אַנְשֵׁ֤י דָוִד֙ אֵלָ֔י⁠ו הִנֵּ֨ה אֲנַ֥חְנוּ פֹ֛ה בִּֽ⁠יהוּדָ֖ה יְרֵאִ֑ים וְ⁠אַף֙ כִּֽי ־ נֵלֵ֣ךְ קְעִלָ֔ה אֶל ־ מַֽעַרְכ֖וֹת פְּלִשְׁתִּֽים ׃ס⁴ וַ⁠יּ֨וֹסֶף ע֤וֹד דָּוִד֙ לִ⁠שְׁאֹ֣ל בַּֽ⁠יהוָ֔ה ס וַֽ⁠יַּעֲנֵ֖⁠הוּ יְהוָ֑ה וַ⁠יֹּ֗אמֶר ק֚וּם רֵ֣ד קְעִילָ֔ה כִּֽי ־ אֲנִ֥י נֹתֵ֛ן אֶת ־ פְּלִשְׁתִּ֖ים בְּ⁠יָדֶֽ⁠ךָ ׃⁵ וַ⁠יֵּ֣לֶךְ דָּוִד֩ וַאֲנָשָׁ֨יו ¹ קְעִילָ֜ה וַ⁠יִּלָּ֣חֶם בַּ⁠פְּלִשְׁתִּ֗ים וַ⁠יִּנְהַג֙ אֶת ־ מִקְנֵי⁠הֶ֔ם וַ⁠יַּ֥ךְ בָּ⁠הֶ֖ם מַכָּ֣ה גְדוֹלָ֑ה וַ⁠יֹּ֣שַׁע דָּוִ֔ד אֵ֖ת יֹשְׁבֵ֥י קְעִילָֽה ׃ס⁶ וַ⁠יְהִ֗י בִּ֠⁠בְרֹחַ אֶבְיָתָ֧ר בֶּן ־ אֲחִימֶ֛לֶךְ אֶל ־ דָּוִ֖ד קְעִילָ֑ה אֵפ֖וֹד יָרַ֥ד בְּ⁠יָדֽ⁠וֹ ׃⁷ וַ⁠יֻּגַּ֣ד לְ⁠שָׁא֔וּל כִּי ־ בָ֥א דָוִ֖ד קְעִילָ֑ה וַ⁠יֹּ֣אמֶר שָׁא֗וּל נִכַּ֨ר אֹת֤⁠וֹ אֱלֹהִים֙ בְּ⁠יָדִ֔⁠י כִּ֚י נִסְגַּ֣ר לָ⁠ב֔וֹא בְּ⁠עִ֖יר דְּלָתַ֥יִם וּ⁠בְרִֽיחַ ׃⁸ וַ⁠יְשַׁמַּ֥ע שָׁא֛וּל אֶת ־ כָּל ־ הָ⁠עָ֖ם לַ⁠מִּלְחָמָ֑ה לָ⁠רֶ֣דֶת קְעִילָ֔ה לָ⁠צ֥וּר אֶל ־ דָּוִ֖ד וְ⁠אֶל ־ אֲנָשָֽׁי⁠ו ׃⁹ וַ⁠יֵּ֣דַע דָּוִ֔ד כִּ֣י עָלָ֔י⁠ו שָׁא֖וּל מַחֲרִ֣ישׁ הָ⁠רָעָ֑ה וַ⁠יֹּ֨אמֶר֙ אֶל ־ אֶבְיָתָ֣ר הַ⁠כֹּהֵ֔ן הַגִּ֖ישָׁ⁠ה הָ⁠אֵפֽוֹד ׃ס¹⁰ וַ⁠יֹּאמֶר֮ דָּוִד֒ יְהוָה֙ אֱלֹהֵ֣י יִשְׂרָאֵ֔ל שָׁמֹ֤עַ שָׁמַע֙ עַבְדְּ⁠ךָ֔ כִּֽי ־ מְבַקֵּ֥שׁ שָׁא֖וּל לָ⁠ב֣וֹא אֶל ־ קְעִילָ֑ה לְ⁠שַׁחֵ֥ת לָ⁠עִ֖יר בַּ⁠עֲבוּרִֽ⁠י ׃¹¹ הֲ⁠יַסְגִּרֻ֣⁠נִי בַעֲלֵי֩ קְעִילָ֨ה בְ⁠יָד֜⁠וֹ הֲ⁠יֵרֵ֣ד שָׁא֗וּל כַּֽ⁠אֲשֶׁר֙ שָׁמַ֣ע עַבְדֶּ֔⁠ךָ יְהוָה֙ אֱלֹהֵ֣י יִשְׂרָאֵ֔ל הַגֶּד ־ נָ֖א לְ⁠עַבְדֶּ֑⁠ךָ ס וַ⁠יֹּ֥אמֶר יְהוָ֖ה יֵרֵֽד ׃¹² וַ⁠יֹּ֣אמֶר דָּוִ֔ד הֲ⁠יַסְגִּ֜רוּ בַּעֲלֵ֧י קְעִילָ֛ה אֹתִ֥⁠י וְ⁠אֶת ־ אֲנָשַׁ֖⁠י בְּ⁠יַד ־ שָׁא֑וּל וַ⁠יֹּ֥אמֶר יְהוָ֖ה יַסְגִּֽירוּ ׃ס¹³ וַ⁠יָּקָם֩ דָּוִ֨ד וַ⁠אֲנָשָׁ֜י⁠ו כְּ⁠שֵׁשׁ ־ מֵא֣וֹת אִ֗ישׁ וַ⁠יֵּצְאוּ֙ מִ⁠קְּעִלָ֔ה וַ⁠יִּֽתְהַלְּכ֖וּ בַּ⁠אֲשֶׁ֣ר יִתְהַלָּ֑כוּ וּ⁠לְ⁠שָׁא֣וּל הֻגַּ֗ד כִּֽי ־ נִמְלַ֤ט דָּוִד֙ מִ⁠קְּעִילָ֔ה וַ⁠יֶּחְדַּ֖ל לָ⁠צֵֽאת ׃¹⁴ וַ⁠יֵּ֨שֶׁב דָּוִ֤ד בַּ⁠מִּדְבָּר֙ בַּ⁠מְּצָד֔וֹת וַ⁠יֵּ֥שֶׁב בָּ⁠הָ֖ר בְּ⁠מִדְבַּר ־ זִ֑יף וַ⁠יְבַקְשֵׁ֤⁠הוּ שָׁאוּל֙ כָּל ־ הַ⁠יָּמִ֔ים וְ⁠לֹֽא ־ נְתָנ֥⁠וֹ אֱלֹהִ֖ים בְּ⁠יָדֽ⁠וֹ ׃¹⁵ וַ⁠יַּ֣רְא דָוִ֔ד כִּֽי ־ יָצָ֥א שָׁא֖וּל לְ⁠בַקֵּ֣שׁ אֶת ־ נַפְשׁ֑⁠וֹ וְ⁠דָוִ֥ד בְּ⁠מִדְבַּר ־ זִ֖יף בַּ⁠חֹֽרְשָׁה ׃ס¹⁶ וַ⁠יָּ֨קָם֙ יְהוֹנָתָ֣ן בֶּן ־ שָׁא֔וּל וַ⁠יֵּ֥לֶךְ אֶל ־ דָּוִ֖ד חֹ֑רְשָׁה וַ⁠יְחַזֵּ֥ק אֶת ־ יָד֖⁠וֹ בֵּ⁠אלֹהִֽים ׃¹⁷ וַ⁠יֹּ֨אמֶר אֵלָ֜י⁠ו אַל ־ תִּירָ֗א כִּ֠י לֹ֤א תִֽמְצָאֲ⁠ךָ֙ יַ֚ד שָׁא֣וּל אָבִ֔⁠י וְ⁠אַתָּה֙ תִּמְלֹ֣ךְ עַל ־ יִשְׂרָאֵ֔ל וְ⁠אָנֹכִ֖י אֶֽהְיֶה ־ לְּ⁠ךָ֣ לְ⁠מִשְׁנֶ֑ה וְ⁠גַם ־ שָׁא֥וּל אָבִ֖⁠י יֹדֵ֥עַ כֵּֽן ׃¹⁸ וַ⁠יִּכְרְת֧וּ שְׁנֵי⁠הֶ֛ם בְּרִ֖ית לִ⁠פְנֵ֣י יְהוָ֑ה וַ⁠יֵּ֤שֶׁב דָּוִד֙ בַּ⁠חֹ֔רְשָׁה וִ⁠יהוֹנָתָ֖ן הָלַ֥ךְ לְ⁠בֵיתֽ⁠וֹ ׃ס¹⁹ וַ⁠יַּעֲל֤וּ זִפִים֙ אֶל ־ שָׁא֔וּל הַ⁠גִּבְעָ֖תָ⁠ה לֵ⁠אמֹ֑ר הֲ⁠ל֣וֹא דָ֠וִד מִסְתַּתֵּ֨ר עִמָּ֤⁠נוּ בַ⁠מְּצָדוֹת֙ בַּ⁠חֹ֔רְשָׁה בְּ⁠גִבְעַת֙ הַֽ⁠חֲכִילָ֔ה אֲשֶׁ֖ר מִ⁠ימִ֥ין הַ⁠יְשִׁימֽוֹן ׃²⁰ וְ֠⁠עַתָּה לְ⁠כָל ־ אַוַּ֨ת נַפְשְׁ⁠ךָ֥ הַ⁠מֶּ֛לֶךְ לָ⁠רֶ֖דֶת רֵ֑ד וְ⁠לָ֥⁠נוּ הַסְגִּיר֖⁠וֹ בְּ⁠יַ֥ד הַ⁠מֶּֽלֶךְ ׃²¹ וַ⁠יֹּ֣אמֶר שָׁא֔וּל בְּרוּכִ֥ים אַתֶּ֖ם לַֽ⁠יהוָ֑ה כִּ֥י חֲמַלְתֶּ֖ם עָלָֽ⁠י ׃²² לְכוּ ־ נָ֞א הָכִ֣ינוּ ע֗וֹד וּ⁠דְע֤וּ וּ⁠רְאוּ֙ אֶת ־ מְקוֹמ⁠וֹ֙ אֲשֶׁ֣ר תִּֽהְיֶ֣ה רַגְל֔⁠וֹ מִ֥י רָאָ֖⁠הוּ שָׁ֑ם כִּ֚י אָמַ֣ר אֵלַ֔⁠י עָר֥וֹם יַעְרִ֖ם הֽוּא ׃²³ וּ⁠רְא֣וּ וּ⁠דְע֗וּ מִ⁠כֹּ֤ל הַ⁠מַּֽחֲבֹאִים֙ אֲשֶׁ֣ר יִתְחַבֵּ֣א שָׁ֔ם וְ⁠שַׁבְתֶּ֤ם אֵלַ⁠י֙ אֶל ־ נָכ֔וֹן וְ⁠הָלַכְתִּ֖י אִתְּ⁠כֶ֑ם וְ⁠הָיָה֙ אִם ־ יֶשְׁנ֣⁠וֹ בָ⁠אָ֔רֶץ וְ⁠חִפַּשְׂתִּ֣י אֹת֔⁠וֹ בְּ⁠כֹ֖ל אַלְפֵ֥י יְהוּדָֽה ׃²⁴ וַ⁠יָּק֛וּמוּ וַ⁠יֵּלְכ֥וּ זִ֖יפָ⁠ה לִ⁠פְנֵ֣י שָׁא֑וּל וְ⁠דָוִ֨ד וַ⁠אֲנָשָׁ֜י⁠ו בְּ⁠מִדְבַּ֤ר מָעוֹן֙ בָּ⁠עֲרָבָ֔ה אֶ֖ל יְמִ֥ין הַ⁠יְשִׁימֽוֹן ׃²⁵ וַ⁠יֵּ֨לֶךְ שָׁא֣וּל וַ⁠אֲנָשָׁי⁠ו֮ לְ⁠בַקֵּשׁ֒ וַ⁠יַּגִּ֣דוּ לְ⁠דָוִ֔ד וַ⁠יֵּ֣רֶד הַ⁠סֶּ֔לַע וַ⁠יֵּ֖שֶׁב בְּ⁠מִדְבַּ֣ר מָע֑וֹן וַ⁠יִּשְׁמַ֣ע שָׁא֔וּל וַ⁠יִּרְדֹּ֥ף אַחֲרֵֽי ־ דָוִ֖ד מִדְבַּ֥ר מָעֽוֹן ׃²⁶ וַ⁠יֵּ֨לֶךְ שָׁא֜וּל מִ⁠צַּ֤ד הָ⁠הָר֙ מִ⁠זֶּ֔ה וְ⁠דָוִ֧ד וַ⁠אֲנָשָׁ֛י⁠ו מִ⁠צַּ֥ד הָ⁠הָ֖ר מִ⁠זֶּ֑ה וַ⁠יְהִ֨י דָוִ֜ד נֶחְפָּ֤ז לָ⁠לֶ֨כֶת֙ מִ⁠פְּנֵ֣י שָׁא֔וּל וְ⁠שָׁא֣וּל וַ⁠אֲנָשָׁ֗י⁠ו עֹֽטְרִ֛ים אֶל ־ דָּוִ֥ד וְ⁠אֶל ־ אֲנָשָׁ֖י⁠ו לְ⁠תָפְשָֽׂ⁠ם ׃²⁷ וּ⁠מַלְאָ֣ךְ בָּ֔א אֶל ־ שָׁא֖וּל לֵ⁠אמֹ֑ר מַהֲרָ֣⁠ה וְ⁠לֵ֔כָ⁠ה כִּֽי ־ פָשְׁט֥וּ פְלִשְׁתִּ֖ים עַל ־ הָ⁠אָֽרֶץ ׃²⁸ וַ⁠יָּ֣שָׁב שָׁא֗וּל מִ⁠רְדֹף֙ אַחֲרֵ֣י דָוִ֔ד וַ⁠יֵּ֖לֶךְ לִ⁠קְרַ֣את פְּלִשְׁתִּ֑ים עַל ־ כֵּ֗ן קָֽרְאוּ֙ לַ⁠מָּק֣וֹם הַ⁠ה֔וּא סֶ֖לַע הַֽמַּחְלְקֽוֹת ׃

(24)

²⁹(24:1) וַ⁠יַּ֥עַל דָּוִ֖ד מִ⁠שָּׁ֑ם וַ⁠יֵּ֖שֶׁב בִּ⁠מְצָד֥וֹת עֵֽין ־ גֶּֽדִי ׃

¹K ו⁠אנש⁠ו

Chapter 24

¹⁽²⁾ וַ⁠יְהִ֗י כַּֽ⁠אֲשֶׁר֙ שָׁ֣ב שָׁא֔וּל מֵ⁠אַחֲרֵ֖י פְּלִשְׁתִּ֑ים וַ⁠יַּגִּ֤דוּ ל⁠וֹ֙ לֵ⁠אמֹ֔ר הִנֵּ֣ה דָוִ֔ד בְּ⁠מִדְבַּ֖ר עֵ֥ין גֶּֽדִי ׃ס²⁽³⁾ וַ⁠יִּקַּ֣ח שָׁא֗וּל שְׁלֹ֧שֶׁת אֲלָפִ֛ים אִ֥ישׁ בָּח֖וּר מִ⁠כָּל ־ יִשְׂרָאֵ֑ל וַ⁠יֵּ֗לֶךְ לְ⁠בַקֵּ֤שׁ אֶת ־ דָּוִד֙ וַֽ⁠אֲנָשָׁ֔י⁠ו עַל ־ פְּנֵ֖י צוּרֵ֥י הַ⁠יְּעֵלִֽים ׃³⁽⁴⁾ וַ֠⁠יָּבֹא אֶל ־ גִּדְר֨וֹת הַ⁠צֹּ֤אן עַל ־ הַ⁠דֶּ֨רֶךְ֙ וְ⁠שָׁ֣ם מְעָרָ֔ה וַ⁠יָּבֹ֥א שָׁא֖וּל לְ⁠הָסֵ֣ךְ אֶת ־ רַגְלָ֑י⁠ו וְ⁠דָוִד֙ וַ⁠אֲנָשָׁ֔י⁠ו בְּ⁠יַרְכְּתֵ֥י הַ⁠מְּעָרָ֖ה יֹשְׁבִֽים ׃⁴⁽⁵⁾ וַ⁠יֹּאמְרוּ֩ אַנְשֵׁ֨י דָוִ֜ד אֵלָ֗י⁠ו הִנֵּ֨ה הַ⁠יּ֜וֹם אֲֽשֶׁר ־ אָמַ֧ר יְהוָ֣ה אֵלֶ֗י⁠ךָ הִנֵּ֨ה אָנֹכִ֜י נֹתֵ֤ן אֶת ־ אֹֽיִבְךָ֙ ¹ בְּ⁠יָדֶ֔⁠ךָ וְ⁠עָשִׂ֣יתָ לּ֔⁠וֹ כַּ⁠אֲשֶׁ֖ר יִטַ֣ב בְּ⁠עֵינֶ֑י⁠ךָ וַ⁠יָּ֣קָם דָּוִ֗ד וַ⁠יִּכְרֹ֛ת אֶת ־ כְּנַֽף ־ הַ⁠מְּעִ֥יל אֲשֶׁר ־ לְ⁠שָׁא֖וּל בַּ⁠לָּֽט ׃⁵⁽⁶⁾ וַֽ⁠יְהִי֙ אַֽחֲרֵי ־ כֵ֔ן וַ⁠יַּ֥ךְ לֵב ־ דָּוִ֖ד אֹת֑⁠וֹ עַ֚ל אֲשֶׁ֣ר כָּרַ֔ת אֶת ־ כָּנָ֖ף אֲשֶׁ֥ר לְ⁠שָׁאֽוּל ׃ס⁶⁽⁷⁾ וַ⁠יֹּ֨אמֶר לַ⁠אֲנָשָׁ֜י⁠ו חָלִ֧ילָ⁠ה לִּ֣⁠י מֵֽ⁠יהוָ֗ה אִם ־ אֶעֱשֶׂה֩ אֶת ־ הַ⁠דָּבָ֨ר הַ⁠זֶּ֤ה לַֽ⁠אדֹנִ⁠י֙ לִ⁠מְשִׁ֣יחַ יְהוָ֔ה לִ⁠שְׁלֹ֥חַ יָדִ֖⁠י בּ֑⁠וֹ כִּֽי ־ מְשִׁ֥יחַ יְהוָ֖ה הֽוּא ׃⁷⁽⁸⁾ וַ⁠יְשַׁסַּ֨ע דָּוִ֤ד אֶת ־ אֲנָשָׁי⁠ו֙ בַּ⁠דְּבָרִ֔ים וְ⁠לֹ֥א נְתָנָ֖⁠ם לָ⁠ק֣וּם אֶל ־ שָׁא֑וּל וְ⁠שָׁא֛וּל קָ֥ם מֵ⁠הַ⁠מְּעָרָ֖ה וַ⁠יֵּ֥לֶךְ בַּ⁠דָּֽרֶךְ ׃ס⁸⁽⁹⁾ וַ⁠יָּ֨קָם דָּוִ֜ד אַחֲרֵי ־ כֵ֗ן וַ⁠יֵּצֵא֙ מן ־ ה⁠מערה וַ⁠יִּקְרָ֧א אַֽחֲרֵי ־ שָׁא֛וּל לֵ⁠אמֹ֖ר אֲדֹנִ֣⁠י הַ⁠מֶּ֑לֶךְ וַ⁠יַּבֵּ֤ט שָׁאוּל֙ אַֽחֲרָ֔י⁠ו וַ⁠יִּקֹּ֨ד דָּוִ֥ד אַפַּ֛יִם אַ֖רְצָ⁠ה וַ⁠יִּשְׁתָּֽחוּ ׃ס⁹⁽¹⁰⁾ וַ⁠יֹּ֤אמֶר דָּוִד֙ לְ⁠שָׁא֔וּל לָ֧⁠מָּה תִשְׁמַ֛ע אֶת ־ דִּבְרֵ֥י אָדָ֖ם לֵ⁠אמֹ֑ר הִנֵּ֣ה דָוִ֔ד מְבַקֵּ֖שׁ רָעָתֶֽ⁠ךָ ׃¹⁰⁽¹¹⁾ הִנֵּה֩ הַ⁠יּ֨וֹם הַ⁠זֶּ֜ה רָא֣וּ עֵינֶ֗י⁠ךָ אֵ֣ת אֲשֶׁר ־ נְתָנְ⁠ךָ֩ יְהוָ֨ה ׀ הַ⁠יּ֤וֹם ׀ בְּ⁠יָדִ⁠י֙ בַּ⁠מְּעָרָ֔ה וְ⁠אָמַ֥ר לַ⁠הֲרָגֲ⁠ךָ֖ וַ⁠תָּ֣חָס עָלֶ֑י⁠ךָ וָ⁠אֹמַ֗ר לֹא ־ אֶשְׁלַ֤ח יָדִ⁠י֙ בַּֽ⁠אדֹנִ֔⁠י כִּי ־ מְשִׁ֥יחַ יְהוָ֖ה הֽוּא ׃¹¹⁽¹²⁾ וְ⁠אָבִ֣⁠י רְאֵ֔ה גַּ֗ם רְאֵ֛ה אֶת ־ כְּנַ֥ף מְעִילְ⁠ךָ֖ בְּ⁠יָדִ֑⁠י כִּ֡י בְּ⁠כָרְתִ⁠י֩ אֶת ־ כְּנַ֨ף מְעִֽילְ⁠ךָ֜ וְ⁠לֹ֣א הֲרַגְתִּ֗י⁠ךָ דַּ֤ע וּ⁠רְאֵה֙ כִּי֩ אֵ֨ין בְּ⁠יָדִ֜⁠י רָעָ֤ה וָ⁠פֶ֨שַׁע֙ וְ⁠לֹא ־ חָטָ֣אתִי לָ֔⁠ךְ וְ⁠אַתָּ֛ה צֹדֶ֥ה אֶת ־ נַפְשִׁ֖⁠י לְ⁠קַחְתָּֽ⁠הּ ׃¹²⁽¹³⁾ יִשְׁפֹּ֤ט יְהוָה֙ בֵּינִ֣⁠י וּ⁠בֵינֶ֔⁠ךָ וּ⁠נְקָמַ֥⁠נִי יְהוָ֖ה מִמֶּ֑⁠ךָּ וְ⁠יָדִ֖⁠י לֹ֥א תִֽהְיֶה ־ בָּֽ⁠ךְ ׃¹³⁽¹⁴⁾ כַּ⁠אֲשֶׁ֣ר יֹאמַ֗ר מְשַׁל֙ הַ⁠קַּדְמֹנִ֔י מֵ⁠רְשָׁעִ֖ים יֵ֣צֵא רֶ֑שַׁע וְ⁠יָדִ֖⁠י לֹ֥א תִֽהְיֶה ־ בָּֽ⁠ךְ ׃¹⁴⁽¹⁵⁾ אַחֲרֵ֨י מִ֤י יָצָא֙ מֶ֣לֶךְ יִשְׂרָאֵ֔ל אַחֲרֵ֥י מִ֖י אַתָּ֣ה רֹדֵ֑ף אַֽחֲרֵי֙ כֶּ֣לֶב מֵ֔ת אַחֲרֵ֖י פַּרְעֹ֥שׁ אֶחָֽד ׃¹⁵⁽¹⁶⁾ וְ⁠הָיָ֤ה יְהוָה֙ לְ⁠דַיָּ֔ן וְ⁠שָׁפַ֖ט בֵּינִ֣⁠י וּ⁠בֵינֶ֑⁠ךָ וְ⁠יֵ֨רֶא֙ וְ⁠יָרֵ֣ב אֶת ־ רִיבִ֔⁠י וְ⁠יִשְׁפְּטֵ֖⁠נִי מִ⁠יָּדֶֽ⁠ךָ ׃פ¹⁶⁽¹⁷⁾ וַ⁠יְהִ֣י ׀ כְּ⁠כַלּ֣וֹת דָּוִ֗ד לְ⁠דַבֵּ֞ר אֶת ־ הַ⁠דְּבָרִ֤ים הָ⁠אֵ֨לֶּה֙ אֶל ־ שָׁא֔וּל וַ⁠יֹּ֣אמֶר שָׁא֔וּל הֲ⁠קֹלְ⁠ךָ֥ זֶ֖ה בְּנִ֣⁠י דָוִ֑ד וַ⁠יִּשָּׂ֥א שָׁא֛וּל קֹל֖⁠וֹ וַ⁠יֵּֽבְךְּ ׃¹⁷⁽¹⁸⁾ וַ⁠יֹּ֨אמֶר֙ אֶל ־ דָּוִ֔ד צַדִּ֥יק אַתָּ֖ה מִמֶּ֑⁠נִּי כִּ֤י אַתָּה֙ גְּמַלְתַּ֣⁠נִי הַ⁠טּוֹבָ֔ה וַ⁠אֲנִ֖י גְּמַלְתִּ֥י⁠ךָ הָ⁠רָעָֽה ׃¹⁸⁽¹⁹⁾ וְאַתָּה֙ ² הִגַּ֣דְתָּ הַ⁠יּ֔וֹם אֵ֛ת אֲשֶׁר ־ עָשִׂ֥יתָה אִתִּ֖⁠י טוֹבָ֑ה אֵת֩ אֲשֶׁ֨ר סִגְּרַ֧⁠נִי יְהוָ֛ה בְּ⁠יָדְ⁠ךָ֖ וְ⁠לֹ֥א הֲרַגְתָּֽ⁠נִי ׃¹⁹⁽²⁰⁾ וְ⁠כִֽי ־ יִמְצָ֥א אִישׁ֙ אֶת ־ אֹ֣יְב֔⁠וֹ וְ⁠שִׁלְּח֖⁠וֹ בְּ⁠דֶ֣רֶךְ טוֹבָ֑ה וַֽ⁠יהוָה֙ יְשַׁלֶּמְ⁠ךָ֣ טוֹבָ֔ה תַּ֚חַת הַ⁠יּ֣וֹם הַ⁠זֶּ֔ה אֲשֶׁ֥ר עָשִׂ֖יתָה לִֽ⁠י ׃²⁰⁽²¹⁾ וְ⁠עַתָּה֙ הִנֵּ֣ה יָדַ֔עְתִּי כִּ֥י מָלֹ֖ךְ תִּמְל֑וֹךְ וְ⁠קָ֨מָה֙ בְּ⁠יָ֣דְ⁠ךָ֔ מַמְלֶ֖כֶת יִשְׂרָאֵֽל ׃²¹⁽²²⁾ וְ⁠עַתָּ֗ה הִשָּׁ֤בְעָ⁠ה לִּ⁠י֙ בַּֽ⁠יהוָ֔ה אִם ־ תַּכְרִ֥ית אֶת ־ זַרְעִ֖⁠י אַֽחֲרָ֑⁠י וְ⁠אִם ־ תַּשְׁמִ֥יד אֶת ־ שְׁמִ֖⁠י מִ⁠בֵּ֥ית אָבִֽ⁠י ׃²²⁽²³⁾ וַ⁠יִּשָּׁבַ֥ע דָּוִ֖ד לְ⁠שָׁא֑וּל וַ⁠יֵּ֤לֶךְ שָׁאוּל֙ אֶל ־ בֵּית֔⁠וֹ וְ⁠דָוִד֙ וַֽ⁠אֲנָשָׁ֔י⁠ו עָל֖וּ עַל ־ הַ⁠מְּצוּדָֽה ׃פ

¹K איבי⁠ך

²K ו⁠את

Chapter 25

¹ וַ⁠יָּ֣מָת שְׁמוּאֵ֔ל וַ⁠יִּקָּבְצ֤וּ כָל ־ יִשְׂרָאֵל֙ וַ⁠יִּסְפְּדוּ ־ ל֔⁠וֹ וַ⁠יִּקְבְּרֻ֥⁠הוּ בְּ⁠בֵית֖⁠וֹ בָּ⁠רָמָ֑ה וַ⁠יָּ֣קָם דָּוִ֔ד וַ⁠יֵּ֖רֶד אֶל ־ מִדְבַּ֥ר פָּארָֽן ׃ס² וְ⁠אִ֨ישׁ בְּ⁠מָע֜וֹן וּ⁠מַעֲשֵׂ֣⁠הוּ בַ⁠כַּרְמֶ֗ל וְ⁠הָ⁠אִישׁ֙ גָּד֣וֹל מְאֹ֔ד וְ⁠ל֛⁠וֹ צֹ֥אן שְׁלֹֽשֶׁת ־ אֲלָפִ֖ים וְ⁠אֶ֣לֶף עִזִּ֑ים וַ⁠יְהִ֛י בִּ⁠גְזֹ֥ז אֶת ־ צֹאנ֖⁠וֹ בַּ⁠כַּרְמֶֽל ׃³ וְ⁠שֵׁ֤ם הָ⁠אִישׁ֙ נָבָ֔ל וְ⁠שֵׁ֥ם אִשְׁתּ֖⁠וֹ אֲבִגָ֑יִל וְ⁠הָ⁠אִשָּׁ֤ה טֽוֹבַת ־ שֶׂ֨כֶל֙ וִ֣⁠יפַת תֹּ֔אַר וְ⁠הָ⁠אִ֥ישׁ קָשֶׁ֛ה וְ⁠רַ֥ע מַעֲלָלִ֖ים וְ⁠ה֥וּא כָלִבִּֽי ׃¹⁴ וַ⁠יִּשְׁמַ֥ע דָּוִ֖ד בַּ⁠מִּדְבָּ֑ר כִּֽי ־ גֹזֵ֥ז נָבָ֖ל אֶת ־ צֹאנֽ⁠וֹ ׃⁵ וַ⁠יִּשְׁלַ֥ח דָּוִ֖ד עֲשָׂרָ֣ה נְעָרִ֑ים וַ⁠יֹּ֨אמֶר דָּוִ֜ד לַ⁠נְּעָרִ֗ים עֲל֤וּ כַרְמֶ֨לָ⁠ה֙ וּ⁠בָאתֶ֣ם אֶל ־ נָבָ֔ל וּ⁠שְׁאֶלְתֶּם ־ ל֥⁠וֹ בִ⁠שְׁמִ֖⁠י לְ⁠שָׁלֽוֹם ׃⁶ וַ⁠אֲמַרְתֶּ֥ם כֹּ֖ה לֶ⁠חָ֑י וְ⁠אַתָּ֤ה שָׁלוֹם֙ וּ⁠בֵיתְ⁠ךָ֣ שָׁל֔וֹם וְ⁠כֹ֥ל אֲשֶׁר ־ לְ⁠ךָ֖ שָׁלֽוֹם ׃⁷ וְ⁠עַתָּ֣ה שָׁמַ֔עְתִּי כִּ֥י גֹזְזִ֖ים לָ֑⁠ךְ עַתָּ֗ה הָ⁠רֹעִ֤ים אֲשֶׁר ־ לְ⁠ךָ֙ הָי֣וּ עִמָּ֔⁠נוּ לֹ֣א הֶכְלַמְנ֗וּ⁠ם וְ⁠לֹֽא ־ נִפְקַ֤ד לָ⁠הֶם֙ מְא֔וּמָה כָּל ־ יְמֵ֖י הֱיוֹתָ֥⁠ם בַּ⁠כַּרְמֶֽל ׃⁸ שְׁאַ֨ל אֶת ־ נְעָרֶ֜י⁠ךָ וְ⁠יַגִּ֣ידוּ לָ֗⁠ךְ וְ⁠יִמְצְא֨וּ הַ⁠נְּעָרִ֥ים חֵן֙ בְּ⁠עֵינֶ֔י⁠ךָ כִּֽי ־ עַל ־ י֥וֹם ט֖וֹב בָּ֑נוּ תְּנָ⁠ה ־ נָּ֗א אֵת֩ אֲשֶׁ֨ר תִּמְצָ֤א יָֽדְ⁠ךָ֙ לַ⁠עֲבָדֶ֔י⁠ךָ וּ⁠לְ⁠בִנְ⁠ךָ֖ לְ⁠דָוִֽד ׃⁹ וַ⁠יָּבֹ֨אוּ֙ נַעֲרֵ֣י דָוִ֔ד וַ⁠יְדַבְּר֧וּ אֶל ־ נָבָ֛ל כְּ⁠כָל ־ הַ⁠דְּבָרִ֥ים הָ⁠אֵ֖לֶּה בְּ⁠שֵׁ֣ם דָּוִ֑ד וַ⁠יָּנֽוּחוּ ׃¹⁰ וַ⁠יַּ֨עַן נָבָ֜ל אֶת ־ עַבְדֵ֤י דָוִד֙ וַ⁠יֹּ֔אמֶר מִ֥י דָוִ֖ד וּ⁠מִ֣י בֶן ־ יִשָׁ֑י הַ⁠יּוֹם֙ רַבּ֣וּ עֲבָדִ֔ים הַ⁠מִּתְפָּ֣רְצִ֔ים אִ֖ישׁ מִ⁠פְּנֵ֥י אֲדֹנָֽי⁠ו ׃¹¹ וְ⁠לָקַחְתִּ֤י אֶת ־ לַחְמִ⁠י֙ וְ⁠אֶת ־ מֵימַ֔⁠י וְ⁠אֵת֙ טִבְחָתִ֔⁠י אֲשֶׁ֥ר טָבַ֖חְתִּי לְ⁠גֹֽזְזָ֑⁠י וְ⁠נָֽתַתִּי֙ לַֽ⁠אֲנָשִׁ֔ים אֲשֶׁר֙ לֹ֣א יָדַ֔עְתִּי אֵ֥י מִ⁠זֶּ֖ה הֵֽמָּה ׃¹² וַ⁠יַּהַפְכ֥וּ נַעֲרֵֽי ־ דָוִ֖ד לְ⁠דַרְכָּ֑⁠ם וַ⁠יָּשֻׁ֨בוּ֙ וַ⁠יָּבֹ֔אוּ וַ⁠יַּגִּ֣דוּ ל֔⁠וֹ כְּ⁠כֹ֖ל הַ⁠דְּבָרִ֥ים הָ⁠אֵֽלֶּה ׃¹³ וַ⁠יֹּאמֶר֩ דָּוִ֨ד לַ⁠אֲנָשָׁ֜י⁠ו חִגְר֣וּ ׀ אִ֣ישׁ אֶת ־ חַרְבּ֗⁠וֹ וַֽ⁠יַּחְגְּרוּ֙ אִ֣ישׁ אֶת ־ חַרְבּ֔⁠וֹ וַ⁠יַּחְגֹּ֥ר גַּם ־ דָּוִ֖ד אֶת ־ חַרְבּ֑⁠וֹ וַֽ⁠יַּעֲל֣וּ ׀ אַחֲרֵ֣י דָוִ֗ד כְּ⁠אַרְבַּ֤ע מֵאוֹת֙ אִ֔ישׁ וּ⁠מָאתַ֖יִם יָשְׁב֥וּ עַל ־ הַ⁠כֵּלִֽים ׃¹⁴ וְ⁠לַ⁠אֲבִיגַ֨יִל֙ אֵ֣שֶׁת נָבָ֔ל הִגִּ֧יד נַֽעַר ־ אֶחָ֛ד מֵ⁠הַ⁠נְּעָרִ֖ים לֵ⁠אמֹ֑ר הִנֵּ֣ה שָׁלַח֩ דָּוִ֨ד מַלְאָכִ֧ים ׀ מֵֽ⁠הַ⁠מִּדְבָּ֛ר לְ⁠בָרֵ֥ךְ אֶת ־ אֲדֹנֵ֖י⁠נוּ וַ⁠יָּ֥עַט בָּ⁠הֶֽם ׃¹⁵ וְ⁠הָ֣⁠אֲנָשִׁ֔ים טֹבִ֥ים לָ֖⁠נוּ מְאֹ֑ד וְ⁠לֹ֤א הָכְלַ֨מְנוּ֙ וְ⁠לֹֽא ־ פָקַ֣דְנוּ מְא֔וּמָה כָּל ־ יְמֵי֙ הִתְהַלַּ֣כְנוּ אִתָּ֔⁠ם בִּֽ⁠הְיוֹתֵ֖⁠נוּ בַּ⁠שָּׂדֶֽה ׃¹⁶ חוֹמָה֙ הָי֣וּ עָלֵ֔י⁠נוּ גַּם ־ לַ֖יְלָה גַּם ־ יוֹמָ֑ם כָּל ־ יְמֵ֛י הֱיוֹתֵ֥⁠נוּ עִמָּ֖⁠ם רֹעִ֥ים הַ⁠צֹּֽאן ׃¹⁷ וְ⁠עַתָּ֗ה דְּעִ֤י וּ⁠רְאִי֙ מַֽה ־ תַּעֲשִׂ֔י כִּֽי ־ כָלְתָ֧ה הָ⁠רָעָ֛ה אֶל ־ אֲדֹנֵ֖י⁠נוּ וְ⁠עַ֣ל כָּל ־ בֵּית֑⁠וֹ וְ⁠הוּא֙ בֶּן ־ בְּלִיַּ֔עַל מִ⁠דַּבֵּ֖ר אֵלָֽי⁠ו ׃¹⁸ וַ⁠תְּמַהֵ֣ר אֲבִיגַ֡יִל ² וַ⁠תִּקַּח֩ מָאתַ֨יִם לֶ֜חֶם וּ⁠שְׁנַ֣יִם נִבְלֵי ־ יַ֗יִן וְ⁠חָמֵ֨שׁ צֹ֤אן עשוות ³ וְ⁠חָמֵ֤שׁ סְאִים֙ קָלִ֔י וּ⁠מֵאָ֥ה צִמֻּקִ֖ים וּ⁠מָאתַ֣יִם דְּבֵלִ֑ים וַ⁠תָּ֖שֶׂם עַל ־ הַ⁠חֲמֹרִֽים ׃¹⁹ וַ⁠תֹּ֤אמֶר לִ⁠נְעָרֶ֨י⁠הָ֙ עִבְר֣וּ לְ⁠פָנַ֔⁠י הִנְ⁠נִ֖י אַחֲרֵי⁠כֶ֣ם בָּאָ֑ה וּ⁠לְ⁠אִישָׁ֥⁠הּ נָבָ֖ל לֹ֥א הִגִּֽידָה ׃²⁰ וְ⁠הָיָ֞ה הִ֣יא ׀ רֹכֶ֣בֶת עַֽל ־ הַ⁠חֲמ֗וֹר וְ⁠יֹרֶ֨דֶת֙ בְּ⁠סֵ֣תֶר הָ⁠הָ֔ר וְ⁠הִנֵּ֤ה דָוִד֙ וַ⁠אֲנָשָׁ֔י⁠ו יֹרְדִ֖ים לִ⁠קְרָאתָ֑⁠הּ וַ⁠תִּפְגֹּ֖שׁ אֹתָֽ⁠ם ׃²¹ וְ⁠דָוִ֣ד אָמַ֗ר אַךְ֩ לַ⁠שֶּׁ֨קֶר שָׁמַ֜רְתִּי אֶֽת ־ כָּל ־ אֲשֶׁ֤ר לָ⁠זֶה֙ בַּ⁠מִּדְבָּ֔ר וְ⁠לֹא ־ נִפְקַ֥ד מִ⁠כָּל ־ אֲשֶׁר ־ ל֖⁠וֹ מְא֑וּמָה וַ⁠יָּֽשֶׁב ־ לִ֥⁠י רָעָ֖ה תַּ֥חַת טוֹבָֽה ׃²² כֹּה ־ יַעֲשֶׂ֧ה אֱלֹהִ֛ים לְ⁠אֹיְבֵ֥י דָוִ֖ד וְ⁠כֹ֣ה יֹסִ֑יף אִם ־ אַשְׁאִ֧יר מִ⁠כָּל ־ אֲשֶׁר ־ ל֛⁠וֹ עַד ־ הַ⁠בֹּ֖קֶר מַשְׁתִּ֥ין בְּ⁠קִֽיר ׃²³ וַ⁠תֵּ֤רֶא אֲבִיגַ֨יִל֙ אֶת ־ דָּוִ֔ד וַ⁠תְּמַהֵ֕ר וַ⁠תֵּ֖רֶד מֵ⁠עַ֣ל הַ⁠חֲמ֑וֹר וַ⁠תִּפֹּ֞ל לְ⁠אַפֵּ֤י דָוִד֙ עַל ־ פָּנֶ֔י⁠הָ וַ⁠תִּשְׁתַּ֖חוּ אָֽרֶץ ׃²⁴ וַ⁠תִּפֹּל֙ עַל ־ רַגְלָ֔י⁠ו וַ⁠תֹּ֕אמֶר בִּ⁠י ־ אֲנִ֥י אֲדֹנִ֖⁠י הֶֽ⁠עָוֺ֑ן וּֽ⁠תְדַבֶּר ־ נָ֤א אֲמָֽתְ⁠ךָ֙ בְּ⁠אָזְנֶ֔י⁠ךָ וּ⁠שְׁמַ֕ע אֵ֖ת דִּבְרֵ֥י אֲמָתֶֽ⁠ךָ ׃²⁵ אַל ־ נָ֣א יָשִׂ֣ים אֲדֹנִ֣⁠י ׀ אֶת ־ לִבּ֡⁠וֹ אֶל ־ אִישׁ֩ הַ⁠בְּלִיַּ֨עַל הַ⁠זֶּ֜ה עַל ־ נָבָ֗ל כִּ֤י כִ⁠שְׁמ⁠וֹ֙ כֶּן ־ ה֔וּא נָבָ֣ל שְׁמ֔⁠וֹ וּ⁠נְבָלָ֖ה עִמּ֑⁠וֹ וַֽ⁠אֲנִי֙ אֲמָ֣תְ⁠ךָ֔ לֹ֥א רָאִ֛יתִי אֶת ־ נַעֲרֵ֥י אֲדֹנִ֖⁠י אֲשֶׁ֥ר שָׁלָֽחְתָּ ׃²⁶ וְ⁠עַתָּ֣ה אֲדֹנִ֗⁠י חַי ־ יְהוָ֤ה וְ⁠חֵֽי ־ נַפְשְׁ⁠ךָ֙ אֲשֶׁ֨ר מְנָעֲ⁠ךָ֤ יְהוָה֙ מִ⁠בּ֣וֹא בְ⁠דָמִ֔ים וְ⁠הוֹשֵׁ֥עַ יָדְ⁠ךָ֖ לָ֑⁠ךְ וְ⁠עַתָּ֗ה יִֽהְי֤וּ כְ⁠נָבָל֙ אֹיְבֶ֔י⁠ךָ וְ⁠הַֽ⁠מְבַקְשִׁ֥ים אֶל ־ אֲדֹנִ֖⁠י רָעָֽה ׃²⁷ וְ⁠עַתָּה֙ הַ⁠בְּרָכָ֣ה הַ⁠זֹּ֔את אֲשֶׁר ־ הֵבִ֥יא שִׁפְחָתְ⁠ךָ֖ לַֽ⁠אדֹנִ֑⁠י וְ⁠נִתְּנָה֙ לַ⁠נְּעָרִ֔ים הַ⁠מִּֽתְהַלְּכִ֖ים בְּ⁠רַגְלֵ֥י אֲדֹנִֽ⁠י ׃²⁸ שָׂ֥א נָ֖א לְ⁠פֶ֣שַׁע אֲמָתֶ֑⁠ךָ כִּ֣י עָשֹֽׂה ־ יַעֲשֶׂה֩ יְהוָ֨ה לַֽ⁠אדֹנִ֜⁠י בַּ֣יִת נֶאֱמָ֗ן כִּי ־ מִלְחֲמ֤וֹת יְהוָה֙ אֲדֹנִ֣⁠י נִלְחָ֔ם וְ⁠רָעָ֛ה לֹא ־ תִמָּצֵ֥א בְ⁠ךָ֖ מִ⁠יָּמֶֽי⁠ךָ ׃²⁹ וַ⁠יָּ֤קָם אָדָם֙ לִ⁠רְדָפְ⁠ךָ֔ וּ⁠לְ⁠בַקֵּ֖שׁ אֶת ־ נַפְשֶׁ֑⁠ךָ וְֽ⁠הָיְתָה֩ נֶ֨פֶשׁ אֲדֹנִ֜⁠י צְרוּרָ֣ה ׀ בִּ⁠צְר֣וֹר הַ⁠חַיִּ֗ים אֵ֚ת יְהוָ֣ה אֱלֹהֶ֔י⁠ךָ וְ⁠אֵ֨ת נֶ֤פֶשׁ אֹיְבֶ֨י⁠ךָ֙ יְקַלְּעֶ֔⁠נָּה בְּ⁠ת֖וֹךְ כַּ֥ף הַ⁠קָּֽלַע ׃³⁰ וְ⁠הָיָ֗ה כִּֽי ־ יַעֲשֶׂ֤ה יְהוָה֙ לַֽ⁠אדֹנִ֔⁠י כְּ⁠כֹ֛ל אֲשֶׁר ־ דִּבֶּ֥ר אֶת ־ הַ⁠טּוֹבָ֖ה עָלֶ֑י⁠ךָ וְ⁠צִוְּ⁠ךָ֥ לְ⁠נָגִ֖יד עַל ־ יִשְׂרָאֵֽל ׃³¹ וְ⁠לֹ֣א תִהְיֶ֣ה זֹ֣את ׀ לְ⁠ךָ֡ לְ⁠פוּקָה֩ וּ⁠לְ⁠מִכְשׁ֨וֹל לֵ֜ב לַ⁠אדֹנִ֗⁠י וְ⁠לִ⁠שְׁפָּךְ ־ דָּם֙ חִנָּ֔ם וּ⁠לְ⁠הוֹשִׁ֥יעַ אֲדֹנִ֖⁠י ל֑⁠וֹ וְ⁠הֵיטִ֤ב יְהוָה֙ לַֽ⁠אדֹנִ֔⁠י וְ⁠זָכַרְתָּ֖ אֶת ־ אֲמָתֶֽ⁠ךָ ׃ס³² וַ⁠יֹּ֥אמֶר דָּוִ֖ד לַ⁠אֲבִיגַ֑ל בָּר֤וּךְ יְהוָה֙ אֱלֹהֵ֣י יִשְׂרָאֵ֔ל אֲשֶׁ֧ר שְׁלָחֵ֛⁠ךְ הַ⁠יּ֥וֹם הַ⁠זֶּ֖ה לִ⁠קְרָאתִֽ⁠י ׃³³ וּ⁠בָר֥וּךְ טַעְמֵ֖⁠ךְ וּ⁠בְרוּכָ֣ה אָ֑תְּ אֲשֶׁ֨ר כְּלִתִ֜⁠נִי הַ⁠יּ֤וֹם הַ⁠זֶּה֙ מִ⁠בּ֣וֹא בְ⁠דָמִ֔ים וְ⁠הֹשֵׁ֥עַ יָדִ֖⁠י לִֽ⁠י ׃³⁴ וְ⁠אוּלָ֗ם חַי ־ יְהוָה֙ אֱלֹהֵ֣י יִשְׂרָאֵ֔ל אֲשֶׁ֣ר מְנָעַ֔⁠נִי מֵ⁠הָרַ֖ע אֹתָ֑⁠ךְ כִּ֣י ׀ לוּלֵ֣י מִהַ֗רְתְּ ו⁠תבאתי ⁴ לִ⁠קְרָאתִ֔⁠י כִּ֣י אִם ־ נוֹתַ֧ר לְ⁠נָבָ֛ל עַד ־ א֥וֹר הַ⁠בֹּ֖קֶר מַשְׁתִּ֥ין בְּ⁠קִֽיר ׃³⁵ וַ⁠יִּקַּ֤ח דָּוִד֙ מִ⁠יָּדָ֔⁠הּ אֵ֥ת אֲשֶׁר ־ הֵבִ֖יאָה ל֑⁠וֹ וְ⁠לָ֣⁠הּ אָמַ֗ר עֲלִ֤י לְ⁠שָׁלוֹם֙ לְ⁠בֵיתֵ֔⁠ךְ רְאִי֙ שָׁמַ֣עְתִּי בְ⁠קוֹלֵ֔⁠ךְ וָ⁠אֶשָּׂ֖א פָּנָֽיִ⁠ךְ ׃³⁶ וַ⁠תָּבֹ֣א אֲבִיגַ֣יִל ׀ אֶל ־ נָבָ֡ל וְ⁠הִנֵּה ־ ל⁠וֹ֩ מִשְׁתֶּ֨ה בְּ⁠בֵית֜⁠וֹ כְּ⁠מִשְׁתֵּ֣ה הַ⁠מֶּ֗לֶךְ וְ⁠לֵ֤ב נָבָל֙ ט֣וֹב עָלָ֔י⁠ו וְ⁠ה֥וּא שִׁכֹּ֖ר עַד ־ מְאֹ֑ד וְ⁠לֹֽא ־ הִגִּ֣ידָה לּ֗⁠וֹ דָּבָ֥ר קָטֹ֛ן וְ⁠גָד֖וֹל עַד ־ א֥וֹר הַ⁠בֹּֽקֶר ׃³⁷ וַ⁠יְהִ֣י בַ⁠בֹּ֗קֶר בְּ⁠צֵ֤את הַ⁠יַּ֨יִן֙ מִ⁠נָּבָ֔ל וַ⁠תַּגֶּד ־ ל֣⁠וֹ אִשְׁתּ֔⁠וֹ אֶת ־ הַ⁠דְּבָרִ֖ים הָ⁠אֵ֑לֶּה וַ⁠יָּ֤מָת לִבּ⁠וֹ֙ בְּ⁠קִרְבּ֔⁠וֹ וְ⁠ה֖וּא הָיָ֥ה לְ⁠אָֽבֶן ׃³⁸ וַ⁠יְהִ֖י כַּ⁠עֲשֶׂ֣רֶת הַ⁠יָּמִ֑ים וַ⁠יִּגֹּ֧ף יְהוָ֛ה אֶת ־ נָבָ֖ל וַ⁠יָּמֹֽת ׃³⁹ וַ⁠יִּשְׁמַ֣ע דָּוִד֮ כִּ֣י מֵ֣ת נָבָל֒ וַ⁠יֹּ֡אמֶר בָּר֣וּךְ יְהוָ֡ה אֲשֶׁ֣ר רָב֩ אֶת ־ רִ֨יב חֶרְפָּתִ֜⁠י מִ⁠יַּ֣ד נָבָ֗ל וְ⁠אֶת ־ עַבְדּ⁠וֹ֙ חָשַׂ֣ךְ מֵֽ⁠רָעָ֔ה וְ⁠אֵת֙ רָעַ֣ת נָבָ֔ל הֵשִׁ֥יב יְהוָ֖ה בְּ⁠רֹאשׁ֑⁠וֹ וַ⁠יִּשְׁלַ֤ח דָּוִד֙ וַ⁠יְדַבֵּ֣ר בַּ⁠אֲבִיגַ֔יִל לְ⁠קַחְתָּ֥⁠הּ ל֖⁠וֹ לְ⁠אִשָּֽׁה ׃⁴⁰ וַ⁠יָּבֹ֜אוּ עַבְדֵ֥י דָוִ֛ד אֶל ־ אֲבִיגַ֖יִל הַ⁠כַּרְמֶ֑לָ⁠ה וַ⁠יְדַבְּר֤וּ אֵלֶ֨י⁠הָ֙ לֵ⁠אמֹ֔ר דָּוִד֙ שְׁלָחָ֣⁠נוּ אֵלַ֔יִ⁠ךְ לְ⁠קַחְתֵּ֥⁠ךְ ל֖⁠וֹ לְ⁠אִשָּֽׁה ׃⁴¹ וַ⁠תָּ֕קָם וַ⁠תִּשְׁתַּ֥חוּ אַפַּ֖יִם אָ֑רְצָ⁠ה וַ⁠תֹּ֗אמֶר הִנֵּ֤ה אֲמָֽתְ⁠ךָ֙ לְ⁠שִׁפְחָ֔ה לִ⁠רְחֹ֕ץ רַגְלֵ֖י עַבְדֵ֥י אֲדֹנִֽ⁠י ׃⁴² וַ⁠תְּמַהֵ֞ר וַ⁠תָּ֣קָם אֲבִיגַ֗יִל וַ⁠תִּרְכַּב֙ עַֽל ־ הַ⁠חֲמ֔וֹר וְ⁠חָמֵשׁ֙ נַעֲרֹתֶ֔י⁠הָ הַ⁠הֹלְכ֖וֹת לְ⁠רַגְלָ֑⁠הּ וַ⁠תֵּ֗לֶךְ אַֽחֲרֵי֙ מַלְאֲכֵ֣י דָוִ֔ד וַ⁠תְּהִי ־ ל֖⁠וֹ לְ⁠אִשָּֽׁה ׃⁴³ וְ⁠אֶת ־ אֲחִינֹ֛עַם לָקַ֥ח דָּוִ֖ד מִֽ⁠יִּזְרְעֶ֑אל וַ⁠תִּהְיֶ֛יןָ גַּֽם ־ שְׁתֵּי⁠הֶ֥ן ל֖⁠וֹ לְ⁠נָשִֽׁים ׃ס⁴⁴ וְ⁠שָׁא֗וּל נָתַ֛ן אֶת ־ מִיכַ֥ל בִּתּ֖⁠וֹ אֵ֣שֶׁת דָּוִ֑ד לְ⁠פַלְטִ֥י בֶן ־ לַ֖יִשׁ אֲשֶׁ֥ר מִ⁠גַּלִּֽים ׃

¹K כ⁠לב⁠ו

²K אבוגיל

³Q עֲשׂוּיֹת֙

⁴Q וַ/תָּבֹאת֙

Chapter 26

¹ וַ⁠יָּבֹ֤אוּ הַ⁠זִּפִים֙ אֶל ־ שָׁא֔וּל הַ⁠גִּבְעָ֖תָ⁠ה לֵ⁠אמֹ֑ר הֲ⁠ל֨וֹא דָוִ֤ד מִסְתַּתֵּר֙ בְּ⁠גִבְעַ֣ת הַ⁠חֲכִילָ֔ה עַ֖ל פְּנֵ֥י הַ⁠יְשִׁימֹֽן ׃² וַ⁠יָּ֣קָם שָׁא֗וּל וַ⁠יֵּ֨רֶד֙ אֶל ־ מִדְבַּר ־ זִ֔יף וְ⁠אִתּ֛⁠וֹ שְׁלֹֽשֶׁת ־ אֲלָפִ֥ים אִ֖ישׁ בְּחוּרֵ֣י יִשְׂרָאֵ֑ל לְ⁠בַקֵּ֥שׁ אֶת ־ דָּוִ֖ד בְּ⁠מִדְבַּר ־ זִֽיף ׃³ וַ⁠יִּ֨חַן שָׁא֜וּל בְּ⁠גִבְעַ֣ת הַ⁠חֲכִילָ֗ה אֲשֶׁ֛ר עַל ־ פְּנֵ֥י הַ⁠יְשִׁימֹ֖ן עַל ־ הַ⁠דָּ֑רֶךְ וְ⁠דָוִד֙ יֹשֵׁ֣ב בַּ⁠מִּדְבָּ֔ר וַ⁠יַּ֕רְא כִּ֣י בָ֥א שָׁא֛וּל אַחֲרָ֖י⁠ו הַ⁠מִּדְבָּֽרָ⁠ה ׃⁴ וַ⁠יִּשְׁלַ֥ח דָּוִ֖ד מְרַגְּלִ֑ים וַ⁠יֵּ֕דַע כִּֽי ־ בָ֥א שָׁא֖וּל אֶל ־ נָכֽוֹן ׃⁵ וַ⁠יָּ֣קָם דָּוִ֗ד וַ⁠יָּבֹא֮ אֶֽל ־ הַ⁠מָּקוֹם֮ אֲשֶׁ֣ר חָנָה ־ שָׁ֣ם שָׁאוּל֒ וַ⁠יַּ֣רְא דָּוִ֗ד אֶת ־ הַ⁠מָּקוֹם֙ אֲשֶׁ֣ר שָֽׁכַב ־ שָׁ֣ם שָׁא֔וּל וְ⁠אַבְנֵ֥ר בֶּן ־ נֵ֖ר שַׂר ־ צְבָא֑⁠וֹ וְ⁠שָׁאוּל֙ שֹׁכֵ֣ב בַּ⁠מַּעְגָּ֔ל וְ⁠הָ⁠עָ֖ם חֹנִ֥ים סביבת⁠ו ׃¹⁶ וַ⁠יַּ֨עַן דָּוִ֜ד וַ⁠יֹּ֣אמֶר ׀ אֶל ־ אֲחִימֶ֣לֶךְ הַ⁠חִתִּ֗י וְ⁠אֶל ־ אֲבִישַׁ֨י בֶּן ־ צְרוּיָ֜ה אֲחִ֤י יוֹאָב֙ לֵ⁠אמֹ֔ר מִֽי ־ יֵרֵ֥ד אִתִּ֛⁠י אֶל ־ שָׁא֖וּל אֶל ־ הַֽ⁠מַּחֲנֶ֑ה וַ⁠יֹּ֣אמֶר אֲבִישַׁ֔י אֲנִ֖י אֵרֵ֥ד עִמָּֽ⁠ךְ ׃⁷ וַ⁠יָּבֹא֩ דָוִ֨ד וַ⁠אֲבִישַׁ֥י ׀ אֶל ־ הָ⁠עָם֮ לַיְלָה֒ וְ⁠הִנֵּ֣ה שָׁא֗וּל שֹׁכֵ֤ב יָשֵׁן֙ בַּ⁠מַּעְגָּ֔ל וַ⁠חֲנִית֥⁠וֹ מְעוּכָֽה ־ בָ⁠אָ֖רֶץ מראשת⁠ו ² וְ⁠אַבְנֵ֣ר וְ⁠הָ⁠עָ֔ם שֹׁכְבִ֖ים סביבת⁠ו ׃ס³⁸ וַ⁠יֹּ֤אמֶר אֲבִישַׁי֙ אֶל ־ דָּוִ֔ד סִגַּ֨ר אֱלֹהִ֥ים הַ⁠יּ֛וֹם אֶת ־ אוֹיִבְ⁠ךָ֖ בְּ⁠יָדֶ֑⁠ךָ וְ⁠עַתָּה֩ אַכֶּ֨⁠נּוּ נָ֜א בַּ⁠חֲנִ֤ית וּ⁠בָ⁠אָ֨רֶץ֙ פַּ֣עַם אַחַ֔ת וְ⁠לֹ֥א אֶשְׁנֶ֖ה לֽ⁠וֹ ׃⁹ וַ⁠יֹּ֧אמֶר דָּוִ֛ד אֶל ־ אֲבִישַׁ֖י אַל ־ תַּשְׁחִיתֵ֑⁠הוּ כִּ֠י מִ֣י שָׁלַ֥ח יָד֛⁠וֹ בִּ⁠מְשִׁ֥יחַ יְהוָ֖ה וְ⁠נִקָּֽה ׃פ¹⁰ וַ⁠יֹּ֤אמֶר דָּוִד֙ חַי ־ יְהוָ֔ה כִּ֥י אִם ־ יְהוָ֖ה יִגָּפֶ֑⁠נּוּ אֽוֹ ־ יוֹמ֤⁠וֹ יָבוֹא֙ וָ⁠מֵ֔ת א֧וֹ בַ⁠מִּלְחָמָ֛ה יֵרֵ֖ד וְ⁠נִסְפָּֽה ׃¹¹ חָלִ֤ילָ⁠ה לִּ⁠י֙ מֵֽ⁠יהוָ֔ה מִ⁠שְּׁלֹ֥חַ יָדִ֖⁠י בִּ⁠מְשִׁ֣יחַ יְהוָ֑ה וְ֠⁠עַתָּה קַח ־ נָ֨א אֶֽת ־ הַ⁠חֲנִ֜ית אֲשֶׁ֧ר מראשת⁠ו ⁴ וְ⁠אֶת ־ צַפַּ֥חַת הַ⁠מַּ֖יִם וְ⁠נֵ֥לֲכָה לָּֽ⁠נוּ ׃¹² וַ⁠יִּקַּח֩ דָּוִ֨ד אֶֽת ־ הַ⁠חֲנִ֜ית וְ⁠אֶת ־ צַפַּ֤חַת הַ⁠מַּ֨יִם֙ מֵרַאֲשֹׁתֵ֣י שָׁא֔וּל וַ⁠יֵּלְכ֖וּ לָ⁠הֶ֑ם וְ⁠אֵ֣ין רֹאֶה֩ וְ⁠אֵ֨ין יוֹדֵ֜עַ וְ⁠אֵ֣ין מֵקִ֗יץ כִּ֤י כֻלָּ⁠ם֙ יְשֵׁנִ֔ים כִּ֚י תַּרְדֵּמַ֣ת יְהוָ֔ה נָפְלָ֖ה עֲלֵי⁠הֶֽם ׃¹³ וַ⁠יַּעֲבֹ֤ר דָּוִד֙ הָ⁠עֵ֔בֶר וַ⁠יַּעֲמֹ֥ד עַל ־ רֹאשׁ ־ הָ⁠הָ֖ר מֵֽ⁠רָחֹ֑ק רַ֥ב הַ⁠מָּק֖וֹם בֵּינֵי⁠הֶֽם ׃¹⁴ וַ⁠יִּקְרָ֨א דָוִ֜ד אֶל ־ הָ⁠עָ֗ם וְ⁠אֶל ־ אַבְנֵ֤ר בֶּן ־ נֵר֙ לֵ⁠אמֹ֔ר הֲ⁠ל֥וֹא תַעֲנֶ֖ה אַבְנֵ֑ר וַ⁠יַּ֤עַן אַבְנֵר֙ וַ⁠יֹּ֔אמֶר מִ֥י אַתָּ֖ה קָרָ֥אתָ אֶל ־ הַ⁠מֶּֽלֶךְ ׃פ¹⁵ וַ⁠יֹּאמֶר֩ דָּוִ֨ד אֶל ־ אַבְנֵ֜ר הֲ⁠לוֹא ־ אִ֣ישׁ אַתָּ֗ה וּ⁠מִ֤י כָמ֨וֹ⁠ךָ֙ בְּ⁠יִשְׂרָאֵ֔ל וְ⁠לָ֨⁠מָּה֙ לֹ֣א שָׁמַ֔רְתָּ אֶל ־ אֲדֹנֶ֖י⁠ךָ הַ⁠מֶּ֑לֶךְ כִּי ־ בָא֙ אַחַ֣ד הָ⁠עָ֔ם לְ⁠הַשְׁחִ֖ית אֶת ־ הַ⁠מֶּ֥לֶךְ אֲדֹנֶֽי⁠ךָ ׃¹⁶ לֹא ־ ט֞וֹב הַ⁠דָּבָ֣ר הַ⁠זֶּה֮ אֲשֶׁ֣ר עָשִׂיתָ֒ חַי ־ יְהוָ֗ה כִּ֤י בְנֵי ־ מָ֨וֶת֙ אַתֶּ֔ם אֲשֶׁ֧ר לֹֽא ־ שְׁמַרְתֶּ֛ם עַל ־ אֲדֹנֵי⁠כֶ֖ם עַל ־ מְשִׁ֣יחַ יְהוָ֑ה וְ⁠עַתָּ֣ה ׀ רְאֵ֗ה אֵֽי ־ חֲנִ֥ית הַ⁠מֶּ֛לֶךְ וְ⁠אֶת ־ צַפַּ֥חַת הַ⁠מַּ֖יִם אֲשֶׁ֥ר מראשת⁠ו ׃⁵¹⁷ וַ⁠יַּכֵּ֤ר שָׁאוּל֙ אֶת ־ ק֣וֹל דָּוִ֔ד וַ⁠יֹּ֕אמֶר הֲ⁠קוֹלְ⁠ךָ֥ זֶ֖ה בְּנִ֣⁠י דָוִ֑ד וַ⁠יֹּ֣אמֶר דָּוִ֔ד קוֹלִ֖⁠י אֲדֹנִ֥⁠י הַ⁠מֶּֽלֶךְ ׃¹⁸ וַ⁠יֹּ֕אמֶר לָ֥⁠מָּה זֶּ֛ה אֲדֹנִ֥⁠י רֹדֵ֖ף אַחֲרֵ֣י עַבְדּ֑⁠וֹ כִּ֚י מֶ֣ה עָשִׂ֔יתִי וּ⁠מַה ־ בְּ⁠יָדִ֖⁠י רָעָֽה ׃¹⁹ וְ⁠עַתָּ֗ה יִֽשְׁמַֽע ־ נָא֙ אֲדֹנִ֣⁠י הַ⁠מֶּ֔לֶךְ אֵ֖ת דִּבְרֵ֣י עַבְדּ֑⁠וֹ אִם ־ יְהוָ֞ה הֱסִֽיתְ⁠ךָ֥ בִ⁠י֙ יָרַ֣ח מִנְחָ֔ה וְ⁠אִ֣ם ׀ בְּנֵ֣י הָ⁠אָדָ֗ם אֲרוּרִ֥ים הֵם֙ לִ⁠פְנֵ֣י יְהוָ֔ה כִּֽי ־ גֵרְשׁ֣וּ⁠נִי הַ⁠יּ֗וֹם מֵ⁠הִסְתַּפֵּ֜חַ בְּ⁠נַחֲלַ֤ת יְהוָה֙ לֵ⁠אמֹ֔ר לֵ֥ךְ עֲבֹ֖ד אֱלֹהִ֥ים אֲחֵרִֽים ׃²⁰ וְ⁠עַתָּ֗ה אַל ־ יִפֹּ֤ל דָּֽמִ⁠י֙ אַ֔רְצָ⁠ה מִ⁠נֶּ֖גֶד פְּנֵ֣י יְהוָ֑ה כִּֽי ־ יָצָ֞א מֶ֣לֶךְ יִשְׂרָאֵ֗ל לְ⁠בַקֵּשׁ֙ אֶת ־ פַּרְעֹ֣שׁ אֶחָ֔ד כַּ⁠אֲשֶׁ֛ר יִרְדֹּ֥ף הַ⁠קֹּרֵ֖א בֶּ⁠הָרִֽים ׃²¹ וַ⁠יֹּאמֶר֩ שָׁא֨וּל חָטָ֜אתִי שׁ֣וּב בְּנִֽ⁠י ־ דָוִ֗ד כִּ֠י לֹֽא ־ אָרַ֤ע לְ⁠ךָ֙ ע֔וֹד תַּ֠חַת אֲשֶׁ֨ר יָקְרָ֥ה נַפְשִׁ֛⁠י בְּ⁠עֵינֶ֖י⁠ךָ הַ⁠יּ֣וֹם הַ⁠זֶּ֑ה הִנֵּ֥ה הִסְכַּ֛לְתִּי וָ⁠אֶשְׁגֶּ֖ה הַרְבֵּ֥ה מְאֹֽד ׃²² וַ⁠יַּ֤עַן דָּוִד֙ וַ⁠יֹּ֔אמֶר הִנֵּ֖ה חֲנִ֣ית ⁶ הַ⁠מֶּ֑לֶךְ וְ⁠יַעֲבֹ֛ר אֶחָ֥ד מֵֽ⁠הַ⁠נְּעָרִ֖ים וְ⁠יִקָּחֶֽ⁠הָ ׃²³ וַֽ⁠יהוָה֙ יָשִׁ֣יב לָ⁠אִ֔ישׁ אֶת ־ צִדְקָת֖⁠וֹ וְ⁠אֶת ־ אֱמֻנָת֑⁠וֹ אֲשֶׁר֩ נְתָנְ⁠ךָ֨ יְהוָ֤ה ׀ הַ⁠יּוֹם֙ בְּ⁠יָ֔ד וְ⁠לֹ֣א אָבִ֔יתִי לִ⁠שְׁלֹ֥חַ יָדִ֖⁠י בִּ⁠מְשִׁ֥יחַ יְהוָֽה ׃²⁴ וְ⁠הִנֵּ֗ה כַּ⁠אֲשֶׁ֨ר גָּדְלָ֧ה נַפְשְׁ⁠ךָ֛ הַ⁠יּ֥וֹם הַ⁠זֶּ֖ה בְּ⁠עֵינָ֑⁠י כֵּ֣ן תִּגְדַּ֤ל נַפְשִׁ⁠י֙ בְּ⁠עֵינֵ֣י יְהוָ֔ה וְ⁠יַצִּלֵ֖⁠נִי מִ⁠כָּל ־ צָרָֽה ׃פ²⁵ וַ⁠יֹּ֨אמֶר שָׁא֜וּל אֶל ־ דָּוִ֗ד בָּר֤וּךְ אַתָּה֙ בְּנִ֣⁠י דָוִ֔ד גַּ֚ם עָשֹׂ֣ה תַעֲשֶׂ֔ה וְ⁠גַ֖ם יָכֹ֣ל תּוּכָ֑ל וַ⁠יֵּ֤לֶךְ דָּוִד֙ לְ⁠דַרְכּ֔⁠וֹ וְ⁠שָׁא֖וּל שָׁ֥ב לִ⁠מְקוֹמֽ⁠וֹ ׃פ

¹Q סְבִיבֹתָֽיו

²Q מְרַאֲשֹׁתָ֑יו

³Q סְבִיבֹתָֽיו

⁴Q מְרַאֲשֹׁתָ֛יו

⁵Q מְרַאֲשֹׁתָֽיו

⁶K החנית

Chapter 27

¹ וַ⁠יֹּ֤אמֶר דָּוִד֙ אֶל ־ לִבּ֔⁠וֹ עַתָּ֛ה אֶסָּפֶ֥ה יוֹם ־ אֶחָ֖ד בְּ⁠יַד ־ שָׁא֑וּל אֵֽין ־ לִ֨⁠י ט֜וֹב כִּ֣י הִמָּלֵ֥ט אִמָּלֵ֣ט ׀ אֶל ־ אֶ֣רֶץ פְּלִשְׁתִּ֗ים וְ⁠נוֹאַ֨שׁ מִמֶּ֤⁠נִּי שָׁאוּל֙ לְ⁠בַקְשֵׁ֤⁠נִי עוֹד֙ בְּ⁠כָל ־ גְּב֣וּל יִשְׂרָאֵ֔ל וְ⁠נִמְלַטְתִּ֖י מִ⁠יָּדֽ⁠וֹ ׃² וַ⁠יָּ֣קָם דָּוִ֔ד וַ⁠יַּעֲבֹ֣ר ה֔וּא וְ⁠שֵׁשׁ ־ מֵא֥וֹת אִ֖ישׁ אֲשֶׁ֣ר עִמּ֑⁠וֹ אֶל ־ אָכִ֥ישׁ בֶּן ־ מָע֖וֹךְ מֶ֥לֶךְ גַּֽת ׃³ וַ⁠יֵּשֶׁב֩ דָּוִ֨ד עִם ־ אָכִ֥ישׁ בְּ⁠גַ֛ת ה֥וּא וַ⁠אֲנָשָׁ֖י⁠ו אִ֣ישׁ וּ⁠בֵית֑⁠וֹ דָּוִד֙ וּ⁠שְׁתֵּ֣י נָשָׁ֔י⁠ו אֲחִינֹ֨עַם֙ הַ⁠יִּזְרְעֵאלִ֔ית וַ⁠אֲבִיגַ֥יִל אֵֽשֶׁת ־ נָבָ֖ל הַֽ⁠כַּרְמְלִֽית ׃⁴ וַ⁠יֻּגַּ֣ד לְ⁠שָׁא֔וּל כִּֽי ־ בָרַ֥ח דָּוִ֖ד גַּ֑ת וְ⁠לֹֽא ־ יָסַ֥ף ¹ ע֖וֹד לְ⁠בַקְשֽׁ⁠וֹ ׃ס⁵ וַ⁠יֹּ֨אמֶר דָּוִ֜ד אֶל ־ אָכִ֗ישׁ אִם ־ נָא֩ מָצָ֨אתִי חֵ֤ן בְּ⁠עֵינֶ֨י⁠ךָ֙ יִתְּנוּ ־ לִ֣⁠י מָק֗וֹם בְּ⁠אַחַ֛ת עָרֵ֥י הַ⁠שָּׂדֶ֖ה וְ⁠אֵ֣שְׁבָה שָּׁ֑ם וְ⁠לָ֨⁠מָּה יֵשֵׁ֧ב עַבְדְּ⁠ךָ֛ בְּ⁠עִ֥יר הַ⁠מַּמְלָכָ֖ה עִמָּֽ⁠ךְ ׃⁶ וַ⁠יִּתֶּן ־ ל֥⁠וֹ אָכִ֛ישׁ בַּ⁠יּ֥וֹם הַ⁠ה֖וּא אֶת ־ צִֽקְלָ֑ג לָ⁠כֵ֞ן הָיְתָ֤ה צִֽקְלַג֙ לְ⁠מַלְכֵ֣י יְהוּדָ֔ה עַ֖ד הַ⁠יּ֥וֹם הַ⁠זֶּֽה ׃פ⁷ וַֽ⁠יְהִי֙ מִסְפַּ֣ר הַ⁠יָּמִ֔ים אֲשֶׁר ־ יָשַׁ֥ב דָּוִ֖ד בִּ⁠שְׂדֵ֣ה פְלִשְׁתִּ֑ים יָמִ֖ים וְ⁠אַרְבָּעָ֥ה חֳדָשִֽׁים ׃⁸ וַ⁠יַּ֤עַל דָּוִד֙ וַֽ⁠אֲנָשָׁ֔י⁠ו וַֽ⁠יִּפְשְׁט֛וּ אֶל ־ הַ⁠גְּשׁוּרִ֥י ו⁠ה⁠גרזי ² וְ⁠הָ⁠עֲמָלֵקִ֑י כִּ֣י הֵ֜נָּה יֹשְׁב֤וֹת הָ⁠אָ֨רֶץ֙ אֲשֶׁ֣ר מֵֽ⁠עוֹלָ֔ם בּוֹאֲ⁠ךָ֥ שׁ֖וּרָ⁠ה וְ⁠עַד ־ אֶ֥רֶץ מִצְרָֽיִם ׃⁹ וְ⁠הִכָּ֤ה דָוִד֙ אֶת ־ הָ⁠אָ֔רֶץ וְ⁠לֹ֥א יְחַיֶּ֖ה אִ֣ישׁ וְ⁠אִשָּׁ֑ה וְ⁠לָקַח֩ צֹ֨אן וּ⁠בָקָ֜ר וַ⁠חֲמֹרִ֤ים וּ⁠גְמַלִּים֙ וּ⁠בְגָדִ֔ים וַ⁠יָּ֖שָׁב וַ⁠יָּבֹ֥א אֶל ־ אָכִֽישׁ ׃¹⁰ וַ⁠יֹּ֣אמֶר אָכִ֔ישׁ אַל ־ פְּשַׁטְתֶּ֖ם הַ⁠יּ֑וֹם וַ⁠יֹּ֣אמֶר דָּוִ֗ד עַל ־ נֶ֤גֶב יְהוּדָה֙ וְ⁠עַל ־ נֶ֣גֶב הַ⁠יַּרְחְמְאֵלִ֔י וְ⁠אֶל ־ נֶ֖גֶב הַ⁠קֵּינִֽי ׃¹¹ וְ⁠אִ֨ישׁ וְ⁠אִשָּׁ֜ה לֹֽא ־ יְחַיֶּ֣ה דָוִ֗ד לְ⁠הָבִ֥יא גַת֙ לֵ⁠אמֹ֔ר פֶּן ־ יַגִּ֥דוּ עָלֵ֖י⁠נוּ לֵ⁠אמֹ֑ר כֹּֽה ־ עָשָׂ֤ה דָוִד֙ וְ⁠כֹ֣ה מִשְׁפָּט֔⁠וֹ כָּל ־ הַ֨⁠יָּמִ֔ים אֲשֶׁ֥ר יָשַׁ֖ב בִּ⁠שְׂדֵ֥ה פְלִשְׁתִּֽים ׃¹² וַ⁠יַּאֲמֵ֥ן אָכִ֖ישׁ בְּ⁠דָוִ֣ד לֵ⁠אמֹ֑ר הַבְאֵ֤שׁ הִבְאִישׁ֙ בְּ⁠עַמּ֣⁠וֹ בְ⁠יִשְׂרָאֵ֔ל וְ⁠הָ֥יָה לִ֖⁠י לְ⁠עֶ֥בֶד עוֹלָֽם ׃פ

¹K יוסף

²Q וְהַגִּזְרִ֖י

Chapter 28

¹ וַֽ⁠יְהִי֙ בַּ⁠יָּמִ֣ים הָ⁠הֵ֔ם וַ⁠יִּקְבְּצ֨וּ פְלִשְׁתִּ֤ים אֶת ־ מַֽחֲנֵי⁠הֶם֙ לַ⁠צָּבָ֔א לְ⁠הִלָּחֵ֖ם בְּ⁠יִשְׂרָאֵ֑ל וַ⁠יֹּ֤אמֶר אָכִישׁ֙ אֶל ־ דָּוִ֔ד יָדֹ֣עַ תֵּדַ֗ע כִּ֤י אִתִּ⁠י֙ תֵּצֵ֣א בַֽ⁠מַּחֲנֶ֔ה אַתָּ֖ה וַ⁠אֲנָשֶֽׁי⁠ךָ ׃² וַ⁠יֹּ֤אמֶר דָּוִד֙ אֶל ־ אָכִ֔ישׁ לָ⁠כֵן֙ אַתָּ֣ה תֵדַ֔ע אֵ֥ת אֲשֶׁר ־ יַעֲשֶׂ֖ה עַבְדֶּ֑⁠ךָ וַ⁠יֹּ֤אמֶר אָכִישׁ֙ אֶל ־ דָּוִ֔ד לָ⁠כֵ֗ן שֹׁמֵ֧ר לְ⁠רֹאשִׁ֛⁠י אֲשִֽׂימְ⁠ךָ֖ כָּל ־ הַ⁠יָּמִֽים ׃פ³ וּ⁠שְׁמוּאֵ֣ל מֵ֔ת וַ⁠יִּסְפְּדוּ ־ ל⁠וֹ֙ כָּל ־ יִשְׂרָאֵ֔ל וַ⁠יִּקְבְּרֻ֥⁠הוּ בָ⁠רָמָ֖ה וּ⁠בְ⁠עִיר֑⁠וֹ וְ⁠שָׁא֗וּל הֵסִ֛יר הָ⁠אֹב֥וֹת וְ⁠אֶת ־ הַ⁠יִּדְּעֹנִ֖ים מֵ⁠הָ⁠אָֽרֶץ ׃⁴ וַ⁠יִּקָּבְצ֣וּ פְלִשְׁתִּ֔ים וַ⁠יָּבֹ֖אוּ וַ⁠יַּחֲנ֣וּ בְ⁠שׁוּנֵ֑ם וַ⁠יִּקְבֹּ֤ץ שָׁאוּל֙ אֶת ־ כָּל ־ יִשְׂרָאֵ֔ל וַֽ⁠יַּחֲנ֖וּ בַּ⁠גִּלְבֹּֽעַ ׃⁵ וַ⁠יַּ֥רְא שָׁא֖וּל אֶת ־ מַחֲנֵ֣ה פְלִשְׁתִּ֑ים וַ⁠יִּרָ֕א וַ⁠יֶּחֱרַ֥ד לִבּ֖⁠וֹ מְאֹֽד ׃⁶ וַ⁠יִּשְׁאַ֤ל שָׁאוּל֙ בַּֽ⁠יהוָ֔ה וְ⁠לֹ֥א עָנָ֖⁠הוּ יְהוָ֑ה גַּ֧ם בַּ⁠חֲלֹמ֛וֹת גַּ֥ם בָּ⁠אוּרִ֖ים גַּ֥ם בַּ⁠נְּבִיאִֽם ׃⁷ וַ⁠יֹּ֨אמֶר שָׁא֜וּל לַ⁠עֲבָדָ֗י⁠ו בַּקְּשׁוּ ־ לִ⁠י֙ אֵ֣שֶׁת בַּעֲלַת ־ א֔וֹב וְ⁠אֵלְכָ֥ה אֵלֶ֖י⁠הָ וְ⁠אֶדְרְשָׁה ־ בָּ֑⁠הּ וַ⁠יֹּאמְר֤וּ עֲבָדָי⁠ו֙ אֵלָ֔י⁠ו הִנֵּ֛ה אֵ֥שֶׁת בַּֽעֲלַת ־ א֖וֹב בְּ⁠עֵ֥ין דּֽוֹר ׃⁸ וַ⁠יִּתְחַפֵּ֣שׂ שָׁא֗וּל וַ⁠יִּלְבַּשׁ֙ בְּגָדִ֣ים אֲחֵרִ֔ים וַ⁠יֵּ֣לֶךְ ה֗וּא וּ⁠שְׁנֵ֤י אֲנָשִׁים֙ עִמּ֔⁠וֹ וַ⁠יָּבֹ֥אוּ אֶל ־ הָ⁠אִשָּׁ֖ה לָ֑יְלָה וַ⁠יֹּ֗אמֶר קסומי ־ נָ֥א ¹ לִ⁠י֙ בָּ⁠א֔וֹב וְ⁠הַ֣עֲלִי לִ֔⁠י אֵ֥ת אֲשֶׁר ־ אֹמַ֖ר אֵלָֽיִ⁠ךְ ׃⁹ וַ⁠תֹּ֨אמֶר הָֽ⁠אִשָּׁ֜ה אֵלָ֗י⁠ו הִנֵּ֨ה אַתָּ֤ה יָדַ֨עְתָּ֙ אֵ֣ת אֲשֶׁר ־ עָשָׂ֣ה שָׁא֔וּל אֲשֶׁ֥ר הִכְרִ֛ית אֶת ־ הָ⁠אֹב֥וֹת וְ⁠אֶת ־ הַ⁠יִּדְּעֹנִ֖י מִן ־ הָ⁠אָ֑רֶץ וְ⁠לָ⁠מָ֥ה אַתָּ֛ה מִתְנַקֵּ֥שׁ בְּ⁠נַפְשִׁ֖⁠י לַ⁠הֲמִיתֵֽ⁠נִי ׃¹⁰ וַ⁠יִּשָּׁ֤בַֽע לָ⁠הּ֙ שָׁא֔וּל בַּֽ⁠יהוָ֖ה לֵ⁠אמֹ֑ר חַי ־ יְהוָ֕ה אִֽם ־ יִקְּרֵ֥⁠ךְ עָוֺ֖ן בַּ⁠דָּבָ֥ר הַ⁠זֶּֽה ׃¹¹ וַ⁠תֹּ֨אמֶר֙ הָֽ⁠אִשָּׁ֔ה אֶת ־ מִ֖י אַֽעֲלֶה ־ לָּ֑⁠ךְ וַ⁠יֹּ֕אמֶר אֶת ־ שְׁמוּאֵ֖ל הַֽעֲלִי ־ לִֽ⁠י ׃¹² וַ⁠תֵּ֤רֶא הָֽ⁠אִשָּׁה֙ אֶת ־ שְׁמוּאֵ֔ל וַ⁠תִּזְעַ֖ק בְּ⁠ק֣וֹל גָּד֑וֹל וַ⁠תֹּאמֶר֩ הָ⁠אִשָּׁ֨ה אֶל ־ שָׁא֧וּל לֵ⁠אמֹ֛ר לָ֥⁠מָּה רִמִּיתָ֖⁠נִי וְ⁠אַתָּ֥ה שָׁאֽוּל ׃¹³ וַ⁠יֹּ֨אמֶר לָ֥⁠הּ הַ⁠מֶּ֛לֶךְ אַל ־ תִּֽירְאִ֖י כִּ֣י מָ֣ה רָאִ֑ית וַ⁠תֹּ֤אמֶר הָֽ⁠אִשָּׁה֙ אֶל ־ שָׁא֔וּל אֱלֹהִ֥ים רָאִ֖יתִי עֹלִ֥ים מִן ־ הָ⁠אָֽרֶץ ׃¹⁴ וַ⁠יֹּ֤אמֶר לָ⁠הּ֙ מַֽה ־ תָּאֳר֔⁠וֹ וַ⁠תֹּ֗אמֶר אִ֤ישׁ זָקֵן֙ עֹלֶ֔ה וְ⁠ה֥וּא עֹטֶ֖ה מְעִ֑יל וַ⁠יֵּ֤דַע שָׁאוּל֙ כִּֽי ־ שְׁמוּאֵ֣ל ה֔וּא וַ⁠יִּקֹּ֥ד אַפַּ֛יִם אַ֖רְצָ⁠ה וַ⁠יִּשְׁתָּֽחוּ ׃ס¹⁵ וַ⁠יֹּ֤אמֶר שְׁמוּאֵל֙ אֶל ־ שָׁא֔וּל לָ֥⁠מָּה הִרְגַּזְתַּ֖⁠נִי לְ⁠הַעֲל֣וֹת אֹתִ֑⁠י וַ⁠יֹּ֣אמֶר שָׁ֠אוּל צַר ־ לִ֨⁠י מְאֹ֜ד וּ⁠פְלִשְׁתִּ֣ים ׀ נִלְחָמִ֣ים בִּ֗⁠י וֵֽ⁠אלֹהִ֞ים סָ֤ר מֵֽ⁠עָלַ⁠י֙ וְ⁠לֹֽא ־ עָנָ֣⁠נִי ע֗וֹד גַּ֤ם בְּ⁠יַֽד ־ הַ⁠נְּבִיאִם֙ גַּם ־ בַּ֣⁠חֲלֹמ֔וֹת וָ⁠אֶקְרָאֶ֣⁠ה לְ⁠ךָ֔ לְ⁠הוֹדִיעֵ֖⁠נִי מָ֥ה אֶעֱשֶֽׂה ׃ס¹⁶ וַ⁠יֹּ֣אמֶר שְׁמוּאֵ֔ל וְ⁠לָ֖⁠מָּה תִּשְׁאָלֵ֑⁠נִי וַ⁠יהוָ֛ה סָ֥ר מֵ⁠עָלֶ֖י⁠ךָ וַ⁠יְהִ֥י עָרֶֽ⁠ךָ ׃¹⁷ וַ⁠יַּ֤עַשׂ יְהוָה֙ ל֔⁠וֹ כַּ⁠אֲשֶׁ֖ר דִּבֶּ֣ר בְּ⁠יָדִ֑⁠י וַ⁠יִּקְרַ֨ע יְהוָ֤ה אֶת ־ הַ⁠מַּמְלָכָה֙ מִ⁠יָּדֶ֔⁠ךָ וַֽ⁠יִּתְּנָ֖⁠הּ לְ⁠רֵעֲ⁠ךָ֥ לְ⁠דָוִֽד ׃¹⁸ כַּ⁠אֲשֶׁ֤ר לֹֽא ־ שָׁמַ֨עְתָּ֙ בְּ⁠ק֣וֹל יְהוָ֔ה וְ⁠לֹֽא ־ עָשִׂ֥יתָ חֲרוֹן ־ אַפּ֖⁠וֹ בַּ⁠עֲמָלֵ֑ק עַל ־ כֵּן֙ הַ⁠דָּבָ֣ר הַ⁠זֶּ֔ה עָשָֽׂה ־ לְ⁠ךָ֥ יְהוָ֖ה הַ⁠יּ֥וֹם הַ⁠זֶּֽה ׃¹⁹ וְ⁠יִתֵּ֣ן יְ֠הוָה גַּ֣ם אֶת ־ יִשְׂרָאֵ֤ל עִמְּ⁠ךָ֙ בְּ⁠יַד ־ פְּלִשְׁתִּ֔ים וּ⁠מָחָ֕ר אַתָּ֥ה וּ⁠בָנֶ֖י⁠ךָ עִמִּ֑⁠י גַּ֚ם אֶת ־ מַחֲנֵ֣ה יִשְׂרָאֵ֔ל יִתֵּ֥ן יְהוָ֖ה בְּ⁠יַד ־ פְּלִשְׁתִּֽים ׃²⁰ וַ⁠יְמַהֵ֣ר שָׁא֗וּל וַ⁠יִּפֹּ֤ל מְלֹא ־ קֽוֹמָת⁠וֹ֙ אַ֔רְצָ⁠ה וַ⁠יִּרָ֥א מְאֹ֖ד מִ⁠דִּבְרֵ֣י שְׁמוּאֵ֑ל גַּם ־ כֹּ֨חַ֙ לֹא ־ הָ֣יָה ב֔⁠וֹ כִּ֣י לֹ֤א אָכַל֙ לֶ֔חֶם כָּל ־ הַ⁠יּ֖וֹם וְ⁠כָל ־ הַ⁠לָּֽיְלָה ׃²¹ וַ⁠תָּב֤וֹא הָֽ⁠אִשָּׁה֙ אֶל ־ שָׁא֔וּל וַ⁠תֵּ֖רֶא כִּי ־ נִבְהַ֣ל מְאֹ֑ד וַ⁠תֹּ֣אמֶר אֵלָ֗י⁠ו הִנֵּ֨ה שָׁמְעָ֤ה שִׁפְחָֽתְ⁠ךָ֙ בְּ⁠קוֹלֶ֔⁠ךָ וָ⁠אָשִׂ֤ים נַפְשִׁ⁠י֙ בְּ⁠כַפִּ֔⁠י וָֽ⁠אֶשְׁמַע֙ אֶת ־ דְּבָרֶ֔י⁠ךָ אֲשֶׁ֥ר דִּבַּ֖רְתָּ אֵלָֽ⁠י ׃²² וְ⁠עַתָּ֗ה שְׁמַֽע ־ נָ֤א גַם ־ אַתָּה֙ בְּ⁠ק֣וֹל שִׁפְחָתֶ֔⁠ךָ וְ⁠אָשִׂ֧מָה לְ⁠פָנֶ֛י⁠ךָ פַּת ־ לֶ֖חֶם וֶ⁠אֱכ֑וֹל וִ⁠יהִ֤י בְ⁠ךָ֙ כֹּ֔חַ כִּ֥י תֵלֵ֖ךְ בַּ⁠דָּֽרֶךְ ׃²³ וַ⁠יְמָאֵ֗ן וַ⁠יֹּ֨אמֶר֙ לֹ֣א אֹכַ֔ל וַ⁠יִּפְרְצוּ ־ ב֤⁠וֹ עֲבָדָי⁠ו֙ וְ⁠גַם ־ הָ֣⁠אִשָּׁ֔ה וַ⁠יִּשְׁמַ֖ע לְ⁠קֹלָ֑⁠ם וַ⁠יָּ֨קָם֙ מֵֽ⁠הָ⁠אָ֔רֶץ וַ⁠יֵּ֖שֶׁב אֶל ־ הַ⁠מִּטָּֽה ׃²⁴ וְ⁠לָ⁠אִשָּׁ֤ה עֵֽגֶל ־ מַרְבֵּק֙ בַּ⁠בַּ֔יִת וַ⁠תְּמַהֵ֖ר וַ⁠תִּזְבָּחֵ֑⁠הוּ וַ⁠תִּקַּח ־ קֶ֣מַח וַ⁠תָּ֔לָשׁ וַ⁠תֹּפֵ֖⁠הוּ מַצּֽוֹת ׃²⁵ וַ⁠תַּגֵּ֧שׁ לִ⁠פְנֵֽי ־ שָׁא֛וּל וְ⁠לִ⁠פְנֵ֥י עֲבָדָ֖י⁠ו וַ⁠יֹּאכֵ֑לוּ וַ⁠יָּקֻ֥מוּ וַ⁠יֵּלְכ֖וּ בַּ⁠לַּ֥יְלָה הַ⁠הֽוּא ׃פ

¹Q קָֽסֳמִי

Chapter 29

¹ וַ⁠יִּקְבְּצ֧וּ פְלִשְׁתִּ֛ים אֶת ־ כָּל ־ מַחֲנֵי⁠הֶ֖ם אֲפֵ֑קָ⁠ה וְ⁠יִשְׂרָאֵ֣ל חֹנִ֔ים בַּ⁠עַ֖יִן אֲשֶׁ֥ר בְּ⁠יִזְרְעֶֽאל ׃² וְ⁠סַרְנֵ֤י פְלִשְׁתִּים֙ עֹֽבְרִ֔ים לְ⁠מֵא֖וֹת וְ⁠לַ⁠אֲלָפִ֑ים וְ⁠דָוִ֣ד וַ⁠אֲנָשָׁ֗י⁠ו עֹֽבְרִ֛ים בָּ⁠אַחֲרֹנָ֖ה עִם ־ אָכִֽישׁ ׃³ וַ⁠יֹּֽאמְרוּ֙ שָׂרֵ֣י פְלִשְׁתִּ֔ים מָ֖ה הָ⁠עִבְרִ֣ים הָ⁠אֵ֑לֶּה וַ⁠יֹּ֨אמֶר אָכִ֜ישׁ אֶל ־ שָׂרֵ֣י פְלִשְׁתִּ֗ים הֲ⁠לֽוֹא ־ זֶ֨ה דָוִ֜ד עֶ֣בֶד ׀ שָׁא֣וּל מֶֽלֶךְ ־ יִשְׂרָאֵ֗ל אֲשֶׁ֨ר הָיָ֤ה אִתִּ⁠י֙ זֶ֤ה יָמִים֙ אוֹ ־ זֶ֣ה שָׁנִ֔ים וְ⁠לֹֽא ־ מָצָ֤אתִי ב⁠וֹ֙ מְא֔וּמָה מִ⁠יּ֥וֹם נָפְל֖⁠וֹ עַד ־ הַ⁠יּ֥וֹם הַ⁠זֶּֽה ׃פ⁴ וַ⁠יִּקְצְפ֨וּ עָלָ֜י⁠ו שָׂרֵ֣י פְלִשְׁתִּ֗ים וַ⁠יֹּ֣אמְרוּ ל⁠וֹ֩ שָׂרֵ֨י פְלִשְׁתִּ֜ים הָשֵׁ֣ב אֶת ־ הָ⁠אִ֗ישׁ וְ⁠יָשֹׁב֙ אֶל ־ מְקוֹמ⁠וֹ֙ אֲשֶׁ֣ר הִפְקַדְתּ֣⁠וֹ שָׁ֔ם וְ⁠לֹֽא ־ יֵרֵ֤ד עִמָּ֨⁠נוּ֙ בַּ⁠מִּלְחָמָ֔ה וְ⁠לֹא ־ יִֽהְיֶה ־ לָּ֥⁠נוּ לְ⁠שָׂטָ֖ן בַּ⁠מִּלְחָמָ֑ה וּ⁠בַ⁠מֶּ֗ה יִתְרַצֶּ֥ה זֶה֙ אֶל ־ אֲדֹנָ֔י⁠ו הֲ⁠ל֕וֹא בְּ⁠רָאשֵׁ֖י הָ⁠אֲנָשִׁ֥ים הָ⁠הֵֽם ׃⁵ הֲ⁠לוֹא ־ זֶ֣ה דָוִ֔ד אֲשֶׁ֧ר יַעֲנוּ ־ ל֛⁠וֹ בַּ⁠מְּחֹל֖וֹת לֵ⁠אמֹ֑ר הִכָּ֤ה שָׁאוּל֙ בַּֽ⁠אֲלָפָ֔י⁠ו וְ⁠דָוִ֖ד בְּרִבְבֹתָֽיו ׃ס¹⁶ וַ⁠יִּקְרָ֨א אָכִ֜ישׁ אֶל ־ דָּוִ֗ד וַ⁠יֹּ֣אמֶר אֵ֠לָי⁠ו חַי ־ יְהוָ֞ה כִּי ־ יָשָׁ֣ר אַתָּ֗ה וְ⁠ט֣וֹב בְּ֠⁠עֵינַ⁠י צֵאתְ⁠ךָ֨ וּ⁠בֹאֲ⁠ךָ֤ אִתִּ⁠י֙ בַּֽ⁠מַּחֲנֶ֔ה כִּ֠י לֹֽא ־ מָצָ֤אתִֽי בְ⁠ךָ֙ רָעָ֔ה מִ⁠יּ֛וֹם בֹּאֲ⁠ךָ֥ אֵלַ֖⁠י עַד ־ הַ⁠יּ֣וֹם הַ⁠זֶּ֑ה וּ⁠בְ⁠עֵינֵ֥י הַ⁠סְּרָנִ֖ים לֹֽא ־ ט֥וֹב אָֽתָּה ׃⁷ וְ⁠עַתָּ֥ה שׁ֖וּב וְ⁠לֵ֣ךְ בְּ⁠שָׁל֑וֹם וְ⁠לֹֽא ־ תַעֲשֶׂ֣ה רָ֔ע בְּ⁠עֵינֵ֖י סַרְנֵ֥י פְלִשְׁתִּֽים ׃ס⁸ וַ⁠יֹּ֨אמֶר דָּוִ֜ד אֶל ־ אָכִ֗ישׁ כִּ֣י מֶ֤ה עָשִׂ֨יתִי֙ וּ⁠מַה ־ מָּצָ֣אתָ בְ⁠עַבְדְּ⁠ךָ֔ מִ⁠יּוֹם֙ אֲשֶׁ֣ר הָיִ֣יתִי לְ⁠פָנֶ֔י⁠ךָ עַ֖ד הַ⁠יּ֣וֹם הַ⁠זֶּ֑ה כִּ֣י לֹ֤א אָבוֹא֙ וְ⁠נִלְחַ֔מְתִּי בְּ⁠אֹיְבֵ֖י אֲדֹנִ֥⁠י הַ⁠מֶּֽלֶךְ ׃⁹ וַ⁠יַּ֣עַן אָכִישׁ֮ וַ⁠יֹּ֣אמֶר אֶל ־ דָּוִד֒ יָדַ֕עְתִּי כִּ֣י ט֥וֹב אַתָּ֛ה בְּ⁠עֵינַ֖⁠י כְּ⁠מַלְאַ֣ךְ אֱלֹהִ֑ים אַ֣ךְ שָׂרֵ֤י פְלִשְׁתִּים֙ אָֽמְר֔וּ לֹֽא ־ יַעֲלֶ֥ה עִמָּ֖⁠נוּ בַּ⁠מִּלְחָמָֽה ׃¹⁰ וְ⁠עַתָּה֙ הַשְׁכֵּ֣ם בַּ⁠בֹּ֔קֶר וְ⁠עַבְדֵ֥י אֲדֹנֶ֖י⁠ךָ אֲשֶׁר ־ בָּ֣אוּ אִתָּ֑⁠ךְ וְ⁠הִשְׁכַּמְתֶּ֣ם בַּ⁠בֹּ֔קֶר וְ⁠א֥וֹר לָ⁠כֶ֖ם וָ⁠לֵֽכוּ ׃¹¹ וַ⁠יַּשְׁכֵּ֨ם דָּוִ֜ד ה֤וּא וַֽ⁠אֲנָשָׁי⁠ו֙ לָ⁠לֶ֣כֶת בַּ⁠בֹּ֔קֶר לָ⁠שׁ֖וּב אֶל ־ אֶ֣רֶץ פְּלִשְׁתִּ֑ים וּ⁠פְלִשְׁתִּ֖ים עָל֥וּ יִזְרְעֶֽאל ׃ס

¹K ב⁠רבבת⁠ו

Chapter 30

¹ וַ⁠יְהִ֞י בְּ⁠בֹ֨א דָוִ֧ד וַ⁠אֲנָשָׁ֛י⁠ו צִֽקְלַ֖ג בַּ⁠יּ֣וֹם הַ⁠שְּׁלִישִׁ֑י וַ⁠עֲמָלֵקִ֣י פָֽשְׁט֗וּ אֶל ־ נֶ֨גֶב֙ וְ⁠אֶל ־ צִ֣קְלַ֔ג וַ⁠יַּכּוּ֙ אֶת ־ צִ֣קְלַ֔ג וַ⁠יִּשְׂרְפ֥וּ אֹתָ֖⁠הּ בָּ⁠אֵֽשׁ ׃² וַ⁠יִּשְׁבּ֨וּ אֶת ־ הַ⁠נָּשִׁ֤ים אֲשֶׁר ־ בָּ⁠הּ֙ מִ⁠קָּטֹ֣ן וְ⁠עַד ־ גָּד֔וֹל לֹ֥א הֵמִ֖יתוּ אִ֑ישׁ וַ⁠יִּֽנְהֲג֔וּ וַ⁠יֵּלְכ֖וּ לְ⁠דַרְכָּֽ⁠ם ׃³ וַ⁠יָּבֹ֨א דָוִ֤ד וַֽ⁠אֲנָשָׁי⁠ו֙ אֶל ־ הָ⁠עִ֔יר וְ⁠הִנֵּ֥ה שְׂרוּפָ֖ה בָּ⁠אֵ֑שׁ וּ⁠נְשֵׁי⁠הֶ֛ם וּ⁠בְנֵי⁠הֶ֥ם וּ⁠בְנֹתֵי⁠הֶ֖ם נִשְׁבּֽוּ ׃⁴ וַ⁠יִּשָּׂ֨א דָוִ֜ד וְ⁠הָ⁠עָ֧ם אֲשֶׁר ־ אִתּ֛⁠וֹ אֶת ־ קוֹלָ֖⁠ם וַ⁠יִּבְכּ֑וּ עַ֣ד אֲשֶׁ֧ר אֵין ־ בָּ⁠הֶ֛ם כֹּ֖חַ לִ⁠בְכּֽוֹת ׃⁵ וּ⁠שְׁתֵּ֥י נְשֵֽׁי ־ דָוִ֖ד נִשְׁבּ֑וּ אֲחִינֹ֨עַם֙ הַ⁠יִּזְרְעֵלִ֔ית וַ⁠אֲבִיגַ֕יִל אֵ֖שֶׁת נָבָ֥ל הַֽ⁠כַּרְמְלִֽי ׃⁶ וַ⁠תֵּ֨צֶר לְ⁠דָוִ֜ד מְאֹ֗ד כִּֽי ־ אָמְר֤וּ הָ⁠עָם֙ לְ⁠סָקְל֔⁠וֹ כִּֽי ־ מָ֨רָה֙ נֶ֣פֶשׁ כָּל ־ הָ⁠עָ֔ם אִ֖ישׁ עַל ־ בָּנָ֣יו ¹ וְ⁠עַל ־ בְּנֹתָ֑י⁠ו וַ⁠יִּתְחַזֵּ֣ק דָּוִ֔ד בַּ⁠יהוָ֖ה אֱלֹהָֽי⁠ו ׃ס⁷ וַ⁠יֹּ֣אמֶר דָּוִ֗ד אֶל ־ אֶבְיָתָ֤ר הַ⁠כֹּהֵן֙ בֶּן ־ אֲחִימֶ֔לֶךְ הַגִּֽישָׁ⁠ה ־ נָּ֥א לִ֖⁠י הָ⁠אֵפֹ֑ד וַ⁠יַּגֵּ֧שׁ אֶבְיָתָ֛ר אֶת ־ הָ⁠אֵפֹ֖ד אֶל ־ דָּוִֽד ׃⁸ וַ⁠יִּשְׁאַ֨ל דָּוִ֤ד בַּֽ⁠יהוָה֙ לֵ⁠אמֹ֔ר אֶרְדֹּ֛ף אַחֲרֵ֥י הַ⁠גְּדוּד ־ הַ⁠זֶּ֖ה הַֽ⁠אַשִּׂגֶ֑⁠נּוּ וַ⁠יֹּ֤אמֶר ל⁠וֹ֙ רְדֹ֔ף כִּֽי ־ הַשֵּׂ֥ג תַּשִּׂ֖יג וְ⁠הַצֵּ֥ל תַּצִּֽיל ׃⁹ וַ⁠יֵּ֣לֶךְ דָּוִ֗ד ה֚וּא וְ⁠שֵׁשׁ ־ מֵא֥וֹת אִישׁ֙ אֲשֶׁ֣ר אִתּ֔⁠וֹ וַ⁠יָּבֹ֖אוּ עַד ־ נַ֣חַל הַ⁠בְּשׂ֑וֹר וְ⁠הַ⁠נּֽוֹתָרִ֖ים עָמָֽדוּ ׃¹⁰ וַ⁠יִּרְדֹּ֣ף דָּוִ֔ד ה֖וּא וְ⁠אַרְבַּע ־ מֵא֣וֹת אִ֑ישׁ וַ⁠יַּֽעַמְדוּ֙ מָאתַ֣יִם אִ֔ישׁ אֲשֶׁ֣ר פִּגְּר֔וּ מֵ⁠עֲבֹ֖ר אֶת ־ נַ֥חַל הַ⁠בְּשֽׂוֹר ׃¹¹ וַֽ⁠יִּמְצְא֤וּ אִישׁ ־ מִצְרִי֙ בַּ⁠שָּׂדֶ֔ה וַ⁠יִּקְח֥וּ אֹת֖⁠וֹ אֶל ־ דָּוִ֑ד וַ⁠יִּתְּנוּ ־ ל֥⁠וֹ לֶ֨חֶם֙ וַ⁠יֹּ֔אכַל וַ⁠יַּשְׁקֻ֖⁠הוּ מָֽיִם ׃¹² וַ⁠יִּתְּנוּ ־ ל⁠וֹ֩ פֶ֨לַח דְּבֵלָ֜ה וּ⁠שְׁנֵ֤י צִמֻּקִים֙ וַ⁠יֹּ֔אכַל וַ⁠תָּ֥שָׁב רוּח֖⁠וֹ אֵלָ֑י⁠ו כִּ֠י לֹֽא ־ אָ֤כַל לֶ֨חֶם֙ וְ⁠לֹא ־ שָׁ֣תָה מַ֔יִם שְׁלֹשָׁ֥ה יָמִ֖ים וּ⁠שְׁלֹשָׁ֥ה לֵילֽוֹת ׃ס¹³ וַ⁠יֹּ֨אמֶר ל֤⁠וֹ דָוִד֙ לְֽ⁠מִי ־ אַ֔תָּה וְ⁠אֵ֥י מִ⁠זֶּ֖ה אָ֑תָּה וַ⁠יֹּ֜אמֶר נַ֧עַר מִצְרִ֣י אָנֹ֗כִי עֶ֚בֶד לְ⁠אִ֣ישׁ עֲמָֽלֵקִ֔י וַ⁠יַּעַזְבֵ֧⁠נִי אֲדֹנִ֛⁠י כִּ֥י חָלִ֖יתִי הַ⁠יּ֥וֹם שְׁלֹשָֽׁה ׃¹⁴ אֲנַ֡חְנוּ פָּשַׁ֜טְנוּ נֶ֧גֶב הַ⁠כְּרֵתִ֛י וְ⁠עַל ־ אֲשֶׁ֥ר לִֽ⁠יהוּדָ֖ה וְ⁠עַל ־ נֶ֣גֶב כָּלֵ֑ב וְ⁠אֶת ־ צִקְלַ֖ג שָׂרַ֥פְנוּ בָ⁠אֵֽשׁ ׃¹⁵ וַ⁠יֹּ֤אמֶר אֵלָי⁠ו֙ דָּוִ֔ד הֲ⁠תוֹרִדֵ֖⁠נִי אֶל ־ הַ⁠גְּד֣וּד הַ⁠זֶּ֑ה וַ⁠יֹּ֡אמֶר הִשָּׁבְעָ⁠ה֩ לִּ֨⁠י בֵֽ⁠אלֹהִ֜ים אִם ־ תְּמִיתֵ֗⁠נִי וְ⁠אִם ־ תַּסְגִּרֵ֨⁠נִי֙ בְּ⁠יַד ־ אֲדֹנִ֔⁠י וְ⁠אוֹרִֽדְ⁠ךָ֖ אֶל ־ הַ⁠גְּד֥וּד הַ⁠זֶּֽה ׃¹⁶ וַ⁠יֹּ֣רִדֵ֔⁠הוּ וְ⁠הִנֵּ֥ה נְטֻשִׁ֖ים עַל ־ פְּנֵ֣י כָל ־ הָ⁠אָ֑רֶץ אֹכְלִ֤ים וְ⁠שֹׁתִים֙ וְ⁠חֹ֣גְגִ֔ים בְּ⁠כֹל֙ הַ⁠שָּׁלָ֣ל הַ⁠גָּד֔וֹל אֲשֶׁ֥ר לָקְח֛וּ מֵ⁠אֶ֥רֶץ פְּלִשְׁתִּ֖ים וּ⁠מֵ⁠אֶ֥רֶץ יְהוּדָֽה ׃¹⁷ וַ⁠יַּכֵּ֥⁠ם דָּוִ֛ד מֵ⁠הַ⁠נֶּ֥שֶׁף וְ⁠עַד ־ הָ⁠עֶ֖רֶב לְ⁠מָֽחֳרָתָ֑⁠ם וְ⁠לֹֽא ־ נִמְלַ֤ט מֵ⁠הֶם֙ אִ֔ישׁ כִּי֩ אִם ־ אַרְבַּ֨ע מֵא֧וֹת אִֽישׁ ־ נַ֛עַר אֲשֶׁר ־ רָכְב֥וּ עַל ־ הַ⁠גְּמַלִּ֖ים וַ⁠יָּנֻֽסוּ ׃¹⁸ וַ⁠יַּצֵּ֣ל דָּוִ֔ד אֵ֛ת כָּל ־ אֲשֶׁ֥ר לָקְח֖וּ עֲמָלֵ֑ק וְ⁠אֶת ־ שְׁתֵּ֥י נָשָׁ֖י⁠ו הִצִּ֥יל דָּוִֽד ׃¹⁹ וְ⁠לֹ֣א נֶעְדַּר ־ לָ֠⁠הֶם מִן ־ הַ⁠קָּטֹ֨ן וְ⁠עַד ־ הַ⁠גָּד֜וֹל וְ⁠עַד ־ בָּנִ֤ים וּ⁠בָנוֹת֙ וּ⁠מִ⁠שָּׁלָ֔ל וְ⁠עַ֛ד כָּל ־ אֲשֶׁ֥ר לָקְח֖וּ לָ⁠הֶ֑ם הַ⁠כֹּ֖ל הֵשִׁ֥יב דָּוִֽד ׃²⁰ וַ⁠יִּקַּ֣ח דָּוִ֔ד אֶת ־ כָּל ־ הַ⁠צֹּ֖אן וְ⁠הַ⁠בָּקָ֑ר נָהֲג֗וּ לִ⁠פְנֵי֙ הַ⁠מִּקְנֶ֣ה הַ⁠ה֔וּא וַ⁠יֹּ֣אמְר֔וּ זֶ֖ה שְׁלַ֥ל דָּוִֽד ׃²¹ וַ⁠יָּבֹ֣א דָוִ֗ד אֶל ־ מָאתַ֨יִם הָ⁠אֲנָשִׁ֜ים אֲשֶֽׁר ־ פִּגְּר֣וּ ׀ מִ⁠לֶּ֣כֶת ׀ אַחֲרֵ֣י דָוִ֗ד וַ⁠יֹּֽשִׁיבֻ⁠ם֙ בְּ⁠נַ֣חַל הַ⁠בְּשׂ֔וֹר וַ⁠יֵּֽצְאוּ֙ לִ⁠קְרַ֣את דָּוִ֔ד וְ⁠לִ⁠קְרַ֖את הָ⁠עָ֣ם אֲשֶׁר ־ אִתּ֑⁠וֹ וַ⁠יִּגַּ֤שׁ דָּוִד֙ אֶת ־ הָ⁠עָ֔ם וַ⁠יִּשְׁאַ֥ל לָ⁠הֶ֖ם לְ⁠שָׁלֽוֹם ׃ס²² וַ⁠יַּ֜עַן כָּל ־ אִֽישׁ ־ רָ֣ע וּ⁠בְלִיַּ֗עַל מֵֽ⁠הָ⁠אֲנָשִׁים֮ אֲשֶׁ֣ר הָלְכ֣וּ עִם ־ דָּוִד֒ וַ⁠יֹּאמְר֗וּ יַ֚עַן אֲשֶׁ֣ר לֹֽא ־ הָלְכ֣וּ עִמִּ֔⁠י לֹֽא ־ נִתֵּ֣ן לָ⁠הֶ֔ם מֵ⁠הַ⁠שָּׁלָ֖ל אֲשֶׁ֣ר הִצַּ֑לְנוּ כִּֽי ־ אִם ־ אִ֤ישׁ אֶת ־ אִשְׁתּ⁠וֹ֙ וְ⁠אֶת ־ בָּנָ֔י⁠ו וְ⁠יִנְהֲג֖וּ וְ⁠יֵלֵֽכוּ ׃ס²³ וַ⁠יֹּ֣אמֶר דָּוִ֔ד לֹֽא ־ תַעֲשׂ֥וּ כֵ֖ן אֶחָ֑⁠י אֵ֠ת אֲשֶׁר ־ נָתַ֨ן יְהוָ֥ה לָ֨⁠נוּ֙ וַ⁠יִּשְׁמֹ֣ר אֹתָ֔⁠נוּ וַ⁠יִּתֵּ֗ן אֶֽת ־ הַ⁠גְּד֛וּד הַ⁠בָּ֥א עָלֵ֖י⁠נוּ בְּ⁠יָדֵֽ⁠נוּ ׃²⁴ וּ⁠מִי֙ יִשְׁמַ֣ע לָ⁠כֶ֔ם לַ⁠דָּבָ֖ר הַ⁠זֶּ֑ה כִּ֞י כְּ⁠חֵ֣לֶק ׀ הַ⁠יֹּרֵ֣ד בַּ⁠מִּלְחָמָ֗ה וּֽ⁠כְ⁠חֵ֛לֶק הַ⁠יֹּשֵׁ֥ב עַל ־ הַ⁠כֵּלִ֖ים יַחְדָּ֥ו יַחֲלֹֽקוּ ׃ס²⁵ וַ⁠יְהִ֕י מֵֽ⁠הַ⁠יּ֥וֹם הַ⁠ה֖וּא וָ⁠מָ֑עְלָ⁠ה וַ⁠יְשִׂמֶ֜⁠הָ לְ⁠חֹ֤ק וּ⁠לְ⁠מִשְׁפָּט֙ לְ⁠יִשְׂרָאֵ֔ל עַ֖ד הַ⁠יּ֥וֹם הַ⁠זֶּֽה ׃פ²⁶ וַ⁠יָּבֹ֤א דָוִד֙ אֶל ־ צִ֣קְלַ֔ג וַ⁠יְשַׁלַּ֧ח מֵֽ⁠הַ⁠שָּׁלָ֛ל לְ⁠זִקְנֵ֥י יְהוּדָ֖ה לְ⁠רֵעֵ֣⁠הוּ לֵ⁠אמֹ֑ר הִנֵּ֤ה לָ⁠כֶם֙ בְּרָכָ֔ה מִ⁠שְּׁלַ֖ל אֹיְבֵ֥י יְהוָֽה ׃²⁷ לַ⁠אֲשֶׁ֧ר בְּ⁠בֵֽית ־ אֵ֛ל וְ⁠לַ⁠אֲשֶׁ֥ר בְּ⁠רָמֽוֹת ־ נֶ֖גֶב וְ⁠לַ⁠אֲשֶׁ֥ר בְּ⁠יַתִּֽר ׃²⁸ וְ⁠לַ⁠אֲשֶׁ֧ר בַּ⁠עֲרֹעֵ֛ר וְ⁠לַ⁠אֲשֶׁ֥ר בְּ⁠שִֽׂפְמ֖וֹת וְ⁠לַ⁠אֲשֶׁ֥ר בְּ⁠אֶשְׁתְּמֹֽעַ ׃ס²⁹ וְ⁠לַ⁠אֲשֶׁ֣ר בְּ⁠רָכָ֗ל וְ⁠לַֽ⁠אֲשֶׁר֙ בְּ⁠עָרֵ֣י הַ⁠יְּרַחְמְאֵלִ֔י וְ⁠לַ⁠אֲשֶׁ֖ר בְּ⁠עָרֵ֥י הַ⁠קֵּינִֽי ׃³⁰ וְ⁠לַ⁠אֲשֶׁ֧ר בְּ⁠חָרְמָ֛ה וְ⁠לַ⁠אֲשֶׁ֥ר בְּ⁠בוֹר ־ עָשָׁ֖ן וְ⁠לַ⁠אֲשֶׁ֥ר בַּ⁠עֲתָֽךְ ׃³¹ וְ⁠לַ⁠אֲשֶׁ֖ר בְּ⁠חֶבְר֑וֹן וּֽ⁠לְ⁠כָל ־ הַ⁠מְּקֹמ֛וֹת אֲשֶֽׁר ־ הִתְהַלֶּךְ ־ שָׁ֥ם דָּוִ֖ד ה֥וּא וַ⁠אֲנָשָֽׁי⁠ו ׃פ

¹K בנ⁠ו

Chapter 31

¹ וּ⁠פְלִשְׁתִּ֖ים נִלְחָמִ֣ים בְּ⁠יִשְׂרָאֵ֑ל וַ⁠יָּנֻ֜סוּ אַנְשֵׁ֤י יִשְׂרָאֵל֙ מִ⁠פְּנֵ֣י פְלִשְׁתִּ֔ים וַ⁠יִּפְּל֥וּ חֲלָלִ֖ים בְּ⁠הַ֥ר הַ⁠גִּלְבֹּֽעַ ׃² וַ⁠יַּדְבְּק֣וּ פְלִשְׁתִּ֔ים אֶת ־ שָׁא֖וּל וְ⁠אֶת ־ בָּנָ֑י⁠ו וַ⁠יַּכּ֣וּ פְלִשְׁתִּ֗ים אֶת ־ יְהוֹנָתָ֧ן וְ⁠אֶת ־ אֲבִינָדָ֛ב וְ⁠אֶת ־ מַלְכִּי ־ שׁ֖וּעַ בְּנֵ֥י שָׁאֽוּל ׃³ וַ⁠תִּכְבַּ֤ד הַ⁠מִּלְחָמָה֙ אֶל ־ שָׁא֔וּל וַ⁠יִּמְצָאֻ֥⁠הוּ הַ⁠מּוֹרִ֖ים אֲנָשִׁ֣ים בַּ⁠קָּ֑שֶׁת וַ⁠יָּ֥חֶל מְאֹ֖ד מֵ⁠הַ⁠מּוֹרִֽים ׃⁴ וַ⁠יֹּ֣אמֶר שָׁאוּל֩ לְ⁠נֹשֵׂ֨א כֵלָ֜י⁠ו שְׁלֹ֥ף חַרְבְּ⁠ךָ֣ ׀ וְ⁠דָקְרֵ֣⁠נִי בָ֗⁠הּ פֶּן ־ יָ֠בוֹאוּ הָ⁠עֲרֵלִ֨ים הָ⁠אֵ֤לֶּה וּ⁠דְקָרֻ֨⁠נִי֙ וְ⁠הִתְעַלְּלוּ ־ בִ֔⁠י וְ⁠לֹ֤א אָבָה֙ נֹשֵׂ֣א כֵלָ֔י⁠ו כִּ֥י יָרֵ֖א מְאֹ֑ד וַ⁠יִּקַּ֤ח שָׁאוּל֙ אֶת ־ הַ⁠חֶ֔רֶב וַ⁠יִּפֹּ֖ל עָלֶֽי⁠הָ ׃⁵ וַ⁠יַּ֥רְא נֹשֵֽׂא ־ כֵלָ֖י⁠ו כִּ֣י מֵ֣ת שָׁא֑וּל וַ⁠יִּפֹּ֥ל גַּם ־ ה֛וּא עַל ־ חַרְבּ֖⁠וֹ וַ⁠יָּ֥מָת עִמּֽ⁠וֹ ׃⁶ וַ⁠יָּ֣מָת שָׁא֡וּל וּ⁠שְׁלֹ֣שֶׁת בָּנָי⁠ו֩ וְ⁠נֹשֵׂ֨א כֵלָ֜י⁠ו גַּ֧ם כָּל ־ אֲנָשָׁ֛י⁠ו בַּ⁠יּ֥וֹם הַ⁠ה֖וּא יַחְדָּֽו ׃⁷ וַ⁠יִּרְא֣וּ אַנְשֵֽׁי ־ יִ֠שְׂרָאֵל אֲשֶׁר ־ בְּ⁠עֵ֨בֶר הָ⁠עֵ֜מֶק וַ⁠אֲשֶׁ֣ר ׀ בְּ⁠עֵ֣בֶר הַ⁠יַּרְדֵּ֗ן כִּֽי ־ נָ֨סוּ֙ אַנְשֵׁ֣י יִשְׂרָאֵ֔ל וְ⁠כִי ־ מֵ֖תוּ שָׁא֣וּל וּ⁠בָנָ֑י⁠ו וַ⁠יַּעַזְב֤וּ אֶת ־ הֶֽ⁠עָרִים֙ וַ⁠יָּנֻ֔סוּ וַ⁠יָּבֹ֣אוּ פְלִשְׁתִּ֔ים וַ⁠יֵּֽשְׁב֖וּ בָּ⁠הֶֽן ׃ס⁸ וַֽ⁠יְהִי֙ מִֽ⁠מָּחֳרָ֔ת וַ⁠יָּבֹ֣אוּ פְלִשְׁתִּ֔ים לְ⁠פַשֵּׁ֖ט אֶת ־ הַ⁠חֲלָלִ֑ים וַֽ⁠יִּמְצְא֤וּ אֶת ־ שָׁאוּל֙ וְ⁠אֶת ־ שְׁלֹ֣שֶׁת בָּנָ֔י⁠ו נֹפְלִ֖ים בְּ⁠הַ֥ר הַ⁠גִּלְבֹּֽעַ ׃⁹ וַֽ⁠יִּכְרְתוּ֙ אֶת ־ רֹאשׁ֔⁠וֹ וַ⁠יַּפְשִׁ֖יטוּ אֶת ־ כֵּלָ֑י⁠ו וַ⁠יְשַׁלְּח֨וּ בְ⁠אֶֽרֶץ ־ פְּלִשְׁתִּ֜ים סָבִ֗יב לְ⁠בַשֵּׂ֛ר בֵּ֥ית עֲצַבֵּי⁠הֶ֖ם וְ⁠אֶת ־ הָ⁠עָֽם ׃¹⁰ וַ⁠יָּשִׂ֨מוּ֙ אֶת ־ כֵּלָ֔י⁠ו בֵּ֖ית עַשְׁתָּר֑וֹת וְ⁠אֶת ־ גְּוִיָּת⁠וֹ֙ תָּקְע֔וּ בְּ⁠חוֹמַ֖ת בֵּ֥ית שָֽׁן ׃¹¹ וַ⁠יִּשְׁמְע֣וּ אֵלָ֔י⁠ו יֹשְׁבֵ֖י יָבֵ֣ישׁ גִּלְעָ֑ד אֵ֛ת אֲשֶׁר ־ עָשׂ֥וּ פְלִשְׁתִּ֖ים לְ⁠שָׁאֽוּל ׃¹² וַ⁠יָּק֜וּמוּ כָּל ־ אִ֣ישׁ חַיִל֮ וַ⁠יֵּלְכ֣וּ כָל ־ הַ⁠לַּיְלָה֒ וַ⁠יִּקְח֞וּ אֶת ־ גְּוִיַּ֣ת שָׁא֗וּל וְ⁠אֵת֙ גְּוִיֹּ֣ת בָּנָ֔י⁠ו מֵ⁠חוֹמַ֖ת בֵּ֣ית שָׁ֑ן וַ⁠יָּבֹ֣אוּ יָבֵ֔שָׁ⁠ה וַ⁠יִּשְׂרְפ֥וּ אֹתָ֖⁠ם שָֽׁם ׃¹³ וַ⁠יִּקְחוּ֙ אֶת ־ עַצְמֹ֣תֵי⁠הֶ֔ם וַ⁠יִּקְבְּר֥וּ תַֽחַת ־ הָ⁠אֶ֖שֶׁל בְּ⁠יָבֵ֑שָׁ⁠ה וַ⁠יָּצֻ֖מוּ שִׁבְעַ֥ת יָמִֽים ׃פ

2 Samuel

Chapter 1

¹ וַ⁠יְהִ֗י אַֽחֲרֵי֙ מ֣וֹת שָׁא֔וּל וְ⁠דָוִ֣ד שָׁ֔ב מֵ⁠הַכּ֖וֹת אֶת ־ הָ⁠עֲמָלֵ֑ק וַ⁠יֵּ֧שֶׁב דָּוִ֛ד בְּ⁠צִקְלָ֖ג יָמִ֥ים שְׁנָֽיִם ׃² וַ⁠יְהִ֣י ׀ בַּ⁠יּ֣וֹם הַ⁠שְּׁלִישִׁ֗י וְ⁠הִנֵּה֩ אִ֨ישׁ בָּ֤א מִן ־ הַֽ⁠מַּחֲנֶה֙ מֵ⁠עִ֣ם שָׁא֔וּל וּ⁠בְגָדָ֣י⁠ו קְרֻעִ֔ים וַ⁠אֲדָמָ֖ה עַל ־ רֹאשׁ֑⁠וֹ וַ⁠יְהִי֙ בְּ⁠בֹא֣⁠וֹ אֶל ־ דָּוִ֔ד וַ⁠יִּפֹּ֥ל אַ֖רְצָ⁠ה וַ⁠יִּשְׁתָּֽחוּ ׃³ וַ⁠יֹּ֤אמֶר ל⁠וֹ֙ דָּוִ֔ד אֵ֥י מִ⁠זֶּ֖ה תָּב֑וֹא וַ⁠יֹּ֣אמֶר אֵלָ֔י⁠ו מִ⁠מַּחֲנֵ֥ה יִשְׂרָאֵ֖ל נִמְלָֽטְתִּי ׃⁴ וַ⁠יֹּ֨אמֶר אֵלָ֥י⁠ו דָּוִ֛ד מֶה ־ הָיָ֥ה הַ⁠דָּבָ֖ר הַגֶּד ־ נָ֣א לִ֑⁠י וַ֠⁠יֹּאמֶר אֲשֶׁר ־ נָ֨ס הָ⁠עָ֜ם מִן ־ הַ⁠מִּלְחָמָ֗ה וְ⁠גַם ־ הַרְבֵּ֞ה נָפַ֤ל מִן ־ הָ⁠עָם֙ וַ⁠יָּמֻ֔תוּ וְ⁠גַ֗ם שָׁא֛וּל וִ⁠יהוֹנָתָ֥ן בְּנ֖⁠וֹ מֵֽתוּ ׃⁵ וַ⁠יֹּ֣אמֶר דָּוִ֔ד אֶל ־ הַ⁠נַּ֖עַר הַ⁠מַּגִּ֣יד ל֑⁠וֹ אֵ֣יךְ יָדַ֔עְתָּ כִּי ־ מֵ֥ת שָׁא֖וּל וִ⁠יהֽוֹנָתָ֥ן בְּנֽ⁠וֹ ׃⁶ וַ⁠יֹּ֜אמֶר הַ⁠נַּ֣עַר ׀ הַ⁠מַּגִּ֣יד ל֗⁠וֹ נִקְרֹ֤א נִקְרֵ֨יתִי֙ בְּ⁠הַ֣ר הַ⁠גִּלְבֹּ֔עַ וְ⁠הִנֵּ֥ה שָׁא֖וּל נִשְׁעָ֣ן עַל ־ חֲנִית֑⁠וֹ וְ⁠הִנֵּ֥ה הָ⁠רֶ֛כֶב וּ⁠בַעֲלֵ֥י הַ⁠פָּרָשִׁ֖ים הִדְבִּקֻֽ⁠הוּ ׃⁷ וַ⁠יִּ֥פֶן אַחֲרָ֖י⁠ו וַ⁠יִּרְאֵ֑⁠נִי וַ⁠יִּקְרָ֣א אֵלָ֔⁠י וָ⁠אֹמַ֖ר הִנֵּֽ⁠נִי ׃⁸ וַ⁠יֹּ֥אמֶר לִ֖⁠י מִי ־ אָ֑תָּה וָאֹמַ֣ר ¹ אֵלָ֔י⁠ו עֲמָלֵקִ֖י אָנֹֽכִי ׃⁹ וַ⁠יֹּ֣אמֶר אֵלַ֗⁠י עֲמָד ־ נָ֤א עָלַ⁠י֙ וּ⁠מֹ֣תְתֵ֔⁠נִי כִּ֥י אֲחָזַ֖⁠נִי הַ⁠שָּׁבָ֑ץ כִּֽי ־ כָל ־ ע֥וֹד נַפְשִׁ֖⁠י בִּֽ⁠י ׃¹⁰ וָ⁠אֶעֱמֹ֤ד עָלָי⁠ו֙ וַ⁠אֲמֹ֣תְתֵ֔⁠הוּ כִּ֣י יָדַ֔עְתִּי כִּ֛י לֹ֥א יִֽחְיֶ֖ה אַחֲרֵ֣י נִפְל֑⁠וֹ וָ⁠אֶקַּ֞ח הַ⁠נֵּ֣זֶר ׀ אֲשֶׁ֣ר עַל ־ רֹאשׁ֗⁠וֹ וְ⁠אֶצְעָדָה֙ אֲשֶׁ֣ר עַל ־ זְרֹע֔⁠וֹ וָ⁠אֲבִיאֵ֥⁠ם אֶל ־ אֲדֹנִ֖⁠י הֵֽנָּה ׃¹¹ וַ⁠יַּחֲזֵ֥ק דָּוִ֛ד בִּבְגָדָ֖יו ² וַ⁠יִּקְרָעֵ֑⁠ם וְ⁠גַ֥ם כָּל ־ הָ⁠אֲנָשִׁ֖ים אֲשֶׁ֥ר אִתּֽ⁠וֹ ׃¹² וַֽ⁠יִּסְפְּדוּ֙ וַ⁠יִּבְכּ֔וּ וַ⁠יָּצֻ֖מוּ עַד ־ הָ⁠עָ֑רֶב עַל ־ שָׁא֞וּל וְ⁠עַל ־ יְהוֹנָתָ֣ן בְּנ֗⁠וֹ וְ⁠עַל ־ עַ֤ם יְהוָה֙ וְ⁠עַל ־ בֵּ֣ית יִשְׂרָאֵ֔ל כִּ֥י נָפְל֖וּ בֶּ⁠חָֽרֶב ׃ס¹³ וַ⁠יֹּ֣אמֶר דָּוִ֗ד אֶל ־ הַ⁠נַּ֨עַר֙ הַ⁠מַּגִּ֣יד ל֔⁠וֹ אֵ֥י מִ⁠זֶּ֖ה אָ֑תָּה וַ⁠יֹּ֕אמֶר בֶּן ־ אִ֛ישׁ גֵּ֥ר עֲמָלֵקִ֖י אָנֹֽכִי ׃¹⁴ וַ⁠יֹּ֥אמֶר אֵלָ֖י⁠ו דָּוִ֑ד אֵ֚יךְ לֹ֣א יָרֵ֔אתָ לִ⁠שְׁלֹ֨חַ֙ יָֽדְ⁠ךָ֔ לְ⁠שַׁחֵ֖ת אֶת ־ מְשִׁ֥יחַ יְהוָֽה ׃¹⁵ וַ⁠יִּקְרָ֣א דָוִ֗ד לְ⁠אַחַד֙ מֵֽ⁠הַ⁠נְּעָרִ֔ים וַ⁠יֹּ֖אמֶר גַּ֣שׁ פְּגַע ־ בּ֑⁠וֹ וַ⁠יַּכֵּ֖⁠הוּ וַ⁠יָּמֹֽת ׃¹⁶ וַ⁠יֹּ֤אמֶר אֵלָי⁠ו֙ דָּוִ֔ד דָּמְךָ֖ ³ עַל ־ רֹאשֶׁ֑⁠ךָ כִּ֣י פִ֗י⁠ךָ עָנָ֤ה בְ⁠ךָ֙ לֵ⁠אמֹ֔ר אָנֹכִ֥י מֹתַ֖תִּי אֶת ־ מְשִׁ֥יחַ יְהוָֽה ׃ס¹⁷ וַ⁠יְקֹנֵ֣ן דָּוִ֔ד אֶת ־ הַ⁠קִּינָ֖ה הַ⁠זֹּ֑את עַל ־ שָׁא֖וּל וְ⁠עַל ־ יְהוֹנָתָ֥ן בְּנֽ⁠וֹ ׃¹⁸ וַ⁠יֹּ֕אמֶר לְ⁠לַמֵּ֥ד בְּנֵֽי ־ יְהוּדָ֖ה קָ֑שֶׁת הִנֵּ֥ה כְתוּבָ֖ה עַל ־ סֵ֥פֶר הַ⁠יָּשָֽׁר ׃¹⁹ הַ⁠צְּבִי֙ יִשְׂרָאֵ֔ל עַל ־ בָּמוֹתֶ֖י⁠ךָ חָלָ֑ל אֵ֖יךְ נָפְל֥וּ גִבּוֹרִֽים ׃²⁰ אַל ־ תַּגִּ֣ידוּ בְ⁠גַ֔ת אַֽל ־ תְּבַשְּׂר֖וּ בְּ⁠חוּצֹ֣ת אַשְׁקְל֑וֹן פֶּן ־ תִּשְׂמַ֨חְנָה֙ בְּנ֣וֹת פְּלִשְׁתִּ֔ים פֶּֽן ־ תַּעֲלֹ֖זְנָה בְּנ֥וֹת הָ⁠עֲרֵלִֽים ׃²¹ הָרֵ֣י בַ⁠גִּלְבֹּ֗עַ אַל ־ טַ֧ל וְ⁠אַל ־ מָטָ֛ר עֲלֵי⁠כֶ֖ם וּ⁠שְׂדֵ֣י תְרוּמֹ֑ת כִּ֣י שָׁ֤ם נִגְעַל֙ מָגֵ֣ן גִּבּוֹרִ֔ים מָגֵ֣ן שָׁא֔וּל בְּלִ֖י מָשִׁ֥יחַ בַּ⁠שָּֽׁמֶן ׃²² מִ⁠דַּ֣ם חֲלָלִ֗ים מֵ⁠חֵ֨לֶב֙ גִּבּוֹרִ֔ים קֶ֚שֶׁת יְה֣וֹנָתָ֔ן לֹ֥א נָשׂ֖וֹג אָח֑וֹר וְ⁠חֶ֣רֶב שָׁא֔וּל לֹ֥א תָשׁ֖וּב רֵיקָֽם ׃²³ שָׁא֣וּל וִ⁠יהוֹנָתָ֗ן הַ⁠נֶּאֱהָבִ֤ים וְ⁠הַ⁠נְּעִימִם֙ בְּ⁠חַיֵּי⁠הֶ֔ם וּ⁠בְ⁠מוֹתָ֖⁠ם לֹ֣א נִפְרָ֑דוּ מִ⁠נְּשָׁרִ֣ים קַ֔לּוּ מֵ⁠אֲרָי֖וֹת גָּבֵֽרוּ ׃²⁴ בְּנוֹת֙ יִשְׂרָאֵ֔ל אֶל ־ שָׁא֖וּל בְּכֶ֑ינָה הַ⁠מַּלְבִּֽשְׁ⁠כֶ֤ם שָׁנִי֙ עִם ־ עֲדָנִ֔ים הַֽ⁠מַּעֲלֶה֙ עֲדִ֣י זָהָ֔ב עַ֖ל לְבוּשְׁ⁠כֶֽן ׃²⁵ אֵ֚יךְ נָפְל֣וּ גִבֹּרִ֔ים בְּ⁠ת֖וֹךְ הַ⁠מִּלְחָמָ֑ה יְה֣וֹנָתָ֔ן עַל ־ בָּמוֹתֶ֖י⁠ךָ חָלָֽל ׃²⁶ צַר ־ לִ֣⁠י עָלֶ֗י⁠ךָ אָחִ⁠י֙ יְה֣וֹנָתָ֔ן נָעַ֥מְתָּ לִּ֖⁠י מְאֹ֑ד נִפְלְאַ֤תָה אַהֲבָֽתְ⁠ךָ֙ לִ֔⁠י מֵ⁠אַהֲבַ֖ת נָשִֽׁים ׃²⁷ אֵ֚יךְ נָפְל֣וּ גִבּוֹרִ֔ים וַ⁠יֹּאבְד֖וּ כְּלֵ֥י מִלְחָמָֽה ׃פ

¹K ו⁠יאמר

²K ב⁠בגד⁠ו

³K דמי⁠ך

Chapter 2

¹ וַ⁠יְהִ֣י אַֽחֲרֵי ־ כֵ֗ן וַ⁠יִּשְׁאַל֩ דָּוִ֨ד בַּֽ⁠יהוָ֤ה ׀ לֵ⁠אמֹר֙ הַ⁠אֶעֱלֶ֗ה בְּ⁠אַחַת֙ עָרֵ֣י יְהוּדָ֔ה וַ⁠יֹּ֧אמֶר יְהוָ֛ה אֵלָ֖י⁠ו עֲלֵ֑ה וַ⁠יֹּ֧אמֶר דָּוִ֛ד אָ֥נָה אֶעֱלֶ֖ה וַ⁠יֹּ֥אמֶר חֶבְרֹֽנָ⁠ה ׃² וַ⁠יַּ֤עַל שָׁם֙ דָּוִ֔ד וְ⁠גַ֖ם שְׁתֵּ֣י נָשָׁ֑י⁠ו אֲחִינֹ֨עַם֙ הַ⁠יִּזְרְעֵלִ֔ית וַ⁠אֲבִיגַ֕יִל אֵ֖שֶׁת נָבָ֥ל הַֽ⁠כַּרְמְלִֽי ׃³ וַ⁠אֲנָשָׁ֧י⁠ו אֲשֶׁר ־ עִמּ֛⁠וֹ הֶעֱלָ֥ה דָוִ֖ד אִ֣ישׁ וּ⁠בֵית֑⁠וֹ וַ⁠יֵּשְׁב֖וּ בְּ⁠עָרֵ֥י חֶבְרֽוֹן ׃⁴ וַ⁠יָּבֹ֨אוּ֙ אַנְשֵׁ֣י יְהוּדָ֔ה וַ⁠יִּמְשְׁחוּ ־ שָׁ֧ם אֶת ־ דָּוִ֛ד לְ⁠מֶ֖לֶךְ עַל ־ בֵּ֣ית יְהוּדָ֑ה וַ⁠יַּגִּ֤דוּ לְ⁠דָוִד֙ לֵ⁠אמֹ֔ר אַנְשֵׁי֙ יָבֵ֣ישׁ גִּלְעָ֔ד אֲשֶׁ֥ר קָבְר֖וּ אֶת ־ שָׁאֽוּל ׃ס⁵ וַ⁠יִּשְׁלַ֤ח דָּוִד֙ מַלְאָכִ֔ים אֶל ־ אַנְשֵׁ֖י יָבֵ֣ישׁ גִּלְעָ֑ד וַ⁠יֹּ֣אמֶר אֲלֵי⁠הֶ֗ם בְּרֻכִ֤ים אַתֶּם֙ לַֽ⁠יהוָ֔ה אֲשֶׁ֨ר עֲשִׂיתֶ֜ם הַ⁠חֶ֣סֶד הַ⁠זֶּ֗ה עִם ־ אֲדֹֽנֵי⁠כֶם֙ עִם ־ שָׁא֔וּל וַֽ⁠תִּקְבְּר֖וּ אֹתֽ⁠וֹ ׃⁶ וְ⁠עַתָּ֕ה יַֽעַשׂ ־ יְהוָ֥ה עִמָּ⁠כֶ֖ם חֶ֣סֶד וֶ⁠אֱמֶ֑ת וְ⁠גַ֣ם אָנֹכִ֗י אֶעֱשֶׂ֤ה אִתְּ⁠כֶם֙ הַ⁠טּוֹבָ֣ה הַ⁠זֹּ֔את אֲשֶׁ֥ר עֲשִׂיתֶ֖ם הַ⁠דָּבָ֥ר הַ⁠זֶּֽה ׃⁷ וְ⁠עַתָּ֣ה ׀ תֶּחֱזַ֣קְנָה יְדֵי⁠כֶ֗ם וִֽ⁠הְיוּ֙ לִ⁠בְנֵי ־ חַ֔יִל כִּי ־ מֵ֖ת אֲדֹנֵי⁠כֶ֣ם שָׁא֑וּל וְ⁠גַם ־ אֹתִ֗⁠י מָשְׁח֧וּ בֵית ־ יְהוּדָ֛ה לְ⁠מֶ֖לֶךְ עֲלֵי⁠הֶֽם ׃פ⁸ וְ⁠אַבְנֵ֣ר בֶּן ־ נֵ֔ר שַׂר ־ צָבָ֖א אֲשֶׁ֣ר לְ⁠שָׁא֑וּל לָקַ֗ח אֶת ־ אִ֥ישׁ בֹּ֨שֶׁת֙ בֶּן ־ שָׁא֔וּל וַ⁠יַּעֲבִרֵ֖⁠הוּ מַחֲנָֽיִם ׃⁹ וַ⁠יַּמְלִכֵ֨⁠הוּ֙ אֶל ־ הַ⁠גִּלְעָ֔ד וְ⁠אֶל ־ הָ⁠אֲשׁוּרִ֖י וְ⁠אֶֽל ־ יִזְרְעֶ֑אל וְ⁠עַל ־ אֶפְרַ֨יִם֙ וְ⁠עַל ־ בִּנְיָמִ֔ן וְ⁠עַל ־ יִשְׂרָאֵ֖ל כֻּלֹּֽ⁠ה ׃פ¹⁰ בֶּן ־ אַרְבָּעִ֨ים שָׁנָ֜ה אִֽישׁ ־ בֹּ֣שֶׁת בֶּן ־ שָׁא֗וּל בְּ⁠מָלְכ⁠וֹ֙ עַל ־ יִשְׂרָאֵ֔ל וּ⁠שְׁתַּ֥יִם שָׁנִ֖ים מָלָ֑ךְ אַ֚ךְ בֵּ֣ית יְהוּדָ֔ה הָי֖וּ אַחֲרֵ֥י דָוִֽד ׃¹¹ וַֽ⁠יְהִי֙ מִסְפַּ֣ר הַ⁠יָּמִ֔ים אֲשֶׁר֩ הָיָ֨ה דָוִ֥ד מֶ֛לֶךְ בְּ⁠חֶבְר֖וֹן עַל ־ בֵּ֣ית יְהוּדָ֑ה שֶׁ֥בַע שָׁנִ֖ים וְ⁠שִׁשָּׁ֥ה חֳדָשִֽׁים ׃ס¹² וַ⁠יֵּצֵא֙ אַבְנֵ֣ר בֶּן ־ נֵ֔ר וְ⁠עַבְדֵ֖י אִֽישׁ ־ בֹּ֣שֶׁת בֶּן ־ שָׁא֑וּל מִֽ⁠מַּחֲנַ֖יִם גִּבְעֽוֹנָ⁠ה ׃¹³ וְ⁠יוֹאָ֨ב בֶּן ־ צְרוּיָ֜ה וְ⁠עַבְדֵ֤י דָוִד֙ יָֽצְא֔וּ וַֽ⁠יִּפְגְּשׁ֛וּ⁠ם עַל ־ בְּרֵכַ֥ת גִּבְע֖וֹן יַחְדָּ֑ו וַ⁠יֵּ֨שְׁב֜וּ אֵ֤לֶּה עַל ־ הַ⁠בְּרֵכָה֙ מִ⁠זֶּ֔ה וְ⁠אֵ֥לֶּה עַל ־ הַ⁠בְּרֵכָ֖ה מִ⁠זֶּֽה ׃¹⁴ וַ⁠יֹּ֤אמֶר אַבְנֵר֙ אֶל ־ יוֹאָ֔ב יָק֤וּמוּ נָא֙ הַ⁠נְּעָרִ֔ים וִֽ⁠ישַׂחֲק֖וּ לְ⁠פָנֵ֑י⁠נוּ וַ⁠יֹּ֥אמֶר יוֹאָ֖ב יָקֻֽמוּ ׃¹⁵ וַ⁠יָּקֻ֖מוּ וַ⁠יַּעַבְר֣וּ בְ⁠מִסְפָּ֑ר שְׁנֵ֧ים עָשָׂ֣ר לְ⁠בִנְיָמִ֗ן וּ⁠לְ⁠אִ֥ישׁ בֹּ֨שֶׁת֙ בֶּן ־ שָׁא֔וּל וּ⁠שְׁנֵ֥ים עָשָׂ֖ר מֵ⁠עַבְדֵ֥י דָוִֽד ׃¹⁶ וַֽ⁠יַּחֲזִ֜קוּ אִ֣ישׁ ׀ בְּ⁠רֹ֣אשׁ רֵעֵ֗⁠הוּ וְ⁠חַרְבּ⁠וֹ֙ בְּ⁠צַ֣ד רֵעֵ֔⁠הוּ וַֽ⁠יִּפְּל֖וּ יַחְדָּ֑ו וַ⁠יִּקְרָא֙ לַ⁠מָּק֣וֹם הַ⁠ה֔וּא חֶלְקַ֥ת הַצֻּרִ֖ים אֲשֶׁ֥ר בְּ⁠גִבְעֽוֹן ׃¹⁷ וַ⁠תְּהִ֧י הַ⁠מִּלְחָמָ֛ה קָשָׁ֥ה עַד ־ מְאֹ֖ד בַּ⁠יּ֣וֹם הַ⁠ה֑וּא וַ⁠יִּנָּ֤גֶף אַבְנֵר֙ וְ⁠אַנְשֵׁ֣י יִשְׂרָאֵ֔ל לִ⁠פְנֵ֖י עַבְדֵ֥י דָוִֽד ׃¹⁸ וַ⁠יִּֽהְיוּ ־ שָׁ֗ם שְׁלֹשָׁה֙ בְּנֵ֣י צְרוּיָ֔ה יוֹאָ֥ב וַ⁠אֲבִישַׁ֖י וַ⁠עֲשָׂהאֵ֑ל וַ⁠עֲשָׂהאֵל֙ קַ֣ל בְּ⁠רַגְלָ֔י⁠ו כְּ⁠אַחַ֥ד הַ⁠צְּבָיִ֖ם אֲשֶׁ֥ר בַּ⁠שָּׂדֶֽה ׃¹⁹ וַ⁠יִּרְדֹּ֥ף עֲשָׂהאֵ֖ל אַחֲרֵ֣י אַבְנֵ֑ר וְ⁠לֹֽא ־ נָטָ֣ה לָ⁠לֶ֗כֶת עַל ־ הַ⁠יָּמִין֙ וְ⁠עַֽל ־ הַ⁠שְּׂמֹ֔אול מֵ⁠אַחֲרֵ֖י אַבְנֵֽר ׃²⁰ וַ⁠יִּ֤פֶן אַבְנֵר֙ אַֽחֲרָ֔י⁠ו וַ⁠יֹּ֕אמֶר הַ⁠אַתָּ֥ה זֶ֖ה עֲשָׂהאֵ֑ל וַ⁠יֹּ֖אמֶר אָנֹֽכִי ׃²¹ וַ⁠יֹּ֧אמֶר ל֣⁠וֹ אַבְנֵ֗ר נְטֵ֤ה לְ⁠ךָ֙ עַל ־ יְמִֽינְ⁠ךָ֙ א֣וֹ עַל ־ שְׂמֹאלֶ֔⁠ךָ וֶ⁠אֱחֹ֣ז לְ⁠ךָ֗ אֶחָד֙ מֵֽ⁠הַ⁠נְּעָרִ֔ים וְ⁠קַח ־ לְ⁠ךָ֖ אֶת ־ חֲלִצָת֑⁠וֹ וְ⁠לֹֽא ־ אָבָ֣ה עֲשָׂהאֵ֔ל לָ⁠ס֖וּר מֵ⁠אַחֲרָֽי⁠ו ׃²² וַ⁠יֹּ֧סֶף ע֣וֹד אַבְנֵ֗ר לֵ⁠אמֹר֙ אֶל ־ עֲשָׂהאֵ֔ל ס֥וּר לְ⁠ךָ֖ מֵ⁠אַֽחֲרָ֑⁠י לָ֤⁠מָּה אַכֶּ֨⁠כָּה֙ אַ֔רְצָ⁠ה וְ⁠אֵיךְ֙ אֶשָּׂ֣א פָנַ֔⁠י אֶל ־ יוֹאָ֖ב אָחִֽי⁠ךָ ׃²³ וַ⁠יְמָאֵ֣ן לָ⁠ס֗וּר וַ⁠יַּכֵּ֣⁠הוּ אַבְנֵר֩ בְּ⁠אַחֲרֵ֨י הַ⁠חֲנִ֜ית אֶל ־ הַ⁠חֹ֗מֶשׁ וַ⁠תֵּצֵ֤א הַֽ⁠חֲנִית֙ מֵ⁠אַחֲרָ֔י⁠ו וַ⁠יִּפָּל ־ שָׁ֖ם וַ⁠יָּ֣מָת תחת⁠ו ¹ וַ⁠יְהִ֡י כָּל ־ הַ⁠בָּ֣א אֶֽל ־ הַ⁠מָּקוֹם֩ אֲשֶׁר ־ נָ֨פַל שָׁ֧ם עֲשָׂהאֵ֛ל וַ⁠יָּמֹ֖ת וַֽ⁠יַּעֲמֹֽדוּ ׃²⁴ וַֽ⁠יִּרְדְּפ֛וּ יוֹאָ֥ב וַ⁠אֲבִישַׁ֖י אַחֲרֵ֣י אַבְנֵ֑ר וְ⁠הַ⁠שֶּׁ֣מֶשׁ בָּ֔אָה וְ⁠הֵ֗מָּה בָּ֚אוּ עַד ־ גִּבְעַ֣ת אַמָּ֔ה אֲשֶׁר֙ עַל ־ פְּנֵי ־ גִ֔יחַ דֶּ֖רֶךְ מִדְבַּ֥ר גִּבְעֽוֹן ׃²⁵ וַ⁠יִּֽתְקַבְּצ֤וּ בְנֵֽי ־ בִנְיָמִן֙ אַחֲרֵ֣י אַבְנֵ֔ר וַ⁠יִּהְי֖וּ לַ⁠אֲגֻדָּ֣ה אֶחָ֑ת וַ⁠יַּ֣עַמְד֔וּ עַ֥ל רֹאשׁ ־ גִּבְעָ֖ה אֶחָֽת ׃²⁶ וַ⁠יִּקְרָ֨א אַבְנֵ֜ר אֶל ־ יוֹאָ֗ב וַ⁠יֹּ֨אמֶר֙ הֲ⁠לָ⁠נֶ֨צַח֙ תֹּ֣אכַל חֶ֔רֶב הֲ⁠ל֣וֹא יָדַ֔עְתָּה כִּֽי ־ מָרָ֥ה תִהְיֶ֖ה בָּ⁠אַחֲרוֹנָ֑ה וְ⁠עַד ־ מָתַי֙ לֹֽא ־ תֹאמַ֣ר לָ⁠עָ֔ם לָ⁠שׁ֖וּב מֵ⁠אַחֲרֵ֥י אֲחֵי⁠הֶֽם ׃²⁷ וַ⁠יֹּ֣אמֶר יוֹאָ֔ב חַ֚י הָֽ⁠אֱלֹהִ֔ים כִּ֥י לוּלֵ֖א דִּבַּ֑רְתָּ כִּ֣י אָ֤ז מֵֽ⁠הַ⁠בֹּ֨קֶר֙ נַעֲלָ֣ה הָ⁠עָ֔ם אִ֖ישׁ מֵ⁠אַחֲרֵ֥י אָחִֽי⁠ו ׃²⁸ וַ⁠יִּתְקַ֤ע יוֹאָב֙ בַּ⁠שּׁוֹפָ֔ר וַ⁠יַּֽעַמְדוּ֙ כָּל ־ הָ⁠עָ֔ם וְ⁠לֹֽא ־ יִרְדְּפ֥וּ ע֖וֹד אַחֲרֵ֣י יִשְׂרָאֵ֑ל וְ⁠לֹֽא ־ יָסְפ֥וּ ע֖וֹד לְ⁠הִלָּחֵֽם ׃²⁹ וְ⁠אַבְנֵ֣ר וַֽ⁠אֲנָשָׁ֗י⁠ו הָֽלְכוּ֙ בָּֽ⁠עֲרָבָ֔ה כֹּ֖ל הַ⁠לַּ֣יְלָה הַ⁠ה֑וּא וַ⁠יַּעַבְר֣וּ אֶת ־ הַ⁠יַּרְדֵּ֗ן וַ⁠יֵּֽלְכוּ֙ כָּל ־ הַ⁠בִּתְר֔וֹן וַ⁠יָּבֹ֖אוּ מַחֲנָֽיִם ׃³⁰ וְ⁠יוֹאָ֗ב שָׁ֚ב מֵ⁠אַחֲרֵ֣י אַבְנֵ֔ר וַ⁠יִּקְבֹּ֖ץ אֶת ־ כָּל ־ הָ⁠עָ֑ם וַ⁠יִּפָּ֨קְד֜וּ מֵ⁠עַבְדֵ֥י דָוִ֛ד תִּשְׁעָֽה ־ עָשָׂ֥ר אִ֖ישׁ וַ⁠עֲשָׂה ־ אֵֽל ׃³¹ וְ⁠עַבְדֵ֣י דָוִ֗ד הִכּוּ֙ מִ⁠בִּנְיָמִ֔ן וּ⁠בְ⁠אַנְשֵׁ֖י אַבְנֵ֑ר שְׁלֹשׁ ־ מֵא֧וֹת וְ⁠שִׁשִּׁ֛ים אִ֖ישׁ מֵֽתוּ ׃³² וַ⁠יִּשְׂאוּ֙ אֶת ־ עֲשָׂהאֵ֔ל וַֽ⁠יִּקְבְּרֻ֨⁠הוּ֙ בְּ⁠קֶ֣בֶר אָבִ֔י⁠ו אֲשֶׁ֖ר בֵּ֣ית לָ֑חֶם וַ⁠יֵּלְכ֣וּ כָל ־ הַ⁠לַּ֗יְלָה יוֹאָב֙ וַֽ⁠אֲנָשָׁ֔י⁠ו וַ⁠יֵּאֹ֥ר לָ⁠הֶ֖ם בְּ⁠חֶבְרֽוֹן ׃

¹Q תַּחְתָּ֑יו

Chapter 3

¹ וַ⁠תְּהִ֤י הַ⁠מִּלְחָמָה֙ אֲרֻכָּ֔ה בֵּ֚ין בֵּ֣ית שָׁא֔וּל וּ⁠בֵ֖ין בֵּ֣ית דָּוִ֑ד וְ⁠דָוִד֙ הֹלֵ֣ךְ וְ⁠חָזֵ֔ק וּ⁠בֵ֥ית שָׁא֖וּל הֹלְכִ֥ים וְ⁠דַלִּֽים ׃ס² ו⁠ילדו ¹ לְ⁠דָוִ֛ד בָּנִ֖ים בְּ⁠חֶבְר֑וֹן וַ⁠יְהִ֤י בְכוֹר⁠וֹ֙ אַמְנ֔וֹן לַ⁠אֲחִינֹ֖עַם הַ⁠יִּזְרְעֵאלִֽת ׃³ וּ⁠מִשְׁנֵ֣⁠הוּ כִלְאָ֔ב לַאֲֽבִיגַ֕יִל ² אֵ֖שֶׁת נָבָ֣ל הַֽ⁠כַּרְמְלִ֑י וְ⁠הַ⁠שְּׁלִשִׁי֙ אַבְשָׁל֣וֹם בֶּֽן ־ מַעֲכָ֔ה בַּת ־ תַּלְמַ֖י מֶ֥לֶךְ גְּשֽׁוּר ׃⁴ וְ⁠הָ⁠רְבִיעִ֖י אֲדֹנִיָּ֣ה בֶן ־ חַגִּ֑ית וְ⁠הַ⁠חֲמִישִׁ֖י שְׁפַטְיָ֥ה בֶן ־ אֲבִיטָֽל ׃⁵ וְ⁠הַ⁠שִּׁשִּׁ֣י יִתְרְעָ֔ם לְ⁠עֶגְלָ֖ה אֵ֣שֶׁת דָּוִ֑ד אֵ֛לֶּה יֻלְּד֥וּ לְ⁠דָוִ֖ד בְּ⁠חֶבְרֽוֹן ׃פ⁶ וַ⁠יְהִ֗י בִּֽ⁠הְיוֹת֙ הַ⁠מִּלְחָמָ֔ה בֵּ֚ין בֵּ֣ית שָׁא֔וּל וּ⁠בֵ֖ין בֵּ֣ית דָּוִ֑ד וְ⁠אַבְנֵ֛ר הָיָ֥ה מִתְחַזֵּ֖ק בְּ⁠בֵ֥ית שָׁאֽוּל ׃⁷ וּ⁠לְ⁠שָׁא֣וּל פִּלֶ֔גֶשׁ וּ⁠שְׁמָ֖⁠הּ רִצְפָּ֣ה בַת ־ אַיָּ֑ה וַ⁠יֹּ֨אמֶר֙ אֶל ־ אַבְנֵ֔ר מַדּ֥וּעַ בָּ֖אתָה אֶל ־ פִּילֶ֥גֶשׁ אָבִֽ⁠י ׃⁸ וַ⁠יִּחַר֩ לְ⁠אַבְנֵ֨ר מְאֹ֜ד עַל ־ דִּבְרֵ֣י אִֽישׁ ־ בֹּ֗שֶׁת וַ⁠יֹּ֨אמֶר֙ הֲ⁠רֹ֨אשׁ כֶּ֥לֶב אָנֹ֘כִי֮ אֲשֶׁ֣ר לִֽ⁠יהוּדָה֒ הַ⁠יּ֨וֹם אֶֽעֱשֶׂה ־ חֶ֜סֶד עִם ־ בֵּ֣ית ׀ שָׁא֣וּל אָבִ֗י⁠ךָ אֶל ־ אֶחָי⁠ו֙ וְ⁠אֶל ־ מֵ֣רֵעֵ֔⁠הוּ וְ⁠לֹ֥א הִמְצִיתִ֖⁠ךָ בְּ⁠יַד ־ דָּוִ֑ד וַ⁠תִּפְקֹ֥ד עָלַ֛⁠י עֲוֺ֥ן הָ⁠אִשָּׁ֖ה הַ⁠יּֽוֹם ׃⁹ כֹּֽה ־ יַעֲשֶׂ֤ה אֱלֹהִים֙ לְ⁠אַבְנֵ֔ר וְ⁠כֹ֖ה יֹסִ֣יף ל֑⁠וֹ כִּ֗י כַּ⁠אֲשֶׁ֨ר נִשְׁבַּ֤ע יְהוָה֙ לְ⁠דָוִ֔ד כִּֽי ־ כֵ֖ן אֶֽעֱשֶׂה ־ לּֽ⁠וֹ ׃¹⁰ לְ⁠הַֽעֲבִ֥יר הַ⁠מַּמְלָכָ֖ה מִ⁠בֵּ֣ית שָׁא֑וּל וּ⁠לְ⁠הָקִ֞ים אֶת ־ כִּסֵּ֣א דָוִ֗ד עַל ־ יִשְׂרָאֵל֙ וְ⁠עַל ־ יְהוּדָ֔ה מִ⁠דָּ֖ן וְ⁠עַד ־ בְּאֵ֥ר שָֽׁבַע ׃¹¹ וְ⁠לֹֽא ־ יָכֹ֣ל ע֔וֹד לְ⁠הָשִׁ֥יב אֶת ־ אַבְנֵ֖ר דָּבָ֑ר מִ⁠יִּרְאָת֖⁠וֹ אֹתֽ⁠וֹ ׃ס¹² וַ⁠יִּשְׁלַח֩ אַבְנֵ֨ר מַלְאָכִ֧ים ׀ אֶל ־ דָּוִ֛ד תַּחְתָּ֥יו ³ לֵ⁠אמֹ֖ר לְ⁠מִי ־ אָ֑רֶץ לֵ⁠אמֹ֗ר כָּרְתָ֤⁠ה בְרִֽיתְ⁠ךָ֙ אִתִּ֔⁠י וְ⁠הִנֵּה֙ יָדִ֣⁠י עִמָּ֔⁠ךְ לְ⁠הָסֵ֥ב אֵלֶ֖י⁠ךָ אֶת ־ כָּל ־ יִשְׂרָאֵֽל ׃¹³ וַ⁠יֹּ֣אמֶר ט֔וֹב אֲנִ֕י אֶכְרֹ֥ת אִתְּ⁠ךָ֖ בְּרִ֑ית אַ֣ךְ דָּבָ֣ר אֶחָ֡ד אָנֹכִי֩ שֹׁאֵ֨ל מֵ⁠אִתְּ⁠ךָ֤ לֵ⁠אמֹר֙ לֹא ־ תִרְאֶ֣ה אֶת ־ פָּנַ֔⁠י כִּ֣י ׀ אִם ־ לִ⁠פְנֵ֣י הֱבִיאֲ⁠ךָ֗ אֵ֚ת מִיכַ֣ל בַּת ־ שָׁא֔וּל בְּ⁠בֹאֲ⁠ךָ֖ לִ⁠רְא֥וֹת אֶת ־ פָּנָֽ⁠י ׃ס¹⁴ וַ⁠יִּשְׁלַ֤ח דָּוִד֙ מַלְאָכִ֔ים אֶל ־ אִֽישׁ ־ בֹּ֥שֶׁת בֶּן ־ שָׁא֖וּל לֵ⁠אמֹ֑ר תְּנָ֤⁠ה אֶת ־ אִשְׁתִּ⁠י֙ אֶת ־ מִיכַ֔ל אֲשֶׁר֙ אֵרַ֣שְׂתִּי לִ֔⁠י בְּ⁠מֵאָ֖ה עָרְל֥וֹת פְּלִשְׁתִּֽים ׃¹⁵ וַ⁠יִּשְׁלַח֙ אִ֣ישׁ בֹּ֔שֶׁת וַ⁠יִּקָּחֶ֖⁠הָ מֵ֣⁠עִֽם אִ֑ישׁ מֵ⁠עִ֖ם פַּלְטִיאֵ֥ל בֶּן ־ לָֽיִשׁ ׃⁴¹⁶ וַ⁠יֵּ֨לֶךְ אִתָּ֜⁠הּ אִישָׁ֗⁠הּ הָל֧וֹךְ וּ⁠בָכֹ֛ה אַחֲרֶ֖י⁠הָ עַד ־ בַּֽחֻרִ֑ים וַ⁠יֹּ֨אמֶר אֵלָ֥י⁠ו אַבְנֵ֛ר לֵ֥ךְ שׁ֖וּב וַ⁠יָּשֹֽׁב ׃¹⁷ וּ⁠דְבַר ־ אַבְנֵ֣ר הָיָ֔ה עִם ־ זִקְנֵ֥י יִשְׂרָאֵ֖ל לֵ⁠אמֹ֑ר גַּם ־ תְּמוֹל֙ גַּם ־ שִׁלְשֹׁ֔ם הֱיִיתֶ֞ם מְבַקְשִׁ֧ים אֶת ־ דָּוִ֛ד לְ⁠מֶ֖לֶךְ עֲלֵי⁠כֶֽם ׃¹⁸ וְ⁠עַתָּ֖ה עֲשׂ֑וּ כִּ֣י יְהוָ֗ה אָמַ֤ר אֶל ־ דָּוִד֙ לֵ⁠אמֹ֔ר בְּ⁠יַ֣ד ׀ דָּוִ֣ד עַבְדִּ֗⁠י הוֹשִׁ֜יעַ אֶת ־ עַמִּ֤⁠י יִשְׂרָאֵל֙ מִ⁠יַּ֣ד פְּלִשְׁתִּ֔ים וּ⁠מִ⁠יַּ֖ד כָּל ־ אֹיְבֵי⁠הֶֽם ׃¹⁹ וַ⁠יְדַבֵּ֥ר גַּם ־ אַבְנֵ֖ר בְּ⁠אָזְנֵ֣י בִנְיָמִ֑ין וַ⁠יֵּ֣לֶךְ גַּם ־ אַבְנֵ֗ר לְ⁠דַבֵּ֞ר בְּ⁠אָזְנֵ֤י דָוִד֙ בְּ⁠חֶבְר֔וֹן אֵ֤ת כָּל ־ אֲשֶׁר ־ טוֹב֙ בְּ⁠עֵינֵ֣י יִשְׂרָאֵ֔ל וּ⁠בְ⁠עֵינֵ֖י כָּל ־ בֵּ֥ית בִּנְיָמִֽן ׃²⁰ וַ⁠יָּבֹ֨א אַבְנֵ֤ר אֶל ־ דָּוִד֙ חֶבְר֔וֹן וְ⁠אִתּ֖⁠וֹ עֶשְׂרִ֣ים אֲנָשִׁ֑ים וַ⁠יַּ֨עַשׂ דָּוִ֧ד לְ⁠אַבְנֵ֛ר וְ⁠לַ⁠אֲנָשִׁ֥ים אֲשֶׁר ־ אִתּ֖⁠וֹ מִשְׁתֶּֽה ׃²¹ וַ⁠יֹּ֣אמֶר אַבְנֵ֣ר אֶל ־ דָּוִ֡ד אָק֣וּמָה ׀ וְֽ⁠אֵלֵ֡כָה וְ⁠אֶקְבְּצָה֩ אֶל ־ אֲדֹנִ֨⁠י הַ⁠מֶּ֜לֶךְ אֶת ־ כָּל ־ יִשְׂרָאֵ֗ל וְ⁠יִכְרְת֤וּ אִתְּ⁠ךָ֙ בְּרִ֔ית וּ⁠מָ֣לַכְתָּ֔ בְּ⁠כֹ֥ל אֲשֶׁר ־ תְּאַוֶּ֖ה נַפְשֶׁ֑⁠ךָ וַ⁠יְּשַׁלַּ֥ח דָּוִ֛ד אֶת ־ אַבְנֵ֖ר וַ⁠יֵּ֥לֶךְ בְּ⁠שָׁלֽוֹם ׃²² וְ⁠הִנֵּה֩ עַבְדֵ֨י דָוִ֤ד וְ⁠יוֹאָב֙ בָּ֣א מֵֽ⁠הַ⁠גְּד֔וּד וְ⁠שָׁלָ֥ל רָ֖ב עִמָּ֣⁠ם הֵבִ֑יאוּ וְ⁠אַבְנֵ֗ר אֵינֶ֤⁠נּוּ עִם ־ דָּוִד֙ בְּ⁠חֶבְר֔וֹן כִּ֥י שִׁלְּח֖⁠וֹ וַ⁠יֵּ֥לֶךְ בְּ⁠שָׁלֽוֹם ׃²³ וְ⁠יוֹאָ֛ב וְ⁠כָל ־ הַ⁠צָּבָ֥א אֲשֶׁר ־ אִתּ֖⁠וֹ בָּ֑אוּ וַ⁠יַּגִּ֤דוּ לְ⁠יוֹאָב֙ לֵ⁠אמֹ֔ר בָּֽא ־ אַבְנֵ֤ר בֶּן ־ נֵר֙ אֶל ־ הַ⁠מֶּ֔לֶךְ וַֽ⁠יְשַׁלְּחֵ֖⁠הוּ וַ⁠יֵּ֥לֶךְ בְּ⁠שָׁלֽוֹם ׃²⁴ וַ⁠יָּבֹ֤א יוֹאָב֙ אֶל ־ הַ⁠מֶּ֔לֶךְ וַ⁠יֹּ֖אמֶר מֶ֣ה עָשִׂ֑יתָה הִנֵּה ־ בָ֤א אַבְנֵר֙ אֵלֶ֔י⁠ךָ לָ⁠מָּה ־ זֶּ֥ה שִׁלַּחְתּ֖⁠וֹ וַ⁠יֵּ֥לֶךְ הָלֽוֹךְ ׃²⁵ יָדַ֨עְתָּ֙ אֶת ־ אַבְנֵ֣ר בֶּן ־ נֵ֔ר כִּ֥י לְ⁠פַתֹּתְ⁠ךָ֖ בָּ֑א וְ⁠לָ⁠דַ֜עַת אֶת ־ מוֹצָֽאֲ⁠ךָ֙ וְ⁠אֶת ־ מבוא⁠ך ⁵ וְ⁠לָ⁠דַ֕עַת אֵ֛ת כָּל ־ אֲשֶׁ֥ר אַתָּ֖ה עֹשֶֽׂה ׃²⁶ וַ⁠יֵּצֵ֤א יוֹאָב֙ מֵ⁠עִ֣ם דָּוִ֔ד וַ⁠יִּשְׁלַ֤ח מַלְאָכִים֙ אַחֲרֵ֣י אַבְנֵ֔ר וַ⁠יָּשִׁ֥בוּ אֹת֖⁠וֹ מִ⁠בּ֣וֹר הַסִּרָ֑ה וְ⁠דָוִ֖ד לֹ֥א יָדָֽע ׃²⁷ וַ⁠יָּ֤שָׁב אַבְנֵר֙ חֶבְר֔וֹן וַ⁠יַּטֵּ֤⁠הוּ יוֹאָב֙ אֶל ־ תּ֣וֹךְ הַ⁠שַּׁ֔עַר לְ⁠דַבֵּ֥ר אִתּ֖⁠וֹ בַּ⁠שֶּׁ֑לִי וַ⁠יַּכֵּ֤⁠הוּ שָׁם֙ הַ⁠חֹ֔מֶשׁ וַ⁠יָּ֕מָת בְּ⁠דַ֖ם עֲשָׂה ־ אֵ֥ל אָחִֽי⁠ו ׃²⁸ וַ⁠יִּשְׁמַ֤ע דָּוִד֙ מֵ⁠אַ֣חֲרֵי כֵ֔ן וַ⁠יֹּ֗אמֶר נָקִ֨י אָנֹכִ֧י וּ⁠מַמְלַכְתִּ֛⁠י מֵ⁠עִ֥ם יְהוָ֖ה עַד ־ עוֹלָ֑ם מִ⁠דְּמֵ֖י אַבְנֵ֥ר בֶּן ־ נֵֽר ׃²⁹ יָחֻ֨לוּ֙ עַל ־ רֹ֣אשׁ יוֹאָ֔ב וְ⁠אֶ֖ל כָּל ־ בֵּ֣ית אָבִ֑י⁠ו וְֽ⁠אַל ־ יִכָּרֵ֣ת מִ⁠בֵּ֣ית יוֹאָ֡ב זָ֠ב וּ⁠מְצֹרָ֞ע וּ⁠מַחֲזִ֥יק בַּ⁠פֶּ֛לֶךְ וְ⁠נֹפֵ֥ל בַּ⁠חֶ֖רֶב וַ⁠חֲסַר ־ לָֽחֶם ׃³⁰ וְ⁠יוֹאָב֙ וַ⁠אֲבִישַׁ֣י אָחִ֔י⁠ו הָרְג֖וּ לְ⁠אַבְנֵ֑ר עַל֩ אֲשֶׁ֨ר הֵמִ֜ית אֶת ־ עֲשָׂהאֵ֧ל אֲחִי⁠הֶ֛ם בְּ⁠גִבְע֖וֹן בַּ⁠מִּלְחָמָֽה ׃פ³¹ וַ⁠יֹּאמֶר֩ דָּוִ֨ד אֶל ־ יוֹאָ֜ב וְ⁠אֶל ־ כָּל ־ הָ⁠עָ֣ם אֲשֶׁר ־ אִתּ֗⁠וֹ קִרְע֤וּ בִגְדֵי⁠כֶם֙ וְ⁠חִגְר֣וּ שַׂקִּ֔ים וְ⁠סִפְד֖וּ לִ⁠פְנֵ֣י אַבְנֵ֑ר וְ⁠הַ⁠מֶּ֣לֶךְ דָּוִ֔ד הֹלֵ֖ךְ אַחֲרֵ֥י הַ⁠מִּטָּֽה ׃³² וַ⁠יִּקְבְּר֥וּ אֶת ־ אַבְנֵ֖ר בְּ⁠חֶבְר֑וֹן וַ⁠יִשָּׂ֧א הַ⁠מֶּ֣לֶךְ אֶת ־ קוֹל֗⁠וֹ וַ⁠יֵּבְךְּ֙ אֶל ־ קֶ֣בֶר אַבְנֵ֔ר וַ⁠יִּבְכּ֖וּ כָּל ־ הָ⁠עָֽם ׃פ³³ וַ⁠יְקֹנֵ֥ן הַ⁠מֶּ֛לֶךְ אֶל ־ אַבְנֵ֖ר וַ⁠יֹּאמַ֑ר הַ⁠כְּ⁠מ֥וֹת נָבָ֖ל יָמ֥וּת אַבְנֵֽר ׃³⁴ יָדֶ֣⁠ךָ לֹֽא ־ אֲסֻר֗וֹת וְ⁠רַגְלֶ֨י⁠ךָ֙ לֹא ־ לִ⁠נְחֻשְׁתַּ֣יִם הֻגָּ֔שׁוּ כִּ⁠נְפ֛וֹל לִ⁠פְנֵ֥י בְנֵֽי ־ עַוְלָ֖ה נָפָ֑לְתָּ וַ⁠יֹּסִ֥פוּ כָל ־ הָ⁠עָ֖ם לִ⁠בְכּ֥וֹת עָלָֽי⁠ו ׃³⁵ וַ⁠יָּבֹ֣א כָל ־ הָ⁠עָ֗ם לְ⁠הַבְר֧וֹת אֶת ־ דָּוִ֛ד לֶ֖חֶם בְּ⁠ע֣וֹד הַ⁠יּ֑וֹם וַ⁠יִּשָּׁבַ֨ע דָּוִ֜ד לֵ⁠אמֹ֗ר כֹּ֣ה יַעֲשֶׂה ־ לִּ֤⁠י אֱלֹהִים֙ וְ⁠כֹ֣ה יֹסִ֔יף כִּ֣י אִם ־ לִ⁠פְנֵ֧י בֽוֹא ־ הַ⁠שֶּׁ֛מֶשׁ אֶטְעַם ־ לֶ֖חֶם א֥וֹ כָל ־ מְאֽוּמָה ׃³⁶ וְ⁠כָל ־ הָ⁠עָ֣ם הִכִּ֔ירוּ וַ⁠יִּיטַ֖ב בְּ⁠עֵֽינֵי⁠הֶ֑ם כְּ⁠כֹל֙ אֲשֶׁ֣ר עָשָׂ֣ה הַ⁠מֶּ֔לֶךְ בְּ⁠עֵינֵ֥י כָל ־ הָ⁠עָ֖ם טֽוֹב ׃³⁷ וַ⁠יֵּדְע֧וּ כָל ־ הָ⁠עָ֛ם וְ⁠כָל ־ יִשְׂרָאֵ֖ל בַּ⁠יּ֣וֹם הַ⁠ה֑וּא כִּ֣י לֹ֤א הָיְתָה֙ מֵֽ⁠הַ⁠מֶּ֔לֶךְ לְ⁠הָמִ֖ית אֶת ־ אַבְנֵ֥ר בֶּן ־ נֵֽר ׃פ³⁸ וַ⁠יֹּ֥אמֶר הַ⁠מֶּ֖לֶךְ אֶל ־ עֲבָדָ֑י⁠ו הֲ⁠ל֣וֹא תֵדְע֔וּ כִּי ־ שַׂ֣ר וְ⁠גָד֗וֹל נָפַ֛ל הַ⁠יּ֥וֹם הַ⁠זֶּ֖ה בְּ⁠יִשְׂרָאֵֽל ׃³⁹ וְ⁠אָנֹכִ֨י הַ⁠יּ֥וֹם רַךְ֙ וּ⁠מָשׁ֣וּחַ מֶ֔לֶךְ וְ⁠הָ⁠אֲנָשִׁ֥ים הָ⁠אֵ֛לֶּה בְּנֵ֥י צְרוּיָ֖ה קָשִׁ֣ים מִמֶּ֑⁠נִּי יְשַׁלֵּ֧ם יְהוָ֛ה לְ⁠עֹשֵׂ֥ה הָ⁠רָעָ֖ה כְּ⁠רָעָתֽ⁠וֹ ׃פ

¹Q וַיִּוָּלְד֧וּ

²K ל⁠אביגל

³Q תחת⁠ו

⁴K לוש

⁵Q מ֣וֹבָאֶ֔ךָ

Chapter 4

¹ וַ⁠יִּשְׁמַ֣ע בֶּן ־ שָׁא֗וּל כִּ֣י מֵ֤ת אַבְנֵר֙ בְּ⁠חֶבְר֔וֹן וַ⁠יִּרְפּ֖וּ יָדָ֑י⁠ו וְ⁠כָל ־ יִשְׂרָאֵ֖ל נִבְהָֽלוּ ׃² וּ⁠שְׁנֵ֣י אֲנָשִׁ֣ים שָׂרֵֽי ־ גְדוּדִ֣ים הָי֪וּ בֶן ־ שָׁא֟וּל שֵׁם֩ הָ⁠אֶחָ֨ד בַּֽעֲנָ֜ה וְ⁠שֵׁ֧ם הַ⁠שֵּׁנִ֣י רֵכָ֗ב בְּנֵ֛י רִמּ֥וֹן הַ⁠בְּאֶֽרֹתִ֖י מִ⁠בְּנֵ֣י בִנְיָמִ֑ן כִּ֚י גַּם ־ בְּאֵר֔וֹת תֵּחָשֵׁ֖ב עַל ־ בִּנְיָמִֽן ׃³ וַ⁠יִּבְרְח֥וּ הַ⁠בְּאֵרֹתִ֖ים גִּתָּ֑יְמָ⁠ה וַֽ⁠יִּהְיוּ ־ שָׁ֣ם גָּרִ֔ים עַ֖ד הַ⁠יּ֥וֹם הַ⁠זֶּֽה ׃ס⁴ וְ⁠לִ⁠יהֽוֹנָתָן֙ בֶּן ־ שָׁא֔וּל בֵּ֖ן נְכֵ֣ה רַגְלָ֑יִם בֶּן ־ חָמֵ֣שׁ שָׁנִ֣ים הָיָ֡ה בְּ⁠בֹ֣א שְׁמֻעַת֩ שָׁא֨וּל וִ⁠יהֽוֹנָתָ֜ן מִֽ⁠יִּזְרְעֶ֗אל וַ⁠תִּשָּׂאֵ֤⁠הוּ אֹֽמַנְתּ⁠וֹ֙ וַ⁠תָּנֹ֔ס וַ⁠יְהִ֞י בְּ⁠חָפְזָ֥⁠הּ לָ⁠נ֛וּס וַ⁠יִּפֹּ֥ל וַ⁠יִּפָּסֵ֖חַ וּ⁠שְׁמ֥⁠וֹ מְפִיבֹֽשֶׁת ׃⁵ וַ⁠יֵּ֨לְכ֜וּ בְּנֵֽי ־ רִמּ֤וֹן הַ⁠בְּאֵֽרֹתִי֙ רֵכָ֣ב וּ⁠בַעֲנָ֔ה וַ⁠יָּבֹ֨אוּ֙ כְּ⁠חֹ֣ם הַ⁠יּ֔וֹם אֶל ־ בֵּ֖ית אִ֣ישׁ בֹּ֑שֶׁת וְ⁠ה֣וּא שֹׁכֵ֔ב אֵ֖ת מִשְׁכַּ֥ב הַֽ⁠צָּהֳרָֽיִם ׃⁶ וְ֠⁠הֵנָּה בָּ֜אוּ עַד ־ תּ֤וֹךְ הַ⁠בַּ֨יִת֙ לֹקְחֵ֣י חִטִּ֔ים וַ⁠יַּכֻּ֖⁠הוּ אֶל ־ הַ⁠חֹ֑מֶשׁ וְ⁠רֵכָ֛ב וּ⁠בַעֲנָ֥ה אָחִ֖י⁠ו נִמְלָֽטוּ ׃⁷ וַ⁠יָּבֹ֣אוּ הַ⁠בַּ֗יִת וְ⁠הֽוּא ־ שֹׁכֵ֤ב עַל ־ מִטָּת⁠וֹ֙ בַּ⁠חֲדַ֣ר מִשְׁכָּב֔⁠וֹ וַ⁠יַּכֻּ֨⁠הוּ֙ וַ⁠יְמִתֻ֔⁠הוּ וַ⁠יָּסִ֖ירוּ אֶת ־ רֹאשׁ֑⁠וֹ וַ⁠יִּקְחוּ֙ אֶת ־ רֹאשׁ֔⁠וֹ וַ⁠יֵּֽלְכ֛וּ דֶּ֥רֶךְ הָ⁠עֲרָבָ֖ה כָּל ־ הַ⁠לָּֽיְלָה ׃⁸ וַ֠⁠יָּבִאוּ אֶת ־ רֹ֨אשׁ אִֽישׁ ־ בֹּ֥שֶׁת אֶל ־ דָּוִד֮ חֶבְרוֹן֒ וַ⁠יֹּֽאמְרוּ֙ אֶל ־ הַ⁠מֶּ֔לֶךְ הִנֵּֽה ־ רֹ֣אשׁ אִֽישׁ ־ בֹּ֗שֶׁת בֶּן ־ שָׁאוּל֙ אֹֽיִבְ⁠ךָ֔ אֲשֶׁ֥ר בִּקֵּ֖שׁ אֶת ־ נַפְשֶׁ֑⁠ךָ וַ⁠יִּתֵּ֣ן יְ֠הוָה לַֽ⁠אדֹנִ֨⁠י הַ⁠מֶּ֤לֶךְ נְקָמוֹת֙ הַ⁠יּ֣וֹם הַ⁠זֶּ֔ה מִ⁠שָּׁא֖וּל וּ⁠מִ⁠זַּרְעֽ⁠וֹ ׃ס⁹ וַ⁠יַּ֨עַן דָּוִ֜ד אֶת ־ רֵכָ֣ב ׀ וְ⁠אֶת ־ בַּעֲנָ֣ה אָחִ֗י⁠ו בְּנֵ֛י רִמּ֥וֹן הַ⁠בְּאֵֽרֹתִ֖י וַ⁠יֹּ֣אמֶר לָ⁠הֶ֑ם חַי ־ יְהוָ֕ה אֲשֶׁר ־ פָּדָ֥ה אֶת ־ נַפְשִׁ֖⁠י מִ⁠כָּל ־ צָרָֽה ׃¹⁰ כִּ֣י הַ⁠מַּגִּיד֩ לִ֨⁠י לֵ⁠אמֹ֜ר הִנֵּה ־ מֵ֣ת שָׁא֗וּל וְ⁠הֽוּא ־ הָיָ֤ה כִ⁠מְבַשֵּׂר֙ בְּ⁠עֵינָ֔י⁠ו וָ⁠אֹחֲזָ֣⁠ה ב֔⁠וֹ וָ⁠אֶהְרְגֵ֖⁠הוּ בְּ⁠צִֽקְלָ֑ג אֲשֶׁ֥ר לְ⁠תִתִּ⁠י ־ ל֖⁠וֹ בְּשֹׂרָֽה ׃¹¹ אַ֞ף כִּֽי ־ אֲנָשִׁ֣ים רְשָׁעִ֗ים הָרְג֧וּ אֶת ־ אִישׁ ־ צַדִּ֛יק בְּ⁠בֵית֖⁠וֹ עַל ־ מִשְׁכָּב֑⁠וֹ וְ⁠עַתָּ֗ה הֲ⁠ל֨וֹא אֲבַקֵּ֤שׁ אֶת ־ דָּמ⁠וֹ֙ מִ⁠יֶּדְ⁠כֶ֔ם וּ⁠בִעַרְתִּ֥י אֶתְ⁠כֶ֖ם מִן ־ הָ⁠אָֽרֶץ ׃¹² וַ⁠יְצַו֩ דָּוִ֨ד אֶת ־ הַ⁠נְּעָרִ֜ים וַ⁠יַּהַרְג֗וּ⁠ם וַֽ⁠יְקַצְּצ֤וּ אֶת ־ יְדֵי⁠הֶם֙ וְ⁠אֶת ־ רַגְלֵי⁠הֶ֔ם וַ⁠יִּתְל֥וּ עַל ־ הַ⁠בְּרֵכָ֖ה בְּ⁠חֶבְר֑וֹן וְ⁠אֵ֨ת רֹ֤אשׁ אִֽישׁ ־ בֹּ֨שֶׁת֙ לָקָ֔חוּ וַ⁠יִּקְבְּר֥וּ בְ⁠קֶֽבֶר ־ אַבְנֵ֖ר בְּ⁠חֶבְרֽוֹן ׃פ

Chapter 5

¹ וַ⁠יָּבֹ֜אוּ כָּל ־ שִׁבְטֵ֧י יִשְׂרָאֵ֛ל אֶל ־ דָּוִ֖ד חֶבְר֑וֹנָ⁠ה וַ⁠יֹּאמְר֣וּ לֵ⁠אמֹ֔ר הִנְ⁠נ֛וּ עַצְמְ⁠ךָ֥ וּֽ⁠בְשָׂרְ⁠ךָ֖ אֲנָֽחְנוּ ׃² גַּם ־ אֶתְמ֣וֹל גַּם ־ שִׁלְשׁ֗וֹם בִּ⁠הְי֨וֹת שָׁא֥וּל מֶ֨לֶךְ֙ עָלֵ֔י⁠נוּ אַתָּ֗ה הָיִ֛יתָ ¹ הַמּוֹצִ֥יא ² וְהַמֵּבִ֖יא ³ אֶת ־ יִשְׂרָאֵ֑ל וַ⁠יֹּ֨אמֶר יְהוָ֜ה לְ⁠ךָ֗ אַתָּ֨ה תִרְעֶ֤ה אֶת ־ עַמִּ⁠י֙ אֶת ־ יִשְׂרָאֵ֔ל וְ⁠אַתָּ֛ה תִּהְיֶ֥ה לְ⁠נָגִ֖יד עַל ־ יִשְׂרָאֵֽל ׃³ וַ֠⁠יָּבֹאוּ כָּל ־ זִקְנֵ֨י יִשְׂרָאֵ֤ל אֶל ־ הַ⁠מֶּ֨לֶךְ֙ חֶבְר֔וֹנָ⁠ה וַ⁠יִּכְרֹ֣ת לָ⁠הֶם֩ הַ⁠מֶּ֨לֶךְ דָּוִ֥ד בְּרִ֛ית בְּ⁠חֶבְר֖וֹן לִ⁠פְנֵ֣י יְהוָ֑ה וַ⁠יִּמְשְׁח֧וּ אֶת ־ דָּוִ֛ד לְ⁠מֶ֖לֶךְ עַל ־ יִשְׂרָאֵֽל ׃פ⁴ בֶּן ־ שְׁלֹשִׁ֥ים שָׁנָ֛ה דָּוִ֖ד בְּ⁠מָלְכ֑⁠וֹ אַרְבָּעִ֥ים שָׁנָ֖ה מָלָֽךְ ׃⁵ בְּ⁠חֶבְרוֹן֙ מָלַ֣ךְ עַל ־ יְהוּדָ֔ה שֶׁ֥בַע שָׁנִ֖ים וְ⁠שִׁשָּׁ֣ה חֳדָשִׁ֑ים וּ⁠בִ⁠ירוּשָׁלִַ֣ם מָלַ֗ךְ שְׁלֹשִׁ֤ים וְ⁠שָׁלֹשׁ֙ שָׁנָ֔ה עַ֥ל כָּל ־ יִשְׂרָאֵ֖ל וִ⁠יהוּדָֽה ׃⁶ וַ⁠יֵּ֨לֶךְ הַ⁠מֶּ֤לֶךְ וַֽ⁠אֲנָשָׁי⁠ו֙ יְר֣וּשָׁלִַ֔ם אֶל ־ הַ⁠יְבֻסִ֖י יוֹשֵׁ֣ב הָ⁠אָ֑רֶץ וַ⁠יֹּ֨אמֶר לְ⁠דָוִ֤ד לֵ⁠אמֹר֙ לֹא ־ תָב֣וֹא הֵ֔נָּה כִּ֣י אִם ־ הֱסִֽירְ⁠ךָ֗ הַ⁠עִוְרִ֤ים וְ⁠הַ⁠פִּסְחִים֙ לֵ⁠אמֹ֔ר לֹֽא ־ יָב֥וֹא דָוִ֖ד הֵֽנָּה ׃⁷ וַ⁠יִּלְכֹּ֣ד דָּוִ֔ד אֵ֖ת מְצֻדַ֣ת צִיּ֑וֹן הִ֖יא עִ֥יר דָּוִֽד ׃⁸ וַ⁠יֹּ֨אמֶר דָּוִ֜ד בַּ⁠יּ֣וֹם הַ⁠ה֗וּא כָּל ־ מַכֵּ֤ה יְבֻסִי֙ וְ⁠יִגַּ֣ע בַּ⁠צִּנּ֔וֹר וְ⁠אֶת ־ הַ⁠פִּסְחִים֙ וְ⁠אֶת ־ הַ֣⁠עִוְרִ֔ים שנאה ⁴⁵⁶ נֶ֣פֶשׁ דָּוִ֑ד עַל ־ כֵּן֙ יֹֽאמְר֔וּ עִוֵּ֣ר וּ⁠פִסֵּ֔חַ לֹ֥א יָב֖וֹא אֶל ־ הַ⁠בָּֽיִת ׃⁹ וַ⁠יֵּ֤שֶׁב דָּוִד֙ בַּ⁠מְּצֻדָ֔ה וַ⁠יִּקְרָא ־ לָ֖⁠הּ עִ֣יר דָּוִ֑ד וַ⁠יִּ֤בֶן דָּוִד֙ סָבִ֔יב מִן ־ הַ⁠מִּלּ֖וֹא וָ⁠בָֽיְתָ⁠ה ׃¹⁰ וַ⁠יֵּ֥לֶךְ דָּוִ֖ד הָל֣וֹךְ וְ⁠גָד֑וֹל וַ⁠יהוָ֛ה אֱלֹהֵ֥י צְבָא֖וֹת עִמּֽ⁠וֹ ׃פ¹¹ וַ֠⁠יִּשְׁלַח חִירָ֨ם מֶֽלֶךְ ־ צֹ֥ר מַלְאָכִים֮ אֶל ־ דָּוִד֒ וַ⁠עֲצֵ֣י אֲרָזִ֔ים וְ⁠חָרָשֵׁ֣י עֵ֔ץ וְ⁠חָֽרָשֵׁ֖י אֶ֣בֶן קִ֑יר וַ⁠יִּבְנֽוּ ־ בַ֖יִת לְ⁠דָוִֽד ׃¹² וַ⁠יֵּ֣דַע דָּוִ֔ד כִּֽי ־ הֱכִינ֧⁠וֹ יְהוָ֛ה לְ⁠מֶ֖לֶךְ עַל ־ יִשְׂרָאֵ֑ל וְ⁠כִי֙ נִשֵּׂ֣א מַמְלַכְתּ֔⁠וֹ בַּ⁠עֲב֖וּר עַמּ֥⁠וֹ יִשְׂרָאֵֽל ׃ס¹³ וַ⁠יִּקַּח֩ דָּוִ֨ד ע֜וֹד פִּֽלַגְשִׁ֤ים וְ⁠נָשִׁים֙ מִ⁠יר֣וּשָׁלִַ֔ם אַחֲרֵ֖י בֹּא֣⁠וֹ מֵ⁠חֶבְר֑וֹן וַ⁠יִּוָּ֥לְדּוּ ע֛וֹד לְ⁠דָוִ֖ד בָּנִ֥ים וּ⁠בָנֽוֹת ׃¹⁴ וְ⁠אֵ֗לֶּה שְׁמ֛וֹת הַ⁠יִּלֹּדִ֥ים ל֖⁠וֹ בִּ⁠ירוּשָׁלִָ֑ם שַׁמּ֣וּעַ וְ⁠שׁוֹבָ֔ב וְ⁠נָתָ֖ן וּ⁠שְׁלֹמֹֽה ׃¹⁵ וְ⁠יִבְחָ֥ר וֶ⁠אֱלִישׁ֖וּעַ וְ⁠נֶ֥פֶג וְ⁠יָפִֽיעַ ׃¹⁶ וֶ⁠אֱלִישָׁמָ֥ע וְ⁠אֶלְיָדָ֖ע וֶ⁠אֱלִיפָֽלֶט ׃פ¹⁷ וַ⁠יִּשְׁמְע֣וּ פְלִשְׁתִּ֗ים כִּי ־ מָשְׁח֨וּ אֶת ־ דָּוִ֤ד לְ⁠מֶ֨לֶךְ֙ עַל ־ יִשְׂרָאֵ֔ל וַ⁠יַּעֲל֥וּ כָל ־ פְּלִשְׁתִּ֖ים לְ⁠בַקֵּ֣שׁ אֶת ־ דָּוִ֑ד וַ⁠יִּשְׁמַ֣ע דָּוִ֔ד וַ⁠יֵּ֖רֶד אֶל ־ הַ⁠מְּצוּדָֽה ׃¹⁸ וּ⁠פְלִשְׁתִּ֖ים בָּ֑אוּ וַ⁠יִּנָּטְשׁ֖וּ בְּ⁠עֵ֥מֶק רְפָאִֽים ׃¹⁹ וַ⁠יִּשְׁאַ֨ל דָּוִ֤ד בַּֽ⁠יהוָה֙ לֵ⁠אמֹ֔ר הַ⁠אֶֽעֱלֶה֙ אֶל ־ פְּלִשְׁתִּ֔ים הֲ⁠תִתְּנֵ֖⁠ם בְּ⁠יָדִ֑⁠י וַ⁠יֹּ֨אמֶר יְהוָ֤ה אֶל ־ דָּוִד֙ עֲלֵ֔ה כִּֽי ־ נָתֹ֥ן אֶתֵּ֛ן אֶת ־ הַ⁠פְּלִשְׁתִּ֖ים בְּ⁠יָדֶֽ⁠ךָ ׃²⁰ וַ⁠יָּבֹ֨א דָוִ֥ד בְּ⁠בַֽעַל ־ פְּרָצִים֮ וַ⁠יַּכֵּ֣⁠ם שָׁ֣ם דָּוִד֒ וַ⁠יֹּ֕אמֶר פָּרַ֨ץ יְהוָ֧ה אֶת ־ אֹיְבַ֛⁠י לְ⁠פָנַ֖⁠י כְּ⁠פֶ֣רֶץ מָ֑יִם עַל ־ כֵּ֗ן קָרָ֛א שֵֽׁם ־ הַ⁠מָּק֥וֹם הַ⁠ה֖וּא בַּ֥עַל פְּרָצִֽים ׃²¹ וַ⁠יַּעַזְבוּ ־ שָׁ֖ם אֶת ־ עֲצַבֵּי⁠הֶ֑ם וַ⁠יִּשָּׂאֵ֥⁠ם דָּוִ֖ד וַ⁠אֲנָשָֽׁי⁠ו ׃פ²² וַ⁠יֹּסִ֥פוּ ע֛וֹד פְּלִשְׁתִּ֖ים לַֽ⁠עֲל֑וֹת וַ⁠יִּנָּֽטְשׁ֖וּ בְּ⁠עֵ֥מֶק רְפָאִֽים ׃²³ וַ⁠יִּשְׁאַ֤ל דָּוִד֙ בַּֽ⁠יהוָ֔ה וַ⁠יֹּ֖אמֶר לֹ֣א תַעֲלֶ֑ה הָסֵב֙ אֶל ־ אַ֣חֲרֵי⁠הֶ֔ם וּ⁠בָ֥אתָ לָ⁠הֶ֖ם מִ⁠מּ֥וּל בְּכָאִֽים ׃²⁴ וִ֠⁠יהִי ב⁠שמע⁠ך ⁷ אֶת ־ ק֧וֹל צְעָדָ֛ה בְּ⁠רָאשֵׁ֥י הַ⁠בְּכָאִ֖ים אָ֣ז תֶּחֱרָ֑ץ כִּ֣י אָ֗ז יָצָ֤א יְהוָה֙ לְ⁠פָנֶ֔י⁠ךָ לְ⁠הַכּ֖וֹת בְּ⁠מַחֲנֵ֥ה פְלִשְׁתִּֽים ׃²⁵ וַ⁠יַּ֤עַשׂ דָּוִד֙ כֵּ֔ן כַּ⁠אֲשֶׁ֥ר צִוָּ֖⁠הוּ יְהוָ֑ה וַ⁠יַּךְ֙ אֶת ־ פְּלִשְׁתִּ֔ים מִ⁠גֶּ֖בַע עַד ־ בֹּאֲ⁠ךָ֥ גָֽזֶר ׃פ

¹K הייתה

²K מוציא

³K ו⁠ה⁠מבי

⁴From Qumran manuscript 4Q51

⁵Q שְׂנֻאֵ֖י

⁶K שנאו

⁷Q כְּֽשָׁמְעֲךָ֞

Chapter 6

¹ וַ⁠יֹּ֨סֶף ע֥וֹד דָּוִ֛ד אֶת ־ כָּל ־ בָּח֥וּר בְּ⁠יִשְׂרָאֵ֖ל שְׁלֹשִׁ֥ים אָֽלֶף ׃² וַ⁠יָּ֣קָם ׀ וַ⁠יֵּ֣לֶךְ דָּוִ֗ד וְ⁠כָל ־ הָ⁠עָם֙ אֲשֶׁ֣ר אִתּ֔⁠וֹ מִֽ⁠בַּעֲלֵ֖י יְהוּדָ֑ה לְ⁠הַעֲל֣וֹת מִ⁠שָּׁ֗ם אֵ֚ת אֲר֣וֹן הָ⁠אֱלֹהִ֔ים אֲשֶׁר ־ נִקְרָ֣א שֵׁ֗ם שֵׁ֣ם יְהוָ֧ה צְבָא֛וֹת יֹשֵׁ֥ב הַ⁠כְּרֻבִ֖ים עָלָֽי⁠ו ׃³ וַ⁠יַּרְכִּ֜בוּ אֶת ־ אֲר֤וֹן הָֽ⁠אֱלֹהִים֙ אֶל ־ עֲגָלָ֣ה חֲדָשָׁ֔ה וַ⁠יִּשָּׂאֻ֔⁠הוּ מִ⁠בֵּ֥ית אֲבִינָדָ֖ב אֲשֶׁ֣ר בַּ⁠גִּבְעָ֑ה וְ⁠עֻזָּ֣א וְ⁠אַחְי֗וֹ בְּנֵי֙ אֲבִ֣ינָדָ֔ב נֹהֲגִ֖ים אֶת ־ הָ⁠עֲגָלָ֥ה חֲדָשָֽׁה ׃⁴ וַ⁠יִּשָּׂאֻ֗⁠הוּ מִ⁠בֵּ֤ית אֲבִֽינָדָב֙ אֲשֶׁ֣ר בַּ⁠גִּבְעָ֔ה עִ֖ם אֲר֣וֹן הָ⁠אֱלֹהִ֑ים וְ⁠אַחְי֕וֹ הֹלֵ֖ךְ לִ⁠פְנֵ֥י הָ⁠אָרֽוֹן ׃⁵ וְ⁠דָוִ֣ד ׀ וְ⁠כָל ־ בֵּ֣ית יִשְׂרָאֵ֗ל מְשַֽׂחֲקִים֙ לִ⁠פְנֵ֣י יְהוָ֔ה בְּ⁠כֹ֖ל עֲצֵ֣י בְרוֹשִׁ֑ים וּ⁠בְ⁠כִנֹּר֤וֹת וּ⁠בִ⁠נְבָלִים֙ וּ⁠בְ⁠תֻפִּ֔ים וּ⁠בִ⁠מְנַֽעַנְעִ֖ים וּֽ⁠בְ⁠צֶלְצֶלִֽים ׃⁶ וַ⁠יָּבֹ֖אוּ עַד ־ גֹּ֣רֶן נָכ֑וֹן וַ⁠יִּשְׁלַ֨ח עֻזָּ֜א אֶל ־ אֲר֤וֹן הָֽ⁠אֱלֹהִים֙ וַ⁠יֹּ֣אחֶז בּ֔⁠וֹ כִּ֥י שָׁמְט֖וּ הַ⁠בָּקָֽר ׃⁷ וַ⁠יִּֽחַר ־ אַ֤ף יְהוָה֙ בְּ⁠עֻזָּ֔ה וַ⁠יַּכֵּ֥⁠הוּ שָׁ֛ם הָ⁠אֱלֹהִ֖ים עַל ־ הַ⁠שַּׁ֑ל וַ⁠יָּ֣מָת שָׁ֔ם עִ֖ם אֲר֥וֹן הָ⁠אֱלֹהִֽים ׃⁸ וַ⁠יִּ֣חַר לְ⁠דָוִ֔ד עַל֩ אֲשֶׁ֨ר פָּרַ֧ץ יְהוָ֛ה פֶּ֖רֶץ בְּ⁠עֻזָּ֑ה וַ⁠יִּקְרָ֞א לַ⁠מָּק֤וֹם הַ⁠הוּא֙ פֶּ֣רֶץ עֻזָּ֔ה עַ֖ד הַ⁠יּ֥וֹם הַ⁠זֶּֽה ׃⁹ וַ⁠יִּרָ֥א דָוִ֛ד אֶת ־ יְהוָ֖ה בַּ⁠יּ֣וֹם הַ⁠ה֑וּא וַ⁠יֹּ֕אמֶר אֵ֛יךְ יָב֥וֹא אֵלַ֖⁠י אֲר֥וֹן יְהוָֽה ׃¹⁰ וְ⁠לֹֽא ־ אָבָ֣ה דָוִ֗ד לְ⁠הָסִ֥יר אֵלָ֛י⁠ו אֶת ־ אֲר֥וֹן יְהוָ֖ה עַל ־ עִ֣יר דָּוִ֑ד וַ⁠יַּטֵּ֣⁠הוּ דָוִ֔ד בֵּ֥ית עֹבֵֽד ־ אֱד֖וֹם הַ⁠גִּתִּֽי ׃¹¹ וַ⁠יֵּשֶׁב֩ אֲר֨וֹן יְהוָ֜ה בֵּ֣ית עֹבֵ֥ד אֱדֹ֛ם הַ⁠גִּתִּ֖י שְׁלֹשָׁ֣ה חֳדָשִׁ֑ים וַ⁠יְבָ֧רֶךְ יְהוָ֛ה אֶת ־ עֹבֵ֥ד אֱדֹ֖ם וְ⁠אֶת ־ כָּל ־ בֵּיתֽ⁠וֹ ׃¹² וַ⁠יֻּגַּ֗ד לַ⁠מֶּ֣לֶךְ דָּוִד֮ לֵ⁠אמֹר֒ בֵּרַ֣ךְ יְהוָ֗ה אֶת ־ בֵּ֨ית עֹבֵ֤ד אֱדֹם֙ וְ⁠אֶת ־ כָּל ־ אֲשֶׁר ־ ל֔⁠וֹ בַּ⁠עֲב֖וּר אֲר֣וֹן הָ⁠אֱלֹהִ֑ים וַ⁠יֵּ֣לֶךְ דָּוִ֗ד וַ⁠יַּעַל֩ אֶת ־ אֲר֨וֹן הָ⁠אֱלֹהִ֜ים מִ⁠בֵּ֨ית עֹבֵ֥ד אֱדֹ֛ם עִ֥יר דָּוִ֖ד בְּ⁠שִׂמְחָֽה ׃¹³ וַ⁠יְהִ֗י כִּ֧י צָעֲד֛וּ נֹשְׂאֵ֥י אֲרוֹן ־ יְהוָ֖ה שִׁשָּׁ֣ה צְעָדִ֑ים וַ⁠יִּזְבַּ֥ח שׁ֖וֹר וּ⁠מְרִֽיא ׃¹⁴ וְ⁠דָוִ֛ד מְכַרְכֵּ֥ר בְּ⁠כָל ־ עֹ֖ז לִ⁠פְנֵ֣י יְהוָ֑ה וְ⁠דָוִ֕ד חָג֖וּר אֵפ֥וֹד בָּֽד ׃¹⁵ וְ⁠דָוִד֙ וְ⁠כָל ־ בֵּ֣ית יִשְׂרָאֵ֔ל מַעֲלִ֖ים אֶת ־ אֲר֣וֹן יְהוָ֑ה בִּ⁠תְרוּעָ֖ה וּ⁠בְ⁠ק֥וֹל שׁוֹפָֽר ׃¹⁶ וְ⁠הָיָה֙ אֲר֣וֹן יְהוָ֔ה בָּ֖א עִ֣יר דָּוִ֑ד וּ⁠מִיכַ֨ל בַּת ־ שָׁא֜וּל נִשְׁקְפָ֣ה ׀ בְּעַ֣ד הַ⁠חַלּ֗וֹן וַ⁠תֵּ֨רֶא אֶת ־ הַ⁠מֶּ֤לֶךְ דָּוִד֙ מְפַזֵּ֤ז וּ⁠מְכַרְכֵּר֙ לִ⁠פְנֵ֣י יְהוָ֔ה וַ⁠תִּ֥בֶז ל֖⁠וֹ בְּ⁠לִבָּֽ⁠הּ ׃¹⁷ וַ⁠יָּבִ֜אוּ אֶת ־ אֲר֣וֹן יְהוָ֗ה וַ⁠יַּצִּ֤גוּ אֹת⁠וֹ֙ בִּ⁠מְקוֹמ֔⁠וֹ בְּ⁠ת֣וֹךְ הָ⁠אֹ֔הֶל אֲשֶׁ֥ר נָטָה ־ ל֖⁠וֹ דָּוִ֑ד וַ⁠יַּ֨עַל דָּוִ֥ד עֹל֛וֹת לִ⁠פְנֵ֥י יְהוָ֖ה וּ⁠שְׁלָמִֽים ׃¹⁸ וַ⁠יְכַ֣ל דָּוִ֔ד מֵ⁠הַעֲל֥וֹת הָ⁠עוֹלָ֖ה וְ⁠הַ⁠שְּׁלָמִ֑ים וַ⁠יְבָ֣רֶךְ אֶת ־ הָ⁠עָ֔ם בְּ⁠שֵׁ֖ם יְהוָ֥ה צְבָאֽוֹת ׃¹⁹ וַ⁠יְחַלֵּ֨ק לְ⁠כָל ־ הָ⁠עָ֜ם לְ⁠כָל ־ הֲמ֣וֹן יִשְׂרָאֵל֮ לְ⁠מֵ⁠אִ֣ישׁ וְ⁠עַד ־ אִשָּׁה֒ לְ⁠אִ֗ישׁ חַלַּ֥ת לֶ֨חֶם֙ אַחַ֔ת וְ⁠אֶשְׁפָּ֣ר אֶחָ֔ד וַ⁠אֲשִׁישָׁ֖ה אֶחָ֑ת וַ⁠יֵּ֥לֶךְ כָּל ־ הָ⁠עָ֖ם אִ֥ישׁ לְ⁠בֵיתֽ⁠וֹ ׃²⁰ וַ⁠יָּ֥שָׁב דָּוִ֖ד לְ⁠בָרֵ֣ךְ אֶת ־ בֵּית֑⁠וֹ וַ⁠תֵּצֵ֞א מִיכַ֤ל בַּת ־ שָׁאוּל֙ לִ⁠קְרַ֣את דָּוִ֔ד וַ⁠תֹּ֗אמֶר מַה ־ נִּכְבַּ֨ד הַ⁠יּ֜וֹם מֶ֣לֶךְ יִשְׂרָאֵ֗ל אֲשֶׁ֨ר נִגְלָ֤ה הַ⁠יּוֹם֙ לְ⁠עֵינֵ֨י אַמְה֣וֹת עֲבָדָ֔י⁠ו כְּ⁠הִגָּל֥וֹת נִגְל֖וֹת אַחַ֥ד הָ⁠רֵקִֽים ׃²¹ וַ⁠יֹּ֣אמֶר דָּוִד֮ אֶל ־ מִיכַל֒ לִ⁠פְנֵ֣י יְהוָ֗ה אֲשֶׁ֨ר בָּֽחַר ־ בִּ֤⁠י מֵֽ⁠אָבִי⁠ךְ֙ וּ⁠מִ⁠כָּל ־ בֵּית֔⁠וֹ לְ⁠צַוֺּ֨ת אֹתִ֥⁠י נָגִ֛יד עַל ־ עַ֥ם יְהוָ֖ה עַל ־ יִשְׂרָאֵ֑ל וְ⁠שִׂחַקְתִּ֖י לִ⁠פְנֵ֥י יְהוָֽה ׃²² וּ⁠נְקַלֹּ֤תִי עוֹד֙ מִ⁠זֹּ֔את וְ⁠הָיִ֥יתִי שָׁפָ֖ל בְּ⁠עֵינָ֑⁠י וְ⁠עִם ־ הָֽ⁠אֲמָהוֹת֙ אֲשֶׁ֣ר אָמַ֔רְתְּ עִמָּ֖⁠ם אִכָּבֵֽדָה ׃²³ וּ⁠לְ⁠מִיכַל֙ בַּת ־ שָׁא֔וּל לֹֽא ־ הָ֥יָה לָ֖⁠הּ יָ֑לֶד עַ֖ד י֥וֹם מוֹתָֽ⁠הּ ׃פ

Chapter 7

¹ וַ⁠יְהִ֕י כִּי ־ יָשַׁ֥ב הַ⁠מֶּ֖לֶךְ בְּ⁠בֵית֑⁠וֹ וַ⁠יהוָ֛ה הֵנִֽיחַ ־ ל֥⁠וֹ מִ⁠סָּבִ֖יב מִ⁠כָּל ־ אֹיְבָֽי⁠ו ׃² וַ⁠יֹּ֤אמֶר הַ⁠מֶּ֨לֶךְ֙ אֶל ־ נָתָ֣ן הַ⁠נָּבִ֔יא רְאֵ֣ה נָ֔א אָנֹכִ֥י יוֹשֵׁ֖ב בְּ⁠בֵ֣ית אֲרָזִ֑ים וַֽ⁠אֲרוֹן֙ הָֽ⁠אֱלֹהִ֔ים יֹשֵׁ֖ב בְּ⁠ת֥וֹךְ הַ⁠יְרִיעָֽה ׃³ וַ⁠יֹּ֤אמֶר נָתָן֙ אֶל ־ הַ⁠מֶּ֔לֶךְ כֹּ֛ל אֲשֶׁ֥ר בִּֽ⁠לְבָבְ⁠ךָ֖ לֵ֣ךְ עֲשֵׂ֑ה כִּ֥י יְהוָ֖ה עִמָּֽ⁠ךְ ׃ס⁴ וַ⁠יְהִ֖י בַּ⁠לַּ֣יְלָה הַ⁠ה֑וּא וַֽ⁠יְהִי֙ דְּבַר ־ יְהוָ֔ה אֶל ־ נָתָ֖ן לֵ⁠אמֹֽר ׃⁵ לֵ֤ךְ וְ⁠אָֽמַרְתָּ֙ אֶל ־ עַבְדִּ֣⁠י אֶל ־ דָּוִ֔ד כֹּ֖ה אָמַ֣ר יְהוָ֑ה הַ⁠אַתָּ֛ה תִּבְנֶה ־ לִּ֥⁠י בַ֖יִת לְ⁠שִׁבְתִּֽ⁠י ׃⁶ כִּ֣י לֹ֤א יָשַׁ֨בְתִּי֙ בְּ⁠בַ֔יִת לְ֠⁠מִ⁠יּוֹם הַעֲלֹתִ֞⁠י אֶת ־ בְּנֵ֤י יִשְׂרָאֵל֙ מִ⁠מִּצְרַ֔יִם וְ⁠עַ֖ד הַ⁠יּ֣וֹם הַ⁠זֶּ֑ה וָ⁠אֶֽהְיֶה֙ מִתְהַלֵּ֔ךְ בְּ⁠אֹ֖הֶל וּ⁠בְ⁠מִשְׁכָּֽן ׃⁷ בְּ⁠כֹ֥ל אֲשֶֽׁר ־ הִתְהַלַּכְתִּי֮ בְּ⁠כָל ־ בְּנֵ֣י יִשְׂרָאֵל֒ הֲ⁠דָבָ֣ר דִּבַּ֗רְתִּי אֶת ־ אַחַד֙ שִׁבְטֵ֣י יִשְׂרָאֵ֔ל אֲשֶׁ֣ר צִוִּ֗יתִי לִ⁠רְע֛וֹת אֶת ־ עַמִּ֥⁠י אֶת ־ יִשְׂרָאֵ֖ל לֵ⁠אמֹ֑ר לָ֛⁠מָּה לֹֽא ־ בְנִיתֶ֥ם לִ֖⁠י בֵּ֥ית אֲרָזִֽים ׃⁸ וְ֠⁠עַתָּה כֹּֽה ־ תֹאמַ֞ר לְ⁠עַבְדִּ֣⁠י לְ⁠דָוִ֗ד כֹּ֤ה אָמַר֙ יְהוָ֣ה צְבָא֔וֹת אֲנִ֤י לְקַחְתִּ֨י⁠ךָ֙ מִן ־ הַ⁠נָּוֶ֔ה מֵ⁠אַחַ֖ר הַ⁠צֹּ֑אן לִֽ⁠הְי֣וֹת נָגִ֔יד עַל ־ עַמִּ֖⁠י עַל ־ יִשְׂרָאֵֽל ׃⁹ וָ⁠אֶהְיֶ֣ה עִמְּ⁠ךָ֗ בְּ⁠כֹל֙ אֲשֶׁ֣ר הָלַ֔כְתָּ וָ⁠אַכְרִ֥תָ⁠ה אֶת ־ כָּל ־ אֹיְבֶ֖י⁠ךָ מִ⁠פָּנֶ֑י⁠ךָ וְ⁠עָשִׂ֤תִֽי לְ⁠ךָ֙ שֵׁ֣ם גָּד֔וֹל כְּ⁠שֵׁ֥ם הַ⁠גְּדֹלִ֖ים אֲשֶׁ֥ר בָּ⁠אָֽרֶץ ׃¹⁰ וְ⁠שַׂמְתִּ֣י מָ֠קוֹם לְ⁠עַמִּ֨⁠י לְ⁠יִשְׂרָאֵ֤ל וּ⁠נְטַעְתִּי⁠ו֙ וְ⁠שָׁכַ֣ן תַּחְתָּ֔י⁠ו וְ⁠לֹ֥א יִרְגַּ֖ז ע֑וֹד וְ⁠לֹֽא ־ יֹסִ֤יפוּ בְנֵֽי ־ עַוְלָה֙ לְ⁠עַנּוֹת֔⁠וֹ כַּ⁠אֲשֶׁ֖ר בָּ⁠רִאשׁוֹנָֽה ׃¹¹ וּ⁠לְ⁠מִן ־ הַ⁠יּ֗וֹם אֲשֶׁ֨ר צִוִּ֤יתִי שֹֽׁפְטִים֙ עַל ־ עַמִּ֣⁠י יִשְׂרָאֵ֔ל וַ⁠הֲנִיחֹ֥תִי לְ⁠ךָ֖ מִ⁠כָּל ־ אֹיְבֶ֑י⁠ךָ וְ⁠הִגִּ֤יד לְ⁠ךָ֙ יְהוָ֔ה כִּי ־ בַ֖יִת יַעֲשֶׂה ־ לְּ⁠ךָ֥ יְהוָֽה ׃¹² כִּ֣י ׀ יִמְלְא֣וּ יָמֶ֗י⁠ךָ וְ⁠שָֽׁכַבְתָּ֙ אֶת ־ אֲבֹתֶ֔י⁠ךָ וַ⁠הֲקִימֹתִ֤י אֶֽת ־ זַרְעֲ⁠ךָ֙ אַחֲרֶ֔י⁠ךָ אֲשֶׁ֥ר יֵצֵ֖א מִ⁠מֵּעֶ֑י⁠ךָ וַ⁠הֲכִינֹתִ֖י אֶת ־ מַמְלַכְתּֽ⁠וֹ ׃¹³ ה֥וּא יִבְנֶה ־ בַּ֖יִת לִ⁠שְׁמִ֑⁠י וְ⁠כֹנַנְתִּ֛י אֶת ־ כִּסֵּ֥א מַמְלַכְתּ֖⁠וֹ עַד ־ עוֹלָֽם ׃¹⁴ אֲנִי֙ אֶהְיֶה ־ לּ֣⁠וֹ לְ⁠אָ֔ב וְ⁠ה֖וּא יִהְיֶה ־ לִּ֣⁠י לְ⁠בֵ֑ן אֲשֶׁר֙ בְּ⁠הַ֣עֲוֺת֔⁠וֹ וְ⁠הֹֽכַחְתִּי⁠ו֙ בְּ⁠שֵׁ֣בֶט אֲנָשִׁ֔ים וּ⁠בְ⁠נִגְעֵ֖י בְּנֵ֥י אָדָֽם ׃¹⁵ וְ⁠חַסְדִּ֖⁠י לֹא ־ יָס֣וּר מִמֶּ֑⁠נּוּ כַּ⁠אֲשֶׁ֤ר הֲסִרֹ֨תִי֙ מֵ⁠עִ֣ם שָׁא֔וּל אֲשֶׁ֥ר הֲסִרֹ֖תִי מִ⁠לְּ⁠פָנֶֽי⁠ךָ ׃¹⁶ וְ⁠נֶאְמַ֨ן בֵּיתְ⁠ךָ֧ וּ⁠מַֽמְלַכְתְּ⁠ךָ֛ עַד ־ עוֹלָ֖ם לְ⁠פָנֶ֑י⁠ךָ כִּֽסְאֲ⁠ךָ֔ יִהְיֶ֥ה נָכ֖וֹן עַד ־ עוֹלָֽם ׃¹⁷ כְּ⁠כֹל֙ הַ⁠דְּבָרִ֣ים הָ⁠אֵ֔לֶּה וּ⁠כְ⁠כֹ֖ל הַ⁠חִזָּי֣וֹן הַ⁠זֶּ֑ה כֵּ֛ן דִּבֶּ֥ר נָתָ֖ן אֶל ־ דָּוִֽד ׃ס¹⁸ וַ⁠יָּבֹא֙ הַ⁠מֶּ֣לֶךְ דָּוִ֔ד וַ⁠יֵּ֖שֶׁב לִ⁠פְנֵ֣י יְהוָ֑ה וַ⁠יֹּ֗אמֶר מִ֣י אָנֹכִ֞י אֲדֹנָ֤⁠י יְהוִה֙ וּ⁠מִ֣י בֵיתִ֔⁠י כִּ֥י הֲבִיאֹתַ֖⁠נִי עַד ־ הֲלֹֽם ׃¹⁹ וַ⁠תִּקְטַן֩ ע֨וֹד זֹ֤את בְּ⁠עֵינֶ֨י⁠ךָ֙ אֲדֹנָ֣⁠י יְהוִ֔ה וַ⁠תְּדַבֵּ֛ר גַּ֥ם אֶל ־ בֵּֽית ־ עַבְדְּ⁠ךָ֖ לְ⁠מֵֽ⁠רָח֑וֹק וְ⁠זֹ֛את תּוֹרַ֥ת הָ⁠אָדָ֖ם אֲדֹנָ֥⁠י יְהוִֽה ׃²⁰ וּ⁠מַה ־ יּוֹסִ֥יף דָּוִ֛ד ע֖וֹד לְ⁠דַבֵּ֣ר אֵלֶ֑י⁠ךָ וְ⁠אַתָּ֛ה יָדַ֥עְתָּ אֶֽת ־ עַבְדְּ⁠ךָ֖ אֲדֹנָ֥⁠י יְהוִֽה ׃²¹ בַּ⁠עֲב֤וּר דְּבָֽרְ⁠ךָ֙ וּֽ⁠כְ⁠לִבְּ⁠ךָ֔ עָשִׂ֕יתָ אֵ֥ת כָּל ־ הַ⁠גְּדוּלָּ֖ה הַ⁠זֹּ֑את לְ⁠הוֹדִ֖יעַ אֶת ־ עַבְדֶּֽ⁠ךָ ׃²² עַל ־ כֵּ֥ן גָּדַ֖לְתָּ אֲדֹנָ֣⁠י יְהוִ֑ה כִּֽי ־ אֵ֣ין כָּמ֗וֹ⁠ךָ וְ⁠אֵ֤ין אֱלֹהִים֙ זֽוּלָתֶ֔⁠ךָ בְּ⁠כֹ֥ל אֲשֶׁר ־ שָׁמַ֖עְנוּ בְּ⁠אָזְנֵֽי⁠נוּ ׃²³ וּ⁠מִ֤י כְ⁠עַמְּ⁠ךָ֙ כְּ⁠יִשְׂרָאֵ֔ל גּ֥וֹי אֶחָ֖ד בָּ⁠אָ֑רֶץ אֲשֶׁ֣ר הָלְכֽוּ ־ אֱ֠לֹהִים לִ⁠פְדּֽוֹת ־ ל֨⁠וֹ לְ⁠עָ֜ם וְ⁠לָ⁠שׂ֧וּם ל֣⁠וֹ שֵׁ֗ם וְ⁠לַ⁠עֲשׂ֨וֹת לָ⁠כֶ֜ם הַ⁠גְּדוּלָּ֤ה וְ⁠נֹֽרָאוֹת֙ לְ⁠אַרְצֶ֔⁠ךָ מִ⁠פְּנֵ֣י עַמְּ⁠ךָ֗ אֲשֶׁ֨ר פָּדִ֤יתָ לְּ⁠ךָ֙ מִ⁠מִּצְרַ֔יִם גּוֹיִ֖ם וֵ⁠אלֹהָֽי⁠ו ׃²⁴ וַ⁠תְּכ֣וֹנֵֽן לְ֠⁠ךָ אֶת ־ עַמְּ⁠ךָ֨ יִשְׂרָאֵ֧ל ׀ לְ⁠ךָ֛ לְ⁠עָ֖ם עַד ־ עוֹלָ֑ם וְ⁠אַתָּ֣ה יְהוָ֔ה הָיִ֥יתָ לָ⁠הֶ֖ם לֵ⁠אלֹהִֽים ׃ס²⁵ וְ⁠עַתָּה֙ יְהוָ֣ה אֱלֹהִ֔ים הַ⁠דָּבָ֗ר אֲשֶׁ֨ר דִּבַּ֤רְתָּ עַֽל ־ עַבְדְּ⁠ךָ֙ וְ⁠עַל ־ בֵּית֔⁠וֹ הָקֵ֖ם עַד ־ עוֹלָ֑ם וַ⁠עֲשֵׂ֖ה כַּ⁠אֲשֶׁ֥ר דִּבַּֽרְתָּ ׃²⁶ וְ⁠יִגְדַּ֨ל שִׁמְ⁠ךָ֤ עַד ־ עוֹלָם֙ לֵ⁠אמֹ֔ר יְהוָ֣ה צְבָא֔וֹת אֱלֹהִ֖ים עַל ־ יִשְׂרָאֵ֑ל וּ⁠בֵית֙ עַבְדְּ⁠ךָ֣ דָוִ֔ד יִהְיֶ֥ה נָכ֖וֹן לְ⁠פָנֶֽי⁠ךָ ׃²⁷ כִּֽי ־ אַתָּה֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל גָּלִ֜יתָה אֶת ־ אֹ֤זֶן עַבְדְּ⁠ךָ֙ לֵ⁠אמֹ֔ר בַּ֖יִת אֶבְנֶה ־ לָּ֑⁠ךְ עַל ־ כֵּ֗ן מָצָ֤א עַבְדְּ⁠ךָ֙ אֶת ־ לִבּ֔⁠וֹ לְ⁠הִתְפַּלֵּ֣ל אֵלֶ֔י⁠ךָ אֶת ־ הַ⁠תְּפִלָּ֖ה הַ⁠זֹּֽאת ׃²⁸ וְ⁠עַתָּ֣ה ׀ אֲדֹנָ֣⁠י יְהוִ֗ה אַתָּה ־ הוּא֙ הָֽ⁠אֱלֹהִ֔ים וּ⁠דְבָרֶ֖י⁠ךָ יִהְי֣וּ אֱמֶ֑ת וַ⁠תְּדַבֵּר֙ אֶֽל ־ עַבְדְּ⁠ךָ֔ אֶת ־ הַ⁠טּוֹבָ֖ה הַ⁠זֹּֽאת ׃²⁹ וְ⁠עַתָּ֗ה הוֹאֵל֙ וּ⁠בָרֵךְ֙ אֶת ־ בֵּ֣ית עַבְדְּ⁠ךָ֔ לִ⁠הְי֥וֹת לְ⁠עוֹלָ֖ם לְ⁠פָנֶ֑י⁠ךָ כִּֽי ־ אַתָּ֞ה אֲדֹנָ֤⁠י יְהוִה֙ דִּבַּ֔רְתָּ וּ⁠מִ⁠בִּרְכָ֣תְ⁠ךָ֔ יְבֹרַ֥ךְ בֵּֽית ־ עַבְדְּ⁠ךָ֖ לְ⁠עוֹלָֽם ׃פ

Chapter 8

¹ וַֽ⁠יְהִי֙ אַֽחֲרֵי ־ כֵ֔ן וַ⁠יַּ֥ךְ דָּוִ֛ד אֶת ־ פְּלִשְׁתִּ֖ים וַ⁠יַּכְנִיעֵ֑⁠ם וַ⁠יִּקַּ֥ח דָּוִ֛ד אֶת ־ מֶ֥תֶג הָ⁠אַמָּ֖ה מִ⁠יַּ֥ד פְּלִשְׁתִּֽים ׃² וַ⁠יַּ֣ךְ אֶת ־ מוֹאָ֗ב וַֽ⁠יְמַדְּדֵ֤⁠ם בַּ⁠חֶ֨בֶל֙ הַשְׁכֵּ֣ב אוֹתָ֣⁠ם אַ֔רְצָ⁠ה וַ⁠יְמַדֵּ֤ד שְׁנֵֽי ־ חֲבָלִים֙ לְ⁠הָמִ֔ית וּ⁠מְלֹ֥א הַ⁠חֶ֖בֶל לְ⁠הַחֲי֑וֹת וַ⁠תְּהִ֤י מוֹאָב֙ לְ⁠דָוִ֔ד לַ⁠עֲבָדִ֖ים נֹשְׂאֵ֥י מִנְחָֽה ׃³ וַ⁠יַּ֣ךְ דָּוִ֔ד אֶת ־ הֲדַדְעֶ֥זֶר בֶּן ־ רְחֹ֖ב מֶ֣לֶךְ צוֹבָ֑ה בְּ⁠לֶכְתּ֕⁠וֹ לְ⁠הָשִׁ֥יב יָד֖⁠וֹ בִּֽ⁠נְהַר ־׃⁴ וַ⁠יִּלְכֹּ֨ד דָּוִ֜ד מִמֶּ֗⁠נּוּ אֶ֤לֶף וּ⁠שְׁבַע ־ מֵאוֹת֙ פָּרָשִׁ֔ים וְ⁠עֶשְׂרִ֥ים אֶ֖לֶף אִ֣ישׁ רַגְלִ֑י וַ⁠יְעַקֵּ֤ר דָּוִד֙ אֶת ־ כָּל ־ הָ⁠רֶ֔כֶב וַ⁠יּוֹתֵ֥ר מִמֶּ֖⁠נּוּ מֵ֥אָה רָֽכֶב ׃⁵ וַ⁠תָּבֹא֙ אֲרַ֣ם דַּמֶּ֔שֶׂק לַ⁠עְזֹ֕ר לַ⁠הֲדַדְעֶ֖זֶר מֶ֣לֶךְ צוֹבָ֑ה וַ⁠יַּ֤ךְ דָּוִד֙ בַּֽ⁠אֲרָ֔ם עֶשְׂרִֽים ־ וּ⁠שְׁנַ֥יִם אֶ֖לֶף אִֽישׁ ׃⁶ וַ⁠יָּ֨שֶׂם דָּוִ֤ד נְצִבִים֙ בַּ⁠אֲרַ֣ם דַּמֶּ֔שֶׂק וַ⁠תְּהִ֤י אֲרָם֙ לְ⁠דָוִ֔ד לַ⁠עֲבָדִ֖ים נוֹשְׂאֵ֣י מִנְחָ֑ה וַ⁠יֹּ֤שַׁע יְהוָה֙ אֶת ־ דָּוִ֔ד בְּ⁠כֹ֖ל אֲשֶׁ֥ר הָלָֽךְ ׃⁷ וַ⁠יִּקַּ֣ח דָּוִ֗ד אֵ֚ת שִׁלְטֵ֣י הַ⁠זָּהָ֔ב אֲשֶׁ֣ר הָי֔וּ אֶ֖ל עַבְדֵ֣י הֲדַדְעָ֑זֶר וַ⁠יְבִיאֵ֖⁠ם יְרוּשָׁלִָֽם ׃⁸ וּ⁠מִ⁠בֶּ֥טַח וּ⁠מִ⁠בֵּֽרֹתַ֖י עָרֵ֣י הֲדַדְעָ֑זֶר לָקַ֞ח הַ⁠מֶּ֧לֶךְ דָּוִ֛ד נְחֹ֖שֶׁת הַרְבֵּ֥ה מְאֹֽד ׃ס⁹ וַ⁠יִּשְׁמַ֕ע תֹּ֖עִי מֶ֣לֶךְ חֲמָ֑ת כִּ֚י הִכָּ֣ה דָוִ֔ד אֵ֖ת כָּל ־ חֵ֥יל הֲדַדְעָֽזֶר ׃¹⁰ וַ⁠יִּשְׁלַ֣ח תֹּ֣עִי אֶת ־ יֽוֹרָם ־ בְּנ֣⁠וֹ אֶל ־ הַ⁠מֶּֽלֶךְ ־ דָּ֠וִד לִ⁠שְׁאָל ־ ל֨⁠וֹ לְ⁠שָׁל֜וֹם וּֽ⁠לְ⁠בָרֲכ֗⁠וֹ עַל֩ אֲשֶׁ֨ר נִלְחַ֤ם בַּ⁠הֲדַדְעֶ֨זֶר֙ וַ⁠יַּכֵּ֔⁠הוּ כִּי ־ אִ֛ישׁ מִלְחֲמ֥וֹת תֹּ֖עִי הָיָ֣ה הֲדַדְעָ֑זֶר וּ⁠בְ⁠יָד֗⁠וֹ הָי֛וּ כְּלֵֽי ־ כֶ֥סֶף וּ⁠כְלֵֽי ־ זָהָ֖ב וּ⁠כְלֵ֥י נְחֹֽשֶׁת ׃¹¹ גַּם ־ אֹתָ֕⁠ם הִקְדִּ֛ישׁ הַ⁠מֶּ֥לֶךְ דָּוִ֖ד לַֽ⁠יהוָ֑ה עִם ־ הַ⁠כֶּ֤סֶף וְ⁠הַ⁠זָּהָב֙ אֲשֶׁ֣ר הִקְדִּ֔ישׁ מִ⁠כָּל ־ הַ⁠גּוֹיִ֖ם אֲשֶׁ֥ר כִּבֵּֽשׁ ׃¹² מֵ⁠אֲרָ֤ם וּ⁠מִ⁠מּוֹאָב֙ וּ⁠מִ⁠בְּנֵ֣י עַמּ֔וֹן וּ⁠מִ⁠פְּלִשְׁתִּ֖ים וּ⁠מֵֽ⁠עֲמָלֵ֑ק וּ⁠מִ⁠שְּׁלַ֛ל הֲדַדְעֶ֥זֶר בֶּן ־ רְחֹ֖ב מֶ֥לֶךְ צוֹבָֽה ׃¹³ וַ⁠יַּ֤עַשׂ דָּוִד֙ שֵׁ֔ם בְּ⁠שֻׁב֕⁠וֹ מֵ⁠הַכּוֹת֥⁠וֹ אֶת ־ אֲרָ֖ם בְּ⁠גֵיא ־ מֶ֑לַח שְׁמוֹנָ֥ה עָשָׂ֖ר אָֽלֶף ׃¹⁴ וַ⁠יָּ֨שֶׂם בֶּ⁠אֱד֜וֹם נְצִבִ֗ים בְּ⁠כָל ־ אֱדוֹם֙ שָׂ֣ם נְצִבִ֔ים וַ⁠יְהִ֥י כָל ־ אֱד֖וֹם עֲבָדִ֣ים לְ⁠דָוִ֑ד וַ⁠יּ֤וֹשַׁע יְהוָה֙ אֶת ־ דָּוִ֔ד בְּ⁠כֹ֖ל אֲשֶׁ֥ר הָלָֽךְ ׃¹⁵ וַ⁠יִּמְלֹ֥ךְ דָּוִ֖ד עַל ־ כָּל ־ יִשְׂרָאֵ֑ל וַ⁠יְהִ֣י דָוִ֗ד עֹשֶׂ֛ה מִשְׁפָּ֥ט וּ⁠צְדָקָ֖ה לְ⁠כָל ־ עַמּֽ⁠וֹ ׃¹⁶ וְ⁠יוֹאָ֥ב בֶּן ־ צְרוּיָ֖ה עַל ־ הַ⁠צָּבָ֑א וִ⁠יהוֹשָׁפָ֥ט בֶּן ־ אֲחִיל֖וּד מַזְכִּֽיר ׃¹⁷ וְ⁠צָד֧וֹק בֶּן ־ אֲחִיט֛וּב וַ⁠אֲחִימֶ֥לֶךְ בֶּן ־ אֶבְיָתָ֖ר כֹּהֲנִ֑ים וּ⁠שְׂרָיָ֖ה סוֹפֵֽר ׃¹⁸ וּ⁠בְנָיָ֨הוּ֙ בֶּן ־ יְה֣וֹיָדָ֔ע וְ⁠הַ⁠כְּרֵתִ֖י וְ⁠הַ⁠פְּלֵתִ֑י וּ⁠בְנֵ֥י דָוִ֖ד כֹּהֲנִ֥ים הָיֽוּ ׃פ

Chapter 9

¹ וַ⁠יֹּ֣אמֶר דָּוִ֔ד הֲ⁠כִ֣י יֶשׁ ־ ע֔וֹד אֲשֶׁ֥ר נוֹתַ֖ר לְ⁠בֵ֣ית שָׁא֑וּל וְ⁠אֶעֱשֶׂ֤ה עִמּ⁠וֹ֙ חֶ֔סֶד בַּ⁠עֲב֖וּר יְהוֹנָתָֽן ׃² וּ⁠לְ⁠בֵ֨ית שָׁא֥וּל עֶ֨בֶד֙ וּ⁠שְׁמ֣⁠וֹ צִיבָ֔א וַ⁠יִּקְרְאוּ ־ ל֖⁠וֹ אֶל ־ דָּוִ֑ד וַ⁠יֹּ֨אמֶר הַ⁠מֶּ֧לֶךְ אֵלָ֛י⁠ו הַ⁠אַתָּ֥ה צִיבָ֖א וַ⁠יֹּ֥אמֶר עַבְדֶּֽ⁠ךָ ׃³ וַ⁠יֹּ֣אמֶר הַ⁠מֶּ֗לֶךְ הַ⁠אֶ֨פֶס ע֥וֹד אִישׁ֙ לְ⁠בֵ֣ית שָׁא֔וּל וְ⁠אֶעֱשֶׂ֥ה עִמּ֖⁠וֹ חֶ֣סֶד אֱלֹהִ֑ים וַ⁠יֹּ֤אמֶר צִיבָא֙ אֶל ־ הַ⁠מֶּ֔לֶךְ ע֛וֹד בֵּ֥ן לִ⁠יהוֹנָתָ֖ן נְכֵ֥ה רַגְלָֽיִם ׃⁴ וַ⁠יֹּֽאמֶר ־ ל֥⁠וֹ הַ⁠מֶּ֖לֶךְ אֵיפֹ֣ה ה֑וּא וַ⁠יֹּ֤אמֶר צִיבָא֙ אֶל ־ הַ⁠מֶּ֔לֶךְ הִנֵּה ־ ה֗וּא בֵּ֛ית מָכִ֥יר בֶּן ־ עַמִּיאֵ֖ל בְּ⁠ל֥וֹ דְבָֽר ׃⁵ וַ⁠יִּשְׁלַ֖ח הַ⁠מֶּ֣לֶךְ דָּוִ֑ד וַ⁠יִּקָּחֵ֗⁠הוּ מִ⁠בֵּ֛ית מָכִ֥יר בֶּן ־ עַמִּיאֵ֖ל מִ⁠לּ֥וֹ דְבָֽר ׃⁶ וַ֠⁠יָּבֹא מְפִיבֹ֨שֶׁת בֶּן ־ יְהוֹנָתָ֤ן בֶּן ־ שָׁאוּל֙ אֶל ־ דָּוִ֔ד וַ⁠יִּפֹּ֥ל עַל ־ פָּנָ֖י⁠ו וַ⁠יִּשְׁתָּ֑חוּ וַ⁠יֹּ֤אמֶר דָּוִד֙ מְפִיבֹ֔שֶׁת וַ⁠יֹּ֖אמֶר הִנֵּ֥ה עַבְדֶּֽ⁠ךָ ׃⁷ וַ⁠יֹּאמֶר֩ ל֨⁠וֹ דָוִ֜ד אַל ־ תִּירָ֗א כִּ֣י עָשֹׂה֩ אֶעֱשֶׂ֨ה עִמְּ⁠ךָ֥ חֶ֨סֶד֙ בַּֽ⁠עֲבוּר֙ יְהוֹנָתָ֣ן אָבִ֔י⁠ךָ וַ⁠הֲשִׁבֹתִ֣י לְ⁠ךָ֔ אֶֽת ־ כָּל ־ שְׂדֵ֖ה שָׁא֣וּל אָבִ֑י⁠ךָ וְ⁠אַתָּ֗ה תֹּ֥אכַל לֶ֛חֶם עַל ־ שֻׁלְחָנִ֖⁠י תָּמִֽיד ׃⁸ וַ⁠יִּשְׁתַּ֕חוּ וַ⁠יֹּ֖אמֶר מֶ֣ה עַבְדֶּ֑⁠ךָ כִּ֣י פָנִ֔יתָ אֶל ־ הַ⁠כֶּ֥לֶב הַ⁠מֵּ֖ת אֲשֶׁ֥ר כָּמֽוֹ⁠נִי ׃⁹ וַ⁠יִּקְרָ֣א הַ⁠מֶּ֗לֶךְ אֶל ־ צִיבָ֛א נַ֥עַר שָׁא֖וּל וַ⁠יֹּ֣אמֶר אֵלָ֑י⁠ו כֹּל֩ אֲשֶׁ֨ר הָיָ֤ה לְ⁠שָׁאוּל֙ וּ⁠לְ⁠כָל ־ בֵּית֔⁠וֹ נָתַ֖תִּי לְ⁠בֶן ־ אֲדֹנֶֽי⁠ךָ ׃¹⁰ וְ⁠עָבַ֣דְתָּ לּ֣⁠וֹ אֶֽת ־ הָ⁠אֲדָמָ֡ה אַתָּה֩ וּ⁠בָנֶ֨י⁠ךָ וַ⁠עֲבָדֶ֜י⁠ךָ וְ⁠הֵבֵ֗אתָ וְ⁠הָיָ֨ה לְ⁠בֶן ־ אֲדֹנֶ֤י⁠ךָ לֶּ֨חֶם֙ וַ⁠אֲכָל֔⁠וֹ וּ⁠מְפִיבֹ֨שֶׁת֙ בֶּן ־ אֲדֹנֶ֔י⁠ךָ יֹאכַ֥ל תָּמִ֛יד לֶ֖חֶם עַל ־ שֻׁלְחָנִ֑⁠י וּ⁠לְ⁠צִיבָ֗א חֲמִשָּׁ֥ה עָשָׂ֛ר בָּנִ֖ים וְ⁠עֶשְׂרִ֥ים עֲבָדִֽים ׃¹¹ וַ⁠יֹּ֤אמֶר צִיבָא֙ אֶל ־ הַ⁠מֶּ֔לֶךְ כְּ⁠כֹל֩ אֲשֶׁ֨ר יְצַוֶּ֜ה אֲדֹנִ֤⁠י הַ⁠מֶּ֨לֶךְ֙ אֶת ־ עַבְדּ֔⁠וֹ כֵּ֖ן יַעֲשֶׂ֣ה עַבְדֶּ֑⁠ךָ וּ⁠מְפִיבֹ֗שֶׁת אֹכֵל֙ עַל ־ שֻׁלְחָנִ֔⁠י כְּ⁠אַחַ֖ד מִ⁠בְּנֵ֥י הַ⁠מֶּֽלֶךְ ׃¹² וְ⁠לִ⁠מְפִיבֹ֥שֶׁת בֵּן ־ קָטָ֖ן וּ⁠שְׁמ֣⁠וֹ מִיכָ֑א וְ⁠כֹל֙ מוֹשַׁ֣ב בֵּית ־ צִיבָ֔א עֲבָדִ֖ים לִ⁠מְפִיבֹֽשֶׁת ׃¹³ וּ⁠מְפִיבֹ֗שֶׁת יֹשֵׁב֙ בִּ⁠יר֣וּשָׁלִַ֔ם כִּ֣י עַל ־ שֻׁלְחַ֥ן הַ⁠מֶּ֛לֶךְ תָּמִ֖יד ה֣וּא אֹכֵ֑ל וְ⁠ה֥וּא פִסֵּ֖חַ שְׁתֵּ֥י רַגְלָֽי⁠ו ׃פ

Chapter 10

¹ וַֽ⁠יְהִי֙ אַֽחֲרֵי ־ כֵ֔ן וַ⁠יָּ֕מָת מֶ֖לֶךְ בְּנֵ֣י עַמּ֑וֹן וַ⁠יִּמְלֹ֛ךְ חָנ֥וּן בְּנ֖⁠וֹ תַּחְתָּֽי⁠ו ׃² וַ⁠יֹּ֨אמֶר דָּוִ֜ד אֶעֱשֶׂה ־ חֶ֣סֶד ׀ עִם ־ חָנ֣וּן בֶּן ־ נָחָ֗שׁ כַּ⁠אֲשֶׁר֩ עָשָׂ֨ה אָבִ֤י⁠ו עִמָּדִ⁠י֙ חֶ֔סֶד וַ⁠יִּשְׁלַ֨ח דָּוִ֧ד לְ⁠נַחֲמ֛⁠וֹ בְּ⁠יַד ־ עֲבָדָ֖י⁠ו אֶל ־ אָבִ֑י⁠ו וַ⁠יָּבֹ֨אוּ֙ עַבְדֵ֣י דָוִ֔ד אֶ֖רֶץ בְּנֵ֥י עַמּֽוֹן ׃³ וַ⁠יֹּאמְרוּ֩ שָׂרֵ֨י בְנֵֽי ־ עַמּ֜וֹן אֶל ־ חָנ֣וּן אֲדֹֽנֵי⁠הֶ֗ם הַֽ⁠מְכַבֵּ֨ד דָּוִ֤ד אֶת ־ אָבִ֨י⁠ךָ֙ בְּ⁠עֵינֶ֔י⁠ךָ כִּֽי ־ שָׁלַ֥ח לְ⁠ךָ֖ מְנַֽחֲמִ֑ים הֲ֠⁠לוֹא בַּ⁠עֲב֞וּר חֲק֤וֹר אֶת ־ הָ⁠עִיר֙ וּ⁠לְ⁠רַגְּלָ֣⁠הּ וּ⁠לְ⁠הָפְכָ֔⁠הּ שָׁלַ֥ח דָּוִ֛ד אֶת ־ עֲבָדָ֖י⁠ו אֵלֶֽי⁠ךָ ׃⁴ וַ⁠יִּקַּ֨ח חָנ֜וּן אֶת ־ עַבְדֵ֣י דָוִ֗ד וַ⁠יְגַלַּח֙ אֶת ־ חֲצִ֣י זְקָנָ֔⁠ם וַ⁠יִּכְרֹ֧ת אֶת ־ מַדְוֵי⁠הֶ֛ם בַּ⁠חֵ֖צִי עַ֣ד שְׁתֽוֹתֵי⁠הֶ֑ם וַֽ⁠יְשַׁלְּחֵֽ⁠ם ׃⁵ וַ⁠יַּגִּ֤דוּ לְ⁠דָוִד֙ וַ⁠יִּשְׁלַ֣ח לִ⁠קְרָאתָ֔⁠ם כִּֽי ־ הָי֥וּ הָ⁠אֲנָשִׁ֖ים נִכְלָמִ֣ים מְאֹ֑ד וַ⁠יֹּ֤אמֶר הַ⁠מֶּ֨לֶךְ֙ שְׁב֣וּ בִֽ⁠ירֵח֔וֹ עַד ־ יְצַמַּ֥ח זְקַנְ⁠כֶ֖ם וְ⁠שַׁבְתֶּֽם ׃⁶ וַ⁠יִּרְאוּ֙ בְּנֵ֣י עַמּ֔וֹן כִּ֥י נִבְאֲשׁ֖וּ בְּ⁠דָוִ֑ד וַ⁠יִּשְׁלְח֣וּ בְנֵֽי ־ עַמּ֡וֹן וַ⁠יִּשְׂכְּרוּ֩ אֶת ־ אֲרַ֨ם בֵּית ־ רְח֜וֹב וְ⁠אֶת ־ אֲרַ֣ם צוֹבָ֗א עֶשְׂרִ֥ים אֶ֨לֶף֙ רַגְלִ֔י וְ⁠אֶת ־ מֶ֤לֶךְ מַֽעֲכָה֙ אֶ֣לֶף אִ֔ישׁ וְ⁠אִ֣ישׁ ט֔וֹב שְׁנֵים ־ עָשָׂ֥ר אֶ֖לֶף אִֽישׁ ׃⁷ וַ⁠יִּשְׁמַ֖ע דָּוִ֑ד וַ⁠יִּשְׁלַח֙ אֶת ־ יוֹאָ֔ב וְ⁠אֵ֥ת כָּל ־ הַ⁠צָּבָ֖א הַ⁠גִּבֹּרִֽים ׃⁸ וַ⁠יֵּֽצְאוּ֙ בְּנֵ֣י עַמּ֔וֹן וַ⁠יַּעַרְכ֥וּ מִלְחָמָ֖ה פֶּ֣תַח הַ⁠שָּׁ֑עַר וַ⁠אֲרַ֨ם צוֹבָ֤א וּ⁠רְחוֹב֙ וְ⁠אִֽישׁ ־ ט֣וֹב וּ⁠מַֽעֲכָ֔ה לְ⁠בַדָּ֖⁠ם בַּ⁠שָּׂדֶֽה ׃⁹ וַ⁠יַּ֣רְא יוֹאָ֗ב כִּֽי ־ הָיְתָ֤ה אֵלָי⁠ו֙ פְּנֵ֣י הַ⁠מִּלְחָמָ֔ה מִ⁠פָּנִ֖ים וּ⁠מֵֽ⁠אָח֑וֹר וַ⁠יִּבְחַ֗ר מִ⁠כֹּל֙ בְּחוּרֵ֣י יִשְׂרָאֵ֔ל ¹ וַֽ⁠יַּעֲרֹ֖ךְ לִ⁠קְרַ֥את אֲרָֽם ׃¹⁰ וְ⁠אֵת֙ יֶ֣תֶר הָ⁠עָ֔ם נָתַ֕ן בְּ⁠יַ֖ד אַבְשַׁ֣י אָחִ֑י⁠ו וַֽ⁠יַּעֲרֹ֕ךְ לִ⁠קְרַ֖את בְּנֵ֥י עַמּֽוֹן ׃¹¹ וַ⁠יֹּ֗אמֶר אִם ־ תֶּחֱזַ֤ק אֲרָם֙ מִמֶּ֔⁠נִּי וְ⁠הָיִ֥תָה לִּ֖⁠י לִֽ⁠ישׁוּעָ֑ה וְ⁠אִם ־ בְּנֵ֤י עַמּוֹן֙ יֶחֱזְק֣וּ מִמְּ⁠ךָ֔ וְ⁠הָלַכְתִּ֖י לְ⁠הוֹשִׁ֥יעַֽ לָֽ⁠ךְ ׃¹² חֲזַ֤ק וְ⁠נִתְחַזַּק֙ בְּעַד ־ עַמֵּ֔⁠נוּ וּ⁠בְעַ֖ד עָרֵ֣י אֱלֹהֵ֑י⁠נוּ וַֽ⁠יהוָ֔ה יַעֲשֶׂ֥ה הַ⁠טּ֖וֹב בְּ⁠עֵינָֽי⁠ו ׃¹³ וַ⁠יִּגַּ֣שׁ יוֹאָ֗ב וְ⁠הָ⁠עָם֙ אֲשֶׁ֣ר עִמּ֔⁠וֹ לַ⁠מִּלְחָמָ֖ה בַּֽ⁠אֲרָ֑ם וַ⁠יָּנֻ֖סוּ מִ⁠פָּנָֽי⁠ו ׃¹⁴ וּ⁠בְנֵ֨י עַמּ֤וֹן רָאוּ֙ כִּי ־ נָ֣ס אֲרָ֔ם וַ⁠יָּנֻ֨סוּ֙ מִ⁠פְּנֵ֣י אֲבִישַׁ֔י וַ⁠יָּבֹ֖אוּ הָ⁠עִ֑יר וַ⁠יָּ֣שָׁב יוֹאָ֗ב מֵ⁠עַל֙ בְּנֵ֣י עַמּ֔וֹן וַ⁠יָּבֹ֖א יְרוּשָׁלִָֽם ׃¹⁵ וַ⁠יַּ֣רְא אֲרָ֔ם כִּ֥י נִגַּ֖ף לִ⁠פְנֵ֣י יִשְׂרָאֵ֑ל וַ⁠יֵּאָסְפ֖וּ יָֽחַד ׃¹⁶ וַ⁠יִּשְׁלַ֣ח הֲדַדְעֶ֗זֶר וַ⁠יֹּצֵ֤א אֶת ־ אֲרָם֙ אֲשֶׁר֙ מֵ⁠עֵ֣בֶר הַ⁠נָּהָ֔ר וַ⁠יָּבֹ֖אוּ חֵילָ֑ם וְ⁠שׁוֹבַ֛ךְ שַׂר ־ צְבָ֥א הֲדַדְעֶ֖זֶר לִ⁠פְנֵי⁠הֶֽם ׃¹⁷ וַ⁠יֻּגַּ֣ד לְ⁠דָוִ֗ד ס וַ⁠יֶּאֱסֹ֤ף אֶת ־ כָּל ־ יִשְׂרָאֵל֙ וַ⁠יַּעֲבֹ֣ר אֶת ־ הַ⁠יַּרְדֵּ֔ן וַ⁠יָּבֹ֖א חֵלָ֑אמָ⁠ה וַ⁠יַּעַרְכ֤וּ אֲרָם֙ לִ⁠קְרַ֣את דָּוִ֔ד וַ⁠יִּלָּחֲמ֖וּ עִמּֽ⁠וֹ ׃¹⁸ וַ⁠יָּ֣נָס אֲרָם֮ מִ⁠פְּנֵ֣י יִשְׂרָאֵל֒ וַ⁠יַּהֲרֹ֨ג דָּוִ֜ד מֵ⁠אֲרָ֗ם שְׁבַ֤ע מֵאוֹת֙ רֶ֔כֶב וְ⁠אַרְבָּעִ֥ים אֶ֖לֶף פָּרָשִׁ֑ים וְ⁠אֵ֨ת שׁוֹבַ֧ךְ שַׂר ־ צְבָא֛⁠וֹ הִכָּ֖ה וַ⁠יָּ֥מָת שָֽׁם ׃¹⁹ וַ⁠יִּרְא֨וּ כָֽל ־ הַ⁠מְּלָכִ֜ים עַבְדֵ֣י הֲדַדְעֶ֗זֶר כִּ֤י נִגְּפוּ֙ לִ⁠פְנֵ֣י יִשְׂרָאֵ֔ל וַ⁠יַּשְׁלִ֥מוּ אֶת ־ יִשְׂרָאֵ֖ל וַ⁠יַּֽעַבְד֑וּ⁠ם וַ⁠יִּֽרְא֣וּ אֲרָ֔ם לְ⁠הוֹשִׁ֥יעַ ע֖וֹד אֶת ־ בְּנֵ֥י עַמּֽוֹן ׃פ

¹K ב⁠ישראל

Chapter 11

¹ וַ⁠יְהִי֩ לִ⁠תְשׁוּבַ֨ת הַ⁠שָּׁנָ֜ה לְ⁠עֵ֣ת ׀ צֵ֣את הַ⁠מַּלְאֿכִ֗ים וַ⁠יִּשְׁלַ֣ח דָּוִ֡ד אֶת ־ יוֹאָב֩ וְ⁠אֶת ־ עֲבָדָ֨י⁠ו עִמּ֜⁠וֹ וְ⁠אֶת ־ כָּל ־ יִשְׂרָאֵ֗ל וַ⁠יַּשְׁחִ֨תוּ֙ אֶת ־ בְּנֵ֣י עַמּ֔וֹן וַ⁠יָּצֻ֖רוּ עַל ־ רַבָּ֑ה וְ⁠דָוִ֖ד יוֹשֵׁ֥ב בִּ⁠ירוּשָׁלִָֽם ׃ס² וַ⁠יְהִ֣י ׀ לְ⁠עֵ֣ת הָ⁠עֶ֗רֶב וַ⁠יָּ֨קָם דָּוִ֜ד מֵ⁠עַ֤ל מִשְׁכָּב⁠וֹ֙ וַ⁠יִּתְהַלֵּךְ֙ עַל ־ גַּ֣ג בֵּית ־ הַ⁠מֶּ֔לֶךְ וַ⁠יַּ֥רְא אִשָּׁ֛ה רֹחֶ֖צֶת מֵ⁠עַ֣ל הַ⁠גָּ֑ג וְ⁠הָ֣⁠אִשָּׁ֔ה טוֹבַ֥ת מַרְאֶ֖ה מְאֹֽד ׃³ וַ⁠יִּשְׁלַ֣ח דָּוִ֔ד וַ⁠יִּדְרֹ֖שׁ לָֽ⁠אִשָּׁ֑ה וַ⁠יֹּ֗אמֶר הֲ⁠לוֹא ־ זֹאת֙ בַּת ־ שֶׁ֣בַע בַּת ־ אֱלִיעָ֔ם אֵ֖שֶׁת אוּרִיָּ֥ה הַ⁠חִתִּֽי ׃⁴ וַ⁠יִּשְׁלַח֩ דָּוִ֨ד מַלְאָכִ֜ים וַ⁠יִּקָּחֶ֗⁠הָ וַ⁠תָּב֤וֹא אֵלָי⁠ו֙ וַ⁠יִּשְׁכַּ֣ב עִמָּ֔⁠הּ וְ⁠הִ֥יא מִתְקַדֶּ֖שֶׁת מִ⁠טֻּמְאָתָ֑⁠הּ וַ⁠תָּ֖שָׁב אֶל ־ בֵּיתָֽ⁠הּ ׃⁵ וַ⁠תַּ֖הַר הָֽ⁠אִשָּׁ֑ה וַ⁠תִּשְׁלַח֙ וַ⁠תַּגֵּ֣ד לְ⁠דָוִ֔ד וַ⁠תֹּ֖אמֶר הָרָ֥ה אָנֹֽכִי ׃⁶ וַ⁠יִּשְׁלַ֤ח דָּוִד֙ אֶל ־ יוֹאָ֔ב שְׁלַ֣ח אֵלַ֔⁠י אֶת ־ אֽוּרִיָּ֖ה הַ⁠חִתִּ֑י וַ⁠יִּשְׁלַ֥ח יוֹאָ֛ב אֶת ־ אֽוּרִיָּ֖ה אֶל ־ דָּוִֽד ׃⁷ וַ⁠יָּבֹ֥א אוּרִיָּ֖ה אֵלָ֑י⁠ו וַ⁠יִּשְׁאַ֣ל דָּוִ֗ד לִ⁠שְׁל֤וֹם יוֹאָב֙ וְ⁠לִ⁠שְׁל֣וֹם הָ⁠עָ֔ם וְ⁠לִ⁠שְׁל֖וֹם הַ⁠מִּלְחָמָֽה ׃⁸ וַ⁠יֹּ֤אמֶר דָּוִד֙ לְ⁠א֣וּרִיָּ֔ה רֵ֥ד לְ⁠בֵיתְ⁠ךָ֖ וּ⁠רְחַ֣ץ רַגְלֶ֑י⁠ךָ וַ⁠יֵּצֵ֤א אֽוּרִיָּה֙ מִ⁠בֵּ֣ית הַ⁠מֶּ֔לֶךְ וַ⁠תֵּצֵ֥א אַחֲרָ֖י⁠ו מַשְׂאַ֥ת הַ⁠מֶּֽלֶךְ ׃⁹ וַ⁠יִּשְׁכַּ֣ב אוּרִיָּ֗ה פֶּ֚תַח בֵּ֣ית הַ⁠מֶּ֔לֶךְ אֵ֖ת כָּל ־ עַבְדֵ֣י אֲדֹנָ֑י⁠ו וְ⁠לֹ֥א יָרַ֖ד אֶל ־ בֵּיתֽ⁠וֹ ׃¹⁰ וַ⁠יַּגִּ֤דוּ לְ⁠דָוִד֙ לֵ⁠אמֹ֔ר לֹֽא ־ יָרַ֥ד אוּרִיָּ֖ה אֶל ־ בֵּית֑⁠וֹ וַ⁠יֹּ֨אמֶר דָּוִ֜ד אֶל ־ אוּרִיָּ֗ה הֲ⁠ל֤וֹא מִ⁠דֶּ֨רֶךְ֙ אַתָּ֣ה בָ֔א מַדּ֖וּעַ לֹֽא ־ יָרַ֥דְתָּ אֶל ־ בֵּיתֶֽ⁠ךָ ׃¹¹ וַ⁠יֹּ֨אמֶר אוּרִיָּ֜ה אֶל ־ דָּוִ֗ד הָ֠⁠אָרוֹן וְ⁠יִשְׂרָאֵ֨ל וִֽ⁠יהוּדָ֜ה יֹשְׁבִ֣ים בַּ⁠סֻּכּ֗וֹת וַ⁠אדֹנִ֨⁠י יוֹאָ֜ב וְ⁠עַבְדֵ֤י אֲדֹנִ֨⁠י עַל ־ פְּנֵ֤י הַ⁠שָּׂדֶה֙ חֹנִ֔ים וַ⁠אֲנִ֞י אָב֧וֹא אֶל ־ בֵּיתִ֛⁠י לֶ⁠אֱכֹ֥ל וְ⁠לִ⁠שְׁתּ֖וֹת וְ⁠לִ⁠שְׁכַּ֣ב עִם ־ אִשְׁתִּ֑⁠י חַיֶּ֨⁠ךָ֙ וְ⁠חֵ֣י נַפְשֶׁ֔⁠ךָ אִֽם ־ אֶעֱשֶׂ֖ה אֶת ־ הַ⁠דָּבָ֥ר הַ⁠זֶּֽה ׃¹² וַ⁠יֹּ֨אמֶר דָּוִ֜ד אֶל ־ אוּרִיָּ֗ה שֵׁ֥ב בָּ⁠זֶ֛ה גַּם ־ הַ⁠יּ֖וֹם וּ⁠מָחָ֣ר אֲשַׁלְּחֶ֑⁠ךָּ וַ⁠יֵּ֨שֶׁב אוּרִיָּ֧ה בִ⁠ירוּשָׁלִַ֛ם בַּ⁠יּ֥וֹם הַ⁠ה֖וּא וּ⁠מִֽ⁠מָּחֳרָֽת ׃¹³ וַ⁠יִּקְרָא ־ ל֣⁠וֹ דָוִ֗ד וַ⁠יֹּ֧אכַל לְ⁠פָנָ֛י⁠ו וַ⁠יֵּ֖שְׁתְּ וַֽ⁠יְשַׁכְּרֵ֑⁠הוּ וַ⁠יֵּצֵ֣א בָ⁠עֶ֗רֶב לִ⁠שְׁכַּ֤ב בְּ⁠מִשְׁכָּב⁠וֹ֙ עִם ־ עַבְדֵ֣י אֲדֹנָ֔י⁠ו וְ⁠אֶל ־ בֵּית֖⁠וֹ לֹ֥א יָרָֽד ׃¹⁴ וַ⁠יְהִ֣י בַ⁠בֹּ֔קֶר וַ⁠יִּכְתֹּ֥ב דָּוִ֛ד סֵ֖פֶר אֶל ־ יוֹאָ֑ב וַ⁠יִּשְׁלַ֖ח בְּ⁠יַ֥ד אוּרִיָּֽה ׃¹⁵ וַ⁠יִּכְתֹּ֥ב בַּ⁠סֵּ֖פֶר לֵ⁠אמֹ֑ר הָב֣וּ אֶת ־ אֽוּרִיָּ֗ה אֶל ־ מוּל֙ פְּנֵ֤י הַ⁠מִּלְחָמָה֙ הַֽ⁠חֲזָקָ֔ה וְ⁠שַׁבְתֶּ֥ם מֵ⁠אַחֲרָ֖י⁠ו וְ⁠נִכָּ֥ה וָ⁠מֵֽת ׃ס¹⁶ וַ⁠יְהִ֕י בִּ⁠שְׁמ֥וֹר יוֹאָ֖ב אֶל ־ הָ⁠עִ֑יר וַ⁠יִּתֵּן֙ אֶת ־ א֣וּרִיָּ֔ה אֶל ־ הַ⁠מָּקוֹם֙ אֲשֶׁ֣ר יָדַ֔ע כִּ֥י אַנְשֵׁי ־ חַ֖יִל שָֽׁם ׃¹⁷ וַ⁠יֵּ֨צְא֜וּ אַנְשֵׁ֤י הָ⁠עִיר֙ וַ⁠יִּלָּחֲמ֣וּ אֶת ־ יוֹאָ֔ב וַ⁠יִּפֹּ֥ל מִן ־ הָ⁠עָ֖ם מֵ⁠עַבְדֵ֣י דָוִ֑ד וַ⁠יָּ֕מָת גַּ֖ם אוּרִיָּ֥ה הַ⁠חִתִּֽי ׃¹⁸ וַ⁠יִּשְׁלַ֖ח יוֹאָ֑ב וַ⁠יַּגֵּ֣ד לְ⁠דָוִ֔ד אֶת ־ כָּל ־ דִּבְרֵ֖י הַ⁠מִּלְחָמָֽה ׃¹⁹ וַ⁠יְצַ֥ו אֶת ־ הַ⁠מַּלְאָ֖ךְ לֵ⁠אמֹ֑ר כְּ⁠כַלּוֹתְ⁠ךָ֗ אֵ֛ת כָּל ־ דִּבְרֵ֥י הַ⁠מִּלְחָמָ֖ה לְ⁠דַבֵּ֥ר אֶל ־ הַ⁠מֶּֽלֶךְ ׃²⁰ וְ⁠הָיָ֗ה אִֽם ־ תַּעֲלֶה֙ חֲמַ֣ת הַ⁠מֶּ֔לֶךְ וְ⁠אָמַ֣ר לְ⁠ךָ֔ מַדּ֛וּעַ נִגַּשְׁתֶּ֥ם אֶל ־ הָ⁠עִ֖יר לְ⁠הִלָּחֵ֑ם הֲ⁠ל֣וֹא יְדַעְתֶּ֔ם אֵ֥ת אֲשֶׁר ־ יֹר֖וּ מֵ⁠עַ֥ל הַ⁠חוֹמָֽה ׃²¹ מִֽי ־ הִכָּ֞ה אֶת ־ אֲבִימֶ֣לֶךְ בֶּן ־ יְרֻבֶּ֗שֶׁת הֲ⁠לֽוֹא ־ אִשָּׁ֡ה הִשְׁלִ֣יכָה עָלָי⁠ו֩ פֶּ֨לַח רֶ֜כֶב מֵ⁠עַ֤ל הַֽ⁠חוֹמָה֙ וַ⁠יָּ֣מָת בְּ⁠תֵבֵ֔ץ לָ֥⁠מָּה נִגַּשְׁתֶּ֖ם אֶל ־ הַֽ⁠חוֹמָ֑ה וְ⁠אָ֣מַרְתָּ֔ גַּ֗ם עַבְדְּ⁠ךָ֛ אוּרִיָּ֥ה הַ⁠חִתִּ֖י מֵֽת ׃²² וַ⁠יֵּ֖לֶךְ הַ⁠מַּלְאָ֑ךְ וַ⁠יָּבֹא֙ וַ⁠יַּגֵּ֣ד לְ⁠דָוִ֔ד אֵ֛ת כָּל ־ אֲשֶׁ֥ר שְׁלָח֖⁠וֹ יוֹאָֽב ׃²³ וַ⁠יֹּ֤אמֶר הַ⁠מַּלְאָךְ֙ אֶל ־ דָּוִ֔ד כִּֽי ־ גָבְר֤וּ עָלֵ֨י⁠נוּ֙ הָֽ⁠אֲנָשִׁ֔ים וַ⁠יֵּצְא֥וּ אֵלֵ֖י⁠נוּ הַ⁠שָּׂדֶ֑ה וַ⁠נִּהְיֶ֥ה עֲלֵי⁠הֶ֖ם עַד ־ פֶּ֥תַח הַ⁠שָּֽׁעַר ׃²⁴ וַיֹּר֨וּ ¹ הַמּוֹרִ֤ים ² אֶל ־ עֲבָדֶ֨⁠ךָ֙ מֵ⁠עַ֣ל הַ⁠חוֹמָ֔ה וַ⁠יָּמ֖וּתוּ מֵ⁠עַבְדֵ֣י הַ⁠מֶּ֑לֶךְ וְ⁠גַ֗ם עַבְדְּ⁠ךָ֛ אוּרִיָּ֥ה הַ⁠חִתִּ֖י מֵֽת ׃ס²⁵ וַ⁠יֹּ֨אמֶר דָּוִ֜ד אֶל ־ הַ⁠מַּלְאָ֗ךְ כֹּֽה ־ תֹאמַ֤ר אֶל ־ יוֹאָב֙ אַל ־ יֵרַ֤ע בְּ⁠עֵינֶ֨י⁠ךָ֙ אֶת ־ הַ⁠דָּבָ֣ר הַ⁠זֶּ֔ה כִּֽי ־ כָ⁠זֹ֥ה וְ⁠כָ⁠זֶ֖ה תֹּאכַ֣ל הֶ⁠חָ֑רֶב הַחֲזֵ֨ק מִלְחַמְתְּ⁠ךָ֧ אֶל ־ הָ⁠עִ֛יר וְ⁠הָרְסָ֖⁠הּ וְ⁠חַזְּקֵֽ⁠הוּ ׃²⁶ וַ⁠תִּשְׁמַע֙ אֵ֣שֶׁת אֽוּרִיָּ֔ה כִּי ־ מֵ֖ת אוּרִיָּ֣ה אִישָׁ֑⁠הּ וַ⁠תִּסְפֹּ֖ד עַל ־ בַּעְלָֽ⁠הּ ׃²⁷ וַ⁠יַּעֲבֹ֣ר הָ⁠אֵ֗בֶל וַ⁠יִּשְׁלַ֨ח דָּוִ֜ד וַ⁠יַּאַסְפָ֤⁠הּ אֶל ־ בֵּית⁠וֹ֙ וַ⁠תְּהִי ־ ל֣⁠וֹ לְ⁠אִשָּׁ֔ה וַ⁠תֵּ֥לֶד ל֖⁠וֹ בֵּ֑ן וַ⁠יֵּ֧רַע הַ⁠דָּבָ֛ר אֲשֶׁר ־ עָשָׂ֥ה דָוִ֖ד בְּ⁠עֵינֵ֥י יְהוָֽה ׃פ

¹K ו⁠יראו

²K ה⁠מוראים

Chapter 12

¹ וַ⁠יִּשְׁלַ֧ח יְהוָ֛ה אֶת ־ נָתָ֖ן אֶל ־ דָּוִ֑ד וַ⁠יָּבֹ֣א אֵלָ֗י⁠ו וַ⁠יֹּ֤אמֶר ל⁠וֹ֙ שְׁנֵ֣י אֲנָשִׁ֗ים הָיוּ֙ בְּ⁠עִ֣יר אֶחָ֔ת אֶחָ֥ד עָשִׁ֖יר וְ⁠אֶחָ֥ד רָֽאשׁ ׃² לְ⁠עָשִׁ֗יר הָיָ֛ה צֹ֥אן וּ⁠בָקָ֖ר הַרְבֵּ֥ה מְאֹֽד ׃³ וְ⁠לָ⁠רָ֣שׁ אֵֽין ־ כֹּ֗ל כִּי֩ אִם ־ כִּבְשָׂ֨ה אַחַ֤ת קְטַנָּה֙ אֲשֶׁ֣ר קָנָ֔ה וַ⁠יְחַיֶּ֕⁠הָ וַ⁠תִּגְדַּ֥ל עִמּ֛⁠וֹ וְ⁠עִם ־ בָּנָ֖י⁠ו יַחְדָּ֑ו מִ⁠פִּתּ֨⁠וֹ תֹאכַ֜ל וּ⁠מִ⁠כֹּס֤⁠וֹ תִשְׁתֶּה֙ וּ⁠בְ⁠חֵיק֣⁠וֹ תִשְׁכָּ֔ב וַ⁠תְּהִי ־ ל֖⁠וֹ כְּ⁠בַֽת ׃⁴ וַ⁠יָּ֣בֹא הֵלֶךְ֮ לְ⁠אִ֣ישׁ הֶֽ⁠עָשִׁיר֒ וַ⁠יַּחְמֹ֗ל לָ⁠קַ֤חַת מִ⁠צֹּאנ⁠וֹ֙ וּ⁠מִ⁠בְּקָר֔⁠וֹ לַ⁠עֲשׂ֕וֹת לָ⁠אֹרֵ֖חַ הַ⁠בָּא ־ ל֑⁠וֹ וַ⁠יִּקַּ֗ח אֶת ־ כִּבְשַׂת֙ הָ⁠אִ֣ישׁ הָ⁠רָ֔אשׁ וַֽ⁠יַּעֲשֶׂ֔⁠הָ לָ⁠אִ֖ישׁ הַ⁠בָּ֥א אֵלָֽי⁠ו ׃⁵ וַ⁠יִּֽחַר ־ אַ֥ף דָּוִ֛ד בָּ⁠אִ֖ישׁ מְאֹ֑ד וַ⁠יֹּ֨אמֶר֙ אֶל ־ נָתָ֔ן חַי ־ יְהוָ֕ה כִּ֣י בֶן ־ מָ֔וֶת הָ⁠אִ֖ישׁ הָ⁠עֹשֶׂ֥ה זֹֽאת ׃⁶ וְ⁠אֶת ־ הַ⁠כִּבְשָׂ֖ה יְשַׁלֵּ֣ם אַרְבַּעְתָּ֑יִם עֵ֗קֶב אֲשֶׁ֤ר עָשָׂה֙ אֶת ־ הַ⁠דָּבָ֣ר הַ⁠זֶּ֔ה וְ⁠עַ֖ל אֲשֶׁ֥ר לֹֽא ־ חָמָֽל ׃⁷ וַ⁠יֹּ֧אמֶר נָתָ֛ן אֶל ־ דָּוִ֖ד אַתָּ֣ה הָ⁠אִ֑ישׁ כֹּה ־ אָמַ֨ר יְהוָ֜ה אֱלֹהֵ֣י יִשְׂרָאֵ֗ל אָנֹכִ֞י מְשַׁחְתִּ֤י⁠ךָֽ לְ⁠מֶ֨לֶךְ֙ עַל ־ יִשְׂרָאֵ֔ל וְ⁠אָנֹכִ֥י הִצַּלְתִּ֖י⁠ךָ מִ⁠יַּ֥ד שָׁאֽוּל ׃⁸ וָ⁠אֶתְּנָ֨⁠ה לְ⁠ךָ֜ אֶת ־ בֵּ֣ית אֲדֹנֶ֗י⁠ךָ וְ⁠אֶת ־ נְשֵׁ֤י אֲדֹנֶ֨י⁠ךָ֙ בְּ⁠חֵיקֶ֔⁠ךָ וָ⁠אֶתְּנָ֣⁠ה לְ⁠ךָ֔ אֶת ־ בֵּ֥ית יִשְׂרָאֵ֖ל וִֽ⁠יהוּדָ֑ה וְ⁠אִ֨ם ־ מְעָ֔ט וְ⁠אֹסִ֥פָה לְּ⁠ךָ֖ כָּ⁠הֵ֥נָּה וְ⁠כָ⁠הֵֽנָּה ׃⁹ מַדּ֜וּעַ בָּזִ֣יתָ ׀ אֶת ־ דְּבַ֣ר יְהוָ֗ה לַ⁠עֲשׂ֣וֹת הָ⁠רַע֮ בְּעֵינַי֒ ¹ אֵ֣ת אוּרִיָּ֤ה הַֽ⁠חִתִּי֙ הִכִּ֣יתָ בַ⁠חֶ֔רֶב וְ⁠אֶ֨ת ־ אִשְׁתּ֔⁠וֹ לָקַ֥חְתָּ לְּ⁠ךָ֖ לְ⁠אִשָּׁ֑ה וְ⁠אֹת֣⁠וֹ הָרַ֔גְתָּ בְּ⁠חֶ֖רֶב בְּנֵ֥י עַמּֽוֹן ׃¹⁰ וְ⁠עַתָּ֗ה לֹא ־ תָס֥וּר חֶ֛רֶב מִ⁠בֵּיתְ⁠ךָ֖ עַד ־ עוֹלָ֑ם עֵ֚קֶב כִּ֣י בְזִתָ֔⁠נִי וַ⁠תִּקַּ֗ח אֶת ־ אֵ֨שֶׁת֙ אוּרִיָּ֣ה הַ⁠חִתִּ֔י לִ⁠הְי֥וֹת לְ⁠ךָ֖ לְ⁠אִשָּֽׁה ׃ס¹¹ כֹּ֣ה ׀ אָמַ֣ר יְהוָ֗ה הִנְ⁠נִי֩ מֵקִ֨ים עָלֶ֤י⁠ךָ רָעָה֙ מִ⁠בֵּיתֶ֔⁠ךָ וְ⁠לָקַחְתִּ֤י אֶת ־ נָשֶׁ֨י⁠ךָ֙ לְ⁠עֵינֶ֔י⁠ךָ וְ⁠נָתַתִּ֖י לְ⁠רֵעֶ֑י⁠ךָ וְ⁠שָׁכַב֙ עִם ־ נָשֶׁ֔י⁠ךָ לְ⁠עֵינֵ֖י הַ⁠שֶּׁ֥מֶשׁ הַ⁠זֹּֽאת ׃¹² כִּ֥י אַתָּ֖ה עָשִׂ֣יתָ בַ⁠סָּ֑תֶר וַ⁠אֲנִ֗י אֶעֱשֶׂה֙ אֶת ־ הַ⁠דָּבָ֣ר הַ⁠זֶּ֔ה נֶ֥גֶד כָּל ־ יִשְׂרָאֵ֖ל וְ⁠נֶ֥גֶד הַ⁠שָּֽׁמֶשׁ ׃ס¹³ וַ⁠יֹּ֤אמֶר דָּוִד֙ אֶל ־ נָתָ֔ן חָטָ֖אתִי לַֽ⁠יהוָ֑ה ס וַ⁠יֹּ֨אמֶר נָתָ֜ן אֶל ־ דָּוִ֗ד גַּם ־ יְהוָ֛ה הֶעֱבִ֥יר חַטָּאתְ⁠ךָ֖ לֹ֥א תָמֽוּת ׃¹⁴ אֶ֗פֶס כִּֽי ־ נִאֵ֤ץ נִאַ֨צְתָּ֙ אֶת ־ אֹיְבֵ֣י יְהוָ֔ה בַּ⁠דָּבָ֖ר הַ⁠זֶּ֑ה גַּ֗ם הַ⁠בֵּ֛ן הַ⁠יִּלּ֥וֹד לְ⁠ךָ֖ מ֥וֹת יָמֽוּת ׃¹⁵ וַ⁠יֵּ֥לֶךְ נָתָ֖ן אֶל ־ בֵּית֑⁠וֹ וַ⁠יִּגֹּ֣ף יְהוָ֗ה אֶת ־ הַ⁠יֶּ֜לֶד אֲשֶׁ֨ר יָלְדָ֧ה אֵֽשֶׁת ־ אוּרִיָּ֛ה לְ⁠דָוִ֖ד וַ⁠יֵּאָנַֽשׁ ׃¹⁶ וַ⁠יְבַקֵּ֥שׁ דָּוִ֛ד אֶת ־ הָ⁠אֱלֹהִ֖ים בְּעַ֣ד הַ⁠נָּ֑עַר וַ⁠יָּ֤צָם דָּוִד֙ צ֔וֹם וּ⁠בָ֥א וְ⁠לָ֖ן וְ⁠שָׁכַ֥ב אָֽרְצָ⁠ה ׃¹⁷ וַ⁠יָּקֻ֜מוּ זִקְנֵ֤י בֵית⁠וֹ֙ עָלָ֔י⁠ו לַ⁠הֲקִימ֖⁠וֹ מִן ־ הָ⁠אָ֑רֶץ וְ⁠לֹ֣א אָבָ֔ה וְ⁠לֹֽא ־ בָרָ֥א אִתָּ֖⁠ם לָֽחֶם ׃¹⁸ וַ⁠יְהִ֛י בַּ⁠יּ֥וֹם הַ⁠שְּׁבִיעִ֖י וַ⁠יָּ֣מָת הַ⁠יָּ֑לֶד וַ⁠יִּֽרְאוּ֩ עַבְדֵ֨י דָוִ֜ד לְ⁠הַגִּ֥יד ל֣⁠וֹ ׀ כִּי ־ מֵ֣ת הַ⁠יֶּ֗לֶד כִּ֤י אָֽמְרוּ֙ הִנֵּה֩ בִ⁠הְי֨וֹת הַ⁠יֶּ֜לֶד חַ֗י דִּבַּ֤רְנוּ אֵלָי⁠ו֙ וְ⁠לֹא ־ שָׁמַ֣ע בְּ⁠קוֹלֵ֔⁠נוּ וְ⁠אֵ֨יךְ נֹאמַ֥ר אֵלָ֛י⁠ו מֵ֥ת הַ⁠יֶּ֖לֶד וְ⁠עָשָׂ֥ה רָעָֽה ׃¹⁹ וַ⁠יַּ֣רְא דָּוִ֗ד כִּ֤י עֲבָדָי⁠ו֙ מִֽתְלַחֲשִׁ֔ים וַ⁠יָּ֥בֶן דָּוִ֖ד כִּ֣י מֵ֣ת הַ⁠יָּ֑לֶד וַ⁠יֹּ֨אמֶר דָּוִ֧ד אֶל ־ עֲבָדָ֛י⁠ו הֲ⁠מֵ֥ת הַ⁠יֶּ֖לֶד וַ⁠יֹּ֥אמְרוּ מֵֽת ׃²⁰ וַ⁠יָּקָם֩ דָּוִ֨ד מֵ⁠הָ⁠אָ֜רֶץ וַ⁠יִּרְחַ֣ץ וַ⁠יָּ֗סֶךְ וַ⁠יְחַלֵּף֙ שִׂמְלֹתָ֔יו ² וַ⁠יָּבֹ֥א בֵית ־ יְהוָ֖ה וַ⁠יִּשְׁתָּ֑חוּ וַ⁠יָּבֹא֙ אֶל ־ בֵּית֔⁠וֹ וַ⁠יִּשְׁאַ֕ל וַ⁠יָּשִׂ֥ימוּ ל֛⁠וֹ לֶ֖חֶם וַ⁠יֹּאכַֽל ׃²¹ וַ⁠יֹּאמְר֤וּ עֲבָדָי⁠ו֙ אֵלָ֔י⁠ו מָֽה ־ הַ⁠דָּבָ֥ר הַ⁠זֶּ֖ה אֲשֶׁ֣ר עָשִׂ֑יתָה בַּ⁠עֲב֞וּר הַ⁠יֶּ֤לֶד חַי֙ צַ֣מְתָּ וַ⁠תֵּ֔בְךְּ וְ⁠כַֽ⁠אֲשֶׁר֙ מֵ֣ת הַ⁠יֶּ֔לֶד קַ֖מְתָּ וַ⁠תֹּ֥אכַל לָֽחֶם ׃²² וַ⁠יֹּ֕אמֶר בְּ⁠עוֹד֙ הַ⁠יֶּ֣לֶד חַ֔י צַ֖מְתִּי וָֽ⁠אֶבְכֶּ֑ה כִּ֤י אָמַ֨רְתִּי֙ מִ֣י יוֹדֵ֔עַ יחנ⁠ני ³ יְהוָ֖ה וְ⁠חַ֥י הַ⁠יָּֽלֶד ׃²³ וְ⁠עַתָּ֣ה ׀ מֵ֗ת לָ֤⁠מָּה זֶּה֙ אֲנִ֣י צָ֔ם הַ⁠אוּכַ֥ל לַ⁠הֲשִׁיב֖⁠וֹ ע֑וֹד אֲנִי֙ הֹלֵ֣ךְ אֵלָ֔י⁠ו וְ⁠ה֖וּא לֹֽא ־ יָשׁ֥וּב אֵלָֽ⁠י ׃²⁴ וַ⁠יְנַחֵ֣ם דָּוִ֗ד אֵ֚ת בַּת ־ שֶׁ֣בַע אִשְׁתּ֔⁠וֹ וַ⁠יָּבֹ֥א אֵלֶ֖י⁠הָ וַ⁠יִּשְׁכַּ֣ב עִמָּ֑⁠הּ וַ⁠תֵּ֣לֶד בֵּ֗ן ו⁠יקרא ⁴ אֶת ־ שְׁמ⁠וֹ֙ שְׁלֹמֹ֔ה וַ⁠יהוָ֖ה אֲהֵבֽ⁠וֹ ׃²⁵ וַ⁠יִּשְׁלַ֗ח בְּ⁠יַד֙ נָתָ֣ן הַ⁠נָּבִ֔יא וַ⁠יִּקְרָ֥א אֶת ־ שְׁמ֖⁠וֹ יְדִ֣ידְיָ֑הּ בַּ⁠עֲב֖וּר יְהוָֽה ׃פ²⁶ וַ⁠יִּלָּ֣חֶם יוֹאָ֔ב בְּ⁠רַבַּ֖ת בְּנֵ֣י עַמּ֑וֹן וַ⁠יִּלְכֹּ֖ד אֶת ־ עִ֥יר הַ⁠מְּלוּכָֽה ׃²⁷ וַ⁠יִּשְׁלַ֥ח יוֹאָ֛ב מַלְאָכִ֖ים אֶל ־ דָּוִ֑ד וַ⁠יֹּ֨אמֶר֙ נִלְחַ֣מְתִּי בְ⁠רַבָּ֔ה גַּם ־ לָכַ֖דְתִּי אֶת ־ עִ֥יר הַ⁠מָּֽיִם ׃²⁸ וְ⁠עַתָּ֗ה אֱסֹף֙ אֶת ־ יֶ֣תֶר הָ⁠עָ֔ם וַ⁠חֲנֵ֥ה עַל ־ הָ⁠עִ֖יר וְ⁠לָכְדָ֑⁠הּ פֶּן ־ אֶלְכֹּ֤ד אֲנִי֙ אֶת ־ הָ⁠עִ֔יר וְ⁠נִקְרָ֥א שְׁמִ֖⁠י עָלֶֽי⁠הָ ׃²⁹ וַ⁠יֶּאֱסֹ֥ף דָּוִ֛ד אֶת ־ כָּל ־ הָ⁠עָ֖ם וַ⁠יֵּ֣לֶךְ רַבָּ֑תָ⁠ה וַ⁠יִּלָּ֥חֶם בָּ֖⁠הּ וַֽ⁠יִּלְכְּדָֽ⁠הּ ׃³⁰ וַ⁠יִּקַּ֣ח אֶת ־ עֲטֶֽרֶת ־ מַלְכָּ⁠ם֩ מֵ⁠עַ֨ל רֹאשׁ֜⁠וֹ וּ⁠מִשְׁקָלָ֨⁠הּ כִּכַּ֤ר זָהָב֙ וְ⁠אֶ֣בֶן יְקָרָ֔ה וַ⁠תְּהִ֖י עַל ־ רֹ֣אשׁ דָּוִ֑ד וּ⁠שְׁלַ֥ל הָ⁠עִ֛יר הוֹצִ֖יא הַרְבֵּ֥ה מְאֹֽד ׃³¹ וְ⁠אֶת ־ הָ⁠עָ֨ם אֲשֶׁר ־ בָּ֜⁠הּ הוֹצִ֗יא וַ⁠יָּ֣שֶׂם בַּ֠⁠מְּגֵרָה וּ⁠בַ⁠חֲרִצֵ֨י הַ⁠בַּרְזֶ֜ל וּֽ⁠בְ⁠מַגְזְרֹ֣ת הַ⁠בַּרְזֶ֗ל וְ⁠הֶעֱבִ֤יר אוֹתָ⁠ם֙ בַּמַּלְבֵּ֔ן ⁵ וְ⁠כֵ֣ן יַעֲשֶׂ֔ה לְ⁠כֹ֖ל עָרֵ֣י בְנֵֽי ־ עַמּ֑וֹן וַ⁠יָּ֧שָׁב דָּוִ֛ד וְ⁠כָל ־ הָ⁠עָ֖ם יְרוּשָׁלִָֽם ׃פ

¹K ב⁠עינ⁠ו

²K שמלת⁠ו

³Q וְחַנַּ֥נִי

⁴Q וַתִּקְרָ֤א

⁵K ב⁠מלכן

Chapter 13

¹ וַ⁠יְהִ֣י אַֽחֲרֵי ־ כֵ֗ן וּ⁠לְ⁠אַבְשָׁל֧וֹם בֶּן ־ דָּוִ֛ד אָח֥וֹת יָפָ֖ה וּ⁠שְׁמָ֣⁠הּ תָּמָ֑ר וַ⁠יֶּאֱהָבֶ֖⁠הָ אַמְנ֥וֹן בֶּן ־ דָּוִֽד ׃² וַ⁠יֵּ֨צֶר לְ⁠אַמְנ֜וֹן לְ⁠הִתְחַלּ֗וֹת בַּֽ⁠עֲבוּר֙ תָּמָ֣ר אֲחֹת֔⁠וֹ כִּ֥י בְתוּלָ֖ה הִ֑יא וַ⁠יִּפָּלֵא֙ בְּ⁠עֵינֵ֣י אַמְנ֔וֹן לַ⁠עֲשׂ֥וֹת לָ֖⁠הּ מְאֽוּמָה ׃³ וּ⁠לְ⁠אַמְנ֣וֹן רֵ֗עַ וּ⁠שְׁמ⁠וֹ֙ יֽוֹנָדָ֔ב בֶּן ־ שִׁמְעָ֖ה אֲחִ֣י דָוִ֑ד וְ⁠י֣וֹנָדָ֔ב אִ֥ישׁ חָכָ֖ם מְאֹֽד ׃⁴ וַ⁠יֹּ֣אמֶר ל֗⁠וֹ מַדּ֣וּעַ אַ֠תָּה כָּ֣כָה דַּ֤ל בֶּן ־ הַ⁠מֶּ֨לֶךְ֙ בַּ⁠בֹּ֣קֶר בַּ⁠בֹּ֔קֶר הֲ⁠ל֖וֹא תַּגִּ֣יד לִ֑⁠י וַ⁠יֹּ֤אמֶר ל⁠וֹ֙ אַמְנ֔וֹן אֶת ־ תָּמָ֗ר אֲח֛וֹת אַבְשָׁלֹ֥ם אָחִ֖⁠י אֲנִ֥י אֹהֵֽב ׃⁵ וַ⁠יֹּ֤אמֶר ל⁠וֹ֙ יְה֣וֹנָדָ֔ב שְׁכַ֥ב עַל ־ מִשְׁכָּבְ⁠ךָ֖ וְ⁠הִתְחָ֑ל וּ⁠בָ֧א אָבִ֣י⁠ךָ לִ⁠רְאוֹתֶ֗⁠ךָ וְ⁠אָמַרְתָּ֣ אֵלָ֡י⁠ו תָּ֣בֹא נָא֩ תָמָ֨ר אֲחוֹתִ֜⁠י וְ⁠תַבְרֵ֣⁠נִי לֶ֗חֶם וְ⁠עָשְׂתָ֤ה לְ⁠עֵינַ⁠י֙ אֶת ־ הַ⁠בִּרְיָ֔ה לְמַ֨עַן֙ אֲשֶׁ֣ר אֶרְאֶ֔ה וְ⁠אָכַלְתִּ֖י מִ⁠יָּדָֽ⁠הּ ׃⁶ וַ⁠יִּשְׁכַּ֥ב אַמְנ֖וֹן וַ⁠יִּתְחָ֑ל וַ⁠יָּבֹ֨א הַ⁠מֶּ֜לֶךְ לִ⁠רְאֹת֗⁠וֹ וַ⁠יֹּ֨אמֶר אַמְנ֤וֹן אֶל ־ הַ⁠מֶּ֨לֶךְ֙ תָּֽבוֹא ־ נָ֞א תָּמָ֣ר אֲחֹתִ֗⁠י וּ⁠תְלַבֵּ֤ב לְ⁠עֵינַ⁠י֙ שְׁתֵּ֣י לְבִב֔וֹת וְ⁠אֶבְרֶ֖ה מִ⁠יָּדָֽ⁠הּ ׃⁷ וַ⁠יִּשְׁלַ֥ח דָּוִ֛ד אֶל ־ תָּמָ֖ר הַ⁠בַּ֣יְתָ⁠ה לֵ⁠אמֹ֑ר לְכִ֣י נָ֗א בֵּ֚ית אַמְנ֣וֹן אָחִ֔י⁠ךְ וַ⁠עֲשִׂי ־ ל֖⁠וֹ הַ⁠בִּרְיָֽה ׃⁸ וַ⁠תֵּ֣לֶךְ תָּמָ֗ר בֵּ֛ית אַמְנ֥וֹן אָחִ֖י⁠הָ וְ⁠ה֣וּא שֹׁכֵ֑ב וַ⁠תִּקַּ֨ח אֶת ־ הַ⁠בָּצֵ֤ק וַתָּ֙לָשׁ֙ ¹ וַ⁠תְּלַבֵּ֣ב לְ⁠עֵינָ֔י⁠ו וַ⁠תְּבַשֵּׁ֖ל אֶת ־ הַ⁠לְּבִבֽוֹת ׃⁹ וַ⁠תִּקַּ֤ח אֶת ־ הַ⁠מַּשְׂרֵת֙ וַ⁠תִּצֹ֣ק לְ⁠פָנָ֔י⁠ו וַ⁠יְמָאֵ֖ן לֶ⁠אֱכ֑וֹל וַ⁠יֹּ֣אמֶר אַמְנ֗וֹן הוֹצִ֤יאוּ כָל ־ אִישׁ֙ מֵֽ⁠עָלַ֔⁠י וַ⁠יֵּצְא֥וּ כָל ־ אִ֖ישׁ מֵ⁠עָלָֽי⁠ו ׃¹⁰ וַ⁠יֹּ֨אמֶר אַמְנ֜וֹן אֶל ־ תָּמָ֗ר הָבִ֤יאִי הַ⁠בִּרְיָה֙ הַ⁠חֶ֔דֶר וְ⁠אֶבְרֶ֖ה מִ⁠יָּדֵ֑⁠ךְ וַ⁠תִּקַּ֣ח תָּמָ֗ר אֶת ־ הַ⁠לְּבִבוֹת֙ אֲשֶׁ֣ר עָשָׂ֔תָה וַ⁠תָּבֵ֛א לְ⁠אַמְנ֥וֹן אָחִ֖י⁠הָ הֶ⁠חָֽדְרָ⁠ה ׃¹¹ וַ⁠תַּגֵּ֥שׁ אֵלָ֖י⁠ו לֶֽ⁠אֱכֹ֑ל וַ⁠יַּֽחֲזֶק ־ בָּ⁠הּ֙ וַ⁠יֹּ֣אמֶר לָ֔⁠הּ בּ֛וֹאִי שִׁכְבִ֥י עִמִּ֖⁠י אֲחוֹתִֽ⁠י ׃¹² וַ⁠תֹּ֣אמֶר ל֗⁠וֹ אַל ־ אָחִ⁠י֙ אַל ־ תְּעַנֵּ֔⁠נִי כִּ֛י לֹא ־ יֵֽעָשֶׂ֥ה כֵ֖ן בְּ⁠יִשְׂרָאֵ֑ל אַֽל ־ תַּעֲשֵׂ֖ה אֶת ־ הַ⁠נְּבָלָ֥ה הַ⁠זֹּֽאת ׃¹³ וַ⁠אֲנִ֗י אָ֤נָה אוֹלִיךְ֙ אֶת ־ חֶרְפָּתִ֔⁠י וְ⁠אַתָּ֗ה תִּהְיֶ֛ה כְּ⁠אַחַ֥ד הַ⁠נְּבָלִ֖ים בְּ⁠יִשְׂרָאֵ֑ל וְ⁠עַתָּה֙ דַּבֶּר ־ נָ֣א אֶל ־ הַ⁠מֶּ֔לֶךְ כִּ֛י לֹ֥א יִמְנָעֵ֖⁠נִי מִמֶּֽ⁠ךָּ ׃¹⁴ וְ⁠לֹ֥א אָבָ֖ה לִ⁠שְׁמֹ֣עַ בְּ⁠קוֹלָ֑⁠הּ וַ⁠יֶּחֱזַ֤ק מִמֶּ֨⁠נָּה֙ וַ⁠יְעַנֶּ֔⁠הָ וַ⁠יִּשְׁכַּ֖ב אֹתָֽ⁠הּ ׃¹⁵ וַ⁠יִּשְׂנָאֶ֣⁠הָ אַמְנ֗וֹן שִׂנְאָה֙ גְּדוֹלָ֣ה מְאֹ֔ד כִּ֣י גְדוֹלָ֗ה הַ⁠שִּׂנְאָה֙ אֲשֶׁ֣ר שְׂנֵאָ֔⁠הּ מֵ⁠אַהֲבָ֖ה אֲשֶׁ֣ר אֲהֵבָ֑⁠הּ וַֽ⁠יֹּאמֶר ־ לָ֥⁠הּ אַמְנ֖וֹן ק֥וּמִי לֵֽכִי ׃¹⁶ וַ⁠תֹּ֣אמֶר ל֗⁠וֹ אַל ־ אוֹדֹ֞ת הָ⁠רָעָ֤ה הַ⁠גְּדוֹלָה֙ הַ⁠זֹּ֔את מֵ⁠אַחֶ֛רֶת אֲשֶׁר ־ עָשִׂ֥יתָ עִמִּ֖⁠י לְ⁠שַׁלְּחֵ֑⁠נִי וְ⁠לֹ֥א אָבָ֖ה לִ⁠שְׁמֹ֥עַֽ לָֽ⁠הּ ׃¹⁷ וַ⁠יִּקְרָ֗א אֶֽת ־ נַעֲר⁠וֹ֙ מְשָׁ֣רְת֔⁠וֹ וַ⁠יֹּ֕אמֶר שִׁלְחוּ ־ נָ֥א אֶת ־ זֹ֛את מֵ⁠עָלַ֖⁠י הַ⁠ח֑וּצָ⁠ה וּ⁠נְעֹ֥ל הַ⁠דֶּ֖לֶת אַחֲרֶֽי⁠הָ ׃¹⁸ וְ⁠עָלֶ֨י⁠הָ֙ כְּתֹ֣נֶת פַּסִּ֔ים כִּי֩ כֵ֨ן תִּלְבַּ֧שְׁןָ בְנוֹת ־ הַ⁠מֶּ֛לֶךְ הַ⁠בְּתוּלֹ֖ת מְעִילִ֑ים וַ⁠יֹּצֵ֨א אוֹתָ֤⁠הּ מְשָֽׁרְת⁠וֹ֙ הַ⁠ח֔וּץ וְ⁠נָעַ֥ל הַ⁠דֶּ֖לֶת אַחֲרֶֽי⁠הָ ׃¹⁹ וַ⁠תִּקַּ֨ח תָּמָ֥ר אֵ֨פֶר֙ עַל ־ רֹאשָׁ֔⁠הּ וּ⁠כְתֹ֧נֶת הַ⁠פַּסִּ֛ים אֲשֶׁ֥ר עָלֶ֖י⁠הָ קָרָ֑עָה וַ⁠תָּ֤שֶׂם יָדָ⁠הּ֙ עַל ־ רֹאשָׁ֔⁠הּ וַ⁠תֵּ֥לֶךְ הָל֖וֹךְ וְ⁠זָעָֽקָה ׃²⁰ וַ⁠יֹּ֨אמֶר אֵלֶ֜י⁠הָ אַבְשָׁל֣וֹם אָחִ֗י⁠הָ הַ⁠אֲמִינ֣וֹן אָחִי⁠ךְ֮ הָיָ֣ה עִמָּ⁠ךְ֒ וְ⁠עַתָּ֞ה אֲחוֹתִ֤⁠י הַחֲרִ֨ישִׁי֙ אָחִ֣י⁠ךְ ה֔וּא אַל ־ תָּשִׁ֥יתִי אֶת ־ לִבֵּ֖⁠ךְ לַ⁠דָּבָ֣ר הַ⁠זֶּ֑ה וַ⁠תֵּ֤שֶׁב תָּמָר֙ וְ⁠שֹׁ֣מֵמָ֔ה בֵּ֖ית אַבְשָׁל֥וֹם אָחִֽי⁠הָ ׃²¹ וְ⁠הַ⁠מֶּ֣לֶךְ דָּוִ֔ד שָׁמַ֕ע אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וַ⁠יִּ֥חַר ל֖⁠וֹ מְאֹֽד ׃²² וְ⁠לֹֽא ־ דִבֶּ֧ר אַבְשָׁל֛וֹם עִם ־ אַמְנ֖וֹן לְ⁠מֵ⁠רָ֣ע וְ⁠עַד ־ ט֑וֹב כִּֽי ־ שָׂנֵ֤א אַבְשָׁלוֹם֙ אֶת ־ אַמְנ֔וֹן עַל ־ דְּבַר֙ אֲשֶׁ֣ר עִנָּ֔ה אֵ֖ת תָּמָ֥ר אֲחֹתֽ⁠וֹ ׃פ²³ וַֽ⁠יְהִי֙ לִ⁠שְׁנָתַ֣יִם יָמִ֔ים וַ⁠יִּהְי֤וּ גֹֽזְזִים֙ לְ⁠אַבְשָׁל֔וֹם בְּ⁠בַ֥עַל חָצ֖וֹר אֲשֶׁ֣ר עִם ־ אֶפְרָ֑יִם וַ⁠יִּקְרָ֥א אַבְשָׁל֖וֹם לְ⁠כָל ־ בְּנֵ֥י הַ⁠מֶּֽלֶךְ ׃²⁴ וַ⁠יָּבֹ֤א אַבְשָׁלוֹם֙ אֶל ־ הַ⁠מֶּ֔לֶךְ וַ⁠יֹּ֕אמֶר הִנֵּה ־ נָ֥א גֹזְזִ֖ים לְ⁠עַבְדֶּ֑⁠ךָ יֵֽלֶךְ ־ נָ֥א הַ⁠מֶּ֛לֶךְ וַ⁠עֲבָדָ֖י⁠ו עִם ־ עַבְדֶּֽ⁠ךָ ׃²⁵ וַ⁠יֹּ֨אמֶר הַ⁠מֶּ֜לֶךְ אֶל ־ אַבְשָׁל֗וֹם אַל ־ בְּנִ⁠י֙ אַל ־ נָ֤א נֵלֵךְ֙ כֻּלָּ֔⁠נוּ וְ⁠לֹ֥א נִכְבַּ֖ד עָלֶ֑י⁠ךָ וַ⁠יִּפְרָץ ־ בּ֛⁠וֹ וְ⁠לֹֽא ־ אָבָ֥ה לָ⁠לֶ֖כֶת וַֽ⁠יְבָרֲכֵֽ⁠הוּ ׃²⁶ וַ⁠יֹּ֨אמֶר֙ אַבְשָׁל֔וֹם וָ⁠לֹ֕א יֵֽלֶךְ ־ נָ֥א אִתָּ֖⁠נוּ אַמְנ֣וֹן אָחִ֑⁠י וַ⁠יֹּ֤אמֶר ל⁠וֹ֙ הַ⁠מֶּ֔לֶךְ לָ֥⁠מָּה יֵלֵ֖ךְ עִמָּֽ⁠ךְ ׃²⁷ וַ⁠יִּפְרָץ ־ בּ֖⁠וֹ אַבְשָׁל֑וֹם וַ⁠יִּשְׁלַ֤ח אִתּ⁠וֹ֙ אֶת ־ אַמְנ֔וֹן וְ⁠אֵ֖ת כָּל ־ בְּנֵ֥י הַ⁠מֶּֽלֶךְ ׃ס²⁸ וַ⁠יְצַו֩ אַבְשָׁל֨וֹם אֶת ־ נְעָרָ֜י⁠ו לֵ⁠אמֹ֗ר רְא֣וּ נָ֠א כְּ⁠ט֨וֹב לֵב ־ אַמְנ֤וֹן בַּ⁠יַּ֨יִן֙ וְ⁠אָמַרְתִּ֣י אֲלֵי⁠כֶ֔ם הַכּ֧וּ אֶת ־ אַמְנ֛וֹן וַ⁠הֲמִתֶּ֥ם אֹת֖⁠וֹ אַל ־ תִּירָ֑אוּ הֲ⁠ל֗וֹא כִּ֤י אָֽנֹכִי֙ צִוִּ֣יתִי אֶתְ⁠כֶ֔ם חִזְק֖וּ וִ⁠הְי֥וּ לִ⁠בְנֵי ־ חָֽיִל ׃²⁹ וַֽ⁠יַּעֲשׂ֞וּ נַעֲרֵ֤י אַבְשָׁלוֹם֙ לְ⁠אַמְנ֔וֹן כַּ⁠אֲשֶׁ֥ר צִוָּ֖ה אַבְשָׁל֑וֹם וַ⁠יָּקֻ֣מוּ ׀ כָּל ־ בְּנֵ֣י הַ⁠מֶּ֗לֶךְ וַֽ⁠יִּרְכְּב֛וּ אִ֥ישׁ עַל ־ פִּרְדּ֖⁠וֹ וַ⁠יָּנֻֽסוּ ׃³⁰ וַֽ⁠יְהִי֙ הֵ֣מָּה בַ⁠דֶּ֔רֶךְ וְ⁠הַ⁠שְּׁמֻעָ֣ה בָ֔אָה אֶל ־ דָּוִ֖ד לֵ⁠אמֹ֑ר הִכָּ֤ה אַבְשָׁלוֹם֙ אֶת ־ כָּל ־ בְּנֵ֣י הַ⁠מֶּ֔לֶךְ וְ⁠לֹֽא ־ נוֹתַ֥ר מֵ⁠הֶ֖ם אֶחָֽד ׃ס³¹ וַ⁠יָּ֧קָם הַ⁠מֶּ֛לֶךְ וַ⁠יִּקְרַ֥ע אֶת ־ בְּגָדָ֖י⁠ו וַ⁠יִּשְׁכַּ֣ב אָ֑רְצָ⁠ה וְ⁠כָל ־ עֲבָדָ֥י⁠ו נִצָּבִ֖ים קְרֻעֵ֥י בְגָדִֽים ׃ס³² וַ⁠יַּ֡עַן יוֹנָדָ֣ב ׀ בֶּן ־ שִׁמְעָ֨ה אֲחִֽי ־ דָוִ֜ד וַ⁠יֹּ֗אמֶר אַל ־ יֹאמַ֤ר אֲדֹנִ⁠י֙ אֵ֣ת כָּל ־ הַ⁠נְּעָרִ֤ים בְּנֵֽי ־ הַ⁠מֶּ֨לֶךְ֙ הֵמִ֔יתוּ כִּֽי ־ אַמְנ֥וֹן לְ⁠בַדּ֖⁠וֹ מֵ֑ת כִּֽי ־ עַל ־ פִּ֤י אַבְשָׁלוֹם֙ הָיְתָ֣ה שׂוּמָ֔ה מִ⁠יּוֹם֙ עַנֹּת֔⁠וֹ אֵ֖ת תָּמָ֥ר אֲחֹתֽ⁠וֹ ׃³³ וְ⁠עַתָּ֡ה אַל ־ יָשֵׂם֩ אֲדֹנִ֨⁠י הַ⁠מֶּ֤לֶךְ אֶל ־ לִבּ⁠וֹ֙ דָּבָ֣ר לֵ⁠אמֹ֔ר כָּל ־ בְּנֵ֥י הַ⁠מֶּ֖לֶךְ מֵ֑תוּ כִּֽי ־ אִם ־ אַמְנ֥וֹן לְ⁠בַדּ֖⁠וֹ מֵֽת ׃פ³⁴ וַ⁠יִּבְרַ֖ח אַבְשָׁל֑וֹם וַ⁠יִּשָּׂ֞א הַ⁠נַּ֤עַר הַ⁠צֹּפֶה֙ אֶת ־ עֵינָ֔יו ² וַ⁠יַּ֗רְא וְ⁠הִנֵּ֨ה עַם ־ רַ֜ב הֹלְכִ֥ים מִ⁠דֶּ֛רֶךְ אַחֲרָ֖י⁠ו מִ⁠צַּ֥ד הָ⁠הָֽר ׃³⁵ וַ⁠יֹּ֤אמֶר יֽוֹנָדָב֙ אֶל ־ הַ⁠מֶּ֔לֶךְ הִנֵּ֥ה בְנֵֽי ־ הַ⁠מֶּ֖לֶךְ בָּ֑אוּ כִּ⁠דְבַ֥ר עַבְדְּ⁠ךָ֖ כֵּ֥ן הָיָֽה ׃³⁶ וַ⁠יְהִ֣י ׀ כְּ⁠כַלֹּת֣⁠וֹ לְ⁠דַבֵּ֗ר וְ⁠הִנֵּ֤ה בְנֵֽי ־ הַ⁠מֶּ֨לֶךְ֙ בָּ֔אוּ וַ⁠יִּשְׂא֥וּ קוֹלָ֖⁠ם וַ⁠יִּבְכּ֑וּ וְ⁠גַם ־ הַ⁠מֶּ֨לֶךְ֙ וְ⁠כָל ־ עֲבָדָ֔י⁠ו בָּכ֕וּ בְּכִ֖י גָּד֥וֹל מְאֹֽד ׃³⁷ וְ⁠אַבְשָׁל֣וֹם בָּרַ֔ח וַ⁠יֵּ֛לֶךְ אֶל ־ תַּלְמַ֥י בֶּן ־ עַמִּיה֖וּד ³ מֶ֣לֶךְ גְּשׁ֑וּר וַ⁠יִּתְאַבֵּ֥ל עַל ־ בְּנ֖⁠וֹ כָּל ־ הַ⁠יָּמִֽים ׃³⁸ וְ⁠אַבְשָׁל֥וֹם בָּרַ֖ח וַ⁠יֵּ֣לֶךְ גְּשׁ֑וּר וַ⁠יְהִי ־ שָׁ֖ם שָׁלֹ֥שׁ שָׁנִֽים ׃³⁹ וַ⁠תְּכַל֙ דָּוִ֣ד הַ⁠מֶּ֔לֶךְ לָ⁠צֵ֖את אֶל ־ אַבְשָׁל֑וֹם כִּֽי ־ נִחַ֥ם עַל ־ אַמְנ֖וֹן כִּֽי ־ מֵֽת ׃ס

¹K ו⁠תלוש

²K עינ⁠ו

³K עמיחור

Chapter 14

¹ וַ⁠יֵּ֖דַע יוֹאָ֣ב בֶּן ־ צְרֻיָ֑ה כִּֽי ־ לֵ֥ב הַ⁠מֶּ֖לֶךְ עַל ־ אַבְשָׁלֽוֹם ׃² וַ⁠יִּשְׁלַ֤ח יוֹאָב֙ תְּק֔וֹעָ⁠ה וַ⁠יִּקַּ֥ח מִ⁠שָּׁ֖ם אִשָּׁ֣ה חֲכָמָ֑ה וַ⁠יֹּ֣אמֶר אֵ֠לֶי⁠הָ הִֽתְאַבְּלִי ־ נָ֞א וְ⁠לִבְשִׁי ־ נָ֣א בִגְדֵי ־ אֵ֗בֶל וְ⁠אַל ־ תָּס֨וּכִי֙ שֶׁ֔מֶן וְ⁠הָיִ֕ית כְּ⁠אִשָּׁ֗ה זֶ֚ה יָמִ֣ים רַבִּ֔ים מִתְאַבֶּ֖לֶת עַל ־ מֵֽת ׃³ וּ⁠בָאת֙ אֶל ־ הַ⁠מֶּ֔לֶךְ וְ⁠דִבַּ֥רְתְּ אֵלָ֖י⁠ו כַּ⁠דָּבָ֣ר הַ⁠זֶּ֑ה וַ⁠יָּ֧שֶׂם יוֹאָ֛ב אֶת ־ הַ⁠דְּבָרִ֖ים בְּ⁠פִֽי⁠הָ ׃⁴ וַ֠⁠תֹּאמֶר הָ⁠אִשָּׁ֤ה הַ⁠תְּקֹעִית֙ אֶל ־ הַ⁠מֶּ֔לֶךְ וַ⁠תִּפֹּ֧ל עַל ־ אַפֶּ֛י⁠הָ אַ֖רְצָ⁠ה וַ⁠תִּשְׁתָּ֑חוּ וַ⁠תֹּ֖אמֶר הוֹשִׁ֥עָ⁠ה הַ⁠מֶּֽלֶךְ ׃ס⁵ וַ⁠יֹּֽאמֶר ־ לָ֥⁠הּ הַ⁠מֶּ֖לֶךְ מַה ־ לָּ֑⁠ךְ וַ⁠תֹּ֗אמֶר אֲבָ֛ל אִשָּֽׁה ־ אַלְמָנָ֥ה אָ֖נִי וַ⁠יָּ֥מָת אִישִֽׁ⁠י ׃⁶ וּ⁠לְ⁠שִׁפְחָֽתְ⁠ךָ֙ שְׁנֵ֣י בָנִ֔ים וַ⁠יִּנָּצ֤וּ שְׁנֵי⁠הֶם֙ בַּ⁠שָּׂדֶ֔ה וְ⁠אֵ֥ין מַצִּ֖יל בֵּֽינֵי⁠הֶ֑ם וַ⁠יַּכּ֧⁠וֹ הָ⁠אֶחָ֛ד אֶת ־ הָ⁠אֶחָ֖ד וַ⁠יָּ֥מֶת אֹתֽ⁠וֹ ׃⁷ וְ⁠הִנֵּה֩ קָ֨מָה כָֽל ־ הַ⁠מִּשְׁפָּחָ֜ה עַל ־ שִׁפְחָתֶ֗⁠ךָ וַ⁠יֹּֽאמְרוּ֙ תְּנִ֣י ׀ אֶת ־ מַכֵּ֣ה אָחִ֗י⁠ו וּ⁠נְמִתֵ֨⁠הוּ֙ בְּ⁠נֶ֤פֶשׁ אָחִי⁠ו֙ אֲשֶׁ֣ר הָרָ֔ג וְ⁠נַשְׁמִ֖ידָה גַּ֣ם אֶת ־ הַ⁠יּוֹרֵ֑שׁ וְ⁠כִבּ֗וּ אֶת ־ גַּֽחַלְתִּ⁠י֙ אֲשֶׁ֣ר נִשְׁאָ֔רָה לְ⁠בִלְתִּ֧י שום ־ לְ⁠אִישִׁ֛⁠י ¹ שֵׁ֥ם וּ⁠שְׁאֵרִ֖ית עַל ־ פְּנֵ֥י הָ⁠אֲדָמָֽה ׃פ⁸ וַ⁠יֹּ֧אמֶר הַ⁠מֶּ֛לֶךְ אֶל ־ הָ⁠אִשָּׁ֖ה לְכִ֣י לְ⁠בֵיתֵ֑⁠ךְ וַ⁠אֲנִ֖י אֲצַוֶּ֥ה עָלָֽיִ⁠ךְ ׃⁹ וַ⁠תֹּ֜אמֶר הָ⁠אִשָּׁ֤ה הַ⁠תְּקוֹעִית֙ אֶל ־ הַ⁠מֶּ֔לֶךְ עָלַ֞⁠י אֲדֹנִ֥⁠י הַ⁠מֶּ֛לֶךְ הֶ⁠עָוֺ֖ן וְ⁠עַל ־ בֵּ֣ית אָבִ֑⁠י וְ⁠הַ⁠מֶּ֥לֶךְ וְ⁠כִסְא֖⁠וֹ נָקִֽי ׃ס¹⁰ וַ⁠יֹּ֖אמֶר הַ⁠מֶּ֑לֶךְ הַֽ⁠מְדַבֵּ֤ר אֵלַ֨יִ⁠ךְ֙ וַֽ⁠הֲבֵאת֣⁠וֹ אֵלַ֔⁠י וְ⁠לֹֽא ־ יֹסִ֥יף ע֖וֹד לָ⁠גַ֥עַת בָּֽ⁠ךְ ׃¹¹ וַ⁠תֹּאמֶר֩ יִזְכָּר ־ נָ֨א הַ⁠מֶּ֜לֶךְ אֶת ־ יְהוָ֣ה אֱלֹהֶ֗י⁠ךָ מ⁠הרבית ² גֹּאֵ֤ל הַ⁠דָּם֙ לְ⁠שַׁחֵ֔ת וְ⁠לֹ֥א יַשְׁמִ֖ידוּ אֶת ־ בְּנִ֑⁠י וַ⁠יֹּ֨אמֶר֙ חַי ־ יְהוָ֔ה אִם ־ יִפֹּ֛ל מִ⁠שַּׂעֲרַ֥ת בְּנֵ֖⁠ךְ אָֽרְצָ⁠ה ׃¹² וַ⁠תֹּ֨אמֶר֙ הָֽ⁠אִשָּׁ֔ה תְּדַבֶּר ־ נָ֧א שִׁפְחָתְ⁠ךָ֛ אֶל ־ אֲדֹנִ֥⁠י הַ⁠מֶּ֖לֶךְ דָּבָ֑ר וַ⁠יֹּ֖אמֶר דַּבֵּֽרִי ׃ס¹³ וַ⁠תֹּ֨אמֶר֙ הָֽ⁠אִשָּׁ֔ה וְ⁠לָ֧⁠מָּה חָשַׁ֛בְתָּה כָּ⁠זֹ֖את עַל ־ עַ֣ם אֱלֹהִ֑ים וּ⁠מִ⁠דַּבֵּ֨ר הַ⁠מֶּ֜לֶךְ הַ⁠דָּבָ֤ר הַ⁠זֶּה֙ כְּ⁠אָשֵׁ֔ם לְ⁠בִלְתִּ֛י הָשִׁ֥יב הַ⁠מֶּ֖לֶךְ אֶֽת ־ נִדְּחֽ⁠וֹ ׃¹⁴ כִּי ־ מ֣וֹת נָמ֔וּת וְ⁠כַ⁠מַּ֨יִם֙ הַ⁠נִּגָּרִ֣ים אַ֔רְצָ⁠ה אֲשֶׁ֖ר לֹ֣א יֵאָסֵ֑פוּ וְ⁠לֹֽא ־ יִשָּׂ֤א אֱלֹהִים֙ נֶ֔פֶשׁ וְ⁠חָשַׁב֙ מַֽחֲשָׁב֔וֹת לְ⁠בִלְתִּ֛י יִדַּ֥ח מִמֶּ֖⁠נּוּ נִדָּֽח ׃¹⁵ וְ֠⁠עַתָּה אֲשֶׁר ־ בָּ֜אתִי לְ⁠דַבֵּ֨ר אֶל ־ הַ⁠מֶּ֤לֶךְ אֲדֹנִ⁠י֙ אֶת ־ הַ⁠דָּבָ֣ר הַ⁠זֶּ֔ה כִּ֥י יֵֽרְאֻ֖⁠נִי הָ⁠עָ֑ם וַ⁠תֹּ֤אמֶר שִׁפְחָֽתְ⁠ךָ֙ אֲדַבְּרָה ־ נָּ֣א אֶל ־ הַ⁠מֶּ֔לֶךְ אוּלַ֛י יַעֲשֶׂ֥ה הַ⁠מֶּ֖לֶךְ אֶת ־ דְּבַ֥ר אֲמָתֽ⁠וֹ ׃¹⁶ כִּ֚י יִשְׁמַ֣ע הַ⁠מֶּ֔לֶךְ לְ⁠הַצִּ֥יל אֶת ־ אֲמָת֖⁠וֹ מִ⁠כַּ֣ף הָ⁠אִ֑ישׁ לְ⁠הַשְׁמִ֨יד אֹתִ֤⁠י וְ⁠אֶת ־ בְּנִ⁠י֙ יַ֔חַד מִֽ⁠נַּחֲלַ֖ת אֱלֹהִֽים ׃¹⁷ וַ⁠תֹּ֨אמֶר֙ שִׁפְחָ֣תְ⁠ךָ֔ יִֽהְיֶה ־ נָּ֛א דְּבַר ־ אֲדֹנִ֥⁠י הַ⁠מֶּ֖לֶךְ לִ⁠מְנוּחָ֑ה כִּ֣י ׀ כְּ⁠מַלְאַ֣ךְ הָ⁠אֱלֹהִ֗ים כֵּ֣ן אֲדֹנִ֤⁠י הַ⁠מֶּ֨לֶךְ֙ לִ⁠שְׁמֹ֨עַ֙ הַ⁠טּ֣וֹב וְ⁠הָ⁠רָ֔ע וַֽ⁠יהוָ֥ה אֱלֹהֶ֖י⁠ךָ יְהִ֥י עִמָּֽ⁠ךְ ׃פ¹⁸ וַ⁠יַּ֣עַן הַ⁠מֶּ֗לֶךְ וַ⁠יֹּ֨אמֶר֙ אֶל ־ הָ֣⁠אִשָּׁ֔ה אַל ־ נָ֨א תְכַחֲדִ֤י מִמֶּ֨⁠נִּי֙ דָּבָ֔ר אֲשֶׁ֥ר אָנֹכִ֖י שֹׁאֵ֣ל אֹתָ֑⁠ךְ וַ⁠תֹּ֨אמֶר֙ הָֽ⁠אִשָּׁ֔ה יְדַבֶּר ־ נָ֖א אֲדֹנִ֥⁠י הַ⁠מֶּֽלֶךְ ׃¹⁹ וַ⁠יֹּ֣אמֶר הַ⁠מֶּ֔לֶךְ הֲ⁠יַ֥ד יוֹאָ֛ב אִתָּ֖⁠ךְ בְּ⁠כָל ־ זֹ֑את וַ⁠תַּ֣עַן הָ⁠אִשָּׁ֣ה וַ⁠תֹּ֡אמֶר חֵֽי ־ נַפְשְׁ⁠ךָ֩ אֲדֹנִ֨⁠י הַ⁠מֶּ֜לֶךְ אִם ־ אִ֣שׁ ׀ לְ⁠הֵמִ֣ין וּ⁠לְ⁠הַשְׂמִ֗יל מִ⁠כֹּ֤ל אֲשֶׁר ־ דִּבֶּר֙ אֲדֹנִ֣⁠י הַ⁠מֶּ֔לֶךְ כִּֽי ־ עַבְדְּ⁠ךָ֤ יוֹאָב֙ ה֣וּא צִוָּ֔⁠נִי וְ⁠ה֗וּא שָׂ֚ם בְּ⁠פִ֣י שִׁפְחָֽתְ⁠ךָ֔ אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃²⁰ לְ⁠בַ⁠עֲב֤וּר סַבֵּב֙ אֶת ־ פְּנֵ֣י הַ⁠דָּבָ֔ר עָשָׂ֛ה עַבְדְּ⁠ךָ֥ יוֹאָ֖ב אֶת ־ הַ⁠דָּבָ֣ר הַ⁠זֶּ֑ה וַ⁠אדֹנִ֣⁠י חָכָ֗ם כְּ⁠חָכְמַת֙ מַלְאַ֣ךְ הָ⁠אֱלֹהִ֔ים לָ⁠דַ֖עַת אֶֽת ־ כָּל ־ אֲשֶׁ֥ר בָּ⁠אָֽרֶץ ׃ס²¹ וַ⁠יֹּ֤אמֶר הַ⁠מֶּ֨לֶךְ֙ אֶל ־ יוֹאָ֔ב הִנֵּה ־ נָ֥א עָשִׂ֖יתִי אֶת ־ הַ⁠דָּבָ֣ר הַ⁠זֶּ֑ה וְ⁠לֵ֛ךְ הָשֵׁ֥ב אֶת ־ הַ⁠נַּ֖עַר אֶת ־ אַבְשָׁלֽוֹם ׃²² וַ⁠יִּפֹּל֩ יוֹאָ֨ב אֶל ־ פָּנָ֥י⁠ו אַ֛רְצָ⁠ה וַ⁠יִּשְׁתַּ֖חוּ וַ⁠יְבָ֣רֶךְ אֶת ־ הַ⁠מֶּ֑לֶךְ וַ⁠יֹּ֣אמֶר יוֹאָ֡ב הַ⁠יּוֹם֩ יָדַ֨ע עַבְדְּ⁠ךָ֜ כִּי ־ מָצָ֨אתִי חֵ֤ן בְּ⁠עֵינֶ֨י⁠ךָ֙ אֲדֹנִ֣⁠י הַ⁠מֶּ֔לֶךְ אֲשֶׁר ־ עָשָׂ֥ה הַ⁠מֶּ֖לֶךְ אֶת ־ דְּבַ֥ר עַבְדֶּֽךָ ׃³²³ וַ⁠יָּ֥קָם יוֹאָ֖ב וַ⁠יֵּ֣לֶךְ גְּשׁ֑וּרָ⁠ה וַ⁠יָּבֵ֥א אֶת ־ אַבְשָׁל֖וֹם יְרוּשָׁלִָֽם ׃פ²⁴ וַ⁠יֹּ֤אמֶר הַ⁠מֶּ֨לֶךְ֙ יִסֹּ֣ב אֶל ־ בֵּית֔⁠וֹ וּ⁠פָנַ֖⁠י לֹ֣א יִרְאֶ֑ה וַ⁠יִּסֹּ֤ב אַבְשָׁלוֹם֙ אֶל ־ בֵּית֔⁠וֹ וּ⁠פְנֵ֥י הַ⁠מֶּ֖לֶךְ לֹ֥א רָאָֽה ׃ס²⁵ וּ⁠כְ⁠אַבְשָׁל֗וֹם לֹא ־ הָיָ֧ה אִישׁ ־ יָפֶ֛ה בְּ⁠כָל ־ יִשְׂרָאֵ֖ל לְ⁠הַלֵּ֣ל מְאֹ֑ד מִ⁠כַּ֤ף רַגְל⁠וֹ֙ וְ⁠עַ֣ד קָדְקֳד֔⁠וֹ לֹא ־ הָ֥יָה ב֖⁠וֹ מֽוּם ׃²⁶ וּֽ⁠בְ⁠גַלְּח⁠וֹ֮ אֶת ־ רֹאשׁ⁠וֹ֒ וְֽ֠⁠הָיָה מִ⁠קֵּ֨ץ יָמִ֤ים ׀ לַ⁠יָּמִים֙ אֲשֶׁ֣ר יְגַלֵּ֔חַ כִּֽי ־ כָבֵ֥ד עָלָ֖י⁠ו וְ⁠גִלְּח֑⁠וֹ וְ⁠שָׁקַל֙ אֶת ־ שְׂעַ֣ר רֹאשׁ֔⁠וֹ מָאתַ֥יִם שְׁקָלִ֖ים בְּ⁠אֶ֥בֶן הַ⁠מֶּֽלֶךְ ׃²⁷ וַ⁠יִּֽוָּלְד֤וּ לְ⁠אַבְשָׁלוֹם֙ שְׁלוֹשָׁ֣ה בָנִ֔ים וּ⁠בַ֥ת אַחַ֖ת וּ⁠שְׁמָ֣⁠הּ תָּמָ֑ר הִ֣יא הָיְתָ֔ה אִשָּׁ֖ה יְפַ֥ת מַרְאֶֽה ׃פ²⁸ וַ⁠יֵּ֧שֶׁב אַבְשָׁל֛וֹם בִּ⁠ירוּשָׁלִַ֖ם שְׁנָתַ֣יִם יָמִ֑ים וּ⁠פְנֵ֥י הַ⁠מֶּ֖לֶךְ לֹ֥א רָאָֽה ׃²⁹ וַ⁠יִּשְׁלַ֨ח אַבְשָׁל֜וֹם אֶל ־ יוֹאָ֗ב לִ⁠שְׁלֹ֤חַ אֹת⁠וֹ֙ אֶל ־ הַ⁠מֶּ֔לֶךְ וְ⁠לֹ֥א אָבָ֖ה לָ⁠ב֣וֹא אֵלָ֑י⁠ו וַ⁠יִּשְׁלַ֥ח עוֹד֙ שֵׁנִ֔ית וְ⁠לֹ֥א אָבָ֖ה לָ⁠בֽוֹא ׃³⁰ וַ⁠יֹּ֨אמֶר אֶל ־ עֲבָדָ֜י⁠ו רְאוּ֩ חֶלְקַ֨ת יוֹאָ֤ב אֶל ־ יָדִ⁠י֙ וְ⁠ל⁠וֹ ־ שָׁ֣ם שְׂעֹרִ֔ים לְכ֖וּ וְהַצִּית֣וּהָ ⁴ בָ⁠אֵ֑שׁ וַ⁠יַּצִּ֜תוּ עַבְדֵ֧י אַבְשָׁל֛וֹם אֶת ־ הַ⁠חֶלְקָ֖ה בָּ⁠אֵֽשׁ ׃פ³¹ וַ⁠יָּ֣קָם יוֹאָ֔ב וַ⁠יָּבֹ֥א אֶל ־ אַבְשָׁל֖וֹם הַ⁠בָּ֑יְתָ⁠ה וַ⁠יֹּ֣אמֶר אֵלָ֔י⁠ו לָ֣⁠מָּה הִצִּ֧יתוּ עֲבָדֶ֛⁠ךָ אֶת ־ הַ⁠חֶלְקָ֥ה אֲשֶׁר ־ לִ֖⁠י בָּ⁠אֵֽשׁ ׃³² וַ⁠יֹּ֣אמֶר אַבְשָׁל֣וֹם אֶל ־ יוֹאָ֡ב הִנֵּ֣ה שָׁלַ֣חְתִּי אֵלֶ֣י⁠ךָ ׀ לֵ⁠אמֹ֡ר בֹּ֣א הֵ֠נָּה וְ⁠אֶשְׁלְחָה֩ אֹתְ⁠ךָ֨ אֶל ־ הַ⁠מֶּ֜לֶךְ לֵ⁠אמֹ֗ר לָ֤⁠מָּה בָּ֨אתִי֙ מִ⁠גְּשׁ֔וּר ט֥וֹב לִ֖⁠י עֹ֣ד אֲנִי ־ שָׁ֑ם וְ⁠עַתָּ֗ה אֶרְאֶה֙ פְּנֵ֣י הַ⁠מֶּ֔לֶךְ וְ⁠אִם ־ יֶשׁ ־ בִּ֥⁠י עָוֺ֖ן וֶ⁠הֱמִתָֽ⁠נִי ׃³³ וַ⁠יָּבֹ֨א יוֹאָ֣ב אֶל ־ הַ⁠מֶּלֶךְ֮ וַ⁠יַּגֶּד ־ ל⁠וֹ֒ וַ⁠יִּקְרָ֤א אֶל ־ אַבְשָׁלוֹם֙ וַ⁠יָּבֹ֣א אֶל ־ הַ⁠מֶּ֔לֶךְ וַ⁠יִּשְׁתַּ֨חוּ ל֧⁠וֹ עַל ־ אַפָּ֛י⁠ו אַ֖רְצָ⁠ה לִ⁠פְנֵ֣י הַ⁠מֶּ֑לֶךְ וַ⁠יִּשַּׁ֥ק הַ⁠מֶּ֖לֶךְ לְ⁠אַבְשָׁלֽוֹם ׃פ

¹Q שִׂים

²Q מֵהַרְבַּ֞ת

³K עבד⁠ו

⁴K ו⁠הוצתי⁠ה

Chapter 15

¹ וַֽ⁠יְהִי֙ מֵ⁠אַ֣חֲרֵי כֵ֔ן וַ⁠יַּ֤עַשׂ ל⁠וֹ֙ אַבְשָׁל֔וֹם מֶרְכָּבָ֖ה וְ⁠סֻסִ֑ים וַ⁠חֲמִשִּׁ֥ים אִ֖ישׁ רָצִ֥ים לְ⁠פָנָֽי⁠ו ׃² וְ⁠הִשְׁכִּים֙ אַבְשָׁל֔וֹם וְ⁠עָמַ֕ד עַל ־ יַ֖ד דֶּ֣רֶךְ הַ⁠שָּׁ֑עַר וַ⁠יְהִ֡י כָּל ־ הָ⁠אִ֣ישׁ אֲשֶֽׁר ־ יִהְיֶה ־ לּ⁠וֹ ־ רִיב֩ לָ⁠ב֨וֹא אֶל ־ הַ⁠מֶּ֜לֶךְ לַ⁠מִּשְׁפָּ֗ט וַ⁠יִּקְרָ֨א אַבְשָׁל֤וֹם אֵלָי⁠ו֙ וַ⁠יֹּ֗אמֶר אֵֽי ־ מִ⁠זֶּ֥ה עִיר֙ אַ֔תָּה וַ⁠יֹּ֕אמֶר מֵ⁠אַחַ֥ד שִׁבְטֵֽי ־ יִשְׂרָאֵ֖ל עַבְדֶּֽ⁠ךָ ׃³ וַ⁠יֹּ֤אמֶר אֵלָי⁠ו֙ אַבְשָׁל֔וֹם רְאֵ֥ה דְבָרֶ֖⁠ךָ טוֹבִ֣ים וּ⁠נְכֹחִ֑ים וְ⁠שֹׁמֵ֥עַ אֵין ־ לְ⁠ךָ֖ מֵ⁠אֵ֥ת הַ⁠מֶּֽלֶךְ ׃⁴ וַ⁠יֹּ֨אמֶר֙ אַבְשָׁל֔וֹם מִי ־ יְשִׂמֵ֥⁠נִי שֹׁפֵ֖ט בָּ⁠אָ֑רֶץ וְ⁠עָלַ֗⁠י יָב֥וֹא כָּל ־ אִ֛ישׁ אֲשֶֽׁר ־ יִהְיֶה ־ לּ⁠וֹ ־ רִ֥יב וּ⁠מִשְׁפָּ֖ט וְ⁠הִצְדַּקְתִּֽי⁠ו ׃⁵ וְ⁠הָיָה֙ בִּ⁠קְרָב ־ אִ֔ישׁ לְ⁠הִשְׁתַּחֲוֺ֖ת ל֑⁠וֹ וְ⁠שָׁלַ֧ח אֶת ־ יָד֛⁠וֹ וְ⁠הֶחֱזִ֥יק ל֖⁠וֹ וְ⁠נָ֥שַׁק לֽ⁠וֹ ׃⁶ וַ⁠יַּ֨עַשׂ אַבְשָׁל֜וֹם כַּ⁠דָּבָ֤ר הַ⁠זֶּה֙ לְ⁠כָל ־ יִשְׂרָאֵ֔ל אֲשֶׁר ־ יָבֹ֥אוּ לַ⁠מִּשְׁפָּ֖ט אֶל ־ הַ⁠מֶּ֑לֶךְ וַ⁠יְגַנֵּב֙ אַבְשָׁל֔וֹם אֶת ־ לֵ֖ב אַנְשֵׁ֥י יִשְׂרָאֵֽל ׃פ⁷ וַ⁠יְהִ֕י מִ⁠קֵּ֖ץ אַרְבָּעִ֣ים שָׁנָ֑ה וַ⁠יֹּ֤אמֶר אַבְשָׁלוֹם֙ אֶל ־ הַ⁠מֶּ֔לֶךְ אֵ֣לֲכָה נָּ֗א וַ⁠אֲשַׁלֵּ֛ם אֶת ־ נִדְרִ֛⁠י אֲשֶׁר ־ נָדַ֥רְתִּי לַֽ⁠יהוָ֖ה בְּ⁠חֶבְרֽוֹן ׃⁸ כִּי ־ נֵ֨דֶר֙ נָדַ֣ר עַבְדְּ⁠ךָ֔ בְּ⁠שִׁבְתִּ֥⁠י בִ⁠גְשׁ֛וּר בַּ⁠אֲרָ֖ם לֵ⁠אמֹ֑ר אִם ־ יָשׁ֨וֹב ¹ יְשִׁיבֵ֤⁠נִי יְהוָה֙ יְר֣וּשָׁלִַ֔ם וְ⁠עָבַדְתִּ֖י אֶת ־ יְהוָֽה ׃⁹ וַ⁠יֹּֽאמֶר ־ ל֥⁠וֹ הַ⁠מֶּ֖לֶךְ לֵ֣ךְ בְּ⁠שָׁל֑וֹם וַ⁠יָּ֖קָם וַ⁠יֵּ֥לֶךְ חֶבְרֽוֹנָ⁠ה ׃פ¹⁰ וַ⁠יִּשְׁלַ֤ח אַבְשָׁלוֹם֙ מְרַגְּלִ֔ים בְּ⁠כָל ־ שִׁבְטֵ֥י יִשְׂרָאֵ֖ל לֵ⁠אמֹ֑ר כְּ⁠שָׁמְעֲ⁠כֶם֙ אֶת ־ ק֣וֹל הַ⁠שֹּׁפָ֔ר וַ⁠אֲמַרְתֶּ֕ם מָלַ֥ךְ אַבְשָׁל֖וֹם בְּ⁠חֶבְרֽוֹן ׃¹¹ וְ⁠אֶת ־ אַבְשָׁל֗וֹם הָלְכ֞וּ מָאתַ֤יִם אִישׁ֙ מִ⁠יר֣וּשָׁלִַ֔ם קְרֻאִ֖ים וְ⁠הֹלְכִ֣ים לְ⁠תֻמָּ֑⁠ם וְ⁠לֹ֥א יָדְע֖וּ כָּל ־ דָּבָֽר ׃¹² וַ⁠יִּשְׁלַ֣ח אַ֠בְשָׁלוֹם אֶת ־ אֲחִיתֹ֨פֶל הַ⁠גִּֽילֹנִ֜י יוֹעֵ֣ץ דָּוִ֗ד מֵֽ⁠עִיר⁠וֹ֙ מִ⁠גִּלֹ֔ה בְּ⁠זָבְח֖⁠וֹ אֶת ־ הַ⁠זְּבָחִ֑ים וַ⁠יְהִ֤י הַ⁠קֶּ֨שֶׁר֙ אַמִּ֔ץ וְ⁠הָ⁠עָ֛ם הוֹלֵ֥ךְ וָ⁠רָ֖ב אֶת ־ אַבְשָׁלֽוֹם ׃¹³ וַ⁠יָּבֹא֙ הַ⁠מַּגִּ֔יד אֶל ־ דָּוִ֖ד לֵ⁠אמֹ֑ר הָיָ֛ה לֶב ־ אִ֥ישׁ יִשְׂרָאֵ֖ל אַחֲרֵ֥י אַבְשָׁלֽוֹם ׃¹⁴ וַ⁠יֹּ֣אמֶר דָּ֠וִד לְ⁠כָל ־ עֲבָדָ֨י⁠ו אֲשֶׁר ־ אִתּ֤⁠וֹ בִ⁠ירוּשָׁלִַ֨ם֙ ק֣וּמוּ וְ⁠נִבְרָ֔חָה כִּ֛י לֹא ־ תִֽהְיֶה ־ לָּ֥⁠נוּ פְלֵיטָ֖ה מִ⁠פְּנֵ֣י אַבְשָׁל֑וֹם מַהֲר֣וּ לָ⁠לֶ֗כֶת פֶּן ־ יְמַהֵ֤ר וְ⁠הִשִּׂגָ֨⁠נוּ֙ וְ⁠הִדִּ֤יחַ עָלֵ֨י⁠נוּ֙ אֶת ־ הָ֣⁠רָעָ֔ה וְ⁠הִכָּ֥ה הָ⁠עִ֖יר לְ⁠פִי ־ חָֽרֶב ׃¹⁵ וַ⁠יֹּאמְר֥וּ עַבְדֵֽי ־ הַ⁠מֶּ֖לֶךְ אֶל ־ הַ⁠מֶּ֑לֶךְ כְּ⁠כֹ֧ל אֲשֶׁר ־ יִבְחַ֛ר אֲדֹנִ֥⁠י הַ⁠מֶּ֖לֶךְ הִנֵּ֥ה עֲבָדֶֽי⁠ךָ ׃¹⁶ וַ⁠יֵּצֵ֥א הַ⁠מֶּ֛לֶךְ וְ⁠כָל ־ בֵּית֖⁠וֹ בְּ⁠רַגְלָ֑י⁠ו וַ⁠יַּעֲזֹ֣ב הַ⁠מֶּ֗לֶךְ אֵ֣ת עֶ֧שֶׂר נָשִׁ֛ים פִּֽלַגְשִׁ֖ים לִ⁠שְׁמֹ֥ר הַ⁠בָּֽיִת ׃¹⁷ וַ⁠יֵּצֵ֥א הַ⁠מֶּ֛לֶךְ וְ⁠כָל ־ הָ⁠עָ֖ם בְּ⁠רַגְלָ֑י⁠ו וַ⁠יַּעַמְד֖וּ בֵּ֥ית הַ⁠מֶּרְחָֽק ׃¹⁸ וְ⁠כָל ־ עֲבָדָי⁠ו֙ עֹבְרִ֣ים עַל ־ יָד֔⁠וֹ וְ⁠כָל ־ הַ⁠כְּרֵתִ֖י וְ⁠כָל ־ הַ⁠פְּלֵתִ֑י וְ⁠כָֽל ־ הַ⁠גִּתִּ֞ים שֵׁשׁ ־ מֵא֣וֹת אִ֗ישׁ אֲשֶׁר ־ בָּ֤אוּ בְ⁠רַגְל⁠וֹ֙ מִ⁠גַּ֔ת עֹבְרִ֖ים עַל ־ פְּנֵ֥י הַ⁠מֶּֽלֶךְ ׃¹⁹ וַ⁠יֹּ֤אמֶר הַ⁠מֶּ֨לֶךְ֙ אֶל ־ אִתַּ֣י הַ⁠גִּתִּ֔י לָ֧⁠מָּה תֵלֵ֛ךְ גַּם ־ אַתָּ֖ה אִתָּ֑⁠נוּ שׁ֣וּב וְ⁠שֵׁ֤ב עִם ־ הַ⁠מֶּ֨לֶךְ֙ כִּֽי ־ נָכְרִ֣י אַ֔תָּה וְ⁠גַם ־ גֹּלֶ֥ה אַתָּ֖ה לִ⁠מְקוֹמֶֽ⁠ךָ ׃²⁰ תְּמ֣וֹל ׀ בּוֹאֶ֗⁠ךָ וְ⁠הַ⁠יּ֞וֹם אֲנִֽיעֲךָ֤ ² עִמָּ֨⁠נוּ֙ לָ⁠לֶ֔כֶת וַ⁠אֲנִ֣י הוֹלֵ֔ךְ עַ֥ל אֲשֶׁר ־ אֲנִ֖י הוֹלֵ֑ךְ שׁ֣וּב וְ⁠הָשֵׁ֧ב אֶת ־ אַחֶ֛י⁠ךָ עִמָּ֖⁠ךְ חֶ֥סֶד וֶ⁠אֱמֶֽת ׃²¹ וַ⁠יַּ֧עַן אִתַּ֛י אֶת ־ הַ⁠מֶּ֖לֶךְ וַ⁠יֹּאמַ֑ר חַי ־ יְהוָ֗ה וְ⁠חֵי֙ אֲדֹנִ֣⁠י הַ⁠מֶּ֔לֶךְ כִּ֠י אִם ־ בִּ⁠מְק֞וֹם אֲשֶׁ֥ר יִֽהְיֶה ־ שָּׁ֣ם ׀ אֲדֹנִ֣⁠י הַ⁠מֶּ֗לֶךְ אִם ־ לְ⁠מָ֨וֶת֙ אִם ־ לְ⁠חַיִּ֔ים כִּי ־ שָׁ֖ם יִהְיֶ֥ה עַבְדֶּֽ⁠ךָ ׃²² וַ⁠יֹּ֧אמֶר דָּוִ֛ד אֶל ־ אִתַּ֖י לֵ֣ךְ וַ⁠עֲבֹ֑ר וַֽ⁠יַּעֲבֹ֞ר אִתַּ֤י הַ⁠גִּתִּי֙ וְ⁠כָל ־ אֲנָשָׁ֔י⁠ו וְ⁠כָל ־ הַ⁠טַּ֖ף אֲשֶׁ֥ר אִתּֽ⁠וֹ ׃²³ וְ⁠כָל ־ הָ⁠אָ֗רֶץ בּוֹכִים֙ ק֣וֹל גָּד֔וֹל וְ⁠כָל ־ הָ⁠עָ֖ם עֹֽבְרִ֑ים וְ⁠הַ⁠מֶּ֗לֶךְ עֹבֵר֙ בְּ⁠נַ֣חַל קִדְר֔וֹן וְ⁠כָל ־ הָ⁠עָם֙ עֹבְרִ֔ים עַל ־ פְּנֵי ־ דֶ֖רֶךְ אֶת ־ הַ⁠מִּדְבָּֽר ׃²⁴ וְ⁠הִנֵּ֨ה גַם ־ צָד֜וֹק וְ⁠כָֽל ־ הַ⁠לְוִיִּ֣ם אִתּ֗⁠וֹ נֹֽשְׂאִים֙ אֶת ־ אֲרוֹן֙ בְּרִ֣ית הָ⁠אֱלֹהִ֔ים וַ⁠יַּצִּ֨קוּ֙ אֶת ־ אֲר֣וֹן הָ⁠אֱלֹהִ֔ים וַ⁠יַּ֖עַל אֶבְיָתָ֑ר עַד ־ תֹּ֥ם כָּל ־ הָ⁠עָ֖ם לַ⁠עֲב֥וֹר מִן ־ הָ⁠עִֽיר ׃²⁵ וַ⁠יֹּ֤אמֶר הַ⁠מֶּ֨לֶךְ֙ לְ⁠צָד֔וֹק הָשֵׁ֛ב אֶת ־ אֲר֥וֹן הָ⁠אֱלֹהִ֖ים הָ⁠עִ֑יר אִם ־ אֶמְצָ֥א חֵן֙ בְּ⁠עֵינֵ֣י יְהוָ֔ה וֶ⁠הֱשִׁבַ֕⁠נִי וְ⁠הִרְאַ֥⁠נִי אֹת֖⁠וֹ וְ⁠אֶת ־ נָוֵֽ⁠הוּ ׃²⁶ וְ⁠אִם֙ כֹּ֣ה יֹאמַ֔ר לֹ֥א חָפַ֖צְתִּי בָּ֑⁠ךְ הִנְ⁠נִ֕י יַֽעֲשֶׂה ־ לִּ֕⁠י כַּ⁠אֲשֶׁ֥ר ט֖וֹב בְּ⁠עֵינָֽי⁠ו ׃ס²⁷ וַ⁠יֹּ֤אמֶר הַ⁠מֶּ֨לֶךְ֙ אֶל ־ צָד֣וֹק הַ⁠כֹּהֵ֔ן הֲ⁠רוֹאֶ֣ה אַתָּ֔ה שֻׁ֥בָ⁠ה הָ⁠עִ֖יר בְּ⁠שָׁל֑וֹם וַ⁠אֲחִימַ֨עַץ בִּנְ⁠ךָ֜ וִ⁠יהוֹנָתָ֧ן בֶּן ־ אֶבְיָתָ֛ר שְׁנֵ֥י בְנֵי⁠כֶ֖ם אִתְּ⁠כֶֽם ׃²⁸ רְאוּ֙ אָנֹכִ֣י מִתְמַהְמֵ֔הַּ ב⁠עברות ³ הַ⁠מִּדְבָּ֑ר עַ֣ד בּ֥וֹא דָבָ֛ר מֵ⁠עִמָּ⁠כֶ֖ם לְ⁠הַגִּ֥יד לִֽ⁠י ׃²⁹ וַ⁠יָּ֨שֶׁב צָד֧וֹק וְ⁠אֶבְיָתָ֛ר אֶת ־ אֲר֥וֹן הָ⁠אֱלֹהִ֖ים יְרוּשָׁלִָ֑ם וַ⁠יֵּשְׁב֖וּ שָֽׁם ׃³⁰ וְ⁠דָוִ֡ד עֹלֶה֩ בְ⁠מַעֲלֵ֨ה הַ⁠זֵּיתִ֜ים עֹלֶ֣ה ׀ וּ⁠בוֹכֶ֗ה וְ⁠רֹ֥אשׁ ל⁠וֹ֙ חָפ֔וּי וְ⁠ה֖וּא הֹלֵ֣ךְ יָחֵ֑ף וְ⁠כָל ־ הָ⁠עָ֣ם אֲשֶׁר ־ אִתּ֗⁠וֹ חָפוּ֙ אִ֣ישׁ רֹאשׁ֔⁠וֹ וְ⁠עָל֥וּ עָלֹ֖ה וּ⁠בָכֹֽה ׃³¹ וְ⁠דָוִד֙ הִגִּ֣יד לֵ⁠אמֹ֔ר אֲחִיתֹ֥פֶל בַּ⁠קֹּשְׁרִ֖ים עִם ־ אַבְשָׁל֑וֹם וַ⁠יֹּ֣אמֶר דָּוִ֔ד סַכֶּל ־ נָ֛א אֶת ־ עֲצַ֥ת אֲחִיתֹ֖פֶל יְהוָֽה ׃³² וַ⁠יְהִ֤י דָוִד֙ בָּ֣א עַד ־ הָ⁠רֹ֔אשׁ אֲשֶֽׁר ־ יִשְׁתַּחֲוֶ֥ה שָׁ֖ם לֵ⁠אלֹהִ֑ים וְ⁠הִנֵּ֤ה לִ⁠קְרָאת⁠וֹ֙ חוּשַׁ֣י הָ⁠אַרְכִּ֔י קָר֨וּעַ֙ כֻּתָּנְתּ֔⁠וֹ וַ⁠אֲדָמָ֖ה עַל ־ רֹאשֽׁ⁠וֹ ׃³³ וַ⁠יֹּ֥אמֶר ל֖⁠וֹ דָּוִ֑ד אִ֚ם עָבַ֣רְתָּ אִתִּ֔⁠י וְ⁠הָיִ֥תָ עָלַ֖⁠י לְ⁠מַשָּֽׂא ׃³⁴ וְ⁠אִם ־ הָ⁠עִ֣יר תָּשׁ֗וּב וְ⁠אָמַרְתָּ֤ לְ⁠אַבְשָׁלוֹם֙ עַבְדְּ⁠ךָ֨ אֲנִ֤י הַ⁠מֶּ֨לֶךְ֙ אֶֽהְיֶ֔ה עֶ֣בֶד אָבִ֤י⁠ךָ וַֽ⁠אֲנִי֙ מֵ⁠אָ֔ז וְ⁠עַתָּ֖ה וַ⁠אֲנִ֣י עַבְדֶּ֑⁠ךָ וְ⁠הֵפַרְתָּ֣ה לִ֔⁠י אֵ֖ת עֲצַ֥ת אֲחִיתֹֽפֶל ׃³⁵ וַ⁠הֲ⁠ל֤וֹא עִמְּ⁠ךָ֙ שָׁ֔ם צָד֥וֹק וְ⁠אֶבְיָתָ֖ר הַ⁠כֹּהֲנִ֑ים וְ⁠הָיָ֗ה כָּל ־ הַ⁠דָּבָר֙ אֲשֶׁ֤ר תִּשְׁמַע֙ מִ⁠בֵּ֣ית הַ⁠מֶּ֔לֶךְ תַּגִּ֕יד לְ⁠צָד֥וֹק וּ⁠לְ⁠אֶבְיָתָ֖ר הַ⁠כֹּהֲנִֽים ׃³⁶ הִנֵּה ־ שָׁ֤ם עִמָּ⁠ם֙ שְׁנֵ֣י בְנֵי⁠הֶ֔ם אֲחִימַ֣עַץ לְ⁠צָד֔וֹק וִ⁠יהוֹנָתָ֖ן לְ⁠אֶבְיָתָ֑ר וּ⁠שְׁלַחְתֶּ֤ם בְּ⁠יָדָ⁠ם֙ אֵלַ֔⁠י כָּל ־ דָּבָ֖ר אֲשֶׁ֥ר תִּשְׁמָֽעוּ ׃³⁷ וַ⁠יָּבֹ֥א חוּשַׁ֛י רֵעֶ֥ה דָוִ֖ד הָ⁠עִ֑יר וְ⁠אַבְשָׁלֹ֔ם יָבֹ֖א יְרוּשָׁלִָֽם ׃

¹K ישיב

²K אנוע⁠ך

³Q בְּעַֽרְב֖וֹת

Chapter 16

¹ וְ⁠דָוִ֗ד עָבַ֤ר מְעַט֙ מֵֽ⁠הָ⁠רֹ֔אשׁ וְ⁠הִנֵּ֥ה צִיבָ֛א נַ֥עַר מְפִי ־ בֹ֖שֶׁת לִ⁠קְרָאת֑⁠וֹ וְ⁠צֶ֨מֶד חֲמֹרִ֜ים חֲבֻשִׁ֗ים וַ⁠עֲלֵי⁠הֶם֩ מָאתַ֨יִם לֶ֜חֶם וּ⁠מֵאָ֧ה צִמּוּקִ֛ים וּ⁠מֵ֥אָה קַ֖יִץ וְ⁠נֵ֥בֶל יָֽיִן ׃² וַ⁠יֹּ֧אמֶר הַ⁠מֶּ֛לֶךְ אֶל ־ צִיבָ֖א מָה ־ אֵ֣לֶּה לָּ֑⁠ךְ וַ⁠יֹּ֣אמֶר צִ֠יבָא הַ⁠חֲמוֹרִ֨ים לְ⁠בֵית ־ הַ⁠מֶּ֜לֶךְ לִ⁠רְכֹּ֗ב וְהַלֶּ֤חֶם ¹ וְ⁠הַ⁠קַּ֨יִץ֙ לֶ⁠אֱכ֣וֹל הַ⁠נְּעָרִ֔ים וְ⁠הַ⁠יַּ֕יִן לִ⁠שְׁתּ֥וֹת הַ⁠יָּעֵ֖ף בַּ⁠מִּדְבָּֽר ׃³ וַ⁠יֹּ֣אמֶר הַ⁠מֶּ֔לֶךְ וְ⁠אַיֵּ֖ה בֶּן ־ אֲדֹנֶ֑י⁠ךָ וַ⁠יֹּ֨אמֶר צִיבָ֜א אֶל ־ הַ⁠מֶּ֗לֶךְ הִנֵּה֙ יוֹשֵׁ֣ב בִּ⁠ירוּשָׁלִַ֔ם כִּ֣י אָמַ֔ר הַ⁠יּ֗וֹם יָשִׁ֤יבוּ לִ⁠י֙ בֵּ֣ית יִשְׂרָאֵ֔ל אֵ֖ת מַמְלְכ֥וּת אָבִֽ⁠י ׃⁴ וַ⁠יֹּ֤אמֶר הַ⁠מֶּ֨לֶךְ֙ לְ⁠צִבָ֔א הִנֵּ֣ה לְ⁠ךָ֔ כֹּ֖ל אֲשֶׁ֣ר לִ⁠מְפִי ־ בֹ֑שֶׁת וַ⁠יֹּ֤אמֶר צִיבָא֙ הִֽשְׁתַּחֲוֵ֔יתִי אֶמְצָא ־ חֵ֥ן בְּ⁠עֵינֶ֖י⁠ךָ אֲדֹנִ֥⁠י הַ⁠מֶּֽלֶךְ ׃⁵ וּ⁠בָ֛א הַ⁠מֶּ֥לֶךְ דָּוִ֖ד עַד ־ בַּֽחוּרִ֑ים וְ⁠הִנֵּ֣ה מִ⁠שָּׁם֩ אִ֨ישׁ יוֹצֵ֜א מִ⁠מִּשְׁפַּ֣חַת בֵּית ־ שָׁא֗וּל וּ⁠שְׁמ⁠וֹ֙ שִׁמְעִ֣י בֶן ־ גֵּרָ֔א יֹצֵ֥א יָצ֖וֹא וּ⁠מְקַלֵּֽל ׃⁶ וַ⁠יְסַקֵּ֤ל בָּֽ⁠אֲבָנִים֙ אֶת ־ דָּוִ֔ד וְ⁠אֶת ־ כָּל ־ עַבְדֵ֖י הַ⁠מֶּ֣לֶךְ דָּוִ֑ד וְ⁠כָל ־ הָ⁠עָם֙ וְ⁠כָל ־ הַ⁠גִּבֹּרִ֔ים מִ⁠ימִינ֖⁠וֹ וּ⁠מִ⁠שְּׂמֹאלֽ⁠וֹ ׃⁷ וְ⁠כֹֽה ־ אָמַ֥ר שִׁמְעִ֖י בְּ⁠קַֽלְל֑⁠וֹ צֵ֥א צֵ֛א אִ֥ישׁ הַ⁠דָּמִ֖ים וְ⁠אִ֥ישׁ הַ⁠בְּלִיָּֽעַל ׃⁸ הֵשִׁיב֩ עָלֶ֨י⁠ךָ יְהוָ֜ה כֹּ֣ל ׀ דְּמֵ֣י בֵית ־ שָׁא֗וּל אֲשֶׁ֤ר מָלַ֨כְתָּ֙ תחת⁠ו ² וַ⁠יִּתֵּ֤ן יְהוָה֙ אֶת ־ הַ⁠מְּלוּכָ֔ה בְּ⁠יַ֖ד אַבְשָׁל֣וֹם בְּנֶ֑⁠ךָ וְ⁠הִנְּ⁠ךָ֙ בְּ⁠רָ֣עָתֶ֔⁠ךָ כִּ֛י אִ֥ישׁ דָּמִ֖ים אָֽתָּה ׃⁹ וַ⁠יֹּ֨אמֶר אֲבִישַׁ֤י בֶּן ־ צְרוּיָה֙ אֶל ־ הַ⁠מֶּ֔לֶךְ לָ֣⁠מָּה יְקַלֵּ֞ל הַ⁠כֶּ֤לֶב הַ⁠מֵּת֙ הַ⁠זֶּ֔ה אֶת ־ אֲדֹנִ֖⁠י הַ⁠מֶּ֑לֶךְ אֶעְבְּרָה ־ נָּ֖א וְ⁠אָסִ֥ירָה אֶת ־ רֹאשֽׁ⁠וֹ ׃ס¹⁰ וַ⁠יֹּ֣אמֶר הַ⁠מֶּ֔לֶךְ מַה ־ לִּ֥⁠י וְ⁠לָ⁠כֶ֖ם בְּנֵ֣י צְרֻיָ֑ה כי ³ יְקַלֵּ֗ל כִּ֤י ⁴ יְהוָה֙ אָ֤מַר ל⁠וֹ֙ קַלֵּ֣ל אֶת ־ דָּוִ֔ד וּ⁠מִ֣י יֹאמַ֔ר מַדּ֖וּעַ עָשִׂ֥יתָה כֵּֽן ׃ס¹¹ וַ⁠יֹּ֨אמֶר דָּוִ֤ד אֶל ־ אֲבִישַׁי֙ וְ⁠אֶל ־ כָּל ־ עֲבָדָ֔י⁠ו הִנֵּ֥ה בְנִ֛⁠י אֲשֶׁר ־ יָצָ֥א מִ⁠מֵּעַ֖⁠י מְבַקֵּ֣שׁ אֶת ־ נַפְשִׁ֑⁠י וְ⁠אַ֨ף כִּֽי ־ עַתָּ֜ה בֶּן ־ הַ⁠יְמִינִ֗י הַנִּ֤חוּ ל⁠וֹ֙ וִֽ⁠יקַלֵּ֔ל כִּ֥י אָֽמַר ־ ל֖⁠וֹ יְהוָֽה ׃¹² אוּלַ֛י יִרְאֶ֥ה יְהוָ֖ה ב⁠עונ⁠י ⁵ וְ⁠הֵשִׁ֨יב יְהוָ֥ה לִ⁠י֙ טוֹבָ֔ה תַּ֥חַת קִלְלָת֖⁠וֹ הַ⁠יּ֥וֹם הַ⁠זֶּֽה ׃¹³ וַ⁠יֵּ֧לֶךְ דָּוִ֛ד וַ⁠אֲנָשָׁ֖י⁠ו בַּ⁠דָּ֑רֶךְ ס וְ⁠שִׁמְעִ֡י הֹלֵךְ֩ בְּ⁠צֵ֨לַע הָ⁠הָ֜ר לְ⁠עֻמָּת֗⁠וֹ הָלוֹךְ֙ וַ⁠יְקַלֵּ֔ל וַ⁠יְסַקֵּ֤ל בָּֽ⁠אֲבָנִים֙ לְ⁠עֻמָּת֔⁠וֹ וְ⁠עִפַּ֖ר בֶּ⁠עָפָֽר ׃פ¹⁴ וַ⁠יָּבֹ֥א הַ⁠מֶּ֛לֶךְ וְ⁠כָל ־ הָ⁠עָ֥ם אֲשֶׁר ־ אִתּ֖⁠וֹ עֲיֵפִ֑ים וַ⁠יִּנָּפֵ֖שׁ שָֽׁם ׃¹⁵ וְ⁠אַבְשָׁל֗וֹם וְ⁠כָל ־ הָ⁠עָם֙ אִ֣ישׁ יִשְׂרָאֵ֔ל בָּ֖אוּ יְרוּשָׁלִָ֑ם וַ⁠אֲחִיתֹ֖פֶל אִתּֽ⁠וֹ ׃¹⁶ וַ⁠יְהִ֗י כַּֽ⁠אֲשֶׁר ־ בָּ֞א חוּשַׁ֧י הָ⁠אַרְכִּ֛י רֵעֶ֥ה דָוִ֖ד אֶל ־ אַבְשָׁל֑וֹם וַ⁠יֹּ֤אמֶר חוּשַׁי֙ אֶל ־ אַבְשָׁלֹ֔ם יְחִ֥י הַ⁠מֶּ֖לֶךְ יְחִ֥י הַ⁠מֶּֽלֶךְ ׃¹⁷ וַ⁠יֹּ֤אמֶר אַבְשָׁלוֹם֙ אֶל ־ חוּשַׁ֔י זֶ֥ה חַסְדְּ⁠ךָ֖ אֶת ־ רֵעֶ֑⁠ךָ לָ֥⁠מָּה לֹֽא ־ הָלַ֖כְתָּ אֶת ־ רֵעֶֽ⁠ךָ ׃¹⁸ וַ⁠יֹּ֣אמֶר חוּשַׁי֮ אֶל ־ אַבְשָׁלֹם֒ לֹ֕א כִּי֩ אֲשֶׁ֨ר בָּחַ֧ר יְהוָ֛ה וְ⁠הָ⁠עָ֥ם הַ⁠זֶּ֖ה וְ⁠כָל ־ אִ֣ישׁ יִשְׂרָאֵ֑ל ל֥וֹ ⁶ אֶהְיֶ֖ה וְ⁠אִתּ֥⁠וֹ אֵשֵֽׁב ׃¹⁹ וְ⁠הַ⁠שֵּׁנִ֗ית לְ⁠מִי֙ אֲנִ֣י אֶֽעֱבֹ֔ד הֲ⁠ל֖וֹא לִ⁠פְנֵ֣י בְנ֑⁠וֹ כַּ⁠אֲשֶׁ֤ר עָבַ֨דְתִּי֙ לִ⁠פְנֵ֣י אָבִ֔י⁠ךָ כֵּ֖ן אֶהְיֶ֥ה לְ⁠פָנֶֽי⁠ךָ ׃פ²⁰ וַ⁠יֹּ֥אמֶר אַבְשָׁל֖וֹם אֶל ־ אֲחִיתֹ֑פֶל הָב֥וּ לָ⁠כֶ֛ם עֵצָ֖ה מַֽה ־ נַּעֲשֶֽׂה ׃²¹ וַ⁠יֹּ֤אמֶר אֲחִיתֹ֨פֶל֙ אֶל ־ אַבְשָׁלֹ֔ם בּ֚וֹא אֶל ־ פִּלַגְשֵׁ֣י אָבִ֔י⁠ךָ אֲשֶׁ֥ר הִנִּ֖יחַ לִ⁠שְׁמ֣וֹר הַ⁠בָּ֑יִת וְ⁠שָׁמַ֤ע כָּל ־ יִשְׂרָאֵל֙ כִּֽי ־ נִבְאַ֣שְׁתָּ אֶת ־ אָבִ֔י⁠ךָ וְ⁠חָ֣זְק֔וּ יְדֵ֖י כָּל ־ אֲשֶׁ֥ר אִתָּֽ⁠ךְ ׃²² וַ⁠יַּטּ֧וּ לְ⁠אַבְשָׁל֛וֹם הָ⁠אֹ֖הֶל עַל ־ הַ⁠גָּ֑ג וַ⁠יָּבֹ֤א אַבְשָׁלוֹם֙ אֶל ־ פִּֽלַגְשֵׁ֣י אָבִ֔י⁠ו לְ⁠עֵינֵ֖י כָּל ־ יִשְׂרָאֵֽל ׃²³ וַ⁠עֲצַ֣ת אֲחִיתֹ֗פֶל אֲשֶׁ֤ר יָעַץ֙ בַּ⁠יָּמִ֣ים הָ⁠הֵ֔ם כַּ⁠אֲשֶׁ֥ר יִשְׁאַל ־ בִּ⁠דְבַ֣ר הָ⁠אֱלֹהִ֑ים כֵּ֚ן כָּל ־ עֲצַ֣ת אֲחִיתֹ֔פֶל גַּם ־ לְ⁠דָוִ֖ד גַּ֥ם לְ⁠אַבְשָׁלֹֽם ׃ס

¹K ו⁠ל⁠ה⁠לחם

²Q תַּחְתָּ֔יו

³Q כֹּ֣ה

⁴K ו⁠כי

⁵Q בְּעֵינִ֑י

⁶K לא

Chapter 17

¹ וַ⁠יֹּ֥אמֶר אֲחִיתֹ֖פֶל אֶל ־ אַבְשָׁלֹ֑ם אֶבְחֲרָ֣ה נָּ֗א שְׁנֵים ־ עָשָׂ֥ר אֶ֨לֶף֙ אִ֔ישׁ וְ⁠אָק֛וּמָה וְ⁠אֶרְדְּפָ֥ה אַחֲרֵי ־ דָוִ֖ד הַ⁠לָּֽיְלָה ׃² וְ⁠אָב֣וֹא עָלָ֗י⁠ו וְ⁠ה֤וּא יָגֵ֨עַ֙ וּ⁠רְפֵ֣ה יָדַ֔יִם וְ⁠הַֽחֲרַדְתִּ֣י אֹת֔⁠וֹ וְ⁠נָ֖ס כָּל ־ הָ⁠עָ֣ם אֲשֶׁר ־ אִתּ֑⁠וֹ וְ⁠הִכֵּיתִ֥י אֶת ־ הַ⁠מֶּ֖לֶךְ לְ⁠בַדּֽ⁠וֹ ׃³ וְ⁠אָשִׁ֥יבָה כָל ־ הָ⁠עָ֖ם אֵלֶ֑י⁠ךָ כְּ⁠שׁ֣וּב הַ⁠כֹּ֔ל הָ⁠אִישׁ֙ אֲשֶׁ֣ר אַתָּ֣ה מְבַקֵּ֔שׁ כָּל ־ הָ⁠עָ֖ם יִהְיֶ֥ה שָׁלֽוֹם ׃⁴ וַ⁠יִּישַׁ֥ר הַ⁠דָּבָ֖ר בְּ⁠עֵינֵ֣י אַבְשָׁלֹ֑ם וּ⁠בְ⁠עֵינֵ֖י כָּל ־ זִקְנֵ֥י יִשְׂרָאֵֽל ׃ס⁵ וַ⁠יֹּ֨אמֶר֙ אַבְשָׁל֔וֹם קְרָ֣א נָ֔א גַּ֖ם לְ⁠חוּשַׁ֣י הָ⁠אַרְכִּ֑י וְ⁠נִשְׁמְעָ֥ה מַה ־ בְּ⁠פִ֖י⁠ו גַּם ־ הֽוּא ׃⁶ וַ⁠יָּבֹ֣א חוּשַׁי֮ אֶל ־ אַבְשָׁלוֹם֒ וַ⁠יֹּאמֶר֩ אַבְשָׁל֨וֹם אֵלָ֜י⁠ו לֵ⁠אמֹ֗ר כַּ⁠דָּבָ֤ר הַ⁠זֶּה֙ דִּבֶּ֣ר אֲחִיתֹ֔פֶל הֲ⁠נַעֲשֶׂ֖ה אֶת ־ דְּבָר֑⁠וֹ אִם ־ אַ֖יִן אַתָּ֥ה דַבֵּֽר ׃ס⁷ וַ⁠יֹּ֥אמֶר חוּשַׁ֖י אֶל ־ אַבְשָׁל֑וֹם לֹֽא ־ טוֹבָ֧ה הָ⁠עֵצָ֛ה אֲשֶׁר ־ יָעַ֥ץ אֲחִיתֹ֖פֶל בַּ⁠פַּ֥עַם הַ⁠זֹּֽאת ׃⁸ וַ⁠יֹּ֣אמֶר חוּשַׁ֗י אַתָּ֣ה יָ֠דַעְתָּ אֶת ־ אָבִ֨י⁠ךָ וְ⁠אֶת ־ אֲנָשָׁ֜י⁠ו כִּ֧י גִבֹּרִ֣ים הֵ֗מָּה וּ⁠מָרֵ֥י נֶ֨פֶשׁ֙ הֵ֔מָּה כְּ⁠דֹ֥ב שַׁכּ֖וּל בַּ⁠שָּׂדֶ֑ה וְ⁠אָבִ֨י⁠ךָ֙ אִ֣ישׁ מִלְחָמָ֔ה וְ⁠לֹ֥א יָלִ֖ין אֶת ־ הָ⁠עָֽם ׃⁹ הִנֵּ֨ה עַתָּ֤ה הֽוּא ־ נֶחְבָּא֙ בְּ⁠אַחַ֣ת הַ⁠פְּחָתִ֔ים א֖וֹ בְּ⁠אַחַ֣ד הַ⁠מְּקוֹמֹ֑ת וְ⁠הָיָ֗ה כִּ⁠נְפֹ֤ל בָּ⁠הֶם֙ בַּ⁠תְּחִלָּ֔ה וְ⁠שָׁמַ֤ע הַ⁠שֹּׁמֵ֨עַ֙ וְ⁠אָמַ֔ר הָֽיְתָה֙ מַגֵּפָ֔ה בָּ⁠עָ֕ם אֲשֶׁ֖ר אַחֲרֵ֥י אַבְשָׁלֹֽם ׃¹⁰ וְ⁠ה֣וּא גַם ־ בֶּן ־ חַ֗יִל אֲשֶׁ֥ר לִבּ֛⁠וֹ כְּ⁠לֵ֥ב הָ⁠אַרְיֵ֖ה הִמֵּ֣ס יִמָּ֑ס כִּֽי ־ יֹדֵ֤עַ כָּל ־ יִשְׂרָאֵל֙ כִּי ־ גִבּ֣וֹר אָבִ֔י⁠ךָ וּ⁠בְנֵי ־ חַ֖יִל אֲשֶׁ֥ר אִתּֽ⁠וֹ ׃¹¹ כִּ֣י יָעַ֗צְתִּי הֵ֠אָסֹף יֵאָסֵ֨ף עָלֶ֤י⁠ךָ כָל ־ יִשְׂרָאֵל֙ מִ⁠דָּן֙ וְ⁠עַד ־ בְּאֵ֣ר שֶׁ֔בַע כַּ⁠ח֥וֹל אֲשֶׁר ־ עַל ־ הַ⁠יָּ֖ם לָ⁠רֹ֑ב וּ⁠פָנֶ֥י⁠ךָ הֹלְכִ֖ים בַּ⁠קְרָֽב ׃¹² וּ⁠בָ֣אנוּ אֵלָ֗י⁠ו בְּאַחַ֤ד ¹ הַ⁠מְּקוֹמֹת֙ אֲשֶׁ֣ר נִמְצָ֣א שָׁ֔ם וְ⁠נַ֣חְנוּ עָלָ֔י⁠ו כַּ⁠אֲשֶׁ֛ר יִפֹּ֥ל הַ⁠טַּ֖ל עַל ־ הָ⁠אֲדָמָ֑ה וְ⁠לֹֽא ־ נ֥וֹתַר בּ֛⁠וֹ וּ⁠בְ⁠כָל ־ הָ⁠אֲנָשִׁ֥ים אֲשֶׁר ־ אִתּ֖⁠וֹ גַּם ־ אֶחָֽד ׃¹³ וְ⁠אִם ־ אֶל ־ עִיר֙ יֵֽאָסֵ֔ף וְ⁠הִשִּׂ֧יאוּ כָֽל ־ יִשְׂרָאֵ֛ל אֶל ־ הָ⁠עִ֥יר הַ⁠הִ֖יא חֲבָלִ֑ים וְ⁠סָחַ֤בְנוּ אֹת⁠וֹ֙ עַד ־ הַ⁠נַּ֔חַל עַ֛ד אֲשֶֽׁר ־ לֹא ־ נִמְצָ֥א שָׁ֖ם גַּם ־ צְרֽוֹר ׃פ¹⁴ וַ⁠יֹּ֤אמֶר אַבְשָׁלוֹם֙ וְ⁠כָל ־ אִ֣ישׁ יִשְׂרָאֵ֔ל טוֹבָ֗ה עֲצַת֙ חוּשַׁ֣י הָ⁠אַרְכִּ֔י מֵ⁠עֲצַ֖ת אֲחִיתֹ֑פֶל וַ⁠יהוָ֣ה צִוָּ֗ה לְ⁠הָפֵ֞ר אֶת ־ עֲצַ֤ת אֲחִיתֹ֨פֶל֙ הַ⁠טּוֹבָ֔ה לְ⁠בַ⁠עֲב֗וּר הָבִ֧יא יְהוָ֛ה אֶל ־ אַבְשָׁל֖וֹם אֶת ־ הָ⁠רָעָֽה ׃ס¹⁵ וַ⁠יֹּ֣אמֶר חוּשַׁ֗י אֶל ־ צָד֤וֹק וְ⁠אֶל ־ אֶבְיָתָר֙ הַ⁠כֹּ֣הֲנִ֔ים כָּ⁠זֹ֣את וְ⁠כָ⁠זֹ֗את יָעַ֤ץ אֲחִיתֹ֨פֶל֙ אֶת ־ אַבְשָׁלֹ֔ם וְ⁠אֵ֖ת זִקְנֵ֣י יִשְׂרָאֵ֑ל וְ⁠כָ⁠זֹ֥את וְ⁠כָ⁠זֹ֖את יָעַ֥צְתִּי אָֽנִי ׃¹⁶ וְ⁠עַתָּ֡ה שִׁלְח֣וּ מְהֵרָה֩ וְ⁠הַגִּ֨ידוּ לְ⁠דָוִ֜ד לֵ⁠אמֹ֗ר אַל ־ תָּ֤לֶן הַ⁠לַּ֨יְלָה֙ בְּ⁠עַֽרְב֣וֹת הַ⁠מִּדְבָּ֔ר וְ⁠גַ֖ם עָב֣וֹר תַּעֲב֑וֹר פֶּ֚ן יְבֻלַּ֣ע לַ⁠מֶּ֔לֶךְ וּ⁠לְ⁠כָל ־ הָ⁠עָ֖ם אֲשֶׁ֥ר אִתּֽ⁠וֹ ׃¹⁷ וִ⁠יהוֹנָתָ֨ן וַ⁠אֲחִימַ֜עַץ עֹמְדִ֣ים בְּ⁠עֵין ־ רֹגֵ֗ל וְ⁠הָלְכָ֤ה הַ⁠שִּׁפְחָה֙ וְ⁠הִגִּ֣ידָה לָ⁠הֶ֔ם וְ⁠הֵם֙ יֵֽלְכ֔וּ וְ⁠הִגִּ֖ידוּ לַ⁠מֶּ֣לֶךְ דָּוִ֑ד כִּ֣י לֹ֥א יוּכְל֛וּ לְ⁠הֵרָא֖וֹת לָ⁠ב֥וֹא הָ⁠עִֽירָ⁠ה ׃¹⁸ וַ⁠יַּ֤רְא אֹתָ⁠ם֙ נַ֔עַר וַ⁠יַּגֵּ֖ד לְ⁠אַבְשָׁלֹ֑ם וַ⁠יֵּלְכוּ֩ שְׁנֵי⁠הֶ֨ם מְהֵרָ֜ה וַ⁠יָּבֹ֣אוּ ׀ אֶל ־ בֵּֽית ־ אִ֣ישׁ בְּ⁠בַחוּרִ֗ים וְ⁠ל֥⁠וֹ בְאֵ֛ר בַּ⁠חֲצֵר֖⁠וֹ וַ⁠יֵּ֥רְדוּ שָֽׁם ׃¹⁹ וַ⁠תִּקַּ֣ח הָ⁠אִשָּׁ֗ה וַ⁠תִּפְרֹ֤שׂ אֶת ־ הַ⁠מָּסָךְ֙ עַל ־ פְּנֵ֣י הַ⁠בְּאֵ֔ר וַ⁠תִּשְׁטַ֥ח עָלָ֖י⁠ו הָֽ⁠רִפ֑וֹת וְ⁠לֹ֥א נוֹדַ֖ע דָּבָֽר ׃²⁰ וַ⁠יָּבֹ֣אוּ עַבְדֵי֩ אַבְשָׁל֨וֹם אֶֽל ־ הָ⁠אִשָּׁ֜ה הַ⁠בַּ֗יְתָ⁠ה וַ⁠יֹּֽאמְרוּ֙ אַיֵּ֗ה אֲחִימַ֨עַץ֙ וִ⁠יה֣וֹנָתָ֔ן וַ⁠תֹּ֤אמֶר לָ⁠הֶם֙ הָֽ⁠אִשָּׁ֔ה עָבְר֖וּ מִיכַ֣ל הַ⁠מָּ֑יִם וַ⁠יְבַקְשׁוּ֙ וְ⁠לֹ֣א מָצָ֔אוּ וַ⁠יָּשֻׁ֖בוּ יְרוּשָׁלִָֽם ׃ס²¹ וַ⁠יְהִ֣י ׀ אַחֲרֵ֣י לֶכְתָּ֗⁠ם וַֽ⁠יַּעֲלוּ֙ מֵֽ⁠הַ⁠בְּאֵ֔ר וַ⁠יֵּ֣לְכ֔וּ וַ⁠יַּגִּ֖דוּ לַ⁠מֶּ֣לֶךְ דָּוִ֑ד וַ⁠יֹּאמְר֣וּ אֶל ־ דָּוִ֗ד ק֣וּמוּ וְ⁠עִבְר֤וּ מְהֵרָה֙ אֶת ־ הַ⁠מַּ֔יִם כִּי ־ כָ֛כָה יָעַ֥ץ עֲלֵי⁠כֶ֖ם אֲחִיתֹֽפֶל ׃²² וַ⁠יָּ֣קָם דָּוִ֗ד וְ⁠כָל ־ הָ⁠עָם֙ אֲשֶׁ֣ר אִתּ֔⁠וֹ וַ⁠יַּעַבְר֖וּ אֶת ־ הַ⁠יַּרְדֵּ֑ן עַד ־ א֣וֹר הַ⁠בֹּ֗קֶר עַד ־ אַחַד֙ לֹ֣א נֶעְדָּ֔ר אֲשֶׁ֥ר לֹא ־ עָבַ֖ר אֶת ־ הַ⁠יַּרְדֵּֽן ׃²³ וַ⁠אֲחִיתֹ֣פֶל רָאָ֗ה כִּ֣י לֹ֣א נֶעֶשְׂתָה֮ עֲצָת⁠וֹ֒ וַ⁠יַּחֲבֹ֣שׁ אֶֽת ־ הַ⁠חֲמ֗וֹר וַ⁠יָּ֜קָם וַ⁠יֵּ֤לֶךְ אֶל ־ בֵּית⁠וֹ֙ אֶל ־ עִיר֔⁠וֹ וַ⁠יְצַ֥ו אֶל ־ בֵּית֖⁠וֹ וַ⁠יֵּחָנַ֑ק וַ⁠יָּ֕מָת וַ⁠יִּקָּבֵ֖ר בְּ⁠קֶ֥בֶר אָבִֽי⁠ו ׃ס²⁴ וְ⁠דָוִ֖ד בָּ֣א מַחֲנָ֑יְמָ⁠ה וְ⁠אַבְשָׁלֹ֗ם עָבַר֙ אֶת ־ הַ⁠יַּרְדֵּ֔ן ה֕וּא וְ⁠כָל ־ אִ֥ישׁ יִשְׂרָאֵ֖ל עִמּֽ⁠וֹ ׃²⁵ וְ⁠אֶת ־ עֲמָשָׂ֗א שָׂ֧ם אַבְשָׁלֹ֛ם תַּ֥חַת יוֹאָ֖ב עַל ־ הַ⁠צָּבָ֑א וַ⁠עֲמָשָׂ֣א בֶן ־ אִ֗ישׁ וּ⁠שְׁמ⁠וֹ֙ יִתְרָ֣א הַ⁠יִּשְׂרְאֵלִ֔י אֲשֶׁר ־ בָּא֙ אֶל ־ אֲבִיגַ֣ל בַּת ־ נָחָ֔שׁ אֲח֥וֹת צְרוּיָ֖ה אֵ֥ם יוֹאָֽב ׃²⁶ וַ⁠יִּ֤חַן יִשְׂרָאֵל֙ וְ⁠אַבְשָׁלֹ֔ם אֶ֖רֶץ הַ⁠גִּלְעָֽד ׃ס²⁷ וַ⁠יְהִ֕י כְּ⁠ב֥וֹא דָוִ֖ד מַחֲנָ֑יְמָ⁠ה וְ⁠שֹׁבִ֨י בֶן ־ נָחָ֜שׁ מֵ⁠רַבַּ֣ת בְּנֵֽי ־ עַמּ֗וֹן וּ⁠מָכִ֤יר בֶּן ־ עַמִּיאֵל֙ מִ⁠לֹּ֣א דְבָ֔ר וּ⁠בַרְזִלַּ֥י הַ⁠גִּלְעָדִ֖י מֵ⁠רֹגְלִֽים ׃²⁸ מִשְׁכָּ֤ב וְ⁠סַפּוֹת֙ וּ⁠כְלִ֣י יוֹצֵ֔ר וְ⁠חִטִּ֥ים וּ⁠שְׂעֹרִ֖ים וְ⁠קֶ֣מַח וְ⁠קָלִ֑י וּ⁠פ֥וֹל וַ⁠עֲדָשִׁ֖ים וְ⁠קָלִֽי ׃²⁹ וּ⁠דְבַ֣שׁ וְ⁠חֶמְאָ֗ה וְ⁠צֹאן֙ וּ⁠שְׁפ֣וֹת בָּקָ֔ר הִגִּ֧ישׁוּ לְ⁠דָוִ֛ד וְ⁠לָ⁠עָ֥ם אֲשֶׁר ־ אִתּ֖⁠וֹ לֶ⁠אֱכ֑וֹל כִּ֣י אָמְר֔וּ הָ⁠עָ֗ם רָעֵ֛ב וְ⁠עָיֵ֥ף וְ⁠צָמֵ֖א בַּ⁠מִּדְבָּֽר ׃

¹K ב⁠אחת

Chapter 18

¹ וַ⁠יִּפְקֹ֣ד דָּוִ֔ד אֶת ־ הָ⁠עָ֖ם אֲשֶׁ֣ר אִתּ֑⁠וֹ וַ⁠יָּ֣שֶׂם עֲלֵי⁠הֶ֔ם שָׂרֵ֥י אֲלָפִ֖ים וְ⁠שָׂרֵ֥י מֵאֽוֹת ׃² וַ⁠יְשַׁלַּ֨ח דָּוִ֜ד אֶת ־ הָ⁠עָ֗ם הַ⁠שְּׁלִשִׁ֤ית בְּ⁠יַד ־ יוֹאָב֙ וְ֠⁠הַ⁠שְּׁלִשִׁית בְּ⁠יַ֨ד אֲבִישַׁ֤י בֶּן ־ צְרוּיָה֙ אֲחִ֣י יוֹאָ֔ב וְ⁠הַ֨⁠שְּׁלִשִׁ֔ת בְּ⁠יַ֖ד אִתַּ֣י הַ⁠גִּתִּ֑י ס וַ⁠יֹּ֤אמֶר הַ⁠מֶּ֨לֶךְ֙ אֶל ־ הָ⁠עָ֔ם יָצֹ֥א אֵצֵ֛א גַּם ־ אֲנִ֖י עִמָּ⁠כֶֽם ׃³ וַ⁠יֹּ֨אמֶר הָ⁠עָ֜ם לֹ֣א תֵצֵ֗א כִּי֩ אִם ־ נֹ֨ס נָנ֜וּס לֹא ־ יָשִׂ֧ימוּ אֵלֵ֣י⁠נוּ לֵ֗ב וְ⁠אִם ־ יָמֻ֤תוּ חֶצְיֵ֨⁠נוּ֙ לֹֽא ־ יָשִׂ֤ימוּ אֵלֵ֨י⁠נוּ֙ לֵ֔ב כִּֽי ־ עַתָּ֥ה כָמֹ֖⁠נוּ עֲשָׂרָ֣ה אֲלָפִ֑ים וְ⁠עַתָּ֣ה ט֔וֹב כִּי ־ תִֽהְיֶה ־ לָּ֥⁠נוּ מֵ⁠עִ֖יר לַעְזֽוֹר ׃ס¹⁴ וַ⁠יֹּ֤אמֶר אֲלֵי⁠הֶם֙ הַ⁠מֶּ֔לֶךְ אֲשֶׁר ־ יִיטַ֥ב בְּ⁠עֵינֵי⁠כֶ֖ם אֶעֱשֶׂ֑ה וַ⁠יַּעֲמֹ֤ד הַ⁠מֶּ֨לֶךְ֙ אֶל ־ יַ֣ד הַ⁠שַּׁ֔עַר וְ⁠כָל ־ הָ⁠עָם֙ יָֽצְא֔וּ לְ⁠מֵא֖וֹת וְ⁠לַ⁠אֲלָפִֽים ׃⁵ וַ⁠יְצַ֣ו הַ⁠מֶּ֡לֶךְ אֶת ־ י֠וֹאָב וְ⁠אֶת ־ אֲבִישַׁ֤י וְ⁠אֶת ־ אִתַּי֙ לֵ⁠אמֹ֔ר לְ⁠אַט ־ לִ֖⁠י לַ⁠נַּ֣עַר לְ⁠אַבְשָׁל֑וֹם וְ⁠כָל ־ הָ⁠עָ֣ם שָׁמְע֗וּ בְּ⁠צַוֺּ֥ת הַ⁠מֶּ֛לֶךְ אֶת ־ כָּל ־ הַ⁠שָּׂרִ֖ים עַל ־ דְּבַ֥ר אַבְשָׁלֽוֹם ׃⁶ וַ⁠יֵּצֵ֥א הָ⁠עָ֛ם הַ⁠שָּׂדֶ֖ה לִ⁠קְרַ֣את יִשְׂרָאֵ֑ל וַ⁠תְּהִ֥י הַ⁠מִּלְחָמָ֖ה בְּ⁠יַ֥עַר אֶפְרָֽיִם ׃⁷ וַ⁠יִּנָּ֤גְפוּ שָׁם֙ עַ֣ם יִשְׂרָאֵ֔ל לִ⁠פְנֵ֖י עַבְדֵ֣י דָוִ֑ד וַ⁠תְּהִי ־ שָׁ֞ם הַ⁠מַּגֵּפָ֧ה גְדוֹלָ֛ה בַּ⁠יּ֥וֹם הַ⁠ה֖וּא עֶשְׂרִ֥ים אָֽלֶף ׃⁸ וַ⁠תְּהִי ־ שָׁ֧ם הַ⁠מִּלְחָמָ֛ה נָפֹ֖צֶת ² עַל ־ פְּנֵ֣י כָל ־ הָ⁠אָ֑רֶץ וַ⁠יֶּ֤רֶב הַ⁠יַּ֨עַר֙ לֶ⁠אֱכֹ֣ל בָּ⁠עָ֔ם מֵ⁠אֲשֶׁ֥ר אָכְלָ֛ה הַ⁠חֶ֖רֶב בַּ⁠יּ֥וֹם הַ⁠הֽוּא ׃⁹ וַ⁠יִּקָּרֵא֙ אַבְשָׁל֔וֹם לִ⁠פְנֵ֖י עַבְדֵ֣י דָוִ֑ד וְ⁠אַבְשָׁל֞וֹם רֹכֵ֣ב עַל ־ הַ⁠פֶּ֗רֶד וַ⁠יָּבֹ֣א הַ⁠פֶּ֡רֶד תַּ֣חַת שׂוֹבֶךְ֩ הָ⁠אֵלָ֨ה הַ⁠גְּדוֹלָ֜ה וַ⁠יֶּחֱזַ֧ק רֹאשׁ֣⁠וֹ בָ⁠אֵלָ֗ה וַ⁠יֻּתַּן֙ בֵּ֤ין הַ⁠שָּׁמַ֨יִם֙ וּ⁠בֵ֣ין הָ⁠אָ֔רֶץ וְ⁠הַ⁠פֶּ֥רֶד אֲשֶׁר ־ תַּחְתָּ֖י⁠ו עָבָֽר ׃¹⁰ וַ⁠יַּרְא֙ אִ֣ישׁ אֶחָ֔ד וַ⁠יַּגֵּ֖ד לְ⁠יוֹאָ֑ב וַ⁠יֹּ֗אמֶר הִנֵּה֙ רָאִ֣יתִי אֶת ־ אַבְשָׁלֹ֔ם תָּל֖וּי בָּ⁠אֵלָֽה ׃¹¹ וַ⁠יֹּ֣אמֶר יוֹאָ֗ב לָ⁠אִישׁ֙ הַ⁠מַּגִּ֣יד ל֔⁠וֹ וְ⁠הִנֵּ֣ה רָאִ֔יתָ וּ⁠מַדּ֛וּעַ לֹֽא ־ הִכִּית֥⁠וֹ שָׁ֖ם אָ֑רְצָ⁠ה וְ⁠עָלַ֗⁠י לָ֤⁠תֶת לְ⁠ךָ֙ עֲשָׂ֣רָה כֶ֔סֶף וַ⁠חֲגֹרָ֖ה אֶחָֽת ׃¹² וַ⁠יֹּ֤אמֶר הָ⁠אִישׁ֙ אֶל ־ יוֹאָ֔ב וְל֨וּא ³ אָנֹכִ֜י שֹׁקֵ֤ל עַל ־ כַּפַּ⁠י֙ אֶ֣לֶף כֶּ֔סֶף לֹֽא ־ אֶשְׁלַ֥ח יָדִ֖⁠י אֶל ־ בֶּן ־ הַ⁠מֶּ֑לֶךְ כִּ֣י בְ⁠אָזְנֵ֜י⁠נוּ צִוָּ֣ה הַ⁠מֶּ֗לֶךְ אֹ֠תְ⁠ךָ וְ⁠אֶת ־ אֲבִישַׁ֤י וְ⁠אֶת ־ אִתַּי֙ לֵ⁠אמֹ֔ר שִׁמְרוּ ־ מִ֕י בַּ⁠נַּ֖עַר בְּ⁠אַבְשָׁלֽוֹם ׃¹³ אֽוֹ ־ עָשִׂ֤יתִי בְנַפְשִׁי֙ ⁴ שֶׁ֔קֶר וְ⁠כָל ־ דָּבָ֖ר לֹא ־ יִכָּחֵ֣ד מִן ־ הַ⁠מֶּ֑לֶךְ וְ⁠אַתָּ֖ה תִּתְיַצֵּ֥ב מִ⁠נֶּֽגֶד ׃¹⁴ וַ⁠יֹּ֣אמֶר יוֹאָ֔ב לֹא ־ כֵ֖ן אֹחִ֣ילָה לְ⁠פָנֶ֑י⁠ךָ וַ⁠יִּקַּח֩ שְׁלֹשָׁ֨ה שְׁבָטִ֜ים בְּ⁠כַפּ֗⁠וֹ וַ⁠יִּתְקָעֵ⁠ם֙ בְּ⁠לֵ֣ב אַבְשָׁל֔וֹם עוֹדֶ֥⁠נּוּ חַ֖י בְּ⁠לֵ֥ב הָ⁠אֵלָֽה ׃¹⁵ וַ⁠יָּסֹ֨בּוּ֙ עֲשָׂרָ֣ה נְעָרִ֔ים נֹשְׂאֵ֖י כְּלֵ֣י יוֹאָ֑ב וַ⁠יַּכּ֥וּ אֶת ־ אַבְשָׁל֖וֹם וַ⁠יְמִיתֻֽ⁠הוּ ׃¹⁶ וַ⁠יִּתְקַ֤ע יוֹאָב֙ בַּ⁠שֹּׁפָ֔ר וַ⁠יָּ֣שָׁב הָ⁠עָ֔ם מִ⁠רְדֹ֖ף אַחֲרֵ֣י יִשְׂרָאֵ֑ל כִּֽי ־ חָשַׂ֥ךְ יוֹאָ֖ב אֶת ־ הָ⁠עָֽם ׃¹⁷ וַ⁠יִּקְח֣וּ אֶת ־ אַבְשָׁל֗וֹם וַ⁠יַּשְׁלִ֨יכוּ אֹת֤⁠וֹ בַ⁠יַּ֨עַר֙ אֶל ־ הַ⁠פַּ֣חַת הַ⁠גָּד֔וֹל וַ⁠יַּצִּ֧בוּ עָלָ֛י⁠ו גַּל ־ אֲבָנִ֖ים גָּד֣וֹל מְאֹ֑ד וְ⁠כָל ־ יִשְׂרָאֵ֔ל נָ֖סוּ אִ֥ישׁ ל⁠אהל⁠ו ׃ס⁵¹⁸ וְ⁠אַבְשָׁלֹ֣ם לָקַ֗ח וַ⁠יַּצֶּב ־ ל֤⁠וֹ בְחַיָּיו֙ ⁶ אֶת ־ מַצֶּ֨בֶת֙ אֲשֶׁ֣ר בְּ⁠עֵֽמֶק ־ הַ⁠מֶּ֔לֶךְ כִּ֤י אָמַר֙ אֵֽין ־ לִ֣⁠י בֵ֔ן בַּ⁠עֲב֖וּר הַזְכִּ֣יר שְׁמִ֑⁠י וַ⁠יִּקְרָ֤א לַ⁠מַּצֶּ֨בֶת֙ עַל ־ שְׁמ֔⁠וֹ וַ⁠יִּקָּ֤רֵא לָ⁠הּ֙ יַ֣ד אַבְשָׁלֹ֔ם עַ֖ד הַ⁠יּ֥וֹם הַ⁠זֶּֽה ׃ס¹⁹ וַ⁠אֲחִימַ֤עַץ בֶּן ־ צָדוֹק֙ אָמַ֔ר אָר֣וּצָה נָּ֔א וַ⁠אֲבַשְּׂרָ֖ה אֶת ־ הַ⁠מֶּ֑לֶךְ כִּי ־ שְׁפָט֥⁠וֹ יְהוָ֖ה מִ⁠יַּ֥ד אֹיְבָֽי⁠ו ׃²⁰ וַ⁠יֹּ֧אמֶר ל֣⁠וֹ יוֹאָ֗ב לֹא֩ אִ֨ישׁ בְּשֹׂרָ֤ה אַתָּה֙ הַ⁠יּ֣וֹם הַ⁠זֶּ֔ה וּ⁠בִשַּׂרְתָּ֖ בְּ⁠י֣וֹם אַחֵ֑ר וְ⁠הַ⁠יּ֤וֹם הַ⁠זֶּה֙ לֹ֣א תְבַשֵּׂ֔ר כִּֽי ־ על בֶּן ־ הַ⁠מֶּ֖לֶךְ מֵֽת ׃²¹ וַ⁠יֹּ֤אמֶר יוֹאָב֙ לַ⁠כּוּשִׁ֔י לֵ֛ךְ הַגֵּ֥ד לַ⁠מֶּ֖לֶךְ אֲשֶׁ֣ר רָאִ֑יתָה וַ⁠יִּשְׁתַּ֧חוּ כוּשִׁ֛י לְ⁠יוֹאָ֖ב וַ⁠יָּרֹֽץ ׃²² וַ⁠יֹּ֨סֶף ע֜וֹד אֲחִימַ֤עַץ בֶּן ־ צָדוֹק֙ וַ⁠יֹּ֣אמֶר אֶל ־ יוֹאָ֔ב וִ֣⁠יהִי מָ֔ה אָרֻֽצָה ־ נָּ֥א גַם ־ אָ֖נִי אַחֲרֵ֣י הַ⁠כּוּשִׁ֑י וַ⁠יֹּ֣אמֶר יוֹאָ֗ב לָֽ⁠מָּה ־ זֶּ֞ה אַתָּ֥ה רָץ֙ בְּנִ֔⁠י וּ⁠לְ⁠כָ֖ה אֵין ־ בְּשׂוֹרָ֥ה מֹצֵֽאת ׃²³ וִ⁠יהִי ־ מָ֣ה אָר֔וּץ וַ⁠יֹּ֥אמֶר ל֖⁠וֹ ר֑וּץ וַ⁠יָּ֤רָץ אֲחִימַ֨עַץ֙ דֶּ֣רֶךְ הַ⁠כִּכָּ֔ר וַֽ⁠יַּעֲבֹ֖ר אֶת ־ הַ⁠כּוּשִֽׁי ׃²⁴ וְ⁠דָוִ֥ד יוֹשֵׁ֖ב בֵּין ־ שְׁנֵ֣י הַ⁠שְּׁעָרִ֑ים וַ⁠יֵּ֨לֶךְ הַ⁠צֹּפֶ֜ה אֶל ־ גַּ֤ג הַ⁠שַּׁ֨עַר֙ אֶל ־ הַ֣⁠חוֹמָ֔ה וַ⁠יִּשָּׂ֤א אֶת ־ עֵינָי⁠ו֙ וַ⁠יַּ֔רְא וְ⁠הִנֵּה ־ אִ֖ישׁ רָ֥ץ לְ⁠בַדּֽ⁠וֹ ׃²⁵ וַ⁠יִּקְרָ֤א הַ⁠צֹּפֶה֙ וַ⁠יַּגֵּ֣ד לַ⁠מֶּ֔לֶךְ וַ⁠יֹּ֣אמֶר הַ⁠מֶּ֔לֶךְ אִם ־ לְ⁠בַדּ֖⁠וֹ בְּשׂוֹרָ֣ה בְּ⁠פִ֑י⁠ו וַ⁠יֵּ֥לֶךְ הָל֖וֹךְ וְ⁠קָרֵֽב ׃²⁶ וַ⁠יַּ֣רְא הַ⁠צֹּפֶה֮ אִישׁ ־ אַחֵ֣ר רָץ֒ וַ⁠יִּקְרָ֤א הַ⁠צֹּפֶה֙ אֶל ־ הַ⁠שֹּׁעֵ֔ר וַ⁠יֹּ֕אמֶר הִנֵּה ־ אִ֖ישׁ רָ֣ץ לְ⁠בַדּ֑⁠וֹ וַ⁠יֹּ֥אמֶר הַ⁠מֶּ֖לֶךְ גַּם ־ זֶ֥ה מְבַשֵּֽׂר ׃²⁷ וַ⁠יֹּ֨אמֶר֙ הַ⁠צֹּפֶ֔ה אֲנִ֤י רֹאֶה֙ אֶת ־ מְרוּצַ֣ת הָ⁠רִאשׁ֔וֹן כִּ⁠מְרֻצַ֖ת אֲחִימַ֣עַץ בֶּן ־ צָד֑וֹק וַ⁠יֹּ֤אמֶר הַ⁠מֶּ֨לֶךְ֙ אִֽישׁ ־ ט֣וֹב זֶ֔ה וְ⁠אֶל ־ בְּשׂוֹרָ֥ה טוֹבָ֖ה יָבֽוֹא ׃²⁸ וַ⁠יִּקְרָ֣א אֲחִימַ֗עַץ וַ⁠יֹּ֤אמֶר אֶל ־ הַ⁠מֶּ֨לֶךְ֙ שָׁל֔וֹם וַ⁠יִּשְׁתַּ֧חוּ לַ⁠מֶּ֛לֶךְ לְ⁠אַפָּ֖י⁠ו אָ֑רְצָ⁠ה ס וַ⁠יֹּ֗אמֶר בָּרוּךְ֙ יְהוָ֣ה אֱלֹהֶ֔י⁠ךָ אֲשֶׁ֤ר סִגַּר֙ אֶת ־ הָ֣⁠אֲנָשִׁ֔ים אֲשֶׁר ־ נָשְׂא֥וּ אֶת ־ יָדָ֖⁠ם בַּֽ⁠אדֹנִ֥⁠י הַ⁠מֶּֽלֶךְ ׃²⁹ וַ⁠יֹּ֣אמֶר הַ⁠מֶּ֔לֶךְ שָׁל֥וֹם לַ⁠נַּ֖עַר לְ⁠אַבְשָׁל֑וֹם וַ⁠יֹּ֣אמֶר אֲחִימַ֡עַץ רָאִיתִי֩ הֶ⁠הָמ֨וֹן הַ⁠גָּד֜וֹל לִ֠⁠שְׁלֹחַ אֶת ־ עֶ֨בֶד הַ⁠מֶּ֤לֶךְ יוֹאָב֙ וְ⁠אֶת ־ עַבְדֶּ֔⁠ךָ וְ⁠לֹ֥א יָדַ֖עְתִּי מָֽה ׃³⁰ וַ⁠יֹּ֣אמֶר הַ⁠מֶּ֔לֶךְ סֹ֖ב הִתְיַצֵּ֣ב כֹּ֑ה וַ⁠יִּסֹּ֖ב וַֽ⁠יַּעֲמֹֽד ׃³¹ וְ⁠הִנֵּ֥ה הַ⁠כּוּשִׁ֖י בָּ֑א וַ⁠יֹּ֣אמֶר הַ⁠כּוּשִׁ֗י יִתְבַּשֵּׂר֙ אֲדֹנִ֣⁠י הַ⁠מֶּ֔לֶךְ כִּֽי ־ שְׁפָטְ⁠ךָ֤ יְהוָה֙ הַ⁠יּ֔וֹם מִ⁠יַּ֖ד כָּל ־ הַ⁠קָּמִ֥ים עָלֶֽי⁠ךָ ׃ס³² וַ⁠יֹּ֤אמֶר הַ⁠מֶּ֨לֶךְ֙ אֶל ־ הַ⁠כּוּשִׁ֔י הֲ⁠שָׁל֥וֹם לַ⁠נַּ֖עַר לְ⁠אַבְשָׁל֑וֹם וַ⁠יֹּ֣אמֶר הַ⁠כּוּשִׁ֗י יִהְי֤וּ כַ⁠נַּ֨עַר֙ אֹֽיְבֵי֙ אֲדֹנִ֣⁠י הַ⁠מֶּ֔לֶךְ וְ⁠כֹ֛ל אֲשֶׁר ־ קָ֥מוּ עָלֶ֖י⁠ךָ לְ⁠רָעָֽה ׃ס

(19)

³³(19:1) וַ⁠יִּרְגַּ֣ז הַ⁠מֶּ֗לֶךְ וַ⁠יַּ֛עַל עַל ־ עֲלִיַּ֥ת הַ⁠שַּׁ֖עַר וַ⁠יֵּ֑בְךְּ וְ⁠כֹ֣ה ׀ אָמַ֣ר בְּ⁠לֶכְתּ֗⁠וֹ בְּנִ֤⁠י אַבְשָׁלוֹם֙ בְּנִ֣⁠י בְנִ֣⁠י אַבְשָׁל֔וֹם מִֽי ־ יִתֵּ֤ן מוּתִ⁠י֙ אֲנִ֣י תַחְתֶּ֔י⁠ךָ אַבְשָׁל֖וֹם בְּנִ֥⁠י בְנִֽ⁠י ׃

¹K ל⁠עזיר

²K נפצית

³K ו⁠לא

⁴K ב⁠נפש⁠ו

⁵Q לְאֹהָלָֽיו

⁶K ב⁠חי⁠ו

Chapter 19

¹⁽²⁾ וַ⁠יֻּגַּ֖ד לְ⁠יוֹאָ֑ב הִנֵּ֨ה הַ⁠מֶּ֧לֶךְ בֹּכֶ֛ה וַ⁠יִּתְאַבֵּ֖ל עַל ־ אַבְשָׁלֹֽם ׃²⁽³⁾ וַ⁠תְּהִ֨י הַ⁠תְּשֻׁעָ֜ה בַּ⁠יּ֥וֹם הַ⁠ה֛וּא לְ⁠אֵ֖בֶל לְ⁠כָל ־ הָ⁠עָ֑ם כִּֽי ־ שָׁמַ֣ע הָ⁠עָ֗ם בַּ⁠יּ֤וֹם הַ⁠הוּא֙ לֵ⁠אמֹ֔ר נֶעֱצַ֥ב הַ⁠מֶּ֖לֶךְ עַל ־ בְּנֽ⁠וֹ ׃³⁽⁴⁾ וַ⁠יִּתְגַּנֵּ֥ב הָ⁠עָ֛ם בַּ⁠יּ֥וֹם הַ⁠ה֖וּא לָ⁠ב֣וֹא הָ⁠עִ֑יר כַּ⁠אֲשֶׁ֣ר יִתְגַּנֵּ֗ב הָ⁠עָם֙ הַ⁠נִּכְלָמִ֔ים בְּ⁠נוּסָ֖⁠ם בַּ⁠מִּלְחָמָֽה ׃⁴⁽⁵⁾ וְ⁠הַ⁠מֶּ֨לֶךְ֙ לָאַ֣ט אֶת ־ פָּנָ֔י⁠ו וַ⁠יִּזְעַ֥ק הַ⁠מֶּ֖לֶךְ ק֣וֹל גָּד֑וֹל בְּנִ⁠י֙ אַבְשָׁל֔וֹם אַבְשָׁל֖וֹם בְּנִ֥⁠י בְנִֽ⁠י ׃ס⁵⁽⁶⁾ וַ⁠יָּבֹ֥א יוֹאָ֛ב אֶל ־ הַ⁠מֶּ֖לֶךְ הַ⁠בָּ֑יִת וַ⁠יֹּאמֶר֩ הֹבַ֨שְׁתָּ הַ⁠יּ֜וֹם אֶת ־ פְּנֵ֣י כָל ־ עֲבָדֶ֗י⁠ךָ הַֽ⁠מְמַלְּטִ֤ים אֶֽת ־ נַפְשְׁ⁠ךָ֙ הַ⁠יּ֔וֹם וְ⁠אֵ֨ת נֶ֤פֶשׁ בָּנֶ֨י⁠ךָ֙ וּ⁠בְנֹתֶ֔י⁠ךָ וְ⁠נֶ֣פֶשׁ נָשֶׁ֔י⁠ךָ וְ⁠נֶ֖פֶשׁ פִּלַגְשֶֽׁי⁠ךָ ׃⁶⁽⁷⁾ לְ⁠אַֽהֲבָה֙ אֶת ־ שֹׂ֣נְאֶ֔י⁠ךָ וְ⁠לִ⁠שְׂנֹ֖א אֶת ־ אֹהֲבֶ֑י⁠ךָ כִּ֣י ׀ הִגַּ֣דְתָּ הַ⁠יּ֗וֹם כִּ֣י אֵ֤ין לְ⁠ךָ֙ שָׂרִ֣ים וַ⁠עֲבָדִ֔ים כִּ֣י ׀ יָדַ֣עְתִּי הַ⁠יּ֗וֹם כִּ֠י ל֣וּ ¹ אַבְשָׁל֥וֹם חַי֙ וְ⁠כֻלָּ֤⁠נוּ הַ⁠יּוֹם֙ מֵתִ֔ים כִּי ־ אָ֖ז יָשָׁ֥ר בְּ⁠עֵינֶֽי⁠ךָ ׃⁷⁽⁸⁾ וְ⁠עַתָּה֙ ק֣וּם צֵ֔א וְ⁠דַבֵּ֖ר עַל ־ לֵ֣ב עֲבָדֶ֑י⁠ךָ כִּי֩ בַ⁠יהוָ֨ה נִשְׁבַּ֜עְתִּי כִּי ־ אֵינְ⁠ךָ֣ יוֹצֵ֗א אִם ־ יָלִ֨ין אִ֤ישׁ אִתְּ⁠ךָ֙ הַ⁠לַּ֔יְלָה וְ⁠רָעָ֧ה לְ⁠ךָ֣ זֹ֗את מִ⁠כָּל ־ הָ⁠רָעָה֙ אֲשֶׁר ־ בָּ֣אָה עָלֶ֔י⁠ךָ מִ⁠נְּעֻרֶ֖י⁠ךָ עַד ־ עָֽתָּה ׃ס⁸⁽⁹⁾ וַ⁠יָּ֥קָם הַ⁠מֶּ֖לֶךְ וַ⁠יֵּ֣שֶׁב בַּ⁠שָּׁ֑עַר וּֽ⁠לְ⁠כָל ־ הָ⁠עָ֞ם הִגִּ֣ידוּ לֵ⁠אמֹ֗ר הִנֵּ֤ה הַ⁠מֶּ֨לֶךְ֙ יוֹשֵׁ֣ב בַּ⁠שַּׁ֔עַר וַ⁠יָּבֹ֤א כָל ־ הָ⁠עָם֙ לִ⁠פְנֵ֣י הַ⁠מֶּ֔לֶךְ וְ⁠יִשְׂרָאֵ֔ל נָ֖ס אִ֥ישׁ לְ⁠אֹהָלָֽי⁠ו ׃ס⁹⁽¹⁰⁾ וַ⁠יְהִ֤י כָל ־ הָ⁠עָם֙ נָד֔וֹן בְּ⁠כָל ־ שִׁבְטֵ֥י יִשְׂרָאֵ֖ל לֵ⁠אמֹ֑ר הַ⁠מֶּ֜לֶךְ הִצִּילָ֣⁠נוּ ׀ מִ⁠כַּ֣ף אֹיְבֵ֗י⁠נוּ וְ⁠ה֤וּא מִלְּטָ֨⁠נוּ֙ מִ⁠כַּ֣ף פְּלִשְׁתִּ֔ים וְ⁠עַתָּ֛ה בָּרַ֥ח מִן ־ הָ⁠אָ֖רֶץ מֵ⁠עַ֥ל אַבְשָׁלֽוֹם ׃¹⁰⁽¹¹⁾ וְ⁠אַבְשָׁלוֹם֙ אֲשֶׁ֣ר מָשַׁ֣חְנוּ עָלֵ֔י⁠נוּ מֵ֖ת בַּ⁠מִּלְחָמָ֑ה וְ⁠עַתָּ֗ה לָ⁠מָ֥ה אַתֶּ֛ם מַחֲרִשִׁ֖ים לְ⁠הָשִׁ֥יב אֶת ־ הַ⁠מֶּֽלֶךְ ׃ס¹¹⁽¹²⁾ וְ⁠הַ⁠מֶּ֣לֶךְ דָּוִ֗ד שָׁ֠לַח אֶל ־ צָד֨וֹק וְ⁠אֶל ־ אֶבְיָתָ֥ר הַ⁠כֹּהֲנִים֮ לֵ⁠אמֹר֒ דַּבְּר֞וּ אֶל ־ זִקְנֵ֤י יְהוּדָה֙ לֵ⁠אמֹ֔ר לָ֤⁠מָּה תִֽהְיוּ֙ אַֽחֲרֹנִ֔ים לְ⁠הָשִׁ֥יב אֶת ־ הַ⁠מֶּ֖לֶךְ אֶל ־ בֵּית֑⁠וֹ וּ⁠דְבַר֙ כָּל ־ יִשְׂרָאֵ֔ל בָּ֥א אֶל ־ הַ⁠מֶּ֖לֶךְ אֶל ־ בֵּיתֽ⁠וֹ ׃¹²⁽¹³⁾ אַחַ֣⁠י אַתֶּ֔ם עַצְמִ֥⁠י וּ⁠בְשָׂרִ֖⁠י אַתֶּ֑ם וְ⁠לָ֧⁠מָּה תִהְי֛וּ אַחֲרֹנִ֖ים לְ⁠הָשִׁ֥יב אֶת ־ הַ⁠מֶּֽלֶךְ ׃¹³⁽¹⁴⁾ וְ⁠לַֽ⁠עֲמָשָׂא֙ תֹּֽמְר֔וּ הֲ⁠ל֛וֹא עַצְמִ֥⁠י וּ⁠בְשָׂרִ֖⁠י אָ֑תָּה כֹּ֣ה יַֽעֲשֶׂה ־ לִּ֤⁠י אֱלֹהִים֙ וְ⁠כֹ֣ה יוֹסִ֔יף אִם ־ לֹ֠א שַׂר ־ צָבָ֞א תִּהְיֶ֧ה לְ⁠פָנַ֛⁠י כָּל ־ הַ⁠יָּמִ֖ים תַּ֥חַת יוֹאָֽב ׃¹⁴⁽¹⁵⁾ וַ⁠יַּ֛ט אֶת ־ לְבַ֥ב כָּל ־ אִישׁ ־ יְהוּדָ֖ה כְּ⁠אִ֣ישׁ אֶחָ֑ד וַֽ⁠יִּשְׁלְחוּ֙ אֶל ־ הַ⁠מֶּ֔לֶךְ שׁ֥וּב אַתָּ֖ה וְ⁠כָל ־ עֲבָדֶֽי⁠ךָ ׃¹⁵⁽¹⁶⁾ וַ⁠יָּ֣שָׁב הַ⁠מֶּ֔לֶךְ וַ⁠יָּבֹ֖א עַד ־ הַ⁠יַּרְדֵּ֑ן וִ⁠יהוּדָ֞ה בָּ֣א הַ⁠גִּלְגָּ֗לָ⁠ה לָ⁠לֶ֨כֶת֙ לִ⁠קְרַ֣את הַ⁠מֶּ֔לֶךְ לְ⁠הַעֲבִ֥יר אֶת ־ הַ⁠מֶּ֖לֶךְ אֶת ־ הַ⁠יַּרְדֵּֽן ׃¹⁶⁽¹⁷⁾ וַ⁠יְמַהֵ֗ר שִׁמְעִ֤י בֶן ־ גֵּרָא֙ בֶּן ־ הַ⁠יְמִינִ֔י אֲשֶׁ֖ר מִ⁠בַּֽחוּרִ֑ים וַ⁠יֵּ֨רֶד֙ עִם ־ אִ֣ישׁ יְהוּדָ֔ה לִ⁠קְרַ֖את הַ⁠מֶּ֥לֶךְ דָּוִֽד ׃¹⁷⁽¹⁸⁾ וְ⁠אֶ֨לֶף אִ֣ישׁ עִמּ⁠וֹ֮ מִ⁠בִּנְיָמִן֒ וְ⁠צִיבָ֗א נַ֚עַר בֵּ֣ית שָׁא֔וּל וַ⁠חֲמֵ֨שֶׁת עָשָׂ֥ר בָּנָ֛י⁠ו וְ⁠עֶשְׂרִ֥ים עֲבָדָ֖י⁠ו אִתּ֑⁠וֹ וְ⁠צָלְח֥וּ הַ⁠יַּרְדֵּ֖ן לִ⁠פְנֵ֥י הַ⁠מֶּֽלֶךְ ׃¹⁸⁽¹⁹⁾ וְ⁠עָבְרָ֣ה הָ⁠עֲבָרָ֗ה לַֽ⁠עֲבִיר֙ אֶת ־ בֵּ֣ית הַ⁠מֶּ֔לֶךְ וְ⁠לַ⁠עֲשׂ֥וֹת הַ⁠טּ֖וֹב בְּעֵינָ֑יו ² וְ⁠שִׁמְעִ֣י בֶן ־ גֵּרָ֗א נָפַל֙ לִ⁠פְנֵ֣י הַ⁠מֶּ֔לֶךְ בְּ⁠עָבְר֖⁠וֹ בַּ⁠יַּרְדֵּֽן ׃¹⁹⁽²⁰⁾ וַ⁠יֹּ֣אמֶר אֶל ־ הַ⁠מֶּ֗לֶךְ אַל ־ יַחֲשָׁב ־ לִ֣⁠י אֲדֹנִ⁠י֮ עָוֺן֒ וְ⁠אַל ־ תִּזְכֹּ֗ר אֵ֚ת אֲשֶׁ֣ר הֶעֱוָ֣ה עַבְדְּ⁠ךָ֔ בַּ⁠יּ֕וֹם אֲשֶׁר ־ יָׄצָ֥ׄאׄ אֲדֹנִֽ⁠י ־ הַ⁠מֶּ֖לֶךְ מִ⁠ירֽוּשָׁלִָ֑ם לָ⁠שׂ֥וּם הַ⁠מֶּ֖לֶךְ אֶל ־ לִבּֽ⁠וֹ ׃²⁰⁽²¹⁾ כִּ֚י יָדַ֣ע עַבְדְּ⁠ךָ֔ כִּ֖י אֲנִ֣י חָטָ֑אתִי וְ⁠הִנֵּֽה ־ בָ֣אתִי הַ⁠יּ֗וֹם רִאשׁוֹן֙ לְ⁠כָל ־ בֵּ֣ית יוֹסֵ֔ף לָ⁠רֶ֕דֶת לִ⁠קְרַ֖את אֲדֹנִ֥⁠י הַ⁠מֶּֽלֶךְ ׃ס²¹⁽²²⁾ וַ⁠יַּ֨עַן אֲבִישַׁ֤י בֶּן ־ צְרוּיָה֙ וַ⁠יֹּ֔אמֶר הֲ⁠תַ֣חַת זֹ֔את לֹ֥א יוּמַ֖ת שִׁמְעִ֑י כִּ֥י קִלֵּ֖ל אֶת ־ מְשִׁ֥יחַ יְהוָֽה ׃ס²²⁽²³⁾ וַ⁠יֹּ֣אמֶר דָּוִ֗ד מַה ־ לִּ֤⁠י וְ⁠לָ⁠כֶם֙ בְּנֵ֣י צְרוּיָ֔ה כִּי ־ תִֽהְיוּ ־ לִ֥⁠י הַ⁠יּ֖וֹם לְ⁠שָׂטָ֑ן הַ⁠יּ֗וֹם י֤וּמַת אִישׁ֙ בְּ⁠יִשְׂרָאֵ֔ל כִּ֚י הֲ⁠ל֣וֹא יָדַ֔עְתִּי כִּ֥י הַ⁠יּ֖וֹם אֲנִי ־ מֶ֥לֶךְ עַל ־ יִשְׂרָאֵֽל ׃²³⁽²⁴⁾ וַ⁠יֹּ֧אמֶר הַ⁠מֶּ֛לֶךְ אֶל ־ שִׁמְעִ֖י לֹ֣א תָמ֑וּת וַ⁠יִּשָּׁ֥בַֽע ל֖⁠וֹ הַ⁠מֶּֽלֶךְ ׃ס²⁴⁽²⁵⁾ וּ⁠מְפִבֹ֨שֶׁת֙ בֶּן ־ שָׁא֔וּל יָרַ֖ד לִ⁠קְרַ֣את הַ⁠מֶּ֑לֶךְ וְ⁠לֹא ־ עָשָׂ֨ה רַגְלָ֜י⁠ו וְ⁠לֹא ־ עָשָׂ֣ה שְׂפָמ֗⁠וֹ וְ⁠אֶת ־ בְּגָדָי⁠ו֙ לֹ֣א כִבֵּ֔ס לְ⁠מִן ־ הַ⁠יּוֹם֙ לֶ֣כֶת הַ⁠מֶּ֔לֶךְ עַד ־ הַ⁠יּ֖וֹם אֲשֶׁר ־ בָּ֥א בְ⁠שָׁלֽוֹם ׃²⁵⁽²⁶⁾ וַ⁠יְהִ֛י כִּי ־ בָ֥א יְרוּשָׁלִַ֖ם לִ⁠קְרַ֣את הַ⁠מֶּ֑לֶךְ וַ⁠יֹּ֤אמֶר ל⁠וֹ֙ הַ⁠מֶּ֔לֶךְ לָ֛⁠מָּה לֹא ־ הָלַ֥כְתָּ עִמִּ֖⁠י מְפִיבֹֽשֶׁת ׃²⁶⁽²⁷⁾ וַ⁠יֹּאמַ֕ר אֲדֹנִ֥⁠י הַ⁠מֶּ֖לֶךְ עַבְדִּ֣⁠י רִמָּ֑⁠נִי כִּֽי ־ אָמַ֨ר עַבְדְּ⁠ךָ֜ אֶחְבְּשָׁה ־ לִּ⁠י֩ הַ⁠חֲמ֨וֹר וְ⁠אֶרְכַּ֤ב עָלֶ֨י⁠הָ֙ וְ⁠אֵלֵ֣ךְ אֶת ־ הַ⁠מֶּ֔לֶךְ כִּ֥י פִסֵּ֖חַ עַבְדֶּֽ⁠ךָ ׃²⁷⁽²⁸⁾ וַ⁠יְרַגֵּ֣ל בְּ⁠עַבְדְּ⁠ךָ֔ אֶל ־ אֲדֹנִ֖⁠י הַ⁠מֶּ֑לֶךְ וַ⁠אדֹנִ֤⁠י הַ⁠מֶּ֨לֶךְ֙ כְּ⁠מַלְאַ֣ךְ הָ⁠אֱלֹהִ֔ים וַ⁠עֲשֵׂ֥ה הַ⁠טּ֖וֹב בְּ⁠עֵינֶֽי⁠ךָ ׃²⁸⁽²⁹⁾ כִּי֩ לֹ֨א הָיָ֜ה כָּל ־ בֵּ֣ית אָבִ֗⁠י כִּ֤י אִם ־ אַנְשֵׁי ־ מָ֨וֶת֙ לַ⁠אדֹנִ֣⁠י הַ⁠מֶּ֔לֶךְ וַ⁠תָּ֨שֶׁת֙ אֶֽת ־ עַבְדְּ⁠ךָ֔ בְּ⁠אֹכְלֵ֖י שֻׁלְחָנֶ֑⁠ךָ וּ⁠מַה ־ יֶּשׁ ־ לִ֥⁠י עוֹד֙ צְדָקָ֔ה וְ⁠לִ⁠זְעֹ֥ק ע֖וֹד אֶל ־ הַ⁠מֶּֽלֶךְ ׃פ²⁹⁽³⁰⁾ וַ⁠יֹּ֤אמֶר ל⁠וֹ֙ הַ⁠מֶּ֔לֶךְ לָ֛⁠מָּה תְּדַבֵּ֥ר ע֖וֹד דְּבָרֶ֑י⁠ךָ אָמַ֕רְתִּי אַתָּ֣ה וְ⁠צִיבָ֔א תַּחְלְק֖וּ אֶת ־ הַ⁠שָּׂדֶֽה ׃³⁰⁽³¹⁾ וַ⁠יֹּ֤אמֶר מְפִיבֹ֨שֶׁת֙ אֶל ־ הַ⁠מֶּ֔לֶךְ גַּ֥ם אֶת ־ הַ⁠כֹּ֖ל יִקָּ֑ח אַ֠חֲרֵי אֲשֶׁר ־ בָּ֞א אֲדֹנִ֥⁠י הַ⁠מֶּ֛לֶך בְּ⁠שָׁל֖וֹם אֶל ־ בֵּיתֽ⁠וֹ ׃ס³¹⁽³²⁾ וּ⁠בַרְזִלַּי֙ הַ⁠גִּלְעָדִ֔י יָרַ֖ד מֵ⁠רֹגְלִ֑ים וַ⁠יַּעֲבֹ֤ר אֶת ־ הַ⁠מֶּ֨לֶךְ֙ הַ⁠יַּרְדֵּ֔ן לְ⁠שַׁלְּח֖⁠וֹ אֶת ־ הַיַּרְדֵּֽן ׃³³²⁽³³⁾ וּ⁠בַרְזִלַּי֙ זָקֵ֣ן מְאֹ֔ד בֶּן ־ שְׁמֹנִ֖ים שָׁנָ֑ה וְ⁠הֽוּא ־ כִלְכַּ֤ל אֶת ־ הַ⁠מֶּ֨לֶךְ֙ בְּ⁠שִׁיבָת֣⁠וֹ בְ⁠מַחֲנַ֔יִם כִּֽי ־ אִ֛ישׁ גָּד֥וֹל ה֖וּא מְאֹֽד ׃³³⁽³⁴⁾ וַ⁠יֹּ֥אמֶר הַ⁠מֶּ֖לֶךְ אֶל ־ בַּרְזִלָּ֑י אַתָּה֙ עֲבֹ֣ר אִתִּ֔⁠י וְ⁠כִלְכַּלְתִּ֥י אֹתְ⁠ךָ֛ עִמָּדִ֖⁠י בִּ⁠ירוּשָׁלִָֽם ׃³⁴⁽³⁵⁾ וַ⁠יֹּ֥אמֶר בַּרְזִלַּ֖י אֶל ־ הַ⁠מֶּ֑לֶךְ כַּ⁠מָּ֗ה יְמֵי֙ שְׁנֵ֣י חַיַּ֔⁠י כִּי ־ אֶעֱלֶ֥ה אֶת ־ הַ⁠מֶּ֖לֶךְ יְרוּשָׁלִָֽם ׃³⁵⁽³⁶⁾ בֶּן ־ שְׁמֹנִ֣ים שָׁנָה֩ אָנֹכִ֨י הַ⁠יּ֜וֹם הַ⁠אֵדַ֣ע ׀ בֵּין ־ ט֣וֹב לְ⁠רָ֗ע אִם ־ יִטְעַ֤ם עַבְדְּ⁠ךָ֙ אֶת ־ אֲשֶׁ֤ר אֹכַל֙ וְ⁠אֶת ־ אֲשֶׁ֣ר אֶשְׁתֶּ֔ה אִם ־ אֶשְׁמַ֣ע ע֔וֹד בְּ⁠ק֖וֹל שָׁרִ֣ים וְ⁠שָׁר֑וֹת וְ⁠לָ⁠מָּה֩ יִֽהְיֶ֨ה עַבְדְּ⁠ךָ֥ עוֹד֙ לְ⁠מַשָּׂ֔א אֶל ־ אֲדֹנִ֖⁠י הַ⁠מֶּֽלֶךְ ׃³⁶⁽³⁷⁾ כִּ⁠מְעַ֞ט יַעֲבֹ֧ר עַבְדְּ⁠ךָ֛ אֶת ־ הַ⁠יַּרְדֵּ֖ן אֶת ־ הַ⁠מֶּ֑לֶךְ וְ⁠לָ֨⁠מָּה֙ יִגְמְלֵ֣⁠נִי הַ⁠מֶּ֔לֶךְ הַ⁠גְּמוּלָ֖ה הַ⁠זֹּֽאת ׃³⁷⁽³⁸⁾ יָֽשָׁב ־ נָ֤א עַבְדְּ⁠ךָ֙ וְ⁠אָמֻ֣ת בְּ⁠עִירִ֔⁠י עִ֛ם קֶ֥בֶר אָבִ֖⁠י וְ⁠אִמִּ֑⁠י וְ⁠הִנֵּ֣ה ׀ עַבְדְּ⁠ךָ֣ כִמְהָ֗ם יַֽעֲבֹר֙ עִם ־ אֲדֹנִ֣⁠י הַ⁠מֶּ֔לֶךְ וַ⁠עֲשֵׂה ־ ל֕⁠וֹ אֵ֥ת אֲשֶׁר ־ ט֖וֹב בְּ⁠עֵינֶֽי⁠ךָ ׃ס³⁸⁽³⁹⁾ וַ⁠יֹּ֣אמֶר הַ⁠מֶּ֗לֶךְ אִתִּ⁠י֙ יַעֲבֹ֣ר כִּמְהָ֔ם וַ⁠אֲנִי֙ אֶעֱשֶׂה ־ לּ֔⁠וֹ אֶת ־ הַ⁠טּ֖וֹב בְּ⁠עֵינֶ֑י⁠ךָ וְ⁠כֹ֛ל אֲשֶׁר ־ תִּבְחַ֥ר עָלַ֖⁠י אֶֽעֱשֶׂה ־ לָּֽ⁠ךְ ׃³⁹⁽⁴⁰⁾ וַ⁠יַּעֲבֹ֧ר כָּל ־ הָ⁠עָ֛ם אֶת ־ הַ⁠יַּרְדֵּ֖ן וְ⁠הַ⁠מֶּ֣לֶךְ עָבָ֑ר וַ⁠יִּשַּׁ֨ק הַ⁠מֶּ֤לֶךְ לְ⁠בַרְזִלַּי֙ וַ⁠יְבָ֣רֲכֵ֔⁠הוּ וַ⁠יָּ֖שָׁב לִ⁠מְקֹמֽ⁠וֹ ׃ס⁴⁰⁽⁴¹⁾ וַ⁠יַּעֲבֹ֤ר הַ⁠מֶּ֨לֶךְ֙ הַ⁠גִּלְגָּ֔לָ⁠ה וְ⁠כִמְהָ֖ן עָבַ֣ר עִמּ֑⁠וֹ וְ⁠כָל ־ עַ֤ם יְהוּדָה֙ הֶעֱבִ֣ירוּ אֶת ־ הַ⁠מֶּ֔לֶךְ ⁴ וְ⁠גַ֕ם חֲצִ֖י עַ֥ם יִשְׂרָאֵֽל ׃⁴¹⁽⁴²⁾ וְ⁠הִנֵּ֛ה כָּל ־ אִ֥ישׁ יִשְׂרָאֵ֖ל בָּאִ֣ים אֶל ־ הַ⁠מֶּ֑לֶךְ וַ⁠יֹּאמְר֣וּ אֶל ־ הַ⁠מֶּ֡לֶךְ מַדּוּעַ֩ גְּנָב֨וּ⁠ךָ אַחֵ֜י⁠נוּ אִ֣ישׁ יְהוּדָ֗ה וַ⁠יַּעֲבִ֨רוּ אֶת ־ הַ⁠מֶּ֤לֶךְ וְ⁠אֶת ־ בֵּית⁠וֹ֙ אֶת ־ הַ⁠יַּרְדֵּ֔ן וְ⁠כָל ־ אַנְשֵׁ֥י דָוִ֖ד עִמּֽ⁠וֹ ׃ס⁴²⁽⁴³⁾ וַ⁠יַּעַן֩ כָּל ־ אִ֨ישׁ יְהוּדָ֜ה עַל ־ אִ֣ישׁ יִשְׂרָאֵ֗ל כִּֽי ־ קָר֤וֹב הַ⁠מֶּ֨לֶךְ֙ אֵלַ֔⁠י וְ⁠לָ֤⁠מָּה זֶּה֙ חָרָ֣ה לְ⁠ךָ֔ עַל ־ הַ⁠דָּבָ֖ר הַ⁠זֶּ֑ה הֶ⁠אָכ֤וֹל אָכַ֨לְנוּ֙ מִן ־ הַ⁠מֶּ֔לֶךְ אִם ־ נִשֵּׂ֥את נִשָּׂ֖א לָֽ⁠נוּ ׃ס⁴³⁽⁴⁴⁾ וַ⁠יַּ֣עַן אִֽישׁ ־ יִשְׂרָאֵל֩ אֶת ־ אִ֨ישׁ יְהוּדָ֜ה וַ⁠יֹּ֗אמֶר עֶֽשֶׂר ־ יָד֨וֹת לִ֣⁠י בַ⁠מֶּלֶךְ֮ וְ⁠גַם ־ בְּ⁠דָוִד֮ אֲנִ֣י מִמְּ⁠ךָ֒ וּ⁠מַדּ֨וּעַ֙ הֱקִלֹּתַ֔⁠נִי וְ⁠לֹא ־ הָיָ֨ה דְבָרִ֥⁠י רִאשׁ֛וֹן לִ֖⁠י לְ⁠הָשִׁ֣יב אֶת ־ מַלְכִּ֑⁠י וַ⁠יִּ֨קֶשׁ֙ דְּבַר ־ אִ֣ישׁ יְהוּדָ֔ה מִ⁠דְּבַ֖ר אִ֥ישׁ יִשְׂרָאֵֽל ׃ס

¹Q לא

²K ב⁠עינ⁠ו

³K ב⁠ירדן

⁴K ו⁠יעברו אֶת ־ הַ⁠מֶּ֔לֶךְ

Chapter 20

¹ וְ⁠שָׁ֨ם נִקְרָ֜א אִ֣ישׁ בְּלִיַּ֗עַל וּ⁠שְׁמ֛⁠וֹ שֶׁ֥בַע בֶּן ־ בִּכְרִ֖י אִ֣ישׁ יְמִינִ֑י וַ⁠יִּתְקַ֣ע בַּ⁠שֹּׁפָ֗ר וַ֠⁠יֹּאמֶר אֵֽין ־ לָ֨⁠נוּ חֵ֜לֶק בְּ⁠דָוִ֗ד וְ⁠לֹ֤א נַֽחֲלָה ־ לָ֨⁠נוּ֙ בְּ⁠בֶן ־ יִשַׁ֔י אִ֥ישׁ לְ⁠אֹהָלָ֖י⁠ו יִשְׂרָאֵֽל ׃² וַ⁠יַּ֜עַל כָּל ־ אִ֤ישׁ יִשְׂרָאֵל֙ מֵ⁠אַחֲרֵ֣י דָוִ֔ד אַחֲרֵ֖י שֶׁ֣בַע בֶּן ־ בִּכְרִ֑י וְ⁠אִ֤ישׁ יְהוּדָה֙ דָּבְק֣וּ בְ⁠מַלְכָּ֔⁠ם מִן ־ הַ⁠יַּרְדֵּ֖ן וְ⁠עַד ־ יְרוּשָׁלִָֽם ׃³ וַ⁠יָּבֹ֨א דָוִ֣ד אֶל ־ בֵּית⁠וֹ֮ יְרֽוּשָׁלִַם֒ וַ⁠יִּקַּ֣ח הַ⁠מֶּ֡לֶךְ אֵ֣ת עֶֽשֶׂר ־ נָשִׁ֣ים ׀ פִּלַגְשִׁ֡ים אֲשֶׁ֣ר הִנִּיחַ֩ לִ⁠שְׁמֹ֨ר הַ⁠בַּ֜יִת וַֽ⁠יִּתְּנֵ֤⁠ם בֵּית ־ מִשְׁמֶ֨רֶת֙ וַֽ⁠יְכַלְכְּלֵ֔⁠ם וַ⁠אֲלֵי⁠הֶ֖ם לֹא ־ בָ֑א וַ⁠תִּהְיֶ֧ינָה צְרֻר֛וֹת עַד ־ י֥וֹם מֻתָ֖⁠ן אַלְמְנ֥וּת חַיּֽוּת ׃ס⁴ וַ⁠יֹּ֤אמֶר הַ⁠מֶּ֨לֶךְ֙ אֶל ־ עֲמָשָׂ֔א הַזְעֶק ־ לִ֥⁠י אֶת ־ אִישׁ ־ יְהוּדָ֖ה שְׁלֹ֣שֶׁת יָמִ֑ים וְ⁠אַתָּ֖ה פֹּ֥ה עֲמֹֽד ׃⁵ וַ⁠יֵּ֥לֶךְ עֲמָשָׂ֖א לְ⁠הַזְעִ֣יק אֶת ־ יְהוּדָ֑ה וַיּ֕וֹחֶר ¹ מִן ־ הַ⁠מּוֹעֵ֖ד אֲשֶׁ֥ר יְעָדֽ⁠וֹ ׃ס⁶ וַ⁠יֹּ֤אמֶר דָּוִד֙ אֶל ־ אֲבִישַׁ֔י עַתָּ֗ה יֵ֧רַֽע לָ֛⁠נוּ שֶׁ֥בַע בֶּן ־ בִּכְרִ֖י מִן ־ אַבְשָׁל֑וֹם אַ֠תָּה קַ֞ח אֶת ־ עַבְדֵ֤י אֲדֹנֶ֨י⁠ךָ֙ וּ⁠רְדֹ֣ף אַחֲרָ֔י⁠ו פֶּן ־ מָ֥צָא ל֛⁠וֹ עָרִ֥ים בְּצֻר֖וֹת וְ⁠הִצִּ֥יל עֵינֵֽ⁠נוּ ׃⁷ וַ⁠יֵּצְא֤וּ אַֽחֲרָי⁠ו֙ אַנְשֵׁ֣י יוֹאָ֔ב וְ⁠הַ⁠כְּרֵתִ֥י וְ⁠הַ⁠פְּלֵתִ֖י וְ⁠כָל ־ הַ⁠גִּבֹּרִ֑ים וַ⁠יֵּֽצְאוּ֙ מִ⁠יר֣וּשָׁלִַ֔ם לִ⁠רְדֹּ֕ף אַחֲרֵ֖י שֶׁ֥בַע בֶּן ־ בִּכְרִֽי ׃⁸ הֵ֗ם עִם ־ הָ⁠אֶ֤בֶן הַ⁠גְּדוֹלָה֙ אֲשֶׁ֣ר בְּ⁠גִבְע֔וֹן וַ⁠עֲמָשָׂ֖א בָּ֣א לִ⁠פְנֵי⁠הֶ֑ם וְ⁠יוֹאָ֞ב חָג֣וּר ׀ מִדּ֣⁠וֹ לְבֻשׁ֗⁠וּ ו⁠על⁠ו ² חֲג֥וֹר חֶ֨רֶב֙ מְצֻמֶּ֤דֶת עַל ־ מָתְנָי⁠ו֙ בְּ⁠תַעְרָ֔⁠הּ וְ⁠ה֥וּא יָצָ֖א וַ⁠תִּפֹּֽל ׃ס⁹ וַ⁠יֹּ֤אמֶר יוֹאָב֙ לַ⁠עֲמָשָׂ֔א הֲ⁠שָׁל֥וֹם אַתָּ֖ה אָחִ֑⁠י וַ⁠תֹּ֜חֶז יַד ־ יְמִ֥ין יוֹאָ֛ב בִּ⁠זְקַ֥ן עֲמָשָׂ֖א לִ⁠נְשָׁק ־ לֽ⁠וֹ ׃¹⁰ וַ⁠עֲמָשָׂ֨א לֹֽא ־ נִשְׁמַ֜ר בַּ⁠חֶ֣רֶב ׀ אֲשֶׁ֣ר בְּ⁠יַד ־ יוֹאָ֗ב וַ⁠יַּכֵּ⁠הוּ֩ בָ֨⁠הּ אֶל ־ הַ⁠חֹ֜מֶשׁ וַ⁠יִּשְׁפֹּ֨ךְ מֵעָ֥י⁠ו אַ֛רְצָ⁠ה וְ⁠לֹא ־ שָׁ֥נָה ל֖⁠וֹ וַ⁠יָּמֹ֑ת ס וְ⁠יוֹאָב֙ וַ⁠אֲבִישַׁ֣י אָחִ֔י⁠ו רָדַ֕ף אַחֲרֵ֖י שֶׁ֥בַע בֶּן ־ בִּכְרִֽי ׃¹¹ וְ⁠אִישׁ֙ עָמַ֣ד עָלָ֔י⁠ו מִֽ⁠נַּעֲרֵ֖י יוֹאָ֑ב וַ⁠יֹּ֗אמֶר מִי֩ אֲשֶׁ֨ר חָפֵ֧ץ בְּ⁠יוֹאָ֛ב וּ⁠מִ֥י אֲשֶׁר ־ לְ⁠דָוִ֖ד אַחֲרֵ֥י יוֹאָֽב ׃¹² וַ⁠עֲמָשָׂ֛א מִתְגֹּלֵ֥ל בַּ⁠דָּ֖ם בְּ⁠ת֣וֹךְ הַֽ⁠מְסִּלָּ֑ה וַ⁠יַּ֨רְא הָ⁠אִ֜ישׁ כִּֽי ־ עָמַ֣ד כָּל ־ הָ⁠עָ֗ם וַ⁠יַּסֵּב֩ אֶת ־ עֲמָשָׂ֨א מִן ־ הַֽ⁠מְסִלָּ֤ה הַ⁠שָּׂדֶה֙ וַ⁠יַּשְׁלֵ֤ךְ עָלָי⁠ו֙ בֶּ֔גֶד כַּ⁠אֲשֶׁ֣ר רָאָ֔ה כָּל ־ הַ⁠בָּ֥א עָלָ֖י⁠ו וְ⁠עָמָֽד ׃¹³ כַּ⁠אֲשֶׁ֥ר הֹגָ֖ה מִן ־ הַֽ⁠מְסִלָּ֑ה עָבַ֤ר כָּל ־ אִישׁ֙ אַחֲרֵ֣י יוֹאָ֔ב לִ⁠רְדֹּ֕ף אַחֲרֵ֖י שֶׁ֥בַע בֶּן ־ בִּכְרִֽי ׃¹⁴ וַֽ⁠יַּעֲבֹ֞ר בְּ⁠כָל ־ שִׁבְטֵ֣י יִשְׂרָאֵ֗ל אָבֵ֛לָ⁠ה וּ⁠בֵ֥ית מַעֲכָ֖ה וְ⁠כָל ־ הַ⁠בֵּרִ֑ים ס וַיִּקָּ֣הֲל֔וּ ³ וַ⁠יָּבֹ֖אוּ אַף ־ אַחֲרָֽי⁠ו ׃¹⁵ וַ⁠יָּבֹ֜אוּ וַ⁠יָּצֻ֣רוּ עָלָ֗י⁠ו בְּ⁠אָבֵ֨לָ⁠ה֙ בֵּ֣ית הַֽמַּעֲכָ֔ה וַ⁠יִּשְׁפְּכ֤וּ סֹֽלְלָה֙ אֶל ־ הָ⁠עִ֔יר וַֽ⁠תַּעֲמֹ֖ד בַּ⁠חֵ֑ל וְ⁠כָל ־ הָ⁠עָם֙ אֲשֶׁ֣ר אֶת ־ יוֹאָ֔ב מַשְׁחִיתִ֖ם לְ⁠הַפִּ֥יל הַ⁠חוֹמָֽה ׃¹⁶ וַ⁠תִּקְרָ֛א אִשָּׁ֥ה חֲכָמָ֖ה מִן ־ הָ⁠עִ֑יר שִׁמְע֤וּ שִׁמְעוּ֙ אִמְרוּ ־ נָ֣א אֶל ־ יוֹאָ֔ב קְרַ֣ב עַד ־ הֵ֔נָּה וַ⁠אֲדַבְּרָ֖ה אֵלֶֽי⁠ךָ ׃¹⁷ וַ⁠יִּקְרַ֣ב אֵלֶ֔י⁠הָ וַ⁠תֹּ֧אמֶר הָ⁠אִשָּׁ֛ה הַ⁠אַתָּ֥ה יוֹאָ֖ב וַ⁠יֹּ֣אמֶר אָ֑נִי וַ⁠תֹּ֣אמֶר ל֗⁠וֹ שְׁמַע֙ דִּבְרֵ֣י אֲמָתֶ֔⁠ךָ וַ⁠יֹּ֖אמֶר שֹׁמֵ֥עַ אָנֹֽכִי ׃¹⁸ וַ⁠תֹּ֖אמֶר לֵ⁠אמֹ֑ר דַּבֵּ֨ר יְדַבְּר֤וּ בָ⁠רִֽאשֹׁנָה֙ לֵ⁠אמֹ֔ר שָׁאֹ֧ל יְשָׁאֲל֛וּ בְּ⁠אָבֵ֖ל וְ⁠כֵ֥ן הֵתַֽמּוּ ׃¹⁹ אָנֹכִ֕י שְׁלֻמֵ֖י אֱמוּנֵ֣י יִשְׂרָאֵ֑ל אַתָּ֣ה מְבַקֵּ֗שׁ לְ⁠הָמִ֨ית עִ֤יר וְ⁠אֵם֙ בְּ⁠יִשְׂרָאֵ֔ל לָ֥⁠מָּה תְבַלַּ֖ע נַחֲלַ֥ת יְהוָֽה ׃פ²⁰ וַ⁠יַּ֥עַן יוֹאָ֖ב וַ⁠יֹּאמַ֑ר חָלִ֤ילָ⁠ה חָלִ֨ילָ⁠ה֙ לִ֔⁠י אִם ־ אֲבַלַּ֖ע וְ⁠אִם ־ אַשְׁחִֽית ׃²¹ לֹא ־ כֵ֣ן הַ⁠דָּבָ֗ר כִּ֡י אִישׁ֩ מֵ⁠הַ֨ר אֶפְרַ֜יִם שֶׁ֧בַע בֶּן ־ בִּכְרִ֣י שְׁמ֗⁠וֹ נָשָׂ֤א יָד⁠וֹ֙ בַּ⁠מֶּ֣לֶךְ בְּ⁠דָוִ֔ד תְּנֽוּ ־ אֹת֣⁠וֹ לְ⁠בַדּ֔⁠וֹ וְ⁠אֵלְכָ֖ה מֵ⁠עַ֣ל הָ⁠עִ֑יר וַ⁠תֹּ֤אמֶר הָֽ⁠אִשָּׁה֙ אֶל ־ יוֹאָ֔ב הִנֵּ֥ה רֹאשׁ֛⁠וֹ מֻשְׁלָ֥ךְ אֵלֶ֖י⁠ךָ בְּעַ֥ד הַ⁠חוֹמָֽה ׃²² וַ⁠תָּבוֹא֩ הָ⁠אִשָּׁ֨ה אֶל ־ כָּל ־ הָ⁠עָ֜ם בְּ⁠חָכְמָתָ֗⁠הּ וַֽ⁠יִּכְרְת֞וּ אֶת ־ רֹ֨אשׁ שֶׁ֤בַע בֶּן ־ בִּכְרִי֙ וַ⁠יַּשְׁלִ֣כוּ אֶל ־ יוֹאָ֔ב וַ⁠יִּתְקַע֙ בַּ⁠שּׁוֹפָ֔ר וַ⁠יָּפֻ֥צוּ מֵֽ⁠עַל ־ הָ⁠עִ֖יר אִ֣ישׁ לְ⁠אֹהָלָ֑י⁠ו וְ⁠יוֹאָ֛ב שָׁ֥ב יְרוּשָׁלִַ֖ם אֶל ־ הַ⁠מֶּֽלֶךְ ׃ס²³ וְ⁠יוֹאָ֕ב אֶ֥ל כָּל ־ הַ⁠צָּבָ֖א יִשְׂרָאֵ֑ל וּ⁠בְנָיָה֙ בֶּן ־ יְה֣וֹיָדָ֔ע עַל ־ הַכְּרֵתִ֖י ⁴ וְ⁠עַל ־ הַ⁠פְּלֵתִֽי ׃²⁴ וַ⁠אֲדֹרָ֖ם עַל ־ הַ⁠מַּ֑ס וִ⁠יהוֹשָׁפָ֥ט בֶּן ־ אֲחִיל֖וּד הַ⁠מַּזְכִּֽיר ׃²⁵ וּשְׁוָ֖א ⁵ סֹפֵ֑ר וְ⁠צָד֥וֹק וְ⁠אֶבְיָתָ֖ר כֹּהֲנִֽים ׃²⁶ וְ⁠גַ֗ם עִירָא֙ הַ⁠יָּ֣אִרִ֔י הָיָ֥ה כֹהֵ֖ן לְ⁠דָוִֽד ׃ס

¹K ו⁠ייחר

²Q וְעָלָ֞יו

³K ו⁠יקלהו

⁴K ה⁠כרי

⁵K ו⁠שיא

Chapter 21

¹ וַ⁠יְהִ֣י רָעָב֩ בִּ⁠ימֵ֨י דָוִ֜ד שָׁלֹ֣שׁ שָׁנִ֗ים שָׁנָה֙ אַחֲרֵ֣י שָׁנָ֔ה וַ⁠יְבַקֵּ֥שׁ דָּוִ֖ד אֶת ־ פְּנֵ֣י יְהוָ֑ה ס וַ⁠יֹּ֣אמֶר יְהוָ֗ה אֶל ־ שָׁאוּל֙ וְ⁠אֶל ־ בֵּ֣ית הַ⁠דָּמִ֔ים עַל ־ אֲשֶׁר ־ הֵמִ֖ית אֶת ־ הַ⁠גִּבְעֹנִֽים ׃² וַ⁠יִּקְרָ֥א הַ⁠מֶּ֛לֶךְ לַ⁠גִּבְעֹנִ֖ים וַ⁠יֹּ֣אמֶר אֲלֵי⁠הֶ֑ם וְ⁠הַ⁠גִּבְעֹנִ֞ים לֹ֣א מִ⁠בְּנֵ֧י יִשְׂרָאֵ֣ל הֵ֗מָּה כִּ֚י אִם ־ מִ⁠יֶּ֣תֶר הָ⁠אֱמֹרִ֔י וּ⁠בְנֵ֤י יִשְׂרָאֵל֙ נִשְׁבְּע֣וּ לָ⁠הֶ֔ם וַ⁠יְבַקֵּ֤שׁ שָׁאוּל֙ לְ⁠הַכֹּתָ֔⁠ם בְּ⁠קַנֹּאת֥⁠וֹ לִ⁠בְנֵֽי ־ יִשְׂרָאֵ֖ל וִ⁠יהוּדָֽה ׃³ וַ⁠יֹּ֤אמֶר דָּוִד֙ אֶל ־ הַ⁠גִּבְעֹנִ֔ים מָ֥ה אֶעֱשֶׂ֖ה לָ⁠כֶ֑ם וּ⁠בַ⁠מָּ֣ה אֲכַפֵּ֔ר וּ⁠בָרְכ֖וּ אֶת ־ נַחֲלַ֥ת יְהוָֽה ׃⁴ וַ⁠יֹּ֧אמְרוּ ל֣⁠וֹ הַ⁠גִּבְעֹנִ֗ים אֵֽין ־ לָ֜נוּ ¹ כֶּ֤סֶף וְ⁠זָהָב֙ עִם ־ שָׁא֣וּל וְ⁠עִם ־ בֵּית֔⁠וֹ וְ⁠אֵֽין ־ לָ֥⁠נוּ אִ֖ישׁ לְ⁠הָמִ֣ית בְּ⁠יִשְׂרָאֵ֑ל וַ⁠יֹּ֛אמֶר מָֽה ־ אַתֶּ֥ם אֹמְרִ֖ים אֶעֱשֶׂ֥ה לָ⁠כֶֽם ׃⁵ וַ⁠יֹּֽאמְרוּ֙ אֶל ־ הַ⁠מֶּ֔לֶךְ הָ⁠אִישׁ֙ אֲשֶׁ֣ר כִּלָּ֔⁠נוּ וַ⁠אֲשֶׁ֖ר דִּמָּה ־ לָ֑⁠נוּ נִשְׁמַ֕דְנוּ מֵֽ⁠הִתְיַצֵּ֖ב בְּ⁠כָל ־ גְּבֻ֥ל יִשְׂרָאֵֽל ׃⁶ ינתן ־ לָ֜⁠נוּ ² שִׁבְעָ֤ה אֲנָשִׁים֙ מִ⁠בָּנָ֔י⁠ו וְ⁠הוֹקַֽעֲנוּ⁠ם֙ לַֽ⁠יהוָ֔ה בְּ⁠גִבְעַ֥ת שָׁא֖וּל בְּחִ֣יר יְהוָ֑ה ס וַ⁠יֹּ֥אמֶר הַ⁠מֶּ֖לֶךְ אֲנִ֥י אֶתֵּֽן ׃⁷ וַ⁠יַּחְמֹ֣ל הַ⁠מֶּ֔לֶךְ עַל ־ מְפִי ־ בֹ֖שֶׁת בֶּן ־ יְהוֹנָתָ֣ן בֶּן ־ שָׁא֑וּל עַל ־ שְׁבֻעַ֤ת יְהוָה֙ אֲשֶׁ֣ר בֵּֽינֹתָ֔⁠ם בֵּ֣ין דָּוִ֔ד וּ⁠בֵ֖ין יְהוֹנָתָ֥ן בֶּן ־ שָׁאֽוּל ׃⁸ וַ⁠יִּקַּ֣ח הַ⁠מֶּ֡לֶךְ אֶת ־ שְׁ֠נֵי בְּנֵ֨י רִצְפָּ֤ה בַת ־ אַיָּה֙ אֲשֶׁ֣ר יָלְדָ֣ה לְ⁠שָׁא֔וּל אֶת ־ אַרְמֹנִ֖י וְ⁠אֶת ־ מְפִבֹ֑שֶׁת וְ⁠אֶת ־ חֲמֵ֗שֶׁת בְּנֵי֙ מִיכַ֣ל בַּת ־ שָׁא֔וּל אֲשֶׁ֥ר יָלְדָ֛ה לְ⁠עַדְרִיאֵ֥ל בֶּן ־ בַּרְזִלַּ֖י הַ⁠מְּחֹלָתִֽי ׃⁹ וַֽ⁠יִּתְּנֵ֞⁠ם בְּ⁠יַ֣ד הַ⁠גִּבְעֹנִ֗ים וַ⁠יֹּקִיעֻ֤⁠ם בָּ⁠הָר֙ לִ⁠פְנֵ֣י יְהוָ֔ה וַ⁠יִּפְּל֥וּ שְׁבַעְתָּ֖ם ³ יָ֑חַד ו⁠הם ⁴ הֻמְת֜וּ בִּ⁠ימֵ֤י קָצִיר֙ בָּ⁠רִ֣אשֹׁנִ֔ים בִּתְחִלַּ֖ת ⁵ קְצִ֥יר שְׂעֹרִֽים ׃¹⁰ וַ⁠תִּקַּ֣ח רִצְפָּה֩ בַת ־ אַיָּ֨ה אֶת ־ הַ⁠שַּׂ֜ק וַ⁠תַּטֵּ֨⁠הוּ לָ֤⁠הּ אֶל ־ הַ⁠צּוּר֙ מִ⁠תְּחִלַּ֣ת קָצִ֔יר עַ֛ד נִתַּךְ ־ מַ֥יִם עֲלֵי⁠הֶ֖ם מִן ־ הַ⁠שָּׁמָ֑יִם וְ⁠לֹֽא ־ נָתְנָה֩ ע֨וֹף הַ⁠שָּׁמַ֜יִם לָ⁠נ֤וּחַ עֲלֵי⁠הֶם֙ יוֹמָ֔ם וְ⁠אֶת ־ חַיַּ֥ת הַ⁠שָּׂדֶ֖ה לָֽיְלָה ׃¹¹ וַ⁠יֻּגַּ֖ד לְ⁠דָוִ֑ד אֵ֧ת אֲשֶׁר ־ עָשְׂתָ֛ה רִצְפָּ֥ה בַת ־ אַיָּ֖ה פִּלֶ֥גֶשׁ שָׁאֽוּל ׃¹² וַ⁠יֵּ֣לֶךְ דָּוִ֗ד וַ⁠יִּקַּ֞ח אֶת ־ עַצְמ֤וֹת שָׁאוּל֙ וְ⁠אֶת ־ עַצְמוֹת֙ יְהוֹנָתָ֣ן בְּנ֔⁠וֹ מֵ⁠אֵ֕ת בַּעֲלֵ֖י יָבֵ֣ישׁ גִּלְעָ֑ד אֲשֶׁר֩ גָּנְב֨וּ אֹתָ֜⁠ם מֵ⁠רְחֹ֣ב בֵּֽית ־ שַׁ֗ן אֲשֶׁ֨ר תלו⁠ם ⁶ שם ה⁠פלשתים בְּ⁠י֨וֹם הַכּ֧וֹת פְּלִשְׁתִּ֛ים אֶת ־ שָׁא֖וּל בַּ⁠גִּלְבֹּֽעַ ׃¹³ וַ⁠יַּ֤עַל מִ⁠שָּׁם֙ אֶת ־ עַצְמ֣וֹת שָׁא֔וּל וְ⁠אֶת ־ עַצְמ֖וֹת יְהוֹנָתָ֣ן בְּנ֑⁠וֹ וַ⁠יַּ֣אַסְפ֔וּ אֶת ־ עַצְמ֖וֹת הַ⁠מּוּקָעִֽים ׃¹⁴ וַ⁠יִּקְבְּר֣וּ אֶת ־ עַצְמוֹת ־ שָׁא֣וּל וִ⁠יהוֹנָֽתָן ־ בְּ֠נ⁠וֹ בְּ⁠אֶ֨רֶץ בִּנְיָמִ֜ן בְּ⁠צֵלָ֗ע בְּ⁠קֶ֨בֶר֙ קִ֣ישׁ אָבִ֔י⁠ו וַֽ⁠יַּעֲשׂ֔וּ כֹּ֥ל אֲשֶׁר ־ צִוָּ֖ה הַ⁠מֶּ֑לֶךְ וַ⁠יֵּעָתֵ֧ר אֱלֹהִ֛ים לָ⁠אָ֖רֶץ אַֽחֲרֵי ־ כֵֽן ׃פ¹⁵ וַ⁠תְּהִי ־ ע֧וֹד מִלְחָמָ֛ה לַ⁠פְּלִשְׁתִּ֖ים אֶת ־ יִשְׂרָאֵ֑ל וַ⁠יֵּ֨רֶד דָּוִ֜ד וַ⁠עֲבָדָ֥י⁠ו עִמּ֛⁠וֹ וַ⁠יִּלָּחֲמ֥וּ אֶת ־ פְּלִשְׁתִּ֖ים וַ⁠יָּ֥עַף דָּוִֽד ׃¹⁶ וְיִשְׁבִּ֨י ⁷ בְּנֹ֜ב אֲשֶׁ֣ר ׀ בִּ⁠ילִידֵ֣י הָ⁠רָפָ֗ה וּ⁠מִשְׁקַ֤ל קֵינ⁠וֹ֙ שְׁלֹ֤שׁ מֵאוֹת֙ מִשְׁקַ֣ל נְחֹ֔שֶׁת וְ⁠ה֖וּא חָג֣וּר חֲדָשָׁ֑ה וַ⁠יֹּ֖אמֶר לְ⁠הַכּ֥וֹת אֶת ־ דָּוִֽד ׃¹⁷ וַ⁠יַּֽעֲזָר ־ ל⁠וֹ֙ אֲבִישַׁ֣י בֶּן ־ צְרוּיָ֔ה וַ⁠יַּ֥ךְ אֶת ־ הַ⁠פְּלִשְׁתִּ֖י וַ⁠יְמִיתֵ֑⁠הוּ אָ֣ז נִשְׁבְּעוּ֩ אַנְשֵׁי ־ דָוִ֨ד ל֜⁠וֹ לֵ⁠אמֹ֗ר לֹא ־ תֵצֵ֨א ע֤וֹד אִתָּ֨⁠נוּ֙ לַ⁠מִּלְחָמָ֔ה וְ⁠לֹ֥א תְכַבֶּ֖ה אֶת ־ נֵ֥ר יִשְׂרָאֵֽל ׃פ¹⁸ וַֽ⁠יְהִי֙ אַֽחֲרֵי ־ כֵ֔ן וַ⁠תְּהִי ־ ע֧וֹד הַ⁠מִּלְחָמָ֛ה בְּ⁠ג֖וֹב עִם ־ פְּלִשְׁתִּ֑ים אָ֣ז הִכָּ֗ה סִבְּכַי֙ הַ⁠חֻ֣שָׁתִ֔י אֶת ־ סַ֕ף אֲשֶׁ֖ר בִּ⁠ילִדֵ֥י הָ⁠רָפָֽה ׃פ¹⁹ וַ⁠תְּהִי ־ ע֧וֹד הַ⁠מִּלְחָמָ֛ה בְּ⁠ג֖וֹב עִם ־ פְּלִשְׁתִּ֑ים וַ⁠יַּ֡ךְ אֶלְחָנָן֩ בֶּן ־ יַעְרֵ֨י אֹרְגִ֜ים בֵּ֣ית הַלַּחְמִ֗י אֵ֚ת גָּלְיָ֣ת הַ⁠גִּתִּ֔י וְ⁠עֵ֣ץ חֲנִית֔⁠וֹ כִּ⁠מְנ֖וֹר אֹרְגִֽים ׃ס²⁰ וַ⁠תְּהִי ־ ע֥וֹד מִלְחָמָ֖ה בְּ⁠גַ֑ת וַ⁠יְהִ֣י ׀ אִ֣ישׁ מדין ⁸ וְ⁠אֶצְבְּעֹ֣ת יָדָי⁠ו֩ וְ⁠אֶצְבְּעֹ֨ת רַגְלָ֜י⁠ו שֵׁ֣שׁ וָ⁠שֵׁ֗שׁ עֶשְׂרִ֤ים וְ⁠אַרְבַּע֙ מִסְפָּ֔ר וְ⁠גַם ־ ה֖וּא יֻלַּ֥ד לְ⁠הָ⁠רָפָֽה ׃²¹ וַ⁠יְחָרֵ֖ף אֶת ־ יִשְׂרָאֵ֑ל וַ⁠יַּכֵּ֨⁠הוּ֙ יְה֣וֹנָתָ֔ן בֶּן ־ שמעי ⁹ אֲחִ֥י דָוִֽד ׃²² אֶת ־ אַרְבַּ֥עַת אֵ֛לֶּה יֻלְּד֥וּ לְ⁠הָ⁠רָפָ֖ה בְּ⁠גַ֑ת וַ⁠יִּפְּל֥וּ בְ⁠יַד ־ דָּוִ֖ד וּ⁠בְ⁠יַ֥ד עֲבָדָֽי⁠ו ׃פ

¹K ל⁠י

²Q יֻתַּן

³K שבעתים

⁴Q וְהֵ֨מָּה

⁵K תחלת

⁶Q תְּלָא֥וּם

⁷K ו⁠ישבו

⁸Q מָד֗וֹן

⁹Q שִׁמְעָ֖ה

Chapter 22

¹ וַ⁠יְדַבֵּ֤ר דָּוִד֙ לַֽ⁠יהוָ֔ה אֶת ־ דִּבְרֵ֖י הַ⁠שִּׁירָ֣ה הַ⁠זֹּ֑את בְּ⁠יוֹם֩ הִצִּ֨יל יְהוָ֥ה אֹת֛⁠וֹ מִ⁠כַּ֥ף כָּל ־ אֹיְבָ֖י⁠ו וּ⁠מִ⁠כַּ֥ף שָׁאֽוּל ׃² וַ⁠יֹּאמַ֑ר יְהוָ֛ה סַֽלְעִ֥⁠י וּ⁠מְצֻדָתִ֖⁠י וּ⁠מְפַלְטִ⁠י ־ לִֽ⁠י ׃³ אֱלֹהֵ֥י צוּרִ֖⁠י אֶחֱסֶה ־ בּ֑⁠וֹ מָגִנִּ֞⁠י וְ⁠קֶ֣רֶן יִשְׁעִ֗⁠י מִשְׂגַּבִּ⁠י֙ וּ⁠מְנוּסִ֔⁠י מֹשִׁעִ֕⁠י מֵ⁠חָמָ֖ס תֹּשִׁעֵֽ⁠נִי ׃⁴ מְהֻלָּ֖ל אֶקְרָ֣א יְהוָ֑ה וּ⁠מֵ⁠אֹיְבַ֖⁠י אִוָּשֵֽׁעַ ׃⁵ כִּ֥י אֲפָפֻ֖⁠נִי מִשְׁבְּרֵי ־ מָ֑וֶת נַחֲלֵ֥י בְלִיַּ֖עַל יְבַעֲתֻֽ⁠נִי ׃⁶ חֶבְלֵ֥י שְׁא֖וֹל סַבֻּ֑⁠נִי קִדְּמֻ֖⁠נִי מֹֽקְשֵׁי ־ מָֽוֶת ׃⁷ בַּ⁠צַּר ־ לִ⁠י֙ אֶקְרָ֣א יְהוָ֔ה וְ⁠אֶל ־ אֱלֹהַ֖⁠י אֶקְרָ֑א וַ⁠יִּשְׁמַ֤ע מֵ⁠הֵֽיכָל⁠וֹ֙ קוֹלִ֔⁠י וְ⁠שַׁוְעָתִ֖⁠י בְּ⁠אָזְנָֽי⁠ו ׃⁸ ו⁠תגעש ¹² וַ⁠תִּרְעַשׁ֙ הָ⁠אָ֔רֶץ מוֹסְד֥וֹת הַ⁠שָּׁמַ֖יִם יִרְגָּ֑זוּ וַ⁠יִּֽתְגָּעֲשׁ֖וּ כִּֽי ־ חָ֥רָה לֽ⁠וֹ ׃⁹ עָלָ֤ה עָשָׁן֙ בְּ⁠אַפּ֔⁠וֹ וְ⁠אֵ֥שׁ מִ⁠פִּ֖י⁠ו תֹּאכֵ֑ל גֶּחָלִ֖ים בָּעֲר֥וּ מִמֶּֽ⁠נּוּ ׃¹⁰ וַ⁠יֵּ֥ט שָׁמַ֖יִם וַ⁠יֵּרַ֑ד וַ⁠עֲרָפֶ֖ל תַּ֥חַת רַגְלָֽי⁠ו ׃¹¹ וַ⁠יִּרְכַּ֥ב עַל ־ כְּר֖וּב וַ⁠יָּעֹ֑ף וַ⁠יֵּרָ֖א עַל ־ כַּנְפֵי ־ רֽוּחַ ׃¹² וַ⁠יָּ֥שֶׁת חֹ֛שֶׁךְ סְבִיבֹתָ֖י⁠ו סֻכּ֑וֹת חַֽשְׁרַת ־ מַ֖יִם עָבֵ֥י שְׁחָקִֽים ׃¹³ מִ⁠נֹּ֖גַהּ נֶגְדּ֑⁠וֹ בָּעֲר֖וּ גַּחֲלֵי ־ אֵֽשׁ ׃¹⁴ יַרְעֵ֥ם מִן ־ שָׁמַ֖יִם יְהוָ֑ה וְ⁠עֶלְי֖וֹן יִתֵּ֥ן קוֹלֽ⁠וֹ ׃¹⁵ וַ⁠יִּשְׁלַ֥ח חִצִּ֖ים וַ⁠יְפִיצֵ֑⁠ם בָּרָ֖ק ו⁠יהמ⁠ם ׃³¹⁶ וַ⁠יֵּֽרָאוּ֙ אֲפִ֣קֵי יָ֔ם יִגָּל֖וּ מֹסְד֣וֹת תֵּבֵ֑ל בְּ⁠גַעֲרַ֣ת יְהוָ֔ה מִ⁠נִּשְׁמַ֖ת ר֥וּחַ אַפּֽ⁠וֹ ׃¹⁷ יִשְׁלַ֥ח מִ⁠מָּר֖וֹם יִקָּחֵ֑⁠נִי יַֽמְשֵׁ֖⁠נִי מִ⁠מַּ֥יִם רַבִּֽים ׃¹⁸ יַצִּילֵ֕⁠נִי מֵ⁠אֹיְבִ֖⁠י עָ֑ז מִ⁠שֹּׂ֣נְאַ֔⁠י כִּ֥י אָמְצ֖וּ מִמֶּֽ⁠נִּי ׃¹⁹ יְקַדְּמֻ֖⁠נִי בְּ⁠י֣וֹם אֵידִ֑⁠י וַ⁠יְהִ֧י יְהוָ֛ה מִשְׁעָ֖ן לִֽ⁠י ׃²⁰ וַ⁠יֹּצֵ֥א לַ⁠מֶּרְחָ֖ב אֹתִ֑⁠י יְחַלְּצֵ֖⁠נִי כִּי ־ חָ֥פֵֽץ בִּֽ⁠י ׃²¹ יִגְמְלֵ֥⁠נִי יְהוָ֖ה כְּ⁠צִדְקָתִ֑⁠י כְּ⁠בֹ֥ר יָדַ֖⁠י יָשִׁ֥יב לִֽ⁠י ׃²² כִּ֥י שָׁמַ֖רְתִּי דַּרְכֵ֣י יְהוָ֑ה וְ⁠לֹ֥א רָשַׁ֖עְתִּי מֵ⁠אֱלֹהָֽ⁠י ׃²³ כִּ֥י כָל ־ מִשְׁפָּטָ֖יו ⁴ לְ⁠נֶגְדִּ֑⁠י וְ⁠חֻקֹּתָ֖י⁠ו לֹא ־ אָס֥וּר מִמֶּֽ⁠נָּה ׃²⁴ וָ⁠אֶהְיֶ֥ה תָמִ֖ים ל֑⁠וֹ וָ⁠אֶשְׁתַּמְּרָ֖⁠ה מֵ⁠עֲוֺנִֽ⁠י ׃²⁵ וַ⁠יָּ֧שֶׁב יְהוָ֛ה לִ֖⁠י כְּ⁠צִדְקָתִ֑⁠י כְּ⁠בֹרִ֖⁠י לְ⁠נֶ֥גֶד עֵינָֽי⁠ו ׃²⁶ עִם ־ חָסִ֖יד תִּתְחַסָּ֑ד עִם ־ גִּבּ֥וֹר תָּמִ֖ים תִּתַּמָּֽם ׃²⁷ עִם ־ נָבָ֖ר תִּתָּבָ֑ר וְ⁠עִם ־ עִקֵּ֖שׁ תִּתַּפָּֽל ׃²⁸ וְ⁠אֶת ־ עַ֥ם עָנִ֖י תּוֹשִׁ֑יעַ וְ⁠עֵינֶ֖י⁠ךָ עַל ־ רָמִ֥ים תַּשְׁפִּֽיל ׃²⁹ כִּֽי ־ אַתָּ֥ה נֵירִ֖⁠י יְהוָ֑ה וַ⁠יהוָ֖ה יַגִּ֥יהַּ חָשְׁכִּֽ⁠י ׃³⁰ כִּ֥י בְ⁠כָ֖ה אָר֣וּץ גְּד֑וּד בֵּ⁠אלֹהַ֖⁠י אֲדַלֶּג ־ שֽׁוּר ׃³¹ הָ⁠אֵ֖ל תָּמִ֣ים דַּרְכּ֑⁠וֹ אִמְרַ֤ת יְהוָה֙ צְרוּפָ֔ה מָגֵ֣ן ה֔וּא לְ⁠כֹ֖ל הַ⁠חֹסִ֥ים בּֽ⁠וֹ ׃³² כִּ֥י מִי ־ אֵ֖ל מִ⁠בַּלְעֲדֵ֣י יְהוָ֑ה וּ⁠מִ֥י צ֖וּר מִֽ⁠בַּלְעֲדֵ֥י אֱלֹהֵֽי⁠נוּ ׃³³ הָ⁠אֵ֥ל מָעוּזִּ֖⁠י חָ֑יִל וַ⁠יַּתֵּ֥ר תָּמִ֖ים דַּרְכִּֽי ׃⁵³⁴ מְשַׁוֶּ֥ה רַגְלַ֖י ⁶ כָּ⁠אַיָּל֑וֹת וְ⁠עַ֥ל בָּמוֹתַ֖⁠י יַעֲמִדֵֽ⁠נִי ׃³⁵ מְלַמֵּ֥ד יָדַ֖⁠י לַ⁠מִּלְחָמָ֑ה וְ⁠נִחַ֥ת קֶֽשֶׁת ־ נְחוּשָׁ֖ה זְרֹעֹתָֽ⁠י ׃³⁶ וַ⁠תִּתֶּן ־ לִ֖⁠י מָגֵ֣ן יִשְׁעֶ֑⁠ךָ וַ⁠עֲנֹתְ⁠ךָ֖ תַּרְבֵּֽ⁠נִי ׃³⁷ תַּרְחִ֥יב צַעֲדִ֖⁠י תַּחְתֵּ֑⁠נִי וְ⁠לֹ֥א מָעֲד֖וּ קַרְסֻלָּֽ⁠י ׃³⁸ אֶרְדְּפָ֥ה אֹיְבַ֖⁠י וָ⁠אַשְׁמִידֵ֑⁠ם וְ⁠לֹ֥א אָשׁ֖וּב עַד ־ כַּלּוֹתָֽ⁠ם ׃³⁹ וָ⁠אֲכַלֵּ֥⁠ם וָ⁠אֶמְחָצֵ֖⁠ם וְ⁠לֹ֣א יְקוּמ֑וּ⁠ן וַֽ⁠יִּפְּל֖וּ תַּ֥חַת רַגְלָֽ⁠י ׃⁴⁰ וַ⁠תַּזְרֵ֥⁠נִי חַ֖יִל לַ⁠מִּלְחָמָ֑ה תַּכְרִ֥יעַ קָמַ֖⁠י תַּחְתֵּֽ⁠נִי ׃⁴¹ וְ⁠אֹ֣יְבַ֔⁠י תַּ֥תָּה לִּ֖⁠י עֹ֑רֶף מְשַׂנְאַ֖⁠י וָ⁠אַצְמִיתֵֽ⁠ם ׃⁴² יִשְׁע֖וּ וְ⁠אֵ֣ין מֹשִׁ֑יעַ אֶל ־ יְהוָ֖ה וְ⁠לֹ֥א עָנָֽ⁠ם ׃⁴³ וְ⁠אֶשְׁחָקֵ֖⁠ם כַּ⁠עֲפַר ־ אָ֑רֶץ כְּ⁠טִיט ־ חוּצ֥וֹת אֲדִקֵּ֖⁠ם אֶרְקָעֵֽ⁠ם ׃⁴⁴ וַֽ⁠תְּפַלְּטֵ֔⁠נִי מֵ⁠רִיבֵ֖י עַמִּ֑⁠י תִּשְׁמְרֵ֨⁠נִי֙ לְ⁠רֹ֣אשׁ גּוֹיִ֔ם עַ֥ם לֹא ־ יָדַ֖עְתִּי יַעַבְדֻֽ⁠נִי ׃⁴⁵ בְּנֵ֥י נֵכָ֖ר יִתְכַּֽחֲשׁוּ ־ לִ֑⁠י לִ⁠שְׁמ֥וֹעַ אֹ֖זֶן יִשָּׁ֥מְעוּ לִֽ⁠י ׃⁴⁶ בְּנֵ֥י נֵכָ֖ר יִבֹּ֑לוּ וְ⁠יַחְגְּר֖וּ מִ⁠מִּסְגְּרוֹתָֽ⁠ם ׃⁴⁷ חַי ־ יְהוָ֖ה וּ⁠בָר֣וּךְ צוּרִ֑⁠י וְ⁠יָרֻ֕ם אֱלֹהֵ֖י צ֥וּר יִשְׁעִֽ⁠י ׃⁴⁸ הָ⁠אֵ֕ל הַ⁠נֹּתֵ֥ן נְקָמֹ֖ת לִ֑⁠י וּ⁠מוֹרִ֥יד עַמִּ֖ים תַּחְתֵּֽ⁠נִי ׃⁴⁹ וּ⁠מוֹצִיאִ֖⁠י מֵ⁠אֹֽיְבָ֑⁠י וּ⁠מִ⁠קָּמַ⁠י֙ תְּר֣וֹמְמֵ֔⁠נִי מֵ⁠אִ֥ישׁ חֲמָסִ֖ים תַּצִּילֵֽ⁠נִי ׃⁵⁰ עַל ־ כֵּ֛ן אוֹדְ⁠ךָ֥ יְהוָ֖ה בַּ⁠גּוֹיִ֑ם וּ⁠לְ⁠שִׁמְ⁠ךָ֖ אֲזַמֵּֽר ׃⁵¹ מגדיל ⁷ יְשׁוּע֣וֹת מַלְכּ֑⁠וֹ וְ⁠עֹֽשֶׂה ־ חֶ֧סֶד לִ⁠מְשִׁיח֛⁠וֹ לְ⁠דָוִ֥ד וּ⁠לְ⁠זַרְע֖⁠וֹ עַד ־ עוֹלָֽם ׃פ

¹Q וַיִּתְגָּעַ֤שׁ

² ו⁠תתגעש some manuscripts read

³Q וַיָּהֹֽם

⁴K משפט⁠ו

⁵K דרכ⁠ו

⁶K רגלי⁠ו

⁷Q מִגְדּ֖וֹל

Chapter 23

¹ וְ⁠אֵ֛לֶּה דִּבְרֵ֥י דָוִ֖ד הָ⁠אַֽחֲרֹנִ֑ים נְאֻ֧ם דָּוִ֣ד בֶּן ־ יִשַׁ֗י וּ⁠נְאֻ֤ם הַ⁠גֶּ֨בֶר֙ הֻ֣קַם עָ֔ל מְשִׁ֨יחַ֙ אֱלֹהֵ֣י יַֽעֲקֹ֔ב וּ⁠נְעִ֖ים זְמִר֥וֹת יִשְׂרָאֵֽל ׃² ר֥וּחַ יְהוָ֖ה דִּבֶּר ־ בִּ֑⁠י וּ⁠מִלָּת֖⁠וֹ עַל ־ לְשׁוֹנִֽ⁠י ׃³ אָמַר֙ אֱלֹהֵ֣י יִשְׂרָאֵ֔ל לִ֥⁠י דִבֶּ֖ר צ֣וּר יִשְׂרָאֵ֑ל מוֹשֵׁל֙ בָּ⁠אָדָ֔ם צַדִּ֕יק מוֹשֵׁ֖ל יִרְאַ֥ת אֱלֹהִֽים ׃⁴ וּ⁠כְ⁠א֥וֹר בֹּ֖קֶר יִזְרַח ־ שָׁ֑מֶשׁ בֹּ֚קֶר לֹ֣א עָב֔וֹת מִ⁠נֹּ֥גַהּ מִ⁠מָּטָ֖ר דֶּ֥שֶׁא מֵ⁠אָֽרֶץ ׃⁵ כִּֽי ־ לֹא ־ כֵ֥ן בֵּיתִ֖⁠י עִם ־ אֵ֑ל כִּי֩ בְרִ֨ית עוֹלָ֜ם שָׂ֣ם לִ֗⁠י עֲרוּכָ֤ה בַ⁠כֹּל֙ וּ⁠שְׁמֻרָ֔ה כִּֽי ־ כָל ־ יִשְׁעִ֥⁠י וְ⁠כָל ־ חֵ֖פֶץ כִּֽי ־ לֹ֥א יַצְמִֽיחַ ׃⁶ וּ⁠בְלִיַּ֕עַל כְּ⁠ק֥וֹץ מֻנָ֖ד כֻּלָּ֑⁠הַם כִּֽי ־ לֹ֥א בְ⁠יָ֖ד יִקָּֽחוּ ׃⁷ וְ⁠אִישׁ֙ יִגַּ֣ע בָּ⁠הֶ֔ם יִמָּלֵ֥א בַרְזֶ֖ל וְ⁠עֵ֣ץ חֲנִ֑ית וּ⁠בָ⁠אֵ֕שׁ שָׂר֥וֹף יִשָּׂרְפ֖וּ בַּ⁠שָּֽׁבֶת ׃פ⁸ אֵ֛לֶּה שְׁמ֥וֹת הַ⁠גִּבֹּרִ֖ים אֲשֶׁ֣ר לְ⁠דָוִ֑ד יֹשֵׁ֨ב בַּשֶּׁ֜בֶת תַּחְכְּמֹנִ֣י ׀ רֹ֣אשׁ הַ⁠שָּׁלִשִׁ֗י הֽוּא ־ עוֹרֵ֧ר אֶת ־ חֲנִית֛⁠וֹ ¹²³ עַל ־ שְׁמֹנֶ֥ה מֵא֛וֹת חָלָ֖ל בְּ⁠פַ֥עַם אֶחָֽת ׃ס⁴⁹ ו⁠אחר⁠ו ⁵ אֶלְעָזָ֥ר בֶּן ־ דֹּד֖וֹ ⁶ בֶּן ־ אֲחֹחִ֑י בִּ⁠שְׁלֹשָׁ֨ה הַגִּבֹּרִ֜ים ⁷ עִם ־ דָּוִ֗ד בְּ⁠חָֽרְפָ֤⁠ם בַּ⁠פְּלִשְׁתִּים נֶאֶסְפוּ ־ שָׁ֣ם לַ⁠מִּלְחָמָ֔ה וַֽ⁠יַּעֲל֖וּ אִ֥ישׁ יִשְׂרָאֵֽל ׃¹⁰ ה֣וּא קָם֩ וַ⁠יַּ֨ךְ בַּ⁠פְּלִשְׁתִּ֜ים עַ֣ד ׀ כִּֽי ־ יָגְעָ֣ה יָד֗⁠וֹ וַ⁠תִּדְבַּ֤ק יָד⁠וֹ֙ אֶל ־ הַ⁠חֶ֔רֶב וַ⁠יַּ֧עַשׂ יְהוָ֛ה תְּשׁוּעָ֥ה גְדוֹלָ֖ה בַּ⁠יּ֣וֹם הַ⁠ה֑וּא וְ⁠הָ⁠עָ֛ם יָשֻׁ֥בוּ אַחֲרָ֖י⁠ו אַךְ ־ לְ⁠פַשֵּֽׁט ׃ס¹¹ וְ⁠אַחֲרָ֛י⁠ו שַׁמָּ֥א בֶן ־ אָגֵ֖א הָרָרִ֑י וַ⁠יֵּאָסְפ֨וּ פְלִשְׁתִּ֜ים לַ⁠חַיָּ֗ה וַ⁠תְּהִי ־ שָׁ֞ם חֶלְקַ֤ת הַ⁠שָּׂדֶה֙ מְלֵאָ֣ה עֲדָשִׁ֔ים וְ⁠הָ⁠עָ֥ם נָ֖ס מִ⁠פְּנֵ֥י פְלִשְׁתִּֽים ׃¹² וַ⁠יִּתְיַצֵּ֤ב בְּ⁠תוֹךְ ־ הַֽ⁠חֶלְקָה֙ וַ⁠יַּצִּילֶ֔⁠הָ וַ⁠יַּ֖ךְ אֶת ־ פְּלִשְׁתִּ֑ים וַ⁠יַּ֥עַשׂ יְהוָ֖ה תְּשׁוּעָ֥ה גְדוֹלָֽה ׃ס¹³ וַ⁠יֵּרְד֨וּ שְׁלֹשָׁ֜ה ⁸ מֵ⁠הַ⁠שְּׁלֹשִׁ֣ים רֹ֗אשׁ וַ⁠יָּבֹ֤אוּ אֶל ־ קָצִיר֙ אֶל ־ דָּוִ֔ד אֶל ־ מְעָרַ֖ת עֲדֻלָּ֑ם וְ⁠חַיַּ֣ת פְּלִשְׁתִּ֔ים חֹנָ֖ה בְּ⁠עֵ֥מֶק רְפָאִֽים ׃¹⁴ וְ⁠דָוִ֖ד אָ֣ז בַּ⁠מְּצוּדָ֑ה וּ⁠מַצַּ֣ב פְּלִשְׁתִּ֔ים אָ֖ז בֵּ֥ית לָֽחֶם ׃¹⁵ וַ⁠יִּתְאַוֶּ֥ה דָוִ֖ד וַ⁠יֹּאמַ֑ר מִ֚י יַשְׁקֵ֣⁠נִי מַ֔יִם מִ⁠בֹּ֥אר בֵּֽית ־ לֶ֖חֶם אֲשֶׁ֥ר בַּ⁠שָּֽׁעַר ׃¹⁶ וַ⁠יִּבְקְעוּ֩ שְׁלֹ֨שֶׁת הַ⁠גִּבֹּרִ֜ים בְּ⁠מַחֲנֵ֣ה פְלִשְׁתִּ֗ים וַ⁠יִּֽשְׁאֲבוּ ־ מַ֨יִם֙ מִ⁠בֹּ֤אר בֵּֽית ־ לֶ֨חֶם֙ אֲשֶׁ֣ר בַּ⁠שַּׁ֔עַר וַ⁠יִּשְׂא֖וּ וַ⁠יָּבִ֣אוּ אֶל ־ דָּוִ֑ד וְ⁠לֹ֤א אָבָה֙ לִ⁠שְׁתּוֹתָ֔⁠ם וַ⁠יַּסֵּ֥ךְ אֹתָ֖⁠ם לַֽ⁠יהוָֽה ׃¹⁷ וַ⁠יֹּ֡אמֶר חָלִילָ⁠ה֩ לִּ֨⁠י יְהוָ֜ה מֵ⁠עֲשֹׂ֣תִ⁠י זֹ֗את הֲ⁠דַ֤ם הָֽ⁠אֲנָשִׁים֙ הַ⁠הֹלְכִ֣ים בְּ⁠נַפְשׁוֹתָ֔⁠ם וְ⁠לֹ֥א אָבָ֖ה לִ⁠שְׁתּוֹתָ֑⁠ם אֵ֣לֶּה עָשׂ֔וּ שְׁלֹ֖שֶׁת הַ⁠גִּבֹּרִֽים ׃ס¹⁸ וַ⁠אֲבִישַׁ֞י אֲחִ֣י ׀ יוֹאָ֣ב בֶּן ־ צְרוּיָ֗ה ה֚וּא רֹ֣אשׁ הַשְּׁלֹשָׁ֔ה ⁹ וְ⁠הוּא֙ עוֹרֵ֣ר אֶת ־ חֲנִית֔⁠וֹ עַל ־ שְׁלֹ֥שׁ מֵא֖וֹת חָלָ֑ל וְ⁠ל⁠וֹ ־ שֵׁ֖ם בַּ⁠שְּׁלֹשָֽׁה ׃¹⁹ מִן ־ הַ⁠שְּׁלֹשָׁה֙ הֲ⁠כִ֣י נִכְבָּ֔ד וַ⁠יְהִ֥י לָ⁠הֶ֖ם לְ⁠שָׂ֑ר וְ⁠עַד ־ הַ⁠שְּׁלֹשָׁ֖ה לֹא ־ בָֽא ׃ס²⁰ וּ⁠בְנָיָ֨הוּ בֶן ־ יְהוֹיָדָ֧ע בֶּן ־ אִֽישׁ ־ חַ֛יִל ¹⁰ רַב ־ פְּעָלִ֖ים מִֽ⁠קַּבְצְאֵ֑ל ה֣וּא הִכָּ֗ה אֵ֣ת שְׁנֵ֤י אֲרִאֵל֙ מוֹאָ֔ב וְ֠⁠הוּא יָרַ֞ד וְ⁠הִכָּ֧ה אֶֽת ־ ה⁠אריה ¹¹ בְּ⁠ת֥וֹךְ הַ⁠בֹּ֖אר בְּ⁠י֥וֹם הַ⁠שָּֽׁלֶג ׃²¹ וְ⁠הוּא ־ הִכָּה֩ אֶת ־ אִ֨ישׁ מִצְרִ֜י אִ֣ישׁ ¹² מַרְאֶ֗ה וּ⁠בְ⁠יַ֤ד הַ⁠מִּצְרִי֙ חֲנִ֔ית וַ⁠יֵּ֥רֶד אֵלָ֖י⁠ו בַּ⁠שָּׁ֑בֶט וַ⁠יִּגְזֹ֤ל אֶֽת ־ הַ⁠חֲנִית֙ מִ⁠יַּ֣ד הַ⁠מִּצְרִ֔י וַ⁠יַּהַרְגֵ֖⁠הוּ בַּ⁠חֲנִיתֽ⁠וֹ ׃²² אֵ֣לֶּה עָשָׂ֔ה בְּנָיָ֖הוּ בֶּן ־ יְהוֹיָדָ֑ע וְ⁠ל⁠וֹ ־ שֵׁ֖ם בִּ⁠שְׁלֹשָׁ֥ה הַ⁠גִּבֹּרִֽים ׃²³ מִן ־ הַ⁠שְּׁלֹשִׁ֣ים נִכְבָּ֔ד וְ⁠אֶל ־ הַ⁠שְּׁלֹשָׁ֖ה לֹא ־ בָ֑א וַ⁠יְשִׂמֵ֥⁠הוּ דָוִ֖ד אֶל ־ מִשְׁמַעְתּֽ⁠וֹ ׃ס²⁴ עֲשָׂה ־ אֵ֥ל אֲחִֽי ־ יוֹאָ֖ב בַּ⁠שְּׁלֹשִׁ֑ים אֶלְחָנָ֥ן בֶּן ־ דֹּד֖וֹ בֵּ֥ית לָֽחֶם ׃²⁵ שַׁמָּה֙ הַֽ⁠חֲרֹדִ֔י אֱלִיקָ֖א הַ⁠חֲרֹדִֽי ׃ס²⁶ חֶ֚לֶץ הַ⁠פַּלְטִ֔י עִירָ֥א בֶן ־ עִקֵּ֖שׁ הַ⁠תְּקוֹעִֽי ׃ס²⁷ אֲבִיעֶ֨זֶר֙ הָֽ⁠עַנְּתֹתִ֔י מְבֻנַּ֖י הַ⁠חֻשָׁתִֽי ׃ס²⁸ צַלְמוֹן֙ הָֽ⁠אֲחֹחִ֔י מַהְרַ֖י הַ⁠נְּטֹפָתִֽי ׃ס²⁹ חֵ֥לֶב בֶּֽן ־ בַּעֲנָ֖ה הַ⁠נְּטֹפָתִ֑י ס אִתַּי֙ בֶּן ־ רִיבַ֔י מִ⁠גִּבְעַ֖ת בְּנֵ֥י בִנְיָמִֽן ׃ס³⁰ בְּנָיָ֨הוּ֙ פִּרְעָ֣תֹנִ֔י הִדַּ֖י מִ⁠נַּ֥חֲלֵי גָֽעַשׁ ׃ס³¹ אֲבִֽי ־ עַלְבוֹן֙ הָֽ⁠עַרְבָתִ֔י עַזְמָ֖וֶת הַ⁠בַּרְחֻמִֽי ׃ס³² אֶלְיַחְבָּא֙ הַ⁠שַּׁ֣עַלְבֹנִ֔י בְּנֵ֥י יָשֵׁ֖ן יְהוֹנָתָֽן ׃ס³³ שַׁמָּה֙ הַֽ⁠הֲרָרִ֔י אֲחִיאָ֥ם בֶּן ־ שָׁרָ֖ר הָארָרִֽי ׃ס³⁴ אֱלִיפֶ֥לֶט בֶּן ־ אֲחַסְבַּ֖י בֶּן ־ הַ⁠מַּֽעֲכָתִ֑י ס אֱלִיעָ֥ם בֶּן ־ אֲחִיתֹ֖פֶל הַ⁠גִּלֹנִֽי ׃ס³⁵ חצרו ¹³ הַֽ⁠כַּרְמְלִ֔י פַּעֲרַ֖י הָ⁠אַרְבִּֽי ׃ס³⁶ יִגְאָ֤ל בֶּן ־ נָתָן֙ מִ⁠צֹּבָ֔ה ס בָּנִ֖י הַ⁠גָּדִֽי ׃ס³⁷ צֶ֖לֶק הָ⁠עַמֹּנִ֑י ס נַחְרַי֙ הַ⁠בְּאֵ֣רֹתִ֔י נֹשֵׂ֕א ¹⁴ כְּלֵ֖י יוֹאָ֥ב בֶּן ־ צְרֻיָֽה ׃ס³⁸ עִירָא֙ הַ⁠יִּתְרִ֔י גָּרֵ֖ב הַ⁠יִּתְרִֽי ׃ס³⁹ אֽוּרִיָּה֙ הַֽ⁠חִתִּ֔י כֹּ֖ל שְׁלֹשִׁ֥ים וְ⁠שִׁבְעָֽה ׃פ

¹Text supplied from 1 Chronicles 11:11

²Q ה֚וּא עֲדִינ֣⁠וֹ הָֽעֶצְנִ֔י

³K ה֚וּא עֲדִינ֣⁠וֹ ה⁠עצנ⁠ו

⁴K אחד

⁵Q וְאַחֲרָ֛יו

⁶K דדי

⁷K גברים

⁸K שלשים

⁹K ה⁠שלשי

¹⁰K חי

¹¹Q הָאֲרִ֛י

¹²K אשר

¹³Q חֶצְרַי֙

¹⁴K נשאי

Chapter 24

¹ וַ⁠יֹּ֨סֶף֙ אַף ־ יְהוָ֔ה לַ⁠חֲר֖וֹת בְּ⁠יִשְׂרָאֵ֑ל וַ⁠יָּ֨סֶת אֶת ־ דָּוִ֤ד בָּ⁠הֶם֙ לֵ⁠אמֹ֔ר לֵ֛ךְ מְנֵ֥ה אֶת ־ יִשְׂרָאֵ֖ל וְ⁠אֶת ־ יְהוּדָֽה ׃² וַ⁠יֹּ֨אמֶר הַ⁠מֶּ֜לֶךְ אֶל ־ יוֹאָ֣ב ׀ שַׂר ־ הַ⁠חַ֣יִל אֲשֶׁר ־ אִתּ֗⁠וֹ שֽׁוּט ־ נָ֞א בְּ⁠כָל ־ שִׁבְטֵ֤י יִשְׂרָאֵל֙ מִ⁠דָּן֙ וְ⁠עַד ־ בְּאֵ֣ר שֶׁ֔בַע וּ⁠פִקְד֖וּ אֶת ־ הָ⁠עָ֑ם וְ⁠יָ֣דַעְתִּ֔י אֵ֖ת מִסְפַּ֥ר הָ⁠עָֽם ׃ס³ וַ⁠יֹּ֨אמֶר יוֹאָ֜ב אֶל ־ הַ⁠מֶּ֗לֶךְ וְ⁠יוֹסֵ֣ף יְהוָה֩ אֱלֹהֶ֨י⁠ךָ אֶל ־ הָ⁠עָ֜ם כָּ⁠הֵ֤ם ׀ וְ⁠כָ⁠הֵם֙ מֵאָ֣ה פְעָמִ֔ים וְ⁠עֵינֵ֥י אֲדֹנִֽ⁠י ־ הַ⁠מֶּ֖לֶךְ רֹא֑וֹת וַ⁠אדֹנִ֣⁠י הַ⁠מֶּ֔לֶךְ לָ֥⁠מָּה חָפֵ֖ץ בַּ⁠דָּבָ֥ר הַ⁠זֶּֽה ׃⁴ וַ⁠יֶּחֱזַ֤ק דְּבַר ־ הַ⁠מֶּ֨לֶךְ֙ אֶל ־ יוֹאָ֔ב וְ⁠עַ֖ל שָׂרֵ֣י הֶ⁠חָ֑יִל וַ⁠יֵּצֵ֨א יוֹאָ֜ב וְ⁠שָׂרֵ֤י הַ⁠חַ֨יִל֙ לִ⁠פְנֵ֣י הַ⁠מֶּ֔לֶךְ לִ⁠פְקֹ֥ד אֶת ־ הָ⁠עָ֖ם אֶת ־ יִשְׂרָאֵֽל ׃⁵ וַ⁠יַּעַבְר֖וּ אֶת ־ הַ⁠יַּרְדֵּ֑ן וַ⁠יַּחֲנ֣וּ בַ⁠עֲרוֹעֵ֗ר יְמִ֥ין הָ⁠עִ֛יר אֲשֶׁ֛ר בְּ⁠תוֹךְ ־ הַ⁠נַּ֥חַל הַ⁠גָּ֖ד וְ⁠אֶל ־ יַעְזֵֽר ׃⁶ וַ⁠יָּבֹ֨אוּ֙ הַ⁠גִּלְעָ֔דָ⁠ה וְ⁠אֶל ־ אֶ֥רֶץ תַּחְתִּ֖ים חָדְשִׁ֑י וַ⁠יָּבֹ֨אוּ֙ דָּ֣נָ⁠ה יַּ֔עַן וְ⁠סָבִ֖יב אֶל ־ צִידֽוֹן ׃⁷ וַ⁠יָּבֹ֨אוּ֙ מִבְצַר ־ צֹ֔ר וְ⁠כָל ־ עָרֵ֥י הַ⁠חִוִּ֖י וְ⁠הַֽ⁠כְּנַעֲנִ֑י וַ⁠יֵּֽצְא֛וּ אֶל ־ נֶ֥גֶב יְהוּדָ֖ה בְּאֵ֥ר שָֽׁבַע ׃⁸ וַ⁠יָּשֻׁ֖טוּ בְּ⁠כָל ־ הָ⁠אָ֑רֶץ וַ⁠יָּבֹ֜אוּ מִ⁠קְצֵ֨ה תִשְׁעָ֧ה חֳדָשִׁ֛ים וְ⁠עֶשְׂרִ֥ים י֖וֹם יְרוּשָׁלִָֽם ׃⁹ וַ⁠יִּתֵּ֥ן יוֹאָ֛ב אֶת ־ מִסְפַּ֥ר מִפְקַד ־ הָ⁠עָ֖ם אֶל ־ הַ⁠מֶּ֑לֶךְ וַ⁠תְּהִ֣י יִשְׂרָאֵ֡ל שְׁמֹנֶה֩ מֵא֨וֹת אֶ֤לֶף אִֽישׁ ־ חַ֨יִל֙ שֹׁ֣לֵֽף חֶ֔רֶב וְ⁠אִ֣ישׁ יְהוּדָ֔ה חֲמֵשׁ ־ מֵא֥וֹת אֶ֖לֶף אִֽישׁ ׃¹⁰ וַ⁠יַּ֤ךְ לֵב ־ דָּוִד֙ אֹת֔⁠וֹ אַחֲרֵי ־ כֵ֖ן סָפַ֣ר אֶת ־ הָ⁠עָ֑ם ס וַ⁠יֹּ֨אמֶר דָּוִ֜ד אֶל ־ יְהוָ֗ה חָטָ֤אתִי מְאֹד֙ אֲשֶׁ֣ר עָשִׂ֔יתִי וְ⁠עַתָּ֣ה יְהוָ֔ה הַֽעֲבֶר ־ נָא֙ אֶת ־ עֲוֺ֣ן עַבְדְּ⁠ךָ֔ כִּ֥י נִסְכַּ֖לְתִּי מְאֹֽד ׃¹¹ וַ⁠יָּ֥קָם דָּוִ֖ד בַּ⁠בֹּ֑קֶר פ וּ⁠דְבַר ־ יְהוָ֗ה הָיָה֙ אֶל ־ גָּ֣ד הַ⁠נָּבִ֔יא חֹזֵ֥ה דָוִ֖ד לֵ⁠אמֹֽר ׃¹² הָל֞וֹךְ וְ⁠דִבַּרְתָּ֣ אֶל ־ דָּוִ֗ד כֹּ֚ה אָמַ֣ר יְהוָ֔ה שָׁלֹ֕שׁ אָנֹכִ֖י נוֹטֵ֣ל עָלֶ֑י⁠ךָ בְּחַר ־ לְ⁠ךָ֥ אַֽחַת ־ מֵ⁠הֶ֖ם וְ⁠אֶֽעֱשֶׂה ־ לָּֽ⁠ךְ ׃¹³ וַ⁠יָּבֹא ־ גָ֥ד אֶל ־ דָּוִ֖ד וַ⁠יַּגֶּד ־ ל֑⁠וֹ וַ⁠יֹּ֣אמֶר ל֡⁠וֹ הֲ⁠תָב֣וֹא לְ⁠ךָ֣ שֶֽׁבַע שָׁנִ֣ים ׀ רָעָ֣ב ׀ בְּ⁠אַרְצֶ֡⁠ךָ אִם ־ שְׁלֹשָׁ֣ה חֳ֠דָשִׁים נֻסְ⁠ךָ֨ לִ⁠פְנֵֽי ־ צָרֶ֜י⁠ךָ וְ⁠ה֣וּא רֹדְפֶ֗⁠ךָ וְ⁠אִם ־ הֱ֠יוֹת שְׁלֹ֨שֶׁת יָמִ֥ים דֶּ֨בֶר֙ בְּ⁠אַרְצֶ֔⁠ךָ עַתָּה֙ דַּ֣ע וּ⁠רְאֵ֔ה מָה ־ אָשִׁ֥יב שֹׁלְחִ֖⁠י דָּבָֽר ׃ס¹⁴ וַ⁠יֹּ֧אמֶר דָּוִ֛ד אֶל ־ גָּ֖ד צַר ־ לִ֣⁠י מְאֹ֑ד נִפְּלָה ־ נָּ֤א בְ⁠יַד ־ יְהוָה֙ כִּֽי ־ רַבִּ֣ים רחמ⁠ו ¹ וּ⁠בְ⁠יַד ־ אָדָ֖ם אַל ־ אֶפֹּֽלָה ׃¹⁵ וַ⁠יִּתֵּ֨ן יְהוָ֥ה דֶּ֨בֶר֙ בְּ⁠יִשְׂרָאֵ֔ל מֵ⁠הַ⁠בֹּ֖קֶר וְ⁠עַד ־ עֵ֣ת מוֹעֵ֑ד וַ⁠יָּ֣מָת מִן ־ הָ⁠עָ֗ם מִ⁠דָּן֙ וְ⁠עַד ־ בְּאֵ֣ר שֶׁ֔בַע שִׁבְעִ֥ים אֶ֖לֶף אִֽישׁ ׃¹⁶ וַ⁠יִּשְׁלַח֩ יָד֨⁠וֹ הַ⁠מַּלְאָ֥ךְ ׀ יְרֽוּשָׁלִַם֮ לְ⁠שַׁחֲתָ⁠הּ֒ וַ⁠יִּנָּ֤חֶם יְהוָה֙ אֶל ־ הָ֣⁠רָעָ֔ה וַ֠⁠יֹּאמֶר לַ⁠מַּלְאָ֞ךְ הַ⁠מַּשְׁחִ֤ית בָּ⁠עָם֙ רַ֔ב עַתָּ֖ה הֶ֣רֶף יָדֶ֑⁠ךָ וּ⁠מַלְאַ֤ךְ יְהוָה֙ הָיָ֔ה עִם ־ גֹּ֖רֶן הָאֲרַ֥וְנָה ² הַ⁠יְבֻסִֽי ׃ס¹⁷ וַ⁠יֹּאמֶר֩ דָּוִ֨ד אֶל ־ יְהוָ֜ה בִּ⁠רְאֹת֣⁠וֹ ׀ אֶֽת ־ הַ⁠מַּלְאָ֣ךְ ׀ הַ⁠מַּכֶּ֣ה בָ⁠עָ֗ם וַ⁠יֹּ֨אמֶר֙ הִנֵּ֨ה אָנֹכִ֤י חָטָ֨אתִי֙ וְ⁠אָנֹכִ֣י הֶעֱוֵ֔יתִי וְ⁠אֵ֥לֶּה הַ⁠צֹּ֖אן מֶ֣ה עָשׂ֑וּ תְּהִ֨י נָ֥א יָדְ⁠ךָ֛ בִּ֖⁠י וּ⁠בְ⁠בֵ֥ית אָבִֽ⁠י ׃פ¹⁸ וַ⁠יָּבֹא ־ גָ֥ד אֶל ־ דָּוִ֖ד בַּ⁠יּ֣וֹם הַ⁠ה֑וּא וַ⁠יֹּ֣אמֶר ל֗⁠וֹ עֲלֵה֙ הָקֵ֤ם לַֽ⁠יהוָה֙ מִזְבֵּ֔חַ בְּ⁠גֹ֖רֶן אֲרַ֥וְנָה ³ הַ⁠יְבֻסִֽי ׃¹⁹ וַ⁠יַּ֤עַל דָּוִד֙ כִּ⁠דְבַר ־ גָּ֔ד כַּ⁠אֲשֶׁ֖ר צִוָּ֥ה יְהוָֽה ׃²⁰ וַ⁠יַּשְׁקֵ֣ף אֲרַ֗וְנָה וַ⁠יַּ֤רְא אֶת ־ הַ⁠מֶּ֨לֶךְ֙ וְ⁠אֶת ־ עֲבָדָ֔י⁠ו עֹבְרִ֖ים עָלָ֑י⁠ו וַ⁠יֵּצֵ֣א אֲרַ֔וְנָה וַ⁠יִּשְׁתַּ֧חוּ לַ⁠מֶּ֛לֶךְ אַפָּ֖י⁠ו אָֽרְצָ⁠ה ׃²¹ וַ⁠יֹּ֣אמֶר אֲרַ֔וְנָה מַדּ֛וּעַ בָּ֥א אֲדֹנִֽ⁠י ־ הַ⁠מֶּ֖לֶךְ אֶל ־ עַבְדּ֑⁠וֹ וַ⁠יֹּ֨אמֶר דָּוִ֜ד לִ⁠קְנ֧וֹת מֵ⁠עִמְּ⁠ךָ֣ אֶת ־ הַ⁠גֹּ֗רֶן לִ⁠בְנ֤וֹת מִזְבֵּ֨חַ֙ לַֽ⁠יהוָ֔ה וְ⁠תֵעָצַ֥ר הַ⁠מַּגֵּפָ֖ה מֵ⁠עַ֥ל הָ⁠עָֽם ׃²² וַ⁠יֹּ֤אמֶר אֲרַ֨וְנָה֙ אֶל ־ דָּוִ֔ד יִקַּ֥ח וְ⁠יַ֛עַל אֲדֹנִ֥⁠י הַ⁠מֶּ֖לֶךְ הַ⁠טּ֣וֹב בְּעֵינָ֑יו ⁴ רְאֵה֙ הַ⁠בָּקָ֣ר לָ⁠עֹלָ֔ה וְ⁠הַ⁠מֹּרִגִּ֛ים וּ⁠כְלֵ֥י הַ⁠בָּקָ֖ר לָ⁠עֵצִֽים ׃²³ הַ⁠כֹּ֗ל נָתַ֛ן אֲרַ֥וְנָה הַ⁠מֶּ֖לֶךְ לַ⁠מֶּ֑לֶךְ ס וַ⁠יֹּ֤אמֶר אֲרַ֨וְנָה֙ אֶל ־ הַ⁠מֶּ֔לֶךְ יְהוָ֥ה אֱלֹהֶ֖י⁠ךָ יִרְצֶֽ⁠ךָ ׃²⁴ וַ⁠יֹּ֨אמֶר הַ⁠מֶּ֜לֶךְ אֶל ־ אֲרַ֗וְנָה לֹ֚א כִּֽי ־ קָנ֨וֹ אֶקְנֶ֤ה מֵ⁠אֽוֹתְ⁠ךָ֙ בִּ⁠מְחִ֔יר וְ⁠לֹ֧א אַעֲלֶ֛ה לַ⁠יהוָ֥ה אֱלֹהַ֖⁠י עֹל֣וֹת חִנָּ֑ם וַ⁠יִּ֨קֶן דָּוִ֤ד אֶת ־ הַ⁠גֹּ֨רֶן֙ וְ⁠אֶת ־ הַ⁠בָּקָ֔ר בְּ⁠כֶ֖סֶף שְׁקָלִ֥ים חֲמִשִּֽׁים ׃²⁵ וַ⁠יִּבֶן֩ שָׁ֨ם דָּוִ֤ד מִזְבֵּ֨חַ֙ לַֽ⁠יהוָ֔ה וַ⁠יַּ֥עַל עֹל֖וֹת וּ⁠שְׁלָמִ֑ים וַ⁠יֵּעָתֵ֤ר יְהוָה֙ לָ⁠אָ֔רֶץ וַ⁠תֵּעָצַ֥ר הַ⁠מַּגֵּפָ֖ה מֵ⁠עַ֥ל יִשְׂרָאֵֽל ׃

¹Q רַֽחֲמָ֔יו

²K ה⁠אורנה

³K ארניה

⁴K ב⁠עינ⁠ו

1 Kings

Chapter 1

¹ וְ⁠הַ⁠מֶּ֤לֶךְ דָּוִד֙ זָקֵ֔ן בָּ֖א בַּ⁠יָּמִ֑ים וַ⁠יְכַסֻּ֨⁠הוּ֙ בַּ⁠בְּגָדִ֔ים וְ⁠לֹ֥א יִחַ֖ם לֽ⁠וֹ ׃² וַ⁠יֹּ֧אמְרוּ ל֣⁠וֹ עֲבָדָ֗י⁠ו יְבַקְשׁ֞וּ לַ⁠אדֹנִ֤⁠י הַ⁠מֶּ֨לֶךְ֙ נַעֲרָ֣ה בְתוּלָ֔ה וְ⁠עָֽמְדָה֙ לִ⁠פְנֵ֣י הַ⁠מֶּ֔לֶךְ וּ⁠תְהִי ־ ל֖⁠וֹ סֹכֶ֑נֶת וְ⁠שָׁכְבָ֣ה בְ⁠חֵיקֶ֔⁠ךָ וְ⁠חַ֖ם לַ⁠אדֹנִ֥⁠י הַ⁠מֶּֽלֶךְ ׃³ וַ⁠יְבַקְשׁוּ֙ נַעֲרָ֣ה יָפָ֔ה בְּ⁠כֹ֖ל גְּב֣וּל יִשְׂרָאֵ֑ל וַֽ⁠יִּמְצְא֗וּ אֶת ־ אֲבִישַׁג֙ הַ⁠שּׁ֣וּנַמִּ֔ית וַ⁠יָּבִ֥אוּ אֹתָ֖⁠הּ לַ⁠מֶּֽלֶךְ ׃⁴ וְ⁠הַֽ⁠נַּעֲרָ֖ה יָפָ֣ה עַד ־ מְאֹ֑ד וַ⁠תְּהִ֨י לַ⁠מֶּ֤לֶךְ סֹכֶ֨נֶת֙ וַ⁠תְּשָׁ֣רְתֵ֔⁠הוּ וְ⁠הַ⁠מֶּ֖לֶךְ לֹ֥א יְדָעָֽ⁠הּ ׃⁵ וַ⁠אֲדֹנִיָּ֧ה בֶן ־ חַגִּ֛ית מִתְנַשֵּׂ֥א לֵ⁠אמֹ֖ר אֲנִ֣י אֶמְלֹ֑ךְ וַ⁠יַּ֣עַשׂ ל֗⁠וֹ רֶ֚כֶב וּ⁠פָ֣רָשִׁ֔ים וַ⁠חֲמִשִּׁ֥ים אִ֖ישׁ רָצִ֥ים לְ⁠פָנָֽי⁠ו ׃⁶ וְ⁠לֹֽא ־ עֲצָב֨⁠וֹ אָבִ֤י⁠ו מִ⁠יָּמָי⁠ו֙ לֵ⁠אמֹ֔ר מַדּ֖וּעַ כָּ֣כָה עָשִׂ֑יתָ וְ⁠גַם ־ ה֤וּא טֽוֹב ־ תֹּ֨אַר֙ מְאֹ֔ד וְ⁠אֹת֥⁠וֹ יָלְדָ֖ה אַחֲרֵ֥י אַבְשָׁלֽוֹם ׃⁷ וַ⁠יִּהְי֣וּ דְבָרָ֔י⁠ו עִ֚ם יוֹאָ֣ב בֶּן ־ צְרוּיָ֔ה וְ⁠עִ֖ם אֶבְיָתָ֣ר הַ⁠כֹּהֵ֑ן וַֽ⁠יַּעְזְר֔וּ אַחֲרֵ֖י אֲדֹנִיָּֽה ׃⁸ וְ⁠צָד֣וֹק הַ֠⁠כֹּהֵן וּ⁠בְנָיָ֨הוּ בֶן ־ יְהוֹיָדָ֜ע וְ⁠נָתָ֤ן הַ⁠נָּבִיא֙ וְ⁠שִׁמְעִ֣י וְ⁠רֵעִ֔י וְ⁠הַ⁠גִּבּוֹרִ֖ים אֲשֶׁ֣ר לְ⁠דָוִ֑ד לֹ֥א הָי֖וּ עִם ־ אֲדֹנִיָּֽהוּ ׃⁹ וַ⁠יִּזְבַּ֣ח אֲדֹנִיָּ֗הוּ צֹ֤אן וּ⁠בָקָר֙ וּ⁠מְרִ֔יא עִ֚ם אֶ֣בֶן הַזֹּחֶ֔לֶת אֲשֶׁר ־ אֵ֖צֶל עֵ֣ין רֹגֵ֑ל וַ⁠יִּקְרָ֗א אֶת ־ כָּל ־ אֶחָי⁠ו֙ בְּנֵ֣י הַ⁠מֶּ֔לֶךְ וּ⁠לְ⁠כָל ־ אַנְשֵׁ֥י יְהוּדָ֖ה עַבְדֵ֥י הַ⁠מֶּֽלֶךְ ׃¹⁰ וְֽ⁠אֶת ־ נָתָן֩ הַ⁠נָּבִ֨יא וּ⁠בְנָיָ֜הוּ וְ⁠אֶת ־ הַ⁠גִּבּוֹרִ֛ים וְ⁠אֶת ־ שְׁלֹמֹ֥ה אָחִ֖י⁠ו לֹ֥א קָרָֽא ׃¹¹ וַ⁠יֹּ֣אמֶר נָתָ֗ן אֶל ־ בַּת ־ שֶׁ֤בַע אֵם ־ שְׁלֹמֹה֙ לֵ⁠אמֹ֔ר הֲ⁠ל֣וֹא שָׁמַ֔עַתְּ כִּ֥י מָלַ֖ךְ אֲדֹנִיָּ֣הוּ בֶן ־ חַגִּ֑ית וַ⁠אֲדֹנֵ֥י⁠נוּ דָוִ֖ד לֹ֥א יָדָֽע ׃¹² וְ⁠עַתָּ֕ה לְכִ֛י אִיעָצֵ֥⁠ךְ נָ֖א עֵצָ֑ה וּ⁠מַלְּטִי֙ אֶת ־ נַפְשֵׁ֔⁠ךְ וְ⁠אֶת ־ נֶ֥פֶשׁ בְּנֵ֖⁠ךְ שְׁלֹמֹֽה ׃¹³ לְכִ֞י וּ⁠בֹ֣אִי ׀ אֶל ־ הַ⁠מֶּ֣לֶךְ דָּוִ֗ד וְ⁠אָמַ֤רְתְּ אֵלָי⁠ו֙ הֲ⁠לֹֽא ־ אַתָּ֞ה אֲדֹנִ֣⁠י הַ⁠מֶּ֗לֶךְ נִשְׁבַּ֤עְתָּ לַ⁠אֲמָֽתְ⁠ךָ֙ לֵ⁠אמֹ֔ר כִּֽי ־ שְׁלֹמֹ֤ה בְנֵ⁠ךְ֙ יִמְלֹ֣ךְ אַחֲרַ֔⁠י וְ⁠ה֖וּא יֵשֵׁ֣ב עַל ־ כִּסְאִ֑⁠י וּ⁠מַדּ֖וּעַ מָלַ֥ךְ אֲדֹנִיָֽהוּ ׃¹⁴ הִנֵּ֗ה עוֹדָ֛⁠ךְ מְדַבֶּ֥רֶת שָׁ֖ם עִם ־ הַ⁠מֶּ֑לֶךְ וַ⁠אֲנִי֙ אָב֣וֹא אַחֲרַ֔יִ⁠ךְ וּ⁠מִלֵּאתִ֖י אֶת ־ דְּבָרָֽיִ⁠ךְ ׃¹⁵ וַ⁠תָּבֹ֨א בַת ־ שֶׁ֤בֶע אֶל ־ הַ⁠מֶּ֨לֶךְ֙ הַ⁠חַ֔דְרָ⁠ה וְ⁠הַ⁠מֶּ֖לֶךְ זָקֵ֣ן מְאֹ֑ד וַֽ⁠אֲבִישַׁג֙ הַ⁠שּׁ֣וּנַמִּ֔ית מְשָׁרַ֖ת אֶת ־ הַ⁠מֶּֽלֶךְ ׃¹⁶ וַ⁠תִּקֹּ֣ד בַּת ־ שֶׁ֔בַע וַ⁠תִּשְׁתַּ֖חוּ לַ⁠מֶּ֑לֶךְ וַ⁠יֹּ֥אמֶר הַ⁠מֶּ֖לֶךְ מַה ־ לָּֽ⁠ךְ ׃¹⁷ וַ⁠תֹּ֣אמֶר ל֗⁠וֹ אֲדֹנִ⁠י֙ אַתָּ֨ה נִשְׁבַּ֜עְתָּ בַּֽ⁠יהוָ֤ה אֱלֹהֶ֨י⁠ךָ֙ לַֽ⁠אֲמָתֶ֔⁠ךָ כִּֽי ־ שְׁלֹמֹ֥ה בְנֵ֖⁠ךְ יִמְלֹ֣ךְ אַחֲרָ֑⁠י וְ⁠ה֖וּא יֵשֵׁ֥ב עַל ־ כִּסְאִֽ⁠י ׃¹⁸ וְ⁠עַתָּ֕ה הִנֵּ֥ה אֲדֹנִיָּ֖ה מָלָ֑ךְ וְ⁠עַתָּ֛ה אֲדֹנִ֥⁠י הַ⁠מֶּ֖לֶךְ לֹ֥א יָדָֽעְתָּ ׃¹⁹ וַ֠⁠יִּזְבַּח שׁ֥וֹר וּֽ⁠מְרִיא ־ וְ⁠צֹאן֮ לָ⁠רֹב֒ וַ⁠יִּקְרָא֙ לְ⁠כָל ־ בְּנֵ֣י הַ⁠מֶּ֔לֶךְ וּ⁠לְ⁠אֶבְיָתָר֙ הַ⁠כֹּהֵ֔ן וּ⁠לְ⁠יֹאָ֖ב שַׂ֣ר הַ⁠צָּבָ֑א וְ⁠לִ⁠שְׁלֹמֹ֥ה עַבְדְּ⁠ךָ֖ לֹ֥א קָרָֽא ׃²⁰ וְ⁠אַתָּה֙ אֲדֹנִ֣⁠י הַ⁠מֶּ֔לֶךְ עֵינֵ֥י כָל ־ יִשְׂרָאֵ֖ל עָלֶ֑י⁠ךָ לְ⁠הַגִּ֣יד לָ⁠הֶ֔ם מִ֗י יֵשֵׁ֛ב עַל ־ כִּסֵּ֥א אֲדֹנִֽ⁠י ־ הַ⁠מֶּ֖לֶךְ אַחֲרָֽי⁠ו ׃²¹ וְ⁠הָיָ֕ה כִּ⁠שְׁכַ֥ב אֲדֹנִֽ⁠י ־ הַ⁠מֶּ֖לֶךְ עִם ־ אֲבֹתָ֑י⁠ו וְ⁠הָיִ֗יתִי אֲנִ֛י וּ⁠בְנִ֥⁠י שְׁלֹמֹ֖ה חַטָּאִֽים ׃²² וְ⁠הִנֵּ֛ה עוֹדֶ֥⁠נָּה מְדַבֶּ֖רֶת עִם ־ הַ⁠מֶּ֑לֶךְ וְ⁠נָתָ֥ן הַ⁠נָּבִ֖יא בָּֽא ׃²³ וַ⁠יַּגִּ֤ידוּ לַ⁠מֶּ֨לֶךְ֙ לֵ⁠אמֹ֔ר הִנֵּ֖ה נָתָ֣ן הַ⁠נָּבִ֑יא וַ⁠יָּבֹא֙ לִ⁠פְנֵ֣י הַ⁠מֶּ֔לֶךְ וַ⁠יִּשְׁתַּ֧חוּ לַ⁠מֶּ֛לֶךְ עַל ־ אַפָּ֖י⁠ו אָֽרְצָ⁠ה ׃²⁴ וַ⁠יֹּאמֶר֮ נָתָן֒ אֲדֹנִ֣⁠י הַ⁠מֶּ֔לֶךְ אַתָּ֣ה אָמַ֔רְתָּ אֲדֹנִיָּ֖הוּ יִמְלֹ֣ךְ אַחֲרָ֑⁠י וְ⁠ה֖וּא יֵשֵׁ֥ב עַל ־ כִּסְאִֽ⁠י ׃²⁵ כִּ֣י ׀ יָרַ֣ד הַ⁠יּ֗וֹם וַ֠⁠יִּזְבַּח שׁ֥וֹר וּֽ⁠מְרִיא ־ וְ⁠צֹאן֮ לָ⁠רֹב֒ וַ⁠יִּקְרָא֩ לְ⁠כָל ־ בְּנֵ֨י הַ⁠מֶּ֜לֶךְ וּ⁠לְ⁠שָׂרֵ֤י הַ⁠צָּבָא֙ וּ⁠לְ⁠אֶבְיָתָ֣ר הַ⁠כֹּהֵ֔ן וְ⁠הִנָּ֛⁠ם אֹכְלִ֥ים וְ⁠שֹׁתִ֖ים לְ⁠פָנָ֑י⁠ו וַ⁠יֹּ֣אמְר֔וּ יְחִ֖י הַ⁠מֶּ֥לֶךְ אֲדֹנִיָּֽהוּ ׃²⁶ וְ⁠לִ֣⁠י אֲנִֽי ־ עַ֠בְדֶּ⁠ךָ וּ⁠לְ⁠צָדֹ֨ק הַ⁠כֹּהֵ֜ן וְ⁠לִ⁠בְנָיָ֧הוּ בֶן ־ יְהוֹיָדָ֛ע וְ⁠לִ⁠שְׁלֹמֹ֥ה עַבְדְּ⁠ךָ֖ לֹ֥א קָרָֽא ׃²⁷ אִ֗ם מֵ⁠אֵת֙ אֲדֹנִ֣⁠י הַ⁠מֶּ֔לֶךְ נִהְיָ֖ה הַ⁠דָּבָ֣ר הַ⁠זֶּ֑ה וְ⁠לֹ֤א הוֹדַ֨עְתָּ֙ אֶֽת ־ עבדי⁠ך ¹ מִ֗י יֵשֵׁ֛ב עַל ־ כִּסֵּ֥א אֲדֹנִֽ⁠י ־ הַ⁠מֶּ֖לֶךְ אַחֲרָֽי⁠ו ׃ס²⁸ וַ⁠יַּ֨עַן הַ⁠מֶּ֤לֶךְ דָּוִד֙ וַ⁠יֹּ֔אמֶר קִרְאוּ ־ לִ֖⁠י לְ⁠בַת ־ שָׁ֑בַע וַ⁠תָּבֹא֙ לִ⁠פְנֵ֣י הַ⁠מֶּ֔לֶךְ וַֽ⁠תַּעֲמֹ֖ד לִ⁠פְנֵ֥י הַ⁠מֶּֽלֶךְ ׃²⁹ וַ⁠יִּשָּׁבַ֥ע הַ⁠מֶּ֖לֶךְ וַ⁠יֹּאמַ֑ר חַי ־ יְהוָ֕ה אֲשֶׁר ־ פָּדָ֥ה אֶת ־ נַפְשִׁ֖⁠י מִ⁠כָּל ־ צָרָֽה ׃³⁰ כִּ֡י כַּ⁠אֲשֶׁר֩ נִשְׁבַּ֨עְתִּי לָ֜⁠ךְ בַּ⁠יהוָ֨ה אֱלֹהֵ֤י יִשְׂרָאֵל֙ לֵ⁠אמֹ֔ר כִּֽי ־ שְׁלֹמֹ֤ה בְנֵ⁠ךְ֙ יִמְלֹ֣ךְ אַחֲרַ֔⁠י וְ⁠ה֛וּא יֵשֵׁ֥ב עַל ־ כִּסְאִ֖⁠י תַּחְתָּ֑⁠י כִּ֛י כֵּ֥ן אֶעֱשֶׂ֖ה הַ⁠יּ֥וֹם הַ⁠זֶּֽה ׃³¹ וַ⁠תִּקֹּ֨ד בַּת ־ שֶׁ֤בַע אַפַּ֨יִם֙ אֶ֔רֶץ וַ⁠תִּשְׁתַּ֖חוּ לַ⁠מֶּ֑לֶךְ וַ⁠תֹּ֕אמֶר יְחִ֗י אֲדֹנִ֛⁠י הַ⁠מֶּ֥לֶךְ דָּוִ֖ד לְ⁠עֹלָֽם ׃פ³² וַ⁠יֹּ֣אמֶר ׀ הַ⁠מֶּ֣לֶךְ דָּוִ֗ד קִרְאוּ ־ לִ֞⁠י לְ⁠צָד֤וֹק הַ⁠כֹּהֵן֙ וּ⁠לְ⁠נָתָ֣ן הַ⁠נָּבִ֔יא וְ⁠לִ⁠בְנָיָ֖הוּ בֶּן ־ יְהוֹיָדָ֑ע וַ⁠יָּבֹ֖אוּ לִ⁠פְנֵ֥י הַ⁠מֶּֽלֶךְ ׃³³ וַ⁠יֹּ֨אמֶר הַ⁠מֶּ֜לֶךְ לָ⁠הֶ֗ם קְח֤וּ עִמָּ⁠כֶם֙ אֶת ־ עַבְדֵ֣י אֲדֹנֵי⁠כֶ֔ם וְ⁠הִרְכַּבְתֶּם֙ אֶת ־ שְׁלֹמֹ֣ה בְנִ֔⁠י עַל ־ הַ⁠פִּרְדָּ֖ה אֲשֶׁר ־ לִ֑⁠י וְ⁠הוֹרַדְתֶּ֥ם אֹת֖⁠וֹ אֶל ־ גִּחֽוֹן ׃³⁴ וּ⁠מָשַׁ֣ח אֹת֣⁠וֹ שָׁ֠ם צָד֨וֹק הַ⁠כֹּהֵ֜ן וְ⁠נָתָ֧ן הַ⁠נָּבִ֛יא לְ⁠מֶ֖לֶךְ עַל ־ יִשְׂרָאֵ֑ל וּ⁠תְקַעְתֶּם֙ בַּ⁠שּׁוֹפָ֔ר וַ⁠אֲמַרְתֶּ֕ם יְחִ֖י הַ⁠מֶּ֥לֶךְ שְׁלֹמֹֽה ׃³⁵ וַ⁠עֲלִיתֶ֣ם אַחֲרָ֗י⁠ו וּ⁠בָא֙ וְ⁠יָשַׁ֣ב עַל ־ כִּסְאִ֔⁠י וְ⁠ה֥וּא יִמְלֹ֖ךְ תַּחְתָּ֑⁠י וְ⁠אֹת֤⁠וֹ צִוִּ֨יתִי֙ לִֽ⁠הְי֣וֹת נָגִ֔יד עַל ־ יִשְׂרָאֵ֖ל וְ⁠עַל ־ יְהוּדָֽה ׃³⁶ וַ⁠יַּ֨עַן בְּנָיָ֧הוּ בֶן ־ יְהֽוֹיָדָ֛ע אֶת ־ הַ⁠מֶּ֖לֶךְ וַ⁠יֹּ֣אמֶר ׀ אָמֵ֑ן כֵּ֚ן יֹאמַ֣ר יְהוָ֔ה אֱלֹהֵ֖י אֲדֹנִ֥⁠י הַ⁠מֶּֽלֶךְ ׃³⁷ כַּ⁠אֲשֶׁ֨ר הָיָ֤ה יְהוָה֙ עִם ־ אֲדֹנִ֣⁠י הַ⁠מֶּ֔לֶךְ כֵּ֖ן יהי ² עִם ־ שְׁלֹמֹ֑ה וִֽ⁠יגַדֵּל֙ אֶת ־ כִּסְא֔⁠וֹ מִ֨⁠כִּסֵּ֔א אֲדֹנִ֖⁠י הַ⁠מֶּ֥לֶךְ דָּוִֽד ׃³⁸ וַ⁠יֵּ֣רֶד צָד֣וֹק הַ֠⁠כֹּהֵן וְ⁠נָתָ֨ן הַ⁠נָּבִ֜יא וּ⁠בְנָיָ֣הוּ בֶן ־ יְהוֹיָדָ֗ע וְ⁠הַ⁠כְּרֵתִי֙ וְ⁠הַ⁠פְּלֵתִ֔י וַ⁠יַּרְכִּ֨בוּ֙ אֶת ־ שְׁלֹמֹ֔ה עַל ־ פִּרְדַּ֖ת הַ⁠מֶּ֣לֶךְ דָּוִ֑ד וַ⁠יֹּלִ֥כוּ אֹת֖⁠וֹ עַל ־ גִּחֽוֹן ׃³⁹ וַ⁠יִּקַּח֩ צָד֨וֹק הַ⁠כֹּהֵ֜ן אֶת ־ קֶ֤רֶן הַ⁠שֶּׁ֨מֶן֙ מִן ־ הָ⁠אֹ֔הֶל וַ⁠יִּמְשַׁ֖ח אֶת ־ שְׁלֹמֹ֑ה וַֽ⁠יִּתְקְעוּ֙ בַּ⁠שּׁוֹפָ֔ר וַ⁠יֹּֽאמְרוּ֙ כָּל ־ הָ⁠עָ֔ם יְחִ֖י הַ⁠מֶּ֥לֶךְ שְׁלֹמֹֽה ׃⁴⁰ וַ⁠יַּעֲל֤וּ כָל ־ הָ⁠עָם֙ אַֽחֲרָ֔י⁠ו וְ⁠הָ⁠עָם֙ מְחַלְּלִ֣ים בַּ⁠חֲלִלִ֔ים וּ⁠שְׂמֵחִ֖ים שִׂמְחָ֣ה גְדוֹלָ֑ה וַ⁠תִּבָּקַ֥ע הָ⁠אָ֖רֶץ בְּ⁠קוֹלָֽ⁠ם ׃⁴¹ וַ⁠יִּשְׁמַ֣ע אֲדֹנִיָּ֗הוּ וְ⁠כָל ־ הַ⁠קְּרֻאִים֙ אֲשֶׁ֣ר אִתּ֔⁠וֹ וְ⁠הֵ֖ם כִּלּ֣וּ לֶ⁠אֱכֹ֑ל וַ⁠יִּשְׁמַ֤ע יוֹאָב֙ אֶת ־ ק֣וֹל הַ⁠שּׁוֹפָ֔ר וַ⁠יֹּ֕אמֶר מַדּ֥וּעַ קֽוֹל ־ הַ⁠קִּרְיָ֖ה הוֹמָֽה ׃⁴² עוֹדֶ֣⁠נּוּ מְדַבֵּ֔ר וְ⁠הִנֵּ֧ה יוֹנָתָ֛ן בֶּן ־ אֶבְיָתָ֥ר הַ⁠כֹּהֵ֖ן בָּ֑א וַ⁠יֹּ֤אמֶר אֲדֹנִיָּ֨הוּ֙ בֹּ֔א כִּ֣י אִ֥ישׁ חַ֛יִל אַ֖תָּה וְ⁠ט֥וֹב תְּבַשֵּֽׂר ׃⁴³ וַ⁠יַּ֨עַן֙ יוֹנָתָ֔ן וַ⁠יֹּ֖אמֶר לַ⁠אֲדֹנִיָּ֑הוּ אֲבָ֕ל אֲדֹנֵ֥י⁠נוּ הַ⁠מֶּֽלֶךְ ־ דָּוִ֖ד הִמְלִ֥יךְ אֶת ־ שְׁלֹמֹֽה ׃⁴⁴ וַ⁠יִּשְׁלַ֣ח אִתּֽ⁠וֹ ־ הַ֠⁠מֶּלֶךְ אֶת ־ צָד֨וֹק הַ⁠כֹּהֵ֜ן וְ⁠אֶת ־ נָתָ֣ן הַ⁠נָּבִ֗יא וּ⁠בְנָיָ֨הוּ֙ בֶּן ־ יְה֣וֹיָדָ֔ע וְ⁠הַ⁠כְּרֵתִ֖י וְ⁠הַ⁠פְּלֵתִ֑י וַ⁠יַּרְכִּ֣בוּ אֹת֔⁠וֹ עַ֖ל פִּרְדַּ֥ת הַ⁠מֶּֽלֶךְ ׃⁴⁵ וַ⁠יִּמְשְׁח֣וּ אֹת֡⁠וֹ צָד֣וֹק הַ⁠כֹּהֵ֣ן וְ⁠נָתָן֩ הַ⁠נָּבִ֨יא לְ⁠מֶ֜לֶךְ בְּ⁠גִח֗וֹן וַ⁠יַּעֲל֤וּ מִ⁠שָּׁם֙ שְׂמֵחִ֔ים וַ⁠תֵּהֹ֖ם הַ⁠קִּרְיָ֑ה ה֥וּא הַ⁠קּ֖וֹל אֲשֶׁ֥ר שְׁמַעְתֶּֽם ׃⁴⁶ וְ⁠גַם֙ יָשַׁ֣ב שְׁלֹמֹ֔ה עַ֖ל כִּסֵּ֥א הַ⁠מְּלוּכָֽה ׃⁴⁷ וְ⁠גַם ־ בָּ֜אוּ עַבְדֵ֣י הַ⁠מֶּ֗לֶךְ לְ֠⁠בָרֵךְ אֶת ־ אֲדֹנֵ֜י⁠נוּ הַ⁠מֶּ֣לֶךְ דָּוִד֮ לֵ⁠אמֹר֒ יֵיטֵ֨ב אֱלֹהִ֜ים ³ אֶת ־ שֵׁ֤ם שְׁלֹמֹה֙ מִ⁠שְּׁמֶ֔⁠ךָ וִֽ⁠יגַדֵּ֥ל אֶת ־ כִּסְא֖⁠וֹ מִ⁠כִּסְאֶ֑⁠ךָ וַ⁠יִּשְׁתַּ֥חוּ הַ⁠מֶּ֖לֶךְ עַל ־ הַ⁠מִּשְׁכָּֽב ׃⁴⁸ וְ⁠גַם ־ כָּ֖כָה אָמַ֣ר הַ⁠מֶּ֑לֶךְ בָּר֨וּךְ יְהוָ֜ה אֱלֹהֵ֣י יִשְׂרָאֵ֗ל אֲשֶׁ֨ר נָתַ֥ן הַ⁠יּ֛וֹם יֹשֵׁ֥ב עַל ־ כִּסְאִ֖⁠י וְ⁠עֵינַ֥⁠י רֹאֽוֹת ׃⁴⁹ וַ⁠יֶּֽחֶרְדוּ֙ וַ⁠יָּקֻ֔מוּ כָּל ־ הַ֨⁠קְּרֻאִ֔ים אֲשֶׁ֖ר לַ⁠אֲדֹנִיָּ֑הוּ וַ⁠יֵּלְכ֖וּ אִ֥ישׁ לְ⁠דַרְכּֽ⁠וֹ ׃⁵⁰ וַ⁠אֲדֹ֣נִיָּ֔הוּ יָרֵ֖א מִ⁠פְּנֵ֣י שְׁלֹמֹ֑ה וַ⁠יָּ֣קָם וַ⁠יֵּ֔לֶךְ וַֽ⁠יַּחֲזֵ֖ק בְּ⁠קַרְנ֥וֹת הַ⁠מִּזְבֵּֽחַ ׃⁵¹ וַ⁠יֻּגַּ֤ד לִ⁠שְׁלֹמֹה֙ לֵ⁠אמֹ֔ר הִנֵּה֙ אֲדֹ֣נִיָּ֔הוּ יָרֵ֖א אֶת ־ הַ⁠מֶּ֣לֶךְ שְׁלֹמֹ֑ה וְ֠⁠הִנֵּה אָחַ֞ז בְּ⁠קַרְנ֤וֹת הַ⁠מִּזְבֵּ֨חַ֙ לֵ⁠אמֹ֔ר יִשָּֽׁבַֽע ־ לִ֤⁠י כַ⁠יּוֹם֙ הַ⁠מֶּ֣לֶךְ שְׁלֹמֹ֔ה אִם ־ יָמִ֥ית אֶת ־ עַבְדּ֖⁠וֹ בֶּ⁠חָֽרֶב ׃⁵² וַ⁠יֹּ֣אמֶר שְׁלֹמֹ֔ה אִ֚ם יִהְיֶ֣ה לְ⁠בֶן ־ חַ֔יִל לֹֽא ־ יִפֹּ֥ל מִ⁠שַּׂעֲרָת֖⁠וֹ אָ֑רְצָ⁠ה וְ⁠אִם ־ רָעָ֥ה תִמָּצֵא ־ ב֖⁠וֹ וָ⁠מֵֽת ׃⁵³ וַ⁠יִּשְׁלַ֞ח הַ⁠מֶּ֣לֶךְ שְׁלֹמֹ֗ה וַ⁠יֹּרִדֻ֨⁠הוּ֙ מֵ⁠עַ֣ל הַ⁠מִּזְבֵּ֔חַ וַ⁠יָּבֹ֕א וַ⁠יִּשְׁתַּ֖חוּ לַ⁠מֶּ֣לֶךְ שְׁלֹמֹ֑ה וַ⁠יֹּֽאמֶר ־ ל֥⁠וֹ שְׁלֹמֹ֖ה לֵ֥ךְ לְ⁠בֵיתֶֽ⁠ךָ ׃פ

¹Q עַבְדְּךָ֔

²Q יִֽהְיֶ֣ה

³K אלהי⁠ך

Chapter 2

¹ וַ⁠יִּקְרְב֥וּ יְמֵֽי ־ דָוִ֖ד לָ⁠מ֑וּת וַ⁠יְצַ֛ו אֶת ־ שְׁלֹמֹ֥ה בְנ֖⁠וֹ לֵ⁠אמֹֽר ׃² אָנֹכִ֣י הֹלֵ֔ךְ בְּ⁠דֶ֖רֶךְ כָּל ־ הָ⁠אָ֑רֶץ וְ⁠חָזַקְתָּ֖ וְ⁠הָיִ֥יתָֽ לְ⁠אִֽישׁ ׃³ וְ⁠שָׁמַרְתָּ֞ אֶת ־ מִשְׁמֶ֣רֶת ׀ יְהוָ֣ה אֱלֹהֶ֗י⁠ךָ לָ⁠לֶ֤כֶת בִּ⁠דְרָכָי⁠ו֙ לִ⁠שְׁמֹ֨ר חֻקֹּתָ֤י⁠ו מִצְוֺתָי⁠ו֙ וּ⁠מִשְׁפָּטָ֣י⁠ו וְ⁠עֵדְוֺתָ֔י⁠ו כַּ⁠כָּת֖וּב בְּ⁠תוֹרַ֣ת מֹשֶׁ֑ה לְמַ֣עַן תַּשְׂכִּ֗יל אֵ֚ת כָּל ־ אֲשֶׁ֣ר תַּֽעֲשֶׂ֔ה וְ⁠אֵ֛ת כָּל ־ אֲשֶׁ֥ר תִּפְנֶ֖ה שָֽׁם ׃⁴ לְמַעַן֩ יָקִ֨ים יְהוָ֜ה אֶת ־ דְּבָר֗⁠וֹ אֲשֶׁ֨ר דִּבֶּ֣ר עָלַ⁠י֮ לֵ⁠אמֹר֒ אִם ־ יִשְׁמְר֨וּ בָנֶ֜י⁠ךָ אֶת ־ דַּרְכָּ֗⁠ם לָ⁠לֶ֤כֶת לְ⁠פָנַ⁠י֙ בֶּ⁠אֱמֶ֔ת בְּ⁠כָל ־ לְבָבָ֖⁠ם וּ⁠בְ⁠כָל ־ נַפְשָׁ֑⁠ם לֵ⁠אמֹ֕ר לֹֽא ־ יִכָּרֵ֤ת לְ⁠ךָ֙ אִ֔ישׁ מֵ⁠עַ֖ל כִּסֵּ֥א יִשְׂרָאֵֽל ׃⁵ וְ⁠גַ֣ם אַתָּ֣ה יָדַ֡עְתָּ אֵת֩ אֲשֶׁר ־ עָ֨שָׂה לִ֜⁠י יוֹאָ֣ב בֶּן ־ צְרוּיָ֗ה אֲשֶׁ֣ר עָשָׂ֣ה לִ⁠שְׁנֵֽי ־ שָׂרֵ֣י צִבְא֣וֹת יִ֠שְׂרָאֵל לְ⁠אַבְנֵ֨ר בֶּן ־ נֵ֜ר וְ⁠לַ⁠עֲמָשָׂ֤א בֶן ־ יֶ֨תֶר֙ וַ⁠יַּ֣הַרְגֵ֔⁠ם וַ⁠יָּ֥שֶׂם דְּמֵֽי ־ מִלְחָמָ֖ה בְּ⁠שָׁלֹ֑ם וַ⁠יִּתֵּ֞ן דְּמֵ֣י מִלְחָמָ֗ה בַּ⁠חֲגֹֽרָת⁠וֹ֙ אֲשֶׁ֣ר בְּ⁠מָתְנָ֔י⁠ו וּֽ⁠בְ⁠נַעֲל֖⁠וֹ אֲשֶׁ֥ר בְּ⁠רַגְלָֽי⁠ו ׃⁶ וְ⁠עָשִׂ֖יתָ כְּ⁠חָכְמָתֶ֑⁠ךָ וְ⁠לֹֽא ־ תוֹרֵ֧ד שֵׂיבָת֛⁠וֹ בְּ⁠שָׁלֹ֖ם שְׁאֹֽל ׃ס⁷ וְ⁠לִ⁠בְנֵ֨י בַרְזִלַּ֤י הַ⁠גִּלְעָדִי֙ תַּֽעֲשֶׂה ־ חֶ֔סֶד וְ⁠הָי֖וּ בְּ⁠אֹכְלֵ֣י שֻׁלְחָנֶ֑⁠ךָ כִּי ־ כֵן֙ קָרְב֣וּ אֵלַ֔⁠י בְּ⁠בָרְחִ֕⁠י מִ⁠פְּנֵ֖י אַבְשָׁל֥וֹם אָחִֽי⁠ךָ ׃⁸ וְ⁠הִנֵּ֣ה עִ֠מְּ⁠ךָ שִֽׁמְעִ֨י בֶן ־ גֵּרָ֥א בֶן ־ הַ⁠יְמִינִי֮ מִ⁠בַּחֻרִים֒ וְ⁠ה֤וּא קִֽלְלַ֨⁠נִי֙ קְלָלָ֣ה נִמְרֶ֔צֶת בְּ⁠י֖וֹם לֶכְתִּ֣⁠י מַחֲנָ֑יִם וְ⁠הֽוּא ־ יָרַ֤ד לִ⁠קְרָאתִ⁠י֙ הַ⁠יַּרְדֵּ֔ן וָ⁠אֶשָּׁ֨בַֽע ל֤⁠וֹ בַֽ⁠יהוָה֙ לֵ⁠אמֹ֔ר אִם ־ אֲמִֽיתְ⁠ךָ֖ בֶּ⁠חָֽרֶב ׃⁹ וְ⁠עַתָּה֙ אַל ־ תְּנַקֵּ֔⁠הוּ כִּ֛י אִ֥ישׁ חָכָ֖ם אָ֑תָּה וְ⁠יָֽדַעְתָּ֙ אֵ֣ת אֲשֶׁ֣ר תַּֽעֲשֶׂה ־ לּ֔⁠וֹ וְ⁠הוֹרַדְתָּ֧ אֶת ־ שֵׂיבָת֛⁠וֹ בְּ⁠דָ֖ם שְׁאֽוֹל ׃¹⁰ וַ⁠יִּשְׁכַּ֥ב דָּוִ֖ד עִם ־ אֲבֹתָ֑י⁠ו וַ⁠יִּקָּבֵ֖ר בְּ⁠עִ֥יר דָּוִֽד ׃פ¹¹ וְ⁠הַ⁠יָּמִ֗ים אֲשֶׁ֨ר מָלַ֤ךְ דָּוִד֙ עַל ־ יִשְׂרָאֵ֔ל אַרְבָּעִ֖ים שָׁנָ֑ה בְּ⁠חֶבְר֤וֹן מָלַךְ֙ שֶׁ֣בַע שָׁנִ֔ים וּ⁠בִ⁠ירוּשָׁלִַ֣ם מָלַ֔ךְ שְׁלֹשִׁ֥ים וְ⁠שָׁלֹ֖שׁ שָׁנִֽים ׃¹² וּ⁠שְׁלֹמֹ֕ה יָשַׁ֕ב עַל ־ כִּסֵּ֖א דָּוִ֣ד אָבִ֑י⁠ו וַ⁠תִּכֹּ֥ן מַלְכֻת֖⁠וֹ מְאֹֽד ׃¹³ וַ⁠יָּבֹ֞א אֲדֹנִיָּ֣הוּ בֶן ־ חַגֵּ֗ית אֶל ־ בַּת ־ שֶׁ֨בַע֙ אֵם ־ שְׁלֹמֹ֔ה וַ⁠תֹּ֖אמֶר הֲ⁠שָׁל֣וֹם בֹּאֶ֑⁠ךָ וַ⁠יֹּ֖אמֶר שָׁלֽוֹם ׃¹⁴ וַ⁠יֹּ֕אמֶר דָּבָ֥ר לִ֖⁠י אֵלָ֑יִ⁠ךְ וַ⁠תֹּ֖אמֶר דַּבֵּֽר ׃¹⁵ וַ⁠יֹּ֗אמֶר אַ֤תְּ יָדַ֨עַתְּ֙ כִּי ־ לִ⁠י֙ הָיְתָ֣ה הַ⁠מְּלוּכָ֔ה וְ⁠עָלַ֞⁠י שָׂ֧מוּ כָֽל ־ יִשְׂרָאֵ֛ל פְּנֵי⁠הֶ֖ם לִ⁠מְלֹ֑ךְ וַ⁠תִּסֹּ֤ב הַ⁠מְּלוּכָה֙ וַ⁠תְּהִ֣י לְ⁠אָחִ֔⁠י כִּ֥י מֵ⁠יְהוָ֖ה הָ֥יְתָה לּֽ⁠וֹ ׃¹⁶ וְ⁠עַתָּ֗ה שְׁאֵלָ֤ה אַחַת֙ אָֽנֹכִי֙ שֹׁאֵ֣ל מֵֽ⁠אִתָּ֔⁠ךְ אַל ־ תָּשִׁ֖בִי אֶת ־ פָּנָ֑⁠י וַ⁠תֹּ֥אמֶר אֵלָ֖י⁠ו דַּבֵּֽר ׃¹⁷ וַ⁠יֹּ֗אמֶר אִמְרִי ־ נָא֙ לִ⁠שְׁלֹמֹ֣ה הַ⁠מֶּ֔לֶךְ כִּ֥י לֹֽא ־ יָשִׁ֖יב אֶת ־ פָּנָ֑יִ⁠ךְ וְ⁠יִתֶּן ־ לִ֛⁠י אֶת ־ אֲבִישַׁ֥ג הַ⁠שּׁוּנַמִּ֖ית לְ⁠אִשָּֽׁה ׃¹⁸ וַ⁠תֹּ֥אמֶר בַּת ־ שֶׁ֖בַע ט֑וֹב אָנֹכִ֕י אֲדַבֵּ֥ר עָלֶ֖י⁠ךָ אֶל ־ הַ⁠מֶּֽלֶךְ ׃¹⁹ וַ⁠תָּבֹ֤א בַת ־ שֶׁ֨בַע֙ אֶל ־ הַ⁠מֶּ֣לֶךְ שְׁלֹמֹ֔ה לְ⁠דַבֶּר ־ ל֖⁠וֹ עַל ־ אֲדֹנִיָּ֑הוּ וַ⁠יָּקָם֩ הַ⁠מֶּ֨לֶךְ לִ⁠קְרָאתָ֜⁠הּ וַ⁠יִּשְׁתַּ֣חוּ לָ֗⁠הּ וַ⁠יֵּ֨שֶׁב֙ עַל ־ כִּסְא֔⁠וֹ וַ⁠יָּ֤שֶׂם כִּסֵּא֙ לְ⁠אֵ֣ם הַ⁠מֶּ֔לֶךְ וַ⁠תֵּ֖שֶׁב לִֽ⁠ימִינֽ⁠וֹ ׃²⁰ וַ⁠תֹּ֗אמֶר שְׁאֵלָ֨ה אַחַ֤ת קְטַנָּה֙ אָֽנֹכִי֙ שֹׁאֶ֣לֶת מֵֽ⁠אִתָּ֔⁠ךְ אַל ־ תָּ֖שֶׁב אֶת ־ פָּנָ֑⁠י וַ⁠יֹּֽאמֶר ־ לָ֤⁠הּ הַ⁠מֶּ֨לֶךְ֙ שַׁאֲלִ֣י אִמִּ֔⁠י כִּ֥י לֹֽא ־ אָשִׁ֖יב אֶת ־ פָּנָֽיִ⁠ךְ ׃²¹ וַ⁠תֹּ֕אמֶר יֻתַּ֖ן אֶת ־ אֲבִישַׁ֣ג הַ⁠שֻּׁנַמִּ֑ית לַ⁠אֲדֹנִיָּ֥הוּ אָחִ֖י⁠ךָ לְ⁠אִשָּֽׁה ׃²² וַ⁠יַּעַן֩ הַ⁠מֶּ֨לֶךְ שְׁלֹמֹ֜ה וַ⁠יֹּ֣אמֶר לְ⁠אִמּ֗⁠וֹ וְ⁠לָ⁠מָה֩ אַ֨תְּ שֹׁאֶ֜לֶת אֶת ־ אֲבִישַׁ֤ג הַ⁠שֻּׁנַמִּית֙ לַ⁠אֲדֹ֣נִיָּ֔הוּ וְ⁠שַֽׁאֲלִי ־ ל⁠וֹ֙ אֶת ־ הַ⁠מְּלוּכָ֔ה כִּ֛י ה֥וּא אָחִ֖⁠י הַ⁠גָּד֣וֹל מִמֶּ֑⁠נִּי וְ⁠ל⁠וֹ֙ וּ⁠לְ⁠אֶבְיָתָ֣ר הַ⁠כֹּהֵ֔ן וּ⁠לְ⁠יוֹאָ֖ב בֶּן ־ צְרוּיָֽה ׃פ²³ וַ⁠יִּשָּׁבַע֙ הַ⁠מֶּ֣לֶךְ שְׁלֹמֹ֔ה בַּֽ⁠יהוָ֖ה לֵ⁠אמֹ֑ר כֹּ֣ה יַֽעֲשֶׂה ־ לִּ֤⁠י אֱלֹהִים֙ וְ⁠כֹ֣ה יוֹסִ֔יף כִּ֣י בְ⁠נַפְשׁ֔⁠וֹ דִּבֶּר֙ אֲדֹ֣נִיָּ֔הוּ אֶת ־ הַ⁠דָּבָ֖ר הַ⁠זֶּֽה ׃²⁴ וְ⁠עַתָּ֗ה חַי ־ יְהוָה֙ אֲשֶׁ֣ר הֱכִינַ֗⁠נִי וַיּֽוֹשִׁיבַ֙נִי֙ ¹ עַל ־ כִּסֵּא֙ דָּוִ֣ד אָבִ֔⁠י וַ⁠אֲשֶׁ֧ר עָֽשָׂה ־ לִ֛⁠י בַּ֖יִת כַּ⁠אֲשֶׁ֣ר דִּבֵּ֑ר כִּ֣י הַ⁠יּ֔וֹם יוּמַ֖ת אֲדֹנִיָּֽהוּ ׃²⁵ וַ⁠יִּשְׁלַח֙ הַ⁠מֶּ֣לֶךְ שְׁלֹמֹ֔ה בְּ⁠יַ֖ד בְּנָיָ֣הוּ בֶן ־ יְהוֹיָדָ֑ע וַ⁠יִּפְגַּע ־ בּ֖⁠וֹ וַ⁠יָּמֹֽת ׃ס²⁶ וּ⁠לְ⁠אֶבְיָתָ֨ר הַ⁠כֹּהֵ֜ן אָמַ֣ר הַ⁠מֶּ֗לֶךְ עֲנָתֹת֙ לֵ֣ךְ עַל ־ שָׂדֶ֔י⁠ךָ כִּ֛י אִ֥ישׁ מָ֖וֶת אָ֑תָּה וּ⁠בַ⁠יּ֨וֹם הַ⁠זֶּ֜ה לֹ֣א אֲמִיתֶ֗⁠ךָ כִּֽי ־ נָשָׂ֜אתָ אֶת ־ אֲר֨וֹן אֲדֹנָ֤⁠י יְהֹוִה֙ לִ⁠פְנֵי֙ דָּוִ֣ד אָבִ֔⁠י וְ⁠כִ֣י הִתְעַנִּ֔יתָ בְּ⁠כֹ֥ל אֲשֶֽׁר ־ הִתְעַנָּ֖ה אָבִֽ⁠י ׃²⁷ וַ⁠יְגָ֤רֶשׁ שְׁלֹמֹה֙ אֶת ־ אֶבְיָתָ֔ר מִ⁠הְי֥וֹת כֹּהֵ֖ן לַֽ⁠יהוָ֑ה לְ⁠מַלֵּא֙ אֶת ־ דְּבַ֣ר יְהוָ֔ה אֲשֶׁ֥ר דִּבֶּ֛ר עַל ־ בֵּ֥ית עֵלִ֖י בְּ⁠שִׁלֹֽה ׃פ²⁸ וְ⁠הַ⁠שְּׁמֻעָה֙ בָּ֣אָה עַד ־ יוֹאָ֔ב כִּ֣י יוֹאָ֗ב נָטָה֙ אַחֲרֵ֣י אֲדֹנִיָּ֔ה וְ⁠אַחֲרֵ֥י אַבְשָׁל֖וֹם לֹ֣א נָטָ֑ה וַ⁠יָּ֤נָס יוֹאָב֙ אֶל ־ אֹ֣הֶל יְהוָ֔ה וַֽ⁠יַּחֲזֵ֖ק בְּ⁠קַרְנ֥וֹת הַ⁠מִּזְבֵּֽחַ ׃²⁹ וַ⁠יֻּגַּ֞ד לַ⁠מֶּ֣לֶךְ שְׁלֹמֹ֗ה כִּ֣י נָ֤ס יוֹאָב֙ אֶל ־ אֹ֣הֶל יְהוָ֔ה וְ⁠הִנֵּ֖ה אֵ֣צֶל הַ⁠מִּזְבֵּ֑חַ וַ⁠יִּשְׁלַ֨ח שְׁלֹמֹ֜ה אֶת ־ בְּנָיָ֧הוּ בֶן ־ יְהוֹיָדָ֛ע לֵ⁠אמֹ֖ר לֵ֥ךְ פְּגַע ־ בּֽ⁠וֹ ׃³⁰ וַ⁠יָּבֹ֨א בְנָיָ֜הוּ אֶל ־ אֹ֣הֶל יְהוָ֗ה וַ⁠יֹּ֨אמֶר אֵלָ֜י⁠ו כֹּֽה ־ אָמַ֤ר הַ⁠מֶּ֨לֶךְ֙ צֵ֔א וַ⁠יֹּ֥אמֶר ׀ לֹ֖א כִּ֣י פֹ֣ה אָמ֑וּת וַ⁠יָּ֨שֶׁב בְּנָיָ֤הוּ אֶת ־ הַ⁠מֶּ֨לֶךְ֙ דָּבָ֣ר לֵ⁠אמֹ֔ר כֹּֽה ־ דִבֶּ֥ר יוֹאָ֖ב וְ⁠כֹ֥ה עָנָֽ⁠נִי ׃³¹ וַ⁠יֹּ֧אמֶר ל֣⁠וֹ הַ⁠מֶּ֗לֶךְ עֲשֵׂה֙ כַּ⁠אֲשֶׁ֣ר דִּבֶּ֔ר וּ⁠פְגַע ־ בּ֖⁠וֹ וּ⁠קְבַרְתּ֑⁠וֹ וַ⁠הֲסִירֹ֣תָ ׀ דְּמֵ֣י חִנָּ֗ם אֲשֶׁר֙ שָׁפַ֣ךְ יוֹאָ֔ב מֵ⁠עָלַ֕⁠י וּ⁠מֵ⁠עַ֖ל בֵּ֥ית אָבִֽ⁠י ׃³² וְ⁠הֵשִׁיב֩ יְהוָ֨ה אֶת ־ דָּמ֜⁠וֹ עַל ־ רֹאשׁ֗⁠וֹ אֲשֶׁ֣ר פָּגַ֣ע בִּ⁠שְׁנֵֽי ־ אֲ֠נָשִׁים צַדִּקִ֨ים וְ⁠טֹבִ֤ים מִמֶּ֨⁠נּוּ֙ וַ⁠יַּהַרְגֵ֣⁠ם בַּ⁠חֶ֔רֶב וְ⁠אָבִ֥⁠י דָוִ֖ד לֹ֣א יָדָ֑ע אֶת ־ אַבְנֵ֤ר בֶּן ־ נֵר֙ שַׂר ־ צְבָ֣א יִשְׂרָאֵ֔ל וְ⁠אֶת ־ עֲמָשָׂ֥א בֶן ־ יֶ֖תֶר שַׂר ־ צְבָ֥א יְהוּדָֽה ׃³³ וְ⁠שָׁ֤בוּ דְמֵי⁠הֶם֙ בְּ⁠רֹ֣אשׁ יוֹאָ֔ב וּ⁠בְ⁠רֹ֥אשׁ זַרְע֖⁠וֹ לְ⁠עֹלָ֑ם וּ⁠לְ⁠דָוִ֡ד וּ֠⁠לְ⁠זַרְע⁠וֹ וּ⁠לְ⁠בֵית֨⁠וֹ וּ⁠לְ⁠כִסְא֜⁠וֹ יִהְיֶ֥ה שָׁל֛וֹם עַד ־ עוֹלָ֖ם מֵ⁠עִ֥ם יְהוָֽה ׃³⁴ וַ⁠יַּ֗עַל בְּנָיָ֨הוּ֙ בֶּן ־ יְה֣וֹיָדָ֔ע וַ⁠יִּפְגַּע ־ בּ֖⁠וֹ וַ⁠יְמִתֵ֑⁠הוּ וַ⁠יִּקָּבֵ֥ר בְּ⁠בֵית֖⁠וֹ בַּ⁠מִּדְבָּֽר ׃³⁵ וַ⁠יִּתֵּ֨ן הַ⁠מֶּ֜לֶךְ אֶת ־ בְּנָיָ֧הוּ בֶן ־ יְהוֹיָדָ֛ע תַּחְתָּ֖י⁠ו עַל ־ הַ⁠צָּבָ֑א וְ⁠אֶת ־ צָד֤וֹק הַ⁠כֹּהֵן֙ נָתַ֣ן הַ⁠מֶּ֔לֶךְ תַּ֖חַת אֶבְיָתָֽר ׃³⁶ וַ⁠יִּשְׁלַ֤ח הַ⁠מֶּ֨לֶךְ֙ וַ⁠יִּקְרָ֣א לְ⁠שִׁמְעִ֔י וַ⁠יֹּ֣אמֶר ל֗⁠וֹ בְּֽנֵה ־ לְ⁠ךָ֥ בַ֨יִת֙ בִּ⁠יר֣וּשָׁלִַ֔ם וְ⁠יָשַׁבְתָּ֖ שָׁ֑ם וְ⁠לֹֽא ־ תֵצֵ֥א מִ⁠שָּׁ֖ם אָ֥נֶה וָ⁠אָֽנָה ׃³⁷ וְ⁠הָיָ֣ה ׀ בְּ⁠י֣וֹם צֵאתְ⁠ךָ֗ וְ⁠עָֽבַרְתָּ֙ אֶת ־ נַ֣חַל קִדְר֔וֹן יָדֹ֥עַ תֵּדַ֖ע כִּ֣י מ֣וֹת תָּמ֑וּת דָּמְ⁠ךָ֖ יִהְיֶ֥ה בְ⁠רֹאשֶֽׁ⁠ךָ ׃³⁸ וַ⁠יֹּ֨אמֶר שִׁמְעִ֤י לַ⁠מֶּ֨לֶךְ֙ ט֣וֹב הַ⁠דָּבָ֔ר כַּ⁠אֲשֶׁ֤ר דִּבֶּר֙ אֲדֹנִ֣⁠י הַ⁠מֶּ֔לֶךְ כֵּ֖ן יַעֲשֶׂ֣ה עַבְדֶּ֑⁠ךָ וַ⁠יֵּ֧שֶׁב שִׁמְעִ֛י בִּ⁠ירוּשָׁלִַ֖ם יָמִ֥ים רַבִּֽים ׃ס³⁹ וַ⁠יְהִ֗י מִ⁠קֵּץ֙ שָׁלֹ֣שׁ שָׁנִ֔ים וַ⁠יִּבְרְח֤וּ שְׁנֵֽי ־ עֲבָדִים֙ לְ⁠שִׁמְעִ֔י אֶל ־ אָכִ֥ישׁ בֶּֽן ־ מַעֲכָ֖ה מֶ֣לֶךְ גַּ֑ת וַ⁠יַּגִּ֤ידוּ לְ⁠שִׁמְעִי֙ לֵ⁠אמֹ֔ר הִנֵּ֥ה עֲבָדֶ֖י⁠ךָ בְּ⁠גַֽת ׃⁴⁰ וַ⁠יָּ֣קָם שִׁמְעִ֗י וַֽ⁠יַּחֲבֹשׁ֙ אֶת ־ חֲמֹר֔⁠וֹ וַ⁠יֵּ֤לֶךְ גַּ֨תָ⁠ה֙ אֶל ־ אָכִ֔ישׁ לְ⁠בַקֵּ֖שׁ אֶת ־ עֲבָדָ֑י⁠ו וַ⁠יֵּ֣לֶךְ שִׁמְעִ֔י וַ⁠יָּבֵ֥א אֶת ־ עֲבָדָ֖י⁠ו מִ⁠גַּֽת ׃⁴¹ וַ⁠יֻּגַּ֖ד לִ⁠שְׁלֹמֹ֑ה כִּי ־ הָלַ֨ךְ שִׁמְעִ֧י מִ⁠ירוּשָׁלִַ֛ם גַּ֖ת וַ⁠יָּשֹֽׁב ׃⁴² וַ⁠יִּשְׁלַ֨ח הַ⁠מֶּ֜לֶךְ וַ⁠יִּקְרָ֣א לְ⁠שִׁמְעִ֗י וַ⁠יֹּ֨אמֶר אֵלָ֜י⁠ו הֲ⁠ל֧וֹא הִשְׁבַּעְתִּ֣י⁠ךָ בַֽ⁠יהוָ֗ה וָ⁠אָעִ֤ד בְּ⁠ךָ֙ לֵ⁠אמֹ֔ר בְּ⁠י֣וֹם צֵאתְ⁠ךָ֗ וְ⁠הָֽלַכְתָּ֙ אָ֣נֶה וָ⁠אָ֔נָה יָדֹ֥עַ תֵּדַ֖ע כִּ֣י מ֣וֹת תָּמ֑וּת וַ⁠תֹּ֧אמֶר אֵלַ֛⁠י ט֥וֹב הַ⁠דָּבָ֖ר שָׁמָֽעְתִּי ׃⁴³ וּ⁠מַדּ֕וּעַ לֹ֣א שָׁמַ֔רְתָּ אֵ֖ת שְׁבֻעַ֣ת יְהוָ֑ה וְ⁠אֶת ־ הַ⁠מִּצְוָ֖ה אֲשֶׁר ־ צִוִּ֥יתִי עָלֶֽי⁠ךָ ׃⁴⁴ וַ⁠יֹּ֨אמֶר הַ⁠מֶּ֜לֶךְ אֶל ־ שִׁמְעִ֗י אַתָּ֤ה יָדַ֨עְתָּ֙ אֵ֣ת כָּל ־ הָ⁠רָעָ֗ה אֲשֶׁ֤ר יָדַע֙ לְבָ֣בְ⁠ךָ֔ אֲשֶׁ֥ר עָשִׂ֖יתָ לְ⁠דָוִ֣ד אָבִ֑⁠י וְ⁠הֵשִׁ֧יב יְהוָ֛ה אֶת ־ רָעָתְ⁠ךָ֖ בְּ⁠רֹאשֶֽׁ⁠ךָ ׃⁴⁵ וְ⁠הַ⁠מֶּ֥לֶךְ שְׁלֹמֹ֖ה בָּר֑וּךְ וְ⁠כִסֵּ֣א דָוִ֗ד יִהְיֶ֥ה נָכ֛וֹן לִ⁠פְנֵ֥י יְהוָ֖ה עַד ־ עוֹלָֽם ׃⁴⁶ וַ⁠יְצַ֣ו הַ⁠מֶּ֗לֶךְ אֶת ־ בְּנָיָ֨הוּ֙ בֶּן ־ יְה֣וֹיָדָ֔ע וַ⁠יֵּצֵ֕א וַ⁠יִּפְגַּע ־ בּ֖⁠וֹ וַ⁠יָּמֹ֑ת וְ⁠הַ⁠מַּמְלָכָ֥ה נָכ֖וֹנָה בְּ⁠יַד ־ שְׁלֹמֹֽה ׃

¹K ו⁠יושיבי⁠ני

Chapter 3

¹ וַ⁠יִּתְחַתֵּ֣ן שְׁלֹמֹ֔ה אֶת ־ פַּרְעֹ֖ה מֶ֣לֶךְ מִצְרָ֑יִם וַ⁠יִּקַּ֣ח אֶת ־ בַּת ־ פַּרְעֹ֗ה וַ⁠יְבִיאֶ֨⁠הָ֙ אֶל ־ עִ֣יר דָּוִ֔ד עַ֣ד כַּלֹּת֗⁠וֹ לִ⁠בְנ֤וֹת אֶת ־ בֵּית⁠וֹ֙ וְ⁠אֶת ־ בֵּ֣ית יְהוָ֔ה וְ⁠אֶת ־ חוֹמַ֥ת יְרוּשָׁלִַ֖ם סָבִֽיב ׃² רַ֣ק הָ⁠עָ֔ם מְזַבְּחִ֖ים בַּ⁠בָּמ֑וֹת כִּ֠י לֹא ־ נִבְנָ֥ה בַ֨יִת֙ לְ⁠שֵׁ֣ם יְהוָ֔ה עַ֖ד הַ⁠יָּמִ֥ים הָ⁠הֵֽם ׃פ³ וַ⁠יֶּאֱהַ֤ב שְׁלֹמֹה֙ אֶת ־ יְהוָ֔ה לָ⁠לֶ֕כֶת בְּ⁠חֻקּ֖וֹת דָּוִ֣ד אָבִ֑י⁠ו רַ֚ק בַּ⁠בָּמ֔וֹת ה֥וּא מְזַבֵּ֖חַ וּ⁠מַקְטִֽיר ׃⁴ וַ⁠יֵּ֨לֶךְ הַ⁠מֶּ֤לֶךְ גִּבְעֹ֨נָ⁠ה֙ לִ⁠זְבֹּ֣חַ שָׁ֔ם כִּ֥י הִ֖יא הַ⁠בָּמָ֣ה הַ⁠גְּדוֹלָ֑ה אֶ֤לֶף עֹלוֹת֙ יַעֲלֶ֣ה שְׁלֹמֹ֔ה עַ֖ל הַ⁠מִּזְבֵּ֥חַ הַ⁠הֽוּא ׃⁵ בְּ⁠גִבְע֗וֹן נִרְאָ֧ה יְהֹוָ֛ה אֶל ־ שְׁלֹמֹ֖ה בַּ⁠חֲל֣וֹם הַ⁠לָּ֑יְלָה וַ⁠יֹּ֣אמֶר אֱלֹהִ֔ים שְׁאַ֖ל מָ֥ה אֶתֶּן ־ לָֽ⁠ךְ ׃⁶ וַ⁠יֹּ֣אמֶר שְׁלֹמֹ֗ה אַתָּ֨ה עָשִׂ֜יתָ עִם ־ עַבְדְּ⁠ךָ֙ דָוִ֣ד אָבִ⁠י֮ חֶ֣סֶד גָּדוֹל֒ כַּ⁠אֲשֶׁר֩ הָלַ֨ךְ לְ⁠פָנֶ֜י⁠ךָ בֶּ⁠אֱמֶ֧ת וּ⁠בִ⁠צְדָקָ֛ה וּ⁠בְ⁠יִשְׁרַ֥ת לֵבָ֖ב עִמָּ֑⁠ךְ וַ⁠תִּשְׁמָר ־ ל֗⁠וֹ אֶת ־ הַ⁠חֶ֤סֶד הַ⁠גָּדוֹל֙ הַ⁠זֶּ֔ה וַ⁠תִּתֶּן ־ ל֥⁠וֹ בֵ֛ן יֹשֵׁ֥ב עַל ־ כִּסְא֖⁠וֹ כַּ⁠יּ֥וֹם הַ⁠זֶּֽה ׃⁷ וְ⁠עַתָּה֙ יְהוָ֣ה אֱלֹהָ֔⁠י אַתָּה֙ הִמְלַ֣כְתָּ אֶֽת ־ עַבְדְּ⁠ךָ֔ תַּ֖חַת דָּוִ֣ד אָבִ֑⁠י וְ⁠אָֽנֹכִי֙ נַ֣עַר קָטֹ֔ן לֹ֥א אֵדַ֖ע צֵ֥את וָ⁠בֹֽא ׃⁸ וְ⁠עַ֨בְדְּ⁠ךָ֔ בְּ⁠ת֥וֹךְ עַמְּ⁠ךָ֖ אֲשֶׁ֣ר בָּחָ֑רְתָּ עַם ־ רָ֕ב אֲשֶׁ֧ר לֹֽא ־ יִמָּנֶ֛ה וְ⁠לֹ֥א יִסָּפֵ֖ר מֵ⁠רֹֽב ׃⁹ וְ⁠נָתַתָּ֨ לְ⁠עַבְדְּ⁠ךָ֜ לֵ֤ב שֹׁמֵ֨עַ֙ לִ⁠שְׁפֹּ֣ט אֶֽת ־ עַמְּ⁠ךָ֔ לְ⁠הָבִ֖ין בֵּֽין ־ ט֣וֹב לְ⁠רָ֑ע כִּ֣י מִ֤י יוּכַל֙ לִ⁠שְׁפֹּ֔ט אֶת ־ עַמְּ⁠ךָ֥ הַ⁠כָּבֵ֖ד הַ⁠זֶּֽה ׃¹⁰ וַ⁠יִּיטַ֥ב הַ⁠דָּבָ֖ר בְּ⁠עֵינֵ֣י אֲדֹנָ֑⁠י כִּ֚י שָׁאַ֣ל שְׁלֹמֹ֔ה אֶת ־ הַ⁠דָּבָ֖ר הַ⁠זֶּֽה ׃¹¹ וַ⁠יֹּ֨אמֶר אֱלֹהִ֜ים אֵלָ֗י⁠ו יַעַן֩ אֲשֶׁ֨ר שָׁאַ֜לְתָּ אֶת ־ הַ⁠דָּבָ֣ר הַ⁠זֶּ֗ה וְ⁠לֹֽא ־ שָׁאַ֨לְתָּ לְּ⁠ךָ֜ יָמִ֣ים רַבִּ֗ים וְ⁠לֹֽא ־ שָׁאַ֤לְתָּ לְּ⁠ךָ֙ עֹ֔שֶׁר וְ⁠לֹ֥א שָׁאַ֖לְתָּ נֶ֣פֶשׁ אֹיְבֶ֑י⁠ךָ וְ⁠שָׁאַ֧לְתָּ לְּ⁠ךָ֛ הָבִ֖ין לִ⁠שְׁמֹ֥עַ מִשְׁפָּֽט ׃¹² הִנֵּ֥ה עָשִׂ֖יתִי כִּ⁠דְבָרֶ֑י⁠ךָ הִנֵּ֣ה ׀ נָתַ֣תִּי לְ⁠ךָ֗ לֵ֚ב חָכָ֣ם וְ⁠נָב֔וֹן אֲשֶׁ֤ר כָּמ֨וֹ⁠ךָ֙ לֹא ־ הָיָ֣ה לְ⁠פָנֶ֔י⁠ךָ וְ⁠אַחֲרֶ֖י⁠ךָ לֹא ־ יָק֥וּם כָּמֽוֹ⁠ךָ ׃¹³ וְ⁠גַ֨ם אֲשֶׁ֤ר לֹֽא ־ שָׁאַ֨לְתָּ֙ נָתַ֣תִּי לָ֔⁠ךְ גַּם ־ עֹ֖שֶׁר גַּם ־ כָּב֑וֹד אֲ֠שֶׁר לֹא ־ הָיָ֨ה כָמ֥וֹ⁠ךָ אִ֛ישׁ בַּ⁠מְּלָכִ֖ים כָּל ־ יָמֶֽי⁠ךָ ׃¹⁴ וְ⁠אִ֣ם ׀ תֵּלֵ֣ךְ בִּ⁠דְרָכַ֗⁠י לִ⁠שְׁמֹ֤ר חֻקַּ⁠י֙ וּ⁠מִצְוֺתַ֔⁠י כַּ⁠אֲשֶׁ֥ר הָלַ֖ךְ דָּוִ֣יד אָבִ֑י⁠ךָ וְ⁠הַאַרַכְתִּ֖י אֶת ־ יָמֶֽי⁠ךָ ׃ס¹⁵ וַ⁠יִּקַ֥ץ שְׁלֹמֹ֖ה וְ⁠הִנֵּ֣ה חֲל֑וֹם וַ⁠יָּב֨וֹא יְרוּשָׁלִַ֜ם וַֽ⁠יַּעֲמֹ֣ד ׀ לִ⁠פְנֵ֣י ׀ אֲר֣וֹן בְּרִית ־ אֲדֹנָ֗⁠י וַ⁠יַּ֤עַל עֹלוֹת֙ וַ⁠יַּ֣עַשׂ שְׁלָמִ֔ים וַ⁠יַּ֥עַשׂ מִשְׁתֶּ֖ה לְ⁠כָל ־ עֲבָדָֽי⁠ו ׃פ¹⁶ אָ֣ז תָּבֹ֗אנָה שְׁתַּ֛יִם נָשִׁ֥ים זֹנ֖וֹת אֶל ־ הַ⁠מֶּ֑לֶךְ וַֽ⁠תַּעֲמֹ֖דְנָה לְ⁠פָנָֽי⁠ו ׃¹⁷ וַ⁠תֹּ֜אמֶר הָ⁠אִשָּׁ֤ה הָֽ⁠אַחַת֙ בִּ֣י אֲדֹנִ֔⁠י אֲנִי֙ וְ⁠הָ⁠אִשָּׁ֣ה הַ⁠זֹּ֔את יֹשְׁבֹ֖ת בְּ⁠בַ֣יִת אֶחָ֑ד וָ⁠אֵלֵ֥ד עִמָּ֖⁠הּ בַּ⁠בָּֽיִת ׃¹⁸ וַ⁠יְהִ֞י בַּ⁠יּ֤וֹם הַ⁠שְּׁלִישִׁי֙ לְ⁠לִדְתִּ֔⁠י וַ⁠תֵּ֖לֶד גַּם ־ הָ⁠אִשָּׁ֣ה הַ⁠זֹּ֑את וַ⁠אֲנַ֣חְנוּ יַחְדָּ֗ו אֵֽין ־ זָ֤ר אִתָּ֨⁠נוּ֙ בַּ⁠בַּ֔יִת זוּלָתִ֥י שְׁתַּֽיִם ־ אֲנַ֖חְנוּ בַּ⁠בָּֽיִת ׃¹⁹ וַ⁠יָּ֛מָת בֶּן ־ הָ⁠אִשָּׁ֥ה הַ⁠זֹּ֖את לָ֑יְלָה אֲשֶׁ֥ר שָׁכְבָ֖ה עָלָֽי⁠ו ׃²⁰ וַ⁠תָּקָם֩ בְּ⁠ת֨וֹךְ הַ⁠לַּ֜יְלָה וַ⁠תִּקַּ֧ח אֶת ־ בְּנִ֣⁠י מֵֽ⁠אֶצְלִ֗⁠י וַ⁠אֲמָֽתְ⁠ךָ֙ יְשֵׁנָ֔ה וַ⁠תַּשְׁכִּיבֵ֖⁠הוּ בְּ⁠חֵיקָ֑⁠הּ וְ⁠אֶת ־ בְּנָ֥⁠הּ הַ⁠מֵּ֖ת הִשְׁכִּ֥יבָה בְ⁠חֵיקִֽ⁠י ׃²¹ וָ⁠אָקֻ֥ם בַּ⁠בֹּ֛קֶר לְ⁠הֵינִ֥יק אֶת ־ בְּנִ֖⁠י וְ⁠הִנֵּה ־ מֵ֑ת וָ⁠אֶתְבּוֹנֵ֤ן אֵלָי⁠ו֙ בַּ⁠בֹּ֔קֶר וְ⁠הִנֵּ֛ה לֹֽא ־ הָיָ֥ה בְנִ֖⁠י אֲשֶׁ֥ר יָלָֽדְתִּי ׃²² וַ⁠תֹּאמֶר֩ הָ⁠אִשָּׁ֨ה הָ⁠אַחֶ֜רֶת לֹ֣א כִ֗י בְּנִ֤⁠י הַ⁠חַי֙ וּ⁠בְנֵ֣⁠ךְ הַ⁠מֵּ֔ת וְ⁠זֹ֤את אֹמֶ֨רֶת֙ לֹ֣א כִ֔י בְּנֵ֥⁠ךְ הַ⁠מֵּ֖ת וּ⁠בְנִ֣⁠י הֶ⁠חָ֑י וַ⁠תְּדַבֵּ֖רְנָה לִ⁠פְנֵ֥י הַ⁠מֶּֽלֶךְ ׃²³ וַ⁠יֹּ֣אמֶר הַ⁠מֶּ֔לֶךְ זֹ֣את אֹמֶ֔רֶת זֶה ־ בְּנִ֥⁠י הַ⁠חַ֖י וּ⁠בְנֵ֣⁠ךְ הַ⁠מֵּ֑ת וְ⁠זֹ֤את אֹמֶ֨רֶת֙ לֹ֣א כִ֔י בְּנֵ֥⁠ךְ הַ⁠מֵּ֖ת וּ⁠בְנִ֥⁠י הֶ⁠חָֽי ׃פ²⁴ וַ⁠יֹּ֥אמֶר הַ⁠מֶּ֖לֶךְ קְח֣וּ לִ⁠י ־ חָ֑רֶב וַ⁠יָּבִ֥אוּ הַ⁠חֶ֖רֶב לִ⁠פְנֵ֥י הַ⁠מֶּֽלֶךְ ׃²⁵ וַ⁠יֹּ֣אמֶר הַ⁠מֶּ֔לֶךְ גִּזְר֛וּ אֶת ־ הַ⁠יֶּ֥לֶד הַ⁠חַ֖י לִ⁠שְׁנָ֑יִם וּ⁠תְנ֤וּ אֶֽת ־ הַ⁠חֲצִי֙ לְ⁠אַחַ֔ת וְ⁠אֶֽת ־ הַ⁠חֲצִ֖י לְ⁠אֶחָֽת ׃²⁶ וַ⁠תֹּ֣אמֶר הָ⁠אִשָּׁה֩ אֲשֶׁר ־ בְּנָ֨⁠הּ הַ⁠חַ֜י אֶל ־ הַ⁠מֶּ֗לֶךְ כִּֽי ־ נִכְמְר֣וּ רַחֲמֶי⁠הָ֮ עַל ־ בְּנָ⁠הּ֒ וַ⁠תֹּ֣אמֶר ׀ בִּ֣י אֲדֹנִ֗⁠י תְּנוּ ־ לָ⁠הּ֙ אֶת ־ הַ⁠יָּל֣וּד הַ⁠חַ֔י וְ⁠הָמֵ֖ת אַל ־ תְּמִיתֻ֑⁠הוּ וְ⁠זֹ֣את אֹמֶ֗רֶת גַּם ־ לִ֥⁠י גַם ־ לָ֛⁠ךְ לֹ֥א יִהְיֶ֖ה גְּזֹֽרוּ ׃²⁷ וַ⁠יַּ֨עַן הַ⁠מֶּ֜לֶךְ וַ⁠יֹּ֗אמֶר תְּנוּ ־ לָ⁠הּ֙ אֶת ־ הַ⁠יָּל֣וּד הַ⁠חַ֔י וְ⁠הָמֵ֖ת לֹ֣א תְמִיתֻ֑⁠הוּ הִ֖יא אִמּֽ⁠וֹ ׃²⁸ וַ⁠יִּשְׁמְע֣וּ כָל ־ יִשְׂרָאֵ֗ל אֶת ־ הַ⁠מִּשְׁפָּט֙ אֲשֶׁ֣ר שָׁפַ֣ט הַ⁠מֶּ֔לֶךְ וַ⁠יִּֽרְא֖וּ מִ⁠פְּנֵ֣י הַ⁠מֶּ֑לֶךְ כִּ֣י רָא֔וּ כִּֽי ־ חָכְמַ֧ת אֱלֹהִ֛ים בְּ⁠קִרְבּ֖⁠וֹ לַ⁠עֲשׂ֥וֹת מִשְׁפָּֽט ׃ס

Chapter 4

¹ וַֽ⁠יְהִי֙ הַ⁠מֶּ֣לֶךְ שְׁלֹמֹ֔ה מֶ֖לֶךְ עַל ־ כָּל ־ יִשְׂרָאֵֽל ׃ס² וְ⁠אֵ֥לֶּה הַ⁠שָּׂרִ֖ים אֲשֶׁר ־ ל֑⁠וֹ עֲזַרְיָ֥הוּ בֶן ־ צָד֖וֹק הַ⁠כֹּהֵֽן ׃ס³ אֱלִיחֹ֧רֶף וַ⁠אֲחִיָּ֛ה בְּנֵ֥י שִׁישָׁ֖א סֹפְרִ֑ים יְהוֹשָׁפָ֥ט בֶּן ־ אֲחִיל֖וּד הַ⁠מַּזְכִּֽיר ׃⁴ וּ⁠בְנָיָ֥הוּ בֶן ־ יְהוֹיָדָ֖ע עַל ־ הַ⁠צָּבָ֑א וְ⁠צָד֥וֹק וְ⁠אֶבְיָתָ֖ר כֹּהֲנִֽים ׃ס⁵ וַ⁠עֲזַרְיָ֥הוּ בֶן ־ נָתָ֖ן עַל ־ הַ⁠נִּצָּבִ֑ים וְ⁠זָב֧וּד בֶּן ־ נָתָ֛ן כֹּהֵ֖ן רֵעֶ֥ה הַ⁠מֶּֽלֶךְ ׃⁶ וַ⁠אֲחִישָׁ֖ר עַל ־ הַ⁠בָּ֑יִת וַ⁠אֲדֹנִירָ֥ם בֶּן ־ עַבְדָּ֖א עַל ־ הַ⁠מַּֽס ׃ס⁷ וְ⁠לִ⁠שְׁלֹמֹ֞ה שְׁנֵים ־ עָשָׂ֤ר נִצָּבִים֙ עַל ־ כָּל ־ יִשְׂרָאֵ֔ל וְ⁠כִלְכְּל֥וּ אֶת ־ הַ⁠מֶּ֖לֶךְ וְ⁠אֶת ־ בֵּית֑⁠וֹ חֹ֧דֶשׁ בַּ⁠שָּׁנָ֛ה יִהְיֶ֥ה עַל ־ הָאֶחָ֖ד ¹ לְ⁠כַלְכֵּֽל ׃ס⁸ וְ⁠אֵ֣לֶּה שְׁמוֹתָ֔⁠ם בֶּן ־ ח֖וּר בְּ⁠הַ֥ר אֶפְרָֽיִם ׃ס⁹ בֶּן ־ דֶּ֛קֶר בְּ⁠מָקַ֥ץ וּ⁠בְ⁠שַֽׁעַלְבִ֖ים וּ⁠בֵ֣ית שָׁ֑מֶשׁ וְ⁠אֵיל֖וֹן בֵּ֥ית חָנָֽן ׃ס¹⁰ בֶּן ־ חֶ֖סֶד בָּֽ⁠אֲרֻבּ֑וֹת ל֥⁠וֹ שֹׂכֹ֖ה וְ⁠כָל ־ אֶ֥רֶץ חֵֽפֶר ׃ס¹¹ בֶּן ־ אֲבִֽינָדָ֖ב כָּל ־ נָ֣פַת דֹּ֑אר טָפַת֙ בַּת ־ שְׁלֹמֹ֔ה הָ֥יְתָה לּ֖⁠וֹ לְ⁠אִשָּֽׁה ׃ס¹² בַּֽעֲנָא֙ בֶּן ־ אֲחִיל֔וּד תַּעְנַ֖ךְ וּ⁠מְגִדּ֑וֹ וְ⁠כָל ־ בֵּ֣ית שְׁאָ֡ן אֲשֶׁר֩ אֵ֨צֶל צָרְתַ֜נָ⁠ה מִ⁠תַּ֣חַת לְ⁠יִזְרְעֶ֗אל מִ⁠בֵּ֤ית שְׁאָן֙ עַ֚ד אָבֵ֣ל מְחוֹלָ֔ה עַ֖ד מֵ⁠עֵ֥בֶר לְ⁠יָקְמֳעָֽם ׃ס¹³ בֶּן ־ גֶּ֖בֶר בְּ⁠רָמֹ֣ת גִּלְעָ֑ד ל֡⁠וֹ חַוֺּת֩ יָאִ֨יר בֶּן ־ מְנַשֶּׁ֜ה אֲשֶׁ֣ר בַּ⁠גִּלְעָ֗ד ל֚⁠וֹ חֶ֤בֶל אַרְגֹּב֙ אֲשֶׁ֣ר בַּ⁠בָּשָׁ֔ן שִׁשִּׁים֙ עָרִ֣ים גְּדֹל֔וֹת חוֹמָ֖ה וּ⁠בְרִ֥יחַ נְחֹֽשֶׁת ׃ס¹⁴ אֲחִֽינָדָ֥ב בֶּן ־ עִדֹּ֖א מַחֲנָֽיְמָ⁠ה ׃¹⁵ אֲחִימַ֖עַץ בְּ⁠נַפְתָּלִ֑י גַּם ־ ה֗וּא לָקַ֛ח אֶת ־ בָּשְׂמַ֥ת בַּת ־ שְׁלֹמֹ֖ה לְ⁠אִשָּֽׁה ׃¹⁶ בַּֽעֲנָא֙ בֶּן ־ חוּשָׁ֔י בְּ⁠אָשֵׁ֖ר וּ⁠בְעָלֽוֹת ׃ס¹⁷ יְהוֹשָׁפָ֥ט בֶּן ־ פָּר֖וּחַ בְּ⁠יִשָׂשכָֽר ׃ס¹⁸ שִׁמְעִ֥י בֶן ־ אֵלָ֖א בְּ⁠בִנְיָמִֽן ׃ס¹⁹ גֶּ֥בֶר בֶּן ־ אֻרִ֖י בְּ⁠אֶ֣רֶץ גִּלְעָ֑ד אֶ֜רֶץ סִיח֣וֹן ׀ מֶ֣לֶךְ הָ⁠אֱמֹרִ֗י וְ⁠עֹג֙ מֶ֣לֶךְ הַ⁠בָּשָׁ֔ן וּ⁠נְצִ֥יב אֶחָ֖ד אֲשֶׁ֥ר בָּ⁠אָֽרֶץ ׃²⁰ יְהוּדָ֤ה וְ⁠יִשְׂרָאֵל֙ רַבִּ֔ים כַּ⁠ח֥וֹל אֲשֶׁר ־ עַל ־ הַ⁠יָּ֖ם לָ⁠רֹ֑ב אֹכְלִ֥ים וְ⁠שֹׁתִ֖ים וּ⁠שְׂמֵחִֽים ׃

(5)

²¹(5:1) וּ⁠שְׁלֹמֹ֗ה הָיָ֤ה מוֹשֵׁל֙ בְּ⁠כָל ־ הַ⁠מַּמְלָכ֔וֹת מִן ־ הַ⁠נָּהָר֙ אֶ֣רֶץ פְּלִשְׁתִּ֔ים וְ⁠עַ֖ד גְּב֣וּל מִצְרָ֑יִם מַגִּשִׁ֥ים מִנְחָ֛ה וְ⁠עֹבְדִ֥ים אֶת ־ שְׁלֹמֹ֖ה כָּל ־ יְמֵ֥י חַיָּֽי⁠ו ׃פ²²(5:2) וַ⁠יְהִ֥י לֶֽחֶם ־ שְׁלֹמֹ֖ה לְ⁠י֣וֹם אֶחָ֑ד שְׁלֹשִׁ֥ים כֹּר֙ סֹ֔לֶת וְ⁠שִׁשִּׁ֥ים כֹּ֖ר קָֽמַח ׃²³(5:3) עֲשָׂרָ֨ה בָקָ֜ר בְּרִאִ֗ים וְ⁠עֶשְׂרִ֥ים בָּקָ֛ר רְעִ֖י וּ⁠מֵ֣אָה צֹ֑אן לְ֠⁠בַד מֵֽ⁠אַיָּ֤ל וּ⁠צְבִי֙ וְ⁠יַחְמ֔וּר וּ⁠בַרְבֻּרִ֖ים אֲבוּסִֽים ׃²⁴(5:4) כִּי ־ ה֞וּא רֹדֶ֣ה ׀ בְּ⁠כָל ־ עֵ֣בֶר הַ⁠נָּהָ֗ר מִ⁠תִּפְסַח֙ וְ⁠עַד ־ עַזָּ֔ה בְּ⁠כָל ־ מַלְכֵ֖י עֵ֣בֶר הַ⁠נָּהָ֑ר וְ⁠שָׁל֗וֹם הָ֥יָה ל֛⁠וֹ מִ⁠כָּל ־ עֲבָרָ֖י⁠ו מִ⁠סָּבִֽיב ׃²⁵(5:5) וַ⁠יֵּשֶׁב֩ יְהוּדָ֨ה וְ⁠יִשְׂרָאֵ֜ל לָ⁠בֶ֗טַח אִ֣ישׁ תַּ֤חַת גַּפְנ⁠וֹ֙ וְ⁠תַ֣חַת תְּאֵֽנָת֔⁠וֹ מִ⁠דָּ֖ן וְ⁠עַד ־ בְּאֵ֣ר שָׁ֑בַע כֹּ֖ל יְמֵ֥י שְׁלֹמֹֽה ׃ס²⁶(5:6) וַ⁠יְהִ֣י לִ⁠שְׁלֹמֹ֗ה אַרְבָּעִ֥ים אֶ֛לֶף אֻרְוֺ֥ת סוּסִ֖ים לְ⁠מֶרְכָּב֑⁠וֹ וּ⁠שְׁנֵים ־ עָשָׂ֥ר אֶ֖לֶף פָּרָשִֽׁים ׃²⁷(5:7) וְ⁠כִלְכְּלוּ֩ הַ⁠נִּצָּבִ֨ים הָ⁠אֵ֜לֶּה אֶת ־ הַ⁠מֶּ֣לֶךְ שְׁלֹמֹ֗ה וְ⁠אֵ֧ת כָּל ־ הַ⁠קָּרֵ֛ב אֶל ־ שֻׁלְחַ֥ן הַ⁠מֶּֽלֶךְ ־ שְׁלֹמֹ֖ה אִ֣ישׁ חָדְשׁ֑⁠וֹ לֹ֥א יְעַדְּר֖וּ דָּבָֽר ׃²⁸(5:8) וְ⁠הַ⁠שְּׂעֹרִ֣ים וְ⁠הַ⁠תֶּ֔בֶן לַ⁠סּוּסִ֖ים וְ⁠לָ⁠רָ֑כֶשׁ יָבִ֗אוּ אֶל ־ הַ⁠מָּקוֹם֙ אֲשֶׁ֣ר יִֽהְיֶה ־ שָּׁ֔ם אִ֖ישׁ כְּ⁠מִשְׁפָּטֽ⁠וֹ ׃ס²⁹(5:9) וַ⁠יִּתֵּן֩ אֱלֹהִ֨ים חָכְמָ֧ה לִ⁠שְׁלֹמֹ֛ה וּ⁠תְבוּנָ֖ה הַרְבֵּ֣ה מְאֹ֑ד וְ⁠רֹ֣חַב לֵ֔ב כַּ⁠ח֕וֹל אֲשֶׁ֖ר עַל ־ שְׂפַ֥ת הַ⁠יָּֽם ׃³⁰(5:10) וַ⁠תֵּ֨רֶב֙ חָכְמַ֣ת שְׁלֹמֹ֔ה מֵֽ⁠חָכְמַ֖ת כָּל ־ בְּנֵי ־ קֶ֑דֶם וּ⁠מִ⁠כֹּ֖ל חָכְמַ֥ת מִצְרָֽיִם ׃³¹(5:11) וַ⁠יֶּחְכַּם֮ מִ⁠כָּל ־ הָֽ⁠אָדָם֒ מֵ⁠אֵיתָ֣ן הָ⁠אֶזְרָחִ֗י וְ⁠הֵימָ֧ן וְ⁠כַלְכֹּ֛ל וְ⁠דַרְדַּ֖ע בְּנֵ֣י מָח֑וֹל וַ⁠יְהִֽי ־ שְׁמ֥⁠וֹ בְ⁠כָֽל ־ הַ⁠גּוֹיִ֖ם סָבִֽיב ׃³²(5:12) וַ⁠יְדַבֵּ֕ר שְׁלֹ֥שֶׁת אֲלָפִ֖ים מָשָׁ֑ל וַ⁠יְהִ֥י שִׁיר֖⁠וֹ חֲמִשָּׁ֥ה וָ⁠אָֽלֶף ׃³³(5:13) וַ⁠יְדַבֵּר֮ עַל ־ הָֽ⁠עֵצִים֒ מִן ־ הָ⁠אֶ֨רֶז֙ אֲשֶׁ֣ר בַּ⁠לְּבָנ֔וֹן וְ⁠עַד֙ הָ⁠אֵז֔וֹב אֲשֶׁ֥ר יֹצֵ֖א בַּ⁠קִּ֑יר וַ⁠יְדַבֵּר֙ עַל ־ הַ⁠בְּהֵמָ֣ה וְ⁠עַל ־ הָ⁠ע֔וֹף וְ⁠עַל ־ הָ⁠רֶ֖מֶשׂ וְ⁠עַל ־ הַ⁠דָּגִֽים ׃³⁴(5:14) וַ⁠יָּבֹ֨אוּ֙ מִ⁠כָּל ־ הָ֣⁠עַמִּ֔ים לִ⁠שְׁמֹ֕עַ אֵ֖ת חָכְמַ֣ת שְׁלֹמֹ֑ה מֵ⁠אֵת֙ כָּל ־ מַלְכֵ֣י הָ⁠אָ֔רֶץ אֲשֶׁ֥ר שָׁמְע֖וּ אֶת ־ חָכְמָתֽ⁠וֹ ׃ס

¹K אחד

Chapter 5

¹⁽¹⁵⁾ וַ֠⁠יִּשְׁלַח חִירָ֨ם מֶֽלֶךְ ־ צ֤וֹר אֶת ־ עֲבָדָי⁠ו֙ אֶל ־ שְׁלֹמֹ֔ה כִּ֣י שָׁמַ֔ע כִּ֥י אֹת֛⁠וֹ מָשְׁח֥וּ לְ⁠מֶ֖לֶךְ תַּ֣חַת אָבִ֑י⁠הוּ כִּ֣י אֹהֵ֗ב הָיָ֥ה חִירָ֛ם לְ⁠דָוִ֖ד כָּל ־ הַ⁠יָּמִֽים ׃ס²⁽¹⁶⁾ וַ⁠יִּשְׁלַ֣ח שְׁלֹמֹ֔ה אֶל ־ חִירָ֖ם לֵ⁠אמֹֽר ׃³⁽¹⁷⁾ אַתָּ֨ה יָדַ֜עְתָּ אֶת ־ דָּוִ֣ד אָבִ֗⁠י כִּ֣י לֹ֤א יָכֹל֙ לִ⁠בְנ֣וֹת בַּ֗יִת לְ⁠שֵׁם֙ יְהוָ֣ה אֱלֹהָ֔י⁠ו מִ⁠פְּנֵ֥י הַ⁠מִּלְחָמָ֖ה אֲשֶׁ֣ר סְבָבֻ֑⁠הוּ עַ֤ד תֵּת ־ יְהוָה֙ אֹתָ֔⁠ם תַּ֖חַת כַּפּ֥וֹת רגל⁠ו ׃¹⁴⁽¹⁸⁾ וְ⁠עַתָּ֕ה הֵנִ֨יחַ יְהוָ֧ה אֱלֹהַ֛⁠י לִ֖⁠י מִ⁠סָּבִ֑יב אֵ֣ין שָׂטָ֔ן וְ⁠אֵ֖ין פֶּ֥גַע רָֽע ׃⁵⁽¹⁹⁾ וְ⁠הִנְ⁠נִ֣י אֹמֵ֔ר לִ⁠בְנ֣וֹת בַּ֔יִת לְ⁠שֵׁ֖ם יְהוָ֣ה אֱלֹהָ֑⁠י כַּ⁠אֲשֶׁ֣ר ׀ דִּבֶּ֣ר יְהוָ֗ה אֶל ־ דָּוִ֤ד אָבִ⁠י֙ לֵ⁠אמֹ֔ר בִּנְ⁠ךָ֗ אֲשֶׁ֨ר אֶתֵּ֤ן תַּחְתֶּ֨י⁠ךָ֙ עַל ־ כִּסְאֶ֔⁠ךָ הֽוּא ־ יִבְנֶ֥ה הַ⁠בַּ֖יִת לִ⁠שְׁמִֽ⁠י ׃⁶⁽²⁰⁾ וְ⁠עַתָּ֡ה צַוֵּה֩ וְ⁠יִכְרְתוּ ־ לִ֨⁠י אֲרָזִ֜ים מִן ־ הַ⁠לְּבָנ֗וֹן וַֽ⁠עֲבָדַ⁠י֙ יִהְי֣וּ עִם ־ עֲבָדֶ֔י⁠ךָ וּ⁠שְׂכַ֤ר עֲבָדֶ֨י⁠ךָ֙ אֶתֵּ֣ן לְ⁠ךָ֔ כְּ⁠כֹ֖ל אֲשֶׁ֣ר תֹּאמֵ֑ר כִּ֣י ׀ אַתָּ֣ה יָדַ֗עְתָּ כִּ֣י אֵ֥ין בָּ֛⁠נוּ אִ֛ישׁ יֹדֵ֥עַ לִ⁠כְרָת ־ עֵצִ֖ים כַּ⁠צִּדֹנִֽים ׃⁷⁽²¹⁾ וַ⁠יְהִ֞י כִּ⁠שְׁמֹ֧עַ חִירָ֛ם אֶת ־ דִּבְרֵ֥י שְׁלֹמֹ֖ה וַ⁠יִּשְׂמַ֣ח מְאֹ֑ד וַ⁠יֹּ֗אמֶר בָּר֤וּךְ יְהוָה֙ הַ⁠יּ֔וֹם אֲשֶׁ֨ר נָתַ֤ן לְ⁠דָוִד֙ בֵּ֣ן חָכָ֔ם עַל ־ הָ⁠עָ֥ם הָ⁠רָ֖ב הַ⁠זֶּֽה ׃⁸⁽²²⁾ וַ⁠יִּשְׁלַ֤ח חִירָם֙ אֶל ־ שְׁלֹמֹ֣ה לֵ⁠אמֹ֔ר שָׁמַ֕עְתִּי אֵ֥ת אֲשֶׁר ־ שָׁלַ֖חְתָּ אֵלָ֑⁠י אֲנִ֤י אֶֽעֱשֶׂה֙ אֶת ־ כָּל ־ חֶפְצְ⁠ךָ֔ בַּ⁠עֲצֵ֥י אֲרָזִ֖ים וּ⁠בַ⁠עֲצֵ֥י בְרוֹשִֽׁים ׃⁹⁽²³⁾ עֲ֠בָדַ⁠י יֹרִ֨דוּ מִן ־ הַ⁠לְּבָנ֜וֹן יָ֗מָּ⁠ה וַ֠⁠אֲנִי אֲשִׂימֵ֨⁠ם דֹּבְר֤וֹת בַּ⁠יָּם֙ עַֽד ־ הַ⁠מָּק֞וֹם אֲשֶׁר ־ תִּשְׁלַ֥ח אֵלַ֛⁠י וְ⁠נִפַּצְתִּ֥י⁠ם שָׁ֖ם וְ⁠אַתָּ֣ה תִשָּׂ֑א וְ⁠אַתָּה֙ תַּעֲשֶׂ֣ה אֶת ־ חֶפְצִ֔⁠י לָ⁠תֵ֖ת לֶ֥חֶם בֵּיתִֽ⁠י ׃¹⁰⁽²⁴⁾ וַ⁠יְהִ֨י חִיר֜וֹם נֹתֵ֣ן לִ⁠שְׁלֹמֹ֗ה עֲצֵ֧י אֲרָזִ֛ים וַ⁠עֲצֵ֥י בְרוֹשִׁ֖ים כָּל ־ חֶפְצֽ⁠וֹ ׃¹¹⁽²⁵⁾ וּ⁠שְׁלֹמֹה֩ נָתַ֨ן לְ⁠חִירָ֜ם עֶשְׂרִים֩ אֶ֨לֶף כֹּ֤ר חִטִּים֙ מַכֹּ֣לֶת לְ⁠בֵית֔⁠וֹ וְ⁠עֶשְׂרִ֥ים כֹּ֖ר שֶׁ֣מֶן כָּתִ֑ית כֹּֽה ־ יִתֵּ֧ן שְׁלֹמֹ֛ה לְ⁠חִירָ֖ם שָׁנָ֥ה בְ⁠שָׁנָֽה ׃פ¹²⁽²⁶⁾ וַ⁠יהוָ֗ה נָתַ֤ן חָכְמָה֙ לִ⁠שְׁלֹמֹ֔ה כַּ⁠אֲשֶׁ֖ר דִּבֶּר ־ ל֑⁠וֹ וַ⁠יְהִ֣י שָׁלֹ֗ם בֵּ֤ין חִירָם֙ וּ⁠בֵ֣ין שְׁלֹמֹ֔ה וַ⁠יִּכְרְת֥וּ בְרִ֖ית שְׁנֵי⁠הֶֽם ׃¹³⁽²⁷⁾ וַ⁠יַּ֨עַל הַ⁠מֶּ֧לֶךְ שְׁלֹמֹ֛ה מַ֖ס מִ⁠כָּל ־ יִשְׂרָאֵ֑ל וַ⁠יְהִ֣י הַ⁠מַּ֔ס שְׁלֹשִׁ֥ים אֶ֖לֶף אִֽישׁ ׃¹⁴⁽²⁸⁾ וַ⁠יִּשְׁלָחֵ֣⁠ם לְבָנ֗וֹנָ⁠ה עֲשֶׂ֨רֶת אֲלָפִ֤ים בַּ⁠חֹ֨דֶשׁ֙ חֲלִיפ֔וֹת חֹ֚דֶשׁ יִהְי֣וּ בַ⁠לְּבָנ֔וֹן שְׁנַ֥יִם חֳדָשִׁ֖ים בְּ⁠בֵית֑⁠וֹ וַ⁠אֲדֹנִירָ֖ם עַל ־ הַ⁠מַּֽס ׃ס¹⁵⁽²⁹⁾ וַ⁠יְהִ֧י לִ⁠שְׁלֹמֹ֛ה שִׁבְעִ֥ים אֶ֖לֶף נֹשֵׂ֣א סַבָּ֑ל וּ⁠שְׁמֹנִ֥ים אֶ֖לֶף חֹצֵ֥ב בָּ⁠הָֽר ׃¹⁶⁽³⁰⁾ לְ֠⁠בַד מִ⁠שָּׂרֵ֨י הַ⁠נִּצָּבִ֤ים לִ⁠שְׁלֹמֹה֙ אֲשֶׁ֣ר עַל ־ הַ⁠מְּלָאכָ֔ה שְׁלֹ֥שֶׁת אֲלָפִ֖ים וּ⁠שְׁלֹ֣שׁ מֵא֑וֹת הָ⁠רֹדִ֣ים בָּ⁠עָ֔ם הָ⁠עֹשִׂ֖ים בַּ⁠מְּלָאכָֽה ׃¹⁷⁽³¹⁾ וַ⁠יְצַ֣ו הַ⁠מֶּ֡לֶךְ וַ⁠יַּסִּעוּ֩ אֲבָנִ֨ים גְּדֹל֜וֹת אֲבָנִ֧ים יְקָר֛וֹת לְ⁠יַסֵּ֥ד הַ⁠בָּ֖יִת אַבְנֵ֥י גָזִֽית ׃¹⁸⁽³²⁾ וַֽ⁠יִּפְסְל֞וּ בֹּנֵ֧י שְׁלֹמֹ֛ה וּ⁠בֹנֵ֥י חִיר֖וֹם וְ⁠הַ⁠גִּבְלִ֑ים וַ⁠יָּכִ֛ינוּ הָ⁠עֵצִ֥ים וְ⁠הָ⁠אֲבָנִ֖ים לִ⁠בְנ֥וֹת הַ⁠בָּֽיִת ׃פ

¹Q רַגְלָֽי

Chapter 6

¹ וַ⁠יְהִ֣י בִ⁠שְׁמוֹנִ֣ים שָׁנָ֣ה וְ⁠אַרְבַּ֣ע מֵא֣וֹת שָׁנָ֡ה לְ⁠צֵ֣את בְּנֵֽי ־ יִשְׂרָאֵ֣ל מֵ⁠אֶֽרֶץ ־ מִצְרַיִם֩ בַּ⁠שָּׁנָ֨ה הָ⁠רְבִיעִ֜ית בְּ⁠חֹ֣דֶשׁ זִ֗ו ה֚וּא הַ⁠חֹ֣דֶשׁ הַ⁠שֵּׁנִ֔י לִ⁠מְלֹ֥ךְ שְׁלֹמֹ֖ה עַל ־ יִשְׂרָאֵ֑ל וַ⁠יִּ֥בֶן הַ⁠בַּ֖יִת לַ⁠יהוָֽה ׃² וְ⁠הַ⁠בַּ֗יִת אֲשֶׁ֨ר בָּנָ֜ה הַ⁠מֶּ֤לֶךְ שְׁלֹמֹה֙ לַֽ⁠יהוָ֔ה שִׁשִּֽׁים ־ אַמָּ֥ה אָרְכּ֖⁠וֹ וְ⁠עֶשְׂרִ֤ים רָחְבּ֑⁠וֹ וּ⁠שְׁלֹשִׁ֥ים אַמָּ֖ה קוֹמָתֽ⁠וֹ ׃³ וְ⁠הָ⁠אוּלָ֗ם עַל ־ פְּנֵי֙ הֵיכַ֣ל הַ⁠בַּ֔יִת עֶשְׂרִ֣ים אַמָּה֙ אָרְכּ֔⁠וֹ עַל ־ פְּנֵ֖י רֹ֣חַב הַ⁠בָּ֑יִת עֶ֧שֶׂר בָּ⁠אַמָּ֛ה רָחְבּ֖⁠וֹ עַל ־ פְּנֵ֥י הַ⁠בָּֽיִת ׃⁴ וַ⁠יַּ֣עַשׂ לַ⁠בָּ֔יִת חַלּוֹנֵ֖י שְׁקֻפִ֥ים אֲטֻמִֽים ׃⁵ וַ⁠יִּבֶן֩ עַל ־ קִ֨יר הַ⁠בַּ֤יִת יצוע ¹ סָבִ֔יב אֶת ־ קִיר֤וֹת הַ⁠בַּ֨יִת֙ סָבִ֔יב לַֽ⁠הֵיכָ֖ל וְ⁠לַ⁠דְּבִ֑יר וַ⁠יַּ֥עַשׂ צְלָע֖וֹת סָבִֽיב ׃⁶ ה⁠יצוע ² הַ⁠תַּחְתֹּנָ֜ה חָמֵ֧שׁ בָּ⁠אַמָּ֣ה רָחְבָּ֗⁠הּ וְ⁠הַ⁠תִּֽיכֹנָה֙ שֵׁ֤שׁ בָּֽ⁠אַמָּה֙ רָחְבָּ֔⁠הּ וְ⁠הַ֨⁠שְּׁלִישִׁ֔ית שֶׁ֥בַע בָּ⁠אַמָּ֖ה רָחְבָּ֑⁠הּ כִּ֡י מִגְרָעוֹת֩ נָתַ֨ן לַ⁠בַּ֤יִת סָבִיב֙ ח֔וּצָ⁠ה לְ⁠בִלְתִּ֖י אֲחֹ֥ז בְּ⁠קִֽירוֹת ־ הַ⁠בָּֽיִת ׃⁷ וְ⁠הַ⁠בַּ֨יִת֙ בְּ⁠הִבָּ֣נֹת֔⁠וֹ אֶֽבֶן ־ שְׁלֵמָ֥ה מַסָּ֖ע נִבְנָ֑ה וּ⁠מַקָּב֤וֹת וְ⁠הַ⁠גַּרְזֶן֙ כָּל ־ כְּלִ֣י בַרְזֶ֔ל לֹֽא ־ נִשְׁמַ֥ע בַּ⁠בַּ֖יִת בְּ⁠הִבָּנֹתֽ⁠וֹ ׃⁸ פֶּ֗תַח הַ⁠צֵּלָע֙ הַ⁠תִּ֣יכֹנָ֔ה אֶל ־ כֶּ֥תֶף הַ⁠בַּ֖יִת הַ⁠יְמָנִ֑ית וּ⁠בְ⁠לוּלִּ֗ים יַֽעֲלוּ֙ עַל ־ הַ⁠תִּ֣יכֹנָ֔ה וּ⁠מִן ־ הַ⁠תִּֽיכֹנָ֖ה אֶל ־ הַ⁠שְּׁלִשִֽׁים ׃⁹ וַ⁠יִּ֥בֶן אֶת ־ הַ⁠בַּ֖יִת וַ⁠יְכַלֵּ֑⁠הוּ וַ⁠יִּסְפֹּ֤ן אֶת ־ הַ⁠בַּ֨יִת֙ גֵּבִ֔ים וּ⁠שְׂדֵרֹ֖ת בָּ⁠אֲרָזִֽים ׃¹⁰ וַ⁠יִּ֤בֶן אֶת ־ ה⁠יצוע ³ עַל ־ כָּל ־ הַ⁠בַּ֔יִת חָמֵ֥שׁ אַמּ֖וֹת קֽוֹמָת֑⁠וֹ וַ⁠יֶּאֱחֹ֥ז אֶת ־ הַ⁠בַּ֖יִת בַּ⁠עֲצֵ֥י אֲרָזִֽים ׃פ¹¹ וַֽ⁠יְהִי֙ דְּבַר ־ יְהוָ֔ה אֶל ־ שְׁלֹמֹ֖ה לֵ⁠אמֹֽר ׃¹² הַ⁠בַּ֨יִת הַ⁠זֶּ֜ה אֲשֶׁר ־ אַתָּ֣ה בֹנֶ֗ה אִם ־ תֵּלֵ֤ךְ בְּ⁠חֻקֹּתַ⁠י֙ וְ⁠אֶת ־ מִשְׁפָּטַ֣⁠י תַּֽעֲשֶׂ֔ה וְ⁠שָׁמַרְתָּ֥ אֶת ־ כָּל ־ מִצְוֺתַ֖⁠י לָ⁠לֶ֣כֶת בָּ⁠הֶ֑ם וַ⁠הֲקִמֹתִ֤י אֶת ־ דְּבָרִ⁠י֙ אִתָּ֔⁠ךְ אֲשֶׁ֥ר דִּבַּ֖רְתִּי אֶל ־ דָּוִ֥ד אָבִֽי⁠ךָ ׃¹³ וְ⁠שָׁ֣כַנְתִּ֔י בְּ⁠ת֖וֹךְ בְּנֵ֣י יִשְׂרָאֵ֑ל וְ⁠לֹ֥א אֶעֱזֹ֖ב אֶת ־ עַמִּ֥⁠י יִשְׂרָאֵֽל ׃ס¹⁴ וַ⁠יִּ֧בֶן שְׁלֹמֹ֛ה אֶת ־ הַ⁠בַּ֖יִת וַ⁠יְכַלֵּֽ⁠הוּ ׃¹⁵ וַ⁠יִּבֶן֩ אֶת ־ קִיר֨וֹת הַ⁠בַּ֤יִת מִ⁠בַּ֨יְתָ⁠ה֙ בְּ⁠צַלְע֣וֹת אֲרָזִ֔ים מִ⁠קַּרְקַ֤ע הַ⁠בַּ֨יִת֙ עַד ־ קִיר֣וֹת הַ⁠סִּפֻּ֔ן צִפָּ֥ה עֵ֖ץ מִ⁠בָּ֑יִת וַ⁠יְצַ֛ף אֶת ־ קַרְקַ֥ע הַ⁠בַּ֖יִת בְּ⁠צַלְע֥וֹת בְּרוֹשִֽׁים ׃¹⁶ וַ⁠יִּבֶן֩ אֶת ־ עֶשְׂרִ֨ים אַמָּ֜ה מ⁠ירכותי ⁴ הַ⁠בַּ֨יִת֙ בְּ⁠צַלְע֣וֹת אֲרָזִ֔ים מִן ־ הַ⁠קַּרְקַ֖ע עַד ־ הַ⁠קִּיר֑וֹת וַ⁠יִּ֤בֶן ל⁠וֹ֙ מִ⁠בַּ֣יִת לִ⁠דְבִ֔יר לְ⁠קֹ֖דֶשׁ הַ⁠קֳּדָשִֽׁים ׃¹⁷ וְ⁠אַרְבָּעִ֥ים בָּ⁠אַמָּ֖ה הָיָ֣ה הַ⁠בָּ֑יִת ה֖וּא הַ⁠הֵיכָ֥ל לִ⁠פְנָֽ⁠י ׃¹⁸ וְ⁠אֶ֤רֶז אֶל ־ הַ⁠בַּ֨יִת֙ פְּנִ֔ימָה מִקְלַ֣עַת פְּקָעִ֔ים וּ⁠פְטוּרֵ֖י צִצִּ֑ים הַ⁠כֹּ֣ל אֶ֔רֶז אֵ֥ין אֶ֖בֶן נִרְאָֽה ׃¹⁹ וּ⁠דְבִ֧יר בְּ⁠תוֹךְ ־ הַ⁠בַּ֛יִת מִ⁠פְּנִ֖ימָה הֵכִ֑ין לְ⁠תִתֵּ֣ן שָׁ֔ם אֶת ־ אֲר֖וֹן בְּרִ֥ית יְהוָֽה ׃²⁰ וְ⁠לִ⁠פְנֵ֣י הַ⁠דְּבִ֡יר עֶשְׂרִים֩ אַמָּ֨ה אֹ֜רֶךְ וְ⁠עֶשְׂרִ֧ים אַמָּ֣ה רֹ֗חַב וְ⁠עֶשְׂרִ֤ים אַמָּה֙ קֽוֹמָת֔⁠וֹ וַ⁠יְצַפֵּ֖⁠הוּ זָהָ֣ב סָג֑וּר וַ⁠יְצַ֥ף מִזְבֵּ֖חַ אָֽרֶז ׃²¹ וַ⁠יְצַ֨ף שְׁלֹמֹ֧ה אֶת ־ הַ⁠בַּ֛יִת מִ⁠פְּנִ֖ימָה זָהָ֣ב סָג֑וּר וַ⁠יְעַבֵּ֞ר ב⁠רתיקות ⁵ זָהָב֙ לִ⁠פְנֵ֣י הַ⁠דְּבִ֔יר וַ⁠יְצַפֵּ֖⁠הוּ זָהָֽב ׃²² וְ⁠אֶת ־ כָּל ־ הַ⁠בַּ֛יִת צִפָּ֥ה זָהָ֖ב עַד ־ תֹּ֣ם כָּל ־ הַ⁠בָּ֑יִת וְ⁠כָל ־ הַ⁠מִּזְבֵּ֥חַ אֲֽשֶׁר ־ לַ⁠דְּבִ֖יר צִפָּ֥ה זָהָֽב ׃²³ וַ⁠יַּ֣עַשׂ בַּ⁠דְּבִ֔יר שְׁנֵ֥י כְרוּבִ֖ים עֲצֵי ־ שָׁ֑מֶן עֶ֥שֶׂר אַמּ֖וֹת קוֹמָתֽ⁠וֹ ׃²⁴ וְ⁠חָמֵ֣שׁ אַמּ֗וֹת כְּנַ֤ף הַ⁠כְּרוּב֙ הָֽ⁠אֶחָ֔ת וְ⁠חָמֵ֣שׁ אַמּ֔וֹת כְּנַ֥ף הַ⁠כְּר֖וּב הַ⁠שֵּׁנִ֑ית עֶ֣שֶׂר אַמּ֔וֹת מִ⁠קְצ֥וֹת כְּנָפָ֖י⁠ו וְ⁠עַד ־ קְצ֥וֹת כְּנָפָֽי⁠ו ׃²⁵ וְ⁠עֶ֨שֶׂר֙ בָּֽ⁠אַמָּ֔ה הַ⁠כְּר֖וּב הַ⁠שֵּׁנִ֑י מִדָּ֥ה אַחַ֛ת וְ⁠קֶ֥צֶב אֶחָ֖ד לִ⁠שְׁנֵ֥י הַ⁠כְּרֻבִֽים ׃²⁶ קוֹמַת֙ הַ⁠כְּר֣וּב הָֽ⁠אֶחָ֔ד עֶ֖שֶׂר בָּֽ⁠אַמָּ֑ה וְ⁠כֵ֖ן הַ⁠כְּר֥וּב הַ⁠שֵּׁנִֽי ׃²⁷ וַ⁠יִּתֵּ֨ן אֶת ־ הַ⁠כְּרוּבִ֜ים בְּ⁠ת֣וֹךְ ׀ הַ⁠בַּ֣יִת הַ⁠פְּנִימִ֗י וַֽ⁠יִּפְרְשׂוּ֮ אֶת ־ כַּנְפֵ֣י הַ⁠כְּרֻבִים֒ וַ⁠תִּגַּ֤ע כְּנַף ־ הָֽ⁠אֶחָד֙ בַּ⁠קִּ֔יר וּ⁠כְנַף֙ הַ⁠כְּר֣וּב הַ⁠שֵּׁנִ֔י נֹגַ֖עַת בַּ⁠קִּ֣יר הַ⁠שֵּׁנִ֑י וְ⁠כַנְפֵי⁠הֶם֙ אֶל ־ תּ֣וֹךְ הַ⁠בַּ֔יִת נֹגְעֹ֖ת כָּנָ֥ף אֶל ־ כָּנָֽף ׃²⁸ וַ⁠יְצַ֥ף אֶת ־ הַ⁠כְּרוּבִ֖ים זָהָֽב ׃²⁹ וְ⁠אֵת֩ כָּל ־ קִיר֨וֹת הַ⁠בַּ֜יִת מֵסַ֣ב ׀ קָלַ֗ע פִּתּוּחֵי֙ מִקְלְעוֹת֙ כְּרוּבִ֣ים וְ⁠תִֽמֹרֹ֔ת וּ⁠פְטוּרֵ֖י צִצִּ֑ים מִ⁠לִּ⁠פְנִ֖ים וְ⁠לַ⁠חִיצֽוֹן ׃³⁰ וְ⁠אֶת ־ קַרְקַ֥ע הַ⁠בַּ֖יִת צִפָּ֣ה זָהָ֑ב לִ⁠פְנִ֖ימָה וְ⁠לַ⁠חִיצֽוֹן ׃³¹ וְ⁠אֵת֙ פֶּ֣תַח הַ⁠דְּבִ֔יר עָשָׂ֖ה דַּלְת֣וֹת עֲצֵי ־ שָׁ֑מֶן הָ⁠אַ֥יִל מְזוּז֖וֹת חֲמִשִֽׁית ׃³² וּ⁠שְׁתֵּי֮ דַּלְת֣וֹת עֲצֵי ־ שֶׁמֶן֒ וְ⁠קָלַ֣ע עֲ֠לֵי⁠הֶם מִקְלְע֨וֹת כְּרוּבִ֧ים וְ⁠תִמֹר֛וֹת וּ⁠פְטוּרֵ֥י צִצִּ֖ים וְ⁠צִפָּ֣ה זָהָ֑ב וַ⁠יָּ֛רֶד עַל ־ הַ⁠כְּרוּבִ֥ים וְ⁠עַל ־ הַ⁠תִּֽמֹר֖וֹת אֶת ־ הַ⁠זָּהָֽב ׃³³ וְ⁠כֵ֥ן עָשָׂ֛ה לְ⁠פֶ֥תַח הַֽ⁠הֵיכָ֖ל מְזוּז֣וֹת עֲצֵי ־ שָׁ֑מֶן מֵ⁠אֵ֖ת רְבִעִֽית ׃³⁴ וּ⁠שְׁתֵּ֥י דַלְת֖וֹת עֲצֵ֣י בְרוֹשִׁ֑ים שְׁנֵ֨י צְלָעִ֜ים הַ⁠דֶּ֤לֶת הָֽ⁠אַחַת֙ גְּלִילִ֔ים וּ⁠שְׁנֵ֧י קְלָעִ֛ים הַ⁠דֶּ֥לֶת הַ⁠שֵּׁנִ֖ית גְּלִילִֽים ׃³⁵ וְ⁠קָלַ֤ע כְּרוּבִים֙ וְ⁠תִ֣מֹר֔וֹת וּ⁠פְטֻרֵ֖י צִצִּ֑ים וְ⁠צִפָּ֣ה זָהָ֔ב מְיֻשָּׁ֖ר עַל ־ הַ⁠מְּחֻקֶּֽה ׃³⁶ וַ⁠יִּ֨בֶן֙ אֶת ־ הֶ⁠חָצֵ֣ר הַ⁠פְּנִימִ֔ית שְׁלֹשָׁ֖ה טוּרֵ֣י גָזִ֑ית וְ⁠ט֖וּר כְּרֻתֹ֥ת אֲרָזִֽים ׃³⁷ בַּ⁠שָּׁנָה֙ הָֽ⁠רְבִיעִ֔ית יֻסַּ֖ד בֵּ֣ית יְהוָ֑ה בְּ⁠יֶ֖רַח זִֽו ׃³⁸ וּ⁠בַ⁠שָּׁנָה֩ הָ⁠אַחַ֨ת עֶשְׂרֵ֜ה בְּ⁠יֶ֣רַח בּ֗וּל ה֚וּא הַ⁠חֹ֣דֶשׁ הַ⁠שְּׁמִינִ֔י כָּלָ֣ה הַ⁠בַּ֔יִת לְ⁠כָל ־ דְּבָרָ֖י⁠ו וּ⁠לְ⁠כָל ־ מִשְׁפָּטָ֑יו ⁶ וַ⁠יִּבְנֵ֖⁠הוּ שֶׁ֥בַע שָׁנִֽים ׃

¹Q יָצִ֙יעַ֙

²Q הַיָּצִ֨יעַ

³Q הַיָּצִ֙יעַ֙

⁴Q מִֽיַּרְכְּתֵ֤י

⁵K ב⁠רתיקות

⁶K משפט⁠ו

Chapter 7

¹ וְ⁠אֶת ־ בֵּית⁠וֹ֙ בָּנָ֣ה שְׁלֹמֹ֔ה שְׁלֹ֥שׁ עֶשְׂרֵ֖ה שָׁנָ֑ה וַ⁠יְכַ֖ל אֶת ־ כָּל ־ בֵּיתֽ⁠וֹ ׃² וַ⁠יִּ֜בֶן אֶת ־ בֵּ֣ית ׀ יַ֣עַר הַ⁠לְּבָנ֗וֹן מֵאָ֨ה אַמָּ֤ה אָרְכּ⁠וֹ֙ וַ⁠חֲמִשִּׁ֤ים אַמָּה֙ רָחְבּ֔⁠וֹ וּ⁠שְׁלֹשִׁ֥ים אַמָּ֖ה קוֹמָת֑⁠וֹ עַ֗ל אַרְבָּעָה֙ טוּרֵי֙ עַמּוּדֵ֣י אֲרָזִ֔ים וּ⁠כְרֻת֥וֹת אֲרָזִ֖ים עַל ־ הָ⁠עַמּוּדִֽים ׃³ וְ⁠סָפֻ֣ן בָּ⁠אֶ֗רֶז מִ⁠מַּ֨עַל֙ עַל ־ הַ⁠צְּלָעֹת֙ אֲשֶׁ֣ר עַל ־ הָֽ⁠עַמּוּדִ֔ים אַרְבָּעִ֖ים וַ⁠חֲמִשָּׁ֑ה חֲמִשָּׁ֥ה עָשָׂ֖ר הַ⁠טּֽוּר ׃⁴ וּ⁠שְׁקֻפִ֖ים שְׁלֹשָׁ֣ה טוּרִ֑ים וּ⁠מֶחֱזָ֥ה אֶל ־ מֶחֱזָ֖ה שָׁלֹ֥שׁ פְּעָמִֽים ׃⁵ וְ⁠כָל ־ הַ⁠פְּתָחִ֥ים וְ⁠הַ⁠מְּזוּז֖וֹת רְבֻעִ֣ים שָׁ֑קֶף וּ⁠מ֧וּל מֶחֱזָ֛ה אֶל ־ מֶחֱזָ֖ה שָׁלֹ֥שׁ פְּעָמִֽים ׃⁶ וְ⁠אֵ֨ת אוּלָ֤ם הָֽ⁠עַמּוּדִים֙ עָשָׂ֔ה חֲמִשִּׁ֤ים אַמָּה֙ אָרְכּ֔⁠וֹ וּ⁠שְׁלֹשִׁ֥ים אַמָּ֖ה רָחְבּ֑⁠וֹ וְ⁠אוּלָם֙ עַל ־ פְּנֵי⁠הֶ֔ם וְ⁠עַמֻּדִ֥ים וְ⁠עָ֖ב עַל ־ פְּנֵי⁠הֶֽם ׃⁷ וְ⁠אוּלָ֤ם הַ⁠כִּסֵּא֙ אֲשֶׁ֣ר יִשְׁפָּט ־ שָׁ֔ם אֻלָ֥ם הַ⁠מִּשְׁפָּ֖ט עָשָׂ֑ה וְ⁠סָפ֣וּן בָּ⁠אֶ֔רֶז מֵ⁠הַ⁠קַּרְקַ֖ע עַד ־ הַ⁠קַּרְקָֽע ׃⁸ וּ⁠בֵית⁠וֹ֩ אֲשֶׁר ־ יֵ֨שֶׁב שָׁ֜ם חָצֵ֣ר הָ⁠אַחֶ֗רֶת מִ⁠בֵּית֙ לָֽ⁠אוּלָ֔ם כַּ⁠מַּֽעֲשֶׂ֥ה הַ⁠זֶּ֖ה הָיָ֑ה וּ⁠בַ֜יִת יַעֲשֶׂ֤ה לְ⁠בַת ־ פַּרְעֹה֙ אֲשֶׁ֣ר לָקַ֣ח שְׁלֹמֹ֔ה כָּ⁠אוּלָ֖ם הַ⁠זֶּֽה ׃⁹ כָּל ־ אֵ֜לֶּה אֲבָנִ֤ים יְקָרֹת֙ כְּ⁠מִדֹּ֣ת גָּזִ֔ית מְגֹרָר֥וֹת בַּ⁠מְּגֵרָ֖ה מִ⁠בַּ֣יִת וּ⁠מִ⁠ח֑וּץ וּ⁠מִ⁠מַּסָּד֙ עַד ־ הַ⁠טְּפָח֔וֹת וּ⁠מִ⁠ח֖וּץ עַד ־ הֶ⁠חָצֵ֥ר הַ⁠גְּדוֹלָֽה ׃¹⁰ וּ⁠מְיֻסָּ֕ד אֲבָנִ֥ים יְקָר֖וֹת אֲבָנִ֣ים גְּדֹל֑וֹת אַבְנֵי֙ עֶ֣שֶׂר אַמּ֔וֹת וְ⁠אַבְנֵ֖י שְׁמֹנֶ֥ה אַמּֽוֹת ׃¹¹ וּ⁠מִ⁠לְ⁠מַ֗עְלָ⁠ה אֲבָנִ֧ים יְקָר֛וֹת כְּ⁠מִדּ֥וֹת גָּזִ֖ית וָ⁠אָֽרֶז ׃¹² וְ⁠חָצֵ֨ר הַ⁠גְּדוֹלָ֜ה סָבִ֗יב שְׁלֹשָׁה֙ טוּרִ֣ים גָּזִ֔ית וְ⁠ט֖וּר כְּרֻתֹ֣ת אֲרָזִ֑ים וְ⁠לַ⁠חֲצַ֧ר בֵּית ־ יְהוָ֛ה הַ⁠פְּנִימִ֖ית וּ⁠לְ⁠אֻלָ֥ם הַ⁠בָּֽיִת ׃פ¹³ וַ⁠יִּשְׁלַח֙ הַ⁠מֶּ֣לֶךְ שְׁלֹמֹ֔ה וַ⁠יִּקַּ֥ח אֶת ־ חִירָ֖ם מִ⁠צֹּֽר ׃¹⁴ בֶּן ־ אִשָּׁה֩ אַלְמָנָ֨ה ה֜וּא מִ⁠מַּטֵּ֣ה נַפְתָּלִ֗י וְ⁠אָבִ֣י⁠ו אִישׁ ־ צֹרִי֮ חֹרֵ֣שׁ נְחֹשֶׁת֒ וַ֠⁠יִּמָּלֵא אֶת ־ הַ⁠חָכְמָ֤ה וְ⁠אֶת ־ הַ⁠תְּבוּנָה֙ וְ⁠אֶת ־ הַ⁠דַּ֔עַת לַ⁠עֲשׂ֥וֹת כָּל ־ מְלָאכָ֖ה בַּ⁠נְּחֹ֑שֶׁת וַ⁠יָּבוֹא֙ אֶל ־ הַ⁠מֶּ֣לֶךְ שְׁלֹמֹ֔ה וַ⁠יַּ֖עַשׂ אֶת ־ כָּל ־ מְלַאכְתּֽ⁠וֹ ׃¹⁵ וַ⁠יָּ֛צַר אֶת ־ שְׁנֵ֥י הָ⁠עַמּוּדִ֖ים נְחֹ֑שֶׁת שְׁמֹנֶ֨ה עֶשְׂרֵ֜ה אַמָּ֗ה קוֹמַת֙ הָ⁠עַמּ֣וּד הָ⁠אֶחָ֔ד וְ⁠חוּט֙ שְׁתֵּים ־ עֶשְׂרֵ֣ה אַמָּ֔ה יָסֹ֖ב אֶת ־ הָ⁠עַמּ֥וּד הַ⁠שֵּׁנִֽי ׃¹⁶ וּ⁠שְׁתֵּ֨י כֹתָרֹ֜ת עָשָׂ֗ה לָ⁠תֵ֛ת עַל ־ רָאשֵׁ֥י הָֽ⁠עַמּוּדִ֖ים מֻצַ֣ק נְחֹ֑שֶׁת חָמֵ֣שׁ אַמּ֗וֹת קוֹמַת֙ הַ⁠כֹּתֶ֣רֶת הָ⁠אֶחָ֔ת וְ⁠חָמֵ֣שׁ אַמּ֔וֹת קוֹמַ֖ת הַ⁠כֹּתֶ֥רֶת הַ⁠שֵּׁנִֽית ׃¹⁷ שְׂבָכִ֞ים מַעֲשֵׂ֣ה שְׂבָכָ֗ה גְּדִלִים֙ מַעֲשֵׂ֣ה שַׁרְשְׁר֔וֹת לַ⁠כֹּ֣תָרֹ֔ת אֲשֶׁ֖ר עַל ־ רֹ֣אשׁ הָ⁠עַמּוּדִ֑ים שִׁבְעָה֙ לַ⁠כֹּתֶ֣רֶת הָ⁠אֶחָ֔ת וְ⁠שִׁבְעָ֖ה לַ⁠כֹּתֶ֥רֶת הַ⁠שֵּׁנִֽית ׃¹⁸ וַ⁠יַּ֖עַשׂ אֶת ־ הָ⁠עַמּוּדִ֑ים וּ⁠שְׁנֵי֩ טוּרִ֨ים סָבִ֜יב עַל ־ הַ⁠שְּׂבָכָ֣ה הָ⁠אֶחָ֗ת לְ⁠כַסּ֤וֹת אֶת ־ הַ⁠כֹּֽתָרֹת֙ אֲשֶׁר֙ עַל ־ רֹ֣אשׁ הָֽ⁠רִמֹּנִ֔ים וְ⁠כֵ֣ן עָשָׂ֔ה לַ⁠כֹּתֶ֖רֶת הַ⁠שֵּׁנִֽית ׃¹⁹ וְ⁠כֹֽתָרֹ֗ת אֲשֶׁר֙ עַל ־ רֹ֣אשׁ הָ⁠עַמּוּדִ֔ים מַעֲשֵׂ֖ה שׁוּשַׁ֣ן בָּֽ⁠אוּלָ֑ם אַרְבַּ֖ע אַמּֽוֹת ׃²⁰ וְ⁠כֹתָרֹ֗ת עַל ־ שְׁנֵי֙ הָֽ⁠עַמּוּדִ֔ים גַּם ־ מִ⁠מַּ֨עַל֙ מִ⁠לְּ⁠עֻמַּ֣ת הַ⁠בֶּ֔טֶן אֲשֶׁ֖ר לְ⁠עֵ֣בֶר הַ/שְּׂבָכָ֑ה ¹ וְ⁠הָ⁠רִמּוֹנִ֤ים מָאתַ֨יִם֙ טֻרִ֣ים סָבִ֔יב עַ֖ל הַ⁠כֹּתֶ֥רֶת הַ⁠שֵּׁנִֽית ׃²¹ וַ⁠יָּ֨קֶם֙ אֶת ־ הָֽ⁠עַמֻּדִ֔ים לְ⁠אֻלָ֖ם הַֽ⁠הֵיכָ֑ל וַ⁠יָּ֜קֶם אֶת ־ הָ⁠עַמּ֣וּד הַ⁠יְמָנִ֗י וַ⁠יִּקְרָ֤א אֶת ־ שְׁמ⁠וֹ֙ יָכִ֔ין וַ⁠יָּ֨קֶם֙ אֶת ־ הָ⁠עַמּ֣וּד הַ⁠שְּׂמָאלִ֔י וַ⁠יִּקְרָ֥א אֶת ־ שְׁמ֖⁠וֹ בֹּֽעַז ׃²² וְ⁠עַ֛ל רֹ֥אשׁ הָ⁠עַמּוּדִ֖ים מַעֲשֵׂ֣ה שׁוֹשָׁ֑ן וַ⁠תִּתֹּ֖ם מְלֶ֥אכֶת הָ⁠עַמּוּדִֽים ׃²³ וַ⁠יַּ֥עַשׂ אֶת ־ הַ⁠יָּ֖ם מוּצָ֑ק עֶ֣שֶׂר בָּ֠⁠אַמָּה מִ⁠שְּׂפָת֨⁠וֹ עַד ־ שְׂפָת֜⁠וֹ עָגֹ֣ל ׀ סָבִ֗יב וְ⁠חָמֵ֤שׁ בָּֽ⁠אַמָּה֙ קוֹמָת֔⁠וֹ וְקָו֙ ² שְׁלֹשִׁ֣ים בָּֽ⁠אַמָּ֔ה יָסֹ֥ב אֹת֖⁠וֹ סָבִֽיב ׃²⁴ וּ⁠פְקָעִים֩ מִ⁠תַּ֨חַת לִ⁠שְׂפָת֤⁠וֹ ׀ סָבִיב֙ סֹבְבִ֣ים אֹת֔⁠וֹ עֶ֚שֶׂר בָּֽ⁠אַמָּ֔ה מַקִּפִ֥ים אֶת ־ הַ⁠יָּ֖ם סָבִ֑יב שְׁנֵ֤י טוּרִים֙ הַ⁠פְּקָעִ֔ים יְצֻקִ֖ים בִּ⁠יצֻקָתֽ⁠וֹ ׃²⁵ עֹמֵ֞ד עַל ־ שְׁנֵ֧י עָשָׂ֣ר בָּקָ֗ר שְׁלֹשָׁ֣ה פֹנִ֣ים ׀ צָפ֡וֹנָ⁠ה וּ⁠שְׁלֹשָׁה֩ פֹנִ֨ים ׀ יָ֜מָּ⁠ה וּ⁠שְׁלֹשָׁ֣ה ׀ פֹּנִ֣ים נֶ֗גְבָּ⁠ה וּ⁠שְׁלֹשָׁה֙ פֹּנִ֣ים מִזְרָ֔חָ⁠ה וְ⁠הַ⁠יָּ֥ם עֲלֵי⁠הֶ֖ם מִ⁠לְ⁠מָ֑עְלָ⁠ה וְ⁠כָל ־ אֲחֹֽרֵי⁠הֶ֖ם בָּֽיְתָ⁠ה ׃²⁶ וְ⁠עָבְי֣⁠וֹ טֶ֔פַח וּ⁠שְׂפָת֛⁠וֹ כְּ⁠מַעֲשֵׂ֥ה שְׂפַת ־ כּ֖וֹס פֶּ֣רַח שׁוֹשָׁ֑ן אַלְפַּ֥יִם בַּ֖ת יָכִֽיל ׃פ²⁷ וַ⁠יַּ֧עַשׂ אֶת ־ הַ⁠מְּכֹנ֛וֹת עֶ֖שֶׂר נְחֹ֑שֶׁת אַרְבַּ֣ע בָּ⁠אַמָּ֗ה אֹ֚רֶךְ הַ⁠מְּכוֹנָ֣ה הָֽ⁠אֶחָ֔ת וְ⁠אַרְבַּ֤ע בָּֽ⁠אַמָּה֙ רָחְבָּ֔⁠הּ וְ⁠שָׁלֹ֥שׁ בָּ⁠אַמָּ֖ה קוֹמָתָֽ⁠הּ ׃²⁸ וְ⁠זֶ֛ה מַעֲשֵׂ֥ה הַ⁠מְּכוֹנָ֖ה מִסְגְּרֹ֣ת לָ⁠הֶ֑ם וּ⁠מִסְגְּרֹ֖ת בֵּ֥ין הַ⁠שְׁלַבִּֽים ׃²⁹ וְ⁠עַֽל ־ הַ⁠מִּסְגְּר֞וֹת אֲשֶׁ֣ר ׀ בֵּ֣ין הַ⁠שְׁלַבִּ֗ים אֲרָי֤וֹת ׀ בָּקָר֙ וּ⁠כְרוּבִ֔ים וְ⁠עַל ־ הַ⁠שְׁלַבִּ֖ים כֵּ֣ן מִ⁠מָּ֑עַל וּ⁠מִ⁠תַּ֨חַת֙ לַ⁠אֲרָי֣וֹת וְ⁠לַ⁠בָּקָ֔ר לֹי֖וֹת מַעֲשֵׂ֥ה מוֹרָֽד ׃³⁰ וְ⁠אַרְבָּעָה֩ אוֹפַנֵּ֨י נְחֹ֜שֶׁת לַ⁠מְּכוֹנָ֤ה הָֽ⁠אַחַת֙ וְ⁠סַרְנֵ֣י נְחֹ֔שֶׁת וְ⁠אַרְבָּעָ֥ה פַעֲמֹתָ֖י⁠ו כְּתֵפֹ֣ת לָ⁠הֶ֑ם מִ⁠תַּ֤חַת לַ⁠כִּיֹּר֙ הַ⁠כְּתֵפֹ֣ת יְצֻק֔וֹת מֵ⁠עֵ֥בֶר אִ֖ישׁ לֹיֽוֹת ׃³¹ וּ֠⁠פִי⁠הוּ מִ⁠בֵּ֨ית לַ⁠כֹּתֶ֤רֶת וָ⁠מַ֨עְלָ⁠ה֙ בָּֽ⁠אַמָּ֔ה וּ⁠פִ֨י⁠הָ֙ עָגֹ֣ל מַעֲשֵׂה ־ כֵ֔ן אַמָּ֖ה וַ⁠חֲצִ֣י הָֽ⁠אַמָּ֑ה וְ⁠גַם ־ עַל ־ פִּ֨י⁠הָ֙ מִקְלָע֔וֹת וּ⁠מִסְגְּרֹתֵי⁠הֶ֥ם מְרֻבָּע֖וֹת לֹ֥א עֲגֻלּֽוֹת ׃³² וְ⁠אַרְבַּ֣עַת הָ⁠אֽוֹפַנִּ֗ים לְ⁠מִ⁠תַּ֨חַת֙ לַֽ⁠מִּסְגְּר֔וֹת וִ⁠יד֥וֹת הָ⁠אֽוֹפַנִּ֖ים בַּ⁠מְּכוֹנָ֑ה וְ⁠קוֹמַת֙ הָ⁠אוֹפַ֣ן הָ⁠אֶחָ֔ד אַמָּ֖ה וַ⁠חֲצִ֥י הָ⁠אַמָּֽה ׃³³ וּ⁠מַֽעֲשֵׂה֙ הָ⁠א֣וֹפַנִּ֔ים כְּ⁠מַעֲשֵׂ֖ה אוֹפַ֣ן הַ⁠מֶּרְכָּבָ֑ה יְדוֹתָ֣⁠ם וְ⁠גַבֵּי⁠הֶ֗ם וְ⁠חִשֻּׁקֵי⁠הֶ֛ם וְ⁠חִשֻּׁרֵי⁠הֶ֖ם הַ⁠כֹּ֥ל מוּצָֽק ׃³⁴ וְ⁠אַרְבַּ֣ע כְּתֵפ֔וֹת אֶ֚ל אַרְבַּ֣ע פִּנּ֔וֹת הַ⁠מְּכֹנָ֖ה הָֽ⁠אֶחָ֑ת מִן ־ הַ⁠מְּכֹנָ֖ה כְּתֵפֶֽי⁠הָ ׃³⁵ וּ⁠בְ⁠רֹ֣אשׁ הַ⁠מְּכוֹנָ֗ה חֲצִ֧י הָ⁠אַמָּ֛ה קוֹמָ֖ה עָגֹ֣ל ׀ סָבִ֑יב וְ⁠עַ֨ל רֹ֤אשׁ הַ⁠מְּכֹנָה֙ יְדֹתֶ֔י⁠הָ וּ⁠מִסְגְּרֹתֶ֖י⁠הָ מִמֶּֽ⁠נָּה ׃³⁶ וַ⁠יְפַתַּ֤ח עַל ־ הַ⁠לֻּחֹת֙ יְדֹתֶ֔י⁠הָ וְ⁠עַל֙ ו⁠מסגרתי⁠ה ³ כְּרוּבִ֖ים אֲרָי֣וֹת וְ⁠תִמֹרֹ֑ת כְּ⁠מַֽעַר ־ אִ֥ישׁ וְ⁠לֹי֖וֹת סָבִֽיב ׃³⁷ כָּ⁠זֹ֣את עָשָׂ֔ה אֵ֖ת עֶ֣שֶׂר הַ⁠מְּכֹנ֑וֹת מוּצָ֨ק אֶחָ֜ד מִדָּ֥ה אַחַ֛ת קֶ֥צֶב אֶחָ֖ד לְ⁠כֻלָּֽ⁠הְנָה ׃ס³⁸ וַ⁠יַּ֛עַשׂ עֲשָׂרָ֥ה כִיֹּר֖וֹת נְחֹ֑שֶׁת אַרְבָּעִ֨ים בַּ֜ת יָכִ֣יל ׀ הַ⁠כִּיּ֣וֹר הָ⁠אֶחָ֗ד אַרְבַּ֤ע בָּֽ⁠אַמָּה֙ הַ⁠כִּיּ֣וֹר הָ⁠אֶחָ֔ד כִּיּ֤וֹר אֶחָד֙ עַל ־ הַ⁠מְּכוֹנָ֣ה הָ⁠אַחַ֔ת לְ⁠עֶ֖שֶׂר הַ⁠מְּכֹנֽוֹת ׃³⁹ וַ⁠יִּתֵּן֙ אֶת ־ הַ⁠מְּכֹנ֔וֹת חָמֵ֞שׁ עַל ־ כֶּ֤תֶף הַ⁠בַּ֨יִת֙ מִ⁠יָּמִ֔ין וְ⁠חָמֵ֛שׁ עַל ־ כֶּ֥תֶף הַ⁠בַּ֖יִת מִ⁠שְּׂמֹאל֑⁠וֹ וְ⁠אֶת ־ הַ⁠יָּ֗ם נָתַ֞ן מִ⁠כֶּ֨תֶף הַ⁠בַּ֧יִת הַ⁠יְמָנִ֛ית קֵ֖דְמָ⁠ה מִ⁠מּ֥וּל נֶֽגֶב ׃ס⁴⁰ וַ⁠יַּ֣עַשׂ חִיר֔וֹם אֶת ־ הַ֨⁠כִּיֹּר֔וֹת וְ⁠אֶת ־ הַ⁠יָּעִ֖ים וְ⁠אֶת ־ הַ⁠מִּזְרָק֑וֹת וַ⁠יְכַ֣ל חִירָ֗ם לַֽ⁠עֲשׂוֹת֙ אֶת ־ כָּל ־ הַ⁠מְּלָאכָ֔ה אֲשֶׁ֥ר עָשָׂ֛ה לַ⁠מֶּ֥לֶךְ שְׁלֹמֹ֖ה בֵּ֥ית יְהוָֽה ׃⁴¹ עַמֻּדִ֣ים שְׁנַ֔יִם וְ⁠גֻלֹּ֧ת הַ⁠כֹּתָרֹ֛ת אֲשֶׁר ־ עַל ־ רֹ֥אשׁ הָֽ⁠עַמֻּדִ֖ים שְׁתָּ֑יִם וְ⁠הַ⁠שְּׂבָכ֣וֹת שְׁתַּ֔יִם לְ⁠כַסּ֗וֹת אֶת ־ שְׁתֵּי֙ גֻּלֹּ֣ת הַ⁠כֹּֽתָרֹ֔ת אֲשֶׁ֖ר עַל ־ רֹ֥אשׁ הָ⁠עַמּוּדִֽים ׃⁴² וְ⁠אֶת ־ הָ⁠רִמֹּנִ֛ים אַרְבַּ֥ע מֵא֖וֹת לִ⁠שְׁתֵּ֣י הַ⁠שְּׂבָכ֑וֹת שְׁנֵֽי ־ טוּרִ֤ים רִמֹּנִים֙ לַ⁠שְּׂבָכָ֣ה הָֽ⁠אֶחָ֔ת לְ⁠כַסּ֗וֹת אֶת ־ שְׁתֵּי֙ גֻּלֹּ֣ת הַ⁠כֹּֽתָרֹ֔ת אֲשֶׁ֖ר עַל ־ פְּנֵ֥י הָ⁠עַמּוּדִֽים ׃⁴³ וְ⁠אֶת ־ הַ⁠מְּכֹנ֖וֹת עָ֑שֶׂר וְ⁠אֶת ־ הַ⁠כִּיֹּרֹ֥ת עֲשָׂרָ֖ה עַל ־ הַ⁠מְּכֹנֽוֹת ׃⁴⁴ וְ⁠אֶת ־ הַ⁠יָּ֖ם הָ⁠אֶחָ֑ד וְ⁠אֶת ־ הַ⁠בָּקָ֥ר שְׁנֵים ־ עָשָׂ֖ר תַּ֥חַת הַ⁠יָּֽם ׃⁴⁵ וְ⁠אֶת ־ הַ⁠סִּיר֨וֹת וְ⁠אֶת ־ הַ⁠יָּעִ֜ים וְ⁠אֶת ־ הַ⁠מִּזְרָק֗וֹת וְ⁠אֵת֙ כָּל ־ הַ⁠כֵּלִ֣ים הָאֵ֔לֶּה ⁴ אֲשֶׁ֨ר עָשָׂ֥ה חִירָ֛ם לַ⁠מֶּ֥לֶךְ שְׁלֹמֹ֖ה בֵּ֣ית יְהוָ֑ה נְחֹ֖שֶׁת מְמֹרָֽט ׃⁴⁶ בְּ⁠כִכַּ֤ר הַ⁠יַּרְדֵּן֙ יְצָקָ֣⁠ם הַ⁠מֶּ֔לֶךְ בְּ⁠מַעֲבֵ֖ה הָ⁠אֲדָמָ֑ה בֵּ֥ין סֻכּ֖וֹת וּ⁠בֵ֥ין צָרְתָֽן ׃⁴⁷ וַ⁠יַּנַּ֤ח שְׁלֹמֹה֙ אֶת ־ כָּל ־ הַ⁠כֵּלִ֔ים מֵ⁠רֹ֖ב מְאֹ֣ד מְאֹ֑ד לֹ֥א נֶחְקַ֖ר מִשְׁקַ֥ל הַ⁠נְּחֹֽשֶׁת ׃⁴⁸ וַ⁠יַּ֣עַשׂ שְׁלֹמֹ֔ה אֵ֚ת כָּל ־ הַ⁠כֵּלִ֔ים אֲשֶׁ֖ר בֵּ֣ית יְהוָ֑ה אֵ֚ת מִזְבַּ֣ח הַ⁠זָּהָ֔ב וְ⁠אֶת ־ הַ⁠שֻּׁלְחָ֗ן אֲשֶׁ֥ר עָלָ֛י⁠ו לֶ֥חֶם הַ⁠פָּנִ֖ים זָהָֽב ׃⁴⁹ וְ⁠אֶת ־ הַ֠⁠מְּנֹרוֹת חָמֵ֨שׁ מִ⁠יָּמִ֜ין וְ⁠חָמֵ֧שׁ מִ⁠שְּׂמֹ֛אול לִ⁠פְנֵ֥י הַ⁠דְּבִ֖יר זָהָ֣ב סָג֑וּר וְ⁠הַ⁠פֶּ֧רַח וְ⁠הַ⁠נֵּרֹ֛ת וְ⁠הַ⁠מֶּלְקַחַ֖יִם זָהָֽב ׃⁵⁰ וְ֠⁠הַ⁠סִּפּוֹת וְ⁠הַֽ⁠מְזַמְּר֧וֹת וְ⁠הַ⁠מִּזְרָק֛וֹת וְ⁠הַ⁠כַּפּ֥וֹת וְ⁠הַ⁠מַּחְתּ֖וֹת זָהָ֣ב סָג֑וּר וְ⁠הַ⁠פֹּת֡וֹת לְ⁠דַלְתוֹת֩ הַ⁠בַּ֨יִת הַ⁠פְּנִימִ֜י לְ⁠קֹ֣דֶשׁ הַ⁠קֳּדָשִׁ֗ים לְ⁠דַלְתֵ֥י הַ⁠בַּ֛יִת לַ⁠הֵיכָ֖ל זָהָֽב ׃פ⁵¹ וַ⁠תִּשְׁלַם֙ כָּל ־ הַ⁠מְּלָאכָ֔ה אֲשֶׁ֥ר עָשָׂ֛ה הַ⁠מֶּ֥לֶךְ שְׁלֹמֹ֖ה בֵּ֣ית יְהוָ֑ה וַ⁠יָּבֵ֨א שְׁלֹמֹ֜ה אֶת ־ קָדְשֵׁ֣י ׀ דָּוִ֣ד אָבִ֗י⁠ו אֶת ־ הַ⁠כֶּ֤סֶף וְ⁠אֶת ־ הַ⁠זָּהָב֙ וְ⁠אֶת ־ הַ⁠כֵּלִ֔ים נָתַ֕ן בְּ⁠אֹצְר֖וֹת בֵּ֥ית יְהוָֽה ׃פ

¹K שבכה

²K ו⁠קוה

³Q מִסְגְּרֹתֶ֔יהָ

⁴K ה⁠אהל

Chapter 8

¹ אָ֣ז יַקְהֵ֣ל שְׁלֹמֹ֣ה אֶת ־ זִקְנֵ֣י יִשְׂרָאֵ֡ל אֶת ־ כָּל ־ רָאשֵׁ֣י הַ⁠מַּטּוֹת֩ נְשִׂיאֵ֨י הָ⁠אָב֜וֹת לִ⁠בְנֵ֧י יִשְׂרָאֵ֛ל אֶל ־ הַ⁠מֶּ֥לֶךְ שְׁלֹמֹ֖ה יְרוּשָׁלִָ֑ם לְֽ⁠הַעֲל֞וֹת אֶת ־ אֲר֧וֹן בְּרִית ־ יְהוָ֛ה מֵ⁠עִ֥יר דָּוִ֖ד הִ֥יא צִיּֽוֹן ׃² וַ⁠יִּקָּ֨הֲל֜וּ אֶל ־ הַ⁠מֶּ֤לֶךְ שְׁלֹמֹה֙ כָּל ־ אִ֣ישׁ יִשְׂרָאֵ֔ל בְּ⁠יֶ֥רַח הָ⁠אֵֽתָנִ֖ים בֶּ⁠חָ֑ג ה֖וּא הַ⁠חֹ֥דֶשׁ הַ⁠שְּׁבִיעִֽי ׃³ וַ⁠יָּבֹ֕אוּ כֹּ֖ל זִקְנֵ֣י יִשְׂרָאֵ֑ל וַ⁠יִּשְׂא֥וּ הַ⁠כֹּהֲנִ֖ים אֶת ־ הָ⁠אָרֽוֹן ׃⁴ וַֽ⁠יַּעֲל֞וּ אֶת ־ אֲר֤וֹן יְהוָה֙ וְ⁠אֶת ־ אֹ֣הֶל מוֹעֵ֔ד וְ⁠אֶֽת ־ כָּל ־ כְּלֵ֥י הַ⁠קֹּ֖דֶשׁ אֲשֶׁ֣ר בָּ⁠אֹ֑הֶל וַ⁠יַּעֲל֣וּ אֹתָ֔⁠ם הַ⁠כֹּהֲנִ֖ים וְ⁠הַ⁠לְוִיִּֽם ׃⁵ וְ⁠הַ⁠מֶּ֣לֶךְ שְׁלֹמֹ֗ה וְ⁠כָל ־ עֲדַ֤ת יִשְׂרָאֵל֙ הַ⁠נּוֹעָדִ֣ים עָלָ֔י⁠ו אִתּ֖⁠וֹ לִ⁠פְנֵ֣י הָֽ⁠אָר֑וֹן מְזַבְּחִים֙ צֹ֣אן וּ⁠בָקָ֔ר אֲשֶׁ֧ר לֹֽא ־ יִסָּפְר֛וּ וְ⁠לֹ֥א יִמָּנ֖וּ מֵ⁠רֹֽב ׃⁶ וַ⁠יָּבִ֣אוּ הַ֠⁠כֹּהֲנִים אֶת ־ אֲר֨וֹן בְּרִית ־ יְהוָ֧ה אֶל ־ מְקוֹמ֛⁠וֹ אֶל ־ דְּבִ֥יר הַ⁠בַּ֖יִת אֶל ־ קֹ֣דֶשׁ הַ⁠קֳּדָשִׁ֑ים אֶל ־ תַּ֖חַת כַּנְפֵ֥י הַ⁠כְּרוּבִֽים ׃⁷ כִּ֤י הַ⁠כְּרוּבִים֙ פֹּרְשִׂ֣ים כְּנָפַ֔יִם אֶל ־ מְק֖וֹם הָֽ⁠אָר֑וֹן וַ⁠יָּסֹ֧כּוּ הַ⁠כְּרֻבִ֛ים עַל ־ הָ⁠אָר֥וֹן וְ⁠עַל ־ בַּדָּ֖י⁠ו מִ⁠לְ⁠מָֽעְלָ⁠ה ׃⁸ וַֽ⁠יַּאֲרִכוּ֮ הַ⁠בַּדִּים֒ וַ⁠יֵּרָאוּ֩ רָאשֵׁ֨י הַ⁠בַּדִּ֤ים מִן ־ הַ⁠קֹּ֨דֶשׁ֙ עַל ־ פְּנֵ֣י הַ⁠דְּבִ֔יר וְ⁠לֹ֥א יֵרָא֖וּ הַ⁠ח֑וּצָ⁠ה וַ⁠יִּ֣הְיוּ שָׁ֔ם עַ֖ד הַ⁠יּ֥וֹם הַ⁠זֶּֽה ׃⁹ אֵ֚ין בָּֽ⁠אָר֔וֹן רַ֗ק שְׁנֵי֙ לֻח֣וֹת הָ⁠אֲבָנִ֔ים אֲשֶׁ֨ר הִנִּ֥חַ שָׁ֛ם מֹשֶׁ֖ה בְּ⁠חֹרֵ֑ב אֲשֶׁ֨ר כָּרַ֤ת יְהוָה֙ עִם ־ בְּנֵ֣י יִשְׂרָאֵ֔ל בְּ⁠צֵאתָ֖⁠ם מֵ⁠אֶ֥רֶץ מִצְרָֽיִם ׃¹⁰ וַ⁠יְהִ֕י בְּ⁠צֵ֥את הַ⁠כֹּהֲנִ֖ים מִן ־ הַ⁠קֹּ֑דֶשׁ וְ⁠הֶ⁠עָנָ֥ן מָלֵ֖א אֶת ־ בֵּ֥ית יְהוָֽה ׃¹¹ וְ⁠לֹֽא ־ יָכְל֧וּ הַ⁠כֹּהֲנִ֛ים לַ⁠עֲמֹ֥ד לְ⁠שָׁרֵ֖ת מִ⁠פְּנֵ֥י הֶֽ⁠עָנָ֑ן כִּי ־ מָלֵ֥א כְבוֹד ־ יְהוָ֖ה אֶת ־ בֵּ֥ית יְהוָֽה ׃פ¹² אָ֖ז אָמַ֣ר שְׁלֹמֹ֑ה יְהוָ֣ה אָמַ֔ר לִ⁠שְׁכֹּ֖ן בָּ⁠עֲרָפֶֽל ׃¹³ בָּנֹ֥ה בָנִ֛יתִי בֵּ֥ית זְבֻ֖ל לָ֑⁠ךְ מָכ֥וֹן לְ⁠שִׁבְתְּ⁠ךָ֖ עוֹלָמִֽים ׃¹⁴ וַ⁠יַּסֵּ֤ב הַ⁠מֶּ֨לֶךְ֙ אֶת ־ פָּנָ֔י⁠ו וַ⁠יְבָ֕רֶךְ אֵ֖ת כָּל ־ קְהַ֣ל יִשְׂרָאֵ֑ל וְ⁠כָל ־ קְהַ֥ל יִשְׂרָאֵ֖ל עֹמֵֽד ׃¹⁵ וַ⁠יֹּ֗אמֶר בָּר֤וּךְ יְהוָה֙ אֱלֹהֵ֣י יִשְׂרָאֵ֔ל אֲשֶׁר֙ דִּבֶּ֣ר בְּ⁠פִ֔י⁠ו אֵ֖ת דָּוִ֣ד אָבִ֑⁠י וּ⁠בְ⁠יָד֥⁠וֹ מִלֵּ֖א לֵ⁠אמֹֽר ׃¹⁶ מִן ־ הַ⁠יּ֗וֹם אֲשֶׁ֨ר הוֹצֵ֜אתִי אֶת ־ עַמִּ֣⁠י אֶת ־ יִשְׂרָאֵל֮ מִ⁠מִּצְרַיִם֒ לֹֽא ־ בָחַ֣רְתִּי בְ⁠עִ֗יר מִ⁠כֹּל֙ שִׁבְטֵ֣י יִשְׂרָאֵ֔ל לִ⁠בְנ֣וֹת בַּ֔יִת לִ⁠הְי֥וֹת שְׁמִ֖⁠י שָׁ֑ם וָ⁠אֶבְחַ֣ר בְּ⁠דָוִ֔ד לִֽ⁠הְי֖וֹת עַל ־ עַמִּ֥⁠י יִשְׂרָאֵֽל ׃¹⁷ וַ⁠יְהִ֕י עִם ־ לְבַ֖ב דָּוִ֣ד אָבִ֑⁠י לִ⁠בְנ֣וֹת בַּ֔יִת לְ⁠שֵׁ֥ם יְהוָ֖ה אֱלֹהֵ֥י יִשְׂרָאֵֽל ׃¹⁸ וַ⁠יֹּ֤אמֶר יְהוָה֙ אֶל ־ דָּוִ֣ד אָבִ֔⁠י יַ֗עַן אֲשֶׁ֤ר הָיָה֙ עִם ־ לְבָ֣בְ⁠ךָ֔ לִ⁠בְנ֥וֹת בַּ֖יִת לִ⁠שְׁמִ֑⁠י הֱטִיבֹ֔תָ כִּ֥י הָיָ֖ה עִם ־ לְבָבֶֽ⁠ךָ ׃¹⁹ רַ֣ק אַתָּ֔ה לֹ֥א תִבְנֶ֖ה הַ⁠בָּ֑יִת כִּ֤י אִם ־ בִּנְ⁠ךָ֙ הַ⁠יֹּצֵ֣א מֵ⁠חֲלָצֶ֔י⁠ךָ הֽוּא ־ יִבְנֶ֥ה הַ⁠בַּ֖יִת לִ⁠שְׁמִֽ⁠י ׃²⁰ וַ⁠יָּ֣קֶם יְהוָ֔ה אֶת ־ דְּבָר֖⁠וֹ אֲשֶׁ֣ר דִּבֵּ֑ר וָ⁠אָקֻ֡ם תַּחַת֩ דָּוִ֨ד אָבִ֜⁠י וָ⁠אֵשֵׁ֣ב עַל ־ כִּסֵּ֣א יִשְׂרָאֵ֗ל כַּֽ⁠אֲשֶׁר֙ דִּבֶּ֣ר יְהוָ֔ה וָ⁠אֶבְנֶ֣ה הַ⁠בַּ֔יִת לְ⁠שֵׁ֥ם יְהוָ֖ה אֱלֹהֵ֥י יִשְׂרָאֵֽל ׃²¹ וָ⁠אָשִׂ֨ם שָׁ֤ם מָקוֹם֙ לָֽ⁠אָר֔וֹן אֲשֶׁר ־ שָׁ֖ם בְּרִ֣ית יְהוָ֑ה אֲשֶׁ֤ר כָּרַת֙ עִם ־ אֲבֹתֵ֔י⁠נוּ בְּ⁠הוֹצִיא֥⁠וֹ אֹתָ֖⁠ם מֵ⁠אֶ֥רֶץ מִצְרָֽיִם ׃ס²² וַ⁠יַּעֲמֹ֣ד שְׁלֹמֹ֗ה לִ⁠פְנֵי֙ מִזְבַּ֣ח יְהוָ֔ה נֶ֖גֶד כָּל ־ קְהַ֣ל יִשְׂרָאֵ֑ל וַ⁠יִּפְרֹ֥שׂ כַּפָּ֖י⁠ו הַ⁠שָּׁמָֽיִם ׃²³ וַ⁠יֹּאמַ֗ר יְהוָ֞ה אֱלֹהֵ֤י יִשְׂרָאֵל֙ אֵין ־ כָּמ֣וֹ⁠ךָ אֱלֹהִ֔ים בַּ⁠שָּׁמַ֣יִם מִ⁠מַּ֔עַל וְ⁠עַל ־ הָ⁠אָ֖רֶץ מִ⁠תָּ֑חַת שֹׁמֵ֤ר הַ⁠בְּרִית֙ וְֽ⁠הַ⁠חֶ֔סֶד לַ⁠עֲבָדֶ֕י⁠ךָ הַ⁠הֹלְכִ֥ים לְ⁠פָנֶ֖י⁠ךָ בְּ⁠כָל ־ לִבָּֽ⁠ם ׃²⁴ אֲשֶׁ֣ר שָׁמַ֗רְתָּ לְ⁠עַבְדְּ⁠ךָ֙ דָּוִ֣ד אָבִ֔⁠י אֵ֥ת אֲשֶׁר ־ דִּבַּ֖רְתָּ ל֑⁠וֹ וַ⁠תְּדַבֵּ֥ר בְּ⁠פִ֛י⁠ךָ וּ⁠בְ⁠יָדְ⁠ךָ֥ מִלֵּ֖אתָ כַּ⁠יּ֥וֹם הַ⁠זֶּֽה ׃²⁵ וְ⁠עַתָּ֞ה יְהוָ֣ה ׀ אֱלֹהֵ֣י יִשְׂרָאֵ֗ל שְׁ֠מֹר לְ⁠עַבְדְּ⁠ךָ֨ דָוִ֤ד אָבִ⁠י֙ אֵת֩ אֲשֶׁ֨ר דִּבַּ֤רְתָּ לּ⁠וֹ֙ לֵ⁠אמֹ֔ר לֹא ־ יִכָּרֵ֨ת לְ⁠ךָ֥ אִישׁ֙ מִ⁠לְּ⁠פָנַ֔⁠י יֹשֵׁ֖ב עַל ־ כִּסֵּ֣א יִשְׂרָאֵ֑ל רַ֠ק אִם ־ יִשְׁמְר֨וּ בָנֶ֤י⁠ךָ אֶת ־ דַּרְכָּ⁠ם֙ לָ⁠לֶ֣כֶת לְ⁠פָנַ֔⁠י כַּ⁠אֲשֶׁ֥ר הָלַ֖כְתָּ לְ⁠פָנָֽ⁠י ׃²⁶ וְ⁠עַתָּ֖ה אֱלֹהֵ֣י יִשְׂרָאֵ֑ל יֵאָ֤מֶן נָא֙ דְּבָ֣רְךָ֔ ¹ אֲשֶׁ֣ר דִּבַּ֔רְתָּ לְ⁠עַבְדְּ⁠ךָ֖ דָּוִ֥ד אָבִֽ⁠י ׃²⁷ כִּ֚י הַֽ⁠אֻמְנָ֔ם יֵשֵׁ֥ב אֱלֹהִ֖ים עַל ־ הָ⁠אָ֑רֶץ הִ֠נֵּה הַ⁠שָּׁמַ֜יִם וּ⁠שְׁמֵ֤י הַ⁠שָּׁמַ֨יִם֙ לֹ֣א יְכַלְכְּל֔וּ⁠ךָ אַ֕ף כִּֽי ־ הַ⁠בַּ֥יִת הַ⁠זֶּ֖ה אֲשֶׁ֥ר בָּנִֽיתִי ׃²⁸ וּ⁠פָנִ֜יתָ אֶל ־ תְּפִלַּ֧ת עַבְדְּ⁠ךָ֛ וְ⁠אֶל ־ תְּחִנָּת֖⁠וֹ יְהוָ֣ה אֱלֹהָ֑⁠י לִ⁠שְׁמֹ֤עַ אֶל ־ הָֽ⁠רִנָּה֙ וְ⁠אֶל ־ הַ⁠תְּפִלָּ֔ה אֲשֶׁ֧ר עַבְדְּ⁠ךָ֛ מִתְפַּלֵּ֥ל לְ⁠פָנֶ֖י⁠ךָ הַ⁠יּֽוֹם ׃²⁹ לִ⁠הְיוֹת֩ עֵינֶ֨⁠ךָ פְתֻח֜וֹת אֶל ־ הַ⁠בַּ֤יִת הַ⁠זֶּה֙ לַ֣יְלָה וָ⁠י֔וֹם אֶל ־ הַ֨⁠מָּק֔וֹם אֲשֶׁ֣ר אָמַ֔רְתָּ יִהְיֶ֥ה שְׁמִ֖⁠י שָׁ֑ם לִ⁠שְׁמֹ֨עַ֙ אֶל ־ הַ⁠תְּפִלָּ֔ה אֲשֶׁ֣ר יִתְפַּלֵּ֣ל עַבְדְּ⁠ךָ֔ אֶל ־ הַ⁠מָּק֖וֹם הַ⁠זֶּֽה ׃³⁰ וְ⁠שָׁ֨מַעְתָּ֜ אֶל ־ תְּחִנַּ֤ת עַבְדְּ⁠ךָ֙ וְ⁠עַמְּ⁠ךָ֣ יִשְׂרָאֵ֔ל אֲשֶׁ֥ר יִֽתְפַּֽלְל֖וּ אֶל ־ הַ⁠מָּק֣וֹם הַ⁠זֶּ֑ה וְ֠⁠אַתָּה תִּשְׁמַ֞ע אֶל ־ מְק֤וֹם שִׁבְתְּ⁠ךָ֙ אֶל ־ הַ⁠שָּׁמַ֔יִם וְ⁠שָׁמַעְתָּ֖ וְ⁠סָלָֽחְתָּ ׃³¹ אֵת֩ אֲשֶׁ֨ר יֶחֱטָ֥א אִישׁ֙ לְ⁠רֵעֵ֔⁠הוּ וְ⁠נָֽשָׁא ־ ב֥⁠וֹ אָלָ֖ה לְ⁠הַֽאֲלֹת֑⁠וֹ וּ⁠בָ֗א אָלָ֛ה לִ⁠פְנֵ֥י מִֽזְבַּחֲ⁠ךָ֖ בַּ⁠בַּ֥יִת הַ⁠זֶּֽה ׃³² וְ⁠אַתָּ֣ה ׀ תִּשְׁמַ֣ע הַ⁠שָּׁמַ֗יִם וְ⁠עָשִׂ֨יתָ֙ וְ⁠שָׁפַטְתָּ֣ אֶת ־ עֲבָדֶ֔י⁠ךָ לְ⁠הַרְשִׁ֣יעַ רָשָׁ֔ע לָ⁠תֵ֥ת דַּרְכּ֖⁠וֹ בְּ⁠רֹאשׁ֑⁠וֹ וּ⁠לְ⁠הַצְדִּ֣יק צַדִּ֔יק לָ֥⁠תֶת ל֖⁠וֹ כְּ⁠צִדְקָתֽ⁠וֹ ׃ס³³ בְּֽ⁠הִנָּגֵ֞ף עַמְּ⁠ךָ֧ יִשְׂרָאֵ֛ל לִ⁠פְנֵ֥י אוֹיֵ֖ב אֲשֶׁ֣ר יֶחֶטְאוּ ־ לָ֑⁠ךְ וְ⁠שָׁ֤בוּ אֵלֶ֨י⁠ךָ֙ וְ⁠הוֹד֣וּ אֶת ־ שְׁמֶ֔⁠ךָ וְ⁠הִֽתְפַּֽלְל֧וּ וְ⁠הִֽתְחַנְּנ֛וּ אֵלֶ֖י⁠ךָ בַּ⁠בַּ֥יִת הַ⁠זֶּֽה ׃³⁴ וְ⁠אַתָּה֙ תִּשְׁמַ֣ע הַ⁠שָּׁמַ֔יִם וְ⁠סָ֣לַחְתָּ֔ לְ⁠חַטַּ֖את עַמְּ⁠ךָ֣ יִשְׂרָאֵ֑ל וַ⁠הֲשֵֽׁבֹתָ⁠ם֙ אֶל ־ הָ֣⁠אֲדָמָ֔ה אֲשֶׁ֥ר נָתַ֖תָּ לַ⁠אֲבוֹתָֽ⁠ם ׃ס³⁵ בְּ⁠הֵעָצֵ֥ר שָׁמַ֛יִם וְ⁠לֹא ־ יִהְיֶ֥ה מָטָ֖ר כִּ֣י יֶחֶטְאוּ ־ לָ֑⁠ךְ וְ⁠הִֽתְפַּֽלְל֞וּ אֶל ־ הַ⁠מָּק֤וֹם הַ⁠זֶּה֙ וְ⁠הוֹד֣וּ אֶת ־ שְׁמֶ֔⁠ךָ וּ⁠מֵ⁠חַטָּאתָ֥⁠ם יְשׁוּב֖וּ⁠ן כִּ֥י תַעֲנֵֽ⁠ם ׃³⁶ וְ⁠אַתָּ֣ה ׀ תִּשְׁמַ֣ע הַ⁠שָּׁמַ֗יִם וְ⁠סָ֨לַחְתָּ֜ לְ⁠חַטַּ֤את עֲבָדֶ֨י⁠ךָ֙ וְ⁠עַמְּ⁠ךָ֣ יִשְׂרָאֵ֔ל כִּ֥י תוֹרֵ֛⁠ם אֶת ־ הַ⁠דֶּ֥רֶךְ הַ⁠טּוֹבָ֖ה אֲשֶׁ֣ר יֵֽלְכוּ ־ בָ֑⁠הּ וְ⁠נָתַתָּ֤ה מָטָר֙ עַל ־ אַרְצְ⁠ךָ֔ אֲשֶׁר ־ נָתַ֥תָּה לְ⁠עַמְּ⁠ךָ֖ לְ⁠נַחֲלָֽה ׃ס³⁷ רָעָ֞ב כִּֽי ־ יִהְיֶ֣ה בָ⁠אָ֗רֶץ דֶּ֣בֶר כִּֽי ־ יִ֠הְיֶה שִׁדָּפ֨וֹן יֵרָק֜וֹן אַרְבֶּ֤ה חָסִיל֙ כִּ֣י יִהְיֶ֔ה כִּ֧י יָֽצַר ־ ל֛⁠וֹ אֹיְב֖⁠וֹ בְּ⁠אֶ֣רֶץ שְׁעָרָ֑י⁠ו כָּל ־ נֶ֖גַע כָּֽל ־ מַחֲלָֽה ׃³⁸ כָּל ־ תְּפִלָּ֣ה כָל ־ תְּחִנָּ֗ה אֲשֶׁ֤ר תִֽהְיֶה֙ לְ⁠כָל ־ הָ֣⁠אָדָ֔ם לְ⁠כֹ֖ל עַמְּ⁠ךָ֣ יִשְׂרָאֵ֑ל אֲשֶׁ֣ר יֵדְע֗וּ⁠ן אִ֚ישׁ נֶ֣גַע לְבָב֔⁠וֹ וּ⁠פָרַ֥שׂ כַּפָּ֖י⁠ו אֶל ־ הַ⁠בַּ֥יִת הַ⁠זֶּֽה ׃³⁹ וְ֠⁠אַתָּה תִּשְׁמַ֨ע הַ⁠שָּׁמַ֜יִם מְכ֤וֹן שִׁבְתֶּ֨⁠ךָ֙ וְ⁠סָלַחְתָּ֣ וְ⁠עָשִׂ֔יתָ וְ⁠נָתַתָּ֤ לָ⁠אִישׁ֙ כְּ⁠כָל ־ דְּרָכָ֔י⁠ו אֲשֶׁ֥ר תֵּדַ֖ע אֶת ־ לְבָב֑⁠וֹ כִּֽי ־ אַתָּ֤ה יָדַ֨עְתָּ֙ לְ⁠בַדְּ⁠ךָ֔ אֶת ־ לְבַ֖ב כָּל ־ בְּנֵ֥י הָ⁠אָדָֽם ׃⁴⁰ לְמַ֨עַן֙ יִֽרָא֔וּ⁠ךָ כָּל ־ הַ֨⁠יָּמִ֔ים אֲשֶׁר ־ הֵ֥ם חַיִּ֖ים עַל ־ פְּנֵ֣י הָ⁠אֲדָמָ֑ה אֲשֶׁ֥ר נָתַ֖תָּה לַ⁠אֲבֹתֵֽי⁠נוּ ׃⁴¹ וְ⁠גַם֙ אֶל ־ הַ⁠נָּכְרִ֔י אֲשֶׁ֛ר לֹא ־ מֵ⁠עַמְּ⁠ךָ֥ יִשְׂרָאֵ֖ל ה֑וּא וּ⁠בָ֛א מֵ⁠אֶ֥רֶץ רְחוֹקָ֖ה לְמַ֥עַן שְׁמֶֽ⁠ךָ ׃⁴² כִּ֤י יִשְׁמְעוּ⁠ן֙ אֶת ־ שִׁמְ⁠ךָ֣ הַ⁠גָּד֔וֹל וְ⁠אֶת ־ יָֽדְ⁠ךָ֙ הַֽ⁠חֲזָקָ֔ה וּֽ⁠זְרֹעֲ⁠ךָ֖ הַ⁠נְּטוּיָ֑ה וּ⁠בָ֥א וְ⁠הִתְפַּלֵּ֖ל אֶל ־ הַ⁠בַּ֥יִת הַ⁠זֶּֽה ׃⁴³ אַתָּ֞ה תִּשְׁמַ֤ע הַ⁠שָּׁמַ֨יִם֙ מְכ֣וֹן שִׁבְתֶּ֔⁠ךָ וְ⁠עָשִׂ֕יתָ כְּ⁠כֹ֛ל אֲשֶׁר ־ יִקְרָ֥א אֵלֶ֖י⁠ךָ הַ⁠נָּכְרִ֑י לְמַ֣עַן יֵדְעוּ⁠ן֩ כָּל ־ עַמֵּ֨י הָ⁠אָ֜רֶץ אֶת ־ שְׁמֶ֗⁠ךָ לְ⁠יִרְאָ֤ה אֹֽתְ⁠ךָ֙ כְּ⁠עַמְּ⁠ךָ֣ יִשְׂרָאֵ֔ל וְ⁠לָ⁠דַ֕עַת כִּי ־ שִׁמְ⁠ךָ֣ נִקְרָ֔א עַל ־ הַ⁠בַּ֥יִת הַ⁠זֶּ֖ה אֲשֶׁ֥ר בָּנִֽיתִי ׃⁴⁴ כִּי ־ יֵצֵ֨א עַמְּ⁠ךָ֤ לַ⁠מִּלְחָמָה֙ עַל ־ אֹ֣יְב֔⁠וֹ בַּ⁠דֶּ֖רֶךְ אֲשֶׁ֣ר תִּשְׁלָחֵ֑⁠ם וְ⁠הִתְפַּֽלְל֣וּ אֶל ־ יְהוָ֗ה דֶּ֤רֶךְ הָ⁠עִיר֙ אֲשֶׁ֣ר בָּחַ֣רְתָּ בָּ֔⁠הּ וְ⁠הַ⁠בַּ֖יִת אֲשֶׁר ־ בָּנִ֥תִי לִ⁠שְׁמֶֽ⁠ךָ ׃⁴⁵ וְ⁠שָׁמַעְתָּ֙ הַ⁠שָּׁמַ֔יִם אֶת ־ תְּפִלָּתָ֖⁠ם וְ⁠אֶת ־ תְּחִנָּתָ֑⁠ם וְ⁠עָשִׂ֖יתָ מִשְׁפָּטָֽ⁠ם ׃⁴⁶ כִּ֣י יֶֽחֶטְאוּ ־ לָ֗⁠ךְ כִּ֣י אֵ֤ין אָדָם֙ אֲשֶׁ֣ר לֹא ־ יֶחֱטָ֔א וְ⁠אָנַפְתָּ֣ בָ֔⁠ם וּ⁠נְתַתָּ֖⁠ם לִ⁠פְנֵ֣י אוֹיֵ֑ב וְ⁠שָׁב֤וּ⁠ם שֹֽׁבֵי⁠הֶם֙ אֶל ־ אֶ֣רֶץ הָ⁠אוֹיֵ֔ב רְחוֹקָ֖ה א֥וֹ קְרוֹבָֽה ׃⁴⁷ וְ⁠הֵשִׁ֨יבוּ֙ אֶל ־ לִבָּ֔⁠ם בָּ⁠אָ֖רֶץ אֲשֶׁ֣ר נִשְׁבּוּ ־ שָׁ֑ם וְ⁠שָׁ֣בוּ ׀ וְ⁠הִֽתְחַנְּנ֣וּ אֵלֶ֗י⁠ךָ בְּ⁠אֶ֤רֶץ שֹֽׁבֵי⁠הֶם֙ לֵ⁠אמֹ֔ר חָטָ֥אנוּ וְ⁠הֶעֱוִ֖ינוּ רָשָֽׁעְנוּ ׃⁴⁸ וְ⁠שָׁ֣בוּ אֵלֶ֗י⁠ךָ בְּ⁠כָל ־ לְבָבָ⁠ם֙ וּ⁠בְ⁠כָל ־ נַפְשָׁ֔⁠ם בְּ⁠אֶ֥רֶץ אֹיְבֵי⁠הֶ֖ם אֲשֶׁר ־ שָׁב֣וּ אֹתָ֑⁠ם וְ⁠הִֽתְפַּֽלְל֣וּ אֵלֶ֗י⁠ךָ דֶּ֤רֶךְ אַרְצָ⁠ם֙ אֲשֶׁ֣ר נָתַ֣תָּה לַ⁠אֲבוֹתָ֔⁠ם הָ⁠עִיר֙ אֲשֶׁ֣ר בָּחַ֔רְתָּ וְ⁠הַ⁠בַּ֖יִת אֲשֶׁר ־ בָּנִ֥יתִי ² לִ⁠שְׁמֶֽ⁠ךָ ׃⁴⁹ וְ⁠שָׁמַעְתָּ֤ הַ⁠שָּׁמַ֨יִם֙ מְכ֣וֹן שִׁבְתְּ⁠ךָ֔ אֶת ־ תְּפִלָּתָ֖⁠ם וְ⁠אֶת ־ תְּחִנָּתָ֑⁠ם וְ⁠עָשִׂ֖יתָ מִשְׁפָּטָֽ⁠ם ׃⁵⁰ וְ⁠סָלַחְתָּ֤ לְ⁠עַמְּ⁠ךָ֙ אֲשֶׁ֣ר חָֽטְאוּ ־ לָ֔⁠ךְ וּ⁠לְ⁠כָל ־ פִּשְׁעֵי⁠הֶ֖ם אֲשֶׁ֣ר פָּשְׁעוּ ־ בָ֑⁠ךְ וּ⁠נְתַתָּ֧⁠ם לְ⁠רַחֲמִ֛ים לִ⁠פְנֵ֥י שֹׁבֵי⁠הֶ֖ם וְ⁠רִֽחֲמֽוּ⁠ם ׃⁵¹ כִּֽי ־ עַמְּ⁠ךָ֥ וְ⁠נַחֲלָתְ⁠ךָ֖ הֵ֑ם אֲשֶׁ֤ר הוֹצֵ֨אתָ֙ מִ⁠מִּצְרַ֔יִם מִ⁠תּ֖וֹךְ כּ֥וּר הַ⁠בַּרְזֶֽל ׃⁵² לִ⁠הְי֨וֹת עֵינֶ֤י⁠ךָ פְתֻחוֹת֙ אֶל ־ תְּחִנַּ֣ת עַבְדְּ⁠ךָ֔ וְ⁠אֶל ־ תְּחִנַּ֖ת עַמְּ⁠ךָ֣ יִשְׂרָאֵ֑ל לִ⁠שְׁמֹ֣עַ אֲלֵי⁠הֶ֔ם בְּ⁠כֹ֖ל קָרְאָ֥⁠ם אֵלֶֽי⁠ךָ ׃⁵³ כִּֽי ־ אַתָּ֞ה הִבְדַּלְתָּ֤⁠ם לְ⁠ךָ֙ לְֽ⁠נַחֲלָ֔ה מִ⁠כֹּ֖ל עַמֵּ֣י הָ⁠אָ֑רֶץ כַּ⁠אֲשֶׁ֨ר דִּבַּ֜רְתָּ בְּ⁠יַ֣ד ׀ מֹשֶׁ֣ה עַבְדֶּ֗⁠ךָ בְּ⁠הוֹצִיאֲ⁠ךָ֧ אֶת ־ אֲבֹתֵ֛י⁠נוּ מִ⁠מִּצְרַ֖יִם אֲדֹנָ֥⁠י יְהוִֽה ׃פ⁵⁴ וַ⁠יְהִ֣י ׀ כְּ⁠כַלּ֣וֹת שְׁלֹמֹ֗ה לְ⁠הִתְפַּלֵּל֙ אֶל ־ יְהוָ֔ה אֵ֛ת כָּל ־ הַ⁠תְּפִלָּ֥ה וְ⁠הַ⁠תְּחִנָּ֖ה הַ⁠זֹּ֑את קָ֞ם מִ⁠לִּ⁠פְנֵ֨י מִזְבַּ֤ח יְהוָה֙ מִ⁠כְּרֹ֣עַ עַל ־ בִּרְכָּ֔י⁠ו וְ⁠כַפָּ֖י⁠ו פְּרֻשׂ֥וֹת הַ⁠שָּׁמָֽיִם ׃⁵⁵ וַֽ⁠יַּעְמֹ֕ד וַ⁠יְבָ֕רֶךְ אֵ֖ת כָּל ־ קְהַ֣ל יִשְׂרָאֵ֑ל ק֥וֹל גָּד֖וֹל לֵ⁠אמֹֽר ׃⁵⁶ בָּר֣וּךְ יְהוָ֗ה אֲשֶׁ֨ר נָתַ֤ן מְנוּחָה֙ לְ⁠עַמּ֣⁠וֹ יִשְׂרָאֵ֔ל כְּ⁠כֹ֖ל אֲשֶׁ֣ר דִּבֵּ֑ר לֹֽא ־ נָפַ֞ל דָּבָ֣ר אֶחָ֗ד מִ⁠כֹּל֙ דְּבָר֣⁠וֹ הַ⁠טּ֔וֹב אֲשֶׁ֣ר דִּבֶּ֔ר בְּ⁠יַ֖ד מֹשֶׁ֥ה עַבְדּֽ⁠וֹ ׃⁵⁷ יְהִ֨י יְהוָ֤ה אֱלֹהֵ֨י⁠נוּ֙ עִמָּ֔⁠נוּ כַּ⁠אֲשֶׁ֥ר הָיָ֖ה עִם ־ אֲבֹתֵ֑י⁠נוּ אַל ־ יַעַזְבֵ֖⁠נוּ וְ⁠אַֽל ־ יִטְּשֵֽׁ⁠נוּ ׃⁵⁸ לְ⁠הַטּ֥וֹת לְבָבֵ֖⁠נוּ אֵלָ֑י⁠ו לָ⁠לֶ֣כֶת בְּ⁠כָל ־ דְּרָכָ֗י⁠ו וְ⁠לִ⁠שְׁמֹ֨ר מִצְוֺתָ֤י⁠ו וְ⁠חֻקָּי⁠ו֙ וּ⁠מִשְׁפָּטָ֔י⁠ו אֲשֶׁ֥ר צִוָּ֖ה אֶת ־ אֲבֹתֵֽי⁠נוּ ׃⁵⁹ וְ⁠יִֽהְי֨וּ דְבָרַ֜⁠י אֵ֗לֶּה אֲשֶׁ֤ר הִתְחַנַּ֨נְתִּי֙ לִ⁠פְנֵ֣י יְהוָ֔ה קְרֹבִ֛ים אֶל ־ יְהוָ֥ה אֱלֹהֵ֖י⁠נוּ יוֹמָ֣ם וָ⁠לָ֑יְלָה לַ⁠עֲשׂ֣וֹת ׀ מִשְׁפַּ֣ט עַבְדּ֗⁠וֹ וּ⁠מִשְׁפַּ֛ט עַמּ֥⁠וֹ יִשְׂרָאֵ֖ל דְּבַר ־ י֥וֹם בְּ⁠יוֹמֽ⁠וֹ ׃⁶⁰ לְמַ֗עַן דַּ֚עַת כָּל ־ עַמֵּ֣י הָ⁠אָ֔רֶץ כִּ֥י יְהוָ֖ה ה֣וּא הָ⁠אֱלֹהִ֑ים אֵ֖ין עֽוֹד ׃⁶¹ וְ⁠הָיָ֤ה לְבַבְ⁠כֶם֙ שָׁלֵ֔ם עִ֖ם יְהוָ֣ה אֱלֹהֵ֑י⁠נוּ לָ⁠לֶ֧כֶת בְּ⁠חֻקָּ֛י⁠ו וְ⁠לִ⁠שְׁמֹ֥ר מִצְוֺתָ֖י⁠ו כַּ⁠יּ֥וֹם הַ⁠זֶּֽה ׃⁶² וְֽ⁠הַ⁠מֶּ֔לֶךְ וְ⁠כָל ־ יִשְׂרָאֵ֖ל עִמּ֑⁠וֹ זֹבְחִ֥ים זֶ֖בַח לִ⁠פְנֵ֥י יְהוָֽה ׃⁶³ וַ⁠יִּזְבַּ֣ח שְׁלֹמֹ֗ה אֵ֣ת זֶ֣בַח הַ⁠שְּׁלָמִים֮ אֲשֶׁ֣ר זָבַ֣ח לַ⁠יהוָה֒ בָּקָ֗ר עֶשְׂרִ֤ים וּ⁠שְׁנַ֨יִם֙ אֶ֔לֶף וְ⁠צֹ֕אן מֵאָ֥ה וְ⁠עֶשְׂרִ֖ים אָ֑לֶף וַֽ⁠יַּחְנְכוּ֙ אֶת ־ בֵּ֣ית יְהוָ֔ה הַ⁠מֶּ֖לֶךְ וְ⁠כָל ־ בְּנֵ֥י יִשְׂרָאֵֽל ׃⁶⁴ בַּ⁠יּ֣וֹם הַ⁠ה֗וּא קִדַּ֨שׁ הַ⁠מֶּ֜לֶךְ אֶת ־ תּ֣וֹךְ הֶ⁠חָצֵ֗ר אֲשֶׁר֙ לִ⁠פְנֵ֣י בֵית ־ יְהוָ֔ה כִּי ־ עָ֣שָׂה שָׁ֗ם אֶת ־ הָֽ⁠עֹלָה֙ וְ⁠אֶת ־ הַ⁠מִּנְחָ֔ה וְ⁠אֵ֖ת חֶלְבֵ֣י הַ⁠שְּׁלָמִ֑ים כִּֽי ־ מִזְבַּ֤ח הַ⁠נְּחֹ֨שֶׁת֙ אֲשֶׁ֣ר לִ⁠פְנֵ֣י יְהוָ֔ה קָטֹ֗ן מֵֽ⁠הָכִיל֙ אֶת ־ הָ⁠עֹלָ֣ה וְ⁠אֶת ־ הַ⁠מִּנְחָ֔ה וְ⁠אֵ֖ת חֶלְבֵ֥י הַ⁠שְּׁלָמִֽים ׃⁶⁵ וַ⁠יַּ֣עַשׂ שְׁלֹמֹ֣ה בָֽ⁠עֵת ־ הַ⁠הִ֣יא ׀ אֶת ־ הֶ⁠חָ֡ג וְ⁠כָל ־ יִשְׂרָאֵ֣ל עִמּ⁠וֹ֩ קָהָ֨ל גָּד֜וֹל מִ⁠לְּב֥וֹא חֲמָ֣ת ׀ עַד ־ נַ֣חַל מִצְרַ֗יִם לִ⁠פְנֵי֙ יְהוָ֣ה אֱלֹהֵ֔י⁠נוּ שִׁבְעַ֥ת יָמִ֖ים וְ⁠שִׁבְעַ֣ת יָמִ֑ים אַרְבָּעָ֥ה עָשָׂ֖ר יֽוֹם ׃⁶⁶ בַּ⁠יּ֤וֹם הַ⁠שְּׁמִינִי֙ שִׁלַּ֣ח אֶת ־ הָ⁠עָ֔ם וַֽ⁠יְבָרֲכ֖וּ אֶת ־ הַ⁠מֶּ֑לֶךְ וַ⁠יֵּלְכ֣וּ לְ⁠אָהֳלֵי⁠הֶ֗ם שְׂמֵחִים֙ וְ⁠ט֣וֹבֵי לֵ֔ב עַ֣ל כָּל ־ הַ⁠טּוֹבָ֗ה אֲשֶׁ֨ר עָשָׂ֤ה יְהוָה֙ לְ⁠דָוִ֣ד עַבְדּ֔⁠וֹ וּ⁠לְ⁠יִשְׂרָאֵ֖ל עַמּֽ⁠וֹ ׃

¹K דברי⁠ך

²K בנית

Chapter 9

¹ וַ⁠יְהִי֙ כְּ⁠כַלּ֣וֹת שְׁלֹמֹ֔ה לִ⁠בְנ֥וֹת אֶת ־ בֵּית ־ יְהוָ֖ה וְ⁠אֶת ־ בֵּ֣ית הַ⁠מֶּ֑לֶךְ וְ⁠אֵת֙ כָּל ־ חֵ֣שֶׁק שְׁלֹמֹ֔ה אֲשֶׁ֥ר חָפֵ֖ץ לַ⁠עֲשֽׂוֹת ׃פ² וַ⁠יֵּרָ֧א יְהוָ֛ה אֶל ־ שְׁלֹמֹ֖ה שֵׁנִ֑ית כַּ⁠אֲשֶׁ֛ר נִרְאָ֥ה אֵלָ֖י⁠ו בְּ⁠גִבְעֽוֹן ׃³ וַ⁠יֹּ֨אמֶר יְהוָ֜ה אֵלָ֗י⁠ו שָׁ֠מַעְתִּי אֶת ־ תְּפִלָּתְ⁠ךָ֣ וְ⁠אֶת ־ תְּחִנָּתְ⁠ךָ֮ אֲשֶׁ֣ר הִתְחַנַּ֣נְתָּה לְ⁠פָנַ⁠י֒ הִקְדַּ֗שְׁתִּי אֶת ־ הַ⁠בַּ֤יִת הַ⁠זֶּה֙ אֲשֶׁ֣ר בָּנִ֔תָה לָ⁠שֽׂוּם ־ שְׁמִ֥⁠י שָׁ֖ם עַד ־ עוֹלָ֑ם וְ⁠הָי֨וּ עֵינַ֧⁠י וְ⁠לִבִּ֛⁠י שָׁ֖ם כָּל ־ הַ⁠יָּמִֽים ׃⁴ וְ⁠אַתָּ֞ה אִם ־ תֵּלֵ֣ךְ לְ⁠פָנַ֗⁠י כַּ⁠אֲשֶׁ֨ר הָלַ֜ךְ דָּוִ֤ד אָבִ֨י⁠ךָ֙ בְּ⁠תָם ־ לֵבָ֣ב וּ⁠בְ⁠יֹ֔שֶׁר לַ⁠עֲשׂ֕וֹת כְּ⁠כֹ֖ל אֲשֶׁ֣ר צִוִּיתִ֑י⁠ךָ חֻקַּ֥⁠י וּ⁠מִשְׁפָּטַ֖⁠י תִּשְׁמֹֽר ׃⁵ וַ⁠הֲקִ֨מֹתִ֜י אֶת ־ כִּסֵּ֧א מַֽמְלַכְתְּ⁠ךָ֛ עַל ־ יִשְׂרָאֵ֖ל לְ⁠עֹלָ֑ם כַּ⁠אֲשֶׁ֣ר דִּבַּ֗רְתִּי עַל ־ דָּוִ֤ד אָבִ֨י⁠ךָ֙ לֵ⁠אמֹ֔ר לֹֽא ־ יִכָּרֵ֤ת לְ⁠ךָ֙ אִ֔ישׁ מֵ⁠עַ֖ל כִּסֵּ֥א יִשְׂרָאֵֽל ׃⁶ אִם ־ שׁ֨וֹב תְּשֻׁב֜וּ⁠ן אַתֶּ֤ם וּ⁠בְנֵי⁠כֶם֙ מֵֽ⁠אַחֲרַ֔⁠י וְ⁠לֹ֤א תִשְׁמְרוּ֙ מִצְוֺתַ֣⁠י חֻקֹּתַ֔⁠י אֲשֶׁ֥ר נָתַ֖תִּי לִ⁠פְנֵי⁠כֶ֑ם וַ⁠הֲלַכְתֶּ֗ם וַ⁠עֲבַדְתֶּם֙ אֱלֹהִ֣ים אֲחֵרִ֔ים וְ⁠הִשְׁתַּחֲוִיתֶ֖ם לָ⁠הֶֽם ׃⁷ וְ⁠הִכְרַתִּ֣י אֶת ־ יִשְׂרָאֵ֗ל מֵ⁠עַ֨ל פְּנֵ֤י הָ⁠אֲדָמָה֙ אֲשֶׁ֣ר נָתַ֣תִּי לָ⁠הֶ֔ם וְ⁠אֶת ־ הַ⁠בַּ֨יִת֙ אֲשֶׁ֣ר הִקְדַּ֣שְׁתִּי לִ⁠שְׁמִ֔⁠י אֲשַׁלַּ֖ח מֵ⁠עַ֣ל פָּנָ֑⁠י וְ⁠הָיָ֧ה יִשְׂרָאֵ֛ל לְ⁠מָשָׁ֥ל וְ⁠לִ⁠שְׁנִינָ֖ה בְּ⁠כָל ־ הָ⁠עַמִּֽים ׃⁸ וְ⁠הַ⁠בַּ֤יִת הַ⁠זֶּה֙ יִהְיֶ֣ה עֶלְי֔וֹן כָּל ־ עֹבֵ֥ר עָלָ֖י⁠ו יִשֹּׁ֣ם וְ⁠שָׁרָ֑ק וְ⁠אָמְר֗וּ עַל ־ מֶ֨ה עָשָׂ֤ה יְהוָה֙ כָּ֔כָה לָ⁠אָ֥רֶץ הַ⁠זֹּ֖את וְ⁠לַ⁠בַּ֥יִת הַ⁠זֶּֽה ׃⁹ וְ⁠אָמְר֗וּ עַל֩ אֲשֶׁ֨ר עָזְב֜וּ אֶת ־ יְהוָ֣ה אֱלֹהֵי⁠הֶ֗ם אֲשֶׁ֨ר הוֹצִ֣יא אֶת ־ אֲבֹתָ⁠ם֮ מֵ⁠אֶ֣רֶץ מִצְרַיִם֒ וַֽ⁠יַּחֲזִ֨קוּ֙ בֵּ⁠אלֹהִ֣ים אֲחֵרִ֔ים ו⁠ישתחו ¹ לָ⁠הֶ֖ם וַ⁠יַּעַבְדֻ֑⁠ם עַל ־ כֵּ֗ן הֵבִ֤יא יְהוָה֙ עֲלֵי⁠הֶ֔ם אֵ֥ת כָּל ־ הָ⁠רָעָ֖ה הַ⁠זֹּֽאת ׃פ¹⁰ וַ⁠יְהִ֗י מִ⁠קְצֵה֙ עֶשְׂרִ֣ים שָׁנָ֔ה אֲשֶׁר ־ בָּנָ֥ה שְׁלֹמֹ֖ה אֶת ־ שְׁנֵ֣י הַ⁠בָּתִּ֑ים אֶת ־ בֵּ֥ית יְהוָ֖ה וְ⁠אֶת ־ בֵּ֥ית הַ⁠מֶּֽלֶךְ ׃¹¹ חִירָ֣ם מֶֽלֶךְ ־ צֹ֠ר נִשָּׂ֨א אֶת ־ שְׁלֹמֹ֜ה בַּ⁠עֲצֵי֩ אֲרָזִ֨ים וּ⁠בַ⁠עֲצֵ֧י בְרוֹשִׁ֛ים וּ⁠בַ⁠זָּהָ֖ב לְ⁠כָל ־ חֶפְצ֑⁠וֹ אָ֡ז יִתֵּן֩ הַ⁠מֶּ֨לֶךְ שְׁלֹמֹ֤ה לְ⁠חִירָם֙ עֶשְׂרִ֣ים עִ֔יר בְּ⁠אֶ֖רֶץ הַ⁠גָּלִֽיל ׃¹² וַ⁠יֵּצֵ֤א חִירָם֙ מִ⁠צֹּ֔ר לִ⁠רְאוֹת֙ אֶת ־ הֶ֣⁠עָרִ֔ים אֲשֶׁ֥ר נָתַן ־ ל֖⁠וֹ שְׁלֹמֹ֑ה וְ⁠לֹ֥א יָשְׁר֖וּ בְּ⁠עֵינָֽי⁠ו ׃¹³ וַ⁠יֹּ֕אמֶר מָ֚ה הֶ⁠עָרִ֣ים הָ⁠אֵ֔לֶּה אֲשֶׁר ־ נָתַ֥תָּה לִּ֖⁠י אָחִ֑⁠י וַ⁠יִּקְרָ֤א לָ⁠הֶם֙ אֶ֣רֶץ כָּב֔וּל עַ֖ד הַ⁠יּ֥וֹם הַ⁠זֶּֽה ׃פ¹⁴ וַ⁠יִּשְׁלַ֥ח חִירָ֖ם לַ⁠מֶּ֑לֶךְ מֵאָ֥ה וְ⁠עֶשְׂרִ֖ים כִּכַּ֥ר זָהָֽב ׃¹⁵ וְ⁠זֶ֨ה דְבַר ־ הַ⁠מַּ֜ס אֲשֶֽׁר ־ הֶעֱלָ֣ה ׀ הַ⁠מֶּ֣לֶךְ שְׁלֹמֹ֗ה לִ⁠בְנוֹת֩ אֶת ־ בֵּ֨ית יְהוָ֤ה וְ⁠אֶת ־ בֵּית⁠וֹ֙ וְ⁠אֶת ־ הַ⁠מִּלּ֔וֹא וְ⁠אֵ֖ת חוֹמַ֣ת יְרוּשָׁלִָ֑ם וְ⁠אֶת ־ חָצֹ֥ר וְ⁠אֶת ־ מְגִדּ֖וֹ וְ⁠אֶת ־ גָּֽזֶר ׃¹⁶ פַּרְעֹ֨ה מֶֽלֶךְ ־ מִצְרַ֜יִם עָלָ֗ה וַ⁠יִּלְכֹּ֤ד אֶת ־ גֶּ֨זֶר֙ וַ⁠יִּשְׂרְפָ֣⁠הּ בָּ⁠אֵ֔שׁ וְ⁠אֶת ־ הַֽ⁠כְּנַעֲנִ֛י הַ⁠יֹּשֵׁ֥ב בָּ⁠עִ֖יר הָרָ֑ג וַֽ⁠יִּתְּנָ⁠הּ֙ שִׁלֻּחִ֔ים לְ⁠בִתּ֖⁠וֹ אֵ֥שֶׁת שְׁלֹמֹֽה ׃¹⁷ וַ⁠יִּ֤בֶן שְׁלֹמֹה֙ אֶת ־ גָּ֔זֶר וְ⁠אֶת ־ בֵּ֥ית חֹרֹ֖ן תַּחְתּֽוֹן ׃¹⁸ וְ⁠אֶֽת ־ בַּעֲלָ֛ת וְ⁠אֶת ־ תַּדְמֹ֥ר ² בַּ⁠מִּדְבָּ֖ר בָּ⁠אָֽרֶץ ׃¹⁹ וְ⁠אֵ֨ת כָּל ־ עָרֵ֤י הַֽ⁠מִּסְכְּנוֹת֙ אֲשֶׁ֣ר הָי֣וּ לִ⁠שְׁלֹמֹ֔ה וְ⁠אֵת֙ עָרֵ֣י הָ⁠רֶ֔כֶב וְ⁠אֵ֖ת עָרֵ֣י הַ⁠פָּרָשִׁ֑ים וְ⁠אֵ֣ת ׀ חֵ֣שֶׁק שְׁלֹמֹ֗ה אֲשֶׁ֤ר חָשַׁק֙ לִ⁠בְנ֤וֹת בִּ⁠ירוּשָׁלִַ֨ם֙ וּ⁠בַ⁠לְּבָנ֔וֹן וּ⁠בְ⁠כֹ֖ל אֶ֥רֶץ מֶמְשַׁלְתּֽ⁠וֹ ׃²⁰ כָּל ־ הָ֠⁠עָם הַ⁠נּוֹתָ֨ר מִן ־ הָ⁠אֱמֹרִ֜י הַ⁠חִתִּ֤י הַ⁠פְּרִזִּי֙ הַ⁠חִוִּ֣י וְ⁠הַ⁠יְבוּסִ֔י אֲשֶׁ֛ר לֹֽא ־ מִ⁠בְּנֵ֥י יִשְׂרָאֵ֖ל הֵֽמָּה ׃²¹ בְּנֵי⁠הֶ֗ם אֲשֶׁ֨ר נֹתְר֤וּ אַחֲרֵי⁠הֶם֙ בָּ⁠אָ֔רֶץ אֲשֶׁ֧ר לֹֽא ־ יָכְל֛וּ בְּנֵ֥י יִשְׂרָאֵ֖ל לְ⁠הַֽחֲרִימָ֑⁠ם וַ⁠יַּעֲלֵ֤⁠ם שְׁלֹמֹה֙ לְ⁠מַס ־ עֹבֵ֔ד עַ֖ד הַ⁠יּ֥וֹם הַ⁠זֶּֽה ׃²² וּ⁠מִ⁠בְּנֵי֙ יִשְׂרָאֵ֔ל לֹֽא ־ נָתַ֥ן שְׁלֹמֹ֖ה עָ֑בֶד כִּי ־ הֵ֞ם אַנְשֵׁ֣י הַ⁠מִּלְחָמָ֗ה וַ⁠עֲבָדָי⁠ו֙ וְ⁠שָׂרָ֣י⁠ו וְ⁠שָׁלִשָׁ֔י⁠ו וְ⁠שָׂרֵ֥י רִכְבּ֖⁠וֹ וּ⁠פָרָשָֽׁי⁠ו ׃ס²³ אֵ֣לֶּה ׀ שָׂרֵ֣י הַ⁠נִּצָּבִ֗ים אֲשֶׁ֤ר עַל ־ הַ⁠מְּלָאכָה֙ לִ⁠שְׁלֹמֹ֔ה חֲמִשִּׁ֖ים וַ⁠חֲמֵ֣שׁ מֵא֑וֹת הָ⁠רֹדִ֣ים בָּ⁠עָ֔ם הָ⁠עֹשִׂ֖ים בַּ⁠מְּלָאכָֽה ׃²⁴ אַ֣ךְ בַּת ־ פַּרְעֹ֗ה עָֽלְתָה֙ מֵ⁠עִ֣יר דָּוִ֔ד אֶל ־ בֵּיתָ֖⁠הּ אֲשֶׁ֣ר בָּֽנָה ־ לָ֑⁠הּ אָ֖ז בָּנָ֥ה אֶת ־ הַ⁠מִּלּֽוֹא ׃²⁵ וְ⁠הֶעֱלָ֣ה שְׁלֹמֹ֡ה שָׁלֹשׁ֩ פְּעָמִ֨ים בַּ⁠שָּׁנָ֜ה עֹל֣וֹת וּ⁠שְׁלָמִ֗ים עַל ־ הַ⁠מִּזְבֵּ֨חַ֙ אֲשֶׁ֣ר בָּנָ֣ה לַ⁠יהוָ֔ה וְ⁠הַקְטֵ֣יר אִתּ֔⁠וֹ אֲשֶׁ֖ר לִ⁠פְנֵ֣י יְהוָ֑ה וְ⁠שִׁלַּ֖ם אֶת ־ הַ⁠בָּֽיִת ׃²⁶ וָ⁠אֳנִ֡י עָשָׂה֩ הַ⁠מֶּ֨לֶךְ שְׁלֹמֹ֜ה בְּ⁠עֶצְיֽוֹן ־ גֶּ֨בֶר אֲשֶׁ֧ר אֶת ־ אֵל֛וֹת עַל ־ שְׂפַ֥ת יַם ־ ס֖וּף בְּ⁠אֶ֥רֶץ אֱדֽוֹם ׃²⁷ וַ⁠יִּשְׁלַ֨ח חִירָ֤ם בָּֽ⁠אֳנִי֙ אֶת ־ עֲבָדָ֔י⁠ו אַנְשֵׁ֣י אֳנִיּ֔וֹת יֹדְעֵ֖י הַ⁠יָּ֑ם עִ֖ם עַבְדֵ֥י שְׁלֹמֹֽה ׃²⁸ וַ⁠יָּבֹ֣אוּ אוֹפִ֔ירָ⁠ה וַ⁠יִּקְח֤וּ מִ⁠שָּׁם֙ זָהָ֔ב אַרְבַּע ־ מֵא֥וֹת וְ⁠עֶשְׂרִ֖ים כִּכָּ֑ר וַ⁠יָּבִ֖אוּ אֶל ־ הַ⁠מֶּ֥לֶךְ שְׁלֹמֹֽה ׃פ

¹Q וַיִּשְׁתַּחֲו֥וּ

²K תמר

Chapter 10

¹ וּ⁠מַֽלְכַּת ־ שְׁבָ֗א שֹׁמַ֛עַת אֶת ־ שֵׁ֥מַע שְׁלֹמֹ֖ה לְ⁠שֵׁ֣ם יְהוָ֑ה וַ⁠תָּבֹ֥א לְ⁠נַסֹּת֖⁠וֹ בְּ⁠חִידֽוֹת ׃² וַ⁠תָּבֹ֣א יְרוּשָׁלְַ֗מָ⁠ה בְּ⁠חַיִל֮ כָּבֵ֣ד מְאֹד֒ גְּ֠מַלִּים נֹשְׂאִ֨ים בְּשָׂמִ֧ים וְ⁠זָהָ֛ב רַב ־ מְאֹ֖ד וְ⁠אֶ֣בֶן יְקָרָ֑ה וַ⁠תָּבֹא֙ אֶל ־ שְׁלֹמֹ֔ה וַ⁠תְּדַבֵּ֣ר אֵלָ֔י⁠ו אֵ֛ת כָּל ־ אֲשֶׁ֥ר הָיָ֖ה עִם ־ לְבָבָֽ⁠הּ ׃³ וַ⁠יַּגֶּד ־ לָ֥⁠הּ שְׁלֹמֹ֖ה אֶת ־ כָּל ־ דְּבָרֶ֑י⁠הָ לֹֽא ־ הָיָ֤ה דָּבָר֙ נֶעְלָ֣ם מִן ־ הַ⁠מֶּ֔לֶךְ אֲשֶׁ֧ר לֹ֦א הִגִּ֖יד לָֽ⁠הּ ׃⁴ וַ⁠תֵּ֨רֶא֙ מַֽלְכַּת ־ שְׁבָ֔א אֵ֖ת כָּל ־ חָכְמַ֣ת שְׁלֹמֹ֑ה וְ⁠הַ⁠בַּ֖יִת אֲשֶׁ֥ר בָּנָֽה ׃⁵ וּ⁠מַאֲכַ֣ל שֻׁלְחָנ֡⁠וֹ וּ⁠מוֹשַׁ֣ב עֲבָדָי⁠ו֩ וּ⁠מַעֲמַ֨ד מְשָׁרְתָ֜יו ¹ וּ⁠מַלְבֻּֽשֵׁי⁠הֶם֙ וּ⁠מַשְׁקָ֔י⁠ו וְ⁠עֹ֣לָת֔⁠וֹ אֲשֶׁ֥ר יַעֲלֶ֖ה בֵּ֣ית יְהוָ֑ה וְ⁠לֹא ־ הָ֥יָה בָ֛⁠הּ ע֖וֹד רֽוּחַ ׃⁶ וַ⁠תֹּ֨אמֶר֙ אֶל ־ הַ⁠מֶּ֔לֶךְ אֱמֶת֙ הָיָ֣ה הַ⁠דָּבָ֔ר אֲשֶׁ֥ר שָׁמַ֖עְתִּי בְּ⁠אַרְצִ֑⁠י עַל ־ דְּבָרֶ֖י⁠ךָ וְ⁠עַל ־ חָכְמָתֶֽ⁠ךָ ׃⁷ וְ⁠לֹֽא ־ הֶאֱמַ֣נְתִּי לַ⁠דְּבָרִ֗ים עַ֤ד אֲשֶׁר ־ בָּ֨אתִי֙ וַ⁠תִּרְאֶ֣ינָה עֵינַ֔⁠י וְ⁠הִנֵּ֥ה לֹֽא ־ הֻגַּד ־ לִ֖⁠י הַ⁠חֵ֑צִי הוֹסַ֤פְתָּ חָכְמָה֙ וָ⁠ט֔וֹב אֶל ־ הַ⁠שְּׁמוּעָ֖ה אֲשֶׁ֥ר שָׁמָֽעְתִּי ׃⁸ אַשְׁרֵ֣י אֲנָשֶׁ֔י⁠ךָ אַשְׁרֵ֖י עֲבָדֶ֣י⁠ךָ אֵ֑לֶּה הָֽ⁠עֹמְדִ֤ים לְ⁠פָנֶ֨י⁠ךָ֙ תָּמִ֔יד הַ⁠שֹּׁמְעִ֖ים אֶת ־ חָכְמָתֶֽ⁠ךָ ׃⁹ יְהִ֨י יְהוָ֤ה אֱלֹהֶ֨י⁠ךָ֙ בָּר֔וּךְ אֲשֶׁר֙ חָפֵ֣ץ בְּ⁠ךָ֔ לְ⁠תִתְּ⁠ךָ֖ עַל ־ כִּסֵּ֣א יִשְׂרָאֵ֑ל בְּ⁠אַהֲבַ֨ת יְהוָ֤ה אֶת ־ יִשְׂרָאֵל֙ לְ⁠עֹלָ֔ם וַ⁠יְשִֽׂימְ⁠ךָ֣ לְ⁠מֶ֔לֶךְ לַ⁠עֲשׂ֥וֹת מִשְׁפָּ֖ט וּ⁠צְדָקָֽה ׃¹⁰ וַ⁠תִּתֵּ֨ן לַ⁠מֶּ֜לֶךְ מֵאָ֥ה וְ⁠עֶשְׂרִ֣ים ׀ כִּכַּ֣ר זָהָ֗ב וּ⁠בְשָׂמִ֛ים הַרְבֵּ֥ה מְאֹ֖ד וְ⁠אֶ֣בֶן יְקָרָ֑ה לֹא ־ בָא֩ כַ⁠בֹּ֨שֶׂם הַ⁠ה֥וּא עוֹד֙ לָ⁠רֹ֔ב אֲשֶׁר ־ נָתְנָ֥ה מַֽלְכַּת ־ שְׁבָ֖א לַ⁠מֶּ֥לֶךְ שְׁלֹמֹֽה ׃¹¹ וְ⁠גַם֙ אֳנִ֣י חִירָ֔ם אֲשֶׁר ־ נָשָׂ֥א זָהָ֖ב מֵ⁠אוֹפִ֑יר הֵבִ֨יא מֵ⁠אֹפִ֜יר עֲצֵ֧י אַלְמֻגִּ֛ים הַרְבֵּ֥ה מְאֹ֖ד וְ⁠אֶ֥בֶן יְקָרָֽה ׃¹² וַ⁠יַּ֣עַשׂ הַ֠⁠מֶּלֶךְ אֶת ־ עֲצֵ֨י הָ⁠אַלְמֻגִּ֜ים מִסְעָ֤ד לְ⁠בֵית ־ יְהוָה֙ וּ⁠לְ⁠בֵ֣ית הַ⁠מֶּ֔לֶךְ וְ⁠כִנֹּר֥וֹת וּ⁠נְבָלִ֖ים לַ⁠שָּׁרִ֑ים לֹ֣א בָֽא ־ כֵ֞ן עֲצֵ֤י אַלְמֻגִּים֙ וְ⁠לֹ֣א נִרְאָ֔ה עַ֖ד הַ⁠יּ֥וֹם הַ⁠זֶּֽה ׃¹³ וְ⁠הַ⁠מֶּ֨לֶךְ שְׁלֹמֹ֜ה נָתַ֣ן לְ⁠מַֽלְכַּת ־ שְׁבָ֗א אֶת ־ כָּל ־ חֶפְצָ⁠הּ֙ אֲשֶׁ֣ר שָׁאָ֔לָה מִ⁠לְּ⁠בַד֙ אֲשֶׁ֣ר נָֽתַן ־ לָ֔⁠הּ כְּ⁠יַ֖ד הַ⁠מֶּ֣לֶךְ שְׁלֹמֹ֑ה וַ⁠תֵּ֛פֶן וַ⁠תֵּ֥לֶךְ לְ⁠אַרְצָ֖⁠הּ הִ֥יא וַ⁠עֲבָדֶֽי⁠הָ ׃ס¹⁴ וַֽ⁠יְהִי֙ מִשְׁקַ֣ל הַ⁠זָּהָ֔ב אֲשֶׁר ־ בָּ֥א לִ⁠שְׁלֹמֹ֖ה בְּ⁠שָׁנָ֣ה אֶחָ֑ת שֵׁ֥שׁ מֵא֛וֹת שִׁשִּׁ֥ים וָ⁠שֵׁ֖שׁ כִּכַּ֥ר זָהָֽב ׃¹⁵ לְ⁠בַד֙ מֵ⁠אַנְשֵׁ֣י הַ⁠תָּרִ֔ים וּ⁠מִסְחַ֖ר הָ⁠רֹכְלִ֑ים וְ⁠כָל ־ מַלְכֵ֥י הָ⁠עֶ֖רֶב וּ⁠פַח֥וֹת הָ⁠אָֽרֶץ ׃¹⁶ וַ⁠יַּ֨עַשׂ הַ⁠מֶּ֧לֶךְ שְׁלֹמֹ֛ה מָאתַ֥יִם צִנָּ֖ה זָהָ֣ב שָׁח֑וּט שֵׁשׁ ־ מֵא֣וֹת זָהָ֔ב יַעֲלֶ֖ה עַל ־ הַ⁠צִּנָּ֥ה הָ⁠אֶחָֽת ׃¹⁷ וּ⁠שְׁלֹשׁ ־ מֵא֤וֹת מָֽגִנִּים֙ זָהָ֣ב שָׁח֔וּט שְׁלֹ֤שֶׁת מָנִים֙ זָהָ֔ב יַעֲלֶ֖ה עַל ־ הַ⁠מָּגֵ֣ן הָ⁠אֶחָ֑ת וַ⁠יִּתְּנֵ֣⁠ם הַ⁠מֶּ֔לֶךְ בֵּ֖ית יַ֥עַר הַ⁠לְּבָנֽוֹן ׃פ¹⁸ וַ⁠יַּ֧עַשׂ הַ⁠מֶּ֛לֶךְ כִּסֵּא ־ שֵׁ֖ן גָּד֑וֹל וַ⁠יְצַפֵּ֖⁠הוּ זָהָ֥ב מוּפָֽז ׃¹⁹ שֵׁ֧שׁ מַעֲל֣וֹת לַ⁠כִּסֵּ֗ה וְ⁠רֹאשׁ ־ עָגֹ֤ל לַ⁠כִּסֵּה֙ מֵ⁠אַֽחֲרָ֔י⁠ו וְ⁠יָדֹ֛ת מִ⁠זֶּ֥ה וּ⁠מִ⁠זֶּ֖ה אֶל ־ מְק֣וֹם הַ⁠שָּׁ֑בֶת וּ⁠שְׁנַ֣יִם אֲרָי֔וֹת עֹמְדִ֖ים אֵ֥צֶל הַ⁠יָּדֽוֹת ׃²⁰ וּ⁠שְׁנֵ֧ים עָשָׂ֣ר אֲרָיִ֗ים עֹמְדִ֥ים שָׁ֛ם עַל ־ שֵׁ֥שׁ הַֽ⁠מַּעֲל֖וֹת מִ⁠זֶּ֣ה וּ⁠מִ⁠זֶּ֑ה לֹֽא ־ נַעֲשָׂ֥ה כֵ֖ן לְ⁠כָל ־ מַמְלָכֽוֹת ׃²¹ וְ֠⁠כֹל כְּלֵ֞י מַשְׁקֵ֨ה הַ⁠מֶּ֤לֶךְ שְׁלֹמֹה֙ זָהָ֔ב וְ⁠כֹ֗ל כְּלֵ֛י בֵּֽית ־ יַ֥עַר הַ⁠לְּבָנ֖וֹן זָהָ֣ב סָג֑וּר אֵ֣ין כֶּ֗סֶף לֹ֥א נֶחְשָׁ֛ב בִּ⁠ימֵ֥י שְׁלֹמֹ֖ה לִ⁠מְאֽוּמָה ׃²² כִּי֩ אֳנִ֨י תַרְשִׁ֤ישׁ לַ⁠מֶּ֨לֶךְ֙ בַּ⁠יָּ֔ם עִ֖ם אֳנִ֣י חִירָ֑ם אַחַת֩ לְ⁠שָׁלֹ֨שׁ שָׁנִ֜ים תָּב֣וֹא ׀ אֳנִ֣י תַרְשִׁ֗ישׁ נֹֽשְׂאֵת֙ זָהָ֣ב וָ⁠כֶ֔סֶף שֶׁנְהַבִּ֥ים וְ⁠קֹפִ֖ים וְ⁠תֻכִּיִּֽים ׃²³ וַ⁠יִּגְדַּל֙ הַ⁠מֶּ֣לֶךְ שְׁלֹמֹ֔ה מִ⁠כֹּ֖ל מַלְכֵ֣י הָ⁠אָ֑רֶץ לְ⁠עֹ֖שֶׁר וּ⁠לְ⁠חָכְמָֽה ׃²⁴ וְ⁠כָ֨ל ־ הָ⁠אָ֔רֶץ מְבַקְשִׁ֖ים אֶת ־ פְּנֵ֣י שְׁלֹמֹ֑ה לִ⁠שְׁמֹ֨עַ֙ אֶת ־ חָכְמָת֔⁠וֹ אֲשֶׁר ־ נָתַ֥ן אֱלֹהִ֖ים בְּ⁠לִבּֽ⁠וֹ ׃²⁵ וְ⁠הֵ֣מָּה מְבִאִ֣ים אִ֣ישׁ מִנְחָת֡⁠וֹ כְּלֵ֣י כֶסֶף֩ וּ⁠כְלֵ֨י זָהָ֤ב וּ⁠שְׂלָמוֹת֙ וְ⁠נֵ֣שֶׁק וּ⁠בְשָׂמִ֔ים סוּסִ֖ים וּ⁠פְרָדִ֑ים דְּבַר ־ שָׁנָ֖ה בְּ⁠שָׁנָֽה ׃ס²⁶ וַ⁠יֶּאֱסֹ֣ף שְׁלֹמֹה֮ רֶ֣כֶב וּ⁠פָרָשִׁים֒ וַ⁠יְהִי ־ ל֗⁠וֹ אֶ֤לֶף וְ⁠אַרְבַּע ־ מֵאוֹת֙ רֶ֔כֶב וּ⁠שְׁנֵים ־ עָשָׂ֥ר אֶ֖לֶף פָּֽרָשִׁ֑ים וַ⁠יַּנְחֵ⁠ם֙ בְּ⁠עָרֵ֣י הָ⁠רֶ֔כֶב וְ⁠עִם ־ הַ⁠מֶּ֖לֶךְ בִּ⁠ירוּשָׁלִָֽם ׃²⁷ וַ⁠יִּתֵּ֨ן הַ⁠מֶּ֧לֶךְ אֶת ־ הַ⁠כֶּ֛סֶף בִּ⁠ירוּשָׁלִַ֖ם כָּ⁠אֲבָנִ֑ים וְ⁠אֵ֣ת הָ⁠אֲרָזִ֗ים נָתַ֛ן כַּ⁠שִּׁקְמִ֥ים אֲשֶׁר ־ בַּ⁠שְּׁפֵלָ֖ה לָ⁠רֹֽב ׃²⁸ וּ⁠מוֹצָ֧א הַ⁠סּוּסִ֛ים אֲשֶׁ֥ר לִ⁠שְׁלֹמֹ֖ה מִ⁠מִּצְרָ֑יִם וּ⁠מִ⁠קְוֵ֕ה סֹחֲרֵ֣י הַ⁠מֶּ֔לֶךְ יִקְח֥וּ מִ⁠קְוֵ֖ה בִּ⁠מְחִֽיר ׃²⁹ וַֽ֠⁠תַּעֲלֶה וַ⁠תֵּצֵ֨א מֶרְכָּבָ֤ה מִ⁠מִּצְרַ֨יִם֙ בְּ⁠שֵׁ֣שׁ מֵא֣וֹת כֶּ֔סֶף וְ⁠ס֖וּס בַּ⁠חֲמִשִּׁ֣ים וּ⁠מֵאָ֑ה וְ֠⁠כֵן לְ⁠כָל ־ מַלְכֵ֧י הַ⁠חִתִּ֛ים וּ⁠לְ⁠מַלְכֵ֥י אֲרָ֖ם בְּ⁠יָדָ֥⁠ם יֹצִֽאוּ ׃פ

¹K משרת⁠ו

Chapter 11

¹ וְ⁠הַ⁠מֶּ֣לֶךְ שְׁלֹמֹ֗ה אָהַ֞ב נָשִׁ֧ים נָכְרִיּ֛וֹת רַבּ֖וֹת וְ⁠אֶת ־ בַּת ־ פַּרְעֹ֑ה מוֹאֲבִיּ֤וֹת עַמֳּנִיּוֹת֙ אֲדֹ֣מִיֹּ֔ת צֵדְנִיֹּ֖ת חִתִּיֹּֽת ׃² מִן ־ הַ⁠גּוֹיִ֗ם אֲשֶׁ֣ר אָֽמַר ־ יְהוָה֩ אֶל ־ בְּנֵ֨י יִשְׂרָאֵ֜ל לֹֽא ־ תָבֹ֣אוּ בָ⁠הֶ֗ם וְ⁠הֵם֙ לֹא ־ יָבֹ֣אוּ בָ⁠כֶ֔ם אָכֵן֙ יַטּ֣וּ אֶת ־ לְבַבְ⁠כֶ֔ם אַחֲרֵ֖י אֱלֹהֵי⁠הֶ֑ם בָּ⁠הֶ֛ם דָּבַ֥ק שְׁלֹמֹ֖ה לְ⁠אַהֲבָֽה ׃³ וַ⁠יְהִי ־ ל֣⁠וֹ נָשִׁ֗ים שָׂרוֹת֙ שְׁבַ֣ע מֵא֔וֹת וּ⁠פִֽלַגְשִׁ֖ים שְׁלֹ֣שׁ מֵא֑וֹת וַ⁠יַּטּ֥וּ נָשָׁ֖י⁠ו אֶת ־ לִבּֽ⁠וֹ ׃⁴ וַ⁠יְהִ֗י לְ⁠עֵת֙ זִקְנַ֣ת שְׁלֹמֹ֔ה נָשָׁי⁠ו֙ הִטּ֣וּ אֶת ־ לְבָב֔⁠וֹ אַחֲרֵ֖י אֱלֹהִ֣ים אֲחֵרִ֑ים וְ⁠לֹא ־ הָיָ֨ה לְבָב֤⁠וֹ שָׁלֵם֙ עִם ־ יְהוָ֣ה אֱלֹהָ֔י⁠ו כִּ⁠לְבַ֖ב דָּוִ֥יד אָבִֽי⁠ו ׃⁵ וַ⁠יֵּ֣לֶךְ שְׁלֹמֹ֔ה אַחֲרֵ֣י עַשְׁתֹּ֔רֶת אֱלֹהֵ֖י צִדֹנִ֑ים וְ⁠אַחֲרֵ֣י מִלְכֹּ֔ם שִׁקֻּ֖ץ עַמֹּנִֽים ׃⁶ וַ⁠יַּ֧עַשׂ שְׁלֹמֹ֛ה הָ⁠רַ֖ע בְּ⁠עֵינֵ֣י יְהוָ֑ה וְ⁠לֹ֥א מִלֵּ֛א אַחֲרֵ֥י יְהוָ֖ה כְּ⁠דָוִ֥ד אָבִֽי⁠ו ׃ס⁷ אָז֩ יִבְנֶ֨ה שְׁלֹמֹ֜ה בָּמָ֗ה לִ⁠כְמוֹשׁ֙ שִׁקֻּ֣ץ מוֹאָ֔ב בָּ⁠הָ֕ר אֲשֶׁ֖ר עַל ־ פְּנֵ֣י יְרוּשָׁלִָ֑ם וּ⁠לְ⁠מֹ֕לֶךְ שִׁקֻּ֖ץ בְּנֵ֥י עַמּֽוֹן ׃⁸ וְ⁠כֵ֣ן עָשָׂ֔ה לְ⁠כָל ־ נָשָׁ֖י⁠ו הַ⁠נָּכְרִיּ֑וֹת מַקְטִיר֥וֹת וּֽ⁠מְזַבְּח֖וֹת לֵ⁠אלֹהֵי⁠הֶֽן ׃⁹ וַ⁠יִּתְאַנַּ֥ף יְהוָ֖ה בִּ⁠שְׁלֹמֹ֑ה כִּֽי ־ נָטָ֣ה לְבָב֗⁠וֹ מֵ⁠עִ֤ם יְהוָה֙ אֱלֹהֵ֣י יִשְׂרָאֵ֔ל הַ⁠נִּרְאָ֥ה אֵלָ֖י⁠ו פַּעֲמָֽיִם ׃¹⁰ וְ⁠צִוָּ֤ה אֵלָי⁠ו֙ עַל ־ הַ⁠דָּבָ֣ר הַ⁠זֶּ֔ה לְ⁠בִ֨לְתִּי ־ לֶ֔כֶת אַחֲרֵ֖י אֱלֹהִ֣ים אֲחֵרִ֑ים וְ⁠לֹ֣א שָׁמַ֔ר אֵ֥ת אֲשֶׁר ־ צִוָּ֖ה יְהוָֽה ׃פ¹¹ וַ⁠יֹּ֨אמֶר יְהוָ֜ה לִ⁠שְׁלֹמֹ֗ה יַ֚עַן אֲשֶׁ֣ר הָֽיְתָה ־ זֹּ֣את עִמָּ֔⁠ךְ וְ⁠לֹ֤א שָׁמַ֨רְתָּ֙ בְּרִיתִ֣⁠י וְ⁠חֻקֹּתַ֔⁠י אֲשֶׁ֥ר צִוִּ֖יתִי עָלֶ֑י⁠ךָ קָרֹ֨עַ אֶקְרַ֤ע אֶת ־ הַ⁠מַּמְלָכָה֙ מֵֽ⁠עָלֶ֔י⁠ךָ וּ⁠נְתַתִּ֖י⁠הָ לְ⁠עַבְדֶּֽ⁠ךָ ׃¹² אַךְ ־ בְּ⁠יָמֶ֨י⁠ךָ֙ לֹ֣א אֶעֱשֶׂ֔⁠נָּה לְמַ֖עַן דָּוִ֣ד אָבִ֑י⁠ךָ מִ⁠יַּ֥ד בִּנְ⁠ךָ֖ אֶקְרָעֶֽ⁠נָּה ׃¹³ רַ֤ק אֶת ־ כָּל ־ הַ⁠מַּמְלָכָה֙ לֹ֣א אֶקְרָ֔ע שֵׁ֥בֶט אֶחָ֖ד אֶתֵּ֣ן לִ⁠בְנֶ֑⁠ךָ לְמַ֨עַן֙ דָּוִ֣ד עַבְדִּ֔⁠י וּ⁠לְמַ֥עַן יְרוּשָׁלִַ֖ם אֲשֶׁ֥ר בָּחָֽרְתִּי ׃¹⁴ וַ⁠יָּ֨קֶם יְהוָ֤ה שָׂטָן֙ לִ⁠שְׁלֹמֹ֔ה אֵ֖ת הֲדַ֣ד הָ⁠אֲדֹמִ֑י מִ⁠זֶּ֧רַע הַ⁠מֶּ֛לֶךְ ה֖וּא בֶּ⁠אֱדֽוֹם ׃¹⁵ וַ⁠יְהִ֗י בִּֽ⁠הְי֤וֹת דָּוִד֙ אֶת ־ אֱד֔וֹם בַּ⁠עֲל֗וֹת יוֹאָב֙ שַׂ֣ר הַ⁠צָּבָ֔א לְ⁠קַבֵּ֖ר אֶת ־ הַ⁠חֲלָלִ֑ים וַ⁠יַּ֥ךְ כָּל ־ זָכָ֖ר בֶּ⁠אֱדֽוֹם ׃¹⁶ כִּ֣י שֵׁ֧שֶׁת חֳדָשִׁ֛ים יָֽשַׁב ־ שָׁ֥ם יוֹאָ֖ב וְ⁠כָל ־ יִשְׂרָאֵ֑ל עַד ־ הִכְרִ֥ית כָּל ־ זָכָ֖ר בֶּ⁠אֱדֽוֹם ׃¹⁷ וַ⁠יִּבְרַ֣ח אֲדַ֡ד הוּא֩ וַ⁠אֲנָשִׁ֨ים אֲדֹמִיִּ֜ים מֵ⁠עַבְדֵ֥י אָבִ֛י⁠ו אִתּ֖⁠וֹ לָ⁠ב֣וֹא מִצְרָ֑יִם וַ⁠הֲדַ֖ד נַ֥עַר קָטָֽן ׃¹⁸ וַ⁠יָּקֻ֨מוּ֙ מִ⁠מִּדְיָ֔ן וַ⁠יָּבֹ֖אוּ פָּארָ֑ן וַ⁠יִּקְחוּ֩ אֲנָשִׁ֨ים עִמָּ֜⁠ם מִ⁠פָּארָ֗ן וַ⁠יָּבֹ֤אוּ מִצְרַ֨יִם֙ אֶל ־ פַּרְעֹ֣ה מֶֽלֶךְ ־ מִצְרַ֔יִם וַ⁠יִּתֶּן ־ ל֣⁠וֹ בַ֗יִת וְ⁠לֶ֨חֶם֙ אָ֣מַר ל֔⁠וֹ וְ⁠אֶ֖רֶץ נָ֥תַן לֽ⁠וֹ ׃¹⁹ וַ⁠יִּמְצָא֙ הֲדַ֥ד חֵ֛ן בְּ⁠עֵינֵ֥י פַרְעֹ֖ה מְאֹ֑ד וַ⁠יִּתֶּן ־ ל֤⁠וֹ אִשָּׁה֙ אֶת ־ אֲח֣וֹת אִשְׁתּ֔⁠וֹ אֲח֖וֹת תַּחְפְּנֵ֥יס הַ⁠גְּבִירָֽה ׃²⁰ וַ⁠תֵּ֨לֶד ל֜⁠וֹ אֲח֣וֹת תַּחְפְּנֵ֗יס אֵ֚ת גְּנֻבַ֣ת בְּנ֔⁠וֹ וַ⁠תִּגְמְלֵ֣⁠הוּ תַחְפְּנֵ֔ס בְּ⁠ת֖וֹךְ בֵּ֣ית פַּרְעֹ֑ה וַ⁠יְהִ֤י גְנֻבַת֙ בֵּ֣ית פַּרְעֹ֔ה בְּ⁠ת֖וֹךְ בְּנֵ֥י פַרְעֹֽה ׃²¹ וַ⁠הֲדַ֞ד שָׁמַ֣ע בְּ⁠מִצְרַ֗יִם כִּֽי ־ שָׁכַ֤ב דָּוִד֙ עִם ־ אֲבֹתָ֔י⁠ו וְ⁠כִי ־ מֵ֖ת יוֹאָ֣ב שַֽׂר ־ הַ⁠צָּבָ֑א וַ⁠יֹּ֤אמֶר הֲדַד֙ אֶל ־ פַּרְעֹ֔ה שַׁלְּחֵ֖⁠נִי וְ⁠אֵלֵ֥ךְ אֶל ־ אַרְצִֽ⁠י ׃²² וַ⁠יֹּ֧אמֶר ל֣⁠וֹ פַרְעֹ֗ה כִּ֠י מָה ־ אַתָּ֤ה חָסֵר֙ עִמִּ֔⁠י וְ⁠הִנְּ⁠ךָ֥ מְבַקֵּ֖שׁ לָ⁠לֶ֣כֶת אֶל ־ אַרְצֶ֑⁠ךָ וַ⁠יֹּ֣אמֶר ׀ לֹ֔א כִּ֥י שַׁלֵּ֖חַ תְּשַׁלְּחֵֽ⁠נִי ׃²³ וַ⁠יָּ֨קֶם אֱלֹהִ֥ים ל⁠וֹ֙ שָׂטָ֔ן אֶת ־ רְז֖וֹן בֶּן ־ אֶלְיָדָ֑ע אֲשֶׁ֣ר בָּרַ֗ח מֵ⁠אֵ֛ת הֲדַדְעֶ֥זֶר מֶֽלֶךְ ־ צוֹבָ֖ה אֲדֹנָֽי⁠ו ׃²⁴ וַ⁠יִּקְבֹּ֤ץ עָלָי⁠ו֙ אֲנָשִׁ֔ים וַ⁠יְהִ֣י שַׂר ־ גְּד֔וּד בַּ⁠הֲרֹ֥ג דָּוִ֖ד אֹתָ֑⁠ם וַ⁠יֵּלְכ֤וּ דַמֶּ֨שֶׂק֙ וַ⁠יֵּ֣שְׁבוּ בָ֔⁠הּ וַֽ⁠יִּמְלְכ֖וּ בְּ⁠דַמָּֽשֶׂק ׃²⁵ וַ⁠יְהִ֨י שָׂטָ֤ן לְ⁠יִשְׂרָאֵל֙ כָּל ־ יְמֵ֣י שְׁלֹמֹ֔ה וְ⁠אֶת ־ הָ⁠רָעָ֖ה אֲשֶׁ֣ר הֲדָ֑ד וַ⁠יָּ֨קָץ֙ בְּ⁠יִשְׂרָאֵ֔ל וַ⁠יִּמְלֹ֖ךְ עַל ־ אֲרָֽם ׃פ²⁶ וְ⁠יָרָבְעָם֩ בֶּן ־ נְבָ֨ט אֶפְרָתִ֜י מִן ־ הַ⁠צְּרֵדָ֗ה וְ⁠שֵׁ֤ם אִמּ⁠וֹ֙ צְרוּעָה֙ אִשָּׁ֣ה אַלְמָנָ֔ה עֶ֖בֶד לִ⁠שְׁלֹמֹ֑ה וַ⁠יָּ֥רֶם יָ֖ד בַּ⁠מֶּֽלֶךְ ׃²⁷ וְ⁠זֶ֣ה הַ⁠דָּבָ֔ר אֲשֶׁר ־ הֵרִ֥ים יָ֖ד בַּ⁠מֶּ֑לֶךְ שְׁלֹמֹה֙ בָּנָ֣ה אֶת ־ הַ⁠מִּלּ֔וֹא סָגַ֕ר אֶת ־ פֶּ֕רֶץ עִ֖יר דָּוִ֥ד אָבִֽי⁠ו ׃²⁸ וְ⁠הָ⁠אִ֥ישׁ יָרָבְעָ֖ם גִּבּ֣וֹר חָ֑יִל וַ⁠יַּ֨רְא שְׁלֹמֹ֜ה אֶת ־ הַ⁠נַּ֗עַר כִּֽי ־ עֹשֵׂ֤ה מְלָאכָה֙ ה֔וּא וַ⁠יַּפְקֵ֣ד אֹת֔⁠וֹ לְ⁠כָל ־ סֵ֖בֶל בֵּ֥ית יוֹסֵֽף ׃ס²⁹ וַֽ⁠יְהִי֙ בָּ⁠עֵ֣ת הַ⁠הִ֔יא וְ⁠יָֽרָבְעָ֖ם יָצָ֣א מִ⁠ירוּשָׁלִָ֑ם וַ⁠יִּמְצָ֣א אֹת֡⁠וֹ אֲחִיָּה֩ הַ⁠שִּׁילֹנִ֨י הַ⁠נָּבִ֜יא בַּ⁠דֶּ֗רֶךְ וְ⁠ה֤וּא מִתְכַּסֶּה֙ בְּ⁠שַׂלְמָ֣ה חֲדָשָׁ֔ה וּ⁠שְׁנֵי⁠הֶ֥ם לְ⁠בַדָּ֖⁠ם בַּ⁠שָּׂדֶֽה ׃³⁰ וַ⁠יִּתְפֹּ֣שׂ אֲחִיָּ֔ה בַּ⁠שַּׂלְמָ֥ה הַ⁠חֲדָשָׁ֖ה אֲשֶׁ֣ר עָלָ֑י⁠ו וַ⁠יִּ֨קְרָעֶ֔⁠הָ שְׁנֵ֥ים עָשָׂ֖ר קְרָעִֽים ׃³¹ וַ⁠יֹּ֨אמֶר֙ לְ⁠יָֽרָבְעָ֔ם קַח ־ לְ⁠ךָ֖ עֲשָׂרָ֣ה קְרָעִ֑ים כִּ֣י כֹה֩ אָמַ֨ר יְהוָ֜ה אֱלֹהֵ֣י יִשְׂרָאֵ֗ל הִנְ⁠נִ֨י קֹרֵ֤עַ אֶת ־ הַ⁠מַּמְלָכָה֙ מִ⁠יַּ֣ד שְׁלֹמֹ֔ה וְ⁠נָתַתִּ֣י לְ⁠ךָ֔ אֵ֖ת עֲשָׂרָ֥ה הַ⁠שְּׁבָטִֽים ׃³² וְ⁠הַ⁠שֵּׁ֥בֶט הָ⁠אֶחָ֖ד יִֽהְיֶה ־ לּ֑⁠וֹ לְמַ֣עַן ׀ עַבְדִּ֣⁠י דָוִ֗ד וּ⁠לְמַ֨עַן֙ יְר֣וּשָׁלִַ֔ם הָ⁠עִיר֙ אֲשֶׁ֣ר בָּחַ֣רְתִּי בָ֔⁠הּ מִ⁠כֹּ֖ל שִׁבְטֵ֥י יִשְׂרָאֵֽל ׃³³ יַ֣עַן ׀ אֲשֶׁ֣ר עֲזָב֗וּ⁠נִי וַ⁠יִּֽשְׁתַּחֲווּ֮ לְ⁠עַשְׁתֹּרֶת֮ אֱלֹהֵ֣י צִֽדֹנִין֒ לִ⁠כְמוֹשׁ֙ אֱלֹהֵ֣י מוֹאָ֔ב וּ⁠לְ⁠מִלְכֹּ֖ם אֱלֹהֵ֣י בְנֵֽי ־ עַמּ֑וֹן וְ⁠לֹֽא ־ הָלְכ֣וּ בִ⁠דְרָכַ֗⁠י לַ⁠עֲשׂ֨וֹת הַ⁠יָּשָׁ֧ר בְּ⁠עֵינַ֛⁠י וְ⁠חֻקֹּתַ֥⁠י וּ⁠מִשְׁפָּטַ֖⁠י כְּ⁠דָוִ֥ד אָבִֽי⁠ו ׃³⁴ וְ⁠לֹֽא ־ אֶקַּ֥ח אֶת ־ כָּל ־ הַ⁠מַּמְלָכָ֖ה מִ⁠יָּד֑⁠וֹ כִּ֣י ׀ נָשִׂ֣יא אֲשִׁתֶ֗⁠נּוּ כֹּ֚ל יְמֵ֣י חַיָּ֔י⁠ו לְמַ֨עַן דָּוִ֤ד עַבְדִּ⁠י֙ אֲשֶׁ֣ר בָּחַ֣רְתִּי אֹת֔⁠וֹ אֲשֶׁ֥ר שָׁמַ֖ר מִצְוֺתַ֥⁠י וְ⁠חֻקֹּתָֽ⁠י ׃³⁵ וְ⁠לָקַחְתִּ֥י הַ⁠מְּלוּכָ֖ה מִ⁠יַּ֣ד בְּנ֑⁠וֹ וּ⁠נְתַתִּ֣י⁠הָ לְּ⁠ךָ֔ אֵ֖ת עֲשֶׂ֥רֶת הַ⁠שְּׁבָטִֽים ׃³⁶ וְ⁠לִ⁠בְנ֖⁠וֹ אֶתֵּ֣ן שֵֽׁבֶט ־ אֶחָ֑ד לְמַ֣עַן הֱיֽוֹת ־ נִ֣יר לְ⁠דָֽוִיד ־ עַ֠בְדִּ⁠י כָּֽל ־ הַ⁠יָּמִ֤ים ׀ לְ⁠פָנַ⁠י֙ בִּ⁠יר֣וּשָׁלִַ֔ם הָ⁠עִיר֙ אֲשֶׁ֣ר בָּחַ֣רְתִּי לִ֔⁠י לָ⁠שׂ֥וּם שְׁמִ֖⁠י שָֽׁם ׃³⁷ וְ⁠אֹתְ⁠ךָ֣ אֶקַּ֔ח וּ⁠מָ֣לַכְתָּ֔ בְּ⁠כֹ֥ל אֲשֶׁר ־ תְּאַוֶּ֖ה נַפְשֶׁ֑⁠ךָ וְ⁠הָיִ֥יתָ מֶּ֖לֶךְ עַל ־ יִשְׂרָאֵֽל ׃³⁸ וְ⁠הָיָ֗ה אִם ־ תִּשְׁמַע֮ אֶת ־ כָּל ־ אֲשֶׁ֣ר אֲצַוֶּ⁠ךָ֒ וְ⁠הָלַכְתָּ֣ בִ⁠דְרָכַ֗⁠י וְ⁠עָשִׂ֨יתָ הַ⁠יָּשָׁ֤ר בְּ⁠עֵינַ⁠י֙ לִ⁠שְׁמ֤וֹר חֻקּוֹתַ⁠י֙ וּ⁠מִצְוֺתַ֔⁠י כַּ⁠אֲשֶׁ֥ר עָשָׂ֖ה דָּוִ֣ד עַבְדִּ֑⁠י וְ⁠הָיִ֣יתִי עִמָּ֗⁠ךְ וּ⁠בָנִ֨יתִי לְ⁠ךָ֤ בַֽיִת ־ נֶאֱמָן֙ כַּ⁠אֲשֶׁ֣ר בָּנִ֣יתִי לְ⁠דָוִ֔ד וְ⁠נָתַתִּ֥י לְ⁠ךָ֖ אֶת ־ יִשְׂרָאֵֽל ׃³⁹ וַֽ⁠אעַנֶּ֛ה אֶת ־ זֶ֥רַע דָּוִ֖ד לְמַ֣עַן זֹ֑את אַ֖ךְ לֹ֥א כָל ־ הַ⁠יָּמִֽים ׃ס⁴⁰ וַ⁠יְבַקֵּ֥שׁ שְׁלֹמֹ֖ה לְ⁠הָמִ֣ית אֶת ־ יָרָבְעָ֑ם וַ⁠יָּ֣קָם יָרָבְעָ֗ם וַ⁠יִּבְרַ֤ח מִצְרַ֨יִם֙ אֶל ־ שִׁישַׁ֣ק מֶֽלֶךְ ־ מִצְרַ֔יִם וַ⁠יְהִ֥י בְ⁠מִצְרַ֖יִם עַד ־ מ֥וֹת שְׁלֹמֹֽה ׃⁴¹ וְ⁠יֶ֨תֶר דִּבְרֵ֧י שְׁלֹמֹ֛ה וְ⁠כָל ־ אֲשֶׁ֥ר עָשָׂ֖ה וְ⁠חָכְמָת֑⁠וֹ הֲ⁠לֽוֹא ־ הֵ֣ם כְּתֻבִ֔ים עַל ־ סֵ֖פֶר דִּבְרֵ֥י שְׁלֹמֹֽה ׃⁴² וְ⁠הַ⁠יָּמִ֗ים אֲשֶׁר֩ מָלַ֨ךְ שְׁלֹמֹ֤ה בִ⁠ירוּשָׁלִַ֨ם֙ עַל ־ כָּל ־ יִשְׂרָאֵ֔ל אַרְבָּעִ֖ים שָׁנָֽה ׃⁴³ וַ⁠יִּשְׁכַּ֤ב שְׁלֹמֹה֙ עִם ־ אֲבֹתָ֔י⁠ו וַ⁠יִּ֨קָּבֵ֔ר בְּ⁠עִ֖יר דָּוִ֣ד אָבִ֑י⁠ו וַ⁠יִּמְלֹ֛ךְ רְחַבְעָ֥ם בְּנ֖⁠וֹ תַּחְתָּֽי⁠ו ׃ס

Chapter 12

¹ וַ⁠יֵּ֥לֶךְ רְחַבְעָ֖ם שְׁכֶ֑ם כִּ֥י שְׁכֶ֛ם בָּ֥א כָל ־ יִשְׂרָאֵ֖ל לְ⁠הַמְלִ֥יךְ אֹתֽ⁠וֹ ׃² וַ⁠יְהִ֞י כִּ⁠שְׁמֹ֣עַ ׀ יָרָבְעָ֣ם בֶּן ־ נְבָ֗ט וְ⁠הוּא֙ עוֹדֶ֣⁠נּוּ בְ⁠מִצְרַ֔יִם אֲשֶׁ֣ר בָּרַ֔ח מִ⁠פְּנֵ֖י הַ⁠מֶּ֣לֶךְ שְׁלֹמֹ֑ה וַ⁠יֵּ֥שֶׁב יָרָבְעָ֖ם בְּ⁠מִצְרָֽיִם ׃³ וַֽ⁠יִּשְׁלְחוּ֙ וַ⁠יִּקְרְאוּ ־ ל֔⁠וֹ ו⁠יבאו ¹ יָרָבְעָ֖ם וְ⁠כָל ־ קְהַ֣ל יִשְׂרָאֵ֑ל וַֽ⁠יְדַבְּר֔וּ אֶל ־ רְחַבְעָ֖ם לֵ⁠אמֹֽר ׃⁴ אָבִ֖י⁠ךָ הִקְשָׁ֣ה אֶת ־ עֻלֵּ֑⁠נוּ וְ⁠אַתָּ֡ה עַתָּ֣ה הָקֵל֩ מֵ⁠עֲבֹדַ֨ת אָבִ֜י⁠ךָ הַ⁠קָּשָׁ֗ה וּ⁠מֵ⁠עֻלּ֧⁠וֹ הַ⁠כָּבֵ֛ד אֲשֶׁר ־ נָתַ֥ן עָלֵ֖י⁠נוּ וְ⁠נַעַבְדֶֽ⁠ךָּ ׃⁵ וַ⁠יֹּ֣אמֶר אֲלֵי⁠הֶ֗ם לְכ֥וּ עֹ֛ד שְׁלֹשָׁ֥ה יָמִ֖ים וְ⁠שׁ֣וּבוּ אֵלָ֑⁠י וַ⁠יֵּלְכ֖וּ הָ⁠עָֽם ׃⁶ וַ⁠יִּוָּעַ֞ץ הַ⁠מֶּ֣לֶךְ רְחַבְעָ֗ם אֶת ־ הַ⁠זְּקֵנִים֙ אֲשֶׁר ־ הָי֣וּ עֹמְדִ֗ים אֶת ־ פְּנֵי֙ שְׁלֹמֹ֣ה אָבִ֔י⁠ו בִּֽ⁠הְיֹת֥⁠וֹ חַ֖י לֵ⁠אמֹ֑ר אֵ֚יךְ אַתֶּ֣ם נֽוֹעָצִ֔ים לְ⁠הָשִׁ֥יב אֶת ־ הָֽ⁠עָם ־ הַ⁠זֶּ֖ה דָּבָֽר ׃⁷ וַיְדַבְּר֨וּ ² אֵלָ֜י⁠ו לֵ⁠אמֹ֗ר אִם ־ הַ֠⁠יּוֹם תִּֽהְיֶה ־ עֶ֜בֶד לָ⁠עָ֤ם הַ⁠זֶּה֙ וַֽ⁠עֲבַדְתָּ֔⁠ם וַ⁠עֲנִיתָ֕⁠ם וְ⁠דִבַּרְתָּ֥ אֲלֵי⁠הֶ֖ם דְּבָרִ֣ים טוֹבִ֑ים וְ⁠הָי֥וּ לְ⁠ךָ֛ עֲבָדִ֖ים כָּל ־ הַ⁠יָּמִֽים ׃⁸ וַֽ⁠יַּעֲזֹ֛ב אֶת ־ עֲצַ֥ת הַ⁠זְּקֵנִ֖ים אֲשֶׁ֣ר יְעָצֻ֑⁠הוּ וַ⁠יִּוָּעַ֗ץ אֶת ־ הַ⁠יְלָדִים֙ אֲשֶׁ֣ר גָּדְל֣וּ אִתּ֔⁠וֹ אֲשֶׁ֥ר הָ⁠עֹמְדִ֖ים לְ⁠פָנָֽי⁠ו ׃⁹ וַ⁠יֹּ֣אמֶר אֲלֵי⁠הֶ֗ם מָ֚ה אַתֶּ֣ם נֽוֹעָצִ֔ים וְ⁠נָשִׁ֥יב דָּבָ֖ר אֶת ־ הָ⁠עָ֣ם הַ⁠זֶּ֑ה אֲשֶׁ֨ר דִּבְּר֤וּ אֵלַ⁠י֙ לֵ⁠אמֹ֔ר הָקֵל֙ מִן ־ הָ⁠עֹ֔ל אֲשֶׁר ־ נָתַ֥ן אָבִ֖י⁠ךָ עָלֵֽי⁠נוּ ׃¹⁰ וַ⁠יְדַבְּר֣וּ אֵלָ֗י⁠ו הַ⁠יְלָדִים֙ אֲשֶׁ֨ר גָּדְל֣וּ אִתּ⁠וֹ֮ לֵ⁠אמֹר֒ כֹּֽה ־ תֹאמַ֣ר לָ⁠עָ֣ם הַ⁠זֶּ֡ה אֲשֶׁר֩ דִּבְּר֨וּ אֵלֶ֜י⁠ךָ לֵ⁠אמֹ֗ר אָבִ֨י⁠ךָ֙ הִכְבִּ֣יד אֶת ־ עֻלֵּ֔⁠נוּ וְ⁠אַתָּ֖ה הָקֵ֣ל מֵ⁠עָלֵ֑י⁠נוּ כֹּ֚ה תְּדַבֵּ֣ר אֲלֵי⁠הֶ֔ם קָֽטָנִּ֥⁠י עָבָ֖ה מִ⁠מָּתְנֵ֥י אָבִֽ⁠י ׃¹¹ וְ⁠עַתָּ֗ה אָבִ⁠י֙ הֶעְמִ֤יס עֲלֵי⁠כֶם֙ עֹ֣ל כָּבֵ֔ד וַ⁠אֲנִ֖י אוֹסִ֣יף עַֽל ־ עֻלְּ⁠כֶ֑ם אָבִ֗⁠י יִסַּ֤ר אֶתְ⁠כֶם֙ בַּ⁠שּׁוֹטִ֔ים וַ⁠אֲנִ֕י אֲיַסֵּ֥ר אֶתְ⁠כֶ֖ם בָּ⁠עַקְרַבִּֽים ׃¹² ו⁠יבו ³⁴ יָרָבְעָ֧ם וְ⁠כָל ־ הָ⁠עָ֛ם אֶל ־ רְחַבְעָ֖ם בַּ⁠יּ֣וֹם הַ⁠שְּׁלִישִׁ֑י כַּ⁠אֲשֶׁ֨ר דִּבֶּ֤ר הַ⁠מֶּ֨לֶךְ֙ לֵ⁠אמֹ֔ר שׁ֥וּבוּ אֵלַ֖⁠י בַּ⁠יּ֥וֹם הַ⁠שְּׁלִישִֽׁי ׃¹³ וַ⁠יַּ֧עַן הַ⁠מֶּ֛לֶךְ אֶת ־ הָ⁠עָ֖ם קָשָׁ֑ה וַֽ⁠יַּעֲזֹ֛ב אֶת ־ עֲצַ֥ת הַ⁠זְּקֵנִ֖ים אֲשֶׁ֥ר יְעָצֻֽ⁠הוּ ׃¹⁴ וַ⁠יְדַבֵּ֣ר אֲלֵי⁠הֶ֗ם כַּ⁠עֲצַ֤ת הַ⁠יְלָדִים֙ לֵ⁠אמֹ֔ר אָבִ⁠י֙ הִכְבִּ֣יד אֶֽת ־ עֻלְּ⁠כֶ֔ם וַ⁠אֲנִ֖י אֹסִ֣יף עַֽל ־ עֻלְּ⁠כֶ֑ם אָבִ֗⁠י יִסַּ֤ר אֶתְ⁠כֶם֙ בַּ⁠שּׁוֹטִ֔ים וַ⁠אֲנִ֕י אֲיַסֵּ֥ר אֶתְ⁠כֶ֖ם בָּ⁠עַקְרַבִּֽים ׃¹⁵ וְ⁠לֹֽא ־ שָׁמַ֥ע הַ⁠מֶּ֖לֶךְ אֶל ־ הָ⁠עָ֑ם כִּֽי ־ הָיְתָ֤ה סִבָּה֙ מֵ⁠עִ֣ם יְהוָ֔ה לְמַ֜עַן הָקִ֣ים אֶת ־ דְּבָר֗⁠וֹ אֲשֶׁ֨ר דִּבֶּ֤ר יְהוָה֙ בְּ⁠יַד֙ אֲחִיָּ֣ה הַ⁠שִּׁילֹנִ֔י אֶל ־ יָרָבְעָ֖ם בֶּן ־ נְבָֽט ׃¹⁶ וַ⁠יַּ֣רְא כָּל ־ יִשְׂרָאֵ֗ל כִּ֠י לֹֽא ־ שָׁמַ֣ע הַ⁠מֶּלֶךְ֮ אֲלֵי⁠הֶם֒ וַ⁠יָּשִׁ֣בוּ הָ⁠עָ֣ם אֶת ־ הַ⁠מֶּ֣לֶךְ דָּבָ֣ר ׀ לֵ⁠אמֹ֡ר מַה ־ לָּ⁠נוּ֩ חֵ֨לֶק בְּ⁠דָוִ֜ד וְ⁠לֹֽא ־ נַחֲלָ֣ה בְּ⁠בֶן ־ יִשַׁ֗י לְ⁠אֹהָלֶ֨י⁠ךָ֙ יִשְׂרָאֵ֔ל עַתָּ֕ה רְאֵ֥ה בֵיתְ⁠ךָ֖ דָּוִ֑ד וַ⁠יֵּ֥לֶךְ יִשְׂרָאֵ֖ל לְ⁠אֹהָלָֽי⁠ו ׃¹⁷ וּ⁠בְנֵ֣י יִשְׂרָאֵ֔ל הַ⁠יֹּשְׁבִ֖ים בְּ⁠עָרֵ֣י יְהוּדָ֑ה וַ⁠יִּמְלֹ֥ךְ עֲלֵי⁠הֶ֖ם רְחַבְעָֽם ׃פ¹⁸ וַ⁠יִּשְׁלַ֞ח הַ⁠מֶּ֣לֶךְ רְחַבְעָ֗ם אֶת ־ אֲדֹרָם֙ אֲשֶׁ֣ר עַל ־ הַ⁠מַּ֔ס וַ⁠יִּרְגְּמ֨וּ כָל ־ יִשְׂרָאֵ֥ל בּ֛⁠וֹ אֶ֖בֶן וַ⁠יָּמֹ֑ת וְ⁠הַ⁠מֶּ֣לֶךְ רְחַבְעָ֗ם הִתְאַמֵּץ֙ לַ⁠עֲל֣וֹת בַּ⁠מֶּרְכָּבָ֔ה לָ⁠נ֖וּס יְרוּשָׁלִָֽם ׃¹⁹ וַ⁠יִּפְשְׁע֤וּ יִשְׂרָאֵל֙ בְּ⁠בֵ֣ית דָּוִ֔ד עַ֖ד הַ⁠יּ֥וֹם הַ⁠זֶּֽה ׃ס²⁰ וַ⁠יְהִ֞י כִּ⁠שְׁמֹ֤עַ כָּל ־ יִשְׂרָאֵל֙ כִּֽי ־ שָׁ֣ב יָרָבְעָ֔ם וַֽ⁠יִּשְׁלְח֗וּ וַ⁠יִּקְרְא֤וּ אֹת⁠וֹ֙ אֶל ־ הָ֣⁠עֵדָ֔ה וַ⁠יַּמְלִ֥יכוּ אֹת֖⁠וֹ עַל ־ כָּל ־ יִשְׂרָאֵ֑ל לֹ֤א הָיָה֙ אַחֲרֵ֣י בֵית ־ דָּוִ֔ד זוּלָתִ֥י שֵֽׁבֶט ־ יְהוּדָ֖ה לְ⁠בַדּֽ⁠וֹ ׃²¹ ו⁠יבאו רְחַבְעָם֮ יְרוּשָׁלִַם֒ וַ⁠יַּקְהֵל֩ אֶת ־ כָּל ־ בֵּ֨ית יְהוּדָ֜ה וְ⁠אֶת ־ שֵׁ֣בֶט בִּנְיָמִ֗ן מֵאָ֨ה וּ⁠שְׁמֹנִ֥ים אֶ֛לֶף בָּח֖וּר עֹשֵׂ֣ה מִלְחָמָ֑ה לְ⁠הִלָּחֵם֙ עִם ־ בֵּ֣ית יִשְׂרָאֵ֔ל לְ⁠הָשִׁיב֙ אֶת ־ הַ⁠מְּלוּכָ֔ה לִ⁠רְחַבְעָ֖ם בֶּן ־ שְׁלֹמֹֽה ׃פ²² וַ⁠יְהִי֙ דְּבַ֣ר הָֽ⁠אֱלֹהִ֔ים אֶל ־ שְׁמַעְיָ֥ה אִישׁ ־ הָ⁠אֱלֹהִ֖ים לֵ⁠אמֹֽר ׃²³ אֱמֹ֗ר אֶל ־ רְחַבְעָ֤ם בֶּן ־ שְׁלֹמֹה֙ מֶ֣לֶךְ יְהוּדָ֔ה וְ⁠אֶל ־ כָּל ־ בֵּ֥ית יְהוּדָ֖ה וּ⁠בִנְיָמִ֑ין וְ⁠יֶ֥תֶר הָ⁠עָ֖ם לֵ⁠אמֹֽר ׃²⁴ כֹּ֣ה אָמַ֣ר יְהוָ֡ה לֹֽא ־ תַעֲלוּ֩ וְ⁠לֹא ־ תִלָּ֨חֲמ֜וּ⁠ן עִם ־ אֲחֵי⁠כֶ֣ם בְּנֵֽי ־ יִשְׂרָאֵ֗ל שׁ֚וּבוּ אִ֣ישׁ לְ⁠בֵית֔⁠וֹ כִּ֧י מֵ⁠אִתִּ֛⁠י נִהְיָ֖ה הַ⁠דָּבָ֣ר הַ⁠זֶּ֑ה וַ⁠יִּשְׁמְעוּ֙ אֶת ־ דְּבַ֣ר יְהוָ֔ה וַ⁠יָּשֻׁ֥בוּ לָ⁠לֶ֖כֶת כִּ⁠דְבַ֥ר יְהוָֽה ׃ס²⁵ וַ⁠יִּ֨בֶן יָרָבְעָ֧ם אֶת ־ שְׁכֶ֛ם בְּ⁠הַ֥ר אֶפְרַ֖יִם וַ⁠יֵּ֣שֶׁב בָּ֑⁠הּ וַ⁠יֵּצֵ֣א מִ⁠שָּׁ֔ם וַ⁠יִּ֖בֶן אֶת ־ פְּנוּאֵֽל ׃²⁶ וַ⁠יֹּ֥אמֶר יָרָבְעָ֖ם בְּ⁠לִבּ֑⁠וֹ עַתָּ֛ה תָּשׁ֥וּב הַ⁠מַּמְלָכָ֖ה לְ⁠בֵ֥ית דָּוִֽד ׃²⁷ אִֽם ־ יַעֲלֶ֣ה ׀ הָ⁠עָ֣ם הַ⁠זֶּ֗ה לַ⁠עֲשׂ֨וֹת זְבָחִ֤ים בְּ⁠בֵית ־ יְהוָה֙ בִּ⁠יר֣וּשָׁלִַ֔ם וְ֠⁠שָׁב לֵ֣ב הָ⁠עָ֤ם הַ⁠זֶּה֙ אֶל ־ אֲדֹ֣נֵי⁠הֶ֔ם אֶל ־ רְחַבְעָ֖ם מֶ֣לֶךְ יְהוּדָ֑ה וַ⁠הֲרָגֻ֕⁠נִי וְ⁠שָׁ֖בוּ אֶל ־ רְחַבְעָ֥ם מֶֽלֶךְ ־ יְהוּדָֽה ׃²⁸ וַ⁠יִּוָּעַ֣ץ הַ⁠מֶּ֔לֶךְ וַ⁠יַּ֕עַשׂ שְׁנֵ֖י עֶגְלֵ֣י זָהָ֑ב וַ⁠יֹּ֣אמֶר אֲלֵ⁠הֶ֗ם רַב ־ לָ⁠כֶם֙ מֵ⁠עֲל֣וֹת יְרוּשָׁלִַ֔ם הִנֵּ֤ה אֱלֹהֶ֨י⁠ךָ֙ יִשְׂרָאֵ֔ל אֲשֶׁ֥ר הֶעֱל֖וּ⁠ךָ מֵ⁠אֶ֥רֶץ מִצְרָֽיִם ׃²⁹ וַ⁠יָּ֥שֶׂם אֶת ־ הָ⁠אֶחָ֖ד בְּ⁠בֵֽית ־ אֵ֑ל וְ⁠אֶת ־ הָ⁠אֶחָ֖ד נָתַ֥ן בְּ⁠דָֽן ׃³⁰ וַ⁠יְהִ֛י הַ⁠דָּבָ֥ר הַ⁠זֶּ֖ה לְ⁠חַטָּ֑את וַ⁠יֵּלְכ֥וּ הָ⁠עָ֛ם לִ⁠פְנֵ֥י הָ⁠אֶחָ֖ד עַד ־ דָּֽן ׃³¹ וַ⁠יַּ֖עַשׂ אֶת ־ בֵּ֣ית בָּמ֑וֹת וַ⁠יַּ֤עַשׂ כֹּֽהֲנִים֙ מִ⁠קְצ֣וֹת הָ⁠עָ֔ם אֲשֶׁ֥ר לֹֽא ־ הָי֖וּ מִ⁠בְּנֵ֥י לֵוִֽי ׃³² וַ⁠יַּ֣עַשׂ יָרָבְעָ֣ם ׀ חָ֡ג בַּ⁠חֹ֣דֶשׁ הַ⁠שְּׁמִינִ֣י בַּ⁠חֲמִשָּֽׁה ־ עָשָׂר֩ י֨וֹם ׀ לַ⁠חֹ֜דֶשׁ כֶּ⁠חָ֣ג ׀ אֲשֶׁ֣ר בִּ⁠יהוּדָ֗ה וַ⁠יַּ֨עַל֙ עַל ־ הַ⁠מִּזְבֵּ֔חַ כֵּ֤ן עָשָׂה֙ בְּ⁠בֵֽית ־ אֵ֔ל לְ⁠זַבֵּ֖חַ לָ⁠עֲגָלִ֣ים אֲשֶׁר ־ עָשָׂ֑ה וְ⁠הֶעֱמִיד֙ בְּ⁠בֵ֣ית אֵ֔ל אֶת ־ כֹּהֲנֵ֥י הַ⁠בָּמ֖וֹת אֲשֶׁ֥ר עָשָֽׂה ׃³³ וַ⁠יַּ֜עַל עַֽל ־ הַ⁠מִּזְבֵּ֣חַ ׀ אֲשֶׁר ־ עָשָׂ֣ה בְּ⁠בֵֽית ־ אֵ֗ל בַּ⁠חֲמִשָּׁ֨ה עָשָׂ֥ר יוֹם֙ בַּ⁠חֹ֣דֶשׁ הַ⁠שְּׁמִינִ֔י בַּ⁠חֹ֖דֶשׁ אֲשֶׁר ־ בָּדָ֣א מִלִּבּ֑וֹ ⁵ וַ⁠יַּ֤עַשׂ חָג֙ לִ⁠בְנֵ֣י יִשְׂרָאֵ֔ל וַ⁠יַּ֥עַל עַל ־ הַ⁠מִּזְבֵּ֖חַ לְ⁠הַקְטִֽיר ׃פ

¹Q וַיָּבֹ֥א

²K ו⁠ידבר

³Q וַיָּב֨וֹא

⁴Some manuscripts read ו⁠יבאו

⁵K מ⁠ל⁠בד

Chapter 13

¹ וְ⁠הִנֵּ֣ה ׀ אִ֣ישׁ אֱלֹהִ֗ים בָּ֧א מִ⁠יהוּדָ֛ה בִּ⁠דְבַ֥ר יְהוָ֖ה אֶל ־ בֵּֽית ־ אֵ֑ל וְ⁠יָרָבְעָ֛ם עֹמֵ֥ד עַל ־ הַ⁠מִּזְבֵּ֖חַ לְ⁠הַקְטִֽיר ׃² וַ⁠יִּקְרָ֤א עַל ־ הַ⁠מִּזְבֵּ֨חַ֙ בִּ⁠דְבַ֣ר יְהוָ֔ה וַ⁠יֹּ֨אמֶר֙ מִזְבֵּ֣חַ מִזְבֵּ֔חַ כֹּ֖ה אָמַ֣ר יְהוָ֑ה הִנֵּֽה ־ בֵ֞ן נוֹלָ֤ד לְ⁠בֵית ־ דָּוִד֙ יֹאשִׁיָּ֣הוּ שְׁמ֔⁠וֹ וְ⁠זָבַ֣ח עָלֶ֗י⁠ךָ אֶת ־ כֹּהֲנֵ֤י הַ⁠בָּמוֹת֙ הַ⁠מַּקְטִרִ֣ים עָלֶ֔י⁠ךָ וְ⁠עַצְמ֥וֹת אָדָ֖ם יִשְׂרְפ֥וּ עָלֶֽי⁠ךָ ׃³ וְ⁠נָתַן֩ בַּ⁠יּ֨וֹם הַ⁠ה֤וּא מוֹפֵת֙ לֵ⁠אמֹ֔ר זֶ֣ה הַ⁠מּוֹפֵ֔ת אֲשֶׁ֖ר דִּבֶּ֣ר יְהוָ֑ה הִנֵּ֤ה הַ⁠מִּזְבֵּ֨חַ֙ נִקְרָ֔ע וְ⁠נִשְׁפַּ֖ךְ הַ⁠דֶּ֥שֶׁן אֲשֶׁר ־ עָלָֽי⁠ו ׃⁴ וַ⁠יְהִי֩ כִ⁠שְׁמֹ֨עַ הַ⁠מֶּ֜לֶךְ אֶת ־ דְּבַ֣ר אִישׁ ־ הָ⁠אֱלֹהִ֗ים אֲשֶׁ֨ר קָרָ֤א עַל ־ הַ⁠מִּזְבֵּ֨חַ֙ בְּ⁠בֵֽית ־ אֵ֔ל וַ⁠יִּשְׁלַ֨ח יָרָבְעָ֧ם אֶת ־ יָד֛⁠וֹ מֵ⁠עַ֥ל הַ⁠מִּזְבֵּ֖חַ לֵ⁠אמֹ֣ר ׀ תִּפְשֻׂ֑⁠הוּ וַ⁠תִּיבַ֤שׁ יָד⁠וֹ֙ אֲשֶׁ֣ר שָׁלַ֣ח עָלָ֔י⁠ו וְ⁠לֹ֥א יָכֹ֖ל לַ⁠הֲשִׁיבָ֥⁠הּ אֵלָֽי⁠ו ׃⁵ וְ⁠הַ⁠מִּזְבֵּ֣חַ נִקְרָ֔ע וַ⁠יִּשָּׁפֵ֥ךְ הַ⁠דֶּ֖שֶׁן מִן ־ הַ⁠מִּזְבֵּ֑חַ כַּ⁠מּוֹפֵ֗ת אֲשֶׁ֥ר נָתַ֛ן אִ֥ישׁ הָ⁠אֱלֹהִ֖ים בִּ⁠דְבַ֥ר יְהוָֽה ׃⁶ וַ⁠יַּ֨עַן הַ⁠מֶּ֜לֶךְ וַ⁠יֹּ֣אמֶר ׀ אֶל ־ אִ֣ישׁ הָ⁠אֱלֹהִ֗ים חַל ־ נָ֞א אֶת ־ פְּנֵ֨י יְהוָ֤ה אֱלֹהֶ֨י⁠ךָ֙ וְ⁠הִתְפַּלֵּ֣ל בַּעֲדִ֔⁠י וְ⁠תָשֹׁ֥ב יָדִ֖⁠י אֵלָ֑⁠י וַ⁠יְחַ֤ל אִישׁ ־ הָֽ⁠אֱלֹהִים֙ אֶת ־ פְּנֵ֣י יְהוָ֔ה וַ⁠תָּ֤שָׁב יַד ־ הַ⁠מֶּ֨לֶךְ֙ אֵלָ֔י⁠ו וַ⁠תְּהִ֖י כְּ⁠בָ⁠רִֽאשֹׁנָֽה ׃⁷ וַ⁠יְדַבֵּ֤ר הַ⁠מֶּ֨לֶךְ֙ אֶל ־ אִ֣ישׁ הָ⁠אֱלֹהִ֔ים בֹּאָ⁠ה ־ אִתִּ֥⁠י הַ⁠בַּ֖יְתָ⁠ה וּֽ⁠סְעָ֑דָ⁠ה וְ⁠אֶתְּנָ֥ה לְ⁠ךָ֖ מַתָּֽת ׃⁸ וַ⁠יֹּ֤אמֶר אִישׁ ־ הָֽ⁠אֱלֹהִים֙ אֶל ־ הַ⁠מֶּ֔לֶךְ אִם ־ תִּתֶּן ־ לִ⁠י֙ אֶת ־ חֲצִ֣י בֵיתֶ֔⁠ךָ לֹ֥א אָבֹ֖א עִמָּ֑⁠ךְ וְ⁠לֹֽא ־ אֹ֤כַל לֶ֨חֶם֙ וְ⁠לֹ֣א אֶשְׁתֶּה ־ מַּ֔יִם בַּ⁠מָּק֖וֹם הַ⁠זֶּֽה ׃⁹ כִּֽי ־ כֵ֣ן ׀ צִוָּ֣ה אֹתִ֗⁠י בִּ⁠דְבַ֤ר יְהוָה֙ לֵ⁠אמֹ֔ר לֹא ־ תֹ֥אכַל לֶ֖חֶם וְ⁠לֹ֣א תִשְׁתֶּה ־ מָּ֑יִם וְ⁠לֹ֣א תָשׁ֔וּב בַּ⁠דֶּ֖רֶךְ אֲשֶׁ֥ר הָלָֽכְתָּ ׃¹⁰ וַ⁠יֵּ֖לֶךְ בְּ⁠דֶ֣רֶךְ אַחֵ֑ר וְ⁠לֹֽא ־ שָׁ֣ב בַּ⁠דֶּ֔רֶךְ אֲשֶׁ֛ר בָּ֥א בָ֖⁠הּ אֶל ־ בֵּֽית ־ אֵֽל ׃פ¹¹ וְ⁠נָבִ֤יא אֶחָד֙ זָקֵ֔ן יֹשֵׁ֖ב בְּ⁠בֵֽית ־ אֵ֑ל וַ⁠יָּב֣וֹא בְנ֡⁠וֹ וַ⁠יְסַפֶּר ־ ל֣⁠וֹ אֶת ־ כָּל ־ הַ⁠מַּעֲשֶׂ֣ה אֲשֶׁר ־ עָשָׂה֩ אִישׁ ־ הָ⁠אֱלֹהִ֨ים ׀ הַ⁠יּ֜וֹם בְּ⁠בֵֽית ־ אֵ֗ל אֶת ־ הַ⁠דְּבָרִים֙ אֲשֶׁ֣ר דִּבֶּ֣ר אֶל ־ הַ⁠מֶּ֔לֶךְ וַֽ⁠יְסַפְּר֖וּ⁠ם לַ⁠אֲבִי⁠הֶֽם ׃¹² וַ⁠יְדַבֵּ֤ר אֲלֵ⁠הֶם֙ אֲבִי⁠הֶ֔ם אֵֽי ־ זֶ֥ה הַ⁠דֶּ֖רֶךְ הָלָ֑ךְ וַ⁠יִּרְא֣וּ בָנָ֗י⁠ו אֶת ־ הַ⁠דֶּ֨רֶךְ֙ אֲשֶׁ֤ר הָלַךְ֙ אִ֣ישׁ הָ⁠אֱלֹהִ֔ים אֲשֶׁר ־ בָּ֖א מִ⁠יהוּדָֽה ׃¹³ וַ⁠יֹּ֨אמֶר֙ אֶל ־ בָּנָ֔י⁠ו חִבְשׁוּ ־ לִ֖⁠י הַ⁠חֲמ֑וֹר וַ⁠יַּחְבְּשׁוּ ־ ל֣⁠וֹ הַ⁠חֲמ֔וֹר וַ⁠יִּרְכַּ֖ב עָלָֽי⁠ו ׃¹⁴ וַ⁠יֵּ֗לֶךְ אַֽחֲרֵי֙ אִ֣ישׁ הָ⁠אֱלֹהִ֔ים וַ⁠יִּ֨מְצָאֵ֔⁠הוּ יֹשֵׁ֖ב תַּ֣חַת הָ⁠אֵלָ֑ה וַ⁠יֹּ֣אמֶר אֵלָ֗י⁠ו הַ⁠אַתָּ֧ה אִישׁ ־ הָ⁠אֱלֹהִ֛ים אֲשֶׁר ־ בָּ֥אתָ מִֽ⁠יהוּדָ֖ה וַ⁠יֹּ֥אמֶר אָֽנִי ׃¹⁵ וַ⁠יֹּ֣אמֶר אֵלָ֔י⁠ו לֵ֥ךְ אִתִּ֖⁠י הַ⁠בָּ֑יְתָ⁠ה וֶ⁠אֱכֹ֖ל לָֽחֶם ׃¹⁶ וַ⁠יֹּ֗אמֶר לֹ֥א אוּכַ֛ל לָ⁠שׁ֥וּב אִתָּ֖⁠ךְ וְ⁠לָ⁠ב֣וֹא אִתָּ֑⁠ךְ וְ⁠לֹֽא ־ אֹ֣כַל לֶ֗חֶם וְ⁠לֹֽא ־ אֶשְׁתֶּ֤ה אִתְּ⁠ךָ֙ מַ֔יִם בַּ⁠מָּק֖וֹם הַ⁠זֶּֽה ׃¹⁷ כִּֽי ־ דָבָ֤ר אֵלַ⁠י֙ בִּ⁠דְבַ֣ר יְהוָ֔ה לֹֽא ־ תֹאכַ֣ל לֶ֔חֶם וְ⁠לֹֽא ־ תִשְׁתֶּ֥ה שָׁ֖ם מָ֑יִם לֹא ־ תָשׁ֣וּב לָ⁠לֶ֔כֶת בַּ⁠דֶּ֖רֶךְ אֲשֶׁר ־ הָלַ֥כְתָּ בָּֽ⁠הּ ׃¹⁸ וַ⁠יֹּ֣אמֶר ל֗⁠וֹ גַּם ־ אֲנִ֣י נָבִיא֮ כָּמוֹ⁠ךָ֒ וּ⁠מַלְאָ֡ךְ דִּבֶּ֣ר אֵלַ⁠י֩ בִּ⁠דְבַ֨ר יְהוָ֜ה לֵ⁠אמֹ֗ר הֲשִׁבֵ֤⁠הוּ אִתְּ⁠ךָ֙ אֶל ־ בֵּיתֶ֔⁠ךָ וְ⁠יֹ֥אכַל לֶ֖חֶם וְ⁠יֵ֣שְׁתְּ מָ֑יִם כִּחֵ֖שׁ לֽ⁠וֹ ׃¹⁹ וַ⁠יָּ֣שָׁב אִתּ֗⁠וֹ וַ⁠יֹּ֥אכַל לֶ֛חֶם בְּ⁠בֵית֖⁠וֹ וַ⁠יֵּ֥שְׁתְּ מָֽיִם ׃²⁰ וַ⁠יְהִ֕י הֵ֥ם יֹשְׁבִ֖ים אֶל ־ הַ⁠שֻּׁלְחָ֑ן פ וַֽ⁠יְהִי֙ דְּבַר ־ יְהוָ֔ה אֶל ־ הַ⁠נָּבִ֖יא אֲשֶׁ֥ר הֱשִׁיבֽ⁠וֹ ׃²¹ וַ⁠יִּקְרָ֞א אֶל ־ אִ֣ישׁ הָ⁠אֱלֹהִ֗ים אֲשֶׁר ־ בָּ֤א מִֽ⁠יהוּדָה֙ לֵ⁠אמֹ֔ר כֹּ֖ה אָמַ֣ר יְהוָ֑ה יַ֗עַן כִּ֤י מָרִ֨יתָ֙ פִּ֣י יְהוָ֔ה וְ⁠לֹ֤א שָׁמַ֨רְתָּ֙ אֶת ־ הַ⁠מִּצְוָ֔ה אֲשֶׁ֥ר צִוְּ⁠ךָ֖ יְהוָ֥ה אֱלֹהֶֽי⁠ךָ ׃²² וַ⁠תָּ֗שָׁב וַ⁠תֹּ֤אכַל לֶ֨חֶם֙ וַ⁠תֵּ֣שְׁתְּ מַ֔יִם בַּ⁠מָּקוֹם֙ אֲשֶׁ֣ר דִּבֶּ֣ר אֵלֶ֔י⁠ךָ אַל ־ תֹּ֥אכַל לֶ֖חֶם וְ⁠אַל ־ תֵּ֣שְׁתְּ מָ֑יִם לֹֽא ־ תָב֥וֹא נִבְלָתְ⁠ךָ֖ אֶל ־ קֶ֥בֶר אֲבֹתֶֽי⁠ךָ ׃²³ וַ⁠יְהִ֗י אַחֲרֵ֛י אָכְל֥⁠וֹ לֶ֖חֶם וְ⁠אַחֲרֵ֣י שְׁתוֹת֑⁠וֹ וַ⁠יַּחֲבָשׁ ־ ל֣⁠וֹ הַ⁠חֲמ֔וֹר לַ⁠נָּבִ֖יא אֲשֶׁ֥ר הֱשִׁיבֽ⁠וֹ ׃²⁴ וַ⁠יֵּ֕לֶךְ וַ⁠יִּמְצָאֵ֧⁠הוּ אַרְיֵ֛ה בַּ⁠דֶּ֖רֶךְ וַ⁠יְמִיתֵ֑⁠הוּ וַ⁠תְּהִ֤י נִבְלָת⁠וֹ֙ מֻשְׁלֶ֣כֶת בַּ⁠דֶּ֔רֶךְ וְ⁠הַ⁠חֲמוֹר֙ עֹמֵ֣ד אֶצְלָ֔⁠הּ וְ⁠הָ֣⁠אַרְיֵ֔ה עֹמֵ֖ד אֵ֥צֶל הַ⁠נְּבֵלָֽה ׃²⁵ וְ⁠הִנֵּ֧ה אֲנָשִׁ֣ים עֹבְרִ֗ים וַ⁠יִּרְא֤וּ אֶת ־ הַ⁠נְּבֵלָה֙ מֻשְׁלֶ֣כֶת בַּ⁠דֶּ֔רֶךְ וְ⁠אֶת ־ הָ֣⁠אַרְיֵ֔ה עֹמֵ֖ד אֵ֣צֶל הַ⁠נְּבֵלָ֑ה וַ⁠יָּבֹ֨אוּ֙ וַ⁠יְדַבְּר֣וּ בָ⁠עִ֔יר אֲשֶׁ֛ר הַ⁠נָּבִ֥יא הַ⁠זָּקֵ֖ן יֹשֵׁ֥ב בָּֽ⁠הּ ׃²⁶ וַ⁠יִּשְׁמַ֣ע הַ⁠נָּבִיא֮ אֲשֶׁ֣ר הֱשִׁיב֣⁠וֹ מִן ־ הַ⁠דֶּרֶךְ֒ וַ⁠יֹּ֨אמֶר֙ אִ֣ישׁ הָ⁠אֱלֹהִ֣ים ה֔וּא אֲשֶׁ֥ר מָרָ֖ה אֶת ־ פִּ֣י יְהוָ֑ה וַ⁠יִּתְּנֵ֨⁠הוּ יְהוָ֜ה לָ⁠אַרְיֵ֗ה וַֽ⁠יִּשְׁבְּרֵ֨⁠הוּ֙ וַ⁠יְמִתֵ֔⁠הוּ כִּ⁠דְבַ֥ר יְהוָ֖ה אֲשֶׁ֥ר דִּבֶּר ־ לֽ⁠וֹ ׃²⁷ וַ⁠יְדַבֵּ֤ר אֶל ־ בָּנָי⁠ו֙ לֵ⁠אמֹ֔ר חִבְשׁוּ ־ לִ֖⁠י אֶֽת ־ הַ⁠חֲמ֑וֹר וַֽ⁠יַּחֲבֹֽשׁוּ ׃²⁸ וַ⁠יֵּ֗לֶךְ וַ⁠יִּמְצָ֤א אֶת ־ נִבְלָת⁠וֹ֙ מֻשְׁלֶ֣כֶת בַּ⁠דֶּ֔רֶךְ וַֽ⁠חֲמוֹר֙ וְ⁠הָ֣⁠אַרְיֵ֔ה עֹמְדִ֖ים אֵ֣צֶל הַ⁠נְּבֵלָ֑ה לֹֽא ־ אָכַ֤ל הָֽ⁠אַרְיֵה֙ אֶת ־ הַ⁠נְּבֵלָ֔ה וְ⁠לֹ֥א שָׁבַ֖ר אֶֽת ־ הַ⁠חֲמֽוֹר ׃²⁹ וַ⁠יִּשָּׂ֨א הַ⁠נָּבִ֜יא אֶת ־ נִבְלַ֧ת אִישׁ ־ הָ⁠אֱלֹהִ֛ים וַ⁠יַּנִּחֵ֥⁠הוּ אֶֽל ־ הַ⁠חֲמ֖וֹר וַ⁠יְשִׁיבֵ֑⁠הוּ וַ⁠יָּבֹ֗א אֶל ־ עִיר֙ הַ⁠נָּבִ֣יא הַ⁠זָּקֵ֔ן לִ⁠סְפֹּ֖ד וּ⁠לְ⁠קָבְרֽ⁠וֹ ׃³⁰ וַ⁠יַּנַּ֥ח אֶת ־ נִבְלָת֖⁠וֹ בְּ⁠קִבְר֑⁠וֹ וַ⁠יִּסְפְּד֥וּ עָלָ֖י⁠ו ה֥וֹי אָחִֽ⁠י ׃³¹ וַ⁠יְהִי֮ אַחֲרֵ֣י קָבְר֣⁠וֹ אֹת⁠וֹ֒ וַ⁠יֹּ֤אמֶר אֶל ־ בָּנָי⁠ו֙ לֵ⁠אמֹ֔ר בְּ⁠מוֹתִ⁠י֙ וּ⁠קְבַרְתֶּ֣ם אֹתִ֔⁠י בַּ⁠קֶּ֕בֶר אֲשֶׁ֛ר אִ֥ישׁ הָ⁠אֱלֹהִ֖ים קָב֣וּר בּ֑⁠וֹ אֵ֚צֶל עַצְמֹתָ֔י⁠ו הַנִּ֖יחוּ אֶת ־ עַצְמֹתָֽ⁠י ׃³² כִּי֩ הָיֹ֨ה יִהְיֶ֜ה הַ⁠דָּבָ֗ר אֲשֶׁ֤ר קָרָא֙ בִּ⁠דְבַ֣ר יְהוָ֔ה עַל ־ הַ⁠מִּזְבֵּ֖חַ אֲשֶׁ֣ר בְּ⁠בֵֽית ־ אֵ֑ל וְ⁠עַל֙ כָּל ־ בָּתֵּ֣י הַ⁠בָּמ֔וֹת אֲשֶׁ֖ר בְּ⁠עָרֵ֥י שֹׁמְרֽוֹן ׃פ³³ אַחַר֙ הַ⁠דָּבָ֣ר הַ⁠זֶּ֔ה לֹֽא ־ שָׁ֥ב יָרָבְעָ֖ם מִ⁠דַּרְכּ֣⁠וֹ הָ⁠רָעָ֑ה וַ֠⁠יָּשָׁב וַ⁠יַּ֜עַשׂ מִ⁠קְצ֤וֹת הָ⁠עָם֙ כֹּהֲנֵ֣י בָמ֔וֹת הֶֽ⁠חָפֵץ֙ יְמַלֵּ֣א אֶת ־ יָד֔⁠וֹ וִ⁠יהִ֖י כֹּהֲנֵ֥י בָמֽוֹת ׃³⁴ וַ⁠יְהִי֙ בַּ⁠דָּבָ֣ר הַ⁠זֶּ֔ה לְ⁠חַטַּ֖את בֵּ֣ית יָרָבְעָ֑ם וּ⁠לְ⁠הַכְחִיד֙ וּ⁠לְ⁠הַשְׁמִ֔יד מֵ⁠עַ֖ל פְּנֵ֥י הָ⁠אֲדָמָֽה ׃פ

Chapter 14

¹ בָּ⁠עֵ֣ת הַ⁠הִ֔יא חָלָ֖ה אֲבִיָּ֥ה בֶן ־ יָרָבְעָֽם ׃² וַ⁠יֹּ֨אמֶר יָרָבְעָ֜ם לְ⁠אִשְׁתּ֗⁠וֹ ק֤וּמִי נָא֙ וְ⁠הִשְׁתַּנִּ֔ית וְ⁠לֹ֣א יֵֽדְע֔וּ כִּי ־ אתי ¹ אֵ֣שֶׁת יָרָבְעָ֑ם וְ⁠הָלַ֣כְתְּ שִׁלֹ֗ה הִנֵּה ־ שָׁם֙ אֲחִיָּ֣ה הַ⁠נָּבִ֔יא הֽוּא ־ דִבֶּ֥ר עָלַ֛⁠י לְ⁠מֶ֖לֶךְ עַל ־ הָ⁠עָ֥ם הַ⁠זֶּֽה ׃³ וְ⁠לָקַ֣חַתְּ בְּ֠⁠יָדֵ⁠ךְ עֲשָׂרָ֨ה לֶ֧חֶם וְ⁠נִקֻּדִ֛ים וּ⁠בַקְבֻּ֥ק דְּבַ֖שׁ וּ⁠בָ֣את אֵלָ֑י⁠ו ה֚וּא יַגִּ֣יד לָ֔⁠ךְ מַה ־ יִּֽהְיֶ֖ה לַ⁠נָּֽעַר ׃⁴ וַ⁠תַּ֤עַשׂ כֵּן֙ אֵ֣שֶׁת יָרָבְעָ֔ם וַ⁠תָּ֨קָם֙ וַ⁠תֵּ֣לֶךְ שִׁלֹ֔ה וַ⁠תָּבֹ֖א בֵּ֣ית אֲחִיָּ֑ה וַ⁠אֲחִיָּ֨הוּ֙ לֹֽא ־ יָכֹ֣ל לִ⁠רְא֔וֹת כִּ֛י קָ֥מוּ עֵינָ֖י⁠ו מִ⁠שֵּׂיבֽ⁠וֹ ׃ס⁵ וַ⁠יהוָ֞ה אָמַ֣ר אֶל ־ אֲחִיָּ֗הוּ הִנֵּ֣ה אֵ֣שֶׁת יָרָבְעָ֡ם בָּאָ֣ה לִ⁠דְרֹשׁ֩ דָּבָ֨ר מֵ⁠עִמְּ⁠ךָ֤ אֶל ־ בְּנָ⁠הּ֙ כִּֽי ־ חֹלֶ֣ה ה֔וּא כָּ⁠זֹ֥ה וְ⁠כָ⁠זֶ֖ה תְּדַבֵּ֣ר אֵלֶ֑י⁠הָ וִ⁠יהִ֣י כְ⁠בֹאָ֔⁠הּ וְ⁠הִ֖יא מִתְנַכֵּרָֽה ׃⁶ וַ⁠יְהִי֩ כִ⁠שְׁמֹ֨עַ אֲחִיָּ֜הוּ אֶת ־ ק֤וֹל רַגְלֶ֨י⁠הָ֙ בָּאָ֣ה בַ⁠פֶּ֔תַח וַ⁠יֹּ֕אמֶר בֹּ֖אִי אֵ֣שֶׁת יָרָבְעָ֑ם לָ֣⁠מָּה זֶּ֗ה אַ֚תְּ מִתְנַכֵּרָ֔ה וְ⁠אָ֣נֹכִ֔י שָׁל֥וּחַ אֵלַ֖יִ⁠ךְ קָשָֽׁה ׃⁷ לְכִ֞י אִמְרִ֣י לְ⁠יָרָבְעָ֗ם כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל יַ֛עַן אֲשֶׁ֥ר הֲרִימֹתִ֖י⁠ךָ מִ⁠תּ֣וֹךְ הָ⁠עָ֑ם וָ⁠אֶתֶּנְ⁠ךָ֣ נָגִ֔יד עַ֖ל עַמִּ֥⁠י יִשְׂרָאֵֽל ׃⁸ וָ⁠אֶקְרַ֤ע אֶת ־ הַ⁠מַּמְלָכָה֙ מִ⁠בֵּ֣ית דָּוִ֔ד וָ⁠אֶתְּנֶ֖⁠הָ לָ֑⁠ךְ וְ⁠לֹֽא ־ הָיִ֜יתָ כְּ⁠עַבְדִּ֣⁠י דָוִ֗ד אֲשֶׁר֩ שָׁמַ֨ר מִצְוֺתַ֜⁠י וַ⁠אֲשֶׁר ־ הָלַ֤ךְ אַחֲרַ⁠י֙ בְּ⁠כָל ־ לְבָב֔⁠וֹ לַ⁠עֲשׂ֕וֹת רַ֖ק הַ⁠יָּשָׁ֥ר בְּ⁠עֵינָֽ⁠י ׃⁹ וַ⁠תָּ֣רַע לַ⁠עֲשׂ֔וֹת מִ⁠כֹּ֖ל אֲשֶׁר ־ הָי֣וּ לְ⁠פָנֶ֑י⁠ךָ וַ⁠תֵּ֡לֶךְ וַ⁠תַּעֲשֶׂה ־ לְּ⁠ךָ֩ אֱלֹהִ֨ים אֲחֵרִ֤ים וּ⁠מַסֵּכוֹת֙ לְ⁠הַכְעִיסֵ֔⁠נִי וְ⁠אֹתִ֥⁠י הִשְׁלַ֖כְתָּ אַחֲרֵ֥י גַוֶּֽ⁠ךָ ׃ס¹⁰ לָ⁠כֵ֗ן הִנְ⁠נִ֨י מֵבִ֤יא רָעָה֙ אֶל ־ בֵּ֣ית יָרָבְעָ֔ם וְ⁠הִכְרַתִּ֤י לְ⁠יָֽרָבְעָם֙ מַשְׁתִּ֣ין בְּ⁠קִ֔יר עָצ֥וּר וְ⁠עָז֖וּב בְּ⁠יִשְׂרָאֵ֑ל וּ⁠בִֽעַרְתִּי֙ אַחֲרֵ֣י בֵית ־ יָרָבְעָ֔ם כַּ⁠אֲשֶׁ֛ר יְבַעֵ֥ר הַ⁠גָּלָ֖ל עַד ־ תֻּמּֽ⁠וֹ ׃¹¹ הַ⁠מֵּ֨ת לְ⁠יָֽרָבְעָ֤ם בָּ⁠עִיר֙ יֹאכְל֣וּ הַ⁠כְּלָבִ֔ים וְ⁠הַ⁠מֵּת֙ בַּ⁠שָּׂדֶ֔ה יֹאכְל֖וּ ע֣וֹף הַ⁠שָּׁמָ֑יִם כִּ֥י יְהוָ֖ה דִּבֵּֽר ׃¹² וְ⁠אַ֥תְּ ק֖וּמִי לְכִ֣י לְ⁠בֵיתֵ֑⁠ךְ בְּ⁠בֹאָ֥ה רַגְלַ֛יִ⁠ךְ הָ⁠עִ֖ירָ⁠ה וּ⁠מֵ֥ת הַ⁠יָּֽלֶד ׃¹³ וְ⁠סָֽפְדוּ ־ ל֤⁠וֹ כָל ־ יִשְׂרָאֵל֙ וְ⁠קָבְר֣וּ אֹת֔⁠וֹ כִּֽי ־ זֶ֣ה לְ⁠בַדּ֔⁠וֹ יָבֹ֥א לְ⁠יָרָבְעָ֖ם אֶל ־ קָ֑בֶר יַ֣עַן נִמְצָא ־ ב֞⁠וֹ דָּבָ֣ר ט֗וֹב אֶל ־ יְהוָ֛ה אֱלֹהֵ֥י יִשְׂרָאֵ֖ל בְּ⁠בֵ֥ית יָרָבְעָֽם ׃¹⁴ וְ⁠הֵקִים֩ יְהוָ֨ה ל֥⁠וֹ מֶ֨לֶךְ֙ עַל ־ יִשְׂרָאֵ֔ל אֲשֶׁ֥ר יַכְרִ֛ית אֶת ־ בֵּ֥ית יָרָבְעָ֖ם זֶ֣ה הַ⁠יּ֑וֹם וּ⁠מֶ֖ה גַּם ־ עָֽתָּה ׃¹⁵ וְ⁠הִכָּ֨ה יְהוָ֜ה אֶת ־ יִשְׂרָאֵ֗ל כַּ⁠אֲשֶׁ֨ר יָנ֣וּד הַ⁠קָּנֶה֮ בַּ⁠מַּיִם֒ וְ⁠נָתַ֣שׁ אֶת ־ יִשְׂרָאֵ֗ל מֵ֠⁠עַל הָ⁠אֲדָמָ֨ה הַ⁠טּוֹבָ֤ה הַ⁠זֹּאת֙ אֲשֶׁ֤ר נָתַן֙ לַ⁠אֲב֣וֹתֵי⁠הֶ֔ם וְ⁠זֵרָ֖⁠ם מֵ⁠עֵ֣בֶר לַ⁠נָּהָ֑ר יַ֗עַן אֲשֶׁ֤ר עָשׂוּ֙ אֶת ־ אֲשֵׁ֣רֵי⁠הֶ֔ם מַכְעִיסִ֖ים אֶת ־ יְהוָֽה ׃¹⁶ וְ⁠יִתֵּ֖ן אֶת ־ יִשְׂרָאֵ֑ל בִּ⁠גְלַ֞ל חַטֹּ֤אות יָֽרָבְעָם֙ אֲשֶׁ֣ר חָטָ֔א וַ⁠אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃¹⁷ וַ⁠תָּ֨קָם֙ אֵ֣שֶׁת יָרָבְעָ֔ם וַ⁠תֵּ֖לֶךְ וַ⁠תָּבֹ֣א תִרְצָ֑תָ⁠ה הִ֛יא בָּאָ֥ה בְ⁠סַף ־ הַ⁠בַּ֖יִת וְ⁠הַ⁠נַּ֥עַר מֵֽת ׃¹⁸ וַ⁠יִּקְבְּר֥וּ אֹת֛⁠וֹ וַ⁠יִּסְפְּדוּ ־ ל֖⁠וֹ כָּל ־ יִשְׂרָאֵ֑ל כִּ⁠דְבַ֤ר יְהוָה֙ אֲשֶׁ֣ר דִּבֶּ֔ר בְּ⁠יַד ־ עַבְדּ֖⁠וֹ אֲחִיָּ֥הוּ הַ⁠נָּבִֽיא ׃¹⁹ וְ⁠יֶ֨תֶר֙ דִּבְרֵ֣י יָֽרָבְעָ֔ם אֲשֶׁ֥ר נִלְחַ֖ם וַ⁠אֲשֶׁ֣ר מָלָ֑ךְ הִנָּ֣⁠ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃²⁰ וְ⁠הַ⁠יָּמִים֙ אֲשֶׁ֣ר מָלַ֣ךְ יָרָבְעָ֔ם עֶשְׂרִ֥ים וּ⁠שְׁתַּ֖יִם שָׁנָ֑ה וַ⁠יִּשְׁכַּב֙ עִם ־ אֲבֹתָ֔י⁠ו וַ⁠יִּמְלֹ֛ךְ נָדָ֥ב בְּנ֖⁠וֹ תַּחְתָּֽי⁠ו ׃פ²¹ וּ⁠רְחַבְעָם֙ בֶּן ־ שְׁלֹמֹ֔ה מָלַ֖ךְ בִּֽ⁠יהוּדָ֑ה בֶּן ־ אַרְבָּעִ֣ים וְ⁠אַחַ֣ת שָׁנָה֩ רְחַבְעָ֨ם בְּ⁠מָלְכ֜⁠וֹ וּֽ⁠שֲׁבַ֨ע עֶשְׂרֵ֥ה שָׁנָ֣ה ׀ מָלַ֣ךְ בִּ⁠ירוּשָׁלִַ֗ם הָ֠⁠עִיר אֲשֶׁר ־ בָּחַ֨ר יְהוָ֜ה לָ⁠שׂ֨וּם אֶת ־ שְׁמ֥⁠וֹ שָׁם֙ מִ⁠כֹּל֙ שִׁבְטֵ֣י יִשְׂרָאֵ֔ל וְ⁠שֵׁ֣ם אִמּ֔⁠וֹ נַעֲמָ֖ה הָ⁠עַמֹּנִֽית ׃²² וַ⁠יַּ֧עַשׂ יְהוּדָ֛ה הָ⁠רַ֖ע בְּ⁠עֵינֵ֣י יְהוָ֑ה וַ⁠יְקַנְא֣וּ אֹת֗⁠וֹ מִ⁠כֹּל֙ אֲשֶׁ֣ר עָשׂ֣וּ אֲבֹתָ֔⁠ם בְּ⁠חַטֹּאתָ֖⁠ם אֲשֶׁ֥ר חָטָֽאוּ ׃²³ וַ⁠יִּבְנ֨וּ גַם ־ הֵ֧מָּה לָ⁠הֶ֛ם בָּמ֥וֹת וּ⁠מַצֵּב֖וֹת וַ⁠אֲשֵׁרִ֑ים עַ֚ל כָּל ־ גִּבְעָ֣ה גְבֹהָ֔ה וְ⁠תַ֖חַת כָּל ־ עֵ֥ץ רַעֲנָֽן ׃²⁴ וְ⁠גַם ־ קָדֵ֖שׁ הָיָ֣ה בָ⁠אָ֑רֶץ עָשׂ֗וּ כְּ⁠כֹל֙ הַ⁠תּוֹעֲבֹ֣ת הַ⁠גּוֹיִ֔ם אֲשֶׁר֙ הוֹרִ֣ישׁ יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃פ²⁵ וַ⁠יְהִ֛י בַּ⁠שָּׁנָ֥ה הַ⁠חֲמִישִׁ֖ית לַ⁠מֶּ֣לֶךְ רְחַבְעָ֑ם עָלָ֛ה שִׁישַׁ֥ק ² מֶֽלֶךְ ־ מִצְרַ֖יִם עַל ־ יְרוּשָׁלִָֽם ׃²⁶ וַ⁠יִּקַּ֞ח אֶת ־ אֹצְר֣וֹת בֵּית ־ יְהוָ֗ה וְ⁠אֶת ־ אֽוֹצְרוֹת֙ בֵּ֣ית הַ⁠מֶּ֔לֶךְ וְ⁠אֶת ־ הַ⁠כֹּ֖ל לָקָ֑ח וַ⁠יִּקַּח֙ אֶת ־ כָּל ־ מָגִנֵּ֣י הַ⁠זָּהָ֔ב אֲשֶׁ֥ר עָשָׂ֖ה שְׁלֹמֹֽה ׃²⁷ וַ⁠יַּ֨עַשׂ הַ⁠מֶּ֤לֶךְ רְחַבְעָם֙ תַּחְתָּ֔⁠ם מָגִנֵּ֖י נְחֹ֑שֶׁת וְ⁠הִפְקִ֗יד עַל ־ יַד֙ שָׂרֵ֣י הָ⁠רָצִ֔ים הַ⁠שֹּׁ֣מְרִ֔ים פֶּ֖תַח בֵּ֥ית הַ⁠מֶּֽלֶךְ ׃²⁸ וַ⁠יְהִ֛י מִ⁠דֵּי ־ בֹ֥א הַ⁠מֶּ֖לֶךְ בֵּ֣ית יְהוָ֑ה יִשָּׂאוּ⁠ם֙ הָֽ⁠רָצִ֔ים וֶ⁠הֱשִׁיב֖וּ⁠ם אֶל ־ תָּ֥א הָ⁠רָצִֽים ׃²⁹ וְ⁠יֶ֛תֶר דִּבְרֵ֥י רְחַבְעָ֖ם וְ⁠כָל ־ אֲשֶׁ֣ר עָשָׂ֑ה הֲ⁠לֹא ־ הֵ֣מָּה כְתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃³⁰ וּ⁠מִלְחָמָ֨ה הָיְתָ֧ה בֵין ־ רְחַבְעָ֛ם וּ⁠בֵ֥ין יָרָבְעָ֖ם כָּל ־ הַ⁠יָּמִֽים ׃³¹ וַ⁠יִּשְׁכַּ֨ב רְחַבְעָ֜ם עִם ־ אֲבֹתָ֗י⁠ו וַ⁠יִּקָּבֵ֤ר עִם ־ אֲבֹתָי⁠ו֙ בְּ⁠עִ֣יר דָּוִ֔ד וְ⁠שֵׁ֣ם אִמּ֔⁠וֹ נַעֲמָ֖ה הָ⁠עַמֹּנִ֑ית וַ⁠יִּמְלֹ֛ךְ אֲבִיָּ֥ם בְּנ֖⁠וֹ תַּחְתָּֽי⁠ו ׃פ

¹Q אַ֖תְּ

²K שושק

Chapter 15

¹ וּ⁠בִ⁠שְׁנַת֙ שְׁמֹנֶ֣ה עֶשְׂרֵ֔ה לַ⁠מֶּ֖לֶךְ יָרָבְעָ֣ם בֶּן ־ נְבָ֑ט מָלַ֥ךְ אֲבִיָּ֖ם עַל ־ יְהוּדָֽה ׃² שָׁלֹ֣שׁ שָׁנִ֔ים מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ מַעֲכָ֖ה בַּת ־ אֲבִישָׁלֽוֹם ׃³ וַ⁠יֵּ֕לֶךְ בְּ⁠כָל ־ חַטֹּ֥אות אָבִ֖י⁠ו אֲשֶׁר ־ עָשָׂ֣ה לְ⁠פָנָ֑י⁠ו וְ⁠לֹא ־ הָיָ֨ה לְבָב֤⁠וֹ שָׁלֵם֙ עִם ־ יְהוָ֣ה אֱלֹהָ֔י⁠ו כִּ⁠לְבַ֖ב דָּוִ֥ד אָבִֽי⁠ו ׃⁴ כִּ֚י לְמַ֣עַן דָּוִ֔ד נָתַן֩ יְהוָ֨ה אֱלֹהָ֥י⁠ו ל֛⁠וֹ נִ֖יר בִּ⁠ירוּשָׁלִָ֑ם לְ⁠הָקִ֤ים אֶת ־ בְּנ⁠וֹ֙ אַחֲרָ֔י⁠ו וּֽ⁠לְ⁠הַעֲמִ֖יד אֶת ־ יְרוּשָׁלִָֽם ׃⁵ אֲשֶׁ֨ר עָשָׂ֥ה דָוִ֛ד אֶת ־ הַ⁠יָּשָׁ֖ר בְּ⁠עֵינֵ֣י יְהוָ֑ה וְ⁠לֹֽא ־ סָ֞ר מִ⁠כֹּ֣ל אֲשֶׁר ־ צִוָּ֗⁠הוּ כֹּ֚ל יְמֵ֣י חַיָּ֔י⁠ו רַ֕ק בִּ⁠דְבַ֖ר אוּרִיָּ֥ה הַ⁠חִתִּֽי ׃⁶ וּ⁠מִלְחָמָ֨ה הָיְתָ֧ה בֵין ־ רְחַבְעָ֛ם וּ⁠בֵ֥ין יָרָבְעָ֖ם כָּל ־ יְמֵ֥י חַיָּֽי⁠ו ׃⁷ וְ⁠יֶ֨תֶר דִּבְרֵ֤י אֲבִיָּם֙ וְ⁠כָל ־ אֲשֶׁ֣ר עָשָׂ֔ה הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֣י יְהוּדָ֑ה וּ⁠מִלְחָמָ֥ה הָיְתָ֛ה בֵּ֥ין אֲבִיָּ֖ם וּ⁠בֵ֥ין יָרָבְעָֽם ׃⁸ וַ⁠יִּשְׁכַּ֤ב אֲבִיָּם֙ עִם ־ אֲבֹתָ֔י⁠ו וַ⁠יִּקְבְּר֥וּ אֹת֖⁠וֹ בְּ⁠עִ֣יר דָּוִ֑ד וַ⁠יִּמְלֹ֛ךְ אָסָ֥א בְנ֖⁠וֹ תַּחְתָּֽי⁠ו ׃פ⁹ וּ⁠בִ⁠שְׁנַ֣ת עֶשְׂרִ֔ים לְ⁠יָרָבְעָ֖ם מֶ֣לֶךְ יִשְׂרָאֵ֑ל מָלַ֥ךְ אָסָ֖א מֶ֥לֶךְ יְהוּדָֽה ׃¹⁰ וְ⁠אַרְבָּעִ֤ים וְ⁠אַחַת֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ מַעֲכָ֖ה בַּת ־ אֲבִישָׁלֽוֹם ׃¹¹ וַ⁠יַּ֧עַשׂ אָסָ֛א הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠דָוִ֖ד אָבִֽי⁠ו ׃¹² וַ⁠יַּעֲבֵ֥ר הַ⁠קְּדֵשִׁ֖ים מִן ־ הָ⁠אָ֑רֶץ וַ⁠יָּ֨סַר֙ אֶת ־ כָּל ־ הַ⁠גִּלֻּלִ֔ים אֲשֶׁ֥ר עָשׂ֖וּ אֲבֹתָֽי⁠ו ׃¹³ וְ⁠גַ֣ם ׀ אֶת ־ מַעֲכָ֣ה אִמּ֗⁠וֹ וַ⁠יְסִרֶ֨⁠הָ֙ מִ⁠גְּבִירָ֔ה אֲשֶׁר ־ עָשְׂתָ֥ה מִפְלֶ֖צֶת לָ⁠אֲשֵׁרָ֑ה וַ⁠יִּכְרֹ֤ת אָסָא֙ אֶת ־ מִפְלַצְתָּ֔⁠הּ וַ⁠יִּשְׂרֹ֖ף בְּ⁠נַ֥חַל קִדְרֽוֹן ׃¹⁴ וְ⁠הַ⁠בָּמ֖וֹת לֹא ־ סָ֑רוּ רַ֣ק לְבַב ־ אָסָ֗א הָיָ֥ה שָׁלֵ֛ם עִם ־ יְהוָ֖ה כָּל ־ יָמָֽי⁠ו ׃¹⁵ וַ⁠יָּבֵא֙ אֶת ־ קָדְשֵׁ֣י אָבִ֔י⁠ו ו⁠קדש⁠ו ¹ בֵּ֣ית יְהוָ֑ה כֶּ֥סֶף וְ⁠זָהָ֖ב וְ⁠כֵלִֽים ׃¹⁶ וּ⁠מִלְחָמָ֨ה הָיְתָ֜ה בֵּ֣ין אָסָ֗א וּ⁠בֵ֛ין בַּעְשָׁ֥א מֶֽלֶךְ ־ יִשְׂרָאֵ֖ל כָּל ־ יְמֵי⁠הֶֽם ׃¹⁷ וַ⁠יַּ֨עַל בַּעְשָׁ֤א מֶֽלֶךְ ־ יִשְׂרָאֵל֙ עַל ־ יְהוּדָ֔ה וַ⁠יִּ֖בֶן אֶת ־ הָ⁠רָמָ֑ה לְ⁠בִלְתִּ֗י תֵּ֚ת יֹצֵ֣א וָ⁠בָ֔א לְ⁠אָסָ֖א מֶ֥לֶךְ יְהוּדָֽה ׃¹⁸ וַ⁠יִּקַּ֣ח אָ֠סָא אֶת ־ כָּל ־ הַ⁠כֶּ֨סֶף וְ⁠הַ⁠זָּהָ֜ב הַֽ⁠נּוֹתָרִ֣ים ׀ בְּ⁠אוֹצְר֣וֹת בֵּית ־ יְהוָ֗ה וְ⁠אֶת ־ אֽוֹצְרוֹת֙ בֵּ֣ית הַמֶּ֔לֶךְ ² וַֽ⁠יִּתְּנֵ֖⁠ם בְּ⁠יַד ־ עֲבָדָ֑י⁠ו וַ⁠יִּשְׁלָחֵ֞⁠ם הַ⁠מֶּ֣לֶךְ אָסָ֗א אֶל ־ בֶּן ־ הֲ֠דַד בֶּן ־ טַבְרִמֹּ֤ן בֶּן ־ חֶזְיוֹן֙ מֶ֣לֶךְ אֲרָ֔ם הַ⁠יֹּשֵׁ֥ב בְּ⁠דַמֶּ֖שֶׂק לֵ⁠אמֹֽר ׃¹⁹ בְּרִית֙ בֵּינִ֣⁠י וּ⁠בֵינֶ֔⁠ךָ בֵּ֥ין אָבִ֖⁠י וּ⁠בֵ֣ין אָבִ֑י⁠ךָ הִנֵּה֩ שָׁלַ֨חְתִּֽי לְ⁠ךָ֥ שֹׁ֨חַד֙ כֶּ֣סֶף וְ⁠זָהָ֔ב לֵ֣ךְ הָפֵ֗רָ⁠ה אֶת ־ בְּרִֽיתְ⁠ךָ֙ אֶת ־ בַּעְשָׁ֣א מֶֽלֶךְ ־ יִשְׂרָאֵ֔ל וְ⁠יַעֲלֶ֖ה מֵ⁠עָלָֽ⁠י ׃²⁰ וַ⁠יִּשְׁמַ֨ע בֶּן ־ הֲדַ֜ד אֶל ־ הַ⁠מֶּ֣לֶךְ אָסָ֗א וַ֠⁠יִּשְׁלַח אֶת ־ שָׂרֵ֨י הַ⁠חֲיָלִ֤ים אֲשֶׁר ־ ל⁠וֹ֙ עַל ־ עָרֵ֣י יִשְׂרָאֵ֔ל וַ⁠יַּךְ֙ אֶת ־ עִיּ֣וֹן וְ⁠אֶת ־ דָּ֔ן וְ⁠אֵ֖ת אָבֵ֣ל בֵּֽית ־ מַעֲכָ֑ה וְ⁠אֵת֙ כָּל ־ כִּנְר֔וֹת עַ֖ל כָּל ־ אֶ֥רֶץ נַפְתָּלִֽי ׃²¹ וַֽ⁠יְהִי֙ כִּ⁠שְׁמֹ֣עַ בַּעְשָׁ֔א וַ⁠יֶּחְדַּ֕ל מִ⁠בְּנ֖וֹת אֶת ־ הָֽ⁠רָמָ֑ה וַ⁠יֵּ֖שֶׁב בְּ⁠תִרְצָֽה ׃²² וְ⁠הַ⁠מֶּ֨לֶךְ אָסָ֜א הִשְׁמִ֤יעַ אֶת ־ כָּל ־ יְהוּדָה֙ אֵ֣ין נָקִ֔י וַ⁠יִּשְׂא֞וּ אֶת ־ אַבְנֵ֤י הָֽ⁠רָמָה֙ וְ⁠אֶת ־ עֵצֶ֔י⁠הָ אֲשֶׁ֥ר בָּנָ֖ה בַּעְשָׁ֑א וַ⁠יִּ֤בֶן בָּ⁠ם֙ הַ⁠מֶּ֣לֶךְ אָסָ֔א אֶת ־ גֶּ֥בַע בִּנְיָמִ֖ן וְ⁠אֶת ־ הַ⁠מִּצְפָּֽה ׃²³ וְ⁠יֶ֣תֶר כָּל ־ דִּבְרֵֽי ־ אָ֠סָא וְ⁠כָל ־ גְּב֨וּרָת֜⁠וֹ וְ⁠כָל ־ אֲשֶׁ֣ר עָשָׂ֗ה וְ⁠הֶֽ⁠עָרִים֙ אֲשֶׁ֣ר בָּנָ֔ה הֲ⁠לֹֽא ־ הֵ֣מָּה כְתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֣י יְהוּדָ֑ה רַ֚ק לְ⁠עֵ֣ת זִקְנָת֔⁠וֹ חָלָ֖ה אֶת ־ רַגְלָֽי⁠ו ׃²⁴ וַ⁠יִּשְׁכַּ֤ב אָסָא֙ עִם ־ אֲבֹתָ֔י⁠ו וַ⁠יִּקָּבֵר֙ עִם ־ אֲבֹתָ֔י⁠ו בְּ⁠עִ֖יר דָּוִ֣ד אָבִ֑י⁠ו וַ⁠יִּמְלֹ֛ךְ יְהוֹשָׁפָ֥ט בְּנ֖⁠וֹ תַּחְתָּֽי⁠ו ׃פ²⁵ וְ⁠נָדָ֣ב בֶּן ־ יָרָבְעָ֗ם מָלַךְ֙ עַל ־ יִשְׂרָאֵ֔ל בִּ⁠שְׁנַ֣ת שְׁתַּ֔יִם לְ⁠אָסָ֖א מֶ֣לֶךְ יְהוּדָ֑ה וַ⁠יִּמְלֹ֥ךְ עַל ־ יִשְׂרָאֵ֖ל שְׁנָתָֽיִם ׃²⁶ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה וַ⁠יֵּ֨לֶךְ֙ בְּ⁠דֶ֣רֶךְ אָבִ֔י⁠ו וּ֨⁠בְ⁠חַטָּאת֔⁠וֹ אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃²⁷ וַ⁠יִּקְשֹׁ֨ר עָלָ֜י⁠ו בַּעְשָׁ֤א בֶן ־ אֲחִיָּה֙ לְ⁠בֵ֣ית יִשָּׂשכָ֔ר וַ⁠יַּכֵּ֣⁠הוּ בַעְשָׁ֔א בְּ⁠גִבְּת֖וֹן אֲשֶׁ֣ר לַ⁠פְּלִשְׁתִּ֑ים וְ⁠נָדָב֙ וְ⁠כָל ־ יִשְׂרָאֵ֔ל צָרִ֖ים עַֽל ־ גִּבְּתֽוֹן ׃²⁸ וַ⁠יְמִתֵ֣⁠הוּ בַעְשָׁ֔א בִּ⁠שְׁנַ֣ת שָׁלֹ֔שׁ לְ⁠אָסָ֖א מֶ֣לֶךְ יְהוּדָ֑ה וַ⁠יִּמְלֹ֖ךְ תַּחְתָּֽי⁠ו ׃²⁹ וַ⁠יְהִ֣י כְ⁠מָלְכ֗⁠וֹ הִכָּה֙ אֶת ־ כָּל ־ בֵּ֣ית יָרָבְעָ֔ם לֹֽא ־ הִשְׁאִ֧יר כָּל ־ נְשָׁמָ֛ה לְ⁠יָרָבְעָ֖ם עַד ־ הִשְׁמִד֑⁠וֹ כִּ⁠דְבַ֣ר יְהוָ֔ה אֲשֶׁ֣ר דִּבֶּ֔ר בְּ⁠יַד ־ עַבְדּ֖⁠וֹ אֲחִיָּ֥ה הַ⁠שִּׁילֹנִֽי ׃³⁰ עַל ־ חַטֹּ֤אות יָרָבְעָם֙ אֲשֶׁ֣ר חָטָ֔א וַ⁠אֲשֶׁ֥ר הֶחֱטִ֖יא אֶת ־ יִשְׂרָאֵ֑ל בְּ⁠כַעְס֕⁠וֹ אֲשֶׁ֣ר הִכְעִ֔יס אֶת ־ יְהוָ֖ה אֱלֹהֵ֥י יִשְׂרָאֵֽל ׃³¹ וְ⁠יֶ֛תֶר דִּבְרֵ֥י נָדָ֖ב וְ⁠כָל ־ אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃³² וּ⁠מִלְחָמָ֨ה הָיְתָ֜ה בֵּ֣ין אָסָ֗א וּ⁠בֵ֛ין בַּעְשָׁ֥א מֶֽלֶךְ ־ יִשְׂרָאֵ֖ל כָּל ־ יְמֵי⁠הֶֽם ׃פ³³ בִּ⁠שְׁנַ֣ת שָׁלֹ֔שׁ לְ⁠אָסָ֖א מֶ֣לֶךְ יְהוּדָ֑ה מָ֠לַךְ בַּעְשָׁ֨א בֶן ־ אֲחִיָּ֤ה עַל ־ כָּל ־ יִשְׂרָאֵל֙ בְּ⁠תִרְצָ֔ה עֶשְׂרִ֥ים וְ⁠אַרְבַּ֖ע שָׁנָֽה ׃³⁴ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה וַ⁠יֵּ֨לֶךְ֙ בְּ⁠דֶ֣רֶךְ יָרָבְעָ֔ם וּ֨⁠בְ⁠חַטָּאת֔⁠וֹ אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃ס

¹Q וְקָדְשֵׁ֖י

²K מלך

Chapter 16

¹ וַ⁠יְהִ֤י דְבַר ־ יְהוָה֙ אֶל ־ יֵה֣וּא בֶן ־ חֲנָ֔נִי עַל ־ בַּעְשָׁ֖א לֵ⁠אמֹֽר ׃² יַ֗עַן אֲשֶׁ֤ר הֲרִימֹתִ֨י⁠ךָ֙ מִן ־ הֶ֣⁠עָפָ֔ר וָ⁠אֶתֶּנְ⁠ךָ֣ נָגִ֔יד עַ֖ל עַמִּ֣⁠י יִשְׂרָאֵ֑ל וַ⁠תֵּ֣לֶךְ ׀ בְּ⁠דֶ֣רֶךְ יָרָבְעָ֗ם וַֽ⁠תַּחֲטִא֙ אֶת ־ עַמִּ֣⁠י יִשְׂרָאֵ֔ל לְ⁠הַכְעִיסֵ֖⁠נִי בְּ⁠חַטֹּאתָֽ⁠ם ׃³ הִנְ⁠נִ֥י מַבְעִ֛יר אַחֲרֵ֥י בַעְשָׁ֖א וְ⁠אַחֲרֵ֣י בֵית֑⁠וֹ וְ⁠נָֽתַתִּי֙ אֶת ־ בֵּ֣יתְ⁠ךָ֔ כְּ⁠בֵ֖ית יָרָבְעָ֥ם בֶּן ־ נְבָֽט ׃⁴ הַ⁠מֵּ֤ת לְ⁠בַעְשָׁא֙ בָּ⁠עִ֔יר יֹֽאכְל֖וּ הַ⁠כְּלָבִ֑ים וְ⁠הַ⁠מֵּ֥ת ל⁠וֹ֙ בַּ⁠שָּׂדֶ֔ה יֹאכְל֖וּ ע֥וֹף הַ⁠שָּׁמָֽיִם ׃⁵ וְ⁠יֶ֨תֶר דִּבְרֵ֥י בַעְשָׁ֛א וַ⁠אֲשֶׁ֥ר עָשָׂ֖ה וּ⁠גְבֽוּרָת֑⁠וֹ הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃⁶ וַ⁠יִּשְׁכַּ֤ב בַּעְשָׁא֙ עִם ־ אֲבֹתָ֔י⁠ו וַ⁠יִּקָּבֵ֖ר בְּ⁠תִרְצָ֑ה וַ⁠יִּמְלֹ֛ךְ אֵלָ֥ה בְנ֖⁠וֹ תַּחְתָּֽי⁠ו ׃⁷ וְ⁠גַ֡ם בְּ⁠יַד ־ יֵה֨וּא בֶן ־ חֲנָ֜נִי הַ⁠נָּבִ֗יא דְּבַר ־ יְהוָ֡ה הָיָה֩ אֶל ־ בַּעְשָׁ֨א וְ⁠אֶל ־ בֵּית֜⁠וֹ וְ⁠עַ֥ל כָּל ־ הָ⁠רָעָ֣ה ׀ אֲשֶׁר ־ עָשָׂ֣ה ׀ בְּ⁠עֵינֵ֣י יְהוָ֗ה לְ⁠הַכְעִיס⁠וֹ֙ בְּ⁠מַעֲשֵׂ֣ה יָדָ֔י⁠ו לִ⁠הְי֖וֹת כְּ⁠בֵ֣ית יָרָבְעָ֑ם וְ⁠עַ֥ל אֲשֶׁר ־ הִכָּ֖ה אֹתֽ⁠וֹ ׃פ⁸ בִּ⁠שְׁנַ֨ת עֶשְׂרִ֤ים וָ⁠שֵׁשׁ֙ שָׁנָ֔ה לְ⁠אָסָ֖א מֶ֣לֶךְ יְהוּדָ֑ה מָ֠לַךְ אֵלָ֨ה בֶן ־ בַּעְשָׁ֧א עַל ־ יִשְׂרָאֵ֛ל בְּ⁠תִרְצָ֖ה שְׁנָתָֽיִם ׃⁹ וַ⁠יִּקְשֹׁ֤ר עָלָי⁠ו֙ עַבְדּ֣⁠וֹ זִמְרִ֔י שַׂ֖ר מַחֲצִ֣ית הָ⁠רָ֑כֶב וְ⁠ה֤וּא בְ⁠תִרְצָה֙ שֹׁתֶ֣ה שִׁכּ֔וֹר בֵּ֣ית אַרְצָ֔א אֲשֶׁ֥ר עַל ־ הַ⁠בַּ֖יִת בְּ⁠תִרְצָֽה ׃¹⁰ וַ⁠יָּבֹ֤א זִמְרִי֙ וַ⁠יַּכֵּ֣⁠הוּ וַ⁠יְמִיתֵ֔⁠הוּ בִּ⁠שְׁנַת֙ עֶשְׂרִ֣ים וָ⁠שֶׁ֔בַע לְ⁠אָסָ֖א מֶ֣לֶךְ יְהוּדָ֑ה וַ⁠יִּמְלֹ֖ךְ תַּחְתָּֽי⁠ו ׃¹¹ וַ⁠יְהִ֨י בְ⁠מָלְכ֜⁠וֹ כְּ⁠שִׁבְתּ֣⁠וֹ עַל ־ כִּסְא֗⁠וֹ הִכָּה֙ אֶת ־ כָּל ־ בֵּ֣ית בַּעְשָׁ֔א לֹֽא ־ הִשְׁאִ֥יר ל֖⁠וֹ מַשְׁתִּ֣ין בְּ⁠קִ֑יר וְ⁠גֹאֲלָ֖י⁠ו וְ⁠רֵעֵֽ⁠הוּ ׃¹² וַ⁠יַּשְׁמֵ֣ד זִמְרִ֔י אֵ֖ת כָּל ־ בֵּ֣ית בַּעְשָׁ֑א כִּ⁠דְבַ֤ר יְהוָה֙ אֲשֶׁ֣ר דִּבֶּ֣ר אֶל ־ בַּעְשָׁ֔א בְּ⁠יַ֖ד יֵה֥וּא הַ⁠נָּבִֽיא ׃¹³ אֶ֚ל כָּל ־ חַטֹּ֣אות בַּעְשָׁ֔א וְ⁠חַטֹּ֖אות אֵלָ֣ה בְנ֑⁠וֹ אֲשֶׁ֣ר חָטְא֗וּ וַ⁠אֲשֶׁ֤ר הֶחֱטִ֨יאוּ֙ אֶת ־ יִשְׂרָאֵ֔ל לְ⁠הַכְעִ֗יס אֶת ־ יְהוָ֛ה אֱלֹהֵ֥י יִשְׂרָאֵ֖ל בְּ⁠הַבְלֵי⁠הֶֽם ׃¹⁴ וְ⁠יֶ֛תֶר דִּבְרֵ֥י אֵלָ֖ה וְ⁠כָל ־ אֲשֶׁ֣ר עָשָׂ֑ה הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃פ¹⁵ בִּ⁠שְׁנַת֩ עֶשְׂרִ֨ים וָ⁠שֶׁ֜בַע שָׁנָ֗ה לְ⁠אָסָא֙ מֶ֣לֶךְ יְהוּדָ֔ה מָלַ֥ךְ זִמְרִ֛י שִׁבְעַ֥ת יָמִ֖ים בְּ⁠תִרְצָ֑ה וְ⁠הָ⁠עָ֣ם חֹנִ֔ים עַֽל ־ גִּבְּת֖וֹן אֲשֶׁ֥ר לַ⁠פְּלִשְׁתִּֽים ׃¹⁶ וַ⁠יִּשְׁמַ֤ע הָ⁠עָם֙ הַ⁠חֹנִ֣ים לֵ⁠אמֹ֔ר קָשַׁ֣ר זִמְרִ֔י וְ⁠גַ֖ם הִכָּ֣ה אֶת ־ הַ⁠מֶּ֑לֶךְ וַ⁠יַּמְלִ֣כוּ כָֽל ־ יִ֠שְׂרָאֵל אֶת ־ עָמְרִ֨י שַׂר ־ צָבָ֧א עַל ־ יִשְׂרָאֵ֛ל בַּ⁠יּ֥וֹם הַ⁠ה֖וּא בַּֽ⁠מַּחֲנֶֽה ׃¹⁷ וַ⁠יַּעֲלֶ֥ה עָמְרִ֛י וְ⁠כָל ־ יִשְׂרָאֵ֥ל עִמּ֖⁠וֹ מִֽ⁠גִּבְּת֑וֹן וַ⁠יָּצֻ֖רוּ עַל ־ תִּרְצָֽה ׃¹⁸ וַ⁠יְהִ֞י כִּ⁠רְא֤וֹת זִמְרִי֙ כִּֽי ־ נִלְכְּדָ֣ה הָ⁠עִ֔יר וַ⁠יָּבֹ֖א אֶל ־ אַרְמ֣וֹן בֵּית ־ הַ⁠מֶּ֑לֶךְ וַ⁠יִּשְׂרֹ֨ף עָלָ֧י⁠ו אֶת ־ בֵּֽית ־ מֶ֛לֶךְ בָּ⁠אֵ֖שׁ וַ⁠יָּמֹֽת ׃¹⁹ עַל ־ חטאת⁠ו ¹ אֲשֶׁ֣ר חָטָ֔א לַ⁠עֲשׂ֥וֹת הָ⁠רַ֖ע בְּ⁠עֵינֵ֣י יְהוָ֑ה לָ⁠לֶ֨כֶת֙ בְּ⁠דֶ֣רֶךְ יָרָבְעָ֔ם וּ⁠בְ⁠חַטָּאת⁠וֹ֙ אֲשֶׁ֣ר עָשָׂ֔ה לְ⁠הַחֲטִ֖יא אֶת ־ יִשְׂרָאֵֽל ׃²⁰ וְ⁠יֶ֨תֶר֙ דִּבְרֵ֣י זִמְרִ֔י וְ⁠קִשְׁר֖⁠וֹ אֲשֶׁ֣ר קָשָׁ֑ר הֲ⁠לֹֽא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃פ²¹ אָ֧ז יֵחָלֵ֛ק הָ⁠עָ֥ם יִשְׂרָאֵ֖ל לַ⁠חֵ֑צִי חֲצִ֨י הָ⁠עָ֜ם הָ֠יָה אַחֲרֵ֨י תִבְנִ֤י בֶן ־ גִּינַת֙ לְ⁠הַמְלִיכ֔⁠וֹ וְ⁠הַ⁠חֲצִ֖י אַחֲרֵ֥י עָמְרִֽי ׃²² וַ⁠יֶּחֱזַ֤ק הָ⁠עָם֙ אֲשֶׁ֣ר אַחֲרֵ֣י עָמְרִ֔י אֶת ־ הָ⁠עָ֕ם אֲשֶׁ֥ר אַחֲרֵ֖י תִּבְנִ֣י בֶן ־ גִּינַ֑ת וַ⁠יָּ֣מָת תִּבְנִ֔י וַ⁠יִּמְלֹ֖ךְ עָמְרִֽי ׃פ²³ בִּ⁠שְׁנַת֩ שְׁלֹשִׁ֨ים וְ⁠אַחַ֜ת שָׁנָ֗ה לְ⁠אָסָא֙ מֶ֣לֶךְ יְהוּדָ֔ה מָלַ֤ךְ עָמְרִי֙ עַל ־ יִשְׂרָאֵ֔ל שְׁתֵּ֥ים עֶשְׂרֵ֖ה שָׁנָ֑ה בְּ⁠תִרְצָ֖ה מָלַ֥ךְ שֵׁשׁ ־ שָׁנִֽים ׃²⁴ וַ⁠יִּ֜קֶן אֶת ־ הָ⁠הָ֥ר שֹׁמְר֛וֹן מֵ֥⁠אֶת שֶׁ֖מֶר בְּ⁠כִכְּרַ֣יִם כָּ֑סֶף וַ⁠יִּ֨בֶן֙ אֶת ־ הָ⁠הָ֔ר וַ⁠יִּקְרָ֗א אֶת ־ שֵׁ֤ם הָ⁠עִיר֙ אֲשֶׁ֣ר בָּנָ֔ה עַ֣ל שֶׁם ־ שֶׁ֔מֶר אֲדֹנֵ֖י הָ⁠הָ֥ר שֹׁמְרֽוֹן ׃²⁵ וַ⁠יַּעֲשֶׂ֥ה עָמְרִ֛י הָ⁠רַ֖ע בְּ⁠עֵינֵ֣י יְהוָ֑ה וַ⁠יָּ֕רַע מִ⁠כֹּ֖ל אֲשֶׁ֥ר לְ⁠פָנָֽי⁠ו ׃²⁶ וַ⁠יֵּ֗לֶךְ בְּ⁠כָל ־ דֶּ֨רֶךְ֙ יָרָבְעָ֣ם בֶּן ־ נְבָ֔ט ו⁠ב⁠חטאתי⁠ו ² אֲשֶׁ֥ר הֶחֱטִ֖יא אֶת ־ יִשְׂרָאֵ֑ל לְ⁠הַכְעִ֗יס אֶת ־ יְהוָ֛ה אֱלֹהֵ֥י יִשְׂרָאֵ֖ל בְּ⁠הַבְלֵי⁠הֶֽם ׃²⁷ וְ⁠יֶ֨תֶר דִּבְרֵ֤י עָמְרִי֙ אֲשֶׁ֣ר עָשָׂ֔ה וּ⁠גְבוּרָת֖⁠וֹ אֲשֶׁ֣ר עָשָׂ֑ה הֲ⁠לֹֽא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃²⁸ וַ⁠יִּשְׁכַּ֤ב עָמְרִי֙ עִם ־ אֲבֹתָ֔י⁠ו וַ⁠יִּקָּבֵ֖ר בְּ⁠שֹׁמְר֑וֹן וַ⁠יִּמְלֹ֛ךְ אַחְאָ֥ב בְּנ֖⁠וֹ תַּחְתָּֽי⁠ו ׃פ²⁹ וְ⁠אַחְאָ֣ב בֶּן ־ עָמְרִ֗י מָלַךְ֙ עַל ־ יִשְׂרָאֵ֔ל בִּ⁠שְׁנַ֨ת שְׁלֹשִׁ֤ים וּ⁠שְׁמֹנֶה֙ שָׁנָ֔ה לְ⁠אָסָ֖א מֶ֣לֶךְ יְהוּדָ֑ה וַ֠⁠יִּמְלֹךְ אַחְאָ֨ב בֶּן ־ עָמְרִ֤י עַל ־ יִשְׂרָאֵל֙ בְּ⁠שֹׁ֣מְר֔וֹן עֶשְׂרִ֥ים וּ⁠שְׁתַּ֖יִם שָׁנָֽה ׃³⁰ וַ⁠יַּ֨עַשׂ אַחְאָ֧ב בֶּן ־ עָמְרִ֛י הָ⁠רַ֖ע בְּ⁠עֵינֵ֣י יְהוָ֑ה מִ⁠כֹּ֖ל אֲשֶׁ֥ר לְ⁠פָנָֽי⁠ו ׃³¹ וַ⁠יְהִי֙ הֲ⁠נָקֵ֣ל לֶכְתּ֔⁠וֹ בְּ⁠חַטֹּ֖אות יָרָבְעָ֣ם בֶּן ־ נְבָ֑ט וַ⁠יִּקַּ֨ח אִשָּׁ֜ה אֶת ־ אִיזֶ֗בֶל בַּת ־ אֶתְבַּ֨עַל֙ מֶ֣לֶךְ צִידֹנִ֔ים וַ⁠יֵּ֨לֶךְ֙ וַֽ⁠יַּעֲבֹ֣ד אֶת ־ הַ⁠בַּ֔עַל וַ⁠יִּשְׁתַּ֖חוּ לֽ⁠וֹ ׃³² וַ⁠יָּ֥קֶם מִזְבֵּ֖חַ לַ⁠בָּ֑עַל בֵּ֣ית הַ⁠בַּ֔עַל אֲשֶׁ֥ר בָּנָ֖ה בְּ⁠שֹׁמְרֽוֹן ׃³³ וַ⁠יַּ֥עַשׂ אַחְאָ֖ב אֶת ־ הָ⁠אֲשֵׁרָ֑ה וַ⁠יּ֨וֹסֶף אַחְאָ֜ב לַ⁠עֲשׂ֗וֹת לְ⁠הַכְעִיס֙ אֶת ־ יְהֹוָה֙ אֱלֹהֵ֣י יִשְׂרָאֵ֔ל מִ⁠כֹּ֨ל מַלְכֵ֣י יִשְׂרָאֵ֔ל אֲשֶׁ֥ר הָי֖וּ לְ⁠פָנָֽי⁠ו ׃³⁴ בְּ⁠יָמָ֞י⁠ו בָּנָ֥ה חִיאֵ֛ל בֵּ֥ית הָאֱלִ֖י אֶת ־ יְרִיחֹ֑ה בַּ⁠אֲבִירָ֨ם בְּכֹר֜⁠וֹ יִסְּדָ֗⁠הּ וּבִשְׂג֤וּב ³ צְעִיר⁠וֹ֙ הִצִּ֣יב דְּלָתֶ֔י⁠הָ כִּ⁠דְבַ֣ר יְהוָ֔ה אֲשֶׁ֣ר דִּבֶּ֔ר בְּ⁠יַ֖ד יְהוֹשֻׁ֥עַ בִּן ־ נֽוּן ׃ס

¹Q חַטֹּאתָיו֙

²Q וּבְחַטָּאת֔וֹ

³K ו⁠ב⁠שגיב

Chapter 17

¹ וַ⁠יֹּאמֶר֩ אֵלִיָּ֨הוּ הַ⁠תִּשְׁבִּ֜י מִ⁠תֹּשָׁבֵ֣י גִלְעָד֮ אֶל ־ אַחְאָב֒ חַי ־ יְהוָ֞ה אֱלֹהֵ֤י יִשְׂרָאֵל֙ אֲשֶׁ֣ר עָמַ֣דְתִּי לְ⁠פָנָ֔י⁠ו אִם ־ יִהְיֶ֛ה הַ⁠שָּׁנִ֥ים הָ⁠אֵ֖לֶּה טַ֣ל וּ⁠מָטָ֑ר כִּ֖י אִם ־ לְ⁠פִ֥י דְבָרִֽ⁠י ׃ס² וַ⁠יְהִ֥י דְבַר ־ יְהוָ֖ה אֵלָ֥י⁠ו לֵ⁠אמֹֽר ׃³ לֵ֣ךְ מִ⁠זֶּ֔ה וּ⁠פָנִ֥יתָ לְּ⁠ךָ֖ קֵ֑דְמָ⁠ה וְ⁠נִסְתַּרְתָּ֙ בְּ⁠נַ֣חַל כְּרִ֔ית אֲשֶׁ֖ר עַל ־ פְּנֵ֥י הַ⁠יַּרְדֵּֽן ׃⁴ וְ⁠הָיָ֖ה מֵ⁠הַ⁠נַּ֣חַל תִּשְׁתֶּ֑ה וְ⁠אֶת ־ הָ⁠עֹרְבִ֣ים צִוִּ֔יתִי לְ⁠כַלְכֶּלְ⁠ךָ֖ שָֽׁם ׃⁵ וַ⁠יֵּ֥לֶךְ וַ⁠יַּ֖עַשׂ כִּ⁠דְבַ֣ר יְהוָ֑ה וַ⁠יֵּ֗לֶךְ וַ⁠יֵּ֨שֶׁב֙ בְּ⁠נַ֣חַל כְּרִ֔ית אֲשֶׁ֖ר עַל ־ פְּנֵ֥י הַ⁠יַּרְדֵּֽן ׃⁶ וְ⁠הָ⁠עֹרְבִ֗ים מְבִיאִ֨ים ל֜⁠וֹ לֶ֤חֶם וּ⁠בָשָׂר֙ בַּ⁠בֹּ֔קֶר וְ⁠לֶ֥חֶם וּ⁠בָשָׂ֖ר בָּ⁠עָ֑רֶב וּ⁠מִן ־ הַ⁠נַּ֖חַל יִשְׁתֶּֽה ׃⁷ וַ⁠יְהִ֛י מִ⁠קֵּ֥ץ יָמִ֖ים וַ⁠יִּיבַ֣שׁ הַ⁠נָּ֑חַל כִּ֛י לֹֽא ־ הָיָ֥ה גֶ֖שֶׁם בָּ⁠אָֽרֶץ ׃ס⁸ וַ⁠יְהִ֥י דְבַר ־ יְהוָ֖ה אֵלָ֥י⁠ו לֵ⁠אמֹֽר ׃⁹ ק֣וּם לֵ֤ךְ צָרְפַ֨תָ⁠ה֙ אֲשֶׁ֣ר לְ⁠צִיד֔וֹן וְ⁠יָשַׁבְתָּ֖ שָׁ֑ם הִנֵּ֨ה צִוִּ֥יתִי שָׁ֛ם אִשָּׁ֥ה אַלְמָנָ֖ה לְ⁠כַלְכְּלֶֽ⁠ךָ ׃¹⁰ וַ⁠יָּ֣קָם ׀ וַ⁠יֵּ֣לֶךְ צָרְפַ֗תָ⁠ה וַ⁠יָּבֹא֙ אֶל ־ פֶּ֣תַח הָ⁠עִ֔יר וְ⁠הִנֵּֽה ־ שָׁ֛ם אִשָּׁ֥ה אַלְמָנָ֖ה מְקֹשֶׁ֣שֶׁת עֵצִ֑ים וַ⁠יִּקְרָ֤א אֵלֶ֨י⁠הָ֙ וַ⁠יֹּאמַ֔ר קְחִי ־ נָ֨א לִ֧⁠י מְעַט ־ מַ֛יִם בַּ⁠כְּלִ֖י וְ⁠אֶשְׁתֶּֽה ׃¹¹ וַ⁠תֵּ֖לֶךְ לָ⁠קַ֑חַת וַ⁠יִּקְרָ֤א אֵלֶ֨י⁠הָ֙ וַ⁠יֹּאמַ֔ר לִֽקְחִי ־ נָ֥א לִ֛⁠י פַּת ־ לֶ֖חֶם בְּ⁠יָדֵֽ⁠ךְ ׃¹² וַ⁠תֹּ֗אמֶר חַי ־ יְהוָ֤ה אֱלֹהֶ֨י⁠ךָ֙ אִם ־ יֶשׁ ־ לִ֣⁠י מָע֔וֹג כִּ֣י אִם ־ מְלֹ֤א כַף ־ קֶ֨מַח֙ בַּ⁠כַּ֔ד וּ⁠מְעַט ־ שֶׁ֖מֶן בַּ⁠צַּפָּ֑חַת וְ⁠הִנְ⁠נִ֨י מְקֹשֶׁ֜שֶׁת שְׁנַ֣יִם עֵצִ֗ים וּ⁠בָ֨אתִי֙ וַ⁠עֲשִׂיתִ֨י⁠הוּ֙ לִ֣⁠י וְ⁠לִ⁠בְנִ֔⁠י וַ⁠אֲכַלְנֻ֖⁠הוּ וָ⁠מָֽתְנוּ ׃¹³ וַ⁠יֹּ֨אמֶר אֵלֶ֤י⁠הָ אֵלִיָּ֨הוּ֙ אַל ־ תִּ֣ירְאִ֔י בֹּ֖אִי עֲשִׂ֣י כִ⁠דְבָרֵ֑⁠ךְ אַ֣ךְ עֲשִׂי ־ לִ֣⁠י מִ֠⁠שָּׁם עֻגָ֨ה קְטַנָּ֤ה בָ⁠רִאשֹׁנָה֙ וְ⁠הוֹצֵ֣אתְ לִ֔⁠י וְ⁠לָ֣⁠ךְ וְ⁠לִ⁠בְנֵ֔⁠ךְ תַּעֲשִׂ֖י בָּ⁠אַחֲרֹנָֽה ׃ס¹⁴ כִּ֣י כֹה֩ אָמַ֨ר יְהוָ֜ה אֱלֹהֵ֣י יִשְׂרָאֵ֗ל כַּ֤ד הַ⁠קֶּ֨מַח֙ לֹ֣א תִכְלָ֔ה וְ⁠צַפַּ֥חַת הַ⁠שֶּׁ֖מֶן לֹ֣א תֶחְסָ֑ר עַ֠ד י֧וֹם תתן ־ יְהוָ֛ה ¹ גֶּ֖שֶׁם עַל ־ פְּנֵ֥י הָ⁠אֲדָמָֽה ׃¹⁵ וַ⁠תֵּ֥לֶךְ וַ⁠תַּעֲשֶׂ֖ה כִּ⁠דְבַ֣ר אֵלִיָּ֑הוּ וַ⁠תֹּ֧אכַל הוא ־ ו⁠היא וּ⁠בֵיתָ֖⁠הּ יָמִֽים ׃¹⁶ כַּ֤ד הַ⁠קֶּ֨מַח֙ לֹ֣א כָלָ֔תָה וְ⁠צַפַּ֥חַת הַ⁠שֶּׁ֖מֶן לֹ֣א חָסֵ֑ר כִּ⁠דְבַ֣ר יְהוָ֔ה אֲשֶׁ֥ר דִּבֶּ֖ר בְּ⁠יַ֥ד אֵלִיָּֽהוּ ׃פ¹⁷ וַ⁠יְהִ֗י אַחַר֙ הַ⁠דְּבָרִ֣ים הָ⁠אֵ֔לֶּה חָלָ֕ה בֶּן ־ הָ⁠אִשָּׁ֖ה בַּעֲלַ֣ת הַ⁠בָּ֑יִת וַ⁠יְהִ֤י חָלְי⁠וֹ֙ חָזָ֣ק מְאֹ֔ד עַ֛ד אֲשֶׁ֥ר לֹא ־ נֽוֹתְרָה ־ בּ֖⁠וֹ נְשָׁמָֽה ׃¹⁸ וַ⁠תֹּ֨אמֶר֙ אֶל ־ אֵ֣לִיָּ֔הוּ מַה ־ לִּ֥⁠י וָ⁠לָ֖⁠ךְ אִ֣ישׁ הָ⁠אֱלֹהִ֑ים בָּ֧אתָ אֵלַ֛⁠י לְ⁠הַזְכִּ֥יר אֶת ־ עֲוֺנִ֖⁠י וּ⁠לְ⁠הָמִ֥ית אֶת ־ בְּנִֽ⁠י ׃¹⁹ וַ⁠יֹּ֥אמֶר אֵלֶ֖י⁠הָ תְּנִֽי ־ לִ֣⁠י אֶת ־ בְּנֵ֑⁠ךְ וַ⁠יִּקָּחֵ֣⁠הוּ מֵ⁠חֵיקָ֗⁠הּ וַֽ⁠יַּעֲלֵ֨⁠הוּ֙ אֶל ־ הָ⁠עֲלִיָּ֗ה אֲשֶׁר ־ הוּא֙ יֹשֵׁ֣ב שָׁ֔ם וַ⁠יַּשְׁכִּבֵ֖⁠הוּ עַל ־ מִטָּתֽ⁠וֹ ׃²⁰ וַ⁠יִּקְרָ֥א אֶל ־ יְהוָ֖ה וַ⁠יֹּאמַ֑ר יְהוָ֣ה אֱלֹהָ֔⁠י הֲ֠⁠גַם עַל ־ הָ⁠אַלְמָנָ֞ה אֲשֶׁר ־ אֲנִ֨י מִתְגּוֹרֵ֥ר עִמָּ֛⁠הּ הֲרֵע֖וֹתָ לְ⁠הָמִ֥ית אֶת ־ בְּנָֽ⁠הּ ׃²¹ וַ⁠יִּתְמֹדֵ֤ד עַל ־ הַ⁠יֶּ֨לֶד֙ שָׁלֹ֣שׁ פְּעָמִ֔ים וַ⁠יִּקְרָ֥א אֶל ־ יְהוָ֖ה וַ⁠יֹּאמַ֑ר יְהוָ֣ה אֱלֹהָ֔⁠י תָּ֥שָׁב נָ֛א נֶֽפֶשׁ ־ הַ⁠יֶּ֥לֶד הַ⁠זֶּ֖ה עַל ־ קִרְבּֽ⁠וֹ ׃²² וַ⁠יִּשְׁמַ֥ע יְהוָ֖ה בְּ⁠ק֣וֹל אֵלִיָּ֑הוּ וַ⁠תָּ֧שָׁב נֶֽפֶשׁ ־ הַ⁠יֶּ֛לֶד עַל ־ קִרְבּ֖⁠וֹ וַ⁠יֶּֽחִי ׃²³ וַ⁠יִּקַּ֨ח אֵלִיָּ֜הוּ אֶת ־ הַ⁠יֶּ֗לֶד וַ⁠יֹּרִדֵ֤⁠הוּ מִן ־ הָ⁠עֲלִיָּה֙ הַ⁠בַּ֔יְתָ⁠ה וַֽ⁠יִּתְּנֵ֖⁠הוּ לְ⁠אִמּ֑⁠וֹ וַ⁠יֹּ֨אמֶר֙ אֵ֣לִיָּ֔הוּ רְאִ֖י חַ֥י בְּנֵֽ⁠ךְ ׃²⁴ וַ⁠תֹּ֤אמֶר הָֽ⁠אִשָּׁה֙ אֶל ־ אֵ֣לִיָּ֔הוּ עַתָּה֙ זֶ֣ה יָדַ֔עְתִּי כִּ֛י אִ֥ישׁ אֱלֹהִ֖ים אָ֑תָּה וּ⁠דְבַר ־ יְהוָ֥ה בְּ⁠פִ֖י⁠ךָ אֱמֶֽת ׃פ

¹Q תֵּת

Chapter 18

¹ וַ⁠יְהִי֙ יָמִ֣ים רַבִּ֔ים וּ⁠דְבַר ־ יְהוָ֗ה הָיָה֙ אֶל ־ אֵ֣לִיָּ֔הוּ בַּ⁠שָּׁנָ֥ה הַ⁠שְּׁלִישִׁ֖ית לֵ⁠אמֹ֑ר לֵ֚ךְ הֵרָאֵ֣ה אֶל ־ אַחְאָ֔ב וְ⁠אֶתְּנָ֥ה מָטָ֖ר עַל ־ פְּנֵ֥י הָ⁠אֲדָמָֽה ׃² וַ⁠יֵּ֨לֶךְ֙ אֵֽלִיָּ֔הוּ לְ⁠הֵרָא֖וֹת אֶל ־ אַחְאָ֑ב וְ⁠הָ⁠רָעָ֖ב חָזָ֥ק בְּ⁠שֹׁמְרֽוֹן ׃³ וַ⁠יִּקְרָ֣א אַחְאָ֔ב אֶל ־ עֹבַדְיָ֖הוּ אֲשֶׁ֣ר עַל ־ הַ⁠בָּ֑יִת וְ⁠עֹבַדְיָ֗הוּ הָיָ֥ה יָרֵ֛א אֶת ־ יְהוָ֖ה מְאֹֽד ׃⁴ וַ⁠יְהִי֙ בְּ⁠הַכְרִ֣ית אִיזֶ֔בֶל אֵ֖ת נְבִיאֵ֣י יְהוָ֑ה וַ⁠יִּקַּ֨ח עֹבַדְיָ֜הוּ מֵאָ֣ה נְבִאִ֗ים וַֽ⁠יַּחְבִּיאֵ֞⁠ם חֲמִשִּׁ֥ים אִישׁ֙ בַּ⁠מְּעָרָ֔ה וְ⁠כִלְכְּלָ֖⁠ם לֶ֥חֶם וָ⁠מָֽיִם ׃⁵ וַ⁠יֹּ֤אמֶר אַחְאָב֙ אֶל ־ עֹ֣בַדְיָ֔הוּ לֵ֤ךְ בָּ⁠אָ֨רֶץ֙ אֶל ־ כָּל ־ מַעְיְנֵ֣י הַ⁠מַּ֔יִם וְ⁠אֶ֖ל כָּל ־ הַ⁠נְּחָלִ֑ים אוּלַ֣י ׀ נִמְצָ֣א חָצִ֗יר וּ⁠נְחַיֶּה֙ ס֣וּס וָ⁠פֶ֔רֶד וְ⁠ל֥וֹא נַכְרִ֖ית מֵ⁠הַ⁠בְּהֵמָֽה ׃⁶ וַֽ⁠יְחַלְּק֥וּ לָ⁠הֶ֛ם אֶת ־ הָ⁠אָ֖רֶץ לַֽ⁠עֲבָר ־ בָּ֑⁠הּ אַחְאָ֞ב הָלַ֨ךְ בְּ⁠דֶ֤רֶךְ אֶחָד֙ לְ⁠בַדּ֔⁠וֹ וְ⁠עֹֽבַדְיָ֛הוּ הָלַ֥ךְ בְּ⁠דֶרֶךְ ־ אֶחָ֖ד לְ⁠בַדּֽ⁠וֹ ׃⁷ וַ⁠יְהִ֤י עֹבַדְיָ֨הוּ֙ בַּ⁠דֶּ֔רֶךְ וְ⁠הִנֵּ֥ה אֵלִיָּ֖הוּ לִ⁠קְרָאת֑⁠וֹ וַ⁠יַּכִּרֵ֨⁠הוּ֙ וַ⁠יִּפֹּ֣ל עַל ־ פָּנָ֔י⁠ו וַ⁠יֹּ֕אמֶר הַ⁠אַתָּ֥ה זֶ֖ה אֲדֹנִ֥⁠י אֵלִיָּֽהוּ ׃⁸ וַ⁠יֹּ֥אמֶר ל֖⁠וֹ אָ֑נִי לֵ֛ךְ אֱמֹ֥ר לַ⁠אדֹנֶ֖י⁠ךָ הִנֵּ֥ה אֵלִיָּֽהוּ ׃⁹ וַ⁠יֹּ֖אמֶר מֶ֣ה חָטָ֑אתִי כִּֽי ־ אַתָּ֞ה נֹתֵ֧ן אֶֽת ־ עַבְדְּ⁠ךָ֛ בְּ⁠יַד ־ אַחְאָ֖ב לַ⁠הֲמִיתֵֽ⁠נִי ׃¹⁰ חַ֣י ׀ יְהוָ֣ה אֱלֹהֶ֗י⁠ךָ אִם ־ יֶשׁ ־ גּ֤וֹי וּ⁠מַמְלָכָה֙ אֲ֠שֶׁר לֹֽא ־ שָׁלַ֨ח אֲדֹנִ֥⁠י שָׁם֙ לְ⁠בַקֶּשְׁ⁠ךָ֔ וְ⁠אָמְר֖וּ אָ֑יִן וְ⁠הִשְׁבִּ֤יעַ אֶת ־ הַ⁠מַּמְלָכָה֙ וְ⁠אֶת ־ הַ⁠גּ֔וֹי כִּ֖י לֹ֥א יִמְצָאֶֽ⁠כָּה ׃¹¹ וְ⁠עַתָּ֖ה אַתָּ֣ה אֹמֵ֑ר לֵ֛ךְ אֱמֹ֥ר לַ⁠אדֹנֶ֖י⁠ךָ הִנֵּ֥ה אֵלִיָּֽהוּ ׃¹² וְ⁠הָיָ֞ה אֲנִ֣י ׀ אֵלֵ֣ךְ מֵ⁠אִתָּ֗⁠ךְ וְ⁠ר֨וּחַ יְהוָ֤ה ׀ יִֽשָּׂאֲ⁠ךָ֙ עַ֚ל אֲשֶׁ֣ר לֹֽא ־ אֵדָ֔ע וּ⁠בָ֨אתִי לְ⁠הַגִּ֧יד לְ⁠אַחְאָ֛ב וְ⁠לֹ֥א יִֽמְצָאֲ⁠ךָ֖ וַ⁠הֲרָגָ֑⁠נִי וְ⁠עַבְדְּ⁠ךָ֛ יָרֵ֥א אֶת ־ יְהוָ֖ה מִ⁠נְּעֻרָֽ⁠י ׃¹³ הֲ⁠לֹֽא ־ הֻגַּ֤ד לַֽ⁠אדֹנִ⁠י֙ אֵ֣ת אֲשֶׁר ־ עָשִׂ֔יתִי בַּ⁠הֲרֹ֣ג אִיזֶ֔בֶל אֵ֖ת נְבִיאֵ֣י יְהוָ֑ה וָ⁠אַחְבִּא֩ מִ⁠נְּבִיאֵ֨י יְהוָ֜ה מֵ֣אָה אִ֗ישׁ חֲמִשִּׁ֨ים חֲמִשִּׁ֥ים אִישׁ֙ בַּ⁠מְּעָרָ֔ה וָ⁠אֲכַלְכְּלֵ֖⁠ם לֶ֥חֶם וָ⁠מָֽיִם ׃¹⁴ וְ⁠עַתָּה֙ אַתָּ֣ה אֹמֵ֔ר לֵ֛ךְ אֱמֹ֥ר לַֽ⁠אדֹנֶ֖י⁠ךָ הִנֵּ֣ה אֵלִיָּ֑הוּ וַ⁠הֲרָגָֽ⁠נִי ׃ס¹⁵ וַ⁠יֹּ֨אמֶר֙ אֵֽלִיָּ֔הוּ חַ֚י יְהוָ֣ה צְבָא֔וֹת אֲשֶׁ֥ר עָמַ֖דְתִּי לְ⁠פָנָ֑י⁠ו כִּ֥י הַ⁠יּ֖וֹם אֵרָאֶ֥ה אֵלָֽי⁠ו ׃¹⁶ וַ⁠יֵּ֧לֶךְ עֹבַדְיָ֛הוּ לִ⁠קְרַ֥את אַחְאָ֖ב וַ⁠יַּגֶּד ־ ל֑⁠וֹ וַ⁠יֵּ֥לֶךְ אַחְאָ֖ב לִ⁠קְרַ֥את אֵלִיָּֽהוּ ׃¹⁷ וַ⁠יְהִ֛י כִּ⁠רְא֥וֹת אַחְאָ֖ב אֶת ־ אֵלִיָּ֑הוּ וַ⁠יֹּ֤אמֶר אַחְאָב֙ אֵלָ֔י⁠ו הַ⁠אַתָּ֥ה זֶ֖ה עֹכֵ֥ר יִשְׂרָאֵֽל ׃¹⁸ וַ⁠יֹּ֗אמֶר לֹ֤א עָכַ֨רְתִּי֙ אֶת ־ יִשְׂרָאֵ֔ל כִּ֥י אִם ־ אַתָּ֖ה וּ⁠בֵ֣ית אָבִ֑י⁠ךָ בַּֽ⁠עֲזָבְ⁠כֶם֙ אֶת ־ מִצְוֺ֣ת יְהוָ֔ה וַ⁠תֵּ֖לֶךְ אַחֲרֵ֥י הַ⁠בְּעָלִֽים ׃¹⁹ וְ⁠עַתָּ֗ה שְׁלַ֨ח קְבֹ֥ץ אֵלַ֛⁠י אֶת ־ כָּל ־ יִשְׂרָאֵ֖ל אֶל ־ הַ֣ר הַ⁠כַּרְמֶ֑ל וְ⁠אֶת ־ נְבִיאֵ֨י הַ⁠בַּ֜עַל אַרְבַּ֧ע מֵא֣וֹת וַ⁠חֲמִשִּׁ֗ים וּ⁠נְבִיאֵ֤י הָֽ⁠אֲשֵׁרָה֙ אַרְבַּ֣ע מֵא֔וֹת אֹכְלֵ֖י שֻׁלְחַ֥ן אִיזָֽבֶל ׃²⁰ וַ⁠יִּשְׁלַ֥ח אַחְאָ֖ב בְּ⁠כָל ־ בְּנֵ֣י יִשְׂרָאֵ֑ל וַ⁠יִּקְבֹּ֥ץ אֶת ־ הַ⁠נְּבִיאִ֖ים אֶל ־ הַ֥ר הַ⁠כַּרְמֶֽל ׃²¹ וַ⁠יִּגַּ֨שׁ אֵלִיָּ֜הוּ אֶל ־ כָּל ־ הָ⁠עָ֗ם וַ⁠יֹּ֨אמֶר֙ עַד ־ מָתַ֞י אַתֶּ֣ם פֹּסְחִים֮ עַל ־ שְׁתֵּ֣י הַ⁠סְּעִפִּים֒ אִם ־ יְהוָ֤ה הָֽ⁠אֱלֹהִים֙ לְכ֣וּ אַחֲרָ֔י⁠ו וְ⁠אִם ־ הַ⁠בַּ֖עַל לְכ֣וּ אַחֲרָ֑י⁠ו וְ⁠לֹֽא ־ עָנ֥וּ הָ⁠עָ֛ם אֹת֖⁠וֹ דָּבָֽר ׃²² וַ⁠יֹּ֤אמֶר אֵלִיָּ֨הוּ֙ אֶל ־ הָ⁠עָ֔ם אֲנִ֞י נוֹתַ֧רְתִּי נָבִ֛יא לַ⁠יהוָ֖ה לְ⁠בַדִּ֑⁠י וּ⁠נְבִיאֵ֣י הַ⁠בַּ֔עַל אַרְבַּע ־ מֵא֥וֹת וַ⁠חֲמִשִּׁ֖ים אִֽישׁ ׃²³ וְ⁠יִתְּנוּ ־ לָ֜⁠נוּ שְׁנַ֣יִם פָּרִ֗ים וְ⁠יִבְחֲר֣וּ לָ⁠הֶם֩ הַ⁠פָּ֨ר הָ⁠אֶחָ֜ד וִֽ⁠ינַתְּחֻ֗⁠הוּ וְ⁠יָשִׂ֨ימוּ֙ עַל ־ הָ֣⁠עֵצִ֔ים וְ⁠אֵ֖שׁ לֹ֣א יָשִׂ֑ימוּ וַ⁠אֲנִ֞י אֶעֱשֶׂ֣ה ׀ אֶת ־ הַ⁠פָּ֣ר הָ⁠אֶחָ֗ד וְ⁠נָֽתַתִּי֙ עַל ־ הָ֣⁠עֵצִ֔ים וְ⁠אֵ֖שׁ לֹ֥א אָשִֽׂים ׃²⁴ וּ⁠קְרָאתֶ֞ם בְּ⁠שֵׁ֣ם אֱלֹֽהֵי⁠כֶ֗ם וַֽ⁠אֲנִי֙ אֶקְרָ֣א בְ⁠שֵׁם ־ יְהוָ֔ה וְ⁠הָיָ֧ה הָ⁠אֱלֹהִ֛ים אֲשֶׁר ־ יַעֲנֶ֥ה בָ⁠אֵ֖שׁ ה֣וּא הָ⁠אֱלֹהִ֑ים וַ⁠יַּ֧עַן כָּל ־ הָ⁠עָ֛ם וַ⁠יֹּאמְר֖וּ ט֥וֹב הַ⁠דָּבָֽר ׃²⁵ וַ⁠יֹּ֨אמֶר אֵלִיָּ֜הוּ לִ⁠נְבִיאֵ֣י הַ⁠בַּ֗עַל בַּחֲר֨וּ לָ⁠כֶ֜ם הַ⁠פָּ֤ר הָֽ⁠אֶחָד֙ וַ⁠עֲשׂ֣וּ רִאשֹׁנָ֔ה כִּ֥י אַתֶּ֖ם הָ⁠רַבִּ֑ים וְ⁠קִרְאוּ֙ בְּ⁠שֵׁ֣ם אֱלֹהֵי⁠כֶ֔ם וְ⁠אֵ֖שׁ לֹ֥א תָשִֽׂימוּ ׃²⁶ וַ֠⁠יִּקְחוּ אֶת ־ הַ⁠פָּ֨ר אֲשֶׁר ־ נָתַ֣ן לָ⁠הֶם֮ וַֽ⁠יַּעֲשׂוּ֒ וַ⁠יִּקְרְא֣וּ בְ⁠שֵׁם ־ הַ֠⁠בַּעַל מֵ⁠הַ⁠בֹּ֨קֶר וְ⁠עַד ־ הַ⁠צָּהֳרַ֤יִם לֵ⁠אמֹר֙ הַ⁠בַּ֣עַל עֲנֵ֔⁠נוּ וְ⁠אֵ֥ין ק֖וֹל וְ⁠אֵ֣ין עֹנֶ֑ה וַֽ⁠יְפַסְּח֔וּ עַל ־ הַ⁠מִּזְבֵּ֖חַ אֲשֶׁ֥ר עָשָֽׂה ׃²⁷ וַ⁠יְהִ֨י בַֽ⁠צָּהֳרַ֜יִם וַ⁠יְהַתֵּ֧ל בָּ⁠הֶ֣ם אֵלִיָּ֗הוּ וַ⁠יֹּ֨אמֶר֙ קִרְא֤וּ בְ⁠קוֹל ־ גָּדוֹל֙ כִּֽי ־ אֱלֹהִ֣ים ה֔וּא כִּ֣י שִׂ֧יחַ וְ⁠כִֽי ־ שִׂ֛יג ל֖⁠וֹ וְ⁠כִֽי ־ דֶ֣רֶךְ ל֑⁠וֹ אוּלַ֛י יָשֵׁ֥ן ה֖וּא וְ⁠יִקָֽץ ׃²⁸ וַֽ⁠יִּקְרְאוּ֙ בְּ⁠ק֣וֹל גָּד֔וֹל וַ⁠יִּתְגֹּֽדְדוּ֙ כְּ⁠מִשְׁפָּטָ֔⁠ם בַּ⁠חֲרָב֖וֹת וּ⁠בָֽ⁠רְמָחִ֑ים עַד ־ שְׁפָךְ ־ דָּ֖ם עֲלֵי⁠הֶֽם ׃²⁹ וַֽ⁠יְהִי֙ כַּ⁠עֲבֹ֣ר הַֽ⁠צָּהֳרַ֔יִם וַ⁠יִּֽתְנַבְּא֔וּ עַ֖ד לַ⁠עֲל֣וֹת הַ⁠מִּנְחָ֑ה וְ⁠אֵֽין ־ ק֥וֹל וְ⁠אֵין ־ עֹנֶ֖ה וְ⁠אֵ֥ין קָֽשֶׁב ׃³⁰ וַ⁠יֹּ֨אמֶר אֵלִיָּ֤הוּ לְ⁠כָל ־ הָ⁠עָם֙ גְּשׁ֣וּ אֵלַ֔⁠י וַ⁠יִּגְּשׁ֥וּ כָל ־ הָ⁠עָ֖ם אֵלָ֑י⁠ו וַ⁠יְרַפֵּ֛א אֶת ־ מִזְבַּ֥ח יְהוָ֖ה הֶ⁠הָרֽוּס ׃³¹ וַ⁠יִּקַּ֣ח אֵלִיָּ֗הוּ שְׁתֵּ֤ים עֶשְׂרֵה֙ אֲבָנִ֔ים כְּ⁠מִסְפַּ֖ר שִׁבְטֵ֣י בְנֵֽי ־ יַעֲקֹ֑ב אֲשֶׁר֩ הָיָ֨ה דְבַר ־ יְהוָ֤ה אֵלָי⁠ו֙ לֵ⁠אמֹ֔ר יִשְׂרָאֵ֖ל יִהְיֶ֥ה שְׁמֶֽ⁠ךָ ׃³² וַ⁠יִּבְנֶ֧ה אֶת ־ הָ⁠אֲבָנִ֛ים מִזְבֵּ֖חַ בְּ⁠שֵׁ֣ם יְהוָ֑ה וַ⁠יַּ֣עַשׂ תְּעָלָ֗ה כְּ⁠בֵית֙ סָאתַ֣יִם זֶ֔רַע סָבִ֖יב לַ⁠מִּזְבֵּֽחַ ׃³³ וַֽ⁠יַּעֲרֹ֖ךְ אֶת ־ הָֽ⁠עֵצִ֑ים וַ⁠יְנַתַּח֙ אֶת ־ הַ⁠פָּ֔ר וַ⁠יָּ֖שֶׂם עַל ־ הָ⁠עֵצִֽים ׃³⁴ וַ⁠יֹּ֗אמֶר מִלְא֨וּ אַרְבָּעָ֤ה כַדִּים֙ מַ֔יִם וְ⁠יִֽצְק֥וּ עַל ־ הָ⁠עֹלָ֖ה וְ⁠עַל ־ הָ⁠עֵצִ֑ים וַ⁠יֹּ֤אמֶר שְׁנוּ֙ וַ⁠יִּשְׁנ֔וּ וַ⁠יֹּ֥אמֶר שַׁלֵּ֖שׁוּ וַ⁠יְשַׁלֵּֽשׁוּ ׃³⁵ וַ⁠יֵּלְכ֣וּ הַ⁠מַּ֔יִם סָבִ֖יב לַ⁠מִּזְבֵּ֑חַ וְ⁠גַ֥ם אֶת ־ הַ⁠תְּעָלָ֖ה מִלֵּא ־ מָֽיִם ׃³⁶ וַ⁠יְהִ֣י ׀ בַּ⁠עֲל֣וֹת הַ⁠מִּנְחָ֗ה וַ⁠יִּגַּ֞שׁ אֵלִיָּ֣הוּ הַ⁠נָּבִיא֮ וַ⁠יֹּאמַר֒ יְהוָ֗ה אֱלֹהֵי֙ אַבְרָהָם֙ יִצְחָ֣ק וְ⁠יִשְׂרָאֵ֔ל הַ⁠יּ֣וֹם יִוָּדַ֗ע כִּֽי ־ אַתָּ֧ה אֱלֹהִ֛ים בְּ⁠יִשְׂרָאֵ֖ל וַ⁠אֲנִ֣י עַבְדֶּ֑⁠ךָ וּבִדְבָרְךָ֣ ¹ עָשִׂ֔יתִי אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃³⁷ עֲנֵ֤⁠נִי יְהוָה֙ עֲנֵ֔⁠נִי וְ⁠יֵֽדְעוּ֙ הָ⁠עָ֣ם הַ⁠זֶּ֔ה כִּֽי ־ אַתָּ֥ה יְהוָ֖ה הָ⁠אֱלֹהִ֑ים וְ⁠אַתָּ֛ה הֲסִבֹּ֥תָ אֶת ־ לִבָּ֖⁠ם אֲחֹרַנִּֽית ׃³⁸ וַ⁠תִּפֹּ֣ל אֵשׁ ־ יְהוָ֗ה וַ⁠תֹּ֤אכַל אֶת ־ הָֽ⁠עֹלָה֙ וְ⁠אֶת ־ הָ֣⁠עֵצִ֔ים וְ⁠אֶת ־ הָ⁠אֲבָנִ֖ים וְ⁠אֶת ־ הֶ⁠עָפָ֑ר וְ⁠אֶת ־ הַ⁠מַּ֥יִם אֲשֶׁר ־ בַּ⁠תְּעָלָ֖ה לִחֵֽכָה ׃³⁹ וַ⁠יַּרְא֙ כָּל ־ הָ⁠עָ֔ם וַֽ⁠יִּפְּל֖וּ עַל ־ פְּנֵי⁠הֶ֑ם וַ⁠יֹּ֣אמְר֔וּ יְהוָה֙ ה֣וּא הָ⁠אֱלֹהִ֔ים יְהוָ֖ה ה֥וּא הָ⁠אֱלֹהִֽים ׃⁴⁰ וַ⁠יֹּאמֶר֩ אֵלִיָּ֨הוּ לָ⁠הֶ֜ם תִּפְשׂ֣וּ ׀ אֶת ־ נְבִיאֵ֣י הַ⁠בַּ֗עַל אִ֛ישׁ אַל ־ יִמָּלֵ֥ט מֵ⁠הֶ֖ם וַֽ⁠יִּתְפְּשׂ֑וּ⁠ם וַ⁠יּוֹרִדֵ֤⁠ם אֵלִיָּ֨הוּ֙ אֶל ־ נַ֣חַל קִישׁ֔וֹן וַ⁠יִּשְׁחָטֵ֖⁠ם שָֽׁם ׃⁴¹ וַ⁠יֹּ֤אמֶר אֵלִיָּ֨הוּ֙ לְ⁠אַחְאָ֔ב עֲלֵ֖ה אֱכֹ֣ל וּ⁠שְׁתֵ֑ה כִּי ־ ק֖וֹל הֲמ֥וֹן הַ⁠גָּֽשֶׁם ׃⁴² וַ⁠יַּעֲלֶ֥ה אַחְאָ֖ב לֶ⁠אֱכֹ֣ל וְ⁠לִ⁠שְׁתּ֑וֹת וְ⁠אֵ֨לִיָּ֜הוּ עָלָ֨ה אֶל ־ רֹ֤אשׁ הַ⁠כַּרְמֶל֙ וַ⁠יִּגְהַ֣ר אַ֔רְצָ⁠ה וַ⁠יָּ֥שֶׂם פָּנָ֖י⁠ו בֵּ֥ין בִּרְכָּֽיו ׃²⁴³ וַ⁠יֹּ֣אמֶר אֶֽל ־ נַעֲר֗⁠וֹ עֲלֵֽה ־ נָא֙ הַבֵּ֣ט דֶּֽרֶךְ ־ יָ֔ם וַ⁠יַּ֨עַל֙ וַ⁠יַּבֵּ֔ט וַ⁠יֹּ֖אמֶר אֵ֣ין מְא֑וּמָה וַ⁠יֹּ֕אמֶר שֻׁ֖ב שֶׁ֥בַע פְּעָמִֽים ׃⁴⁴ וַֽ⁠יְהִי֙ בַּ⁠שְּׁבִעִ֔ית וַ⁠יֹּ֗אמֶר הִנֵּה ־ עָ֛ב קְטַנָּ֥ה כְּ⁠כַף ־ אִ֖ישׁ עֹלָ֣ה מִ⁠יָּ֑ם וַ⁠יֹּ֗אמֶר עֲלֵ֨ה אֱמֹ֤ר אֶל ־ אַחְאָב֙ אֱסֹ֣ר וָ⁠רֵ֔ד וְ⁠לֹ֥א יַעַצָרְ⁠כָ֖ה הַ⁠גָּֽשֶׁם ׃⁴⁵ וַ⁠יְהִ֣י ׀ עַד ־ כֹּ֣ה וְ⁠עַד ־ כֹּ֗ה וְ⁠הַ⁠שָּׁמַ֨יִם֙ הִֽתְקַדְּרוּ֙ עָבִ֣ים וְ⁠ר֔וּחַ וַ⁠יְהִ֖י גֶּ֣שֶׁם גָּד֑וֹל וַ⁠יִּרְכַּ֥ב אַחְאָ֖ב וַ⁠יֵּ֥לֶךְ יִזְרְעֶֽאלָ⁠ה ׃⁴⁶ וְ⁠יַד ־ יְהוָ֗ה הָֽיְתָה֙ אֶל ־ אֵ֣לִיָּ֔הוּ וַ⁠יְשַׁנֵּ֖ס מָתְנָ֑י⁠ו וַ⁠יָּ֨רָץ֙ לִ⁠פְנֵ֣י אַחְאָ֔ב עַד ־ בֹּאֲ⁠כָ֖ה יִזְרְעֶֽאלָ⁠ה ׃

¹K ו⁠ב⁠דברי⁠ך

²K ברכ⁠ו

Chapter 19

¹ וַ⁠יַּגֵּ֤ד אַחְאָב֙ לְ⁠אִיזֶ֔בֶל אֵ֛ת כָּל ־ אֲשֶׁ֥ר עָשָׂ֖ה אֵלִיָּ֑הוּ וְ⁠אֵ֨ת כָּל ־ אֲשֶׁ֥ר הָרַ֛ג אֶת ־ כָּל ־ הַ⁠נְּבִיאִ֖ים בֶּ⁠חָֽרֶב ׃² וַ⁠תִּשְׁלַ֤ח אִיזֶ֨בֶל֙ מַלְאָ֔ךְ אֶל ־ אֵלִיָּ֖הוּ לֵ⁠אמֹ֑ר כֹּֽה ־ יַעֲשׂ֤וּ⁠ן אֱלֹהִים֙ וְ⁠כֹ֣ה יוֹסִפ֔וּ⁠ן כִּֽי ־ כָ⁠עֵ֤ת מָחָר֙ אָשִׂ֣ים אֶֽת ־ נַפְשְׁ⁠ךָ֔ כְּ⁠נֶ֖פֶשׁ אַחַ֥ד מֵ⁠הֶֽם ׃³ וַ⁠יַּ֗רְא וַ⁠יָּ֨קָם֙ וַ⁠יֵּ֣לֶךְ אֶל ־ נַפְשׁ֔⁠וֹ וַ⁠יָּבֹ֕א בְּאֵ֥ר שֶׁ֖בַע אֲשֶׁ֣ר לִֽ⁠יהוּדָ֑ה וַ⁠יַּנַּ֥ח אֶֽת ־ נַעֲר֖⁠וֹ שָֽׁם ׃⁴ וְ⁠הֽוּא ־ הָלַ֤ךְ בַּ⁠מִּדְבָּר֙ דֶּ֣רֶךְ י֔וֹם וַ⁠יָּבֹ֕א וַ⁠יֵּ֕שֶׁב תַּ֖חַת רֹ֣תֶם אֶחָ֑ד ¹ וַ⁠יִּשְׁאַ֤ל אֶת ־ נַפְשׁ⁠וֹ֙ לָ⁠מ֔וּת וַ⁠יֹּ֣אמֶר ׀ רַ֗ב עַתָּ֤ה יְהוָה֙ קַ֣ח נַפְשִׁ֔⁠י כִּֽי ־ לֹא ־ ט֥וֹב אָנֹכִ֖י מֵ⁠אֲבֹתָֽ⁠י ׃⁵ וַ⁠יִּשְׁכַּב֙ וַ⁠יִּישַׁ֔ן תַּ֖חַת רֹ֣תֶם אֶחָ֑ד וְ⁠הִנֵּֽה ־ זֶ֤ה מַלְאָךְ֙ נֹגֵ֣עַ בּ֔⁠וֹ וַ⁠יֹּ֥אמֶר ל֖⁠וֹ ק֥וּם אֱכֽוֹל ׃⁶ וַ⁠יַּבֵּ֕ט וְ⁠הִנֵּ֧ה מְרַאֲשֹׁתָ֛י⁠ו עֻגַ֥ת רְצָפִ֖ים וְ⁠צַפַּ֣חַת מָ֑יִם וַ⁠יֹּ֣אכַל וַ⁠יֵּ֔שְׁתְּ וַ⁠יָּ֖שָׁב וַ⁠יִּשְׁכָּֽב ׃⁷ וַ⁠יָּשָׁב֩ מַלְאַ֨ךְ יְהוָ֤ה ׀ שֵׁנִית֙ וַ⁠יִּגַּע ־ בּ֔⁠וֹ וַ⁠יֹּ֖אמֶר ק֣וּם אֱכֹ֑ל כִּ֛י רַ֥ב מִמְּ⁠ךָ֖ הַ⁠דָּֽרֶךְ ׃⁸ וַ⁠יָּ֖קָם וַ⁠יֹּ֣אכַל וַ⁠יִּשְׁתֶּ֑ה וַ⁠יֵּ֜לֶךְ בְּ⁠כֹ֣חַ ׀ הָ⁠אֲכִילָ֣ה הַ⁠הִ֗יא אַרְבָּעִ֥ים יוֹם֙ וְ⁠אַרְבָּעִ֣ים לַ֔יְלָה עַ֛ד הַ֥ר הָ⁠אֱלֹהִ֖ים חֹרֵֽב ׃⁹ וַ⁠יָּבֹא ־ שָׁ֥ם אֶל ־ הַ⁠מְּעָרָ֖ה וַ⁠יָּ֣לֶן שָׁ֑ם וְ⁠הִנֵּ֤ה דְבַר ־ יְהוָה֙ אֵלָ֔י⁠ו וַ⁠יֹּ֣אמֶר ל֔⁠וֹ מַה ־ לְּ⁠ךָ֥ פֹ֖ה אֵלִיָּֽהוּ ׃¹⁰ וַ⁠יֹּאמֶר֩ קַנֹּ֨א קִנֵּ֜אתִי לַ⁠יהוָ֣ה ׀ אֱלֹהֵ֣י צְבָא֗וֹת כִּֽי ־ עָזְב֤וּ בְרִֽיתְ⁠ךָ֙ בְּנֵ֣י יִשְׂרָאֵ֔ל אֶת ־ מִזְבְּחֹתֶ֣י⁠ךָ הָרָ֔סוּ וְ⁠אֶת ־ נְבִיאֶ֖י⁠ךָ הָרְג֣וּ בֶ⁠חָ֑רֶב וָֽ⁠אִוָּתֵ֤ר אֲנִי֙ לְ⁠בַדִּ֔⁠י וַ⁠יְבַקְשׁ֥וּ אֶת ־ נַפְשִׁ֖⁠י לְ⁠קַחְתָּֽ⁠הּ ׃¹¹ וַ⁠יֹּ֗אמֶר צֵ֣א וְ⁠עָמַדְתָּ֣ בָ⁠הָר֮ לִ⁠פְנֵ֣י יְהוָה֒ וְ⁠הִנֵּ֧ה יְהוָ֣ה עֹבֵ֗ר וְ⁠ר֣וּחַ גְּדוֹלָ֡ה וְ⁠חָזָ֞ק מְפָרֵק֩ הָרִ֨ים וּ⁠מְשַׁבֵּ֤ר סְלָעִים֙ לִ⁠פְנֵ֣י יְהוָ֔ה לֹ֥א בָ⁠ר֖וּחַ יְהוָ֑ה וְ⁠אַחַ֤ר הָ⁠ר֨וּחַ רַ֔עַשׁ לֹ֥א בָ⁠רַ֖עַשׁ יְהוָֽה ׃¹² וְ⁠אַחַ֤ר הָ⁠רַ֨עַשׁ֙ אֵ֔שׁ לֹ֥א בָ⁠אֵ֖שׁ יְהוָ֑ה וְ⁠אַחַ֣ר הָ⁠אֵ֔שׁ ק֖וֹל דְּמָמָ֥ה דַקָּֽה ׃¹³ וַ⁠יְהִ֣י ׀ כִּ⁠שְׁמֹ֣עַ אֵלִיָּ֗הוּ וַ⁠יָּ֤לֶט פָּנָי⁠ו֙ בְּ⁠אַדַּרְתּ֔⁠וֹ וַ⁠יֵּצֵ֕א וַֽ⁠יַּעֲמֹ֖ד פֶּ֣תַח הַ⁠מְּעָרָ֑ה וְ⁠הִנֵּ֤ה אֵלָי⁠ו֙ ק֔וֹל וַ⁠יֹּ֕אמֶר מַה ־ לְּ⁠ךָ֥ פֹ֖ה אֵלִיָּֽהוּ ׃¹⁴ וַ⁠יֹּאמֶר֩ קַנֹּ֨א קִנֵּ֜אתִי לַ⁠יהוָ֣ה ׀ אֱלֹהֵ֣י צְבָא֗וֹת כִּֽי ־ עָזְב֤וּ בְרִֽיתְ⁠ךָ֙ בְּנֵ֣י יִשְׂרָאֵ֔ל אֶת ־ מִזְבְּחֹתֶ֣י⁠ךָ הָרָ֔סוּ וְ⁠אֶת ־ נְבִיאֶ֖י⁠ךָ הָרְג֣וּ בֶ⁠חָ֑רֶב וָ⁠אִוָּתֵ֤ר אֲנִי֙ לְ⁠בַדִּ֔⁠י וַ⁠יְבַקְשׁ֥וּ אֶת ־ נַפְשִׁ֖⁠י לְ⁠קַחְתָּֽ⁠הּ ׃ס¹⁵ וַ⁠יֹּ֤אמֶר יְהוָה֙ אֵלָ֔י⁠ו לֵ֛ךְ שׁ֥וּב לְ⁠דַרְכְּ⁠ךָ֖ מִדְבַּ֣רָ⁠ה דַמָּ֑שֶׂק וּ⁠בָ֗אתָ וּ⁠מָשַׁחְתָּ֧ אֶת ־ חֲזָאֵ֛ל לְ⁠מֶ֖לֶךְ עַל ־ אֲרָֽם ׃¹⁶ וְ⁠אֵת֙ יֵה֣וּא בֶן ־ נִמְשִׁ֔י תִּמְשַׁ֥ח לְ⁠מֶ֖לֶךְ עַל ־ יִשְׂרָאֵ֑ל וְ⁠אֶת ־ אֱלִישָׁ֤ע בֶּן ־ שָׁפָט֙ מֵ⁠אָבֵ֣ל מְחוֹלָ֔ה תִּמְשַׁ֥ח לְ⁠נָבִ֖יא תַּחְתֶּֽי⁠ךָ ׃¹⁷ וְ⁠הָיָ֗ה הַ⁠נִּמְלָ֛ט מֵ⁠חֶ֥רֶב חֲזָאֵ֖ל יָמִ֣ית יֵה֑וּא וְ⁠הַ⁠נִּמְלָ֛ט מֵ⁠חֶ֥רֶב יֵה֖וּא יָמִ֥ית אֱלִישָֽׁע ׃¹⁸ וְ⁠הִשְׁאַרְתִּ֥י בְ⁠יִשְׂרָאֵ֖ל שִׁבְעַ֣ת אֲלָפִ֑ים כָּל ־ הַ⁠בִּרְכַּ֗יִם אֲשֶׁ֤ר לֹֽא ־ כָֽרְעוּ֙ לַ⁠בַּ֔עַל וְ⁠כָ֨ל ־ הַ⁠פֶּ֔ה אֲשֶׁ֥ר לֹֽא ־ נָשַׁ֖ק לֽ⁠וֹ ׃¹⁹ וַ⁠יֵּ֣לֶךְ מִ֠⁠שָּׁם וַ⁠יִּמְצָ֞א אֶת ־ אֱלִישָׁ֤ע בֶּן ־ שָׁפָט֙ וְ⁠ה֣וּא חֹרֵ֔שׁ שְׁנֵים ־ עָשָׂ֤ר צְמָדִים֙ לְ⁠פָנָ֔י⁠ו וְ⁠ה֖וּא בִּ⁠שְׁנֵ֣ים הֶ⁠עָשָׂ֑ר וַ⁠יַּעֲבֹ֤ר אֵלִיָּ֨הוּ֙ אֵלָ֔י⁠ו וַ⁠יַּשְׁלֵ֥ךְ אַדַּרְתּ֖⁠וֹ אֵלָֽי⁠ו ׃²⁰ וַ⁠יַּעֲזֹ֣ב אֶת ־ הַ⁠בָּקָ֗ר וַ⁠יָּ֨רָץ֙ אַחֲרֵ֣י אֵֽלִיָּ֔הוּ וַ⁠יֹּ֗אמֶר אֶשְּׁקָה ־ נָּא֙ לְ⁠אָבִ֣⁠י וּ⁠לְ⁠אִמִּ֔⁠י וְ⁠אֵלְכָ֖ה אַחֲרֶ֑י⁠ךָ וַ⁠יֹּ֤אמֶר ל⁠וֹ֙ לֵ֣ךְ שׁ֔וּב כִּ֥י מֶה ־ עָשִׂ֖יתִי לָֽ⁠ךְ ׃²¹ וַ⁠יָּ֨שָׁב מֵ⁠אַחֲרָ֜י⁠ו וַ⁠יִּקַּ֣ח אֶת ־ צֶ֧מֶד הַ⁠בָּקָ֣ר וַ⁠יִּזְבָּחֵ֗⁠הוּ וּ⁠בִ⁠כְלִ֤י הַ⁠בָּקָר֙ בִּשְּׁלָ֣⁠ם הַ⁠בָּשָׂ֔ר וַ⁠יִּתֵּ֥ן לָ⁠עָ֖ם וַ⁠יֹּאכֵ֑לוּ וַ⁠יָּ֗קָם וַ⁠יֵּ֛לֶךְ אַחֲרֵ֥י אֵלִיָּ֖הוּ וַ⁠יְשָׁרְתֵֽ⁠הוּ ׃פ

¹K אחת

Chapter 20

¹ וּ⁠בֶן ־ הֲדַ֣ד מֶֽלֶךְ ־ אֲרָ֗ם קָבַץ֙ אֶת ־ כָּל ־ חֵיל֔⁠וֹ וּ⁠שְׁלֹשִׁ֨ים וּ⁠שְׁנַ֥יִם מֶ֛לֶךְ אִתּ֖⁠וֹ וְ⁠ס֣וּס וָ⁠רָ֑כֶב וַ⁠יַּ֗עַל וַ⁠יָּ֨צַר֙ עַל ־ שֹׁ֣מְר֔וֹן וַ⁠יִּלָּ֖חֶם בָּֽ⁠הּ ׃² וַ⁠יִּשְׁלַ֧ח מַלְאָכִ֛ים אֶל ־ אַחְאָ֥ב מֶֽלֶךְ ־ יִשְׂרָאֵ֖ל הָ⁠עִֽירָ⁠ה ׃³ וַ⁠יֹּ֣אמֶר ל֗⁠וֹ כֹּ֚ה אָמַ֣ר בֶּן ־ הֲדַ֔ד כַּסְפְּ⁠ךָ֥ וּֽ⁠זְהָבְ⁠ךָ֖ לִֽ⁠י ־ ה֑וּא וְ⁠נָשֶׁ֧י⁠ךָ וּ⁠בָנֶ֛י⁠ךָ הַ⁠טּוֹבִ֖ים לִ⁠י ־ הֵֽם ׃⁴ וַ⁠יַּ֤עַן מֶֽלֶךְ ־ יִשְׂרָאֵל֙ וַ⁠יֹּ֔אמֶר כִּ⁠דְבָרְ⁠ךָ֖ אֲדֹנִ֣⁠י הַ⁠מֶּ֑לֶךְ לְ⁠ךָ֥ אֲנִ֖י וְ⁠כָל ־ אֲשֶׁר ־ לִֽ⁠י ׃⁵ וַ⁠יָּשֻׁ֨בוּ֙ הַ⁠מַּלְאָכִ֔ים וַ⁠יֹּ֣אמְר֔וּ כֹּֽה ־ אָמַ֥ר בֶּן ־ הֲדַ֖ד לֵ⁠אמֹ֑ר כִּֽי ־ שָׁלַ֤חְתִּי אֵלֶ֨י⁠ךָ֙ לֵ⁠אמֹ֔ר כַּסְפְּ⁠ךָ֧ וּ⁠זְהָבְ⁠ךָ֛ וְ⁠נָשֶׁ֥י⁠ךָ וּ⁠בָנֶ֖י⁠ךָ לִ֥⁠י תִתֵּֽן ׃⁶ כִּ֣י ׀ אִם ־ כָּ⁠עֵ֣ת מָחָ֗ר אֶשְׁלַ֤ח אֶת ־ עֲבָדַ⁠י֙ אֵלֶ֔י⁠ךָ וְ⁠חִפְּשׂוּ֙ אֶת ־ בֵּ֣יתְ⁠ךָ֔ וְ⁠אֵ֖ת בָּתֵּ֣י עֲבָדֶ֑י⁠ךָ וְ⁠הָיָה֙ כָּל ־ מַחְמַ֣ד עֵינֶ֔י⁠ךָ יָשִׂ֥ימוּ בְ⁠יָדָ֖⁠ם וְ⁠לָקָֽחוּ ׃⁷ וַ⁠יִּקְרָ֤א מֶֽלֶךְ ־ יִשְׂרָאֵל֙ לְ⁠כָל ־ זִקְנֵ֣י הָ⁠אָ֔רֶץ וַ⁠יֹּ֨אמֶר֙ דְּעֽוּ ־ נָ֣א וּ⁠רְא֔וּ כִּ֥י רָעָ֖ה זֶ֣ה מְבַקֵּ֑שׁ כִּֽי ־ שָׁלַ֨ח אֵלַ֜⁠י לְ⁠נָשַׁ֤⁠י וּ⁠לְ⁠בָנַ⁠י֙ וּ⁠לְ⁠כַסְפִּ֣⁠י וְ⁠לִ⁠זְהָבִ֔⁠י וְ⁠לֹ֥א מָנַ֖עְתִּי מִמֶּֽ⁠נּוּ ׃⁸ וַ⁠יֹּאמְר֥וּ אֵלָ֛י⁠ו כָּל ־ הַ⁠זְּקֵנִ֖ים וְ⁠כָל ־ הָ⁠עָ֑ם אַל ־ תִּשְׁמַ֖ע וְ⁠ל֥וֹא תֹאבֶֽה ׃⁹ וַ⁠יֹּ֜אמֶר לְ⁠מַלְאֲכֵ֣י בֶן ־ הֲדַ֗ד אִמְר֞וּ לַֽ⁠אדֹנִ֤⁠י הַ⁠מֶּ֨לֶךְ֙ כֹּל֩ אֲשֶׁר ־ שָׁלַ֨חְתָּ אֶל ־ עַבְדְּ⁠ךָ֤ בָ⁠רִֽאשֹׁנָה֙ אֶעֱשֶׂ֔ה וְ⁠הַ⁠דָּבָ֣ר הַ⁠זֶּ֔ה לֹ֥א אוּכַ֖ל לַ⁠עֲשׂ֑וֹת וַ⁠יֵּֽלְכוּ֙ הַ⁠מַּלְאָכִ֔ים וַ⁠יְשִׁבֻ֖⁠הוּ דָּבָֽר ׃¹⁰ וַ⁠יִּשְׁלַ֤ח אֵלָי⁠ו֙ בֶּן ־ הֲדַ֔ד וַ⁠יֹּ֕אמֶר כֹּֽה ־ יַעֲשׂ֥וּ⁠ן לִ֛⁠י אֱלֹהִ֖ים וְ⁠כֹ֣ה יוֹסִ֑פוּ אִם ־ יִשְׂפֹּק֙ עֲפַ֣ר שֹׁמְר֔וֹן לִ⁠שְׁעָלִ֕ים לְ⁠כָל ־ הָ⁠עָ֖ם אֲשֶׁ֥ר בְּ⁠רַגְלָֽ⁠י ׃¹¹ וַ⁠יַּ֤עַן מֶֽלֶךְ ־ יִשְׂרָאֵל֙ וַ⁠יֹּ֣אמֶר דַּבְּר֔וּ אַל ־ יִתְהַלֵּ֥ל חֹגֵ֖ר כִּ⁠מְפַתֵּֽחַ ׃¹² וַ⁠יְהִ֗י כִּ⁠שְׁמֹ֨עַ֙ אֶת ־ הַ⁠דָּבָ֣ר הַ⁠זֶּ֔ה וְ⁠ה֥וּא שֹׁתֶ֛ה ה֥וּא וְ⁠הַ⁠מְּלָכִ֖ים בַּ⁠סֻּכּ֑וֹת וַ⁠יֹּ֤אמֶר אֶל ־ עֲבָדָי⁠ו֙ שִׂ֔ימוּ וַ⁠יָּשִׂ֖ימוּ עַל ־ הָ⁠עִֽיר ׃¹³ וְ⁠הִנֵּ֣ה ׀ נָבִ֣יא אֶחָ֗ד נִגַּשׁ֮ אֶל ־ אַחְאָ֣ב מֶֽלֶךְ ־ יִשְׂרָאֵל֒ וַ⁠יֹּ֗אמֶר כֹּ֚ה אָמַ֣ר יְהוָ֔ה הְֽ⁠רָאִ֔יתָ אֵ֛ת כָּל ־ הֶ⁠הָמ֥וֹן הַ⁠גָּד֖וֹל הַ⁠זֶּ֑ה הִנְ⁠נִ֨י נֹתְנ֤⁠וֹ בְ⁠יָֽדְ⁠ךָ֙ הַ⁠יּ֔וֹם וְ⁠יָדַעְתָּ֖ כִּֽי ־ אֲנִ֥י יְהוָֽה ׃¹⁴ וַ⁠יֹּ֤אמֶר אַחְאָב֙ בְּ⁠מִ֔י וַ⁠יֹּ֨אמֶר֙ כֹּֽה ־ אָמַ֣ר יְהוָ֔ה בְּ⁠נַעֲרֵ֖י שָׂרֵ֣י הַ⁠מְּדִינ֑וֹת וַ⁠יֹּ֛אמֶר מִֽי ־ יֶאְסֹ֥ר הַ⁠מִּלְחָמָ֖ה וַ⁠יֹּ֥אמֶר אָֽתָּה ׃¹⁵ וַ⁠יִּפְקֹ֗ד אֶֽת ־ נַעֲרֵי֙ שָׂרֵ֣י הַ⁠מְּדִינ֔וֹת וַ⁠יִּהְי֕וּ מָאתַ֖יִם שְׁנַ֣יִם וּ⁠שְׁלֹשִׁ֑ים וְ⁠אַחֲרֵי⁠הֶ֗ם פָּקַ֧ד אֶת ־ כָּל ־ הָ⁠עָ֛ם כָּל ־ בְּנֵ֥י יִשְׂרָאֵ֖ל שִׁבְעַ֥ת אֲלָפִֽים ׃¹⁶ וַ⁠יֵּצְא֖וּ בַּֽ⁠צָּהֳרָ֑יִם וּ⁠בֶן ־ הֲדַד֩ שֹׁתֶ֨ה שִׁכּ֜וֹר בַּ⁠סֻּכּ֗וֹת ה֧וּא וְ⁠הַ⁠מְּלָכִ֛ים שְׁלֹשִֽׁים ־ וּ⁠שְׁנַ֥יִם מֶ֖לֶךְ עֹזֵ֥ר אֹתֽ⁠וֹ ׃¹⁷ וַ⁠יֵּצְא֗וּ נַעֲרֵ֛י שָׂרֵ֥י הַ⁠מְּדִינ֖וֹת בָּ⁠רִֽאשֹׁנָ֑ה וַ⁠יִּשְׁלַ֣ח בֶּן ־ הֲדַ֗ד וַ⁠יַּגִּ֤ידוּ ל⁠וֹ֙ לֵ⁠אמֹ֔ר אֲנָשִׁ֕ים יָצְא֖וּ מִ⁠שֹּׁמְרֽוֹן ׃¹⁸ וַ⁠יֹּ֛אמֶר אִם ־ לְ⁠שָׁל֥וֹם יָצָ֖אוּ תִּפְשׂ֣וּ⁠ם חַיִּ֑ים וְ⁠אִ֧ם לְ⁠מִלְחָמָ֛ה יָצָ֖אוּ חַיִּ֥ים תִּפְשֽׂוּ⁠ם ׃¹⁹ וְ⁠אֵ֨לֶּה֙ יָצְא֣וּ מִן ־ הָ⁠עִ֔יר נַעֲרֵ֖י שָׂרֵ֣י הַ⁠מְּדִינ֑וֹת וְ⁠הַ⁠חַ֖יִל אֲשֶׁ֥ר אַחֲרֵי⁠הֶֽם ׃²⁰ וַ⁠יַּכּוּ֙ אִ֣ישׁ אִישׁ֔⁠וֹ וַ⁠יָּנֻ֣סוּ אֲרָ֔ם וַֽ⁠יִּרְדְּפֵ֖⁠ם יִשְׂרָאֵ֑ל וַ⁠יִּמָּלֵ֗ט בֶּן ־ הֲדַד֙ מֶ֣לֶךְ אֲרָ֔ם עַל ־ ס֖וּס וּ⁠פָרָשִֽׁים ׃²¹ וַ⁠יֵּצֵא֙ מֶ֣לֶךְ יִשְׂרָאֵ֔ל וַ⁠יַּ֥ךְ אֶת ־ הַ⁠סּ֖וּס וְ⁠אֶת ־ הָ⁠רָ֑כֶב וְ⁠הִכָּ֥ה בַ⁠אֲרָ֖ם מַכָּ֥ה גְדוֹלָֽה ׃²² וַ⁠יִּגַּ֤שׁ הַ⁠נָּבִיא֙ אֶל ־ מֶ֣לֶךְ יִשְׂרָאֵ֔ל וַ⁠יֹּ֤אמֶר ל⁠וֹ֙ לֵ֣ךְ הִתְחַזַּ֔ק וְ⁠דַ֥ע וּ⁠רְאֵ֖ה אֵ֣ת אֲשֶֽׁר ־ תַּעֲשֶׂ֑ה כִּ֚י לִ⁠תְשׁוּבַ֣ת הַ⁠שָּׁנָ֔ה מֶ֥לֶךְ אֲרָ֖ם עֹלֶ֥ה עָלֶֽי⁠ךָ ׃ס²³ וְ⁠עַבְדֵ֨י מֶֽלֶךְ ־ אֲרָ֜ם אָמְר֣וּ אֵלָ֗י⁠ו אֱלֹהֵ֤י הָרִים֙ אֱלֹ֣הֵי⁠הֶ֔ם עַל ־ כֵּ֖ן חָזְק֣וּ מִמֶּ֑⁠נּוּ וְ⁠אוּלָ֗ם נִלָּחֵ֤ם אִתָּ⁠ם֙ בַּ⁠מִּישׁ֔וֹר אִם ־ לֹ֥א נֶחֱזַ֖ק מֵ⁠הֶֽם ׃²⁴ וְ⁠אֶת ־ הַ⁠דָּבָ֥ר הַ⁠זֶּ֖ה עֲשֵׂ֑ה הָסֵ֤ר הַ⁠מְּלָכִים֙ אִ֣ישׁ מִ⁠מְּקֹמ֔⁠וֹ וְ⁠שִׂ֥ים פַּח֖וֹת תַּחְתֵּי⁠הֶֽם ׃²⁵ וְ⁠אַתָּ֣ה תִֽמְנֶה ־ לְ⁠ךָ֣ ׀ חַ֡יִל כַּ⁠חַיִל֩ הַ⁠נֹּפֵ֨ל מֵ⁠אוֹתָ֜⁠ךְ וְ⁠ס֣וּס כַּ⁠סּ֣וּס ׀ וְ⁠רֶ֣כֶב כָּ⁠רֶ֗כֶב וְ⁠נִֽלָּחֲמָ֤ה אוֹתָ⁠ם֙ בַּ⁠מִּישׁ֔וֹר אִם ־ לֹ֥א נֶחֱזַ֖ק מֵ⁠הֶ֑ם וַ⁠יִּשְׁמַ֥ע לְ⁠קֹלָ֖⁠ם וַ⁠יַּ֥עַשׂ כֵּֽן ׃פ²⁶ וַֽ⁠יְהִי֙ לִ⁠תְשׁוּבַ֣ת הַ⁠שָּׁנָ֔ה וַ⁠יִּפְקֹ֥ד בֶּן ־ הֲדַ֖ד אֶת ־ אֲרָ֑ם וַ⁠יַּ֣עַל אֲפֵ֔קָ⁠ה לַ⁠מִּלְחָמָ֖ה עִם ־ יִשְׂרָאֵֽל ׃²⁷ וּ⁠בְנֵ֣י יִשְׂרָאֵ֗ל הָתְפָּקְדוּ֙ וְ⁠כָלְכְּל֔וּ וַ⁠יֵּלְכ֖וּ לִ⁠קְרָאתָ֑⁠ם וַ⁠יַּחֲנ֨וּ בְנֵֽי ־ יִשְׂרָאֵ֜ל נֶגְדָּ֗⁠ם כִּ⁠שְׁנֵי֙ חֲשִׂפֵ֣י עִזִּ֔ים וַ⁠אֲרָ֖ם מִלְא֥וּ אֶת ־ הָ⁠אָֽרֶץ ׃²⁸ וַ⁠יִּגַּ֞שׁ אִ֣ישׁ הָ⁠אֱלֹהִ֗ים וַ⁠יֹּאמֶר֮ אֶל ־ מֶ֣לֶךְ יִשְׂרָאֵל֒ וַ⁠יֹּ֜אמֶר כֹּֽה ־ אָמַ֣ר יְהוָ֗ה יַ֠עַן אֲשֶׁ֨ר אָמְר֤וּ אֲרָם֙ אֱלֹהֵ֤י הָרִים֙ יְהוָ֔ה וְ⁠לֹֽא ־ אֱלֹהֵ֥י עֲמָקִ֖ים ה֑וּא וְ֠⁠נָתַתִּי אֶת ־ כָּל ־ הֶ⁠הָמ֨וֹן הַ⁠גָּ֤דוֹל הַ⁠זֶּה֙ בְּ⁠יָדֶ֔⁠ךָ וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃²⁹ וַֽ⁠יַּחֲנ֧וּ אֵ֦לֶּה נֹ֥כַח אֵ֖לֶּה שִׁבְעַ֣ת יָמִ֑ים וַ⁠יְהִ֣י ׀ בַּ⁠יּ֣וֹם הַ⁠שְּׁבִיעִ֗י וַ⁠תִּקְרַב֙ הַ⁠מִּלְחָמָ֔ה וַ⁠יַּכּ֨וּ בְנֵֽי ־ יִשְׂרָאֵ֧ל אֶת ־ אֲרָ֛ם מֵאָה ־ אֶ֥לֶף רַגְלִ֖י בְּ⁠י֥וֹם אֶחָֽד ׃³⁰ וַ⁠יָּנֻ֨סוּ הַ⁠נּוֹתָרִ֥ים ׀ אֲפֵקָ⁠ה֮ אֶל ־ הָ⁠עִיר֒ וַ⁠תִּפֹּל֙ הַ⁠חוֹמָ֔ה עַל ־ עֶשְׂרִ֨ים וְ⁠שִׁבְעָ֥ה אֶ֛לֶף אִ֖ישׁ הַ⁠נּוֹתָרִ֑ים וּ⁠בֶן ־ הֲדַ֣ד נָ֔ס וַ⁠יָּבֹ֥א אֶל ־ הָ⁠עִ֖יר חֶ֥דֶר בְּ⁠חָֽדֶר ׃ס³¹ וַ⁠יֹּאמְר֣וּ אֵלָי⁠ו֮ עֲבָדָי⁠ו֒ הִנֵּֽה ־ נָ֣א שָׁמַ֔עְנוּ כִּ֗י מַלְכֵי֙ בֵּ֣ית יִשְׂרָאֵ֔ל כִּֽי ־ מַלְכֵ֥י חֶ֖סֶד הֵ֑ם נָשִׂ֣ימָה נָּא֩ שַׂקִּ֨ים בְּ⁠מָתְנֵ֜י⁠נוּ וַ⁠חֲבָלִ֣ים בְּ⁠רֹאשֵׁ֗⁠נוּ וְ⁠נֵצֵא֙ אֶל ־ מֶ֣לֶךְ יִשְׂרָאֵ֔ל אוּלַ֖י יְחַיֶּ֥ה אֶת ־ נַפְשֶֽׁ⁠ךָ ׃³² וַ⁠יַּחְגְּרוּ֩ שַׂקִּ֨ים בְּ⁠מָתְנֵי⁠הֶ֜ם וַ⁠חֲבָלִ֣ים בְּ⁠רָאשֵׁי⁠הֶ֗ם וַ⁠יָּבֹ֨אוּ֙ אֶל ־ מֶ֣לֶךְ יִשְׂרָאֵ֔ל וַ⁠יֹּ֣אמְר֔וּ עַבְדְּ⁠ךָ֧ בֶן ־ הֲדַ֛ד אָמַ֖ר תְּחִֽי ־ נָ֣א נַפְשִׁ֑⁠י וַ⁠יֹּ֛אמֶר הַ⁠עוֹדֶ֥⁠נּוּ חַ֖י אָחִ֥⁠י הֽוּא ׃³³ וְ⁠הָ⁠אֲנָשִׁים֩ יְנַחֲשׁ֨וּ וַֽ⁠יְמַהֲר֜וּ וַ⁠יַּחְלְט֣וּ הֲ⁠מִמֶּ֗⁠נּוּ וַ⁠יֹּֽאמְרוּ֙ אָחִ֣י⁠ךָ בֶן ־ הֲדַ֔ד וַ⁠יֹּ֖אמֶר בֹּ֣אוּ קָחֻ֑⁠הוּ וַ⁠יֵּצֵ֤א אֵלָי⁠ו֙ בֶּן ־ הֲדַ֔ד וַֽ⁠יַּעֲלֵ֖⁠הוּ עַל ־ הַ⁠מֶּרְכָּבָֽה ׃³⁴ וַ⁠יֹּ֣אמֶר אֵלָ֡י⁠ו הֶ⁠עָרִ֣ים אֲשֶׁר ־ לָֽקַח ־ אָבִ⁠י֩ מֵ⁠אֵ֨ת אָבִ֜י⁠ךָ אָשִׁ֗יב וְ֠⁠חוּצוֹת תָּשִׂ֨ים לְ⁠ךָ֤ בְ⁠דַמֶּ֨שֶׂק֙ כַּ⁠אֲשֶׁר ־ שָׂ֤ם אָבִ⁠י֙ בְּ⁠שֹׁ֣מְר֔וֹן וַ⁠אֲנִ֖י בַּ⁠בְּרִ֣ית אֲשַׁלְּחֶ֑⁠ךָּ וַ⁠יִּכְרָת ־ ל֥⁠וֹ בְרִ֖ית וַֽ⁠יְשַׁלְּחֵֽ⁠הוּ ׃ס³⁵ וְ⁠אִ֨ישׁ אֶחָ֜ד מִ⁠בְּנֵ֣י הַ⁠נְּבִיאִ֗ים אָמַ֧ר אֶל ־ רֵעֵ֛⁠הוּ בִּ⁠דְבַ֥ר יְהוָ֖ה הַכֵּ֣י⁠נִי נָ֑א וַ⁠יְמָאֵ֥ן הָ⁠אִ֖ישׁ לְ⁠הַכֹּתֽ⁠וֹ ׃³⁶ וַ⁠יֹּ֣אמֶר ל֗⁠וֹ יַ֚עַן אֲשֶׁ֤ר לֹֽא ־ שָׁמַ֨עְתָּ֙ בְּ⁠ק֣וֹל יְהוָ֔ה הִנְּ⁠ךָ֤ הוֹלֵךְ֙ מֵֽ⁠אִתִּ֔⁠י וְ⁠הִכְּ⁠ךָ֖ הָ⁠אַרְיֵ֑ה וַ⁠יֵּ֨לֶךְ֙ מֵֽ⁠אֶצְל֔⁠וֹ וַ⁠יִּמְצָאֵ֥⁠הוּ הָ⁠אַרְיֵ֖ה וַ⁠יַּכֵּֽ⁠הוּ ׃³⁷ וַ⁠יִּמְצָא֙ אִ֣ישׁ אַחֵ֔ר וַ⁠יֹּ֖אמֶר הַכֵּ֣י⁠נִי נָ֑א וַ⁠יַּכֵּ֥⁠הוּ הָ⁠אִ֖ישׁ הַכֵּ֥ה וּ⁠פָצֹֽעַ ׃³⁸ וַ⁠יֵּ֨לֶךְ֙ הַ⁠נָּבִ֔יא וַ⁠יַּעֲמֹ֥ד לַ⁠מֶּ֖לֶךְ עַל ־ הַ⁠דָּ֑רֶךְ וַ⁠יִּתְחַפֵּ֥שׂ בָּ⁠אֲפֵ֖ר עַל ־ עֵינָֽי⁠ו ׃³⁹ וַ⁠יְהִ֤י הַ⁠מֶּ֨לֶךְ֙ עֹבֵ֔ר וְ⁠ה֖וּא צָעַ֣ק אֶל ־ הַ⁠מֶּ֑לֶךְ וַ⁠יֹּ֜אמֶר עַבְדְּ⁠ךָ֣ ׀ יָצָ֣א בְ⁠קֶֽרֶב ־ הַ⁠מִּלְחָמָ֗ה וְ⁠הִנֵּֽה ־ אִ֨ישׁ סָ֜ר וַ⁠יָּבֵ֧א אֵלַ֣⁠י אִ֗ישׁ וַ⁠יֹּ֨אמֶר֙ שְׁמֹר֙ אֶת ־ הָ⁠אִ֣ישׁ הַ⁠זֶּ֔ה אִם ־ הִפָּקֵד֙ יִפָּקֵ֔ד וְ⁠הָיְתָ֤ה נַפְשְׁ⁠ךָ֙ תַּ֣חַת נַפְשׁ֔⁠וֹ א֥וֹ כִכַּר ־ כֶּ֖סֶף תִּשְׁקֽוֹל ׃⁴⁰ וַ⁠יְהִ֣י עַבְדְּ⁠ךָ֗ עֹשֵׂ֥ה הֵ֛נָּה וָ⁠הֵ֖נָּה וְ⁠ה֣וּא אֵינֶ֑⁠נּוּ וַ⁠יֹּ֨אמֶר אֵלָ֧י⁠ו מֶֽלֶךְ ־ יִשְׂרָאֵ֛ל כֵּ֥ן מִשְׁפָּטֶ֖⁠ךָ אַתָּ֥ה חָרָֽצְתָּ ׃⁴¹ וַ⁠יְמַהֵ֕ר וַ⁠יָּ֨סַר֙ אֶת ־ הָ֣⁠אֲפֵ֔ר מ⁠על ¹ עֵינָ֑י⁠ו וַ⁠יַּכֵּ֤ר אֹת⁠וֹ֙ מֶ֣לֶךְ יִשְׂרָאֵ֔ל כִּ֥י מֵֽ⁠הַ⁠נְּבִאִ֖ים הֽוּא ׃⁴² וַ⁠יֹּ֣אמֶר אֵלָ֗י⁠ו כֹּ֚ה אָמַ֣ר יְהוָ֔ה יַ֛עַן שִׁלַּ֥חְתָּ אֶת ־ אִישׁ ־ חֶרְמִ֖⁠י מִ⁠יָּ֑ד וְ⁠הָיְתָ֤ה נַפְשְׁ⁠ךָ֙ תַּ֣חַת נַפְשׁ֔⁠וֹ וְ⁠עַמְּ⁠ךָ֖ תַּ֥חַת עַמּֽ⁠וֹ ׃⁴³ וַ⁠יֵּ֧לֶךְ מֶֽלֶךְ ־ יִשְׂרָאֵ֛ל עַל ־ בֵּית֖⁠וֹ סַ֣ר וְ⁠זָעֵ֑ף וַ⁠יָּבֹ֖א שֹׁמְרֽוֹנָ⁠ה ׃פ

¹Q מֵעֲלֵ֖י

Chapter 21

¹ וַ⁠יְהִ֗י אַחַר֙ הַ⁠דְּבָרִ֣ים הָ⁠אֵ֔לֶּה כֶּ֧רֶם הָיָ֛ה לְ⁠נָב֥וֹת הַ⁠יִּזְרְעֵאלִ֖י אֲשֶׁ֣ר בְּ⁠יִזְרְעֶ֑אל אֵ֚צֶל הֵיכַ֣ל אַחְאָ֔ב מֶ֖לֶךְ שֹׁמְרֽוֹן ׃² וַ⁠יְדַבֵּ֣ר אַחְאָ֣ב אֶל ־ נָב֣וֹת ׀ לֵ⁠אמֹר֩ ׀ תְּנָ⁠ה ־ לִּ֨⁠י אֶֽת ־ כַּרְמְ⁠ךָ֜ וִֽ⁠יהִי ־ לִ֣⁠י לְ⁠גַן ־ יָרָ֗ק כִּ֣י ה֤וּא קָרוֹב֙ אֵ֣צֶל בֵּיתִ֔⁠י וְ⁠אֶתְּנָ֤ה לְ⁠ךָ֙ תַּחְתָּ֔י⁠ו כֶּ֖רֶם ט֣וֹב מִמֶּ֑⁠נּוּ אִ֚ם ט֣וֹב בְּ⁠עֵינֶ֔י⁠ךָ אֶתְּנָה ־ לְ⁠ךָ֥ כֶ֖סֶף מְחִ֥יר זֶֽה ׃³ וַ⁠יֹּ֥אמֶר נָב֖וֹת אֶל ־ אַחְאָ֑ב חָלִ֤ילָ⁠ה לִּ⁠י֙ מֵֽ⁠יהוָ֔ה מִ⁠תִּתִּ֛⁠י אֶת ־ נַחֲלַ֥ת אֲבֹתַ֖⁠י לָֽ⁠ךְ ׃⁴ וַ⁠יָּבֹא֩ אַחְאָ֨ב אֶל ־ בֵּית֜⁠וֹ סַ֣ר וְ⁠זָעֵ֗ף עַל ־ הַ⁠דָּבָר֙ אֲשֶׁר ־ דִּבֶּ֣ר אֵלָ֗י⁠ו נָבוֹת֙ הַ⁠יִּזְרְעֵאלִ֔י וַ⁠יֹּ֕אמֶר לֹֽא ־ אֶתֵּ֥ן לְ⁠ךָ֖ אֶת ־ נַחֲלַ֣ת אֲבוֹתָ֑⁠י וַ⁠יִּשְׁכַּב֙ עַל ־ מִטָּת֔⁠וֹ וַ⁠יַּסֵּ֥ב אֶת ־ פָּנָ֖י⁠ו וְ⁠לֹֽא ־ אָ֥כַל לָֽחֶם ׃⁵ וַ⁠תָּבֹ֥א אֵלָ֖י⁠ו אִיזֶ֣בֶל אִשְׁתּ֑⁠וֹ וַ⁠תְּדַבֵּ֣ר אֵלָ֗י⁠ו מַה ־ זֶּה֙ רוּחֲ⁠ךָ֣ סָרָ֔ה וְ⁠אֵינְ⁠ךָ֖ אֹכֵ֥ל לָֽחֶם ׃⁶ וַ⁠יְדַבֵּ֣ר אֵלֶ֗י⁠הָ כִּֽי ־ אֲ֠דַבֵּר אֶל ־ נָב֨וֹת הַ⁠יִּזְרְעֵאלִ֜י וָ⁠אֹ֣מַר ל֗⁠וֹ תְּנָ⁠ה ־ לִּ֤⁠י אֶֽת ־ כַּרְמְ⁠ךָ֙ בְּ⁠כֶ֔סֶף א֚וֹ אִם ־ חָפֵ֣ץ אַתָּ֔ה אֶתְּנָה ־ לְ⁠ךָ֥ כֶ֖רֶם תַּחְתָּ֑י⁠ו וַ⁠יֹּ֕אמֶר לֹֽא ־ אֶתֵּ֥ן לְ⁠ךָ֖ אֶת ־ כַּרְמִֽ⁠י ׃⁷ וַ⁠תֹּ֤אמֶר אֵלָי⁠ו֙ אִיזֶ֣בֶל אִשְׁתּ֔⁠וֹ אַתָּ֕ה עַתָּ֛ה תַּעֲשֶׂ֥ה מְלוּכָ֖ה עַל ־ יִשְׂרָאֵ֑ל ק֤וּם אֱכָל ־ לֶ֨חֶם֙ וְ⁠יִטַ֣ב לִבֶּ֔⁠ךָ אֲנִי֙ אֶתֵּ֣ן לְ⁠ךָ֔ אֶת ־ כֶּ֖רֶם נָב֥וֹת הַ⁠יִּזְרְעֵאלִֽי ׃⁸ וַ⁠תִּכְתֹּ֤ב סְפָרִים֙ בְּ⁠שֵׁ֣ם אַחְאָ֔ב וַ⁠תַּחְתֹּ֖ם בְּ⁠חֹתָמ֑⁠וֹ וַ⁠תִּשְׁלַ֣ח ה⁠ספרים ¹ אֶל ־ הַ⁠זְקֵנִ֤ים וְ⁠אֶל ־ הַֽ⁠חֹרִים֙ אֲשֶׁ֣ר בְּ⁠עִיר֔⁠וֹ הַ⁠יֹּשְׁבִ֖ים אֶת ־ נָבֽוֹת ׃⁹ וַ⁠תִּכְתֹּ֥ב בַּ⁠סְּפָרִ֖ים לֵ⁠אמֹ֑ר קִֽרְאוּ ־ צ֔וֹם וְ⁠הוֹשִׁ֥יבוּ אֶת ־ נָב֖וֹת בְּ⁠רֹ֥אשׁ הָ⁠עָֽם ׃¹⁰ וְ֠⁠הוֹשִׁיבוּ שְׁנַ֨יִם אֲנָשִׁ֥ים בְּנֵֽי ־ בְלִיַּעַל֮ נֶגְדּ⁠וֹ֒ וִ⁠יעִדֻ֣⁠הוּ לֵ⁠אמֹ֔ר בֵּרַ֥כְתָּ אֱלֹהִ֖ים וָ⁠מֶ֑לֶךְ וְ⁠הוֹצִיאֻ֥⁠הוּ וְ⁠סִקְלֻ֖⁠הוּ וְ⁠יָמֹֽת ׃¹¹ וַ⁠יַּעֲשׂוּ֩ אַנְשֵׁ֨י עִיר֜⁠וֹ הַ⁠זְּקֵנִ֣ים וְ⁠הַ⁠חֹרִ֗ים אֲשֶׁ֤ר הַ⁠יֹּֽשְׁבִים֙ בְּ⁠עִיר֔⁠וֹ כַּ⁠אֲשֶׁ֛ר שָׁלְחָ֥ה אֲלֵי⁠הֶ֖ם אִיזָ֑בֶל כַּ⁠אֲשֶׁ֤ר כָּתוּב֙ בַּ⁠סְּפָרִ֔ים אֲשֶׁ֥ר שָׁלְחָ֖ה אֲלֵי⁠הֶֽם ׃¹² קָרְא֖וּ צ֑וֹם וְ⁠הֹשִׁ֥יבוּ אֶת ־ נָב֖וֹת בְּ⁠רֹ֥אשׁ הָ⁠עָֽם ׃¹³ וַ֠⁠יָּבֹאוּ שְׁנֵ֨י הָ⁠אֲנָשִׁ֥ים בְּנֵֽי ־ בְלִיַּעַל֮ וַ⁠יֵּשְׁב֣וּ נֶגְדּ⁠וֹ֒ וַ⁠יְעִדֻ⁠הוּ֩ אַנְשֵׁ֨י הַ⁠בְּלִיַּ֜עַל אֶת ־ נָב֗וֹת נֶ֤גֶד הָ⁠עָם֙ לֵ⁠אמֹ֔ר בֵּרַ֥ךְ נָב֛וֹת אֱלֹהִ֖ים וָ⁠מֶ֑לֶךְ וַ⁠יֹּצִאֻ֨⁠הוּ֙ מִ⁠ח֣וּץ לָ⁠עִ֔יר וַ⁠יִּסְקְלֻ֥⁠הוּ בָ⁠אֲבָנִ֖ים וַ⁠יָּמֹֽת ׃¹⁴ וַֽ⁠יִּשְׁלְח֖וּ אֶל ־ אִיזֶ֣בֶל לֵ⁠אמֹ֑ר סֻקַּ֥ל נָב֖וֹת וַ⁠יָּמֹֽת ׃¹⁵ וַֽ⁠יְהִי֙ כִּ⁠שְׁמֹ֣עַ אִיזֶ֔בֶל כִּֽי ־ סֻקַּ֥ל נָב֖וֹת וַ⁠יָּמֹ֑ת וַ⁠תֹּ֨אמֶר אִיזֶ֜בֶל אֶל ־ אַחְאָ֗ב ק֣וּם רֵ֞שׁ אֶת ־ כֶּ֣רֶם ׀ נָב֣וֹת הַ⁠יִּזְרְעֵאלִ֗י אֲשֶׁ֤ר מֵאֵן֙ לָ⁠תֶת ־ לְ⁠ךָ֣ בְ⁠כֶ֔סֶף כִּ֣י אֵ֥ין נָב֛וֹת חַ֖י כִּי ־ מֵֽת ׃¹⁶ וַ⁠יְהִ֛י כִּ⁠שְׁמֹ֥עַ אַחְאָ֖ב כִּ֣י מֵ֣ת נָב֑וֹת וַ⁠יָּ֣קָם אַחְאָ֗ב לָ⁠רֶ֛דֶת אֶל ־ כֶּ֛רֶם נָב֥וֹת הַ⁠יִּזְרְעֵאלִ֖י לְ⁠רִשְׁתּֽ⁠וֹ ׃ס¹⁷ וַ⁠יְהִי֙ דְּבַר ־ יְהוָ֔ה אֶל ־ אֵלִיָּ֥הוּ הַ⁠תִּשְׁבִּ֖י לֵ⁠אמֹֽר ׃¹⁸ ק֣וּם רֵ֗ד לִ⁠קְרַ֛את אַחְאָ֥ב מֶֽלֶךְ ־ יִשְׂרָאֵ֖ל אֲשֶׁ֣ר בְּ⁠שֹׁמְר֑וֹן הִנֵּה֙ בְּ⁠כֶ֣רֶם נָב֔וֹת אֲשֶׁר ־ יָ֥רַד שָׁ֖ם לְ⁠רִשְׁתּֽ⁠וֹ ׃¹⁹ וְ⁠דִבַּרְתָּ֨ אֵלָ֜י⁠ו לֵ⁠אמֹ֗ר כֹּ֚ה אָמַ֣ר יְהוָ֔ה הֲ⁠רָצַ֖חְתָּ וְ⁠גַם ־ יָרָ֑שְׁתָּ וְ⁠דִבַּרְתָּ֨ אֵלָ֜י⁠ו לֵ⁠אמֹ֗ר כֹּ֚ה אָמַ֣ר יְהוָ֔ה בִּ⁠מְק֗וֹם אֲשֶׁ֨ר לָקְק֤וּ הַ⁠כְּלָבִים֙ אֶת ־ דַּ֣ם נָב֔וֹת יָלֹ֧קּוּ הַ⁠כְּלָבִ֛ים אֶת ־ דָּמְ⁠ךָ֖ גַּם ־ אָֽתָּה ׃²⁰ וַ⁠יֹּ֤אמֶר אַחְאָב֙ אֶל ־ אֵ֣לִיָּ֔הוּ הַֽ⁠מְצָאתַ֖⁠נִי אֹיְבִ֑⁠י וַ⁠יֹּ֣אמֶר מָצָ֔אתִי יַ֚עַן הִתְמַכֶּרְ⁠ךָ֔ לַ⁠עֲשׂ֥וֹת הָ⁠רַ֖ע בְּ⁠עֵינֵ֥י יְהוָֽה ׃²¹ הִנְ⁠נִ֨י מֵבִ֤יא ² אֵלֶ֨י⁠ךָ֙ רָעָ֔ה וּ⁠בִעַרְתִּ֖י אַחֲרֶ֑י⁠ךָ וְ⁠הִכְרַתִּ֤י לְ⁠אַחְאָב֙ מַשְׁתִּ֣ין בְּ⁠קִ֔יר וְ⁠עָצ֥וּר וְ⁠עָז֖וּב בְּ⁠יִשְׂרָאֵֽל ׃²² וְ⁠נָתַתִּ֣י אֶת ־ בֵּיתְ⁠ךָ֗ כְּ⁠בֵית֙ יָרָבְעָ֣ם בֶּן ־ נְבָ֔ט וּ⁠כְ⁠בֵ֖ית בַּעְשָׁ֣א בֶן ־ אֲחִיָּ֑ה אֶל ־ הַ⁠כַּ֨עַס֙ אֲשֶׁ֣ר הִכְעַ֔סְתָּ וַֽ⁠תַּחֲטִ֖א אֶת ־ יִשְׂרָאֵֽל ׃²³ וְ⁠גַ֨ם ־ לְ⁠אִיזֶ֔בֶל דִּבֶּ֥ר יְהוָ֖ה לֵ⁠אמֹ֑ר הַ⁠כְּלָבִ֛ים יֹאכְל֥וּ אֶת ־ אִיזֶ֖בֶל בְּ⁠חֵ֥ל יִזְרְעֶֽאל ׃²⁴ הַ⁠מֵּ֤ת לְ⁠אַחְאָב֙ בָּ⁠עִ֔יר יֹאכְל֖וּ הַ⁠כְּלָבִ֑ים וְ⁠הַ⁠מֵּת֙ בַּ⁠שָּׂדֶ֔ה יֹאכְל֖וּ ע֥וֹף הַ⁠שָּׁמָֽיִם ׃²⁵ רַ֚ק לֹֽא ־ הָיָ֣ה כְ⁠אַחְאָ֔ב אֲשֶׁ֣ר הִתְמַכֵּ֔ר לַ⁠עֲשׂ֥וֹת הָ⁠רַ֖ע בְּ⁠עֵינֵ֣י יְהוָ֑ה אֲשֶׁר ־ הֵסַ֥תָּה אֹת֖⁠וֹ אִיזֶ֥בֶל אִשְׁתּֽ⁠וֹ ׃²⁶ וַ⁠יַּתְעֵ֣ב מְאֹ֔ד לָ⁠לֶ֖כֶת אַחֲרֵ֣י הַ⁠גִּלֻּלִ֑ים כְּ⁠כֹל֙ אֲשֶׁ֣ר עָשׂ֣וּ הָ⁠אֱמֹרִ֔י אֲשֶׁר֙ הוֹרִ֣ישׁ יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃ס²⁷ וַ⁠יְהִי֩ כִ⁠שְׁמֹ֨עַ אַחְאָ֜ב אֶת ־ הַ⁠דְּבָרִ֤ים הָ⁠אֵ֨לֶּה֙ וַ⁠יִּקְרַ֣ע בְּגָדָ֔י⁠ו וַ⁠יָּֽשֶׂם ־ שַׂ֥ק עַל ־ בְּשָׂר֖⁠וֹ וַ⁠יָּצ֑וֹם וַ⁠יִּשְׁכַּ֣ב בַּ⁠שָּׂ֔ק וַ⁠יְהַלֵּ֖ךְ אַֽט ׃ס²⁸ וַֽ⁠יְהִי֙ דְּבַר ־ יְהוָ֔ה אֶל ־ אֵלִיָּ֥הוּ הַ⁠תִּשְׁבִּ֖י לֵ⁠אמֹֽר ׃²⁹ הֲֽ⁠רָאִ֔יתָ כִּֽי ־ נִכְנַ֥ע אַחְאָ֖ב מִ⁠לְּ⁠פָנָ֑⁠י יַ֜עַן כִּֽי ־ נִכְנַ֣ע מִ⁠פָּנַ֗⁠י לֹֽא ־ אָבִ֤יא ³ הָֽ⁠רָעָה֙ בְּ⁠יָמָ֔י⁠ו בִּ⁠ימֵ֣י בְנ֔⁠וֹ אָבִ֥יא הָ⁠רָעָ֖ה עַל ־ בֵּיתֽ⁠וֹ ׃

¹Q סְפָרִ֗ים

²K מבי

³K אבי

Chapter 22

¹ וַ⁠יֵּשְׁב֖וּ שָׁלֹ֣שׁ שָׁנִ֑ים אֵ֚ין מִלְחָמָ֔ה בֵּ֥ין אֲרָ֖ם וּ⁠בֵ֥ין יִשְׂרָאֵֽל ׃פ² וַ⁠יְהִ֖י בַּ⁠שָּׁנָ֣ה הַ⁠שְּׁלִישִׁ֑ית וַ⁠יֵּ֛רֶד יְהוֹשָׁפָ֥ט מֶֽלֶךְ ־ יְהוּדָ֖ה אֶל ־ מֶ֥לֶךְ יִשְׂרָאֵֽל ׃³ וַ⁠יֹּ֤אמֶר מֶֽלֶךְ ־ יִשְׂרָאֵל֙ אֶל ־ עֲבָדָ֔י⁠ו הַ⁠יְדַעְתֶּ֕ם כִּֽי ־ לָ֖⁠נוּ רָמֹ֣ת גִּלְעָ֑ד וַ⁠אֲנַ֣חְנוּ מַחְשִׁ֔ים מִ⁠קַּ֣חַת אֹתָ֔⁠הּ מִ⁠יַּ֖ד מֶ֥לֶךְ אֲרָֽם ׃⁴ וַ⁠יֹּ֨אמֶר֙ אֶל ־ יְה֣וֹשָׁפָ֔ט הֲ⁠תֵלֵ֥ךְ אִתִּ֛⁠י לַ⁠מִּלְחָמָ֖ה רָמֹ֣ת גִּלְעָ֑ד וַ⁠יֹּ֤אמֶר יְהֽוֹשָׁפָט֙ אֶל ־ מֶ֣לֶךְ יִשְׂרָאֵ֔ל כָּמ֧וֹ⁠נִי כָמ֛וֹ⁠ךָ כְּ⁠עַמִּ֥⁠י כְ⁠עַמֶּ֖⁠ךָ כְּ⁠סוּסַ֥⁠י כְּ⁠סוּסֶֽי⁠ךָ ׃⁵ וַ⁠יֹּ֥אמֶר יְהוֹשָׁפָ֖ט אֶל ־ מֶ֣לֶךְ יִשְׂרָאֵ֑ל דְּרָשׁ ־ נָ֥א כַ⁠יּ֖וֹם אֶת ־ דְּבַ֥ר יְהוָֽה ׃⁶ וַ⁠יִּקְבֹּ֨ץ מֶֽלֶךְ ־ יִשְׂרָאֵ֥ל אֶֽת ־ הַ⁠נְּבִיאִים֮ כְּ⁠אַרְבַּ֣ע מֵא֣וֹת אִישׁ֒ וַ⁠יֹּ֣אמֶר אֲלֵ⁠הֶ֗ם הַ⁠אֵלֵ֞ךְ עַל ־ רָמֹ֥ת גִּלְעָ֛ד לַ⁠מִּלְחָמָ֖ה אִם ־ אֶחְדָּ֑ל וַ⁠יֹּאמְר֣וּ עֲלֵ֔ה וְ⁠יִתֵּ֥ן אֲדֹנָ֖⁠י בְּ⁠יַ֥ד הַ⁠מֶּֽלֶךְ ׃⁷ וַ⁠יֹּ֨אמֶר֙ יְה֣וֹשָׁפָ֔ט הַ⁠אֵ֨ין פֹּ֥ה נָבִ֛יא לַ⁠יהוָ֖ה ע֑וֹד וְ⁠נִדְרְשָׁ֖ה מֵ⁠אוֹתֽ⁠וֹ ׃⁸ וַ⁠יֹּ֣אמֶר מֶֽלֶךְ ־ יִשְׂרָאֵ֣ל ׀ אֶֽל ־ יְהוֹשָׁפָ֡ט ע֣וֹד אִישׁ ־ אֶחָ֡ד לִ⁠דְרֹשׁ֩ אֶת ־ יְהוָ֨ה מֵ⁠אֹת֜⁠וֹ וַ⁠אֲנִ֣י שְׂנֵאתִ֗י⁠ו כִּ֠י לֹֽא ־ יִתְנַבֵּ֨א עָלַ֥⁠י טוֹב֙ כִּ֣י אִם ־ רָ֔ע מִיכָ֖יְהוּ בֶּן ־ יִמְלָ֑ה וַ⁠יֹּ֨אמֶר֙ יְה֣וֹשָׁפָ֔ט אַל ־ יֹאמַ֥ר הַ⁠מֶּ֖לֶךְ כֵּֽן ׃⁹ וַ⁠יִּקְרָא֙ מֶ֣לֶךְ יִשְׂרָאֵ֔ל אֶל ־ סָרִ֖יס אֶחָ֑ד וַ⁠יֹּ֕אמֶר מַהֲרָ֖⁠ה מִיכָ֥יְהוּ בֶן ־ יִמְלָֽה ׃¹⁰ וּ⁠מֶ֣לֶךְ יִשְׂרָאֵ֡ל וִֽ⁠יהוֹשָׁפָ֣ט מֶֽלֶךְ ־ יְהוּדָ֡ה יֹשְׁבִים֩ אִ֨ישׁ עַל ־ כִּסְא֜⁠וֹ מְלֻבָּשִׁ֤ים בְּגָדִים֙ בְּ⁠גֹ֔רֶן פֶּ֖תַח שַׁ֣עַר שֹׁמְר֑וֹן וְ⁠כָ֨ל ־ הַ⁠נְּבִיאִ֔ים מִֽתְנַבְּאִ֖ים לִ⁠פְנֵי⁠הֶֽם ׃¹¹ וַ⁠יַּ֥עַשׂ ל֛⁠וֹ צִדְקִיָּ֥ה בֶֽן ־ כְּנַעֲנָ֖ה קַרְנֵ֣י בַרְזֶ֑ל וַ⁠יֹּ֨אמֶר֙ כֹּֽה ־ אָמַ֣ר יְהוָ֔ה בְּ⁠אֵ֛לֶּה תְּנַגַּ֥ח אֶת ־ אֲרָ֖ם עַד ־ כַּלֹּתָֽ⁠ם ׃¹² וְ⁠כָל ־ הַ⁠נְּבִאִ֔ים נִבְּאִ֥ים כֵּ֖ן לֵ⁠אמֹ֑ר עֲלֵ֞ה רָמֹ֤ת גִּלְעָד֙ וְ⁠הַצְלַ֔ח וְ⁠נָתַ֥ן יְהוָ֖ה בְּ⁠יַ֥ד הַ⁠מֶּֽלֶךְ ׃¹³ וְ⁠הַ⁠מַּלְאָ֞ךְ אֲשֶׁר ־ הָלַ֣ךְ ׀ לִ⁠קְרֹ֣א מִיכָ֗יְהוּ דִּבֶּ֤ר אֵלָי⁠ו֙ לֵ⁠אמֹ֔ר הִנֵּה ־ נָ֞א דִּבְרֵ֧י הַ⁠נְּבִיאִ֛ים פֶּֽה ־ אֶחָ֥ד ט֖וֹב אֶל ־ הַ⁠מֶּ֑לֶךְ יְהִֽי ־ נָ֣א דְבָרְךָ֗ ¹ כִּ⁠דְבַ֛ר אַחַ֥ד מֵ⁠הֶ֖ם וְ⁠דִבַּ֥רְתָּ טּֽוֹב ׃¹⁴ וַ⁠יֹּ֖אמֶר מִיכָ֑יְהוּ חַי ־ יְהוָ֕ה כִּ֠י אֶת ־ אֲשֶׁ֨ר יֹאמַ֧ר יְהוָ֛ה אֵלַ֖⁠י אֹת֥⁠וֹ אֲדַבֵּֽר ׃¹⁵ וַ⁠יָּבוֹא֮ אֶל ־ הַ⁠מֶּלֶךְ֒ וַ⁠יֹּ֨אמֶר הַ⁠מֶּ֜לֶךְ אֵלָ֗י⁠ו מִיכָ֨יְהוּ֙ הֲ⁠נֵלֵ֞ךְ אֶל ־ רָמֹ֥ת גִּלְעָ֛ד לַ⁠מִּלְחָמָ֖ה אִם ־ נֶחְדָּ֑ל וַ⁠יֹּ֤אמֶר אֵלָי⁠ו֙ עֲלֵ֣ה וְ⁠הַצְלַ֔ח וְ⁠נָתַ֥ן יְהוָ֖ה בְּ⁠יַ֥ד הַ⁠מֶּֽלֶךְ ׃¹⁶ וַ⁠יֹּ֤אמֶר אֵלָי⁠ו֙ הַ⁠מֶּ֔לֶךְ עַד ־ כַּ⁠מֶּ֥ה פְעָמִ֖ים אֲנִ֣י מַשְׁבִּעֶ֑⁠ךָ אֲ֠שֶׁר לֹֽא ־ תְדַבֵּ֥ר אֵלַ֛⁠י רַק ־ אֱמֶ֖ת בְּ⁠שֵׁ֥ם יְהוָֽה ׃¹⁷ וַ⁠יֹּ֗אמֶר רָאִ֤יתִי אֶת ־ כָּל ־ יִשְׂרָאֵל֙ נְפֹצִ֣ים אֶל ־ הֶ⁠הָרִ֔ים כַּ⁠צֹּ֕אן אֲשֶׁ֥ר אֵין ־ לָ⁠הֶ֖ם רֹעֶ֑ה וַ⁠יֹּ֤אמֶר יְהוָה֙ לֹֽא ־ אֲדֹנִ֣ים לָ⁠אֵ֔לֶּה יָשׁ֥וּבוּ אִישׁ ־ לְ⁠בֵית֖⁠וֹ בְּ⁠שָׁלֽוֹם ׃¹⁸ וַ⁠יֹּ֥אמֶר מֶֽלֶךְ ־ יִשְׂרָאֵ֖ל אֶל ־ יְהוֹשָׁפָ֑ט הֲ⁠לוֹא֙ אָמַ֣רְתִּי אֵלֶ֔י⁠ךָ לֽוֹא ־ יִתְנַבֵּ֥א עָלַ֛⁠י ט֖וֹב כִּ֥י אִם ־ רָֽע ׃¹⁹ וַ⁠יֹּ֕אמֶר לָ⁠כֵ֖ן שְׁמַ֣ע דְּבַר ־ יְהוָ֑ה רָאִ֤יתִי אֶת ־ יְהוָה֙ יֹשֵׁ֣ב עַל ־ כִּסְא֔⁠וֹ וְ⁠כָל ־ צְבָ֤א הַ⁠שָּׁמַ֨יִם֙ עֹמֵ֣ד עָלָ֔י⁠ו מִ⁠ימִינ֖⁠וֹ וּ⁠מִ⁠שְּׂמֹאלֽ⁠וֹ ׃²⁰ וַ⁠יֹּ֣אמֶר יְהוָ֗ה מִ֤י יְפַתֶּה֙ אֶת ־ אַחְאָ֔ב וְ⁠יַ֕עַל וְ⁠יִפֹּ֖ל בְּ⁠רָמֹ֣ת גִּלְעָ֑ד וַ⁠יֹּ֤אמֶר זֶה֙ בְּ⁠כֹ֔ה וְ⁠זֶ֥ה אֹמֵ֖ר בְּ⁠כֹֽה ׃²¹ וַ⁠יֵּצֵ֣א הָ⁠ר֗וּחַ וַֽ⁠יַּעֲמֹד֙ לִ⁠פְנֵ֣י יְהוָ֔ה וַ⁠יֹּ֖אמֶר אֲנִ֣י אֲפַתֶּ֑⁠נּוּ וַ⁠יֹּ֧אמֶר יְהוָ֛ה אֵלָ֖י⁠ו בַּ⁠מָּֽה ׃²² וַ⁠יֹּ֗אמֶר אֵצֵא֙ וְ⁠הָיִ֨יתִי֙ ר֣וּחַ שֶׁ֔קֶר בְּ⁠פִ֖י כָּל ־ נְבִיאָ֑י⁠ו וַ⁠יֹּ֗אמֶר תְּפַתֶּה֙ וְ⁠גַם ־ תּוּכָ֔ל צֵ֖א וַ⁠עֲשֵׂה ־ כֵֽן ׃²³ וְ⁠עַתָּ֗ה הִנֵּ֨ה נָתַ֤ן יְהוָה֙ ר֣וּחַ שֶׁ֔קֶר בְּ⁠פִ֖י כָּל ־ נְבִיאֶ֣י⁠ךָ אֵ֑לֶּה וַֽ⁠יהוָ֔ה דִּבֶּ֥ר עָלֶ֖י⁠ךָ רָעָֽה ׃²⁴ וַ⁠יִּגַּשׁ֙ צִדְקִיָּ֣הוּ בֶֽן ־ כְּנַעֲנָ֔ה וַ⁠יַּכֶּ֥ה אֶת ־ מִיכָ֖יְהוּ עַל ־ הַ⁠לֶּ֑חִי וַ⁠יֹּ֕אמֶר אֵי ־ זֶ֨ה עָבַ֧ר רֽוּחַ ־ יְהוָ֛ה מֵ⁠אִתִּ֖⁠י לְ⁠דַבֵּ֥ר אוֹתָֽ⁠ךְ ׃²⁵ וַ⁠יֹּ֣אמֶר מִיכָ֔יְהוּ הִנְּ⁠ךָ֥ רֹאֶ֖ה בַּ⁠יּ֣וֹם הַ⁠ה֑וּא אֲשֶׁ֥ר תָּבֹ֛א חֶ֥דֶר בְּ⁠חֶ֖דֶר לְ⁠הֵחָבֵֽה ׃²⁶ וַ⁠יֹּ֨אמֶר֙ מֶ֣לֶךְ יִשְׂרָאֵ֔ל קַ֚ח אֶת ־ מִיכָ֔יְהוּ וַ⁠הֲשִׁיבֵ֖⁠הוּ אֶל ־ אָמֹ֣ן שַׂר ־ הָ⁠עִ֑יר וְ⁠אֶל ־ יוֹאָ֖שׁ בֶּן ־ הַ⁠מֶּֽלֶךְ ׃²⁷ וְ⁠אָמַרְתָּ֗ כֹּ֚ה אָמַ֣ר הַ⁠מֶּ֔לֶךְ שִׂ֥ימוּ אֶת ־ זֶ֖ה בֵּ֣ית הַ⁠כֶּ֑לֶא וְ⁠הַאֲכִילֻ֨⁠הוּ לֶ֤חֶם לַ֨חַץ֙ וּ⁠מַ֣יִם לַ֔חַץ עַ֖ד בֹּאִ֥⁠י בְ⁠שָׁלֽוֹם ׃²⁸ וַ⁠יֹּ֣אמֶר מִיכָ֔יְהוּ אִם ־ שׁ֤וֹב תָּשׁוּב֙ בְּ⁠שָׁל֔וֹם לֹֽא ־ דִבֶּ֥ר יְהוָ֖ה בִּ֑⁠י וַ⁠יֹּ֕אמֶר שִׁמְע֖וּ עַמִּ֥ים כֻּלָּֽ⁠ם ׃²⁹ וַ⁠יַּ֧עַל מֶֽלֶךְ ־ יִשְׂרָאֵ֛ל וְ⁠יהוֹשָׁפָ֥ט מֶֽלֶךְ ־ יְהוּדָ֖ה רָמֹ֥ת גִּלְעָֽד ׃³⁰ וַ⁠יֹּאמֶר֩ מֶ֨לֶךְ יִשְׂרָאֵ֜ל אֶל ־ יְהוֹשָׁפָ֗ט הִתְחַפֵּשׂ֙ וָ⁠בֹ֣א בַ⁠מִּלְחָמָ֔ה וְ⁠אַתָּ֖ה לְבַ֣שׁ בְּגָדֶ֑י⁠ךָ וַ⁠יִּתְחַפֵּשׂ֙ מֶ֣לֶךְ יִשְׂרָאֵ֔ל וַ⁠יָּב֖וֹא בַּ⁠מִּלְחָמָֽה ׃³¹ וּ⁠מֶ֣לֶךְ אֲרָ֡ם צִוָּ֣ה אֶת ־ שָׂרֵי֩ הָ⁠רֶ֨כֶב אֲשֶׁר ־ ל֜⁠וֹ שְׁלֹשִׁ֤ים וּ⁠שְׁנַ֨יִם֙ לֵ⁠אמֹ֔ר לֹ֚א תִּלָּ֣חֲמ֔וּ אֶת ־ קָטֹ֖ן וְ⁠אֶת ־ גָּד֑וֹל כִּ֛י אִֽם ־ אֶת ־ מֶ֥לֶךְ יִשְׂרָאֵ֖ל לְ⁠בַדּֽ⁠וֹ ׃³² וַ⁠יְהִ֡י כִּ⁠רְאוֹת֩ שָׂרֵ֨י הָ⁠רֶ֜כֶב אֶת ־ יְהוֹשָׁפָ֗ט וְ⁠הֵ֤מָּה אָֽמְרוּ֙ אַ֣ךְ מֶֽלֶךְ ־ יִשְׂרָאֵ֣ל ה֔וּא וַ⁠יָּסֻ֥רוּ עָלָ֖י⁠ו לְ⁠הִלָּחֵ֑ם וַ⁠יִּזְעַ֖ק יְהוֹשָׁפָֽט ׃³³ וַ⁠יְהִ֗י כִּ⁠רְאוֹת֙ שָׂרֵ֣י הָ⁠רֶ֔כֶב כִּֽי ־ לֹא ־ מֶ֥לֶךְ יִשְׂרָאֵ֖ל ה֑וּא וַ⁠יָּשׁ֖וּבוּ מֵ⁠אַחֲרָֽי⁠ו ׃³⁴ וְ⁠אִ֗ישׁ מָשַׁ֤ךְ בַּ⁠קֶּ֨שֶׁת֙ לְ⁠תֻמּ֔⁠וֹ וַ⁠יַּכֶּה֙ אֶת ־ מֶ֣לֶךְ יִשְׂרָאֵ֔ל בֵּ֥ין הַ⁠דְּבָקִ֖ים וּ⁠בֵ֣ין הַ⁠שִּׁרְיָ֑ן וַ⁠יֹּ֣אמֶר לְ⁠רַכָּב֗⁠וֹ הֲפֹ֥ךְ יָדְ⁠ךָ֛ וְ⁠הוֹצִיאֵ֥⁠נִי מִן ־ הַֽ⁠מַּחֲנֶ֖ה כִּ֥י הָחֳלֵֽיתִי ׃³⁵ וַ⁠תַּעֲלֶ֤ה הַ⁠מִּלְחָמָה֙ בַּ⁠יּ֣וֹם הַ⁠ה֔וּא וְ⁠הַ⁠מֶּ֗לֶךְ הָיָ֧ה מָעֳמָ֛ד בַּ⁠מֶּרְכָּבָ֖ה נֹ֣כַח אֲרָ֑ם וַ⁠יָּ֣מָת בָּ⁠עֶ֔רֶב וַ⁠יִּ֥צֶק דַּֽם ־ הַ⁠מַּכָּ֖ה אֶל ־ חֵ֥יק הָ⁠רָֽכֶב ׃³⁶ וַ⁠יַּעֲבֹ֤ר הָ⁠רִנָּה֙ בַּֽ⁠מַּחֲנֶ֔ה כְּ⁠בֹ֥א הַ⁠שֶּׁ֖מֶשׁ לֵ⁠אמֹ֑ר אִ֥ישׁ אֶל ־ עִיר֖⁠וֹ וְ⁠אִ֥ישׁ אֶל ־ אַרְצֽ⁠וֹ ׃³⁷ וַ⁠יָּ֣מָת הַ⁠מֶּ֔לֶךְ וַ⁠יָּב֖וֹא שֹׁמְר֑וֹן וַ⁠יִּקְבְּר֥וּ אֶת ־ הַ⁠מֶּ֖לֶךְ בְּ⁠שֹׁמְרֽוֹן ׃³⁸ וַ⁠יִּשְׁטֹ֨ף אֶת ־ הָ⁠רֶ֜כֶב עַ֣ל ׀ בְּרֵכַ֣ת שֹׁמְר֗וֹן וַ⁠יָּלֹ֤קּוּ הַ⁠כְּלָבִים֙ אֶת ־ דָּמ֔⁠וֹ וְ⁠הַ⁠זֹּנ֖וֹת רָחָ֑צוּ כִּ⁠דְבַ֥ר יְהוָ֖ה אֲשֶׁ֥ר דִּבֵּֽר ׃³⁹ וְ⁠יֶתֶר֩ דִּבְרֵ֨י אַחְאָ֜ב וְ⁠כָל ־ אֲשֶׁ֣ר עָשָׂ֗ה וּ⁠בֵ֤ית הַ⁠שֵּׁן֙ אֲשֶׁ֣ר בָּנָ֔ה וְ⁠כָל ־ הֶ⁠עָרִ֖ים אֲשֶׁ֣ר בָּנָ֑ה הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃⁴⁰ וַ⁠יִּשְׁכַּ֥ב אַחְאָ֖ב עִם ־ אֲבֹתָ֑י⁠ו וַ⁠יִּמְלֹ֛ךְ אֲחַזְיָ֥הוּ בְנ֖⁠וֹ תַּחְתָּֽי⁠ו ׃פ⁴¹ וִ⁠יהֽוֹשָׁפָט֙ בֶּן ־ אָסָ֔א מָלַ֖ךְ עַל ־ יְהוּדָ֑ה בִּ⁠שְׁנַ֣ת אַרְבַּ֔ע לְ⁠אַחְאָ֖ב מֶ֥לֶךְ יִשְׂרָאֵֽל ׃⁴² יְהוֹשָׁפָ֗ט בֶּן ־ שְׁלֹשִׁ֨ים וְ⁠חָמֵ֤שׁ שָׁנָה֙ בְּ⁠מָלְכ֔⁠וֹ וְ⁠עֶשְׂרִ֤ים וְ⁠חָמֵשׁ֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ עֲזוּבָ֖ה בַּת ־ שִׁלְחִֽי ׃⁴³ וַ⁠יֵּ֗לֶךְ בְּ⁠כָל ־ דֶּ֛רֶךְ אָסָ֥א אָבִ֖י⁠ו לֹא ־ סָ֣ר מִמֶּ֑⁠נּוּ לַ⁠עֲשׂ֥וֹת הַ⁠יָּשָׁ֖ר בְּ⁠עֵינֵ֥י יְהוָֽה ׃⁽⁴⁴⁾ אַ֥ךְ הַ⁠בָּמ֖וֹת לֹֽא ־ סָ֑רוּ ע֥וֹד הָ⁠עָ֛ם מְזַבְּחִ֥ים וּֽ⁠מְקַטְּרִ֖ים בַּ⁠בָּמֽוֹת ׃⁴⁴⁽⁴⁵⁾ וַ⁠יַּשְׁלֵ֥ם יְהוֹשָׁפָ֖ט עִם ־ מֶ֥לֶךְ יִשְׂרָאֵֽל ׃⁴⁵⁽⁴⁶⁾ וְ⁠יֶ֨תֶר דִּבְרֵ֧י יְהוֹשָׁפָ֛ט וּ⁠גְבוּרָת֥⁠וֹ אֲשֶׁר ־ עָשָׂ֖ה וַ⁠אֲשֶׁ֣ר נִלְחָ֑ם הֲ⁠לֹֽא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃⁴⁶⁽⁴⁷⁾ וְ⁠יֶ֨תֶר֙ הַ⁠קָּדֵ֔שׁ אֲשֶׁ֣ר נִשְׁאַ֔ר בִּ⁠ימֵ֖י אָסָ֣א אָבִ֑י⁠ו בִּעֵ֖ר מִן ־ הָ⁠אָֽרֶץ ׃⁴⁷⁽⁴⁸⁾ וּ⁠מֶ֥לֶךְ אֵ֛ין בֶּ⁠אֱד֖וֹם נִצָּ֥ב מֶֽלֶךְ ׃⁴⁸⁽⁴⁹⁾ יְהוֹשָׁפָ֡ט עָשָׂה֩ ² אֳנִיּ֨וֹת תַּרְשִׁ֜ישׁ לָ⁠לֶ֧כֶת אוֹפִ֛ירָ⁠ה לַ⁠זָּהָ֖ב וְ⁠לֹ֣א הָלָ֑ךְ כִּֽי ־ נִשְׁבְּר֥וּ ³ אֳנִיּ֖וֹת בְּ⁠עֶצְי֥וֹן גָּֽבֶר ׃⁴⁹⁽⁵⁰⁾ אָ֠ז אָמַ֞ר אֲחַזְיָ֤הוּ בֶן ־ אַחְאָב֙ אֶל ־ יְה֣וֹשָׁפָ֔ט יֵלְכ֧וּ עֲבָדַ֛⁠י עִם ־ עֲבָדֶ֖י⁠ךָ בָּ⁠אֳנִיּ֑וֹת וְ⁠לֹ֥א אָבָ֖ה יְהוֹשָׁפָֽט ׃⁵⁰⁽⁵¹⁾ וַ⁠יִּשְׁכַּ֤ב יְהֽוֹשָׁפָט֙ עִם ־ אֲבֹתָ֔י⁠ו וַ⁠יִּקָּבֵר֙ עִם ־ אֲבֹתָ֔י⁠ו בְּ⁠עִ֖יר דָּוִ֣ד אָבִ֑י⁠ו וַ⁠יִּמְלֹ֛ךְ יְהוֹרָ֥ם בְּנ֖⁠וֹ תַּחְתָּֽי⁠ו ׃ס⁵¹⁽⁵²⁾ אֲחַזְיָ֣הוּ בֶן ־ אַחְאָ֗ב מָלַ֤ךְ עַל ־ יִשְׂרָאֵל֙ בְּ⁠שֹׁ֣מְר֔וֹן בִּ⁠שְׁנַת֙ שְׁבַ֣ע עֶשְׂרֵ֔ה לִ⁠יהוֹשָׁפָ֖ט מֶ֣לֶךְ יְהוּדָ֑ה וַ⁠יִּמְלֹ֥ךְ עַל ־ יִשְׂרָאֵ֖ל שְׁנָתָֽיִם ׃⁵²⁽⁵³⁾ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה וַ⁠יֵּ֗לֶךְ בְּ⁠דֶ֤רֶךְ אָבִי⁠ו֙ וּ⁠בְ⁠דֶ֣רֶךְ אִמּ֔⁠וֹ וּ⁠בְ⁠דֶ֨רֶךְ֙ יָרָבְעָ֣ם בֶּן ־ נְבָ֔ט אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃⁵³⁽⁵⁴⁾ וַֽ⁠יַּעֲבֹד֙ אֶת ־ הַ⁠בַּ֔עַל וַ⁠יִּֽשְׁתַּחֲוֶ֖ה ל֑⁠וֹ וַ⁠יַּכְעֵ֗ס אֶת ־ יְהוָה֙ אֱלֹהֵ֣י יִשְׂרָאֵ֔ל כְּ⁠כֹ֥ל אֲשֶׁר ־ עָשָׂ֖ה אָבִֽי⁠ו ׃

¹K דברי⁠ך

²K עשר

³K נשברה

2 Kings

Chapter 1

¹ וַ⁠יִּפְשַׁ֤ע מוֹאָב֙ בְּ⁠יִשְׂרָאֵ֔ל אַחֲרֵ֖י מ֥וֹת אַחְאָֽב ׃² וַ⁠יִּפֹּ֨ל אֲחַזְיָ֜ה בְּעַ֣ד הַ⁠שְּׂבָכָ֗ה בַּ⁠עֲלִיָּת֛⁠וֹ אֲשֶׁ֥ר בְּ⁠שֹׁמְר֖וֹן וַ⁠יָּ֑חַל וַ⁠יִּשְׁלַ֣ח מַלְאָכִ֔ים וַ⁠יֹּ֤אמֶר אֲלֵ⁠הֶם֙ לְכ֣וּ דִרְשׁ֗וּ בְּ⁠בַ֤עַל זְבוּב֙ אֱלֹהֵ֣י עֶקְר֔וֹן אִם ־ אֶחְיֶ֖ה מֵ⁠חֳלִ֥י זֶֽה ׃ס³ וּ⁠מַלְאַ֣ךְ יְהוָ֗ה דִּבֶּר֙ אֶל ־ אֵלִיָּ֣ה הַ⁠תִּשְׁבִּ֔י ק֣וּם עֲלֵ֔ה לִ⁠קְרַ֖את מַלְאֲכֵ֣י מֶֽלֶךְ ־ שֹׁמְר֑וֹן וְ⁠דַבֵּ֣ר אֲלֵ⁠הֶ֔ם הַֽ⁠מִ⁠בְּלִ֤י אֵין ־ אֱלֹהִים֙ בְּ⁠יִשְׂרָאֵ֔ל אַתֶּם֙ הֹֽלְכִ֔ים לִ⁠דְרֹ֕שׁ בְּ⁠בַ֥עַל זְב֖וּב אֱלֹהֵ֥י עֶקְרֽוֹן ׃⁴ וְ⁠לָ⁠כֵן֙ כֹּֽה ־ אָמַ֣ר יְהוָ֔ה הַ⁠מִּטָּ֞ה אֲשֶׁר ־ עָלִ֥יתָ שָּׁ֛ם לֹֽא ־ תֵרֵ֥ד מִמֶּ֖⁠נָּה כִּ֣י מ֣וֹת תָּמ֑וּת וַ⁠יֵּ֖לֶךְ אֵלִיָּֽה ׃⁵ וַ⁠יָּשׁ֥וּבוּ הַ⁠מַּלְאָכִ֖ים אֵלָ֑י⁠ו וַ⁠יֹּ֥אמֶר אֲלֵי⁠הֶ֖ם מַה ־ זֶּ֥ה שַׁבְתֶּֽם ׃⁶ וַ⁠יֹּאמְר֨וּ אֵלָ֜י⁠ו אִ֣ישׁ ׀ עָלָ֣ה לִ⁠קְרָאתֵ֗⁠נוּ וַ⁠יֹּ֣אמֶר אֵלֵי⁠נוּ֮ לְכ֣וּ שׁוּבוּ֮ אֶל ־ הַ⁠מֶּ֣לֶךְ אֲשֶׁר ־ שָׁלַ֣ח אֶתְ⁠כֶם֒ וְ⁠דִבַּרְתֶּ֣ם אֵלָ֗י⁠ו כֹּ֚ה אָמַ֣ר יְהוָ֔ה הַֽ⁠מִ⁠בְּלִ֤י אֵין ־ אֱלֹהִים֙ בְּ⁠יִשְׂרָאֵ֔ל אַתָּ֣ה שֹׁלֵ֔חַ לִ⁠דְרֹ֕שׁ בְּ⁠בַ֥עַל זְב֖וּב אֱלֹהֵ֣י עֶקְר֑וֹן לָ֠⁠כֵן הַ⁠מִּטָּ֞ה אֲשֶׁר ־ עָלִ֥יתָ שָּׁ֛ם לֹֽא ־ תֵרֵ֥ד מִמֶּ֖⁠נָּה כִּֽי ־ מ֥וֹת תָּמֽוּת ׃⁷ וַ⁠יְדַבֵּ֣ר אֲלֵ⁠הֶ֔ם מֶ֚ה מִשְׁפַּ֣ט הָ⁠אִ֔ישׁ אֲשֶׁ֥ר עָלָ֖ה לִ⁠קְרַאתְ⁠כֶ֑ם וַ⁠יְדַבֵּ֣ר אֲלֵי⁠כֶ֔ם אֶת ־ הַ⁠דְּבָרִ֖ים הָ⁠אֵֽלֶּה ׃⁸ וַ⁠יֹּאמְר֣וּ אֵלָ֗י⁠ו אִ֚ישׁ בַּ֣עַל שֵׂעָ֔ר וְ⁠אֵז֥וֹר ע֖וֹר אָז֣וּר בְּ⁠מָתְנָ֑י⁠ו וַ⁠יֹּאמַ֕ר אֵלִיָּ֥ה הַ⁠תִּשְׁבִּ֖י הֽוּא ׃⁹ וַ⁠יִּשְׁלַ֥ח אֵלָ֛י⁠ו שַׂר ־ חֲמִשִּׁ֖ים וַ⁠חֲמִשָּׁ֑י⁠ו וַ⁠יַּ֣עַל אֵלָ֗י⁠ו וְ⁠הִנֵּה֙ יֹשֵׁב֙ עַל ־ רֹ֣אשׁ הָ⁠הָ֔ר וַ⁠יְדַבֵּ֣ר אֵלָ֔י⁠ו אִ֚ישׁ הָֽ⁠אֱלֹהִ֔ים הַ⁠מֶּ֥לֶךְ דִּבֶּ֖ר רֵֽדָ⁠ה ׃¹⁰ וַ⁠יַּעֲנֶ֣ה אֵלִיָּ֗הוּ וַ⁠יְדַבֵּר֮ אֶל ־ שַׂ֣ר הַ⁠חֲמִשִּׁים֒ וְ⁠אִם ־ אִ֤ישׁ אֱלֹהִים֙ אָ֔נִי תֵּ֤רֶד אֵשׁ֙ מִן ־ הַ⁠שָּׁמַ֔יִם וְ⁠תֹאכַ֥ל אֹתְ⁠ךָ֖ וְ⁠אֶת ־ חֲמִשֶּׁ֑י⁠ךָ וַ⁠תֵּ֤רֶד אֵשׁ֙ מִן ־ הַ⁠שָּׁמַ֔יִם וַ⁠תֹּ֥אכַל אֹת֖⁠וֹ וְ⁠אֶת ־ חֲמִשָּֽׁי⁠ו ׃¹¹ וַ⁠יָּ֜שָׁב וַ⁠יִּשְׁלַ֥ח אֵלָ֛י⁠ו שַׂר ־ חֲמִשִּׁ֥ים אַחֵ֖ר וַ⁠חֲמִשָּׁ֑י⁠ו וַ⁠יַּ֨עַן֙ וַ⁠יְדַבֵּ֣ר אֵלָ֔י⁠ו אִ֚ישׁ הָ⁠אֱלֹהִ֔ים כֹּֽה ־ אָמַ֥ר הַ⁠מֶּ֖לֶךְ מְהֵרָ֥ה רֵֽדָ⁠ה ׃¹² וַ⁠יַּ֣עַן אֵלִיָּה֮ וַ⁠יְדַבֵּ֣ר אֲלֵי⁠הֶם֒ אִם ־ אִ֤ישׁ הָֽ⁠אֱלֹהִים֙ אָ֔נִי תֵּ֤רֶד אֵשׁ֙ מִן ־ הַ⁠שָּׁמַ֔יִם וְ⁠תֹאכַ֥ל אֹתְ⁠ךָ֖ וְ⁠אֶת ־ חֲמִשֶּׁ֑י⁠ךָ וַ⁠תֵּ֤רֶד אֵשׁ ־ אֱלֹהִים֙ מִן ־ הַ⁠שָּׁמַ֔יִם וַ⁠תֹּ֥אכַל אֹת֖⁠וֹ וְ⁠אֶת ־ חֲמִשָּֽׁי⁠ו ׃¹³ וַ⁠יָּ֗שָׁב וַ⁠יִּשְׁלַ֛ח שַׂר ־ חֲמִשִּׁ֥ים שְׁלִשִׁ֖ים וַ⁠חֲמִשָּׁ֑י⁠ו וַ⁠יַּ֡עַל וַ⁠יָּבֹא֩ שַׂר ־ הַ⁠חֲמִשִּׁ֨ים הַ⁠שְּׁלִישִׁ֜י וַ⁠יִּכְרַ֥ע עַל ־ בִּרְכָּ֣י⁠ו ׀ לְ⁠נֶ֣גֶד אֵלִיָּ֗הוּ וַ⁠יִּתְחַנֵּ֤ן אֵלָי⁠ו֙ וַ⁠יְדַבֵּ֣ר אֵלָ֔י⁠ו אִ֚ישׁ הָֽ⁠אֱלֹהִ֔ים תִּֽיקַר ־ נָ֣א נַפְשִׁ֗⁠י וְ⁠נֶ֨פֶשׁ עֲבָדֶ֥י⁠ךָֽ אֵ֛לֶּה חֲמִשִּׁ֖ים בְּ⁠עֵינֶֽי⁠ךָ ׃¹⁴ הִ֠נֵּה יָ֤רְדָה אֵשׁ֙ מִן ־ הַ⁠שָּׁמַ֔יִם וַ֠⁠תֹּאכַל אֶת ־ שְׁנֵ֞י שָׂרֵ֧י הַ⁠חֲמִשִּׁ֛ים הָ⁠רִאשֹׁנִ֖ים וְ⁠אֶת ־ חֲמִשֵּׁי⁠הֶ֑ם וְ⁠עַתָּ֕ה תִּיקַ֥ר נַפְשִׁ֖⁠י בְּ⁠עֵינֶֽי⁠ךָ ׃ס¹⁵ וַ⁠יְדַבֵּ֞ר מַלְאַ֤ךְ יְהוָה֙ אֶל ־ אֵ֣לִיָּ֔הוּ רֵ֣ד אוֹת֔⁠וֹ אַל ־ תִּירָ֖א מִ⁠פָּנָ֑י⁠ו וַ⁠יָּ֛קָם וַ⁠יֵּ֥רֶד אוֹת֖⁠וֹ אֶל ־ הַ⁠מֶּֽלֶךְ ׃¹⁶ וַ⁠יְדַבֵּ֨ר אֵלָ֜י⁠ו כֹּֽה ־ אָמַ֣ר יְהוָ֗ה יַ֜עַן אֲשֶׁר ־ שָׁלַ֣חְתָּ מַלְאָכִים֮ לִ⁠דְרֹשׁ֮ בְּ⁠בַ֣עַל זְבוּב֮ אֱלֹהֵ֣י עֶקְרוֹן֒ הַֽ⁠מִ⁠בְּלִ֤י אֵין ־ אֱלֹהִים֙ בְּ⁠יִשְׂרָאֵ֔ל לִ⁠דְרֹ֖שׁ בִּ⁠דְבָר֑⁠וֹ לָ֠⁠כֵן הַ⁠מִּטָּ֞ה אֲשֶׁר ־ עָלִ֥יתָ שָּׁ֛ם לֹֽא ־ תֵרֵ֥ד מִמֶּ֖⁠נָּה כִּֽי ־ מ֥וֹת תָּמֽוּת ׃¹⁷ וַ⁠יָּ֜מָת כִּ⁠דְבַ֥ר יְהוָ֣ה ׀ אֲשֶׁר ־ דִּבֶּ֣ר אֵלִיָּ֗הוּ וַ⁠יִּמְלֹ֤ךְ יְהוֹרָם֙ תַּחְתָּ֔י⁠ו פ בִּ⁠שְׁנַ֣ת שְׁתַּ֔יִם לִ⁠יהוֹרָ֥ם בֶּן ־ יְהוֹשָׁפָ֖ט מֶ֣לֶךְ יְהוּדָ֑ה כִּ֛י לֹֽא ־ הָ֥יָה ל֖⁠וֹ בֵּֽן ׃¹⁸ וְ⁠יֶ֛תֶר דִּבְרֵ֥י אֲחַזְיָ֖הוּ אֲשֶׁ֣ר עָשָׂ֑ה הֲ⁠לֽוֹא ־ הֵ֣מָּה כְתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃פ

Chapter 2

¹ וַ⁠יְהִ֗י בְּ⁠הַעֲל֤וֹת יְהוָה֙ אֶת ־ אֵ֣לִיָּ֔הוּ בַּֽ⁠סְעָרָ֖ה הַ⁠שָּׁמָ֑יִם וַ⁠יֵּ֧לֶךְ אֵלִיָּ֛הוּ וֶ⁠אֱלִישָׁ֖ע מִן ־ הַ⁠גִּלְגָּֽל ׃² וַ⁠יֹּאמֶר֩ אֵלִיָּ֨הוּ אֶל ־ אֱלִישָׁ֜ע שֵֽׁב ־ נָ֣א פֹ֗ה כִּ֤י יְהוָה֙ שְׁלָחַ֣⁠נִי עַד ־ בֵּֽית ־ אֵ֔ל וַ⁠יֹּ֣אמֶר אֱלִישָׁ֔ע חַי ־ יְהוָ֥ה וְ⁠חֵֽי ־ נַפְשְׁ⁠ךָ֖ אִם ־ אֶעֶזְבֶ֑⁠ךָּ וַ⁠יֵּרְד֖וּ בֵּֽית ־ אֵֽל ׃³ וַ⁠יֵּצְא֨וּ בְנֵֽי ־ הַ⁠נְּבִיאִ֥ים אֲשֶׁר ־ בֵּֽית ־ אֵל֮ אֶל ־ אֱלִישָׁע֒ וַ⁠יֹּאמְר֣וּ אֵלָ֔י⁠ו הֲ⁠יָדַ֕עְתָּ כִּ֣י הַ⁠יּ֗וֹם יְהוָ֛ה לֹקֵ֥חַ אֶת ־ אֲדֹנֶ֖י⁠ךָ מֵ⁠עַ֣ל רֹאשֶׁ֑⁠ךָ וַ⁠יֹּ֛אמֶר גַּם ־ אֲנִ֥י יָדַ֖עְתִּי הֶחֱשֽׁוּ ׃⁴ וַ⁠יֹּאמֶר֩ ל֨⁠וֹ אֵלִיָּ֜הוּ אֱלִישָׁ֣ע ׀ שֵֽׁב ־ נָ֣א פֹ֗ה כִּ֤י יְהוָה֙ שְׁלָחַ֣⁠נִי יְרִיח֔וֹ וַ⁠יֹּ֕אמֶר חַי ־ יְהוָ֥ה וְ⁠חֵֽי ־ נַפְשְׁ⁠ךָ֖ אִם ־ אֶעֶזְבֶ֑⁠ךָּ וַ⁠יָּבֹ֖אוּ יְרִיחֽוֹ ׃⁵ וַ⁠יִּגְּשׁ֨וּ בְנֵֽי ־ הַ⁠נְּבִיאִ֥ים אֲשֶׁר ־ בִּֽ⁠ירִיחוֹ֮ אֶל ־ אֱלִישָׁע֒ וַ⁠יֹּאמְר֣וּ אֵלָ֔י⁠ו הֲ⁠יָדַ֕עְתָּ כִּ֣י הַ⁠יּ֗וֹם יְהוָ֛ה לֹקֵ֥חַ אֶת ־ אֲדֹנֶ֖י⁠ךָ מֵ⁠עַ֣ל רֹאשֶׁ֑⁠ךָ וַ⁠יֹּ֛אמֶר גַּם ־ אֲנִ֥י יָדַ֖עְתִּי הֶחֱשֽׁוּ ׃⁶ וַ⁠יֹּאמֶר֩ ל֨⁠וֹ אֵלִיָּ֜הוּ שֵֽׁב ־ נָ֣א פֹ֗ה כִּ֤י יְהוָה֙ שְׁלָחַ֣⁠נִי הַ⁠יַּרְדֵּ֔נָ⁠ה וַ⁠יֹּ֕אמֶר חַי ־ יְהוָ֥ה וְ⁠חֵֽי ־ נַפְשְׁ⁠ךָ֖ אִם ־ אֶעֶזְבֶ֑⁠ךָּ וַ⁠יֵּלְכ֖וּ שְׁנֵי⁠הֶֽם ׃⁷ וַ⁠חֲמִשִּׁ֨ים אִ֜ישׁ מִ⁠בְּנֵ֤י הַ⁠נְּבִיאִים֙ הָֽלְכ֔וּ וַ⁠יַּעַמְד֥וּ מִ⁠נֶּ֖גֶד מֵ⁠רָח֑וֹק וּ⁠שְׁנֵי⁠הֶ֖ם עָמְד֥וּ עַל ־ הַ⁠יַּרְדֵּֽן ׃⁸ וַ⁠יִּקַּח֩ אֵלִיָּ֨הוּ אֶת ־ אַדַּרְתּ֤⁠וֹ וַ⁠יִּגְלֹם֙ וַ⁠יַּכֶּ֣ה אֶת ־ הַ⁠מַּ֔יִם וַ⁠יֵּחָצ֖וּ הֵ֣נָּה וָ⁠הֵ֑נָּה וַ⁠יַּעַבְר֥וּ שְׁנֵי⁠הֶ֖ם בֶּ⁠חָרָבָֽה ׃⁹ וַ⁠יְהִ֣י כְ⁠עָבְרָ֗⁠ם וְ⁠אֵ֨לִיָּ֜הוּ אָמַ֤ר אֶל ־ אֱלִישָׁע֙ שְׁאַל֙ מָ֣ה אֶֽעֱשֶׂה ־ לָּ֔⁠ךְ בְּ⁠טֶ֖רֶם אֶלָּקַ֣ח מֵ⁠עִמָּ֑⁠ךְ וַ⁠יֹּ֣אמֶר אֱלִישָׁ֔ע וִֽ⁠יהִי ־ נָ֛א פִּֽי ־ שְׁנַ֥יִם בְּ⁠רוּחֲ⁠ךָ֖ אֵלָֽ⁠י ׃¹⁰ וַ⁠יֹּ֖אמֶר הִקְשִׁ֣יתָ לִ⁠שְׁא֑וֹל אִם ־ תִּרְאֶ֨ה אֹתִ֜⁠י לֻקָּ֤ח מֵֽ⁠אִתָּ⁠ךְ֙ יְהִֽי ־ לְ⁠ךָ֣ כֵ֔ן וְ⁠אִם ־ אַ֖יִן לֹ֥א יִהְיֶֽה ׃¹¹ וַ⁠יְהִ֗י הֵ֣מָּה הֹלְכִ֤ים הָלוֹךְ֙ וְ⁠דַבֵּ֔ר וְ⁠הִנֵּ֤ה רֶֽכֶב ־ אֵשׁ֙ וְ⁠ס֣וּסֵי אֵ֔שׁ וַ⁠יַּפְרִ֖דוּ בֵּ֣ין שְׁנֵי⁠הֶ֑ם וַ⁠יַּ֨עַל֙ אֵ֣לִיָּ֔הוּ בַּֽ⁠סְעָרָ֖ה הַ⁠שָּׁמָֽיִם ׃¹² וֶ⁠אֱלִישָׁ֣ע רֹאֶ֗ה וְ⁠ה֤וּא מְצַעֵק֙ אָבִ֣⁠י ׀ אָבִ֗⁠י רֶ֤כֶב יִשְׂרָאֵל֙ וּ⁠פָ֣רָשָׁ֔י⁠ו וְ⁠לֹ֥א רָאָ֖⁠הוּ ע֑וֹד וַֽ⁠יַּחֲזֵק֙ בִּ⁠בְגָדָ֔י⁠ו וַ⁠יִּקְרָעֵ֖⁠ם לִ⁠שְׁנַ֥יִם קְרָעִֽים ׃¹³ וַ⁠יָּ֨רֶם֙ אֶת ־ אַדֶּ֣רֶת אֵלִיָּ֔הוּ אֲשֶׁ֥ר נָפְלָ֖ה מֵ⁠עָלָ֑י⁠ו וַ⁠יָּ֥שָׁב וַֽ⁠יַּעֲמֹ֖ד עַל ־ שְׂפַ֥ת הַ⁠יַּרְדֵּֽן ׃¹⁴ וַ⁠יִּקַּח֩ אֶת ־ אַדֶּ֨רֶת אֵלִיָּ֜הוּ אֲשֶׁר ־ נָפְלָ֤ה מֵֽ⁠עָלָי⁠ו֙ וַ⁠יַּכֶּ֣ה אֶת ־ הַ⁠מַּ֔יִם וַ⁠יֹּאמַ֕ר אַיֵּ֕ה יְהוָ֖ה אֱלֹהֵ֣י אֵלִיָּ֑הוּ אַף ־ ה֣וּא ׀ וַ⁠יַּכֶּ֣ה אֶת ־ הַ⁠מַּ֗יִם וַ⁠יֵּֽחָצוּ֙ הֵ֣נָּה וָ⁠הֵ֔נָּה וַֽ⁠יַּעֲבֹ֖ר אֱלִישָֽׁע ׃¹⁵ וַ⁠יִּרְאֻ֨⁠הוּ בְנֵֽי ־ הַ⁠נְּבִיאִ֤ים אֲשֶׁר ־ בִּֽ⁠ירִיחוֹ֙ מִ⁠נֶּ֔גֶד וַ⁠יֹּ֣אמְר֔וּ נָ֛חָה ר֥וּחַ אֵלִיָּ֖הוּ עַל ־ אֱלִישָׁ֑ע וַ⁠יָּבֹ֨אוּ֙ לִ⁠קְרָאת֔⁠וֹ וַ⁠יִּשְׁתַּחֲווּ ־ ל֖⁠וֹ אָֽרְצָ⁠ה ׃¹⁶ וַ⁠יֹּאמְר֣וּ אֵלָ֡י⁠ו הִנֵּה ־ נָ֣א יֵֽשׁ ־ אֶת ־ עֲבָדֶי⁠ךָ֩ חֲמִשִּׁ֨ים אֲנָשִׁ֜ים בְּנֵֽי ־ חַ֗יִל יֵ֣לְכוּ נָא֮ וִ⁠יבַקְשׁ֣וּ אֶת ־ אֲדֹנֶי⁠ךָ֒ פֶּן ־ נְשָׂא⁠וֹ֙ ר֣וּחַ יְהוָ֔ה וַ⁠יַּשְׁלִכֵ֨⁠הוּ֙ בְּ⁠אַחַ֣ד הֶ⁠הָרִ֔ים א֖וֹ בְּ⁠אַחַ֣ת ה⁠גיאות ¹ וַ⁠יֹּ֖אמֶר לֹ֥א תִשְׁלָֽחוּ ׃¹⁷ וַ⁠יִּפְצְרוּ ־ ב֥⁠וֹ עַד ־ בֹּ֖שׁ וַ⁠יֹּ֣אמֶר שְׁלָ֑חוּ וַֽ⁠יִּשְׁלְחוּ֙ חֲמִשִּׁ֣ים אִ֔ישׁ וַ⁠יְבַקְשׁ֥וּ שְׁלֹשָֽׁה ־ יָמִ֖ים וְ⁠לֹ֥א מְצָאֻֽ⁠הוּ ׃¹⁸ וַ⁠יָּשֻׁ֣בוּ אֵלָ֔י⁠ו וְ⁠ה֖וּא יֹשֵׁ֣ב בִּ⁠ירִיח֑וֹ וַ⁠יֹּ֣אמֶר אֲלֵ⁠הֶ֔ם הֲ⁠לֽוֹא ־ אָמַ֥רְתִּי אֲלֵי⁠כֶ֖ם אַל ־ תֵּלֵֽכוּ ׃¹⁹ וַ⁠יֹּ֨אמְר֜וּ אַנְשֵׁ֤י הָ⁠עִיר֙ אֶל ־ אֱלִישָׁ֔ע הִנֵּה ־ נָ֞א מוֹשַׁ֤ב הָ⁠עִיר֙ ט֔וֹב כַּ⁠אֲשֶׁ֥ר אֲדֹנִ֖⁠י רֹאֶ֑ה וְ⁠הַ⁠מַּ֥יִם רָעִ֖ים וְ⁠הָ⁠אָ֥רֶץ מְשַׁכָּֽלֶת ׃²⁰ וַ⁠יֹּ֗אמֶר קְחוּ ־ לִ⁠י֙ צְלֹחִ֣ית חֲדָשָׁ֔ה וְ⁠שִׂ֥ימוּ שָׁ֖ם מֶ֑לַח וַ⁠יִּקְח֖וּ אֵלָֽי⁠ו ׃²¹ וַ⁠יֵּצֵא֙ אֶל ־ מוֹצָ֣א הַ⁠מַּ֔יִם וַ⁠יַּשְׁלֶךְ ־ שָׁ֖ם מֶ֑לַח וַ⁠יֹּ֜אמֶר כֹּֽה ־ אָמַ֣ר יְהוָ֗ה רִפִּ֨אתִי֙ לַ⁠מַּ֣יִם הָ⁠אֵ֔לֶּה לֹֽא ־ יִהְיֶ֥ה מִ⁠שָּׁ֛ם ע֖וֹד מָ֥וֶת וּ⁠מְשַׁכָּֽלֶת ׃²² וַ⁠יֵּרָפ֣וּ הַ⁠מַּ֔יִם עַ֖ד הַ⁠יּ֣וֹם הַ⁠זֶּ֑ה כִּ⁠דְבַ֥ר אֱלִישָׁ֖ע אֲשֶׁ֥ר דִּבֵּֽר ׃פ²³ וַ⁠יַּ֥עַל מִ⁠שָּׁ֖ם בֵּֽית ־ אֵ֑ל וְ⁠ה֣וּא ׀ עֹלֶ֣ה בַ⁠דֶּ֗רֶךְ וּ⁠נְעָרִ֤ים קְטַנִּים֙ יָצְא֣וּ מִן ־ הָ⁠עִ֔יר וַ⁠יִּתְקַלְּסוּ ־ ב⁠וֹ֙ וַ⁠יֹּ֣אמְרוּ ל֔⁠וֹ עֲלֵ֥ה קֵרֵ֖חַ עֲלֵ֥ה קֵרֵֽחַ ׃²⁴ וַ⁠יִּ֤פֶן אַֽחֲרָי⁠ו֙ וַ⁠יִּרְאֵ֔⁠ם וַֽ⁠יְקַלְלֵ֖⁠ם בְּ⁠שֵׁ֣ם יְהוָ֑ה וַ⁠תֵּצֶ֨אנָה שְׁתַּ֤יִם דֻּבִּים֙ מִן ־ הַ⁠יַּ֔עַר וַ⁠תְּבַקַּ֣עְנָה מֵ⁠הֶ֔ם אַרְבָּעִ֥ים וּ⁠שְׁנֵ֖י יְלָדִֽים ׃²⁵ וַ⁠יֵּ֥לֶךְ מִ⁠שָּׁ֖ם אֶל ־ הַ֣ר הַ⁠כַּרְמֶ֑ל וּ⁠מִ⁠שָּׁ֖ם שָׁ֥ב שֹׁמְרֽוֹן ׃פ

¹Q הַגֵּאָי֑וֹת

Chapter 3

¹ וִ⁠יהוֹרָ֣ם בֶּן ־ אַחְאָ֗ב מָלַ֤ךְ עַל ־ יִשְׂרָאֵל֙ בְּ⁠שֹׁ֣מְר֔וֹן בִּ⁠שְׁנַת֙ שְׁמֹנֶ֣ה עֶשְׂרֵ֔ה לִ⁠יהוֹשָׁפָ֖ט מֶ֣לֶךְ יְהוּדָ֑ה וַ⁠יִּמְלֹ֖ךְ שְׁתֵּים ־ עֶשְׂרֵ֥ה שָׁנָֽה ׃² וַ⁠יַּעֲשֶׂ֤ה הָ⁠רַע֙ בְּ⁠עֵינֵ֣י יְהוָ֔ה רַ֕ק לֹ֥א כְ⁠אָבִ֖י⁠ו וּ⁠כְ⁠אִמּ֑⁠וֹ וַ⁠יָּ֨סַר֙ אֶת ־ מַצְּבַ֣ת הַ⁠בַּ֔עַל אֲשֶׁ֥ר עָשָׂ֖ה אָבִֽי⁠ו ׃³ רַ֠ק בְּ⁠חַטֹּ֞אות יָרָבְעָ֧ם בֶּֽן ־ נְבָ֛ט אֲשֶׁר ־ הֶחֱטִ֥יא אֶת ־ יִשְׂרָאֵ֖ל דָּבֵ֑ק לֹא ־ סָ֖ר מִמֶּֽ⁠נָּה ׃ס⁴ וּ⁠מֵישַׁ֥ע מֶֽלֶךְ ־ מוֹאָ֖ב הָיָ֣ה נֹקֵ֑ד וְ⁠הֵשִׁ֤יב לְ⁠מֶֽלֶךְ ־ יִשְׂרָאֵל֙ מֵאָה ־ אֶ֣לֶף כָּרִ֔ים וּ⁠מֵ֥אָה אֶ֖לֶף אֵילִ֥ים צָֽמֶר ׃⁵ וַ⁠יְהִ֖י כְּ⁠מ֣וֹת אַחְאָ֑ב וַ⁠יִּפְשַׁ֥ע מֶֽלֶךְ ־ מוֹאָ֖ב בְּ⁠מֶ֥לֶךְ יִשְׂרָאֵֽל ׃⁶ וַ⁠יֵּצֵ֞א הַ⁠מֶּ֧לֶךְ יְהוֹרָ֛ם בַּ⁠יּ֥וֹם הַ⁠ה֖וּא מִ⁠שֹּׁמְר֑וֹן וַ⁠יִּפְקֹ֖ד אֶת ־ כָּל ־ יִשְׂרָאֵֽל ׃⁷ וַ⁠יֵּ֡לֶךְ וַ⁠יִּשְׁלַח֩ אֶל ־ יְהוֹשָׁפָ֨ט מֶֽלֶךְ ־ יְהוּדָ֜ה לֵ⁠אמֹ֗ר מֶ֤לֶךְ מוֹאָב֙ פָּשַׁ֣ע בִּ֔⁠י הֲ⁠תֵלֵ֥ךְ אִתִּ֛⁠י אֶל ־ מוֹאָ֖ב לַ⁠מִּלְחָמָ֑ה וַ⁠יֹּ֣אמֶר אֶעֱלֶ֔ה כָּמ֧וֹ⁠נִי כָמ֛וֹ⁠ךָ כְּ⁠עַמִּ֥⁠י כְ⁠עַמֶּ֖⁠ךָ כְּ⁠סוּסַ֥⁠י כְּ⁠סוּסֶֽי⁠ךָ ׃⁸ וַ⁠יֹּ֕אמֶר אֵי ־ זֶ֥ה הַ⁠דֶּ֖רֶךְ נַעֲלֶ֑ה וַ⁠יֹּ֕אמֶר דֶּ֖רֶךְ מִדְבַּ֥ר אֱדֽוֹם ׃⁹ וַ⁠יֵּלֶךְ֩ מֶ֨לֶךְ יִשְׂרָאֵ֤ל וּ⁠מֶֽלֶך ־ יְהוּדָה֙ וּ⁠מֶ֣לֶךְ אֱד֔וֹם וַ⁠יָּסֹ֕בּוּ דֶּ֖רֶךְ שִׁבְעַ֣ת יָמִ֑ים וְ⁠לֹא ־ הָיָ֨ה מַ֧יִם לַֽ⁠מַּחֲנֶ֛ה וְ⁠לַ⁠בְּהֵמָ֖ה אֲשֶׁ֥ר בְּ⁠רַגְלֵי⁠הֶֽם ׃¹⁰ וַ⁠יֹּ֖אמֶר מֶ֣לֶךְ יִשְׂרָאֵ֑ל אֲהָ֕הּ כִּֽי ־ קָרָ֣א יְהוָ֗ה לִ⁠שְׁלֹ֨שֶׁת֙ הַ⁠מְּלָכִ֣ים הָ⁠אֵ֔לֶּה לָ⁠תֵ֥ת אוֹתָ֖⁠ם בְּ⁠יַד ־ מוֹאָֽב ׃¹¹ וַ⁠יֹּ֣אמֶר יְהוֹשָׁפָ֗ט הַ⁠אֵ֨ין פֹּ֤ה נָבִיא֙ לַֽ⁠יהוָ֔ה וְ⁠נִדְרְשָׁ֥ה אֶת ־ יְהוָ֖ה מֵ⁠אוֹת֑⁠וֹ וַ֠⁠יַּעַן אֶחָ֞ד מֵ⁠עַבְדֵ֤י מֶֽלֶךְ ־ יִשְׂרָאֵל֙ וַ⁠יֹּ֔אמֶר פֹּ֚ה אֱלִישָׁ֣ע בֶּן ־ שָׁפָ֔ט אֲשֶׁר ־ יָ֥צַק מַ֖יִם עַל ־ יְדֵ֥י אֵלִיָּֽהוּ ׃¹² וַ⁠יֹּ֨אמֶר֙ יְה֣וֹשָׁפָ֔ט יֵ֥שׁ אוֹת֖⁠וֹ דְּבַר ־ יְהוָ֑ה וַ⁠יֵּרְד֣וּ אֵלָ֗י⁠ו מֶ֧לֶךְ יִשְׂרָאֵ֛ל וִ⁠יהוֹשָׁפָ֖ט וּ⁠מֶ֥לֶךְ אֱדֽוֹם ׃¹³ וַ⁠יֹּ֨אמֶר אֱלִישָׁ֜ע אֶל ־ מֶ֤לֶךְ יִשְׂרָאֵל֙ מַה ־ לִּ֣⁠י וָ⁠לָ֔⁠ךְ לֵ֚ךְ אֶל ־ נְבִיאֵ֣י אָבִ֔י⁠ךָ וְ⁠אֶל ־ נְבִיאֵ֖י אִמֶּ֑⁠ךָ וַ⁠יֹּ֤אמֶר ל⁠וֹ֙ מֶ֣לֶךְ יִשְׂרָאֵ֔ל אַ֗ל כִּֽי ־ קָרָ֤א יְהוָה֙ לִ⁠שְׁלֹ֨שֶׁת֙ הַ⁠מְּלָכִ֣ים הָ⁠אֵ֔לֶּה לָ⁠תֵ֥ת אוֹתָ֖⁠ם בְּ⁠יַד ־ מוֹאָֽב ׃¹⁴ וַ⁠יֹּ֣אמֶר אֱלִישָׁ֗ע חַי ־ יְהוָ֤ה צְבָאוֹת֙ אֲשֶׁ֣ר עָמַ֣דְתִּי לְ⁠פָנָ֔י⁠ו כִּ֗י לוּלֵ֛י פְּנֵ֛י יְהוֹשָׁפָ֥ט מֶֽלֶךְ ־ יְהוּדָ֖ה אֲנִ֣י נֹשֵׂ֑א אִם ־ אַבִּ֥יט אֵלֶ֖י⁠ךָ וְ⁠אִם ־ אֶרְאֶֽ⁠ךָּ ׃¹⁵ וְ⁠עַתָּ֖ה קְחוּ ־ לִ֣⁠י מְנַגֵּ֑ן וְ⁠הָיָה֙ כְּ⁠נַגֵּ֣ן הַֽ⁠מְנַגֵּ֔ן וַ⁠תְּהִ֥י עָלָ֖י⁠ו יַד ־ יְהוָֽה ׃¹⁶ וַ⁠יֹּ֕אמֶר כֹּ֖ה אָמַ֣ר יְהוָ֑ה עָשֹׂ֛ה הַ⁠נַּ֥חַל הַ⁠זֶּ֖ה גֵּבִ֥ים ׀ גֵּבִֽים ׃¹⁷ כִּֽי ־ כֹ֣ה ׀ אָמַ֣ר יְהוָ֗ה לֹֽא ־ תִרְא֥וּ ר֨וּחַ֙ וְ⁠לֹֽא ־ תִרְא֣וּ גֶ֔שֶׁם וְ⁠הַ⁠נַּ֥חַל הַ⁠ה֖וּא יִמָּ֣לֵא מָ֑יִם וּ⁠שְׁתִיתֶ֛ם אַתֶּ֥ם וּ⁠מִקְנֵי⁠כֶ֖ם וּֽ⁠בְהֶמְתְּ⁠כֶֽם ׃¹⁸ וְ⁠נָקַ֥ל זֹ֖את בְּ⁠עֵינֵ֣י יְהוָ֑ה וְ⁠נָתַ֥ן אֶת ־ מוֹאָ֖ב בְּ⁠יֶדְ⁠כֶֽם ׃¹⁹ וְ⁠הִכִּיתֶ֞ם כָּל ־ עִ֤יר מִבְצָר֙ וְ⁠כָל ־ עִ֣יר מִבְח֔וֹר וְ⁠כָל ־ עֵ֥ץ טוֹב֙ תַּפִּ֔ילוּ וְ⁠כָל ־ מַעְיְנֵי ־ מַ֖יִם תִּסְתֹּ֑מוּ וְ⁠כֹל֙ הַ⁠חֶלְקָ֣ה הַ⁠טּוֹבָ֔ה תַּכְאִ֖בוּ בָּ⁠אֲבָנִֽים ׃²⁰ וַ⁠יְהִ֤י בַ⁠בֹּ֨קֶר֙ כַּ⁠עֲל֣וֹת הַ⁠מִּנְחָ֔ה וְ⁠הִנֵּה ־ מַ֥יִם בָּאִ֖ים מִ⁠דֶּ֣רֶךְ אֱד֑וֹם וַ⁠תִּמָּלֵ֥א הָ⁠אָ֖רֶץ אֶת ־ הַ⁠מָּֽיִם ׃²¹ וְ⁠כָל ־ מוֹאָב֙ שָֽׁמְע֔וּ כִּֽי ־ עָל֥וּ הַ⁠מְּלָכִ֖ים לְ⁠הִלָּ֣חֶם בָּ֑⁠ם וַ⁠יִּצָּעֲק֗וּ מִ⁠כֹּ֨ל חֹגֵ֤ר חֲגֹרָה֙ וָ⁠מַ֔עְלָ⁠ה וַ⁠יַּעַמְד֖וּ עַֽל ־ הַ⁠גְּבֽוּל ׃²² וַ⁠יַּשְׁכִּ֣ימוּ בַ⁠בֹּ֔קֶר וְ⁠הַ⁠שֶּׁ֖מֶשׁ זָרְחָ֣ה עַל ־ הַ⁠מָּ֑יִם וַ⁠יִּרְא֨וּ מוֹאָ֥ב מִ⁠נֶּ֛גֶד אֶת ־ הַ⁠מַּ֖יִם אֲדֻמִּ֥ים כַּ⁠דָּֽם ׃²³ וַ⁠יֹּֽאמְרוּ֙ דָּ֣ם זֶ֔ה הָחֳרֵ֤ב נֶֽחֶרְבוּ֙ הַ⁠מְּלָכִ֔ים וַ⁠יַּכּ֖וּ אִ֣ישׁ אֶת ־ רֵעֵ֑⁠הוּ וְ⁠עַתָּ֥ה לַ⁠שָּׁלָ֖ל מוֹאָֽב ׃²⁴ וַ⁠יָּבֹאוּ֮ אֶל ־ מַחֲנֵ֣ה יִשְׂרָאֵל֒ וַ⁠יָּקֻ֤מוּ יִשְׂרָאֵל֙ וַ⁠יַּכּ֣וּ אֶת ־ מוֹאָ֔ב וַ⁠יָּנֻ֖סוּ מִ⁠פְּנֵי⁠הֶ֑ם ו⁠יבו ־ בָ֔⁠הּ ¹ וְ⁠הַכּ֖וֹת אֶת ־ מוֹאָֽב ׃²⁵ וְ⁠הֶ⁠עָרִ֣ים יַהֲרֹ֡סוּ וְ⁠כָל ־ חֶלְקָ֣ה ט֠וֹבָה יַשְׁלִ֨יכוּ אִישׁ ־ אַבְנ֜⁠וֹ וּ⁠מִלְא֗וּ⁠הָ וְ⁠כָל ־ מַעְיַן ־ מַ֤יִם יִסְתֹּ֨מוּ֙ וְ⁠כָל ־ עֵֽץ ־ ט֣וֹב יַפִּ֔ילוּ עַד ־ הִשְׁאִ֧יר אֲבָנֶ֛י⁠הָ בַּ⁠קִּ֖יר חֲרָ֑שֶׂת וַ⁠יָּסֹ֥בּוּ הַ⁠קַּלָּעִ֖ים וַ⁠יַּכּֽוּ⁠הָ ׃²⁶ וַ⁠יַּרְא֙ מֶ֣לֶךְ מוֹאָ֔ב כִּֽי ־ חָזַ֥ק מִמֶּ֖⁠נּוּ הַ⁠מִּלְחָמָ֑ה וַ⁠יִּקַּ֣ח א֠וֹת⁠וֹ שְׁבַע ־ מֵא֨וֹת אִ֜ישׁ שֹׁ֣לֵֽף חֶ֗רֶב לְ⁠הַבְקִ֛יעַ אֶל ־ מֶ֥לֶךְ אֱד֖וֹם וְ⁠לֹ֥א יָכֹֽלוּ ׃²⁷ וַ⁠יִּקַּח֩ אֶת ־ בְּנ֨⁠וֹ הַ⁠בְּכ֜וֹר אֲשֶׁר ־ יִמְלֹ֣ךְ תַּחְתָּ֗י⁠ו וַ⁠יַּעֲלֵ֤⁠הוּ עֹלָה֙ עַל ־ הַ֣⁠חֹמָ֔ה וַ⁠יְהִ֥י קֶצֶף ־ גָּד֖וֹל עַל ־ יִשְׂרָאֵ֑ל וַ⁠יִּסְעוּ֙ מֵֽ⁠עָלָ֔י⁠ו וַ⁠יָּשֻׁ֖בוּ לָ⁠אָֽרֶץ ׃פ

¹Q וַיַּכּוּ

Chapter 4

¹ וְ⁠אִשָּׁ֣ה אַחַ֣ת מִ⁠נְּשֵׁ֣י בְנֵֽי ־ הַ֠⁠נְּבִיאִים צָעֲקָ֨ה אֶל ־ אֱלִישָׁ֜ע לֵ⁠אמֹ֗ר עַבְדְּ⁠ךָ֤ אִישִׁ⁠י֙ מֵ֔ת וְ⁠אַתָּ֣ה יָדַ֔עְתָּ כִּ֣י עַבְדְּ⁠ךָ֔ הָיָ֥ה יָרֵ֖א אֶת ־ יְהוָ֑ה וְ⁠הַ֨⁠נֹּשֶׁ֔ה בָּ֗א לָ⁠קַ֜חַת אֶת ־ שְׁנֵ֧י יְלָדַ֛⁠י ל֖⁠וֹ לַ⁠עֲבָדִֽים ׃² וַ⁠יֹּ֨אמֶר אֵלֶ֤י⁠הָ אֱלִישָׁע֙ מָ֣ה אֶֽעֱשֶׂה ־ לָּ֔⁠ךְ הַגִּ֣ידִי לִ֔⁠י מַה ־ יֶּשׁ ־ לָ֖ךְ ¹ בַּ⁠בָּ֑יִת וַ⁠תֹּ֗אמֶר אֵ֣ין לְ⁠שִׁפְחָתְ⁠ךָ֥ כֹל֙ בַּ⁠בַּ֔יִת כִּ֖י אִם ־ אָס֥וּךְ שָֽׁמֶן ׃³ וַ⁠יֹּ֗אמֶר לְכִ֨י שַׁאֲלִי ־ לָ֤⁠ךְ כֵּלִים֙ מִן ־ הַ⁠ח֔וּץ מֵ⁠אֵ֖ת כָּל ־ שְׁכֵנָ֑יִךְ ² כֵּלִ֥ים רֵקִ֖ים אַל ־ תַּמְעִֽיטִי ׃⁴ וּ⁠בָ֗את וְ⁠סָגַ֤רְתְּ הַ⁠דֶּ֨לֶת֙ בַּעֲדֵ֣⁠ךְ וּ⁠בְעַד ־ בָּנַ֔יִ⁠ךְ וְ⁠יָצַ֕קְתְּ עַ֥ל כָּל ־ הַ⁠כֵּלִ֖ים הָ⁠אֵ֑לֶּה וְ⁠הַ⁠מָּלֵ֖א תַּסִּֽיעִי ׃⁵ וַ⁠תֵּ֨לֶךְ֙ מֵֽ⁠אִתּ֔⁠וֹ וַ⁠תִּסְגֹּ֣ר הַ⁠דֶּ֔לֶת בַּעֲדָ֖⁠הּ וּ⁠בְעַ֣ד בָּנֶ֑י⁠הָ הֵ֛ם מַגִּשִׁ֥ים אֵלֶ֖י⁠הָ וְ⁠הִ֥יא מוֹצָֽקֶת ׃³⁶ וַ⁠יְהִ֣י ׀ כִּ⁠מְלֹ֣את הַ⁠כֵּלִ֗ים וַ⁠תֹּ֤אמֶר אֶל ־ בְּנָ⁠הּ֙ הַגִּ֨ישָׁ⁠ה אֵלַ֥⁠י עוֹד֙ כֶּ֔לִי וַ⁠יֹּ֣אמֶר אֵלֶ֔י⁠הָ אֵ֥ין ע֖וֹד כֶּ֑לִי וַֽ⁠יַּעֲמֹ֖ד הַ⁠שָּֽׁמֶן ׃⁷ וַ⁠תָּבֹ֗א וַ⁠תַּגֵּד֙ לְ⁠אִ֣ישׁ הָ⁠אֱלֹהִ֔ים וַ⁠יֹּ֗אמֶר לְכִי֙ מִכְרִ֣י אֶת ־ הַ⁠שֶּׁ֔מֶן וְ⁠שַׁלְּמִ֖י אֶת ־ נִשְׁיֵ֑ךְ ⁴ וְ⁠אַ֣תְּ וּבָנַ֔יִךְ ⁵ תִֽחְיִ֖י בַּ⁠נּוֹתָֽר ׃פ⁸ וַ⁠יְהִ֨י הַ⁠יּ֜וֹם וַ⁠יַּעֲבֹ֧ר אֱלִישָׁ֣ע אֶל ־ שׁוּנֵ֗ם וְ⁠שָׁם֙ אִשָּׁ֣ה גְדוֹלָ֔ה וַ⁠תַּחֲזֶק ־ בּ֖⁠וֹ לֶ⁠אֱכָל ־ לָ֑חֶם וַֽ⁠יְהִי֙ מִ⁠דֵּ֣י עָבְר֔⁠וֹ יָסֻ֥ר שָׁ֖מָּ⁠ה לֶ⁠אֱכָל ־ לָֽחֶם ׃⁹ וַ⁠תֹּ֨אמֶר֙ אֶל ־ אִישָׁ֔⁠הּ הִנֵּה ־ נָ֣א יָדַ֔עְתִּי כִּ֛י אִ֥ישׁ אֱלֹהִ֖ים קָד֣וֹשׁ ה֑וּא עֹבֵ֥ר עָלֵ֖י⁠נוּ תָּמִֽיד ׃¹⁰ נַֽעֲשֶׂה ־ נָּ֤א עֲלִיַּת ־ קִיר֙ קְטַנָּ֔ה וְ⁠נָשִׂ֨ים ל֥⁠וֹ שָׁ֛ם מִטָּ֥ה וְ⁠שֻׁלְחָ֖ן וְ⁠כִסֵּ֣א וּ⁠מְנוֹרָ֑ה וְ⁠הָיָ֛ה בְּ⁠בֹא֥⁠וֹ אֵלֵ֖י⁠נוּ יָס֥וּר שָֽׁמָּ⁠ה ׃¹¹ וַ⁠יְהִ֥י הַ⁠יּ֖וֹם וַ⁠יָּ֣בֹא שָׁ֑מָּ⁠ה וַ⁠יָּ֥סַר אֶל ־ הָ⁠עֲלִיָּ֖ה וַ⁠יִּשְׁכַּב ־ שָֽׁמָּ⁠ה ׃¹² וַ⁠יֹּ֨אמֶר֙ אֶל ־ גֵּחֲזִ֣י נַעֲר֔⁠וֹ קְרָ֖א לַ⁠שּׁוּנַמִּ֣ית הַ⁠זֹּ֑את וַ⁠יִּקְרָא ־ לָ֔⁠הּ וַֽ⁠תַּעֲמֹ֖ד לְ⁠פָנָֽי⁠ו ׃¹³ וַ⁠יֹּ֣אמֶר ל֗⁠וֹ אֱמָר ־ נָ֣א אֵלֶי⁠הָ֮ הִנֵּ֣ה חָרַ֣דְתְּ ׀ אֵלֵי⁠נוּ֮ אֶת ־ כָּל ־ הַ⁠חֲרָדָ֣ה הַ⁠זֹּאת֒ מֶ֚ה לַ⁠עֲשׂ֣וֹת לָ֔⁠ךְ הֲ⁠יֵ֤שׁ לְ⁠דַבֶּר ־ לָ⁠ךְ֙ אֶל ־ הַ⁠מֶּ֔לֶךְ א֖וֹ אֶל ־ שַׂ֣ר הַ⁠צָּבָ֑א וַ⁠תֹּ֕אמֶר בְּ⁠ת֥וֹךְ עַמִּ֖⁠י אָנֹכִ֥י יֹשָֽׁבֶת ׃¹⁴ וַ⁠יֹּ֕אמֶר וּ⁠מֶ֖ה לַ⁠עֲשׂ֣וֹת לָ֑⁠הּ וַ⁠יֹּ֣אמֶר גֵּיחֲזִ֗י אֲבָ֛ל בֵּ֥ן אֵֽין ־ לָ֖⁠הּ וְ⁠אִישָׁ֥⁠הּ זָקֵֽן ׃¹⁵ וַ⁠יֹּ֖אמֶר קְרָא ־ לָ֑⁠הּ וַ⁠יִּקְרָא ־ לָ֔⁠הּ וַֽ⁠תַּעֲמֹ֖ד בַּ⁠פָּֽתַח ׃¹⁶ וַ⁠יֹּ֗אמֶר לַ⁠מּוֹעֵ֤ד הַ⁠זֶּה֙ כָּ⁠עֵ֣ת חַיָּ֔ה אַ֖תְּ ⁶ חֹבֶ֣קֶת בֵּ֑ן וַ⁠תֹּ֗אמֶר אַל ־ אֲדֹנִ⁠י֙ אִ֣ישׁ הָ⁠אֱלֹהִ֔ים אַל ־ תְּכַזֵּ֖ב בְּ⁠שִׁפְחָתֶֽ⁠ךָ ׃¹⁷ וַ⁠תַּ֥הַר הָ⁠אִשָּׁ֖ה וַ⁠תֵּ֣לֶד בֵּ֑ן לַ⁠מּוֹעֵ֤ד הַ⁠זֶּה֙ כָּ⁠עֵ֣ת חַיָּ֔ה אֲשֶׁר ־ דִּבֶּ֥ר אֵלֶ֖י⁠הָ אֱלִישָֽׁע ׃¹⁸ וַ⁠יִּגְדַּ֖ל הַ⁠יָּ֑לֶד וַ⁠יְהִ֣י הַ⁠יּ֔וֹם וַ⁠יֵּצֵ֥א אֶל ־ אָבִ֖י⁠ו אֶל ־ הַ⁠קֹּצְרִֽים ׃¹⁹ וַ⁠יֹּ֥אמֶר אֶל ־ אָבִ֖י⁠ו רֹאשִׁ֣⁠י ׀ רֹאשִׁ֑⁠י וַ⁠יֹּ֨אמֶר֙ אֶל ־ הַ⁠נַּ֔עַר שָׂאֵ֖⁠הוּ אֶל ־ אִמּֽ⁠וֹ ׃²⁰ וַ⁠יִּשָּׂאֵ֔⁠הוּ וַ⁠יְבִיאֵ֖⁠הוּ אֶל ־ אִמּ֑⁠וֹ וַ⁠יֵּ֧שֶׁב עַל ־ בִּרְכֶּ֛י⁠הָ עַד ־ הַֽ⁠צָּהֳרַ֖יִם וַ⁠יָּמֹֽת ׃²¹ וַ⁠תַּ֨עַל֙ וַ⁠תַּשְׁכִּבֵ֔⁠הוּ עַל ־ מִטַּ֖ת אִ֣ישׁ הָ⁠אֱלֹהִ֑ים וַ⁠תִּסְגֹּ֥ר בַּעֲד֖⁠וֹ וַ⁠תֵּצֵֽא ׃²² וַ⁠תִּקְרָא֮ אֶל ־ אִישָׁ⁠הּ֒ וַ⁠תֹּ֗אמֶר שִׁלְחָ֨⁠ה נָ֥א לִ⁠י֙ אֶחָ֣ד מִן ־ הַ⁠נְּעָרִ֔ים וְ⁠אַחַ֖ת הָ⁠אֲתֹנ֑וֹת וְ⁠אָר֛וּצָה עַד ־ אִ֥ישׁ הָ⁠אֱלֹהִ֖ים וְ⁠אָשֽׁוּבָה ׃²³ וַ⁠יֹּ֗אמֶר מַ֠דּוּעַ אַ֣תְּ ⁷ הֹלֶ֤כֶת ⁸ אֵלָי⁠ו֙ הַ⁠יּ֔וֹם לֹֽא ־ חֹ֖דֶשׁ וְ⁠לֹ֣א שַׁבָּ֑ת וַ⁠תֹּ֖אמֶר שָׁלֽוֹם ׃²⁴ וַֽ⁠תַּחֲבֹשׁ֙ הָֽ⁠אָת֔וֹן וַ⁠תֹּ֥אמֶר אֶֽל ־ נַעֲרָ֖⁠הּ נְהַ֣ג וָ⁠לֵ֑ךְ אַל ־ תַּעֲצָר ־ לִ֣⁠י לִ⁠רְכֹּ֔ב כִּ֖י אִם ־ אָמַ֥רְתִּי לָֽ⁠ךְ ׃²⁵ וַ⁠תֵּ֗לֶךְ וַ⁠תָּב֛וֹא אֶל ־ אִ֥ישׁ הָ⁠אֱלֹהִ֖ים אֶל ־ הַ֣ר הַ⁠כַּרְמֶ֑ל וַ֠⁠יְהִי כִּ⁠רְא֨וֹת אִישׁ ־ הָ⁠אֱלֹהִ֤ים אֹתָ⁠הּ֙ מִ⁠נֶּ֔גֶד וַ⁠יֹּ֨אמֶר֙ אֶל ־ גֵּיחֲזִ֣י נַעֲר֔⁠וֹ הִנֵּ֖ה הַ⁠שּׁוּנַמִּ֥ית הַלָּֽז ׃²⁶ עַתָּה֮ רֽוּץ ־ נָ֣א לִ⁠קְרָאתָ⁠הּ֒ וֶ⁠אֱמָר ־ לָ֗⁠הּ הֲ⁠שָׁל֥וֹם לָ֛⁠ךְ הֲ⁠שָׁל֥וֹם לְ⁠אִישֵׁ֖⁠ךְ הֲ⁠שָׁל֣וֹם לַ⁠יָּ֑לֶד וַ⁠תֹּ֖אמֶר שָׁלֽוֹם ׃²⁷ וַ⁠תָּבֹ֞א אֶל ־ אִ֤ישׁ הָֽ⁠אֱלֹהִים֙ אֶל ־ הָ⁠הָ֔ר וַֽ⁠תַּחֲזֵ֖ק בְּ⁠רַגְלָ֑י⁠ו וַ⁠יִּגַּ֨שׁ גֵּֽיחֲזִ֜י לְ⁠הָדְפָ֗⁠הּ וַ⁠יֹּאמֶר֩ אִ֨ישׁ הָ⁠אֱלֹהִ֤ים הַרְפֵּֽה ־ לָ⁠הּ֙ כִּֽי ־ נַפְשָׁ֣⁠הּ מָֽרָה ־ לָ֔⁠הּ וַֽ⁠יהוָה֙ הֶעְלִ֣ים מִמֶּ֔⁠נִּי וְ⁠לֹ֥א הִגִּ֖יד לִֽ⁠י ׃²⁸ וַ⁠תֹּ֕אמֶר הֲ⁠שָׁאַ֥לְתִּי בֵ֖ן מֵ⁠אֵ֣ת אֲדֹנִ֑⁠י הֲ⁠לֹ֣א אָמַ֔רְתִּי לֹ֥א תַשְׁלֶ֖ה אֹתִֽ⁠י ׃²⁹ וַ⁠יֹּ֨אמֶר לְ⁠גֵיחֲזִ֜י חֲגֹ֣ר מָתְנֶ֗י⁠ךָ וְ⁠קַ֨ח מִשְׁעַנְתִּ֣⁠י בְ⁠יָדְ⁠ךָ֮ וָ⁠לֵךְ֒ כִּֽי ־ תִמְצָ֥א אִישׁ֙ לֹ֣א תְבָרְכֶ֔⁠נּוּ וְ⁠כִֽי ־ יְבָרֶכְ⁠ךָ֥ אִ֖ישׁ לֹ֣א תַעֲנֶ⁠נּ֑וּ וְ⁠שַׂמְתָּ֥ מִשְׁעַנְתִּ֖⁠י עַל ־ פְּנֵ֥י הַ⁠נָּֽעַר ׃³⁰ וַ⁠תֹּ֨אמֶר֙ אֵ֣ם הַ⁠נַּ֔עַר חַי ־ יְהוָ֥ה וְ⁠חֵֽי ־ נַפְשְׁ⁠ךָ֖ אִם ־ אֶעֶזְבֶ֑⁠ךָּ וַ⁠יָּ֖קָם וַ⁠יֵּ֥לֶךְ אַחֲרֶֽי⁠הָ ׃³¹ וְ⁠גֵחֲזִ֞י עָבַ֣ר לִ⁠פְנֵי⁠הֶ֗ם וַ⁠יָּ֤שֶׂם אֶת ־ הַ⁠מִּשְׁעֶ֨נֶת֙ עַל ־ פְּנֵ֣י הַ⁠נַּ֔עַר וְ⁠אֵ֥ין ק֖וֹל וְ⁠אֵ֣ין קָ֑שֶׁב וַ⁠יָּ֤שָׁב לִ⁠קְרָאת⁠וֹ֙ וַ⁠יַּגֶּד ־ ל֣⁠וֹ לֵ⁠אמֹ֔ר לֹ֥א הֵקִ֖יץ הַ⁠נָּֽעַר ׃³² וַ⁠יָּבֹ֥א אֱלִישָׁ֖ע הַ⁠בָּ֑יְתָ⁠ה וְ⁠הִנֵּ֤ה הַ⁠נַּ֨עַר֙ מֵ֔ת מֻשְׁכָּ֖ב עַל ־ מִטָּתֽ⁠וֹ ׃³³ וַ⁠יָּבֹ֕א וַ⁠יִּסְגֹּ֥ר הַ⁠דֶּ֖לֶת בְּעַ֣ד שְׁנֵי⁠הֶ֑ם וַ⁠יִּתְפַּלֵּ֖ל אֶל ־ יְהוָֽה ׃³⁴ וַ⁠יַּ֜עַל וַ⁠יִּשְׁכַּ֣ב עַל ־ הַ⁠יֶּ֗לֶד וַ⁠יָּשֶׂם֩ פִּ֨י⁠ו עַל ־ פִּ֜י⁠ו וְ⁠עֵינָ֤י⁠ו עַל ־ עֵינָי⁠ו֙ וְ⁠כַפָּ֣י⁠ו עַל ־ כַּפָּ֔יו ⁹ וַ⁠יִּגְהַ֖ר עָלָ֑י⁠ו וַ⁠יָּ֖חָם בְּשַׂ֥ר הַ⁠יָּֽלֶד ׃³⁵ וַ⁠יָּ֜שָׁב וַ⁠יֵּ֣לֶךְ בַּ⁠בַּ֗יִת אַחַ֥ת הֵ֨נָּה֙ וְ⁠אַחַ֣ת הֵ֔נָּה וַ⁠יַּ֖עַל וַ⁠יִּגְהַ֣ר עָלָ֑י⁠ו וַ⁠יְזוֹרֵ֤ר הַ⁠נַּ֨עַר֙ עַד ־ שֶׁ֣בַע פְּעָמִ֔ים וַ⁠יִּפְקַ֥ח הַ⁠נַּ֖עַר אֶת ־ עֵינָֽי⁠ו ׃³⁶ וַ⁠יִּקְרָ֣א אֶל ־ גֵּיחֲזִ֗י וַ⁠יֹּ֨אמֶר֙ קְרָא֙ אֶל ־ הַ⁠שֻּׁנַמִּ֣ית הַ⁠זֹּ֔את וַ⁠יִּקְרָאֶ֖⁠הָ וַ⁠תָּב֣וֹא אֵלָ֑י⁠ו וַ⁠יֹּ֖אמֶר שְׂאִ֥י בְנֵֽ⁠ךְ ׃³⁷ וַ⁠תָּבֹא֙ וַ⁠תִּפֹּ֣ל עַל ־ רַגְלָ֔י⁠ו וַ⁠תִּשְׁתַּ֖חוּ אָ֑רְצָ⁠ה וַ⁠תִּשָּׂ֥א אֶת ־ בְּנָ֖⁠הּ וַ⁠תֵּצֵֽא ׃פ³⁸ וֶ⁠אֱלִישָׁ֞ע שָׁ֤ב הַ⁠גִּלְגָּ֨לָ⁠ה֙ וְ⁠הָ⁠רָעָ֣ב בָּ⁠אָ֔רֶץ וּ⁠בְנֵי֙ הַ⁠נְּבִיאִ֔ים יֹשְׁבִ֖ים לְ⁠פָנָ֑י⁠ו וַ⁠יֹּ֣אמֶר לְ⁠נַעֲר֗⁠וֹ שְׁפֹת֙ הַ⁠סִּ֣יר הַ⁠גְּדוֹלָ֔ה וּ⁠בַשֵּׁ֥ל נָזִ֖יד לִ⁠בְנֵ֥י הַ⁠נְּבִיאִֽים ׃³⁹ וַ⁠יֵּצֵ֨א אֶחָ֣ד אֶל ־ הַ⁠שָּׂדֶה֮ לְ⁠לַקֵּ֣ט אֹרֹת֒ וַ⁠יִּמְצָא֙ גֶּ֣פֶן שָׂדֶ֔ה וַ⁠יְלַקֵּ֥ט מִמֶּ֛⁠נּוּ פַּקֻּעֹ֥ת שָׂדֶ֖ה מְלֹ֣א בִגְד֑⁠וֹ וַ⁠יָּבֹ֗א וַ⁠יְפַלַּ֛ח אֶל ־ סִ֥יר הַ⁠נָּזִ֖יד כִּֽי ־ לֹ֥א יָדָֽעוּ ׃⁴⁰ וַ⁠יִּֽצְק֥וּ לַ⁠אֲנָשִׁ֖ים לֶ⁠אֱכ֑וֹל וַ֠⁠יְהִי כְּ⁠אָכְלָ֨⁠ם מֵ⁠הַ⁠נָּזִ֜יד וְ⁠הֵ֣מָּה צָעָ֗קוּ וַ⁠יֹּֽאמְרוּ֙ מָ֤וֶת בַּ⁠סִּיר֙ אִ֣ישׁ הָ⁠אֱלֹהִ֔ים וְ⁠לֹ֥א יָכְל֖וּ לֶ⁠אֱכֹֽל ׃⁴¹ וַ⁠יֹּ֨אמֶר֙ וּ⁠קְחוּ ־ קֶ֔מַח וַ⁠יַּשְׁלֵ֖ךְ אֶל ־ הַ⁠סִּ֑יר וַ⁠יֹּ֗אמֶר צַ֤ק לָ⁠עָם֙ וְ⁠יֹאכֵ֔לוּ וְ⁠לֹ֥א הָיָ֛ה דָּבָ֥ר רָ֖ע בַּ⁠סִּֽיר ׃ס⁴² וְ⁠אִ֨ישׁ בָּ֜א מִ⁠בַּ֣עַל שָׁלִ֗שָׁה וַ⁠יָּבֵא֩ לְ⁠אִ֨ישׁ הָ⁠אֱלֹהִ֜ים לֶ֤חֶם בִּכּוּרִים֙ עֶשְׂרִֽים ־ לֶ֣חֶם שְׂעֹרִ֔ים וְ⁠כַרְמֶ֖ל בְּ⁠צִקְלֹנ֑⁠וֹ וַ⁠יֹּ֕אמֶר תֵּ֥ן לָ⁠עָ֖ם וְ⁠יֹאכֵֽלוּ ׃⁴³ וַ⁠יֹּ֨אמֶר֙ מְשָׁ֣רְת֔⁠וֹ מָ֚ה אֶתֵּ֣ן זֶ֔ה לִ⁠פְנֵ֖י מֵ֣אָה אִ֑ישׁ וַ⁠יֹּ֗אמֶר תֵּ֤ן לָ⁠עָם֙ וְ⁠יֹאכֵ֔לוּ כִּ֣י כֹ֥ה אָמַ֛ר יְהוָ֖ה אָכֹ֥ל וְ⁠הוֹתֵֽר ׃⁴⁴ וַ⁠יִּתֵּ֧ן לִ⁠פְנֵי⁠הֶ֛ם וַ⁠יֹּאכְל֥וּ וַ⁠יּוֹתִ֖רוּ כִּ⁠דְבַ֥ר יְהוָֽה ׃פ

¹K ל⁠כי

²K שכנ⁠כי

³K מיצקת

⁴K נשי⁠כי

⁵K בני⁠כי

⁶K אתי

⁷K אתי

⁸K הלכתי

⁹K כפ⁠ו

Chapter 5

¹ וְ֠⁠נַעֲמָן שַׂר ־ צְבָ֨א מֶֽלֶךְ ־ אֲרָ֜ם הָיָ֣ה אִישׁ֩ גָּד֨וֹל לִ⁠פְנֵ֤י אֲדֹנָי⁠ו֙ וּ⁠נְשֻׂ֣א פָנִ֔ים כִּֽי ־ ב֛⁠וֹ נָֽתַן ־ יְהוָ֥ה תְּשׁוּעָ֖ה לַ⁠אֲרָ֑ם וְ⁠הָ⁠אִ֗ישׁ הָיָ֛ה גִּבּ֥וֹר חַ֖יִל מְצֹרָֽע ׃² וַ⁠אֲרָם֙ יָצְא֣וּ גְדוּדִ֔ים וַ⁠יִּשְׁבּ֛וּ מֵ⁠אֶ֥רֶץ יִשְׂרָאֵ֖ל נַעֲרָ֣ה קְטַנָּ֑ה וַ⁠תְּהִ֕י לִ⁠פְנֵ֖י אֵ֥שֶׁת נַעֲמָֽן ׃³ וַ⁠תֹּ֨אמֶר֙ אֶל ־ גְּבִרְתָּ֔⁠הּ אַחֲלֵ֣י אֲדֹנִ֔⁠י לִ⁠פְנֵ֥י הַ⁠נָּבִ֖יא אֲשֶׁ֣ר בְּ⁠שֹׁמְר֑וֹן אָ֛ז יֶאֱסֹ֥ף אֹת֖⁠וֹ מִ⁠צָּרַעְתּֽ⁠וֹ ׃⁴ וַ⁠יָּבֹ֕א וַ⁠יַּגֵּ֥ד לַ⁠אדֹנָ֖י⁠ו לֵ⁠אמֹ֑ר כָּ⁠זֹ֤את וְ⁠כָ⁠זֹאת֙ דִּבְּרָ֣ה הַֽ⁠נַּעֲרָ֔ה אֲשֶׁ֖ר מֵ⁠אֶ֥רֶץ יִשְׂרָאֵֽל ׃⁵ וַ⁠יֹּ֤אמֶר מֶֽלֶךְ ־ אֲרָם֙ לֶךְ ־ בֹּ֔א וְ⁠אֶשְׁלְחָ֥ה סֵ֖פֶר אֶל ־ מֶ֣לֶךְ יִשְׂרָאֵ֑ל וַ⁠יֵּלֶךְ֩ וַ⁠יִּקַּ֨ח בְּ⁠יָד֜⁠וֹ עֶ֣שֶׂר כִּכְּרֵי ־ כֶ֗סֶף וְ⁠שֵׁ֤שֶׁת אֲלָפִים֙ זָהָ֔ב וְ⁠עֶ֖שֶׂר חֲלִיפ֥וֹת בְּגָדִֽים ׃⁶ וַ⁠יָּבֵ֣א הַ⁠סֵּ֔פֶר אֶל ־ מֶ֥לֶךְ יִשְׂרָאֵ֖ל לֵ⁠אמֹ֑ר וְ⁠עַתָּ֗ה כְּ⁠ב֨וֹא הַ⁠סֵּ֤פֶר הַ⁠זֶּה֙ אֵלֶ֔י⁠ךָ הִנֵּ֨ה שָׁלַ֤חְתִּי אֵלֶ֨י⁠ךָ֙ אֶת ־ נַעֲמָ֣ן עַבְדִּ֔⁠י וַ⁠אֲסַפְתּ֖⁠וֹ מִ⁠צָּרַעְתּֽ⁠וֹ ׃⁷ וַ⁠יְהִ֡י כִּ⁠קְרֹא֩ מֶֽלֶךְ ־ יִשְׂרָאֵ֨ל אֶת ־ הַ⁠סֵּ֜פֶר וַ⁠יִּקְרַ֣ע בְּגָדָ֗י⁠ו וַ⁠יֹּ֨אמֶר֙ הַ⁠אֱלֹהִ֥ים אָ֨נִי֙ לְ⁠הָמִ֣ית וּֽ⁠לְ⁠הַחֲי֔וֹת כִּֽי ־ זֶה֙ שֹׁלֵ֣חַ אֵלַ֔⁠י לֶ⁠אֱסֹ֥ף אִ֖ישׁ מִ⁠צָּֽרַעְתּ֑⁠וֹ כִּ֤י אַךְ ־ דְּעֽוּ ־ נָא֙ וּ⁠רְא֔וּ כִּֽי ־ מִתְאַנֶּ֥ה ה֖וּא לִֽ⁠י ׃⁸ וַ⁠יְהִ֞י כִּ⁠שְׁמֹ֣עַ ׀ אֱלִישָׁ֣ע אִישׁ ־ הָ⁠אֱלֹהִ֗ים כִּֽי ־ קָרַ֤ע מֶֽלֶךְ ־ יִשְׂרָאֵל֙ אֶת ־ בְּגָדָ֔י⁠ו וַ⁠יִּשְׁלַח֙ אֶל ־ הַ⁠מֶּ֣לֶךְ לֵ⁠אמֹ֔ר לָ֥⁠מָּה קָרַ֖עְתָּ בְּגָדֶ֑י⁠ךָ יָבֹֽא ־ נָ֣א אֵלַ֔⁠י וְ⁠יֵדַ֕ע כִּ֛י יֵ֥שׁ נָבִ֖יא בְּ⁠יִשְׂרָאֵֽל ׃⁹ וַ⁠יָּבֹ֥א נַעֲמָ֖ן בְּסוּסָ֣יו ¹ וּ⁠בְ⁠רִכְבּ֑⁠וֹ וַ⁠יַּעֲמֹ֥ד פֶּֽתַח ־ הַ⁠בַּ֖יִת לֶ⁠אֱלִישָֽׁע ׃¹⁰ וַ⁠יִּשְׁלַ֥ח אֵלָ֛י⁠ו אֱלִישָׁ֖ע מַלְאָ֣ךְ לֵ⁠אמֹ֑ר הָל֗וֹךְ וְ⁠רָחַצְתָּ֤ שֶֽׁבַע ־ פְּעָמִים֙ בַּ⁠יַּרְדֵּ֔ן וְ⁠יָשֹׁ֧ב בְּשָׂרְ⁠ךָ֛ לְ⁠ךָ֖ וּ⁠טְהָֽר ׃¹¹ וַ⁠יִּקְצֹ֥ף נַעֲמָ֖ן וַ⁠יֵּלַ֑ךְ וַ⁠יֹּאמֶר֩ הִנֵּ֨ה אָמַ֜רְתִּי אֵלַ֣⁠י ׀ יֵצֵ֣א יָצ֗וֹא וְ⁠עָמַד֙ וְ⁠קָרָא֙ בְּ⁠שֵׁם ־ יְהוָ֣ה אֱלֹהָ֔י⁠ו וְ⁠הֵנִ֥יף יָד֛⁠וֹ אֶל ־ הַ⁠מָּק֖וֹם וְ⁠אָסַ֥ף הַ⁠מְּצֹרָֽע ׃¹² הֲ⁠לֹ֡א טוֹב֩ אבנה ² וּ⁠פַרְפַּ֜ר נַהֲר֣וֹת דַּמֶּ֗שֶׂק מִ⁠כֹּל֙ מֵימֵ֣י יִשְׂרָאֵ֔ל הֲ⁠לֹֽא ־ אֶרְחַ֥ץ בָּ⁠הֶ֖ם וְ⁠טָהָ֑רְתִּי וַ⁠יִּ֖פֶן וַ⁠יֵּ֥לֶךְ בְּ⁠חֵמָֽה ׃¹³ וַ⁠יִּגְּשׁ֣וּ עֲבָדָי⁠ו֮ וַ⁠יְדַבְּר֣וּ אֵלָי⁠ו֒ וַ⁠יֹּאמְר֗וּ אָבִי֙ דָּבָ֣ר גָּד֗וֹל הַ⁠נָּבִ֛יא דִּבֶּ֥ר אֵלֶ֖י⁠ךָ הֲ⁠ל֣וֹא תַעֲשֶׂ֑ה וְ⁠אַ֛ף כִּֽי ־ אָמַ֥ר אֵלֶ֖י⁠ךָ רְחַ֥ץ וּ⁠טְהָֽר ׃¹⁴ וַ⁠יֵּ֗רֶד וַ⁠יִּטְבֹּ֤ל בַּ⁠יַּרְדֵּן֙ שֶׁ֣בַע פְּעָמִ֔ים כִּ⁠דְבַ֖ר אִ֣ישׁ הָ⁠אֱלֹהִ֑ים וַ⁠יָּ֣שָׁב בְּשָׂר֗⁠וֹ כִּ⁠בְשַׂ֛ר נַ֥עַר קָטֹ֖ן וַ⁠יִּטְהָֽר ׃¹⁵ וַ⁠יָּשָׁב֩ אֶל ־ אִ֨ישׁ הָ⁠אֱלֹהִ֜ים ה֣וּא וְ⁠כָֽל ־ מַחֲנֵ֗⁠הוּ וַ⁠יָּבֹא֮ וַ⁠יַּעֲמֹ֣ד לְ⁠פָנָי⁠ו֒ וַ⁠יֹּ֗אמֶר הִנֵּה ־ נָ֤א יָדַ֨עְתִּי֙ כִּ֣י אֵ֤ין אֱלֹהִים֙ בְּ⁠כָל ־ הָ⁠אָ֔רֶץ כִּ֖י אִם ־ בְּ⁠יִשְׂרָאֵ֑ל וְ⁠עַתָּ֛ה קַח ־ נָ֥א בְרָכָ֖ה מֵ⁠אֵ֥ת עַבְדֶּֽ⁠ךָ ׃¹⁶ וַ⁠יֹּ֕אמֶר חַי ־ יְהוָ֛ה אֲשֶׁר ־ עָמַ֥דְתִּי לְ⁠פָנָ֖י⁠ו אִם ־ אֶקָּ֑ח וַ⁠יִּפְצַר ־ בּ֥⁠וֹ לָ⁠קַ֖חַת וַ⁠יְמָאֵֽן ׃¹⁷ וַ⁠יֹּאמֶר֮ נַעֲמָן֒ וָ⁠לֹ֕א יֻתַּן ־ נָ֣א לְ⁠עַבְדְּ⁠ךָ֔ מַשָּׂ֥א צֶֽמֶד ־ פְּרָדִ֖ים אֲדָמָ֑ה כִּ֡י לֽוֹא ־ יַעֲשֶׂה֩ ע֨וֹד עַבְדְּ⁠ךָ֜ עֹלָ֤ה וָ⁠זֶ֨בַח֙ לֵ⁠אלֹהִ֣ים אֲחֵרִ֔ים כִּ֖י אִם ־ לַ⁠יהוָֽה ׃¹⁸ לַ⁠דָּבָ֣ר הַ⁠זֶּ֔ה יִסְלַ֥ח יְהוָ֖ה לְ⁠עַבְדֶּ֑⁠ךָ בְּ⁠ב֣וֹא אֲדֹנִ֣⁠י בֵית ־ רִמּוֹן֩ לְ⁠הִשְׁתַּחֲוֺ֨ת שָׁ֜מָּ⁠ה וְ⁠ה֣וּא ׀ נִשְׁעָ֣ן עַל ־ יָדִ֗⁠י וְ⁠הִֽשְׁתַּחֲוֵ֨יתִי֙ בֵּ֣ית רִמֹּ֔ן בְּ⁠הִשְׁתַּחֲוָיָ֨תִ⁠י֙ בֵּ֣ית רִמֹּ֔ן יִסְלַח ־ נא יְהוָ֥ה לְ⁠עַבְדְּ⁠ךָ֖ בַּ⁠דָּבָ֥ר הַ⁠זֶּֽה ׃¹⁹ וַ⁠יֹּ֥אמֶר ל֖⁠וֹ לֵ֣ךְ לְ⁠שָׁל֑וֹם וַ⁠יֵּ֥לֶךְ מֵ⁠אִתּ֖⁠וֹ כִּבְרַת ־ אָֽרֶץ ׃ס²⁰ וַ⁠יֹּ֣אמֶר גֵּיחֲזִ֗י נַעַר֮ אֱלִישָׁ֣ע אִישׁ ־ הָ⁠אֱלֹהִים֒ הִנֵּ֣ה ׀ חָשַׂ֣ךְ אֲדֹנִ֗⁠י אֶֽת ־ נַעֲמָ֤ן הָֽ⁠אֲרַמִּי֙ הַ⁠זֶּ֔ה מִ⁠קַּ֥חַת מִ⁠יָּד֖⁠וֹ אֵ֣ת אֲשֶׁר ־ הֵבִ֑יא חַי ־ יְהוָה֙ כִּֽי ־ אִם ־ רַ֣צְתִּי אַחֲרָ֔י⁠ו וְ⁠לָקַחְתִּ֥י מֵ⁠אִתּ֖⁠וֹ מְאֽוּמָה ׃²¹ וַ⁠יִּרְדֹּ֥ף גֵּיחֲזִ֖י אַחֲרֵ֣י נַֽעֲמָ֑ן וַ⁠יִּרְאֶ֤ה נַֽעֲמָן֙ רָ֣ץ אַחֲרָ֔י⁠ו וַ⁠יִּפֹּ֞ל מֵ⁠עַ֧ל הַ⁠מֶּרְכָּבָ֛ה לִ⁠קְרָאת֖⁠וֹ וַ⁠יֹּ֥אמֶר הֲ⁠שָׁלֽוֹם ׃²² וַ⁠יֹּ֣אמֶר ׀ שָׁל֗וֹם אֲדֹנִ⁠י֮ שְׁלָחַ֣⁠נִי לֵ⁠אמֹר֒ הִנֵּ֣ה עַתָּ֡ה זֶ֠ה בָּ֣אוּ אֵלַ֧⁠י שְׁנֵֽי ־ נְעָרִ֛ים מֵ⁠הַ֥ר אֶפְרַ֖יִם מִ⁠בְּנֵ֣י הַ⁠נְּבִיאִ֑ים תְּנָ⁠ה ־ נָּ֤א לָ⁠הֶם֙ כִּכַּר ־ כֶּ֔סֶף וּ⁠שְׁתֵּ֖י חֲלִפ֥וֹת בְּגָדִֽים ׃²³ וַ⁠יֹּ֣אמֶר נַעֲמָ֔ן הוֹאֵ֖ל קַ֣ח כִּכָּרָ֑יִם וַ⁠יִּפְרָץ ־ בּ֗⁠וֹ וַ⁠יָּצַר֩ כִּכְּרַ֨יִם כֶּ֜סֶף בִּ⁠שְׁנֵ֣י חֲרִטִ֗ים וּ⁠שְׁתֵּי֙ חֲלִפ֣וֹת בְּגָדִ֔ים וַ⁠יִּתֵּן֙ אֶל ־ שְׁנֵ֣י נְעָרָ֔י⁠ו וַ⁠יִּשְׂא֖וּ לְ⁠פָנָֽי⁠ו ׃²⁴ וַ⁠יָּבֹא֙ אֶל ־ הָ⁠עֹ֔פֶל וַ⁠יִּקַּ֥ח מִ⁠יָּדָ֖⁠ם וַ⁠יִּפְקֹ֣ד בַּ⁠בָּ֑יִת וַ⁠יְשַׁלַּ֥ח אֶת ־ הָ⁠אֲנָשִׁ֖ים וַ⁠יֵּלֵֽכוּ ׃²⁵ וְ⁠הוּא ־ בָא֙ וַ⁠יַּעֲמֹ֣ד אֶל ־ אֲדֹנָ֔י⁠ו וַ⁠יֹּ֤אמֶר אֵלָי⁠ו֙ אֱלִישָׁ֔ע מ⁠אן ³ גֵּחֲזִ֑י וַ⁠יֹּ֕אמֶר לֹֽא ־ הָלַ֥ךְ עַבְדְּ⁠ךָ֖ אָ֥נֶה וָ⁠אָֽנָה ׃²⁶ וַ⁠יֹּ֤אמֶר אֵלָי⁠ו֙ לֹא ־ לִבִּ֣⁠י הָלַ֔ךְ כַּ⁠אֲשֶׁ֧ר הָֽפַךְ ־ אִ֛ישׁ מֵ⁠עַ֥ל מֶרְכַּבְתּ֖⁠וֹ לִ⁠קְרָאתֶ֑⁠ךָ הַ⁠עֵ֞ת לָ⁠קַ֤חַת אֶת ־ הַ⁠כֶּ֨סֶף֙ וְ⁠לָ⁠קַ֣חַת בְּגָדִ֔ים וְ⁠זֵיתִ֤ים וּ⁠כְרָמִים֙ וְ⁠צֹ֣אן וּ⁠בָקָ֔ר וַ⁠עֲבָדִ֖ים וּ⁠שְׁפָחֽוֹת ׃²⁷ וְ⁠צָרַ֤עַת נַֽעֲמָן֙ תִּֽדְבַּק ־ בְּ⁠ךָ֔ וּֽ⁠בְ⁠זַרְעֲ⁠ךָ לְ⁠עוֹלָ֑ם וַ⁠יֵּצֵ֥א מִ⁠לְּ⁠פָנָ֖י⁠ו מְצֹרָ֥ע כַּ⁠שָּֽׁלֶג ׃ס

¹K ב⁠סוס⁠ו

²Q אֲמָנָ֨ה

³Q מֵאַ֖יִן

Chapter 6

¹ וַ⁠יֹּאמְר֥וּ בְנֵֽי ־ הַ⁠נְּבִיאִ֖ים אֶל ־ אֱלִישָׁ֑ע הִנֵּֽה ־ נָ֣א הַ⁠מָּק֗וֹם אֲשֶׁ֨ר אֲנַ֜חְנוּ יֹשְׁבִ֥ים שָׁ֛ם לְ⁠פָנֶ֖י⁠ךָ צַ֥ר מִמֶּֽ⁠נּוּ ׃² נֵֽלְכָה ־ נָּ֣א עַד ־ הַ⁠יַּרְדֵּ֗ן וְ⁠נִקְחָ֤ה מִ⁠שָּׁם֙ אִ֚ישׁ קוֹרָ֣ה אֶחָ֔ת וְ⁠נַעֲשֶׂה ־ לָּ֥⁠נוּ שָׁ֛ם מָק֖וֹם לָ⁠שֶׁ֣בֶת שָׁ֑ם וַ⁠יֹּ֖אמֶר לֵֽכוּ ׃³ וַ⁠יֹּ֨אמֶר֙ הָֽ⁠אֶחָ֔ד ה֥וֹאֶל נָ֖א וְ⁠לֵ֣ךְ אֶת ־ עֲבָדֶ֑י⁠ךָ וַ⁠יֹּ֖אמֶר אֲנִ֥י אֵלֵֽךְ ׃⁴ וַ⁠יֵּ֖לֶךְ אִתָּ֑⁠ם וַ⁠יָּבֹ֨אוּ֙ הַ⁠יַּרְדֵּ֔נָ⁠ה וַֽ⁠יִּגְזְר֖וּ הָ⁠עֵצִֽים ׃⁵ וַ⁠יְהִ֤י הָֽ⁠אֶחָד֙ מַפִּ֣יל הַ⁠קּוֹרָ֔ה וְ⁠אֶת ־ הַ⁠בַּרְזֶ֖ל נָפַ֣ל אֶל ־ הַ⁠מָּ֑יִם וַ⁠יִּצְעַ֥ק וַ⁠יֹּ֛אמֶר אֲהָ֥הּ אֲדֹנִ֖⁠י וְ⁠ה֥וּא שָׁאֽוּל ׃⁶ וַ⁠יֹּ֥אמֶר אִישׁ ־ הָ⁠אֱלֹהִ֖ים אָ֣נָה נָפָ֑ל וַ⁠יַּרְאֵ֨⁠הוּ֙ אֶת ־ הַ⁠מָּק֔וֹם וַ⁠יִּקְצָב ־ עֵץ֙ וַ⁠יַּשְׁלֶךְ ־ שָׁ֔מָּ⁠ה וַ⁠יָּ֖צֶף הַ⁠בַּרְזֶֽל ׃⁷ וַ⁠יֹּ֖אמֶר הָ֣רֶם לָ֑⁠ךְ וַ⁠יִּשְׁלַ֥ח יָד֖⁠וֹ וַ⁠יִּקָּחֵֽ⁠הוּ ׃פ⁸ וּ⁠מֶ֣לֶךְ אֲרָ֔ם הָיָ֥ה נִלְחָ֖ם בְּ⁠יִשְׂרָאֵ֑ל וַ⁠יִּוָּעַץ֙ אֶל ־ עֲבָדָ֣י⁠ו לֵ⁠אמֹ֗ר אֶל ־ מְק֛וֹם פְּלֹנִ֥י אַלְמֹנִ֖י תַּחֲנֹתִֽ⁠י ׃⁹ וַ⁠יִּשְׁלַ֞ח אִ֣ישׁ הָ⁠אֱלֹהִ֗ים אֶל ־ מֶ֤לֶךְ יִשְׂרָאֵל֙ לֵ⁠אמֹ֔ר הִשָּׁ֕מֶר מֵ⁠עֲבֹ֖ר הַ⁠מָּק֣וֹם הַ⁠זֶּ֑ה כִּֽי ־ שָׁ֖ם אֲרָ֥ם נְחִתִּֽים ׃¹⁰ וַ⁠יִּשְׁלַ֞ח מֶ֣לֶךְ יִשְׂרָאֵ֗ל אֶֽל ־ הַ⁠מָּק֞וֹם אֲשֶׁ֨ר אָֽמַר ־ ל֧⁠וֹ אִישׁ ־ הָ⁠אֱלֹהִ֛ים וְהִזְהִיר֖וֹ ¹ וְ⁠נִשְׁמַ֣ר שָׁ֑ם לֹ֥א אַחַ֖ת וְ⁠לֹ֥א שְׁתָּֽיִם ׃¹¹ וַ⁠יִּסָּעֵר֙ לֵ֣ב מֶֽלֶךְ ־ אֲרָ֔ם עַל ־ הַ⁠דָּבָ֖ר הַ⁠זֶּ֑ה וַ⁠יִּקְרָ֤א אֶל ־ עֲבָדָי⁠ו֙ וַ⁠יֹּ֣אמֶר אֲלֵי⁠הֶ֔ם הֲ⁠לוֹא֙ תַּגִּ֣ידוּ לִ֔⁠י מִ֥י מִ⁠שֶּׁ⁠לָּ֖⁠נוּ אֶל ־ מֶ֥לֶךְ יִשְׂרָאֵֽל ׃¹² וַ⁠יֹּ֨אמֶר֙ אַחַ֣ד מֵֽ⁠עֲבָדָ֔י⁠ו ל֖וֹא אֲדֹנִ֣⁠י הַ⁠מֶּ֑לֶךְ כִּֽי ־ אֱלִישָׁ֤ע הַ⁠נָּבִיא֙ אֲשֶׁ֣ר בְּ⁠יִשְׂרָאֵ֔ל יַגִּיד֙ לְ⁠מֶ֣לֶךְ יִשְׂרָאֵ֔ל אֶת ־ הַ֨⁠דְּבָרִ֔ים אֲשֶׁ֥ר תְּדַבֵּ֖ר בַּ⁠חֲדַ֥ר מִשְׁכָּבֶֽ⁠ךָ ׃¹³ וַ⁠יֹּ֗אמֶר לְכ֤וּ וּ⁠רְאוּ֙ אֵיכֹ֣ה ה֔וּא וְ⁠אֶשְׁלַ֖ח וְ⁠אֶקָּחֵ֑⁠הוּ וַ⁠יֻּגַּד ־ ל֥⁠וֹ לֵ⁠אמֹ֖ר הִנֵּ֥ה בְ⁠דֹתָֽן ׃¹⁴ וַ⁠יִּשְׁלַח ־ שָׁ֛מָּ⁠ה סוּסִ֥ים וְ⁠רֶ֖כֶב וְ⁠חַ֣יִל כָּבֵ֑ד וַ⁠יָּבֹ֣אוּ לַ֔יְלָה וַ⁠יַּקִּ֖פוּ עַל ־ הָ⁠עִֽיר ׃¹⁵ וַ֠⁠יַּשְׁכֵּם מְשָׁרֵ֨ת אִ֥ישׁ הָֽ⁠אֱלֹהִים֮ לָ⁠קוּם֒ וַ⁠יֵּצֵ֕א וְ⁠הִנֵּה ־ חַ֛יִל סוֹבֵ֥ב אֶת ־ הָ⁠עִ֖יר וְ⁠ס֣וּס וָ⁠רָ֑כֶב וַ⁠יֹּ֨אמֶר נַעֲר֥⁠וֹ אֵלָ֛י⁠ו אֲהָ֥הּ אֲדֹנִ֖⁠י אֵיכָ֥ה נַֽעֲשֶֽׂה ׃¹⁶ וַ⁠יֹּ֖אמֶר אַל ־ תִּירָ֑א כִּ֤י רַבִּים֙ אֲשֶׁ֣ר אִתָּ֔⁠נוּ מֵ⁠אֲשֶׁ֖ר אוֹתָֽ⁠ם ׃¹⁷ וַ⁠יִּתְפַּלֵּ֤ל אֱלִישָׁע֙ וַ⁠יֹּאמַ֔ר יְהוָ֕ה פְּקַח ־ נָ֥א אֶת ־ עֵינָ֖י⁠ו וְ⁠יִרְאֶ֑ה וַ⁠יִּפְקַ֤ח יְהוָה֙ אֶת ־ עֵינֵ֣י הַ⁠נַּ֔עַר וַ⁠יַּ֗רְא וְ⁠הִנֵּ֨ה הָ⁠הָ֜ר מָלֵ֨א סוּסִ֥ים וְ⁠רֶ֛כֶב אֵ֖שׁ סְבִיבֹ֥ת אֱלִישָֽׁע ׃¹⁸ וַ⁠יֵּרְדוּ֮ אֵלָי⁠ו֒ וַ⁠יִּתְפַּלֵּ֨ל אֱלִישָׁ֤ע אֶל ־ יְהוָה֙ וַ⁠יֹּאמַ֔ר הַךְ ־ נָ֥א אֶת ־ הַ⁠גּוֹי ־ הַ⁠זֶּ֖ה בַּ⁠סַּנְוֵרִ֑ים וַ⁠יַּכֵּ֥⁠ם בַּ⁠סַּנְוֵרִ֖ים כִּ⁠דְבַ֥ר אֱלִישָֽׁע ׃¹⁹ וַ⁠יֹּ֨אמֶר אֲלֵ⁠הֶ֜ם אֱלִישָׁ֗ע לֹ֣א זֶ֣ה הַ⁠דֶּרֶךְ֮ וְ⁠לֹ֣א זֹ֣ה הָ⁠עִיר֒ לְכ֣וּ אַחֲרַ֔⁠י וְ⁠אוֹלִ֣יכָה אֶתְ⁠כֶ֔ם אֶל ־ הָ⁠אִ֖ישׁ אֲשֶׁ֣ר תְּבַקֵּשׁ֑וּ⁠ן וַ⁠יֹּ֥לֶךְ אוֹתָ֖⁠ם שֹׁמְרֽוֹנָ⁠ה ׃²⁰ וַ⁠יְהִי֮ כְּ⁠בֹאָ֣⁠ם שֹׁמְרוֹן֒ וַ⁠יֹּ֣אמֶר אֱלִישָׁ֔ע יְהוָ֕ה פְּקַ֥ח אֶת ־ עֵינֵֽי ־ אֵ֖לֶּה וְ⁠יִרְא֑וּ וַ⁠יִּפְקַ֤ח יְהוָה֙ אֶת ־ עֵ֣ינֵי⁠הֶ֔ם וַ⁠יִּרְא֕וּ וְ⁠הִנֵּ֖ה בְּ⁠ת֥וֹךְ שֹׁמְרֽוֹן ׃²¹ וַ⁠יֹּ֤אמֶר מֶֽלֶךְ ־ יִשְׂרָאֵל֙ אֶל ־ אֱלִישָׁ֔ע כִּ⁠רְאֹת֖⁠וֹ אוֹתָ֑⁠ם הַ⁠אַכֶּ֥ה אַכֶּ֖ה אָבִֽ⁠י ׃²² וַ⁠יֹּ֨אמֶר֙ לֹ֣א תַכֶּ֔ה הַ⁠אֲשֶׁ֥ר שָׁבִ֛יתָ בְּ⁠חַרְבְּ⁠ךָ֥ וּֽ⁠בְ⁠קַשְׁתְּ⁠ךָ֖ אַתָּ֣ה מַכֶּ֑ה שִׂים֩ לֶ֨חֶם וָ⁠מַ֜יִם לִ⁠פְנֵי⁠הֶ֗ם וְ⁠יֹֽאכְלוּ֙ וְ⁠יִשְׁתּ֔וּ וְ⁠יֵלְכ֖וּ אֶל ־ אֲדֹנֵי⁠הֶֽם ׃²³ וַ⁠יִּכְרֶ֨ה לָ⁠הֶ֜ם כֵּרָ֣ה גְדוֹלָ֗ה וַ⁠יֹּֽאכְלוּ֙ וַ⁠יִּשְׁתּ֔וּ וַֽ⁠יְשַׁלְּחֵ֔⁠ם וַ⁠יֵּלְכ֖וּ אֶל ־ אֲדֹֽנֵי⁠הֶ֑ם וְ⁠לֹֽא ־ יָ֤סְפוּ עוֹד֙ גְּדוּדֵ֣י אֲרָ֔ם לָ⁠ב֖וֹא בְּ⁠אֶ֥רֶץ יִשְׂרָאֵֽל ׃פ²⁴ וַֽ⁠יְהִי֙ אַחֲרֵי ־ כֵ֔ן וַ⁠יִּקְבֹּ֛ץ בֶּן ־ הֲדַ֥ד מֶֽלֶךְ ־ אֲרָ֖ם אֶת ־ כָּל ־ מַחֲנֵ֑⁠הוּ וַ⁠יַּ֕עַל וַ⁠יָּ֖צַר עַל ־ שֹׁמְרֽוֹן ׃²⁵ וַ⁠יְהִ֨י רָעָ֤ב גָּדוֹל֙ בְּ⁠שֹׁ֣מְר֔וֹן וְ⁠הִנֵּ֖ה צָרִ֣ים עָלֶ֑י⁠הָ עַ֣ד הֱי֤וֹת רֹאשׁ ־ חֲמוֹר֙ בִּ⁠שְׁמֹנִ֣ים כֶּ֔סֶף וְ⁠רֹ֛בַע הַ⁠קַּ֥ב חרי יונים ² בַּ⁠חֲמִשָּׁה ־ כָֽסֶף ׃²⁶ וַֽ⁠יְהִי֙ מֶ֣לֶךְ יִשְׂרָאֵ֔ל עֹבֵ֖ר עַל ־ הַ⁠חֹמָ֑ה וְ⁠אִשָּׁ֗ה צָעֲקָ֤ה אֵלָי⁠ו֙ לֵ⁠אמֹ֔ר הוֹשִׁ֖יעָ⁠ה אֲדֹנִ֥⁠י הַ⁠מֶּֽלֶךְ ׃²⁷ וַ⁠יֹּ֨אמֶר֙ אַל ־ יוֹשִׁעֵ֣⁠ךְ יְהוָ֔ה מֵ⁠אַ֖יִן אֽוֹשִׁיעֵ֑⁠ךְ הֲ⁠מִן ־ הַ⁠גֹּ֖רֶן א֥וֹ מִן ־ הַ⁠יָּֽקֶב ׃²⁸ וַ⁠יֹּֽאמֶר ־ לָ֥⁠הּ הַ⁠מֶּ֖לֶךְ מַה ־ לָּ֑⁠ךְ וַ⁠תֹּ֗אמֶר הָ⁠אִשָּׁ֨ה הַ⁠זֹּ֜את אָמְרָ֣ה אֵלַ֗⁠י תְּנִ֤י אֶת ־ בְּנֵ⁠ךְ֙ וְ⁠נֹאכְלֶ֣⁠נּוּ הַ⁠יּ֔וֹם וְ⁠אֶת ־ בְּנִ֖⁠י נֹאכַ֥ל מָחָֽר ׃²⁹ וַ⁠נְּבַשֵּׁ֥ל אֶת ־ בְּנִ֖⁠י וַ⁠נֹּֽאכְלֵ֑⁠הוּ וָ⁠אֹמַ֨ר אֵלֶ֜י⁠הָ בַּ⁠יּ֣וֹם הָ⁠אַחֵ֗ר תְּנִ֤י אֶת ־ בְּנֵ⁠ךְ֙ וְ⁠נֹ֣אכְלֶ֔⁠נּוּ וַ⁠תַּחְבִּ֖א אֶת ־ בְּנָֽ⁠הּ ׃³⁰ וַ⁠יְהִי֩ כִ⁠שְׁמֹ֨עַ הַ⁠מֶּ֜לֶךְ אֶת ־ דִּבְרֵ֤י הָֽ⁠אִשָּׁה֙ וַ⁠יִּקְרַ֣ע אֶת ־ בְּגָדָ֔י⁠ו וְ⁠ה֖וּא עֹבֵ֣ר עַל ־ הַ⁠חֹמָ֑ה וַ⁠יַּ֣רְא הָ⁠עָ֔ם וְ⁠הִנֵּ֥ה הַ⁠שַּׂ֛ק עַל ־ בְּשָׂר֖⁠וֹ מִ⁠בָּֽיִת ׃³¹ וַ⁠יֹּ֕אמֶר כֹּֽה ־ יַעֲשֶׂה ־ לִּ֥⁠י אֱלֹהִ֖ים וְ⁠כֹ֣ה יוֹסִ֑ף אִֽם ־ יַעֲמֹ֞ד רֹ֣אשׁ אֱלִישָׁ֧ע בֶּן ־ שָׁפָ֛ט עָלָ֖י⁠ו הַ⁠יּֽוֹם ׃³² וֶ⁠אֱלִישָׁע֙ יֹשֵׁ֣ב בְּ⁠בֵית֔⁠וֹ וְ⁠הַ⁠זְּקֵנִ֖ים יֹשְׁבִ֣ים אִתּ֑⁠וֹ וַ⁠יִּשְׁלַ֨ח אִ֜ישׁ מִ⁠לְּ⁠פָנָ֗י⁠ו בְּ⁠טֶ֣רֶם יָבֹא֩ הַ⁠מַּלְאָ֨ךְ אֵלָ֜י⁠ו וְ⁠ה֣וּא ׀ אָמַ֣ר אֶל ־ הַ⁠זְּקֵנִ֗ים הַ⁠רְּאִיתֶם֙ כִּֽי ־ שָׁלַ֞ח בֶּן ־ הַֽ⁠מְרַצֵּ֤חַ הַ⁠זֶּה֙ לְ⁠הָסִ֣יר אֶת ־ רֹאשִׁ֔⁠י רְא֣וּ ׀ כְּ⁠בֹ֣א הַ⁠מַּלְאָ֗ךְ סִגְר֤וּ הַ⁠דֶּ֨לֶת֙ וּ⁠לְחַצְתֶּ֤ם אֹת⁠וֹ֙ בַּ⁠דֶּ֔לֶת הֲ⁠ל֗וֹא ק֛וֹל רַגְלֵ֥י אֲדֹנָ֖י⁠ו אַחֲרָֽי⁠ו ׃³³ עוֹדֶ֨⁠נּוּ֙ מְדַבֵּ֣ר עִמָּ֔⁠ם וְ⁠הִנֵּ֥ה הַ⁠מַּלְאָ֖ךְ יֹרֵ֣ד אֵלָ֑י⁠ו וַ⁠יֹּ֗אמֶר הִנֵּֽה ־ זֹ֤את הָֽ⁠רָעָה֙ מֵ⁠אֵ֣ת יְהוָ֔ה מָֽה ־ אוֹחִ֥יל לַ⁠יהוָ֖ה עֽוֹד ׃ס

¹K ו⁠הזהיר⁠ה

²Q דִּבְיוֹנִ֖ים

Chapter 7

¹ וַ⁠יֹּ֣אמֶר אֱלִישָׁ֔ע שִׁמְע֖וּ דְּבַר ־ יְהוָ֑ה כֹּ֣ה ׀ אָמַ֣ר יְהוָ֗ה כָּ⁠עֵ֤ת ׀ מָחָר֙ סְאָֽה ־ סֹ֣לֶת בְּ⁠שֶׁ֗קֶל וְ⁠סָאתַ֧יִם שְׂעֹרִ֛ים בְּ⁠שֶׁ֖קֶל בְּ⁠שַׁ֥עַר שֹׁמְרֽוֹן ׃² וַ⁠יַּ֣עַן הַ⁠שָּׁלִ֡ישׁ אֲשֶׁר ־ לַ⁠מֶּלֶךְ֩ נִשְׁעָ֨ן עַל ־ יָד֜⁠וֹ אֶת ־ אִ֣ישׁ הָ⁠אֱלֹהִים֮ וַ⁠יֹּאמַר֒ הִנֵּ֣ה יְהוָ֗ה עֹשֶׂ֤ה אֲרֻבּוֹת֙ בַּ⁠שָּׁמַ֔יִם הֲ⁠יִהְיֶ֖ה הַ⁠דָּבָ֣ר הַ⁠זֶּ֑ה וַ⁠יֹּ֗אמֶר הִנְּ⁠כָ֤ה רֹאֶה֙ בְּ⁠עֵינֶ֔י⁠ךָ וּ⁠מִ⁠שָּׁ֖ם לֹ֥א תֹאכֵֽל ׃ס³ וְ⁠אַרְבָּעָ֧ה אֲנָשִׁ֛ים הָי֥וּ מְצֹרָעִ֖ים פֶּ֣תַח הַ⁠שָּׁ֑עַר וַ⁠יֹּֽאמְרוּ֙ אִ֣ישׁ אֶל ־ רֵעֵ֔⁠הוּ מָ֗ה אֲנַ֛חְנוּ יֹשְׁבִ֥ים פֹּ֖ה עַד ־ מָֽתְנוּ ׃⁴ אִם ־ אָמַרְנוּ֩ נָב֨וֹא הָ⁠עִ֜יר וְ⁠הָ⁠רָעָ֤ב בָּ⁠עִיר֙ וָ⁠מַ֣תְנוּ שָׁ֔ם וְ⁠אִם ־ יָשַׁ֥בְנוּ פֹ֖ה וָ⁠מָ֑תְנוּ וְ⁠עַתָּ֗ה לְכוּ֙ וְ⁠נִפְּלָה֙ אֶל ־ מַחֲנֵ֣ה אֲרָ֔ם אִם ־ יְחַיֻּ֣⁠נוּ נִֽחְיֶ֔ה וְ⁠אִם ־ יְמִיתֻ֖⁠נוּ וָ⁠מָֽתְנוּ ׃⁵ וַ⁠יָּק֣וּמוּ בַ⁠נֶּ֔שֶׁף לָ⁠ב֖וֹא אֶל ־ מַחֲנֵ֣ה אֲרָ֑ם וַ⁠יָּבֹ֗אוּ עַד ־ קְצֵה֙ מַחֲנֵ֣ה אֲרָ֔ם וְ⁠הִנֵּ֥ה אֵֽין ־ שָׁ֖ם אִֽישׁ ׃⁶ וַ⁠אדֹנָ֞⁠י הִשְׁמִ֣יעַ ׀ אֶת ־ מַחֲנֵ֣ה אֲרָ֗ם ק֥וֹל רֶ֨כֶב֙ ק֣וֹל ס֔וּס ק֖וֹל חַ֣יִל גָּד֑וֹל וַ⁠יֹּאמְר֞וּ אִ֣ישׁ אֶל ־ אָחִ֗י⁠ו הִנֵּ֣ה שָֽׂכַר ־ עָלֵי⁠נוּ֩ מֶ֨לֶךְ יִשְׂרָאֵ֜ל אֶת ־ מַלְכֵ֧י הַ⁠חִתִּ֛ים וְ⁠אֶת ־ מַלְכֵ֥י מִצְרַ֖יִם לָ⁠ב֥וֹא עָלֵֽי⁠נוּ ׃⁷ וַ⁠יָּקוּמוּ֮ וַ⁠יָּנ֣וּסוּ בַ⁠נֶּשֶׁף֒ וַ⁠יַּעַזְב֣וּ אֶת ־ אָהֳלֵי⁠הֶ֗ם וְ⁠אֶת ־ סֽוּסֵי⁠הֶם֙ וְ⁠אֶת ־ חֲמֹ֣רֵי⁠הֶ֔ם הַֽ⁠מַּחֲנֶ֖ה כַּ⁠אֲשֶׁר ־ הִ֑יא וַ⁠יָּנֻ֖סוּ אֶל ־ נַפְשָֽׁ⁠ם ׃⁸ וַ⁠יָּבֹאוּ֩ הַֽ⁠מְצֹרָעִ֨ים הָ⁠אֵ֜לֶּה עַד ־ קְצֵ֣ה הַֽ⁠מַּחֲנֶ֗ה וַ⁠יָּבֹ֜אוּ אֶל ־ אֹ֤הֶל אֶחָד֙ וַ⁠יֹּאכְל֣וּ וַ⁠יִּשְׁתּ֔וּ וַ⁠יִּשְׂא֣וּ מִ⁠שָּׁ֗ם כֶּ֤סֶף וְ⁠זָהָב֙ וּ⁠בְגָדִ֔ים וַ⁠יֵּלְכ֖וּ וַ⁠יַּטְמִ֑נוּ וַ⁠יָּשֻׁ֗בוּ וַ⁠יָּבֹ֨אוּ֙ אֶל ־ אֹ֣הֶל אַחֵ֔ר וַ⁠יִּשְׂא֣וּ מִ⁠שָּׁ֔ם וַ⁠יֵּלְכ֖וּ וַ⁠יַּטְמִֽנוּ ׃⁹ וַ⁠יֹּאמְרוּ֩ אִ֨ישׁ אֶל ־ רֵעֵ֜⁠הוּ לֹֽא ־ כֵ֣ן ׀ אֲנַ֣חְנוּ עֹשִׂ֗ים הַ⁠יּ֤וֹם הַ⁠זֶּה֙ יוֹם ־ בְּשֹׂרָ֣ה ה֔וּא וַ⁠אֲנַ֣חְנוּ מַחְשִׁ֗ים וְ⁠חִכִּ֛ינוּ עַד ־ א֥וֹר הַ⁠בֹּ֖קֶר וּ⁠מְצָאָ֣⁠נוּ עָו֑וֹן וְ⁠עַתָּה֙ לְכ֣וּ וְ⁠נָבֹ֔אָה וְ⁠נַגִּ֖ידָה בֵּ֥ית הַ⁠מֶּֽלֶךְ ׃¹⁰ וַ⁠יָּבֹ֗אוּ וַֽ⁠יִּקְרְאוּ֮ אֶל ־ שֹׁעֵ֣ר הָ⁠עִיר֒ וַ⁠יַּגִּ֤ידוּ לָ⁠הֶם֙ לֵ⁠אמֹ֔ר בָּ֚אנוּ אֶל ־ מַחֲנֵ֣ה אֲרָ֔ם וְ⁠הִנֵּ֥ה אֵֽין ־ שָׁ֛ם אִ֖ישׁ וְ⁠ק֣וֹל אָדָ֑ם כִּ֣י אִם ־ הַ⁠סּ֤וּס אָסוּר֙ וְ⁠הַ⁠חֲמ֣וֹר אָס֔וּר וְ⁠אֹהָלִ֖ים כַּ⁠אֲשֶׁר ־ הֵֽמָּה ׃¹¹ וַ⁠יִּקְרָ֖א הַ⁠שֹּֽׁעֲרִ֑ים וַ⁠יַּגִּ֕ידוּ בֵּ֥ית הַ⁠מֶּ֖לֶךְ פְּנִֽימָה ׃¹² וַ⁠יָּ֨קָם הַ⁠מֶּ֜לֶךְ לַ֗יְלָה וַ⁠יֹּ֨אמֶר֙ אֶל ־ עֲבָדָ֔י⁠ו אַגִּֽידָה ־ נָּ֣א לָ⁠כֶ֔ם אֵ֛ת אֲשֶׁר ־ עָ֥שׂוּ לָ֖⁠נוּ אֲרָ֑ם יָדְע֞וּ כִּי ־ רְעֵבִ֣ים אֲנַ֗חְנוּ וַ⁠יֵּצְא֤וּ מִן ־ הַֽ⁠מַּחֲנֶה֙ לְ⁠הֵחָבֵ֤ה בַשָּׂדֶה֙ ¹ לֵ⁠אמֹ֔ר כִּֽי ־ יֵצְא֤וּ מִן ־ הָ⁠עִיר֙ וְ⁠נִתְפְּשֵׂ֣⁠ם חַיִּ֔ים וְ⁠אֶל ־ הָ⁠עִ֖יר נָבֹֽא ׃¹³ וַ⁠יַּעַן֩ אֶחָ֨ד מֵ⁠עֲבָדָ֜י⁠ו וַ⁠יֹּ֗אמֶר וְ⁠יִקְחוּ ־ נָ֞א חֲמִשָּׁ֣ה מִן ־ הַ⁠סּוּסִים֮ הַֽ⁠נִּשְׁאָרִים֮ אֲשֶׁ֣ר נִשְׁאֲרוּ ־ בָ⁠הּ֒ הִנָּ֗⁠ם כְּ⁠כָל ־ הֲמ֤וֹן ² יִשְׂרָאֵל֙ אֲשֶׁ֣ר נִשְׁאֲרוּ ־ בָ֔⁠הּ הִנָּ֕⁠ם כְּ⁠כָל ־ הֲמ֥וֹן יִשְׂרָאֵ֖ל אֲשֶׁר ־ תָּ֑מּוּ וְ⁠נִשְׁלְחָ֖ה וְ⁠נִרְאֶֽה ׃¹⁴ וַ⁠יִּקְח֕וּ שְׁנֵ֖י רֶ֣כֶב סוּסִ֑ים וַ⁠יִּשְׁלַ֨ח הַ⁠מֶּ֜לֶךְ אַחֲרֵ֧י מַחֲנֵֽה ־ אֲרָ֛ם לֵ⁠אמֹ֖ר לְכ֥וּ וּ⁠רְאֽוּ ׃¹⁵ וַ⁠יֵּלְכ֣וּ אַחֲרֵי⁠הֶם֮ עַד ־ הַ⁠יַּרְדֵּן֒ וְ⁠הִנֵּ֣ה כָל ־ הַ⁠דֶּ֗רֶךְ מְלֵאָ֤ה בְגָדִים֙ וְ⁠כֵלִ֔ים אֲשֶׁר ־ הִשְׁלִ֥יכוּ אֲרָ֖ם בהחפזם ³ וַ⁠יָּשֻׁ֨בוּ֙ הַ⁠מַּלְאָכִ֔ים וַ⁠יַּגִּ֖דוּ לַ⁠מֶּֽלֶךְ ׃¹⁶ וַ⁠יֵּצֵ֣א הָ⁠עָ֔ם וַ⁠יָּבֹ֕זּוּ אֵ֖ת מַחֲנֵ֣ה אֲרָ֑ם וַ⁠יְהִ֨י סְאָה ־ סֹ֜לֶת בְּ⁠שֶׁ֗קֶל וְ⁠סָאתַ֧יִם שְׂעֹרִ֛ים בְּ⁠שֶׁ֖קֶל כִּ⁠דְבַ֥ר יְהוָֽה ׃¹⁷ וְ⁠הַ⁠מֶּלֶךְ֩ הִפְקִ֨יד אֶת ־ הַ⁠שָּׁלִ֜ישׁ אֲשֶׁר ־ נִשְׁעָ֤ן עַל ־ יָד⁠וֹ֙ עַל ־ הַ⁠שַּׁ֔עַר וַ⁠יִּרְמְסֻ֧⁠הוּ הָ⁠עָ֛ם בַּ⁠שַּׁ֖עַר וַ⁠יָּמֹ֑ת כַּ⁠אֲשֶׁ֤ר דִּבֶּר֙ אִ֣ישׁ הָ⁠אֱלֹהִ֔ים אֲשֶׁ֣ר דִּבֶּ֔ר בְּ⁠רֶ֥דֶת הַ⁠מֶּ֖לֶךְ אֵלָֽי⁠ו ׃¹⁸ וַ⁠יְהִ֗י כְּ⁠דַבֵּר֙ אִ֣ישׁ הָ⁠אֱלֹהִ֔ים אֶל ־ הַ⁠מֶּ֖לֶךְ לֵ⁠אמֹ֑ר סָאתַ֨יִם שְׂעֹרִ֜ים בְּ⁠שֶׁ֗קֶל וּֽ⁠סְאָה ־ סֹ֨לֶת֙ בְּ⁠שֶׁ֔קֶל יִהְיֶה֙ כָּ⁠עֵ֣ת מָחָ֔ר בְּ⁠שַׁ֖עַר שֹׁמְרֽוֹן ׃¹⁹ וַ⁠יַּ֨עַן הַ⁠שָּׁלִ֜ישׁ אֶת ־ אִ֣ישׁ הָ⁠אֱלֹהִים֮ וַ⁠יֹּאמַר֒ וְ⁠הִנֵּ֣ה יְהוָ֗ה עֹשֶׂ֤ה אֲרֻבּוֹת֙ בַּ⁠שָּׁמַ֔יִם הֲ⁠יִהְיֶ֖ה כַּ⁠דָּבָ֣ר הַ⁠זֶּ֑ה וַ⁠יֹּ֗אמֶר הִנְּ⁠ךָ֤ רֹאֶה֙ בְּ⁠עֵינֶ֔י⁠ךָ וּ⁠מִ⁠שָּׁ֖ם לֹ֥א תֹאכֵֽל ׃²⁰ וַ⁠יְהִי ־ ל֖⁠וֹ כֵּ֑ן וַ⁠יִּרְמְס֨וּ אֹת֥⁠וֹ הָ⁠עָ֛ם בַּ⁠שַּׁ֖עַר וַ⁠יָּמֹֽת ׃ס

¹K ב⁠ה⁠שדה

²K ה⁠המון

³Q בְּחָפְזָ֑ם

Chapter 8

¹ וֶ⁠אֱלִישָׁ֡ע דִּבֶּ֣ר אֶל ־ הָ⁠אִשָּׁה֩ אֲשֶׁר ־ הֶחֱיָ֨ה אֶת ־ בְּנָ֜⁠הּ לֵ⁠אמֹ֗ר ק֤וּמִי וּ⁠לְכִי֙ אַ֣תְּ ¹ וּ⁠בֵיתֵ֔⁠ךְ וְ⁠ג֖וּרִי בַּ⁠אֲשֶׁ֣ר תָּג֑וּרִי כִּֽי ־ קָרָ֤א יְהוָה֙ לָֽ⁠רָעָ֔ב וְ⁠גַם ־ בָּ֥א אֶל ־ הָ⁠אָ֖רֶץ שֶׁ֥בַע שָׁנִֽים ׃² וַ⁠תָּ֨קָם֙ הָֽ⁠אִשָּׁ֔ה וַ⁠תַּ֕עַשׂ כִּ⁠דְבַ֖ר אִ֣ישׁ הָ⁠אֱלֹהִ֑ים וַ⁠תֵּ֤לֶךְ הִיא֙ וּ⁠בֵיתָ֔⁠הּ וַ⁠תָּ֥גָר בְּ⁠אֶֽרֶץ ־ פְּלִשְׁתִּ֖ים שֶׁ֥בַע שָׁנִֽים ׃³ וַ⁠יְהִ֗י מִ⁠קְצֵה֙ שֶׁ֣בַע שָׁנִ֔ים וַ⁠תָּ֥שָׁב הָ⁠אִשָּׁ֖ה מֵ⁠אֶ֣רֶץ פְּלִשְׁתִּ֑ים וַ⁠תֵּצֵא֙ לִ⁠צְעֹ֣ק אֶל ־ הַ⁠מֶּ֔לֶךְ אֶל ־ בֵּיתָ֖⁠הּ וְ⁠אֶל ־ שָׂדָֽ⁠הּ ׃⁴ וְ⁠הַ⁠מֶּ֗לֶךְ מְדַבֵּר֙ אֶל ־ גֵּ֣חֲזִ֔י נַ֥עַר אִישׁ ־ הָ⁠אֱלֹהִ֖ים לֵ⁠אמֹ֑ר סַפְּרָ⁠ה ־ נָּ֣א לִ֔⁠י אֵ֥ת כָּל ־ הַ⁠גְּדֹל֖וֹת אֲשֶׁר ־ עָשָׂ֥ה אֱלִישָֽׁע ׃⁵ וַ֠⁠יְהִי ה֥וּא מְסַפֵּ֣ר לַ⁠מֶּלֶךְ֮ אֵ֣ת אֲשֶׁר ־ הֶחֱיָ֣ה אֶת ־ הַ⁠מֵּת֒ וְ⁠הִנֵּ֨ה הָ⁠אִשָּׁ֜ה אֲשֶׁר ־ הֶחֱיָ֤ה אֶת ־ בְּנָ⁠הּ֙ צֹעֶ֣קֶת אֶל ־ הַ⁠מֶּ֔לֶךְ עַל ־ בֵּיתָ֖⁠הּ וְ⁠עַל ־ שָׂדָ֑⁠הּ וַ⁠יֹּ֤אמֶר גֵּֽחֲזִי֙ אֲדֹנִ֣⁠י הַ⁠מֶּ֔לֶךְ זֹ֚את הָֽ⁠אִשָּׁ֔ה וְ⁠זֶה ־ בְּנָ֖⁠הּ אֲשֶׁר ־ הֶחֱיָ֥ה אֱלִישָֽׁע ׃⁶ וַ⁠יִּשְׁאַ֥ל הַ⁠מֶּ֛לֶךְ לָ⁠אִשָּׁ֖ה וַ⁠תְּסַפֶּר ־ ל֑⁠וֹ וַ⁠יִּתֶּן ־ לָ֣⁠הּ הַ⁠מֶּלֶךְ֩ סָרִ֨יס אֶחָ֜ד לֵ⁠אמֹ֗ר הָשֵׁ֤יב אֶת ־ כָּל ־ אֲשֶׁר ־ לָ⁠הּ֙ וְ⁠אֵת֙ כָּל ־ תְּבוּאֹ֣ת הַ⁠שָּׂדֶ֔ה מִ⁠יּ֛וֹם עָזְבָ֥ה אֶת ־ הָ⁠אָ֖רֶץ וְ⁠עַד ־ עָֽתָּה ׃פ⁷ וַ⁠יָּבֹ֤א אֱלִישָׁע֙ דַּמֶּ֔שֶׂק וּ⁠בֶן ־ הֲדַ֥ד מֶֽלֶךְ ־ אֲרָ֖ם חֹלֶ֑ה וַ⁠יֻּגַּד ־ ל֣⁠וֹ לֵ⁠אמֹ֔ר בָּ֛א אִ֥ישׁ הָ⁠אֱלֹהִ֖ים עַד ־ הֵֽנָּה ׃⁸ וַ⁠יֹּ֨אמֶר הַ⁠מֶּ֜לֶךְ אֶל ־ חֲזָהאֵ֗ל קַ֤ח בְּ⁠יָֽדְ⁠ךָ֙ מִנְחָ֔ה וְ⁠לֵ֕ךְ לִ⁠קְרַ֖את אִ֣ישׁ הָ⁠אֱלֹהִ֑ים וְ⁠דָרַשְׁתָּ֨ אֶת ־ יְהוָ֤ה מֵֽ⁠אוֹת⁠וֹ֙ לֵ⁠אמֹ֔ר הַ⁠אֶחְיֶ֖ה מֵ⁠חֳלִ֥י זֶֽה ׃⁹ וַ⁠יֵּ֣לֶךְ חֲזָאֵל֮ לִ⁠קְרָאת⁠וֹ֒ וַ⁠יִּקַּ֨ח מִנְחָ֤ה בְ⁠יָד⁠וֹ֙ וְ⁠כָל ־ ט֣וּב דַּמֶּ֔שֶׂק מַשָּׂ֖א אַרְבָּעִ֣ים גָּמָ֑ל וַ⁠יָּבֹא֙ וַ⁠יַּעֲמֹ֣ד לְ⁠פָנָ֔י⁠ו וַ⁠יֹּ֗אמֶר בִּנְ⁠ךָ֨ בֶן ־ הֲדַ֤ד מֶֽלֶךְ ־ אֲרָם֙ שְׁלָחַ֤⁠נִי אֵלֶ֨י⁠ךָ֙ לֵ⁠אמֹ֔ר הַ⁠אֶחְיֶ֖ה מֵ⁠חֳלִ֥י זֶֽה ׃¹⁰ וַ⁠יֹּ֤אמֶר אֵלָי⁠ו֙ אֱלִישָׁ֔ע לֵ֥ךְ אֱמָר ־ ל֖וֹ ² חָיֹ֣ה תִחְיֶ֑ה וְ⁠הִרְאַ֥⁠נִי יְהוָ֖ה כִּֽי ־ מ֥וֹת יָמֽוּת ׃¹¹ וַ⁠יַּעֲמֵ֥ד אֶת ־ פָּנָ֖י⁠ו וַ⁠יָּ֣שֶׂם עַד ־ בֹּ֑שׁ וַ⁠יֵּ֖בְךְּ אִ֥ישׁ הָ⁠אֱלֹהִֽים ׃¹² וַ⁠יֹּ֣אמֶר חֲזָאֵ֔ל מַדּ֖וּעַ אֲדֹנִ֣⁠י בֹכֶ֑ה וַ⁠יֹּ֡אמֶר כִּֽי ־ יָדַ֡עְתִּי אֵ֣ת אֲשֶׁר ־ תַּעֲשֶׂה֩ לִ⁠בְנֵ֨י יִשְׂרָאֵ֜ל רָעָ֗ה מִבְצְרֵי⁠הֶ֞ם תְּשַׁלַּ֤ח בָּ⁠אֵשׁ֙ וּ⁠בַחֻֽרֵי⁠הֶם֙ בַּ⁠חֶ֣רֶב תַּהֲרֹ֔ג וְ⁠עֹלְלֵי⁠הֶ֣ם תְּרַטֵּ֔שׁ וְ⁠הָרֹתֵי⁠הֶ֖ם תְּבַקֵּֽעַ ׃¹³ וַ⁠יֹּ֣אמֶר חֲזָהאֵ֔ל כִּ֣י מָ֤ה עַבְדְּ⁠ךָ֙ הַ⁠כֶּ֔לֶב כִּ֣י יַעֲשֶׂ֔ה הַ⁠דָּבָ֥ר הַ⁠גָּד֖וֹל הַ⁠זֶּ֑ה וַ⁠יֹּ֣אמֶר אֱלִישָׁ֔ע הִרְאַ֧⁠נִי יְהוָ֛ה אֹתְ⁠ךָ֖ מֶ֥לֶךְ עַל ־ אֲרָֽם ׃¹⁴ וַ⁠יֵּ֣לֶךְ ׀ מֵ⁠אֵ֣ת אֱלִישָׁ֗ע וַ⁠יָּבֹא֙ אֶל ־ אֲדֹנָ֔י⁠ו וַ⁠יֹּ֣אמֶר ל֔⁠וֹ מָֽה ־ אָמַ֥ר לְ⁠ךָ֖ אֱלִישָׁ֑ע וַ⁠יֹּ֕אמֶר אָ֥מַר לִ֖⁠י חָיֹ֥ה תִחְיֶֽה ׃¹⁵ וַ⁠יְהִ֣י מִֽ⁠מָּחֳרָ֗ת וַ⁠יִּקַּ֤ח הַ⁠מַּכְבֵּר֙ וַ⁠יִּטְבֹּ֣ל בַּ⁠מַּ֔יִם וַ⁠יִּפְרֹ֥שׂ עַל ־ פָּנָ֖י⁠ו וַ⁠יָּמֹ֑ת וַ⁠יִּמְלֹ֥ךְ חֲזָהאֵ֖ל תַּחְתָּֽי⁠ו ׃פ¹⁶ וּ⁠בִ⁠שְׁנַ֣ת חָמֵ֗שׁ לְ⁠יוֹרָ֤ם בֶּן ־ אַחְאָב֙ מֶ֣לֶךְ יִשְׂרָאֵ֔ל וִ⁠יהוֹשָׁפָ֖ט מֶ֣לֶךְ יְהוּדָ֑ה מָלַ֛ךְ יְהוֹרָ֥ם בֶּן ־ יְהוֹשָׁפָ֖ט מֶ֥לֶךְ יְהוּדָֽה ׃¹⁷ בֶּן ־ שְׁלֹשִׁ֥ים וּ⁠שְׁתַּ֛יִם שָׁנָ֖ה הָיָ֣ה בְ⁠מָלְכ֑⁠וֹ וּ⁠שְׁמֹנֶ֣ה שָׁנִ֔ים ³ מָלַ֖ךְ בִּ⁠ירוּשָׁלִָֽם ׃¹⁸ וַ⁠יֵּ֜לֶךְ בְּ⁠דֶ֣רֶךְ ׀ מַלְכֵ֣י יִשְׂרָאֵ֗ל כַּ⁠אֲשֶׁ֤ר עָשׂוּ֙ בֵּ֣ית אַחְאָ֔ב כִּ֚י בַּת ־ אַחְאָ֔ב הָֽיְתָה ־ לּ֖⁠וֹ לְ⁠אִשָּׁ֑ה וַ⁠יַּ֥עַשׂ הָ⁠רַ֖ע בְּ⁠עֵינֵ֥י יְהוָֽה ׃¹⁹ וְ⁠לֹֽא ־ אָבָ֤ה יְהוָה֙ לְ⁠הַשְׁחִ֣ית אֶת ־ יְהוּדָ֔ה לְמַ֖עַן דָּוִ֣ד עַבְדּ֑⁠וֹ כַּ⁠אֲשֶׁ֣ר אָֽמַר ־ ל֗⁠וֹ לָ⁠תֵ֨ת ל֥⁠וֹ נִ֛יר לְ⁠בָנָ֖י⁠ו כָּל ־ הַ⁠יָּמִֽים ׃²⁰ בְּ⁠יָמָי⁠ו֙ פָּשַׁ֣ע אֱד֔וֹם מִ⁠תַּ֖חַת יַד ־ יְהוּדָ֑ה וַ⁠יַּמְלִ֥כוּ עֲלֵי⁠הֶ֖ם מֶֽלֶךְ ׃²¹ וַ⁠יַּעֲבֹ֤ר יוֹרָם֙ צָעִ֔ירָ⁠ה וְ⁠כָל ־ הָ⁠רֶ֖כֶב עִמּ֑⁠וֹ וַֽ⁠יְהִי ־ ה֞וּא קָ֣ם לַ֗יְלָה וַ⁠יַּכֶּ֨ה אֶת ־ אֱד֜וֹם הַ⁠סֹּבֵ֤יב אֵלָי⁠ו֙ וְ⁠אֵת֙ שָׂרֵ֣י הָ⁠רֶ֔כֶב וַ⁠יָּ֥נָס הָ⁠עָ֖ם לְ⁠אֹהָלָֽי⁠ו ׃²² וַ⁠יִּפְשַׁ֣ע אֱד֗וֹם מִ⁠תַּ֨חַת֙ יַד ־ יְהוּדָ֔ה עַ֖ד הַ⁠יּ֣וֹם הַ⁠זֶּ֑ה אָ֛ז תִּפְשַׁ֥ע לִבְנָ֖ה בָּ⁠עֵ֥ת הַ⁠הִֽיא ׃²³ וְ⁠יֶ֛תֶר דִּבְרֵ֥י יוֹרָ֖ם וְ⁠כָל ־ אֲשֶׁ֣ר עָשָׂ֑ה הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²⁴ וַ⁠יִּשְׁכַּ֤ב יוֹרָם֙ עִם ־ אֲבֹתָ֔י⁠ו וַ⁠יִּקָּבֵ֥ר עִם ־ אֲבֹתָ֖י⁠ו בְּ⁠עִ֣יר דָּוִ֑ד וַ⁠יִּמְלֹ֛ךְ אֲחַזְיָ֥הוּ בְנ֖⁠וֹ תַּחְתָּֽי⁠ו ׃פ²⁵ בִּ⁠שְׁנַת֙ שְׁתֵּים ־ עֶשְׂרֵ֣ה שָׁנָ֔ה לְ⁠יוֹרָ֥ם בֶּן ־ אַחְאָ֖ב מֶ֣לֶךְ יִשְׂרָאֵ֑ל מָלַ֛ךְ אֲחַזְיָ֥הוּ בֶן ־ יְהוֹרָ֖ם מֶ֥לֶךְ יְהוּדָֽה ׃²⁶ בֶּן ־ עֶשְׂרִ֨ים וּ⁠שְׁתַּ֤יִם שָׁנָה֙ אֲחַזְיָ֣הוּ בְ⁠מָלְכ֔⁠וֹ וְ⁠שָׁנָ֣ה אַחַ֔ת מָלַ֖ךְ בִּ⁠ירוּשָׁלִָ֑ם וְ⁠שֵׁ֤ם אִמּ⁠וֹ֙ עֲתַלְיָ֔הוּ בַּת ־ עָמְרִ֖י מֶ֥לֶךְ יִשְׂרָאֵֽל ׃²⁷ וַ⁠יֵּ֗לֶךְ בְּ⁠דֶ֨רֶךְ֙ בֵּ֣ית אַחְאָ֔ב וַ⁠יַּ֧עַשׂ הָ⁠רַ֛ע בְּ⁠עֵינֵ֥י יְהוָ֖ה כְּ⁠בֵ֣ית אַחְאָ֑ב כִּ֛י חֲתַ֥ן בֵּית ־ אַחְאָ֖ב הֽוּא ׃²⁸ וַ⁠יֵּ֜לֶךְ אֶת ־ יוֹרָ֣ם בֶּן ־ אַחְאָ֗ב לַ⁠מִּלְחָמָ֛ה עִם ־ חֲזָהאֵ֥ל מֶֽלֶךְ ־ אֲרָ֖ם בְּ⁠רָמֹ֣ת גִּלְעָ֑ד וַ⁠יַּכּ֥וּ אֲרַמִּ֖ים אֶת ־ יוֹרָֽם ׃²⁹ וַ⁠יָּשָׁב֩ יוֹרָ֨ם הַ⁠מֶּ֜לֶךְ לְ⁠הִתְרַפֵּ֣א בְ⁠יִזְרְעֶ֗אל מִן ־ הַ⁠מַּכִּים֙ אֲשֶׁ֨ר יַכֻּ֤⁠הוּ אֲרַמִּים֙ בָּֽ⁠רָמָ֔ה בְּ⁠הִלָּ֣חֲמ֔⁠וֹ אֶת ־ חֲזָהאֵ֖ל מֶ֣לֶךְ אֲרָ֑ם וַ⁠אֲחַזְיָ֨הוּ בֶן ־ יְהוֹרָ֜ם מֶ֣לֶךְ יְהוּדָ֗ה יָרַ֡ד לִ⁠רְא֞וֹת אֶת ־ יוֹרָ֧ם בֶּן ־ אַחְאָ֛ב בְּ⁠יִזְרְעֶ֖אל כִּֽי ־ חֹלֶ֥ה הֽוּא ׃פ

¹K אתי

²K לא

³K שנה

Chapter 9

¹ וֶ⁠אֱלִישָׁע֙ הַ⁠נָּבִ֔יא קָרָ֕א לְ⁠אַחַ֖ד מִ⁠בְּנֵ֣י הַ⁠נְּבִיאִ֑ים וַ⁠יֹּ֨אמֶר ל֜⁠וֹ חֲגֹ֣ר מָתְנֶ֗י⁠ךָ וְ֠⁠קַח פַּ֣ךְ הַ⁠שֶּׁ֤מֶן הַ⁠זֶּה֙ בְּ⁠יָדֶ֔⁠ךָ וְ⁠לֵ֖ךְ רָמֹ֥ת גִּלְעָֽד ׃² וּ⁠בָ֖אתָ שָׁ֑מָּ⁠ה וּ⁠רְאֵֽה ־ שָׁ֠ם יֵה֨וּא בֶן ־ יְהוֹשָׁפָ֜ט בֶּן ־ נִמְשִׁ֗י וּ⁠בָ֨אתָ֙ וַ⁠הֲקֵֽמֹת⁠וֹ֙ מִ⁠תּ֣וֹך אֶחָ֔י⁠ו וְ⁠הֵבֵיאתָ֥ אֹת֖⁠וֹ חֶ֥דֶר בְּ⁠חָֽדֶר ׃³ וְ⁠לָקַחְתָּ֤ פַךְ ־ הַ⁠שֶּׁ֨מֶן֙ וְ⁠יָצַקְתָּ֣ עַל ־ רֹאשׁ֔⁠וֹ וְ⁠אָֽמַרְתָּ֙ כֹּֽה ־ אָמַ֣ר יְהוָ֔ה מְשַׁחְתִּ֥י⁠ךָֽ לְ⁠מֶ֖לֶךְ אֶל ־ יִשְׂרָאֵ֑ל וּ⁠פָתַחְתָּ֥ הַ⁠דֶּ֛לֶת וְ⁠נַ֖סְתָּה וְ⁠לֹ֥א תְחַכֶּֽה ׃⁴ וַ⁠יֵּ֧לֶךְ הַ⁠נַּ֛עַר הַ⁠נַּ֥עַר הַ⁠נָּבִ֖יא רָמֹ֥ת גִּלְעָֽד ׃⁵ וַ⁠יָּבֹ֗א וְ⁠הִנֵּ֨ה שָׂרֵ֤י הַ⁠חַ֨יִל֙ יֹֽשְׁבִ֔ים וַ⁠יֹּ֕אמֶר דָּבָ֥ר לִ֛⁠י אֵלֶ֖י⁠ךָ הַ⁠שָּׂ֑ר וַ⁠יֹּ֤אמֶר יֵהוּא֙ אֶל ־ מִ֣י מִ⁠כֻּלָּ֔⁠נוּ וַ⁠יֹּ֖אמֶר אֵלֶ֥י⁠ךָ הַ⁠שָּֽׂר ׃⁶ וַ⁠יָּ֨קָם֙ וַ⁠יָּבֹ֣א הַ⁠בַּ֔יְתָ⁠ה וַ⁠יִּצֹ֥ק הַ⁠שֶּׁ֖מֶן אֶל ־ רֹאשׁ֑⁠וֹ וַ⁠יֹּ֣אמֶר ל֗⁠וֹ כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל מְשַׁחְתִּ֧י⁠ךָֽ לְ⁠מֶ֛לֶךְ אֶל ־ עַ֥ם יְהוָ֖ה אֶל ־ יִשְׂרָאֵֽל ׃⁷ וְ⁠הִ֨כִּיתָ֔ה אֶת ־ בֵּ֥ית אַחְאָ֖ב אֲדֹנֶ֑י⁠ךָ וְ⁠נִקַּמְתִּ֞י דְּמֵ֣י ׀ עֲבָדַ֣⁠י הַ⁠נְּבִיאִ֗ים וּ⁠דְמֵ֛י כָּל ־ עַבְדֵ֥י יְהוָ֖ה מִ⁠יַּ֥ד אִיזָֽבֶל ׃⁸ וְ⁠אָבַ֖ד כָּל ־ בֵּ֣ית אַחְאָ֑ב וְ⁠הִכְרַתִּ֤י לְ⁠אַחְאָב֙ מַשְׁתִּ֣ין בְּ⁠קִ֔יר וְ⁠עָצ֥וּר וְ⁠עָז֖וּב בְּ⁠יִשְׂרָאֵֽל ׃⁹ וְ⁠נָֽתַתִּי֙ אֶת ־ בֵּ֣ית אַחְאָ֔ב כְּ⁠בֵ֖ית יָרָבְעָ֣ם בֶּן ־ נְבָ֑ט וּ⁠כְ⁠בֵ֖ית בַּעְשָׁ֥א בֶן ־ אֲחִיָּֽה ׃¹⁰ וְ⁠אֶת ־ אִיזֶ֜בֶל יֹאכְל֧וּ הַ⁠כְּלָבִ֛ים בְּ⁠חֵ֥לֶק יִזְרְעֶ֖אל וְ⁠אֵ֣ין קֹבֵ֑ר וַ⁠יִּפְתַּ֥ח הַ⁠דֶּ֖לֶת וַ⁠יָּנֹֽס ׃¹¹ וְ⁠יֵה֗וּא יָצָא֙ אֶל ־ עַבְדֵ֣י אֲדֹנָ֔י⁠ו וַ⁠יֹּ֤אמֶר ל⁠וֹ֙ הֲ⁠שָׁל֔וֹם מַדּ֛וּעַ בָּֽא ־ הַ⁠מְשֻׁגָּ֥ע הַ⁠זֶּ֖ה אֵלֶ֑י⁠ךָ וַ⁠יֹּ֣אמֶר אֲלֵי⁠הֶ֔ם אַתֶּ֛ם יְדַעְתֶּ֥ם אֶת ־ הָ⁠אִ֖ישׁ וְ⁠אֶת ־ שִׂיחֽ⁠וֹ ׃¹² וַ⁠יֹּאמְר֣וּ שֶׁ֔קֶר הַגֶּד ־ נָ֖א לָ֑⁠נוּ וַ⁠יֹּ֗אמֶר כָּ⁠זֹ֤את וְ⁠כָ⁠זֹאת֙ אָמַ֤ר אֵלַ⁠י֙ לֵ⁠אמֹ֔ר כֹּ֚ה אָמַ֣ר יְהוָ֔ה מְשַׁחְתִּ֥י⁠ךָֽ לְ⁠מֶ֖לֶךְ אֶל ־ יִשְׂרָאֵֽל ׃¹³ וַֽ⁠יְמַהֲר֗וּ וַ⁠יִּקְחוּ֙ אִ֣ישׁ בִּגְד֔⁠וֹ וַ⁠יָּשִׂ֥ימוּ תַחְתָּ֖י⁠ו אֶל ־ גֶּ֣רֶם הַֽ⁠מַּעֲל֑וֹת וַֽ⁠יִּתְקְעוּ֙ בַּ⁠שּׁוֹפָ֔ר וַ⁠יֹּאמְר֖וּ מָלַ֥ךְ יֵהֽוּא ׃¹⁴ וַ⁠יִּתְקַשֵּׁ֗ר יֵה֛וּא בֶּן ־ יְהוֹשָׁפָ֥ט בֶּן ־ נִמְשִׁ֖י אֶל ־ יוֹרָ֑ם וְ⁠יוֹרָם֩ הָיָ֨ה שֹׁמֵ֜ר בְּ⁠רָמֹ֣ת גִּלְעָ֗ד ה֚וּא וְ⁠כָל ־ יִשְׂרָאֵ֔ל מִ⁠פְּנֵ֥י חֲזָאֵ֖ל מֶֽלֶךְ ־ אֲרָֽם ׃¹⁵ וַ⁠יָּשָׁב֩ יְהוֹרָ֨ם הַ⁠מֶּ֜לֶךְ לְ⁠הִתְרַפֵּ֣א בִ⁠יְזְרְעֶ֗אל מִן ־ הַ⁠מַּכִּים֙ אֲשֶׁ֣ר יַכֻּ֣⁠הוּ אֲרַמִּ֔ים בְּ⁠הִלָּ֣חֲמ֔⁠וֹ אֶת ־ חֲזָאֵ֖ל מֶ֣לֶךְ אֲרָ֑ם וַ⁠יֹּ֤אמֶר יֵהוּא֙ אִם ־ יֵ֣שׁ נַפְשְׁ⁠כֶ֔ם אַל ־ יֵצֵ֤א פָלִיט֙ מִן ־ הָ⁠עִ֔יר לָ⁠לֶ֖כֶת לְהַגִּ֥יד ¹ בְּ⁠יִזְרְעֶֽאל ׃¹⁶ וַ⁠יִּרְכַּ֤ב יֵהוּא֙ וַ⁠יֵּ֣לֶךְ יִזְרְעֶ֔אלָ⁠ה כִּ֥י יוֹרָ֖ם שֹׁכֵ֣ב שָׁ֑מָּ⁠ה וַֽ⁠אֲחַזְיָה֙ מֶ֣לֶךְ יְהוּדָ֔ה יָרַ֖ד לִ⁠רְא֥וֹת אֶת ־ יוֹרָֽם ׃¹⁷ וְ⁠הַ⁠צֹּפֶה֩ עֹמֵ֨ד עַֽל ־ הַ⁠מִּגְדָּ֜ל בְּ⁠יִזְרְעֶ֗אל וַ⁠יַּ֞רְא אֶת ־ שִׁפְעַ֤ת יֵהוּא֙ בְּ⁠בֹא֔⁠וֹ וַ⁠יֹּ֕אמֶר שִׁפְעַ֖ת אֲנִ֣י רֹאֶ֑ה וַ⁠יֹּ֣אמֶר יְהוֹרָ֗ם קַ֥ח רַכָּ֛ב וּֽ⁠שְׁלַ֥ח לִ⁠קְרָאתָ֖⁠ם וְ⁠יֹאמַ֥ר הֲ⁠שָׁלֽוֹם ׃¹⁸ וַ⁠יֵּלֶךְ֩ רֹכֵ֨ב הַ⁠סּ֜וּס לִ⁠קְרָאת֗⁠וֹ וַ⁠יֹּ֨אמֶר֙ כֹּֽה ־ אָמַ֤ר הַ⁠מֶּ֨לֶךְ֙ הֲ⁠שָׁל֔וֹם וַ⁠יֹּ֧אמֶר יֵה֛וּא מַה ־ לְּ⁠ךָ֥ וּ⁠לְ⁠שָׁל֖וֹם סֹ֣ב אֶֽל ־ אַחֲרָ֑⁠י וַ⁠יַּגֵּ֤ד הַ⁠צֹּפֶה֙ לֵ⁠אמֹ֔ר בָּֽא ־ הַ⁠מַּלְאָ֥ךְ עַד ־ הֵ֖ם וְ⁠לֹֽא ־ שָֽׁב ׃¹⁹ וַ⁠יִּשְׁלַ֗ח רֹכֵ֣ב סוּס֮ שֵׁנִי֒ וַ⁠יָּבֹ֣א אֲלֵ⁠הֶ֔ם וַ⁠יֹּ֛אמֶר כֹּֽה ־ אָמַ֥ר הַ⁠מֶּ֖לֶךְ שָׁל֑וֹם וַ⁠יֹּ֧אמֶר יֵה֛וּא מַה ־ לְּ⁠ךָ֥ וּ⁠לְ⁠שָׁל֖וֹם סֹ֥ב אֶֽל ־ אַחֲרָֽ⁠י ׃²⁰ וַ⁠יַּגֵּ֤ד הַ⁠צֹּפֶה֙ לֵ⁠אמֹ֔ר בָּ֥א עַד ־ אֲלֵי⁠הֶ֖ם וְ⁠לֹֽא ־ שָׁ֑ב וְ⁠הַ⁠מִּנְהָ֗ג כְּ⁠מִנְהַג֙ יֵה֣וּא בֶן ־ נִמְשִׁ֔י כִּ֥י בְ⁠שִׁגָּע֖וֹן יִנְהָֽג ׃²¹ וַ⁠יֹּ֤אמֶר יְהוֹרָם֙ אֱסֹ֔ר וַ⁠יֶּאְסֹ֖ר רִכְבּ֑⁠וֹ וַ⁠יֵּצֵ֣א יְהוֹרָ֣ם מֶֽלֶךְ ־ יִ֠שְׂרָאֵל וַ⁠אֲחַזְיָ֨הוּ מֶֽלֶךְ ־ יְהוּדָ֜ה אִ֣ישׁ בְּ⁠רִכְבּ֗⁠וֹ וַ⁠יֵּֽצְאוּ֙ לִ⁠קְרַ֣את יֵה֔וּא וַ⁠יִּמְצָאֻ֔⁠הוּ בְּ⁠חֶלְקַ֖ת נָב֥וֹת הַ⁠יִּזְרְעֵאלִֽי ׃²² וַ⁠יְהִ֗י כִּ⁠רְא֤וֹת יְהוֹרָם֙ אֶת ־ יֵה֔וּא וַ⁠יֹּ֖אמֶר הֲ⁠שָׁל֣וֹם יֵה֑וּא וַ⁠יֹּ֨אמֶר֙ מָ֣ה הַ⁠שָּׁל֔וֹם עַד ־ זְנוּנֵ֞י אִיזֶ֧בֶל אִמְּ⁠ךָ֛ וּ⁠כְשָׁפֶ֖י⁠הָ הָ⁠רַבִּֽים ׃²³ וַ⁠יַּהֲפֹ֧ךְ יְהוֹרָ֛ם יָדָ֖י⁠ו וַ⁠יָּנֹ֑ס וַ⁠יֹּ֥אמֶר אֶל ־ אֲחַזְיָ֖הוּ מִרְמָ֥ה אֲחַזְיָֽה ׃²⁴ וְ⁠יֵה֞וּא מִלֵּ֧א יָד֣⁠וֹ בַ⁠קֶּ֗שֶׁת וַ⁠יַּ֤ךְ אֶת ־ יְהוֹרָם֙ בֵּ֣ין זְרֹעָ֔י⁠ו וַ⁠יֵּצֵ֥א הַ⁠חֵ֖צִי מִ⁠לִּבּ֑⁠וֹ וַ⁠יִּכְרַ֖ע בְּ⁠רִכְבּֽ⁠וֹ ׃²⁵ וַ⁠יֹּ֗אמֶר אֶל ־ בִּדְקַר֙ שָֽׁלִשׁ֔וֹ ² שָׂ֚א הַשְׁלִכֵ֔⁠הוּ בְּ⁠חֶלְקַ֕ת שְׂדֵ֖ה נָב֣וֹת הַ⁠יִּזְרְעֵאלִ֑י כִּֽי ־ זְכֹ֞ר אֲנִ֣י וָ⁠אַ֗תָּה אֵ֣ת רֹכְבִ֤ים צְמָדִים֙ אַֽחֲרֵי֙ אַחְאָ֣ב אָבִ֔י⁠ו וַֽ⁠יהוָה֙ נָשָׂ֣א עָלָ֔י⁠ו אֶת ־ הַ⁠מַּשָּׂ֖א הַ⁠זֶּֽה ׃²⁶ אִם ־ לֹ֡א אֶת ־ דְּמֵ֣י נָבוֹת֩ וְ⁠אֶת ־ דְּמֵ֨י בָנָ֜י⁠ו רָאִ֤יתִי אֶ֨מֶשׁ֙ נְאֻם ־ יְהוָ֔ה וְ⁠שִׁלַּמְתִּ֥י לְ⁠ךָ֛ בַּ⁠חֶלְקָ֥ה הַ⁠זֹּ֖את נְאֻם ־ יְהוָ֑ה וְ⁠עַתָּ֗ה שָׂ֧א הַשְׁלִכֵ֛⁠הוּ בַּ⁠חֶלְקָ֖ה כִּ⁠דְבַ֥ר יְהוָֽה ׃²⁷ וַ⁠אֲחַזְיָ֤ה מֶֽלֶךְ ־ יְהוּדָה֙ רָאָ֔ה וַ⁠יָּ֕נָס דֶּ֖רֶךְ בֵּ֣ית הַגָּ֑ן וַ⁠יִּרְדֹּ֨ף אַחֲרָ֜י⁠ו יֵה֗וּא וַ֠⁠יֹּאמֶר גַּם ־ אֹת֞⁠וֹ הַכֻּ֣⁠הוּ אֶל ־ הַ⁠מֶּרְכָּבָ֗ה בְּ⁠מַֽעֲלֵה ־ גוּר֙ אֲשֶׁ֣ר אֶֽת ־ יִבְלְעָ֔ם וַ⁠יָּ֥נָס מְגִדּ֖וֹ וַ⁠יָּ֥מָת שָֽׁם ׃²⁸ וַ⁠יַּרְכִּ֧בוּ אֹת֛⁠וֹ עֲבָדָ֖י⁠ו יְרוּשָׁלְָ֑מָ⁠ה וַ⁠יִּקְבְּר֨וּ אֹת֧⁠וֹ בִ⁠קְבֻרָת֛⁠וֹ עִם ־ אֲבֹתָ֖י⁠ו בְּ⁠עִ֥יר דָּוִֽד ׃פ²⁹ וּ⁠בִ⁠שְׁנַת֙ אַחַ֣ת עֶשְׂרֵ֣ה שָׁנָ֔ה לְ⁠יוֹרָ֖ם בֶּן ־ אַחְאָ֑ב מָלַ֥ךְ אֲחַזְיָ֖ה עַל ־ יְהוּדָֽה ׃³⁰ וַ⁠יָּב֥וֹא יֵה֖וּא יִזְרְעֶ֑אלָ⁠ה וְ⁠אִיזֶ֣בֶל שָׁמְעָ֗ה וַ⁠תָּ֨שֶׂם בַּ⁠פּ֤וּךְ עֵינֶ֨י⁠הָ֙ וַ⁠תֵּ֣יטֶב אֶת ־ רֹאשָׁ֔⁠הּ וַ⁠תַּשְׁקֵ֖ף בְּעַ֥ד הַ⁠חַלּֽוֹן ׃³¹ וְ⁠יֵה֖וּא בָּ֣א בַ⁠שָּׁ֑עַר וַ⁠תֹּ֣אמֶר הֲ⁠שָׁל֔וֹם זִמְרִ֖י הֹרֵ֥ג אֲדֹנָֽי⁠ו ׃³² וַ⁠יִּשָּׂ֤א פָנָי⁠ו֙ אֶל ־ הַ֣⁠חַלּ֔וֹן וַ⁠יֹּ֕אמֶר מִ֥י אִתִּ֖⁠י מִ֑י וַ⁠יַּשְׁקִ֣יפוּ אֵלָ֔י⁠ו שְׁנַ֥יִם שְׁלֹשָׁ֖ה סָרִיסִֽים ׃³³ וַ⁠יֹּ֥אמֶר שִׁמְט֖וּהָ ³ וַֽ⁠יִּשְׁמְט֑וּ⁠הָ וַ⁠יִּ֨ז מִ⁠דָּמָ֧⁠הּ אֶל ־ הַ⁠קִּ֛יר וְ⁠אֶל ־ הַ⁠סּוּסִ֖ים וַֽ⁠יִּרְמְסֶֽ⁠נָּה ׃³⁴ וַ⁠יָּבֹ֖א וַ⁠יֹּ֣אכַל וַ⁠יֵּ֑שְׁתְּ וַ⁠יֹּ֗אמֶר פִּקְדוּ ־ נָ֞א אֶת ־ הָ⁠אֲרוּרָ֤ה הַ⁠זֹּאת֙ וְ⁠קִבְר֔וּ⁠הָ כִּ֥י בַת ־ מֶ֖לֶךְ הִֽיא ׃³⁵ וַ⁠יֵּלְכ֖וּ לְ⁠קָבְרָ֑⁠הּ וְ⁠לֹא ־ מָ֣צְאוּ בָ֗⁠הּ כִּ֧י אִם ־ הַ⁠גֻּלְגֹּ֛לֶת וְ⁠הָ⁠רַגְלַ֖יִם וְ⁠כַפּ֥וֹת הַ⁠יָּדָֽיִם ׃³⁶ וַ⁠יָּשֻׁבוּ֮ וַ⁠יַּגִּ֣ידוּ ל⁠וֹ֒ וַ⁠יֹּ֨אמֶר֙ דְּבַר ־ יְהוָ֣ה ה֔וּא אֲשֶׁ֣ר דִּבֶּ֗ר בְּ⁠יַד ־ עַבְדּ֛⁠וֹ אֵלִיָּ֥הוּ הַ⁠תִּשְׁבִּ֖י לֵ⁠אמֹ֑ר בְּ⁠חֵ֣לֶק יִזְרְעֶ֔אל יֹאכְל֥וּ הַ⁠כְּלָבִ֖ים אֶת ־ בְּשַׂ֥ר אִיזָֽבֶל ׃³⁷ וְֽהָיְתָ֞ה ⁴ נִבְלַ֣ת אִיזֶ֗בֶל כְּ⁠דֹ֛מֶן עַל ־ פְּנֵ֥י הַ⁠שָּׂדֶ֖ה בְּ⁠חֵ֣לֶק יִזְרְעֶ֑אל אֲשֶׁ֥ר לֹֽא ־ יֹאמְר֖וּ זֹ֥את אִיזָֽבֶל ׃פ

¹K ל⁠גיד

²K שלשה

³K שמט⁠הו

⁴K ו⁠הית

Chapter 10

¹ וּ⁠לְ⁠אַחְאָ֛ב שִׁבְעִ֥ים בָּנִ֖ים בְּ⁠שֹׁמְר֑וֹן וַ⁠יִּכְתֹּב֩ יֵה֨וּא סְפָרִ֜ים וַ⁠יִּשְׁלַ֣ח שֹׁמְר֗וֹן אֶל ־ שָׂרֵ֤י יִזְרְעֶאל֙ הַ⁠זְּקֵנִ֔ים וְ⁠אֶל ־ הָ⁠אֹמְנִ֥ים אַחְאָ֖ב לֵ⁠אמֹֽר ׃² וְ⁠עַתָּ֗ה כְּ⁠בֹ֨א הַ⁠סֵּ֤פֶר הַ⁠זֶּה֙ אֲלֵי⁠כֶ֔ם וְ⁠אִתְּ⁠כֶ֖ם בְּנֵ֣י אֲדֹנֵי⁠כֶ֑ם וְ⁠אִתְּ⁠כֶם֙ הָ⁠רֶ֣כֶב וְ⁠הַ⁠סּוּסִ֔ים וְ⁠עִ֥יר מִבְצָ֖ר וְ⁠הַ⁠נָּֽשֶׁק ׃³ וּ⁠רְאִיתֶ֞ם הַ⁠טּ֤וֹב וְ⁠הַ⁠יָּשָׁר֙ מִ⁠בְּנֵ֣י אֲדֹנֵי⁠כֶ֔ם וְ⁠שַׂמְתֶּ֖ם עַל ־ כִּסֵּ֣א אָבִ֑י⁠ו וְ⁠הִֽלָּחֲמ֖וּ עַל ־ בֵּ֥ית אֲדֹנֵי⁠כֶֽם ׃⁴ וַ⁠יִּֽרְאוּ֙ מְאֹ֣ד מְאֹ֔ד וַ⁠יֹּ֣אמְר֔וּ הִנֵּה֙ שְׁנֵ֣י הַ⁠מְּלָכִ֔ים לֹ֥א עָמְד֖וּ לְ⁠פָנָ֑י⁠ו וְ⁠אֵ֖יךְ נַעֲמֹ֥ד אֲנָֽחְנוּ ׃⁵ וַ⁠יִּשְׁלַ֣ח אֲשֶׁר ־ עַל ־ הַ⁠בַּ֣יִת וַ⁠אֲשֶׁ֪ר עַל ־ הָ⁠עִ֟יר וְ⁠הַ⁠זְּקֵנִים֩ וְ⁠הָ⁠אֹמְנִ֨ים אֶל ־ יֵה֤וּא ׀ לֵ⁠אמֹר֙ עֲבָדֶ֣י⁠ךָ אֲנַ֔חְנוּ וְ⁠כֹ֛ל אֲשֶׁר ־ תֹּאמַ֥ר אֵלֵ֖י⁠נוּ נַעֲשֶׂ֑ה לֹֽא ־ נַמְלִ֣יךְ אִ֔ישׁ הַ⁠טּ֥וֹב בְּ⁠עֵינֶ֖י⁠ךָ עֲשֵֽׂה ׃⁶ וַ⁠יִּכְתֹּ֣ב אֲלֵי⁠הֶם֩ סֵ֨פֶר ׀ שֵׁנִ֜ית לֵ⁠אמֹ֗ר אִם ־ לִ֨⁠י אַתֶּ֜ם וּ⁠לְ⁠קֹלִ֣⁠י ׀ אַתֶּ֣ם שֹׁמְעִ֗ים קְחוּ֙ אֶת ־ רָאשֵׁי֙ אַנְשֵׁ֣י בְנֵֽי ־ אֲדֹנֵי⁠כֶ֔ם וּ⁠בֹ֧אוּ אֵלַ֛⁠י כָּ⁠עֵ֥ת מָחָ֖ר יִזְרְעֶ֑אלָ⁠ה וּ⁠בְנֵ֤י הַ⁠מֶּ֨לֶךְ֙ שִׁבְעִ֣ים אִ֔ישׁ אֶת ־ גְּדֹלֵ֥י הָ⁠עִ֖יר מְגַדְּלִ֥ים אוֹתָֽ⁠ם ׃⁷ וַ⁠יְהִ֗י כְּ⁠בֹ֤א הַ⁠סֵּ֨פֶר֙ אֲלֵי⁠הֶ֔ם וַ⁠יִּקְחוּ֙ אֶת ־ בְּנֵ֣י הַ⁠מֶּ֔לֶךְ וַֽ⁠יִּשְׁחֲט֖וּ שִׁבְעִ֣ים אִ֑ישׁ וַ⁠יָּשִׂ֤ימוּ אֶת ־ רָֽאשֵׁי⁠הֶם֙ בַּ⁠דּוּדִ֔ים וַ⁠יִּשְׁלְח֥וּ אֵלָ֖י⁠ו יִזְרְעֶֽאלָ⁠ה ׃⁸ וַ⁠יָּבֹ֤א הַ⁠מַּלְאָךְ֙ וַ⁠יַּגֶּד ־ ל֣⁠וֹ לֵ⁠אמֹ֔ר הֵבִ֖יאוּ רָאשֵׁ֣י בְנֵֽי ־ הַ⁠מֶּ֑לֶךְ וַ⁠יֹּ֗אמֶר שִׂ֣ימוּ אֹתָ֞⁠ם שְׁנֵ֧י צִבֻּרִ֛ים פֶּ֥תַח הַ⁠שַּׁ֖עַר עַד ־ הַ⁠בֹּֽקֶר ׃⁹ וַ⁠יְהִ֤י בַ⁠בֹּ֨קֶר֙ וַ⁠יֵּצֵ֣א וַֽ⁠יַּעֲמֹ֔ד וַ⁠יֹּ֨אמֶר֙ אֶל ־ כָּל ־ הָ⁠עָ֔ם צַדִּקִ֖ים אַתֶּ֑ם הִנֵּ֨ה אֲנִ֜י קָשַׁ֤רְתִּי עַל ־ אֲדֹנִ⁠י֙ וָ⁠אֶהְרְגֵ֔⁠הוּ וּ⁠מִ֥י הִכָּ֖ה אֶת ־ כָּל ־ אֵֽלֶּה ׃¹⁰ דְּע֣וּ אֵפ֗וֹא כִּי֩ לֹ֨א יִפֹּ֜ל מִ⁠דְּבַ֤ר יְהוָה֙ אַ֔רְצָ⁠ה אֲשֶׁר ־ דִּבֶּ֥ר יְהוָ֖ה עַל ־ בֵּ֣ית אַחְאָ֑ב וַ⁠יהוָ֣ה עָשָׂ֔ה אֵ֚ת אֲשֶׁ֣ר דִּבֶּ֔ר בְּ⁠יַ֖ד עַבְדּ֥⁠וֹ אֵלִיָּֽהוּ ׃¹¹ וַ⁠יַּ֣ךְ יֵה֗וּא אֵ֣ת כָּל ־ הַ⁠נִּשְׁאָרִ֤ים לְ⁠בֵית ־ אַחְאָב֙ בְּ⁠יִזְרְעֶ֔אל וְ⁠כָל ־ גְּדֹלָ֖י⁠ו וּ⁠מְיֻדָּעָ֣י⁠ו וְ⁠כֹהֲנָ֑י⁠ו עַד ־ בִּלְתִּ֥י הִשְׁאִֽיר ־ ל֖⁠וֹ שָׂרִֽיד ׃¹² וַ⁠יָּ֨קָם֙ וַ⁠יָּבֹ֔א וַ⁠יֵּ֖לֶךְ שֹׁמְר֑וֹן ה֛וּא בֵּֽית ־ עֵ֥קֶד הָרֹעִ֖ים בַּ⁠דָּֽרֶךְ ׃¹³ וְ⁠יֵה֗וּא מָצָא֙ אֶת ־ אֲחֵי֙ אֲחַזְיָ֣הוּ מֶֽלֶךְ ־ יְהוּדָ֔ה וַ⁠יֹּ֖אמֶר מִ֣י אַתֶּ֑ם וַ⁠יֹּאמְר֗וּ אֲחֵ֤י אֲחַזְיָ֨הוּ֙ אֲנַ֔חְנוּ וַ⁠נֵּ֛רֶד לִ⁠שְׁל֥וֹם בְּנֵֽי ־ הַ⁠מֶּ֖לֶךְ וּ⁠בְנֵ֥י הַ⁠גְּבִירָֽה ׃¹⁴ וַ⁠יֹּ֨אמֶר֙ תִּפְשׂ֣וּ⁠ם חַיִּ֔ים וַֽ⁠יִּתְפְּשׂ֖וּ⁠ם חַיִּ֑ים וַֽ⁠יִּשְׁחָט֞וּ⁠ם אֶל ־ בּ֣וֹר בֵּֽית ־ עֵ֗קֶד אַרְבָּעִ֤ים וּ⁠שְׁנַ֨יִם֙ אִ֔ישׁ וְ⁠לֹֽא ־ הִשְׁאִ֥יר אִ֖ישׁ מֵ⁠הֶֽם ׃ס¹⁵ וַ⁠יֵּ֣לֶךְ מִ⁠שָּׁ֡ם וַ⁠יִּמְצָ֣א אֶת ־ יְהוֹנָדָב֩ בֶּן ־ רֵכָ֨ב לִ⁠קְרָאת֜⁠וֹ וַֽ⁠יְבָרְכֵ֗⁠הוּ וַ⁠יֹּ֨אמֶר אֵלָ֜י⁠ו הֲ⁠יֵ֧שׁ אֶת ־ לְבָבְ⁠ךָ֣ יָשָׁ֗ר כַּ⁠אֲשֶׁ֤ר לְבָבִ⁠י֙ עִם ־ לְבָבֶ֔⁠ךָ וַ⁠יֹּ֨אמֶר יְהוֹנָדָ֥ב יֵ֛שׁ וָ⁠יֵ֖שׁ תְּנָ֣⁠ה אֶת ־ יָדֶ֑⁠ךָ וַ⁠יִּתֵּ֣ן יָד֔⁠וֹ וַ⁠יַּעֲלֵ֥⁠הוּ אֵלָ֖י⁠ו אֶל ־ הַ⁠מֶּרְכָּבָֽה ׃¹⁶ וַ⁠יֹּ֨אמֶר֙ לְכָ֣⁠ה אִתִּ֔⁠י וּ⁠רְאֵ֖ה בְּ⁠קִנְאָתִ֣⁠י לַ⁠יהוָ֑ה וַ⁠יַּרְכִּ֥בוּ אֹת֖⁠וֹ בְּ⁠רִכְבּֽ⁠וֹ ׃¹⁷ וַ⁠יָּבֹא֙ שֹֽׁמְר֔וֹן וַ֠⁠יַּךְ אֶת ־ כָּל ־ הַ⁠נִּשְׁאָרִ֧ים לְ⁠אַחְאָ֛ב בְּ⁠שֹׁמְר֖וֹן עַד ־ הִשְׁמִיד֑⁠וֹ כִּ⁠דְבַ֣ר יְהוָ֔ה אֲשֶׁ֥ר דִּבֶּ֖ר אֶל ־ אֵלִיָּֽהוּ ׃פ¹⁸ וַ⁠יִּקְבֹּ֤ץ יֵהוּא֙ אֶת ־ כָּל ־ הָ⁠עָ֔ם וַ⁠יֹּ֣אמֶר אֲלֵ⁠הֶ֔ם אַחְאָ֕ב עָבַ֥ד אֶת ־ הַ⁠בַּ֖עַל מְעָ֑ט יֵה֖וּא יַעַבְדֶ֥⁠נּוּ הַרְבֵּֽה ׃¹⁹ וְ⁠עַתָּ֣ה כָל ־ נְבִיאֵ֣י הַ⁠בַּ֡עַל כָּל ־ עֹבְדָ֣י⁠ו וְ⁠כָל ־ כֹּהֲנָי⁠ו֩ קִרְא֨וּ אֵלַ֜⁠י אִ֣ישׁ אַל ־ יִפָּקֵ֗ד כִּי֩ זֶ֨בַח גָּד֥וֹל לִ⁠י֙ לַ⁠בַּ֔עַל כֹּ֥ל אֲשֶׁר ־ יִפָּקֵ֖ד לֹ֣א יִֽחְיֶ֑ה וְ⁠יֵהוּא֙ עָשָׂ֣ה בְ⁠עָקְבָּ֔ה לְמַ֥עַן הַאֲבִ֖יד אֶת ־ עֹבְדֵ֥י הַ⁠בָּֽעַל ׃²⁰ וַ⁠יֹּ֣אמֶר יֵה֗וּא קַדְּשׁ֧וּ עֲצָרָ֛ה לַ⁠בַּ֖עַל וַ⁠יִּקְרָֽאוּ ׃²¹ וַ⁠יִּשְׁלַ֤ח יֵהוּא֙ בְּ⁠כָל ־ יִשְׂרָאֵ֔ל וַ⁠יָּבֹ֨אוּ֙ כָּל ־ עֹבְדֵ֣י הַ⁠בַּ֔עַל וְ⁠לֹֽא ־ נִשְׁאַ֥ר אִ֖ישׁ אֲשֶׁ֣ר לֹֽא ־ בָ֑א וַ⁠יָּבֹ֨אוּ֙ בֵּ֣ית הַ⁠בַּ֔עַל וַ⁠יִּמָּלֵ֥א בֵית ־ הַ⁠בַּ֖עַל פֶּ֥ה לָ⁠פֶֽה ׃²² וַ⁠יֹּ֗אמֶר לַֽ⁠אֲשֶׁר֙ עַל ־ הַ⁠מֶּלְתָּחָ֔ה הוֹצֵ֣א לְב֔וּשׁ לְ⁠כֹ֖ל עֹבְדֵ֣י הַ⁠בָּ֑עַל וַ⁠יֹּצֵ֥א לָ⁠הֶ֖ם הַ⁠מַּלְבּֽוּשׁ ׃²³ וַ⁠יָּבֹ֥א יֵה֛וּא וִ⁠יהוֹנָדָ֥ב בֶּן ־ רֵכָ֖ב בֵּ֣ית הַ⁠בָּ֑עַל וַ⁠יֹּ֜אמֶר לְ⁠עֹבְדֵ֣י הַ⁠בַּ֗עַל חַפְּשׂ֤וּ וּ⁠רְאוּ֙ פֶּן ־ יֶשׁ ־ פֹּ֤ה עִמָּ⁠כֶם֙ מֵ⁠עַבְדֵ֣י יְהוָ֔ה כִּ֛י אִם ־ עֹבְדֵ֥י הַ⁠בַּ֖עַל לְ⁠בַדָּֽ⁠ם ׃²⁴ וַ⁠יָּבֹ֕אוּ לַ⁠עֲשׂ֖וֹת זְבָחִ֣ים וְ⁠עֹל֑וֹת וְ⁠יֵה֞וּא שָׂם ־ ל֤⁠וֹ בַ⁠חוּץ֙ שְׁמֹנִ֣ים אִ֔ישׁ וַ⁠יֹּ֗אמֶר הָ⁠אִ֤ישׁ אֲשֶׁר ־ יִמָּלֵט֙ מִן ־ הָ⁠אֲנָשִׁ֗ים אֲשֶׁ֤ר אֲנִי֙ מֵבִ֣יא עַל ־ יְדֵי⁠כֶ֔ם נַפְשׁ֖⁠וֹ תַּ֥חַת נַפְשֽׁ⁠וֹ ׃²⁵ וַ⁠יְהִ֞י כְּ⁠כַלֹּת֣⁠וֹ ׀ לַ⁠עֲשׂ֣וֹת הָ⁠עֹלָ֗ה וַ⁠יֹּ֣אמֶר יֵ֠הוּא לָ⁠רָצִ֨ים וְ⁠לַ⁠שָּׁלִשִׁ֜ים בֹּ֤אוּ הַכּוּ⁠ם֙ אִ֣ישׁ אַל ־ יֵצֵ֔א וַ⁠יַּכּ֖וּ⁠ם לְ⁠פִי ־ חָ֑רֶב וַ⁠יַּשְׁלִ֗כוּ הָֽ⁠רָצִים֙ וְ⁠הַ⁠שָּׁ֣לִשִׁ֔ים וַ⁠יֵּלְכ֖וּ עַד ־ עִ֥יר בֵּית ־ הַ⁠בָּֽעַל ׃²⁶ וַ⁠יֹּצִ֛אוּ אֶת ־ מַצְּב֥וֹת בֵּית ־ הַ⁠בַּ֖עַל וַֽ⁠יִּשְׂרְפֽוּ⁠הָ ׃²⁷ וַֽ⁠יִּתְּצ֔וּ אֵ֖ת מַצְּבַ֣ת הַ⁠בָּ֑עַל וַֽ⁠יִּתְּצוּ֙ אֶת ־ בֵּ֣ית הַ⁠בַּ֔עַל וַ⁠יְשִׂמֻ֥⁠הוּ ל⁠מחראות ¹ עַד ־ הַ⁠יּֽוֹם ׃²⁸ וַ⁠יַּשְׁמֵ֥ד יֵה֛וּא אֶת ־ הַ⁠בַּ֖עַל מִ⁠יִּשְׂרָאֵֽל ׃²⁹ רַ֠ק חֲטָאֵ֞י יָרָבְעָ֤ם בֶּן ־ נְבָט֙ אֲשֶׁ֣ר הֶחֱטִ֣יא אֶת ־ יִשְׂרָאֵ֔ל לֹֽא ־ סָ֥ר יֵה֖וּא מֵ⁠אַֽחֲרֵי⁠הֶ֑ם עֶגְלֵי֙ הַ⁠זָּהָ֔ב אֲשֶׁ֥ר בֵּֽית ־ אֵ֖ל וַ⁠אֲשֶׁ֥ר בְּ⁠דָֽן ׃ס³⁰ וַ⁠יֹּ֨אמֶר יְהוָ֜ה אֶל ־ יֵה֗וּא יַ֤עַן אֲשֶׁר ־ הֱטִיבֹ֨תָ֙ לַ⁠עֲשׂ֤וֹת הַ⁠יָּשָׁר֙ בְּ⁠עֵינַ֔⁠י כְּ⁠כֹל֙ אֲשֶׁ֣ר בִּ⁠לְבָבִ֔⁠י עָשִׂ֖יתָ לְ⁠בֵ֣ית אַחְאָ֑ב בְּנֵ֣י רְבִעִ֔ים יֵשְׁב֥וּ לְ⁠ךָ֖ עַל ־ כִּסֵּ֥א יִשְׂרָאֵֽל ׃³¹ וְ⁠יֵה֗וּא לֹ֥א שָׁמַ֛ר לָ⁠לֶ֛כֶת בְּ⁠תֽוֹרַת ־ יְהוָ֥ה אֱלֹהֵֽי ־ יִשְׂרָאֵ֖ל בְּ⁠כָל ־ לְבָב֑⁠וֹ לֹ֣א סָ֗ר מֵ⁠עַל֙ חַטֹּ֣אות יָֽרָבְעָ֔ם אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃³² בַּ⁠יָּמִ֣ים הָ⁠הֵ֔ם הֵחֵ֣ל יְהוָ֔ה לְ⁠קַצּ֖וֹת בְּ⁠יִשְׂרָאֵ֑ל וַ⁠יַּכֵּ֥⁠ם חֲזָאֵ֖ל בְּ⁠כָל ־ גְּב֥וּל יִשְׂרָאֵֽל ׃³³ מִן ־ הַ⁠יַּרְדֵּן֙ מִזְרַ֣ח הַ⁠שֶּׁ֔מֶשׁ אֵ֚ת כָּל ־ אֶ֣רֶץ הַ⁠גִּלְעָ֔ד הַ⁠גָּדִ֥י וְ⁠הָ⁠רֻאובֵנִ֖י וְ⁠הַֽ⁠מְנַשִּׁ֑י מֵ⁠עֲרֹעֵר֙ אֲשֶׁ֣ר עַל ־ נַ֣חַל אַרְנֹ֔ן וְ⁠הַ⁠גִּלְעָ֖ד וְ⁠הַ⁠בָּשָֽׁן ׃³⁴ וְ⁠יֶ֨תֶר דִּבְרֵ֥י יֵה֛וּא וְ⁠כָל ־ אֲשֶׁ֥ר עָשָׂ֖ה וְ⁠כָל ־ גְּבוּרָת֑⁠וֹ הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃³⁵ וַ⁠יִּשְׁכַּ֤ב יֵהוּא֙ עִם ־ אֲבֹתָ֔י⁠ו וַ⁠יִּקְבְּר֥וּ אֹת֖⁠וֹ בְּ⁠שֹׁמְר֑וֹן וַ⁠יִּמְלֹ֛ךְ יְהוֹאָחָ֥ז בְּנ֖⁠וֹ תַּחְתָּֽי⁠ו ׃³⁶ וְ⁠הַ⁠יָּמִ֗ים אֲשֶׁ֨ר מָלַ֤ךְ יֵהוּא֙ עַל ־ יִשְׂרָאֵ֔ל עֶשְׂרִ֥ים וּ⁠שְׁמֹנֶֽה ־ שָׁנָ֖ה בְּ⁠שֹׁמְרֽוֹן ׃פ

¹Q לְמֽוֹצָא֖וֹת

Chapter 11

¹ וַֽ⁠עֲתַלְיָה֙ אֵ֣ם אֲחַזְיָ֔הוּ ו⁠ראתה ¹ כִּ֣י מֵ֣ת בְּנָ֑⁠הּ וַ⁠תָּ֨קָם֙ וַ⁠תְּאַבֵּ֔ד אֵ֖ת כָּל ־ זֶ֥רַע הַ⁠מַּמְלָכָֽה ׃² וַ⁠תִּקַּ֣ח יְהוֹשֶׁ֣בַע בַּת ־ הַ⁠מֶּֽלֶךְ ־ י֠וֹרָם אֲח֨וֹת אֲחַזְיָ֜הוּ אֶת ־ יוֹאָ֣שׁ בֶּן ־ אֲחַזְיָ֗ה וַ⁠תִּגְנֹ֤ב אֹת⁠וֹ֙ מִ⁠תּ֤וֹךְ בְּנֵֽי ־ הַ⁠מֶּ֨לֶךְ֙ ה⁠ממותתים ² אֹת֥⁠וֹ וְ⁠אֶת ־ מֵינִקְתּ֖⁠וֹ בַּ⁠חֲדַ֣ר הַ⁠מִּטּ֑וֹת וַ⁠יַּסְתִּ֧רוּ אֹת֛⁠וֹ מִ⁠פְּנֵ֥י עֲתַלְיָ֖הוּ וְ⁠לֹ֥א הוּמָֽת ׃³ וַ⁠יְהִ֤י אִתָּ⁠הּ֙ בֵּ֣ית יְהוָ֔ה מִתְחַבֵּ֖א שֵׁ֣שׁ שָׁנִ֑ים וַ⁠עֲתַלְיָ֖ה מֹלֶ֥כֶת עַל ־ הָ⁠אָֽרֶץ ׃פ⁴ וּ⁠בַ⁠שָּׁנָ֣ה הַ֠⁠שְּׁבִיעִית שָׁלַ֨ח יְהוֹיָדָ֜ע וַ⁠יִּקַּ֣ח ׀ אֶת ־ שָׂרֵ֣י ה⁠מאיות ³ לַ⁠כָּרִי֙ וְ⁠לָ֣⁠רָצִ֔ים וַ⁠יָּבֵ֥א אֹתָ֛⁠ם אֵלָ֖י⁠ו בֵּ֣ית יְהוָ֑ה וַ⁠יִּכְרֹת֩ לָ⁠הֶ֨ם בְּרִ֜ית וַ⁠יַּשְׁבַּ֤ע אֹתָ⁠ם֙ בְּ⁠בֵ֣ית יְהוָ֔ה וַ⁠יַּ֥רְא אֹתָ֖⁠ם אֶת ־ בֶּן ־ הַ⁠מֶּֽלֶךְ ׃⁵ וַ⁠יְצַוֵּ֣⁠ם לֵ⁠אמֹ֔ר זֶ֥ה הַ⁠דָּבָ֖ר אֲשֶׁ֣ר תַּעֲשׂ֑וּ⁠ן הַ⁠שְּׁלִשִׁ֤ית מִ⁠כֶּם֙ בָּאֵ֣י הַ⁠שַּׁבָּ֔ת וְ⁠שֹׁ֣מְרֵ֔י מִשְׁמֶ֖רֶת בֵּ֥ית הַ⁠מֶּֽלֶךְ ׃⁶ וְ⁠הַ⁠שְּׁלִשִׁית֙ בְּ⁠שַׁ֣עַר ס֔וּר וְ⁠הַ⁠שְּׁלִשִׁ֥ית בַּ⁠שַּׁ֖עַר אַחַ֣ר הָ⁠רָצִ֑ים וּ⁠שְׁמַרְתֶּ֛ם אֶת ־ מִשְׁמֶ֥רֶת הַ⁠בַּ֖יִת מַסָּֽח ׃⁷ וּ⁠שְׁתֵּ֤י הַ⁠יָּדוֹת֙ בָּ⁠כֶ֔ם כֹּ֖ל יֹצְאֵ֣י הַ⁠שַּׁבָּ֑ת וְ⁠שָֽׁמְר֛וּ אֶת ־ מִשְׁמֶ֥רֶת בֵּית ־ יְהוָ֖ה אֶל ־ הַ⁠מֶּֽלֶךְ ׃⁸ וְ⁠הִקַּפְתֶּ֨ם עַל ־ הַ⁠מֶּ֜לֶךְ סָבִ֗יב אִ֚ישׁ וְ⁠כֵלָ֣י⁠ו בְּ⁠יָד֔⁠וֹ וְ⁠הַ⁠בָּ֥א אֶל ־ הַ⁠שְּׂדֵר֖וֹת יוּמָ֑ת וִ⁠הְי֥וּ אֶת ־ הַ⁠מֶּ֖לֶךְ בְּ⁠צֵאת֥⁠וֹ וּ⁠בְ⁠בֹאֽ⁠וֹ ׃⁹ וַֽ⁠יַּעֲשׂ֞וּ שָׂרֵ֣י ה⁠מאיות ⁴ כְּ⁠כֹ֣ל אֲשֶׁר ־ צִוָּה֮ יְהוֹיָדָ֣ע הַ⁠כֹּהֵן֒ וַ⁠יִּקְחוּ֙ אִ֣ישׁ אֶת ־ אֲנָשָׁ֔י⁠ו בָּאֵ֣י הַ⁠שַּׁבָּ֔ת עִ֖ם יֹצְאֵ֣י הַ⁠שַּׁבָּ֑ת וַ⁠יָּבֹ֖אוּ אֶל ־ יְהוֹיָדָ֥ע הַ⁠כֹּהֵֽן ׃¹⁰ וַ⁠יִּתֵּ֨ן הַ⁠כֹּהֵ֜ן לְ⁠שָׂרֵ֣י ה⁠מאיות ⁵ אֶֽת ־ הַ⁠חֲנִית֙ וְ⁠אֶת ־ הַ⁠שְּׁלָטִ֔ים אֲשֶׁ֖ר לַ⁠מֶּ֣לֶךְ דָּוִ֑ד אֲשֶׁ֖ר בְּ⁠בֵ֥ית יְהוָֽה ׃¹¹ וַ⁠יַּעַמְד֨וּ הָ⁠רָצִ֜ים אִ֣ישׁ ׀ וְ⁠כֵלָ֣י⁠ו בְּ⁠יָד֗⁠וֹ מִ⁠כֶּ֨תֶף הַ⁠בַּ֤יִת הַ⁠יְמָנִית֙ עַד ־ כֶּ֤תֶף הַ⁠בַּ֨יִת֙ הַ⁠שְּׂמָאלִ֔ית לַ⁠מִּזְבֵּ֖חַ וְ⁠לַ⁠בָּ֑יִת עַל ־ הַ⁠מֶּ֖לֶךְ סָבִֽיב ׃¹² וַ⁠יּוֹצִ֣א אֶת ־ בֶּן ־ הַ⁠מֶּ֗לֶךְ וַ⁠יִּתֵּ֤ן עָלָי⁠ו֙ אֶת ־ הַ⁠נֵּ֨זֶר֙ וְ⁠אֶת ־ הָ֣⁠עֵד֔וּת וַ⁠יַּמְלִ֥כוּ אֹת֖⁠וֹ וַ⁠יִּמְשָׁחֻ֑⁠הוּ וַ⁠יַּכּוּ ־ כָ֔ף וַ⁠יֹּאמְר֖וּ יְחִ֥י הַ⁠מֶּֽלֶךְ ׃ס¹³ וַ⁠תִּשְׁמַ֣ע עֲתַלְיָ֔ה אֶת ־ ק֥וֹל הָֽ⁠רָצִ֖ין הָ⁠עָ֑ם וַ⁠תָּבֹ֥א אֶל ־ הָ⁠עָ֖ם בֵּ֥ית יְהוָֽה ׃¹⁴ וַ⁠תֵּ֡רֶא וְ⁠הִנֵּ֣ה הַ⁠מֶּלֶךְ֩ עֹמֵ֨ד עַֽל ־ הָ⁠עַמּ֜וּד כַּ⁠מִּשְׁפָּ֗ט וְ⁠הַ⁠שָּׂרִ֤ים וְ⁠הַ⁠חֲצֹֽצְרוֹת֙ אֶל ־ הַ⁠מֶּ֔לֶךְ וְ⁠כָל ־ עַ֤ם הָ⁠אָ֨רֶץ֙ שָׂמֵ֔חַ וְ⁠תֹקֵ֖עַ בַּ⁠חֲצֹֽצְר֑וֹת וַ⁠תִּקְרַ֤ע עֲתַלְיָה֙ אֶת ־ בְּגָדֶ֔י⁠הָ וַ⁠תִּקְרָ֖א קֶ֥שֶׁר קָֽשֶׁר ׃ס¹⁵ וַ⁠יְצַו֩ יְהוֹיָדָ֨ע הַ⁠כֹּהֵ֜ן אֶת ־ שָׂרֵ֥י הַמֵּא֣וֹת ׀⁶ פְּקֻדֵ֣י הַ⁠חַ֗יִל וַ⁠יֹּ֤אמֶר אֲלֵי⁠הֶם֙ הוֹצִ֤יאוּ אֹתָ⁠הּ֙ אֶל ־ מִ⁠בֵּ֣ית לַ⁠שְּׂדֵרֹ֔ת וְ⁠הַ⁠בָּ֥א אַחֲרֶ֖י⁠הָ הָמֵ֣ת בֶּ⁠חָ֑רֶב כִּ֚י אָמַ֣ר הַ⁠כֹּהֵ֔ן אַל ־ תּוּמַ֖ת בֵּ֥ית יְהוָֽה ׃¹⁶ וַ⁠יָּשִׂ֤מוּ לָ⁠הּ֙ יָדַ֔יִם וַ⁠תָּב֛וֹא דֶּֽרֶךְ ־ מְב֥וֹא הַ⁠סּוּסִ֖ים בֵּ֣ית הַ⁠מֶּ֑לֶךְ וַ⁠תּוּמַ֖ת שָֽׁם ׃ס¹⁷ וַ⁠יִּכְרֹ֨ת יְהוֹיָדָ֜ע אֶֽת ־ הַ⁠בְּרִ֗ית בֵּ֤ין יְהוָה֙ וּ⁠בֵ֤ין הַ⁠מֶּ֨לֶךְ֙ וּ⁠בֵ֣ין הָ⁠עָ֔ם לִ⁠הְי֥וֹת לְ⁠עָ֖ם לַֽ⁠יהוָ֑ה וּ⁠בֵ֥ין הַ⁠מֶּ֖לֶךְ וּ⁠בֵ֥ין הָ⁠עָֽם ׃¹⁸ וַ⁠יָּבֹ֣אוּ כָל ־ עַם֩ הָ⁠אָ֨רֶץ בֵּית ־ הַ⁠בַּ֜עַל וַֽ⁠יִּתְּצֻ֗⁠הוּ אֶת ־ מזבחת⁠ו ⁷ וְ⁠אֶת ־ צְלָמָי⁠ו֙ שִׁבְּר֣וּ הֵיטֵ֔ב וְ⁠אֵ֗ת מַתָּן֙ כֹּהֵ֣ן הַ⁠בַּ֔עַל הָרְג֖וּ לִ⁠פְנֵ֣י הַֽ⁠מִּזְבְּח֑וֹת וַ⁠יָּ֧שֶׂם הַ⁠כֹּהֵ֛ן פְּקֻדּ֖וֹת עַל ־ בֵּ֥ית יְהוָֽה ׃¹⁹ וַ⁠יִּקַּ֣ח אֶת ־ שָׂרֵ֣י הַ֠⁠מֵּאוֹת וְ⁠אֶת ־ הַ⁠כָּרִ֨י וְ⁠אֶת ־ הָ⁠רָצִ֜ים וְ⁠אֵ֣ת ׀ כָּל ־ עַ֣ם הָ⁠אָ֗רֶץ וַ⁠יֹּרִ֤ידוּ אֶת ־ הַ⁠מֶּ֨לֶךְ֙ מִ⁠בֵּ֣ית יְהוָ֔ה וַ⁠יָּב֛וֹאוּ דֶּֽרֶך ־ שַׁ֥עַר הָ⁠רָצִ֖ים בֵּ֣ית הַ⁠מֶּ֑לֶךְ וַ⁠יֵּ֖שֶׁב עַל ־ כִּסֵּ֥א הַ⁠מְּלָכִֽים ׃²⁰ וַ⁠יִּשְׂמַ֥ח כָּל ־ עַם ־ הָ⁠אָ֖רֶץ וְ⁠הָ⁠עִ֣יר שָׁקָ֑טָה וְ⁠אֶת ־ עֲתַלְיָ֛הוּ הֵמִ֥יתוּ בַ⁠חֶ֖רֶב בֵּ֥ית הַמֶּֽלֶךְ ׃ס⁸

(12)

²¹(11:1) בֶּן ־ שֶׁ֥בַע שָׁנִ֖ים יְהוֹאָ֥שׁ בְּ⁠מָלְכֽ⁠וֹ ׃פ

¹K ו⁠ראתה

²K ה⁠ממותתים

³Q הַמֵּא֗וֹת

⁴Q הַמֵּא֗וֹת

⁵Q הַמֵּא֗וֹת

⁶K ה⁠מיאות

⁷Q מִזְבְּחֹתָ֤יו

⁸K מלך

Chapter 12

¹⁽²⁾ בִּ⁠שְׁנַת ־ שֶׁ֤בַע לְ⁠יֵהוּא֙ מָלַ֣ךְ יְהוֹאָ֔שׁ וְ⁠אַרְבָּעִ֣ים שָׁנָ֔ה מָלַ֖ךְ בִּ⁠ירֽוּשָׁלִָ֑ם וְ⁠שֵׁ֣ם אִמּ֔⁠וֹ צִבְיָ֖ה מִ⁠בְּאֵ֥ר שָֽׁבַע ׃²⁽³⁾ וַ⁠יַּ֨עַשׂ יְהוֹאָ֧שׁ הַ⁠יָּשָׁ֛ר בְּ⁠עֵינֵ֥י יְהוָ֖ה כָּל ־ יָמָ֑י⁠ו אֲשֶׁ֣ר הוֹרָ֔⁠הוּ יְהוֹיָדָ֖ע הַ⁠כֹּהֵֽן ׃³⁽⁴⁾ רַ֥ק הַ⁠בָּמ֖וֹת לֹא ־ סָ֑רוּ ע֥וֹד הָ⁠עָ֛ם מְזַבְּחִ֥ים וּֽ⁠מְקַטְּרִ֖ים בַּ⁠בָּמֽוֹת ׃⁴⁽⁵⁾ וַ⁠יֹּ֨אמֶר יְהוֹאָ֜שׁ אֶל ־ הַ⁠כֹּהֲנִ֗ים כֹּל֩ כֶּ֨סֶף הַ⁠קֳּדָשִׁ֜ים אֲשֶׁר ־ יוּבָ֤א בֵית ־ יְהוָה֙ כֶּ֣סֶף עוֹבֵ֔ר אִ֕ישׁ כֶּ֥סֶף נַפְשׁ֖וֹת עֶרְכּ֑⁠וֹ כָּל ־ כֶּ֗סֶף אֲשֶׁ֤ר יַֽעֲלֶה֙ עַ֣ל לֶב ־ אִ֔ישׁ לְ⁠הָבִ֖יא בֵּ֥ית יְהוָֽה ׃⁵⁽⁶⁾ יִקְח֤וּ לָ⁠הֶם֙ הַ⁠כֹּ֣הֲנִ֔ים אִ֖ישׁ מֵ⁠אֵ֣ת מַכָּר֑⁠וֹ וְ⁠הֵ֗ם יְחַזְּקוּ֙ אֶת ־ בֶּ֣דֶק הַ⁠בַּ֔יִת לְ⁠כֹ֛ל אֲשֶׁר ־ יִמָּצֵ֥א שָׁ֖ם בָּֽדֶק ׃פ⁶⁽⁷⁾ וַ⁠יְהִ֗י בִּ⁠שְׁנַ֨ת עֶשְׂרִ֧ים וְ⁠שָׁלֹ֛שׁ שָׁנָ֖ה לַ⁠מֶּ֣לֶךְ יְהוֹאָ֑שׁ לֹֽא ־ חִזְּק֥וּ הַ⁠כֹּהֲנִ֖ים אֶת ־ בֶּ֥דֶק הַ⁠בָּֽיִת ׃⁷⁽⁸⁾ וַ⁠יִּקְרָא֩ הַ⁠מֶּ֨לֶךְ יְהוֹאָ֜שׁ לִ⁠יהוֹיָדָ֤ע הַ⁠כֹּהֵן֙ וְ⁠לַ⁠כֹּ֣הֲנִ֔ים וַ⁠יֹּ֣אמֶר אֲלֵ⁠הֶ֔ם מַדּ֛וּעַ אֵינְ⁠כֶ֥ם מְחַזְּקִ֖ים אֶת ־ בֶּ֣דֶק הַ⁠בָּ֑יִת וְ⁠עַתָּ֗ה אַל ־ תִּקְחוּ ־ כֶ֨סֶף֙ מֵ⁠אֵ֣ת מַכָּֽרֵי⁠כֶ֔ם כִּֽי ־ לְ⁠בֶ֥דֶק הַ⁠בַּ֖יִת תִּתְּנֻֽ⁠הוּ ׃⁸⁽⁹⁾ וַ⁠יֵּאֹ֖תוּ הַ⁠כֹּֽהֲנִ֑ים לְ⁠בִלְתִּ֤י קְחַת ־ כֶּ֨סֶף֙ מֵ⁠אֵ֣ת הָ⁠עָ֔ם וּ⁠לְ⁠בִלְתִּ֥י חַזֵּ֖ק אֶת ־ בֶּ֥דֶק הַ⁠בָּֽיִת ׃⁹⁽¹⁰⁾ וַ⁠יִּקַּ֞ח יְהוֹיָדָ֤ע הַ⁠כֹּהֵן֙ אֲר֣וֹן אֶחָ֔ד וַ⁠יִּקֹּ֥ב חֹ֖ר בְּ⁠דַלְתּ֑⁠וֹ וַ⁠יִּתֵּ֣ן אֹת⁠וֹ֩ אֵ֨צֶל הַ⁠מִּזְבֵּ֜חַ ב⁠ימין ¹ בְּ⁠בֽוֹא ־ אִישׁ֙ בֵּ֣ית יְהוָ֔ה וְ⁠נָֽתְנוּ ־ שָׁ֤מָּ⁠ה הַ⁠כֹּֽהֲנִים֙ שֹׁמְרֵ֣י הַ⁠סַּ֔ף אֶת ־ כָּל ־ הַ⁠כֶּ֖סֶף הַ⁠מּוּבָ֥א בֵית ־ יְהוָֽה ׃¹⁰⁽¹¹⁾ וַֽ⁠יְהִי֙ כִּ⁠רְאוֹתָ֔⁠ם כִּֽי ־ רַ֥ב הַ⁠כֶּ֖סֶף בָּֽ⁠אָר֑וֹן וַ⁠יַּ֨עַל סֹפֵ֤ר הַ⁠מֶּ֨לֶךְ֙ וְ⁠הַ⁠כֹּהֵ֣ן הַ⁠גָּד֔וֹל וַ⁠יָּצֻ֨רוּ֙ וַ⁠יִּמְנ֔וּ אֶת ־ הַ⁠כֶּ֖סֶף הַ⁠נִּמְצָ֥א בֵית ־ יְהוָֽה ׃¹¹⁽¹²⁾ וְ⁠נָתְנוּ֙ אֶת ־ הַ⁠כֶּ֣סֶף הַֽ⁠מְתֻכָּ֔ן עַל ־ יְדֵי֙ ² עֹשֵׂ֣י הַ⁠מְּלָאכָ֔ה ה⁠פקדים ³ בֵּ֣ית יְהוָ֑ה וַ⁠יּוֹצִיאֻ֜⁠הוּ לְ⁠חָרָשֵׁ֤י הָ⁠עֵץ֙ וְ⁠לַ⁠בֹּנִ֔ים הָ⁠עֹשִׂ֖ים בֵּ֥ית יְהוָֽה ׃¹²⁽¹³⁾ וְ⁠לַ⁠גֹּֽדְרִים֙ וּ⁠לְ⁠חֹצְבֵ֣י הָ⁠אֶ֔בֶן וְ⁠לִ⁠קְנ֤וֹת עֵצִים֙ וְ⁠אַבְנֵ֣י מַחְצֵ֔ב לְ⁠חַזֵּ֖ק אֶת ־ בֶּ֣דֶק בֵּית ־ יְהוָ֑ה וּ⁠לְ⁠כֹ֛ל אֲשֶׁר ־ יֵצֵ֥א עַל ־ הַ⁠בַּ֖יִת לְ⁠חָזְקָֽה ׃¹³⁽¹⁴⁾ אַךְ֩ לֹ֨א יֵעָשֶׂ֜ה בֵּ֣ית יְהוָ֗ה סִפּ֥וֹת כֶּ֨סֶף֙ מְזַמְּר֤וֹת מִזְרָקוֹת֙ חֲצֹ֣צְר֔וֹת כָּל ־ כְּלִ֥י זָהָ֖ב וּ⁠כְלִי ־ כָ֑סֶף מִן ־ הַ⁠כֶּ֖סֶף הַ⁠מּוּבָ֥א בֵית ־ יְהוָֽה ׃¹⁴⁽¹⁵⁾ כִּֽי ־ לְ⁠עֹשֵׂ֥י הַ⁠מְּלָאכָ֖ה יִתְּנֻ֑⁠הוּ וְ⁠חִזְּקוּ ־ ב֖⁠וֹ אֶת ־ בֵּ֥ית יְהוָֽה ׃¹⁵⁽¹⁶⁾ וְ⁠לֹ֧א יְחַשְּׁב֣וּ אֶת ־ הָ⁠אֲנָשִׁ֗ים אֲשֶׁ֨ר יִתְּנ֤וּ אֶת ־ הַ⁠כֶּ֨סֶף֙ עַל ־ יָדָ֔⁠ם לָ⁠תֵ֖ת לְ⁠עֹשֵׂ֣י הַ⁠מְּלָאכָ֑ה כִּ֥י בֶ⁠אֱמֻנָ֖ה הֵ֥ם עֹשִֽׂים ׃¹⁶⁽¹⁷⁾ כֶּ֤סֶף אָשָׁם֙ וְ⁠כֶ֣סֶף חַטָּא֔וֹת לֹ֥א יוּבָ֖א בֵּ֣ית יְהוָ֑ה לַ⁠כֹּהֲנִ֖ים יִהְיֽוּ ׃פ¹⁷⁽¹⁸⁾ אָ֣ז יַעֲלֶ֗ה חֲזָאֵל֙ מֶ֣לֶךְ אֲרָ֔ם וַ⁠יִּלָּ֥חֶם עַל ־ גַּ֖ת וַֽ⁠יִּלְכְּדָ֑⁠הּ וַ⁠יָּ֤שֶׂם חֲזָאֵל֙ פָּנָ֔י⁠ו לַ⁠עֲל֖וֹת עַל ־ יְרוּשָׁלִָֽם ׃¹⁸⁽¹⁹⁾ וַ⁠יִּקַּ֞ח יְהוֹאָ֣שׁ מֶֽלֶךְ ־ יְהוּדָ֗ה אֵ֣ת כָּל ־ הַ⁠קֳּדָשִׁ֡ים אֲשֶׁר ־ הִקְדִּ֣ישׁוּ יְהוֹשָׁפָ֣ט וִ⁠יהוֹרָם֩ וַ⁠אֲחַזְיָ֨הוּ אֲבֹתָ֜י⁠ו מַלְכֵ֤י יְהוּדָה֙ וְ⁠אֶת ־ קֳדָשָׁ֔י⁠ו וְ⁠אֵ֣ת כָּל ־ הַ⁠זָּהָ֗ב הַ⁠נִּמְצָ֛א בְּ⁠אֹצְר֥וֹת בֵּית ־ יְהוָ֖ה וּ⁠בֵ֣ית הַ⁠מֶּ֑לֶךְ וַ⁠יִּשְׁלַ֗ח לַֽ⁠חֲזָאֵל֙ מֶ֣לֶךְ אֲרָ֔ם וַ⁠יַּ֖עַל מֵ⁠עַ֥ל יְרוּשָׁלִָֽם ׃¹⁹⁽²⁰⁾ וְ⁠יֶ֛תֶר דִּבְרֵ֥י יוֹאָ֖שׁ וְ⁠כָל ־ אֲשֶׁ֣ר עָשָׂ֑ה הֲ⁠לוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²⁰⁽²¹⁾ וַ⁠יָּקֻ֥מוּ עֲבָדָ֖י⁠ו וַ⁠יִּקְשְׁרֽוּ ־ קָ֑שֶׁר וַ⁠יַּכּוּ֙ אֶת ־ יוֹאָ֔שׁ בֵּ֥ית מִלֹּ֖א הַ⁠יּוֹרֵ֥ד סִלָּֽא ׃²¹⁽²²⁾ וְ⁠יוֹזָבָ֣ד בֶּן ־ שִׁ֠מְעָת וִ⁠יהוֹזָבָ֨ד בֶּן ־ שֹׁמֵ֤ר ׀ עֲבָדָי⁠ו֙ הִכֻּ֣⁠הוּ וַ⁠יָּמֹ֔ת וַ⁠יִּקְבְּר֥וּ אֹת֛⁠וֹ עִם ־ אֲבֹתָ֖י⁠ו בְּ⁠עִ֣יר דָּוִ֑ד וַ⁠יִּמְלֹ֛ךְ אֲמַצְיָ֥ה בְנ֖⁠וֹ תַּחְתָּֽי⁠ו ׃פ

¹Q מִיָּמִ֗ין

²K יד

³Q הַמֻּפְקָדִ֖ים

Chapter 13

¹ בִּ⁠שְׁנַ֨ת עֶשְׂרִ֤ים וְ⁠שָׁלֹשׁ֙ שָׁנָ֔ה לְ⁠יוֹאָ֥שׁ בֶּן ־ אֲחַזְיָ֖הוּ מֶ֣לֶךְ יְהוּדָ֑ה מָ֠לַךְ יְהוֹאָחָ֨ז בֶּן ־ יֵה֤וּא עַל ־ יִשְׂרָאֵל֙ בְּ⁠שֹׁ֣מְר֔וֹן שְׁבַ֥ע עֶשְׂרֵ֖ה שָׁנָֽה ׃² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה וַ֠⁠יֵּלֶךְ אַחַ֨ר חַטֹּ֜את יָרָבְעָ֧ם בֶּן ־ נְבָ֛ט אֲשֶׁר ־ הֶחֱטִ֥יא אֶת ־ יִשְׂרָאֵ֖ל לֹא ־ סָ֥ר מִמֶּֽ⁠נָּה ׃³ וַ⁠יִּֽחַר ־ אַ֥ף יְהוָ֖ה בְּ⁠יִשְׂרָאֵ֑ל וַֽ⁠יִּתְּנֵ֞⁠ם בְּ⁠יַ֣ד ׀ חֲזָאֵ֣ל מֶֽלֶךְ ־ אֲרָ֗ם וּ⁠בְ⁠יַ֛ד בֶּן ־ הֲדַ֥ד בֶּן ־ חֲזָאֵ֖ל כָּל ־ הַ⁠יָּמִֽים ׃⁴ וַ⁠יְחַ֥ל יְהוֹאָחָ֖ז אֶת ־ פְּנֵ֣י יְהוָ֑ה וַ⁠יִּשְׁמַ֤ע אֵלָי⁠ו֙ יְהוָ֔ה כִּ֤י רָאָה֙ אֶת ־ לַ֣חַץ יִשְׂרָאֵ֔ל כִּֽי ־ לָחַ֥ץ אֹתָ֖⁠ם מֶ֥לֶךְ אֲרָֽם ׃⁵ וַ⁠יִּתֵּ֨ן יְהוָ֤ה לְ⁠יִשְׂרָאֵל֙ מוֹשִׁ֔יעַ וַ⁠יֵּ֣צְא֔וּ מִ⁠תַּ֖חַת יַד ־ אֲרָ֑ם וַ⁠יֵּשְׁב֧וּ בְנֵֽי ־ יִשְׂרָאֵ֛ל בְּ⁠אָהֳלֵי⁠הֶ֖ם כִּ⁠תְמ֥וֹל שִׁלְשֽׁוֹם ׃⁶ אַ֠ךְ לֹֽא ־ סָ֜רוּ מֵ⁠חַטֹּ֧אות בֵּית ־ יָרָבְעָ֛ם אֲשֶׁר ־ הֶחֱטִ֥יא ¹ אֶת ־ יִשְׂרָאֵ֖ל בָּ֣⁠הּ הָלָ֑ךְ וְ⁠גַם֙ הָ⁠אֲשֵׁרָ֔ה עָמְדָ֖ה בְּ⁠שֹׁמְרֽוֹן ׃⁷ כִּ֣י לֹא֩ הִשְׁאִ֨יר לִ⁠יהוֹאָחָ֜ז עָ֗ם כִּ֣י אִם ־ חֲמִשִּׁ֤ים פָּֽרָשִׁים֙ וַ⁠עֲשָׂ֣רָה רֶ֔כֶב וַ⁠עֲשֶׂ֥רֶת אֲלָפִ֖ים רַגְלִ֑י כִּ֤י אִבְּדָ⁠ם֙ מֶ֣לֶךְ אֲרָ֔ם וַ⁠יְשִׂמֵ֥⁠ם כֶּֽ⁠עָפָ֖ר לָ⁠דֻֽשׁ ׃⁸ וְ⁠יֶ֨תֶר דִּבְרֵ֧י יְהוֹאָחָ֛ז וְ⁠כָל ־ אֲשֶׁ֥ר עָשָׂ֖ה וּ⁠גְבוּרָת֑⁠וֹ הֲ⁠לוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃⁹ וַ⁠יִּשְׁכַּ֤ב יְהֽוֹאָחָז֙ עִם ־ אֲבֹתָ֔י⁠ו וַֽ⁠יִּקְבְּרֻ֖⁠הוּ בְּ⁠שֹׁמְר֑וֹן וַ⁠יִּמְלֹ֛ךְ יוֹאָ֥שׁ בְּנ֖⁠וֹ תַּחְתָּֽי⁠ו ׃פ¹⁰ בִּ⁠שְׁנַ֨ת שְׁלֹשִׁ֤ים וָ⁠שֶׁ֨בַע֙ שָׁנָ֔ה לְ⁠יוֹאָ֖שׁ מֶ֣לֶךְ יְהוּדָ֑ה מָ֠לַךְ יְהוֹאָ֨שׁ בֶּן ־ יְהוֹאָחָ֤ז עַל ־ יִשְׂרָאֵל֙ בְּ⁠שֹׁ֣מְר֔וֹן שֵׁ֥שׁ עֶשְׂרֵ֖ה שָׁנָֽה ׃¹¹ וַ⁠יַּֽעֲשֶׂ֥ה הָ⁠רַ֖ע בְּ⁠עֵינֵ֣י יְהוָ֑ה לֹ֣א סָ֗ר מִ⁠כָּל ־ חַטֹּ֞אות יָרָבְעָ֧ם בֶּן ־ נְבָ֛ט אֲשֶׁר ־ הֶחֱטִ֥יא אֶת ־ יִשְׂרָאֵ֖ל בָּ֥⁠הּ הָלָֽךְ ׃¹² וְ⁠יֶ֨תֶר דִּבְרֵ֤י יוֹאָשׁ֙ וְ⁠כָל ־ אֲשֶׁ֣ר עָשָׂ֔ה וּ⁠גְב֣וּרָת֔⁠וֹ אֲשֶׁ֣ר נִלְחַ֔ם עִ֖ם אֲמַצְיָ֣ה מֶֽלֶךְ ־ יְהוּדָ֑ה הֲ⁠לֽוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃¹³ וַ⁠יִּשְׁכַּ֤ב יוֹאָשׁ֙ עִם ־ אֲבֹתָ֔י⁠ו וְ⁠יָרָבְעָ֖ם יָשַׁ֣ב עַל ־ כִּסְא֑⁠וֹ וַ⁠יִּקָּבֵ֤ר יוֹאָשׁ֙ בְּ⁠שֹׁ֣מְר֔וֹן עִ֖ם מַלְכֵ֥י יִשְׂרָאֵֽל ׃פ¹⁴ וֶֽ⁠אֱלִישָׁע֙ חָלָ֣ה אֶת ־ חָלְי֔⁠וֹ אֲשֶׁ֥ר יָמ֖וּת בּ֑⁠וֹ וַ⁠יֵּ֨רֶד אֵלָ֜י⁠ו יוֹאָ֣שׁ מֶֽלֶךְ ־ יִשְׂרָאֵ֗ל וַ⁠יֵּ֤בְךְּ עַל ־ פָּנָי⁠ו֙ וַ⁠יֹּאמַ֔ר אָבִ֣⁠י ׀ אָבִ֔⁠י רֶ֥כֶב יִשְׂרָאֵ֖ל וּ⁠פָרָשָֽׁי⁠ו ׃¹⁵ וַ⁠יֹּ֤אמֶר ל⁠וֹ֙ אֱלִישָׁ֔ע קַ֖ח קֶ֣שֶׁת וְ⁠חִצִּ֑ים וַ⁠יִּקַּ֥ח אֵלָ֖י⁠ו קֶ֥שֶׁת וְ⁠חִצִּֽים ׃¹⁶ וַ⁠יֹּ֣אמֶר ׀ לְ⁠מֶ֣לֶךְ יִשְׂרָאֵ֗ל הַרְכֵּ֤ב יָֽדְ⁠ךָ֙ עַל ־ הַ⁠קֶּ֔שֶׁת וַ⁠יַּרְכֵּ֖ב יָד֑⁠וֹ וַ⁠יָּ֧שֶׂם אֱלִישָׁ֛ע יָדָ֖י⁠ו עַל ־ יְדֵ֥י הַ⁠מֶּֽלֶךְ ׃¹⁷ וַ⁠יֹּ֗אמֶר פְּתַ֧ח הַ⁠חַלּ֛וֹן קֵ֖דְמָ⁠ה וַ⁠יִּפְתָּ֑ח וַ⁠יֹּ֤אמֶר אֱלִישָׁ֤ע יְרֵה֙ וַ⁠יּ֔וֹר וַ⁠יֹּ֗אמֶר חֵץ ־ תְּשׁוּעָ֤ה לַֽ⁠יהוָה֙ וְ⁠חֵ֣ץ תְּשׁוּעָ֣ה בַֽ⁠אֲרָ֔ם וְ⁠הִכִּיתָ֧ אֶת ־ אֲרָ֛ם בַּ⁠אֲפֵ֖ק עַד ־ כַּלֵּֽה ׃¹⁸ וַ⁠יֹּ֛אמֶר קַ֥ח הַ⁠חִצִּ֖ים וַ⁠יִּקָּ֑ח וַ⁠יֹּ֤אמֶר לְ⁠מֶֽלֶךְ ־ יִשְׂרָאֵל֙ הַךְ ־ אַ֔רְצָ⁠ה וַ⁠יַּ֥ךְ שָֽׁלֹשׁ ־ פְּעָמִ֖ים וַֽ⁠יַּעֲמֹֽד ׃¹⁹ וַ⁠יִּקְצֹ֨ף עָלָ֜י⁠ו אִ֣ישׁ הָ⁠אֱלֹהִ֗ים וַ⁠יֹּ֨אמֶר֙ לְ⁠הַכּ֨וֹת חָמֵ֤שׁ אוֹ ־ שֵׁשׁ֙ פְּעָמִ֔ים אָ֛ז הִכִּ֥יתָ אֶת ־ אֲרָ֖ם עַד ־ כַּלֵּ֑ה וְ⁠עַתָּ֕ה שָׁלֹ֥שׁ פְּעָמִ֖ים תַּכֶּ֥ה אֶת ־ אֲרָֽם ׃ס²⁰ וַ⁠יָּ֥מָת אֱלִישָׁ֖ע וַֽ⁠יִּקְבְּרֻ֑⁠הוּ וּ⁠גְדוּדֵ֥י מוֹאָ֛ב יָבֹ֥אוּ בָ⁠אָ֖רֶץ בָּ֥א שָׁנָֽה ׃²¹ וַ⁠יְהִ֞י הֵ֣ם ׀ קֹבְרִ֣ים אִ֗ישׁ וְ⁠הִנֵּה֙ רָא֣וּ אֶֽת ־ הַ⁠גְּד֔וּד וַ⁠יַּשְׁלִ֥יכוּ אֶת ־ הָ⁠אִ֖ישׁ בְּ⁠קֶ֣בֶר אֱלִישָׁ֑ע וַ⁠יֵּ֜לֶךְ וַ⁠יִּגַּ֤ע הָ⁠אִישׁ֙ בְּ⁠עַצְמ֣וֹת אֱלִישָׁ֔ע וַ⁠יְחִ֖י וַ⁠יָּ֥קָם עַל ־ רַגְלָֽי⁠ו ׃פ²² וַֽ⁠חֲזָאֵל֙ מֶ֣לֶךְ אֲרָ֔ם לָחַ֖ץ אֶת ־ יִשְׂרָאֵ֑ל כֹּ֖ל יְמֵ֥י יְהוֹאָחָֽז ׃²³ וַ⁠יָּחָן֩ יְהוָ֨ה אֹתָ֤⁠ם וַֽ⁠יְרַחֲמֵ⁠ם֙ וַ⁠יִּ֣פֶן אֲלֵי⁠הֶ֔ם לְמַ֣עַן בְּרִית֔⁠וֹ אֶת ־ אַבְרָהָ֖ם יִצְחָ֣ק וְ⁠יַֽעֲקֹ֑ב וְ⁠לֹ֤א אָבָה֙ הַשְׁחִיתָ֔⁠ם וְ⁠לֹֽא ־ הִשְׁלִיכָ֥⁠ם מֵֽ⁠עַל ־ פָּנָ֖י⁠ו עַד ־ עָֽתָּה ׃²⁴ וַ⁠יָּ֖מָת חֲזָאֵ֣ל מֶֽלֶךְ ־ אֲרָ֑ם וַ⁠יִּמְלֹ֛ךְ בֶּן ־ הֲדַ֥ד בְּנ֖⁠וֹ תַּחְתָּֽי⁠ו ׃²⁵ וַ⁠יָּ֜שָׁב יְהוֹאָ֣שׁ בֶּן ־ יְהוֹאָחָ֗ז וַ⁠יִּקַּ֤ח אֶת ־ הֶֽ⁠עָרִים֙ מִ⁠יַּד֙ בֶּן ־ הֲדַ֣ד בֶּן ־ חֲזָאֵ֔ל אֲשֶׁ֣ר לָקַ֗ח מִ⁠יַּ֛ד יְהוֹאָחָ֥ז אָבִ֖י⁠ו בַּ⁠מִּלְחָמָ֑ה שָׁלֹ֤שׁ פְּעָמִים֙ הִכָּ֣⁠הוּ יוֹאָ֔שׁ וַ⁠יָּ֖שֶׁב אֶת ־ עָרֵ֥י יִשְׂרָאֵֽל ׃פ

¹K החטי

Chapter 14

¹ בִּ⁠שְׁנַ֣ת שְׁתַּ֔יִם לְ⁠יוֹאָ֥שׁ בֶּן ־ יוֹאָחָ֖ז מֶ֣לֶךְ יִשְׂרָאֵ֑ל מָלַ֛ךְ אֲמַצְיָ֥הוּ בֶן ־ יוֹאָ֖שׁ מֶ֥לֶךְ יְהוּדָֽה ׃² בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ הָיָ֣ה בְ⁠מָלְכ֔⁠וֹ וְ⁠עֶשְׂרִ֤ים וָ⁠תֵ֨שַׁע֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יהועדין ¹ מִן ־ יְרוּשָׁלִָֽם ׃³ וַ⁠יַּ֤עַשׂ הַ⁠יָּשָׁר֙ בְּ⁠עֵינֵ֣י יְהוָ֔ה רַ֕ק לֹ֖א כְּ⁠דָוִ֣ד אָבִ֑י⁠ו כְּ⁠כֹ֧ל אֲשֶׁר ־ עָשָׂ֛ה יוֹאָ֥שׁ אָבִ֖י⁠ו עָשָֽׂה ׃⁴ רַ֥ק הַ⁠בָּמ֖וֹת לֹא ־ סָ֑רוּ ע֥וֹד הָ⁠עָ֛ם מְזַבְּחִ֥ים וּֽ⁠מְקַטְּרִ֖ים בַּ⁠בָּמֽוֹת ׃⁵ וַ⁠יְהִ֕י כַּ⁠אֲשֶׁ֛ר חָזְקָ֥ה הַ⁠מַּמְלָכָ֖ה בְּ⁠יָד֑⁠וֹ וַ⁠יַּךְ֙ אֶת ־ עֲבָדָ֔י⁠ו הַ⁠מַּכִּ֖ים אֶת ־ הַ⁠מֶּ֥לֶךְ אָבִֽי⁠ו ׃⁶ וְ⁠אֶת ־ בְּנֵ֥י הַ⁠מַּכִּ֖ים לֹ֣א הֵמִ֑ית כַּ⁠כָּת֣וּב בְּ⁠סֵ֣פֶר תּֽוֹרַת ־ מֹ֠שֶׁה אֲשֶׁר ־ צִוָּ֨ה יְהוָ֜ה לֵ⁠אמֹ֗ר לֹא ־ יוּמְת֨וּ אָב֤וֹת עַל ־ בָּנִים֙ וּ⁠בָנִים֙ לֹא ־ יוּמְת֣וּ עַל ־ אָב֔וֹת כִּ֛י אִם ־ אִ֥ישׁ בְּ⁠חֶטְא֖⁠וֹ יוּמָֽת ׃²⁷ הוּא ־ הִכָּ֨ה אֶת ־ אֱד֤וֹם בְּ⁠גֵיא ־ המלח ³ עֲשֶׂ֣רֶת אֲלָפִ֔ים וְ⁠תָפַ֥שׂ אֶת ־ הַ⁠סֶּ֖לַע בַּ⁠מִּלְחָמָ֑ה וַ⁠יִּקְרָ֤א אֶת ־ שְׁמָ⁠הּ֙ יָקְתְאֵ֔ל עַ֖ד הַ⁠יּ֥וֹם הַ⁠זֶּֽה ׃פ⁸ אָ֣ז שָׁלַ֤ח אֲמַצְיָה֙ מַלְאָכִ֔ים אֶל ־ יְהוֹאָ֨שׁ בֶּן ־ יְהוֹאָחָ֧ז בֶּן ־ יֵה֛וּא מֶ֥לֶךְ יִשְׂרָאֵ֖ל לֵ⁠אמֹ֑ר לְכָ֖⁠ה נִתְרָאֶ֥ה פָנִֽים ׃⁹ וַ⁠יִּשְׁלַ֞ח יְהוֹאָ֣שׁ מֶֽלֶךְ ־ יִשְׂרָאֵ֗ל אֶל ־ אֲמַצְיָ֣הוּ מֶֽלֶךְ ־ יְהוּדָה֮ לֵ⁠אמֹר֒ הַ⁠ח֜וֹחַ אֲשֶׁ֣ר בַּ⁠לְּבָנ֗וֹן שָׁ֠לַח אֶל ־ הָ⁠אֶ֜רֶז אֲשֶׁ֤ר בַּ⁠לְּבָנוֹן֙ לֵ⁠אמֹ֔ר תְּנָֽ⁠ה ־ אֶת ־ בִּתְּ⁠ךָ֥ לִ⁠בְנִ֖⁠י לְ⁠אִשָּׁ֑ה וַֽ⁠תַּעֲבֹ֞ר חַיַּ֤ת הַ⁠שָּׂדֶה֙ אֲשֶׁ֣ר בַּ⁠לְּבָנ֔וֹן וַ⁠תִּרְמֹ֖ס אֶת ־ הַ⁠חֽוֹחַ ׃¹⁰ הַכֵּ֤ה הִכִּ֨יתָ֙ אֶת ־ אֱד֔וֹם וּֽ⁠נְשָׂאֲ⁠ךָ֖ לִבֶּ֑⁠ךָ הִכָּבֵד֙ וְ⁠שֵׁ֣ב בְּ⁠בֵיתֶ֔⁠ךָ וְ⁠לָ֤⁠מָּה תִתְגָּרֶה֙ בְּ⁠רָעָ֔ה וְ⁠נָ֣פַלְתָּ֔ה אַתָּ֖ה וִ⁠יהוּדָ֥ה עִמָּֽ⁠ךְ ׃¹¹ וְ⁠לֹא ־ שָׁמַ֣ע אֲמַצְיָ֔הוּ וַ⁠יַּ֨עַל יְהוֹאָ֤שׁ מֶֽלֶךְ ־ יִשְׂרָאֵל֙ וַ⁠יִּתְרָא֣וּ פָנִ֔ים ה֖וּא וַ⁠אֲמַצְיָ֣הוּ מֶֽלֶךְ ־ יְהוּדָ֑ה בְּ⁠בֵ֥ית שֶׁ֖מֶשׁ אֲשֶׁ֥ר לִ⁠יהוּדָֽה ׃¹² וַ⁠יִּנָּ֥גֶף יְהוּדָ֖ה לִ⁠פְנֵ֣י יִשְׂרָאֵ֑ל וַ⁠יָּנֻ֖סוּ אִ֥ישׁ ל⁠אהל⁠ו ׃⁴¹³ וְ⁠אֵת֩ אֲמַצְיָ֨הוּ מֶֽלֶךְ ־ יְהוּדָ֜ה בֶּן ־ יְהוֹאָ֣שׁ בֶּן ־ אֲחַזְיָ֗הוּ תָּפַ֛שׂ יְהוֹאָ֥שׁ מֶֽלֶךְ ־ יִשְׂרָאֵ֖ל בְּ⁠בֵ֣ית שָׁ֑מֶשׁ וַיָּבֹא֙ ⁵ יְר֣וּשָׁלִַ֔ם וַ⁠יִּפְרֹץ֩ בְּ⁠חוֹמַ֨ת יְרוּשָׁלִַ֜ם בְּ⁠שַׁ֤עַר אֶפְרַ֨יִם֙ עַד ־ שַׁ֣עַר הַ⁠פִּנָּ֔ה אַרְבַּ֥ע מֵא֖וֹת אַמָּֽה ׃¹⁴ וְ⁠לָקַ֣ח אֶת ־ כָּל ־ הַ⁠זָּהָב ־ וְ֠⁠הַ⁠כֶּסֶף וְ⁠אֵ֨ת כָּל ־ הַ⁠כֵּלִ֜ים הַ⁠נִּמְצְאִ֣ים בֵּית ־ יְהוָ֗ה וּ⁠בְ⁠אֹֽצְרוֹת֙ בֵּ֣ית הַ⁠מֶּ֔לֶךְ וְ⁠אֵ֖ת בְּנֵ֣י הַ⁠תַּֽעֲרֻב֑וֹת וַ⁠יָּ֖שָׁב שֹׁמְרֽוֹנָ⁠ה ׃¹⁵ וְ⁠יֶתֶר֩ דִּבְרֵ֨י יְהוֹאָ֜שׁ אֲשֶׁ֤ר עָשָׂה֙ וּ⁠גְב֣וּרָת֔⁠וֹ וַ⁠אֲשֶׁ֣ר נִלְחַ֔ם עִ֖ם אֲמַצְיָ֣הוּ מֶֽלֶךְ ־ יְהוּדָ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃¹⁶ וַ⁠יִּשְׁכַּ֤ב יְהוֹאָשׁ֙ עִם ־ אֲבֹתָ֔י⁠ו וַ⁠יִּקָּבֵר֙ בְּ⁠שֹׁ֣מְר֔וֹן עִ֖ם מַלְכֵ֣י יִשְׂרָאֵ֑ל וַ⁠יִּמְלֹ֛ךְ יָרָבְעָ֥ם בְּנ֖⁠וֹ תַּחְתָּֽי⁠ו ׃פ¹⁷ וַ⁠יְחִ֨י אֲמַצְיָ֤הוּ בֶן ־ יוֹאָשׁ֙ מֶ֣לֶךְ יְהוּדָ֔ה אַֽחֲרֵ֣י מ֔וֹת יְהוֹאָ֥שׁ בֶּן ־ יְהֽוֹאָחָ֖ז מֶ֣לֶךְ יִשְׂרָאֵ֑ל חֲמֵ֥שׁ עֶשְׂרֵ֖ה שָׁנָֽה ׃¹⁸ וְ⁠יֶ֖תֶר דִּבְרֵ֣י אֲמַצְיָ֑הוּ הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃¹⁹ וַ⁠יִּקְשְׁר֨וּ עָלָ֥י⁠ו קֶ֛שֶׁר בִּ⁠ירוּשָׁלִַ֖ם וַ⁠יָּ֣נָס לָכִ֑ישָׁ⁠ה וַ⁠יִּשְׁלְח֤וּ אַֽחֲרָי⁠ו֙ לָכִ֔ישָׁ⁠ה וַ⁠יְמִתֻ֖⁠הוּ שָֽׁם ׃²⁰ וַ⁠יִּשְׂא֥וּ אֹת֖⁠וֹ עַל ־ הַ⁠סּוּסִ֑ים וַ⁠יִּקָּבֵ֧ר בִּ⁠ירוּשָׁלִַ֛ם עִם ־ אֲבֹתָ֖י⁠ו בְּ⁠עִ֥יר דָּוִֽד ׃²¹ וַ⁠יִּקְח֞וּ כָּל ־ עַ֤ם יְהוּדָה֙ אֶת ־ עֲזַרְיָ֔ה וְ⁠ה֕וּא בֶּן ־ שֵׁ֥שׁ עֶשְׂרֵ֖ה שָׁנָ֑ה וַ⁠יַּמְלִ֣כוּ אֹת֔⁠וֹ תַּ֖חַת אָבִ֥י⁠ו אֲמַצְיָֽהוּ ׃²² ה֚וּא בָּנָ֣ה אֶת ־ אֵילַ֔ת וַ⁠יְשִׁבֶ֖⁠הָ לִֽ⁠יהוּדָ֑ה אַחֲרֵ֥י שְׁכַֽב ־ הַ⁠מֶּ֖לֶךְ עִם ־ אֲבֹתָֽי⁠ו ׃פ²³ בִּ⁠שְׁנַת֙ חֲמֵשׁ ־ עֶשְׂרֵ֣ה שָׁנָ֔ה לַ⁠אֲמַצְיָ֥הוּ בֶן ־ יוֹאָ֖שׁ מֶ֣לֶךְ יְהוּדָ֑ה מָ֠לַךְ יָרָבְעָ֨ם בֶּן ־ יוֹאָ֤שׁ מֶֽלֶךְ ־ יִשְׂרָאֵל֙ בְּ⁠שֹׁ֣מְר֔וֹן אַרְבָּעִ֥ים וְ⁠אַחַ֖ת שָׁנָֽה ׃²⁴ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה לֹ֣א סָ֗ר מִ⁠כָּל ־ חַטֹּאות֙ יָרָבְעָ֣ם בֶּן ־ נְבָ֔ט אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃²⁵ ה֗וּא הֵשִׁיב֙ אֶת ־ גְּב֣וּל יִשְׂרָאֵ֔ל מִ⁠לְּב֥וֹא חֲמָ֖ת עַד ־ יָ֣ם הָ⁠עֲרָבָ֑ה כִּ⁠דְבַ֤ר יְהוָה֙ אֱלֹהֵ֣י יִשְׂרָאֵ֔ל אֲשֶׁ֣ר דִּבֶּ֗ר בְּ⁠יַד ־ עַבְדּ֞⁠וֹ יוֹנָ֤ה בֶן ־ אֲמִתַּי֙ הַ⁠נָּבִ֔יא אֲשֶׁ֖ר מִ⁠גַּ֥ת הַחֵֽפֶר ׃²⁶ כִּי ־ רָאָ֧ה יְהוָ֛ה אֶת ־ עֳנִ֥י יִשְׂרָאֵ֖ל מֹרֶ֣ה מְאֹ֑ד וְ⁠אֶ֤פֶס עָצוּר֙ וְ⁠אֶ֣פֶס עָז֔וּב וְ⁠אֵ֥ין עֹזֵ֖ר לְ⁠יִשְׂרָאֵֽל ׃²⁷ וְ⁠לֹא ־ דִבֶּ֣ר יְהוָ֔ה לִ⁠מְחוֹת֙ אֶת ־ שֵׁ֣ם יִשְׂרָאֵ֔ל מִ⁠תַּ֖חַת הַ⁠שָּׁמָ֑יִם וַ⁠יּ֣וֹשִׁיעֵ֔⁠ם בְּ⁠יַ֖ד יָרָבְעָ֥ם בֶּן ־ יוֹאָֽשׁ ׃²⁸ וְ⁠יֶתֶר֩ דִּבְרֵ֨י יָרָבְעָ֜ם וְ⁠כָל ־ אֲשֶׁ֤ר עָשָׂה֙ וּ⁠גְבוּרָת֣⁠וֹ אֲשֶׁר ־ נִלְחָ֔ם וַ⁠אֲשֶׁ֨ר הֵשִׁ֜יב אֶת ־ דַּמֶּ֧שֶׂק וְ⁠אֶת ־ חֲמָ֛ת לִ⁠יהוּדָ֖ה בְּ⁠יִשְׂרָאֵ֑ל הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃²⁹ וַ⁠יִּשְׁכַּ֤ב יָֽרָבְעָם֙ עִם ־ אֲבֹתָ֔י⁠ו עִ֖ם מַלְכֵ֣י יִשְׂרָאֵ֑ל וַ⁠יִּמְלֹ֛ךְ זְכַרְיָ֥ה בְנ֖⁠וֹ תַּחְתָּֽי⁠ו ׃פ

¹Q יְהֽוֹעַדָּ֖ן

²K ימות

³Q מֶ֙לַח֙

⁴Q לְאֹהָלָֽיו

⁵K ו⁠יבאו

Chapter 15

¹ בִּ⁠שְׁנַ֨ת עֶשְׂרִ֤ים וָ⁠שֶׁ֨בַע֙ שָׁנָ֔ה לְ⁠יָרָבְעָ֖ם מֶ֣לֶךְ יִשְׂרָאֵ֑ל מָלַ֛ךְ עֲזַרְיָ֥ה בֶן ־ אֲמַצְיָ֖ה מֶ֥לֶךְ יְהוּדָֽה ׃² בֶּן ־ שֵׁ֨שׁ עֶשְׂרֵ֤ה שָׁנָה֙ הָיָ֣ה בְ⁠מָלְכ֔⁠וֹ וַ⁠חֲמִשִּׁ֤ים וּ⁠שְׁתַּ֨יִם֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְכָלְיָ֖הוּ מִ⁠ירוּשָׁלִָֽם ׃³ וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה אֲמַצְיָ֥הוּ אָבִֽי⁠ו ׃⁴ רַ֥ק הַ⁠בָּמ֖וֹת לֹא ־ סָ֑רוּ ע֥וֹד הָ⁠עָ֛ם מְזַבְּחִ֥ים וּֽ⁠מְקַטְּרִ֖ים בַּ⁠בָּמֽוֹת ׃⁵ וַ⁠יְנַגַּ֨ע יְהוָ֜ה אֶת ־ הַ⁠מֶּ֗לֶךְ וַ⁠יְהִ֤י מְצֹרָע֙ עַד ־ י֣וֹם מֹת֔⁠וֹ וַ⁠יֵּ֖שֶׁב בְּ⁠בֵ֣ית הַ⁠חָפְשִׁ֑ית וְ⁠יוֹתָ֤ם בֶּן ־ הַ⁠מֶּ֨לֶךְ֙ עַל ־ הַ⁠בַּ֔יִת שֹׁפֵ֖ט אֶת ־ עַ֥ם הָ⁠אָֽרֶץ ׃⁶ וְ⁠יֶ֛תֶר דִּבְרֵ֥י עֲזַרְיָ֖הוּ וְ⁠כָל ־ אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃⁷ וַ⁠יִּשְׁכַּ֤ב עֲזַרְיָה֙ עִם ־ אֲבֹתָ֔י⁠ו וַ⁠יִּקְבְּר֥וּ אֹת֛⁠וֹ עִם ־ אֲבֹתָ֖י⁠ו בְּ⁠עִ֣יר דָּוִ֑ד וַ⁠יִּמְלֹ֛ךְ יוֹתָ֥ם בְּנ֖⁠וֹ תַּחְתָּֽי⁠ו ׃פ⁸ בִּ⁠שְׁנַ֨ת שְׁלֹשִׁ֤ים וּ⁠שְׁמֹנֶה֙ שָׁנָ֔ה לַ⁠עֲזַרְיָ֖הוּ מֶ֣לֶךְ יְהוּדָ֑ה מָ֠לַךְ זְכַרְיָ֨הוּ בֶן ־ יָרָבְעָ֧ם עַל ־ יִשְׂרָאֵ֛ל בְּ⁠שֹׁמְר֖וֹן שִׁשָּׁ֥ה חֳדָשִֽׁים ׃⁹ וַ⁠יַּ֤עַשׂ הָ⁠רַע֙ בְּ⁠עֵינֵ֣י יְהוָ֔ה כַּ⁠אֲשֶׁ֥ר עָשׂ֖וּ אֲבֹתָ֑י⁠ו לֹ֣א סָ֗ר מֵֽ⁠חַטֹּאות֙ יָרָבְעָ֣ם בֶּן ־ נְבָ֔ט אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃¹⁰ וַ⁠יִּקְשֹׁ֤ר עָלָי⁠ו֙ שַׁלֻּ֣ם בֶּן ־ יָבֵ֔שׁ וַ⁠יַּכֵּ֥⁠הוּ קָֽבָלְ ־ עָ֖ם וַ⁠יְמִיתֵ֑⁠הוּ וַ⁠יִּמְלֹ֖ךְ תַּחְתָּֽי⁠ו ׃¹¹ וְ⁠יֶ֖תֶר דִּבְרֵ֣י זְכַרְיָ֑ה הִנָּ֣⁠ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃¹² ה֣וּא דְבַר ־ יְהוָ֗ה אֲשֶׁ֨ר דִּבֶּ֤ר אֶל ־ יֵהוּא֙ לֵ⁠אמֹ֔ר בְּנֵ֣י רְבִיעִ֔ים יֵשְׁב֥וּ לְ⁠ךָ֖ עַל ־ כִּסֵּ֣א יִשְׂרָאֵ֑ל וַֽ⁠יְהִי ־ כֵֽן ׃פ¹³ שַׁלּ֤וּם בֶּן ־ יָבֵישׁ֙ מָלַ֔ךְ בִּ⁠שְׁנַ֨ת שְׁלֹשִׁ֤ים וָ⁠תֵ֨שַׁע֙ שָׁנָ֔ה לְ⁠עֻזִיָּ֖ה מֶ֣לֶךְ יְהוּדָ֑ה וַ⁠יִּמְלֹ֥ךְ יֶֽרַח ־ יָמִ֖ים בְּ⁠שֹׁמְרֽוֹן ׃¹⁴ וַ⁠יַּעַל֩ מְנַחֵ֨ם בֶּן ־ גָּדִ֜י מִ⁠תִּרְצָ֗ה וַ⁠יָּבֹא֙ שֹׁמְר֔וֹן וַ⁠יַּ֛ךְ אֶת ־ שַׁלּ֥וּם בֶּן ־ יָבֵ֖ישׁ בְּ⁠שֹׁמְר֑וֹן וַ⁠יְמִיתֵ֖⁠הוּ וַ⁠יִּמְלֹ֥ךְ תַּחְתָּֽי⁠ו ׃¹⁵ וְ⁠יֶ֨תֶר֙ דִּבְרֵ֣י שַׁלּ֔וּם וְ⁠קִשְׁר֖⁠וֹ אֲשֶׁ֣ר קָשָׁ֑ר הִנָּ֣⁠ם כְּתֻבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃ס¹⁶ אָ֣ז יַכֶּֽה ־ מְ֠נַחֵם אֶת ־ תִּפְסַ֨ח וְ⁠אֶת ־ כָּל ־ אֲשֶׁר ־ בָּ֤⁠הּ וְ⁠אֶת ־ גְּבוּלֶ֨י⁠הָ֙ מִ⁠תִּרְצָ֔ה כִּ֛י לֹ֥א פָתַ֖ח וַ⁠יַּ֑ךְ אֵ֛ת כָּל ־ הֶ⁠הָ֥רוֹתֶ֖י⁠הָ בִּקֵּֽעַ ׃פ¹⁷ בִּ⁠שְׁנַ֨ת שְׁלֹשִׁ֤ים וָ⁠תֵ֨שַׁע֙ שָׁנָ֔ה לַ⁠עֲזַרְיָ֖ה מֶ֣לֶךְ יְהוּדָ֑ה מָ֠לַךְ מְנַחֵ֨ם בֶּן ־ גָּדִ֧י עַל ־ יִשְׂרָאֵ֛ל עֶ֥שֶׂר שָׁנִ֖ים בְּ⁠שֹׁמְרֽוֹן ׃¹⁸ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה לֹ֣א סָ֠ר מֵ⁠עַ֨ל חַטֹּ֜אות יָרָבְעָ֧ם בֶּן ־ נְבָ֛ט אֲשֶׁר ־ הֶחֱטִ֥יא אֶת ־ יִשְׂרָאֵ֖ל כָּל ־ יָמָֽי⁠ו ׃¹⁹ בָּ֣א פ֤וּל מֶֽלֶךְ ־ אַשּׁוּר֙ עַל ־ הָ⁠אָ֔רֶץ וַ⁠יִּתֵּ֤ן מְנַחֵם֙ לְ⁠פ֔וּל אֶ֖לֶף כִּכַּר ־ כָּ֑סֶף לִ⁠הְי֤וֹת יָדָי⁠ו֙ אִתּ֔⁠וֹ לְ⁠הַחֲזִ֥יק הַ⁠מַּמְלָכָ֖ה בְּ⁠יָדֽ⁠וֹ ׃²⁰ וַ⁠יֹּצֵא֩ מְנַחֵ֨ם אֶת ־ הַ⁠כֶּ֜סֶף עַל ־ יִשְׂרָאֵ֗ל עַ֚ל כָּל ־ גִּבּוֹרֵ֣י הַ⁠חַ֔יִל לָ⁠תֵת֙ לְ⁠מֶ֣לֶךְ אַשּׁ֔וּר חֲמִשִּׁ֧ים שְׁקָלִ֛ים כֶּ֖סֶף לְ⁠אִ֣ישׁ אֶחָ֑ד וַ⁠יָּ֨שָׁב֙ מֶ֣לֶךְ אַשּׁ֔וּר וְ⁠לֹא ־ עָ֥מַד שָׁ֖ם בָּ⁠אָֽרֶץ ׃²¹ וְ⁠יֶ֛תֶר דִּבְרֵ֥י מְנַחֵ֖ם וְ⁠כָל ־ אֲשֶׁ֣ר עָשָׂ֑ה הֲ⁠לוֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃²² וַ⁠יִּשְׁכַּ֥ב מְנַחֵ֖ם עִם ־ אֲבֹתָ֑י⁠ו וַ⁠יִּמְלֹ֛ךְ פְּקַחְיָ֥ה בְנ֖⁠וֹ תַּחְתָּֽי⁠ו ׃פ²³ בִּ⁠שְׁנַת֙ חֲמִשִּׁ֣ים שָׁנָ֔ה לַ⁠עֲזַרְיָ֖ה מֶ֣לֶךְ יְהוּדָ֑ה מָ֠לַךְ פְּקַֽחְיָ֨ה בֶן ־ מְנַחֵ֧ם עַל ־ יִשְׂרָאֵ֛ל בְּ⁠שֹׁמְר֖וֹן שְׁנָתָֽיִם ׃²⁴ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה לֹ֣א סָ֗ר מֵֽ⁠חַטֹּאות֙ יָרָבְעָ֣ם בֶּן ־ נְבָ֔ט אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃²⁵ וַ⁠יִּקְשֹׁ֣ר עָלָי⁠ו֩ פֶּ֨קַח בֶּן ־ רְמַלְיָ֜הוּ שָׁלִישׁ֗⁠וֹ וַ⁠יַּכֵּ֨⁠הוּ בְ⁠שֹׁמְר֜וֹן בְּ⁠אַרְמ֤וֹן בֵּית ־ הַמֶּ֙לֶךְ֙ ¹ אֶת ־ אַרְגֹּ֣ב וְ⁠אֶת ־ הָ⁠אַרְיֵ֔ה וְ⁠עִמּ֛⁠וֹ חֲמִשִּׁ֥ים אִ֖ישׁ מִ⁠בְּנֵ֣י גִלְעָדִ֑ים וַ⁠יְמִיתֵ֖⁠הוּ וַ⁠יִּמְלֹ֥ךְ תַּחְתָּֽי⁠ו ׃²⁶ וְ⁠יֶ֛תֶר דִּבְרֵ֥י פְקַחְיָ֖ה וְ⁠כָל ־ אֲשֶׁ֣ר עָשָׂ֑ה הִנָּ֣⁠ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃פ²⁷ בִּ⁠שְׁנַ֨ת חֲמִשִּׁ֤ים וּ⁠שְׁתַּ֨יִם֙ שָׁנָ֔ה לַ⁠עֲזַרְיָ֖ה מֶ֣לֶךְ יְהוּדָ֑ה מָ֠לַךְ פֶּ֣קַח בֶּן ־ רְמַלְיָ֧הוּ עַל ־ יִשְׂרָאֵ֛ל בְּ⁠שֹׁמְר֖וֹן עֶשְׂרִ֥ים שָׁנָֽה ׃²⁸ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה לֹ֣א סָ֗ר מִן ־ חַטֹּאות֙ יָרָבְעָ֣ם בֶּן ־ נְבָ֔ט אֲשֶׁ֥ר הֶחֱטִ֖יא אֶת ־ יִשְׂרָאֵֽל ׃²⁹ בִּ⁠ימֵ֞י פֶּ֣קַח מֶֽלֶךְ ־ יִשְׂרָאֵ֗ל בָּא֮ תִּגְלַ֣ת פִּלְאֶסֶר֮ מֶ֣לֶךְ אַשּׁוּר֒ וַ⁠יִּקַּ֣ח אֶת ־ עִיּ֡וֹן וְ⁠אֶת ־ אָבֵ֣ל בֵּֽית ־ מַעֲכָ֡ה וְ⁠אֶת ־ יָ֠נוֹחַ וְ⁠אֶת ־ קֶ֨דֶשׁ וְ⁠אֶת ־ חָצ֤וֹר וְ⁠אֶת ־ הַ⁠גִּלְעָד֙ וְ⁠אֶת ־ הַ⁠גָּלִ֔ילָ⁠ה כֹּ֖ל אֶ֣רֶץ נַפְתָּלִ֑י וַ⁠יַּגְלֵ֖⁠ם אַשּֽׁוּרָ⁠ה ׃³⁰ וַ⁠יִּקְשָׁר ־ קֶ֜שֶׁר הוֹשֵׁ֣עַ בֶּן ־ אֵלָ֗ה עַל ־ פֶּ֨קַח֙ בֶּן ־ רְמַלְיָ֔הוּ וַ⁠יַּכֵּ֨⁠הוּ֙ וַ⁠יְמִיתֵ֔⁠הוּ וַ⁠יִּמְלֹ֖ךְ תַּחְתָּ֑י⁠ו בִּ⁠שְׁנַ֣ת עֶשְׂרִ֔ים לְ⁠יוֹתָ֖ם בֶּן ־ עֻזִיָּֽה ׃³¹ וְ⁠יֶ֥תֶר דִּבְרֵי ־ פֶ֖קַח וְ⁠כָל ־ אֲשֶׁ֣ר עָשָׂ֑ה הִנָּ֣⁠ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יִשְׂרָאֵֽל ׃פ³² בִּ⁠שְׁנַ֣ת שְׁתַּ֔יִם לְ⁠פֶ֥קַח בֶּן ־ רְמַלְיָ֖הוּ מֶ֣לֶךְ יִשְׂרָאֵ֑ל מָלַ֛ךְ יוֹתָ֥ם בֶּן ־ עֻזִיָּ֖הוּ מֶ֥לֶךְ יְהוּדָֽה ׃³³ בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ הָיָ֣ה בְ⁠מָלְכ֔⁠וֹ וְ⁠שֵׁשׁ ־ עֶשְׂרֵ֣ה שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְרוּשָׁ֖א בַּת ־ צָדֽוֹק ׃³⁴ וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠כֹ֧ל אֲשֶׁר ־ עָשָׂ֛ה עֻזִיָּ֥הוּ אָבִ֖י⁠ו עָשָֽׂה ׃³⁵ רַ֤ק הַ⁠בָּמוֹת֙ לֹ֣א סָ֔רוּ ע֗וֹד הָ⁠עָ֛ם מְזַבְּחִ֥ים וּֽ⁠מְקַטְּרִ֖ים בַּ⁠בָּמ֑וֹת ה֗וּא בָּנָ֛ה אֶת ־ שַׁ֥עַר בֵּית ־ יְהוָ֖ה הָ⁠עֶלְיֽוֹן ׃³⁶ וְ⁠יֶ֛תֶר דִּבְרֵ֥י יוֹתָ֖ם אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃³⁷ בַּ⁠יָּמִ֣ים הָ⁠הֵ֔ם הֵחֵ֣ל יְהוָ֗ה לְ⁠הַשְׁלִ֨יחַ֙ בִּֽ⁠יהוּדָ֔ה רְצִ֖ין מֶ֣לֶךְ אֲרָ֑ם וְ⁠אֵ֖ת פֶּ֥קַח בֶּן ־ רְמַלְיָֽהוּ ׃³⁸ וַ⁠יִּשְׁכַּ֤ב יוֹתָם֙ עִם ־ אֲבֹתָ֔י⁠ו וַ⁠יִּקָּבֵר֙ עִם ־ אֲבֹתָ֔י⁠ו בְּ⁠עִ֖יר דָּוִ֣ד אָבִ֑י⁠ו וַ⁠יִּמְלֹ֛ךְ אָחָ֥ז בְּנ֖⁠וֹ תַּחְתָּֽי⁠ו ׃פ

¹K מלך

Chapter 16

¹ בִּ⁠שְׁנַת֙ שְׁבַֽע ־ עֶשְׂרֵ֣ה שָׁנָ֔ה לְ⁠פֶ֖קַח בֶּן ־ רְמַלְיָ֑הוּ מָלַ֛ךְ אָחָ֥ז בֶּן ־ יוֹתָ֖ם מֶ֥לֶךְ יְהוּדָֽה ׃² בֶּן ־ עֶשְׂרִ֤ים שָׁנָה֙ אָחָ֣ז בְּ⁠מָלְכ֔⁠וֹ וְ⁠שֵׁשׁ ־ עֶשְׂרֵ֣ה שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠לֹא ־ עָשָׂ֣ה הַ⁠יָּשָׁ֗ר בְּ⁠עֵינֵ֛י יְהוָ֥ה אֱלֹהָ֖י⁠ו כְּ⁠דָוִ֥ד אָבִֽי⁠ו ׃³ וַ⁠יֵּ֕לֶךְ בְּ⁠דֶ֖רֶךְ מַלְכֵ֣י יִשְׂרָאֵ֑ל וְ⁠גַ֤ם אֶת ־ בְּנ⁠וֹ֙ הֶעֱבִ֣יר בָּ⁠אֵ֔שׁ כְּ⁠תֹֽעֲבוֹת֙ הַ⁠גּוֹיִ֔ם אֲשֶׁ֨ר הוֹרִ֤ישׁ יְהוָה֙ אֹתָ֔⁠ם מִ⁠פְּנֵ֖י בְּנֵ֥י יִשְׂרָאֵֽל ׃⁴ וַ⁠יְזַבֵּ֧חַ וַ⁠יְקַטֵּ֛ר בַּ⁠בָּמ֖וֹת וְ⁠עַל ־ הַ⁠גְּבָע֑וֹת וְ⁠תַ֖חַת כָּל ־ עֵ֥ץ רַעֲנָֽן ׃⁵ אָ֣ז יַעֲלֶ֣ה רְצִ֣ין מֶֽלֶךְ ־ אֲ֠רָם וּ⁠פֶ֨קַח בֶּן ־ רְמַלְיָ֧הוּ מֶֽלֶךְ ־ יִשְׂרָאֵ֛ל יְרוּשָׁלִַ֖ם לַ⁠מִּלְחָמָ֑ה וַ⁠יָּצֻ֨רוּ֙ עַל ־ אָחָ֔ז וְ⁠לֹ֥א יָכְל֖וּ לְ⁠הִלָּחֵֽם ׃⁶ בָּ⁠עֵ֣ת הַ⁠הִ֗יא הֵ֠שִׁיב רְצִ֨ין מֶֽלֶךְ ־ אֲרָ֤ם אֶת ־ אֵילַת֙ לַֽ⁠אֲרָ֔ם וַ⁠יְנַשֵּׁ֥ל אֶת ־ הַ⁠יְהוּדִ֖ים מֵֽ⁠אֵיל֑וֹת ו⁠ארמים ¹ בָּ֣אוּ אֵילַ֔ת וַ⁠יֵּ֣שְׁבוּ שָׁ֔ם עַ֖ד הַ⁠יּ֥וֹם הַ⁠זֶּֽה ׃פ⁷ וַ⁠יִּשְׁלַ֨ח אָחָ֜ז מַלְאָכִ֗ים אֶל ־ תִּ֠גְלַת פְּלֶ֤סֶר מֶֽלֶךְ ־ אַשּׁוּר֙ לֵ⁠אמֹ֔ר עַבְדְּ⁠ךָ֥ וּ⁠בִנְ⁠ךָ֖ אָ֑נִי עֲלֵ֨ה וְ⁠הוֹשִׁעֵ֜⁠נִי מִ⁠כַּ֣ף מֶֽלֶךְ ־ אֲרָ֗ם וּ⁠מִ⁠כַּף֙ מֶ֣לֶךְ יִשְׂרָאֵ֔ל הַ⁠קּוֹמִ֖ים עָלָֽ⁠י ׃⁸ וַ⁠יִּקַּ֨ח אָחָ֜ז אֶת ־ הַ⁠כֶּ֣סֶף וְ⁠אֶת ־ הַ⁠זָּהָ֗ב הַ⁠נִּמְצָא֙ בֵּ֣ית יְהוָ֔ה וּ⁠בְ⁠אֹֽצְר֖וֹת בֵּ֣ית הַ⁠מֶּ֑לֶךְ וַ⁠יִּשְׁלַ֥ח לְ⁠מֶֽלֶךְ ־ אַשּׁ֖וּר שֹֽׁחַד ׃⁹ וַ⁠יִּשְׁמַ֤ע אֵלָי⁠ו֙ מֶ֣לֶךְ אַשּׁ֔וּר וַ⁠יַּעַל֩ מֶ֨לֶךְ אַשּׁ֤וּר אֶל ־ דַּמֶּ֨שֶׂק֙ וַֽ⁠יִּתְפְּשֶׂ֔⁠הָ וַ⁠יַּגְלֶ֖⁠הָ קִ֑ירָ⁠ה וְ⁠אֶת ־ רְצִ֖ין הֵמִֽית ׃¹⁰ וַ⁠יֵּ֣לֶךְ הַ⁠מֶּ֣לֶךְ אָחָ֡ז לִ֠⁠קְרַאת תִּגְלַ֨ת פִּלְאֶ֤סֶר מֶֽלֶךְ ־ אַשּׁוּר֙ דּוּמֶּ֔שֶׂק וַ⁠יַּ֥רְא אֶת ־ הַ⁠מִּזְבֵּ֖חַ אֲשֶׁ֣ר בְּ⁠דַמָּ֑שֶׂק וַ⁠יִּשְׁלַח֩ הַ⁠מֶּ֨לֶךְ אָחָ֜ז אֶל ־ אוּרִיָּ֣ה הַ⁠כֹּהֵ֗ן אֶת ־ דְּמ֧וּת הַ⁠מִּזְבֵּ֛חַ וְ⁠אֶת ־ תַּבְנִית֖⁠וֹ לְ⁠כָֽל ־ מַעֲשֵֽׂ⁠הוּ ׃¹¹ וַ⁠יִּ֛בֶן אוּרִיָּ֥ה הַ⁠כֹּהֵ֖ן אֶת ־ הַ⁠מִּזְבֵּ֑חַ כְּ⁠כֹ֣ל אֲשֶׁר ־ שָׁלַח֩ הַ⁠מֶּ֨לֶךְ אָחָ֜ז מִ⁠דַּמֶּ֗שֶׂק כֵּ֤ן עָשָׂה֙ אוּרִיָּ֣ה הַ⁠כֹּהֵ֔ן עַד ־ בּ֥וֹא הַ⁠מֶּֽלֶךְ ־ אָחָ֖ז מִ⁠דַּמָּֽשֶׂק ׃¹² וַ⁠יָּבֹ֤א הַ⁠מֶּ֨לֶךְ֙ מִ⁠דַּמֶּ֔שֶׂק וַ⁠יַּ֥רְא הַ⁠מֶּ֖לֶךְ אֶת ־ הַ⁠מִּזְבֵּ֑חַ וַ⁠יִּקְרַ֥ב הַ⁠מֶּ֛לֶךְ עַל ־ הַ⁠מִּזְבֵּ֖חַ וַ⁠יַּ֥עַל עָלָֽי⁠ו ׃¹³ וַ⁠יַּקְטֵ֤ר אֶת ־ עֹֽלָת⁠וֹ֙ וְ⁠אֶת ־ מִנְחָת֔⁠וֹ וַ⁠יַּסֵּ֖ךְ אֶת ־ נִסְכּ֑⁠וֹ וַ⁠יִּזְרֹ֛ק אֶת ־ דַּֽם ־ הַ⁠שְּׁלָמִ֥ים אֲשֶׁר ־ ל֖⁠וֹ עַל ־ הַ⁠מִּזְבֵּֽחַ ׃¹⁴ וְ⁠אֵ֨ת הַ⁠מִּזְבַּ֣ח הַ⁠נְּחֹשֶׁת֮ אֲשֶׁ֣ר לִ⁠פְנֵ֣י יְהוָה֒ וַ⁠יַּקְרֵ֗ב מֵ⁠אֵת֙ פְּנֵ֣י הַ⁠בַּ֔יִת מִ⁠בֵּין֙ הַ⁠מִּזְבֵּ֔חַ וּ⁠מִ⁠בֵּ֖ין בֵּ֣ית יְהוָ֑ה וַ⁠יִּתֵּ֥ן אֹת֛⁠וֹ עַל ־ יֶ֥רֶךְ הַ⁠מִּזְבֵּ֖חַ צָפֽוֹנָ⁠ה ׃¹⁵ וַיְצַוֶּ֣ה ² הַ⁠מֶּֽלֶךְ ־ אָ֠חָז אֶת ־ אוּרִיָּ֨ה הַ⁠כֹּהֵ֜ן לֵ⁠אמֹ֗ר עַ֣ל הַ⁠מִּזְבֵּ֣חַ הַ⁠גָּד֡וֹל הַקְטֵ֣ר אֶת ־ עֹֽלַת ־ הַ⁠בֹּקֶר֩ וְ⁠אֶת ־ מִנְחַ֨ת הָ⁠עֶ֜רֶב וְֽ⁠אֶת ־ עֹלַ֧ת הַ⁠מֶּ֣לֶךְ וְ⁠אֶת ־ מִנְחָת֗⁠וֹ וְ֠⁠אֵת עֹלַ֞ת כָּל ־ עַ֤ם הָ⁠אָ֨רֶץ֙ וּ⁠מִנְחָתָ֣⁠ם וְ⁠נִסְכֵּי⁠הֶ֔ם וְ⁠כָל ־ דַּ֥ם עֹלָ֛ה וְ⁠כָל ־ דַּם ־ זֶ֖בַח עָלָ֣י⁠ו תִּזְרֹ֑ק וּ⁠מִזְבַּ֧ח הַ⁠נְּחֹ֛שֶׁת יִֽהְיֶה ־ לִּ֖⁠י לְ⁠בַקֵּֽר ׃¹⁶ וַ⁠יַּ֖עַשׂ אוּרִיָּ֣ה הַ⁠כֹּהֵ֑ן כְּ⁠כֹ֥ל אֲשֶׁר ־ צִוָּ֖ה הַ⁠מֶּ֥לֶךְ אָחָֽז ׃¹⁷ וַ⁠יְקַצֵּץ֩ הַ⁠מֶּ֨לֶךְ אָחָ֜ז אֶת ־ הַ⁠מִּסְגְּר֣וֹת הַ⁠מְּכֹנ֗וֹת וַ⁠יָּ֤סַר מֵֽ⁠עֲלֵי⁠הֶם֙ אֶת ־ הַ⁠כִּיֹּ֔ר ³ וְ⁠אֶת ־ הַ⁠יָּ֣ם הוֹרִ֔ד מֵ⁠עַ֛ל הַ⁠בָּקָ֥ר הַ⁠נְּחֹ֖שֶׁת אֲשֶׁ֣ר תַּחְתֶּ֑י⁠הָ וַ⁠יִּתֵּ֣ן אֹת֔⁠וֹ עַ֖ל מַרְצֶ֥פֶת אֲבָנִֽים ׃¹⁸ וְ⁠אֶת ־ מוּסַ֨ךְ ⁴ הַ⁠שַּׁבָּ֜ת אֲשֶׁר ־ בָּנ֣וּ בַ⁠בַּ֗יִת וְ⁠אֶת ־ מְב֤וֹא הַ⁠מֶּ֨לֶךְ֙ הַֽ⁠חִיצ֔וֹנָ⁠ה הֵסֵ֖ב בֵּ֣ית יְהוָ֑ה מִ⁠פְּנֵ֖י מֶ֥לֶךְ אַשּֽׁוּר ׃¹⁹ וְ⁠יֶ֛תֶר דִּבְרֵ֥י אָחָ֖ז אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²⁰ וַ⁠יִּשְׁכַּ֤ב אָחָז֙ עִם ־ אֲבֹתָ֔י⁠ו וַ⁠יִּקָּבֵ֥ר עִם ־ אֲבֹתָ֖י⁠ו בְּ⁠עִ֣יר דָּוִ֑ד וַ⁠יִּמְלֹ֛ךְ חִזְקִיָּ֥הוּ בְנ֖⁠וֹ תַּחְתָּֽי⁠ו ׃פ

¹Q וַֽאֲדוֹמִים֙

²K ו⁠יצו⁠הו

³K ו⁠את

⁴K מיסך

Chapter 17

¹ בִּ⁠שְׁנַת֙ שְׁתֵּ֣ים עֶשְׂרֵ֔ה לְ⁠אָחָ֖ז מֶ֣לֶךְ יְהוּדָ֑ה מָ֠לַךְ הוֹשֵׁ֨עַ בֶּן ־ אֵלָ֧ה בְ⁠שֹׁמְר֛וֹן עַל ־ יִשְׂרָאֵ֖ל תֵּ֥שַׁע שָׁנִֽים ׃² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה רַ֗ק לֹ֚א כְּ⁠מַלְכֵ֣י יִשְׂרָאֵ֔ל אֲשֶׁ֥ר הָי֖וּ לְ⁠פָנָֽי⁠ו ׃³ עָלָ֣י⁠ו עָלָ֔ה שַׁלְמַנְאֶ֖סֶר מֶ֣לֶךְ אַשּׁ֑וּר וַֽ⁠יְהִי ־ ל֤⁠וֹ הוֹשֵׁ֨עַ֙ עֶ֔בֶד וַ⁠יָּ֥שֶׁב ל֖⁠וֹ מִנְחָֽה ׃⁴ וַ⁠יִּמְצָא֩ מֶֽלֶךְ ־ אַשּׁ֨וּר בְּ⁠הוֹשֵׁ֜עַ קֶ֗שֶׁר אֲשֶׁ֨ר שָׁלַ֤ח מַלְאָכִים֙ אֶל ־ ס֣וֹא מֶֽלֶךְ ־ מִצְרַ֔יִם וְ⁠לֹא ־ הֶעֱלָ֥ה מִנְחָ֛ה לְ⁠מֶ֥לֶךְ אַשּׁ֖וּר כְּ⁠שָׁנָ֣ה בְ⁠שָׁנָ֑ה וַֽ⁠יַּעַצְרֵ֨⁠הוּ֙ מֶ֣לֶךְ אַשּׁ֔וּר וַ⁠יַּאַסְרֵ֖⁠הוּ בֵּ֥ית כֶּֽלֶא ׃⁵ וַ⁠יַּ֥עַל מֶֽלֶךְ ־ אַשּׁ֖וּר בְּ⁠כָל ־ הָ⁠אָ֑רֶץ וַ⁠יַּ֨עַל֙ שֹׁמְר֔וֹן וַ⁠יָּ֥צַר עָלֶ֖י⁠הָ שָׁלֹ֥שׁ שָׁנִֽים ׃⁶ בִּ⁠שְׁנַ֨ת הַ⁠תְּשִׁיעִ֜ית לְ⁠הוֹשֵׁ֗עַ לָכַ֤ד מֶֽלֶךְ ־ אַשּׁוּר֙ אֶת ־ שֹׁ֣מְר֔וֹן וַ⁠יֶּ֥גֶל אֶת ־ יִשְׂרָאֵ֖ל אַשּׁ֑וּרָ⁠ה וַ⁠יֹּ֨שֶׁב אֹתָ֜⁠ם בַּ⁠חְלַ֧ח וּ⁠בְ⁠חָב֛וֹר נְהַ֥ר גּוֹזָ֖ן וְ⁠עָרֵ֥י מָדָֽי ׃פ⁷ וַ⁠יְהִ֗י כִּֽי ־ חָטְא֤וּ בְנֵֽי ־ יִשְׂרָאֵל֙ לַ⁠יהוָ֣ה אֱלֹהֵי⁠הֶ֔ם הַ⁠מַּעֲלֶ֤ה אֹתָ⁠ם֙ מֵ⁠אֶ֣רֶץ מִצְרַ֔יִם מִ⁠תַּ֕חַת יַ֖ד פַּרְעֹ֣ה מֶֽלֶךְ ־ מִצְרָ֑יִם וַ⁠יִּֽירְא֖וּ אֱלֹהִ֥ים אֲחֵרִֽים ׃⁸ וַ⁠יֵּֽלְכוּ֙ בְּ⁠חֻקּ֣וֹת הַ⁠גּוֹיִ֔ם אֲשֶׁר֙ הוֹרִ֣ישׁ יְהוָ֔ה מִ⁠פְּנֵ֖י בְּנֵ֣י יִשְׂרָאֵ֑ל וּ⁠מַלְכֵ֥י יִשְׂרָאֵ֖ל אֲשֶׁ֥ר עָשֽׂוּ ׃⁹ וַ⁠יְחַפְּא֣וּ בְנֵֽי ־ יִשְׂרָאֵ֗ל דְּבָרִים֙ אֲשֶׁ֣ר לֹא ־ כֵ֔ן עַל ־ יְהוָ֖ה אֱלֹהֵי⁠הֶ֑ם וַ⁠יִּבְנ֨וּ לָ⁠הֶ֤ם בָּמוֹת֙ בְּ⁠כָל ־ עָ֣רֵי⁠הֶ֔ם מִ⁠מִּגְדַּ֥ל נוֹצְרִ֖ים עַד ־ עִ֥יר מִבְצָֽר ׃¹⁰ וַ⁠יַּצִּ֧בוּ לָ⁠הֶ֛ם מַצֵּב֖וֹת וַ⁠אֲשֵׁרִ֑ים עַ֚ל כָּל ־ גִּבְעָ֣ה גְבֹהָ֔ה וְ⁠תַ֖חַת כָּל ־ עֵ֥ץ רַעֲנָֽן ׃¹¹ וַ⁠יְקַטְּרוּ ־ שָׁם֙ בְּ⁠כָל ־ בָּמ֔וֹת כַּ⁠גּוֹיִ֕ם אֲשֶׁר ־ הֶגְלָ֥ה יְהוָ֖ה מִ⁠פְּנֵי⁠הֶ֑ם וַֽ⁠יַּעֲשׂוּ֙ דְּבָרִ֣ים רָעִ֔ים לְ⁠הַכְעִ֖יס אֶת ־ יְהוָֽה ׃¹² וַ⁠יַּֽעַבְד֖וּ הַ⁠גִּלֻּלִ֑ים אֲשֶׁ֨ר אָמַ֤ר יְהוָה֙ לָ⁠הֶ֔ם לֹ֥א תַעֲשׂ֖וּ אֶת ־ הַ⁠דָּבָ֥ר הַ⁠זֶּֽה ׃¹³ וַ⁠יָּ֣עַד יְהוָ֡ה בְּ⁠יִשְׂרָאֵ֣ל וּ⁠בִ⁠יהוּדָ֡ה בְּ⁠יַד֩ כָּל ־ נביא⁠ו ¹ כָל ־ חֹזֶ֜ה ² לֵ⁠אמֹ֗ר שֻׁ֝֠בוּ מִ⁠דַּרְכֵי⁠כֶ֤ם הָֽ⁠רָעִים֙ וְ⁠שִׁמְרוּ֙ מִצְוֺתַ֣⁠י חֻקּוֹתַ֔⁠י כְּ⁠כָ֨ל ־ הַ⁠תּוֹרָ֔ה אֲשֶׁ֥ר צִוִּ֖יתִי אֶת ־ אֲבֹֽתֵי⁠כֶ֑ם וַֽ⁠אֲשֶׁר֙ שָׁלַ֣חְתִּי אֲלֵי⁠כֶ֔ם בְּ⁠יַ֖ד עֲבָדַ֥⁠י הַ⁠נְּבִיאִֽים ׃¹⁴ וְ⁠לֹ֖א שָׁמֵ֑עוּ וַ⁠יַּקְשׁ֤וּ אֶת ־ עָרְפָּ⁠ם֙ כְּ⁠עֹ֣רֶף אֲבוֹתָ֔⁠ם אֲשֶׁר֙ לֹ֣א הֶאֱמִ֔ינוּ בַּֽ⁠יהוָ֖ה אֱלֹהֵי⁠הֶֽם ׃¹⁵ וַ⁠יִּמְאֲס֣וּ אֶת ־ חֻקָּ֗י⁠ו וְ⁠אֶת ־ בְּרִית⁠וֹ֙ אֲשֶׁ֣ר כָּרַ֣ת אֶת ־ אֲבוֹתָ֔⁠ם וְ⁠אֵת֙ עֵֽדְוֺתָ֔י⁠ו אֲשֶׁ֥ר הֵעִ֖יד בָּ֑⁠ם וַ⁠יֵּ֨לְכ֜וּ אַחֲרֵ֤י הַ⁠הֶ֨בֶל֙ וַ⁠יֶּהְבָּ֔לוּ וְ⁠אַחֲרֵ֤י הַ⁠גּוֹיִם֙ אֲשֶׁ֣ר סְבִֽיבֹתָ֔⁠ם אֲשֶׁ֨ר צִוָּ֤ה יְהוָה֙ אֹתָ֔⁠ם לְ⁠בִלְתִּ֖י עֲשׂ֥וֹת כָּ⁠הֶֽם ׃¹⁶ וַ⁠יַּעַזְב֗וּ אֶת ־ כָּל ־ מִצְוֺת֙ יְהוָ֣ה אֱלֹהֵי⁠הֶ֔ם וַ⁠יַּעֲשׂ֥וּ לָ⁠הֶ֛ם מַסֵּכָ֖ה שנים ³ עֲגָלִ֑ים וַ⁠יַּעֲשׂ֣וּ אֲשֵׁירָ֗ה וַ⁠יִּֽשְׁתַּחֲווּ֙ לְ⁠כָל ־ צְבָ֣א הַ⁠שָּׁמַ֔יִם וַ⁠יַּעַבְד֖וּ אֶת ־ הַ⁠בָּֽעַל ׃¹⁷ וַֽ֠⁠יַּעֲבִירוּ אֶת ־ בְּנֵי⁠הֶ֤ם וְ⁠אֶת ־ בְּנֽוֹתֵי⁠הֶם֙ בָּ⁠אֵ֔שׁ וַ⁠יִּקְסְמ֥וּ קְסָמִ֖ים וַ⁠יְנַחֵ֑שׁוּ וַ⁠יִּֽתְמַכְּר֗וּ לַ⁠עֲשׂ֥וֹת הָ⁠רַ֛ע בְּ⁠עֵינֵ֥י יְהוָ֖ה לְ⁠הַכְעִיסֽ⁠וֹ ׃¹⁸ וַ⁠יִּתְאַנַּ֨ף יְהוָ֤ה מְאֹד֙ בְּ⁠יִשְׂרָאֵ֔ל וַ⁠יְסִרֵ֖⁠ם מֵ⁠עַ֣ל פָּנָ֑י⁠ו לֹ֣א נִשְׁאַ֔ר רַ֛ק שֵׁ֥בֶט יְהוּדָ֖ה לְ⁠בַדּֽ⁠וֹ ׃¹⁹ גַּם ־ יְהוּדָ֕ה לֹ֣א שָׁמַ֔ר אֶת ־ מִצְוֺ֖ת יְהוָ֣ה אֱלֹהֵי⁠הֶ֑ם וַ⁠יֵּ֣לְכ֔וּ בְּ⁠חֻקּ֥וֹת יִשְׂרָאֵ֖ל אֲשֶׁ֥ר עָשֽׂוּ ׃²⁰ וַ⁠יִּמְאַ֨ס יְהוָ֜ה בְּ⁠כָל ־ זֶ֤רַע יִשְׂרָאֵל֙ וַ⁠יְעַנֵּ֔⁠ם וַֽ⁠יִּתְּנֵ֖⁠ם בְּ⁠יַד ־ שֹׁסִ֑ים עַ֛ד אֲשֶׁ֥ר הִשְׁלִיכָ֖⁠ם מִ⁠פָּנָֽי⁠ו ׃²¹ כִּֽי ־ קָרַ֣ע יִשְׂרָאֵ֗ל מֵ⁠עַל֙ בֵּ֣ית דָּוִ֔ד וַ⁠יַּמְלִ֖יכוּ אֶת ־ יָרָבְעָ֣ם בֶּן ־ נְבָ֑ט וַיַּדַּ֨ח ⁴ יָרָבְעָ֤ם אֶת ־ יִשְׂרָאֵל֙ מֵ⁠אַחֲרֵ֣י יְהוָ֔ה וְ⁠הֶחֱטֵיאָ֖⁠ם חֲטָאָ֥ה גְדוֹלָֽה ׃²² וַ⁠יֵּֽלְכוּ֙ בְּנֵ֣י יִשְׂרָאֵ֔ל בְּ⁠כָל ־ חַטֹּ֥אות יָרָבְעָ֖ם אֲשֶׁ֣ר עָשָׂ֑ה לֹא ־ סָ֖רוּ מִמֶּֽ⁠נָּה ׃²³ עַ֠ד אֲשֶׁר ־ הֵסִ֨יר יְהוָ֤ה אֶת ־ יִשְׂרָאֵל֙ מֵ⁠עַ֣ל פָּנָ֔י⁠ו כַּ⁠אֲשֶׁ֣ר דִּבֶּ֔ר בְּ⁠יַ֖ד כָּל ־ עֲבָדָ֣י⁠ו הַ⁠נְּבִיאִ֑ים וַ⁠יִּ֨גֶל יִשְׂרָאֵ֜ל מֵ⁠עַ֤ל אַדְמָת⁠וֹ֙ אַשּׁ֔וּרָ⁠ה עַ֖ד הַ⁠יּ֥וֹם הַ⁠זֶּֽה ׃פ²⁴ וַ⁠יָּבֵ֣א מֶֽלֶךְ ־ אַשּׁ֡וּר מִ⁠בָּבֶ֡ל וּ֠⁠מִ⁠כּוּ֠תָ⁠ה וּ⁠מֵ⁠עַוָּ֤א וּ⁠מֵֽ⁠חֲמָת֙ וּ⁠סְפַרְוַ֔יִם וַ⁠יֹּ֨שֶׁב֙ בְּ⁠עָרֵ֣י שֹֽׁמְר֔וֹן תַּ֖חַת בְּנֵ֣י יִשְׂרָאֵ֑ל וַ⁠יִּֽרְשׁוּ֙ אֶת ־ שֹׁ֣מְר֔וֹן וַ⁠יֵּֽשְׁב֖וּ בְּ⁠עָרֶֽי⁠הָ ׃²⁵ וַ⁠יְהִ֗י בִּ⁠תְחִלַּת֙ שִׁבְתָּ֣⁠ם שָׁ֔ם לֹ֥א יָרְא֖וּ אֶת ־ יְהוָ֑ה וַ⁠יְשַׁלַּ֨ח יְהוָ֤ה בָּ⁠הֶם֙ אֶת ־ הָ֣⁠אֲרָי֔וֹת וַ⁠יִּֽהְי֥וּ הֹרְגִ֖ים בָּ⁠הֶֽם ׃²⁶ וַ⁠יֹּאמְר֗וּ לְ⁠מֶ֣לֶךְ אַשּׁוּר֮ לֵ⁠אמֹר֒ הַ⁠גּוֹיִ֗ם אֲשֶׁ֤ר הִגְלִ֨יתָ֙ וַ⁠תּ֨וֹשֶׁב֙ בְּ⁠עָרֵ֣י שֹׁמְר֔וֹן לֹ֣א יָֽדְע֔וּ אֶת ־ מִשְׁפַּ֖ט אֱלֹהֵ֣י הָ⁠אָ֑רֶץ וַ⁠יְשַׁלַּח ־ בָּ֣⁠ם אֶת ־ הָ⁠אֲרָי֗וֹת וְ⁠הִנָּ⁠ם֙ מְמִיתִ֣ים אוֹתָ֔⁠ם כַּ⁠אֲשֶׁר֙ אֵינָ֣⁠ם יֹדְעִ֔ים אֶת ־ מִשְׁפַּ֖ט אֱלֹהֵ֥י הָ⁠אָֽרֶץ ׃²⁷ וַ⁠יְצַ֨ו מֶֽלֶךְ ־ אַשּׁ֜וּר לֵ⁠אמֹ֗ר הֹלִ֤יכוּ שָׁ֨מָּ⁠ה֙ אֶחָ֤ד מֵ⁠הַ⁠כֹּֽהֲנִים֙ אֲשֶׁ֣ר הִגְלִיתֶ֣ם מִ⁠שָּׁ֔ם וְ⁠יֵלְכ֖וּ וְ⁠יֵ֣שְׁבוּ שָׁ֑ם וְ⁠יֹרֵ֕⁠ם אֶת ־ מִשְׁפַּ֖ט אֱלֹהֵ֥י הָ⁠אָֽרֶץ ׃²⁸ וַ⁠יָּבֹ֞א אֶחָ֣ד מֵ⁠הַ⁠כֹּהֲנִ֗ים אֲשֶׁ֤ר הִגְלוּ֙ מִ⁠שֹּׁ֣מְר֔וֹן וַ⁠יֵּ֖שֶׁב בְּ⁠בֵֽית ־ אֵ֑ל וַֽ⁠יְהִי֙ מוֹרֶ֣ה אֹתָ֔⁠ם אֵ֖יךְ יִֽירְא֥וּ אֶת ־ יְהוָֽה ׃²⁹ וַ⁠יִּהְי֣וּ עֹשִׂ֔ים גּ֥וֹי גּ֖וֹי אֱלֹהָ֑י⁠ו וַ⁠יַּנִּ֣יחוּ ׀ בְּ⁠בֵ֣ית הַ⁠בָּמ֗וֹת אֲשֶׁ֤ר עָשׂוּ֙ הַ⁠שֹּׁ֣מְרֹנִ֔ים גּ֥וֹי גּוֹי֙ בְּ⁠עָ֣רֵי⁠הֶ֔ם אֲשֶׁ֛ר הֵ֥ם יֹשְׁבִ֖ים שָֽׁם ׃³⁰ וְ⁠אַנְשֵׁ֣י בָבֶ֗ל עָשׂוּ֙ אֶת ־ סֻכּ֣וֹת בְּנ֔וֹת וְ⁠אַנְשֵׁי ־ כ֔וּת עָשׂ֖וּ אֶת ־ נֵֽרְגַ֑ל וְ⁠אַנְשֵׁ֥י חֲמָ֖ת עָשׂ֥וּ אֶת ־ אֲשִׁימָֽא ׃³¹ וְ⁠הָ⁠עַוִּ֛ים עָשׂ֥וּ נִבְחַ֖ז וְ⁠אֶת ־ תַּרְתָּ֑ק וְ⁠הַ⁠סְפַרְוִ֗ים שֹׂרְפִ֤ים אֶת ־ בְּנֵי⁠הֶם֙ בָּ⁠אֵ֔שׁ לְ⁠אַדְרַמֶּ֥לֶךְ וַֽ⁠עֲנַמֶּ֖לֶךְ אֱלֹהֵ֥י ⁵ סְפַרְוָֽיִם ׃⁶³² וַ⁠יִּהְי֥וּ יְרֵאִ֖ים אֶת ־ יְהוָ֑ה וַ⁠יַּעֲשׂ֨וּ לָ⁠הֶ֤ם מִ⁠קְצוֹתָ⁠ם֙ כֹּהֲנֵ֣י בָמ֔וֹת וַ⁠יִּהְי֛וּ עֹשִׂ֥ים לָ⁠הֶ֖ם בְּ⁠בֵ֥ית הַ⁠בָּמֽוֹת ׃³³ אֶת ־ יְהוָ֖ה הָי֣וּ יְרֵאִ֑ים וְ⁠אֶת ־ אֱלֹֽהֵי⁠הֶם֙ הָי֣וּ עֹֽבְדִ֔ים כְּ⁠מִשְׁפַּט֙ הַ⁠גּוֹיִ֔ם אֲשֶׁר ־ הִגְל֥וּ אֹתָ֖⁠ם מִ⁠שָּֽׁם ׃³⁴ עַ֣ד הַ⁠יּ֤וֹם הַ⁠זֶּה֙ הֵ֣ם עֹשִׂ֔ים כַּ⁠מִּשְׁפָּטִ֖ים הָ⁠רִֽאשֹׁנִ֑ים אֵינָ֤⁠ם יְרֵאִים֙ אֶת ־ יְהוָ֔ה וְ⁠אֵינָ֣⁠ם עֹשִׂ֗ים כְּ⁠חֻקֹּתָ⁠ם֙ וּ⁠כְ⁠מִשְׁפָּטָ֔⁠ם וְ⁠כַ⁠תּוֹרָ֣ה וְ⁠כַ⁠מִּצְוָ֗ה אֲשֶׁ֨ר צִוָּ֤ה יְהוָה֙ אֶת ־ בְּנֵ֣י יַעֲקֹ֔ב אֲשֶׁר ־ שָׂ֥ם שְׁמ֖⁠וֹ יִשְׂרָאֵֽל ׃³⁵ וַ⁠יִּכְרֹ֨ת יְהוָ֤ה אִתָּ⁠ם֙ בְּרִ֔ית וַ⁠יְצַוֵּ֣⁠ם לֵ⁠אמֹ֔ר לֹ֥א תִֽירְא֖וּ אֱלֹהִ֣ים אֲחֵרִ֑ים וְ⁠לֹא ־ תִשְׁתַּחֲו֣וּ לָ⁠הֶ֔ם וְ⁠לֹ֣א תַעַבְד֔וּ⁠ם וְ⁠לֹ֥א תִזְבְּח֖וּ לָ⁠הֶֽם ׃³⁶ כִּ֣י אִֽם ־ אֶת ־ יְהוָ֗ה אֲשֶׁר֩ הֶעֱלָ֨ה אֶתְ⁠כֶ֜ם מֵ⁠אֶ֧רֶץ מִצְרַ֛יִם בְּ⁠כֹ֧חַ גָּד֛וֹל וּ⁠בִ⁠זְר֥וֹעַ נְטוּיָ֖ה אֹת֣⁠וֹ תִירָ֑אוּ וְ⁠ל֥⁠וֹ תִֽשְׁתַּחֲו֖וּ וְ⁠ל֥⁠וֹ תִזְבָּֽחוּ ׃³⁷ וְ⁠אֶת ־ הַ⁠חֻקִּ֨ים וְ⁠אֶת ־ הַ⁠מִּשְׁפָּטִ֜ים וְ⁠הַ⁠תּוֹרָ֤ה וְ⁠הַ⁠מִּצְוָה֙ אֲשֶׁ֣ר כָּתַ֣ב לָ⁠כֶ֔ם תִּשְׁמְר֥וּ⁠ן לַ⁠עֲשׂ֖וֹת כָּל ־ הַ⁠יָּמִ֑ים וְ⁠לֹ֥א תִֽירְא֖וּ אֱלֹהִ֥ים אֲחֵרִֽים ׃³⁸ וְ⁠הַ⁠בְּרִ֛ית אֲשֶׁר ־ כָּרַ֥תִּי אִתְּ⁠כֶ֖ם לֹ֣א תִשְׁכָּ֑חוּ וְ⁠לֹ֥א תִֽירְא֖וּ אֱלֹהִ֥ים אֲחֵרִֽים ׃³⁹ כִּ֛י אִֽם ־ אֶת ־ יְהוָ֥ה אֱלֹהֵי⁠כֶ֖ם תִּירָ֑אוּ וְ⁠הוּא֙ יַצִּ֣יל אֶתְ⁠כֶ֔ם מִ⁠יַּ֖ד כָּל ־ אֹיְבֵי⁠כֶֽם ׃⁴⁰ וְ⁠לֹ֖א שָׁמֵ֑עוּ כִּ֛י אִֽם ־ כְּ⁠מִשְׁפָּטָ֥⁠ם הָֽ⁠רִאשׁ֖וֹן הֵ֥ם עֹשִֽׂים ׃⁴¹ וַ⁠יִּהְי֣וּ ׀ הַ⁠גּוֹיִ֣ם הָ⁠אֵ֗לֶּה יְרֵאִים֙ אֶת ־ יְהוָ֔ה וְ⁠אֶת ־ פְּסִֽילֵי⁠הֶ֖ם הָי֣וּ עֹֽבְדִ֑ים גַּם ־ בְּנֵי⁠הֶ֣ם ׀ וּ⁠בְנֵ֣י בְנֵי⁠הֶ֗ם כַּ⁠אֲשֶׁ֨ר עָשׂ֤וּ אֲבֹתָ⁠ם֙ הֵ֣ם עֹשִׂ֔ים עַ֖ד הַ⁠יּ֥וֹם הַ⁠זֶּֽה ׃פ

¹Q נְבִיאֵ֨י

²Or perhaps כל ־ נביא וכל ־ חזה

³Q שְׁנֵ֣י

⁴K ו⁠ידא

⁵K אלה

⁶K ספרים

Chapter 18

¹ וַֽ⁠יְהִי֙ בִּ⁠שְׁנַ֣ת שָׁלֹ֔שׁ לְ⁠הוֹשֵׁ֥עַ בֶּן ־ אֵלָ֖ה מֶ֣לֶךְ יִשְׂרָאֵ֑ל מָלַ֛ךְ חִזְקִיָּ֥ה בֶן ־ אָחָ֖ז מֶ֥לֶךְ יְהוּדָֽה ׃² בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ הָיָ֣ה בְ⁠מָלְכ֔⁠וֹ וְ⁠עֶשְׂרִ֤ים וָ⁠תֵ֨שַׁע֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ אֲבִ֖י בַּת ־ זְכַרְיָֽה ׃³ וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה דָּוִ֥ד אָבִֽי⁠ו ׃⁴ ה֣וּא ׀ הֵסִ֣יר אֶת ־ הַ⁠בָּמ֗וֹת וְ⁠שִׁבַּר֙ אֶת ־ הַ⁠מַּצֵּבֹ֔ת וְ⁠כָרַ֖ת אֶת ־ הָֽ⁠אֲשֵׁרָ֑ה וְ⁠כִתַּת֩ נְחַ֨שׁ הַ⁠נְּחֹ֜שֶׁת אֲשֶׁר ־ עָשָׂ֣ה מֹשֶׁ֗ה כִּ֣י עַד ־ הַ⁠יָּמִ֤ים הָ⁠הֵ֨מָּה֙ הָי֤וּ בְנֵֽי ־ יִשְׂרָאֵל֙ מְקַטְּרִ֣ים ל֔⁠וֹ וַ⁠יִּקְרָא ־ ל֖⁠וֹ נְחֻשְׁתָּֽן ׃⁵ בַּ⁠יהוָ֥ה אֱלֹהֵֽי ־ יִשְׂרָאֵ֖ל בָּטָ֑ח וְ⁠אַחֲרָ֞י⁠ו לֹא ־ הָיָ֣ה כָמֹ֗⁠הוּ בְּ⁠כֹל֙ מַלְכֵ֣י יְהוּדָ֔ה וַ⁠אֲשֶׁ֥ר הָי֖וּ לְ⁠פָנָֽי⁠ו ׃⁶ וַ⁠יִּדְבַּק֙ בַּֽ⁠יהוָ֔ה לֹא ־ סָ֖ר מֵ⁠אַֽחֲרָ֑י⁠ו וַ⁠יִּשְׁמֹר֙ מִצְוֺתָ֔י⁠ו אֲשֶׁר ־ צִוָּ֥ה יְהוָ֖ה אֶת ־ מֹשֶֽׁה ׃⁷ וְ⁠הָיָ֤ה יְהוָה֙ עִמּ֔⁠וֹ בְּ⁠כֹ֥ל אֲשֶׁר ־ יֵצֵ֖א יַשְׂכִּ֑יל וַ⁠יִּמְרֹ֥ד בְּ⁠מֶֽלֶךְ ־ אַשּׁ֖וּר וְ⁠לֹ֥א עֲבָדֽ⁠וֹ ׃⁸ הֽוּא ־ הִכָּ֧ה אֶת ־ פְּלִשְׁתִּ֛ים עַד ־ עַזָּ֖ה וְ⁠אֶת ־ גְּבוּלֶ֑י⁠הָ מִ⁠מִּגְדַּ֥ל נוֹצְרִ֖ים עַד ־ עִ֥יר מִבְצָֽר ׃פ⁹ וַֽ⁠יְהִ֞י בַּ⁠שָּׁנָ֤ה הָֽ⁠רְבִיעִית֙ לַ⁠מֶּ֣לֶךְ חִזְקִיָּ֔הוּ הִ֚יא הַ⁠שָּׁנָ֣ה הַ⁠שְּׁבִיעִ֔ית לְ⁠הוֹשֵׁ֥עַ בֶּן ־ אֵלָ֖ה מֶ֣לֶךְ יִשְׂרָאֵ֑ל עָלָ֞ה שַׁלְמַנְאֶ֧סֶר מֶֽלֶךְ ־ אַשּׁ֛וּר עַל ־ שֹׁמְר֖וֹן וַ⁠יָּ֥צַר עָלֶֽי⁠הָ ׃¹⁰ וַֽ⁠יִּלְכְּדֻ֗⁠הָ מִ⁠קְצֵה֙ שָׁלֹ֣שׁ שָׁנִ֔ים בִּ⁠שְׁנַת ־ שֵׁ֖שׁ לְ⁠חִזְקִיָּ֑ה הִ֣יא שְׁנַת ־ תֵּ֗שַׁע לְ⁠הוֹשֵׁ֨עַ֙ מֶ֣לֶךְ יִשְׂרָאֵ֔ל נִלְכְּדָ֖ה שֹׁמְרֽוֹן ׃¹¹ וַ⁠יֶּ֧גֶל מֶֽלֶךְ ־ אַשּׁ֛וּר אֶת ־ יִשְׂרָאֵ֖ל אַשּׁ֑וּרָ⁠ה וַ⁠יַּנְחֵ֞⁠ם בַּ⁠חְלַ֧ח וּ⁠בְ⁠חָב֛וֹר נְהַ֥ר גּוֹזָ֖ן וְ⁠עָרֵ֥י מָדָֽי ׃¹² עַ֣ל ׀ אֲשֶׁ֣ר לֹֽא ־ שָׁמְע֗וּ בְּ⁠קוֹל֙ יְהוָ֣ה אֱלֹהֵי⁠הֶ֔ם וַ⁠יַּעַבְרוּ֙ אֶת ־ בְּרִית֔⁠וֹ אֵ֚ת כָּל ־ אֲשֶׁ֣ר צִוָּ֔ה מֹשֶׁ֖ה עֶ֣בֶד יְהוָ֑ה וְ⁠לֹ֥א שָׁמְע֖וּ וְ⁠לֹ֥א עָשֽׂוּ ׃פ¹³ וּ⁠בְ⁠אַרְבַּע֩ עֶשְׂרֵ֨ה שָׁנָ֜ה לַ⁠מֶּ֣לֶךְ חִזְקִיָּ֗ה עָלָ֞ה סַנְחֵרִ֤יב מֶֽלֶךְ ־ אַשּׁוּר֙ עַ֣ל כָּל ־ עָרֵ֧י יְהוּדָ֛ה הַ⁠בְּצֻר֖וֹת וַֽ⁠יִּתְפְּשֵֽׂ⁠ם ׃¹⁴ וַ⁠יִּשְׁלַ֣ח חִזְקִיָּ֣ה מֶֽלֶךְ ־ יְהוּדָ֣ה אֶל ־ מֶֽלֶךְ ־ אַשּׁוּר֩ ׀ לָכִ֨ישָׁ⁠ה ׀ לֵ⁠אמֹ֤ר ׀ חָטָ֨אתִי֙ שׁ֣וּב מֵֽ⁠עָלַ֔⁠י אֵ֛ת אֲשֶׁר ־ תִּתֵּ֥ן עָלַ֖⁠י אֶשָּׂ֑א וַ⁠יָּ֨שֶׂם מֶֽלֶךְ ־ אַשּׁ֜וּר עַל ־ חִזְקִיָּ֣ה מֶֽלֶךְ ־ יְהוּדָ֗ה שְׁלֹ֤שׁ מֵאוֹת֙ כִּכַּר ־ כֶּ֔סֶף וּ⁠שְׁלֹשִׁ֖ים כִּכַּ֥ר זָהָֽב ׃¹⁵ וַ⁠יִּתֵּן֙ חִזְקִיָּ֔ה אֶת ־ כָּל ־ הַ⁠כֶּ֖סֶף הַ⁠נִּמְצָ֣א בֵית ־ יְהוָ֑ה וּ⁠בְ⁠אֹצְר֖וֹת בֵּ֥ית הַ⁠מֶּֽלֶךְ ׃¹⁶ בָּ⁠עֵ֣ת הַ⁠הִ֗יא קִצַּ֨ץ חִזְקִיָּ֜ה אֶת ־ דַּלְת֨וֹת הֵיכַ֤ל יְהוָה֙ וְ⁠אֶת ־ הָ⁠אֹ֣מְנ֔וֹת אֲשֶׁ֣ר צִפָּ֔ה חִזְקִיָּ֖ה מֶ֣לֶךְ יְהוּדָ֑ה וַֽ⁠יִּתְּנֵ֖⁠ם לְ⁠מֶ֥לֶךְ אַשּֽׁוּר ׃פ¹⁷ וַ⁠יִּשְׁלַ֣ח מֶֽלֶךְ ־ אַשּׁ֡וּר אֶת ־ תַּרְתָּ֥ן וְ⁠אֶת ־ רַב ־ סָרִ֣יס ׀ וְ⁠אֶת ־ רַב ־ שָׁקֵ֨ה מִן ־ לָכִ֜ישׁ אֶל ־ הַ⁠מֶּ֧לֶךְ חִזְקִיָּ֛הוּ בְּ⁠חֵ֥יל כָּבֵ֖ד יְרוּשָׁלִָ֑ם וַֽ⁠יַּעֲלוּ֙ וַ⁠יָּבֹ֣אוּ יְרוּשָׁלִַ֔ם וַ⁠יַּעֲל֣וּ וַ⁠יָּבֹ֗אוּ וַ⁠יַּֽעַמְדוּ֙ בִּ⁠תְעָלַת֙ הַ⁠בְּרֵכָ֣ה הָֽ⁠עֶלְיוֹנָ֔ה אֲשֶׁ֕ר בִּ⁠מְסִלַּ֖ת שְׂדֵ֥ה כוֹבֵֽס ׃¹⁸ וַֽ⁠יִּקְרְאוּ֙ אֶל ־ הַ⁠מֶּ֔לֶךְ וַ⁠יֵּצֵ֧א אֲלֵ⁠הֶ֛ם אֶלְיָקִ֥ים בֶּן ־ חִלְקִיָּ֖הוּ אֲשֶׁ֣ר עַל ־ הַ⁠בָּ֑יִת וְ⁠שֶׁבְנָה֙ הַ⁠סֹּפֵ֔ר וְ⁠יוֹאָ֥ח בֶּן ־ אָסָ֖ף הַ⁠מַּזְכִּֽיר ׃¹⁹ וַ⁠יֹּ֤אמֶר אֲלֵ⁠הֶם֙ רַב ־ שָׁקֵ֔ה אִמְרוּ ־ נָ֖א אֶל ־ חִזְקִיָּ֑הוּ כֹּֽה ־ אָמַ֞ר הַ⁠מֶּ֤לֶךְ הַ⁠גָּדוֹל֙ מֶ֣לֶךְ אַשּׁ֔וּר מָ֧ה הַ⁠בִּטָּח֛וֹן הַ⁠זֶּ֖ה אֲשֶׁ֥ר בָּטָֽחְתָּ ׃²⁰ אָמַ֨רְתָּ֙ אַךְ ־ דְּבַר ־ שְׂפָתַ֔יִם עֵצָ֥ה וּ⁠גְבוּרָ֖ה לַ⁠מִּלְחָמָ֑ה עַתָּה֙ עַל ־ מִ֣י בָטַ֔חְתָּ כִּ֥י מָרַ֖דְתָּ בִּֽ⁠י ׃²¹ עַתָּ֡ה הִנֵּ֣ה בָטַ֣חְתָּ לְּ⁠ךָ֡ עַל ־ מִשְׁעֶנֶת֩ הַ⁠קָּנֶ֨ה הָ⁠רָצ֤וּץ הַ⁠זֶּה֙ עַל ־ מִצְרַ֔יִם אֲשֶׁ֨ר יִסָּמֵ֥ךְ אִישׁ֙ עָלָ֔י⁠ו וּ⁠בָ֥א בְ⁠כַפּ֖⁠וֹ וּ⁠נְקָבָ֑⁠הּ כֵּ֚ן פַּרְעֹ֣ה מֶֽלֶךְ ־ מִצְרַ֔יִם לְ⁠כָֽל ־ הַ⁠בֹּטְחִ֖ים עָלָֽי⁠ו ׃²² וְ⁠כִי ־ תֹאמְר֣וּ⁠ן אֵלַ֔⁠י אֶל ־ יְהוָ֥ה אֱלֹהֵ֖י⁠נוּ בָּטָ֑חְנוּ הֲ⁠לוֹא ־ ה֗וּא אֲשֶׁ֨ר הֵסִ֤יר חִזְקִיָּ֨הוּ֙ אֶת ־ בָּמֹתָ֣י⁠ו וְ⁠אֶת ־ מִזְבְּחֹתָ֔י⁠ו וַ⁠יֹּ֤אמֶר לִֽ⁠יהוּדָה֙ וְ⁠לִ⁠יר֣וּשָׁלִַ֔ם לִ⁠פְנֵי֙ הַ⁠מִּזְבֵּ֣חַ הַ⁠זֶּ֔ה תִּֽשְׁתַּחֲו֖וּ בִּ⁠ירוּשָׁלִָֽם ׃²³ וְ⁠עַתָּה֙ הִתְעָ֣רֶב נָ֔א אֶת ־ אֲדֹנִ֖⁠י אֶת ־ מֶ֣לֶךְ אַשּׁ֑וּר וְ⁠אֶתְּנָ֤ה לְ⁠ךָ֙ אַלְפַּ֣יִם סוּסִ֔ים אִם ־ תּוּכַ֕ל לָ֥⁠תֶת לְ⁠ךָ֖ רֹכְבִ֥ים עֲלֵי⁠הֶֽם ׃²⁴ וְ⁠אֵ֣יךְ תָּשִׁ֗יב אֵ֠ת פְּנֵ֨י פַחַ֥ת אַחַ֛ד עַבְדֵ֥י אֲדֹנִ֖⁠י הַ⁠קְּטַנִּ֑ים וַ⁠תִּבְטַ֤ח לְ⁠ךָ֙ עַל ־ מִצְרַ֔יִם לְ⁠רֶ֖כֶב וּ⁠לְ⁠פָרָשִֽׁים ׃²⁵ עַתָּה֙ הֲ⁠מִ⁠בַּלְעֲדֵ֣י יְהוָ֔ה עָלִ֛יתִי עַל ־ הַ⁠מָּק֥וֹם הַ⁠זֶּ֖ה לְ⁠הַשְׁחִת֑⁠וֹ יְהוָה֙ אָמַ֣ר אֵלַ֔⁠י עֲלֵ֛ה עַל ־ הָ⁠אָ֥רֶץ הַ⁠זֹּ֖את וְ⁠הַשְׁחִיתָֽ⁠הּ ׃²⁶ וַ⁠יֹּ֣אמֶר אֶלְיָקִ֣ים בֶּן ־ חִ֠לְקִיָּהוּ וְ⁠שֶׁבְנָ֨ה וְ⁠יוֹאָ֜ח אֶל ־ רַב ־ שָׁקֵ֗ה דַּבֶּר ־ נָ֤א אֶל ־ עֲבָדֶ֨י⁠ךָ֙ אֲרָמִ֔ית כִּ֥י שֹׁמְעִ֖ים אֲנָ֑חְנוּ וְ⁠אַל ־ תְּדַבֵּ֤ר עִמָּ֨⁠נוּ֙ יְהוּדִ֔ית בְּ⁠אָזְנֵ֣י הָ⁠עָ֔ם אֲשֶׁ֖ר עַל ־ הַ⁠חֹמָֽה ׃²⁷ וַ⁠יֹּ֨אמֶר אֲלֵי⁠הֶ֜ם רַב ־ שָׁקֵ֗ה הַ⁠עַ֨ל אֲדֹנֶ֤י⁠ךָ וְ⁠אֵלֶ֨י⁠ךָ֙ שְׁלָחַ֣⁠נִי אֲדֹנִ֔⁠י לְ⁠דַבֵּ֖ר אֶת ־ הַ⁠דְּבָרִ֣ים הָ⁠אֵ֑לֶּה הֲ⁠לֹ֣א עַל ־ הָ⁠אֲנָשִׁ֗ים הַ⁠יֹּֽשְׁבִים֙ עַל ־ הַ֣⁠חֹמָ֔ה לֶ⁠אֱכֹ֣ל אֶת חרי⁠הם ¹ וְ⁠לִ⁠שְׁתּ֛וֹת אֶת ־ שיני⁠הם עִמָּ⁠כֶֽם ׃²⁸ וַֽ⁠יַּעֲמֹד֙ רַב ־ שָׁקֵ֔ה וַ⁠יִּקְרָ֥א בְ⁠קוֹל ־ גָּד֖וֹל יְהוּדִ֑ית וַ⁠יְדַבֵּ֣ר וַ⁠יֹּ֔אמֶר שִׁמְע֛וּ דְּבַר ־ הַ⁠מֶּ֥לֶךְ הַ⁠גָּד֖וֹל מֶ֥לֶךְ אַשּֽׁוּר ׃²⁹ כֹּ֚ה אָמַ֣ר הַ⁠מֶּ֔לֶךְ אַל ־ יַשִּׁ֥יא לָ⁠כֶ֖ם חִזְקִיָּ֑הוּ כִּי ־ לֹ֣א יוּכַ֔ל לְ⁠הַצִּ֥יל אֶתְ⁠כֶ֖ם מִ⁠יָּדֽ⁠וֹ ׃³⁰ וְ⁠אַל ־ יַבְטַ֨ח אֶתְ⁠כֶ֤ם חִזְקִיָּ֨הוּ֙ אֶל ־ יְהוָ֣ה לֵ⁠אמֹ֔ר הַצֵּ֥ל יַצִּילֵ֖⁠נוּ יְהוָ֑ה וְ⁠לֹ֤א תִנָּתֵן֙ אֶת ־ הָ⁠עִ֣יר הַ⁠זֹּ֔את בְּ⁠יַ֖ד מֶ֥לֶךְ אַשּֽׁוּר ׃³¹ אַֽל ־ תִּשְׁמְע֖וּ אֶל ־ חִזְקִיָּ֑הוּ כִּי֩ כֹ֨ה אָמַ֜ר מֶ֣לֶךְ אַשּׁ֗וּר עֲשֽׂוּ ־ אִתִּ֤⁠י בְרָכָה֙ וּ⁠צְא֣וּ אֵלַ֔⁠י וְ⁠אִכְל֤וּ אִישׁ ־ גַּפְנ⁠וֹ֙ וְ⁠אִ֣ישׁ תְּאֵֽנָת֔⁠וֹ וּ⁠שְׁת֖וּ אִ֥ישׁ מֵֽי ־ בוֹרֽ⁠וֹ ׃³² עַד ־ בֹּאִ⁠י֩ וְ⁠לָקַחְתִּ֨י אֶתְ⁠כֶ֜ם אֶל ־ אֶ֣רֶץ כְּ⁠אַרְצְ⁠כֶ֗ם אֶרֶץ֩ דָּגָ֨ן וְ⁠תִיר֜וֹשׁ אֶ֧רֶץ לֶ֣חֶם וּ⁠כְרָמִ֗ים אֶ֣רֶץ זֵ֤ית יִצְהָר֙ וּ⁠דְבַ֔שׁ וִֽ⁠חְי֖וּ וְ⁠לֹ֣א תָמֻ֑תוּ וְ⁠אַֽל ־ תִּשְׁמְעוּ֙ אֶל ־ חִזְקִיָּ֔הוּ כִּֽי ־ יַסִּ֤ית אֶתְ⁠כֶם֙ לֵ⁠אמֹ֔ר יְהוָ֖ה יַצִּילֵֽ⁠נוּ ׃³³ הַ⁠הַצֵּ֥ל הִצִּ֛ילוּ אֱלֹהֵ֥י הַ⁠גּוֹיִ֖ם אִ֣ישׁ אֶת ־ אַרְצ֑⁠וֹ מִ⁠יַּ֖ד מֶ֥לֶךְ אַשּֽׁוּר ׃³⁴ אַיֵּה֩ אֱלֹהֵ֨י חֲמָ֜ת וְ⁠אַרְפָּ֗ד אַיֵּ֛ה אֱלֹהֵ֥י סְפַרְוַ֖יִם הֵנַ֣ע וְ⁠עִוָּ֑ה כִּֽי ־ הִצִּ֥ילוּ אֶת ־ שֹׁמְר֖וֹן מִ⁠יָּדִֽ⁠י ׃³⁵ מִ֚י בְּ⁠כָל ־ אֱלֹהֵ֣י הָֽ⁠אֲרָצ֔וֹת אֲשֶׁר ־ הִצִּ֥ילוּ אֶת ־ אַרְצָ֖⁠ם מִ⁠יָּדִ֑⁠י כִּי ־ יַצִּ֧יל יְהוָ֛ה אֶת ־ יְרוּשָׁלִַ֖ם מִ⁠יָּדִֽ⁠י ׃³⁶ וְ⁠הֶחֱרִ֣ישׁוּ הָ⁠עָ֔ם וְ⁠לֹֽא ־ עָנ֥וּ אֹת֖⁠וֹ דָּבָ֑ר כִּי ־ מִצְוַ֨ת הַ⁠מֶּ֥לֶךְ הִ֛יא לֵ⁠אמֹ֖ר לֹ֥א תַעֲנֻֽ⁠הוּ ׃³⁷ וַ⁠יָּבֹ֣א אֶלְיָקִ֣ים בֶּן ־ חִלְקִיָּ֣ה אֲשֶׁר ־ עַל ־ הַ֠⁠בַּיִת וְ⁠שֶׁבְנָ֨א הַ⁠סֹּפֵ֜ר וְ⁠יוֹאָ֨ח בֶּן ־ אָסָ֧ף הַ⁠מַּזְכִּ֛יר אֶל ־ חִזְקִיָּ֖הוּ קְרוּעֵ֣י בְגָדִ֑ים וַ⁠יַּגִּ֣דוּ ל֔⁠וֹ דִּבְרֵ֖י רַב ־ שָׁקֵֽה ׃

¹Q צוֹאָתָ֗ם

Chapter 19

¹ וַ⁠יְהִ֗י כִּ⁠שְׁמֹ֨עַ֙ הַ⁠מֶּ֣לֶךְ חִזְקִיָּ֔הוּ וַ⁠יִּקְרַ֖ע אֶת ־ בְּגָדָ֑י⁠ו וַ⁠יִּתְכַּ֣ס בַּ⁠שָּׂ֔ק וַ⁠יָּבֹ֖א בֵּ֥ית יְהוָֽה ׃² וַ֠⁠יִּשְׁלַח אֶת ־ אֶלְיָקִ֨ים אֲשֶׁר ־ עַל ־ הַ⁠בַּ֜יִת וְ⁠שֶׁבְנָ֣א הַ⁠סֹּפֵ֗ר וְ⁠אֵת֙ זִקְנֵ֣י הַ⁠כֹּֽהֲנִ֔ים מִתְכַּסִּ֖ים בַּ⁠שַּׂקִּ֑ים אֶל ־ יְשַֽׁעְיָ֥הוּ הַ⁠נָּבִ֖יא בֶּן ־ אָמֽוֹץ ׃³ וַ⁠יֹּאמְר֣וּ אֵלָ֗י⁠ו כֹּ֚ה אָמַ֣ר חִזְקִיָּ֔הוּ יוֹם ־ צָרָ֧ה וְ⁠תוֹכֵחָ֛ה וּ⁠נְאָצָ֖ה הַ⁠יּ֣וֹם הַ⁠זֶּ֑ה כִּ֣י בָ֤אוּ בָנִים֙ עַד ־ מַשְׁבֵּ֔ר וְ⁠כֹ֥חַ אַ֖יִן לְ⁠לֵדָֽה ׃⁴ אוּלַ֡י יִשְׁמַע֩ יְהוָ֨ה אֱלֹהֶ֜י⁠ךָ אֵ֣ת ׀ כָּל ־ דִּבְרֵ֣י רַב ־ שָׁקֵ֗ה אֲשֶׁר֩ שְׁלָח֨⁠וֹ מֶֽלֶךְ ־ אַשּׁ֤וּר ׀ אֲדֹנָי⁠ו֙ לְ⁠חָרֵף֙ אֱלֹהִ֣ים חַ֔י וְ⁠הוֹכִ֨יחַ֙ בַּ⁠דְּבָרִ֔ים אֲשֶׁ֥ר שָׁמַ֖ע יְהוָ֣ה אֱלֹהֶ֑י⁠ךָ וְ⁠נָשָׂ֣אתָ תְפִלָּ֔ה בְּעַ֥ד הַ⁠שְּׁאֵרִ֖ית הַ⁠נִּמְצָאָֽה ׃⁵ וַ⁠יָּבֹ֗אוּ עַבְדֵ֛י הַ⁠מֶּ֥לֶךְ חִזְקִיָּ֖הוּ אֶל ־ יְשַֽׁעַיָֽהוּ ׃⁶ וַ⁠יֹּ֤אמֶר לָ⁠הֶם֙ יְשַֽׁעְיָ֔הוּ כֹּ֥ה תֹאמְר֖וּ⁠ן אֶל ־ אֲדֹֽנֵי⁠כֶ֑ם כֹּ֣ה ׀ אָמַ֣ר יְהוָ֗ה אַל ־ תִּירָא֙ מִ⁠פְּנֵ֤י הַ⁠דְּבָרִים֙ אֲשֶׁ֣ר שָׁמַ֗עְתָּ אֲשֶׁ֧ר גִּדְּפ֛וּ נַעֲרֵ֥י מֶֽלֶךְ ־ אַשּׁ֖וּר אֹתִֽ⁠י ׃⁷ הִנְ⁠נִ֨י נֹתֵ֥ן בּ⁠וֹ֙ ר֔וּחַ וְ⁠שָׁמַ֥ע שְׁמוּעָ֖ה וְ⁠שָׁ֣ב לְ⁠אַרְצ֑⁠וֹ וְ⁠הִפַּלְתִּ֥י⁠ו בַּ⁠חֶ֖רֶב בְּ⁠אַרְצֽ⁠וֹ ׃⁸ וַ⁠יָּ֨שָׁב֙ רַב ־ שָׁקֵ֔ה וַ⁠יִּמְצָא֙ אֶת ־ מֶ֣לֶךְ אַשּׁ֔וּר נִלְחָ֖ם עַל ־ לִבְנָ֑ה כִּ֣י שָׁמַ֔ע כִּ֥י נָסַ֖ע מִ⁠לָּכִֽישׁ ׃⁹ וַ⁠יִּשְׁמַ֗ע אֶל ־ תִּרְהָ֤קָה מֶֽלֶך ־ כּוּשׁ֙ לֵ⁠אמֹ֔ר הִנֵּ֥ה יָצָ֖א לְ⁠הִלָּחֵ֣ם אִתָּ֑⁠ךְ וַ⁠יָּ֨שָׁב֙ וַ⁠יִּשְׁלַ֣ח מַלְאָכִ֔ים אֶל ־ חִזְקִיָּ֖הוּ לֵ⁠אמֹֽר ׃¹⁰ כֹּ֣ה תֹאמְר֗וּ⁠ן אֶל ־ חִזְקִיָּ֤הוּ מֶֽלֶךְ ־ יְהוּדָה֙ לֵ⁠אמֹ֔ר אַל ־ יַשִּׁאֲ⁠ךָ֣ אֱלֹהֶ֔י⁠ךָ אֲשֶׁ֥ר אַתָּ֛ה בֹּטֵ֥חַ בּ֖⁠וֹ לֵ⁠אמֹ֑ר לֹ֤א תִנָּתֵן֙ יְר֣וּשָׁלִַ֔ם בְּ⁠יַ֖ד מֶ֥לֶךְ אַשּֽׁוּר ׃¹¹ הִנֵּ֣ה ׀ אַתָּ֣ה שָׁמַ֗עְתָּ אֵת֩ אֲשֶׁ֨ר עָשׂ֜וּ מַלְכֵ֥י אַשּׁ֛וּר לְ⁠כָל ־ הָ⁠אֲרָצ֖וֹת לְ⁠הַֽחֲרִימָ֑⁠ם וְ⁠אַתָּ֖ה תִּנָּצֵֽל ׃¹² הַ⁠הִצִּ֨ילוּ אֹתָ֜⁠ם אֱלֹהֵ֤י הַ⁠גּוֹיִם֙ אֲשֶׁ֣ר שִׁחֲת֣וּ אֲבוֹתַ֔⁠י אֶת ־ גּוֹזָ֖ן וְ⁠אֶת ־ חָרָ֑ן וְ⁠רֶ֥צֶף וּ⁠בְנֵי ־ עֶ֖דֶן אֲשֶׁ֥ר בִּ⁠תְלַאשָּֽׂר ׃¹³ אַיּ֤⁠וֹ מֶֽלֶךְ ־ חֲמָת֙ וּ⁠מֶ֣לֶךְ אַרְפָּ֔ד וּ⁠מֶ֖לֶךְ לָעִ֣יר סְפַרְוָ֑יִם הֵנַ֖ע וְ⁠עִוָּֽה ׃¹⁴ וַ⁠יִּקַּ֨ח חִזְקִיָּ֧הוּ אֶת ־ הַ⁠סְּפָרִ֛ים מִ⁠יַּ֥ד הַ⁠מַּלְאָכִ֖ים וַ⁠יִּקְרָאֵ֑⁠ם וַ⁠יַּ֨עַל֙ בֵּ֣ית יְהוָ֔ה וַ⁠יִּפְרְשֵׂ֥⁠הוּ חִזְקִיָּ֖הוּ לִ⁠פְנֵ֥י יְהוָֽה ׃פ¹⁵ וַ⁠יִּתְפַּלֵּ֨ל חִזְקִיָּ֜הוּ לִ⁠פְנֵ֣י יְהוָה֮ וַ⁠יֹּאמַר֒ יְהוָ֞ה אֱלֹהֵ֤י יִשְׂרָאֵל֙ יֹשֵׁ֣ב הַ⁠כְּרֻבִ֔ים אַתָּה ־ ה֤וּא הָֽ⁠אֱלֹהִים֙ לְ⁠בַדְּ⁠ךָ֔ לְ⁠כֹ֖ל מַמְלְכ֣וֹת הָ⁠אָ֑רֶץ אַתָּ֣ה עָשִׂ֔יתָ אֶת ־ הַ⁠שָּׁמַ֖יִם וְ⁠אֶת ־ הָ⁠אָֽרֶץ ׃¹⁶ הַטֵּ֨ה יְהוָ֤ה ׀ אָזְנְ⁠ךָ֙ וּֽ⁠שֲׁמָ֔ע פְּקַ֧ח יְהוָ֛ה עֵינֶ֖י⁠ךָ וּ⁠רְאֵ֑ה וּ⁠שְׁמַ֗ע אֵ֚ת דִּבְרֵ֣י סַנְחֵרִ֔יב אֲשֶׁ֣ר שְׁלָח֔⁠וֹ לְ⁠חָרֵ֖ף אֱלֹהִ֥ים חָֽי ׃¹⁷ אָמְנָ֖ם יְהוָ֑ה הֶחֱרִ֜יבוּ מַלְכֵ֥י אַשּׁ֛וּר אֶת ־ הַ⁠גּוֹיִ֖ם וְ⁠אֶת ־ אַרְצָֽ⁠ם ׃¹⁸ וְ⁠נָתְנ֥וּ אֶת ־ אֱלֹהֵי⁠הֶ֖ם בָּ⁠אֵ֑שׁ כִּי֩ לֹ֨א אֱלֹהִ֜ים הֵ֗מָּה כִּ֣י אִם ־ מַעֲשֵׂ֧ה יְדֵֽי ־ אָדָ֛ם עֵ֥ץ וָ⁠אֶ֖בֶן וַֽ⁠יְאַבְּדֽוּ⁠ם ׃¹⁹ וְ⁠עַתָּה֙ יְהוָ֣ה אֱלֹהֵ֔י⁠נוּ הוֹשִׁיעֵ֥⁠נוּ נָ֖א מִ⁠יָּד֑⁠וֹ וְ⁠יֵֽדְעוּ֙ כָּל ־ מַמְלְכ֣וֹת הָ⁠אָ֔רֶץ כִּ֥י אַתָּ֛ה יְהוָ֥ה אֱלֹהִ֖ים לְ⁠בַדֶּֽ⁠ךָ ׃ס²⁰ וַ⁠יִּשְׁלַח֙ יְשַֽׁעְיָ֣הוּ בֶן ־ אָמ֔וֹץ אֶל ־ חִזְקִיָּ֖הוּ לֵ⁠אמֹ֑ר כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל אֲשֶׁ֨ר הִתְפַּלַּ֧לְתָּ אֵלַ֛⁠י אֶל ־ סַנְחֵרִ֥ב מֶֽלֶךְ ־ אַשּׁ֖וּר שָׁמָֽעְתִּי ׃²¹ זֶ֣ה הַ⁠דָּבָ֔ר אֲשֶׁר ־ דִּבֶּ֥ר יְהוָ֖ה עָלָ֑י⁠ו בָּזָ֨ה לְ⁠ךָ֜ לָעֲגָ֣ה לְ⁠ךָ֗ בְּתוּלַת֙ בַּת ־ צִיּ֔וֹן אַחֲרֶ֨י⁠ךָ֙ רֹ֣אשׁ הֵנִ֔יעָה בַּ֖ת יְרוּשָׁלִָֽם ׃²² אֶת ־ מִ֤י חֵרַ֨פְתָּ֙ וְ⁠גִדַּ֔פְתָּ וְ⁠עַל ־ מִ֖י הֲרִימ֣וֹתָ קּ֑וֹל וַ⁠תִּשָּׂ֥א מָר֛וֹם עֵינֶ֖י⁠ךָ עַל ־ קְד֥וֹשׁ יִשְׂרָאֵֽל ׃²³ בְּ⁠יַ֣ד מַלְאָכֶי⁠ךָ֮ חֵרַ֣פְתָּ ׀ אֲדֹנָ⁠י֒ וַ⁠תֹּ֗אמֶר בְּרֹ֥ב ¹ רִכְבִּ֛⁠י אֲנִ֥י עָלִ֛יתִי מְר֥וֹם הָרִ֖ים יַרְכְּתֵ֣י לְבָנ֑וֹן וְ⁠אֶכְרֹ֞ת קוֹמַ֤ת אֲרָזָי⁠ו֙ מִבְח֣וֹר בְּרֹשָׁ֔י⁠ו וְ⁠אָב֨וֹאָה֙ מְל֣וֹן קִצֹּ֔⁠ה יַ֖עַר כַּרְמִלּֽ⁠וֹ ׃²⁴ אֲנִ֣י קַ֔רְתִּי וְ⁠שָׁתִ֖יתִי מַ֣יִם זָרִ֑ים וְ⁠אַחְרִב֙ בְּ⁠כַף ־ פְּעָמַ֔⁠י כֹּ֖ל יְאֹרֵ֥י מָצֽוֹר ׃²⁵ הֲ⁠לֹֽא ־ שָׁמַ֤עְתָּ לְ⁠מֵֽ⁠רָחוֹק֙ אֹתָ֣⁠הּ עָשִׂ֔יתִי לְ⁠מִ֥⁠ימֵי קֶ֖דֶם וִֽ⁠יצַרְתִּ֑י⁠הָ עַתָּ֣ה הֲבֵיאתִ֗י⁠הָ וּ⁠תְהִ֗י לַ⁠הְשׁ֛וֹת גַּלִּ֥ים נִצִּ֖ים עָרִ֥ים בְּצֻרֽוֹת ׃²⁶ וְ⁠יֹֽשְׁבֵי⁠הֶן֙ קִצְרֵי ־ יָ֔ד חַ֖תּוּ וַ⁠יֵּבֹ֑שׁוּ הָי֞וּ עֵ֤שֶׂב שָׂדֶה֙ וִ֣⁠ירַק דֶּ֔שֶׁא חֲצִ֣יר גַּגּ֔וֹת וּ⁠שְׁדֵפָ֖ה לִ⁠פְנֵ֥י קָמָֽה ׃²⁷ וְ⁠שִׁבְתְּ⁠ךָ֛ וְ⁠צֵאתְ⁠ךָ֥ וּ⁠בֹאֲ⁠ךָ֖ יָדָ֑עְתִּי וְ⁠אֵ֖ת הִֽתְרַגֶּזְ⁠ךָ֥ אֵלָֽ⁠י ׃²⁸ יַ֚עַן הִתְרַגֶּזְ⁠ךָ֣ אֵלַ֔⁠י וְ⁠שַׁאֲנַנְ⁠ךָ֖ עָלָ֣ה בְ⁠אָזְנָ֑⁠י וְ⁠שַׂמְתִּ֨י חַחִ֜⁠י בְּ⁠אַפֶּ֗⁠ךָ וּ⁠מִתְגִּ⁠י֙ בִּ⁠שְׂפָתֶ֔י⁠ךָ וַ⁠הֲשִׁ֣בֹתִ֔י⁠ךָ בַּ⁠דֶּ֖רֶךְ אֲשֶׁר ־ בָּ֥אתָ בָּֽ⁠הּ ׃²⁹ וְ⁠זֶה ־ לְּ⁠ךָ֣ הָ⁠א֔וֹת אָכ֤וֹל הַ⁠שָּׁנָה֙ סָפִ֔יחַ וּ⁠בַ⁠שָּׁנָ֥ה הַ⁠שֵּׁנִ֖ית סָחִ֑ישׁ וּ⁠בַ⁠שָּׁנָ֣ה הַ⁠שְּׁלִישִׁ֗ית זִרְע֧וּ וְ⁠קִצְר֛וּ וְ⁠נִטְע֥וּ כְרָמִ֖ים וְ⁠אִכְל֥וּ פִרְיָֽ⁠ם ׃³⁰ וְ⁠יָ֨סְפָ֜ה פְּלֵיטַ֧ת בֵּית ־ יְהוּדָ֛ה הַ⁠נִּשְׁאָרָ֖ה שֹׁ֣רֶשׁ לְ⁠מָ֑טָּה וְ⁠עָשָׂ֥ה פְרִ֖י לְ⁠מָֽעְלָ⁠ה ׃³¹ כִּ֤י מִ⁠ירוּשָׁלִַ֨ם֙ תֵּצֵ֣א שְׁאֵרִ֔ית וּ⁠פְלֵיטָ֖ה מֵ⁠הַ֣ר צִיּ֑וֹן קִנְאַ֛ת יְהוָ֥ה תַּֽעֲשֶׂה ־ זֹּֽאת ׃ס³² לָ⁠כֵ֗ן כֹּֽה ־ אָמַ֤ר יְהוָה֙ אֶל ־ מֶ֣לֶךְ אַשּׁ֔וּר לֹ֤א יָבֹא֙ אֶל ־ הָ⁠עִ֣יר הַ⁠זֹּ֔את וְ⁠לֹֽא ־ יוֹרֶ֥ה שָׁ֖ם חֵ֑ץ וְ⁠לֹֽא ־ יְקַדְּמֶ֣⁠נָּה מָגֵ֔ן וְ⁠לֹֽא ־ יִשְׁפֹּ֥ךְ עָלֶ֖י⁠הָ סֹלְלָֽה ׃³³ בַּ⁠דֶּ֥רֶךְ אֲשֶׁר ־ יָבֹ֖א בָּ֣⁠הּ יָשׁ֑וּב וְ⁠אֶל ־ הָ⁠עִ֥יר הַ⁠זֹּ֛את לֹ֥א יָבֹ֖א נְאֻם ־ יְהוָֽה ׃³⁴ וְ⁠גַנּוֹתִ֛י אֶל ־ הָ⁠עִ֥יר הַ⁠זֹּ֖את לְ⁠הֽוֹשִׁיעָ֑⁠הּ לְמַֽעֲנִ֔⁠י וּ⁠לְמַ֖עַן דָּוִ֥ד עַבְדִּֽ⁠י ׃³⁵ וַ⁠יְהִי֮ בַּ⁠לַּ֣יְלָה הַ⁠הוּא֒ וַ⁠יֵּצֵ֣א ׀ מַלְאַ֣ךְ יְהוָ֗ה וַ⁠יַּךְ֙ בְּ⁠מַחֲנֵ֣ה אַשּׁ֔וּר מֵאָ֛ה שְׁמוֹנִ֥ים וַ⁠חֲמִשָּׁ֖ה אָ֑לֶף וַ⁠יַּשְׁכִּ֣ימוּ בַ⁠בֹּ֔קֶר וְ⁠הִנֵּ֥ה כֻלָּ֖⁠ם פְּגָרִ֥ים מֵתִֽים ׃³⁶ וַ⁠יִּסַּ֣ע וַ⁠יֵּ֔לֶךְ וַ⁠יָּ֖שָׁב סַנְחֵרִ֣יב מֶֽלֶךְ ־ אַשּׁ֑וּר וַ⁠יֵּ֖שֶׁב בְּ⁠נִֽינְוֵֽה ׃³⁷ וַ⁠יְהִי֩ ה֨וּא מִֽשְׁתַּחֲוֶ֜ה בֵּ֣ית ׀ נִסְרֹ֣ךְ אֱלֹהָ֗י⁠ו וְֽ⁠אַדְרַמֶּ֨לֶךְ וְ⁠שַׂרְאֶ֤צֶר הִכֻּ֣⁠הוּ בַ⁠חֶ֔רֶב וְ⁠הֵ֥מָּה נִמְלְט֖וּ אֶ֣רֶץ אֲרָרָ֑ט וַ⁠יִּמְלֹ֛ךְ אֵֽסַר ־ חַדֹּ֥ן בְּנ֖⁠וֹ תַּחְתָּֽי⁠ו ׃פ

¹K ב⁠רכב

Chapter 20

¹ בַּ⁠יָּמִ֣ים הָ⁠הֵ֔ם חָלָ֥ה חִזְקִיָּ֖הוּ לָ⁠מ֑וּת וַ⁠יָּבֹ֣א אֵ֠לָי⁠ו יְשַׁעְיָ֨הוּ בֶן ־ אָמ֜וֹץ הַ⁠נָּבִ֗יא וַ⁠יֹּ֨אמֶר אֵלָ֜י⁠ו כֹּֽה ־ אָמַ֤ר יְהוָה֙ צַ֣ו לְ⁠בֵיתֶ֔⁠ךָ כִּ֛י מֵ֥ת אַתָּ֖ה וְ⁠לֹ֥א תִֽחְיֶֽה ׃² וַ⁠יַּסֵּ֥ב אֶת ־ פָּנָ֖י⁠ו אֶל ־ הַ⁠קִּ֑יר וַ⁠יִּ֨תְפַּלֵּ֔ל אֶל ־ יְהוָ֖ה לֵ⁠אמֹֽר ׃³ אָנָּ֣ה יְהוָ֗ה זְכָר ־ נָ֞א אֵ֣ת אֲשֶׁ֧ר הִתְהַלַּ֣כְתִּי לְ⁠פָנֶ֗י⁠ךָ בֶּֽ⁠אֱמֶת֙ וּ⁠בְ⁠לֵבָ֣ב שָׁלֵ֔ם וְ⁠הַ⁠טּ֥וֹב בְּ⁠עֵינֶ֖י⁠ךָ עָשִׂ֑יתִי וַ⁠יֵּ֥בְךְּ חִזְקִיָּ֖הוּ בְּכִ֥י גָדֽוֹל ׃ס⁴ וַ⁠יְהִ֣י יְשַׁעְיָ֔הוּ לֹ֣א יָצָ֔א חָצֵ֖ר ¹ הַ⁠תִּֽיכֹנָ֑ה וּ⁠דְבַר ־ יְהוָ֔ה הָיָ֥ה אֵלָ֖י⁠ו לֵ⁠אמֹֽר ׃⁵ שׁ֣וּב וְ⁠אָמַרְתָּ֞ אֶל ־ חִזְקִיָּ֣הוּ נְגִיד ־ עַמִּ֗⁠י כֹּֽה ־ אָמַ֤ר יְהוָה֙ אֱלֹהֵי֙ דָּוִ֣ד אָבִ֔י⁠ךָ שָׁמַ֨עְתִּי֙ אֶת ־ תְּפִלָּתֶ֔⁠ךָ רָאִ֖יתִי אֶת ־ דִּמְעָתֶ֑⁠ךָ הִנְ⁠נִי֙ רֹ֣פֶא לָ֔⁠ךְ בַּ⁠יּוֹם֙ הַ⁠שְּׁלִישִׁ֔י תַּעֲלֶ֖ה בֵּ֥ית יְהוָֽה ׃⁶ וְ⁠הֹסַפְתִּ֣י עַל ־ יָמֶ֗י⁠ךָ חֲמֵ֤שׁ עֶשְׂרֵה֙ שָׁנָ֔ה וּ⁠מִ⁠כַּ֤ף מֶֽלֶךְ ־ אַשּׁוּר֙ אַצִּ֣ילְ⁠ךָ֔ וְ⁠אֵ֖ת הָ⁠עִ֣יר הַ⁠זֹּ֑את וְ⁠גַנּוֹתִי֙ עַל ־ הָ⁠עִ֣יר הַ⁠זֹּ֔את לְמַֽעֲנִ֔⁠י וּ⁠לְמַ֖עַן דָּוִ֥ד עַבְדִּֽ⁠י ׃⁷ וַ⁠יֹּ֣אמֶר יְשַֽׁעְיָ֔הוּ קְח֖וּ דְּבֶ֣לֶת תְּאֵנִ֑ים וַ⁠יִּקְח֛וּ וַ⁠יָּשִׂ֥ימוּ עַֽל ־ הַ⁠שְּׁחִ֖ין וַ⁠יֶּֽחִי ׃⁸ וַ⁠יֹּ֤אמֶר חִזְקִיָּ֨הוּ֙ אֶֽל ־ יְשַׁעְיָ֔הוּ מָ֣ה א֔וֹת כִּֽי ־ יִרְפָּ֥א יְהוָ֖ה לִ֑⁠י וְ⁠עָלִ֛יתִי בַּ⁠יּ֥וֹם הַ⁠שְּׁלִישִׁ֖י בֵּ֥ית יְהוָֽה ׃⁹ וַ⁠יֹּ֣אמֶר יְשַׁעְיָ֗הוּ זֶה ־ לְּ⁠ךָ֤ הָ⁠אוֹת֙ מֵ⁠אֵ֣ת יְהוָ֔ה כִּ֚י יַעֲשֶׂ֣ה יְהוָ֔ה אֶת ־ הַ⁠דָּבָ֖ר אֲשֶׁ֣ר דִּבֵּ֑ר הָלַ֤ךְ הַ⁠צֵּל֙ עֶ֣שֶׂר מַֽעֲל֔וֹת אִם ־ יָשׁ֖וּב עֶ֥שֶׂר מַעֲלֽוֹת ׃¹⁰ וַ⁠יֹּ֨אמֶר֙ יְחִזְקִיָּ֔הוּ נָקֵ֣ל לַ⁠צֵּ֔ל לִ⁠נְט֖וֹת עֶ֣שֶׂר מַעֲל֑וֹת לֹ֣א כִ֔י יָשׁ֥וּב הַ⁠צֵּ֛ל אֲחֹרַנִּ֖ית עֶ֥שֶׂר מַעֲלֽוֹת ׃¹¹ וַ⁠יִּקְרָ֛א יְשַׁעְיָ֥הוּ הַ⁠נָּבִ֖יא אֶל ־ יְהוָ֑ה וַ⁠יָּ֣שֶׁב אֶת ־ הַ⁠צֵּ֗ל בַּֽ֠⁠מַּעֲלוֹת אֲשֶׁ֨ר יָרְדָ֜ה בְּ⁠מַעֲל֥וֹת אָחָ֛ז אֲחֹֽרַנִּ֖ית עֶ֥שֶׂר מַעֲלֽוֹת ׃פ¹² בָּ⁠עֵ֣ת הַ⁠הִ֡יא שָׁלַ֡ח בְּרֹאדַ֣ךְ בַּ֠לְאֲדָן בֶּֽן ־ בַּלְאֲדָ֧ן מֶֽלֶךְ ־ בָּבֶ֛ל סְפָרִ֥ים וּ⁠מִנְחָ֖ה אֶל ־ חִזְקִיָּ֑הוּ כִּ֣י שָׁמַ֔ע כִּ֥י חָלָ֖ה חִזְקִיָּֽהוּ ׃¹³ וַ⁠יִּשְׁמַ֣ע עֲלֵי⁠הֶם֮ חִזְקִיָּהוּ֒ וַ⁠יַּרְאֵ֣⁠ם אֶת ־ כָּל ־ בֵּ֣ית נְכֹתֹ֡⁠ה אֶת ־ הַ⁠כֶּסֶף֩ וְ⁠אֶת ־ הַ⁠זָּהָ֨ב וְ⁠אֶת ־ הַ⁠בְּשָׂמִ֜ים וְ⁠אֵ֣ת ׀ שֶׁ֣מֶן הַ⁠טּ֗וֹב וְ⁠אֵת֙ בֵּ֣ית כֵּלָ֔י⁠ו וְ⁠אֵ֛ת כָּל ־ אֲשֶׁ֥ר נִמְצָ֖א בְּ⁠אֽוֹצְרֹתָ֑י⁠ו לֹֽא ־ הָיָ֣ה דָבָ֗ר אֲ֠שֶׁר לֹֽא ־ הֶרְאָ֧⁠ם חִזְקִיָּ֛הוּ בְּ⁠בֵית֖⁠וֹ וּ⁠בְ⁠כָל ־ מֶמְשַׁלְתּֽ⁠וֹ ׃¹⁴ וַ⁠יָּבֹא֙ יְשַֽׁעְיָ֣הוּ הַ⁠נָּבִ֔יא אֶל ־ הַ⁠מֶּ֖לֶךְ חִזְקִיָּ֑הוּ וַ⁠יֹּ֨אמֶר אֵלָ֜י⁠ו מָ֥ה אָמְר֣וּ ׀ הָ⁠אֲנָשִׁ֣ים הָ⁠אֵ֗לֶּה וּ⁠מֵ⁠אַ֨יִן֙ יָבֹ֣אוּ אֵלֶ֔י⁠ךָ וַ⁠יֹּ֨אמֶר֙ חִזְקִיָּ֔הוּ מֵ⁠אֶ֧רֶץ רְחוֹקָ֛ה בָּ֖אוּ מִ⁠בָּבֶֽל ׃¹⁵ וַ⁠יֹּ֕אמֶר מָ֥ה רָא֖וּ בְּ⁠בֵיתֶ֑⁠ךָ וַ⁠יֹּ֣אמֶר חִזְקִיָּ֗הוּ אֵ֣ת כָּל ־ אֲשֶׁ֤ר בְּ⁠בֵיתִ⁠י֙ רָא֔וּ לֹא ־ הָיָ֥ה דָבָ֛ר אֲשֶׁ֥ר לֹֽא ־ הִרְאִיתִ֖⁠ם בְּ⁠אֹצְרֹתָֽ⁠י ׃¹⁶ וַ⁠יֹּ֥אמֶר יְשַׁעְיָ֖הוּ אֶל ־ חִזְקִיָּ֑הוּ שְׁמַ֖ע דְּבַר ־ יְהוָֽה ׃¹⁷ הִנֵּה֮ יָמִ֣ים בָּאִים֒ וְ⁠נִשָּׂ֣א ׀ כָּל ־ אֲשֶׁ֣ר בְּ⁠בֵיתֶ֗⁠ךָ וַ⁠אֲשֶׁ֨ר אָצְר֧וּ אֲבֹתֶ֛י⁠ךָ עַד ־ הַ⁠יּ֥וֹם הַ⁠זֶּ֖ה בָּבֶ֑לָ⁠ה לֹֽא ־ יִוָּתֵ֥ר דָּבָ֖ר אָמַ֥ר יְהוָֽה ׃¹⁸ וּ⁠מִ⁠בָּנֶ֜י⁠ךָ אֲשֶׁ֨ר יֵצְא֧וּ מִמְּ⁠ךָ֛ אֲשֶׁ֥ר תּוֹלִ֖יד יִקָּ֑חוּ ² וְ⁠הָיוּ֙ סָֽרִיסִ֔ים בְּ⁠הֵיכַ֖ל מֶ֥לֶךְ בָּבֶֽל ׃¹⁹ וַ⁠יֹּ֤אמֶר חִזְקִיָּ֨הוּ֙ אֶֽל ־ יְשַֽׁעְיָ֔הוּ ט֥וֹב דְּבַר ־ יְהוָ֖ה אֲשֶׁ֣ר דִּבַּ֑רְתָּ וַ⁠יֹּ֕אמֶר הֲ⁠ל֛וֹא אִם ־ שָׁל֥וֹם וֶ⁠אֱמֶ֖ת יִהְיֶ֥ה בְ⁠יָמָֽ⁠י ׃²⁰ וְ⁠יֶ֨תֶר דִּבְרֵ֤י חִזְקִיָּ֨הוּ֙ וְ⁠כָל ־ גְּב֣וּרָת֔⁠וֹ וַ⁠אֲשֶׁ֣ר עָשָׂ֗ה אֶת ־ הַ⁠בְּרֵכָה֙ וְ⁠אֶת ־ הַ⁠תְּעָלָ֔ה וַ⁠יָּבֵ֥א אֶת ־ הַ⁠מַּ֖יִם הָ⁠עִ֑ירָ⁠ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²¹ וַ⁠יִּשְׁכַּ֥ב חִזְקִיָּ֖הוּ עִם ־ אֲבֹתָ֑י⁠ו וַ⁠יִּמְלֹ֛ךְ מְנַשֶּׁ֥ה בְנ֖⁠וֹ תַּחְתָּֽי⁠ו ׃פ

¹K ה⁠עיר

²K יקח

Chapter 21

¹ בֶּן ־ שְׁתֵּ֨ים עֶשְׂרֵ֤ה שָׁנָה֙ מְנַשֶּׁ֣ה בְ⁠מָלְכ֔⁠וֹ וַ⁠חֲמִשִּׁ֤ים וְ⁠חָמֵשׁ֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֥ם אִמּ֖⁠וֹ חֶפְצִי ־ בָֽהּ ׃² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠תֽוֹעֲבֹת֙ הַ⁠גּוֹיִ֔ם אֲשֶׁר֙ הוֹרִ֣ישׁ יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃³ וַ⁠יָּ֗שָׁב וַ⁠יִּ֨בֶן֙ אֶת ־ הַ⁠בָּמ֔וֹת אֲשֶׁ֥ר אִבַּ֖ד חִזְקִיָּ֣הוּ אָבִ֑י⁠ו וַ⁠יָּ֨קֶם מִזְבְּחֹ֜ת לַ⁠בַּ֗עַל וַ⁠יַּ֤עַשׂ אֲשֵׁרָה֙ כַּ⁠אֲשֶׁ֣ר עָשָׂ֗ה אַחְאָב֙ מֶ֣לֶךְ יִשְׂרָאֵ֔ל וַ⁠יִּשְׁתַּ֨חוּ֙ לְ⁠כָל ־ צְבָ֣א הַ⁠שָּׁמַ֔יִם וַֽ⁠יַּעֲבֹ֖ד אֹתָֽ⁠ם ׃⁴ וּ⁠בָנָ֥ה מִזְבְּחֹ֖ת בְּ⁠בֵ֣ית יְהוָ֑ה אֲשֶׁר֙ אָמַ֣ר יְהוָ֔ה בִּ⁠ירוּשָׁלִַ֖ם אָשִׂ֥ים אֶת ־ שְׁמִֽ⁠י ׃⁵ וַ⁠יִּ֥בֶן מִזְבְּח֖וֹת לְ⁠כָל ־ צְבָ֣א הַ⁠שָּׁמָ֑יִם בִּ⁠שְׁתֵּ֖י חַצְר֥וֹת בֵּית ־ יְהוָֽה ׃⁶ וְ⁠הֶעֱבִ֤יר אֶת ־ בְּנ⁠וֹ֙ בָּ⁠אֵ֔שׁ וְ⁠עוֹנֵ֣ן וְ⁠נִחֵ֔שׁ וְ⁠עָ֥שָׂה א֖וֹב וְ⁠יִדְּעֹנִ֑ים הִרְבָּ֗ה לַ⁠עֲשׂ֥וֹת הָ⁠רַ֛ע בְּ⁠עֵינֵ֥י יְהוָ֖ה לְ⁠הַכְעִֽיס ׃⁷ וַ⁠יָּ֕שֶׂם אֶת ־ פֶּ֥סֶל הָ⁠אֲשֵׁרָ֖ה אֲשֶׁ֣ר עָשָׂ֑ה בַּ⁠בַּ֗יִת אֲשֶׁ֨ר אָמַ֤ר יְהוָה֙ אֶל ־ דָּוִד֙ וְ⁠אֶל ־ שְׁלֹמֹ֣ה בְנ֔⁠וֹ בַּ⁠בַּ֨יִת הַ⁠זֶּ֜ה וּ⁠בִ⁠ירוּשָׁלִַ֗ם אֲשֶׁ֤ר בָּחַ֨רְתִּי֙ מִ⁠כֹּל֙ שִׁבְטֵ֣י יִשְׂרָאֵ֔ל אָשִׂ֥ים אֶת ־ שְׁמִ֖⁠י לְ⁠עוֹלָֽם ׃⁸ וְ⁠לֹ֣א אֹסִ֗יף לְ⁠הָנִיד֙ רֶ֣גֶל יִשְׂרָאֵ֔ל מִן ־ הָ֣⁠אֲדָמָ֔ה אֲשֶׁ֥ר נָתַ֖תִּי לַֽ⁠אֲבוֹתָ֑⁠ם רַ֣ק ׀ אִם ־ יִשְׁמְר֣וּ לַ⁠עֲשׂ֗וֹת כְּ⁠כֹל֙ אֲשֶׁ֣ר צִוִּיתִ֔י⁠ם וּ⁠לְ⁠כָל ־ הַ֨⁠תּוֹרָ֔ה אֲשֶׁר ־ צִוָּ֥ה אֹתָ֖⁠ם עַבְדִּ֥⁠י מֹשֶֽׁה ׃⁹ וְ⁠לֹ֖א שָׁמֵ֑עוּ וַ⁠יַּתְעֵ֤⁠ם מְנַשֶּׁה֙ לַ⁠עֲשׂ֣וֹת אֶת ־ הָ⁠רָ֔ע מִן ־ הַ֨⁠גּוֹיִ֔ם אֲשֶׁר֙ הִשְׁמִ֣יד יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃¹⁰ וַ⁠יְדַבֵּ֧ר יְהוָ֛ה בְּ⁠יַד ־ עֲבָדָ֥י⁠ו הַ⁠נְּבִיאִ֖ים לֵ⁠אמֹֽר ׃¹¹ יַעַן֩ אֲשֶׁ֨ר עָשָׂ֜ה מְנַשֶּׁ֤ה מֶֽלֶךְ ־ יְהוּדָה֙ הַ⁠תֹּעֵב֣וֹת הָ⁠אֵ֔לֶּה הֵרַ֕ע מִ⁠כֹּ֛ל אֲשֶׁר ־ עָשׂ֥וּ הָ⁠אֱמֹרִ֖י אֲשֶׁ֣ר לְ⁠פָנָ֑י⁠ו וַ⁠יַּחֲטִ֥א גַֽם ־ אֶת ־ יְהוּדָ֖ה בְּ⁠גִלּוּלָֽי⁠ו ׃פ¹² לָ⁠כֵ֗ן כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל הִנְ⁠נִי֙ מֵבִ֣יא רָעָ֔ה עַל ־ יְרוּשָׁלִַ֖ם וִֽ⁠יהוּדָ֑ה אֲשֶׁר֙ כָּל ־ שֹׁ֣מְעָ֔הּ ¹ תִּצַּ֖לְנָה שְׁתֵּ֥י אָזְנָֽי⁠ו ׃¹³ וְ⁠נָטִ֣יתִי עַל ־ יְרוּשָׁלִַ֗ם אֵ֚ת קָ֣ו שֹֽׁמְר֔וֹן וְ⁠אֶת ־ מִשְׁקֹ֖לֶת בֵּ֣ית אַחְאָ֑ב וּ⁠מָחִ֨יתִי אֶת ־ יְרוּשָׁלִַ֜ם כַּֽ⁠אֲשֶׁר ־ יִמְחֶ֤ה אֶת ־ הַ⁠צַּלַּ֨חַת֙ מָחָ֔ה וְ⁠הָפַ֖ךְ עַל ־ פָּנֶֽי⁠הָ ׃¹⁴ וְ⁠נָטַשְׁתִּ֗י אֵ֚ת שְׁאֵרִ֣ית נַחֲלָתִ֔⁠י וּ⁠נְתַתִּ֖י⁠ם בְּ⁠יַ֣ד אֹֽיְבֵי⁠הֶ֑ם וְ⁠הָי֥וּ לְ⁠בַ֛ז וְ⁠לִ⁠מְשִׁסָּ֖ה לְ⁠כָל ־ אֹיְבֵי⁠הֶֽם ׃¹⁵ יַ֗עַן אֲשֶׁ֨ר עָשׂ֤וּ אֶת ־ הָ⁠רַע֙ בְּ⁠עֵינַ֔⁠י וַ⁠יִּהְי֥וּ מַכְעִסִ֖ים אֹתִ֑⁠י מִן ־ הַ⁠יּ֗וֹם אֲשֶׁ֨ר יָצְא֤וּ אֲבוֹתָ⁠ם֙ מִ⁠מִּצְרַ֔יִם וְ⁠עַ֖ד הַ⁠יּ֥וֹם הַ⁠זֶּֽה ׃¹⁶ וְ⁠גַם֩ דָּ֨ם נָקִ֜י שָׁפַ֤ךְ מְנַשֶּׁה֙ הַרְבֵּ֣ה מְאֹ֔ד עַ֛ד אֲשֶׁר ־ מִלֵּ֥א אֶת ־ יְרוּשָׁלִַ֖ם פֶּ֣ה לָ⁠פֶ֑ה לְ⁠בַ֤ד מֵֽ⁠חַטָּאת⁠וֹ֙ אֲשֶׁ֣ר הֶחֱטִ֣יא אֶת ־ יְהוּדָ֔ה לַ⁠עֲשׂ֥וֹת הָ⁠רַ֖ע בְּ⁠עֵינֵ֥י יְהוָֽה ׃¹⁷ וְ⁠יֶ֨תֶר דִּבְרֵ֤י מְנַשֶּׁה֙ וְ⁠כָל ־ אֲשֶׁ֣ר עָשָׂ֔ה וְ⁠חַטָּאת֖⁠וֹ אֲשֶׁ֣ר חָטָ֑א הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃¹⁸ וַ⁠יִּשְׁכַּ֤ב מְנַשֶּׁה֙ עִם ־ אֲבֹתָ֔י⁠ו וַ⁠יִּקָּבֵ֥ר בְּ⁠גַן ־ בֵּית֖⁠וֹ בְּ⁠גַן ־ עֻזָּ֑א וַ⁠יִּמְלֹ֛ךְ אָמ֥וֹן בְּנ֖⁠וֹ תַּחְתָּֽי⁠ו ׃פ¹⁹ בֶּן ־ עֶשְׂרִ֨ים וּ⁠שְׁתַּ֤יִם שָׁנָה֙ אָמ֣וֹן בְּ⁠מָלְכ֔⁠וֹ וּ⁠שְׁתַּ֣יִם שָׁנִ֔ים מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ מְשֻׁלֶּ֥מֶת בַּת ־ חָר֖וּץ מִן ־ יָטְבָֽה ׃²⁰ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כַּ⁠אֲשֶׁ֥ר עָשָׂ֖ה מְנַשֶּׁ֥ה אָבִֽי⁠ו ׃²¹ וַ⁠יֵּ֕לֶךְ בְּ⁠כָל ־ הַ⁠דֶּ֖רֶךְ אֲשֶׁר ־ הָלַ֣ךְ אָבִ֑י⁠ו וַֽ⁠יַּעֲבֹ֗ד אֶת ־ הַ⁠גִּלֻּלִים֙ אֲשֶׁ֣ר עָבַ֣ד אָבִ֔י⁠ו וַ⁠יִּשְׁתַּ֖חוּ לָ⁠הֶֽם ׃²² וַ⁠יַּעֲזֹ֕ב אֶת ־ יְהוָ֖ה אֱלֹהֵ֣י אֲבֹתָ֑י⁠ו וְ⁠לֹ֥א הָלַ֖ךְ בְּ⁠דֶ֥רֶךְ יְהוָֽה ׃²³ וַ⁠יִּקְשְׁר֥וּ עַבְדֵֽי ־ אָמ֖וֹן עָלָ֑י⁠ו וַ⁠יָּמִ֥יתוּ אֶת ־ הַ⁠מֶּ֖לֶךְ בְּ⁠בֵיתֽ⁠וֹ ׃²⁴ וַ⁠יַּךְ֙ עַם ־ הָ⁠אָ֔רֶץ אֵ֥ת כָּל ־ הַ⁠קֹּשְׁרִ֖ים עַל ־ הַ⁠מֶּ֣לֶךְ אָמ֑וֹן וַ⁠יַּמְלִ֧יכוּ עַם ־ הָ⁠אָ֛רֶץ אֶת ־ יֹאשִׁיָּ֥הוּ בְנ֖⁠וֹ תַּחְתָּֽי⁠ו ׃²⁵ וְ⁠יֶ֛תֶר דִּבְרֵ֥י אָמ֖וֹן אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²⁶ וַ⁠יִּקְבְֹּ֥ר אֹת֛⁠וֹ בִּ⁠קְבֻרָת֖⁠וֹ בְּ⁠גַן ־ עֻזָּ֑א וַ⁠יִּמְלֹ֛ךְ יֹאשִׁיָּ֥הוּ בְנ֖⁠וֹ תַּחְתָּֽי⁠ו ׃פ

¹K שמעי⁠ו

Chapter 22

¹ בֶּן ־ שְׁמֹנֶ֤ה שָׁנָה֙ יֹאשִׁיָּ֣הוּ בְ⁠מָלְכ֔⁠וֹ וּ⁠שְׁלֹשִׁ֤ים וְ⁠אַחַת֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְדִידָ֥ה בַת ־ עֲדָ֖יָה מִ⁠בָּצְקַֽת ׃² וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה וַ⁠יֵּ֗לֶךְ בְּ⁠כָל ־ דֶּ֨רֶךְ֙ דָּוִ֣ד אָבִ֔י⁠ו וְ⁠לֹא ־ סָ֖ר יָמִ֥ין וּ⁠שְׂמֹֽאול ׃פ³ וַ⁠יְהִ֗י בִּ⁠שְׁמֹנֶ֤ה עֶשְׂרֵה֙ שָׁנָ֔ה לַ⁠מֶּ֖לֶךְ יֹאשִׁיָּ֑הוּ שָׁלַ֣ח הַ֠⁠מֶּלֶךְ אֶת ־ שָׁפָ֨ן בֶּן ־ אֲצַלְיָ֤הוּ בֶן ־ מְשֻׁלָּם֙ הַ⁠סֹּפֵ֔ר בֵּ֥ית יְהוָ֖ה לֵ⁠אמֹֽר ׃⁴ עֲלֵ֗ה אֶל ־ חִלְקִיָּ֨הוּ֙ הַ⁠כֹּהֵ֣ן הַ⁠גָּד֔וֹל וְ⁠יַתֵּ֣ם אֶת ־ הַ⁠כֶּ֔סֶף הַ⁠מּוּבָ֖א בֵּ֣ית יְהוָ֑ה אֲשֶׁ֥ר אָסְפ֛וּ שֹׁמְרֵ֥י הַ⁠סַּ֖ף מֵ⁠אֵ֥ת הָ⁠עָֽם ׃⁵ וְיִתְּנֻ֗הוּ ¹ עַל ־ יַד֙ עֹשֵׂ֣י הַ⁠מְּלָאכָ֔ה הַ⁠מֻּפְקָדִ֖ים ב⁠בית ² יְהוָ֑ה וְ⁠יִתְּנ֣וּ אֹת֗⁠וֹ לְ⁠עֹשֵׂ֤י הַ⁠מְּלָאכָה֙ אֲשֶׁר֙ בְּ⁠בֵ֣ית יְהוָ֔ה לְ⁠חַזֵּ֖ק בֶּ֥דֶק הַ⁠בָּֽיִת ׃⁶ לֶ⁠חָ֣רָשִׁ֔ים וְ⁠לַ⁠בֹּנִ֖ים וְ⁠לַ⁠גֹּֽדְרִ֑ים וְ⁠לִ⁠קְנ֤וֹת עֵצִים֙ וְ⁠אַבְנֵ֣י מַחְצֵ֔ב לְ⁠חַזֵּ֖ק אֶת ־ הַ⁠בָּֽיִת ׃⁷ אַ֚ךְ לֹא ־ יֵחָשֵׁ֣ב אִתָּ֔⁠ם הַ⁠כֶּ֖סֶף הַ⁠נִּתָּ֣ן עַל ־ יָדָ֑⁠ם כִּ֥י בֶ⁠אֱמוּנָ֖ה הֵ֥ם עֹשִֽׂים ׃⁸ וַ֠⁠יֹּאמֶר חִלְקִיָּ֜הוּ הַ⁠כֹּהֵ֤ן הַ⁠גָּדוֹל֙ עַל ־ שָׁפָ֣ן הַ⁠סֹּפֵ֔ר סֵ֧פֶר הַ⁠תּוֹרָ֛ה מָצָ֖אתִי בְּ⁠בֵ֣ית יְהוָ֑ה וַ⁠יִּתֵּ֨ן חִלְקִיָּ֧ה אֶת ־ הַ⁠סֵּ֛פֶר אֶל ־ שָׁפָ֖ן וַ⁠יִּקְרָאֵֽ⁠הוּ ׃⁹ וַ⁠יָּבֹ֞א שָׁפָ֤ן הַ⁠סֹּפֵר֙ אֶל ־ הַ⁠מֶּ֔לֶךְ וַ⁠יָּ֥שֶׁב אֶת ־ הַ⁠מֶּ֖לֶךְ דָּבָ֑ר וַ⁠יֹּ֗אמֶר הִתִּ֤יכוּ עֲבָדֶ֨י⁠ךָ֙ אֶת ־ הַ⁠כֶּ֨סֶף֙ הַ⁠נִּמְצָ֣א בַ⁠בַּ֔יִת וַֽ⁠יִּתְּנֻ֗⁠הוּ עַל ־ יַד֙ עֹשֵׂ֣י הַ⁠מְּלָאכָ֔ה הַ⁠מֻּפְקָדִ֖ים בֵּ֥ית יְהוָֽה ׃¹⁰ וַ⁠יַּגֵּ֞ד שָׁפָ֤ן הַ⁠סֹּפֵר֙ לַ⁠מֶּ֣לֶךְ לֵ⁠אמֹ֔ר סֵ֚פֶר נָ֣תַן לִ֔⁠י חִלְקִיָּ֖ה הַ⁠כֹּהֵ֑ן וַ⁠יִּקְרָאֵ֥⁠הוּ שָׁפָ֖ן לִ⁠פְנֵ֥י הַ⁠מֶּֽלֶךְ ׃¹¹ וַֽ⁠יְהִי֙ כִּ⁠שְׁמֹ֣עַ הַ⁠מֶּ֔לֶךְ אֶת ־ דִּבְרֵ֖י סֵ֣פֶר הַ⁠תּוֹרָ֑ה וַ⁠יִּקְרַ֖ע אֶת ־ בְּגָדָֽי⁠ו ׃¹² וַ⁠יְצַ֣ו הַ⁠מֶּ֡לֶךְ אֶת ־ חִלְקִיָּ֣ה הַ⁠כֹּהֵ֡ן וְ⁠אֶת ־ אֲחִיקָ֣ם בֶּן ־ שָׁ֠פָן וְ⁠אֶת ־ עַכְבּ֨וֹר בֶּן ־ מִיכָיָ֜ה וְ⁠אֵ֣ת ׀ שָׁפָ֣ן הַ⁠סֹּפֵ֗ר וְ⁠אֵ֛ת עֲשָׂיָ֥ה עֶֽבֶד ־ הַ⁠מֶּ֖לֶךְ לֵ⁠אמֹֽר ׃¹³ לְכוּ֩ דִרְשׁ֨וּ אֶת ־ יְהוָ֜ה בַּעֲדִ֣⁠י וּ⁠בְעַד ־ הָ⁠עָ֗ם וּ⁠בְעַד֙ כָּל ־ יְהוּדָ֔ה עַל ־ דִּבְרֵ֛י הַ⁠סֵּ֥פֶר הַ⁠נִּמְצָ֖א הַ⁠זֶּ֑ה כִּֽי ־ גְדוֹלָ֞ה חֲמַ֣ת יְהוָ֗ה אֲשֶׁר ־ הִיא֙ נִצְּתָ֣ה בָ֔⁠נוּ עַל֩ אֲשֶׁ֨ר לֹֽא ־ שָׁמְע֜וּ אֲבֹתֵ֗י⁠נוּ עַל ־ דִּבְרֵי֙ הַ⁠סֵּ֣פֶר הַ⁠זֶּ֔ה לַ⁠עֲשׂ֖וֹת כְּ⁠כָל ־ הַ⁠כָּת֥וּב עָלֵֽי⁠נוּ ׃¹⁴ וַ⁠יֵּ֣לֶךְ חִלְקִיָּ֣הוּ הַ֠⁠כֹּהֵן וַ⁠אֲחִיקָ֨ם וְ⁠עַכְבּ֜וֹר וְ⁠שָׁפָ֣ן וַ⁠עֲשָׂיָ֗ה אֶל ־ חֻלְדָּ֨ה הַ⁠נְּבִיאָ֜ה אֵ֣שֶׁת ׀ שַׁלֻּ֣ם בֶּן ־ תִּקְוָ֗ה בֶּן ־ חַרְחַס֙ שֹׁמֵ֣ר הַ⁠בְּגָדִ֔ים וְ⁠הִ֛יא יֹשֶׁ֥בֶת בִּ⁠ירוּשָׁלִַ֖ם בַּ⁠מִּשְׁנֶ֑ה וַֽ⁠יְדַבְּר֖וּ אֵלֶֽי⁠הָ ׃¹⁵ וַ⁠תֹּ֣אמֶר אֲלֵי⁠הֶ֔ם כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אִמְר֣וּ לָ⁠אִ֔ישׁ אֲשֶׁר ־ שָׁלַ֥ח אֶתְ⁠כֶ֖ם אֵלָֽ⁠י ׃¹⁶ כֹּ֚ה אָמַ֣ר יְהוָ֔ה הִנְ⁠נִ֨י מֵבִ֥יא רָעָ֛ה אֶל ־ הַ⁠מָּק֥וֹם הַ⁠זֶּ֖ה וְ⁠עַל ־ יֹֽשְׁבָ֑י⁠ו אֵ֚ת כָּל ־ דִּבְרֵ֣י הַ⁠סֵּ֔פֶר אֲשֶׁ֥ר קָרָ֖א מֶ֥לֶךְ יְהוּדָֽה ׃¹⁷ תַּ֣חַת ׀ אֲשֶׁ֣ר עֲזָב֗וּ⁠נִי וַֽ⁠יְקַטְּרוּ֙ לֵ⁠אלֹהִ֣ים אֲחֵרִ֔ים לְמַ֨עַן֙ הַכְעִיסֵ֔⁠נִי בְּ⁠כֹ֖ל מַעֲשֵׂ֣ה יְדֵי⁠הֶ֑ם וְ⁠נִצְּתָ֧ה חֲמָתִ֛⁠י בַּ⁠מָּק֥וֹם הַ⁠זֶּ֖ה וְ⁠לֹ֥א תִכְבֶּֽה ׃¹⁸ וְ⁠אֶל ־ מֶ֣לֶךְ יְהוּדָ֗ה הַ⁠שֹּׁלֵ֤חַ אֶתְ⁠כֶם֙ לִ⁠דְרֹ֣שׁ אֶת ־ יְהוָ֔ה כֹּ֥ה תֹאמְר֖וּ אֵלָ֑י⁠ו כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל הַ⁠דְּבָרִ֖ים אֲשֶׁ֥ר שָׁמָֽעְתָּ ׃¹⁹ יַ֠עַן רַךְ ־ לְבָ֨בְ⁠ךָ֜ וַ⁠תִּכָּנַ֣ע ׀ מִ⁠פְּנֵ֣י יְהוָ֗ה בְּֽ⁠שָׁמְעֲ⁠ךָ֡ אֲשֶׁ֣ר דִּבַּרְתִּי֩ עַל ־ הַ⁠מָּק֨וֹם הַ⁠זֶּ֜ה וְ⁠עַל ־ יֹשְׁבָ֗י⁠ו לִ⁠הְי֤וֹת לְ⁠שַׁמָּה֙ וְ⁠לִ⁠קְלָלָ֔ה וַ⁠תִּקְרַע֙ אֶת ־ בְּגָדֶ֔י⁠ךָ וַ⁠תִּבְכֶּ֖ה לְ⁠פָנָ֑⁠י וְ⁠גַ֧ם אָנֹכִ֛י שָׁמַ֖עְתִּי נְאֻם ־ יְהוָֽה ׃²⁰ לָ⁠כֵן֩ הִנְ⁠נִ֨י אֹֽסִפְ⁠ךָ֜ עַל ־ אֲבֹתֶ֗י⁠ךָ וְ⁠נֶאֱסַפְתָּ֣ אֶל ־ קִבְרֹתֶי⁠ךָ֮ בְּ⁠שָׁלוֹם֒ וְ⁠לֹא ־ תִרְאֶ֣ינָה עֵינֶ֔י⁠ךָ בְּ⁠כֹל֙ הָֽ⁠רָעָ֔ה אֲשֶׁר ־ אֲנִ֥י מֵבִ֖יא עַל ־ הַ⁠מָּק֣וֹם הַ⁠זֶּ֑ה וַ⁠יָּשִׁ֥יבוּ אֶת ־ הַ⁠מֶּ֖לֶךְ דָּבָֽר ׃

¹K ו⁠יתנ⁠ה

²Q בֵּ֣ית

Chapter 23

¹ וַ⁠יִּשְׁלַ֖ח הַ⁠מֶּ֑לֶךְ וַ⁠יַּאַסְפ֣וּ אֵלָ֔י⁠ו כָּל ־ זִקְנֵ֥י יְהוּדָ֖ה וִ⁠ירוּשָׁלִָֽם ׃² וַ⁠יַּ֣עַל הַ⁠מֶּ֣לֶךְ בֵּית ־ יְהוָ֡ה וְ⁠כָל ־ אִ֣ישׁ יְהוּדָה֩ וְ⁠כָל ־ יֹשְׁבֵ֨י יְרוּשָׁלִַ֜ם אִתּ֗⁠וֹ וְ⁠הַ⁠כֹּֽהֲנִים֙ וְ⁠הַ⁠נְּבִיאִ֔ים וְ⁠כָל ־ הָ⁠עָ֖ם לְ⁠מִ⁠קָּטֹ֣ן וְ⁠עַד ־ גָּד֑וֹל וַ⁠יִּקְרָ֣א בְ⁠אָזְנֵי⁠הֶ֗ם אֶת ־ כָּל ־ דִּבְרֵי֙ סֵ֣פֶר הַ⁠בְּרִ֔ית הַ⁠נִּמְצָ֖א בְּ⁠בֵ֥ית יְהוָֽה ׃³ וַ⁠יַּעֲמֹ֣ד הַ֠⁠מֶּלֶךְ עַֽל ־ הָ֨⁠עַמּ֜וּד וַ⁠יִּכְרֹ֥ת אֶֽת ־ הַ⁠בְּרִ֣ית ׀ לִ⁠פְנֵ֣י יְהוָ֗ה לָ⁠לֶ֜כֶת אַחַ֤ר יְהוָה֙ וְ⁠לִ⁠שְׁמֹ֨ר מִצְוֺתָ֜י⁠ו וְ⁠אֶת ־ עֵדְוֺתָ֤י⁠ו וְ⁠אֶת ־ חֻקֹּתָי⁠ו֙ בְּ⁠כָל ־ לֵ֣ב וּ⁠בְ⁠כָל ־ נֶ֔פֶשׁ לְ⁠הָקִ֗ים אֶת ־ דִּבְרֵי֙ הַ⁠בְּרִ֣ית הַ⁠זֹּ֔את הַ⁠כְּתֻבִ֖ים עַל ־ הַ⁠סֵּ֣פֶר הַ⁠זֶּ֑ה וַ⁠יַּעֲמֹ֥ד כָּל ־ הָ⁠עָ֖ם בַּ⁠בְּרִֽית ׃⁴ וַ⁠יְצַ֣ו הַ⁠מֶּ֡לֶךְ אֶת ־ חִלְקִיָּהוּ֩ הַ⁠כֹּהֵ֨ן הַ⁠גָּד֜וֹל וְ⁠אֶת ־ כֹּהֲנֵ֣י הַ⁠מִּשְׁנֶה֮ וְ⁠אֶת ־ שֹׁמְרֵ֣י הַ⁠סַּף֒ לְ⁠הוֹצִיא֙ מֵ⁠הֵיכַ֣ל יְהוָ֔ה אֵ֣ת כָּל ־ הַ⁠כֵּלִ֗ים הָֽ⁠עֲשׂוּיִם֙ לַ⁠בַּ֣עַל וְ⁠לָֽ⁠אֲשֵׁרָ֔ה וּ⁠לְ⁠כֹ֖ל צְבָ֣א הַ⁠שָּׁמָ֑יִם וַֽ⁠יִּשְׂרְפֵ֞⁠ם מִ⁠ח֤וּץ לִ⁠ירוּשָׁלִַ֨ם֙ בְּ⁠שַׁדְמ֣וֹת קִדְר֔וֹן וְ⁠נָשָׂ֥א אֶת ־ עֲפָרָ֖⁠ם בֵּֽית ־ אֵֽל ׃⁵ וְ⁠הִשְׁבִּ֣ית אֶת ־ הַ⁠כְּמָרִ֗ים אֲשֶׁ֤ר נָֽתְנוּ֙ מַלְכֵ֣י יְהוּדָ֔ה וַ⁠יְקַטֵּ֤ר בַּ⁠בָּמוֹת֙ בְּ⁠עָרֵ֣י יְהוּדָ֔ה וּ⁠מְסִבֵּ֖י יְרוּשָׁלִָ֑ם וְ⁠אֶת ־ הַֽ⁠מְקַטְּרִ֣ים לַ⁠בַּ֗עַל לַ⁠שֶּׁ֤מֶשׁ וְ⁠לַ⁠יָּרֵ֨חַ֙ וְ⁠לַ⁠מַּזָּל֔וֹת וּ⁠לְ⁠כֹ֖ל צְבָ֥א הַ⁠שָּׁמָֽיִם ׃⁶ וַ⁠יֹּצֵ֣א אֶת ־ הָ⁠אֲשֵׁרָה֩ מִ⁠בֵּ֨ית יְהוָ֜ה מִ⁠ח֤וּץ לִ⁠ירוּשָׁלִַ֨ם֙ אֶל ־ נַ֣חַל קִדְר֔וֹן וַ⁠יִּשְׂרֹ֥ף אֹתָ֛⁠הּ בְּ⁠נַ֥חַל קִדְר֖וֹן וַ⁠יָּ֣דֶק לְ⁠עָפָ֑ר וַ⁠יַּשְׁלֵךְ֙ אֶת ־ עֲפָרָ֔⁠הּ עַל ־ קֶ֖בֶר בְּנֵ֥י הָ⁠עָֽם ׃⁷ וַ⁠יִּתֹּץ֙ אֶת ־ בָּתֵּ֣י הַ⁠קְּדֵשִׁ֔ים אֲשֶׁ֖ר בְּ⁠בֵ֣ית יְהוָ֑ה אֲשֶׁ֣ר הַ⁠נָּשִׁ֗ים אֹרְג֥וֹת שָׁ֛ם בָּתִּ֖ים לָ⁠אֲשֵׁרָֽה ׃⁸ וַ⁠יָּבֵ֤א אֶת ־ כָּל ־ הַ⁠כֹּֽהֲנִים֙ מֵ⁠עָרֵ֣י יְהוּדָ֔ה וַ⁠יְטַמֵּ֣א אֶת ־ הַ⁠בָּמ֗וֹת אֲשֶׁ֤ר קִטְּרוּ ־ שָׁ֨מָּ⁠ה֙ הַ⁠כֹּ֣הֲנִ֔ים מִ⁠גֶּ֖בַע עַד ־ בְּאֵ֣ר שָׁ֑בַע וְ⁠נָתַ֞ץ אֶת ־ בָּמ֣וֹת הַ⁠שְּׁעָרִ֗ים אֲשֶׁר ־ פֶּ֜תַח שַׁ֤עַר יְהוֹשֻׁ֨עַ֙ שַׂר ־ הָ⁠עִ֔יר אֲשֶֽׁר ־ עַל ־ שְׂמֹ֥אול אִ֖ישׁ בְּ⁠שַׁ֥עַר הָ⁠עִֽיר ׃⁹ אַ֗ךְ לֹ֤א יַֽעֲלוּ֙ כֹּהֲנֵ֣י הַ⁠בָּמ֔וֹת אֶל ־ מִזְבַּ֥ח יְהוָ֖ה בִּ⁠ירוּשָׁלִָ֑ם כִּ֛י אִם ־ אָכְל֥וּ מַצּ֖וֹת בְּ⁠ת֥וֹךְ אֲחֵי⁠הֶֽם ׃¹⁰ וְ⁠טִמֵּ֣א אֶת ־ הַ⁠תֹּ֔פֶת אֲשֶׁ֖ר בְּ⁠גֵ֣י בֶן ־ הִנֹּ֑ם ¹ לְ⁠בִלְתִּ֗י לְ⁠הַעֲבִ֨יר אִ֜ישׁ אֶת ־ בְּנ֧⁠וֹ וְ⁠אֶת ־ בִּתּ֛⁠וֹ בָּ⁠אֵ֖שׁ לַ⁠מֹּֽלֶךְ ׃¹¹ וַ⁠יַּשְׁבֵּ֣ת אֶת ־ הַ⁠סּוּסִ֗ים אֲשֶׁ֣ר נָתְנוּ֩ מַלְכֵ֨י יְהוּדָ֤ה לַ⁠שֶּׁ֨מֶשׁ֙ מִ⁠בֹּ֣א בֵית ־ יְהוָ֔ה אֶל ־ לִשְׁכַּת֙ נְתַן ־ מֶ֣לֶךְ הַ⁠סָּרִ֔יס אֲשֶׁ֖ר בַּ⁠פַּרְוָרִ֑ים וְ⁠אֶת ־ מַרְכְּב֥וֹת הַ⁠שֶּׁ֖מֶשׁ שָׂרַ֥ף בָּ⁠אֵֽשׁ ׃¹² וְ⁠אֶֽת ־ הַֽ⁠מִּזְבְּח֡וֹת אֲשֶׁ֣ר עַל ־ הַ⁠גָּג֩ עֲלִיַּ֨ת אָחָ֜ז אֲשֶׁר ־ עָשׂ֣וּ ׀ מַלְכֵ֣י יְהוּדָ֗ה וְ⁠אֶת ־ הַֽ⁠מִּזְבְּחוֹת֙ אֲשֶׁר ־ עָשָׂ֣ה מְנַשֶּׁ֔ה בִּ⁠שְׁתֵּ֛י חַצְר֥וֹת בֵּית ־ יְהוָ֖ה נָתַ֣ץ הַ⁠מֶּ֑לֶךְ וַ⁠יָּ֣רָץ מִ⁠שָּׁ֔ם וְ⁠הִשְׁלִ֥יךְ אֶת ־ עֲפָרָ֖⁠ם אֶל ־ נַ֥חַל קִדְרֽוֹן ׃¹³ וְֽ⁠אֶת ־ הַ⁠בָּמ֞וֹת אֲשֶׁ֣ר ׀ עַל ־ פְּנֵ֣י יְרוּשָׁלִַ֗ם אֲשֶׁר֮ מִ⁠ימִ֣ין לְ⁠הַר ־ הַ⁠מַּשְׁחִית֒ אֲשֶׁ֣ר בָּ֠נָה שְׁלֹמֹ֨ה מֶֽלֶךְ ־ יִשְׂרָאֵ֜ל לְ⁠עַשְׁתֹּ֣רֶת ׀ שִׁקֻּ֣ץ צִידֹנִ֗ים וְ⁠לִ⁠כְמוֹשׁ֙ שִׁקֻּ֣ץ מוֹאָ֔ב וּ⁠לְ⁠מִלְכֹּ֖ם תּוֹעֲבַ֣ת בְּנֵֽי ־ עַמּ֑וֹן טִמֵּ֖א הַ⁠מֶּֽלֶךְ ׃¹⁴ וְ⁠שִׁבַּר֙ אֶת ־ הַ⁠מַּצֵּב֔וֹת וַ⁠יִּכְרֹ֖ת אֶת ־ הָ⁠אֲשֵׁרִ֑ים וַ⁠יְמַלֵּ֥א אֶת ־ מְקוֹמָ֖⁠ם עַצְמ֥וֹת אָדָֽם ׃¹⁵ וְ⁠גַ֨ם אֶת ־ הַ⁠מִּזְבֵּ֜חַ אֲשֶׁ֣ר בְּ⁠בֵֽית ־ אֵ֗ל הַ⁠בָּמָה֙ אֲשֶׁ֨ר עָשָׂ֜ה יָרָבְעָ֤ם בֶּן ־ נְבָט֙ אֲשֶׁ֣ר הֶחֱטִ֣יא אֶת ־ יִשְׂרָאֵ֔ל גַּ֣ם אֶת ־ הַ⁠מִּזְבֵּ֧חַ הַ⁠ה֛וּא וְ⁠אֶת ־ הַ⁠בָּמָ֖ה נָתָ֑ץ וַ⁠יִּשְׂרֹ֧ף אֶת ־ הַ⁠בָּמָ֛ה הֵדַ֥ק לְ⁠עָפָ֖ר וְ⁠שָׂרַ֥ף אֲשֵׁרָֽה ׃¹⁶ וַ⁠יִּ֣פֶן יֹאשִׁיָּ֗הוּ וַ⁠יַּ֨רְא אֶת ־ הַ⁠קְּבָרִ֤ים אֲשֶׁר ־ שָׁם֙ בָּ⁠הָ֔ר וַ⁠יִּשְׁלַ֗ח וַ⁠יִּקַּ֤ח אֶת ־ הָֽ⁠עֲצָמוֹת֙ מִן ־ הַ⁠קְּבָרִ֔ים וַ⁠יִּשְׂרֹ֥ף עַל ־ הַ⁠מִּזְבֵּ֖חַ וַֽ⁠יְטַמְּאֵ֑⁠הוּ כִּ⁠דְבַ֣ר יְהוָ֗ה אֲשֶׁ֤ר קָרָא֙ אִ֣ישׁ הָ⁠אֱלֹהִ֔ים אֲשֶׁ֣ר קָרָ֔א אֶת ־ הַ⁠דְּבָרִ֖ים הָ⁠אֵֽלֶּה ׃¹⁷ וַ⁠יֹּ֕אמֶר מָ֚ה הַ⁠צִּיּ֣וּן הַלָּ֔ז אֲשֶׁ֖ר אֲנִ֣י רֹאֶ֑ה וַ⁠יֹּאמְר֨וּ אֵלָ֜י⁠ו אַנְשֵׁ֣י הָ⁠עִ֗יר הַ⁠קֶּ֤בֶר אִישׁ ־ הָֽ⁠אֱלֹהִים֙ אֲשֶׁר ־ בָּ֣א מִֽ⁠יהוּדָ֔ה וַ⁠יִּקְרָ֗א אֶת ־ הַ⁠דְּבָרִ֤ים הָ⁠אֵ֨לֶּה֙ אֲשֶׁ֣ר עָשִׂ֔יתָ עַ֖ל הַ⁠מִּזְבַּ֥ח בֵּֽית ־ אֵֽל ׃¹⁸ וַ⁠יֹּ֨אמֶר֙ הַנִּ֣יחוּ ל֔⁠וֹ אִ֖ישׁ אַל ־ יָנַ֣ע עַצְמֹתָ֑י⁠ו וַֽ⁠יְמַלְּטוּ֙ עַצְמֹתָ֔י⁠ו אֵ֚ת עַצְמ֣וֹת הַ⁠נָּבִ֔יא אֲשֶׁר ־ בָּ֖א מִ⁠שֹּׁמְרֽוֹן ׃¹⁹ וְ⁠גַם֩ אֶת ־ כָּל ־ בָּתֵּ֨י הַ⁠בָּמ֜וֹת אֲשֶׁ֣ר ׀ בְּ⁠עָרֵ֣י שֹׁמְר֗וֹן אֲשֶׁ֨ר עָשׂ֜וּ מַלְכֵ֤י יִשְׂרָאֵל֙ לְ⁠הַכְעִ֔יס הֵסִ֖יר יֹֽאשִׁיָּ֑הוּ וַ⁠יַּ֣עַשׂ לָ⁠הֶ֔ם כְּ⁠כָל ־ הַֽ⁠מַּעֲשִׂ֔ים אֲשֶׁ֥ר עָשָׂ֖ה בְּ⁠בֵֽית ־ אֵֽל ׃²⁰ וַ֠⁠יִּזְבַּח אֶת ־ כָּל ־ כֹּהֲנֵ֨י הַ⁠בָּמ֤וֹת אֲשֶׁר ־ שָׁם֙ עַל ־ הַֽ⁠מִּזְבְּח֔וֹת וַ⁠יִּשְׂרֹ֛ף אֶת ־ עַצְמ֥וֹת אָדָ֖ם עֲלֵי⁠הֶ֑ם וַ⁠יָּ֖שָׁב יְרוּשָׁלִָֽם ׃²¹ וַ⁠יְצַ֤ו הַ⁠מֶּ֨לֶךְ֙ אֶת ־ כָּל ־ הָ⁠עָ֣ם לֵ⁠אמֹ֔ר עֲשׂ֣וּ פֶ֔סַח לַֽ⁠יהוָ֖ה אֱלֹֽהֵי⁠כֶ֑ם כַּ⁠כָּת֕וּב עַ֛ל סֵ֥פֶר הַ⁠בְּרִ֖ית הַ⁠זֶּֽה ׃²² כִּ֣י לֹ֤א נַֽעֲשָׂה֙ כַּ⁠פֶּ֣סַח הַ⁠זֶּ֔ה מִ⁠ימֵי֙ הַ⁠שֹּׁ֣פְטִ֔ים אֲשֶׁ֥ר שָׁפְט֖וּ אֶת ־ יִשְׂרָאֵ֑ל וְ⁠כֹ֗ל יְמֵ֛י מַלְכֵ֥י יִשְׂרָאֵ֖ל וּ⁠מַלְכֵ֥י יְהוּדָֽה ׃²³ כִּ֗י אִם ־ בִּ⁠שְׁמֹנֶ֤ה עֶשְׂרֵה֙ שָׁנָ֔ה לַ⁠מֶּ֖לֶךְ יֹֽאשִׁיָּ֑הוּ נַעֲשָׂ֞ה הַ⁠פֶּ֧סַח הַ⁠זֶּ֛ה לַ⁠יהוָ֖ה בִּ⁠ירוּשָׁלִָֽם ׃²⁴ וְ⁠גַ֣ם אֶת ־ הָ⁠אֹב֣וֹת וְ⁠אֶת ־ הַ֠⁠יִּדְּעֹנִים וְ⁠אֶת ־ הַ⁠תְּרָפִ֨ים וְ⁠אֶת ־ הַ⁠גִּלֻּלִ֜ים וְ⁠אֵ֣ת כָּל ־ הַ⁠שִּׁקֻּצִ֗ים אֲשֶׁ֤ר נִרְאוּ֙ בְּ⁠אֶ֤רֶץ יְהוּדָה֙ וּ⁠בִ⁠יר֣וּשָׁלִַ֔ם בִּעֵ֖ר יֹֽאשִׁיָּ֑הוּ לְ֠מַעַן הָקִ֞ים אֶת ־ דִּבְרֵ֤י הַ⁠תּוֹרָה֙ הַ⁠כְּתֻבִ֣ים עַל ־ הַ⁠סֵּ֔פֶר אֲשֶׁ֥ר מָצָ֛א חִלְקִיָּ֥הוּ הַ⁠כֹּהֵ֖ן בֵּ֥ית יְהוָֽה ׃²⁵ וְ⁠כָמֹ⁠הוּ֩ לֹֽא ־ הָיָ֨ה לְ⁠פָנָ֜י⁠ו מֶ֗לֶךְ אֲשֶׁר ־ שָׁ֤ב אֶל ־ יְהוָה֙ בְּ⁠כָל ־ לְבָב֤⁠וֹ וּ⁠בְ⁠כָל ־ נַפְשׁ⁠וֹ֙ וּ⁠בְ⁠כָל ־ מְאֹד֔⁠וֹ כְּ⁠כֹ֖ל תּוֹרַ֣ת מֹשֶׁ֑ה וְ⁠אַחֲרָ֖י⁠ו לֹֽא ־ קָ֥ם כָּמֹֽ⁠הוּ ׃²⁶ אַ֣ךְ ׀ לֹֽא ־ שָׁ֣ב יְהוָ֗ה מֵ⁠חֲר֤וֹן אַפּ⁠וֹ֙ הַ⁠גָּד֔וֹל אֲשֶׁר ־ חָרָ֥ה אַפּ֖⁠וֹ בִּֽ⁠יהוּדָ֑ה עַ֚ל כָּל ־ הַ⁠כְּעָסִ֔ים אֲשֶׁ֥ר הִכְעִיס֖⁠וֹ מְנַשֶּֽׁה ׃²⁷ וַ⁠יֹּ֣אמֶר יְהוָ֗ה גַּ֤ם אֶת ־ יְהוּדָה֙ אָסִיר֙ מֵ⁠עַ֣ל פָּנַ֔⁠י כַּ⁠אֲשֶׁ֥ר הֲסִרֹ֖תִי אֶת ־ יִשְׂרָאֵ֑ל וּ֠⁠מָאַסְתִּי אֶת ־ הָ⁠עִ֨יר הַ⁠זֹּ֤את אֲשֶׁר ־ בָּחַ֨רְתִּי֙ אֶת ־ יְר֣וּשָׁלִַ֔ם וְ⁠אֶת ־ הַ⁠בַּ֔יִת אֲשֶׁ֣ר אָמַ֔רְתִּי יִהְיֶ֥ה שְׁמִ֖⁠י שָֽׁם ׃²⁸ וְ⁠יֶ֛תֶר דִּבְרֵ֥י יֹאשִׁיָּ֖הוּ וְ⁠כָל ־ אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃²⁹ בְּ⁠יָמָ֡י⁠ו עָלָה֩ פַרְעֹ֨ה נְכֹ֧ה מֶֽלֶךְ ־ מִצְרַ֛יִם עַל ־ מֶ֥לֶךְ אַשּׁ֖וּר עַל ־ נְהַר ־ פְּרָ֑ת וַ⁠יֵּ֨לֶךְ הַ⁠מֶּ֤לֶךְ יֹאשִׁיָּ֨הוּ֙ לִ⁠קְרָאת֔⁠וֹ וַ⁠יְמִיתֵ֨⁠הוּ֙ בִּ⁠מְגִדּ֔וֹ כִּ⁠רְאֹת֖⁠וֹ אֹתֽ⁠וֹ ׃³⁰ וַ⁠יַּרְכִּבֻ֨⁠הוּ עֲבָדָ֥י⁠ו מֵת֙ מִ⁠מְּגִדּ֔וֹ וַ⁠יְבִאֻ֨⁠הוּ֙ יְר֣וּשָׁלִַ֔ם וַֽ⁠יִּקְבְּרֻ֖⁠הוּ בִּ⁠קְבֻֽרָת֑⁠וֹ וַ⁠יִּקַּ֣ח עַם ־ הָ⁠אָ֗רֶץ אֶת ־ יְהֽוֹאָחָז֙ בֶּן ־ יֹ֣אשִׁיָּ֔הוּ וַ⁠יִּמְשְׁח֥וּ אֹת֛⁠וֹ וַ⁠יַּמְלִ֥יכוּ אֹת֖⁠וֹ תַּ֥חַת אָבִֽי⁠ו ׃פ³¹ בֶּן ־ עֶשְׂרִ֨ים וְ⁠שָׁלֹ֤שׁ שָׁנָה֙ יְהוֹאָחָ֣ז בְּ⁠מָלְכ֔⁠וֹ וּ⁠שְׁלֹשָׁ֣ה חֳדָשִׁ֔ים מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ חֲמוּטַ֥ל בַּֽת ־ יִרְמְיָ֖הוּ מִ⁠לִּבְנָֽה ׃³² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשׂ֖וּ אֲבֹתָֽי⁠ו ׃³³ וַ⁠יַּאַסְרֵ⁠הוּ֩ פַרְעֹ֨ה נְכֹ֤ה בְ⁠רִבְלָה֙ בְּ⁠אֶ֣רֶץ חֲמָ֔ת מִמְּלֹ֖ךְ ² בִּ⁠ירוּשָׁלִָ֑ם וַ⁠יִּתֶּן ־ עֹ֨נֶשׁ֙ עַל ־ הָ⁠אָ֔רֶץ מֵאָ֥ה כִכַּר ־ כֶּ֖סֶף וְ⁠כִכַּ֥ר זָהָֽב ׃³⁴ וַ⁠יַּמְלֵךְ֩ פַּרְעֹ֨ה נְכֹ֜ה אֶת ־ אֶלְיָקִ֣ים בֶּן ־ יֹאשִׁיָּ֗הוּ תַּ֚חַת יֹאשִׁיָּ֣הוּ אָבִ֔י⁠ו וַ⁠יַּסֵּ֥ב אֶת ־ שְׁמ֖⁠וֹ יְהוֹיָקִ֑ים וְ⁠אֶת ־ יְהוֹאָחָ֣ז לָקָ֔ח וַ⁠יָּבֹ֥א מִצְרַ֖יִם וַ⁠יָּ֥מָת שָֽׁם ׃³⁵ וְ⁠הַ⁠כֶּ֣סֶף וְ⁠הַ⁠זָּהָ֗ב נָתַ֤ן יְהוֹיָקִים֙ לְ⁠פַרְעֹ֔ה אַ֚ךְ הֶעֱרִ֣יךְ אֶת ־ הָ⁠אָ֔רֶץ לָ⁠תֵ֥ת אֶת ־ הַ⁠כֶּ֖סֶף עַל ־ פִּ֣י פַרְעֹ֑ה אִ֣ישׁ כְּ⁠עֶרְכּ֗⁠וֹ נָגַ֞שׂ אֶת ־ הַ⁠כֶּ֤סֶף וְ⁠אֶת ־ הַ⁠זָּהָב֙ אֶת ־ עַ֣ם הָ⁠אָ֔רֶץ לָ⁠תֵ֖ת לְ⁠פַרְעֹ֥ה נְכֹֽה ׃ס³⁶ בֶּן ־ עֶשְׂרִ֨ים וְ⁠חָמֵ֤שׁ שָׁנָ֨ה יְהוֹיָקִ֣ים בְּ⁠מָלְכ֔⁠וֹ וְ⁠אַחַ֤ת עֶשְׂרֵה֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ זבידה ³ בַת ־ פְּדָיָ֖ה מִן ־ רוּמָֽה ׃³⁷ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשׂ֖וּ אֲבֹתָֽי⁠ו ׃

¹K בני

²K ב⁠מלך

³Q זְבוּדָּ֥ה

Chapter 24

¹ בְּ⁠יָמָ֣י⁠ו עָלָ֔ה נְבֻכַדְנֶאצַּ֖ר מֶ֣לֶךְ בָּבֶ֑ל וַ⁠יְהִי ־ ל֨⁠וֹ יְהוֹיָקִ֥ים עֶ֨בֶד֙ שָׁלֹ֣שׁ שָׁנִ֔ים וַ⁠יָּ֖שָׁב וַ⁠יִּמְרָד ־ בּֽ⁠וֹ ׃² וַ⁠יְשַׁלַּ֣ח יְהוָ֣ה ׀ בּ֡⁠וֹ אֶת ־ גְּדוּדֵ֣י כַשְׂדִּים֩ וְ⁠אֶת ־ גְּדוּדֵ֨י אֲרָ֜ם וְ⁠אֵ֣ת ׀ גְּדוּדֵ֣י מוֹאָ֗ב וְ⁠אֵת֙ גְּדוּדֵ֣י בְנֵֽי ־ עַמּ֔וֹן וַ⁠יְשַׁלְּחֵ֥⁠ם בִּֽ⁠יהוּדָ֖ה לְ⁠הַֽאֲבִיד֑⁠וֹ כִּ⁠דְבַ֣ר יְהוָ֔ה אֲשֶׁ֣ר דִּבֶּ֔ר בְּ⁠יַ֖ד עֲבָדָ֥י⁠ו הַ⁠נְּבִיאִֽים ׃³ אַ֣ךְ ׀ עַל ־ פִּ֣י יְהוָ֗ה הָֽיְתָה֙ בִּֽ⁠יהוּדָ֔ה לְ⁠הָסִ֖יר מֵ⁠עַ֣ל פָּנָ֑י⁠ו בְּ⁠חַטֹּ֣את מְנַשֶּׁ֔ה כְּ⁠כֹ֖ל אֲשֶׁ֥ר עָשָֽׂה ׃⁴ וְ⁠גַ֤ם דַּֽם ־ הַ⁠נָּקִי֙ אֲשֶׁ֣ר שָׁפָ֔ךְ וַ⁠יְמַלֵּ֥א אֶת ־ יְרוּשָׁלִַ֖ם דָּ֣ם נָקִ֑י וְ⁠לֹֽא ־ אָבָ֥ה יְהוָ֖ה לִ⁠סְלֹֽחַ ׃⁵ וְ⁠יֶ֛תֶר דִּבְרֵ֥י יְהוֹיָקִ֖ים וְ⁠כָל ־ אֲשֶׁ֣ר עָשָׂ֑ה הֲ⁠לֹא ־ הֵ֣ם כְּתוּבִ֗ים עַל ־ סֵ֛פֶר דִּבְרֵ֥י הַ⁠יָּמִ֖ים לְ⁠מַלְכֵ֥י יְהוּדָֽה ׃⁶ וַ⁠יִּשְׁכַּ֥ב יְהוֹיָקִ֖ים עִם ־ אֲבֹתָ֑י⁠ו וַ⁠יִּמְלֹ֛ךְ יְהוֹיָכִ֥ין בְּנ֖⁠וֹ תַּחְתָּֽי⁠ו ׃⁷ וְ⁠לֹֽא ־ הֹסִ֥יף עוֹד֙ מֶ֣לֶךְ מִצְרַ֔יִם לָ⁠צֵ֖את מֵֽ⁠אַרְצ֑⁠וֹ כִּֽי ־ לָקַ֞ח מֶ֣לֶךְ בָּבֶ֗ל מִ⁠נַּ֤חַל מִצְרַ֨יִם֙ עַד ־ נְהַר ־ פְּרָ֔ת כֹּ֛ל אֲשֶׁ֥ר הָיְתָ֖ה לְ⁠מֶ֥לֶךְ מִצְרָֽיִם ׃פ⁸ בֶּן ־ שְׁמֹנֶ֨ה עֶשְׂרֵ֤ה שָׁנָה֙ יְהוֹיָכִ֣ין בְּ⁠מָלְכ֔⁠וֹ וּ⁠שְׁלֹשָׁ֣ה חֳדָשִׁ֔ים מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ נְחֻשְׁתָּ֥א בַת ־ אֶלְנָתָ֖ן מִ⁠ירוּשָׁלִָֽם ׃⁹ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה אָבִֽי⁠ו ׃¹⁰ בָּ⁠עֵ֣ת הַ⁠הִ֔יא עָל֗וּ ¹ עַבְדֵ֛י נְבֻכַדְנֶאצַּ֥ר מֶֽלֶךְ ־ בָּבֶ֖ל יְרוּשָׁלִָ֑ם וַ⁠תָּבֹ֥א הָ⁠עִ֖יר בַּ⁠מָּצֽוֹר ׃¹¹ וַ⁠יָּבֹ֛א נְבוּכַדְנֶאצַּ֥ר מֶֽלֶךְ ־ בָּבֶ֖ל עַל ־ הָ⁠עִ֑יר וַ⁠עֲבָדָ֖י⁠ו צָרִ֥ים עָלֶֽי⁠הָ ׃¹² וַ⁠יֵּצֵ֞א יְהוֹיָכִ֤ין מֶֽלֶךְ ־ יְהוּדָה֙ עַל ־ מֶ֣לֶךְ בָּבֶ֔ל ה֣וּא וְ⁠אִמּ֔⁠וֹ וַ⁠עֲבָדָ֖י⁠ו וְ⁠שָׂרָ֣י⁠ו וְ⁠סָֽרִיסָ֑י⁠ו וַ⁠יִּקַּ֤ח אֹת⁠וֹ֙ מֶ֣לֶךְ בָּבֶ֔ל בִּ⁠שְׁנַ֥ת שְׁמֹנֶ֖ה לְ⁠מָלְכֽ⁠וֹ ׃¹³ וַ⁠יּוֹצֵ֣א מִ⁠שָּׁ֗ם אֶת ־ כָּל ־ אוֹצְרוֹת֙ בֵּ֣ית יְהוָ֔ה וְ⁠אֽוֹצְר֖וֹת בֵּ֣ית הַ⁠מֶּ֑לֶךְ וַ⁠יְקַצֵּ֞ץ אֶת ־ כָּל ־ כְּלֵ֣י הַ⁠זָּהָ֗ב אֲשֶׁ֨ר עָשָׂ֜ה שְׁלֹמֹ֤ה מֶֽלֶךְ ־ יִשְׂרָאֵל֙ בְּ⁠הֵיכַ֣ל יְהוָ֔ה כַּֽ⁠אֲשֶׁ֖ר דִּבֶּ֥ר יְהוָֽה ׃¹⁴ וְ⁠הִגְלָ֣ה אֶת ־ כָּל ־ יְ֠רוּשָׁלִַם וְֽ⁠אֶת ־ כָּל ־ הַ⁠שָּׂרִ֞ים וְ⁠אֵ֣ת ׀ כָּל ־ גִּבּוֹרֵ֣י הַ⁠חַ֗יִל עשרה ² אֲלָפִים֙ גּוֹלֶ֔ה וְ⁠כָל ־ הֶ⁠חָרָ֖שׁ וְ⁠הַ⁠מַּסְגֵּ֑ר לֹ֣א נִשְׁאַ֔ר זוּלַ֖ת דַּלַּ֥ת עַם ־ הָ⁠אָֽרֶץ ׃¹⁵ וַ⁠יֶּ֥גֶל אֶת ־ יְהוֹיָכִ֖ין בָּבֶ֑לָ⁠ה וְ⁠אֶת ־ אֵ֣ם הַ֠⁠מֶּלֶךְ וְ⁠אֶת ־ נְשֵׁ֨י הַ⁠מֶּ֜לֶךְ וְ⁠אֶת ־ סָרִיסָ֗י⁠ו וְ⁠אֵת֙ אולי ³ הָ⁠אָ֔רֶץ הוֹלִ֛יךְ גּוֹלָ֥ה מִ⁠ירוּשָׁלִַ֖ם בָּבֶֽלָ⁠ה ׃¹⁶ וְ⁠אֵת֩ כָּל ־ אַנְשֵׁ֨י הַ⁠חַ֜יִל שִׁבְעַ֣ת אֲלָפִ֗ים וְ⁠הֶ⁠חָרָ֤שׁ וְ⁠הַ⁠מַּסְגֵּר֙ אֶ֔לֶף הַ⁠כֹּ֕ל גִּבּוֹרִ֖ים עֹשֵׂ֣י מִלְחָמָ֑ה וַ⁠יְבִיאֵ֧⁠ם מֶֽלֶךְ ־ בָּבֶ֛ל גּוֹלָ֖ה בָּבֶֽלָ⁠ה ׃¹⁷ וַ⁠יַּמְלֵ֧ךְ מֶֽלֶךְ ־ בָּבֶ֛ל אֶת ־ מַתַּנְיָ֥ה דֹד֖⁠וֹ תַּחְתָּ֑י⁠ו וַ⁠יַּסֵּ֥ב אֶת ־ שְׁמ֖⁠וֹ צִדְקִיָּֽהוּ ׃פ¹⁸ בֶּן ־ עֶשְׂרִ֨ים וְ⁠אַחַ֤ת שָׁנָה֙ צִדְקִיָּ֣הוּ בְ⁠מָלְכ֔⁠וֹ וְ⁠אַחַ֤ת עֶשְׂרֵה֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ חֲמוּטַ֥ל ⁴ בַּֽת ־ יִרְמְיָ֖הוּ מִ⁠לִּבְנָֽה ׃¹⁹ וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה יְהוֹיָקִֽים ׃²⁰ כִּ֣י ׀ עַל ־ אַ֣ף יְהוָ֗ה הָיְתָ֤ה בִ⁠ירוּשָׁלִַ֨ם֙ וּ⁠בִ֣⁠יהוּדָ֔ה עַד ־ הִשְׁלִכ֥⁠וֹ אֹתָ֖⁠ם מֵ⁠עַ֣ל פָּנָ֑י⁠ו וַ⁠יִּמְרֹ֥ד צִדְקִיָּ֖הוּ בְּ⁠מֶ֥לֶךְ בָּבֶֽל ׃ס

¹K עלה

²Q עֲשֶׂ֤רֶת

³K אֵילֵ֣י

⁴K חמיטל

Chapter 25

¹ וַ⁠יְהִי֩ בִ⁠שְׁנַ֨ת הַ⁠תְּשִׁיעִ֜ית לְ⁠מָלְכ֗⁠וֹ בַּ⁠חֹ֣דֶשׁ הָ⁠עֲשִׂירִי֮ בֶּ⁠עָשׂ֣וֹר לַ⁠חֹדֶשׁ֒ בָּ֠א נְבֻכַדְנֶאצַּ֨ר מֶֽלֶךְ ־ בָּבֶ֜ל ה֧וּא וְ⁠כָל ־ חֵיל֛⁠וֹ עַל ־ יְרוּשָׁלִַ֖ם וַ⁠יִּ֣חַן עָלֶ֑י⁠הָ וַ⁠יִּבְנ֥וּ עָלֶ֖י⁠הָ דָּיֵ֥ק סָבִֽיב ׃² וַ⁠תָּבֹ֥א הָ⁠עִ֖יר בַּ⁠מָּצ֑וֹר עַ֚ד עַשְׁתֵּ֣י עֶשְׂרֵ֣ה שָׁנָ֔ה לַ⁠מֶּ֖לֶךְ צִדְקִיָּֽהוּ ׃³ בְּ⁠תִשְׁעָ֣ה לַ⁠חֹ֔דֶשׁ וַ⁠יֶּחֱזַ֥ק הָ⁠רָעָ֖ב בָּ⁠עִ֑יר וְ⁠לֹא ־ הָ֥יָה לֶ֖חֶם לְ⁠עַ֥ם הָ⁠אָֽרֶץ ׃⁴ וַ⁠תִּבָּקַ֣ע הָ⁠עִ֗יר וְ⁠כָל ־ אַנְשֵׁ֨י הַ⁠מִּלְחָמָ֤ה ׀ הַ⁠לַּ֨יְלָה֙ דֶּ֜רֶךְ שַׁ֣עַר ׀ בֵּ֣ין הַ⁠חֹמֹתַ֗יִם אֲשֶׁר֙ עַל ־ גַּ֣ן הַ⁠מֶּ֔לֶךְ וְ⁠כַשְׂדִּ֥ים עַל ־ הָ⁠עִ֖יר סָבִ֑יב וַ⁠יֵּ֖לֶךְ דֶּ֥רֶךְ הָ⁠עֲרָבָֽה ׃⁵ וַ⁠יִּרְדְּפ֤וּ חֵיל ־ כַּשְׂדִּים֙ אַחַ֣ר הַ⁠מֶּ֔לֶךְ וַ⁠יַּשִּׂ֥גוּ אֹת֖⁠וֹ בְּ⁠עַרְב֣וֹת יְרֵח֑וֹ וְ⁠כָל ־ חֵיל֔⁠וֹ נָפֹ֖צוּ מֵ⁠עָלָֽי⁠ו ׃⁶ וַֽ⁠יִּתְפְּשׂוּ֙ אֶת ־ הַ⁠מֶּ֔לֶךְ וַ⁠יַּעֲל֥וּ אֹת֛⁠וֹ אֶל ־ מֶ֥לֶךְ בָּבֶ֖ל רִבְלָ֑תָ⁠ה וַ⁠יְדַבְּר֥וּ אִתּ֖⁠וֹ מִשְׁפָּֽט ׃⁷ וְ⁠אֶת ־ בְּנֵי֙ צִדְקִיָּ֔הוּ שָׁחֲט֖וּ לְ⁠עֵינָ֑י⁠ו וְ⁠אֶת ־ עֵינֵ֤י צִדְקִיָּ֨הוּ֙ עִוֵּ֔ר וַ⁠יַּאַסְרֵ֨⁠הוּ֙ בַֽ⁠נְחֻשְׁתַּ֔יִם וַ⁠יְבִאֵ֖⁠הוּ בָּבֶֽל ׃ס⁸ וּ⁠בַ⁠חֹ֤דֶשׁ הַֽ⁠חֲמִישִׁי֙ בְּ⁠שִׁבְעָ֣ה לַ⁠חֹ֔דֶשׁ הִ֗יא שְׁנַת֙ תְּשַֽׁע ־ עֶשְׂרֵ֣ה שָׁנָ֔ה לַ⁠מֶּ֖לֶךְ נְבֻכַדְנֶאצַּ֣ר מֶֽלֶךְ ־ בָּבֶ֑ל בָּ֞א נְבוּזַרְאֲדָ֧ן רַב ־ טַבָּחִ֛ים עֶ֥בֶד מֶֽלֶךְ ־ בָּבֶ֖ל יְרוּשָׁלִָֽם ׃⁹ וַ⁠יִּשְׂרֹ֥ף אֶת ־ בֵּית ־ יְהוָ֖ה וְ⁠אֶת ־ בֵּ֣ית הַ⁠מֶּ֑לֶךְ וְ⁠אֵ֨ת כָּל ־ בָּתֵּ֧י יְרוּשָׁלִַ֛ם וְ⁠אֶת ־ כָּל ־ בֵּ֥ית גָּד֖וֹל שָׂרַ֥ף בָּ⁠אֵֽשׁ ׃¹⁰ וְ⁠אֶת ־ חוֹמֹ֥ת יְרוּשָׁלִַ֖ם סָבִ֑יב נָֽתְצוּ֙ כָּל ־ חֵ֣יל כַּשְׂדִּ֔ים אֲשֶׁ֖ר רַב ־ טַבָּחִֽים ׃¹¹ וְ⁠אֵת֩ יֶ֨תֶר הָ⁠עָ֜ם הַ⁠נִּשְׁאָרִ֣ים בָּ⁠עִ֗יר וְ⁠אֶת ־ הַ⁠נֹּֽפְלִים֙ אֲשֶׁ֤ר נָפְלוּ֙ עַל ־ הַ⁠מֶּ֣לֶךְ בָּבֶ֔ל וְ⁠אֵ֖ת יֶ֣תֶר הֶ⁠הָמ֑וֹן הֶגְלָ֕ה נְבוּזַרְאֲדָ֖ן רַב ־ טַבָּחִֽים ׃¹² וּ⁠מִ⁠דַּלַּ֣ת הָ⁠אָ֔רֶץ הִשְׁאִ֖יר רַב ־ טַבָּחִ֑ים לְ⁠כֹֽרְמִ֖ים וּ⁠לְ⁠יֹגְבִֽים ׃¹³ וְ⁠אֶת ־ עַמּוּדֵ֨י הַ⁠נְּחֹ֜שֶׁת אֲשֶׁ֣ר בֵּית ־ יְהוָ֗ה וְֽ⁠אֶת ־ הַ⁠מְּכֹנ֞וֹת וְ⁠אֶת ־ יָ֧ם הַ⁠נְּחֹ֛שֶׁת אֲשֶׁ֥ר בְּ⁠בֵית ־ יְהוָ֖ה שִׁבְּר֣וּ כַשְׂדִּ֑ים וַ⁠יִּשְׂא֥וּ אֶת ־ נְחֻשְׁתָּ֖⁠ם בָּבֶֽלָ⁠ה ׃¹⁴ וְ⁠אֶת ־ הַ⁠סִּירֹ֨ת וְ⁠אֶת ־ הַ⁠יָּעִ֜ים וְ⁠אֶת ־ הַֽ⁠מְזַמְּר֣וֹת וְ⁠אֶת ־ הַ⁠כַּפּ֗וֹת וְ⁠אֵ֨ת כָּל ־ כְּלֵ֧י הַ⁠נְּחֹ֛שֶׁת אֲשֶׁ֥ר יְשָֽׁרְתוּ ־ בָ֖⁠ם לָקָֽחוּ ׃¹⁵ וְ⁠אֶת ־ הַ⁠מַּחְתּוֹת֙ וְ⁠אֶת ־ הַ⁠מִּזְרָק֗וֹת אֲשֶׁ֤ר זָהָב֙ זָהָ֔ב וַ⁠אֲשֶׁר ־ כֶּ֖סֶף כָּ֑סֶף לָקַ֖ח רַב ־ טַבָּחִֽים ׃¹⁶ הָ⁠עַמּוּדִ֣ים ׀ שְׁנַ֗יִם הַ⁠יָּ֤ם הָֽ⁠אֶחָד֙ וְ⁠הַ⁠מְּכֹנ֔וֹת אֲשֶׁר ־ עָשָׂ֥ה שְׁלֹמֹ֖ה לְ⁠בֵ֣ית יְהוָ֑ה לֹא ־ הָיָ֣ה מִשְׁקָ֔ל לִ⁠נְחֹ֖שֶׁת כָּל ־ הַ⁠כֵּלִ֥ים הָ⁠אֵֽלֶּה ׃¹⁷ שְׁמֹנֶה֩ עֶשְׂרֵ֨ה אַמָּ֜ה קוֹמַ֣ת ׀ הָ⁠עַמּ֣וּד הָ⁠אֶחָ֗ד וְ⁠כֹתֶ֨רֶת עָלָ֥י⁠ו ׀ נְחֹשֶׁת֮ וְ⁠קוֹמַ֣ת הַ⁠כֹּתֶרֶת֮ שָׁלֹ֣שׁ אַמּוֹת֒ ¹ וּ⁠שְׂבָכָ֨ה וְ⁠רִמֹּנִ֧ים עַֽל ־ הַ⁠כֹּתֶ֛רֶת סָבִ֖יב הַ⁠כֹּ֣ל נְחֹ֑שֶׁת וְ⁠כָ⁠אֵ֛לֶּה לַֽ⁠עַמּ֥וּד הַ⁠שֵּׁנִ֖י עַל ־ הַ⁠שְּׂבָכָֽה ׃¹⁸ וַ⁠יִּקַּ֣ח רַב ־ טַבָּחִ֗ים אֶת ־ שְׂרָיָה֙ כֹּהֵ֣ן הָ⁠רֹ֔אשׁ וְ⁠אֶת ־ צְפַנְיָ֖הוּ כֹּהֵ֣ן מִשְׁנֶ֑ה וְ⁠אֶת ־ שְׁלֹ֖שֶׁת שֹׁמְרֵ֥י הַ⁠סַּֽף ׃¹⁹ וּ⁠מִן ־ הָ⁠עִ֡יר לָקַח֩ סָרִ֨יס אֶחָ֜ד אֲֽשֶׁר ־ ה֥וּא פָקִ֣יד ׀ עַל ־ אַנְשֵׁ֣י הַ⁠מִּלְחָמָ֗ה וַ⁠חֲמִשָּׁ֨ה אֲנָשִׁ֜ים מֵ⁠רֹאֵ֤י פְנֵֽי ־ הַ⁠מֶּ֨לֶךְ֙ אֲשֶׁ֣ר נִמְצְא֣וּ בָ⁠עִ֔יר וְ⁠אֵ֗ת הַ⁠סֹּפֵר֙ שַׂ֣ר הַ⁠צָּבָ֔א הַ⁠מַּצְבִּ֖א אֶת ־ עַ֣ם הָ⁠אָ֑רֶץ וְ⁠שִׁשִּׁ֥ים אִישׁ֙ מֵ⁠עַ֣ם הָ⁠אָ֔רֶץ הַֽ⁠נִּמְצְאִ֖ים בָּ⁠עִֽיר ׃²⁰ וַ⁠יִּקַּ֣ח אֹתָ֔⁠ם נְבוּזַרְאֲדָ֖ן רַב ־ טַבָּחִ֑ים וַ⁠יֹּ֧לֶךְ אֹתָ֛⁠ם עַל ־ מֶ֥לֶךְ בָּבֶ֖ל רִבְלָֽתָ⁠ה ׃²¹ וַ⁠יַּ֣ךְ אֹתָ⁠ם֩ מֶ֨לֶךְ בָּבֶ֧ל וַ⁠יְמִיתֵ֛⁠ם בְּ⁠רִבְלָ֖ה בְּ⁠אֶ֣רֶץ חֲמָ֑ת וַ⁠יִּ֥גֶל יְהוּדָ֖ה מֵ⁠עַ֥ל אַדְמָתֽ⁠וֹ ׃²² וְ⁠הָ⁠עָ֗ם הַ⁠נִּשְׁאָר֙ בְּ⁠אֶ֣רֶץ יְהוּדָ֔ה אֲשֶׁ֣ר הִשְׁאִ֔יר נְבֽוּכַדְנֶאצַּ֖ר מֶ֣לֶךְ בָּבֶ֑ל וַ⁠יַּפְקֵ֣ד עֲלֵי⁠הֶ֔ם אֶת ־ גְּדַלְיָ֖הוּ בֶּן ־ אֲחִיקָ֥ם בֶּן ־ שָׁפָֽן ׃פ²³ וַ⁠יִּשְׁמְעוּ֩ כָל ־ שָׂרֵ֨י הַ⁠חֲיָלִ֜ים הֵ֣מָּה וְ⁠הָ⁠אֲנָשִׁ֗ים כִּֽי ־ הִפְקִ֤יד מֶֽלֶךְ ־ בָּבֶל֙ אֶת ־ גְּדַלְיָ֔הוּ וַ⁠יָּבֹ֥אוּ אֶל ־ גְּדַלְיָ֖הוּ הַ⁠מִּצְפָּ֑ה וְ⁠יִשְׁמָעֵ֣אל בֶּן ־ נְתַנְיָ֡ה וְ⁠יוֹחָנָ֣ן בֶּן ־ קָ֠רֵחַ וּ⁠שְׂרָיָ֨ה בֶן ־ תַּנְחֻ֜מֶת הַ⁠נְּטֹפָתִ֗י וְ⁠יַֽאֲזַנְיָ֨הוּ֙ בֶּן ־ הַ⁠מַּ֣עֲכָתִ֔י הֵ֖מָּה וְ⁠אַנְשֵׁי⁠הֶֽם ׃²⁴ וַ⁠יִּשָּׁבַ֨ע לָ⁠הֶ֤ם גְּדַלְיָ֨הוּ֙ וּ⁠לְ⁠אַנְשֵׁי⁠הֶ֔ם וַ⁠יֹּ֣אמֶר לָ⁠הֶ֔ם אַל ־ תִּֽירְא֖וּ מֵ⁠עַבְדֵ֣י הַ⁠כַּשְׂדִּ֑ים שְׁב֣וּ בָ⁠אָ֗רֶץ וְ⁠עִבְד֛וּ אֶת ־ מֶ֥לֶךְ בָּבֶ֖ל וְ⁠יִטַ֥ב לָ⁠כֶֽם ׃ס²⁵ וַ⁠יְהִ֣י ׀ בַּ⁠חֹ֣דֶשׁ הַ⁠שְּׁבִיעִ֗י בָּ֣א יִשְׁמָעֵ֣אל בֶּן ־ נְ֠תַנְיָה בֶּן ־ אֱלִ֨ישָׁמָ֜ע מִ⁠זֶּ֣רַע הַ⁠מְּלוּכָ֗ה וַ⁠עֲשָׂרָ֤ה אֲנָשִׁים֙ אִתּ֔⁠וֹ וַ⁠יַּכּ֥וּ אֶת ־ גְּדַלְיָ֖הוּ וַ⁠יָּמֹ֑ת וְ⁠אֶת ־ הַ⁠יְּהוּדִים֙ וְ⁠אֶת ־ הַ⁠כַּשְׂדִּ֔ים אֲשֶׁר ־ הָי֥וּ אִתּ֖⁠וֹ בַּ⁠מִּצְפָּֽה ׃²⁶ וַ⁠יָּקֻ֨מוּ כָל ־ הָ⁠עָ֜ם מִ⁠קָּטֹ֤ן וְ⁠עַד ־ גָּדוֹל֙ וְ⁠שָׂרֵ֣י הַ⁠חֲיָלִ֔ים וַ⁠יָּבֹ֖אוּ מִצְרָ֑יִם כִּ֥י יָרְא֖וּ מִ⁠פְּנֵ֥י כַשְׂדִּֽים ׃פ²⁷ וַ⁠יְהִי֩ בִ⁠שְׁלֹשִׁ֨ים וָ⁠שֶׁ֜בַע שָׁנָ֗ה לְ⁠גָלוּת֙ יְהוֹיָכִ֣ין מֶֽלֶךְ ־ יְהוּדָ֔ה בִּ⁠שְׁנֵ֤ים עָשָׂר֙ חֹ֔דֶשׁ בְּ⁠עֶשְׂרִ֥ים וְ⁠שִׁבְעָ֖ה לַ⁠חֹ֑דֶשׁ נָשָׂ֡א אֱוִ֣יל מְרֹדַךְ֩ מֶ֨לֶךְ בָּבֶ֜ל בִּ⁠שְׁנַ֣ת מָלְכ֗⁠וֹ אֶת ־ רֹ֛אשׁ יְהוֹיָכִ֥ין מֶֽלֶךְ ־ יְהוּדָ֖ה מִ⁠בֵּ֥ית כֶּֽלֶא ׃²⁸ וַ⁠יְדַבֵּ֥ר אִתּ֖⁠וֹ טֹב֑וֹת וַ⁠יִּתֵּן֙ אֶת ־ כִּסְא֔⁠וֹ מֵ⁠עַ֗ל כִּסֵּ֧א הַ⁠מְּלָכִ֛ים אֲשֶׁ֥ר אִתּ֖⁠וֹ בְּ⁠בָבֶֽל ׃²⁹ וְ⁠שִׁנָּ֕א אֵ֖ת בִּגְדֵ֣י כִלְא֑⁠וֹ וְ⁠אָכַ֨ל לֶ֧חֶם תָּמִ֛יד לְ⁠פָנָ֖י⁠ו כָּל ־ יְמֵ֥י חַיָּֽי⁠ו ׃³⁰ וַ⁠אֲרֻחָת֗⁠וֹ אֲרֻחַ֨ת תָּמִ֧יד נִתְּנָה ־ לּ֛⁠וֹ מֵ⁠אֵ֥ת הַ⁠מֶּ֖לֶךְ דְּבַר ־ י֣וֹם בְּ⁠יוֹמ֑⁠וֹ כֹּ֖ל יְמֵ֥י חַיָּֽ⁠ו ׃

¹K אמה

1 Chronicles

Chapter 1

¹ אָדָ֥ם שֵׁ֖ת אֱנֽוֹשׁ ׃² קֵינָ֥ן מַהֲלַלְאֵ֖ל יָֽרֶד ׃³ חֲנ֥וֹךְ מְתוּשֶׁ֖לַח לָֽמֶךְ ׃⁴ נֹ֥חַ שֵׁ֖ם חָ֥ם וָ⁠יָֽפֶת ׃ס⁵ בְּנֵ֣י יֶ֔פֶת גֹּ֣מֶר וּ⁠מָג֔וֹג וּ⁠מָדַ֖י וְ⁠יָוָ֣ן וְ⁠תֻבָ֑ל וּ⁠מֶ֖שֶׁךְ וְ⁠תִירָֽס ׃ס⁶ וּ⁠בְנֵ֖י גֹּ֑מֶר אַשְׁכֲּנַ֥ז וְ⁠דִיפַ֖ת וְ⁠תוֹגַרְמָֽה ׃⁷ וּ⁠בְנֵ֥י יָוָ֖ן אֱלִישָׁ֣ה וְ⁠תַרְשִׁ֑ישָׁ⁠ה כִּתִּ֖ים וְ⁠רוֹדָנִֽים ׃ס⁸ בְּנֵ֖י חָ֑ם כּ֥וּשׁ וּ⁠מִצְרַ֖יִם פּ֥וּט וּ⁠כְנָֽעַן ׃⁹ וּ⁠בְנֵ֣י כ֔וּשׁ סְבָא֙ וַ⁠חֲוִילָ֔ה וְ⁠סַבְתָּ֥א וְ⁠רַעְמָ֖א וְ⁠סַבְתְּכָ֑א וּ⁠בְנֵ֥י רַעְמָ֖א שְׁבָ֥א וּ⁠דְדָֽן ׃ס¹⁰ וְ⁠כ֖וּשׁ יָלַ֣ד אֶת ־ נִמְר֑וֹד ה֣וּא הֵחֵ֔ל לִ⁠הְי֥וֹת גִּבּ֖וֹר בָּ⁠אָֽרֶץ ׃ס¹¹ וּ⁠מִצְרַ֡יִם יָלַ֞ד אֶת ־ לוּדִ֧ים ¹ וְ⁠אֶת ־ עֲנָמִ֛ים וְ⁠אֶת ־ לְהָבִ֖ים וְ⁠אֶת ־ נַפְתֻּחִֽים ׃¹² וְֽ⁠אֶת ־ פַּתְרֻסִ֞ים וְ⁠אֶת ־ כַּסְלֻחִ֗ים אֲשֶׁ֨ר יָצְא֥וּ מִ⁠שָּׁ֛ם פְּלִשְׁתִּ֖ים וְ⁠אֶת ־ כַּפְתֹּרִֽים ׃ס¹³ וּ⁠כְנַ֗עַן יָלַ֛ד אֶת ־ צִיד֥וֹן בְּכֹר֖⁠וֹ וְ⁠אֶת ־ חֵֽת ׃¹⁴ וְ⁠אֶת ־ הַ⁠יְבוּסִי֙ וְ⁠אֶת ־ הָ֣⁠אֱמֹרִ֔י וְ⁠אֵ֖ת הַ⁠גִּרְגָּשִֽׁי ׃¹⁵ וְ⁠אֶת ־ הַ⁠חִוִּ֥י וְ⁠אֶת ־ הַֽ⁠עַרְקִ֖י וְ⁠אֶת ־ הַ⁠סִּינִֽי ׃¹⁶ וְ⁠אֶת ־ הָ⁠אַרְוָדִ֥י וְ⁠אֶת ־ הַ⁠צְּמָרִ֖י וְ⁠אֶת ־ הַֽ⁠חֲמָתִֽי ׃ס¹⁷ בְּנֵ֣י שֵׁ֔ם עֵילָ֣ם וְ⁠אַשּׁ֔וּר וְ⁠אַרְפַּכְשַׁ֖ד וְ⁠ל֣וּד וַ⁠אֲרָ֑ם וְ⁠ע֥וּץ וְ⁠ח֖וּל וְ⁠גֶ֥תֶר וָ⁠מֶֽשֶׁךְ ׃ס¹⁸ וְ⁠אַרְפַּכְשַׁ֖ד יָלַ֣ד אֶת ־ שָׁ֑לַח וְ⁠שֶׁ֖לַח יָלַ֥ד אֶת ־ עֵֽבֶר ׃¹⁹ וּ⁠לְ⁠עֵ֥בֶר יֻלַּ֖ד שְׁנֵ֣י בָנִ֑ים שֵׁ֣ם הָ⁠אֶחָ֞ד פֶּ֗לֶג כִּ֤י בְ⁠יָמָי⁠ו֙ נִפְלְגָ֣ה הָ⁠אָ֔רֶץ וְ⁠שֵׁ֥ם אָחִ֖י⁠ו יָקְטָֽן ׃²⁰ וְ⁠יָקְטָ֣ן יָלַ֔ד אֶת ־ אַלְמוֹדָ֖ד וְ⁠אֶת ־ שָׁ֑לֶף וְ⁠אֶת ־ חֲצַרְמָ֖וֶת וְ⁠אֶת ־ יָֽרַח ׃²¹ וְ⁠אֶת ־ הֲדוֹרָ֥ם וְ⁠אֶת ־ אוּזָ֖ל וְ⁠אֶת ־ דִּקְלָֽה ׃²² וְ⁠אֶת ־ עֵיבָ֥ל וְ⁠אֶת ־ אֲבִימָאֵ֖ל וְ⁠אֶת ־ שְׁבָֽא ׃²³ וְ⁠אֶת ־ אוֹפִ֥יר וְ⁠אֶת ־ חֲוִילָ֖ה וְ⁠אֶת ־ יוֹבָ֑ב כָּל ־ אֵ֖לֶּה בְּנֵ֥י יָקְטָֽן ׃ס²⁴ שֵׁ֥ם ׀ אַרְפַּכְשַׁ֖ד שָֽׁלַח ׃²⁵ עֵ֥בֶר פֶּ֖לֶג רְעֽוּ ׃²⁶ שְׂר֥וּג נָח֖וֹר תָּֽרַח ׃²⁷ אַבְרָ֖ם ה֥וּא אַבְרָהָֽם ׃ס²⁸ בְּנֵי֙ אַבְרָהָ֔ם יִצְחָ֖ק וְ⁠יִשְׁמָעֵֽאל ׃ס²⁹ אֵ֖לֶּה תֹּלְדוֹתָ֑⁠ם בְּכ֤וֹר יִשְׁמָעֵאל֙ נְבָי֔וֹת וְ⁠קֵדָ֥ר וְ⁠אַדְבְּאֵ֖ל וּ⁠מִבְשָֽׂם ׃³⁰ מִשְׁמָ֣ע וְ⁠דוּמָ֔ה מַשָּׂ֖א חֲדַ֥ד וְ⁠תֵימָֽא ׃³¹ יְט֥וּר נָפִ֖ישׁ וָ⁠קֵ֑דְמָה אֵ֥לֶּה הֵ֖ם בְּנֵ֥י יִשְׁמָעֵֽאל ׃ס³² וּ⁠בְנֵ֨י קְטוּרָ֜ה פִּילֶ֣גֶשׁ אַבְרָהָ֗ם יָלְדָ֞ה אֶת ־ זִמְרָ֧ן וְ⁠יָקְשָׁ֛ן וּ⁠מְדָ֥ן וּ⁠מִדְיָ֖ן וְ⁠יִשְׁבָּ֣ק וְ⁠שׁ֑וּחַ וּ⁠בְנֵ֥י יָקְשָׁ֖ן שְׁבָ֥א וּ⁠דְדָֽן ׃ס³³ וּ⁠בְנֵ֣י מִדְיָ֗ן עֵיפָ֤ה וָ⁠עֵ֨פֶר֙ וַ⁠חֲנ֔וֹךְ וַ⁠אֲבִידָ֖ע וְ⁠אֶלְדָּעָ֑ה כָּל ־ אֵ֖לֶּה בְּנֵ֥י קְטוּרָֽה ׃ס³⁴ וַ⁠יּ֥וֹלֶד אַבְרָהָ֖ם אֶת ־ יִצְחָ֑ק ס בְּנֵ֣י יִצְחָ֔ק עֵשָׂ֖ו וְ⁠יִשְׂרָאֵֽל ׃ס³⁵ בְּנֵ֖י עֵשָׂ֑ו אֱלִיפַ֛ז רְעוּאֵ֥ל וִ⁠יע֖וּשׁ וְ⁠יַעְלָ֥ם וְ⁠קֹֽרַח ׃ס³⁶ בְּנֵ֖י אֱלִיפָ֑ז תֵּימָ֤ן וְ⁠אוֹמָר֙ צְפִ֣י וְ⁠גַעְתָּ֔ם קְנַ֖ז וְ⁠תִמְנָ֥ע וַ⁠עֲמָלֵֽק ׃ס³⁷ בְּנֵ֖י רְעוּאֵ֑ל נַ֥חַת זֶ֖רַח שַׁמָּ֥ה וּ⁠מִזָּֽה ׃ס³⁸ וּ⁠בְנֵ֣י שֵׂעִ֔יר לוֹטָ֥ן וְ⁠שׁוֹבָ֖ל וְ⁠צִבְע֣וֹן וַֽ⁠עֲנָ֑ה וְ⁠דִישֹׁ֥ן וְ⁠אֵ֖צֶר וְ⁠דִישָֽׁן ׃³⁹ וּ⁠בְנֵ֥י לוֹטָ֖ן חֹרִ֣י וְ⁠הוֹמָ֑ם וַ⁠אֲח֥וֹת לוֹטָ֖ן תִּמְנָֽע ׃ס⁴⁰ בְּנֵ֣י שׁוֹבָ֔ל עַלְיָ֧ן וּ⁠מָנַ֛חַת וְ⁠עֵיבָ֖ל שְׁפִ֣י וְ⁠אוֹנָ֑ם ס וּ⁠בְנֵ֥י צִבְע֖וֹן אַיָּ֥ה וַ⁠עֲנָֽה ׃⁴¹ בְּנֵ֥י עֲנָ֖ה דִּישׁ֑וֹן ס וּ⁠בְנֵ֣י דִישׁ֔וֹן חַמְרָ֥ן וְ⁠אֶשְׁבָּ֖ן וְ⁠יִתְרָ֥ן וּ⁠כְרָֽן ׃ס⁴² בְּֽנֵי ־ אֵ֔צֶר בִּלְהָ֥ן וְ⁠זַעֲוָ֖ן יַעֲקָ֑ן בְּנֵ֥י דִישׁ֖וֹן ע֥וּץ וַ⁠אֲרָֽן ׃פ⁴³ וְ⁠אֵ֣לֶּה הַ⁠מְּלָכִ֗ים אֲשֶׁ֤ר מָלְכוּ֙ בְּ⁠אֶ֣רֶץ אֱד֔וֹם לִ⁠פְנֵ֥י מְלָךְ ־ מֶ֖לֶךְ לִ⁠בְנֵ֣י יִשְׂרָאֵ֑ל בֶּ֚לַע בֶּן ־ בְּע֔וֹר וְ⁠שֵׁ֥ם עִיר֖⁠וֹ דִּנְהָֽבָה ׃⁴⁴ וַ⁠יָּ֖מָת בָּ֑לַע וַ⁠יִּמְלֹ֣ךְ תַּחְתָּ֔י⁠ו יוֹבָ֥ב בֶּן ־ זֶ֖רַח מִ⁠בָּצְרָֽה ׃⁴⁵ וַ⁠יָּ֖מָת יוֹבָ֑ב וַ⁠יִּמְלֹ֣ךְ תַּחְתָּ֔י⁠ו חוּשָׁ֖ם מֵ⁠אֶ֥רֶץ הַ⁠תֵּימָנִֽי ׃⁴⁶ וַ⁠יָּ֖מָת חוּשָׁ֑ם וַ⁠יִּמְלֹ֨ךְ תַּחְתָּ֜י⁠ו הֲדַ֣ד בֶּן ־ בְּדַ֗ד הַ⁠מַּכֶּ֤ה אֶת ־ מִדְיָן֙ בִּ⁠שְׂדֵ֣ה מוֹאָ֔ב וְ⁠שֵׁ֥ם עִיר֖⁠וֹ עֲוִֽית ׃²⁴⁷ וַ⁠יָּ֖מָת הֲדָ֑ד וַ⁠יִּמְלֹ֣ךְ תַּחְתָּ֔י⁠ו שַׂמְלָ֖ה מִ⁠מַּשְׂרֵקָֽה ׃⁴⁸ וַ⁠יָּ֖מָת שַׂמְלָ֑ה וַ⁠יִּמְלֹ֣ךְ תַּחְתָּ֔י⁠ו שָׁא֖וּל מֵ⁠רְחֹב֥וֹת הַ⁠נָּהָֽר ׃⁴⁹ וַ⁠יָּ֖מָת שָׁא֑וּל וַ⁠יִּמְלֹ֣ךְ תַּחְתָּ֔י⁠ו בַּ֥עַל חָנָ֖ן בֶּן ־ עַכְבּֽוֹר ׃⁵⁰ וַ⁠יָּ֨מָת֙ בַּ֣עַל חָנָ֔ן וַ⁠יִּמְלֹ֤ךְ תַּחְתָּי⁠ו֙ הֲדַ֔ד וְ⁠שֵׁ֥ם עִיר֖⁠וֹ פָּ֑עִי וְ⁠שֵׁ֨ם אִשְׁתּ֤⁠וֹ מְהֵיטַבְאֵל֙ בַּת ־ מַטְרֵ֔ד בַּ֖ת מֵ֥י זָהָֽב ׃⁵¹ וַ⁠יָּ֖מָת הֲדָ֑ד ס וַ⁠יִּהְיוּ֙ אַלּוּפֵ֣י אֱד֔וֹם אַלּ֥וּף תִּמְנָ֛ע אַלּ֥וּף עַֽלְוָ֖ה ³ אַלּ֥וּף יְתֵֽת ׃⁵² אַלּ֧וּף אָהֳלִיבָמָ֛ה אַלּ֥וּף אֵלָ֖ה אַלּ֥וּף פִּינֹֽן ׃⁵³ אַלּ֥וּף קְנַ֛ז אַלּ֥וּף תֵּימָ֖ן אַלּ֣וּף מִבְצָֽר ׃⁵⁴ אַלּ֥וּף מַגְדִּיאֵ֖ל אַלּ֣וּף עִירָ֑ם אֵ֖לֶּה אַלּוּפֵ֥י אֱדֽוֹם ׃פ

¹K לודיים

²K עיות

³K עליה

Chapter 2

¹ אֵ֖לֶּה בְּנֵ֣י יִשְׂרָאֵ֑ל רְאוּבֵ֤ן שִׁמְעוֹן֙ לֵוִ֣י וִ⁠יהוּדָ֔ה יִשָׂשכָ֖ר וּ⁠זְבֻלֽוּן ׃² דָּ֚ן יוֹסֵ֣ף וּ⁠בִנְיָמִ֔ן נַפְתָּלִ֖י גָּ֥ד וְ⁠אָשֵֽׁר ׃ס³ בְּנֵ֣י יְהוּדָ֗ה עֵ֤ר וְ⁠אוֹנָן֙ וְ⁠שֵׁלָ֔ה שְׁלוֹשָׁה֙ נ֣וֹלַד ל֔⁠וֹ מִ⁠בַּת ־ שׁ֖וּעַ הַֽ⁠כְּנַעֲנִ֑ית וַ⁠יְהִ֞י עֵ֣ר ׀ בְּכ֣וֹר יְהוּדָ֗ה רַ֛ע בְּ⁠עֵינֵ֥י יְהוָ֖ה וַ⁠יְמִיתֵֽ⁠הוּ ׃ס⁴ וְ⁠תָמָר֙ כַּלָּת֔⁠וֹ יָ֥לְדָה לּ֖⁠וֹ אֶת ־ פֶּ֣רֶץ וְ⁠אֶת ־ זָ֑רַח כָּל ־ בְּנֵ֥י יְהוּדָ֖ה חֲמִשָּֽׁה ׃ס⁵ בְּנֵי ־ פֶ֖רֶץ חֶצְר֥וֹן וְ⁠חָמֽוּל ׃ס⁶ וּ⁠בְנֵ֣י זֶ֗רַח זִ֠מְרִי וְ⁠אֵיתָ֧ן וְ⁠הֵימָ֛ן וְ⁠כַלְכֹּ֥ל וָ⁠דָ֖רַע כֻּלָּ֥⁠ם חֲמִשָּֽׁה ׃ס⁷ וּ⁠בְנֵ֖י כַּרְמִ֑י עָכָר֙ עוֹכֵ֣ר יִשְׂרָאֵ֔ל אֲשֶׁ֥ר מָעַ֖ל בַּ⁠חֵֽרֶם ׃ס⁸ וּ⁠בְנֵ֥י אֵיתָ֖ן עֲזַרְיָֽה ׃⁹ וּ⁠בְנֵ֥י חֶצְר֖וֹן אֲשֶׁ֣ר נוֹלַד ־ ל֑⁠וֹ אֶת ־ יְרַחְמְאֵ֥ל וְ⁠אֶת ־ רָ֖ם וְ⁠אֶת ־ כְּלוּבָֽי ׃¹⁰ וְ⁠רָ֖ם הוֹלִ֣יד אֶת ־ עַמִּינָדָ֑ב וְ⁠עַמִּינָדָב֙ הוֹלִ֣יד אֶת ־ נַחְשׁ֔וֹן נְשִׂ֖יא בְּנֵ֥י יְהוּדָֽה ׃¹¹ וְ⁠נַחְשׁוֹן֙ הוֹלִ֣יד אֶת ־ שַׂלְמָ֔א וְ⁠שַׂלְמָ֖א הוֹלִ֥יד אֶת ־ בֹּֽעַז ׃¹² וּ⁠בֹ֨עַז֙ הוֹלִ֣יד אֶת ־ עוֹבֵ֔ד וְ⁠עוֹבֵ֖ד הוֹלִ֥יד אֶת ־ יִשָֽׁי ׃¹³ וְ⁠אִישַׁ֛י הוֹלִ֥יד אֶת ־ בְּכֹר֖⁠וֹ אֶת ־ אֱלִיאָ֑ב וַ⁠אֲבִינָדָב֙ הַ⁠שֵּׁנִ֔י וְ⁠שִׁמְעָ֖א הַ⁠שְּׁלִישִֽׁי ׃¹⁴ נְתַנְאֵל֙ הָֽ⁠רְבִיעִ֔י רַדַּ֖י הַ⁠חֲמִישִֽׁי ׃¹⁵ אֹ֚צֶם הַ⁠שִּׁשִּׁ֔י דָּוִ֖יד הַ⁠שְּׁבִעִֽי ׃¹⁶ ו⁠אחיתי⁠הם ¹ צְרוּיָ֣ה וַ⁠אֲבִיגָ֑יִל וּ⁠בְנֵ֣י צְרוּיָ֗ה אַבְשַׁ֛י וְ⁠יוֹאָ֥ב וַ⁠עֲשָׂה ־ אֵ֖ל שְׁלֹשָֽׁה ׃¹⁷ וַ⁠אֲבִיגַ֕יִל יָלְדָ֖ה אֶת ־ עֲמָשָׂ֑א וַ⁠אֲבִ֣י עֲמָשָׂ֔א יֶ֖תֶר הַ⁠יִּשְׁמְעֵאלִֽי ׃¹⁸ וְ⁠כָלֵ֣ב בֶּן ־ חֶצְר֗וֹן הוֹלִ֛יד אֶת ־ עֲזוּבָ֥ה אִשָּׁ֖ה וְ⁠אֶת ־ יְרִיע֑וֹת וְ⁠אֵ֣לֶּה בָנֶ֔י⁠הָ יֵ֥שֶׁר וְ⁠שׁוֹבָ֖ב וְ⁠אַרְדּֽוֹן ׃¹⁹ וַ⁠תָּ֖מָת עֲזוּבָ֑ה וַ⁠יִּֽקַּֽח ־ ל֤⁠וֹ כָלֵב֙ אֶת ־ אֶפְרָ֔ת וַ⁠תֵּ֥לֶד ל֖⁠וֹ אֶת ־ חֽוּר ׃²⁰ וְ⁠חוּר֙ הוֹלִ֣יד אֶת ־ אוּרִ֔י וְ⁠אוּרִ֖י הוֹלִ֥יד אֶת ־ בְּצַלְאֵֽל ׃ס²¹ וְ⁠אַחַ֗ר בָּ֤א חֶצְרוֹן֙ אֶל ־ בַּת ־ מָכִיר֙ אֲבִ֣י גִלְעָ֔ד וְ⁠ה֣וּא לְקָחָ֔⁠הּ וְ⁠ה֖וּא בֶּן ־ שִׁשִּׁ֣ים שָׁנָ֑ה וַ⁠תֵּ֥לֶד ל֖⁠וֹ אֶת ־ שְׂגֽוּב ׃²² וּ⁠שְׂג֖וּב הוֹלִ֣יד אֶת ־ יָאִ֑יר וַֽ⁠יְהִי ־ ל֗⁠וֹ עֶשְׂרִ֤ים וְ⁠שָׁלוֹשׁ֙ עָרִ֔ים בְּ⁠אֶ֖רֶץ הַ⁠גִּלְעָֽד ׃²³ וַ⁠יִּקַּ֣ח גְּשֽׁוּר ־ וַ֠⁠אֲרָם אֶת ־ חַוֺּ֨ת יָאִ֧יר מֵ⁠אִתָּ֛⁠ם אֶת ־ קְנָ֥ת וְ⁠אֶת ־ בְּנֹתֶ֖י⁠הָ שִׁשִּׁ֣ים עִ֑יר כָּל ־ אֵ֕לֶּה בְּנֵ֖י מָכִ֥יר אֲבִי ־ גִלְעָֽד ׃²⁴ וְ⁠אַחַ֥ר מוֹת ־ חֶצְר֖וֹן בְּ⁠כָלֵ֣ב אֶפְרָ֑תָה וְ⁠אֵ֤שֶׁת חֶצְרוֹן֙ אֲבִיָּ֔ה וַ⁠תֵּ֣לֶד ל֔⁠וֹ אֶת ־ אַשְׁח֖וּר אֲבִ֥י תְקֽוֹעַ ׃²⁵ וַ⁠יִּהְי֧וּ בְנֵי ־ יְרַחְמְאֵ֛ל בְּכ֥וֹר חֶצְר֖וֹן הַ⁠בְּכ֣וֹר ׀ רָ֑ם וּ⁠בוּנָ֥ה וָ⁠אֹ֛רֶן וָ⁠אֹ֖צֶם אֲחִיָּֽה ׃²⁶ וַ⁠תְּהִ֨י אִשָּׁ֥ה אַחֶ֛רֶת לִֽ⁠ירַחְמְאֵ֖ל וּ⁠שְׁמָ֣⁠הּ עֲטָרָ֑ה הִ֖יא אֵ֥ם אוֹנָֽם ׃ס²⁷ וַ⁠יִּהְי֥וּ בְנֵי ־ רָ֖ם בְּכ֣וֹר יְרַחְמְאֵ֑ל מַ֥עַץ וְ⁠יָמִ֖ין וָ⁠עֵֽקֶר ׃²⁸ וַ⁠יִּהְי֥וּ בְנֵי ־ אוֹנָ֖ם שַׁמַּ֣י וְ⁠יָדָ֑ע וּ⁠בְנֵ֣י שַׁמַּ֔י נָדָ֖ב וַ⁠אֲבִישֽׁוּר ׃²⁹ וְ⁠שֵׁ֛ם אֵ֥שֶׁת אֲבִישׁ֖וּר אֲבִיהָ֑יִל וַ⁠תֵּ֣לֶד ל֔⁠וֹ אֶת ־ אַחְבָּ֖ן וְ⁠אֶת ־ מוֹלִֽיד ׃³⁰ וּ⁠בְנֵ֥י נָדָ֖ב סֶ֣לֶד וְ⁠אַפָּ֑יִם וַ⁠יָּ֥מָת סֶ֖לֶד לֹ֥א בָנִֽים ׃ס³¹ וּ⁠בְנֵ֥י אַפַּ֖יִם יִשְׁעִ֑י וּ⁠בְנֵ֤י יִשְׁעִי֙ שֵׁשָׁ֔ן וּ⁠בְנֵ֥י שֵׁשָׁ֖ן אַחְלָֽי ׃³² וּ⁠בְנֵ֤י יָדָע֙ אֲחִ֣י שַׁמַּ֔י יֶ֖תֶר וְ⁠יוֹנָתָ֑ן וַ⁠יָּ֥מָת יֶ֖תֶר לֹ֥א בָנִֽים ׃ס³³ וּ⁠בְנֵ֥י יוֹנָתָ֖ן פֶּ֣לֶת וְ⁠זָזָ֑א אֵ֥לֶּה הָי֖וּ בְּנֵ֥י יְרַחְמְאֵֽל ׃³⁴ וְ⁠לֹֽא ־ הָיָ֧ה לְ⁠שֵׁשָׁ֛ן בָּנִ֖ים כִּ֣י אִם ־ בָּנ֑וֹת וּ⁠לְ⁠שֵׁשָׁ֛ן עֶ֥בֶד מִצְרִ֖י וּ⁠שְׁמ֥⁠וֹ יַרְחָֽע ׃³⁵ וַ⁠יִּתֵּ֨ן שֵׁשָׁ֧ן אֶת ־ בִּתּ֛⁠וֹ לְ⁠יַרְחָ֥ע עַבְדּ֖⁠וֹ לְ⁠אִשָּׁ֑ה וַ⁠תֵּ֥לֶד ל֖⁠וֹ אֶת ־ עַתָּֽי ׃³⁶ וְ⁠עַתַּי֙ הֹלִ֣יד אֶת ־ נָתָ֔ן וְ⁠נָתָ֖ן הוֹלִ֥יד אֶת ־ זָבָֽד ׃³⁷ וְ⁠זָבָד֙ הוֹלִ֣יד אֶת ־ אֶפְלָ֔ל וְ⁠אֶפְלָ֖ל הוֹלִ֥יד אֶת ־ עוֹבֵֽד ׃³⁸ וְ⁠עוֹבֵד֙ הוֹלִ֣יד אֶת ־ יֵה֔וּא וְ⁠יֵה֖וּא הוֹלִ֥יד אֶת ־ עֲזַרְיָֽה ׃³⁹ וַ⁠עֲזַרְיָה֙ הֹלִ֣יד אֶת ־ חָ֔לֶץ וְ⁠חֶ֖לֶץ הֹלִ֥יד אֶת ־ אֶלְעָשָֽׂה ׃⁴⁰ וְ⁠אֶלְעָשָׂה֙ הֹלִ֣יד אֶת ־ סִֽסְמָ֔י וְ⁠סִסְמַ֖י הֹלִ֥יד אֶת ־ שַׁלּֽוּם ׃⁴¹ וְ⁠שַׁלּוּם֙ הוֹלִ֣יד אֶת ־ יְקַמְיָ֔ה וִֽ⁠יקַמְיָ֖ה הֹלִ֥יד אֶת ־ אֱלִישָׁמָֽע ׃⁴² וּ⁠בְנֵ֤י כָלֵב֙ אֲחִ֣י יְרַחְמְאֵ֔ל מֵישָׁ֥ע בְּכֹר֖⁠וֹ ה֣וּא אֲבִי ־ זִ֑יף וּ⁠בְנֵ֥י מָרֵשָׁ֖ה אֲבִ֥י חֶבְרֽוֹן ׃⁴³ וּ⁠בְנֵ֖י חֶבְר֑וֹן קֹ֥רַח וְ⁠תַפֻּ֖חַ וְ⁠רֶ֥קֶם וָ⁠שָֽׁמַע ׃⁴⁴ וְ⁠שֶׁ֣מַע הוֹלִ֔יד אֶת ־ רַ֖חַם אֲבִ֣י יָרְקֳעָ֑ם וְ⁠רֶ֖קֶם הוֹלִ֥יד אֶת ־ שַׁמָּֽי ׃⁴⁵ וּ⁠בֶן ־ שַׁמַּ֖י מָע֑וֹן וּ⁠מָע֖וֹן אֲבִ֥י בֵֽית ־ צֽוּר ׃⁴⁶ וְ⁠עֵיפָה֙ פִּילֶ֣גֶשׁ כָּלֵ֔ב יָֽלְדָ֛ה אֶת ־ חָרָ֥ן וְ⁠אֶת ־ מוֹצָ֖א וְ⁠אֶת ־ גָּזֵ֑ז וְ⁠חָרָ֖ן הֹלִ֥יד אֶת ־ גָּזֵֽז ׃ס⁴⁷ וּ⁠בְנֵ֖י יָהְדָּ֑י רֶ֧גֶם וְ⁠יוֹתָ֛ם וְ⁠גֵישָׁ֥ן וָ⁠פֶ֖לֶט וְ⁠עֵיפָ֥ה וָ⁠שָֽׁעַף ׃⁴⁸ פִּלֶ֤גֶשׁ כָּלֵב֙ מַעֲכָ֔ה יָ֥לַד שֶׁ֖בֶר וְ⁠אֶֽת ־ תִּרְחֲנָֽה ׃⁴⁹ וַ⁠תֵּ֗לֶד שַׁ֚עַף אֲבִ֣י מַדְמַנָּ֔ה אֶת ־ שְׁוָ֛א אֲבִ֥י מַכְבֵּנָ֖ה וַ⁠אֲבִ֣י גִבְעָ֑א וּ⁠בַת ־ כָּלֵ֖ב עַכְסָֽה ׃ס⁵⁰ אֵ֤לֶּה הָיוּ֙ בְּנֵ֣י כָלֵ֔ב בֶּן ־ ח֖וּר בְּכ֣וֹר אֶפְרָ֑תָה שׁוֹבָ֕ל אֲבִ֖י קִרְיַ֥ת יְעָרִֽים ׃⁵¹ שַׂלְמָא֙ אֲבִ֣י בֵֽית ־ לָ֔חֶם חָרֵ֖ף אֲבִ֥י בֵית ־ גָּדֵֽר ׃⁵² וַ⁠יִּהְי֤וּ בָנִים֙ לְ⁠שׁוֹבָ֔ל אֲבִ֖י קִרְיַ֣ת יְעָרִ֑ים הָרֹאֶ֖ה חֲצִ֥י הַ⁠מְּנֻחֽוֹת ׃⁵³ וּ⁠מִשְׁפְּחוֹת֙ קִרְיַ֣ת יְעָרִ֔ים הַ⁠יִּתְרִי֙ וְ⁠הַ⁠פּוּתִ֔י וְ⁠הַ⁠שֻּׁמָתִ֖י וְ⁠הַ⁠מִּשְׁרָעִ֑י מֵ⁠אֵ֗לֶּה יָצְאוּ֙ הַ⁠צָּ֣רְעָתִ֔י וְ⁠הָ⁠אֶשְׁתָּ֖אֻֽלִֽי ׃ס⁵⁴ בְּנֵ֣י שַׂלְמָ֗א בֵּ֥ית לֶ֨חֶם֙ וּ⁠נְט֣וֹפָתִ֔י עַטְר֖וֹת בֵּ֣ית יוֹאָ֑ב וַ⁠חֲצִ֥י הַ⁠מָּנַחְתִּ֖י הַ⁠צָּרְעִֽי ׃⁵⁵ וּ⁠מִשְׁפְּח֤וֹת סֹפְרִים֙ יֹשְׁבֵ֣י ² יַעְבֵּ֔ץ תִּרְעָתִ֥ים שִׁמְעָתִ֖ים שׂוּכָתִ֑ים הֵ֚מָּה הַ⁠קִּינִ֣ים הַ⁠בָּאִ֔ים מֵ⁠חַמַּ֖ת אֲבִ֥י בֵית ־ רֵכָֽב ׃ס

¹Q וְאַחְיוֹתֵיהֶ֖ם

²K ישבו

Chapter 3

¹ וְ⁠אֵ֤לֶּה הָיוּ֙ בְּנֵ֣י דָויִ֔ד אֲשֶׁ֥ר נֽוֹלַד ־ ל֖⁠וֹ בְּ⁠חֶבְר֑וֹן הַ⁠בְּכ֣וֹר ׀ אַמְנֹ֗ן לַ⁠אֲחִינֹ֨עַם֙ הַ⁠יִּזְרְעֵאלִ֔ית שֵׁנִי֙ דָּנִיֵּ֔אל לַ⁠אֲבִיגַ֖יִל הַֽ⁠כַּרְמְלִֽית ׃² הַ⁠שְּׁלִשִׁי֙ לְ⁠אַבְשָׁל֣וֹם בֶּֽן ־ מַעֲכָ֔ה בַּת ־ תַּלְמַ֖י מֶ֣לֶךְ גְּשׁ֑וּר הָ⁠רְבִיעִ֖י אֲדֹנִיָּ֥ה בֶן ־ חַגִּֽית ׃³ הַ⁠חֲמִישִׁ֥י שְׁפַטְיָ֖ה לַ⁠אֲבִיטָ֑ל הַ⁠שִּׁשִּׁ֥י יִתְרְעָ֖ם לְ⁠עֶגְלָ֥ה אִשְׁתּֽ⁠וֹ ׃⁴ שִׁשָּׁה֙ נֽוֹלַד ־ ל֣⁠וֹ בְ⁠חֶבְר֔וֹן וַ⁠יִּ֨מְלָךְ ־ שָׁ֔ם שֶׁ֥בַע שָׁנִ֖ים וְ⁠שִׁשָּׁ֣ה חֳדָשִׁ֑ים וּ⁠שְׁלֹשִׁ֤ים וְ⁠שָׁלוֹשׁ֙ שָׁנָ֔ה מָלַ֖ךְ בִּ⁠ירוּשָׁלִָֽם ׃ס⁵ וְ⁠אֵ֥לֶּה נוּלְּדוּ ־ ל֖⁠וֹ בִּ⁠ירוּשָׁלָ֑יִם שִׁ֠מְעָא וְ⁠שׁוֹבָ֞ב וְ⁠נָתָ֤ן וּ⁠שְׁלֹמֹה֙ אַרְבָּעָ֔ה לְ⁠בַת ־ שׁ֖וּעַ בַּת ־ עַמִּיאֵֽל ׃⁶ וְ⁠יִבְחָ֥ר וֶ⁠אֱלִישָׁמָ֖ע וֶ⁠אֱלִיפָֽלֶט ׃⁷ וְ⁠נֹ֥גַהּ וְ⁠נֶ֖פֶג וְ⁠יָפִֽיעַ ׃⁸ וֶ⁠אֱלִישָׁמָ֧ע וְ⁠אֶלְיָדָ֛ע וֶ⁠אֱלִיפֶ֖לֶט תִּשְׁעָֽה ׃⁹ כֹּ֖ל בְּנֵ֣י דָוִ֑יד מִ⁠לְּ⁠בַ֥ד בְּֽנֵי ־ פִֽילַגְשִׁ֖ים וְ⁠תָמָ֥ר אֲחוֹתָֽ⁠ם ׃פ¹⁰ וּ⁠בֶן ־ שְׁלֹמֹ֖ה רְחַבְעָ֑ם אֲבִיָּ֥ה בְנ֛⁠וֹ אָסָ֥א בְנ֖⁠וֹ יְהוֹשָׁפָ֥ט בְּנֽ⁠וֹ ׃¹¹ יוֹרָ֥ם בְּנ֛⁠וֹ אֲחַזְיָ֥הוּ בְנ֖⁠וֹ יוֹאָ֥שׁ בְּנֽ⁠וֹ ׃¹² אֲמַצְיָ֧הוּ בְנ֛⁠וֹ עֲזַרְיָ֥ה בְנ֖⁠וֹ יוֹתָ֥ם בְּנֽ⁠וֹ ׃¹³ אָחָ֥ז בְּנ֛⁠וֹ חִזְקִיָּ֥הוּ בְנ֖⁠וֹ מְנַשֶּׁ֥ה בְנֽ⁠וֹ ׃¹⁴ אָמ֥וֹן בְּנ֖⁠וֹ יֹאשִׁיָּ֥הוּ בְנֽ⁠וֹ ׃¹⁵ וּ⁠בְנֵי֙ יֹאשִׁיָּ֔הוּ הַ⁠בְּכוֹר֙ יוֹחָנָ֔ן הַ⁠שֵּׁנִ֖י יְהוֹיָקִ֑ים הַ⁠שְּׁלִשִׁי֙ צִדְקִיָּ֔הוּ הָ⁠רְבִיעִ֖י שַׁלּֽוּם ׃¹⁶ וּ⁠בְנֵ֖י יְהוֹיָקִ֑ים יְכָנְיָ֥ה בְנ֖⁠וֹ צִדְקִיָּ֥ה בְנֽ⁠וֹ ׃¹⁷ וּ⁠בְנֵי֙ יְכָנְיָ֣ה אַסִּ֔ר שְׁאַלְתִּיאֵ֖ל בְּנֽ⁠וֹ ׃¹⁸ וּ⁠מַלְכִּירָ֥ם וּ⁠פְדָיָ֖ה וְ⁠שֶׁנְאַצַּ֑ר יְקַמְיָ֥ה הוֹשָׁמָ֖ע וּ⁠נְדַבְיָֽה ׃¹⁹ וּ⁠בְנֵ֣י פְדָיָ֔ה זְרֻבָּבֶ֖ל וְ⁠שִׁמְעִ֑י וּ⁠בֶן ־ זְרֻבָּבֶל֙ מְשֻׁלָּ֣ם וַ⁠חֲנַנְיָ֔ה וּ⁠שְׁלֹמִ֖ית אֲחוֹתָֽ⁠ם ׃²⁰ וַ⁠חֲשֻׁבָ֡ה וָ֠⁠אֹהֶל וּ⁠בֶרֶכְיָ֧ה וַֽ⁠חֲסַדְיָ֛ה י֥וּשַׁב חֶ֖סֶד חָמֵֽשׁ ׃²¹ וּ⁠בֶן ־ חֲנַנְיָ֖ה פְּלַטְיָ֣ה וִ⁠ישַֽׁעְיָ֑ה בְּנֵ֤י רְפָיָה֙ בְּנֵ֣י אַרְנָ֔ן בְּנֵ֥י עֹבַדְיָ֖ה בְּנֵ֥י שְׁכַנְיָֽה ׃ס²² וּ⁠בְנֵ֥י שְׁכַנְיָ֖ה שְׁמַעְיָ֑ה וּ⁠בְנֵ֣י שְׁמַעְיָ֗ה חַטּ֡וּשׁ וְ֠⁠יִגְאָל וּ⁠בָרִ֧יחַ וּ⁠נְעַרְיָ֛ה וְ⁠שָׁפָ֖ט שִׁשָּֽׁה ׃²³ וּ⁠בֶן ־ נְעַרְיָ֗ה אֶלְיוֹעֵינַ֧י וְ⁠חִזְקִיָּ֛ה וְ⁠עַזְרִיקָ֖ם שְׁלֹשָֽׁה ׃²⁴ וּ⁠בְנֵ֣י אֶלְיוֹעֵינַ֗י הדיוהו ¹ וְ⁠אֶלְיָשִׁ֡יב וּ⁠פְלָיָ֡ה וְ֠⁠עַקּוּב וְ⁠יוֹחָנָ֧ן וּ⁠דְלָיָ֛ה וַ⁠עֲנָ֖נִי שִׁבְעָֽה ׃ס

¹Q הוֹדַוְיָ֡הוּ

Chapter 4

¹ בְּנֵ֖י יְהוּדָ֑ה פֶּ֧רֶץ חֶצְר֛וֹן וְ⁠כַרְמִ֖י וְ⁠ח֥וּר וְ⁠שׁוֹבָֽל ׃² וּ⁠רְאָיָ֤ה בֶן ־ שׁוֹבָל֙ הוֹלִ֣יד אֶת ־ יַ֔חַת וְ⁠יַ֣חַת הֹלִ֔יד אֶת ־ אֲחוּמַ֖י וְ⁠אֶת ־ לָ֑הַד אֵ֖לֶּה מִשְׁפְּח֥וֹת הַ⁠צָּֽרְעָתִֽי ׃ס³ וְ⁠אֵ֨לֶּה֙ אֲבִ֣י עֵיטָ֔ם יִזְרְעֶ֥אל וְ⁠יִשְׁמָ֖א וְ⁠יִדְבָּ֑שׁ וְ⁠שֵׁ֥ם אֲחוֹתָ֖⁠ם הַצְלֶלְפּֽוֹנִי ׃⁴ וּ⁠פְנוּאֵל֙ אֲבִ֣י גְדֹ֔ר וְ⁠עֵ֖זֶר אֲבִ֣י חוּשָׁ֑ה אֵ֤לֶּה בְנֵי ־ חוּר֙ בְּכ֣וֹר אֶפְרָ֔תָה אֲבִ֖י בֵּ֥ית לָֽחֶם ׃⁵ וּ⁠לְ⁠אַשְׁחוּר֙ אֲבִ֣י תְק֔וֹעַ הָי֖וּ שְׁתֵּ֣י נָשִׁ֑ים חֶלְאָ֖ה וְ⁠נַעֲרָֽה ׃⁶ וַ⁠תֵּ֨לֶד ל֤⁠וֹ נַעֲרָה֙ אֶת ־ אֲחֻזָּ֣ם וְ⁠אֶת ־ חֵ֔פֶר וְ⁠אֶת ־ תֵּימְנִ֖י וְ⁠אֶת ־ הָ⁠אֲחַשְׁתָּרִ֑י אֵ֖לֶּה בְּנֵ֥י נַעֲרָֽה ׃⁷ וּ⁠בְנֵ֖י חֶלְאָ֑ה צֶ֥רֶת וְצֹ֖חַר ¹ וְ⁠אֶתְנָֽן ׃⁸ וְ⁠ק֣וֹץ הוֹלִ֔יד אֶת ־ עָנ֖וּב וְ⁠אֶת ־ הַ⁠צֹּבֵבָ֑ה וּ⁠מִשְׁפְּח֥וֹת אֲחַרְחֵ֖ל בֶּן ־ הָרֽוּם ׃⁹ וַ⁠יְהִ֣י יַעְבֵּ֔ץ נִכְבָּ֖ד מֵ⁠אֶחָ֑י⁠ו וְ⁠אִמּ֗⁠וֹ קָרְאָ֨ה שְׁמ֤⁠וֹ יַעְבֵּץ֙ לֵ⁠אמֹ֔ר כִּ֥י יָלַ֖דְתִּי בְּ⁠עֹֽצֶב ׃¹⁰ וַ⁠יִּקְרָ֣א יַ֠עְבֵּץ לֵ⁠אלֹהֵ֨י יִשְׂרָאֵ֜ל לֵ⁠אמֹ֗ר אִם ־ בָּרֵ֨ךְ תְּבָרֲכֵ֜⁠נִי וְ⁠הִרְבִּ֤יתָ אֶת ־ גְּבוּלִ⁠י֙ וְ⁠הָיְתָ֤ה יָדְ⁠ךָ֙ עִמִּ֔⁠י וְ⁠עָשִׂ֥יתָ מֵּ⁠רָעָ֖ה לְ⁠בִלְתִּ֣י עָצְבִּ֑⁠י וַ⁠יָּבֵ֥א אֱלֹהִ֖ים אֵ֥ת אֲשֶׁר ־ שָׁאָֽל ׃¹¹ וּ⁠כְל֥וּב אֲחִֽי ־ שׁוּחָ֖ה הוֹלִ֣יד אֶת ־ מְחִ֑יר ה֖וּא אֲבִ֥י אֶשְׁתּֽוֹן ׃¹² וְ⁠אֶשְׁתּ֗וֹן הוֹלִ֞יד אֶת ־ בֵּ֤ית רָפָא֙ וְ⁠אֶת ־ פָּסֵ֔חַ וְ⁠אֶת ־ תְּחִנָּ֖ה אֲבִ֣י עִ֣יר נָחָ֑שׁ אֵ֖לֶּה אַנְשֵׁ֥י רֵכָֽה ׃ס¹³ וּ⁠בְנֵ֣י קְנַ֔ז עָתְנִיאֵ֖ל וּ⁠שְׂרָיָ֑ה וּ⁠בְנֵ֥י עָתְנִיאֵ֖ל חֲתַֽת ׃¹⁴ וּ⁠מְעוֹנֹתַ֖י הוֹלִ֣יד אֶת ־ עָפְרָ֑ה וּ⁠שְׂרָיָ֗ה הוֹלִ֤יד אֶת ־ יוֹאָב֙ אֲבִי֙ גֵּ֣יא חֲרָשִׁ֔ים כִּ֥י חֲרָשִׁ֖ים הָיֽוּ ׃פ¹⁵ וּ⁠בְנֵי֙ כָּלֵ֣ב בֶּן ־ יְפֻנֶּ֔ה עִ֥ירוּ אֵלָ֖ה וָ⁠נָ֑עַם וּ⁠בְנֵ֥י אֵלָ֖ה וּ⁠קְנַֽז ׃¹⁶ וּ⁠בְנֵ֖י יְהַלֶּלְאֵ֑ל זִ֣יף וְ⁠זִיפָ֔ה תִּירְיָ֖א וַ⁠אֲשַׂרְאֵֽל ׃¹⁷ וּ⁠בֶן ־ עֶזְרָ֔ה יֶ֥תֶר וּ⁠מֶ֖רֶד וְ⁠עֵ֣פֶר וְ⁠יָל֑וֹן וַ⁠תַּ֨הַר֙ אֶת ־ מִרְיָ֣ם וְ⁠אֶת ־ שַׁמַּ֔י וְ⁠אֶת ־ יִשְׁבָּ֖ח אֲבִ֥י אֶשְׁתְּמֹֽעַ ׃¹⁸ וְ⁠אִשְׁתּ֣⁠וֹ הַ⁠יְהֻדִיָּ֗ה יָלְדָ֞ה אֶת ־ יֶ֨רֶד אֲבִ֤י גְדוֹר֙ וְ⁠אֶת ־ חֶ֨בֶר֙ אֲבִ֣י שׂוֹכ֔וֹ וְ⁠אֶת ־ יְקֽוּתִיאֵ֖ל אֲבִ֣י זָנ֑וֹחַ וְ⁠אֵ֗לֶּה בְּנֵי֙ בִּתְיָ֣ה בַת ־ פַּרְעֹ֔ה אֲשֶׁ֥ר לָקַ֖ח מָֽרֶד ׃ס¹⁹ וּ⁠בְנֵי֙ אֵ֣שֶׁת הֽוֹדִיָּ֔ה אֲח֣וֹת נַ֔חַם אֲבִ֥י קְעִילָ֖ה הַ⁠גַּרְמִ֑י וְ⁠אֶשְׁתְּמֹ֖עַ הַ⁠מַּעֲכָתִֽי ׃²⁰ וּ⁠בְנֵ֣י שִׁימ֔וֹן אַמְנ֣וֹן וְ⁠רִנָּ֔ה בֶּן ־ חָנָ֖ן וְתִיל֑וֹן ² וּ⁠בְנֵ֣י יִשְׁעִ֔י זוֹחֵ֖ת וּ⁠בֶן ־ זוֹחֵֽת ׃²¹ בְּנֵי֙ שֵׁלָ֣ה בֶן ־ יְהוּדָ֔ה עֵ֚ר אֲבִ֣י לֵכָ֔ה וְ⁠לַעְדָּ֖ה אֲבִ֣י מָרֵשָׁ֑ה וּ⁠מִשְׁפְּח֛וֹת בֵּית ־ עֲבֹדַ֥ת הַ⁠בֻּ֖ץ לְ⁠בֵ֥ית אַשְׁבֵּֽעַ ׃²² וְ⁠יוֹקִ֞ים וְ⁠אַנְשֵׁ֣י כֹזֵבָ֗א וְ⁠יוֹאָ֧שׁ וְ⁠שָׂרָ֛ף אֲשֶׁר ־ בָּעֲל֥וּ לְ⁠מוֹאָ֖ב וְ⁠יָשֻׁ֣בִי לָ֑חֶם וְ⁠הַ⁠דְּבָרִ֖ים עַתִּיקִֽים ׃²³ הֵ֚מָּה הַ⁠יּ֣וֹצְרִ֔ים וְ⁠יֹשְׁבֵ֥י נְטָעִ֖ים וּ⁠גְדֵרָ֑ה עִם ־ הַ⁠מֶּ֥לֶךְ בִּ⁠מְלַאכְתּ֖⁠וֹ יָ֥שְׁבוּ שָֽׁם ׃ס²⁴ בְּנֵ֖י שִׁמְע֑וֹן נְמוּאֵ֣ל וְ⁠יָמִ֔ין יָרִ֖יב זֶ֥רַח שָׁאֽוּל ׃²⁵ שַׁלֻּ֥ם בְּנ֛⁠וֹ מִבְשָׂ֥ם בְּנ֖⁠וֹ מִשְׁמָ֥ע בְּנֽ⁠וֹ ׃²⁶ וּ⁠בְנֵ֖י מִשְׁמָ֑ע חַמּוּאֵ֥ל בְּנ֛⁠וֹ זַכּ֥וּר בְּנ֖⁠וֹ שִׁמְעִ֥י בְנֽ⁠וֹ ׃²⁷ וּ⁠לְ⁠שִׁמְעִ֞י בָּנִ֨ים שִׁשָּׁ֤ה עָשָׂר֙ וּ⁠בָנ֣וֹת שֵׁ֔שׁ וּ⁠לְ⁠אֶחָ֕י⁠ו אֵ֖ין בָּנִ֣ים רַבִּ֑ים וְ⁠כֹל֙ מִשְׁפַּחְתָּ֔⁠ם לֹ֥א הִרְבּ֖וּ עַד ־ בְּנֵ֥י יְהוּדָֽה ׃ס²⁸ וַ⁠יֵּֽשְׁב֛וּ בִּ⁠בְאֵֽר ־ שֶׁ֥בַע וּ⁠מוֹלָדָ֖ה וַ⁠חֲצַ֥ר שׁוּעָֽל ׃²⁹ וּ⁠בְ⁠בִלְהָ֥ה וּ⁠בְ⁠עֶ֖צֶם וּ⁠בְ⁠תוֹלָֽד ׃³⁰ וּ⁠בִ⁠בְתוּאֵ֥ל וּ⁠בְ⁠חָרְמָ֖ה וּ⁠בְ⁠צִֽיקְלָֽג ׃³¹ וּ⁠בְ⁠בֵ֤ית מַרְכָּבוֹת֙ וּ⁠בַ⁠חֲצַ֣ר סוּסִ֔ים וּ⁠בְ⁠בֵ֥ית בִּרְאִ֖י וּֽ⁠בְ⁠שַׁעֲרָ֑יִם אֵ֥לֶּה עָרֵי⁠הֶ֖ם עַד ־ מְלֹ֥ךְ דָּוִֽיד ׃³² וְ⁠חַצְרֵי⁠הֶם֙ עֵיטָ֣ם וָ⁠עַ֔יִן רִמּ֥וֹן וְ⁠תֹ֖כֶן וְ⁠עָשָׁ֑ן עָרִ֖ים חָמֵֽשׁ ׃³³ וְ⁠כָל ־ חַצְרֵי⁠הֶ֗ם אֲשֶׁ֧ר סְבִיב֛וֹת הֶ⁠עָרִ֥ים הָ⁠אֵ֖לֶּה עַד ־ בָּ֑עַל זֹ֚את מוֹשְׁבֹתָ֔⁠ם וְ⁠הִתְיַחְשָׂ֖⁠ם לָ⁠הֶֽם ׃³⁴ וּ⁠מְשׁוֹבָ֣ב וְ⁠יַמְלֵ֔ךְ וְ⁠יוֹשָׁ֖ה בֶּן ־ אֲמַצְיָֽה ׃³⁵ וְ⁠יוֹאֵ֑ל וְ⁠יֵהוּא֙ בֶּן ־ י֣וֹשִׁבְיָ֔ה בֶּן ־ שְׂרָיָ֖ה בֶּן ־ עֲשִׂיאֵֽל ׃³⁶ וְ⁠אֶלְיוֹעֵינַ֡י וְֽ⁠יַעֲקֹ֡בָה וִ֠⁠ישׁוֹחָיָה וַ⁠עֲשָׂיָ֧ה וַ⁠עֲדִיאֵ֛ל וִ⁠ישִׂימִאֵ֖ל וּ⁠בְנָיָֽה ׃³⁷ וְ⁠זִיזָ֨א בֶן ־ שִׁפְעִ֧י בֶן ־ אַלּ֛וֹן בֶּן ־ יְדָיָ֥ה בֶן ־ שִׁמְרִ֖י בֶּן ־ שְׁמַֽעְיָֽה ׃³⁸ אֵ֚לֶּה הַ⁠בָּאִ֣ים בְּ⁠שֵׁמ֔וֹת נְשִׂיאִ֖ים בְּ⁠מִשְׁפְּחוֹתָ֑⁠ם וּ⁠בֵית֙ אֲב֣וֹתֵי⁠הֶ֔ם פָּרְצ֖וּ לָ⁠רֽוֹב ׃³⁹ וַ⁠יֵּלְכוּ֙ לִ⁠מְב֣וֹא גְדֹ֔ר עַ֖ד לְ⁠מִזְרַ֣ח הַ⁠גָּ֑יְא לְ⁠בַקֵּ֥שׁ מִרְעֶ֖ה לְ⁠צֹאנָֽ⁠ם ׃⁴⁰ וַֽ⁠יִּמְצְא֤וּ מִרְעֶה֙ שָׁמֵ֣ן וָ⁠ט֔וֹב וְ⁠הָ⁠אָ֨רֶץ֙ רַחֲבַ֣ת יָדַ֔יִם וְ⁠שֹׁקֶ֖טֶת וּ⁠שְׁלֵוָ֑ה כִּ֣י מִן ־ חָ֔ם הַ⁠יֹּשְׁבִ֥ים שָׁ֖ם לְ⁠פָנִֽים ׃⁴¹ וַ⁠יָּבֹ֡אוּ אֵלֶּה֩ הַ⁠כְּתוּבִ֨ים בְּ⁠שֵׁמ֜וֹת בִּ⁠ימֵ֣י ׀ יְחִזְקִיָּ֣הוּ מֶֽלֶךְ ־ יְהוּדָ֗ה וַ⁠יַּכּ֨וּ אֶת ־ אָהֳלֵי⁠הֶ֜ם וְ⁠אֶת ־ הַמְּעוּנִ֨ים ³ אֲשֶׁ֤ר נִמְצְאוּ ־ שָׁ֨מָּ⁠ה֙ וַ⁠יַּחֲרִימֻ⁠ם֙ עַד ־ הַ⁠יּ֣וֹם הַ⁠זֶּ֔ה וַ⁠יֵּשְׁב֖וּ תַּחְתֵּי⁠הֶ֑ם כִּֽי ־ מִרְעֶ֥ה לְ⁠צֹאנָ֖⁠ם שָֽׁם ׃⁴² וּ⁠מֵ⁠הֶ֣ם ׀ מִן ־ בְּנֵ֣י שִׁמְע֗וֹן הָלְכוּ֙ לְ⁠הַ֣ר שֵׂעִ֔יר אֲנָשִׁ֖ים חֲמֵ֣שׁ מֵא֑וֹת וּ⁠פְלַטְיָ֡ה וּ֠⁠נְעַרְיָה וּ⁠רְפָיָ֧ה וְ⁠עֻזִּיאֵ֛ל בְּנֵ֥י יִשְׁעִ֖י בְּ⁠רֹאשָֽׁ⁠ם ׃⁴³ וַ⁠יַּכּ֕וּ אֶת ־ שְׁאֵרִ֥ית הַ⁠פְּלֵטָ֖ה לַ⁠עֲמָלֵ֑ק וַ⁠יֵּ֣שְׁבוּ שָׁ֔ם עַ֖ד הַ⁠יּ֥וֹם הַ⁠זֶּֽה ׃

¹K יצחר

²K ו⁠תולון

³K ה⁠מעינים

Chapter 5

¹ וּ⁠בְנֵ֨י רְאוּבֵ֥ן בְּכֽוֹר ־ יִשְׂרָאֵל֮ כִּ֣י ה֣וּא הַ⁠בְּכוֹר֒ וּֽ⁠בְ⁠חַלְּל⁠וֹ֙ יְצוּעֵ֣י אָבִ֔י⁠ו נִתְּנָה֙ בְּכֹ֣רָת֔⁠וֹ לִ⁠בְנֵ֥י יוֹסֵ֖ף בֶּן ־ יִשְׂרָאֵ֑ל וְ⁠לֹ֥א לְ⁠הִתְיַחֵ֖שׂ לַ⁠בְּכֹרָֽה ׃² כִּ֤י יְהוּדָה֙ גָּבַ֣ר בְּ⁠אֶחָ֔י⁠ו וּ⁠לְ⁠נָגִ֖יד מִמֶּ֑⁠נּוּ וְ⁠הַ⁠בְּכֹרָ֖ה לְ⁠יוֹסֵֽף ׃ס³ בְּנֵ֥י רְאוּבֵ֖ן בְּכ֣וֹר יִשְׂרָאֵ֑ל חֲנ֥וֹךְ וּ⁠פַלּ֖וּא חֶצְר֥וֹן וְ⁠כַרְמִֽי ׃⁴ בְּנֵ֖י יוֹאֵ֑ל שְׁמַֽעְיָ֥ה בְנ֛⁠וֹ גּ֥וֹג בְּנ֖⁠וֹ שִׁמְעִ֥י בְנֽ⁠וֹ ׃⁵ מִיכָ֥ה בְנ֛⁠וֹ רְאָיָ֥ה בְנ֖⁠וֹ בַּ֥עַל בְּנֽ⁠וֹ ׃⁶ בְּאֵרָ֣ה בְנ֔⁠וֹ אֲשֶׁ֣ר הֶגְלָ֔ה תִּלְּגַ֥ת פִּלְנְאֶ֖סֶר מֶ֣לֶךְ אַשֻּׁ֑ר ה֥וּא נָשִׂ֖יא לָ⁠רֽאוּבֵנִֽי ׃⁷ וְ⁠אֶחָי⁠ו֙ לְ⁠מִשְׁפְּחֹתָ֔י⁠ו בְּ⁠הִתְיַחֵ֖שׂ לְ⁠תֹלְדוֹתָ֑⁠ם הָ⁠רֹ֥אשׁ יְעִיאֵ֖ל וּ⁠זְכַרְיָֽהוּ ׃⁸ וּ⁠בֶ֨לַע֙ בֶּן ־ עָזָ֔ז בֶּן ־ שֶׁ֖מַע בֶּן ־ יוֹאֵ֑ל ה֚וּא יוֹשֵׁ֣ב בַּ⁠עֲרֹעֵ֔ר וְ⁠עַד ־ נְב֖וֹ וּ⁠בַ֥עַל מְעֽוֹן ׃⁹ וְ⁠לַ⁠מִּזְרָ֗ח יָשַׁב֙ עַד ־ לְ⁠ב֣וֹא מִדְבָּ֔רָ⁠ה לְ⁠מִן ־ הַ⁠נָּהָ֖ר פְּרָ֑ת כִּ֧י מִקְנֵי⁠הֶ֛ם רָב֖וּ בְּ⁠אֶ֥רֶץ גִּלְעָֽד ׃¹⁰ וּ⁠בִ⁠ימֵ֣י שָׁא֗וּל עָשׂ֤וּ מִלְחָמָה֙ עִם ־ הַֽ⁠הַגְרִאִ֔ים וַֽ⁠יִּפְּל֖וּ בְּ⁠יָדָ֑⁠ם וַ⁠יֵּשְׁבוּ֙ בְּ⁠אָ֣הֳלֵי⁠הֶ֔ם עַֽל ־ כָּל ־ פְּנֵ֖י מִזְרָ֥ח לַ⁠גִּלְעָֽד ׃פ¹¹ וּ⁠בְנֵי ־ גָ֣ד לְ⁠נֶגְדָּ֗⁠ם יָֽשְׁב֛וּ בְּ⁠אֶ֥רֶץ הַ⁠בָּשָׁ֖ן עַד ־ סַלְכָֽה ׃¹² יוֹאֵ֣ל הָ⁠רֹ֔אשׁ וְ⁠שָׁפָ֖ם הַ⁠מִּשְׁנֶ֑ה וְ⁠יַעְנַ֥י וְ⁠שָׁפָ֖ט בַּ⁠בָּשָֽׁן ׃¹³ וַ⁠אֲחֵי⁠הֶ֞ם לְ⁠בֵ֣ית אֲבוֹתֵי⁠הֶ֗ם מִֽיכָאֵ֡ל וּ⁠מְשֻׁלָּ֡ם וְ֠⁠שֶׁבַע וְ⁠יוֹרַ֧י וְ⁠יַעְכָּ֛ן וְ⁠זִ֥יעַ וָ⁠עֵ֖בֶר שִׁבְעָֽה ׃ס¹⁴ אֵ֣לֶּה ׀ בְּנֵ֣י אֲבִיחַ֗יִל בֶּן ־ חוּרִ֡י בֶּן ־ יָ֠רוֹחַ בֶּן ־ גִּלְעָ֧ד בֶּן ־ מִיכָאֵ֛ל בֶּן ־ יְשִׁישַׁ֥י בֶּן ־ יַחְדּ֖וֹ בֶּן ־ בּֽוּז ׃¹⁵ אֲחִי֙ בֶּן ־ עַבְדִּיאֵ֣ל בֶּן ־ גּוּנִ֔י רֹ֖אשׁ לְ⁠בֵ֥ית אֲבוֹתָֽ⁠ם ׃¹⁶ וַ⁠יֵּֽשְׁב֛וּ בַּ⁠גִּלְעָ֥ד בַּ⁠בָּשָׁ֖ן וּ⁠בִ⁠בְנֹתֶ֑י⁠הָ וּ⁠בְ⁠כָֽל ־ מִגְרְשֵׁ֥י שָׁר֖וֹן עַל ־ תּוֹצְאוֹתָֽ⁠ם ׃¹⁷ כֻּלָּ⁠ם֙ הִתְיַחְשׂ֔וּ בִּ⁠ימֵ֖י יוֹתָ֣ם מֶֽלֶךְ ־ יְהוּדָ֑ה וּ⁠בִ⁠ימֵ֖י יָרָבְעָ֥ם מֶֽלֶךְ ־ יִשְׂרָאֵֽל ׃פ¹⁸ בְּנֵֽי ־ רְאוּבֵ֨ן וְ⁠גָדִ֜י וַ⁠חֲצִ֥י שֵֽׁבֶט ־ מְנַשֶּׁה֮ מִן ־ בְּנֵי ־ חַיִל֒ אֲ֠נָשִׁים נֹשְׂאֵ֨י מָגֵ֤ן וְ⁠חֶ֨רֶב֙ וְ⁠דֹ֣רְכֵי קֶ֔שֶׁת וּ⁠לְמוּדֵ֖י מִלְחָמָ֑ה אַרְבָּעִ֨ים וְ⁠אַרְבָּעָ֥ה אֶ֛לֶף וּ⁠שְׁבַע ־ מֵא֥וֹת וְ⁠שִׁשִּׁ֖ים יֹצְאֵ֥י צָבָֽא ׃¹⁹ וַ⁠יַּעֲשׂ֥וּ מִלְחָמָ֖ה עִם ־ הַֽ⁠הַגְרִיאִ֑ים וִ⁠יט֥וּר וְ⁠נָפִ֖ישׁ וְ⁠נוֹדָֽב ׃²⁰ וַ⁠יֵּעָזְר֣וּ עֲלֵי⁠הֶ֔ם וַ⁠יִּנָּתְנ֤וּ בְ⁠יָדָ⁠ם֙ הַֽ⁠הַגְרִיאִ֔ים וְ⁠כֹ֖ל שֶׁ֣⁠עִמָּ⁠הֶ֑ם כִּ֠י לֵ⁠אלֹהִ֤ים זָעֲקוּ֙ בַּ⁠מִּלְחָמָ֔ה וְ⁠נַעְתּ֥וֹר לָ⁠הֶ֖ם כִּי ־ בָ֥טְחוּ בֽ⁠וֹ ׃²¹ וַ⁠יִּשְׁבּ֣וּ מִקְנֵי⁠הֶ֗ם גְּֽמַלֵּי⁠הֶ֞ם חֲמִשִּׁ֥ים אֶ֨לֶף֙ וְ⁠צֹ֗אן מָאתַ֤יִם וַ⁠חֲמִשִּׁים֙ אֶ֔לֶף וַ⁠חֲמוֹרִ֖ים אַלְפָּ֑יִם וְ⁠נֶ֥פֶשׁ אָדָ֖ם מֵ֥אָה אָֽלֶף ׃²² כִּֽי ־ חֲלָלִ֤ים רַבִּים֙ נָפָ֔לוּ כִּ֥י מֵ⁠הָ⁠אֱלֹהִ֖ים הַ⁠מִּלְחָמָ֑ה וַ⁠יֵּשְׁב֥וּ תַחְתֵּי⁠הֶ֖ם עַד ־ הַ⁠גֹּלָֽה ׃פ²³ וּ⁠בְנֵ֗י חֲצִי֙ שֵׁ֣בֶט מְנַשֶּׁ֔ה יָשְׁב֖וּ בָּ⁠אָ֑רֶץ מִ⁠בָּשָׁ֞ן עַד ־ בַּ֧עַל חֶרְמ֛וֹן וּ⁠שְׂנִ֥יר וְ⁠הַר ־ חֶרְמ֖וֹן הֵ֥מָּה רָבֽוּ ׃²⁴ וְ⁠אֵ֖לֶּה רָאשֵׁ֣י בֵית ־ אֲבוֹתָ֑⁠ם וְ⁠עֵ֡פֶר וְ⁠יִשְׁעִ֡י וֶ⁠אֱלִיאֵ֡ל וְ֠⁠עַזְרִיאֵל וְ⁠יִרְמְיָ֨ה וְ⁠הוֹדַוְיָ֜ה וְ⁠יַחְדִּיאֵ֗ל אֲנָשִׁים֙ גִּבּ֣וֹרֵי חַ֔יִל אַנְשֵׁ֣י שֵׁמ֔וֹת רָאשִׁ֖ים לְ⁠בֵ֥ית אֲבוֹתָֽ⁠ם ׃²⁵ וַ⁠יִּֽמְעֲל֔וּ בֵּ⁠אלֹהֵ֖י אֲבוֹתֵי⁠הֶ֑ם וַ⁠יִּזְנ֗וּ אַחֲרֵי֙ אֱלֹהֵ֣י עַמֵּי ־ הָ⁠אָ֔רֶץ אֲשֶׁר ־ הִשְׁמִ֥יד אֱלֹהִ֖ים מִ⁠פְּנֵי⁠הֶֽם ׃²⁶ וַ⁠יָּעַר֩ אֱלֹהֵ֨י יִשְׂרָאֵ֜ל אֶת ־ ר֣וּחַ ׀ פּ֣וּל מֶֽלֶךְ ־ אַשּׁ֗וּר וְ⁠אֶת ־ ר֨וּחַ֙ תִּלְּגַ֤ת פִּלְנֶ֨סֶר֙ מֶ֣לֶךְ אַשּׁ֔וּר וַ⁠יַּגְלֵ⁠ם֙ לָ⁠ראוּבֵנִ֣י וְ⁠לַ⁠גָּדִ֔י וְ⁠לַ⁠חֲצִ֖י שֵׁ֣בֶט מְנַשֶּׁ֑ה וַ֠⁠יְבִיאֵ⁠ם לַ⁠חְלַ֨ח וְ⁠חָב֤וֹר וְ⁠הָרָא֙ וּ⁠נְהַ֣ר גּוֹזָ֔ן עַ֖ד הַ⁠יּ֥וֹם הַ⁠זֶּֽה ׃פ

Chapter 6

¹(5:27) בְּנֵ֖י לֵוִ֑י גֵּרְשׁ֕וֹן קְהָ֖ת וּ⁠מְרָרִֽי ׃²(5:28) וּ⁠בְנֵ֖י קְהָ֑ת עַמְרָ֣ם יִצְהָ֔ר וְ⁠חֶבְר֖וֹן וְ⁠עֻזִּיאֵֽל ׃ס³(5:29) וּ⁠בְנֵ֣י עַמְרָ֔ם אַהֲרֹ֥ן וּ⁠מֹשֶׁ֖ה וּ⁠מִרְיָ֑ם ס וּ⁠בְנֵ֣י אַהֲרֹ֔ן נָדָב֙ וַ⁠אֲבִיה֔וּא אֶלְעָזָ֖ר וְ⁠אִיתָמָֽר ׃ס⁴(5:30) אֶלְעָזָר֙ הוֹלִ֣יד אֶת ־ פִּֽינְחָ֔ס פִּֽינְחָ֖ס הֹלִ֥יד אֶת ־ אֲבִישֽׁוּעַ ׃⁵(5:31) וַ⁠אֲבִישׁ֨וּעַ֙ הוֹלִ֣יד אֶת ־ בֻּקִּ֔י וּ⁠בֻקִּ֖י הוֹלִ֥יד אֶת ־ עֻזִּֽי ׃⁶(5:32) וְ⁠עֻזִּי֙ הוֹלִ֣יד אֶת ־ זְרַֽחְיָ֔ה וּֽ⁠זְרַֽחְיָ֖ה הוֹלִ֥יד אֶת ־ מְרָיֽוֹת ׃⁷(5:33) מְרָיוֹת֙ הוֹלִ֣יד אֶת ־ אֲמַרְיָ֔ה וַ⁠אֲמַרְיָ֖ה הוֹלִ֥יד אֶת ־ אֲחִיטֽוּב ׃⁸(5:34) וַ⁠אֲחִיטוּב֙ הוֹלִ֣יד אֶת ־ צָד֔וֹק וְ⁠צָד֖וֹק הוֹלִ֥יד אֶת ־ אֲחִימָֽעַץ ׃⁹(5:35) וַ⁠אֲחִימַ֨עַץ֙ הוֹלִ֣יד אֶת ־ עֲזַרְיָ֔ה וַ⁠עֲזַרְיָ֖ה הוֹלִ֥יד אֶת ־ יוֹחָנָֽן ׃¹⁰(5:36) וְ⁠יוֹחָנָ֖ן הוֹלִ֣יד אֶת ־ עֲזַרְיָ֑ה ה֚וּא אֲשֶׁ֣ר כִּהֵ֔ן בַּ⁠בַּ֕יִת אֲשֶׁר ־ בָּנָ֥ה שְׁלֹמֹ֖ה בִּ⁠ירוּשָׁלִָֽם ׃¹¹(5:37) וַ⁠יּ֥וֹלֶד עֲזַרְיָ֖ה אֶת ־ אֲמַרְיָ֑ה וַ⁠אֲמַרְיָ֖ה הוֹלִ֥יד אֶת ־ אֲחִיטֽוּב ׃¹²(5:38) וַ⁠אֲחִיטוּב֙ הוֹלִ֣יד אֶת ־ צָד֔וֹק וְ⁠צָד֖וֹק הוֹלִ֥יד אֶת ־ שַׁלּֽוּם ׃¹³(5:39) וְ⁠שַׁלּוּם֙ הוֹלִ֣יד אֶת ־ חִלְקִיָּ֔ה וְ⁠חִלְקִיָּ֖ה הוֹלִ֥יד אֶת ־ עֲזַרְיָֽה ׃¹⁴(5:40) וַ⁠עֲזַרְיָה֙ הוֹלִ֣יד אֶת ־ שְׂרָיָ֔ה וּ⁠שְׂרָיָ֖ה הוֹלִ֥יד אֶת ־ יְהוֹצָדָֽק ׃¹⁵(5:41) וִ⁠יהוֹצָדָ֣ק הָלַ֔ךְ בְּ⁠הַגְל֣וֹת יְהוָ֔ה אֶת ־ יְהוּדָ֖ה וִ⁠ירוּשָׁלִָ֑ם בְּ⁠יַ֖ד נְבֻכַדְנֶאצַּֽר ׃ס

(6)

¹⁶⁽¹⁾ בְּנֵ֖י לֵוִ֑י גֵּרְשֹׁ֕ם קְהָ֖ת וּ⁠מְרָרִֽי ׃¹⁷⁽²⁾ וְ⁠אֵ֛לֶּה שְׁמ֥וֹת בְּֽנֵי ־ גֵרְשׁ֖וֹם לִבְנִ֥י וְ⁠שִׁמְעִֽי ׃¹⁸⁽³⁾ וּ⁠בְנֵ֖י קְהָ֑ת עַמְרָ֣ם וְ⁠יִצְהָ֔ר וְ⁠חֶבְר֖וֹן וְ⁠עֻזִּיאֵֽל ׃¹⁹⁽⁴⁾ בְּנֵ֥י מְרָרִ֖י מַחְלִ֣י וּ⁠מֻשִׁ֑י וְ⁠אֵ֛לֶּה מִשְׁפְּח֥וֹת הַ⁠לֵּוִ֖י לַ⁠אֲבוֹתֵי⁠הֶֽם ׃²⁰⁽⁵⁾ לְֽ⁠גֵרְשׁ֑וֹם לִבְנִ֥י בְנ֛⁠וֹ יַ֥חַת בְּנ֖⁠וֹ זִמָּ֥ה בְנֽ⁠וֹ ׃²¹⁽⁶⁾ יוֹאָ֤ח בְּנ⁠וֹ֙ עִדּ֣וֹ בְנ֔⁠וֹ זֶ֥רַח בְּנ֖⁠וֹ יְאָתְרַ֥י בְּנֽ⁠וֹ ׃²²⁽⁷⁾ בְּנֵ֖י קְהָ֑ת עַמִּינָדָ֣ב בְּנ֔⁠וֹ קֹ֥רַח בְּנ֖⁠וֹ אַסִּ֥יר בְּנֽ⁠וֹ ׃²³⁽⁸⁾ אֶלְקָנָ֥ה בְנ֛⁠וֹ וְ⁠אֶבְיָסָ֥ף בְּנ֖⁠וֹ וְ⁠אַסִּ֥יר בְּנֽ⁠וֹ ׃²⁴⁽⁹⁾ תַּ֤חַת בְּנ⁠וֹ֙ אוּרִיאֵ֣ל בְּנ֔⁠וֹ עֻזִּיָּ֥ה בְנ֖⁠וֹ וְ⁠שָׁא֥וּל בְּנֽ⁠וֹ ׃²⁵⁽¹⁰⁾ וּ⁠בְנֵי֙ אֶלְקָנָ֔ה עֲמָשַׂ֖י וַ⁠אֲחִימֽוֹת ׃²⁶⁽¹¹⁾ אֶלְקָנָ֑ה בנ⁠ו ¹ אֶלְקָנָ֔ה צוֹפַ֥י בְּנ֖⁠וֹ וְ⁠נַ֥חַת בְּנֽ⁠וֹ ׃²⁷⁽¹²⁾ אֱלִיאָ֥ב בְּנ֛⁠וֹ יְרֹחָ֥ם בְּנ֖⁠וֹ אֶלְקָנָ֥ה בְנֽ⁠וֹ ׃²⁸⁽¹³⁾ וּ⁠בְנֵ֧י שְׁמוּאֵ֛ל הַ⁠בְּכֹ֥ר וַשְׁנִ֖י וַ⁠אֲבִיָּֽה ׃ס²⁹⁽¹⁴⁾ בְּנֵ֥י מְרָרִ֖י מַחְלִ֑י לִבְנִ֥י בְנ֛⁠וֹ שִׁמְעִ֥י בְנ֖⁠וֹ עֻזָּ֥ה בְנֽ⁠וֹ ׃³⁰⁽¹⁵⁾ שִׁמְעָ֥א בְנ֛⁠וֹ חַגִּיָּ֥ה בְנ֖⁠וֹ עֲשָׂיָ֥ה בְנֽ⁠וֹ ׃פ³¹⁽¹⁶⁾ וְ⁠אֵ֗לֶּה אֲשֶׁ֨ר הֶעֱמִ֥יד דָּוִ֛יד עַל ־ יְדֵי ־ שִׁ֖יר בֵּ֣ית יְהוָ֑ה מִ⁠מְּנ֖וֹחַ הָ⁠אָרֽוֹן ׃³²⁽¹⁷⁾ וַ⁠יִּהְי֨וּ מְשָׁרְתִ֜ים לִ⁠פְנֵ֨י מִשְׁכַּ֤ן אֹֽהֶל ־ מוֹעֵד֙ בַּ⁠שִּׁ֔יר עַד ־ בְּנ֧וֹת שְׁלֹמֹ֛ה אֶת ־ בֵּ֥ית יְהוָ֖ה בִּ⁠ירוּשָׁלִָ֑ם וַ⁠יַּעַמְד֥וּ כְ⁠מִשְׁפָּטָ֖⁠ם עַל ־ עֲבוֹדָתָֽ⁠ם ׃³³⁽¹⁸⁾ וְ⁠אֵ֥לֶּה הָ⁠עֹמְדִ֖ים וּ⁠בְנֵי⁠הֶ֑ם מִ⁠בְּנֵי֙ הַ⁠קְּהָתִ֔י הֵימָן֙ הַ⁠מְשׁוֹרֵ֔ר בֶּן ־ יוֹאֵ֖ל בֶּן ־ שְׁמוּאֵֽל ׃³⁴⁽¹⁹⁾ בֶּן ־ אֶלְקָנָה֙ בֶּן ־ יְרֹחָ֔ם בֶּן ־ אֱלִיאֵ֖ל בֶּן ־ תּֽוֹחַ ׃³⁵⁽²⁰⁾ בֶּן ־ ציף ² בֶּן ־ אֶלְקָנָ֔ה בֶּן ־ מַ֖חַת בֶּן ־ עֲמָשָֽׂי ׃³⁶⁽²¹⁾ בֶּן ־ אֶלְקָנָה֙ בֶּן ־ יוֹאֵ֔ל בֶּן ־ עֲזַרְיָ֖ה בֶּן ־ צְפַנְיָֽה ׃³⁷⁽²²⁾ בֶּן ־ תַּ֨חַת֙ בֶּן ־ אַסִּ֔יר בֶּן ־ אֶבְיָסָ֖ף בֶּן ־ קֹֽרַח ׃³⁸⁽²³⁾ בֶּן ־ יִצְהָ֣ר בֶּן ־ קְהָ֔ת בֶּן ־ לֵוִ֖י בֶּן ־ יִשְׂרָאֵֽל ׃³⁹⁽²⁴⁾ וְ⁠אָחִ֣י⁠ו אָסָ֔ף הָ⁠עֹמֵ֖ד עַל ־ יְמִינ֑⁠וֹ אָסָ֥ף בֶּן ־ בֶּרֶכְיָ֖הוּ בֶּן ־ שִׁמְעָֽא ׃⁴⁰⁽²⁵⁾ בֶּן ־ מִיכָאֵ֥ל בֶּן ־ בַּעֲשֵׂיָ֖ה בֶּן ־ מַלְכִּיָּֽה ׃⁴¹⁽²⁶⁾ בֶּן ־ אֶתְנִ֥י בֶן ־ זֶ֖רַח בֶּן ־ עֲדָיָֽה ׃⁴²⁽²⁷⁾ בֶּן ־ אֵיתָ֥ן בֶּן ־ זִמָּ֖ה בֶּן ־ שִׁמְעִֽי ׃⁴³⁽²⁸⁾ בֶּן ־ יַ֥חַת בֶּן ־ גֵּרְשֹׁ֖ם בֶּן ־ לֵוִֽי ׃ס⁴⁴⁽²⁹⁾ וּ⁠בְנֵ֧י מְרָרִ֛י אֲחֵי⁠הֶ֖ם עַֽל ־ הַ⁠שְּׂמֹ֑אול אֵיתָן֙ בֶּן ־ קִישִׁ֔י בֶּן ־ עַבְדִּ֖י בֶּן ־ מַלּֽוּךְ ׃⁴⁵⁽³⁰⁾ בֶּן ־ חֲשַׁבְיָ֥ה בֶן ־ אֲמַצְיָ֖ה בֶּן ־ חִלְקִיָּֽה ׃⁴⁶⁽³¹⁾ בֶּן ־ אַמְצִ֥י בֶן ־ בָּנִ֖י בֶּן ־ שָֽׁמֶר ׃⁴⁷⁽³²⁾ בֶּן ־ מַחְלִי֙ בֶּן ־ מוּשִׁ֔י בֶּן ־ מְרָרִ֖י בֶּן ־ לֵוִֽי ׃ס⁴⁸⁽³³⁾ וַ⁠אֲחֵי⁠הֶ֖ם הַ⁠לְוִיִּ֑ם נְתוּנִ֕ים לְ⁠כָ֨ל ־ עֲבוֹדַ֔ת מִשְׁכַּ֖ן בֵּ֥ית הָ⁠אֱלֹהִֽים ׃⁴⁹⁽³⁴⁾ וְֽ⁠אַהֲרֹ֨ן וּ⁠בָנָ֜י⁠ו מַקְטִירִ֨ים עַל ־ מִזְבַּ֤ח הָֽ⁠עוֹלָה֙ וְ⁠עַל ־ מִזְבַּ֣ח הַ⁠קְּטֹ֔רֶת לְ⁠כֹ֕ל מְלֶ֖אכֶת קֹ֣דֶשׁ הַ⁠קֳּדָשִׁ֑ים וּ⁠לְ⁠כַפֵּר֙ עַל ־ יִשְׂרָאֵ֔ל כְּ⁠כֹל֙ אֲשֶׁ֣ר צִוָּ֔ה מֹשֶׁ֖ה עֶ֥בֶד הָ⁠אֱלֹהִֽים ׃פ⁵⁰⁽³⁵⁾ וְ⁠אֵ֖לֶּה בְּנֵ֣י אַהֲרֹ֑ן אֶלְעָזָ֥ר בְּנ֛⁠וֹ פִּֽינְחָ֥ס בְּנ֖⁠וֹ אֲבִישׁ֥וּעַ בְּנֽ⁠וֹ ׃⁵¹⁽³⁶⁾ בֻּקִּ֥י בְנ֛⁠וֹ עֻזִּ֥י בְנ֖⁠וֹ זְרַֽחְיָ֥ה בְנֽ⁠וֹ ׃⁵²⁽³⁷⁾ מְרָי֥וֹת בְּנ֛⁠וֹ אֲמַרְיָ֥ה בְנ֖⁠וֹ אֲחִיט֥וּב בְּנֽ⁠וֹ ׃⁵³⁽³⁸⁾ צָד֥וֹק בְּנ֖⁠וֹ אֲחִימַ֥עַץ בְּנֽ⁠וֹ ׃ס⁵⁴⁽³⁹⁾ וְ⁠אֵ֨לֶּה֙ מוֹשְׁבוֹתָ֔⁠ם לְ⁠טִירוֹתָ֖⁠ם בִּ⁠גְבוּלָ֑⁠ם לִ⁠בְנֵ֤י אַהֲרֹן֙ לְ⁠מִשְׁפַּחַ֣ת הַ⁠קְּהָתִ֔י כִּ֥י לָ⁠הֶ֖ם הָיָ֥ה הַ⁠גּוֹרָֽל ׃⁵⁵⁽⁴⁰⁾ וַֽ⁠יִּתְּנ֥וּ לָ⁠הֶ֛ם אֶת ־ חֶבְר֖וֹן בְּ⁠אֶ֣רֶץ יְהוּדָ֑ה וְ⁠אֶת ־ מִגְרָשֶׁ֖י⁠הָ סְבִיבֹתֶֽי⁠הָ ׃⁵⁶⁽⁴¹⁾ וְ⁠אֶת ־ שְׂדֵ֥ה הָ⁠עִ֖יר וְ⁠אֶת ־ חֲצֵרֶ֑י⁠הָ נָתְנ֖וּ לְ⁠כָלֵ֥ב בֶּן ־ יְפֻנֶּֽה ׃ס⁵⁷⁽⁴²⁾ וְ⁠לִ⁠בְנֵ֣י אַהֲרֹ֗ן נָתְנוּ֙ אֶת ־ עָרֵ֣י הַ⁠מִּקְלָ֔ט אֶת ־ חֶבְר֥וֹן וְ⁠אֶת ־ לִבְנָ֖ה וְ⁠אֶת ־ מִגְרָשֶׁ֑י⁠הָ וְ⁠אֶת ־ יַתִּ֥ר וְ⁠אֶֽת ־ אֶשְׁתְּמֹ֖עַ וְ⁠אֶת ־ מִגְרָשֶֽׁי⁠הָ ׃⁵⁸⁽⁴³⁾ וְ⁠אֶת ־ חִילֵז֙ וְ⁠אֶת ־ מִגְרָשֶׁ֔י⁠הָ אֶת ־ דְּבִ֖יר וְ⁠אֶת ־ מִגְרָשֶֽׁי⁠הָ ׃⁵⁹⁽⁴⁴⁾ וְ⁠אֶת ־ עָשָׁן֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ בֵּ֥ית שֶׁ֖מֶשׁ וְ⁠אֶת ־ מִגְרָשֶֽׁי⁠הָ ׃ס⁶⁰⁽⁴⁵⁾ וּ⁠מִ⁠מַּטֵּ֣ה בִנְיָמִ֗ן אֶת ־ גֶּ֤בַע וְ⁠אֶת ־ מִגְרָשֶׁ֨י⁠הָ֙ וְ⁠אֶת ־ עָלֶ֣מֶת וְ⁠אֶת ־ מִגְרָשֶׁ֔י⁠הָ וְ⁠אֶת ־ עֲנָת֖וֹת וְ⁠אֶת ־ מִגְרָשֶׁ֑י⁠הָ כָּל ־ עָרֵי⁠הֶ֛ם שְׁלֹשׁ ־ עֶשְׂרֵ֥ה עִ֖יר בְּ⁠מִשְׁפְּחוֹתֵי⁠הֶֽם ׃ס⁶¹⁽⁴⁶⁾ וְ⁠לִ⁠בְנֵ֨י קְהָ֜ת הַ⁠נּוֹתָרִ֗ים מִ⁠מִּשְׁפַּ֣חַת הַ⁠מַּטֶּ֡ה מִֽ֠⁠מַּחֲצִית מַטֵּ֨ה חֲצִ֧י מְנַשֶּׁ֛ה בַּ⁠גּוֹרָ֖ל עָרִ֥ים עָֽשֶׂר ׃ס⁶²⁽⁴⁷⁾ וְ⁠לִ⁠בְנֵ֨י גֵרְשׁ֜וֹם לְ⁠מִשְׁפְּחוֹתָ֗⁠ם מִ⁠מַּטֵּ֣ה יִ֠שָׂשכָר וּ⁠מִ⁠מַּטֵּ֨ה אָשֵׁ֜ר וּ⁠מִ⁠מַּטֵּ֣ה נַפְתָּלִ֗י וּ⁠מִ⁠מַּטֵּ֤ה מְנַשֶּׁה֙ בַּ⁠בָּשָׁ֔ן עָרִ֖ים שְׁלֹ֥שׁ עֶשְׂרֵֽה ׃ס⁶³⁽⁴⁸⁾ לִ⁠בְנֵ֨י מְרָרִ֜י לְ⁠מִשְׁפְּחוֹתָ֗⁠ם מִ⁠מַּטֵּ֣ה רְ֠אוּבֵן וּֽ⁠מִ⁠מַּטֵּה ־ גָ֞ד וּ⁠מִ⁠מַּטֵּ֤ה זְבוּלֻן֙ בַּ⁠גּוֹרָ֔ל עָרִ֖ים שְׁתֵּ֥ים עֶשְׂרֵֽה ׃⁶⁴⁽⁴⁹⁾ וַ⁠יִּתְּנ֥וּ בְנֵי ־ יִשְׂרָאֵ֖ל לַ⁠לְוִיִּ֑ם אֶת ־ הֶ⁠עָרִ֖ים וְ⁠אֶת ־ מִגְרְשֵׁי⁠הֶֽם ׃⁶⁵⁽⁵⁰⁾ וַ⁠יִּתְּנ֣וּ בַ⁠גּוֹרָ֗ל מִ⁠מַּטֵּ֤ה בְנֵי ־ יְהוּדָה֙ וּ⁠מִ⁠מַּטֵּ֣ה בְנֵי ־ שִׁמְע֔וֹן וּ⁠מִ⁠מַּטֵּ֖ה בְּנֵ֣י בִנְיָמִ֑ן אֵ֚ת הֶ⁠עָרִ֣ים הָ⁠אֵ֔לֶּה אֲשֶׁר ־ יִקְרְא֥וּ אֶתְ⁠הֶ֖ם בְּ⁠שֵׁמֽוֹת ׃ס⁶⁶⁽⁵¹⁾ וּ⁠מִֽ⁠מִּשְׁפְּח֖וֹת בְּנֵ֣י קְהָ֑ת וַ⁠יְהִי֙ עָרֵ֣י גְבוּלָ֔⁠ם מִ⁠מַּטֵּ֖ה אֶפְרָֽיִם ׃⁶⁷⁽⁵²⁾ וַ⁠יִּתְּנ֨וּ לָ⁠הֶ֜ם אֶת ־ עָרֵ֧י הַ⁠מִּקְלָ֛ט אֶת ־ שְׁכֶ֥ם וְ⁠אֶת ־ מִגְרָשֶׁ֖י⁠הָ בְּ⁠הַ֣ר אֶפְרָ֑יִם וְ⁠אֶת ־ גֶּ֖זֶר וְ⁠אֶת ־ מִגְרָשֶֽׁי⁠הָ ׃⁶⁸⁽⁵³⁾ וְ⁠אֶֽת ־ יָקְמְעָם֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ בֵּ֥ית חוֹר֖וֹן וְ⁠אֶת ־ מִגְרָשֶֽׁי⁠הָ ׃⁶⁹⁽⁵⁴⁾ וְ⁠אֶת ־ אַיָּלוֹן֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ גַּת ־ רִמּ֖וֹן וְ⁠אֶת ־ מִגְרָשֶֽׁי⁠הָ ׃פ⁷⁰⁽⁵⁵⁾ וּ⁠מִֽ⁠מַּחֲצִית֙ מַטֵּ֣ה מְנַשֶּׁ֔ה אֶת ־ עָנֵר֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ בִּלְעָ֖ם וְ⁠אֶת ־ מִגְרָשֶׁ֑י⁠הָ לְ⁠מִשְׁפַּ֥חַת לִ⁠בְנֵי ־ קְהָ֖ת הַ⁠נּוֹתָרִֽים ׃פ⁷¹⁽⁵⁶⁾ לִ⁠בְנֵי֮ גֵּרְשׁוֹם֒ מִ⁠מִּשְׁפַּ֗חַת חֲצִי֙ מַטֵּ֣ה מְנַשֶּׁ֔ה אֶת ־ גּוֹלָ֥ן בַּ⁠בָּשָׁ֖ן וְ⁠אֶת ־ מִגְרָשֶׁ֑י⁠הָ וְ⁠אֶת ־ עַשְׁתָּר֖וֹת וְ⁠אֶת ־ מִגְרָשֶֽׁי⁠הָ ׃ס⁷²⁽⁵⁷⁾ וּ⁠מִ⁠מַּטֵּ֣ה יִשָׂשכָ֔ר אֶת ־ קֶ֖דֶשׁ וְ⁠אֶת ־ מִגְרָשֶׁ֑י⁠הָ אֶת ־ דָּבְרַ֖ת וְ⁠אֶת ־ מִגְרָשֶֽׁי⁠הָ ׃⁷³⁽⁵⁸⁾ וְ⁠אֶת ־ רָאמוֹת֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ עָנֵ֖ם וְ⁠אֶת ־ מִגְרָשֶֽׁי⁠הָ ׃ס⁷⁴⁽⁵⁹⁾ וּ⁠מִ⁠מַּטֵּ֣ה אָשֵׁ֔ר אֶת ־ מָשָׁ֖ל וְ⁠אֶת ־ מִגְרָשֶׁ֑י⁠הָ וְ⁠אֶת ־ עַבְדּ֖וֹן וְ⁠אֶת ־ מִגְרָשֶֽׁי⁠הָ ׃⁷⁵⁽⁶⁰⁾ וְ⁠אֶת ־ חוּקֹק֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ רְחֹ֖ב וְ⁠אֶת ־ מִגְרָשֶֽׁי⁠הָ ׃⁷⁶⁽⁶¹⁾ וּ⁠מִ⁠מַּטֵּ֣ה נַפְתָּלִ֗י אֶת ־ קֶ֤דֶשׁ בַּ⁠גָּלִיל֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ חַמּ֖וֹן וְ⁠אֶת ־ מִגְרָשֶׁ֑י⁠הָ וְ⁠אֶת ־ קִרְיָתַ֖יִם וְ⁠אֶת ־ מִגְרָשֶֽׁי⁠הָ ׃ס⁷⁷⁽⁶²⁾ לִ⁠בְנֵ֣י מְרָרִי֮ הַ⁠נּוֹתָרִים֒ מִ⁠מַּטֵּ֣ה זְבוּלֻ֔ן אֶת ־ רִמּוֹנ֖וֹ וְ⁠אֶת ־ מִגְרָשֶׁ֑י⁠הָ אֶת ־ תָּב֖וֹר וְ⁠אֶת ־ מִגְרָשֶֽׁי⁠הָ ׃⁷⁸⁽⁶³⁾ וּ⁠מֵ⁠עֵ֜בֶר לְ⁠יַרְדֵּ֣ן יְרֵחוֹ֮ לְ⁠מִזְרַ֣ח הַ⁠יַּרְדֵּן֒ מִ⁠מַּטֵּ֣ה רְאוּבֵ֔ן אֶת ־ בֶּ֥צֶר בַּ⁠מִּדְבָּ֖ר וְ⁠אֶת ־ מִגְרָשֶׁ֑י⁠הָ וְ⁠אֶת ־ יַ֖הְצָ⁠ה וְ⁠אֶת ־ מִגְרָשֶֽׁי⁠הָ ׃⁷⁹⁽⁶⁴⁾ וְ⁠אֶת ־ קְדֵמוֹת֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ מֵיפַ֖עַת וְ⁠אֶת ־ מִגְרָשֶֽׁי⁠הָ ׃⁸⁰⁽⁶⁵⁾ וּ⁠מִ֨⁠מַּטֵּה ־ גָ֔ד אֶת ־ רָאמ֥וֹת בַּ⁠גִּלְעָ֖ד וְ⁠אֶת ־ מִגְרָשֶׁ֑י⁠הָ וְ⁠אֶֽת ־ מַחֲנַ֖יִם וְ⁠אֶת ־ מִגְרָשֶֽׁי⁠הָ ׃⁸¹⁽⁶⁶⁾ וְ⁠אֶת ־ חֶשְׁבּוֹן֙ וְ⁠אֶת ־ מִגְרָשֶׁ֔י⁠הָ וְ⁠אֶת ־ יַעְזֵ֖יר וְ⁠אֶת ־ מִגְרָשֶֽׁי⁠הָ ׃ס

¹Q בְּנֵי֙

²K ציף

Chapter 7

¹ וְ⁠לִ⁠בְנֵ֣י יִשָׂשכָ֗ר תּוֹלָ֧ע וּ⁠פוּאָ֛ה יָשׁ֥וּב ¹ וְ⁠שִׁמְר֖וֹן אַרְבָּעָֽה ׃ס² וּ⁠בְנֵ֣י תוֹלָ֗ע עֻזִּ֡י וּ⁠רְפָיָ֡ה וִֽ֠⁠ירִיאֵל וְ⁠יַחְמַ֨י וְ⁠יִבְשָׂ֜ם וּ⁠שְׁמוּאֵ֗ל רָאשִׁ֤ים לְ⁠בֵית ־ אֲבוֹתָ⁠ם֙ לְ⁠תוֹלָ֔ע גִּבּ֥וֹרֵי חַ֖יִל לְ⁠תֹלְדוֹתָ֑⁠ם מִסְפָּרָ⁠ם֙ בִּ⁠ימֵ֣י דָוִ֔יד עֶשְׂרִֽים ־ וּ⁠שְׁנַ֥יִם אֶ֖לֶף וְ⁠שֵׁ֥שׁ מֵאֽוֹת ׃ס³ וּ⁠בְנֵ֥י עֻזִּ֖י יִֽזְרַֽחְיָ֑ה וּ⁠בְנֵ֣י יִֽזְרַֽחְיָ֗ה מִֽיכָאֵ֡ל וְ֠⁠עֹבַדְיָה וְ⁠יוֹאֵ֧ל יִשִּׁיָּ֛ה חֲמִשָּׁ֖ה רָאשִׁ֥ים כֻּלָּֽ⁠ם ׃⁴ וַ⁠עֲלֵי⁠הֶ֨ם לְ⁠תֹלְדוֹתָ֜⁠ם לְ⁠בֵ֣ית אֲבוֹתָ֗⁠ם גְּדוּדֵי֙ צְבָ֣א מִלְחָמָ֔ה שְׁלֹשִׁ֥ים וְ⁠שִׁשָּׁ֖ה אָ֑לֶף כִּֽי ־ הִרְבּ֥וּ נָשִׁ֖ים וּ⁠בָנִֽים ׃⁵ וַ⁠אֲחֵי⁠הֶ֗ם לְ⁠כֹל֙ מִשְׁפְּח֣וֹת יִשָׂשכָ֔ר גִּבּוֹרֵ֖י חֲיָלִ֑ים שְׁמוֹנִ֤ים וְ⁠שִׁבְעָה֙ אֶ֔לֶף הִתְיַחְשָׂ֖⁠ם לַ⁠כֹּֽל ׃פ⁶ בִּנְיָמִ֗ן בֶּ֧לַע וָ⁠בֶ֛כֶר וִ⁠ידִֽיעֲאֵ֖ל שְׁלֹשָֽׁה ׃⁷ וּ⁠בְנֵ֣י בֶ֗לַע אֶצְבּ֡וֹן וְ⁠עֻזִּ֡י וְ֠⁠עֻזִּיאֵל וִ⁠ירִימ֨וֹת וְ⁠עִירִ֜י חֲמִשָּׁ֗ה רָאשֵׁי֙ בֵּ֣ית אָב֔וֹת גִּבּוֹרֵ֖י חֲיָלִ֑ים וְ⁠הִתְיַחְשָׂ֗⁠ם עֶשְׂרִ֤ים וּ⁠שְׁנַ֨יִם֙ אֶ֔לֶף וּ⁠שְׁלֹשִׁ֖ים וְ⁠אַרְבָּעָֽה ׃ס⁸ וּ⁠בְנֵ֣י בֶ֗כֶר זְמִירָ֡ה וְ⁠יוֹעָ֡שׁ וֶ֠⁠אֱלִיעֶזֶר וְ⁠אֶלְיוֹעֵינַ֤י וְ⁠עָמְרִי֙ וִ⁠ירֵמ֣וֹת וַ⁠אֲבִיָּ֔ה וַ⁠עֲנָת֖וֹת וְ⁠עָלָ֑מֶת כָּל ־ אֵ֖לֶּה בְּנֵי ־ בָֽכֶר ׃⁹ וְ⁠הִתְיַחְשָׂ֣⁠ם לְ⁠תֹלְדוֹתָ֗⁠ם רָאשֵׁי֙ בֵּ֣ית אֲבוֹתָ֔⁠ם גִּבּוֹרֵ֖י חָ֑יִל עֶשְׂרִ֥ים אֶ֖לֶף וּ⁠מָאתָֽיִם ׃ס¹⁰ וּ⁠בְנֵ֥י יְדִיעֲאֵ֖ל בִּלְהָ֑ן וּ⁠בְנֵ֣י בִלְהָ֗ן יְע֡וּשׁ ² וּ֠⁠בִנְיָמִן וְ⁠אֵה֤וּד וּֽ⁠כְנַעֲנָה֙ וְ⁠זֵיתָ֔ן וְ⁠תַרְשִׁ֖ישׁ וַ⁠אֲחִישָֽׁחַר ׃¹¹ כָּל ־ אֵ֜לֶּה בְּנֵ֤י יְדִֽיעֲאֵל֙ לְ⁠רָאשֵׁ֣י הָ⁠אָב֔וֹת גִּבּוֹרֵ֖י חֲיָלִ֑ים שִׁבְעָֽה ־ עָשָׂ֥ר אֶ֨לֶף֙ וּ⁠מָאתַ֔יִם יֹצְאֵ֥י צָבָ֖א לַ⁠מִּלְחָמָֽה ׃¹² וְ⁠שֻׁפִּ֤ם וְ⁠חֻפִּם֙ בְּנֵ֣י עִ֔יר חֻשִׁ֖ם בְּנֵ֥י אַחֵֽר ׃¹³ בְּנֵ֣י נַפְתָּלִ֗י יַחֲצִיאֵ֧ל וְ⁠גוּנִ֛י וְ⁠יֵ֥צֶר וְ⁠שַׁלּ֖וּם בְּנֵ֥י בִלְהָֽה ׃פ¹⁴ בְּנֵ֣י מְנַשֶּׁ֔ה אַשְׂרִיאֵ֖ל אֲשֶׁ֣ר יָלָ֑דָה פִּֽילַגְשׁ⁠וֹ֙ הָֽ⁠אֲרַמִּיָּ֔ה יָלְדָ֕ה אֶת ־ מָכִ֖יר אֲבִ֥י גִלְעָֽד ׃¹⁵ וּ⁠מָכִ֞יר לָקַ֤ח אִשָּׁה֙ לְ⁠חֻפִּ֣ים וּ⁠לְ⁠שֻׁפִּ֔ים וְ⁠שֵׁ֤ם אֲחֹת⁠וֹ֙ מַעֲכָ֔ה וְ⁠שֵׁ֥ם הַ⁠שֵּׁנִ֖י צְלָפְחָ֑ד וַ⁠תִּהְיֶ֥נָה לִ⁠צְלָפְחָ֖ד בָּנֽוֹת ׃¹⁶ וַ⁠תֵּ֨לֶד מַעֲכָ֤ה אֵֽשֶׁת ־ מָכִיר֙ בֵּ֔ן וַ⁠תִּקְרָ֤א שְׁמ⁠וֹ֙ פֶּ֔רֶשׁ וְ⁠שֵׁ֥ם אָחִ֖י⁠ו שָׁ֑רֶשׁ וּ⁠בָנָ֖י⁠ו אוּלָ֥ם וָ⁠רָֽקֶם ׃¹⁷ וּ⁠בְנֵ֥י אוּלָ֖ם בְּדָ֑ן אֵ֚לֶּה בְּנֵ֣י גִלְעָ֔ד בֶּן ־ מָכִ֖יר בֶּן ־ מְנַשֶּֽׁה ׃¹⁸ וַ⁠אֲחֹת֖⁠וֹ הַ⁠מֹּלֶ֑כֶת יָלְדָה֙ אֶת ־ אִישְׁה֔וֹד וְ⁠אֶת ־ אֲבִיעֶ֖זֶר וְ⁠אֶת ־ מַחְלָֽה ׃¹⁹ וַ⁠יִּהְי֖וּ בְּנֵ֣י שְׁמִידָ֑ע אַחְיָ֣ן וָ⁠שֶׁ֔כֶם וְ⁠לִקְחִ֖י וַ⁠אֲנִיעָֽם ׃פ²⁰ וּ⁠בְנֵ֥י אֶפְרַ֖יִם שׁוּתָ֑לַח וּ⁠בֶ֤רֶד בְּנ⁠וֹ֙ וְ⁠תַ֣חַת בְּנ֔⁠וֹ וְ⁠אֶלְעָדָ֥ה בְנ֖⁠וֹ וְ⁠תַ֥חַת בְּנֽ⁠וֹ ׃²¹ וְ⁠זָבָ֥ד בְּנ֛⁠וֹ וְ⁠שׁוּתֶ֥לַח בְּנ֖⁠וֹ וְ⁠עֵ֣זֶר וְ⁠אֶלְעָ֑ד וַ⁠הֲרָג֗וּ⁠ם אַנְשֵׁי ־ גַת֙ הַ⁠נּוֹלָדִ֣ים בָּ⁠אָ֔רֶץ כִּ֣י יָרְד֔וּ לָ⁠קַ֖חַת אֶת ־ מִקְנֵי⁠הֶֽם ׃²² וַ⁠יִּתְאַבֵּ֛ל אֶפְרַ֥יִם אֲבִי⁠הֶ֖ם יָמִ֣ים רַבִּ֑ים וַ⁠יָּבֹ֥אוּ אֶחָ֖י⁠ו לְ⁠נַחֲמֽ⁠וֹ ׃²³ וַ⁠יָּבֹא֙ אֶל ־ אִשְׁתּ֔⁠וֹ וַ⁠תַּ֖הַר וַ⁠תֵּ֣לֶד בֵּ֑ן וַ⁠יִּקְרָ֤א אֶת ־ שְׁמ⁠וֹ֙ בְּרִיעָ֔ה כִּ֥י בְ⁠רָעָ֖ה הָיְתָ֥ה בְּ⁠בֵיתֽ⁠וֹ ׃²⁴ וּ⁠בִתּ֣⁠וֹ שֶׁאֱרָ֔ה וַ⁠תִּ֧בֶן אֶת ־ בֵּית ־ חוֹר֛וֹן הַ⁠תַּחְתּ֖וֹן וְ⁠אֶת ־ הָ⁠עֶלְי֑וֹן וְ⁠אֵ֖ת אֻזֵּ֥ן שֶׁאֱרָֽה ׃²⁵ וְ⁠רֶ֣פַח בְּנ֗⁠וֹ וְ⁠רֶ֧שֶׁף וְ⁠תֶ֛לַח בְּנ֖⁠וֹ וְ⁠תַ֥חַן בְּנֽ⁠וֹ ׃²⁶ לַעְדָּ֥ן בְּנ֛⁠וֹ עַמִּיה֥וּד בְּנ֖⁠וֹ אֱלִישָׁמָ֥ע בְּנֽ⁠וֹ ׃²⁷ נ֥וֹן בְּנ֖⁠וֹ יְהוֹשֻׁ֥עַ בְּנֽ⁠וֹ ׃²⁸ וַ⁠אֲחֻזָּתָ⁠ם֙ וּ⁠מֹ֣שְׁבוֹתָ֔⁠ם בֵּֽית ־ אֵ֖ל וּ⁠בְנֹתֶ֑י⁠הָ וְ⁠לַ⁠מִּזְרָ֣ח נַעֲרָ֔ן וְ⁠לַֽ⁠מַּעֲרָ֗ב גֶּ֤זֶר וּ⁠בְנֹתֶ֨י⁠הָ֙ וּ⁠שְׁכֶ֣ם וּ⁠בְנֹתֶ֔י⁠הָ עַד ־ עַיָּ֖ה וּ⁠בְנֹתֶֽי⁠הָ ׃²⁹ וְ⁠עַל ־ יְדֵ֣י בְנֵי ־ מְנַשֶּׁ֗ה בֵּית ־ שְׁאָ֤ן וּ⁠בְנֹתֶ֨י⁠הָ֙ תַּעְנַ֣ךְ וּ⁠בְנֹתֶ֔י⁠הָ מְגִדּ֥וֹ וּ⁠בְנוֹתֶ֖י⁠הָ דּ֣וֹר וּ⁠בְנוֹתֶ֑י⁠הָ בְּ⁠אֵ֨לֶּה֙ יָשְׁב֔וּ בְּנֵ֥י יוֹסֵ֖ף בֶּן ־ יִשְׂרָאֵֽל ׃פ³⁰ בְּנֵ֣י אָשֵׁ֗ר יִמְנָ֧ה וְ⁠יִשְׁוָ֛ה וְ⁠יִשְׁוִ֥י וּ⁠בְרִיעָ֖ה וְ⁠שֶׂ֥רַח אֲחוֹתָֽ⁠ם ׃³¹ וּ⁠בְנֵ֣י בְרִיעָ֔ה חֶ֖בֶר וּ⁠מַלְכִּיאֵ֑ל ה֖וּא אֲבִ֥י בִרְזָֽיִת ׃³³² וְ⁠חֶ֨בֶר֙ הוֹלִ֣יד אֶת ־ יַפְלֵ֔ט וְ⁠אֶת ־ שׁוֹמֵ֖ר וְ⁠אֶת ־ חוֹתָ֑ם וְ⁠אֵ֖ת שׁוּעָ֥א אֲחוֹתָֽ⁠ם ׃³³ וּ⁠בְנֵ֣י יַפְלֵ֔ט פָּסַ֥ךְ וּ⁠בִמְהָ֖ל וְ⁠עַשְׁוָ֑ת אֵ֖לֶּה בְּנֵ֥י יַפְלֵֽט ׃³⁴ וּ⁠בְנֵ֖י שָׁ֑מֶר אֲחִ֥י ו⁠רוהגה ⁴⁵ וְחֻבָּ֥ה ⁶ וַ⁠אֲרָֽם ׃³⁵ וּ⁠בֶן ־ הֵ֖לֶם אָחִ֑י⁠ו צוֹפַ֥ח וְ⁠יִמְנָ֖ע וְ⁠שֵׁ֥לֶשׁ וְ⁠עָמָֽל ׃³⁶ בְּנֵ֖י צוֹפָ֑ח ס֧וּחַ וְ⁠חַרְנֶ֛פֶר וְ⁠שׁוּעָ֖ל וּ⁠בֵרִ֥י וְ⁠יִמְרָֽה ׃³⁷ בֶּ֣צֶר וָ⁠ה֗וֹד וְ⁠שַׁמָּ֧א וְ⁠שִׁלְשָׁ֛ה וְ⁠יִתְרָ֖ן וּ⁠בְאֵרָֽא ׃³⁸ וּ⁠בְנֵ֖י יֶ֑תֶר יְפֻנֶּ֥ה וּ⁠פִסְפָּ֖ה וַ⁠אְרָֽא ׃³⁹ וּ⁠בְנֵ֖י עֻלָּ֑א אָרַ֥ח וְ⁠חַנִּיאֵ֖ל וְ⁠רִצְיָֽא ׃⁴⁰ כָּל ־ אֵ֣לֶּה בְנֵי ־ אָ֠שֵׁר רָאשֵׁ֨י בֵית ־ הָ⁠אָב֤וֹת בְּרוּרִים֙ גִּבּוֹרֵ֣י חֲיָלִ֔ים רָאשֵׁ֖י הַ⁠נְּשִׂיאִ֑ים וְ⁠הִתְיַחְשָׂ֤⁠ם בַּ⁠צָּבָא֙ בַּ⁠מִּלְחָמָ֔ה מִסְפָּרָ֣⁠ם אֲנָשִׁ֔ים עֶשְׂרִ֥ים וְ⁠שִׁשָּׁ֖ה אָֽלֶף ׃ס

¹K ישיב

²K יעיש

³K ברזות

⁴Q וְרָהְגָּ֖ה

⁵Or perhaps אֲחִיו רוֹהֲגָה

⁶K יחבה

Chapter 8

¹ וּ⁠בִ֨נְיָמִ֔ן הוֹלִ֖יד אֶת ־ בֶּ֣לַע בְּכֹר֑⁠וֹ אַשְׁבֵּל֙ הַ⁠שֵּׁנִ֔י וְ⁠אַחְרַ֖ח הַ⁠שְּׁלִישִֽׁי ׃² נוֹחָה֙ הָֽ⁠רְבִיעִ֔י וְ⁠רָפָ֖א הַ⁠חֲמִישִֽׁי ׃ס³ וַ⁠יִּהְי֥וּ בָנִ֖ים לְ⁠בָ֑לַע אַדָּ֥ר וְ⁠גֵרָ֖א וַ⁠אֲבִיהֽוּד ׃⁴ וַ⁠אֲבִישׁ֥וּעַ וְ⁠נַעֲמָ֖ן וַ⁠אֲחֽוֹחַ ׃⁵ וְ⁠גֵרָ֥א וּ⁠שְׁפוּפָ֖ן וְ⁠חוּרָֽם ׃⁶ וְ⁠אֵ֖לֶּה בְּנֵ֣י אֵח֑וּד אֵ֣לֶּה הֵ֞ם רָאשֵׁ֤י אָבוֹת֙ לְ⁠י֣וֹשְׁבֵי גֶ֔בַע וַ⁠יַּגְל֖וּ⁠ם אֶל ־ מָנָֽחַת ׃⁷ וְ⁠נַעֲמָ֧ן וַ⁠אֲחִיָּ֛ה וְ⁠גֵרָ֖א ה֣וּא הֶגְלָ֑⁠ם וְ⁠הוֹלִ֥יד אֶת ־ עֻזָּ֖א וְ⁠אֶת ־ אֲחִיחֻֽד ׃⁸ וְ⁠שַׁחֲרַ֗יִם הוֹלִיד֙ בִּ⁠שְׂדֵ֣ה מוֹאָ֔ב מִן ־ שִׁלְח֖⁠וֹ אֹתָ֑⁠ם חוּשִׁ֥ים וְ⁠אֶֽת ־ בַּעֲרָ֖א נָשָֽׁי⁠ו ׃⁹ וַ⁠יּ֖וֹלֶד מִן ־ חֹ֣דֶשׁ אִשְׁתּ֑⁠וֹ אֶת ־ יוֹבָב֙ וְ⁠אֶת ־ צִבְיָ֔א וְ⁠אֶת ־ מֵישָׁ֖א וְ⁠אֶת ־ מַלְכָּֽם ׃¹⁰ וְ⁠אֶת ־ יְע֥וּץ וְ⁠אֶת ־ שָֽׂכְיָ֖ה וְ⁠אֶת ־ מִרְמָ֑ה אֵ֥לֶּה בָנָ֖י⁠ו רָאשֵׁ֥י אָבֽוֹת ׃¹¹ וּ⁠מֵ⁠חֻשִׁ֛ים הוֹלִ֥יד אֶת ־ אֲבִיט֖וּב וְ⁠אֶת ־ אֶלְפָּֽעַל ׃¹² וּ⁠בְנֵ֣י אֶלְפַּ֔עַל עֵ֥בֶר וּ⁠מִשְׁעָ֖ם וָ⁠שָׁ֑מֶד ה֚וּא בָּנָ֣ה אֶת ־ אוֹנ֔וֹ וְ⁠אֶת ־ לֹ֖ד וּ⁠בְנֹתֶֽי⁠הָ ׃¹³ וּ⁠בְרִעָ֣ה וָ⁠שֶׁ֔מַע הֵ֚מָּה רָאשֵׁ֣י הָ⁠אָב֔וֹת לְ⁠יוֹשְׁבֵ֖י אַיָּל֑וֹן הֵ֥מָּה הִבְרִ֖יחוּ אֶת ־ י֥וֹשְׁבֵי גַֽת ׃¹⁴ וְ⁠אַחְי֥וֹ שָׁשָׁ֖ק וִ⁠ירֵמֽוֹת ׃¹⁵ וּ⁠זְבַדְיָ֥ה וַ⁠עֲרָ֖ד וָ⁠עָֽדֶר ׃¹⁶ וּ⁠מִיכָאֵ֧ל וְ⁠יִשְׁפָּ֛ה וְ⁠יוֹחָ֖א בְּנֵ֥י בְרִיעָֽה ׃¹⁷ וּ⁠זְבַדְיָ֥ה וּ⁠מְשֻׁלָּ֖ם וְ⁠חִזְקִ֥י וָ⁠חָֽבֶר ׃¹⁸ וְ⁠יִשְׁמְרַ֧י וְ⁠יִזְלִיאָ֛ה וְ⁠יוֹבָ֖ב בְּנֵ֥י אֶלְפָּֽעַל ׃¹⁹ וְ⁠יָקִ֥ים וְ⁠זִכְרִ֖י וְ⁠זַבְדִּֽי ׃²⁰ וֶ⁠אֱלִיעֵנַ֥י וְ⁠צִלְּתַ֖י וֶ⁠אֱלִיאֵֽל ׃²¹ וַ⁠עֲדָיָ֧ה וּ⁠בְרָאיָ֛ה וְ⁠שִׁמְרָ֖ת בְּנֵ֥י שִׁמְעִֽי ׃²² וְ⁠יִשְׁפָּ֥ן וָ⁠עֵ֖בֶר וֶ⁠אֱלִיאֵֽל ׃²³ וְ⁠עַבְדּ֥וֹן וְ⁠זִכְרִ֖י וְ⁠חָנָֽן ׃²⁴ וַ⁠חֲנַנְיָ֥ה וְ⁠עֵילָ֖ם וְ⁠עַנְתֹתִיָּֽה ׃²⁵ וְ⁠יִפְדְיָ֥ה וּפְנוּאֵ֖ל ¹ בְּנֵ֥י שָׁשָֽׁק ׃²⁶ וְ⁠שַׁמְשְׁרַ֥י וּ⁠שְׁחַרְיָ֖ה וַ⁠עֲתַלְיָֽה ׃²⁷ וְ⁠יַעֲרֶשְׁיָ֧ה וְ⁠אֵלִיָּ֛ה וְ⁠זִכְרִ֖י בְּנֵ֥י יְרֹחָֽם ׃²⁸ אֵ֣לֶּה רָאשֵׁ֥י אָב֛וֹת לְ⁠תֹלְדוֹתָ֖⁠ם רָאשִׁ֑ים אֵ֖לֶּה יָשְׁב֥וּ בִ⁠ירוּשָׁלִָֽם ׃ס²⁹ וּ⁠בְ⁠גִבְע֥וֹן יָשְׁב֖וּ אֲבִ֣י גִבְע֑וֹן וְ⁠שֵׁ֥ם אִשְׁתּ֖⁠וֹ מַעֲכָֽה ׃³⁰ וּ⁠בְנ֥⁠וֹ הַ⁠בְּכ֖וֹר עַבְדּ֑וֹן וְ⁠צ֥וּר וְ⁠קִ֖ישׁ וּ⁠בַ֥עַל וְ⁠נָדָֽב ׃³¹ וּ⁠גְד֥וֹר וְ⁠אַחְי֖וֹ וָ⁠זָֽכֶר ׃³² וּ⁠מִקְל֖וֹת הוֹלִ֣יד אֶת ־ שִׁמְאָ֑ה וְ⁠אַף ־ הֵ֗מָּה נֶ֧גֶד אֲחֵי⁠הֶ֛ם יָשְׁב֥וּ בִ⁠ירוּשָׁלִַ֖ם עִם ־ אֲחֵי⁠הֶֽם ׃ס³³ וְ⁠נֵר֙ הוֹלִ֣יד אֶת ־ קִ֔ישׁ וְ⁠קִ֖ישׁ הוֹלִ֣יד אֶת ־ שָׁא֑וּל וְ⁠שָׁא֗וּל הוֹלִ֤יד אֶת ־ יְהֽוֹנָתָן֙ וְ⁠אֶת ־ מַלְכִּי ־ שׁ֔וּעַ וְ⁠אֶת ־ אֲבִֽינָדָ֖ב וְ⁠אֶת ־ אֶשְׁבָּֽעַל ׃³⁴ וּ⁠בֶן ־ יְהוֹנָתָ֖ן מְרִ֣יב בָּ֑עַל וּ⁠מְרִ֥יב בַּ֖עַל הוֹלִ֥יד אֶת ־ מִיכָֽה ׃ס³⁵ וּ⁠בְנֵ֖י מִיכָ֑ה פִּית֥וֹן וָ⁠מֶ֖לֶךְ וְ⁠תַאְרֵ֥עַ וְ⁠אָחָֽז ׃³⁶ וְ⁠אָחָז֙ הוֹלִ֣יד אֶת ־ יְהוֹעַדָּ֔ה וִ⁠יהֽוֹעַדָּ֗ה הוֹלִ֛יד אֶת ־ עָלֶ֥מֶת וְ⁠אֶת ־ עַזְמָ֖וֶת וְ⁠אֶת ־ זִמְרִ֑י וְ⁠זִמְרִ֖י הוֹלִ֥יד אֶת ־ מוֹצָֽא ׃³⁷ וּ⁠מוֹצָ֖א הוֹלִ֣יד אֶת ־ בִּנְעָ֑א רָפָ֥ה בְנ֛⁠וֹ אֶלְעָשָׂ֥ה בְנ֖⁠וֹ אָצֵ֥ל בְּנֽ⁠וֹ ׃³⁸ וּ⁠לְ⁠אָצֵל֮ שִׁשָּׁ֣ה בָנִים֒ וְ⁠אֵ֣לֶּה שְׁמוֹתָ֗⁠ם עַזְרִיקָ֥ם ׀ בֹּ֨כְרוּ֙ וְ⁠יִשְׁמָעֵ֣אל וּ⁠שְׁעַרְיָ֔ה וְ⁠עֹבַדְיָ֖ה וְ⁠חָנָ֑ן כָּל ־ אֵ֖לֶּה בְּנֵ֥י אָצַֽל ׃³⁹ וּ⁠בְנֵ֖י עֵ֣שֶׁק אָחִ֑י⁠ו אוּלָ֣ם בְּכֹר֔⁠וֹ יְעוּשׁ֙ הַ⁠שֵּׁנִ֔י וֶֽ⁠אֱלִיפֶ֖לֶט הַ⁠שְּׁלִשִֽׁי ׃⁴⁰ וַֽ⁠יִּהְי֣וּ בְנֵי ־ א֠וּלָם אֲנָשִׁ֨ים גִּבֹּרֵי ־ חַ֜יִל דֹּ֣רְכֵי קֶ֗שֶׁת וּ⁠מַרְבִּ֤ים בָּנִים֙ וּ⁠בְנֵ֣י בָנִ֔ים מֵאָ֖ה וַ⁠חֲמִשִּׁ֑ים כָּל ־ אֵ֖לֶּה מִ⁠בְּנֵ֥י בִנְיָמִֽן ׃פ

¹K ו⁠פניאל

Chapter 9

¹ וְ⁠כָל ־ יִשְׂרָאֵל֙ הִתְיַחְשׂ֔וּ וְ⁠הִנָּ֣⁠ם כְּתוּבִ֔ים עַל ־ סֵ֖פֶר מַלְכֵ֣י יִשְׂרָאֵ֑ל וִ⁠יהוּדָ֛ה הָגְל֥וּ לְ⁠בָבֶ֖ל בְּ⁠מַעֲלָֽ⁠ם ׃ס² וְ⁠הַ⁠יּוֹשְׁבִים֙ הָ⁠רִ֣אשֹׁנִ֔ים אֲשֶׁ֥ר בַּ⁠אֲחֻזָּתָ֖⁠ם בְּ⁠עָרֵי⁠הֶ֑ם יִשְׂרָאֵל֙ הַ⁠כֹּ֣הֲנִ֔ים הַ⁠לְוִיִּ֖ם וְ⁠הַ⁠נְּתִינִֽים ׃³ וּ⁠בִ⁠ירוּשָׁלִַ֨ם֙ יָשְׁב֔וּ מִן ־ בְּנֵ֥י יְהוּדָ֖ה וּ⁠מִן ־ בְּנֵ֣י בִנְיָמִ֑ן וּ⁠מִן ־ בְּנֵ֥י אֶפְרַ֖יִם וּ⁠מְנַשֶּֽׁה ׃⁴ עוּתַ֨י בֶּן ־ עַמִּיה֤וּד בֶּן ־ עָמְרִי֙ בֶּן ־ אִמְרִ֣י בֶן ־ בָּנִ֔י מִן ־ בְּנֵי ־ פֶ֖רֶץ ¹ בֶּן ־ יְהוּדָֽה ׃⁵ וּ⁠מִן ־ הַ⁠שִּׁ֣ילוֹנִ֔י עֲשָׂיָ֥ה הַ⁠בְּכ֖וֹר וּ⁠בָנָֽי⁠ו ׃⁶ וּ⁠מִן ־ בְּנֵי ־ זֶ֖רַח יְעוּאֵ֑ל וַ⁠אֲחֵי⁠הֶ֖ם שֵׁשׁ ־ מֵא֥וֹת וְ⁠תִשְׁעִֽים ׃⁷ וּ⁠מִן ־ בְּנֵ֖י בִּנְיָמִ֑ן סַלּוּא֙ בֶּן ־ מְשֻׁלָּ֔ם בֶּן ־ הוֹדַוְיָ֖ה בֶּן ־ הַ⁠סְּנֻאָֽה ׃⁸ וְ⁠יִבְנְיָה֙ בֶּן ־ יְרֹחָ֔ם וְ⁠אֵלָ֥ה בֶן ־ עֻזִּ֖י בֶּן ־ מִכְרִ֑י וּ⁠מְשֻׁלָּם֙ בֶּן ־ שְׁפַטְיָ֔ה בֶּן ־ רְעוּאֵ֖ל בֶּן ־ יִבְנִיָּֽה ׃⁹ וַ⁠אֲחֵי⁠הֶם֙ לְ⁠תֹ֣לְדוֹתָ֔⁠ם תְּשַׁ֥ע מֵא֖וֹת וַ⁠חֲמִשִּׁ֣ים וְ⁠שִׁשָּׁ֑ה כָּל ־ אֵ֣לֶּה אֲנָשִׁ֔ים רָאשֵׁ֥י אָב֖וֹת לְ⁠בֵ֥ית אֲבֹתֵי⁠הֶֽם ׃ס¹⁰ וּ⁠מִן ־ הַֽ⁠כֹּהֲנִ֑ים יְדַֽעְיָ֥ה וִ⁠יהוֹיָרִ֖יב וְ⁠יָכִֽין ׃¹¹ וַ⁠עֲזַרְיָ֨ה בֶן ־ חִלְקִיָּ֜ה בֶּן ־ מְשֻׁלָּ֣ם בֶּן ־ צָד֗וֹק בֶּן ־ מְרָיוֹת֙ בֶּן ־ אֲחִיט֔וּב נְגִ֖יד בֵּ֥ית הָ⁠אֱלֹהִֽים ׃ס¹² וַ⁠עֲדָיָה֙ בֶּן ־ יְרֹחָ֔ם בֶּן ־ פַּשְׁח֖וּר בֶּן ־ מַלְכִּיָּ֑ה וּ⁠מַעְשַׂ֨י בֶּן ־ עֲדִיאֵ֧ל בֶּן ־ יַחְזֵ֛רָה בֶּן ־ מְשֻׁלָּ֥ם בֶּן ־ מְשִׁלֵּמִ֖ית בֶּן ־ אִמֵּֽר ׃¹³ וַ⁠אֲחֵי⁠הֶ֗ם רָאשִׁים֙ לְ⁠בֵ֣ית אֲבוֹתָ֔⁠ם אֶ֕לֶף וּ⁠שְׁבַ֥ע מֵא֖וֹת וְ⁠שִׁשִּׁ֑ים גִּבּ֣וֹרֵי חֵ֔יל מְלֶ֖אכֶת עֲבוֹדַ֥ת בֵּית ־ הָ⁠אֱלֹהִֽים ׃¹⁴ וּ⁠מִֽן ־ הַ⁠לְוִיִּ֑ם שְׁמַֽעְיָ֧ה בֶן ־ חַשּׁ֛וּב בֶּן ־ עַזְרִיקָ֥ם בֶּן ־ חֲשַׁבְיָ֖ה מִן ־ בְּנֵ֥י מְרָרִֽי ׃¹⁵ וּ⁠בַקְבַּקַּ֥ר חֶ֖רֶשׁ וְ⁠גָלָ֑ל וּ⁠מַתַּנְיָה֙ בֶּן ־ מִיכָ֔א בֶּן ־ זִכְרִ֖י בֶּן ־ אָסָֽף ׃¹⁶ וְ⁠עֹבַדְיָה֙ בֶּֽן ־ שְׁמַֽעְיָ֔ה בֶּן ־ גָּלָ֖ל בֶּן ־ יְדוּת֑וּן וּ⁠בֶרֶכְיָ֤ה בֶן ־ אָסָא֙ בֶּן ־ אֶלְקָנָ֔ה הַ⁠יּוֹשֵׁ֖ב בְּ⁠חַצְרֵ֥י נְטוֹפָתִֽי ׃¹⁷ וְ⁠הַ⁠שֹּׁעֲרִים֙ שַׁלּ֣וּם וְ⁠עַקּ֔וּב וְ⁠טַלְמֹ֖ן וַ⁠אֲחִימָ֑ן וַ⁠אֲחִי⁠הֶ֥ם שַׁלּ֖וּם הָ⁠רֹֽאשׁ ׃¹⁸ וְֽ⁠עַד ־ הֵ֔נָּה בְּ⁠שַׁ֥עַר הַ⁠מֶּ֖לֶךְ מִזְרָ֑חָ⁠ה הֵ֚מָּה הַ⁠שֹּׁ֣עֲרִ֔ים לְ⁠מַחֲנ֖וֹת בְּנֵ֥י לֵוִֽי ׃¹⁹ וְ⁠שַׁלּ֣וּם בֶּן ־ ק֠וֹרֵא בֶּן ־ אֶבְיָסָ֨ף בֶּן ־ קֹ֜רַח וְֽ⁠אֶחָ֧י⁠ו לְ⁠בֵית ־ אָבִ֣י⁠ו הַ⁠קָּרְחִ֗ים עַ֚ל מְלֶ֣אכֶת הָ⁠עֲבוֹדָ֔ה שֹׁמְרֵ֥י הַ⁠סִּפִּ֖ים לָ⁠אֹ֑הֶל וַ⁠אֲבֹֽתֵי⁠הֶם֙ עַל ־ מַחֲנֵ֣ה יְהוָ֔ה שֹׁמְרֵ֖י הַ⁠מָּבֽוֹא ׃²⁰ וּ⁠פִֽינְחָ֣ס בֶּן ־ אֶלְעָזָ֗ר נָגִ֨יד הָיָ֧ה עֲלֵי⁠הֶ֛ם לְ⁠פָנִ֖ים יְהוָ֥ה ׀ עִמּֽ⁠וֹ ׃²¹ זְכַרְיָה֙ בֶּ֣ן מְשֶֽׁלֶמְיָ֔ה שֹׁעֵ֥ר פֶּ֖תַח לְ⁠אֹ֥הֶל מוֹעֵֽד ׃²² כֻּלָּ֤⁠ם הַ⁠בְּרוּרִים֙ לְ⁠שֹׁעֲרִ֣ים בַּ⁠סִּפִּ֔ים מָאתַ֖יִם וּ⁠שְׁנֵ֣ים עָשָׂ֑ר הֵ֤מָּה בְ⁠חַצְרֵי⁠הֶם֙ הִתְיַחְשָׂ֔⁠ם הֵ֣מָּה יִסַּ֥ד דָּוִ֛יד וּ⁠שְׁמוּאֵ֥ל הָ⁠רֹאֶ֖ה בֶּ⁠אֱמוּנָתָֽ⁠ם ׃²³ וְ⁠הֵ֨ם וּ⁠בְנֵי⁠הֶ֜ם עַל ־ הַ⁠שְּׁעָרִ֧ים לְ⁠בֵית ־ יְהוָ֛ה לְ⁠בֵ֥ית ־ הָ⁠אֹ֖הֶל לְ⁠מִשְׁמָרֽוֹת ׃²⁴ לְ⁠אַרְבַּ֣ע רוּח֔וֹת יִהְי֖וּ הַ⁠שֹּׁעֲרִ֑ים מִזְרָ֥ח יָ֖מָּ⁠ה צָפ֥וֹנָ⁠ה וָ⁠נֶֽגְבָּ⁠ה ׃²⁵ וַ⁠אֲחֵי⁠הֶ֨ם בְּ⁠חַצְרֵי⁠הֶ֜ם לָ⁠ב֨וֹא לְ⁠שִׁבְעַ֧ת הַ⁠יָּמִ֛ים מֵ⁠עֵ֥ת אֶל ־ עֵ֖ת עִם ־ אֵֽלֶּה ׃²⁶ כִּ֣י בֶ⁠אֱמוּנָ֞ה הֵ֗מָּה אַרְבַּ֨עַת֙ גִּבֹּרֵ֣י הַ⁠שֹּׁעֲרִ֔ים הֵ֖ם הַ⁠לְוִיִּ֑ם וְ⁠הָיוּ֙ עַל ־ הַ⁠לְּשָׁכ֔וֹת וְ⁠עַ֥ל הָ⁠אֹצְר֖וֹת בֵּ֥ית הָ⁠אֱלֹהִֽים ׃²⁷ וּ⁠סְבִיב֥וֹת בֵּית ־ הָ⁠אֱלֹהִ֖ים יָלִ֑ינוּ כִּֽי ־ עֲלֵי⁠הֶ֣ם מִשְׁמֶ֔רֶת וְ⁠הֵ֥ם עַל ־ הַ⁠מַּפְתֵּ֖חַ וְ⁠לַ⁠בֹּ֥קֶר לַ⁠בֹּֽקֶר ׃²⁸ וּ⁠מֵ⁠הֶ֖ם עַל ־ כְּלֵ֣י הָ⁠עֲבוֹדָ֑ה כִּֽי ־ בְ⁠מִסְפָּ֣ר יְבִיא֔וּ⁠ם וּ⁠בְ⁠מִסְפָּ֖ר יוֹצִיאֽוּ⁠ם ׃²⁹ וּ⁠מֵ⁠הֶ֗ם מְמֻנִּים֙ עַל ־ הַ⁠כֵּלִ֔ים וְ⁠עַ֖ל כָּל ־ כְּלֵ֣י הַ⁠קֹּ֑דֶשׁ וְ⁠עַל ־ הַ⁠סֹּ֨לֶת֙ וְ⁠הַ⁠יַּ֣יִן וְ⁠הַ⁠שֶּׁ֔מֶן וְ⁠הַ⁠לְּבוֹנָ֖ה וְ⁠הַ⁠בְּשָׂמִֽים ׃³⁰ וּ⁠מִן ־ בְּנֵי֙ הַ⁠כֹּ֣הֲנִ֔ים רֹקְחֵ֥י הַ⁠מִּרְקַ֖חַת לַ⁠בְּשָׂמִֽים ׃³¹ וּ⁠מַתִּתְיָה֙ מִן ־ הַ⁠לְוִיִּ֔ם ה֥וּא הַ⁠בְּכ֖וֹר לְ⁠שַׁלֻּ֣ם הַ⁠קָּרְחִ֑י בֶּ⁠אֱמוּנָ֕ה עַ֖ל מַעֲשֵׂ֥ה הַ⁠חֲבִתִּֽים ׃³² וּ⁠מִן ־ בְּנֵ֧י הַ⁠קְּהָתִ֛י מִן ־ אֲחֵי⁠הֶ֖ם עַל ־ לֶ֣חֶם הַֽ⁠מַּעֲרָ֑כֶת לְ⁠הָכִ֖ין שַׁבַּ֥ת שַׁבָּֽת ׃ס³³ וְ⁠אֵ֣לֶּה הַ֠⁠מְשֹׁרְרִים רָאשֵׁ֨י אָב֧וֹת לַ⁠לְוִיִּ֛ם בַּ⁠לְּשָׁכֹ֖ת פְּטוּרִ֑ים ² כִּֽי ־ יוֹמָ֥ם וָ⁠לַ֛יְלָה עֲלֵי⁠הֶ֖ם בַּ⁠מְּלָאכָֽה ׃³⁴ אֵלֶּה֩ רָאשֵׁ֨י הָ⁠אָב֧וֹת לַ⁠לְוִיִּ֛ם לְ⁠תֹלְדוֹתָ֖⁠ם רָאשִׁ֑ים אֵ֖לֶּה יָשְׁב֥וּ בִ⁠ירוּשָׁלִָֽם ׃פ³⁵ וּ⁠בְ⁠גִבְע֛וֹן יָשְׁב֥וּ אֲבִֽי ־ גִבְע֖וֹן יְעִיאֵ֑ל ³ וְ⁠שֵׁ֥ם אִשְׁתּ֖⁠וֹ מַעֲכָֽה ׃³⁶ וּ⁠בְנ֥⁠וֹ הַ⁠בְּכ֖וֹר עַבְדּ֑וֹן וְ⁠צ֣וּר וְ⁠קִ֔ישׁ וּ⁠בַ֥עַל וְ⁠נֵ֖ר וְ⁠נָדָֽב ׃³⁷ וּ⁠גְד֣וֹר וְ⁠אַחְי֔וֹ וּ⁠זְכַרְיָ֖ה וּ⁠מִקְלֽוֹת ׃³⁸ וּ⁠מִקְל֖וֹת הוֹלִ֣יד אֶת ־ שִׁמְאָ֑ם וְ⁠אַף ־ הֵ֗ם נֶ֧גֶד אֲחֵי⁠הֶ֛ם יָשְׁב֥וּ בִ⁠ירֽוּשָׁלִַ֖ם עִם ־ אֲחֵי⁠הֶֽם ׃ס³⁹ וְ⁠נֵר֙ הוֹלִ֣יד אֶת ־ קִ֔ישׁ וְ⁠קִ֖ישׁ הוֹלִ֣יד אֶת ־ שָׁא֑וּל וְ⁠שָׁא֗וּל הוֹלִ֤יד אֶת ־ יְהֽוֹנָתָן֙ וְ⁠אֶת ־ מַלְכִּי ־ שׁ֔וּעַ וְ⁠אֶת ־ אֲבִינָדָ֖ב וְ⁠אֶת ־ אֶשְׁבָּֽעַל ׃⁴⁰ וּ⁠בֶן ־ יְהוֹנָתָ֖ן מְרִ֣יב בָּ֑עַל וּ⁠מְרִי ־ בַ֖עַל הוֹלִ֥יד אֶת ־ מִיכָֽה ׃⁴¹ וּ⁠בְנֵ֖י מִיכָ֑ה פִּית֥וֹן וָ⁠מֶ֖לֶךְ וְ⁠תַחְרֵֽעַ ׃⁴² וְ⁠אָחָז֙ הוֹלִ֣יד אֶת ־ יַעְרָ֔ה וְ⁠יַעְרָ֗ה הוֹלִ֛יד אֶת ־ עָלֶ֥מֶת וְ⁠אֶת ־ עַזְמָ֖וֶת וְ⁠אֶת ־ זִמְרִ֑י וְ⁠זִמְרִ֖י הוֹלִ֥יד אֶת ־ מוֹצָֽא ׃⁴³ וּ⁠מוֹצָ֖א הוֹלִ֣יד אֶת ־ בִּנְעָ֑א וּ⁠רְפָיָ֥ה בְנ֛⁠וֹ אֶלְעָשָׂ֥ה בְנ֖⁠וֹ אָצֵ֥ל בְּנֽ⁠וֹ ׃⁴⁴ וּ⁠לְ⁠אָצֵל֮ שִׁשָּׁ֣ה בָנִים֒ וְ⁠אֵ֣לֶּה שְׁמוֹתָ֗⁠ם עַזְרִיקָ֥ם ׀ בֹּ֨כְרוּ֙ וְ⁠יִשְׁמָעֵ֣אל וּ⁠שְׁעַרְיָ֔ה וְ⁠עֹבַדְיָ֖ה וְ⁠חָנָ֑ן אֵ֖לֶּה בְּנֵ֥י אָצַֽל ׃פ

¹K בֶן ־ בני⁠מן ־ בְּנֵי ־ פֶ֖רֶץ

²K פטירים

³K יעואל

Chapter 10

¹ וּ⁠פְלִשְׁתִּ֖ים נִלְחֲמ֣וּ בְ⁠יִשְׂרָאֵ֑ל וַ⁠יָּ֑נָס אִֽישׁ ־ יִשְׂרָאֵל֙ מִ⁠פְּנֵ֣י פְלִשְׁתִּ֔ים וַ⁠יִּפְּל֥וּ חֲלָלִ֖ים בְּ⁠הַ֥ר גִּלְבֹּֽעַ ׃² וַ⁠יַּדְבְּק֣וּ פְלִשְׁתִּ֔ים אַחֲרֵ֥י שָׁא֖וּל וְ⁠אַחֲרֵ֣י בָנָ֑י⁠ו וַ⁠יַּכּ֣וּ פְלִשְׁתִּ֗ים אֶת ־ יוֹנָתָ֧ן וְ⁠אֶת ־ אֲבִינָדָ֛ב וְ⁠אֶת ־ מַלְכִּי ־ שׁ֖וּעַ בְּנֵ֥י שָׁאֽוּל ׃³ וַ⁠תִּכְבַּ֤ד הַ⁠מִּלְחָמָה֙ עַל ־ שָׁא֔וּל וַ⁠יִּמְצָאֻ֖⁠הוּ הַ⁠מּוֹרִ֣ים בַּ⁠קָּ֑שֶׁת וַ⁠יָּ֖חֶל מִן ־ הַ⁠יּוֹרִֽים ׃⁴ וַ⁠יֹּ֣אמֶר שָׁאוּל֩ אֶל ־ נֹשֵׂ֨א כֵלָ֜י⁠ו שְׁלֹ֥ף חַרְבְּ⁠ךָ֣ ׀ וְ⁠דָקְרֵ֣⁠נִי בָ֗⁠הּ פֶּן ־ יָבֹ֜אוּ הָ⁠עֲרֵלִ֤ים הָ⁠אֵ֨לֶּה֙ וְ⁠הִתְעַלְּלוּ ־ בִ֔⁠י וְ⁠לֹ֤א אָבָה֙ נֹשֵׂ֣א כֵלָ֔י⁠ו כִּ֥י יָרֵ֖א מְאֹ֑ד ס וַ⁠יִּקַּ֤ח שָׁאוּל֙ אֶת ־ הַ⁠חֶ֔רֶב וַ⁠יִּפֹּ֖ל עָלֶֽי⁠הָ ׃⁵ וַ⁠יַּ֥רְא נֹשֵֽׂא ־ כֵלָ֖י⁠ו כִּ֣י מֵ֣ת שָׁא֑וּל וַ⁠יִּפֹּ֥ל גַּם ־ ה֛וּא עַל ־ הַ⁠חֶ֖רֶב וַ⁠יָּמֹֽת ׃ס⁶ וַ⁠יָּ֤מָת שָׁאוּל֙ וּ⁠שְׁלֹ֣שֶׁת בָּנָ֔י⁠ו וְ⁠כָל ־ בֵּית֖⁠וֹ יַחְדָּ֥ו מֵֽתוּ ׃⁷ וַ֠⁠יִּרְאוּ כָּל ־ אִ֨ישׁ יִשְׂרָאֵ֤ל אֲשֶׁר ־ בָּ⁠עֵ֨מֶק֙ כִּ֣י נָ֔סוּ וְ⁠כִי ־ מֵ֖תוּ שָׁא֣וּל וּ⁠בָנָ֑י⁠ו וַ⁠יַּעַזְב֤וּ עָרֵי⁠הֶם֙ וַ⁠יָּנֻ֔סוּ וַ⁠יָּבֹ֣אוּ פְלִשְׁתִּ֔ים וַ⁠יֵּשְׁב֖וּ בָּ⁠הֶֽם ׃ס⁸ וַ⁠יְהִי֙ מִֽ⁠מָּחֳרָ֔ת וַ⁠יָּבֹ֣אוּ פְלִשְׁתִּ֔ים לְ⁠פַשֵּׁ֖ט אֶת ־ הַֽ⁠חֲלָלִ֑ים וַֽ⁠יִּמְצְא֤וּ אֶת ־ שָׁאוּל֙ וְ⁠אֶת ־ בָּנָ֔י⁠ו נֹפְלִ֖ים בְּ⁠הַ֥ר גִּלְבֹּֽעַ ׃⁹ וַ⁠יַּ֨פְשִׁיטֻ֔⁠הוּ וַ⁠יִּשְׂא֥וּ אֶת ־ רֹאשׁ֖⁠וֹ וְ⁠אֶת ־ כֵּלָ֑י⁠ו וַ⁠יְשַׁלְּח֨וּ בְ⁠אֶֽרֶץ ־ פְלִשְׁתִּ֜ים סָבִ֗יב לְ⁠בַשֵּׂ֛ר אֶת ־ עֲצַבֵּי⁠הֶ֖ם וְ⁠אֶת ־ הָ⁠עָֽם ׃¹⁰ וַ⁠יָּשִׂ֨ימוּ֙ אֶת ־ כֵּלָ֔י⁠ו בֵּ֖ית אֱלֹהֵי⁠הֶ֑ם וְ⁠אֶת ־ גֻּלְגָּלְתּ֥⁠וֹ תָקְע֖וּ בֵּ֥ית דָּגֽוֹן ׃ס¹¹ וַֽ⁠יִּשְׁמְע֔וּ כֹּ֖ל יָבֵ֣ישׁ גִּלְעָ֑ד אֵ֛ת כָּל ־ אֲשֶׁר ־ עָשׂ֥וּ פְלִשְׁתִּ֖ים לְ⁠שָׁאֽוּל ׃¹² וַ⁠יָּקוּמוּ֮ כָּל ־ אִ֣ישׁ חַיִל֒ וַ⁠יִּשְׂא֞וּ אֶת ־ גּוּפַ֣ת שָׁא֗וּל וְ⁠אֵת֙ גּוּפֹ֣ת בָּנָ֔י⁠ו וַ⁠יְבִיא֖וּ⁠ם יָבֵ֑ישָׁ⁠ה וַ⁠יִּקְבְּר֨וּ אֶת ־ עַצְמוֹתֵי⁠הֶ֜ם תַּ֤חַת הָ⁠אֵלָה֙ בְּ⁠יָבֵ֔שׁ וַ⁠יָּצ֖וּמוּ שִׁבְעַ֥ת יָמִֽים ׃¹³ וַ⁠יָּ֣מָת שָׁא֗וּל בְּ⁠מַֽעֲל⁠וֹ֙ אֲשֶׁ֣ר מָעַ֣ל בַּֽ⁠יהוָ֔ה עַל ־ דְּבַ֥ר יְהוָ֖ה אֲשֶׁ֣ר לֹא ־ שָׁמָ֑ר וְ⁠גַם ־ לִ⁠שְׁא֥וֹל בָּ⁠א֖וֹב לִ⁠דְרֽוֹשׁ ׃¹⁴ וְ⁠לֹֽא ־ דָרַ֥שׁ בַּֽ⁠יהוָ֖ה וַ⁠יְמִיתֵ֑⁠הוּ וַ⁠יַּסֵּב֙ אֶת ־ הַ⁠מְּלוּכָ֔ה לְ⁠דָוִ֖יד בֶּן ־ יִשָֽׁי ׃פ

Chapter 11

¹ וַ⁠יִּקָּבְצ֧וּ כָֽל ־ יִשְׂרָאֵ֛ל אֶל ־ דָּוִ֖יד חֶבְר֣וֹנָ⁠ה לֵ⁠אמֹ֑ר הִנֵּ֛ה עַצְמְ⁠ךָ֥ וּֽ⁠בְשָׂרְ⁠ךָ֖ אֲנָֽחְנוּ ׃² גַּם ־ תְּמ֣וֹל גַּם ־ שִׁלְשׁ֗וֹם גַּ֚ם בִּ⁠הְי֣וֹת שָׁא֣וּל מֶ֔לֶךְ אַתָּ֛ה הַ⁠מּוֹצִ֥יא וְ⁠הַ⁠מֵּבִ֖יא אֶת ־ יִשְׂרָאֵ֑ל וַ⁠יֹּאמֶר֩ יְהוָ֨ה אֱלֹהֶ֜י⁠ךָ לְ⁠ךָ֗ אַתָּ֨ה תִרְעֶ֤ה אֶת ־ עַמִּ⁠י֙ אֶת ־ יִשְׂרָאֵ֔ל וְ⁠אַתָּה֙ תִּהְיֶ֣ה נָגִ֔יד עַ֖ל עַמִּ֥⁠י יִשְׂרָאֵֽל ׃³ וַ֠⁠יָּבֹאוּ כָּל ־ זִקְנֵ֨י יִשְׂרָאֵ֤ל אֶל ־ הַ⁠מֶּ֨לֶךְ֙ חֶבְר֔וֹנָ⁠ה וַ⁠יִּכְרֹת֩ לָ⁠הֶ֨ם דָּוִ֥יד בְּרִ֛ית בְּ⁠חֶבְר֖וֹן לִ⁠פְנֵ֣י יְהוָ֑ה וַ⁠יִּמְשְׁח֨וּ אֶת ־ דָּוִ֤יד לְ⁠מֶ֨לֶךְ֙ עַל ־ יִשְׂרָאֵ֔ל כִּ⁠דְבַ֥ר יְהוָ֖ה בְּ⁠יַד ־ שְׁמוּאֵֽל ׃ס⁴ וַ⁠יֵּ֨לֶךְ דָּוִ֧יד וְ⁠כָל ־ יִשְׂרָאֵ֛ל יְרוּשָׁלִַ֖ם הִ֣יא יְב֑וּס וְ⁠שָׁם֙ הַ⁠יְבוּסִ֔י יֹשְׁבֵ֖י הָ⁠אָֽרֶץ ׃⁵ וַ⁠יֹּ֨אמְר֜וּ יֹשְׁבֵ֤י יְבוּס֙ לְ⁠דָוִ֔יד לֹ֥א תָב֖וֹא הֵ֑נָּה וַ⁠יִּלְכֹּ֤ד דָּוִיד֙ אֶת ־ מְצֻדַ֣ת צִיּ֔וֹן הִ֖יא עִ֥יר דָּוִֽיד ׃⁶ וַ⁠יֹּ֣אמֶר דָּוִ֔יד כָּל ־ מַכֵּ֤ה יְבוּסִי֙ בָּ⁠רִ֣אשׁוֹנָ֔ה יִהְיֶ֥ה לְ⁠רֹ֖אשׁ וּ⁠לְ⁠שָׂ֑ר וַ⁠יַּ֧עַל בָּ⁠רִאשׁוֹנָ֛ה יוֹאָ֥ב בֶּן ־ צְרוּיָ֖ה וַ⁠יְהִ֥י לְ⁠רֹֽאשׁ ׃⁷ וַ⁠יֵּ֥שֶׁב דָּוִ֖יד בַּ⁠מְצָ֑ד עַל ־ כֵּ֥ן קָרְאוּ ־ ל֖⁠וֹ עִ֥יר דָּוִֽיד ׃⁸ וַ⁠יִּ֤בֶן הָ⁠עִיר֙ מִ⁠סָּבִ֔יב מִן ־ הַ⁠מִּלּ֖וֹא וְ⁠עַד ־ הַ⁠סָּבִ֑יב וְ⁠יוֹאָ֕ב יְחַיֶּ֖ה אֶת ־ שְׁאָ֥ר הָ⁠עִֽיר ׃⁹ וַ⁠יֵּ֥לֶךְ דָּוִ֖יד הָל֣וֹךְ וְ⁠גָד֑וֹל וַ⁠יהוָ֥ה צְבָא֖וֹת עִמּֽ⁠וֹ ׃פ¹⁰ וְ⁠אֵ֨לֶּה רָאשֵׁ֤י הַ⁠גִּבּוֹרִים֙ אֲשֶׁ֣ר לְ⁠דָוִ֔יד הַ⁠מִּתְחַזְּקִ֨ים עִמּ֧⁠וֹ בְ⁠מַלְכוּת֛⁠וֹ עִם ־ כָּל ־ יִשְׂרָאֵ֖ל לְ⁠הַמְלִיכ֑⁠וֹ כִּ⁠דְבַ֥ר יְהוָ֖ה עַל ־ יִשְׂרָאֵֽל ׃ס¹¹ וְ⁠אֵ֛לֶּה מִסְפַּ֥ר הַ⁠גִּבֹּרִ֖ים אֲשֶׁ֣ר לְ⁠דָוִ֑יד יָשָׁבְעָ֣ם בֶּן ־ חַכְמוֹנִ֗י רֹ֚אשׁ הַשָּׁ֣לִישִׁ֔ים ¹ הֽוּא ־ עוֹרֵ֧ר אֶת ־ חֲנִית֛⁠וֹ עַל ־ שְׁלֹשׁ ־ מֵא֥וֹת חָלָ֖ל בְּ⁠פַ֥עַם אֶחָֽת ׃¹² וְ⁠אַחֲרָ֛י⁠ו אֶלְעָזָ֥ר בֶּן ־ דּוֹד֖וֹ הָ⁠אֲחוֹחִ֑י ה֖וּא בִּ⁠שְׁלוֹשָׁ֥ה הַ⁠גִּבֹּרִֽים ׃¹³ הֽוּא ־ הָיָ֨ה עִם ־ דָּוִ֜יד בַּ⁠פַּ֣ס דַּמִּ֗ים וְ⁠הַ⁠פְּלִשְׁתִּים֙ נֶאֱסְפוּ ־ שָׁ֣ם לַ⁠מִּלְחָמָ֔ה וַ⁠תְּהִ֛י חֶלְקַ֥ת הַ⁠שָּׂדֶ֖ה מְלֵאָ֣ה שְׂעוֹרִ֑ים וְ⁠הָ⁠עָ֥ם נָ֖סוּ מִ⁠פְּנֵ֥י פְלִשְׁתִּֽים ׃¹⁴ וַ⁠יִּֽתְיַצְּב֤וּ בְ⁠תוֹךְ ־ הַ⁠חֶלְקָה֙ וַ⁠יַּצִּיל֔וּ⁠הָ וַ⁠יַּכּ֖וּ אֶת ־ פְּלִשְׁתִּ֑ים וַ⁠יּ֥וֹשַׁע יְהוָ֖ה תְּשׁוּעָ֥ה גְדוֹלָֽה ׃¹⁵ וַ⁠יֵּרְד֡וּ שְֽׁלוֹשָׁה֩ מִן ־ הַ⁠שְּׁלוֹשִׁ֨ים רֹ֤אשׁ עַל ־ הַ⁠צֻּר֙ אֶל ־ דָּוִ֔יד אֶל ־ מְעָרַ֖ת עֲדֻלָּ֑ם וּ⁠מַחֲנֵ֣ה פְלִשְׁתִּ֔ים חֹנָ֖ה בְּ⁠עֵ֥מֶק רְפָאִֽים ׃¹⁶ וְ⁠דָוִ֖יד אָ֣ז בַּ⁠מְּצוּדָ֑ה וּ⁠נְצִ֣יב פְּלִשְׁתִּ֔ים אָ֖ז בְּ⁠בֵ֥ית לָֽחֶם ׃¹⁷ ו⁠יתאו ² דָּוִ֖יד וַ⁠יֹּאמַ֑ר מִ֚י יַשְׁקֵ֣⁠נִי מַ֔יִם מִ⁠בּ֥וֹר בֵּֽית ־ לֶ֖חֶם אֲשֶׁ֥ר בַּ⁠שָּֽׁעַר ׃¹⁸ וַ⁠יִּבְקְע֨וּ הַ⁠שְּׁלֹשָׁ֜ה בְּ⁠מַחֲנֵ֣ה פְלִשְׁתִּ֗ים וַ⁠יִּֽשְׁאֲבוּ ־ מַ֨יִם֙ מִ⁠בּ֤וֹר בֵּֽית ־ לֶ֨חֶם֙ אֲשֶׁ֣ר בַּ⁠שַּׁ֔עַר וַ⁠יִּשְׂא֖וּ וַ⁠יָּבִ֣אוּ אֶל ־ דָּוִ֑יד וְ⁠לֹֽא ־ אָבָ֤ה דָוִיד֙ לִ⁠שְׁתּוֹתָ֔⁠ם וַ⁠יְנַסֵּ֥ךְ אֹתָ֖⁠ם לַ⁠יהוָֽה ׃¹⁹ וַ⁠יֹּ֡אמֶר חָלִילָ⁠ה֩ לִּ֨⁠י מֵ⁠אֱלֹהַ֜⁠י מֵ⁠עֲשׂ֣וֹת זֹ֗את הֲ⁠דַ֣ם הָ⁠אֲנָשִׁים֩ הָ⁠אֵ֨לֶּה אֶשְׁתֶּ֤ה בְ⁠נַפְשׁוֹתָ⁠ם֙ כִּ֣י בְ⁠נַפְשׁוֹתָ֣⁠ם הֱבִיא֔וּ⁠ם וְ⁠לֹ֥א אָבָ֖ה לִ⁠שְׁתּוֹתָ֑⁠ם אֵ֣לֶּה עָשׂ֔וּ שְׁלֹ֖שֶׁת הַ⁠גִּבּוֹרִֽים ׃²⁰ וְ⁠אַבְשַׁ֣י אֲחִֽי ־ יוֹאָ֗ב ה֤וּא הָיָה֙ רֹ֣אשׁ הַ⁠שְּׁלוֹשָׁ֔ה וְ⁠הוּא֙ עוֹרֵ֣ר אֶת ־ חֲנִית֔⁠וֹ עַל ־ שְׁלֹ֥שׁ מֵא֖וֹת חָלָ֑ל וְלוֹ ־ שֵׁ֖ם ³ בַּ⁠שְּׁלוֹשָֽׁה ׃²¹ מִן ־ הַ⁠שְּׁלוֹשָׁ֤ה בַ⁠שְּׁנַ֨יִם֙ נִכְבָּ֔ד וַ⁠יְהִ֥י לָ⁠הֶ֖ם לְ⁠שָׂ֑ר וְ⁠עַד ־ הַ⁠שְּׁלוֹשָׁ֖ה לֹֽא ־ בָֽא ׃ס²² בְּנָיָ֨ה בֶן ־ יְהוֹיָדָ֧ע בֶּן ־ אִֽישׁ ־ חַ֛יִל רַב ־ פְּעָלִ֖ים מִֽן ־ קַבְצְאֵ֑ל ה֣וּא הִכָּ֗ה אֵ֣ת שְׁנֵ֤י אֲרִיאֵל֙ מוֹאָ֔ב וְ֠⁠הוּא יָרַ֞ד וְ⁠הִכָּ֧ה אֶֽת ־ הָ⁠אֲרִ֛י בְּ⁠ת֥וֹךְ הַ⁠בּ֖וֹר בְּ⁠י֥וֹם הַ⁠שָּֽׁלֶג ׃²³ וְ⁠הֽוּא ־ הִכָּה֩ אֶת ־ הָ⁠אִ֨ישׁ הַ⁠מִּצְרִ֜י אִ֥ישׁ מִדָּ֣ה ׀ חָמֵ֣שׁ בָּ⁠אַמָּ֗ה וּ⁠בְ⁠יַ֨ד הַ⁠מִּצְרִ֤י חֲנִית֙ כִּ⁠מְנ֣וֹר אֹרְגִ֔ים וַ⁠יֵּ֥רֶד אֵלָ֖י⁠ו בַּ⁠שָּׁ֑בֶט וַ⁠יִּגְזֹ֤ל אֶֽת ־ הַ⁠חֲנִית֙ מִ⁠יַּ֣ד הַ⁠מִּצְרִ֔י וַ⁠יַּהַרְגֵ֖⁠הוּ בַּ⁠חֲנִיתֽ⁠וֹ ׃²⁴ אֵ֣לֶּה עָשָׂ֔ה בְּנָיָ֖הוּ בֶּן ־ יְהוֹיָדָ֑ע וְ⁠ל⁠וֹ ־ שֵׁ֖ם בִּ⁠שְׁלוֹשָׁ֥ה הַ⁠גִּבֹּרִֽים ׃²⁵ מִן ־ הַ⁠שְּׁלוֹשִׁ֗ים הִנּ֤⁠וֹ נִכְבָּד֙ ה֔וּא וְ⁠אֶל ־ הַ⁠שְּׁלוֹשָׁ֖ה לֹא ־ בָ֑א וַ⁠יְשִׂימֵ֥⁠הוּ דָוִ֖יד עַל ־ מִשְׁמַעְתּֽ⁠וֹ ׃ס²⁶ וְ⁠גִבּוֹרֵ֖י הַ⁠חֲיָלִ֑ים עֲשָׂה ־ אֵל֙ אֲחִ֣י יוֹאָ֔ב אֶלְחָנָ֥ן בֶּן ־ דּוֹד֖וֹ מִ⁠בֵּ֥ית לָֽחֶם ׃ס²⁷ שַׁמּוֹת֙ הַ⁠הֲרוֹרִ֔י חֶ֖לֶץ הַ⁠פְּלוֹנִֽי ׃ס²⁸ עִירָ֤א בֶן ־ עִקֵּשׁ֙ הַ⁠תְּקוֹעִ֔י אֲבִיעֶ֖זֶר הָ⁠עֲנְּתוֹתִֽי ׃ס²⁹ סִבְּכַי֙ הַ⁠חֻ֣שָׁתִ֔י עִילַ֖י הָ⁠אֲחוֹחִֽי ׃ס³⁰ מַהְרַי֙ הַ⁠נְּטֹ֣פָתִ֔י חֵ֥לֶד בֶּֽן ־ בַּֽעֲנָ֖ה הַ⁠נְּטוֹפָתִֽי ׃ס³¹ אִיתַ֣י בֶּן ־ רִיבַ֗י מִ⁠גִּבְעַת֙ בְּנֵ֣י בִנְיָמִ֔ן ס בְּנָיָ֖ה הַ⁠פִּרְעָתֹנִֽי ׃³² חוּרַי֙ מִ⁠נַּ֣חֲלֵי גָ֔עַשׁ ס אֲבִיאֵ֖ל הָ⁠עַרְבָתִֽי ׃ס³³ עַזְמָ֨וֶת֙ הַ⁠בַּ֣חֲרוּמִ֔י אֶלְיַחְבָּ֖א הַ⁠שַּׁעַלְבֹנִֽי ׃ס³⁴ בְּנֵ֗י הָשֵׁם֙ הַ⁠גִּ֣זוֹנִ֔י יוֹנָתָ֥ן בֶּן ־ שָׁגֵ֖ה הַ⁠הֲרָרִֽי ׃ס³⁵ אֲחִיאָ֧ם בֶּן ־ שָׂכָ֛ר הַ⁠הֲרָרִ֖י אֱלִיפַ֥ל בֶּן ־ אֽוּר ׃ס³⁶ חֵ֚פֶר הַ⁠מְּכֵ֣רָתִ֔י אֲחִיָּ֖ה הַ⁠פְּלֹנִֽי ׃ס³⁷ חֶצְרוֹ֙ הַֽ⁠כַּרְמְלִ֔י נַעֲרַ֖י בֶּן ־ אֶזְבָּֽי ׃ס³⁸ יוֹאֵל֙ אֲחִ֣י נָתָ֔ן מִבְחָ֖ר בֶּן ־ הַגְרִֽי ׃ס³⁹ צֶ֖לֶק הָ⁠עַמּוֹנִ֑י נַחְרַי֙ הַ⁠בֵּ֣רֹתִ֔י נֹשֵׂ֕א כְּלֵ֖י יוֹאָ֥ב בֶּן ־ צְרוּיָֽה ׃ס⁴⁰ עִירָא֙ הַ⁠יִּתְרִ֔י גָּרֵ֖ב הַ⁠יִּתְרִֽי ׃ס⁴¹ אֽוּרִיָּה֙ הַ⁠חִתִּ֔י זָבָ֖ד בֶּן ־ אַחְלָֽי ׃ס⁴² עֲדִינָ֨א בֶן ־ שִׁיזָ֜א הָ⁠רֽאוּבֵנִ֗י רֹ֛אשׁ לָ⁠רֽאוּבֵנִ֖י וְ⁠עָלָ֥י⁠ו שְׁלוֹשִֽׁים ׃ס⁴³ חָנָן֙ בֶּֽן ־ מַעֲכָ֔ה וְ⁠יוֹשָׁפָ֖ט הַ⁠מִּתְנִֽי ׃ס⁴⁴ עֻזִיָּ֖א הָ⁠עֲשְׁתְּרָתִ֑י שָׁמָע֙ וִֽיעִיאֵ֔ל ס⁴ בְּנֵ֖י חוֹתָ֥ם הָ⁠עֲרֹעֵרִֽי ׃ס⁴⁵ יְדִֽיעֲאֵל֙ בֶּן ־ שִׁמְרִ֔י וְ⁠יֹחָ֥א אָחִ֖י⁠ו הַ⁠תִּיצִֽי ׃ס⁴⁶ אֱלִיאֵל֙ הַֽ⁠מַּחֲוִ֔ים וִ⁠ירִיבַ֥י וְ⁠יוֹשַׁוְיָ֖ה בְּנֵ֣י אֶלְנָ֑עַם וְ⁠יִתְמָ֖ה הַ⁠מּוֹאָבִֽי ׃⁴⁷ אֱלִיאֵ֣ל וְ⁠עוֹבֵ֔ד וְ⁠יַעֲשִׂיאֵ֖ל הַ⁠מְּצֹבָיָֽה ׃פ

¹K ה⁠שלושים

²Q וַיִּתְאָ֥יו

³K ו⁠לא

⁴K ו⁠יעואל

Chapter 12

¹ וְ⁠אֵ֗לֶּה הַ⁠בָּאִ֤ים אֶל ־ דָּוִיד֙ לְ⁠צִ֣יקְלַ֔ג ע֣וֹד עָצ֔וּר מִ⁠פְּנֵ֖י שָׁא֣וּל בֶּן ־ קִ֑ישׁ וְ⁠הֵ֨מָּה֙ בַּ⁠גִּבּוֹרִ֔ים עֹזְרֵ֖י הַ⁠מִּלְחָמָֽה ׃² נֹ֣שְׁקֵי קֶ֗שֶׁת מַיְמִינִ֤ים וּ⁠מַשְׂמִאלִים֙ בָּֽ⁠אֲבָנִ֔ים וּ⁠בַ⁠חִצִּ֖ים בַּ⁠קָּ֑שֶׁת מֵ⁠אֲחֵ֥י שָׁא֖וּל מִ⁠בִּנְיָמִֽן ׃³ הָ⁠רֹ֨אשׁ אֲחִיעֶ֜זֶר וְ⁠יוֹאָ֗שׁ בְּנֵי֙ הַ⁠שְּׁמָעָ֣ה הַ⁠גִּבְעָתִ֔י וִיזִיאֵ֥ל ¹ וָ⁠פֶ֖לֶט בְּנֵ֣י עַזְמָ֑וֶת וּ⁠בְרָכָ֕ה וְ⁠יֵה֖וּא הָ⁠עֲנְּתֹתִֽי ׃⁴ וְ⁠יִֽשְׁמַֽעְיָ֧ה הַ⁠גִּבְעוֹנִ֛י גִּבּ֥וֹר בַּ⁠שְּׁלֹשִׁ֖ים וְ⁠עַל ־ הַ⁠שְּׁלֹשִֽׁים ׃⁽⁵⁾ וְ⁠יִרְמְיָ֤ה וְ⁠יַחֲזִיאֵל֙ וְ⁠י֣וֹחָנָ֔ן וְ⁠יוֹזָבָ֖ד הַ⁠גְּדֵרָתִֽי ׃⁵⁽⁶⁾ אֶלְעוּזַ֤י וִ⁠ירִימוֹת֙ וּ⁠בְעַלְיָ֣ה וּ⁠שְׁמַרְיָ֔הוּ וּ⁠שְׁפַטְיָ֖הוּ הַחֲרוּפִֽי ׃²⁶⁽⁷⁾ אֶלְקָנָ֡ה וְ֠⁠יִשִּׁיָּהוּ וַ⁠עֲזַרְאֵ֧ל וְ⁠יוֹעֶ֛זֶר וְ⁠יָשָׁבְעָ֖ם הַ⁠קָּרְחִֽים ׃⁷⁽⁸⁾ וְ⁠יוֹעֵאלָ֧ה וּ⁠זְבַדְיָ֛ה בְּנֵ֥י יְרֹחָ֖ם מִן ־ הַ⁠גְּדֽוֹר ׃⁸⁽⁹⁾ וּ⁠מִן ־ הַ⁠גָּדִ֡י נִבְדְּל֣וּ אֶל ־ דָּוִיד֩ לַ⁠מְצַ֨ד מִדְבָּ֜רָ⁠ה גִּבֹּרֵ֣י הַ⁠חַ֗יִל אַנְשֵׁ֤י צָבָא֙ לַ⁠מִּלְחָמָ֔ה עֹרְכֵ֥י צִנָּ֖ה וָ⁠רֹ֑מַח וּ⁠פְנֵ֤י אַרְיֵה֙ פְּנֵי⁠הֶ֔ם וְ⁠כִ⁠צְבָאיִ֥ם עַל ־ הֶ⁠הָרִ֖ים לְ⁠מַהֵֽר ׃ס⁹⁽¹⁰⁾ עֵ֖זֶר הָ⁠רֹ֑אשׁ עֹבַדְיָה֙ הַ⁠שֵּׁנִ֔י אֱלִיאָ֖ב הַ⁠שְּׁלִשִֽׁי ׃¹⁰⁽¹¹⁾ מִשְׁמַנָּה֙ הָ⁠רְבִיעִ֔י יִרְמְיָ֖ה הַ⁠חֲמִשִֽׁי ׃¹¹⁽¹²⁾ עַתַּי֙ הַ⁠שִּׁשִּׁ֔י אֱלִיאֵ֖ל הַ⁠שְּׁבִעִֽי ׃¹²⁽¹³⁾ יֽוֹחָנָן֙ הַ⁠שְּׁמִינִ֔י אֶלְזָבָ֖ד הַ⁠תְּשִׁיעִֽי ׃¹³⁽¹⁴⁾ יִרְמְיָ֨הוּ֙ הָ⁠עֲשִׂירִ֔י ס מַכְבַּנַּ֖י עַשְׁתֵּ֥י עָשָֽׂר ׃¹⁴⁽¹⁵⁾ אֵ֥לֶּה מִ⁠בְּנֵי ־ גָ֖ד רָאשֵׁ֣י הַ⁠צָּבָ֑א אֶחָ֤ד לְ⁠מֵאָה֙ הַ⁠קָּטָ֔ן וְ⁠הַ⁠גָּד֖וֹל לְ⁠אָֽלֶף ׃¹⁵⁽¹⁶⁾ אֵ֣לֶּה הֵ֗ם אֲשֶׁ֨ר עָבְר֤וּ אֶת ־ הַ⁠יַּרְדֵּן֙ בַּ⁠חֹ֣דֶשׁ הָ⁠רִאשׁ֔וֹן וְ⁠ה֥וּא מְמַלֵּ֖א עַל ־ כָּל ־ גְּדוֹתָ֑יו ³ וַ⁠יַּבְרִ֨יחוּ֙ אֶת ־ כָּל ־ הָ֣⁠עֲמָקִ֔ים לַ⁠מִּזְרָ֖ח וְ⁠לַֽ⁠מַּעֲרָֽב ׃ס¹⁶⁽¹⁷⁾ וַ⁠יָּבֹ֗אוּ מִן ־ בְּנֵ֤י בִנְיָמִן֙ וִֽ⁠יהוּדָ֔ה עַד ־ לַ⁠מְצָ֖ד לְ⁠דָוִֽיד ׃¹⁷⁽¹⁸⁾ וַ⁠יֵּצֵ֣א דָוִיד֮ לִ⁠פְנֵי⁠הֶם֒ וַ⁠יַּ֨עַן֙ וַ⁠יֹּ֣אמֶר לָ⁠הֶ֔ם אִם ־ לְ⁠שָׁל֞וֹם בָּאתֶ֤ם אֵלַ⁠י֙ לְ⁠עָזְרֵ֔⁠נִי יִֽהְיֶה ־ לִּ֧⁠י עֲלֵי⁠כֶ֛ם לֵבָ֖ב לְ⁠יָ֑חַד וְ⁠אִֽם ־ לְ⁠רַמּוֹתַ֣⁠נִי לְ⁠צָרַ֗⁠י בְּ⁠לֹ֤א חָמָס֙ בְּ⁠כַפַּ֔⁠י יֵ֛רֶא אֱלֹהֵ֥י אֲבוֹתֵ֖י⁠נוּ וְ⁠יוֹכַֽח ׃ס¹⁸⁽¹⁹⁾ וְ⁠ר֣וּחַ לָבְשָׁ֗ה אֶת ־ עֲמָשַׂי֮ רֹ֣אשׁ ה⁠שלושים ⁴ לְ⁠ךָ֤ דָוִיד֙ וְ⁠עִמְּ⁠ךָ֣ בֶן ־ יִשַׁ֔י שָׁל֨וֹם ׀ שָׁל֜וֹם לְ⁠ךָ֗ וְ⁠שָׁלוֹם֙ לְ⁠עֹ֣זְרֶ֔⁠ךָ כִּ֥י עֲזָרְ⁠ךָ֖ אֱלֹהֶ֑י⁠ךָ וַ⁠יְקַבְּלֵ֣⁠ם דָּוִ֔יד וַֽ⁠יִּתְּנֵ֖⁠ם בְּ⁠רָאשֵׁ֥י הַ⁠גְּדֽוּד ׃פ¹⁹⁽²⁰⁾ וּ⁠מִֽ⁠מְּנַשֶּׁ֞ה נָפְל֣וּ עַל ־ דָּוִ֗יד בְּ⁠בֹא֨⁠וֹ עִם ־ פְּלִשְׁתִּ֧ים עַל ־ שָׁא֛וּל לַ⁠מִּלְחָמָ֖ה וְ⁠לֹ֣א עֲזָרֻ֑⁠ם כִּ֣י בְ⁠עֵצָ֗ה שִׁלְּחֻ֜⁠הוּ סַרְנֵ֤י פְלִשְׁתִּים֙ לֵ⁠אמֹ֔ר בְּ⁠רָאשֵׁ֕י⁠נוּ יִפּ֖וֹל אֶל ־ אֲדֹנָ֥י⁠ו שָׁאֽוּל ׃²⁰⁽²¹⁾ בְּ⁠לֶכְתּ֣⁠וֹ אֶל ־ צִֽיקְלַ֗ג נָפְל֣וּ עָלָ֣י⁠ו ׀ מִֽ⁠מְּנַשֶּׁ֡ה עַ֠דְנַח וְ⁠יוֹזָבָ֤ד וִ⁠ידִֽיעֲאֵל֙ וּ⁠מִיכָאֵ֣ל וְ⁠יוֹזָבָ֔ד וֶ⁠אֱלִיה֖וּא וְ⁠צִלְּתָ֑י רָאשֵׁ֥י הָ⁠אֲלָפִ֖ים אֲשֶׁ֥ר לִ⁠מְנַשֶּֽׁה ׃²¹⁽²²⁾ וְ⁠הֵ֗מָּה עָזְר֤וּ עִם ־ דָּוִיד֙ עַֽל ־ הַ⁠גְּד֔וּד כִּֽי ־ גִבּ֥וֹרֵי חַ֖יִל כֻּלָּ֑⁠ם וַ⁠יִּהְי֥וּ שָׂרִ֖ים בַּ⁠צָּבָֽא ׃²²⁽²³⁾ כִּ֚י לְ⁠עֶת ־ י֣וֹם בְּ⁠י֔וֹם יָבֹ֥אוּ עַל ־ דָּוִ֖יד לְ⁠עָזְר֑⁠וֹ עַד ־ לְ⁠מַחֲנֶ֥ה גָד֖וֹל כְּ⁠מַחֲנֵ֥ה אֱלֹהִֽים ׃פ²³⁽²⁴⁾ וְ֠⁠אֵלֶּה מִסְפְּרֵ֞י רָאשֵׁ֤י הֶֽ⁠חָלוּץ֙ לַ⁠צָּבָ֔א בָּ֥אוּ עַל ־ דָּוִ֖יד חֶבְר֑וֹנָ⁠ה לְ⁠הָסֵ֞ב מַלְכ֥וּת שָׁא֛וּל אֵלָ֖י⁠ו כְּ⁠פִ֥י יְהוָֽה ׃ס²⁴⁽²⁵⁾ בְּנֵ֣י יְהוּדָ֔ה נֹשְׂאֵ֥י צִנָּ֖ה וָ⁠רֹ֑מַח שֵׁ֧שֶׁת אֲלָפִ֛ים וּ⁠שְׁמוֹנֶ֥ה מֵא֖וֹת חֲלוּצֵ֥י צָבָֽא ׃ס²⁵⁽²⁶⁾ מִן ־ בְּנֵ֣י שִׁמְע֗וֹן גִּבּ֤וֹרֵי חַ֨יִל֙ לַ⁠צָּבָ֔א שִׁבְעַ֥ת אֲלָפִ֖ים וּ⁠מֵאָֽה ׃ס²⁶⁽²⁷⁾ מִן ־ בְּנֵי֙ הַ⁠לֵּוִ֔י אַרְבַּ֥עַת אֲלָפִ֖ים וְ⁠שֵׁ֥שׁ מֵאֽוֹת ׃ס²⁷⁽²⁸⁾ וִ⁠יהוֹיָדָ֖ע הַ⁠נָּגִ֣יד לְ⁠אַהֲרֹ֑ן וְ⁠עִמּ֕⁠וֹ שְׁלֹ֥שֶׁת אֲלָפִ֖ים וּ⁠שְׁבַ֥ע מֵאֽוֹת ׃ס²⁸⁽²⁹⁾ וְ⁠צָד֥וֹק נַ֖עַר גִּבּ֣וֹר חָ֑יִל וּ⁠בֵית ־ אָבִ֥י⁠ו שָׂרִ֖ים עֶשְׂרִ֥ים וּ⁠שְׁנָֽיִם ׃ס²⁹⁽³⁰⁾ וּ⁠מִן ־ בְּנֵ֧י בִנְיָמִ֛ן אֲחֵ֥י שָׁא֖וּל שְׁלֹ֣שֶׁת אֲלָפִ֑ים וְ⁠עַד ־ הֵ֨נָּה֙ מַרְבִּיתָ֔⁠ם שֹׁמְרִ֕ים מִשְׁמֶ֖רֶת בֵּ֥ית שָׁאֽוּל ׃ס³⁰⁽³¹⁾ וּ⁠מִן ־ בְּנֵ֣י אֶפְרַ֔יִם עֶשְׂרִ֥ים אֶ֖לֶף וּ⁠שְׁמוֹנֶ֣ה מֵא֑וֹת גִּבּ֣וֹרֵי חַ֔יִל אַנְשֵׁ֥י שֵׁמ֖וֹת לְ⁠בֵ֥ית אֲבוֹתָֽ⁠ם ׃ס³¹⁽³²⁾ וּ⁠מֵ⁠חֲצִי֙ מַטֵּ֣ה מְנַשֶּׁ֔ה שְׁמוֹנָ֥ה עָשָׂ֖ר אָ֑לֶף אֲשֶׁ֤ר נִקְּבוּ֙ בְּ⁠שֵׁמ֔וֹת לָ⁠ב֖וֹא לְ⁠הַמְלִ֥יךְ אֶת ־ דָּוִֽיד ׃ס³²⁽³³⁾ וּ⁠מִ⁠בְּנֵ֣י יִשָּׂשכָ֗ר יוֹדְעֵ֤י בִינָה֙ לַֽ⁠עִתִּ֔ים לָ⁠דַ֖עַת מַה ־ יַּעֲשֶׂ֣ה יִשְׂרָאֵ֑ל רָאשֵׁי⁠הֶ֣ם מָאתַ֔יִם וְ⁠כָל ־ אֲחֵי⁠הֶ֖ם עַל ־ פִּי⁠הֶֽם ׃ס³³⁽³⁴⁾ מִ⁠זְּבֻל֞וּן יוֹצְאֵ֣י צָבָ֗א עֹרְכֵ֧י מִלְחָמָ֛ה בְּ⁠כָל ־ כְּלֵ֥י מִלְחָמָ֖ה חֲמִשִּׁ֣ים אָ֑לֶף וְ⁠לַ⁠עֲדֹ֖ר בְּ⁠לֹא ־ לֵ֥ב וָ⁠לֵֽב ׃ס³⁴⁽³⁵⁾ וּ⁠מִ⁠נַּפְתָּלִ֖י שָׂרִ֣ים אָ֑לֶף וְ⁠עִמָּ⁠הֶם֙ בְּ⁠צִנָּ֣ה וַ⁠חֲנִ֔ית שְׁלֹשִׁ֥ים וְ⁠שִׁבְעָ֖ה אָֽלֶף ׃ס³⁵⁽³⁶⁾ וּ⁠מִן ־ הַ⁠דָּנִי֙ עֹרְכֵ֣י מִלְחָמָ֔ה עֶשְׂרִֽים ־ וּ⁠שְׁמוֹנָ֥ה אֶ֖לֶף וְ⁠שֵׁ֥שׁ מֵאֽוֹת ׃ס³⁶⁽³⁷⁾ וּ⁠מֵ⁠אָשֵׁ֗ר יוֹצְאֵ֥י צָבָ֛א לַ⁠עֲרֹ֥ךְ מִלְחָמָ֖ה אַרְבָּעִ֥ים אָֽלֶף ׃ס³⁷⁽³⁸⁾ וּ⁠מֵ⁠עֵ֣בֶר לַ֠⁠יַּרְדֵּן מִן ־ הָ⁠ראוּבֵנִ֨י וְ⁠הַ⁠גָּדִ֜י וַ⁠חֲצִ֣י ׀ שֵׁ֣בֶט מְנַשֶּׁ֗ה בְּ⁠כֹל֙ כְּלֵי֙ צְבָ֣א מִלְחָמָ֔ה מֵאָ֥ה וְ⁠עֶשְׂרִ֖ים אָֽלֶף ׃³⁸⁽³⁹⁾ כָּל ־ אֵ֜לֶּה אַנְשֵׁ֣י מִלְחָמָה֮ עֹדְרֵ֣י מַעֲרָכָה֒ בְּ⁠לֵבָ֤ב שָׁלֵם֙ בָּ֣אוּ חֶבְר֔וֹנָ⁠ה לְ⁠הַמְלִ֥יךְ אֶת ־ דָּוִ֖יד עַל ־ כָּל ־ יִשְׂרָאֵ֑ל וְ֠⁠גַם כָּל ־ שֵׁרִ֧ית יִשְׂרָאֵ֛ל לֵ֥ב אֶחָ֖ד לְ⁠הַמְלִ֥יךְ אֶת ־ דָּוִֽיד ׃³⁹⁽⁴⁰⁾ וַ⁠יִּהְיוּ ־ שָׁ֤ם עִם ־ דָּוִיד֙ יָמִ֣ים שְׁלוֹשָׁ֔ה אֹכְלִ֖ים וְ⁠שׁוֹתִ֑ים כִּֽי ־ הֵכִ֥ינוּ לָ⁠הֶ֖ם אֲחֵי⁠הֶֽם ׃⁴⁰⁽⁴¹⁾ וְ⁠גַ֣ם הַ⁠קְּרֽוֹבִים ־ אֲ֠לֵי⁠הֶם עַד ־ יִשָׂשכָ֨ר וּ⁠זְבֻל֜וּן וְ⁠נַפְתָּלִ֗י מְבִיאִ֣ים לֶ֡חֶם בַּ⁠חֲמוֹרִ֣ים וּ⁠בַ⁠גְּמַלִּ֣ים וּ⁠בַ⁠פְּרָדִ֣ים ׀ וּֽ⁠בַ⁠בָּקָ֡ר מַאֲכָ֡ל קֶ֠מַח דְּבֵלִ֨ים וְ⁠צִמּוּקִ֧ים וְ⁠יַֽיִן ־ וְ⁠שֶׁ֛מֶן וּ⁠בָקָ֥ר וְ⁠צֹ֖אן לָ⁠רֹ֑ב כִּ֥י שִׂמְחָ֖ה בְּ⁠יִשְׂרָאֵֽל ׃פ

¹K ו⁠יזואל

²K ה⁠חריפי

³K גדיתי⁠ו

⁴Q הַשָּׁלִישִׁים֒

Chapter 13

¹ וַ⁠יִּוָּעַ֣ץ דָּוִ֗יד עִם ־ שָׂרֵ֧י הָ⁠אֲלָפִ֛ים וְ⁠הַ⁠מֵּא֖וֹת לְ⁠כָל ־ נָגִֽיד ׃² וַ⁠יֹּ֨אמֶר דָּוִ֜יד לְ⁠כֹ֣ל ׀ קְהַ֣ל יִשְׂרָאֵ֗ל אִם ־ עֲלֵי⁠כֶ֨ם ט֜וֹב וּ⁠מִן ־ יְהוָ֣ה אֱלֹהֵ֗י⁠נוּ נִפְרְצָה֙ נִשְׁלְחָ֞ה עַל ־ אַחֵ֣י⁠נוּ הַ⁠נִּשְׁאָרִ֗ים בְּ⁠כֹל֙ אַרְצ֣וֹת יִשְׂרָאֵ֔ל וְ⁠עִמָּ⁠הֶ֛ם הַ⁠כֹּהֲנִ֥ים וְ⁠הַ⁠לְוִיִּ֖ם בְּ⁠עָרֵ֣י מִגְרְשֵׁי⁠הֶ֑ם וְ⁠יִקָּבְצ֖וּ אֵלֵֽי⁠נוּ ׃³ וְ⁠נָסֵ֛בָּה אֶת ־ אֲר֥וֹן אֱלֹהֵ֖י⁠נוּ אֵלֵ֑י⁠נוּ כִּי ־ לֹ֥א דְרַשְׁנֻ֖⁠הוּ בִּ⁠ימֵ֥י שָׁאֽוּל ׃⁴ וַ⁠יֹּאמְר֥וּ כָֽל ־ הַ⁠קָּהָ֖ל לַ⁠עֲשׂ֣וֹת כֵּ֑ן כִּֽי ־ יָשַׁ֥ר הַ⁠דָּבָ֖ר בְּ⁠עֵינֵ֥י כָל ־ הָ⁠עָֽם ׃⁵ וַ⁠יַּקְהֵ֤ל דָּוִיד֙ אֶת ־ כָּל ־ יִשְׂרָאֵ֔ל מִן ־ שִׁיח֥וֹר מִצְרַ֖יִם וְ⁠עַד ־ לְב֣וֹא חֲמָ֑ת לְ⁠הָבִיא֙ אֶת ־ אֲר֣וֹן הָ⁠אֱלֹהִ֔ים מִ⁠קִּרְיַ֖ת יְעָרִֽים ׃⁶ וַ⁠יַּ֨עַל דָּוִ֤יד וְ⁠כָל ־ יִשְׂרָאֵל֙ בַּעֲלָ֔תָ⁠ה אֶל ־ קִרְיַ֥ת יְעָרִ֖ים אֲשֶׁ֣ר לִ⁠יהוּדָ֑ה לְ⁠הַעֲל֣וֹת מִ⁠שָּׁ֗ם אֵת֩ אֲר֨וֹן הָ⁠אֱלֹהִ֧ים ׀ יְהוָ֛ה יוֹשֵׁ֥ב הַ⁠כְּרוּבִ֖ים אֲשֶׁר ־ נִקְרָ֥א שֵֽׁם ׃⁷ וַ⁠יַּרְכִּ֜יבוּ אֶת ־ אֲר֤וֹן הָ⁠אֱלֹהִים֙ עַל ־ עֲגָלָ֣ה חֲדָשָׁ֔ה מִ⁠בֵּ֖ית אֲבִינָדָ֑ב וְ⁠עֻזָּ֣א וְ⁠אַחְי֔וֹ נֹהֲגִ֖ים בָּ⁠עֲגָלָֽה ׃⁸ וְ⁠דָוִ֣יד וְ⁠כָל ־ יִשְׂרָאֵ֗ל מְשַׂחֲקִ֛ים לִ⁠פְנֵ֥י הָ⁠אֱלֹהִ֖ים בְּ⁠כָל ־ עֹ֑ז וּ⁠בְ⁠שִׁירִ֤ים וּ⁠בְ⁠כִנֹּרוֹת֙ וּ⁠בִ⁠נְבָלִ֣ים וּ⁠בְ⁠תֻפִּ֔ים וּ⁠בִ⁠מְצִלְתַּ֖יִם וּ⁠בַ⁠חֲצֹצְרֽוֹת ׃⁹ וַ⁠יָּבֹ֖אוּ עַד ־ גֹּ֣רֶן כִּידֹ֑ן וַ⁠יִּשְׁלַ֨ח עֻזָּ֜א אֶת ־ יָד֗⁠וֹ לֶ⁠אֱחֹז֙ אֶת ־ הָ֣⁠אָר֔וֹן כִּ֥י שָֽׁמְט֖וּ הַ⁠בָּקָֽר ׃¹⁰ וַ⁠יִּֽחַר ־ אַ֤ף יְהוָה֙ בְּ⁠עֻזָּ֔א וַ⁠יַּכֵּ֕⁠הוּ עַ֛ל אֲשֶׁר ־ שָׁלַ֥ח יָד֖⁠וֹ עַל ־ הָ⁠אָר֑וֹן וַ⁠יָּ֥מָת שָׁ֖ם לִ⁠פְנֵ֥י אֱלֹהִֽים ׃¹¹ וַ⁠יִּ֣חַר לְ⁠דָוִ֔יד כִּֽי ־ פָרַ֧ץ יְהוָ֛ה פֶּ֖רֶץ בְּ⁠עֻזָּ֑א וַ⁠יִּקְרָ֞א לַ⁠מָּק֤וֹם הַ⁠הוּא֙ פֶּ֣רֶץ עֻזָּ֔א עַ֖ד הַ⁠יּ֥וֹם הַ⁠זֶּֽה ׃¹² וַ⁠יִּירָ֤א דָוִיד֙ אֶת ־ הָ֣⁠אֱלֹהִ֔ים בַּ⁠יּ֥וֹם הַ⁠ה֖וּא לֵ⁠אמֹ֑ר הֵ֚יךְ אָבִ֣יא אֵלַ֔⁠י אֵ֖ת אֲר֥וֹן הָ⁠אֱלֹהִֽים ׃¹³ וְ⁠לֹֽא ־ הֵסִ֨יר דָּוִ֧יד אֶת ־ הָ⁠אָר֛וֹן אֵלָ֖י⁠ו אֶל ־ עִ֣יר דָּוִ֑יד וַ⁠יַּטֵּ֕⁠הוּ אֶל ־ בֵּ֥ית עֹבֵֽד ־ אֱדֹ֖ם הַ⁠גִּתִּֽי ׃¹⁴ וַ⁠יֵּשֶׁב֩ אֲר֨וֹן הָ⁠אֱלֹהִ֜ים עִם ־ בֵּ֨ית עֹבֵ֥ד אֱדֹ֛ם בְּ⁠בֵית֖⁠וֹ שְׁלֹשָׁ֣ה חֳדָשִׁ֑ים וַ⁠יְבָ֧רֶךְ יְהוָ֛ה אֶת ־ בֵּ֥ית עֹבֵֽד ־ אֱדֹ֖ם וְ⁠אֶת ־ כָּל ־ אֲשֶׁר ־ לֽ⁠וֹ ׃פ

Chapter 14

¹ וַ֠⁠יִּשְׁלַח חירם ¹ מֶֽלֶךְ ־ צֹ֥ר מַלְאָכִים֮ אֶל ־ דָּוִיד֒ וַ⁠עֲצֵ֣י אֲרָזִ֔ים וְ⁠חָרָשֵׁ֣י קִ֔יר וְ⁠חָרָשֵׁ֖י עֵצִ֑ים לִ⁠בְנ֥וֹת ל֖⁠וֹ בָּֽיִת ׃² וַ⁠יֵּ֣דַע דָּוִ֔יד כִּֽי ־ הֱכִינ֧⁠וֹ יְהוָ֛ה לְ⁠מֶ֖לֶךְ עַל ־ יִשְׂרָאֵ֑ל כִּֽי ־ נִשֵּׂ֤את לְ⁠מַ֨עְלָ⁠ה֙ מַלְכוּת֔⁠וֹ בַּ⁠עֲב֖וּר עַמּ֥⁠וֹ יִשְׂרָאֵֽל ׃פ³ וַ⁠יִּקַּ֨ח דָּוִ֥יד ע֛וֹד נָשִׁ֖ים בִּ⁠ירוּשָׁלִָ֑ם וַ⁠יּ֧וֹלֶד דָּוִ֛יד ע֖וֹד בָּנִ֥ים וּ⁠בָנֽוֹת ׃⁴ וְ⁠אֵ֨לֶּה֙ שְׁמ֣וֹת הַ⁠יְלוּדִ֔ים אֲשֶׁ֥ר הָיוּ ־ ל֖⁠וֹ בִּ⁠ירוּשָׁלִָ֑ם שַׁמּ֣וּעַ וְ⁠שׁוֹבָ֔ב נָתָ֖ן וּ⁠שְׁלֹמֹֽה ׃⁵ וְ⁠יִבְחָ֥ר וֶ⁠אֱלִישׁ֖וּעַ וְ⁠אֶלְפָּֽלֶט ׃⁶ וְ⁠נֹ֥גַהּ וְ⁠נֶ֖פֶג וְ⁠יָפִֽיעַ ׃⁷ וֶ⁠אֱלִישָׁמָ֥ע וּ⁠בְעֶלְיָדָ֖ע וֶ⁠אֱלִיפָֽלֶט ׃⁸ וַ⁠יִּשְׁמְע֣וּ פְלִשְׁתִּ֗ים כִּי ־ נִמְשַׁ֨ח דָּוִ֤יד לְ⁠מֶ֨לֶךְ֙ עַל ־ כָּל ־ יִשְׂרָאֵ֔ל וַ⁠יַּעֲל֥וּ כָל ־ פְּלִשְׁתִּ֖ים לְ⁠בַקֵּ֣שׁ אֶת ־ דָּוִ֑יד וַ⁠יִּשְׁמַ֣ע דָּוִ֔יד וַ⁠יֵּצֵ֖א לִ⁠פְנֵי⁠הֶֽם ׃⁹ וּ⁠פְלִשְׁתִּ֖ים בָּ֑אוּ וַֽ⁠יִּפְשְׁט֖וּ בְּ⁠עֵ֥מֶק רְפָאִֽים ׃¹⁰ וַ⁠יִּשְׁאַ֨ל דָּוִ֤יד בֵּ⁠אלֹהִים֙ לֵ⁠אמֹ֔ר הַ⁠אֶֽעֱלֶה֙ עַל ־ פְּלִשְׁתִּ֔ים ² וּ⁠נְתַתָּ֖⁠ם בְּ⁠יָדִ֑⁠י וַ⁠יֹּ֨אמֶר ל֤⁠וֹ יְהוָה֙ עֲלֵ֔ה וּ⁠נְתַתִּ֖י⁠ם בְּ⁠יָדֶֽ⁠ךָ ׃¹¹ וַ⁠יַּעֲל֥וּ בְּ⁠בַֽעַל ־ פְּרָצִים֮ וַ⁠יַּכֵּ֣⁠ם שָׁ֣ם דָּוִיד֒ וַ⁠יֹּ֣אמֶר דָּוִ֔יד פָּרַ֨ץ הָֽ⁠אֱלֹהִ֧ים אֶת ־ אוֹיְבַ֛⁠י בְּ⁠יָדִ֖⁠י כְּ⁠פֶ֣רֶץ מָ֑יִם עַל ־ כֵּ֗ן קָֽרְא֛וּ שֵֽׁם ־ הַ⁠מָּק֥וֹם הַ⁠ה֖וּא בַּ֥עַל פְּרָצִֽים ׃¹² וַ⁠יַּעַזְבוּ ־ שָׁ֖ם אֶת ־ אֱלֹֽהֵי⁠הֶ֑ם וַ⁠יֹּ֣אמֶר דָּוִ֔יד וַ⁠יִּשָּׂרְפ֖וּ בָּ⁠אֵֽשׁ ׃פ¹³ וַ⁠יֹּסִ֤יפוּ עוֹד֙ פְּלִשְׁתִּ֔ים וַֽ⁠יִּפְשְׁט֖וּ בָּ⁠עֵֽמֶק ׃¹⁴ וַ⁠יִּשְׁאַ֨ל ע֤וֹד דָּוִיד֙ בֵּֽ⁠אלֹהִ֔ים וַ⁠יֹּ֤אמֶר ל⁠וֹ֙ הָֽ⁠אֱלֹהִ֔ים לֹ֥א תַֽעֲלֶ֖ה אַֽחֲרֵי⁠הֶ֑ם הָסֵב֙ מֵֽ⁠עֲלֵי⁠הֶ֔ם וּ⁠בָ֥אתָ לָ⁠הֶ֖ם מִ⁠מּ֥וּל הַ⁠בְּכָאִֽים ׃¹⁵ וִ֠⁠יהִי כְּֽ⁠שָׁמְעֲ⁠ךָ֞ אֶת ־ ק֤וֹל הַ⁠צְּעָדָה֙ בְּ⁠רָאשֵׁ֣י הַ⁠בְּכָאִ֔ים אָ֖ז תֵּצֵ֣א בַ⁠מִּלְחָמָ֑ה כִּֽי ־ יָצָ֤א הָֽ⁠אֱלֹהִים֙ לְ⁠פָנֶ֔י⁠ךָ לְ⁠הַכּ֖וֹת אֶת ־ מַחֲנֵ֥ה פְלִשְׁתִּֽים ׃¹⁶ וַ⁠יַּ֣עַשׂ דָּוִ֔יד כַּֽ⁠אֲשֶׁ֥ר צִוָּ֖⁠הוּ הָֽ⁠אֱלֹהִ֑ים וַ⁠יַּכּוּ֙ אֶת ־ מַחֲנֵ֣ה פְלִשְׁתִּ֔ים מִ⁠גִּבְע֖וֹן וְ⁠עַד ־ גָּֽזְרָ⁠ה ׃¹⁷ וַ⁠יֵּצֵ֥א שֵׁם ־ דָּוִ֖יד בְּ⁠כָל ־ הָֽ⁠אֲרָצ֑וֹת וַֽ⁠יהוָ֛ה נָתַ֥ן אֶת ־ פַּחְדּ֖⁠וֹ עַל ־ כָּל ־ הַ⁠גּוֹיִֽם ׃

¹Q חוּרָ֨ם

²K פלשתיים

Chapter 15

¹ וַ⁠יַּֽעַשׂ ־ ל֥⁠וֹ בָתִּ֖ים בְּ⁠עִ֣יר דָּוִ֑יד וַ⁠יָּ֤כֶן מָקוֹם֙ לַֽ⁠אֲר֣וֹן הָֽ⁠אֱלֹהִ֔ים וַ⁠יֶּט ־ ל֖⁠וֹ אֹֽהֶל ׃² אָ֚ז אָמַ֣ר דָּוִ֔יד לֹ֤א לָ⁠שֵׂאת֙ אֶת ־ אֲר֣וֹן הָֽ⁠אֱלֹהִ֔ים כִּ֖י אִם ־ הַ⁠לְוִיִּ֑ם כִּי ־ בָ֣⁠ם ׀ בָּחַ֣ר יְהוָ֗ה לָ⁠שֵׂ֞את אֶת ־ אֲר֧וֹן יְהוָ֛ה וּֽ⁠לְ⁠שָׁרְת֖⁠וֹ עַד ־ עוֹלָֽם ׃ס³ וַ⁠יַּקְהֵ֥ל דָּוִ֛יד אֶת ־ כָּל ־ יִשְׂרָאֵ֖ל אֶל ־ יְרֽוּשָׁלִָ֑ם לְ⁠הַעֲלוֹת֙ אֶת ־ אֲר֣וֹן יְהוָ֔ה אֶל ־ מְקוֹמ֖⁠וֹ אֲשֶׁר ־ הֵכִ֥ין לֽ⁠וֹ ׃⁴ וַ⁠יֶּאֱסֹ֥ף דָּוִ֛יד אֶת ־ בְּנֵ֥י אַֽהֲרֹ֖ן וְ⁠אֶת ־ הַ⁠לְוִיִּֽם ׃⁵ לִ⁠בְנֵ֖י קְהָ֑ת אוּרִיאֵ֣ל הַ⁠שָּׂ֔ר וְ⁠אֶחָ֖י⁠ו מֵאָ֥ה וְ⁠עֶשְׂרִֽים ׃ס⁶ לִ⁠בְנֵ֖י מְרָרִ֑י עֲשָׂיָ֣ה הַ⁠שָּׂ֔ר וְ⁠אֶחָ֖י⁠ו מָאתַ֥יִם וְ⁠עֶשְׂרִֽים ׃ס⁷ לִ⁠בְנֵ֖י גֵּרְשׁ֑וֹם יוֹאֵ֣ל הַ⁠שָּׂ֔ר וְ⁠אֶחָ֖י⁠ו מֵאָ֥ה וּ⁠שְׁלֹשִֽׁים ׃ס⁸ לִ⁠בְנֵ֖י אֱלִֽיצָפָ֑ן שְׁמַֽעְיָ֥ה הַ⁠שָּׂ֖ר וְ⁠אֶחָ֥י⁠ו מָאתָֽיִם ׃ס⁹ לִ⁠בְנֵ֖י חֶבְר֑וֹן אֱלִיאֵ֥ל הַ⁠שָּׂ֖ר וְ⁠אֶחָ֥י⁠ו שְׁמוֹנִֽים ׃ס¹⁰ לִ⁠בְנֵ֖י עֻזִּיאֵ֑ל עַמִּינָדָ֣ב הַ⁠שָּׂ֔ר וְ⁠אֶחָ֕י⁠ו מֵאָ֖ה וּ⁠שְׁנֵ֥ים עָשָֽׂר ׃ס¹¹ וַ⁠יִּקְרָ֣א דָוִ֔יד לְ⁠צָד֥וֹק וּ⁠לְ⁠אֶבְיָתָ֖ר הַ⁠כֹּֽהֲנִ֑ים וְ⁠לַ⁠לְוִיִּ֗ם לְ⁠אֽוּרִיאֵ֤ל עֲשָׂיָה֙ וְ⁠יוֹאֵ֣ל שְׁמַֽעְיָ֔ה וֶ⁠אֱלִיאֵ֖ל וְ⁠עַמִּינָדָֽב ׃¹² וַ⁠יֹּ֣אמֶר לָ⁠הֶ֔ם אַתֶּ֛ם רָאשֵׁ֥י הָ⁠אָב֖וֹת לַ⁠לְוִיִּ֑ם הִֽתְקַדְּשׁוּ֙ אַתֶּ֣ם וַ⁠אֲחֵי⁠כֶ֔ם וְ⁠הַֽעֲלִיתֶ֗ם אֵ֣ת אֲר֤וֹן יְהוָה֙ אֱלֹהֵ֣י יִשְׂרָאֵ֔ל אֶל ־ הֲכִינ֖וֹתִי לֽ⁠וֹ ׃¹³ כִּ֛י לְ⁠מַ בָּ⁠רִ֥אשׁוֹנָ֖ה לֹ֣א אַתֶּ֑ם פָּרַ֨ץ יְהוָ֤ה אֱלֹהֵ֨י⁠נוּ֙ בָּ֔⁠נוּ כִּי ־ לֹ֥א דְרַשְׁנֻ֖⁠הוּ כַּ⁠מִּשְׁפָּֽט ׃¹⁴ וַ⁠יִּֽתְקַדְּשׁ֔וּ הַ⁠כֹּהֲנִ֖ים וְ⁠הַ⁠לְוִיִּ֑ם לְ⁠הַעֲל֕וֹת אֶת ־ אֲר֥וֹן יְהוָ֖ה אֱלֹהֵ֥י יִשְׂרָאֵֽל ׃¹⁵ וַ⁠יִּשְׂא֣וּ בְנֵֽי ־ הַ⁠לְוִיִּ֗ם אֵ֚ת אֲר֣וֹן הָֽ⁠אֱלֹהִ֔ים כַּ⁠אֲשֶׁ֛ר צִוָּ֥ה מֹשֶׁ֖ה כִּ⁠דְבַ֣ר יְהוָ֑ה בִּ⁠כְתֵפָ֥⁠ם בַּ⁠מֹּט֖וֹת עֲלֵי⁠הֶֽם ׃פ¹⁶ וַ⁠יֹּ֣אמֶר דָּוִיד֮ לְ⁠שָׂרֵ֣י הַ⁠לְוִיִּם֒ לְ⁠הַֽעֲמִ֗יד אֶת ־ אֲחֵי⁠הֶם֙ הַ⁠מְשֹׁ֣רְרִ֔ים בִּ⁠כְלֵי ־ שִׁ֛יר נְבָלִ֥ים וְ⁠כִנֹּר֖וֹת וּ⁠מְצִלְתָּ֑יִם מַשְׁמִיעִ֥ים לְ⁠הָרִֽים ־ בְּ⁠ק֖וֹל לְ⁠שִׂמְחָֽה ׃פ¹⁷ וַ⁠יַּעֲמִ֣ידוּ הַ⁠לְוִיִּ֗ם אֵ֚ת הֵימָ֣ן בֶּן ־ יוֹאֵ֔ל וּ⁠מִ֨ן ־ אֶחָ֔י⁠ו אָסָ֖ף בֶּן ־ בֶּֽרֶכְיָ֑הוּ ס וּ⁠מִן ־ בְּנֵ֤י מְרָרִי֙ אֲחֵי⁠הֶ֔ם אֵיתָ֖ן בֶּן ־ קֽוּשָׁיָֽהוּ ׃¹⁸ וְ⁠עִמָּ⁠הֶ֖ם אֲחֵי⁠הֶ֣ם הַ⁠מִּשְׁנִ֑ים זְכַרְיָ֡הוּ בֵּ֡ן וְ⁠יַֽעֲזִיאֵ֡ל וּ⁠שְׁמִֽירָמ֡וֹת וִ⁠יחִיאֵ֣ל ׀ וְ⁠עֻנִּ֡י אֱלִיאָ֡ב וּ⁠בְנָיָ֡הוּ וּ⁠מַֽעֲשֵׂיָ֡הוּ וּ⁠מַתִּתְיָהוּ֩ וֶ⁠אֱלִ֨יפְלֵ֜הוּ וּ⁠מִקְנֵיָ֨הוּ וְ⁠עֹבֵ֥ד אֱדֹ֛ם וִֽ⁠יעִיאֵ֖ל הַ⁠שֹּׁעֲרִֽים ׃¹⁹ וְ⁠הַ⁠מְשֹׁ֣רְרִ֔ים הֵימָ֥ן אָסָ֖ף וְ⁠אֵיתָ֑ן בִּ⁠מְצִלְתַּ֥יִם נְחֹ֖שֶׁת לְ⁠הַשְׁמִֽיעַ ׃²⁰ וּ⁠זְכַרְיָ֨ה וַ⁠עֲזִיאֵ֜ל וּ⁠שְׁמִֽירָמ֤וֹת וִֽ⁠יחִיאֵל֙ וְ⁠עֻנִּ֣י וֶֽ⁠אֱלִיאָ֔ב וּ⁠מַעֲשֵׂיָ֖הוּ וּ⁠בְנָיָ֑הוּ בִּ⁠נְבָלִ֖ים עַל ־ עֲלָמֽוֹת ׃²¹ וּ⁠מַתִּתְיָ֣הוּ וֶ⁠אֱלִֽיפְלֵ֗הוּ וּ⁠מִקְנֵיָ֨הוּ֙ וְ⁠עֹבֵ֣ד אֱדֹ֔ם וִֽ⁠יעִיאֵ֖ל וַ⁠עֲזַזְיָ֑הוּ בְּ⁠כִנֹּר֥וֹת עַל ־ הַ⁠שְּׁמִינִ֖ית לְ⁠נַצֵּֽחַ ׃²² וּ⁠כְנַנְיָ֥הוּ שַֽׂר ־ הַ⁠לְוִיִּ֖ם בְּ⁠מַשָּׂ֑א יָסֹר֙ בַּ⁠מַּשָּׂ֔א כִּ֥י מֵבִ֖ין הֽוּא ׃²³ וּ⁠בֶֽרֶכְיָה֙ וְ⁠אֶלְקָנָ֔ה שֹׁעֲרִ֖ים לָ⁠אָרֽוֹן ׃²⁴ וּ⁠שְׁבַנְיָ֡הוּ וְ⁠יֽוֹשָׁפָ֡ט וּ⁠נְתַנְאֵ֡ל וַ⁠עֲמָשַׂ֡י וּ֠⁠זְכַרְיָהוּ וּ⁠בְנָיָ֤הוּ וֶֽ⁠אֱלִיעֶ֨זֶר֙ הַ⁠כֹּ֣הֲנִ֔ים מַחְצְרִים֙ ¹ בַּ⁠חֲצֹ֣צְר֔וֹת לִ⁠פְנֵ֖י אֲר֣וֹן הָֽ⁠אֱלֹהִ֑ים וְ⁠עֹבֵ֤ד אֱדֹם֙ וִֽ⁠יחִיָּ֔ה שֹׁעֲרִ֖ים לָ⁠אָרֽוֹן ׃²⁵ וַ⁠יְהִ֥י דָוִ֛יד וְ⁠זִקְנֵ֥י יִשְׂרָאֵ֖ל וְ⁠שָׂרֵ֣י הָ⁠אֲלָפִ֑ים הַ⁠הֹֽלְכִ֗ים לְֽ⁠הַעֲל֞וֹת אֶת ־ אֲר֧וֹן בְּרִית ־ יְהוָ֛ה מִן ־ בֵּ֥ית עֹבֵֽד ־ אֱדֹ֖ם בְּ⁠שִׂמְחָֽה ׃ס²⁶ וַֽ⁠יְהִי֙ בֶּ⁠עְזֹ֣ר הָֽ⁠אֱלֹהִ֔ים אֶ֨ת ־ הַ⁠לְוִיִּ֔ם נֹשְׂאֵ֖י אֲר֣וֹן בְּרִית ־ יְהוָ֑ה וַ⁠יִּזְבְּח֥וּ שִׁבְעָֽה ־ פָרִ֖ים וְ⁠שִׁבְעָ֥ה אֵילִֽים ׃²⁷ וְ⁠דָוִ֞יד מְכֻרְבָּ֣ל ׀ בִּ⁠מְעִ֣יל בּ֗וּץ וְ⁠כָל ־ הַ⁠לְוִיִּם֙ הַ⁠נֹּשְׂאִ֣ים אֶת ־ הָ⁠אָר֔וֹן וְ⁠הַ⁠מְשֹׁ֣רְרִ֔ים וּ⁠כְנַנְיָ֛ה הַ⁠שַּׂ֥ר הַ⁠מַּשָּׂ֖א הַ⁠מְשֹֽׁרְרִ֑ים וְ⁠עַל ־ דָּוִ֖יד אֵפ֥וֹד בָּֽד ׃²⁸ וְ⁠כָל ־ יִשְׂרָאֵ֗ל מַעֲלִים֙ אֶת ־ אֲר֣וֹן בְּרִית ־ יְהוָ֔ה בִּ⁠תְרוּעָה֙ וּ⁠בְ⁠ק֣וֹל שׁוֹפָ֔ר וּ⁠בַ⁠חֲצֹצְר֖וֹת וּ⁠בִ⁠מְצִלְתָּ֑יִם מַשְׁמִעִ֕ים בִּ⁠נְבָלִ֖ים וְ⁠כִנֹּרֽוֹת ׃²⁹ וַ⁠יְהִ֗י אֲרוֹן֙ בְּרִ֣ית יְהוָ֔ה בָּ֖א עַד ־ עִ֣יר דָּוִ֑יד וּ⁠מִיכַ֨ל בַּת ־ שָׁא֜וּל נִשְׁקְפָ֣ה ׀ בְּעַ֣ד הַ⁠חַלּ֗וֹן וַ⁠תֵּ֨רֶא אֶת ־ הַ⁠מֶּ֤לֶךְ דָּוִיד֙ מְרַקֵּ֣ד וּ⁠מְשַׂחֵ֔ק וַ⁠תִּ֥בֶז ל֖⁠וֹ בְּ⁠לִבָּֽ⁠הּ ׃פ

¹Q מחצצרים

Chapter 16

¹ וַ⁠יָּבִ֨יאוּ֙ אֶת ־ אֲר֣וֹן הָֽ⁠אֱלֹהִ֔ים וַ⁠יַּצִּ֣יגוּ אֹת֔⁠וֹ בְּ⁠ת֣וֹךְ הָ⁠אֹ֔הֶל אֲשֶׁ֥ר נָֽטָה ־ ל֖⁠וֹ דָּוִ֑יד וַ⁠יַּקְרִ֛יבוּ עֹל֥וֹת וּ⁠שְׁלָמִ֖ים לִ⁠פְנֵ֥י הָ⁠אֱלֹהִֽים ׃² וַ⁠יְכַ֣ל דָּוִ֔יד מֵ⁠הַעֲל֥וֹת הָ⁠עֹלָ֖ה וְ⁠הַ⁠שְּׁלָמִ֑ים וַ⁠יְבָ֥רֶךְ אֶת ־ הָ⁠עָ֖ם בְּ⁠שֵׁ֥ם יְהוָֽה ׃³ וַ⁠יְחַלֵּק֙ לְ⁠כָל ־ אִ֣ישׁ יִשְׂרָאֵ֔ל מֵ⁠אִ֖ישׁ וְ⁠עַד ־ אִשָּׁ֑ה לְ⁠אִישׁ֙ כִּכַּר ־ לֶ֔חֶם וְ⁠אֶשְׁפָּ֖ר וַ⁠אֲשִׁישָֽׁה ׃⁴ וַ⁠יִּתֵּ֞ן לִ⁠פְנֵ֨י אֲר֧וֹן יְהוָ֛ה מִן ־ הַ⁠לְוִיִּ֖ם מְשָׁרְתִ֑ים וּ⁠לְ⁠הַזְכִּיר֙ וּ⁠לְ⁠הוֹד֣וֹת וּ⁠לְ⁠הַלֵּ֔ל לַ⁠יהוָ֖ה אֱלֹהֵ֥י יִשְׂרָאֵֽל ׃פ⁵ אָסָ֥ף הָ⁠רֹ֖אשׁ וּ⁠מִשְׁנֵ֣⁠הוּ זְכַרְיָ֑ה יְעִיאֵ֡ל וּ⁠שְׁמִֽירָמ֡וֹת וִֽ⁠יחִיאֵ֡ל וּ⁠מַתִּתְיָ֡ה וֶ⁠אֱלִיאָ֡ב וּ⁠בְנָיָהוּ֩ וְ⁠עֹבֵ֨ד אֱדֹ֜ם וִֽ⁠יעִיאֵ֗ל בִּ⁠כְלֵ֤י נְבָלִים֙ וּ⁠בְ⁠כִנֹּר֔וֹת וְ⁠אָסָ֖ף בַּֽ⁠מְצִלְתַּ֥יִם מַשְׁמִֽיעַ ׃⁶ וּ⁠בְנָיָ֥הוּ וְ⁠יַחֲזִיאֵ֖ל הַ⁠כֹּהֲנִ֑ים בַּ⁠חֲצֹצְר֣וֹת תָּמִ֔יד לִ⁠פְנֵ֖י אֲר֥וֹן בְּרִית ־ הָ⁠אֱלֹהִֽים ׃⁷ בַּ⁠יּ֣וֹם הַ⁠ה֗וּא אָ֣ז נָתַ֤ן דָּוִיד֙ בָּ⁠רֹ֔אשׁ לְ⁠הֹד֖וֹת לַ⁠יהוָ֑ה בְּ⁠יַד ־ אָסָ֖ף וְ⁠אֶחָֽי⁠ו ׃פ⁸ הוֹד֤וּ לַֽ⁠יהוָה֙ קִרְא֣וּ בִ⁠שְׁמ֔⁠וֹ הוֹדִ֥יעוּ בָ⁠עַמִּ֖ים עֲלִילֹתָֽי⁠ו ׃⁹ שִׁ֤ירוּ ל⁠וֹ֙ זַמְּרוּ ־ ל֔⁠וֹ שִׂ֖יחוּ בְּ⁠כָל ־ נִפְלְאֹתָֽי⁠ו ׃¹⁰ הִֽתְהַֽלְלוּ֙ בְּ⁠שֵׁ֣ם קָדְשׁ֔⁠וֹ יִשְׂמַ֕ח לֵ֖ב מְבַקְשֵׁ֥י יְהוָֽה ׃¹¹ דִּרְשׁ֤וּ יְהוָה֙ וְ⁠עֻזּ֔⁠וֹ בַּקְּשׁ֥וּ פָנָ֖י⁠ו תָּמִֽיד ׃¹² זִכְר֗וּ נִפְלְאֹתָי⁠ו֙ אֲשֶׁ֣ר עָשָׂ֔ה מֹפְתָ֖י⁠ו וּ⁠מִשְׁפְּטֵי ־ פִֽי⁠הוּ ׃¹³ זֶ֚רַע יִשְׂרָאֵ֣ל עַבְדּ֔⁠וֹ בְּנֵ֥י יַעֲקֹ֖ב בְּחִירָֽי⁠ו ׃¹⁴ ה֚וּא יְהוָ֣ה אֱלֹהֵ֔י⁠נוּ בְּ⁠כָל ־ הָ⁠אָ֖רֶץ מִשְׁפָּטָֽי⁠ו ׃¹⁵ זִכְר֤וּ לְ⁠עוֹלָם֙ בְּרִית֔⁠וֹ דָּבָ֥ר צִוָּ֖ה לְ⁠אֶ֥לֶף דּֽוֹר ׃¹⁶ אֲשֶׁ֤ר כָּרַת֙ אֶת ־ אַבְרָהָ֔ם וּ⁠שְׁבוּעָת֖⁠וֹ לְ⁠יִצְחָֽק ׃¹⁷ וַ⁠יַּעֲמִידֶ֤⁠הָ לְ⁠יַעֲקֹב֙ לְ⁠חֹ֔ק לְ⁠יִשְׂרָאֵ֖ל בְּרִ֥ית עוֹלָֽם ׃¹⁸ לֵ⁠אמֹ֗ר לְ⁠ךָ֙ אֶתֵּ֣ן אֶֽרֶץ ־ כְּנָ֔עַן חֶ֖בֶל נַחֲלַתְ⁠כֶֽם ׃¹⁹ בִּֽ⁠הְיֽוֹתְ⁠כֶם֙ מְתֵ֣י מִסְפָּ֔ר כִּ⁠מְעַ֖ט וְ⁠גָרִ֥ים בָּֽ⁠הּ ׃²⁰ וַ⁠יִּֽתְהַלְּכוּ֙ מִ⁠גּ֣וֹי אֶל ־ גּ֔וֹי וּ⁠מִ⁠מַּמְלָכָ֖ה אֶל ־ עַ֥ם אַחֵֽר ׃²¹ לֹא ־ הִנִּ֤יחַ לְ⁠אִישׁ֙ לְ⁠עָשְׁקָ֔⁠ם וַ⁠יּ֥וֹכַח עֲלֵי⁠הֶ֖ם מְלָכִֽים ׃²² אַֽל ־ תִּגְּעוּ֙ בִּ⁠מְשִׁיחָ֔⁠י וּ⁠בִ⁠נְבִיאַ֖⁠י אַל ־ תָּרֵֽעוּ ׃פ²³ שִׁ֤ירוּ לַֽ⁠יהוָה֙ כָּל ־ הָ⁠אָ֔רֶץ בַּשְּׂר֥וּ מִ⁠יּֽוֹם ־ אֶל ־ י֖וֹם יְשׁוּעָתֽ⁠וֹ ׃²⁴ סַפְּר֤וּ בַ⁠גּוֹיִם֙ אֶת ־ כְּבוֹד֔⁠וֹ בְּ⁠כָל ־ הָ⁠עַמִּ֖ים נִפְלְאֹתָֽי⁠ו ׃²⁵ כִּי֩ גָד֨וֹל יְהוָ֤ה וּ⁠מְהֻלָּל֙ מְאֹ֔ד וְ⁠נוֹרָ֥א ה֖וּא עַל ־ כָּל ־ אֱלֹהִֽים ׃²⁶ כִּ֠י כָּל ־ אֱלֹהֵ֤י הָ⁠עַמִּים֙ אֱלִילִ֔ים וַ⁠יהוָ֖ה שָׁמַ֥יִם עָשָֽׂה ׃²⁷ ה֤וֹד וְ⁠הָדָר֙ לְ⁠פָנָ֔י⁠ו עֹ֥ז וְ⁠חֶדְוָ֖ה בִּ⁠מְקֹמֽ⁠וֹ ׃²⁸ הָב֤וּ לַֽ⁠יהוָה֙ מִשְׁפְּח֣וֹת עַמִּ֔ים הָב֥וּ לַ⁠יהוָ֖ה כָּב֥וֹד וָ⁠עֹֽז ׃²⁹ הָב֥וּ לַ⁠יהוָ֖ה כְּב֣וֹד שְׁמ֑⁠וֹ שְׂא֤וּ מִנְחָה֙ וּ⁠בֹ֣אוּ לְ⁠פָנָ֔י⁠ו הִשְׁתַּחֲו֥וּ לַ⁠יהוָ֖ה בְּ⁠הַדְרַת ־ קֹֽדֶשׁ ׃³⁰ חִ֤ילוּ מִ⁠לְּ⁠פָנָי⁠ו֙ כָּל ־ הָ⁠אָ֔רֶץ אַף ־ תִּכּ֥וֹן תֵּבֵ֖ל בַּל ־ תִּמּֽוֹט ׃³¹ יִשְׂמְח֤וּ הַ⁠שָּׁמַ֨יִם֙ וְ⁠תָגֵ֣ל הָ⁠אָ֔רֶץ וְ⁠יֹאמְר֥וּ בַ⁠גּוֹיִ֖ם יְהוָ֥ה מָלָֽךְ ׃³² יִרְעַ֤ם הַ⁠יָּם֙ וּ⁠מְלוֹא֔⁠וֹ יַעֲלֹ֥ץ הַ⁠שָּׂדֶ֖ה וְ⁠כָל ־ אֲשֶׁר ־ בּֽ⁠וֹ ׃³³ אָ֥ז יְרַנְּנ֖וּ עֲצֵ֣י הַ⁠יָּ֑עַר מִ⁠לִּ⁠פְנֵ֣י יְהוָ֔ה כִּי ־ בָ֖א לִ⁠שְׁפּ֥וֹט אֶת ־ הָ⁠אָֽרֶץ ׃³⁴ הוֹד֤וּ לַ⁠יהוָה֙ כִּ֣י ט֔וֹב כִּ֥י לְ⁠עוֹלָ֖ם חַסְדּֽ⁠וֹ ׃³⁵ וְ⁠אִמְר֕וּ הוֹשִׁיעֵ֨⁠נוּ֙ אֱלֹהֵ֣י יִשְׁעֵ֔⁠נוּ וְ⁠קַבְּצֵ֥⁠נוּ וְ⁠הַצִּילֵ֖⁠נוּ מִן ־ הַ⁠גּוֹיִ֑ם לְ⁠הֹדוֹת֙ לְ⁠שֵׁ֣ם קָדְשֶׁ֔⁠ךָ לְ⁠הִשְׁתַּבֵּ֖חַ בִּ⁠תְהִלָּתֶֽ⁠ךָ ׃³⁶ בָּר֤וּךְ יְהוָה֙ אֱלֹהֵ֣י יִשְׂרָאֵ֔ל מִן ־ הָ⁠עוֹלָ֖ם וְ⁠עַ֣ד הָ⁠עֹלָ֑ם וַ⁠יֹּאמְר֤וּ כָל ־ הָ⁠עָם֙ אָמֵ֔ן וְ⁠הַלֵּ֖ל לַֽ⁠יהוָֽה ׃פ³⁷ וַ⁠יַּֽעֲזָב ־ שָׁ֗ם לִ⁠פְנֵי֙ אֲר֣וֹן בְּרִית ־ יְהוָ֔ה לְ⁠אָסָ֖ף וּ⁠לְ⁠אֶחָ֑י⁠ו לְ⁠שָׁרֵ֞ת לִ⁠פְנֵ֧י הָ⁠אָר֛וֹן תָּמִ֖יד לִ⁠דְבַר ־ י֥וֹם בְּ⁠יוֹמֽ⁠וֹ ׃³⁸ וְ⁠עֹבֵ֥ד אֱדֹ֛ם וַ⁠אֲחֵי⁠הֶ֖ם שִׁשִּׁ֣ים וּ⁠שְׁמוֹנָ֑ה וְ⁠עֹבֵ֨ד אֱדֹ֧ם בֶּן ־ יְדִית֛וּן וְ⁠חֹסָ֖ה לְ⁠שֹׁעֲרִֽים ׃³⁹ וְ⁠אֵ֣ת ׀ צָד֣וֹק הַ⁠כֹּהֵ֗ן וְ⁠אֶחָי⁠ו֙ הַ⁠כֹּ֣הֲנִ֔ים לִ⁠פְנֵ֖י מִשְׁכַּ֣ן יְהוָ֑ה בַּ⁠בָּמָ֖ה אֲשֶׁ֥ר בְּ⁠גִבְעֽוֹן ׃⁴⁰ לְֽ⁠הַעֲלוֹת֩ עֹל֨וֹת לַ⁠יהוָ֜ה עַל ־ מִזְבַּ֧ח הָ⁠עֹלָ֛ה תָּמִ֖יד לַ⁠בֹּ֣קֶר וְ⁠לָ⁠עָ֑רֶב וּ⁠לְ⁠כָל ־ הַ⁠כָּתוּב֙ בְּ⁠תוֹרַ֣ת יְהוָ֔ה אֲשֶׁ֥ר צִוָּ֖ה עַל ־ יִשְׂרָאֵֽל ׃⁴¹ וְ⁠עִמָּ⁠הֶם֙ הֵימָ֣ן וִֽ⁠ידוּת֔וּן וּ⁠שְׁאָר֙ הַ⁠בְּרוּרִ֔ים אֲשֶׁ֥ר נִקְּב֖וּ בְּ⁠שֵׁמ֑וֹת לְ⁠הֹדוֹת֙ לַֽ⁠יהוָ֔ה כִּ֥י לְ⁠עוֹלָ֖ם חַסְדּֽ⁠וֹ ׃⁴² וְ⁠עִמָּ⁠הֶם֩ הֵימָ֨ן וִֽ⁠ידוּת֜וּן חֲצֹצְר֤וֹת וּ⁠מְצִלְתַּ֨יִם֙ לְ⁠מַשְׁמִיעִ֔ים וּ⁠כְלֵ֖י שִׁ֣יר הָ⁠אֱלֹהִ֑ים וּ⁠בְנֵ֥י יְדוּת֖וּן לַ⁠שָּֽׁעַר ׃⁴³ וַ⁠יֵּלְכ֥וּ כָל ־ הָ⁠עָ֖ם אִ֣ישׁ לְ⁠בֵית֑⁠וֹ וַ⁠יִּסֹּ֥ב דָּוִ֖יד לְ⁠בָרֵ֥ךְ אֶת ־ בֵּיתֽ⁠וֹ ׃פ

Chapter 17

¹ וַ⁠יְהִ֕י כַּ⁠אֲשֶׁ֛ר יָשַׁ֥ב דָּוִ֖יד בְּ⁠בֵית֑⁠וֹ וַ⁠יֹּ֨אמֶר דָּוִ֜יד אֶל ־ נָתָ֣ן הַ⁠נָּבִ֗יא הִנֵּ֨ה אָנֹכִ֤י יוֹשֵׁב֙ בְּ⁠בֵ֣ית הָֽ⁠אֲרָזִ֔ים וַ⁠אֲר֥וֹן בְּרִית ־ יְהוָ֖ה תַּ֥חַת יְרִיעֽוֹת ׃² וַ⁠יֹּ֤אמֶר נָתָן֙ אֶל ־ דָּוִ֔יד כֹּ֛ל אֲשֶׁ֥ר בִּֽ⁠לְבָבְ⁠ךָ֖ עֲשֵׂ֑ה כִּ֥י הָ⁠אֱלֹהִ֖ים עִמָּֽ⁠ךְ ׃ס³ וַֽ⁠יְהִ֖י בַּ⁠לַּ֣יְלָה הַ⁠ה֑וּא וַ⁠יְהִי֙ דְּבַר ־ אֱלֹהִ֔ים אֶל ־ נָתָ֖ן לֵ⁠אמֹֽר ׃⁴ לֵ֤ךְ וְ⁠אָמַרְתָּ֙ אֶל ־ דָּוִ֣יד עַבְדִּ֔⁠י כֹּ֖ה אָמַ֣ר יְהוָ֑ה לֹ֥א אַתָּ֛ה תִּבְנֶה ־ לִּ֥⁠י הַ⁠בַּ֖יִת לָ⁠שָֽׁבֶת ׃⁵ כִּ֣י לֹ֤א יָשַׁ֨בְתִּי֙ בְּ⁠בַ֔יִת מִן ־ הַ⁠יּ֗וֹם אֲשֶׁ֤ר הֶעֱלֵ֨יתִי֙ אֶת ־ יִשְׂרָאֵ֔ל עַ֖ד הַ⁠יּ֣וֹם הַ⁠זֶּ֑ה וָֽ⁠אֶהְיֶ֛ה מֵ⁠אֹ֥הֶל אֶל ־ אֹ֖הֶל וּ⁠מִ⁠מִּשְׁכָּֽן ׃⁶ בְּ⁠כֹ֥ל אֲשֶֽׁר ־ הִתְהַלַּכְתִּי֮ בְּ⁠כָל ־ יִשְׂרָאֵל֒ הֲ⁠דָבָ֣ר דִּבַּ֗רְתִּי אֶת ־ אַחַד֙ שֹׁפְטֵ֣י יִשְׂרָאֵ֔ל אֲשֶׁ֥ר צִוִּ֛יתִי לִ⁠רְע֥וֹת אֶת ־ עַמִּ֖⁠י לֵ⁠אמֹ֑ר לָ֛⁠מָּה לֹא ־ בְנִיתֶ֥ם לִ֖⁠י בֵּ֥ית אֲרָזִֽים ׃⁷ וְ֠⁠עַתָּה כֹּֽה ־ תֹאמַ֞ר לְ⁠עַבְדִּ֣⁠י לְ⁠דָוִ֗יד ס כֹּ֤ה אָמַר֙ יְהוָ֣ה צְבָא֔וֹת אֲנִ֤י לְקַחְתִּ֨י⁠ךָ֙ מִן ־ הַ⁠נָּוֶ֔ה מִֽן ־ אַחֲרֵ֖י הַ⁠צֹּ֑אן לִ⁠הְי֣וֹת נָגִ֔יד עַ֖ל עַמִּ֥⁠י יִשְׂרָאֵֽל ׃⁸ וָֽ⁠אֶהְיֶ֣ה עִמְּ⁠ךָ֗ בְּ⁠כֹל֙ אֲשֶׁ֣ר הָלַ֔כְתָּ וָ⁠אַכְרִ֥ית אֶת ־ כָּל ־ אוֹיְבֶ֖י⁠ךָ מִ⁠פָּנֶ֑י⁠ךָ וְ⁠עָשִׂ֤יתִֽי לְ⁠ךָ֙ שֵׁ֔ם כְּ⁠שֵׁ֥ם הַ⁠גְּדוֹלִ֖ים אֲשֶׁ֥ר בָּ⁠אָֽרֶץ ׃⁹ וְ⁠שַׂמְתִּ֣י מָ֠קוֹם לְ⁠עַמִּ֨⁠י יִשְׂרָאֵ֤ל וּ⁠נְטַעְתִּ֨י⁠הוּ֙ וְ⁠שָׁכַ֣ן תַּחְתָּ֔י⁠ו וְ⁠לֹ֥א יִרְגַּ֖ז ע֑וֹד וְ⁠לֹא ־ יוֹסִ֤יפוּ בְנֵי ־ עַוְלָה֙ לְ⁠בַלֹּת֔⁠וֹ כַּ⁠אֲשֶׁ֖ר בָּ⁠רִאשׁוֹנָֽה ׃¹⁰ וּ⁠לְ⁠מִ⁠יָּמִ֗ים אֲשֶׁ֨ר צִוִּ֤יתִי שֹֽׁפְטִים֙ עַל ־ עַמִּ֣⁠י יִשְׂרָאֵ֔ל וְ⁠הִכְנַ֖עְתִּי אֶת ־ כָּל ־ אוֹיְבֶ֑י⁠ךָ וָ⁠אַגִּ֣ד לָ֔⁠ךְ וּ⁠בַ֖יִת יִֽבְנֶה ־ לְּ⁠ךָ֥ יְהוָֽה ׃¹¹ וְ⁠הָיָ֗ה כִּֽי ־ מָלְא֤וּ יָמֶ֨י⁠ךָ֙ לָ⁠לֶ֣כֶת עִם ־ אֲבֹתֶ֔י⁠ךָ וַ⁠הֲקִֽימוֹתִ֤י אֶֽת ־ זַרְעֲ⁠ךָ֙ אַחֲרֶ֔י⁠ךָ אֲשֶׁ֥ר יִהְיֶ֖ה מִ⁠בָּנֶ֑י⁠ךָ וַ⁠הֲכִינוֹתִ֖י אֶת ־ מַלְכוּתֽ⁠וֹ ׃¹² ה֥וּא יִבְנֶה ־ לִּ֖⁠י בָּ֑יִת וְ⁠כֹנַנְתִּ֥י אֶת ־ כִּסְא֖⁠וֹ עַד ־ עוֹלָֽם ׃¹³ אֲנִי֙ אֶֽהְיֶה ־ לּ֣⁠וֹ לְ⁠אָ֔ב וְ⁠ה֖וּא יִֽהְיֶה ־ לִּ֣⁠י לְ⁠בֵ֑ן וְ⁠חַסְדִּ⁠י֙ לֹא ־ אָסִ֣יר מֵֽ⁠עִמּ֔⁠וֹ כַּ⁠אֲשֶׁ֣ר הֲסִיר֔וֹתִי מֵ⁠אֲשֶׁ֥ר הָיָ֖ה לְ⁠פָנֶֽי⁠ךָ ׃¹⁴ וְ⁠הַֽעֲמַדְתִּ֛י⁠הוּ בְּ⁠בֵיתִ֥⁠י וּ⁠בְ⁠מַלְכוּתִ֖⁠י עַד ־ הָ⁠עוֹלָ֑ם וְ⁠כִסְא֕⁠וֹ יִהְיֶ֥ה נָכ֖וֹן עַד ־ עוֹלָֽם ׃¹⁵ כְּ⁠כֹל֙ הַ⁠דְּבָרִ֣ים הָ⁠אֵ֔לֶּה וּ⁠כְ⁠כֹ֖ל הֶ⁠חָז֣וֹן הַ⁠זֶּ֑ה כֵּ֛ן דִּבֶּ֥ר נָתָ֖ן אֶל ־ דָּוִֽיד ׃פ¹⁶ וַ⁠יָּבֹא֙ הַ⁠מֶּ֣לֶךְ דָּוִ֔יד וַ⁠יֵּ֖שֶׁב לִ⁠פְנֵ֣י יְהוָ֑ה וַ⁠יֹּ֗אמֶר מִֽי ־ אֲנִ֞י יְהוָ֤ה אֱלֹהִים֙ וּ⁠מִ֣י בֵיתִ֔⁠י כִּ֥י הֲבִיאֹתַ֖⁠נִי עַד ־ הֲלֹֽם ׃¹⁷ וַ⁠תִּקְטַ֨ן זֹ֤את בְּ⁠עֵינֶ֨י⁠ךָ֙ אֱלֹהִ֔ים וַ⁠תְּדַבֵּ֥ר עַל ־ בֵּֽית ־ עַבְדְּ⁠ךָ֖ לְ⁠מֵ⁠רָח֑וֹק וּ⁠רְאִיתַ֗⁠נִי כְּ⁠ת֧וֹר הָ⁠אָדָ֛ם הַֽ⁠מַּעֲלָ֖ה יְהוָ֥ה אֱלֹהִֽים ׃¹⁸ מַה ־ יּוֹסִ֨יף ע֥וֹד דָּוִ֛יד אֵלֶ֖י⁠ךָ לְ⁠כָב֣וֹד אֶת ־ עַבְדֶּ֑⁠ךָ וְ⁠אַתָּ֖ה אֶֽת ־ עַבְדְּ⁠ךָ֥ יָדָֽעְתָּ ׃¹⁹ יְהוָ֕ה בַּ⁠עֲב֤וּר עַבְדְּ⁠ךָ֙ וּֽ⁠כְ⁠לִבְּ⁠ךָ֔ עָשִׂ֕יתָ אֵ֥ת כָּל ־ הַ⁠גְּדוּלָּ֖ה הַ⁠זֹּ֑את לְ⁠הֹדִ֖יעַ אֶת ־ כָּל ־ הַ⁠גְּדֻלּֽוֹת ׃²⁰ יְהוָה֙ אֵ֣ין כָּמ֔וֹ⁠ךָ וְ⁠אֵ֥ין אֱלֹהִ֖ים זוּלָתֶ֑⁠ךָ בְּ⁠כֹ֥ל אֲשֶׁר ־ שָׁמַ֖עְנוּ בְּ⁠אָזְנֵֽי⁠נוּ ׃²¹ וּ⁠מִי֙ כְּ⁠עַמְּ⁠ךָ֣ יִשְׂרָאֵ֔ל גּ֥וֹי אֶחָ֖ד בָּ⁠אָ֑רֶץ אֲשֶׁר֩ הָלַ֨ךְ הָ⁠אֱלֹהִ֜ים לִ⁠פְדּ֧וֹת ל֣⁠וֹ עָ֗ם לָ⁠שׂ֤וּם לְ⁠ךָ֙ שֵׁ֚ם גְּדֻלּ֣וֹת וְ⁠נֹרָא֔וֹת לְ⁠גָרֵ֗שׁ מִ⁠פְּנֵ֧י עַמְּ⁠ךָ֛ אֲשֶׁר ־ פָּדִ֥יתָ מִ⁠מִּצְרַ֖יִם גּוֹיִֽם ׃²² וַ֠⁠תִּתֵּן אֶת ־ עַמְּ⁠ךָ֨ יִשְׂרָאֵ֧ל ׀ לְ⁠ךָ֛ לְ⁠עָ֖ם עַד ־ עוֹלָ֑ם וְ⁠אַתָּ֣ה יְהוָ֔ה הָיִ֥יתָ לָ⁠הֶ֖ם לֵ⁠אלֹהִֽים ׃²³ וְ⁠עַתָּ֣ה יְהוָ֔ה הַ⁠דָּבָ֗ר אֲשֶׁ֨ר דִּבַּ֤רְתָּ עַֽל ־ עַבְדְּ⁠ךָ֙ וְ⁠עַל ־ בֵּית֔⁠וֹ יֵאָמֵ֖ן עַד ־ עוֹלָ֑ם וַ⁠עֲשֵׂ֖ה כַּ⁠אֲשֶׁ֥ר דִּבַּֽרְתָּ ׃²⁴ וְ֠⁠יֵֽאָמֵן וְ⁠יִגְדַּ֨ל שִׁמְ⁠ךָ֤ עַד ־ עוֹלָם֙ לֵ⁠אמֹ֔ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל אֱלֹהִ֖ים לְ⁠יִשְׂרָאֵ֑ל וּ⁠בֵית ־ דָּוִ֥יד עַבְדְּ⁠ךָ֖ נָכ֥וֹן לְ⁠פָנֶֽי⁠ךָ ׃²⁵ כִּ֣י ׀ אַתָּ֣ה אֱלֹהַ֗⁠י גָּלִ֨יתָ֙ אֶת ־ אֹ֣זֶן עַבְדְּ⁠ךָ֔ לִ⁠בְנ֥וֹת ל֖⁠וֹ בָּ֑יִת עַל ־ כֵּן֙ מָצָ֣א עַבְדְּ⁠ךָ֔ לְ⁠הִתְפַּלֵּ֖ל לְ⁠פָנֶֽי⁠ךָ ׃²⁶ וְ⁠עַתָּ֣ה יְהוָ֔ה אַתָּה ־ ה֖וּא הָ⁠אֱלֹהִ֑ים וַ⁠תְּדַבֵּר֙ עַֽל ־ עַבְדְּ⁠ךָ֔ הַ⁠טּוֹבָ֖ה הַ⁠זֹּֽאת ׃²⁷ וְ⁠עַתָּ֗ה הוֹאַ֨לְתָּ֙ לְ⁠בָרֵךְ֙ אֶת ־ בֵּ֣ית עַבְדְּ⁠ךָ֔ לִ⁠הְי֥וֹת לְ⁠עוֹלָ֖ם לְ⁠פָנֶ֑י⁠ךָ כִּֽי ־ אַתָּ֤ה יְהוָה֙ בֵּרַ֔כְתָּ וּ⁠מְבֹרָ֖ךְ לְ⁠עוֹלָֽם ׃פ

Chapter 18

¹ וַ⁠יְהִי֙ אַחֲרֵי ־ כֵ֔ן וַ⁠יַּ֥ךְ דָּוִ֛יד אֶת ־ פְּלִשְׁתִּ֖ים וַ⁠יַּכְנִיעֵ֑⁠ם וַ⁠יִּקַּ֛ח אֶת ־ גַּ֥ת וּ⁠בְנֹתֶ֖י⁠הָ מִ⁠יַּ֥ד פְּלִשְׁתִּֽים ׃² וַ⁠יַּ֖ךְ אֶת ־ מוֹאָ֑ב וַ⁠יִּהְי֤וּ מוֹאָב֙ עֲבָדִ֣ים לְ⁠דָוִ֔יד נֹשְׂאֵ֖י מִנְחָֽה ׃³ וַ⁠יַּ֥ךְ דָּוִ֛יד אֶת ־ הֲדַדְעֶ֥זֶר מֶֽלֶךְ ־ צוֹבָ֖ה חֲמָ֑תָ⁠ה בְּ⁠לֶכְתּ֕⁠וֹ לְ⁠הַצִּ֥יב יָד֖⁠וֹ בִּֽ⁠נְהַר ־ פְּרָֽת ׃⁴ וַ⁠יִּלְכֹּד֩ דָּוִ֨יד מִמֶּ֜⁠נּוּ אֶ֣לֶף רֶ֗כֶב וְ⁠שִׁבְעַ֤ת אֲלָפִים֙ פָּֽרָשִׁ֔ים וְ⁠עֶשְׂרִ֥ים אֶ֖לֶף אִ֣ישׁ רַגְלִ֑י וַ⁠יְעַקֵּ֤ר דָּוִיד֙ אֶת ־ כָּל ־ הָ⁠רֶ֔כֶב וַ⁠יּוֹתֵ֥ר מִמֶּ֖⁠נּוּ מֵ֥אָה רָֽכֶב ׃⁵ וַ⁠יָּבֹא֙ אֲרַ֣ם דַּרְמֶ֔שֶׂק לַ⁠עְז֕וֹר לַ⁠הֲדַדְעֶ֖זֶר מֶ֣לֶךְ צוֹבָ֑ה וַ⁠יַּ֤ךְ דָּוִיד֙ בַּ⁠אֲרָ֔ם עֶשְׂרִֽים ־ וּ⁠שְׁנַ֥יִם אֶ֖לֶף אִֽישׁ ׃⁶ וַ⁠יָּ֤שֶׂם דָּוִיד֙ בַּ⁠אֲרַ֣ם דַּרְמֶ֔שֶׂק וַ⁠יְהִ֤י אֲרָם֙ לְ⁠דָוִ֔יד עֲבָדִ֖ים נֹשְׂאֵ֣י מִנְחָ֑ה וַ⁠יּ֤וֹשַׁע יְהוָה֙ לְ⁠דָוִ֔יד בְּ⁠כֹ֖ל אֲשֶׁ֥ר הָלָֽךְ ׃⁷ וַ⁠יִּקַּ֣ח דָּוִ֗יד אֵ֚ת שִׁלְטֵ֣י הַ⁠זָּהָ֔ב אֲשֶׁ֣ר הָי֔וּ עַ֖ל עַבְדֵ֣י הֲדַדְעָ֑זֶר וַ⁠יְבִיאֵ֖⁠ם יְרוּשָׁלִָֽם ׃⁸ וּ⁠מִ⁠טִּבְחַ֤ת וּ⁠מִ⁠כּוּן֙ עָרֵ֣י הֲדַדְעֶ֔זֶר לָקַ֥ח דָּוִ֛יד נְחֹ֖שֶׁת רַבָּ֣ה מְאֹ֑ד בָּ֣⁠הּ ׀ עָשָׂ֣ה שְׁלֹמֹ֗ה אֶת ־ יָ֤ם הַ⁠נְּחֹ֨שֶׁת֙ וְ⁠אֶת ־ הָֽ⁠עַמּוּדִ֔ים וְ⁠אֵ֖ת כְּלֵ֥י הַ⁠נְּחֹֽשֶׁת ׃פ⁹ וַ⁠יִּשְׁמַ֕ע תֹּ֖עוּ מֶ֣לֶךְ חֲמָ֑ת כִּ֚י הִכָּ֣ה דָוִ֔יד אֶת ־ כָּל ־ חֵ֖יל הֲדַדְעֶ֥זֶר מֶֽלֶךְ ־ צוֹבָֽה ׃¹⁰ וַ⁠יִּשְׁלַ֣ח אֶת ־ הֲדֽוֹרָם ־ בְּנ֣⁠וֹ אֶל ־ הַ⁠מֶּֽלֶךְ ־ דָּ֠וִיד ל⁠שאול ־ ל֨⁠וֹ ¹ לְ⁠שָׁל֜וֹם וּֽ⁠לְ⁠בָרֲכ֗⁠וֹ עַל֩ אֲשֶׁ֨ר נִלְחַ֤ם בַּ⁠הֲדַדְעֶ֨זֶר֙ וַ⁠יַּכֵּ֔⁠הוּ כִּי ־ אִ֛ישׁ מִלְחֲמ֥וֹת תֹּ֖עוּ הָיָ֣ה הֲדַדְעָ֑זֶר וְ⁠כֹ֗ל כְּלֵ֛י זָהָ֥ב וָ⁠כֶ֖סֶף וּ⁠נְחֹֽשֶׁת ׃¹¹ גַּם ־ אֹתָ֗⁠ם הִקְדִּ֞ישׁ הַ⁠מֶּ֤לֶךְ דָּוִיד֙ לַ⁠יהוָ֔ה עִם ־ הַ⁠כֶּ֨סֶף֙ וְ⁠הַ⁠זָּהָ֔ב אֲשֶׁ֥ר נָשָׂ֖א מִ⁠כָּל ־ הַ⁠גּוֹיִ֑ם מֵֽ⁠אֱד֤וֹם וּ⁠מִ⁠מּוֹאָב֙ וּ⁠מִ⁠בְּנֵ֣י עַמּ֔וֹן וּ⁠מִ⁠פְּלִשְׁתִּ֖ים וּ⁠מֵֽ⁠עֲמָלֵֽק ׃¹² וְ⁠אַבְשַׁ֣י בֶּן ־ צְרוּיָ֗ה הִכָּ֤ה אֶת ־ אֱדוֹם֙ בְּ⁠גֵ֣יא הַמֶּ֔לַח שְׁמוֹנָ֥ה עָשָׂ֖ר אָֽלֶף ׃¹³ וַ⁠יָּ֤שֶׂם בֶּֽ⁠אֱדוֹם֙ נְצִיבִ֔ים וַ⁠יִּהְי֥וּ כָל ־ אֱד֖וֹם עֲבָדִ֣ים לְ⁠דָוִ֑יד וַ⁠יּ֤וֹשַׁע יְהוָה֙ אֶת ־ דָּוִ֔יד בְּ⁠כֹ֖ל אֲשֶׁ֥ר הָלָֽךְ ׃¹⁴ וַ⁠יִּמְלֹ֥ךְ דָּוִ֖יד עַל ־ כָּל ־ יִשְׂרָאֵ֑ל וַ⁠יְהִ֗י עֹשֶׂ֛ה מִשְׁפָּ֥ט וּ⁠צְדָקָ֖ה לְ⁠כָל ־ עַמּֽ⁠וֹ ׃¹⁵ וְ⁠יוֹאָ֥ב בֶּן ־ צְרוּיָ֖ה עַל ־ הַ⁠צָּבָ֑א וִ⁠יהוֹשָׁפָ֥ט בֶּן ־ אֲחִיל֖וּד מַזְכִּֽיר ׃¹⁶ וְ⁠צָד֧וֹק בֶּן ־ אֲחִיט֛וּב וַ⁠אֲבִימֶ֥לֶךְ בֶּן ־ אֶבְיָתָ֖ר כֹּהֲנִ֑ים וְ⁠שַׁוְשָׁ֖א סוֹפֵֽר ׃¹⁷ וּ⁠בְנָיָ֨הוּ֙ בֶּן ־ יְה֣וֹיָדָ֔ע עַל ־ הַ⁠כְּרֵתִ֖י וְ⁠הַ⁠פְּלֵתִ֑י וּ⁠בְנֵי ־ דָוִ֥יד הָ⁠רִאשֹׁנִ֖ים לְ⁠יַ֥ד הַ⁠מֶּֽלֶךְ ׃פ

¹Q לִשְׁאָל

Chapter 19

¹ וַ⁠יְהִי֙ אַחֲרֵי ־ כֵ֔ן וַ⁠יָּ֕מָת נָחָ֖שׁ מֶ֣לֶךְ בְּנֵי ־ עַמּ֑וֹן וַ⁠יִּמְלֹ֥ךְ בְּנ֖⁠וֹ תַּחְתָּֽי⁠ו ׃² וַ⁠יֹּ֨אמֶר דָּוִ֜יד אֶֽעֱשֶׂה ־ חֶ֣סֶד ׀ עִם ־ חָנ֣וּן בֶּן ־ נָחָ֗שׁ כִּֽי ־ עָשָׂ֨ה אָבִ֤י⁠ו עִמִּ⁠י֙ חֶ֔סֶד וַ⁠יִּשְׁלַ֥ח דָּוִ֛יד מַלְאָכִ֖ים לְ⁠נַחֲמ֣⁠וֹ עַל ־ אָבִ֑י⁠ו וַ⁠יָּבֹאוּ֩ עַבְדֵ֨י דָוִ֜יד אֶל ־ אֶ֧רֶץ בְּנֵי ־ עַמּ֛וֹן אֶל ־ חָנ֖וּן לְ⁠נַחֲמֽ⁠וֹ ׃³ וַ⁠יֹּאמְרוּ֩ שָׂרֵ֨י בְנֵי ־ עַמּ֜וֹן לְ⁠חָנ֗וּן הַֽ⁠מְכַבֵּ֨ד דָּוִ֤יד אֶת ־ אָבִ֨י⁠ךָ֙ בְּ⁠עֵינֶ֔י⁠ךָ כִּֽי ־ שָׁלַ֥ח לְ⁠ךָ֖ מְנַחֲמִ֑ים הֲ⁠לֹ֡א בַּ֠⁠עֲבוּר לַ⁠חְקֹ֨ר וְ⁠לַ⁠הֲפֹ֤ךְ וּ⁠לְ⁠רַגֵּל֙ הָ⁠אָ֔רֶץ בָּ֥אוּ עֲבָדָ֖י⁠ו אֵלֶֽי⁠ךָ ׃פ⁴ וַ⁠יִּקַּ֨ח חָנ֜וּן אֶת ־ עַבְדֵ֤י דָוִיד֙ וַֽ⁠יְגַלְּחֵ֔⁠ם וַ⁠יִּכְרֹ֧ת אֶת ־ מַדְוֵי⁠הֶ֛ם בַּ⁠חֵ֖צִי עַד ־ הַ⁠מִּפְשָׂעָ֑ה וַֽ⁠יְשַׁלְּחֵֽ⁠ם ׃⁵ וַ⁠יֵּלְכוּ֩ וַ⁠יַּגִּ֨ידוּ לְ⁠דָוִ֤יד עַל ־ הָֽ⁠אֲנָשִׁים֙ וַ⁠יִּשְׁלַ֣ח לִ⁠קְרָאתָ֔⁠ם כִּי ־ הָי֥וּ הָ⁠אֲנָשִׁ֖ים נִכְלָמִ֣ים מְאֹ֑ד וַ⁠יֹּ֤אמֶר הַ⁠מֶּ֨לֶךְ֙ שְׁב֣וּ בִֽ⁠ירֵח֔וֹ עַ֛ד אֲשֶׁר ־ יְצַמַּ֥ח זְקַנְ⁠כֶ֖ם וְ⁠שַׁבְתֶּֽם ׃⁶ וַ⁠יִּרְאוּ֙ בְּנֵ֣י עַמּ֔וֹן כִּ֥י הִֽתְבָּאֲשׁ֖וּ עִם ־ דָּוִ֑יד וַ⁠יִּשְׁלַ֣ח חָ֠נוּן וּ⁠בְנֵ֨י עַמּ֜וֹן אֶ֣לֶף כִּכַּר ־ כֶּ֗סֶף לִ⁠שְׂכֹּ֣ר לָ֠⁠הֶם מִן ־ אֲרַ֨ם נַהֲרַ֜יִם וּ⁠מִן ־ אֲרַ֤ם מַעֲכָה֙ וּ⁠מִ⁠צּוֹבָ֔ה רֶ֖כֶב וּ⁠פָרָשִֽׁים ׃⁷ וַ⁠יִּשְׂכְּר֣וּ לָ⁠הֶ֡ם שְׁנַיִם֩ וּ⁠שְׁלֹשִׁ֨ים אֶ֜לֶף רֶ֗כֶב וְ⁠אֶת ־ מֶ֤לֶךְ מַעֲכָה֙ וְ⁠אֶת ־ עַמּ֔⁠וֹ וַ⁠יָּבֹ֕אוּ וַֽ⁠יַּחֲנ֖וּ לִ⁠פְנֵ֣י מֵידְבָ֑א וּ⁠בְנֵ֣י עַמּ֗וֹן נֶאֶסְפוּ֙ מֵ⁠עָ֣רֵי⁠הֶ֔ם וַ⁠יָּבֹ֖אוּ לַ⁠מִּלְחָמָֽה ׃פ⁸ וַ⁠יִּשְׁמַ֖ע דָּוִ֑יד וַ⁠יִּשְׁלַח֙ אֶת ־ יוֹאָ֔ב וְ⁠אֵ֥ת כָּל ־ צָבָ֖א הַ⁠גִּבּוֹרִֽים ׃⁹ וַ⁠יֵּצְאוּ֙ בְּנֵ֣י עַמּ֔וֹן וַ⁠יַּֽעַרְכ֥וּ מִלְחָמָ֖ה פֶּ֣תַח הָ⁠עִ֑יר וְ⁠הַ⁠מְּלָכִ֣ים אֲשֶׁר ־ בָּ֔אוּ לְ⁠בַדָּ֖⁠ם בַּ⁠שָּׂדֶֽה ׃¹⁰ וַ⁠יַּ֣רְא יוֹאָ֗ב כִּֽי ־ הָיְתָ֧ה פְנֵי ־ הַ⁠מִּלְחָמָ֛ה אֵלָ֖י⁠ו פָּנִ֣ים וְ⁠אָח֑וֹר וַ⁠יִּבְחַ֗ר מִ⁠כָּל ־ בָּחוּר֙ בְּ⁠יִשְׂרָאֵ֔ל וַֽ⁠יַּעֲרֹ֖ךְ לִ⁠קְרַ֥את אֲרָֽם ׃¹¹ וְ⁠אֵת֙ יֶ֣תֶר הָ⁠עָ֔ם נָתַ֕ן בְּ⁠יַ֖ד אַבְשַׁ֣י אָחִ֑י⁠ו וַ⁠יַּ֣עַרְכ֔וּ לִ⁠קְרַ֖את בְּנֵ֥י עַמּֽוֹן ׃¹² וַ⁠יֹּ֗אמֶר אִם ־ תֶּחֱזַ֤ק מִמֶּ֨⁠נִּי֙ אֲרָ֔ם וְ⁠הָיִ֥יתָ לִּ֖⁠י לִ⁠תְשׁוּעָ֑ה ס וְ⁠אִם ־ בְּנֵ֥י עַמּ֛וֹן יֶֽחֶזְק֥וּ מִמְּ⁠ךָ֖ וְ⁠הוֹשַׁעְתִּֽי⁠ךָ ׃¹³ חֲזַ֤ק וְ⁠נִֽתְחַזְּקָה֙ בְּעַד ־ עַמֵּ֔⁠נוּ וּ⁠בְעַ֖ד עָרֵ֣י אֱלֹהֵ֑י⁠נוּ וַֽ⁠יהוָ֔ה הַ⁠טּ֥וֹב בְּ⁠עֵינָ֖י⁠ו יַעֲשֶֽׂה ׃¹⁴ וַ⁠יִּגַּ֨שׁ יוֹאָ֜ב וְ⁠הָ⁠עָ֧ם אֲשֶׁר ־ עִמּ֛⁠וֹ לִ⁠פְנֵ֥י אֲרָ֖ם לַ⁠מִּלְחָמָ֑ה וַ⁠יָּנ֖וּסוּ מִ⁠פָּנָֽי⁠ו ׃¹⁵ וּ⁠בְנֵ֨י עַמּ֤וֹן רָאוּ֙ כִּי ־ נָ֣ס אֲרָ֔ם וַ⁠יָּנ֣וּסוּ גַם ־ הֵ֗ם מִ⁠פְּנֵי֙ אַבְשַׁ֣י אָחִ֔י⁠ו וַ⁠יָּבֹ֖אוּ הָ⁠עִ֑ירָ⁠ה וַ⁠יָּבֹ֥א יוֹאָ֖ב יְרוּשָׁלִָֽם ׃פ¹⁶ וַ⁠יַּ֣רְא אֲרָ֗ם כִּ֣י נִגְּפוּ֮ לִ⁠פְנֵ֣י יִשְׂרָאֵל֒ וַֽ⁠יִּשְׁלְחוּ֙ מַלְאָכִ֔ים וַ⁠יּוֹצִ֣יאוּ אֶת ־ אֲרָ֔ם אֲשֶׁ֖ר מֵ⁠עֵ֣בֶר הַ⁠נָּהָ֑ר וְ⁠שׁוֹפַ֛ךְ שַׂר ־ צְבָ֥א הֲדַדְעֶ֖זֶר לִ⁠פְנֵי⁠הֶֽם ׃¹⁷ וַ⁠יֻּגַּ֣ד לְ⁠דָוִ֗יד וַ⁠יֶּאֱסֹ֤ף אֶת ־ כָּל ־ יִשְׂרָאֵל֙ וַ⁠יַּעֲבֹ֣ר הַ⁠יַּרְדֵּ֔ן וַ⁠יָּבֹ֣א אֲלֵ⁠הֶ֔ם וַֽ⁠יַּעֲרֹ֖ךְ אֲלֵ⁠הֶ֑ם וַ⁠יַּעֲרֹ֨ךְ דָּוִ֜יד לִ⁠קְרַ֤את אֲרָם֙ מִלְחָמָ֔ה וַ⁠יִּֽלָּחֲמ֖וּ עִמּֽ⁠וֹ ׃¹⁸ וַ⁠יָּ֣נָס אֲרָם֮ מִ⁠לִּ⁠פְנֵ֣י יִשְׂרָאֵל֒ וַ⁠יַּהֲרֹ֨ג דָּוִ֜יד מֵ⁠אֲרָ֗ם שִׁבְעַ֤ת אֲלָפִים֙ רֶ֔כֶב וְ⁠אַרְבָּעִ֥ים אֶ֖לֶף אִ֣ישׁ רַגְלִ֑י וְ⁠אֵ֛ת שׁוֹפַ֥ךְ שַֽׂר ־ הַ⁠צָּבָ֖א הֵמִֽית ׃¹⁹ וַ⁠יִּרְא֞וּ עַבְדֵ֣י הֲדַדְעֶ֗זֶר כִּ֤י נִגְּפוּ֙ לִ⁠פְנֵ֣י יִשְׂרָאֵ֔ל וַ⁠יַּשְׁלִ֥ימוּ עִם ־ דָּוִ֖יד וַ⁠יַּֽעַבְדֻ֑⁠הוּ וְ⁠לֹא ־ אָבָ֣ה אֲרָ֔ם לְ⁠הוֹשִׁ֥יעַ אֶת ־ בְּנֵי ־ עַמּ֖וֹן עֽוֹד ׃פ

Chapter 20

¹ וַ⁠יְהִ֡י לְ⁠עֵת֩ תְּשׁוּבַ֨ת הַ⁠שָּׁנָ֜ה לְ⁠עֵ֣ת ׀ צֵ֣את הַ⁠מְּלָכִ֗ים וַ⁠יִּנְהַ֣ג יוֹאָב֩ אֶת ־ חֵ֨יל הַ⁠צָּבָ֜א וַ⁠יַּשְׁחֵ֣ת ׀ אֶת ־ אֶ֣רֶץ בְּנֵֽי ־ עַמּ֗וֹן וַ⁠יָּבֹא֙ וַ⁠יָּ֣צַר אֶת ־ רַבָּ֔ה וְ⁠דָוִ֖יד יֹשֵׁ֣ב בִּ⁠ירֽוּשָׁלִָ֑ם וַ⁠יַּ֥ךְ יוֹאָ֛ב אֶת ־ רַבָּ֖ה וַ⁠יֶּֽהֶרְסֶֽ⁠הָ ׃² וַ⁠יִּקַּ֣ח דָּוִ֣יד אֶת ־ עֲטֶֽרֶת ־ מַלְכָּ⁠ם֩ מֵ⁠עַ֨ל רֹאשׁ֜⁠וֹ וַֽ⁠יִּמְצָאָ֣⁠הּ ׀ מִשְׁקַ֣ל כִּכַּר ־ זָהָ֗ב וּ⁠בָ⁠הּ֙ אֶ֣בֶן יְקָרָ֔ה וַ⁠תְּהִ֖י עַל ־ רֹ֣אשׁ דָּוִ֑יד וּ⁠שְׁלַ֥ל הָ⁠עִ֛יר הוֹצִ֖יא הַרְבֵּ֥ה מְאֹֽד ׃³ וְ⁠אֶת ־ הָ⁠עָ֨ם אֲשֶׁר ־ בָּ֜⁠הּ הוֹצִ֗יא וַ⁠יָּ֨שַׂר בַּ⁠מְּגֵרָ֜ה וּ⁠בַ⁠חֲרִיצֵ֤י הַ⁠בַּרְזֶל֙ וּ⁠בַ⁠מְּגֵר֔וֹת וְ⁠כֵן֙ יַעֲשֶׂ֣ה דָוִ֔יד לְ⁠כֹ֖ל עָרֵ֣י בְנֵי ־ עַמּ֑וֹן וַ⁠יָּ֧שָׁב דָּוִ֛יד וְ⁠כָל ־ הָ⁠עָ֖ם יְרוּשָׁלִָֽם ׃פ⁴ וַ⁠יְהִי֙ אַחֲרֵי כֵ֔ן וַ⁠תַּעֲמֹ֧ד מִלְחָמָ֛ה בְּ⁠גֶ֖זֶר עִם ־ פְּלִשְׁתִּ֑ים אָ֣ז הִכָּ֞ה סִבְּכַ֣י הַ⁠חֻֽשָׁתִ֗י אֶת ־ סִפַּ֛י מִ⁠ילִדֵ֥י הָ⁠רְפָאִ֖ים וַ⁠יִּכָּנֵֽעוּ ׃⁵ וַ⁠תְּהִי ־ ע֥וֹד מִלְחָמָ֖ה אֶת ־ פְּלִשְׁתִּ֑ים וַ⁠יַּ֞ךְ אֶלְחָנָ֣ן בֶּן ־ יָעִ֗יר ¹ אֶת ־ לַחְמִי֙ אֲחִי֙ גָּלְיָ֣ת הַ⁠גִּתִּ֔י וְ⁠עֵ֣ץ חֲנִית֔⁠וֹ כִּ⁠מְנ֖וֹר אֹרְגִֽים ׃⁶ וַ⁠תְּהִי ־ ע֥וֹד מִלְחָמָ֖ה בְּ⁠גַ֑ת וַ⁠יְהִ֣י ׀ אִ֣ישׁ מִדָּ֗ה וְ⁠אֶצְבְּעֹתָ֤י⁠ו שֵׁשׁ ־ וָ⁠שֵׁשׁ֙ עֶשְׂרִ֣ים וְ⁠אַרְבַּ֔ע וְ⁠גַם ־ ה֖וּא נוֹלַ֥ד לְ⁠הָ⁠רָפָֽא ׃⁷ וַ⁠יְחָרֵ֖ף אֶת ־ יִשְׂרָאֵ֑ל וַ⁠יַּכֵּ֨⁠הוּ֙ יְה֣וֹנָתָ֔ן בֶּן ־ שִׁמְעָ֖א אֲחִ֥י דָוִֽיד ׃⁸ אֵ֛ל נוּלְּד֥וּ לְ⁠הָ⁠רָפָ֖א בְּ⁠גַ֑ת וַ⁠יִּפְּל֥וּ בְ⁠יַד ־ דָּוִ֖יד וּ⁠בְ⁠יַד ־ עֲבָדָֽי⁠ו ׃פ

¹K יעור

Chapter 21

¹ וַ⁠יַּֽעֲמֹ֥ד שָׂטָ֖ן עַל ־ יִשְׂרָאֵ֑ל וַ⁠יָּ֨סֶת֙ אֶת ־ דָּוִ֔יד לִ⁠מְנ֖וֹת אֶת ־ יִשְׂרָאֵֽל ׃² וַ⁠יֹּ֨אמֶר דָּוִ֤יד אֶל ־ יוֹאָב֙ וְ⁠אֶל ־ שָׂרֵ֣י הָ⁠עָ֔ם לְכ֗וּ סִפְרוּ֙ אֶת ־ יִשְׂרָאֵ֔ל מִ⁠בְּאֵ֥ר שֶׁ֖בַע וְ⁠עַד ־ דָּ֑ן וְ⁠הָבִ֣יאוּ אֵלַ֔⁠י וְ⁠אֵדְעָ֖ה אֶת ־ מִסְפָּרָֽ⁠ם ׃³ וַ⁠יֹּ֣אמֶר יוֹאָ֗ב יוֹסֵף֩ יְהוָ֨ה עַל ־ עַמּ֤⁠וֹ ׀ כָּ⁠הֵם֙ מֵאָ֣ה פְעָמִ֔ים הֲ⁠לֹא֙ אֲדֹנִ֣⁠י הַ⁠מֶּ֔לֶךְ כֻּלָּ֥⁠ם לַ⁠אדֹנִ֖⁠י לַ⁠עֲבָדִ֑ים לָ֣⁠מָּה יְבַקֵּ֥שׁ זֹאת֙ אֲדֹנִ֔⁠י לָ֛⁠מָּה יִהְיֶ֥ה לְ⁠אַשְׁמָ֖ה לְ⁠יִשְׂרָאֵֽל ׃⁴ וּ⁠דְבַר ־ הַ⁠מֶּ֖לֶךְ חָזַ֣ק עַל ־ יוֹאָ֑ב וַ⁠יֵּצֵ֣א יוֹאָ֗ב וַ⁠יִּתְהַלֵּךְ֙ בְּ⁠כָל ־ יִשְׂרָאֵ֔ל וַ⁠יָּבֹ֖א יְרוּשָׁלִָֽם ׃⁵ וַ⁠יִּתֵּ֥ן יוֹאָ֛ב אֶת ־ מִסְפַּ֥ר מִפְקַד ־ הָ⁠עָ֖ם אֶל ־ דָּוִ֑יד וַ⁠יְהִ֣י כָֽל ־ יִשְׂרָאֵ֡ל אֶ֣לֶף אֲלָפִים֩ וּ⁠מֵאָ֨ה אֶ֤לֶף אִישׁ֙ שֹׁ֣לֵֽף חֶ֔רֶב וִֽ⁠יהוּדָ֕ה אַרְבַּע֩ מֵא֨וֹת וְ⁠שִׁבְעִ֥ים אֶ֛לֶף אִ֖ישׁ שֹׁ֥לֵֽף חָֽרֶב ׃⁶ וְ⁠לֵוִי֙ וּ⁠בִנְיָמִ֔ן לֹ֥א פָקַ֖ד בְּ⁠תוֹכָ֑⁠ם כִּֽי ־ נִתְעַ֥ב דְּבַר ־ הַ⁠מֶּ֖לֶךְ אֶת ־ יוֹאָֽב ׃⁷ וַ⁠יֵּ֨רַע֙ בְּ⁠עֵינֵ֣י הָ⁠אֱלֹהִ֔ים עַל ־ הַ⁠דָּבָ֖ר הַ⁠זֶּ֑ה וַ⁠יַּ֖ךְ אֶת ־ יִשְׂרָאֵֽל ׃פ⁸ וַ⁠יֹּ֤אמֶר דָּוִיד֙ אֶל ־ הָ֣⁠אֱלֹהִ֔ים חָטָ֣אתִֽי מְאֹ֔ד אֲשֶׁ֥ר עָשִׂ֖יתִי אֶת ־ הַ⁠דָּבָ֣ר הַ⁠זֶּ֑ה וְ⁠עַתָּ֗ה הַֽעֲבֶר ־ נָא֙ אֶת ־ עֲו֣וֹן עַבְדְּ⁠ךָ֔ כִּ֥י נִסְכַּ֖לְתִּי מְאֹֽד ׃פ⁹ וַ⁠יְדַבֵּ֤ר יְהוָה֙ אֶל ־ גָּ֔ד חֹזֵ֥ה דָוִ֖יד לֵ⁠אמֹֽר ׃¹⁰ לֵךְ֩ וְ⁠דִבַּרְתָּ֨ אֶל ־ דָּוִ֜יד לֵ⁠אמֹ֗ר כֹּ֚ה אָמַ֣ר יְהוָ֔ה שָׁל֕וֹשׁ אֲנִ֖י נֹטֶ֣ה עָלֶ֑י⁠ךָ בְּחַר ־ לְ⁠ךָ֛ אַחַ֥ת מֵ⁠הֵ֖נָּה וְ⁠אֶֽעֱשֶׂה ־ לָּֽ⁠ךְ ׃¹¹ וַ⁠יָּ֥בֹא גָ֖ד אֶל ־ דָּוִ֑יד וַ⁠יֹּ֥אמֶר ל֛⁠וֹ כֹּֽה ־ אָמַ֥ר יְהוָ֖ה קַבֶּל ־ לָֽ⁠ךְ ׃¹² אִם ־ שָׁל֨וֹשׁ שָׁנִ֜ים רָעָ֗ב וְ⁠אִם ־ שְׁלֹשָׁ֨ה חֳדָשִׁ֜ים נִסְפֶּ֥ה מִ⁠פְּנֵי ־ צָרֶי⁠ךָ֮ וְ⁠חֶ֣רֶב אוֹיְבֶ֣⁠ךָ ׀ לְ⁠מַשֶּׂגֶת֒ וְ⁠אִם ־ שְׁלֹ֣שֶׁת יָ֠מִים חֶ֣רֶב יְהוָ֤ה וְ⁠דֶ֨בֶר֙ בָּ⁠אָ֔רֶץ וּ⁠מַלְאַ֣ךְ יְהוָ֔ה מַשְׁחִ֖ית בְּ⁠כָל ־ גְּב֣וּל יִשְׂרָאֵ֑ל וְ⁠עַתָּ֣ה רְאֵ֔ה מָֽה ־ אָשִׁ֥יב אֶת ־ שֹׁלְחִ֖⁠י דָּבָֽר ׃פ¹³ וַ⁠יֹּ֧אמֶר דָּוִ֛יד אֶל ־ גָּ֖ד צַר ־ לִ֣⁠י מְאֹ֑ד אֶפְּלָה ־ נָּ֣א בְ⁠יַד ־ יְהוָ֗ה כִּֽי ־ רַבִּ֤ים רַחֲמָי⁠ו֙ מְאֹ֔ד וּ⁠בְ⁠יַד ־ אָדָ֖ם אַל ־ אֶפֹּֽל ׃¹⁴ וַ⁠יִּתֵּ֧ן יְהוָ֛ה דֶּ֖בֶר בְּ⁠יִשְׂרָאֵ֑ל וַ⁠יִּפֹּל֙ מִ⁠יִּשְׂרָאֵ֔ל שִׁבְעִ֥ים אֶ֖לֶף אִֽישׁ ׃¹⁵ וַ⁠יִּשְׁלַח֩ הָ⁠אֱלֹהִ֨ים ׀ מַלְאָ֥ךְ ׀ לִֽ⁠ירוּשָׁלִַם֮ לְ⁠הַשְׁחִיתָ⁠הּ֒ וּ⁠כְ⁠הַשְׁחִ֗ית רָאָ֤ה יְהוָה֙ וַ⁠יִּנָּ֣חֶם עַל ־ הָֽ⁠רָעָ֔ה וַ⁠יֹּ֨אמֶר לַ⁠מַּלְאָ֤ךְ הַ⁠מַּשְׁחִית֙ רַ֔ב עַתָּ֖ה הֶ֣רֶף יָדֶ֑⁠ךָ וּ⁠מַלְאַ֤ךְ יְהוָה֙ עֹמֵ֔ד עִם ־ גֹּ֖רֶן אָרְנָ֥ן הַ⁠יְבוּסִֽי ׃ס¹⁶ וַ⁠יִּשָּׂ֨א דָוִ֜יד אֶת ־ עֵינָ֗י⁠ו וַ⁠יַּ֞רְא אֶת ־ מַלְאַ֤ךְ יְהוָה֙ עֹמֵ֗ד בֵּ֤ין הָ⁠אָ֨רֶץ֙ וּ⁠בֵ֣ין הַ⁠שָּׁמַ֔יִם וְ⁠חַרְבּ֤⁠וֹ שְׁלוּפָה֙ בְּ⁠יָד֔⁠וֹ נְטוּיָ֖ה עַל ־ יְרוּשָׁלִָ֑ם וַ⁠יִּפֹּ֨ל דָּוִ֧יד וְ⁠הַ⁠זְּקֵנִ֛ים מְכֻסִּ֥ים בַּ⁠שַּׂקִּ֖ים עַל ־ פְּנֵי⁠הֶֽם ׃¹⁷ וַ⁠יֹּ֣אמֶר דָּוִ֣יד אֶֽל ־ הָ⁠אֱלֹהִ֡ים הֲ⁠לֹא֩ אֲנִ֨י אָמַ֜רְתִּי לִ⁠מְנ֣וֹת בָּ⁠עָ֗ם וַ⁠אֲנִי ־ ה֤וּא אֲשֶׁר ־ חָטָ֨אתִי֙ וְ⁠הָרֵ֣עַ הֲרֵע֔וֹתִי וְ⁠אֵ֥לֶּה הַ⁠צֹּ֖אן מֶ֣ה עָשׂ֑וּ יְהוָ֣ה אֱלֹהַ֗⁠י תְּהִ֨י נָ֤א יָֽדְ⁠ךָ֙ בִּ֚⁠י וּ⁠בְ⁠בֵ֣ית אָבִ֔⁠י וּֽ⁠בְ⁠עַמְּ⁠ךָ֖ לֹ֥א לְ⁠מַגֵּפָֽה ׃ס¹⁸ וּ⁠מַלְאַ֧ךְ יְהוָ֛ה אָמַ֥ר אֶל ־ גָּ֖ד לֵ⁠אמֹ֣ר לְ⁠דָוִ֑יד כִּ֣י ׀ יַעֲלֶ֣ה דָוִ֗יד לְ⁠הָקִ֤ים מִזְבֵּ֨חַ֙ לַ⁠יהוָ֔ה בְּ⁠גֹ֖רֶן אָרְנָ֥ן הַ⁠יְבֻסִֽי ׃¹⁹ וַ⁠יַּ֤עַל דָּוִיד֙ בִּ⁠דְבַר ־ גָּ֔ד אֲשֶׁ֥ר דִּבֶּ֖ר בְּ⁠שֵׁ֥ם יְהוָֽה ׃²⁰ וַ⁠יָּ֣שָׁב אָרְנָ֗ן וַ⁠יַּרְא֙ אֶת ־ הַ⁠מַּלְאָ֔ךְ וְ⁠אַרְבַּ֧עַת בָּנָ֛י⁠ו עִמּ֖⁠וֹ מִֽתְחַבְּאִ֑ים וְ⁠אָרְנָ֖ן דָּ֥שׁ חִטִּֽים ׃²¹ וַ⁠יָּבֹ֥א דָוִ֖יד עַד ־ אָרְנָ֑ן וַ⁠יַּבֵּ֤ט אָרְנָן֙ וַ⁠יַּ֣רְא אֶת ־ דָּוִ֔יד וַ⁠יֵּצֵא֙ מִן ־ הַ⁠גֹּ֔רֶן וַ⁠יִּשְׁתַּ֧חוּ לְ⁠דָוִ֛יד אַפַּ֖יִם אָֽרְצָ⁠ה ׃²² וַ⁠יֹּ֨אמֶר דָּוִ֜יד אֶל ־ אָרְנָ֗ן תְּנָ⁠ה ־ לִּ⁠י֙ מְק֣וֹם הַ⁠גֹּ֔רֶן וְ⁠אֶבְנֶה ־ בּ֥⁠וֹ מִזְבֵּ֖חַ לַ⁠יהוָ֑ה בְּ⁠כֶ֤סֶף מָלֵא֙ תְּנֵ֣⁠הוּ לִ֔⁠י וְ⁠תֵעָצַ֥ר הַ⁠מַּגֵּפָ֖ה מֵ⁠עַ֥ל הָ⁠עָֽם ׃²³ וַ⁠יֹּ֨אמֶר אָרְנָ֤ן אֶל ־ דָּוִיד֙ קַֽח ־ לָ֔⁠ךְ וְ⁠יַ֛עַשׂ אֲדֹנִ֥⁠י הַ⁠מֶּ֖לֶךְ הַ⁠טּ֣וֹב בְּ⁠עֵינָ֑י⁠ו רְאֵה֩ נָתַ֨תִּי הַ⁠בָּקָ֜ר לָֽ⁠עֹל֗וֹת וְ⁠הַ⁠מּוֹרִגִּ֧ים לָ⁠עֵצִ֛ים וְ⁠הַ⁠חִטִּ֥ים לַ⁠מִּנְחָ֖ה הַ⁠כֹּ֥ל נָתָֽתִּי ׃²⁴ וַ⁠יֹּ֨אמֶר הַ⁠מֶּ֤לֶךְ דָּוִיד֙ לְ⁠אָרְנָ֔ן לֹ֕א כִּֽי ־ קָנֹ֥ה אֶקְנֶ֖ה בְּ⁠כֶ֣סֶף מָלֵ֑א כִּ֠י לֹא ־ אֶשָּׂ֤א אֲשֶׁר ־ לְ⁠ךָ֙ לַ⁠יהוָ֔ה וְ⁠הַעֲל֥וֹת עוֹלָ֖ה חִנָּֽם ׃²⁵ וַ⁠יִּתֵּ֥ן דָּוִ֛יד לְ⁠אָרְנָ֖ן בַּ⁠מָּק֑וֹם שִׁקְלֵ֣י זָהָ֔ב מִשְׁקָ֖ל שֵׁ֥שׁ מֵאֽוֹת ׃²⁶ וַ⁠יִּבֶן֩ שָׁ֨ם דָּוִ֤יד מִזְבֵּ֨חַ֙ לַ⁠יהוָ֔ה וַ⁠יַּ֥עַל עֹל֖וֹת וּ⁠שְׁלָמִ֑ים וַ⁠יִּקְרָא֙ אֶל ־ יְהוָ֔ה וַ⁠יַּֽעֲנֵ֤⁠הוּ בָ⁠אֵשׁ֙ מִן ־ הַ⁠שָּׁמַ֔יִם עַ֖ל מִזְבַּ֥ח הָ⁠עֹלָֽה ׃פ²⁷ וַ⁠יֹּ֤אמֶר יְהוָה֙ לַ⁠מַּלְאָ֔ךְ וַ⁠יָּ֥שֶׁב חַרְבּ֖⁠וֹ אֶל ־ נְדָנָֽ⁠הּ ׃²⁸ בָּ⁠עֵ֣ת הַ⁠הִ֔יא בִּ⁠רְא֤וֹת דָּוִיד֙ כִּי ־ עָנָ֣⁠הוּ יְהוָ֔ה בְּ⁠גֹ֖רֶן אָרְנָ֣ן הַ⁠יְבוּסִ֑י וַ⁠יִּזְבַּ֖ח שָֽׁם ׃²⁹ וּ⁠מִשְׁכַּ֣ן יְ֠הוָה אֲשֶׁר ־ עָשָׂ֨ה מֹשֶׁ֧ה בַ⁠מִּדְבָּ֛ר וּ⁠מִזְבַּ֥ח הָ⁠עוֹלָ֖ה בָּ⁠עֵ֣ת הַ⁠הִ֑יא בַּ⁠בָּמָ֖ה בְּ⁠גִבְעֽוֹן ׃³⁰ וְ⁠לֹא ־ יָכֹ֥ל דָּוִ֛יד לָ⁠לֶ֥כֶת לְ⁠פָנָ֖י⁠ו לִ⁠דְרֹ֣שׁ אֱלֹהִ֑ים כִּ֣י נִבְעַ֔ת מִ⁠פְּנֵ֕י חֶ֖רֶב מַלְאַ֥ךְ יְהוָֽה ׃ס

Chapter 22

¹ וַ⁠יֹּ֣אמֶר דָּוִ֔יד זֶ֣ה ה֔וּא בֵּ֖ית יְהוָ֣ה הָ⁠אֱלֹהִ֑ים וְ⁠זֶה ־ מִּזְבֵּ֥חַ לְ⁠עֹלָ֖ה לְ⁠יִשְׂרָאֵֽל ׃ס² וַ⁠יֹּ֣אמֶר דָּוִ֔יד לִ⁠כְנוֹס֙ אֶת ־ הַ⁠גֵּרִ֔ים אֲשֶׁ֖ר בְּ⁠אֶ֣רֶץ יִשְׂרָאֵ֑ל וַ⁠יַּעֲמֵ֣ד חֹֽצְבִ֗ים לַ⁠חְצוֹב֙ אַבְנֵ֣י גָזִ֔ית לִ⁠בְנ֖וֹת בֵּ֥ית הָ⁠אֱלֹהִֽים ׃³ וּ⁠בַרְזֶ֣ל ׀ לָ֠⁠רֹב לַֽ⁠מִּסְמְרִ֞ים לְ⁠דַלְת֧וֹת הַ⁠שְּׁעָרִ֛ים וְ⁠לַֽ⁠מְחַבְּר֖וֹת הֵכִ֣ין דָּוִ֑יד וּ⁠נְחֹ֥שֶׁת לָ⁠רֹ֖ב אֵ֥ין מִשְׁקָֽל ׃⁴ וַ⁠עֲצֵ֥י אֲרָזִ֖ים לְ⁠אֵ֣ין מִסְפָּ֑ר כִּֽי הֵ֠בִיאוּ הַ⁠צִּֽידֹנִ֨ים וְ⁠הַ⁠צֹּרִ֜ים עֲצֵ֧י אֲרָזִ֛ים לָ⁠רֹ֖ב לְ⁠דָוִֽיד ׃פ⁵ וַ⁠יֹּ֣אמֶר דָּוִ֗יד שְׁלֹמֹ֣ה בְנִ⁠י֮ נַ֣עַר וָ⁠רָךְ֒ וְ⁠הַ⁠בַּ֜יִת לִ⁠בְנ֣וֹת לַ⁠יהוָ֗ה לְ⁠הַגְדִּ֨יל ׀ לְ⁠מַ֜עְלָ⁠ה לְ⁠שֵׁ֤ם וּ⁠לְ⁠תִפְאֶ֨רֶת֙ לְ⁠כָל ־ הָ֣⁠אֲרָצ֔וֹת אָכִ֥ינָה נָּ֖א ל֑⁠וֹ וַ⁠יָּ֧כֶן דָּוִ֛יד לָ⁠רֹ֖ב לִ⁠פְנֵ֥י מוֹתֽ⁠וֹ ׃⁶ וַ⁠יִּקְרָ֖א לִ⁠שְׁלֹמֹ֣ה בְנ֑⁠וֹ וַ⁠יְצַוֵּ֨⁠הוּ֙ לִ⁠בְנ֣וֹת בַּ֔יִת לַ⁠יהוָ֖ה אֱלֹהֵ֥י יִשְׂרָאֵֽל ׃ס⁷ וַ⁠יֹּ֥אמֶר דָּוִ֖יד לִ⁠שְׁלֹמֹ֑ה בְּנִ֕י ¹ אֲנִי֙ הָיָ֣ה עִם ־ לְבָבִ֔⁠י לִ⁠בְנ֣וֹת בַּ֔יִת לְ⁠שֵׁ֖ם יְהוָ֥ה אֱלֹהָֽ⁠י ׃⁸ וַ⁠יְהִ֨י עָלַ֤⁠י דְּבַר ־ יְהוָה֙ לֵ⁠אמֹ֔ר דָּ֤ם לָ⁠רֹב֙ שָׁפַ֔כְתָּ וּ⁠מִלְחָמ֥וֹת גְּדֹל֖וֹת עָשִׂ֑יתָ לֹֽא ־ תִבְנֶ֥ה בַ֨יִת֙ לִ⁠שְׁמִ֔⁠י כִּ֚י דָּמִ֣ים רַבִּ֔ים שָׁפַ֥כְתָּ אַ֖רְצָ⁠ה לְ⁠פָנָֽ⁠י ׃⁹ הִנֵּה ־ בֵ֞ן נוֹלָ֣ד לָ֗⁠ךְ ה֤וּא יִהְיֶה֙ אִ֣ישׁ מְנוּחָ֔ה וַ⁠הֲנִח֥וֹתִי ל֛⁠וֹ מִ⁠כָּל ־ אוֹיְבָ֖י⁠ו מִ⁠סָּבִ֑יב כִּ֤י שְׁלֹמֹה֙ יִהְיֶ֣ה שְׁמ֔⁠וֹ וְ⁠שָׁל֥וֹם וָ⁠שֶׁ֛קֶט אֶתֵּ֥ן עַל ־ יִשְׂרָאֵ֖ל בְּ⁠יָמָֽי⁠ו ׃¹⁰ הֽוּא ־ יִבְנֶ֥ה בַ֨יִת֙ לִ⁠שְׁמִ֔⁠י וְ⁠הוּא֙ יִהְיֶה ־ לִּ֣⁠י לְ⁠בֵ֔ן וַ⁠אֲנִי ־ ל֖⁠וֹ לְ⁠אָ֑ב וַ⁠הֲכִ֨ינוֹתִ֜י כִּסֵּ֧א מַלְכוּת֛⁠וֹ עַל ־ יִשְׂרָאֵ֖ל עַד ־ עוֹלָֽם ׃¹¹ עַתָּ֣ה בְנִ֔⁠י יְהִ֥י יְהוָ֖ה עִמָּ֑⁠ךְ וְ⁠הִצְלַחְתָּ֗ וּ⁠בָנִ֨יתָ֙ בֵּ֚ית יְהוָ֣ה אֱלֹהֶ֔י⁠ךָ כַּ⁠אֲשֶׁ֖ר דִּבֶּ֥ר עָלֶֽי⁠ךָ ׃¹² אַ֣ךְ יִֽתֶּן ־ לְּ⁠ךָ֤ יְהוָה֙ שֵׂ֣כֶל וּ⁠בִינָ֔ה וִֽ⁠יצַוְּ⁠ךָ֖ עַל ־ יִשְׂרָאֵ֑ל וְ⁠לִ⁠שְׁמ֕וֹר אֶת ־ תּוֹרַ֖ת יְהוָ֥ה אֱלֹהֶֽי⁠ךָ ׃¹³ אָ֣ז תַּצְלִ֔יחַ אִם ־ תִּשְׁמ֗וֹר לַ⁠עֲשׂוֹת֙ אֶת ־ הַֽ⁠חֻקִּ֣ים וְ⁠אֶת ־ הַ⁠מִּשְׁפָּטִ֔ים אֲשֶׁ֨ר צִוָּ֧ה יְהוָ֛ה אֶת ־ מֹשֶׁ֖ה עַל ־ יִשְׂרָאֵ֑ל חֲזַ֣ק וֶ⁠אֱמָ֔ץ אַל ־ תִּירָ֖א וְ⁠אַל ־ תֵּחָֽת ׃¹⁴ וְ⁠הִנֵּ֨ה בְ⁠עָנְיִ֜⁠י הֲכִינ֣וֹתִי לְ⁠בֵית ־ יְהוָ֗ה זָהָ֞ב כִּכָּרִ֤ים מֵֽאָה ־ אֶ֨לֶף֙ וְ⁠כֶ֗סֶף אֶ֤לֶף אֲלָפִים֙ כִּכָּרִ֔ים וְ⁠לַ⁠נְּחֹ֤שֶׁת וְ⁠לַ⁠בַּרְזֶל֙ אֵ֣ין מִשְׁקָ֔ל כִּ֥י לָ⁠רֹ֖ב הָיָ֑ה וְ⁠עֵצִ֤ים וַ⁠אֲבָנִים֙ הֲכִינ֔וֹתִי וַ⁠עֲלֵי⁠הֶ֖ם תּוֹסִֽיף ׃¹⁵ וְ⁠עִמְּ⁠ךָ֤ לָ⁠רֹב֙ עֹשֵׂ֣י מְלָאכָ֔ה חֹצְבִ֕ים וְ⁠חָרָשֵׁ֥י אֶ֖בֶן וָ⁠עֵ֑ץ וְ⁠כָל ־ חָכָ֖ם בְּ⁠כָל ־ מְלָאכָֽה ׃¹⁶ לַ⁠זָּהָ֥ב לַ⁠כֶּ֛סֶף וְ⁠לַ⁠נְּחֹ֥שֶׁת וְ⁠לַ⁠בַּרְזֶ֖ל אֵ֣ין מִסְפָּ֑ר ק֣וּם וַ⁠עֲשֵׂ֔ה וִ⁠יהִ֥י יְהוָ֖ה עִמָּֽ⁠ךְ ׃¹⁷ וַ⁠יְצַ֤ו דָּוִיד֙ לְ⁠כָל ־ שָׂרֵ֣י יִשְׂרָאֵ֔ל לַ⁠עְזֹ֖ר לִ⁠שְׁלֹמֹ֥ה בְנֽ⁠וֹ ׃¹⁸ הֲ⁠לֹ֨א יְהוָ֤ה אֱלֹֽהֵי⁠כֶם֙ עִמָּ⁠כֶ֔ם וְ⁠הֵנִ֥יחַ לָ⁠כֶ֖ם מִ⁠סָּבִ֑יב כִּ֣י ׀ נָתַ֣ן בְּ⁠יָדִ֗⁠י אֵ֚ת יֹשְׁבֵ֣י הָ⁠אָ֔רֶץ וְ⁠נִכְבְּשָׁ֥ה הָ⁠אָ֛רֶץ לִ⁠פְנֵ֥י יְהוָ֖ה וְ⁠לִ⁠פְנֵ֥י עַמּֽ⁠וֹ ׃¹⁹ עַתָּ֗ה תְּנ֤וּ לְבַבְ⁠כֶם֙ וְ⁠נַפְשְׁ⁠כֶ֔ם לִ⁠דְר֖וֹשׁ לַ⁠יהוָ֣ה אֱלֹהֵי⁠כֶ֑ם וְ⁠ק֗וּמוּ וּ⁠בְנוּ֙ אֶת ־ מִקְדַּשׁ֙ יְהוָ֣ה הָֽ⁠אֱלֹהִ֔ים לְ⁠הָבִ֞יא אֶת ־ אֲר֣וֹן בְּרִית ־ יְהוָ֗ה וּ⁠כְלֵי֙ קֹ֣דֶשׁ הָֽ⁠אֱלֹהִ֔ים לַ⁠בַּ֖יִת הַ⁠נִּבְנֶ֥ה לְ⁠שֵׁם ־ יְהוָֽה ׃פ

¹K בנ⁠ו

Chapter 23

¹ וְ⁠דָוִ֥יד זָקֵ֖ן וְ⁠שָׂבַ֣ע יָמִ֑ים וַ⁠יַּמְלֵ֛ךְ אֶת ־ שְׁלֹמֹ֥ה בְנ֖⁠וֹ עַל ־ יִשְׂרָאֵֽל ׃² וַ⁠יֶּאֱסֹף֙ אֶת ־ כָּל ־ שָׂרֵ֣י יִשְׂרָאֵ֔ל וְ⁠הַ⁠כֹּהֲנִ֖ים וְ⁠הַ⁠לְוִיִּֽם ׃³ וַ⁠יִּסָּֽפְרוּ֙ הַ⁠לְוִיִּ֔ם מִ⁠בֶּ֛ן שְׁלֹשִׁ֥ים שָׁנָ֖ה וָ⁠מָ֑עְלָ⁠ה וַ⁠יְהִ֨י מִסְפָּרָ֤⁠ם לְ⁠גֻלְגְּלֹתָ⁠ם֙ לִ⁠גְבָרִ֔ים שְׁלֹשִׁ֥ים וּ⁠שְׁמוֹנָ֖ה אָֽלֶף ׃⁴ מֵ⁠אֵ֗לֶּה לְ⁠נַצֵּ֨חַ֙ עַל ־ מְלֶ֣אכֶת בֵּית ־ יְהוָ֔ה עֶשְׂרִ֥ים וְ⁠אַרְבָּעָ֖ה אָ֑לֶף וְ⁠שֹׁטְרִ֥ים וְ⁠שֹׁפְטִ֖ים שֵׁ֥שֶׁת אֲלָפִֽים ׃⁵ וְ⁠אַרְבַּ֥עַת אֲלָפִ֖ים שֹׁעֲרִ֑ים וְ⁠אַרְבַּ֤עַת אֲלָפִים֙ מְהַֽלְלִ֣ים לַ⁠יהוָ֔ה בַּ⁠כֵּלִ֕ים אֲשֶׁ֥ר עָשִׂ֖יתִי לְ⁠הַלֵּֽל ׃⁶ וַ⁠יֶּֽחָלְקֵ֥⁠ם דָּוִ֖יד מַחְלְק֑וֹת ס לִ⁠בְנֵ֣י לֵוִ֔י לְ⁠גֵרְשׁ֖וֹן קְהָ֥ת וּ⁠מְרָרִֽי ׃ס⁷ לַ⁠גֵּרְשֻׁנִּ֖י לַעְדָּ֥ן וְ⁠שִׁמְעִֽי ׃ס⁸ בְּנֵ֣י לַעְדָּ֗ן הָ⁠רֹ֧אשׁ יְחִיאֵ֛ל וְ⁠זֵתָ֥ם וְ⁠יוֹאֵ֖ל שְׁלֹשָֽׁה ׃ס⁹ בְּנֵ֣י שִׁמְעִ֗י שלמות ¹ וַ⁠חֲזִיאֵ֛ל וְ⁠הָרָ֖ן שְׁלֹשָׁ֑ה אֵ֛לֶּה רָאשֵׁ֥י הָ⁠אָב֖וֹת לְ⁠לַעְדָּֽן ׃ס¹⁰ וּ⁠בְנֵ֣י שִׁמְעִ֔י יַ֣חַת זִינָ֔א וִ⁠יע֖וּשׁ וּ⁠בְרִיעָ֑ה אֵ֥לֶּה בְנֵי ־ שִׁמְעִ֖י אַרְבָּעָֽה ׃¹¹ וַֽ⁠יְהִי ־ יַ֣חַת הָ⁠רֹ֔אשׁ וְ⁠זִיזָ֖ה הַ⁠שֵּׁנִ֑י וִ⁠יע֤וּשׁ וּ⁠בְרִיעָה֙ לֹֽא ־ הִרְבּ֣וּ בָנִ֔ים וַ⁠יִּֽהְיוּ֙ לְ⁠בֵ֣ית אָ֔ב לִ⁠פְקֻדָּ֖ה אֶחָֽת ׃ס¹² בְּנֵ֣י קְהָ֗ת עַמְרָ֥ם יִצְהָ֛ר חֶבְר֥וֹן וְ⁠עֻזִּיאֵ֖ל אַרְבָּעָֽה ׃ס¹³ בְּנֵ֥י עַמְרָ֖ם אַהֲרֹ֣ן וּ⁠מֹשֶׁ֑ה וַ⁠יִּבָּדֵ֣ל אַהֲרֹ֡ן לְֽ⁠הַקְדִּישׁ⁠וֹ֩ קֹ֨דֶשׁ קָֽדָשִׁ֤ים הֽוּא ־ וּ⁠בָנָי⁠ו֙ עַד ־ עוֹלָ֔ם לְ⁠הַקְטִיר֩ לִ⁠פְנֵ֨י יְהוָ֧ה לְ⁠שָׁרְת֛⁠וֹ וּ⁠לְ⁠בָרֵ֥ךְ בִּ⁠שְׁמ֖⁠וֹ עַד ־ עוֹלָֽם ׃¹⁴ וּ⁠מֹשֶׁ֖ה אִ֣ישׁ הָ⁠אֱלֹהִ֑ים בָּנָ֕י⁠ו יִקָּרְא֖וּ עַל ־ שֵׁ֥בֶט הַ⁠לֵּוִֽי ׃¹⁵ בְּנֵ֣י מֹשֶׁ֔ה גֵּרְשֹׁ֖ם וֶ⁠אֱלִיעֶֽזֶר ׃¹⁶ בְּנֵ֥י גֵרְשׁ֖וֹם שְׁבוּאֵ֥ל הָ⁠רֹֽאשׁ ׃¹⁷ וַ⁠יִּֽהְי֥וּ בְנֵי ־ אֱלִיעֶ֖זֶר רְחַבְיָ֣ה הָ⁠רֹ֑אשׁ וְ⁠לֹא ־ הָיָ֤ה לֶ⁠אֱלִיעֶ֨זֶר֙ בָּנִ֣ים אֲחֵרִ֔ים וּ⁠בְנֵ֥י רְחַבְיָ֖ה רָב֥וּ לְ⁠מָֽעְלָ⁠ה ׃¹⁸ בְּנֵ֥י יִצְהָ֖ר שְׁלֹמִ֥ית הָ⁠רֹֽאשׁ ׃ס¹⁹ בְּנֵ֖י חֶבְר֑וֹן יְרִיָּ֤הוּ הָ⁠רֹאשׁ֙ אֲמַרְיָ֣ה הַ⁠שֵּׁנִ֔י יַחֲזִיאֵל֙ הַ⁠שְּׁלִישִׁ֔י וִֽ⁠יקַמְעָ֖ם הָ⁠רְבִיעִֽי ׃²⁰ בְּנֵ֖י עֻזִּיאֵ֑ל מִיכָ֣ה הָ⁠רֹ֔אשׁ וְ⁠יִשִּׁיָּ֖ה הַ⁠שֵּׁנִֽי ׃ס²¹ בְּנֵ֤י מְרָרִי֙ מַחְלִ֣י וּ⁠מוּשִׁ֔י בְּנֵ֥י מַחְלִ֖י אֶלְעָזָ֥ר וְ⁠קִֽישׁ ׃²² וַ⁠יָּ֨מָת֙ אֶלְעָזָ֔ר וְ⁠לֹא ־ הָ֥יוּ ל֛⁠וֹ בָּנִ֖ים כִּ֣י אִם ־ בָּנ֑וֹת וַ⁠יִּשָּׂא֥וּ⁠ם בְּנֵי ־ קִ֖ישׁ אֲחֵי⁠הֶֽם ׃²³ בְּנֵ֣י מוּשִׁ֗י מַחְלִ֥י וְ⁠עֵ֛דֶר וִ⁠ירֵמ֖וֹת שְׁלֹשָֽׁה ׃²⁴ אֵ֣לֶּה בְנֵֽי ־ לֵוִי֩ לְ⁠בֵ֨ית אֲבֹתֵי⁠הֶ֜ם רָאשֵׁ֧י הָ⁠אָב֣וֹת לִ⁠פְקוּדֵי⁠הֶ֗ם בְּ⁠מִסְפַּ֤ר שֵׁמוֹת֙ לְ⁠גֻלְגְּלֹתָ֔⁠ם עֹשֵׂה֙ הַ⁠מְּלָאכָ֔ה לַ⁠עֲבֹדַ֖ת בֵּ֣ית יְהוָ֑ה מִ⁠בֶּ֛ן עֶשְׂרִ֥ים שָׁנָ֖ה וָ⁠מָֽעְלָ⁠ה ׃²⁵ כִּ֚י אָמַ֣ר דָּוִ֔יד הֵנִ֛יחַ יְהוָ֥ה אֱלֹהֵֽי ־ יִשְׂרָאֵ֖ל לְ⁠עַמּ֑⁠וֹ וַ⁠יִּשְׁכֹּ֥ן בִּ⁠ירוּשָׁלִַ֖ם עַד ־ לְ⁠עוֹלָֽם ׃²⁶ וְ⁠גַ֖ם לַ⁠לְוִיִּ֑ם אֵין ־ לָ⁠שֵׂ֧את אֶת ־ הַ⁠מִּשְׁכָּ֛ן וְ⁠אֶת ־ כָּל ־ כֵּלָ֖י⁠ו לַ⁠עֲבֹדָתֽ⁠וֹ ׃²⁷ כִּ֣י בְ⁠דִבְרֵ֤י דָוִיד֙ הָ⁠אַ֣חֲרֹנִ֔ים הֵ֖מָּה מִסְפַּ֣ר בְּנֵי ־ לֵוִ֑י מִ⁠בֶּ֛ן עֶשְׂרִ֥ים שָׁנָ֖ה וּ⁠לְ⁠מָֽעְלָ⁠ה ׃²⁸ כִּ֣י מַעֲמָדָ֞⁠ם לְ⁠יַד ־ בְּנֵ֣י אַהֲרֹ֗ן לַ⁠עֲבֹדַת֙ בֵּ֣ית יְהוָ֔ה עַל ־ הַ⁠חֲצֵרוֹת֙ וְ⁠עַל ־ הַ⁠לְּשָׁכ֔וֹת וְ⁠עַֽל ־ טָהֳרַ֖ת לְ⁠כָל ־ קֹ֑דֶשׁ וּ⁠מַֽעֲשֵׂ֔ה עֲבֹדַ֖ת בֵּ֥ית הָ⁠אֱלֹהִֽים ׃²⁹ וּ⁠לְ⁠לֶ֨חֶם הַֽ⁠מַּעֲרֶ֜כֶת וּ⁠לְ⁠סֹ֤לֶת לְ⁠מִנְחָה֙ וְ⁠לִ⁠רְקִיקֵ֣י הַ⁠מַּצּ֔וֹת וְ⁠לַֽ⁠מַּחֲבַ֖ת וְ⁠לַ⁠מֻּרְבָּ֑כֶת וּ⁠לְ⁠כָל ־ מְשׂוּרָ֖ה וּ⁠מִדָּֽה ׃³⁰ וְ⁠לַ⁠עֲמֹד֙ בַּ⁠בֹּ֣קֶר בַּ⁠בֹּ֔קֶר לְ⁠הֹד֥וֹת וּ⁠לְ⁠הַלֵּ֖ל לַ⁠יהוָ֑ה וְ⁠כֵ֖ן לָ⁠עָֽרֶב ׃³¹ וּ⁠לְ⁠כֹ֨ל הַעֲל֤וֹת עֹלוֹת֙ לַ⁠יהוָ֔ה לַ⁠שַּׁבָּת֔וֹת לֶ⁠חֳדָשִׁ֖ים וְ⁠לַ⁠מֹּעֲדִ֑ים בְּ⁠מִסְפָּ֨ר כְּ⁠מִשְׁפָּ֧ט עֲלֵי⁠הֶ֛ם תָּמִ֖יד לִ⁠פְנֵ֥י יְהוָֽה ׃³² וְ⁠שָׁמְר֞וּ אֶת ־ מִשְׁמֶ֣רֶת אֹֽהֶל ־ מוֹעֵ֗ד וְ⁠אֵת֙ מִשְׁמֶ֣רֶת הַ⁠קֹּ֔דֶשׁ וּ⁠מִשְׁמֶ֕רֶת בְּנֵ֥י אַהֲרֹ֖ן אֲחֵי⁠הֶ֑ם לַ⁠עֲבֹדַ֖ת בֵּ֥ית יְהוָֽה ׃פ

¹Q שְׁלוֹמִ֧ית

Chapter 24

¹ וְ⁠לִ⁠בְנֵ֥י אַהֲרֹ֖ן מַחְלְקוֹתָ֑⁠ם בְּנֵ֣י אַהֲרֹ֔ן נָדָב֙ וַ⁠אֲבִיה֔וּא אֶלְעָזָ֖ר וְ⁠אִיתָמָֽר ׃² וַ⁠יָּ֨מָת נָדָ֤ב וַ⁠אֲבִיהוּא֙ לִ⁠פְנֵ֣י אֲבִי⁠הֶ֔ם וּ⁠בָנִ֖ים לֹא ־ הָי֣וּ לָ⁠הֶ֑ם וַֽ⁠יְכַהֲנ֔וּ אֶלְעָזָ֖ר וְ⁠אִיתָמָֽר ׃³ וַ⁠יֶּֽחָלְקֵ֣⁠ם דָּוִ֔יד וְ⁠צָדוֹק֙ מִן ־ בְּנֵ֣י אֶלְעָזָ֔ר וַ⁠אֲחִימֶ֖לֶךְ מִן ־ בְּנֵ֣י אִיתָמָ֑ר לִ⁠פְקֻדָּתָ֖⁠ם בַּ⁠עֲבֹדָתָֽ⁠ם ׃⁴ וַ⁠יִּמָּצְא֣וּ בְֽנֵי ־ אֶלְעָזָ֡ר רַבִּ֞ים לְ⁠רָאשֵׁ֧י הַ⁠גְּבָרִ֛ים מִן ־ בְּנֵ֥י אִיתָמָ֖ר וַֽ⁠יַּחְלְק֑וּ⁠ם לִ⁠בְנֵ֨י אֶלְעָזָ֜ר רָאשִׁ֤ים לְ⁠בֵית ־ אָבוֹת֙ שִׁשָּׁ֣ה עָשָׂ֔ר וְ⁠לִ⁠בְנֵ֧י אִיתָמָ֛ר לְ⁠בֵ֥ית אֲבוֹתָ֖⁠ם שְׁמוֹנָֽה ׃⁵ וַ⁠יַּחְלְק֥וּ⁠ם בְּ⁠גוֹרָל֖וֹת אֵ֣לֶּה עִם ־ אֵ֑לֶּה כִּי ־ הָי֤וּ שָֽׂרֵי ־ קֹ֨דֶשׁ֙ וְ⁠שָׂרֵ֣י הָ⁠אֱלֹהִ֔ים מִ⁠בְּנֵ֥י אֶלְעָזָ֖ר וּ⁠בִ⁠בְנֵ֥י אִיתָמָֽר ׃ס⁶ וַֽ⁠יִּכְתְּבֵ֡⁠ם שְֽׁמַֽעְיָה֩ בֶן ־ נְתַנְאֵ֨ל הַ⁠סּוֹפֵ֜ר מִן ־ הַ⁠לֵּוִ֗י לִ⁠פְנֵ֨י הַ⁠מֶּ֤לֶךְ וְ⁠הַ⁠שָּׂרִים֙ וְ⁠צָד֣וֹק הַ⁠כֹּהֵ֗ן וַ⁠אֲחִימֶ֨לֶךְ֙ בֶּן ־ אֶבְיָתָ֔ר וְ⁠רָאשֵׁי֙ הָֽ⁠אָב֔וֹת לַ⁠כֹּהֲנִ֖ים וְ⁠לַ⁠לְוִיִּ֑ם בֵּֽית ־ אָ֣ב אֶחָ֗ד אָחֻז֙ לְ⁠אֶלְעָזָ֔ר וְ⁠אָחֻ֥ז ׀ אָחֻ֖ז לְ⁠אִיתָמָֽר ׃פ⁷ וַ⁠יֵּצֵ֞א הַ⁠גּוֹרָ֤ל הָ⁠רִאשׁוֹן֙ לִ⁠יה֣וֹיָרִ֔יב לִֽ⁠ידַעְיָ֖ה הַ⁠שֵּׁנִֽי ׃⁸ לְ⁠חָרִם֙ הַ⁠שְּׁלִישִׁ֔י לִ⁠שְׂעֹרִ֖ים הָ⁠רְבִעִֽי ׃⁹ לְ⁠מַלְכִּיָּה֙ הַ⁠חֲמִישִׁ֔י לְ⁠מִיָּמִ֖ן הַ⁠שִּׁשִּֽׁי ׃¹⁰ לְ⁠הַקּוֹץ֙ הַ⁠שְּׁבִעִ֔י לַ⁠אֲבִיָּ֖ה הַ⁠שְּׁמִינִֽי ׃¹¹ לְ⁠יֵשׁ֨וּעַ֙ הַ⁠תְּשִׁעִ֔י לִ⁠שְׁכַנְיָ֖הוּ הָ⁠עֲשִׂרִֽי ׃¹² לְ⁠אֶלְיָשִׁיב֙ עַשְׁתֵּ֣י עָשָׂ֔ר לְ⁠יָקִ֖ים שְׁנֵ֥ים עָשָֽׂר ׃¹³ לְ⁠חֻפָּה֙ שְׁלֹשָׁ֣ה עָשָׂ֔ר לְ⁠יֶֽשֶׁבְאָ֖ב אַרְבָּעָ֥ה עָשָֽׂר ׃¹⁴ לְ⁠בִלְגָּה֙ חֲמִשָּׁ֣ה עָשָׂ֔ר לְ⁠אִמֵּ֖ר שִׁשָּׁ֥ה עָשָֽׂר ׃¹⁵ לְ⁠חֵזִיר֙ שִׁבְעָ֣ה עָשָׂ֔ר לְ⁠הַ⁠פִּצֵּ֖ץ שְׁמוֹנָ֥ה עָשָֽׂר ׃¹⁶ לִֽ⁠פְתַחְיָה֙ תִּשְׁעָ֣ה עָשָׂ֔ר לִֽ⁠יחֶזְקֵ֖אל הָ⁠עֶשְׂרִֽים ׃¹⁷ לְ⁠יָכִין֙ אֶחָ֣ד וְ⁠עֶשְׂרִ֔ים לְ⁠גָמ֖וּל שְׁנַ֥יִם וְ⁠עֶשְׂרִֽים ׃¹⁸ לִ⁠דְלָיָ֨הוּ֙ שְׁלֹשָׁ֣ה וְ⁠עֶשְׂרִ֔ים לְ⁠מַֽעַזְיָ֖הוּ אַרְבָּעָ֥ה וְ⁠עֶשְׂרִֽים ׃פ¹⁹ אֵ֣לֶּה פְקֻדָּתָ֞⁠ם לַ⁠עֲבֹדָתָ֗⁠ם לָ⁠ב֤וֹא לְ⁠בֵית ־ יְהוָה֙ כְּ⁠מִשְׁפָּטָ֔⁠ם בְּ⁠יַ֖ד אַהֲרֹ֣ן אֲבִי⁠הֶ֑ם כַּ⁠אֲשֶׁ֣ר צִוָּ֔⁠הוּ יְהוָ֖ה אֱלֹהֵ֥י יִשְׂרָאֵֽל ׃פ²⁰ וְ⁠לִ⁠בְנֵ֥י לֵוִ֖י הַ⁠נּוֹתָרִ֑ים לִ⁠בְנֵ֤י עַמְרָם֙ שֽׁוּבָאֵ֔ל לִ⁠בְנֵ֥י שׁוּבָאֵ֖ל יֶחְדְּיָֽהוּ ׃²¹ לִ⁠רְחַבְיָ֑הוּ לִ⁠בְנֵ֣י רְחַבְיָ֔הוּ הָ⁠רֹ֖אשׁ יִשִּׁיָּֽה ׃²² לַ⁠יִּצְהָרִ֣י שְׁלֹמ֔וֹת לִ⁠בְנֵ֥י שְׁלֹמ֖וֹת יָֽחַת ׃²³ וּ⁠בְנָ֖י יְרִיָּ֑הוּ אֲמַרְיָ֨הוּ֙ הַ⁠שֵּׁנִ֔י יַחֲזִיאֵל֙ הַ⁠שְּׁלִישִׁ֔י יְקַמְעָ֖ם הָ⁠רְבִיעִֽי ׃²⁴ בְּנֵ֤י עֻזִּיאֵל֙ מִיכָ֔ה לִ⁠בְנֵ֥י מִיכָ֖ה שָׁמִֽיר ׃¹²⁵ אֲחִ֤י מִיכָה֙ יִשִּׁיָּ֔ה לִ⁠בְנֵ֥י יִשִּׁיָּ֖ה זְכַרְיָֽהוּ ׃²⁶ בְּנֵ֤י מְרָרִי֙ מַחְלִ֣י וּ⁠מוּשִׁ֔י בְּנֵ֖י יַעֲזִיָּ֥הֽוּ בְנֽ⁠וֹ ׃²⁷ בְּנֵ֖י מְרָרִ֑י לְ⁠יַֽעֲזִיָּ֣הֽוּ בְנ֔⁠וֹ וְ⁠שֹׁ֥הַם וְ⁠זַכּ֖וּר וְ⁠עִבְרִֽי ׃²⁸ לְ⁠מַחְלִי֙ אֶלְעָזָ֔ר וְ⁠לֹא ־ הָ֥יָה ל֖⁠וֹ בָּנִֽים ׃²⁹ לְ⁠קִ֖ישׁ בְּנֵי ־ קִ֥ישׁ יְרַחְמְאֵֽל ׃³⁰ וּ⁠בְנֵ֣י מוּשִׁ֔י מַחְלִ֥י וְ⁠עֵ֖דֶר וִ⁠ירִימ֑וֹת אֵ֛לֶּה בְּנֵ֥י הַ⁠לְוִיִּ֖ם לְ⁠בֵ֥ית אֲבֹתֵי⁠הֶֽם ׃³¹ וַ⁠יַּפִּילוּ֩ גַם ־ הֵ֨ם גּוֹרָל֜וֹת לְ⁠עֻמַּ֣ת ׀ אֲחֵי⁠הֶ֣ם בְּנֵֽי ־ אַהֲרֹ֗ן לִ⁠פְנֵ֨י דָוִ֤יד הַ⁠מֶּ֨לֶךְ֙ וְ⁠צָד֣וֹק וַ⁠אֲחִימֶ֔לֶךְ וְ⁠רָאשֵׁי֙ הָֽ⁠אָב֔וֹת לַ⁠כֹּהֲנִ֖ים וְ⁠לַ⁠לְוִיִּ֑ם אָב֣וֹת הָ⁠רֹ֔אשׁ לְ⁠עֻמַּ֖ת אָחִ֥י⁠ו הַ⁠קָּטָֽן ׃ס

¹K שמור

Chapter 25

¹ וַ⁠יַּבְדֵּ֣ל דָּוִיד֩ וְ⁠שָׂרֵ֨י הַ⁠צָּבָ֜א לַ⁠עֲבֹדָ֗ה לִ⁠בְנֵ֤י אָסָף֙ וְ⁠הֵימָ֣ן וִֽ⁠ידוּת֔וּן הַֽנִּבְּאִ֛ים ¹ בְּ⁠כִנֹּר֥וֹת בִּ⁠נְבָלִ֖ים וּ⁠בִ⁠מְצִלְתָּ֑יִם וַֽ⁠יְהִי֙ מִסְפָּרָ֔⁠ם אַנְשֵׁ֥י מְלָאכָ֖ה לַ⁠עֲבֹדָתָֽ⁠ם ׃² לִ⁠בְנֵ֣י אָסָ֗ף זַכּ֧וּר וְ⁠יוֹסֵ֛ף וּ⁠נְתַנְיָ֥ה וַ⁠אֲשַׂרְאֵ֖לָה בְּנֵ֣י אָסָ֑ף עַ֚ל יַד ־ אָסָ֔ף הַ⁠נִּבָּ֖א עַל ־ יְדֵ֥י הַ⁠מֶּֽלֶךְ ׃³ לִ⁠ידוּת֑וּן בְּנֵ֣י יְדוּת֡וּן גְּדַלְיָ֡הוּ וּ⁠צְרִ֡י וִֽ֠⁠ישַׁעְיָהוּ חֲשַׁבְיָ֨הוּ וּ⁠מַתִּתְיָ֜הוּ שִׁשָּׁ֗ה עַל֩ יְדֵ֨י אֲבִי⁠הֶ֤ם יְדוּתוּן֙ בַּ⁠כִּנּ֔וֹר הַ⁠נִּבָּ֕א עַל ־ הֹד֥וֹת וְ⁠הַלֵּ֖ל לַ⁠יהוָֽה ׃ס⁴ לְ⁠הֵימָ֑ן בְּנֵ֣י הֵימָ֡ן בֻּקִּיָּ֡הוּ מַתַּנְיָ֡הוּ עֻ֠זִּיאֵל שְׁבוּאֵ֨ל וִֽ⁠ירִימ֜וֹת חֲנַנְיָ֣ה חֲנָ֗נִי אֱלִיאָ֤תָה גִדַּ֨לְתִּי֙ וְ⁠רֹמַ֣מְתִּי עֶ֔זֶר יָשְׁבְּקָ֣שָׁה מַלּ֔וֹתִי הוֹתִ֖יר מַחֲזִיאֽוֹת ׃⁵ כָּל ־ אֵ֨לֶּה בָנִ֜ים לְ⁠הֵימָ֗ן חֹזֵ֥ה הַ⁠מֶּ֛לֶךְ בְּ⁠דִבְרֵ֥י הָ⁠אֱלֹהִ֖ים לְ⁠הָרִ֣ים קָ֑רֶן וַ⁠יִּתֵּ֨ן הָ⁠אֱלֹהִ֜ים לְ⁠הֵימָ֗ן בָּנִ֛ים אַרְבָּעָ֥ה עָשָׂ֖ר וּ⁠בָנ֥וֹת שָׁלֽוֹשׁ ׃⁶ כָּל ־ אֵ֣לֶּה עַל ־ יְדֵי֩ אֲבִי⁠הֶ֨ם בַּ⁠שִּׁ֜יר בֵּ֣ית יְהוָ֗ה בִּ⁠מְצִלְתַּ֨יִם֙ נְבָלִ֣ים וְ⁠כִנֹּר֔וֹת לַ⁠עֲבֹדַ֖ת בֵּ֣ית הָ⁠אֱלֹהִ֑ים עַ֚ל יְדֵ֣י הַ⁠מֶּ֔לֶךְ ס אָסָ֥ף וִ⁠ידוּת֖וּן וְ⁠הֵימָֽן ׃⁷ וַ⁠יְהִ֤י מִסְפָּרָ⁠ם֙ עִם ־ אֲחֵי⁠הֶ֔ם מְלֻמְּדֵי ־ שִׁ֖יר לַ⁠יהוָ֑ה כָּל ־ הַ֨⁠מֵּבִ֔ין מָאתַ֖יִם שְׁמוֹנִ֥ים וּ⁠שְׁמוֹנָֽה ׃⁸ וַ⁠יַּפִּ֜ילוּ גּוֹרָל֣וֹת מִשְׁמֶ֗רֶת לְ⁠עֻמַּת֙ כַּ⁠קָּטֹ֣ן כַּ⁠גָּד֔וֹל מֵבִ֖ין עִם ־ תַּלְמִֽיד ׃פ⁹ וַ⁠יֵּצֵ֞א הַ⁠גּוֹרָ֧ל הָ⁠רִאשׁ֛וֹן לְ⁠אָסָ֖ף לְ⁠יוֹסֵ֑ף גְּדַלְיָ֨הוּ֙ הַ⁠שֵּׁנִ֔י הֽוּא ־ וְ⁠אֶחָ֥י⁠ו וּ⁠בָנָ֖י⁠ו שְׁנֵ֥ים עָשָֽׂר ׃¹⁰ הַ⁠שְּׁלִשִׁ֣י זַכּ֔וּר בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹¹ הָ⁠רְבִיעִי֙ לַ⁠יִּצְרִ֔י בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹² הַ⁠חֲמִישִׁ֣י נְתַנְיָ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹³ הַ⁠שִּׁשִּׁ֣י בֻקִּיָּ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁴ הַ⁠שְּׁבִעִ֣י יְשַׂרְאֵ֔לָה בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁵ הַ⁠שְּׁמִינִ֣י יְשַֽׁעְיָ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁶ הַ⁠תְּשִׁיעִ֣י מַתַּנְיָ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁷ הָ⁠עֲשִׂירִ֣י שִׁמְעִ֔י בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁸ עַשְׁתֵּֽי ־ עָשָׂ֣ר עֲזַרְאֵ֔ל בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃¹⁹ הַ⁠שְּׁנֵ֤ים עָשָׂר֙ לַ⁠חֲשַׁבְיָ֔ה בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁰ לִ⁠שְׁלֹשָׁ֤ה עָשָׂר֙ שֽׁוּבָאֵ֔ל בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²¹ לְ⁠אַרְבָּעָ֤ה עָשָׂר֙ מַתִּתְיָ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²² לַ⁠חֲמִשָּׁ֤ה עָשָׂר֙ לִֽ⁠ירֵמ֔וֹת בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²³ לְ⁠שִׁשָּׁ֤ה עָשָׂר֙ לַ⁠חֲנַנְיָ֔הוּ בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁴ לְ⁠שִׁבְעָ֤ה עָשָׂר֙ לְ⁠יָשְׁבְּקָ֔שָׁה בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁵ לִ⁠שְׁמוֹנָ֤ה עָשָׂר֙ לַ⁠חֲנָ֔נִי בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁶ לְ⁠תִשְׁעָ֤ה עָשָׂר֙ לְ⁠מַלּ֔וֹתִי בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁷ לְ⁠עֶשְׂרִים֙ לֶֽ⁠אֱלִיָּ֔תָה בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁸ לְ⁠אֶחָ֤ד וְ⁠עֶשְׂרִים֙ לְ⁠הוֹתִ֔יר בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃²⁹ לִ⁠שְׁנַ֤יִם וְ⁠עֶשְׂרִים֙ לְ⁠גִדַּ֔לְתִּי בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃³⁰ לִ⁠שְׁלֹשָׁ֤ה וְ⁠עֶשְׂרִים֙ לְ⁠מַ֣חֲזִיא֔וֹת בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃³¹ לְ⁠אַרְבָּעָ֤ה וְ⁠עֶשְׂרִים֙ לְ⁠רוֹמַ֣מְתִּי עָ֔זֶר בָּנָ֥י⁠ו וְ⁠אֶחָ֖י⁠ו שְׁנֵ֥ים עָשָֽׂר ׃פ

¹K ה⁠נביאים

Chapter 26

¹ לְ⁠מַחְלְק֖וֹת לְ⁠שֹׁעֲרִ֑ים לַ⁠קָּרְחִ֕ים מְשֶֽׁלֶמְיָ֥הוּ בֶן ־ קֹרֵ֖א מִן ־ בְּנֵ֥י אָסָֽף ׃² וְ⁠לִ⁠מְשֶֽׁלֶמְיָ֖הוּ בָּנִ֑ים זְכַרְיָ֤הוּ הַ⁠בְּכוֹר֙ יְדִֽיעֲאֵ֣ל הַ⁠שֵּׁנִ֔י זְבַדְיָ֨הוּ֙ הַ⁠שְּׁלִישִׁ֔י יַתְנִיאֵ֖ל הָ⁠רְבִיעִֽי ׃³ עֵילָ֤ם הַ⁠חֲמִישִׁי֙ יְהוֹחָנָ֣ן הַ⁠שִּׁשִּׁ֔י אֶלְיְהוֹעֵינַ֖י הַ⁠שְּׁבִיעִֽי ׃⁴ וּ⁠לְ⁠עֹבֵ֥ד אֱדֹ֖ם בָּנִ֑ים שְׁמַֽעְיָ֤ה הַ⁠בְּכוֹר֙ יְהוֹזָבָ֣ד הַ⁠שֵּׁנִ֔י יוֹאָ֤ח הַ⁠שְּׁלִשִׁי֙ וְ⁠שָׂכָ֣ר הָ⁠רְבִיעִ֔י וּ⁠נְתַנְאֵ֖ל הַ⁠חֲמִישִֽׁי ׃⁵ עַמִּיאֵ֤ל הַ⁠שִּׁשִּׁי֙ יִשָׂשכָ֣ר הַ⁠שְּׁבִיעִ֔י פְּעֻלְּתַ֖י הַ⁠שְּׁמִינִ֑י כִּ֥י בֵרֲכ֖⁠וֹ אֱלֹהִֽים ׃פ⁶ וְ⁠לִֽ⁠שְׁמַֽעְיָ֤ה בְנ⁠וֹ֙ נוֹלַ֣ד בָּנִ֔ים הַ⁠מִּמְשָׁלִ֖ים לְ⁠בֵ֣ית אֲבִי⁠הֶ֑ם כִּֽי ־ גִבּ֥וֹרֵי חַ֖יִל הֵֽמָּה ׃⁷ בְּנֵ֣י שְׁמַֽעְיָ֗ה עָ֠תְנִי וּ⁠רְפָאֵ֨ל וְ⁠עוֹבֵ֧ד אֶלְזָבָ֛ד אֶחָ֖י⁠ו בְּנֵי ־ חָ֑יִל אֱלִיה֖וּ וּ⁠סְמַכְיָֽהוּ ׃⁸ כָּל ־ אֵ֜לֶּה מִ⁠בְּנֵ֣י ׀ עֹבֵ֣ד אֱדֹ֗ם הֵ֤מָּה וּ⁠בְנֵי⁠הֶם֙ וַ⁠אֲחֵי⁠הֶ֔ם אִֽישׁ ־ חַ֥יִל בַּ⁠כֹּ֖חַ לַ⁠עֲבֹדָ֑ה שִׁשִּׁ֥ים וּ⁠שְׁנַ֖יִם לְ⁠עֹבֵ֥ד אֱדֹֽם ׃⁹ וְ⁠לִ⁠מְשֶֽׁלֶמְיָ֗הוּ בָּנִ֧ים וְ⁠אַחִ֛ים בְּנֵי ־ חָ֖יִל שְׁמוֹנָ֥ה עָשָֽׂר ׃ס¹⁰ וּ⁠לְ⁠חֹסָ֥ה מִן ־ בְּנֵי ־ מְרָרִ֖י בָּנִ֑ים שִׁמְרִ֤י הָ⁠רֹאשׁ֙ כִּ֣י לֹא ־ הָיָ֣ה בְכ֔וֹר וַ⁠יְשִׂימֵ֥⁠הוּ אָבִ֖י⁠הוּ לְ⁠רֹֽאשׁ ׃¹¹ חִלְקִיָּ֤הוּ הַ⁠שֵּׁנִי֙ טְבַלְיָ֣הוּ הַ⁠שְּׁלִשִׁ֔י זְכַרְיָ֖הוּ הָ⁠רְבִעִ֑י כָּל ־ בָּנִ֧ים וְ⁠אַחִ֛ים לְ⁠חֹסָ֖ה שְׁלֹשָׁ֥ה עָשָֽׂר ׃¹² לְ֠⁠אֵלֶּה מַחְלְק֨וֹת הַ⁠שֹּֽׁעֲרִ֜ים לְ⁠רָאשֵׁ֧י הַ⁠גְּבָרִ֛ים מִשְׁמָר֖וֹת לְ⁠עֻמַּ֣ת אֲחֵי⁠הֶ֑ם לְ⁠שָׁרֵ֖ת בְּ⁠בֵ֥ית יְהוָֽה ׃¹³ וַ⁠יַּפִּ֨ילוּ גוֹרָל֜וֹת כַּ⁠קָּטֹ֧ן כַּ⁠גָּד֛וֹל לְ⁠בֵ֥ית אֲבוֹתָ֖⁠ם לְ⁠שַׁ֥עַר וָ⁠שָֽׁעַר ׃פ¹⁴ וַ⁠יִּפֹּ֧ל הַ⁠גּוֹרָ֛ל מִזְרָ֖חָ⁠ה לְ⁠שֶֽׁלֶמְיָ֑הוּ וּ⁠זְכַרְיָ֨הוּ בְנ֜⁠וֹ יוֹעֵ֣ץ ׀ בְּ⁠שֶׂ֗כֶל הִפִּ֨ילוּ֙ גּֽוֹרָל֔וֹת וַ⁠יֵּצֵ֥א גוֹרָל֖⁠וֹ צָפֽוֹנָ⁠ה ׃ס¹⁵ לְ⁠עֹבֵ֥ד אֱדֹ֖ם נֶ֑גְבָּ⁠ה וּ⁠לְ⁠בָנָ֖י⁠ו בֵּ֥ית הָ⁠אֲסֻפִּֽים ׃¹⁶ לְ⁠שֻׁפִּ֤ים וּ⁠לְ⁠חֹסָה֙ לַֽ⁠מַּעֲרָ֔ב עִ֚ם שַׁ֣עַר שַׁלֶּ֔כֶת בַּֽ⁠מְסִלָּ֖ה הָ⁠עוֹלָ֑ה מִשְׁמָ֖ר לְ⁠עֻמַּ֥ת מִשְׁמָֽר ׃¹⁷ לַ⁠מִּזְרָח֮ הַ⁠לְוִיִּ֣ם שִׁשָּׁה֒ לַ⁠צָּפ֤וֹנָ⁠ה לַ⁠יּוֹם֙ אַרְבָּעָ֔ה לַ⁠נֶּ֥גְבָּ⁠ה לַ⁠יּ֖וֹם אַרְבָּעָ֑ה וְ⁠לָ⁠אֲסֻפִּ֖ים שְׁנַ֥יִם שְׁנָֽיִם ׃¹⁸ לַ⁠פַּרְבָּ֖ר לַֽ⁠מַּעֲרָ֑ב אַרְבָּעָה֙ לַֽ⁠מְסִלָּ֔ה שְׁנַ֖יִם לַ⁠פַּרְבָּֽר ׃¹⁹ אֵ֗לֶּה מַחְלְקוֹת֙ הַ⁠שֹּׁ֣עֲרִ֔ים לִ⁠בְנֵ֥י הַ⁠קָּרְחִ֖י וְ⁠לִ⁠בְנֵ֥י מְרָרִֽי ׃²⁰ וְֽ⁠הַ⁠לְוִיִּ֑ם אֲחִיָּ֗ה עַל ־ אֽוֹצְרוֹת֙ בֵּ֣ית הָ⁠אֱלֹהִ֔ים וּ⁠לְ⁠אֹֽצְר֖וֹת הַ⁠קֳּדָשִֽׁים ׃²¹ בְּנֵ֣י לַ֠עְדָּן בְּנֵ֨י הַ⁠גֵּרְשֻׁנִּ֜י לְ⁠לַעְדָּ֗ן רָאשֵׁ֧י הָ⁠אָב֛וֹת לְ⁠לַעְדָּ֥ן הַ⁠גֵּרְשֻׁנִּ֖י יְחִיאֵלִֽי ׃²² בְּנֵ֖י יְחִֽיאֵלִ֑י זֵתָם֙ וְ⁠יוֹאֵ֣ל אָחִ֔י⁠ו עַל ־ אֹצְר֖וֹת בֵּ֥ית יְהוָֽה ׃²³ לַֽ⁠עַמְרָמִי֙ לַ⁠יִּצְהָרִ֔י לַֽ⁠חֶבְרוֹנִ֖י לָֽ⁠עָזִּיאֵלִֽי ׃²⁴ וּ⁠שְׁבֻאֵל֙ בֶּן ־ גֵּרְשׁ֣וֹם בֶּן ־ מֹשֶׁ֔ה נָגִ֖יד עַל ־ הָ⁠אֹצָרֽוֹת ׃²⁵ וְ⁠אֶחָ֖י⁠ו לֶֽ⁠אֱלִיעֶ֑זֶר רְחַבְיָ֨הוּ בְנ֜⁠וֹ וִֽ⁠ישַׁעְיָ֤הוּ בְנ⁠וֹ֙ וְ⁠יֹרָ֣ם בְּנ֔⁠וֹ וְ⁠זִכְרִ֥י בְנ֖⁠וֹ וּשְׁלֹמִ֥ית ¹ בְּנֽ⁠וֹ ׃²⁶ ה֧וּא שְׁלֹמ֣וֹת וְ⁠אֶחָ֗י⁠ו עַ֣ל כָּל ־ אֹצְר֤וֹת הַ⁠קֳּדָשִׁים֙ אֲשֶׁ֨ר הִקְדִּ֜ישׁ דָּוִ֣יד הַ⁠מֶּ֗לֶךְ וְ⁠רָאשֵׁ֧י הָ⁠אָב֛וֹת לְ⁠שָׂרֵֽי ־ הָ⁠אֲלָפִ֥ים וְ⁠הַ⁠מֵּא֖וֹת וְ⁠שָׂרֵ֥י הַ⁠צָּבָֽא ׃²⁷ מִן ־ הַ⁠מִּלְחָמ֥וֹת וּ⁠מִן ־ הַ⁠שָּׁלָ֖ל הִקְדִּ֑ישׁוּ לְ⁠חַזֵּ֖ק לְ⁠בֵ֥ית יְהוָֽה ׃²⁸ וְ⁠כֹ֨ל הַֽ⁠הִקְדִּ֜ישׁ שְׁמוּאֵ֤ל הָ⁠רֹאֶה֙ וְ⁠שָׁא֣וּל בֶּן ־ קִ֔ישׁ וְ⁠אַבְנֵ֣ר בֶּן ־ נֵ֔ר וְ⁠יוֹאָ֖ב בֶּן ־ צְרוּיָ֑ה כֹּ֚ל הַ⁠מַּקְדִּ֔ישׁ עַ֥ל יַד ־ שְׁלֹמִ֖ית וְ⁠אֶחָֽי⁠ו ׃פ²⁹ לַ⁠יִּצְהָרִ֞י כְּנַנְיָ֣הוּ וּ⁠בָנָ֗י⁠ו לַ⁠מְּלָאכָ֤ה הַ⁠חִֽיצוֹנָה֙ עַל ־ יִשְׂרָאֵ֔ל לְ⁠שֹׁטְרִ֖ים וּ⁠לְ⁠שֹׁפְטִֽים ׃³⁰ לַֽ⁠חֶבְרוֹנִ֡י חֲשַׁבְיָהוּ֩ וְ⁠אֶחָ֨י⁠ו בְּנֵי ־ חַ֜יִל אֶ֣לֶף וּ⁠שְׁבַע ־ מֵא֗וֹת עַ֚ל פְּקֻדַּ֣ת יִשְׂרָאֵ֔ל מֵ⁠עֵ֥בֶר לַ⁠יַּרְדֵּ֖ן מַעְרָ֑בָ⁠ה לְ⁠כֹל֙ מְלֶ֣אכֶת יְהוָ֔ה וְ⁠לַ⁠עֲבֹדַ֖ת הַ⁠מֶּֽלֶךְ ׃³¹ לַֽ⁠חֶבְרוֹנִי֙ יְרִיָּ֣ה הָ⁠רֹ֔אשׁ לַֽ⁠חֶבְרוֹנִ֥י לְ⁠תֹלְדֹתָ֖י⁠ו לְ⁠אָב֑וֹת בִּ⁠שְׁנַ֨ת הָֽ⁠אַרְבָּעִ֜ים לְ⁠מַלְכ֤וּת דָּוִיד֙ נִדְרָ֔שׁוּ וַ⁠יִּמָּצֵ֥א בָ⁠הֶ֛ם גִּבּ֥וֹרֵי חַ֖יִל בְּ⁠יַעְזֵ֥יר גִּלְעָֽד ׃³² וְ⁠אֶחָ֣י⁠ו בְּנֵי ־ חַ֗יִל אַלְפַּ֛יִם וּ⁠שְׁבַ֥ע מֵא֖וֹת רָאשֵׁ֣י הָ⁠אָב֑וֹת וַ⁠יַּפְקִידֵ֞⁠ם דָּוִ֣יד הַ⁠מֶּ֗לֶךְ עַל ־ הָ⁠ראוּבֵנִ֤י וְ⁠הַ⁠גָּדִי֙ וַ⁠חֲצִי֙ שֵׁ֣בֶט הַֽ⁠מְנַשִּׁ֔י לְ⁠כָל ־ דְּבַ֥ר הָ⁠אֱלֹהִ֖ים וּ⁠דְבַ֥ר הַ⁠מֶּֽלֶךְ ׃פ

¹K ו⁠שלמות

Chapter 27

¹ וּ⁠בְנֵ֣י יִשְׂרָאֵ֣ל ׀ לְֽ⁠מִסְפָּרָ֡⁠ם רָאשֵׁ֣י הָ⁠אָב֣וֹת וְ⁠שָׂרֵ֣י הָֽ⁠אֲלָפִ֣ים ׀ וְ⁠הַ⁠מֵּא֡וֹת וְ⁠שֹׁטְרֵי⁠הֶם֩ הַ⁠מְשָׁרְתִ֨ים אֶת ־ הַ⁠מֶּ֜לֶךְ לְ⁠כֹ֣ל ׀ דְּבַ֣ר הַֽ⁠מַּחְלְק֗וֹת הַ⁠בָּאָ֤ה וְ⁠הַ⁠יֹּצֵאת֙ חֹ֣דֶשׁ בְּ⁠חֹ֔דֶשׁ לְ⁠כֹ֖ל חָדְשֵׁ֣י הַ⁠שָּׁנָ֑ה הַֽ⁠מַּחֲלֹ֨קֶת֙ הָֽ⁠אַחַ֔ת עֶשְׂרִ֥ים וְ⁠אַרְבָּעָ֖ה אָֽלֶף ׃ס² עַ֞ל הַ⁠מַּחֲלֹ֤קֶת הָ⁠רִֽאשׁוֹנָה֙ לַ⁠חֹ֣דֶשׁ הָ⁠רִאשׁ֔וֹן יָֽשָׁבְעָ֖ם בֶּן ־ זַבְדִּיאֵ֑ל וְ⁠עַל֙ מַֽחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃³ מִן ־ בְּנֵי ־ פֶ֗רֶץ הָ⁠רֹ֛אשׁ לְ⁠כָל ־ שָׂרֵ֥י הַ⁠צְּבָא֖וֹת לַ⁠חֹ֥דֶשׁ הָ⁠רִאשֽׁוֹן ׃⁴ וְ⁠עַ֞ל מַחֲלֹ֣קֶת ׀ הַ⁠חֹ֣דֶשׁ הַ⁠שֵּׁנִ֗י דּוֹדַ֤י הָ⁠אֲחוֹחִי֙ וּ⁠מַ֣חֲלֻקְתּ֔⁠וֹ וּ⁠מִקְל֖וֹת הַ⁠נָּגִ֑יד וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס⁵ שַׂ֣ר הַ⁠צָּבָ֤א הַ⁠שְּׁלִישִׁי֙ לַ⁠חֹ֣דֶשׁ הַ⁠שְּׁלִישִׁ֔י בְּנָיָ֧הוּ בֶן ־ יְהוֹיָדָ֛ע הַ⁠כֹּהֵ֖ן רֹ֑אשׁ וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃⁶ ה֧וּא בְנָיָ֛הוּ גִּבּ֥וֹר הַ⁠שְּׁלֹשִׁ֖ים וְ⁠עַל ־ הַ⁠שְּׁלֹשִׁ֑ים וּ⁠מַ֣חֲלֻקְתּ֔⁠וֹ עַמִּיזָבָ֖ד בְּנֽ⁠וֹ ׃ס⁷ הָֽ⁠רְבִיעִ֞י לַ⁠חֹ֣דֶשׁ הָ⁠רְבִיעִ֗י עֲשָׂה ־ אֵל֙ אֲחִ֣י יוֹאָ֔ב וּ⁠זְבַדְיָ֥ה בְנ֖⁠וֹ אַחֲרָ֑י⁠ו וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס⁸ הַ⁠חַמִישִׁי֙ לַ⁠חֹ֣דֶשׁ הַ⁠חֲמִישִׁ֔י הַ⁠שַּׂ֖ר שַׁמְה֣וּת הַ⁠יִּזְרָ֑ח וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס⁹ הַ⁠שִּׁשִּׁי֙ לַ⁠חֹ֣דֶשׁ הַ⁠שִּׁשִּׁ֔י עִירָ֥א בֶן ־ עִקֵּ֖שׁ הַ⁠תְּקוֹעִ֑י וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹⁰ הַ⁠שְּׁבִיעִי֙ לַ⁠חֹ֣דֶשׁ הַ⁠שְּׁבִיעִ֔י חֶ֥לֶץ הַ⁠פְּלוֹנִ֖י מִן ־ בְּנֵ֣י אֶפְרָ֑יִם וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹¹ הַ⁠שְּׁמִינִי֙ לַ⁠חֹ֣דֶשׁ הַ⁠שְּׁמִינִ֔י סִבְּכַ֥י הַ⁠חֻשָׁתִ֖י לַ⁠זַּרְחִ֑י וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹² הַ⁠תְּשִׁיעִי֙ לַ⁠חֹ֣דֶשׁ הַ⁠תְּשִׁיעִ֔י אֲבִיעֶ֥זֶר הָ⁠עַנְּתֹתִ֖י ל⁠בנימיני וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹³ הָ⁠עֲשִׂירִי֙ לַ⁠חֹ֣דֶשׁ הָ⁠עֲשִׂירִ֔י מַהְרַ֥י הַ⁠נְּטֽוֹפָתִ֖י לַ⁠זַּרְחִ֑י וְ⁠עַל֙ מַֽחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹⁴ עַשְׁתֵּֽי ־ עָשָׂר֙ לְ⁠עַשְׁתֵּ֣י ־ עָשָׂ֣ר הַ⁠חֹ֔דֶשׁ בְּנָיָ֥ה הַ⁠פִּרְעָתוֹנִ֖י מִן ־ בְּנֵ֣י אֶפְרָ֑יִם וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃ס¹⁵ הַ⁠שְּׁנֵ֤ים עָשָׂר֙ לִ⁠שְׁנֵ֣ים עָשָׂ֣ר הַ⁠חֹ֔דֶשׁ חֶלְדַּ֥י הַ⁠נְּטוֹפָתִ֖י לְ⁠עָתְנִיאֵ֑ל וְ⁠עַל֙ מַחֲלֻקְתּ֔⁠וֹ עֶשְׂרִ֥ים וְ⁠אַרְבָּעָ֖ה אָֽלֶף ׃פ¹⁶ וְ⁠עַל֙ שִׁבְטֵ֣י יִשְׂרָאֵ֔ל לָ⁠רֽאוּבֵנִ֣י נָגִ֔יד אֱלִיעֶ֖זֶר בֶּן ־ זִכְרִ֑י ס לַ⁠שִּׁ֨מְעוֹנִ֔י שְׁפַטְיָ֖הוּ בֶּֽן ־ מַעֲכָֽה ׃ס¹⁷ לְ⁠לֵוִ֛י חֲשַׁבְיָ֥ה בֶן ־ קְמוּאֵ֖ל לְ⁠אַהֲרֹ֥ן צָדֽוֹק ׃ס¹⁸ לִֽ⁠יהוּדָ֕ה אֱלִיה֖וּ מֵ⁠אֲחֵ֣י דָוִ֑יד לְ⁠יִ֨שָׂשכָ֔ר עָמְרִ֖י בֶּן ־ מִיכָאֵֽל ׃ס¹⁹ לִ⁠זְבוּלֻ֕ן יִֽשְׁמַֽעְיָ֖הוּ בֶּן ־ עֹבַדְיָ֑הוּ לְ⁠נַ֨פְתָּלִ֔י יְרִימ֖וֹת בֶּן ־ עַזְרִיאֵֽל ׃ס²⁰ לִ⁠בְנֵ֣י אֶפְרַ֔יִם הוֹשֵׁ֖עַ בֶּן ־ עֲזַזְיָ֑הוּ לַ⁠חֲצִי֙ שֵׁ֣בֶט מְנַשֶּׁ֔ה יוֹאֵ֖ל בֶּן ־ פְּדָיָֽהוּ ׃ס²¹ לַ⁠חֲצִ֤י הַֽ⁠מְנַשֶּׁה֙ גִּלְעָ֔דָ⁠ה יִדּ֖וֹ בֶּן ־ זְכַרְיָ֑הוּ ס לְ⁠בִנְיָמִ֔ן יַעֲשִׂיאֵ֖ל בֶּן ־ אַבְנֵֽר ׃ס²² לְ⁠דָ֕ן עֲזַרְאֵ֖ל בֶּן ־ יְרֹחָ֑ם אֵ֕לֶּה שָׂרֵ֖י שִׁבְטֵ֥י יִשְׂרָאֵֽל ׃²³ וְ⁠לֹא ־ נָשָׂ֤א דָוִיד֙ מִסְפָּרָ֔⁠ם לְ⁠מִ⁠בֶּ֛ן עֶשְׂרִ֥ים שָׁנָ֖ה וּ⁠לְ⁠מָ֑טָּה כִּ֚י אָמַ֣ר יְהוָ֔ה לְ⁠הַרְבּ֥וֹת אֶת ־ יִשְׂרָאֵ֖ל כְּ⁠כוֹכְבֵ֥י הַ⁠שָּׁמָֽיִם ׃²⁴ יוֹאָ֨ב בֶּן ־ צְרוּיָ֜ה הֵחֵ֤ל לִ⁠מְנוֹת֙ וְ⁠לֹ֣א כִלָּ֔ה וַ⁠יְהִ֥י בָ⁠זֹ֛את קֶ֖צֶף עַל ־ יִשְׂרָאֵ֑ל וְ⁠לֹ֤א עָלָה֙ הַ⁠מִּסְפָּ֔ר בְּ⁠מִסְפַּ֥ר דִּבְרֵֽי ־ הַ⁠יָּמִ֖ים לַ⁠מֶּ֥לֶךְ דָּוִֽיד ׃ס²⁵ וְ⁠עַל֙ אֹצְר֣וֹת הַ⁠מֶּ֔לֶךְ עַזְמָ֖וֶת בֶּן ־ עֲדִיאֵ֑ל ס וְ⁠עַ֣ל הָֽ⁠אֹצָר֡וֹת בַּ⁠שָּׂדֶ֞ה בֶּ⁠עָרִ֤ים וּ⁠בַ⁠כְּפָרִים֙ וּ⁠בַ⁠מִּגְדָּל֔וֹת יְהוֹנָתָ֖ן בֶּן ־ עֻזִּיָּֽהוּ ׃ס²⁶ וְ⁠עַ֗ל עֹשֵׂי֙ מְלֶ֣אכֶת הַ⁠שָּׂדֶ֔ה לַ⁠עֲבֹדַ֖ת הָ⁠אֲדָמָ֑ה עֶזְרִ֖י בֶּן ־ כְּלֽוּב ׃²⁷ וְ⁠עַל ־ הַ֨⁠כְּרָמִ֔ים שִׁמְעִ֖י הָ⁠רָֽמָתִ֑י וְ⁠עַ֤ל שֶׁ⁠בַּ⁠כְּרָמִים֙ לְ⁠אֹצְר֣וֹת הַ⁠יַּ֔יִן זַבְדִּ֖י הַ⁠שִּׁפְמִֽי ׃ס²⁸ וְ⁠עַל ־ הַ⁠זֵּיתִ֤ים וְ⁠הַ⁠שִּׁקְמִים֙ אֲשֶׁ֣ר בַּ⁠שְּׁפֵלָ֔ה בַּ֥עַל חָנָ֖ן הַ⁠גְּדֵרִ֑י ס וְ⁠עַל ־ אֹצְר֥וֹת הַ⁠שֶּׁ֖מֶן יוֹעָֽשׁ ׃ס²⁹ וְ⁠עַל ־ הַ⁠בָּקָר֙ הָ⁠רֹעִ֣ים בַּ⁠שָּׁר֔וֹן שטרי ¹ הַ⁠שָּׁרוֹנִ֑י וְ⁠עַל ־ הַ⁠בָּקָר֙ בָּֽ⁠עֲמָקִ֔ים שָׁפָ֖ט בֶּן ־ עַדְלָֽי ׃ס³⁰ וְ⁠עַל ־ הַ֨⁠גְּמַלִּ֔ים אוֹבִ֖יל הַ⁠יִּשְׁמְעֵלִ֑י וְ⁠עַל ־ הָ֣⁠אֲתֹנ֔וֹת יֶחְדְּיָ֖הוּ הַ⁠מֵּרֹנֹתִֽי ׃ס³¹ וְ⁠עַל ־ הַ⁠צֹּ֖אן יָזִ֣יז הַֽ⁠הַגְרִ֑י כָּל ־ אֵ֨לֶּה֙ שָׂרֵ֣י הָ⁠רְכ֔וּשׁ אֲשֶׁ֖ר לַ⁠מֶּ֥לֶךְ דָּוִֽיד ׃³² וִֽ⁠יהוֹנָתָ֤ן דּוֹד ־ דָּוִיד֙ יוֹעֵ֔ץ אִישׁ ־ מֵבִ֥ין וְ⁠סוֹפֵ֖ר ה֑וּא וִֽ⁠יחִיאֵ֥ל בֶּן ־ חַכְמוֹנִ֖י עִם ־ בְּנֵ֥י הַ⁠מֶּֽלֶךְ ׃³³ וַ⁠אֲחִיתֹ֖פֶל יוֹעֵ֣ץ לַ⁠מֶּ֑לֶךְ ס וְ⁠חוּשַׁ֥י הָ⁠אַרְכִּ֖י רֵ֥עַ הַ⁠מֶּֽלֶךְ ׃³⁴ וְ⁠אַחֲרֵ֣י אֲחִיתֹ֗פֶל יְהוֹיָדָ֤ע בֶּן ־ בְּנָיָ֨הוּ֙ וְ⁠אֶבְיָתָ֔ר וְ⁠שַׂר ־ צָבָ֥א לַ⁠מֶּ֖לֶךְ יוֹאָֽב ׃פ

¹Q שִׁרְטַ֖י

Chapter 28

¹ וַ⁠יַּקְהֵ֣ל דָּוִ֣יד אֶת ־ כָּל ־ שָׂרֵ֣י יִשְׂרָאֵ֡ל שָׂרֵ֣י הַ⁠שְּׁבָטִ֣ים וְ⁠שָׂרֵ֣י הַ⁠מַּחְלְק֣וֹת הַ⁠מְשָׁרְתִ֪ים אֶת ־ הַ⁠מֶּ֟לֶךְ וְ⁠שָׂרֵ֣י הָ⁠אֲלָפִ֣ים וְ⁠שָׂרֵ֣י הַ⁠מֵּא֡וֹת וְ⁠שָׂרֵ֣י כָל ־ רְכוּשׁ ־ וּ⁠מִקְנֶה֩ ׀ לַ⁠מֶּ֨לֶךְ וּ⁠לְ⁠בָנָ֜י⁠ו עִם ־ הַ⁠סָּרִיסִ֧ים וְ⁠הַ⁠גִּבּוֹרִ֛ים וּֽ⁠לְ⁠כָל ־ גִּבּ֥וֹר חָ֖יִל אֶל ־ יְרוּשָׁלִָֽם ׃² וַ⁠יָּ֨קָם דָּוִ֤יד הַ⁠מֶּ֨לֶךְ֙ עַל ־ רַגְלָ֔י⁠ו וַ⁠יֹּ֕אמֶר שְׁמָע֖וּ⁠נִי אַחַ֣⁠י וְ⁠עַמִּ֑⁠י אֲנִ֣י עִם ־ לְבָבִ֡⁠י לִ⁠בְנוֹת֩ בֵּ֨ית מְנוּחָ֜ה לַ⁠אֲר֣וֹן בְּרִית ־ יְהוָ֗ה וְ⁠לַ⁠הֲדֹם֙ רַגְלֵ֣י אֱלֹהֵ֔י⁠נוּ וַ⁠הֲכִינ֖וֹתִי לִ⁠בְנֽוֹת ׃³ וְ⁠הָ⁠אֱלֹהִים֙ אָ֣מַר לִ֔⁠י לֹא ־ תִבְנֶ֥ה בַ֖יִת לִ⁠שְׁמִ֑⁠י כִּ֣י אִ֧ישׁ מִלְחָמ֛וֹת אַ֖תָּה וְ⁠דָמִ֥ים שָׁפָֽכְתָּ ׃⁴ וַ⁠יִּבְחַ֡ר יְהוָ֣ה אֱלֹהֵי֩ יִשְׂרָאֵ֨ל בִּ֜⁠י מִ⁠כֹּ֣ל בֵּית ־ אָבִ֗⁠י לִ⁠הְי֨וֹת לְ⁠מֶ֤לֶךְ עַל ־ יִשְׂרָאֵל֙ לְ⁠עוֹלָ֔ם כִּ֤י בִֽ⁠יהוּדָה֙ בָּחַ֣ר לְ⁠נָגִ֔יד וּ⁠בְ⁠בֵ֥ית יְהוּדָ֖ה בֵּ֣ית אָבִ֑⁠י וּ⁠בִ⁠בְנֵ֣י אָבִ֔⁠י בִּ֣⁠י רָצָ֔ה לְ⁠הַמְלִ֖יךְ עַל ־ כָּל ־ יִשְׂרָאֵֽל ׃⁵ וּ⁠מִ⁠כָּ֨ל ־ בָּנַ֔⁠י כִּ֚י רַבִּ֣ים בָּנִ֔ים נָ֥תַן לִ֖⁠י יְהוָ֑ה וַ⁠יִּבְחַר֙ בִּ⁠שְׁלֹמֹ֣ה בְנִ֔⁠י לָ⁠שֶׁ֗בֶת עַל ־ כִּסֵּ֛א מַלְכ֥וּת יְהוָ֖ה עַל ־ יִשְׂרָאֵֽל ׃⁶ וַ⁠יֹּ֣אמֶר לִ֔⁠י שְׁלֹמֹ֣ה בִנְ⁠ךָ֔ הֽוּא ־ יִבְנֶ֥ה בֵיתִ֖⁠י וַ⁠חֲצֵרוֹתָ֑⁠י כִּי ־ בָחַ֨רְתִּי ב֥⁠וֹ לִ⁠י֙ לְ⁠בֵ֔ן וַ⁠אֲנִ֖י אֶֽהְיֶה ־ לּ֥⁠וֹ לְ⁠אָֽב ׃⁷ וַ⁠הֲכִינוֹתִ֥י אֶת ־ מַלְכוּת֖⁠וֹ עַד ־ לְ⁠עוֹלָ֑ם אִם ־ יֶחֱזַ֗ק לַ⁠עֲשׂ֛וֹת מִצְוֺתַ֥⁠י וּ⁠מִשְׁפָּטַ֖⁠י כַּ⁠יּ֥וֹם הַ⁠זֶּֽה ׃⁸ וְ֠⁠עַתָּה לְ⁠עֵינֵ֨י כָל ־ יִשְׂרָאֵ֤ל קְהַל ־ יְהוָה֙ וּ⁠בְ⁠אָזְנֵ֣י אֱלֹהֵ֔י⁠נוּ שִׁמְר֣וּ וְ⁠דִרְשׁ֔וּ כָּל ־ מִצְוֺ֖ת יְהוָ֣ה אֱלֹהֵי⁠כֶ֑ם לְמַ֤עַן תִּֽירְשׁוּ֙ אֶת ־ הָ⁠אָ֣רֶץ הַ⁠טּוֹבָ֔ה וְ⁠הִנְחַלְתֶּ֛ם לִ⁠בְנֵי⁠כֶ֥ם אַחֲרֵי⁠כֶ֖ם עַד ־ עוֹלָֽם ׃פ⁹ וְ⁠אַתָּ֣ה שְׁלֹמֹֽה ־ בְנִ֡⁠י דַּע֩ אֶת ־ אֱלֹהֵ֨י אָבִ֜י⁠ךָ וְ⁠עָבְדֵ֗⁠הוּ בְּ⁠לֵ֤ב שָׁלֵם֙ וּ⁠בְ⁠נֶ֣פֶשׁ חֲפֵצָ֔ה כִּ֤י כָל ־ לְבָבוֹת֙ דּוֹרֵ֣שׁ יְהוָ֔ה וְ⁠כָל ־ יֵ֥צֶר מַחֲשָׁב֖וֹת מֵבִ֑ין אִֽם ־ תִּדְרְשֶׁ֨⁠נּוּ֙ יִמָּ֣צֵא לָ֔⁠ךְ וְ⁠אִם ־ תַּֽעַזְבֶ֖⁠נּוּ יַזְנִיחֲ⁠ךָ֥ לָ⁠עַֽד ׃¹⁰ רְאֵ֣ה ׀ עַתָּ֗ה כִּֽי ־ יְהוָ֛ה בָּ֧חַר בְּ⁠ךָ֛ לִ⁠בְנֽוֹת ־ בַּ֥יִת לַ⁠מִּקְדָּ֖שׁ חֲזַ֥ק וַ⁠עֲשֵֽׂה ׃פ¹¹ וַ⁠יִּתֵּ֣ן דָּוִ֣יד לִ⁠שְׁלֹמֹ֣ה בְנ֡⁠וֹ אֶת ־ תַּבְנִ֣ית הָ⁠אוּלָם֩ וְֽ⁠אֶת ־ בָּ֨תָּ֜י⁠ו וְ⁠גַנְזַכָּ֧י⁠ו וַ⁠עֲלִיֹּתָ֛י⁠ו וַ⁠חֲדָרָ֥י⁠ו הַ⁠פְּנִימִ֖ים וּ⁠בֵ֥ית הַ⁠כַּפֹּֽרֶת ׃¹² וְ⁠תַבְנִ֗ית כֹּל֩ אֲשֶׁ֨ר הָיָ֤ה בָ⁠ר֨וּחַ֙ עִמּ֔⁠וֹ לְ⁠חַצְר֧וֹת בֵּית ־ יְהוָ֛ה וּ⁠לְ⁠כָל ־ הַ⁠לְּשָׁכ֖וֹת סָבִ֑יב לְ⁠אֹֽצְרוֹת֙ בֵּ֣ית הָ⁠אֱלֹהִ֔ים וּ⁠לְ⁠אֹצְר֖וֹת הַ⁠קֳּדָשִֽׁים ׃¹³ וּֽ⁠לְ⁠מַחְלְקוֹת֙ הַ⁠כֹּהֲנִ֣ים וְ⁠הַ⁠לְוִיִּ֔ם וּֽ⁠לְ⁠כָל ־ מְלֶ֖אכֶת עֲבוֹדַ֣ת בֵּית ־ יְהוָ֑ה וּֽ⁠לְ⁠כָל ־ כְּלֵ֖י עֲבוֹדַ֥ת בֵּית ־ יְהוָֽה ׃¹⁴ לַ⁠זָּהָ֤ב בַּ⁠מִּשְׁקָל֙ לַ⁠זָּהָ֔ב לְ⁠כָל ־ כְּלֵ֖י עֲבוֹדָ֣ה וַ⁠עֲבוֹדָ֑ה לְ⁠כֹ֨ל כְּלֵ֤י הַ⁠כֶּ֨סֶף֙ בְּ⁠מִשְׁקָ֔ל לְ⁠כָל ־ כְּלֵ֖י עֲבוֹדָ֥ה וַ⁠עֲבוֹדָֽה ׃¹⁵ וּ⁠מִשְׁקָ֞ל לִ⁠מְנֹר֣וֹת הַ⁠זָּהָ֗ב וְ⁠נֵרֹֽתֵי⁠הֶם֙ זָהָ֔ב בְּ⁠מִשְׁקַל ־ מְנוֹרָ֥ה וּ⁠מְנוֹרָ֖ה וְ⁠נֵרֹתֶ֑י⁠הָ וְ⁠לִ⁠מְנֹר֨וֹת הַ⁠כֶּ֤סֶף בְּ⁠מִשְׁקָל֙ לִ⁠מְנוֹרָ֣ה וְ⁠נֵרֹתֶ֔י⁠הָ כַּ⁠עֲבוֹדַ֖ת מְנוֹרָ֥ה וּ⁠מְנוֹרָֽה ׃¹⁶ וְ⁠אֶת ־ הַ⁠זָּהָ֥ב מִשְׁקָ֛ל לְ⁠שֻׁלְחֲנ֥וֹת הַֽ⁠מַּעֲרֶ֖כֶת לְ⁠שֻׁלְחַ֣ן וְ⁠שֻׁלְחָ֑ן וְ⁠כֶ֖סֶף לְ⁠שֻׁלְחֲנ֥וֹת הַ⁠כָּֽסֶף ׃¹⁷ וְ⁠הַ⁠מִּזְלָג֧וֹת וְ⁠הַ⁠מִּזְרָק֛וֹת וְ⁠הַ⁠קְּשָׂוֺ֖ת זָהָ֣ב טָה֑וֹר וְ⁠לִ⁠כְפוֹרֵ֨י הַ⁠זָּהָ֤ב בְּ⁠מִשְׁקָל֙ לִ⁠כְפ֣וֹר וּ⁠כְפ֔וֹר וְ⁠לִ⁠כְפוֹרֵ֥י הַ⁠כֶּ֛סֶף בְּ⁠מִשְׁקָ֖ל לִ⁠כְפ֥וֹר וּ⁠כְפֽוֹר ׃¹⁸ וּ⁠לְ⁠מִזְבַּ֧ח הַ⁠קְּטֹ֛רֶת זָהָ֥ב מְזֻקָּ֖ק בַּ⁠מִּשְׁקָ֑ל וּ⁠לְ⁠תַבְנִ֣ית הַ⁠מֶּרְכָּבָ֗ה הַ⁠כְּרֻבִ֤ים זָהָב֙ לְ⁠פֹ֣רְשִׂ֔ים וְ⁠סֹכְכִ֖ים עַל ־ אֲר֥וֹן בְּרִית ־ יְהוָֽה ׃¹⁹ הַ⁠כֹּ֥ל בִּ⁠כְתָ֛ב מִ⁠יַּ֥ד יְהוָ֖ה עָלַ֣⁠י הִשְׂכִּ֑יל כֹּ֖ל מַלְאֲכ֥וֹת הַ⁠תַּבְנִֽית ׃פ²⁰ וַ⁠יֹּ֨אמֶר דָּוִ֜יד לִ⁠שְׁלֹמֹ֣ה בְנ֗⁠וֹ חֲזַ֤ק וֶ⁠אֱמַץ֙ וַ⁠עֲשֵׂ֔ה אַל ־ תִּירָ֖א וְ⁠אַל ־ תֵּחָ֑ת כִּי֩ יְהוָ֨ה אֱלֹהִ֤ים אֱלֹהַ⁠י֙ עִמָּ֔⁠ךְ לֹ֤א יַרְפְּ⁠ךָ֙ וְ⁠לֹ֣א יַֽעַזְבֶ֔⁠ךָּ עַד ־ לִ⁠כְל֕וֹת כָּל ־ מְלֶ֖אכֶת עֲבוֹדַ֥ת בֵּית ־ יְהוָֽה ׃²¹ וְ⁠הִנֵּ֗ה מַחְלְקוֹת֙ הַ⁠כֹּהֲנִ֣ים וְ⁠הַ⁠לְוִיִּ֔ם לְ⁠כָל ־ עֲבוֹדַ֖ת בֵּ֣ית הָ⁠אֱלֹהִ֑ים וְ⁠עִמְּ⁠ךָ֙ בְ⁠כָל ־ מְלָאכָ֜ה לְ⁠כָל ־ נָדִ֤יב בַּֽ⁠חָכְמָה֙ לְ⁠כָל ־ עֲבוֹדָ֔ה וְ⁠הַ⁠שָּׂרִ֥ים וְ⁠כָל ־ הָ⁠עָ֖ם לְ⁠כָל ־ דְּבָרֶֽי⁠ךָ ׃פ

Chapter 29

¹ וַ⁠יֹּ֨אמֶר דָּוִ֤יד הַ⁠מֶּ֨לֶךְ֙ לְ⁠כָל ־ הַ⁠קָּהָ֔ל שְׁלֹמֹ֨ה בְנִ֥⁠י אֶחָ֛ד בָּֽחַר ־ בּ֥⁠וֹ אֱלֹהִ֖ים נַ֣עַר וָ⁠רָ֑ךְ וְ⁠הַ⁠מְּלָאכָ֣ה גְדוֹלָ֔ה כִּ֣י לֹ֤א לְ⁠אָדָם֙ הַ⁠בִּירָ֔ה כִּ֖י לַ⁠יהוָ֥ה אֱלֹהִֽים ׃² וּֽ⁠כְ⁠כָל ־ כֹּחִ֞⁠י הֲכִינ֣וֹתִי לְ⁠בֵית ־ אֱלֹהַ֗⁠י הַ⁠זָּהָ֣ב ׀ לַ֠⁠זָּהָב וְ⁠הַ⁠כֶּ֨סֶף לַ⁠כֶּ֜סֶף וְ⁠הַ⁠נְּחֹ֣שֶׁת לַ⁠נְּחֹ֗שֶׁת הַ⁠בַּרְזֶל֙ לַ⁠בַּרְזֶ֔ל וְ⁠הָ⁠עֵצִ֖ים לָ⁠עֵצִ֑ים אַבְנֵי ־ שֹׁ֨הַם וּ⁠מִלּוּאִ֜ים אַבְנֵי ־ פ֣וּךְ וְ⁠רִקְמָ֗ה וְ⁠כֹ֨ל אֶ֧בֶן יְקָרָ֛ה וְ⁠אַבְנֵי ־ שַׁ֖יִשׁ לָ⁠רֹֽב ׃³ וְ⁠ע֗וֹד בִּ⁠רְצוֹתִ⁠י֙ בְּ⁠בֵ֣ית אֱלֹהַ֔⁠י יֶשׁ ־ לִ֥⁠י סְגֻלָּ֖ה זָהָ֣ב וָ⁠כָ֑סֶף נָתַ֤תִּי לְ⁠בֵית ־ אֱלֹהַ⁠י֙ לְ⁠מַ֔עְלָ⁠ה מִ⁠כָּל ־ הֲכִינ֖וֹתִי לְ⁠בֵ֥ית הַ⁠קֹּֽדֶשׁ ׃⁴ שְׁלֹ֧שֶׁת אֲלָפִ֛ים כִּכְּרֵ֥י זָהָ֖ב מִ⁠זְּהַ֣ב אוֹפִ֑יר וְ⁠שִׁבְעַ֨ת אֲלָפִ֤ים כִּכַּר ־ כֶּ֨סֶף֙ מְזֻקָּ֔ק לָ⁠ט֖וּחַ קִיר֥וֹת הַ⁠בָּתִּֽים ׃⁵ לַ⁠זָּהָ֤ב לַ⁠זָּהָב֙ וְ⁠לַ⁠כֶּ֣סֶף לַ⁠כֶּ֔סֶף וּ⁠לְ⁠כָל ־ מְלָאכָ֖ה בְּ⁠יַ֣ד חָרָשִׁ֑ים וּ⁠מִ֣י מִתְנַדֵּ֔ב לְ⁠מַלֹּ֥אות יָד֛⁠וֹ הַ⁠יּ֖וֹם לַ⁠יהוָֽה ׃⁶ וַ⁠יִּֽתְנַדְּבוּ֩ שָׂרֵ֨י הָ⁠אָב֜וֹת וְ⁠שָׂרֵ֣י ׀ שִׁבְטֵ֣י יִשְׂרָאֵ֗ל וְ⁠שָׂרֵ֤י הָ⁠אֲלָפִים֙ וְ⁠הַ⁠מֵּא֔וֹת וּ⁠לְ⁠שָׂרֵ֖י מְלֶ֥אכֶת הַ⁠מֶּֽלֶךְ ׃⁷ וַֽ⁠יִּתְּנ֞וּ לַ⁠עֲבוֹדַ֣ת בֵּית ־ הָ⁠אֱלֹהִ֗ים זָהָ֞ב כִּכָּרִ֣ים חֲמֵֽשֶׁת ־ אֲלָפִים֮ וַ⁠אֲדַרְכֹנִ֣ים רִבּוֹ֒ וְ⁠כֶ֗סֶף כִּכָּרִים֙ עֲשֶׂ֣רֶת אֲלָפִ֔ים וּ⁠נְחֹ֕שֶׁת רִבּ֛וֹ וּ⁠שְׁמוֹנַ֥ת אֲלָפִ֖ים כִּכָּרִ֑ים וּ⁠בַרְזֶ֖ל מֵֽאָה ־ אֶ֥לֶף כִּכָּרִֽים ׃⁸ וְ⁠הַ⁠נִּמְצָ֤א אִתּ⁠וֹ֙ אֲבָנִ֔ים נָתְנ֖וּ לְ⁠אוֹצַ֣ר בֵּית ־ יְהוָ֑ה עַ֥ל יַד ־ יְחִיאֵ֖ל הַ⁠גֵּרְשֻׁנִּֽי ׃⁹ וַ⁠יִּשְׂמְח֤וּ הָ⁠עָם֙ עַל ־ הִֽתְנַדְּבָ֔⁠ם כִּ֚י בְּ⁠לֵ֣ב שָׁלֵ֔ם הִֽתְנַדְּב֖וּ לַ⁠יהוָ֑ה וְ⁠גַם֙ דָּוִ֣יד הַ⁠מֶּ֔לֶךְ שָׂמַ֖ח שִׂמְחָ֥ה גְדוֹלָֽה ׃פ¹⁰ וַ⁠יְבָ֤רֶךְ דָּוִיד֙ אֶת ־ יְהוָ֔ה לְ⁠עֵינֵ֖י כָּל ־ הַ⁠קָּהָ֑ל וַ⁠יֹּ֣אמֶר דָּוִ֗יד בָּר֨וּךְ אַתָּ֤ה יְהוָה֙ אֱלֹהֵי֙ יִשְׂרָאֵ֣ל אָבִ֔י⁠נוּ מֵ⁠עוֹלָ֖ם וְ⁠עַד ־ עוֹלָֽם ׃¹¹ לְ⁠ךָ֣ יְ֠הוָה הַ⁠גְּדֻלָּ֨ה וְ⁠הַ⁠גְּבוּרָ֤ה וְ⁠הַ⁠תִּפְאֶ֨רֶת֙ וְ⁠הַ⁠נֵּ֣צַח וְ⁠הַ⁠ה֔וֹד כִּי ־ כֹ֖ל בַּ⁠שָּׁמַ֣יִם וּ⁠בָ⁠אָ֑רֶץ לְ⁠ךָ֤ יְהוָה֙ הַ⁠מַּמְלָכָ֔ה וְ⁠הַ⁠מִּתְנַשֵּׂ֖א לְ⁠כֹ֥ל ׀ לְ⁠רֹֽאשׁ ׃¹² וְ⁠הָ⁠עֹ֤שֶׁר וְ⁠הַ⁠כָּבוֹד֙ מִ⁠לְּ⁠פָנֶ֔י⁠ךָ וְ⁠אַתָּה֙ מוֹשֵׁ֣ל בַּ⁠כֹּ֔ל וּ⁠בְ⁠יָדְ⁠ךָ֖ כֹּ֣חַ וּ⁠גְבוּרָ֑ה וּ⁠בְ⁠יָ֣דְ⁠ךָ֔ לְ⁠גַדֵּ֥ל וּ⁠לְ⁠חַזֵּ֖ק לַ⁠כֹּֽל ׃¹³ וְ⁠עַתָּ֣ה אֱלֹהֵ֔י⁠נוּ מוֹדִ֥ים אֲנַ֖חְנוּ לָ֑⁠ךְ וּֽ⁠מְהַֽלְלִ֖ים לְ⁠שֵׁ֥ם תִּפְאַרְתֶּֽ⁠ךָ ׃¹⁴ וְ⁠כִ֨י מִ֤י אֲנִי֙ וּ⁠מִ֣י עַמִּ֔⁠י כִּֽי ־ נַעְצֹ֣ר כֹּ֔חַ לְ⁠הִתְנַדֵּ֖ב כָּ⁠זֹ֑את כִּֽי ־ מִמְּ⁠ךָ֣ הַ⁠כֹּ֔ל וּ⁠מִ⁠יָּדְ⁠ךָ֖ נָתַ֥נּוּ לָֽ⁠ךְ ׃¹⁵ כִּֽי ־ גֵרִ֨ים אֲנַ֧חְנוּ לְ⁠פָנֶ֛י⁠ךָ וְ⁠תוֹשָׁבִ֖ים כְּ⁠כָל ־ אֲבֹתֵ֑י⁠נוּ כַּ⁠צֵּ֧ל ׀ יָמֵ֛י⁠נוּ עַל ־ הָ⁠אָ֖רֶץ וְ⁠אֵ֥ין מִקְוֶֽה ׃¹⁶ יְהוָ֣ה אֱלֹהֵ֔י⁠נוּ כֹ֣ל הֶ⁠הָמ֤וֹן הַ⁠זֶּה֙ אֲשֶׁ֣ר הֲכִינֹ֔נוּ לִ⁠בְנֽוֹת ־ לְ⁠ךָ֥ בַ֖יִת לְ⁠שֵׁ֣ם קָדְשֶׁ֑⁠ךָ מִ⁠יָּדְ⁠ךָ֥ ה֖וּא ¹ וּ⁠לְ⁠ךָ֥ הַ⁠כֹּֽל ׃¹⁷ וְ⁠יָדַ֣עְתִּי אֱלֹהַ֔⁠י כִּ֤י אַתָּה֙ בֹּחֵ֣ן לֵבָ֔ב וּ⁠מֵישָׁרִ֖ים תִּרְצֶ֑ה אֲנִ֗י בְּ⁠יֹ֤שֶׁר לְבָבִ⁠י֙ הִתְנַדַּ֣בְתִּי כָל ־ אֵ֔לֶּה וְ⁠עַתָּ֗ה עַמְּ⁠ךָ֙ הַ⁠נִּמְצְאוּ ־ פֹ֔ה רָאִ֥יתִי בְ⁠שִׂמְחָ֖ה לְ⁠הִֽתְנַדֶּב ־ לָֽ⁠ךְ ׃¹⁸ יְהוָ֗ה אֱ֠לֹהֵי אַבְרָהָ֞ם יִצְחָ֤ק וְ⁠יִשְׂרָאֵל֙ אֲבֹתֵ֔י⁠נוּ שֳׁמְרָ⁠ה ־ זֹּ֣את לְ⁠עוֹלָ֔ם לְ⁠יֵ֥צֶר מַחְשְׁב֖וֹת לְבַ֣ב עַמֶּ֑⁠ךָ וְ⁠הָכֵ֥ן לְבָבָ֖⁠ם אֵלֶֽי⁠ךָ ׃¹⁹ וְ⁠לִ⁠שְׁלֹמֹ֣ה בְנִ֗⁠י תֵּ֚ן לֵבָ֣ב שָׁלֵ֔ם לִ⁠שְׁמוֹר֙ מִצְוֺתֶ֔י⁠ךָ עֵדְוֺתֶ֖י⁠ךָ וְ⁠חֻקֶּ֑י⁠ךָ וְ⁠לַ⁠עֲשׂ֣וֹת הַ⁠כֹּ֔ל וְ⁠לִ⁠בְנ֖וֹת הַ⁠בִּירָ֥ה אֲשֶׁר ־ הֲכִינֽוֹתִי ׃פ²⁰ וַ⁠יֹּ֤אמֶר דָּוִיד֙ לְ⁠כָל ־ הַ⁠קָּהָ֔ל בָּֽרְכוּ ־ נָ֖א אֶת ־ יְהוָ֣ה אֱלֹהֵי⁠כֶ֑ם וַ⁠יְבָרֲכ֣וּ כָֽל ־ הַ⁠קָּהָ֗ל לַ⁠יהוָה֙ אֱלֹהֵ֣י אֲבֹֽתֵי⁠הֶ֔ם וַ⁠יִּקְּד֧וּ וַ⁠יִּֽשְׁתַּחֲו֛וּ לַ⁠יהוָ֖ה וְ⁠לַ⁠מֶּֽלֶךְ ׃²¹ וַ⁠יִּזְבְּח֣וּ לַ⁠יהוָ֣ה ׀ זְ֠בָחִים וַ⁠יַּעֲל֨וּ עֹל֜וֹת לַ⁠יהוָ֗ה לְֽ⁠מָחֳרַת֮ הַ⁠יּ֣וֹם הַ⁠הוּא֒ פָּרִ֨ים אֶ֜לֶף אֵילִ֥ים אֶ֛לֶף כְּבָשִׂ֥ים אֶ֖לֶף וְ⁠נִסְכֵּי⁠הֶ֑ם וּ⁠זְבָחִ֥ים לָ⁠רֹ֖ב לְ⁠כָל ־ יִשְׂרָאֵֽל ׃²² וַ⁠יֹּאכְל֨וּ וַ⁠יִּשְׁתּ֜וּ לִ⁠פְנֵ֧י יְהוָ֛ה בַּ⁠יּ֥וֹם הַ⁠ה֖וּא בְּ⁠שִׂמְחָ֣ה גְדוֹלָ֑ה וַ⁠יַּמְלִ֤יכוּ שֵׁנִית֙ לִ⁠שְׁלֹמֹ֣ה בֶן ־ דָּוִ֔יד וַ⁠יִּמְשְׁח֧וּ לַ⁠יהוָ֛ה לְ⁠נָגִ֥יד וּ⁠לְ⁠צָד֖וֹק לְ⁠כֹהֵֽן ׃²³ וַ⁠יֵּ֣שֶׁב שְׁ֠לֹמֹה עַל ־ כִּסֵּ֨א יְהוָ֧ה ׀ לְ⁠מֶ֛לֶךְ תַּֽחַת ־ דָּוִ֥יד אָבִ֖י⁠ו וַ⁠יַּצְלַ֑ח וַ⁠יִּשְׁמְע֥וּ אֵלָ֖י⁠ו כָּל ־ יִשְׂרָאֵֽל ׃²⁴ וְ⁠כָל ־ הַ⁠שָּׂרִים֙ וְ⁠הַ⁠גִּבֹּרִ֔ים וְ⁠גַ֕ם כָּל ־ בְּנֵ֖י הַ⁠מֶּ֣לֶךְ דָּוִ֑יד נָ֣תְנוּ יָ֔ד תַּ֖חַת שְׁלֹמֹ֥ה הַ⁠מֶּֽלֶךְ ׃²⁵ וַ⁠יְגַדֵּ֨ל יְהוָ֤ה אֶת ־ שְׁלֹמֹה֙ לְ⁠מַ֔עְלָ⁠ה לְ⁠עֵינֵ֖י כָּל ־ יִשְׂרָאֵ֑ל וַ⁠יִּתֵּ֤ן עָלָי⁠ו֙ ה֣וֹד מַלְכ֔וּת אֲ֠שֶׁר לֹֽא ־ הָיָ֧ה עַל ־ כָּל ־ מֶ֛לֶךְ לְ⁠פָנָ֖י⁠ו עַל ־ יִשְׂרָאֵֽל ׃פ²⁶ וְ⁠דָוִיד֙ בֶּן ־ יִשָׁ֔י מָלַ֖ךְ עַל ־ כָּל ־ יִשְׂרָאֵֽל ׃²⁷ וְ⁠הַ⁠יָּמִ֗ים אֲשֶׁ֤ר מָלַךְ֙ עַל ־ יִשְׂרָאֵ֔ל אַרְבָּעִ֖ים שָׁנָ֑ה בְּ⁠חֶבְר֤וֹן מָלַךְ֙ שֶׁ֣בַע שָׁנִ֔ים וּ⁠בִ⁠ירוּשָׁלִַ֥ם מָלַ֖ךְ שְׁלֹשִׁ֥ים וְ⁠שָׁלֽוֹשׁ ׃²⁸ וַ⁠יָּ֨מָת֙ בְּ⁠שֵׂיבָ֣ה טוֹבָ֔ה שְׂבַ֥ע יָמִ֖ים עֹ֣שֶׁר וְ⁠כָב֑וֹד וַ⁠יִּמְלֹ֛ךְ שְׁלֹמֹ֥ה בְנ֖⁠וֹ תַּחְתָּֽי⁠ו ׃²⁹ וְ⁠דִבְרֵי֙ דָּוִ֣יד הַ⁠מֶּ֔לֶךְ הָ⁠רִאשֹׁנִ֖ים וְ⁠הָ⁠אֲחרֹנִ֑ים הִנָּ֣⁠ם כְּתוּבִ֗ים עַל ־ דִּבְרֵי֙ שְׁמוּאֵ֣ל הָ⁠רֹאֶ֔ה וְ⁠עַל ־ דִּבְרֵי֙ נָתָ֣ן הַ⁠נָּבִ֔יא וְ⁠עַל ־ דִּבְרֵ֖י גָּ֥ד הַ⁠חֹזֶֽה ׃³⁰ עִ֥ם כָּל ־ מַלְכוּת֖⁠וֹ וּ⁠גְבוּרָת֑⁠וֹ וְ⁠הָ⁠עִתִּ֗ים אֲשֶׁ֨ר עָבְר֤וּ עָלָי⁠ו֙ וְ⁠עַל ־ יִשְׂרָאֵ֔ל וְ⁠עַ֖ל כָּל ־ מַמְלְכ֥וֹת הָ⁠אֲרָצֽוֹת ׃פ

¹K היא

2 Chronicles

Chapter 1

¹ וַ⁠יִּתְחַזֵּ֛ק שְׁלֹמֹ֥ה בֶן ־ דָּוִ֖יד עַל ־ מַלְכוּת֑⁠וֹ וַ⁠יהוָ֤ה אֱלֹהָי⁠ו֙ עִמּ֔⁠וֹ וַֽ⁠יְגַדְּלֵ֖⁠הוּ לְ⁠מָֽעְלָ⁠ה ׃² וַ⁠יֹּ֣אמֶר שְׁלֹמֹ֣ה לְ⁠כָל ־ יִשְׂרָאֵ֡ל לְ⁠שָׂרֵי֩ הָ⁠אֲלָפִ֨ים וְ⁠הַ⁠מֵּא֜וֹת וְ⁠לַ⁠שֹּֽׁפְטִ֗ים וּ⁠לְ⁠כֹ֛ל נָשִׂ֥יא לְ⁠כָל ־ יִשְׂרָאֵ֖ל רָאשֵׁ֥י הָ⁠אָבֽוֹת ׃³ וַ⁠יֵּלְכ֗וּ שְׁלֹמֹה֙ וְ⁠כָל ־ הַ⁠קָּהָ֣ל עִמּ֔⁠וֹ לַ⁠בָּמָ֖ה אֲשֶׁ֣ר בְּ⁠גִבְע֑וֹן כִּי ־ שָׁ֣ם הָיָ֗ה אֹ֤הֶל מוֹעֵד֙ הָֽ⁠אֱלֹהִ֔ים אֲשֶׁ֥ר עָשָׂ֛ה מֹשֶׁ֥ה עֶֽבֶד ־ יְהוָ֖ה בַּ⁠מִּדְבָּֽר ׃⁴ אֲבָ֗ל אֲר֤וֹן הָ⁠אֱלֹהִים֙ הֶעֱלָ֤ה דָוִיד֙ מִ⁠קִּרְיַ֣ת יְעָרִ֔ים בַּֽ⁠הֵכִ֥ין ל֖⁠וֹ דָּוִ֑יד כִּ֧י נָֽטָה ־ ל֛⁠וֹ אֹ֖הֶל בִּ⁠ירוּשָׁלִָֽם ׃⁵ וּ⁠מִזְבַּ֣ח הַ⁠נְּחֹ֗שֶׁת אֲשֶׁ֤ר עָשָׂה֙ בְּצַלְאֵל֙ בֶּן ־ אוּרִ֣י בֶן ־ ח֔וּר שָׂ֕ם לִ⁠פְנֵ֖י מִשְׁכַּ֣ן יְהוָ֑ה וַ⁠יִּדְרְשֵׁ֥⁠הוּ שְׁלֹמֹ֖ה וְ⁠הַ⁠קָּהָֽל ׃⁶ וַ⁠יַּעַל֩ שְׁלֹמֹ֨ה שָׁ֜ם עַל ־ מִזְבַּ֤ח הַ⁠נְּחֹ֨שֶׁת֙ לִ⁠פְנֵ֣י יְהוָ֔ה אֲשֶׁ֖ר לְ⁠אֹ֣הֶל מוֹעֵ֑ד וַ⁠יַּ֧עַל עָלָ֛י⁠ו עֹל֖וֹת אָֽלֶף ׃⁷ בַּ⁠לַּ֣יְלָה הַ⁠ה֔וּא נִרְאָ֥ה אֱלֹהִ֖ים לִ⁠שְׁלֹמֹ֑ה וַ⁠יֹּ֣אמֶר ל֔⁠וֹ שְׁאַ֖ל מָ֥ה אֶתֶּן ־ לָֽ⁠ךְ ׃⁸ וַ⁠יֹּ֤אמֶר שְׁלֹמֹה֙ לֵֽ⁠אלֹהִ֔ים אַתָּ֗ה עָשִׂ֛יתָ עִם ־ דָּוִ֥יד אָבִ֖⁠י חֶ֣סֶד גָּד֑וֹל וְ⁠הִמְלַכְתַּ֖⁠נִי תַּחְתָּֽי⁠ו ׃⁹ עַתָּה֙ יְהוָ֣ה אֱלֹהִ֔ים יֵֽאָמֵן֙ דְּבָ֣רְ⁠ךָ֔ עִ֖ם דָּוִ֣יד אָבִ֑⁠י כִּ֤י אַתָּה֙ הִמְלַכְתַּ֔⁠נִי עַל ־ עַ֕ם רַ֖ב כַּ⁠עֲפַ֥ר הָ⁠אָֽרֶץ ׃¹⁰ עַתָּ֗ה חָכְמָ֤ה וּ⁠מַדָּע֙ תֶּן ־ לִ֔⁠י וְ⁠אֵֽצְאָ֛ה לִ⁠פְנֵ֥י הָֽ⁠עָם ־ הַ⁠זֶּ֖ה וְ⁠אָב֑וֹאָה כִּֽי ־ מִ֣י יִשְׁפֹּ֔ט אֶת ־ עַמְּ⁠ךָ֥ הַ⁠זֶּ֖ה הַ⁠גָּדֽוֹל ׃ס¹¹ וַ⁠יֹּ֣אמֶר ־ אֱלֹהִ֣ים ׀ לִ⁠שְׁלֹמֹ֡ה יַ֣עַן אֲשֶׁר֩ הָיְתָ֨ה זֹ֜את עִם ־ לְבָבֶ֗⁠ךָ וְ⁠לֹֽא ־ שָׁ֠אַלְתָּ עֹ֣שֶׁר נְכָסִ֤ים וְ⁠כָבוֹד֙ וְ⁠אֵת֙ נֶ֣פֶשׁ שֹׂנְאֶ֔י⁠ךָ וְ⁠גַם ־ יָמִ֥ים רַבִּ֖ים לֹ֣א שָׁאָ֑לְתָּ וַ⁠תִּֽשְׁאַל ־ לְ⁠ךָ֙ חָכְמָ֣ה וּ⁠מַדָּ֔ע אֲשֶׁ֤ר תִּשְׁפּוֹט֙ אֶת ־ עַמִּ֔⁠י אֲשֶׁ֥ר הִמְלַכְתִּ֖י⁠ךָ עָלָֽי⁠ו ׃¹² הַֽ⁠חָכְמָ֥ה וְ⁠הַ⁠מַּדָּ֖ע נָת֣וּן לָ֑⁠ךְ וְ⁠עֹ֨שֶׁר וּ⁠נְכָסִ֤ים וְ⁠כָבוֹד֙ אֶתֶּן ־ לָ֔⁠ךְ אֲשֶׁ֣ר ׀ לֹא ־ הָ֣יָה כֵ֗ן לַ⁠מְּלָכִים֙ אֲשֶׁ֣ר לְ⁠פָנֶ֔י⁠ךָ וְ⁠אַחֲרֶ֖י⁠ךָ לֹ֥א יִֽהְיֶה ־ כֵּֽן ׃¹³ וַ⁠יָּבֹ֨א שְׁלֹמֹ֜ה לַ⁠בָּמָ֤ה אֲשֶׁר ־ בְּ⁠גִבְעוֹן֙ יְר֣וּשָׁלִַ֔ם מִ⁠לִּ⁠פְנֵ֖י אֹ֣הֶל מוֹעֵ֑ד וַ⁠יִּמְלֹ֖ךְ עַל ־ יִשְׂרָאֵֽל ׃פ¹⁴ וַ⁠יֶּאֱסֹ֣ף שְׁלֹמֹה֮ רֶ֣כֶב וּ⁠פָרָשִׁים֒ וַֽ⁠יְהִי ־ ל֗⁠וֹ אֶ֤לֶף וְ⁠אַרְבַּע ־ מֵאוֹת֙ רֶ֔כֶב וּ⁠שְׁנֵים ־ עָשָׂ֥ר אֶ֖לֶף פָּרָשִׁ֑ים וַ⁠יַּנִּיחֵ⁠ם֙ בְּ⁠עָרֵ֣י הָ⁠רֶ֔כֶב וְ⁠עִם ־ הַ⁠מֶּ֖לֶךְ בִּ⁠ירֽוּשָׁלִָֽם ׃¹⁵ וַ⁠יִּתֵּ֨ן הַ⁠מֶּ֜לֶךְ אֶת ־ הַ⁠כֶּ֧סֶף וְ⁠אֶת ־ הַ⁠זָּהָ֛ב בִּ⁠ירוּשָׁלִַ֖ם כָּ⁠אֲבָנִ֑ים וְ⁠אֵ֣ת הָ⁠אֲרָזִ֗ים נָתַ֛ן כַּ⁠שִּׁקְמִ֥ים אֲשֶׁר ־ בַּ⁠שְּׁפֵלָ֖ה לָ⁠רֹֽב ׃¹⁶ וּ⁠מוֹצָ֧א הַ⁠סּוּסִ֛ים אֲשֶׁ֥ר לִ⁠שְׁלֹמֹ֖ה מִ⁠מִּצְרָ֑יִם וּ⁠מִ⁠קְוֵ֕א סֹחֲרֵ֣י הַ⁠מֶּ֔לֶךְ מִ⁠קְוֵ֥א יִקְח֖וּ בִּ⁠מְחִֽיר ׃¹⁷ וַֽ֠⁠יַּעֲלוּ וַ⁠יּוֹצִ֨יאוּ מִ⁠מִּצְרַ֤יִם מֶרְכָּבָה֙ בְּ⁠שֵׁ֣שׁ מֵא֣וֹת כֶּ֔סֶף וְ⁠ס֖וּס בַּ⁠חֲמִשִּׁ֣ים וּ⁠מֵאָ֑ה וְ֠⁠כֵן לְ⁠כָל ־ מַלְכֵ֧י הַֽ⁠חִתִּ֛ים וּ⁠מַלְכֵ֥י אֲרָ֖ם בְּ⁠יָדָ֥⁠ם יוֹצִֽיאוּ ׃

Chapter 2

¹(1:18) וַ⁠יֹּ֣אמֶר שְׁלֹמֹ֗ה לִ⁠בְנ֥וֹת בַּ֨יִת֙ לְ⁠שֵׁ֣ם יְהוָ֔ה וּ⁠בַ֖יִת לְ⁠מַלְכוּתֽ⁠וֹ ׃

(2)

²⁽¹⁾ וַ⁠יִּסְפֹּ֨ר שְׁלֹמֹ֜ה שִׁבְעִ֥ים אֶ֨לֶף֙ אִ֣ישׁ סַבָּ֔ל וּ⁠שְׁמוֹנִ֥ים אֶ֛לֶף אִ֖ישׁ חֹצֵ֣ב בָּ⁠הָ֑ר וּ⁠מְנַצְּחִ֣ים עֲלֵי⁠הֶ֔ם שְׁלֹ֥שֶׁת אֲלָפִ֖ים וְ⁠שֵׁ֥שׁ מֵאֽוֹת ׃פ³⁽²⁾ וַ⁠יִּשְׁלַ֣ח שְׁלֹמֹ֔ה אֶל ־ חוּרָ֥ם מֶֽלֶךְ ־ צֹ֖ר לֵ⁠אמֹ֑ר כַּ⁠אֲשֶׁ֤ר עָשִׂ֨יתָ֙ עִם ־ דָּוִ֣יד אָבִ֔⁠י וַ⁠תִּֽשְׁלַֽח ־ ל֣⁠וֹ אֲרָזִ֔ים לִ⁠בְנֽוֹת ־ ל֥⁠וֹ בַ֖יִת לָ⁠שֶׁ֥בֶת בּֽ⁠וֹ ׃⁴⁽³⁾ הִנֵּה֩ אֲנִ֨י בֽוֹנֶה ־ בַּ֜יִת לְ⁠שֵׁ֣ם ׀ יְהוָ֣ה אֱלֹהָ֗⁠י לְ⁠הַקְדִּ֣ישׁ ל֡⁠וֹ לְ⁠הַקְטִ֣יר לְ⁠פָנָ֣י⁠ו קְטֹֽרֶת ־ סַמִּים֩ וּ⁠מַעֲרֶ֨כֶת תָּמִ֤יד וְ⁠עֹלוֹת֙ לַ⁠בֹּ֣קֶר וְ⁠לָ⁠עֶ֔רֶב לַ⁠שַּׁבָּתוֹת֙ וְ⁠לֶ֣⁠חֳדָשִׁ֔ים וּֽ⁠לְ⁠מוֹעֲדֵ֖י יְהוָ֣ה אֱלֹהֵ֑י⁠נוּ לְ⁠עוֹלָ֖ם זֹ֥את עַל ־ יִשְׂרָאֵֽל ׃⁵⁽⁴⁾ וְ⁠הַ⁠בַּ֛יִת אֲשֶׁר ־ אֲנִ֥י בוֹנֶ֖ה גָּד֑וֹל כִּֽי ־ גָד֥וֹל אֱלֹהֵ֖י⁠נוּ מִ⁠כָּל ־ הָ⁠אֱלֹהִֽים ׃⁶⁽⁵⁾ וּ⁠מִ֤י יַעֲצָר ־ כֹּ֨חַ֙ לִ⁠בְנֽוֹת ־ ל֣⁠וֹ בַ֔יִת כִּ֧י הַ⁠שָּׁמַ֛יִם וּ⁠שְׁמֵ֥י הַ⁠שָּׁמַ֖יִם לֹ֣א יְכַלְכְּלֻ֑⁠הוּ וּ⁠מִ֤י אֲנִי֙ אֲשֶׁ֣ר אֶבְנֶה ־ לּ֣⁠וֹ בַ֔יִת כִּ֖י אִם ־ לְ⁠הַקְטִ֥יר לְ⁠פָנָֽי⁠ו ׃⁷⁽⁶⁾ וְ⁠עַתָּ֡ה שְֽׁלַֽח ־ לִ֣⁠י אִישׁ ־ חָכָ֡ם לַ⁠עֲשׂוֹת֩ בַּ⁠זָּהָ֨ב וּ⁠בַ⁠כֶּ֜סֶף וּ⁠בַ⁠נְּחֹ֣שֶׁת וּ⁠בַ⁠בַּרְזֶ֗ל וּ⁠בָֽ⁠אַרְגְּוָן֙ וְ⁠כַרְמִ֣יל וּ⁠תְכֵ֔לֶת וְ⁠יֹדֵ֖עַ לְ⁠פַתֵּ֣חַ פִּתּוּחִ֑ים עִם ־ הַֽ⁠חֲכָמִ֗ים אֲשֶׁ֤ר עִמִּ⁠י֙ בִּֽ⁠יהוּדָ֣ה וּ⁠בִֽ⁠ירוּשָׁלִַ֔ם אֲשֶׁ֥ר הֵכִ֖ין דָּוִ֥יד אָבִֽ⁠י ׃⁸⁽⁷⁾ וּֽ⁠שְׁלַֽח ־ לִ⁠י֩ עֲצֵ֨י אֲרָזִ֜ים בְּרוֹשִׁ֣ים וְ⁠אַלְגּוּמִּים֮ מֵֽ⁠הַ⁠לְּבָנוֹן֒ כִּ֚י אֲנִ֣י יָדַ֔עְתִּי אֲשֶׁ֤ר עֲבָדֶ֨י⁠ךָ֙ יֽוֹדְעִ֔ים לִ⁠כְר֖וֹת עֲצֵ֣י לְבָנ֑וֹן וְ⁠הִנֵּ֥ה עֲבָדַ֖⁠י עִם ־ עֲבָדֶֽי⁠ךָ ׃⁹⁽⁸⁾ וּ⁠לְ⁠הָכִ֥ין לִ֛⁠י עֵצִ֖ים לָ⁠רֹ֑ב כִּ֥י הַ⁠בַּ֛יִת אֲשֶׁר ־ אֲנִ֥י בוֹנֶ֖ה גָּד֥וֹל וְ⁠הַפְלֵֽא ׃¹⁰⁽⁹⁾ וְ⁠הִנֵּ֣ה לַֽ⁠חֹטְבִ֣ים ׀ לְֽ⁠כֹרְתֵ֣י ׀ הָ⁠עֵצִ֡ים נָתַתִּי֩ חִטִּ֨ים ׀ מַכּ֜וֹת לַ⁠עֲבָדֶ֗י⁠ךָ כֹּרִים֙ עֶשְׂרִ֣ים אֶ֔לֶף וּ⁠שְׂעֹרִ֕ים כֹּרִ֖ים עֶשְׂרִ֣ים אָ֑לֶף וְ⁠יַ֗יִן בַּתִּים֙ עֶשְׂרִ֣ים אֶ֔לֶף וְ⁠שֶׁ֕מֶן בַּתִּ֖ים עֶשְׂרִ֥ים אָֽלֶף ׃פ¹¹⁽¹⁰⁾ וַ⁠יֹּ֨אמֶר חוּרָ֤ם מֶֽלֶךְ ־ צֹר֙ בִּ⁠כְתָ֔ב וַ⁠יִּשְׁלַ֖ח אֶל ־ שְׁלֹמֹ֑ה בְּ⁠אַהֲבַ֤ת יְהוָה֙ אֶת ־ עַמּ֔⁠וֹ נְתָנְ⁠ךָ֥ עֲלֵי⁠הֶ֖ם מֶֽלֶךְ ׃¹²⁽¹¹⁾ וַ⁠יֹּאמֶר֮ חוּרָם֒ בָּר֤וּךְ יְהוָה֙ אֱלֹהֵ֣י יִשְׂרָאֵ֔ל אֲשֶׁ֣ר עָשָׂ֔ה אֶת ־ הַ⁠שָּׁמַ֖יִם וְ⁠אֶת ־ הָ⁠אָ֑רֶץ אֲשֶׁ֣ר נָתַן֩ לְ⁠דָוִ֨יד הַ⁠מֶּ֜לֶךְ בֵּ֣ן חָכָ֗ם יוֹדֵ֨עַ֙ שֵׂ֣כֶל וּ⁠בִינָ֔ה אֲשֶׁ֤ר יִבְנֶה ־ בַּ֨יִת֙ לַ⁠יהוָ֔ה וּ⁠בַ֖יִת לְ⁠מַלְכוּתֽ⁠וֹ ׃¹³⁽¹²⁾ וְ⁠עַתָּ֗ה שָׁלַ֧חְתִּי אִישׁ ־ חָכָ֛ם יוֹדֵ֥עַ בִּינָ֖ה לְ⁠חוּרָ֥ם אָבִֽי ׃¹⁴⁽¹³⁾ בֶּן ־ אִשָּׁ֞ה מִן ־ בְּנ֣וֹת דָּ֗ן וְ⁠אָבִ֣י⁠ו אִישׁ ־ צֹרִ֡י יוֹדֵ֡עַ לַ⁠עֲשׂ֣וֹת בַּ⁠זָּֽהָב ־ וּ֠⁠בַ⁠כֶּסֶף בַּ⁠נְּחֹ֨שֶׁת בַּ⁠בַּרְזֶ֜ל בָּ⁠אֲבָנִ֣ים וּ⁠בָ⁠עֵצִ֗ים בָּ⁠אַרְגָּמָ֤ן בַּ⁠תְּכֵ֨לֶת֙ וּ⁠בַ⁠בּ֣וּץ וּ⁠בַ⁠כַּרְמִ֔יל וּ⁠לְ⁠פַתֵּ֨חַ֙ כָּל ־ פִּתּ֔וּחַ וְ⁠לַ⁠חְשֹׁ֖ב כָּל ־ מַחֲשָׁ֑בֶת אֲשֶׁ֤ר יִנָּֽתֶן ־ ל⁠וֹ֙ עִם ־ חֲכָמֶ֔י⁠ךָ וְֽ⁠חַכְמֵ֔י אֲדֹנִ֖⁠י דָּוִ֥יד אָבִֽי⁠ךָ ׃¹⁵⁽¹⁴⁾ וְ֠⁠עַתָּה הַ⁠חִטִּ֨ים וְ⁠הַ⁠שְּׂעֹרִ֜ים הַ⁠שֶּׁ֤מֶן וְ⁠הַ⁠יַּ֨יִן֙ אֲשֶׁ֣ר אָמַ֣ר אֲדֹנִ֔⁠י יִשְׁלַ֖ח לַ⁠עֲבָדָֽי⁠ו ׃¹⁶⁽¹⁵⁾ וַ֠⁠אֲנַחְנוּ נִכְרֹ֨ת עֵצִ֤ים מִן ־ הַ⁠לְּבָנוֹן֙ כְּ⁠כָל ־ צָרְכֶּ֔⁠ךָ וּ⁠נְבִיאֵ֥⁠ם לְ⁠ךָ֛ רַפְסֹד֖וֹת עַל ־ יָ֣ם יָפ֑וֹ וְ⁠אַתָּ֛ה תַּעֲלֶ֥ה אֹתָ֖⁠ם יְרוּשָׁלִָֽם ׃פ¹⁷⁽¹⁶⁾ וַ⁠יִּסְפֹּ֣ר שְׁלֹמֹ֗ה כָּל ־ הָ⁠אֲנָשִׁ֤ים הַ⁠גֵּירִים֙ אֲשֶׁר֙ בְּ⁠אֶ֣רֶץ יִשְׂרָאֵ֔ל אַחֲרֵ֣י הַ⁠סְּפָ֔ר אֲשֶׁ֥ר סְפָרָ֖⁠ם דָּוִ֣יד אָבִ֑י⁠ו וַ⁠יִּמָּצְא֗וּ מֵאָ֤ה וַ⁠חֲמִשִּׁים֙ אֶ֔לֶף וּ⁠שְׁלֹ֥שֶׁת אֲלָפִ֖ים וְ⁠שֵׁ֥שׁ מֵאֽוֹת ׃¹⁸⁽¹⁷⁾ וַ⁠יַּ֨עַשׂ מֵ⁠הֶ֜ם שִׁבְעִ֥ים אֶ֨לֶף֙ סַבָּ֔ל וּ⁠שְׁמֹנִ֥ים אֶ֖לֶף חֹצֵ֣ב בָּ⁠הָ֑ר וּ⁠שְׁלֹ֤שֶׁת אֲלָפִים֙ וְ⁠שֵׁ֣שׁ מֵא֔וֹת מְנַצְּחִ֖ים לְ⁠הַעֲבִ֥יד אֶת ־ הָ⁠עָֽם ׃

Chapter 3

¹ וַ⁠יָּ֣חֶל שְׁלֹמֹ֗ה לִ⁠בְנ֤וֹת אֶת ־ בֵּית ־ יְהוָה֙ בִּ⁠יר֣וּשָׁלִַ֔ם בְּ⁠הַר֙ הַ⁠מּ֣וֹרִיָּ֔ה אֲשֶׁ֥ר נִרְאָ֖ה לְ⁠דָוִ֣יד אָבִ֑י⁠הוּ אֲשֶׁ֤ר הֵכִין֙ בִּ⁠מְק֣וֹם דָּוִ֔יד בְּ⁠גֹ֖רֶן אָרְנָ֥ן הַ⁠יְבוּסִֽי ׃² וַ֠⁠יָּחֶל לִ⁠בְנ֞וֹת בַּ⁠חֹ֤דֶשׁ הַ⁠שֵּׁנִי֙ בַּ⁠שֵּׁנִ֔י בִּ⁠שְׁנַ֥ת אַרְבַּ֖ע לְ⁠מַלְכוּתֽ⁠וֹ ׃³ וְ⁠אֵ֨לֶּה֙ הוּסַ֣ד שְׁלֹמֹ֔ה לִ⁠בְנ֖וֹת אֶת ־ בֵּ֣ית הָ⁠אֱלֹהִ֑ים הָ⁠אֹ֡רֶךְ אַמּ֞וֹת בַּ⁠מִּדָּ֤ה הָ⁠רִֽאשׁוֹנָה֙ אַמּ֣וֹת שִׁשִּׁ֔ים וְ⁠רֹ֖חַב אַמּ֥וֹת עֶשְׂרִֽים ׃⁴ וְ⁠הָ⁠אוּלָ֡ם אֲשֶׁר֩ עַל ־ פְּנֵ֨י הָ⁠אֹ֜רֶךְ עַל ־ פְּנֵ֤י רֹֽחַב ־ הַ⁠בַּ֨יִת֙ אַמּ֣וֹת עֶשְׂרִ֔ים וְ⁠הַ⁠גֹּ֖בַהּ מֵאָ֣ה וְ⁠עֶשְׂרִ֑ים וַ⁠יְצַפֵּ֥⁠הוּ מִ⁠פְּנִ֖ימָה זָהָ֥ב טָהֽוֹר ׃⁵ וְ⁠אֵ֣ת ׀ הַ⁠בַּ֣יִת הַ⁠גָּד֗וֹל חִפָּה֙ עֵ֣ץ בְּרוֹשִׁ֔ים וַ⁠יְחַפֵּ֖⁠הוּ זָהָ֣ב ט֑וֹב וַ⁠יַּ֧עַל עָלָ֛י⁠ו תִּמֹרִ֖ים וְ⁠שַׁרְשְׁרֽוֹת ׃⁶ וַ⁠יְצַ֧ף אֶת ־ הַ⁠בַּ֛יִת אֶ֥בֶן יְקָרָ֖ה לְ⁠תִפְאָ֑רֶת וְ⁠הַ⁠זָּהָ֖ב זְהַ֥ב פַּרְוָֽיִם ׃⁷ וַ⁠יְחַ֨ף אֶת ־ הַ⁠בַּ֜יִת הַ⁠קֹּר֧וֹת הַ⁠סִּפִּ֛ים וְ⁠קִֽירוֹתָ֥י⁠ו וְ⁠דַלְתוֹתָ֖י⁠ו זָהָ֑ב וּ⁠פִתַּ֥ח כְּרוּבִ֖ים עַל ־ הַ⁠קִּירֽוֹת ׃ס⁸ וַ⁠יַּ֨עַשׂ֙ אֶת ־ בֵּֽית ־ קֹ֣דֶשׁ הַ⁠קֳּדָשִׁ֔ים אָרְכּ֞⁠וֹ עַל ־ פְּנֵ֤י רֹֽחַב ־ הַ⁠בַּ֨יִת֙ אַמּ֣וֹת עֶשְׂרִ֔ים וְ⁠רָחְבּ֖⁠וֹ אַמּ֣וֹת עֶשְׂרִ֑ים וַ⁠יְחַפֵּ֨⁠הוּ֙ זָהָ֣ב ט֔וֹב לְ⁠כִכָּרִ֖ים שֵׁ֥שׁ מֵאֽוֹת ׃⁹ וּ⁠מִשְׁקָ֛ל לְ⁠מִסְמְר֥וֹת לִ⁠שְׁקָלִ֖ים חֲמִשִּׁ֣ים זָהָ֑ב וְ⁠הָ⁠עֲלִיּ֖וֹת חִפָּ֥ה זָהָֽב ׃¹⁰ וַ⁠יַּ֜עַשׂ בְּ⁠בֵֽית ־ קֹ֤דֶשׁ הַ⁠קֳּדָשִׁים֙ כְּרוּבִ֣ים שְׁנַ֔יִם מַעֲשֵׂ֖ה צַעֲצֻעִ֑ים וַ⁠יְצַפּ֥וּ אֹתָ֖⁠ם זָהָֽב ׃¹¹ וְ⁠כַנְפֵי֙ הַ⁠כְּרוּבִ֔ים אָרְכָּ֖⁠ם אַמּ֣וֹת עֶשְׂרִ֑ים כְּנַ֨ף הָ⁠אֶחָ֜ד לְ⁠אַמּ֣וֹת חָמֵ֗שׁ מַגַּ֨עַת֙ לְ⁠קִ֣יר הַ⁠בַּ֔יִת וְ⁠הַ⁠כָּנָ֤ף הָ⁠אַחֶ֨רֶת֙ אַמּ֣וֹת חָמֵ֔שׁ מַגִּ֕יעַ לִ⁠כְנַ֖ף הַ⁠כְּר֥וּב הָ⁠אַחֵֽר ׃¹² וּ⁠כְנַ֨ף הַ⁠כְּר֤וּב הָ⁠אֶחָד֙ אַמּ֣וֹת חָמֵ֔שׁ מַגִּ֖יעַ לְ⁠קִ֣יר הַ⁠בָּ֑יִת וְ⁠הַ⁠כָּנָ֤ף הָ⁠אַחֶ֨רֶת֙ אַמּ֣וֹת חָמֵ֔שׁ דְּבֵקָ֕ה לִ⁠כְנַ֖ף הַ⁠כְּר֥וּב הָ⁠אַחֵֽר ׃¹³ כַּנְפֵי֙ הַ⁠כְּרוּבִ֣ים הָ⁠אֵ֔לֶּה פֹּֽרְשִׂ֖ים אַמּ֣וֹת עֶשְׂרִ֑ים וְ⁠הֵ֛ם עֹמְדִ֥ים עַל ־ רַגְלֵי⁠הֶ֖ם וּ⁠פְנֵי⁠הֶ֥ם לַ⁠בָּֽיִת ׃ס¹⁴ וַ⁠יַּ֨עַשׂ֙ אֶת ־ הַ⁠פָּרֹ֔כֶת תְּכֵ֥לֶת וְ⁠אַרְגָּמָ֖ן וְ⁠כַרְמִ֣יל וּ⁠ב֑וּץ וַ⁠יַּ֥עַל עָלָ֖י⁠ו כְּרוּבִֽים ׃ס¹⁵ וַ⁠יַּ֜עַשׂ לִ⁠פְנֵ֤י הַ⁠בַּ֨יִת֙ עַמּוּדִ֣ים שְׁנַ֔יִם אַמּ֕וֹת שְׁלֹשִׁ֥ים וְ⁠חָמֵ֖שׁ אֹ֑רֶךְ וְ⁠הַ⁠צֶּ֥פֶת אֲשֶׁר ־ עַל ־ רֹאשׁ֖⁠וֹ אַמּ֥וֹת חָמֵֽשׁ ׃ס¹⁶ וַ⁠יַּ֤עַשׂ שַׁרְשְׁרוֹת֙ בַּ⁠דְּבִ֔יר וַ⁠יִּתֵּ֖ן עַל ־ רֹ֣אשׁ הָ⁠עַמֻּדִ֑ים וַ⁠יַּ֤עַשׂ רִמּוֹנִים֙ מֵאָ֔ה וַ⁠יִּתֵּ֖ן בַּֽ⁠שַּׁרְשְׁרֽוֹת ׃¹⁷ וַ⁠יָּ֤קֶם אֶת ־ הָֽ⁠עַמּוּדִים֙ עַל ־ פְּנֵ֣י הַ⁠הֵיכָ֔ל אֶחָ֥ד מִ⁠יָּמִ֖ין וְ⁠אֶחָ֣ד מֵֽ⁠הַ⁠שְּׂמֹ֑אול וַ⁠יִּקְרָ֤א שֵׁם ־ ה⁠ימיני ¹ יָכִ֔ין וְ⁠שֵׁ֥ם הַ⁠שְּׂמָאלִ֖י בֹּֽעַז ׃ס

¹Q הַיְמָנִי֙

Chapter 4

¹ וַ⁠יַּ֨עַשׂ֙ מִזְבַּ֣ח נְחֹ֔שֶׁת עֶשְׂרִ֤ים אַמָּה֙ אָרְכּ֔⁠וֹ וְ⁠עֶשְׂרִ֥ים אַמָּ֖ה רָחְבּ֑⁠וֹ וְ⁠עֶ֥שֶׂר אַמּ֖וֹת קוֹמָתֽ⁠וֹ ׃ס² וַ⁠יַּ֥עַשׂ אֶת ־ הַ⁠יָּ֖ם מוּצָ֑ק עֶ֣שֶׂר בָּֽ֠⁠אַמָּה מִ⁠שְּׂפָת֨⁠וֹ אֶל ־ שְׂפָת֜⁠וֹ עָג֣וֹל ׀ סָבִ֗יב וְ⁠חָמֵ֤שׁ בָּֽ⁠אַמָּה֙ קֽוֹמָת֔⁠וֹ וְ⁠קָו֙ שְׁלֹשִׁ֣ים בָּֽ⁠אַמָּ֔ה יָסֹ֥ב אֹת֖⁠וֹ סָבִֽיב ׃³ וּ⁠דְמ֣וּת בְּקָרִים֩ תַּ֨חַת ל֜⁠וֹ סָבִ֤יב ׀ סָבִיב֙ סוֹבְבִ֣ים אֹת֔⁠וֹ עֶ֚שֶׂר בָּֽ⁠אַמָּ֔ה מַקִּיפִ֥ים אֶת ־ הַ⁠יָּ֖ם סָבִ֑יב שְׁנַ֤יִם טוּרִים֙ הַ⁠בָּקָ֔ר יְצוּקִ֖ים בְּ⁠מֻֽצַקְתּֽ⁠וֹ ׃⁴ עוֹמֵ֞ד עַל ־ שְׁנֵ֧ים עָשָׂ֣ר בָּקָ֗ר שְׁלֹשָׁ֣ה פֹנִ֣ים ׀ צָפ֡וֹנָ⁠ה וּ⁠שְׁלוֹשָׁה֩ פֹנִ֨ים ׀ יָ֜מָּ⁠ה וּ⁠שְׁלֹשָׁ֣ה ׀ פֹּנִ֣ים נֶ֗גְבָּ⁠ה וּ⁠שְׁלֹשָׁה֙ פֹּנִ֣ים מִזְרָ֔חָ⁠ה וְ⁠הַ⁠יָּ֥ם עֲלֵי⁠הֶ֖ם מִ⁠לְ⁠מָ֑עְלָ⁠ה וְ⁠כָל ־ אֲחֹרֵי⁠הֶ֖ם בָּֽיְתָ⁠ה ׃⁵ וְ⁠עָבְי֣⁠וֹ טֶ֔פַח וּ⁠שְׂפָת⁠וֹ֙ כְּ⁠מַעֲשֵׂ֣ה שְׂפַת ־ כּ֔וֹס פֶּ֖רַח שֽׁוֹשַׁנָּ֑ה מַחֲזִ֣יק בַּתִּ֔ים שְׁלֹ֥שֶׁת אֲלָפִ֖ים יָכִֽיל ׃ס⁶ וַ⁠יַּ֣עַשׂ כִּיּוֹרִים֮ עֲשָׂרָה֒ וַ֠⁠יִּתֵּן חֲמִשָּׁ֨ה מִ⁠יָּמִ֜ין וַ⁠חֲמִשָּׁ֤ה מִ⁠שְּׂמֹאול֙ לְ⁠רָחְצָ֣ה בָ⁠הֶ֔ם אֶת ־ מַעֲשֵׂ֥ה הָ⁠עוֹלָ֖ה יָדִ֣יחוּ בָ֑⁠ם וְ⁠הַ⁠יָּ֕ם לְ⁠רָחְצָ֥ה לַ⁠כֹּהֲנִ֖ים בּֽ⁠וֹ ׃ס⁷ וַ֠⁠יַּעַשׂ אֶת ־ מְנֹר֧וֹת הַ⁠זָּהָ֛ב עֶ֖שֶׂר כְּ⁠מִשְׁפָּטָ֑⁠ם וַ⁠יִּתֵּן֙ בַּֽ⁠הֵיכָ֔ל חָמֵ֥שׁ מִ⁠יָּמִ֖ין וְ⁠חָמֵ֥שׁ מִ⁠שְּׂמֹֽאול ׃ס⁸ וַ⁠יַּ֣עַשׂ שֻׁלְחָנוֹת֮ עֲשָׂרָה֒ וַ⁠יַּנַּח֙ בַּֽ⁠הֵיכָ֔ל חֲמִשָּׁ֥ה מִ⁠יָּמִ֖ין וַ⁠חֲמִשָּׁ֣ה מִ⁠שְּׂמֹ֑אול וַ⁠יַּ֛עַשׂ מִזְרְקֵ֥י זָהָ֖ב מֵאָֽה ׃⁹ וַ⁠יַּ֨עַשׂ֙ חֲצַ֣ר הַ⁠כֹּהֲנִ֔ים וְ⁠הָ⁠עֲזָרָ֖ה הַ⁠גְּדוֹלָ֑ה וּ⁠דְלָת֧וֹת לָ⁠עֲזָרָ֛ה וְ⁠דַלְתוֹתֵי⁠הֶ֖ם צִפָּ֥ה נְחֹֽשֶׁת ׃¹⁰ וְ⁠אֶת ־ הַ⁠יָּ֗ם נָתַ֞ן מִ⁠כֶּ֧תֶף הַ⁠יְמָנִ֛ית קֵ֖דְמָ⁠ה מִ⁠מּ֥וּל נֶֽגְבָּ⁠ה ׃¹¹ וַ⁠יַּ֣עַשׂ חוּרָ֔ם אֶת ־ הַ֨⁠סִּיר֔וֹת וְ⁠אֶת ־ הַ⁠יָּעִ֖ים וְ⁠אֶת ־ הַ⁠מִּזְרָק֑וֹת ס וַ⁠יְכַ֣ל חוּרָ֗ם ¹ לַ⁠עֲשׂוֹת֙ אֶת ־ הַ⁠מְּלָאכָ֔ה אֲשֶׁ֥ר עָשָׂ֛ה לַ⁠מֶּ֥לֶךְ שְׁלֹמֹ֖ה בְּ⁠בֵ֥ית הָ⁠אֱלֹהִֽים ׃¹² עַמּוּדִ֣ים שְׁנַ֔יִם וְ⁠הַ⁠גֻּלּ֧וֹת וְ⁠הַ⁠כֹּתָר֛וֹת עַל ־ רֹ֥אשׁ הָ⁠עַמּוּדִ֖ים שְׁתָּ֑יִם וְ⁠הַ⁠שְּׂבָכ֣וֹת שְׁתַּ֔יִם לְ⁠כַסּ֗וֹת אֶת ־ שְׁתֵּי֙ גֻּלּ֣וֹת הַ⁠כֹּֽתָר֔וֹת אֲשֶׁ֖ר עַל ־ רֹ֥אשׁ הָֽ⁠עַמּוּדִֽים ׃¹³ וְ⁠אֶת ־ הָֽ⁠רִמּוֹנִ֛ים אַרְבַּ֥ע מֵא֖וֹת לִ⁠שְׁתֵּ֣י הַ⁠שְּׂבָכ֑וֹת שְׁנַ֨יִם טוּרִ֤ים רִמּוֹנִים֙ לַ⁠שְּׂבָכָ֣ה הָ⁠אֶחָ֔ת לְ⁠כַסּ֗וֹת אֶת ־ שְׁתֵּי֙ גֻּלּ֣וֹת הַ⁠כֹּֽתָר֔וֹת אֲשֶׁ֖ר עַל ־ פְּנֵ֥י הָ⁠עַמּוּדִֽים ׃¹⁴ וְ⁠אֶת ־ הַ⁠מְּכֹנ֖וֹת עָשָׂ֑ה וְ⁠אֶת ־ הַ⁠כִּיֹּר֥וֹת עָשָׂ֖ה עַל ־ הַ⁠מְּכֹנֽוֹת ׃¹⁵ אֶת ־ הַ⁠יָּ֖ם אֶחָ֑ד וְ⁠אֶת ־ הַ⁠בָּקָ֥ר שְׁנֵים ־ עָשָׂ֖ר תַּחְתָּֽי⁠ו ׃¹⁶ וְ⁠אֶת ־ הַ֠⁠סִּירוֹת וְ⁠אֶת ־ הַ⁠יָּעִ֤ים וְ⁠אֶת ־ הַ⁠מִּזְלָגוֹת֙ וְ⁠אֶת ־ כָּל ־ כְּלֵי⁠הֶ֔ם עָשָׂ֞ה חוּרָ֥ם אָבִ֛יו לַ⁠מֶּ֥לֶךְ שְׁלֹמֹ֖ה לְ⁠בֵ֣ית יְהוָ֑ה נְחֹ֖שֶׁת מָרֽוּק ׃¹⁷ בְּ⁠כִכַּ֤ר הַ⁠יַּרְדֵּן֙ יְצָקָ֣⁠ם הַ⁠מֶּ֔לֶךְ בַּ⁠עֲבִ֖י הָ⁠אֲדָמָ֑ה בֵּ֥ין סֻכּ֖וֹת וּ⁠בֵ֥ין צְרֵדָֽתָ⁠ה ׃¹⁸ וַ⁠יַּ֧עַשׂ שְׁלֹמֹ֛ה כָּל ־ הַ⁠כֵּלִ֥ים הָ⁠אֵ֖לֶּה לָ⁠רֹ֣ב מְאֹ֑ד כִּ֛י לֹ֥א נֶחְקַ֖ר מִשְׁקַ֥ל הַ⁠נְּחֹֽשֶׁת ׃פ¹⁹ וַ⁠יַּ֣עַשׂ שְׁלֹמֹ֔ה אֵ֚ת כָּל ־ הַ⁠כֵּלִ֔ים אֲשֶׁ֖ר בֵּ֣ית הָ⁠אֱלֹהִ֑ים וְ⁠אֵת֙ מִזְבַּ֣ח הַ⁠זָּהָ֔ב וְ⁠אֶת ־ הַ⁠שֻּׁלְחָנ֔וֹת וַ⁠עֲלֵי⁠הֶ֖ם לֶ֥חֶם הַ⁠פָּנִֽים ׃²⁰ וְ⁠אֶת ־ הַ⁠מְּנֹר֞וֹת וְ⁠נֵרֹתֵי⁠הֶ֗ם לְ⁠בַעֲרָ֧⁠ם כַּ⁠מִּשְׁפָּ֛ט לִ⁠פְנֵ֥י הַ⁠דְּבִ֖יר זָהָ֥ב סָגֽוּר ׃²¹ וְ⁠הַ⁠פֶּ֧רַח וְ⁠הַ⁠נֵּר֛וֹת וְ⁠הַ⁠מֶּלְקַחַ֖יִם זָהָ֑ב ה֖וּא מִכְל֥וֹת זָהָֽב ׃²² וְ⁠הַֽ⁠מְזַמְּר֧וֹת וְ⁠הַ⁠מִּזְרָק֛וֹת וְ⁠הַ⁠כַּפּ֥וֹת וְ⁠הַ⁠מַּחְתּ֖וֹת זָהָ֣ב סָג֑וּר וּ⁠פֶ֣תַח הַ֠⁠בַּיִת דַּלְתוֹתָ֨י⁠ו הַ⁠פְּנִימִיּ֜וֹת לְ⁠קֹ֣דֶשׁ הַ⁠קֳּדָשִׁ֗ים וְ⁠דַלְתֵ֥י הַ⁠בַּ֛יִת לַ⁠הֵיכָ֖ל זָהָֽב ׃

¹K חירם

Chapter 5

¹ וַ⁠תִּשְׁלַם֙ כָּל ־ הַ⁠מְּלָאכָ֔ה אֲשֶׁר ־ עָשָׂ֥ה שְׁלֹמֹ֖ה לְ⁠בֵ֣ית יְהוָ֑ה ס וַ⁠יָּבֵ֨א שְׁלֹמֹ֜ה אֶת ־ קָדְשֵׁ֣י ׀ דָּוִ֣יד אָבִ֗י⁠ו וְ⁠אֶת ־ הַ⁠כֶּ֤סֶף וְ⁠אֶת ־ הַ⁠זָּהָב֙ וְ⁠אֶת ־ כָּל ־ הַ⁠כֵּלִ֔ים נָתַ֕ן בְּ⁠אֹצְר֖וֹת בֵּ֥ית הָ⁠אֱלֹהִֽים ׃פ² אָז֩ יַקְהֵ֨יל שְׁלֹמֹ֜ה אֶת ־ זִקְנֵ֣י יִשְׂרָאֵ֗ל וְ⁠אֶת ־ כָּל ־ רָאשֵׁ֨י הַ⁠מַּטּ֜וֹת נְשִׂיאֵ֧י הָ⁠אָב֛וֹת לִ⁠בְנֵ֥י יִשְׂרָאֵ֖ל אֶל ־ יְרוּשָׁלִָ֑ם לְֽ⁠הַעֲל֞וֹת אֶת ־ אֲר֧וֹן בְּרִית ־ יְהוָ֛ה מֵ⁠עִ֥יר דָּוִ֖יד הִ֥יא צִיּֽוֹן ׃³ וַ⁠יִּקָּהֲל֧וּ אֶל ־ הַ⁠מֶּ֛לֶךְ כָּל ־ אִ֥ישׁ יִשְׂרָאֵ֖ל בֶּ⁠חָ֑ג ה֖וּא הַ⁠חֹ֥דֶשׁ הַ⁠שְּׁבִעִֽי ׃⁴ וַ⁠יָּבֹ֕אוּ כֹּ֖ל זִקְנֵ֣י יִשְׂרָאֵ֑ל וַ⁠יִּשְׂא֥וּ הַ⁠לְוִיִּ֖ם אֶת ־ הָ⁠אָרֽוֹן ׃⁵ וַ⁠יַּעֲל֤וּ אֶת ־ הָ⁠אָרוֹן֙ וְ⁠אֶת ־ אֹ֣הֶל מוֹעֵ֔ד וְ⁠אֶת ־ כָּל ־ כְּלֵ֥י הַ⁠קֹּ֖דֶשׁ אֲשֶׁ֣ר בָּ⁠אֹ֑הֶל הֶעֱל֣וּ אֹתָ֔⁠ם הַ⁠כֹּהֲנִ֖ים הַ⁠לְוִיִּֽם ׃⁶ וְ⁠הַ⁠מֶּ֣לֶךְ שְׁלֹמֹ֗ה וְ⁠כָל ־ עֲדַ֧ת יִשְׂרָאֵ֛ל הַ⁠נּוֹעָדִ֥ים עָלָ֖י⁠ו לִ⁠פְנֵ֣י הָ⁠אָר֑וֹן מְזַבְּחִים֙ צֹ֣אן וּ⁠בָקָ֔ר אֲשֶׁ֧ר לֹֽא ־ יִסָּפְר֛וּ וְ⁠לֹ֥א יִמָּנ֖וּ מֵ⁠רֹֽב ׃⁷ וַ⁠יָּבִ֣יאוּ הַ֠⁠כֹּהֲנִים אֶת ־ אֲר֨וֹן בְּרִית ־ יְהוָ֧ה אֶל ־ מְקוֹמ֛⁠וֹ אֶל ־ דְּבִ֥יר הַ⁠בַּ֖יִת אֶל ־ קֹ֣דֶשׁ הַ⁠קְּדָשִׁ֑ים אֶל ־ תַּ֖חַת כַּנְפֵ֥י הַ⁠כְּרוּבִֽים ׃⁸ וַ⁠יִּהְי֤וּ הַ⁠כְּרוּבִים֙ פֹּרְשִׂ֣ים כְּנָפַ֔יִם עַל ־ מְק֖וֹם הָ⁠אָר֑וֹן וַ⁠יְכַסּ֧וּ הַ⁠כְּרוּבִ֛ים עַל ־ הָ⁠אָר֥וֹן וְ⁠עַל ־ בַּדָּ֖י⁠ו מִ⁠לְ⁠מָֽעְלָ⁠ה ׃⁹ וַֽ⁠יַּאֲרִיכוּ֮ הַ⁠בַּדִּים֒ וַ⁠יֵּרָאוּ֩ רָאשֵׁ֨י הַ⁠בַּדִּ֤ים מִן ־ הָ⁠אָרוֹן֙ עַל ־ פְּנֵ֣י הַ⁠דְּבִ֔יר וְ⁠לֹ֥א יֵרָא֖וּ הַ⁠ח֑וּצָ⁠ה וַֽ⁠יְהִי ־ שָׁ֔ם עַ֖ד הַ⁠יּ֥וֹם הַ⁠זֶּֽה ׃¹⁰ אֵ֚ין בָּֽ⁠אָר֔וֹן רַ֚ק שְׁנֵ֣י הַ⁠לֻּח֔וֹת אֲשֶׁר ־ נָתַ֥ן מֹשֶׁ֖ה בְּ⁠חֹרֵ֑ב אֲשֶׁ֨ר כָּרַ֤ת יְהוָה֙ עִם ־ בְּנֵ֣י יִשְׂרָאֵ֔ל בְּ⁠צֵאתָ֖⁠ם מִ⁠מִּצְרָֽיִם ׃פ¹¹ וַ⁠יְהִ֕י בְּ⁠צֵ֥את הַ⁠כֹּהֲנִ֖ים מִן ־ הַ⁠קֹּ֑דֶשׁ כִּ֠י כָּל ־ הַ⁠כֹּהֲנִ֤ים הַֽ⁠נִּמְצְאִים֙ הִתְקַדָּ֔שׁוּ אֵ֖ין לִ⁠שְׁמ֥וֹר לְ⁠מַחְלְקֽוֹת ׃¹² וְ⁠הַ⁠לְוִיִּ֣ם הַ⁠מְשֹׁרֲרִ֣ים לְ⁠כֻלָּ֡⁠ם לְ⁠אָסָ֡ף לְ⁠הֵימָ֣ן לִֽ֠⁠ידֻתוּן וְ⁠לִ⁠בְנֵי⁠הֶ֨ם וְ⁠לַ⁠אֲחֵי⁠הֶ֜ם מְלֻבָּשִׁ֣ים בּ֗וּץ בִּ⁠מְצִלְתַּ֨יִם֙ וּ⁠בִ⁠נְבָלִ֣ים וְ⁠כִנֹּר֔וֹת עֹמְדִ֖ים מִזְרָ֣ח לַ⁠מִּזְבֵּ֑חַ וְ⁠עִמָּ⁠הֶ֤ם כֹּֽהֲנִים֙ לְ⁠מֵאָ֣ה וְ⁠עֶשְׂרִ֔ים מַחְצְרִ֖ים ¹ בַּ⁠חֲצֹֽצְרֽוֹת ׃¹³ וַ⁠יְהִ֣י כְ֠⁠אֶחָד לַמְחַצְּרִ֨ים ² וְ⁠לַ⁠מְשֹֽׁרֲרִ֜ים לְ⁠הַשְׁמִ֣יעַ קוֹל ־ אֶחָ֗ד לְ⁠הַלֵּ֣ל וּ⁠לְ⁠הֹדוֹת֮ לַ⁠יהוָה֒ וּ⁠כְ⁠הָרִ֣ים ק֠וֹל בַּ⁠חֲצֹצְר֨וֹת וּ⁠בִ⁠מְצִלְתַּ֜יִם וּ⁠בִ⁠כְלֵ֣י הַ⁠שִּׁ֗יר וּ⁠בְ⁠הַלֵּ֤ל לַ⁠יהוָה֙ כִּ֣י ט֔וֹב כִּ֥י לְ⁠עוֹלָ֖ם חַסְדּ֑⁠וֹ וְ⁠הַ⁠בַּ֛יִת מָלֵ֥א עָנָ֖ן בֵּ֥ית יְהוָֽה ׃¹⁴ וְ⁠לֹא ־ יָֽכְל֧וּ הַ⁠כֹּהֲנִ֛ים לַ⁠עֲמ֥וֹד לְ⁠שָׁרֵ֖ת מִ⁠פְּנֵ֣י הֶ⁠עָנָ֑ן כִּֽי ־ מָלֵ֥א כְבוֹד ־ יְהוָ֖ה אֶת ־ בֵּ֥ית הָ⁠אֱלֹהִֽים ׃פ

¹K מחצררים

²K ל⁠מחצצרים

Chapter 6

¹ אָ֖ז אָמַ֣ר שְׁלֹמֹ֑ה יְהוָ֣ה אָמַ֔ר לִ⁠שְׁכּ֖וֹן בָּ⁠עֲרָפֶֽל ׃² וַֽ⁠אֲנִ֛י בָּנִ֥יתִי בֵית ־ זְבֻ֖ל לָ֑⁠ךְ וּ⁠מָכ֥וֹן לְ⁠שִׁבְתְּ⁠ךָ֖ עוֹלָמִֽים ׃³ וַ⁠יַּסֵּ֤ב הַ⁠מֶּ֨לֶךְ֙ אֶת ־ פָּנָ֔י⁠ו וַ⁠יְבָ֕רֶךְ אֵ֖ת כָּל ־ קְהַ֣ל יִשְׂרָאֵ֑ל וְ⁠כָל ־ קְהַ֥ל יִשְׂרָאֵ֖ל עוֹמֵֽד ׃⁴ וַ⁠יֹּ֗אמֶר בָּר֤וּךְ יְהוָה֙ אֱלֹהֵ֣י יִשְׂרָאֵ֔ל אֲשֶׁר֙ דִּבֶּ֣ר בְּ⁠פִ֔י⁠ו אֵ֖ת דָּוִ֣יד אָבִ֑⁠י וּ⁠בְ⁠יָדָ֥י⁠ו מִלֵּ֖א לֵ⁠אמֹֽר ׃⁵ מִן ־ הַ⁠יּ֗וֹם אֲשֶׁ֨ר הוֹצֵ֣אתִי אֶת ־ עַמִּ⁠י֮ מֵ⁠אֶ֣רֶץ מִצְרַיִם֒ לֹא ־ בָחַ֣רְתִּֽי בְ⁠עִ֗יר מִ⁠כֹּל֙ שִׁבְטֵ֣י יִשְׂרָאֵ֔ל לִ⁠בְנ֣וֹת בַּ֔יִת לִ⁠הְי֥וֹת שְׁמִ֖⁠י שָׁ֑ם וְ⁠לֹא ־ בָחַ֣רְתִּֽי בְ⁠אִ֔ישׁ לִ⁠הְי֥וֹת נָגִ֖יד עַל ־ עַמִּ֥⁠י יִשְׂרָאֵֽל ׃⁶ וָ⁠אֶבְחַר֙ בִּ⁠יר֣וּשָׁלִַ֔ם לִ⁠הְי֥וֹת שְׁמִ֖⁠י שָׁ֑ם וָ⁠אֶבְחַ֣ר בְּ⁠דָוִ֔יד לִ⁠הְי֖וֹת עַל ־ עַמִּ֥⁠י יִשְׂרָאֵֽל ׃⁷ וַ⁠יְהִ֕י עִם ־ לְבַ֖ב דָּוִ֣יד אָבִ֑⁠י לִ⁠בְנ֣וֹת בַּ֔יִת לְ⁠שֵׁ֥ם יְהוָ֖ה אֱלֹהֵ֥י יִשְׂרָאֵֽל ׃⁸ וַ⁠יֹּ֤אמֶר יְהוָה֙ אֶל ־ דָּוִ֣יד אָבִ֔⁠י יַ֗עַן אֲשֶׁ֤ר הָיָה֙ עִם ־ לְבָ֣בְ⁠ךָ֔ לִ⁠בְנ֥וֹת בַּ֖יִת לִ⁠שְׁמִ֑⁠י הֱֽטִיב֔וֹתָ כִּ֥י הָיָ֖ה עִם ־ לְבָבֶֽ⁠ךָ ׃⁹ רַ֣ק אַתָּ֔ה לֹ֥א תִבְנֶ֖ה הַ⁠בָּ֑יִת כִּ֤י בִנְ⁠ךָ֙ הַ⁠יּוֹצֵ֣א מֵֽ⁠חֲלָצֶ֔י⁠ךָ הֽוּא ־ יִבְנֶ֥ה הַ⁠בַּ֖יִת לִ⁠שְׁמִֽ⁠י ׃¹⁰ וַ⁠יָּ֣קֶם יְהוָ֔ה אֶת ־ דְּבָר֖⁠וֹ אֲשֶׁ֣ר דִּבֵּ֑ר וָ⁠אָק֡וּם תַּחַת֩ דָּוִ֨יד אָבִ֜⁠י וָ⁠אֵשֵׁ֣ב ׀ עַל ־ כִּסֵּ֣א יִשְׂרָאֵ֗ל כַּ⁠אֲשֶׁר֙ דִּבֶּ֣ר יְהוָ֔ה וָ⁠אֶבְנֶ֣ה הַ⁠בַּ֔יִת לְ⁠שֵׁ֥ם יְהוָ֖ה אֱלֹהֵ֥י יִשְׂרָאֵֽל ׃¹¹ וָ⁠אָשִׂ֥ים שָׁם֙ אֶת ־ הָ֣⁠אָר֔וֹן אֲשֶׁר ־ שָׁ֖ם בְּרִ֣ית יְהוָ֑ה אֲשֶׁ֥ר כָּרַ֖ת עִם ־ בְּנֵ֥י יִשְׂרָאֵֽל ׃¹² וַֽ⁠יַּעֲמֹ֗ד לִ⁠פְנֵי֙ מִזְבַּ֣ח יְהוָ֔ה נֶ֖גֶד כָּל ־ קְהַ֣ל יִשְׂרָאֵ֑ל וַ⁠יִּפְרֹ֖שׂ כַּפָּֽי⁠ו ׃¹³ כִּֽי ־ עָשָׂ֨ה שְׁלֹמֹ֜ה כִּיּ֣וֹר נְחֹ֗שֶׁת וַֽ⁠יִּתְּנֵ⁠הוּ֮ בְּ⁠ת֣וֹךְ הָ⁠עֲזָרָה֒ חָמֵ֨שׁ אַמּ֜וֹת אָרְכּ֗⁠וֹ וְ⁠חָמֵ֤שׁ אַמּוֹת֙ רָחְבּ֔⁠וֹ וְ⁠אַמּ֥וֹת שָׁל֖וֹשׁ קוֹמָת֑⁠וֹ וַ⁠יַּעֲמֹ֣ד עָלָ֗י⁠ו וַ⁠יִּבְרַ֤ךְ עַל ־ בִּרְכָּי⁠ו֙ נֶ֚גֶד כָּל ־ קְהַ֣ל יִשְׂרָאֵ֔ל וַ⁠יִּפְרֹ֥שׂ כַּפָּ֖י⁠ו הַ⁠שָּׁמָֽיְמָ⁠ה ׃¹⁴ וַ⁠יֹּאמַ֗ר יְהוָ֞ה אֱלֹהֵ֤י יִשְׂרָאֵל֙ אֵין ־ כָּמ֣וֹ⁠ךָ אֱלֹהִ֔ים בַּ⁠שָּׁמַ֖יִם וּ⁠בָ⁠אָ֑רֶץ שֹׁמֵ֤ר הַ⁠בְּרִית֙ וְֽ⁠הַ⁠חֶ֔סֶד לַ⁠עֲבָדֶ֕י⁠ךָ הַ⁠הֹלְכִ֥ים לְ⁠פָנֶ֖י⁠ךָ בְּ⁠כָל ־ לִבָּֽ⁠ם ׃¹⁵ אֲשֶׁ֣ר שָׁמַ֗רְתָּ לְ⁠עַבְדְּ⁠ךָ֙ דָּוִ֣יד אָבִ֔⁠י אֵ֥ת אֲשֶׁר ־ דִּבַּ֖רְתָּ ל֑⁠וֹ וַ⁠תְּדַבֵּ֥ר בְּ⁠פִ֛י⁠ךָ וּ⁠בְ⁠יָדְ⁠ךָ֥ מִלֵּ֖אתָ כַּ⁠יּ֥וֹם הַ⁠זֶּֽה ׃¹⁶ וְ⁠עַתָּ֞ה יְהוָ֣ה ׀ אֱלֹהֵ֣י יִשְׂרָאֵ֗ל שְׁ֠מֹר לְ⁠עַבְדְּ⁠ךָ֨ דָוִ֤יד אָבִ⁠י֙ אֵת֩ אֲשֶׁ֨ר דִּבַּ֤רְתָּ לּ⁠וֹ֙ לֵ⁠אמֹ֔ר לֹא ־ יִכָּרֵ֨ת לְ⁠ךָ֥ אִישׁ֙ מִ⁠לְּ⁠פָנַ֔⁠י יוֹשֵׁ֖ב עַל ־ כִּסֵּ֣א יִשְׂרָאֵ֑ל רַ֠ק אִם ־ יִשְׁמְר֨וּ בָנֶ֜י⁠ךָ אֶת ־ דַּרְכָּ֗⁠ם לָ⁠לֶ֨כֶת֙ בְּ⁠ת֣וֹרָתִ֔⁠י כַּ⁠אֲשֶׁ֥ר הָלַ֖כְתָּ לְ⁠פָנָֽ⁠י ׃¹⁷ וְ⁠עַתָּ֕ה יְהוָ֖ה אֱלֹהֵ֣י יִשְׂרָאֵ֑ל יֵֽאָמֵן֙ דְּבָ֣רְ⁠ךָ֔ אֲשֶׁ֥ר דִּבַּ֖רְתָּ לְ⁠עַבְדְּ⁠ךָ֥ לְ⁠דָוִֽיד ׃¹⁸ כִּ֚י הַֽ⁠אֻמְנָ֔ם יֵשֵׁ֧ב אֱלֹהִ֛ים אֶת ־ הָ⁠אָדָ֖ם עַל ־ הָ⁠אָ֑רֶץ הִ֠נֵּה שָׁמַ֜יִם וּ⁠שְׁמֵ֤י הַ⁠שָּׁמַ֨יִם֙ לֹ֣א יְכַלְכְּל֔וּ⁠ךָ אַ֕ף כִּֽי ־ הַ⁠בַּ֥יִת הַ⁠זֶּ֖ה אֲשֶׁ֥ר בָּנִֽיתִי ׃¹⁹ וּ⁠פָנִ֜יתָ אֶל ־ תְּפִלַּ֧ת עַבְדְּ⁠ךָ֛ וְ⁠אֶל ־ תְּחִנָּת֖⁠וֹ יְהוָ֣ה אֱלֹהָ֑⁠י לִ⁠שְׁמֹ֤עַ אֶל ־ הָ⁠רִנָּה֙ וְ⁠אֶל ־ הַ⁠תְּפִלָּ֔ה אֲשֶׁ֥ר עַבְדְּ⁠ךָ֖ מִתְפַּלֵּ֥ל לְ⁠פָנֶֽי⁠ךָ ׃²⁰ לִ⁠הְיוֹת֩ עֵינֶ֨י⁠ךָ פְתֻח֜וֹת אֶל ־ הַ⁠בַּ֤יִת הַ⁠זֶּה֙ יוֹמָ֣ם וָ⁠לַ֔יְלָה אֶל ־ הַ֨⁠מָּק֔וֹם אֲשֶׁ֣ר אָמַ֔רְתָּ לָ⁠שׂ֥וּם שִׁמְ⁠ךָ֖ שָׁ֑ם לִ⁠שְׁמ֨וֹעַ֙ אֶל ־ הַ⁠תְּפִלָּ֔ה אֲשֶׁ֣ר יִתְפַּלֵּ֣ל עַבְדְּ⁠ךָ֔ אֶל ־ הַ⁠מָּק֖וֹם הַ⁠זֶּֽה ׃²¹ וְ⁠שָׁ֨מַעְתָּ֜ אֶל ־ תַּחֲנוּנֵ֤י עַבְדְּ⁠ךָ֙ וְ⁠עַמְּ⁠ךָ֣ יִשְׂרָאֵ֔ל אֲשֶׁ֥ר יִֽתְפַּֽלְל֖וּ אֶל ־ הַ⁠מָּק֣וֹם הַ⁠זֶּ֑ה וְ֠⁠אַתָּה תִּשְׁמַ֞ע מִ⁠מְּק֤וֹם שִׁבְתְּ⁠ךָ֙ מִן ־ הַ⁠שָּׁמַ֔יִם וְ⁠שָׁמַעְתָּ֖ וְ⁠סָלָֽחְתָּ ׃²² אִם ־ יֶחֱטָ֥א אִישׁ֙ לְ⁠רֵעֵ֔⁠הוּ וְ⁠נָֽשָׁא ־ ב֥⁠וֹ אָלָ֖ה לְ⁠הַֽאֲלֹת֑⁠וֹ וּ⁠בָ֗א אָלָ֛ה לִ⁠פְנֵ֥י מִֽזְבַּחֲ⁠ךָ֖ בַּ⁠בַּ֥יִת הַ⁠זֶּֽה ׃²³ וְ⁠אַתָּ֣ה ׀ תִּשְׁמַ֣ע מִן ־ הַ⁠שָּׁמַ֗יִם וְ⁠עָשִׂ֨יתָ֙ וְ⁠שָׁפַטְתָּ֣ אֶת ־ עֲבָדֶ֔י⁠ךָ לְ⁠הָשִׁ֣יב לְ⁠רָשָׁ֔ע לָ⁠תֵ֥ת דַּרְכּ֖⁠וֹ בְּ⁠רֹאשׁ֑⁠וֹ וּ⁠לְ⁠הַצְדִּ֣יק צַדִּ֔יק לָ֥⁠תֶת ל֖⁠וֹ כְּ⁠צִדְקָתֽ⁠וֹ ׃ס²⁴ וְֽ⁠אִם ־ יִנָּגֵ֞ף עַמְּ⁠ךָ֧ יִשְׂרָאֵ֛ל לִ⁠פְנֵ֥י אוֹיֵ֖ב כִּ֣י יֶֽחֶטְאוּ ־ לָ֑⁠ךְ וְ⁠שָׁ֨בוּ֙ וְ⁠הוֹד֣וּ אֶת ־ שְׁמֶ֔⁠ךָ וְ⁠הִתְפַּֽלְל֧וּ וְ⁠הִֽתְחַנְּנ֛וּ לְ⁠פָנֶ֖י⁠ךָ בַּ⁠בַּ֥יִת הַ⁠זֶּֽה ׃²⁵ וְ⁠אַתָּה֙ תִּשְׁמַ֣ע מִן ־ הַ⁠שָּׁמַ֔יִם וְ⁠סָ֣לַחְתָּ֔ לְ⁠חַטַּ֖את עַמְּ⁠ךָ֣ יִשְׂרָאֵ֑ל וַ⁠הֲשֵׁיבוֹתָ⁠ם֙ אֶל ־ הָ֣⁠אֲדָמָ֔ה אֲשֶׁר ־ נָתַ֥תָּה לָ⁠הֶ֖ם וְ⁠לַ⁠אֲבֹתֵי⁠הֶֽם ׃פ²⁶ בְּ⁠הֵעָצֵ֧ר הַ⁠שָּׁמַ֛יִם וְ⁠לֹֽא ־ יִהְיֶ֥ה מָטָ֖ר כִּ֣י יֶֽחֶטְאוּ ־ לָ֑⁠ךְ וְ⁠הִֽתְפַּלְל֞וּ אֶל ־ הַ⁠מָּק֤וֹם הַ⁠זֶּה֙ וְ⁠הוֹד֣וּ אֶת ־ שְׁמֶ֔⁠ךָ מֵ⁠חַטָּאתָ֥⁠ם יְשׁוּב֖וּ⁠ן כִּ֥י תַעֲנֵֽ⁠ם ׃²⁷ וְ⁠אַתָּ֣ה ׀ תִּשְׁמַ֣ע הַ⁠שָּׁמַ֗יִם וְ⁠סָ֨לַחְתָּ֜ לְ⁠חַטַּ֤את עֲבָדֶ֨י⁠ךָ֙ וְ⁠עַמְּ⁠ךָ֣ יִשְׂרָאֵ֔ל כִּ֥י תוֹרֵ֛⁠ם אֶל ־ הַ⁠דֶּ֥רֶךְ הַ⁠טּוֹבָ֖ה אֲשֶׁ֣ר יֵֽלְכוּ ־ בָ֑⁠הּ וְ⁠נָתַתָּ֤ה מָטָר֙ עַֽל ־ אַרְצְ⁠ךָ֔ אֲשֶׁר ־ נָתַ֥תָּה לְ⁠עַמְּ⁠ךָ֖ לְ⁠נַחֲלָֽה ׃ס²⁸ רָעָ֞ב כִּֽי ־ יִהְיֶ֣ה בָ⁠אָ֗רֶץ דֶּ֣בֶר כִּֽי ־ יִֽ֠הְיֶה שִׁדָּפ֨וֹן וְ⁠יֵרָק֜וֹן אַרְבֶּ֤ה וְ⁠חָסִיל֙ כִּ֣י יִהְיֶ֔ה כִּ֧י יָֽצַר ־ ל֛⁠וֹ אוֹיְבָ֖י⁠ו בְּ⁠אֶ֣רֶץ שְׁעָרָ֑י⁠ו כָּל ־ נֶ֖גַע וְ⁠כָֽל ־ מַחֲלָֽה ׃²⁹ כָּל ־ תְּפִלָּ֣ה כָל ־ תְּחִנָּ֗ה אֲשֶׁ֤ר יִהְיֶה֙ לְ⁠כָל ־ הָ֣⁠אָדָ֔ם וּ⁠לְ⁠כֹ֖ל עַמְּ⁠ךָ֣ יִשְׂרָאֵ֑ל אֲשֶׁ֣ר יֵדְע֗וּ אִ֤ישׁ נִגְע⁠וֹ֙ וּ⁠מַכְאֹב֔⁠וֹ וּ⁠פָרַ֥שׂ כַּפָּ֖י⁠ו אֶל ־ הַ⁠בַּ֥יִת הַ⁠זֶּֽה ׃³⁰ וְ֠⁠אַתָּה תִּשְׁמַ֨ע מִן ־ הַ⁠שָּׁמַ֜יִם מְכ֤וֹן שִׁבְתֶּ֨⁠ךָ֙ וְ⁠סָ֣לַחְתָּ֔ וְ⁠נָתַתָּ֤ה לָ⁠אִישׁ֙ כְּ⁠כָל ־ דְּרָכָ֔י⁠ו אֲשֶׁ֥ר תֵּדַ֖ע אֶת ־ לְבָב֑⁠וֹ כִּ֤י אַתָּה֙ לְ⁠בַדְּ⁠ךָ֣ יָדַ֔עְתָּ אֶת ־ לְבַ֖ב בְּנֵ֥י הָ⁠אָדָֽם ׃³¹ לְמַ֣עַן יִֽירָא֗וּ⁠ךָ לָ⁠לֶ֨כֶת֙ בִּ⁠דְרָכֶ֔י⁠ךָ כָּל ־ הַ֨⁠יָּמִ֔ים אֲשֶׁר ־ הֵ֥ם חַיִּ֖ים עַל ־ פְּנֵ֣י הָ⁠אֲדָמָ֑ה אֲשֶׁ֥ר נָתַ֖תָּה לַ⁠אֲבֹתֵֽי⁠נוּ ׃ס³² וְ⁠גַ֣ם אֶל ־ הַ⁠נָּכְרִ֗י אֲ֠שֶׁר לֹ֥א מֵ⁠עַמְּ⁠ךָ֣ יִשְׂרָאֵל֮ הוּא֒ וּ⁠בָ֣א ׀ מֵ⁠אֶ֣רֶץ רְחוֹקָ֗ה לְמַ֨עַן שִׁמְ⁠ךָ֤ הַ⁠גָּדוֹל֙ וְ⁠יָדְ⁠ךָ֣ הַ⁠חֲזָקָ֔ה וּֽ⁠זְרֽוֹעֲ⁠ךָ֖ הַ⁠נְּטוּיָ֑ה וּ⁠בָ֥אוּ וְ⁠הִֽתְפַּלְל֖וּ אֶל ־ הַ⁠בַּ֥יִת הַ⁠זֶּֽה ׃³³ וְ⁠אַתָּ֞ה תִּשְׁמַ֤ע מִן ־ הַ⁠שָּׁמַ֨יִם֙ מִ⁠מְּכ֣וֹן שִׁבְתֶּ֔⁠ךָ וְ⁠עָשִׂ֕יתָ כְּ⁠כֹ֛ל אֲשֶׁר ־ יִקְרָ֥א אֵלֶ֖י⁠ךָ הַ⁠נָּכְרִ֑י לְמַ֣עַן יֵדְעוּ֩ כָל ־ עַמֵּ֨י הָ⁠אָ֜רֶץ אֶת ־ שְׁמֶ֗⁠ךָ וּ⁠לְ⁠יִרְאָ֤ה אֹֽתְ⁠ךָ֙ כְּ⁠עַמְּ⁠ךָ֣ יִשְׂרָאֵ֔ל וְ⁠לָ⁠דַ֕עַת כִּֽי ־ שִׁמְ⁠ךָ֣ נִקְרָ֔א עַל ־ הַ⁠בַּ֥יִת הַ⁠זֶּ֖ה אֲשֶׁ֥ר בָּנִֽיתִי ׃³⁴ כִּֽי ־ יֵצֵ֨א עַמְּ⁠ךָ֤ לַ⁠מִּלְחָמָה֙ עַל ־ א֣וֹיְבָ֔י⁠ו בַּ⁠דֶּ֖רֶךְ אֲשֶׁ֣ר תִּשְׁלָחֵ֑⁠ם וְ⁠הִתְפַּֽלְל֣וּ אֵלֶ֗י⁠ךָ דֶּ֣רֶךְ הָ⁠עִ֤יר הַ⁠זֹּאת֙ אֲשֶׁ֣ר בָּחַ֣רְתָּ בָּ֔⁠הּ וְ⁠הַ⁠בַּ֖יִת אֲשֶׁר ־ בָּנִ֥יתִי לִ⁠שְׁמֶֽ⁠ךָ ׃³⁵ וְ⁠שָׁמַעְתָּ֙ מִן ־ הַ⁠שָּׁמַ֔יִם אֶת ־ תְּפִלָּתָ֖⁠ם וְ⁠אֶת ־ תְּחִנָּתָ֑⁠ם וְ⁠עָשִׂ֖יתָ מִשְׁפָּטָֽ⁠ם ׃³⁶ כִּ֣י יֶחֶטְאוּ ־ לָ֗⁠ךְ כִּ֣י אֵ֤ין אָדָם֙ אֲשֶׁ֣ר לֹא ־ יֶחֱטָ֔א וְ⁠אָנַפְתָּ֣ בָ֔⁠ם וּ⁠נְתַתָּ֖⁠ם לִ⁠פְנֵ֣י אוֹיֵ֑ב וְ⁠שָׁב֧וּ⁠ם שׁוֹבֵי⁠הֶ֛ם אֶל ־ אֶ֥רֶץ רְחוֹקָ֖ה א֥וֹ קְרוֹבָֽה ׃³⁷ וְ⁠הֵשִׁ֨יבוּ֙ אֶל ־ לְבָבָ֔⁠ם בָּ⁠אָ֖רֶץ אֲשֶׁ֣ר נִשְׁבּוּ ־ שָׁ֑ם וְ⁠שָׁ֣בוּ ׀ וְ⁠הִֽתְחַנְּנ֣וּ אֵלֶ֗י⁠ךָ בְּ⁠אֶ֤רֶץ שִׁבְיָ⁠ם֙ לֵ⁠אמֹ֔ר חָטָ֥אנוּ הֶעֱוִ֖ינוּ וְ⁠רָשָֽׁעְנוּ ׃³⁸ וְ⁠שָׁ֣בוּ אֵלֶ֗י⁠ךָ בְּ⁠כָל ־ לִבָּ⁠ם֙ וּ⁠בְ⁠כָל ־ נַפְשָׁ֔⁠ם בְּ⁠אֶ֥רֶץ שִׁבְיָ֖⁠ם אֲשֶׁר ־ שָׁב֣וּ אֹתָ֑⁠ם וְ⁠הִֽתְפַּֽלְל֗וּ דֶּ֤רֶךְ אַרְצָ⁠ם֙ אֲשֶׁ֣ר נָתַ֣תָּה לַ⁠אֲבוֹתָ֔⁠ם וְ⁠הָ⁠עִיר֙ אֲשֶׁ֣ר בָּחַ֔רְתָּ וְ⁠לַ⁠בַּ֖יִת אֲשֶׁר ־ בָּנִ֥יתִי לִ⁠שְׁמֶֽ⁠ךָ ׃³⁹ וְ⁠שָׁמַעְתָּ֨ מִן ־ הַ⁠שָּׁמַ֜יִם מִ⁠מְּכ֣וֹן שִׁבְתְּ⁠ךָ֗ אֶת ־ תְּפִלָּתָ⁠ם֙ וְ⁠אֶת ־ תְּחִנֹּ֣תֵי⁠הֶ֔ם וְ⁠עָשִׂ֖יתָ מִשְׁפָּטָ֑⁠ם וְ⁠סָלַחְתָּ֥ לְ⁠עַמְּ⁠ךָ֖ אֲשֶׁ֥ר חָֽטְאוּ ־ לָֽ⁠ךְ ׃⁴⁰ עַתָּ֣ה אֱלֹהַ֗⁠י יִֽהְיוּ ־ נָ֤א עֵינֶ֨י⁠ךָ֙ פְּתֻח֔וֹת וְ⁠אָזְנֶ֖י⁠ךָ קַשֻּׁב֑וֹת לִ⁠תְפִלַּ֖ת הַ⁠מָּק֥וֹם הַ⁠זֶּֽה ׃ס⁴¹ וְ⁠עַתָּ֗ה קוּמָ֞⁠ה יְהוָ֤ה אֱלֹהִים֙ לְֽ⁠נוּחֶ֔⁠ךָ אַתָּ֖ה וַ⁠אֲר֣וֹן עֻזֶּ֑⁠ךָ כֹּהֲנֶ֜י⁠ךָ יְהוָ֤ה אֱלֹהִים֙ יִלְבְּשׁ֣וּ תְשׁוּעָ֔ה וַ⁠חֲסִידֶ֖י⁠ךָ יִשְׂמְח֥וּ בַ⁠טּֽוֹב ׃⁴² יְהוָ֣ה אֱלֹהִ֔ים אַל ־ תָּשֵׁ֖ב פְּנֵ֣י מְשִׁיחֶ֑י⁠ךָ זָכְרָ֕⁠ה לְ⁠חַֽסְדֵ֖י דָּוִ֥יד עַבְדֶּֽ⁠ךָ ׃פ

Chapter 7

¹ וּ⁠כְ⁠כַלּ֤וֹת שְׁלֹמֹה֙ לְ⁠הִתְפַּלֵּ֔ל וְ⁠הָ⁠אֵ֗שׁ יָֽרְדָה֙ מֵֽ⁠הַ⁠שָּׁמַ֔יִם וַ⁠תֹּ֥אכַל הָ⁠עֹלָ֖ה וְ⁠הַ⁠זְּבָחִ֑ים וּ⁠כְב֥וֹד יְהוָ֖ה מָלֵ֥א אֶת ־ הַ⁠בָּֽיִת ׃² וְ⁠לֹ֤א יָֽכְלוּ֙ הַ⁠כֹּ֣הֲנִ֔ים לָ⁠ב֖וֹא אֶל ־ בֵּ֣ית יְהוָ֑ה כִּֽי ־ מָלֵ֥א כְבוֹד ־ יְהוָ֖ה אֶת ־ בֵּ֥ית יְהוָֽה ׃³ וְ⁠כֹ֣ל ׀ בְּנֵ֣י יִשְׂרָאֵ֗ל רֹאִים֙ בְּ⁠רֶ֣דֶת הָ⁠אֵ֔שׁ וּ⁠כְב֥וֹד יְהוָ֖ה עַל ־ הַ⁠בָּ֑יִת וַ⁠יִּכְרְעוּ֩ אַפַּ֨יִם אַ֤רְצָ⁠ה עַל ־ הָ⁠רִֽצְפָה֙ וַ⁠יִּֽשְׁתַּֽחֲו֔וּ וְ⁠הוֹד֤וֹת לַ⁠יהוָה֙ כִּ֣י ט֔וֹב כִּ֥י לְ⁠עוֹלָ֖ם חַסְדּֽ⁠וֹ ׃⁴ וְ⁠הַ⁠מֶּ֖לֶךְ וְ⁠כָל ־ הָ⁠עָ֑ם זֹבְחִ֥ים זֶ֖בַח לִ⁠פְנֵ֥י יְהוָֽה ׃ס⁵ וַ⁠יִּזְבַּ֞ח הַ⁠מֶּ֣לֶךְ שְׁלֹמֹה֮ אֶת ־ זֶ֣בַח הַ⁠בָּקָ֗ר עֶשְׂרִ֤ים וּ⁠שְׁנַ֨יִם֙ אֶ֔לֶף וְ⁠צֹ֕אן מֵאָ֥ה וְ⁠עֶשְׂרִ֖ים אָ֑לֶף וַֽ⁠יַּחְנְכוּ֙ אֶת ־ בֵּ֣ית הָֽ⁠אֱלֹהִ֔ים הַ⁠מֶּ֖לֶךְ וְ⁠כָל ־ הָ⁠עָֽם ׃⁶ וְ⁠הַ⁠כֹּהֲנִ֞ים עַל ־ מִשְׁמְרוֹתָ֣⁠ם עֹמְדִ֗ים וְ⁠הַ⁠לְוִיִּ֞ם בִּ⁠כְלֵי ־ שִׁ֤יר יְהוָה֙ אֲשֶׁ֨ר עָשָׂ֜ה דָּוִ֣יד הַ⁠מֶּ֗לֶךְ לְ⁠הֹד֤וֹת לַ⁠יהוָה֙ כִּֽי ־ לְ⁠עוֹלָ֣ם חַסְדּ֔⁠וֹ בְּ⁠הַלֵּ֥ל דָּוִ֖יד בְּ⁠יָדָ֑⁠ם וְ⁠הַ⁠כֹּהֲנִים֙ מחצצרים ¹ נֶגְדָּ֔⁠ם וְ⁠כָל ־ יִשְׂרָאֵ֖ל עֹמְדִֽים ׃ס⁷ וַ⁠יְקַדֵּ֣שׁ שְׁלֹמֹ֗ה אֶת ־ תּ֤וֹךְ הֶֽ⁠חָצֵר֙ אֲשֶׁר֙ לִ⁠פְנֵ֣י בֵית ־ יְהוָ֔ה כִּֽי ־ עָ֤שָׂה שָׁם֙ הָֽ⁠עֹל֔וֹת וְ⁠אֵ֖ת חֶלְבֵ֣י הַ⁠שְּׁלָמִ֑ים כִּֽי ־ מִזְבַּ֤ח הַ⁠נְּחֹ֨שֶׁת֙ אֲשֶׁ֣ר עָשָׂ֣ה שְׁלֹמֹ֔ה לֹ֣א יָכ֗וֹל לְ⁠הָכִ֛יל אֶת ־ הָ⁠עֹלָ֥ה וְ⁠אֶת ־ הַ⁠מִּנְחָ֖ה וְ⁠אֶת ־ הַ⁠חֲלָבִֽים ׃⁸ וַ⁠יַּ֣עַשׂ שְׁלֹמֹ֣ה אֶת ־ הֶ֠⁠חָג בָּ⁠עֵ֨ת הַ⁠הִ֜יא שִׁבְעַ֤ת יָמִים֙ וְ⁠כָל ־ יִשְׂרָאֵ֣ל עִמּ֔⁠וֹ קָהָ֖ל גָּד֣וֹל מְאֹ֑ד מִ⁠לְּב֥וֹא חֲמָ֖ת עַד ־ נַ֥חַל מִצְרָֽיִם ׃⁹ וַֽ⁠יַּעֲשׂ֛וּ בַּ⁠יּ֥וֹם הַ⁠שְּׁמִינִ֖י עֲצָ֑רֶת כִּ֣י ׀ חֲנֻכַּ֣ת הַ⁠מִּזְבֵּ֗חַ עָשׂוּ֙ שִׁבְעַ֣ת יָמִ֔ים וְ⁠הֶ⁠חָ֖ג שִׁבְעַ֥ת יָמִֽים ׃¹⁰ וּ⁠בְ⁠י֨וֹם עֶשְׂרִ֤ים וּ⁠שְׁלֹשָׁה֙ לַ⁠חֹ֣דֶשׁ הַ⁠שְּׁבִיעִ֔י שִׁלַּ֥ח אֶת ־ הָ⁠עָ֖ם לְ⁠אָהֳלֵי⁠הֶ֑ם שְׂמֵחִים֙ וְ⁠ט֣וֹבֵי לֵ֔ב עַל ־ הַ⁠טּוֹבָ֗ה אֲשֶׁ֨ר עָשָׂ֤ה יְהוָה֙ לְ⁠דָוִ֣יד וְ⁠לִ⁠שְׁלֹמֹ֔ה וּ⁠לְ⁠יִשְׂרָאֵ֖ל עַמּֽ⁠וֹ ׃¹¹ וַ⁠יְכַ֧ל שְׁלֹמֹ֛ה אֶת ־ בֵּ֥ית יְהוָ֖ה וְ⁠אֶת ־ בֵּ֣ית הַ⁠מֶּ֑לֶךְ וְ⁠אֵ֨ת כָּל ־ הַ⁠בָּ֜א עַל ־ לֵ֣ב שְׁלֹמֹ֗ה לַ⁠עֲשׂ֧וֹת בְּ⁠בֵית ־ יְהוָ֛ה וּ⁠בְ⁠בֵית֖⁠וֹ הִצְלִֽיחַ ׃פ¹² וַ⁠יֵּרָ֧א יְהוָ֛ה אֶל ־ שְׁלֹמֹ֖ה בַּ⁠לָּ֑יְלָה וַ⁠יֹּ֣אמֶר ל֗⁠וֹ שָׁמַ֨עְתִּי֙ אֶת ־ תְּפִלָּתֶ֔⁠ךָ וּ⁠בָחַ֜רְתִּי בַּ⁠מָּק֥וֹם הַ⁠זֶּ֛ה לִ֖⁠י לְ⁠בֵ֥ית זָֽבַח ׃¹³ הֵ֣ן אֶֽעֱצֹ֤ר הַ⁠שָּׁמַ֨יִם֙ וְ⁠לֹֽא ־ יִהְיֶ֣ה מָטָ֔ר וְ⁠הֵן ־ אֲצַוֶּ֥ה עַל ־ חָגָ֖ב לֶ⁠אֱכ֣וֹל הָ⁠אָ֑רֶץ וְ⁠אִם ־ אֲשַׁלַּ֥ח דֶּ֖בֶר בְּ⁠עַמִּֽ⁠י ׃¹⁴ וְ⁠יִכָּנְע֨וּ עַמִּ֜⁠י אֲשֶׁ֧ר נִֽקְרָא ־ שְׁמִ֣⁠י עֲלֵי⁠הֶ֗ם וְ⁠יִֽתְפַּֽלְלוּ֙ וִֽ⁠יבַקְשׁ֣וּ פָנַ֔⁠י וְ⁠יָשֻׁ֖בוּ מִ⁠דַּרְכֵי⁠הֶ֣ם הָ⁠רָעִ֑ים וַ⁠אֲנִי֙ אֶשְׁמַ֣ע מִן ־ הַ⁠שָּׁמַ֔יִם וְ⁠אֶסְלַח֙ לְ⁠חַטָּאתָ֔⁠ם וְ⁠אֶרְפָּ֖א אֶת ־ אַרְצָֽ⁠ם ׃¹⁵ עַתָּ֗ה עֵינַ⁠י֙ יִהְי֣וּ פְתֻח֔וֹת וְ⁠אָזְנַ֖⁠י קַשֻּׁב֑וֹת לִ⁠תְפִלַּ֖ת הַ⁠מָּק֥וֹם הַ⁠זֶּֽה ׃¹⁶ וְ⁠עַתָּ֗ה בָּחַ֤רְתִּי וְ⁠הִקְדַּ֨שְׁתִּי֙ אֶת ־ הַ⁠בַּ֣יִת הַ⁠זֶּ֔ה לִ⁠הְיוֹת ־ שְׁמִ֥⁠י שָׁ֖ם עַד ־ עוֹלָ֑ם וְ⁠הָי֨וּ עֵינַ֧⁠י וְ⁠לִבִּ֛⁠י שָׁ֖ם כָּל ־ הַ⁠יָּמִֽים ׃¹⁷ וְ⁠אַתָּ֞ה אִם ־ תֵּלֵ֣ךְ לְ⁠פָנַ֗⁠י כַּ⁠אֲשֶׁ֤ר הָלַךְ֙ דָּוִ֣יד אָבִ֔י⁠ךָ וְ⁠לַ⁠עֲשׂ֕וֹת כְּ⁠כֹ֖ל אֲשֶׁ֣ר צִוִּיתִ֑י⁠ךָ וְ⁠חֻקַּ֥⁠י וּ⁠מִשְׁפָּטַ֖⁠י תִּשְׁמֽוֹר ׃¹⁸ וַ⁠הֲקִ֣ימוֹתִ֔י אֵ֖ת כִּסֵּ֣א מַלְכוּתֶ֑⁠ךָ כַּ⁠אֲשֶׁ֣ר כָּרַ֗תִּי לְ⁠דָוִ֤יד אָבִ֨י⁠ךָ֙ לֵ⁠אמֹ֔ר לֹֽא ־ יִכָּרֵ֤ת לְ⁠ךָ֙ אִ֔ישׁ מוֹשֵׁ֖ל בְּ⁠יִשְׂרָאֵֽל ׃¹⁹ וְ⁠אִם ־ תְּשׁוּב֣וּ⁠ן אַתֶּ֔ם וַ⁠עֲזַבְתֶּם֙ חֻקּוֹתַ֣⁠י וּ⁠מִצְוֺתַ֔⁠י אֲשֶׁ֥ר נָתַ֖תִּי לִ⁠פְנֵי⁠כֶ֑ם וַ⁠הֲלַכְתֶּ֗ם וַ⁠עֲבַדְתֶּם֙ אֱלֹהִ֣ים אֲחֵרִ֔ים וְ⁠הִשְׁתַּחֲוִיתֶ֖ם לָ⁠הֶֽם ׃²⁰ וּ⁠נְתַשְׁתִּ֗י⁠ם מֵ⁠עַ֤ל אַדְמָתִ⁠י֙ אֲשֶׁ֣ר נָתַ֣תִּי לָ⁠הֶ֔ם וְ⁠אֶת ־ הַ⁠בַּ֤יִת הַ⁠זֶּה֙ אֲשֶׁ֣ר הִקְדַּ֣שְׁתִּי לִ⁠שְׁמִ֔⁠י אַשְׁלִ֖יךְ מֵ⁠עַ֣ל פָּנָ֑⁠י וְ⁠אֶתְּנֶ֛⁠נּוּ לְ⁠מָשָׁ֥ל וְ⁠לִ⁠שְׁנִינָ֖ה בְּ⁠כָל ־ הָ⁠עַמִּֽים ׃²¹ וְ⁠הַ⁠בַּ֤יִת הַ⁠זֶּה֙ אֲשֶׁ֣ר הָיָ֣ה עֶלְי֔וֹן לְ⁠כָל ־ עֹבֵ֥ר עָלָ֖י⁠ו יִשֹּׁ֑ם וְ⁠אָמַ֗ר בַּ⁠מֶּ֨ה עָשָׂ֤ה יְהוָה֙ כָּ֔כָה לָ⁠אָ֥רֶץ הַ⁠זֹּ֖את וְ⁠לַ⁠בַּ֥יִת הַ⁠זֶּֽה ׃²² וְ⁠אָמְר֗וּ עַל֩ אֲשֶׁ֨ר עָֽזְב֜וּ אֶת ־ יְהוָ֣ה ׀ אֱלֹהֵ֣י אֲבֹתֵי⁠הֶ֗ם אֲשֶׁ֣ר הוֹצִיאָ⁠ם֮ מֵ⁠אֶ֣רֶץ מִצְרַיִם֒ וַֽ⁠יַּחֲזִ֨יקוּ֙ בֵּ⁠אלֹהִ֣ים אֲחֵרִ֔ים וַ⁠יִּשְׁתַּחֲו֥וּ לָ⁠הֶ֖ם וַ⁠יַּֽעַבְד֑וּ⁠ם עַל ־ כֵּן֙ הֵבִ֣יא עֲלֵי⁠הֶ֔ם אֵ֥ת כָּל ־ הָ⁠רָעָ֖ה הַ⁠זֹּֽאת ׃פ

¹Q מַחְצְרִ֣ים

Chapter 8

¹ וַ⁠יְהִ֞י מִ⁠קֵּ֣ץ ׀ עֶשְׂרִ֣ים שָׁנָ֗ה אֲשֶׁ֨ר בָּנָ֧ה שְׁלֹמֹ֛ה אֶת ־ בֵּ֥ית יְהוָ֖ה וְ⁠אֶת ־ בֵּיתֽ⁠וֹ ׃² וְ⁠הֶ⁠עָרִ֗ים אֲשֶׁ֨ר נָתַ֤ן חוּרָם֙ לִ⁠שְׁלֹמֹ֔ה בָּנָ֥ה שְׁלֹמֹ֖ה אֹתָ֑⁠ם וַ⁠יּ֥וֹשֶׁב שָׁ֖ם אֶת ־ בְּנֵ֥י יִשְׂרָאֵֽל ׃³ וַ⁠יֵּ֤לֶךְ שְׁלֹמֹה֙ חֲמָ֣ת צוֹבָ֔ה וַ⁠יֶּחֱזַ֖ק עָלֶֽי⁠הָ ׃⁴ וַ⁠יִּ֥בֶן אֶת ־ תַּדְמֹ֖ר בַּ⁠מִּדְבָּ֑ר וְ⁠אֵת֙ כָּל ־ עָרֵ֣י הַֽ⁠מִּסְכְּנ֔וֹת אֲשֶׁ֥ר בָּנָ֖ה בַּ⁠חֲמָֽת ׃⁵ וַ⁠יִּ֜בֶן אֶת ־ בֵּ֤ית חוֹרוֹן֙ הָֽ⁠עֶלְי֔וֹן וְ⁠אֶת ־ בֵּ֥ית חוֹר֖וֹן הַ⁠תַּחְתּ֑וֹן עָרֵ֣י מָצ֔וֹר חוֹמ֖וֹת דְּלָתַ֥יִם וּ⁠בְרִֽיחַ ׃⁶ וְ⁠אֶֽת ־ בַּעֲלָ֗ת וְ⁠אֵ֨ת כָּל ־ עָרֵ֤י הַֽ⁠מִּסְכְּנוֹת֙ אֲשֶׁ֣ר הָי֣וּ לִ⁠שְׁלֹמֹ֔ה וְ⁠אֵת֙ כָּל ־ עָרֵ֣י הָ⁠רֶ֔כֶב וְ⁠אֵ֖ת עָרֵ֣י הַ⁠פָּרָשִׁ֑ים וְ⁠אֵ֣ת ׀ כָּל ־ חֵ֣שֶׁק שְׁלֹמֹ֗ה אֲשֶׁ֤ר חָשַׁק֙ לִ⁠בְנ֤וֹת בִּ⁠ירֽוּשָׁלִַ֨ם֙ וּ⁠בַ⁠לְּבָנ֔וֹן וּ⁠בְ⁠כֹ֖ל אֶ֥רֶץ מֶמְשַׁלְתּֽ⁠וֹ ׃⁷ כָּל ־ הָ֠⁠עָם הַ⁠נּוֹתָ֨ר מִן ־ הַ⁠חִתִּ֜י וְ⁠הָ⁠אֱמֹרִ֤י וְ⁠הַ⁠פְּרִזִּי֙ וְ⁠הַ⁠חִוִּ֣י וְ⁠הַ⁠יְבוּסִ֔י אֲשֶׁ֛ר לֹ֥א מִ⁠יִּשְׂרָאֵ֖ל הֵֽמָּה ׃⁸ מִן ־ בְּנֵי⁠הֶ֗ם אֲשֶׁ֨ר נוֹתְר֤וּ אַחֲרֵי⁠הֶם֙ בָּ⁠אָ֔רֶץ אֲשֶׁ֥ר לֹֽא ־ כִלּ֖וּ⁠ם בְּנֵ֣י יִשְׂרָאֵ֑ל וַ⁠יַּעֲלֵ֤⁠ם שְׁלֹמֹה֙ לְ⁠מַ֔ס עַ֖ד הַ⁠יּ֥וֹם הַ⁠זֶּֽה ׃⁹ וּ⁠מִן ־ בְּנֵי֙ יִשְׂרָאֵ֔ל אֲ֠שֶׁר לֹא ־ נָתַ֧ן שְׁלֹמֹ֛ה לַ⁠עֲבָדִ֖ים לִ⁠מְלַאכְתּ֑⁠וֹ כִּי ־ הֵ֜מָּה אַנְשֵׁ֤י מִלְחָמָה֙ וְ⁠שָׂרֵ֣י שָׁלִישָׁ֔י⁠ו וְ⁠שָׂרֵ֥י רִכְבּ֖⁠וֹ וּ⁠פָרָשָֽׁי⁠ו ׃פ¹⁰ וְ⁠אֵ֨לֶּה שָׂרֵ֤י ה⁠נציבים ¹ אֲשֶׁר ־ לַ⁠מֶּ֥לֶךְ שְׁלֹמֹ֖ה חֲמִשִּׁ֣ים וּ⁠מָאתָ֑יִם הָ⁠רֹדִ֖ים בָּ⁠עָֽם ׃¹¹ וְ⁠אֶת ־ בַּת ־ פַּרְעֹ֗ה הֶעֱלָ֤ה שְׁלֹמֹה֙ מֵ⁠עִ֣יר דָּוִ֔יד לַ⁠בַּ֖יִת אֲשֶׁ֣ר בָּֽנָה ־ לָ֑⁠הּ כִּ֣י אָמַ֗ר לֹא ־ תֵשֵׁ֨ב אִשָּׁ֥ה לִ⁠י֙ בְּ⁠בֵית֙ דָּוִ֣יד מֶֽלֶךְ ־ יִשְׂרָאֵ֔ל כִּי ־ קֹ֣דֶשׁ הֵ֔מָּה אֲשֶׁר ־ בָּֽאָ֥ה אֲלֵי⁠הֶ֖ם אֲר֥וֹן יְהוָֽה ׃פ¹² אָ֣ז הֶעֱלָ֧ה שְׁלֹמֹ֛ה עֹל֖וֹת לַ⁠יהוָ֑ה עַ֚ל מִזְבַּ֣ח יְהוָ֔ה אֲשֶׁ֥ר בָּנָ֖ה לִ⁠פְנֵ֥י הָ⁠אוּלָֽם ׃¹³ וּ⁠בִ⁠דְבַר ־ י֣וֹם בְּ⁠י֗וֹם לְ⁠הַעֲלוֹת֙ כְּ⁠מִצְוַ֣ת מֹשֶׁ֔ה לַ⁠שַּׁבָּתוֹת֙ וְ⁠לֶ֣⁠חֳדָשִׁ֔ים וְ⁠לַ⁠מּ֣וֹעֲד֔וֹת שָׁל֥וֹשׁ פְּעָמִ֖ים בַּ⁠שָּׁנָ֑ה בְּ⁠חַ֧ג הַ⁠מַּצּ֛וֹת וּ⁠בְ⁠חַ֥ג הַ⁠שָּׁבֻע֖וֹת וּ⁠בְ⁠חַ֥ג הַ⁠סֻּכּֽוֹת ׃¹⁴ וַ⁠יַּעֲמֵ֣ד כְּ⁠מִשְׁפַּ֣ט דָּֽוִיד ־ אָ֠בִי⁠ו אֶת ־ מַחְלְק֨וֹת הַ⁠כֹּהֲנִ֜ים עַל ־ עֲבֹדָתָ֗⁠ם וְ⁠הַ⁠לְוִיִּ֣ם עַל ־ מִ֠שְׁמְרוֹתָ⁠ם לְ⁠הַלֵּ֨ל וּ⁠לְ⁠שָׁרֵ֜ת נֶ֤גֶד הַ⁠כֹּֽהֲנִים֙ לִ⁠דְבַר ־ י֣וֹם בְּ⁠יוֹמ֔⁠וֹ וְ⁠הַ⁠שּׁוֹעֲרִ֥ים בְּ⁠מַחְלְקוֹתָ֖⁠ם לְ⁠שַׁ֣עַר וָ⁠שָׁ֑עַר כִּ֣י כֵ֔ן מִצְוַ֖ת דָּוִ֥יד אִישׁ ־ הָ⁠אֱלֹהִֽים ׃¹⁵ וְ⁠לֹ֣א סָרוּ֩ מִצְוַ֨ת הַ⁠מֶּ֜לֶךְ עַל ־ הַ⁠כֹּהֲנִ֧ים וְ⁠הַ⁠לְוִיִּ֛ם לְ⁠כָל ־ דָּבָ֖ר וְ⁠לָ⁠אֹצָרֽוֹת ׃¹⁶ וַ⁠תִּכֹּן֙ כָּל ־ מְלֶ֣אכֶת שְׁלֹמֹ֔ה עַד ־ הַ⁠יּ֛וֹם מוּסַ֥ד בֵּית ־ יְהוָ֖ה וְ⁠עַד ־ כְּלֹת֑⁠וֹ שָׁלֵ֖ם בֵּ֥ית יְהוָֽה ׃ס¹⁷ אָז֩ הָלַ֨ךְ שְׁלֹמֹ֜ה לְ⁠עֶצְיֽוֹן ־ גֶּ֧בֶר וְ⁠אֶל ־ אֵיל֛וֹת עַל ־ שְׂפַ֥ת הַ⁠יָּ֖ם בְּ⁠אֶ֥רֶץ אֱדֽוֹם ׃¹⁸ וַ⁠יִּֽשְׁלַֽח ־ ל⁠וֹ֩ חוּרָ֨ם בְּ⁠יַד ־ עֲבָדָ֜י⁠ו אֳנִיּ֗וֹת ² וַ⁠עֲבָדִים֮ י֣וֹדְעֵי יָם֒ וַ⁠יָּבֹ֜אוּ עִם ־ עַבְדֵ֤י שְׁלֹמֹה֙ אוֹפִ֔ירָ⁠ה וַ⁠יִּקְח֣וּ מִ⁠שָּׁ֔ם אַרְבַּע ־ מֵא֥וֹת וַ⁠חֲמִשִּׁ֖ים כִּכַּ֣ר זָהָ֑ב וַ⁠יָּבִ֖יאוּ אֶל ־ הַ⁠מֶּ֥לֶךְ שְׁלֹמֹֽה ׃פ

¹Q הַנִּצָּבִ֛ים

²K אוניות

Chapter 9

¹ וּ⁠מַֽלְכַּת ־ שְׁבָ֗א שָֽׁמְעָה֮ אֶת ־ שֵׁ֣מַע שְׁלֹמֹה֒ וַ⁠תָּב֣וֹא לְ⁠נַסּוֹת֩ אֶת ־ שְׁלֹמֹ֨ה בְ⁠חִיד֜וֹת בִּ⁠ירֽוּשָׁלִַ֗ם בְּ⁠חַ֣יִל כָּבֵ֣ד מְאֹ֡ד וּ֠⁠גְמַלִּים נֹשְׂאִ֨ים בְּשָׂמִ֧ים וְ⁠זָהָ֛ב לָ⁠רֹ֖ב וְ⁠אֶ֣בֶן יְקָרָ֑ה וַ⁠תָּבוֹא֙ אֶל ־ שְׁלֹמֹ֔ה וַ⁠תְּדַבֵּ֣ר עִמּ֔⁠וֹ אֵ֛ת כָּל ־ אֲשֶׁ֥ר הָיָ֖ה עִם ־ לְבָבָֽ⁠הּ ׃² וַ⁠יַּגֶּד ־ לָ֥⁠הּ שְׁלֹמֹ֖ה אֶת ־ כָּל ־ דְּבָרֶ֑י⁠הָ וְ⁠לֹֽא ־ נֶעְלַ֤ם דָּבָר֙ מִ⁠שְּׁלֹמֹ֔ה אֲשֶׁ֧ר לֹ֦א הִגִּ֖יד לָֽ⁠הּ ׃³ וַ⁠תֵּ֨רֶא֙ מַֽלְכַּת ־ שְׁבָ֔א אֵ֖ת חָכְמַ֣ת שְׁלֹמֹ֑ה וְ⁠הַ⁠בַּ֖יִת אֲשֶׁ֥ר בָּנָֽה ׃⁴ וּ⁠מַאֲכַ֣ל שֻׁלְחָנ֡⁠וֹ וּ⁠מוֹשַׁ֣ב עֲבָדָי⁠ו֩ וּ⁠מַעֲמַ֨ד מְשָׁרְתָ֜י⁠ו וּ⁠מַלְבּֽוּשֵׁי⁠הֶ֗ם וּ⁠מַשְׁקָי⁠ו֙ וּ⁠מַלְבּ֣וּשֵׁי⁠הֶ֔ם וַ⁠עֲלִיָּת֔⁠וֹ אֲשֶׁ֥ר יַעֲלֶ֖ה בֵּ֣ית יְהוָ֑ה וְ⁠לֹא ־ הָ֥יָה ע֛וֹד בָּ֖⁠הּ רֽוּחַ ׃⁵ וַ⁠תֹּ֨אמֶר֙ אֶל ־ הַ⁠מֶּ֔לֶךְ אֱמֶת֙ הַ⁠דָּבָ֔ר אֲשֶׁ֥ר שָׁמַ֖עְתִּי בְּ⁠אַרְצִ֑⁠י עַל ־ דְּבָרֶ֖י⁠ךָ וְ⁠עַל ־ חָכְמָתֶֽ⁠ךָ ׃⁶ וְ⁠לֹֽא ־ הֶאֱמַ֣נְתִּי לְ⁠דִבְרֵי⁠הֶ֗ם עַ֤ד אֲשֶׁר ־ בָּ֨אתִי֙ וַ⁠תִּרְאֶ֣ינָה עֵינַ֔⁠י וְ⁠הִנֵּה֙ לֹ֣א הֻגַּד ־ לִ֔⁠י חֲצִ֖י מַרְבִּ֣ית חָכְמָתֶ֑⁠ךָ יָסַ֕פְתָּ עַל ־ הַ⁠שְּׁמוּעָ֖ה אֲשֶׁ֥ר שָׁמָֽעְתִּי ׃⁷ אַשְׁרֵ֣י אֲנָשֶׁ֔י⁠ךָ וְ⁠אַשְׁרֵ֖י עֲבָדֶ֣י⁠ךָ אֵ֑לֶּה הָ⁠עֹמְדִ֤ים לְ⁠פָנֶ֨י⁠ךָ֙ תָּמִ֔יד וְ⁠שֹׁמְעִ֖ים אֶת ־ חָכְמָתֶֽ⁠ךָ ׃⁸ יְהִ֨י יְהוָ֤ה אֱלֹהֶ֨י⁠ךָ֙ בָּר֔וּךְ אֲשֶׁ֣ר ׀ חָפֵ֣ץ בְּ⁠ךָ֗ לְ⁠תִתְּ⁠ךָ֤ עַל ־ כִּסְא⁠וֹ֙ לְ⁠מֶ֔לֶךְ לַ⁠יהוָ֖ה אֱלֹהֶ֑י⁠ךָ בְּ⁠אַהֲבַ֨ת אֱלֹהֶ֤י⁠ךָ אֶת ־ יִשְׂרָאֵל֙ לְ⁠הַעֲמִיד֣⁠וֹ לְ⁠עוֹלָ֔ם וַ⁠יִּתֶּנְ⁠ךָ֤ עֲלֵי⁠הֶם֙ לְ⁠מֶ֔לֶךְ לַ⁠עֲשׂ֖וֹת מִשְׁפָּ֥ט וּ⁠צְדָקָֽה ׃⁹ וַ⁠תִּתֵּ֨ן לַ⁠מֶּ֜לֶךְ מֵאָ֥ה וְ⁠עֶשְׂרִ֣ים ׀ כִּכַּ֣ר זָהָ֗ב וּ⁠בְשָׂמִ֛ים לָ⁠רֹ֥ב מְאֹ֖ד וְ⁠אֶ֣בֶן יְקָרָ֑ה וְ⁠לֹ֤א הָיָה֙ כַּ⁠בֹּ֣שֶׂם הַ⁠ה֔וּא אֲשֶׁר ־ נָתְנָ֥ה מַֽלְכַּת ־ שְׁבָ֖א לַ⁠מֶּ֥לֶךְ שְׁלֹמֹֽה ׃¹⁰ וְ⁠גַם ־ עַבְדֵ֤י חירם ¹ וְ⁠עַבְדֵ֣י שְׁלֹמֹ֔ה אֲשֶׁר ־ הֵבִ֥יאוּ זָהָ֖ב מֵ⁠אוֹפִ֑יר הֵבִ֛יאוּ עֲצֵ֥י אַלְגּוּמִּ֖ים וְ⁠אֶ֥בֶן יְקָרָֽה ׃¹¹ וַ⁠יַּ֣עַשׂ הַ֠⁠מֶּלֶךְ אֶת ־ עֲצֵ֨י הָֽ⁠אַלְגּוּמִּ֜ים מְסִלּ֤וֹת לְ⁠בֵית ־ יְהוָה֙ וּ⁠לְ⁠בֵ֣ית הַ⁠מֶּ֔לֶךְ וְ⁠כִנֹּר֥וֹת וּ⁠נְבָלִ֖ים לַ⁠שָּׁרִ֑ים וְ⁠לֹא ־ נִרְא֥וּ כָ⁠הֵ֛ם לְ⁠פָנִ֖ים בְּ⁠אֶ֥רֶץ יְהוּדָֽה ׃¹² וְ⁠הַ⁠מֶּ֨לֶךְ שְׁלֹמֹ֜ה נָתַ֣ן לְ⁠מַֽלְכַּת ־ שְׁבָ֗א אֶת ־ כָּל ־ חֶפְצָ⁠הּ֙ אֲשֶׁ֣ר שָׁאָ֔לָה מִ⁠לְּ⁠בַ֖ד אֲשֶׁר ־ הֵבִ֣יאָה אֶל ־ הַ⁠מֶּ֑לֶךְ וַֽ⁠תַּהֲפֹ֛ךְ וַ⁠תֵּ֥לֶךְ לְ⁠אַרְצָ֖⁠הּ הִ֥יא וַ⁠עֲבָדֶֽי⁠הָ ׃פ¹³ וַ⁠יְהִי֙ מִשְׁקַ֣ל הַ⁠זָּהָ֔ב אֲשֶׁר ־ בָּ֥א לִ⁠שְׁלֹמֹ֖ה בְּ⁠שָׁנָ֣ה אֶחָ֑ת שֵׁ֥שׁ מֵא֛וֹת וְ⁠שִׁשִּׁ֥ים וָ⁠שֵׁ֖שׁ כִּכְּרֵ֥י זָהָֽב ׃¹⁴ לְ⁠בַ֞ד מֵ⁠אַנְשֵׁ֧י הַ⁠תָּרִ֛ים וְ⁠הַ⁠סֹּחֲרִ֖ים מְבִיאִ֑ים וְ⁠כָל ־ מַלְכֵ֤י עֲרַב֙ וּ⁠פַח֣וֹת הָ⁠אָ֔רֶץ מְבִיאִ֛ים זָהָ֥ב וָ⁠כֶ֖סֶף לִ⁠שְׁלֹמֹֽה ׃¹⁵ וַ⁠יַּ֨עַשׂ הַ⁠מֶּ֧לֶךְ שְׁלֹמֹ֛ה מָאתַ֥יִם צִנָּ֖ה זָהָ֣ב שָׁח֑וּט שֵׁ֤שׁ מֵאוֹת֙ זָהָ֣ב שָׁח֔וּט יַעֲלֶ֖ה עַל ־ הַ⁠צִּנָּ֥ה הָ⁠אֶחָֽת ׃¹⁶ וּ⁠שְׁלֹשׁ ־ מֵא֤וֹת מָֽגִנִּים֙ זָהָ֣ב שָׁח֔וּט שְׁלֹ֤שׁ מֵאוֹת֙ זָהָ֔ב יַעֲלֶ֖ה עַל ־ הַ⁠מָּגֵ֣ן הָ⁠אֶחָ֑ת וַ⁠יִּתְּנֵ֣⁠ם הַ⁠מֶּ֔לֶךְ בְּ⁠בֵ֖ית יַ֥עַר הַ⁠לְּבָנֽוֹן ׃פ¹⁷ וַ⁠יַּ֧עַשׂ הַ⁠מֶּ֛לֶךְ כִּסֵּא ־ שֵׁ֖ן גָּד֑וֹל וַ⁠יְצַפֵּ֖⁠הוּ זָהָ֥ב טָהֽוֹר ׃¹⁸ וְ⁠שֵׁ֣שׁ מַעֲל֣וֹת לַ֠⁠כִּסֵּא וְ⁠כֶ֨בֶשׁ בַּ⁠זָּהָ֤ב לַ⁠כִּסֵּא֙ מָאֳחָזִ֔ים וְ⁠יָד֛וֹת מִ⁠זֶּ֥ה וּ⁠מִ⁠זֶּ֖ה עַל ־ מְק֣וֹם הַ⁠שָּׁ֑בֶת וּ⁠שְׁנַ֣יִם אֲרָי֔וֹת עֹמְדִ֖ים אֵ֥צֶל הַ⁠יָּדֽוֹת ׃¹⁹ וּ⁠שְׁנֵ֧ים עָשָׂ֣ר אֲרָי֗וֹת עֹמְדִ֥ים שָׁ֛ם עַל ־ שֵׁ֥שׁ הַֽ⁠מַּעֲל֖וֹת מִ⁠זֶּ֣ה וּ⁠מִ⁠זֶּ֑ה לֹא ־ נַעֲשָׂ֥ה כֵ֖ן לְ⁠כָל ־ מַמְלָכָֽה ׃²⁰ וְ֠⁠כֹל כְּלֵ֞י מַשְׁקֵ֨ה הַ⁠מֶּ֤לֶךְ שְׁלֹמֹה֙ זָהָ֔ב וְ⁠כֹ֗ל כְּלֵ֛י בֵּֽית ־ יַ֥עַר הַ⁠לְּבָנ֖וֹן זָהָ֣ב סָג֑וּר אֵ֣ין כֶּ֗סֶף נֶחְשָׁ֛ב בִּ⁠ימֵ֥י שְׁלֹמֹ֖ה לִ⁠מְאֽוּמָה ׃²¹ כִּֽי ־ אֳנִיּ֤וֹת לַ⁠מֶּ֨לֶךְ֙ הֹלְכ֣וֹת תַּרְשִׁ֔ישׁ עִ֖ם עַבְדֵ֣י חוּרָ֑ם אַחַת֩ לְ⁠שָׁל֨וֹשׁ שָׁנִ֜ים תָּב֣וֹאנָה ׀ אֳנִיּ֣וֹת תַּרְשִׁ֗ישׁ נֹֽשְׂאוֹת֙ זָהָ֣ב וָ⁠כֶ֔סֶף שֶׁנְהַבִּ֥ים וְ⁠קוֹפִ֖ים וְ⁠תוּכִּיִּֽים ׃פ²² וַ⁠יִּגְדַּל֙ הַ⁠מֶּ֣לֶךְ שְׁלֹמֹ֔ה מִ⁠כֹּ֖ל מַלְכֵ֣י הָ⁠אָ֑רֶץ לְ⁠עֹ֖שֶׁר וְ⁠חָכְמָֽה ׃²³ וְ⁠כֹל֙ מַלְכֵ֣י הָ⁠אָ֔רֶץ מְבַקְשִׁ֖ים אֶת ־ פְּנֵ֣י שְׁלֹמֹ֑ה לִ⁠שְׁמֹ֨עַ֙ אֶת ־ חָכְמָת֔⁠וֹ אֲשֶׁר ־ נָתַ֥ן הָ⁠אֱלֹהִ֖ים בְּ⁠לִבּֽ⁠וֹ ׃²⁴ וְ⁠הֵ֣ם מְבִיאִ֣ים אִ֣ישׁ מִנְחָת֡⁠וֹ כְּלֵ֣י כֶסֶף֩ וּ⁠כְלֵ֨י זָהָ֤ב וּ⁠שְׂלָמוֹת֙ נֵ֣שֶׁק וּ⁠בְשָׂמִ֔ים סוּסִ֖ים וּ⁠פְרָדִ֑ים דְּבַר ־ שָׁנָ֖ה בְּ⁠שָׁנָֽה ׃פ²⁵ וַ⁠יְהִ֨י לִ⁠שְׁלֹמֹ֜ה אַרְבַּעַת֩ אֲלָפִ֨ים אֻֽרְי֤וֹת סוּסִים֙ וּ⁠מַרְכָּב֔וֹת וּ⁠שְׁנֵים ־ עָשָׂ֥ר אֶ֖לֶף פָּרָשִׁ֑ים וַ⁠יַּנִּיחֵ⁠ם֙ בְּ⁠עָרֵ֣י הָ⁠רֶ֔כֶב וְ⁠עִם ־ הַ⁠מֶּ֖לֶךְ בִּ⁠ירוּשָׁלִָֽם ׃²⁶ וַ⁠יְהִ֥י מוֹשֵׁ֖ל בְּ⁠כָל ־ הַ⁠מְּלָכִ֑ים מִן ־ הַ⁠נָּהָר֙ וְ⁠עַד ־ אֶ֣רֶץ פְּלִשְׁתִּ֔ים וְ⁠עַ֖ד גְּב֥וּל מִצְרָֽיִם ׃²⁷ וַ⁠יִּתֵּ֨ן הַ⁠מֶּ֧לֶךְ אֶת ־ הַ⁠כֶּ֛סֶף בִּ⁠ירוּשָׁלִַ֖ם כָּ⁠אֲבָנִ֑ים וְ⁠אֵ֣ת הָ⁠אֲרָזִ֗ים נָתַ֛ן כַּ⁠שִּׁקְמִ֥ים אֲשֶׁר ־ בַּ⁠שְּׁפֵלָ֖ה לָ⁠רֹֽב ׃²⁸ וּ⁠מוֹצִיאִ֨ים סוּסִ֧ים מִ⁠מִּצְרַ֛יִם לִ⁠שְׁלֹמֹ֖ה וּ⁠מִ⁠כָּל ־ הָ⁠אֲרָצֽוֹת ׃²⁹ וּ⁠שְׁאָר֙ דִּבְרֵ֣י שְׁלֹמֹ֔ה הָ⁠רִאשֹׁנִ֖ים וְ⁠הָ⁠אֲחֲרוֹנִ֑ים הֲ⁠לֹא ־ הֵ֣ם כְּתוּבִ֗ים עַל ־ דִּבְרֵי֙ נָתָ֣ן הַ⁠נָּבִ֔יא וְ⁠עַל ־ נְבוּאַ֞ת אֲחִיָּ֣ה הַ⁠שִּֽׁילוֹנִ֗י וּ⁠בַ⁠חֲזוֹת֙ יֶעְדּ֣וֹ ² הַ⁠חֹזֶ֔ה עַל ־ יָרָבְעָ֖ם בֶּן ־ נְבָֽט ׃³⁰ וַ⁠יִּמְלֹ֨ךְ שְׁלֹמֹ֧ה בִֽ⁠ירוּשָׁלִַ֛ם עַל ־ כָּל ־ יִשְׂרָאֵ֖ל אַרְבָּעִ֥ים שָׁנָֽה ׃³¹ וַ⁠יִּשְׁכַּ֤ב שְׁלֹמֹה֙ עִם ־ אֲבֹתָ֔י⁠ו וַֽ⁠יִּקְבְּרֻ֔⁠הוּ בְּ⁠עִ֖יר דָּוִ֣יד אָבִ֑י⁠ו וַ⁠יִּמְלֹ֛ךְ רְחַבְעָ֥ם בְּנ֖⁠וֹ תַּחְתָּֽי⁠ו ׃פ

¹Q חוּרָם֙

²K יעדי

Chapter 10

¹ וַ⁠יֵּ֥לֶךְ רְחַבְעָ֖ם שְׁכֶ֑מָ⁠ה כִּ֥י שְׁכֶ֛ם בָּ֥אוּ כָל ־ יִשְׂרָאֵ֖ל לְ⁠הַמְלִ֥יךְ אֹתֽ⁠וֹ ׃² וַ⁠יְהִ֞י כִּ⁠שְׁמֹ֨עַ יָרָבְעָ֤ם בֶּן ־ נְבָט֙ וְ⁠ה֣וּא בְ⁠מִצְרַ֔יִם אֲשֶׁ֣ר בָּרַ֔ח מִ⁠פְּנֵ֖י שְׁלֹמֹ֣ה הַ⁠מֶּ֑לֶךְ וַ⁠יָּ֥שָׁב יָרָבְעָ֖ם מִ⁠מִּצְרָֽיִם ׃³ וַֽ⁠יִּשְׁלְחוּ֙ וַ⁠יִּקְרְאוּ ־ ל֔⁠וֹ וַ⁠יָּבֹ֥א יָרָבְעָ֖ם וְ⁠כָל ־ יִשְׂרָאֵ֑ל וַֽ⁠יְדַבְּר֔וּ אֶל ־ רְחַבְעָ֖ם לֵ⁠אמֹֽר ׃⁴ אָבִ֖י⁠ךָ הִקְשָׁ֣ה אֶת ־ עֻלֵּ֑⁠נוּ וְ⁠עַתָּ֡ה הָקֵל֩ מֵ⁠עֲבֹדַ֨ת אָבִ֜י⁠ךָ הַ⁠קָּשָׁ֗ה וּ⁠מֵ⁠עֻלּ֧⁠וֹ הַ⁠כָּבֵ֛ד אֲשֶׁר ־ נָתַ֥ן עָלֵ֖י⁠נוּ וְ⁠נַֽעַבְדֶֽ⁠ךָּ ׃⁵ וַ⁠יֹּ֣אמֶר אֲלֵ⁠הֶ֗ם ע֛וֹד שְׁלֹ֥שֶׁת יָמִ֖ים וְ⁠שׁ֣וּבוּ אֵלָ֑⁠י וַ⁠יֵּ֖לֶךְ הָ⁠עָֽם ׃ס⁶ וַ⁠יִּוָּעַ֞ץ הַ⁠מֶּ֣לֶךְ רְחַבְעָ֗ם אֶת ־ הַ⁠זְּקֵנִים֙ אֲשֶׁר ־ הָי֣וּ עֹֽמְדִ֗ים לִ⁠פְנֵי֙ שְׁלֹמֹ֣ה אָבִ֔י⁠ו בִּֽ⁠הְיֹת֥⁠וֹ חַ֖י לֵ⁠אמֹ֑ר אֵ֚יךְ אַתֶּ֣ם נֽוֹעָצִ֔ים לְ⁠הָשִׁ֥יב לָֽ⁠עָם ־ הַ⁠זֶּ֖ה דָּבָֽר ׃⁷ וַ⁠יְדַבְּר֨וּ אֵלָ֜י⁠ו לֵ⁠אמֹ֗ר אִם ־ תִּֽהְיֶ֨ה לְ⁠ט֜וֹב לְ⁠הָ⁠עָ֤ם הַ⁠זֶּה֙ וּ⁠רְצִיתָ֔⁠ם וְ⁠דִבַּרְתָּ֥ אֲלֵ⁠הֶ֖ם דְּבָרִ֣ים טוֹבִ֑ים וְ⁠הָי֥וּ לְ⁠ךָ֛ עֲבָדִ֖ים כָּל ־ הַ⁠יָּמִֽים ׃⁸ וַֽ⁠יַּעֲזֹ֛ב אֶת ־ עֲצַ֥ת הַ⁠זְּקֵנִ֖ים אֲשֶׁ֣ר יְעָצֻ֑⁠הוּ וַ⁠יִּוָּעַ֗ץ אֶת ־ הַ⁠יְלָדִים֙ אֲשֶׁ֣ר גָּדְל֣וּ אִתּ֔⁠וֹ הָ⁠עֹמְדִ֖ים לְ⁠פָנָֽי⁠ו ׃⁹ וַ⁠יֹּ֣אמֶר אֲלֵ⁠הֶ֗ם מָ֚ה אַתֶּ֣ם נֽוֹעָצִ֔ים וְ⁠נָשִׁ֥יב דָּבָ֖ר אֶת ־ הָ⁠עָ֣ם הַ⁠זֶּ֑ה אֲשֶׁ֨ר דִּבְּר֤וּ אֵלַ⁠י֙ לֵ⁠אמֹ֔ר הָקֵל֙ מִן ־ הָ⁠עֹ֔ל אֲשֶׁר ־ נָתַ֥ן אָבִ֖י⁠ךָ עָלֵֽי⁠נוּ ׃¹⁰ וַ⁠יְדַבְּר֣וּ אִתּ֗⁠וֹ הַ⁠יְלָדִים֙ אֲשֶׁ֨ר גָּדְל֣וּ אִתּ⁠וֹ֮ לֵ⁠אמֹר֒ כֹּֽה ־ תֹאמַ֡ר לָ⁠עָם֩ אֲשֶׁר ־ דִּבְּר֨וּ אֵלֶ֜י⁠ךָ לֵ⁠אמֹ֗ר אָבִ֨י⁠ךָ֙ הִכְבִּ֣יד אֶת ־ עֻלֵּ֔⁠נוּ וְ⁠אַתָּ֖ה הָקֵ֣ל מֵ⁠עָלֵ֑י⁠נוּ כֹּ֚ה תֹּאמַ֣ר אֲלֵ⁠הֶ֔ם קָֽטָנִּ֥⁠י עָבָ֖ה מִ⁠מָּתְנֵ֥י אָבִֽ⁠י ׃¹¹ וְ⁠עַתָּ֗ה אָבִ⁠י֙ הֶעְמִ֤יס עֲלֵי⁠כֶם֙ עֹ֣ל כָּבֵ֔ד וַ⁠אֲנִ֖י אֹסִ֣יף עַֽל ־ עֻלְּ⁠כֶ֑ם אָבִ֗⁠י יִסַּ֤ר אֶתְ⁠כֶם֙ בַּ⁠שּׁוֹטִ֔ים וַ⁠אֲנִ֖י בָּֽ⁠עֲקְרַבִּֽים ׃ס¹² וַ⁠יָּבֹ֨א יָרָבְעָ֧ם וְ⁠כָל ־ הָ⁠עָ֛ם אֶל ־ רְחַבְעָ֖ם בַּ⁠יּ֣וֹם הַ⁠שְּׁלִשִׁ֑י כַּ⁠אֲשֶׁ֨ר דִּבֶּ֤ר הַ⁠מֶּ֨לֶךְ֙ לֵ⁠אמֹ֔ר שׁ֥וּבוּ אֵלַ֖⁠י בַּ⁠יּ֥וֹם הַ⁠שְּׁלִשִֽׁי ׃¹³ וַ⁠יַּעֲנֵ֥⁠ם הַ⁠מֶּ֖לֶךְ קָשָׁ֑ה וַֽ⁠יַּעֲזֹב֙ הַ⁠מֶּ֣לֶךְ רְחַבְעָ֔ם אֵ֖ת עֲצַ֥ת הַ⁠זְּקֵנִֽים ׃¹⁴ וַ⁠יְדַבֵּ֣ר אֲלֵ⁠הֶ֗ם כַּ⁠עֲצַ֤ת הַ⁠יְלָדִים֙ לֵ⁠אמֹ֔ר אַכְבִּיד֙ אֶֽת ־ עֻלְּ⁠כֶ֔ם וַ⁠אֲנִ֖י אֹסִ֣יף עָלָ֑י⁠ו אָבִ֗⁠י יִסַּ֤ר אֶתְ⁠כֶם֙ בַּ⁠שּׁוֹטִ֔ים וַ⁠אֲנִ֖י בָּ⁠עֲקְרַבִּֽים ׃¹⁵ וְ⁠לֹֽא ־ שָׁמַ֥ע הַ⁠מֶּ֖לֶךְ אֶל ־ הָ⁠עָ֑ם כִּֽי ־ הָיְתָ֤ה נְסִבָּה֙ מֵ⁠עִ֣ם הָֽ⁠אֱלֹהִ֔ים לְמַעַן֩ הָקִ֨ים יְהוָ֜ה אֶת ־ דְּבָר֗⁠וֹ אֲשֶׁ֤ר דִּבֶּר֙ בְּ⁠יַד֙ אֲחִיָּ֣הוּ הַ⁠שִּֽׁלוֹנִ֔י אֶל ־ יָרָבְעָ֖ם בֶּן ־ נְבָֽט ׃¹⁶ וְ⁠כָל ־ יִשְׂרָאֵ֗ל כִּ֠י לֹא ־ שָׁמַ֣ע הַ⁠מֶּלֶךְ֮ לָ⁠הֶם֒ וַ⁠יָּשִׁ֣יבוּ הָ⁠עָ֣ם אֶת ־ הַ⁠מֶּ֣לֶךְ ׀ לֵ⁠אמֹ֡ר מַה ־ לָּ⁠נוּ֩ חֵ֨לֶק בְּ⁠דָוִ֜יד וְ⁠לֹֽא ־ נַחֲלָ֣ה בְּ⁠בֶן ־ יִשַׁ֗י אִ֤ישׁ לְ⁠אֹהָלֶ֨י⁠ךָ֙ יִשְׂרָאֵ֔ל עַתָּ֕ה רְאֵ֥ה בֵיתְ⁠ךָ֖ דָּוִ֑יד וַ⁠יֵּ֥לֶךְ כָּל ־ יִשְׂרָאֵ֖ל לְ⁠אֹהָלָֽי⁠ו ׃ס¹⁷ וּ⁠בְנֵ֣י יִשְׂרָאֵ֔ל הַ⁠יֹּֽשְׁבִ֖ים בְּ⁠עָרֵ֣י יְהוּדָ֑ה וַ⁠יִּמְלֹ֥ךְ עֲלֵי⁠הֶ֖ם רְחַבְעָֽם ׃¹⁸ וַ⁠יִּשְׁלַ֞ח הַ⁠מֶּ֣לֶךְ רְחַבְעָ֗ם אֶת ־ הֲדֹרָם֙ אֲשֶׁ֣ר עַל ־ הַ⁠מַּ֔ס וַ⁠יִּרְגְּמוּ ־ ב֧⁠וֹ בְנֵֽי ־ יִשְׂרָאֵ֛ל אֶ֖בֶן וַ⁠יָּמֹ֑ת וְ⁠הַ⁠מֶּ֣לֶךְ רְחַבְעָ֗ם הִתְאַמֵּץ֙ לַֽ⁠עֲל֣וֹת בַּ⁠מֶּרְכָּבָ֔ה לָ⁠נ֖וּס יְרוּשָׁלִָֽם ׃ס¹⁹ וַ⁠יִּפְשְׁע֤וּ יִשְׂרָאֵל֙ בְּ⁠בֵ֣ית דָּוִ֔יד עַ֖ד הַ⁠יּ֥וֹם הַ⁠זֶּֽה ׃ס

Chapter 11

¹ וַ⁠יָּבֹ֣א רְחַבְעָם֮ יְרוּשָׁלִַם֒ וַ⁠יַּקְהֵל֩ אֶת ־ בֵּ֨ית יְהוּדָ֜ה וּ⁠בִנְיָמִ֗ן מֵאָ֨ה וּ⁠שְׁמוֹנִ֥ים אֶ֛לֶף בָּח֖וּר עֹשֵׂ֣ה מִלְחָמָ֑ה לְ⁠הִלָּחֵם֙ עִם ־ יִשְׂרָאֵ֔ל לְ⁠הָשִׁ֥יב אֶת ־ הַ⁠מַּמְלָכָ֖ה לִ⁠רְחַבְעָֽם ׃פ² וַ⁠יְהִי֙ דְּבַר ־ יְהוָ֔ה אֶל ־ שְׁמַֽעְיָ֥הוּ אִישׁ ־ הָ⁠אֱלֹהִ֖ים לֵ⁠אמֹֽר ׃³ אֱמֹ֕ר אֶל ־ רְחַבְעָ֥ם בֶּן ־ שְׁלֹמֹ֖ה מֶ֣לֶךְ יְהוּדָ֑ה וְ⁠אֶל֙ כָּל ־ יִשְׂרָאֵ֔ל בִּ⁠יהוּדָ֥ה וּ⁠בִנְיָמִ֖ן לֵ⁠אמֹֽר ׃⁴ כֹּ֣ה אָמַ֣ר יְהוָ֡ה לֹא ־ תַעֲלוּ֩ וְ⁠לֹא ־ תִלָּ֨חֲמ֜וּ עִם ־ אֲחֵי⁠כֶ֗ם שׁ֚וּבוּ אִ֣ישׁ לְ⁠בֵית֔⁠וֹ כִּ֧י מֵֽ⁠אִתִּ֛⁠י נִהְיָ֖ה הַ⁠דָּבָ֣ר הַ⁠זֶּ֑ה וַֽ⁠יִּשְׁמְעוּ֙ אֶת ־ דִּבְרֵ֣י יְהוָ֔ה וַ⁠יָּשֻׁ֖בוּ מִ⁠לֶּ֥כֶת אֶל ־ יָרָבְעָֽם ׃פ⁵ וַ⁠יֵּ֥שֶׁב רְחַבְעָ֖ם בִּ⁠ירוּשָׁלִָ֑ם וַ⁠יִּ֧בֶן עָרִ֛ים לְ⁠מָצ֖וֹר בִּ⁠יהוּדָֽה ׃⁶ וַ⁠יִּ֧בֶן אֶת ־ בֵּֽית ־ לֶ֛חֶם וְ⁠אֶת ־ עֵיטָ֖ם וְ⁠אֶת ־ תְּקֽוֹעַ ׃⁷ וְ⁠אֶת ־ בֵּֽית ־ צ֥וּר וְ⁠אֶת ־ שׂוֹכ֖וֹ וְ⁠אֶת ־ עֲדֻלָּֽם ׃⁸ וְ⁠אֶת ־ גַּ֥ת וְ⁠אֶת ־ מָרֵשָׁ֖ה וְ⁠אֶת ־ זִֽיף ׃⁹ וְ⁠אֶת ־ אֲדוֹרַ֥יִם וְ⁠אֶת ־ לָכִ֖ישׁ וְ⁠אֶת ־ עֲזֵקָֽה ׃¹⁰ וְ⁠אֶת ־ צָרְעָה֙ וְ⁠אֶת ־ אַיָּל֔וֹן וְ⁠אֶת ־ חֶבְר֔וֹן אֲשֶׁ֥ר בִּ⁠יהוּדָ֖ה וּ⁠בְ⁠בִנְיָמִ֑ן עָרֵ֖י מְצֻרֽוֹת ׃¹¹ וַ⁠יְחַזֵּ֖ק אֶת ־ הַ⁠מְּצֻר֑וֹת וַ⁠יִּתֵּ֤ן בָּ⁠הֶם֙ נְגִידִ֔ים וְ⁠אֹצְר֥וֹת מַאֲכָ֖ל וְ⁠שֶׁ֥מֶן וָ⁠יָֽיִן ׃¹² וּ⁠בְ⁠כָל ־ עִ֤יר וָ⁠עִיר֙ צִנּ֣וֹת וּ⁠רְמָחִ֔ים וַֽ⁠יְחַזְּקֵ֖⁠ם לְ⁠הַרְבֵּ֣ה מְאֹ֑ד וַ⁠יְהִי ־ ל֖⁠וֹ יְהוּדָ֥ה וּ⁠בִנְיָמִֽן ׃ס¹³ וְ⁠הַ⁠כֹּהֲנִים֙ וְ⁠הַ⁠לְוִיִּ֔ם אֲשֶׁ֖ר בְּ⁠כָל ־ יִשְׂרָאֵ֑ל הִֽתְיַצְּב֥וּ עָלָ֖י⁠ו מִ⁠כָּל ־ גְּבוּלָֽ⁠ם ׃¹⁴ כִּֽי ־ עָזְב֣וּ הַ⁠לְוִיִּ֗ם אֶת ־ מִגְרְשֵׁי⁠הֶם֙ וַ⁠אֲחֻזָּתָ֔⁠ם וַ⁠יֵּלְכ֥וּ לִ⁠יהוּדָ֖ה וְ⁠לִֽ⁠ירוּשָׁלִָ֑ם כִּֽי ־ הִזְנִיחָ֤⁠ם יָֽרָבְעָם֙ וּ⁠בָנָ֔י⁠ו מִ⁠כַּהֵ֖ן לַ⁠יהוָֽה ׃¹⁵ וַ⁠יַּֽעֲמֶד ־ ל⁠וֹ֙ כֹּֽהֲנִ֔ים לַ⁠בָּמ֖וֹת וְ⁠לַ⁠שְּׂעִירִ֑ים וְ⁠לָ⁠עֲגָלִ֖ים אֲשֶׁ֥ר עָשָֽׂה ׃¹⁶ וְ⁠אַחֲרֵי⁠הֶ֗ם מִ⁠כֹּל֙ שִׁבְטֵ֣י יִשְׂרָאֵ֔ל הַ⁠נֹּֽתְנִים֙ אֶת ־ לְבָבָ֔⁠ם לְ⁠בַקֵּ֕שׁ אֶת ־ יְהוָ֖ה אֱלֹהֵ֣י יִשְׂרָאֵ֑ל בָּ֚אוּ יְר֣וּשָׁלִַ֔ם לִ⁠זְבּ֕וֹחַ לַ⁠יהוָ֖ה אֱלֹהֵ֥י אֲבוֹתֵי⁠הֶֽם ׃¹⁷ וַֽ⁠יְחַזְּקוּ֙ אֶת ־ מַלְכ֣וּת יְהוּדָ֔ה וַֽ⁠יְאַמְּצ֛וּ אֶת ־ רְחַבְעָ֥ם בֶּן ־ שְׁלֹמֹ֖ה לְ⁠שָׁנִ֣ים שָׁל֑וֹשׁ כִּ֣י הָֽלְכ֗וּ בְּ⁠דֶ֧רֶךְ דָּוִ֛יד וּ⁠שְׁלֹמֹ֖ה לְ⁠שָׁנִ֥ים שָׁלֽוֹשׁ ׃¹⁸ וַ⁠יִּֽקַּֽח ־ ל֤⁠וֹ רְחַבְעָם֙ אִשָּׁ֔ה אֶת ־ מָ֣חֲלַ֔ת בַּת ־ יְרִימ֖וֹת ¹ בֶּן ־ דָּוִ֑יד אֲבִיהַ֕יִל בַּת ־ אֱלִיאָ֖ב בֶּן ־ יִשָֽׁי ׃¹⁹ וַ⁠תֵּ֥לֶד ל֖⁠וֹ בָּנִ֑ים אֶת ־ יְע֥וּשׁ וְ⁠אֶת ־ שְׁמַרְיָ֖ה וְ⁠אֶת ־ זָֽהַם ׃²⁰ וְ⁠אַחֲרֶ֣י⁠הָ לָקַ֔ח אֶֽת ־ מַעֲכָ֖ה בַּת ־ אַבְשָׁל֑וֹם וַ⁠תֵּ֣לֶד ל֗⁠וֹ אֶת ־ אֲבִיָּה֙ וְ⁠אֶת ־ עַתַּ֔י וְ⁠אֶת ־ זִיזָ֖א וְ⁠אֶת ־ שְׁלֹמִֽית ׃²¹ וַ⁠יֶּאֱהַ֨ב רְחַבְעָ֜ם אֶת ־ מַעֲכָ֣ה בַת ־ אַבְשָׁל֗וֹם מִ⁠כָּל ־ נָשָׁי⁠ו֙ וּ⁠פִ֣ילַגְשָׁ֔י⁠ו כִּ֠י נָשִׁ֤ים שְׁמוֹנֶֽה ־ עֶשְׂרֵה֙ נָשָׂ֔א וּ⁠פִֽילַגְשִׁ֖ים שִׁשִּׁ֑ים וַ⁠יּ֗וֹלֶד עֶשְׂרִ֧ים וּ⁠שְׁמוֹנָ֛ה בָּנִ֖ים וְ⁠שִׁשִּׁ֥ים בָּנֽוֹת ׃²² וַ⁠יַּֽעֲמֵ֨ד לָ⁠רֹ֧אשׁ רְחַבְעָ֛ם אֶת ־ אֲבִיָּ֥ה בֶֽן ־ מַעֲכָ֖ה לְ⁠נָגִ֣יד בְּ⁠אֶחָ֑י⁠ו כִּ֖י לְ⁠הַמְלִיכֽ⁠וֹ ׃²³ וַ⁠יָּבֶן֩ וַ⁠יִּפְרֹ֨ץ מִ⁠כָּל ־ בָּנָ֜י⁠ו לְֽ⁠כָל ־ אַרְצ֧וֹת יְהוּדָ֣ה וּ⁠בִנְיָמִ֗ן לְ⁠כֹל֙ עָרֵ֣י הַ⁠מְּצֻר֔וֹת וַ⁠יִּתֵּ֥ן לָ⁠הֶ֛ם הַ⁠מָּז֖וֹן לָ⁠רֹ֑ב וַ⁠יִּשְׁאַ֖ל הֲמ֥וֹן נָשִֽׁים ׃

¹K בן

Chapter 12

¹ וַ⁠יְהִ֗י כְּ⁠הָכִ֞ין מַלְכ֤וּת רְחַבְעָם֙ וּ⁠כְ⁠חֶזְקָת֔⁠וֹ עָזַ֖ב אֶת ־ תּוֹרַ֣ת יְהוָ֑ה וְ⁠כָל ־ יִשְׂרָאֵ֖ל עִמּֽ⁠וֹ ׃פ² וַ⁠יְהִ֞י בַּ⁠שָּׁנָ֤ה הַֽ⁠חֲמִישִׁית֙ לַ⁠מֶּ֣לֶךְ רְחַבְעָ֔ם עָלָ֛ה שִׁישַׁ֥ק מֶֽלֶךְ ־ מִצְרַ֖יִם עַל ־ יְרוּשָׁלִָ֑ם כִּ֥י מָעֲל֖וּ בַּ⁠יהוָֽה ׃³ בְּ⁠אֶ֤לֶף וּ⁠מָאתַ֨יִם֙ רֶ֔כֶב וּ⁠בְ⁠שִׁשִּׁ֥ים אֶ֖לֶף פָּרָשִׁ֑ים וְ⁠אֵ֣ין מִסְפָּ֗ר לָ⁠עָ֞ם אֲשֶׁר ־ בָּ֤אוּ עִמּ⁠וֹ֙ מִ⁠מִּצְרַ֔יִם לוּבִ֥ים סֻכִּיִּ֖ים וְ⁠כוּשִֽׁים ׃⁴ וַ⁠יִּלְכֹּ֛ד אֶת ־ עָרֵ֥י הַ⁠מְּצֻר֖וֹת אֲשֶׁ֣ר לִֽ⁠יהוּדָ֑ה וַ⁠יָּבֹ֖א עַד ־ יְרוּשָׁלִָֽם ׃ס⁵ וּֽ⁠שְׁמַֽעְיָ֤ה הַ⁠נָּבִיא֙ בָּ֣א אֶל ־ רְחַבְעָ֔ם וְ⁠שָׂרֵ֣י יְהוּדָ֔ה אֲשֶׁר ־ נֶאֶסְפ֥וּ אֶל ־ יְרוּשָׁלִַ֖ם מִ⁠פְּנֵ֣י שִׁישָׁ֑ק וַ⁠יֹּ֨אמֶר לָ⁠הֶ֜ם כֹּה ־ אָמַ֣ר יְהוָ֗ה אַתֶּם֙ עֲזַבְתֶּ֣ם אֹתִ֔⁠י וְ⁠אַף ־ אֲנִ֛י עָזַ֥בְתִּי אֶתְ⁠כֶ֖ם בְּ⁠יַד ־ שִׁישָֽׁק ׃⁶ וַ⁠יִּכָּנְע֥וּ שָׂרֵֽי ־ יִשְׂרָאֵ֖ל וְ⁠הַ⁠מֶּ֑לֶךְ וַ⁠יֹּאמְר֖וּ צַדִּ֥יק ׀ יְהוָֽה ׃⁷ וּ⁠בִ⁠רְא֤וֹת יְהוָה֙ כִּ֣י נִכְנָ֔עוּ הָיָה֩ דְבַר ־ יְהוָ֨ה אֶל ־ שְׁמַֽעְיָ֧ה ׀ לֵ⁠אמֹ֛ר נִכְנְע֖וּ לֹ֣א אַשְׁחִיתֵ֑⁠ם וְ⁠נָתַתִּ֨י לָ⁠הֶ֤ם כִּ⁠מְעַט֙ לִ⁠פְלֵיטָ֔ה וְ⁠לֹא ־ תִתַּ֧ךְ חֲמָתִ֛⁠י בִּ⁠ירוּשָׁלִַ֖ם בְּ⁠יַד ־ שִׁישָֽׁק ׃⁸ כִּ֥י יִהְיוּ ־ ל֖⁠וֹ לַ⁠עֲבָדִ֑ים וְ⁠יֵדְעוּ֙ עֲב֣וֹדָתִ֔⁠י וַ⁠עֲבוֹדַ֖ת מַמְלְכ֥וֹת הָ⁠אֲרָצֽוֹת ׃ס⁹ וַ⁠יַּ֨עַל שִׁישַׁ֥ק מֶֽלֶךְ ־ מִצְרַיִם֮ עַל ־ יְרוּשָׁלִַם֒ וַ⁠יִּקַּ֞ח אֶת ־ אֹצְר֣וֹת בֵּית ־ יְהוָ֗ה וְ⁠אֶת ־ אֹֽצְרוֹת֙ בֵּ֣ית הַ⁠מֶּ֔לֶךְ אֶת ־ הַ⁠כֹּ֖ל לָקָ֑ח וַ⁠יִּקַּח֙ אֶת ־ מָגִנֵּ֣י הַ⁠זָּהָ֔ב אֲשֶׁ֥ר עָשָׂ֖ה שְׁלֹמֹֽה ׃¹⁰ וַ⁠יַּ֨עַשׂ הַ⁠מֶּ֤לֶךְ רְחַבְעָם֙ תַּחְתֵּי⁠הֶ֔ם מָגִנֵּ֖י נְחֹ֑שֶׁת וְ⁠הִפְקִ֗יד עַל ־ יַד֙ שָׂרֵ֣י הָ⁠רָצִ֔ים הַ⁠שֹּׁ֣מְרִ֔ים פֶּ֖תַח בֵּ֥ית הַ⁠מֶּֽלֶךְ ׃¹¹ וַ⁠יְהִ֛י מִ⁠דֵּי ־ ב֥וֹא הַ⁠מֶּ֖לֶךְ בֵּ֣ית יְהוָ֑ה בָּ֤אוּ הָ⁠רָצִים֙ וּ⁠נְשָׂא֔וּ⁠ם וֶ⁠הֱשִׁב֖וּ⁠ם אֶל ־ תָּ֥א הָ⁠רָצִֽים ׃¹² וּ⁠בְ⁠הִכָּֽנְע֗⁠וֹ שָׁ֤ב מִמֶּ֨⁠נּוּ֙ אַף ־ יְהוָ֔ה וְ⁠לֹ֥א לְ⁠הַשְׁחִ֖ית לְ⁠כָלָ֑ה וְ⁠גַם֙ בִּֽ⁠יהוּדָ֔ה הָיָ֖ה דְּבָרִ֥ים טוֹבִֽים ׃ס¹³ וַ⁠יִּתְחַזֵּ֞ק הַ⁠מֶּ֧לֶךְ רְחַבְעָ֛ם בִּ⁠ירוּשָׁלִַ֖ם וַ⁠יִּמְלֹ֑ךְ כִּ֣י בֶן ־ אַרְבָּעִ֣ים וְ⁠אַחַ֣ת שָׁנָה֩ רְחַבְעָ֨ם בְּ⁠מָלְכ֜⁠וֹ וּֽ⁠שֲׁבַ֨ע עֶשְׂרֵ֥ה שָׁנָ֣ה ׀ מָלַ֣ךְ בִּֽ⁠ירוּשָׁלִַ֗ם הָ֠⁠עִיר אֲשֶׁר ־ בָּחַ֨ר יְהוָ֜ה לָ⁠שׂ֨וּם אֶת ־ שְׁמ֥⁠וֹ שָׁם֙ מִ⁠כֹּל֙ שִׁבְטֵ֣י יִשְׂרָאֵ֔ל וְ⁠שֵׁ֣ם אִמּ֔⁠וֹ נַעֲמָ֖ה הָֽ⁠עַמֹּנִֽית ׃¹⁴ וַ⁠יַּ֖עַשׂ הָ⁠רָ֑ע כִּ֣י לֹ֤א הֵכִין֙ לִבּ֔⁠וֹ לִ⁠דְר֖וֹשׁ אֶת ־ יְהוָֽה ׃ס¹⁵ וְ⁠דִבְרֵ֣י רְחַבְעָ֗ם הָ⁠רִאשֹׁנִים֙ וְ⁠הָ⁠אֲ֣חַרוֹנִ֔ים הֲ⁠לֹא ־ הֵ֨ם כְּתוּבִ֜ים בְּ⁠דִבְרֵ֨י שְׁמַֽעְיָ֧ה הַ⁠נָּבִ֛יא וְ⁠עִדּ֥וֹ הַ⁠חֹזֶ֖ה לְ⁠הִתְיַחֵ֑שׂ וּ⁠מִלְחֲמ֧וֹת רְחַבְעָ֛ם וְ⁠יָרָבְעָ֖ם כָּל ־ הַ⁠יָּמִֽים ׃¹⁶ וַ⁠יִּשְׁכַּ֤ב רְחַבְעָם֙ עִם ־ אֲבֹתָ֔י⁠ו וַ⁠יִּקָּבֵ֖ר בְּ⁠עִ֣יר דָּוִ֑יד וַ⁠יִּמְלֹ֛ךְ אֲבִיָּ֥ה בְנ֖⁠וֹ תַּחְתָּֽי⁠ו ׃פ

Chapter 13

¹ בִּ⁠שְׁנַ֛ת שְׁמוֹנֶ֥ה עֶשְׂרֵ֖ה לַ⁠מֶּ֣לֶךְ יָרָבְעָ֑ם וַ⁠יִּמְלֹ֥ךְ אֲבִיָּ֖ה עַל ־ יְהוּדָֽה ׃² שָׁל֣וֹשׁ שָׁנִ֗ים מָלַךְ֙ בִּ⁠יר֣וּשָׁלִַ֔ם וְ⁠שֵׁ֣ם אִמּ֔⁠וֹ מִיכָיָ֥הוּ בַת ־ אוּרִיאֵ֖ל מִן ־ גִּבְעָ֑ה וּ⁠מִלְחָמָ֥ה הָיְתָ֛ה בֵּ֥ין אֲבִיָּ֖ה וּ⁠בֵ֥ין יָרָבְעָֽם ׃³ וַ⁠יֶּאְסֹ֨ר אֲבִיָּ֜ה אֶת ־ הַ⁠מִּלְחָמָ֗ה בְּ⁠חַ֨יִל֙ גִּבּוֹרֵ֣י מִלְחָמָ֔ה אַרְבַּע ־ מֵא֥וֹת אֶ֖לֶף אִ֣ישׁ בָּח֑וּר ס וְ⁠יָרָבְעָ֗ם עָרַ֤ךְ עִמּ⁠וֹ֙ מִלְחָמָ֔ה בִּ⁠שְׁמוֹנֶ֨ה מֵא֥וֹת אֶ֛לֶף אִ֥ישׁ בָּח֖וּר גִּבּ֥וֹר חָֽיִל ׃ס⁴ וַ⁠יָּ֣קָם אֲבִיָּ֗ה מֵ⁠עַל֙ לְ⁠הַ֣ר צְמָרַ֔יִם אֲשֶׁ֖ר בְּ⁠הַ֣ר אֶפְרָ֑יִם וַ⁠יֹּ֕אמֶר שְׁמָע֖וּ⁠נִי יָרָבְעָ֥ם וְ⁠כָל ־ יִשְׂרָאֵֽל ׃⁵ הֲ⁠לֹ֤א לָ⁠כֶם֙ לָ⁠דַ֔עַת כִּ֞י יְהוָ֣ה ׀ אֱלֹהֵ֣י יִשְׂרָאֵ֗ל נָתַ֨ן מַמְלָכָ֧ה לְ⁠דָוִ֛יד עַל ־ יִשְׂרָאֵ֖ל לְ⁠עוֹלָ֑ם ל֥⁠וֹ וּ⁠לְ⁠בָנָ֖י⁠ו בְּרִ֥ית מֶֽלַח ׃ס⁶ וַ⁠יָּ֨קָם֙ יָרָבְעָ֣ם בֶּן ־ נְבָ֔ט עֶ֖בֶד שְׁלֹמֹ֣ה בֶן ־ דָּוִ֑יד וַ⁠יִּמְרֹ֖ד עַל ־ אֲדֹנָֽי⁠ו ׃⁷ וַ⁠יִּקָּבְצ֣וּ עָלָ֗י⁠ו אֲנָשִׁ֤ים רֵקִים֙ בְּנֵ֣י בְלִיַּ֔עַל וַ⁠יִּֽתְאַמְּצ֖וּ עַל ־ רְחַבְעָ֣ם בֶּן ־ שְׁלֹמֹ֑ה וּ⁠רְחַבְעָ֗ם הָ֤יָה נַ֨עַר֙ וְ⁠רַךְ ־ לֵבָ֔ב וְ⁠לֹ֥א הִתְחַזַּ֖ק לִ⁠פְנֵי⁠הֶֽם ׃⁸ וְ⁠עַתָּ֣ה ׀ אַתֶּ֣ם אֹֽמְרִ֗ים לְ⁠הִתְחַזֵּק֙ לִ⁠פְנֵי֙ מַמְלֶ֣כֶת יְהוָ֔ה בְּ⁠יַ֖ד בְּנֵ֣י דָוִ֑יד וְ⁠אַתֶּם֙ הָמ֣וֹן רָ֔ב וְ⁠עִמָּ⁠כֶם֙ עֶגְלֵ֣י זָהָ֔ב אֲשֶׁ֨ר עָשָׂ֥ה לָ⁠כֶ֛ם יָרָבְעָ֖ם לֵ⁠אלֹהִֽים ׃⁹ הֲ⁠לֹ֤א הִדַּחְתֶּם֙ אֶת ־ כֹּהֲנֵ֣י יְהוָ֔ה אֶת ־ בְּנֵ֥י אַהֲרֹ֖ן וְ⁠הַ⁠לְוִיִּ֑ם וַ⁠תַּעֲשׂ֨וּ לָ⁠כֶ֤ם כֹּהֲנִים֙ כְּ⁠עַמֵּ֣י הָ⁠אֲרָצ֔וֹת כָּל ־ הַ⁠בָּ֗א לְ⁠מַלֵּ֨א יָד֜⁠וֹ בְּ⁠פַ֤ר בֶּן ־ בָּקָר֙ וְ⁠אֵילִ֣ם שִׁבְעָ֔ה וְ⁠הָיָ֥ה כֹהֵ֖ן לְ⁠לֹ֥א אֱלֹהִֽים ׃ס¹⁰ וַ⁠אֲנַ֛חְנוּ יְהוָ֥ה אֱלֹהֵ֖י⁠נוּ וְ⁠לֹ֣א עֲזַבְנֻ֑⁠הוּ וְ⁠כֹ֨הֲנִ֜ים מְשָׁרְתִ֤ים לַֽ⁠יהוָה֙ בְּנֵ֣י אַהֲרֹ֔ן וְ⁠הַ⁠לְוִיִּ֖ם בַּ⁠מְלָֽאכֶת ׃¹¹ וּ⁠מַקְטִרִ֣ים לַ⁠יהוָ֡ה עֹל֣וֹת בַּ⁠בֹּֽקֶר ־ בַּ⁠בֹּ֣קֶר וּ⁠בָ⁠עֶֽרֶב ־ בָּ⁠עֶ֣רֶב וּ⁠קְטֹֽרֶת ־ סַמִּים֩ וּ⁠מַעֲרֶ֨כֶת לֶ֜חֶם עַל ־ הַ⁠שֻּׁלְחָ֣ן הַ⁠טָּה֗וֹר וּ⁠מְנוֹרַ֨ת הַ⁠זָּהָ֤ב וְ⁠נֵרֹתֶ֨י⁠הָ֙ לְ⁠בָעֵר֙ בָּ⁠עֶ֣רֶב בָּ⁠עֶ֔רֶב כִּֽי ־ שֹׁמְרִ֣ים אֲנַ֔חְנוּ אֶת ־ מִשְׁמֶ֖רֶת יְהוָ֣ה אֱלֹהֵ֑י⁠נוּ וְ⁠אַתֶּ֖ם עֲזַבְתֶּ֥ם אֹתֽ⁠וֹ ׃¹² וְ⁠הִנֵּה֩ עִמָּ֨⁠נוּ בָ⁠רֹ֜אשׁ הָ⁠אֱלֹהִ֧ים ׀ וְ⁠כֹהֲנָ֛י⁠ו וַ⁠חֲצֹצְר֥וֹת הַ⁠תְּרוּעָ֖ה לְ⁠הָרִ֣יעַ עֲלֵי⁠כֶ֑ם בְּנֵ֣י יִשְׂרָאֵ֗ל אַל ־ תִּלָּֽחֲמ֛וּ עִם ־ יְהוָ֥ה אֱלֹהֵֽי ־ אֲבֹתֵי⁠כֶ֖ם כִּי ־ לֹ֥א תַצְלִֽיחוּ ׃¹³ וְ⁠יָֽרָבְעָ֗ם הֵסֵב֙ אֶת ־ הַ⁠מַּאְרָ֔ב לָ⁠ב֖וֹא מֵֽ⁠אַחֲרֵי⁠הֶ֑ם וַ⁠יִּֽהְיוּ֙ לִ⁠פְנֵ֣י יְהוּדָ֔ה וְ⁠הַ⁠מַּאְרָ֖ב מֵ⁠אַחֲרֵי⁠הֶֽם ׃¹⁴ וַ⁠יִּפְנ֣וּ יְהוּדָ֗ה וְ⁠הִנֵּ֨ה לָ⁠הֶ֤ם הַ⁠מִּלְחָמָה֙ פָּנִ֣ים וְ⁠אָח֔וֹר וַֽ⁠יִּצְעֲק֖וּ לַ⁠יהוָ֑ה וְ⁠הַ⁠כֹּ֣הֲנִ֔ים מַחְצְרִ֖ים ¹ בַּ⁠חֲצֹצְרֽוֹת ׃¹⁵ וַ⁠יָּרִ֖יעוּ אִ֣ישׁ יְהוּדָ֑ה וַ⁠יְהִ֗י בְּ⁠הָרִ֨יעַ֙ אִ֣ישׁ יְהוּדָ֔ה וְ⁠הָ⁠אֱלֹהִ֗ים נָגַ֤ף אֶת ־ יָֽרָבְעָם֙ וְ⁠כָל ־ יִשְׂרָאֵ֔ל לִ⁠פְנֵ֥י אֲבִיָּ֖ה וִ⁠יהוּדָֽה ׃¹⁶ וַ⁠יָּנ֥וּסוּ בְנֵי ־ יִשְׂרָאֵ֖ל מִ⁠פְּנֵ֣י יְהוּדָ֑ה וַ⁠יִּתְּנֵ֥⁠ם אֱלֹהִ֖ים בְּ⁠יָדָֽ⁠ם ׃¹⁷ וַ⁠יַּכּ֥וּ בָ⁠הֶ֛ם אֲבִיָּ֥ה וְ⁠עַמּ֖⁠וֹ מַכָּ֣ה רַבָּ֑ה וַ⁠יִּפְּל֤וּ חֲלָלִים֙ מִ⁠יִּשְׂרָאֵ֔ל חֲמֵשׁ ־ מֵא֥וֹת אֶ֖לֶף אִ֥ישׁ בָּחֽוּר ׃¹⁸ וַ⁠יִּכָּנְע֥וּ בְנֵי ־ יִשְׂרָאֵ֖ל בָּ⁠עֵ֣ת הַ⁠הִ֑יא וַ⁠יֶּֽאֶמְצוּ֙ בְּנֵ֣י יְהוּדָ֔ה כִּ֣י נִשְׁעֲנ֔וּ עַל ־ יְהוָ֖ה אֱלֹהֵ֥י אֲבוֹתֵי⁠הֶֽם ׃¹⁹ וַ⁠יִּרְדֹּ֣ף אֲבִיָּה֮ אַחֲרֵ֣י יָרָבְעָם֒ וַ⁠יִּלְכֹּ֤ד מִמֶּ֨⁠נּוּ֙ עָרִ֔ים אֶת ־ בֵּֽית ־ אֵל֙ וְ⁠אֶת ־ בְּנוֹתֶ֔י⁠הָ וְ⁠אֶת ־ יְשָׁנָ֖ה וְ⁠אֶת ־ בְּנוֹתֶ֑י⁠הָ וְ⁠אֶת ־ עפרון ² וּ⁠בְנֹתֶֽי⁠הָ ׃²⁰ וְ⁠לֹֽא ־ עָצַ֧ר כֹּֽחַ ־ יָרָבְעָ֛ם ע֖וֹד בִּ⁠ימֵ֣י אֲבִיָּ֑הוּ וַ⁠יִּגְּפֵ֥⁠הוּ יְהוָ֖ה וַ⁠יָּמֹֽת ׃פ²¹ וַ⁠יִּתְחַזֵּ֣ק אֲבִיָּ֔הוּ וַ⁠יִּ֨שָּׂא ־ ל֔⁠וֹ נָשִׁ֖ים אַרְבַּ֣ע עֶשְׂרֵ֑ה וַ⁠יּ֗וֹלֶד עֶשְׂרִ֤ים וּ⁠שְׁנַ֨יִם֙ בָּנִ֔ים וְ⁠שֵׁ֥שׁ עֶשְׂרֵ֖ה בָּנֽוֹת ׃ס²² וְ⁠יֶ֨תֶר֙ דִּבְרֵ֣י אֲבִיָּ֔ה וּ⁠דְרָכָ֖י⁠ו וּ⁠דְבָרָ֑י⁠ו כְּתוּבִ֕ים בְּ⁠מִדְרַ֖שׁ הַ⁠נָּבִ֥יא עִדּֽוֹ ׃

¹K מחצצרים

²Q עֶפְרַ֖יִן

Chapter 14

¹(13:23) וַ⁠יִּשְׁכַּ֨ב אֲבִיָּ֜ה עִם ־ אֲבֹתָ֗י⁠ו וַ⁠יִּקְבְּר֤וּ אֹת⁠וֹ֙ בְּ⁠עִ֣יר דָּוִ֔יד וַ⁠יִּמְלֹ֛ךְ אָסָ֥א בְנ֖⁠וֹ תַּחְתָּ֑י⁠ו בְּ⁠יָמָ֛י⁠ו שָׁקְטָ֥ה הָ⁠אָ֖רֶץ עֶ֥שֶׂר שָׁנִֽים ׃פ

(14)

²⁽¹⁾ וַ⁠יַּ֤עַשׂ אָסָא֙ הַ⁠טּ֣וֹב וְ⁠הַ⁠יָּשָׁ֔ר בְּ⁠עֵינֵ֖י יְהוָ֥ה אֱלֹהָֽי⁠ו ׃³⁽²⁾ וַ⁠יָּ֛סַר אֶת ־ מִזְבְּח֥וֹת הַ⁠נֵּכָ֖ר וְ⁠הַ⁠בָּמ֑וֹת וַ⁠יְשַׁבֵּר֙ אֶת ־ הַ⁠מַּצֵּב֔וֹת וַ⁠יְגַדַּ֖ע אֶת ־ הָ⁠אֲשֵׁרִֽים ׃⁴⁽³⁾ וַ⁠יֹּ֨אמֶר֙ לִֽ⁠יהוּדָ֔ה לִ⁠דְר֕וֹשׁ אֶת ־ יְהוָ֖ה אֱלֹהֵ֣י אֲבוֹתֵי⁠הֶ֑ם וְ⁠לַ⁠עֲשׂ֖וֹת הַ⁠תּוֹרָ֥ה וְ⁠הַ⁠מִּצְוָֽה ׃⁵⁽⁴⁾ וַ⁠יָּ֨סַר֙ מִ⁠כָּל ־ עָרֵ֣י יְהוּדָ֔ה אֶת ־ הַ⁠בָּמ֖וֹת וְ⁠אֶת ־ הַֽ⁠חַמָּנִ֑ים וַ⁠תִּשְׁקֹ֥ט הַ⁠מַּמְלָכָ֖ה לְ⁠פָנָֽי⁠ו ׃⁶⁽⁵⁾ וַ⁠יִּ֛בֶן עָרֵ֥י מְצוּרָ֖ה בִּ⁠יהוּדָ֑ה כִּֽי ־ שָׁקְטָ֣ה הָ⁠אָ֗רֶץ וְ⁠אֵין ־ עִמּ֤⁠וֹ מִלְחָמָה֙ בַּ⁠שָּׁנִ֣ים הָ⁠אֵ֔לֶּה כִּֽי ־ הֵנִ֥יחַ יְהוָ֖ה לֽ⁠וֹ ׃⁷⁽⁶⁾ וַ⁠יֹּ֨אמֶר לִֽ⁠יהוּדָ֜ה נִבְנֶ֣ה ׀ אֶת ־ הֶ⁠עָרִ֣ים הָ⁠אֵ֗לֶּה וְ⁠נָסֵ֨ב חוֹמָ֣ה וּ⁠מִגְדָּלִים֮ דְּלָתַ֣יִם וּ⁠בְרִיחִים֒ עוֹדֶ֨⁠נּוּ הָ⁠אָ֜רֶץ לְ⁠פָנֵ֗י⁠נוּ כִּ֤י דָרַ֨שְׁנוּ֙ אֶת ־ יְהוָ֣ה אֱלֹהֵ֔י⁠נוּ דָּרַ֕שְׁנוּ וַ⁠יָּ֥נַֽח לָ֖⁠נוּ מִ⁠סָּבִ֑יב וַ⁠יִּבְנ֖וּ וַ⁠יַּצְלִֽיחוּ ׃פ⁸⁽⁷⁾ וַ⁠יְהִ֣י לְ⁠אָסָ֗א חַיִל֮ נֹשֵׂ֣א צִנָּ֣ה וָ⁠רֹמַח֒ מִֽ⁠יהוּדָה֙ שְׁלֹ֣שׁ מֵא֣וֹת אֶ֔לֶף ס וּ⁠מִ⁠בִּנְיָמִ֗ן נֹשְׂאֵ֤י מָגֵן֙ וְ⁠דֹ֣רְכֵי קֶ֔שֶׁת מָאתַ֥יִם וּ⁠שְׁמוֹנִ֖ים אָ֑לֶף כָּל ־ אֵ֖לֶּה גִּבּ֥וֹרֵי חָֽיִל ׃⁹⁽⁸⁾ וַ⁠יֵּצֵ֨א אֲלֵי⁠הֶ֜ם זֶ֣רַח הַ⁠כּוּשִׁ֗י בְּ⁠חַ֨יִל֙ אֶ֣לֶף אֲלָפִ֔ים וּ⁠מַרְכָּב֖וֹת שְׁלֹ֣שׁ מֵא֑וֹת וַ⁠יָּבֹ֖א עַד ־ מָרֵשָֽׁה ׃¹⁰⁽⁹⁾ וַ⁠יֵּצֵ֥א אָסָ֖א לְ⁠פָנָ֑י⁠ו וַ⁠יַּֽעַרְכוּ֙ מִלְחָמָ֔ה בְּ⁠גֵ֥יא צְפַ֖תָה לְ⁠מָרֵשָֽׁה ׃¹¹⁽¹⁰⁾ וַ⁠יִּקְרָ֨א אָסָ֜א אֶל ־ יְהוָ֣ה אֱלֹהָי⁠ו֮ וַ⁠יֹּאמַר֒ יְהוָ֗ה אֵֽין ־ עִמְּ⁠ךָ֤ לַ⁠עְזוֹר֙ בֵּ֥ין רַב֙ לְ⁠אֵ֣ין כֹּ֔חַ עָזְרֵ֜⁠נוּ יְהוָ֤ה אֱלֹהֵ֨י⁠נוּ֙ כִּֽי ־ עָלֶ֣י⁠ךָ נִשְׁעַ֔נּוּ וּ⁠בְ⁠שִׁמְ⁠ךָ֣ בָ֔אנוּ עַל ־ הֶ⁠הָמ֖וֹן הַ⁠זֶּ֑ה יְהוָ֤ה אֱלֹהֵ֨י⁠נוּ֙ אַ֔תָּה אַל ־ יַעְצֹ֥ר עִמְּ⁠ךָ֖ אֱנֽוֹשׁ ׃ס¹²⁽¹¹⁾ וַ⁠יִּגֹּ֤ף יְהוָה֙ אֶת ־ הַ⁠כּוּשִׁ֔ים לִ⁠פְנֵ֥י אָסָ֖א וְ⁠לִ⁠פְנֵ֣י יְהוּדָ֑ה וַ⁠יָּנֻ֖סוּ הַ⁠כּוּשִֽׁים ׃¹³⁽¹²⁾ וַ⁠יִּרְדְּפֵ֨⁠ם אָסָ֜א וְ⁠הָ⁠עָ֣ם אֲשֶׁר ־ עִמּ⁠וֹ֮ עַד ־ לִ⁠גְרָר֒ וַ⁠יִּפֹּ֤ל מִ⁠כּוּשִׁים֙ לְ⁠אֵ֣ין לָ⁠הֶ֣ם מִֽחְיָ֔ה כִּֽי ־ נִשְׁבְּר֥וּ לִ⁠פְנֵֽי ־ יְהוָ֖ה וְ⁠לִ⁠פְנֵ֣י מַחֲנֵ֑⁠הוּ וַ⁠יִּשְׂא֥וּ שָׁלָ֖ל הַרְבֵּ֥ה מְאֹֽד ׃¹⁴⁽¹³⁾ וַ⁠יַּכּ֗וּ אֵ֤ת כָּל ־ הֶֽ⁠עָרִים֙ סְבִיב֣וֹת גְּרָ֔ר כִּי ־ הָיָ֥ה פַֽחַד ־ יְהוָ֖ה עֲלֵי⁠הֶ֑ם וַ⁠יָּבֹ֨זּוּ֙ אֶת ־ כָּל ־ הֶ֣⁠עָרִ֔ים כִּֽי ־ בִזָּ֥ה רַבָּ֖ה הָיְתָ֥ה בָ⁠הֶֽם ׃¹⁵⁽¹⁴⁾ וְ⁠גַם ־ אָהֳלֵ֥י מִקְנֶ֖ה הִכּ֑וּ וַ⁠יִּשְׁבּ֨וּ צֹ֤אן לָ⁠רֹב֙ וּ⁠גְמַלִּ֔ים וַ⁠יָּשֻׁ֖בוּ יְרוּשָׁלִָֽם ׃ס

Chapter 15

¹ וַ⁠עֲזַרְיָ֨הוּ֙ בֶּן ־ עוֹדֵ֔ד הָיְתָ֥ה עָלָ֖י⁠ו ר֥וּחַ אֱלֹהִֽים ׃² וַ⁠יֵּצֵא֮ לִ⁠פְנֵ֣י אָסָא֒ וַ⁠יֹּ֣אמֶר ל֔⁠וֹ שְׁמָע֕וּ⁠נִי אָסָ֖א וְ⁠כָל ־ יְהוּדָ֣ה וּ⁠בִנְיָמִ֑ן יְהוָ֤ה עִמָּ⁠כֶם֙ בִּֽ⁠הְיֽוֹתְ⁠כֶ֣ם עִמּ֔⁠וֹ וְ⁠אִֽם ־ תִּדְרְשֻׁ֨⁠הוּ֙ יִמָּצֵ֣א לָ⁠כֶ֔ם וְ⁠אִם ־ תַּעַזְבֻ֖⁠הוּ יַעֲזֹ֥ב אֶתְ⁠כֶֽם ׃ס³ וְ⁠יָמִ֥ים רַבִּ֖ים לְ⁠יִשְׂרָאֵ֑ל לְ⁠לֹ֣א ׀ אֱלֹהֵ֣י אֱמֶ֗ת וּ⁠לְ⁠לֹ֛א כֹּהֵ֥ן מוֹרֶ֖ה וּ⁠לְ⁠לֹ֥א תוֹרָֽה ׃⁴ וַ⁠יָּ֨שָׁב֙ בַּ⁠צַּר ־ ל֔⁠וֹ עַל ־ יְהוָ֖ה אֱלֹהֵ֣י יִשְׂרָאֵ֑ל וַ⁠יְבַקְשֻׁ֖⁠הוּ וַ⁠יִּמָּצֵ֥א לָ⁠הֶֽם ׃⁵ וּ⁠בָ⁠עִתִּ֣ים הָ⁠הֵ֔ם אֵ֥ין שָׁל֖וֹם לַ⁠יּוֹצֵ֣א וְ⁠לַ⁠בָּ֑א כִּ֚י מְהוּמֹ֣ת רַבּ֔וֹת עַ֥ל כָּל ־ יוֹשְׁבֵ֖י הָ⁠אֲרָצֽוֹת ׃⁶ וְ⁠כֻתְּת֥וּ גוֹי ־ בְּ⁠ג֖וֹי וְ⁠עִ֣יר בְּ⁠עִ֑יר כִּֽי ־ אֱלֹהִ֥ים הֲמָמָ֖⁠ם בְּ⁠כָל ־ צָרָֽה ׃⁷ וְ⁠אַתֶּ֣ם חִזְק֔וּ וְ⁠אַל ־ יִרְפּ֖וּ יְדֵי⁠כֶ֑ם כִּ֛י יֵ֥שׁ שָׂכָ֖ר לִ⁠פְעֻלַּתְ⁠כֶֽם ׃ס⁸ וְ⁠כִ⁠שְׁמֹ֨עַ אָסָ֜א הַ⁠דְּבָרִ֣ים הָ⁠אֵ֗לֶּה וְ⁠הַ⁠נְּבוּאָה֮ עֹדֵ֣ד הַ⁠נָּבִיא֒ הִתְחַזַּ֗ק וַ⁠יַּעֲבֵ֤ר הַ⁠שִּׁקּוּצִים֙ מִ⁠כָּל ־ אֶ֤רֶץ יְהוּדָה֙ וּ⁠בִנְיָמִ֔ן וּ⁠מִן ־ הֶ֣⁠עָרִ֔ים אֲשֶׁ֥ר לָכַ֖ד מֵ⁠הַ֣ר אֶפְרָ֑יִם וַ⁠יְחַדֵּשׁ֙ אֶת ־ מִזְבַּ֣ח יְהוָ֔ה אֲשֶׁ֕ר לִ⁠פְנֵ֖י אוּלָ֥ם יְהוָֽה ׃⁹ וַ⁠יִּקְבֹּ֗ץ אֶת ־ כָּל ־ יְהוּדָה֙ וּ⁠בִנְיָמִ֔ן וְ⁠הַ⁠גָּרִים֙ עִמָּ⁠הֶ֔ם מֵ⁠אֶפְרַ֥יִם וּ⁠מְנַשֶּׁ֖ה וּ⁠מִ⁠שִּׁמְע֑וֹן כִּֽי ־ נָפְל֨וּ עָלָ֤י⁠ו מִ⁠יִּשְׂרָאֵל֙ לָ⁠רֹ֔ב בִּ⁠רְאֹתָ֕⁠ם כִּֽי ־ יְהוָ֥ה אֱלֹהָ֖י⁠ו עִמּֽ⁠וֹ ׃פ¹⁰ וַ⁠יִּקָּבְצ֥וּ יְרוּשָׁלִַ֖ם בַּ⁠חֹ֣דֶשׁ הַ⁠שְּׁלִישִׁ֑י לִ⁠שְׁנַ֥ת חֲמֵשׁ ־ עֶשְׂרֵ֖ה לְ⁠מַלְכ֥וּת אָסָֽא ׃¹¹ וַ⁠יִּזְבְּח֤וּ לַ⁠יהוָה֙ בַּ⁠יּ֣וֹם הַ⁠ה֔וּא מִן ־ הַ⁠שָּׁלָ֖ל הֵבִ֑יאוּ בָּקָר֙ שְׁבַ֣ע מֵא֔וֹת וְ⁠צֹ֖אן שִׁבְעַ֥ת אֲלָפִֽים ׃¹² וַ⁠יָּבֹ֣אוּ בַ⁠בְּרִ֔ית לִ⁠דְר֕וֹשׁ אֶת ־ יְהוָ֖ה אֱלֹהֵ֣י אֲבוֹתֵי⁠הֶ֑ם בְּ⁠כָל ־ לְבָבָ֖⁠ם וּ⁠בְ⁠כָל ־ נַפְשָֽׁ⁠ם ׃¹³ וְ⁠כֹ֨ל אֲשֶׁ֧ר לֹֽא ־ יִדְרֹ֛שׁ לַ⁠יהוָ֥ה אֱלֹהֵֽי ־ יִשְׂרָאֵ֖ל יוּמָ֑ת לְ⁠מִן ־ קָטֹן֙ וְ⁠עַד ־ גָּד֔וֹל לְ⁠מֵ⁠אִ֖ישׁ וְ⁠עַד ־ אִשָּֽׁה ׃¹⁴ וַ⁠יִּשָּֽׁבְעוּ֙ לַ⁠יהוָ֔ה בְּ⁠ק֥וֹל גָּד֖וֹל וּ⁠בִ⁠תְרוּעָ֑ה וּ⁠בַ⁠חֲצֹצְר֖וֹת וּ⁠בְ⁠שׁוֹפָרֽוֹת ׃¹⁵ וַ⁠יִּשְׂמְח֨וּ כָל ־ יְהוּדָ֜ה עַל ־ הַ⁠שְּׁבוּעָ֗ה כִּ֤י בְ⁠כָל ־ לְבָבָ⁠ם֙ נִשְׁבָּ֔עוּ וּ⁠בְ⁠כָל ־ רְצוֹנָ֣⁠ם בִּקְשֻׁ֔⁠הוּ וַ⁠יִּמָּצֵ֖א לָ⁠הֶ֑ם וַ⁠יָּ֧נַח יְהוָ֛ה לָ⁠הֶ֖ם מִ⁠סָּבִֽיב ׃¹⁶ וְ⁠גַֽם ־ מַעֲכָ֞ה אֵ֣ם ׀ אָסָ֣א הַ⁠מֶּ֗לֶךְ הֱסִירָ⁠הּ֙ מִ⁠גְּבִירָ֔ה אֲשֶׁר ־ עָשְׂתָ֥ה לַ⁠אֲשֵׁרָ֖ה מִפְלָ֑צֶת וַ⁠יִּכְרֹ֤ת אָסָא֙ אֶת ־ מִפְלַצְתָּ֔⁠הּ וַ⁠יָּ֕דֶק וַ⁠יִּשְׂרֹ֖ף בְּ⁠נַ֥חַל קִדְרֽוֹן ׃¹⁷ וְ⁠הַ֨⁠בָּמ֔וֹת לֹא ־ סָ֖רוּ מִ⁠יִּשְׂרָאֵ֑ל רַ֧ק לְבַב ־ אָסָ֛א הָיָ֥ה שָׁלֵ֖ם כָּל ־ יָמָֽי⁠ו ׃¹⁸ וַ⁠יָּבֵ֞א אֶת ־ קָדְשֵׁ֥י אָבִ֛י⁠ו וְ⁠קָֽדָשָׁ֖י⁠ו בֵּ֣ית הָ⁠אֱלֹהִ֑ים כֶּ֥סֶף וְ⁠זָהָ֖ב וְ⁠כֵלִֽים ׃¹⁹ וּ⁠מִלְחָמָ֖ה לֹ֣א הָיָ֑תָה עַ֛ד שְׁנַת ־ שְׁלֹשִׁ֥ים וְ⁠חָמֵ֖שׁ לְ⁠מַלְכ֥וּת אָסָֽא ׃ס

Chapter 16

¹ בִּ⁠שְׁנַ֨ת שְׁלֹשִׁ֤ים וָ⁠שֵׁשׁ֙ לְ⁠מַלְכ֣וּת אָסָ֔א עָלָ֞ה בַּעְשָׁ֤א מֶֽלֶךְ ־ יִשְׂרָאֵל֙ עַל ־ יְהוּדָ֔ה וַ⁠יִּ֖בֶן אֶת ־ הָ⁠רָמָ֑ה לְ⁠בִלְתִּ֗י תֵּ֚ת יוֹצֵ֣א וָ⁠בָ֔א לְ⁠אָסָ֖א מֶ֥לֶךְ יְהוּדָֽה ׃² וַ⁠יֹּצֵ֨א אָסָ֜א כֶּ֣סֶף וְ⁠זָהָ֗ב מֵ⁠אֹֽצְר֛וֹת בֵּ֥ית יְהוָ֖ה וּ⁠בֵ֣ית הַ⁠מֶּ֑לֶךְ וַ⁠יִּשְׁלַ֗ח אֶל ־ בֶּן ־ הֲדַד֙ מֶ֣לֶךְ אֲרָ֔ם הַ⁠יּוֹשֵׁ֥ב בְּ⁠דַרְמֶ֖שֶׂק לֵ⁠אמֹֽר ׃³ בְּרִית֙ בֵּינִ֣⁠י וּ⁠בֵינֶ֔⁠ךָ וּ⁠בֵ֥ין אָבִ֖⁠י וּ⁠בֵ֣ין אָבִ֑י⁠ךָ הִנֵּ֨ה שָׁלַ֤חְתִּֽי לְ⁠ךָ֙ כֶּ֣סֶף וְ⁠זָהָ֔ב לֵ֞ךְ הָפֵ֣ר בְּרִֽיתְ⁠ךָ֗ אֶת ־ בַּעְשָׁא֙ מֶ֣לֶךְ יִשְׂרָאֵ֔ל וְ⁠יַעֲלֶ֖ה מֵ⁠עָלָֽ⁠י ׃⁴ וַ⁠יִּשְׁמַ֨ע בֶּן הֲדַ֜ד אֶל ־ הַ⁠מֶּ֣לֶךְ אָסָ֗א וַ֠⁠יִּשְׁלַח אֶת ־ שָׂרֵ֨י הַ⁠חֲיָלִ֤ים אֲשֶׁר ־ ל⁠וֹ֙ אֶל ־ עָרֵ֣י יִשְׂרָאֵ֔ל וַ⁠יַּכּוּ֙ אֶת ־ עִיּ֣וֹן וְ⁠אֶת ־ דָּ֔ן וְ⁠אֵ֖ת אָבֵ֣ל מָ֑יִם וְ⁠אֵ֥ת כָּֽל ־ מִסְכְּנ֖וֹת עָרֵ֥י נַפְתָּלִֽי ׃⁵ וַ⁠יְהִי֙ כִּ⁠שְׁמֹ֣עַ בַּעְשָׁ֔א וַ⁠יֶּחְדַּ֕ל מִ⁠בְּנ֖וֹת אֶת ־ הָ⁠רָמָ֑ה וַ⁠יַּשְׁבֵּ֖ת אֶת ־ מְלַאכְתּֽ⁠וֹ ׃ס⁶ וְ⁠אָסָ֣א הַ⁠מֶּ֗לֶךְ לָקַח֙ אֶת ־ כָּל ־ יְהוּדָ֔ה וַ⁠יִּשְׂא֞וּ אֶת ־ אַבְנֵ֤י הָֽ⁠רָמָה֙ וְ⁠אֶת ־ עֵצֶ֔י⁠הָ אֲשֶׁ֥ר בָּנָ֖ה בַּעְשָׁ֑א וַ⁠יִּ֣בֶן בָּ⁠הֶ֔ם אֶת ־ גֶּ֖בַע וְ⁠אֶת ־ הַ⁠מִּצְפָּֽה ׃ס⁷ וּ⁠בָ⁠עֵ֣ת הַ⁠הִ֗יא בָּ֚א חֲנָ֣נִי הָ⁠רֹאֶ֔ה אֶל ־ אָסָ֖א מֶ֣לֶךְ יְהוּדָ֑ה וַ⁠יֹּ֣אמֶר אֵלָ֗י⁠ו בְּ⁠הִשָּׁ֨עֶנְ⁠ךָ֜ עַל ־ מֶ֤לֶךְ אֲרָם֙ וְ⁠לֹ֤א נִשְׁעַ֨נְתָּ֙ עַל ־ יְהוָ֣ה אֱלֹהֶ֔י⁠ךָ עַל ־ כֵּ֗ן נִמְלַ֛ט חֵ֥יל מֶֽלֶךְ ־ אֲרָ֖ם מִ⁠יָּדֶֽ⁠ךָ ׃⁸ הֲ⁠לֹ֧א הַ⁠כּוּשִׁ֣ים וְ⁠הַ⁠לּוּבִ֗ים הָי֨וּ לְ⁠חַ֧יִל ׀ לָ⁠רֹ֛ב לְ⁠רֶ֥כֶב וּ⁠לְ⁠פָרָשִׁ֖ים לְ⁠הַרְבֵּ֣ה מְאֹ֑ד וּ⁠בְ⁠הִשָּֽׁעֶנְ⁠ךָ֥ עַל ־ יְהוָ֖ה נְתָנָ֥⁠ם בְּ⁠יָדֶֽ⁠ךָ ׃⁹ כִּ֣י יְהוָ֗ה עֵינָ֞י⁠ו מְשֹׁטְט֤וֹת בְּ⁠כָל ־ הָ⁠אָ֨רֶץ֙ לְ֠⁠הִתְחַזֵּק עִם ־ לְבָבָ֥⁠ם שָׁלֵ֛ם אֵלָ֖י⁠ו נִסְכַּ֣לְתָּ עַל ־ זֹ֑את כִּ֣י מֵ⁠עַ֔תָּה יֵ֥שׁ עִמְּ⁠ךָ֖ מִלְחָמֽוֹת ׃¹⁰ וַ⁠יִּכְעַ֨ס אָסָ֜א אֶל ־ הָ⁠רֹאֶ֗ה וַֽ⁠יִּתְּנֵ֨⁠הוּ֙ בֵּ֣ית הַ⁠מַּהְפֶּ֔כֶת כִּֽי ־ בְ⁠זַ֥עַף עִמּ֖⁠וֹ עַל ־ זֹ֑את וַ⁠יְרַצֵּ֥ץ אָסָ֛א מִן ־ הָ⁠עָ֖ם בָּ⁠עֵ֥ת הַ⁠הִֽיא ׃¹¹ וְ⁠הִנֵּה֙ דִּבְרֵ֣י אָסָ֔א הָ⁠רִאשׁוֹנִ֖ים וְ⁠הָ⁠אַחֲרוֹנִ֑ים הִנָּ֤⁠ם כְּתוּבִים֙ עַל ־ סֵ֣פֶר הַ⁠מְּלָכִ֔ים לִ⁠יהוּדָ֖ה וְ⁠יִשְׂרָאֵֽל ׃¹² וַ⁠יֶּחֱלֶ֣א אָסָ֡א בִּ⁠שְׁנַת֩ שְׁלוֹשִׁ֨ים וָ⁠תֵ֤שַׁע לְ⁠מַלְכוּת⁠וֹ֙ בְּ⁠רַגְלָ֔י⁠ו עַד ־ לְ⁠מַ֖עְלָ⁠ה חָלְי֑⁠וֹ וְ⁠גַם ־ בְּ⁠חָלְי⁠וֹ֙ לֹא ־ דָרַ֣שׁ אֶת ־ יְהוָ֔ה כִּ֖י בָּ⁠רֹפְאִֽים ׃¹³ וַ⁠יִּשְׁכַּ֥ב אָסָ֖א עִם ־ אֲבֹתָ֑י⁠ו וַ⁠יָּ֕מָת בִּ⁠שְׁנַ֛ת אַרְבָּעִ֥ים וְ⁠אַחַ֖ת לְ⁠מָלְכֽ⁠וֹ ׃¹⁴ וַ⁠יִּקְבְּרֻ֣⁠הוּ בְ⁠קִבְרֹתָ֗י⁠ו אֲשֶׁ֣ר כָּֽרָה ־ ל⁠וֹ֮ בְּ⁠עִ֣יר דָּוִיד֒ וַ⁠יַּשְׁכִּיבֻ֗⁠הוּ בַּ⁠מִּשְׁכָּב֙ אֲשֶׁ֤ר מִלֵּא֙ בְּשָׂמִ֣ים וּ⁠זְנִ֔ים מְרֻקָּחִ֖ים בְּ⁠מִרְקַ֣חַת מַעֲשֶׂ֑ה וַ⁠יִּשְׂרְפוּ ־ ל֥⁠וֹ שְׂרֵפָ֖ה גְּדוֹלָ֥ה עַד ־ לִ⁠מְאֹֽד ׃פ

Chapter 17

¹ וַ⁠יִּמְלֹ֛ךְ יְהוֹשָׁפָ֥ט בְּנ֖⁠וֹ תַּחְתָּ֑י⁠ו וַ⁠יִּתְחַזֵּ֖ק עַל ־ יִשְׂרָאֵֽל ׃² וַ⁠יִּ֨תֶּן ־ חַ֔יִל בְּ⁠כָל ־ עָרֵ֥י יְהוּדָ֖ה הַ⁠בְּצֻר֑וֹת וַ⁠יִּתֵּ֤ן נְצִיבִים֙ בְּ⁠אֶ֣רֶץ יְהוּדָ֔ה וּ⁠בְ⁠עָרֵ֣י אֶפְרַ֔יִם אֲשֶׁ֥ר לָכַ֖ד אָסָ֥א אָבִֽי⁠ו ׃³ וַ⁠יְהִ֥י יְהוָ֖ה עִם ־ יְהוֹשָׁפָ֑ט כִּ֣י הָלַ֗ךְ בְּ⁠דַרְכֵ֞י דָּוִ֤יד אָבִי⁠ו֙ הָ⁠רִ֣אשֹׁנִ֔ים וְ⁠לֹ֥א דָרַ֖שׁ לַ⁠בְּעָלִֽים ׃⁴ כִּ֠י לֵֽ⁠אלֹהֵ֤י אָבִי⁠ו֙ דָּרָ֔שׁ וּ⁠בְ⁠מִצְוֺתָ֖י⁠ו הָלָ֑ךְ וְ⁠לֹ֖א כְּ⁠מַעֲשֵׂ֥ה יִשְׂרָאֵֽל ׃⁵ וַ⁠יָּ֨כֶן יְהוָ֤ה אֶת ־ הַ⁠מַּמְלָכָה֙ בְּ⁠יָד֔⁠וֹ וַ⁠יִּתְּנ֧וּ כָל ־ יְהוּדָ֛ה מִנְחָ֖ה לִ⁠יהוֹשָׁפָ֑ט וַֽ⁠יְהִי ־ ל֥⁠וֹ עֹֽשֶׁר ־ וְ⁠כָב֖וֹד לָ⁠רֹֽב ׃⁶ וַ⁠יִּגְבַּ֥הּ לִבּ֖⁠וֹ בְּ⁠דַרְכֵ֣י יְהוָ֑ה וְ⁠ע֗וֹד הֵסִ֛יר אֶת ־ הַ⁠בָּמ֥וֹת וְ⁠אֶת ־ הָ⁠אֲשֵׁרִ֖ים מִ⁠יהוּדָֽה ׃פ⁷ וּ⁠בִ⁠שְׁנַ֨ת שָׁל֜וֹשׁ לְ⁠מָלְכ֗⁠וֹ שָׁלַ֤ח לְ⁠שָׂרָי⁠ו֙ לְ⁠בֶן ־ חַ֨יִל֙ וּ⁠לְ⁠עֹבַדְיָ֣ה וְ⁠לִ⁠זְכַרְיָ֔ה וְ⁠לִ⁠נְתַנְאֵ֖ל וּ⁠לְ⁠מִיכָיָ֑הוּ לְ⁠לַמֵּ֖ד בְּ⁠עָרֵ֥י יְהוּדָֽה ׃⁸ וְ⁠עִמָּ⁠הֶ֣ם הַ⁠לְוִיִּ֗ם שְֽׁמַֽעְיָ֡הוּ וּ⁠נְתַנְיָ֡הוּ וּ⁠זְבַדְיָ֡הוּ וַ⁠עֲשָׂהאֵ֡ל וּשְׁמִֽירָמ֡וֹת ¹ וִֽ⁠יהוֹנָתָן֩ וַ⁠אֲדֹ֨נִיָּ֧הוּ וְ⁠טֽוֹבִיָּ֛הוּ וְ⁠ט֥וֹב אֲדוֹנִיָּ֖ה הַ⁠לְוִיִּ֑ם וְ⁠עִמָּ⁠הֶ֛ם אֱלִישָׁמָ֥ע וִֽ⁠יהוֹרָ֖ם הַ⁠כֹּהֲנִֽים ׃⁹ וַֽ⁠יְלַמְּדוּ֙ בִּֽ⁠יהוּדָ֔ה וְ⁠עִ֨מָּ⁠הֶ֔ם סֵ֖פֶר תּוֹרַ֣ת יְהוָ֑ה וַ⁠יָּסֹ֨בּוּ֙ בְּ⁠כָל ־ עָרֵ֣י יְהוּדָ֔ה וַֽ⁠יְלַמְּד֖וּ בָּ⁠עָֽם ׃¹⁰ וַ⁠יְהִ֣י ׀ פַּ֣חַד יְהוָ֗ה עַ֚ל כָּל ־ מַמְלְכ֣וֹת הָֽ⁠אֲרָצ֔וֹת אֲשֶׁ֖ר סְבִיב֣וֹת יְהוּדָ֑ה וְ⁠לֹ֥א נִלְחֲמ֖וּ עִם ־ יְהוֹשָׁפָֽט ׃¹¹ וּ⁠מִן ־ פְּלִשְׁתִּ֗ים מְבִיאִ֧ים לִֽ⁠יהוֹשָׁפָ֛ט מִנְחָ֖ה וְ⁠כֶ֣סֶף מַשָּׂ֑א גַּ֣ם הָֽ⁠עַרְבִיאִ֗ים מְבִיאִ֥ים ל⁠וֹ֙ צֹ֕אן אֵילִ֔ים שִׁבְעַ֤ת אֲלָפִים֙ וּ⁠שְׁבַ֣ע מֵא֔וֹת וּ⁠תְיָשִׁ֕ים שִׁבְעַ֥ת אֲלָפִ֖ים וּ⁠שְׁבַ֥ע מֵאֽוֹת ׃פ¹² וַ⁠יְהִ֧י יְהוֹשָׁפָ֛ט הֹלֵ֥ךְ וְ⁠גָדֵ֖ל עַד ־ לְ⁠מָ֑עְלָ⁠ה וַ⁠יִּ֧בֶן בִּֽ⁠יהוּדָ֛ה בִּירָנִיּ֖וֹת וְ⁠עָרֵ֥י מִסְכְּנֽוֹת ׃¹³ וּ⁠מְלָאכָ֥ה רַבָּ֛ה הָ֥יָה ל֖⁠וֹ בְּ⁠עָרֵ֣י יְהוּדָ֑ה וְ⁠אַנְשֵׁ֧י מִלְחָמָ֛ה גִּבּ֥וֹרֵי חַ֖יִל בִּ⁠ירוּשָׁלִָֽם ׃¹⁴ וְ⁠אֵ֥לֶּה פְקֻדָּתָ֖⁠ם לְ⁠בֵ֣ית אֲבוֹתֵי⁠הֶ֑ם לִֽ⁠יהוּדָה֙ שָׂרֵ֣י אֲלָפִ֔ים עַדְנָ֣ה הַ⁠שָּׂ֔ר וְ⁠עִמּ⁠וֹ֙ גִּבּ֣וֹרֵי חַ֔יִל שְׁלֹ֥שׁ מֵא֖וֹת אָֽלֶף ׃ס¹⁵ וְ⁠עַל ־ יָד֖⁠וֹ יְהוֹחָנָ֣ן הַ⁠שָּׂ֑ר וְ⁠עִמּ֕⁠וֹ מָאתַ֥יִם וּ⁠שְׁמוֹנִ֖ים אָֽלֶף ׃ס¹⁶ וְ⁠עַל ־ יָד⁠וֹ֙ עֲמַסְיָ֣ה בֶן ־ זִכְרִ֔י הַ⁠מִּתְנַדֵּ֖ב לַ⁠יהוָ֑ה וְ⁠עִמּ֛⁠וֹ מָאתַ֥יִם אֶ֖לֶף גִּבּ֥וֹר חָֽיִל ׃ס¹⁷ וּ⁠מִ֨ן ־ בִּנְיָמִ֔ן גִּבּ֥וֹר חַ֖יִל אֶלְיָדָ֑ע וְ⁠עִמּ֛⁠וֹ נֹֽשְׁקֵי ־ קֶ֥שֶׁת וּ⁠מָגֵ֖ן מָאתַ֥יִם אָֽלֶף ׃ס¹⁸ וְ⁠עַל ־ יָד֖⁠וֹ יְהוֹזָבָ֑ד וְ⁠עִמּ֛⁠וֹ מֵאָֽה ־ וּ⁠שְׁמוֹנִ֥ים אֶ֖לֶף חֲלוּצֵ֥י צָבָֽא ׃ס¹⁹ אֵ֖לֶּה הַ⁠מְשָׁרְתִ֣ים אֶת ־ הַ⁠מֶּ֑לֶךְ מִ⁠לְּ⁠בַ֞ד אֲשֶׁר ־ נָתַ֥ן הַ⁠מֶּ֛לֶךְ בְּ⁠עָרֵ֥י הַ⁠מִּבְצָ֖ר בְּ⁠כָל ־ יְהוּדָֽה ׃פ

¹K ו⁠שמרימות

Chapter 18

¹ וַ⁠יְהִ֧י לִֽ⁠יהוֹשָׁפָ֛ט עֹ֥שֶׁר וְ⁠כָב֖וֹד לָ⁠רֹ֑ב וַ⁠יִּתְחַתֵּ֖ן לְ⁠אַחְאָֽב ׃² וַ⁠יֵּרֶד֩ לְ⁠קֵ֨ץ שָׁנִ֤ים אֶל ־ אַחְאָב֙ לְ⁠שֹׁ֣מְר֔וֹן וַ⁠יִּֽזְבַּֽח ־ ל֨⁠וֹ אַחְאָ֜ב צֹ֤אן וּ⁠בָקָר֙ לָ⁠רֹ֔ב וְ⁠לָ⁠עָ֖ם אֲשֶׁ֣ר עִמּ֑⁠וֹ וַ⁠יְסִיתֵ֕⁠הוּ לַ⁠עֲל֖וֹת אֶל ־ רָמ֥וֹת גִּלְעָֽד ׃³ וַ⁠יֹּ֜אמֶר אַחְאָ֣ב מֶֽלֶךְ ־ יִשְׂרָאֵ֗ל אֶל ־ יְהֽוֹשָׁפָט֙ מֶ֣לֶךְ יְהוּדָ֔ה הֲ⁠תֵלֵ֥ךְ עִמִּ֖⁠י רָמֹ֣ת גִּלְעָ֑ד וַ⁠יֹּ֣אמֶר ל֗⁠וֹ כָּמ֤וֹ⁠נִי כָמ֨וֹ⁠ךָ֙ וּ⁠כְ⁠עַמְּ⁠ךָ֣ עַמִּ֔⁠י וְ⁠עִמְּ⁠ךָ֖ בַּ⁠מִּלְחָמָֽה ׃⁴ וַ⁠יֹּ֥אמֶר יְהוֹשָׁפָ֖ט אֶל ־ מֶ֣לֶךְ יִשְׂרָאֵ֑ל דְּרָשׁ ־ נָ֥א כַ⁠יּ֖וֹם אֶת ־ דְּבַ֥ר יְהוָֽה ׃⁵ וַ⁠יִּקְבֹּ֨ץ מֶֽלֶךְ ־ יִשְׂרָאֵ֥ל אֶֽת ־ הַ⁠נְּבִאִים֮ אַרְבַּ֣ע מֵא֣וֹת אִישׁ֒ וַ⁠יֹּ֣אמֶר אֲלֵ⁠הֶ֗ם הֲ⁠נֵלֵ֞ךְ אֶל ־ רָמֹ֥ת גִּלְעָ֛ד לַ⁠מִּלְחָמָ֖ה אִם ־ אֶחְדָּ֑ל וַ⁠יֹּאמְר֣וּ עֲלֵ֔ה וְ⁠יִתֵּ֥ן הָ⁠אֱלֹהִ֖ים בְּ⁠יַ֥ד הַ⁠מֶּֽלֶךְ ׃⁶ וַ⁠יֹּ֨אמֶר֙ יְה֣וֹשָׁפָ֔ט הַ⁠אֵ֨ין פֹּ֥ה נָבִ֛יא לַ⁠יהוָ֖ה ע֑וֹד וְ⁠נִדְרְשָׁ֖ה מֵ⁠אֹתֽ⁠וֹ ׃⁷ וַ⁠יֹּ֣אמֶר מֶֽלֶךְ ־ יִשְׂרָאֵ֣ל ׀ אֶֽל ־ יְהוֹשָׁפָ֡ט ע֣וֹד אִישׁ ־ אֶחָ֡ד לִ⁠דְרוֹשׁ֩ אֶת ־ יְהוָ֨ה מֵֽ⁠אֹת֜⁠וֹ וַ⁠אֲנִ֣י שְׂנֵאתִ֗י⁠הוּ כִּֽי ־ אֵ֠ינֶ⁠נּוּ מִתְנַבֵּ֨א עָלַ֤⁠י לְ⁠טוֹבָה֙ כִּ֣י כָל ־ יָמָ֣י⁠ו לְ⁠רָעָ֔ה ה֖וּא מִיכָ֣יְהוּ בֶן ־ יִמְלָ֑א וַ⁠יֹּ֨אמֶר֙ יְה֣וֹשָׁפָ֔ט אַל ־ יֹאמַ֥ר הַ⁠מֶּ֖לֶךְ כֵּֽן ׃⁸ וַ⁠יִּקְרָא֙ מֶ֣לֶךְ יִשְׂרָאֵ֔ל אֶל ־ סָרִ֖יס אֶחָ֑ד וַ⁠יֹּ֕אמֶר מַהֵ֖ר מִיכָ֥יְהוּ ¹ בֶן ־ יִמְלָֽא ׃⁹ וּ⁠מֶ֣לֶךְ יִשְׂרָאֵ֡ל וִֽ⁠יהוֹשָׁפָ֣ט מֶֽלֶךְ ־ יְהוּדָ֡ה יוֹשְׁבִים֩ אִ֨ישׁ עַל ־ כִּסְא֜⁠וֹ מְלֻבָּשִׁ֤ים בְּגָדִים֙ וְ⁠יֹשְׁבִ֣ים בְּ⁠גֹ֔רֶן פֶּ֖תַח שַׁ֣עַר שֹׁמְר֑וֹן וְ⁠כָל ־ הַ֨⁠נְּבִיאִ֔ים מִֽתְנַבְּאִ֖ים לִ⁠פְנֵי⁠הֶֽם ׃¹⁰ וַ⁠יַּ֥עַשׂ ל֛⁠וֹ צִדְקִיָּ֥הוּ בֶֽן ־ כְּנַעֲנָ֖ה קַרְנֵ֣י בַרְזֶ֑ל וַ⁠יֹּ֨אמֶר֙ כֹּֽה ־ אָמַ֣ר יְהוָ֔ה בְּ⁠אֵ֛לֶּה תְּנַגַּ֥ח אֶת ־ אֲרָ֖ם עַד ־ כַּלּוֹתָֽ⁠ם ׃¹¹ וְ⁠כָל ־ הַ֨⁠נְּבִאִ֔ים נִבְּאִ֥ים כֵּ֖ן לֵ⁠אמֹ֑ר עֲלֵ֞ה רָמֹ֤ת גִּלְעָד֙ וְ⁠הַצְלַ֔ח וְ⁠נָתַ֥ן יְהוָ֖ה בְּ⁠יַ֥ד הַ⁠מֶּֽלֶךְ ׃¹² וְ⁠הַ⁠מַּלְאָ֞ךְ אֲשֶׁר ־ הָלַ֣ךְ ׀ לִ⁠קְרֹ֣א לְ⁠מִיכָ֗יְהוּ דִּבֶּ֤ר אֵלָי⁠ו֙ לֵ⁠אמֹ֔ר הִנֵּ֞ה דִּבְרֵ֧י הַ⁠נְּבִאִ֛ים פֶּֽה ־ אֶחָ֥ד ט֖וֹב אֶל ־ הַ⁠מֶּ֑לֶךְ וִֽ⁠יהִי ־ נָ֧א דְבָרְ⁠ךָ֛ כְּ⁠אַחַ֥ד מֵ⁠הֶ֖ם וְ⁠דִבַּ֥רְתָּ טּֽוֹב ׃¹³ וַ⁠יֹּ֖אמֶר מִיכָ֑יְהוּ חַי ־ יְהוָ֕ה כִּ֛י אֶת ־ אֲשֶׁר ־ יֹאמַ֥ר אֱלֹהַ֖⁠י אֹת֥⁠וֹ אֲדַבֵּֽר ׃¹⁴ וַ⁠יָּבֹא֮ אֶל ־ הַ⁠מֶּלֶךְ֒ וַ⁠יֹּ֨אמֶר הַ⁠מֶּ֜לֶךְ אֵלָ֗י⁠ו מִיכָה֙ הֲ⁠נֵלֵ֞ךְ אֶל ־ רָמֹ֥ת גִּלְעָ֛ד לַ⁠מִּלְחָמָ֖ה אִם ־ אֶחְדָּ֑ל וַ⁠יֹּ֨אמֶר֙ עֲל֣וּ וְ⁠הַצְלִ֔יחוּ וְ⁠יִנָּתְנ֖וּ בְּ⁠יֶדְ⁠כֶֽם ׃¹⁵ וַ⁠יֹּ֤אמֶר אֵלָי⁠ו֙ הַ⁠מֶּ֔לֶךְ עַד ־ כַּ⁠מֶּ֥ה פְעָמִ֖ים אֲנִ֣י מַשְׁבִּיעֶ֑⁠ךָ אֲ֠שֶׁר לֹֽא ־ תְדַבֵּ֥ר אֵלַ֛⁠י רַק ־ אֱמֶ֖ת בְּ⁠שֵׁ֥ם יְהוָֽה ׃¹⁶ וַ⁠יֹּ֗אמֶר רָאִ֤יתִי אֶת ־ כָּל ־ יִשְׂרָאֵל֙ נְפוֹצִ֣ים עַל ־ הֶֽ⁠הָרִ֔ים כַּ⁠צֹּ֕אן אֲשֶׁ֥ר אֵין ־ לָ⁠הֶ֖ן רֹעֶ֑ה וַ⁠יֹּ֤אמֶר יְהוָה֙ לֹֽא ־ אֲדֹנִ֣ים לָ⁠אֵ֔לֶּה יָשׁ֥וּבוּ אִישׁ ־ לְ⁠בֵית֖⁠וֹ בְּ⁠שָׁלֽוֹם ׃¹⁷ וַ⁠יֹּ֥אמֶר מֶֽלֶךְ ־ יִשְׂרָאֵ֖ל אֶל ־ יְהוֹשָׁפָ֑ט הֲ⁠לֹא֙ אָמַ֣רְתִּי אֵלֶ֔י⁠ךָ לֹא ־ יִתְנַבֵּ֥א עָלַ֛⁠י ט֖וֹב כִּ֥י אִם ־ לְ⁠רָֽע ׃ס¹⁸ וַ⁠יֹּ֕אמֶר לָ⁠כֵ֖ן שִׁמְע֣וּ דְבַר ־ יְהוָ֑ה רָאִ֤יתִי אֶת ־ יְהוָה֙ יוֹשֵׁ֣ב עַל ־ כִּסְא֔⁠וֹ וְ⁠כָל ־ צְבָ֤א הַ⁠שָּׁמַ֨יִם֙ עֹֽמְדִ֔ים עַל ־ יְמִינ֖⁠וֹ וּ⁠שְׂמֹאלֽ⁠וֹ ׃¹⁹ וַ⁠יֹּ֣אמֶר יְהוָ֗ה מִ֤י יְפַתֶּה֙ אֶת ־ אַחְאָ֣ב מֶֽלֶךְ ־ יִשְׂרָאֵ֔ל וְ⁠יַ֕עַל וְ⁠יִפֹּ֖ל בְּ⁠רָמ֣וֹת גִּלְעָ֑ד וַ⁠יֹּ֕אמֶר זֶ֚ה אֹמֵ֣ר כָּ֔כָה וְ⁠זֶ֖ה אֹמֵ֥ר כָּֽכָה ׃²⁰ וַ⁠יֵּצֵ֣א הָ⁠ר֗וּחַ וַֽ⁠יַּעֲמֹד֙ לִ⁠פְנֵ֣י יְהוָ֔ה וַ⁠יֹּ֖אמֶר אֲנִ֣י אֲפַתֶּ֑⁠נּוּ וַ⁠יֹּ֧אמֶר יְהוָ֛ה אֵלָ֖י⁠ו בַּ⁠מָּֽה ׃²¹ וַ⁠יֹּ֗אמֶר אֵצֵא֙ וְ⁠הָיִ֨יתִי֙ לְ⁠ר֣וּחַ שֶׁ֔קֶר בְּ⁠פִ֖י כָּל ־ נְבִיאָ֑י⁠ו וַ⁠יֹּ֗אמֶר תְּפַתֶּה֙ וְ⁠גַם ־ תּוּכָ֔ל צֵ֖א וַ⁠עֲשֵׂה ־ כֵֽן ׃²² וְ⁠עַתָּ֗ה הִנֵּ֨ה נָתַ֤ן יְהוָה֙ ר֣וּחַ שֶׁ֔קֶר בְּ⁠פִ֖י נְבִיאֶ֣י⁠ךָ אֵ֑לֶּה וַֽ⁠יהוָ֔ה דִּבֶּ֥ר עָלֶ֖י⁠ךָ רָעָֽה ׃ס²³ וַ⁠יִּגַּשׁ֙ צִדְקִיָּ֣הוּ בֶֽן ־ כְּנַעֲנָ֔ה וַ⁠יַּ֥ךְ אֶת ־ מִיכָ֖יְהוּ עַל ־ הַ⁠לֶּ֑חִי וַ⁠יֹּ֗אמֶר אֵ֣י זֶ֤ה הַ⁠דֶּ֨רֶךְ֙ עָבַ֧ר רֽוּחַ ־ יְהוָ֛ה מֵ⁠אִתִּ֖⁠י לְ⁠דַבֵּ֥ר אֹתָֽ⁠ךְ ׃²⁴ וַ⁠יֹּ֣אמֶר מִיכָ֔יְהוּ הִנְּ⁠ךָ֥ רֹאֶ֖ה בַּ⁠יּ֣וֹם הַ⁠ה֑וּא אֲשֶׁ֥ר תָּב֛וֹא חֶ֥דֶר בְּ⁠חֶ֖דֶר לְ⁠הֵחָבֵֽא ׃²⁵ וַ⁠יֹּ֨אמֶר֙ מֶ֣לֶךְ יִשְׂרָאֵ֔ל קְחוּ֙ אֶת ־ מִיכָ֔יְהוּ וַ⁠הֲשִׁיבֻ֖⁠הוּ אֶל ־ אָמ֣וֹן שַׂר ־ הָ⁠עִ֑יר וְ⁠אֶל ־ יוֹאָ֖שׁ בֶּן ־ הַ⁠מֶּֽלֶךְ ׃²⁶ וַ⁠אֲמַרְתֶּ֗ם כֹּ֚ה אָמַ֣ר הַ⁠מֶּ֔לֶךְ שִׂ֥ימוּ זֶ֖ה בֵּ֣ית הַ⁠כֶּ֑לֶא וְ⁠הַאֲכִלֻ֜⁠הוּ לֶ֤חֶם לַ֨חַץ֙ וּ⁠מַ֣יִם לַ֔חַץ עַ֖ד שׁוּבִ֥⁠י בְ⁠שָׁלֽוֹם ׃²⁷ וַ⁠יֹּ֣אמֶר מִיכָ֔יְהוּ אִם ־ שׁ֤וֹב תָּשׁוּב֙ בְּ⁠שָׁל֔וֹם לֹא ־ דִבֶּ֥ר יְהוָ֖ה בִּ֑⁠י וַ⁠יֹּ֕אמֶר שִׁמְע֖וּ עַמִּ֥ים כֻּלָּֽ⁠ם ׃פ²⁸ וַ⁠יַּ֧עַל מֶֽלֶךְ ־ יִשְׂרָאֵ֛ל וִֽ⁠יהוֹשָׁפָ֥ט מֶֽלֶךְ ־ יְהוּדָ֖ה אֶל ־ רָמֹ֥ת גִּלְעָֽד ׃²⁹ וַ⁠יֹּאמֶר֩ מֶ֨לֶךְ יִשְׂרָאֵ֜ל אֶל ־ יְהוֹשָׁפָ֗ט הִתְחַפֵּשׂ֙ וָ⁠ב֣וֹא בַ⁠מִּלְחָמָ֔ה וְ⁠אַתָּ֖ה לְבַ֣שׁ בְּגָדֶ֑י⁠ךָ וַ⁠יִּתְחַפֵּשׂ֙ מֶ֣לֶךְ יִשְׂרָאֵ֔ל וַ⁠יָּבֹ֖אוּ בַּ⁠מִּלְחָמָֽה ׃³⁰ וּ⁠מֶ֣לֶךְ אֲרָ֡ם צִוָּה֩ אֶת ־ שָׂרֵ֨י הָ⁠רֶ֤כֶב אֲשֶׁר ־ ל⁠וֹ֙ לֵ⁠אמֹ֔ר לֹ֚א תִּלָּ֣חֲמ֔וּ אֶת ־ הַ⁠קָּטֹ֖ן אֶת ־ הַ⁠גָּד֑וֹל כִּ֛י אִֽם ־ אֶת ־ מֶ֥לֶךְ יִשְׂרָאֵ֖ל לְ⁠בַדּֽ⁠וֹ ׃³¹ וַ⁠יְהִ֡י כִּ⁠רְאוֹת֩ שָׂרֵ֨י הָ⁠רֶ֜כֶב אֶת ־ יְהוֹשָׁפָ֗ט וְ⁠הֵ֤מָּה אָֽמְרוּ֙ מֶ֣לֶךְ יִשְׂרָאֵ֣ל ה֔וּא וַ⁠יָּסֹ֥בּוּ עָלָ֖י⁠ו לְ⁠הִלָּחֵ֑ם וַ⁠יִּזְעַ֤ק יְהֽוֹשָׁפָט֙ וַֽ⁠יהוָ֣ה עֲזָר֔⁠וֹ וַ⁠יְסִיתֵ֥⁠ם אֱלֹהִ֖ים מִמֶּֽ⁠נּוּ ׃³² וַ⁠יְהִ֗י כִּ⁠רְאוֹת֙ שָׂרֵ֣י הָ⁠רֶ֔כֶב כִּ֥י לֹא ־ הָיָ֖ה מֶ֣לֶךְ יִשְׂרָאֵ֑ל וַ⁠יָּשֻׁ֖בוּ מֵ⁠אַחֲרָֽי⁠ו ׃³³ וְ⁠אִ֗ישׁ מָשַׁ֤ךְ בַּ⁠קֶּ֨שֶׁת֙ לְ⁠תֻמּ֔⁠וֹ וַ⁠יַּךְ֙ אֶת ־ מֶ֣לֶךְ יִשְׂרָאֵ֔ל בֵּ֥ין הַ⁠דְּבָקִ֖ים וּ⁠בֵ֣ין הַ⁠שִּׁרְיָ֑ן וַ⁠יֹּ֣אמֶר לָֽ⁠רַכָּ֗ב הֲפֹ֧ךְ יָדְךָ֛ ² וְ⁠הוֹצֵאתַ֥⁠נִי מִן ־ הַֽ⁠מַּחֲנֶ֖ה כִּ֥י הָחֳלֵֽיתִי ׃³⁴ וַ⁠תַּ֤עַל הַ⁠מִּלְחָמָה֙ בַּ⁠יּ֣וֹם הַ⁠ה֔וּא וּ⁠מֶ֣לֶךְ יִשְׂרָאֵ֗ל הָיָ֨ה מַעֲמִ֧יד בַּ⁠מֶּרְכָּבָ֛ה נֹ֥כַח אֲרָ֖ם עַד ־ הָ⁠עָ֑רֶב וַ⁠יָּ֕מָת לְ⁠עֵ֖ת בּ֥וֹא הַ⁠שָּֽׁמֶשׁ ׃

¹K מיכהו

²K ידי⁠ך

Chapter 19

¹ וַ֠⁠יָּשָׁב יְהוֹשָׁפָ֨ט מֶֽלֶךְ ־ יְהוּדָ֧ה אֶל ־ בֵּית֛⁠וֹ בְּ⁠שָׁל֖וֹם לִֽ⁠ירוּשָׁלִָֽם ׃² וַ⁠יֵּצֵ֣א אֶל ־ פָּנָ֗י⁠ו יֵה֣וּא בֶן ־ חֲנָ֘נִי֮ הַ⁠חֹזֶה֒ וַ⁠יֹּ֨אמֶר֙ אֶל ־ הַ⁠מֶּ֣לֶךְ יְהוֹשָׁפָ֔ט הֲ⁠לָ⁠רָשָׁ֣ע לַ⁠עְזֹ֔ר וּ⁠לְ⁠שֹׂנְאֵ֥י יְהוָ֖ה תֶּאֱהָ֑ב וּ⁠בָ⁠זֹאת֙ עָלֶ֣י⁠ךָ קֶּ֔צֶף מִ⁠לִּ⁠פְנֵ֖י יְהוָֽה ׃³ אֲבָ֕ל דְּבָרִ֥ים טוֹבִ֖ים נִמְצְא֣וּ עִמָּ֑⁠ךְ כִּֽי ־ בִעַ֤רְתָּ הָ⁠אֲשֵׁרוֹת֙ מִן ־ הָ⁠אָ֔רֶץ וַ⁠הֲכִינ֥וֹתָ לְבָבְ⁠ךָ֖ לִ⁠דְרֹ֥שׁ הָֽ⁠אֱלֹהִֽים ׃⁴ וַ⁠יֵּ֥שֶׁב יְהוֹשָׁפָ֖ט בִּ⁠ירוּשָׁלִָ֑ם ס וַ⁠יָּ֜שָׁב וַ⁠יֵּצֵ֣א בָ⁠עָ֗ם מִ⁠בְּאֵ֥ר שֶׁ֨בַע֙ עַד ־ הַ֣ר אֶפְרַ֔יִם וַ⁠יְשִׁיבֵ֕⁠ם אֶל ־ יְהוָ֖ה אֱלֹהֵ֥י אֲבוֹתֵי⁠הֶֽם ׃⁵ וַ⁠יַּעֲמֵ֨ד שֹֽׁפְטִ֜ים בָּ⁠אָ֗רֶץ בְּ⁠כָל ־ עָרֵ֧י יְהוּדָ֛ה הַ⁠בְּצֻר֖וֹת לְ⁠עִ֥יר וָ⁠עִֽיר ׃⁶ וַ⁠יֹּ֣אמֶר אֶל ־ הַ⁠שֹּֽׁפְטִ֗ים רְאוּ֙ מָֽה ־ אַתֶּ֣ם עֹשִׂ֔ים כִּ֣י לֹ֧א לְ⁠אָדָ֛ם תִּשְׁפְּט֖וּ כִּ֣י לַ⁠יהוָ֑ה וְ⁠עִמָּ⁠כֶ֖ם בִּ⁠דְבַ֥ר מִשְׁפָּֽט ׃⁷ וְ⁠עַתָּ֕ה יְהִ֥י פַֽחַד ־ יְהוָ֖ה עֲלֵי⁠כֶ֑ם שִׁמְר֣וּ וַ⁠עֲשׂ֔וּ כִּֽי ־ אֵ֞ין עִם ־ יְהוָ֣ה אֱלֹהֵ֗י⁠נוּ עַוְלָ֛ה וּ⁠מַשֹּׂ֥א פָנִ֖ים וּ⁠מִקַּח ־ שֹֽׁחַד ׃⁸ וְ⁠גַ֣ם בִּ֠⁠ירוּשָׁלִַם הֶעֱמִ֨יד יְהוֹשָׁפָ֜ט מִן ־ הַ⁠לְוִיִּ֣ם וְ⁠הַ⁠כֹּהֲנִ֗ים וּ⁠מֵ⁠רָאשֵׁ֤י הָ⁠אָבוֹת֙ לְ⁠יִשְׂרָאֵ֔ל לְ⁠מִשְׁפַּ֥ט יְהוָ֖ה וְ⁠לָ⁠רִ֑יב וַ⁠יָּשֻׁ֖בוּ יְרוּשָׁלִָֽם ׃⁹ וַ⁠יְצַ֥ו עֲלֵי⁠הֶ֖ם לֵ⁠אמֹ֑ר כֹּ֤ה תַעֲשׂוּ⁠ן֙ בְּ⁠יִרְאַ֣ת יְהוָ֔ה בֶּ⁠אֱמוּנָ֖ה וּ⁠בְ⁠לֵבָ֥ב שָׁלֵֽם ׃¹⁰ וְ⁠כָל ־ רִיב֩ אֲשֶׁר ־ יָב֨וֹא עֲלֵי⁠כֶ֜ם מֵ⁠אֲחֵי⁠כֶ֣ם ׀ הַ⁠יֹּשְׁבִ֣ים בְּ⁠עָרֵי⁠הֶ֗ם בֵּֽין ־ דָּ֣ם ׀ לְ⁠דָם֮ בֵּין ־ תּוֹרָ֣ה לְ⁠מִצְוָה֮ לְ⁠חֻקִּ֣ים וּ⁠לְ⁠מִשְׁפָּטִים֒ וְ⁠הִזְהַרְתֶּ֣ם אֹתָ֔⁠ם וְ⁠לֹ֤א יֶאְשְׁמוּ֙ לַ⁠יהוָ֔ה וְ⁠הָֽיָה ־ קֶ֥צֶף עֲלֵי⁠כֶ֖ם וְ⁠עַל ־ אֲחֵי⁠כֶ֑ם כֹּ֥ה תַעֲשׂ֖וּ⁠ן וְ⁠לֹ֥א תֶאְשָֽׁמוּ ׃¹¹ וְ⁠הִנֵּ֡ה אֲמַרְיָ֣הוּ כֹהֵן֩ הָ⁠רֹ֨אשׁ עֲלֵי⁠כֶ֜ם לְ⁠כֹ֣ל דְּבַר ־ יְהוָ֗ה וּ⁠זְבַדְיָ֨הוּ בֶן ־ יִשְׁמָעֵ֜אל הַ⁠נָּגִ֤יד לְ⁠בֵית ־ יְהוּדָה֙ לְ⁠כֹ֣ל דְּבַר ־ הַ⁠מֶּ֔לֶךְ וְ⁠שֹׁטְרִ֥ים הַ⁠לְוִיִּ֖ם לִ⁠פְנֵי⁠כֶ֑ם חִזְק֣וּ וַ⁠עֲשׂ֔וּ וִ⁠יהִ֥י יְהוָ֖ה עִם ־ הַ⁠טּֽוֹב ׃פ

Chapter 20

¹ וַ⁠יְהִ֣י אַֽחֲרֵי כֵ֡ן בָּ֣אוּ בְנֵי ־ מוֹאָב֩ וּ⁠בְנֵ֨י עַמּ֜וֹן וְ⁠עִמָּ⁠הֶ֧ם ׀ מֵֽ⁠הָ⁠עַמּוֹנִ֛ים עַל ־ יְהוֹשָׁפָ֖ט לַ⁠מִּלְחָמָֽה ׃² וַ⁠יָּבֹ֗אוּ וַ⁠יַּגִּ֤ידוּ לִֽ⁠יהוֹשָׁפָט֙ לֵ⁠אמֹ֔ר בָּ֣א עָלֶ֜י⁠ךָ הָמ֥וֹן רָ֛ב מֵ⁠עֵ֥בֶר לַ⁠יָּ֖ם מֵ⁠אֲרָ֑ם וְ⁠הִנָּ⁠ם֙ בְּ⁠חַֽצְצ֣וֹן תָּמָ֔ר הִ֖יא עֵ֥ין גֶּֽדִי ׃³ וַ⁠יִּרָ֕א וַ⁠יִּתֵּ֧ן יְהוֹשָׁפָ֛ט אֶת ־ פָּנָ֖י⁠ו לִ⁠דְר֣וֹשׁ לַ⁠יהוָ֑ה וַ⁠יִּקְרָא ־ צ֖וֹם עַל ־ כָּל ־ יְהוּדָֽה ׃⁴ וַ⁠יִּקָּבְצ֣וּ יְהוּדָ֔ה לְ⁠בַקֵּ֖שׁ מֵֽ⁠יְהוָ֑ה גַּ֚ם מִ⁠כָּל ־ עָרֵ֣י יְהוּדָ֔ה בָּ֖אוּ לְ⁠בַקֵּ֥שׁ אֶת ־ יְהוָֽה ׃⁵ וַ⁠יַּעֲמֹ֣ד יְהוֹשָׁפָ֗ט בִּ⁠קְהַ֧ל יְהוּדָ֛ה וִ⁠ירוּשָׁלִַ֖ם בְּ⁠בֵ֣ית יְהוָ֑ה לִ⁠פְנֵ֖י הֶ⁠חָצֵ֥ר הַ⁠חֲדָשָֽׁה ׃⁶ וַ⁠יֹּאמַ֗ר יְהוָ֞ה אֱלֹהֵ֤י אֲבֹתֵ֨י⁠נוּ֙ הֲ⁠לֹ֨א אַתָּֽה ־ ה֤וּא אֱלֹהִים֙ בַּ⁠שָּׁמַ֔יִם וְ⁠אַתָּ֣ה מוֹשֵׁ֔ל בְּ⁠כֹ֖ל מַמְלְכ֣וֹת הַ⁠גּוֹיִ֑ם וּ⁠בְ⁠יָדְ⁠ךָ֙ כֹּ֣חַ וּ⁠גְבוּרָ֔ה וְ⁠אֵ֥ין עִמְּ⁠ךָ֖ לְ⁠הִתְיַצֵּֽב ׃⁷ הֲ⁠לֹ֣א ׀ אַתָּ֣ה אֱלֹהֵ֗י⁠נוּ הוֹרַ֨שְׁתָּ֙ אֶת ־ יֹשְׁבֵי֙ הָ⁠אָ֣רֶץ הַ⁠זֹּ֔את מִ⁠לִּ⁠פְנֵ֖י עַמְּ⁠ךָ֣ יִשְׂרָאֵ֑ל וַֽ⁠תִּתְּנָ֗⁠הּ לְ⁠זֶ֛רַע אַבְרָהָ֥ם אֹֽהַבְ⁠ךָ֖ לְ⁠עוֹלָֽם ׃⁸ וַ⁠יֵּשְׁב֖וּ ־ בָ֑⁠הּ וַ⁠יִּבְנ֨וּ לְ⁠ךָ֧ ׀ בָּ֛⁠הּ מִקְדָּ֖שׁ לְ⁠שִׁמְ⁠ךָ֥ לֵ⁠אמֹֽר ׃⁹ אִם ־ תָּב֨וֹא עָלֵ֜י⁠נוּ רָעָ֗ה חֶרֶב֮ שְׁפוֹט֮ וְ⁠דֶ֣בֶר וְ⁠רָעָב֒ נַֽעַמְדָ֞ה לִ⁠פְנֵ֨י הַ⁠בַּ֤יִת הַ⁠זֶּה֙ וּ⁠לְ⁠פָנֶ֔י⁠ךָ כִּ֥י שִׁמְ⁠ךָ֖ בַּ⁠בַּ֣יִת הַ⁠זֶּ֑ה וְ⁠נִזְעַ֥ק אֵלֶ֛י⁠ךָ מִ⁠צָּרָתֵ֖⁠נוּ וְ⁠תִשְׁמַ֥ע וְ⁠תוֹשִֽׁיעַ ׃¹⁰ וְ⁠עַתָּ֡ה הִנֵּה֩ בְנֵֽי ־ עַמּ֨וֹן וּ⁠מוֹאָ֜ב וְ⁠הַר ־ שֵׂעִ֗יר אֲ֠שֶׁר לֹֽא ־ נָתַ֤תָּה לְ⁠יִשְׂרָאֵל֙ לָ⁠ב֣וֹא בָ⁠הֶ֔ם בְּ⁠בֹאָ֖⁠ם מֵ⁠אֶ֣רֶץ מִצְרָ֑יִם כִּ֛י סָ֥רוּ מֵ⁠עֲלֵי⁠הֶ֖ם וְ⁠לֹ֥א הִשְׁמִידֽוּ⁠ם ׃¹¹ וְ⁠הִ֨נֵּה ־ הֵ֔ם גֹּמְלִ֖ים עָלֵ֑י⁠נוּ לָ⁠בוֹא֙ לְ⁠גָ֣רְשֵׁ֔⁠נוּ מִ⁠יְּרֻשָּׁתְ⁠ךָ֖ אֲשֶׁ֥ר הֽוֹרַשְׁתָּֽ⁠נוּ ׃¹² אֱלֹהֵ֨י⁠נוּ֙ הֲ⁠לֹ֣א תִשְׁפָּט ־ בָּ֔⁠ם כִּ֣י אֵ֥ין בָּ֨⁠נוּ֙ כֹּ֔חַ לִ֠⁠פְנֵי הֶ⁠הָמ֥וֹן הָ⁠רָ֛ב הַ⁠זֶּ֖ה הַ⁠בָּ֣א עָלֵ֑י⁠נוּ וַ⁠אֲנַ֗חְנוּ לֹ֤א נֵדַע֙ מַֽה ־ נַּעֲשֶׂ֔ה כִּ֥י עָלֶ֖י⁠ךָ עֵינֵֽי⁠נוּ ׃¹³ וְ⁠כָ֨ל ־ יְהוּדָ֔ה עֹמְדִ֖ים לִ⁠פְנֵ֣י יְהוָ֑ה גַּם ־ טַפָּ֖⁠ם נְשֵׁי⁠הֶ֥ם וּ⁠בְנֵי⁠הֶֽם ׃פ¹⁴ וְ⁠יַחֲזִיאֵ֡ל בֶּן ־ זְכַרְיָ֡הוּ בֶּן ־ בְּ֠נָיָה בֶּן ־ יְעִיאֵ֧ל בֶּן ־ מַתַּנְיָ֛ה הַ⁠לֵּוִ֖י מִן ־ בְּנֵ֣י אָסָ֑ף הָיְתָ֤ה עָלָי⁠ו֙ ר֣וּחַ יְהוָ֔ה בְּ⁠ת֖וֹךְ הַ⁠קָּהָֽל ׃¹⁵ וַ⁠יֹּ֗אמֶר הַקְשִׁ֤יבוּ כָל ־ יְהוּדָה֙ וְ⁠יֹשְׁבֵ֣י יְרוּשָׁלִַ֔ם וְ⁠הַ⁠מֶּ֖לֶךְ יְהוֹשָׁפָ֑ט כֹּֽה ־ אָמַ֨ר יְהוָ֜ה לָ⁠כֶ֗ם אַ֠תֶּם אַל ־ תִּֽירְא֤וּ וְ⁠אַל ־ תֵּחַ֨תּוּ֙ מִ⁠פְּנֵ֨י הֶ⁠הָמ֤וֹן הָ⁠רָב֙ הַ⁠זֶּ֔ה כִּ֣י לֹ֥א לָ⁠כֶ֛ם הַ⁠מִּלְחָמָ֖ה כִּ֥י לֵ⁠אלֹהִֽים ׃¹⁶ מָחָר֙ רְד֣וּ עֲלֵי⁠הֶ֔ם הִנָּ֥⁠ם עֹלִ֖ים בְּ⁠מַעֲלֵ֣ה הַ⁠צִּ֑יץ וּ⁠מְצָאתֶ֤ם אֹתָ⁠ם֙ בְּ⁠ס֣וֹף הַ⁠נַּ֔חַל פְּנֵ֖י מִדְבַּ֥ר יְרוּאֵֽל ׃¹⁷ לֹ֥א לָ⁠כֶ֖ם לְ⁠הִלָּחֵ֣ם בָּ⁠זֹ֑את הִתְיַצְּב֣וּ עִמְד֡וּ וּ⁠רְא֣וּ אֶת ־ יְשׁוּעַת֩ יְהוָ֨ה עִמָּ⁠כֶ֜ם יְהוּדָ֣ה וִֽ⁠ירוּשָׁלִַ֗ם אַל ־ תִּֽירְאוּ֙ וְ⁠אַל ־ תֵּחַ֔תּוּ מָחָר֙ צְא֣וּ לִ⁠פְנֵי⁠הֶ֔ם וַ⁠יהוָ֖ה עִמָּ⁠כֶֽם ׃¹⁸ וַ⁠יִּקֹּ֧ד יְהוֹשָׁפָ֛ט אַפַּ֖יִם אָ֑רְצָ⁠ה וְ⁠כָל ־ יְהוּדָ֞ה וְ⁠יֹשְׁבֵ֣י יְרוּשָׁלִַ֗ם נָֽפְלוּ֙ לִ⁠פְנֵ֣י יְהוָ֔ה לְ⁠הִֽשְׁתַּחֲוֺ֖ת לַ⁠יהוָֽה ׃¹⁹ וַ⁠יָּקֻ֧מוּ הַ⁠לְוִיִּ֛ם מִן ־ בְּנֵ֥י הַ⁠קְּהָתִ֖ים וּ⁠מִן ־ בְּנֵ֣י הַ⁠קָּרְחִ֑ים לְ⁠הַלֵּ֗ל לַ⁠יהוָה֙ אֱלֹהֵ֣י יִשְׂרָאֵ֔ל בְּ⁠ק֥וֹל גָּד֖וֹל לְ⁠מָֽעְלָ⁠ה ׃²⁰ וַ⁠יַּשְׁכִּ֣ימוּ בַ⁠בֹּ֔קֶר וַ⁠יֵּצְא֖וּ לְ⁠מִדְבַּ֣ר תְּק֑וֹעַ וּ⁠בְ⁠צֵאתָ֞⁠ם עָמַ֣ד יְהוֹשָׁפָ֗ט וַ⁠יֹּ֨אמֶר֙ שְׁמָע֗וּ⁠נִי יְהוּדָה֙ וְ⁠יֹשְׁבֵ֣י יְרוּשָׁלִַ֔ם הַאֲמִ֜ינוּ בַּ⁠יהוָ֤ה אֱלֹהֵי⁠כֶם֙ וְ⁠תֵ֣אָמֵ֔נוּ הַאֲמִ֥ינוּ בִ⁠נְבִיאָ֖י⁠ו וְ⁠הַצְלִֽיחוּ ׃²¹ וַ⁠יִּוָּעַץ֙ אֶל ־ הָ⁠עָ֔ם וַ⁠יַּעֲמֵ֤ד מְשֹֽׁרֲרִים֙ לַ⁠יהוָ֔ה וּֽ⁠מְהַֽלְלִ֖ים לְ⁠הַדְרַת ־ קֹ֑דֶשׁ בְּ⁠צֵאת֙ לִ⁠פְנֵ֣י הֶֽ⁠חָל֔וּץ וְ⁠אֹֽמְרִים֙ הוֹד֣וּ לַ⁠יהוָ֔ה כִּ֥י לְ⁠עוֹלָ֖ם חַסְדּֽ⁠וֹ ׃²² וּ⁠בְ⁠עֵת֩ הֵחֵ֨לּוּ בְ⁠רִנָּ֜ה וּ⁠תְהִלָּ֗ה נָתַ֣ן יְהוָ֣ה ׀ מְ֠אָֽרְבִים עַל ־ בְּנֵ֨י עַמּ֜וֹן מוֹאָ֧ב וְ⁠הַר ־ שֵׂעִ֛יר הַ⁠בָּאִ֥ים לִֽ⁠יהוּדָ֖ה וַ⁠יִּנָּגֵֽפוּ ׃²³ וַ֠⁠יַּֽעַמְדוּ בְּנֵ֨י עַמּ֧וֹן וּ⁠מוֹאָ֛ב עַל ־ יֹשְׁבֵ֥י הַר ־ שֵׂעִ֖יר לְ⁠הַחֲרִ֣ים וּ⁠לְ⁠הַשְׁמִ֑יד וּ⁠כְ⁠כַלּוֹתָ⁠ם֙ בְּ⁠יוֹשְׁבֵ֣י שֵׂעִ֔יר עָזְר֥וּ אִישׁ ־ בְּ⁠רֵעֵ֖⁠הוּ לְ⁠מַשְׁחִֽית ׃²⁴ וִֽ⁠יהוּדָ֛ה בָּ֥א עַל ־ הַ⁠מִּצְפֶּ֖ה לַ⁠מִּדְבָּ֑ר וַ⁠יִּפְנוּ֙ אֶל ־ הֶ֣⁠הָמ֔וֹן וְ⁠הִנָּ֧⁠ם פְּגָרִ֛ים נֹפְלִ֥ים אַ֖רְצָ⁠ה וְ⁠אֵ֥ין פְּלֵיטָֽה ׃²⁵ וַ⁠יָּבֹ֨א יְהוֹשָׁפָ֣ט וְ⁠עַמּ⁠וֹ֮ לָ⁠בֹ֣ז אֶת ־ שְׁלָלָ⁠ם֒ וַ⁠יִּמְצְאוּ֩ בָ⁠הֶ֨ם לָ⁠רֹ֜ב וּ⁠רְכ֤וּשׁ וּ⁠פְגָרִים֙ וּ⁠כְלֵ֣י חֲמֻד֔וֹת וַ⁠יְנַצְּל֥וּ לָ⁠הֶ֖ם לְ⁠אֵ֣ין מַשָּׂ֑א וַ⁠יִּֽהְי֞וּ יָמִ֧ים שְׁלוֹשָׁ֛ה בֹּזְזִ֥ים אֶת ־ הַ⁠שָּׁלָ֖ל כִּ֥י רַב ־ הֽוּא ׃²⁶ וּ⁠בַ⁠יּ֣וֹם הָ⁠רְבִעִ֗י נִקְהֲלוּ֙ לְ⁠עֵ֣מֶק בְּרָכָ֔ה כִּי ־ שָׁ֖ם בֵּרֲכ֣וּ אֶת ־ יְהוָ֑ה עַל ־ כֵּ֡ן קָֽרְא֞וּ אֶת ־ שֵׁ֨ם הַ⁠מָּק֥וֹם הַ⁠ה֛וּא עֵ֥מֶק בְּרָכָ֖ה עַד ־ הַ⁠יּֽוֹם ׃²⁷ וַ֠⁠יָּשֻׁבוּ כָּל ־ אִ֨ישׁ יְהוּדָ֤ה וִֽ⁠ירוּשָׁלִַ֨ם֙ וִֽ⁠יהוֹשָׁפָ֣ט בְּ⁠רֹאשָׁ֔⁠ם לָ⁠שׁ֥וּב אֶל ־ יְרוּשָׁלִַ֖ם בְּ⁠שִׂמְחָ֑ה כִּֽי ־ שִׂמְּחָ֥⁠ם יְהוָ֖ה מֵֽ⁠אוֹיְבֵי⁠הֶֽם ׃²⁸ וַ⁠יָּבֹ֨אוּ֙ יְר֣וּשָׁלִַ֔ם בִּ⁠נְבָלִ֥ים וּ⁠בְ⁠כִנֹּר֖וֹת וּ⁠בַ⁠חֲצֹצְר֑וֹת אֶל ־ בֵּ֖ית יְהוָֽה ׃²⁹ וַ⁠יְהִי֙ פַּ֣חַד אֱלֹהִ֔ים עַ֖ל כָּל ־ מַמְלְכ֣וֹת הָ⁠אֲרָצ֑וֹת בְּ⁠שָׁמְעָ֕⁠ם כִּ֚י נִלְחַ֣ם יְהוָ֔ה עִ֖ם אוֹיְבֵ֥י יִשְׂרָאֵֽל ׃³⁰ וַ⁠תִּשְׁקֹ֖ט מַלְכ֣וּת יְהוֹשָׁפָ֑ט וַ⁠יָּ֧נַֽח ל֦⁠וֹ אֱלֹהָ֖י⁠ו מִ⁠סָּבִֽיב ׃פ³¹ וַ⁠יִּמְלֹ֥ךְ יְהוֹשָׁפָ֖ט עַל ־ יְהוּדָ֑ה בֶּן ־ שְׁלֹשִׁים֩ וְ⁠חָמֵ֨שׁ שָׁנָ֜ה בְּ⁠מָלְכ֗⁠וֹ וְ⁠עֶשְׂרִ֨ים וְ⁠חָמֵ֤שׁ שָׁנָה֙ מָלַ֣ךְ בִּֽ⁠ירוּשָׁלִַ֔ם וְ⁠שֵׁ֣ם אִמּ֔⁠וֹ עֲזוּבָ֖ה בַּת ־ שִׁלְחִֽי ׃³² וַ⁠יֵּ֗לֶךְ בְּ⁠דֶ֛רֶךְ אָבִ֥י⁠ו אָסָ֖א וְ⁠לֹא ־ סָ֣ר מִמֶּ֑⁠נָּה לַ⁠עֲשׂ֥וֹת הַ⁠יָּשָׁ֖ר בְּ⁠עֵינֵ֥י יְהוָֽה ׃³³ אַ֥ךְ הַ⁠בָּמ֖וֹת לֹא ־ סָ֑רוּ וְ⁠ע֤וֹד הָ⁠עָם֙ לֹא ־ הֵכִ֣ינוּ לְבָבָ֔⁠ם לֵ⁠אלֹהֵ֖י אֲבֹתֵי⁠הֶֽם ׃³⁴ וְ⁠יֶ֨תֶר֙ דִּבְרֵ֣י יְהוֹשָׁפָ֔ט הָ⁠רִאשֹׁנִ֖ים וְ⁠הָ⁠אַחֲרֹנִ֑ים הִנָּ֣⁠ם כְּתוּבִ֗ים בְּ⁠דִבְרֵי֙ יֵה֣וּא בֶן ־ חֲנָ֔נִי אֲשֶׁ֣ר הֹֽעֲלָ֔ה עַל ־ סֵ֖פֶר מַלְכֵ֥י יִשְׂרָאֵֽל ׃³⁵ וְ⁠אַחֲרֵי כֵ֗ן אֶתְחַבַּר֙ יְהוֹשָׁפָ֣ט מֶֽלֶךְ ־ יְהוּדָ֔ה עִ֖ם אֲחַזְיָ֣ה מֶֽלֶךְ ־ יִשְׂרָאֵ֑ל ה֖וּא הִרְשִׁ֥יעַ לַ⁠עֲשֽׂוֹת ׃³⁶ וַ⁠יְחַבְּרֵ֣⁠הוּ עִמּ֔⁠וֹ לַ⁠עֲשׂ֥וֹת אֳנִיּ֖וֹת לָ⁠לֶ֣כֶת תַּרְשִׁ֑ישׁ וַ⁠יַּעֲשׂ֥וּ אֳנִיּ֖וֹת בְּ⁠עֶצְי֥וֹן גָּֽבֶר ׃³⁷ וַ⁠יִּתְנַבֵּ֞א אֱלִיעֶ֤זֶר בֶּן ־ דֹּדָוָ֨הוּ֙ מִ⁠מָּ֣רֵשָׁ֔ה עַל ־ יְהוֹשָׁפָ֖ט לֵ⁠אמֹ֑ר כְּ⁠הִֽתְחַבֶּרְ⁠ךָ֣ עִם ־ אֲחַזְיָ֗הוּ פָּרַ֤ץ יְהוָה֙ אֶֽת ־ מַעֲשֶׂ֔י⁠ךָ וַ⁠יִּשָּׁבְר֣וּ אֳנִיּ֔וֹת וְ⁠לֹ֥א עָצְר֖וּ לָ⁠לֶ֥כֶת אֶל ־ תַּרְשִֽׁישׁ ׃

Chapter 21

¹ וַ⁠יִּשְׁכַּ֤ב יְהֽוֹשָׁפָט֙ עִם ־ אֲבֹתָ֔י⁠ו וַ⁠יִּקָּבֵ֥ר עִם ־ אֲבֹתָ֖י⁠ו בְּ⁠עִ֣יר דָּוִ֑יד וַ⁠יִּמְלֹ֛ךְ יְהוֹרָ֥ם בְּנ֖⁠וֹ תַּחְתָּֽי⁠ו ׃² וְ⁠לֽ⁠וֹ ־ אַחִ֞ים בְּנֵ֣י יְהוֹשָׁפָ֗ט עֲזַרְיָ֤ה וִֽ⁠יחִיאֵל֙ וּ⁠זְכַרְיָ֣הוּ וַ⁠עֲזַרְיָ֔הוּ וּ⁠מִיכָאֵ֖ל וּ⁠שְׁפַטְיָ֑הוּ כָּל ־ אֵ֕לֶּה בְּנֵ֥י יְהוֹשָׁפָ֖ט מֶ֥לֶךְ ־ יִשְׂרָאֵֽל ׃³ וַ⁠יִּתֵּ֣ן לָ⁠הֶ֣ם ׀ אֲ֠בִי⁠הֶם מַתָּנ֨וֹת רַבּ֜וֹת לְ⁠כֶ֤סֶף וּ⁠לְ⁠זָהָב֙ וּ⁠לְ⁠מִגְדָּנ֔וֹת עִם ־ עָרֵ֥י מְצֻר֖וֹת בִּֽ⁠יהוּדָ֑ה וְ⁠אֶת ־ הַ⁠מַּמְלָכָ֛ה נָתַ֥ן לִֽ⁠יהוֹרָ֖ם כִּי ־ ה֥וּא הַ⁠בְּכֽוֹר ׃פ⁴ וַ⁠יָּ֨קָם יְהוֹרָ֜ם עַל ־ מַמְלֶ֤כַת אָבִי⁠ו֙ וַ⁠יִּתְחַזַּ֔ק וַ⁠יַּהֲרֹ֥ג אֶת ־ כָּל ־ אֶחָ֖י⁠ו בֶּ⁠חָ֑רֶב וְ⁠גַ֖ם מִ⁠שָּׂרֵ֥י יִשְׂרָאֵֽל ׃⁵ בֶּן ־ שְׁלֹשִׁ֥ים וּ⁠שְׁתַּ֛יִם שָׁנָ֖ה יְהוֹרָ֣ם בְּ⁠מָלְכ֑⁠וֹ וּ⁠שְׁמוֹנֶ֣ה שָׁנִ֔ים מָלַ֖ךְ בִּ⁠ירוּשָׁלִָֽם ׃⁶ וַ⁠יֵּ֜לֶךְ בְּ⁠דֶ֣רֶךְ ׀ מַלְכֵ֣י יִשְׂרָאֵ֗ל כַּ⁠אֲשֶׁ֤ר עָשׂוּ֙ בֵּ֣ית אַחְאָ֔ב כִּ֚י בַּת ־ אַחְאָ֔ב הָ֥יְתָה לּ֖⁠וֹ אִשָּׁ֑ה וַ⁠יַּ֥עַשׂ הָ⁠רַ֖ע בְּ⁠עֵינֵ֥י יְהוָֽה ׃⁷ וְ⁠לֹא ־ אָבָ֣ה יְהוָ֗ה לְ⁠הַשְׁחִית֙ אֶת ־ בֵּ֣ית דָּוִ֔יד לְמַ֣עַן הַ⁠בְּרִ֔ית אֲשֶׁ֥ר כָּרַ֖ת לְ⁠דָוִ֑יד וְ⁠כַ⁠אֲשֶׁ֣ר אָמַ֗ר לָ⁠תֵ֨ת ל֥⁠וֹ נִ֛יר וּ⁠לְ⁠בָנָ֖י⁠ו כָּל ־ הַ⁠יָּמִֽים ׃⁸ בְּ⁠יָמָי⁠ו֙ פָּשַׁ֣ע אֱד֔וֹם מִ⁠תַּ֖חַת יַד ־ יְהוּדָ֑ה וַ⁠יַּמְלִ֥יכוּ עֲלֵי⁠הֶ֖ם מֶֽלֶךְ ׃⁹ וַ⁠יַּֽעֲבֹ֤ר יְהוֹרָם֙ עִם ־ שָׂרָ֔י⁠ו וְ⁠כָל ־ הָ⁠רֶ֖כֶב עִמּ֑⁠וֹ וַ⁠יְהִי֙ קָ֣ם לַ֔יְלָה וַ⁠יַּ֗ךְ אֶת ־ אֱדוֹם֙ הַ⁠סּוֹבֵ֣ב אֵלָ֔י⁠ו וְ⁠אֵ֖ת שָׂרֵ֥י הָ⁠רָֽכֶב ׃¹⁰ וַ⁠יִּפְשַׁ֨ע אֱד֜וֹם מִ⁠תַּ֣חַת יַד ־ יְהוּדָ֗ה עַ֚ד הַ⁠יּ֣וֹם הַ⁠זֶּ֔ה אָ֣ז תִּפְשַׁ֥ע לִבְנָ֛ה בָּ⁠עֵ֥ת הַ⁠הִ֖יא מִ⁠תַּ֣חַת יָד֑⁠וֹ כִּ֣י עָזַ֔ב אֶת ־ יְהוָ֖ה אֱלֹהֵ֥י אֲבֹתָֽי⁠ו ׃¹¹ גַּם ־ ה֥וּא עָשָֽׂה ־ בָמ֖וֹת בְּ⁠הָרֵ֣י יְהוּדָ֑ה וַ⁠יֶּ֨זֶן֙ אֶת ־ יֹשְׁבֵ֣י יְרוּשָׁלִַ֔ם וַ⁠יַּדַּ֖ח אֶת ־ יְהוּדָֽה ׃פ¹² וַ⁠יָּבֹ֤א אֵלָי⁠ו֙ מִכְתָּ֔ב מֵֽ⁠אֵלִיָּ֥הוּ הַ⁠נָּבִ֖יא לֵ⁠אמֹ֑ר כֹּ֣ה ׀ אָמַ֣ר יְהוָ֗ה אֱלֹהֵי֙ דָּוִ֣יד אָבִ֔י⁠ךָ תַּ֗חַת אֲשֶׁ֤ר לֹֽא ־ הָלַ֨כְתָּ֙ בְּ⁠דַרְכֵי֙ יְהוֹשָׁפָ֣ט אָבִ֔י⁠ךָ וּ⁠בְ⁠דַרְכֵ֖י אָסָ֥א מֶֽלֶךְ ־ יְהוּדָֽה ׃¹³ וַ⁠תֵּ֗לֶךְ בְּ⁠דֶ֨רֶךְ֙ מַלְכֵ֣י יִשְׂרָאֵ֔ל וַ⁠תַּזְנֶ֤ה אֶת ־ יְהוּדָה֙ וְ⁠אֶת ־ יֹשְׁבֵ֣י יְרוּשָׁלִַ֔ם כְּ⁠הַזְנ֖וֹת בֵּ֣ית אַחְאָ֑ב וְ⁠גַ֨ם אֶת ־ אַחֶ֧י⁠ךָ בֵית ־ אָבִ֛י⁠ךָ הַ⁠טּוֹבִ֥ים מִמְּ⁠ךָ֖ הָרָֽגְתָּ ׃¹⁴ הִנֵּ֣ה יְהוָ֗ה נֹגֵ֛ף מַגֵּפָ֥ה גְדוֹלָ֖ה בְּ⁠עַמֶּ֑⁠ךָ וּ⁠בְ⁠בָנֶ֥י⁠ךָ וּ⁠בְ⁠נָשֶׁ֖י⁠ךָ וּ⁠בְ⁠כָל ־ רְכוּשֶֽׁ⁠ךָ ׃¹⁵ וְ⁠אַתָּ֛ה בָּ⁠חֳלָיִ֥ים רַבִּ֖ים בְּ⁠מַחֲלֵ֣ה מֵעֶ֑י⁠ךָ עַד ־ יֵצְא֤וּ מֵעֶ֨י⁠ךָ֙ מִן ־ הַ⁠חֹ֔לִי יָמִ֖ים עַל ־ יָמִֽים ׃¹⁶ וַ⁠יָּ֨עַר יְהוָ֜ה עַל ־ יְהוֹרָ֗ם אֵ֣ת ר֤וּחַ הַ⁠פְּלִשְׁתִּים֙ וְ⁠הָ֣⁠עַרְבִ֔ים אֲשֶׁ֖ר עַל ־ יַ֥ד כּוּשִֽׁים ׃¹⁷ וַ⁠יַּעֲל֤וּ בִֽ⁠יהוּדָה֙ וַ⁠יִּבְקָע֔וּ⁠הָ וַ⁠יִּשְׁבּ֗וּ אֵ֤ת כָּל ־ הָ⁠רְכוּשׁ֙ הַ⁠נִּמְצָ֣א לְ⁠בֵית ־ הַ⁠מֶּ֔לֶךְ וְ⁠גַם ־ בָּנָ֖י⁠ו וְ⁠נָשָׁ֑י⁠ו וְ⁠לֹ֤א נִשְׁאַר ־ ל⁠וֹ֙ בֵּ֔ן כִּ֥י אִם ־ יְהוֹאָחָ֖ז קְטֹ֥ן בָּנָֽי⁠ו ׃¹⁸ וְ⁠אַחֲרֵ֖י כָּל ־ זֹ֑את נְגָפ֨⁠וֹ יְהוָ֧ה ׀ בְּ⁠מֵעָ֛י⁠ו לָ⁠חֳלִ֖י לְ⁠אֵ֥ין מַרְפֵּֽא ׃¹⁹ וַ⁠יְהִ֣י לְ⁠יָמִ֣ים ׀ מִ⁠יָּמִ֡ים וּ⁠כְ⁠עֵת֩ צֵ֨את הַ⁠קֵּ֜ץ לְ⁠יָמִ֣ים שְׁנַ֗יִם יָצְא֤וּ מֵעָי⁠ו֙ עִם ־ חָלְי֔⁠וֹ וַ⁠יָּ֖מָת בְּ⁠תַחֲלֻאִ֣ים רָעִ֑ים וְ⁠לֹא ־ עָ֨שׂוּ ל֥⁠וֹ עַמּ֛⁠וֹ שְׂרֵפָ֖ה כִּ⁠שְׂרֵפַ֥ת אֲבֹתָֽי⁠ו ׃²⁰ בֶּן ־ שְׁלֹשִׁ֤ים וּ⁠שְׁתַּ֨יִם֙ הָיָ֣ה בְ⁠מָלְכ֔⁠וֹ וּ⁠שְׁמוֹנֶ֣ה שָׁנִ֔ים מָלַ֖ךְ בִּ⁠ירוּשָׁלִָ֑ם וַ⁠יֵּ֨לֶךְ֙ בְּ⁠לֹ֣א חֶמְדָּ֔ה וַֽ⁠יִּקְבְּרֻ֨⁠הוּ֙ בְּ⁠עִ֣יר דָּוִ֔יד וְ⁠לֹ֖א בְּ⁠קִבְר֥וֹת הַ⁠מְּלָכִֽים ׃

Chapter 22

¹ וַ⁠יַּמְלִיכוּ֩ יוֹשְׁבֵ֨י יְרוּשָׁלִַ֜ם אֶת ־ אֲחַזְיָ֨הוּ בְנ֤⁠וֹ הַ⁠קָּטֹן֙ תַּחְתָּ֔י⁠ו כִּ֤י כָל ־ הָ⁠רִאשֹׁנִים֙ הָרַ֣ג הַ⁠גְּד֔וּד הַ⁠בָּ֥א בָֽ⁠עַרְבִ֖ים לַֽ⁠מַּחֲנֶ֑ה וַ⁠יִּמְלֹ֛ךְ אֲחַזְיָ֥הוּ בֶן ־ יְהוֹרָ֖ם מֶ֥לֶךְ יְהוּדָֽה ׃פ² בֶּן ־ אַרְבָּעִ֨ים וּ⁠שְׁתַּ֤יִם שָׁנָה֙ אֲחַזְיָ֣הוּ בְ⁠מָלְכ֔⁠וֹ וְ⁠שָׁנָ֣ה אַחַ֔ת מָלַ֖ךְ בִּֽ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ עֲתַלְיָ֖הוּ בַּת ־ עָמְרִֽי ׃³ גַּם ־ ה֣וּא הָלַ֔ךְ בְּ⁠דַרְכֵ֖י בֵּ֣ית אַחְאָ֑ב כִּ֥י אִמּ֛⁠וֹ הָיְתָ֥ה יֽוֹעַצְתּ֖⁠וֹ לְ⁠הַרְשִֽׁיעַ ׃⁴ וַ⁠יַּ֧עַשׂ הָ⁠רַ֛ע בְּ⁠עֵינֵ֥י יְהוָ֖ה כְּ⁠בֵ֣ית אַחְאָ֑ב כִּי ־ הֵ֜מָּה הָֽיוּ ־ ל֣⁠וֹ יֽוֹעֲצִ֗ים אַחֲרֵ֛י מ֥וֹת אָבִ֖י⁠ו לְ⁠מַשְׁחִ֥ית לֽ⁠וֹ ׃⁵ גַּ֣ם בַּ⁠עֲצָתָ⁠ם֮ הָלַךְ֒ וַ⁠יֵּלֶךְ֩ אֶת ־ יְהוֹרָ֨ם בֶּן ־ אַחְאָ֜ב מֶ֣לֶךְ יִשְׂרָאֵ֗ל לַ⁠מִּלְחָמָ֛ה עַל ־ חֲזָאֵ֥ל מֶֽלֶךְ ־ אֲרָ֖ם בְּ⁠רָמ֣וֹת גִּלְעָ֑ד וַ⁠יַּכּ֥וּ הָֽ⁠רַמִּ֖ים אֶת ־ יוֹרָֽם ׃⁶ וַ⁠יָּ֜שָׁב לְ⁠הִתְרַפֵּ֣א בְ⁠יִזְרְעֶ֗אל כִּ֤י הַ⁠מַּכִּים֙ אֲשֶׁ֣ר הִכֻּ֣⁠הוּ בָֽ⁠רָמָ֔ה בְּ⁠הִלָּ֣חֲמ֔⁠וֹ אֶת ־ חֲזָהאֵ֖ל מֶ֣לֶךְ אֲרָ֑ם וַ⁠עֲזַרְיָ֨הוּ בֶן ־ יְהוֹרָ֜ם מֶ֣לֶךְ יְהוּדָ֗ה יָרַ֡ד לִ⁠רְא֞וֹת אֶת ־ יְהוֹרָ֧ם בֶּן ־ אַחְאָ֛ב בְּ⁠יִזְרְעֶ֖אל כִּי ־ חֹלֶ֥ה הֽוּא ׃⁷ וּ⁠מֵֽ⁠אֱלֹהִ֗ים הָיְתָה֙ תְּבוּסַ֣ת אֲחַזְיָ֔הוּ לָ⁠ב֖וֹא אֶל ־ יוֹרָ֑ם וּ⁠בְ⁠בֹא֗⁠וֹ יָצָ֤א עִם ־ יְהוֹרָם֙ אֶל ־ יֵה֣וּא בֶן ־ נִמְשִׁ֔י אֲשֶׁ֣ר מְשָׁח֣⁠וֹ יְהוָ֔ה לְ⁠הַכְרִ֖ית אֶת ־ בֵּ֥ית אַחְאָֽב ׃⁸ וַ⁠יְהִ֕י כְּ⁠הִשָּׁפֵ֥ט יֵה֖וּא עִם ־ בֵּ֣ית אַחְאָ֑ב וַ⁠יִּמְצָא֩ אֶת ־ שָׂרֵ֨י יְהוּדָ֜ה וּ⁠בְנֵ֨י אֲחֵ֧י אֲחַזְיָ֛הוּ מְשָׁרְתִ֥ים לַ⁠אֲחַזְיָ֖הוּ וַ⁠יַּהַרְגֵֽ⁠ם ׃⁹ וַ⁠יְבַקֵּשׁ֩ אֶת ־ אֲחַזְיָ֨הוּ וַֽ⁠יִּלְכְּדֻ֜⁠הוּ וְ⁠ה֧וּא מִתְחַבֵּ֣א בְ⁠שֹֽׁמְר֗וֹן וַ⁠יְבִאֻ֣⁠הוּ אֶל ־ יֵהוּא֮ וַ⁠יְמִתֻ⁠הוּ֒ וַֽ⁠יִּקְבְּרֻ֔⁠הוּ כִּ֤י אָֽמְרוּ֙ בֶּן ־ יְהוֹשָׁפָ֣ט ה֔וּא אֲשֶׁר ־ דָּרַ֥שׁ אֶת ־ יְהוָ֖ה בְּ⁠כָל ־ לְבָב֑⁠וֹ וְ⁠אֵין֙ לְ⁠בֵ֣ית אֲחַזְיָ֔הוּ לַ⁠עְצֹ֥ר כֹּ֖חַ לְ⁠מַמְלָכָֽה ׃¹⁰ וַ⁠עֲתַלְיָ֨הוּ֙ אֵ֣ם אֲחַזְיָ֔הוּ רָאֲתָ֖ה כִּ֣י מֵ֣ת בְּנָ֑⁠הּ וַ⁠תָּ֗קָם וַ⁠תְּדַבֵּ֛ר אֶת ־ כָּל ־ זֶ֥רַע הַ⁠מַּמְלָכָ֖ה לְ⁠בֵ֥ית יְהוּדָֽה ׃¹¹ וַ⁠תִּקַּח֩ יְהוֹשַׁבְעַ֨ת בַּת ־ הַ⁠מֶּ֜לֶךְ אֶת ־ יוֹאָ֣שׁ בֶּן ־ אֲחַזְיָ֗הוּ וַ⁠תִּגְנֹ֤ב אֹת⁠וֹ֙ מִ⁠תּ֤וֹךְ בְּנֵֽי ־ הַ⁠מֶּ֨לֶךְ֙ הַ⁠מּ֣וּמָתִ֔ים וַ⁠תִּתֵּ֥ן אֹת֛⁠וֹ וְ⁠אֶת ־ מֵֽינִקְתּ֖⁠וֹ בַּ⁠חֲדַ֣ר הַ⁠מִּטּ֑וֹת וַ⁠תַּסְתִּירֵ֡⁠הוּ יְהוֹשַׁבְעַ֣ת בַּת ־ הַ⁠מֶּ֣לֶךְ יְהוֹרָ֡ם אֵשֶׁת֩ יְהוֹיָדָ֨ע הַ⁠כֹּהֵ֜ן כִּ֣י הִיא֩ הָיְתָ֨ה אֲח֧וֹת אֲחַזְיָ֛הוּ מִ⁠פְּנֵ֥י עֲתַלְיָ֖הוּ וְ⁠לֹ֥א הֱמִיתָֽתְ⁠הוּ ׃¹² וַ⁠יְהִ֤י אִתָּ⁠ם֙ בְּ⁠בֵ֣ית הָֽ⁠אֱלֹהִ֔ים מִתְחַבֵּ֖א שֵׁ֣שׁ שָׁנִ֖ים וַ⁠עֲתַלְיָ֖ה מֹלֶ֥כֶת עַל ־ הָ⁠אָֽרֶץ ׃פ

Chapter 23

¹ וּ⁠בַ⁠שָּׁנָ֨ה הַ⁠שְּׁבִעִ֜ית הִתְחַזַּ֣ק יְהוֹיָדָ֗ע וַ⁠יִּקַּ֣ח אֶת ־ שָׂרֵ֣י הַ⁠מֵּא֡וֹת לַ⁠עֲזַרְיָ֣הוּ בֶן ־ יְרֹחָ֡ם וּ⁠לְ⁠יִשְׁמָעֵ֣אל בֶּן ־ יְ֠הוֹחָנָן וְ⁠לַֽ⁠עֲזַרְיָ֨הוּ בֶן ־ עוֹבֵ֜ד וְ⁠אֶת ־ מַעֲשֵׂיָ֧הוּ בֶן ־ עֲדָיָ֛הוּ וְ⁠אֶת ־ אֱלִישָׁפָ֥ט בֶּן ־ זִכְרִ֖י עִמּ֥⁠וֹ בַ⁠בְּרִֽית ׃² וַ⁠יָּסֹ֨בּוּ֙ בִּֽ⁠יהוּדָ֔ה וַ⁠יִּקְבְּצ֤וּ אֶת ־ הַ⁠לְוִיִּם֙ מִ⁠כָּל ־ עָרֵ֣י יְהוּדָ֔ה וְ⁠רָאשֵׁ֥י הָ⁠אָב֖וֹת לְ⁠יִשְׂרָאֵ֑ל וַ⁠יָּבֹ֖אוּ אֶל ־ יְרוּשָׁלִָֽם ׃³ וַ⁠יִּכְרֹ֨ת כָּל ־ הַ⁠קָּהָ֥ל בְּרִ֛ית בְּ⁠בֵ֥ית הָ⁠אֱלֹהִ֖ים עִם ־ הַ⁠מֶּ֑לֶךְ וַ⁠יֹּ֣אמֶר לָ⁠הֶ֗ם הִנֵּ֤ה בֶן ־ הַ⁠מֶּ֨לֶךְ֙ יִמְלֹ֔ךְ כַּ⁠אֲשֶׁ֛ר דִּבֶּ֥ר יְהוָ֖ה עַל ־ בְּנֵ֥י דָוִֽיד ׃⁴ זֶ֥ה הַ⁠דָּבָ֖ר אֲשֶׁ֣ר תַּעֲשׂ֑וּ הַ⁠שְּׁלִשִׁ֨ית מִ⁠כֶּ֜ם בָּאֵ֣י הַ⁠שַּׁבָּ֗ת לַ⁠כֹּֽהֲנִים֙ וְ⁠לַ⁠לְוִיִּ֔ם לְ⁠שֹֽׁעֲרֵ֖י הַ⁠סִּפִּֽים ׃⁵ וְ⁠הַ⁠שְּׁלִשִׁית֙ בְּ⁠בֵ֣ית הַ⁠מֶּ֔לֶךְ וְ⁠הַ⁠שְּׁלִשִׁ֖ית בְּ⁠שַׁ֣עַר הַ⁠יְס֑וֹד וְ⁠כָל ־ הָ⁠עָ֔ם בְּ⁠חַצְר֖וֹת בֵּ֥ית יְהוָֽה ׃⁶ וְ⁠אַל ־ יָב֣וֹא בֵית ־ יְהוָ֗ה כִּ֤י אִם ־ הַ⁠כֹּֽהֲנִים֙ וְ⁠הַ⁠מְשָׁרְתִ֣ים לַ⁠לְוִיִּ֔ם הֵ֥מָּה יָבֹ֖אוּ כִּי ־ קֹ֣דֶשׁ הֵ֑מָּה וְ⁠כָל ־ הָ⁠עָ֔ם יִשְׁמְר֖וּ מִשְׁמֶ֥רֶת יְהוָֽה ׃⁷ וְ⁠הִקִּיפוּ֩ הַ⁠לְוִיִּ֨ם אֶת ־ הַ⁠מֶּ֜לֶךְ סָבִ֗יב אִ֚ישׁ וְ⁠כֵלָ֣י⁠ו בְּ⁠יָד֔⁠וֹ וְ⁠הַ⁠בָּ֥א אֶל ־ הַ⁠בַּ֖יִת יוּמָ֑ת וִֽ⁠הְי֥וּ אֶת ־ הַ⁠מֶּ֖לֶךְ בְּ⁠בֹא֥⁠וֹ וּ⁠בְ⁠צֵאתֽ⁠וֹ ׃⁸ וַ⁠יַּעֲשׂ֨וּ הַ⁠לְוִיִּ֜ם וְ⁠כָל ־ יְהוּדָ֗ה כְּ⁠כֹ֣ל אֲשֶׁר ־ צִוָּה֮ יְהוֹיָדָ֣ע הַ⁠כֹּהֵן֒ וַ⁠יִּקְחוּ֙ אִ֣ישׁ אֶת ־ אֲנָשָׁ֔י⁠ו בָּאֵ֣י הַ⁠שַּׁבָּ֔ת עִ֖ם יוֹצְאֵ֣י הַ⁠שַּׁבָּ֑ת כִּ֣י לֹ֥א פָטַ֛ר יְהוֹיָדָ֥ע הַ⁠כֹּהֵ֖ן אֶת ־ הַֽ⁠מַּחְלְקֽוֹת ׃⁹ וַ⁠יִּתֵּן֩ יְהוֹיָדָ֨ע הַ⁠כֹּהֵ֜ן לְ⁠שָׂרֵ֣י הַ⁠מֵּא֗וֹת אֶת ־ הַֽ⁠חֲנִיתִים֙ וְ⁠אֶת ־ הַ⁠מָּגִנּוֹת֙ וְ⁠אֶת ־ הַ⁠שְּׁלָטִ֔ים אֲשֶׁ֖ר לַ⁠מֶּ֣לֶךְ דָּוִ֑יד אֲשֶׁ֖ר בֵּ֥ית הָ⁠אֱלֹהִֽים ׃¹⁰ וַ⁠יַּעֲמֵ֨ד אֶת ־ כָּל ־ הָ⁠עָ֜ם וְ⁠אִ֣ישׁ ׀ שִׁלְח֣⁠וֹ בְ⁠יָד֗⁠וֹ מִ⁠כֶּ֨תֶף הַ⁠בַּ֤יִת הַ⁠יְמָנִית֙ עַד ־ כֶּ֤תֶף הַ⁠בַּ֨יִת֙ הַ⁠שְּׂמָאלִ֔ית לַ⁠מִּזְבֵּ֖חַ וְ⁠לַ⁠בָּ֑יִת עַל ־ הַ⁠מֶּ֖לֶךְ סָבִֽיב ׃¹¹ וַ⁠יּוֹצִ֣יאוּ אֶת ־ בֶּן ־ הַ⁠מֶּ֗לֶךְ וַ⁠יִּתְּנ֤וּ עָלָי⁠ו֙ אֶת ־ הַ⁠נֵּ֨זֶר֙ וְ⁠אֶת ־ הָ֣⁠עֵד֔וּת וַ⁠יַּמְלִ֖יכוּ אֹת֑⁠וֹ וַ⁠יִּמְשָׁחֻ֨⁠הוּ֙ יְהוֹיָדָ֣ע וּ⁠בָנָ֔י⁠ו וַ⁠יֹּאמְר֖וּ יְחִ֥י הַ⁠מֶּֽלֶךְ ׃ס¹² וַ⁠תִּשְׁמַ֣ע עֲתַלְיָ֗הוּ אֶת ־ ק֤וֹל הָ⁠עָם֙ הָֽ⁠רָצִ֔ים וְ⁠הַֽ⁠מְהַֽלְלִ֖ים אֶת ־ הַ⁠מֶּ֑לֶךְ וַ⁠תָּב֥וֹא אֶל ־ הָ⁠עָ֖ם בֵּ֥ית יְהוָֽה ׃¹³ וַ⁠תֵּ֡רֶא וְ⁠הִנֵּ֣ה הַ⁠מֶּלֶךְ֩ עוֹמֵ֨ד עַֽל ־ עַמּוּד֜⁠וֹ בַּ⁠מָּב֗וֹא וְ⁠הַ⁠שָּׂרִ֣ים וְ⁠הַ⁠חֲצֹצְרוֹת֮ עַל ־ הַ⁠מֶּלֶךְ֒ וְ⁠כָל ־ עַ֨ם הָ⁠אָ֜רֶץ שָׂמֵ֗חַ וְ⁠תוֹקֵ֨עַ֙ בַּ⁠חֲצֹ֣צְר֔וֹת וְ⁠הַ⁠מְשֽׁוֹרֲרִים֙ בִּ⁠כְלֵ֣י הַ⁠שִּׁ֔יר וּ⁠מוֹדִיעִ֖ים לְ⁠הַלֵּ֑ל וַ⁠תִּקְרַ֤ע עֲתַלְיָ֨הוּ֙ אֶת ־ בְּגָדֶ֔י⁠הָ וַ⁠תֹּ֖אמֶר קֶ֥שֶׁר קָֽשֶׁר ׃ס¹⁴ וַ⁠יּוֹצֵא֩ יְהוֹיָדָ֨ע הַ⁠כֹּהֵ֜ן אֶת ־ שָׂרֵ֥י הַ⁠מֵּא֣וֹת ׀ פְּקוּדֵ֣י הַ⁠חַ֗יִל וַ⁠יֹּ֤אמֶר אֲלֵ⁠הֶם֙ הֽוֹצִיא֨וּ⁠הָ֙ אֶל ־ מִ⁠בֵּ֣ית הַ⁠שְּׂדֵר֔וֹת וְ⁠הַ⁠בָּ֥א אַחֲרֶ֖י⁠הָ יוּמַ֣ת בֶּ⁠חָ֑רֶב כִּ֚י אָמַ֣ר הַ⁠כֹּהֵ֔ן לֹ֥א תְמִית֖וּ⁠הָ בֵּ֥ית יְהוָֽה ׃¹⁵ וַ⁠יָּשִׂ֤ימוּ לָ⁠הּ֙ יָדַ֔יִם וַ⁠תָּב֛וֹא אֶל ־ מְב֥וֹא שַֽׁעַר ־ הַ⁠סּוּסִ֖ים בֵּ֣ית הַ⁠מֶּ֑לֶךְ וַ⁠יְמִית֖וּ⁠הָ שָֽׁם ׃פ¹⁶ וַ⁠יִּכְרֹ֤ת יְהוֹיָדָע֙ בְּרִ֔ית בֵּינ֕⁠וֹ וּ⁠בֵ֥ין כָּל ־ הָ⁠עָ֖ם וּ⁠בֵ֣ין הַ⁠מֶּ֑לֶךְ לִ⁠הְי֥וֹת לְ⁠עָ֖ם לַ⁠יהוָֽה ׃¹⁷ וַ⁠יָּבֹ֨אוּ כָל ־ הָ⁠עָ֤ם בֵּית ־ הַ⁠בַּ֨עַל֙ וַֽ⁠יִּתְּצֻ֔⁠הוּ וְ⁠אֶת ־ מִזְבְּחֹתָ֥י⁠ו וְ⁠אֶת ־ צְלָמָ֖י⁠ו שִׁבֵּ֑רוּ וְ⁠אֵ֗ת מַתָּן֙ כֹּהֵ֣ן הַ⁠בַּ֔עַל הָרְג֖וּ לִ⁠פְנֵ֥י הַֽ⁠מִּזְבְּחֽוֹת ׃¹⁸ וַ⁠יָּשֶׂם֩ יְהוֹיָדָ֨ע פְּקֻדֹּ֜ת בֵּ֣ית יְהוָ֗ה בְּ⁠יַ֨ד הַ⁠כֹּהֲנִ֣ים הַ⁠לְוִיִּם֮ אֲשֶׁ֣ר חָלַ֣ק דָּוִיד֮ עַל ־ בֵּ֣ית יְהוָה֒ לְֽ⁠הַעֲל֞וֹת עֹל֣וֹת יְהוָ֗ה כַּ⁠כָּת֛וּב בְּ⁠תוֹרַ֥ת מֹשֶׁ֖ה בְּ⁠שִׂמְחָ֣ה וּ⁠בְ⁠שִׁ֑יר עַ֖ל יְדֵ֥י דָוִֽיד ׃¹⁹ וַֽ⁠יַּעֲמֵד֙ הַ⁠שּׁ֣וֹעֲרִ֔ים עַֽל ־ שַׁעֲרֵ֖י בֵּ֣ית יְהוָ֑ה וְ⁠לֹֽא ־ יָבֹ֥א טָמֵ֖א לְ⁠כָל ־ דָּבָֽר ׃²⁰ וַ⁠יִּקַּ֣ח אֶת ־ שָׂרֵ֣י הַ⁠מֵּא֡וֹת וְ⁠אֶת ־ הָֽ⁠אַדִּירִים֩ וְ⁠אֶת ־ הַ⁠מּֽוֹשְׁלִ֨ים בָּ⁠עָ֜ם וְ⁠אֵ֣ת ׀ כָּל ־ עַ֣ם הָ⁠אָ֗רֶץ וַ⁠יּ֤וֹרֶד אֶת ־ הַ⁠מֶּ֨לֶךְ֙ מִ⁠בֵּ֣ית יְהוָ֔ה וַ⁠יָּבֹ֛אוּ בְּ⁠תֽוֹךְ ־ שַׁ֥עַר הָֽ⁠עֶלְי֖וֹן בֵּ֣ית הַ⁠מֶּ֑לֶךְ וַ⁠יּוֹשִׁ֨יבוּ֙ אֶת ־ הַ⁠מֶּ֔לֶךְ עַ֖ל כִּסֵּ֥א הַ⁠מַּמְלָכָֽה ׃²¹ וַ⁠יִּשְׂמְח֥וּ כָל ־ עַם ־ הָ⁠אָ֖רֶץ וְ⁠הָ⁠עִ֣יר שָׁקָ֑טָה וְ⁠אֶת ־ עֲתַלְיָ֖הוּ הֵמִ֥יתוּ בֶ⁠חָֽרֶב ׃ס

Chapter 24

¹ בֶּן ־ שֶׁ֤בַע שָׁנִים֙ יֹאָ֣שׁ בְּ⁠מָלְכ֔⁠וֹ וְ⁠אַרְבָּעִ֣ים שָׁנָ֔ה מָלַ֖ךְ בִּֽ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ צִבְיָ֖ה מִ⁠בְּאֵ֥ר שָֽׁבַע ׃² וַ⁠יַּ֧עַשׂ יוֹאָ֛שׁ הַ⁠יָּשָׁ֖ר בְּ⁠עֵינֵ֣י יְהוָ֑ה כָּל ־ יְמֵ֖י יְהוֹיָדָ֥ע הַ⁠כֹּהֵֽן ׃³ וַ⁠יִּשָּׂא ־ ל֥⁠וֹ יְהוֹיָדָ֖ע נָשִׁ֣ים שְׁתָּ֑יִם וַ⁠יּ֖וֹלֶד בָּנִ֥ים וּ⁠בָנֽוֹת ׃⁴ וַ⁠יְהִ֖י אַחֲרֵי כֵ֑ן הָיָה֙ עִם ־ לֵ֣ב יוֹאָ֔שׁ לְ⁠חַדֵּ֖שׁ אֶת ־ בֵּ֥ית יְהוָֽה ׃⁵ וַ⁠יִּקְבֹּץ֮ אֶת ־ הַ⁠כֹּהֲנִ֣ים וְ⁠הַ⁠לְוִיִּם֒ וַ⁠יֹּ֣אמֶר לָ⁠הֶ֡ם צְא֣וּ לְ⁠עָרֵ֪י יְהוּדָ֟ה וְ⁠קִבְצוּ֩ מִ⁠כָּל ־ יִשְׂרָאֵ֨ל כֶּ֜סֶף לְ⁠חַזֵּ֣ק ׀ אֶת ־ בֵּ֣ית אֱלֹֽהֵי⁠כֶ֗ם מִ⁠דֵּ֤י שָׁנָה֙ בְּ⁠שָׁנָ֔ה וְ⁠אַתֶּ֖ם תְּמַהֲר֣וּ לַ⁠דָּבָ֑ר וְ⁠לֹ֥א מִֽהֲר֖וּ הַֽ⁠לְוִיִּֽם ׃⁶ וַ⁠יִּקְרָ֣א הַ⁠מֶּלֶךְ֮ לִֽ⁠יהוֹיָדָ֣ע הָ⁠רֹאשׁ֒ וַ⁠יֹּ֣אמֶר ל֗⁠וֹ מַדּ֨וּעַ֙ לֹֽא ־ דָרַ֣שְׁתָּ עַל ־ הַ⁠לְוִיִּ֔ם לְ⁠הָבִ֞יא מִֽ⁠יהוּדָ֣ה וּ⁠מִֽ⁠ירוּשָׁלִַ֗ם אֶת ־ מַשְׂאַת֙ מֹשֶׁ֣ה עֶֽבֶד ־ יְהוָ֔ה וְ⁠הַ⁠קָּהָ֖ל לְ⁠יִשְׂרָאֵ֑ל לְ⁠אֹ֖הֶל הָ⁠עֵדֽוּת ׃⁷ כִּ֤י עֲתַלְיָ֨הוּ֙ הַ⁠מִּרְשַׁ֔עַת בָּנֶ֥י⁠הָ פָרְצ֖וּ אֶת ־ בֵּ֣ית הָ⁠אֱלֹהִ֑ים וְ⁠גַם֙ כָּל ־ קָדְשֵׁ֣י בֵית ־ יְהוָ֔ה עָשׂ֖וּ לַ⁠בְּעָלִֽים ׃⁸ וַ⁠יֹּ֣אמֶר הַ⁠מֶּ֔לֶךְ וַֽ⁠יַּעֲשׂ֖וּ אֲר֣וֹן אֶחָ֑ד וַֽ⁠יִּתְּנֻ֛⁠הוּ בְּ⁠שַׁ֥עַר בֵּית ־ יְהוָ֖ה חֽוּצָ⁠ה ׃⁹ וַ⁠יִּתְּנוּ ־ ק֞וֹל בִּֽ⁠יהוּדָ֣ה וּ⁠בִֽ⁠ירוּשָׁלִַ֗ם לְ⁠הָבִ֤יא לַֽ⁠יהוָה֙ מַשְׂאַ֞ת מֹשֶׁ֧ה עֶֽבֶד ־ הָ⁠אֱלֹהִ֛ים עַל ־ יִשְׂרָאֵ֖ל בַּ⁠מִּדְבָּֽר ׃¹⁰ וַ⁠יִּשְׂמְח֥וּ כָל ־ הַ⁠שָּׂרִ֖ים וְ⁠כָל ־ הָ⁠עָ֑ם וַ⁠יָּבִ֛יאוּ וַ⁠יַּשְׁלִ֥יכוּ לָ⁠אָר֖וֹן עַד ־ לְ⁠כַלֵּֽה ׃¹¹ וַ⁠יְהִ֡י בְּ⁠עֵת֩ יָבִ֨יא אֶת ־ הָֽ⁠אָר֜וֹן אֶל ־ פְּקֻדַּ֣ת הַ⁠מֶּלֶךְ֮ בְּ⁠יַ֣ד הַ⁠לְוִיִּם֒ וְ⁠כִ⁠רְאוֹתָ֞⁠ם כִּי ־ רַ֣ב הַ⁠כֶּ֗סֶף וּ⁠בָ֨א סוֹפֵ֤ר הַ⁠מֶּ֨לֶךְ֙ וּ⁠פְקִיד֙ כֹּהֵ֣ן הָ⁠רֹ֔אשׁ וִ⁠יעָ֨רוּ֙ אֶת ־ הָ֣⁠אָר֔וֹן וְ⁠יִשָּׂאֻ֖⁠הוּ וִֽ⁠ישִׁיבֻ֣⁠הוּ אֶל ־ מְקֹמ֑⁠וֹ כֹּ֤ה עָשׂוּ֙ לְ⁠י֣וֹם ׀ בְּ⁠י֔וֹם וַ⁠יַּֽאַסְפוּ ־ כֶ֖סֶף לָ⁠רֹֽב ׃¹² וַ⁠יִּתְּנֵ֨⁠הוּ הַ⁠מֶּ֜לֶךְ וִֽ⁠יהוֹיָדָ֗ע אֶל ־ עוֹשֵׂה֙ מְלֶ֨אכֶת֙ עֲבוֹדַ֣ת בֵּית ־ יְהוָ֔ה וַ⁠יִּֽהְי֤וּ שֹׂכְרִים֙ חֹצְבִ֣ים וְ⁠חָרָשִׁ֔ים לְ⁠חַדֵּ֖שׁ בֵּ֣ית יְהוָ֑ה וְ֠⁠גַם לְ⁠חָרָשֵׁ֤י בַרְזֶל֙ וּ⁠נְחֹ֔שֶׁת לְ⁠חַזֵּ֖ק אֶת ־ בֵּ֥ית יְהוָֽה ׃¹³ וַֽ⁠יַּעֲשׂוּ֙ עֹשֵׂ֣י הַ⁠מְּלָאכָ֔ה וַ⁠תַּ֧עַל אֲרוּכָ֛ה לַ⁠מְּלָאכָ֖ה בְּ⁠יָדָ֑⁠ם וַֽ⁠יַּעֲמִ֜ידוּ אֶת ־ בֵּ֧ית הָֽ⁠אֱלֹהִ֛ים עַל ־ מַתְכֻּנְתּ֖⁠וֹ וַֽ⁠יְאַמְּצֻֽ⁠הוּ ׃¹⁴ וּֽ⁠כְ⁠כַלּוֹתָ֡⁠ם הֵבִ֣יאוּ לִ⁠פְנֵי֩ הַ⁠מֶּ֨לֶךְ וִֽ⁠יהוֹיָדָ֜ע אֶת ־ שְׁאָ֣ר הַ⁠כֶּ֗סֶף וַ⁠יַּעֲשֵׂ֨⁠הוּ כֵלִ֤ים לְ⁠בֵית ־ יְהוָה֙ כְּלֵ֣י שָׁרֵ֔ת וְ⁠הַעֲל֣וֹת וְ⁠כַפּ֔וֹת וּ⁠כְלֵ֥י זָהָ֖ב וָ⁠כָ֑סֶף וַ֠⁠יִּֽהְיוּ מַעֲלִ֨ים עֹל֤וֹת בְּ⁠בֵית ־ יְהוָה֙ תָּמִ֔יד כֹּ֖ל יְמֵ֥י יְהוֹיָדָֽע ׃פ¹⁵ וַ⁠יִּזְקַ֧ן יְהוֹיָדָ֛ע וַ⁠יִּשְׂבַּ֥ע יָמִ֖ים וַ⁠יָּמֹ֑ת בֶּן ־ מֵאָ֧ה וּ⁠שְׁלֹשִׁ֛ים שָׁנָ֖ה בְּ⁠מוֹתֽ⁠וֹ ׃¹⁶ וַ⁠יִּקְבְּרֻ֥⁠הוּ בְ⁠עִיר ־ דָּוִ֖יד עִם ־ הַ⁠מְּלָכִ֑ים כִּֽי ־ עָשָׂ֤ה טוֹבָה֙ בְּ⁠יִשְׂרָאֵ֔ל וְ⁠עִ֥ם הָ⁠אֱלֹהִ֖ים וּ⁠בֵיתֽ⁠וֹ ׃ס¹⁷ וְ⁠אַֽחֲרֵ֥י מוֹת֙ יְה֣וֹיָדָ֔ע בָּ֚אוּ שָׂרֵ֣י יְהוּדָ֔ה וַ⁠יִּֽשְׁתַּחֲו֖וּ לַ⁠מֶּ֑לֶךְ אָ֛ז שָׁמַ֥ע הַ⁠מֶּ֖לֶךְ אֲלֵי⁠הֶֽם ׃¹⁸ וַ⁠יַּֽעַזְב֗וּ אֶת ־ בֵּ֤ית יְהוָה֙ אֱלֹהֵ֣י אֲבוֹתֵי⁠הֶ֔ם וַ⁠יַּֽעַבְד֥וּ אֶת ־ הָ⁠אֲשֵׁרִ֖ים וְ⁠אֶת ־ הָֽ⁠עֲצַבִּ֑ים וַֽ⁠יְהִי ־ קֶ֗צֶף עַל ־ יְהוּדָה֙ וִ⁠יר֣וּשָׁלִַ֔ם בְּ⁠אַשְׁמָתָ֖⁠ם זֹֽאת ׃¹⁹ וַ⁠יִּשְׁלַ֤ח בָּ⁠הֶם֙ נְבִאִ֔ים לַ⁠הֲשִׁיבָ֖⁠ם אֶל ־ יְהוָ֑ה וַ⁠יָּעִ֥ידוּ בָ֖⁠ם וְ⁠לֹ֥א הֶאֱזִֽינוּ ׃ס²⁰ וְ⁠ר֣וּחַ אֱלֹהִ֗ים לָֽבְשָׁה֙ אֶת ־ זְכַרְיָה֙ בֶּן ־ יְהוֹיָדָ֣ע הַ⁠כֹּהֵ֔ן וַֽ⁠יַּעֲמֹ֖ד מֵ⁠עַ֣ל לָ⁠עָ֑ם וַ⁠יֹּ֨אמֶר לָ⁠הֶ֜ם כֹּ֣ה ׀ אָמַ֣ר הָ⁠אֱלֹהִ֗ים לָ⁠מָה֩ אַתֶּ֨ם עֹבְרִ֜ים אֶת ־ מִצְוֺ֤ת יְהוָה֙ וְ⁠לֹ֣א תַצְלִ֔יחוּ כִּֽי ־ עֲזַבְתֶּ֥ם אֶת ־ יְהוָ֖ה וַ⁠יַּֽעֲזֹ֥ב אֶתְ⁠כֶֽם ׃²¹ וַ⁠יִּקְשְׁר֣וּ עָלָ֔י⁠ו וַ⁠יִּרְגְּמֻ֥⁠הוּ אֶ֖בֶן בְּ⁠מִצְוַ֣ת הַ⁠מֶּ֑לֶךְ בַּ⁠חֲצַ֖ר בֵּ֥ית יְהוָֽה ׃²² וְ⁠לֹא ־ זָכַ֞ר יוֹאָ֣שׁ הַ⁠מֶּ֗לֶךְ הַ⁠חֶ֨סֶד֙ אֲשֶׁ֨ר עָשָׂ֜ה יְהוֹיָדָ֤ע אָבִי⁠ו֙ עִמּ֔⁠וֹ וַֽ⁠יַּהֲרֹ֖ג אֶת ־ בְּנ֑⁠וֹ וּ⁠כְ⁠מוֹת֣⁠וֹ אָמַ֔ר יֵ֥רֶא יְהוָ֖ה וְ⁠יִדְרֹֽשׁ ׃פ²³ וַ⁠יְהִ֣י ׀ לִ⁠תְקוּפַ֣ת הַ⁠שָּׁנָ֗ה עָלָ֣ה עָלָי⁠ו֮ חֵ֣יל אֲרָם֒ וַ⁠יָּבֹ֗אוּ אֶל ־ יְהוּדָה֙ וִ⁠יר֣וּשָׁלִַ֔ם וַ⁠יַּשְׁחִ֛יתוּ אֶת ־ כָּל ־ שָׂרֵ֥י הָ⁠עָ֖ם מֵ⁠עָ֑ם וְ⁠כָל ־ שְׁלָלָ֥⁠ם שִׁלְּח֖וּ לְ⁠מֶ֥לֶךְ דַּרְמָֽשֶׂק ׃²⁴ כִּי֩ בְ⁠מִצְעַ֨ר אֲנָשִׁ֜ים בָּ֣אוּ ׀ חֵ֣יל אֲרָ֗ם וַֽ⁠יהוָה֙ נָתַ֨ן בְּ⁠יָדָ֥⁠ם חַ֨יִל֙ לָ⁠רֹ֣ב מְאֹ֔ד כִּ֣י עָֽזְב֔וּ אֶת ־ יְהוָ֖ה אֱלֹהֵ֣י אֲבוֹתֵי⁠הֶ֑ם וְ⁠אֶת ־ יוֹאָ֖שׁ עָשׂ֥וּ שְׁפָטִֽים ׃²⁵ וּ⁠בְ⁠לֶכְתָּ֣⁠ם מִמֶּ֗⁠נּוּ כִּֽי ־ עָזְב֣וּ אֹת⁠וֹ֮ ב⁠מחליים ¹ רַבִּים֒ הִתְקַשְּׁר֨וּ עָלָ֜י⁠ו עֲבָדָ֗י⁠ו בִּ⁠דְמֵי֙ בְּנֵי֙ יְהוֹיָדָ֣ע הַ⁠כֹּהֵ֔ן וַ⁠יַּֽהַרְגֻ֥⁠הוּ עַל ־ מִטָּת֖⁠וֹ וַ⁠יָּמֹ֑ת וַֽ⁠יִּקְבְּרֻ֨⁠הוּ֙ בְּ⁠עִ֣יר דָּוִ֔יד וְ⁠לֹ֥א קְבָרֻ֖⁠הוּ בְּ⁠קִבְר֥וֹת הַ⁠מְּלָכִֽים ׃ס²⁶ וְ⁠אֵ֖לֶּה הַ⁠מִּתְקַשְּׁרִ֣ים עָלָ֑י⁠ו זָבָ֗ד בֶּן ־ שִׁמְעָת֙ הָֽ⁠עַמּוֹנִ֔ית וִ⁠יה֣וֹזָבָ֔ד בֶּן ־ שִׁמְרִ֖ית הַ⁠מּוֹאָבִֽית ׃²⁷ וּ⁠בָנָ֞י⁠ו ו⁠רב ² הַ⁠מַּשָּׂ֣א עָלָ֗י⁠ו וִ⁠יסוֹד֙ בֵּ֣ית הָ⁠אֱלֹהִ֔ים הִנָּ֣⁠ם כְּתוּבִ֔ים עַל ־ מִדְרַ֖שׁ סֵ֣פֶר הַ⁠מְּלָכִ֑ים וַ⁠יִּמְלֹ֛ךְ אֲמַצְיָ֥הוּ בְנ֖⁠וֹ תַּחְתָּֽי⁠ו ׃פ

¹Q בְּמַחֲלוּיִ֣ם

²Q יִ֧רֶ֞ב

Chapter 25

¹ בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ מָלַ֣ךְ אֲמַצְיָ֔הוּ וְ⁠עֶשְׂרִ֣ים וָ⁠תֵ֨שַׁע֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְהוֹעַדָּ֖ן מִ⁠ירוּשָׁלָֽיִם ׃² וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה רַ֕ק לֹ֖א בְּ⁠לֵבָ֥ב שָׁלֵֽם ׃³ וַ⁠יְהִ֕י כַּ⁠אֲשֶׁ֛ר חָזְקָ֥ה הַ⁠מַּמְלָכָ֖ה עָלָ֑י⁠ו וַֽ⁠יַּהֲרֹג֙ אֶת ־ עֲבָדָ֔י⁠ו הַ⁠מַּכִּ֖ים אֶת ־ הַ⁠מֶּ֥לֶךְ אָבִֽי⁠ו ׃⁴ וְ⁠אֶת ־ בְּנֵי⁠הֶ֖ם לֹ֣א הֵמִ֑ית כִּ֣י כַ⁠כָּת֣וּב בַּ⁠תּוֹרָ֡ה בְּ⁠סֵ֣פֶר מֹשֶׁה֩ אֲשֶׁר ־ צִוָּ֨ה יְהוָ֜ה לֵ⁠אמֹ֗ר לֹא ־ יָמ֨וּתוּ אָב֤וֹת עַל ־ בָּנִים֙ וּ⁠בָנִים֙ לֹא ־ יָמ֣וּתוּ עַל ־ אָב֔וֹת כִּ֛י אִ֥ישׁ בְּ⁠חֶטְא֖⁠וֹ יָמֽוּתוּ ׃פ⁵ וַ⁠יִּקְבֹּ֤ץ אֲמַצְיָ֨הוּ֙ אֶת ־ יְהוּדָ֔ה וַ⁠יַּֽעֲמִידֵ֣⁠ם לְ⁠בֵית ־ אָב֗וֹת לְ⁠שָׂרֵ֤י הָ⁠אֲלָפִים֙ וּ⁠לְ⁠שָׂרֵ֣י הַ⁠מֵּא֔וֹת לְ⁠כָל ־ יְהוּדָ֖ה וּ⁠בִנְיָמִ֑ן וַֽ⁠יִּפְקְדֵ֗⁠ם לְ⁠מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה וַ⁠יִּמְצָאֵ֗⁠ם שְׁלֹשׁ ־ מֵא֨וֹת אֶ֤לֶף בָּחוּר֙ יוֹצֵ֣א צָבָ֔א אֹחֵ֖ז רֹ֥מַח וְ⁠צִנָּֽה ׃⁶ וַ⁠יִּשְׂכֹּ֣ר מִ⁠יִּשְׂרָאֵ֗ל מֵ֥אָה אֶ֛לֶף גִּבּ֥וֹר חָ֖יִל בְּ⁠מֵאָ֥ה כִכַּר ־ כָּֽסֶף ׃⁷ וְ⁠אִ֣ישׁ הָ⁠אֱלֹהִ֗ים בָּ֤א אֵלָי⁠ו֙ לֵ⁠אמֹ֔ר הַ⁠מֶּ֕לֶךְ אַל ־ יָבֹ֥א עִמְּ⁠ךָ֖ צְבָ֣א יִשְׂרָאֵ֑ל כִּ֣י אֵ֤ין יְהוָה֙ עִם ־ יִשְׂרָאֵ֔ל כֹּ֖ל בְּנֵ֥י אֶפְרָֽיִם ׃⁸ כִּ֚י אִם ־ בֹּ֣א אַתָּ֔ה עֲשֵׂ֖ה חֲזַ֣ק לַ⁠מִּלְחָמָ֑ה יַכְשִֽׁילְ⁠ךָ֤ הָֽ⁠אֱלֹהִים֙ לִ⁠פְנֵ֣י אוֹיֵ֔ב כִּ֥י יֶשׁ ־ כֹּ֛חַ בֵּ⁠אלֹהִ֖ים לַ⁠עְז֥וֹר וּ⁠לְ⁠הַכְשִֽׁיל ׃⁹ וַ⁠יֹּ֤אמֶר אֲמַצְיָ֨הוּ֙ לְ⁠אִ֣ישׁ הָ⁠אֱלֹהִ֔ים וּ⁠מַֽה ־ לַּ⁠עֲשׂוֹת֙ לִ⁠מְאַ֣ת הַ⁠כִּכָּ֔ר אֲשֶׁ֥ר נָתַ֖תִּי לִ⁠גְד֣וּד יִשְׂרָאֵ֑ל וַ⁠יֹּ֨אמֶר֙ אִ֣ישׁ הָֽ⁠אֱלֹהִ֔ים יֵ֚שׁ לַֽ⁠יהוָ֔ה לָ֥⁠תֶת לְ⁠ךָ֖ הַרְבֵּ֥ה מִ⁠זֶּֽה ׃¹⁰ וַ⁠יַּבְדִּילֵ֣⁠ם אֲמַצְיָ֗הוּ לְ⁠הַ⁠גְּדוּד֙ אֲשֶׁר ־ בָּ֤א אֵלָי⁠ו֙ מֵֽ⁠אֶפְרַ֔יִם לָ⁠לֶ֖כֶת לִ⁠מְקוֹמָ֑⁠ם וַ⁠יִּ֨חַר אַפָּ֤⁠ם מְאֹד֙ בִּֽ⁠יהוּדָ֔ה וַ⁠יָּשׁ֥וּבוּ לִ⁠מְקוֹמָ֖⁠ם בָּ⁠חֳרִי ־ אָֽף ׃פ¹¹ וַ⁠אֲמַצְיָ֨הוּ֙ הִתְחַזַּ֔ק וַ⁠יִּנְהַג֙ אֶת ־ עַמּ֔⁠וֹ וַ⁠יֵּ֖לֶךְ גֵּ֣יא הַמֶּ֑לַח וַ⁠יַּ֥ךְ אֶת ־ בְּנֵי ־ שֵׂעִ֖יר עֲשֶׂ֥רֶת אֲלָפִֽים ׃¹² וַ⁠עֲשֶׂ֨רֶת אֲלָפִ֜ים חַיִּ֗ים שָׁבוּ֙ בְּנֵ֣י יְהוּדָ֔ה וַ⁠יְבִיא֖וּ⁠ם לְ⁠רֹ֣אשׁ הַ⁠סָּ֑לַע וַ⁠יַּשְׁלִיכ֛וּ⁠ם מֵֽ⁠רֹאשׁ ־ הַ⁠סֶּ֖לַע וְ⁠כֻלָּ֥⁠ם נִבְקָֽעוּ ׃ס¹³ וּ⁠בְנֵ֣י הַ⁠גְּד֗וּד אֲשֶׁ֨ר הֵשִׁ֤יב אֲמַצְיָ֨הוּ֙ מִ⁠לֶּ֤כֶת עִמּ⁠וֹ֙ לַ⁠מִּלְחָמָ֔ה וַֽ⁠יִּפְשְׁטוּ֙ בְּ⁠עָרֵ֣י יְהוּדָ֔ה מִ⁠שֹּׁמְר֖וֹן וְ⁠עַד ־ בֵּ֣ית חוֹר֑וֹן וַ⁠יַּכּ֤וּ מֵ⁠הֶם֙ שְׁלֹ֣שֶׁת אֲלָפִ֔ים וַ⁠יָּבֹ֖זּוּ בִּזָּ֥ה רַבָּֽה ׃ס¹⁴ וַ⁠יְהִ֗י אַחֲרֵ֨י ב֤וֹא אֲמַצְיָ֨הוּ֙ מֵֽ⁠הַכּ֣וֹת אֶת ־ אֲדוֹמִ֔ים וַ⁠יָּבֵ֗א אֶת ־ אֱלֹהֵי֙ בְּנֵ֣י שֵׂעִ֔יר וַ⁠יַּֽעֲמִידֵ֥⁠ם ל֖⁠וֹ לֵ⁠אלֹהִ֑ים וְ⁠לִ⁠פְנֵי⁠הֶ֥ם יִֽשְׁתַּחֲוֶ֖ה וְ⁠לָ⁠הֶ֥ם יְקַטֵּֽר ׃¹⁵ וַ⁠יִּֽחַר ־ אַ֥ף יְהוָ֖ה בַּ⁠אֲמַצְיָ֑הוּ וַ⁠יִּשְׁלַ֤ח אֵלָי⁠ו֙ נָבִ֔יא וַ⁠יֹּ֣אמֶר ל֗⁠וֹ לָ֤⁠מָּה דָרַ֨שְׁתָּ֙ אֶת ־ אֱלֹהֵ֣י הָ⁠עָ֔ם אֲשֶׁ֛ר לֹא ־ הִצִּ֥ילוּ אֶת ־ עַמָּ֖⁠ם מִ⁠יָּדֶֽ⁠ךָ ׃¹⁶ וַ⁠יְהִ֣י ׀ בְּ⁠דַבְּר֣⁠וֹ אֵלָ֗י⁠ו וַ⁠יֹּ֤אמֶר ל⁠וֹ֙ הַ⁠לְ⁠יוֹעֵ֤ץ לַ⁠מֶּ֨לֶךְ֙ נְתַנּ֔וּ⁠ךָ חֲדַל ־ לְ⁠ךָ֖ לָ֣⁠מָּה יַכּ֑וּ⁠ךָ וַ⁠יֶּחְדַּ֣ל הַ⁠נָּבִ֗יא וַ⁠יֹּ֨אמֶר֙ יָדַ֗עְתִּי כִּֽי ־ יָעַ֤ץ אֱלֹהִים֙ לְ⁠הַשְׁחִיתֶ֔⁠ךָ כִּֽי ־ עָשִׂ֣יתָ זֹּ֔את וְ⁠לֹ֥א שָׁמַ֖עְתָּ לַ⁠עֲצָתִֽ⁠י ׃פ¹⁷ וַ⁠יִּוָּעַ֗ץ אֲמַצְיָ֨הוּ֙ מֶ֣לֶךְ יְהוּדָ֔ה וַ֠⁠יִּשְׁלַח אֶל ־ יוֹאָ֨שׁ בֶּן ־ יְהוֹאָחָ֧ז בֶּן ־ יֵה֛וּא מֶ֥לֶךְ יִשְׂרָאֵ֖ל לֵ⁠אמֹ֑ר לך ¹ נִתְרָאֶ֥ה פָנִֽים ׃¹⁸ וַ⁠יִּשְׁלַ֞ח יוֹאָ֣שׁ מֶֽלֶךְ ־ יִשְׂרָאֵ֗ל אֶל ־ אֲמַצְיָ֣הוּ מֶֽלֶךְ ־ יְהוּדָה֮ לֵ⁠אמֹר֒ הַ⁠ח֜וֹחַ אֲשֶׁ֣ר בַּ⁠לְּבָנ֗וֹן שָׁ֠לַח אֶל ־ הָ⁠אֶ֜רֶז אֲשֶׁ֤ר בַּ⁠לְּבָנוֹן֙ לֵ⁠אמֹ֔ר תְּנָֽ⁠ה ־ אֶת ־ בִּתְּ⁠ךָ֥ לִ⁠בְנִ֖⁠י לְ⁠אִשָּׁ֑ה וַֽ⁠תַּעֲבֹ֞ר חַיַּ֤ת הַ⁠שָּׂדֶה֙ אֲשֶׁ֣ר בַּ⁠לְּבָנ֔וֹן וַ⁠תִּרְמֹ֖ס אֶת ־ הַ⁠חֽוֹחַ ׃¹⁹ אָמַ֗רְתָּ הִנֵּ֤ה הִכִּ֨יתָ֙ אֶת ־ אֱד֔וֹם וּ⁠נְשָׂאֲ⁠ךָ֥ לִבְּ⁠ךָ֖ לְ⁠הַכְבִּ֑יד עַתָּה֙ שְׁבָ֣⁠ה בְּ⁠בֵיתֶ֔⁠ךָ לָ֤⁠מָּה תִתְגָּרֶה֙ בְּ⁠רָעָ֔ה וְ⁠נָ֣פַלְתָּ֔ אַתָּ֖ה וִ⁠יהוּדָ֥ה עִמָּֽ⁠ךְ ׃²⁰ וְ⁠לֹא ־ שָׁמַ֣ע אֲמַצְיָ֔הוּ כִּ֤י מֵ⁠הָֽ⁠אֱלֹהִים֙ הִ֔יא לְמַ֖עַן תִּתָּ֣⁠ם בְּ⁠יָ֑ד כִּ֣י דָֽרְשׁ֔וּ אֵ֖ת אֱלֹהֵ֥י אֱדֽוֹם ׃²¹ וַ⁠יַּ֨עַל יוֹאָ֤שׁ מֶֽלֶךְ ־ יִשְׂרָאֵל֙ וַ⁠יִּתְרָא֣וּ פָנִ֔ים ה֖וּא וַ⁠אֲמַצְיָ֣הוּ מֶֽלֶךְ ־ יְהוּדָ֑ה בְּ⁠בֵ֥ית שֶׁ֖מֶשׁ אֲשֶׁ֥ר לִ⁠יהוּדָֽה ׃²² וַ⁠יִּנָּ֥גֶף יְהוּדָ֖ה לִ⁠פְנֵ֣י יִשְׂרָאֵ֑ל וַ⁠יָּנֻ֖סוּ אִ֥ישׁ לְ⁠אֹהָלָֽי⁠ו ׃²³ וְ⁠אֵת֩ אֲמַצְיָ֨הוּ מֶֽלֶךְ ־ יְהוּדָ֜ה בֶּן ־ יוֹאָ֣שׁ בֶּן ־ יְהוֹאָחָ֗ז תָּפַ֛שׂ יוֹאָ֥שׁ מֶֽלֶךְ ־ יִשְׂרָאֵ֖ל בְּ⁠בֵ֣ית שָׁ֑מֶשׁ וַ⁠יְבִיאֵ֨⁠הוּ֙ יְר֣וּשָׁלִַ֔ם וַ⁠יִּפְרֹ֞ץ בְּ⁠חוֹמַ֣ת יְרוּשָׁלִַ֗ם מִ⁠שַּׁ֤עַר אֶפְרַ֨יִם֙ עַד ־ שַׁ֣עַר הַ⁠פּוֹנֶ֔ה אַרְבַּ֥ע מֵא֖וֹת אַמָּֽה ׃²⁴ וְ⁠כָֽל ־ הַ⁠זָּהָ֣ב וְ⁠הַ⁠כֶּ֡סֶף וְ⁠אֵ֣ת כָּל ־ הַ֠⁠כֵּלִים הַ⁠נִּמְצְאִ֨ים בְּ⁠בֵית ־ הָ⁠אֱלֹהִ֜ים עִם ־ עֹבֵ֣ד אֱד֗וֹם וְ⁠אֶת ־ אֹצְרוֹת֙ בֵּ֣ית הַ⁠מֶּ֔לֶךְ וְ⁠אֵ֖ת בְּנֵ֣י הַ⁠תַּֽעֲרֻב֑וֹת וַ⁠יָּ֖שָׁב שֹׁמְרֽוֹן ׃פ²⁵ וַ⁠יְחִ֨י אֲמַצְיָ֤הוּ בֶן ־ יוֹאָשׁ֙ מֶ֣לֶךְ יְהוּדָ֔ה אַחֲרֵ֣י מ֔וֹת יוֹאָ֥שׁ בֶּן ־ יְהוֹאָחָ֖ז מֶ֣לֶךְ יִשְׂרָאֵ֑ל חֲמֵ֥שׁ עֶשְׂרֵ֖ה שָׁנָֽה ׃²⁶ וְ⁠יֶ֨תֶר֙ דִּבְרֵ֣י אֲמַצְיָ֔הוּ הָ⁠רִאשֹׁנִ֖ים וְ⁠הָ⁠אַחֲרוֹנִ֑ים הֲ⁠לֹא֙ הִנָּ֣⁠ם כְּתוּבִ֔ים עַל ־ סֵ֥פֶר מַלְכֵי ־ יְהוּדָ֖ה וְ⁠יִשְׂרָאֵֽל ׃²⁷ וּ⁠מֵ⁠עֵ֗ת אֲשֶׁר ־ סָ֤ר אֲמַצְיָ֨הוּ֙ מֵ⁠אַחֲרֵ֣י יְהוָ֔ה וַ⁠יִּקְשְׁר֨וּ עָלָ֥י⁠ו קֶ֛שֶׁר בִּ⁠ירוּשָׁלִַ֖ם וַ⁠יָּ֣נָס לָכִ֑ישָׁ⁠ה וַ⁠יִּשְׁלְח֤וּ אַחֲרָי⁠ו֙ לָכִ֔ישָׁ⁠ה וַ⁠יְמִיתֻ֖⁠הוּ שָֽׁם ׃²⁸ וַ⁠יִּשָּׂאֻ֖⁠הוּ עַל ־ הַ⁠סּוּסִ֑ים וַֽ⁠יִּקְבְּר֥וּ אֹת֛⁠וֹ עִם ־ אֲבֹתָ֖י⁠ו בְּ⁠עִ֥יר יְהוּדָֽה ׃

¹Q לך

Chapter 26

¹ וַ⁠יִּקְח֞וּ כָּל ־ עַ֤ם יְהוּדָה֙ אֶת ־ עֻזִּיָּ֔הוּ וְ⁠ה֕וּא בֶּן ־ שֵׁ֥שׁ עֶשְׂרֵ֖ה שָׁנָ֑ה וַ⁠יַּמְלִ֣יכוּ אֹת֔⁠וֹ תַּ֖חַת אָבִ֥י⁠ו אֲמַצְיָֽהוּ ׃² ה֚וּא בָּנָ֣ה אֶת ־ אֵיל֔וֹת וַ⁠יְשִׁיבֶ֖⁠הָ לִֽ⁠יהוּדָ֑ה אַחֲרֵ֥י שְׁכַֽב ־ הַ⁠מֶּ֖לֶךְ עִם ־ אֲבֹתָֽי⁠ו ׃פ³ בֶּן ־ שֵׁ֨שׁ עֶשְׂרֵ֤ה שָׁנָה֙ עֻזִּיָּ֣הוּ בְ⁠מָלְכ֔⁠וֹ וַ⁠חֲמִשִּׁ֤ים וּ⁠שְׁתַּ֨יִם֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְכָלְיָ֖ה ¹ מִן ־ יְרוּשָׁלִָֽם ׃⁴ וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה אֲמַצְיָ֥הוּ אָבִֽי⁠ו ׃⁵ וַ⁠יְהִי֙ לִ⁠דְרֹ֣שׁ אֱלֹהִ֔ים בִּ⁠ימֵ֣י זְכַרְיָ֔הוּ הַ⁠מֵּבִ֖ין בִּ⁠רְאֹ֣ת הָ⁠אֱלֹהִ֑ים וּ⁠בִ⁠ימֵי֙ דָּרְשׁ֣⁠וֹ אֶת ־ יְהוָ֔ה הִצְלִיח֖⁠וֹ הָ⁠אֱלֹהִֽים ׃ס⁶ וַ⁠יֵּצֵא֙ וַ⁠יִּלָּ֣חֶם בַּ⁠פְּלִשְׁתִּ֔ים וַ⁠יִּפְרֹ֞ץ אֶת ־ ח֣וֹמַת גַּ֗ת וְ⁠אֵת֙ חוֹמַ֣ת יַבְנֵ֔ה וְ⁠אֵ֖ת חוֹמַ֣ת אַשְׁדּ֑וֹד וַ⁠יִּבְנֶ֣ה עָרִ֔ים בְּ⁠אַשְׁדּ֖וֹד וּ⁠בַ⁠פְּלִשְׁתִּֽים ׃⁷ וַ⁠יַּעְזְרֵ֨⁠הוּ הָֽ⁠אֱלֹהִ֜ים עַל ־ פְּלִשְׁתִּ֧ים וְ⁠עַל ־ ה⁠ערביים ² הַ⁠יֹּשְׁבִ֥ים בְּ⁠גוּר ־ בָּ֖עַל וְ⁠הַ⁠מְּעוּנִֽים ׃⁸ וַ⁠יִּתְּנ֧וּ הָֽ⁠עַמּוֹנִ֛ים מִנְחָ֖ה לְ⁠עֻזִּיָּ֑הוּ וַ⁠יֵּ֤לֶךְ שְׁמ⁠וֹ֙ עַד ־ לְ⁠ב֣וֹא מִצְרַ֔יִם כִּ֥י הֶחֱזִ֖יק עַד ־ לְ⁠מָֽעְלָ⁠ה ׃⁹ וַ⁠יִּ֨בֶן עֻזִּיָּ֤הוּ מִגְדָּלִים֙ בִּ⁠יר֣וּשָׁלִַ֔ם עַל ־ שַׁ֧עַר הַ⁠פִּנָּ֛ה וְ⁠עַל ־ שַׁ֥עַר הַ⁠גַּ֖יְא וְ⁠עַל ־ הַ⁠מִּקְצ֑וֹעַ וַֽ⁠יְחַזְּקֵֽ⁠ם ׃¹⁰ וַ⁠יִּ֨בֶן מִגְדָּלִ֜ים בַּ⁠מִּדְבָּ֗ר וַ⁠יַּחְצֹב֙ בֹּר֣וֹת רַבִּ֔ים כִּ֤י מִקְנֶה ־ רַּב֙ הָ֣יָה ל֔⁠וֹ וּ⁠בַ⁠שְּׁפֵלָ֖ה וּ⁠בַ⁠מִּישׁ֑וֹר אִכָּרִ֣ים וְ⁠כֹֽרְמִ֗ים בֶּ⁠הָרִים֙ וּ⁠בַ⁠כַּרְמֶ֔ל כִּֽי ־ אֹהֵ֥ב אֲדָמָ֖ה הָיָֽה ׃ס¹¹ וַ⁠יְהִ֣י לְ⁠עֻזִּיָּ֡הוּ חַיִל֩ עֹשֵׂ֨ה מִלְחָמָ֜ה יוֹצְאֵ֧י צָבָ֣א לִ⁠גְד֗וּד בְּ⁠מִסְפַּר֙ פְּקֻדָּתָ֔⁠ם בְּ⁠יַד֙ יְעִיאֵ֣ל ³ הַ⁠סּוֹפֵ֔ר וּ⁠מַעֲשֵׂיָ֖הוּ הַ⁠שּׁוֹטֵ֑ר עַ֚ל יַד ־ חֲנַנְיָ֔הוּ מִ⁠שָּׂרֵ֖י הַ⁠מֶּֽלֶךְ ׃¹² כֹּ֠ל מִסְפַּ֞ר רָאשֵׁ֤י הָ⁠אָבוֹת֙ לְ⁠גִבּ֣וֹרֵי חָ֔יִל אַלְפַּ֖יִם וְ⁠שֵׁ֥שׁ מֵאֽוֹת ׃¹³ וְ⁠עַל ־ יָדָ⁠ם֩ חֵ֨יל צָבָ֜א שְׁלֹ֧שׁ מֵא֣וֹת אֶ֗לֶף וְ⁠שִׁבְעַ֤ת אֲלָפִים֙ וַ⁠חֲמֵ֣שׁ מֵא֔וֹת עוֹשֵׂ֥י מִלְחָמָ֖ה בְּ⁠כֹ֣חַ חָ֑יִל לַ⁠עְזֹ֥ר לַ⁠מֶּ֖לֶךְ עַל ־ הָ⁠אוֹיֵֽב ׃¹⁴ וַ⁠יָּכֶן֩ לָ⁠הֶ֨ם עֻזִּיָּ֜הוּ לְ⁠כָל ־ הַ⁠צָּבָ֗א מָגִנִּ֤ים וּ⁠רְמָחִים֙ וְ⁠כ֣וֹבָעִ֔ים וְ⁠שִׁרְיֹנ֖וֹת וּ⁠קְשָׁת֑וֹת וּ⁠לְ⁠אַבְנֵ֖י קְלָעִֽים ׃¹⁵ וַ⁠יַּ֣עַשׂ ׀ בִּ⁠ירוּשָׁלִַ֨ם חִשְּׁבֹנ֜וֹת מַחֲשֶׁ֣בֶת חוֹשֵׁ֗ב לִ⁠הְי֤וֹת עַל ־ הַ⁠מִּגְדָּלִים֙ וְ⁠עַל ־ הַ⁠פִּנּ֔וֹת לִ⁠ירוֹא֙ בַּֽ⁠חִצִּ֔ים וּ⁠בָ⁠אֲבָנִ֖ים גְּדֹל֑וֹת וַ⁠יֵּצֵ֤א שְׁמ⁠וֹ֙ עַד ־ לְ⁠מֵ֣⁠רָח֔וֹק כִּֽי ־ הִפְלִ֥יא לְ⁠הֵעָזֵ֖ר עַ֥ד כִּֽי ־ חָזָֽק ׃¹⁶ וּ⁠כְ⁠חֶזְקָת֗⁠וֹ גָּבַ֤הּ לִבּ⁠וֹ֙ עַד ־ לְ⁠הַשְׁחִ֔ית וַ⁠יִּמְעַ֖ל בַּ⁠יהוָ֣ה אֱלֹהָ֑י⁠ו וַ⁠יָּבֹא֙ אֶל ־ הֵיכַ֣ל יְהוָ֔ה לְ⁠הַקְטִ֖יר עַל ־ מִזְבַּ֥ח הַ⁠קְּטֹֽרֶת ׃¹⁷ וַ⁠יָּבֹ֥א אַחֲרָ֖י⁠ו עֲזַרְיָ֣הוּ הַ⁠כֹּהֵ֑ן וְ⁠עִמּ֞⁠וֹ כֹּהֲנִ֧ים ׀ לַ⁠יהוָ֛ה שְׁמוֹנִ֖ים בְּנֵי ־ חָֽיִל ׃¹⁸ וַ⁠יַּעַמְד֞וּ עַל ־ עֻזִּיָּ֣הוּ הַ⁠מֶּ֗לֶךְ וַ⁠יֹּ֤אמְרוּ ל⁠וֹ֙ לֹא ־ לְ⁠ךָ֣ עֻזִּיָּ֗הוּ לְ⁠הַקְטִיר֙ לַֽ⁠יהוָ֔ה כִּ֣י לַ⁠כֹּהֲנִ֧ים בְּנֵי ־ אַהֲרֹ֛ן הַ⁠מְקֻדָּשִׁ֖ים לְ⁠הַקְטִ֑יר צֵ֤א מִן ־ הַ⁠מִּקְדָּשׁ֙ כִּ֣י מָעַ֔לְתָּ וְ⁠לֹֽא ־ לְ⁠ךָ֥ לְ⁠כָב֖וֹד מֵ⁠יְהוָ֥ה אֱלֹהִֽים ׃¹⁹ וַ⁠יִּזְעַף֙ עֻזִּיָּ֔הוּ וּ⁠בְ⁠יָד֥⁠וֹ מִקְטֶ֖רֶת לְ⁠הַקְטִ֑יר וּ⁠בְ⁠זַעְפּ֣⁠וֹ עִם ־ הַ⁠כֹּהֲנִ֗ים וְ֠⁠הַ⁠צָּרַעַת זָרְחָ֨ה בְ⁠מִצְח֜⁠וֹ לִ⁠פְנֵ֤י הַ⁠כֹּֽהֲנִים֙ בְּ⁠בֵ֣ית יְהוָ֔ה מֵ⁠עַ֖ל לְ⁠מִזְבַּ֥ח הַ⁠קְּטֹֽרֶת ׃²⁰ וַ⁠יִּ֣פֶן אֵלָ֡י⁠ו עֲזַרְיָהוּ֩ כֹהֵ֨ן הָ⁠רֹ֜אשׁ וְ⁠כָל ־ הַ⁠כֹּהֲנִ֗ים וְ⁠הִנֵּה ־ ה֤וּא מְצֹרָע֙ בְּ⁠מִצְח֔⁠וֹ וַ⁠יַּבְהִל֖וּ⁠הוּ מִ⁠שָּׁ֑ם וְ⁠גַם ־ הוּא֙ נִדְחַ֣ף לָ⁠צֵ֔את כִּ֥י נִגְּע֖⁠וֹ יְהוָֽה ׃²¹ וַ⁠יְהִי֩ עֻזִּיָּ֨הוּ הַ⁠מֶּ֜לֶךְ מְצֹרָ֣ע ׀ עַד ־ י֣וֹם מוֹת֗⁠וֹ וַ⁠יֵּ֜שֶׁב בֵּ֤ית הַֽחָפְשִׁית֙ ⁴ מְצֹרָ֔ע כִּ֥י נִגְזַ֖ר מִ⁠בֵּ֣ית יְהוָ֑ה וְ⁠יוֹתָ֤ם בְּנ⁠וֹ֙ עַל ־ בֵּ֣ית הַ⁠מֶּ֔לֶךְ שׁוֹפֵ֖ט אֶת ־ עַ֥ם הָ⁠אָֽרֶץ ׃²² וְ⁠יֶ֨תֶר֙ דִּבְרֵ֣י עֻזִּיָּ֔הוּ הָ⁠רִאשֹׁנִ֖ים וְ⁠הָ⁠אֲחֲרֹנִ֑ים כָּתַ֛ב יְשַֽׁעְיָ֥הוּ בֶן ־ אָמ֖וֹץ הַ⁠נָּבִֽיא ׃²³ וַ⁠יִּשְׁכַּ֨ב עֻזִּיָּ֜הוּ עִם ־ אֲבֹתָ֗י⁠ו וַ⁠יִּקְבְּר֨וּ אֹת֤⁠וֹ עִם ־ אֲבֹתָי⁠ו֙ בִּ⁠שְׂדֵ֤ה הַ⁠קְּבוּרָה֙ אֲשֶׁ֣ר לַ⁠מְּלָכִ֔ים כִּ֥י אָמְר֖וּ מְצוֹרָ֣ע ה֑וּא וַ⁠יִּמְלֹ֛ךְ יוֹתָ֥ם בְּנ֖⁠וֹ תַּחְתָּֽי⁠ו ׃פ

¹K יכיליה

²Q הָֽעַרְבִ֛ים

³K יעואל

⁴K ה⁠חפשות

Chapter 27

¹ בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ יוֹתָ֣ם בְּ⁠מָלְכ֔⁠וֹ וְ⁠שֵׁשׁ ־ עֶשְׂרֵ֣ה שָׁנָ֔ה מָלַ֖ךְ בִּֽ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ יְרוּשָׁ֖ה בַּת ־ צָדֽוֹק ׃² וַ⁠יַּ֨עַשׂ הַ⁠יָּשָׁ֜ר בְּ⁠עֵינֵ֣י יְהוָ֗ה כְּ⁠כֹ֤ל אֲשֶׁר ־ עָשָׂה֙ עֻזִּיָּ֣הוּ אָבִ֔י⁠ו רַ֕ק לֹא ־ בָ֖א אֶל ־ הֵיכַ֣ל יְהוָ֑ה וְ⁠ע֥וֹד הָ⁠עָ֖ם מַשְׁחִיתִֽים ׃³ ה֗וּא בָּנָ֛ה אֶת ־ שַׁ֥עַר בֵּית ־ יְהוָ֖ה הָ⁠עֶלְי֑וֹן וּ⁠בְ⁠חוֹמַ֥ת הָ⁠עֹ֛פֶל בָּנָ֖ה לָ⁠רֹֽב ׃⁴ וְ⁠עָרִ֥ים בָּנָ֖ה בְּ⁠הַר ־ יְהוּדָ֑ה וּ⁠בֶ⁠חֳרָשִׁ֣ים בָּנָ֔ה בִּֽירָנִיּ֖וֹת וּ⁠מִגְדָּלִֽים ׃⁵ וְ֠⁠הוּא נִלְחַ֞ם עִם ־ מֶ֣לֶךְ בְּנֵי ־ עַמּוֹן֮ וַ⁠יֶּחֱזַ֣ק עֲלֵי⁠הֶם֒ וַ⁠יִּתְּנוּ ־ ל֨⁠וֹ בְנֵֽי ־ עַמּ֜וֹן בַּ⁠שָּׁנָ֣ה הַ⁠הִ֗יא מֵאָה֙ כִּכַּר ־ כֶּ֔סֶף וַ⁠עֲשֶׂ֨רֶת אֲלָפִ֤ים כֹּרִים֙ חִטִּ֔ים וּ⁠שְׂעוֹרִ֖ים עֲשֶׂ֣רֶת אֲלָפִ֑ים זֹ֗את הֵשִׁ֤יבוּ ל⁠וֹ֙ בְּנֵ֣י עַמּ֔וֹן ס וּ⁠בַ⁠שָּׁנָ֥ה הַ⁠שֵּׁנִ֖ית וְ⁠הַ⁠שְּׁלִשִֽׁית ׃⁶ וַ⁠יִּתְחַזֵּ֖ק יוֹתָ֑ם כִּ֚י הֵכִ֣ין דְּרָכָ֔י⁠ו לִ⁠פְנֵ֖י יְהוָ֥ה אֱלֹהָֽי⁠ו ׃⁷ וְ⁠יֶתֶר֙ דִּבְרֵ֣י יוֹתָ֔ם וְ⁠כָל ־ מִלְחֲמֹתָ֖י⁠ו וּ⁠דְרָכָ֑י⁠ו הִנָּ֣⁠ם כְּתוּבִ֔ים עַל ־ סֵ֥פֶר מַלְכֵֽי ־ יִשְׂרָאֵ֖ל וִ⁠יהוּדָֽה ׃⁸ בֶּן ־ עֶשְׂרִ֧ים וְ⁠חָמֵ֛שׁ שָׁנָ֖ה הָיָ֣ה בְ⁠מָלְכ֑⁠וֹ וְ⁠שֵׁשׁ ־ עֶשְׂרֵ֣ה שָׁנָ֔ה מָלַ֖ךְ בִּ⁠ירוּשָׁלִָֽם ׃⁹ וַ⁠יִּשְׁכַּ֤ב יוֹתָם֙ עִם ־ אֲבֹתָ֔י⁠ו וַ⁠יִּקְבְּר֥וּ אֹת֖⁠וֹ בְּ⁠עִ֣יר דָּוִ֑יד וַ⁠יִּמְלֹ֛ךְ אָחָ֥ז בְּנ֖⁠וֹ תַּחְתָּֽי⁠ו ׃פ

Chapter 28

¹ בֶּן ־ עֶשְׂרִ֤ים שָׁנָה֙ אָחָ֣ז בְּ⁠מָלְכ֔⁠וֹ וְ⁠שֵׁשׁ ־ עֶשְׂרֵ֣ה שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠לֹא ־ עָשָׂ֧ה הַ⁠יָּשָׁ֛ר בְּ⁠עֵינֵ֥י יְהוָ֖ה כְּ⁠דָוִ֥יד אָבִֽי⁠ו ׃² וַ⁠יֵּ֕לֶךְ בְּ⁠דַרְכֵ֖י מַלְכֵ֣י יִשְׂרָאֵ֑ל וְ⁠גַ֧ם מַסֵּכ֛וֹת עָשָׂ֖ה לַ⁠בְּעָלִֽים ׃³ וְ⁠ה֥וּא הִקְטִ֖יר בְּ⁠גֵ֣יא בֶן ־ הִנֹּ֑ם וַ⁠יַּבְעֵ֤ר אֶת ־ בָּנָי⁠ו֙ בָּ⁠אֵ֔שׁ כְּ⁠תֹֽעֲבוֹת֙ הַ⁠גּוֹיִ֔ם אֲשֶׁר֙ הֹרִ֣ישׁ יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃⁴ וַ⁠יְזַבֵּ֧חַ וַ⁠יְקַטֵּ֛ר בַּ⁠בָּמ֖וֹת וְ⁠עַל ־ הַ⁠גְּבָע֑וֹת וְ⁠תַ֖חַת כָּל ־ עֵ֥ץ רַעֲנָֽן ׃⁵ וַֽ⁠יִּתְּנֵ֜⁠הוּ יְהוָ֣ה אֱלֹהָי⁠ו֮ בְּ⁠יַ֣ד מֶ֣לֶךְ אֲרָם֒ וַ⁠יַּ֨כּוּ ־ ב֔⁠וֹ וַ⁠יִּשְׁבּ֤וּ מִמֶּ֨⁠נּוּ֙ שִׁבְיָ֣ה גְדוֹלָ֔ה וַ⁠יָּבִ֖יאוּ דַּרְמָ֑שֶׂק וְ֠⁠גַם בְּ⁠יַד ־ מֶ֤לֶךְ יִשְׂרָאֵל֙ נִתָּ֔ן וַ⁠יַּךְ ־ בּ֖⁠וֹ מַכָּ֥ה גְדוֹלָֽה ׃ס⁶ וַ⁠יַּהֲרֹג֩ פֶּ֨קַח בֶּן ־ רְמַלְיָ֜הוּ בִּֽ⁠יהוּדָ֗ה מֵאָ֨ה וְ⁠עֶשְׂרִ֥ים אֶ֛לֶף בְּ⁠י֥וֹם אֶחָ֖ד הַ⁠כֹּ֣ל בְּנֵי ־ חָ֑יִל בְּ⁠עָזְבָ֕⁠ם אֶת ־ יְהוָ֖ה אֱלֹהֵ֥י אֲבוֹתָֽ⁠ם ׃⁷ וַֽ⁠יַּהֲרֹ֞ג זִכְרִ֣י ׀ גִּבּ֣וֹר אֶפְרַ֗יִם אֶת ־ מַעֲשֵׂיָ֨הוּ֙ בֶּן ־ הַ⁠מֶּ֔לֶךְ וְ⁠אֶת ־ עַזְרִיקָ֖ם נְגִ֣יד הַ⁠בָּ֑יִת וְ⁠אֶת ־ אֶלְקָנָ֖ה מִשְׁנֵ֥ה הַ⁠מֶּֽלֶךְ ׃ס⁸ וַ⁠יִּשְׁבּוּ֩ בְנֵֽי ־ יִשְׂרָאֵ֨ל מֵֽ⁠אֲחֵי⁠הֶ֜ם מָאתַ֣יִם אֶ֗לֶף נָשִׁים֙ בָּנִ֣ים וּ⁠בָנ֔וֹת וְ⁠גַם ־ שָׁלָ֥ל רָ֖ב בָּזְז֣וּ מֵ⁠הֶ֑ם וַ⁠יָּבִ֥יאוּ אֶת ־ הַ⁠שָּׁלָ֖ל לְ⁠שֹׁמְרֽוֹן ׃ס⁹ וְ֠⁠שָׁם הָיָ֨ה נָבִ֥יא לַֽ⁠יהוָה֮ עֹדֵ֣ד שְׁמ⁠וֹ֒ וַ⁠יֵּצֵ֗א לִ⁠פְנֵ֤י הַ⁠צָּבָא֙ הַ⁠בָּ֣א לְ⁠שֹׁמְר֔וֹן וַ⁠יֹּ֣אמֶר לָ⁠הֶ֗ם הִ֠נֵּה בַּ⁠חֲמַ֨ת יְהוָ֧ה אֱלֹהֵֽי ־ אֲבוֹתֵי⁠כֶ֛ם עַל ־ יְהוּדָ֖ה נְתָנָ֣⁠ם בְּ⁠יֶדְ⁠כֶ֑ם וַ⁠תַּֽהַרְגוּ ־ בָ֣⁠ם בְ⁠זַ֔עַף עַ֥ד לַ⁠שָּׁמַ֖יִם הִגִּֽיעַ ׃¹⁰ וְ֠⁠עַתָּה בְּנֵֽי ־ יְהוּדָ֤ה וִֽ⁠ירוּשָׁלִַ֨ם֙ אַתֶּ֣ם אֹמְרִ֔ים לִ⁠כְבֹּ֛שׁ לַ⁠עֲבָדִ֥ים וְ⁠לִ⁠שְׁפָח֖וֹת לָ⁠כֶ֑ם הֲ⁠לֹ֤א רַק ־ אַתֶּם֙ עִמָּ⁠כֶ֣ם אֲשָׁמ֔וֹת לַ⁠יהוָ֖ה אֱלֹהֵי⁠כֶֽם ׃¹¹ וְ⁠עַתָּ֣ה שְׁמָע֔וּ⁠נִי וְ⁠הָשִׁ֨יבוּ֙ הַ⁠שִּׁבְיָ֔ה אֲשֶׁ֥ר שְׁבִיתֶ֖ם מֵ⁠אֲחֵי⁠כֶ֑ם כִּ֛י חֲר֥וֹן אַף ־ יְהוָ֖ה עֲלֵי⁠כֶֽם ׃ס¹² וַ⁠יָּקֻ֨מוּ אֲנָשִׁ֜ים מֵ⁠רָאשֵׁ֣י בְנֵֽי ־ אֶפְרַ֗יִם עֲזַרְיָ֤הוּ בֶן ־ יְהֽוֹחָנָן֙ בֶּרֶכְיָ֣הוּ בֶן ־ מְשִׁלֵּמ֔וֹת וִֽ⁠יחִזְקִיָּ֨הוּ֙ בֶּן ־ שַׁלֻּ֔ם וַ⁠עֲמָשָׂ֖א בֶּן ־ חַדְלָ֑י עַל ־ הַ⁠בָּאִ֖ים מִן ־ הַ⁠צָּבָֽא ׃¹³ וַ⁠יֹּאמְר֣וּ לָ⁠הֶ֗ם לֹא ־ תָבִ֤יאוּ אֶת ־ הַ⁠שִּׁבְיָה֙ הֵ֔נָּה כִּי֩ לְ⁠אַשְׁמַ֨ת יְהוָ֤ה עָלֵ֨י⁠נוּ֙ אַתֶּ֣ם אֹמְרִ֔ים לְ⁠הֹסִ֥יף עַל ־ חַטֹּאתֵ֖י⁠נוּ וְ⁠עַל ־ אַשְׁמָתֵ֑י⁠נוּ כִּֽי ־ רַבָּ֤ה אַשְׁמָה֙ לָ֔⁠נוּ וַ⁠חֲר֥וֹן אָ֖ף עַל ־ יִשְׂרָאֵֽל ׃ס¹⁴ וַ⁠יַּעֲזֹ֣ב הֶֽ⁠חָל֗וּץ אֶת ־ הַ⁠שִּׁבְיָה֙ וְ⁠אֶת ־ הַ⁠בִּזָּ֔ה לִ⁠פְנֵ֥י הַ⁠שָּׂרִ֖ים וְ⁠כָל ־ הַ⁠קָּהָֽל ׃¹⁵ וַ⁠יָּקֻ֣מוּ הָ⁠אֲנָשִׁים֩ אֲשֶׁר ־ נִקְּב֨וּ בְ⁠שֵׁמ֜וֹת וַ⁠יַּחֲזִ֣יקוּ בַ⁠שִּׁבְיָ֗ה וְ⁠כָֽל ־ מַעֲרֻמֵּי⁠הֶם֮ הִלְבִּ֣ישׁוּ מִן ־ הַ⁠שָּׁלָל֒ וַ⁠יַּלְבִּשׁ֣וּ⁠ם וַ֠⁠יַּנְעִלוּ⁠ם וַ⁠יַּאֲכִל֨וּ⁠ם וַ⁠יַּשְׁק֜וּ⁠ם וַ⁠יְסֻכ֗וּ⁠ם וַ⁠יְנַהֲל֤וּ⁠ם בַּ⁠חֲמֹרִים֙ לְ⁠כָל ־ כּוֹשֵׁ֔ל וַ⁠יְבִיא֛וּ⁠ם יְרֵח֥וֹ עִיר ־ הַ⁠תְּמָרִ֖ים אֵ֣צֶל אֲחֵי⁠הֶ֑ם וַ⁠יָּשׁ֖וּבוּ שֹׁמְרֽוֹן ׃פ¹⁶ בָּ⁠עֵ֣ת הַ⁠הִ֗יא שָׁלַ֞ח הַ⁠מֶּ֧לֶךְ אָחָ֛ז עַל ־ מַלְכֵ֥י אַשּׁ֖וּר לַ⁠עְזֹ֥ר לֽ⁠וֹ ׃¹⁷ וְ⁠ע֥וֹד אֲדוֹמִ֖ים בָּ֑אוּ וַ⁠יַּכּ֥וּ בִ⁠יהוּדָ֖ה וַ⁠יִּשְׁבּוּ ־ שֶֽׁבִי ׃¹⁸ וּ⁠פְלִשְׁתִּ֣ים פָּשְׁט֗וּ בְּ⁠עָרֵ֨י הַ⁠שְּׁפֵלָ֣ה וְ⁠הַ⁠נֶּגֶב֮ לִֽ⁠יהוּדָה֒ וַֽ֠⁠יִּלְכְּדוּ אֶת ־ בֵּֽית ־ שֶׁ֨מֶשׁ וְ⁠אֶת ־ אַיָּל֜וֹן וְ⁠אֶת ־ הַ⁠גְּדֵר֗וֹת וְ⁠אֶת ־ שׂוֹכ֤וֹ וּ⁠בְנוֹתֶ֨י⁠הָ֙ וְ⁠אֶת ־ תִּמְנָ֣ה וּ⁠בְנוֹתֶ֔י⁠הָ וְ⁠אֶת ־ גִּמְז֖וֹ וְ⁠אֶת ־ בְּנֹתֶ֑י⁠הָ וַ⁠יֵּשְׁב֖וּ שָֽׁם ׃¹⁹ כִּֽי ־ הִכְנִ֤יעַ יְהוָה֙ אֶת ־ יְהוּדָ֔ה בַּ⁠עֲב֖וּר אָחָ֣ז מֶֽלֶךְ ־ יִשְׂרָאֵ֑ל כִּ֤י הִפְרִ֨יעַ֙ בִּֽ⁠יהוּדָ֔ה וּ⁠מָע֥וֹל מַ֖עַל בַּ⁠יהוָֽה ׃²⁰ וַ⁠יָּבֹ֣א עָלָ֔י⁠ו תִּלְּגַ֥ת פִּלְנְאֶ֖סֶר מֶ֣לֶךְ אַשּׁ֑וּר וַ⁠יָּ֥צַר ל֖⁠וֹ וְ⁠לֹ֥א חֲזָקֽ⁠וֹ ׃²¹ כִּֽי ־ חָלַ֤ק אָחָז֙ אֶת ־ בֵּ֣ית יְהוָ֔ה וְ⁠אֶת ־ בֵּ֥ית הַ⁠מֶּ֖לֶךְ וְ⁠הַ⁠שָּׂרִ֑ים וַ⁠יִּתֵּן֙ לְ⁠מֶ֣לֶךְ אַשּׁ֔וּר וְ⁠לֹ֥א לְ⁠עֶזְרָ֖ה לֽ⁠וֹ ׃²² וּ⁠בְ⁠עֵת֙ הָצֵ֣ר ל֔⁠וֹ וַ⁠יּ֖וֹסֶף לִ⁠מְע֣וֹל בַּ⁠יהוָ֑ה ה֖וּא הַ⁠מֶּ֥לֶךְ אָחָֽז ׃²³ וַ⁠יִּזְבַּ֗ח לֵֽ⁠אלֹהֵ֣י דַרְמֶשֶׂק֮ הַ⁠מַּכִּ֣ים בּ⁠וֹ֒ וַ⁠יֹּ֗אמֶר כִּ֠י אֱלֹהֵ֤י מַלְכֵֽי ־ אֲרָם֙ הֵ֚ם מַעְזְרִ֣ים אוֹתָ֔⁠ם לָ⁠הֶ֥ם אֲזַבֵּ֖חַ וְ⁠יַעְזְר֑וּ⁠נִי וְ⁠הֵ֛ם הָֽיוּ ־ ל֥⁠וֹ לְ⁠הַכְשִׁיל֖⁠וֹ וּ⁠לְ⁠כָל ־ יִשְׂרָאֵֽל ׃²⁴ וַ⁠יֶּאֱסֹ֨ף אָחָ֜ז אֶת ־ כְּלֵ֣י בֵית ־ הָֽ⁠אֱלֹהִ֗ים וַ⁠יְקַצֵּץ֙ אֶת ־ כְּלֵ֣י בֵית ־ הָֽ⁠אֱלֹהִ֔ים וַ⁠יִּסְגֹּ֖ר אֶת ־ דַּלְת֣וֹת בֵּית ־ יְהוָ֑ה וַ⁠יַּ֨עַשׂ ל֧⁠וֹ מִזְבְּח֛וֹת בְּ⁠כָל ־ פִּנָּ֖ה בִּ⁠ירוּשָׁלִָֽם ׃²⁵ וּ⁠בְ⁠כָל ־ עִ֨יר וָ⁠עִ֤יר לִֽ⁠יהוּדָה֙ עָשָׂ֣ה בָמ֔וֹת לְ⁠קַטֵּ֖ר לֵֽ⁠אלֹהִ֣ים אֲחֵרִ֑ים וַ⁠יַּכְעֵ֕ס אֶת ־ יְהוָ֖ה אֱלֹהֵ֥י אֲבֹתָֽי⁠ו ׃²⁶ וְ⁠יֶ֤תֶר דְּבָרָי⁠ו֙ וְ⁠כָל ־ דְּרָכָ֔י⁠ו הָ⁠רִאשֹׁנִ֖ים וְ⁠הָ⁠אַחֲרוֹנִ֑ים הִנָּ֣⁠ם כְּתוּבִ֔ים עַל ־ סֵ֥פֶר מַלְכֵֽי ־ יְהוּדָ֖ה וְ⁠יִשְׂרָאֵֽל ׃²⁷ וַ⁠יִּשְׁכַּ֨ב אָחָ֜ז עִם ־ אֲבֹתָ֗י⁠ו וַֽ⁠יִּקְבְּרֻ֤⁠הוּ בָ⁠עִיר֙ בִּ⁠יר֣וּשָׁלִַ֔ם כִּ֚י לֹ֣א הֱבִיאֻ֔⁠הוּ לְ⁠קִבְרֵ֖י מַלְכֵ֣י יִשְׂרָאֵ֑ל וַ⁠יִּמְלֹ֛ךְ יְחִזְקִיָּ֥הֽוּ בְנ֖⁠וֹ תַּחְתָּֽי⁠ו ׃פ

Chapter 29

¹ יְחִזְקִיָּ֣הוּ מָלַ֗ךְ בֶּן ־ עֶשְׂרִ֤ים וְ⁠חָמֵשׁ֙ שָׁנָ֔ה וְ⁠עֶשְׂרִ֤ים וָ⁠תֵ֨שַׁע֙ שָׁנָ֔ה מָלַ֖ךְ בִּ⁠ירוּשָׁלִָ֑ם וְ⁠שֵׁ֣ם אִמּ֔⁠וֹ אֲבִיָּ֖ה בַּת ־ זְכַרְיָֽהוּ ׃² וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה דָּוִ֥יד אָבִֽי⁠ו ׃³ ה֣וּא בַ⁠שָּׁנָה֩ הָ⁠רִאשׁוֹנָ֨ה לְ⁠מָלְכ֜⁠וֹ בַּ⁠חֹ֣דֶשׁ הָ⁠רִאשׁ֗וֹן פָּתַ֛ח אֶת ־ דַּלְת֥וֹת בֵּית ־ יְהוָ֖ה וַֽ⁠יְחַזְּקֵֽ⁠ם ׃⁴ וַ⁠יָּבֵ֥א אֶת ־ הַ⁠כֹּהֲנִ֖ים וְ⁠אֶת ־ הַ⁠לְוִיִּ֑ם וַ⁠יַּֽאַסְפֵ֖⁠ם לִ⁠רְח֥וֹב הַ⁠מִּזְרָֽח ׃⁵ וַ⁠יֹּ֥אמֶר לָ⁠הֶ֖ם שְׁמָע֣וּ⁠נִי הַ⁠לְוִיִּ֑ם עַתָּ֣ה הִֽתְקַדְּשׁ֗וּ וְ⁠קַדְּשׁוּ֙ אֶת ־ בֵּ֤ית יְהוָה֙ אֱלֹהֵ֣י אֲבֹתֵי⁠כֶ֔ם וְ⁠הוֹצִ֥יאוּ אֶת ־ הַ⁠נִּדָּ֖ה מִן ־ הַ⁠קֹּֽדֶשׁ ׃⁶ כִּֽי ־ מָעֲל֣וּ אֲבֹתֵ֗י⁠נוּ וְ⁠עָשׂ֥וּ הָ⁠רַ֛ע בְּ⁠עֵינֵ֥י יְהוָֽה ־ אֱלֹהֵ֖י⁠נוּ וַ⁠יַּֽעַזְבֻ֑⁠הוּ וַ⁠יַּסֵּ֧בּוּ פְנֵי⁠הֶ֛ם מִ⁠מִּשְׁכַּ֥ן יְהוָ֖ה וַ⁠יִּתְּנוּ ־ עֹֽרֶף ׃⁷ גַּ֣ם סָֽגְר֞וּ דַּלְת֣וֹת הָ⁠אוּלָ֗ם וַ⁠יְכַבּוּ֙ אֶת ־ הַ⁠נֵּר֔וֹת וּ⁠קְטֹ֖רֶת לֹ֣א הִקְטִ֑ירוּ וְ⁠עֹלָה֙ לֹא ־ הֶעֱל֣וּ בַ⁠קֹּ֔דֶשׁ לֵ⁠אלֹהֵ֖י יִשְׂרָאֵֽל ׃⁸ וַ⁠יְהִי֙ קֶ֣צֶף יְהוָ֔ה עַל ־ יְהוּדָ֖ה וִ⁠ירוּשָׁלִָ֑ם וַ⁠יִּתְּנֵ֤⁠ם ל⁠זועה ¹ לְ⁠שַׁמָּ֣ה וְ⁠לִ⁠שְׁרֵקָ֔ה כַּ⁠אֲשֶׁ֛ר אַתֶּ֥ם רֹאִ֖ים בְּ⁠עֵינֵי⁠כֶֽם ׃⁹ וְ⁠הִנֵּ֛ה נָפְל֥וּ אֲבוֹתֵ֖י⁠נוּ בֶּ⁠חָ֑רֶב וּ⁠בָנֵ֨י⁠נוּ וּ⁠בְנוֹתֵ֧י⁠נוּ וְ⁠נָשֵׁ֛י⁠נוּ בַּ⁠שְּׁבִ֖י עַל ־ זֹֽאת ׃¹⁰ עַתָּה֙ עִם ־ לְבָבִ֔⁠י לִ⁠כְר֣וֹת בְּרִ֔ית לַ⁠יהוָ֖ה אֱלֹהֵ֣י יִשְׂרָאֵ֑ל וְ⁠יָשֹׁ֥ב מִמֶּ֖⁠נּוּ חֲר֥וֹן אַפּֽ⁠וֹ ׃¹¹ בָּנַ֕⁠י עַתָּ֖ה אַל ־ תִּשָּׁל֑וּ כִּֽי ־ בָ⁠כֶ֞ם בָּחַ֣ר יְהוָ֗ה לַ⁠עֲמֹ֤ד לְ⁠פָנָי⁠ו֙ לְ⁠שָׁ֣רְת֔⁠וֹ וְ⁠לִ⁠הְי֥וֹת ל֖⁠וֹ מְשָׁרְתִ֥ים וּ⁠מַקְטִרִֽים ׃ס¹² וַ⁠יָּקֻ֣מוּ הַ֠⁠לְוִיִּם מַ֣חַת בֶּן ־ עֲמָשַׂ֞י וְ⁠יוֹאֵ֣ל בֶּן ־ עֲזַרְיָהוּ֮ מִן ־ בְּנֵ֣י הַ⁠קְּהָתִי֒ וּ⁠מִן ־ בְּנֵ֣י מְרָרִ֔י קִ֚ישׁ בֶּן ־ עַבְדִּ֔י וַ⁠עֲזַרְיָ֖הוּ בֶּן ־ יְהַלֶּלְאֵ֑ל וּ⁠מִן ־ הַ⁠גֵּ֣רְשֻׁנִּ֔י יוֹאָח֙ בֶּן ־ זִמָּ֔ה וְ⁠עֵ֖דֶן בֶּן ־ יוֹאָֽח ׃¹³ וּ⁠מִן ־ בְּנֵי֙ אֱלִ֣יצָפָ֔ן שִׁמְרִ֖י וִיעִיאֵ֑ל ² וּ⁠מִן ־ בְּנֵ֣י אָסָ֔ף זְכַרְיָ֖הוּ וּ⁠מַתַּנְיָֽהוּ ׃ס¹⁴ וּ⁠מִן ־ בְּנֵ֥י הֵימָ֖ן יְחִיאֵ֣ל ³ וְ⁠שִׁמְעִ֑י ס וּ⁠מִן ־ בְּנֵ֣י יְדוּת֔וּן שְׁמַֽעְיָ֖ה וְ⁠עֻזִּיאֵֽל ׃¹⁵ וַ⁠יַּֽאַסְפ֤וּ אֶת ־ אֲחֵי⁠הֶם֙ וַ⁠יִּֽתְקַדְּשׁ֔וּ וַ⁠יָּבֹ֥אוּ כְ⁠מִצְוַת ־ הַ⁠מֶּ֖לֶךְ בְּ⁠דִבְרֵ֣י יְהוָ֑ה לְ⁠טַהֵ֖ר בֵּ֥ית יְהוָֽה ׃¹⁶ וַ⁠יָּבֹ֣אוּ הַ֠⁠כֹּהֲנִים לִ⁠פְנִ֣ימָה בֵית ־ יְהוָה֮ לְ⁠טַהֵר֒ וַ⁠יּוֹצִ֗יאוּ אֵ֤ת כָּל ־ הַ⁠טֻּמְאָה֙ אֲשֶׁ֤ר מָֽצְאוּ֙ בְּ⁠הֵיכַ֣ל יְהוָ֔ה לַ⁠חֲצַ֖ר בֵּ֣ית יְהוָ֑ה וַֽ⁠יְקַבְּלוּ֙ הַ⁠לְוִיִּ֔ם לְ⁠הוֹצִ֥יא לְ⁠נַֽחַל ־ קִדְר֖וֹן חֽוּצָ⁠ה ׃¹⁷ וַ֠⁠יָּחֵלּוּ בְּ⁠אֶחָ֞ד לַ⁠חֹ֣דֶשׁ הָ⁠רִאשׁוֹן֮ לְ⁠קַדֵּשׁ֒ וּ⁠בְ⁠י֧וֹם שְׁמוֹנָ֣ה לַ⁠חֹ֗דֶשׁ בָּ֚אוּ לְ⁠אוּלָ֣ם יְהוָ֔ה וַ⁠יְקַדְּשׁ֥וּ אֶת ־ בֵּית ־ יְהוָ֖ה לְ⁠יָמִ֣ים שְׁמוֹנָ֑ה וּ⁠בְ⁠י֨וֹם שִׁשָּׁ֥ה עָשָׂ֛ר לַ⁠חֹ֥דֶשׁ הָ⁠רִאשׁ֖וֹן כִּלּֽוּ ׃ס¹⁸ וַ⁠יָּב֤וֹאוּ פְנִ֨ימָה֙ אֶל ־ חִזְקִיָּ֣הוּ הַ⁠מֶּ֔לֶךְ וַ⁠יֹּ֣אמְר֔וּ טִהַ֖רְנוּ אֶת ־ כָּל ־ בֵּ֣ית יְהוָ֑ה אֶת ־ מִזְבַּ֤ח הָ⁠עוֹלָה֙ וְ⁠אֶת ־ כָּל ־ כֵּלָ֔י⁠ו וְ⁠אֶת ־ שֻׁלְחַ֥ן הַֽ⁠מַּעֲרֶ֖כֶת וְ⁠אֶת ־ כָּל ־ כֵּלָֽי⁠ו ׃¹⁹ וְ⁠אֵ֣ת כָּל ־ הַ⁠כֵּלִ֗ים אֲשֶׁ֣ר הִזְנִיחַ֩ הַ⁠מֶּ֨לֶךְ אָחָ֧ז בְּ⁠מַלְכוּת֛⁠וֹ בְּ⁠מַעֲל֖⁠וֹ הֵכַ֣נּוּ וְ⁠הִקְדָּ֑שְׁנוּ וְ⁠הִנָּ֕⁠ם לִ⁠פְנֵ֖י מִזְבַּ֥ח יְהוָֽה ׃ס²⁰ וַ⁠יַּשְׁכֵּם֙ יְחִזְקִיָּ֣הוּ הַ⁠מֶּ֔לֶךְ וַ⁠יֶּאֱסֹ֕ף אֵ֖ת שָׂרֵ֣י הָ⁠עִ֑יר וַ⁠יַּ֖עַל בֵּ֥ית יְהוָֽה ׃²¹ וַ⁠יָּבִ֣יאוּ פָרִים ־ שִׁבְעָה֩ וְ⁠אֵילִ֨ים שִׁבְעָ֜ה וּ⁠כְבָשִׂ֣ים שִׁבְעָ֗ה וּ⁠צְפִירֵ֨י עִזִּ֤ים שִׁבְעָה֙ לְ⁠חַטָּ֔את עַל ־ הַ⁠מַּמְלָכָ֥ה וְ⁠עַל ־ הַ⁠מִּקְדָּ֖שׁ וְ⁠עַל ־ יְהוּדָ֑ה וַ⁠יֹּ֗אמֶר לִ⁠בְנֵ֤י אַהֲרֹן֙ הַ⁠כֹּ֣הֲנִ֔ים לְ⁠הַעֲל֖וֹת עַל ־ מִזְבַּ֥ח יְהוָֽה ׃²² וַֽ⁠יִּשְׁחֲטוּ֙ הַ⁠בָּקָ֔ר וַ⁠יְקַבְּל֤וּ הַ⁠כֹּֽהֲנִים֙ אֶת ־ הַ⁠דָּ֔ם וַֽ⁠יִּזְרְק֖וּ הַ⁠מִּזְבֵּ֑חָ⁠ה וַ⁠יִּשְׁחֲט֣וּ הָ⁠אֵלִ֗ים וַ⁠יִּזְרְק֤וּ הַ⁠דָּם֙ הַ⁠מִּזְבֵּ֔חָ⁠ה וַֽ⁠יִּשְׁחֲטוּ֙ הַ⁠כְּבָשִׂ֔ים וַ⁠יִּזְרְק֥וּ הַ⁠דָּ֖ם הַ⁠מִּזְבֵּֽחָ⁠ה ׃²³ וַ⁠יַּגִּ֨ישׁוּ֙ אֶת ־ שְׂעִירֵ֣י הַֽ⁠חַטָּ֔את לִ⁠פְנֵ֥י הַ⁠מֶּ֖לֶךְ וְ⁠הַ⁠קָּהָ֑ל וַ⁠יִּסְמְכ֥וּ יְדֵי⁠הֶ֖ם עֲלֵי⁠הֶֽם ׃²⁴ וַ⁠יִּשְׁחָטוּ⁠ם֙ הַ⁠כֹּ֣הֲנִ֔ים וַֽ⁠יְחַטְּא֤וּ אֶת ־ דָּמָ⁠ם֙ הַ⁠מִּזְבֵּ֔חָ⁠ה לְ⁠כַפֵּ֖ר עַל ־ כָּל ־ יִשְׂרָאֵ֑ל כִּ֤י לְ⁠כָל ־ יִשְׂרָאֵל֙ אָמַ֣ר הַ⁠מֶּ֔לֶךְ הָ⁠עוֹלָ֖ה וְ⁠הַ⁠חַטָּֽאת ׃²⁵ וַ⁠יַּֽעֲמֵ֨ד אֶת ־ הַ⁠לְוִיִּ֜ם בֵּ֣ית יְהוָ֗ה בִּ⁠מְצִלְתַּ֨יִם֙ בִּ⁠נְבָלִ֣ים וּ⁠בְ⁠כִנֹּר֔וֹת בְּ⁠מִצְוַ֥ת דָּוִ֛יד וְ⁠גָ֥ד חֹזֵֽה ־ הַ⁠מֶּ֖לֶךְ וְ⁠נָתָ֣ן הַ⁠נָּבִ֑יא כִּ֧י בְ⁠יַד ־ יְהוָ֛ה הַ⁠מִּצְוָ֖ה בְּ⁠יַד ־ נְבִיאָֽי⁠ו ׃ס²⁶ וַ⁠יַּֽעַמְד֤וּ הַ⁠לְוִיִּם֙ בִּ⁠כְלֵ֣י דָוִ֔יד וְ⁠הַ⁠כֹּהֲנִ֖ים בַּ⁠חֲצֹצְרֽוֹת ׃ס²⁷ וַ⁠יֹּ֨אמֶר֙ חִזְקִיָּ֔הוּ לְ⁠הַעֲל֥וֹת הָ⁠עֹלָ֖ה לְ⁠הַ⁠מִּזְבֵּ֑חַ וּ⁠בְ⁠עֵ֞ת הֵחֵ֣ל הָֽ⁠עוֹלָ֗ה הֵחֵ֤ל שִׁיר ־ יְהוָה֙ וְ⁠הַ⁠חֲצֹ֣צְר֔וֹת וְ⁠עַ֨ל ־ יְדֵ֔י כְּלֵ֖י דָּוִ֥יד מֶֽלֶךְ ־ יִשְׂרָאֵֽל ׃²⁸ וְ⁠כָל ־ הַ⁠קָּהָל֙ מִֽשְׁתַּחֲוִ֔ים וְ⁠הַ⁠שִּׁ֣יר מְשׁוֹרֵ֔ר וְ⁠הַ⁠חֲצֹצְר֖וֹת מַחְצְרִ֑ים ⁴ הַ⁠כֹּ֕ל עַ֖ד לִ⁠כְל֥וֹת הָ⁠עֹלָֽה ׃²⁹ וּ⁠כְ⁠כַלּ֖וֹת לְ⁠הַעֲל֑וֹת כָּרְע֗וּ הַ⁠מֶּ֛לֶךְ וְ⁠כָֽל ־ הַ⁠נִּמְצְאִ֥ים אִתּ֖⁠וֹ וַ⁠יִּֽשְׁתַּחֲוֽוּ ׃³⁰ וַ֠⁠יֹּאמֶר יְחִזְקִיָּ֨הוּ הַ⁠מֶּ֤לֶךְ וְ⁠הַ⁠שָּׂרִים֙ לַ⁠לְוִיִּ֔ם לְ⁠הַלֵּל֙ לַֽ⁠יהוָ֔ה בְּ⁠דִבְרֵ֥י דָוִ֖יד וְ⁠אָסָ֣ף הַ⁠חֹזֶ֑ה וַֽ⁠יְהַלְלוּ֙ עַד ־ לְ⁠שִׂמְחָ֔ה וַֽ⁠יִּקְּד֖וּ וַ⁠יִּֽשְׁתַּחֲוֽוּ ׃פ³¹ וַ⁠יַּ֨עַן יְחִזְקִיָּ֜הוּ וַ⁠יֹּ֗אמֶר עַתָּ֨ה מִלֵּאתֶ֤ם יֶדְ⁠כֶם֙ לַ⁠יהוָ֔ה גֹּ֧שׁוּ וְ⁠הָבִ֛יאוּ זְבָחִ֥ים וְ⁠תוֹד֖וֹת לְ⁠בֵ֣ית יְהוָ֑ה וַ⁠יָּבִ֤יאוּ הַ⁠קָּהָל֙ זְבָחִ֣ים וְ⁠תוֹד֔וֹת וְ⁠כָל ־ נְדִ֥יב לֵ֖ב עֹלֽוֹת ׃³² וַ⁠יְהִ֞י מִסְפַּ֣ר הָ⁠עֹלָה֮ אֲשֶׁ֣ר הֵבִ֣יאוּ הַ⁠קָּהָל֒ בָּקָ֣ר שִׁבְעִ֔ים אֵילִ֥ים מֵאָ֖ה כְּבָשִׂ֣ים מָאתָ֑יִם לְ⁠עֹלָ֥ה לַ⁠יהוָ֖ה כָּל ־ אֵֽלֶּה ׃³³ וְֽ⁠הַ⁠קֳּדָשִׁ֑ים בָּקָר֙ שֵׁ֣שׁ מֵא֔וֹת וְ⁠צֹ֖אן שְׁלֹ֥שֶׁת אֲלָפִֽים ׃³⁴ רַ֤ק הַ⁠כֹּֽהֲנִים֙ הָי֣וּ לִ⁠מְעָ֔ט וְ⁠לֹ֣א יָֽכְל֔וּ לְ⁠הַפְשִׁ֖יט אֶת ־ כָּל ־ הָ⁠עֹל֑וֹת וַֽ⁠יְּחַזְּק֞וּ⁠ם אֲחֵי⁠הֶ֣ם הַ⁠לְוִיִּ֗ם עַד ־ כְּל֤וֹת הַ⁠מְּלָאכָה֙ וְ⁠עַ֣ד יִתְקַדְּשׁ֣וּ הַ⁠כֹּֽהֲנִ֔ים כִּ֤י הַ⁠לְוִיִּם֙ יִשְׁרֵ֣י לֵבָ֔ב לְ⁠הִתְקַדֵּ֖שׁ מֵֽ⁠הַ⁠כֹּהֲנִֽים ׃³⁵ וְ⁠גַם ־ עֹלָ֨ה לָ⁠רֹ֜ב בְּ⁠חֶלְבֵ֧י הַ⁠שְּׁלָמִ֛ים וּ⁠בַ⁠נְּסָכִ֖ים לָ⁠עֹלָ֑ה וַ⁠תִּכּ֖וֹן עֲבוֹדַ֥ת בֵּית ־ יְהוָֽה ׃³⁶ וַ⁠יִּשְׂמַ֤ח יְחִזְקִיָּ֨הוּ֙ וְ⁠כָל ־ הָ⁠עָ֔ם עַ֛ל הַ⁠הֵכִ֥ין הָ⁠אֱלֹהִ֖ים לָ⁠עָ֑ם כִּ֥י בְּ⁠פִתְאֹ֖ם הָיָ֥ה הַ⁠דָּבָֽר ׃פ

¹Q לְזַֽעֲוָה֙

²K ו⁠יעואל

³K יחואל

⁴Q מחצצרים

Chapter 30

¹ וַ⁠יִּשְׁלַ֨ח יְחִזְקִיָּ֜הוּ עַל ־ כָּל ־ יִשְׂרָאֵ֣ל וִֽ⁠יהוּדָ֗ה וְ⁠גַֽם ־ אִגְּרוֹת֙ כָּתַב֙ עַל ־ אֶפְרַ֣יִם וּ⁠מְנַשֶּׁ֔ה לָ⁠ב֥וֹא לְ⁠בֵית ־ יְהוָ֖ה בִּֽ⁠ירוּשָׁלִָ֑ם לַ⁠עֲשׂ֣וֹת פֶּ֔סַח לַ⁠יהוָ֖ה אֱלֹהֵ֥י יִשְׂרָאֵֽל ׃² וַ⁠יִּוָּעַ֨ץ הַ⁠מֶּ֧לֶךְ וְ⁠שָׂרָ֛י⁠ו וְ⁠כָל ־ הַ⁠קָּהָ֖ל בִּ⁠ירוּשָׁלִָ֑ם לַ⁠עֲשׂ֥וֹת הַ⁠פֶּ֖סַח בַּ⁠חֹ֥דֶשׁ הַ⁠שֵּׁנִֽי ׃³ כִּ֣י לֹ֧א יָכְל֛וּ לַ⁠עֲשֹׂת֖⁠וֹ בָּ⁠עֵ֣ת הַ⁠הִ֑יא כִּ֤י הַ⁠כֹּהֲנִים֙ לֹֽא ־ הִתְקַדְּשׁ֣וּ לְ⁠מַ דַּ֔י וְ⁠הָ⁠עָ֖ם לֹא ־ נֶאֶסְפ֥וּ לִֽ⁠ירוּשָׁלִָֽם ׃⁴ וַ⁠יִּישַׁ֥ר הַ⁠דָּבָ֖ר בְּ⁠עֵינֵ֣י הַ⁠מֶּ֑לֶךְ וּ⁠בְ⁠עֵינֵ֖י כָּל ־ הַ⁠קָּהָֽל ׃⁵ וַ⁠יַּֽעֲמִ֣ידוּ דָבָ֗ר לְ⁠הַעֲבִ֨יר ק֤וֹל בְּ⁠כָל ־ יִשְׂרָאֵל֙ מִ⁠בְּאֵֽר ־ שֶׁ֣בַע וְ⁠עַד ־ דָּ֔ן לָ⁠ב֞וֹא לַ⁠עֲשׂ֥וֹת פֶּ֛סַח לַ⁠יהוָ֥ה אֱלֹהֵֽי ־ יִשְׂרָאֵ֖ל בִּ⁠ירוּשָׁלִָ֑ם כִּ֣י לֹ֥א לָ⁠רֹ֛ב עָשׂ֖וּ כַּ⁠כָּתֽוּב ׃⁶ וַ⁠יֵּלְכוּ֩ הָ⁠רָצִ֨ים בָּֽ⁠אִגְּר֜וֹת מִ⁠יַּ֧ד הַ⁠מֶּ֣לֶךְ וְ⁠שָׂרָ֗י⁠ו בְּ⁠כָל ־ יִשְׂרָאֵל֙ וִֽ⁠יהוּדָ֔ה וּ⁠כְ⁠מִצְוַ֥ת הַ⁠מֶּ֖לֶךְ לֵ⁠אמֹ֑ר בְּנֵ֣י יִשְׂרָאֵ֗ל שׁ֚וּבוּ אֶל ־ יְהוָ֗ה אֱלֹהֵי֙ אַבְרָהָם֙ יִצְחָ֣ק וְ⁠יִשְׂרָאֵ֔ל וְ⁠יָשֹׁב֙ אֶל ־ הַ⁠פְּלֵיטָ֔ה הַ⁠נִּשְׁאֶ֣רֶת לָ⁠כֶ֔ם מִ⁠כַּ֖ף מַלְכֵ֥י אַשּֽׁוּר ׃⁷ וְ⁠אַל ־ תִּֽהְי֗וּ כַּ⁠אֲבֽוֹתֵי⁠כֶם֙ וְ⁠כַ֣⁠אֲחֵי⁠כֶ֔ם אֲשֶׁ֣ר מָעֲל֔וּ בַּ⁠יהוָ֖ה אֱלֹהֵ֣י אֲבוֹתֵי⁠הֶ֑ם וַ⁠יִּתְּנֵ֣⁠ם לְ⁠שַׁמָּ֔ה כַּ⁠אֲשֶׁ֖ר אַתֶּ֥ם רֹאִֽים ׃⁸ עַתָּ֕ה אַל ־ תַּקְשׁ֥וּ עָרְפְּ⁠כֶ֖ם כַּ⁠אֲבוֹתֵי⁠כֶ֑ם תְּנוּ ־ יָ֣ד לַ⁠יהוָ֗ה וּ⁠בֹ֤אוּ לְ⁠מִקְדָּשׁ⁠וֹ֙ אֲשֶׁ֣ר הִקְדִּ֣ישׁ לְ⁠עוֹלָ֔ם וְ⁠עִבְדוּ֙ אֶת ־ יְהוָ֣ה אֱלֹהֵי⁠כֶ֔ם וְ⁠יָשֹׁ֥ב מִ⁠כֶּ֖ם חֲר֥וֹן אַפּֽ⁠וֹ ׃⁹ כִּ֣י בְ⁠שׁוּבְ⁠כֶ֞ם עַל ־ יְהוָ֗ה אֲחֵי⁠כֶ֨ם וּ⁠בְנֵי⁠כֶ֤ם לְ⁠רַחֲמִים֙ לִ⁠פְנֵ֣י שֽׁוֹבֵי⁠הֶ֔ם וְ⁠לָ⁠שׁ֖וּב לָ⁠אָ֣רֶץ הַ⁠זֹּ֑את כִּֽי ־ חַנּ֤וּן וְ⁠רַחוּם֙ יְהוָ֣ה אֱלֹהֵי⁠כֶ֔ם וְ⁠לֹא ־ יָסִ֤יר פָּנִים֙ מִ⁠כֶּ֔ם אִם ־ תָּשׁ֖וּבוּ אֵלָֽי⁠ו ׃פ¹⁰ וַ⁠יִּֽהְי֨וּ הָ⁠רָצִ֜ים עֹבְרִ֨ים מֵ⁠עִ֧יר ׀ לָ⁠עִ֛יר בְּ⁠אֶֽרֶץ ־ אֶפְרַ֥יִם וּ⁠מְנַשֶּׁ֖ה וְ⁠עַד ־ זְבֻל֑וּן וַ⁠יִּֽהְיוּ֙ מַשְׂחִיקִ֣ים עֲלֵי⁠הֶ֔ם וּ⁠מַלְעִגִ֖ים בָּֽ⁠ם ׃¹¹ אַךְ ־ אֲנָשִׁ֛ים מֵ⁠אָשֵׁ֥ר וּ⁠מְנַשֶּׁ֖ה וּ⁠מִ⁠זְּבֻל֑וּן נִֽכְנְע֔וּ וַ⁠יָּבֹ֖אוּ לִ⁠ירוּשָׁלִָֽם ׃¹² גַּ֣ם בִּ⁠יהוּדָ֗ה הָֽיְתָה֙ יַ֣ד הָ⁠אֱלֹהִ֔ים לָ⁠תֵ֥ת לָ⁠הֶ֖ם לֵ֣ב אֶחָ֑ד לַ⁠עֲשׂ֞וֹת מִצְוַ֥ת הַ⁠מֶּ֛לֶךְ וְ⁠הַ⁠שָּׂרִ֖ים בִּ⁠דְבַ֥ר יְהוָֽה ׃¹³ וַ⁠יֵּֽאָסְפ֤וּ יְרוּשָׁלִַ֨ם֙ עַם ־ רָ֔ב לַ⁠עֲשׂ֛וֹת אֶת ־ חַ֥ג הַ⁠מַּצּ֖וֹת בַּ⁠חֹ֣דֶשׁ הַ⁠שֵּׁנִ֑י קָהָ֖ל לָ⁠רֹ֥ב מְאֹֽד ׃¹⁴ וַ⁠יָּקֻ֕מוּ וַ⁠יָּסִ֨ירוּ֙ אֶת ־ הַֽ⁠מִּזְבְּח֔וֹת אֲשֶׁ֖ר בִּ⁠ירוּשָׁלִָ֑ם וְ⁠אֵ֤ת כָּל ־ הַֽ⁠מְקַטְּרוֹת֙ הֵסִ֔ירוּ וַ⁠יַּשְׁלִ֖יכוּ לְ⁠נַ֥חַל קִדְרֽוֹן ׃¹⁵ וַ⁠יִּשְׁחֲט֣וּ הַ⁠פֶּ֔סַח בְּ⁠אַרְבָּעָ֥ה עָשָׂ֖ר לַ⁠חֹ֣דֶשׁ הַ⁠שֵּׁנִ֑י וְ⁠הַ⁠כֹּהֲנִ֨ים וְ⁠הַ⁠לְוִיִּ֤ם נִכְלְמוּ֙ וַ⁠יִּֽתְקַדְּשׁ֔וּ וַ⁠יָּבִ֥יאוּ עֹל֖וֹת בֵּ֥ית יְהוָֽה ׃¹⁶ וַ⁠יַּֽעַמְד֤וּ עַל ־ עָמְדָ⁠ם֙ כְּ⁠מִשְׁפָּטָ֔⁠ם כְּ⁠תוֹרַ֖ת מֹשֶׁ֣ה אִישׁ ־ הָ⁠אֱלֹהִ֑ים הַ⁠כֹּֽהֲנִים֙ זֹרְקִ֣ים אֶת ־ הַ⁠דָּ֔ם מִ⁠יַּ֖ד הַ⁠לְוִיִּֽם ׃¹⁷ כִּי ־ רַבַּ֥ת בַּ⁠קָּהָ֖ל אֲשֶׁ֣ר לֹא ־ הִתְקַדָּ֑שׁוּ וְ⁠הַ⁠לְוִיִּ֞ם עַל ־ שְׁחִיטַ֣ת הַ⁠פְּסָחִ֗ים לְ⁠כֹל֙ לֹ֣א טָה֔וֹר לְ⁠הַקְדִּ֖ישׁ לַ⁠יהוָֽה ׃¹⁸ כִּ֣י מַרְבִּ֣ית הָ⁠עָ֡ם רַ֠בַּת מֵֽ⁠אֶפְרַ֨יִם וּ⁠מְנַשֶּׁ֜ה יִשָּׂשכָ֤ר וּ⁠זְבֻלוּן֙ לֹ֣א הִטֶּהָ֔רוּ כִּֽי ־ אָכְל֥וּ אֶת ־ הַ⁠פֶּ֖סַח בְּ⁠לֹ֣א כַ⁠כָּת֑וּב כִּי֩ הִתְפַּלֵּ֨ל יְחִזְקִיָּ֤הוּ עֲלֵי⁠הֶם֙ לֵ⁠אמֹ֔ר יְהוָ֥ה הַ⁠טּ֖וֹב יְכַפֵּ֥ר בְּעַֽד ׃¹⁹ כָּל ־ לְבָב֣⁠וֹ הֵכִ֔ין לִ⁠דְר֛וֹשׁ הָ⁠אֱלֹהִ֥ים ׀ יְהוָ֖ה אֱלֹהֵ֣י אֲבוֹתָ֑י⁠ו וְ⁠לֹ֖א כְּ⁠טָהֳרַ֥ת הַ⁠קֹּֽדֶשׁ ׃ס²⁰ וַ⁠יִּשְׁמַ֤ע יְהוָה֙ אֶל ־ יְחִזְקִיָּ֔הוּ וַ⁠יִּרְפָּ֖א אֶת ־ הָ⁠עָֽם ׃ס²¹ וַ⁠יַּעֲשׂ֣וּ בְנֵֽי ־ יִ֠שְׂרָאֵל הַ⁠נִּמְצְאִ֨ים בִּ⁠ירוּשָׁלִַ֜ם אֶת ־ חַ֧ג הַ⁠מַּצּ֛וֹת שִׁבְעַ֥ת יָמִ֖ים בְּ⁠שִׂמְחָ֣ה גְדוֹלָ֑ה וּֽ⁠מְהַלְלִ֣ים לַ֠⁠יהוָה י֣וֹם ׀ בְּ⁠י֞וֹם הַ⁠לְוִיִּ֧ם וְ⁠הַ⁠כֹּהֲנִ֛ים בִּ⁠כְלֵי ־ עֹ֖ז לַ⁠יהוָֽה ׃ס²² וַ⁠יְדַבֵּ֣ר יְחִזְקִיָּ֗הוּ עַל ־ לֵב֙ כָּל ־ הַ⁠לְוִיִּ֔ם הַ⁠מַּשְׂכִּילִ֥ים שֵֽׂכֶל ־ ט֖וֹב לַ⁠יהוָ֑ה וַ⁠יֹּאכְל֤וּ אֶת ־ הַ⁠מּוֹעֵד֙ שִׁבְעַ֣ת הַ⁠יָּמִ֔ים מְזַבְּחִים֙ זִבְחֵ֣י שְׁלָמִ֔ים וּ⁠מִ֨תְוַדִּ֔ים לַ⁠יהוָ֖ה אֱלֹהֵ֥י אֲבוֹתֵי⁠הֶֽם ׃ס²³ וַ⁠יִּוָּֽעֲצוּ֙ כָּל ־ הַ⁠קָּהָ֔ל לַ⁠עֲשׂ֕וֹת שִׁבְעַ֥ת יָמִ֖ים אֲחֵרִ֑ים וַ⁠יַּֽעֲשׂ֥וּ שִׁבְעַת ־ יָמִ֖ים שִׂמְחָֽה ׃²⁴ כִּ֣י חִזְקִיָּ֣הוּ מֶֽלֶךְ ־ יְ֠הוּדָה הֵרִ֨ים לַ⁠קָּהָ֜ל אֶ֣לֶף פָּרִים֮ וְ⁠שִׁבְעַ֣ת אֲלָפִ֣ים צֹאן֒ ס וְ⁠הַ⁠שָּׂרִ֞ים הֵרִ֤ימוּ לַ⁠קָּהָל֙ פָּרִ֣ים אֶ֔לֶף וְ⁠צֹ֖אן עֲשֶׂ֣רֶת אֲלָפִ֑ים וַ⁠יִּֽתְקַדְּשׁ֥וּ כֹהֲנִ֖ים לָ⁠רֹֽב ׃²⁵ וַֽ⁠יִּשְׂמְח֣וּ ׀ כָּל ־ קְהַ֣ל יְהוּדָ֗ה וְ⁠הַ⁠כֹּהֲנִים֙ וְ⁠הַ⁠לְוִיִּ֔ם וְ⁠כָל ־ הַ⁠קָּהָ֖ל הַ⁠בָּאִ֣ים מִ⁠יִּשְׂרָאֵ֑ל וְ⁠הַ⁠גֵּרִ֗ים הַ⁠בָּאִים֙ מֵ⁠אֶ֣רֶץ יִשְׂרָאֵ֔ל וְ⁠הַ⁠יּוֹשְׁבִ֖ים בִּ⁠יהוּדָֽה ׃²⁶ וַ⁠תְּהִ֥י שִׂמְחָֽה ־ גְדוֹלָ֖ה בִּֽ⁠ירוּשָׁלִָ֑ם כִּ֠י מִ⁠ימֵ֞י שְׁלֹמֹ֤ה בֶן ־ דָּוִיד֙ מֶ֣לֶךְ יִשְׂרָאֵ֔ל לֹ֥א כָ⁠זֹ֖את בִּ⁠ירוּשָׁלִָֽם ׃ס²⁷ וַ⁠יָּקֻ֜מוּ הַ⁠כֹּהֲנִ֤ים הַ⁠לְוִיִּם֙ וַ⁠יְבָרֲכ֣וּ אֶת ־ הָ⁠עָ֔ם וַ⁠יִּשָּׁמַ֖ע בְּ⁠קוֹלָ֑⁠ם וַ⁠תָּב֧וֹא תְפִלָּתָ֛⁠ם לִ⁠מְע֥וֹן קָדְשׁ֖⁠וֹ לַ⁠שָּׁמָֽיִם ׃פ

Chapter 31

¹ וּ⁠כְ⁠כַלּ֣וֹת כָּל ־ זֹ֗את יָצְא֨וּ כָּל ־ יִשְׂרָאֵ֥ל הַֽ⁠נִּמְצְאִים֮ לְ⁠עָרֵ֣י יְהוּדָה֒ וַ⁠יְשַׁבְּר֣וּ הַ⁠מַּצֵּב֣וֹת וַ⁠יְגַדְּע֣וּ הָ⁠אֲשֵׁרִ֡ים וַ⁠יְנַתְּצ֣וּ אֶת ־ הַ֠⁠בָּמוֹת וְ⁠אֶת ־ הַֽ⁠מִּזְבְּחֹ֞ת מִ⁠כָּל ־ יְהוּדָ֧ה וּ⁠בִנְיָמִ֛ן וּ⁠בְ⁠אֶפְרַ֥יִם וּ⁠מְנַשֶּׁ֖ה עַד ־ לְ⁠כַלֵּ֑ה וַ⁠יָּשׁ֜וּבוּ כָּל ־ בְּנֵ֧י יִשְׂרָאֵ֛ל אִ֥ישׁ לַ⁠אֲחֻזָּת֖⁠וֹ לְ⁠עָרֵי⁠הֶֽם ׃ס² וַ⁠יַּעֲמֵ֣ד יְחִזְקִיָּ֡הוּ אֶת ־ מַחְלְק֣וֹת הַ⁠כֹּהֲנִ֣ים וְ֠⁠הַ⁠לְוִיִּם עַֽל ־ מַחְלְקוֹתָ֞⁠ם אִ֣ישׁ ׀ כְּ⁠פִ֣י עֲבֹדָת֗⁠וֹ לַ⁠כֹּהֲנִים֙ וְ⁠לַ⁠לְוִיִּ֔ם לְ⁠עֹלָ֖ה וְ⁠לִ⁠שְׁלָמִ֑ים לְ⁠שָׁרֵת֙ וּ⁠לְ⁠הֹד֣וֹת וּ⁠לְ⁠הַלֵּ֔ל בְּ⁠שַׁעֲרֵ֖י מַחֲנ֥וֹת יְהוָֽה ׃ס³ וּ⁠מְנָת֩ הַ⁠מֶּ֨לֶךְ מִן ־ רְכוּשׁ֜⁠וֹ לָ⁠עֹל֗וֹת לְ⁠עֹלוֹת֙ הַ⁠בֹּ֣קֶר וְ⁠הָ⁠עֶ֔רֶב וְ⁠הָ֣⁠עֹל֔וֹת לַ⁠שַּׁבָּת֖וֹת וְ⁠לֶ⁠חֳדָשִׁ֣ים וְ⁠לַ⁠מֹּעֲדִ֑ים כַּ⁠כָּת֖וּב בְּ⁠תוֹרַ֥ת יְהוָֽה ׃⁴ וַ⁠יֹּ֤אמֶר לָ⁠עָם֙ לְ⁠יוֹשְׁבֵ֣י יְרוּשָׁלִַ֔ם לָ⁠תֵ֕ת מְנָ֥ת הַ⁠כֹּהֲנִ֖ים וְ⁠הַ⁠לְוִיִּ֑ם לְמַ֥עַן יֶחֶזְק֖וּ בְּ⁠תוֹרַ֥ת יְהוָֽה ׃⁵ וְ⁠כִ⁠פְרֹ֣ץ הַ⁠דָּבָ֗ר הִרְבּ֤וּ בְנֵֽי ־ יִשְׂרָאֵל֙ רֵאשִׁ֣ית דָּגָ֗ן תִּיר֤וֹשׁ וְ⁠יִצְהָר֙ וּ⁠דְבַ֔שׁ וְ⁠כֹ֖ל תְּבוּאַ֣ת שָׂדֶ֑ה וּ⁠מַעְשַׂ֥ר הַ⁠כֹּ֛ל לָ⁠רֹ֖ב הֵבִֽיאוּ ׃⁶ וּ⁠בְנֵ֧י יִשְׂרָאֵ֣ל וִֽ⁠יהוּדָ֗ה הַ⁠יּֽוֹשְׁבִים֮ בְּ⁠עָרֵ֣י יְהוּדָה֒ גַּם ־ הֵ֗ם מַעְשַׂ֤ר בָּקָר֙ וָ⁠צֹ֔אן וּ⁠מַעְשַׂ֣ר קָֽדָשִׁ֔ים הַ⁠מְקֻדָּשִׁ֖ים לַ⁠יהוָ֣ה אֱלֹהֵי⁠הֶ֑ם הֵבִ֕יאוּ וַֽ⁠יִּתְּנ֖וּ עֲרֵמ֥וֹת עֲרֵמֽוֹת ׃ס⁷ בַּ⁠חֹ֨דֶשׁ֙ הַ⁠שְּׁלִשִׁ֔י הֵחֵ֥לּוּ הָ⁠עֲרֵמ֖וֹת לְ⁠יִסּ֑וֹד וּ⁠בַ⁠חֹ֥דֶשׁ הַ⁠שְּׁבִיעִ֖י כִּלּֽוּ ׃ס⁸ וַ⁠יָּבֹ֨אוּ֙ יְחִזְקִיָּ֣הוּ וְ⁠הַ⁠שָּׂרִ֔ים וַ⁠יִּרְא֖וּ אֶת ־ הָ⁠עֲרֵמ֑וֹת וַֽ⁠יְבָרֲכוּ֙ אֶת ־ יְהוָ֔ה וְ⁠אֵ֖ת עַמּ֥⁠וֹ יִשְׂרָאֵֽל ׃פ⁹ וַ⁠יִּדְרֹ֣שׁ יְחִזְקִיָּ֗הוּ עַל ־ הַ⁠כֹּֽהֲנִ֛ים וְ⁠הַ⁠לְוִיִּ֖ם עַל ־ הָ⁠עֲרֵמֽוֹת ׃¹⁰ וַ⁠יֹּ֣אמֶר אֵלָ֗י⁠ו עֲזַרְיָ֧הוּ הַ⁠כֹּהֵ֛ן הָ⁠רֹ֖אשׁ לְ⁠בֵ֣ית צָד֑וֹק וַ֠⁠יֹּאמֶר מֵ⁠הָחֵ֨ל הַ⁠תְּרוּמָ֜ה לָ⁠בִ֣יא בֵית ־ יְהוָ֗ה אָכ֨וֹל וְ⁠שָׂב֤וֹעַ וְ⁠הוֹתֵר֙ עַד ־ לָ⁠ר֔וֹב כִּ֤י יְהוָה֙ בֵּרַ֣ךְ אֶת ־ עַמּ֔⁠וֹ וְ⁠הַ⁠נּוֹתָ֖ר אֶת ־ הֶ⁠הָמ֥וֹן הַ⁠זֶּֽה ׃ס¹¹ וַ⁠יֹּ֣אמֶר יְחִזְקִיָּ֗הוּ לְ⁠הָכִ֧ין לְשָׁכ֛וֹת בְּ⁠בֵ֥ית יְהוָ֖ה וַ⁠יָּכִֽינוּ ׃¹² וַ⁠יָּבִ֨יאוּ אֶת ־ הַ⁠תְּרוּמָ֧ה וְ⁠הַֽ⁠מַּעֲשֵׂ֛ר וְ⁠הַ⁠קֳּדָשִׁ֖ים בֶּ⁠אֱמוּנָ֑ה וַ⁠עֲלֵי⁠הֶ֤ם נָגִיד֙ כונניהו ¹ הַ⁠לֵּוִ֔י וְ⁠שִׁמְעִ֥י אָחִ֖י⁠הוּ מִשְׁנֶֽה ׃¹³ וִֽ⁠יחִיאֵ֡ל וַ֠⁠עֲזַזְיָהוּ וְ⁠נַ֨חַת וַ⁠עֲשָׂהאֵ֜ל וִֽ⁠ירִימ֤וֹת וְ⁠יוֹזָבָד֙ וֶ⁠אֱלִיאֵ֣ל וְ⁠יִסְמַכְיָ֔הוּ וּ⁠מַ֖חַת וּ⁠בְנָיָ֑הוּ פְּקִידִ֗ים מִ⁠יַּ֤ד כונניהו ² וְ⁠שִׁמְעִ֣י אָחִ֔י⁠ו בְּ⁠מִפְקַד֙ יְחִזְקִיָּ֣הוּ הַ⁠מֶּ֔לֶךְ וַ⁠עֲזַרְיָ֖הוּ נְגִ֥יד בֵּית ־ הָ⁠אֱלֹהִֽים ׃¹⁴ וְ⁠קוֹרֵ֨א בֶן ־ יִמְנָ֤ה הַ⁠לֵּוִי֙ הַ⁠שּׁוֹעֵ֣ר לַ⁠מִּזְרָ֔חָ⁠ה עַ֖ל נִדְב֣וֹת הָ⁠אֱלֹהִ֑ים לָ⁠תֵת֙ תְּרוּמַ֣ת יְהוָ֔ה וְ⁠קָדְשֵׁ֖י הַ⁠קֳּדָשִֽׁים ׃¹⁵ וְ⁠עַל ־ יָד֡⁠וֹ עֵ֣דֶן וּ֠⁠מִנְיָמִן וְ⁠יֵשׁ֨וּעַ וּֽ⁠שְׁמַֽעְיָ֜הוּ אֲמַרְיָ֧הוּ וּ⁠שְׁכַנְיָ֛הוּ בְּ⁠עָרֵ֥י הַ⁠כֹּהֲנִ֖ים בֶּ⁠אֱמוּנָ֑ה לָ⁠תֵ֤ת לַ⁠אֲחֵי⁠הֶם֙ בְּ⁠מַחְלְק֔וֹת כַּ⁠גָּד֖וֹל כַּ⁠קָּטָֽן ׃¹⁶ מִ⁠לְּ⁠בַ֞ד הִתְיַחְשָׂ֣⁠ם לִ⁠זְכָרִ֗ים מִ⁠בֶּ֨ן שָׁל֤וֹשׁ שָׁנִים֙ וּ⁠לְ⁠מַ֔עְלָ⁠ה לְ⁠כָל ־ הַ⁠בָּ֥א לְ⁠בֵית ־ יְהוָ֖ה לִ⁠דְבַר ־ י֣וֹם בְּ⁠יוֹמ֑⁠וֹ לַ⁠עֲב֣וֹדָתָ֔⁠ם בְּ⁠מִשְׁמְרוֹתָ֖⁠ם כְּ⁠מַחְלְקוֹתֵי⁠הֶֽם ׃¹⁷ וְ⁠אֵ֨ת הִתְיַחֵ֤שׂ הַ⁠כֹּהֲנִים֙ לְ⁠בֵ֣ית אֲבוֹתֵי⁠הֶ֔ם וְ⁠הַ֨⁠לְוִיִּ֔ם מִ⁠בֶּ֛ן עֶשְׂרִ֥ים שָׁנָ֖ה וּ⁠לְ⁠מָ֑עְלָ⁠ה בְּ⁠מִשְׁמְרוֹתֵי⁠הֶ֖ם בְּ⁠מַחְלְקוֹתֵי⁠הֶֽם ׃¹⁸ וּ⁠לְ⁠הִתְיַחֵ֗שׂ בְּ⁠כָל ־ טַפָּ֧⁠ם נְשֵׁי⁠הֶ֛ם וּ⁠בְנֵי⁠הֶ֥ם וּ⁠בְנוֹתֵי⁠הֶ֖ם לְ⁠כָל ־ קָהָ֑ל כִּ֥י בֶ⁠אֱמוּנָתָ֖⁠ם יִתְקַדְּשׁוּ ־ קֹֽדֶשׁ ׃¹⁹ וְ⁠לִ⁠בְנֵי֩ אַהֲרֹ֨ן הַ⁠כֹּהֲנִ֜ים בִּ⁠שְׂדֵ֨י מִגְרַ֤שׁ עָרֵי⁠הֶם֙ בְּ⁠כָל ־ עִ֣יר וָ⁠עִ֔יר אֲנָשִׁ֕ים אֲשֶׁ֥ר נִקְּב֖וּ בְּ⁠שֵׁמ֑וֹת לָ⁠תֵ֣ת מָנ֗וֹת לְ⁠כָל ־ זָכָר֙ בַּ⁠כֹּ֣הֲנִ֔ים וּ⁠לְ⁠כָל ־ הִתְיַחֵ֖שׂ בַּ⁠לְוִיִּֽם ׃²⁰ וַ⁠יַּ֧עַשׂ כָּ⁠זֹ֛את יְחִזְקִיָּ֖הוּ בְּ⁠כָל ־ יְהוּדָ֑ה וַ⁠יַּ֨עַשׂ הַ⁠טּ֤וֹב וְ⁠הַ⁠יָּשָׁר֙ וְ⁠הָ֣⁠אֱמֶ֔ת לִ⁠פְנֵ֖י יְהוָ֥ה אֱלֹהָֽי⁠ו ׃²¹ וּ⁠בְ⁠כָֽל ־ מַעֲשֶׂ֞ה אֲשֶׁר ־ הֵחֵ֣ל ׀ בַּ⁠עֲבוֹדַ֣ת בֵּית ־ הָ⁠אֱלֹהִ֗ים וּ⁠בַ⁠תּוֹרָה֙ וּ⁠בַ⁠מִּצְוָ֔ה לִ⁠דְרֹ֖שׁ לֵֽ⁠אלֹהָ֑י⁠ו בְּ⁠כָל ־ לְבָב֥⁠וֹ עָשָׂ֖ה וְ⁠הִצְלִֽיחַ ׃פ

¹Q כָּֽנַנְיָ֣הוּ

²Q כָּֽנַנְיָ֙הוּ֙

Chapter 32

¹ אַחֲרֵ֨י הַ⁠דְּבָרִ֤ים וְ⁠הָ⁠אֱמֶת֙ הָ⁠אֵ֔לֶּה בָּ֖א סַנְחֵרִ֣יב מֶֽלֶךְ ־ אַשּׁ֑וּר וַ⁠יָּבֹ֣א בִֽ⁠יהוּדָ֗ה וַ⁠יִּ֨חַן֙ עַל ־ הֶ⁠עָרִ֣ים הַ⁠בְּצֻר֔וֹת וַ⁠יֹּ֖אמֶר לְ⁠בִקְעָ֥⁠ם אֵלָֽי⁠ו ׃² וַ⁠יַּרְא֙ יְחִזְקִיָּ֔הוּ כִּי ־ בָ֖א סַנְחֵרִ֑יב וּ⁠פָנָ֕י⁠ו לַ⁠מִּלְחָמָ֖ה עַל ־ יְרוּשָׁלִָֽם ׃³ וַ⁠יִּוָּעַ֗ץ עִם ־ שָׂרָי⁠ו֙ וְ⁠גִבֹּרָ֔י⁠ו לִ⁠סְתּוֹם֙ אֶת ־ מֵימֵ֣י הָ⁠עֲיָנ֔וֹת אֲשֶׁ֖ר מִ⁠ח֣וּץ לָ⁠עִ֑יר וַֽ⁠יַּעְזְרֽוּ⁠הוּ ׃⁴ וַ⁠יִּקָּבְצ֣וּ עַם ־ רָ֔ב וַֽ⁠יִּסְתְּמוּ֙ אֶת ־ כָּל ־ הַ⁠מַּעְיָנ֔וֹת וְ⁠אֶת ־ הַ⁠נַּ֛חַל הַ⁠שּׁוֹטֵ֥ף בְּ⁠תוֹךְ ־ הָ⁠אָ֖רֶץ לֵ⁠אמֹ֑ר לָ֤⁠מָּה יָב֨וֹאוּ֙ מַלְכֵ֣י אַשּׁ֔וּר וּ⁠מָצְא֖וּ מַ֥יִם רַבִּֽים ׃⁵ וַ⁠יִּתְחַזַּ֡ק וַ⁠יִּבֶן֩ אֶת ־ כָּל ־ הַ⁠חוֹמָ֨ה הַ⁠פְּרוּצָ֜ה וַ⁠יַּ֣עַל עַל ־ הַ⁠מִּגְדָּל֗וֹת וְ⁠לַ⁠ח֨וּצָ⁠ה֙ הַ⁠חוֹמָ֣ה אַחֶ֔רֶת וַ⁠יְחַזֵּ֥ק אֶת ־ הַ⁠מִּלּ֖וֹא עִ֣יר דָּוִ֑יד וַ⁠יַּ֥עַשׂ שֶׁ֛לַח לָ⁠רֹ֖ב וּ⁠מָגִנִּֽים ׃⁶ וַ⁠יִּתֵּ֛ן שָׂרֵ֥י מִלְחָמ֖וֹת עַל ־ הָ⁠עָ֑ם וַ⁠יִּקְבְּצֵ֣⁠ם אֵלָ֗י⁠ו אֶל ־ רְחוֹב֙ שַׁ֣עַר הָ⁠עִ֔יר וַ⁠יְדַבֵּ֥ר עַל ־ לְבָבָ֖⁠ם לֵ⁠אמֹֽר ׃⁷ חִזְק֣וּ וְ⁠אִמְצ֔וּ אַל ־ תִּֽירְא֣וּ וְ⁠אַל ־ תֵּחַ֗תּוּ מִ⁠פְּנֵי֙ מֶ֣לֶךְ אַשּׁ֔וּר וּ⁠מִ⁠לִּ⁠פְנֵ֖י כָּל ־ הֶ⁠הָמ֣וֹן אֲשֶׁר ־ עִמּ֑⁠וֹ כִּֽי ־ עִמָּ֥⁠נוּ רַ֖ב מֵ⁠עִמּֽ⁠וֹ ׃⁸ עִמּ⁠וֹ֙ זְר֣וֹעַ בָּשָׂ֔ר וְ⁠עִמָּ֜⁠נוּ יְהוָ֤ה אֱלֹהֵ֨י⁠נוּ֙ לְ⁠עָזְרֵ֔⁠נוּ וּ⁠לְ⁠הִלָּחֵ֖ם מִלְחֲמֹתֵ֑⁠נוּ וַ⁠יִּסָּמְכ֣וּ הָ⁠עָ֔ם עַל ־ דִּבְרֵ֖י יְחִזְקִיָּ֥הוּ מֶֽלֶךְ ־ יְהוּדָֽה ׃פ⁹ אַ֣חַר זֶ֗ה שָׁ֠לַח סַנְחֵרִ֨יב מֶֽלֶךְ ־ אַשּׁ֤וּר עֲבָדָי⁠ו֙ יְר֣וּשָׁלַ֔יְמָ⁠ה וְ⁠הוּא֙ עַל ־ לָכִ֔ישׁ וְ⁠כָל ־ מֶמְשַׁלְתּ֖⁠וֹ עִמּ֑⁠וֹ עַל ־ יְחִזְקִיָּ֨הוּ֙ מֶ֣לֶךְ יְהוּדָ֔ה וְ⁠עַל ־ כָּל ־ יְהוּדָ֛ה אֲשֶׁ֥ר בִּ⁠ירוּשָׁלִַ֖ם לֵ⁠אמֹֽר ׃¹⁰ כֹּ֣ה אָמַ֔ר סַנְחֵרִ֖יב מֶ֣לֶךְ אַשּׁ֑וּר עַל ־ מָה֙ אַתֶּ֣ם בֹּטְחִ֔ים וְ⁠יֹשְׁבִ֥ים בְּ⁠מָצ֖וֹר בִּ⁠ירוּשָׁלִָֽם ׃¹¹ הֲ⁠לֹ֤א יְחִזְקִיָּ֨הוּ֙ מַסִּ֣ית אֶתְ⁠כֶ֔ם לָ⁠תֵ֣ת אֶתְ⁠כֶ֔ם לָ⁠מ֛וּת בְּ⁠רָעָ֥ב וּ⁠בְ⁠צָמָ֖א לֵ⁠אמֹ֑ר יְהוָ֣ה אֱלֹהֵ֔י⁠נוּ יַצִּילֵ֕⁠נוּ מִ⁠כַּ֖ף מֶ֥לֶךְ אַשּֽׁוּר ׃¹² הֲ⁠לֹא ־ הוּא֙ יְחִזְקִיָּ֔הוּ הֵסִ֥יר אֶת ־ בָּמֹתָ֖י⁠ו וְ⁠אֶת ־ מִזְבְּחֹתָ֑י⁠ו וַ⁠יֹּ֨אמֶר לִֽ⁠יהוּדָ֤ה וְ⁠לִֽ⁠ירוּשָׁלִַ֨ם֙ לֵ⁠אמֹ֔ר לִ⁠פְנֵ֨י מִזְבֵּ֧חַ אֶחָ֛ד תִּֽשְׁתַּחֲו֖וּ וְ⁠עָלָ֥י⁠ו תַּקְטִֽירוּ ׃¹³ הֲ⁠לֹ֣א תֵדְע֗וּ מֶ֤ה עָשִׂ֨יתִי֙ אֲנִ֣י וַ⁠אֲבוֹתַ֔⁠י לְ⁠כֹ֖ל עַמֵּ֣י הָ⁠אֲרָצ֑וֹת הֲ⁠יָכ֣וֹל יָֽכְל֗וּ אֱלֹהֵי֙ גּוֹיֵ֣ הָ⁠אֲרָצ֔וֹת לְ⁠הַצִּ֥יל אֶת ־ אַרְצָ֖⁠ם מִ⁠יָּדִֽ⁠י ׃¹⁴ מִ֠י בְּֽ⁠כָל ־ אֱלֹהֵ֞י הַ⁠גּוֹיִ֤ם הָ⁠אֵ֨לֶּה֙ אֲשֶׁ֣ר הֶחֱרִ֣ימוּ אֲבוֹתַ֔⁠י אֲשֶׁ֣ר יָכ֔וֹל לְ⁠הַצִּ֥יל אֶת ־ עַמּ֖⁠וֹ מִ⁠יָּדִ֑⁠י כִּ֤י יוּכַל֙ אֱלֹ֣הֵי⁠כֶ֔ם לְ⁠הַצִּ֥יל אֶתְ⁠כֶ֖ם מִ⁠יָּדִֽ⁠י ׃¹⁵ וְ⁠עַתָּ֡ה אַל ־ יַשִּׁיא֩ אֶתְ⁠כֶ֨ם חִזְקִיָּ֜הוּ וְ⁠אַל ־ יַסִּ֨ית אֶתְ⁠כֶ֣ם כָּ⁠זֹאת֮ וְ⁠אַל ־ תַּאֲמִ֣ינוּ ל⁠וֹ֒ כִּי ־ לֹ֣א יוּכַ֗ל כָּל ־ אֱל֨וֹהַ֙ כָּל ־ גּ֣וֹי וּ⁠מַמְלָכָ֔ה לְ⁠הַצִּ֥יל עַמּ֛⁠וֹ מִ⁠יָּדִ֖⁠י וּ⁠מִ⁠יַּ֣ד אֲבוֹתָ֑⁠י אַ֚ף כִּ֣י אֱֽלֹהֵי⁠כֶ֔ם לֹא ־ יַצִּ֥ילוּ אֶתְ⁠כֶ֖ם מִ⁠יָּדִֽ⁠י ׃¹⁶ וְ⁠עוֹד֙ דִּבְּר֣וּ עֲבָדָ֔י⁠ו עַל ־ יְהוָ֖ה הָ⁠אֱלֹהִ֑ים וְ⁠עַ֖ל יְחִזְקִיָּ֥הוּ עַבְדּֽ⁠וֹ ׃¹⁷ וּ⁠סְפָרִ֣ים כָּתַ֔ב לְ⁠חָרֵ֕ף לַ⁠יהוָ֖ה אֱלֹהֵ֣י יִשְׂרָאֵ֑ל וְ⁠לֵֽ⁠אמֹ֨ר עָלָ֜י⁠ו לֵ⁠אמֹ֗ר כֵּֽ⁠אלֹהֵ֞י גּוֹיֵ֤ הָ⁠אֲרָצוֹת֙ אֲשֶׁ֨ר לֹא ־ הִצִּ֤ילוּ עַמָּ⁠ם֙ מִ⁠יָּדִ֔⁠י כֵּ֣ן לֹֽא ־ יַצִּ֞יל אֱלֹהֵ֧י יְחִזְקִיָּ֛הוּ עַמּ֖⁠וֹ מִ⁠יָּדִֽ⁠י ׃¹⁸ וַ⁠יִּקְרְא֨וּ בְ⁠קוֹל ־ גָּד֜וֹל יְהוּדִ֗ית עַל ־ עַ֤ם יְרוּשָׁלִַ֨ם֙ אֲשֶׁ֣ר עַל ־ הַֽ⁠חוֹמָ֔ה לְ⁠יָֽרְאָ֖⁠ם וּֽ⁠לְ⁠בַהֲלָ֑⁠ם לְמַ֖עַן יִלְכְּד֥וּ אֶת ־ הָ⁠עִֽיר ׃¹⁹ וַֽ⁠יְדַבְּר֔וּ אֶל ־ אֱלֹהֵ֖י יְרוּשָׁלִָ֑ם כְּ⁠עַ֗ל אֱלֹהֵי֙ עַמֵּ֣י הָ⁠אָ֔רֶץ מַעֲשֵׂ֖ה יְדֵ֥י הָ⁠אָדָֽם ׃ס²⁰ וַ⁠יִּתְפַּלֵּ֞ל יְחִזְקִיָּ֣הוּ הַ⁠מֶּ֗לֶךְ וִֽ⁠ישַֽׁעְיָ֧הוּ בֶן ־ אָמ֛וֹץ הַ⁠נָּבִ֖יא עַל ־ זֹ֑את וַֽ⁠יִּזְעֲק֖וּ הַ⁠שָּׁמָֽיִם ׃פ²¹ וַ⁠יִּשְׁלַ֤ח יְהוָה֙ מַלְאָ֔ךְ וַ⁠יַּכְחֵ֞ד כָּל ־ גִּבּ֥וֹר חַ֨יִל֙ וְ⁠נָגִ֣יד וְ⁠שָׂ֔ר בְּ⁠מַחֲנֵ֖ה מֶ֣לֶךְ אַשּׁ֑וּר וַ⁠יָּשָׁב֩ בְּ⁠בֹ֨שֶׁת פָּנִ֜ים לְ⁠אַרְצ֗⁠וֹ וַ⁠יָּבֹא֙ בֵּ֣ית אֱלֹהָ֔י⁠ו וּמִֽיצִיאֵ֣י ¹ מֵעָ֔י⁠ו שָׁ֖ם הִפִּילֻ֥⁠הוּ בֶ⁠חָֽרֶב ׃²² וַ⁠יּוֹשַׁע֩ יְהוָ֨ה אֶת ־ יְחִזְקִיָּ֜הוּ וְ⁠אֵ֣ת ׀ יֹשְׁבֵ֣י יְרוּשָׁלִַ֗ם מִ⁠יַּ֛ד סַנְחֵרִ֥יב מֶֽלֶךְ ־ אַשּׁ֖וּר וּ⁠מִ⁠יַּד ־ כֹּ֑ל וַֽ⁠יְנַהֲלֵ֖⁠ם מִ⁠סָּבִֽיב ׃²³ וְ֠⁠רַבִּים מְבִיאִ֨ים מִנְחָ֤ה לַ⁠יהוָה֙ לִ⁠יר֣וּשָׁלִַ֔ם וּ⁠מִ֨גְדָּנ֔וֹת לִֽ⁠יחִזְקִיָּ֖הוּ מֶ֣לֶךְ יְהוּדָ֑ה וַ⁠יִּנַּשֵּׂ֛א לְ⁠עֵינֵ֥י כָל ־ הַ⁠גּוֹיִ֖ם מֵ⁠אַֽחֲרֵי ־ כֵֽן ׃ס²⁴ בַּ⁠יָּמִ֣ים הָ⁠הֵ֔ם חָלָ֥ה יְחִזְקִיָּ֖הוּ עַד ־ לָ⁠מ֑וּת וַ⁠יִּתְפַּלֵּל֙ אֶל ־ יְהוָ֔ה וַ⁠יֹּ֣אמֶר ל֔⁠וֹ וּ⁠מוֹפֵ֖ת נָ֥תַן לֽ⁠וֹ ׃²⁵ וְ⁠לֹא ־ כִ⁠גְמֻ֤ל עָלָי⁠ו֙ הֵשִׁ֣יב יְחִזְקִיָּ֔הוּ כִּ֥י גָבַ֖הּ לִבּ֑⁠וֹ וַ⁠יְהִ֤י עָלָי⁠ו֙ קֶ֔צֶף וְ⁠עַל ־ יְהוּדָ֖ה וִ⁠ירוּשָׁלִָֽם ׃²⁶ וַ⁠יִּכָּנַ֤ע יְחִזְקִיָּ֨הוּ֙ בְּ⁠גֹ֣בַהּ לִבּ֔⁠וֹ ה֖וּא וְ⁠יֹשְׁבֵ֣י יְרוּשָׁלִָ֑ם וְ⁠לֹא ־ בָ֤א עֲלֵי⁠הֶם֙ קֶ֣צֶף יְהוָ֔ה בִּ⁠ימֵ֖י יְחִזְקִיָּֽהוּ ׃²⁷ וַ⁠יְהִ֧י לִֽ⁠יחִזְקִיָּ֛הוּ עֹ֥שֶׁר וְ⁠כָב֖וֹד הַרְבֵּ֣ה מְאֹ֑ד וְ⁠אֹֽצָר֣וֹת עָֽשָׂה ־ ל֠⁠וֹ לְ⁠כֶ֨סֶף וּ⁠לְ⁠זָהָ֜ב וּ⁠לְ⁠אֶ֣בֶן יְקָרָ֗ה וְ⁠לִ⁠בְשָׂמִים֙ וּ⁠לְ⁠מָ֣גִנִּ֔ים וּ⁠לְ⁠כֹ֖ל כְּלֵ֥י חֶמְדָּֽה ׃²⁸ וּ⁠מִ֨סְכְּנ֔וֹת לִ⁠תְבוּאַ֥ת דָּגָ֖ן וְ⁠תִיר֣וֹשׁ וְ⁠יִצְהָ֑ר וְ⁠אֻֽרָוֺת֙ לְ⁠כָל ־ בְּהֵמָ֣ה וּ⁠בְהֵמָ֔ה וַ⁠עֲדָרִ֖ים לָ⁠אֲוֵרֽוֹת ׃²⁹ וְ⁠עָרִים֙ עָ֣שָׂה ל֔⁠וֹ וּ⁠מִקְנֵה ־ צֹ֥אן וּ⁠בָקָ֖ר לָ⁠רֹ֑ב כִּ֤י נָֽתַן ־ ל⁠וֹ֙ אֱלֹהִ֔ים רְכ֖וּשׁ רַ֥ב מְאֹֽד ׃³⁰ וְ⁠ה֣וּא יְחִזְקִיָּ֗הוּ סָתַם֙ אֶת ־ מוֹצָ֞א מֵימֵ֤י גִיחוֹן֙ הָֽ⁠עֶלְי֔וֹן וַֽ⁠יַּישְּׁרֵ֥⁠ם לְ⁠מַֽטָּה ־ מַּעְרָ֖בָ⁠ה לְ⁠עִ֣יר דָּוִ֑יד וַ⁠יַּצְלַ֥ח יְחִזְקִיָּ֖הוּ בְּ⁠כָֽל ־ מַעֲשֵֽׂ⁠הוּ ׃³¹ וְ⁠כֵ֞ן בִּ⁠מְלִיצֵ֣י ׀ שָׂרֵ֣י בָּבֶ֗ל הַֽ⁠מְשַׁלְּחִ֤ים עָלָי⁠ו֙ לִ⁠דְרֹ֗שׁ הַ⁠מּוֹפֵת֙ אֲשֶׁ֣ר הָיָ֣ה בָ⁠אָ֔רֶץ עֲזָב֖⁠וֹ הָֽ⁠אֱלֹהִ֑ים לְ⁠נַ֨סּוֹת֔⁠וֹ לָ⁠דַ֖עַת כָּל ־ בִּ⁠לְבָבֽ⁠וֹ ׃³² וְ⁠יֶ֛תֶר דִּבְרֵ֥י יְחִזְקִיָּ֖הוּ וַ⁠חֲסָדָ֑י⁠ו הִנָּ֣⁠ם כְּתוּבִ֗ים בַּ⁠חֲז֞וֹן יְשַֽׁעְיָ֤הוּ בֶן ־ אָמוֹץ֙ הַ⁠נָּבִ֔יא עַל ־ סֵ֥פֶר מַלְכֵי ־ יְהוּדָ֖ה וְ⁠יִשְׂרָאֵֽל ׃³³ וַ⁠יִּשְׁכַּ֨ב יְחִזְקִיָּ֜הוּ עִם ־ אֲבֹתָ֗י⁠ו וַֽ⁠יִּקְבְּרֻ⁠הוּ֮ בְּֽ⁠מַעֲלֵה֮ קִבְרֵ֣י בְנֵי ־ דָוִיד֒ וְ⁠כָבוֹד֙ עָֽשׂוּ ־ ל֣⁠וֹ בְ⁠מוֹת֔⁠וֹ כָּל ־ יְהוּדָ֖ה וְ⁠יֹשְׁבֵ֣י יְרוּשָׁלִָ֑ם וַ⁠יִּמְלֹ֛ךְ מְנַשֶּׁ֥ה בְנ֖⁠וֹ תַּחְתָּֽי⁠ו ׃פ

¹K ו⁠מ⁠יציא⁠ו

Chapter 33

¹ בֶּן ־ שְׁתֵּ֥ים עֶשְׂרֵ֛ה שָׁנָ֖ה מְנַשֶּׁ֣ה בְ⁠מָלְכ֑⁠וֹ וַ⁠חֲמִשִּׁ֤ים וְ⁠חָמֵשׁ֙ שָׁנָ֔ה מָלַ֖ךְ בִּ⁠ירוּשָׁלִָֽם ׃² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠תֽוֹעֲבוֹת֙ הַ⁠גּוֹיִ֔ם אֲשֶׁר֙ הוֹרִ֣ישׁ יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃³ וַ⁠יָּ֗שָׁב וַ⁠יִּ֨בֶן֙ אֶת ־ הַ⁠בָּמ֔וֹת אֲשֶׁ֥ר נִתַּ֖ץ יְחִזְקִיָּ֣הוּ אָבִ֑י⁠ו וַ⁠יָּ֨קֶם מִזְבְּח֤וֹת לַ⁠בְּעָלִים֙ וַ⁠יַּ֣עַשׂ אֲשֵׁר֔וֹת וַ⁠יִּשְׁתַּ֨חוּ֙ לְ⁠כָל ־ צְבָ֣א הַ⁠שָּׁמַ֔יִם וַֽ⁠יַּעֲבֹ֖ד אֹתָֽ⁠ם ׃⁴ וּ⁠בָנָ֥ה מִזְבְּח֖וֹת בְּ⁠בֵ֣ית יְהוָ֑ה אֲשֶׁר֙ אָמַ֣ר יְהוָ֔ה בִּ⁠ירוּשָׁלִַ֥ם יִֽהְיֶה ־ שְּׁמִ֖⁠י לְ⁠עוֹלָֽם ׃⁵ וַ⁠יִּ֥בֶן מִזְבְּח֖וֹת לְ⁠כָל ־ צְבָ֣א הַ⁠שָּׁמָ֑יִם בִּ⁠שְׁתֵּ֖י חַצְר֥וֹת בֵּית ־ יְהוָֽה ׃⁶ וְ⁠הוּא֩ הֶעֱבִ֨יר אֶת ־ בָּנָ֤י⁠ו בָּ⁠אֵשׁ֙ בְּ⁠גֵ֣י בֶן ־ הִנֹּ֔ם וְ⁠עוֹנֵ֤ן וְ⁠נִחֵשׁ֙ וְֽ⁠כִשֵּׁ֔ף וְ⁠עָ֥שָׂה א֖וֹב וְ⁠יִדְּעוֹנִ֑י הִרְבָּ֗ה לַ⁠עֲשׂ֥וֹת הָ⁠רַ֛ע בְּ⁠עֵינֵ֥י יְהוָ֖ה לְ⁠הַכְעִיסֽ⁠וֹ ׃⁷ וַ⁠יָּ֕שֶׂם אֶת ־ פֶּ֥סֶל הַ⁠סֶּ֖מֶל אֲשֶׁ֣ר עָשָׂ֑ה בְּ⁠בֵ֣ית הָ⁠אֱלֹהִ֗ים אֲשֶׁ֨ר אָמַ֤ר אֱלֹהִים֙ אֶל ־ דָּוִיד֙ וְ⁠אֶל ־ שְׁלֹמֹ֣ה בְנ֔⁠וֹ בַּ⁠בַּ֨יִת הַ⁠זֶּ֜ה וּ⁠בִֽ⁠ירוּשָׁלִַ֗ם אֲשֶׁ֤ר בָּחַ֨רְתִּי֙ מִ⁠כֹּל֙ שִׁבְטֵ֣י יִשְׂרָאֵ֔ל אָשִׂ֥ים אֶת ־ שְׁמִ֖⁠י לְ⁠עֵילֽוֹם ׃⁸ וְ⁠לֹ֣א אוֹסִ֗יף לְ⁠הָסִיר֙ אֶת ־ רֶ֣גֶל יִשְׂרָאֵ֔ל מֵ⁠עַל֙ הָֽ⁠אֲדָמָ֔ה אֲשֶׁ֥ר הֶֽעֱמַ֖דְתִּי לַ⁠אֲבֹֽתֵי⁠כֶ֑ם רַ֣ק ׀ אִם ־ יִשְׁמְר֣וּ לַ⁠עֲשׂ֗וֹת אֵ֚ת כָּל ־ אֲשֶׁ֣ר צִוִּיתִ֔י⁠ם לְ⁠כָל ־ הַ⁠תּוֹרָ֛ה וְ⁠הַֽ⁠חֻקִּ֥ים וְ⁠הַ⁠מִּשְׁפָּטִ֖ים בְּ⁠יַד ־ מֹשֶֽׁה ׃⁹ וַ⁠יֶּ֣תַע מְנַשֶּׁ֔ה אֶת ־ יְהוּדָ֖ה וְ⁠יֹשְׁבֵ֣י יְרוּשָׁלִָ֑ם לַ⁠עֲשׂ֣וֹת רָ֔ע מִן ־ הַ֨⁠גּוֹיִ֔ם אֲשֶׁר֙ הִשְׁמִ֣יד יְהוָ֔ה מִ⁠פְּנֵ֖י בְּנֵ֥י יִשְׂרָאֵֽל ׃פ¹⁰ וַ⁠יְדַבֵּ֧ר יְהוָ֛ה אֶל ־ מְנַשֶּׁ֥ה וְ⁠אֶל ־ עַמּ֖⁠וֹ וְ⁠לֹ֥א הִקְשִֽׁיבוּ ׃¹¹ וַ⁠יָּבֵ֨א יְהוָ֜ה עֲלֵי⁠הֶ֗ם אֶת ־ שָׂרֵ֤י הַ⁠צָּבָא֙ אֲשֶׁר֙ לְ⁠מֶ֣לֶךְ אַשּׁ֔וּר וַ⁠יִּלְכְּד֥וּ אֶת ־ מְנַשֶּׁ֖ה בַּ⁠חֹחִ֑ים וַ⁠יַּֽאַסְרֻ֨⁠הוּ֙ בַּֽ⁠נְחֻשְׁתַּ֔יִם וַ⁠יּוֹלִיכֻ֖⁠הוּ בָּבֶֽלָ⁠ה ׃¹² וּ⁠כְ⁠הָצֵ֣ר ל֔⁠וֹ חִלָּ֕ה אֶת ־ פְּנֵ֖י יְהוָ֣ה אֱלֹהָ֑י⁠ו וַ⁠יִּכָּנַ֣ע מְאֹ֔ד מִ⁠לִּ⁠פְנֵ֖י אֱלֹהֵ֥י אֲבֹתָֽי⁠ו ׃¹³ וַ⁠יִּתְפַּלֵּ֣ל אֵלָ֗י⁠ו וַ⁠יֵּעָ֤תֶר ל⁠וֹ֙ וַ⁠יִּשְׁמַ֣ע תְּחִנָּת֔⁠וֹ וַ⁠יְשִׁיבֵ֥⁠הוּ יְרוּשָׁלִַ֖ם לְ⁠מַלְכוּת֑⁠וֹ וַ⁠יֵּ֣דַע מְנַשֶּׁ֔ה כִּ֥י יְהוָ֖ה ה֥וּא הָֽ⁠אֱלֹהִֽים ׃¹⁴ וְ⁠אַחֲרֵי ־ כֵ֡ן בָּנָ֣ה חוֹמָ֣ה חִֽיצוֹנָ֣ה ׀ לְ⁠עִיר ־ דָּוִ֡יד מַעְרָבָ⁠ה֩ לְ⁠גִיח֨וֹן בַּ⁠נַּ֜חַל וְ⁠לָ⁠ב֨וֹא בְ⁠שַׁ֤עַר הַ⁠דָּגִים֙ וְ⁠סָבַ֣ב לָ⁠עֹ֔פֶל וַ⁠יַּגְבִּיהֶ֖⁠הָ מְאֹ֑ד וַ⁠יָּ֧שֶׂם שָֽׂרֵי ־ חַ֛יִל בְּ⁠כָל ־ הֶ⁠עָרִ֥ים הַ⁠בְּצֻר֖וֹת בִּ⁠יהוּדָֽה ׃¹⁵ וַ֠⁠יָּסַר אֶת ־ אֱלֹהֵ֨י הַ⁠נֵּכָ֤ר וְ⁠אֶת ־ הַ⁠סֶּ֨מֶל֙ מִ⁠בֵּ֣ית יְהוָ֔ה וְ⁠כָל ־ הַֽ⁠מִּזְבְּח֗וֹת אֲשֶׁ֥ר בָּנָ֛ה בְּ⁠הַ֥ר בֵּית ־ יְהוָ֖ה וּ⁠בִ⁠ירוּשָׁלִָ֑ם וַ⁠יַּשְׁלֵ֖ךְ ח֥וּצָ⁠ה לָ⁠עִֽיר ׃¹⁶ ו⁠יכן ¹ אֶת ־ מִזְבַּ֣ח יְהוָ֔ה וַ⁠יִּזְבַּ֣ח עָלָ֔י⁠ו זִבְחֵ֥י שְׁלָמִ֖ים וְ⁠תוֹדָ֑ה וַ⁠יֹּ֨אמֶר֙ לִֽ⁠יהוּדָ֔ה לַ⁠עֲב֕וֹד אֶת ־ יְהוָ֖ה אֱלֹהֵ֥י יִשְׂרָאֵֽל ׃¹⁷ אֲבָל֙ ע֣וֹד הָ⁠עָ֔ם זֹבְחִ֖ים בַּ⁠בָּמ֑וֹת רַ֖ק לַ⁠יהוָ֥ה אֱלֹהֵי⁠הֶֽם ׃¹⁸ וְ⁠יֶ֨תֶר דִּבְרֵ֣י מְנַשֶּׁה֮ וּ⁠תְפִלָּת֣⁠וֹ אֶל ־ אֱלֹהָי⁠ו֒ וְ⁠דִבְרֵי֙ הַֽ⁠חֹזִ֔ים הַֽ⁠מְדַבְּרִ֣ים אֵלָ֔י⁠ו בְּ⁠שֵׁ֥ם יְהוָ֖ה אֱלֹהֵ֣י יִשְׂרָאֵ֑ל הִנָּ֕⁠ם עַל ־ דִּבְרֵ֖י מַלְכֵ֥י יִשְׂרָאֵֽל ׃¹⁹ וּ⁠תְפִלָּת֣⁠וֹ וְ⁠הֵֽעָתֶר ־ ל⁠וֹ֮ וְ⁠כָל ־ חַטָּאת֣⁠וֹ וּ⁠מַעְל⁠וֹ֒ וְ⁠הַ⁠מְּקֹמ֗וֹת אֲשֶׁר֩ בָּנָ֨ה בָ⁠הֶ֤ם בָּמוֹת֙ וְ⁠הֶעֱמִיד֙ הָ⁠אֲשֵׁרִ֣ים וְ⁠הַ⁠פְּסִלִ֔ים לִ⁠פְנֵ֖י הִכָּנְע֑⁠וֹ הִנָּ֣⁠ם כְּתוּבִ֔ים עַ֖ל דִּבְרֵ֥י חוֹזָֽי ׃²⁰ וַ⁠יִּשְׁכַּ֤ב מְנַשֶּׁה֙ עִם ־ אֲבֹתָ֔י⁠ו וַֽ⁠יִּקְבְּרֻ֖⁠הוּ בֵּית֑⁠וֹ וַ⁠יִּמְלֹ֛ךְ אָמ֥וֹן בְּנ֖⁠וֹ תַּחְתָּֽי⁠ו ׃פ²¹ בֶּן ־ עֶשְׂרִ֧ים וּ⁠שְׁתַּ֛יִם שָׁנָ֖ה אָמ֣וֹן בְּ⁠מָלְכ֑⁠וֹ וּ⁠שְׁתַּ֣יִם שָׁנִ֔ים מָלַ֖ךְ בִּֽ⁠ירוּשָׁלִָֽם ׃²² וַ⁠יַּ֤עַשׂ הָ⁠רַע֙ בְּ⁠עֵינֵ֣י יְהוָ֔ה כַּ⁠אֲשֶׁ֥ר עָשָׂ֖ה מְנַשֶּׁ֣ה אָבִ֑י⁠ו וּֽ⁠לְ⁠כָל ־ הַ⁠פְּסִילִ֗ים אֲשֶׁ֤ר עָשָׂה֙ מְנַשֶּׁ֣ה אָבִ֔י⁠ו זִבַּ֥ח אָמ֖וֹן וַ⁠יַּֽעַבְדֵֽ⁠ם ׃²³ וְ⁠לֹ֤א נִכְנַע֙ מִ⁠לִּ⁠פְנֵ֣י יְהוָ֔ה כְּ⁠הִכָּנַ֖ע מְנַשֶּׁ֣ה אָבִ֑י⁠ו כִּ֛י ה֥וּא אָמ֖וֹן הִרְבָּ֥ה אַשְׁמָֽה ׃²⁴ וַ⁠יִּקְשְׁר֤וּ עָלָי⁠ו֙ עֲבָדָ֔י⁠ו וַ⁠יְמִיתֻ֖⁠הוּ בְּ⁠בֵיתֽ⁠וֹ ׃²⁵ וַ⁠יַּכּוּ֙ עַם ־ הָ⁠אָ֔רֶץ אֵ֥ת כָּל ־ הַ⁠קֹּֽשְׁרִ֖ים עַל ־ הַ⁠מֶּ֣לֶךְ אָמ֑וֹן וַ⁠יַּמְלִ֧יכוּ עַם ־ הָ⁠אָ֛רֶץ אֶת ־ יֹאשִׁיָּ֥הוּ בְנ֖⁠וֹ תַּחְתָּֽי⁠ו ׃פ

¹Q וַיִּ֙בֶן֙

Chapter 34

¹ בֶּן ־ שְׁמוֹנֶ֥ה שָׁנִ֖ים יֹאשִׁיָּ֣הוּ בְ⁠מָלְכ֑⁠וֹ וּ⁠שְׁלֹשִׁ֤ים וְ⁠אַחַת֙ שָׁנָ֔ה מָלַ֖ךְ בִּ⁠ירוּשָׁלִָֽם ׃² וַ⁠יַּ֥עַשׂ הַ⁠יָּשָׁ֖ר בְּ⁠עֵינֵ֣י יְהוָ֑ה וַ⁠יֵּ֗לֶךְ בְּ⁠דַרְכֵי֙ דָּוִ֣יד אָבִ֔י⁠ו וְ⁠לֹא ־ סָ֖ר יָמִ֥ין וּ⁠שְׂמֹֽאול ׃³ וּ⁠בִ⁠שְׁמוֹנֶ֨ה שָׁנִ֜ים לְ⁠מָלְכ֗⁠וֹ וְ⁠הוּא֙ עוֹדֶ֣⁠נּוּ נַ֔עַר הֵחֵ֕ל לִ⁠דְר֕וֹשׁ לֵ⁠אלֹהֵ֖י דָּוִ֣יד אָבִ֑י⁠ו וּ⁠בִ⁠שְׁתֵּ֧ים עֶשְׂרֵ֣ה שָׁנָ֗ה הֵחֵל֙ לְ⁠טַהֵ֔ר אֶת ־ יְהוּדָה֙ וִ⁠יר֣וּשָׁלִַ֔ם מִן ־ הַ⁠בָּמוֹת֙ וְ⁠הָ֣⁠אֲשֵׁרִ֔ים וְ⁠הַ⁠פְּסִלִ֖ים וְ⁠הַ⁠מַּסֵּכֽוֹת ׃⁴ וַ⁠יְנַתְּצ֣וּ לְ⁠פָנָ֗י⁠ו אֵ֚ת מִזְבְּח֣וֹת הַ⁠בְּעָלִ֔ים וְ⁠הַֽ⁠חַמָּנִ֛ים אֲשֶׁר ־ לְ⁠מַ֥עְלָ⁠ה מֵ⁠עֲלֵי⁠הֶ֖ם גִּדֵּ֑עַ וְ֠⁠הָ⁠אֲשֵׁרִים וְ⁠הַ⁠פְּסִלִ֤ים וְ⁠הַ⁠מַּסֵּכוֹת֙ שִׁבַּ֣ר וְ⁠הֵדַ֔ק וַ⁠יִּזְרֹק֙ עַל ־ פְּנֵ֣י הַ⁠קְּבָרִ֔ים הַ⁠זֹּבְחִ֖ים לָ⁠הֶֽם ׃⁵ וְ⁠עַצְמוֹת֙ כֹּֽהֲנִ֔ים שָׂרַ֖ף עַל ־ מִזְבְּחוֹתָ֑ם ¹ וַ⁠יְטַהֵ֥ר אֶת ־ יְהוּדָ֖ה וְ⁠אֶת ־ יְרוּשָׁלִָֽם ׃⁶ וּ⁠בְ⁠עָרֵ֨י מְנַשֶּׁ֧ה וְ⁠אֶפְרַ֛יִם וְ⁠שִׁמְע֖וֹן וְ⁠עַד ־ נַפְתָּלִ֑י ב⁠הר בתי⁠הם סָבִֽיב ׃⁷ וַ⁠יְנַתֵּ֣ץ אֶת ־ הַֽ⁠מִּזְבְּח֗וֹת וְ⁠אֶת ־ הָ⁠אֲשֵׁרִ֤ים וְ⁠הַ⁠פְּסִלִים֙ כִּתַּ֣ת לְ⁠הֵדַ֔ק וְ⁠כָל ־ הַֽ⁠חַמָּנִ֥ים גִּדַּ֖ע בְּ⁠כָל ־ אֶ֣רֶץ יִשְׂרָאֵ֑ל וַ⁠יָּ֖שָׁב לִ⁠ירוּשָׁלִָֽם ׃ס⁸ וּ⁠בִ⁠שְׁנַ֨ת שְׁמוֹנֶ֤ה עֶשְׂרֵה֙ לְ⁠מָלְכ֔⁠וֹ לְ⁠טַהֵ֥ר הָ⁠אָ֖רֶץ וְ⁠הַ⁠בָּ֑יִת שָׁ֠לַח אֶת ־ שָׁפָ֨ן בֶּן ־ אֲצַלְיָ֜הוּ וְ⁠אֶת ־ מַעֲשֵׂיָ֣הוּ שַׂר ־ הָ⁠עִ֗יר וְ֠⁠אֵת יוֹאָ֤ח בֶּן ־ יֽוֹאָחָז֙ הַ⁠מַּזְכִּ֔יר לְ⁠חַזֵּ֕ק אֶת ־ בֵּ֖ית יְהוָ֥ה אֱלֹהָֽי⁠ו ׃⁹ וַ⁠יָּבֹ֜אוּ אֶל ־ חִלְקִיָּ֣הוּ ׀ הַ⁠כֹּהֵ֣ן הַ⁠גָּד֗וֹל וַֽ⁠יִּתְּנוּ֮ אֶת ־ הַ⁠כֶּסֶף֮ הַ⁠מּוּבָ֣א בֵית ־ אֱלֹהִים֒ אֲשֶׁ֣ר אָסְפֽוּ ־ הַ⁠לְוִיִּם֩ שֹׁמְרֵ֨י הַ⁠סַּ֜ף מִ⁠יַּ֧ד מְנַשֶּׁ֣ה וְ⁠אֶפְרַ֗יִם וּ⁠מִ⁠כֹּל֙ שְׁאֵרִ֣ית יִשְׂרָאֵ֔ל וּ⁠מִ⁠כָּל ־ יְהוּדָ֖ה וּ⁠בִנְיָמִ֑ן ו⁠ישבי ² יְרֽוּשָׁלִָֽם ׃¹⁰ וַֽ⁠יִּתְּנ֗וּ עַל ־ יַד֙ עֹשֵׂ֣ה הַ⁠מְּלָאכָ֔ה הַ⁠מֻּפְקָדִ֖ים בְּ⁠בֵ֣ית יְהוָ֑ה וַ⁠יִּתְּנ֨וּ אֹת֜⁠וֹ עוֹשֵׂ֣י הַ⁠מְּלָאכָ֗ה אֲשֶׁ֤ר עֹשִׂים֙ בְּ⁠בֵ֣ית יְהוָ֔ה לִ⁠בְדּ֥וֹק וּ⁠לְ⁠חַזֵּ֖ק הַ⁠בָּֽיִת ׃¹¹ וַֽ⁠יִּתְּנ֗וּ לֶ⁠חָֽרָשִׁים֙ וְ⁠לַ⁠בֹּנִ֔ים לִ⁠קְנוֹת֙ אַבְנֵ֣י מַחְצֵ֔ב וְ⁠עֵצִ֖ים לַֽ⁠מְחַבְּר֑וֹת וּ⁠לְ⁠קָרוֹת֙ אֶת ־ הַ⁠בָּ֣תִּ֔ים אֲשֶׁ֥ר הִשְׁחִ֖יתוּ מַלְכֵ֥י יְהוּדָֽה ׃¹² וְ⁠הָ⁠אֲנָשִׁים֩ עֹשִׂ֨ים בֶּ⁠אֱמוּנָ֜ה בַּ⁠מְּלָאכָ֗ה וַ⁠עֲלֵי⁠הֶ֣ם ׀ מֻ֠פְקָדִים יַ֣חַת וְ⁠עֹבַדְיָ֤הוּ הַ⁠לְוִיִּם֙ מִן ־ בְּנֵ֣י מְרָרִ֔י וּ⁠זְכַרְיָ֧ה וּ⁠מְשֻׁלָּ֛ם מִן ־ בְּנֵ֥י הַ⁠קְּהָתִ֖ים לְ⁠נַצֵּ֑חַ וְ⁠הַ֨⁠לְוִיִּ֔ם כָּל ־ מֵבִ֖ין בִּ⁠כְלֵי ־ שִֽׁיר ׃¹³ וְ⁠עַ֣ל הַ⁠סַּבָּלִ֗ים וּֽ⁠מְנַצְּחִים֙ לְ⁠כֹל֙ עֹשֵׂ֣ה מְלָאכָ֔ה לַ⁠עֲבוֹדָ֖ה וַ⁠עֲבוֹדָ֑ה וּ⁠מֵֽ⁠הַ⁠לְוִיִּ֔ם סוֹפְרִ֥ים וְ⁠שֹׁטְרִ֖ים וְ⁠שׁוֹעֲרִֽים ׃¹⁴ וּ⁠בְ⁠הוֹצִיאָ֣⁠ם אֶת ־ הַ⁠כֶּ֔סֶף הַ⁠מּוּבָ֖א בֵּ֣ית יְהוָ֑ה מָצָא֙ חִלְקִיָּ֣הוּ הַ⁠כֹּהֵ֔ן אֶת ־ סֵ֥פֶר תּֽוֹרַת ־ יְהוָ֖ה בְּ⁠יַד ־ מֹשֶֽׁה ׃¹⁵ וַ⁠יַּ֣עַן חִלְקִיָּ֗הוּ וַ⁠יֹּ֨אמֶר֙ אֶל ־ שָׁפָ֣ן הַ⁠סּוֹפֵ֔ר סֵ֧פֶר הַ⁠תּוֹרָ֛ה מָצָ֖אתִי בְּ⁠בֵ֣ית יְהוָ֑ה וַ⁠יִּתֵּ֧ן חִלְקִיָּ֛הוּ אֶת ־ הַ⁠סֵּ֖פֶר אֶל ־ שָׁפָֽן ׃¹⁶ וַ⁠יָּבֵ֨א שָׁפָ֤ן אֶת ־ הַ⁠סֵּ֨פֶר֙ אֶל ־ הַ⁠מֶּ֔לֶךְ וַ⁠יָּ֨שֶׁב ע֧וֹד אֶת ־ הַ⁠מֶּ֛לֶךְ דָּבָ֖ר לֵ⁠אמֹ֑ר כֹּ֛ל אֲשֶׁר ־ נִתַּ֥ן בְּ⁠יַד ־ עֲבָדֶ֖י⁠ךָ הֵ֥ם עֹשִֽׂים ׃¹⁷ וַ⁠יַּתִּ֕יכוּ אֶת ־ הַ⁠כֶּ֖סֶף הַ⁠נִּמְצָ֣א בְּ⁠בֵית ־ יְהוָ֑ה וַֽ⁠יִּתְּנ֗וּ⁠הוּ עַל ־ יַד֙ הַ⁠מֻּפְקָדִ֔ים וְ⁠עַל ־ יַ֖ד עוֹשֵׂ֥י הַ⁠מְּלָאכָֽה ׃¹⁸ וַ⁠יַּגֵּ֞ד שָׁפָ֤ן הַ⁠סּוֹפֵר֙ לַ⁠מֶּ֣לֶךְ לֵ⁠אמֹ֔ר סֵ֚פֶר נָ֣תַן לִ֔⁠י חִלְקִיָּ֖הוּ הַ⁠כֹּהֵ֑ן וַ⁠יִּקְרָא ־ ב֥⁠וֹ שָׁפָ֖ן לִ⁠פְנֵ֥י הַ⁠מֶּֽלֶךְ ׃¹⁹ וַ⁠יְהִי֙ כִּ⁠שְׁמֹ֣עַ הַ⁠מֶּ֔לֶךְ אֵ֖ת דִּבְרֵ֣י הַ⁠תּוֹרָ֑ה וַ⁠יִּקְרַ֖ע אֶת ־ בְּגָדָֽי⁠ו ׃²⁰ וַ⁠יְצַ֣ו הַ⁠מֶּ֡לֶךְ אֶת ־ חִלְקִיָּ֡הוּ וְ⁠אֶת ־ אֲחִיקָ֣ם בֶּן ־ שָׁ֠פָן וְ⁠אֶת ־ עַבְדּ֨וֹן בֶּן ־ מִיכָ֜ה וְ⁠אֵ֣ת ׀ שָׁפָ֣ן הַ⁠סּוֹפֵ֗ר וְ⁠אֵ֛ת עֲשָׂיָ֥ה עֶֽבֶד ־ הַ⁠מֶּ֖לֶךְ לֵ⁠אמֹֽר ׃²¹ לְכוּ֩ דִרְשׁ֨וּ אֶת ־ יְהוָ֜ה בַּעֲדִ֗⁠י וּ⁠בְעַד֙ הַ⁠נִּשְׁאָר֙ בְּ⁠יִשְׂרָאֵ֣ל וּ⁠בִֽ⁠יהוּדָ֔ה עַל ־ דִּבְרֵ֥י הַ⁠סֵּ֖פֶר אֲשֶׁ֣ר נִמְצָ֑א כִּֽי ־ גְדוֹלָ֤ה חֲמַת ־ יְהוָה֙ אֲשֶׁ֣ר נִתְּכָ֣ה בָ֔⁠נוּ עַל֩ אֲשֶׁ֨ר לֹא ־ שָׁמְר֤וּ אֲבוֹתֵ֨י⁠נוּ֙ אֶת ־ דְּבַ֣ר יְהוָ֔ה לַ⁠עֲשׂ֕וֹת כְּ⁠כָל ־ הַ⁠כָּת֖וּב עַל ־ הַ⁠סֵּ֥פֶר הַ⁠זֶּֽה ׃פ²² וַ⁠יֵּ֨לֶךְ חִלְקִיָּ֜הוּ וַ⁠אֲשֶׁ֣ר הַ⁠מֶּ֗לֶךְ אֶל ־ חֻלְדָּ֨ה הַ⁠נְּבִיאָ֜ה אֵ֣שֶׁת ׀ שַׁלֻּ֣ם בֶּן ־ תוקהת ³ בֶּן ־ חַסְרָה֙ שׁוֹמֵ֣ר הַ⁠בְּגָדִ֔ים וְ⁠הִ֛יא יוֹשֶׁ֥בֶת בִּ⁠ירוּשָׁלִַ֖ם בַּ⁠מִּשְׁנֶ֑ה וַ⁠יְדַבְּר֥וּ אֵלֶ֖י⁠הָ כָּ⁠זֹֽאת ׃ס²³ וַ⁠תֹּ֣אמֶר לָ⁠הֶ֔ם כֹּה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אִמְר֣וּ לָ⁠אִ֔ישׁ אֲשֶׁר ־ שָׁלַ֥ח אֶתְ⁠כֶ֖ם אֵלָֽ⁠י ׃ס²⁴ כֹּ֚ה אָמַ֣ר יְהוָ֔ה הִנְ⁠נִ֨י מֵבִ֥יא רָעָ֛ה עַל ־ הַ⁠מָּק֥וֹם הַ⁠זֶּ֖ה וְ⁠עַל ־ יוֹשְׁבָ֑י⁠ו אֵ֤ת כָּל ־ הָ⁠אָלוֹת֙ הַ⁠כְּתוּב֣וֹת עַל ־ הַ⁠סֵּ֔פֶר אֲשֶׁ֣ר קָֽרְא֔וּ לִ⁠פְנֵ֖י מֶ֥לֶךְ יְהוּדָֽה ׃²⁵ תַּ֣חַת ׀ אֲשֶׁ֣ר עֲזָב֗וּ⁠נִי ו⁠יקטירו ⁴ לֵֽ⁠אלֹהִ֣ים אֲחֵרִ֔ים לְמַ֨עַן֙ הַכְעִיסֵ֔⁠נִי בְּ⁠כֹ֖ל מַעֲשֵׂ֣י יְדֵי⁠הֶ֑ם וְ⁠תִתַּ֧ךְ חֲמָתִ֛⁠י בַּ⁠מָּק֥וֹם הַ⁠זֶּ֖ה וְ⁠לֹ֥א תִכְבֶּֽה ׃²⁶ וְ⁠אֶל ־ מֶ֣לֶךְ יְהוּדָ֗ה הַ⁠שֹּׁלֵ֤חַ אֶתְ⁠כֶם֙ לִ⁠דְר֣וֹשׁ בַּֽ⁠יהוָ֔ה כֹּ֥ה תֹאמְר֖וּ אֵלָ֑י⁠ו ס כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל הַ⁠דְּבָרִ֖ים אֲשֶׁ֥ר שָׁמָֽעְתָּ ׃²⁷ יַ֠עַן רַךְ ־ לְבָ֨בְ⁠ךָ֜ וַ⁠תִּכָּנַ֣ע ׀ מִ⁠לִּ⁠פְנֵ֣י אֱלֹהִ֗ים בְּ⁠שָׁמְעֲ⁠ךָ֤ אֶת ־ דְּבָרָי⁠ו֙ עַל ־ הַ⁠מָּק֤וֹם הַ⁠זֶּה֙ וְ⁠עַל ־ יֹ֣שְׁבָ֔י⁠ו וַ⁠תִּכָּנַ֣ע לְ⁠פָנַ֔⁠י וַ⁠תִּקְרַ֥ע אֶת ־ בְּגָדֶ֖י⁠ךָ וַ⁠תֵּ֣בְךְּ לְ⁠פָנָ֑⁠י וְ⁠גַם ־ אֲנִ֥י שָׁמַ֖עְתִּי נְאֻם ־ יְהוָֽה ׃²⁸ הִנְ⁠נִ֨י אֹֽסִפְ⁠ךָ֜ אֶל ־ אֲבֹתֶ֗י⁠ךָ וְ⁠נֶאֱסַפְתָּ֣ אֶל ־ קִבְרֹתֶי⁠ךָ֮ בְּ⁠שָׁלוֹם֒ וְ⁠לֹא ־ תִרְאֶ֣ינָה עֵינֶ֔י⁠ךָ בְּ⁠כֹל֙ הָֽ⁠רָעָ֔ה אֲשֶׁ֨ר אֲנִ֥י מֵבִ֛יא עַל ־ הַ⁠מָּק֥וֹם הַ⁠זֶּ֖ה וְ⁠עַל ־ יֹשְׁבָ֑י⁠ו וַ⁠יָּשִׁ֥יבוּ אֶת ־ הַ⁠מֶּ֖לֶךְ דָּבָֽר ׃פ²⁹ וַ⁠יִּשְׁלַ֖ח הַ⁠מֶּ֑לֶךְ וַ⁠יֶּאֱסֹ֕ף אֶת ־ כָּל ־ זִקְנֵ֥י יְהוּדָ֖ה וִ⁠ירוּשָׁלִָֽם ׃³⁰ וַ⁠יַּ֣עַל הַ⁠מֶּ֣לֶךְ בֵּית ־ יְ֠הוָה וְ⁠כָל ־ אִ֨ישׁ יְהוּדָ֜ה וְ⁠יֹשְׁבֵ֣י יְרוּשָׁלִַ֗ם וְ⁠הַ⁠כֹּֽהֲנִים֙ וְ⁠הַ⁠לְוִיִּ֔ם וְ⁠כָל ־ הָ⁠עָ֖ם מִ⁠גָּד֣וֹל וְ⁠עַד ־ קָטָ֑ן וַ⁠יִּקְרָ֣א בְ⁠אָזְנֵי⁠הֶ֗ם אֶת ־ כָּל ־ דִּבְרֵי֙ סֵ֣פֶר הַ⁠בְּרִ֔ית הַ⁠נִּמְצָ֖א בֵּ֥ית יְהוָֽה ׃³¹ וַ⁠יַּעֲמֹ֨ד הַ⁠מֶּ֜לֶךְ עַל ־ עָמְד֗⁠וֹ וַ⁠יִּכְרֹ֣ת אֶֽת ־ הַ⁠בְּרִית֮ לִ⁠פְנֵ֣י יְהוָה֒ לָ⁠לֶ֜כֶת אַחֲרֵ֣י יְהוָ֗ה וְ⁠לִ⁠שְׁמ֤וֹר אֶת ־ מִצְוֺתָי⁠ו֙ וְ⁠עֵֽדְוֺתָ֣י⁠ו וְ⁠חֻקָּ֔י⁠ו בְּ⁠כָל ־ לְבָב֖⁠וֹ וּ⁠בְ⁠כָל ־ נַפְשׁ֑⁠וֹ לַ⁠עֲשׂוֹת֙ אֶת ־ דִּבְרֵ֣י הַ⁠בְּרִ֔ית הַ⁠כְּתוּבִ֖ים עַל ־ הַ⁠סֵּ֥פֶר הַ⁠זֶּֽה ׃³² וַ⁠יַּעֲמֵ֕ד אֵ֛ת כָּל ־ הַ⁠נִּמְצָ֥א בִ⁠ירוּשָׁלִַ֖ם וּ⁠בִנְיָמִ֑ן וַֽ⁠יַּעֲשׂוּ֙ יֹשְׁבֵ֣י יְרוּשָׁלִַ֔ם כִּ⁠בְרִ֥ית אֱלֹהִ֖ים אֱלֹהֵ֥י אֲבוֹתֵי⁠הֶֽם ׃³³ וַ⁠יָּ֨סַר יֹֽאשִׁיָּ֜הוּ אֶת ־ כָּל ־ הַ⁠תּוֹעֵב֗וֹת מִֽ⁠כָּל ־ הָ⁠אֲרָצוֹת֮ אֲשֶׁ֣ר לִ⁠בְנֵ֣י יִשְׂרָאֵל֒ וַֽ⁠יַּעֲבֵ֗ד אֵ֤ת כָּל ־ הַ⁠נִּמְצָא֙ בְּ⁠יִשְׂרָאֵ֔ל לַ⁠עֲב֖וֹד אֶת ־ יְהוָ֣ה אֱלֹהֵי⁠הֶ֑ם כָּל ־ יָמָ֕י⁠ו לֹ֣א סָ֔רוּ מֵֽ⁠אַחֲרֵ֕י יְהוָ֖ה אֱלֹהֵ֥י אֲבוֹתֵי⁠הֶֽם ׃פ

¹K מזבחותים

²Q וַיָּשֻׁ֖בוּ

³Q תָּקְהַ֗ת

⁴Q וַֽיְקַטְּרוּ֙

Chapter 35

¹ וַ⁠יַּ֨עַשׂ יֹאשִׁיָּ֧הוּ בִֽ⁠ירוּשָׁלִַ֛ם פֶּ֖סַח לַ⁠יהוָ֑ה וַ⁠יִּשְׁחֲט֣וּ הַ⁠פֶּ֔סַח בְּ⁠אַרְבָּעָ֥ה עָשָׂ֖ר לַ⁠חֹ֥דֶשׁ הָ⁠רִאשֽׁוֹן ׃² וַ⁠יַּעֲמֵ֥ד הַ⁠כֹּהֲנִ֖ים עַל ־ מִשְׁמְרוֹתָ֑⁠ם וַֽ⁠יְחַזְּקֵ֔⁠ם לַ⁠עֲבוֹדַ֖ת בֵּ֥ית יְהוָֽה ׃³ וַ⁠יֹּ֣אמֶר לַ֠⁠לְוִיִּם הַמְּבִינִ֨ים ¹ לְ⁠כָל ־ יִשְׂרָאֵ֜ל הַ⁠קְּדוֹשִׁ֣ים לַ⁠יהוָ֗ה תְּנ֤וּ אֶת ־ אֲרוֹן ־ הַ⁠קֹּ֨דֶשׁ֙ בַּ֠⁠בַּיִת אֲשֶׁ֨ר בָּנָ֜ה שְׁלֹמֹ֤ה בֶן ־ דָּוִיד֙ מֶ֣לֶךְ יִשְׂרָאֵ֔ל אֵין ־ לָ⁠כֶ֥ם מַשָּׂ֖א בַּ⁠כָּתֵ֑ף עַתָּ֗ה עִבְדוּ֙ אֶת ־ יְהוָ֣ה אֱלֹֽהֵי⁠כֶ֔ם וְ⁠אֵ֖ת עַמּ֥⁠וֹ יִשְׂרָאֵֽל ׃⁴ והכונו ² לְ⁠בֵית ־ אֲבוֹתֵי⁠כֶ֖ם כְּ⁠מַחְלְקוֹתֵי⁠כֶ֑ם בִּ⁠כְתָ֗ב דָּוִיד֙ מֶ֣לֶךְ יִשְׂרָאֵ֔ל וּ⁠בְ⁠מִכְתַּ֖ב שְׁלֹמֹ֥ה בְנֽ⁠וֹ ׃⁵ וְ⁠עִמְד֣וּ בַ⁠קֹּ֗דֶשׁ לִ⁠פְלֻגּוֹת֙ בֵּ֣ית הָֽ⁠אָב֔וֹת לַ⁠אֲחֵי⁠כֶ֖ם בְּנֵ֣י הָ⁠עָ֑ם וַ⁠חֲלֻקַּ֥ת בֵּֽית ־ אָ֖ב לַ⁠לְוִיִּֽם ׃⁶ וְ⁠שַׁחֲט֖וּ הַ⁠פָּ֑סַח וְ⁠הִתְקַדְּשׁוּ֙ וְ⁠הָכִ֣ינוּ לַ⁠אֲחֵי⁠כֶ֔ם לַ⁠עֲשׂ֥וֹת כִּ⁠דְבַר ־ יְהוָ֖ה בְּ⁠יַד ־ מֹשֶֽׁה ׃פ⁷ וַ⁠יָּ֣רֶם יֹאשִׁיָּ֣הוּ לִ⁠בְנֵ֪י הָ⁠עָ֟ם צֹ֞אן כְּבָשִׂ֣ים וּ⁠בְנֵֽי ־ עִזִּים֮ הַ⁠כֹּ֣ל לַ⁠פְּסָחִים֒ לְ⁠כָל ־ הַ⁠נִּמְצָ֗א לְ⁠מִסְפַּר֙ שְׁלֹשִׁ֣ים אֶ֔לֶף וּ⁠בָקָ֖ר שְׁלֹ֣שֶׁת אֲלָפִ֑ים אֵ֖לֶּה מֵ⁠רְכ֥וּשׁ הַ⁠מֶּֽלֶךְ ׃ס⁸ וְ⁠שָׂרָ֞י⁠ו לִ⁠נְדָבָ֥ה לָ⁠עָ֛ם לַ⁠כֹּהֲנִ֥ים וְ⁠לַ⁠לְוִיִּ֖ם הֵרִ֑ימוּ חִלְקִיָּ֨ה וּ⁠זְכַרְיָ֜הוּ וִֽ⁠יחִיאֵ֗ל נְגִידֵי֙ בֵּ֣ית הָ⁠אֱלֹהִ֔ים לַ⁠כֹּהֲנִ֞ים נָתְנ֣וּ לַ⁠פְּסָחִ֗ים אַלְפַּ֨יִם֙ וְ⁠שֵׁ֣שׁ מֵא֔וֹת וּ⁠בָקָ֖ר שְׁלֹ֥שׁ מֵאֽוֹת ׃⁹ ו⁠כונניהו ³ וּ⁠שְׁמַֽעְיָ֨הוּ וּ⁠נְתַנְאֵ֜ל אֶחָ֗י⁠ו וַ⁠חֲשַׁבְיָ֧הוּ וִ⁠יעִיאֵ֛ל וְ⁠יוֹזָבָ֖ד שָׂרֵ֣י הַ⁠לְוִיִּ֑ם הֵרִ֨ימוּ לַ⁠לְוִיִּ֤ם לַ⁠פְּסָחִים֙ חֲמֵ֣שֶׁת אֲלָפִ֔ים וּ⁠בָקָ֖ר חֲמֵ֥שׁ מֵאֽוֹת ׃¹⁰ וַ⁠תִּכּ֖וֹן הָ⁠עֲבוֹדָ֑ה וַ⁠יַּֽעַמְד֨וּ הַ⁠כֹּהֲנִ֧ים עַל ־ עָמְדָ֛⁠ם וְ⁠הַ⁠לְוִיִּ֥ם עַל ־ מַחְלְקוֹתָ֖⁠ם כְּ⁠מִצְוַ֥ת הַ⁠מֶּֽלֶךְ ׃¹¹ וַֽ⁠יִּשְׁחֲט֖וּ הַ⁠פָּ֑סַח וַ⁠יִּזְרְק֤וּ הַ⁠כֹּהֲנִים֙ מִ⁠יָּדָ֔⁠ם וְ⁠הַ⁠לְוִיִּ֖ם מַפְשִׁיטִֽים ׃¹² וַ⁠יָּסִ֨ירוּ הָ⁠עֹלָ֜ה לְ֠⁠תִתָּ⁠ם לְ⁠מִפְלַגּ֤וֹת לְ⁠בֵית ־ אָבוֹת֙ לִ⁠בְנֵ֣י הָ⁠עָ֔ם לְ⁠הַקְרִיב֙ לַ⁠יהוָ֔ה כַּ⁠כָּת֖וּב בְּ⁠סֵ֣פֶר מֹשֶׁ֑ה וְ⁠כֵ֖ן לַ⁠בָּקָֽר ׃¹³ וַֽ⁠יְבַשְּׁל֥וּ הַ⁠פֶּ֛סַח בָּ⁠אֵ֖שׁ כַּ⁠מִּשְׁפָּ֑ט וְ⁠הַ⁠קֳּדָשִׁ֣ים בִּשְּׁל֗וּ בַּ⁠סִּיר֤וֹת וּ⁠בַ⁠דְּוָדִים֙ וּ⁠בַ⁠צֵּ֣לָח֔וֹת וַ⁠יָּרִ֖יצוּ לְ⁠כָל ־ בְּנֵ֥י הָ⁠עָֽם ׃¹⁴ וְ⁠אַחַ֗ר הֵכִ֤ינוּ לָ⁠הֶם֙ וְ⁠לַ⁠כֹּ֣הֲנִ֔ים כִּ֤י הַ⁠כֹּהֲנִים֙ בְּנֵ֣י אַהֲרֹ֔ן בְּ⁠הַֽעֲל֛וֹת הָ⁠עוֹלָ֥ה וְ⁠הַ⁠חֲלָבִ֖ים עַד ־ לָ֑יְלָה וְ⁠הַ⁠לְוִיִּם֙ הֵכִ֣ינוּ לָ⁠הֶ֔ם וְ⁠לַ⁠כֹּהֲנִ֖ים בְּנֵ֥י אַהֲרֹֽן ׃¹⁵ וְ⁠הַ⁠מְשֹֽׁרֲרִ֨ים בְּנֵי ־ אָסָ֜ף עַל ־ מַעֲמָדָ֗⁠ם כְּ⁠מִצְוַ֤ת דָּוִיד֙ וְ⁠אָסָ֞ף וְ⁠הֵימָ֤ן וִֽ⁠ידֻתוּן֙ חוֹזֵ֣ה הַ⁠מֶּ֔לֶךְ וְ⁠הַ⁠שֹּׁעֲרִ֖ים לְ⁠שַׁ֣עַר וָ⁠שָׁ֑עַר אֵ֣ין לָ⁠הֶ֗ם לָ⁠סוּר֙ מֵ⁠עַ֣ל עֲבֹֽדָתָ֔⁠ם כִּֽי ־ אֲחֵי⁠הֶ֥ם הַ⁠לְוִיִּ֖ם הֵכִ֥ינוּ לָ⁠הֶֽם ׃¹⁶ וַ֠⁠תִּכּוֹן כָּל ־ עֲבוֹדַ֨ת יְהוָ֜ה בַּ⁠יּ֤וֹם הַ⁠הוּא֙ לַ⁠עֲשׂ֣וֹת הַ⁠פֶּ֔סַח וְ⁠הַעֲל֣וֹת עֹל֔וֹת עַ֖ל מִזְבַּ֣ח יְהוָ֑ה כְּ⁠מִצְוַ֖ת הַ⁠מֶּ֥לֶךְ יֹאשִׁיָּֽהוּ ׃¹⁷ וַ⁠יַּעֲשׂ֨וּ בְנֵֽי ־ יִשְׂרָאֵ֧ל הַֽ⁠נִּמְצְאִ֛ים אֶת ־ הַ⁠פֶּ֖סַח בָּ⁠עֵ֣ת הַ⁠הִ֑יא וְ⁠אֶת ־ חַ֥ג הַ⁠מַּצּ֖וֹת שִׁבְעַ֥ת יָמִֽים ׃¹⁸ וְ⁠לֹֽא ־ נַעֲשָׂ֨ה פֶ֤סַח כָּמֹ֨⁠הוּ֙ בְּ⁠יִשְׂרָאֵ֔ל מִ⁠ימֵ֖י שְׁמוּאֵ֣ל הַ⁠נָּבִ֑יא וְ⁠כָל ־ מַלְכֵ֣י יִשְׂרָאֵ֣ל ׀ לֹֽא ־ עָשׂ֡וּ כַּ⁠פֶּ֣סַח אֲשֶׁר ־ עָשָׂ֣ה יֹֽ֠אשִׁיָּהוּ וְ⁠הַ⁠כֹּהֲנִ֨ים וְ⁠הַ⁠לְוִיִּ֤ם וְ⁠כָל ־ יְהוּדָה֙ וְ⁠יִשְׂרָאֵ֣ל הַ⁠נִּמְצָ֔א וְ⁠יוֹשְׁבֵ֖י יְרוּשָׁלִָֽם ׃ס¹⁹ בִּ⁠שְׁמוֹנֶ֤ה עֶשְׂרֵה֙ שָׁנָ֔ה לְ⁠מַלְכ֖וּת יֹאשִׁיָּ֑הוּ נַעֲשָׂ֖ה הַ⁠פֶּ֥סַח הַ⁠זֶּֽה ׃²⁰ אַחֲרֵ֣י כָל ־ זֹ֗את אֲשֶׁ֨ר הֵכִ֤ין יֹֽאשִׁיָּ֨הוּ֙ אֶת ־ הַ⁠בַּ֔יִת עָלָ֞ה נְכ֧וֹ מֶֽלֶךְ ־ מִצְרַ֛יִם לְ⁠הִלָּחֵ֥ם בְּ⁠כַרְכְּמִ֖ישׁ עַל ־ פְּרָ֑ת וַ⁠יֵּצֵ֥א לִ⁠קְרָאת֖⁠וֹ יֹאשִׁיָּֽהוּ ׃²¹ וַ⁠יִּשְׁלַ֣ח אֵלָ֣י⁠ו מַלְאָכִ֣ים ׀ לֵ⁠אמֹר֩ ׀ מַה ־ לִּ֨⁠י וָ⁠לָ֜⁠ךְ מֶ֣לֶךְ יְהוּדָ֗ה לֹא ־ עָלֶ֨י⁠ךָ אַתָּ֤ה הַ⁠יּוֹם֙ כִּ֚י אֶל ־ בֵּ֣ית מִלְחַמְתִּ֔⁠י וֵ⁠אלֹהִ֖ים אָמַ֣ר לְ⁠בַֽהֲלֵ֑⁠נִי חֲדַל ־ לְ⁠ךָ֛ מֵ⁠אֱלֹהִ֥ים אֲשֶׁר ־ עִמִּ֖⁠י וְ⁠אַל ־ יַשְׁחִיתֶֽ⁠ךָ ׃²² וְ⁠לֹֽא ־ הֵסֵב֩ יֹאשִׁיָּ֨הוּ פָנָ֜י⁠ו מִמֶּ֗⁠נּוּ כִּ֤י לְ⁠הִלָּחֵֽם ־ בּ⁠וֹ֙ הִתְחַפֵּ֔שׂ וְ⁠לֹ֥א שָׁמַ֛ע אֶל ־ דִּבְרֵ֥י נְכ֖וֹ מִ⁠פִּ֣י אֱלֹהִ֑ים וַ⁠יָּבֹ֕א לְ⁠הִלָּחֵ֖ם בְּ⁠בִקְעַ֥ת מְגִדּֽוֹ ׃²³ וַ⁠יֹּרוּ֙ הַ⁠יֹּרִ֔ים לַ⁠מֶּ֖לֶךְ יֹאשִׁיָּ֑הוּ וַ⁠יֹּ֨אמֶר הַ⁠מֶּ֤לֶךְ לַ⁠עֲבָדָי⁠ו֙ הַעֲבִיר֔וּ⁠נִי כִּ֥י הָחֳלֵ֖יתִי מְאֹֽד ׃²⁴ וַ⁠יַּֽעֲבִירֻ֨⁠הוּ עֲבָדָ֜י⁠ו מִן ־ הַ⁠מֶּרְכָּבָ֗ה וַֽ⁠יַּרְכִּיבֻ⁠הוּ֮ עַ֣ל רֶ֣כֶב הַ⁠מִּשְׁנֶה֮ אֲשֶׁר ־ ל⁠וֹ֒ וַ⁠יּוֹלִיכֻ֨⁠הוּ֙ יְר֣וּשָׁלִַ֔ם וַ⁠יָּ֕מָת וַ⁠יִּקָּבֵ֖ר בְּ⁠קִבְר֣וֹת אֲבֹתָ֑י⁠ו וְ⁠כָל ־ יְהוּדָה֙ וִ⁠יר֣וּשָׁלִַ֔ם מִֽתְאַבְּלִ֖ים עַל ־ יֹאשִׁיָּֽהוּ ׃פ²⁵ וַ⁠יְקוֹנֵ֣ן יִרְמְיָהוּ֮ עַל ־ יֹאשִׁיָּהוּ֒ וַ⁠יֹּאמְר֣וּ כָֽל ־ הַ⁠שָּׁרִ֣ים ׀ וְ֠⁠הַ⁠שָּׁרוֹת בְּ⁠קִינ֨וֹתֵי⁠הֶ֤ם עַל ־ יֹאשִׁיָּ֨הוּ֙ עַד ־ הַ⁠יּ֔וֹם וַ⁠יִּתְּנ֥וּ⁠ם לְ⁠חֹ֖ק עַל ־ יִשְׂרָאֵ֑ל וְ⁠הִנָּ֥⁠ם כְּתוּבִ֖ים עַל ־ הַ⁠קִּינֽוֹת ׃²⁶ וְ⁠יֶ֛תֶר דִּבְרֵ֥י יֹאשִׁיָּ֖הוּ וַ⁠חֲסָדָ֑י⁠ו כַּ⁠כָּת֖וּב בְּ⁠תוֹרַ֥ת יְהוָֽה ׃²⁷ וּ⁠דְבָרָ֕י⁠ו הָ⁠רִאשֹׁנִ֖ים וְ⁠הָ⁠אַחֲרֹנִ֑ים הִנָּ֣⁠ם כְּתוּבִ֔ים עַל ־ סֵ֥פֶר מַלְכֵֽי ־ יִשְׂרָאֵ֖ל וִ⁠יהוּדָֽה ׃

¹K ה⁠מבונים

²Q וְ⁠הָכִ֥ונוּ

³Q וְ֠כָֽנַנְיָהוּ

Chapter 36

¹ וַ⁠יִּקְחוּ֙ עַם ־ הָ⁠אָ֔רֶץ אֶת ־ יְהוֹאָחָ֖ז בֶּן ־ יֹאשִׁיָּ֑הוּ וַ⁠יַּמְלִיכֻ֥⁠הוּ תַֽחַת ־ אָבִ֖י⁠ו בִּ⁠ירוּשָׁלִָֽם ׃² בֶּן ־ שָׁל֧וֹשׁ וְ⁠עֶשְׂרִ֛ים שָׁנָ֖ה יוֹאָחָ֣ז בְּ⁠מָלְכ֑⁠וֹ וּ⁠שְׁלֹשָׁ֣ה חֳדָשִׁ֔ים מָלַ֖ךְ בִּ⁠ירוּשָׁלִָֽם ׃³ וַ⁠יְסִירֵ֥⁠הוּ מֶֽלֶךְ ־ מִצְרַ֖יִם בִּֽ⁠ירוּשָׁלִָ֑ם וַֽ⁠יַּעֲנֹשׁ֙ אֶת ־ הָ⁠אָ֔רֶץ מֵאָ֥ה כִכַּר ־ כֶּ֖סֶף וְ⁠כִכַּ֥ר זָהָֽב ׃⁴ וַ⁠יַּמְלֵ֨ךְ מֶֽלֶךְ ־ מִצְרַ֜יִם אֶת ־ אֶלְיָקִ֣ים אָחִ֗י⁠ו עַל ־ יְהוּדָה֙ וִ⁠יר֣וּשָׁלִַ֔ם וַ⁠יַּסֵּ֥ב אֶת ־ שְׁמ֖⁠וֹ יְהוֹיָקִ֑ים וְ⁠אֶת ־ יוֹאָחָ֤ז אָחִי⁠ו֙ לָקַ֣ח נְכ֔וֹ וַ⁠יְבִיאֵ֖⁠הוּ מִצְרָֽיְמָ⁠ה ׃פ⁵ בֶּן ־ עֶשְׂרִ֨ים וְ⁠חָמֵ֤שׁ שָׁנָה֙ יְהוֹיָקִ֣ים בְּ⁠מָלְכ֔⁠וֹ וְ⁠אַחַ֤ת עֶשְׂרֵה֙ שָׁנָ֔ה מָלַ֖ךְ בִּ⁠ירוּשָׁלִָ֑ם וַ⁠יַּ֣עַשׂ הָ⁠רַ֔ע בְּ⁠עֵינֵ֖י יְהוָ֥ה אֱלֹהָֽי⁠ו ׃⁶ עָלָ֣י⁠ו עָלָ֔ה נְבוּכַדְנֶאצַּ֖ר מֶ֣לֶךְ בָּבֶ֑ל וַ⁠יַּֽאַסְרֵ֨⁠הוּ֙ בַּֽ⁠נְחֻשְׁתַּ֔יִם לְ⁠הֹלִיכ֖⁠וֹ בָּבֶֽלָ⁠ה ׃⁷ וּ⁠מִ⁠כְּלֵי֙ בֵּ֣ית יְהוָ֔ה הֵבִ֥יא נְבוּכַדְנֶאצַּ֖ר לְ⁠בָבֶ֑ל וַ⁠יִּתְּנֵ֥⁠ם בְּ⁠הֵיכָל֖⁠וֹ בְּ⁠בָבֶֽל ׃⁸ וְ⁠יֶתֶר֩ דִּבְרֵ֨י יְהֽוֹיָקִ֜ים וְ⁠תֹֽעֲבֹתָ֤י⁠ו אֲשֶׁר ־ עָשָׂה֙ וְ⁠הַ⁠נִּמְצָ֣א עָלָ֔י⁠ו הִנָּ֣⁠ם כְּתוּבִ֗ים עַל ־ סֵ֛פֶר מַלְכֵ֥י יִשְׂרָאֵ֖ל וִֽ⁠יהוּדָ֑ה וַ⁠יִּמְלֹ֛ךְ יְהוֹיָכִ֥ין בְּנ֖⁠וֹ תַּחְתָּֽי⁠ו ׃פ⁹ בֶּן ־ שְׁמוֹנֶ֤ה שָׁנִים֙ יְהוֹיָכִ֣ין בְּ⁠מָלְכ֔⁠וֹ וּ⁠שְׁלֹשָׁ֤ה חֳדָשִׁים֙ וַ⁠עֲשֶׂ֣רֶת יָמִ֔ים מָלַ֖ךְ בִּ⁠ירוּשָׁלִָ֑ם וַ⁠יַּ֥עַשׂ הָ⁠רַ֖ע בְּ⁠עֵינֵ֥י יְהוָֽה ׃¹⁰ וְ⁠לִ⁠תְשׁוּבַ֣ת הַ⁠שָּׁנָ֗ה שָׁלַח֙ הַ⁠מֶּ֣לֶךְ נְבֽוּכַדְנֶאצַּ֔ר וַ⁠יְבִאֵ֣⁠הוּ בָבֶ֔לָ⁠ה עִם ־ כְּלֵ֖י חֶמְדַּ֣ת בֵּית ־ יְהוָ֑ה וַ⁠יַּמְלֵךְ֙ אֶת ־ צִדְקִיָּ֣הוּ אָחִ֔י⁠ו עַל ־ יְהוּדָ֖ה וִֽ⁠ירוּשָׁלִָֽם ׃פ¹¹ בֶּן ־ עֶשְׂרִ֧ים וְ⁠אַחַ֛ת שָׁנָ֖ה צִדְקִיָּ֣הוּ בְ⁠מָלְכ֑⁠וֹ וְ⁠אַחַ֤ת עֶשְׂרֵה֙ שָׁנָ֔ה מָלַ֖ךְ בִּ⁠ירוּשָׁלִָֽם ׃¹² וַ⁠יַּ֣עַשׂ הָ⁠רַ֔ע בְּ⁠עֵינֵ֖י יְהוָ֣ה אֱלֹהָ֑י⁠ו לֹ֣א נִכְנַ֗ע מִ⁠לִּ⁠פְנֵ֛י יִרְמְיָ֥הוּ הַ⁠נָּבִ֖יא מִ⁠פִּ֥י יְהוָֽה ׃¹³ וְ֠⁠גַם בַּ⁠מֶּ֤לֶךְ נְבֽוּכַדְנֶאצַּר֙ מָרָ֔ד אֲשֶׁ֥ר הִשְׁבִּיע֖⁠וֹ בֵּֽ⁠אלֹהִ֑ים וַ⁠יֶּ֤קֶשׁ אֶת ־ עָרְפּ⁠וֹ֙ וַ⁠יְאַמֵּ֣ץ אֶת ־ לְבָב֔⁠וֹ מִ⁠שּׁ֕וּב אֶל ־ יְהוָ֖ה אֱלֹהֵ֥י יִשְׂרָאֵֽל ׃¹⁴ גַּ֠ם כָּל ־ שָׂרֵ֨י הַ⁠כֹּהֲנִ֤ים וְ⁠הָ⁠עָם֙ הִרְבּ֣וּ למעול ־ מַ֔עַל ¹ כְּ⁠כֹ֖ל תֹּעֲב֣וֹת הַ⁠גּוֹיִ֑ם וַֽ⁠יְטַמְּאוּ֙ אֶת ־ בֵּ֣ית יְהוָ֔ה אֲשֶׁ֥ר הִקְדִּ֖ישׁ בִּ⁠ירוּשָׁלִָֽם ׃¹⁵ וַ⁠יִּשְׁלַ֡ח יְהוָה֩ אֱלֹהֵ֨י אֲבוֹתֵי⁠הֶ֧ם עֲלֵי⁠הֶ֛ם בְּ⁠יַ֥ד מַלְאָכָ֖י⁠ו הַשְׁכֵּ֣ם וְ⁠שָׁל֑וֹחַ כִּֽי ־ חָמַ֥ל עַל ־ עַמּ֖⁠וֹ וְ⁠עַל ־ מְעוֹנֽ⁠וֹ ׃¹⁶ וַ⁠יִּֽהְי֤וּ מַלְעִבִים֙ בְּ⁠מַלְאֲכֵ֣י הָ⁠אֱלֹהִ֔ים וּ⁠בוֹזִ֣ים דְּבָרָ֔י⁠ו וּ⁠מִֽתַּעְתְּעִ֖ים בִּ⁠נְבִאָ֑י⁠ו עַ֠ד עֲל֧וֹת חֲמַת ־ יְהוָ֛ה בְּ⁠עַמּ֖⁠וֹ עַד ־ לְ⁠אֵ֥ין מַרְפֵּֽא ׃¹⁷ וַ⁠יַּ֨עַל עֲלֵי⁠הֶ֜ם אֶת ־ מֶ֣לֶךְ כשדיים ² וַ⁠יַּהֲרֹ֨ג בַּחוּרֵי⁠הֶ֤ם בַּ⁠חֶ֨רֶב֙ בְּ⁠בֵ֣ית מִקְדָּשָׁ֔⁠ם וְ⁠לֹ֥א חָמַ֛ל עַל ־ בָּח֥וּר וּ⁠בְתוּלָ֖ה זָקֵ֣ן וְ⁠יָשֵׁ֑שׁ הַ⁠כֹּ֖ל נָתַ֥ן בְּ⁠יָדֽ⁠וֹ ׃¹⁸ וְ֠⁠כֹל כְּלֵ֞י בֵּ֤ית הָ⁠אֱלֹהִים֙ הַ⁠גְּדֹלִ֣ים וְ⁠הַ⁠קְּטַנִּ֔ים וְ⁠אֹֽצְרוֹת֙ בֵּ֣ית יְהוָ֔ה וְ⁠אֹצְר֥וֹת הַ⁠מֶּ֖לֶךְ וְ⁠שָׂרָ֑י⁠ו הַ⁠כֹּ֖ל הֵבִ֥יא בָבֶֽל ׃¹⁹ וַֽ⁠יִּשְׂרְפוּ֙ אֶת ־ בֵּ֣ית הָ⁠אֱלֹהִ֔ים וַֽ⁠יְנַתְּצ֔וּ אֵ֖ת חוֹמַ֣ת יְרוּשָׁלִָ֑ם וְ⁠כָל ־ אַרְמְנוֹתֶ֨י⁠הָ֙ שָׂרְפ֣וּ בָ⁠אֵ֔שׁ וְ⁠כָל ־ כְּלֵ֥י מַחֲמַדֶּ֖י⁠הָ לְ⁠הַשְׁחִֽית ׃ס²⁰ וַ⁠יֶּ֛גֶל הַ⁠שְּׁאֵרִ֥ית מִן ־ הַ⁠חֶ֖רֶב אֶל ־ בָּבֶ֑ל וַֽ⁠יִּהְיוּ ־ ל֤⁠וֹ וּ⁠לְ⁠בָנָי⁠ו֙ לַ⁠עֲבָדִ֔ים עַד ־ מְלֹ֖ךְ מַלְכ֥וּת פָּרָֽס ׃²¹ לְ⁠מַלֹּ֤אות דְּבַר ־ יְהוָה֙ בְּ⁠פִ֣י יִרְמְיָ֔הוּ עַד ־ רָצְתָ֥ה הָ⁠אָ֖רֶץ אֶת ־ שַׁבְּתוֹתֶ֑י⁠הָ כָּל ־ יְמֵ֤י הָשַּׁמָּ⁠ה֙ שָׁבָ֔תָה לְ⁠מַלֹּ֖אות שִׁבְעִ֥ים שָׁנָֽה ׃פ²² וּ⁠בִ⁠שְׁנַ֣ת אַחַ֗ת לְ⁠כ֨וֹרֶשׁ֙ מֶ֣לֶךְ פָּרַ֔ס לִ⁠כְל֥וֹת דְּבַר ־ יְהוָ֖ה בְּ⁠פִ֣י יִרְמְיָ֑הוּ הֵעִ֣יר יְהוָ֗ה אֶת ־ ר֨וּחַ֙ כּ֣וֹרֶשׁ מֶֽלֶךְ ־ פָּרַ֔ס וַ⁠יַּֽעֲבֶר ־ קוֹל֙ בְּ⁠כָל ־ מַלְכוּת֔⁠וֹ וְ⁠גַם ־ בְּ⁠מִכְתָּ֖ב לֵ⁠אמֹֽר ׃ס²³ כֹּה ־ אָמַ֞ר כּ֣וֹרֶשׁ ׀ מֶ֣לֶךְ פָּרַ֗ס כָּל ־ מַמְלְכ֤וֹת הָ⁠אָ֨רֶץ֙ נָ֣תַן לִ֗⁠י יְהוָה֙ אֱלֹהֵ֣י הַ⁠שָּׁמַ֔יִם וְ⁠הֽוּא ־ פָקַ֤ד עָלַ⁠י֙ לִ⁠בְנֽוֹת ־ ל֣⁠וֹ בַ֔יִת בִּ⁠ירוּשָׁלִַ֖ם אֲשֶׁ֣ר בִּֽ⁠יהוּדָ֑ה מִֽי ־ בָ⁠כֶ֣ם מִ⁠כָּל ־ עַמּ֗⁠וֹ יְהוָ֧ה אֱלֹהָ֛י⁠ו עִמּ֖⁠וֹ וְ⁠יָֽעַל ׃

¹Q לִמְעָל

²Q כַּשְׂדִּ֗ים

Ezra

Chapter 1

¹ וּ⁠בִ⁠שְׁנַ֣ת אַחַ֗ת לְ⁠כ֨וֹרֶשׁ֙ מֶ֣לֶךְ פָּרַ֔ס לִ⁠כְל֥וֹת דְּבַר ־ יְהוָ֖ה מִ⁠פִּ֣י יִרְמְיָ֑ה הֵעִ֣יר יְהוָ֗ה אֶת ־ ר֨וּחַ֙ כֹּ֣רֶשׁ מֶֽלֶךְ ־ פָּרַ֔ס וַ⁠יַּֽעֲבֶר ־ קוֹל֙ בְּ⁠כָל ־ מַלְכוּת֔⁠וֹ וְ⁠גַם ־ בְּ⁠מִכְתָּ֖ב לֵ⁠אמֹֽר ׃² כֹּ֣ה אָמַ֗ר כֹּ֚רֶשׁ מֶ֣לֶךְ פָּרַ֔ס כֹּ֚ל מַמְלְכ֣וֹת הָ⁠אָ֔רֶץ נָ֣תַן לִ֔⁠י יְהוָ֖ה אֱלֹהֵ֣י הַ⁠שָּׁמָ֑יִם וְ⁠הֽוּא ־ פָקַ֤ד עָלַ⁠י֙ לִ⁠בְנֽוֹת ־ ל֣⁠וֹ בַ֔יִת בִּ⁠ירוּשָׁלִַ֖ם אֲשֶׁ֥ר בִּֽ⁠יהוּדָֽה ׃³ מִֽי ־ בָ⁠כֶ֣ם מִ⁠כָּל ־ עַמּ֗⁠וֹ יְהִ֤י אֱלֹהָי⁠ו֙ עִמּ֔⁠וֹ וְ⁠יַ֕עַל לִ⁠ירוּשָׁלִַ֖ם אֲשֶׁ֣ר בִּ⁠יהוּדָ֑ה וְ⁠יִ֗בֶן אֶת ־

בֵּ֤ית יְהוָה֙ אֱלֹהֵ֣י יִשְׂרָאֵ֔ל ה֥וּא הָ⁠אֱלֹהִ֖ים אֲשֶׁ֥ר בִּ⁠ירוּשָׁלִָֽם ׃⁴ וְ⁠כָל ־ הַ⁠נִּשְׁאָ֗ר מִֽ⁠כָּל ־ הַ⁠מְּקֹמוֹת֮ אֲשֶׁ֣ר ה֣וּא גָֽר ־ שָׁם֒ יְנַשְּׂא֨וּ⁠הוּ֙ אַנְשֵׁ֣י מְקֹמ֔⁠וֹ בְּ⁠כֶ֥סֶף וּ⁠בְ⁠זָהָ֖ב וּ⁠בִ⁠רְכ֣וּשׁ וּ⁠בִ⁠בְהֵמָ֑ה עִם ־ הַ֨⁠נְּדָבָ֔ה לְ⁠בֵ֥ית הָ⁠אֱלֹהִ֖ים אֲשֶׁ֥ר בִּ⁠ירוּשָׁלִָֽם ׃⁵ וַ⁠יָּק֜וּמוּ רָאשֵׁ֣י הָ⁠אָב֗וֹת לִֽ⁠יהוּדָה֙ וּ⁠בִנְיָמִ֔ן וְ⁠הַ⁠כֹּהֲנִ֖ים וְ⁠הַ⁠לְוִיִּ֑ם לְ⁠כֹ֨ל הֵעִ֤יר הָ⁠אֱלֹהִים֙ אֶת ־ רוּח֔⁠וֹ לַ⁠עֲל֣וֹת לִ⁠בְנ֔וֹת אֶת ־ בֵּ֥ית יְהוָ֖ה אֲשֶׁ֥ר בִּ⁠ירוּשָׁלִָֽם ׃⁶ וְ⁠כָל ־ סְבִיבֹֽתֵי⁠הֶם֙ חִזְּק֣וּ בִֽ⁠ידֵי⁠הֶ֔ם בִּ⁠כְלֵי ־ כֶ֧סֶף בַּ⁠זָּהָ֛ב בָּ⁠רְכ֥וּשׁ וּ⁠בַ⁠בְּהֵמָ֖ה וּ⁠בַ⁠מִּגְדָּנ֑וֹת לְ⁠בַ֖ד עַל ־ כָּל ־ הִתְנַדֵּֽב ׃ס⁷ וְ⁠הַ⁠מֶּ֣לֶךְ כּ֔וֹרֶשׁ הוֹצִ֖יא אֶת ־ כְּלֵ֣י בֵית ־ יְהוָ֑ה אֲשֶׁ֨ר הוֹצִ֤יא נְבֽוּכַדְנֶצַּר֙ מִ⁠יר֣וּשָׁלִַ֔ם וַֽ⁠יִּתְּנֵ֖⁠ם בְּ⁠בֵ֥ית אֱלֹהָֽי⁠ו ׃⁸ וַ⁠יּֽוֹצִיאֵ֗⁠ם כּ֚וֹרֶשׁ מֶ֣לֶךְ פָּרַ֔ס עַל ־ יַ֖ד מִתְרְדָ֣ת הַ⁠גִּזְבָּ֑ר וַֽ⁠יִּסְפְּרֵ⁠ם֙ לְ⁠שֵׁשְׁבַּצַּ֔ר הַ⁠נָּשִׂ֖יא לִ⁠יהוּדָֽה ׃⁹ וְ⁠אֵ֖לֶּה מִסְפָּרָ֑⁠ם אֲגַרְטְלֵ֨י זָהָ֜ב שְׁלֹשִׁ֗ים אֲגַרְטְלֵי ־ כֶ֨סֶף֙ אָ֔לֶף מַחֲלָפִ֖ים תִּשְׁעָ֥ה וְ⁠עֶשְׂרִֽים ׃ס¹⁰ כְּפוֹרֵ֤י זָהָב֙ שְׁלֹשִׁ֔ים כְּפ֤וֹרֵי כֶ֨סֶף֙ מִשְׁנִ֔ים אַרְבַּ֥ע מֵא֖וֹת וַ⁠עֲשָׂרָ֑ה כֵּלִ֥ים אֲחֵרִ֖ים אָֽלֶף ׃ס¹¹ כָּל ־ כֵּלִים֙ לַ⁠זָּהָ֣ב וְ⁠לַ⁠כֶּ֔סֶף חֲמֵ֥שֶׁת אֲלָפִ֖ים וְ⁠אַרְבַּ֣ע מֵא֑וֹת הַ⁠כֹּ֞ל הֶעֱלָ֣ה שֵׁשְׁבַּצַּ֗ר עִ֚ם הֵעָל֣וֹת הַ⁠גּוֹלָ֔ה מִ⁠בָּבֶ֖ל לִ⁠ירוּשָׁלִָֽם ׃פ

Chapter 2

¹ וְ⁠אֵ֣לֶּה ׀ בְּנֵ֣י הַ⁠מְּדִינָ֗ה הָֽ⁠עֹלִים֙ מִ⁠שְּׁבִ֣י הַ⁠גּוֹלָ֔ה אֲשֶׁ֥ר הֶגְלָ֛ה נְבוּכַדְנֶצַּ֥ר ¹ מֶֽלֶךְ ־ בָּבֶ֖ל לְ⁠בָבֶ֑ל וַ⁠יָּשׁ֛וּבוּ לִ⁠ירוּשָׁלִַ֥ם וִֽ⁠יהוּדָ֖ה אִ֥ישׁ לְ⁠עִירֽ⁠וֹ ׃² אֲשֶׁר ־ בָּ֣אוּ עִם ־ זְרֻבָּבֶ֗ל יֵשׁ֡וּעַ נְ֠חֶמְיָה שְׂרָיָ֨ה רְֽעֵלָיָ֜ה מָרְדֳּכַ֥י בִּלְשָׁ֛ן מִסְפָּ֥ר בִּגְוַ֖י רְח֣וּם בַּעֲנָ֑ה מִסְפַּ֕ר אַנְשֵׁ֖י עַ֥ם יִשְׂרָאֵֽל ׃ס³ בְּנֵ֣י פַרְעֹ֔שׁ אַלְפַּ֕יִם מֵאָ֖ה שִׁבְעִ֥ים וּ⁠שְׁנָֽיִם ׃ס⁴ בְּנֵ֣י שְׁפַטְיָ֔ה שְׁלֹ֥שׁ מֵא֖וֹת שִׁבְעִ֥ים וּ⁠שְׁנָֽיִם ׃ס⁵ בְּנֵ֣י אָרַ֔ח שְׁבַ֥ע מֵא֖וֹת חֲמִשָּׁ֥ה וְ⁠שִׁבְעִֽים ׃ס⁶ בְּנֵֽי ־ פַחַ֥ת מוֹאָ֛ב לִ⁠בְנֵ֥י יֵשׁ֖וּעַ יוֹאָ֑ב אַלְפַּ֕יִם שְׁמֹנֶ֥ה מֵא֖וֹת וּ⁠שְׁנֵ֥ים עָשָֽׂר ׃ס⁷ בְּנֵ֣י עֵילָ֔ם אֶ֕לֶף מָאתַ֖יִם חֲמִשִּׁ֥ים וְ⁠אַרְבָּעָֽה ׃ס⁸ בְּנֵ֣י זַתּ֔וּא תְּשַׁ֥ע מֵא֖וֹת וְ⁠אַרְבָּעִ֥ים וַ⁠חֲמִשָּֽׁה ׃ס⁹ בְּנֵ֣י זַכָּ֔י שְׁבַ֥ע מֵא֖וֹת וְ⁠שִׁשִּֽׁים ׃ס¹⁰ בְּנֵ֣י בָנִ֔י שֵׁ֥שׁ מֵא֖וֹת אַרְבָּעִ֥ים וּ⁠שְׁנָֽיִם ׃ס¹¹ בְּנֵ֣י בֵבָ֔י שֵׁ֥שׁ מֵא֖וֹת עֶשְׂרִ֥ים וּ⁠שְׁלֹשָֽׁה ׃ס¹² בְּנֵ֣י עַזְגָּ֔ד אֶ֕לֶף מָאתַ֖יִם עֶשְׂרִ֥ים וּ⁠שְׁנָֽיִם ׃ס¹³ בְּנֵי֙ אֲדֹ֣נִיקָ֔ם שֵׁ֥שׁ מֵא֖וֹת שִׁשִּׁ֥ים וְ⁠שִׁשָּֽׁה ׃ס¹⁴ בְּנֵ֣י בִגְוָ֔י אַלְפַּ֖יִם חֲמִשִּׁ֥ים וְ⁠שִׁשָּֽׁה ׃ס¹⁵ בְּנֵ֣י עָדִ֔ין אַרְבַּ֥ע מֵא֖וֹת חֲמִשִּׁ֥ים וְ⁠אַרְבָּעָֽה ׃ס¹⁶ בְּנֵֽי ־ אָטֵ֥ר לִֽ⁠יחִזְקִיָּ֖ה תִּשְׁעִ֥ים וּ⁠שְׁמֹנָֽה ׃ס¹⁷ בְּנֵ֣י בֵצָ֔י שְׁלֹ֥שׁ מֵא֖וֹת עֶשְׂרִ֥ים וּ⁠שְׁלֹשָֽׁה ׃ס¹⁸ בְּנֵ֣י יוֹרָ֔ה מֵאָ֖ה וּ⁠שְׁנֵ֥ים עָשָֽׂר ׃ס¹⁹ בְּנֵ֣י חָשֻׁ֔ם מָאתַ֖יִם עֶשְׂרִ֥ים וּ⁠שְׁלֹשָֽׁה ׃ס²⁰ בְּנֵ֥י גִבָּ֖ר תִּשְׁעִ֥ים וַ⁠חֲמִשָּֽׁה ׃ס²¹ בְּנֵ֣י בֵֽית ־ לָ֔חֶם מֵאָ֖ה עֶשְׂרִ֥ים וּ⁠שְׁלֹשָֽׁה ׃ס²² אַנְשֵׁ֥י נְטֹפָ֖ה חֲמִשִּׁ֥ים וְ⁠שִׁשָּֽׁה ׃²³ אַנְשֵׁ֣י עֲנָת֔וֹת מֵאָ֖ה עֶשְׂרִ֥ים וּ⁠שְׁמֹנָֽה ׃ס²⁴ בְּנֵ֥י עַזְמָ֖וֶת אַרְבָּעִ֥ים וּ⁠שְׁנָֽיִם ׃ס²⁵ בְּנֵ֨י קִרְיַ֤ת עָרִים֙ כְּפִירָ֣ה וּ⁠בְאֵר֔וֹת שְׁבַ֥ע מֵא֖וֹת וְ⁠אַרְבָּעִ֥ים וּ⁠שְׁלֹשָֽׁה ׃ס²⁶ בְּנֵ֤י הָ⁠רָמָה֙ וָ⁠גָ֔בַע שֵׁ֥שׁ מֵא֖וֹת עֶשְׂרִ֥ים וְ⁠אֶחָֽד ׃ס²⁷ אַנְשֵׁ֣י מִכְמָ֔ס מֵאָ֖ה עֶשְׂרִ֥ים וּ⁠שְׁנָֽיִם ׃ס²⁸ אַנְשֵׁ֤י

¹K נבוכדנצור

בֵֽית ־ אֵל֙ וְ⁠הָ⁠עָ֔י מָאתַ֖יִם עֶשְׂרִ֥ים וּ⁠שְׁלֹשָֽׁה ׃ס²⁹ בְּנֵ֥י נְב֖וֹ חֲמִשִּׁ֥ים וּ⁠שְׁנָֽיִם ׃ס³⁰ בְּנֵ֣י מַגְבִּ֔ישׁ מֵאָ֖ה חֲמִשִּׁ֥ים וְ⁠שִׁשָּֽׁה ׃ס³¹ בְּנֵי֙ עֵילָ֣ם אַחֵ֔ר אֶ֕לֶף מָאתַ֖יִם חֲמִשִּׁ֥ים וְ⁠אַרְבָּעָֽה ׃ס³² בְּנֵ֣י חָרִ֔ם שְׁלֹ֥שׁ מֵא֖וֹת וְ⁠עֶשְׂרִֽים ׃ס³³ בְּנֵי ־ לֹד֙ חָדִ֣יד וְ⁠אוֹנ֔וֹ שְׁבַ֥ע מֵא֖וֹת עֶשְׂרִ֥ים וַ⁠חֲמִשָּֽׁה ׃ס³⁴ בְּנֵ֣י יְרֵח֔וֹ שְׁלֹ֥שׁ מֵא֖וֹת אַרְבָּעִ֥ים וַ⁠חֲמִשָּֽׁה ׃ס³⁵ בְּנֵ֣י סְנָאָ֔ה שְׁלֹ֣שֶׁת אֲלָפִ֔ים וְ⁠שֵׁ֥שׁ מֵא֖וֹת וּ⁠שְׁלֹשִֽׁים ׃ס³⁶ הַֽ⁠כֹּהֲנִ֑ים בְּנֵ֤י יְדַֽעְיָה֙ לְ⁠בֵ֣ית יֵשׁ֔וּעַ תְּשַׁ֥ע מֵא֖וֹת שִׁבְעִ֥ים וּ⁠שְׁלֹשָֽׁה ׃ס³⁷ בְּנֵ֣י אִמֵּ֔ר אֶ֖לֶף חֲמִשִּׁ֥ים וּ⁠שְׁנָֽיִם ׃ס³⁸ בְּנֵ֣י פַשְׁח֔וּר אֶ֕לֶף מָאתַ֖יִם אַרְבָּעִ֥ים וְ⁠שִׁבְעָֽה ׃ס³⁹ בְּנֵ֣י חָרִ֔ם אֶ֖לֶף וְ⁠שִׁבְעָ֥ה עָשָֽׂר ׃ס⁴⁰ הַ⁠לְוִיִּ֑ם בְּנֵי ־ יֵשׁ֧וּעַ וְ⁠קַדְמִיאֵ֛ל לִ⁠בְנֵ֥י הוֹדַוְיָ֖ה שִׁבְעִ֥ים וְ⁠אַרְבָּעָֽה ׃ס⁴¹ הַֽ⁠מְשֹׁרְרִ֑ים בְּנֵ֣י אָסָ֔ף מֵאָ֖ה עֶשְׂרִ֥ים וּ⁠שְׁמֹנָֽה ׃פ⁴² בְּנֵ֣י הַ⁠שֹּֽׁעֲרִ֗ים בְּנֵי ־ שַׁלּ֤וּם בְּנֵֽי ־ אָטֵר֙ בְּנֵי ־ טַלְמ֣וֹן בְּנֵי ־ עַקּ֔וּב בְּנֵ֥י חֲטִיטָ֖א בְּנֵ֣י שֹׁבָ֑י הַ⁠כֹּ֕ל מֵאָ֖ה שְׁלֹשִׁ֥ים וְ⁠תִשְׁעָֽה ׃פ⁴³ הַ⁠נְּתִינִ֑ים בְּנֵי ־ צִיחָ֥א בְנֵי ־ חֲשׂוּפָ֖א בְּנֵ֥י טַבָּעֽוֹת ׃⁴⁴ בְּנֵי ־ קֵרֹ֥ס בְּֽנֵי ־ סִֽיעֲהָ֖א בְּנֵ֥י פָדֽוֹן ׃⁴⁵ בְּנֵי ־ לְבָנָ֥ה בְנֵי ־ חֲגָבָ֖ה בְּנֵ֥י עַקּֽוּב ׃⁴⁶ בְּנֵי ־ חָגָ֥ב בְּנֵי ־ שַׁלְמַ֖י ¹ בְּנֵ֥י חָנָֽן ׃⁴⁷ בְּנֵי ־ גִדֵּ֥ל בְּנֵי ־ גַ֖חַר בְּנֵ֥י רְאָיָֽה ׃⁴⁸ בְּנֵי ־ רְצִ֥ין בְּנֵי ־ נְקוֹדָ֖א בְּנֵ֥י גַזָּֽם ׃⁴⁹ בְּנֵי ־ עֻזָּ֥א בְנֵי ־ פָסֵ֖חַ בְּנֵ֥י בֵסָֽי ׃⁵⁰ בְּנֵי ־ אַסְנָ֥ה בְנֵי ־ מְעוּנִ֖ים ² בְּנֵ֥י נפיסים ׃³⁵¹ בְּנֵי ־ בַקְבּ֥וּק בְּנֵי ־ חֲקוּפָ֖א בְּנֵ֥י חַרְחֽוּר ׃⁵² בְּנֵי ־ בַצְל֥וּת בְּנֵי ־ מְחִידָ֖א בְּנֵ֥י חַרְשָֽׁא ׃⁵³ בְּנֵי ־ בַרְק֥וֹס בְּֽנֵי ־ סִֽיסְרָ֖א בְּנֵי ־ תָֽמַח ׃⁵⁴ בְּנֵ֥י נְצִ֖יחַ בְּנֵ֥י חֲטִיפָֽא ׃⁵⁵ בְּנֵ֖י עַבְדֵ֣י שְׁלֹמֹ֑ה בְּנֵי ־ סֹטַ֥י בְּנֵי ־ הַ⁠סֹּפֶ֖רֶת בְּנֵ֥י פְרוּדָֽא ׃⁵⁶ בְּנֵי ־ יַעְלָ֥ה בְנֵי ־ דַרְק֖וֹן בְּנֵ֥י גִדֵּֽל ׃⁵⁷ בְּנֵ֧י שְׁפַטְיָ֣ה בְנֵֽי ־ חַטִּ֗יל בְּנֵ֛י פֹּכֶ֥רֶת הַצְּבָיִ֖ים בְּנֵ֥י אָמִֽי ׃⁵⁸ כָּ֨ל ־ הַ⁠נְּתִינִ֔ים וּ⁠בְנֵ֖י עַבְדֵ֣י שְׁלֹמֹ֑ה שְׁלֹ֥שׁ מֵא֖וֹת תִּשְׁעִ֥ים וּ⁠שְׁנָֽיִם ׃ס⁵⁹ וְ⁠אֵ֗לֶּה הָֽ⁠עֹלִים֙ מִ⁠תֵּ֥ל מֶ֨לַח֙ תֵּ֣ל חַרְשָׁ֔א כְּר֥וּב אַדָּ֖ן אִמֵּ֑ר וְ⁠לֹ֣א יָֽכְל֗וּ לְ⁠הַגִּ֤יד בֵּית ־ אֲבוֹתָ⁠ם֙ וְ⁠זַרְעָ֔⁠ם אִ֥ם מִ⁠יִּשְׂרָאֵ֖ל הֵֽם ׃⁶⁰ בְּנֵי ־ דְלָיָ֥ה בְנֵי ־ טוֹבִיָּ֖ה בְּנֵ֣י נְקוֹדָ֑א שֵׁ֥שׁ מֵא֖וֹת חֲמִשִּׁ֥ים וּ⁠שְׁנָֽיִם ׃ס⁶¹ וּ⁠מִ⁠בְּנֵי֙ הַ⁠כֹּ֣הֲנִ֔ים בְּנֵ֥י חֳבַיָּ֖ה בְּנֵ֣י הַקּ֑וֹץ בְּנֵ֣י בַרְזִלַּ֗י אֲשֶׁ֣ר לָ֠קַח מִ⁠בְּנ֞וֹת בַּרְזִלַּ֤י הַ⁠גִּלְעָדִי֙ אִשָּׁ֔ה וַ⁠יִּקָּרֵ֖א עַל ־ שְׁמָֽ⁠ם ׃⁶² אֵ֗לֶּה בִּקְשׁ֧וּ כְתָבָ֛⁠ם הַ⁠מִּתְיַחְשִׂ֖ים וְ⁠לֹ֣א נִמְצָ֑אוּ וַֽ⁠יְגֹאֲל֖וּ מִן ־ הַ⁠כְּהֻנָּֽה ׃⁶³ וַ⁠יֹּ֤אמֶר הַ⁠תִּרְשָׁ֨תָא֙ לָ⁠הֶ֔ם אֲשֶׁ֥ר לֹא ־ יֹאכְל֖וּ מִ⁠קֹּ֣דֶשׁ הַ⁠קֳּדָשִׁ֑ים עַ֛ד עֲמֹ֥ד כֹּהֵ֖ן לְ⁠אוּרִ֥ים וּ⁠לְ⁠תֻמִּֽים ׃⁶⁴ כָּל ־ הַ⁠קָּהָ֖ל כְּ⁠אֶחָ֑ד אַרְבַּ֣ע רִבּ֔וֹא אַלְפַּ֖יִם שְׁלֹשׁ ־ מֵא֥וֹת שִׁשִּֽׁים ׃⁶⁵ מִ֠⁠לְּ⁠בַד עַבְדֵי⁠הֶ֤ם וְ⁠אַמְהֹֽתֵי⁠הֶם֙ אֵ֔לֶּה שִׁבְעַ֣ת אֲלָפִ֔ים שְׁלֹ֥שׁ מֵא֖וֹת שְׁלֹשִׁ֣ים וְ⁠שִׁבְעָ֑ה וְ⁠לָ⁠הֶ֛ם מְשֹׁרְרִ֥ים וּֽ⁠מְשֹׁרְר֖וֹת מָאתָֽיִם ׃⁶⁶ סוּסֵי⁠הֶ֕ם שְׁבַ֥ע מֵא֖וֹת שְׁלֹשִׁ֣ים וְ⁠שִׁשָּׁ֑ה פִּרְדֵי⁠הֶ֕ם מָאתַ֖יִם אַרְבָּעִ֥ים וַ⁠חֲמִשָּֽׁה ׃⁶⁷ גְּמַ֨לֵּי⁠הֶ֔ם אַרְבַּ֥ע מֵא֖וֹת שְׁלֹשִׁ֣ים וַ⁠חֲמִשָּׁ֑ה חֲמֹרִ֕ים שֵׁ֣שֶׁת אֲלָפִ֔ים שְׁבַ֥ע מֵא֖וֹת וְ⁠עֶשְׂרִֽים ׃פ⁶⁸ וּ⁠מֵ⁠רָאשֵׁי֙ הָֽ⁠אָב֔וֹת בְּ⁠בוֹאָ֕⁠ם לְ⁠בֵ֥ית יְהוָ֖ה אֲשֶׁ֣ר בִּ⁠ירוּשָׁלִָ֑ם הִֽתְנַדְּבוּ֙ לְ⁠בֵ֣ית הָֽ⁠אֱלֹהִ֔ים לְ⁠הַעֲמִיד֖⁠וֹ עַל ־ מְכוֹנֽ⁠וֹ ׃⁶⁹ כְּ⁠כֹחָ֗⁠ם נָתְנוּ֮ לְ⁠אוֹצַ֣ר הַ⁠מְּלָאכָה֒ זָהָ֗ב דַּרְכְּמוֹנִים֙ שֵׁשׁ ־ רִבֹּ֣אות וָ⁠אֶ֔לֶף ס וְ⁠כֶ֕סֶף מָנִ֖ים חֲמֵ֣שֶׁת אֲלָפִ֑ים וְ⁠כָתְנֹ֥ת כֹּהֲנִ֖ים מֵאָֽה ׃ס⁷⁰ וַ⁠יֵּשְׁב֣וּ הַ⁠כֹּהֲנִ֣ים וְ֠⁠הַ⁠לְוִיִּם וּֽ⁠מִן ־ הָ⁠עָ֞ם וְ⁠הַ⁠מְשֹׁרְרִ֧ים וְ⁠הַ⁠שּׁוֹעֲרִ֛ים וְ⁠הַ⁠נְּתִינִ֖ים בְּ⁠עָרֵי⁠הֶ֑ם וְ⁠כָל ־ יִשְׂרָאֵ֖ל בְּ⁠עָרֵי⁠הֶֽם ׃ס

Chapter 3

¹ וַ⁠יִּגַּע֙ הַ⁠חֹ֣דֶשׁ הַ⁠שְּׁבִיעִ֔י וּ⁠בְנֵ֥י יִשְׂרָאֵ֖ל בֶּ⁠עָרִ֑ים ס וַ⁠יֵּאָסְפ֥וּ הָ⁠עָ֛ם כְּ⁠אִ֥ישׁ אֶחָ֖ד אֶל ־ יְרוּשָׁלִָֽם ׃ס² וַ⁠יָּקָם֩ יֵשׁ֨וּעַ בֶּן ־ יֽוֹצָדָ֜ק וְ⁠אֶחָ֣י⁠ו הַ⁠כֹּהֲנִ֗ים וּ⁠זְרֻבָּבֶ֤ל בֶּן ־ שְׁאַלְתִּיאֵל֙ וְ⁠אֶחָ֔י⁠ו וַ⁠יִּבְנ֕וּ אֶת ־ מִזְבַּ֖ח אֱלֹהֵ֣י יִשְׂרָאֵ֑ל לְ⁠הַעֲל֤וֹת עָלָי⁠ו֙ עֹל֔וֹת כַּ⁠כָּת֕וּב

בְּ⁠תוֹרַ֖ת מֹשֶׁ֥ה אִישׁ ־ הָ⁠אֱלֹהִֽים ׃³ וַ⁠יָּכִ֤ינוּ הַ⁠מִּזְבֵּ֨חַ֙ עַל ־ מְכ֣וֹנֹתָ֔י⁠ו כִּ֚י בְּ⁠אֵימָ֣ה עֲלֵי⁠הֶ֔ם מֵ⁠עַמֵּ֖י הָ⁠אֲרָצ֑וֹת וַיַּעֲל֨וּ ¹ עָלָ֤י⁠ו עֹלוֹת֙ לַֽ⁠יהוָ֔ה עֹל֖וֹת לַ⁠בֹּ֥קֶר וְ⁠לָ⁠עָֽרֶב ׃⁴ וַֽ⁠יַּעֲשׂ֛וּ אֶת ־ חַ֥ג הַ⁠סֻּכּ֖וֹת כַּ⁠כָּת֑וּב וְ⁠עֹלַ֨ת י֤וֹם בְּ⁠יוֹם֙ בְּ⁠מִסְפָּ֔ר כְּ⁠מִשְׁפַּ֖ט דְּבַר ־ י֥וֹם בְּ⁠יוֹמֽ⁠וֹ ׃⁵ וְ⁠אַחֲרֵי כֵ֞ן עֹלַ֤ת תָּמִיד֙ וְ⁠לֶ֣⁠חֳדָשִׁ֔ים וּ⁠לְ⁠כָל ־ מוֹעֲדֵ֥י יְהוָ֖ה הַ⁠מְקֻדָּשִׁ֑ים וּ⁠לְ⁠כֹ֛ל מִתְנַדֵּ֥ב נְדָבָ֖ה לַ⁠יהוָֽה ׃⁶ מִ⁠יּ֤וֹם אֶחָד֙ לַ⁠חֹ֣דֶשׁ הַ⁠שְּׁבִיעִ֔י הֵחֵ֕לּוּ לְ⁠הַעֲל֥וֹת עֹל֖וֹת לַ⁠יהוָ֑ה וְ⁠הֵיכַ֥ל יְהוָ֖ה לֹ֥א יֻסָּֽד ׃⁷ וַ⁠יִּ֨תְּנוּ ־ כֶ֔סֶף לַ⁠חֹצְבִ֖ים וְ⁠לֶ⁠חָרָשִׁ֑ים וּ⁠מַאֲכָ֨ל וּ⁠מִשְׁתֶּ֜ה וָ⁠שֶׁ֗מֶן לַ⁠צִּֽדֹנִים֙ וְ⁠לַ⁠צֹּרִ֔ים לְ⁠הָבִיא֩ עֲצֵ֨י אֲרָזִ֤ים מִן ־ הַ⁠לְּבָנוֹן֙ אֶל ־ יָ֣ם יָפ֔וֹא כְּ⁠רִשְׁי֛וֹן כּ֥וֹרֶשׁ מֶֽלֶךְ ־ פָּרַ֖ס עֲלֵי⁠הֶֽם ׃פ⁸ וּ⁠בַ⁠שָּׁנָ֣ה הַ⁠שֵּׁנִ֗ית לְ⁠בוֹאָ֞⁠ם אֶל ־ בֵּ֤ית הָֽ⁠אֱלֹהִים֙ לִ⁠יר֣וּשָׁלִַ֔ם בַּ⁠חֹ֖דֶשׁ הַ⁠שֵּׁנִ֑י הֵחֵ֡לּוּ זְרֻבָּבֶ֣ל בֶּן ־ שְׁ֠אַלְתִּיאֵל וְ⁠יֵשׁ֨וּעַ בֶּן ־ יֽוֹצָדָ֜ק וּ⁠שְׁאָ֥ר אֲחֵי⁠הֶ֣ם ׀ הַ⁠כֹּהֲנִ֣ים וְ⁠הַ⁠לְוִיִּ֗ם וְ⁠כָל ־ הַ⁠בָּאִים֙ מֵ⁠הַ⁠שְּׁבִ֣י יְרֽוּשָׁלִַ֔ם וַ⁠יַּעֲמִ֣ידוּ אֶת ־ הַ⁠לְוִיִּ֗ם מִ⁠בֶּ֨ן עֶשְׂרִ֤ים שָׁנָה֙ וָ⁠מַ֔עְלָ⁠ה לְ⁠נַצֵּ֖חַ עַל ־ מְלֶ֥אכֶת בֵּית ־ יְהוָֽה ⁹ וַ⁠יַּעֲמֹ֣ד יֵשׁ֡וּעַ בָּנָ֣י⁠ו וְ֠⁠אֶחָי⁠ו קַדְמִיאֵ֨ל וּ⁠בָנָ֤י⁠ו בְּנֵֽי ־ יְהוּדָה֙ כְּ⁠אֶחָ֔ד לְ⁠נַצֵּ֛חַ עַל ־ עֹשֵׂ֥ה הַ⁠מְּלָאכָ֖ה בְּ⁠בֵ֣ית הָ⁠אֱלֹהִ֑ים בְּנֵי֙ חֵֽנָדָ֔ד בְּנֵי⁠הֶ֥ם וַ⁠אֲחֵי⁠הֶ֖ם הַ⁠לְוִיִּֽם ׃¹⁰ וְ⁠יִסְּד֥וּ הַ⁠בֹּנִ֖ים אֶת ־ הֵיכַ֣ל יְהוָ֑ה וַ⁠יַּעֲמִידוּ֩ הַ⁠כֹּהֲנִ֨ים מְלֻבָּשִׁ֜ים בַּ⁠חֲצֹֽצְר֗וֹת וְ⁠הַ⁠לְוִיִּ֤ם בְּנֵֽי ־ אָסָף֙ בַּֽ⁠מְצִלְתַּ֔יִם לְ⁠הַלֵּל֙ אֶת ־ יְהוָ֔ה עַל ־ יְדֵ֖י דָּוִ֥יד מֶֽלֶךְ ־ יִשְׂרָאֵֽל ׃¹¹ וַֽ֠⁠יַּעֲנוּ בְּ⁠הַלֵּ֨ל וּ⁠בְ⁠הוֹדֹ֤ת לַֽ⁠יהוָה֙ כִּ֣י ט֔וֹב כִּֽי ־ לְ⁠עוֹלָ֥ם חַסְדּ֖⁠וֹ עַל ־ יִשְׂרָאֵ֑ל וְ⁠כָל ־ הָ⁠עָ֡ם הֵרִיעוּ֩ תְרוּעָ֨ה גְדוֹלָ֤ה בְ⁠הַלֵּל֙ לַֽ⁠יהוָ֔ה עַ֖ל הוּסַ֥ד בֵּית ־ יְהוָֽה ¹² וְ⁠רַבִּ֡ים מֵ⁠הַ⁠כֹּהֲנִ֣ים וְ⁠הַ⁠לְוִיִּם֩ וְ⁠רָאשֵׁ֨י הָ⁠אָב֜וֹת הַ⁠זְּקֵנִ֗ים אֲשֶׁ֨ר רָא֜וּ אֶת ־ הַ⁠בַּ֤יִת הָֽ⁠רִאשׁוֹן֙ בְּ⁠יָסְד֔⁠וֹ זֶ֤ה הַ⁠בַּ֨יִת֙ בְּ⁠עֵ֣ינֵי⁠הֶ֔ם בֹּכִ֖ים בְּ⁠ק֣וֹל גָּד֑וֹל וְ⁠רַבִּ֛ים בִּ⁠תְרוּעָ֥ה בְ⁠שִׂמְחָ֖ה לְ⁠הָרִ֥ים קֽוֹל ׃¹³ וְ⁠אֵ֣ין הָ⁠עָ֗ם מַכִּירִים֙ ק֚וֹל תְּרוּעַ֣ת הַ⁠שִּׂמְחָ֔ה לְ⁠ק֖וֹל בְּכִ֣י הָ⁠עָ֑ם כִּ֣י הָ⁠עָ֗ם מְרִיעִים֙ תְּרוּעָ֣ה גְדוֹלָ֔ה וְ⁠הַ⁠קּ֥וֹל נִשְׁמַ֖ע עַד ־ לְ⁠מֵ⁠רָחֽוֹק ׃פ

Chapter 4

¹ וַֽ⁠יִּשְׁמְע֔וּ צָרֵ֥י יְהוּדָ֖ה וּ⁠בִנְיָמִ֑ן כִּֽי ־ בְנֵ֤י הַ⁠גּוֹלָה֙ בּוֹנִ֣ים הֵיכָ֔ל לַ⁠יהוָ֖ה אֱלֹהֵ֥י יִשְׂרָאֵֽל ׃² וַ⁠יִּגְּשׁ֨וּ אֶל ־ זְרֻבָּבֶ֜ל וְ⁠אֶל ־ רָאשֵׁ֣י הָֽ⁠אָב֗וֹת וַ⁠יֹּאמְר֤וּ לָ⁠הֶם֙ נִבְנֶ֣ה עִמָּ⁠כֶ֔ם כִּ֣י כָ⁠כֶ֔ם נִדְר֖וֹשׁ לֵֽ⁠אלֹהֵי⁠כֶ֑ם וְל֣וֹ ׀¹ אֲנַ֣חְנוּ זֹבְחִ֗ים מִ⁠ימֵי֙ אֵסַ֤ר חַדֹּן֙ מֶ֣לֶךְ אַשּׁ֔וּר הַ⁠מַּעֲלֶ֥ה אֹתָ֖⁠נוּ פֹּֽה ׃³ וַ⁠יֹּאמֶר֩ לָ⁠הֶ֨ם זְרֻבָּבֶ֜ל וְ⁠יֵשׁ֗וּעַ וּ⁠שְׁאָ֨ר רָאשֵׁ֤י הָֽ⁠אָבוֹת֙ לְ⁠יִשְׂרָאֵ֔ל לֹֽא ־ לָ֣⁠כֶם וָ⁠לָ֔⁠נוּ לִ⁠בְנ֥וֹת בַּ֖יִת לֵ⁠אלֹהֵ֑י⁠נוּ כִּי֩ אֲנַ֨חְנוּ יַ֜חַד נִבְנֶ֗ה לַֽ⁠יהוָה֙ אֱלֹהֵ֣י יִשְׂרָאֵ֔ל כַּ⁠אֲשֶׁ֣ר צִוָּ֔⁠נוּ הַ⁠מֶּ֖לֶךְ כּ֥וֹרֶשׁ מֶֽלֶךְ ־ פָּרָֽס ׃⁴ וַ⁠יְהִי֙ עַם ־ הָ⁠אָ֔רֶץ מְרַפִּ֖ים יְדֵ֣י עַם ־ יְהוּדָ֑ה וּֽמְבַהֲלִ֥ים ² אוֹתָ֖⁠ם לִ⁠בְנֽוֹת ׃⁵ וְ⁠סֹכְרִ֧ים עֲלֵי⁠הֶ֛ם יוֹעֲצִ֖ים לְ⁠הָפֵ֣ר עֲצָתָ֑⁠ם כָּל ־ יְמֵ֗י כּ֚וֹרֶשׁ מֶ֣לֶךְ פָּרַ֔ס וְ⁠עַד ־ מַלְכ֖וּת דָּרְיָ֥וֶשׁ מֶֽלֶךְ ־ פָּרָֽס ׃⁶ וּ⁠בְ⁠מַלְכוּת֙ אֲחַשְׁוֵר֔וֹשׁ בִּ⁠תְחִלַּ֖ת מַלְכוּת֑⁠וֹ כָּתְב֣וּ שִׂטְנָ֔ה עַל ־ יֹשְׁבֵ֥י יְהוּדָ֖ה וִ⁠ירוּשָׁלִָֽם ׃ס⁷ וּ⁠בִ⁠ימֵ֣י אַרְתַּחְשַׁ֗שְׂתָּא כָּתַ֨ב בִּשְׁלָ֜ם מִתְרְדָ֤ת טָֽבְאֵל֙ וּ⁠שְׁאָ֣ר כנותו ³ עַל ־ ארתחששתא ⁴ מֶ֣לֶךְ פָּרָ֑ס וּ⁠כְתָב֙ הַֽ⁠נִּשְׁתְּוָ֔ן כָּת֥וּב אֲרָמִ֖ית וּ⁠מְתֻרְגָּ֥ם אֲרָמִֽית ׃פ⁸ רְח֣וּם בְּעֵל ־ טְעֵ֗ם וְ⁠שִׁמְשַׁי֙ סָֽפְרָ֔⁠א כְּתַ֛בוּ אִגְּרָ֥ה חֲדָ֖ה עַל ־ יְרוּשְׁלֶ֑ם לְ⁠אַרְתַּחְשַׁ֥שְׂתְּא מַלְכָּ֖⁠א כְּנֵֽמָא ׃⁹ אֱדַ֜יִן רְח֣וּם בְּעֵל ־ טְעֵ֗ם וְ⁠שִׁמְשַׁי֙ סָֽפְרָ֔⁠א וּ⁠שְׁאָ֖ר כְּנָוָתְ⁠ה֑וֹן דִּ֠ינָיֵ⁠א וַ⁠אֲפַרְסַתְכָיֵ֞⁠א טַרְפְּלָיֵ֣⁠א אֲפָֽרְסָיֵ֗⁠א אַרְכְּוָיֵ֤א ⁵ בָבְלָיֵ⁠א֙ שֽׁוּשַׁנְכָיֵ֔⁠א ד⁠הוא ⁶ עֵלְמָיֵֽ⁠א ׃¹⁰ וּ⁠שְׁאָ֣ר אֻמַּיָּ֗⁠א דִּ֤י הַגְלִי֙ אָסְנַפַּר֙ רַבָּ֣⁠א וְ⁠יַקִּירָ֔⁠א וְ⁠הוֹתֵ֣ב הִמּ֔וֹ בְּ⁠קִרְיָ֖ה דִּ֣י שָׁמְרָ֑יִן וּ⁠שְׁאָ֥ר עֲבַֽר ־ נַהֲרָ֖⁠ה וּ⁠כְעֶֽנֶת ׃¹¹ דְּנָה֙ פַּרְשֶׁ֣גֶן אִגַּרְתָּ֔⁠א דִּ֚י שְׁלַ֣חוּ עֲל֔וֹ⁠הִי עַל ־ אַרְתַּחְשַׁ֖שְׂתְּא מַלְכָּ֑⁠א עַבְדָ֛י⁠ךְ אֱנָ֥שׁ עֲבַֽר ־ נַהֲרָ֖⁠ה וּ⁠כְעֶֽנֶת ׃פ¹² יְדִ֨יעַ֙ לֶהֱוֵ֣א לְ⁠מַלְכָּ֔⁠א דִּ֣י יְהוּדָיֵ֗⁠א דִּ֤י סְלִ֨קוּ֙ מִן ־ לְוָתָ֔⁠ךְ עֲלֶ֥י⁠נָא אֲת֖וֹ לִ⁠ירוּשְׁלֶ֑ם קִרְיְתָ֨⁠א מָֽרָדְתָּ֤⁠א ו⁠באישת⁠א בָּנַ֔יִן וְשׁוּרַיָּ֣א ⁷ שַׁכְלִ֔ילוּ ⁸ וְ⁠אֻשַּׁיָּ֖⁠א יַחִֽיטוּ ׃¹³ כְּעַ֗ן יְדִ֨יעַ֙ לֶהֱוֵ֣א לְ⁠מַלְכָּ֔⁠א דִּ֠י הֵ֣ן קִרְיְתָ֥⁠א דָךְ֙ תִּתְבְּנֵ֔א וְ⁠שׁוּרַיָּ֖⁠ה יִֽשְׁתַּכְלְל֑וּן מִנְדָּֽה ־ בְל֤וֹ וַ⁠הֲלָךְ֙ לָ֣א יִנְתְּנ֔וּן וְ⁠אַפְּתֹ֥ם מַלְכִ֖ים תְּהַנְזִֽק ׃¹⁴ כְּעַ֗ן כָּ⁠ל ־ קֳבֵל֙ דִּֽי ־ מְלַ֤ח הֵֽיכְלָ⁠א֙ מְלַ֔חְנָא וְ⁠עַרְוַ֣ת מַלְכָּ֔⁠א לָ֥א אֲֽרִֽיךְ לַ֖⁠נָא לְ⁠מֶֽחֱזֵ֑א עַ֨ל ־ דְּנָ֔ה שְׁלַ֖חְנָא וְ⁠הוֹדַ֥עְנָא לְ⁠מַלְכָּֽ⁠א ׃¹⁵ דִּ֡י יְבַקַּר֩ בִּֽ⁠סְפַר ־ דָּכְרָ֨נַיָּ֜⁠א דִּ֣י אֲבָהָתָ֗⁠ךְ וּ֠⁠תְהַשְׁכַּח בִּ⁠סְפַ֣ר דָּכְרָנַיָּ⁠א֮ וְ⁠תִנְדַּע֒ דִּי֩ קִרְיְתָ֨⁠א דָ֜ךְ קִרְיָ֣א מָֽרָדָ֗א וּֽ⁠מְהַנְזְקַ֤ת מַלְכִין֙ וּ⁠מְדִנָ֔ן וְ⁠אֶשְׁתַּדּוּר֙ עָבְדִ֣ין בְּ⁠גַוַּ֔⁠הּ מִן ־ יוֹמָ֖ת עָלְמָ֑⁠א עַ֨ל ־ דְּנָ֔ה קִרְיְתָ֥⁠א דָ֖ךְ הָֽחָרְבַֽת ׃¹⁶ מְהוֹדְעִ֤ין אֲנַ֨חְנָה֙ לְ⁠מַלְכָּ֔⁠א דִּ֠י הֵ֣ן קִרְיְתָ֥⁠א דָךְ֙ תִּתְבְּנֵ֔א וְ⁠שׁוּרַיָּ֖⁠ה יִֽשְׁתַּכְלְל֑וּן לָ⁠קֳבֵ֣ל דְּנָ֔ה חֲלָק֙ בַּ⁠עֲבַ֣ר נַהֲרָ֔⁠א לָ֥א אִיתַ֖י לָֽ⁠ךְ ׃פ¹⁷ פִּתְגָמָ֞⁠א שְׁלַ֣ח מַלְכָּ֗⁠א עַל ־ רְח֤וּם בְּעֵל ־ טְעֵם֙ וְ⁠שִׁמְשַׁ֣י סָֽפְרָ֔⁠א וּ⁠שְׁאָר֙ כְּנָוָ֣תְ⁠ה֔וֹן דִּ֥י יָתְבִ֖ין בְּ⁠שָֽׁמְרָ֑יִן וּ⁠שְׁאָ֧ר עֲבַֽר ־ נַהֲרָ֛⁠ה שְׁלָ֖ם וּ⁠כְעֶֽת ׃ס¹⁸ נִשְׁתְּוָנָ֕⁠א דִּ֥י שְׁלַחְתּ֖וּן עֲלֶ֑י⁠נָא מְפָרַ֥שׁ קֱרִ֖י קָדָמָֽ⁠י ׃¹⁹ וּ⁠מִנִּ⁠י֮ שִׂ֣ים טְעֵם֒ וּ⁠בַקַּ֣רוּ וְ⁠הַשְׁכַּ֔חוּ דִּ֚י קִרְיְתָ֣⁠א דָ֔ךְ מִן ־ יוֹמָת֙ עָֽלְמָ֔⁠א עַל ־ מַלְכִ֖ין מִֽתְנַשְּׂאָ֑ה וּ⁠מְרַ֥ד וְ⁠אֶשְׁתַּדּ֖וּר מִתְעֲבֶד ־ בַּֽ⁠הּ ׃²⁰ וּ⁠מַלְכִ֣ין תַּקִּיפִ֗ין הֲווֹ֙ עַל ־ יְר֣וּשְׁלֶ֔ם וְ⁠שַׁ֨לִּיטִ֔ין בְּ⁠כֹ֖ל עֲבַ֣ר נַהֲרָ֑⁠ה וּ⁠מִדָּ֥ה בְל֛וֹ וַ⁠הֲלָ֖ךְ מִתְיְהֵ֥ב לְ⁠הֽוֹן ׃²¹ כְּעַן֙ שִׂ֣ימוּ טְּעֵ֔ם לְ⁠בַטָּלָ֖א גֻּבְרַיָּ֣⁠א אִלֵּ֑ךְ וְ⁠קִרְיְתָ֥⁠א דָךְ֙ לָ֣א תִתְבְּנֵ֔א עַד ־ מִנִּ֖⁠י טַעְמָ֥⁠א יִתְּשָֽׂם ׃²² וּ⁠זְהִירִ֥ין הֱו֛וֹ שָׁל֖וּ לְ⁠מֶעְבַּ֣ד עַל ־ דְּנָ֑ה לְ⁠מָה֙ יִשְׂגֵּ֣א חֲבָלָ֔⁠א לְ⁠הַנְזָקַ֖ת מַלְכִֽין ׃ס²³ אֱדַ֗יִן מִן ־ דִּ֞י פַּרְשֶׁ֤גֶן נִשְׁתְּוָנָ⁠א֙ דִּ֚י ארתחששתא ⁹ מַלְכָּ֔⁠א קֱרִ֧י קֳדָם ־ רְח֛וּם וְ⁠שִׁמְשַׁ֥י סָפְרָ֖⁠א וּ⁠כְנָוָתְ⁠ה֑וֹן אֲזַ֨לוּ בִ⁠בְהִיל֤וּ לִ⁠ירֽוּשְׁלֶם֙ עַל ־ יְה֣וּדָיֵ֔⁠א וּ⁠בַטִּ֥לוּ הִמּ֖וֹ בְּ⁠אֶדְרָ֥ע וְ⁠חָֽיִל ׃ס²⁴ בֵּ⁠אדַ֗יִן בְּטֵלַת֙ עֲבִידַ֣ת

¹K ו⁠לא

²K ו⁠מבלהים

³Q כְּנָוֹתָ֔יו

⁴Q אַרְתַּחְשַׁ֖שְׂתְּ

⁵K ארכוי

⁶Q ד⁠הוא

⁷K ו⁠שורי

⁸K אשכללו

⁹Q אַרְתַּחְשַׁ֣שְׂתְּ

בֵּית ־ אֱלָהָ֔⁠א דִּ֖י בִּ⁠ירוּשְׁלֶ֑ם וַ⁠הֲוָת֙ בָּֽטְלָ֔א עַ֚ד שְׁנַ֣ת תַּרְתֵּ֔ין לְ⁠מַלְכ֖וּת דָּרְיָ֥וֶשׁ מֶֽלֶךְ ־ פָּרָֽס ׃פ

Chapter 5

¹ וְ⁠הִתְנַבִּ֞י חַגַּ֣י נביא⁠ה ¹ וּ⁠זְכַרְיָ֤ה בַר ־ עִדּוֹא֙ נביאי⁠א ² עַל ־ יְה֣וּדָיֵ֔⁠א דִּ֥י בִ⁠יה֖וּד וּ⁠בִ⁠ירוּשְׁלֶ֑ם בְּ⁠שֻׁ֛ם אֱלָ֥הּ יִשְׂרָאֵ֖ל עֲלֵי⁠הֽוֹן ׃ס² בֵּ⁠אדַ֡יִן קָ֠מוּ זְרֻבָּבֶ֤ל בַּר ־ שְׁאַלְתִּיאֵל֙ וְ⁠יֵשׁ֣וּעַ בַּר ־ יֽוֹצָדָ֔ק וְ⁠שָׁרִ֣יו לְ⁠מִבְנֵ֔א

¹Q נְבִיָּ֗א

²Q נְבִיַּיָּ֔א

בֵּ֥ית אֱלָהָ֖⁠א דִּ֣י בִ⁠ירֽוּשְׁלֶ֑ם וְ⁠עִמְּ⁠ה֛וֹן נביאי⁠א ¹ דִֽי ־ אֱלָהָ֖⁠א מְסָעֲדִ֥ין לְ⁠הֽוֹן ׃פ³ בֵּ⁠הּ ־ זִמְנָ⁠א֩ אֲתָ֨א עֲלֵי⁠ה֜וֹן תַּ֠תְּנַי פַּחַ֧ת עֲבַֽר ־ נַהֲרָ֛⁠ה וּ⁠שְׁתַ֥ר בּוֹזְנַ֖י וּ⁠כְנָוָתְ⁠ה֑וֹן וְ⁠כֵן֙ אָמְרִ֣ין לְ⁠הֹ֔ם מַן ־ שָׂ֨ם לְ⁠כֹ֜ם טְעֵ֗ם בַּיְתָ֤⁠א דְנָה֙ לִ⁠בְּנֵ֔א וְ⁠אֻשַּׁרְנָ֥⁠א דְנָ֖ה לְ⁠שַׁכְלָלָֽה ׃ס⁴ אֱדַ֥יִן כְּנֵ֖מָא אֲמַ֣רְנָא לְּ⁠הֹ֑ם מַן ־ אִנּוּן֙ שְׁמָהָ֣ת גֻּבְרַיָּ֔⁠א דִּֽי ־ דְנָ֥ה בִנְיָנָ֖⁠א בָּנַֽיִן ׃⁵ וְ⁠עֵ֣ין אֱלָהֲ⁠הֹ֗ם הֲוָת֙ עַל ־ שָׂבֵ֣י יְהוּדָיֵ֔⁠א וְ⁠לָא ־ בַטִּ֣לוּ הִמּ֔וֹ עַד ־ טַעְמָ֖⁠א לְ⁠דָרְיָ֣וֶשׁ יְהָ֑ךְ וֶ⁠אֱדַ֛יִן יְתִיב֥וּן נִשְׁתְּוָנָ֖⁠א עַל ־ דְּנָֽה ׃פ⁶ פַּרְשֶׁ֣גֶן אִ֠גַּרְתָּ⁠א דִּֽי ־ שְׁלַ֞ח תַּתְּנַ֣י ׀ פַּחַ֣ת עֲבַֽר ־ נַהֲרָ֗⁠ה וּ⁠שְׁתַ֤ר בּוֹזְנַי֙ וּ⁠כְנָ֣וָתֵ֔⁠הּ אֲפַ֨רְסְכָיֵ֔⁠א דִּ֖י בַּ⁠עֲבַ֣ר נַהֲרָ֑⁠ה עַל ־ דָּרְיָ֖וֶשׁ מַלְכָּֽ⁠א ׃⁷ פִּתְגָמָ֖⁠א שְׁלַ֣חוּ עֲל֑וֹ⁠הִי וְ⁠כִ⁠דְנָה֙ כְּתִ֣יב בְּ⁠גַוֵּ֔⁠הּ לְ⁠דָרְיָ֥וֶשׁ מַלְכָּ֖⁠א שְׁלָמָ֥⁠א כֹֽלָּ⁠א ׃ס⁸ יְדִ֣יעַ ׀ לֶהֱוֵ֣א לְ⁠מַלְכָּ֗⁠א דִּֽי ־ אֲזַ֜לְנָא לִ⁠יה֤וּד מְדִֽינְתָּ⁠א֙ לְ⁠בֵית֙ אֱלָהָ֣⁠א רַבָּ֔⁠א וְ⁠ה֤וּא מִתְבְּנֵא֙ אֶ֣בֶן גְּלָ֔ל וְ⁠אָ֖ע מִתְּשָׂ֣ם בְּ⁠כֻתְלַיָּ֑⁠א וַ⁠עֲבִ֥ידְתָּ⁠א דָ֛ךְ אָסְפַּ֥רְנָא מִתְעַבְדָ֖א וּ⁠מַצְלַ֥ח בְּ⁠יֶדְ⁠הֹֽם ׃ס⁹ אֱדַ֗יִן שְׁאֵ֨לְנָא֙ לְ⁠שָׂבַיָּ֣⁠א אִלֵּ֔ךְ כְּנֵ֖מָא אֲמַ֣רְנָא לְּ⁠הֹ֑ם מַן ־ שָׂ֨ם לְ⁠כֹ֜ם טְעֵ֗ם בַּיְתָ֤⁠א דְנָה֙ לְ⁠מִבְנְיָ֔ה וְ⁠אֻשַּׁרְנָ֥⁠א דְנָ֖ה לְ⁠שַׁכְלָלָֽה ׃¹⁰ וְ⁠אַ֧ף שְׁמָהָתְ⁠הֹ֛ם שְׁאֵ֥לְנָא לְּ⁠הֹ֖ם לְ⁠הוֹדָעוּתָ֑⁠ךְ דִּ֛י נִכְתֻּ֥ב שֻׁם ־ גֻּבְרַיָּ֖⁠א דִּ֥י בְ⁠רָאשֵׁי⁠הֹֽם ׃ס¹¹ וּ⁠כְנֵ֥מָא פִתְגָמָ֖⁠א הֲתִיב֣וּ⁠נָא לְ⁠מֵמַ֑ר אֲנַ֣חְנָא הִמּ֡וֹ עַבְדוֹ⁠הִי֩ דִֽי ־ אֱלָ֨הּ שְׁמַיָּ֜⁠א וְ⁠אַרְעָ֗⁠א וּ⁠בָנַ֤יִן בַּיְתָ⁠א֙ דִּֽי ־ הֲוָ֨א בְנֵ֜ה מִ⁠קַּדְמַ֤ת דְּנָה֙ שְׁנִ֣ין שַׂגִּיאָ֔ן וּ⁠מֶ֤לֶךְ לְ⁠יִשְׂרָאֵל֙ רַ֔ב בְּנָ֖⁠הִי וְ⁠שַׁכְלְלֵֽ⁠הּ ׃¹² לָהֵ֗ן מִן ־ דִּ֨י הַרְגִּ֤זוּ אֲבָהֳתַ֨⁠נָא֙ לֶ⁠אֱלָ֣הּ שְׁמַיָּ֔⁠א יְהַ֣ב הִמּ֔וֹ בְּ⁠יַ֛ד נְבוּכַדְנֶצַּ֥ר מֶֽלֶךְ ־ בָּבֶ֖ל כַּסְדָּאָ֑ה ² וּ⁠בַיְתָ֤⁠ה דְנָה֙ סַתְרֵ֔⁠הּ וְ⁠עַמָּ֖⁠ה הַגְלִ֥י לְ⁠בָבֶֽל ׃ס¹³ בְּרַם֙ בִּ⁠שְׁנַ֣ת חֲדָ֔ה לְ⁠כ֥וֹרֶשׁ מַלְכָּ֖⁠א דִּ֣י בָבֶ֑ל כּ֤וֹרֶשׁ מַלְכָּ⁠א֙ שָׂ֣ם טְעֵ֔ם בֵּית ־ אֱלָהָ֥⁠א דְנָ֖ה לִ⁠בְּנֵֽא ׃¹⁴ וְ֠⁠אַף מָאנַיָּ֣⁠א דִֽי ־ בֵית ־ אֱלָהָ⁠א֮ דִּ֣י דַהֲבָ֣⁠ה וְ⁠כַסְפָּ⁠א֒ דִּ֣י נְבוּכַדְנֶצַּ֗ר הַנְפֵּק֙ מִן ־ הֵֽיכְלָ⁠א֙ דִּ֣י בִֽ⁠ירוּשְׁלֶ֔ם וְ⁠הֵיבֵ֣ל הִמּ֔וֹ לְ⁠הֵיכְלָ֖⁠א דִּ֣י בָבֶ֑ל הַנְפֵּ֨ק הִמּ֜וֹ כּ֣וֹרֶשׁ מַלְכָּ֗⁠א מִן ־ הֵֽיכְלָ⁠א֙ דִּ֣י בָבֶ֔ל וִ⁠יהִ֨יבוּ֙ לְ⁠שֵׁשְׁבַּצַּ֣ר שְׁמֵ֔⁠הּ דִּ֥י פֶחָ֖ה שָׂמֵֽ⁠הּ ׃¹⁵ וַ⁠אֲמַר ־ לֵ֓⁠הּ ׀ אֵ֚ל ³ מָֽאנַיָּ֔⁠א שֵׂ֚א אֵֽזֶל ־ אֲחֵ֣ת הִמּ֔וֹ בְּ⁠הֵיכְלָ֖⁠א דִּ֣י בִ⁠ירוּשְׁלֶ֑ם וּ⁠בֵ֥ית אֱלָהָ֖⁠א יִתְבְּנֵ֥א עַל ־ אַתְרֵֽ⁠הּ ׃ס¹⁶ אֱדַ֨יִן֙ שֵׁשְׁבַּצַּ֣ר דֵּ֔ךְ אֲתָ֗א יְהַ֧ב אֻשַּׁיָּ֛⁠א דִּי ־ בֵ֥ית אֱלָהָ֖⁠א דִּ֣י בִ⁠ירוּשְׁלֶ֑ם וּ⁠מִן ־ אֱדַ֧יִן וְ⁠עַד ־ כְּעַ֛ן מִתְבְּנֵ֖א וְ⁠לָ֥א שְׁלִֽם ׃¹⁷ וּ⁠כְעַ֞ן הֵ֧ן עַל ־ מַלְכָּ֣⁠א טָ֗ב יִ֠תְבַּקַּר בְּ⁠בֵ֨ית גִּנְזַיָּ֜⁠א דִּי ־ מַלְכָּ֣⁠א תַמָּה֮ דִּ֣י בְּ⁠בָבֶל֒ הֵ֣ן אִיתַ֗י דִּֽי ־ מִן ־ כּ֤וֹרֶשׁ מַלְכָּ⁠א֙ שִׂ֣ים טְעֵ֔ם לְ⁠מִבְנֵ֛א בֵּית ־ אֱלָהָ֥⁠א דֵ֖ךְ בִּ⁠ירוּשְׁלֶ֑ם וּ⁠רְע֥וּת מַלְכָּ֛⁠א עַל ־ דְּנָ֖ה יִשְׁלַ֥ח עֲלֶֽי⁠נָא ׃ס

Chapter 6

¹ בֵּ⁠אדַ֛יִן דָּרְיָ֥וֶשׁ מַלְכָּ֖⁠א שָׂ֣ם טְעֵ֑ם וּ⁠בַקַּ֣רוּ ׀ בְּ⁠בֵ֣ית סִפְרַיָּ֗⁠א דִּ֧י גִנְזַיָּ֛⁠א מְהַחֲתִ֥ין תַּמָּ֖ה בְּ⁠בָבֶֽל ׃² וְ⁠הִשְׁתְּכַ֣ח בְּ⁠אַחְמְתָ֗א בְּ⁠בִֽירְתָ֛⁠א דִּ֛י בְּ⁠מָדַ֥י מְדִינְתָּ֖⁠ה מְגִלָּ֣ה חֲדָ֑ה וְ⁠כֵן ־ כְּתִ֥יב בְּ⁠גַוַּ֖⁠הּ דִּכְרוֹנָֽ⁠ה ׃פ³ בִּ⁠שְׁנַ֨ת חֲדָ֜ה לְ⁠כ֣וֹרֶשׁ מַלְכָּ֗⁠א כּ֣וֹרֶשׁ מַלְכָּ⁠א֮ שָׂ֣ם טְעֵם֒

בֵּית ־ אֱלָהָ֤⁠א בִֽ⁠ירוּשְׁלֶם֙ בַּיְתָ֣⁠א יִתְבְּנֵ֔א אֲתַר֙ דִּֽי ־ דָבְחִ֣ין דִּבְחִ֔ין וְ⁠אֻשּׁ֖וֹ⁠הִי מְסֽוֹבְלִ֑ין רוּמֵ⁠הּ֙ אַמִּ֣ין שִׁתִּ֔ין פְּתָיֵ֖⁠הּ אַמִּ֥ין שִׁתִּֽין ׃⁴ נִדְבָּכִ֞ין דִּי ־ אֶ֤בֶן גְּלָל֙ תְּלָתָ֔א וְ⁠נִדְבָּ֖ךְ דִּי ־ אָ֣ע חֲדַ֑ת וְ⁠נִ֨פְקְתָ֔⁠א מִן ־ בֵּ֥ית מַלְכָּ֖⁠א תִּתְיְהִֽב ׃⁵ וְ֠⁠אַף מָאנֵ֣י בֵית ־ אֱלָהָ⁠א֮ דִּ֣י דַהֲבָ֣⁠ה וְ⁠כַסְפָּ⁠א֒ דִּ֣י נְבֽוּכַדְנֶצַּ֗ר הַנְפֵּ֛ק מִן ־ הֵיכְלָ֥⁠א דִי ־ בִ⁠ירוּשְׁלֶ֖ם וְ⁠הֵיבֵ֣ל לְ⁠בָבֶ֑ל יַהֲתִיב֗וּן וִ֠⁠יהָךְ לְ⁠הֵיכְלָ֤⁠א דִי ־ בִ⁠ירֽוּשְׁלֶם֙ לְ⁠אַתְרֵ֔⁠הּ וְ⁠תַחֵ֖ת בְּ⁠בֵ֥ית אֱלָהָֽ⁠א ⁶ כְּעַ֡ן תַּ֠תְּנַי פַּחַ֨ת עֲבַֽר ־ נַהֲרָ֜⁠ה שְׁתַ֤ר בּוֹזְנַי֙ וּ⁠כְנָוָ֣תְ⁠ה֔וֹן אֲפַרְסְכָיֵ֔⁠א דִּ֖י בַּ⁠עֲבַ֣ר נַהֲרָ֑⁠ה רַחִיקִ֥ין הֲו֖וֹ מִן ־ תַּמָּֽה ׃⁷ שְׁבֻ֕קוּ לַ⁠עֲבִידַ֖ת בֵּית ־ אֱלָהָ֣⁠א דֵ֑ךְ פַּחַ֤ת יְהוּדָיֵ⁠א֙ וּ⁠לְ⁠שָׂבֵ֣י יְהוּדָיֵ֔⁠א בֵּית ־ אֱלָהָ֥⁠א דֵ֖ךְ יִבְנ֥וֹן עַל ־ אַתְרֵֽ⁠הּ ׃⁸ וּ⁠מִנִּ⁠י֮ שִׂ֣ים טְעֵם֒ לְ⁠מָ֣א דִֽי ־ תַֽעַבְד֗וּן עִם ־ שָׂבֵ֤י יְהוּדָיֵ⁠א֙ אִלֵּ֔ךְ לְ⁠מִבְנֵ֖א בֵּית ־ אֱלָהָ֣⁠א דֵ֑ךְ וּ⁠מִ⁠נִּכְסֵ֣י מַלְכָּ֗⁠א דִּ֚י מִדַּת֙ עֲבַ֣ר נַהֲרָ֔⁠ה אָסְפַּ֗רְנָא נִפְקְתָ֛⁠א תֶּהֱוֵ֧א מִֽתְיַהֲבָ֛א לְ⁠גֻבְרַיָּ֥⁠א אִלֵּ֖ךְ דִּי ־ לָ֥א לְ⁠בַטָּלָֽא ׃⁹ וּ⁠מָ֣ה חַשְׁחָ֡ן וּ⁠בְנֵ֣י תוֹרִ֣ין וְ⁠דִכְרִ֣ין וְ⁠אִמְּרִ֣ין ׀ לַ⁠עֲלָוָ֣ן ׀ לֶ⁠אֱלָ֪הּ שְׁמַיָּ֟⁠א חִנְטִ֞ין מְלַ֣ח ׀ חֲמַ֣ר וּ⁠מְשַׁ֗ח כְּ⁠מֵאמַ֨ר כָּהֲנַיָּ֤⁠א דִי ־ בִ⁠ירֽוּשְׁלֶם֙ לֶהֱוֵ֨א מִתְיְהֵ֥ב לְ⁠הֹ֛ם י֥וֹם ׀ בְּ⁠י֖וֹם דִּי ־ לָ֥א שָׁלֽוּ ׃¹⁰ דִּֽי ־ לֶהֱוֺ֧ן מְהַקְרְבִ֛ין נִיחוֹחִ֖ין לֶ⁠אֱלָ֣הּ שְׁמַיָּ֑⁠א וּ⁠מְצַלַּ֕יִן לְ⁠חַיֵּ֥י מַלְכָּ֖⁠א וּ⁠בְנֽוֹ⁠הִי ׃¹¹ וּ⁠מִנִּ⁠י֮ שִׂ֣ים טְעֵם֒ דִּ֣י כָל ־ אֱנָ֗שׁ דִּ֤י יְהַשְׁנֵא֙ פִּתְגָמָ֣⁠א דְנָ֔ה יִתְנְסַ֥ח אָע֙ מִן ־ בַּיְתֵ֔⁠הּ וּ⁠זְקִ֖יף יִתְמְחֵ֣א עֲלֹ֑⁠הִי וּ⁠בַיְתֵ֛⁠הּ נְוָל֥וּ יִתְעֲבֵ֖ד עַל ־ דְּנָֽה ׃¹² וֵֽ⁠אלָהָ֞⁠א דִּ֣י שַׁכִּ֧ן שְׁמֵ֣⁠הּ תַּמָּ֗ה יְמַגַּ֞ר כָּל ־ מֶ֤לֶךְ וְ⁠עַם֙ דִּ֣י ׀ יִשְׁלַ֣ח יְדֵ֗⁠הּ לְ⁠הַשְׁנָיָ֛ה לְ⁠חַבָּלָ֛ה בֵּית ־ אֱלָהָ֥⁠א דֵ֖ךְ דִּ֣י בִ⁠ירוּשְׁלֶ֑ם אֲנָ֤ה דָרְיָ֨וֶשׁ֙ שָׂ֣מֶת טְעֵ֔ם אָסְפַּ֖רְנָא יִתְעֲבִֽד ׃פ¹³ אֱ֠דַיִן תַּתְּנַ֞י פַּחַ֧ת עֲבַֽר ־ נַהֲרָ֛⁠ה שְׁתַ֥ר בּוֹזְנַ֖י וּ⁠כְנָוָתְ⁠ה֑וֹן לָ⁠קֳבֵ֗ל דִּֽי ־ שְׁלַ֞ח דָּרְיָ֧וֶשׁ מַלְכָּ֛⁠א כְּנֵ֖מָא אָסְפַּ֥רְנָא עֲבַֽדוּ ׃¹⁴ וְ⁠שָׂבֵ֤י יְהוּדָיֵ⁠א֙ בָּנַ֣יִן וּ⁠מַצְלְחִ֔ין בִּ⁠נְבוּאַת֙ חַגַּ֣י נביא⁠ה ¹ וּ⁠זְכַרְיָ֖ה בַּר ־ עִדּ֑וֹא וּ⁠בְנ֣וֹ וְ⁠שַׁכְלִ֗לוּ מִן ־ טַ֨עַם֙ אֱלָ֣הּ יִשְׂרָאֵ֔ל וּ⁠מִ⁠טְּעֵם֙ כּ֣וֹרֶשׁ וְ⁠דָרְיָ֔וֶשׁ וְ⁠אַרְתַּחְשַׁ֖שְׂתְּא מֶ֥לֶךְ פָּרָֽס ׃¹⁵ וְ⁠שֵׁיצִיא֙ בַּיְתָ֣⁠ה דְנָ֔ה עַ֛ד י֥וֹם תְּלָתָ֖ה לִ⁠ירַ֣ח אֲדָ֑ר דִּי ־ הִ֣יא שְׁנַת ־ שֵׁ֔ת לְ⁠מַלְכ֖וּת דָּרְיָ֥וֶשׁ מַלְכָּֽ⁠א ׃פ¹⁶ וַ⁠עֲבַ֣דוּ בְנֵֽי ־ יִ֠שְׂרָאֵל כָּהֲנַיָּ֨⁠א וְ⁠לֵוָיֵ֜⁠א וּ⁠שְׁאָ֣ר בְּנֵי ־ גָלוּתָ֗⁠א חֲנֻכַּ֛ת בֵּית ־ אֱלָהָ֥⁠א דְנָ֖ה בְּ⁠חֶדְוָֽה ׃¹⁷ וְ⁠הַקְרִ֗בוּ לַ⁠חֲנֻכַּת֮ בֵּית ־ אֱלָהָ֣⁠א דְנָה֒ תּוֹרִ֣ין מְאָ֔ה דִּכְרִ֣ין מָאתַ֔יִן אִמְּרִ֖ין אַרְבַּ֣ע מְאָ֑ה וּ⁠צְפִירֵ֨י עִזִּ֜ין ל⁠חטיא ² עַל ־ כָּל ־ יִשְׂרָאֵל֙ תְּרֵֽי ־ עֲשַׂ֔ר לְ⁠מִנְיָ֖ן שִׁבְטֵ֥י יִשְׂרָאֵֽל ׃¹⁸ וַ⁠הֲקִ֨ימוּ כָהֲנַיָּ֜⁠א בִּ⁠פְלֻגָּתְ⁠ה֗וֹן וְ⁠לֵוָיֵ⁠א֙ בְּ⁠מַחְלְקָ֣תְ⁠ה֔וֹן עַל ־ עֲבִידַ֥ת אֱלָהָ֖⁠א דִּ֣י בִ⁠ירוּשְׁלֶ֑ם כִּ⁠כְתָ֖ב סְפַ֥ר מֹשֶֽׁה ׃¹⁹ וַ⁠יַּעֲשׂ֥וּ בְנֵי ־ הַ⁠גּוֹלָ֖ה אֶת ־ הַ⁠פָּ֑סַח בְּ⁠אַרְבָּעָ֥ה עָשָׂ֖ר לַ⁠חֹ֥דֶשׁ הָ⁠רִאשֽׁוֹן ׃²⁰ כִּ֣י הִֽטַּהֲר֞וּ הַ⁠כֹּהֲנִ֧ים וְ⁠הַ⁠לְוִיִּ֛ם כְּ⁠אֶחָ֖ד כֻּלָּ֣⁠ם טְהוֹרִ֑ים וַ⁠יִּשְׁחֲט֤וּ הַ⁠פֶּ֨סַח֙ לְ⁠כָל ־ בְּנֵ֣י הַ⁠גּוֹלָ֔ה וְ⁠לַ⁠אֲחֵי⁠הֶ֥ם הַ⁠כֹּהֲנִ֖ים וְ⁠לָ⁠הֶֽם ׃²¹ וַ⁠יֹּאכְל֣וּ בְנֵֽי ־ יִשְׂרָאֵ֗ל הַ⁠שָּׁבִים֙ מֵֽ⁠הַ⁠גּוֹלָ֔ה וְ⁠כֹ֗ל הַ⁠נִּבְדָּ֛ל מִ⁠טֻּמְאַ֥ת גּוֹיֵֽ ־ הָ⁠אָ֖רֶץ אֲלֵ⁠הֶ֑ם לִ⁠דְרֹ֕שׁ לַֽ⁠יהוָ֖ה אֱלֹהֵ֥י יִשְׂרָאֵֽל ׃²² וַ⁠יַּֽעֲשׂ֧וּ חַג ־ מַצּ֛וֹת שִׁבְעַ֥ת יָמִ֖ים בְּ⁠שִׂמְחָ֑ה כִּ֣י ׀ שִׂמְּחָ֣⁠ם יְהוָ֗ה וְֽ⁠הֵסֵ֞ב לֵ֤ב מֶֽלֶךְ ־ אַשּׁוּר֙ עֲלֵי⁠הֶ֔ם לְ⁠חַזֵּ֣ק יְדֵי⁠הֶ֔ם בִּ⁠מְלֶ֥אכֶת בֵּית ־ הָ⁠אֱלֹהִ֖ים אֱלֹהֵ֥י יִשְׂרָאֵֽל ׃פ

Chapter 7

¹ וְ⁠אַחַר֙ הַ⁠דְּבָרִ֣ים הָ⁠אֵ֔לֶּה בְּ⁠מַלְכ֖וּת אַרְתַּחְשַׁ֣סְתְּא מֶֽלֶךְ ־ פָּרָ֑ס עֶזְרָא֙ בֶּן ־ שְׂרָיָ֔ה בֶּן ־ עֲזַרְיָ֖ה בֶּן ־ חִלְקִיָּֽה ׃² בֶּן ־ שַׁלּ֥וּם בֶּן ־ צָד֖וֹק בֶּן ־ אֲחִיטֽוּב ׃³ בֶּן ־ אֲמַרְיָ֥ה בֶן ־ עֲזַרְיָ֖ה בֶּן ־ מְרָיֽוֹת ׃⁴ בֶּן ־ זְרַֽחְיָ֥ה בֶן ־ עֻזִּ֖י בֶּן ־ בֻּקִּֽי ׃⁵ בֶּן ־ אֲבִישׁ֗וּעַ בֶּן ־ פִּֽינְחָס֙ בֶּן ־ אֶלְעָזָ֔ר בֶּן ־ אַהֲרֹ֥ן הַ⁠כֹּהֵ֖ן הָ⁠רֹֽאשׁ ׃⁶ ה֤וּא עֶזְרָא֙ עָלָ֣ה מִ⁠בָּבֶ֔ל וְ⁠הֽוּא ־ סֹפֵ֤ר מָהִיר֙

בְּ⁠תוֹרַ֣ת מֹשֶׁ֔ה אֲשֶׁר ־ נָתַ֥ן יְהוָ֖ה אֱלֹהֵ֣י יִשְׂרָאֵ֑ל וַ⁠יִּתֶּן ־ ל֣⁠וֹ הַ⁠מֶּ֗לֶךְ כְּ⁠יַד ־ יְהוָ֤ה אֱלֹהָי⁠ו֙ עָלָ֔י⁠ו כֹּ֖ל בַּקָּשָׁתֽ⁠וֹ ׃פ⁷ וַ⁠יַּֽעֲל֣וּ מִ⁠בְּנֵֽי ־ יִ֠שְׂרָאֵל וּ⁠מִן ־ הַ⁠כֹּהֲנִ֨ים וְ⁠הַ⁠לְוִיִּ֜ם וְ⁠הַ⁠מְשֹׁרְרִ֧ים וְ⁠הַ⁠שֹּׁעֲרִ֛ים וְ⁠הַ⁠נְּתִינִ֖ים אֶל ־ יְרוּשָׁלִָ֑ם בִּ⁠שְׁנַת ־ שֶׁ֖בַע לְ⁠אַרְתַּחְשַׁ֥סְתְּא הַ⁠מֶּֽלֶךְ ׃⁸ וַ⁠יָּבֹ֥א יְרוּשָׁלִַ֖ם בַּ⁠חֹ֣דֶשׁ הַ⁠חֲמִישִׁ֑י הִ֛יא שְׁנַ֥ת הַ⁠שְּׁבִיעִ֖ית לַ⁠מֶּֽלֶךְ ׃⁹ כִּ֗י בְּ⁠אֶחָד֙ לַ⁠חֹ֣דֶשׁ הָ⁠רִאשׁ֔וֹן ה֣וּא יְסֻ֔ד הַֽ⁠מַּעֲלָ֖ה מִ⁠בָּבֶ֑ל וּ⁠בְ⁠אֶחָ֞ד לַ⁠חֹ֣דֶשׁ הַ⁠חֲמִישִׁ֗י בָּ֚א אֶל ־ יְר֣וּשָׁלִַ֔ם כְּ⁠יַד ־ אֱלֹהָ֖י⁠ו הַ⁠טּוֹבָ֥ה עָלָֽי⁠ו ׃¹⁰ כִּ֤י עֶזְרָא֙ הֵכִ֣ין לְבָב֔⁠וֹ לִ⁠דְר֛וֹשׁ אֶת ־ תּוֹרַ֥ת יְהוָ֖ה וְ⁠לַ⁠עֲשֹׂ֑ת וּ⁠לְ⁠לַמֵּ֥ד בְּ⁠יִשְׂרָאֵ֖ל חֹ֥ק וּ⁠מִשְׁפָּֽט ׃ס¹¹ וְ⁠זֶ֣ה ׀ פַּרְשֶׁ֣גֶן הַֽ⁠נִּשְׁתְּוָ֗ן אֲשֶׁ֤ר נָתַן֙ הַ⁠מֶּ֣לֶךְ אַרְתַּחְשַׁ֔סְתְּא לְ⁠עֶזְרָ֥א הַ⁠כֹּהֵ֖ן הַ⁠סֹּפֵ֑ר סֹפֵ֞ר דִּבְרֵ֧י מִצְוֺת ־ יְהוָ֛ה וְ⁠חֻקָּ֖י⁠ו עַל ־ יִשְׂרָאֵֽל ׃פ¹² אַ֨רְתַּחְשַׁ֔סְתְּא מֶ֖לֶךְ מַלְכַיָּ֑⁠א לְ⁠עֶזְרָ֣א כָ֠הֲנָ⁠א סָפַ֨ר דָּתָ֜⁠א דִּֽי ־ אֱלָ֧הּ שְׁמַיָּ֛⁠א גְּמִ֖יר וּ⁠כְעֶֽנֶת ׃¹³ מִנִּ⁠י֮ שִׂ֣ים טְעֵם֒ דִּ֣י כָל ־ מִתְנַדַּ֣ב בְּ⁠מַלְכוּתִ⁠י֩ מִן ־ עַמָּ֨⁠ה יִשְׂרָאֵ֜ל וְ⁠כָהֲנ֣וֹ⁠הִי וְ⁠לֵוָיֵ֗⁠א לִ⁠מְהָ֧ךְ לִֽ⁠ירוּשְׁלֶ֛ם עִמָּ֖⁠ךְ יְהָֽךְ ׃¹⁴ כָּ⁠ל ־ קֳבֵ֗ל דִּי֩ מִן ־ קֳדָ֨ם מַלְכָּ֜⁠א וְ⁠שִׁבְעַ֤ת יָעֲטֹ֨⁠הִי֙ שְׁלִ֔יחַ לְ⁠בַקָּרָ֥א עַל ־ יְה֖וּד וְ⁠לִֽ⁠ירוּשְׁלֶ֑ם בְּ⁠דָ֥ת אֱלָהָ֖⁠ךְ דִּ֥י בִ⁠ידָֽ⁠ךְ ׃¹⁵ וּ⁠לְ⁠הֵיבָלָ֖ה כְּסַ֣ף וּ⁠דְהַ֑ב דִּֽי ־ מַלְכָּ֣⁠א וְ⁠יָעֲט֗וֹ⁠הִי הִתְנַדַּ֨בוּ֙ לֶ⁠אֱלָ֣הּ יִשְׂרָאֵ֔ל דִּ֥י בִֽ⁠ירוּשְׁלֶ֖ם מִשְׁכְּנֵֽ⁠הּ ׃¹⁶ וְ⁠כֹל֙ כְּסַ֣ף וּ⁠דְהַ֔ב דִּ֣י תְהַשְׁכַּ֔ח בְּ⁠כֹ֖ל מְדִינַ֣ת בָּבֶ֑ל עִם֩ הִתְנַדָּב֨וּת עַמָּ֤⁠א וְ⁠כָֽהֲנַיָּ⁠א֙ מִֽתְנַדְּבִ֔ין לְ⁠בֵ֥ית אֱלָהֲ⁠הֹ֖ם דִּ֥י בִ⁠ירוּשְׁלֶֽם ׃¹⁷ כָּ⁠ל ־ קֳבֵ֣ל דְּנָה֩ אָסְפַּ֨רְנָא תִקְנֵ֜א בְּ⁠כַסְפָּ֣⁠א דְנָ֗ה תּוֹרִ֤ין ׀ דִּכְרִין֙ אִמְּרִ֔ין וּ⁠מִנְחָתְ⁠ה֖וֹן וְ⁠נִסְכֵּי⁠ה֑וֹן וּ⁠תְקָרֵ֣ב הִמּ֔וֹ עַֽל ־ מַדְבְּחָ֔⁠ה דִּ֛י בֵּ֥ית אֱלָהֲ⁠כֹ֖ם דִּ֥י בִ⁠ירוּשְׁלֶֽם ׃¹⁸ וּ⁠מָ֣ה דִי֩ עלי⁠ך ¹ וְ⁠עַל ־ אחי⁠ך ² יֵיטַ֗ב בִּ⁠שְׁאָ֛ר כַּסְפָּ֥⁠א וְ⁠דַהֲבָ֖⁠ה לְ⁠מֶעְבַּ֑ד כִּ⁠רְע֥וּת אֱלָהֲ⁠כֹ֖ם תַּעַבְדֽוּן ׃¹⁹ וּ⁠מָֽאנַיָּ⁠א֙ דִּֽי ־ מִתְיַהֲבִ֣ין לָ֔⁠ךְ לְ⁠פָלְחָ֖ן בֵּ֣ית אֱלָהָ֑⁠ךְ הַשְׁלֵ֕ם קֳדָ֖ם אֱלָ֥הּ יְרוּשְׁלֶֽם ׃²⁰ וּ⁠שְׁאָ֗ר חַשְׁחוּת֙ בֵּ֣ית אֱלָהָ֔⁠ךְ דִּ֥י יִפֶּל ־ לָ֖⁠ךְ לְ⁠מִנְתַּ֑ן תִּנְתֵּ֕ן מִן ־ בֵּ֖ית גִּנְזֵ֥י מַלְכָּֽ⁠א ׃²¹ וּ֠⁠מִנִּ⁠י אֲנָ֞ה אַרְתַּחְשַׁ֤סְתְּא מַלְכָּ⁠א֙ שִׂ֣ים טְעֵ֔ם לְ⁠כֹל֙ גִּזַּֽבְרַיָּ֔⁠א דִּ֖י בַּ⁠עֲבַ֣ר נַהֲרָ֑⁠ה דִּ֣י כָל ־ דִּ֣י יִ֠שְׁאֲלֶנְ⁠כוֹן עֶזְרָ֨א כָהֲנָ֜⁠ה סָפַ֤ר דָּתָ⁠א֙ דִּֽי ־ אֱלָ֣הּ שְׁמַיָּ֔⁠א אָסְפַּ֖רְנָא יִתְעֲבִֽד ׃²² עַד ־ כְּסַף֮ כַּכְּרִ֣ין מְאָה֒ וְ⁠עַד ־ חִנְטִין֙ כֹּרִ֣ין מְאָ֔ה וְ⁠עַד ־ חֲמַר֙ בַּתִּ֣ין מְאָ֔ה וְ⁠עַד ־ בַּתִּ֥ין מְשַׁ֖ח מְאָ֑ה וּ⁠מְלַ֖ח דִּי ־ לָ֥א כְתָֽב ׃²³ כָּל ־ דִּ֗י מִן ־ טַ֨עַם֙ אֱלָ֣הּ שְׁמַיָּ֔⁠א יִתְעֲבֵד֙ אַדְרַזְדָּ֔א לְ⁠בֵ֖ית אֱלָ֣הּ שְׁמַיָּ֑⁠א דִּֽי ־ לְ⁠מָ֤ה לֶֽהֱוֵא֙ קְצַ֔ף עַל ־ מַלְכ֥וּת מַלְכָּ֖⁠א וּ⁠בְנֽוֹ⁠הִי ׃²⁴ וּ⁠לְ⁠כֹ֣ם מְהוֹדְעִ֗ין דִּ֣י כָל ־ כָּהֲנַיָּ֣⁠א וְ֠⁠לֵוָיֵ⁠א זַמָּ֨רַיָּ֤⁠א תָרָֽעַיָּ⁠א֙ נְתִ֣ינַיָּ֔⁠א וּ⁠פָ֣לְחֵ֔י בֵּ֖ית אֱלָהָ֣⁠א דְנָ֑ה מִנְדָּ֤ה בְלוֹ֙ וַ⁠הֲלָ֔ךְ לָ֥א שַׁלִּ֖יט לְ⁠מִרְמֵ֥א עֲלֵי⁠הֹֽם ׃²⁵ וְ⁠אַ֣נְתְּ עֶזְרָ֗א כְּ⁠חָכְמַ֨ת אֱלָהָ֤⁠ךְ דִּֽי ־ בִ⁠ידָ⁠ךְ֙ מֶ֣נִּי שָׁפְטִ֞ין וְ⁠דַיָּנִ֗ין דִּי ־ לֶהֱוֺ֤ן דאנין ³ לְ⁠כָל ־ עַמָּ⁠ה֙ דִּ֚י בַּ⁠עֲבַ֣ר נַהֲרָ֔⁠ה לְ⁠כָל ־ יָדְעֵ֖י דָּתֵ֣י אֱלָהָ֑⁠ךְ וְ⁠דִ֧י לָ֦א יָדַ֖ע תְּהוֹדְעֽוּן ׃²⁶ וְ⁠כָל ־ דִּי ־ לָא֩ לֶהֱוֵ֨א עָבֵ֜ד דָּתָ֣⁠א דִֽי ־ אֱלָהָ֗⁠ךְ וְ⁠דָתָ⁠א֙ דִּ֣י מַלְכָּ֔⁠א אָסְפַּ֕רְנָא דִּינָ֕⁠ה לֶהֱוֵ֥א מִתְעֲבֵ֖ד מִנֵּ֑⁠הּ הֵ֤ן לְ⁠מוֹת֙ הֵ֣ן ל⁠שרשו ⁴ הֵן ־ לַ⁠עֲנָ֥שׁ נִכְסִ֖ין וְ⁠לֶ⁠אֱסוּרִֽין ׃פ²⁷ בָּר֥וּךְ יְהוָ֖ה אֱלֹהֵ֣י אֲבוֹתֵ֑י⁠נוּ אֲשֶׁ֨ר נָתַ֤ן כָּ⁠זֹאת֙ בְּ⁠לֵ֣ב הַ⁠מֶּ֔לֶךְ לְ⁠פָאֵ֕ר אֶת ־ בֵּ֥ית יְהוָ֖ה אֲשֶׁ֥ר בִּ⁠ירוּשָׁלִָֽם ׃²⁸ וְ⁠עָלַ֣⁠י הִטָּה ־ חֶ֗סֶד לִ⁠פְנֵ֤י הַ⁠מֶּ֨לֶךְ֙ וְ⁠יֽוֹעֲצָ֔י⁠ו וּ⁠לְ⁠כָל ־ שָׂרֵ֥י הַ⁠מֶּ֖לֶךְ הַ⁠גִּבֹּרִ֑ים וַ⁠אֲנִ֣י הִתְחַזַּ֗קְתִּי כְּ⁠יַד ־ יְהוָ֤ה אֱלֹהַ⁠י֙ עָלַ֔⁠י וָ⁠אֶקְבְּצָ֧⁠ה מִ⁠יִּשְׂרָאֵ֛ל רָאשִׁ֖ים לַ⁠עֲל֥וֹת עִמִּֽ⁠י ׃פ

Chapter 8

¹ וְ⁠אֵ֛לֶּה רָאשֵׁ֥י אֲבֹתֵי⁠הֶ֖ם וְ⁠הִתְיַחְשָׂ֑⁠ם הָ⁠עֹלִ֣ים עִמִּ֗⁠י בְּ⁠מַלְכ֛וּת אַרְתַּחְשַׁ֥סְתְּא הַ⁠מֶּ֖לֶךְ מִ⁠בָּבֶֽל ׃ס² מִ⁠בְּנֵ֤י פִֽינְחָס֙ גֵּֽרְשֹׁ֔ם ס מִ⁠בְּנֵ֥י אִיתָמָ֖ר דָּנִיֵּ֑אל ס מִ⁠בְּנֵ֥י דָוִ֖יד חַטּֽוּשׁ ׃ס³ מִ⁠בְּנֵ֣י שְׁכַנְיָ֔ה ס מִ⁠בְּנֵ֥י פַרְעֹ֖שׁ זְכַרְיָ֑ה וְ⁠עִמּ֛⁠וֹ הִתְיַחֵ֥שׂ לִ⁠זְכָרִ֖ים מֵאָ֥ה וַ⁠חֲמִשִּֽׁים ׃ס⁴ מִ⁠בְּנֵי֙ פַּחַ֣ת מוֹאָ֔ב אֶלְיְהֽוֹעֵינַ֖י בֶּן ־ זְרַֽחְיָ֑ה וְ⁠עִמּ֖⁠וֹ מָאתַ֥יִם הַ⁠זְּכָרִֽים ׃ס⁵ מִ⁠בְּנֵ֥י שְׁכַנְיָ֖ה בֶּן ־ יַחֲזִיאֵ֑ל וְ⁠עִמּ֕⁠וֹ שְׁלֹ֥שׁ מֵא֖וֹת הַ⁠זְּכָרִֽים ׃ס⁶ וּ⁠מִ⁠בְּנֵ֣י עָדִ֔ין עֶ֖בֶד בֶּן ־ יוֹנָתָ֑ן וְ⁠עִמּ֖⁠וֹ חֲמִשִּׁ֥ים הַ⁠זְּכָרִֽים ׃ס⁷ וּ⁠מִ⁠בְּנֵ֣י עֵילָ֔ם יְשַֽׁעְיָ֖ה בֶּן ־ עֲתַלְיָ֑ה וְ⁠עִמּ֖⁠וֹ שִׁבְעִ֥ים הַ⁠זְּכָרִֽים ׃ס⁸ וּ⁠מִ⁠בְּנֵ֣י שְׁפַטְיָ֔ה זְבַדְיָ֖ה בֶּן ־ מִֽיכָאֵ֑ל וְ⁠עִמּ֖⁠וֹ שְׁמֹנִ֥ים הַ⁠זְּכָרִֽים ׃ס⁹ מִ⁠בְּנֵ֣י יוֹאָ֔ב עֹבַדְיָ֖ה בֶּן ־ יְחִיאֵ֑ל וְ⁠עִמּ֕⁠וֹ מָאתַ֛יִם וּ⁠שְׁמֹנָ֥ה עָשָׂ֖ר הַ⁠זְּכָרִֽים ׃ס¹⁰ וּ⁠מִ⁠בְּנֵ֥י שְׁלוֹמִ֖ית בֶּן ־ יוֹסִפְיָ֑ה וְ⁠עִמּ֕⁠וֹ מֵאָ֥ה וְ⁠שִׁשִּׁ֖ים הַ⁠זְּכָרִֽים ׃ס¹¹ וּ⁠מִ⁠בְּנֵ֣י בֵבַ֔י זְכַרְיָ֖ה בֶּן ־ בֵּבָ֑י וְ⁠עִמּ֕⁠וֹ עֶשְׂרִ֥ים וּ⁠שְׁמֹנָ֖ה הַ⁠זְּכָרִֽים ׃ס¹² וּ⁠מִ⁠בְּנֵ֣י עַזְגָּ֔ד יוֹחָנָ֖ן בֶּן ־ הַ⁠קָּטָ֑ן וְ⁠עִמּ֕⁠וֹ מֵאָ֥ה וַ⁠עֲשָׂרָ֖ה הַ⁠זְּכָרִֽים ׃ס¹³ וּ⁠מִ⁠בְּנֵ֣י אֲדֹנִיקָם֮ אַחֲרֹנִים֒ וְ⁠אֵ֣לֶּה שְׁמוֹתָ֔⁠ם אֱלִיפֶ֖לֶט יְעִיאֵ֣ל וּֽ⁠שְׁמַעְיָ֑ה וְ⁠עִמָּ⁠הֶ֖ם שִׁשִּׁ֥ים הַ⁠זְּכָרִֽים ׃ס¹⁴ וּ⁠מִ⁠בְּנֵ֥י בִגְוַ֖י עוּתַ֣י וְזַכּ֑וּר ¹ וְ⁠עִמּ֖⁠וֹ שִׁבְעִ֥ים הַ⁠זְּכָרִֽים ׃פ¹⁵ וָֽ⁠אֶקְבְּצֵ֗⁠ם אֶל ־ הַ⁠נָּהָר֙ הַ⁠בָּ֣א אֶֽל ־ אַהֲוָ֔א וַ⁠נַּחֲנֶ֥ה שָׁ֖ם יָמִ֣ים שְׁלֹשָׁ֑ה וָ⁠אָבִ֤ינָ⁠ה בָ⁠עָם֙ וּ⁠בַ⁠כֹּ֣הֲנִ֔ים וּ⁠מִ⁠בְּנֵ֥י לֵוִ֖י לֹא ־ מָצָ֥אתִי שָֽׁם ׃¹⁶ וָ⁠אֶשְׁלְחָ֡⁠ה לֶ⁠אֱלִיעֶ֡זֶר לַ⁠אֲרִיאֵ֡ל לִֽ֠⁠שְׁמַעְיָה וּ⁠לְ⁠אֶלְנָתָ֨ן וּ⁠לְ⁠יָרִ֜יב וּ⁠לְ⁠אֶלְנָתָ֧ן וּ⁠לְ⁠נָתָ֛ן וְ⁠לִ⁠זְכַרְיָ֥ה וְ⁠לִ⁠מְשֻׁלָּ֖ם רָאשִׁ֑ים וּ⁠לְ⁠יוֹיָרִ֥יב וּ⁠לְ⁠אֶלְנָתָ֖ן מְבִינִֽים ׃¹⁷ וָאֲצַוֶּ֤ה ² אוֹתָ⁠ם֙ עַל ־ אִדּ֣וֹ הָ⁠רֹ֔אשׁ בְּ⁠כָסִפְיָ֖א הַ⁠מָּק֑וֹם וָ⁠אָשִׂימָ⁠ה֩ בְּ⁠פִי⁠הֶ֨ם דְּבָרִ֜ים לְ֠⁠דַבֵּר אֶל ־ אִדּ֨וֹ אָחִ֤י⁠ו הַנְּתִינִים֙ ³ בְּ⁠כָסִפְיָ֣א הַ⁠מָּק֔וֹם לְ⁠הָֽבִיא ־ לָ֥⁠נוּ מְשָׁרְתִ֖ים

¹K ו⁠זבוד

²K ו⁠אוצא⁠ה

³K ה⁠נתונים

לְ⁠בֵ֥ית אֱלֹהֵֽי⁠נוּ ׃¹⁸ וַ⁠יָּבִ֨יאּוּ לָ֜⁠נוּ כְּ⁠יַד ־ אֱלֹהֵ֨י⁠נוּ הַ⁠טּוֹבָ֤ה עָלֵ֨י⁠נוּ֙ אִ֣ישׁ שֶׂ֔כֶל מִ⁠בְּנֵ֣י מַחְלִ֔י בֶּן ־ לֵוִ֖י בֶּן ־ יִשְׂרָאֵ֑ל וְ⁠שֵׁרֵֽבְיָ֛ה וּ⁠בָנָ֥י⁠ו וְ⁠אֶחָ֖י⁠ו שְׁמֹנָ֥ה עָשָֽׂר ׃¹⁹ וְ⁠אֶת ־ חֲשַׁבְיָ֔ה וְ⁠אִתּ֥⁠וֹ יְשַֽׁעְיָ֖ה מִ⁠בְּנֵ֣י מְרָרִ֑י אֶחָ֥י⁠ו וּ⁠בְנֵי⁠הֶ֖ם עֶשְׂרִֽים ׃ס²⁰ וּ⁠מִן ־ הַ⁠נְּתִינִ֗ים שֶׁ⁠נָּתַ֨ן דָּוִ֤יד וְ⁠הַ⁠שָּׂרִים֙ לַ⁠עֲבֹדַ֣ת הַ⁠לְוִיִּ֔ם נְתִינִ֖ים מָאתַ֣יִם וְ⁠עֶשְׂרִ֑ים כֻּלָּ֖⁠ם נִקְּב֥וּ בְ⁠שֵׁמֽוֹת ׃²¹ וָ⁠אֶקְרָ֨א שָׁ֥ם צוֹם֙ עַל ־ הַ⁠נָּהָ֣ר אַהֲוָ֔א לְ⁠הִתְעַנּ֖וֹת לִ⁠פְנֵ֣י אֱלֹהֵ֑י⁠נוּ לְ⁠בַקֵּ֤שׁ מִמֶּ֨⁠נּוּ֙ דֶּ֣רֶךְ יְשָׁרָ֔ה לָ֥⁠נוּ וּ⁠לְ⁠טַפֵּ֖⁠נוּ וּ⁠לְ⁠כָל ־ רְכוּשֵֽׁ⁠נוּ ׃²² כִּ֣י בֹ֗שְׁתִּי לִ⁠שְׁא֤וֹל מִן ־ הַ⁠מֶּ֨לֶךְ֙ חַ֣יִל וּ⁠פָרָשִׁ֔ים לְ⁠עָזְרֵ֥⁠נוּ מֵ⁠אוֹיֵ֖ב בַּ⁠דָּ֑רֶךְ כִּֽי ־ אָמַ֨רְנוּ לַ⁠מֶּ֜לֶךְ לֵ⁠אמֹ֗ר יַד ־ אֱלֹהֵ֤י⁠נוּ עַל ־ כָּל ־ מְבַקְשָׁי⁠ו֙ לְ⁠טוֹבָ֔ה וְ⁠עֻזּ֣⁠וֹ וְ⁠אַפּ֔⁠וֹ עַ֖ל כָּל ־ עֹזְבָֽי⁠ו ׃²³ וַ⁠נָּצ֛וּמָ⁠ה וַ⁠נְּבַקְשָׁ֥⁠ה מֵ⁠אֱלֹהֵ֖י⁠נוּ עַל ־ זֹ֑את וַ⁠יֵּעָתֵ֖ר לָֽ⁠נוּ ׃²⁴ וָ⁠אַבְדִּ֛ילָ⁠ה מִ⁠שָּׂרֵ֥י הַ⁠כֹּהֲנִ֖ים שְׁנֵ֣ים עָשָׂ֑ר לְ⁠שֵׁרֵֽבְיָ֣ה חֲשַׁבְיָ֔ה וְ⁠עִמָּ⁠הֶ֥ם מֵ⁠אֲחֵי⁠הֶ֖ם עֲשָׂרָֽה ׃²⁵ ו⁠אשקול⁠ה ¹ לָ⁠הֶ֔ם אֶת ־ הַ⁠כֶּ֥סֶף וְ⁠אֶת ־ הַ⁠זָּהָ֖ב וְ⁠אֶת ־ הַ⁠כֵּלִ֑ים תְּרוּמַ֣ת בֵּית ־ אֱלֹהֵ֗י⁠נוּ הַ⁠הֵרִ֨ימוּ֙ הַ⁠מֶּ֨לֶךְ֙ וְ⁠יֹעֲצָ֣י⁠ו וְ⁠שָׂרָ֔י⁠ו וְ⁠כָל ־ יִשְׂרָאֵ֖ל הַ⁠נִּמְצָאִֽים ׃²⁶ וָ⁠אֶשְׁקֲלָ֨⁠ה עַל ־ יָדָ֜⁠ם כֶּ֗סֶף כִּכָּרִים֙ שֵֽׁשׁ ־ מֵא֣וֹת וַ⁠חֲמִשִּׁ֔ים וּ⁠כְלֵי ־ כֶ֥סֶף מֵאָ֖ה לְ⁠כִכָּרִ֑ים זָהָ֖ב מֵאָ֥ה כִכָּֽר ׃²⁷ וּ⁠כְפֹרֵ֤י זָהָב֙ עֶשְׂרִ֔ים לַ⁠אֲדַרְכֹנִ֖ים אָ֑לֶף וּ⁠כְלֵ֨י נְחֹ֜שֶׁת מֻצְהָ֤ב טוֹבָה֙ שְׁנַ֔יִם חֲמוּדֹ֖ת כַּ⁠זָּהָֽב ׃²⁸ וָ⁠אֹמְרָ֣⁠ה אֲלֵ⁠הֶ֗ם אַתֶּ֥ם קֹ֨דֶשׁ֙ לַ⁠יהוָ֔ה וְ⁠הַ⁠כֵּלִ֖ים קֹ֑דֶשׁ וְ⁠הַ⁠כֶּ֤סֶף וְ⁠הַ⁠זָּהָב֙ נְדָבָ֔ה לַ⁠יהוָ֖ה אֱלֹהֵ֥י אֲבֹתֵי⁠כֶֽם ׃²⁹ שִׁקְד֣וּ וְ⁠שִׁמְר֗וּ עַֽד ־ תִּשְׁקְל֡וּ לִ⁠פְנֵי֩ שָׂרֵ֨י הַ⁠כֹּהֲנִ֧ים וְ⁠הַ⁠לְוִיִּ֛ם וְ⁠שָׂרֵֽי ־ הָ⁠אָב֥וֹת לְ⁠יִשְׂרָאֵ֖ל בִּ⁠ירוּשָׁלִָ֑ם הַ⁠לִּשְׁכ֖וֹת בֵּ֥ית יְהוָֽה ׃³⁰ וְ⁠קִבְּלוּ֙ הַ⁠כֹּהֲנִ֣ים וְ⁠הַ⁠לְוִיִּ֔ם מִשְׁקַ֛ל הַ⁠כֶּ֥סֶף וְ⁠הַ⁠זָּהָ֖ב וְ⁠הַ⁠כֵּלִ֑ים לְ⁠הָבִ֥יא לִ⁠ירוּשָׁלִַ֖ם לְ⁠בֵ֥ית אֱלֹהֵֽי⁠נוּ ׃³¹ וַֽ⁠נִּסְעָ֞⁠ה מִ⁠נְּהַ֣ר אַֽהֲוָ֗א בִּ⁠שְׁנֵ֤ים עָשָׂר֙ לַ⁠חֹ֣דֶשׁ הָ⁠רִאשׁ֔וֹן לָ⁠לֶ֖כֶת יְרוּשָׁלִָ֑ם וְ⁠יַד ־ אֱלֹהֵ֨י⁠נוּ֙ הָיְתָ֣ה עָלֵ֔י⁠נוּ וַ⁠יַּ֨צִּילֵ֔⁠נוּ מִ⁠כַּ֥ף אוֹיֵ֛ב וְ⁠אוֹרֵ֖ב עַל ־ הַ⁠דָּֽרֶךְ ׃³² וַ⁠נָּב֖וֹא יְרוּשָׁלִָ֑ם וַ⁠נֵּ֥שֶׁב שָׁ֖ם יָמִ֥ים שְׁלֹשָֽׁה ׃³³ וּ⁠בַ⁠יּ֣וֹם הָ⁠רְבִיעִ֡י נִשְׁקַ֣ל הַ⁠כֶּסֶף֩ וְ⁠הַ⁠זָּהָ֨ב וְ⁠הַ⁠כֵּלִ֜ים בְּ⁠בֵ֣ית אֱלֹהֵ֗י⁠נוּ עַ֠ל יַד ־ מְרֵמ֤וֹת בֶּן ־ אֽוּרִיָּה֙ הַ⁠כֹּהֵ֔ן וְ⁠עִמּ֖⁠וֹ אֶלְעָזָ֣ר בֶּן ־ פִּֽינְחָ֑ס וְ⁠עִמָּ⁠הֶ֞ם יוֹזָבָ֧ד בֶּן ־ יֵשׁ֛וּעַ וְ⁠נֽוֹעַדְיָ֥ה בֶן ־ בִּנּ֖וּי הַ⁠לְוִיִּֽם ׃³⁴ בְּ⁠מִסְפָּ֥ר בְּ⁠מִשְׁקָ֖ל לַ⁠כֹּ֑ל וַ⁠יִּכָּתֵ֥ב כָּֽל ־ הַ⁠מִּשְׁקָ֖ל בָּ⁠עֵ֥ת הַ⁠הִֽיא ׃פ³⁵ הַ֠⁠בָּאִים מֵֽ⁠הַ⁠שְּׁבִ֨י בְנֵֽי ־ הַ⁠גּוֹלָ֜ה הִקְרִ֥יבוּ עֹל֣וֹת ׀ לֵ⁠אלֹהֵ֣י יִשְׂרָאֵ֗ל פָּרִ֨ים שְׁנֵים ־ עָשָׂ֤ר עַל ־ כָּל ־ יִשְׂרָאֵל֙ אֵילִ֣ים ׀ תִּשְׁעִ֣ים וְ⁠שִׁשָּׁ֗ה כְּבָשִׂים֙ שִׁבְעִ֣ים וְ⁠שִׁבְעָ֔ה צְפִירֵ֥י חַטָּ֖את שְׁנֵ֣ים עָשָׂ֑ר הַ⁠כֹּ֖ל עוֹלָ֥ה לַ⁠יהוָֽה ׃פ³⁶ וַֽ⁠יִּתְּנ֣וּ ׀ אֶת ־ דָּתֵ֣י הַ⁠מֶּ֗לֶךְ לַ⁠אֲחַשְׁדַּרְפְּנֵי֙ הַ⁠מֶּ֔לֶךְ וּ⁠פַחֲו֖וֹת עֵ֣בֶר הַ⁠נָּהָ֑ר וְ⁠נִשְּׂא֥וּ אֶת ־ הָ⁠עָ֖ם וְ⁠אֶת ־ בֵּֽית ־ הָ⁠אֱלֹהִֽים ׃

Chapter 9

¹ וּ⁠כְ⁠כַלּ֣וֹת אֵ֗לֶּה נִגְּשׁ֨וּ אֵלַ֤⁠י הַ⁠שָּׂרִים֙ לֵ⁠אמֹ֔ר לֹֽא ־ נִבְדְּל֞וּ הָ⁠עָ֤ם יִשְׂרָאֵל֙ וְ⁠הַ⁠כֹּהֲנִ֣ים וְ⁠הַ⁠לְוִיִּ֔ם מֵ⁠עַמֵּ֖י הָ⁠אֲרָצ֑וֹת כְּ֠⁠תוֹעֲבֹֽתֵי⁠הֶם לַ⁠כְּנַעֲנִ֨י הַ⁠חִתִּ֜י הַ⁠פְּרִזִּ֣י הַ⁠יְבוּסִ֗י הָֽ⁠עַמֹּנִי֙ הַ⁠מֹּ֣אָבִ֔י הַ⁠מִּצְרִ֖י וְ⁠הָ⁠אֱמֹרִֽי ׃² כִּֽי ־ נָשְׂא֣וּ מִ⁠בְּנֹֽתֵי⁠הֶ֗ם לָ⁠הֶם֙ וְ⁠לִ⁠בְנֵי⁠הֶ֔ם וְ⁠הִתְעָֽרְבוּ֙ זֶ֣רַע הַ⁠קֹּ֔דֶשׁ בְּ⁠עַמֵּ֖י הָ⁠אֲרָצ֑וֹת וְ⁠יַ֧ד הַ⁠שָּׂרִ֣ים וְ⁠הַ⁠סְּגָנִ֗ים הָֽיְתָ֛ה בַּ⁠מַּ֥עַל הַ⁠זֶּ֖ה רִאשׁוֹנָֽה ׃ס³ וּ⁠כְ⁠שָׁמְעִ⁠י֙ אֶת ־ הַ⁠דָּבָ֣ר הַ⁠זֶּ֔ה קָרַ֥עְתִּי אֶת ־ בִּגְדִ֖⁠י וּ⁠מְעִילִ֑⁠י וָ⁠אֶמְרְטָ֞⁠ה מִ⁠שְּׂעַ֤ר רֹאשִׁ⁠י֙ וּ⁠זְקָנִ֔⁠י וָ⁠אֵשְׁבָ֖⁠ה מְשׁוֹמֵֽם ׃⁴ וְ⁠אֵלַ֣⁠י יֵאָסְפ֗וּ כֹּ֤ל חָרֵד֙ בְּ⁠דִבְרֵ֣י אֱלֹהֵֽי ־ יִשְׂרָאֵ֔ל עַ֖ל מַ֣עַל הַ⁠גּוֹלָ֑ה וַ⁠אֲנִי֙ יֹשֵׁ֣ב מְשׁוֹמֵ֔ם עַ֖ד לְ⁠מִנְחַ֥ת הָ⁠עָֽרֶב ׃⁵ וּ⁠בְ⁠מִנְחַ֣ת הָ⁠עֶ֗רֶב קַ֚מְתִּי מִ⁠תַּֽעֲנִיתִ֔⁠י וּ⁠בְ⁠קָרְעִ֥⁠י בִגְדִ֖⁠י וּ⁠מְעִילִ֑⁠י וָֽ⁠אֶכְרְעָ⁠ה֙ עַל ־ בִּרְכַּ֔⁠י וָ⁠אֶפְרְשָׂ֥⁠ה כַפַּ֖⁠י אֶל ־ יְהוָ֥ה אֱלֹהָֽ⁠י ׃⁶ וָ⁠אֹמְרָ֗⁠ה אֱלֹהַ⁠י֙ בֹּ֣שְׁתִּי וְ⁠נִכְלַ֔מְתִּי לְ⁠הָרִ֧ים אֱלֹהַ֛⁠י פָּנַ֖⁠י אֵלֶ֑י⁠ךָ כִּ֣י עֲוֺנֹתֵ֤י⁠נוּ רָבוּ֙ לְ⁠מַ֣עְלָ⁠ה רֹּ֔אשׁ וְ⁠אַשְׁמָתֵ֥⁠נוּ גָדְלָ֖ה עַ֥ד לַ⁠שָּׁמָֽיִם ׃⁷ מִ⁠ימֵ֣י אֲבֹתֵ֗י⁠נוּ אֲנַ֨חְנוּ֙ בְּ⁠אַשְׁמָ֣ה גְדֹלָ֔ה עַ֖ד הַ⁠יּ֣וֹם הַ⁠זֶּ֑ה וּ⁠בַ⁠עֲוֺנֹתֵ֡י⁠נוּ נִתַּ֡נּוּ אֲנַחְנוּ֩ מְלָכֵ֨י⁠נוּ כֹהֲנֵ֜י⁠נוּ בְּ⁠יַ֣ד ׀ מַלְכֵ֣י הָ⁠אֲרָצ֗וֹת בַּ⁠חֶ֜רֶב בַּ⁠שְּׁבִ֧י וּ⁠בַ⁠בִּזָּ֛ה וּ⁠בְ⁠בֹ֥שֶׁת פָּנִ֖ים כְּ⁠הַ⁠יּ֥וֹם הַ⁠זֶּֽה ׃⁸ וְ⁠עַתָּ֡ה כִּ⁠מְעַט ־ רֶגַע֩ הָיְתָ֨ה תְחִנָּ֜ה מֵ⁠אֵ֣ת ׀ יְהוָ֣ה אֱלֹהֵ֗י⁠נוּ לְ⁠הַשְׁאִ֥יר לָ֨⁠נוּ֙ פְּלֵיטָ֔ה וְ⁠לָ⁠תֶת ־ לָ֥⁠נוּ יָתֵ֖ד בִּ⁠מְק֣וֹם קָדְשׁ֑⁠וֹ לְ⁠הָאִ֤יר עֵינֵ֨י⁠נוּ֙ אֱלֹהֵ֔י⁠נוּ וּ⁠לְ⁠תִתֵּ֛⁠נוּ מִֽחְיָ֥ה מְעַ֖ט בְּ⁠עַבְדֻתֵֽ⁠נוּ ׃⁹ כִּֽי ־ עֲבָדִ֣ים אֲנַ֔חְנוּ וּ⁠בְ⁠עַבְדֻ֔תֵ⁠נוּ לֹ֥א עֲזָבָ֖⁠נוּ אֱלֹהֵ֑י⁠נוּ וַֽ⁠יַּט ־ עָלֵ֣י⁠נוּ חֶ֡סֶד לִ⁠פְנֵי֩ מַלְכֵ֨י פָרַ֜ס לָֽ⁠תֶת ־ לָ֣⁠נוּ מִֽחְיָ֗ה לְ⁠רוֹמֵ֞ם אֶת ־

בֵּ֤ית אֱלֹהֵ֨י⁠נוּ֙ וּ⁠לְ⁠הַעֲמִ֣יד אֶת ־ חָרְבֹתָ֔י⁠ו וְ⁠לָֽ⁠תֶת ־ לָ֣⁠נוּ גָדֵ֔ר בִּֽ⁠יהוּדָ֖ה וּ⁠בִ⁠ירוּשָׁלִָֽם ׃ס¹⁰ וְ⁠עַתָּ֛ה מַה ־ נֹּאמַ֥ר אֱלֹהֵ֖י⁠נוּ אַֽחֲרֵי ־ זֹ֑את כִּ֥י עָזַ֖בְנוּ מִצְוֺתֶֽי⁠ךָ ׃¹¹ אֲשֶׁ֣ר צִוִּ֗יתָ בְּ⁠יַ֨ד עֲבָדֶ֣י⁠ךָ הַ⁠נְּבִיאִים֮ לֵ⁠אמֹר֒ הָ⁠אָ֗רֶץ אֲשֶׁ֨ר אַתֶּ֤ם בָּאִים֙ לְ⁠רִשְׁתָּ֔⁠הּ אֶ֤רֶץ נִדָּה֙ הִ֔יא בְּ⁠נִדַּ֖ת עַמֵּ֣י הָ⁠אֲרָצ֑וֹת בְּ⁠תוֹעֲבֹֽתֵי⁠הֶ֗ם אֲשֶׁ֥ר מִלְא֛וּ⁠הָ מִ⁠פֶּ֥ה אֶל ־ פֶּ֖ה בְּ⁠טֻמְאָתָֽ⁠ם ׃¹² וְ֠⁠עַתָּה בְּֽנוֹתֵי⁠כֶ֞ם אַל ־ תִּתְּנ֣וּ לִ⁠בְנֵי⁠הֶ֗ם וּ⁠בְנֹֽתֵי⁠הֶם֙ אַל ־ תִּשְׂא֣וּ לִ⁠בְנֵי⁠כֶ֔ם וְ⁠לֹֽא ־ תִדְרְשׁ֧וּ שְׁלֹמָ֛⁠ם וְ⁠טוֹבָתָ֖⁠ם עַד ־ עוֹלָ֑ם לְמַ֣עַן תֶּחֶזְק֗וּ וַ⁠אֲכַלְתֶּם֙ אֶת ־ ט֣וּב הָ⁠אָ֔רֶץ וְ⁠הוֹרַשְׁתֶּ֥ם לִ⁠בְנֵי⁠כֶ֖ם עַד ־ עוֹלָֽם ׃¹³ וְ⁠אַֽחֲרֵי֙ כָּל ־ הַ⁠בָּ֣א עָלֵ֔י⁠נוּ בְּ⁠מַעֲשֵׂ֨י⁠נוּ֙ הָ⁠רָעִ֔ים וּ⁠בְ⁠אַשְׁמָתֵ֖⁠נוּ הַ⁠גְּדֹלָ֑ה כִּ֣י ׀ אַתָּ֣ה אֱלֹהֵ֗י⁠נוּ חָשַׂ֤כְתָּֽ לְ⁠מַ֨טָּה֙ מֵֽ⁠עֲוֺנֵ֔⁠נוּ וְ⁠נָתַ֥תָּה לָּ֛⁠נוּ פְּלֵיטָ֖ה כָּ⁠זֹֽאת ׃¹⁴ הֲ⁠נָשׁוּב֙ לְ⁠הָפֵ֣ר מִצְוֺתֶ֔י⁠ךָ וּ֨⁠לְ⁠הִתְחַתֵּ֔ן בְּ⁠עַמֵּ֥י הַ⁠תֹּעֵב֖וֹת הָ⁠אֵ֑לֶּה הֲ⁠ל֤וֹא תֶֽאֱנַף ־ בָּ֨⁠נוּ֙ עַד ־ כַּלֵּ֔ה לְ⁠אֵ֥ין שְׁאֵרִ֖ית וּ⁠פְלֵיטָֽה ׃פ¹⁵ יְהוָ֞ה אֱלֹהֵ֤י יִשְׂרָאֵל֙ צַדִּ֣יק אַ֔תָּה כִּֽי ־ נִשְׁאַ֥רְנוּ פְלֵיטָ֖ה כְּ⁠הַ⁠יּ֣וֹם הַ⁠זֶּ֑ה הִנְ⁠נ֤וּ לְ⁠פָנֶ֨י⁠ךָ֙ בְּ⁠אַשְׁמָתֵ֔י⁠נוּ כִּ֣י אֵ֥ין לַ⁠עֲמ֛וֹד לְ⁠פָנֶ֖י⁠ךָ עַל ־ זֹֽאת ׃פ

Chapter 10

¹ וּ⁠כְ⁠הִתְפַּלֵּ֤ל עֶזְרָא֙ וּ⁠כְ֨⁠הִתְוַדֹּת֔⁠וֹ בֹּכֶה֙ וּ⁠מִתְנַפֵּ֔ל לִ⁠פְנֵ֖י

בֵּ֣ית הָ⁠אֱלֹהִ֑ים נִקְבְּצוּ֩ אֵלָ֨י⁠ו מִ⁠יִּשְׂרָאֵ֜ל קָהָ֣ל רַב ־ מְאֹ֗ד אֲנָשִׁ֤ים וְ⁠נָשִׁים֙ וִֽ⁠ילָדִ֔ים כִּֽי ־ בָכ֥וּ הָ⁠עָ֖ם הַרְבֵּה ־ בֶֽכֶה ׃ס² וַ⁠יַּעַן֩ שְׁכַנְיָ֨ה בֶן ־ יְחִיאֵ֜ל מִ⁠בְּנֵ֤י עֵילָם֙ ¹ וַ⁠יֹּ֣אמֶר לְ⁠עֶזְרָ֔א אֲנַ֨חְנוּ֙ מָעַ֣לְנוּ בֵ⁠אלֹהֵ֔י⁠נוּ וַ⁠נֹּ֛שֶׁב נָשִׁ֥ים נָכְרִיּ֖וֹת מֵ⁠עַמֵּ֣י הָ⁠אָ֑רֶץ וְ⁠עַתָּ֛ה יֵשׁ ־ מִקְוֶ֥ה לְ⁠יִשְׂרָאֵ֖ל עַל ־ זֹֽאת ׃³ וְ⁠עַתָּ֣ה נִֽכְרָת ־ בְּרִ֣ית לֵ֠⁠אלֹהֵי⁠נוּ לְ⁠הוֹצִ֨יא כָל ־ נָשִׁ֜ים וְ⁠הַ⁠נּוֹלָ֤ד מֵ⁠הֶם֙ בַּ⁠עֲצַ֣ת אֲדֹנָ֔⁠י וְ⁠הַ⁠חֲרֵדִ֖ים בְּ⁠מִצְוַ֣ת אֱלֹהֵ֑י⁠נוּ וְ⁠כַ⁠תּוֹרָ֖ה יֵעָשֶֽׂה ׃⁴ ק֛וּם כִּֽי ־ עָלֶ֥י⁠ךָ הַ⁠דָּבָ֖ר וַ⁠אֲנַ֣חְנוּ עִמָּ֑⁠ךְ חֲזַ֖ק וַ⁠עֲשֵֽׂה ׃פ⁵ וַ⁠יָּ֣קָם עֶזְרָ֡א וַ⁠יַּשְׁבַּ֣ע אֶת ־ שָׂרֵי֩ הַ⁠כֹּהֲנִ֨ים הַ⁠לְוִיִּ֜ם וְ⁠כָל ־ יִשְׂרָאֵ֗ל לַ⁠עֲשׂ֛וֹת כַּ⁠דָּבָ֥ר הַ⁠זֶּ֖ה וַ⁠יִּשָּׁבֵֽעוּ ׃⁶ וַ⁠יָּ֣קָם עֶזְרָ֗א מִ⁠לִּ⁠פְנֵי֙ בֵּ֣ית הָֽ⁠אֱלֹהִ֔ים וַ⁠יֵּ֕לֶךְ אֶל ־ לִשְׁכַּ֖ת יְהוֹחָנָ֣ן בֶּן ־ אֶלְיָשִׁ֑יב וַ⁠יֵּ֣לֶךְ שָׁ֗ם לֶ֤חֶם לֹֽא ־ אָכַל֙ וּ⁠מַ֣יִם לֹֽא ־ שָׁתָ֔ה כִּ֥י מִתְאַבֵּ֖ל עַל ־ מַ֥עַל הַ⁠גּוֹלָֽה ׃ס⁷ וַ⁠יַּעֲבִ֨ירוּ ק֜וֹל בִּ⁠יהוּדָ֣ה וִ⁠ירֽוּשָׁלִַ֗ם לְ⁠כֹל֙ בְּנֵ֣י הַ⁠גּוֹלָ֔ה לְ⁠הִקָּבֵ֖ץ יְרוּשָׁלִָֽם ׃⁸ וְ⁠כֹל֩ אֲשֶׁ֨ר לֹֽא ־ יָב֜וֹא לִ⁠שְׁלֹ֣שֶׁת הַ⁠יָּמִ֗ים כַּ⁠עֲצַ֤ת הַ⁠שָּׂרִים֙ וְ⁠הַ⁠זְּקֵנִ֔ים יָחֳרַ֖ם כָּל ־ רְכוּשׁ֑⁠וֹ וְ⁠ה֥וּא יִבָּדֵ֖ל מִ⁠קְּהַ֥ל הַ⁠גּוֹלָֽה ׃ס⁹ וַ⁠יִּקָּבְצ֣וּ כָל ־ אַנְשֵֽׁי ־ יְהוּדָה֩ וּ⁠בִנְיָמִ֨ן ׀ יְרוּשָׁלִַ֜ם לִ⁠שְׁלֹ֣שֶׁת הַ⁠יָּמִ֗ים ה֛וּא חֹ֥דֶשׁ הַ⁠תְּשִׁיעִ֖י בְּ⁠עֶשְׂרִ֣ים בַּ⁠חֹ֑דֶשׁ וַ⁠יֵּשְׁב֣וּ כָל ־ הָ⁠עָ֗ם בִּ⁠רְחוֹב֙ בֵּ֣ית הָ⁠אֱלֹהִ֔ים מַרְעִידִ֥ים עַל ־ הַ⁠דָּבָ֖ר וּ⁠מֵ⁠הַ⁠גְּשָׁמִֽים ׃פ¹⁰ וַ⁠יָּ֨קָם עֶזְרָ֤א הַ⁠כֹּהֵן֙ וַ⁠יֹּ֣אמֶר אֲלֵ⁠הֶ֔ם אַתֶּ֣ם מְעַלְתֶּ֔ם וַ⁠תֹּשִׁ֖יבוּ נָשִׁ֣ים נָכְרִיּ֑וֹת לְ⁠הוֹסִ֖יף עַל ־ אַשְׁמַ֥ת יִשְׂרָאֵֽל ׃¹¹ וְ⁠עַתָּ֗ה תְּנ֥וּ תוֹדָ֛ה לַ⁠יהוָ֥ה אֱלֹהֵֽי ־ אֲבֹתֵי⁠כֶ֖ם וַ⁠עֲשׂ֣וּ רְצוֹנ֑⁠וֹ וְ⁠הִבָּֽדְלוּ֙ מֵ⁠עַמֵּ֣י הָ⁠אָ֔רֶץ וּ⁠מִן ־ הַ⁠נָּשִׁ֖ים הַ⁠נָּכְרִיּֽוֹת ׃¹² וַ⁠יַּֽעְנ֧וּ כָֽל ־ הַ⁠קָּהָ֛ל וַ⁠יֹּאמְר֖וּ ק֣וֹל גָּד֑וֹל כֵּ֛ן כִּדְבָרְךָ֥ ² עָלֵ֖י⁠נוּ לַ⁠עֲשֽׂוֹת ׃¹³ אֲבָ֞ל הָ⁠עָ֥ם רָב֙ וְ⁠הָ⁠עֵ֣ת גְּשָׁמִ֔ים וְ⁠אֵ֥ין כֹּ֖חַ לַ⁠עֲמ֣וֹד בַּ⁠ח֑וּץ וְ⁠הַ⁠מְּלָאכָ֗ה לֹֽא ־ לְ⁠י֤וֹם אֶחָד֙ וְ⁠לֹ֣א לִ⁠שְׁנַ֔יִם כִּֽי ־ הִרְבִּ֥ינוּ לִ⁠פְשֹׁ֖עַ בַּ⁠דָּבָ֥ר הַ⁠זֶּֽה ׃¹⁴ יַֽעֲמְדוּ ־ נָ֣א שָׂ֠רֵי⁠נוּ לְֽ⁠כָל ־ הַ⁠קָּהָ֞ל וְ⁠כֹ֣ל ׀ אֲשֶׁ֣ר בֶּ⁠עָרֵ֗י⁠נוּ הַ⁠הֹשִׁ֞יב נָשִׁ֤ים נָכְרִיּוֹת֙ יָבֹא֙ לְ⁠עִתִּ֣ים מְזֻמָּנִ֔ים וְ⁠עִמָּ⁠הֶ֛ם זִקְנֵי ־ עִ֥יר וָ⁠עִ֖יר וְ⁠שֹׁפְטֶ֑י⁠הָ עַ֠ד לְ⁠הָשִׁ֞יב חֲר֤וֹן אַף ־ אֱלֹהֵ֨י⁠נוּ֙ מִמֶּ֔⁠נּוּ עַ֖ד לַ⁠דָּבָ֥ר הַ⁠זֶּֽה ׃פ¹⁵ אַ֣ךְ יוֹנָתָ֧ן בֶּן ־ עֲשָׂהאֵ֛ל וְ⁠יַחְזְיָ֥ה בֶן ־ תִּקְוָ֖ה עָמְד֣וּ עַל ־ זֹ֑את וּ⁠מְשֻׁלָּ֛ם וְ⁠שַׁבְּתַ֥י הַ⁠לֵּוִ֖י עֲזָרֻֽ⁠ם ׃¹⁶ וַ⁠יַּֽעֲשׂוּ ־ כֵן֮ בְּנֵ֣י הַ⁠גּוֹלָה֒ וַ⁠יִּבָּדְלוּ֩ עֶזְרָ֨א הַ⁠כֹּהֵ֜ן אֲנָשִׁ֨ים רָאשֵׁ֧י הָ⁠אָב֛וֹת לְ⁠בֵ֥ית אֲבֹתָ֖⁠ם וְ⁠כֻלָּ֣⁠ם בְּ⁠שֵׁמ֑וֹת וַ⁠יֵּשְׁב֗וּ בְּ⁠י֤וֹם אֶחָד֙ לַ⁠חֹ֣דֶשׁ הָ⁠עֲשִׂירִ֔י לְ⁠דַרְי֖וֹשׁ הַ⁠דָּבָֽר ׃¹⁷ וַ⁠יְכַלּ֣וּ בַ⁠כֹּ֔ל אֲנָשִׁ֕ים הַ⁠הֹשִׁ֖יבוּ נָשִׁ֣ים נָכְרִיּ֑וֹת עַ֛ד י֥וֹם אֶחָ֖ד לַ⁠חֹ֥דֶשׁ הָ⁠רִאשֽׁוֹן ׃פ¹⁸ וַ⁠יִּמָּצֵא֙ מִ⁠בְּנֵ֣י הַ⁠כֹּהֲנִ֔ים אֲשֶׁ֥ר הֹשִׁ֖יבוּ נָשִׁ֣ים נָכְרִיּ֑וֹת מִ⁠בְּנֵ֨י יֵשׁ֤וּעַ בֶּן ־ יֽוֹצָדָק֙ וְ⁠אֶחָ֔י⁠ו מַֽעֲשֵׂיָה֙ וֶֽ⁠אֱלִיעֶ֔זֶר וְ⁠יָרִ֖יב וּ⁠גְדַלְיָֽה ׃¹⁹ וַ⁠יִּתְּנ֥וּ יָדָ֖⁠ם לְ⁠הוֹצִ֣יא נְשֵׁי⁠הֶ֑ם וַ⁠אֲשֵׁמִ֥ים אֵֽיל ־ צֹ֖אן עַל ־ אַשְׁמָתָֽ⁠ם ׃ס²⁰ וּ⁠מִ⁠בְּנֵ֣י אִמֵּ֔ר חֲנָ֖נִי וּ⁠זְבַדְיָֽה ׃ס²¹ וּ⁠מִ⁠בְּנֵ֖י חָרִ֑ם מַעֲשֵׂיָ֤ה וְ⁠אֵֽלִיָּה֙ וּֽ⁠שְׁמַֽעְיָ֔ה וִ⁠יחִיאֵ֖ל וְ⁠עֻזִיָּֽה ׃²² וּ⁠מִ⁠בְּנֵ֖י פַּשְׁח֑וּר אֶלְיוֹעֵינַ֤י מַֽעֲשֵׂיָה֙ יִשְׁמָעֵ֣אל נְתַנְאֵ֔ל יוֹזָבָ֖ד וְ⁠אֶלְעָשָֽׂה ׃ס²³ וּ⁠מִֽן ־ הַ⁠לְוִיִּ֑ם יוֹזָבָ֣ד וְ⁠שִׁמְעִ֗י וְ⁠קֵֽלָיָה֙ ה֣וּא קְלִיטָ֔א פְּתַֽחְיָ֥ה יְהוּדָ֖ה וֶ⁠אֱלִיעֶֽזֶר ׃ס²⁴ וּ⁠מִן ־ הַ⁠מְשֹׁרְרִ֖ים אֶלְיָשִׁ֑יב וּ⁠מִן ־ הַ⁠שֹּׁ֣עֲרִ֔ים שַׁלֻּ֥ם וָ⁠טֶ֖לֶם וְ⁠אוּרִֽי ׃ס²⁵ וּ⁠מִֽ⁠יִּשְׂרָאֵ֑ל מִ⁠בְּנֵ֣י פַרְעֹ֡שׁ רַ֠מְיָה וְ⁠יִזִּיָּ֤ה וּ⁠מַלְכִּיָּה֙ וּ⁠מִיָּמִ֣ן וְ⁠אֶלְעָזָ֔ר וּ⁠מַלְכִּיָּ֖ה וּ⁠בְנָיָֽה ׃ס²⁶ וּ⁠מִ⁠בְּנֵ֖י עֵילָ֑ם מַתַּנְיָ֤ה זְכַרְיָה֙ וִ⁠יחִיאֵ֣ל וְ⁠עַבְדִּ֔י וִ⁠ירֵמ֖וֹת וְ⁠אֵלִיָּֽה ׃ס²⁷ וּ⁠מִ⁠בְּנֵ֖י זַתּ֑וּא אֶלְיוֹעֵנַ֤י אֶלְיָשִׁיב֙ מַתַּנְיָ֣ה וִֽ⁠ירֵמ֔וֹת וְ⁠זָבָ֖ד וַ⁠עֲזִיזָֽא ׃ס²⁸ וּ⁠מִ⁠בְּנֵ֖י בֵּבָ֑י יְהוֹחָנָ֥ן חֲנַנְיָ֖ה זַבַּ֥י עַתְלָֽי ׃ס²⁹ וּ⁠מִ⁠בְּנֵ֖י בָּנִ֑י מְשֻׁלָּ֤ם מַלּוּךְ֙ וַ⁠עֲדָיָ֔ה יָשׁ֖וּב וּ⁠שְׁאָ֥ל ירמות ׃ס³³⁰ וּ⁠מִ⁠בְּנֵ֛י פַּחַ֥ת מוֹאָ֖ב עַדְנָ֣א וּ⁠כְלָ֑ל בְּנָיָ֤ה מַעֲשֵׂיָה֙ מַתַּנְיָ֣ה בְצַלְאֵ֔ל וּ⁠בִנּ֖וּי וּ⁠מְנַשֶּֽׁה ׃ס³¹ וּ⁠בְנֵ֖י חָרִ֑ם אֱלִיעֶ֧זֶר יִשִּׁיָּ֛ה מַלְכִּיָּ֖ה שְׁמַֽעְיָ֥ה שִׁמְעֽוֹן ׃³² בְּנְיָמִ֥ן מַלּ֖וּךְ שְׁמַרְיָֽה ׃ס³³ מִ⁠בְּנֵ֖י חָשֻׁ֑ם מַתְּנַ֤י מַתַּתָּה֙ זָבָ֣ד אֱלִיפֶ֔לֶט יְרֵמַ֥י מְנַשֶּׁ֖ה שִׁמְעִֽי ׃ס³⁴ מִ⁠בְּנֵ֣י בָנִ֔י מַעֲדַ֥י עַמְרָ֖ם וְ⁠אוּאֵֽל ׃ס³⁵ בְּנָיָ֥ה בֵדְיָ֖ה כלהי ׃⁴³⁶ וַנְיָ֥ה מְרֵמ֖וֹת אֶלְיָשִֽׁיב ׃³⁷ מַתַּנְיָ֥ה מַתְּנַ֖י ו⁠יעשו ׃⁵³⁸ וּ⁠בָנִ֥י וּ⁠בִנּ֖וּי שִׁמְעִֽי ׃³⁹ וְ⁠שֶֽׁלֶמְיָ֥ה וְ⁠נָתָ֖ן וַ⁠עֲדָיָֽה ׃⁴⁰ מַכְנַדְבַ֥י שָׁשַׁ֖י שָׁרָֽי ׃⁴¹ עֲזַרְאֵ֥ל וְ⁠שֶׁלֶמְיָ֖הוּ שְׁמַרְיָֽה ׃⁴² שַׁלּ֥וּם אֲמַרְיָ֖ה יוֹסֵֽף ׃ס⁴³ מִ⁠בְּנֵ֖י נְב֑וֹ יְעִיאֵ֤ל מַתִּתְיָה֙ זָבָ֣ד זְבִינָ֔א יַדַּ֥י ⁶ וְ⁠יוֹאֵ֖ל בְּנָיָֽה ׃⁴⁴ כָּל ־ אֵ֕לֶּה נָשְׂא֖וּ ⁷ נָשִׁ֣ים נָכְרִיּ֑וֹת וְ⁠יֵ֣שׁ מֵ⁠הֶ֣ם נָשִׁ֔ים וַ⁠יָּשִׂ֖ימוּ בָּנִֽים ׃פ

Nehemiah

Chapter 1

¹ דִּבְרֵ֥י נְחֶמְיָ֖ה בֶּן ־ חֲכַלְיָ֑ה וַ⁠יְהִ֤י בְ⁠חֹֽדֶשׁ ־ כִּסְלֵיו֙ ¹ שְׁנַ֣ת עֶשְׂרִ֔ים וַ⁠אֲנִ֥י הָיִ֖יתִי בְּ⁠שׁוּשַׁ֥ן הַ⁠בִּירָֽה ׃² וַ⁠יָּבֹ֨א חֲנָ֜נִי אֶחָ֧ד מֵ⁠אַחַ֛⁠י ה֥וּא וַ⁠אֲנָשִׁ֖ים מִֽ⁠יהוּדָ֑ה וָ⁠אֶשְׁאָלֵ֞⁠ם עַל ־ הַ⁠יְּהוּדִ֧ים הַ⁠פְּלֵיטָ֛ה אֲשֶֽׁר ־ נִשְׁאֲר֥וּ מִן ־ הַ⁠שֶּׁ֖בִי וְ⁠עַל ־ יְרוּשָׁלִָֽם ׃³ וַ⁠יֹּאמְרוּ֮ לִ⁠י֒ הַֽ⁠נִּשְׁאָרִ֞ים אֲשֶֽׁר ־ נִשְׁאֲר֤וּ מִן ־ הַ⁠שְּׁבִי֙ שָׁ֣ם בַּ⁠מְּדִינָ֔ה בְּ⁠רָעָ֥ה גְדֹלָ֖ה וּ⁠בְ⁠חֶרְפָּ֑ה וְ⁠חוֹמַ֤ת יְרוּשָׁלִַ֨ם֙ מְפֹרָ֔צֶת וּ⁠שְׁעָרֶ֖י⁠הָ נִצְּת֥וּ בָ⁠אֵֽשׁ ׃⁴ וַ⁠יְהִ֞י כְּ⁠שָׁמְעִ֣⁠י ׀ אֶת ־ הַ⁠דְּבָרִ֣ים הָ⁠אֵ֗לֶּה יָשַׁ֨בְתִּי֙ וָֽ⁠אֶבְכֶּ֔ה וָ⁠אֶתְאַבְּלָ֖⁠ה יָמִ֑ים וָֽ⁠אֱהִ֥י צָם֙ וּ⁠מִתְפַּלֵּ֔ל לִ⁠פְנֵ֖י אֱלֹהֵ֥י הַ⁠שָּׁמָֽיִם ׃⁵ וָ⁠אֹמַ֗ר אָֽנָּ֤א יְהוָה֙ אֱלֹהֵ֣י הַ⁠שָּׁמַ֔יִם הָ⁠אֵ֥ל הַ⁠גָּד֖וֹל וְ⁠הַ⁠נּוֹרָ֑א שֹׁמֵ֤ר הַ⁠בְּרִית֙ וָ⁠חֶ֔סֶד לְ⁠אֹהֲבָ֖י⁠ו וּ⁠לְ⁠שֹׁמְרֵ֥י מִצְוֺתָֽי⁠ו ׃⁶ תְּהִ֣י נָ֣א אָזְנְ⁠ךָֽ ־ קַשֶּׁ֣בֶת וְֽ⁠עֵינֶ֪י⁠ךָ פְתֻוּח֟וֹת לִ⁠שְׁמֹ֣עַ אֶל ־ תְּפִלַּ֣ת עַבְדְּ⁠ךָ֡ אֲשֶׁ֣ר אָנֹכִי֩ מִתְפַּלֵּ֨ל לְ⁠פָנֶ֤י⁠ךָ הַ⁠יּוֹם֙ יוֹמָ֣ם וָ⁠לַ֔יְלָה עַל ־ בְּנֵ֥י יִשְׂרָאֵ֖ל עֲבָדֶ֑י⁠ךָ וּ⁠מִתְוַדֶּ֗ה עַל ־ חַטֹּ֤אות בְּנֵֽי ־ יִשְׂרָאֵל֙ אֲשֶׁ֣ר חָטָ֣אנוּ לָ֔⁠ךְ וַ⁠אֲנִ֥י וּ⁠בֵית ־ אָבִ֖⁠י חָטָֽאנוּ ׃⁷ חֲבֹ֖ל חָבַ֣לְנוּ לָ֑⁠ךְ וְ⁠לֹא ־ שָׁמַ֣רְנוּ אֶת ־ הַ⁠מִּצְוֺ֗ת וְ⁠אֶת ־ הַֽ⁠חֻקִּים֙ וְ⁠אֶת ־ הַ⁠מִּשְׁפָּטִ֔ים אֲשֶׁ֥ר צִוִּ֖יתָ אֶת ־ מֹשֶׁ֥ה עַבְדֶּֽ⁠ךָ ׃⁸ זְכָר ־ נָא֙ אֶת ־ הַ⁠דָּבָ֔ר אֲשֶׁ֥ר צִוִּ֛יתָ אֶת ־ מֹשֶׁ֥ה עַבְדְּ⁠ךָ֖ לֵ⁠אמֹ֑ר אַתֶּ֣ם תִּמְעָ֔לוּ אֲנִ֕י אָפִ֥יץ אֶתְ⁠כֶ֖ם בָּ⁠עַמִּֽים ׃⁹ וְ⁠שַׁבְתֶּ֣ם אֵלַ֔⁠י וּ⁠שְׁמַרְתֶּם֙ מִצְוֺתַ֔⁠י וַ⁠עֲשִׂיתֶ֖ם אֹתָ֑⁠ם אִם ־ יִהְיֶ֨ה נִֽדַּחֲ⁠כֶ֜ם בִּ⁠קְצֵ֤ה הַ⁠שָּׁמַ֨יִם֙ מִ⁠שָּׁ֣ם אֲקַבְּצֵ֔⁠ם וַהֲבִֽיאוֹתִים֙ ² אֶל ־ הַ⁠מָּק֔וֹם אֲשֶׁ֣ר בָּחַ֔רְתִּי לְ⁠שַׁכֵּ֥ן אֶת ־ שְׁמִ֖⁠י שָֽׁם ׃¹⁰ וְ⁠הֵ֥ם עֲבָדֶ֖י⁠ךָ וְ⁠עַמֶּ֑⁠ךָ אֲשֶׁ֤ר פָּדִ֨יתָ֙ בְּ⁠כֹחֲ⁠ךָ֣ הַ⁠גָּד֔וֹל וּ⁠בְ⁠יָדְ⁠ךָ֖ הַ⁠חֲזָקָֽה ׃¹¹ אָנָּ֣א אֲדֹנָ֗⁠י תְּהִ֣י נָ֣א אָזְנְ⁠ךָֽ ־ קַ֠שֶּׁבֶת אֶל ־ תְּפִלַּ֨ת עַבְדְּ⁠ךָ֜ וְ⁠אֶל ־ תְּפִלַּ֣ת עֲבָדֶ֗י⁠ךָ הַֽ⁠חֲפֵצִים֙ לְ⁠יִרְאָ֣ה אֶת ־ שְׁמֶ֔⁠ךָ וְ⁠הַצְלִֽיחָ⁠ה ־ נָּ֤א לְ⁠עַבְדְּ⁠ךָ֙ הַ⁠יּ֔וֹם וּ⁠תְנֵ֣⁠הוּ לְ⁠רַחֲמִ֔ים לִ⁠פְנֵ֖י הָ⁠אִ֣ישׁ הַ⁠זֶּ֑ה וַ⁠אֲנִ֛י הָיִ֥יתִי מַשְׁקֶ֖ה לַ⁠מֶּֽלֶךְ ׃פ

¹K כסלו

²K ו⁠הבואתי⁠ם

Chapter 2

¹ וַ⁠יְהִ֣י ׀ בְּ⁠חֹ֣דֶשׁ נִיסָ֗ן שְׁנַ֥ת עֶשְׂרִ֛ים לְ⁠אַרְתַּחְשַׁ֥סְתְּא הַ⁠מֶּ֖לֶךְ יַ֣יִן לְ⁠פָנָ֑י⁠ו וָ⁠אֶשָּׂ֤א אֶת ־ הַ⁠יַּ֨יִן֙ וָ⁠אֶתְּנָ֣⁠ה לַ⁠מֶּ֔לֶךְ וְ⁠לֹא ־ הָיִ֥יתִי רַ֖ע לְ⁠פָנָֽי⁠ו ׃² וַ⁠יֹּאמֶר֩ לִ֨⁠י הַ⁠מֶּ֜לֶךְ מַדּ֣וּעַ ׀ פָּנֶ֣י⁠ךָ רָעִ֗ים וְ⁠אַתָּה֙ אֵֽינְ⁠ךָ֣ חוֹלֶ֔ה אֵ֣ין זֶ֔ה כִּי ־ אִ֖ם רֹ֣עַֽ לֵ֑ב וָ⁠אִירָ֖א הַרְבֵּ֥ה מְאֹֽד ׃³ וָ⁠אֹמַ֣ר לַ⁠מֶּ֔לֶךְ הַ⁠מֶּ֖לֶךְ לְ⁠עוֹלָ֣ם יִחְיֶ֑ה מַדּ֜וּעַ לֹא ־ יֵרְע֣וּ פָנַ֗⁠י אֲשֶׁ֨ר הָ⁠עִ֜יר בֵּית ־ קִבְר֤וֹת אֲבֹתַ⁠י֙ חֲרֵבָ֔ה וּ⁠שְׁעָרֶ֖י⁠הָ אֻכְּל֥וּ בָ⁠אֵֽשׁ ׃ס⁴ וַ⁠יֹּ֤אמֶר לִ⁠י֙ הַ⁠מֶּ֔לֶךְ עַל ־ מַה ־ זֶּ֖ה אַתָּ֣ה מְבַקֵּ֑שׁ וָֽ⁠אֶתְפַּלֵּ֔ל אֶל ־ אֱלֹהֵ֖י הַ⁠שָּׁמָֽיִם ׃⁵ וָ⁠אֹמַ֣ר לַ⁠מֶּ֔לֶךְ אִם ־ עַל ־ הַ⁠מֶּ֣לֶךְ ט֔וֹב וְ⁠אִם ־ יִיטַ֥ב עַבְדְּ⁠ךָ֖ לְ⁠פָנֶ֑י⁠ךָ אֲשֶׁ֧ר תִּשְׁלָחֵ֣⁠נִי אֶל ־ יְהוּדָ֗ה אֶל ־ עִ֛יר קִבְר֥וֹת אֲבֹתַ֖⁠י וְ⁠אֶבְנֶֽ⁠נָּה ׃⁶ וַ⁠יֹּאמֶר֩ לִ֨⁠י הַ⁠מֶּ֜לֶךְ וְ⁠הַ⁠שֵּׁגַ֣ל ׀ יוֹשֶׁ֣בֶת אֶצְל֗⁠וֹ עַד ־ מָתַ֛י יִהְיֶ֥ה מַֽהֲלָכֲ⁠ךָ֖ וּ⁠מָתַ֣י תָּשׁ֑וּב וַ⁠יִּיטַ֤ב לִ⁠פְנֵֽי ־ הַ⁠מֶּ֨לֶךְ֙ וַ⁠יִּשְׁלָחֵ֔⁠נִי וָֽ⁠אֶתְּנָ֥⁠ה ל֖⁠וֹ זְמָֽן ׃⁷ וָ⁠אוֹמַר֮ לַ⁠מֶּלֶךְ֒ אִם ־ עַל ־ הַ⁠מֶּ֣לֶךְ ט֔וֹב אִגְּרוֹת֙ יִתְּנוּ ־ לִ֔⁠י עַֽל ־ פַּחֲו֖וֹת עֵ֣בֶר הַ⁠נָּהָ֑ר אֲשֶׁר֙ יַעֲבִיר֔וּ⁠נִי עַ֥ד אֲשֶׁר ־ אָב֖וֹא אֶל ־ יְהוּדָֽה ׃⁸ וְ⁠אִגֶּ֡רֶת אֶל ־ אָסָף֩ שֹׁמֵ֨ר הַ⁠פַּרְדֵּ֜ס אֲשֶׁ֣ר לַ⁠מֶּ֗לֶךְ אֲשֶׁ֣ר יִתֶּן ־ לִ֣⁠י עֵצִ֡ים לְ֠⁠קָרוֹת אֶת ־ שַׁעֲרֵ֨י הַ⁠בִּירָ֤ה אֲשֶׁר ־ לַ⁠בַּ֨יִת֙ וּ⁠לְ⁠חוֹמַ֣ת הָ⁠עִ֔יר וְ⁠לַ⁠בַּ֖יִת אֲשֶׁר ־ אָב֣וֹא אֵלָ֑י⁠ו וַ⁠יִּתֶּן ־ לִ֣⁠י הַ⁠מֶּ֔לֶךְ כְּ⁠יַד ־ אֱלֹהַ֖⁠י הַ⁠טּוֹבָ֥ה עָלָֽ⁠י ׃⁹ וָֽ⁠אָב֗וֹא אֶֽל ־ פַּֽחֲווֹת֙ עֵ֣בֶר הַ⁠נָּהָ֔ר וָ⁠אֶתְּנָ֣⁠ה לָ⁠הֶ֔ם אֵ֖ת אִגְּר֣וֹת הַ⁠מֶּ֑לֶךְ וַ⁠יִּשְׁלַ֤ח עִמִּ⁠י֙ הַ⁠מֶּ֔לֶךְ שָׂ֥רֵי חַ֖יִל וּ⁠פָרָשִֽׁים ׃פ¹⁰ וַ⁠יִּשְׁמַ֞ע סַנְבַלַּ֣ט הַ⁠חֹרֹנִ֗י וְ⁠טֽוֹבִיָּה֙ הָ⁠עֶ֣בֶד הָֽ⁠עַמֹּנִ֔י וַ⁠יֵּ֥רַע לָ⁠הֶ֖ם רָעָ֣ה גְדֹלָ֑ה אֲשֶׁר ־ בָּ֥א אָדָ֔ם לְ⁠בַקֵּ֥שׁ טוֹבָ֖ה לִ⁠בְנֵ֥י יִשְׂרָאֵֽל ׃¹¹ וָ⁠אָב֖וֹא אֶל ־ יְרוּשָׁלִָ֑ם וָ⁠אֱהִי ־ שָׁ֖ם יָמִ֥ים שְׁלֹשָֽׁה ׃¹² וָ⁠אָק֣וּם ׀ לַ֗יְלָה אֲנִי֮ וַ⁠אֲנָשִׁ֣ים ׀ מְעַט֮ עִמִּ⁠י֒ וְ⁠לֹא ־ הִגַּ֣דְתִּי לְ⁠אָדָ֔ם מָ֗ה אֱלֹהַ⁠י֙ נֹתֵ֣ן אֶל ־ לִבִּ֔⁠י לַ⁠עֲשׂ֖וֹת לִ⁠ירוּשָׁלִָ֑ם וּ⁠בְהֵמָה֙ אֵ֣ין עִמִּ֔⁠י כִּ֚י אִם ־ הַ⁠בְּהֵמָ֔ה אֲשֶׁ֥ר אֲנִ֖י רֹכֵ֥ב בָּֽ⁠הּ ׃¹³ וָ⁠אֵצְאָ֨⁠ה בְ⁠שַֽׁעַר ־ הַ⁠גַּ֜יא לַ֗יְלָה וְ⁠אֶל ־ פְּנֵי֙ עֵ֣ין הַתַּנִּ֔ין וְ⁠אֶל ־ שַׁ֖עַר הָ⁠אַשְׁפֹּ֑ת וָ⁠אֱהִ֨י שֹׂבֵ֜ר בְּ⁠חוֹמֹ֤ת יְרוּשָׁלִַ֨ם֙ אֲשֶׁר ־ הֵ֣ם פְּרוּצִ֔ים ¹ וּ⁠שְׁעָרֶ֖י⁠הָ אֻכְּל֥וּ בָ⁠אֵֽשׁ ׃¹⁴ וָ⁠אֶֽעֱבֹר֙ אֶל ־ שַׁ֣עַר הָ⁠עַ֔יִן וְ⁠אֶל ־ בְּרֵכַ֖ת הַ⁠מֶּ֑לֶךְ וְ⁠אֵין ־ מָק֥וֹם לַ⁠בְּהֵמָ֖ה לַ⁠עֲבֹ֥ר תַּחְתָּֽ⁠י ׃¹⁵ וָ⁠אֱהִ֨י עֹלֶ֤ה בַ⁠נַּ֨חַל֙ לַ֔יְלָה וָ⁠אֱהִ֥י שֹׂבֵ֖ר בַּ⁠חוֹמָ֑ה וָ⁠אָשׁ֗וּב וָ⁠אָב֛וֹא בְּ⁠שַׁ֥עַר הַ⁠גַּ֖יְא וָ⁠אָשֽׁוּב ׃¹⁶ וְ⁠הַ⁠סְּגָנִ֗ים לֹ֤א יָדְעוּ֙ אָ֣נָה הָלַ֔כְתִּי וּ⁠מָ֖ה אֲנִ֣י עֹשֶׂ֑ה וְ⁠לַ⁠יְּהוּדִ֨ים וְ⁠לַ⁠כֹּהֲנִ֜ים וְ⁠לַ⁠חֹרִ֣ים וְ⁠לַ⁠סְּגָנִ֗ים וּ⁠לְ⁠יֶ֨תֶר֙ עֹשֵׂ֣ה הַ⁠מְּלָאכָ֔ה עַד ־ כֵּ֖ן לֹ֥א הִגַּֽדְתִּי ׃¹⁷ וָ⁠אוֹמַ֣ר אֲלֵ⁠הֶ֗ם אַתֶּ֤ם רֹאִים֙ הָ⁠רָעָה֙ אֲשֶׁ֣ר אֲנַ֣חְנוּ בָ֔⁠הּ אֲשֶׁ֤ר יְרוּשָׁלִַ֨ם֙ חֲרֵבָ֔ה וּ⁠שְׁעָרֶ֖י⁠הָ נִצְּת֣וּ בָ⁠אֵ֑שׁ לְכ֗וּ וְ⁠נִבְנֶה֙ אֶת ־ חוֹמַ֣ת יְרוּשָׁלִַ֔ם וְ⁠לֹא ־ נִהְיֶ֥ה ע֖וֹד חֶרְפָּֽה ׃¹⁸ וָ⁠אַגִּ֨יד לָ⁠הֶ֜ם אֶת ־ יַ֣ד אֱלֹהַ֗⁠י אֲשֶׁר ־ הִיא֙ טוֹבָ֣ה עָלַ֔⁠י וְ⁠אַף ־ דִּבְרֵ֥י הַ⁠מֶּ֖לֶךְ אֲשֶׁ֣ר אָֽמַר ־ לִ֑⁠י וַ⁠יֹּֽאמְרוּ֙ נָק֣וּם וּ⁠בָנִ֔ינוּ וַ⁠יְחַזְּק֥וּ יְדֵי⁠הֶ֖ם לַ⁠טּוֹבָֽה ׃פ¹⁹ וַ⁠יִּשְׁמַע֩ סַנְבַלַּ֨ט הַ⁠חֹרֹנִ֜י וְ⁠טֹבִיָּ֣ה ׀ הָ⁠עֶ֣בֶד הָֽ⁠עַמּוֹנִ֗י וְ⁠גֶ֨שֶׁם֙ הָֽ⁠עַרְבִ֔י וַ⁠יַּלְעִ֣גוּ לָ֔⁠נוּ וַ⁠יִּבְז֖וּ עָלֵ֑י⁠נוּ וַ⁠יֹּאמְר֗וּ מָֽה ־ הַ⁠דָּבָ֤ר הַ⁠זֶּה֙ אֲשֶׁ֣ר אַתֶּ֣ם עֹשִׂ֔ים הַ⁠עַ֥ל הַ⁠מֶּ֖לֶךְ אַתֶּ֥ם מֹרְדִֽים ׃²⁰ וָ⁠אָשִׁ֨יב אוֹתָ֜⁠ם דָּבָ֗ר וָ⁠אוֹמַ֤ר לָ⁠הֶם֙ אֱלֹהֵ֣י הַ⁠שָּׁמַ֔יִם ה֚וּא יַצְלִ֣יחַֽ לָ֔⁠נוּ וַ⁠אֲנַ֥חְנוּ עֲבָדָ֖י⁠ו נָק֣וּם וּ⁠בָנִ֑ינוּ וְ⁠לָ⁠כֶ֗ם אֵֽין ־ חֵ֧לֶק וּ⁠צְדָקָ֛ה וְ⁠זִכָּר֖וֹן בִּ⁠ירוּשָׁלִָֽם ׃

¹K ה⁠מפרוצים

Chapter 3

¹ וַ⁠יָּ֡קָם אֶלְיָשִׁיב֩

הַ⁠כֹּהֵ֨ן הַ⁠גָּד֜וֹל וְ⁠אֶחָ֣י⁠ו הַ⁠כֹּהֲנִ֗ים וַ⁠יִּבְנוּ֙ אֶת ־ שַׁ֣עַר הַ⁠צֹּ֔אן הֵ֣מָּה קִדְּשׁ֔וּ⁠הוּ וַֽ⁠יַּעֲמִ֖ידוּ דַּלְתֹתָ֑י⁠ו וְ⁠עַד ־ מִגְדַּ֤ל הַ⁠מֵּאָה֙ קִדְּשׁ֔וּ⁠הוּ עַ֖ד מִגְדַּ֥ל חֲנַנְאֵֽל ׃ס² וְ⁠עַל ־ יָד֥⁠וֹ בָנ֖וּ אַנְשֵׁ֣י יְרֵח֑וֹ ס וְ⁠עַל ־ יָד֣⁠וֹ בָנָ֔ה זַכּ֖וּר בֶּן ־ אִמְרִֽי ׃ס³ וְ⁠אֵת֙ שַׁ֣עַר הַ⁠דָּגִ֔ים בָּנ֖וּ בְּנֵ֣י הַ⁠סְּנָאָ֑ה הֵ֣מָּה קֵר֔וּ⁠הוּ וַֽ⁠יַּעֲמִ֨ידוּ֙ דַּלְתֹתָ֔י⁠ו מַנְעוּלָ֖י⁠ו וּ⁠בְרִיחָֽי⁠ו ׃ס⁴ וְ⁠עַל ־ יָדָ֣⁠ם הֶחֱזִ֗יק מְרֵמ֤וֹת בֶּן ־ אוּרִיָּה֙ בֶּן ־ הַקּ֔וֹץ ס וְ⁠עַל ־ יָדָ֣⁠ם הֶחֱזִ֔יק מְשֻׁלָּ֥ם בֶּן ־ בֶּרֶכְיָ֖ה בֶּן ־ מְשֵׁיזַבְאֵ֑ל ס וְ⁠עַל ־ יָדָ֣⁠ם הֶֽחֱזִ֔יק צָד֖וֹק בֶּֽן ־ בַּעֲנָֽא ׃ס⁵ וְ⁠עַל ־ יָדָ֖⁠ם הֶחֱזִ֣יקוּ הַ⁠תְּקוֹעִ֑ים וְ⁠אַדִּֽירֵי⁠הֶם֙ לֹא ־ הֵבִ֣יאוּ צַוָּרָ֔⁠ם בַּ⁠עֲבֹדַ֖ת אֲדֹנֵי⁠הֶֽם ׃ס⁶ וְ⁠אֵת֩ שַׁ֨עַר הַיְשָׁנָ֜ה הֶחֱזִ֗יקוּ יֽוֹיָדָע֙ בֶּן ־ פָּסֵ֔חַ וּ⁠מְשֻׁלָּ֖ם בֶּן ־ בְּסֽוֹדְיָ֑ה הֵ֣מָּה קֵר֔וּ⁠הוּ וַֽ⁠יַּעֲמִ֨ידוּ֙ דַּלְתֹתָ֔י⁠ו וּ⁠מַנְעֻלָ֖י⁠ו וּ⁠בְרִיחָֽי⁠ו ׃ס⁷ וְ⁠עַל ־ יָדָ֨⁠ם הֶחֱזִ֜יק מְלַטְיָ֣ה הַ⁠גִּבְעֹנִ֗י וְ⁠יָדוֹן֙ הַ⁠מֵּרֹ֣נֹתִ֔י אַנְשֵׁ֥י גִבְע֖וֹן וְ⁠הַ⁠מִּצְפָּ֑ה לְ⁠כִסֵּ֕א פַּחַ֖ת עֵ֥בֶר הַ⁠נָּהָֽר ׃ס⁸ עַל ־ יָד֣⁠וֹ הֶחֱזִ֗יק עֻזִּיאֵ֤ל בֶּֽן ־ חַרְהֲיָה֙ צֽוֹרְפִ֔ים ס וְ⁠עַל ־ יָד֣⁠וֹ הֶחֱזִ֔יק חֲנַנְיָ֖ה בֶּן ־ הָ⁠רַקָּחִ֑ים וַ⁠יַּֽעַזְבוּ֙ יְר֣וּשָׁלִַ֔ם עַ֖ד הַ⁠חוֹמָ֥ה הָ⁠רְחָבָֽה ׃ס⁹ וְ⁠עַל ־ יָדָ֤⁠ם הֶחֱזִיק֙ רְפָיָ֣ה בֶן ־ ח֔וּר שַׂ֕ר חֲצִ֖י פֶּ֥לֶךְ יְרוּשָׁלִָֽם ׃ס¹⁰ וְ⁠עַל ־ יָדָ֧⁠ם הֶחֱזִ֛יק יְדָיָ֥ה בֶן ־ חֲרוּמַ֖ף וְ⁠נֶ֣גֶד בֵּית֑⁠וֹ ס וְ⁠עַל ־ יָד֣⁠וֹ הֶחֱזִ֔יק חַטּ֖וּשׁ בֶּן ־ חֲשַׁבְנְיָֽה ׃¹¹ מִדָּ֣ה שֵׁנִ֗ית הֶחֱזִיק֙ מַלְכִּיָּ֣ה בֶן ־ חָרִ֔ם וְ⁠חַשּׁ֖וּב בֶּן ־ פַּחַ֣ת מוֹאָ֑ב וְ⁠אֵ֖ת מִגְדַּ֥ל הַ⁠תַּנּוּרִֽים ׃ס¹² וְ⁠עַל ־ יָד֣⁠וֹ הֶחֱזִ֗יק שַׁלּוּם֙ בֶּן ־ הַלּוֹחֵ֔שׁ שַׂ֕ר חֲצִ֖י פֶּ֣לֶךְ יְרוּשָׁלִָ֑ם ה֖וּא וּ⁠בְנוֹתָֽי⁠ו ׃ס¹³ אֵת֩ שַׁ֨עַר הַ⁠גַּ֜יְא הֶחֱזִ֣יק חָנוּן֮ וְ⁠יֹשְׁבֵ֣י זָנוֹחַ֒ הֵ֣מָּה בָנ֔וּ⁠הוּ וַֽ⁠יַּעֲמִ֨ידוּ֙ דַּלְתֹתָ֔י⁠ו מַנְעֻלָ֖י⁠ו וּ⁠בְרִיחָ֑י⁠ו וְ⁠אֶ֤לֶף אַמָּה֙ בַּ⁠חוֹמָ֔ה עַ֖ד שַׁ֥עַר הָ⁠שֲׁפֽוֹת ׃¹⁴ וְ⁠אֵ֣ת ׀ שַׁ֣עַר הָ⁠אַשְׁפּ֗וֹת הֶחֱזִיק֙ מַלְכִּיָּ֣ה בֶן ־ רֵכָ֔ב שַׂ֖ר פֶּ֣לֶךְ בֵּית ־ הַכָּ֑רֶם ה֣וּא יִבְנֶ֔⁠נּוּ וְ⁠יַעֲמִיד֙ דַּלְתֹתָ֔י⁠ו מַנְעֻלָ֖י⁠ו וּ⁠בְרִיחָֽי⁠ו ׃ס¹⁵ וְ⁠אֵת֩ שַׁ֨עַר הָ⁠עַ֜יִן הֶ֠חֱזִיק שַׁלּ֣וּן בֶּן ־ כָּל ־ חֹזֶה֮ שַׂ֣ר פֶּ֣לֶךְ הַ⁠מִּצְפָּה֒ ה֤וּא יִבְנֶ֨⁠נּוּ֙ וִ⁠יטַֽלְלֶ֔⁠נּוּ וְיַעֲמִיד֙ ¹ דַּלְתֹתָ֔י⁠ו מַנְעֻלָ֖י⁠ו וּ⁠בְרִיחָ֑י⁠ו וְ֠⁠אֵת חוֹמַ֞ת בְּרֵכַ֤ת הַ⁠שֶּׁ֨לַח֙ לְ⁠גַן ־ הַ⁠מֶּ֔לֶךְ וְ⁠עַד ־ הַֽ⁠מַּעֲל֔וֹת הַ⁠יּוֹרְד֖וֹת מֵ⁠עִ֥יר דָּוִֽיד ׃ס¹⁶ אַחֲרָ֤י⁠ו הֶחֱזִיק֙ נְחֶמְיָ֣ה בֶן ־ עַזְבּ֔וּק שַׂ֕ר חֲצִ֖י פֶּ֣לֶךְ בֵּֽית ־ צ֑וּר עַד ־ נֶ֨גֶד֙ קִבְרֵ֣י דָוִ֔יד וְ⁠עַד ־ הַ⁠בְּרֵכָה֙ הָ⁠עֲשׂוּיָ֔ה וְ⁠עַ֖ד בֵּ֥ית הַ⁠גִּבֹּרִֽים ׃ס¹⁷ אַחֲרָ֛י⁠ו הֶחֱזִ֥יקוּ הַ⁠לְוִיִּ֖ם רְח֣וּם בֶּן ־ בָּנִ֑י עַל ־ יָד֣⁠וֹ הֶחֱזִ֗יק חֲשַׁבְיָ֛ה שַׂר ־ חֲצִי ־ פֶ֥לֶךְ קְעִילָ֖ה לְ⁠פִלְכּֽ⁠וֹ ׃ס¹⁸ אַחֲרָי⁠ו֙ הֶחֱזִ֣יקוּ אֲחֵי⁠הֶ֔ם בַּוַּ֖י בֶּן ־ חֵנָדָ֑ד שַׂ֕ר חֲצִ֖י פֶּ֥לֶךְ קְעִילָֽה ׃ס¹⁹ וַ⁠יְחַזֵּ֨ק עַל ־ יָד֜⁠וֹ עֵ֧זֶר בֶּן ־ יֵשׁ֛וּעַ שַׂ֥ר הַ⁠מִּצְפָּ֖ה מִדָּ֣ה שֵׁנִ֑ית מִ⁠נֶּ֕גֶד עֲלֹ֥ת הַ⁠נֶּ֖שֶׁק הַ⁠מִּקְצֹֽעַ ׃ס²⁰ אַחֲרָ֨י⁠ו הֶחֱרָ֧ה הֶחֱזִ֛יק בָּר֥וּךְ בֶּן ־ זבי ² מִדָּ֣ה שֵׁנִ֑ית מִן ־ הַ֨⁠מִּקְצ֔וֹעַ עַד ־ פֶּ֨תַח֙ בֵּ֣ית אֶלְיָשִׁ֔יב הַ⁠כֹּהֵ֖ן הַ⁠גָּדֽוֹל ²¹ אַחֲרָ֣י⁠ו הֶחֱזִ֗יק מְרֵמ֧וֹת בֶּן ־ אוּרִיָּ֛ה בֶּן ־ הַקּ֖וֹץ מִדָּ֣ה שֵׁנִ֑ית מִ⁠פֶּ֨תַח֙ בֵּ֣ית אֶלְיָשִׁ֔יב וְ⁠עַד ־ תַּכְלִ֖ית בֵּ֥ית אֶלְיָשִֽׁיב ׃ס²² וְ⁠אַחֲרָ֛י⁠ו הֶחֱזִ֥יקוּ הַ⁠כֹּהֲנִ֖ים אַנְשֵׁ֥י הַ⁠כִּכָּֽר ׃²³ אַחֲרָ֨י⁠ו הֶחֱזִ֧יק בִּנְיָמִ֛ן וְ⁠חַשּׁ֖וּב נֶ֣גֶד בֵּיתָ֑⁠ם ס אַחֲרָ֣י⁠ו הֶחֱזִ֗יק עֲזַרְיָ֧ה בֶן ־ מַעֲשֵׂיָ֛ה בֶּן ־ עֲנָֽנְיָ֖ה אֵ֥צֶל בֵּיתֽ⁠וֹ ׃ס²⁴ אַחֲרָ֣י⁠ו הֶחֱזִ֗יק בִּנּ֛וּי בֶּן ־ חֵנָדָ֖ד מִדָּ֣ה שֵׁנִ֑ית מִ⁠בֵּ֣ית עֲזַרְיָ֔ה עַד ־ הַ⁠מִּקְצ֖וֹעַ וְ⁠עַד ־ הַ⁠פִּנָּֽה ׃²⁵ פָּלָ֣ל בֶּן ־ אוּזַי֮ מִ⁠נֶּ֣גֶד הַ⁠מִּקְצוֹעַ֒ וְ⁠הַ⁠מִּגְדָּ֗ל הַ⁠יּוֹצֵא֙ מִ⁠בֵּ֤ית הַ⁠מֶּ֨לֶךְ֙ הָֽ⁠עֶלְי֔וֹן אֲשֶׁ֖ר לַ⁠חֲצַ֣ר הַ⁠מַּטָּרָ֑ה אַחֲרָ֖י⁠ו פְּדָיָ֥ה בֶן ־ פַּרְעֹֽשׁ ׃ס²⁶ וְ⁠הַ֨⁠נְּתִינִ֔ים הָי֥וּ יֹשְׁבִ֖ים בָּ⁠עֹ֑פֶל עַ֠ד נֶ֜גֶד שַׁ֤עַר הַ⁠מַּ֨יִם֙ לַ⁠מִּזְרָ֔ח וְ⁠הַ⁠מִּגְדָּ֖ל הַ⁠יּוֹצֵֽא ׃ס²⁷ אַחֲרָ֛י⁠ו הֶחֱזִ֥יקוּ הַ⁠תְּקֹעִ֖ים מִדָּ֣ה שֵׁנִ֑ית מִ⁠נֶּ֜גֶד הַ⁠מִּגְדָּ֤ל הַ⁠גָּדוֹל֙ הַ⁠יּוֹצֵ֔א וְ⁠עַ֖ד חוֹמַ֥ת הָ⁠עֹֽפֶל ׃²⁸ מֵ⁠עַ֣ל ׀ שַׁ֣עַר הַ⁠סּוּסִ֗ים הֶחֱזִ֨יקוּ֙ הַ⁠כֹּ֣הֲנִ֔ים אִ֖ישׁ לְ⁠נֶ֥גֶד בֵּיתֽ⁠וֹ ׃ס²⁹ אַחֲרָ֧י⁠ו הֶחֱזִ֛יק צָד֥וֹק בֶּן ־ אִמֵּ֖ר נֶ֣גֶד בֵּית֑⁠וֹ ס וְ⁠אַחֲרָ֤י⁠ו הֶחֱזִיק֙ שְׁמַֽעְיָ֣ה בֶן ־ שְׁכַנְיָ֔ה שֹׁמֵ֖ר שַׁ֥עַר הַ⁠מִּזְרָֽח ׃ס³⁰ אַחֲרָ֨יו ³ הֶחֱזִ֜יק חֲנַנְיָ֣ה בֶן ־ שֶׁלֶמְיָ֗ה וְ⁠חָנ֧וּן בֶּן ־ צָלָ֛ף הַ⁠שִּׁשִּׁ֖י מִדָּ֣ה שֵׁנִ֑י ס אַחֲרָ֣י⁠ו הֶחֱזִ֗יק מְשֻׁלָּם֙ בֶּן ־ בֶּ֣רֶכְיָ֔ה נֶ֖גֶד נִשְׁכָּתֽ⁠וֹ ׃ס³¹ אַחֲרָ֣יו ⁴ הֶחֱזִ֗יק מַלְכִּיָּה֙ בֶּן ־ הַ⁠צֹּ֣רְפִ֔י עַד ־ בֵּ֥ית הַ⁠נְּתִינִ֖ים וְ⁠הָ⁠רֹכְלִ֑ים נֶ֚גֶד שַׁ֣עַר הַ⁠מִּפְקָ֔ד וְ⁠עַ֖ד עֲלִיַּ֥ת הַ⁠פִּנָּֽה ׃³² וּ⁠בֵ֨ין עֲלִיַּ֤ת הַ⁠פִּנָּה֙ לְ⁠שַׁ֣עַר הַ⁠צֹּ֔אן הֶחֱזִ֥יקוּ הַ⁠צֹּרְפִ֖ים וְ⁠הָ⁠רֹכְלִֽים ׃פ

Chapter 4

¹(3:33) וַ⁠יְהִ֞י כַּ⁠אֲשֶׁ֧ר שָׁמַ֣ע סַנְבַלַּ֗ט כִּֽי ־ אֲנַ֤חְנוּ בוֹנִים֙ אֶת ־ הַ֣⁠חוֹמָ֔ה וַ⁠יִּ֣חַר ל֔⁠וֹ וַ⁠יִּכְעַ֖ס הַרְבֵּ֑ה וַ⁠יַּלְעֵ֖ג עַל ־ הַ⁠יְּהוּדִֽים ׃²(3:34) וַ⁠יֹּ֣אמֶר ׀ לִ⁠פְנֵ֣י אֶחָ֗י⁠ו וְ⁠חֵיל֙ שֹֽׁמְר֔וֹן וַ⁠יֹּ֕אמֶר מָ֛ה הַ⁠יְּהוּדִ֥ים הָ⁠אֲמֵלָלִ֖ים עֹשִׂ֑ים הֲ⁠יַעַזְב֨וּ לָ⁠הֶ֤ם הֲ⁠יִזְבָּ֨חוּ֙ הַ⁠יְכַלּ֣וּ בַ⁠יּ֔וֹם הַ⁠יְחַיּ֧וּ אֶת ־ הָ⁠אֲבָנִ֛ים מֵ⁠עֲרֵמ֥וֹת הֶ⁠עָפָ֖ר וְ⁠הֵ֥מָּה שְׂרוּפֽוֹת ׃³(3:35) וְ⁠טוֹבִיָּ֥ה הָ⁠עַמֹּנִ֖י אֶצְל֑⁠וֹ וַ⁠יֹּ֗אמֶר גַּ֚ם אֲשֶׁר ־ הֵ֣ם בּוֹנִ֔ים אִם ־ יַעֲלֶ֣ה שׁוּעָ֔ל וּ⁠פָרַ֖ץ חוֹמַ֥ת אַבְנֵי⁠הֶֽם ׃פ⁴(3:36) שְׁמַ֤ע אֱלֹהֵ֨י⁠נוּ֙ כִּֽי ־ הָיִ֣ינוּ בוּזָ֔ה וְ⁠הָשֵׁ֥ב חֶרְפָּתָ֖⁠ם אֶל ־ רֹאשָׁ֑⁠ם וּ⁠תְנֵ֥⁠ם לְ⁠בִזָּ֖ה בְּ⁠אֶ֥רֶץ שִׁבְיָֽה ׃⁵(3:37) וְ⁠אַל ־ תְּכַס֙ עַל ־ עֲוֺנָ֔⁠ם וְ⁠חַטָּאתָ֖⁠ם מִ⁠לְּ⁠פָנֶ֣י⁠ךָ אַל ־ תִּמָּחֶ֑ה כִּ֥י הִכְעִ֖יסוּ לְ⁠נֶ֥גֶד הַ⁠בּוֹנִֽים ׃⁶(3:38) וַ⁠נִּבְנֶה֙ אֶת ־ הַ֣⁠חוֹמָ֔ה וַ⁠תִּקָּשֵׁ֥ר כָּל ־ הַ⁠חוֹמָ֖ה עַד ־ חֶצְיָ֑⁠הּ וַ⁠יְהִ֧י לֵ֦ב לָ⁠עָ֖ם לַ⁠עֲשֽׂוֹת ׃פ

(4)

⁷⁽¹⁾ וַ⁠יְהִ֣י כַ⁠אֲשֶׁ֣ר שָׁמַ֣ע סַנְבַלַּ֡ט וְ֠⁠טוֹבִיָּה וְ⁠הָ⁠עַרְבִ֨ים וְ⁠הָ⁠עַמֹּנִ֜ים וְ⁠הָ⁠אַשְׁדּוֹדִ֗ים כִּֽי ־ עָלְתָ֤ה אֲרוּכָה֙ לְ⁠חֹמ֣וֹת יְרוּשָׁלִַ֔ם כִּי ־ הֵחֵ֥לּוּ הַ⁠פְּרֻצִ֖ים לְ⁠הִסָּתֵ֑ם וַ⁠יִּ֥חַר לָ⁠הֶ֖ם מְאֹֽד ׃⁸⁽²⁾ וַ⁠יִּקְשְׁר֤וּ כֻלָּ⁠ם֙ יַחְדָּ֔ו לָ⁠ב֖וֹא לְ⁠הִלָּחֵ֣ם בִּ⁠ירוּשָׁלִָ֑ם וְ⁠לַ⁠עֲשׂ֥וֹת ל֖⁠וֹ תּוֹעָֽה ׃⁹⁽³⁾ וַ⁠נִּתְפַּלֵּ֖ל אֶל ־ אֱלֹהֵ֑י⁠נוּ וַ⁠נַּעֲמִ֨יד מִשְׁמָ֧ר עֲלֵי⁠הֶ֛ם יוֹמָ֥ם וָ⁠לַ֖יְלָה מִ⁠פְּנֵי⁠הֶֽם ׃¹⁰⁽⁴⁾ וַ⁠יֹּ֣אמֶר יְהוּדָ֗ה כָּשַׁל֙ כֹּ֣חַ הַ⁠סַּבָּ֔ל וְ⁠הֶ⁠עָפָ֖ר הַרְבֵּ֑ה וַ⁠אֲנַ֨חְנוּ֙ לֹ֣א נוּכַ֔ל לִ⁠בְנ֖וֹת בַּ⁠חוֹמָֽה ׃¹¹⁽⁵⁾ וַ⁠יֹּאמְר֣וּ צָרֵ֗י⁠נוּ לֹ֤א יֵדְעוּ֙ וְ⁠לֹ֣א יִרְא֔וּ עַ֛ד אֲשֶׁר ־ נָב֥וֹא אֶל ־ תּוֹכָ֖⁠ם וַ⁠הֲרַגְנ֑וּ⁠ם וְ⁠הִשְׁבַּ֖תְנוּ אֶת ־ הַ⁠מְּלָאכָֽה ׃¹²⁽⁶⁾ וַֽ⁠יְהִי֙ כַּ⁠אֲשֶׁר ־ בָּ֣אוּ הַ⁠יְּהוּדִ֔ים הַ⁠יֹּשְׁבִ֖ים אֶצְלָ֑⁠ם וַ⁠יֹּ֤אמְרוּ לָ֨⁠נוּ֙ עֶ֣שֶׂר פְּעָמִ֔ים מִ⁠כָּל ־ הַ⁠מְּקֹמ֖וֹת אֲשֶׁר ־ תָּשׁ֥וּבוּ עָלֵֽי⁠נוּ ׃¹³⁽⁷⁾ וָֽ⁠אַעֲמִ֞יד מִֽ⁠תַּחְתִּיּ֧וֹת לַ⁠מָּק֛וֹם מֵ⁠אַחֲרֵ֥י לַ⁠חוֹמָ֖ה בַּצְּחִיחִ֑ים ¹ וָֽ⁠אַעֲמִ֤יד אֶת ־ הָ⁠עָם֙ לְ⁠מִשְׁפָּח֔וֹת עִם ־ חַרְבֹתֵי⁠הֶ֛ם רָמְחֵי⁠הֶ֖ם וְ⁠קַשְּׁתֹתֵי⁠הֶֽם ׃¹⁴⁽⁸⁾ וָ⁠אֵ֣רֶא וָ⁠אָק֗וּם וָ⁠אֹמַ֞ר אֶל ־ הַ⁠חֹרִ֤ים וְ⁠אֶל ־ הַ⁠סְּגָנִים֙ וְ⁠אֶל ־ יֶ֣תֶר הָ⁠עָ֔ם אַל ־ תִּֽירְא֖וּ מִ⁠פְּנֵי⁠הֶ֑ם אֶת ־ אֲדֹנָ֞⁠י הַ⁠גָּד֤וֹל וְ⁠הַ⁠נּוֹרָא֙ זְכֹ֔רוּ וְ⁠הִֽלָּחֲמ֗וּ עַל ־ אֲחֵי⁠כֶם֙ בְּנֵי⁠כֶ֣ם וּ⁠בְנֹתֵי⁠כֶ֔ם נְשֵׁי⁠כֶ֖ם וּ⁠בָתֵּי⁠כֶֽם ׃פ¹⁵⁽⁹⁾ וַ⁠יְהִ֞י כַּֽ⁠אֲשֶׁר ־ שָׁמְע֤וּ אוֹיְבֵ֨י⁠נוּ֙ כִּי ־ נ֣וֹדַֽע לָ֔⁠נוּ וַ⁠יָּ֥פֶר הָ⁠אֱלֹהִ֖ים אֶת ־ עֲצָתָ֑⁠ם וַנָּ֤שָׁב ² כֻּלָּ֨⁠נוּ֙ אֶל ־ הַ֣⁠חוֹמָ֔ה אִ֖ישׁ אֶל ־ מְלַאכְתּֽ⁠וֹ ׃¹⁶⁽¹⁰⁾ וַ⁠יְהִ֣י ׀ מִן ־ הַ⁠יּ֣וֹם הַ⁠ה֗וּא חֲצִ֣י נְעָרַ⁠י֮ עֹשִׂ֣ים בַּ⁠מְּלָאכָה֒ וְ⁠חֶצְיָ֗⁠ם מַחֲזִיקִים֙ וְ⁠הָ⁠רְמָחִ֣ים הַ⁠מָּגִנִּ֔ים וְ⁠הַ⁠קְּשָׁת֖וֹת וְ⁠הַ⁠שִּׁרְיֹנִ֑ים וְ⁠הַ֨⁠שָּׂרִ֔ים אַחֲרֵ֖י כָּל ־ בֵּ֥ית יְהוּדָֽה ׃¹⁷⁽¹¹⁾ הַ⁠בּוֹנִ֧ים בַּ⁠חוֹמָ֛ה וְ⁠הַ⁠נֹּשְׂאִ֥ים בַּ⁠סֶּ֖בֶל עֹמְשִׂ֑ים בְּ⁠אַחַ֤ת יָד⁠וֹ֙ עֹשֶׂ֣ה בַ⁠מְּלָאכָ֔ה וְ⁠אַחַ֖ת מַחֲזֶ֥קֶת הַ⁠שָּֽׁלַח ׃¹⁸⁽¹²⁾ וְ⁠הַ֨⁠בּוֹנִ֔ים אִ֥ישׁ חַרְבּ֛⁠וֹ אֲסוּרִ֥ים עַל ־ מָתְנָ֖י⁠ו וּ⁠בוֹנִ֑ים וְ⁠הַ⁠תּוֹקֵ֥עַ בַּ⁠שּׁוֹפָ֖ר אֶצְלִֽ⁠י ׃¹⁹⁽¹³⁾ וָ⁠אֹמַ֞ר אֶל ־ הַ⁠חֹרִ֤ים וְ⁠אֶל ־ הַ⁠סְּגָנִים֙ וְ⁠אֶל ־ יֶ֣תֶר הָ⁠עָ֔ם הַ⁠מְּלָאכָ֥ה הַרְבֵּ֖ה וּ⁠רְחָבָ֑ה וַ⁠אֲנַ֗חְנוּ נִפְרָדִים֙ עַל ־ הַ֣⁠חוֹמָ֔ה רְחוֹקִ֖ים אִ֥ישׁ מֵ⁠אָחִֽי⁠ו ׃²⁰⁽¹⁴⁾ בִּ⁠מְק֗וֹם אֲשֶׁ֤ר תִּשְׁמְעוּ֙ אֶת ־ ק֣וֹל הַ⁠שּׁוֹפָ֔ר שָׁ֖מָּ⁠ה תִּקָּבְצ֣וּ אֵלֵ֑י⁠נוּ אֱלֹהֵ֖י⁠נוּ יִלָּ֥חֶם לָֽ⁠נוּ ׃²¹⁽¹⁵⁾ וַ⁠אֲנַ֖חְנוּ עֹשִׂ֣ים בַּ⁠מְּלָאכָ֑ה וְ⁠חֶצְיָ֗⁠ם מַחֲזִיקִים֙ בָּֽ⁠רְמָחִ֔ים מֵ⁠עֲל֣וֹת הַ⁠שַּׁ֔חַר עַ֖ד צֵ֥את הַ⁠כּוֹכָבִֽים ׃²²⁽¹⁶⁾ גַּ֣ם בָּ⁠עֵ֤ת הַ⁠הִיא֙ אָמַ֣רְתִּי לָ⁠עָ֔ם אִ֣ישׁ וְ⁠נַעֲר֔⁠וֹ יָלִ֖ינוּ בְּ⁠ת֣וֹךְ יְרוּשָׁלִָ֑ם וְ⁠הָֽיוּ ־ לָ֧⁠נוּ הַ⁠לַּ֛יְלָה מִשְׁמָ֖ר וְ⁠הַ⁠יּ֥וֹם מְלָאכָֽה ׃²³⁽¹⁷⁾ וְ⁠אֵ֨ין אֲנִ֜י וְ⁠אַחַ֣⁠י וּ⁠נְעָרַ֗⁠י וְ⁠אַנְשֵׁ֤י הַ⁠מִּשְׁמָר֙ אֲשֶׁ֣ר אַחֲרַ֔⁠י אֵין ־ אֲנַ֥חְנוּ פֹשְׁטִ֖ים בְּגָדֵ֑י⁠נוּ אִ֖ישׁ שִׁלְח֥⁠וֹ הַ⁠מָּֽיִם ׃ס

¹K ב⁠צחחיים

²K ו⁠נשוב

Chapter 5

¹ וַ⁠תְּהִ֨י צַעֲקַ֥ת הָ⁠עָ֛ם וּ⁠נְשֵׁי⁠הֶ֖ם גְּדוֹלָ֑ה אֶל ־ אֲחֵי⁠הֶ֖ם הַ⁠יְּהוּדִֽים ׃² וְ⁠יֵשׁ֙ אֲשֶׁ֣ר אֹמְרִ֔ים בָּנֵ֥י⁠נוּ וּ⁠בְנֹתֵ֖י⁠נוּ אֲנַ֣חְנוּ רַבִּ֑ים וְ⁠נִקְחָ֥ה דָגָ֖ן וְ⁠נֹאכְלָ֥ה וְ⁠נִחְיֶֽה ׃³ וְ⁠יֵשׁ֙ אֲשֶׁ֣ר אֹמְרִ֔ים שְׂדֹתֵ֛י⁠נוּ וּ⁠כְרָמֵ֥י⁠נוּ וּ⁠בָתֵּ֖י⁠נוּ אֲנַ֣חְנוּ עֹרְבִ֑ים וְ⁠נִקְחָ֥ה דָגָ֖ן בָּ⁠רָעָֽב ׃⁴ וְ⁠יֵשׁ֙ אֲשֶׁ֣ר אֹמְרִ֔ים לָוִ֥ינוּ כֶ֖סֶף לְ⁠מִדַּ֣ת הַ⁠מֶּ֑לֶךְ שְׂדֹתֵ֖י⁠נוּ וּ⁠כְרָמֵֽי⁠נוּ ׃⁵ וְ⁠עַתָּ֗ה כִּ⁠בְשַׂ֤ר אַחֵ֨י⁠נוּ֙ בְּשָׂרֵ֔⁠נוּ כִּ⁠בְנֵי⁠הֶ֖ם בָּנֵ֑י⁠נוּ וְ⁠הִנֵּ֣ה אֲנַ֣חְנוּ כֹ֠בְשִׁים אֶת ־ בָּנֵ֨י⁠נוּ וְ⁠אֶת ־ בְּנֹתֵ֜י⁠נוּ לַ⁠עֲבָדִ֗ים וְ⁠יֵ֨שׁ מִ⁠בְּנֹתֵ֤י⁠נוּ נִכְבָּשׁוֹת֙ וְ⁠אֵ֣ין לְ⁠אֵ֣ל יָדֵ֔⁠נוּ וּ⁠שְׂדֹתֵ֥י⁠נוּ וּ⁠כְרָמֵ֖י⁠נוּ לַ⁠אֲחֵרִֽים ׃⁶ וַ⁠יִּ֥חַר לִ֖⁠י מְאֹ֑ד כַּ⁠אֲשֶׁ֤ר שָׁמַ֨עְתִּי֙ אֶת ־ זַֽעֲקָתָ֔⁠ם וְ⁠אֵ֖ת הַ⁠דְּבָרִ֥ים הָ⁠אֵֽלֶּה ׃⁷ וַ⁠יִּמָּלֵ֨ךְ לִבִּ֜⁠י עָלַ֗⁠י וָ⁠אָרִ֨יבָ⁠ה֙ אֶת ־ הַ⁠חֹרִ֣ים וְ⁠אֶת ־ הַ⁠סְּגָנִ֔ים וָ⁠אֹמְרָ֣⁠ה לָ⁠הֶ֔ם מַשָּׁ֥א אִישׁ ־ בְּ⁠אָחִ֖י⁠ו אַתֶּ֣ם נֹשִׁ֑ים ¹ וָ⁠אֶתֵּ֥ן עֲלֵי⁠הֶ֖ם קְהִלָּ֥ה גְדוֹלָֽה ׃⁸ וָ⁠אֹמְרָ֣⁠ה לָ⁠הֶ֗ם אֲנַ֣חְנוּ קָ֠נִינוּ אֶת ־ אַחֵ֨י⁠נוּ הַ⁠יְּהוּדִ֜ים הַ⁠נִּמְכָּרִ֤ים לַ⁠גּוֹיִם֙ כְּ⁠דֵ֣י בָ֔⁠נוּ וְ⁠גַם ־ אַתֶּ֛ם תִּמְכְּר֥וּ אֶת ־ אֲחֵי⁠כֶ֖ם וְ⁠נִמְכְּרוּ ־ לָ֑⁠נוּ וַֽ⁠יַּחֲרִ֔ישׁוּ וְ⁠לֹ֥א מָצְא֖וּ דָּבָֽר ׃ס⁹ וָאוֹמַ֕ר ² לֹא ־ ט֥וֹב הַ⁠דָּבָ֖ר אֲשֶׁר ־ אַתֶּ֣ם עֹשִׂ֑ים הֲ⁠ל֞וֹא בְּ⁠יִרְאַ֤ת אֱלֹהֵ֨י⁠נוּ֙ תֵּלֵ֔כוּ מֵ⁠חֶרְפַּ֖ת הַ⁠גּוֹיִ֥ם אוֹיְבֵֽי⁠נוּ ׃¹⁰ וְ⁠גַם ־ אֲנִי֙ אַחַ֣⁠י וּ⁠נְעָרַ֔⁠י נֹשִׁ֥ים בָּ⁠הֶ֖ם כֶּ֣סֶף וְ⁠דָגָ֑ן נַֽעַזְבָה ־ נָּ֖א אֶת ־ הַ⁠מַּשָּׁ֥א הַ⁠זֶּֽה ׃¹¹ הָשִׁיבוּ֩ נָ֨א לָ⁠הֶ֜ם כְּ⁠הַ⁠יּ֗וֹם שְׂדֹתֵי⁠הֶ֛ם כַּרְמֵי⁠הֶ֥ם זֵיתֵי⁠הֶ֖ם וּ⁠בָתֵּי⁠הֶ֑ם וּ⁠מְאַ֨ת הַ⁠כֶּ֤סֶף וְ⁠הַ⁠דָּגָן֙ הַ⁠תִּיר֣וֹשׁ וְ⁠הַ⁠יִּצְהָ֔ר אֲשֶׁ֥ר אַתֶּ֖ם נֹשִׁ֥ים בָּ⁠הֶֽם ׃¹² וַ⁠יֹּאמְר֣וּ נָשִׁ֗יב וּ⁠מֵ⁠הֶם֙ לֹ֣א נְבַקֵּ֔שׁ כֵּ֣ן נַעֲשֶׂ֔ה כַּ⁠אֲשֶׁ֖ר אַתָּ֣ה אוֹמֵ֑ר וָ⁠אֶקְרָא֙ אֶת ־ הַ⁠כֹּ֣הֲנִ֔ים וָֽ⁠אַשְׁבִּיעֵ֔⁠ם לַ⁠עֲשׂ֖וֹת כַּ⁠דָּבָ֥ר הַ⁠זֶּֽה ׃¹³ גַּם ־ חָצְנִ֣⁠י נָעַ֗רְתִּי וָֽ⁠אֹמְרָ֡⁠ה כָּ֣כָה יְנַעֵ֪ר הָֽ⁠אֱלֹהִ֟ים אֶת ־ כָּל ־ הָ⁠אִישׁ֩ אֲשֶׁ֨ר לֹֽא ־ יָקִ֜ים אֶת ־ הַ⁠דָּבָ֣ר הַ⁠זֶּ֗ה מִ⁠בֵּית⁠וֹ֙ וּ⁠מִ֣⁠יגִיע֔⁠וֹ וְ⁠כָ֛כָה יִהְיֶ֥ה נָע֖וּר וָ⁠רֵ֑ק וַ⁠יֹּאמְר֨וּ כָֽל ־ הַ⁠קָּהָ֜ל אָמֵ֗ן וַֽ⁠יְהַלְלוּ֙ אֶת ־ יְהוָ֔ה וַ⁠יַּ֥עַשׂ הָ⁠עָ֖ם כַּ⁠דָּבָ֥ר הַ⁠זֶּֽה ׃¹⁴ גַּ֞ם מִ⁠יּ֣וֹם ׀ אֲשֶׁר ־ צִוָּ֣ה אֹתִ֗⁠י לִ⁠הְי֣וֹת פֶּחָ⁠ם֮ בְּ⁠אֶ֣רֶץ יְהוּדָה֒ מִ⁠שְּׁנַ֣ת עֶשְׂרִ֗ים וְ֠⁠עַד שְׁנַ֨ת שְׁלֹשִׁ֤ים וּ⁠שְׁתַּ֨יִם֙ לְ⁠אַרְתַּחְשַׁ֣סְתְּא הַ⁠מֶּ֔לֶךְ שָׁנִ֖ים שְׁתֵּ֣ים עֶשְׂרֵ֑ה אֲנִ֣י וְ⁠אַחַ֔⁠י לֶ֥חֶם הַ⁠פֶּ֖חָה לֹ֥א אָכַֽלְתִּי ׃¹⁵ וְ⁠הַ⁠פַּחוֹת֩ הָ⁠רִאשֹׁנִ֨ים אֲשֶׁר ־ לְ⁠פָנַ֜⁠י הִכְבִּ֣ידוּ עַל ־ הָ⁠עָ֗ם וַ⁠יִּקְח֨וּ מֵ⁠הֶ֜ם בְּ⁠לֶ֤חֶם וָ⁠יַ֨יִן֙ אַחַר֙ כֶּֽסֶף ־ שְׁקָלִ֣ים אַרְבָּעִ֔ים גַּ֥ם נַעֲרֵי⁠הֶ֖ם שָׁלְט֣וּ עַל ־ הָ⁠עָ֑ם וַ⁠אֲנִי֙ לֹא ־ עָשִׂ֣יתִי כֵ֔ן מִ⁠פְּנֵ֖י יִרְאַ֥ת אֱלֹהִֽים ׃¹⁶ וְ֠⁠גַם בִּ⁠מְלֶ֜אכֶת הַ⁠חוֹמָ֤ה הַ⁠זֹּאת֙ הֶחֱזַ֔קְתִּי וְ⁠שָׂדֶ֖ה לֹ֣א קָנִ֑ינוּ וְ⁠כָל ־ נְעָרַ֔⁠י קְבוּצִ֥ים שָׁ֖ם עַל ־ הַ⁠מְּלָאכָֽה ׃¹⁷ וְ⁠הַ⁠יְּהוּדִ֨ים וְ⁠הַ⁠סְּגָנִ֜ים מֵאָ֧ה וַ⁠חֲמִשִּׁ֣ים אִ֗ישׁ וְ⁠הַ⁠בָּאִ֥ים אֵלֵ֛י⁠נוּ מִן ־ הַ⁠גּוֹיִ֥ם אֲשֶׁר ־ סְבִיבֹתֵ֖י⁠נוּ עַל ־ שֻׁלְחָנִֽ⁠י ׃¹⁸ וַ⁠אֲשֶׁר֩ הָיָ֨ה נַעֲשֶׂ֜ה לְ⁠י֣וֹם אֶחָ֗ד שׁ֣וֹר אֶחָ֞ד צֹ֠אן שֵׁשׁ ־ בְּרֻר֤וֹת וְ⁠צִפֳּרִים֙ נַֽעֲשׂוּ ־ לִ֔⁠י וּ⁠בֵ֨ין עֲשֶׂ֧רֶת יָמִ֛ים בְּ⁠כָל ־ יַ֖יִן לְ⁠הַרְבֵּ֑ה וְ⁠עִם ־ זֶ֗ה לֶ֤חֶם הַ⁠פֶּחָה֙ לֹ֣א בִקַּ֔שְׁתִּי כִּֽי ־ כָֽבְדָ֥ה הָ⁠עֲבֹדָ֖ה עַל ־ הָ⁠עָ֥ם הַ⁠זֶּֽה ׃¹⁹ זָכְרָ⁠ה ־ לִּ֥⁠י אֱלֹהַ֖⁠י לְ⁠טוֹבָ֑ה כֹּ֥ל אֲשֶׁר ־ עָשִׂ֖יתִי עַל ־ הָ⁠עָ֥ם הַ⁠זֶּֽה ׃פ

¹K נשאים

²K ו⁠יאמר

Chapter 6

¹ וַ⁠יְהִ֣י כַ⁠אֲשֶׁ֣ר נִשְׁמַ֣ע לְ⁠סַנְבַלַּ֣ט וְ֠⁠טוֹבִיָּה וּ⁠לְ⁠גֶ֨שֶׁם הָֽ⁠עַרְבִ֜י וּ⁠לְ⁠יֶ֣תֶר אֹֽיְבֵ֗י⁠נוּ כִּ֤י בָנִ֨יתִי֙ אֶת ־ הַ֣⁠חוֹמָ֔ה וְ⁠לֹא ־ נ֥וֹתַר בָּ֖⁠הּ פָּ֑רֶץ גַּ֚ם עַד ־ הָ⁠עֵ֣ת הַ⁠הִ֔יא דְּלָת֖וֹת לֹא ־ הֶעֱמַ֥דְתִּי בַ⁠שְּׁעָרִֽים ׃² וַ⁠יִּשְׁלַ֨ח סַנְבַלַּ֤ט וְ⁠גֶ֨שֶׁם֙ אֵלַ֣⁠י לֵ⁠אמֹ֔ר לְכָ֞⁠ה וְ⁠נִֽוָּעֲדָ֥ה יַחְדָּ֛ו בַּ⁠כְּפִירִ֖ים בְּ⁠בִקְעַ֣ת אוֹנ֑וֹ וְ⁠הֵ֨מָּה֙ חֹֽשְׁבִ֔ים לַ⁠עֲשׂ֥וֹת לִ֖⁠י רָעָֽה ׃³ וָ⁠אֶשְׁלְחָ֨⁠ה עֲלֵי⁠הֶ֤ם מַלְאָכִים֙ לֵ⁠אמֹ֔ר מְלָאכָ֤ה גְדוֹלָה֙ אֲנִ֣י עֹשֶׂ֔ה וְ⁠לֹ֥א אוּכַ֖ל לָ⁠רֶ֑דֶת לָ֣⁠מָּה תִשְׁבַּ֤ת הַ⁠מְּלָאכָה֙ כַּ⁠אֲשֶׁ֣ר אַרְפֶּ֔⁠הָ וְ⁠יָרַדְתִּ֖י אֲלֵי⁠כֶֽם ׃⁴ וַ⁠יִּשְׁלְח֥וּ אֵלַ֛⁠י כַּ⁠דָּבָ֥ר הַ⁠זֶּ֖ה אַרְבַּ֣ע פְּעָמִ֑ים וָ⁠אָשִׁ֥יב אוֹתָ֖⁠ם כַּ⁠דָּבָ֥ר הַ⁠זֶּֽה ׃ס⁵ וַ⁠יִּשְׁלַח֩ אֵלַ֨⁠י סַנְבַלַּ֜ט כַּ⁠דָּבָ֥ר הַ⁠זֶּ֛ה פַּ֥עַם חֲמִישִׁ֖ית אֶֽת ־ נַעֲר֑⁠וֹ וְ⁠אִגֶּ֥רֶת פְּתוּחָ֖ה בְּ⁠יָדֽ⁠וֹ ׃⁶ כָּת֣וּב בָּ֗⁠הּ בַּ⁠גּוֹיִ֤ם נִשְׁמָע֙ וְ⁠גַשְׁמ֣וּ אֹמֵ֔ר אַתָּ֤ה וְ⁠הַ⁠יְּהוּדִים֙ חֹשְׁבִ֣ים לִ⁠מְר֔וֹד עַל ־ כֵּ֛ן אַתָּ֥ה בוֹנֶ֖ה הַ⁠חוֹמָ֑ה וְ⁠אַתָּ֗ה הֹוֶ֤ה לָ⁠הֶם֙ לְ⁠מֶ֔לֶךְ כַּ⁠דְּבָרִ֖ים הָ⁠אֵֽלֶּה ׃⁷ וְ⁠גַם ־ נְבִיאִ֡ים הֶעֱמַ֣דְתָּ לִ⁠קְרֹא֩ עָלֶ֨י⁠ךָ בִֽ⁠ירוּשָׁלִַ֜ם לֵ⁠אמֹ֗ר מֶ֚לֶךְ בִּֽ⁠יהוּדָ֔ה וְ⁠עַתָּה֙ יִשָּׁמַ֣ע לַ⁠מֶּ֔לֶךְ כַּ⁠דְּבָרִ֣ים הָ⁠אֵ֑לֶּה וְ⁠עַתָּ֣ה לְכָ֔⁠ה וְ⁠נִֽוָּעֲצָ֖ה יַחְדָּֽו ׃ס⁸ וָ⁠אֶשְׁלְחָ֤⁠ה אֵלָי⁠ו֙ לֵ⁠אמֹ֔ר לֹ֤א נִֽהְיָה֙ כַּ⁠דְּבָרִ֣ים הָ⁠אֵ֔לֶּה אֲשֶׁ֖ר אַתָּ֣ה אוֹמֵ֑ר כִּ֥י מִֽ⁠לִּבְּ⁠ךָ֖ אַתָּ֥ה בוֹדָֽא⁠ם ׃⁹ כִּ֣י כֻלָּ֗⁠ם מְיָֽרְאִ֤ים אוֹתָ֨⁠נוּ֙ לֵ⁠אמֹ֔ר יִרְפּ֧וּ יְדֵי⁠הֶ֛ם מִן ־ הַ⁠מְּלָאכָ֖ה וְ⁠לֹ֣א תֵעָשֶׂ֑ה וְ⁠עַתָּ֖ה חַזֵּ֥ק אֶת ־ יָדָֽ⁠י ׃¹⁰ וַ⁠אֲנִי ־ בָ֗אתִי בֵּ֣ית שְֽׁמַֽעְיָ֧ה בֶן ־ דְּלָיָ֛ה בֶּן ־ מְהֵֽיטַבְאֵ֖ל וְ⁠ה֣וּא עָצ֑וּר וַ⁠יֹּ֡אמֶר נִוָּעֵד֩ אֶל ־ בֵּ֨ית הָ⁠אֱלֹהִ֜ים אֶל ־ תּ֣וֹךְ הַֽ⁠הֵיכָ֗ל וְ⁠נִסְגְּרָה֙ דַּלְת֣וֹת הַ⁠הֵיכָ֔ל כִּ֚י בָּאִ֣ים לְ⁠הָרְגֶ֔⁠ךָ וְ⁠לַ֖יְלָה בָּאִ֥ים לְ⁠הָרְגֶֽ⁠ךָ ׃¹¹ וָ⁠אֹמְרָ֗⁠ה הַ⁠אִ֤ישׁ כָּמ֨וֹ⁠נִי֙ יִבְרָ֔ח וּ⁠מִ֥י כָמ֛וֹ⁠נִי אֲשֶׁר ־ יָב֥וֹא אֶל ־ הַ⁠הֵיכָ֖ל וָ⁠חָ֑י לֹ֖א אָבֽוֹא ׃¹² וָ⁠אַכִּ֕ירָ⁠ה וְ⁠הִנֵּ֥ה לֹֽא ־ אֱלֹהִ֖ים שְׁלָח֑⁠וֹ כִּ֤י הַ⁠נְּבוּאָה֙ דִּבֶּ֣ר עָלַ֔⁠י וְ⁠טוֹבִיָּ֥ה וְ⁠סַנְבַלַּ֖ט שְׂכָרֽ⁠וֹ ׃¹³ לְמַ֤עַן שָׂכוּר֙ ה֔וּא לְמַֽעַן ־ אִירָ֥א וְ⁠אֶֽעֱשֶׂה ־ כֵּ֖ן וְ⁠חָטָ֑אתִי וְ⁠הָיָ֤ה לָ⁠הֶם֙ לְ⁠שֵׁ֣ם רָ֔ע לְמַ֖עַן יְחָֽרְפֽוּ⁠נִי ׃פ¹⁴ זָכְרָ֧⁠ה אֱלֹהַ֛⁠י לְ⁠טוֹבִיָּ֥ה וּ⁠לְ⁠סַנְבַלַּ֖ט כְּ⁠מַעֲשָׂ֣י⁠ו אֵ֑לֶּה וְ⁠גַ֨ם לְ⁠נוֹעַדְיָ֤ה הַ⁠נְּבִיאָה֙ וּ⁠לְ⁠יֶ֣תֶר הַ⁠נְּבִיאִ֔ים אֲשֶׁ֥ר הָי֖וּ מְיָֽרְאִ֥ים אוֹתִֽ⁠י ׃¹⁵ וַ⁠תִּשְׁלַם֙ הַֽ⁠חוֹמָ֔ה בְּ⁠עֶשְׂרִ֥ים וַ⁠חֲמִשָּׁ֖ה לֶ⁠אֱל֑וּל לַ⁠חֲמִשִּׁ֥ים וּ⁠שְׁנַ֖יִם יֽוֹם ׃פ¹⁶ וַ⁠יְהִ֗י כַּ⁠אֲשֶׁ֤ר שָֽׁמְעוּ֙ כָּל ־ א֣וֹיְבֵ֔י⁠נוּ וַ⁠יִּֽרְא֗וּ כָּל ־ הַ⁠גּוֹיִם֙ אֲשֶׁ֣ר סְבִֽיבֹתֵ֔י⁠נוּ וַ⁠יִּפְּל֥וּ מְאֹ֖ד בְּ⁠עֵינֵי⁠הֶ֑ם וַ⁠יֵּ֣דְע֔וּ כִּ֚י מֵ⁠אֵ֣ת אֱלֹהֵ֔י⁠נוּ נֶעֶשְׂתָ֖ה הַ⁠מְּלָאכָ֥ה הַ⁠זֹּֽאת ׃¹⁷ גַּ֣ם ׀ בַּ⁠יָּמִ֣ים הָ⁠הֵ֗ם מַרְבִּ֞ים חֹרֵ֤י יְהוּדָה֙ אִגְּרֹ֣תֵי⁠הֶ֔ם הוֹלְכ֖וֹת עַל ־ טוֹבִיָּ֑ה וַ⁠אֲשֶׁ֥ר לְ⁠טוֹבִיָּ֖ה בָּא֥וֹת אֲלֵי⁠הֶֽם ׃¹⁸ כִּי ־ רַבִּ֣ים בִּֽ⁠יהוּדָ֗ה בַּעֲלֵ֤י שְׁבוּעָה֙ ל֔⁠וֹ כִּי ־ חָתָ֥ן ה֖וּא לִ⁠שְׁכַנְיָ֣ה בֶן ־ אָרַ֑ח וִֽ⁠יהוֹחָנָ֣ן בְּנ֔⁠וֹ לָקַ֕ח אֶת ־ בַּת ־ מְשֻׁלָּ֖ם בֶּ֥ן בֶּֽרֶכְיָֽה ׃¹⁹ גַּ֣ם טוֹבֹתָ֗י⁠ו הָי֤וּ אֹמְרִים֙ לְ⁠פָנַ֔⁠י וּ⁠דְבָרַ֕⁠י הָי֥וּ מוֹצִיאִ֖ים ל֑⁠וֹ אִגְּר֛וֹת שָׁלַ֥ח טוֹבִיָּ֖ה לְ⁠יָֽרְאֵֽ⁠נִי ׃

Chapter 7

¹ וַ⁠יְהִ֗י כַּ⁠אֲשֶׁ֤ר נִבְנְתָה֙ הַ⁠חוֹמָ֔ה וָ⁠אַעֲמִ֖יד הַ⁠דְּלָת֑וֹת וַ⁠יִּפָּֽקְד֛וּ הַ⁠שּׁוֹעֲרִ֥ים וְ⁠הַ⁠מְשֹׁרְרִ֖ים וְ⁠הַ⁠לְוִיִּֽם ׃² וָ⁠אֲצַוֶּ֞ה אֶת ־ חֲנָ֣נִי אָחִ֗⁠י וְ⁠אֶת ־ חֲנַנְיָ֛ה שַׂ֥ר הַ⁠בִּירָ֖ה עַל ־ יְרוּשָׁלִָ֑ם כִּי ־ הוּא֙ כְּ⁠אִ֣ישׁ אֱמֶ֔ת וְ⁠יָרֵ֥א אֶת ־ הָ⁠אֱלֹהִ֖ים מֵ⁠רַבִּֽים ׃³ וָאֹמַ֣ר ¹ לָ⁠הֶ֗ם לֹ֣א יִפָּֽתְח֞וּ שַׁעֲרֵ֤י יְרוּשָׁלִַ֨ם֙ עַד ־ חֹ֣ם הַ⁠שֶּׁ֔מֶשׁ וְ⁠עַ֨ד הֵ֥ם עֹמְדִ֛ים יָגִ֥יפוּ הַ⁠דְּלָת֖וֹת וֶ⁠אֱחֹ֑זוּ וְ⁠הַעֲמֵ֗יד מִשְׁמְרוֹת֙ יֹשְׁבֵ֣י יְרוּשָׁלִַ֔ם אִ֚ישׁ בְּ⁠מִשְׁמָר֔⁠וֹ וְ⁠אִ֖ישׁ נֶ֥גֶד בֵּיתֽ⁠וֹ ׃⁴ וְ⁠הָ⁠עִ֞יר רַחֲבַ֤ת יָדַ֨יִם֙ וּ⁠גְדוֹלָ֔ה וְ⁠הָ⁠עָ֥ם מְעַ֖ט בְּ⁠תוֹכָ֑⁠הּ וְ⁠אֵ֥ין בָּתִּ֖ים בְּנוּיִֽם ׃⁵ וַ⁠יִּתֵּ֤ן אֱלֹהַ⁠י֙ אֶל ־ לִבִּ֔⁠י וָ⁠אֶקְבְּצָ֞⁠ה אֶת ־ הַ⁠חֹרִ֧ים וְ⁠אֶת ־ הַ⁠סְּגָנִ֛ים וְ⁠אֶת ־ הָ⁠עָ֖ם לְ⁠הִתְיַחֵ֑שׂ וָֽ⁠אֶמְצָ֗א סֵ֤פֶר הַ⁠יַּ֨חַשׂ֙ הָ⁠עוֹלִ֣ים בָּ⁠רִאשׁוֹנָ֔ה וָ⁠אֶמְצָ֖א כָּת֥וּב בּֽ⁠וֹ ׃פ⁶ אֵ֣לֶּה ׀ בְּנֵ֣י הַ⁠מְּדִינָ֗ה הָ⁠עֹלִים֙ מִ⁠שְּׁבִ֣י הַ⁠גּוֹלָ֔ה אֲשֶׁ֣ר הֶגְלָ֔ה נְבוּכַדְנֶצַּ֖ר מֶ֣לֶךְ בָּבֶ֑ל וַ⁠יָּשׁ֧וּבוּ לִֽ⁠ירוּשָׁלִַ֛ם וְ⁠לִ⁠יהוּדָ֖ה אִ֥ישׁ לְ⁠עִירֽ⁠וֹ ׃⁷ הַ⁠בָּאִ֣ים עִם ־ זְרֻבָּבֶ֗ל יֵשׁ֡וּעַ נְחֶמְיָ֡ה עֲ֠זַרְיָה רַֽעַמְיָ֨ה נַחֲמָ֜נִי מָרְדֳּכַ֥י בִּלְשָׁ֛ן מִסְפֶּ֥רֶת בִּגְוַ֖י נְח֣וּם בַּעֲנָ֑ה מִסְפַּ֕ר אַנְשֵׁ֖י עַ֥ם יִשְׂרָאֵֽל ׃ס⁸ בְּנֵ֣י פַרְעֹ֔שׁ אַלְפַּ֕יִם מֵאָ֖ה וְ⁠שִׁבְעִ֥ים וּ⁠שְׁנָֽיִם ׃ס⁹ בְּנֵ֣י שְׁפַטְיָ֔ה שְׁלֹ֥שׁ מֵא֖וֹת שִׁבְעִ֥ים וּ⁠שְׁנָֽיִם ׃ס¹⁰ בְּנֵ֣י אָרַ֔ח שֵׁ֥שׁ מֵא֖וֹת חֲמִשִּׁ֥ים וּ⁠שְׁנָֽיִם ׃ס¹¹ בְּנֵֽי ־ פַחַ֥ת מוֹאָ֛ב לִ⁠בְנֵ֥י יֵשׁ֖וּעַ וְ⁠יוֹאָ֑ב אַלְפַּ֕יִם וּ⁠שְׁמֹנֶ֥ה מֵא֖וֹת שְׁמֹנָ֥ה עָשָֽׂר ׃ס¹² בְּנֵ֣י עֵילָ֔ם אֶ֕לֶף מָאתַ֖יִם חֲמִשִּׁ֥ים וְ⁠אַרְבָּעָֽה ׃ס¹³ בְּנֵ֣י זַתּ֔וּא שְׁמֹנֶ֥ה מֵא֖וֹת אַרְבָּעִ֥ים וַ⁠חֲמִשָּֽׁה ׃ס¹⁴ בְּנֵ֣י זַכָּ֔י שְׁבַ֥ע מֵא֖וֹת וְ⁠שִׁשִּֽׁים ׃ס¹⁵ בְּנֵ֣י בִנּ֔וּי שֵׁ֥שׁ מֵא֖וֹת אַרְבָּעִ֥ים וּ⁠שְׁמֹנָֽה ׃ס¹⁶ בְּנֵ֣י בֵבָ֔י שֵׁ֥שׁ מֵא֖וֹת עֶשְׂרִ֥ים וּ⁠שְׁמֹנָֽה ׃ס¹⁷ בְּנֵ֣י עַזְגָּ֔ד אַלְפַּ֕יִם שְׁלֹ֥שׁ מֵא֖וֹת עֶשְׂרִ֥ים וּ⁠שְׁנָֽיִם ׃ס¹⁸ בְּנֵי֙ אֲדֹ֣נִיקָ֔ם שֵׁ֥שׁ מֵא֖וֹת שִׁשִּׁ֥ים וְ⁠שִׁבְעָֽה ׃ס¹⁹ בְּנֵ֣י בִגְוָ֔י אַלְפַּ֖יִם שִׁשִּׁ֥ים וְ⁠שִׁבְעָֽה ׃ס²⁰ בְּנֵ֣י עָדִ֔ין שֵׁ֥שׁ מֵא֖וֹת חֲמִשִּׁ֥ים וַ⁠חֲמִשָּֽׁה ׃ס²¹ בְּנֵֽי ־ אָטֵ֥ר לְ⁠חִזְקִיָּ֖ה תִּשְׁעִ֥ים וּ⁠שְׁמֹנָֽה ׃ס²² בְּנֵ֣י חָשֻׁ֔ם שְׁלֹ֥שׁ מֵא֖וֹת עֶשְׂרִ֥ים וּ⁠שְׁמֹנָֽה ׃ס²³ בְּנֵ֣י בֵצָ֔י שְׁלֹ֥שׁ מֵא֖וֹת עֶשְׂרִ֥ים וְ⁠אַרְבָּעָֽה ׃ס²⁴ בְּנֵ֣י חָרִ֔יף מֵאָ֖ה שְׁנֵ֥ים עָשָֽׂר ׃ס²⁵ בְּנֵ֥י גִבְע֖וֹן תִּשְׁעִ֥ים וַ⁠חֲמִשָּֽׁה ׃ס²⁶ אַנְשֵׁ֤י

¹K ו⁠יאמר

בֵֽית ־ לֶ֨חֶם֙ וּ⁠נְטֹפָ֔ה מֵאָ֖ה שְׁמֹנִ֥ים וּ⁠שְׁמֹנָֽה ׃ס²⁷ אַנְשֵׁ֣י עֲנָת֔וֹת מֵאָ֖ה עֶשְׂרִ֥ים וּ⁠שְׁמֹנָֽה ׃ס²⁸ אַנְשֵׁ֥י בֵית ־ עַזְמָ֖וֶת אַרְבָּעִ֥ים וּ⁠שְׁנָֽיִם ׃ס²⁹ אַנְשֵׁ֨י קִרְיַ֤ת יְעָרִים֙ כְּפִירָ֣ה וּ⁠בְאֵר֔וֹת שְׁבַ֥ע מֵא֖וֹת אַרְבָּעִ֥ים וּ⁠שְׁלֹשָֽׁה ׃ס³⁰ אַנְשֵׁ֤י הָֽ⁠רָמָה֙ וָ⁠גָ֔בַע שֵׁ֥שׁ מֵא֖וֹת עֶשְׂרִ֥ים וְ⁠אֶחָֽד ׃ס³¹ אַנְשֵׁ֣י מִכְמָ֔ס מֵאָ֖ה וְ⁠עֶשְׂרִ֥ים וּ⁠שְׁנָֽיִם ׃ס³² אַנְשֵׁ֤י בֵֽית ־ אֵל֙ וְ⁠הָ⁠עָ֔י מֵאָ֖ה עֶשְׂרִ֥ים וּ⁠שְׁלֹשָֽׁה ׃ס³³ אַנְשֵׁ֥י נְב֛וֹ אַחֵ֖ר חֲמִשִּׁ֥ים וּ⁠שְׁנָֽיִם ׃ס³⁴ בְּנֵי֙ עֵילָ֣ם אַחֵ֔ר אֶ֕לֶף מָאתַ֖יִם חֲמִשִּׁ֥ים וְ⁠אַרְבָּעָֽה ׃ס³⁵ בְּנֵ֣י חָרִ֔ם שְׁלֹ֥שׁ מֵא֖וֹת וְ⁠עֶשְׂרִֽים ׃ס³⁶ בְּנֵ֣י יְרֵח֔וֹ שְׁלֹ֥שׁ מֵא֖וֹת אַרְבָּעִ֥ים וַ⁠חֲמִשָּֽׁה ׃ס³⁷ בְּנֵי ־ לֹד֙ חָדִ֣יד וְ⁠אוֹנ֔וֹ שְׁבַ֥ע מֵא֖וֹת וְ⁠עֶשְׂרִ֥ים וְ⁠אֶחָֽד ׃ס³⁸ בְּנֵ֣י סְנָאָ֔ה שְׁלֹ֣שֶׁת אֲלָפִ֔ים תְּשַׁ֥ע מֵא֖וֹת וּ⁠שְׁלֹשִֽׁים ׃פ³⁹ הַֽ⁠כֹּהֲנִ֑ים בְּנֵ֤י יְדַֽעְיָה֙ לְ⁠בֵ֣ית יֵשׁ֔וּעַ תְּשַׁ֥ע מֵא֖וֹת שִׁבְעִ֥ים וּ⁠שְׁלֹשָֽׁה ׃ס⁴⁰ בְּנֵ֣י אִמֵּ֔ר אֶ֖לֶף חֲמִשִּׁ֥ים וּ⁠שְׁנָֽיִם ׃ס⁴¹ בְּנֵ֣י פַשְׁח֔וּר אֶ֕לֶף מָאתַ֖יִם אַרְבָּעִ֥ים וְ⁠שִׁבְעָֽה ׃ס⁴² בְּנֵ֣י חָרִ֔ם אֶ֖לֶף שִׁבְעָ֥ה עָשָֽׂר ׃פ⁴³ הַ⁠לְוִיִּ֑ם בְּנֵֽי ־ יֵשׁ֧וּעַ לְ⁠קַדְמִיאֵ֛ל לִ⁠בְנֵ֥י לְ⁠הוֹדְוָ֖ה שִׁבְעִ֥ים וְ⁠אַרְבָּעָֽה ׃ס⁴⁴ הַֽ⁠מְשֹׁרְרִ֑ים בְּנֵ֣י אָסָ֔ף מֵאָ֖ה אַרְבָּעִ֥ים וּ⁠שְׁמֹנָֽה ׃ס⁴⁵ הַ⁠שֹּֽׁעֲרִ֗ים בְּנֵֽי ־ שַׁלּ֤וּם בְּנֵֽי ־ אָטֵר֙ בְּנֵֽי ־ טַלְמֹ֣ן בְּנֵֽי ־ עַקּ֔וּב בְּנֵ֥י חֲטִיטָ֖א בְּנֵ֣י שֹׁבָ֑י מֵאָ֖ה שְׁלֹשִׁ֥ים וּ⁠שְׁמֹנָֽה ׃ס⁴⁶ הַ⁠נְּתִינִ֑ים בְּנֵי ־ צִחָ֥א בְנֵי ־ חֲשֻׂפָ֖א בְּנֵ֥י טַבָּעֽוֹת ׃⁴⁷ בְּנֵי ־ קֵירֹ֥ס בְּנֵי ־ סִיעָ֖א בְּנֵ֥י פָדֽוֹן ׃⁴⁸ בְּנֵי ־ לְבָנָ֥ה בְנֵי ־ חֲגָבָ֖ה בְּנֵ֥י שַׁלְמָֽי ׃⁴⁹ בְּנֵי ־ חָנָ֥ן בְּנֵי ־ גִדֵּ֖ל בְּנֵי ־ גָֽחַר ׃⁵⁰ בְּנֵי ־ רְאָיָ֥ה בְנֵי ־ רְצִ֖ין בְּנֵ֥י נְקוֹדָֽא ׃⁵¹ בְּנֵי ־ גַזָּ֥ם בְּנֵי ־ עֻזָּ֖א בְּנֵ֥י פָסֵֽחַ ׃⁵² בְּנֵי ־ בֵסַ֥י בְּנֵי ־ מְעוּנִ֖ים בְּנֵ֥י נפושסים ׃¹⁵³ בְּנֵי ־ בַקְבּ֥וּק בְּנֵֽי ־ חֲקוּפָ֖א בְּנֵ֥י חַרְחֽוּר ׃⁵⁴ בְּנֵי ־ בַצְלִ֥ית בְּנֵֽי ־ מְחִידָ֖א בְּנֵ֥י חַרְשָֽׁא ׃⁵⁵ בְּנֵי ־ בַרְק֥וֹס בְּֽנֵי ־ סִֽיסְרָ֖א בְּנֵי ־ תָֽמַח ׃⁵⁶ בְּנֵ֥י נְצִ֖יחַ בְּנֵ֥י חֲטִיפָֽא ׃⁵⁷ בְּנֵ֖י עַבְדֵ֣י שְׁלֹמֹ֑ה בְּנֵי ־ סוֹטַ֥י בְּנֵי ־ סוֹפֶ֖רֶת בְּנֵ֥י פְרִידָֽא ׃⁵⁸ בְּנֵי ־ יַעְלָ֥א בְנֵי ־ דַרְק֖וֹן בְּנֵ֥י גִדֵּֽל ׃⁵⁹ בְּנֵ֧י שְׁפַטְיָ֣ה בְנֵֽי ־ חַטִּ֗יל בְּנֵ֛י פֹּכֶ֥רֶת הַצְּבָיִ֖ים בְּנֵ֥י אָמֽוֹן ׃⁶⁰ כָּל ־ הַ֨⁠נְּתִינִ֔ים וּ⁠בְנֵ֖י עַבְדֵ֣י שְׁלֹמֹ֑ה שְׁלֹ֥שׁ מֵא֖וֹת תִּשְׁעִ֥ים וּ⁠שְׁנָֽיִם ׃פ⁶¹ וְ⁠אֵ֗לֶּה הָֽ⁠עוֹלִים֙ מִ⁠תֵּ֥ל מֶ֨לַח֙ תֵּ֣ל חַרְשָׁ֔א כְּר֥וּב אַדּ֖וֹן וְ⁠אִמֵּ֑ר וְ⁠לֹ֣א יָכְל֗וּ לְ⁠הַגִּ֤יד בֵּית ־ אֲבוֹתָ⁠ם֙ וְ⁠זַרְעָ֔⁠ם אִ֥ם מִ⁠יִּשְׂרָאֵ֖ל הֵֽם ׃⁶² בְּנֵי ־ דְלָיָ֥ה בְנֵֽי ־ טוֹבִיָּ֖ה בְּנֵ֣י נְקוֹדָ֑א שֵׁ֥שׁ מֵא֖וֹת וְ⁠אַרְבָּעִ֥ים וּ⁠שְׁנָֽיִם ׃ס⁶³ וּ⁠מִן ־ הַ⁠כֹּ֣הֲנִ֔ים בְּנֵ֥י חֳבַיָּ֖ה בְּנֵ֣י הַקּ֑וֹץ בְּנֵ֣י בַרְזִלַּ֗י אֲשֶׁ֣ר לָ֠קַח מִ⁠בְּנ֞וֹת בַּרְזִלַּ֤י הַ⁠גִּלְעָדִי֙ אִשָּׁ֔ה וַ⁠יִּקָּרֵ֖א עַל ־ שְׁמָֽ⁠ם ׃⁶⁴ אֵ֗לֶּה בִּקְשׁ֧וּ כְתָבָ֛⁠ם הַ⁠מִּתְיַחְשִׂ֖ים וְ⁠לֹ֣א נִמְצָ֑א וַ⁠יְגֹֽאֲל֖וּ מִן ־ הַ⁠כְּהֻנָּֽה ׃⁶⁵ וַ⁠יֹּ֤אמֶר הַ⁠תִּרְשָׁ֨תָא֙ לָ⁠הֶ֔ם אֲשֶׁ֥ר לֹא ־ יֹאכְל֖וּ מִ⁠קֹּ֣דֶשׁ הַ⁠קֳּדָשִׁ֑ים עַ֛ד עֲמֹ֥ד הַ⁠כֹּהֵ֖ן לְ⁠אוּרִ֥ים וְ⁠תוּמִּֽים ׃⁶⁶ כָּל ־ הַ⁠קָּהָ֖ל כְּ⁠אֶחָ֑ד אַרְבַּ֣ע רִבּ֔וֹא אַלְפַּ֖יִם שְׁלֹשׁ ־ מֵא֥וֹת וְ⁠שִׁשִּֽׁים ׃⁶⁷ מִ֠⁠לְּ⁠בַד עַבְדֵי⁠הֶ֤ם וְ⁠אַמְהֹֽתֵי⁠הֶם֙ אֵ֔לֶּה שִׁבְעַ֣ת אֲלָפִ֔ים שְׁלֹ֥שׁ מֵא֖וֹת שְׁלֹשִׁ֣ים וְ⁠שִׁבְעָ֑ה וְ⁠לָ⁠הֶ֗ם מְשֹֽׁרֲרִים֙ וּ⁠מְשֹׁ֣רֲר֔וֹת מָאתַ֖יִם וְ⁠אַרְבָּעִ֥ים וַ⁠חֲמִשָּֽׁה ׃ס⁶⁸[ סוּסֵי⁠הֶ֕ם שְׁבַ֥ע מֵא֖וֹת שְׁלֹשִׁ֣ים וְ⁠שִׁשָּׁ֑ה פִּרְדֵי⁠הֶ֕ם מָאתַ֖יִם אַרְבָּעִ֥ים וַ⁠חֲמִשָּֽׁה ׃]²⁶⁹⁽⁶⁸⁾ גְּמַלִּ֕ים אַרְבַּ֥ע מֵא֖וֹת שְׁלֹשִׁ֣ים וַ⁠חֲמִשָּׁ֑ה ס חֲמֹרִ֕ים שֵׁ֣שֶׁת אֲלָפִ֔ים שְׁבַ֥ע מֵא֖וֹת וְ⁠עֶשְׂרִֽים ׃⁷⁰⁽⁶⁹⁾ וּ⁠מִ⁠קְצָת֙ רָאשֵׁ֣י הָֽ⁠אָב֔וֹת נָתְנ֖וּ לַ⁠מְּלָאכָ֑ה הַ⁠תִּרְשָׁ֜תָא נָתַ֣ן לָ⁠אוֹצָ֗ר זָהָ֞ב דַּרְכְּמֹנִ֥ים אֶ֨לֶף֙ מִזְרָק֣וֹת חֲמִשִּׁ֔ים כָּתְנוֹת֙ כֹּֽהֲנִ֔ים שְׁלֹשִׁ֖ים וַ⁠חֲמֵ֥שׁ מֵאֽוֹת ׃⁷¹⁽⁷⁰⁾ וּ⁠מֵֽ⁠רָאשֵׁ֣י הָֽ⁠אָב֗וֹת נָֽתְנוּ֙ לְ⁠אוֹצַ֣ר הַ⁠מְּלָאכָ֔ה זָהָ֕ב דַּרְכְּמוֹנִ֖ים שְׁתֵּ֣י רִבּ֑וֹת וְ⁠כֶ֕סֶף מָנִ֖ים אַלְפַּ֥יִם וּ⁠מָאתָֽיִם ׃⁷²⁽⁷¹⁾ וַ⁠אֲשֶׁ֣ר נָתְנוּ֮ שְׁאֵרִ֣ית הָ⁠עָם֒ זָהָ֗ב דַּרְכְּמוֹנִים֙ שְׁתֵּ֣י רִבּ֔וֹא וְ⁠כֶ֖סֶף מָנִ֣ים אַלְפָּ֑יִם וְ⁠כָתְנֹ֥ת כֹּֽהֲנִ֖ים שִׁשִּׁ֥ים וְ⁠שִׁבְעָֽה ׃פ⁷³⁽⁷²⁾ וַ⁠יֵּשְׁב֣וּ הַ⁠כֹּהֲנִ֣ים וְ⁠הַ⁠לְוִיִּ֡ם וְ⁠הַ⁠שּׁוֹעֲרִים֩ וְ⁠הַ⁠מְשֹׁרְרִ֨ים וּ⁠מִן ־ הָ⁠עָ֧ם וְ⁠הַ⁠נְּתִינִ֛ים וְ⁠כָל ־ יִשְׂרָאֵ֖ל בְּ⁠עָרֵי⁠הֶ֑ם וַ⁠יִּגַּע֙ הַ⁠חֹ֣דֶשׁ הַ⁠שְּׁבִיעִ֔י וּ⁠בְנֵ֥י יִשְׂרָאֵ֖ל בְּ⁠עָרֵי⁠הֶֽם ׃

Chapter 8

¹ וַ⁠יֵּאָסְפ֤וּ כָל ־ הָ⁠עָם֙ כְּ⁠אִ֣ישׁ אֶחָ֔ד אֶל ־ הָ֣⁠רְח֔וֹב אֲשֶׁ֖ר לִ⁠פְנֵ֣י שַֽׁעַר ־ הַ⁠מָּ֑יִם וַ⁠יֹּֽאמְרוּ֙ לְ⁠עֶזְרָ֣א הַ⁠סֹּפֵ֔ר לְ⁠הָבִ֗יא אֶת ־ סֵ֨פֶר֙ תּוֹרַ֣ת מֹשֶׁ֔ה אֲשֶׁר ־ צִוָּ֥ה יְהוָ֖ה אֶת ־ יִשְׂרָאֵֽל ׃² וַ⁠יָּבִ֣יא עֶזְרָ֣א הַ֠⁠כֹּהֵן אֶֽת ־ הַ⁠תּוֹרָ֞ה לִ⁠פְנֵ֤י הַ⁠קָּהָל֙ מֵ⁠אִ֣ישׁ וְ⁠עַד ־ אִשָּׁ֔ה וְ⁠כֹ֖ל מֵבִ֣ין לִ⁠שְׁמֹ֑עַ בְּ⁠י֥וֹם אֶחָ֖ד לַ⁠חֹ֥דֶשׁ הַ⁠שְּׁבִיעִֽי ׃³ וַ⁠יִּקְרָא ־ ב⁠וֹ֩ לִ⁠פְנֵ֨י הָ⁠רְח֜וֹב אֲשֶׁ֣ר ׀ לִ⁠פְנֵ֣י שַֽׁעַר ־ הַ⁠מַּ֗יִם מִן ־ הָ⁠אוֹר֙ עַד ־ מַחֲצִ֣ית הַ⁠יּ֔וֹם נֶ֛גֶד הָ⁠אֲנָשִׁ֥ים וְ⁠הַ⁠נָּשִׁ֖ים וְ⁠הַ⁠מְּבִינִ֑ים וְ⁠אָזְנֵ֥י כָל ־ הָ⁠עָ֖ם אֶל ־ סֵ֥פֶר הַ⁠תּוֹרָֽה ׃⁴ וַֽ⁠יַּעֲמֹ֞ד עֶזְרָ֣א הַ⁠סֹּפֵ֗ר עַֽל ־ מִגְדַּל ־ עֵץ֮ אֲשֶׁ֣ר עָשׂ֣וּ לַ⁠דָּבָר֒ וַ⁠יַּֽעֲמֹ֣ד אֶצְל֡⁠וֹ מַתִּתְיָ֡ה וְ⁠שֶׁ֡מַע וַ֠⁠עֲנָיָה וְ⁠אוּרִיָּ֧ה וְ⁠חִלְקִיָּ֛ה וּ⁠מַעֲשֵׂיָ֖ה עַל ־ יְמִינ֑⁠וֹ וּ⁠מִ⁠שְּׂמֹאל֗⁠וֹ פְּ֠דָיָה וּ⁠מִֽישָׁאֵ֧ל וּ⁠מַלְכִּיָּ֛ה וְ⁠חָשֻׁ֥ם וְ⁠חַשְׁבַּדָּ֖נָה זְכַרְיָ֥ה מְשֻׁלָּֽם ׃פ⁵ וַ⁠יִּפְתַּ֨ח עֶזְרָ֤א הַ⁠סֵּ֨פֶר֙ לְ⁠עֵינֵ֣י כָל ־ הָ⁠עָ֔ם כִּֽי ־ מֵ⁠עַ֥ל כָּל ־ הָ⁠עָ֖ם הָיָ֑ה וּ⁠כְ⁠פִתְח֖⁠וֹ עָֽמְד֥וּ כָל ־ הָ⁠עָֽם ׃⁶ וַ⁠יְבָ֣רֶךְ עֶזְרָ֔א אֶת ־ יְהוָ֥ה הָ⁠אֱלֹהִ֖ים הַ⁠גָּד֑וֹל וַ⁠יַּֽעֲנ֨וּ כָל ־ הָ⁠עָ֜ם אָמֵ֤ן ׀ אָמֵן֙ בְּ⁠מֹ֣עַל יְדֵי⁠הֶ֔ם וַ⁠יִּקְּד֧וּ וַ⁠יִּשְׁתַּחֲוֻּ֛ לַ⁠יהוָ֖ה אַפַּ֥יִם אָֽרְצָ⁠ה ׃⁷ וְ⁠יֵשׁ֡וּעַ וּ⁠בָנִ֡י וְ⁠שֵׁרֵ֥בְיָ֣ה ׀ יָמִ֡ין עַקּ֡וּב שַׁבְּתַ֣י ׀ הֽוֹדִיָּ֡ה מַעֲשֵׂיָ֡ה קְלִיטָ֣א עֲזַרְיָה֩ יוֹזָבָ֨ד חָנָ֤ן פְּלָאיָה֙ וְ⁠הַ⁠לְוִיִּ֔ם מְבִינִ֥ים אֶת ־ הָ⁠עָ֖ם לַ⁠תּוֹרָ֑ה וְ⁠הָ⁠עָ֖ם עַל ־ עָמְדָֽ⁠ם ׃⁸ וַֽ⁠יִּקְרְא֥וּ בַ⁠סֵּ֛פֶר בְּ⁠תוֹרַ֥ת הָ⁠אֱלֹהִ֖ים מְפֹרָ֑שׁ וְ⁠שׂ֣וֹם שֶׂ֔כֶל וַ⁠יָּבִ֖ינוּ בַּ⁠מִּקְרָֽא ׃ס⁹ וַ⁠יֹּ֣אמֶר נְחֶמְיָ֣ה ה֣וּא הַ⁠תִּרְשָׁ֡תָא וְ⁠עֶזְרָ֣א הַ⁠כֹּהֵ֣ן ׀ הַ⁠סֹּפֵ֡ר וְ⁠הַ⁠לְוִיִּם֩ הַ⁠מְּבִינִ֨ים אֶת ־ הָ⁠עָ֜ם לְ⁠כָל ־ הָ⁠עָ֗ם הַ⁠יּ֤וֹם קָדֹֽשׁ ־ הוּא֙ לַ⁠יהוָ֣ה אֱלֹהֵי⁠כֶ֔ם אַל ־ תִּֽתְאַבְּל֖וּ וְ⁠אַל ־ תִּבְכּ֑וּ כִּ֤י בוֹכִים֙ כָּל ־ הָ⁠עָ֔ם כְּ⁠שָׁמְעָ֖⁠ם אֶת ־ דִּבְרֵ֥י הַ⁠תּוֹרָֽה ׃¹⁰ וַ⁠יֹּ֣אמֶר לָ⁠הֶ֡ם לְכוּ֩ אִכְל֨וּ מַשְׁמַנִּ֜ים וּ⁠שְׁת֣וּ מַֽמְתַקִּ֗ים וְ⁠שִׁלְח֤וּ מָנוֹת֙ לְ⁠אֵ֣ין נָכ֣וֹן ל֔⁠וֹ כִּֽי ־ קָד֥וֹשׁ הַ⁠יּ֖וֹם לַ⁠אֲדֹנֵ֑י⁠נוּ וְ⁠אַל ־ תֵּ֣עָצֵ֔בוּ כִּֽי ־ חֶדְוַ֥ת יְהוָ֖ה הִ֥יא מָֽעֻזְּ⁠כֶֽם ׃¹¹ וְ⁠הַ⁠לְוִיִּ֞ם מַחְשִׁ֤ים לְ⁠כָל ־ הָ⁠עָם֙ לֵ⁠אמֹ֣ר הַ֔סּוּ כִּ֥י הַ⁠יּ֖וֹם קָדֹ֑שׁ וְ⁠אַל ־ תֵּעָצֵֽבוּ ׃¹² וַ⁠יֵּלְכ֨וּ כָל ־ הָ⁠עָ֜ם לֶ⁠אֱכֹ֤ל וְ⁠לִ⁠שְׁתּוֹת֙ וּ⁠לְ⁠שַׁלַּ֣ח מָנ֔וֹת וְ⁠לַ⁠עֲשׂ֖וֹת שִׂמְחָ֣ה גְדוֹלָ֑ה כִּ֤י הֵבִ֨ינוּ֙ בַּ⁠דְּבָרִ֔ים אֲשֶׁ֥ר הוֹדִ֖יעוּ לָ⁠הֶֽם ׃ס¹³ וּ⁠בַ⁠יּ֣וֹם הַ⁠שֵּׁנִ֡י נֶאֶסְפוּ֩ רָאשֵׁ֨י הָ⁠אָב֜וֹת לְ⁠כָל ־ הָ⁠עָ֗ם הַ⁠כֹּֽהֲנִים֙ וְ⁠הַ⁠לְוִיִּ֔ם אֶל ־ עֶזְרָ֖א הַ⁠סֹּפֵ֑ר וּ⁠לְ⁠הַשְׂכִּ֖יל אֶל ־ דִּבְרֵ֥י הַ⁠תּוֹרָֽה ׃¹⁴ וַֽ⁠יִּמְצְא֖וּ כָּת֣וּב בַּ⁠תּוֹרָ֑ה אֲשֶׁ֨ר צִוָּ֤ה יְהוָה֙ בְּ⁠יַד ־ מֹשֶׁ֔ה אֲשֶׁר֩ יֵשְׁב֨וּ בְנֵֽי ־ יִשְׂרָאֵ֧ל בַּ⁠סֻּכּ֛וֹת בֶּ⁠חָ֖ג בַּ⁠חֹ֥דֶשׁ הַ⁠שְּׁבִיעִֽי ׃¹⁵ וַ⁠אֲשֶׁ֣ר יַשְׁמִ֗יעוּ וְ⁠יַעֲבִ֨ירוּ ק֥וֹל בְּ⁠כָל ־ עָרֵי⁠הֶם֮ וּ⁠בִ⁠ירוּשָׁלִַ֣ם לֵ⁠אמֹר֒ צְא֣וּ הָ⁠הָ֗ר וְ⁠הָבִ֨יאוּ֙ עֲלֵי ־ זַ֨יִת֙ וַ⁠עֲלֵי ־ עֵ֣ץ שֶׁ֔מֶן וַ⁠עֲלֵ֤י הֲדַס֙ וַ⁠עֲלֵ֣י תְמָרִ֔ים וַ⁠עֲלֵ֖י עֵ֣ץ עָבֹ֑ת לַ⁠עֲשֹׂ֥ת סֻכֹּ֖ת כַּ⁠כָּתֽוּב ׃פ¹⁶ וַ⁠יֵּצְא֣וּ הָ⁠עָם֮ וַ⁠יָּבִיאוּ֒ וַ⁠יַּעֲשׂוּ֩ לָ⁠הֶ֨ם סֻכּ֜וֹת אִ֤ישׁ עַל ־ גַּגּ⁠וֹ֙ וּ⁠בְ⁠חַצְרֹ֣תֵי⁠הֶ֔ם וּ⁠בְ⁠חַצְר֖וֹת בֵּ֣ית הָ⁠אֱלֹהִ֑ים וּ⁠בִ⁠רְחוֹב֙ שַׁ֣עַר הַ⁠מַּ֔יִם וּ⁠בִ⁠רְח֖וֹב שַׁ֥עַר אֶפְרָֽיִם ׃¹⁷ וַ⁠יַּֽעֲשׂ֣וּ כָֽל ־ הַ֠⁠קָּהָל הַ⁠שָּׁבִ֨ים מִן ־ הַ⁠שְּׁבִ֥י ׀ סֻכּוֹת֮ וַ⁠יֵּשְׁב֣וּ בַ⁠סֻּכּוֹת֒ כִּ֣י לֹֽא ־ עָשׂ֡וּ מִ⁠ימֵי֩ יֵשׁ֨וּעַ בִּן ־ נ֥וּן כֵּן֙ בְּנֵ֣י יִשְׂרָאֵ֔ל עַ֖ד הַ⁠יּ֣וֹם הַ⁠ה֑וּא וַ⁠תְּהִ֥י שִׂמְחָ֖ה גְּדוֹלָ֥ה מְאֹֽד ׃¹⁸ וַ֠⁠יִּקְרָא בְּ⁠סֵ֨פֶר תּוֹרַ֤ת הָ⁠אֱלֹהִים֙ י֣וֹם ׀ בְּ⁠י֔וֹם מִן ־ הַ⁠יּוֹם֙ הָֽ⁠רִאשׁ֔וֹן עַ֖ד הַ⁠יּ֣וֹם הָ⁠אַחֲר֑וֹן וַ⁠יַּֽעֲשׂוּ ־ חָג֙ שִׁבְעַ֣ת יָמִ֔ים וּ⁠בַ⁠יּ֧וֹם הַ⁠שְּׁמִינִ֛י עֲצֶ֖רֶת כַּ⁠מִּשְׁפָּֽט ׃פ

Chapter 9

¹ וּ⁠בְ⁠יוֹם֩ עֶשְׂרִ֨ים וְ⁠אַרְבָּעָ֜ה לַ⁠חֹ֣דֶשׁ הַ⁠זֶּ֗ה נֶאֶסְפ֤וּ בְנֵֽי ־ יִשְׂרָאֵל֙ בְּ⁠צ֣וֹם וּ⁠בְ⁠שַׂקִּ֔ים וַ⁠אֲדָמָ֖ה עֲלֵי⁠הֶֽם ׃² וַ⁠יִּבָּֽדְלוּ֙ זֶ֣רַע יִשְׂרָאֵ֔ל מִ⁠כֹּ֖ל בְּנֵ֣י נֵכָ֑ר וַ⁠יַּעַמְד֗וּ וַ⁠יִּתְוַדּוּ֙ עַל ־ חַטֹּ֣אתֵי⁠הֶ֔ם וַ⁠עֲוֺנ֖וֹת אֲבֹתֵי⁠הֶֽם ׃³ וַ⁠יָּק֨וּמוּ֙ עַל ־ עָמְדָ֔⁠ם וַֽ⁠יִּקְרְא֗וּ בְּ⁠סֵ֨פֶר תּוֹרַ֧ת יְהוָ֛ה אֱלֹהֵי⁠הֶ֖ם רְבִעִ֣ית הַ⁠יּ֑וֹם וּ⁠רְבִעִית֙ מִתְוַדִּ֣ים וּ⁠מִֽשְׁתַּחֲוִ֔ים לַ⁠יהוָ֖ה אֱלֹהֵי⁠הֶֽם ׃פ⁴ וַ⁠יָּ֜קָם עַֽל ־ מַֽעֲלֵ֣ה הַ⁠לְוִיִּ֗ם יֵשׁ֨וּעַ וּ⁠בָנִ֜י קַדְמִיאֵ֧ל שְׁבַנְיָ֛ה בֻּנִּ֥י שֵׁרֵבְיָ֖ה בָּנִ֣י כְנָ֑נִי וַֽ⁠יִּזְעֲקוּ֙ בְּ⁠ק֣וֹל גָּד֔וֹל אֶל ־ יְהוָ֖ה אֱלֹהֵי⁠הֶֽם ׃⁵ וַ⁠יֹּאמְר֣וּ הַ⁠לְוִיִּ֡ם יֵשׁ֣וּעַ וְ֠⁠קַדְמִיאֵל בָּנִ֨י חֲשַׁבְנְיָ֜ה שֵׁרֵֽבְיָ֤ה הֽוֹדִיָּה֙ שְׁבַנְיָ֣ה פְתַֽחְיָ֔ה ק֗וּמוּ בָּרֲכוּ֙ אֶת ־ יְהוָ֣ה אֱלֹֽהֵי⁠כֶ֔ם מִן ־ הָ⁠עוֹלָ֖ם עַד ־ הָ⁠עוֹלָ֑ם וִ⁠יבָֽרְכוּ֙ שֵׁ֣ם כְּבוֹדֶ֔⁠ךָ וּ⁠מְרוֹמַ֥ם עַל ־ כָּל ־ בְּרָכָ֖ה וּ⁠תְהִלָּֽה ׃⁶ אַתָּה ־ ה֣וּא יְהוָה֮ לְ⁠בַדֶּ⁠ךָ֒ אַתָּ֣ה ¹ עָשִׂ֡יתָ אֶֽת ־ הַ⁠שָּׁמַיִם֩ שְׁמֵ֨י הַ⁠שָּׁמַ֜יִם וְ⁠כָל ־ צְבָאָ֗⁠ם הָ⁠אָ֜רֶץ וְ⁠כָל ־ אֲשֶׁ֤ר עָלֶ֨י⁠הָ֙ הַ⁠יַּמִּים֙ וְ⁠כָל ־ אֲשֶׁ֣ר בָּ⁠הֶ֔ם וְ⁠אַתָּ֖ה מְחַיֶּ֣ה אֶת ־ כֻּלָּ֑⁠ם וּ⁠צְבָ֥א הַ⁠שָּׁמַ֖יִם לְ⁠ךָ֥ מִשְׁתַּחֲוִֽים ׃⁷ אַתָּה ־ הוּא֙ יְהוָ֣ה הָ⁠אֱלֹהִ֔ים אֲשֶׁ֤ר בָּחַ֨רְתָּ֙ בְּ⁠אַבְרָ֔ם וְ⁠הוֹצֵאת֖⁠וֹ מֵ⁠א֣וּר כַּשְׂדִּ֑ים וְ⁠שַׂ֥מְתָּ שְּׁמ֖⁠וֹ אַבְרָהָֽם ׃⁸ וּ⁠מָצָ֣אתָ אֶת ־ לְבָב⁠וֹ֮ נֶאֱמָ֣ן לְ⁠פָנֶי⁠ךָ֒ וְ⁠כָר֨וֹת עִמּ֜⁠וֹ הַ⁠בְּרִ֗ית לָ⁠תֵ֡ת אֶת ־ אֶרֶץ֩ הַ⁠כְּנַעֲנִ֨י הַ⁠חִתִּ֜י הָ⁠אֱמֹרִ֧י וְ⁠הַ⁠פְּרִזִּ֛י וְ⁠הַ⁠יְבוּסִ֥י וְ⁠הַ⁠גִּרְגָּשִׁ֖י לָ⁠תֵ֣ת לְ⁠זַרְע֑⁠וֹ וַ⁠תָּ֨קֶם֙ אֶת ־ דְּבָרֶ֔י⁠ךָ כִּ֥י צַדִּ֖יק אָֽתָּה ׃⁹ וַ⁠תֵּ֛רֶא אֶת ־ עֳנִ֥י אֲבֹתֵ֖י⁠נוּ בְּ⁠מִצְרָ֑יִם וְ⁠אֶת ־ זַעֲקָתָ֥⁠ם שָׁמַ֖עְתָּ עַל ־

¹K את

יַם ־ סֽוּף ¹⁰ וַ֠⁠תִּתֵּן אֹתֹ֨ת וּ⁠מֹֽפְתִ֜ים בְּ⁠פַרְעֹ֤ה וּ⁠בְ⁠כָל ־ עֲבָדָי⁠ו֙ וּ⁠בְ⁠כָל ־ עַ֣ם אַרְצ֔⁠וֹ כִּ֣י יָדַ֔עְתָּ כִּ֥י הֵזִ֖ידוּ עֲלֵי⁠הֶ֑ם וַ⁠תַּֽעַשׂ ־ לְ⁠ךָ֥ שֵׁ֖ם כְּ⁠הַ⁠יּ֥וֹם הַ⁠זֶּֽה ׃¹¹ וְ⁠הַ⁠יָּם֙ בָּקַ֣עְתָּ לִ⁠פְנֵי⁠הֶ֔ם וַ⁠יַּֽעַבְר֥וּ בְ⁠תוֹךְ ־ הַ⁠יָּ֖ם בַּ⁠יַּבָּשָׁ֑ה וְֽ⁠אֶת ־ רֹ֨דְפֵי⁠הֶ֜ם הִשְׁלַ֧כְתָּ בִ⁠מְצוֹלֹ֛ת כְּמוֹ ־ אֶ֖בֶן בְּ⁠מַ֥יִם עַזִּֽים ׃¹² וּ⁠בְ⁠עַמּ֣וּד עָנָ֔ן הִנְחִיתָ֖⁠ם יוֹמָ֑ם וּ⁠בְ⁠עַמּ֥וּד אֵשׁ֙ לַ֔יְלָה לְ⁠הָאִ֣יר לָ⁠הֶ֔ם אֶת ־ הַ⁠דֶּ֖רֶךְ אֲשֶׁ֥ר יֵֽלְכוּ ־ בָֽ⁠הּ ׃¹³ וְ⁠עַ֤ל הַר ־ סִינַי֙ יָרַ֔דְתָּ וְ⁠דַבֵּ֥ר עִמָּ⁠הֶ֖ם מִ⁠שָּׁמָ֑יִם וַ⁠תִּתֵּ֨ן לָ⁠הֶ֜ם מִשְׁפָּטִ֤ים יְשָׁרִים֙ וְ⁠תוֹר֣וֹת אֱמֶ֔ת חֻקִּ֥ים וּ⁠מִצְוֺ֖ת טוֹבִֽים ׃¹⁴ וְ⁠אֶת ־ שַׁבַּ֥ת קָדְשְׁ⁠ךָ֖ הוֹדַ֣עַתָ לָ⁠הֶ֑ם וּ⁠מִצְו֤וֹת וְ⁠חֻקִּים֙ וְ⁠תוֹרָ֔ה צִוִּ֣יתָ לָ⁠הֶ֔ם בְּ⁠יַ֖ד מֹשֶׁ֥ה עַבְדֶּֽ⁠ךָ ׃¹⁵ וְ֠⁠לֶחֶם מִ⁠שָּׁמַ֜יִם נָתַ֤תָּה לָ⁠הֶם֙ לִ⁠רְעָבָ֔⁠ם וּ⁠מַ֗יִם מִ⁠סֶּ֛לַע הוֹצֵ֥אתָ לָ⁠הֶ֖ם לִ⁠צְמָאָ֑⁠ם וַ⁠תֹּ֣אמֶר לָ⁠הֶ֗ם לָ⁠בוֹא֙ לָ⁠רֶ֣שֶׁת אֶת ־ הָ⁠אָ֔רֶץ אֲשֶׁר ־ נָשָׂ֥אתָ אֶת ־ יָדְ⁠ךָ֖ לָ⁠תֵ֥ת לָ⁠הֶֽם ׃¹⁶ וְ⁠הֵ֥ם וַ⁠אֲבֹתֵ֖י⁠נוּ הֵזִ֑ידוּ וַ⁠יַּקְשׁוּ֙ אֶת ־ עָרְפָּ֔⁠ם וְ⁠לֹ֥א שָׁמְע֖וּ אֶל ־ מִצְוֺתֶֽי⁠ךָ ׃¹⁷ וַ⁠יְמָאֲנ֣וּ לִ⁠שְׁמֹ֗עַ וְ⁠לֹא ־ זָכְר֤וּ נִפְלְאֹתֶ֨י⁠ךָ֙ אֲשֶׁ֣ר עָשִׂ֣יתָ עִמָּ⁠הֶ֔ם וַ⁠יַּקְשׁוּ֙ אֶת ־ עָרְפָּ֔⁠ם וַ⁠יִּתְּנוּ ־ רֹ֛אשׁ לָ⁠שׁ֥וּב לְ⁠עַבְדֻתָ֖⁠ם בְּ⁠מִרְיָ֑⁠ם וְ⁠אַתָּה֩ אֱל֨וֹהַּ סְלִיח֜וֹת חַנּ֧וּן וְ⁠רַח֛וּם אֶֽרֶךְ ־ אַפַּ֥יִם וְ⁠רַב ־ חֶ֖סֶד ¹ וְ⁠לֹ֥א עֲזַבְתָּֽ⁠ם ׃¹⁸ אַ֗ף כִּֽי ־ עָשׂ֤וּ לָ⁠הֶם֙ עֵ֣גֶל מַסֵּכָ֔ה וַ⁠יֹּ֣אמְר֔וּ זֶ֣ה אֱלֹהֶ֔י⁠ךָ אֲשֶׁ֥ר הֶעֶלְ⁠ךָ֖ מִ⁠מִּצְרָ֑יִם וַֽ⁠יַּעֲשׂ֔וּ נֶאָצ֖וֹת גְּדֹלֽוֹת ׃¹⁹ וְ⁠אַתָּה֙ בְּ⁠רַחֲמֶ֣י⁠ךָ הָֽ⁠רַבִּ֔ים לֹ֥א עֲזַבְתָּ֖⁠ם בַּ⁠מִּדְבָּ֑ר אֶת ־ עַמּ֣וּד הֶ֠⁠עָנָן לֹא ־ סָ֨ר מֵ⁠עֲלֵי⁠הֶ֤ם בְּ⁠יוֹמָם֙ לְ⁠הַנְחֹתָ֣⁠ם בְּ⁠הַ⁠דֶּ֔רֶךְ וְ⁠אֶת ־ עַמּ֨וּד הָ⁠אֵ֤שׁ בְּ⁠לַ֨יְלָה֙ לְ⁠הָאִ֣יר לָ⁠הֶ֔ם וְ⁠אֶת ־ הַ⁠דֶּ֖רֶךְ אֲשֶׁ֥ר יֵֽלְכוּ ־ בָֽ⁠הּ ׃²⁰ וְ⁠רוּחֲ⁠ךָ֨ הַ⁠טּוֹבָ֔ה נָתַ֖תָּ לְ⁠הַשְׂכִּילָ֑⁠ם וּ⁠מַנְ⁠ךָ֙ לֹא ־ מָנַ֣עְתָּ מִ⁠פִּי⁠הֶ֔ם וּ⁠מַ֛יִם נָתַ֥תָּה לָ⁠הֶ֖ם לִ⁠צְמָאָֽ⁠ם ׃²¹ וְ⁠אַרְבָּעִ֥ים שָׁנָ֛ה כִּלְכַּלְתָּ֥⁠ם בַּ⁠מִּדְבָּ֖ר לֹ֣א חָסֵ֑רוּ שַׂלְמֹֽתֵי⁠הֶם֙ לֹ֣א בָל֔וּ וְ⁠רַגְלֵי⁠הֶ֖ם לֹ֥א בָצֵֽקוּ ׃²² וַ⁠תִּתֵּ֨ן לָ⁠הֶ֤ם מַמְלָכוֹת֙ וַ⁠עֲמָמִ֔ים וַֽ⁠תַּחְלְקֵ֖⁠ם לְ⁠פֵאָ֑ה וַ⁠יִּֽירְשׁ֞וּ אֶת ־ אֶ֣רֶץ סִיח֗וֹן וְ⁠אֶת ־ אֶ֨רֶץ֙ מֶ֣לֶךְ חֶשְׁבּ֔וֹן וְ⁠אֶת ־ אֶ֖רֶץ ע֥וֹג מֶֽלֶךְ ־ הַ⁠בָּשָֽׁן ׃²³ וּ⁠בְנֵי⁠הֶ֣ם הִרְבִּ֔יתָ כְּ⁠כֹכְבֵ֖י הַ⁠שָּׁמָ֑יִם וַ⁠תְּבִיאֵ⁠ם֙ אֶל ־ הָ⁠אָ֔רֶץ אֲשֶׁר ־ אָמַ֥רְתָּ לַ⁠אֲבֹתֵי⁠הֶ֖ם לָ⁠ב֥וֹא לָ⁠רָֽשֶׁת ׃²⁴ וַ⁠יָּבֹ֤אוּ הַ⁠בָּנִים֙ וַ⁠יִּֽירְשׁ֣וּ אֶת ־ הָ⁠אָ֔רֶץ וַ⁠תַּכְנַ֨ע לִ⁠פְנֵי⁠הֶ֜ם אֶת ־ יֹשְׁבֵ֤י הָ⁠אָ֨רֶץ֙ הַ⁠כְּנַ֣עֲנִ֔ים וַֽ⁠תִּתְּנֵ֖⁠ם בְּ⁠יָדָ֑⁠ם וְ⁠אֶת ־ מַלְכֵי⁠הֶם֙ וְ⁠אֶת ־ עַֽמְמֵ֣י הָ⁠אָ֔רֶץ לַ⁠עֲשׂ֥וֹת בָּ⁠הֶ֖ם כִּ⁠רְצוֹנָֽ⁠ם ׃²⁵ וַֽ⁠יִּלְכְּד֞וּ עָרִ֣ים בְּצֻרוֹת֮ וַ⁠אֲדָמָ֣ה שְׁמֵנָה֒ וַ⁠יִּֽירְשׁ֡וּ בָּתִּ֣ים מְלֵֽאִים ־ כָּל ־ ט֠וּב בֹּר֨וֹת חֲצוּבִ֜ים כְּרָמִ֧ים וְ⁠זֵיתִ֛ים וְ⁠עֵ֥ץ מַאֲכָ֖ל לָ⁠רֹ֑ב וַ⁠יֹּאכְל֤וּ וַֽ⁠יִּשְׂבְּעוּ֙ וַ⁠יַּשְׁמִ֔ינוּ וַ⁠יִּֽתְעַדְּנ֖וּ בְּ⁠טוּבְ⁠ךָ֥ הַ⁠גָּדֽוֹל ׃²⁶ וַ⁠יַּמְר֨וּ וַֽ⁠יִּמְרְד֜וּ בָּ֗⁠ךְ וַ⁠יַּשְׁלִ֤כוּ אֶת ־ תּוֹרָֽתְ⁠ךָ֙ אַחֲרֵ֣י גַוָּ֔⁠ם וְ⁠אֶת ־ נְבִיאֶ֣י⁠ךָ הָרָ֔גוּ אֲשֶׁר ־ הֵעִ֥ידוּ בָ֖⁠ם לַ⁠הֲשִׁיבָ֣⁠ם אֵלֶ֑י⁠ךָ וַֽ⁠יַּעֲשׂ֔וּ נֶאָצ֖וֹת גְּדוֹלֹֽת ׃²⁷ וַֽ⁠תִּתְּנֵ⁠ם֙ בְּ⁠יַ֣ד צָֽרֵי⁠הֶ֔ם וַ⁠יָּצֵ֖רוּ לָ⁠הֶ֑ם וּ⁠בְ⁠עֵ֤ת צָֽרָתָ⁠ם֙ יִצְעֲק֣וּ אֵלֶ֔י⁠ךָ וְ⁠אַתָּה֙ מִ⁠שָּׁמַ֣יִם תִּשְׁמָ֔ע וּֽ⁠כְ⁠רַחֲמֶ֣י⁠ךָ הָֽ⁠רַבִּ֗ים תִּתֵּ֤ן לָ⁠הֶם֙ מֽוֹשִׁיעִ֔ים וְ⁠יוֹשִׁיע֖וּ⁠ם מִ⁠יַּ֥ד צָרֵי⁠הֶֽם ׃²⁸ וּ⁠כְ⁠נ֣וֹחַ לָ⁠הֶ֔ם יָשׁ֕וּבוּ לַ⁠עֲשׂ֥וֹת רַ֖ע לְ⁠פָנֶ֑י⁠ךָ וַ⁠תַּֽעַזְבֵ֞⁠ם בְּ⁠יַ֤ד אֹֽיְבֵי⁠הֶם֙ וַ⁠יִּרְדּ֣וּ בָ⁠הֶ֔ם וַ⁠יָּשׁ֨וּבוּ֙ וַ⁠יִּזְעָק֔וּ⁠ךָ וְ⁠אַתָּ֞ה מִ⁠שָּׁמַ֧יִם תִּשְׁמַ֛ע וְ⁠תַצִּילֵ֥⁠ם כְּֽ⁠רַחֲמֶ֖י⁠ךָ רַבּ֥וֹת עִתִּֽים ׃²⁹ וַ⁠תָּ֨עַד בָּ⁠הֶ֜ם לַ⁠הֲשִׁיבָ֣⁠ם אֶל ־ תּוֹרָתֶ֗⁠ךָ וְ⁠הֵ֨מָּה הֵזִ֜ידוּ וְ⁠לֹא ־ שָׁמְע֤וּ לְ⁠מִצְוֺתֶ֨י⁠ךָ֙ וּ⁠בְ⁠מִשְׁפָּטֶ֣י⁠ךָ חָֽטְאוּ ־ בָ֔⁠ם אֲשֶׁר ־ יַעֲשֶׂ֥ה אָדָ֖ם וְ⁠חָיָ֣ה בָ⁠הֶ֑ם וַ⁠יִּתְּנ֤וּ כָתֵף֙ סוֹרֶ֔רֶת וְ⁠עָרְפָּ֥⁠ם הִקְשׁ֖וּ וְ⁠לֹ֥א שָׁמֵֽעוּ ׃³⁰ וַ⁠תִּמְשֹׁ֤ךְ עֲלֵי⁠הֶם֙ שָׁנִ֣ים רַבּ֔וֹת וַ⁠תָּ֨עַד בָּ֧⁠ם בְּ⁠רוּחֲ⁠ךָ֛ בְּ⁠יַד ־ נְבִיאֶ֖י⁠ךָ וְ⁠לֹ֣א הֶאֱזִ֑ינוּ וַֽ⁠תִּתְּנֵ֔⁠ם בְּ⁠יַ֖ד עַמֵּ֥י הָ⁠אֲרָצֹֽת ׃³¹ וּֽ⁠בְ⁠רַחֲמֶ֧י⁠ךָ הָ⁠רַבִּ֛ים לֹֽא ־ עֲשִׂיתָ֥⁠ם כָּלָ֖ה וְ⁠לֹ֣א עֲזַבְתָּ֑⁠ם כִּ֛י אֵֽל ־ חַנּ֥וּן וְ⁠רַח֖וּם אָֽתָּה ׃³² וְ⁠עַתָּ֣ה אֱ֠לֹהֵי⁠נוּ הָ⁠אֵ֨ל הַ⁠גָּד֜וֹל הַ⁠גִּבּ֣וֹר וְ⁠הַ⁠נּוֹרָא֮ שׁוֹמֵ֣ר הַ⁠בְּרִ֣ית וְ⁠הַ⁠חֶסֶד֒ אַל ־ יִמְעַ֣ט לְ⁠פָנֶ֡י⁠ךָ אֵ֣ת כָּל ־ הַ⁠תְּלָאָ֣ה אֲֽשֶׁר ־ מְ֠צָאַתְ⁠נוּ לִ⁠מְלָכֵ֨י⁠נוּ לְ⁠שָׂרֵ֧י⁠נוּ וּ⁠לְ⁠כֹהֲנֵ֛י⁠נוּ וְ⁠לִ⁠נְבִיאֵ֥⁠נוּ וְ⁠לַ⁠אֲבֹתֵ֖י⁠נוּ וּ⁠לְ⁠כָל ־ עַמֶּ֑⁠ךָ מִ⁠ימֵי֙ מַלְכֵ֣י אַשּׁ֔וּר עַ֖ד הַ⁠יּ֥וֹם הַ⁠זֶּֽה ׃³³ וְ⁠אַתָּ֣ה צַדִּ֔יק עַ֖ל כָּל ־ הַ⁠בָּ֣א עָלֵ֑י⁠נוּ כִּֽי ־ אֱמֶ֥ת עָשִׂ֖יתָ וַ⁠אֲנַ֥חְנוּ הִרְשָֽׁעְנוּ ׃³⁴ וְ⁠אֶת ־ מְלָכֵ֤י⁠נוּ שָׂרֵ֨י⁠נוּ֙ כֹּהֲנֵ֣י⁠נוּ וַ⁠אֲבֹתֵ֔י⁠נוּ לֹ֥א עָשׂ֖וּ תּוֹרָתֶ֑⁠ךָ וְ⁠לֹ֤א הִקְשִׁ֨יבוּ֙ אֶל ־ מִצְוֺתֶ֔י⁠ךָ וּ⁠לְ⁠עֵ֣דְוֺתֶ֔י⁠ךָ אֲשֶׁ֥ר הַעִידֹ֖תָ בָּ⁠הֶֽם ׃³⁵ וְ⁠הֵ֣ם בְּ⁠מַלְכוּתָ⁠ם֩ וּ⁠בְ⁠טוּבְ⁠ךָ֨ הָ⁠רָ֜ב אֲשֶׁר ־ נָתַ֣תָּ לָ⁠הֶ֗ם וּ⁠בְ⁠אֶ֨רֶץ הָ⁠רְחָבָ֧ה וְ⁠הַ⁠שְּׁמֵנָ֛ה אֲשֶׁר ־ נָתַ֥תָּ לִ⁠פְנֵי⁠הֶ֖ם לֹ֣א עֲבָד֑וּ⁠ךָ וְֽ⁠לֹא ־ שָׁ֔בוּ מִ⁠מַּֽעַלְלֵי⁠הֶ֖ם הָ⁠רָעִֽים ׃³⁶ הִנֵּ֛ה אֲנַ֥חְנוּ הַ⁠יּ֖וֹם עֲבָדִ֑ים וְ⁠הָ⁠אָ֜רֶץ אֲשֶׁר ־ נָתַ֣תָּה לַ⁠אֲבֹתֵ֗י⁠נוּ לֶ⁠אֱכֹ֤ל אֶת ־ פִּרְיָ⁠הּ֙ וְ⁠אֶת ־ טוּבָ֔⁠הּ הִנֵּ֛ה אֲנַ֥חְנוּ עֲבָדִ֖ים עָלֶֽי⁠הָ ׃³⁷ וּ⁠תְבוּאָתָ֣⁠הּ מַרְבָּ֗ה לַ⁠מְּלָכִ֛ים אֲשֶׁר ־ נָתַ֥תָּה עָלֵ֖י⁠נוּ בְּ⁠חַטֹּאותֵ֑י⁠נוּ וְ⁠עַ֣ל גְּ֠וִיֹּתֵי⁠נוּ מֹשְׁלִ֤ים וּ⁠בִ⁠בְהֶמְתֵּ֨⁠נוּ֙ כִּ⁠רְצוֹנָ֔⁠ם וּ⁠בְ⁠צָרָ֥ה גְדוֹלָ֖ה אֲנָֽחְנוּ ׃פ(10)

³⁸(10:1) וּ⁠בְ⁠כָל ־ זֹ֕את אֲנַ֛חְנוּ כֹּרְתִ֥ים אֲמָנָ֖ה וְ⁠כֹתְבִ֑ים וְ⁠עַל֙ הֶֽ⁠חָת֔וּם שָׂרֵ֥י⁠נוּ לְוִיֵּ֖⁠נוּ כֹּהֲנֵֽי⁠נוּ ׃

Chapter 10

¹⁽²⁾ וְ⁠עַ֖ל הַ⁠חֲתוּמִ֑ים נְחֶמְיָ֧ה הַ⁠תִּרְשָׁ֛תָא בֶּן ־ חֲכַלְיָ֖ה וְ⁠צִדְקִיָּֽה ׃²⁽³⁾ שְׂרָיָ֥ה עֲזַרְיָ֖ה יִרְמְיָֽה ׃³⁽⁴⁾ פַּשְׁח֥וּר אֲמַרְיָ֖ה מַלְכִּיָּֽה ׃⁴⁽⁵⁾ חַטּ֥וּשׁ שְׁבַנְיָ֖ה מַלּֽוּךְ ׃⁵⁽⁶⁾ חָרִ֥ם מְרֵמ֖וֹת עֹֽבַדְיָֽה ׃⁶⁽⁷⁾ דָּנִיֵּ֥אל גִּנְּת֖וֹן בָּרֽוּךְ ׃⁷⁽⁸⁾ מְשֻׁלָּ֥ם אֲבִיָּ֖ה מִיָּמִֽן ׃⁸⁽⁹⁾ מַֽעַזְיָ֥ה בִלְגַּ֖י שְׁמַֽעְיָ֑ה אֵ֖לֶּה הַ⁠כֹּהֲנִֽים ׃ס⁹⁽¹⁰⁾ וְֽ⁠הַ⁠לְוִיִּ֑ם וְ⁠יֵשׁ֨וּעַ֙ בֶּן ־ אֲזַנְיָ֔ה בִּנּ֕וּי מִ⁠בְּנֵ֥י חֵנָדָ֖ד קַדְמִיאֵֽל ׃¹⁰⁽¹¹⁾ וַ⁠אֲחֵי⁠הֶ֑ם שְׁבַנְיָ֧ה הֽוֹדִיָּ֛ה קְלִיטָ֖א פְּלָאיָ֥ה חָנָֽן ׃¹¹⁽¹²⁾ מִיכָ֥א רְח֖וֹב חֲשַׁבְיָֽה ׃¹²⁽¹³⁾ זַכּ֥וּר שֵׁרֵֽבְיָ֖ה שְׁבַנְיָֽה ׃¹³⁽¹⁴⁾ הוֹדִיָּ֥ה בָנִ֖י בְּנִֽינוּ ׃ס¹⁴⁽¹⁵⁾ רָאשֵׁ֖י הָ⁠עָ֑ם פַּרְעֹשׁ֙ פַּחַ֣ת מוֹאָ֔ב עֵילָ֥ם זַתּ֖וּא בָּנִֽי ׃¹⁵⁽¹⁶⁾ בֻּנִּ֥י עַזְגָּ֖ד בֵּבָֽי ׃¹⁶⁽¹⁷⁾ אֲדֹנִיָּ֥ה בִגְוַ֖י עָדִֽין ׃¹⁷⁽¹⁸⁾ אָטֵ֥ר חִזְקִיָּ֖ה עַזּֽוּר ׃¹⁸⁽¹⁹⁾ הוֹדִיָּ֥ה חָשֻׁ֖ם בֵּצָֽי ׃¹⁹⁽²⁰⁾ חָרִ֥יף עֲנָת֖וֹת נֵיבָֽי ׃¹²⁰⁽²¹⁾ מַגְפִּיעָ֥שׁ מְשֻׁלָּ֖ם חֵזִֽיר ׃²¹⁽²²⁾ מְשֵׁיזַבְאֵ֥ל צָד֖וֹק יַדּֽוּעַ ׃²²⁽²³⁾ פְּלַטְיָ֥ה חָנָ֖ן עֲנָיָֽה ׃²³⁽²⁴⁾ הוֹשֵׁ֥עַ חֲנַנְיָ֖ה חַשּֽׁוּב ׃²⁴⁽²⁵⁾ הַלּוֹחֵ֥שׁ פִּלְחָ֖א שׁוֹבֵֽק ׃²⁵⁽²⁶⁾ רְח֥וּם חֲשַׁבְנָ֖ה מַעֲשֵׂיָֽה ׃²⁶⁽²⁷⁾ וַ⁠אֲחִיָּ֥ה חָנָ֖ן עָנָֽן ׃²⁷⁽²⁸⁾ מַלּ֥וּךְ חָרִ֖ם בַּעֲנָֽה ׃²⁸⁽²⁹⁾ וּ⁠שְׁאָ֣ר הָ⁠עָ֡ם הַ⁠כֹּהֲנִ֣ים הַ֠⁠לְוִיִּם הַ⁠שּׁוֹעֲרִ֨ים הַ⁠מְשֹׁרְרִ֜ים הַ⁠נְּתִינִ֗ים וְֽ⁠כָל ־ הַ⁠נִּבְדָּ֞ל מֵ⁠עַמֵּ֤י הָ⁠אֲרָצוֹת֙ אֶל ־

¹K נובי

תּוֹרַ֣ת הָ⁠אֱלֹהִ֔ים נְשֵׁי⁠הֶ֖ם בְּנֵי⁠הֶ֣ם וּ⁠בְנֹתֵי⁠הֶ֑ם כֹּ֖ל יוֹדֵ֥עַ מֵבִֽין ׃²⁹⁽³⁰⁾ מַחֲזִיקִ֣ים עַל ־ אֲחֵי⁠הֶם֮ אַדִּירֵי⁠הֶם֒ וּ⁠בָאִ֞ים בְּ⁠אָלָ֣ה וּ⁠בִ⁠שְׁבוּעָ֗ה לָ⁠לֶ֨כֶת֙ בְּ⁠תוֹרַ֣ת הָ⁠אֱלֹהִ֔ים אֲשֶׁ֣ר נִתְּנָ֔ה בְּ⁠יַ֖ד מֹשֶׁ֣ה עֶֽבֶד ־ הָֽ⁠אֱלֹהִ֑ים וְ⁠לִ⁠שְׁמ֣וֹר וְ⁠לַ⁠עֲשׂ֗וֹת אֶת ־ כָּל ־ מִצְוֺת֙ יְהוָ֣ה אֲדֹנֵ֔י⁠נוּ וּ⁠מִשְׁפָּטָ֖י⁠ו וְ⁠חֻקָּֽי⁠ו ׃³⁰⁽³¹⁾ וַ⁠אֲשֶׁ֛ר לֹא ־ נִתֵּ֥ן בְּנֹתֵ֖י⁠נוּ לְ⁠עַמֵּ֣י הָ⁠אָ֑רֶץ וְ⁠אֶת ־ בְּנֹ֣תֵי⁠הֶ֔ם לֹ֥א נִקַּ֖ח לְ⁠בָנֵֽי⁠נוּ ׃³¹⁽³²⁾ וְ⁠עַמֵּ֣י הָ⁠אָ֡רֶץ הַֽ⁠מְבִיאִים֩ אֶת ־ הַ⁠מַּקָּח֨וֹת וְ⁠כָל ־ שֶׁ֜בֶר בְּ⁠י֤וֹם הַ⁠שַּׁבָּת֙ לִ⁠מְכּ֔וֹר לֹא ־ נִקַּ֥ח מֵ⁠הֶ֛ם בַּ⁠שַּׁבָּ֖ת וּ⁠בְ⁠י֣וֹם קֹ֑דֶשׁ וְ⁠נִטֹּ֛שׁ אֶת ־ הַ⁠שָּׁנָ֥ה הַ⁠שְּׁבִיעִ֖ית וּ⁠מַשָּׁ֥א כָל ־ יָֽד ׃³²⁽³³⁾ וְ⁠הֶעֱמַ֤דְנוּ עָלֵ֨י⁠נוּ֙ מִצְוֺ֔ת לָ⁠תֵ֥ת עָלֵ֛י⁠נוּ שְׁלִשִׁ֥ית הַ⁠שֶּׁ֖קֶל בַּ⁠שָּׁנָ֑ה לַ⁠עֲבֹדַ֖ת בֵּ֥ית אֱלֹהֵֽי⁠נוּ ׃³³⁽³⁴⁾ לְ⁠לֶ֣חֶם הַֽ⁠מַּעֲרֶ֡כֶת וּ⁠מִנְחַ֣ת הַ⁠תָּמִ֣יד וּ⁠לְ⁠עוֹלַ֣ת הַ֠⁠תָּמִיד הַ⁠שַּׁבָּת֨וֹת הֶ⁠חֳדָשִׁ֜ים לַ⁠מּוֹעֲדִ֗ים וְ⁠לַ⁠קֳּדָשִׁים֙ וְ⁠לַ֣⁠חַטָּא֔וֹת לְ⁠כַפֵּ֖ר עַל ־ יִשְׂרָאֵ֑ל וְ⁠כֹ֖ל מְלֶ֥אכֶת בֵּית ־ אֱלֹהֵֽי⁠נוּ ׃ס³⁴⁽³⁵⁾ וְ⁠הַ⁠גּוֹרָל֨וֹת הִפַּ֜לְנוּ עַל ־ קֻרְבַּ֣ן הָ⁠עֵצִ֗ים הַ⁠כֹּהֲנִ֣ים הַ⁠לְוִיִּם֮ וְ⁠הָ⁠עָם֒ לְ֠⁠הָבִיא לְ⁠בֵ֨ית אֱלֹהֵ֧י⁠נוּ לְ⁠בֵית ־ אֲבֹתֵ֛י⁠נוּ לְ⁠עִתִּ֥ים מְזֻמָּנִ֖ים שָׁנָ֣ה בְ⁠שָׁנָ֑ה לְ⁠בַעֵ֗ר עַל ־ מִזְבַּח֙ יְהוָ֣ה אֱלֹהֵ֔י⁠נוּ כַּ⁠כָּת֖וּב בַּ⁠תּוֹרָֽה ׃³⁵⁽³⁶⁾ וּ⁠לְ⁠הָבִ֞יא אֶת ־ בִּכּוּרֵ֣י אַדְמָתֵ֗⁠נוּ וּ⁠בִכּוּרֵ֛י כָּל ־ פְּרִ֥י כָל ־ עֵ֖ץ שָׁנָ֣ה בְ⁠שָׁנָ֑ה לְ⁠בֵ֖ית יְהוָֽה ׃³⁶⁽³⁷⁾ וְ⁠אֶת ־ בְּכֹר֤וֹת בָּנֵ֨י⁠נוּ֙ וּ⁠בְהֶמְתֵּ֔י⁠נוּ כַּ⁠כָּת֖וּב בַּ⁠תּוֹרָ֑ה וְ⁠אֶת ־ בְּכוֹרֵ֨י בְקָרֵ֜י⁠נוּ וְ⁠צֹאנֵ֗י⁠נוּ לְ⁠הָבִיא֙ לְ⁠בֵ֣ית אֱלֹהֵ֔י⁠נוּ לַ⁠כֹּ֣הֲנִ֔ים הַ⁠מְשָׁרְתִ֖ים בְּ⁠בֵ֥ית אֱלֹהֵֽי⁠נוּ ׃³⁷⁽³⁸⁾ וְ⁠אֶת ־ רֵאשִׁ֣ית עֲרִיסֹתֵ֣י⁠נוּ וּ֠⁠תְרוּמֹתֵי⁠נוּ וּ⁠פְרִ֨י כָל ־ עֵ֜ץ תִּיר֣וֹשׁ וְ⁠יִצְהָ֗ר נָבִ֤יא לַ⁠כֹּהֲנִים֙ אֶל ־ לִשְׁכ֣וֹת בֵּית ־ אֱלֹהֵ֔י⁠נוּ וּ⁠מַעְשַׂ֥ר אַדְמָתֵ֖⁠נוּ לַ⁠לְוִיִּ֑ם וְ⁠הֵם֙ הַ⁠לְוִיִּ֔ם הַֽ⁠מְעַשְּׂרִ֔ים בְּ⁠כֹ֖ל עָרֵ֥י עֲבֹדָתֵֽ⁠נוּ ׃³⁸⁽³⁹⁾ וְ⁠הָיָ֨ה הַ⁠כֹּהֵ֧ן בֶּֽן ־ אַהֲרֹ֛ן עִם ־ הַ⁠לְוִיִּ֖ם בַּ⁠עְשֵׂ֣ר הַ⁠לְוִיִּ֑ם וְ⁠הַ⁠לְוִיִּ֞ם יַעֲל֨וּ אֶת ־ מַעֲשַׂ֤ר הַֽ⁠מַּעֲשֵׂר֙ לְ⁠בֵ֣ית אֱלֹהֵ֔י⁠נוּ אֶל ־ הַ⁠לְּשָׁכ֖וֹת לְ⁠בֵ֥ית הָ⁠אוֹצָֽר ׃³⁹⁽⁴⁰⁾ כִּ֣י אֶל ־ הַ֠⁠לְּשָׁכוֹת יָבִ֨יאוּ בְנֵי ־ יִשְׂרָאֵ֜ל וּ⁠בְנֵ֣י הַ⁠לֵּוִ֗י אֶת ־ תְּרוּמַ֣ת הַ⁠דָּגָן֮ הַ⁠תִּיר֣וֹשׁ וְ⁠הַ⁠יִּצְהָר֒ וְ⁠שָׁם֙ כְּלֵ֣י הַ⁠מִּקְדָּ֔שׁ וְ⁠הַ⁠כֹּהֲנִים֙ הַ⁠מְשָׁ֣רְתִ֔ים וְ⁠הַ⁠שּׁוֹעֲרִ֖ים וְ⁠הַ⁠מְשֹׁרְרִ֑ים וְ⁠לֹ֥א נַעֲזֹ֖ב אֶת ־ בֵּ֥ית אֱלֹהֵֽי⁠נוּ ׃

Chapter 11

¹ וַ⁠יֵּשְׁב֥וּ שָׂרֵֽי ־ הָ⁠עָ֖ם בִּ⁠ירוּשָׁלִָ֑ם וּ⁠שְׁאָ֣ר הָ֠⁠עָם הִפִּ֨ילוּ גוֹרָל֜וֹת לְ⁠הָבִ֣יא ׀ אֶחָ֣ד מִן ־ הָ⁠עֲשָׂרָ֗ה לָ⁠שֶׁ֨בֶת֙ בִּֽ⁠ירוּשָׁלִַ֨ם֙ עִ֣יר הַ⁠קֹּ֔דֶשׁ וְ⁠תֵ֥שַׁע הַ⁠יָּד֖וֹת בֶּ⁠עָרִֽים ׃² וַֽ⁠יְבָרֲכ֖וּ הָ⁠עָ֑ם לְ⁠כֹל֙ הָֽ⁠אֲנָשִׁ֔ים הַ⁠מִּֽתְנַדְּבִ֔ים לָ⁠שֶׁ֖בֶת בִּ⁠ירוּשָׁלִָֽם ׃פ³ וְ⁠אֵ֨לֶּה֙ רָאשֵׁ֣י הַ⁠מְּדִינָ֔ה אֲשֶׁ֥ר יָשְׁב֖וּ בִּ⁠ירוּשָׁלִָ֑ם וּ⁠בְ⁠עָרֵ֣י יְהוּדָ֗ה יָֽשְׁב֞וּ אִ֤ישׁ בַּ⁠אֲחֻזָּת⁠וֹ֙ בְּ⁠עָ֣רֵי⁠הֶ֔ם יִשְׂרָאֵ֤ל הַ⁠כֹּהֲנִים֙ וְ⁠הַ⁠לְוִיִּ֣ם וְ⁠הַ⁠נְּתִינִ֔ים וּ⁠בְנֵ֖י עַבְדֵ֥י שְׁלֹמֹֽה ׃⁴ וּ⁠בִֽ⁠ירוּשָׁלִַ֨ם֙ יָֽשְׁב֔וּ מִ⁠בְּנֵ֥י יְהוּדָ֖ה וּ⁠מִ⁠בְּנֵ֣י בִנְיָמִ֑ן מִ⁠בְּנֵ֣י יְ֠הוּדָה עֲתָיָ֨ה בֶן ־ עֻזִּיָּ֜ה בֶּן ־ זְכַרְיָ֧ה בֶן ־ אֲמַרְיָ֛ה בֶּן ־ שְׁפַטְיָ֥ה בֶן ־ מַהֲלַלְאֵ֖ל מִ⁠בְּנֵי ־ פָֽרֶץ ׃⁵ וּ⁠מַעֲשֵׂיָ֣ה בֶן ־ בָּר֣וּךְ בֶּן ־ כָּל ־ חֹ֠זֶה בֶּן ־ חֲזָיָ֨ה בֶן ־ עֲדָיָ֧ה בֶן ־ יוֹיָרִ֛יב בֶּן ־ זְכַרְיָ֖ה בֶּן ־ הַ⁠שִּׁלֹנִֽי ׃⁶ כָּל ־ בְּנֵי ־ פֶ֕רֶץ הַ⁠יֹּשְׁבִ֖ים בִּ⁠ירוּשָׁלִָ֑ם אַרְבַּ֥ע מֵא֛וֹת שִׁשִּׁ֥ים וּ⁠שְׁמֹנָ֖ה אַנְשֵׁי ־ חָֽיִל ׃ס⁷ וְ⁠אֵ֖לֶּה בְּנֵ֣י בִנְיָמִ֑ן סַלֻּ֡א בֶּן ־ מְשֻׁלָּ֡ם בֶּן ־ יוֹעֵ֡ד בֶּן ־ פְּדָיָה֩ בֶן ־ ק֨וֹלָיָ֧ה בֶן ־ מַעֲשֵׂיָ֛ה בֶּן ־ אִֽיתִיאֵ֖ל בֶּן ־ יְשַֽׁעְיָֽה ׃⁸ וְ⁠אַחֲרָ֖י⁠ו גַּבַּ֣י סַלָּ֑י תְּשַׁ֥ע מֵא֖וֹת עֶשְׂרִ֥ים וּ⁠שְׁמֹנָֽה ׃⁹ וְ⁠יוֹאֵ֥ל בֶּן ־ זִכְרִ֖י פָּקִ֣יד עֲלֵי⁠הֶ֑ם וִ⁠יהוּדָ֧ה בֶן ־ הַ⁠סְּנוּאָ֛ה עַל ־ הָ⁠עִ֖יר מִשְׁנֶֽה ׃פ¹⁰ מִן ־ הַֽ⁠כֹּהֲנִ֑ים יְדַֽעְיָ֥ה בֶן ־ יוֹיָרִ֖יב יָכִֽין ׃¹¹ שְׂרָיָ֨ה בֶן ־ חִלְקִיָּ֜ה בֶּן ־ מְשֻׁלָּ֣ם בֶּן ־ צָד֗וֹק בֶּן ־ מְרָיוֹת֙ בֶּן ־ אֲחִיט֔וּב נְגִ֖ד בֵּ֥ית הָ⁠אֱלֹהִֽים ׃¹² וַ⁠אֲחֵי⁠הֶ֗ם עֹשֵׂ֤י הַ⁠מְּלָאכָה֙ לַ⁠בַּ֔יִת שְׁמֹנֶ֥ה מֵא֖וֹת עֶשְׂרִ֣ים וּ⁠שְׁנָ֑יִם וַ֠⁠עֲדָיָה בֶּן ־ יְרֹחָ֤ם בֶּן ־ פְּלַלְיָה֙ בֶּן ־ אַמְצִ֣י בֶן ־ זְכַרְיָ֔ה בֶּן ־ פַּשְׁח֖וּר בֶּן ־ מַלְכִּיָּֽה ׃¹³ וְ⁠אֶחָי⁠ו֙ רָאשִׁ֣ים לְ⁠אָב֔וֹת מָאתַ֖יִם אַרְבָּעִ֣ים וּ⁠שְׁנָ֑יִם וַ⁠עֲמַשְׁסַ֧י בֶּן ־ עֲזַרְאֵ֛ל בֶּן ־ אַחְזַ֥י בֶּן ־ מְשִׁלֵּמ֖וֹת בֶּן ־ אִמֵּֽר ׃¹⁴ וַ⁠אֲחֵי⁠הֶם֙ גִּבּ֣וֹרֵי חַ֔יִל מֵאָ֖ה עֶשְׂרִ֣ים וּ⁠שְׁמֹנָ֑ה וּ⁠פָקִ֣יד עֲלֵי⁠הֶ֔ם זַבְדִּיאֵ֖ל בֶּן ־ הַ⁠גְּדוֹלִֽים ׃ס¹⁵ וּ⁠מִֽן ־ הַ⁠לְוִיִּ֑ם שְׁמַעְיָ֧ה בֶן ־ חַשּׁ֛וּב בֶּן ־ עַזְרִיקָ֥ם בֶּן ־ חֲשַׁבְיָ֖ה בֶּן ־ בּוּנִּֽי ׃¹⁶ וְ⁠שַׁבְּתַ֨י וְ⁠יוֹזָבָ֜ד עַל ־ הַ⁠מְּלָאכָ֤ה הַ⁠חִֽיצֹנָה֙ לְ⁠בֵ֣ית הָ⁠אֱלֹהִ֔ים מֵ⁠רָאשֵׁ֖י הַ⁠לְוִיִּֽם ׃¹⁷ וּ⁠מַתַּנְיָ֣ה בֶן ־ מִ֠יכָה בֶּן ־ זַבְדִּ֨י בֶן ־ אָסָ֜ף רֹ֗אשׁ הַ⁠תְּחִלָּה֙ יְהוֹדֶ֣ה לַ⁠תְּפִלָּ֔ה וּ⁠בַקְבֻּקְיָ֖ה מִשְׁנֶ֣ה מֵ⁠אֶחָ֑י⁠ו וְ⁠עַבְדָּא֙ בֶּן ־ שַׁמּ֔וּעַ בֶּן ־ גָּלָ֖ל בֶּן ־ יְדוּתֽוּן ׃¹¹⁸ כָּל ־ הַ⁠לְוִיִּם֙ בְּ⁠עִ֣יר הַ⁠קֹּ֔דֶשׁ מָאתַ֖יִם שְׁמֹנִ֥ים וְ⁠אַרְבָּעָֽה ׃פ¹⁹ וְ⁠הַ⁠שּֽׁוֹעֲרִים֙ עַקּ֣וּב טַלְמ֔וֹן וַ⁠אֲחֵי⁠הֶ֖ם הַ⁠שֹּׁמְרִ֣ים בַּ⁠שְּׁעָרִ֑ים מֵאָ֖ה שִׁבְעִ֥ים וּ⁠שְׁנָֽיִם ׃²⁰ וּ⁠שְׁאָ֨ר יִשְׂרָאֵ֜ל הַ⁠כֹּהֲנִ֤ים הַ⁠לְוִיִּם֙ בְּ⁠כָל ־ עָרֵ֣י יְהוּדָ֔ה אִ֖ישׁ בְּ⁠נַחֲלָתֽ⁠וֹ ׃²¹ וְ⁠הַ⁠נְּתִינִ֖ים יֹשְׁבִ֣ים בָּ⁠עֹ֑פֶל וְ⁠צִיחָ֥א וְ⁠גִשְׁפָּ֖א עַל ־ הַ⁠נְּתִינִֽים ׃פ²² וּ⁠פְקִ֤יד הַ⁠לְוִיִּם֙ בִּ⁠יר֣וּשָׁלִַ֔ם עֻזִּ֤י בֶן ־ בָּנִי֙ בֶּן ־ חֲשַׁבְיָ֔ה בֶּן ־ מַתַּנְיָ֖ה בֶּן ־ מִיכָ֑א מִ⁠בְּנֵ֤י אָסָף֙ הַ⁠מְשֹׁ֣רְרִ֔ים לְ⁠נֶ֖גֶד מְלֶ֥אכֶת בֵּית ־ הָ⁠אֱלֹהִֽים ׃²³ כִּֽי ־ מִצְוַ֥ת הַ⁠מֶּ֖לֶךְ עֲלֵי⁠הֶ֑ם וַ⁠אֲמָנָ֥ה עַל ־ הַ⁠מְשֹׁרְרִ֖ים דְּבַר ־ י֥וֹם בְּ⁠יוֹמֽ⁠וֹ ׃²⁴ וּ⁠פְתַֽחְיָ֨ה בֶּן ־ מְשֵֽׁיזַבְאֵ֜ל מִ⁠בְּנֵי ־ זֶ֤רַח בֶּן ־ יְהוּדָה֙ לְ⁠יַ֣ד הַ⁠מֶּ֔לֶךְ לְ⁠כָל ־ דָּבָ֖ר לָ⁠עָֽם ׃²⁵ וְ⁠אֶל ־ הַ⁠חֲצֵרִ֖ים בִּ⁠שְׂדֹתָ֑⁠ם מִ⁠בְּנֵ֣י יְהוּדָ֗ה יָֽשְׁב֞וּ בְּ⁠קִרְיַ֤ת הָֽאַרְבַּע֙ וּ⁠בְנֹתֶ֔י⁠הָ וּ⁠בְ⁠דִיבֹן֙ וּ⁠בְנֹתֶ֔י⁠הָ וּ⁠בִֽ⁠יקַּבְצְאֵ֖ל וַ⁠חֲצֵרֶֽי⁠הָ ׃²⁶ וּ⁠בְ⁠יֵשׁ֥וּעַ וּ⁠בְ⁠מוֹלָדָ֖ה וּ⁠בְ⁠בֵ֥ית פָּֽלֶט ׃²⁷ וּ⁠בַ⁠חֲצַ֥ר שׁוּעָ֛ל

¹K ידיתון

וּ⁠בִ⁠בְאֵ֥ר שֶׁ֖בַע וּ⁠בְנֹתֶֽי⁠הָ ׃²⁸ וּ⁠בְ⁠צִֽקְלַ֥ג וּ⁠בִ⁠מְכֹנָ֖ה וּ⁠בִ⁠בְנֹתֶֽי⁠הָ ׃²⁹ וּ⁠בְ⁠עֵ֥ין רִמּ֛וֹן וּ⁠בְ⁠צָרְעָ֖ה וּ⁠בְ⁠יַרְמֽוּת ׃³⁰ זָנֹ֤חַ עֲדֻלָּם֙ וְ⁠חַצְרֵי⁠הֶ֔ם לָכִישׁ֙ וּ⁠שְׂדֹתֶ֔י⁠הָ עֲזֵקָ֖ה וּ⁠בְנֹתֶ֑י⁠הָ וַ⁠יַּחֲנ֥וּ מִ⁠בְּאֵֽר ־ שֶׁ֖בַע עַד ־ גֵּֽיא ־ הִנֹּֽם ׃³¹ וּ⁠בְנֵ֥י בִנְיָמִ֖ן מִ⁠גָּ֑בַע מִכְמָ֣שׂ וְ⁠עַיָּ֔ה וּ⁠בֵֽית ־ אֵ֖ל וּ⁠בְנֹתֶֽי⁠הָ ׃³² עֲנָת֥וֹת נֹ֖ב עֲנָֽנְיָֽה ׃³³ חָצ֥וֹר ׀ רָמָ֖ה גִּתָּֽיִם ׃³⁴ חָדִ֥יד צְבֹעִ֖ים נְבַלָּֽט ׃³⁵ לֹ֥ד וְ⁠אוֹנ֖וֹ גֵּ֥י הַחֲרָשִֽׁים ׃³⁶ וּ⁠מִן ־ הַ⁠לְוִיִּ֔ם מַחְלְק֥וֹת יְהוּדָ֖ה לְ⁠בִנְיָמִֽין ׃פ

Chapter 12

¹ וְ⁠אֵ֨לֶּה֙ הַ⁠כֹּהֲנִ֣ים וְ⁠הַ⁠לְוִיִּ֔ם אֲשֶׁ֥ר עָל֛וּ עִם ־ זְרֻבָּבֶ֥ל בֶּן ־ שְׁאַלְתִּיאֵ֖ל וְ⁠יֵשׁ֑וּעַ שְׂרָיָ֥ה יִרְמְיָ֖ה עֶזְרָֽא ׃² אֲמַרְיָ֥ה מַלּ֖וּךְ חַטּֽוּשׁ ׃³ שְׁכַנְיָ֥ה רְחֻ֖ם מְרֵמֹֽת ׃⁴ עִדּ֥וֹא גִנְּת֖וֹי אֲבִיָּֽה ׃⁵ מִיָּמִ֥ין מַֽעַדְיָ֖ה בִּלְגָּֽה ׃⁶ שְׁמַֽעְיָ֥ה וְ⁠יוֹיָרִ֖יב יְדַֽעְיָֽה ׃⁷ סַלּ֣וּ עָמ֔וֹק חִלְקִיָּ֖ה יְדַֽעְיָ֑ה אֵ֣לֶּה רָאשֵׁ֧י הַ⁠כֹּהֲנִ֛ים וַ⁠אֲחֵי⁠הֶ֖ם בִּ⁠ימֵ֥י יֵשֽׁוּעַ ׃פ⁸ וְ⁠הַ⁠לְוִיִּ֗ם יֵשׁ֧וּעַ בִּנּ֛וּי קַדְמִיאֵ֥ל שֵׁרֵבְיָ֖ה יְהוּדָ֣ה מַתַּנְיָ֑ה עַֽל ־ הֻיְּד֖וֹת ה֥וּא וְ⁠אֶחָֽי⁠ו ׃⁹ וּ⁠בַקְבֻּֽקְיָ֨ה וְעֻנִּ֧י ¹ אֲחֵי⁠הֶ֛ם לְ⁠נֶגְדָּ֖⁠ם לְ⁠מִשְׁמָרֽוֹת ׃¹⁰ וְ⁠יֵשׁ֖וּעַ הוֹלִ֣יד אֶת ־ יֽוֹיָקִ֑ים וְ⁠יֽוֹיָקִים֙ הוֹלִ֣יד אֶת ־ אֶלְיָשִׁ֔יב וְ⁠אֶלְיָשִׁ֖יב אֶת ־ יוֹיָדָֽע ׃¹¹ וְ⁠יוֹיָדָע֙ הוֹלִ֣יד אֶת ־ יוֹנָתָ֔ן וְ⁠יוֹנָתָ֖ן הוֹלִ֥יד אֶת ־ יַדּֽוּעַ ׃¹² וּ⁠בִ⁠ימֵי֙ יֽוֹיָקִ֔ים הָי֥וּ כֹהֲנִ֖ים רָאשֵׁ֣י הָ⁠אָב֑וֹת לִ⁠שְׂרָיָ֣ה מְרָיָ֔ה לְ⁠יִרְמְיָ֖ה חֲנַנְיָֽה ׃¹³ לְ⁠עֶזְרָ֣א מְשֻׁלָּ֔ם לַ⁠אֲמַרְיָ֖ה יְהוֹחָנָֽן ׃¹⁴ ל⁠מלוכי ² יֽוֹנָתָ֔ן לִ⁠שְׁבַנְיָ֖ה יוֹסֵֽף ׃¹⁵ לְ⁠חָרִ֣ם עַדְנָ֔א לִ⁠מְרָי֖וֹת חֶלְקָֽי ׃¹⁶ לְעִדּ֥וֹא ³ זְכַרְיָ֖ה לְ⁠גִנְּת֥וֹן מְשֻׁלָּֽם ׃¹⁷ לַ⁠אֲבִיָּ֖ה זִכְרִ֑י לְ⁠מִ֨נְיָמִ֔ין לְ⁠מוֹעַדְיָ֖ה פִּלְטָֽי ׃¹⁸ לְ⁠בִלְגָּ֣ה שַׁמּ֔וּעַ לִֽ⁠שְׁמַעְיָ֖ה יְהוֹנָתָֽן ׃¹⁹ וּ⁠לְ⁠יוֹיָרִ֣יב מַתְּנַ֔י לִֽ⁠ידַֽעְיָ֖ה עֻזִּֽי ׃²⁰ לְ⁠סַלַּ֥י קַלָּ֖י לְ⁠עָמ֥וֹק עֵֽבֶר ׃²¹ לְ⁠חִלְקִיָּ֣ה חֲשַׁבְיָ֔ה לִֽ⁠ידַֽעְיָ֖ה נְתַנְאֵֽל ׃²² הַ⁠לְוִיִּם֩ בִּ⁠ימֵ֨י אֶלְיָשִׁ֜יב יוֹיָדָ֤ע וְ⁠יוֹחָנָן֙ וְ⁠יַדּ֔וּעַ כְּתוּבִ֖ים רָאשֵׁ֣י אָב֑וֹת וְ⁠הַ⁠כֹּ֣הֲנִ֔ים עַל ־ מַלְכ֖וּת דָּרְיָ֥וֶשׁ הַ⁠פָּֽרְסִֽי ׃פ²³ בְּנֵ֤י לֵוִי֙ רָאשֵׁ֣י הָֽ⁠אָב֔וֹת כְּתוּבִ֕ים עַל ־ סֵ֖פֶר דִּבְרֵ֣י הַ⁠יָּמִ֑ים וְ⁠עַד ־ יְמֵ֖י יֽוֹחָנָ֥ן בֶּן ־ אֶלְיָשִֽׁיב ׃²⁴ וְ⁠רָאשֵׁ֣י הַ֠⁠לְוִיִּם חֲשַׁבְיָ֨ה שֵֽׁרֵבְיָ֜ה וְ⁠יֵשׁ֤וּעַ בֶּן ־ קַדְמִיאֵל֙ וַ⁠אֲחֵי⁠הֶ֣ם לְ⁠נֶגְדָּ֔⁠ם לְ⁠הַלֵּ֣ל לְ⁠הוֹד֔וֹת בְּ⁠מִצְוַ֖ת דָּוִ֣יד אִישׁ ־ הָ⁠אֱלֹהִ֑ים מִשְׁמָ֖ר לְ⁠עֻמַּ֥ת מִשְׁמָֽר ׃²⁵ מַתַּנְיָ֧ה וּ⁠בַקְבֻּֽקְיָ֛ה עֹבַדְיָ֥ה מְשֻׁלָּ֖ם טַלְמ֣וֹן עַקּ֑וּב שֹׁמְרִ֤ים שֽׁוֹעֲרִים֙ מִשְׁמָ֔ר בַּ⁠אֲסֻפֵּ֖י הַ⁠שְּׁעָרִֽים ׃²⁶ אֵ֕לֶּה בִּ⁠ימֵ֛י יוֹיָקִ֥ים בֶּן ־ יֵשׁ֖וּעַ בֶּן ־ יוֹצָדָ֑ק וּ⁠בִ⁠ימֵי֙ נְחֶמְיָ֣ה הַ⁠פֶּחָ֔ה וְ⁠עֶזְרָ֥א הַ⁠כֹּהֵ֖ן הַ⁠סּוֹפֵֽר ׃פ²⁷ וּ⁠בַ⁠חֲנֻכַּ֞ת חוֹמַ֣ת יְרוּשָׁלִַ֗ם בִּקְשׁ֤וּ אֶת ־ הַ⁠לְוִיִּם֙ מִ⁠כָּל ־ מְק֣וֹמֹתָ֔⁠ם לַ⁠הֲבִיאָ֖⁠ם לִֽ⁠ירוּשָׁלִָ֑ם לַ⁠עֲשֹׂ֨ת חֲנֻכָּ֤ה וְ⁠שִׂמְחָה֙ וּ⁠בְ⁠תוֹד֣וֹת וּ⁠בְ⁠שִׁ֔יר מְצִלְתַּ֖יִם נְבָלִ֥ים וּ⁠בְ⁠כִנֹּרֽוֹת ׃²⁸ וַ⁠יֵּאָ֣סְפ֔וּ בְּנֵ֖י הַ⁠מְשֹׁרְרִ֑ים וּ⁠מִן ־ הַ⁠כִּכָּר֙ סְבִיב֣וֹת יְרוּשָׁלִַ֔ם וּ⁠מִן ־ חַצְרֵ֖י נְטֹפָתִֽי ׃²⁹ וּ⁠מִ⁠בֵּית֙ הַגִּלְגָּ֔ל וּ⁠מִ⁠שְּׂד֥וֹת גֶּ֖בַע וְ⁠עַזְמָ֑וֶת כִּ֣י חֲצֵרִ֗ים בָּנ֤וּ לָ⁠הֶם֙ הַ⁠מְשֹׁ֣רֲרִ֔ים סְבִיב֖וֹת יְרוּשָׁלִָֽם ׃³⁰ וַ⁠יִּֽטַּהֲר֔וּ הַ⁠כֹּהֲנִ֖ים וְ⁠הַ⁠לְוִיִּ֑ם וַֽ⁠יְטַהֲרוּ֙ אֶת ־ הָ⁠עָ֔ם וְ⁠אֶת ־ הַ⁠שְּׁעָרִ֖ים וְ⁠אֶֽת ־ הַ⁠חוֹמָֽה ׃³¹ וָ⁠אַעֲלֶה֙ אֶת ־ שָׂרֵ֣י יְהוּדָ֔ה מֵ⁠עַ֖ל לַ⁠חוֹמָ֑ה וָ⁠אַעֲמִ֡ידָ⁠ה שְׁתֵּ֣י תוֹדֹת֩ גְּדוֹלֹ֨ת וְ⁠תַהֲלֻכֹ֤ת לַ⁠יָּמִין֙ מֵ⁠עַ֣ל לַ⁠חוֹמָ֔ה לְ⁠שַׁ֖עַר הָ⁠אַשְׁפֹּֽת ׃³² וַ⁠יֵּ֤לֶךְ אַחֲרֵי⁠הֶם֙ הוֹשַׁ֣עְיָ֔ה וַ⁠חֲצִ֖י שָׂרֵ֥י יְהוּדָֽה ׃³³ וַ⁠עֲזַרְיָ֥ה עֶזְרָ֖א וּ⁠מְשֻׁלָּֽם ׃³⁴ יְהוּדָה֙ וּ⁠בִנְיָמִ֔ן וּֽ⁠שְׁמַֽעְיָ֖ה וְ⁠יִרְמְיָֽה ׃ס³⁵ וּ⁠מִ⁠בְּנֵ֥י הַ⁠כֹּהֲנִ֖ים בַּ⁠חֲצֹצְר֑וֹת זְכַרְיָ֨ה בֶן ־ יֽוֹנָתָ֜ן בֶּן ־ שְׁמַֽעְיָ֗ה בֶּן ־ מַתַּנְיָה֙ בֶּן ־ מִ֣יכָיָ֔ה בֶּן ־ זַכּ֖וּר בֶּן ־ אָסָֽף ׃³⁶ וְֽ⁠אֶחָ֡י⁠ו שְֽׁמַעְיָ֡ה וַ⁠עֲזַרְאֵ֡ל מִֽלֲלַ֡י גִּֽלֲלַ֡י מָעַ֞י נְתַנְאֵ֤ל וִֽ⁠יהוּדָה֙ חֲנָ֔נִי בִּ⁠כְלֵי ־ שִׁ֥יר דָּוִ֖יד אִ֣ישׁ הָ⁠אֱלֹהִ֑ים וְ⁠עֶזְרָ֥א הַ⁠סּוֹפֵ֖ר לִ⁠פְנֵי⁠הֶֽם ׃³⁷ וְ⁠עַל֩ שַׁ֨עַר הָ⁠עַ֜יִן וְ⁠נֶגְדָּ֗⁠ם עָלוּ֙ עַֽל ־ מַעֲלוֹת֙ עִ֣יר דָּוִ֔יד בַּֽ⁠מַּעֲלֶ֖ה לַ⁠חוֹמָ֑ה מֵ⁠עַל֙ לְ⁠בֵ֣ית דָּוִ֔יד וְ⁠עַ֛ד שַׁ֥עַר הַ⁠מַּ֖יִם מִזְרָֽח ׃³⁸ וְ⁠הַ⁠תּוֹדָ֧ה הַ⁠שֵּׁנִ֛ית הַ⁠הוֹלֶ֥כֶת לְ⁠מ֖וֹאל וַ⁠אֲנִ֣י אַחֲרֶ֑י⁠הָ וַ⁠חֲצִ֨י הָ⁠עָ֜ם מֵ⁠עַ֣ל לְ⁠הַ⁠חוֹמָ֗ה מֵ⁠עַל֙ לְ⁠מִגְדַּ֣ל הַ⁠תַּנּוּרִ֔ים וְ⁠עַ֖ד הַ⁠חוֹמָ֥ה הָ⁠רְחָבָֽה ׃³⁹ וּ⁠מֵ⁠עַ֣ל לְ⁠שַֽׁעַר ־ אֶ֠פְרַיִם וְ⁠עַל ־ שַׁ֨עַר הַיְשָׁנָ֜ה וְ⁠עַל ־ שַׁ֣עַר הַ⁠דָּגִ֗ים וּ⁠מִגְדַּ֤ל חֲנַנְאֵל֙ וּ⁠מִגְדַּ֣ל הַ⁠מֵּאָ֔ה וְ⁠עַ֖ד שַׁ֣עַר הַ⁠צֹּ֑אן וְ⁠עָ֣מְד֔וּ בְּ⁠שַׁ֖עַר הַ⁠מַּטָּרָֽה ׃⁴⁰ וַֽ⁠תַּעֲמֹ֛דְנָה שְׁתֵּ֥י הַ⁠תּוֹדֹ֖ת בְּ⁠בֵ֣ית הָ⁠אֱלֹהִ֑ים וַ⁠אֲנִ֕י וַ⁠חֲצִ֥י הַ⁠סְּגָנִ֖ים עִמִּֽ⁠י ׃⁴¹ וְ⁠הַ⁠כֹּהֲנִ֡ים אֶלְיָקִ֡ים מַעֲשֵׂיָ֡ה מִ֠נְיָמִין מִיכָיָ֧ה אֶלְיוֹעֵינַ֛י זְכַרְיָ֥ה חֲנַנְיָ֖ה בַּ⁠חֲצֹצְרֽוֹת ׃⁴² וּ⁠מַעֲשֵׂיָ֨ה וּֽ⁠שְׁמַֽעְיָ֜ה וְ⁠אֶלְעָזָ֧ר וְ⁠עֻזִּ֛י וִֽ⁠יהוֹחָנָ֥ן וּ⁠מַלְכִּיָּ֖ה וְ⁠עֵילָ֣ם וָ⁠עָ֑זֶר וַ⁠יַּשְׁמִ֨יעוּ֙ הַ⁠מְשֹׁ֣רְרִ֔ים וְ⁠יִֽזְרַחְיָ֖ה הַ⁠פָּקִֽיד ׃⁴³ וַ⁠יִּזְבְּח֣וּ בַ⁠יּוֹם ־ הַ֠⁠הוּא זְבָחִ֨ים גְּדוֹלִ֜ים וַ⁠יִּשְׂמָ֗חוּ כִּ֤י הָ⁠אֱלֹהִים֙ שִׂמְּחָ⁠ם֙ שִׂמְחָ֣ה גְדוֹלָ֔ה וְ⁠גַ֧ם הַ⁠נָּשִׁ֛ים וְ⁠הַ⁠יְלָדִ֖ים שָׂמֵ֑חוּ וַ⁠תִּשָּׁמַ֛ע שִׂמְחַ֥ת יְרוּשָׁלִַ֖ם מֵ⁠רָחֽוֹק ׃⁴⁴ וַ⁠יִּפָּקְד֣וּ בַ⁠יּוֹם֩ הַ⁠ה֨וּא אֲנָשִׁ֜ים עַל ־ הַ⁠נְּשָׁכ֗וֹת לָ⁠א֨וֹצָר֥וֹת לַ⁠תְּרוּמוֹת֮ לָ⁠רֵאשִׁ֣ית וְ⁠לַ⁠מַּֽעַשְׂרוֹת֒ לִ⁠כְנ֨וֹס בָּ⁠הֶ֜ם לִ⁠שְׂדֵ֤י הֶ⁠עָרִים֙ מְנָא֣וֹת הַ⁠תּוֹרָ֔ה לַ⁠כֹּהֲנִ֖ים וְ⁠לַ⁠לְוִיִּ֑ם כִּ֚י שִׂמְחַ֣ת יְהוּדָ֔ה עַל ־ הַ⁠כֹּהֲנִ֥ים וְ⁠עַל ־ הַ⁠לְוִיִּ֖ם הָ⁠עֹמְדִֽים ׃⁴⁵ וַֽ⁠יִּשְׁמְר֞וּ מִשְׁמֶ֤רֶת אֱלֹֽהֵי⁠הֶם֙ וּ⁠מִשְׁמֶ֣רֶת הַֽ⁠טָּהֳרָ֔ה וְ⁠הַ⁠מְשֹׁרְרִ֖ים וְ⁠הַ⁠שֹּׁעֲרִ֑ים כְּ⁠מִצְוַ֥ת דָּוִ֖יד שְׁלֹמֹ֥ה בְנֽ⁠וֹ ׃⁴⁶ כִּֽי ־ בִ⁠ימֵ֥י דָוִ֛יד וְ⁠אָסָ֖ף מִ⁠קֶּ֑דֶם ראש ⁴ הַ⁠מְשֹׁ֣רְרִ֔ים וְ⁠שִׁיר ־ תְּהִלָּ֥ה וְ⁠הֹד֖וֹת לֵֽ⁠אלֹהִֽים ׃⁴⁷ וְ⁠כָל ־ יִשְׂרָאֵל֩ בִּ⁠ימֵ֨י זְרֻבָּבֶ֜ל וּ⁠בִ⁠ימֵ֣י נְחֶמְיָ֗ה נֹֽתְנִ֛ים מְנָי֛וֹת הַ⁠מְשֹׁרְרִ֥ים וְ⁠הַ⁠שֹּׁעֲרִ֖ים דְּבַר ־ י֣וֹם בְּ⁠יוֹמ֑⁠וֹ וּ⁠מַקְדִּשִׁים֙ לַ⁠לְוִיִּ֔ם וְ⁠הַ⁠לְוִיִּ֔ם מַקְדִּשִׁ֖ים לִ⁠בְנֵ֥י אַהֲרֹֽן ׃פ

¹K ו⁠ענו

²Q לִמְלִ֙יכוּ֙

³K ל⁠עדיא

⁴Q רָאשֵׁי֙

Chapter 13

¹ בַּ⁠יּ֣וֹם הַ⁠ה֗וּא נִקְרָ֛א בְּ⁠סֵ֥פֶר מֹשֶׁ֖ה בְּ⁠אָזְנֵ֣י הָ⁠עָ֑ם וְ⁠נִמְצָא֙ כָּת֣וּב בּ֔⁠וֹ אֲ֠שֶׁר לֹא ־ יָב֨וֹא עַמֹּנִ֧י וּ⁠מֹאָבִ֛י בִּ⁠קְהַ֥ל הָ⁠אֱלֹהִ֖ים עַד ־ עוֹלָֽם ׃² כִּ֣י לֹ֧א קִדְּמ֛וּ אֶת ־ בְּנֵ֥י יִשְׂרָאֵ֖ל בַּ⁠לֶּ֣חֶם וּ⁠בַ⁠מָּ֑יִם וַ⁠יִּשְׂכֹּ֨ר עָלָ֤י⁠ו אֶת ־ בִּלְעָם֙ לְ⁠קַֽלְל֔⁠וֹ וַ⁠יַּהֲפֹ֧ךְ אֱלֹהֵ֛י⁠נוּ הַ⁠קְּלָלָ֖ה לִ⁠בְרָכָֽה ׃³ וַ⁠יְהִ֖י כְּ⁠שָׁמְעָ֣⁠ם אֶת ־ הַ⁠תּוֹרָ֑ה וַ⁠יַּבְדִּ֥ילוּ כָל ־ עֵ֖רֶב מִ⁠יִּשְׂרָאֵֽל ׃⁴ וְ⁠לִ⁠פְנֵ֣י מִ⁠זֶּ֔ה אֶלְיָשִׁיב֙ הַ⁠כֹּהֵ֔ן נָת֖וּן בְּ⁠לִשְׁכַּ֣ת בֵּית ־ אֱלֹהֵ֑י⁠נוּ קָר֖וֹב לְ⁠טוֹבִיָּֽה ׃⁵ וַ⁠יַּ֨עַשׂ ל֜⁠וֹ לִשְׁכָּ֣ה גְדוֹלָ֗ה וְ⁠שָׁ֣ם הָי֪וּ לְ⁠פָנִ֟ים נֹ֠תְנִים אֶת ־ הַ⁠מִּנְחָ֨ה הַ⁠לְּבוֹנָ֜ה וְ⁠הַ⁠כֵּלִ֗ים וּ⁠מַעְשַׂ֤ר הַ⁠דָּגָן֙ הַ⁠תִּיר֣וֹשׁ וְ⁠הַ⁠יִּצְהָ֔ר מִצְוַת֙ הַ⁠לְוִיִּ֔ם וְ⁠הַ⁠מְשֹׁרְרִ֖ים וְ⁠הַ⁠שֹּׁעֲרִ֑ים וּ⁠תְרוּמַ֖ת הַ⁠כֹּהֲנִֽים ׃⁶ וּ⁠בְ⁠כָל ־ זֶ֕ה לֹ֥א הָיִ֖יתִי בִּֽ⁠ירוּשָׁלִָ֑ם כִּ֡י בִּ⁠שְׁנַת֩ שְׁלֹשִׁ֨ים וּ⁠שְׁתַּ֜יִם לְ⁠אַרְתַּחְשַׁ֤סְתְּא מֶֽלֶךְ ־ בָּבֶל֙ בָּ֣אתִי אֶל ־ הַ⁠מֶּ֔לֶךְ וּ⁠לְ⁠קֵ֥ץ יָמִ֖ים נִשְׁאַ֥לְתִּי מִן ־ הַ⁠מֶּֽלֶךְ ׃⁷ וָ⁠אָב֖וֹא לִֽ⁠ירוּשָׁלִָ֑ם וָ⁠אָבִ֣ינָ⁠ה בָ⁠רָעָ֗ה אֲשֶׁ֨ר עָשָׂ֤ה אֶלְיָשִׁיב֙ לְ⁠ט֣וֹבִיָּ֔ה לַ⁠עֲשׂ֥וֹת ל⁠וֹ֙ נִשְׁכָּ֔ה בְּ⁠חַצְרֵ֖י בֵּ֥ית הָ⁠אֱלֹהִֽים ׃⁸ וַ⁠יֵּ֥רַֽע לִ֖⁠י מְאֹ֑ד וָֽ⁠אַשְׁלִ֜יכָ⁠ה אֶֽת ־ כָּל ־ כְּלֵ֧י בֵית ־ טוֹבִיָּ֛ה הַ⁠ח֖וּץ מִן ־ הַ⁠לִּשְׁכָּֽה ׃⁹ וָ⁠אֹ֣מְרָ֔⁠ה וַֽ⁠יְטַהֲר֖וּ הַ⁠לְּשָׁכ֑וֹת וָ⁠אָשִׁ֣יבָ⁠ה שָּׁ֗ם כְּלֵי֙ בֵּ֣ית הָ⁠אֱלֹהִ֔ים אֶת ־ הַ⁠מִּנְחָ֖ה וְ⁠הַ⁠לְּבוֹנָֽה ׃פ¹⁰ וָ⁠אֵ֣דְעָ֔⁠ה כִּֽי ־ מְנָי֥וֹת הַ⁠לְוִיִּ֖ם לֹ֣א נִתָּ֑נָה וַ⁠יִּבְרְח֧וּ אִישׁ ־ לְ⁠שָׂדֵ֛⁠הוּ הַ⁠לְוִיִּ֥ם וְ⁠הַ⁠מְשֹׁרְרִ֖ים עֹשֵׂ֥י הַ⁠מְּלָאכָֽה ׃¹¹ וָ⁠אָרִ֨יבָ⁠ה֙ אֶת ־ הַ⁠סְּגָנִ֔ים וָ⁠אֹ֣מְרָ֔⁠ה מַדּ֖וּעַ נֶעֱזַ֣ב בֵּית ־ הָ⁠אֱלֹהִ֑ים וָֽ⁠אֶ֨קְבְּצֵ֔⁠ם וָֽ⁠אַעֲמִדֵ֖⁠ם עַל ־ עָמְדָֽ⁠ם ׃¹² וְ⁠כָל ־ יְהוּדָ֗ה הֵבִ֜יאוּ מַעְשַׂ֧ר הַ⁠דָּגָ֛ן וְ⁠הַ⁠תִּיר֥וֹשׁ וְ⁠הַ⁠יִּצְהָ֖ר לָ⁠אוֹצָרֽוֹת ׃¹³ וָ⁠אוֹצְרָ֣⁠ה עַל ־ א֠וֹצָרוֹת שֶׁלֶמְיָ֨ה הַ⁠כֹּהֵ֜ן וְ⁠צָד֣וֹק הַ⁠סּוֹפֵ֗ר וּ⁠פְדָיָה֙ מִן ־ הַ⁠לְוִיִּ֔ם וְ⁠עַל ־ יָדָ֔⁠ם חָנָ֥ן בֶּן ־ זַכּ֖וּר בֶּן ־ מַתַּנְיָ֑ה כִּ֤י נֶאֱמָנִים֙ נֶחְשָׁ֔בוּ וַ⁠עֲלֵי⁠הֶ֖ם לַ⁠חֲלֹ֥ק לַ⁠אֲחֵי⁠הֶֽם ׃פ¹⁴ זָכְרָ⁠ה ־ לִּ֥⁠י אֱלֹהַ֖⁠י עַל ־ זֹ֑את וְ⁠אַל ־ תֶּ֣מַח חֲסָדַ֗⁠י אֲשֶׁ֥ר עָשִׂ֛יתִי בְּ⁠בֵ֥ית אֱלֹהַ֖⁠י וּ⁠בְ⁠מִשְׁמָרָֽי⁠ו ׃¹⁵ בַּ⁠יָּמִ֣ים הָ⁠הֵ֡מָּה רָאִ֣יתִי בִֽ⁠יהוּדָ֣ה ׀ דֹּֽרְכִֽים ־ גִּתּ֣וֹת ׀ בַּ⁠שַּׁבָּ֡ת וּ⁠מְבִיאִ֣ים הָ⁠עֲרֵמ֣וֹת וְֽ⁠עֹמְסִ֪ים עַל ־ הַ⁠חֲמֹרִ֟ים וְ⁠אַף ־ יַ֜יִן עֲנָבִ֤ים וּ⁠תְאֵנִים֙ וְ⁠כָל ־ מַשָּׂ֔א וּ⁠מְבִיאִ֥ים יְרוּשָׁלִַ֖ם בְּ⁠י֣וֹם הַ⁠שַּׁבָּ֑ת וָ⁠אָעִ֕יד בְּ⁠י֖וֹם מִכְרָ֥⁠ם צָֽיִד ׃¹⁶ וְ⁠הַ⁠צֹּרִים֙ יָ֣שְׁבוּ בָ֔⁠הּ מְבִיאִ֥ים דָּ֖אג וְ⁠כָל ־ מֶ֑כֶר וּ⁠מֹכְרִ֧ים בַּ⁠שַּׁבָּ֛ת לִ⁠בְנֵ֥י יְהוּדָ֖ה וּ⁠בִ⁠ירוּשָׁלִָֽם ׃¹⁷ וָ⁠אָרִ֕יבָ⁠ה אֵ֖ת חֹרֵ֣י יְהוּדָ֑ה וָ⁠אֹמְרָ֣⁠ה לָ⁠הֶ֗ם מָֽה ־ הַ⁠דָּבָ֨ר הָ⁠רָ֤ע הַ⁠זֶּה֙ אֲשֶׁ֣ר אַתֶּ֣ם עֹשִׂ֔ים וּֽ⁠מְחַלְּלִ֖ים אֶת ־ י֥וֹם הַ⁠שַּׁבָּֽת ׃¹⁸ הֲ⁠ל֨וֹא כֹ֤ה עָשׂוּ֙ אֲבֹ֣תֵי⁠כֶ֔ם וַ⁠יָּבֵ֨א אֱלֹהֵ֜י⁠נוּ עָלֵ֗י⁠נוּ אֵ֚ת כָּל ־ הָ⁠רָעָ֣ה הַ⁠זֹּ֔את וְ⁠עַ֖ל הָ⁠עִ֣יר הַ⁠זֹּ֑את וְ⁠אַתֶּ֞ם מוֹסִיפִ֤ים חָרוֹן֙ עַל ־ יִשְׂרָאֵ֔ל לְ⁠חַלֵּ֖ל אֶת ־ הַ⁠שַּׁבָּֽת ׃פ¹⁹ וַ⁠יְהִ֡י כַּ⁠אֲשֶׁ֣ר צָֽלֲלוּ֩ שַׁעֲרֵ֨י יְרוּשָׁלִַ֜ם לִ⁠פְנֵ֣י הַ⁠שַּׁבָּ֗ת וָ⁠אֹֽמְרָ⁠ה֙ וַ⁠יִּסָּגְר֣וּ הַ⁠דְּלָת֔וֹת וָ⁠אֹ֣מְרָ֔⁠ה אֲשֶׁר֙ לֹ֣א יִפְתָּח֔וּ⁠ם עַ֖ד אַחַ֣ר הַ⁠שַּׁבָּ֑ת וּ⁠מִ⁠נְּעָרַ֗⁠י הֶֽעֱמַ֨דְתִּי֙ עַל ־ הַ⁠שְּׁעָרִ֔ים לֹא ־ יָב֥וֹא מַשָּׂ֖א בְּ⁠י֥וֹם הַ⁠שַּׁבָּֽת ׃²⁰ וַ⁠יָּלִ֨ינוּ הָ⁠רֹכְלִ֜ים וּ⁠מֹכְרֵ֧י כָל ־ מִמְכָּ֛ר מִ⁠ח֥וּץ לִ⁠ירוּשָׁלִָ֖ם פַּ֥עַם וּ⁠שְׁתָּֽיִם ׃²¹ וָ⁠אָעִ֣ידָ⁠ה בָ⁠הֶ֗ם וָ⁠אֹמְרָ֤⁠ה אֲלֵי⁠הֶם֙ מַדּ֜וּעַ אַתֶּ֤ם לֵנִים֙ נֶ֣גֶד הַ⁠חוֹמָ֔ה אִם ־ תִּשְׁנ֕וּ יָ֖ד אֶשְׁלַ֣ח בָּ⁠כֶ֑ם מִן ־ הָ⁠עֵ֣ת הַ⁠הִ֔יא לֹא ־ בָ֖אוּ בַּ⁠שַּׁבָּֽת ׃ס²² וָ⁠אֹמְרָ֣⁠ה לַ⁠לְוִיִּ֗ם אֲשֶׁ֨ר יִֽהְי֤וּ מִֽטַּהֲרִים֙ וּ⁠בָאִים֙ שֹׁמְרִ֣ים הַ⁠שְּׁעָרִ֔ים לְ⁠קַדֵּ֖שׁ אֶת ־ י֣וֹם הַ⁠שַּׁבָּ֑ת גַּם ־ זֹאת֙ זָכְרָ⁠ה ־ לִּ֣⁠י אֱלֹהַ֔⁠י וְ⁠ח֥וּסָ⁠ה עָלַ֖⁠י כְּ⁠רֹ֥ב חַסְדֶּֽ⁠ךָ ׃פ²³ גַּ֣ם ׀ בַּ⁠יָּמִ֣ים הָ⁠הֵ֗ם רָאִ֤יתִי אֶת ־ הַ⁠יְּהוּדִים֙ הֹשִׁ֗יבוּ נָשִׁים֙ אשדודיות ¹ עמוניות ² מוֹאֲבִיּֽוֹת ׃²⁴ וּ⁠בְנֵי⁠הֶ֗ם חֲצִי֙ מְדַבֵּ֣ר אַשְׁדּוֹדִ֔ית וְ⁠אֵינָ֥⁠ם מַכִּירִ֖ים לְ⁠דַבֵּ֣ר יְהוּדִ֑ית וְ⁠כִ⁠לְשׁ֖וֹן עַ֥ם וָ⁠עָֽם ׃²⁵ וָ⁠אָרִ֤יב עִמָּ⁠ם֙ וָ⁠אֲקַֽלְלֵ֔⁠ם וָ⁠אַכֶּ֥ה מֵ⁠הֶ֛ם אֲנָשִׁ֖ים וָֽ⁠אֶמְרְטֵ֑⁠ם וָ⁠אַשְׁבִּיעֵ֣⁠ם בֵּֽ⁠אלֹהִ֗ים אִם ־ תִּתְּנ֤וּ בְנֹֽתֵי⁠כֶם֙ לִ⁠בְנֵי⁠הֶ֔ם וְ⁠אִם ־ תִּשְׂאוּ֙ מִ⁠בְּנֹ֣תֵי⁠הֶ֔ם לִ⁠בְנֵי⁠כֶ֖ם וְ⁠לָ⁠כֶֽם ׃²⁶ הֲ⁠ל֣וֹא עַל ־ אֵ֣לֶּה חָטָֽא ־ שְׁלֹמֹ֣ה מֶ֣לֶךְ יִשְׂרָאֵ֡ל וּ⁠בַ⁠גּוֹיִ֣ם הָ⁠רַבִּים֩ לֹֽא ־ הָיָ֨ה מֶ֜לֶךְ כָּמֹ֗⁠הוּ וְ⁠אָה֤וּב לֵֽ⁠אלֹהָי⁠ו֙ הָיָ֔ה וַ⁠יִּתְּנֵ֣⁠הוּ אֱלֹהִ֔ים מֶ֖לֶךְ עַל ־ כָּל ־ יִשְׂרָאֵ֑ל גַּם ־ אוֹת֣⁠וֹ הֶחֱטִ֔יאוּ הַ⁠נָּשִׁ֖ים הַ⁠נָּכְרִיּֽוֹת ׃²⁷ וְ⁠לָ⁠כֶ֣ם הֲ⁠נִשְׁמַ֗ע ³ לַ⁠עֲשֹׂת֙ אֵ֣ת כָּל ־ הָ⁠רָעָ֤ה הַ⁠גְּדוֹלָה֙ הַ⁠זֹּ֔את לִ⁠מְעֹ֖ל בֵּֽ⁠אלֹהֵ֑י⁠נוּ לְ⁠הֹשִׁ֖יב נָשִׁ֥ים נָכְרִיּֽוֹת ׃²⁸ וּ⁠מִ⁠בְּנֵ֨י יוֹיָדָ֤ע בֶּן ־ אֶלְיָשִׁיב֙

¹Q אַשְׁדֳּדִיּ֔וֹת

²Q עַמֳּנִיּ֖וֹת

³or perhaps Niphal הֲ⁠נִשְׁמַ֗ע

הַ⁠כֹּהֵ֣ן הַ⁠גָּד֔וֹל חָתָ֖ן לְ⁠סַנְבַלַּ֣ט הַ⁠חֹרֹנִ֑י וָ⁠אַבְרִיחֵ֖⁠הוּ מֵ⁠עָלָֽ⁠י ׃²⁹ זָכְרָ֥⁠ה לָ⁠הֶ֖ם אֱלֹהָ֑⁠י עַ֚ל גָּאֳלֵ֣י הַ⁠כְּהֻנָּ֔ה וּ⁠בְרִ֥ית הַ⁠כְּהֻנָּ֖ה וְ⁠הַ⁠לְוִיִּֽם ׃³⁰ וְ⁠טִֽהַרְתִּ֖י⁠ם מִ⁠כָּל ־ נֵכָ֑ר וָ⁠אַעֲמִ֧ידָ⁠ה מִשְׁמָר֛וֹת לַ⁠כֹּהֲנִ֥ים וְ⁠לַ⁠לְוִיִּ֖ם אִ֥ישׁ בִּ⁠מְלַאכְתּֽ⁠וֹ ׃³¹ וּ⁠לְ⁠קֻרְבַּ֧ן הָ⁠עֵצִ֛ים בְּ⁠עִתִּ֥ים מְזֻמָּנ֖וֹת וְ⁠לַ⁠בִּכּוּרִ֑ים זָכְרָ⁠ה ־ לִּ֥⁠י אֱלֹהַ֖⁠י לְ⁠טוֹבָֽה ׃

Esther

Chapter 1

¹ וַ⁠יְהִ֖י בִּ⁠ימֵ֣י אֲחַשְׁוֵר֑וֹשׁ ה֣וּא אֲחַשְׁוֵר֗וֹשׁ הַ⁠מֹּלֵךְ֙ מֵ⁠הֹ֣דּוּ וְ⁠עַד ־ כּ֔וּשׁ שֶׁ֛בַע וְ⁠עֶשְׂרִ֥ים וּ⁠מֵאָ֖ה מְדִינָֽה ׃² בַּ⁠יָּמִ֖ים הָ⁠הֵ֑ם כְּ⁠שֶׁ֣בֶת ׀ הַ⁠מֶּ֣לֶךְ אֲחַשְׁוֵר֗וֹשׁ עַ֚ל כִּסֵּ֣א מַלְכוּת֔⁠וֹ אֲשֶׁ֖ר בְּ⁠שׁוּשַׁ֥ן הַ⁠בִּירָֽה ׃³ בִּ⁠שְׁנַ֤ת שָׁלוֹשׁ֙ לְ⁠מָלְכ֔⁠וֹ עָשָׂ֣ה מִשְׁתֶּ֔ה לְ⁠כָל ־ שָׂרָ֖י⁠ו וַ⁠עֲבָדָ֑י⁠ו חֵ֣יל ׀ פָּרַ֣ס וּ⁠מָדַ֗י הַֽ⁠פַּרְתְּמִ֛ים וְ⁠שָׂרֵ֥י הַ⁠מְּדִינ֖וֹת לְ⁠פָנָֽי⁠ו ׃⁴ בְּ⁠הַרְאֹת֗⁠וֹ אֶת ־ עֹ֨שֶׁר֙ כְּב֣וֹד מַלְכוּת֔⁠וֹ וְ⁠אֶ֨ת ־ יְקָ֔ר תִּפְאֶ֖רֶת גְּדוּלָּת֑⁠וֹ יָמִ֣ים רַבִּ֔ים שְׁמוֹנִ֥ים וּ⁠מְאַ֖ת יֽוֹם ׃⁵ וּ⁠בִ⁠מְל֣וֹאת ׀ הַ⁠יָּמִ֣ים הָ⁠אֵ֗לֶּה עָשָׂ֣ה הַ⁠מֶּ֡לֶךְ לְ⁠כָל ־ הָ⁠עָ֣ם הַ⁠נִּמְצְאִים֩ בְּ⁠שׁוּשַׁ֨ן הַ⁠בִּירָ֜ה לְ⁠מִ⁠גָּ֧דוֹל וְ⁠עַד ־ קָטָ֛ן מִשְׁתֶּ֖ה שִׁבְעַ֣ת יָמִ֑ים בַּ⁠חֲצַ֕ר גִּנַּ֥ת בִּיתַ֖ן הַ⁠מֶּֽלֶךְ ׃⁶ ח֣וּר ׀ כַּרְפַּ֣ס וּ⁠תְכֵ֗לֶת אָחוּז֙ בְּ⁠חַבְלֵי ־ ב֣וּץ וְ⁠אַרְגָּמָ֔ן עַל ־ גְּלִ֥ילֵי כֶ֖סֶף וְ⁠עַמּ֣וּדֵי שֵׁ֑שׁ מִטּ֣וֹת ׀ זָהָ֣ב וָ⁠כֶ֗סֶף עַ֛ל רִֽצְפַ֥ת בַּהַט ־ וָ⁠שֵׁ֖שׁ וְ⁠דַ֥ר וְ⁠סֹחָֽרֶת ׃⁷ וְ⁠הַשְׁקוֹת֙ בִּ⁠כְלֵ֣י זָהָ֔ב וְ⁠כֵלִ֖ים מִ⁠כֵּלִ֣ים שׁוֹנִ֑ים וְ⁠יֵ֥ין מַלְכ֛וּת רָ֖ב כְּ⁠יַ֥ד הַ⁠מֶּֽלֶךְ ׃⁸ וְ⁠הַ⁠שְּׁתִיָּ֥ה כַ⁠דָּ֖ת אֵ֣ין אֹנֵ֑ס כִּי ־ כֵ֣ן ׀ יִסַּ֣ד הַ⁠מֶּ֗לֶךְ עַ֚ל כָּל ־ רַ֣ב בֵּית֔⁠וֹ לַ⁠עֲשׂ֖וֹת כִּ⁠רְצ֥וֹן אִישׁ ־ וָ⁠אִֽישׁ ׃⁹ גַּ֚ם וַשְׁתִּ֣י הַ⁠מַּלְכָּ֔ה עָשְׂתָ֖ה מִשְׁתֵּ֣ה נָשִׁ֑ים בֵּ֚ית הַ⁠מַּלְכ֔וּת אֲשֶׁ֖ר לַ⁠מֶּ֥לֶךְ אֲחַשְׁוֵרֽוֹשׁ ׃ס¹⁰ בַּ⁠יּוֹם֙ הַ⁠שְּׁבִיעִ֔י כְּ⁠ט֥וֹב לֵב ־ הַ⁠מֶּ֖לֶךְ בַּ⁠יָּ֑יִן אָמַ֡ר לִ֠⁠מְהוּמָן בִּזְּתָ֨א חַרְבוֹנָ֜א בִּגְתָ֤א וַ⁠אֲבַגְתָא֙ זֵתַ֣ר וְ⁠כַרְכַּ֔ס שִׁבְעַת֙ הַ⁠סָּ֣רִיסִ֔ים הַ⁠מְשָׁ֣רְתִ֔ים אֶת ־ פְּנֵ֖י הַ⁠מֶּ֥לֶךְ אֲחַשְׁוֵרֽוֹשׁ ׃¹¹ לְ֠⁠הָבִיא אֶת ־ וַשְׁתִּ֧י הַ⁠מַּלְכָּ֛ה לִ⁠פְנֵ֥י הַ⁠מֶּ֖לֶךְ בְּ⁠כֶ֣תֶר מַלְכ֑וּת לְ⁠הַרְא֨וֹת הָֽ⁠עַמִּ֤ים וְ⁠הַ⁠שָּׂרִים֙ אֶת ־ יָפְיָ֔⁠הּ כִּֽי ־ טוֹבַ֥ת מַרְאֶ֖ה הִֽיא ׃¹² וַ⁠תְּמָאֵ֞ן הַ⁠מַּלְכָּ֣ה וַשְׁתִּ֗י לָ⁠בוֹא֙ בִּ⁠דְבַ֣ר הַ⁠מֶּ֔לֶךְ אֲשֶׁ֖ר בְּ⁠יַ֣ד הַ⁠סָּרִיסִ֑ים וַ⁠יִּקְצֹ֤ף הַ⁠מֶּ֨לֶךְ֙ מְאֹ֔ד וַ⁠חֲמָת֖⁠וֹ בָּעֲרָ֥ה בֽ⁠וֹ ׃¹³ וַ⁠יֹּ֣אמֶר הַ⁠מֶּ֔לֶךְ לַ⁠חֲכָמִ֖ים יֹדְעֵ֣י הָֽ⁠עִתִּ֑ים כִּי ־ כֵן֙ דְּבַ֣ר הַ⁠מֶּ֔לֶךְ לִ⁠פְנֵ֕י כָּל ־ יֹדְעֵ֖י דָּ֥ת וָ⁠דִֽין ׃¹⁴ וְ⁠הַ⁠קָּרֹ֣ב אֵלָ֗י⁠ו כַּרְשְׁנָ֤א שֵׁתָר֙ אַדְמָ֣תָא תַרְשִׁ֔ישׁ מֶ֥רֶס מַרְסְנָ֖א מְמוּכָ֑ן שִׁבְעַ֞ת שָׂרֵ֣י ׀ פָּרַ֣ס וּ⁠מָדַ֗י רֹאֵי֙ פְּנֵ֣י הַ⁠מֶּ֔לֶךְ הַ⁠יֹּשְׁבִ֥ים רִאשֹׁנָ֖ה בַּ⁠מַּלְכֽוּת ׃¹⁵ כְּ⁠דָת֙ מַֽה ־ לַּ⁠עֲשׂ֔וֹת בַּ⁠מַּלְכָּ֖ה וַשְׁתִּ֑י עַ֣ל ׀ אֲשֶׁ֣ר לֹֽא ־ עָשְׂתָ֗ה אֶֽת ־ מַאֲמַר֙ הַ⁠מֶּ֣לֶךְ אֲחַשְׁוֵר֔וֹשׁ בְּ⁠יַ֖ד הַ⁠סָּרִיסִֽים ׃ס¹⁶ וַ⁠יֹּ֣אמֶר מְמוּכָ֗ן ¹ לִ⁠פְנֵ֤י הַ⁠מֶּ֨לֶךְ֙ וְ⁠הַ⁠שָּׂרִ֔ים לֹ֤א עַל ־ הַ⁠מֶּ֨לֶךְ֙ לְ⁠בַדּ֔⁠וֹ עָוְתָ֖ה וַשְׁתִּ֣י הַ⁠מַּלְכָּ֑ה כִּ֤י עַל ־ כָּל ־ הַ⁠שָּׂרִים֙ וְ⁠עַל ־ כָּל ־ הָ֣⁠עַמִּ֔ים אֲשֶׁ֕ר בְּ⁠כָל ־ מְדִינ֖וֹת הַ⁠מֶּ֥לֶךְ אֲחַשְׁוֵרֽוֹשׁ ׃¹⁷ כִּֽי ־ יֵצֵ֤א דְבַר ־ הַ⁠מַּלְכָּה֙ עַל ־ כָּל ־ הַ⁠נָּשִׁ֔ים לְ⁠הַבְז֥וֹת בַּעְלֵי⁠הֶ֖ן בְּ⁠עֵינֵי⁠הֶ֑ן בְּ⁠אָמְרָ֗⁠ם הַ⁠מֶּ֣לֶךְ אֲחַשְׁוֵר֡וֹשׁ אָמַ֞ר לְ⁠הָבִ֨יא אֶת ־ וַשְׁתִּ֧י הַ⁠מַּלְכָּ֛ה לְ⁠פָנָ֖י⁠ו וְ⁠לֹא ־ בָֽאָה ׃¹⁸ וְֽ⁠הַ⁠יּ֨וֹם הַ⁠זֶּ֜ה תֹּאמַ֣רְנָה ׀ שָׂר֣וֹת פָּֽרַס ־ וּ⁠מָדַ֗י אֲשֶׁ֤ר שָֽׁמְעוּ֙ אֶת ־ דְּבַ֣ר הַ⁠מַּלְכָּ֔ה לְ⁠כֹ֖ל שָׂרֵ֣י הַ⁠מֶּ֑לֶךְ וּ⁠כְ⁠דַ֖י בִּזָּי֥וֹן וָ⁠קָֽצֶף ׃¹⁹ אִם ־ עַל ־ הַ⁠מֶּ֣לֶךְ ט֗וֹב יֵצֵ֤א דְבַר ־ מַלְכוּת֙ מִ⁠לְּ⁠פָנָ֔י⁠ו וְ⁠יִכָּתֵ֛ב בְּ⁠דָתֵ֥י פָֽרַס ־ וּ⁠מָדַ֖י וְ⁠לֹ֣א יַעֲב֑וֹר אֲשֶׁ֨ר לֹֽא ־ תָב֜וֹא וַשְׁתִּ֗י לִ⁠פְנֵי֙ הַ⁠מֶּ֣לֶךְ אֲחַשְׁוֵר֔וֹשׁ וּ⁠מַלְכוּתָ⁠הּ֙ יִתֵּ֣ן הַ⁠מֶּ֔לֶךְ לִ⁠רְעוּתָ֖⁠הּ הַ⁠טּוֹבָ֥ה מִמֶּֽ⁠נָּה ׃²⁰ וְ⁠נִשְׁמַע֩ פִּתְגָ֨ם הַ⁠מֶּ֤לֶךְ אֲשֶֽׁר ־ יַעֲשֶׂה֙ בְּ⁠כָל ־ מַלְכוּת֔⁠וֹ כִּ֥י רַבָּ֖ה הִ֑יא וְ⁠כָל ־ הַ⁠נָּשִׁ֗ים יִתְּנ֤וּ יְקָר֙ לְ⁠בַעְלֵי⁠הֶ֔ן לְ⁠מִ⁠גָּד֖וֹל וְ⁠עַד ־ קָטָֽן ׃²¹ וַ⁠יִּיטַב֙ הַ⁠דָּבָ֔ר בְּ⁠עֵינֵ֥י הַ⁠מֶּ֖לֶךְ וְ⁠הַ⁠שָּׂרִ֑ים וַ⁠יַּ֥עַשׂ הַ⁠מֶּ֖לֶךְ כִּ⁠דְבַ֥ר מְמוּכָֽן ׃²² וַ⁠יִּשְׁלַ֤ח סְפָרִים֙ אֶל ־ כָּל ־ מְדִינ֣וֹת הַ⁠מֶּ֔לֶךְ אֶל ־ מְדִינָ֤ה וּ⁠מְדִינָה֙ כִּ⁠כְתָבָ֔⁠הּ וְ⁠אֶל ־ עַ֥ם וָ⁠עָ֖ם כִּ⁠לְשׁוֹנ֑⁠וֹ לִ⁠הְי֤וֹת כָּל ־ אִישׁ֙ שֹׂרֵ֣ר בְּ⁠בֵית֔⁠וֹ וּ⁠מְדַבֵּ֖ר כִּ⁠לְשׁ֥וֹן עַמּֽ⁠וֹ ׃פ

¹K מומכן

Chapter 2

¹ אַחַר֙ הַ⁠דְּבָרִ֣ים הָ⁠אֵ֔לֶּה כְּ⁠שֹׁ֕ךְ חֲמַ֖ת הַ⁠מֶּ֣לֶךְ אֲחַשְׁוֵר֑וֹשׁ זָכַ֤ר אֶת ־ וַשְׁתִּי֙ וְ⁠אֵ֣ת אֲשֶׁר ־ עָשָׂ֔תָה וְ⁠אֵ֥ת אֲשֶׁר ־ נִגְזַ֖ר עָלֶֽי⁠הָ ׃² וַ⁠יֹּאמְר֥וּ נַעֲרֵֽי ־ הַ⁠מֶּ֖לֶךְ מְשָׁרְתָ֑י⁠ו יְבַקְשׁ֥וּ לַ⁠מֶּ֛לֶךְ נְעָר֥וֹת בְּתוּל֖וֹת טוֹב֥וֹת מַרְאֶֽה ׃³ וְ⁠יַפְקֵ֨ד הַ⁠מֶּ֣לֶךְ פְּקִידִים֮ בְּ⁠כָל ־ מְדִינ֣וֹת מַלְכוּת⁠וֹ֒ וְ⁠יִקְבְּצ֣וּ אֶת ־ כָּל ־ נַעֲרָֽה ־ בְ֠תוּלָה טוֹבַ֨ת מַרְאֶ֜ה אֶל ־ שׁוּשַׁ֤ן הַ⁠בִּירָה֙ אֶל ־ בֵּ֣ית הַ⁠נָּשִׁ֔ים אֶל ־ יַ֥ד הֵגֶ֛א סְרִ֥יס הַ⁠מֶּ֖לֶךְ שֹׁמֵ֣ר הַ⁠נָּשִׁ֑ים וְ⁠נָת֖וֹן תַּמְרוּקֵי⁠הֶֽן ׃⁴ וְ⁠הַֽ⁠נַּעֲרָ֗ה אֲשֶׁ֤ר תִּיטַב֙ בְּ⁠עֵינֵ֣י הַ⁠מֶּ֔לֶךְ תִּמְלֹ֖ךְ תַּ֣חַת וַשְׁתִּ֑י וַ⁠יִּיטַ֧ב הַ⁠דָּבָ֛ר בְּ⁠עֵינֵ֥י הַ⁠מֶּ֖לֶךְ וַ⁠יַּ֥עַשׂ כֵּֽן ׃ס⁵ אִ֣ישׁ יְהוּדִ֔י הָיָ֖ה בְּ⁠שׁוּשַׁ֣ן הַ⁠בִּירָ֑ה וּ⁠שְׁמ֣⁠וֹ מָרְדֳּכַ֗י בֶּ֣ן יָאִ֧יר בֶּן ־ שִׁמְעִ֛י בֶּן ־ קִ֖ישׁ אִ֥ישׁ יְמִינִֽי ׃⁶ אֲשֶׁ֤ר הָגְלָה֙ מִ⁠יר֣וּשָׁלַ֔יִם עִם ־ הַ⁠גֹּלָה֙ אֲשֶׁ֣ר הָגְלְתָ֔ה עִ֖ם יְכָנְיָ֣ה מֶֽלֶךְ ־ יְהוּדָ֑ה אֲשֶׁ֣ר הֶגְלָ֔ה נְבוּכַדְנֶאצַּ֖ר מֶ֥לֶךְ בָּבֶֽל ׃⁷ וַ⁠יְהִ֨י אֹמֵ֜ן אֶת ־ הֲדַסָּ֗ה הִ֤יא אֶסְתֵּר֙ בַּת ־ דֹּד֔⁠וֹ כִּ֛י אֵ֥ין לָ֖⁠הּ אָ֣ב וָ⁠אֵ֑ם וְ⁠הַ⁠נַּעֲרָ֤ה יְפַת ־ תֹּ֨אַר֙ וְ⁠טוֹבַ֣ת מַרְאֶ֔ה וּ⁠בְ⁠מ֤וֹת אָבִ֨י⁠הָ֙ וְ⁠אִמָּ֔⁠הּ לְקָחָ֧⁠הּ מָרְדֳּכַ֛י ל֖⁠וֹ לְ⁠בַֽת ׃⁸ וַ⁠יְהִ֗י בְּ⁠הִשָּׁמַ֤ע דְּבַר ־ הַ⁠מֶּ֨לֶךְ֙ וְ⁠דָת֔⁠וֹ וּֽ⁠בְ⁠הִקָּבֵ֞ץ נְעָר֥וֹת רַבּ֛וֹת אֶל ־ שׁוּשַׁ֥ן הַ⁠בִּירָ֖ה אֶל ־ יַ֣ד הֵגָ֑י וַ⁠תִּלָּקַ֤ח אֶסְתֵּר֙ אֶל ־ בֵּ֣ית הַ⁠מֶּ֔לֶךְ אֶל ־ יַ֥ד הֵגַ֖י שֹׁמֵ֥ר הַ⁠נָּשִֽׁים ׃⁹ וַ⁠תִּיטַ֨ב הַ⁠נַּעֲרָ֣ה בְ⁠עֵינָי⁠ו֮ וַ⁠תִּשָּׂ֣א חֶ֣סֶד לְ⁠פָנָי⁠ו֒ וַ֠⁠יְבַהֵל אֶת ־ תַּמְרוּקֶ֤י⁠הָ וְ⁠אֶת ־ מָנוֹתֶ֨⁠הָ֙ לָ⁠תֵ֣ת לָ֔⁠הּ וְ⁠אֵת֙ שֶׁ֣בַע הַ⁠נְּעָר֔וֹת הָ⁠רְאֻי֥וֹת לָֽ⁠תֶת ־ לָ֖⁠הּ מִ⁠בֵּ֣ית הַ⁠מֶּ֑לֶךְ וַ⁠יְשַׁנֶּ֧⁠הָ וְ⁠אֶת ־ נַעֲרוֹתֶ֛י⁠הָ לְ⁠ט֖וֹב בֵּ֥ית הַ⁠נָּשִֽׁים ׃¹⁰ לֹא ־ הִגִּ֣ידָה אֶסְתֵּ֔ר אֶת ־ עַמָּ֖⁠הּ וְ⁠אֶת ־ מֽוֹלַדְתָּ֑⁠הּ כִּ֧י מָרְדֳּכַ֛י צִוָּ֥ה עָלֶ֖י⁠הָ אֲשֶׁ֥ר לֹא ־ תַגִּֽיד ׃¹¹ וּ⁠בְ⁠כָל ־ י֣וֹם וָ⁠י֔וֹם מָרְדֳּכַי֙ מִתְהַלֵּ֔ךְ לִ⁠פְנֵ֖י חֲצַ֣ר בֵּית ־ הַ⁠נָּשִׁ֑ים לָ⁠דַ֨עַת֙ אֶת ־ שְׁל֣וֹם אֶסְתֵּ֔ר וּ⁠מַה ־ יֵּעָשֶׂ֖ה בָּֽ⁠הּ ׃¹² וּ⁠בְ⁠הַגִּ֡יעַ תֹּר֩ נַעֲרָ֨ה וְ⁠נַעֲרָ֜ה לָ⁠ב֣וֹא ׀ אֶל ־ הַ⁠מֶּ֣לֶךְ אֲחַשְׁוֵר֗וֹשׁ מִ⁠קֵּץ֩ הֱי֨וֹת לָ֜⁠הּ כְּ⁠דָ֤ת הַ⁠נָּשִׁים֙ שְׁנֵ֣ים עָשָׂ֣ר חֹ֔דֶשׁ כִּ֛י כֵּ֥ן יִמְלְא֖וּ יְמֵ֣י מְרוּקֵי⁠הֶ֑ן שִׁשָּׁ֤ה חֳדָשִׁים֙ בְּ⁠שֶׁ֣מֶן הַ⁠מֹּ֔ר וְ⁠שִׁשָּׁ֤ה חֳדָשִׁים֙ בַּ⁠בְּשָׂמִ֔ים וּ⁠בְ⁠תַמְרוּקֵ֖י הַ⁠נָּשִֽׁים ׃¹³ וּ⁠בָ⁠זֶ֕ה הַֽ⁠נַּעֲרָ֖ה בָּאָ֣ה אֶל ־ הַ⁠מֶּ֑לֶךְ אֵת֩ כָּל ־ אֲשֶׁ֨ר תֹּאמַ֜ר יִנָּ֤תֵֽן לָ⁠הּ֙ לָ⁠ב֣וֹא עִמָּ֔⁠הּ מִ⁠בֵּ֥ית הַ⁠נָּשִׁ֖ים עַד ־ בֵּ֥ית הַ⁠מֶּֽלֶךְ ׃¹⁴ בָּ⁠עֶ֣רֶב ׀ הִ֣יא בָאָ֗ה וּ֠⁠בַ⁠בֹּקֶר הִ֣יא שָׁבָ֞ה אֶל ־ בֵּ֤ית הַ⁠נָּשִׁים֙ שֵׁנִ֔י אֶל ־ יַ֧ד שַֽׁעֲשְׁגַ֛ז סְרִ֥יס הַ⁠מֶּ֖לֶךְ שֹׁמֵ֣ר הַ⁠פִּֽילַגְשִׁ֑ים לֹא ־ תָב֥וֹא עוֹד֙ אֶל ־ הַ⁠מֶּ֔לֶךְ כִּ֣י אִם ־ חָפֵ֥ץ בָּ֛⁠הּ הַ⁠מֶּ֖לֶךְ וְ⁠נִקְרְאָ֥ה בְ⁠שֵֽׁם ׃¹⁵ וּ⁠בְ⁠הַגִּ֣יעַ תֹּר ־ אֶסְתֵּ֣ר בַּת ־ אֲבִיחַ֣יִל דֹּ֣ד מָרְדֳּכַ֡י אֲשֶׁר֩ לָקַֽח ־ ל֨⁠וֹ לְ⁠בַ֜ת לָ⁠ב֣וֹא אֶל ־ הַ⁠מֶּ֗לֶךְ לֹ֤א בִקְשָׁה֙ דָּבָ֔ר כִּ֠י אִ֣ם אֶת ־ אֲשֶׁ֥ר יֹאמַ֛ר הֵגַ֥י סְרִיס ־ הַ⁠מֶּ֖לֶךְ שֹׁמֵ֣ר הַ⁠נָּשִׁ֑ים וַ⁠תְּהִ֤י אֶסְתֵּר֙ נֹשֵׂ֣את חֵ֔ן בְּ⁠עֵינֵ֖י כָּל ־ רֹאֶֽי⁠הָ ׃¹⁶ וַ⁠תִּלָּקַ֨ח אֶסְתֵּ֜ר אֶל ־ הַ⁠מֶּ֤לֶךְ אֲחַשְׁוֵרוֹשׁ֙ אֶל ־ בֵּ֣ית מַלְכוּת֔⁠וֹ בַּ⁠חֹ֥דֶשׁ הָ⁠עֲשִׂירִ֖י הוּא ־ חֹ֣דֶשׁ טֵבֵ֑ת בִּ⁠שְׁנַת ־ שֶׁ֖בַע לְ⁠מַלְכוּתֽ⁠וֹ ׃¹⁷ וַ⁠יֶּאֱהַ֨ב הַ⁠מֶּ֤לֶךְ אֶת ־ אֶסְתֵּר֙ מִ⁠כָּל ־ הַ⁠נָּשִׁ֔ים וַ⁠תִּשָּׂא ־ חֵ֥ן וָ⁠חֶ֛סֶד לְ⁠פָנָ֖י⁠ו מִ⁠כָּל ־ הַ⁠בְּתוּלֹ֑ת וַ⁠יָּ֤שֶׂם כֶּֽתֶר ־ מַלְכוּת֙ בְּ⁠רֹאשָׁ֔⁠הּ וַ⁠יַּמְלִיכֶ֖⁠הָ תַּ֥חַת וַשְׁתִּֽי ׃¹⁸ וַ⁠יַּ֨עַשׂ הַ⁠מֶּ֜לֶךְ מִשְׁתֶּ֣ה גָד֗וֹל לְ⁠כָל ־ שָׂרָי⁠ו֙ וַ⁠עֲבָדָ֔י⁠ו אֵ֖ת מִשְׁתֵּ֣ה אֶסְתֵּ֑ר וַ⁠הֲנָחָ֤ה לַ⁠מְּדִינוֹת֙ עָשָׂ֔ה וַ⁠יִּתֵּ֥ן מַשְׂאֵ֖ת כְּ⁠יַ֥ד הַ⁠מֶּֽלֶךְ ׃¹⁹ וּ⁠בְ⁠הִקָּבֵ֥ץ בְּתוּל֖וֹת שֵׁנִ֑ית וּ⁠מָרְדֳּכַ֖י יֹשֵׁ֥ב בְּ⁠שַֽׁעַר ־ הַ⁠מֶּֽלֶךְ ׃²⁰ אֵ֣ין אֶסְתֵּ֗ר מַגֶּ֤דֶת מֽוֹלַדְתָּ⁠הּ֙ וְ⁠אֶת ־ עַמָּ֔⁠הּ כַּ⁠אֲשֶׁ֛ר צִוָּ֥ה עָלֶ֖י⁠הָ מָרְדֳּכָ֑י וְ⁠אֶת ־ מַאֲמַ֤ר מָרְדֳּכַי֙ אֶסְתֵּ֣ר עֹשָׂ֔ה כַּ⁠אֲשֶׁ֛ר הָיְתָ֥ה בְ⁠אָמְנָ֖ה אִתּֽ⁠וֹ ׃ס²¹ בַּ⁠יָּמִ֣ים הָ⁠הֵ֔ם וּ⁠מָרְדֳּכַ֖י יֹשֵׁ֣ב בְּ⁠שַֽׁעַר ־ הַ⁠מֶּ֑לֶךְ קָצַף֩ בִּגְתָ֨ן וָ⁠תֶ֜רֶשׁ שְׁנֵֽי ־ סָרִיסֵ֤י הַ⁠מֶּ֨לֶךְ֙ מִ⁠שֹּׁמְרֵ֣י הַ⁠סַּ֔ף וַ⁠יְבַקְשׁוּ֙ לִ⁠שְׁלֹ֣חַ יָ֔ד בַּ⁠מֶּ֖לֶךְ אֲחַשְׁוֵֽרֹשׁ ׃²² וַ⁠יִּוָּדַ֤ע הַ⁠דָּבָר֙ לְ⁠מָרְדֳּכַ֔י וַ⁠יַּגֵּ֖ד לְ⁠אֶסְתֵּ֣ר הַ⁠מַּלְכָּ֑ה וַ⁠תֹּ֧אמֶר אֶסְתֵּ֛ר לַ⁠מֶּ֖לֶךְ בְּ⁠שֵׁ֥ם מָרְדֳּכָֽי ׃²³ וַ⁠יְבֻקַּ֤שׁ הַ⁠דָּבָר֙ וַ⁠יִּמָּצֵ֔א וַ⁠יִּתָּל֥וּ שְׁנֵי⁠הֶ֖ם עַל ־ עֵ֑ץ וַ⁠יִּכָּתֵ֗ב בְּ⁠סֵ֛פֶר דִּבְרֵ֥י הַ⁠יָּמִ֖ים לִ⁠פְנֵ֥י הַ⁠מֶּֽלֶךְ ׃פ

Chapter 3

¹ אַחַ֣ר ׀ הַ⁠דְּבָרִ֣ים הָ⁠אֵ֗לֶּה גִּדַּל֩ הַ⁠מֶּ֨לֶךְ אֲחַשְׁוֵר֜וֹשׁ אֶת ־ הָמָ֧ן בֶּֽן ־ הַמְּדָ֛תָא הָ⁠אֲגָגִ֖י וַֽ⁠יְנַשְּׂאֵ֑⁠הוּ וַ⁠יָּ֨שֶׂם֙ אֶת ־ כִּסְא֔⁠וֹ מֵ⁠עַ֕ל כָּל ־ הַ⁠שָּׂרִ֖ים אֲשֶׁ֥ר אִתּֽ⁠וֹ ׃² וְ⁠כָל ־ עַבְדֵ֨י הַ⁠מֶּ֜לֶךְ אֲשֶׁר ־ בְּ⁠שַׁ֣עַר הַ⁠מֶּ֗לֶךְ כֹּרְעִ֤ים וּ⁠מִֽשְׁתַּחֲוִים֙ לְ⁠הָמָ֔ן כִּי ־ כֵ֖ן צִוָּה ־ ל֣⁠וֹ הַ⁠מֶּ֑לֶךְ וּ⁠מָ֨רְדֳּכַ֔י לֹ֥א יִכְרַ֖ע וְ⁠לֹ֥א יִֽשְׁתַּחֲוֶֽה ׃³ וַ⁠יֹּ֨אמְר֜וּ עַבְדֵ֥י הַ⁠מֶּ֛לֶךְ אֲשֶׁר ־ בְּ⁠שַׁ֥עַר הַ⁠מֶּ֖לֶךְ לְ⁠מָרְדֳּכָ֑י מַדּ֨וּעַ֙ אַתָּ֣ה עוֹבֵ֔ר אֵ֖ת מִצְוַ֥ת הַ⁠מֶּֽלֶךְ ׃⁴ וַ⁠יְהִ֗י ב⁠אמר⁠ם ¹ אֵלָי⁠ו֙ י֣וֹם וָ⁠י֔וֹם וְ⁠לֹ֥א שָׁמַ֖ע אֲלֵי⁠הֶ֑ם וַ⁠יַּגִּ֣ידוּ לְ⁠הָמָ֗ן לִ⁠רְאוֹת֙ הֲ⁠יַֽעַמְדוּ֙ דִּבְרֵ֣י מָרְדֳּכַ֔י כִּֽי ־ הִגִּ֥יד לָ⁠הֶ֖ם אֲשֶׁר ־ ה֥וּא יְהוּדִֽי ׃⁵ וַ⁠יַּ֣רְא הָמָ֔ן כִּי ־ אֵ֣ין מָרְדֳּכַ֔י כֹּרֵ֥עַ וּ⁠מִֽשְׁתַּחֲוֶ֖ה ל֑⁠וֹ וַ⁠יִּמָּלֵ֥א הָמָ֖ן חֵמָֽה ׃⁶ וַ⁠יִּ֣בֶז בְּ⁠עֵינָ֗י⁠ו לִ⁠שְׁלֹ֤ח יָד֙ בְּ⁠מָרְדֳּכַ֣י לְ⁠בַדּ֔⁠וֹ כִּֽי ־ הִגִּ֥ידוּ ל֖⁠וֹ אֶת ־ עַ֣ם מָרְדֳּכָ֑י וַ⁠יְבַקֵּ֣שׁ הָמָ֗ן לְ⁠הַשְׁמִ֧יד אֶת ־ כָּל ־ הַ⁠יְּהוּדִ֛ים אֲשֶׁ֛ר בְּ⁠כָל ־ מַלְכ֥וּת אֲחַשְׁוֵר֖וֹשׁ עַ֥ם מָרְדֳּכָֽי ׃⁷ בַּ⁠חֹ֤דֶשׁ הָ⁠רִאשׁוֹן֙ הוּא ־ חֹ֣דֶשׁ נִיסָ֔ן בִּ⁠שְׁנַת֙ שְׁתֵּ֣ים עֶשְׂרֵ֔ה לַ⁠מֶּ֖לֶךְ אֲחַשְׁוֵר֑וֹשׁ הִפִּ֣יל פּוּר֩ ה֨וּא הַ⁠גּוֹרָ֜ל לִ⁠פְנֵ֣י הָמָ֗ן מִ⁠יּ֧וֹם ׀ לְ⁠י֛וֹם וּ⁠מֵ⁠חֹ֛דֶשׁ לְ⁠חֹ֥דֶשׁ שְׁנֵים ־ עָשָׂ֖ר הוּא ־ חֹ֥דֶשׁ אֲדָֽר ׃ס⁸ וַ⁠יֹּ֤אמֶר הָמָן֙ לַ⁠מֶּ֣לֶךְ אֲחַשְׁוֵר֔וֹשׁ יֶשְׁנ֣⁠וֹ עַם ־ אֶחָ֗ד מְפֻזָּ֤ר וּ⁠מְפֹרָד֙ בֵּ֣ין הָֽ⁠עַמִּ֔ים בְּ⁠כֹ֖ל מְדִינ֣וֹת מַלְכוּתֶ֑⁠ךָ וְ⁠דָתֵי⁠הֶ֞ם שֹׁנ֣וֹת מִ⁠כָּל ־ עָ֗ם וְ⁠אֶת ־ דָּתֵ֤י הַ⁠מֶּ֨לֶךְ֙ אֵינָ֣⁠ם עֹשִׂ֔ים וְ⁠לַ⁠מֶּ֥לֶךְ אֵין ־ שֹׁוֶ֖ה לְ⁠הַנִּיחָֽ⁠ם ׃⁹ אִם ־ עַל ־ הַ⁠מֶּ֣לֶךְ ט֔וֹב יִכָּתֵ֖ב לְ⁠אַבְּדָ֑⁠ם וַ⁠עֲשֶׂ֨רֶת אֲלָפִ֜ים כִּכַּר ־ כֶּ֗סֶף אֶשְׁקוֹל֙ עַל ־ יְדֵי֙ עֹשֵׂ֣י הַ⁠מְּלָאכָ֔ה לְ⁠הָבִ֖יא אֶל ־ גִּנְזֵ֥י הַ⁠מֶּֽלֶךְ ׃¹⁰ וַ⁠יָּ֧סַר הַ⁠מֶּ֛לֶךְ אֶת ־ טַבַּעְתּ֖⁠וֹ מֵ⁠עַ֣ל יָד֑⁠וֹ וַֽ⁠יִּתְּנָ֗⁠הּ לְ⁠הָמָ֧ן בֶּֽן ־ הַמְּדָ֛תָא הָ⁠אֲגָגִ֖י צֹרֵ֥ר הַ⁠יְּהוּדִֽים ׃¹¹ וַ⁠יֹּ֤אמֶר הַ⁠מֶּ֨לֶךְ֙ לְ⁠הָמָ֔ן הַ⁠כֶּ֖סֶף נָת֣וּן לָ֑⁠ךְ וְ⁠הָ⁠עָ֕ם לַ⁠עֲשׂ֥וֹת בּ֖⁠וֹ כַּ⁠טּ֥וֹב בְּ⁠עֵינֶֽי⁠ךָ ׃¹² וַ⁠יִּקָּרְאוּ֩ סֹפְרֵ֨י הַ⁠מֶּ֜לֶךְ בַּ⁠חֹ֣דֶשׁ הָ⁠רִאשׁ֗וֹן בִּ⁠שְׁלוֹשָׁ֨ה עָשָׂ֣ר יוֹם֮ בּ⁠וֹ֒ וַ⁠יִּכָּתֵ֣ב כְּֽ⁠כָל ־ אֲשֶׁר ־ צִוָּ֣ה הָמָ֡ן אֶ֣ל אֲחַשְׁדַּרְפְּנֵֽי ־ הַ֠⁠מֶּלֶךְ וְֽ⁠אֶל ־ הַ⁠פַּח֞וֹת אֲשֶׁ֣ר ׀ עַל ־ מְדִינָ֣ה וּ⁠מְדִינָ֗ה וְ⁠אֶל ־ שָׂ֤רֵי עַם֙ וָ⁠עָ֔ם מְדִינָ֤ה וּ⁠מְדִינָה֙ כִּ⁠כְתָבָ֔⁠הּ וְ⁠עַ֥ם וָ⁠עָ֖ם כִּ⁠לְשׁוֹנ֑⁠וֹ בְּ⁠שֵׁ֨ם הַ⁠מֶּ֤לֶךְ אֲחַשְׁוֵרֹשׁ֙ נִכְתָּ֔ב וְ⁠נֶחְתָּ֖ם בְּ⁠טַבַּ֥עַת הַ⁠מֶּֽלֶךְ ׃¹³ וְ⁠נִשְׁל֨וֹחַ סְפָרִ֜ים בְּ⁠יַ֣ד הָ⁠רָצִים֮ אֶל ־ כָּל ־ מְדִינ֣וֹת הַ⁠מֶּלֶךְ֒ לְ⁠הַשְׁמִ֡יד לַ⁠הֲרֹ֣ג וּ⁠לְ⁠אַבֵּ֣ד אֶת ־ כָּל ־ הַ֠⁠יְּהוּדִים מִ⁠נַּ֨עַר וְ⁠עַד ־ זָקֵ֜ן טַ֤ף וְ⁠נָשִׁים֙ בְּ⁠י֣וֹם אֶחָ֔ד בִּ⁠שְׁלוֹשָׁ֥ה עָשָׂ֛ר לְ⁠חֹ֥דֶשׁ שְׁנֵים ־ עָשָׂ֖ר הוּא ־ חֹ֣דֶשׁ אֲדָ֑ר וּ⁠שְׁלָלָ֖⁠ם לָ⁠בֽוֹז ׃¹⁴ פַּתְשֶׁ֣גֶן הַ⁠כְּתָ֗ב לְ⁠הִנָּ֤תֵֽן דָּת֙ בְּ⁠כָל ־ מְדִינָ֣ה וּ⁠מְדִינָ֔ה גָּל֖וּי לְ⁠כָל ־ הָֽ⁠עַמִּ֑ים לִ⁠הְי֥וֹת עֲתִדִ֖ים לַ⁠יּ֥וֹם הַ⁠זֶּֽה ׃¹⁵ הָֽ⁠רָצִ֞ים יָצְא֤וּ דְחוּפִים֙ בִּ⁠דְבַ֣ר הַ⁠מֶּ֔לֶךְ וְ⁠הַ⁠דָּ֥ת נִתְּנָ֖ה בְּ⁠שׁוּשַׁ֣ן הַ⁠בִּירָ֑ה וְ⁠הַ⁠מֶּ֤לֶךְ וְ⁠הָמָן֙ יָשְׁב֣וּ לִ⁠שְׁתּ֔וֹת וְ⁠הָ⁠עִ֥יר שׁוּשָׁ֖ן נָבֽוֹכָה ׃פ

¹Q כְּאָמְרָ֤ם

Chapter 4

¹ וּ⁠מָרְדֳּכַ֗י יָדַע֙ אֶת ־ כָּל ־ אֲשֶׁ֣ר נַעֲשָׂ֔ה וַ⁠יִּקְרַ֤ע מָרְדֳּכַי֙ אֶת ־ בְּגָדָ֔י⁠ו וַ⁠יִּלְבַּ֥שׁ שַׂ֖ק וָ⁠אֵ֑פֶר וַ⁠יֵּצֵא֙ בְּ⁠ת֣וֹךְ הָ⁠עִ֔יר וַ⁠יִּזְעַ֛ק זְעָקָ֥ה גְדֹלָ֖ה וּ⁠מָרָֽה ׃² וַ⁠יָּב֕וֹא עַ֖ד לִ⁠פְנֵ֣י שַֽׁעַר ־ הַ⁠מֶּ֑לֶךְ כִּ֣י אֵ֥ין לָ⁠ב֛וֹא אֶל ־ שַׁ֥עַר הַ⁠מֶּ֖לֶךְ בִּ⁠לְב֥וּשׁ שָֽׂק ׃³ וּ⁠בְ⁠כָל ־ מְדִינָ֣ה וּ⁠מְדִינָ֗ה מְקוֹם֙ אֲשֶׁ֨ר דְּבַר ־ הַ⁠מֶּ֤לֶךְ וְ⁠דָת⁠וֹ֙ מַגִּ֔יעַ אֵ֤בֶל גָּדוֹל֙ לַ⁠יְּהוּדִ֔ים וְ⁠צ֥וֹם וּ⁠בְכִ֖י וּ⁠מִסְפֵּ֑ד שַׂ֣ק וָ⁠אֵ֔פֶר יֻצַּ֖ע לָֽ⁠רַבִּֽים ׃⁴ ו/תבואינה ¹ נַעֲר֨וֹת אֶסְתֵּ֤ר וְ⁠סָרִיסֶ֨י⁠הָ֙ וַ⁠יַּגִּ֣ידוּ לָ֔⁠הּ וַ⁠תִּתְחַלְחַ֥ל הַ⁠מַּלְכָּ֖ה מְאֹ֑ד וַ⁠תִּשְׁלַ֨ח בְּגָדִ֜ים לְ⁠הַלְבִּ֣ישׁ אֶֽת ־ מָרְדֳּכַ֗י וּ⁠לְ⁠הָסִ֥יר שַׂקּ֛⁠וֹ מֵ⁠עָלָ֖י⁠ו וְ⁠לֹ֥א קִבֵּֽל ׃⁵ וַ⁠תִּקְרָא֩ אֶסְתֵּ֨ר לַ⁠הֲתָ֜ךְ מִ⁠סָּרִיסֵ֤י הַ⁠מֶּ֨לֶךְ֙ אֲשֶׁ֣ר הֶעֱמִ֣יד לְ⁠פָנֶ֔י⁠הָ וַ⁠תְּצַוֵּ֖⁠הוּ עַֽל ־ מָרְדֳּכָ֑י לָ⁠דַ֥עַת מַה ־ זֶּ֖ה וְ⁠עַל ־ מַה ־ זֶּֽה ׃⁶ וַ⁠יֵּצֵ֥א הֲתָ֖ךְ אֶֽל ־ מָרְדֳּכָ֑י אֶל ־ רְח֣וֹב הָ⁠עִ֔יר אֲשֶׁ֖ר לִ⁠פְנֵ֥י שַֽׁעַר ־ הַ⁠מֶּֽלֶךְ ׃⁷ וַ⁠יַּגֶּד ־ ל֣⁠וֹ מָרְדֳּכַ֔י אֵ֖ת כָּל ־ אֲשֶׁ֣ר קָרָ֑⁠הוּ וְ⁠אֵ֣ת ׀ פָּרָשַׁ֣ת הַ⁠כֶּ֗סֶף אֲשֶׁ֨ר אָמַ֤ר הָמָן֙ לִ֠⁠שְׁקוֹל עַל ־ גִּנְזֵ֥י הַ⁠מֶּ֛לֶךְ בַּיְּהוּדִ֖ים ² לְ⁠אַבְּדָֽ⁠ם ׃⁸ וְ⁠אֶת ־ פַּתְשֶׁ֣גֶן כְּתָֽב ־ הַ֠⁠דָּת אֲשֶׁר ־ נִתַּ֨ן בְּ⁠שׁוּשָׁ֤ן לְ⁠הַשְׁמִידָ⁠ם֙ נָ֣תַן ל֔⁠וֹ לְ⁠הַרְא֥וֹת אֶת ־ אֶסְתֵּ֖ר וּ⁠לְ⁠הַגִּ֣יד לָ֑⁠הּ וּ⁠לְ⁠צַוּ֣וֹת עָלֶ֗י⁠הָ לָ⁠ב֨וֹא אֶל ־ הַ⁠מֶּ֧לֶךְ לְ⁠הִֽתְחַנֶּן ־ ל֛⁠וֹ וּ⁠לְ⁠בַקֵּ֥שׁ מִ⁠לְּ⁠פָנָ֖י⁠ו עַל ־ עַמָּֽ⁠הּ ׃⁹ וַ⁠יָּב֖וֹא הֲתָ֑ךְ וַ⁠יַּגֵּ֣ד לְ⁠אֶסְתֵּ֔ר אֵ֖ת דִּבְרֵ֥י מָרְדֳּכָֽי ׃¹⁰ וַ⁠תֹּ֤אמֶר אֶסְתֵּר֙ לַ⁠הֲתָ֔ךְ וַ⁠תְּצַוֵּ֖⁠הוּ אֶֽל ־ מָרְדֳּכָֽי ׃¹¹ כָּל ־ עַבְדֵ֣י הַ⁠מֶּ֡לֶךְ וְ⁠עַם ־ מְדִינ֨וֹת הַ⁠מֶּ֜לֶךְ יֽוֹדְעִ֗ים אֲשֶׁ֣ר כָּל ־ אִ֣ישׁ וְ⁠אִשָּׁ֡ה אֲשֶׁ֣ר יָבֽוֹא ־ אֶל ־ הַ⁠מֶּלֶךְ֩ אֶל ־ הֶ⁠חָצֵ֨ר הַ⁠פְּנִימִ֜ית אֲשֶׁ֣ר לֹֽא ־ יִקָּרֵ֗א אַחַ֤ת דָּת⁠וֹ֙ לְ⁠הָמִ֔ית לְ֠⁠בַד מֵ⁠אֲשֶׁ֨ר יֽוֹשִׁיט ־ ל֥⁠וֹ הַ⁠מֶּ֛לֶךְ אֶת ־ שַׁרְבִ֥יט הַ⁠זָּהָ֖ב וְ⁠חָיָ֑ה וַ⁠אֲנִ֗י לֹ֤א נִקְרֵ֨אתי֙ לָ⁠ב֣וֹא אֶל ־ הַ⁠מֶּ֔לֶךְ זֶ֖ה שְׁלוֹשִׁ֥ים יֽוֹם ׃¹² וַ⁠יַּגִּ֣ידוּ לְ⁠מָרְדֳּכָ֔י אֵ֖ת דִּבְרֵ֥י אֶסְתֵּֽר ׃פ¹³ וַ⁠יֹּ֥אמֶר מָרְדֳּכַ֖י לְ⁠הָשִׁ֣יב אֶל ־ אֶסְתֵּ֑ר אַל ־ תְּדַמִּ֣י בְ⁠נַפְשֵׁ֔⁠ךְ לְ⁠הִמָּלֵ֥ט בֵּית ־ הַ⁠מֶּ֖לֶךְ מִ⁠כָּל ־ הַ⁠יְּהוּדִֽים ׃¹⁴ כִּ֣י אִם ־ הַחֲרֵ֣שׁ תַּחֲרִישִׁי֮ בָּ⁠עֵ֣ת הַ⁠זֹּאת֒ רֶ֣וַח וְ⁠הַצָּלָ֞ה יַעֲמ֤וֹד לַ⁠יְּהוּדִים֙ מִ⁠מָּק֣וֹם אַחֵ֔ר וְ⁠אַ֥תְּ וּ⁠בֵית ־ אָבִ֖י⁠ךְ תֹּאבֵ֑דוּ וּ⁠מִ֣י יוֹדֵ֔עַ אִם ־ לְ⁠עֵ֣ת כָּ⁠זֹ֔את הִגַּ֖עַתְּ לַ⁠מַּלְכֽוּת ׃¹⁵ וַ⁠תֹּ֥אמֶר אֶסְתֵּ֖ר לְ⁠הָשִׁ֥יב אֶֽל ־ מָרְדֳּכָֽי ׃¹⁶ לֵךְ֩ כְּנ֨וֹס אֶת ־ כָּל ־ הַ⁠יְּהוּדִ֜ים הַֽ⁠נִּמְצְאִ֣ים בְּ⁠שׁוּשָׁ֗ן וְ⁠צ֣וּמוּ עָ֠לַ⁠י וְ⁠אַל ־ תֹּאכְל֨וּ וְ⁠אַל ־ תִּשְׁתּ֜וּ שְׁלֹ֤שֶׁת יָמִים֙ לַ֣יְלָה וָ⁠י֔וֹם גַּם ־ אֲנִ֥י וְ⁠נַעֲרֹתַ֖⁠י אָצ֣וּם כֵּ֑ן וּ⁠בְ⁠כֵ֞ן אָב֤וֹא אֶל ־ הַ⁠מֶּ֨לֶךְ֙ אֲשֶׁ֣ר לֹֽא ־ כַ⁠דָּ֔ת וְ⁠כַ⁠אֲשֶׁ֥ר אָבַ֖דְתִּי אָבָֽדְתִּי ׃¹⁷ וַֽ⁠יַּעֲבֹ֖ר מָרְדֳּכָ֑י וַ⁠יַּ֕עַשׂ כְּ⁠כֹ֛ל אֲשֶׁר ־ צִוְּתָ֥ה עָלָ֖י⁠ו אֶסְתֵּֽר ׃ס

¹Q וַ֠תָּבוֹאנָה

²K ביהודיים

Chapter 5

¹ וַ⁠יְהִ֣י ׀ בַּ⁠יּ֣וֹם הַ⁠שְּׁלִישִׁ֗י וַ⁠תִּלְבַּ֤שׁ אֶסְתֵּר֙ מַלְכ֔וּת וַֽ⁠תַּעֲמֹ֞ד בַּ⁠חֲצַ֤ר בֵּית ־ הַ⁠מֶּ֨לֶךְ֙ הַ⁠פְּנִימִ֔ית נֹ֖כַח בֵּ֣ית הַ⁠מֶּ֑לֶךְ וְ֠⁠הַ⁠מֶּלֶךְ יוֹשֵׁ֞ב עַל ־ כִּסֵּ֤א מַלְכוּת⁠וֹ֙ בְּ⁠בֵ֣ית הַ⁠מַּלְכ֔וּת נֹ֖כַח פֶּ֥תַח הַ⁠בָּֽיִת ׃² וַ⁠יְהִי֩ כִ⁠רְא֨וֹת הַ⁠מֶּ֜לֶךְ אֶת ־ אֶסְתֵּ֣ר הַ⁠מַּלְכָּ֗ה עֹמֶ֨דֶת֙ בֶּֽ⁠חָצֵ֔ר נָשְׂאָ֥ה חֵ֖ן בְּ⁠עֵינָ֑י⁠ו וַ⁠יּ֨וֹשֶׁט הַ⁠מֶּ֜לֶךְ לְ⁠אֶסְתֵּ֗ר אֶת ־ שַׁרְבִ֤יט הַ⁠זָּהָב֙ אֲשֶׁ֣ר בְּ⁠יָד֔⁠וֹ וַ⁠תִּקְרַ֣ב אֶסְתֵּ֔ר וַ⁠תִּגַּ֖ע בְּ⁠רֹ֥אשׁ הַ⁠שַּׁרְבִֽיט ׃ס³ וַ⁠יֹּ֤אמֶר לָ⁠הּ֙ הַ⁠מֶּ֔לֶךְ מַה ־ לָּ֖⁠ךְ אֶסְתֵּ֣ר הַ⁠מַּלְכָּ֑ה וּ⁠מַה ־ בַּקָּשָׁתֵ֛⁠ךְ עַד ־ חֲצִ֥י הַ⁠מַּלְכ֖וּת וְ⁠יִנָּ֥תֵֽן לָֽ⁠ךְ ׃⁴ וַ⁠תֹּ֣אמֶר אֶסְתֵּ֔ר אִם ־ עַל ־ הַ⁠מֶּ֖לֶךְ ט֑וֹב יָב֨וֹא הַ⁠מֶּ֤לֶךְ וְ⁠הָמָן֙ הַ⁠יּ֔וֹם אֶל ־ הַ⁠מִּשְׁתֶּ֖ה אֲשֶׁר ־ עָשִׂ֥יתִי לֽ⁠וֹ ׃⁵ וַ⁠יֹּ֣אמֶר הַ⁠מֶּ֔לֶךְ מַהֲרוּ֙ אֶת ־ הָמָ֔ן לַ⁠עֲשׂ֖וֹת אֶת ־ דְּבַ֣ר אֶסְתֵּ֑ר וַ⁠יָּבֹ֤א הַ⁠מֶּ֨לֶךְ֙ וְ⁠הָמָ֔ן אֶל ־ הַ⁠מִּשְׁתֶּ֖ה אֲשֶׁר ־ עָשְׂתָ֥ה אֶסְתֵּֽר ׃⁶ וַ⁠יֹּ֨אמֶר הַ⁠מֶּ֤לֶךְ לְ⁠אֶסְתֵּר֙ בְּ⁠מִשְׁתֵּ֣ה הַ⁠יַּ֔יִן מַה ־ שְּׁאֵלָתֵ֖⁠ךְ וְ⁠יִנָּ֣תֵֽן לָ֑⁠ךְ וּ⁠מַה ־ בַּקָּשָׁתֵ֛⁠ךְ עַד ־ חֲצִ֥י הַ⁠מַּלְכ֖וּת וְ⁠תֵעָֽשׂ ׃⁷ וַ⁠תַּ֥עַן אֶסְתֵּ֖ר וַ⁠תֹּאמַ֑ר שְׁאֵלָתִ֖⁠י וּ⁠בַקָּשָׁתִֽ⁠י ׃⁸ אִם ־ מָצָ֨אתִי חֵ֜ן בְּ⁠עֵינֵ֣י הַ⁠מֶּ֗לֶךְ וְ⁠אִם ־ עַל ־ הַ⁠מֶּ֨לֶךְ֙ ט֔וֹב לָ⁠תֵת֙ אֶת ־ שְׁאֵ֣לָתִ֔⁠י וְ⁠לַ⁠עֲשׂ֖וֹת אֶת ־ בַּקָּשָׁתִ֑⁠י יָב֧וֹא הַ⁠מֶּ֣לֶךְ וְ⁠הָמָ֗ן אֶל ־ הַ⁠מִּשְׁתֶּה֙ אֲשֶׁ֣ר אֶֽעֱשֶׂ֣ה לָ⁠הֶ֔ם וּ⁠מָחָ֥ר אֶֽעֱשֶׂ֖ה כִּ⁠דְבַ֥ר הַ⁠מֶּֽלֶךְ ׃⁹ וַ⁠יֵּצֵ֤א הָמָן֙ בַּ⁠יּ֣וֹם הַ⁠ה֔וּא שָׂמֵ֖חַ וְ⁠ט֣וֹב לֵ֑ב וְ⁠כִ⁠רְאוֹת֩ הָמָ֨ן אֶֽת ־ מָרְדֳּכַ֜י בְּ⁠שַׁ֣עַר הַ⁠מֶּ֗לֶךְ וְ⁠לֹא ־ קָם֙ וְ⁠לֹא ־ זָ֣ע מִמֶּ֔⁠נּוּ וַ⁠יִּמָּלֵ֥א הָמָ֛ן עַֽל ־ מָרְדֳּכַ֖י חֵמָֽה ׃¹⁰ וַ⁠יִּתְאַפַּ֣ק הָמָ֔ן וַ⁠יָּב֖וֹא אֶל ־ בֵּית֑⁠וֹ וַ⁠יִּשְׁלַ֛ח וַ⁠יָּבֵ֥א אֶת ־ אֹהֲבָ֖י⁠ו וְ⁠אֶת ־ זֶ֥רֶשׁ אִשְׁתּֽ⁠וֹ ׃¹¹ וַ⁠יְסַפֵּ֨ר לָ⁠הֶ֥ם הָמָ֛ן אֶת ־ כְּב֥וֹד עָשְׁר֖⁠וֹ וְ⁠רֹ֣ב בָּנָ֑י⁠ו וְ⁠אֵת֩ כָּל ־ אֲשֶׁ֨ר גִּדְּל֤⁠וֹ הַ⁠מֶּ֨לֶךְ֙ וְ⁠אֵ֣ת אֲשֶׁ֣ר נִשְּׂא֔⁠וֹ עַל ־ הַ⁠שָּׂרִ֖ים וְ⁠עַבְדֵ֥י הַ⁠מֶּֽלֶךְ ׃¹² וַ⁠יֹּאמֶר֮ הָמָן֒ אַ֣ף לֹא ־ הֵבִיאָה֩ אֶסְתֵּ֨ר הַ⁠מַּלְכָּ֧ה עִם ־ הַ⁠מֶּ֛לֶךְ אֶל ־ הַ⁠מִּשְׁתֶּ֥ה אֲשֶׁר ־ עָשָׂ֖תָה כִּ֣י אִם ־ אוֹתִ֑⁠י וְ⁠גַם ־ לְ⁠מָחָ֛ר אֲנִ֥י קָֽרוּא ־ לָ֖⁠הּ עִם ־ הַ⁠מֶּֽלֶךְ ׃¹³ וְ⁠כָל ־ זֶ֕ה אֵינֶ֥⁠נּוּ שֹׁוֶ֖ה לִ֑⁠י בְּ⁠כָל ־ עֵ֗ת אֲשֶׁ֨ר אֲנִ֤י רֹאֶה֙ אֶת ־ מָרְדֳּכַ֣י הַ⁠יְּהוּדִ֔י יוֹשֵׁ֖ב בְּ⁠שַׁ֥עַר הַ⁠מֶּֽלֶךְ ׃¹⁴ וַ⁠תֹּ֣אמֶר ל⁠וֹ֩ זֶ֨רֶשׁ אִשְׁתּ֜⁠וֹ וְ⁠כָל ־ אֹֽהֲבָ֗י⁠ו יַֽעֲשׂוּ ־ עֵץ֮ גָּבֹ֣הַּ חֲמִשִּׁ֣ים אַמָּה֒ וּ⁠בַ⁠בֹּ֣קֶר ׀ אֱמֹ֣ר לַ⁠מֶּ֗לֶךְ וְ⁠יִתְל֤וּ אֶֽת ־ מָרְדֳּכַי֙ עָלָ֔י⁠ו וּ⁠בֹֽא ־ עִם ־ הַ⁠מֶּ֥לֶךְ אֶל הַ⁠מִּשְׁתֶּ֖ה שָׂמֵ֑חַ וַ⁠יִּיטַ֧ב הַ⁠דָּבָ֛ר לִ⁠פְנֵ֥י הָמָ֖ן וַ⁠יַּ֥עַשׂ הָ⁠עֵֽץ ׃פ

Chapter 6

¹ בַּ⁠לַּ֣יְלָה הַ⁠ה֔וּא נָדְדָ֖ה שְׁנַ֣ת הַ⁠מֶּ֑לֶךְ וַ⁠יֹּ֗אמֶר לְ⁠הָבִ֞יא אֶת ־ סֵ֤פֶר הַ⁠זִּכְרֹנוֹת֙ דִּבְרֵ֣י הַ⁠יָּמִ֔ים וַ⁠יִּהְי֥וּ נִקְרָאִ֖ים לִ⁠פְנֵ֥י הַ⁠מֶּֽלֶךְ ׃² וַ⁠יִּמָּצֵ֣א כָת֗וּב אֲשֶׁר֩ הִגִּ֨יד מָרְדֳּכַ֜י עַל ־ בִּגְתָ֣נָא וָ⁠תֶ֗רֶשׁ שְׁנֵי֙ סָרִיסֵ֣י הַ⁠מֶּ֔לֶךְ מִ⁠שֹּׁמְרֵ֖י הַ⁠סַּ֑ף אֲשֶׁ֤ר בִּקְשׁוּ֙ לִ⁠שְׁלֹ֣חַ יָ֔ד בַּ⁠מֶּ֖לֶךְ אֲחַשְׁוֵרֽוֹשׁ ׃³ וַ⁠יֹּ֣אמֶר הַ⁠מֶּ֔לֶךְ מַֽה ־ נַּעֲשָׂ֞ה יְקָ֧ר וּ⁠גְדוּלָּ֛ה לְ⁠מָרְדֳּכַ֖י עַל ־ זֶ֑ה וַ⁠יֹּ֨אמְר֜וּ נַעֲרֵ֤י הַ⁠מֶּ֨לֶךְ֙ מְשָׁ֣רְתָ֔י⁠ו לֹא ־ נַעֲשָׂ֥ה עִמּ֖⁠וֹ דָּבָֽר ׃⁴ וַ⁠יֹּ֥אמֶר הַ⁠מֶּ֖לֶךְ מִ֣י בֶ⁠חָצֵ֑ר וְ⁠הָמָ֣ן בָּ֗א לַ⁠חֲצַ֤ר בֵּית ־ הַ⁠מֶּ֨לֶךְ֙ הַ⁠חִ֣יצוֹנָ֔ה לֵ⁠אמֹ֣ר לַ⁠מֶּ֔לֶךְ לִ⁠תְלוֹת֙ אֶֽת ־ מָרְדֳּכַ֔י עַל ־ הָ⁠עֵ֖ץ אֲשֶׁר ־ הֵכִ֥ין לֽ⁠וֹ ׃⁵ וַ⁠יֹּ֨אמְר֜וּ נַעֲרֵ֤י הַ⁠מֶּ֨לֶךְ֙ אֵלָ֔י⁠ו הִנֵּ֥ה הָמָ֖ן עֹמֵ֣ד בֶּ⁠חָצֵ֑ר וַ⁠יֹּ֥אמֶר הַ⁠מֶּ֖לֶךְ יָבֽוֹא ׃⁶ וַ⁠יָּבוֹא֮ הָמָן֒ וַ⁠יֹּ֤אמֶר ל⁠וֹ֙ הַ⁠מֶּ֔לֶךְ מַה ־ לַ⁠עֲשׂ֕וֹת בָּ⁠אִ֕ישׁ אֲשֶׁ֥ר הַ⁠מֶּ֖לֶךְ חָפֵ֣ץ בִּ⁠יקָר֑⁠וֹ וַ⁠יֹּ֤אמֶר הָמָן֙ בְּ⁠לִבּ֔⁠וֹ לְ⁠מִ֞י יַחְפֹּ֥ץ הַ⁠מֶּ֛לֶךְ לַ⁠עֲשׂ֥וֹת יְקָ֖ר יוֹתֵ֥ר מִמֶּֽ⁠נִּי ׃⁷ וַ⁠יֹּ֥אמֶר הָמָ֖ן אֶל ־ הַ⁠מֶּ֑לֶךְ אִ֕ישׁ אֲשֶׁ֥ר הַ⁠מֶּ֖לֶךְ חָפֵ֥ץ בִּ⁠יקָרֽ⁠וֹ ׃⁸ יָבִ֨יאוּ֙ לְב֣וּשׁ מַלְכ֔וּת אֲשֶׁ֥ר לָֽבַשׁ ־ בּ֖⁠וֹ הַ⁠מֶּ֑לֶךְ וְ⁠ס֗וּס אֲשֶׁ֨ר רָכַ֤ב עָלָי⁠ו֙ הַ⁠מֶּ֔לֶךְ וַ⁠אֲשֶׁ֥ר נִתַּ֛ן כֶּ֥תֶר מַלְכ֖וּת בְּ⁠רֹאשֽׁ⁠וֹ ׃⁹ וְ⁠נָת֨וֹן הַ⁠לְּב֜וּשׁ וְ⁠הַ⁠סּ֗וּס עַל ־ יַד ־ אִ֞ישׁ מִ⁠שָּׂרֵ֤י הַ⁠מֶּ֨לֶךְ֙ הַֽ⁠פַּרְתְּמִ֔ים וְ⁠הִלְבִּ֨ישׁוּ֙ אֶת ־ הָ⁠אִ֔ישׁ אֲשֶׁ֥ר הַ⁠מֶּ֖לֶךְ חָפֵ֣ץ בִּֽ⁠יקָר֑⁠וֹ וְ⁠הִרְכִּיבֻ֤⁠הוּ עַל ־ הַ⁠סּוּס֙ בִּ⁠רְח֣וֹב הָ⁠עִ֔יר וְ⁠קָרְא֣וּ לְ⁠פָנָ֔י⁠ו כָּ֚כָה יֵעָשֶׂ֣ה לָ⁠אִ֔ישׁ אֲשֶׁ֥ר הַ⁠מֶּ֖לֶךְ חָפֵ֥ץ בִּ⁠יקָרֽ⁠וֹ ׃¹⁰ וַ⁠יֹּ֨אמֶר הַ⁠מֶּ֜לֶךְ לְ⁠הָמָ֗ן מַ֠הֵר קַ֣ח אֶת ־ הַ⁠לְּב֤וּשׁ וְ⁠אֶת ־ הַ⁠סּוּס֙ כַּ⁠אֲשֶׁ֣ר דִּבַּ֔רְתָּ וַֽ⁠עֲשֵׂה ־ כֵן֙ לְ⁠מָרְדֳּכַ֣י הַ⁠יְּהוּדִ֔י הַ⁠יּוֹשֵׁ֖ב בְּ⁠שַׁ֣עַר הַ⁠מֶּ֑לֶךְ אַל ־ תַּפֵּ֣ל דָּבָ֔ר מִ⁠כֹּ֖ל אֲשֶׁ֥ר דִּבַּֽרְתָּ ׃¹¹ וַ⁠יִּקַּ֤ח הָמָן֙ אֶת ־ הַ⁠לְּב֣וּשׁ וְ⁠אֶת ־ הַ⁠סּ֔וּס וַ⁠יַּלְבֵּ֖שׁ אֶֽת ־ מָרְדֳּכָ֑י וַ⁠יַּרְכִּיבֵ֨⁠הוּ֙ בִּ⁠רְח֣וֹב הָ⁠עִ֔יר וַ⁠יִּקְרָ֣א לְ⁠פָנָ֔י⁠ו כָּ֚כָה יֵעָשֶׂ֣ה לָ⁠אִ֔ישׁ אֲשֶׁ֥ר הַ⁠מֶּ֖לֶךְ חָפֵ֥ץ בִּ⁠יקָרֽ⁠וֹ ׃¹² וַ⁠יָּ֥שָׁב מָרְדֳּכַ֖י אֶל ־ שַׁ֣עַר הַ⁠מֶּ֑לֶךְ וְ⁠הָמָן֙ נִדְחַ֣ף אֶל ־ בֵּית֔⁠וֹ אָבֵ֖ל וַ⁠חֲפ֥וּי רֹֽאשׁ ׃¹³ וַ⁠יְסַפֵּ֨ר הָמָ֜ן לְ⁠זֶ֤רֶשׁ אִשְׁתּ⁠וֹ֙ וּ⁠לְ⁠כָל ־ אֹ֣הֲבָ֔י⁠ו אֵ֖ת כָּל ־ אֲשֶׁ֣ר קָרָ֑⁠הוּ וַ⁠יֹּ֩אמְרוּ֩ ל֨⁠וֹ חֲכָמָ֜י⁠ו וְ⁠זֶ֣רֶשׁ אִשְׁתּ֗⁠וֹ אִ֣ם מִ⁠זֶּ֣רַע הַ⁠יְּהוּדִ֡ים מָרְדֳּכַ֞י אֲשֶׁר֩ הַחִלּ֨וֹתָ לִ⁠נְפֹּ֤ל לְ⁠פָנָי⁠ו֙ לֹא ־ תוּכַ֣ל ל֔⁠וֹ כִּֽי ־ נָפ֥וֹל תִּפּ֖וֹל לְ⁠פָנָֽי⁠ו ׃¹⁴ עוֹדָ⁠ם֙ מְדַבְּרִ֣ים עִמּ֔⁠וֹ וְ⁠סָרִיסֵ֥י הַ⁠מֶּ֖לֶךְ הִגִּ֑יעוּ וַ⁠יַּבְהִ֨לוּ֙ לְ⁠הָבִ֣יא אֶת ־ הָמָ֔ן אֶל ־ הַ⁠מִּשְׁתֶּ֖ה אֲשֶׁר ־ עָשְׂתָ֥ה אֶסְתֵּֽר ׃

Chapter 7

¹ וַ⁠יָּבֹ֤א הַ⁠מֶּ֨לֶךְ֙ וְ⁠הָמָ֔ן לִ⁠שְׁתּ֖וֹת עִם ־ אֶסְתֵּ֥ר הַ⁠מַּלְכָּֽה ׃² וַ⁠יֹּאמֶר֩ הַ⁠מֶּ֨לֶךְ לְ⁠אֶסְתֵּ֜ר גַּ֣ם בַּ⁠יּ֤וֹם הַ⁠שֵּׁנִי֙ בְּ⁠מִשְׁתֵּ֣ה הַ⁠יַּ֔יִן מַה ־ שְּׁאֵלָתֵ֛⁠ךְ אֶסְתֵּ֥ר הַ⁠מַּלְכָּ֖ה וְ⁠תִנָּ֣תֵֽן לָ֑⁠ךְ וּ⁠מַה ־ בַּקָּשָׁתֵ֛⁠ךְ עַד ־ חֲצִ֥י הַ⁠מַּלְכ֖וּת וְ⁠תֵעָֽשׂ ׃³ וַ⁠תַּ֨עַן אֶסְתֵּ֤ר הַ⁠מַּלְכָּה֙ וַ⁠תֹּאמַ֔ר אִם ־ מָצָ֨אתִי חֵ֤ן בְּ⁠עֵינֶ֨י⁠ךָ֙ הַ⁠מֶּ֔לֶךְ וְ⁠אִם ־ עַל ־ הַ⁠מֶּ֖לֶךְ ט֑וֹב תִּנָּֽתֶן ־ לִ֤⁠י נַפְשִׁ⁠י֙ בִּ⁠שְׁאֵ֣לָתִ֔⁠י וְ⁠עַמִּ֖⁠י בְּ⁠בַקָּשָׁתִֽ⁠י ׃⁴ כִּ֤י נִמְכַּ֨רְנוּ֙ אֲנִ֣י וְ⁠עַמִּ֔⁠י לְ⁠הַשְׁמִ֖יד לַ⁠הֲר֣וֹג וּ⁠לְ⁠אַבֵּ֑ד וְ֠⁠אִלּוּ לַ⁠עֲבָדִ֨ים וְ⁠לִ⁠שְׁפָח֤וֹת נִמְכַּ֨רְנוּ֙ הֶחֱרַ֔שְׁתִּי כִּ֣י אֵ֥ין הַ⁠צָּ֛ר שֹׁוֶ֖ה בְּ⁠נֵ֥זֶק הַ⁠מֶּֽלֶךְ ׃ס⁵ וַ⁠יֹּ֨אמֶר֙ הַ⁠מֶּ֣לֶךְ אֲחַשְׁוֵר֔וֹשׁ וַ⁠יֹּ֖אמֶר לְ⁠אֶסְתֵּ֣ר הַ⁠מַּלְכָּ֑ה מִ֣י ה֥וּא זֶה֙ וְ⁠אֵֽי ־ זֶ֣ה ה֔וּא אֲשֶׁר ־ מְלָא֥⁠וֹ לִבּ֖⁠וֹ לַ⁠עֲשׂ֥וֹת כֵּֽן ׃⁶ וַ⁠תֹּ֣אמֶר ־ אֶסְתֵּ֔ר אִ֚ישׁ צַ֣ר וְ⁠אוֹיֵ֔ב הָמָ֥ן הָ⁠רָ֖ע הַ⁠זֶּ֑ה וְ⁠הָמָ֣ן נִבְעַ֔ת מִ⁠לִּ⁠פְנֵ֥י הַ⁠מֶּ֖לֶךְ וְ⁠הַ⁠מַּלְכָּֽה ׃⁷ וְ⁠הַ⁠מֶּ֜לֶךְ קָ֤ם בַּ⁠חֲמָת⁠וֹ֙ מִ⁠מִּשְׁתֵּ֣ה הַ⁠יַּ֔יִן אֶל ־ גִּנַּ֖ת הַ⁠בִּיתָ֑ן וְ⁠הָמָ֣ן עָמַ֗ד לְ⁠בַקֵּ֤שׁ עַל ־ נַפְשׁ⁠וֹ֙ מֵֽ⁠אֶסְתֵּ֣ר הַ⁠מַּלְכָּ֔ה כִּ֣י רָאָ֔ה כִּֽי ־ כָלְתָ֥ה אֵלָ֛י⁠ו הָ⁠רָעָ֖ה מֵ⁠אֵ֥ת הַ⁠מֶּֽלֶךְ ׃⁸ וְ⁠הַ⁠מֶּ֡לֶךְ שָׁב֩ מִ⁠גִּנַּ֨ת הַ⁠בִּיתָ֜ן אֶל ־ בֵּ֣ית ׀ מִשְׁתֵּ֣ה הַ⁠יַּ֗יִן וְ⁠הָמָן֙ נֹפֵ֔ל עַל ־ הַ⁠מִּטָּה֙ אֲשֶׁ֣ר אֶסְתֵּ֣ר עָלֶ֔י⁠הָ וַ⁠יֹּ֣אמֶר הַ⁠מֶּ֔לֶךְ הֲ֠⁠גַם לִ⁠כְבּ֧וֹשׁ אֶת ־ הַ⁠מַּלְכָּ֛ה עִמִּ֖⁠י בַּ⁠בָּ֑יִת הַ⁠דָּבָ֗ר יָצָא֙ מִ⁠פִּ֣י הַ⁠מֶּ֔לֶךְ וּ⁠פְנֵ֥י הָמָ֖ן חָפֽוּ ׃ס⁹ וַ⁠יֹּ֣אמֶר חַ֠רְבוֹנָה אֶחָ֨ד מִן ־ הַ⁠סָּרִיסִ֜ים לִ⁠פְנֵ֣י הַ⁠מֶּ֗לֶךְ גַּ֣ם הִנֵּה ־ הָ⁠עֵ֣ץ אֲשֶׁר ־ עָשָׂ֪ה הָמָ֟ן לְֽ⁠מָרְדֳּכַ֞י אֲשֶׁ֧ר דִּבֶּר ־ ט֣וֹב עַל ־ הַ⁠מֶּ֗לֶךְ עֹמֵד֙ בְּ⁠בֵ֣ית הָמָ֔ן גָּבֹ֖הַּ חֲמִשִּׁ֣ים אַמָּ֑ה וַ⁠יֹּ֥אמֶר הַ⁠מֶּ֖לֶךְ תְּלֻ֥⁠הוּ עָלָֽי⁠ו ׃¹⁰ וַ⁠יִּתְלוּ֙ אֶת ־ הָמָ֔ן עַל ־ הָ⁠עֵ֖ץ אֲשֶׁר ־ הֵכִ֣ין לְ⁠מָרְדֳּכָ֑י וַ⁠חֲמַ֥ת הַ⁠מֶּ֖לֶךְ שָׁכָֽכָה ׃פ

Chapter 8

¹ בַּ⁠יּ֣וֹם הַ⁠ה֗וּא נָתַ֞ן הַ⁠מֶּ֤לֶךְ אֲחַשְׁוֵרוֹשׁ֙ לְ⁠אֶסְתֵּ֣ר הַ⁠מַּלְכָּ֔ה אֶת ־ בֵּ֥ית הָמָ֖ן צֹרֵ֣ר הַיְּהוּדִ֑ים ¹ וּ⁠מָרְדֳּכַ֗י בָּ֚א לִ⁠פְנֵ֣י הַ⁠מֶּ֔לֶךְ כִּֽי ־ הִגִּ֥ידָה אֶסְתֵּ֖ר מַ֥ה הוּא ־ לָֽ⁠הּ ׃² וַ⁠יָּ֨סַר הַ⁠מֶּ֜לֶךְ אֶת ־ טַבַּעְתּ֗⁠וֹ אֲשֶׁ֤ר הֶֽעֱבִיר֙ מֵֽ⁠הָמָ֔ן וַֽ⁠יִּתְּנָ֖⁠הּ לְ⁠מָרְדֳּכָ֑י וַ⁠תָּ֧שֶׂם אֶסְתֵּ֛ר אֶֽת ־ מָרְדֳּכַ֖י עַל ־ בֵּ֥ית הָמָֽן ׃פ³ וַ⁠תּ֣וֹסֶף אֶסְתֵּ֗ר וַ⁠תְּדַבֵּר֙ לִ⁠פְנֵ֣י הַ⁠מֶּ֔לֶךְ וַ⁠תִּפֹּ֖ל לִ⁠פְנֵ֣י רַגְלָ֑י⁠ו וַ⁠תֵּ֣בְךְּ וַ⁠תִּתְחַנֶּן ־ ל֗⁠וֹ לְ⁠הַֽעֲבִיר֙ אֶת ־ רָעַת֙ הָמָ֣ן הָֽ⁠אֲגָגִ֔י וְ⁠אֵת֙ מַֽחֲשַׁבְתּ֔⁠וֹ אֲשֶׁ֥ר חָשַׁ֖ב עַל ־ הַ⁠יְּהוּדִֽים ׃⁴ וַ⁠יּ֤וֹשֶׁט הַ⁠מֶּ֨לֶךְ֙ לְ⁠אֶסְתֵּ֔ר אֵ֖ת שַׁרְבִ֣ט הַ⁠זָּהָ֑ב וַ⁠תָּ֣קָם אֶסְתֵּ֔ר וַֽ⁠תַּעֲמֹ֖ד לִ⁠פְנֵ֥י הַ⁠מֶּֽלֶךְ ׃⁵ וַ֠⁠תֹּאמֶר אִם ־ עַל ־ הַ⁠מֶּ֨לֶךְ ט֜וֹב וְ⁠אִם ־ מָצָ֧אתִי חֵ֣ן לְ⁠פָנָ֗י⁠ו וְ⁠כָשֵׁ֤ר הַ⁠דָּבָר֙ לִ⁠פְנֵ֣י הַ⁠מֶּ֔לֶךְ וְ⁠טוֹבָ֥ה אֲנִ֖י בְּ⁠עֵינָ֑י⁠ו יִכָּתֵ֞ב לְ⁠הָשִׁ֣יב אֶת ־ הַ⁠סְּפָרִ֗ים מַחֲשֶׁ֜בֶת הָמָ֤ן בֶּֽן ־ הַמְּדָ֨תָא֙ הָ⁠אֲגָגִ֔י אֲשֶׁ֣ר כָּתַ֗ב לְ⁠אַבֵּד֙ אֶת ־ הַ⁠יְּהוּדִ֔ים אֲשֶׁ֖ר בְּ⁠כָל ־ מְדִינ֥וֹת הַ⁠מֶּֽלֶךְ ׃⁶ כִּ֠י אֵיכָכָ֤ה אוּכַל֙ וְֽ⁠רָאִ֔יתִי בָּ⁠רָעָ֖ה אֲשֶׁר ־ יִמְצָ֣א אֶת ־ עַמִּ֑⁠י וְ⁠אֵֽיכָכָ֤ה אוּכַל֙ וְֽ⁠רָאִ֔יתִי בְּ⁠אָבְדַ֖ן מוֹלַדְתִּֽ⁠י ׃ס⁷ וַ⁠יֹּ֨אמֶר הַ⁠מֶּ֤לֶךְ אֲחַשְׁוֵרֹשׁ֙ לְ⁠אֶסְתֵּ֣ר הַ⁠מַּלְכָּ֔ה וּֽ⁠לְ⁠מָרְדֳּכַ֖י הַ⁠יְּהוּדִ֑י הִנֵּ֨ה בֵית ־ הָמָ֜ן נָתַ֣תִּי לְ⁠אֶסְתֵּ֗ר וְ⁠אֹת⁠וֹ֙ תָּל֣וּ עַל ־ הָ⁠עֵ֔ץ עַ֛ל אֲשֶׁר ־ שָׁלַ֥ח יָד֖⁠וֹ בַּיְּהוּדִֽים ׃²⁸ וְ֠⁠אַתֶּם כִּתְב֨וּ עַל ־ הַ⁠יְּהוּדִ֜ים כַּ⁠טּ֤וֹב בְּ⁠עֵֽינֵי⁠כֶם֙ בְּ⁠שֵׁ֣ם הַ⁠מֶּ֔לֶךְ וְ⁠חִתְמ֖וּ בְּ⁠טַבַּ֣עַת הַ⁠מֶּ֑לֶךְ כִּֽי ־ כְתָ֞ב אֲשֶׁר ־ נִכְתָּ֣ב בְּ⁠שֵׁם ־ הַ⁠מֶּ֗לֶךְ וְ⁠נַחְתּ֛וֹם בְּ⁠טַבַּ֥עַת הַ⁠מֶּ֖לֶךְ אֵ֥ין לְ⁠הָשִֽׁיב ׃⁹ וַ⁠יִּקָּרְא֣וּ סֹפְרֵֽי ־ הַ⁠מֶּ֣לֶךְ בָּֽ⁠עֵת ־ הַ֠⁠הִיא בַּ⁠חֹ֨דֶשׁ הַ⁠שְּׁלִישִׁ֜י הוּא ־ חֹ֣דֶשׁ סִיוָ֗ן בִּ⁠שְׁלוֹשָׁ֣ה וְ⁠עֶשְׂרִים֮ בּ⁠וֹ֒ וַ⁠יִּכָּתֵ֣ב כְּֽ⁠כָל ־ אֲשֶׁר ־ צִוָּ֣ה מָרְדֳּכַ֣י אֶל ־ הַ⁠יְּהוּדִ֡ים וְ⁠אֶ֣ל הָ⁠אֲחַשְׁדַּרְפְּנִֽים ־ וְ⁠הַ⁠פַּחוֹת֩ וְ⁠שָׂרֵ֨י הַ⁠מְּדִינ֜וֹת אֲשֶׁ֣ר ׀ מֵ⁠הֹ֣דּוּ וְ⁠עַד ־ כּ֗וּשׁ שֶׁ֣בַע וְ⁠עֶשְׂרִ֤ים וּ⁠מֵאָה֙ מְדִינָ֔ה מְדִינָ֤ה וּ⁠מְדִינָה֙ כִּ⁠כְתָבָ֔⁠הּ וְ⁠עַ֥ם וָ⁠עָ֖ם כִּ⁠לְשֹׁנ֑⁠וֹ וְ⁠אֶ֨ל ־ הַ⁠יְּהוּדִ֔ים כִּ⁠כְתָבָ֖⁠ם וְ⁠כִ⁠לְשׁוֹנָֽ⁠ם ׃¹⁰ וַ⁠יִּכְתֹּ֗ב בְּ⁠שֵׁם֙ הַ⁠מֶּ֣לֶךְ אֲחַשְׁוֵרֹ֔שׁ וַ⁠יַּחְתֹּ֖ם בְּ⁠טַבַּ֣עַת הַ⁠מֶּ֑לֶךְ וַ⁠יִּשְׁלַ֣ח סְפָרִ֡ים בְּ⁠יַד֩ הָ⁠רָצִ֨ים בַּ⁠סּוּסִ֜ים רֹכְבֵ֤י הָ⁠רֶ֨כֶשׁ֙ הָֽ⁠אֲחַשְׁתְּרָנִ֔ים בְּנֵ֖י הָֽ⁠רַמָּכִֽים ׃¹¹ אֲשֶׁר֩ נָתַ֨ן הַ⁠מֶּ֜לֶךְ לַ⁠יְּהוּדִ֣ים ׀ אֲשֶׁ֣ר בְּ⁠כָל ־ עִיר ־ וָ⁠עִ֗יר לְ⁠הִקָּהֵל֮ וְ⁠לַ⁠עֲמֹ֣ד עַל ־ נַפְשָׁ⁠ם֒ לְ⁠הַשְׁמִיד֩ וְ⁠לַ⁠הֲרֹ֨ג וּ⁠לְ⁠אַבֵּ֜ד אֶת ־ כָּל ־ חֵ֨יל עַ֧ם וּ⁠מְדִינָ֛ה הַ⁠צָּרִ֥ים אֹתָ֖⁠ם טַ֣ף וְ⁠נָשִׁ֑ים וּ⁠שְׁלָלָ֖⁠ם לָ⁠בֽוֹז ׃¹² בְּ⁠י֣וֹם אֶחָ֔ד בְּ⁠כָל ־ מְדִינ֖וֹת הַ⁠מֶּ֣לֶךְ אֲחַשְׁוֵר֑וֹשׁ בִּ⁠שְׁלוֹשָׁ֥ה עָשָׂ֛ר לְ⁠חֹ֥דֶשׁ שְׁנֵים ־ עָשָׂ֖ר הוּא ־ חֹ֥דֶשׁ אֲדָֽר ׃¹³ פַּתְשֶׁ֣גֶן הַ⁠כְּתָ֗ב לְ⁠הִנָּ֤תֵֽן דָּת֙ בְּ⁠כָל ־ מְדִינָ֣ה וּ⁠מְדִינָ֔ה גָּל֖וּי לְ⁠כָל ־ הָ⁠עַמִּ֑ים וְ⁠לִ⁠הְי֨וֹת הַיְּהוּדִ֤ים ³ עֲתִידִים֙ ⁴ לַ⁠יּ֣וֹם הַ⁠זֶּ֔ה לְ⁠הִנָּקֵ֖ם מֵ⁠אֹיְבֵי⁠הֶֽם ׃¹⁴ הָ⁠רָצִ֞ים רֹכְבֵ֤י הָ⁠רֶ֨כֶשׁ֙ הָֽ⁠אֲחַשְׁתְּרָנִ֔ים יָֽצְא֛וּ מְבֹהָלִ֥ים וּ⁠דְחוּפִ֖ים בִּ⁠דְבַ֣ר הַ⁠מֶּ֑לֶךְ וְ⁠הַ⁠דָּ֥ת נִתְּנָ֖ה בְּ⁠שׁוּשַׁ֥ן הַ⁠בִּירָֽה ׃פ¹⁵ וּ⁠מָרְדֳּכַ֞י יָצָ֣א ׀ מִ⁠לִּ⁠פְנֵ֣י הַ⁠מֶּ֗לֶךְ בִּ⁠לְב֤וּשׁ מַלְכוּת֙ תְּכֵ֣לֶת וָ⁠ח֔וּר וַ⁠עֲטֶ֤רֶת זָהָב֙ גְּדוֹלָ֔ה וְ⁠תַכְרִ֥יךְ בּ֖וּץ וְ⁠אַרְגָּמָ֑ן וְ⁠הָ⁠עִ֣יר שׁוּשָׁ֔ן צָהֲלָ֖ה וְ⁠שָׂמֵֽחָה ׃¹⁶ לַ⁠יְּהוּדִ֕ים הָֽיְתָ֥ה אוֹרָ֖ה וְ⁠שִׂמְחָ֑ה וְ⁠שָׂשֹׂ֖ן וִ⁠יקָֽר ׃¹⁷ וּ⁠בְ⁠כָל ־ מְדִינָ֨ה וּ⁠מְדִינָ֜ה וּ⁠בְ⁠כָל ־ עִ֣יר וָ⁠עִ֗יר מְקוֹם֙ אֲשֶׁ֨ר דְּבַר ־ הַ⁠מֶּ֤לֶךְ וְ⁠דָת⁠וֹ֙ מַגִּ֔יעַ שִׂמְחָ֤ה וְ⁠שָׂשׂוֹן֙ לַ⁠יְּהוּדִ֔ים מִשְׁתֶּ֖ה וְ⁠י֣וֹם ט֑וֹב וְ⁠רַבִּ֞ים מֵֽ⁠עַמֵּ֤י הָ⁠אָ֨רֶץ֙ מִֽתְיַהֲדִ֔ים כִּֽי ־ נָפַ֥ל פַּֽחַד ־ הַ⁠יְּהוּדִ֖ים עֲלֵי⁠הֶֽם ׃

¹K היהודיים

²K ביהודיים

³K היהודיים

⁴K עתודים

Chapter 9

¹ וּ⁠בִ⁠שְׁנֵים֩ עָשָׂ֨ר חֹ֜דֶשׁ הוּא ־ חֹ֣דֶשׁ אֲדָ֗ר בִּ⁠שְׁלוֹשָׁ֨ה עָשָׂ֥ר יוֹם֙ בּ֔⁠וֹ אֲשֶׁ֨ר הִגִּ֧יעַ דְּבַר ־ הַ⁠מֶּ֛לֶךְ וְ⁠דָת֖⁠וֹ לְ⁠הֵעָשׂ֑וֹת בַּ⁠יּ֗וֹם אֲשֶׁ֨ר שִׂבְּר֜וּ אֹיְבֵ֤י הַ⁠יְּהוּדִים֙ לִ⁠שְׁל֣וֹט בָּ⁠הֶ֔ם וְ⁠נַהֲפ֣וֹךְ ה֔וּא אֲשֶׁ֨ר יִשְׁלְט֧וּ הַ⁠יְּהוּדִ֛ים הֵ֖מָּה בְּ⁠שֹׂנְאֵי⁠הֶֽם ׃² נִקְהֲל֨וּ הַ⁠יְּהוּדִ֜ים בְּ⁠עָרֵי⁠הֶ֗ם בְּ⁠כָל ־ מְדִינוֹת֙ הַ⁠מֶּ֣לֶךְ אֳחַשְׁוֵר֔וֹשׁ לִ⁠שְׁלֹ֣חַ יָ֔ד בִּ⁠מְבַקְשֵׁ֖י רָֽעָתָ֑⁠ם וְ⁠אִישׁ֙ לֹא ־ עָמַ֣ד לִ⁠פְנֵי⁠הֶ֔ם כִּֽי ־ נָפַ֥ל פַּחְדָּ֖⁠ם עַל ־ כָּל ־ הָ⁠עַמִּֽים ׃³ וְ⁠כָל ־ שָׂרֵ֨י הַ⁠מְּדִינ֜וֹת וְ⁠הָ⁠אֲחַשְׁדַּרְפְּנִ֣ים וְ⁠הַ⁠פַּח֗וֹת וְ⁠עֹשֵׂ֤י הַ⁠מְּלָאכָה֙ אֲשֶׁ֣ר לַ⁠מֶּ֔לֶךְ מְנַשְּׂאִ֖ים אֶת ־ הַ⁠יְּהוּדִ֑ים כִּֽי ־ נָפַ֥ל פַּֽחַד ־ מָרְדֳּכַ֖י עֲלֵי⁠הֶֽם ׃⁴ כִּֽי ־ גָ֤דוֹל מָרְדֳּכַי֙ בְּ⁠בֵ֣ית הַ⁠מֶּ֔לֶךְ וְ⁠שָׁמְע֖⁠וֹ הוֹלֵ֣ךְ בְּ⁠כָל ־ הַ⁠מְּדִינ֑וֹת כִּֽי ־ הָ⁠אִ֥ישׁ מָרְדֳּכַ֖י הוֹלֵ֥ךְ וְ⁠גָדֽוֹל ׃פ⁵ וַ⁠יַּכּ֤וּ הַ⁠יְּהוּדִים֙ בְּ⁠כָל ־ אֹ֣יְבֵי⁠הֶ֔ם מַכַּת ־ חֶ֥רֶב וְ⁠הֶ֖רֶג וְ⁠אַבְדָ֑ן וַ⁠יַּֽעֲשׂ֥וּ בְ⁠שֹׂנְאֵי⁠הֶ֖ם כִּ⁠רְצוֹנָֽ⁠ם ׃⁶ וּ⁠בְ⁠שׁוּשַׁ֣ן הַ⁠בִּירָ֗ה הָרְג֤וּ הַ⁠יְּהוּדִים֙ וְ⁠אַבֵּ֔ד חֲמֵ֥שׁ מֵא֖וֹת אִֽישׁ ׃⁷ וְ⁠אֵ֧ת ׀ פַּרְשַׁנְדָּ֛תָא וְ⁠אֵ֥ת ׀ דַּֽלְפ֖וֹן וְ⁠אֵ֥ת ׀ אַסְפָּֽתָא ׃⁸ וְ⁠אֵ֧ת ׀ פּוֹרָ֛תָא וְ⁠אֵ֥ת ׀ אֲדַלְיָ֖א וְ⁠אֵ֥ת ׀ אֲרִידָֽתָא ׃⁹ וְ⁠אֵ֤ת ׀ פַּרְמַ֨שְׁתָּא֙ וְ⁠אֵ֣ת ׀ אֲרִיסַ֔י וְ⁠אֵ֥ת ׀ אֲרִדַ֖י וְ⁠אֵ֥ת ׀ וַיְזָֽתָא ׃¹⁰ עֲ֠שֶׂרֶת בְּנֵ֨י הָמָ֧ן בֶּֽן ־ הַמְּדָ֛תָא צֹרֵ֥ר הַ⁠יְּהוּדִ֖ים הָרָ֑גוּ וּ⁠בַ֨⁠בִּזָּ֔ה לֹ֥א שָׁלְח֖וּ אֶת ־ יָדָֽ⁠ם ׃¹¹ בַּ⁠יּ֣וֹם הַ⁠ה֗וּא בָּ֣א מִסְפַּ֧ר הַֽ⁠הֲרוּגִ֛ים בְּ⁠שׁוּשַׁ֥ן הַ⁠בִּירָ֖ה לִ⁠פְנֵ֥י הַ⁠מֶּֽלֶךְ ׃ס¹² וַ⁠יֹּ֨אמֶר הַ⁠מֶּ֜לֶךְ לְ⁠אֶסְתֵּ֣ר הַ⁠מַּלְכָּ֗ה בְּ⁠שׁוּשַׁ֣ן הַ⁠בִּירָ֡ה הָרְגוּ֩ הַ⁠יְּהוּדִ֨ים וְ⁠אַבֵּ֜ד חֲמֵ֧שׁ מֵא֣וֹת אִ֗ישׁ וְ⁠אֵת֙ עֲשֶׂ֣רֶת בְּנֵֽי ־ הָמָ֔ן בִּ⁠שְׁאָ֛ר מְדִינ֥וֹת הַ⁠מֶּ֖לֶךְ מֶ֣ה עָשׂ֑וּ וּ⁠מַה ־ שְּׁאֵֽלָתֵ⁠ךְ֙ וְ⁠יִנָּ֣תֵֽן לָ֔⁠ךְ וּ⁠מַה ־ בַּקָּשָׁתֵ֥⁠ךְ ע֖וֹד וְ⁠תֵעָֽשׂ ׃¹³ וַ⁠תֹּ֤אמֶר אֶסְתֵּר֙ אִם ־ עַל ־ הַ⁠מֶּ֣לֶךְ ט֔וֹב יִנָּתֵ֣ן גַּם ־ מָחָ֗ר לַ⁠יְּהוּדִים֙ אֲשֶׁ֣ר בְּ⁠שׁוּשָׁ֔ן לַ⁠עֲשׂ֖וֹת כְּ⁠דָ֣ת הַ⁠יּ֑וֹם וְ⁠אֵ֛ת עֲשֶׂ֥רֶת בְּנֵֽי ־ הָמָ֖ן יִתְל֥וּ עַל ־ הָ⁠עֵֽץ ׃¹⁴ וַ⁠יֹּ֤אמֶר הַ⁠מֶּ֨לֶךְ֙ לְ⁠הֵֽעָשׂ֣וֹת כֵּ֔ן וַ⁠תִּנָּתֵ֥ן דָּ֖ת בְּ⁠שׁוּשָׁ֑ן וְ⁠אֵ֛ת עֲשֶׂ֥רֶת בְּנֵֽי ־ הָמָ֖ן תָּלֽוּ ׃¹⁵ וַ⁠יִּֽקָּהֲל֞וּ הַיְּהוּדִ֣ים ¹ אֲשֶׁר ־ בְּ⁠שׁוּשָׁ֗ן גַּ֠ם בְּ⁠י֣וֹם אַרְבָּעָ֤ה עָשָׂר֙ לְ⁠חֹ֣דֶשׁ אֲדָ֔ר וַ⁠יַּֽהַרְג֣וּ בְ⁠שׁוּשָׁ֔ן שְׁלֹ֥שׁ מֵא֖וֹת אִ֑ישׁ וּ⁠בַ֨⁠בִּזָּ֔ה לֹ֥א שָׁלְח֖וּ אֶת ־ יָדָֽ⁠ם ׃¹⁶ וּ⁠שְׁאָ֣ר הַ⁠יְּהוּדִ֡ים אֲשֶׁר֩ בִּ⁠מְדִינ֨וֹת הַ⁠מֶּ֜לֶךְ נִקְהֲל֣וּ ׀ וְ⁠עָמֹ֣ד עַל ־ נַפְשָׁ֗⁠ם וְ⁠נ֨וֹחַ֙ מֵ⁠אֹ֣יְבֵי⁠הֶ֔ם וְ⁠הָרֹג֙ בְּ⁠שֹׂ֣נְאֵי⁠הֶ֔ם חֲמִשָּׁ֥ה וְ⁠שִׁבְעִ֖ים אָ֑לֶף וּ⁠בַ֨⁠בִּזָּ֔ה לֹ֥א שָֽׁלְח֖וּ אֶת ־ יָדָֽ⁠ם ׃¹⁷ בְּ⁠יוֹם ־ שְׁלֹשָׁ֥ה עָשָׂ֖ר לְ⁠חֹ֣דֶשׁ אֲדָ֑ר וְ⁠נ֗וֹחַ בְּ⁠אַרְבָּעָ֤ה עָשָׂר֙ בּ֔⁠וֹ וְ⁠עָשֹׂ֣ה אֹת֔⁠וֹ י֖וֹם מִשְׁתֶּ֥ה וְ⁠שִׂמְחָֽה ׃¹⁸ וְהַיְּהוּדִ֣ים ² אֲשֶׁר ־ בְּ⁠שׁוּשָׁ֗ן נִקְהֲלוּ֙ בִּ⁠שְׁלֹשָׁ֤ה עָשָׂר֙ בּ֔⁠וֹ וּ⁠בְ⁠אַרְבָּעָ֥ה עָשָׂ֖ר בּ֑⁠וֹ וְ⁠נ֗וֹחַ בַּ⁠חֲמִשָּׁ֤ה עָשָׂר֙ בּ֔⁠וֹ וְ⁠עָשֹׂ֣ה אֹת֔⁠וֹ י֖וֹם מִשְׁתֶּ֥ה וְ⁠שִׂמְחָֽה ׃¹⁹ עַל ־ כֵּ֞ן הַ⁠יְּהוּדִ֣ים הַפְּרָזִ֗ים ³ הַ⁠יֹּשְׁבִים֮ בְּ⁠עָרֵ֣י הַ⁠פְּרָזוֹת֒ עֹשִׂ֗ים אֵ֠ת י֣וֹם אַרְבָּעָ֤ה עָשָׂר֙ לְ⁠חֹ֣דֶשׁ אֲדָ֔ר שִׂמְחָ֥ה וּ⁠מִשְׁתֶּ֖ה וְ⁠י֣וֹם ט֑וֹב וּ⁠מִשְׁל֥וֹחַ מָנ֖וֹת אִ֥ישׁ לְ⁠רֵעֵֽ⁠הוּ ׃פ²⁰ וַ⁠יִּכְתֹּ֣ב מָרְדֳּכַ֔י אֶת ־ הַ⁠דְּבָרִ֖ים הָ⁠אֵ֑לֶּה וַ⁠יִּשְׁלַ֨ח סְפָרִ֜ים אֶל ־ כָּל ־ הַ⁠יְּהוּדִ֗ים אֲשֶׁר֙ בְּ⁠כָל ־ מְדִינוֹת֙ הַ⁠מֶּ֣לֶךְ אֲחַשְׁוֵר֔וֹשׁ הַ⁠קְּרוֹבִ֖ים וְ⁠הָ⁠רְחוֹקִֽים ׃²¹ לְ⁠קַיֵּם֮ עֲלֵי⁠הֶם֒ לִ⁠הְי֣וֹת עֹשִׂ֗ים אֵ֠ת י֣וֹם אַרְבָּעָ֤ה עָשָׂר֙ לְ⁠חֹ֣דֶשׁ אֲדָ֔ר וְ⁠אֵ֛ת יוֹם ־ חֲמִשָּׁ֥ה עָשָׂ֖ר בּ֑⁠וֹ בְּ⁠כָל ־ שָׁנָ֖ה וְ⁠שָׁנָֽה ׃²² כַּ⁠יָּמִ֗ים אֲשֶׁר ־ נָ֨חוּ בָ⁠הֶ֤ם הַ⁠יְּהוּדִים֙ מֵ⁠א֣וֹיְבֵי⁠הֶ֔ם וְ⁠הַ⁠חֹ֗דֶשׁ אֲשֶׁר֩ נֶהְפַּ֨ךְ לָ⁠הֶ֤ם מִ⁠יָּגוֹן֙ לְ⁠שִׂמְחָ֔ה וּ⁠מֵ⁠אֵ֖בֶל לְ⁠י֣וֹם ט֑וֹב לַ⁠עֲשׂ֣וֹת אוֹתָ֗⁠ם יְמֵי֙ מִשְׁתֶּ֣ה וְ⁠שִׂמְחָ֔ה וּ⁠מִשְׁל֤וֹחַ מָנוֹת֙ אִ֣ישׁ לְ⁠רֵעֵ֔⁠הוּ וּ⁠מַתָּנ֖וֹת לָֽ⁠אֶבְיוֹנִֽים ׃²³ וְ⁠קִבֵּל֙ הַ⁠יְּהוּדִ֔ים אֵ֥ת אֲשֶׁר ־ הֵחֵ֖לּוּ לַ⁠עֲשׂ֑וֹת וְ⁠אֵ֛ת אֲשֶׁר ־ כָּתַ֥ב מָרְדֳּכַ֖י אֲלֵי⁠הֶֽם ׃²⁴ כִּי֩ הָמָ֨ן בֶּֽן ־ הַמְּדָ֜תָא הָֽ⁠אֲגָגִ֗י צֹרֵר֙ כָּל ־ הַ⁠יְּהוּדִ֔ים חָשַׁ֥ב עַל ־ הַ⁠יְּהוּדִ֖ים לְ⁠אַבְּדָ֑⁠ם וְ⁠הִפִּ֥יל פּוּר֙ ה֣וּא הַ⁠גּוֹרָ֔ל לְ⁠הֻמָּ֖⁠ם וּֽ⁠לְ⁠אַבְּדָֽ⁠ם ׃²⁵ וּ⁠בְ⁠בֹאָ⁠הּ֮ לִ⁠פְנֵ֣י הַ⁠מֶּלֶךְ֒ אָמַ֣ר עִם ־ הַ⁠סֵּ֔פֶר יָשׁ֞וּב מַחֲשַׁבְתּ֧⁠וֹ הָ⁠רָעָ֛ה אֲשֶׁר ־ חָשַׁ֥ב עַל ־ הַ⁠יְּהוּדִ֖ים עַל ־ רֹאשׁ֑⁠וֹ וְ⁠תָל֥וּ אֹת֛⁠וֹ וְ⁠אֶת ־ בָּנָ֖י⁠ו עַל ־ הָ⁠עֵֽץ ׃²⁶ עַל ־ כֵּ֡ן קָֽרְאוּ֩ לַ⁠יָּמִ֨ים הָ⁠אֵ֤לֶּה פוּרִים֙ עַל ־ שֵׁ֣ם הַ⁠פּ֔וּר עַל ־ כֵּ֕ן עַל ־ כָּל ־ דִּבְרֵ֖י הָ⁠אִגֶּ֣רֶת הַ⁠זֹּ֑את וּ⁠מָֽה ־ רָא֣וּ עַל ־ כָּ֔כָה וּ⁠מָ֥ה הִגִּ֖יעַ אֲלֵי⁠הֶֽם ׃²⁷ קִיְּמ֣וּ וְקִבְּל֣וּ ⁴ הַ⁠יְּהוּדִים֩ ׀ עֲלֵי⁠הֶ֨ם ׀ וְ⁠עַל ־ זַרְעָ֜⁠ם וְ⁠עַ֨ל כָּל ־ הַ⁠נִּלְוִ֤ים עֲלֵי⁠הֶם֙ וְ⁠לֹ֣א יַעֲב֔וֹר לִ⁠הְי֣וֹת עֹשִׂ֗ים אֵ֣ת שְׁנֵ֤י הַ⁠יָּמִים֙ הָ⁠אֵ֔לֶּה כִּ⁠כְתָבָ֖⁠ם וְ⁠כִ⁠זְמַנָּ֑⁠ם בְּ⁠כָל ־ שָׁנָ֖ה וְ⁠שָׁנָֽה ׃²⁸ וְ⁠הַ⁠יָּמִ֣ים הָ֠⁠אֵלֶּה נִזְכָּרִ֨ים וְ⁠נַעֲשִׂ֜ים בְּ⁠כָל ־ דּ֣וֹר וָ⁠ד֗וֹר מִשְׁפָּחָה֙ וּ⁠מִשְׁפָּחָ֔ה מְדִינָ֥ה וּ⁠מְדִינָ֖ה וְ⁠עִ֣יר וָ⁠עִ֑יר וִ⁠ימֵ֞י הַ⁠פּוּרִ֣ים הָ⁠אֵ֗לֶּה לֹ֤א יַֽעַבְרוּ֙ מִ⁠תּ֣וֹךְ הַ⁠יְּהוּדִ֔ים וְ⁠זִכְרָ֖⁠ם לֹא ־ יָס֥וּף מִ⁠זַּרְעָֽ⁠ם ׃ס²⁹ וַ֠⁠תִּכְתֹּב אֶסְתֵּ֨ר הַ⁠מַּלְכָּ֧ה בַת ־ אֲבִיחַ֛יִל וּ⁠מָרְדֳּכַ֥י הַ⁠יְּהוּדִ֖י אֶת ־ כָּל ־ תֹּ֑קֶף לְ⁠קַיֵּ֗ם אֵ֣ת אִגֶּ֧רֶת הַ⁠פּוּרִ֛ים הַ⁠זֹּ֖את הַ⁠שֵּׁנִֽית ׃³⁰ וַ⁠יִּשְׁלַ֨ח סְפָרִ֜ים אֶל ־ כָּל ־ הַ⁠יְּהוּדִ֗ים אֶל ־ שֶׁ֨בַע וְ⁠עֶשְׂרִ֤ים וּ⁠מֵאָה֙ מְדִינָ֔ה מַלְכ֖וּת אֲחַשְׁוֵר֑וֹשׁ דִּבְרֵ֥י שָׁל֖וֹם וֶ⁠אֱמֶֽת ׃³¹ לְ⁠קַיֵּ֡ם אֵת ־ יְמֵי֩ הַ⁠פֻּרִ֨ים הָ⁠אֵ֜לֶּה בִּ⁠זְמַנֵּי⁠הֶ֗ם כַּ⁠אֲשֶׁר֩ קִיַּ֨ם עֲלֵי⁠הֶ֜ם מָרְדֳּכַ֤י הַ⁠יְּהוּדִי֙ וְ⁠אֶסְתֵּ֣ר הַ⁠מַּלְכָּ֔ה וְ⁠כַ⁠אֲשֶׁ֛ר קִיְּמ֥וּ עַל ־ נַפְשָׁ֖⁠ם וְ⁠עַל ־ זַרְעָ֑⁠ם דִּבְרֵ֥י הַ⁠צֹּמ֖וֹת וְ⁠זַעֲקָתָֽ⁠ם ׃³² וּ⁠מַאֲמַ֣ר אֶסְתֵּ֔ר קִיַּ֕ם דִּבְרֵ֥י הַ⁠פֻּרִ֖ים הָ⁠אֵ֑לֶּה וְ⁠נִכְתָּ֖ב בַּ⁠סֵּֽפֶר ׃פ

¹K היהודיים

²K והיהודיים

³K ה⁠פרוזים

⁴K ו⁠קבל

Chapter 10

¹ וַ⁠יָּשֶׂם֩ הַ⁠מֶּ֨לֶךְ אֲחַשְׁוֵר֧וֹשׁ ׀¹ מַ֛ס עַל ־ הָ⁠אָ֖רֶץ וְ⁠אִיֵּ֥י הַ⁠יָּֽם ׃² וְ⁠כָל ־ מַעֲשֵׂ֤ה תָקְפּ⁠וֹ֙ וּ⁠גְב֣וּרָת֔⁠וֹ וּ⁠פָרָשַׁת֙ גְּדֻלַּ֣ת מָרְדֳּכַ֔י אֲשֶׁ֥ר גִּדְּל֖⁠וֹ הַ⁠מֶּ֑לֶךְ הֲ⁠לוֹא ־ הֵ֣ם כְּתוּבִ֗ים עַל ־ סֵ֨פֶר֙ דִּבְרֵ֣י הַ⁠יָּמִ֔ים לְ⁠מַלְכֵ֖י מָדַ֥י וּ⁠פָרָֽס ׃³ כִּ֣י ׀ מָרְדֳּכַ֣י הַ⁠יְּהוּדִ֗י מִשְׁנֶה֙ לַ⁠מֶּ֣לֶךְ אֲחַשְׁוֵר֔וֹשׁ וְ⁠גָדוֹל֙ לַ⁠יְּהוּדִ֔ים וְ⁠רָצ֖וּי לְ⁠רֹ֣ב אֶחָ֑י⁠ו דֹּרֵ֥שׁ טוֹב֙ לְ⁠עַמּ֔⁠וֹ וְ⁠דֹבֵ֥ר שָׁל֖וֹם לְ⁠כָל ־ זַרְעֽ⁠וֹ ׃

¹K אחשרש

Job

Chapter 1

¹ אִ֛ישׁ הָיָ֥ה בְ⁠אֶֽרֶץ ־ ע֖וּץ אִיּ֣וֹב שְׁמ֑⁠וֹ וְ⁠הָיָ֣ה ׀ הָ⁠אִ֣ישׁ הַ⁠ה֗וּא תָּ֧ם וְ⁠יָשָׁ֛ר וִ⁠ירֵ֥א אֱלֹהִ֖ים וְ⁠סָ֥ר מֵ⁠רָֽע ׃² וַ⁠יִּוָּ֥לְדוּ ל֛⁠וֹ שִׁבְעָ֥ה בָנִ֖ים וְ⁠שָׁל֥וֹשׁ בָּנֽוֹת ׃³ וַ⁠יְהִ֣י מִ֠קְנֵ⁠הוּ שִֽׁבְעַ֨ת אַלְפֵי ־ צֹ֜אן וּ⁠שְׁלֹ֧שֶׁת אַלְפֵ֣י גְמַלִּ֗ים וַ⁠חֲמֵ֨שׁ מֵא֤וֹת צֶֽמֶד ־ בָּקָר֙ וַ⁠חֲמֵ֣שׁ מֵא֣וֹת אֲתוֹנ֔וֹת וַ⁠עֲבֻדָּ֖ה רַבָּ֣ה מְאֹ֑ד וַ⁠יְהִי֙ הָ⁠אִ֣ישׁ הַ⁠ה֔וּא גָּד֖וֹל מִ⁠כָּל ־ בְּנֵי ־ קֶֽדֶם ׃⁴ וְ⁠הָלְכ֤וּ בָנָי⁠ו֙ וְ⁠עָשׂ֣וּ מִשְׁתֶּ֔ה בֵּ֖ית אִ֣ישׁ יוֹמ֑⁠וֹ וְ⁠שָׁלְח֗וּ וְ⁠קָרְאוּ֙ לִ⁠שְׁלֹ֣שֶׁת אַחְיֽוֹתֵיהֶ֔ם ¹ לֶ⁠אֱכֹ֥ל וְ⁠לִ⁠שְׁתּ֖וֹת עִמָּ⁠הֶֽם ׃⁵ וַ⁠יְהִ֡י כִּ֣י הִקִּיפֽוּ֩ יְמֵ֨י הַ⁠מִּשְׁתֶּ֜ה וַ⁠יִּשְׁלַ֧ח אִיּ֣וֹב וַֽ⁠יְקַדְּשֵׁ֗⁠ם וְ⁠הִשְׁכִּ֣ים בַּ⁠בֹּקֶר֮ וְ⁠הֶעֱלָ֣ה עֹלוֹת֮ מִסְפַּ֣ר כֻּלָּ⁠ם֒ כִּ֚י אָמַ֣ר אִיּ֔וֹב אוּלַי֙ חָטְא֣וּ בָנַ֔⁠י וּ⁠בֵרֲכ֥וּ אֱלֹהִ֖ים בִּ⁠לְבָבָ֑⁠ם כָּ֛כָה יַעֲשֶׂ֥ה אִיּ֖וֹב כָּל ־ הַ⁠יָּמִֽים ׃פ⁶ וַ⁠יְהִ֣י הַ⁠יּ֔וֹם וַ⁠יָּבֹ֨אוּ֙ בְּנֵ֣י הָ⁠אֱלֹהִ֔ים לְ⁠הִתְיַצֵּ֖ב עַל ־ יְהוָ֑ה וַ⁠יָּב֥וֹא גַֽם ־ הַ⁠שָּׂטָ֖ן בְּ⁠תוֹכָֽ⁠ם ׃⁷ וַ⁠יֹּ֧אמֶר יְהוָ֛ה אֶל ־ הַ⁠שָּׂטָ֖ן מֵ⁠אַ֣יִן תָּבֹ֑א וַ⁠יַּ֨עַן הַ⁠שָּׂטָ֤ן אֶת ־ יְהוָה֙ וַ⁠יֹּאמַ֔ר מִ⁠שּׁ֣וּט בָּ⁠אָ֔רֶץ וּ⁠מֵֽ⁠הִתְהַלֵּ֖ךְ בָּֽ⁠הּ ׃⁸ וַ⁠יֹּ֤אמֶר יְהוָה֙ אֶל ־ הַ⁠שָּׂטָ֔ן הֲ⁠שַׂ֥מְתָּ לִבְּ⁠ךָ֖ עַל ־ עַבְדִּ֣⁠י אִיּ֑וֹב כִּ֣י אֵ֤ין כָּמֹ֨⁠הוּ֙ בָּ⁠אָ֔רֶץ אִ֣ישׁ תָּ֧ם וְ⁠יָשָׁ֛ר יְרֵ֥א אֱלֹהִ֖ים וְ⁠סָ֥ר מֵ⁠רָֽע ׃⁹ וַ⁠יַּ֧עַן הַ⁠שָּׂטָ֛ן אֶת ־ יְהוָ֖ה וַ⁠יֹּאמַ֑ר הַֽ⁠חִנָּ֔ם יָרֵ֥א אִיּ֖וֹב אֱלֹהִֽים ׃¹⁰ הֲ⁠לֹֽא ־ אַ֠תָּה ² שַׂ֣כְתָּ בַעֲד֧⁠וֹ וּ⁠בְעַד ־ בֵּית֛⁠וֹ וּ⁠בְעַ֥ד כָּל ־ אֲשֶׁר ־ ל֖⁠וֹ מִ⁠סָּבִ֑יב מַעֲשֵׂ֤ה יָדָי⁠ו֙ בֵּרַ֔כְתָּ וּ⁠מִקְנֵ֖⁠הוּ פָּרַ֥ץ בָּ⁠אָֽרֶץ ׃¹¹ וְ⁠אוּלָם֙ שְֽׁלַֽח ־ נָ֣א יָֽדְ⁠ךָ֔ וְ⁠גַ֖ע בְּ⁠כָל ־ אֲשֶׁר ־ ל֑⁠וֹ אִם ־ לֹ֥א עַל ־ פָּנֶ֖י⁠ךָ יְבָרֲכֶֽ⁠ךָּ ׃¹² וַ⁠יֹּ֨אמֶר יְהוָ֜ה אֶל ־ הַ⁠שָּׂטָ֗ן הִנֵּ֤ה כָל ־ אֲשֶׁר ־ ל⁠וֹ֙ בְּ⁠יָדֶ֔⁠ךָ רַ֣ק אֵלָ֔י⁠ו אַל ־ תִּשְׁלַ֖ח יָדֶ֑⁠ךָ וַ⁠יֵּצֵא֙ הַ⁠שָּׂטָ֔ן מֵ⁠עִ֖ם פְּנֵ֥י יְהוָֽה ׃¹³ וַ⁠יְהִ֖י הַ⁠יּ֑וֹם וּ⁠בָנָ֨י⁠ו וּ⁠בְנֹתָ֤י⁠ו אֹֽכְלִים֙ וְ⁠שֹׁתִ֣ים יַ֔יִן בְּ⁠בֵ֖ית אֲחִי⁠הֶ֥ם הַ⁠בְּכֽוֹר ׃¹⁴ וּ⁠מַלְאָ֛ךְ בָּ֥א אֶל ־ אִיּ֖וֹב וַ⁠יֹּאמַ֑ר הַ⁠בָּקָר֙ הָי֣וּ חֹֽרְשׁ֔וֹת וְ⁠הָ⁠אֲתֹנ֖וֹת רֹע֥וֹת עַל ־ יְדֵי⁠הֶֽם ׃¹⁵ וַ⁠תִּפֹּ֤ל שְׁבָא֙ וַ⁠תִּקָּחֵ֔⁠ם וְ⁠אֶת ־ הַ⁠נְּעָרִ֖ים הִכּ֣וּ לְ⁠פִי ־ חָ֑רֶב וָֽ⁠אִמָּ֨לְטָ֧⁠ה רַק ־ אֲנִ֛י לְ⁠בַדִּ֖⁠י לְ⁠הַגִּ֥יד לָֽ⁠ךְ ׃¹⁶ ע֣וֹד ׀ זֶ֣ה מְדַבֵּ֗ר וְ⁠זֶה֮ בָּ֣א וַ⁠יֹּאמַר֒ אֵ֣שׁ אֱלֹהִ֗ים נָֽפְלָה֙ מִן ־ הַ⁠שָּׁמַ֔יִם וַ⁠תִּבְעַ֥ר בַּ⁠צֹּ֛אן וּ⁠בַ⁠נְּעָרִ֖ים וַ⁠תֹּאכְלֵ֑⁠ם וָ⁠אִמָּ֨לְטָ֧⁠ה רַק ־ אֲנִ֛י לְ⁠בַדִּ֖⁠י לְ⁠הַגִּ֥יד לָֽ⁠ךְ ׃¹⁷ ע֣וֹד ׀ זֶ֣ה מְדַבֵּ֗ר וְ⁠זֶה֮ בָּ֣א וַ⁠יֹּאמַר֒ כַּשְׂדִּ֞ים שָׂ֣מוּ ׀ שְׁלֹשָׁ֣ה רָאשִׁ֗ים וַֽ⁠יִּפְשְׁט֤וּ עַל ־ הַ⁠גְּמַלִּים֙ וַ⁠יִּקָּח֔וּ⁠ם וְ⁠אֶת ־ הַ⁠נְּעָרִ֖ים הִכּ֣וּ לְ⁠פִי ־ חָ֑רֶב וָ⁠אִמָּ֨לְטָ֧⁠ה רַק ־ אֲנִ֛י לְ⁠בַדִּ֖⁠י לְ⁠הַגִּ֥יד לָֽ⁠ךְ ׃¹⁸ עַ֚ד זֶ֣ה מְדַבֵּ֔ר וְ⁠זֶ֖ה בָּ֣א וַ⁠יֹּאמַ֑ר בָּנֶ֨י⁠ךָ וּ⁠בְנוֹתֶ֤י⁠ךָ אֹֽכְלִים֙ וְ⁠שֹׁתִ֣ים יַ֔יִן בְּ⁠בֵ֖ית אֲחִי⁠הֶ֥ם הַ⁠בְּכֽוֹר ׃¹⁹ וְ⁠הִנֵּה֩ ר֨וּחַ גְּדוֹלָ֜ה בָּ֣אָה ׀ מֵ⁠עֵ֣בֶר הַ⁠מִּדְבָּ֗ר וַ⁠יִּגַּע֙ בְּ⁠אַרְבַּע֙ פִּנּ֣וֹת הַ⁠בַּ֔יִת וַ⁠יִּפֹּ֥ל עַל ־ הַ⁠נְּעָרִ֖ים וַ⁠יָּמ֑וּתוּ וָ⁠אִמָּ֨לְטָ֧⁠ה רַק ־ אֲנִ֛י לְ⁠בַדִּ֖⁠י לְ⁠הַגִּ֥יד לָֽ⁠ךְ ׃²⁰ וַ⁠יָּ֤קָם אִיּוֹב֙ וַ⁠יִּקְרַ֣ע אֶת ־ מְעִל֔⁠וֹ וַ⁠יָּ֖גָז אֶת ־ רֹאשׁ֑⁠וֹ וַ⁠יִּפֹּ֥ל אַ֖רְצָ⁠ה וַ⁠יִּשְׁתָּֽחוּ ׃²¹ וַ⁠יֹּאמֶר֩ עָרֹ֨ם יָצָ֜אתִי ³ מִ⁠בֶּ֣טֶן אִמִּ֗⁠י וְ⁠עָרֹם֙ אָשׁ֣וּב שָׁ֔מָ⁠ה יְהוָ֣ה נָתַ֔ן וַ⁠יהוָ֖ה לָקָ֑ח יְהִ֛י שֵׁ֥ם יְהוָ֖ה מְבֹרָֽךְ ׃²² בְּ⁠כָל ־ זֹ֖את לֹא ־ חָטָ֣א אִיּ֑וֹב וְ⁠לֹא ־ נָתַ֥ן תִּפְלָ֖ה לֵ⁠אלֹהִֽים ׃פ

¹K אחיתי⁠הם

²K את

³K יצתי

Chapter 2

¹ וַ⁠יְהִ֣י הַ⁠יּ֔וֹם וַ⁠יָּבֹ֨אוּ֙ בְּנֵ֣י הָֽ⁠אֱלֹהִ֔ים לְ⁠הִתְיַצֵּ֖ב עַל ־ יְהוָ֑ה וַ⁠יָּב֤וֹא גַֽם ־ הַ⁠שָּׂטָן֙ בְּ⁠תֹכָ֔⁠ם לְ⁠הִתְיַצֵּ֖ב עַל ־ יְהוָֽה ׃² וַ⁠יֹּ֤אמֶר יְהוָה֙ אֶל ־ הַ⁠שָּׂטָ֔ן אֵ֥י מִ⁠זֶּ֖ה תָּבֹ֑א וַ⁠יַּ֨עַן הַ⁠שָּׂטָ֤ן אֶת ־ יְהוָה֙ וַ⁠יֹּאמַ֔ר מִ⁠שֻּׁ֣ט בָּ⁠אָ֔רֶץ וּ⁠מֵ⁠הִתְהַלֵּ֖ךְ בָּֽ⁠הּ ׃³ וַ⁠יֹּ֨אמֶר יְהוָ֜ה אֶל ־ הַ⁠שָּׂטָ֗ן הֲ⁠שַׂ֣מְתָּ לִבְּ⁠ךָ֮ אֶל ־ עַבְדִּ֣⁠י אִיּוֹב֒ כִּי֩ אֵ֨ין כָּמֹ֜⁠הוּ בָּ⁠אָ֗רֶץ אִ֣ישׁ תָּ֧ם וְ⁠יָשָׁ֛ר יְרֵ֥א אֱלֹהִ֖ים וְ⁠סָ֣ר מֵ⁠רָ֑ע וְ⁠עֹדֶ֨⁠נּוּ֙ מַחֲזִ֣יק בְּ⁠תֻמָּת֔⁠וֹ וַ⁠תְּסִיתֵ֥⁠נִי ב֖⁠וֹ לְ⁠בַלְּע֥⁠וֹ חִנָּֽם ׃⁴ וַ⁠יַּ֧עַן הַ⁠שָּׂטָ֛ן אֶת ־ יְהוָ֖ה וַ⁠יֹּאמַ֑ר ע֣וֹר בְּעַד ־ ע֗וֹר וְ⁠כֹל֙ אֲשֶׁ֣ר לָ⁠אִ֔ישׁ יִתֵּ֖ן בְּעַ֥ד נַפְשֽׁ⁠וֹ ׃⁵ אוּלָם֙ שְֽׁלַֽח ־ נָ֣א יָֽדְ⁠ךָ֔ וְ⁠גַ֥ע אֶל ־ עַצְמ֖⁠וֹ וְ⁠אֶל ־ בְּשָׂר֑⁠וֹ אִם ־ לֹ֥א אֶל ־ פָּנֶ֖י⁠ךָ יְבָרֲכֶֽ⁠ךָּ ׃⁶ וַ⁠יֹּ֧אמֶר יְהוָ֛ה אֶל ־ הַ⁠שָּׂטָ֖ן הִנּ֣⁠וֹ בְ⁠יָדֶ֑⁠ךָ אַ֖ךְ אֶת ־ נַפְשׁ֥⁠וֹ שְׁמֹֽר ׃⁷ וַ⁠יֵּצֵא֙ הַ⁠שָּׂטָ֔ן מֵ⁠אֵ֖ת פְּנֵ֣י יְהוָ֑ה וַ⁠יַּ֤ךְ אֶת ־ אִיּוֹב֙ בִּ⁠שְׁחִ֣ין רָ֔ע מִ⁠כַּ֥ף רַגְל֖⁠וֹ עד ¹ קָדְקֳדֽ⁠וֹ ׃⁸ וַ⁠יִּֽקַּֽח ־ ל֣⁠וֹ חֶ֔רֶשׂ לְ⁠הִתְגָּרֵ֖ד בּ֑⁠וֹ וְ⁠ה֖וּא יֹשֵׁ֥ב בְּ⁠תוֹךְ ־ הָ⁠אֵֽפֶר ׃⁹ וַ⁠תֹּ֤אמֶר ל⁠וֹ֙ אִשְׁתּ֔⁠וֹ עֹדְ⁠ךָ֖ מַחֲזִ֣יק בְּ⁠תֻמָּתֶ֑⁠ךָ בָּרֵ֥ךְ אֱלֹהִ֖ים וָ⁠מֻֽת ׃¹⁰ וַ⁠יֹּ֣אמֶר אֵלֶ֗י⁠הָ כְּ⁠דַבֵּ֞ר אַחַ֤ת הַ⁠נְּבָלוֹת֙ תְּדַבֵּ֔רִי גַּ֣ם אֶת ־ הַ⁠טּ֗וֹב נְקַבֵּל֙ מֵ⁠אֵ֣ת הָ⁠אֱלֹהִ֔ים וְ⁠אֶת ־ הָ⁠רָ֖ע לֹ֣א נְקַבֵּ֑ל בְּ⁠כָל ־ זֹ֛את לֹא ־ חָטָ֥א אִיּ֖וֹב בִּ⁠שְׂפָתָֽי⁠ו ׃פ¹¹ וַֽ⁠יִּשְׁמְע֞וּ שְׁלֹ֣שֶׁת ׀ רֵעֵ֣י אִיּ֗וֹב אֵ֣ת כָּל ־ הָ⁠רָעָ֣ה הַ⁠זֹּאת֮ הַ⁠בָּ֣אָה עָלָי⁠ו֒ וַ⁠יָּבֹ֨אוּ֙ אִ֣ישׁ מִ⁠מְּקֹמ֔⁠וֹ אֱלִיפַ֤ז הַ⁠תֵּימָנִי֙ וּ⁠בִלְדַּ֣ד הַ⁠שּׁוּחִ֔י וְ⁠צוֹפַ֖ר הַ⁠נַּֽעֲמָתִ֑י וַ⁠יִּוָּעֲד֣וּ יַחְדָּ֔ו לָ⁠ב֥וֹא לָ⁠נֽוּד ־ ל֖⁠וֹ וּֽ⁠לְ⁠נַחֲמֽ⁠וֹ ׃¹² וַ⁠יִּשְׂא֨וּ אֶת ־ עֵינֵי⁠הֶ֤ם מֵ⁠רָחוֹק֙ וְ⁠לֹ֣א הִכִּירֻ֔⁠הוּ וַ⁠יִּשְׂא֥וּ קוֹלָ֖⁠ם וַ⁠יִּבְכּ֑וּ וַֽ⁠יִּקְרְעוּ֙ אִ֣ישׁ מְעִל֔⁠וֹ וַ⁠יִּזְרְק֥וּ עָפָ֛ר עַל ־ רָאשֵׁי⁠הֶ֖ם הַ⁠שָּׁמָֽיְמָ⁠ה ׃¹³ וַ⁠יֵּשְׁב֤וּ אִתּ⁠וֹ֙ לָ⁠אָ֔רֶץ שִׁבְעַ֥ת יָמִ֖ים וְ⁠שִׁבְעַ֣ת לֵיל֑וֹת וְ⁠אֵין ־ דֹּבֵ֤ר אֵלָי⁠ו֙ דָּבָ֔ר כִּ֣י רָא֔וּ כִּֽי ־ גָדַ֥ל הַ⁠כְּאֵ֖ב מְאֹֽד ׃

¹Q וְעַ֥ד

Chapter 3

¹ אַחֲרֵי ־ כֵ֗ן פָּתַ֤ח אִיּוֹב֙ אֶת ־ פִּ֔י⁠הוּ וַ⁠יְקַלֵּ֖ל אֶת ־ יוֹמֽ⁠וֹ ׃פ² וַ⁠יַּ֥עַן אִיּ֗וֹב וַ⁠יֹּאמַֽר ׃³ יֹ֣אבַד י֭וֹם אִוָּ֣לֶד בּ֑⁠וֹ וְ⁠הַ⁠לַּ֥יְלָה אָ֝מַ֗ר הֹ֣רָה גָֽבֶר ׃⁴ הַ⁠יּ֥וֹם הַ⁠ה֗וּא יְֽהִ֫י חֹ֥שֶׁךְ אַֽל ־ יִדְרְשֵׁ֣⁠הוּ אֱל֣וֹהַּ מִ⁠מָּ֑עַל וְ⁠אַל ־ תּוֹפַ֖ע עָלָ֣י⁠ו נְהָרָֽה ׃⁵ יִגְאָלֻ֡⁠הוּ חֹ֣שֶׁךְ וְ֭⁠צַלְמָוֶת תִּשְׁכָּן ־ עָלָ֣י⁠ו עֲנָנָ֑ה יְ֝בַעֲתֻ֗⁠הוּ כִּֽמְרִ֥ירֵי יֽוֹם ׃⁶ הַ⁠לַּ֥יְלָה הַ⁠הוּא֮ יִקָּחֵ֪⁠ה֫וּ אֹ֥פֶל אַל ־ יִ֭חַדְּ בִּ⁠ימֵ֣י שָׁנָ֑ה בְּ⁠מִסְפַּ֥ר יְ֝רָחִ֗ים אַל ־ יָבֹֽא ׃⁷ הִנֵּ֤ה הַ⁠לַּ֣יְלָה הַ֭⁠הוּא יְהִ֣י גַלְמ֑וּד אַל ־ תָּבֹ֖א רְנָנָ֣ה בֽ⁠וֹ ׃⁸ יִקְּבֻ֥⁠הוּ אֹרְרֵי ־ י֑וֹם הָ֝⁠עֲתִידִ֗ים עֹרֵ֥ר לִוְיָתָֽן ׃⁹ יֶחְשְׁכוּ֮ כּוֹכְבֵ֪י נִ֫שְׁפּ֥⁠וֹ יְקַו ־ לְ⁠א֥וֹר וָ⁠אַ֑יִן וְ⁠אַל ־ יִ֝רְאֶ֗ה בְּ⁠עַפְעַפֵּי ־ שָֽׁחַר ׃¹⁰ כִּ֤י לֹ֣א סָ֭גַר דַּלְתֵ֣י בִטְנִ֑⁠י וַ⁠יַּסְתֵּ֥ר עָ֝מָ֗ל מֵ⁠עֵינָֽ⁠י ׃¹¹ לָ֤⁠מָּה לֹּ֣א מֵ⁠רֶ֣חֶם אָמ֑וּת מִ⁠בֶּ֖טֶן יָצָ֣אתִי וְ⁠אֶגְוָֽע ׃¹² מַ֭דּוּעַ קִדְּמ֣וּ⁠נִי בִרְכָּ֑יִם וּ⁠מַה ־ שָּׁ֝דַ֗יִם כִּ֣י אִינָֽק ׃¹³ כִּֽי ־ עַ֭תָּה שָׁכַ֣בְתִּי וְ⁠אֶשְׁק֑וֹט יָ֝שַׁ֗נְתִּי אָ֤ז ׀ יָנ֬וּחַֽ לִֽ⁠י ׃¹⁴ עִם ־ מְ֭לָכִים וְ⁠יֹ֣עֲצֵי אָ֑רֶץ הַ⁠בֹּנִ֖ים חֳרָב֣וֹת לָֽ⁠מוֹ ׃¹⁵ א֣וֹ עִם ־ שָׂ֭רִים זָהָ֣ב לָ⁠הֶ֑ם הַֽ⁠מְמַלְאִ֖ים בָּתֵּי⁠הֶ֣ם כָּֽסֶף ׃¹⁶ א֤וֹ כְ⁠נֵ֣פֶל טָ֭מוּן לֹ֣א אֶהְיֶ֑ה כְּ֝⁠עֹלְלִ֗ים לֹא ־ רָ֥אוּ אֽוֹר ׃¹⁷ שָׁ֣ם רְ֭שָׁעִים חָ֣דְלוּ רֹ֑גֶז וְ⁠שָׁ֥ם יָ֝נ֗וּחוּ יְגִ֣יעֵי כֹֽחַ ׃¹⁸ יַ֭חַד אֲסִירִ֣ים שַׁאֲנָ֑נוּ לֹ֥א שָׁ֝מְע֗וּ ק֣וֹל נֹגֵֽשׂ ׃¹⁹ קָטֹ֣ן וְ֭⁠גָדוֹל שָׁ֣ם ה֑וּא וְ֝⁠עֶ֗בֶד חָפְשִׁ֥י מֵ⁠אֲדֹנָֽי⁠ו ׃²⁰ לָ֤⁠מָּה יִתֵּ֣ן לְ⁠עָמֵ֣ל א֑וֹר וְ֝⁠חַיִּ֗ים לְ⁠מָ֣רֵי נָֽפֶשׁ ׃²¹ הַֽ⁠מְחַכִּ֣ים לַ⁠מָּ֣וֶת וְ⁠אֵינֶ֑⁠נּוּ וַֽ֝⁠יַּחְפְּרֻ֗⁠הוּ מִ⁠מַּטְמוֹנִֽים ׃²² הַ⁠שְּׂמֵחִ֥ים אֱלֵי ־ גִ֑יל יָ֝שִׂ֗ישׂוּ כִּ֣י יִמְצְאוּ ־ קָֽבֶר ׃²³ לְ֭⁠גֶבֶר אֲשֶׁר ־ דַּרְכּ֣⁠וֹ נִסְתָּ֑רָה וַ⁠יָּ֖סֶךְ אֱל֣וֹהַּ בַּעֲדֽ⁠וֹ ׃²⁴ כִּֽי ־ לִ⁠פְנֵ֣י לַ֭חְמִ⁠י אַנְחָתִ֣⁠י תָבֹ֑א וַֽ⁠יִּתְּכ֥וּ כַ֝⁠מַּ֗יִם שַׁאֲגֹתָֽ⁠י ׃²⁵ כִּ֤י פַ֣חַד פָּ֭חַדְתִּי וַ⁠יֶּאֱתָיֵ֑⁠נִי וַ⁠אֲשֶׁ֥ר יָ֝גֹ֗רְתִּי יָ֣בֹא לִֽ⁠י ׃²⁶ לֹ֤א שָׁלַ֨וְתִּי ׀ וְ⁠לֹ֖א שָׁקַ֥טְתִּי וְֽ⁠לֹא ־ נָ֗חְתִּי וַ⁠יָּ֥בֹא רֹֽגֶז ׃פ

Chapter 4

¹ וַ֭⁠יַּעַן אֱלִיפַ֥ז הַֽ⁠תֵּימָנִ֗י וַ⁠יֹּאמַֽר ׃² הֲ⁠נִסָּ֬ה דָבָ֣ר אֵלֶ֣י⁠ךָ תִּלְאֶ֑ה וַ⁠עְצֹ֥ר בְּ֝⁠מִלִּ֗ין מִ֣י יוּכָֽל ׃³ הִ֭נֵּה יִסַּ֣רְתָּ רַבִּ֑ים וְ⁠יָדַ֖יִם רָפ֣וֹת תְּחַזֵּֽק ׃⁴ כּ֭וֹשֵׁל יְקִימ֣וּ⁠ן מִלֶּ֑י⁠ךָ וּ⁠בִרְכַּ֖יִם כֹּרְע֣וֹת תְּאַמֵּֽץ ׃⁵ כִּ֤י עַתָּ֨ה ׀ תָּב֣וֹא אֵלֶ֣י⁠ךָ וַ⁠תֵּ֑לֶא תִּגַּ֥ע עָ֝דֶ֗י⁠ךָ וַ⁠תִּבָּהֵֽל ׃⁶ הֲ⁠לֹ֣א יִ֭רְאָתְ⁠ךָ כִּסְלָתֶ֑⁠ךָ תִּ֝קְוָתְ⁠ךָ֗ וְ⁠תֹ֣ם דְּרָכֶֽי⁠ךָ ׃⁷ זְכָר ־ נָ֗א מִ֤י ה֣וּא נָקִ֣י אָבָ֑ד וְ֝⁠אֵיפֹ֗ה יְשָׁרִ֥ים נִכְחָֽדוּ ׃⁸ כַּ⁠אֲשֶׁ֣ר רָ֭אִיתִי חֹ֣רְשֵׁי אָ֑וֶן וְ⁠זֹרְעֵ֖י עָמָ֣ל יִקְצְרֻֽ⁠הוּ ׃⁹ מִ⁠נִּשְׁמַ֣ת אֱל֣וֹהַ יֹאבֵ֑דוּ וּ⁠מֵ⁠ר֖וּחַ אַפּ֣⁠וֹ יִכְלֽוּ ׃¹⁰ שַׁאֲגַ֣ת אַ֭רְיֵה וְ⁠ק֣וֹל שָׁ֑חַל וְ⁠שִׁנֵּ֖י כְפִירִ֣ים נִתָּֽעוּ ׃¹¹ לַ֭יִשׁ אֹבֵ֣ד מִ⁠בְּלִי ־ טָ֑רֶף וּ⁠בְנֵ֥י לָ֝בִ֗יא יִתְפָּרָֽדוּ ׃¹² וְ֭⁠אֵלַ⁠י דָּבָ֣ר יְגֻנָּ֑ב וַ⁠תִּקַּ֥ח אָ֝זְנִ֗⁠י שֵׁ֣מֶץ מֶֽנְ⁠הֽוּ ׃¹³ בִּ֭⁠שְׂעִפִּים מֵ⁠חֶזְיֹנ֣וֹת לָ֑יְלָה בִּ⁠נְפֹ֥ל תַּ֝רְדֵּמָ֗ה עַל ־ אֲנָשִֽׁים ׃¹⁴ פַּ֣חַד קְ֭רָאַ⁠נִי וּ⁠רְעָדָ֑ה וְ⁠רֹ֖ב עַצְמוֹתַ֣⁠י הִפְחִֽיד ׃¹⁵ וְ֭⁠רוּחַ עַל ־ פָּנַ֣⁠י יַחֲלֹ֑ף תְּ֝סַמֵּ֗ר שַֽׂעֲרַ֥ת בְּשָׂרִֽ⁠י ׃¹⁶ יַעֲמֹ֤ד ׀ וְֽ⁠לֹא ־ אַכִּ֬יר מַרְאֵ֗⁠הוּ תְּ֭מוּנָה לְ⁠נֶ֣גֶד עֵינָ֑⁠י דְּמָמָ֖ה וָ⁠ק֣וֹל אֶשְׁמָֽע ׃¹⁷ הַֽ֭⁠אֱנוֹשׁ מֵ⁠אֱל֣וֹהַ יִצְדָּ֑ק אִ֥ם מֵ֝⁠עֹשֵׂ֗⁠הוּ יִטְהַר ־ גָּֽבֶר ׃¹⁸ הֵ֣ן בַּ֭⁠עֲבָדָי⁠ו לֹ֣א יַאֲמִ֑ין וּ֝⁠בְ⁠מַלְאָכָ֗י⁠ו יָשִׂ֥ים תָּהֳלָֽה ׃¹⁹ אַ֤ף ׀ שֹׁכְנֵ֬י בָֽתֵּי ־ חֹ֗מֶר אֲשֶׁר ־ בֶּ⁠עָפָ֥ר יְסוֹדָ֑⁠ם יְ֝דַכְּא֗וּ⁠ם לִ⁠פְנֵי ־ עָֽשׁ ׃²⁰ מִ⁠בֹּ֣קֶר לָ⁠עֶ֣רֶב יֻכַּ֑תּוּ מִ⁠בְּלִ֥י מֵ֝שִׂ֗ים לָ⁠נֶ֥צַח יֹאבֵֽדוּ ׃²¹ הֲ⁠לֹא ־ נִסַּ֣ע יִתְרָ֣⁠ם בָּ֑⁠ם יָ֝מ֗וּתוּ וְ⁠לֹ֣א בְ⁠חָכְמָֽה ׃

Chapter 5

¹ קְֽרָא ־ נָ֭א הֲ⁠יֵ֣שׁ עוֹנֶ֑⁠ךָּ וְ⁠אֶל ־ מִ֖י מִ⁠קְּדֹשִׁ֣ים תִּפְנֶֽה ׃² כִּֽי ־ לֶֽ֭⁠אֱוִיל יַהֲרָג ־ כָּ֑עַשׂ וּ֝⁠פֹתֶ֗ה תָּמִ֥ית קִנְאָֽה ׃³ אֲֽנִי ־ רָ֭אִיתִי אֱוִ֣יל מַשְׁרִ֑ישׁ וָ⁠אֶקּ֖וֹב נָוֵ֣⁠הוּ פִתְאֹֽם ׃⁴ יִרְחֲק֣וּ בָנָ֣י⁠ו מִ⁠יֶּ֑שַׁע וְ⁠יִֽדַּכְּא֥וּ בַ֝⁠שַּׁ֗עַר וְ⁠אֵ֣ין מַצִּֽיל ׃⁵ אֲשֶׁ֤ר קְצִיר֨⁠וֹ ׀ רָ֘עֵ֤ב יֹאכֵ֗ל וְ⁠אֶֽל ־ מִ⁠צִּנִּ֥ים יִקָּחֵ֑⁠הוּ וְ⁠שָׁאַ֖ף צַמִּ֣ים חֵילָֽ⁠ם ׃⁶ כִּ֤י ׀ לֹא ־ יֵצֵ֣א מֵ⁠עָפָ֣ר אָ֑וֶן וּ֝⁠מֵ⁠אֲדָמָ֗ה לֹא ־ יִצְמַ֥ח עָמָֽל ׃⁷ כִּֽי ־ אָ֭דָם לְ⁠עָמָ֣ל יוּלָּ֑ד וּ⁠בְנֵי ־ רֶ֝֗שֶׁף יַגְבִּ֥יהוּ עֽוּף ׃⁸ אוּלָ֗ם אֲ֭נִי אֶדְרֹ֣שׁ אֶל ־ אֵ֑ל וְ⁠אֶל ־ אֱ֝לֹהִ֗ים אָשִׂ֥ים דִּבְרָתִֽ⁠י ׃⁹ עֹשֶׂ֣ה גְ֭דֹלוֹת וְ⁠אֵ֣ין חֵ֑קֶר נִ֝פְלָא֗וֹת עַד ־ אֵ֥ין מִסְפָּֽר ׃¹⁰ הַ⁠נֹּתֵ֣ן מָ֭טָר עַל ־ פְּנֵי ־ אָ֑רֶץ וְ⁠שֹׁ֥לֵֽחַ מַ֝יִם עַל ־ פְּנֵ֥י חוּצֽוֹת ׃¹¹ לָ⁠שׂ֣וּם שְׁפָלִ֣ים לְ⁠מָר֑וֹם וְ֝⁠קֹדְרִ֗ים שָׂ֣גְבוּ יֶֽשַׁע ׃¹² מֵ֭פֵר מַחְשְׁב֣וֹת עֲרוּמִ֑ים וְֽ⁠לֹא ־ תַעֲשֶׂ֥ינָה יְ֝דֵי⁠הֶ֗ם תּוּשִׁיָּֽה ׃¹³ לֹכֵ֣ד חֲכָמִ֣ים בְּ⁠עָרְמָ֑⁠ם וַ⁠עֲצַ֖ת נִפְתָּלִ֣ים נִמְהָֽרָה ׃¹⁴ יוֹמָ֥ם יְפַגְּשׁוּ ־ חֹ֑שֶׁךְ וְ֝⁠כַ⁠לַּ֗יְלָה יְֽמַשְׁשׁ֥וּ בַֽ⁠צָּהֳרָֽיִם ׃¹⁵ וַ⁠יֹּ֣שַׁע מֵ֭⁠חֶרֶב מִ⁠פִּי⁠הֶ֑ם וּ⁠מִ⁠יַּ֖ד חָזָ֣ק אֶבְיֽוֹן ׃¹⁶ וַ⁠תְּהִ֣י לַ⁠דַּ֣ל תִּקְוָ֑ה וְ֝⁠עֹלָ֗תָ⁠ה קָ֣פְצָה פִּֽי⁠הָ ׃¹⁷ הִנֵּ֤ה אַשְׁרֵ֣י אֱ֭נוֹשׁ יוֹכִחֶ֣⁠נּֽוּ אֱל֑וֹהַּ וּ⁠מוּסַ֥ר שַׁ֝דַּ֗י אַל ־ תִּמְאָֽס ׃¹⁸ כִּ֤י ה֣וּא יַכְאִ֣יב וְ⁠יֶחְבָּ֑שׁ יִ֝מְחַ֗ץ וְיָדָיו ¹ תִּרְפֶּֽינָה ׃¹⁹ בְּ⁠שֵׁ֣שׁ צָ֭רוֹת יַצִּילֶ֑⁠ךָּ וּ⁠בְ⁠שֶׁ֓בַע ׀ לֹא ־ יִגַּ֖ע בְּ⁠ךָ֣ רָֽע ׃²⁰ בְּ֭⁠רָעָב פָּֽדְ⁠ךָ֣ מִ⁠מָּ֑וֶת וּ֝⁠בְ⁠מִלְחָמָ֗ה מִ֣⁠ידֵי חָֽרֶב ׃²¹ בְּ⁠שׁ֣וֹט לָ֭שׁוֹן תֵּחָבֵ֑א וְֽ⁠לֹא ־ תִירָ֥א מִ֝⁠שֹּׁ֗ד כִּ֣י יָבֽוֹא ׃²² לְ⁠שֹׁ֣ד וּ⁠לְ⁠כָפָ֣ן תִּשְׂחָ֑ק וּֽ⁠מֵ⁠חַיַּ֥ת הָ֝⁠אָ֗רֶץ אַל ־ תִּירָֽא ׃²³ כִּ֤י עִם ־ אַבְנֵ֣י הַ⁠שָּׂדֶ֣ה בְרִיתֶ֑⁠ךָ וְ⁠חַיַּ֥ת הַ֝⁠שָּׂדֶ֗ה הָשְׁלְמָה ־ לָֽ⁠ךְ ׃²⁴ וְֽ֭⁠יָדַעְתָּ כִּי ־ שָׁל֣וֹם אָהֳלֶ֑⁠ךָ וּֽ⁠פָקַדְתָּ֥ נָ֝וְ⁠ךָ וְ⁠לֹ֣א תֶחֱטָֽא ׃²⁵ וְֽ֭⁠יָדַעְתָּ כִּי ־ רַ֣ב זַרְעֶ֑⁠ךָ וְ֝⁠צֶאֱצָאֶ֗י⁠ךָ כְּ⁠עֵ֣שֶׂב הָ⁠אָֽרֶץ ׃²⁶ תָּב֣וֹא בְ⁠כֶ֣לַח אֱלֵי ־ קָ֑בֶר כַּ⁠עֲל֖וֹת גָּדִ֣ישׁ בְּ⁠עִתּֽ⁠וֹ ׃²⁷ הִנֵּה ־ זֹ֭את חֲקַרְנ֥וּ⁠הָ כֶּֽן ־ הִ֑יא שְׁ֝מָעֶ֗⁠נָּה וְ⁠אַתָּ֥ה דַֽע ־ לָֽ⁠ךְ ׃פ

¹K ו⁠יד⁠ו

Chapter 6

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² ל֗וּ שָׁק֣וֹל יִשָּׁקֵ֣ל כַּעְשִׂ֑⁠י וְ֝הַוָּתִ֗י ¹ בְּֽ⁠מֹאזְנַ֥יִם יִשְׂאוּ ־ יָֽחַד ׃³ כִּֽי ־ עַתָּ֗ה מֵ⁠ח֣וֹל יַמִּ֣ים יִכְבָּ֑ד עַל ־ כֵּ֝֗ן דְּבָרַ֥⁠י לָֽעוּ ׃⁴ כִּ֤י חִצֵּ֪י שַׁדַּ֡י עִמָּדִ֗⁠י אֲשֶׁ֣ר חֲ֭מָתָ⁠ם שֹׁתָ֣ה רוּחִ֑⁠י בִּעוּתֵ֖י אֱל֣וֹהַּ יַֽעַרְכֽוּ⁠נִי ׃⁵ הֲ⁠יִֽנְהַק ־ פֶּ֥רֶא עֲלֵי ־ דֶ֑שֶׁא אִ֥ם יִגְעֶה ־ שּׁ֝֗וֹר עַל ־ בְּלִילֽ⁠וֹ ׃⁶ הֲ⁠יֵאָכֵ֣ל תָּ֭פֵל מִ⁠בְּלִי ־ מֶ֑לַח אִם ־ יֶשׁ ־ טַ֝֗עַם בְּ⁠רִ֣יר חַלָּמֽוּת ׃⁷ מֵאֲנָ֣ה לִ⁠נְגּ֣וֹעַ נַפְשִׁ֑⁠י הֵ֝֗מָּה כִּ⁠דְוֵ֥י לַחְמִֽ⁠י ׃⁸ מִֽי ־ יִ֭תֵּן תָּב֣וֹא שֶֽׁאֱלָתִ֑⁠י וְ֝⁠תִקְוָתִ֗⁠י יִתֵּ֥ן אֱלֽוֹהַּ ׃⁹ וְ⁠יֹאֵ֣ל אֱ֭לוֹהַּ וִֽ⁠ידַכְּאֵ֑⁠נִי יַתֵּ֥ר יָ֝ד֗⁠וֹ וִֽ⁠יבַצְּעֵֽ⁠נִי ׃¹⁰ וּ֥⁠תְהִי ע֨וֹד ׀ נֶ֘חָ֤מָתִ֗⁠י וַ⁠אֲסַלְּדָ֣ה בְ֭⁠חִילָה לֹ֣א יַחְמ֑וֹל כִּי ־ לֹ֥א כִ֝חַ֗דְתִּי אִמְרֵ֥י קָדֽוֹשׁ ׃¹¹ מַה ־ כֹּחִ֥⁠י כִֽי ־ אֲיַחֵ֑ל וּ⁠מַה ־ קִּ֝צִּ֗⁠י כִּֽי ־ אַאֲרִ֥יךְ נַפְשִֽׁ⁠י ׃¹² אִם ־ כֹּ֣חַ אֲבָנִ֣ים כֹּחִ֑⁠י אִֽם ־ בְּשָׂרִ֥⁠י נָחֽוּשׁ ׃¹³ הַ⁠אִ֬ם אֵ֣ין עֶזְרָתִ֣⁠י בִ֑⁠י וְ֝⁠תֻשִׁיָּ֗ה נִדְּחָ֥ה מִמֶּֽ⁠נִּי ׃¹⁴ לַ⁠מָּ֣ס מֵרֵעֵ֣⁠הוּ חָ֑סֶד וְ⁠יִרְאַ֖ת שַׁדַּ֣י יַעֲזֽוֹב ׃¹⁵ אַ֭חַ⁠י בָּגְד֣וּ כְמוֹ ־ נָ֑חַל כַּ⁠אֲפִ֖יק נְחָלִ֣ים יַעֲבֹֽרוּ ׃¹⁶ הַ⁠קֹּדְרִ֥ים מִנִּי ־ קָ֑רַח עָ֝לֵ֗י⁠מוֹ יִתְעַלֶּם ־ שָֽׁלֶג ׃¹⁷ בְּ֭⁠עֵת יְזֹרְב֣וּ נִצְמָ֑תוּ בְּ֝⁠חֻמּ֗⁠וֹ נִדְעֲכ֥וּ מִ⁠מְּקוֹמָֽ⁠ם ׃¹⁸ יִ֭לָּ֣פְתוּ אָרְח֣וֹת דַּרְכָּ֑⁠ם יַעֲל֖וּ בַ⁠תֹּ֣הוּ וְ⁠יֹאבֵֽדוּ ׃¹⁹ הִ֭בִּיטוּ אָרְח֣וֹת תֵּמָ֑א הֲלִיכֹ֥ת שְׁ֝בָ֗א קִוּוּ ־ לָֽ⁠מוֹ ׃²⁰ בֹּ֥שׁוּ כִּֽי ־ בָטָ֑ח בָּ֥אוּ עָ֝דֶ֗י⁠הָ וַ⁠יֶּחְפָּֽרוּ ׃²¹ כִּֽי ־ עַ֭תָּה הֱיִ֣יתֶם לא ² תִּֽרְא֥וּ חֲ֝תַ֗ת וַ⁠תִּירָֽאוּ ׃²² הֲֽ⁠כִי ־ אָ֭מַרְתִּי הָ֣בוּ לִ֑⁠י וּ֝⁠מִ⁠כֹּחֲ⁠כֶ֗ם שִׁחֲד֥וּ בַעֲדִֽ⁠י ׃²³ וּ⁠מַלְּט֥וּ⁠נִי מִ⁠יַּד ־ צָ֑ר וּ⁠מִ⁠יַּ֖ד עָרִיצִ֣ים תִּפְדּֽוּ⁠נִי ׃²⁴ ה֭וֹרוּ⁠נִי וַ⁠אֲנִ֣י אַחֲרִ֑ישׁ וּ⁠מַה ־ שָּׁ֝גִ֗יתִי הָבִ֥ינוּ לִֽ⁠י ׃²⁵ מַה ־ נִּמְרְצ֥וּ אִמְרֵי ־ יֹ֑שֶׁר וּ⁠מַה ־ יּוֹכִ֖יחַ הוֹכֵ֣חַ מִ⁠כֶּֽם ׃²⁶ הַ⁠לְ⁠הוֹכַ֣ח מִלִּ֣ים תַּחְשֹׁ֑בוּ וּ֝⁠לְ⁠ר֗וּחַ אִמְרֵ֥י נֹאָֽשׁ ׃²⁷ אַף ־ עַל ־ יָת֥וֹם תַּפִּ֑ילוּ וְ֝⁠תִכְר֗וּ עַל ־ רֵֽיעֲ⁠כֶֽם ׃²⁸ וְ֭⁠עַתָּה הוֹאִ֣ילוּ פְנוּ ־ בִ֑⁠י וְ⁠עַל ־ פְּ֝נֵי⁠כֶ֗ם אִם ־ אֲכַזֵּֽב ׃²⁹ שֻֽׁבוּ ־ נָ֭א אַל ־ תְּהִ֣י עַוְלָ֑ה וְשׁ֥וּבוּ ³ ע֝וֹד צִדְקִ⁠י ־ בָֽ⁠הּ ׃³⁰ הֲ⁠יֵשׁ ־ בִּ⁠לְשׁוֹנִ֥⁠י עַוְלָ֑ה אִם ־ חִ֝כִּ֗⁠י לֹא ־ יָבִ֥ין הַוּֽוֹת ׃

¹K ו⁠הית⁠י

²Q ל֑וֹ

³Q ו⁠שבי

Chapter 7

¹ הֲ⁠לֹא ־ צָבָ֣א לֶ⁠אֱנ֣וֹשׁ על ־ אָ֑רֶץ ¹ וְ⁠כִ⁠ימֵ֖י שָׂכִ֣יר יָמָֽי⁠ו ׃² כְּ⁠עֶ֥בֶד יִשְׁאַף ־ צֵ֑ל וּ֝⁠כְ⁠שָׂכִ֗יר יְקַוֶּ֥ה פָעֳלֽ⁠וֹ ׃³ כֵּ֤ן הָנְחַ֣לְתִּי לִ֭⁠י יַרְחֵי ־ שָׁ֑וְא וְ⁠לֵיל֥וֹת עָ֝מָ֗ל מִנּוּ ־ לִֽ⁠י ׃⁴ אִם ־ שָׁכַ֗בְתִּי וְ⁠אָמַ֗רְתִּי מָתַ֣י אָ֭קוּם וּ⁠מִדַּד ־ עָ֑רֶב וְ⁠שָׂבַ֖עְתִּי נְדֻדִ֣ים עֲדֵי ־ נָֽשֶׁף ׃⁵ לָ֘בַ֤שׁ בְּשָׂרִ֣⁠י רִ֭מָּה וְג֣וּשׁ ² עָפָ֑ר עוֹרִ֥⁠י רָ֝גַ֗ע וַ⁠יִּמָּאֵֽס ׃⁶ יָמַ֣⁠י קַ֭לּוּ מִנִּי ־ אָ֑רֶג וַ֝⁠יִּכְל֗וּ בְּ⁠אֶ֣פֶס תִּקְוָֽה ׃⁷ זְ֭כֹר כִּי ־ ר֣וּחַ חַיָּ֑⁠י לֹא ־ תָשׁ֥וּב עֵ֝ינִ֗⁠י לִ⁠רְא֥וֹת טֽוֹב ׃⁸ לֹֽא ־ תְ֭שׁוּרֵ⁠נִי עֵ֣ין רֹ֑אִי עֵינֶ֖י⁠ךָ בִּ֣⁠י וְ⁠אֵינֶֽ⁠נִּי ׃⁹ כָּלָ֣ה עָ֭נָן וַ⁠יֵּלַ֑ךְ כֵּ֥ן יוֹרֵ֥ד שְׁ֝א֗וֹל לֹ֣א יַעֲלֶֽה ׃¹⁰ לֹא ־ יָשׁ֣וּב ע֣וֹד לְ⁠בֵית֑⁠וֹ וְ⁠לֹא ־ יַכִּירֶ֖⁠נּוּ ע֣וֹד מְקֹמֽ⁠וֹ ׃¹¹ גַּם ־ אֲנִי֮ לֹ֤א אֶחֱשָׂ֫ךְ פִּ֥⁠י אֲֽ֭דַבְּרָה בְּ⁠צַ֣ר רוּחִ֑⁠י אָ֝שִׂ֗יחָה בְּ⁠מַ֣ר נַפְשִֽׁ⁠י ׃¹² הֲֽ⁠יָם ־ אָ֭נִי אִם ־ תַּנִּ֑ין כִּֽי ־ תָשִׂ֖ים עָלַ֣⁠י מִשְׁמָֽר ׃¹³ כִּֽי ־ אָ֭מַרְתִּי תְּנַחֲמֵ֣⁠נִי עַרְשִׂ֑⁠י יִשָּׂ֥א בְ֝⁠שִׂיחִ֗⁠י מִשְׁכָּבִֽ⁠י ׃¹⁴ וְ⁠חִתַּתַּ֥⁠נִי בַ⁠חֲלֹמ֑וֹת וּֽ⁠מֵ⁠חֶזְיֹנ֥וֹת תְּבַעֲתַֽ⁠נִּי ׃¹⁵ וַ⁠תִּבְחַ֣ר מַחֲנָ֣ק נַפְשִׁ֑⁠י מָ֝֗וֶת מֵֽ⁠עַצְמוֹתָֽ⁠י ׃¹⁶ מָ֭אַסְתִּי לֹא ־ לְ⁠עֹלָ֣ם אֶֽחְיֶ֑ה חֲדַ֥ל מִ֝מֶּ֗⁠נִּי כִּי ־ הֶ֥בֶל יָמָֽ⁠י ׃¹⁷ מָֽה ־ אֱ֭נוֹשׁ כִּ֣י תְגַדְּלֶ֑⁠נּוּ וְ⁠כִי ־ תָשִׁ֖ית אֵלָ֣י⁠ו לִבֶּֽ⁠ךָ ׃¹⁸ וַ⁠תִּפְקְדֶ֥⁠נּוּ לִ⁠בְקָרִ֑ים לִ֝⁠רְגָעִ֗ים תִּבְחָנֶֽ⁠נּוּ ׃¹⁹ כַּ֭⁠מָּה לֹא ־ תִשְׁעֶ֣ה מִמֶּ֑⁠נִּי לֹֽא ־ תַ֝רְפֵּ֗⁠נִי עַד ־ בִּלְעִ֥⁠י רֻקִּֽ⁠י ׃²⁰ חָטָ֡אתִי מָ֤ה אֶפְעַ֨ל ׀ לָ⁠ךְ֮ נֹצֵ֪ר הָ⁠אָ֫דָ֥ם לָ֤⁠מָה שַׂמְתַּ֣⁠נִי לְ⁠מִפְגָּ֣ע לָ֑⁠ךְ וָ⁠אֶהְיֶ֖ה עָלַ֣⁠י לְ⁠מַשָּֽׂא ׃²¹ וּ⁠מֶ֤ה ׀ לֹא ־ תִשָּׂ֣א פִשְׁעִ⁠י֮ וְ⁠תַעֲבִ֪יר אֶת ־ עֲוֺ֫נִ֥⁠י כִּֽי ־ עַ֭תָּה לֶ⁠עָפָ֣ר אֶשְׁכָּ֑ב וְ⁠שִׁ֖חֲרְתַּ֣⁠נִי וְ⁠אֵינֶֽ⁠נִּי ׃פ

¹Q עֲלֵי

²K ו⁠גיש

Chapter 8

¹ וַ֭⁠יַּעַן בִּלְדַּ֥ד הַ⁠שּׁוּחִ֗י וַ⁠יֹאמַֽר ׃² עַד ־ אָ֥ן תְּמַלֶּל ־ אֵ֑לֶּה וְ⁠ר֥וּחַ כַּ֝בִּיר אִמְרֵי ־ פִֽי⁠ךָ ׃³ הַ֭⁠אֵל יְעַוֵּ֣ת מִשְׁפָּ֑ט וְ⁠אִם ־ שַׁ֝דַּ֗י יְעַוֵּֽת ־ צֶֽדֶק ׃⁴ אִם ־ בָּנֶ֥י⁠ךָ חָֽטְאוּ ־ ל֑⁠וֹ וַֽ֝⁠יְשַׁלְּחֵ֗⁠ם בְּ⁠יַד ־ פִּשְׁעָֽ⁠ם ׃⁵ אִם ־ אַ֭תָּה תְּשַׁחֵ֣ר אֶל ־ אֵ֑ל וְ⁠אֶל ־ שַׁ֝דַּ֗י תִּתְחַנָּֽן ׃⁶ אִם ־ זַ֥ךְ וְ⁠יָשָׁ֗ר אָ֥תָּה כִּי ־ עַ֭תָּה יָעִ֣יר עָלֶ֑י⁠ךָ וְ֝⁠שִׁלַּ֗ם נְוַ֣ת צִדְקֶֽ⁠ךָ ׃⁷ וְ⁠הָיָ֣ה רֵאשִׁיתְ⁠ךָ֣ מִצְעָ֑ר וְ֝⁠אַחֲרִיתְ⁠ךָ֗ יִשְׂגֶּ֥ה מְאֹֽד ׃⁸ כִּֽי ־ שְׁאַל ־ נָ֭א לְ⁠דֹ֣ר רִישׁ֑וֹן וְ֝⁠כוֹנֵ֗ן לְ⁠חֵ֣קֶר אֲבוֹתָֽ⁠ם ׃⁹ כִּֽי ־ תְמ֣וֹל אֲ֭נַחְנוּ וְ⁠לֹ֣א נֵדָ֑ע כִּ֤י צֵ֖ל יָמֵ֣י⁠נוּ עֲלֵי ־ אָֽרֶץ ׃¹⁰ הֲ⁠לֹא ־ הֵ֣ם י֭וֹרוּ⁠ךָ יֹ֣אמְרוּ לָ֑⁠ךְ וּ֝⁠מִ⁠לִּבָּ֗⁠ם יוֹצִ֥אוּ מִלִּֽים ׃¹¹ הֲ⁠יִֽגְאֶה ־ גֹּ֭מֶא בְּ⁠לֹ֣א בִצָּ֑ה יִשְׂגֶּה ־ אָ֥חוּ בְלִי ־ מָֽיִם ׃¹² עֹדֶ֣⁠נּוּ בְ֭⁠אִבּ⁠וֹ לֹ֣א יִקָּטֵ֑ף וְ⁠לִ⁠פְנֵ֖י כָל ־ חָצִ֣יר יִיבָֽשׁ ׃¹³ כֵּ֗ן אָ֭רְחוֹת כָּל ־ שֹׁ֣כְחֵי אֵ֑ל וְ⁠תִקְוַ֖ת חָנֵ֣ף תֹּאבֵֽד ׃¹⁴ אֲשֶׁר ־ יָק֥וֹט כִּסְל֑⁠וֹ וּ⁠בֵ֥ית עַ֝כָּבִ֗ישׁ מִבְטַחֽ⁠וֹ ׃¹⁵ יִשָּׁעֵ֣ן עַל ־ בֵּ֭ית⁠וֹ וְ⁠לֹ֣א יַעֲמֹ֑ד יַחֲזִ֥יק בּ֝֗⁠וֹ וְ⁠לֹ֣א יָקֽוּם ׃¹⁶ רָטֹ֣ב ה֭וּא לִ⁠פְנֵי ־ שָׁ֑מֶשׁ וְ⁠עַ֥ל גַּ֝נָּת֗⁠וֹ יֹֽנַקְתּ֥⁠וֹ תֵצֵֽא ׃¹⁷ עַל ־ גַּ֭ל שָֽׁרָשָׁ֣י⁠ו יְסֻבָּ֑כוּ בֵּ֖ית אֲבָנִ֣ים יֶחֱזֶֽה ׃¹⁸ אִם ־ יְבַלְּעֶ֥⁠נּוּ מִ⁠מְּקוֹמ֑⁠וֹ וְ⁠כִ֥חֶשׁ בּ֝֗⁠וֹ לֹ֣א רְאִיתִֽי⁠ךָ ׃¹⁹ הֶן ־ ה֭וּא מְשׂ֣וֹשׂ דַּרְכּ֑⁠וֹ וּ֝⁠מֵ⁠עָפָ֗ר אַחֵ֥ר יִצְמָֽחוּ ׃²⁰ הֶן ־ אֵ֭ל לֹ֣א יִמְאַס ־ תָּ֑ם וְ⁠לֹֽא ־ יַ֝חֲזִ֗יק בְּ⁠יַד ־ מְרֵעִֽים ׃²¹ עַד ־ יְמַלֵּ֣ה שְׂח֣וֹק פִּ֑י⁠ךָ וּ⁠שְׂפָתֶ֥י⁠ךָ תְרוּעָֽה ׃²² שֹׂנְאֶ֥י⁠ךָ יִלְבְּשׁוּ ־ בֹ֑שֶׁת וְ⁠אֹ֖הֶל רְשָׁעִ֣ים אֵינֶֽ⁠נּוּ ׃פ

Chapter 9

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² אָ֭מְנָם יָדַ֣עְתִּי כִי ־ כֵ֑ן וּ⁠מַה ־ יִּצְדַּ֖ק אֱנ֣וֹשׁ עִם ־ אֵֽל ׃³ אִם ־ יַ֭חְפֹּץ לָ⁠רִ֣יב עִמּ֑⁠וֹ לֹֽא ־ יַ֝עֲנֶ֗⁠נּוּ אַחַ֥ת מִנִּי ־ אָֽלֶף ׃⁴ חֲכַ֣ם לֵ֭בָב וְ⁠אַמִּ֣יץ כֹּ֑חַ מִֽי ־ הִקְשָׁ֥ה אֵ֝לָ֗י⁠ו וַ⁠יִּשְׁלָֽם ׃⁵ הַ⁠מַּעְתִּ֣יק הָ֭רִים וְ⁠לֹ֣א יָדָ֑עוּ אֲשֶׁ֖ר הֲפָכָ֣⁠ם בְּ⁠אַפּֽ⁠וֹ ׃⁶ הַ⁠מַּרְגִּ֣יז אֶ֭רֶץ מִ⁠מְּקוֹמָ֑⁠הּ וְ֝⁠עַמּוּדֶ֗י⁠הָ יִתְפַלָּצֽוּ⁠ן ׃⁷ הָ⁠אֹמֵ֣ר לַ֭⁠חֶרֶס וְ⁠לֹ֣א יִזְרָ֑ח וּ⁠בְעַ֖ד כּוֹכָבִ֣ים יַחְתֹּֽם ׃⁸ נֹטֶ֣ה שָׁמַ֣יִם לְ⁠בַדּ֑⁠וֹ וְ֝⁠דוֹרֵ֗ךְ עַל ־ בָּ֥מֳתֵי יָֽם ׃⁹ עֹֽשֶׂה ־ עָ֭שׁ כְּסִ֥יל וְ⁠כִימָ֗ה וְ⁠חַדְרֵ֥י תֵמָֽן ׃¹⁰ עֹשֶׂ֣ה גְ֭דֹלוֹת עַד ־ אֵ֣ין חֵ֑קֶר וְ⁠נִפְלָא֗וֹת עַד ־ אֵ֥ין מִסְפָּֽר ׃¹¹ הֵ֤ן יַעֲבֹ֣ר עָ֭לַ⁠י וְ⁠לֹ֣א אֶרְאֶ֑ה וְ֝⁠יַחֲלֹ֗ף וְֽ⁠לֹא ־ אָבִ֥ין לֽ⁠וֹ ׃¹² הֵ֣ן יַ֭חְתֹּף מִ֣י יְשִׁיבֶ֑⁠נּוּ מִֽי ־ יֹאמַ֥ר אֵ֝לָ֗י⁠ו מַֽה ־ תַּעֲשֶֽׂה ׃¹³ אֱ֭לוֹהַּ לֹא ־ יָשִׁ֣יב אַפּ֑⁠וֹ תחת⁠ו ¹ שָׁ֝חֲח֗וּ עֹ֣זְרֵי רָֽהַב ׃¹⁴ אַ֭ף כִּֽי ־ אָנֹכִ֣י אֶֽעֱנֶ֑⁠נּוּ אֶבְחֲרָ֖ה דְבָרַ֣⁠י עִמּֽ⁠וֹ ׃¹⁵ אֲשֶׁ֣ר אִם ־ צָ֭דַקְתִּי לֹ֣א אֶעֱנֶ֑ה לִ֝⁠מְשֹׁפְטִ֗⁠י אֶתְחַנָּֽן ׃¹⁶ אִם ־ קָרָ֥אתִי וַֽ⁠יַּעֲנֵ֑⁠נִי לֹֽא ־ אַ֝אֲמִ֗ין כִּֽי ־ יַאֲזִ֥ין קוֹלִֽ⁠י ׃¹⁷ אֲשֶׁר ־ בִּ⁠שְׂעָרָ֥ה יְשׁוּפֵ֑⁠נִי וְ⁠הִרְבָּ֖ה פְצָעַ֣⁠י חִנָּֽם ׃¹⁸ לֹֽא ־ יִ֭תְּנֵ⁠נִי הָשֵׁ֣ב רוּחִ֑⁠י כִּ֥י יַ֝שְׂבִּעַ֗⁠נִי מַמְּרֹרִֽים ׃¹⁹ אִם ־ לְ⁠כֹ֣חַ אַמִּ֣יץ הִנֵּ֑ה וְ⁠אִם ־ לְ֝⁠מִשְׁפָּ֗ט מִ֣י יוֹעִידֵֽ⁠נִי ׃²⁰ אִם ־ אֶ֭צְדָּק פִּ֣⁠י יַרְשִׁיעֵ֑⁠נִי תָּֽם ־ אָ֝֗נִי וַֽ⁠יַּעְקְשֵֽׁ⁠נִי ׃²¹ תָּֽם ־ אָ֭נִי לֹֽא ־ אֵדַ֥ע נַפְשִׁ֗⁠י אֶמְאַ֥ס חַיָּֽ⁠י ׃²² אַחַ֗ת הִ֥יא עַל ־ כֵּ֥ן אָמַ֑רְתִּי תָּ֥ם וְ֝⁠רָשָׁ֗ע ה֣וּא מְכַלֶּֽה ׃²³ אִם ־ שׁ֭וֹט יָמִ֣ית פִּתְאֹ֑ם לְ⁠מַסַּ֖ת נְקִיִּ֣ם יִלְעָֽג ׃²⁴ אֶ֤רֶץ ׀ נִתְּנָ֬ה בְֽ⁠יַד ־ רָשָׁ֗ע פְּנֵֽי ־ שֹׁפְטֶ֥י⁠הָ יְכַסֶּ֑ה אִם ־ לֹ֖א אֵפ֣וֹא מִי ־ הֽוּא ׃²⁵ וְ⁠יָמַ֣⁠י קַ֭לּוּ מִנִּי ־ רָ֑ץ בָּֽ֝רְח֗וּ לֹא ־ רָא֥וּ טוֹבָֽה ׃²⁶ חָ֭לְפוּ עִם ־ אֳנִיּ֣וֹת אֵבֶ֑ה כְּ֝⁠נֶ֗שֶׁר יָט֥וּשׂ עֲלֵי ־ אֹֽכֶל ׃²⁷ אִם ־ אָ֭מְרִ⁠י אֶשְׁכְּחָ֣ה שִׂיחִ֑⁠י אֶעֶזְבָ֖ה פָנַ֣⁠י וְ⁠אַבְלִֽיגָה ׃²⁸ יָגֹ֥רְתִּי כָל ־ עַצְּבֹתָ֑⁠י יָ֝דַ֗עְתִּי כִּי ־ לֹ֥א תְנַקֵּֽ⁠נִי ׃²⁹ אָנֹכִ֥י אֶרְשָׁ֑ע לָ⁠מָּה ־ זֶּ֝֗ה הֶ֣בֶל אִיגָֽע ׃³⁰ אִם ־ הִתְרָחַ֥צְתִּי בְמֵי ־ שָׁ֑לֶג ² וַ֝⁠הֲזִכּ֗וֹתִי בְּ⁠בֹ֣ר כַּפָּֽ⁠י ׃³¹ אָ֭ז בַּ⁠שַּׁ֣חַת תִּטְבְּלֵ֑⁠נִי וְ֝⁠תִֽעֲב֗וּ⁠נִי שַׂלְמוֹתָֽ⁠י ׃³² כִּי ־ לֹא ־ אִ֣ישׁ כָּמֹ֣⁠נִי אֶֽעֱנֶ֑⁠נּוּ נָב֥וֹא יַ֝חְדָּ֗ו בַּ⁠מִּשְׁפָּֽט ׃³³ לֹ֣א יֵשׁ ־ בֵּינֵ֣י⁠נוּ מוֹכִ֑יחַ יָשֵׁ֖ת יָד֣⁠וֹ עַל ־ שְׁנֵֽי⁠נוּ ׃³⁴ יָסֵ֣ר מֵ⁠עָלַ֣⁠י שִׁבְט֑⁠וֹ וְ֝⁠אֵמָת֗⁠וֹ אַֽל ־ תְּבַעֲתַֽ⁠נִּי ׃³⁵ אַֽ֭דַבְּרָה וְ⁠לֹ֣א אִירָאֶ֑⁠נּוּ כִּ֥י לֹא ־ כֵ֥ן אָ֝נֹכִ֗י עִמָּדִֽ⁠י ׃

¹Q תַּחְתָּ֥יו

²K במו

Chapter 10

¹ נָֽקְטָ֥ה נַפְשִׁ֗⁠י בְּ⁠חַ֫יָּ֥⁠י אֶֽעֶזְבָ֣ה עָלַ֣⁠י שִׂיחִ֑⁠י אֲ֝דַבְּרָה֗ בְּ⁠מַ֣ר נַפְשִֽׁ⁠י ׃² אֹמַ֣ר אֶל ־ אֱ֭לוֹהַּ אַל ־ תַּרְשִׁיעֵ֑⁠נִי הֽ֝וֹדִיעֵ֗⁠נִי עַ֣ל מַה ־ תְּרִיבֵֽ⁠נִי ׃³ הֲ⁠ט֤וֹב לְ⁠ךָ֨ ׀ כִּֽי ־ תַעֲשֹׁ֗ק כִּֽי ־ תִ֭מְאַס יְגִ֣יעַ כַּפֶּ֑י⁠ךָ וְ⁠עַל ־ עֲצַ֖ת רְשָׁעִ֣ים הוֹפָֽעְתָּ ׃⁴ הַ⁠עֵינֵ֣י בָשָׂ֣ר לָ֑⁠ךְ אִם ־ כִּ⁠רְא֖וֹת אֱנ֣וֹשׁ תִּרְאֶֽה ׃⁵ הֲ⁠כִ⁠ימֵ֣י אֱנ֣וֹשׁ יָמֶ֑י⁠ךָ אִם ־ שְׁ֝נוֹתֶ֗י⁠ךָ כִּ֣⁠ימֵי גָֽבֶר ׃⁶ כִּֽי ־ תְבַקֵּ֥שׁ לַ⁠עֲוֺנִ֑⁠י וּ֭⁠לְ⁠חַטָּאתִ֥⁠י תִדְרֽוֹשׁ ׃⁷ עַֽל ־ דַּ֭עְתְּ⁠ךָ כִּי ־ לֹ֣א אֶרְשָׁ֑ע וְ⁠אֵ֖ין מִ⁠יָּדְ⁠ךָ֣ מַצִּֽיל ׃⁸ יָדֶ֣י⁠ךָ עִ֭צְּבוּ⁠נִי וַֽ⁠יַּעֲשׂ֑וּ⁠נִי יַ֥חַד סָ֝בִ֗יב וַֽ⁠תְּבַלְּעֵֽ⁠נִי ׃⁹ זְכָר ־ נָ֭א כִּי ־ כַ⁠חֹ֣מֶר עֲשִׂיתָ֑⁠נִי וְֽ⁠אֶל ־ עָפָ֥ר תְּשִׁיבֵֽ⁠נִי ׃¹⁰ הֲ⁠לֹ֣א כֶ֭⁠חָלָב תַּתִּיכֵ֑⁠נִי וְ֝⁠כַ⁠גְּבִנָּ֗ה תַּקְפִּיאֵֽ⁠נִי ׃¹¹ ע֣וֹר וּ֭⁠בָשָׂר תַּלְבִּישֵׁ֑⁠נִי וּֽ⁠בַ⁠עֲצָמ֥וֹת וְ֝⁠גִידִ֗ים תְּסֹכְכֵֽ⁠נִי ׃¹² חַיִּ֣ים וָ֭⁠חֶסֶד עָשִׂ֣יתָ עִמָּדִ֑⁠י וּ֝⁠פְקֻדָּתְ⁠ךָ֗ שָֽׁמְרָ֥ה רוּחִֽ⁠י ׃¹³ וְ֭⁠אֵלֶּה צָפַ֣נְתָּ בִ⁠לְבָבֶ֑⁠ךָ יָ֝דַ֗עְתִּי כִּי ־ זֹ֥את עִמָּֽ⁠ךְ ׃¹⁴ אִם ־ חָטָ֥אתִי וּ⁠שְׁמַרְתָּ֑⁠נִי וּ֝⁠מֵ⁠עֲוֺנִ֗⁠י לֹ֣א תְנַקֵּֽ⁠נִי ׃¹⁵ אִם ־ רָשַׁ֡עְתִּי אַלְלַ֬י לִ֗⁠י וְ֭⁠צָדַקְתִּי לֹא ־ אֶשָּׂ֣א רֹאשִׁ֑⁠י שְׂבַ֥ע קָ֝ל֗וֹן וּ⁠רְאֵ֥ה עָנְיִֽ⁠י ׃¹⁶ וְ֭⁠יִגְאֶה כַּ⁠שַּׁ֣חַל תְּצוּדֵ֑⁠נִי וְ֝⁠תָשֹׁ֗ב תִּתְפַּלָּא ־ בִֽ⁠י ׃¹⁷ תְּחַדֵּ֬שׁ עֵדֶ֨י⁠ךָ ׀ נֶגְדִּ֗⁠י וְ⁠תֶ֣רֶב כַּֽ֭עַשְׂ⁠ךָ עִמָּדִ֑⁠י חֲלִיפ֖וֹת וְ⁠צָבָ֣א עִמִּֽ⁠י ׃¹⁸ וְ⁠לָ֣⁠מָּה מֵ֭⁠רֶחֶם הֹצֵאתָ֑⁠נִי אֶ֝גְוַ֗ע וְ⁠עַ֣יִן לֹא ־ תִרְאֵֽ⁠נִי ׃¹⁹ כַּ⁠אֲשֶׁ֣ר לֹא ־ הָיִ֣יתִי אֶהְיֶ֑ה מִ֝⁠בֶּ֗טֶן לַ⁠קֶּ֥בֶר אוּבָֽל ׃²⁰ הֲ⁠לֹא ־ מְעַ֣ט יָמַ֣⁠י וַחֲדָ֑ל ¹ וְשִׁ֥ית ² מִ֝מֶּ֗⁠נִּי וְ⁠אַבְלִ֥יגָה מְּעָֽט ׃²¹ בְּ⁠טֶ֣רֶם אֵ֭לֵךְ וְ⁠לֹ֣א אָשׁ֑וּב אֶל ־ אֶ֖רֶץ חֹ֣שֶׁךְ וְ⁠צַלְמָֽוֶת ׃²² אֶ֤רֶץ עֵיפָ֨תָ⁠ה ׀ כְּמ֥וֹ אֹ֗פֶל צַ֭לְמָוֶת וְ⁠לֹ֥א סְדָרִ֗ים וַ⁠תֹּ֥פַע כְּמוֹ ־ אֹֽפֶל ׃פ

¹K יחדל

²K ישית

Chapter 11

¹ וַ֭⁠יַּעַן צֹפַ֥ר הַֽ⁠נַּעֲמָתִ֗י וַ⁠יֹּאמַֽר ׃² הֲ⁠רֹ֣ב דְּ֭בָרִים לֹ֣א יֵעָנֶ֑ה וְ⁠אִם ־ אִ֖ישׁ שְׂפָתַ֣יִם יִצְדָּֽק ׃³ בַּ֭דֶּי⁠ךָ מְתִ֣ים יַחֲרִ֑ישׁו וַ֝⁠תִּלְעַ֗ג וְ⁠אֵ֣ין מַכְלִֽם ׃⁴ וַ֭⁠תֹּאמֶר זַ֣ךְ לִקְחִ֑⁠י וּ֝⁠בַ֗ר הָיִ֥יתִי בְ⁠עֵינֶֽי⁠ךָ ׃⁵ וְֽ⁠אוּלָ֗ם מִֽי ־ יִתֵּ֣ן אֱל֣וֹהַּ דַּבֵּ֑ר וְ⁠יִפְתַּ֖ח שְׂפָתָ֣י⁠ו עִמָּֽ⁠ךְ ׃⁶ וְ⁠יַגֶּד ־ לְ⁠ךָ֨ ׀ תַּֽעֲלֻמ֣וֹת חָכְמָה֮ כִּֽי ־ כִפְלַ֪יִם לְֽ⁠ת֫וּשִׁיָּ֥ה וְ⁠דַ֡ע כִּֽי ־ יַשֶּׁ֥ה לְ⁠ךָ֥ אֱ֝ל֗וֹהַ מֵ⁠עֲוֺנֶֽ⁠ךָ ׃⁷ הַ⁠חֵ֣קֶר אֱל֣וֹהַ תִּמְצָ֑א אִ֤ם עַד ־ תַּכְלִ֖ית שַׁדַּ֣י תִּמְצָֽא ׃⁸ גָּבְהֵ֣י שָׁ֭מַיִם מַה ־ תִּפְעָ֑ל עֲמֻקָּ֥ה מִ֝⁠שְּׁא֗וֹל מַה ־ תֵּדָֽע ׃⁹ אֲרֻכָּ֣ה מֵ⁠אֶ֣רֶץ מִדָּ֑⁠הּ וּ֝⁠רְחָבָ֗ה מִנִּי ־ יָֽם ׃¹⁰ אִם ־ יַחֲלֹ֥ף וְ⁠יַסְגִּ֑יר וְ֝⁠יַקְהִ֗יל וּ⁠מִ֣י יְשִׁיבֶֽ⁠נּוּ ׃¹¹ כִּי ־ ה֭וּא יָדַ֣ע מְתֵי ־ שָׁ֑וְא וַ⁠יַּרְא ־ אָ֝֗וֶן וְ⁠לֹ֣א יִתְבּוֹנָֽן ׃¹² וְ⁠אִ֣ישׁ נָ֭בוּב יִלָּבֵ֑ב וְ⁠עַ֥יִר פֶּ֝֗רֶא אָדָ֥ם יִוָּלֵֽד ׃¹³ אִם ־ אַ֭תָּ֗ה הֲכִינ֣וֹתָ לִבֶּ֑⁠ךָ וּ⁠פָרַשְׂתָּ֖ אֵלָ֣י⁠ו כַּפֶּֽ⁠ךָ ׃¹⁴ אִם ־ אָ֣וֶן בְּ֭⁠יָדְ⁠ךָ הַרְחִיקֵ֑⁠הוּ וְ⁠אַל ־ תַּשְׁכֵּ֖ן בְּ⁠אֹהָלֶ֣י⁠ךָ עַוְלָֽה ׃¹⁵ כִּי ־ אָ֤ז ׀ תִּשָּׂ֣א פָנֶ֣י⁠ךָ מִ⁠מּ֑וּם וְ⁠הָיִ֥יתָ מֻ֝צָ֗ק וְ⁠לֹ֣א תִירָֽא ׃¹⁶ כִּי ־ אַ֭תָּה עָמָ֣ל תִּשְׁכָּ֑ח כְּ⁠מַ֖יִם עָבְר֣וּ תִזְכֹּֽר ׃¹⁷ וּֽ֭⁠מִ⁠צָּהֳרַיִם יָק֣וּם חָ֑לֶד תָּ֝עֻ֗פָ⁠ה כַּ⁠בֹּ֥קֶר תִּהְיֶֽה ׃¹⁸ וּֽ֭⁠בָטַחְתָּ כִּי ־ יֵ֣שׁ תִּקְוָ֑ה וְ֝⁠חָפַרְתָּ֗ לָ⁠בֶ֥טַח תִּשְׁכָּֽב ׃¹⁹ וְֽ֭⁠רָבַצְתָּ וְ⁠אֵ֣ין מַחֲרִ֑יד וְ⁠חִלּ֖וּ פָנֶ֣י⁠ךָ רַבִּֽים ׃²⁰ וְ⁠עֵינֵ֥י רְשָׁעִ֗ים תִּ֫כְלֶ֥ינָה וּ֭⁠מָנוֹס אָבַ֣ד מִנְ⁠הֶ֑ם וְ֝⁠תִקְוָתָ֗⁠ם מַֽפַּח ־ נָֽפֶשׁ ׃פ

Chapter 12

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² אָ֭מְנָם כִּ֣י אַתֶּם ־ עָ֑ם וְ֝⁠עִמָּ⁠כֶ֗ם תָּמ֥וּת חָכְמָֽה ׃³ גַּם ־ לִ֤⁠י לֵבָ֨ב ׀ כְּֽמוֹ⁠כֶ֗ם לֹא ־ נֹפֵ֣ל אָנֹכִ֣י מִ⁠כֶּ֑ם וְ⁠אֶת ־ מִי ־ אֵ֥ין כְּמוֹ ־ אֵֽלֶּה ׃⁴ שְׂחֹ֤ק לְ⁠רֵעֵ֨⁠הוּ ׀ אֶֽהְיֶ֗ה קֹרֵ֣א לֶ֭⁠אֱלוֹהַּ וַֽ⁠יַּעֲנֵ֑⁠הוּ שְׂ֝ח֗וֹק צַדִּ֥יק תָּמִֽים ׃⁵ לַ⁠פִּ֣יד בּ֭וּז לְ⁠עַשְׁתּ֣וּת שַׁאֲנָ֑ן נָ֝כ֗וֹן לְ⁠מ֣וֹעֲדֵי רָֽגֶל ׃⁶ יִשְׁלָ֤יוּ אֹֽהָלִ֨ים ׀ לְ⁠שֹׁ֥דְדִ֗ים וּֽ֭⁠בַטֻּחוֹת לְ⁠מַרְגִּ֣יזֵי אֵ֑ל לַ⁠אֲשֶׁ֤ר הֵבִ֖יא אֱל֣וֹהַּ בְּ⁠יָדֽ⁠וֹ ׃⁷ וְֽ⁠אוּלָ֗ם שְׁאַל ־ נָ֣א בְהֵמ֣וֹת וְ⁠תֹרֶ֑⁠ךָּ וְ⁠ע֥וֹף הַ֝⁠שָּׁמַ֗יִם וְ⁠יַגֶּד ־ לָֽ⁠ךְ ׃⁸ א֤וֹ שִׂ֣יחַ לָ⁠אָ֣רֶץ וְ⁠תֹרֶ֑⁠ךָּ וִֽ⁠יסַפְּר֥וּ לְ֝⁠ךָ֗ דְּגֵ֣י הַ⁠יָּֽם ׃⁹ מִ֭י לֹא ־ יָדַ֣ע בְּ⁠כָל ־ אֵ֑לֶּה כִּ֥י יַד ־ יְ֝הוָה עָ֣שְׂתָה זֹּֽאת ׃¹⁰ אֲשֶׁ֣ר בְּ֭⁠יָד⁠וֹ נֶ֣פֶשׁ כָּל ־ חָ֑י וְ֝⁠ר֗וּחַ כָּל ־ בְּשַׂר ־ אִֽישׁ ׃¹¹ הֲ⁠לֹא ־ אֹ֭זֶן מִלִּ֣ין תִּבְחָ֑ן וְ֝⁠חֵ֗ךְ אֹ֣כֶל יִטְעַם ־ לֽ⁠וֹ ׃¹² בִּֽ⁠ישִׁישִׁ֥ים חָכְמָ֑ה וְ⁠אֹ֖רֶךְ יָמִ֣ים תְּבוּנָֽה ׃¹³ עִ֭מּ⁠וֹ חָכְמָ֣ה וּ⁠גְבוּרָ֑ה ל֝֗⁠וֹ עֵצָ֥ה וּ⁠תְבוּנָֽה ׃¹⁴ הֵ֣ן יַ֭הֲרוֹס וְ⁠לֹ֣א יִבָּנֶ֑ה יִסְגֹּ֥ר עַל ־ אִ֝֗ישׁ וְ⁠לֹ֣א יִפָּתֵֽחַ ׃¹⁵ הֵ֤ן יַעְצֹ֣ר בַּ⁠מַּ֣יִם וְ⁠יִבָ֑שׁוּ וִֽ֝⁠ישַׁלְּחֵ֗⁠ם וְ⁠יַ֖הַפְכוּ אָֽרֶץ ׃¹⁶ עִ֭מּ⁠וֹ עֹ֣ז וְ⁠תֽוּשִׁיָּ֑ה ל֝֗⁠וֹ שֹׁגֵ֥ג וּ⁠מַשְׁגֶּֽה ׃¹⁷ מוֹלִ֣יךְ יוֹעֲצִ֣ים שׁוֹלָ֑ל וְֽ⁠שֹׁפְטִ֥ים יְהוֹלֵֽל ׃¹⁸ מוּסַ֣ר מְלָכִ֣ים פִּתֵּ֑חַ וַ⁠יֶּאְסֹ֥ר אֵ֝ז֗וֹר בְּ⁠מָתְנֵי⁠הֶֽם ׃¹⁹ מוֹלִ֣יךְ כֹּהֲנִ֣ים שׁוֹלָ֑ל וְ⁠אֵֽתָנִ֣ים יְסַלֵּֽף ׃²⁰ מֵסִ֣יר שָׂ֭פָה לְ⁠נֶאֱמָנִ֑ים וְ⁠טַ֖עַם זְקֵנִ֣ים יִקָּֽח ׃²¹ שׁוֹפֵ֣ךְ בּ֭וּז עַל ־ נְדִיבִ֑ים וּ⁠מְזִ֖יחַ אֲפִיקִ֣ים רִפָּֽה ׃²² מְגַלֶּ֣ה עֲ֭מֻקוֹת מִנִּי ־ חֹ֑שֶׁךְ וַ⁠יֹּצֵ֖א לָ⁠א֣וֹר צַלְמָֽוֶת ׃²³ מַשְׂגִּ֣יא לַ֭⁠גּוֹיִם וַֽ⁠יְאַבְּדֵ֑⁠ם שֹׁטֵ֥חַ לַ֝⁠גּוֹיִ֗ם וַ⁠יַּנְחֵֽ⁠ם ׃²⁴ מֵסִ֗יר לֵ֭ב רָאשֵׁ֣י עַם ־ הָ⁠אָ֑רֶץ וַ֝⁠יַּתְעֵ֗⁠ם בְּ⁠תֹ֣הוּ לֹא ־ דָֽרֶךְ ׃²⁵ יְמַֽשְׁשׁוּ ־ חֹ֥שֶׁךְ וְ⁠לֹא ־ א֑וֹר וַ֝⁠יַּתְעֵ֗⁠ם כַּ⁠שִּׁכּֽוֹר ׃

Chapter 13

¹ הֶן ־ כֹּ֭ל רָאֲתָ֣ה עֵינִ֑⁠י שָֽׁמְעָ֥ה אָ֝זְנִ֗⁠י וַ⁠תָּ֥בֶן לָֽ⁠הּ ׃² כְּֽ֭⁠דַעְתְּ⁠כֶם יָדַ֣עְתִּי גַם ־ אָ֑נִי לֹא ־ נֹפֵ֖ל אָנֹכִ֣י מִ⁠כֶּֽם ׃³ אוּלָ֗ם אֲ֭נִי אֶל ־ שַׁדַּ֣י אֲדַבֵּ֑ר וְ⁠הוֹכֵ֖חַ אֶל ־ אֵ֣ל אֶחְפָּֽץ ׃⁴ וְֽ⁠אוּלָ֗ם אַתֶּ֥ם טֹֽפְלֵי ־ שָׁ֑קֶר רֹפְאֵ֖י אֱלִ֣ל כֻּלְּ⁠כֶֽם ׃⁵ מִֽי ־ יִ֭תֵּן הַחֲרֵ֣שׁ תַּחֲרִישׁ֑וּ⁠ן וּ⁠תְהִ֖י לָ⁠כֶ֣ם לְ⁠חָכְמָֽה ׃⁶ שִׁמְעוּ ־ נָ֥א תוֹכַחְתִּ֑⁠י וְ⁠רִב֖וֹת שְׂפָתַ֣⁠י הַקְשִֽׁיבוּ ׃⁷ הַ֭⁠לְ⁠אֵל תְּדַבְּר֣וּ עַוְלָ֑ה וְ֝⁠ל֗⁠וֹ תְּֽדַבְּר֥וּ רְמִיָּֽה ׃⁸ הֲ⁠פָנָ֥י⁠ו תִּשָּׂא֑וּ⁠ן אִם ־ לָ⁠אֵ֥ל תְּרִיבֽוּ⁠ן ׃⁹ הֲ֭⁠טוֹב כִּֽי ־ יַחְקֹ֣ר אֶתְ⁠כֶ֑ם אִם ־ כְּ⁠הָתֵ֥ל בֶּ֝⁠אֱנ֗וֹשׁ תְּהָתֵ֥לּוּ בֽ⁠וֹ ׃¹⁰ הוֹכֵ֣חַ יוֹכִ֣יחַ אֶתְ⁠כֶ֑ם אִם ־ בַּ֝⁠סֵּ֗תֶר פָּנִ֥ים תִּשָּׂאֽוּ⁠ן ׃¹¹ הֲ⁠לֹ֣א שְׂ֭אֵת⁠וֹ תְּבַעֵ֣ת אֶתְ⁠כֶ֑ם וּ֝⁠פַחְדּ֗⁠וֹ יִפֹּ֥ל עֲלֵי⁠כֶֽם ׃¹² זִֽ֭כְרֹנֵי⁠כֶם מִשְׁלֵי ־ אֵ֑פֶר לְ⁠גַבֵּי ־ חֹ֝֗מֶר גַּבֵּי⁠כֶֽם ׃¹³ הַחֲרִ֣ישׁוּ מִ֭מֶּ⁠נִּי וַ⁠אֲדַבְּרָה ־ אָ֑נִי וְ⁠יַעֲבֹ֖ר עָלַ֣⁠י מָֽה ׃¹⁴ עַל ־ מָ֤ה ׀ אֶשָּׂ֣א בְשָׂרִ֣⁠י בְ⁠שִׁנָּ֑⁠י וְ֝⁠נַפְשִׁ֗⁠י אָשִׂ֥ים בְּ⁠כַפִּֽ⁠י ׃¹⁵ הֵ֣ן יִ֭קְטְלֵ⁠נִי ל֣וֹ ¹ אֲיַחֵ֑ל אַךְ ־ דְּ֝רָכַ֗⁠י אֶל ־ פָּנָ֥י⁠ו אוֹכִֽיחַ ׃¹⁶ גַּם ־ הוּא ־ לִ֥⁠י לִֽ⁠ישׁוּעָ֑ה כִּי ־ לֹ֥א לְ֝⁠פָנָ֗י⁠ו חָנֵ֥ף יָבֽוֹא ׃¹⁷ שִׁמְע֣וּ שָׁ֭מוֹעַ מִלָּתִ֑⁠י וְ֝⁠אַֽחֲוָתִ֗⁠י בְּ⁠אָזְנֵי⁠כֶֽם ׃¹⁸ הִנֵּה ־ נָ֭א עָרַ֣כְתִּי מִשְׁפָּ֑ט יָ֝דַ֗עְתִּי כִּֽי ־ אֲנִ֥י אֶצְדָּֽק ׃¹⁹ מִי ־ ה֭וּא יָרִ֣יב עִמָּדִ֑⁠י כִּֽי ־ עַתָּ֖ה אַחֲרִ֣ישׁ וְ⁠אֶגְוָֽע ׃²⁰ אַךְ ־ שְׁ֭תַּיִם אַל ־ תַּ֣עַשׂ עִמָּדִ֑⁠י אָ֥ז מִ֝⁠פָּנֶ֗י⁠ךָ לֹ֣א אֶסָּתֵֽר ׃²¹ כַּ֭פְּ⁠ךָ מֵ⁠עָלַ֣⁠י הַרְחַ֑ק וְ֝⁠אֵ֥מָתְ⁠ךָ֗ אַֽל ־ תְּבַעֲתַֽ⁠נִּי ׃²² וּ֭⁠קְרָא וְ⁠אָנֹכִ֣י אֶֽעֱנֶ֑ה אֽוֹ ־ אֲ֝דַבֵּ֗ר וַ⁠הֲשִׁיבֵֽ⁠נִי ׃²³ כַּ⁠מָּ֣ה לִ֭⁠י עֲוֺנ֣וֹת וְ⁠חַטָּא֑וֹת פִּֽשְׁעִ֥⁠י וְ֝⁠חַטָּאתִ֗⁠י הֹדִיעֵֽ⁠נִי ׃²⁴ לָֽ⁠מָּה ־ פָנֶ֥י⁠ךָ תַסְתִּ֑יר וְ⁠תַחְשְׁבֵ֖⁠נִי לְ⁠אוֹיֵ֣ב לָֽ⁠ךְ ׃²⁵ הֶ⁠עָלֶ֣ה נִדָּ֣ף תַּעֲר֑וֹץ וְ⁠אֶת ־ קַ֖שׁ יָבֵ֣שׁ תִּרְדֹּֽף ׃²⁶ כִּֽי ־ תִכְתֹּ֣ב עָלַ֣⁠י מְרֹר֑וֹת וְ֝⁠תוֹרִישֵׁ֗⁠נִי עֲוֺנ֥וֹת נְעוּרָֽ⁠י ׃²⁷ וְ⁠תָ֘שֵׂ֤ם בַּ⁠סַּ֨ד ׀ רַגְלַ֗⁠י וְ⁠תִשְׁמ֥וֹר כָּל ־ אָרְחוֹתָ֑⁠י עַל ־ שָׁרְשֵׁ֥י רַ֝גְלַ֗⁠י תִּתְחַקֶּֽה ׃²⁸ וְ֭⁠הוּא כְּ⁠רָקָ֣ב יִבְלֶ֑ה כְּ֝⁠בֶ֗גֶד אֲכָ֣ל⁠וֹ עָֽשׁ ׃

¹K לא

Chapter 14

¹ אָ֭דָם יְל֣וּד אִשָּׁ֑ה קְצַ֥ר יָ֝מִ֗ים וּֽ⁠שְׂבַֽע ־ רֹֽגֶז ׃² כְּ⁠צִ֣יץ יָ֭צָא וַ⁠יִּמָּ֑ל וַ⁠יִּבְרַ֥ח כַּ֝⁠צֵּ֗ל וְ⁠לֹ֣א יַעֲמֽוֹד ׃³ אַף ־ עַל ־ זֶ֭ה פָּקַ֣חְתָּ עֵינֶ֑⁠ךָ וְ⁠אֹ֘תִ֤⁠י תָבִ֖יא בְ⁠מִשְׁפָּ֣ט עִמָּֽ⁠ךְ ׃⁴ מִֽי ־ יִתֵּ֣ן טָ֭הוֹר מִ⁠טָּמֵ֗א לֹ֣א אֶחָֽד ׃⁵ אִ֥ם חֲרוּצִ֨ים ׀ יָמָ֗י⁠ו מִֽסְפַּר ־ חֳדָשָׁ֥י⁠ו אִתָּ֑⁠ךְ חק⁠ו ¹ עָ֝שִׂ֗יתָ וְ⁠לֹ֣א יַעֲבֽוֹר ׃⁶ שְׁעֵ֣ה מֵ⁠עָלָ֣י⁠ו וְ⁠יֶחְדָּ֑ל עַד ־ יִ֝רְצֶ֗ה כְּ⁠שָׂכִ֥יר יוֹמֽ⁠וֹ ׃⁷ כִּ֤י יֵ֥שׁ לָ⁠עֵ֗ץ תִּ֫קְוָ֥ה אִֽם ־ יִ֭כָּרֵת וְ⁠ע֣וֹד יַחֲלִ֑יף וְ֝⁠יֹֽנַקְתּ֗⁠וֹ לֹ֣א תֶחְדָּֽל ׃⁸ אִם ־ יַזְקִ֣ין בָּ⁠אָ֣רֶץ שָׁרְשׁ֑⁠וֹ וּ֝⁠בֶ⁠עָפָ֗ר יָמ֥וּת גִּזְעֽ⁠וֹ ׃⁹ מֵ⁠רֵ֣יחַ מַ֣יִם יַפְרִ֑חַ וְ⁠עָשָׂ֖ה קָצִ֣יר כְּמוֹ ־ נָֽטַע ׃¹⁰ וְ⁠גֶ֣בֶר יָ֭מוּת וַֽ⁠יֶּחֱלָ֑שׁ וַ⁠יִּגְוַ֖ע אָדָ֣ם וְ⁠אַיּֽ⁠וֹ ׃¹¹ אָֽזְלוּ ־ מַ֭יִם מִנִּי ־ יָ֑ם וְ֝⁠נָהָ֗ר יֶחֱרַ֥ב וְ⁠יָבֵֽשׁ ׃¹² וְ⁠אִ֥ישׁ שָׁכַ֗ב וְֽ⁠לֹא ־ יָ֫ק֥וּם עַד ־ בִּלְתִּ֣י שָׁ֭מַיִם לֹ֣א יָקִ֑יצוּ וְ⁠לֹֽא ־ יֵ֝עֹ֗רוּ מִ⁠שְּׁנָתָֽ⁠ם ׃¹³ מִ֤י יִתֵּ֨ן ׀ בִּ⁠שְׁא֬וֹל תַּצְפִּנֵ֗⁠נִי תַּ֭סְתִּירֵ⁠נִי עַד ־ שׁ֣וּב אַפֶּ֑⁠ךָ תָּ֤שִׁ֥ית לִ֖⁠י חֹ֣ק וְ⁠תִזְכְּרֵֽ⁠נִי ׃¹⁴ אִם ־ יָמ֥וּת גֶּ֗בֶר הֲ⁠יִ֫חְיֶ֥ה כָּל ־ יְמֵ֣י צְבָאִ֣⁠י אֲיַחֵ֑ל עַד ־ בּ֝֗וֹא חֲלִיפָתִֽ⁠י ׃¹⁵ תִּ֭קְרָא וְ⁠אָנֹכִ֣י אֶֽעֱנֶ֑⁠ךָּ לְֽ⁠מַעֲשֵׂ֖ה יָדֶ֣י⁠ךָ תִכְסֹֽף ׃¹⁶ כִּֽי ־ עַ֭תָּה צְעָדַ֣⁠י תִּסְפּ֑וֹר לֹֽא ־ תִ֝שְׁמ֗וֹר עַל ־ חַטָּאתִֽ⁠י ׃¹⁷ חָתֻ֣ם בִּ⁠צְר֣וֹר פִּשְׁעִ֑⁠י וַ֝⁠תִּטְפֹּ֗ל עַל ־ עֲוֺנִֽ⁠י ׃¹⁸ וְ֭⁠אוּלָם הַר ־ נוֹפֵ֣ל יִבּ֑וֹל וְ֝⁠צ֗וּר יֶעְתַּ֥ק מִ⁠מְּקֹמֽ⁠וֹ ׃¹⁹ אֲבָנִ֤ים ׀ שָׁ֥חֲקוּ מַ֗יִם תִּשְׁטֹֽף ־ סְפִיחֶ֥י⁠הָ עֲפַר ־ אָ֑רֶץ וְ⁠תִקְוַ֖ת אֱנ֣וֹשׁ הֶאֱבַֽדְתָּ ׃²⁰ תִּתְקְפֵ֣⁠הוּ לָ֭⁠נֶצַח וַֽ⁠יַּהֲלֹ֑ךְ מְשַׁנֶּ֥ה פָ֝נָ֗י⁠ו וַֽ⁠תְּשַׁלְּחֵֽ⁠הוּ ׃²¹ יִכְבְּד֣וּ בָ֭נָי⁠ו וְ⁠לֹ֣א יֵדָ֑ע וְ֝⁠יִצְעֲר֗וּ וְֽ⁠לֹא ־ יָבִ֥ין לָֽ⁠מוֹ ׃²² אַךְ ־ בְּ֭שָׂר⁠וֹ עָלָ֣י⁠ו יִכְאָ֑ב וְ֝⁠נַפְשׁ֗⁠וֹ עָלָ֥י⁠ו תֶּאֱבָֽל ׃פ

¹Q חֻקָּ֥יו

Chapter 15

¹ וַ֭⁠יַּעַן אֱלִיפַ֥ז הַֽ⁠תֵּימָנִ֗י וַ⁠יֹּאמַֽר ׃² הֶֽ⁠חָכָ֗ם יַעֲנֶ֥ה דַֽעַת ־ ר֑וּחַ וִֽ⁠ימַלֵּ֖א קָדִ֣ים בִּטְנֽ⁠וֹ ׃³ הוֹכֵ֣חַ בְּ֭⁠דָבָר לֹ֣א יִסְכּ֑וֹן וּ֝⁠מִלִּ֗ים לֹא ־ יוֹעִ֥יל בָּֽ⁠ם ׃⁴ אַף ־ אַ֭תָּה תָּפֵ֣ר יִרְאָ֑ה וְ⁠תִגְרַ֥ע שִׂ֝יחָ֗ה לִ⁠פְנֵי ־ אֵֽל ׃⁵ כִּ֤י יְאַלֵּ֣ף עֲוֺנְ⁠ךָ֣ פִ֑י⁠ךָ וְ֝⁠תִבְחַ֗ר לְשׁ֣וֹן עֲרוּמִֽים ׃⁶ יַרְשִֽׁיעֲ⁠ךָ֣ פִ֣י⁠ךָ וְ⁠לֹא ־ אָ֑נִי וּ֝⁠שְׂפָתֶ֗י⁠ךָ יַעֲנוּ ־ בָֽ⁠ךְ ׃⁷ הֲ⁠רִאישׁ֣וֹן אָ֭דָם תִּוָּלֵ֑ד וְ⁠לִ⁠פְנֵ֖י גְבָע֣וֹת חוֹלָֽלְתָּ ׃⁸ הַ⁠בְ⁠ס֣וֹד אֱל֣וֹהַ תִּשְׁמָ֑ע וְ⁠תִגְרַ֖ע אֵלֶ֣י⁠ךָ חָכְמָֽה ׃⁹ מַה ־ יָּ֭דַעְתָּ וְ⁠לֹ֣א נֵדָ֑ע תָּ֝בִ֗ין וְֽ⁠לֹא ־ עִמָּ֥⁠נוּ הֽוּא ׃¹⁰ גַּם ־ שָׂ֣ב גַּם ־ יָשִׁ֣ישׁ בָּ֑⁠נוּ כַּבִּ֖יר מֵ⁠אָבִ֣י⁠ךָ יָמִֽים ׃¹¹ הַ⁠מְעַ֣ט מִ֭מְּ⁠ךָ תַּנְחֻמ֣וֹת אֵ֑ל וְ֝⁠דָבָ֗ר לָ⁠אַ֥ט עִמָּֽ⁠ךְ ׃¹² מַה ־ יִּקָּחֲ⁠ךָ֥ לִבֶּ֑⁠ךָ וּֽ⁠מַה ־ יִּרְזְמ֥וּ⁠ן עֵינֶֽי⁠ךָ ׃¹³ כִּֽי ־ תָשִׁ֣יב אֶל ־ אֵ֣ל רוּחֶ֑⁠ךָ וְ⁠הֹצֵ֖אתָ מִ⁠פִּ֣י⁠ךָ מִלִּֽין ׃¹⁴ מָֽה ־ אֱנ֥וֹשׁ כִּֽי ־ יִזְכֶּ֑ה וְ⁠כִֽי ־ יִ֝צְדַּ֗ק יְל֣וּד אִשָּֽׁה ׃¹⁵ הֵ֣ן בִּ֭/קְדֹשָׁיו ¹ לֹ֣א יַאֲמִ֑ין וְ֝⁠שָׁמַ֗יִם לֹא ־ זַכּ֥וּ בְ⁠עֵינָֽי⁠ו ׃¹⁶ אַ֭ף כִּֽי ־ נִתְעָ֥ב וְֽ⁠נֶאֱלָ֑ח אִישׁ ־ שֹׁתֶ֖ה כַ⁠מַּ֣יִם עַוְלָֽה ׃¹⁷ אֲחַוְ⁠ךָ֥ שְֽׁמַֽע ־ לִ֑⁠י וְ⁠זֶֽה ־ חָ֝זִ֗יתִי וַ⁠אֲסַפֵּֽרָה ׃¹⁸ אֲשֶׁר ־ חֲכָמִ֥ים יַגִּ֑ידוּ וְ⁠לֹ֥א כִֽ֝חֲד֗וּ מֵ⁠אֲבוֹתָֽ⁠ם ׃¹⁹ לָ⁠הֶ֣ם לְ֭⁠בַדָּ⁠ם נִתְּנָ֣ה הָ⁠אָ֑רֶץ וְ⁠לֹא ־ עָ֖בַר זָ֣ר בְּ⁠תוֹכָֽ⁠ם ׃²⁰ כָּל ־ יְמֵ֣י רָ֭שָׁע ה֣וּא מִתְחוֹלֵ֑ל וּ⁠מִסְפַּ֥ר שָׁ֝נִ֗ים נִצְפְּנ֥וּ לֶ⁠עָרִֽיץ ׃²¹ קוֹל ־ פְּחָדִ֥ים בְּ⁠אָזְנָ֑י⁠ו בַּ֝⁠שָּׁל֗וֹם שׁוֹדֵ֥ד יְבוֹאֶֽ⁠נּוּ ׃²² לֹא ־ יַאֲמִ֣ין שׁ֭וּב מִנִּי ־ חֹ֑שֶׁךְ וְצָפ֖וּי ² ה֣וּא אֱלֵי ־ חָֽרֶב ׃²³ נֹ֘דֵ֤ד ה֣וּא לַ⁠לֶּ֣חֶם אַיֵּ֑ה יָדַ֓ע ׀ כִּֽי ־ נָכ֖וֹן בְּ⁠יָד֣⁠וֹ יֽוֹם ־ חֹֽשֶׁךְ ׃²⁴ יְֽ֭בַעֲתֻ⁠הוּ צַ֣ר וּ⁠מְצוּקָ֑ה תִּ֝תְקְפֵ֗⁠הוּ כְּ⁠מֶ֤לֶךְ ׀ עָתִ֬יד לַ⁠כִּידֽוֹר ׃²⁵ כִּֽי ־ נָטָ֣ה אֶל ־ אֵ֣ל יָד֑⁠וֹ וְ⁠אֶל ־ שַׁ֝דַּ֗י יִתְגַּבָּֽר ׃²⁶ יָר֣וּץ אֵלָ֣י⁠ו בְּ⁠צַוָּ֑אר בַּ֝⁠עֲבִ֗י גַּבֵּ֥י מָֽגִנָּֽי⁠ו ׃²⁷ כִּֽי ־ כִסָּ֣ה פָנָ֣י⁠ו בְּ⁠חֶלְבּ֑⁠וֹ וַ⁠יַּ֖עַשׂ פִּימָ֣ה עֲלֵי ־ כָֽסֶל ׃²⁸ וַ⁠יִּשְׁכּ֤וֹן ׀ עָ֘רִ֤ים נִכְחָד֗וֹת בָּ֭תִּים לֹא ־ יֵ֣שְׁבוּ לָ֑⁠מוֹ אֲשֶׁ֖ר הִתְעַתְּד֣וּ לְ⁠גַלִּֽים ׃²⁹ לֹֽא ־ יֶ֭עְשַׁר וְ⁠לֹא ־ יָק֣וּם חֵיל֑⁠וֹ וְ⁠לֹֽא ־ יִטֶּ֖ה לָ⁠אָ֣רֶץ מִנְלָֽ⁠ם ׃³⁰ לֹֽא ־ יָס֨וּר ׀ מִנִּי ־ חֹ֗שֶׁךְ יֹֽ֭נַקְתּ⁠וֹ תְּיַבֵּ֣שׁ שַׁלְהָ֑בֶת וְ֝⁠יָס֗וּר בְּ⁠ר֣וּחַ פִּֽי⁠ו ׃³¹ אַל ־ יַאֲמֵ֣ן ב⁠שו ³ נִתְעָ֑ה כִּי ־ שָׁ֝֗וְא תִּהְיֶ֥ה תְמוּרָתֽ⁠וֹ ׃³² בְּֽ⁠לֹא ־ י֭וֹמ⁠וֹ תִּמָּלֵ֑א וְ֝⁠כִפָּת֗⁠וֹ לֹ֣א רַעֲנָֽנָה ׃³³ יַחְמֹ֣ס כַּ⁠גֶּ֣פֶן בִּסְר֑⁠וֹ וְ⁠יַשְׁלֵ֥ךְ כַּ֝⁠זַּ֗יִת נִצָּתֽ⁠וֹ ׃³⁴ כִּֽי ־ עֲדַ֣ת חָנֵ֣ף גַּלְמ֑וּד וְ֝⁠אֵ֗שׁ אָכְלָ֥ה אָֽהֳלֵי ־ שֹֽׁחַד ׃³⁵ הָרֹ֣ה עָ֭מָל וְ⁠יָ֣לֹד אָ֑וֶן וּ֝⁠בִטְנָ֗⁠ם תָּכִ֥ין מִרְמָֽה ׃ס

¹K ב⁠קדש⁠ו

²K ו⁠צפו

³Q בַּשָּׁ֣יו

Chapter 16

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² שָׁמַ֣עְתִּי כְ⁠אֵ֣לֶּה רַבּ֑וֹת מְנַחֲמֵ֖י עָמָ֣ל כֻּלְּ⁠כֶֽם ׃³ הֲ⁠קֵ֥ץ לְ⁠דִבְרֵי ־ ר֑וּחַ א֥וֹ מַה ־ יַּ֝מְרִֽיצְ⁠ךָ֗ כִּ֣י תַעֲנֶֽה ׃⁴ גַּ֤ם ׀ אָנֹכִי֮ כָּ⁠כֶ֪ם אֲדַ֫בֵּ֥רָה ל֤וּ ־ יֵ֪שׁ נַפְשְׁ⁠כֶ֡ם תַּ֤חַת נַפְשִׁ֗⁠י אַחְבִּ֣ירָה עֲלֵי⁠כֶ֣ם בְּ⁠מִלִּ֑ים וְ⁠אָנִ֥יעָה עֲ֝לֵי⁠כֶ֗ם בְּמ֣וֹ רֹאשִֽׁ⁠י ׃⁵ אֲאַמִּצְ⁠כֶ֥ם בְּמוֹ ־ פִ֑⁠י וְ⁠נִ֖יד שְׂפָתַ֣⁠י יַחְשֹֽׂךְ ׃⁶ אִֽם ־ אֲ֭דַבְּרָה לֹא ־ יֵחָשֵׂ֣ךְ כְּאֵבִ֑⁠י וְ֝⁠אַחְדְּלָ֗ה מַה ־ מִ⁠נִּ֥י יַהֲלֹֽךְ ׃⁷ אַךְ ־ עַתָּ֥ה הֶלְאָ֑⁠נִי הֲ֝שִׁמּ֗וֹתָ כָּל ־ עֲדָתִֽ⁠י ׃⁸ וַֽ֭⁠תִּקְמְטֵ⁠נִי לְ⁠עֵ֣ד הָיָ֑ה וַ⁠יָּ֥קָם בִּ֥⁠י כַ֝חֲשִׁ֗⁠י בְּ⁠פָנַ֥⁠י יַעֲנֶֽה ׃⁹ אַפּ֤⁠וֹ טָרַ֨ף ׀ וַֽ⁠יִּשְׂטְמֵ֗⁠נִי חָרַ֣ק עָלַ֣⁠י בְּ⁠שִׁנָּ֑י⁠ו צָרִ֓⁠י ׀ יִלְט֖וֹשׁ עֵינָ֣י⁠ו לִֽ⁠י ׃¹⁰ פָּעֲר֬וּ עָלַ֨⁠י ׀ בְּ⁠פִי⁠הֶ֗ם בְּ֭⁠חֶרְפָּה הִכּ֣וּ לְחָיָ֑⁠י יַ֝֗חַד עָלַ֥⁠י יִתְמַלָּאֽוּ⁠ן ׃¹¹ יַסְגִּירֵ֣⁠נִי אֵ֭ל אֶ֣ל עֲוִ֑יל וְ⁠עַל ־ יְדֵ֖י רְשָׁעִ֣ים יִרְטֵֽ⁠נִי ׃¹² שָׁ֘לֵ֤ו הָיִ֨יתִי ׀ וַֽ⁠יְפַרְפְּרֵ֗⁠נִי וְ⁠אָחַ֣ז בְּ֭⁠עָרְפִּ⁠י וַֽ⁠יְפַצְפְּצֵ֑⁠נִי וַ⁠יְקִימֵ֥⁠נִי ל֝֗⁠וֹ לְ⁠מַטָּרָֽה ׃¹³ יָ֘סֹ֤בּוּ עָלַ֨⁠י ׀ רַבָּ֗י⁠ו יְפַלַּ֣ח כִּ֭לְיוֹתַ⁠י וְ⁠לֹ֣א יַחְמ֑וֹל יִשְׁפֹּ֥ךְ לָ֝⁠אָ֗רֶץ מְרֵרָֽתִ⁠י ׃¹⁴ יִפְרְצֵ֣⁠נִי פֶ֭רֶץ עַל ־ פְּנֵי ־ פָ֑רֶץ יָרֻ֖ץ עָלַ֣⁠י כְּ⁠גִבּֽוֹר ׃¹⁵ שַׂ֣ק תָּ֭פַרְתִּי עֲלֵ֣י גִלְדִּ֑⁠י וְ⁠עֹלַ֖לְתִּי בֶ⁠עָפָ֣ר קַרְנִֽ⁠י ׃¹⁶ פָּנַ֣⁠י חמרמרה ¹ מִנִּי ־ בֶ֑כִי וְ⁠עַ֖ל עַפְעַפַּ֣⁠י צַלְמָֽוֶת ׃¹⁷ עַ֭ל לֹא ־ חָמָ֣ס בְּ⁠כַפָּ֑⁠י וּֽ⁠תְפִלָּתִ֥⁠י זַכָּֽה ׃¹⁸ אֶ֭רֶץ אַל ־ תְּכַסִּ֣י דָמִ֑⁠י וְֽ⁠אַל ־ יְהִ֥י מָ֝ק֗וֹם לְ⁠זַעֲקָתִֽ⁠י ׃¹⁹ גַּם ־ עַ֭תָּה הִנֵּה ־ בַ⁠שָּׁמַ֣יִם עֵדִ֑⁠י וְ֝⁠שָׂהֲדִ֗⁠י בַּ⁠מְּרוֹמִֽים ׃²⁰ מְלִיצַ֥⁠י רֵעָ֑⁠י אֶל ־ אֱ֝ל֗וֹהַ דָּלְפָ֥ה עֵינִֽ⁠י ׃²¹ וְ⁠יוֹכַ֣ח לְ⁠גֶ֣בֶר עִם ־ אֱל֑וֹהַּ וּֽ⁠בֶן ־ אָדָ֥ם לְ⁠רֵעֵֽ⁠הוּ ׃²² כִּֽי ־ שְׁנ֣וֹת מִסְפָּ֣ר יֶאֱתָ֑יוּ וְ⁠אֹ֖רַח לֹא ־ אָשׁ֣וּב אֶהֱלֹֽךְ ׃

¹Q חֳ֭מַרְמְרוּ

Chapter 17

¹ רוּחִ֣⁠י חֻ֭בָּלָה יָמַ֥⁠י נִזְעָ֗כוּ קְבָרִ֥ים לִֽ⁠י ׃² אִם ־ לֹ֣א הֲ֭תֻלִים עִמָּדִ֑⁠י וּ֝⁠בְ⁠הַמְּרוֹתָ֗⁠ם תָּלַ֥ן עֵינִֽ⁠י ׃³ שִֽׂימָ⁠ה ־ נָּ֭א עָרְבֵ֣⁠נִי עִמָּ֑⁠ךְ מִֽי ה֝֗וּא לְ⁠יָדִ֥⁠י יִתָּקֵֽעַ ׃⁴ כִּֽי ־ לִ֭בָּ⁠ם צָפַ֣נְתָּ מִּ⁠שָּׂ֑כֶל עַל ־ כֵּ֝֗ן לֹ֣א תְרֹמֵֽם ׃⁵ לְ֭⁠חֵלֶק יַגִּ֣יד רֵעִ֑ים וְ⁠עֵינֵ֖י בָנָ֣י⁠ו תִּכְלֶֽנָה ׃⁶ וְֽ֭⁠הִצִּגַ⁠נִי לִ⁠מְשֹׁ֣ל עַמִּ֑ים וְ⁠תֹ֖פֶת לְ⁠פָנִ֣ים אֶֽהְיֶֽה ׃⁷ וַ⁠תֵּ֣כַהּ מִ⁠כַּ֣עַשׂ עֵינִ֑⁠י וִֽ⁠יצֻרַ֖⁠י כַּ⁠צֵּ֣ל כֻּלָּֽ⁠ם ׃⁸ יָשֹׁ֣מּוּ יְשָׁרִ֣ים עַל ־ זֹ֑את וְ֝⁠נָקִ֗י עַל ־ חָנֵ֥ף יִתְעֹרָֽר ׃⁹ וְ⁠יֹאחֵ֣ז צַדִּ֣יק דַּרְכּ֑⁠וֹ וּֽ⁠טֳהָר ־ יָ֝דַ֗יִם יֹסִ֥יף אֹֽמֶץ ׃¹⁰ וְֽ⁠אוּלָ֗ם כֻּלָּ֣⁠ם תָּ֭שֻׁבוּ וּ⁠בֹ֣אוּ נָ֑א וְ⁠לֹֽא ־ אֶמְצָ֖א בָ⁠כֶ֣ם חָכָֽם ׃¹¹ יָמַ֣⁠י עָ֭בְרוּ זִמֹּתַ֣⁠י נִתְּק֑וּ מ֖וֹרָשֵׁ֣י לְבָבִֽ⁠י ׃¹² לַ֭יְלָה לְ⁠י֣וֹם יָשִׂ֑ימוּ א֝֗וֹר קָר֥וֹב מִ⁠פְּנֵי ־ חֹֽשֶׁךְ ׃¹³ אִם ־ אֲ֭קַוֶּה שְׁא֣וֹל בֵּיתִ֑⁠י בַּ֝⁠חֹ֗שֶׁךְ רִפַּ֥דְתִּי יְצוּעָֽ⁠י ׃¹⁴ לַ⁠שַּׁ֣חַת קָ֭רָאתִי אָ֣בִ⁠י אָ֑תָּה אִמִּ֥⁠י וַ֝⁠אֲחֹתִ֗⁠י לָֽ⁠רִמָּֽה ׃¹⁵ וְ֭⁠אַיֵּה אֵפ֣וֹ תִקְוָתִ֑⁠י וְ֝⁠תִקְוָתִ֗⁠י מִ֣י יְשׁוּרֶֽ⁠נָּה ׃¹⁶ בַּדֵּ֣י שְׁאֹ֣ל תֵּרַ֑דְנָה אִם ־ יַ֖חַד עַל ־ עָפָ֣ר נָֽחַת ׃ס

Chapter 18

¹ וַ֭⁠יַּעַן בִּלְדַּ֥ד הַ⁠שֻּׁחִ֗י וַ⁠יֹּאמַֽר ׃² עַד ־ אָ֤נָה ׀ תְּשִׂימ֣וּ⁠ן קִנְצֵ֣י לְ⁠מִלִּ֑ין תָּ֝בִ֗ינוּ וְ⁠אַחַ֥ר נְדַבֵּֽר ׃³ מַ֭דּוּעַ נֶחְשַׁ֣בְנוּ כַ⁠בְּהֵמָ֑ה נִ֝טְמִ֗ינוּ בְּ⁠עֵינֵי⁠כֶֽם ׃⁴ טֹֽרֵ֥ף נַפְשׁ֗⁠וֹ בְּ⁠אַ֫פּ֥⁠וֹ הַ֭⁠לְמַעַנְ⁠ךָ תֵּעָ֣זַב אָ֑רֶץ וְ⁠יֶעְתַּק ־ צ֝֗וּר מִ⁠מְּקֹמֽ⁠וֹ ׃⁵ גַּ֤ם א֣וֹר רְשָׁעִ֣ים יִדְעָ֑ךְ וְ⁠לֹֽא ־ יִ֝גַּ֗הּ שְׁבִ֣יב אִשּֽׁ⁠וֹ ׃⁶ א֭וֹר חָשַׁ֣ךְ בְּ⁠אָהֳל֑⁠וֹ וְ֝⁠נֵר֗⁠וֹ עָלָ֥י⁠ו יִדְעָֽךְ ׃⁷ יֵֽ֭צְרוּ צַעֲדֵ֣י אוֹנ֑⁠וֹ וְֽ⁠תַשְׁלִיכֵ֥⁠הוּ עֲצָתֽ⁠וֹ ׃⁸ כִּֽי ־ שֻׁלַּ֣ח בְּ⁠רֶ֣שֶׁת בְּ⁠רַגְלָ֑י⁠ו וְ⁠עַל ־ שְׂ֝בָכָ֗ה יִתְהַלָּֽךְ ׃⁹ יֹאחֵ֣ז בְּ⁠עָקֵ֣ב פָּ֑ח יַחֲזֵ֖ק עָלָ֣י⁠ו צַמִּֽים ׃¹⁰ טָמ֣וּן בָּ⁠אָ֣רֶץ חַבְל֑⁠וֹ וּ֝⁠מַלְכֻּדְתּ֗⁠וֹ עֲלֵ֣י נָתִֽיב ׃¹¹ סָ֭בִיב בִּֽעֲתֻ֣⁠הוּ בַלָּה֑וֹת וֶ⁠הֱפִיצֻ֥⁠הוּ לְ⁠רַגְלָֽי⁠ו ׃¹² יְהִי ־ רָעֵ֥ב אֹנ֑⁠וֹ וְ֝⁠אֵ֗יד נָכ֥וֹן לְ⁠צַלְעֽ⁠וֹ ׃¹³ יֹ֭אכַל בַּדֵּ֣י עוֹר֑⁠וֹ יֹאכַ֥ל בַּ֝דָּ֗י⁠ו בְּכ֣וֹר מָֽוֶת ׃¹⁴ יִנָּתֵ֣ק מֵ֭⁠אָהֳל⁠וֹ מִבְטַח֑⁠וֹ וְ֝⁠תַצְעִדֵ֗⁠הוּ לְ⁠מֶ֣לֶךְ בַּלָּהֽוֹת ׃¹⁵ תִּשְׁכּ֣וֹן בְּ֭⁠אָהֳל⁠וֹ מִ⁠בְּלִי ־ ל֑⁠וֹ יְזֹרֶ֖ה עַל ־ נָוֵ֣⁠הוּ גָפְרִֽית ׃¹⁶ מִ֭⁠תַּחַת שָֽׁרָשָׁ֣י⁠ו יִבָ֑שׁוּ וּ֝⁠מִ⁠מַּ֗עַל יִמַּ֥ל קְצִירֽ⁠וֹ ׃¹⁷ זִֽכְר⁠וֹ ־ אָ֭בַד מִנִּי ־ אָ֑רֶץ וְ⁠לֹא ־ שֵׁ֥ם ל֝֗⁠וֹ עַל ־ פְּנֵי ־ חֽוּץ ׃¹⁸ יֶ֭הְדְּפֻ⁠הוּ מֵ⁠א֣וֹר אֶל ־ חֹ֑שֶׁךְ וּֽ⁠מִ⁠תֵּבֵ֥ל יְנִדֻּֽ⁠הוּ ׃¹⁹ לֹ֘א נִ֤ין ל֣⁠וֹ וְ⁠לֹא ־ נֶ֣כֶד בְּ⁠עַמּ֑⁠וֹ וְ⁠אֵ֥ין שָׂ֝רִ֗יד בִּ⁠מְגוּרָֽי⁠ו ׃²⁰ עַל ־ י֭וֹמ⁠וֹ נָשַׁ֣מּוּ אַחֲרֹנִ֑ים וְ֝⁠קַדְמֹנִ֗ים אָ֣חֲזוּ שָֽׂעַר ׃²¹ אַךְ ־ אֵ֭לֶּה מִשְׁכְּנ֣וֹת עַוָּ֑ל וְ֝⁠זֶ֗ה מְק֣וֹם לֹא ־ יָדַֽע ־ אֵֽל ׃ס

Chapter 19

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² עַד ־ אָ֭נָה תּוֹגְי֣וּ⁠ן נַפְשִׁ֑⁠י וּֽ⁠תְדַכְּאוּ⁠נַ֥נִי בְ⁠מִלִּֽים ׃³ זֶ֤ה עֶ֣שֶׂר פְּ֭עָמִים תַּכְלִימ֑וּ⁠נִי לֹֽא ־ תֵ֝בֹ֗שׁוּ תַּהְכְּרוּ ־ לִֽ⁠י ׃⁴ וְ⁠אַף ־ אָמְנָ֥ם שָׁגִ֑יתִי אִ֝תִּ֗⁠י תָּלִ֥ין מְשׁוּגָתִֽ⁠י ׃⁵ אִם ־ אָ֭מְנָם עָלַ֣⁠י תַּגְדִּ֑ילוּ וְ⁠תוֹכִ֥יחוּ עָ֝לַ֗⁠י חֶרְפָּתִּֽ⁠י ׃⁶ דְּֽעוּ ־ אֵ֭פוֹ כִּי ־ אֱל֣וֹהַּ עִוְּתָ֑⁠נִי וּ֝⁠מְצוּד֗⁠וֹ עָלַ֥⁠י הִקִּֽיף ׃⁷ הֵ֤ן אֶצְעַ֣ק חָ֭מָס וְ⁠לֹ֣א אֵעָנֶ֑ה אֲ֝שַׁוַּ֗ע וְ⁠אֵ֣ין מִשְׁפָּֽט ׃⁸ אָרְחִ֣⁠י גָ֭דַר וְ⁠לֹ֣א אֶעֱב֑וֹר וְ⁠עַ֥ל נְ֝תִיבוֹתַ֗⁠י חֹ֣שֶׁךְ יָשִֽׂים ׃⁹ כְּ֭בוֹדִ⁠י מֵ⁠עָלַ֣⁠י הִפְשִׁ֑יט וַ֝⁠יָּ֗סַר עֲטֶ֣רֶת רֹאשִֽׁ⁠י ׃¹⁰ יִתְּצֵ֣⁠נִי סָ֭בִיב וָ⁠אֵלַ֑ךְ וַ⁠יַּסַּ֥ע כָּ֝⁠עֵ֗ץ תִּקְוָתִֽ⁠י ׃¹¹ וַ⁠יַּ֣חַר עָלַ֣⁠י אַפּ֑⁠וֹ וַ⁠יַּחְשְׁבֵ֖⁠נִי ל֣⁠וֹ כְ⁠צָרָֽי⁠ו ׃¹² יַ֤חַד ׀ יָ֘בֹ֤אוּ גְדוּדָ֗י⁠ו וַ⁠יָּסֹ֣לּוּ עָלַ֣⁠י דַּרְכָּ֑⁠ם וַ⁠יַּחֲנ֖וּ סָבִ֣יב לְ⁠אָהֳלִֽ⁠י ׃¹³ אַ֭חַ⁠י מֵ⁠עָלַ֣⁠י הִרְחִ֑יק וְ֝⁠יֹדְעַ֗⁠י אַךְ ־ זָ֥רוּ מִמֶּֽ⁠נִּי ׃¹⁴ חָדְל֥וּ קְרוֹבָ֑⁠י וּֽ⁠מְיֻדָּעַ֥⁠י שְׁכֵחֽוּ⁠נִי ׃¹⁵ גָּ֘רֵ֤י בֵיתִ֣⁠י וְ֭⁠אַמְהֹתַ⁠י לְ⁠זָ֣ר תַּחְשְׁבֻ֑⁠נִי נָ֝כְרִ֗י הָיִ֥יתִי בְ⁠עֵינֵי⁠הֶֽם ׃¹⁶ לְ⁠עַבְדִּ֣⁠י קָ֭רָאתִי וְ⁠לֹ֣א יַעֲנֶ֑ה בְּמוֹ ־ פִ֝֗⁠י אֶתְחַנֶּן ־ לֽ⁠וֹ ׃¹⁷ ר֭וּחִֽ⁠י זָ֣רָה לְ⁠אִשְׁתִּ֑⁠י וְ֝⁠חַנֹּתִ֗י לִ⁠בְנֵ֥י בִטְנִֽ⁠י ׃¹⁸ גַּם ־ עֲ֭וִילִים מָ֣אֲסוּ בִ֑⁠י אָ֝ק֗וּמָה וַ⁠יְדַבְּרוּ ־ בִֽ⁠י ׃¹⁹ תִּֽ֭עֲבוּ⁠נִי כָּל ־ מְתֵ֣י סוֹדִ֑⁠י וְ⁠זֶֽה ־ אָ֝הַ֗בְתִּי נֶהְפְּכוּ ־ בִֽ⁠י ׃²⁰ בְּ⁠עוֹרִ֣⁠י וּ֭⁠בִ⁠בְשָׂרִ⁠י דָּבְקָ֣ה עַצְמִ֑⁠י וָ֝⁠אֶתְמַלְּטָ֗⁠ה בְּ⁠ע֣וֹר שִׁנָּֽ⁠י ׃²¹ חָנֻּ֬⁠נִי חָנֻּ֣⁠נִי אַתֶּ֣ם רֵעָ֑⁠י כִּ֥י יַד ־ אֱ֝ל֗וֹהַּ נָ֣גְעָה בִּֽ⁠י ׃²² לָ֭⁠מָּה תִּרְדְּפֻ֣⁠נִי כְמוֹ ־ אֵ֑ל וּ֝⁠מִ⁠בְּשָׂרִ֗⁠י לֹ֣א תִשְׂבָּֽעוּ ׃²³ מִֽי ־ יִתֵּ֣ן אֵ֭פוֹ וְ⁠יִכָּתְב֣וּ⁠ן מִלָּ֑⁠י מִֽי ־ יִתֵּ֖ן בַּ⁠סֵּ֣פֶר וְ⁠יֻחָֽקוּ ׃²⁴ בְּ⁠עֵט ־ בַּרְזֶ֥ל וְ⁠עֹפָ֑רֶת לָ֝⁠עַ֗ד בַּ⁠צּ֥וּר יֵחָצְבֽוּ⁠ן ׃²⁵ וַ⁠אֲנִ֣י יָ֭דַעְתִּי גֹּ֣אֲלִ⁠י חָ֑י וְ֝⁠אַחֲר֗וֹן עַל ־ עָפָ֥ר יָקֽוּם ׃²⁶ וְ⁠אַחַ֣ר ע֭וֹרִֽ⁠י נִקְּפוּ ־ זֹ֑את וּ֝⁠מִ⁠בְּשָׂרִ֗⁠י אֶֽחֱזֶ֥ה אֱלֽוֹהַּ ׃²⁷ אֲשֶׁ֤ר אֲנִ֨י ׀ אֶֽחֱזֶה ־ לִּ֗⁠י וְ⁠עֵינַ֣⁠י רָא֣וּ וְ⁠לֹא ־ זָ֑ר כָּל֖וּ כִלְיֹתַ֣⁠י בְּ⁠חֵקִֽ⁠י ׃²⁸ כִּ֣י תֹ֭אמְרוּ מַה ־ נִּרְדָּף ־ ל֑⁠וֹ וְ⁠שֹׁ֥רֶשׁ דָּ֝בָ֗ר נִמְצָא ־ בִֽ⁠י ׃²⁹ גּ֤וּרוּ לָ⁠כֶ֨ם ׀ מִ⁠פְּנֵי ־ חֶ֗רֶב כִּֽי ־ חֵ֭מָה עֲוֺנ֣וֹת חָ֑רֶב לְמַ֖עַן תֵּדְע֣וּ⁠ן ש⁠דין ׃ס¹

¹Q שַׁדּֽוּן

Chapter 20

¹ וַ֭⁠יַּעַן צֹפַ֥ר הַ⁠נַּֽעֲמָתִ֗י וַ⁠יֹּאמַֽר ׃² לָ֭⁠כֵן שְׂעִפַּ֣⁠י יְשִׁיב֑וּ⁠נִי וּ֝⁠בַ⁠עֲב֗וּר ח֣וּשִׁ⁠י בִֽ⁠י ׃³ מוּסַ֣ר כְּלִמָּתִ֣⁠י אֶשְׁמָ֑ע וְ֝⁠ר֗וּחַ מִֽ⁠בִּינָתִ֥⁠י יַעֲנֵֽ⁠נִי ׃⁴ הֲ⁠זֹ֣את יָ֭דַעְתָּ מִנִּי ־ עַ֑ד מִנִּ֤י שִׂ֖ים אָדָ֣ם עֲלֵי ־ אָֽרֶץ ׃⁵ כִּ֤י רִנְנַ֣ת רְ֭שָׁעִים מִ⁠קָּר֑וֹב וְ⁠שִׂמְחַ֖ת חָנֵ֣ף עֲדֵי ־ רָֽגַע ׃⁶ אִם ־ יַעֲלֶ֣ה לַ⁠שָּׁמַ֣יִם שִׂיא֑⁠וֹ וְ֝⁠רֹאשׁ֗⁠וֹ לָ⁠עָ֥ב יַגִּֽיעַ ׃⁷ כְּֽ֭⁠גֶלֲל⁠וֹ לָ⁠נֶ֣צַח יֹאבֵ֑ד רֹ֝אָ֗י⁠ו יֹאמְר֥וּ אַיּֽ⁠וֹ ׃⁸ כַּ⁠חֲל֣וֹם יָ֭עוּף וְ⁠לֹ֣א יִמְצָא֑וּ⁠הוּ וְ֝⁠יֻדַּ֗ד כְּ⁠חֶזְי֥וֹן לָֽיְלָה ׃⁹ עַ֣יִן שְׁ֭זָפַתּ⁠וּ וְ⁠לֹ֣א תוֹסִ֑יף וְ⁠לֹא ־ ע֝֗וֹד תְּשׁוּרֶ֥⁠נּוּ מְקוֹמֽ⁠וֹ ׃¹⁰ בָּ֭נָי⁠ו יְרַצּ֣וּ דַלִּ֑ים וְ֝⁠יָדָ֗י⁠ו תָּשֵׁ֥בְנָה אוֹנֽ⁠וֹ ׃¹¹ עַ֭צְמוֹתָי⁠ו מָלְא֣וּ עלומ⁠ו ¹ וְ֝⁠עִמּ֗⁠וֹ עַל ־ עָפָ֥ר תִּשְׁכָּֽב ׃¹² אִם ־ תַּמְתִּ֣יק בְּ⁠פִ֣י⁠ו רָעָ֑ה יַ֝כְחִידֶ֗⁠נָּה תַּ֣חַת לְשׁוֹנֽ⁠וֹ ׃¹³ יַחְמֹ֣ל עָ֭לֶי⁠הָ וְ⁠לֹ֣א יַֽעַזְבֶ֑⁠נָּה וְ֝⁠יִמְנָעֶ֗⁠נָּה בְּ⁠ת֣וֹךְ חִכּֽ⁠וֹ ׃¹⁴ לַ֭חְמ⁠וֹ בְּ⁠מֵעָ֣י⁠ו נֶהְפָּ֑ךְ מְרוֹרַ֖ת פְּתָנִ֣ים בְּ⁠קִרְבּֽ⁠וֹ ׃¹⁵ חַ֣יִל בָּ֭לַע וַ⁠יְקִאֶ֑⁠נּוּ מִ֝⁠בִּטְנ֗⁠וֹ יוֹרִשֶׁ֥⁠נּוּ אֵֽל ׃¹⁶ רֹאשׁ ־ פְּתָנִ֥ים יִינָ֑ק תַּֽ֝הַרְגֵ֗⁠הוּ לְשׁ֣וֹן אֶפְעֶֽה ׃¹⁷ אַל ־ יֵ֥רֶא בִ⁠פְלַגּ֑וֹת נַהֲרֵ֥י נַ֝חֲלֵ֗י דְּבַ֣שׁ וְ⁠חֶמְאָֽה ׃¹⁸ מֵשִׁ֣יב יָ֭גָע וְ⁠לֹ֣א יִבְלָ֑ע כְּ⁠חֵ֥יל תְּ֝מוּרָת֗⁠וֹ וְ⁠לֹ֣א יַעֲלֹֽס ׃¹⁹ כִּֽי ־ רִ֭צַּץ עָזַ֣ב דַּלִּ֑ים בַּ֥יִת גָּ֝זַ֗ל וְ⁠לֹ֣א יִבֶנֵֽ⁠הוּ ׃²⁰ כִּ֤י ׀ לֹא ־ יָדַ֣ע שָׁלֵ֣ו בְּ⁠בִטְנ֑⁠וֹ בַּ֝⁠חֲמוּד֗⁠וֹ לֹ֣א יְמַלֵּֽט ׃²¹ אֵין ־ שָׂרִ֥יד לְ⁠אָכְל֑⁠וֹ עַל ־ כֵּ֝֗ן לֹא ־ יָחִ֥יל טוּבֽ⁠וֹ ׃²² בִּ⁠מְלֹ֣אות שִׂ֭פְק⁠וֹ יֵ֣צֶר ל֑⁠וֹ כָּל ־ יַ֖ד עָמֵ֣ל תְּבוֹאֶֽ⁠נּוּ ׃²³ יְהִ֤י ׀ לְ⁠מַלֵּ֬א בִטְנ֗⁠וֹ יְֽשַׁלַּח ־ בּ֭⁠וֹ חֲר֣וֹן אַפּ֑⁠וֹ וְ⁠יַמְטֵ֥ר עָ֝לֵ֗י⁠מוֹ בִּ⁠לְחוּמֽ⁠וֹ ׃²⁴ יִ֭בְרַח מִ⁠נֵּ֣שֶׁק בַּרְזֶ֑ל תַּ֝חְלְפֵ֗⁠הוּ קֶ֣שֶׁת נְחוּשָֽׁה ׃²⁵ שָׁלַף֮ וַ⁠יֵּצֵ֪א מִ⁠גֵּ֫וָ֥ה וּ֭⁠בָרָק מִֽ⁠מְּרֹרָת֥⁠וֹ יַהֲלֹ֗ךְ עָלָ֥י⁠ו אֵמִֽים ׃²⁶ כָּל ־ חֹשֶׁךְ֮ טָמ֪וּן לִ⁠צְפּ֫וּנָ֥י⁠ו תְּ֭אָכְלֵ⁠הוּ אֵ֣שׁ לֹֽא ־ נֻפָּ֑ח יֵ֖רַע שָׂרִ֣יד בְּ⁠אָהֳלֽ⁠וֹ ׃²⁷ יְגַלּ֣וּ שָׁמַ֣יִם עֲוֺנ֑⁠וֹ וְ֝⁠אֶ֗רֶץ מִתְקוֹמָ֘מָ֥ה לֽ⁠וֹ ׃²⁸ יִ֭גֶל יְב֣וּל בֵּית֑⁠וֹ נִ֝גָּר֗וֹת בְּ⁠י֣וֹם אַפּֽ⁠וֹ ׃²⁹ זֶ֤ה ׀ חֵֽלֶק ־ אָדָ֣ם רָ֭שָׁע מֵ⁠אֱלֹהִ֑ים וְ⁠נַחֲלַ֖ת אִמְר֣⁠וֹ מֵ⁠אֵֽל ׃פ

¹Q עֲלוּמָ֑יו

Chapter 21

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² שִׁמְע֣וּ שָׁ֭מוֹעַ מִלָּתִ֑⁠י וּ⁠תְהִי ־ זֹ֝֗את תַּנְח֥וּמֹֽתֵי⁠כֶֽם ׃³ שָׂ֭אוּ⁠נִי וְ⁠אָנֹכִ֣י אֲדַבֵּ֑ר וְ⁠אַחַ֖ר דַּבְּרִ֣⁠י תַלְעִֽיג ׃⁴ הֶ֭⁠אָנֹכִי לְ⁠אָדָ֣ם שִׂיחִ֑⁠י וְ⁠אִם ־ מַ֝דּ֗וּעַ לֹא ־ תִקְצַ֥ר רוּחִֽ⁠י ׃⁵ פְּנוּ ־ אֵלַ֥⁠י וְ⁠הָשַׁ֑מּוּ וְ⁠שִׂ֖ימוּ יָ֣ד עַל ־ פֶּֽה ׃⁶ וְ⁠אִם ־ זָכַ֥רְתִּי וְ⁠נִבְהָ֑לְתִּי וְ⁠אָחַ֥ז בְּ֝שָׂרִ֗⁠י פַּלָּצֽוּת ׃⁷ מַדּ֣וּעַ רְשָׁעִ֣ים יִחְי֑וּ עָ֝תְק֗וּ גַּם ־ גָּ֥בְרוּ חָֽיִל ׃⁸ זַרְעָ֤⁠ם נָכ֣וֹן לִ⁠פְנֵי⁠הֶ֣ם עִמָּ֑⁠ם וְ֝⁠צֶאֱצָאֵי⁠הֶ֗ם לְ⁠עֵינֵי⁠הֶֽם ׃⁹ בָּתֵּי⁠הֶ֣ם שָׁל֣וֹם מִ⁠פָּ֑חַד וְ⁠לֹ֤א שֵׁ֖בֶט אֱל֣וֹהַּ עֲלֵי⁠הֶֽם ׃¹⁰ שׁוֹר֣⁠וֹ עִ֭בַּר וְ⁠לֹ֣א יַגְעִ֑ל תְּפַלֵּ֥ט פָּ֝רָת֗⁠וֹ וְ⁠לֹ֣א תְשַׁכֵּֽל ׃¹¹ יְשַׁלְּח֣וּ כַ֭⁠צֹּאן עֲוִילֵי⁠הֶ֑ם וְ֝⁠יַלְדֵי⁠הֶ֗ם יְרַקֵּדֽוּ⁠ן ׃¹² יִ֭שְׂאוּ כְּ⁠תֹ֣ף וְ⁠כִנּ֑וֹר וְ֝⁠יִשְׂמְח֗וּ לְ⁠ק֣וֹל עוּגָֽב ׃¹³ יבלו ¹ בַ⁠טּ֣וֹב יְמֵי⁠הֶ֑ם וּ֝⁠בְ⁠רֶ֗גַע שְׁא֣וֹל יֵחָֽתּוּ ׃¹⁴ וַ⁠יֹּאמְר֣וּ לָ֭⁠אֵל ס֣וּר מִמֶּ֑⁠נּוּ וְ⁠דַ֥עַת דְּ֝רָכֶ֗י⁠ךָ לֹ֣א חָפָֽצְנוּ ׃¹⁵ מַה ־ שַׁדַּ֥י כִּֽי ־ נַֽעַבְדֶ֑⁠נּוּ וּ⁠מַה ־ נּ֝וֹעִ֗יל כִּ֣י נִפְגַּע ־ בּֽ⁠וֹ ׃¹⁶ הֵ֤ן לֹ֣א בְ⁠יָדָ֣⁠ם טוּבָ֑⁠ם עֲצַ֥ת רְ֝שָׁעִ֗ים רָ֣חֲקָה מֶֽ⁠נִּי ׃¹⁷ כַּ⁠מָּ֤ה ׀ נֵר ־ רְשָׁ֘עִ֤ים יִדְעָ֗ךְ וְ⁠יָבֹ֣א עָלֵ֣י⁠מוֹ אֵידָ֑⁠ם חֲ֝בָלִ֗ים יְחַלֵּ֥ק בְּ⁠אַפּֽ⁠וֹ ׃¹⁸ יִהְי֗וּ כְּ⁠תֶ֥בֶן לִ⁠פְנֵי ־ ר֑וּחַ וּ֝⁠כְ⁠מֹ֗ץ גְּנָבַ֥תּ⁠וּ סוּפָֽה ׃¹⁹ אֱל֗וֹהַּ יִצְפֹּן ־ לְ⁠בָנָ֥י⁠ו אוֹנ֑⁠וֹ יְשַׁלֵּ֖ם אֵלָ֣י⁠ו וְ⁠יֵדָֽע ׃²⁰ יִרְא֣וּ עֵינָ֣יו ² כִּיד֑⁠וֹ וּ⁠מֵ⁠חֲמַ֖ת שַׁדַּ֣י יִשְׁתֶּֽה ׃²¹ כִּ֤י מַה ־ חֶפְצ֣⁠וֹ בְּ⁠בֵית֣⁠וֹ אַחֲרָ֑י⁠ו וּ⁠מִסְפַּ֖ר חֳדָשָׁ֣י⁠ו חֻצָּֽצוּ ׃²² הַ⁠לְ⁠אֵ֥ל יְלַמֶּד ־ דָּ֑עַת וְ֝⁠ה֗וּא רָמִ֥ים יִשְׁפּֽוֹט ׃²³ זֶ֗ה יָ֭מוּת בְּ⁠עֶ֣צֶם תֻּמּ֑⁠וֹ כֻּ֝לּ֗⁠וֹ שַׁלְאֲנַ֥ן וְ⁠שָׁלֵֽיו ׃²⁴ עֲ֭טִינָי⁠ו מָלְא֣וּ חָלָ֑ב וּ⁠מֹ֖חַ עַצְמוֹתָ֣י⁠ו יְשֻׁקֶּֽה ׃²⁵ וְ⁠זֶ֗ה יָ֭מוּת בְּ⁠נֶ֣פֶשׁ מָרָ֑ה וְ⁠לֹֽא ־ אָ֝כַ֗ל בַּ⁠טּוֹבָֽה ׃²⁶ יַ֭חַד עַל ־ עָפָ֣ר יִשְׁכָּ֑בוּ וְ֝⁠רִמָּ֗ה תְּכַסֶּ֥ה עֲלֵי⁠הֶֽם ׃²⁷ הֵ֣ן יָ֭דַעְתִּי מַחְשְׁבֽוֹתֵי⁠כֶ֑ם וּ֝⁠מְזִמּ֗וֹת עָלַ֥⁠י תַּחְמֹֽסוּ ׃²⁸ כִּ֤י תֹֽאמְר֗וּ אַיֵּ֥ה בֵית ־ נָדִ֑יב וְ֝⁠אַיֵּ֗ה אֹ֤הֶל ׀ מִשְׁכְּנ֬וֹת רְשָׁעִֽים ׃²⁹ הֲ⁠לֹ֣א שְׁ֭אֶלְתֶּם ע֣וֹבְרֵי דָ֑רֶךְ וְ֝⁠אֹתֹתָ֗⁠ם לֹ֣א תְנַכֵּֽרוּ ׃³⁰ כִּ֤י לְ⁠י֣וֹם אֵ֭יד יֵחָ֣שֶׂךְ רָ֑ע לְ⁠י֖וֹם עֲבָר֣וֹת יוּבָֽלוּ ׃³¹ מִֽי ־ יַגִּ֣יד עַל ־ פָּנָ֣י⁠ו דַּרְכּ֑⁠וֹ וְ⁠הֽוּא ־ עָ֝שָׂ֗ה מִ֣י יְשַׁלֶּם ־ לֽ⁠וֹ ׃³² וְ֭⁠הוּא לִ⁠קְבָר֣וֹת יוּבָ֑ל וְֽ⁠עַל ־ גָּדִ֥ישׁ יִשְׁקֽוֹד ׃³³ מָֽתְקוּ ־ ל֗⁠וֹ רִגְבֵ֫י נָ֥חַל וְ֭⁠אַחֲרָי⁠ו כָּל ־ אָדָ֣ם יִמְשׁ֑וֹךְ וּ֝⁠לְ⁠פָנָ֗י⁠ו אֵ֣ין מִסְפָּֽר ׃³⁴ וְ֭⁠אֵיךְ תְּנַחֲמ֣וּ⁠נִי הָ֑בֶל וּ֝⁠תְשֽׁוּבֹתֵי⁠כֶ֗ם נִשְׁאַר ־ מָֽעַל ׃ס

¹Q יְכַלּ֣וּ

²K עינ⁠ו

Chapter 22

¹ וַ֭⁠יַּעַן אֱלִיפַ֥ז הַֽ⁠תֵּמָנִ֗י וַ⁠יֹּאמַֽר ׃² הַ⁠לְ⁠אֵ֥ל יִסְכָּן ־ גָּ֑בֶר כִּֽי ־ יִסְכֹּ֖ן עָלֵ֣י⁠מוֹ מַשְׂכִּֽיל ׃³ הַ⁠חֵ֣פֶץ לְ֭⁠שַׁדַּי כִּ֣י תִצְדָּ֑ק וְ⁠אִם ־ בֶּ֝֗צַע כִּֽי ־ תַתֵּ֥ם דְּרָכֶֽי⁠ךָ ׃⁴ הֲֽ֭⁠מִ⁠יִּרְאָ֣תְ⁠ךָ יֹכִיחֶ֑⁠ךָ יָב֥וֹא עִ֝מְּ⁠ךָ֗ בַּ⁠מִּשְׁפָּֽט ׃⁵ הֲ⁠לֹ֣א רָעָֽתְ⁠ךָ֣ רַבָּ֑ה וְ⁠אֵֽין ־ קֵ֝֗ץ לַ⁠עֲוֺנֹתֶֽי⁠ךָ ׃⁶ כִּֽי ־ תַחְבֹּ֣ל אַחֶ֣י⁠ךָ חִנָּ֑ם וּ⁠בִגְדֵ֖י עֲרוּמִּ֣ים תַּפְשִֽׁיט ׃⁷ לֹא ־ מַ֭יִם עָיֵ֣ף תַּשְׁקֶ֑ה וּ֝⁠מֵ⁠רָעֵ֗ב תִּֽמְנַֽע ־ לָֽחֶם ׃⁸ וְ⁠אִ֣ישׁ זְ֭רוֹעַ ל֣⁠וֹ הָ⁠אָ֑רֶץ וּ⁠נְשׂ֥וּא פָ֝נִ֗ים יֵ֣שֶׁב בָּֽ⁠הּ ׃⁹ אַ֭לְמָנוֹת שִׁלַּ֣חְתָּ רֵיקָ֑ם וּ⁠זְרֹע֖וֹת יְתֹמִ֣ים יְדֻכָּֽא ׃¹⁰ עַל ־ כֵּ֭ן סְבִיבוֹתֶ֣י⁠ךָ פַחִ֑ים וִֽ֝⁠יבַהֶלְ⁠ךָ פַּ֣חַד פִּתְאֹֽם ׃¹¹ אוֹ ־ חֹ֥שֶׁךְ לֹֽא ־ תִרְאֶ֑ה וְֽ⁠שִׁפְעַת ־ מַ֥יִם תְּכַסֶּֽ⁠ךָּ ׃¹² הֲֽ⁠לֹא ־ אֱ֭לוֹהַּ גֹּ֣בַהּ שָׁמָ֑יִם וּ⁠רְאֵ֤ה רֹ֖אשׁ כּוֹכָבִ֣ים כִּי ־ רָֽמּוּ ׃¹³ וְֽ֭⁠אָמַרְתָּ מַה ־ יָּ֣דַֽע אֵ֑ל הַ⁠בְעַ֖ד עֲרָפֶ֣ל יִשְׁפּֽוֹט ׃¹⁴ עָבִ֣ים סֵֽתֶר ־ ל֭⁠וֹ וְ⁠לֹ֣א יִרְאֶ֑ה וְ⁠ח֥וּג שָׁ֝מַ֗יִם יִתְהַלָּֽךְ ׃¹⁵ הַ⁠אֹ֣רַח עוֹלָ֣ם תִּשְׁמֹ֑ר אֲשֶׁ֖ר דָּרְכ֣וּ מְתֵי ־ אָֽוֶן ׃¹⁶ אֲשֶֽׁר ־ קֻמְּט֥וּ וְ⁠לֹא ־ עֵ֑ת נָ֝הָ֗ר יוּצַ֥ק יְסוֹדָֽ⁠ם ׃¹⁷ הָ⁠אֹמְרִ֣ים לָ֭⁠אֵל ס֣וּר מִמֶּ֑⁠נּוּ וּ⁠מַה ־ יִּפְעַ֖ל שַׁדַּ֣י לָֽ⁠מוֹ ׃¹⁸ וְ⁠ה֤וּא מִלֵּ֣א בָתֵּי⁠הֶ֣ם ט֑וֹב וַ⁠עֲצַ֥ת רְ֝שָׁעִ֗ים רָ֣חֲקָה מֶֽ⁠נִּי ׃¹⁹ יִרְא֣וּ צַדִּיקִ֣ים וְ⁠יִשְׂמָ֑חוּ וְ֝⁠נָקִ֗י יִלְעַג ־ לָֽ⁠מוֹ ׃²⁰ אִם ־ לֹ֣א נִכְחַ֣ד קִימָ֑⁠נוּ וְ֝⁠יִתְרָ֗⁠ם אָ֣כְלָה אֵֽשׁ ׃²¹ הַסְכֶּן ־ נָ֣א עִמּ֑⁠וֹ וּ⁠שְׁלם בָּ֝⁠הֶ֗ם תְּֽבוֹאַתְ⁠ךָ֥ טוֹבָֽה ׃²² קַח ־ נָ֣א מִ⁠פִּ֣י⁠ו תּוֹרָ֑ה וְ⁠שִׂ֥ים אֲ֝מָרָ֗י⁠ו בִּ⁠לְבָבֶֽ⁠ךָ ׃²³ אִם ־ תָּשׁ֣וּב עַד ־ שַׁ֭דַּי תִּבָּנֶ֑ה תַּרְחִ֥יק עַ֝וְלָ֗ה מֵ⁠אָהֳלֶֽ⁠ךָ ׃²⁴ וְ⁠שִׁית ־ עַל ־ עָפָ֥ר בָּ֑צֶר וּ⁠בְ⁠צ֖וּר נְחָלִ֣ים אוֹפִֽיר ׃²⁵ וְ⁠הָיָ֣ה שַׁדַּ֣י בְּצָרֶ֑י⁠ךָ וְ⁠כֶ֖סֶף תּוֹעָפ֣וֹת לָֽ⁠ךְ ׃²⁶ כִּי ־ אָ֭ז עַל ־ שַׁדַּ֣י תִּתְעַנָּ֑ג וְ⁠תִשָּׂ֖א אֶל ־ אֱל֣וֹהַּ פָּנֶֽי⁠ךָ ׃²⁷ תַּעְתִּ֣יר אֵ֭לָי⁠ו וְ⁠יִשְׁמָעֶ֑⁠ךָּ וּ⁠נְדָרֶ֥י⁠ךָ תְשַׁלֵּֽם ׃²⁸ וְֽ⁠תִגְזַר ־ א֭וֹמֶר וְ⁠יָ֣קָם לָ֑⁠ךְ וְ⁠עַל ־ דְּ֝רָכֶ֗י⁠ךָ נָ֣גַֽהּ אֽוֹר ׃²⁹ כִּֽי ־ הִ֭שְׁפִּילוּ וַ⁠תֹּ֣אמֶר גֵּוָ֑ה וְ⁠שַׁ֖ח עֵינַ֣יִם יוֹשִֽׁעַ ׃³⁰ יְֽמַלֵּ֥ט אִֽי ־ נָקִ֑י וְ֝⁠נִמְלַ֗ט בְּ⁠בֹ֣ר כַּפֶּֽי⁠ךָ ׃פ

Chapter 23

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² גַּם ־ הַ֭⁠יּוֹם מְרִ֣י שִׂחִ֑⁠י יָ֝דִ֗⁠י כָּבְדָ֥ה עַל ־ אַנְחָתִֽ⁠י ׃³ מִֽי ־ יִתֵּ֣ן יָ֭דַעְתִּי וְ⁠אֶמְצָאֵ֑⁠הוּ אָ֝ב֗וֹא עַד ־ תְּכוּנָתֽ⁠וֹ ׃⁴ אֶעֶרְכָ֣ה לְ⁠פָנָ֣י⁠ו מִשְׁפָּ֑ט וּ֝⁠פִ֗⁠י אֲמַלֵּ֥א תוֹכָחֽוֹת ׃⁵ אֵ֭דְעָה מִלִּ֣ים יַעֲנֵ֑⁠נִי וְ֝⁠אָבִ֗ינָה מַה ־ יֹּ֥אמַר לִֽ⁠י ׃⁶ הַ⁠בְּ⁠רָב ־ כֹּ֭חַ יָרִ֣יב עִמָּדִ֑⁠י לֹ֥א אַךְ ־ ה֝֗וּא יָשִׂ֥ם בִּֽ⁠י ׃⁷ שָׁ֗ם יָ֭שָׁר נוֹכָ֣ח עִמּ֑⁠וֹ וַ⁠אֲפַלְּטָ֥ה לָ֝⁠נֶ֗צַח מִ⁠שֹּׁפְטִֽ⁠י ׃⁸ הֵ֤ן קֶ֣דֶם אֶהֱלֹ֣ךְ וְ⁠אֵינֶ֑⁠נּוּ וְ֝⁠אָח֗וֹר וְֽ⁠לֹא ־ אָבִ֥ין לֽ⁠וֹ ׃⁹ שְׂמֹ֣אול בַּ⁠עֲשֹׂת֣⁠וֹ וְ⁠לֹא ־ אָ֑חַז יַעְטֹ֥ף יָ֝מִ֗ין וְ⁠לֹ֣א אֶרְאֶֽה ׃¹⁰ כִּֽי ־ יָ֭דַע דֶּ֣רֶךְ עִמָּדִ֑⁠י בְּ֝חָנַ֗⁠נִי כַּ⁠זָּהָ֥ב אֵצֵֽא ׃¹¹ בַּ֭⁠אֲשֻׁר⁠וֹ אָחֲזָ֣ה רַגְלִ֑⁠י דַּרְכּ֖⁠וֹ שָׁמַ֣רְתִּי וְ⁠לֹא ־ אָֽט ׃¹² מִצְוַ֣ת שְׂ֭פָתָי⁠ו וְ⁠לֹ֣א אָמִ֑ישׁ מֵ֝⁠חֻקִּ֗⁠י צָפַ֥נְתִּי אִמְרֵי ־ פִֽי⁠ו ׃¹³ וְ⁠ה֣וּא בְ֭⁠אֶחָד וּ⁠מִ֣י יְשִׁיבֶ֑⁠נּוּ וְ⁠נַפְשׁ֖⁠וֹ אִוְּתָ֣ה וַ⁠יָּֽעַשׂ ׃¹⁴ כִּ֭י יַשְׁלִ֣ים חֻקִּ֑⁠י וְ⁠כָ⁠הֵ֖נָּה רַבּ֣וֹת עִמּֽ⁠וֹ ׃¹⁵ עַל ־ כֵּ֭ן מִ⁠פָּנָ֣י⁠ו אֶבָּהֵ֑ל אֶ֝תְבּוֹנֵ֗ן וְ⁠אֶפְחַ֥ד מִמֶּֽ⁠נּוּ ׃¹⁶ וְ֭⁠אֵל הֵרַ֣ךְ לִבִּ֑⁠י וְ֝⁠שַׁדַּ֗י הִבְהִילָֽ⁠נִי ׃¹⁷ כִּֽי ־ לֹ֣א נִ֭צְמַתִּי מִ⁠פְּנֵי ־ חֹ֑שֶׁךְ וּ֝⁠מִ⁠פָּנַ֗⁠י כִּסָּה ־ אֹֽפֶל ׃

Chapter 24

¹ מַדּ֗וּעַ מִ֭⁠שַּׁדַּי לֹא ־ נִצְפְּנ֣וּ עִתִּ֑ים וְ֝יֹדְעָ֗יו ¹ לֹא ־ חָ֥זוּ יָמָֽי⁠ו ׃² גְּבֻל֥וֹת יַשִּׂ֑יגוּ עֵ֥דֶר גָּ֝זְל֗וּ וַ⁠יִּרְעֽוּ ׃³ חֲמ֣וֹר יְתוֹמִ֣ים יִנְהָ֑גוּ יַ֝חְבְּל֗וּ שׁ֣וֹר אַלְמָנָֽה ׃⁴ יַטּ֣וּ אֶבְיוֹנִ֣ים מִ⁠דָּ֑רֶךְ יַ֥חַד חֻ֝בְּא֗וּ עֲנִיֵּי ־ אָֽרֶץ ׃⁵ הֵ֤ן פְּרָאִ֨ים ׀ בַּֽ⁠מִּדְבָּ֗ר יָצְא֣וּ בְּ֭⁠פָעֳלָ⁠ם מְשַׁחֲרֵ֣י לַ⁠טָּ֑רֶף עֲרָבָ֥ה ל֥⁠וֹ לֶ֝֗חֶם לַ⁠נְּעָרִֽים ׃⁶ בַּ֭⁠שָּׂדֶה בְּלִיל֣⁠וֹ יִקְצ֑וֹרוּ ² וְ⁠כֶ֖רֶם רָשָׁ֣ע יְלַקֵּֽשׁוּ ׃⁷ עָר֣וֹם יָ֭לִינוּ מִ⁠בְּלִ֣י לְב֑וּשׁ וְ⁠אֵ֥ין כְּ֝ס֗וּת בַּ⁠קָּרָֽה ׃⁸ מִ⁠זֶּ֣רֶם הָרִ֣ים יִרְטָ֑בוּ וּֽ⁠מִ⁠בְּלִ֥י מַ֝חְסֶ֗ה חִבְּקוּ ־ צֽוּר ׃⁹ יִ֭גְזְלוּ מִ⁠שֹּׁ֣ד יָת֑וֹם וְֽ⁠עַל ־ עָנִ֥י יַחְבֹּֽלוּ ׃¹⁰ עָר֣וֹם הִ֭לְּכוּ בְּלִ֣י לְב֑וּשׁ וּ֝⁠רְעֵבִ֗ים נָ֣שְׂאוּ עֹֽמֶר ׃¹¹ בֵּין ־ שׁוּרֹתָ֥⁠ם יַצְהִ֑ירוּ יְקָבִ֥ים דָּ֝רְכ֗וּ וַ⁠יִּצְמָֽאוּ ׃¹² מֵ֘⁠עִ֤יר מְתִ֨ים ׀ יִנְאָ֗קוּ וְ⁠נֶֽפֶשׁ ־ חֲלָלִ֥ים תְּשַׁוֵּ֑עַ וֶ֝⁠אֱל֗וֹהַּ לֹא ־ יָשִׂ֥ים תִּפְלָֽה ׃¹³ הֵ֤מָּה ׀ הָיוּ֮ בְּֽ⁠מֹרְדֵ֫י ־ א֥וֹר לֹֽא ־ הִכִּ֥ירוּ דְרָכָ֑י⁠ו וְ⁠לֹ֥א יָ֝שְׁב֗וּ בִּ⁠נְתִיבֹתָֽי⁠ו ׃¹⁴ לָ⁠א֡וֹר יָ֘ק֤וּם רוֹצֵ֗חַ יִֽקְטָל ־ עָנִ֥י וְ⁠אֶבְי֑וֹן וּ֝⁠בַ⁠לַּ֗יְלָה יְהִ֣י כַ⁠גַּנָּֽב ׃¹⁵ וְ⁠עֵ֤ין נֹאֵ֨ף ׀ שָׁ֤מְרָֽה נֶ֣שֶׁף לֵ֭⁠אמֹר לֹא ־ תְשׁוּרֵ֣⁠נִי עָ֑יִן וְ⁠סֵ֖תֶר פָּנִ֣ים יָשִֽׂים ׃¹⁶ חָתַ֥ר בַּ⁠חֹ֗שֶׁךְ בָּ֫תִּ֥ים יוֹמָ֥ם חִתְּמוּ ־ לָ֗⁠מוֹ לֹא ־ יָ֥דְעוּ אֽוֹר ׃¹⁷ כִּ֤י יַחְדָּ֨ו ׀ בֹּ֣קֶר לָ֣⁠מוֹ צַלְמָ֑וֶת כִּֽי ־ יַ֝כִּ֗יר בַּלְה֥וֹת צַלְמָֽוֶת ׃¹⁸ קַֽל ־ ה֤וּא ׀ עַל ־ פְּנֵי ־ מַ֗יִם תְּקֻלַּ֣ל חֶלְקָתָ֣⁠ם בָּ⁠אָ֑רֶץ לֹֽא ־ יִ֝פְנֶה דֶּ֣רֶךְ כְּרָמִֽים ׃¹⁹ צִיָּ֤ה גַם ־ חֹ֗ם יִגְזְל֥וּ מֵֽימֵי ־ שֶׁ֗לֶג שְׁא֣וֹל חָטָֽאוּ ׃²⁰ יִשְׁכָּ֘חֵ֤⁠הוּ רֶ֨חֶם ׀ מְתָ֘ק֤⁠וֹ רִמָּ֗ה ע֥וֹד לֹֽא ־ יִזָּכֵ֑ר וַ⁠תִּשָּׁבֵ֖ר כָּ⁠עֵ֣ץ עַוְלָֽה ׃²¹ רֹעֶ֣ה עֲ֭קָרָה לֹ֣א תֵלֵ֑ד וְ֝⁠אַלְמָנָ֗ה לֹ֣א יְיֵטִֽיב ׃²² וּ⁠מָשַׁ֣ךְ אַבִּירִ֣ים בְּ⁠כֹח֑⁠וֹ יָ֝ק֗וּם וְֽ⁠לֹא ־ יַאֲמִ֥ין בַּֽ⁠חַיִּֽין ׃²³ יִתֶּן ־ ל֣⁠וֹ לָ֭⁠בֶטַח וְ⁠יִשָּׁעֵ֑ן וְ֝⁠עֵינֵ֗י⁠הוּ עַל ־ דַּרְכֵי⁠הֶֽם ׃²⁴ ר֤וֹמּוּ מְּעַ֨ט ׀ וְֽ⁠אֵינֶ֗⁠נּוּ וְֽ⁠הֻמְּכ֗וּ כַּ⁠כֹּ֥ל יִקָּפְצ֑וּ⁠ן וּ⁠כְ⁠רֹ֖אשׁ שִׁבֹּ֣לֶת יִמָּֽלוּ ׃²⁵ וְ⁠אִם ־ לֹ֣א אֵ֭פוֹ מִ֣י יַכְזִיבֵ֑⁠נִי וְ⁠יָשֵׂ֥ם לְ֝⁠אַ֗ל מִלָּתִֽ⁠י ׃ס

¹K ו⁠ידע⁠ו

²K יקצירו

Chapter 25

¹ וַ֭⁠יַּעַן בִּלְדַּ֥ד הַ⁠שֻּׁחִ֗י וַ⁠יֹּאמַֽר ׃² הַמְשֵׁ֣ל וָ⁠פַ֣חַד עִמּ֑⁠וֹ עֹשֶׂ֥ה שָׁ֝ל֗וֹם בִּ⁠מְרוֹמָֽי⁠ו ׃³ הֲ⁠יֵ֣שׁ מִ֭סְפָּר לִ⁠גְדוּדָ֑י⁠ו וְ⁠עַל ־ מִ֝֗י לֹא ־ יָק֥וּם אוֹרֵֽ⁠הוּ ׃⁴ וּ⁠מַה ־ יִּצְדַּ֣ק אֱנ֣וֹשׁ עִם ־ אֵ֑ל וּ⁠מַה ־ יִּ֝זְכֶּ֗ה יְל֣וּד אִשָּֽׁה ׃⁵ הֵ֣ן עַד ־ יָ֭רֵחַ וְ⁠לֹ֣א יַאֲהִ֑יל וְ֝⁠כוֹכָבִ֗ים לֹא ־ זַכּ֥וּ בְ⁠עֵינָֽי⁠ו ׃⁶ אַ֭ף כִּֽי ־ אֱנ֣וֹשׁ רִמָּ֑ה וּ⁠בֶן ־ אָ֝דָ֗ם תּוֹלֵעָֽה ׃פ

Chapter 26

¹ וַ⁠יַּ֥עַן אִיּ֗וֹב וַ⁠יֹּאמַֽר ׃² מֶה ־ עָזַ֥רְתָּ לְ⁠לֹא ־ כֹ֑חַ ה֝וֹשַׁ֗עְתָּ זְר֣וֹעַ לֹא ־ עֹֽז ׃³ מַה ־ יָּ֭עַצְתָּ לְ⁠לֹ֣א חָכְמָ֑ה וְ֝⁠תוּשִׁיָּ֗ה לָ⁠רֹ֥ב הוֹדָֽעְתָּ ׃⁴ אֶת ־ מִ֭י הִגַּ֣דְתָּ מִלִּ֑ין וְ⁠נִשְׁמַת ־ מִ֝י יָצְאָ֥ה מִמֶּֽ⁠ךָּ ׃⁵ הָ⁠רְפָאִ֥ים יְחוֹלָ֑לוּ מִ⁠תַּ֥חַת מַ֝֗יִם וְ⁠שֹׁכְנֵי⁠הֶֽם ׃⁶ עָר֣וֹם שְׁא֣וֹל נֶגְדּ֑⁠וֹ וְ⁠אֵ֥ין כְּ֝ס֗וּת לָֽ⁠אֲבַדּֽוֹן ׃⁷ נֹטֶ֣ה צָפ֣וֹן עַל ־ תֹּ֑הוּ תֹּ֥לֶה אֶ֝֗רֶץ עַל ־ בְּלִי ־ מָֽה ׃⁸ צֹרֵֽר ־ מַ֥יִם בְּ⁠עָבָ֑י⁠ו וְ⁠לֹא ־ נִבְקַ֖ע עָנָ֣ן תַּחְתָּֽ⁠ם ׃⁹ מְאַחֵ֥ז פְּנֵי ־ כִסֵּ֑ה פַּרְשֵׁ֖ז עָלָ֣י⁠ו עֲנָנֽ⁠וֹ ׃¹⁰ חֹֽק ־ חָ֭ג עַל ־ פְּנֵי ־ מָ֑יִם עַד ־ תַּכְלִ֖ית א֣וֹר עִם ־ חֹֽשֶׁךְ ׃¹¹ עַמּוּדֵ֣י שָׁמַ֣יִם יְרוֹפָ֑פוּ וְ֝⁠יִתְמְה֗וּ מִ⁠גַּעֲרָתֽ⁠וֹ ׃¹² בְּ֭⁠כֹח⁠וֹ רָגַ֣ע הַ⁠יָּ֑ם וּ֝בִתְבוּנָת֗וֹ ¹ מָ֣חַץ רָֽהַב ׃¹³ בְּ֭⁠רוּח⁠וֹ שָׁמַ֣יִם שִׁפְרָ֑ה חֹֽלֲלָ֥ה יָ֝ד֗⁠וֹ נָחָ֥שׁ בָּרִֽיחַ ׃¹⁴ הֶן ־ אֵ֤לֶּה ׀ קְצ֬וֹת דְּרָכָ֗יו ² וּ⁠מַה ־ שֵּׁ֣מֶץ דָּ֭בָר נִשְׁמַע ־ בּ֑⁠וֹ וְ⁠רַ֥עַם גְּ֝בוּרוֹתָ֗יו ³ מִ֣י יִתְבּוֹנָֽן ׃ס

¹K ו⁠ב⁠תובנת⁠ו

²K דרכ⁠ו

³K גבורת⁠ו

Chapter 27

¹ וַ⁠יֹּ֣סֶף אִ֭יּוֹב שְׂאֵ֥ת מְשָׁל֗⁠וֹ וַ⁠יֹּאמַֽר ׃² חַי ־ אֵ֭ל הֵסִ֣יר מִשְׁפָּטִ֑⁠י וְ֝⁠שַׁדַּ֗י הֵמַ֥ר נַפְשִֽׁ⁠י ׃³ כִּֽי ־ כָל ־ ע֣וֹד נִשְׁמָתִ֣⁠י בִ֑⁠י וְ⁠ר֖וּחַ אֱל֣וֹהַּ בְּ⁠אַפִּֽ⁠י ׃⁴ אִם ־ תְּדַבֵּ֣רְנָה שְׂפָתַ֣⁠י עַוְלָ֑ה וּ֝⁠לְשׁוֹנִ֗⁠י אִם ־ יֶהְגֶּ֥ה רְמִיָּֽה ׃⁵ חָלִ֣ילָ⁠ה לִּ⁠י֮ אִם ־ אַצְדִּ֪יק אֶ֫תְ⁠כֶ֥ם עַד ־ אֶגְוָ֑ע לֹא ־ אָסִ֖יר תֻּמָּתִ֣⁠י מִמֶּֽ⁠נִּי ׃⁶ בְּ⁠צִדְקָתִ֣⁠י הֶ֭חֱזַקְתִּי וְ⁠לֹ֣א אַרְפֶּ֑⁠הָ לֹֽא ־ יֶחֱרַ֥ף לְ֝בָבִ֗⁠י מִ⁠יָּמָֽ⁠י ׃⁷ יְהִ֣י כְ֭⁠רָשָׁע אֹ֣יְבִ֑⁠י וּ⁠מִתְקוֹמְמִ֥⁠י כְ⁠עַוָּֽל ׃⁸ כִּ֤י מַה ־ תִּקְוַ֣ת חָ֭נֵף כִּ֣י יִבְצָ֑ע כִּ֤י יֵ֖שֶׁל אֱל֣וֹהַּ נַפְשֽׁ⁠וֹ ׃⁹ הַֽ֭⁠צַעֲקָת⁠וֹ יִשְׁמַ֥ע ׀ אֵ֑ל כִּֽי ־ תָב֖וֹא עָלָ֣י⁠ו צָרָֽה ׃¹⁰ אִם ־ עַל ־ שַׁדַּ֥י יִתְעַנָּ֑ג יִקְרָ֖א אֱל֣וֹהַּ בְּ⁠כָל ־ עֵֽת ׃¹¹ אוֹרֶ֣ה אֶתְ⁠כֶ֣ם בְּ⁠יַד ־ אֵ֑ל אֲשֶׁ֥ר עִם ־ שַׁ֝דַּ֗י לֹ֣א אֲכַחֵֽד ׃¹² הֵן ־ אַתֶּ֣ם כֻּלְּ⁠כֶ֣ם חֲזִיתֶ֑ם וְ⁠לָ⁠מָּה ־ זֶּ֝֗ה הֶ֣בֶל תֶּהְבָּֽלוּ ׃¹³ זֶ֤ה ׀ חֵֽלֶק ־ אָדָ֖ם רָשָׁ֥ע ׀ עִם ־ אֵ֑ל וְֽ⁠נַחֲלַ֥ת עָ֝רִיצִ֗ים מִ⁠שַּׁדַּ֥י יִקָּֽחוּ ׃¹⁴ אִם ־ יִרְבּ֣וּ בָנָ֣י⁠ו לְמוֹ ־ חָ֑רֶב וְ֝⁠צֶאֱצָאָ֗י⁠ו לֹ֣א יִשְׂבְּעוּ ־ לָֽחֶם ׃¹⁵ שְׂ֭רִידָיו ¹ בַּ⁠מָּ֣וֶת יִקָּבֵ֑רוּ וְ֝⁠אַלְמְנֹתָ֗י⁠ו לֹ֣א תִבְכֶּֽינָה ׃¹⁶ אִם ־ יִצְבֹּ֣ר כֶּ⁠עָפָ֣ר כָּ֑סֶף וְ֝⁠כַ⁠חֹ֗מֶר יָכִ֥ין מַלְבּֽוּשׁ ׃¹⁷ יָ֭כִין וְ⁠צַדִּ֣יק יִלְבָּ֑שׁ וְ֝⁠כֶ֗סֶף נָקִ֥י יַחֲלֹֽק ׃¹⁸ בָּנָ֣ה כָ⁠עָ֣שׁ בֵּית֑⁠וֹ וּ֝⁠כְ⁠סֻכָּ֗ה עָשָׂ֥ה נֹצֵֽר ׃¹⁹ עָשִׁ֣יר יִ֭שְׁכַּב וְ⁠לֹ֣א יֵאָסֵ֑ף עֵינָ֖י⁠ו פָּקַ֣ח וְ⁠אֵינֶֽ⁠נּוּ ׃²⁰ תַּשִּׂיגֵ֣⁠הוּ כַ֭⁠מַּיִם בַּלָּה֑וֹת לַ֝֗יְלָה גְּנָבַ֥תּ⁠וּ סוּפָֽה ׃²¹ יִשָּׂאֵ֣⁠הוּ קָדִ֣ים וְ⁠יֵלַ֑ךְ וִֽ֝⁠ישָׂעֲרֵ֗⁠הוּ מִ⁠מְּקֹמֽ⁠וֹ ׃²² וְ⁠יַשְׁלֵ֣ךְ עָ֭לָי⁠ו וְ⁠לֹ֣א יַחְמֹ֑ל מִ֝⁠יָּד֗⁠וֹ בָּר֥וֹחַ יִבְרָֽח ׃²³ יִשְׂפֹּ֣ק עָלֵ֣י⁠מוֹ כַפֵּ֑י⁠מוֹ וְ⁠יִשְׁרֹ֥ק עָ֝לָ֗י⁠ו מִ⁠מְּקֹמֽ⁠וֹ ׃

¹K שריד⁠ו

Chapter 28

¹ כִּ֤י יֵ֣שׁ לַ⁠כֶּ֣סֶף מוֹצָ֑א וּ֝⁠מָק֗וֹם לַ⁠זָּהָ֥ב יָזֹֽקּוּ ׃² בַּ֭רְזֶל מֵ⁠עָפָ֣ר יֻקָּ֑ח וְ֝⁠אֶ֗בֶן יָצ֥וּק נְחוּשָֽׁה ׃³ קֵ֤ץ ׀ שָׂ֤ם לַ⁠חֹ֗שֶׁךְ וּֽ⁠לְ⁠כָל ־ תַּ֭כְלִית ה֣וּא חוֹקֵ֑ר אֶ֖בֶן אֹ֣פֶל וְ⁠צַלְמָֽוֶת ׃⁴ פָּ֤רַץ נַ֨חַל ׀ מֵֽ⁠עִם ־ גָּ֗ר הַֽ⁠נִּשְׁכָּחִ֥ים מִנִּי ־ רָ֑גֶל דַּ֖לּוּ מֵ⁠אֱנ֣וֹשׁ נָֽעוּ ׃⁵ אֶ֗רֶץ מִמֶּ֥⁠נָּה יֵֽצֵא ־ לָ֑חֶם וְ֝⁠תַחְתֶּ֗י⁠הָ נֶהְפַּ֥ךְ כְּמוֹ ־ אֵֽשׁ ׃⁶ מְקוֹם ־ סַפִּ֥יר אֲבָנֶ֑י⁠הָ וְ⁠עַפְרֹ֖ת זָהָ֣ב לֽ⁠וֹ ׃⁷ נָ֭תִיב לֹֽא ־ יְדָ֣ע⁠וֹ עָ֑יִט וְ⁠לֹ֥א שְׁ֝זָפַ֗תּ⁠וּ עֵ֣ין אַיָּֽה ׃⁸ לֹֽא ־ הִדְרִיכֻ֥⁠הוּ בְנֵי ־ שָׁ֑חַץ לֹֽא ־ עָדָ֖ה עָלָ֣י⁠ו שָֽׁחַל ׃⁹ בַּֽ֭⁠חַלָּמִישׁ שָׁלַ֣ח יָד֑⁠וֹ הָפַ֖ךְ מִ⁠שֹּׁ֣רֶשׁ הָרִֽים ׃¹⁰ בַּ֭⁠צּוּרוֹת יְאֹרִ֣ים בִּקֵּ֑עַ וְ⁠כָל ־ יְ֝קָ֗ר רָאֲתָ֥ה עֵינֽ⁠וֹ ׃¹¹ מִ֭⁠בְּכִי נְהָר֣וֹת חִבֵּ֑שׁ וְ֝⁠תַעֲלֻמָ֗הּ יֹ֣צִא אֽוֹר ׃פ¹² וְֽ֭⁠הַ⁠חָכְמָה מֵ⁠אַ֣יִן תִּמָּצֵ֑א וְ⁠אֵ֥י זֶ֝ה מְק֣וֹם בִּינָֽה ׃¹³ לֹא ־ יָדַ֣ע אֱנ֣וֹשׁ עֶרְכָּ֑⁠הּ וְ⁠לֹ֥א תִ֝מָּצֵ֗א בְּ⁠אֶ֣רֶץ הַֽ⁠חַיִּֽים ׃¹⁴ תְּה֣וֹם אָ֭מַר לֹ֣א בִ⁠י ־ הִ֑יא וְ⁠יָ֥ם אָ֝מַ֗ר אֵ֣ין עִמָּדִֽ⁠י ׃¹⁵ לֹא ־ יֻתַּ֣ן סְג֣וֹר תַּחְתֶּ֑י⁠הָ וְ⁠לֹ֥א יִ֝שָּׁקֵ֗ל כֶּ֣סֶף מְחִירָֽ⁠הּ ׃¹⁶ לֹֽא ־ תְ֭סֻלֶּה בְּ⁠כֶ֣תֶם אוֹפִ֑יר בְּ⁠שֹׁ֖הַם יָקָ֣ר וְ⁠סַפִּֽיר ׃¹⁷ לֹא ־ יַעַרְכֶ֣⁠נָּה זָ֭הָב וּ⁠זְכוֹכִ֑ית וּ⁠תְמ֖וּרָתָ֣⁠הּ כְּלִי ־ פָֽז ׃¹⁸ רָאמ֣וֹת וְ֭⁠גָבִישׁ לֹ֣א יִזָּכֵ֑ר וּ⁠מֶ֥שֶׁךְ חָ֝כְמָ֗ה מִ⁠פְּנִינִֽים ׃¹⁹ לֹֽא ־ יַ֭עַרְכֶ⁠נָּה פִּטְדַת ־ כּ֑וּשׁ בְּ⁠כֶ֥תֶם טָ֝ה֗וֹר לֹ֣א תְסֻלֶּֽה ׃פ²⁰ וְֽ֭⁠הַ⁠חָכְמָה מֵ⁠אַ֣יִן תָּב֑וֹא וְ⁠אֵ֥י זֶ֝֗ה מְק֣וֹם בִּינָֽה ׃²¹ וְֽ֭⁠נֶעֶלְמָה מֵ⁠עֵינֵ֣י כָל ־ חָ֑י וּ⁠מֵ⁠ע֖וֹף הַ⁠שָּׁמַ֣יִם נִסְתָּֽרָה ׃²² אֲבַדּ֣וֹן וָ֭⁠מָוֶת אָ֣מְר֑וּ בְּ֝⁠אָזְנֵ֗י⁠נוּ שָׁמַ֥עְנוּ שִׁמְעָֽ⁠הּ ׃²³ אֱ֭לֹהִים הֵבִ֣ין דַּרְכָּ֑⁠הּ וְ֝⁠ה֗וּא יָדַ֥ע אֶת ־ מְקוֹמָֽ⁠הּ ׃²⁴ כִּי ־ ה֭וּא לִ⁠קְצוֹת ־ הָ⁠אָ֣רֶץ יַבִּ֑יט תַּ֖חַת כָּל ־ הַ⁠שָּׁמַ֣יִם יִרְאֶֽה ׃²⁵ לַ⁠עֲשׂ֣וֹת לָ⁠ר֣וּחַ מִשְׁקָ֑ל וּ֝⁠מַ֗יִם תִּכֵּ֥ן בְּ⁠מִדָּֽה ׃²⁶ בַּ⁠עֲשֹׂת֣⁠וֹ לַ⁠מָּטָ֣ר חֹ֑ק וְ֝⁠דֶ֗רֶךְ לַ⁠חֲזִ֥יז קֹלֽוֹת ׃²⁷ אָ֣ז רָ֭אָ⁠הּ וַֽ⁠יְסַפְּרָ֑⁠הּ הֱ֝כִינָ֗⁠הּ וְ⁠גַם ־ חֲקָרָֽ⁠הּ ׃²⁸ וַ⁠יֹּ֤אמֶר ׀ לָֽ⁠אָדָ֗ם הֵ֤ן יִרְאַ֣ת אֲ֭דֹנָ⁠י הִ֣יא חָכְמָ֑ה וְ⁠ס֖וּר מֵ⁠רָ֣ע בִּינָֽה ׃ס

Chapter 29

¹ וַ⁠יֹּ֣סֶף אִ֭יּוֹב שְׂאֵ֥ת מְשָׁל֗⁠וֹ וַ⁠יֹּאמַֽר ׃² מִֽי ־ יִתְּנֵ֥⁠נִי כְ⁠יַרְחֵי ־ קֶ֑דֶם כִּ֝⁠ימֵ֗י אֱל֣וֹהַּ יִשְׁמְרֵֽ⁠נִי ׃³ בְּ⁠הִלּ֣⁠וֹ נֵ֭ר⁠וֹ עֲלֵ֣י רֹאשִׁ֑⁠י לְ֝⁠אוֹר⁠וֹ אֵ֣לֶךְ חֹֽשֶׁךְ ׃⁴ כַּ⁠אֲשֶׁ֣ר הָ֭יִיתִי בִּ⁠ימֵ֣י חָרְפִּ֑⁠י בְּ⁠ס֥וֹד אֱ֝ל֗וֹהַּ עֲלֵ֣י אָהֳלִֽ⁠י ׃⁵ בְּ⁠ע֣וֹד שַׁ֭דַּי עִמָּדִ֑⁠י סְבִ֖יבוֹתַ֣⁠י נְעָרָֽ⁠י ׃⁶ בִּ⁠רְחֹ֣ץ הֲלִיכַ֣⁠י בְּ⁠חֵמָ֑ה וְ⁠צ֥וּר יָצ֥וּק עִ֝מָּדִ֗⁠י פַּלְגֵי ־ שָֽׁמֶן ׃⁷ בְּ⁠צֵ֣אתִ⁠י שַׁ֣עַר עֲלֵי ־ קָ֑רֶת בָּ֝⁠רְח֗וֹב אָכִ֥ין מוֹשָׁבִֽ⁠י ׃⁸ רָא֣וּ⁠נִי נְעָרִ֣ים וְ⁠נֶחְבָּ֑אוּ וִֽ֝⁠ישִׁישִׁים קָ֣מוּ עָמָֽדוּ ׃⁹ שָׂ֭רִים עָצְר֣וּ בְ⁠מִלִּ֑ים וְ֝⁠כַ֗ף יָשִׂ֥ימוּ לְ⁠פִי⁠הֶֽם ׃¹⁰ קוֹל ־ נְגִידִ֥ים נֶחְבָּ֑אוּ וּ֝⁠לְשׁוֹנָ֗⁠ם לְ⁠חִכָּ֥⁠ם דָּבֵֽקָה ׃¹¹ כִּ֤י אֹ֣זֶן שָׁ֭מְעָה וַֽ⁠תְּאַשְּׁרֵ֑⁠נִי וְ⁠עַ֥יִן רָ֝אֲתָ֗ה וַ⁠תְּעִידֵֽ⁠נִי ׃¹² כִּֽי ־ אֲ֭מַלֵּט עָנִ֣י מְשַׁוֵּ֑עַ וְ֝⁠יָת֗וֹם וְֽ⁠לֹא ־ עֹזֵ֥ר לֽ⁠וֹ ׃¹³ בִּרְכַּ֣ת אֹ֭בֵד עָלַ֣⁠י תָּבֹ֑א וְ⁠לֵ֖ב אַלְמָנָ֣ה אַרְנִֽן ׃¹⁴ צֶ֣דֶק לָ֭בַשְׁתִּי וַ⁠יִּלְבָּשֵׁ֑⁠נִי כִּֽ⁠מְעִ֥יל וְ֝⁠צָנִ֗יף מִשְׁפָּטִֽ⁠י ׃¹⁵ עֵינַ֣יִם הָ֭יִיתִי לַֽ⁠עִוֵּ֑ר וְ⁠רַגְלַ֖יִם לַ⁠פִּסֵּ֣חַ אָֽנִי ׃¹⁶ אָ֣ב אָ֭נֹכִֽי לָֽ⁠אֶבְיוֹנִ֑ים וְ⁠רִ֖ב לֹא ־ יָדַ֣עְתִּי אֶחְקְרֵֽ⁠הוּ ׃¹⁷ וָֽ֭⁠אֲשַׁבְּרָ⁠ה מְתַלְּע֣וֹת עַוָּ֑ל וּ֝⁠מִ⁠שִּׁנָּ֗י⁠ו אַשְׁלִ֥יךְ טָֽרֶף ׃¹⁸ וָ֭⁠אֹמַר עִם ־ קִנִּ֣⁠י אֶגְוָ֑ע וְ֝⁠כַ⁠ח֗וֹל אַרְבֶּ֥ה יָמִֽים ׃¹⁹ שָׁרְשִׁ֣⁠י פָת֣וּחַ אֱלֵי ־ מָ֑יִם וְ֝⁠טַ֗ל יָלִ֥ין בִּ⁠קְצִירִֽ⁠י ׃²⁰ כְּ֭בוֹדִ⁠י חָדָ֣שׁ עִמָּדִ֑⁠י וְ֝⁠קַשְׁתִּ֗⁠י בְּ⁠יָדִ֥⁠י תַחֲלִֽיף ׃²¹ לִֽ⁠י ־ שָׁמְע֥וּ וְ⁠יִחֵ֑לּוּ וְ֝⁠יִדְּמ֗וּ לְמ֣וֹ עֲצָתִֽ⁠י ׃²² אַחֲרֵ֣י דְ֭בָרִ⁠י לֹ֣א יִשְׁנ֑וּ וְ֝⁠עָלֵ֗י⁠מוֹ תִּטֹּ֥ף מִלָּתִֽ⁠י ׃²³ וְ⁠יִֽחֲל֣וּ כַ⁠מָּטָ֣ר לִ֑⁠י וּ֝⁠פִי⁠הֶ֗ם פָּעֲר֥וּ לְ⁠מַלְקֽוֹשׁ ׃²⁴ אֶשְׂחַ֣ק אֲ֭לֵ⁠הֶם לֹ֣א יַאֲמִ֑ינוּ וְ⁠א֥וֹר פָּ֝נַ֗⁠י לֹ֣א יַפִּילֽוּ⁠ן ׃²⁵ אֶֽבֲחַ֣ר דַּרְכָּ⁠ם֮ וְ⁠אֵשֵׁ֪ב רֹ֥אשׁ וְ֭⁠אֶשְׁכּוֹן כְּ⁠מֶ֣לֶךְ בַּ⁠גְּד֑וּד כַּ⁠אֲשֶׁ֖ר אֲבֵלִ֣ים יְנַחֵֽם ׃

Chapter 30

¹ וְ⁠עַתָּ֤ה ׀ שָֽׂחֲק֣וּ עָלַ⁠י֮ צְעִירִ֥ים מִמֶּ֗⁠נִּי לְ⁠יָ֫מִ֥ים אֲשֶׁר ־ מָאַ֥סְתִּי אֲבוֹתָ֑⁠ם לָ֝⁠שִׁ֗ית עִם ־ כַּלְבֵ֥י צֹאנִֽ⁠י ׃² גַּם ־ כֹּ֣חַ יְ֭דֵי⁠הֶם לָ֣⁠מָּה לִּ֑⁠י עָ֝לֵ֗י⁠מוֹ אָ֣בַד כָּֽלַח ׃³ בְּ⁠חֶ֥סֶר וּ⁠בְ⁠כָפָ֗ן גַּ֫לְמ֥וּד הַֽ⁠עֹרְקִ֥ים צִיָּ֑ה אֶ֝֗מֶשׁ שׁוֹאָ֥ה וּ⁠מְשֹׁאָֽה ׃⁴ הַ⁠קֹּטְפִ֣ים מַלּ֣וּחַ עֲלֵי ־ שִׂ֑יחַ וְ⁠שֹׁ֖רֶשׁ רְתָמִ֣ים לַ⁠חְמָֽ⁠ם ׃⁵ מִן ־ גֵּ֥ו יְגֹרָ֑שׁוּ יָרִ֥יעוּ עָ֝לֵ֗י⁠מוֹ כַּ⁠גַּנָּֽב ׃⁶ בַּ⁠עֲר֣וּץ נְחָלִ֣ים לִ⁠שְׁכֹּ֑ן חֹרֵ֖י עָפָ֣ר וְ⁠כֵפִֽים ׃⁷ בֵּין ־ שִׂיחִ֥ים יִנְהָ֑קוּ תַּ֖חַת חָר֣וּל יְסֻפָּֽחוּ ׃⁸ בְּֽנֵי ־ נָ֭בָל גַּם ־ בְּנֵ֣י בְלִי ־ שֵׁ֑ם נִ֝כְּא֗וּ מִן ־ הָ⁠אָֽרֶץ ׃⁹ וְ֭⁠עַתָּה נְגִינָתָ֣⁠ם הָיִ֑יתִי וָ⁠אֱהִ֖י לָ⁠הֶ֣ם לְ⁠מִלָּֽה ׃¹⁰ תִּֽ֭עֲבוּ⁠נִי רָ֣חֲקוּ מֶ֑⁠נִּי וּ֝⁠מִ⁠פָּנַ֗⁠י לֹא ־ חָ֥שְׂכוּ רֹֽק ׃¹¹ כִּֽי ־ יִתְרִ֣י ¹ פִ֭תַּח וַ⁠יְעַנֵּ֑⁠נִי וְ֝⁠רֶ֗סֶן מִ⁠פָּנַ֥⁠י שִׁלֵּֽחוּ ׃¹² עַל ־ יָמִין֮ פִּרְחַ֪ח יָ֫ק֥וּמוּ רַגְלַ֥⁠י שִׁלֵּ֑חוּ וַ⁠יָּסֹ֥לּוּ עָ֝לַ֗⁠י אָרְח֥וֹת אֵידָֽ⁠ם ׃¹³ נָתְס֗וּ נְֽתִיבָ֫תִ֥⁠י לְ⁠הַוָּתִ֥⁠י יֹעִ֑ילוּ לֹ֖א עֹזֵ֣ר לָֽ⁠מוֹ ׃¹⁴ כְּ⁠פֶ֣רֶץ רָחָ֣ב יֶאֱתָ֑יוּ תַּ֥חַת שֹׁ֝אָ֗ה הִתְגַּלְגָּֽלוּ ׃¹⁵ הָהְפַּ֥ךְ עָלַ֗⁠י בַּלָּ֫ה֥וֹת תִּרְדֹּ֣ף כָּ֭⁠רוּחַ נְדִבָתִ֑⁠י וּ֝⁠כְ⁠עָ֗ב עָבְרָ֥ה יְשֻׁעָתִֽ⁠י ׃¹⁶ וְ⁠עַתָּ֗ה עָ֭לַ⁠י תִּשְׁתַּפֵּ֣ךְ נַפְשִׁ֑⁠י יֹ֭אחֲז֣וּ⁠נִי יְמֵי ־ עֹֽנִי ׃¹⁷ לַ֗יְלָה עֲ֭צָמַ⁠י נִקַּ֣ר מֵ⁠עָלָ֑⁠י וְ֝⁠עֹרְקַ֗⁠י לֹ֣א יִשְׁכָּבֽוּ⁠ן ׃¹⁸ בְּ⁠רָב ־ כֹּ֭חַ יִתְחַפֵּ֣שׂ לְבוּשִׁ֑⁠י כְּ⁠פִ֖י כֻתָּנְתִּ֣⁠י יַֽאַזְרֵֽ⁠נִי ׃¹⁹ הֹרָ֥⁠נִי לַ⁠חֹ֑מֶר וָ֝⁠אֶתְמַשֵּׁ֗ל כֶּ⁠עָפָ֥ר וָ⁠אֵֽפֶר ׃²⁰ אֲשַׁוַּ֣ע אֵ֭לֶי⁠ךָ וְ⁠לֹ֣א תַעֲנֵ֑⁠נִי עָ֝מַ֗דְתִּי וַ⁠תִּתְבֹּ֥נֶן בִּֽ⁠י ׃²¹ תֵּהָפֵ֣ךְ לְ⁠אַכְזָ֣ר לִ֑⁠י בְּ⁠עֹ֖צֶם יָדְ⁠ךָ֣ תִשְׂטְמֵֽ⁠נִי ׃²² תִּשָּׂאֵ֣⁠נִי אֶל ־ ר֭וּחַ תַּרְכִּיבֵ֑⁠נִי וּ֝⁠תְמֹגְגֵ֗⁠נִי תּוּשִׁיָּֽה ׃²²³ כִּֽי ־ יָ֭דַעְתִּי מָ֣וֶת תְּשִׁיבֵ֑⁠נִי וּ⁠בֵ֖ית מוֹעֵ֣ד לְ⁠כָל ־ חָֽי ׃²⁴ אַ֣ךְ לֹא ־ בְ֭⁠עִי יִשְׁלַח ־ יָ֑ד אִם ־ בְּ֝⁠פִיד֗⁠וֹ לָהֶ֥ן שֽׁוּעַ ׃²⁵ אִם ־ לֹ֣א בָ֭כִיתִי לִ⁠קְשֵׁה ־ י֑וֹם עָֽגְמָ֥ה נַ֝פְשִׁ֗⁠י לָ⁠אֶבְיֽוֹן ׃²⁶ כִּ֤י ט֣וֹב קִ֭וִּיתִי וַ⁠יָּ֣בֹא רָ֑ע וַֽ⁠אֲיַחֲלָ֥ה לְ֝⁠א֗וֹר וַ⁠יָּ֥בֹא אֹֽפֶל ׃²⁷ מֵעַ֖⁠י רֻתְּח֥וּ וְ⁠לֹא ־ דָ֗מּוּ קִדְּמֻ֥⁠נִי יְמֵי ־ עֹֽנִי ׃²⁸ קֹדֵ֣ר הִ֭לַּכְתִּי בְּ⁠לֹ֣א חַמָּ֑ה קַ֖מְתִּי בַ⁠קָּהָ֣ל אֲשַׁוֵּֽעַ ׃²⁹ אָ֭ח הָיִ֣יתִי לְ⁠תַנִּ֑ים וְ֝⁠רֵ֗עַ לִ⁠בְנ֥וֹת יַעֲנָֽה ׃³⁰ ע֭וֹרִ⁠י שָׁחַ֣ר מֵ⁠עָלָ֑⁠י וְ⁠עַצְמִ⁠י ־ חָ֝֗רָה מִנִּי ־ חֹֽרֶב ׃³¹ וַ⁠יְהִ֣י לְ֭⁠אֵבֶל כִּנֹּרִ֑⁠י וְ֝⁠עֻגָבִ֗⁠י לְ⁠ק֣וֹל בֹּכִֽים ׃

¹K יתר⁠ו

²K תשוה

Chapter 31

¹ בְּ֭רִית כָּרַ֣תִּי לְ⁠עֵינָ֑⁠י וּ⁠מָ֥ה אֶ֝תְבּוֹנֵ֗ן עַל ־ בְּתוּלָֽה ׃² וּ⁠מֶ֤ה ׀ חֵ֣לֶק אֱל֣וֹהַּ מִ⁠מָּ֑עַל וְֽ⁠נַחֲלַ֥ת שַׁ֝דַּ֗י מִ⁠מְּרֹמִֽים ׃³ הֲ⁠לֹא ־ אֵ֥יד לְ⁠עַוָּ֑ל וְ֝⁠נֵ֗כֶר לְ⁠פֹ֣עֲלֵי אָֽוֶן ׃⁴ הֲ⁠לֹא ־ ה֭וּא יִרְאֶ֣ה דְרָכָ֑⁠י וְֽ⁠כָל ־ צְעָדַ֥⁠י יִסְפּֽוֹר ׃⁵ אִם ־ הָלַ֥כְתִּי עִם ־ שָׁ֑וְא וַ⁠תַּ֖חַשׁ עַל ־ מִרְמָ֣ה רַגְלִֽ⁠י ׃⁶ יִשְׁקְלֵ֥⁠נִי בְ⁠מֹאזְנֵי ־ צֶ֑דֶק וְ⁠יֵדַ֥ע אֱ֝ל֗וֹהַּ תֻּמָּתִֽ⁠י ׃⁷ אִ֥ם תִּטֶּ֣ה אַשֻּׁרִ⁠י֮ מִנִּ֪י הַ֫⁠דָּ֥רֶךְ וְ⁠אַחַ֣ר עֵ֭ינַ⁠י הָלַ֣ךְ לִבִּ֑⁠י וּ֝⁠בְ⁠כַפַּ֗⁠י דָּ֣בַק מֻאֽוּם ׃פ⁸ אֶ֭זְרְעָה וְ⁠אַחֵ֣ר יֹאכֵ֑ל וְֽ⁠צֶאֱצָאַ֥⁠י יְשֹׁרָֽשׁוּ ׃⁹ אִם ־ נִפְתָּ֣ה לִ֭בִּ⁠י עַל ־ אִשָּׁ֑ה וְ⁠עַל ־ פֶּ֖תַח רֵעִ֣⁠י אָרָֽבְתִּי ׃¹⁰ תִּטְחַ֣ן לְ⁠אַחֵ֣ר אִשְׁתִּ֑⁠י וְ֝⁠עָלֶ֗י⁠הָ יִכְרְע֥וּ⁠ן אֲחֵרִֽין ׃¹¹ כִּי ־ הִ֥יא ¹ זִמָּ֑ה וְ֝ה֗וּא ² עָוֺ֥ן פְּלִילִֽים ׃¹² כִּ֤י אֵ֣שׁ הִ֭יא עַד ־ אֲבַדּ֣וֹן תֹּאכֵ֑ל וּֽ⁠בְ⁠כָל ־ תְּב֖וּאָתִ֣⁠י תְשָׁרֵֽשׁ ׃¹³ אִם ־ אֶמְאַ֗ס מִשְׁפַּ֣ט עַ֭בְדִּ⁠י וַ⁠אֲמָתִ֑⁠י בְּ֝⁠רִבָ֗⁠ם עִמָּדִֽ⁠י ׃¹⁴ וּ⁠מָ֣ה אֶֽ֭עֱשֶׂה כִּֽי ־ יָק֣וּם אֵ֑ל וְ⁠כִֽי ־ יִ֝פְקֹ֗ד מָ֣ה אֲשִׁיבֶֽ⁠נּוּ ׃¹⁵ הֲֽ֝⁠לֹא ־ בַ֭⁠בֶּטֶן עֹשֵׂ֣⁠נִי עָשָׂ֑⁠הוּ וַ֝⁠יְכֻנֶ֗⁠נּוּ בָּ⁠רֶ֥חֶם אֶחָֽד ׃¹⁶ אִם ־ אֶ֭מְנַע מֵ⁠חֵ֣פֶץ דַּלִּ֑ים וְ⁠עֵינֵ֖י אַלְמָנָ֣ה אֲכַלֶּֽה ׃¹⁷ וְ⁠אֹכַ֣ל פִּתִּ֣⁠י לְ⁠בַדִּ֑⁠י וְ⁠לֹא ־ אָכַ֖ל יָת֣וֹם מִמֶּֽ⁠נָּה ׃¹⁸ כִּ֣י מִ֭⁠נְּעוּרַ⁠י גְּדֵלַ֣⁠נִי כְ⁠אָ֑ב וּ⁠מִ⁠בֶּ֖טֶן אִמִּ֣⁠י אַנְחֶֽ⁠נָּה ׃¹⁹ אִם ־ אֶרְאֶ֣ה א֭וֹבֵד מִ⁠בְּלִ֣י לְב֑וּשׁ וְ⁠אֵ֥ין כְּ֝ס֗וּת לָ⁠אֶבְיֽוֹן ׃²⁰ אִם ־ לֹ֣א בֵרֲכ֣וּ⁠נִי חֲלָצָ֑יו ³ וּ⁠מִ⁠גֵּ֥ז כְּ֝בָשַׂ⁠י יִתְחַמָּֽם ׃²¹ אִם ־ הֲנִיפ֣וֹתִי עַל ־ יָת֣וֹם יָדִ֑⁠י כִּֽי ־ אֶרְאֶ֥ה בַ֝⁠שַּׁ֗עַר עֶזְרָתִֽ⁠י ׃²² כְּ֭תֵפִ⁠י מִ⁠שִּׁכְמָ֣⁠ה תִפּ֑וֹל וְ֝⁠אֶזְרֹעִ֗⁠י מִ⁠קָּנָ֥⁠ה תִשָּׁבֵֽר ׃²³ כִּ֤י פַ֣חַד אֵ֭לַ⁠י אֵ֣יד אֵ֑ל וּ֝⁠מִ⁠שְּׂאֵת֗⁠וֹ לֹ֣א אוּכָֽל ׃²⁴ אִם ־ שַׂ֣מְתִּי זָהָ֣ב כִּסְלִ֑⁠י וְ֝⁠לַ⁠כֶּ֗תֶם אָמַ֥רְתִּי מִבְטַחִֽ⁠י ׃²⁵ אִם ־ אֶ֭שְׂמַח כִּי ־ רַ֣ב חֵילִ֑⁠י וְ⁠כִֽי ־ כַ֝בִּ֗יר מָצְאָ֥ה יָדִֽ⁠י ׃²⁶ אִם ־ אֶרְאֶ֣ה א֖וֹר כִּ֣י יָהֵ֑ל וְ֝⁠יָרֵ֗חַ יָקָ֥ר הֹלֵֽךְ ׃²⁷ וַ⁠יִּ֣פְתְּ בַּ⁠סֵּ֣תֶר לִבִּ֑⁠י וַ⁠תִּשַּׁ֖ק יָדִ֣⁠י לְ⁠פִֽ⁠י ׃²⁸ גַּם ־ ה֭וּא עָוֺ֣ן פְּלִילִ֑י כִּֽי ־ כִחַ֖שְׁתִּי לָ⁠אֵ֣ל מִ⁠מָּֽעַל ׃²⁹ אִם ־ אֶ֭שְׂמַח בְּ⁠פִ֣יד מְשַׂנְאִ֑⁠י וְ֝⁠הִתְעֹרַ֗רְתִּי כִּֽי ־ מְצָ֥א⁠וֹ רָֽע ׃³⁰ וְ⁠לֹא ־ נָתַ֣תִּי לַ⁠חֲטֹ֣א חִכִּ֑⁠י לִ⁠שְׁאֹ֖ל בְּ⁠אָלָ֣ה נַפְשֽׁ⁠וֹ ׃³¹ אִם ־ לֹ֣א אָ֭מְרוּ מְתֵ֣י אָהֳלִ֑⁠י מִֽי ־ יִתֵּ֥ן מִ֝⁠בְּשָׂר֗⁠וֹ לֹ֣א נִשְׂבָּֽע ׃³² בַּ֭⁠חוּץ לֹא ־ יָלִ֣ין גֵּ֑ר דְּ֝לָתַ֗⁠י לָ⁠אֹ֥רַח אֶפְתָּֽח ׃³³ אִם ־ כִּסִּ֣יתִי כְ⁠אָדָ֣ם פְּשָׁעָ֑⁠י לִ⁠טְמ֖וֹן בְּ⁠חֻבִּ֣⁠י עֲוֺֽנִ⁠י ׃³⁴ כִּ֤י אֶֽעֱר֨וֹץ ׀ הָ֘מ֤וֹן רַבָּ֗ה וּ⁠בוּז ־ מִשְׁפָּח֥וֹת יְחִתֵּ֑⁠נִי וָ֝⁠אֶדֹּ֗ם לֹא ־ אֵ֥צֵא פָֽתַח ׃³⁵ מִ֤י יִתֶּן ־ לִ֨⁠י ׀ שֹׁ֘מֵ֤עַֽ לִ֗⁠י הֶן ־ תָּ֭וִ⁠י שַׁדַּ֣י יַעֲנֵ֑⁠נִי וְ⁠סֵ֥פֶר כָּ֝תַ֗ב אִ֣ישׁ רִיבִֽ⁠י ׃³⁶ אִם ־ לֹ֣א עַל ־ שִׁ֭כְמִ⁠י אֶשָּׂאֶ֑⁠נּוּ אֶֽעֶנְדֶ֖⁠נּוּ עֲטָר֣וֹת לִֽ⁠י ׃³⁷ מִסְפַּ֣ר צְ֭עָדַ⁠י אַגִּידֶ֑⁠נּוּ כְּמוֹ ־ נָ֝גִ֗יד אֲקָרֲבֶֽ⁠נּוּ ׃³⁸ אִם ־ עָ֭לַ⁠י אַדְמָתִ֣⁠י תִזְעָ֑ק וְ֝⁠יַ֗חַד תְּלָמֶ֥י⁠הָ יִבְכָּיֽוּ⁠ן ׃³⁹ אִם ־ כֹּ֭חָ⁠הּ אָכַ֣לְתִּי בְלִי ־ כָ֑סֶף וְ⁠נֶ֖פֶשׁ בְּעָלֶ֣י⁠הָ הִפָּֽחְתִּי ׃⁴⁰ תַּ֤חַת חִטָּ֨ה ׀ יֵ֥צֵא ח֗וֹחַ וְ⁠תַֽחַת ־ שְׂעֹרָ֥ה בָאְשָׁ֑ה תַּ֝֗מּוּ דִּבְרֵ֥י אִיּֽוֹב ׃פ

¹K הוא

²K ו⁠היא

³K חלצ⁠ו

Chapter 32

¹ וַֽ⁠יִּשְׁבְּת֡וּ שְׁלֹ֤שֶׁת הָ⁠אֲנָשִׁ֣ים הָ֭⁠אֵלֶּה מֵ⁠עֲנ֣וֹת אֶת ־ אִיּ֑וֹב כִּ֤י ה֖וּא צַדִּ֣יק בְּ⁠עֵינָֽי⁠ו ׃פ² וַ⁠יִּ֤חַר אַ֨ף ׀ אֱלִיה֣וּא בֶן ־ בַּרַכְאֵ֣ל הַ⁠בּוּזִי֮ מִ⁠מִּשְׁפַּ֪חַ֫ת רָ֥ם בְּ֭⁠אִיּוֹב חָרָ֣ה אַפּ֑⁠וֹ עַֽל ־ צַדְּק֥⁠וֹ נַ֝פְשׁ֗⁠וֹ מֵ⁠אֱלֹהִֽים ׃³ וּ⁠בִ⁠שְׁלֹ֣שֶׁת רֵעָי⁠ו֮ חָרָ֪ה אַ֫פּ֥⁠וֹ עַ֤ל אֲשֶׁ֣ר לֹא ־ מָצְא֣וּ מַעֲנֶ֑ה וַ֝⁠יַּרְשִׁ֗יעוּ אֶת ־ אִיּֽוֹב ׃⁴ וֶֽ⁠אֱלִיה֗וּ חִכָּ֣ה אֶת ־ אִ֭יּוֹב בִּ⁠דְבָרִ֑ים כִּ֤י זְֽקֵנִים ־ הֵ֖מָּה מִמֶּ֣⁠נּוּ לְ⁠יָמִֽים ׃⁵ וַ⁠יַּ֤רְא אֱלִיה֗וּא כִּ֘י אֵ֤ין מַעֲנֶ֗ה בְּ֭⁠פִי שְׁלֹ֥שֶׁת הָ⁠אֲנָשִׁ֗ים וַ⁠יִּ֥חַר אַפּֽ⁠וֹ ׃פ⁶ וַ⁠יַּ֤עַן ׀ אֱלִיה֖וּא בֶן ־ בַּֽרַכְאֵ֥ל הַ⁠בּוּזִ֗י וַ⁠יֹּ֫אמַ֥ר צָ֘עִ֤יר אֲנִ֣י לְ֭⁠יָמִים וְ⁠אַתֶּ֣ם יְשִׁישִׁ֑ים עַל ־ כֵּ֖ן זָחַ֥לְתִּי וָֽ⁠אִירָ֓א ׀ מֵ⁠חַוֺּ֖ת דֵּעִ֣⁠י אֶתְ⁠כֶֽם ׃⁷ אָ֭מַרְתִּי יָמִ֣ים יְדַבֵּ֑רוּ וְ⁠רֹ֥ב שָׁ֝נִ֗ים יֹדִ֥יעוּ חָכְמָֽה ׃⁸ אָ֭כֵן רֽוּחַ ־ הִ֣יא בֶ⁠אֱנ֑וֹשׁ וְ⁠נִשְׁמַ֖ת שַׁדַּ֣י תְּבִינֵֽ⁠ם ׃⁹ לֹֽא ־ רַבִּ֥ים יֶחְכָּ֑מוּ וּ֝⁠זְקֵנִ֗ים יָבִ֥ינוּ מִשְׁפָּֽט ׃¹⁰ לָ⁠כֵ֣ן אָ֭מַרְתִּי שִׁמְעָ⁠ה ־ לִּ֑⁠י אֲחַוֶּ֖ה דֵּעִ֣⁠י אַף ־ אָֽנִי ׃¹¹ הֵ֤ן הוֹחַ֨לְתִּי לְֽ⁠דִבְרֵי⁠כֶ֗ם אָ֭זִין עַד ־ תְּב֥וּנֹֽתֵי⁠כֶ֑ם עַֽד ־ תַּחְקְר֥וּ⁠ן מִלִּֽין ׃¹² וְ⁠עָֽדֵי⁠כֶ֗ם אֶתְבּ֫וֹנָ֥ן וְ⁠הִנֵּ֤ה אֵ֣ין לְ⁠אִיּ֣וֹב מוֹכִ֑יחַ עוֹנֶ֖ה אֲמָרָ֣י⁠ו מִ⁠כֶּֽם ׃¹³ פֶּן ־ תֹּ֣֭אמְרוּ מָצָ֣אנוּ חָכְמָ֑ה אֵ֖ל יִדְּפֶ֣⁠נּוּ לֹא ־ אִֽישׁ ׃¹⁴ וְ⁠לֹא ־ עָרַ֣ךְ אֵלַ֣⁠י מִלִּ֑ין וּ֝⁠בְ⁠אִמְרֵי⁠כֶ֗ם לֹ֣א אֲשִׁיבֶֽ⁠נּוּ ׃¹⁵ חַ֭תּוּ לֹא ־ עָ֣נוּ ע֑וֹד הֶעְתִּ֖יקוּ מֵ⁠הֶ֣ם מִלִּֽים ׃¹⁶ וְ֭⁠הוֹחַלְתִּי כִּי ־ לֹ֣א יְדַבֵּ֑רוּ כִּ֥י עָ֝מְד֗וּ לֹא ־ עָ֥נוּ עֽוֹד ׃¹⁷ אַעֲנֶ֣ה אַף ־ אֲנִ֣י חֶלְקִ֑⁠י אֲחַוֶּ֖ה דֵעִ֣⁠י אַף ־ אָֽנִי ׃¹⁸ כִּ֭י מָלֵ֣תִי מִלִּ֑ים הֱ֝צִיקַ֗תְ⁠נִי ר֣וּחַ בִּטְנִֽ⁠י ׃¹⁹ הִנֵּֽה ־ בִטְנִ֗⁠י כְּ⁠יַ֥יִן לֹא ־ יִפָּתֵ֑חַ כְּ⁠אֹב֥וֹת חֲ֝דָשִׁ֗ים יִבָּקֵֽעַ ׃²⁰ אֲדַבְּרָ֥ה וְ⁠יִֽרְוַֽח ־ לִ֑⁠י אֶפְתַּ֖ח שְׂפָתַ֣⁠י וְ⁠אֶֽעֱנֶֽה ׃²¹ אַל ־ נָ֭א אֶשָּׂ֣א פְנֵי ־ אִ֑ישׁ וְ⁠אֶל ־ אָ֝דָ֗ם לֹ֣א אֲכַנֶּֽה ׃²² כִּ֤י לֹ֣א יָדַ֣עְתִּי אֲכַנֶּ֑ה כִּ֝⁠מְעַ֗ט יִשָּׂאֵ֥⁠נִי עֹשֵֽׂ⁠נִי ׃

Chapter 33

¹ וְֽ⁠אוּלָ֗ם שְׁמַֽע ־ נָ֣א אִיּ֣וֹב מִלָּ֑⁠י וְֽ⁠כָל ־ דְּבָרַ֥⁠י הַאֲזִֽינָ⁠ה ׃² הִנֵּה ־ נָ֭א פָּתַ֣חְתִּי פִ֑⁠י דִּבְּרָ֖ה לְשׁוֹנִ֣⁠י בְ⁠חִכִּֽ⁠י ׃³ יֹֽשֶׁר ־ לִבִּ֥⁠י אֲמָרָ֑⁠י וְ⁠דַ֥עַת שְׂ֝פָתַ֗⁠י בָּר֥וּר מִלֵּֽלוּ ׃⁴ רֽוּחַ ־ אֵ֥ל עָשָׂ֑תְ⁠נִי וְ⁠נִשְׁמַ֖ת שַׁדַּ֣י תְּחַיֵּֽ⁠נִי ׃⁵ אִם ־ תּוּכַ֥ל הֲשִׁיבֵ֑⁠נִי עֶרְכָ֥⁠ה לְ֝⁠פָנַ֗⁠י הִתְיַצָּֽבָ⁠ה ׃⁶ הֵן ־ אֲנִ֣י כְ⁠פִ֣י⁠ךָ לָ⁠אֵ֑ל מֵ֝⁠חֹ֗מֶר קֹרַ֥צְתִּי גַם ־ אָֽנִי ׃⁷ הִנֵּ֣ה אֵ֭מָתִ⁠י לֹ֣א תְבַעֲתֶ֑⁠ךָּ וְ֝⁠אַכְפִּ֗⁠י עָלֶ֥י⁠ךָ לֹא ־ יִכְבָּֽד ׃⁸ אַ֭ךְ אָמַ֣רְתָּ בְ⁠אָזְנָ֑⁠י וְ⁠ק֖וֹל מִלִּ֣ין אֶשְׁמָֽע ׃⁹ זַ֥ךְ אֲנִ֗י בְּֽלִ֫י פָ֥שַׁע חַ֥ף אָנֹכִ֑י וְ⁠לֹ֖א עָוֺ֣ן לִֽ⁠י ׃¹⁰ הֵ֣ן תְּ֭נוּאוֹת עָלַ֣⁠י יִמְצָ֑א יַחְשְׁבֵ֖⁠נִי לְ⁠אוֹיֵ֣ב לֽ⁠וֹ ׃¹¹ יָשֵׂ֣ם בַּ⁠סַּ֣ד רַגְלָ֑⁠י יִ֝שְׁמֹ֗ר כָּל ־ אָרְחֹתָֽ⁠י ׃¹² הֶן ־ זֹ֣את לֹא ־ צָדַ֣קְתָּ אֶעֱנֶ֑⁠ךָּ כִּֽי ־ יִרְבֶּ֥ה אֱ֝ל֗וֹהַ מֵ⁠אֱנֽוֹשׁ ׃¹³ מַ֭דּוּעַ אֵלָ֣י⁠ו רִיב֑וֹתָ כִּ֥י כָל ־ דְּ֝בָרָ֗י⁠ו לֹ֣א ־ יַעֲנֶֽה ׃¹⁴ כִּֽי ־ בְ⁠אַחַ֥ת יְדַבֶּר ־ אֵ֑ל וּ֝⁠בִ⁠שְׁתַּ֗יִם לֹ֣א יְשׁוּרֶֽ⁠נָּה ׃¹⁵ בַּ⁠חֲל֤וֹם ׀ חֶזְי֬וֹן לַ֗יְלָה בִּ⁠נְפֹ֣ל תַּ֭רְדֵּמָה עַל ־ אֲנָשִׁ֑ים בִּ֝⁠תְנוּמ֗וֹת עֲלֵ֣י מִשְׁכָּֽב ׃¹⁶ אָ֣ז יִ֭גְלֶה אֹ֣זֶן אֲנָשִׁ֑ים וּ⁠בְ⁠מֹ֖סָרָ֣⁠ם יַחְתֹּֽם ׃¹⁷ לְ֭⁠הָסִיר אָדָ֣ם מַעֲשֶׂ֑ה וְ⁠גֵוָ֖ה מִ⁠גֶּ֣בֶר יְכַסֶּֽה ׃¹⁸ יַחְשֹׂ֣ךְ נַ֭פְשׁ⁠וֹ מִנִּי ־ שָׁ֑חַת וְ֝⁠חַיָּת֗⁠וֹ מֵ⁠עֲבֹ֥ר בַּ⁠שָּֽׁלַח ׃¹⁹ וְ⁠הוּכַ֣ח בְּ֭⁠מַכְאוֹב עַל ־ מִשְׁכָּב֑⁠וֹ וְר֖וֹב ¹ עֲצָמָ֣י⁠ו אֵתָֽן ׃²⁰ וְ⁠זִֽהֲמַ֣תּ⁠וּ חַיָּת֣⁠וֹ לָ֑חֶם וְ֝⁠נַפְשׁ֗⁠וֹ מַאֲכַ֥ל תַּאֲוָֽה ׃²¹ יִ֣כֶל בְּשָׂר֣⁠וֹ מֵ⁠רֹ֑אִי וְשֻׁפּ֥וּ ² עַ֝צְמוֹתָ֗י⁠ו לֹ֣א רֻאּֽוּ ׃²² וַ⁠תִּקְרַ֣ב לַ⁠שַּׁ֣חַת נַפְשׁ֑⁠וֹ וְ֝⁠חַיָּת֗⁠וֹ לַֽ⁠מְמִתִֽים ׃²³ אִם ־ יֵ֤שׁ עָלָ֨י⁠ו ׀ מַלְאָ֗ךְ מֵלִ֗יץ אֶחָ֥ד מִנִּי ־ אָ֑לֶף לְ⁠הַגִּ֖יד לְ⁠אָדָ֣ם יָשְׁרֽ⁠וֹ ׃²⁴ וַ⁠יְחֻנֶּ֗⁠נּוּ וַ⁠יֹּ֗אמֶר פְּ֭דָעֵ⁠הוּ מֵ⁠רֶ֥דֶת שָׁ֗חַת מָצָ֥אתִי כֹֽפֶר ׃²⁵ רֻֽטֲפַ֣שׁ בְּשָׂר֣⁠וֹ מִ⁠נֹּ֑עַר יָ֝שׁ֗וּב לִ⁠ימֵ֥י עֲלוּמָֽי⁠ו ׃²⁶ יֶעְתַּ֤ר אֶל ־ אֱל֨וֹהַּ ׀ וַ⁠יִּרְצֵ֗⁠הוּ וַ⁠יַּ֣רְא פָּ֭נָי⁠ו בִּ⁠תְרוּעָ֑ה וַ⁠יָּ֥שֶׁב לֶ֝⁠אֱנ֗וֹשׁ צִדְקָתֽ⁠וֹ ׃²⁷ יָשֹׁ֤ר ׀ עַל ־ אֲנָשִׁ֗ים וַ⁠יֹּ֗אמֶר חָ֭טָאתִי וְ⁠יָשָׁ֥ר הֶעֱוֵ֗יתִי וְ⁠לֹא ־ שָׁ֥וָה לִֽ⁠י ׃²⁸ פָּדָ֣ה נַ֭פְשׁוֹ ³ מֵ⁠עֲבֹ֣ר בַּ⁠שָּׁ֑חַת וְ֝חַיָּתוֹ ⁴ בָּ⁠א֥וֹר תִּרְאֶֽה ׃²⁹ הֶן ־ כָּל ־ אֵ֭לֶּה יִפְעַל ־ אֵ֑ל פַּעֲמַ֖יִם שָׁל֣וֹשׁ עִם ־ גָּֽבֶר ׃³⁰ לְ⁠הָשִׁ֣יב נַ֭פְשׁ⁠וֹ מִנִּי ־ שָׁ֑חַת לֵ֝⁠א֗וֹר בְּ⁠א֣וֹר הַֽ⁠חַיִּים ׃³¹ הַקְשֵׁ֖ב אִיּ֥וֹב שְֽׁמַֽע ־ לִ֑⁠י הַ֝חֲרֵ֗שׁ וְ⁠אָנֹכִ֥י אֲדַבֵּֽר ׃³² אִם ־ יֵשׁ ־ מִלִּ֥ין הֲשִׁיבֵ֑⁠נִי דַּ֝בֵּ֗ר כִּֽי ־ חָפַ֥צְתִּי צַדְּקֶֽ⁠ךָּ ׃³³ אִם ־ אַ֭יִן אַתָּ֥ה שְֽׁמַֽע ־ לִ֑⁠י הַ֝חֲרֵ֗שׁ וַ⁠אֲאַלֶּפְ⁠ךָ֥ חָכְמָֽה ׃ס

¹K ו⁠ריב

²K ו⁠שפי

³K נפש⁠י

⁴K ו⁠חית⁠י

Chapter 34

¹ וַ⁠יַּ֥עַן אֱלִיה֗וּא וַ⁠יֹּאמַֽר ׃² שִׁמְע֣וּ חֲכָמִ֣ים מִלָּ֑⁠י וְ֝⁠יֹדְעִ֗ים הַאֲזִ֥ינוּ לִֽ⁠י ׃³ כִּי ־ אֹ֭זֶן מִלִּ֣ין תִּבְחָ֑ן וְ֝⁠חֵ֗ךְ יִטְעַ֥ם לֶ⁠אֱכֹֽל ׃⁴ מִשְׁפָּ֥ט נִבְחֲרָה ־ לָּ֑⁠נוּ נֵדְעָ֖ה בֵינֵ֣י⁠נוּ מַה ־ טּֽוֹב ׃⁵ כִּֽי ־ אָ֭מַר אִיּ֣וֹב צָדַ֑קְתִּי וְ֝⁠אֵ֗ל הֵסִ֥יר מִשְׁפָּטִֽ⁠י ׃⁶ עַל ־ מִשְׁפָּטִ֥⁠י אֲכַזֵּ֑ב אָנ֖וּשׁ חִצִּ֣⁠י בְלִי ־ פָֽשַׁע ׃⁷ מִי ־ גֶ֥בֶר כְּ⁠אִיּ֑וֹב יִֽשְׁתֶּה ־ לַּ֥עַג כַּ⁠מָּֽיִם ׃⁸ וְ⁠אָרַ֣ח לְ֭⁠חֶבְרָה עִם ־ פֹּ֣עֲלֵי אָ֑וֶן וְ֝⁠לָ⁠לֶ֗כֶת עִם ־ אַנְשֵׁי ־ רֶֽשַׁע ׃⁹ כִּֽי ־ אָ֭מַר לֹ֣א יִסְכָּן ־ גָּ֑בֶר בִּ֝⁠רְצֹת֗⁠וֹ עִם ־ אֱלֹהִֽים ׃¹⁰ לָ⁠כֵ֤ן ׀ אַ֥נֲשֵׁ֥י לֵבָ֗ב שִׁמְע֫וּ לִ֥⁠י חָלִ֖לָ⁠ה לָ⁠אֵ֥ל מֵ⁠רֶ֗שַׁע וְ⁠שַׁדַּ֥י מֵ⁠עָֽוֶל ׃¹¹ כִּ֤י פֹ֣עַל אָ֭דָם יְשַׁלֶּם ־ ל֑⁠וֹ וּֽ⁠כְ⁠אֹ֥רַח אִ֝֗ישׁ יַמְצִאֶֽ⁠נּוּ ׃¹² אַף ־ אָמְנָ֗ם אֵ֥ל לֹֽא ־ יַרְשִׁ֑יעַ וְ֝⁠שַׁדַּ֗י לֹֽא ־ יְעַוֵּ֥ת מִשְׁפָּֽט ׃¹³ מִֽי ־ פָקַ֣ד עָלָ֣י⁠ו אָ֑רְצָ⁠ה וּ⁠מִ֥י שָׂ֝֗ם תֵּבֵ֥ל כֻּלָּֽ⁠הּ ׃¹⁴ אִם ־ יָשִׂ֣ים אֵלָ֣י⁠ו לִבּ֑⁠וֹ רוּח֥⁠וֹ וְ֝⁠נִשְׁמָת֗⁠וֹ אֵלָ֥י⁠ו יֶאֱסֹֽף ׃¹⁵ יִגְוַ֣ע כָּל ־ בָּשָׂ֣ר יָ֑חַד וְ֝⁠אָדָ֗ם עַל ־ עָפָ֥ר יָשֽׁוּב ׃¹⁶ וְ⁠אִם ־ בִּ֥ינָה שִׁמְעָ⁠ה ־ זֹּ֑את הַ֝אֲזִ֗ינָ⁠ה לְ⁠ק֣וֹל מִלָּֽ⁠י ׃¹⁷ הַ⁠אַ֬ף שׂוֹנֵ֣א מִשְׁפָּ֣ט יַחֲב֑וֹשׁ וְ⁠אִם ־ צַדִּ֖יק כַּבִּ֣יר תַּרְשִֽׁיעַ ׃¹⁸ הַ⁠אֲמֹ֣ר לְ⁠מֶ֣לֶךְ בְּלִיָּ֑עַל רָ֝שָׁ֗ע אֶל ־ נְדִיבִֽים ׃¹⁹ אֲשֶׁ֤ר לֹֽא ־ נָשָׂ֨א ׀ פְּנֵ֥י שָׂרִ֗ים וְ⁠לֹ֣א נִכַּר ־ שׁ֭וֹעַ לִ⁠פְנֵי ־ דָ֑ל כִּֽי ־ מַעֲשֵׂ֖ה יָדָ֣י⁠ו כֻּלָּֽ⁠ם ׃²⁰ רֶ֤גַע ׀ יָמֻתוּ֮ וַ⁠חֲצ֪וֹת לָ֥יְלָה יְגֹעֲשׁ֣וּ עָ֣ם וְ⁠יַעֲבֹ֑רוּ וְ⁠יָסִ֥ירוּ אַ֝בִּ֗יר לֹ֣א בְ⁠יָֽד ׃²¹ כִּי ־ עֵ֭ינָי⁠ו עַל ־ דַּרְכֵי ־ אִ֑ישׁ וְֽ⁠כָל ־ צְעָדָ֥י⁠ו יִרְאֶֽה ׃²² אֵֽין ־ חֹ֭שֶׁךְ וְ⁠אֵ֣ין צַלְמָ֑וֶת לְ⁠הִסָּ֥תֶר שָׁ֝֗ם פֹּ֣עֲלֵי אָֽוֶן ׃²³ כִּ֤י לֹ֣א עַל ־ אִ֭ישׁ יָשִׂ֣ים ע֑וֹד לַ⁠הֲלֹ֥ךְ אֶל ־ אֵ֝֗ל בַּ⁠מִּשְׁפָּֽט ׃²⁴ יָרֹ֣עַ כַּבִּירִ֣ים לֹא ־ חֵ֑קֶר וַ⁠יַּעֲמֵ֖ד אֲחֵרִ֣ים תַּחְתָּֽ⁠ם ׃²⁵ לָ⁠כֵ֗ן יַ֭כִּיר מַעְבָּֽדֵי⁠הֶ֑ם וְ⁠הָ֥פַךְ לַ֝֗יְלָה וְ⁠יִדַּכָּֽאוּ ׃²⁶ תַּֽחַת ־ רְשָׁעִ֥ים סְפָקָ֗⁠ם בִּ⁠מְק֥וֹם רֹאִֽים ׃²⁷ אֲשֶׁ֣ר עַל ־ כֵּ֭ן סָ֣רוּ מֵֽ⁠אַחֲרָ֑י⁠ו וְ⁠כָל ־ דְּ֝רָכָ֗י⁠ו לֹ֣א הִשְׂכִּֽילוּ ׃²⁸ לְ⁠הָבִ֣יא עָ֭לָי⁠ו צַֽעֲקַת ־ דָּ֑ל וְ⁠צַעֲקַ֖ת עֲנִיִּ֣ים יִשְׁמָֽע ׃²⁹ וְ⁠ה֤וּא יַשְׁקִ֨ט ׀ וּ⁠מִ֥י יַרְשִׁ֗עַ וְ⁠יַסְתֵּ֣ר פָּ֭נִים וּ⁠מִ֣י יְשׁוּרֶ֑⁠נּוּ וְ⁠עַל ־ גּ֖וֹי וְ⁠עַל ־ אָדָ֣ם יָֽחַד ׃³⁰ מִ֭⁠מְּלֹךְ אָדָ֥ם חָנֵ֗ף מִ⁠מֹּ֥קְשֵׁי עָֽם ׃³¹ כִּֽי ־ אֶל ־ אֵ֭ל הֶ⁠אָמַ֥ר נָשָׂ֗אתִי לֹ֣א אֶחְבֹּֽל ׃³² בִּלְעֲדֵ֣י אֶ֭חֱזֶה אַתָּ֣ה הֹרֵ֑⁠נִי אִֽם ־ עָ֥וֶל פָּ֝עַ֗לְתִּי לֹ֣א אֹסִֽיף ׃³³ הַֽ⁠מֵ⁠עִמְּ⁠ךָ֬ יְשַׁלְמֶ֨⁠נָּה כִּֽי ־ מָאַ֗סְתָּ כִּי ־ אַתָּ֣ה תִבְחַ֣ר וְ⁠לֹא ־ אָ֑נִי וּֽ⁠מַה ־ יָדַ֥עְתָּ דַבֵּֽר ׃³⁴ אַנְשֵׁ֣י לֵ֭בָב יֹ֣אמְרוּ לִ֑⁠י וְ⁠גֶ֥בֶר חָ֝כָ֗ם שֹׁמֵ֥עַֽ לִֽ⁠י ׃³⁵ אִ֭יּוֹב לֹא ־ בְ⁠דַ֣עַת יְדַבֵּ֑ר וּ֝⁠דְבָרָ֗י⁠ו לֹ֣א בְ⁠הַשְׂכֵּֽיל ׃³⁶ אָבִ֗י יִבָּחֵ֣ן אִיּ֣וֹב עַד ־ נֶ֑צַח עַל ־ תְּ֝שֻׁבֹ֗ת בְּ⁠אַנְשֵׁי ־ אָֽוֶן ׃³⁷ כִּ֥י יֹ֘סִ֤יף עַֽל ־ חַטָּאת֣⁠וֹ פֶ֭שַׁע בֵּינֵ֣י⁠נוּ יִסְפּ֑וֹק וְ⁠יֶ֖רֶב אֲמָרָ֣י⁠ו לָ⁠אֵֽל ׃ס

Chapter 35

¹ וַ⁠יַּ֥עַן אֱלִיה֗וּ וַ⁠יֹּאמַֽר ׃² הֲ֭⁠זֹאת חָשַׁ֣בְתָּ לְ⁠מִשְׁפָּ֑ט אָ֝מַ֗רְתָּ צִדְקִ֥⁠י מֵ⁠אֵֽל ׃³ כִּֽי ־ תֹ֭אמַר מַה ־ יִּסְכָּן ־ לָ֑⁠ךְ מָֽה ־ אֹ֝עִ֗יל מֵֽ⁠חַטָּאתִֽ⁠י ׃⁴ אֲ֭נִי אֲשִֽׁיבְ⁠ךָ֣ מִלִּ֑ין וְֽ⁠אֶת ־ רֵעֶ֥י⁠ךָ עִמָּֽ⁠ךְ ׃⁵ הַבֵּ֣ט שָׁמַ֣יִם וּ⁠רְאֵ֑ה וְ⁠שׁ֥וּר שְׁ֝חָקִ֗ים גָּבְה֥וּ מִמֶּֽ⁠ךָּ ׃⁶ אִם ־ חָ֭טָאתָ מַה ־ תִּפְעָל ־ בּ֑⁠וֹ וְ⁠רַבּ֥וּ פְ֝שָׁעֶ֗י⁠ךָ מַה ־ תַּעֲשֶׂה ־ לּֽ⁠וֹ ׃⁷ אִם ־ צָ֭דַקְתָּ מַה ־ תִּתֶּן ־ ל֑⁠וֹ א֥וֹ מַה ־ מִ⁠יָּדְ⁠ךָ֥ יִקָּֽח ׃⁸ לְ⁠אִישׁ ־ כָּמ֥וֹ⁠ךָ רִשְׁעֶ֑⁠ךָ וּ⁠לְ⁠בֶן ־ אָ֝דָ֗ם צִדְקָתֶֽ⁠ךָ ׃⁹ מֵ֭⁠רֹב עֲשׁוּקִ֣ים יַזְעִ֑יקוּ יְשַׁוְּע֖וּ מִ⁠זְּר֣וֹעַ רַבִּֽים ׃¹⁰ וְֽ⁠לֹא ־ אָמַ֗ר אַ֭יֵּה אֱל֣וֹהַּ עֹשָׂ֑⁠י נֹתֵ֖ן זְמִר֣וֹת בַּ⁠לָּֽיְלָה ׃¹¹ מַ֭לְּפֵ⁠נוּ מִ⁠בַּהֲמ֣וֹת אָ֑רֶץ וּ⁠מֵ⁠ע֖וֹף הַ⁠שָּׁמַ֣יִם יְחַכְּמֵֽ⁠נוּ ׃¹² שָׁ֣ם יִ֭צְעֲקוּ וְ⁠לֹ֣א יַעֲנֶ֑ה מִ֝⁠פְּנֵ֗י גְּא֣וֹן רָעִֽים ׃¹³ אַךְ ־ שָׁ֭וְא לֹא ־ יִשְׁמַ֥ע ׀ אֵ֑ל וְ֝⁠שַׁדַּ֗י לֹ֣א יְשׁוּרֶֽ⁠נָּה ׃¹⁴ אַ֣ף כִּֽי ־ תֹ֭אמַר לֹ֣א תְשׁוּרֶ֑⁠נּוּ דִּ֥ין לְ֝⁠פָנָ֗י⁠ו וּ⁠תְח֥וֹלֵֽל לֽ⁠וֹ ׃¹⁵ וְ⁠עַתָּ֗ה כִּי ־ אַ֭יִן פָּקַ֣ד אַפּ֑⁠וֹ וְ⁠לֹֽא ־ יָדַ֖ע בַּ⁠פַּ֣שׁ מְאֹֽד ׃¹⁶ וְ֭⁠אִיּוֹב הֶ֣בֶל יִפְצֶה ־ פִּ֑י⁠הוּ בִּ⁠בְלִי ־ דַ֝֗עַת מִלִּ֥ין יַכְבִּֽר ׃פ

Chapter 36

¹ וַ⁠יֹּ֥סֶף אֱלִיה֗וּא וַ⁠יֹּאמַֽר ׃² כַּתַּר ־ לִ֣⁠י זְ֭עֵיר וַ⁠אֲחַוֶּ֑⁠ךָּ כִּ֤י ע֖וֹד לֶ⁠אֱל֣וֹהַּ מִלִּֽים ׃³ אֶשָּׂ֣א דֵ֭עִ⁠י לְ⁠מֵ⁠רָח֑וֹק וּ֝⁠לְ⁠פֹעֲלִ֗⁠י אֶֽתֵּֽן ־ צֶֽדֶק ׃⁴ כִּֽי ־ אָ֭מְנָם לֹא ־ שֶׁ֣קֶר מִלָּ֑⁠י תְּמִ֖ים דֵּע֣וֹת עִמָּֽ⁠ךְ ׃⁵ הֶן ־ אֵ֣ל כַּ֭בִּיר וְ⁠לֹ֣א יִמְאָ֑ס כַּ֝בִּ֗יר כֹּ֣חַֽ לֵֽב ׃⁶ לֹא ־ יְחַיֶּ֥ה רָשָׁ֑ע וּ⁠מִשְׁפַּ֖ט עֲנִיִּ֣ים יִתֵּֽן ׃⁷ לֹֽא ־ יִגְרַ֥ע מִ⁠צַּדִּ֗יק עֵ֫ינָ֥י⁠ו וְ⁠אֶת ־ מְלָכִ֥ים לַ⁠כִּסֵּ֑א וַ⁠יֹּשִׁיבֵ֥⁠ם לָ֝⁠נֶ֗צַח וַ⁠יִּגְבָּֽהוּ ׃⁸ וְ⁠אִם ־ אֲסוּרִ֥ים בַּ⁠זִּקִּ֑ים יִ֝לָּכְד֗וּ⁠ן בְּ⁠חַבְלֵי ־ עֹֽנִי ׃⁹ וַ⁠יַּגֵּ֣ד לָ⁠הֶ֣ם פָּעֳלָ֑⁠ם וּ֝⁠פִשְׁעֵי⁠הֶ֗ם כִּ֣י יִתְגַּבָּֽרוּ ׃¹⁰ וַ⁠יִּ֣גֶל אָ֭זְנָ⁠ם לַ⁠מּוּסָ֑ר וַ֝⁠יֹּ֗אמֶר כִּֽי ־ יְשֻׁב֥וּ⁠ן מֵ⁠אָֽוֶן ׃¹¹ אִֽם ־ יִשְׁמְע֗וּ וְֽ⁠יַ֫עֲבֹ֥דוּ יְכַלּ֣וּ יְמֵי⁠הֶ֣ם בַּ⁠טּ֑וֹב וּ֝⁠שְׁנֵי⁠הֶ֗ם בַּ⁠נְּעִימִֽים ׃¹² וְ⁠אִם ־ לֹ֣א יִ֭שְׁמְעוּ בְּ⁠שֶׁ֣לַח יַעֲבֹ֑רוּ וְ֝⁠יִגְוְע֗וּ כִּ⁠בְלִי ־ דָֽעַת ׃¹³ וְֽ⁠חַנְפֵי ־ לֵ֭ב יָשִׂ֣ימוּ אָ֑ף לֹ֥א יְ֝שַׁוְּע֗וּ כִּ֣י אֲסָרָֽ⁠ם ׃¹⁴ תָּמֹ֣ת בַּ⁠נֹּ֣עַר נַפְשָׁ֑⁠ם וְ֝⁠חַיָּתָ֗⁠ם בַּ⁠קְּדֵשִֽׁים ׃¹⁵ יְחַלֵּ֣ץ עָנִ֣י בְ⁠עָנְי֑⁠וֹ וְ⁠יִ֖גֶל בַּ⁠לַּ֣חַץ אָזְנָֽ⁠ם ׃¹⁶ וְ⁠אַ֤ף הֲסִיתְ⁠ךָ֨ ׀ מִ⁠פִּי ־ צָ֗ר רַ֭חַב לֹא ־ מוּצָ֣ק תַּחְתֶּ֑י⁠הָ וְ⁠נַ֥חַת שֻׁ֝לְחָנְ⁠ךָ֗ מָ֣לֵא דָֽשֶׁן ׃¹⁷ וְ⁠דִין ־ רָשָׁ֥ע מָלֵ֑אתָ דִּ֖ין וּ⁠מִשְׁפָּ֣ט יִתְמֹֽכוּ ׃¹⁸ כִּֽי ־ חֵ֭מָה פֶּן ־ יְסִֽיתְ⁠ךָ֣ בְ⁠סָ֑פֶק וְ⁠רָב ־ כֹּ֝֗פֶר אַל ־ יַטֶּֽ⁠ךָּ ׃¹⁹ הֲ⁠יַעֲרֹ֣ךְ שׁ֭וּעֲ⁠ךָ לֹ֣א בְ⁠צָ֑ר וְ֝⁠כֹ֗ל מַאֲמַצֵּי ־ כֹֽחַ ׃²⁰ אַל ־ תִּשְׁאַ֥ף הַ⁠לָּ֑יְלָה לַ⁠עֲל֖וֹת עַמִּ֣ים תַּחְתָּֽ⁠ם ׃²¹ הִ֭שָּׁמֶר אַל ־ תֵּ֣פֶן אֶל ־ אָ֑וֶן כִּֽי ־ עַל ־ זֶ֝֗ה בָּחַ֥רְתָּ מֵ⁠עֹֽנִי ׃²² הֶן ־ אֵ֭ל יַשְׂגִּ֣יב בְּ⁠כֹח֑⁠וֹ מִ֖י כָמֹ֣⁠הוּ מוֹרֶֽה ׃²³ מִֽי ־ פָקַ֣ד עָלָ֣י⁠ו דַּרְכּ֑⁠וֹ וּ⁠מִֽי ־ אָ֝מַ֗ר פָּעַ֥לְתָּ עַוְלָֽה ׃²⁴ זְ֭כֹר כִּֽי ־ תַשְׂגִּ֣יא פָעֳל֑⁠וֹ אֲשֶׁ֖ר שֹׁרְר֣וּ אֲנָשִֽׁים ׃²⁵ כָּל ־ אָדָ֥ם חָֽזוּ ־ ב֑⁠וֹ אֱ֝נ֗וֹשׁ יַבִּ֥יט מֵ⁠רָחֽוֹק ׃²⁶ הֶן ־ אֵ֣ל שַׂ֭גִּיא וְ⁠לֹ֣א נֵדָ֑ע מִסְפַּ֖ר שָׁנָ֣י⁠ו וְ⁠לֹא ־ חֵֽקֶר ׃²⁷ כִּ֭י יְגָרַ֣ע נִטְפֵי ־ מָ֑יִם יָזֹ֖קּוּ מָטָ֣ר לְ⁠אֵדֽ⁠וֹ ׃²⁸ אֲשֶֽׁר ־ יִזְּל֥וּ שְׁחָקִ֑ים יִ֝רְעֲפ֗וּ עֲלֵ֤י ׀ אָדָ֬ם רָֽב ׃²⁹ אַ֣ף אִם ־ יָ֭בִין מִפְרְשֵׂי ־ עָ֑ב תְּ֝שֻׁא֗וֹת סֻכָּתֽ⁠וֹ ׃³⁰ הֵן ־ פָּרַ֣שׂ עָלָ֣י⁠ו אוֹר֑⁠וֹ וְ⁠שָׁרְשֵׁ֖י הַ⁠יָּ֣ם כִּסָּֽה ׃³¹ כִּי ־ בָ֭⁠ם יָדִ֣ין עַמִּ֑ים יִֽתֶּן ־ אֹ֥כֶל לְ⁠מַכְבִּֽיר ׃³² עַל ־ כַּפַּ֥יִם כִּסָּה ־ א֑וֹר וַ⁠יְצַ֖ו עָלֶ֣י⁠הָ בְ⁠מַפְגִּֽיעַ ׃³³ יַגִּ֣יד עָלָ֣י⁠ו רֵע֑⁠וֹ מִ֝קְנֶ֗ה אַ֣ף עַל ־ עוֹלֶֽה ׃

Chapter 37

¹ אַף ־ לְ֭⁠זֹאת יֶחֱרַ֣ד לִבִּ֑⁠י וְ֝⁠יִתַּ֗ר מִ⁠מְּקוֹמֽ⁠וֹ ׃² שִׁמְע֤וּ שָׁמ֣וֹעַ בְּ⁠רֹ֣גֶז קֹל֑⁠וֹ וְ֝⁠הֶ֗גֶה מִ⁠פִּ֥י⁠ו יֵצֵֽא ׃³ תַּֽחַת ־ כָּל ־ הַ⁠שָּׁמַ֥יִם יִשְׁרֵ֑⁠הוּ וְ֝⁠אוֹר֗⁠וֹ עַל ־ כַּנְפ֥וֹת הָ⁠אָֽרֶץ ׃⁴ אַחֲרָ֤י⁠ו ׀ יִשְׁאַג ־ ק֗וֹל יַ֭רְעֵם בְּ⁠ק֣וֹל גְּאוֹנ֑⁠וֹ וְ⁠לֹ֥א יְ֝עַקְּבֵ֗⁠ם כִּֽי ־ יִשָּׁמַ֥ע קוֹלֽ⁠וֹ ׃⁵ יַרְעֵ֤ם אֵ֣ל בְּ֭⁠קוֹל⁠וֹ נִפְלָא֑וֹת עֹשֶׂ֥ה גְ֝דֹל֗וֹת וְ⁠לֹ֣א נֵדָֽע ׃⁶ כִּ֤י לַ⁠שֶּׁ֨לַג ׀ יֹאמַ֗ר הֱוֵ֫א אָ֥רֶץ וְ⁠גֶ֥שֶׁם מָטָ֑ר וְ֝⁠גֶ֗שֶׁם מִטְר֥וֹת עֻזּֽ⁠וֹ ׃⁷ בְּ⁠יַד ־ כָּל ־ אָדָ֥ם יַחְתּ֑וֹם לָ֝⁠דַ֗עַת כָּל ־ אַנְשֵׁ֥י מַעֲשֵֽׂ⁠הוּ ׃⁸ וַ⁠תָּבֹ֣א חַיָּ֣ה בְמוֹ ־ אָ֑רֶב וּ⁠בִ⁠מְע֖וֹנֹתֶ֣י⁠הָ תִשְׁכֹּֽן ׃⁹ מִן ־ הַ֭⁠חֶדֶר תָּב֣וֹא סוּפָ֑ה וּֽ⁠מִ⁠מְּזָרִ֥ים קָרָֽה ׃¹⁰ מִ⁠נִּשְׁמַת ־ אֵ֥ל יִתֶּן ־ קָ֑רַח וְ⁠רֹ֖חַב מַ֣יִם בְּ⁠מוּצָֽק ׃¹¹ אַף ־ בְּ֭⁠רִי יַטְרִ֣יחַ עָ֑ב יָ֝פִ֗יץ עֲנַ֣ן אוֹרֽ⁠וֹ ׃¹² וְ⁠ה֤וּא מְסִבּ֨וֹת ׀ מִתְהַפֵּ֣ךְ בְּתַחְבּוּלֹתָ֣יו ¹ לְ⁠פָעֳלָ֑⁠ם כֹּ֖ל אֲשֶׁ֥ר יְצַוֵּ֓⁠ם ׀ עַל ־ פְּנֵ֖י תֵבֵ֣ל אָֽרְצָ⁠ה ׃¹³ אִם ־ לְ⁠שֵׁ֥בֶט אִם ־ לְ⁠אַרְצ֑⁠וֹ אִם ־ לְ֝⁠חֶ֗סֶד יַמְצִאֵֽ⁠הוּ ׃¹⁴ הַאֲזִ֣ינָ⁠ה זֹּ֣את אִיּ֑וֹב עֲ֝מֹ֗ד וְ⁠הִתְבּוֹנֵ֤ן ׀ נִפְלְא֬וֹת אֵֽל ׃¹⁵ הֲ֭⁠תֵדַע בְּ⁠שׂוּם ־ אֱל֣וֹהַּ עֲלֵי⁠הֶ֑ם וְ֝⁠הוֹפִ֗יעַ א֣וֹר עֲנָנֽ⁠וֹ ׃¹⁶ הֲ֭⁠תֵדַע עַל ־ מִפְלְשֵׂי ־ עָ֑ב מִ֝פְלְא֗וֹת תְּמִ֣ים דֵּעִֽים ׃¹⁷ אֲשֶׁר ־ בְּגָדֶ֥י⁠ךָ חַמִּ֑ים בְּ⁠הַשְׁקִ֥ט אֶ֝֗רֶץ מִ⁠דָּרֽוֹם ׃¹⁸ תַּרְקִ֣יעַ עִ֭מּ⁠וֹ לִ⁠שְׁחָקִ֑ים חֲ֝זָקִ֗ים כִּ⁠רְאִ֥י מוּצָֽק ׃¹⁹ ה֭וֹדִיעֵ⁠נוּ מַה ־ נֹּ֣אמַר ל֑⁠וֹ לֹ֥א ־ נַ֝עֲרֹ֗ךְ מִ⁠פְּנֵי ־ חֹֽשֶׁךְ ׃²⁰ הַֽ⁠יְסֻפַּר ־ ל֭⁠וֹ כִּ֣י אֲדַבֵּ֑ר אִֽם ־ אָ֥מַר אִ֝֗ישׁ כִּ֣י יְבֻלָּֽע ׃²¹ וְ⁠עַתָּ֤ה ׀ לֹ֘א רָ֤אוּ א֗וֹר בָּהִ֣יר ה֭וּא בַּ⁠שְּׁחָקִ֑ים וְ⁠ר֥וּחַ עָ֝בְרָ֗ה וַֽ⁠תְּטַהֲרֵֽ⁠ם ׃²² מִ֭⁠צָּפוֹן זָהָ֣ב יֶֽאֱתֶ֑ה עַל ־ אֱ֝ל֗וֹהַּ נ֣וֹרָא הֽוֹד ׃²³ שַׁדַּ֣י לֹֽא ־ מְ֭צָאנֻ⁠הוּ שַׂגִּיא ־ כֹ֑חַ וּ⁠מִשְׁפָּ֥ט וְ⁠רֹב ־ צְ֝דָקָ֗ה לֹ֣א יְעַנֶּֽה ׃²⁴ לָ֭⁠כֵן יְרֵא֣וּ⁠הוּ אֲנָשִׁ֑ים לֹֽא ־ יִ֝רְאֶ֗ה כָּל ־ חַכְמֵי ־ לֵֽב ׃פ

¹K ב⁠תחבולת⁠ו

Chapter 38

¹ וַ⁠יַּֽעַן ־ יְהוָ֣ה אֶת ־ אִ֭יּוֹב מנ ה⁠סערה וַ⁠יֹּאמַֽר ׃² מִ֤י זֶ֨ה ׀ מַחְשִׁ֖יךְ עֵצָ֥ה בְ⁠מִלִּ֗ין בְּֽלִי ־ דָֽעַת ׃³ אֱזָר ־ נָ֣א כְ⁠גֶ֣בֶר חֲלָצֶ֑י⁠ךָ וְ֝⁠אֶשְׁאָלְ⁠ךָ֗ וְ⁠הוֹדִיעֵֽ⁠נִי ׃⁴ אֵיפֹ֣ה הָ֭יִיתָ בְּ⁠יָסְדִ⁠י ־ אָ֑רֶץ הַ֝גֵּ֗ד אִם ־ יָדַ֥עְתָּ בִינָֽה ׃⁵ מִי ־ שָׂ֣ם מְ֭מַדֶּי⁠הָ כִּ֣י תֵדָ֑ע א֤וֹ מִֽי ־ נָטָ֖ה עָלֶ֣י⁠הָ קָּֽו ׃⁶ עַל ־ מָ֭ה אֲדָנֶ֣י⁠הָ הָטְבָּ֑עוּ א֥וֹ מִֽי ־ יָ֝רָ֗ה אֶ֣בֶן פִּנָּתָֽ⁠הּ ׃⁷ בְּ⁠רָן ־ יַ֭חַד כּ֣וֹכְבֵי בֹ֑קֶר וַ֝⁠יָּרִ֗יעוּ כָּל ־ בְּנֵ֥י אֱלֹהִֽים ׃⁸ וַ⁠יָּ֣סֶךְ בִּ⁠דְלָתַ֣יִם יָ֑ם בְּ֝⁠גִיח֗⁠וֹ מֵ⁠רֶ֥חֶם יֵצֵֽא ׃⁹ בְּ⁠שׂוּמִ֣⁠י עָנָ֣ן לְבֻשׁ֑⁠וֹ וַ֝⁠עֲרָפֶ֗ל חֲתֻלָּתֽ⁠וֹ ׃¹⁰ וָ⁠אֶשְׁבֹּ֣ר עָלָ֣י⁠ו חֻקִּ֑⁠י וָֽ֝⁠אָשִׂ֗ים בְּרִ֣יחַ וּ⁠דְלָתָֽיִם ׃¹¹ וָ⁠אֹמַ֗ר עַד ־ פֹּ֣ה תָ֭בוֹא וְ⁠לֹ֣א תֹסִ֑יף וּ⁠פֹ֥א ־ יָ֝שִׁ֗ית בִּ⁠גְא֥וֹן גַּלֶּֽי⁠ךָ ׃¹² הְֽ֭⁠מִ⁠יָּמֶי⁠ךָ צִוִּ֣יתָ בֹּ֑קֶר ידעתה שחר מְקֹמֽ⁠וֹ ׃¹³ לֶ֭⁠אֱחֹז בְּ⁠כַנְפ֣וֹת הָ⁠אָ֑רֶץ וְ⁠יִנָּעֲר֖וּ רְשָׁעִ֣ים מִמֶּֽ⁠נָּה ׃¹⁴ תִּ֭תְהַפֵּךְ כְּ⁠חֹ֣מֶר חוֹתָ֑ם וְ֝⁠יִֽתְיַצְּב֗וּ כְּמ֣וֹ לְבֽוּשׁ ׃¹⁵ וְ⁠יִמָּנַ֣ע מֵרְשָׁעִ֣ים אוֹרָ֑⁠ם וּ⁠זְר֥וֹעַ רָ֝מָ֗ה תִּשָּׁבֵֽר ׃¹⁶ הֲ֭⁠בָאתָ עַד ־ נִבְכֵי ־ יָ֑ם וּ⁠בְ⁠חֵ֥קֶר תְּ֝ה֗וֹם הִתְהַלָּֽכְתָּ ׃¹⁷ הֲ⁠נִגְל֣וּ לְ֭⁠ךָ שַׁעֲרֵי ־ מָ֑וֶת וְ⁠שַׁעֲרֵ֖י צַלְמָ֣וֶת תִּרְאֶֽה ׃¹⁸ הִ֭תְבֹּנַנְתָּ עַד ־ רַחֲבֵי ־ אָ֑רֶץ הַ֝גֵּ֗ד אִם ־ יָדַ֥עְתָּ כֻלָּֽ⁠הּ ׃¹⁹ אֵי ־ זֶ֣ה הַ֭⁠דֶּרֶךְ יִשְׁכָּן ־ א֑וֹר וְ֝⁠חֹ֗שֶׁךְ אֵי ־ זֶ֥ה מְקֹמֽ⁠וֹ ׃²⁰ כִּ֣י תִ֭קָּחֶ⁠נּוּ אֶל ־ גְּבוּל֑⁠וֹ וְ⁠כִֽי ־ תָ֝בִ֗ין נְתִיב֥וֹת בֵּיתֽ⁠וֹ ׃²¹ יָ֭דַעְתָּ כִּי ־ אָ֣ז תִּוָּלֵ֑ד וּ⁠מִסְפַּ֖ר יָמֶ֣י⁠ךָ רַבִּֽים ׃²² הֲ֭⁠בָאתָ אֶל ־ אֹצְר֣וֹת שָׁ֑לֶג וְ⁠אֹצְר֖וֹת בָּרָ֣ד תִּרְאֶֽה ׃²³ אֲשֶׁר ־ חָשַׂ֥כְתִּי לְ⁠עֶת ־ צָ֑ר לְ⁠י֥וֹם קְ֝רָ֗ב וּ⁠מִלְחָמָֽה ׃²⁴ אֵי ־ זֶ֣ה הַ֭⁠דֶּרֶךְ יֵחָ֣לֶק א֑וֹר יָפֵ֖ץ קָדִ֣ים עֲלֵי ־ אָֽרֶץ ׃²⁵ מִֽי ־ פִלַּ֣ג לַ⁠שֶּׁ֣טֶף תְּעָלָ֑ה וְ֝⁠דֶ֗רֶךְ לַ⁠חֲזִ֥יז קֹלֽוֹת ׃²⁶ לְ֭⁠הַמְטִיר עַל ־ אֶ֣רֶץ לֹא ־ אִ֑ישׁ מִ֝דְבָּ֗ר לֹא ־ אָדָ֥ם בּֽ⁠וֹ ׃²⁷ לְ⁠הַשְׂבִּ֣יעַ שֹׁ֭אָה וּ⁠מְשֹׁאָ֑ה וּ֝⁠לְ⁠הַצְמִ֗יחַ מֹ֣צָא דֶֽשֶׁא ׃²⁸ הֲ⁠יֵשׁ ־ לַ⁠מָּטָ֥ר אָ֑ב א֥וֹ מִי ־ ה֝וֹלִ֗יד אֶגְלֵי ־ טָֽל ׃²⁹ מִ⁠בֶּ֣טֶן מִ֭י יָצָ֣א הַ⁠קָּ֑רַח וּ⁠כְפֹ֥ר שָׁ֝מַיִם מִ֣י יְלָדֽ⁠וֹ ׃³⁰ כָּ֭⁠אֶבֶן מַ֣יִם יִתְחַבָּ֑אוּ וּ⁠פְנֵ֥י תְ֝ה֗וֹם יִתְלַכָּֽדוּ ׃³¹ הַֽ֭⁠תְקַשֵּׁר מַעֲדַנּ֣וֹת כִּימָ֑ה אֽוֹ ־ מֹשְׁכ֖וֹת כְּסִ֣יל תְּפַתֵּֽחַ ׃³² הֲ⁠תֹצִ֣יא מַזָּר֣וֹת בְּ⁠עִתּ֑⁠וֹ וְ֝⁠עַ֗יִשׁ עַל ־ בָּנֶ֥י⁠הָ תַנְחֵֽ⁠ם ׃³³ הֲ֭⁠יָדַעְתָּ חֻקּ֣וֹת שָׁמָ֑יִם אִם ־ תָּשִׂ֖ים מִשְׁטָר֣⁠וֹ בָ⁠אָֽרֶץ ׃³⁴ הֲ⁠תָרִ֣ים לָ⁠עָ֣ב קוֹלֶ֑⁠ךָ וְֽ⁠שִׁפְעַת ־ מַ֥יִם תְּכַסֶּֽ⁠ךָּ ׃³⁵ הַֽ⁠תְשַׁלַּ֣ח בְּרָקִ֣ים וְ⁠יֵלֵ֑כוּ וְ⁠יֹאמְר֖וּ לְ⁠ךָ֣ הִנֵּֽ⁠נוּ ׃³⁶ מִי ־ שָׁ֭ת בַּ⁠טֻּח֣וֹת חָכְמָ֑ה א֤וֹ מִֽי ־ נָתַ֖ן לַ⁠שֶּׂ֣כְוִי בִינָֽה ׃³⁷ מִֽי ־ יְסַפֵּ֣ר שְׁחָקִ֣ים בְּ⁠חָכְמָ֑ה וְ⁠נִבְלֵ֥י שָׁ֝מַ֗יִם מִ֣י יַשְׁכִּֽיב ׃³⁸ בְּ⁠צֶ֣קֶת עָ֭פָר לַ⁠מּוּצָ֑ק וּ⁠רְגָבִ֥ים יְדֻבָּֽקוּ ׃³⁹ הֲ⁠תָצ֣וּד לְ⁠לָבִ֣יא טָ֑רֶף וְ⁠חַיַּ֖ת כְּפִירִ֣ים תְּמַלֵּֽא ׃⁴⁰ כִּי ־ יָשֹׁ֥חוּ בַ⁠מְּעוֹנ֑וֹת יֵשְׁב֖וּ בַ⁠סֻּכָּ֣ה לְמוֹ ־ אָֽרֶב ׃⁴¹ מִ֤י יָכִ֥ין לָ⁠עֹרֵ֗ב צֵ֫יד֥⁠וֹ כִּֽי ־ יְ֭לָדָיו ¹ אֶל ־ אֵ֣ל יְשַׁוֵּ֑עוּ יִ֝תְע֗וּ לִ⁠בְלִי ־ אֹֽכֶל ׃

¹K ילד⁠ו

Chapter 39

¹ הֲ⁠יָדַ֗עְתָּ עֵ֭ת לֶ֣דֶת יַעֲלֵי ־ סָ֑לַע חֹלֵ֖ל אַיָּל֣וֹת תִּשְׁמֹֽר ׃² תִּסְפֹּ֣ר יְרָחִ֣ים תְּמַלֶּ֑אנָה וְ֝⁠יָדַ֗עְתָּ עֵ֣ת לִדְתָּֽ⁠נָה ׃³ תִּ֭כְרַעְנָה יַלְדֵי⁠הֶ֣ן תְּפַלַּ֑חְנָה חֶבְלֵי⁠הֶ֥ם תְּשַׁלַּֽחְנָה ׃⁴ יַחְלְמ֣וּ בְ֭נֵי⁠הֶם יִרְבּ֣וּ בַ⁠בָּ֑ר יָ֝צְא֗וּ וְ⁠לֹא ־ שָׁ֥בוּ לָֽ⁠מוֹ ׃⁵ מִֽי ־ שִׁלַּ֣ח פֶּ֣רֶא חָפְשִׁ֑י וּ⁠מֹסְר֥וֹת עָ֝ר֗וֹד מִ֣י פִתֵּֽחַ ׃⁶ אֲשֶׁר ־ שַׂ֣מְתִּי עֲרָבָ֣ה בֵית֑⁠וֹ וּֽ⁠מִשְׁכְּנוֹתָ֥י⁠ו מְלֵֽחָה ׃⁷ יִ֭שְׂחַק לַ⁠הֲמ֣וֹן קִרְיָ֑ה תְּשֻׁא֥וֹת נ֝וֹגֵ֗שׂ לֹ֣א יִשְׁמָֽע ׃⁸ יְת֣וּר הָרִ֣ים מִרְעֵ֑⁠הוּ וְ⁠אַחַ֖ר כָּל ־ יָר֣וֹק יִדְרֽוֹשׁ ׃⁹ הֲ⁠יֹ֣אבֶה רֵּ֣ים עָבְדֶ֑⁠ךָ אִם ־ יָ֝לִ֗ין עַל ־ אֲבוּסֶֽ⁠ךָ ׃¹⁰ הֲֽ⁠תִקְשָׁר ־ רֵ֭ים בְּ⁠תֶ֣לֶם עֲבֹת֑⁠וֹ אִם ־ יְשַׂדֵּ֖ד עֲמָקִ֣ים אַחֲרֶֽי⁠ךָ ׃¹¹ הֲֽ⁠תִבְטַח ־ בּ֭⁠וֹ כִּי ־ רַ֣ב כֹּח֑⁠וֹ וְ⁠תַעֲזֹ֖ב אֵלָ֣י⁠ו יְגִיעֶֽ⁠ךָ ׃¹² הֲ⁠תַאֲמִ֣ין בּ֭⁠וֹ כִּי ־ יָשִׁ֣יב ¹ זַרְעֶ֑⁠ךָ וְֽ⁠גָרְנְ⁠ךָ֥ יֶאֱסֹֽף ׃¹³ כְּנַף ־ רְנָנִ֥ים נֶעֱלָ֑סָה אִם ־ אֶ֝בְרָ֗ה חֲסִידָ֥ה וְ⁠נֹצָֽה ׃¹⁴ כִּֽי ־ תַעֲזֹ֣ב לָ⁠אָ֣רֶץ בֵּצֶ֑י⁠הָ וְֽ⁠עַל ־ עָפָ֥ר תְּחַמֵּֽם ׃¹⁵ וַ֭⁠תִּשְׁכַּח כִּי ־ רֶ֣גֶל תְּזוּרֶ֑⁠הָ וְ⁠חַיַּ֖ת הַ⁠שָּׂדֶ֣ה תְּדוּשֶֽׁ⁠הָ ׃¹⁶ הִקְשִׁ֣יחַ בָּנֶ֣י⁠הָ לְּ⁠לֹא ־ לָ֑⁠הּ לְ⁠רִ֖יק יְגִיעָ֣⁠הּ בְּלִי ־ פָֽחַד ׃¹⁷ כִּֽי ־ הִשָּׁ֣⁠הּ אֱל֣וֹהַּ חָכְמָ֑ה וְ⁠לֹא ־ חָ֥לַק לָ֝֗⁠הּ בַּ⁠בִּינָֽה ׃¹⁸ כָּ֭⁠עֵת בַּ⁠מָּר֣וֹם תַּמְרִ֑יא תִּֽשְׂחַ֥ק לַ֝⁠סּ֗וּס וּ⁠לְ⁠רֹֽכְבֽ⁠וֹ ׃¹⁹ הֲ⁠תִתֵּ֣ן לַ⁠סּ֣וּס גְּבוּרָ֑ה הֲ⁠תַלְבִּ֖ישׁ צַוָּאר֣⁠וֹ רַעְמָֽה ׃²⁰ הְֽ֭⁠תַרְעִישֶׁ⁠נּוּ כָּ⁠אַרְבֶּ֑ה ה֖וֹד נַחְר֣⁠וֹ אֵימָֽה ׃²¹ יַחְפְּר֣וּ בָ֭⁠עֵמֶק וְ⁠יָשִׂ֣ישׂ בְּ⁠כֹ֑חַ יֵ֝צֵ֗א לִ⁠קְרַאת ־ נָֽשֶׁק ׃²² יִשְׂחַ֣ק לְ֭⁠פַחַד וְ⁠לֹ֣א יֵחָ֑ת וְ⁠לֹֽא ־ יָ֝שׁ֗וּב מִ⁠פְּנֵי ־ חָֽרֶב ׃²³ עָ֭לָי⁠ו תִּרְנֶ֣ה אַשְׁפָּ֑ה לַ֖הַב חֲנִ֣ית וְ⁠כִידֽוֹן ׃²⁴ בְּ⁠רַ֣עַשׁ וְ֭⁠רֹגֶז יְגַמֶּא ־ אָ֑רֶץ וְ⁠לֹֽא ־ יַ֝אֲמִ֗ין כִּי ־ ק֥וֹל שׁוֹפָֽר ׃²⁵ בְּ⁠דֵ֤י שֹׁפָ֨ר ׀ יֹ֘אמַ֤ר הֶאָ֗ח וּֽ֭⁠מֵ⁠רָחוֹק יָרִ֣יחַ מִלְחָמָ֑ה רַ֥עַם שָׂ֝רִים וּ⁠תְרוּעָֽה ׃²⁶ הֲֽ֭⁠מִ⁠בִּינָ֣תְ⁠ךָ יַֽאֲבֶר ־ נֵ֑ץ יִפְרֹ֖שׂ כְּנָפָ֣יו ² לְ⁠תֵימָֽן ׃²⁷ אִם ־ עַל ־ פִּ֭י⁠ךָ יַגְבִּ֣יהַּ נָ֑שֶׁר וְ֝⁠כִ֗י יָרִ֥ים קִנּֽ⁠וֹ ׃²⁸ סֶ֣לַע יִ֭שְׁכֹּן וְ⁠יִתְלֹנָ֑ן עַֽל ־ שֶׁן ־ סֶ֝֗לַע וּ⁠מְצוּדָֽה ׃²⁹ מִ⁠שָּׁ֥ם חָֽפַר ־ אֹ֑כֶל לְ֝⁠מֵ⁠רָח֗וֹק עֵינָ֥י⁠ו יַבִּֽיטוּ ׃³⁰ וְאֶפְרֹחָ֥יו ³ יְעַלְעוּ ־ דָ֑ם וּ⁠בַ⁠אֲשֶׁ֥ר חֲ֝לָלִ֗ים שָׁ֣ם הֽוּא ׃פ

¹K ישוב

²K כנפ⁠ו

³K ו⁠אפרח⁠ו

Chapter 40

¹ וַ⁠יַּ֖עַן יְהוָ֥ה אֶת ־ אִיּ֗וֹב וַ⁠יֹּאמַֽר ׃² הֲ֭⁠רֹב עִם ־ שַׁדַּ֣י יִסּ֑וֹר מוֹכִ֖יחַ אֱל֣וֹהַּ יַעֲנֶֽ⁠נָּה ׃פ³ וַ⁠יַּ֖עַן אִיּ֥וֹב אֶת ־ יְהוָ֗ה וַ⁠יֹּאמַֽר ׃⁴ הֵ֣ן קַ֭לֹּתִי מָ֣ה אֲשִׁיבֶ֑⁠ךָּ יָ֝דִ֗⁠י שַׂ֣מְתִּי לְמוֹ ־ פִֽ⁠י ׃⁵ אַחַ֣ת דִּ֭בַּרְתִּי וְ⁠לֹ֣א אֶֽעֱנֶ֑ה וּ֝⁠שְׁתַּ֗יִם וְ⁠לֹ֣א אוֹסִֽיף ׃פ⁶ וַ⁠יַּֽעַן ־ יְהוָ֣ה אֶת ־ אִ֭יּוֹב מנ סערה וַ⁠יֹּאמַֽר ׃⁷ אֱזָר ־ נָ֣א כְ⁠גֶ֣בֶר חֲלָצֶ֑י⁠ךָ אֶ֝שְׁאָלְ⁠ךָ֗ וְ⁠הוֹדִיעֵֽ⁠נִי ׃⁸ הַ֭⁠אַף תָּפֵ֣ר מִשְׁפָּטִ֑⁠י תַּ֝רְשִׁיעֵ֗⁠נִי לְמַ֣עַן תִּצְדָּֽק ׃⁹ וְ⁠אִם ־ זְר֖וֹעַ כָּ⁠אֵ֥ל ׀ לָ֑⁠ךְ וּ֝⁠בְ⁠ק֗וֹל כָּמֹ֥⁠הוּ תַרְעֵֽם ׃¹⁰ עֲדֵ֥ה נָ֣א גָֽא֣וֹן וָ⁠גֹ֑בַהּ וְ⁠ה֖וֹד וְ⁠הָדָ֣ר תִּלְבָּֽשׁ ׃¹¹ הָ֭פֵץ עֶבְר֣וֹת אַפֶּ֑⁠ךָ וּ⁠רְאֵ֥ה כָל ־ גֵּ֝אֶ֗ה וְ⁠הַשְׁפִּילֵֽ⁠הוּ ׃¹² רְאֵ֣ה כָל ־ גֵּ֭אֶה הַכְנִיעֵ֑⁠הוּ וַ⁠הֲדֹ֖ךְ רְשָׁעִ֣ים תַּחְתָּֽ⁠ם ׃¹³ טָמְנֵ֣⁠ם בֶּ⁠עָפָ֣ר יָ֑חַד פְּ֝נֵי⁠הֶ֗ם חֲבֹ֣שׁ בַּ⁠טָּמֽוּן ׃¹⁴ וְ⁠גַם ־ אֲנִ֥י אוֹדֶ֑⁠ךָּ כִּֽי ־ תוֹשִׁ֖עַ לְ⁠ךָ֣ יְמִינֶֽ⁠ךָ ׃¹⁵ הִנֵּה ־ נָ֣א בְ֭הֵמוֹת אֲשֶׁר ־ עָשִׂ֣יתִי עִמָּ֑⁠ךְ חָ֝צִ֗יר כַּ⁠בָּקָ֥ר יֹאכֵֽל ׃¹⁶ הִנֵּה ־ נָ֣א כֹח֣⁠וֹ בְ⁠מָתְנָ֑י⁠ו וְ֝⁠אֹנ֗⁠וֹ בִּ⁠שְׁרִירֵ֥י בִטְנֽ⁠וֹ ׃¹⁷ יַחְפֹּ֣ץ זְנָב֣⁠וֹ כְמוֹ ־ אָ֑רֶז גִּידֵ֖י פַחֲדָ֣יו ¹ יְשֹׂרָֽגוּ ׃¹⁸ עֲ֭צָמָי⁠ו אֲפִיקֵ֣י נְחוּשָׁ֑ה גְּ֝רָמָ֗י⁠ו כִּ⁠מְטִ֥יל בַּרְזֶֽל ׃¹⁹ ה֭וּא רֵאשִׁ֣ית דַּרְכֵי ־ אֵ֑ל הָ֝⁠עֹשׂ⁠וֹ יַגֵּ֥שׁ חַרְבּֽ⁠וֹ ׃²⁰ כִּֽי ־ ב֭וּל הָרִ֣ים יִשְׂאוּ ־ ל֑⁠וֹ וְֽ⁠כָל ־ חַיַּ֥ת הַ֝⁠שָּׂדֶ֗ה יְשַֽׂחֲקוּ ־ שָֽׁם ׃²¹ תַּֽחַת ־ צֶאֱלִ֥ים יִשְׁכָּ֑ב בְּ⁠סֵ֖תֶר קָנֶ֣ה וּ⁠בִצָּֽה ׃²² יְסֻכֻּ֣⁠הוּ צֶאֱלִ֣ים צִֽלֲל֑⁠וֹ יְ֝סֻבּ֗וּ⁠הוּ עַרְבֵי ־ נָֽחַל ׃²³ הֵ֤ן יַעֲשֹׁ֣ק נָ֭הָר לֹ֣א יַחְפּ֑וֹז יִבְטַ֓ח ׀ כִּֽי ־ יָגִ֖יחַ יַרְדֵּ֣ן אֶל ־ פִּֽי⁠הוּ ׃²⁴ בְּ⁠עֵינָ֥י⁠ו יִקָּחֶ֑⁠נּוּ בְּ֝⁠מֽוֹקְשִׁ֗ים יִנְקָב ־ אָֽף ׃

¹K פחד⁠ו

Chapter 41

¹(40:25) תִּמְשֹׁ֣ךְ לִוְיָתָ֣ן בְּ⁠חַכָּ֑ה וּ֝⁠בְ⁠חֶ֗בֶל תַּשְׁקִ֥יעַ לְשֹׁנֽ⁠וֹ ׃²⁽²⁶⁾ הֲ⁠תָשִׂ֣ים אַגְמ֣וֹן בְּ⁠אַפּ֑⁠וֹ וּ֝⁠בְ⁠ח֗וֹחַ תִּקּ֥וֹב לֶֽחֱי⁠וֹ ׃³⁽²⁷⁾ הֲ⁠יַרְבֶּ֣ה אֵ֭לֶי⁠ךָ תַּחֲנוּנִ֑ים אִם ־ יְדַבֵּ֖ר אֵלֶ֣י⁠ךָ רַכּֽוֹת ׃⁴⁽²⁸⁾ הֲ⁠יִכְרֹ֣ת בְּרִ֣ית עִמָּ֑⁠ךְ תִּ֝קָּחֶ֗⁠נּוּ לְ⁠עֶ֣בֶד עוֹלָֽם ׃⁵⁽²⁹⁾ הַֽ⁠תְשַׂחֶק ־ בּ֭⁠וֹ כַּ⁠צִּפּ֑וֹר וְ֝⁠תִקְשְׁרֶ֗⁠נּוּ לְ⁠נַעֲרוֹתֶֽי⁠ךָ ׃⁶⁽³⁰⁾ יִכְר֣וּ עָ֭לָי⁠ו חַבָּרִ֑ים יֶ֝חֱצ֗וּ⁠הוּ בֵּ֣ין כְּֽנַעֲנִֽים ׃⁷⁽³¹⁾ הַֽ⁠תְמַלֵּ֣א בְ⁠שֻׂכּ֣וֹת עוֹר֑⁠וֹ וּ⁠בְ⁠צִלְצַ֖ל דָּגִ֣ים רֹאשֽׁ⁠וֹ ׃⁸⁽³²⁾ שִׂים ־ עָלָ֥י⁠ו כַּפֶּ֑⁠ךָ זְכֹ֥ר מִ֝לְחָמָ֗ה אַל ־ תּוֹסַֽף ׃

(41)

⁹⁽¹⁾ הֵן ־ תֹּחַלְתּ֥⁠וֹ נִכְזָ֑בָה הֲ⁠גַ֖ם אֶל ־ מַרְאָ֣י⁠ו יֻטָֽל ׃¹⁰⁽²⁾ לֹֽא ־ אַ֭כְזָר כִּ֣י יְעוּרֶ֑⁠נּוּ וּ⁠מִ֥י ה֝֗וּא לְ⁠פָנַ֥⁠י יִתְיַצָּֽב ׃¹¹⁽³⁾ מִ֣י הִ֭קְדִּימַ⁠נִי וַ⁠אֲשַׁלֵּ֑ם תַּ֖חַת כָּל ־ הַ⁠שָּׁמַ֣יִם לִ⁠י ־ הֽוּא ׃¹²⁽⁴⁾ לא ־ אַחֲרִ֥ישׁ ¹ בַּדָּ֑י⁠ו וּ⁠דְבַר ־ גְּ֝בוּר֗וֹת וְ⁠חִ֣ין עֶרְכּֽ⁠וֹ ׃¹³⁽⁵⁾ מִֽי ־ גִ֭לָּה פְּנֵ֣י לְבוּשׁ֑⁠וֹ בְּ⁠כֶ֥פֶל רִ֝סְנ֗⁠וֹ מִ֣י יָבֽוֹא ׃¹⁴⁽⁶⁾ דַּלְתֵ֣י פָ֭נָי⁠ו מִ֣י פִתֵּ֑חַ סְבִיב֖וֹת שִׁנָּ֣י⁠ו אֵימָֽה ׃¹⁵⁽⁷⁾ גַּ֭אֲוָה אֲפִיקֵ֣י מָֽגִנִּ֑ים סָ֝ג֗וּר חוֹתָ֥ם צָֽר ׃¹⁶⁽⁸⁾ אֶחָ֣ד בְּ⁠אֶחָ֣ד יִגַּ֑שׁוּ וְ֝⁠ר֗וּחַ לֹא ־ יָב֥וֹא בֵֽינֵי⁠הֶֽם ׃¹⁷⁽⁹⁾ אִישׁ ־ בְּ⁠אָחִ֥י⁠הוּ יְדֻבָּ֑קוּ יִ֝תְלַכְּד֗וּ וְ⁠לֹ֣א יִתְפָּרָֽדוּ ׃¹⁸⁽¹⁰⁾ עֲֽ֭טִישֹׁתָי⁠ו תָּ֣הֶל א֑וֹר וְ֝⁠עֵינָ֗י⁠ו כְּ⁠עַפְעַפֵּי ־ שָֽׁחַר ׃¹⁹⁽¹¹⁾ מִ֭⁠פִּי⁠ו לַפִּידִ֣ים יַהֲלֹ֑כוּ כִּיד֥וֹדֵי אֵ֝֗שׁ יִתְמַלָּֽטוּ ׃²⁰⁽¹²⁾ מִ֭⁠נְּחִירָי⁠ו יֵצֵ֣א עָשָׁ֑ן כְּ⁠ד֖וּד נָפ֣וּחַ וְ⁠אַגְמֹֽן ׃²¹⁽¹³⁾ נַ֭פְשׁ⁠וֹ גֶּחָלִ֣ים תְּלַהֵ֑ט וְ֝⁠לַ֗הַב מִ⁠פִּ֥י⁠ו יֵצֵֽא ׃²²⁽¹⁴⁾ בְּֽ֭⁠צַוָּאר⁠וֹ יָלִ֣ין עֹ֑ז וּ֝⁠לְ⁠פָנָ֗י⁠ו תָּד֥וּץ דְּאָבָֽה ׃²³⁽¹⁵⁾ מַפְּלֵ֣י בְשָׂר֣⁠וֹ דָבֵ֑קוּ יָצ֥וּק עָ֝לָ֗י⁠ו בַּל ־ יִמּֽוֹט ׃²⁴⁽¹⁶⁾ לִ֭בּ⁠וֹ יָצ֣וּק כְּמוֹ ־ אָ֑בֶן וְ֝⁠יָצ֗וּק כְּ⁠פֶ֣לַח תַּחְתִּֽית ׃²⁵⁽¹⁷⁾ מִ֭⁠שֵּׂת⁠וֹ יָג֣וּרוּ אֵלִ֑ים מִ֝⁠שְּׁבָרִ֗ים יִתְחַטָּֽאוּ ׃²⁶⁽¹⁸⁾ מַשִּׂיגֵ֣⁠הוּ חֶ֭רֶב בְּלִ֣י תָק֑וּם חֲנִ֖ית מַסָּ֣ע וְ⁠שִׁרְיָֽה ׃²⁷⁽¹⁹⁾ יַחְשֹׁ֣ב לְ⁠תֶ֣בֶן בַּרְזֶ֑ל לְ⁠עֵ֖ץ רִקָּב֣וֹן נְחוּשָֽׁה ׃²⁸⁽²⁰⁾ לֹֽא ־ יַבְרִיחֶ֥⁠נּוּ בֶן ־ קָ֑שֶׁת לְ֝⁠קַ֗שׁ נֶהְפְּכוּ ־ ל֥⁠וֹ אַבְנֵי ־ קָֽלַע ׃²⁹⁽²¹⁾ כְּ֭⁠קַשׁ נֶחְשְׁב֣וּ תוֹתָ֑ח וְ֝⁠יִשְׂחַ֗ק לְ⁠רַ֣עַשׁ כִּידֽוֹן ׃³⁰⁽²²⁾ תַּ֭חְתָּי⁠ו חַדּ֣וּדֵי חָ֑רֶשׂ יִרְפַּ֖ד חָר֣וּץ עֲלֵי ־ טִֽיט ׃³¹⁽²³⁾ יַרְתִּ֣יחַ כַּ⁠סִּ֣יר מְצוּלָ֑ה יָ֝֗ם יָשִׂ֥ים כַּ⁠מֶּרְקָחָֽה ׃³²⁽²⁴⁾ אַ֭חֲרָי⁠ו יָאִ֣יר נָתִ֑יב יַחְשֹׁ֖ב תְּה֣וֹם לְ⁠שֵׂיבָֽה ׃³³⁽²⁵⁾ אֵֽין ־ עַל ־ עָפָ֥ר מָשְׁל֑⁠וֹ הֶ֝⁠עָשׂ֗וּ לִ⁠בְלִי ־ חָֽת ׃³⁴⁽²⁶⁾ אֵֽת ־ כָּל ־ גָּבֹ֥הַּ יִרְאֶ֑ה ה֝֗וּא מֶ֣לֶךְ עַל ־ כָּל ־ בְּנֵי ־ שָֽׁחַץ ׃ס

¹Q לֽוֹ

Chapter 42

¹ וַ⁠יַּ֖עַן אִיּ֥וֹב אֶת ־ יְהוָ֗ה וַ⁠יֹּאמַֽר ׃² יָ֭דַעְתִּי ¹ כִּי ־ כֹ֣ל תּוּכָ֑ל וְ⁠לֹא ־ יִבָּצֵ֖ר מִמְּ⁠ךָ֣ מְזִמָּֽה ׃³ מִ֤י זֶ֨ה ׀ מַעְלִ֥ים עֵצָ֗ה בְּֽלִ֫י דָ֥עַת לָ⁠כֵ֣ן הִ֭גַּדְתִּי וְ⁠לֹ֣א אָבִ֑ין נִפְלָא֥וֹת מִ֝מֶּ֗⁠נִּי וְ⁠לֹ֣א אֵדָֽע ׃⁴ שְֽׁמַֽע ־ נָ֭א וְ⁠אָנֹכִ֣י אֲדַבֵּ֑ר אֶ֝שְׁאָלְ⁠ךָ֗ וְ⁠הוֹדִיעֵֽ⁠נִי ׃⁵ לְ⁠שֵֽׁמַע ־ אֹ֥זֶן שְׁמַעְתִּ֑י⁠ךָ וְ֝⁠עַתָּ֗ה עֵינִ֥⁠י רָאָֽתְ⁠ךָ ׃⁶ עַל ־ כֵּ֭ן אֶמְאַ֣ס וְ⁠נִחַ֑מְתִּי עַל ־ עָפָ֥ר וָ⁠אֵֽפֶר ׃פ⁷ וַ⁠יְהִ֗י אַחַ֨ר דִּבֶּ֧ר יְהוָ֛ה אֶת ־ הַ⁠דְּבָרִ֥ים הָ⁠אֵ֖לֶּה אֶל ־ אִיּ֑וֹב וַ⁠יֹּ֨אמֶר יְהוָ֜ה אֶל ־ אֱלִיפַ֣ז הַ⁠תֵּֽימָנִ֗י חָרָ֨ה אַפִּ֤⁠י בְ⁠ךָ֙ וּ⁠בִ⁠שְׁנֵ֣י רֵעֶ֔י⁠ךָ כִּ֠י לֹ֣א דִבַּרְתֶּ֥ם אֵלַ֛⁠י נְכוֹנָ֖ה כְּ⁠עַבְדִּ֥⁠י אִיּֽוֹב ׃⁸ וְ⁠עַתָּ֡ה קְחֽוּ ־ לָ⁠כֶ֣ם שִׁבְעָֽה ־ פָרִים֩ וְ⁠שִׁבְעָ֨ה אֵילִ֜ים וּ⁠לְכ֣וּ ׀ אֶל ־ עַבְדִּ֣⁠י אִיּ֗וֹב וְ⁠הַעֲלִיתֶ֤ם עוֹלָה֙ בַּֽעַדְ⁠כֶ֔ם וְ⁠אִיּ֣וֹב עַבְדִּ֔⁠י יִתְפַּלֵּ֖ל עֲלֵי⁠כֶ֑ם כִּ֧י אִם ־ פָּנָ֣י⁠ו אֶשָּׂ֗א לְ⁠בִלְתִּ֞י עֲשׂ֤וֹת עִמָּ⁠כֶם֙ נְבָלָ֔ה כִּ֠י לֹ֣א דִבַּרְתֶּ֥ם אֵלַ֛⁠י נְכוֹנָ֖ה כְּ⁠עַבְדִּ֥⁠י אִיּֽוֹב ׃⁹ וַ⁠יֵּלְכוּ֩ אֱלִיפַ֨ז הַ⁠תֵּֽימָנִ֜י וּ⁠בִלְדַּ֣ד הַ⁠שּׁוּחִ֗י צֹפַר֙ הַ⁠נַּ֣עֲמָתִ֔י וַֽ⁠יַּעֲשׂ֔וּ כַּ⁠אֲשֶׁ֛ר דִּבֶּ֥ר אֲלֵי⁠הֶ֖ם יְהוָ֑ה וַ⁠יִּשָּׂ֥א יְהוָ֖ה אֶת ־ פְּנֵ֥י אִיּֽוֹב ׃¹⁰ וַֽ⁠יהוָ֗ה שָׁ֚ב אֶת ־ שבית ² אִיּ֔וֹב בְּ⁠הִֽתְפַּֽלְל֖⁠וֹ בְּעַ֣ד רֵעֵ֑⁠הוּ וַ֧⁠יֹּסֶף יְהוָ֛ה אֶת ־ כָּל ־ אֲשֶׁ֥ר לְ⁠אִיּ֖וֹב לְ⁠מִשְׁנֶֽה ׃¹¹ וַ⁠יָּבֹ֣אוּ אֵ֠לָי⁠ו כָּל ־ אֶחָ֨י⁠ו וְ⁠כָל ־ אַחְיוֹתָ֜יו ³ וְ⁠כָל ־ יֹדְעָ֣י⁠ו לְ⁠פָנִ֗ים וַ⁠יֹּאכְל֨וּ עִמּ֣⁠וֹ לֶחֶם֮ בְּ⁠בֵית⁠וֹ֒ וַ⁠יָּנֻ֤דוּ ל⁠וֹ֙ וַ⁠יְנַחֲמ֣וּ אֹת֔⁠וֹ עַ֚ל כָּל ־ הָ֣⁠רָעָ֔ה אֲשֶׁר ־ הֵבִ֥יא יְהוָ֖ה עָלָ֑י⁠ו וַ⁠יִּתְּנוּ ־ ל֗⁠וֹ אִ֚ישׁ קְשִׂיטָ֣ה אֶחָ֔ת וְ⁠אִ֕ישׁ נֶ֥זֶם זָהָ֖ב אֶחָֽד ׃ס¹² וַֽ⁠יהוָ֗ה בֵּרַ֛ךְ אֶת ־ אַחֲרִ֥ית אִיּ֖וֹב מֵ⁠רֵאשִׁת֑⁠וֹ וַֽ⁠יְהִי ־ ל֡⁠וֹ אַרְבָּעָה֩ עָשָׂ֨ר אֶ֜לֶף צֹ֗אן וְ⁠שֵׁ֤שֶׁת אֲלָפִים֙ גְּמַלִּ֔ים וְ⁠אֶֽלֶף ־ צֶ֥מֶד בָּקָ֖ר וְ⁠אֶ֥לֶף אֲתוֹנֽוֹת ׃¹³ וַֽ⁠יְהִי ־ ל֛⁠וֹ שִׁבְעָ֥נָה בָנִ֖ים וְ⁠שָׁל֥וֹשׁ בָּנֽוֹת ׃¹⁴ וַ⁠יִּקְרָ֤א שֵׁם ־ הָֽ⁠אַחַת֙ יְמִימָ֔ה וְ⁠שֵׁ֥ם הַ⁠שֵּׁנִ֖ית קְצִיעָ֑ה וְ⁠שֵׁ֥ם הַ⁠שְּׁלִישִׁ֖ית קֶ֥רֶן הַפּֽוּךְ ׃¹⁵ וְ⁠לֹ֨א נִמְצָ֜א נָשִׁ֥ים יָפ֛וֹת כִּ⁠בְנ֥וֹת אִיּ֖וֹב בְּ⁠כָל ־ הָ⁠אָ֑רֶץ וַ⁠יִּתֵּ֨ן לָ⁠הֶ֧ם אֲבִי⁠הֶ֛ם נַחֲלָ֖ה בְּ⁠ת֥וֹךְ אֲחֵי⁠הֶֽם ׃ס¹⁶ וַ⁠יְחִ֤י אִיּוֹב֙ אַֽחֲרֵי ־ זֹ֔את מֵאָ֥ה וְ⁠אַרְבָּעִ֖ים שָׁנָ֑ה ו⁠ירא ⁴ אֶת ־ בָּנָי⁠ו֙ וְ⁠אֶת ־ בְּנֵ֣י בָנָ֔י⁠ו אַרְבָּעָ֖ה דֹּרֽוֹת ׃¹⁷ וַ⁠יָּ֣מָת אִיּ֔וֹב זָקֵ֖ן וּ⁠שְׂבַ֥ע יָמִֽים ׃

¹K ידעת

²Q שְׁב֣וּת

³K אחיתי⁠ו

⁴Q וַיִּרְאֶ֗ה

Psalms

Chapter 1

¹ אַ֥שְֽׁרֵי ־ הָ⁠אִ֗ישׁ אֲשֶׁ֤ר ׀ לֹ֥א הָלַךְ֮ בַּ⁠עֲצַ֪ת רְשָׁ֫עִ֥ים וּ⁠בְ⁠דֶ֣רֶךְ חַ֭טָּאִים לֹ֥א עָמָ֑ד וּ⁠בְ⁠מוֹשַׁ֥ב לֵ֝צִ֗ים לֹ֣א יָשָֽׁב ׃² כִּ֤י אִ֥ם בְּ⁠תוֹרַ֥ת יְהוָ֗ה חֶ֫פְצ֥⁠וֹ וּֽ⁠בְ⁠תוֹרָת֥⁠וֹ יֶהְגֶּ֗ה יוֹמָ֥ם וָ⁠לָֽיְלָה ׃³ וְֽ⁠הָיָ֗ה כְּ⁠עֵץ֮ שָׁת֪וּל עַֽל ־ פַּלְגֵ֫י מָ֥יִם אֲשֶׁ֤ר פִּרְי֨⁠וֹ ׀ יִתֵּ֬ן בְּ⁠עִתּ֗⁠וֹ וְ⁠עָלֵ֥⁠הוּ לֹֽא ־ יִבּ֑וֹל וְ⁠כֹ֖ל אֲשֶׁר ־ יַעֲשֶׂ֣ה יַצְלִֽיחַ ׃⁴ לֹא ־ כֵ֥ן הָ⁠רְשָׁעִ֑ים כִּ֥י אִם ־ כַּ֝⁠מֹּ֗ץ אֲֽשֶׁר ־ תִּדְּפֶ֥⁠נּוּ רֽוּחַ ׃⁵ עַל ־ כֵּ֤ן ׀ לֹא ־ יָקֻ֣מוּ רְ֭שָׁעִים בַּ⁠מִּשְׁפָּ֑ט וְ֝⁠חַטָּאִ֗ים בַּ⁠עֲדַ֥ת צַדִּיקִֽים ׃⁶ כִּֽי ־ יוֹדֵ֣עַ יְ֭הוָה דֶּ֣רֶךְ צַדִּיקִ֑ים וְ⁠דֶ֖רֶךְ רְשָׁעִ֣ים תֹּאבֵֽד ׃

Chapter 2

¹ לָ֭⁠מָּה רָגְשׁ֣וּ גוֹיִ֑ם וּ֝⁠לְאֻמִּ֗ים יֶהְגּוּ ־ רִֽיק ׃² יִ֥תְיַצְּב֨וּ ׀ מַלְכֵי ־ אֶ֗רֶץ וְ⁠רוֹזְנִ֥ים נֽוֹסְדוּ ־ יָ֑חַד עַל ־ יְ֝הוָה וְ⁠עַל ־ מְשִׁיחֽ⁠וֹ ׃³ נְֽ֭נַתְּקָה אֶת ־ מֽוֹסְרוֹתֵ֑י⁠מוֹ וְ⁠נַשְׁלִ֖יכָה מִמֶּ֣⁠נּוּ עֲבֹתֵֽי⁠מוֹ ׃⁴ יוֹשֵׁ֣ב בַּ⁠שָּׁמַ֣יִם יִשְׂחָ֑ק אֲ֝דֹנָ֗⁠י יִלְעַג ־ לָֽ⁠מוֹ ׃⁵ אָ֤ז יְדַבֵּ֣ר אֵלֵ֣י⁠מוֹ בְ⁠אַפּ֑⁠וֹ וּֽ⁠בַ⁠חֲרוֹנ֥⁠וֹ יְבַהֲלֵֽ⁠מוֹ ׃⁶ וַ֭⁠אֲנִי נָסַ֣כְתִּי מַלְכִּ֑⁠י עַל ־ צִ֝יּ֗וֹן הַר ־ קָדְשִֽׁ⁠י ׃⁷ אֲסַפְּרָ֗ה אֶֽ֫ל חֹ֥ק יְֽהוָ֗ה אָמַ֘ר אֵלַ֥⁠י בְּנִ֥⁠י אַ֑תָּה אֲ֝נִ֗י הַ⁠יּ֥וֹם יְלִדְתִּֽי⁠ךָ ׃⁸ שְׁאַ֤ל מִמֶּ֗⁠נִּי וְ⁠אֶתְּנָ֣ה ג֭וֹיִם נַחֲלָתֶ֑⁠ךָ וַ֝⁠אֲחֻזָּתְ⁠ךָ֗ אַפְסֵי ־ אָֽרֶץ ׃⁹ תְּ֭רֹעֵ⁠ם בְּ⁠שֵׁ֣בֶט בַּרְזֶ֑ל כִּ⁠כְלִ֖י יוֹצֵ֣ר תְּנַפְּצֵֽ⁠ם ׃¹⁰ וְ֭⁠עַתָּה מְלָכִ֣ים הַשְׂכִּ֑ילוּ הִ֝וָּסְר֗וּ שֹׁ֣פְטֵי אָֽרֶץ ׃¹¹ עִבְד֣וּ אֶת ־ יְהוָ֣ה בְּ⁠יִרְאָ֑ה וְ֝⁠גִ֗ילוּ בִּ⁠רְעָדָֽה ׃¹² נַשְּׁקוּ ־ בַ֡ר פֶּן ־ יֶאֱנַ֤ף ׀ וְ⁠תֹ֬אבְדוּ דֶ֗רֶךְ כִּֽי ־ יִבְעַ֣ר כִּ⁠מְעַ֣ט אַפּ֑⁠וֹ אַ֝שְׁרֵ֗י כָּל ־ ח֥וֹסֵי בֽ⁠וֹ ׃

Chapter 3

⁽¹⁾

מִזְמ֥וֹר לְ⁠דָוִ֑ד בְּ֝⁠בָרְח֗⁠וֹ מִ⁠פְּנֵ֤י ׀ אַבְשָׁל֬וֹם בְּנֽ⁠וֹ ׃

¹⁽²⁾ יְ֭הוָה מָֽה ־ רַבּ֣וּ צָרָ֑⁠י רַ֝בִּ֗ים קָמִ֥ים עָלָֽ⁠י ׃²⁽³⁾ רַבִּים֮ אֹמְרִ֪ים לְ⁠נַ֫פְשִׁ֥⁠י אֵ֤ין יְֽשׁוּעָ֓תָ⁠ה לּ֬⁠וֹ בֵֽ⁠אלֹהִ֬ים סֶֽלָה ׃³⁽⁴⁾ וְ⁠אַתָּ֣ה יְ֭הוָה מָגֵ֣ן בַּעֲדִ֑⁠י כְּ֝בוֹדִ֗⁠י וּ⁠מֵרִ֥ים רֹאשִֽׁ⁠י ׃⁴⁽⁵⁾ ק֭וֹלִ⁠י אֶל ־ יְהוָ֣ה אֶקְרָ֑א וַ⁠יַּֽעֲנֵ֨⁠נִי מֵ⁠הַ֖ר קָדְשׁ֣⁠וֹ סֶֽלָה ׃⁵⁽⁶⁾ אֲנִ֥י שָׁכַ֗בְתִּי וָֽ⁠אִ֫ישָׁ֥נָ⁠ה הֱקִיצ֑וֹתִי כִּ֖י יְהוָ֣ה יִסְמְכֵֽ⁠נִי ׃⁶⁽⁷⁾ לֹֽא ־ אִ֭ירָא מֵ⁠רִבְב֥וֹת עָ֑ם אֲשֶׁ֥ר סָ֝בִ֗יב שָׁ֣תוּ עָלָֽ⁠י ׃⁷⁽⁸⁾ ק֘וּמָ֤⁠ה יְהוָ֨ה ׀ הוֹשִׁ֘יעֵ֤⁠נִי אֱלֹהַ֗⁠י כִּֽי ־ הִכִּ֣יתָ אֶת ־ כָּל ־ אֹיְבַ֣⁠י לֶ֑חִי שִׁנֵּ֖י רְשָׁעִ֣ים שִׁבַּֽרְתָּ ׃⁸⁽⁹⁾ לַ⁠יהוָ֥ה הַ⁠יְשׁוּעָ֑ה עַֽל ־ עַמְּ⁠ךָ֖ בִרְכָתֶ֣⁠ךָ סֶּֽלָה ׃

Chapter 4

⁽¹⁾

לַ⁠מְנַצֵּ֥חַ בִּ⁠נְגִינ֗וֹת מִזְמ֥וֹר לְ⁠דָוִֽד ׃

¹⁽²⁾ בְּ⁠קָרְאִ֡⁠י עֲנֵ֤⁠נִי ׀ אֱלֹ֘הֵ֤י צִדְקִ֗⁠י בַּ֭⁠צָּר הִרְחַ֣בְתָּ לִּ֑⁠י חָ֝נֵּ֗⁠נִי וּ⁠שְׁמַ֥ע תְּפִלָּתִֽ⁠י ׃²⁽³⁾ בְּנֵ֥י אִ֡ישׁ עַד ־ מֶ֬ה כְבוֹדִ֣⁠י לִ֭⁠כְלִמָּה תֶּאֱהָב֣וּ⁠ן רִ֑יק תְּבַקְשׁ֖וּ כָזָ֣ב סֶֽלָה ׃³⁽⁴⁾ וּ⁠דְע֗וּ כִּֽי ־ הִפְלָ֣ה יְ֭הוָה חָסִ֣יד ל֑⁠וֹ יְהוָ֥ה יִ֝שְׁמַ֗ע בְּ⁠קָרְאִ֥⁠י אֵלָֽי⁠ו ׃⁴⁽⁵⁾ רִגְז֗וּ וְֽ⁠אַל ־ תֶּ֫חֱטָ֥אוּ אִמְר֣וּ בִ֭⁠לְבַבְ⁠כֶם עַֽל ־ מִשְׁכַּבְ⁠כֶ֗ם וְ⁠דֹ֣מּוּ סֶֽלָה ׃⁵⁽⁶⁾ זִבְח֥וּ זִבְחֵי ־ צֶ֑דֶק וּ֝⁠בִטְח֗וּ אֶל ־ יְהוָֽה ׃⁶⁽⁷⁾ רַבִּ֥ים אֹמְרִים֮ מִֽי ־ יַרְאֵ֪⁠נ֫וּ ט֥וֹב נְֽסָ⁠ה ־ עָ֭לֵי⁠נוּ א֨וֹר פָּנֶ֬י⁠ךָ יְהוָֽה ׃⁷⁽⁸⁾ נָתַ֣תָּה שִׂמְחָ֣ה בְ⁠לִבִּ֑⁠י מֵ⁠עֵ֬ת דְּגָנָ֖⁠ם וְ⁠תִֽירוֹשָׁ֣⁠ם רָֽבּוּ ׃⁸⁽⁹⁾ בְּ⁠שָׁל֣וֹם יַחְדָּו֮ אֶשְׁכְּבָ֪ה וְ⁠אִ֫ישָׁ֥ן כִּֽי ־ אַתָּ֣ה יְהוָ֣ה לְ⁠בָדָ֑ד לָ֝⁠בֶ֗טַח תּוֹשִׁיבֵֽ⁠נִי ׃

Chapter 5

⁽¹⁾

לַ⁠מְנַצֵּ֥חַ אֶֽל ־ הַ⁠נְּחִיל֗וֹת מִזְמ֥וֹר לְ⁠דָוִֽד ׃

¹⁽²⁾ אֲמָרַ֖⁠י הַאֲזִ֥ינָ⁠ה ׀ יְהוָ֗ה בִּ֣ינָ⁠ה הֲגִֽיגִ⁠י ׃²⁽³⁾ הַקְשִׁ֤יבָ⁠ה ׀ לְ⁠ק֬וֹל שַׁוְעִ֗⁠י מַלְכִּ֥⁠י וֵ⁠אלֹהָ֑⁠י כִּֽי ־ אֵ֝לֶ֗י⁠ךָ אֶתְפַּלָּֽל ׃³⁽⁴⁾ יְֽהוָ֗ה בֹּ֭קֶר תִּשְׁמַ֣ע קוֹלִ֑⁠י בֹּ֥קֶר אֶֽעֱרָךְ ־ לְ֝⁠ךָ֗ וַ⁠אֲצַפֶּֽה ׃⁴⁽⁵⁾ כִּ֤י ׀ לֹ֤א אֵֽל ־ חָפֵ֘ץ רֶ֥שַׁע ׀ אָ֑תָּה לֹ֖א יְגֻרְ⁠ךָ֣ רָֽע ׃⁵⁽⁶⁾ לֹֽא ־ יִתְיַצְּב֣וּ הֽ֭וֹלְלִים לְ⁠נֶ֣גֶד עֵינֶ֑י⁠ךָ שָׂ֝נֵ֗אתָ כָּל ־ פֹּ֥עֲלֵי אָֽוֶן ׃⁶⁽⁷⁾ תְּאַבֵּד֮ דֹּבְרֵ֪י כָ֫זָ֥ב אִישׁ ־ דָּמִ֥ים וּ⁠מִרְמָ֗ה יְתָ֘עֵ֥ב ׀ יְהוָֽה ׃⁷⁽⁸⁾ וַ⁠אֲנִ֗י בְּ⁠רֹ֣ב חַ֭סְדְּ⁠ךָ אָב֣וֹא בֵיתֶ֑⁠ךָ אֶשְׁתַּחֲוֶ֥ה אֶל ־ הֵֽיכַל ־ קָ֝דְשְׁ⁠ךָ֗ בְּ⁠יִרְאָתֶֽ⁠ךָ ׃⁸⁽⁹⁾ יְהוָ֤ה ׀ נְחֵ֬⁠נִי בְ⁠צִדְקָתֶ֗⁠ךָ לְמַ֥עַן שׁוֹרְרָ֑⁠י הַיְשַׁ֖ר ¹ לְ⁠פָנַ֣⁠י דַּרְכֶּֽ⁠ךָ ׃⁹⁽¹⁰⁾ כִּ֤י אֵ֪ין בְּ⁠פִ֡י⁠הוּ נְכוֹנָה֮ קִרְבָּ֪⁠ם הַ֫וּ֥וֹת קֶֽבֶר ־ פָּת֥וּחַ גְּרוֹנָ֑⁠ם לְ֝שׁוֹנָ֗⁠ם יַחֲלִֽיקוּ⁠ן ׃¹⁰⁽¹¹⁾ הַֽאֲשִׁימֵ֨⁠ם ׀ אֱֽלֹהִ֗ים יִפְּלוּ֮ מִֽ⁠מֹּעֲצ֪וֹתֵ֫י⁠הֶ֥ם בְּ⁠רֹ֣ב פִּ֭שְׁעֵי⁠הֶם הַדִּיחֵ֑⁠מוֹ כִּי ־ מָ֥רוּ בָֽ⁠ךְ ׃¹¹⁽¹²⁾ וְ⁠יִשְׂמְח֨וּ כָל ־ ח֪וֹסֵי בָ֡⁠ךְ לְ⁠עוֹלָ֣ם יְ֭רַנֵּנוּ וְ⁠תָסֵ֣ךְ עָלֵ֑י⁠מוֹ וְֽ⁠יַעְלְצ֥וּ בְ֝⁠ךָ֗ אֹהֲבֵ֥י שְׁמֶֽ⁠ךָ ׃¹²⁽¹³⁾ כִּֽי ־ אַתָּה֮ תְּבָרֵ֪ךְ צַ֫דִּ֥יק יְהוָ֑ה כַּ֝⁠צִּנָּ֗ה רָצ֥וֹן תַּעְטְרֶֽ⁠נּוּ ׃

Chapter 6

⁽¹⁾

לַ⁠מְנַצֵּ֣חַ בִּ֭⁠נְגִינוֹת עַֽל ־ הַ⁠שְּׁמִינִ֗ית מִזְמ֥וֹר לְ⁠דָוִֽד ׃

¹⁽²⁾ יְֽהוָ֗ה אַל ־ בְּ⁠אַפְּ⁠ךָ֥ תוֹכִיחֵ֑⁠נִי וְֽ⁠אַל ־ בַּ⁠חֲמָתְ⁠ךָ֥ תְיַסְּרֵֽ⁠נִי ׃²⁽³⁾ חָנֵּ֥⁠נִי יְהוָה֮ כִּ֤י אֻמְלַ֫ל אָ֥נִי רְפָאֵ֥⁠נִי יְהוָ֑ה כִּ֖י נִבְהֲל֣וּ עֲצָמָֽ⁠י ׃³⁽⁴⁾ וְ֭⁠נַפְשִׁ⁠י נִבְהֲלָ֣ה מְאֹ֑ד וְאַתָּ֥ה ¹ יְ֝הוָ֗ה עַד ־ מָתָֽי ׃⁴⁽⁵⁾ שׁוּבָ֣⁠ה יְ֭הוָה חַלְּצָ֣⁠ה נַפְשִׁ֑⁠י ה֝וֹשִׁיעֵ֗⁠נִי לְמַ֣עַן חַסְדֶּֽ⁠ךָ ׃⁵⁽⁶⁾ כִּ֤י אֵ֣ין בַּ⁠מָּ֣וֶת זִכְרֶ֑⁠ךָ בִּ֝⁠שְׁא֗וֹל מִ֣י יֽוֹדֶה ־ לָּֽ⁠ךְ ׃⁶⁽⁷⁾ יָגַ֤עְתִּי ׀ בְּֽ⁠אַנְחָתִ֗⁠י אַשְׂחֶ֣ה בְ⁠כָל ־ לַ֭יְלָה מִטָּתִ֑⁠י בְּ֝⁠דִמְעָתִ֗⁠י עַרְשִׂ֥⁠י אַמְסֶֽה ׃⁷⁽⁸⁾ עָֽשְׁשָׁ֣ה מִ⁠כַּ֣עַס עֵינִ֑⁠י עָֽ֝תְקָ֗ה בְּ⁠כָל ־ צוֹרְרָֽ⁠י ׃⁸⁽⁹⁾ ס֣וּרוּ מִ֭מֶּ⁠נִּי כָּל ־ פֹּ֣עֲלֵי אָ֑וֶן כִּֽי ־ שָׁמַ֥ע יְ֝הוָ֗ה ק֣וֹל בִּכְיִֽ⁠י ׃⁹⁽¹⁰⁾ שָׁמַ֣ע יְ֭הוָה תְּחִנָּתִ֑⁠י יְ֝הוָ֗ה תְּֽפִלָּתִ֥⁠י יִקָּֽח ׃¹⁰⁽¹¹⁾ יֵבֹ֤שׁוּ ׀ וְ⁠יִבָּהֲל֣וּ מְ֭אֹד כָּל ־ אֹיְבָ֑⁠י יָ֝שֻׁ֗בוּ יֵבֹ֥שׁוּ רָֽגַע ׃

Chapter 7

⁽¹⁾

שִׁגָּי֗וֹן לְ⁠דָ֫וִ֥ד אֲשֶׁר ־ שָׁ֥ר לַ⁠יהוָ֑ה עַל ־ דִּבְרֵי ־ כ֝֗וּשׁ בֶּן ־ יְמִינִֽי ׃

¹⁽²⁾ יְהוָ֣ה אֱ֭לֹהַ⁠י בְּ⁠ךָ֣ חָסִ֑יתִי הוֹשִׁיעֵ֥⁠נִי מִ⁠כָּל ־ רֹ֝דְפַ֗⁠י וְ⁠הַצִּילֵֽ⁠נִי ׃²⁽³⁾ פֶּן ־ יִטְרֹ֣ף כְּ⁠אַרְיֵ֣ה נַפְשִׁ֑⁠י פֹּ֝רֵ֗ק וְ⁠אֵ֣ין מַצִּֽיל ׃³⁽⁴⁾ יְהוָ֣ה אֱ֭לֹהַ⁠י אִם ־ עָשִׂ֣יתִי זֹ֑את אִֽם ־ יֶשׁ ־ עָ֥וֶל בְּ⁠כַפָּֽ⁠י ׃⁴⁽⁵⁾ אִם ־ גָּ֭מַלְתִּי שֽׁוֹלְמִ֥⁠י רָ֑ע וָ⁠אֲחַלְּצָ֖⁠ה צוֹרְרִ֣⁠י רֵיקָֽם ׃⁵⁽⁶⁾ יִֽרַדֹּ֥ף אוֹיֵ֨ב ׀ נַפְשִׁ֡⁠י וְ⁠יַשֵּׂ֗ג וְ⁠יִרְמֹ֣ס לָ⁠אָ֣רֶץ חַיָּ֑⁠י וּ⁠כְבוֹדִ֓⁠י ׀ לֶ⁠עָפָ֖ר יַשְׁכֵּ֣ן סֶֽלָה ׃⁶⁽⁷⁾ ק֘וּמָ֤⁠ה יְהוָ֨ה ׀ בְּ⁠אַפֶּ֗⁠ךָ הִ֭נָּשֵׂא בְּ⁠עַבְר֣וֹת צוֹרְרָ֑⁠י וְ⁠ע֥וּרָ⁠ה אֵ֝לַ֗⁠י מִשְׁפָּ֥ט צִוִּֽיתָ ׃⁷⁽⁸⁾ וַ⁠עֲדַ֣ת לְ֭אֻמִּים תְּסוֹבְבֶ֑⁠ךָּ וְ֝⁠עָלֶ֗י⁠הָ לַ⁠מָּר֥וֹם שֽׁוּבָ⁠ה ׃⁸⁽⁹⁾ יְהוָה֮ יָדִ֪ין עַ֫מִּ֥ים שָׁפְטֵ֥⁠נִי יְהוָ֑ה כְּ⁠צִדְקִ֖⁠י וּ⁠כְ⁠תֻמִּ֣⁠י עָלָֽ⁠י ׃⁹⁽¹⁰⁾ יִגְמָר ־ נָ֬א רַ֨ע ׀ רְשָׁעִים֮ וּ⁠תְכוֹנֵ֪ן צַ֫דִּ֥יק וּ⁠בֹחֵ֣ן לִ֭בּ֗וֹת וּ⁠כְלָי֗וֹת אֱלֹהִ֥ים צַדִּֽיק ׃¹⁰⁽¹¹⁾ מָֽגִנִּ֥⁠י עַל ־ אֱלֹהִ֑ים מ֝וֹשִׁ֗יעַ יִשְׁרֵי ־ לֵֽב ׃¹¹⁽¹²⁾ אֱ֭לֹהִים שׁוֹפֵ֣ט צַדִּ֑יק וְ֝⁠אֵ֗ל זֹעֵ֥ם בְּ⁠כָל ־ יֽוֹם ׃¹²⁽¹³⁾ אִם ־ לֹ֣א יָ֭שׁוּב חַרְבּ֣⁠וֹ יִלְט֑וֹשׁ קַשְׁתּ֥⁠וֹ דָ֝רַ֗ךְ וַֽ⁠יְכוֹנְנֶֽ⁠הָ ׃¹³⁽¹⁴⁾ וְ֭⁠ל⁠וֹ הֵכִ֣ין כְּלֵי ־ מָ֑וֶת חִ֝צָּ֗י⁠ו לְֽ⁠דֹלְקִ֥ים יִפְעָֽל ׃¹⁴⁽¹⁵⁾ הִנֵּ֥ה יְחַבֶּל ־ אָ֑וֶן וְ⁠הָרָ֥ה עָ֝מָ֗ל וְ⁠יָ֣לַד שָֽׁקֶר ׃¹⁵⁽¹⁶⁾ בּ֣וֹר כָּ֭רָֽה וַֽ⁠יַּחְפְּרֵ֑⁠הוּ וַ֝⁠יִּפֹּ֗ל בְּ⁠שַׁ֣חַת יִפְעָֽל ׃¹⁶⁽¹⁷⁾ יָשׁ֣וּב עֲמָל֣⁠וֹ בְ⁠רֹאשׁ֑⁠וֹ וְ⁠עַ֥ל קָ֝דְקֳד֗⁠וֹ חֲמָס֥⁠וֹ יֵרֵֽד ׃¹⁷⁽¹⁸⁾ אוֹדֶ֣ה יְהוָ֣ה כְּ⁠צִדְק֑⁠וֹ וַ֝⁠אֲזַמְּרָ֗ה שֵֽׁם ־ יְהוָ֥ה עֶלְיֽוֹן ׃

Chapter 8

⁽¹⁾

לַ⁠מְנַצֵּ֥חַ עַֽל ־ הַ⁠גִּתִּ֗ית מִזְמ֥וֹר לְ⁠דָוִֽד ׃

¹⁽²⁾ יְהוָ֤ה אֲדֹנֵ֗י⁠נוּ מָֽה ־ אַדִּ֣יר שִׁ֭מְ⁠ךָ בְּ⁠כָל ־ הָ⁠אָ֑רֶץ אֲשֶׁ֥ר תְּנָ֥⁠ה ה֝וֹדְ⁠ךָ֗ עַל ־ הַ⁠שָּׁמָֽיִם ׃²⁽³⁾ מִ⁠פִּ֤י עֽוֹלְלִ֨ים ׀ וְֽ⁠יֹנְקִים֮ יִסַּ֪דְתָּ֫ עֹ֥ז לְמַ֥עַן צוֹרְרֶ֑י⁠ךָ לְ⁠הַשְׁבִּ֥ית א֝וֹיֵ֗ב וּ⁠מִתְנַקֵּֽם ׃³⁽⁴⁾ כִּֽי ־ אֶרְאֶ֣ה שָׁ֭מֶי⁠ךָ מַעֲשֵׂ֣י אֶצְבְּעֹתֶ֑י⁠ךָ יָרֵ֥חַ וְ֝⁠כוֹכָבִ֗ים אֲשֶׁ֣ר כּוֹנָֽנְתָּה ׃⁴⁽⁵⁾ מָֽה ־ אֱנ֥וֹשׁ כִּֽי ־ תִזְכְּרֶ֑⁠נּוּ וּ⁠בֶן ־ אָ֝דָ֗ם כִּ֣י תִפְקְדֶֽ⁠נּוּ ׃⁵⁽⁶⁾ וַ⁠תְּחַסְּרֵ֣⁠הוּ מְּ֭עַט מֵ⁠אֱלֹהִ֑ים וְ⁠כָב֖וֹד וְ⁠הָדָ֣ר תְּעַטְּרֵֽ⁠הוּ ׃⁶⁽⁷⁾ תַּ֭מְשִׁילֵ⁠הוּ בְּ⁠מַעֲשֵׂ֣י יָדֶ֑י⁠ךָ כֹּ֝ל שַׁ֣תָּה תַֽחַת ־ רַגְלָֽי⁠ו ׃⁷⁽⁸⁾ צֹנֶ֣ה וַ⁠אֲלָפִ֣ים כֻּלָּ֑⁠ם וְ֝⁠גַ֗ם בַּהֲמ֥וֹת שָׂדָֽי ׃⁸⁽⁹⁾ צִפּ֣וֹר שָׁ֭מַיִם וּ⁠דְגֵ֣י הַ⁠יָּ֑ם עֹ֝בֵ֗ר אָרְח֥וֹת יַמִּֽים ׃⁹⁽¹⁰⁾ יְהוָ֥ה אֲדֹנֵ֑י⁠נוּ מָֽה ־ אַדִּ֥יר שִׁ֝מְ⁠ךָ֗ בְּ⁠כָל ־ הָ⁠אָֽרֶץ ׃

Chapter 9

⁽¹⁾

לַ֭⁠מְנַצֵּחַ עַלְמ֥וּת לַבֵּ֗ן מִזְמ֥וֹר לְ⁠דָוִֽד ׃

¹⁽²⁾ אוֹדֶ֣ה יְ֭הוָה בְּ⁠כָל ־ לִבִּ֑⁠י אֲ֝סַפְּרָ֗ה כָּל ־ נִפְלְאוֹתֶֽי⁠ךָ ׃²⁽³⁾ אֶשְׂמְחָ֣ה וְ⁠אֶעֶלְצָ֣ה בָ֑⁠ךְ אֲזַמְּרָ֖ה שִׁמְ⁠ךָ֣ עֶלְיֽוֹן ׃³⁽⁴⁾ בְּ⁠שׁוּב ־ אוֹיְבַ֥⁠י אָח֑וֹר יִכָּשְׁל֥וּ וְ֝⁠יֹאבְד֗וּ מִ⁠פָּנֶֽי⁠ךָ ׃⁴⁽⁵⁾ כִּֽי ־ עָ֭שִׂיתָ מִשְׁפָּטִ֣⁠י וְ⁠דִינִ֑⁠י יָשַׁ֥בְתָּ לְ֝⁠כִסֵּ֗א שׁוֹפֵ֥ט צֶֽדֶק ׃⁵⁽⁶⁾ גָּעַ֣רְתָּ ג֭וֹיִם אִבַּ֣דְתָּ רָשָׁ֑ע שְׁמָ֥⁠ם מָ֝חִ֗יתָ לְ⁠עוֹלָ֥ם וָ⁠עֶֽד ׃⁶⁽⁷⁾ הָֽ⁠אוֹיֵ֨ב ׀ תַּ֥מּוּ חֳרָב֗וֹת לָ֫⁠נֶ֥צַח וְ⁠עָרִ֥ים נָתַ֑שְׁתָּ אָבַ֖ד זִכְרָ֣⁠ם הֵֽמָּה ׃⁷⁽⁸⁾ וַֽ֭⁠יהוָה לְ⁠עוֹלָ֣ם יֵשֵׁ֑ב כּוֹנֵ֖ן לַ⁠מִּשְׁפָּ֣ט כִּסְאֽ⁠וֹ ׃⁸⁽⁹⁾ וְ⁠ה֗וּא יִשְׁפֹּֽט ־ תֵּבֵ֥ל בְּ⁠צֶ֑דֶק יָדִ֥ין לְ֝אֻמִּ֗ים בְּ⁠מֵישָׁרִֽים ׃⁹⁽¹⁰⁾ וִ֘⁠יהִ֤י יְהוָ֣ה מִשְׂגָּ֣ב לַ⁠דָּ֑ךְ מִ֝שְׂגָּ֗ב לְ⁠עִתּ֥וֹת בַּצָּרָֽה ׃¹⁰⁽¹¹⁾ וְ⁠יִבְטְח֣וּ בְ֭⁠ךָ יוֹדְעֵ֣י שְׁמֶ֑⁠ךָ כִּ֤י לֹֽא ־ עָזַ֖בְתָּ דֹרְשֶׁ֣י⁠ךָ יְהוָֽה ׃¹¹⁽¹²⁾ זַמְּר֗וּ לַ֭⁠יהוָה יֹשֵׁ֣ב צִיּ֑וֹן הַגִּ֥ידוּ בָ֝⁠עַמִּ֗ים עֲלִֽילוֹתָֽי⁠ו ׃¹²⁽¹³⁾ כִּֽי ־ דֹרֵ֣שׁ דָּ֭מִים אוֹתָ֣⁠ם זָכָ֑ר לֹֽא ־ שָׁ֝כַ֗ח צַעֲקַ֥ת עניים ׃¹¹³⁽¹⁴⁾ חָֽנְנֵ֬⁠נִי יְהוָ֗ה רְאֵ֣ה עָ֭נְיִ⁠י מִ⁠שֹּׂנְאָ֑⁠י מְ֝רוֹמְמִ֗⁠י מִ⁠שַּׁ֥עֲרֵי מָֽוֶת ׃¹⁴⁽¹⁵⁾ לְמַ֥עַן אֲסַפְּרָ֗ה כָּֽל ־ תְּהִלָּ֫תֶ֥י⁠ךָ בְּ⁠שַֽׁעֲרֵ֥י בַת ־ צִיּ֑וֹן אָ֝גִ֗ילָה בִּ⁠ישׁוּעָתֶֽ⁠ךָ ׃¹⁵⁽¹⁶⁾ טָבְע֣וּ ג֭וֹיִם בְּ⁠שַׁ֣חַת עָשׂ֑וּ בְּ⁠רֶֽשֶׁת ־ ז֥וּ טָ֝מָ֗נוּ נִלְכְּדָ֥ה רַגְלָֽ⁠ם ׃¹⁶⁽¹⁷⁾ נ֤וֹדַ֨ע ׀ יְהוָה֮ מִשְׁפָּ֪ט עָ֫שָׂ֥ה בְּ⁠פֹ֣עַל כַּ֭פָּי⁠ו נוֹקֵ֣שׁ רָשָׁ֑ע הִגָּי֥וֹן סֶֽלָה ׃¹⁷⁽¹⁸⁾ יָשׁ֣וּבוּ רְשָׁעִ֣ים לִ⁠שְׁא֑וֹלָ⁠ה כָּל ־ גּ֝וֹיִ֗ם שְׁכֵחֵ֥י אֱלֹהִֽים ׃¹⁸⁽¹⁹⁾ כִּ֤י לֹ֣א לָ֭⁠נֶצַח יִשָּׁכַ֣ח אֶבְי֑וֹן תִּקְוַ֥ת ענוים ² תֹּאבַ֥ד לָ⁠עַֽד ׃¹⁹⁽²⁰⁾ קוּמָ֣⁠ה יְ֭הוָה אַל ־ יָעֹ֣ז אֱנ֑וֹשׁ יִשָּׁפְט֥וּ ג֝וֹיִ֗ם עַל ־ פָּנֶֽי⁠ךָ ׃²⁰⁽²¹⁾ שִׁ֘יתָ֤⁠ה יְהוָ֨ה ׀ מוֹרָ֗ה לָ֫⁠הֶ֥ם יֵדְע֥וּ גוֹיִ֑ם אֱנ֖וֹשׁ הֵ֣מָּה סֶּֽלָה ׃

Chapter 10

¹ לָ⁠מָ֣ה יְ֭הוָה תַּעֲמֹ֣ד בְּ⁠רָח֑וֹק תַּ֝עְלִ֗ים לְ⁠עִתּ֥וֹת בַּצָּרָֽה ׃² בְּ⁠גַאֲוַ֣ת רָ֭שָׁע יִדְלַ֣ק עָנִ֑י יִתָּפְשׂ֓וּ ׀ בִּ⁠מְזִמּ֖וֹת ז֣וּ חָשָֽׁבוּ ׃³ כִּֽי ־ הִלֵּ֣ל רָ֭שָׁע עַל ־ תַּאֲוַ֣ת נַפְשׁ֑⁠וֹ וּ⁠בֹצֵ֥עַ בֵּ֝רֵ֗ךְ נִ֘אֵ֥ץ ׀ יְהוָֽה ׃⁴ רָשָׁ֗ע כְּ⁠גֹ֣בַהּ אַ֭פּ⁠וֹ בַּל ־ יִדְרֹ֑שׁ אֵ֥ין אֱ֝לֹהִ֗ים כָּל ־ מְזִמּוֹתָֽי⁠ו ׃⁵ יָ֘חִ֤ילוּ דְרָכָ֨יו ׀¹ בְּ⁠כָל ־ עֵ֗ת מָר֣וֹם מִ֭שְׁפָּטֶי⁠ךָ מִ⁠נֶּגְדּ֑⁠וֹ כָּל ־ צ֝וֹרְרָ֗י⁠ו יָפִ֥יחַ בָּ⁠הֶֽם ׃⁶ אָמַ֣ר בְּ֭⁠לִבּ⁠וֹ בַּל ־ אֶמּ֑וֹט לְ⁠דֹ֥ר וָ֝⁠דֹ֗ר אֲשֶׁ֣ר לֹֽא ־ בְ⁠רָֽע ׃⁷ אָלָ֤ה פִּ֣י⁠הוּ מָ֭לֵא וּ⁠מִרְמ֣וֹת וָ⁠תֹ֑ךְ תַּ֥חַת לְ֝שׁוֹנ֗⁠וֹ עָמָ֥ל וָ⁠אָֽוֶן ׃⁸ יֵשֵׁ֤ב ׀ בְּ⁠מַאְרַ֬ב חֲצֵרִ֗ים בַּֽ֭⁠מִּסְתָּרִים יַהֲרֹ֣ג נָקִ֑י עֵ֝ינָ֗י⁠ו לְֽ⁠חֵלְכָ֥ה יִצְפֹּֽנוּ ׃⁹ יֶאֱרֹ֬ב בַּ⁠מִּסְתָּ֨ר ׀ כְּ⁠אַרְיֵ֬ה בְ⁠סֻכֹּ֗⁠ה יֶ֭אֱרֹב לַ⁠חֲט֣וֹף עָנִ֑י יַחְטֹ֥ף עָ֝נִ֗י בְּ⁠מָשְׁכ֥⁠וֹ בְ⁠רִשְׁתּֽ⁠וֹ ׃¹⁰ יִדְכֶּ֥ה ² יָשֹׁ֑חַ וְ⁠נָפַ֥ל בַּ֝⁠עֲצוּמָ֗י⁠ו חלכאים ׃³¹¹ אָמַ֣ר בְּ֭⁠לִבּ⁠וֹ שָׁ֣כַֽח אֵ֑ל הִסְתִּ֥יר פָּ֝נָ֗י⁠ו בַּל ־ רָאָ֥ה לָ⁠נֶֽצַח ׃¹² קוּמָ֤⁠ה יְהוָ֗ה אֵ֭ל נְשָׂ֣א יָדֶ֑⁠ךָ אַל ־ תִּשְׁכַּ֥ח עניים ׃⁴¹³ עַל ־ מֶ֤ה ׀ נִאֵ֖ץ רָשָׁ֥ע ׀ אֱלֹהִ֑ים אָמַ֥ר בְּ֝⁠לִבּ֗⁠וֹ לֹ֣א תִּדְרֹֽשׁ ׃¹⁴ רָאִ֡תָה כִּֽי ־ אַתָּ֤ה ׀ עָ֘מָ֤ל וָ⁠כַ֨עַס ׀ תַּבִּיט֮ לָ⁠תֵ֪ת בְּ⁠יָ֫דֶ֥⁠ךָ עָ֭לֶי⁠ךָ יַעֲזֹ֣ב חֵלֶ֑כָה יָ֝ת֗וֹם אַתָּ֤ה ׀ הָיִ֬יתָ עוֹזֵֽר ׃¹⁵ שְׁ֭בֹר זְר֣וֹעַ רָשָׁ֑ע וָ֝⁠רָ֗ע תִּֽדְרוֹשׁ ־ רִשְׁע֥⁠וֹ בַל ־ תִּמְצָֽא ׃¹⁶ יְהוָ֣ה מֶ֭לֶךְ עוֹלָ֣ם וָ⁠עֶ֑ד אָבְד֥וּ ג֝וֹיִ֗ם מֵֽ⁠אַרְצֽ⁠וֹ ׃¹⁷ תַּאֲוַ֬ת עֲנָוִ֣ים שָׁמַ֣עְתָּ יְהוָ֑ה תָּכִ֥ין לִ֝בָּ֗⁠ם תַּקְשִׁ֥יב אָזְנֶֽ⁠ךָ ׃¹⁸ לִ⁠שְׁפֹּ֥ט יָת֗וֹם וָ֫⁠דָ֥ךְ בַּל ־ יוֹסִ֥יף ע֑וֹד לַ⁠עֲרֹ֥ץ אֱ֝נ֗וֹשׁ מִן ־ הָ⁠אָֽרֶץ ׃

¹K דרכ⁠ו

²K ו⁠דכה

³Q חֵיל כָּאִים

⁴Q עֲנָוִֽים

Chapter 11

¹ לַ⁠מְנַצֵּ֗חַ לְ⁠דָ֫וִ֥ד בַּֽ⁠יהוָ֨ה ׀ חָסִ֗יתִי אֵ֭יךְ תֹּאמְר֣וּ לְ⁠נַפְשִׁ֑⁠י נ֝֗וּדִי ¹ הַרְ⁠כֶ֥ם צִפּֽוֹר ׃² כִּ֤י הִנֵּ֪ה הָ⁠רְשָׁעִ֡ים יִדְרְכ֬וּ⁠ן קֶ֗שֶׁת כּוֹנְנ֣וּ חִצָּ֣⁠ם עַל ־ יֶ֑תֶר לִ⁠יר֥וֹת בְּמוֹ ־ אֹ֝֗פֶל לְ⁠יִשְׁרֵי ־ לֵֽב ׃³ כִּ֣י הַ֭⁠שָּׁתוֹת יֵֽהָרֵס֑וּ⁠ן צַ֝דִּ֗יק מַה ־ פָּעָֽל ׃⁴ יְהוָ֤ה ׀ בְּֽ⁠הֵ֘יכַ֤ל קָדְשׁ֗⁠וֹ יְהוָה֮ בַּ⁠שָּׁמַ֪יִם כִּ֫סְא֥⁠וֹ עֵינָ֥י⁠ו יֶחֱז֑וּ עַפְעַפָּ֥י⁠ו יִ֝בְחֲנ֗וּ בְּנֵ֣י אָדָֽם ׃⁵ יְהוָה֮ צַדִּ֪יק יִ֫בְחָ֥ן וְ֭⁠רָשָׁע וְ⁠אֹהֵ֣ב חָמָ֑ס שָֽׂנְאָ֥ה נַפְשֽׁ⁠וֹ ׃⁶ יַמְטֵ֥ר עַל ־ רְשָׁעִ֗ים פַּ֫חִ֥ים אֵ֣שׁ וְ֭⁠גָפְרִית וְ⁠ר֥וּחַ זִלְעָפ֗וֹת מְנָ֣ת כּוֹסָֽ⁠ם ׃⁷ כִּֽי ־ צַדִּ֣יק יְ֭הוָה צְדָק֣וֹת אָהֵ֑ב יָ֝שָׁ֗ר יֶחֱז֥וּ פָנֵֽי⁠מוֹ ׃

¹K נודו

Chapter 12

⁽¹⁾

לַ⁠מְנַצֵּ֥חַ עַֽל ־ הַ⁠שְּׁמִינִ֗ית מִזְמ֥וֹר לְ⁠דָוִֽד ׃

¹⁽²⁾ הוֹשִׁ֣יעָ⁠ה יְ֭הוָה כִּי ־ גָמַ֣ר חָסִ֑יד כִּי ־ פַ֥סּוּ אֱ֝מוּנִ֗ים מִ⁠בְּנֵ֥י אָדָֽם ׃²⁽³⁾ שָׁ֤וְא ׀ יְֽדַבְּרוּ֮ אִ֤ישׁ אֶת ־ רֵ֫עֵ֥⁠הוּ שְׂפַ֥ת חֲלָק֑וֹת בְּ⁠לֵ֖ב וָ⁠לֵ֣ב יְדַבֵּֽרוּ ׃³⁽⁴⁾ יַכְרֵ֣ת יְ֭הוָה כָּל ־ שִׂפְתֵ֣י חֲלָק֑וֹת לָ֝שׁ֗וֹן מְדַבֶּ֥רֶת גְּדֹלֽוֹת ׃⁴⁽⁵⁾ אֲשֶׁ֤ר אָֽמְר֨וּ ׀ לִ⁠לְשֹׁנֵ֣⁠נוּ נַ֭גְבִּיר שְׂפָתֵ֣י⁠נוּ אִתָּ֑⁠נוּ מִ֖י אָד֣וֹן לָֽ⁠נוּ ׃⁵⁽⁶⁾ מִ⁠שֹּׁ֥ד עֲנִיִּים֮ מֵ⁠אַנְקַ֪ת אֶבְי֫וֹנִ֥ים עַתָּ֣ה אָ֭קוּם יֹאמַ֣ר יְהוָ֑ה אָשִׁ֥ית בְּ֝⁠יֵ֗שַׁע יָפִ֥יחַֽ לֽ⁠וֹ ׃⁶⁽⁷⁾ אִֽמֲר֣וֹת יְהוָה֮ אֲמָר֪וֹת טְהֹ֫ר֥וֹת כֶּ֣סֶף צָ֭רוּף בַּ⁠עֲלִ֣יל לָ⁠אָ֑רֶץ מְ֝זֻקָּ֗ק שִׁבְעָתָֽיִם ׃⁷⁽⁸⁾ אַתָּֽה ־ יְהוָ֥ה תִּשְׁמְרֵ֑⁠ם תִּצְּרֶ֓⁠נּוּ ׀ מִן ־ הַ⁠דּ֖וֹר ז֣וּ לְ⁠עוֹלָֽם ׃⁸⁽⁹⁾ סָבִ֗יב רְשָׁעִ֥ים יִתְהַלָּכ֑וּ⁠ן כְּ⁠רֻ֥ם זֻ֝לּ֗וּת לִ⁠בְנֵ֥י אָדָֽם ׃

Chapter 13

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ עַד ־ אָ֣נָה יְ֭הוָה תִּשְׁכָּחֵ֣⁠נִי נֶ֑צַח עַד ־ אָ֓נָה ׀ תַּסְתִּ֖יר אֶת ־ פָּנֶ֣י⁠ךָ מִמֶּֽ⁠נִּי ׃²⁽³⁾ עַד ־ אָ֨נָה אָשִׁ֪ית עֵצ֡וֹת בְּ⁠נַפְשִׁ֗⁠י יָג֣וֹן בִּ⁠לְבָבִ֣⁠י יוֹמָ֑ם עַד ־ אָ֓נָה ׀ יָר֖וּם אֹיְבִ֣⁠י עָלָֽ⁠י ׃³⁽⁴⁾ הַבִּ֣יטָֽ⁠ה עֲ֭נֵ⁠נִי יְהוָ֣ה אֱלֹהָ֑⁠י הָאִ֥ירָ⁠ה עֵ֝ינַ֗⁠י פֶּן ־ אִישַׁ֥ן הַ⁠מָּֽוֶת ׃⁴⁽⁵⁾ פֶּן ־ יֹאמַ֣ר אֹיְבִ֣⁠י יְכָלְתִּ֑י⁠ו צָרַ֥⁠י יָ֝גִ֗ילוּ כִּ֣י אֶמּֽוֹט ׃⁵⁽⁶⁾ וַ⁠אֲנִ֤י ׀ בְּ⁠חַסְדְּ⁠ךָ֣ בָטַחְתִּי֮ יָ֤גֵ֥ל לִבִּ֗⁠י בִּֽ⁠ישׁוּעָ֫תֶ֥⁠ךָ ⁶ אָשִׁ֥ירָה לַ⁠יהוָ֑ה כִּ֖י גָמַ֣ל עָלָֽ⁠י ׃

Chapter 14

¹ לַ⁠מְנַצֵּ֗חַ לְ⁠דָ֫וִ֥ד אָ֘מַ֤ר נָבָ֣ל בְּ֭⁠לִבּ⁠וֹ אֵ֣ין אֱלֹהִ֑ים הִֽשְׁחִ֗יתוּ הִֽתְעִ֥יבוּ עֲלִילָ֗ה אֵ֣ין עֹֽשֵׂה ־ טֽוֹב ׃² יְֽהוָ֗ה מִ⁠שָּׁמַיִם֮ הִשְׁקִ֪יף עַֽל ־ בְּנֵי ־ אָ֫דָ֥ם לִ֭⁠רְאוֹת הֲ⁠יֵ֣שׁ מַשְׂכִּ֑יל דֹּ֝רֵשׁ אֶת ־ אֱלֹהִֽים ׃³ הַ⁠כֹּ֥ל סָר֮ יַחְדָּ֪ו נֶ֫אֱלָ֥חוּ אֵ֤ין עֹֽשֵׂה ־ ט֑וֹב אֵ֝֗ין גַּם ־ אֶחָֽד ׃⁴ הֲ⁠לֹ֥א יָדְעוּ֮ כָּל ־ פֹּ֪עֲלֵ֫י אָ֥וֶן אֹכְלֵ֣י עַ֭מִּ⁠י אָ֣כְלוּ לֶ֑חֶם יְ֝הוָ֗ה לֹ֣א קָרָֽאוּ ׃⁵ שָׁ֤ם ׀ פָּ֣חֲדוּ פָ֑חַד כִּֽי ־ אֱ֝לֹהִ֗ים בְּ⁠ד֣וֹר צַדִּֽיק ׃⁶ עֲצַת ־ עָנִ֥י תָבִ֑ישׁוּ כִּ֖י יְהוָ֣ה מַחְסֵֽ⁠הוּ ׃⁷ מִ֥י יִתֵּ֣ן מִ⁠צִּיּוֹן֮ יְשׁוּעַ֪ת יִשְׂרָ֫אֵ֥ל בְּ⁠שׁ֣וּב יְ֭הוָה שְׁב֣וּת עַמּ֑⁠וֹ יָגֵ֥ל יַ֝עֲקֹ֗ב יִשְׂמַ֥ח יִשְׂרָֽאֵל ׃

Chapter 15

¹ מִזְמ֗וֹר לְ⁠דָ֫וִ֥ד יְ֭הֹוָה מִי ־ יָג֣וּר בְּ⁠אָהֳלֶ֑⁠ךָ מִֽי ־ יִ֝שְׁכֹּ֗ן בְּ⁠הַ֣ר קָדְשֶֽׁ⁠ךָ ׃² הוֹלֵ֣ךְ תָּ֭מִים וּ⁠פֹעֵ֥ל צֶ֑דֶק וְ⁠דֹבֵ֥ר אֱ֝מֶ֗ת בִּ⁠לְבָבֽ⁠וֹ ׃³ לֹֽא ־ רָגַ֨ל ׀ עַל ־ לְשֹׁנ֗⁠וֹ לֹא ־ עָשָׂ֣ה לְ⁠רֵעֵ֣⁠הוּ רָעָ֑ה וְ֝⁠חֶרְפָּ֗ה לֹא ־ נָשָׂ֥א עַל ־ קְרֹֽב⁠וֹ ׃⁴ נִבְזֶ֤ה ׀ בְּֽ⁠עֵ֘ינָ֤י⁠ו נִמְאָ֗ס וְ⁠אֶת ־ יִרְאֵ֣י יְהוָ֣ה יְכַבֵּ֑ד נִשְׁבַּ֥ע לְ֝⁠הָרַ֗ע וְ⁠לֹ֣א יָמִֽר ׃⁵ כַּסְפּ֤⁠וֹ ׀ לֹא ־ נָתַ֣ן בְּ⁠נֶשֶׁךְ֮ וְ⁠שֹׁ֥חַד עַל ־ נָקִ֗י לֹ֥א לָ֫קָ֥ח עֹֽשֵׂה ־ אֵ֑לֶּה לֹ֖א יִמּ֣וֹט לְ⁠עוֹלָֽם ׃

Chapter 16

¹ מִכְתָּ֥ם לְ⁠דָוִ֑ד שָֽׁמְרֵ֥⁠נִי אֵ֝֗ל כִּֽי ־ חָסִ֥יתִי בָֽ⁠ךְ ׃² אָמַ֣רְתְּ לַֽ֭⁠יהוָה אֲדֹנָ֣⁠י אָ֑תָּה ט֝וֹבָתִ֗⁠י בַּל ־ עָלֶֽי⁠ךָ ׃³ לִ֭⁠קְדוֹשִׁים אֲשֶׁר ־ בָּ⁠אָ֣רֶץ הֵ֑מָּה וְ֝⁠אַדִּירֵ֗י כָּל ־ חֶפְצִ⁠י ־ בָֽ⁠ם ׃⁴ יִרְבּ֥וּ עַצְּבוֹתָ⁠ם֮ אַחֵ֪ר מָ֫הָ֥רוּ בַּל ־ אַסִּ֣יךְ נִסְכֵּי⁠הֶ֣ם מִ⁠דָּ֑ם וּֽ⁠בַל ־ אֶשָּׂ֥א אֶת ־ שְׁ֝מוֹתָ֗⁠ם עַל ־ שְׂפָתָֽ⁠י ׃⁵ יְֽהוָ֗ה מְנָת ־ חֶלְקִ֥⁠י וְ⁠כוֹסִ֑⁠י אַ֝תָּ֗ה תּוֹמִ֥יךְ גּוֹרָלִֽ⁠י ׃⁶ חֲבָלִ֣ים נָֽפְלוּ ־ לִ֭⁠י בַּ⁠נְּעִמִ֑ים אַף ־ נַ֝חֲלָ֗ת שָֽׁפְרָ֥ה עָלָֽ⁠י ׃⁷ אֲבָרֵ֗ךְ אֶת ־ יְ֭הוָה אֲשֶׁ֣ר יְעָצָ֑⁠נִי אַף ־ לֵ֝יל֗וֹת יִסְּר֥וּ⁠נִי כִלְיוֹתָֽ⁠י ׃⁸ שִׁוִּ֬יתִי יְהוָ֣ה לְ⁠נֶגְדִּ֣⁠י תָמִ֑יד כִּ֥י מִֽ֝⁠ימִינִ֗⁠י בַּל ־ אֶמּֽוֹט ׃⁹ לָ⁠כֵ֤ן ׀ שָׂמַ֣ח לִ֭בִּ⁠י וַ⁠יָּ֣גֶל כְּבוֹדִ֑⁠י אַף ־ בְּ֝שָׂרִ֗⁠י יִשְׁכֹּ֥ן לָ⁠בֶֽטַח ׃¹⁰ כִּ֤י ׀ לֹא ־ תַעֲזֹ֣ב נַפְשִׁ֣⁠י לִ⁠שְׁא֑וֹל לֹֽא ־ תִתֵּ֥ן חֲ֝סִידְ⁠ךָ֗ לִ⁠רְא֥וֹת שָֽׁחַת ׃¹¹ תּֽוֹדִיעֵ⁠נִי֮ אֹ֤רַח חַ֫יִּ֥ים שֹׂ֣בַע שְׂ֭מָחוֹת אֶת ־ פָּנֶ֑י⁠ךָ נְעִמ֖וֹת בִּ⁠ימִינְ⁠ךָ֣ נֶֽצַח ׃

Chapter 17

¹ תְּפִלָּ֗ה לְ⁠דָ֫וִ֥ד שִׁמְעָ֤⁠ה יְהוָ֨ה ׀ צֶ֗דֶק הַקְשִׁ֥יבָ⁠ה רִנָּתִ֗⁠י הַאֲזִ֥ינָ⁠ה תְפִלָּתִ֑⁠י בְּ֝⁠לֹ֗א שִׂפְתֵ֥י מִרְמָֽה ׃² מִ֭⁠לְּ⁠פָנֶי⁠ךָ מִשְׁפָּטִ֣⁠י יֵצֵ֑א עֵ֝ינֶ֗י⁠ךָ תֶּחֱזֶ֥ינָה מֵישָׁרִֽים ׃³ בָּ֘חַ֤נְתָּ לִבִּ֨⁠י ׀ פָּ֘קַ֤דְתָּ לַּ֗יְלָה צְרַפְתַּ֥⁠נִי בַל ־ תִּמְצָ֑א זַ֝מֹּתִ֗י בַּל ־ יַעֲבָר ־ פִּֽ⁠י ׃⁴ לִ⁠פְעֻלּ֣וֹת אָ֭דָם בִּ⁠דְבַ֣ר שְׂפָתֶ֑י⁠ךָ אֲנִ֥י שָׁ֝מַ֗רְתִּי אָרְח֥וֹת פָּרִֽיץ ׃⁵ תָּמֹ֣ךְ אֲ֭שֻׁרַ⁠י בְּ⁠מַעְגְּלוֹתֶ֑י⁠ךָ בַּל ־ נָמ֥וֹטּוּ פְעָמָֽ⁠י ׃⁶ אֲנִֽי ־ קְרָאתִ֣י⁠ךָ כִֽי ־ תַעֲנֵ֣⁠נִי אֵ֑ל הַֽט ־ אָזְנְ⁠ךָ֥ לִ֝֗⁠י שְׁמַ֣ע אִמְרָתִֽ⁠י ׃⁷ הַפְלֵ֣ה חֲ֭סָדֶי⁠ךָ מוֹשִׁ֣יעַ חוֹסִ֑ים מִ֝⁠מִּתְקוֹמְמִ֗ים בִּֽ⁠ימִינֶֽ⁠ךָ ׃⁸ שָׁ֭מְרֵ⁠נִי כְּ⁠אִישׁ֣וֹן בַּת ־ עָ֑יִן בְּ⁠צֵ֥ל כְּ֝נָפֶ֗י⁠ךָ תַּסְתִּירֵֽ⁠נִי ׃⁹ מִ⁠פְּנֵ֣י רְ֭שָׁעִים ז֣וּ שַׁדּ֑וּ⁠נִי אֹיְבַ֥⁠י בְּ֝⁠נֶ֗פֶשׁ יַקִּ֥יפוּ עָלָֽ⁠י ׃¹⁰ חֶלְבָּ֥⁠מוֹ סָּגְר֑וּ פִּ֝֗י⁠מוֹ דִּבְּר֥וּ בְ⁠גֵאֽוּת ׃¹¹ אַ֭שֻּׁרֵי⁠נוּ עַתָּ֣ה סבבו⁠ני ¹ עֵינֵי⁠הֶ֥ם יָ֝שִׁ֗יתוּ לִ⁠נְט֥וֹת בָּ⁠אָֽרֶץ ׃¹² דִּמְיֹנ֗⁠וֹ כְּ֭⁠אַרְיֵה יִכְס֣וֹף לִ⁠טְר֑וֹף וְ֝⁠כִ⁠כְפִ֗יר יֹשֵׁ֥ב בְּ⁠מִסְתָּרִֽים ׃¹³ קוּמָ֤⁠ה יְהוָ֗ה קַדְּמָ֣⁠ה פָ֭נָי⁠ו הַכְרִיעֵ֑⁠הוּ פַּלְּטָ֥⁠ה נַ֝פְשִׁ֗⁠י מֵ⁠רָשָׁ֥ע חַרְבֶּֽ⁠ךָ ׃¹⁴ מִֽ⁠מְתִ֥ים יָדְ⁠ךָ֨ ׀ יְהוָ֡ה מִֽ⁠מְתִ֬ים מֵ⁠חֶ֗לֶד חֶלְקָ֥⁠ם בַּֽ⁠חַיִּים֮ וּֽצְפוּנְךָ֮ ² תְּמַלֵּ֪א בִ֫טְנָ֥⁠ם יִשְׂבְּע֥וּ בָנִ֑ים וְ⁠הִנִּ֥יחוּ יִ֝תְרָ֗⁠ם לְ⁠עוֹלְלֵי⁠הֶֽם ׃¹⁵ אֲנִ֗י בְּ֭⁠צֶדֶק אֶחֱזֶ֣ה פָנֶ֑י⁠ךָ אֶשְׂבְּעָ֥ה בְ֝⁠הָקִ֗יץ תְּמוּנָתֶֽ⁠ךָ ׃

¹Q סְבָב֑וּנוּ

²K ו⁠צפינ⁠ך

Chapter 18

⁽¹⁾

לַ⁠מְנַצֵּ֤חַ ׀ לְ⁠עֶ֥בֶד יְהוָ֗ה לְ⁠דָ֫וִ֥ד אֲשֶׁ֤ר דִּבֶּ֨ר ׀ לַ⁠יהוָ֗ה אֶת ־ דִּ֭בְרֵי הַ⁠שִּׁירָ֣ה הַ⁠זֹּ֑את בְּ⁠י֤וֹם הִֽצִּיל ־ יְהוָ֘ה אוֹת֥⁠וֹ מִ⁠כַּ֥ף כָּל ־ אֹ֝יְבָ֗י⁠ו וּ⁠מִ⁠יַּ֥ד שָׁאֽוּל ׃

¹⁽²⁾ וַ⁠יֹּאמַ֡ר אֶרְחָמְ⁠ךָ֖ יְהוָ֣ה חִזְקִֽ⁠י ׃²⁽³⁾ יְהוָ֤ה ׀ סַֽלְעִ֥⁠י וּ⁠מְצוּדָתִ֗⁠י וּ⁠מְפַ֫לְטִ֥⁠י אֵלִ֣⁠י צ֭וּרִ⁠י אֶֽחֱסֶה ־ בּ֑⁠וֹ מָֽגִנִּ֥⁠י וְ⁠קֶֽרֶן ־ יִ֝שְׁעִ֗⁠י מִשְׂגַּבִּֽ⁠י ׃³⁽⁴⁾ מְ֭הֻלָּל אֶקְרָ֣א יְהוָ֑ה וּ⁠מִן ־ אֹ֝יְבַ֗⁠י אִוָּשֵֽׁעַ ׃⁴⁽⁵⁾ אֲפָפ֥וּ⁠נִי חֶבְלֵי ־ מָ֑וֶת וְֽ⁠נַחֲלֵ֖י בְלִיַּ֣עַל יְבַֽעֲתֽוּ⁠נִי ׃⁵⁽⁶⁾ חֶבְלֵ֣י שְׁא֣וֹל סְבָב֑וּ⁠נִי קִ֝דְּמ֗וּ⁠נִי מ֣וֹקְשֵׁי מָֽוֶת ׃⁶⁽⁷⁾ בַּ⁠צַּר ־ לִ֤⁠י ׀ אֶֽקְרָ֣א יְהוָה֮ וְ⁠אֶל ־ אֱלֹהַ֪⁠י אֲשַׁ֫וֵּ֥עַ יִשְׁמַ֣ע מֵ⁠הֵיכָל֣⁠וֹ קוֹלִ֑⁠י וְ֝⁠שַׁוְעָתִ֗⁠י לְ⁠פָנָ֤י⁠ו ׀ תָּב֬וֹא בְ⁠אָזְנָֽי⁠ו ׃⁷⁽⁸⁾ וַ⁠תִּגְעַ֬שׁ וַ⁠תִּרְעַ֨שׁ ׀ הָ⁠אָ֗רֶץ וּ⁠מוֹסְדֵ֣י הָרִ֣ים יִרְגָּ֑זוּ וַ֝⁠יִּתְגָּֽעֲשׁ֗וּ כִּי ־ חָ֥רָה לֽ⁠וֹ ׃⁸⁽⁹⁾ עָ֘לָ֤ה עָשָׁ֨ן ׀ בְּ⁠אַפּ֗⁠וֹ וְ⁠אֵשׁ ־ מִ⁠פִּ֥י⁠ו תֹּאכֵ֑ל גֶּ֝חָלִ֗ים בָּעֲר֥וּ מִמֶּֽ⁠נּוּ ׃⁹⁽¹⁰⁾ וַ⁠יֵּ֣ט שָׁ֭מַיִם וַ⁠יֵּרַ֑ד וַ֝⁠עֲרָפֶ֗ל תַּ֣חַת רַגְלָֽי⁠ו ׃¹⁰⁽¹¹⁾ וַ⁠יִּרְכַּ֣ב עַל ־ כְּ֭רוּב וַ⁠יָּעֹ֑ף וַ֝⁠יֵּ֗דֶא עַל ־ כַּנְפֵי ־ רֽוּחַ ׃¹¹⁽¹²⁾ יָ֤שֶׁת חֹ֨שֶׁךְ ׀ סִתְר֗⁠וֹ סְבִֽיבוֹתָ֥י⁠ו סֻכָּת֑⁠וֹ חֶשְׁכַת ־ מַ֝֗יִם עָבֵ֥י שְׁחָקִֽים ׃¹²⁽¹³⁾ מִ⁠נֹּ֗גַהּ נֶ֫גְדּ֥⁠וֹ עָבָ֥י⁠ו עָבְר֑וּ בָּ֝רָ֗ד וְ⁠גַֽחֲלֵי ־ אֵֽשׁ ׃¹³⁽¹⁴⁾ וַ⁠יַּרְעֵ֬ם בַּ⁠שָּׁמַ֨יִם ׀ יְֽהוָ֗ה וְ֭⁠עֶלְיוֹן יִתֵּ֣ן קֹל֑⁠וֹ בָּ֝רָ֗ד וְ⁠גַֽחֲלֵי ־ אֵֽשׁ ׃¹⁴⁽¹⁵⁾ וַ⁠יִּשְׁלַ֣ח חִ֭צָּי⁠ו וַ⁠יְפִיצֵ֑⁠ם וּ⁠בְרָקִ֥ים רָ֝ב וַ⁠יְהֻמֵּֽ⁠ם ׃¹⁵⁽¹⁶⁾ וַ⁠יֵּ֤רָא֨וּ ׀ אֲפִ֥יקֵי מַ֗יִם וַֽ⁠יִּגָּלוּ֮ מוֹסְד֪וֹת תֵּ֫בֵ֥ל מִ⁠גַּעֲרָ֣תְ⁠ךָ֣ יְהוָ֑ה מִ֝⁠נִּשְׁמַ֗ת ר֣וּחַ אַפֶּֽ⁠ךָ ׃¹⁶⁽¹⁷⁾ יִשְׁלַ֣ח מִ֭⁠מָּרוֹם יִקָּחֵ֑⁠נִי יַֽ֝מְשֵׁ֗⁠נִי מִ⁠מַּ֥יִם רַבִּֽים ׃¹⁷⁽¹⁸⁾ יַצִּילֵ֗⁠נִי מֵ⁠אֹיְבִ֥⁠י עָ֑ז וּ֝⁠מִ⁠שֹּׂנְאַ֗⁠י כִּֽי ־ אָמְצ֥וּ מִמֶּֽ⁠נִּי ׃¹⁸⁽¹⁹⁾ יְקַדְּמ֥וּ⁠נִי בְ⁠יוֹם ־ אֵידִ֑⁠י וַֽ⁠יְהִי ־ יְהוָ֖ה לְ⁠מִשְׁעָ֣ן לִֽ⁠י ׃¹⁹⁽²⁰⁾ וַ⁠יּוֹצִיאֵ֥⁠נִי לַ⁠מֶּרְחָ֑ב יְ֝חַלְּצֵ֗⁠נִי כִּ֘י חָ֥פֵֽץ בִּֽ⁠י ׃²⁰⁽²¹⁾ יִגְמְלֵ֣⁠נִי יְהוָ֣ה כְּ⁠צִדְקִ֑⁠י כְּ⁠בֹ֥ר יָ֝דַ֗⁠י יָשִׁ֥יב לִֽ⁠י ׃²¹⁽²²⁾ כִּֽי ־ שָׁ֭מַרְתִּי דַּרְכֵ֣י יְהוָ֑ה וְ⁠לֹֽא ־ רָ֝שַׁ֗עְתִּי מֵ⁠אֱלֹהָֽ⁠י ׃²²⁽²³⁾ כִּ֣י כָל ־ מִשְׁפָּטָ֣י⁠ו לְ⁠נֶגְדִּ֑⁠י וְ֝⁠חֻקֹּתָ֗י⁠ו לֹא ־ אָסִ֥יר מֶֽנִּ⁠י ׃²³⁽²⁴⁾ וָ⁠אֱהִ֣י תָמִ֣ים עִמּ֑⁠וֹ וָ֝⁠אֶשְׁתַּמֵּ֗ר מֵ⁠עֲוֺנִֽ⁠י ׃²⁴⁽²⁵⁾ וַ⁠יָּֽשֶׁב ־ יְהוָ֣ה לִ֣⁠י כְ⁠צִדְקִ֑⁠י כְּ⁠בֹ֥ר יָ֝דַ֗⁠י לְ⁠נֶ֣גֶד עֵינָֽי⁠ו ׃²⁵⁽²⁶⁾ עִם ־ חָסִ֥יד תִּתְחַסָּ֑ד עִם ־ גְּבַ֥ר תָּ֝מִ֗ים תִּתַּמָּֽם ׃²⁶⁽²⁷⁾ עִם ־ נָבָ֥ר תִּתְבָּרָ֑ר וְ⁠עִם ־ עִ֝קֵּ֗שׁ תִּתְפַּתָּֽל ׃²⁷⁽²⁸⁾ כִּֽי ־ אַ֭תָּה עַם ־ עָנִ֣י תוֹשִׁ֑יעַ וְ⁠עֵינַ֖יִם רָמ֣וֹת תַּשְׁפִּֽיל ׃²⁸⁽²⁹⁾ כִּֽי ־ אַ֭תָּה תָּאִ֣יר נֵרִ֑⁠י יְהוָ֥ה אֱ֝לֹהַ֗⁠י יַגִּ֥יהַּ חָשְׁכִּֽ⁠י ׃²⁹⁽³⁰⁾ כִּֽי ־ בְ֭⁠ךָ אָרֻ֣ץ גְּד֑וּד וּ֝⁠בֵֽ⁠אלֹהַ֗⁠י אֲדַלֶּג ־ שֽׁוּר ׃³⁰⁽³¹⁾ הָ⁠אֵל֮ תָּמִ֪ים דַּ֫רְכּ֥⁠וֹ אִמְרַֽת ־ יְהוָ֥ה צְרוּפָ֑ה מָגֵ֥ן ה֝֗וּא לְ⁠כֹ֤ל ׀ הַ⁠חֹסִ֬ים בּֽ⁠וֹ ׃³¹⁽³²⁾ כִּ֤י מִ֣י אֱ֭לוֹהַּ מִ⁠בַּלְעֲדֵ֣י יְהוָ֑ה וּ⁠מִ֥י צ֝֗וּר זוּלָתִ֥⁠י אֱלֹהֵֽי⁠נוּ ׃³²⁽³³⁾ הָ֭⁠אֵל הַ⁠מְאַזְּרֵ֣⁠נִי חָ֑יִל וַ⁠יִּתֵּ֖ן תָּמִ֣ים דַּרְכִּֽ⁠י ׃³³⁽³⁴⁾ מְשַׁוֶּ֣ה רַ֭גְלַ⁠י כָּ⁠אַיָּל֑וֹת וְ⁠עַ֥ל בָּ֝מֹתַ֗⁠י יַעֲמִידֵֽ⁠נִי ׃³⁴⁽³⁵⁾ מְלַמֵּ֣ד יָ֭דַ⁠י לַ⁠מִּלְחָמָ֑ה וְֽ⁠נִחֲתָ֥ה קֶֽשֶׁת ־ נְ֝חוּשָׁ֗ה זְרוֹעֹתָֽ⁠י ׃³⁵⁽³⁶⁾ וַ⁠תִּתֶּן ־ לִ⁠י֮ מָגֵ֪ן יִ֫שְׁעֶ֥⁠ךָ וִֽ⁠ימִינְ⁠ךָ֥ תִסְעָדֵ֑⁠נִי וְֽ⁠עַנְוַתְ⁠ךָ֥ תַרְבֵּֽ⁠נִי ׃³⁶⁽³⁷⁾ תַּרְחִ֣יב צַעֲדִ֣⁠י תַחְתָּ֑⁠י וְ⁠לֹ֥א מָ֝עֲד֗וּ קַרְסֻלָּֽ⁠י ׃³⁷⁽³⁸⁾ אֶרְדּ֣וֹף א֭וֹיְבַ⁠י וְ⁠אַשִּׂיגֵ֑⁠ם וְ⁠לֹֽא ־ אָ֝שׁוּב עַד ־ כַּלּוֹתָֽ⁠ם ׃³⁸⁽³⁹⁾ אֶ֭מְחָצֵ⁠ם וְ⁠לֹא ־ יֻ֣כְלוּ ק֑וּם יִ֝פְּל֗וּ תַּ֣חַת רַגְלָֽ⁠י ׃³⁹⁽⁴⁰⁾ וַ⁠תְּאַזְּרֵ֣⁠נִי חַ֭יִל לַ⁠מִּלְחָמָ֑ה תַּכְרִ֖יעַ קָמַ֣⁠י תַּחְתָּֽ⁠י ׃⁴⁰⁽⁴¹⁾ וְֽ⁠אֹיְבַ֗⁠י נָתַ֣תָּה לִּ֣⁠י עֹ֑רֶף וּ֝⁠מְשַׂנְאַ֗⁠י אַצְמִיתֵֽ⁠ם ׃⁴¹⁽⁴²⁾ יְשַׁוְּע֥וּ וְ⁠אֵין ־ מוֹשִׁ֑יעַ עַל ־ יְ֝הוָ֗ה וְ⁠לֹ֣א עָנָֽ⁠ם ׃⁴²⁽⁴³⁾ וְֽ⁠אֶשְׁחָקֵ֗⁠ם כְּ⁠עָפָ֥ר עַל ־ פְּנֵי ־ ר֑וּחַ כְּ⁠טִ֖יט חוּצ֣וֹת אֲרִיקֵֽ⁠ם ׃⁴³⁽⁴⁴⁾ תְּפַלְּטֵ⁠נִי֮ מֵ⁠רִ֪יבֵ֫י עָ֥ם תְּ֭שִׂימֵ⁠נִי לְ⁠רֹ֣אשׁ גּוֹיִ֑ם עַ֖ם לֹא ־ יָדַ֣עְתִּי יַֽעַבְדֽוּ⁠נִי ׃⁴⁴⁽⁴⁵⁾ לְ⁠שֵׁ֣מַֽע אֹ֭זֶן יִשָּׁ֣מְעוּ לִ֑⁠י בְּנֵֽי ־ נֵ֝כָ֗ר יְכַחֲשׁוּ ־ לִֽ⁠י ׃⁴⁵⁽⁴⁶⁾ בְּנֵי ־ נֵכָ֥ר יִבֹּ֑לוּ וְ֝⁠יַחְרְג֗וּ מִֽ⁠מִּסְגְּרֽוֹתֵי⁠הֶֽם ׃⁴⁶⁽⁴⁷⁾ חַי ־ יְ֭הוָה וּ⁠בָר֣וּךְ צוּרִ֑⁠י וְ֝⁠יָר֗וּם אֱלוֹהֵ֥י יִשְׁעִֽ⁠י ׃⁴⁷⁽⁴⁸⁾ הָ⁠אֵ֗ל הַ⁠נּוֹתֵ֣ן נְקָמ֣וֹת לִ֑⁠י וַ⁠יַּדְבֵּ֖ר עַמִּ֣ים תַּחְתָּֽ⁠י ׃⁴⁸⁽⁴⁹⁾ מְפַלְּטִ֗⁠י מֵ⁠אֹ֫יְבָ֥⁠י אַ֣ף מִן ־ קָ֭מַ⁠י תְּרוֹמְמֵ֑⁠נִי מֵ⁠אִ֥ישׁ חָ֝מָ֗ס תַּצִּילֵֽ⁠נִי ׃⁴⁹⁽⁵⁰⁾ עַל ־ כֵּ֤ן ׀ אוֹדְ⁠ךָ֖ בַ⁠גּוֹיִ֥ם ׀ יְהוָ֑ה וּ⁠לְ⁠שִׁמְ⁠ךָ֥ אֲזַמֵּֽרָה ׃⁵⁰⁽⁵¹⁾ מַגְדִּיל֮ ¹ יְשׁוּע֪וֹת מַ֫לְכּ֥⁠וֹ וְ⁠עֹ֤שֶׂה חֶ֨סֶד ׀ לִ⁠מְשִׁיח֗⁠וֹ לְ⁠דָוִ֥ד וּ⁠לְ⁠זַרְע֗⁠וֹ עַד ־ עוֹלָֽם ׃

Chapter 19

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ הַ⁠שָּׁמַ֗יִם מְֽסַפְּרִ֥ים כְּבֽוֹד ־ אֵ֑ל וּֽ⁠מַעֲשֵׂ֥ה יָ֝דָ֗י⁠ו מַגִּ֥יד הָ⁠רָקִֽיעַ ׃²⁽³⁾ י֣וֹם לְ֭⁠יוֹם יַבִּ֣יעַֽ אֹ֑מֶר וְ⁠לַ֥יְלָה לְּ֝⁠לַ֗יְלָה יְחַוֶּה ־ דָּֽעַת ׃³⁽⁴⁾ אֵֽין ־ אֹ֭מֶר וְ⁠אֵ֣ין דְּבָרִ֑ים בְּ֝לִ֗י נִשְׁמָ֥ע קוֹלָֽ⁠ם ׃⁴⁽⁵⁾ בְּ⁠כָל ־ הָ⁠אָ֨רֶץ ׀ יָ֘צָ֤א קַוָּ֗⁠ם וּ⁠בִ⁠קְצֵ֣ה תֵ֭בֵל מִלֵּי⁠הֶ֑ם לַ֝⁠שֶּׁ֗מֶשׁ שָֽׂם ־ אֹ֥הֶל בָּ⁠הֶֽם ׃⁵⁽⁶⁾ וְ⁠ה֗וּא כְּ֭⁠חָתָן יֹצֵ֣א מֵ⁠חֻפָּת֑⁠וֹ יָשִׂ֥ישׂ כְּ֝⁠גִבּ֗וֹר לָ⁠ר֥וּץ אֹֽרַח ׃⁶⁽⁷⁾ מִ⁠קְצֵ֤ה הַ⁠שָּׁמַ֨יִם ׀ מֽוֹצָא֗⁠וֹ וּ⁠תְקוּפָת֥⁠וֹ עַל ־ קְצוֹתָ֑⁠ם וְ⁠אֵ֥ין נִ֝סְתָּ֗ר מֵֽ⁠חַמָּת⁠וֹ ׃⁷⁽⁸⁾ תּ֘וֹרַ֤ת יְהוָ֣ה תְּ֭מִימָה מְשִׁ֣יבַת נָ֑פֶשׁ עֵד֥וּת יְהוָ֥ה נֶ֝אֱמָנָ֗ה מַחְכִּ֥ימַת פֶּֽתִי ׃⁸⁽⁹⁾ פִּקּ֘וּדֵ֤י יְהוָ֣ה יְ֭שָׁרִים מְשַׂמְּחֵי ־ לֵ֑ב מִצְוַ֥ת יְהוָ֥ה בָּ֝רָ֗ה מְאִירַ֥ת עֵינָֽיִם ׃⁹⁽¹⁰⁾ יִרְאַ֤ת יְהוָ֨ה ׀ טְהוֹרָה֮ עוֹמֶ֪דֶת לָ֫⁠עַ֥ד מִֽשְׁפְּטֵי ־ יְהוָ֥ה אֱמֶ֑ת צָֽדְק֥וּ יַחְדָּֽו ׃¹⁰⁽¹¹⁾ הַֽ⁠נֶּחֱמָדִ֗ים מִ֭⁠זָּהָב וּ⁠מִ⁠פַּ֣ז רָ֑ב וּ⁠מְתוּקִ֥ים מִ֝⁠דְּבַ֗שׁ וְ⁠נֹ֣פֶת צוּפִֽים ׃¹¹⁽¹²⁾ גַּֽם ־ עַ֭בְדְּ⁠ךָ נִזְהָ֣ר בָּ⁠הֶ֑ם בְּ֝⁠שָׁמְרָ֗⁠ם עֵ֣קֶב רָֽב ׃¹²⁽¹³⁾ שְׁגִיא֥וֹת מִֽי ־ יָבִ֑ין מִֽ⁠נִּסְתָּר֥וֹת נַקֵּֽ⁠נִי ׃¹³⁽¹⁴⁾ גַּ֤ם מִ⁠זֵּדִ֨ים ׀ חֲשֹׂ֬ךְ עַבְדֶּ֗⁠ךָ אַֽל ־ יִמְשְׁלוּ ־ בִ֣⁠י אָ֣ז אֵיתָ֑ם וְ֝⁠נִקֵּ֗יתִי מִ⁠פֶּ֥שַֽׁע רָֽב ׃¹⁴⁽¹⁵⁾ יִֽהְי֥וּ לְ⁠רָצ֨וֹן ׀ אִמְרֵי ־ פִ֡⁠י וְ⁠הֶגְי֣וֹן לִבִּ֣⁠י לְ⁠פָנֶ֑י⁠ךָ יְ֝הוָ֗ה צוּרִ֥⁠י וְ⁠גֹאֲלִֽ⁠י ׃

Chapter 20

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ יַֽעַנְ⁠ךָ֣ יְ֭הוָה בְּ⁠י֣וֹם צָרָ֑ה יְ֝שַׂגֶּבְ⁠ךָ֗ שֵׁ֤ם ׀ אֱלֹהֵ֬י יַעֲקֹֽב ׃²⁽³⁾ יִשְׁלַֽח ־ עֶזְרְ⁠ךָ֥ מִ⁠קֹּ֑דֶשׁ וּ֝⁠מִ⁠צִּיּ֗וֹן יִסְעָדֶֽ⁠ךָּ ׃³⁽⁴⁾ יִזְכֹּ֥ר כָּל ־ מִנְחֹתֶ֑⁠ךָ וְ⁠עוֹלָתְ⁠ךָ֖ יְדַשְּׁנֶ֣⁠ה סֶֽלָה ׃⁴⁽⁵⁾ יִֽתֶּן ־ לְ⁠ךָ֥ כִ⁠לְבָבֶ֑⁠ךָ וְֽ⁠כָל ־ עֲצָתְ⁠ךָ֥ יְמַלֵּֽא ׃⁵⁽⁶⁾ נְרַנְּנָ֤ה ׀ בִּ֘⁠ישׁ֤וּעָתֶ֗⁠ךָ וּ⁠בְ⁠שֵֽׁם ־ אֱלֹהֵ֥י⁠נוּ נִדְגֹּ֑ל יְמַלֵּ֥א יְ֝הוָ֗ה כָּל ־ מִשְׁאֲלוֹתֶֽי⁠ךָ ׃⁶⁽⁷⁾ עַתָּ֤ה יָדַ֗עְתִּי כִּ֤י הוֹשִׁ֥יעַ ׀ יְהוָ֗ה מְשִׁ֫יח֥⁠וֹ יַ֭עֲנֵ⁠הוּ מִ⁠שְּׁמֵ֣י קָדְשׁ֑⁠וֹ בִּ֝⁠גְבֻר֗וֹת יֵ֣שַׁע יְמִינֽ⁠וֹ ׃⁷⁽⁸⁾ אֵ֣לֶּה בָ֭⁠רֶכֶב וְ⁠אֵ֣לֶּה בַ⁠סּוּסִ֑ים וַ⁠אֲנַ֓חְנוּ ׀ בְּ⁠שֵׁם ־ יְהוָ֖ה אֱלֹהֵ֣י⁠נוּ נַזְכִּֽיר ׃⁸⁽⁹⁾ הֵ֭מָּה כָּרְע֣וּ וְ⁠נָפָ֑לוּ וַ⁠אֲנַ֥חְנוּ קַּ֝֗מְנוּ וַ⁠נִּתְעוֹדָֽד ׃⁹⁽¹⁰⁾ יְהוָ֥ה הוֹשִׁ֑יעָ⁠ה הַ֝⁠מֶּ֗לֶךְ יַעֲנֵ֥⁠נוּ בְ⁠יוֹם ־ קָרְאֵֽ⁠נוּ ׃

Chapter 21

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ יְֽהוָ֗ה בְּ⁠עָזְּ⁠ךָ֥ יִשְׂמַח ־ מֶ֑לֶךְ וּ֝⁠בִ⁠ישׁ֥וּעָתְ⁠ךָ֗ מַה ־ יגיל מְאֹֽד ׃²⁽³⁾ תַּאֲוַ֣ת לִ֭בּ⁠וֹ נָתַ֣תָּה לּ֑⁠וֹ וַ⁠אֲרֶ֥שֶׁת שְׂ֝פָתָ֗י⁠ו בַּל ־ מָנַ֥עְתָּ סֶּֽלָה ׃³⁽⁴⁾ כִּֽי ־ תְ֭קַדְּמֶ⁠נּוּ בִּרְכ֣וֹת ט֑וֹב תָּשִׁ֥ית לְ֝⁠רֹאשׁ֗⁠וֹ עֲטֶ֣רֶת פָּֽז ׃⁴⁽⁵⁾ חַיִּ֤ים ׀ שָׁאַ֣ל מִ֭מְּ⁠ךָ נָתַ֣תָּה לּ֑⁠וֹ אֹ֥רֶךְ יָ֝מִ֗ים עוֹלָ֥ם וָ⁠עֶֽד ׃⁵⁽⁶⁾ גָּד֣וֹל כְּ֭בוֹד⁠וֹ בִּ⁠ישׁוּעָתֶ֑⁠ךָ ה֥וֹד וְ֝⁠הָדָר תְּשַׁוֶּ֥ה עָלָֽי⁠ו ׃⁶⁽⁷⁾ כִּֽי ־ תְשִׁיתֵ֣⁠הוּ בְרָכ֣וֹת לָ⁠עַ֑ד תְּחַדֵּ֥⁠הוּ בְ֝⁠שִׂמְחָ֗ה אֶת ־ פָּנֶֽי⁠ךָ ׃⁷⁽⁸⁾ כִּֽי ־ הַ֭⁠מֶּלֶךְ בֹּטֵ֣חַ בַּ⁠יהוָ֑ה וּ⁠בְ⁠חֶ֥סֶד עֶ֝לְי֗וֹן בַּל ־ יִמּֽוֹט ׃⁸⁽⁹⁾ תִּמְצָ֣א יָ֭דְ⁠ךָ לְ⁠כָל ־ אֹיְבֶ֑י⁠ךָ יְ֝מִֽינְ⁠ךָ תִּמְצָ֥א שֹׂנְאֶֽי⁠ךָ ׃⁹⁽¹⁰⁾ תְּשִׁיתֵ֤⁠מוֹ ׀ כְּ⁠תַנּ֥וּר אֵשׁ֮ לְ⁠עֵ֪ת פָּ֫נֶ֥י⁠ךָ יְ֭הוָה בְּ⁠אַפּ֣⁠וֹ יְבַלְּעֵ֑⁠ם וְֽ⁠תֹאכְלֵ֥⁠ם אֵֽשׁ ׃¹⁰⁽¹¹⁾ פִּ֭רְיָ⁠מוֹ מֵ⁠אֶ֣רֶץ תְּאַבֵּ֑ד וְ֝⁠זַרְעָ֗⁠ם מִ⁠בְּנֵ֥י אָדָֽם ׃¹¹⁽¹²⁾ כִּי ־ נָט֣וּ עָלֶ֣י⁠ךָ רָעָ֑ה חָֽשְׁב֥וּ מְ֝זִמָּ֗ה בַּל ־ יוּכָֽלוּ ׃¹²⁽¹³⁾ כִּ֭י תְּשִׁיתֵ֣⁠מוֹ שֶׁ֑כֶם בְּ֝⁠מֵֽיתָרֶ֗י⁠ךָ תְּכוֹנֵ֥ן עַל ־ פְּנֵי⁠הֶֽם ׃¹³⁽¹⁴⁾ ר֣וּמָ⁠ה יְהוָ֣ה בְּ⁠עֻזֶּ֑⁠ךָ נָשִׁ֥ירָה וּֽ֝⁠נְזַמְּרָה גְּבוּרָתֶֽ⁠ךָ ׃

Chapter 22

⁽¹⁾

לַ֭⁠מְנַצֵּחַ עַל ־ אַיֶּ֥לֶת הַ⁠שַּׁ֗חַר מִזְמ֥וֹר לְ⁠דָוִֽד ׃

¹⁽²⁾ אֵלִ֣⁠י אֵ֭לִ⁠י לָ⁠מָ֣ה עֲזַבְתָּ֑⁠נִי רָח֥וֹק מִֽ֝⁠ישׁוּעָתִ֗⁠י דִּבְרֵ֥י שַׁאֲגָתִֽ⁠י ׃²⁽³⁾ אֱֽלֹהַ֗⁠י אֶקְרָ֣א י֭וֹמָם וְ⁠לֹ֣א תַעֲנֶ֑ה וְ֝⁠לַ֗יְלָה וְֽ⁠לֹא ־ דֽוּמִיָּ֥ה לִֽ⁠י ׃³⁽⁴⁾ וְ⁠אַתָּ֥ה קָד֑וֹשׁ י֝וֹשֵׁ֗ב תְּהִלּ֥וֹת יִשְׂרָאֵֽל ׃⁴⁽⁵⁾ בְּ֭⁠ךָ בָּטְח֣וּ אֲבֹתֵ֑י⁠נוּ בָּ֝טְח֗וּ וַֽ⁠תְּפַלְּטֵֽ⁠מוֹ ׃⁵⁽⁶⁾ אֵלֶ֣י⁠ךָ זָעֲק֣וּ וְ⁠נִמְלָ֑טוּ בְּ⁠ךָ֖ בָטְח֣וּ וְ⁠לֹא ־ בֽוֹשׁוּ ׃⁶⁽⁷⁾ וְ⁠אָנֹכִ֣י תוֹלַ֣עַת וְ⁠לֹא ־ אִ֑ישׁ חֶרְפַּ֥ת אָ֝דָ֗ם וּ⁠בְז֥וּי עָֽם ׃⁷⁽⁸⁾ כָּל ־ רֹ֭אַ⁠י יַלְעִ֣גוּ לִ֑⁠י יַפְטִ֥ירוּ בְ֝⁠שָׂפָ֗ה יָנִ֥יעוּ רֹֽאשׁ ׃⁸⁽⁹⁾ גֹּ֣ל אֶל ־ יְהוָ֣ה יְפַלְּטֵ֑⁠הוּ יַ֝צִּילֵ֗⁠הוּ כִּ֘י חָ֥פֵֽץ בּֽ⁠וֹ ׃⁹⁽¹⁰⁾ כִּֽי ־ אַתָּ֣ה גֹחִ֣⁠י מִ⁠בָּ֑טֶן מַ֝בְטִיחִ֗⁠י עַל ־ שְׁדֵ֥י אִמִּֽ⁠י ׃¹⁰⁽¹¹⁾ עָ֭לֶי⁠ךָ הָשְׁלַ֣כְתִּי מֵ⁠רָ֑חֶם מִ⁠בֶּ֥טֶן אִ֝מִּ֗⁠י אֵ֣לִ⁠י אָֽתָּה ׃¹¹⁽¹²⁾ אַל ־ תִּרְחַ֣ק מִ֭מֶּ⁠נִּי כִּי ־ צָרָ֣ה קְרוֹבָ֑ה כִּי ־ אֵ֥ין עוֹזֵֽר ׃¹²⁽¹³⁾ סְ֭בָבוּ⁠נִי פָּרִ֣ים רַבִּ֑ים אַבִּירֵ֖י בָשָׁ֣ן כִּתְּרֽוּ⁠נִי ׃¹³⁽¹⁴⁾ פָּצ֣וּ עָלַ֣⁠י פִּי⁠הֶ֑ם אַ֝רְיֵ֗ה טֹרֵ֥ף וְ⁠שֹׁאֵֽג ׃¹⁴⁽¹⁵⁾ כַּ⁠מַּ֥יִם נִשְׁפַּכְתִּי֮ וְ⁠הִתְפָּֽרְד֗וּ כָּֽל ־ עַצְמ֫וֹתָ֥⁠י הָיָ֣ה לִ֭בִּ⁠י כַּ⁠דּוֹנָ֑ג נָ֝מֵ֗ס בְּ⁠ת֣וֹךְ מֵעָֽ⁠י ׃¹⁵⁽¹⁶⁾ יָ֘בֵ֤שׁ כַּ⁠חֶ֨רֶשׂ ׀ כֹּחִ֗⁠י וּ֭⁠לְשׁוֹנִ⁠י מֻדְבָּ֣ק מַלְקוֹחָ֑⁠י וְֽ⁠לַ⁠עֲפַר ־ מָ֥וֶת תִּשְׁפְּתֵֽ⁠נִי ׃¹⁶⁽¹⁷⁾ כִּ֥י סְבָב֗וּ⁠נִי כְּלָ֫בִ֥ים עֲדַ֣ת מְ֭רֵעִים הִקִּיפ֑וּ⁠נִי כָּ֝⁠אֲרִ֗י יָדַ֥⁠י וְ⁠רַגְלָֽ⁠י ׃¹⁷⁽¹⁸⁾ אֲסַפֵּ֥ר כָּל ־ עַצְמוֹתָ֑⁠י הֵ֥מָּה יַ֝בִּ֗יטוּ יִרְאוּ ־ בִֽ⁠י ׃¹⁸⁽¹⁹⁾ יְחַלְּק֣וּ בְגָדַ֣⁠י לָ⁠הֶ֑ם וְ⁠עַל ־ לְ֝בוּשִׁ֗⁠י יַפִּ֥ילוּ גוֹרָֽל ׃¹⁹⁽²⁰⁾ וְ⁠אַתָּ֣ה יְ֭הוָה אַל ־ תִּרְחָ֑ק אֱ֝יָלוּתִ֗⁠י לְ⁠עֶזְרָ֥תִ⁠י חֽוּשָׁ⁠ה ׃²⁰⁽²¹⁾ הַצִּ֣ילָ⁠ה מֵ⁠חֶ֣רֶב נַפְשִׁ֑⁠י מִ⁠יַּד ־ כֶּ֝֗לֶב יְחִידָתִֽ⁠י ׃²¹⁽²²⁾ ה֭וֹשִׁיעֵ⁠נִי מִ⁠פִּ֣י אַרְיֵ֑ה וּ⁠מִ⁠קַּרְנֵ֖י רֵמִ֣ים עֲנִיתָֽ⁠נִי ׃²²⁽²³⁾ אֲסַפְּרָ֣ה שִׁמְ⁠ךָ֣ לְ⁠אֶחָ֑⁠י בְּ⁠ת֖וֹךְ קָהָ֣ל אֲהַלְלֶֽ⁠ךָּ ׃²³⁽²⁴⁾ יִרְאֵ֤י יְהוָ֨ה ׀ הַֽלְל֗וּ⁠הוּ כָּל ־ זֶ֣רַע יַעֲקֹ֣ב כַּבְּד֑וּ⁠הוּ וְ⁠ג֥וּרוּ מִ֝מֶּ֗⁠נּוּ כָּל ־ זֶ֥רַע יִשְׂרָאֵֽל ׃²⁴⁽²⁵⁾ כִּ֤י לֹֽא ־ בָזָ֨ה וְ⁠לֹ֪א שִׁקַּ֡ץ עֱנ֬וּת עָנִ֗י וְ⁠לֹא ־ הִסְתִּ֣יר פָּנָ֣י⁠ו מִמֶּ֑⁠נּוּ וּֽ⁠בְ⁠שַׁוְּע֖⁠וֹ אֵלָ֣י⁠ו שָׁמֵֽעַ ׃²⁵⁽²⁶⁾ מֵ֥⁠אִתְּ⁠ךָ֗ תְֽהִלָּ֫תִ֥⁠י בְּ⁠קָהָ֥ל רָ֑ב נְדָרַ֥⁠י אֲ֝שַׁלֵּ֗ם נֶ֣גֶד יְרֵאָֽי⁠ו ׃²⁶⁽²⁷⁾ יֹאכְל֬וּ עֲנָוִ֨ים ׀ וְ⁠יִשְׂבָּ֗עוּ יְהַֽלְל֣וּ יְ֭הוָה דֹּ֣רְשָׁ֑י⁠ו יְחִ֖י לְבַבְ⁠כֶ֣ם לָ⁠עַֽד ׃²⁷⁽²⁸⁾ יִזְכְּר֤וּ ׀ וְ⁠יָשֻׁ֣בוּ אֶל ־ יְ֭הוָה כָּל ־ אַפְסֵי ־ אָ֑רֶץ וְ⁠יִֽשְׁתַּחֲו֥וּ לְ֝⁠פָנֶ֗י⁠ךָ כָּֽל ־ מִשְׁפְּח֥וֹת גּוֹיִֽם ׃²⁸⁽²⁹⁾ כִּ֣י לַ֭⁠יהוָה הַ⁠מְּלוּכָ֑ה וּ֝⁠מֹשֵׁ֗ל בַּ⁠גּוֹיִֽם ׃²⁹⁽³⁰⁾ אָכְל֬וּ וַ⁠יִּֽשְׁתַּחֲוּ֨וּ ׀ כָּֽל ־ דִּשְׁנֵי ־ אֶ֗רֶץ לְ⁠פָנָ֣י⁠ו יִ֭כְרְעוּ כָּל ־ יוֹרְדֵ֣י עָפָ֑ר וְ֝⁠נַפְשׁ֗⁠וֹ לֹ֣א חִיָּֽה ׃³⁰⁽³¹⁾ זֶ֥רַע יַֽעַבְדֶ֑⁠נּוּ יְסֻפַּ֖ר לַֽ⁠אדֹנָ֣⁠י לַ⁠דּֽוֹר ׃³¹⁽³²⁾ יָ֭בֹאוּ וְ⁠יַגִּ֣ידוּ צִדְקָת֑⁠וֹ לְ⁠עַ֥ם נ֝וֹלָ֗ד כִּ֣י עָשָֽׂה ׃

Chapter 23

¹ מִזְמ֥וֹר לְ⁠דָוִ֑ד יְהוָ֥ה רֹ֝עִ֗⁠י לֹ֣א אֶחְסָֽר ׃² בִּ⁠נְא֣וֹת דֶּ֭שֶׁא יַרְבִּיצֵ֑⁠נִי עַל ־ מֵ֖י מְנֻח֣וֹת יְנַהֲלֵֽ⁠נִי ׃³ נַפְשִׁ֥⁠י יְשׁוֹבֵ֑ב יַֽנְחֵ֥⁠נִי בְ⁠מַעְגְּלֵי ־ צֶ֝֗דֶק לְמַ֣עַן שְׁמֽ⁠וֹ ׃⁴ גַּ֤ם כִּֽי ־ אֵלֵ֨ךְ בְּ⁠גֵ֪יא צַלְמָ֡וֶת לֹא ־ אִ֘ירָ֤א רָ֗ע כִּי ־ אַתָּ֥ה עִמָּדִ֑⁠י שִׁבְטְ⁠ךָ֥ וּ֝⁠מִשְׁעַנְתֶּ֗⁠ךָ הֵ֣מָּה יְנַֽחֲמֻֽ⁠נִי ׃⁵ תַּעֲרֹ֬ךְ לְ⁠פָנַ֨⁠י ׀ שֻׁלְחָ֗ן נֶ֥גֶד צֹרְרָ֑⁠י דִּשַּׁ֖נְתָּ בַ⁠שֶּׁ֥מֶן רֹ֝אשִׁ֗⁠י כּוֹסִ֥⁠י רְוָיָֽה ׃⁶ אַ֤ךְ ׀ ט֤וֹב וָ⁠חֶ֣סֶד יִ֭רְדְּפוּ⁠נִי כָּל ־ יְמֵ֣י חַיָּ֑⁠י וְ⁠שַׁבְתִּ֥י בְּ⁠בֵית ־ יְ֝הוָ֗ה לְ⁠אֹ֣רֶךְ יָמִֽים ׃

Chapter 24

¹ לְ⁠דָוִ֗ד מִ֫זְמ֥וֹר לַֽ֭⁠יהוָה הָ⁠אָ֣רֶץ וּ⁠מְלוֹאָ֑⁠הּ תֵּ֝בֵ֗ל וְ⁠יֹ֣שְׁבֵי בָֽ⁠הּ ׃² כִּי ־ ה֭וּא עַל ־ יַמִּ֣ים יְסָדָ֑⁠הּ וְ⁠עַל ־ נְ֝הָר֗וֹת יְכוֹנְנֶֽ⁠הָ ׃³ מִֽי ־ יַעֲלֶ֥ה בְ⁠הַר ־ יְהוָ֑ה וּ⁠מִי ־ יָ֝קוּם בִּ⁠מְק֥וֹם קָדְשֽׁ⁠וֹ ׃⁴ נְקִ֥י כַפַּ֗יִם וּֽ⁠בַר ־ לֵ֫בָ֥ב אֲשֶׁ֤ר ׀ לֹא ־ נָשָׂ֣א לַ⁠שָּׁ֣וְא נַפְשִׁ֑⁠י וְ⁠לֹ֖א נִשְׁבַּ֣ע לְ⁠מִרְמָֽה ׃⁵ יִשָּׂ֣א בְ֭רָכָה מֵ⁠אֵ֣ת יְהוָ֑ה וּ֝⁠צְדָקָ֗ה מֵ⁠אֱלֹהֵ֥י יִשְׁעֽ⁠וֹ ׃⁶ זֶ֭ה דּ֣וֹר דֹּרְשָׁ֑יו ¹ מְבַקְשֵׁ֨י פָנֶ֖י⁠ךָ יַעֲקֹ֣ב סֶֽלָה ׃⁷ שְׂא֤וּ שְׁעָרִ֨ים ׀ רָֽאשֵׁי⁠כֶ֗ם וְֽ֭⁠הִנָּשְׂאוּ פִּתְחֵ֣י עוֹלָ֑ם וְ֝⁠יָב֗וֹא מֶ֣לֶךְ הַ⁠כָּבֽוֹד ׃⁸ מִ֥י זֶה֮ מֶ֤לֶךְ הַ⁠כָּ֫ב֥וֹד יְ֭הוָה עִזּ֣וּז וְ⁠גִבּ֑וֹר יְ֝הוָ֗ה גִּבּ֥וֹר מִלְחָמָֽה ׃⁹ שְׂא֤וּ שְׁעָרִ֨ים ׀ רָֽאשֵׁי⁠כֶ֗ם וּ֭⁠שְׂאוּ פִּתְחֵ֣י עוֹלָ֑ם וְ֝⁠יָבֹא מֶ֣לֶךְ הַ⁠כָּבֽוֹד ׃¹⁰ מִ֤י ה֣וּא זֶה֮ מֶ֤לֶךְ הַ⁠כָּ֫ב֥וֹד יְהוָ֥ה צְבָא֑וֹת ה֤וּא מֶ֖לֶךְ הַ⁠כָּב֣וֹד סֶֽלָה ׃

¹K דרש⁠ו

Chapter 25

¹ לְ⁠דָוִ֡ד אֵלֶ֥י⁠ךָ יְ֝הוָ֗ה נַפְשִׁ֥⁠י אֶשָּֽׂא ׃² אֱֽלֹהַ֗⁠י בְּ⁠ךָ֣ בָ֭טַחְתִּי אַל ־ אֵב֑וֹשָׁה אַל ־ יַֽעַלְצ֖וּ אֹיְבַ֣⁠י לִֽ⁠י ׃³ גַּ֣ם כָּל ־ קֹ֭וֶי⁠ךָ לֹ֣א יֵבֹ֑שׁוּ יֵ֝בֹ֗שׁוּ הַ⁠בּוֹגְדִ֥ים רֵיקָֽם ׃⁴ דְּרָכֶ֣י⁠ךָ יְ֭הוָה הוֹדִיעֵ֑⁠נִי אֹ֖רְחוֹתֶ֣י⁠ךָ לַמְּדֵֽ⁠נִי ׃⁵ הַדְרִ֘יכֵ֤⁠נִי בַ⁠אֲמִתֶּ֨⁠ךָ ׀ וְֽ⁠לַמְּדֵ֗⁠נִי כִּֽי ־ אַ֭תָּה אֱלֹהֵ֣י יִשְׁעִ֑⁠י אוֹתְ⁠ךָ֥ קִ֝וִּ֗יתִי כָּל ־ הַ⁠יּֽוֹם ׃⁶ זְכֹר ־ רַחֲמֶ֣י⁠ךָ יְ֭הוָה וַ⁠חֲסָדֶ֑י⁠ךָ כִּ֖י מֵ⁠עוֹלָ֣ם הֵֽמָּה ׃⁷ חַטֹּ֤אות נְעוּרַ֨⁠י ׀ וּ⁠פְשָׁעַ֗⁠י אַל ־ תִּ֫זְכֹּ֥ר כְּ⁠חַסְדְּ⁠ךָ֥ זְכָר ־ לִ⁠י ־ אַ֑תָּה לְמַ֖עַן טוּבְ⁠ךָ֣ יְהוָֽה ׃⁸ טוֹב ־ וְ⁠יָשָׁ֥ר יְהוָ֑ה עַל ־ כֵּ֤ן יוֹרֶ֖ה חַטָּאִ֣ים בַּ⁠דָּֽרֶךְ ׃⁹ יַדְרֵ֣ךְ עֲ֭נָוִים בַּ⁠מִּשְׁפָּ֑ט וִֽ⁠ילַמֵּ֖ד עֲנָוִ֣ים דַּרְכּֽ⁠וֹ ׃¹⁰ כָּל ־ אָרְח֣וֹת יְ֭הוָה חֶ֣סֶד וֶ⁠אֱמֶ֑ת לְ⁠נֹצְרֵ֥י בְ֝רִית֗⁠וֹ וְ⁠עֵדֹתָֽי⁠ו ׃¹¹ לְמַֽעַן ־ שִׁמְ⁠ךָ֥ יְהוָ֑ה וְֽ⁠סָלַחְתָּ֥ לַ֝⁠עֲוֺנִ֗⁠י כִּ֣י רַב ־ הֽוּא ׃¹² מִי ־ זֶ֣ה הָ֭⁠אִישׁ יְרֵ֣א יְהוָ֑ה י֝וֹרֶ֗⁠נּוּ בְּ⁠דֶ֣רֶךְ יִבְחָֽר ׃¹³ נַ֭פְשׁ⁠וֹ בְּ⁠ט֣וֹב תָּלִ֑ין וְ֝⁠זַרְע֗⁠וֹ יִ֣ירַשׁ אָֽרֶץ ׃¹⁴ ס֣וֹד יְ֭הוָה לִ⁠ירֵאָ֑י⁠ו וּ֝⁠בְרִית֗⁠וֹ לְ⁠הוֹדִיעָֽ⁠ם ׃¹⁵ עֵינַ֣⁠י תָּ֭מִיד אֶל ־ יְהוָ֑ה כִּ֤י הֽוּא ־ יוֹצִ֖יא מֵ⁠רֶ֣שֶׁת רַגְלָֽ⁠י ׃¹⁶ פְּנֵה ־ אֵלַ֥⁠י וְ⁠חָנֵּ֑⁠נִי כִּֽי ־ יָחִ֖יד וְ⁠עָנִ֣י אָֽנִי ׃¹⁷ צָר֣וֹת לְבָבִ֣⁠י הִרְחִ֑יבוּ מִ֝⁠מְּצֽוּקוֹתַ֗⁠י הוֹצִיאֵֽ⁠נִי ׃¹⁸ רְאֵ֣ה עָ֭נְיִ⁠י וַ⁠עֲמָלִ֑⁠י וְ֝⁠שָׂ֗א לְ⁠כָל ־ חַטֹּאותָֽ⁠י ׃¹⁹ רְאֵֽה ־ אוֹיְבַ֥⁠י כִּי ־ רָ֑בּוּ וְ⁠שִׂנְאַ֖ת חָמָ֣ס שְׂנֵאֽוּ⁠נִי ׃²⁰ שָׁמְרָ֣⁠ה נַ֭פְשִׁ⁠י וְ⁠הַצִּילֵ֑⁠נִי אַל ־ אֵ֝ב֗וֹשׁ כִּֽי ־ חָסִ֥יתִי בָֽ⁠ךְ ׃²¹ תֹּם ־ וָ⁠יֹ֥שֶׁר יִצְּר֑וּ⁠נִי כִּ֝֗י קִוִּיתִֽי⁠ךָ ׃²² פְּדֵ֣ה אֱ֭לֹהִים אֶת ־ יִשְׂרָאֵ֑ל מִ֝⁠כֹּ֗ל צָֽרוֹתָי⁠ו ׃

Chapter 26

¹ לְ⁠דָוִ֨ד ׀ שָׁפְטֵ֤⁠נִי יְהוָ֗ה כִּֽי ־ אֲ֭נִי בְּ⁠תֻמִּ֣⁠י הָלַ֑כְתִּי וּ⁠בַ⁠יהוָ֥ה בָּ֝טַ֗חְתִּי לֹ֣א אֶמְעָֽד ׃² בְּחָנֵ֣⁠נִי יְהוָ֣ה וְ⁠נַסֵּ֑⁠נִי צרופ⁠ה ¹ כִלְיוֹתַ֣⁠י וְ⁠לִבִּֽ⁠י ׃³ כִּֽי ־ חַ֭סְדְּ⁠ךָ לְ⁠נֶ֣גֶד עֵינָ֑⁠י וְ֝⁠הִתְהַלַּ֗כְתִּי בַּ⁠אֲמִתֶּֽ⁠ךָ ׃⁴ לֹא ־ יָ֭שַׁבְתִּי עִם ־ מְתֵי ־ שָׁ֑וְא וְ⁠עִ֥ם נַ֝עֲלָמִ֗ים לֹ֣א אָבֽוֹא ׃⁵ שָׂ֭נֵאתִי קְהַ֣ל מְרֵעִ֑ים וְ⁠עִם ־ רְ֝שָׁעִ֗ים לֹ֣א אֵשֵֽׁב ׃⁶ אֶרְחַ֣ץ בְּ⁠נִקָּי֣וֹן כַּפָּ֑⁠י וַ⁠אֲסֹבְבָ֖ה אֶת ־ מִזְבַּחֲ⁠ךָ֣ יְהוָֽה ׃⁷ לַ֭⁠שְׁמִעַ בְּ⁠ק֣וֹל תּוֹדָ֑ה וּ֝⁠לְ⁠סַפֵּ֗ר כָּל ־ נִפְלְאוֹתֶֽי⁠ךָ ׃⁸ יְֽהוָ֗ה אָ֭הַבְתִּי מְע֣וֹן בֵּיתֶ֑⁠ךָ וּ֝⁠מְק֗וֹם מִשְׁכַּ֥ן כְּבוֹדֶֽ⁠ךָ ׃⁹ אַל ־ תֶּאֱסֹ֣ף עִם ־ חַטָּאִ֣ים נַפְשִׁ֑⁠י וְ⁠עִם ־ אַנְשֵׁ֖י דָמִ֣ים חַיָּֽ⁠י ׃¹⁰ אֲשֶׁר ־ בִּ⁠ידֵי⁠הֶ֥ם זִמָּ֑ה וִֽ֝⁠ימִינָ֗⁠ם מָ֣לְאָה שֹּֽׁחַד ׃¹¹ וַ֭⁠אֲנִי בְּ⁠תֻמִּ֥⁠י אֵלֵ֗ךְ פְּדֵ֣⁠נִי וְ⁠חָנֵּֽ⁠נִי ׃¹² רַ֭גְלִ⁠י עָֽמְדָ֣ה בְ⁠מִישׁ֑וֹר בְּ֝⁠מַקְהֵלִ֗ים אֲבָרֵ֥ךְ יְהוָֽה ׃

¹Q צָרְפָ֖ה

Chapter 27

¹ לְ⁠דָוִ֨ד ׀ יְהוָ֤ה ׀ אוֹרִ֣⁠י וְ֭⁠יִשְׁעִ⁠י מִ⁠מִּ֣י אִירָ֑א יְהוָ֥ה מָֽעוֹז ־ חַ֝יַּ֗⁠י מִ⁠מִּ֥י אֶפְחָֽד ׃² בִּ⁠קְרֹ֤ב עָלַ֨⁠י ׀ מְרֵעִים֮ לֶ⁠אֱכֹ֪ל אֶת ־ בְּשָׂ֫רִ֥⁠י צָרַ֣⁠י וְ⁠אֹיְבַ֣⁠י לִ֑⁠י הֵ֖מָּה כָשְׁל֣וּ וְ⁠נָפָֽלוּ ׃³ אִם ־ תַּחֲנֶ֬ה עָלַ֨⁠י ׀ מַחֲנֶה֮ לֹֽא ־ יִירָ֪א לִ֫בִּ֥⁠י אִם ־ תָּק֣וּם עָ֭לַ⁠י מִלְחָמָ֑ה בְּ֝⁠זֹ֗את אֲנִ֣י בוֹטֵֽחַ ׃⁴ אַחַ֤ת ׀ שָׁאַ֣לְתִּי מֵֽ⁠אֵת ־ יְהוָה֮ אוֹתָ֪⁠הּ אֲבַ֫קֵּ֥שׁ שִׁבְתִּ֣⁠י בְּ⁠בֵית ־ יְ֭הוָה כָּל ־ יְמֵ֣י חַיַּ֑⁠י לַ⁠חֲז֥וֹת בְּ⁠נֹֽעַם ־ יְ֝הוָ֗ה וּ⁠לְ⁠בַקֵּ֥ר בְּ⁠הֵיכָלֽ⁠וֹ ׃⁵ כִּ֤י יִצְפְּנֵ֨⁠נִי ׀ בְּ⁠סֻכֹּ⁠ה֮ בְּ⁠י֪וֹם רָ֫עָ֥ה יַ֭סְתִּרֵ⁠נִי בְּ⁠סֵ֣תֶר אָהֳל֑⁠וֹ בְּ֝⁠צ֗וּר יְרוֹמְמֵֽ⁠נִי ׃⁶ וְ⁠עַתָּ֨ה יָר֪וּם רֹאשִׁ֡⁠י עַ֤ל אֹֽיְבַ֬⁠י סְֽבִיבוֹתַ֗⁠י וְ⁠אֶזְבְּחָ֣ה בְ֭⁠אָהֳל⁠וֹ זִבְחֵ֣י תְרוּעָ֑ה אָשִׁ֥ירָה וַ֝⁠אֲזַמְּרָ֗ה לַ⁠יהוָֽה ׃⁷ שְׁמַע ־ יְהוָ֖ה קוֹלִ֥⁠י אֶקְרָ֗א וְ⁠חָנֵּ֥⁠נִי וַ⁠עֲנֵֽ⁠נִי ׃⁸ לְ⁠ךָ֤ ׀ אָמַ֣ר לִ֭בִּ⁠י בַּקְּשׁ֣וּ פָנָ֑⁠י אֶת ־ פָּנֶ֖י⁠ךָ יְהוָ֣ה אֲבַקֵּֽשׁ ׃⁹ אַל ־ תַּסְתֵּ֬ר פָּנֶ֨י⁠ךָ ׀ מִמֶּ⁠נִּי֮ אַֽל ־ תַּט ־ בְּ⁠אַ֗ף עַ֫בְדֶּ֥⁠ךָ עֶזְרָתִ֥⁠י הָיִ֑יתָ אַֽל ־ תִּטְּשֵׁ֥⁠נִי וְ⁠אַל ־ תַּֽ֝עַזְבֵ֗⁠נִי אֱלֹהֵ֥י יִשְׁעִֽ⁠י ׃¹⁰ כִּי ־ אָבִ֣⁠י וְ⁠אִמִּ֣⁠י עֲזָב֑וּ⁠נִי וַֽ⁠יהוָ֣ה יַֽאַסְפֵֽ⁠נִי ׃¹¹ ה֤וֹרֵ֥⁠נִי יְהוָ֗ה דַּ֫רְכֶּ֥⁠ךָ וּ֭⁠נְחֵ⁠נִי בְּ⁠אֹ֣רַח מִישׁ֑וֹר לְ֝מַ֗עַן שׁוֹרְרָֽ⁠י ׃¹² אַֽל ־ תִּ֭תְּנֵ⁠נִי בְּ⁠נֶ֣פֶשׁ צָרָ֑⁠י כִּ֥י קָֽמוּ ־ בִ֥⁠י עֵֽדֵי ־ שֶׁ֝֗קֶר וִ⁠יפֵ֥חַ חָמָֽס ׃¹³ לׅׄוּלֵׅׄ֗אׅׄ הֶ֭אֱמַנְתִּי לִ⁠רְא֥וֹת בְּֽ⁠טוּב ־ יְהוָ֗ה בְּ⁠אֶ֣רֶץ חַיִּֽים ׃¹⁴ קַוֵּ֗ה אֶל ־ יְה֫וָ֥ה חֲ֭זַק וְ⁠יַאֲמֵ֣ץ לִבֶּ֑⁠ךָ וְ֝⁠קַוֵּ֗ה אֶל ־ יְהוָֽה ׃

Chapter 28

¹ לְ⁠דָוִ֡ד אֵ֘לֶ֤י⁠ךָ יְהוָ֨ה ׀ אֶקְרָ֗א צוּרִ⁠י֮ אַֽל ־ תֶּחֱרַ֪שׁ מִ֫מֶּ֥⁠נִּי פֶּן ־ תֶּֽחֱשֶׁ֥ה מִמֶּ֑⁠נִּי וְ֝⁠נִמְשַׁ֗לְתִּי עִם ־ י֥וֹרְדֵי בֽוֹר ׃² שְׁמַ֤ע ק֣וֹל תַּ֭חֲנוּנַ⁠י בְּ⁠שַׁוְּעִ֣⁠י אֵלֶ֑י⁠ךָ בְּ⁠נָשְׂאִ֥⁠י יָ֝דַ֗⁠י אֶל ־ דְּבִ֥יר קָדְשֶֽׁ⁠ךָ ׃³ אַל ־ תִּמְשְׁכֵ֣⁠נִי עִם ־ רְשָׁעִים֮ וְ⁠עִם ־ פֹּ֪עֲלֵ֫י אָ֥וֶן דֹּבְרֵ֣י שָׁ֭לוֹם עִם ־ רֵֽעֵי⁠הֶ֑ם וְ֝⁠רָעָ֗ה בִּ⁠לְבָבָֽ⁠ם ׃⁴ תֶּן ־ לָ⁠הֶ֣ם כְּ⁠פָעֳלָ⁠ם֮ וּ⁠כְ⁠רֹ֪עַ מַֽעַלְלֵ֫י⁠הֶ֥ם כְּ⁠מַעֲשֵׂ֣ה יְ֭דֵי⁠הֶם תֵּ֣ן לָ⁠הֶ֑ם הָשֵׁ֖ב גְּמוּלָ֣⁠ם לָ⁠הֶֽם ׃⁵ כִּ֤י לֹ֤א יָבִ֡ינוּ אֶל ־ פְּעֻלֹּ֣ת יְ֭הוָה וְ⁠אֶל ־ מַעֲשֵׂ֣ה יָדָ֑י⁠ו יֶ֝הֶרְסֵ֗⁠ם וְ⁠לֹ֣א יִבְנֵֽ⁠ם ׃⁶ בָּר֥וּךְ יְהוָ֑ה כִּי ־ שָׁ֝מַע ק֣וֹל תַּחֲנוּנָֽ⁠י ׃⁷ יְהוָ֤ה ׀ עֻזִּ֥⁠י וּ⁠מָגִנִּ⁠י֮ בּ֤⁠וֹ בָטַ֥ח לִבִּ֗⁠י וְֽ⁠נֶ֫עֱזָ֥רְתִּי וַ⁠יַּעֲלֹ֥ז לִבִּ֑⁠י וּֽ⁠מִ⁠שִּׁירִ֥⁠י אֲהוֹדֶֽ⁠נּוּ ׃⁸ יְהוָ֥ה עֹֽז ־ לָ֑⁠מוֹ וּ⁠מָ֘ע֤וֹז יְשׁוּע֖וֹת מְשִׁיח֣⁠וֹ הֽוּא ׃⁹ הוֹשִׁ֤יעָ⁠ה ׀ אֶת ־ עַמֶּ֗⁠ךָ וּ⁠בָרֵ֥ךְ אֶת ־ נַחֲלָתֶ֑⁠ךָ וּֽ⁠רְעֵ֥⁠ם וְ֝⁠נַשְּׂאֵ֗⁠ם עַד ־ הָ⁠עוֹלָֽם ׃

Chapter 29

¹ מִזְמ֗וֹר לְ⁠דָ֫וִ֥ד הָב֣וּ לַֽ֭⁠יהוָה בְּנֵ֣י אֵלִ֑ים הָב֥וּ לַ֝⁠יהוָ֗ה כָּב֥וֹד וָ⁠עֹֽז ׃² הָב֣וּ לַֽ֭⁠יהוָה כְּב֣וֹד שְׁמ֑⁠וֹ הִשְׁתַּחֲו֥וּ לַ֝⁠יהוָ֗ה בְּ⁠הַדְרַת ־ קֹֽדֶשׁ ׃³ ק֥וֹל יְהוָ֗ה עַל ־ הַ֫⁠מָּ֥יִם אֵֽל ־ הַ⁠כָּב֥וֹד הִרְעִ֑ים יְ֝הוָ֗ה עַל ־ מַ֥יִם רַבִּֽים ׃⁴ קוֹל ־ יְהוָ֥ה בַּ⁠כֹּ֑חַ ק֥וֹל יְ֝הוָ֗ה בֶּ⁠הָדָֽר ׃⁵ ק֣וֹל יְ֭הוָה שֹׁבֵ֣ר אֲרָזִ֑ים וַ⁠יְשַׁבֵּ֥ר יְ֝הוָ֗ה אֶת ־ אַרְזֵ֥י הַ⁠לְּבָנֽוֹן ׃⁶ וַ⁠יַּרְקִידֵ֥⁠ם כְּמוֹ ־ עֵ֑גֶל לְבָנ֥וֹן וְ֝⁠שִׂרְיֹ֗ן כְּמ֣וֹ בֶן ־ רְאֵמִֽים ׃⁷ קוֹל ־ יְהוָ֥ה חֹצֵ֗ב לַהֲב֥וֹת אֵֽשׁ ׃⁸ ק֣וֹל יְ֭הוָה יָחִ֣יל מִדְבָּ֑ר יָחִ֥יל יְ֝הוָ֗ה מִדְבַּ֥ר קָדֵֽשׁ ׃⁹ ק֤וֹל יְהוָ֨ה ׀ יְחוֹלֵ֣ל אַיָּלוֹת֮ וַֽ⁠יֶּחֱשֹׂ֪ף יְעָ֫ר֥וֹת וּ⁠בְ⁠הֵיכָל֑⁠וֹ כֻּ֝לּ֗⁠וֹ אֹמֵ֥ר כָּבֽוֹד ׃¹⁰ יְ֭הוָה לַ⁠מַּבּ֣וּל יָשָׁ֑ב וַ⁠יֵּ֥שֶׁב יְ֝הוָ֗ה מֶ֣לֶךְ לְ⁠עוֹלָֽם ׃¹¹ יְֽהוָ֗ה עֹ֭ז לְ⁠עַמּ֣⁠וֹ יִתֵּ֑ן יְהוָ֓ה ׀ יְבָרֵ֖ךְ אֶת ־ עַמּ֣⁠וֹ בַ⁠שָּׁלֽוֹם ׃

Chapter 30

⁽¹⁾

מִזְמ֡וֹר שִׁיר ־ חֲנֻכַּ֖ת הַ⁠בַּ֣יִת לְ⁠דָוִֽד ׃

¹⁽²⁾ אֲרוֹמִמְ⁠ךָ֣ יְ֭הוָה כִּ֣י דִלִּיתָ֑⁠נִי וְ⁠לֹא ־ שִׂמַּ֖חְתָּ אֹיְבַ֣⁠י לִֽ⁠י ׃²⁽³⁾ יְהוָ֥ה אֱלֹהָ֑⁠י שִׁוַּ֥עְתִּי אֵ֝לֶ֗י⁠ךָ וַ⁠תִּרְפָּאֵֽ⁠נִי ׃³⁽⁴⁾ יְֽהוָ֗ה הֶֽעֱלִ֣יתָ מִן ־ שְׁא֣וֹל נַפְשִׁ֑⁠י חִ֝יִּיתַ֗⁠נִי מ⁠יורדי ־ בֽוֹר ׃¹⁴⁽⁵⁾ זַמְּר֣וּ לַ⁠יהוָ֣ה חֲסִידָ֑י⁠ו וְ֝⁠הוֹד֗וּ לְ⁠זֵ֣כֶר קָדְשֽׁ⁠וֹ ׃⁵⁽⁶⁾ כִּ֤י רֶ֨גַע ׀ בְּ⁠אַפּ⁠וֹ֮ חַיִּ֪ים בִּ⁠רְצ֫וֹנ֥⁠וֹ בָּ֭⁠עֶרֶב יָלִ֥ין בֶּ֗כִי וְ⁠לַ⁠בֹּ֥קֶר רִנָּֽה ׃⁶⁽⁷⁾ וַ֭⁠אֲנִי אָמַ֣רְתִּי בְ⁠שַׁלְוִ֑⁠י בַּל ־ אֶמּ֥וֹט לְ⁠עוֹלָֽם ׃⁷⁽⁸⁾ יְֽהוָ֗ה בִּ⁠רְצוֹנְ⁠ךָ֮ הֶעֱמַ֪דְתָּה לְֽ⁠הַרְרִ֫⁠י עֹ֥ז הִסְתַּ֥רְתָּ פָנֶ֗י⁠ךָ הָיִ֥יתִי נִבְהָֽל ׃⁸⁽⁹⁾ אֵלֶ֣י⁠ךָ יְהוָ֣ה אֶקְרָ֑א וְ⁠אֶל ־ אֲ֝דֹנָ֗⁠י אֶתְחַנָּֽן ׃⁹⁽¹⁰⁾ מַה ־ בֶּ֥צַע בְּ⁠דָמִ⁠י֮ בְּ⁠רִדְתִּ֪⁠י אֶ֫ל ־ שָׁ֥חַת הֲ⁠יוֹדְ⁠ךָ֥ עָפָ֑ר הֲ⁠יַגִּ֥יד אֲמִתֶּֽ⁠ךָ ׃¹⁰⁽¹¹⁾ שְׁמַע ־ יְהוָ֥ה וְ⁠חָנֵּ֑⁠נִי יְ֝הוָה הֱֽיֵה ־ עֹזֵ֥ר לִֽ⁠י ׃¹¹⁽¹²⁾ הָפַ֣כְתָּ מִסְפְּדִ⁠י֮ לְ⁠מָח֪וֹל לִ֥⁠י פִּתַּ֥חְתָּ שַׂקִּ֑⁠י וַֽ⁠תְּאַזְּרֵ֥⁠נִי שִׂמְחָֽה ׃¹²⁽¹³⁾ לְמַ֤עַן ׀ יְזַמֶּרְ⁠ךָ֣ כָ֭בוֹד וְ⁠לֹ֣א יִדֹּ֑ם יְהוָ֥ה אֱ֝לֹהַ֗⁠י לְ⁠עוֹלָ֥ם אוֹדֶֽ⁠ךָּ ׃

Chapter 31

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ בְּ⁠ךָ֖ יְהוָ֣ה חָ֭סִיתִי אַל ־ אֵב֣וֹשָׁה לְ⁠עוֹלָ֑ם בְּ⁠צִדְקָתְ⁠ךָ֥ פַלְּטֵֽ⁠נִי ׃²⁽³⁾ הַטֵּ֤ה אֵלַ֨⁠י ׀ אָזְנְ⁠ךָ֮ מְהֵרָ֪ה הַצִּ֫ילֵ֥⁠נִי הֱיֵ֤ה לִ֨⁠י ׀ לְֽ⁠צוּר ־ מָ֭עוֹז לְ⁠בֵ֥ית מְצוּד֗וֹת לְ⁠הוֹשִׁיעֵֽ⁠נִי ׃³⁽⁴⁾ כִּֽי ־ סַלְעִ֣⁠י וּ⁠מְצוּדָתִ֣⁠י אָ֑תָּה וּ⁠לְמַ֥עַן שִׁ֝מְ⁠ךָ֗ תַּֽנְחֵ֥⁠נִי וּֽ⁠תְנַהֲלֵֽ⁠נִי ׃⁴⁽⁵⁾ תּוֹצִיאֵ֗⁠נִי מֵ⁠רֶ֣שֶׁת ז֭וּ טָ֣מְנוּ לִ֑⁠י כִּֽי ־ אַ֝תָּה מָֽעוּזִּֽ⁠י ׃⁵⁽⁶⁾ בְּ⁠יָדְ⁠ךָ֮ אַפְקִ֪יד ר֫וּחִ֥⁠י פָּדִ֖יתָה אוֹתִ֥⁠י יְהוָ֗ה אֵ֣ל אֱמֶֽת ׃⁶⁽⁷⁾ שָׂנֵ֗אתִי הַ⁠שֹּׁמְרִ֥ים הַבְלֵי ־ שָׁ֑וְא וַ֝⁠אֲנִ֗י אֶל ־ יְהוָ֥ה בָּטָֽחְתִּי ׃⁷⁽⁸⁾ אָגִ֥ילָה וְ⁠אֶשְׂמְחָ֗ה בְּ⁠חַ֫סְדֶּ֥⁠ךָ אֲשֶׁ֣ר רָ֭אִיתָ אֶת ־ עָנְיִ֑⁠י יָ֝דַ֗עְתָּ בְּ⁠צָר֥וֹת נַפְשִֽׁ⁠י ׃⁸⁽⁹⁾ וְ⁠לֹ֣א הִ֭סְגַּרְתַּ⁠נִי בְּ⁠יַד ־ אוֹיֵ֑ב הֶֽעֱמַ֖דְתָּ בַ⁠מֶּרְחָ֣ב רַגְלָֽ⁠י ׃⁹⁽¹⁰⁾ חָנֵּ֥⁠נִי יְהוָה֮ כִּ֤י צַ֫ר ־ לִ֥⁠י עָשְׁשָׁ֖ה בְ⁠כַ֥עַס עֵינִ֗⁠י נַפְשִׁ֥⁠י וּ⁠בִטְנִֽ⁠י ׃¹⁰⁽¹¹⁾ כִּ֤י כָל֪וּ בְ⁠יָג֡וֹן חַיַּ⁠י֮ וּ⁠שְׁנוֹתַ֪⁠י בַּ⁠אֲנָ֫חָ֥ה כָּשַׁ֣ל בַּ⁠עֲוֺנִ֣⁠י כֹחִ֑⁠י וַ⁠עֲצָמַ֥⁠י עָשֵֽׁשׁוּ ׃¹¹⁽¹²⁾ מִ⁠כָּל ־ צֹרְרַ֨⁠י הָיִ֪יתִי חֶרְפָּ֡ה וְ⁠לִ⁠שֲׁכֵנַ֨⁠י ׀ מְאֹד֮ וּ⁠פַ֪חַד לִֽ⁠מְיֻדָּ֫עָ֥⁠י רֹאַ֥⁠י בַּ⁠ח֑וּץ נָדְד֥וּ מִמֶּֽ⁠נִּי ׃¹²⁽¹³⁾ נִ֭שְׁכַּחְתִּי כְּ⁠מֵ֣ת מִ⁠לֵּ֑ב הָ֝יִ֗יתִי כִּ⁠כְלִ֥י אֹבֵֽד ׃¹³⁽¹⁴⁾ כִּ֤י שָׁמַ֨עְתִּי ׀ דִּבַּ֥ת רַבִּים֮ מָג֪וֹר מִ⁠סָּ֫בִ֥יב בְּ⁠הִוָּסְדָ֣⁠ם יַ֣חַד עָלַ֑⁠י לָ⁠קַ֖חַת נַפְשִׁ֣⁠י זָמָֽמוּ ׃¹⁴⁽¹⁵⁾ וַ⁠אֲנִ֤י ׀ עָלֶ֣י⁠ךָ בָטַ֣חְתִּי יְהוָ֑ה אָ֝מַ֗רְתִּי אֱלֹהַ֥⁠י אָֽתָּה ׃¹⁵⁽¹⁶⁾ בְּ⁠יָדְ⁠ךָ֥ עִתֹּתָ֑⁠י הַצִּ֘ילֵ֤⁠נִי מִ⁠יַּד ־ א֝וֹיְבַ֗⁠י וּ⁠מֵ⁠רֹדְפָֽ⁠י ׃¹⁶⁽¹⁷⁾ הָאִ֣ירָ⁠ה פָ֭נֶי⁠ךָ עַל ־ עַבְדֶּ֑⁠ךָ ה֖וֹשִׁיעֵ֣⁠נִי בְ⁠חַסְדֶּֽ⁠ךָ ׃¹⁷⁽¹⁸⁾ יְֽהוָ֗ה אַל ־ אֵ֭בוֹשָׁה כִּ֣י קְרָאתִ֑י⁠ךָ יֵבֹ֥שׁוּ רְ֝שָׁעִ֗ים יִדְּמ֥וּ לִ⁠שְׁאֽוֹל ׃¹⁸⁽¹⁹⁾ תֵּ֥אָלַ֗מְנָה שִׂפְתֵ֫י שָׁ֥קֶר הַ⁠דֹּבְר֖וֹת עַל ־ צַדִּ֥יק עָתָ֗ק בְּ⁠גַאֲוָ֥ה וָ⁠בֽוּז ׃¹⁹⁽²⁰⁾ מָ֤ה רַֽב ־ טוּבְ⁠ךָ֮ אֲשֶׁר ־ צָפַ֪נְתָּ לִּֽ⁠ירֵ֫אֶ֥י⁠ךָ פָּ֭עַלְתָּ לַ⁠חֹסִ֣ים בָּ֑⁠ךְ נֶ֝֗גֶד בְּנֵ֣י אָדָם ׃²⁰⁽²¹⁾ תַּסְתִּירֵ֤⁠ם ׀ בְּ⁠סֵ֥תֶר פָּנֶי⁠ךָ֮ מֵֽ⁠רֻכְסֵ֫י אִ֥ישׁ תִּצְפְּנֵ֥⁠ם בְּ⁠סֻכָּ֗ה מֵ⁠רִ֥יב לְשֹׁנֽוֹת ׃²¹⁽²²⁾ בָּר֥וּךְ יְהוָ֑ה כִּ֥י הִפְלִ֘יא חַסְדּ֥⁠וֹ לִ֝֗⁠י בְּ⁠עִ֣יר מָצֽוֹר ׃²²⁽²³⁾ וַ⁠אֲנִ֤י ׀ אָ֘מַ֤רְתִּי בְ⁠חָפְזִ֗⁠י נִגְרַזְתִּי֮ מִ⁠נֶּ֪גֶד עֵ֫ינֶ֥י⁠ךָ אָכֵ֗ן שָׁ֭מַעְתָּ ק֥וֹל תַּחֲנוּנַ֗⁠י בְּ⁠שַׁוְּעִ֥⁠י אֵלֶֽי⁠ךָ ׃²³⁽²⁴⁾ אֶֽהֱב֥וּ אֶת ־ יְהוָ֗ה כָּֽל ־ חֲסִ֫ידָ֥י⁠ו אֱ֭מוּנִים נֹצֵ֣ר יְהוָ֑ה וּ⁠מְשַׁלֵּ֥ם עַל ־ יֶ֝֗תֶר עֹשֵׂ֥ה גַאֲוָֽה ׃²⁴⁽²⁵⁾ חִ֭זְקוּ וְ⁠יַאֲמֵ֣ץ לְבַבְ⁠כֶ֑ם כָּל ־ הַ֝⁠מְיַחֲלִ֗ים לַ⁠יהוָֽה ׃

Chapter 32

¹ לְ⁠דָוִ֗ד מַ֫שְׂכִּ֥יל אַשְׁרֵ֥י נְֽשׂוּי ־ פֶּ֗שַׁע כְּס֣וּי חֲטָאָֽה ׃² אַ֥שְֽׁרֵי אָדָ֗ם לֹ֤א יַחְשֹׁ֬ב יְהוָ֣ה ל֣⁠וֹ עָוֺ֑ן וְ⁠אֵ֖ין בְּ⁠רוּח֣⁠וֹ רְמִיָּה ׃³ כִּֽי ־ הֶ֭חֱרַשְׁתִּי בָּל֣וּ עֲצָמָ֑⁠י בְּ֝⁠שַׁאֲגָתִ֗⁠י כָּל ־ הַ⁠יּֽוֹם ׃⁴ כִּ֤י ׀ יוֹמָ֣ם וָ⁠לַיְלָה֮ תִּכְבַּ֥ד עָלַ֗⁠י יָ֫דֶ֥⁠ךָ נֶהְפַּ֥ךְ לְשַׁדִּ֑⁠י בְּ⁠חַרְבֹ֖נֵי קַ֣יִץ סֶֽלָה ׃⁵ חַטָּאתִ֨⁠י אוֹדִ֪יעֲ⁠ךָ֡ וַ⁠עֲוֺ֘נִ֤⁠י לֹֽא ־ כִסִּ֗יתִי אָמַ֗רְתִּי אוֹדֶ֤ה עֲלֵ֣י פְ֭שָׁעַ⁠י לַ⁠יהוָ֑ה וְ⁠אַתָּ֨ה נָ֘שָׂ֤אתָ עֲוֺ֖ן חַטָּאתִ֣⁠י סֶֽלָה ׃⁶ עַל ־ זֹ֡את יִתְפַּלֵּ֬ל כָּל ־ חָסִ֨יד ׀ אֵלֶי⁠ךָ֮ לְ⁠עֵ֪ת מְ֫צֹ֥א רַ֗ק לְ֭⁠שֵׁטֶף מַ֣יִם רַבִּ֑ים אֵ֝לָ֗י⁠ו לֹ֣א יַגִּֽיעוּ ׃⁷ אַתָּ֤ה ׀ סֵ֥תֶר לִ⁠י֮ מִ⁠צַּ֪ר תִּ֫צְּרֵ֥⁠נִי רָנֵּ֥י פַלֵּ֑ט תְּס֖וֹבְבֵ֣⁠נִי סֶֽלָה ׃⁸ אַשְׂכִּֽילְ⁠ךָ֨ ׀ וְֽ⁠אוֹרְ⁠ךָ֗ בְּ⁠דֶֽרֶךְ ־ ז֥וּ תֵלֵ֑ךְ אִֽיעֲצָ֖ה עָלֶ֣י⁠ךָ עֵינִֽ⁠י ׃⁹ אַל ־ תִּֽהְי֤וּ ׀ כְּ⁠ס֥וּס כְּ⁠פֶרֶד֮ אֵ֤ין הָ֫בִ֥ין בְּ⁠מֶֽתֶג ־ וָ⁠רֶ֣סֶן עֶדְי֣⁠וֹ לִ⁠בְל֑וֹם בַּ֝֗ל קְרֹ֣ב אֵלֶֽי⁠ךָ ׃¹⁰ רַבִּ֥ים מַכְאוֹבִ֗ים לָ⁠רָ֫שָׁ֥ע וְ⁠הַ⁠בּוֹטֵ֥חַ בַּ⁠יהוָ֑ה חֶ֝֗סֶד יְסוֹבְבֶֽ⁠נּוּ ׃¹¹ שִׂמְח֬וּ בַֽ⁠יהוָ֣ה וְ֭⁠גִילוּ צַדִּיקִ֑ים וְ֝⁠הַרְנִ֗ינוּ כָּל ־ יִשְׁרֵי ־ לֵֽב ׃

Chapter 33

¹ רַנְּנ֣וּ צַ֭דִּיקִים בַּֽ⁠יהוָ֑ה לַ֝⁠יְשָׁרִ֗ים נָאוָ֥ה תְהִלָּֽה ׃² הוֹד֣וּ לַ⁠יהוָ֣ה בְּ⁠כִנּ֑וֹר בְּ⁠נֵ֥בֶל עָ֝שׂ֗וֹר זַמְּרוּ ־ לֽ⁠וֹ ׃³ שִֽׁירוּ ־ ל֭⁠וֹ שִׁ֣יר חָדָ֑שׁ הֵיטִ֥יבוּ נַ֝גֵּ֗ן בִּ⁠תְרוּעָֽה ׃⁴ כִּֽי ־ יָשָׁ֥ר דְּבַר ־ יְהוָ֑ה וְ⁠כָל ־ מַ֝עֲשֵׂ֗⁠הוּ בֶּ⁠אֱמוּנָֽה ׃⁵ אֹ֭הֵב צְדָקָ֣ה וּ⁠מִשְׁפָּ֑ט חֶ֥סֶד יְ֝הוָ֗ה מָלְאָ֥ה הָ⁠אָֽרֶץ ׃⁶ בִּ⁠דְבַ֣ר יְ֭הוָה שָׁמַ֣יִם נַעֲשׂ֑וּ וּ⁠בְ⁠ר֥וּחַ פִּ֝֗י⁠ו כָּל ־ צְבָאָֽ⁠ם ׃⁷ כֹּנֵ֣ס כַּ֭⁠נֵּד מֵ֣י הַ⁠יָּ֑ם נֹתֵ֖ן בְּ⁠אֹצָר֣וֹת תְּהוֹמֽוֹת ׃⁸ יִֽירְא֣וּ מֵ֭⁠יְהוָה כָּל ־ הָ⁠אָ֑רֶץ מִמֶּ֥⁠נּוּ יָ֝ג֗וּרוּ כָּל ־ יֹשְׁבֵ֥י תֵבֵֽל ׃⁹ כִּ֤י ה֣וּא אָמַ֣ר וַ⁠יֶּ֑הִי הֽוּא ־ צִ֝וָּ֗ה וַֽ⁠יַּעֲמֹֽד ׃¹⁰ יְֽהוָ֗ה הֵפִ֥יר עֲצַת ־ גּוֹיִ֑ם הֵ֝נִ֗יא מַחְשְׁב֥וֹת עַמִּֽים ׃¹¹ עֲצַ֣ת יְ֭הוָה לְ⁠עוֹלָ֣ם תַּעֲמֹ֑ד מַחְשְׁב֥וֹת לִ֝בּ֗⁠וֹ לְ⁠דֹ֣ר וָ⁠דֹֽר ׃¹² אַשְׁרֵ֣י הַ֭⁠גּוֹי אֲשֶׁר ־ יְהוָ֣ה אֱלֹהָ֑י⁠ו הָ⁠עָ֓ם ׀ בָּחַ֖ר לְ⁠נַחֲלָ֣ה לֽ⁠וֹ ׃¹³ מִ֭⁠שָּׁמַיִם הִבִּ֣יט יְהוָ֑ה רָ֝אָ֗ה אֶֽת ־ כָּל ־ בְּנֵ֥י הָ⁠אָדָֽם ׃¹⁴ מִֽ⁠מְּכוֹן ־ שִׁבְתּ֥⁠וֹ הִשְׁגִּ֑יחַ אֶ֖ל כָּל ־ יֹשְׁבֵ֣י הָ⁠אָֽרֶץ ׃¹⁵ הַ⁠יֹּצֵ֣ר יַ֣חַד לִבָּ֑⁠ם הַ֝⁠מֵּבִ֗ין אֶל ־ כָּל ־ מַעֲשֵׂי⁠הֶֽם ׃¹⁶ אֵֽין ־ הַ֭⁠מֶּלֶךְ נוֹשָׁ֣ע בְּ⁠רָב ־ חָ֑יִל גִּ֝בּ֗וֹר לֹֽא ־ יִנָּצֵ֥ל בְּ⁠רָב ־ כֹּֽחַ ׃¹⁷ שֶׁ֣קֶר הַ֭⁠סּוּס לִ⁠תְשׁוּעָ֑ה וּ⁠בְ⁠רֹ֥ב חֵ֝יל֗⁠וֹ לֹ֣א יְמַלֵּֽט ׃¹⁸ הִנֵּ֤ה עֵ֣ין יְ֭הוָה אֶל ־ יְרֵאָ֑י⁠ו לַֽ⁠מְיַחֲלִ֥ים לְ⁠חַסְדּֽ⁠וֹ ׃¹⁹ לְ⁠הַצִּ֣יל מִ⁠מָּ֣וֶת נַפְשָׁ֑⁠ם וּ֝⁠לְ⁠חַיּוֹתָ֗⁠ם בָּ⁠רָעָֽב ׃²⁰ נַ֭פְשֵׁ⁠נוּ חִכְּתָ֣ה לַֽ⁠יהוָ֑ה עֶזְרֵ֖⁠נוּ וּ⁠מָגִנֵּ֣⁠נוּ הֽוּא ׃²¹ כִּי ־ ב֭⁠וֹ יִשְׂמַ֣ח לִבֵּ֑⁠נוּ כִּ֤י בְ⁠שֵׁ֖ם קָדְשׁ֣⁠וֹ בָטָֽחְנוּ ׃²² יְהִֽי ־ חַסְדְּ⁠ךָ֣ יְהוָ֣ה עָלֵ֑י⁠נוּ כַּ֝⁠אֲשֶׁ֗ר יִחַ֥לְנוּ לָֽ⁠ךְ ׃

Chapter 34

⁽¹⁾

לְ⁠דָוִ֗ד בְּ⁠שַׁנּוֹת֣⁠וֹ אֶת ־ טַ֭עְמ⁠וֹ לִ⁠פְנֵ֣י אֲבִימֶ֑לֶךְ וַֽ֝⁠יְגָרֲשֵׁ֗⁠הוּ וַ⁠יֵּלַֽךְ ׃

¹⁽²⁾ אֲבָרֲכָ֣ה אֶת ־ יְהוָ֣ה בְּ⁠כָל ־ עֵ֑ת תָּ֝מִ֗יד תְּֽהִלָּת֥⁠וֹ בְּ⁠פִֽ⁠י ׃²⁽³⁾ בַּ֭⁠יהוָה תִּתְהַלֵּ֣ל נַפְשִׁ֑⁠י יִשְׁמְע֖וּ עֲנָוִ֣ים וְ⁠יִשְׂמָֽחוּ ׃³⁽⁴⁾ גַּדְּל֣וּ לַ⁠יהוָ֣ה אִתִּ֑⁠י וּ⁠נְרוֹמְמָ֖ה שְׁמ֣⁠וֹ יַחְדָּֽו ׃⁴⁽⁵⁾ דָּרַ֣שְׁתִּי אֶת ־ יְהוָ֣ה וְ⁠עָנָ֑⁠נִי וּ⁠מִ⁠כָּל ־ מְ֝גוּרוֹתַ֗⁠י הִצִּילָֽ⁠נִי ׃⁵⁽⁶⁾ הִבִּ֣יטוּ אֵלָ֣י⁠ו וְ⁠נָהָ֑רוּ וּ֝⁠פְנֵי⁠הֶ֗ם אַל ־ יֶחְפָּֽרוּ ׃⁶⁽⁷⁾ זֶ֤ה עָנִ֣י קָ֭רָא וַ⁠יהוָ֣ה שָׁמֵ֑עַ וּ⁠מִ⁠כָּל ־ צָ֝רוֹתָ֗י⁠ו הוֹשִׁיעֽ⁠וֹ ׃⁷⁽⁸⁾ חֹנֶ֤ה מַלְאַךְ ־ יְהוָ֓ה סָ֘בִ֤יב לִֽ⁠ירֵאָ֗י⁠ו וַֽ⁠יְחַלְּצֵֽ⁠ם ׃⁸⁽⁹⁾ טַעֲמ֣וּ וּ֭⁠רְאוּ כִּי ־ ט֣וֹב יְהוָ֑ה אַֽשְׁרֵ֥י הַ֝⁠גֶּ֗בֶר יֶחֱסֶה ־ בּֽ⁠וֹ ׃⁹⁽¹⁰⁾ יְר֣אוּ אֶת ־ יְהוָ֣ה קְדֹשָׁ֑י⁠ו כִּי ־ אֵ֥ין מַ֝חְס֗וֹר לִ⁠ירֵאָֽי⁠ו ׃¹⁰⁽¹¹⁾ כְּ֭פִירִים רָשׁ֣וּ וְ⁠רָעֵ֑בוּ וְ⁠דֹרְשֵׁ֥י יְ֝הוָ֗ה לֹא ־ יַחְסְר֥וּ כָל ־ טֽוֹב ׃¹¹⁽¹²⁾ לְֽכוּ ־ בָ֭נִים שִׁמְעוּ ־ לִ֑⁠י יִֽרְאַ֥ת יְ֝הוָ֗ה אֲלַמֶּדְ⁠כֶֽם ׃¹²⁽¹³⁾ מִֽי ־ הָ֭⁠אִישׁ הֶ⁠חָפֵ֣ץ חַיִּ֑ים אֹהֵ֥ב יָ֝מִ֗ים לִ⁠רְא֥וֹת טֽוֹב ׃¹³⁽¹⁴⁾ נְצֹ֣ר לְשׁוֹנְ⁠ךָ֣ מֵ⁠רָ֑ע וּ֝⁠שְׂפָתֶ֗י⁠ךָ מִ⁠דַּבֵּ֥ר מִרְמָֽה ׃¹⁴⁽¹⁵⁾ ס֣וּר מֵ֭⁠רָע וַ⁠עֲשֵׂה ־ ט֑וֹב בַּקֵּ֖שׁ שָׁל֣וֹם וְ⁠רָדְפֵֽ⁠הוּ ׃¹⁵⁽¹⁶⁾ עֵינֵ֣י יְ֭הוָה אֶל ־ צַדִּיקִ֑ים וְ֝⁠אָזְנָ֗י⁠ו אֶל ־ שַׁוְעָתָֽ⁠ם ׃¹⁶⁽¹⁷⁾ פְּנֵ֣י יְ֭הוָה בְּ⁠עֹ֣שֵׂי רָ֑ע לְ⁠הַכְרִ֖ית מֵ⁠אֶ֣רֶץ זִכְרָֽ⁠ם ׃¹⁷⁽¹⁸⁾ צָעֲק֣וּ וַ⁠יהוָ֣ה שָׁמֵ֑עַ וּ⁠מִ⁠כָּל ־ צָ֝רוֹתָ֗⁠ם הִצִּילָֽ⁠ם ׃¹⁸⁽¹⁹⁾ קָר֣וֹב יְ֭הוָה לְ⁠נִשְׁבְּרֵי ־ לֵ֑ב וְֽ⁠אֶת ־ דַּכְּאֵי ־ ר֥וּחַ יוֹשִֽׁיעַ ׃¹⁹⁽²⁰⁾ רַ֭בּוֹת רָע֣וֹת צַדִּ֑יק וּ֝⁠מִ⁠כֻּלָּ֗⁠ם יַצִּילֶ֥⁠נּוּ יְהוָֽה ׃²⁰⁽²¹⁾ שֹׁמֵ֥ר כָּל ־ עַצְמוֹתָ֑י⁠ו אַחַ֥ת מֵ֝⁠הֵ֗נָּה לֹ֣א נִשְׁבָּֽרָה ׃²¹⁽²²⁾ תְּמוֹתֵ֣ת רָשָׁ֣ע רָעָ֑ה וְ⁠שֹׂנְאֵ֖י צַדִּ֣יק יֶאְשָֽׁמוּ ׃²²⁽²³⁾ פּוֹדֶ֣ה יְ֭הוָה נֶ֣פֶשׁ עֲבָדָ֑י⁠ו וְ⁠לֹ֥א יֶ֝אְשְׁמ֗וּ כָּֽל ־ הַ⁠חֹסִ֥ים בּֽ⁠וֹ ׃

Chapter 35

¹ לְ⁠דָוִ֨ד ׀ רִיבָ֣⁠ה יְ֭הוָה אֶת ־ יְרִיבַ֑⁠י לְ֝חַ֗ם אֶת ־ לֹֽחֲמָֽ⁠י ׃² הַחֲזֵ֣ק מָגֵ֣ן וְ⁠צִנָּ֑ה וְ֝⁠ק֗וּמָ⁠ה בְּ⁠עֶזְרָתִֽ⁠י ׃³ וְ⁠הָ֘רֵ֤ק חֲנִ֣ית וּ֭⁠סְגֹר לִ⁠קְרַ֣את רֹדְפָ֑⁠י אֱמֹ֥ר לְ֝⁠נַפְשִׁ֗⁠י יְֽשֻׁעָתֵ֥⁠ךְ אָֽנִי ׃⁴ יֵבֹ֣שׁוּ וְ⁠יִכָּלְמוּ֮ מְבַקְשֵׁ֪י נַ֫פְשִׁ֥⁠י יִסֹּ֣גוּ אָח֣וֹר וְ⁠יַחְפְּר֑וּ חֹ֝שְׁבֵ֗י רָעָתִֽ⁠י ׃⁵ יִֽהְי֗וּ כְּ⁠מֹ֥ץ לִ⁠פְנֵי ־ ר֑וּחַ וּ⁠מַלְאַ֖ךְ יְהוָ֣ה דּוֹחֶֽה ׃⁶ יְֽהִי ־ דַרְכָּ֗⁠ם חֹ֥שֶׁךְ וַ⁠חֲלַקְלַקּ֑וֹת וּ⁠מַלְאַ֥ךְ יְ֝הוָ֗ה רֹדְפָֽ⁠ם ׃⁷ כִּֽי ־ חִנָּ֣ם טָֽמְנוּ ־ לִ֭⁠י שַׁ֣חַת רִשְׁתָּ֑⁠ם חִ֝נָּ֗ם חָפְר֥וּ לְ⁠נַפְשִֽׁ⁠י ׃⁸ תְּבוֹאֵ֣⁠הוּ שׁוֹאָה֮ לֹֽא ־ יֵ֫דָ֥ע וְ⁠רִשְׁתּ֣⁠וֹ אֲשֶׁר ־ טָמַ֣ן תִּלְכְּד֑⁠וֹ בְּ֝⁠שׁוֹאָ֗ה יִפָּל ־ בָּֽ⁠הּ ׃⁹ וְ֭⁠נַפְשִׁ⁠י תָּגִ֣יל בַּ⁠יהוָ֑ה תָּ֝שִׂישׂ בִּ⁠ישׁוּעָתֽ⁠וֹ ׃¹⁰ כָּ֥ל עַצְמוֹתַ֨⁠י ׀ תֹּאמַרְנָה֮ יְהוָ֗ה מִ֥י כָ֫מ֥וֹ⁠ךָ מַצִּ֣יל עָ֭נִי מֵ⁠חָזָ֣ק מִמֶּ֑⁠נּוּ וְ⁠עָנִ֥י וְ֝⁠אֶבְי֗וֹן מִ⁠גֹּזְלֽ⁠וֹ ׃¹¹ יְ֭קוּמוּ⁠ן עֵדֵ֣י חָמָ֑ס אֲשֶׁ֥ר לֹא ־ יָ֝דַ֗עְתִּי יִשְׁאָלֽוּ⁠נִי ׃¹² יְשַׁלְּמ֣וּ⁠נִי רָ֭עָה תַּ֥חַת טוֹבָ֗ה שְׁכ֣וֹל לְ⁠נַפְשִֽׁ⁠י ׃¹³ וַ⁠אֲנִ֤י ׀ בַּ⁠חֲלוֹתָ֡⁠ם לְב֬וּשִׁ⁠י שָׂ֗ק עִנֵּ֣יתִי בַ⁠צּ֣וֹם נַפְשִׁ֑⁠י וּ֝⁠תְפִלָּתִ֗⁠י עַל ־ חֵיקִ֥⁠י תָשֽׁוּב ׃¹⁴ כְּ⁠רֵֽעַ ־ כְּ⁠אָ֣ח לִ֭⁠י הִתְהַלָּ֑כְתִּי כַּ⁠אֲבֶל ־ אֵ֝֗ם קֹדֵ֥ר שַׁחֽוֹתִי ׃¹⁵ וּ⁠בְ⁠צַלְעִ⁠י֮ שָׂמְח֪וּ וְֽ⁠נֶאֱ֫סָ֥פוּ נֶאֶסְפ֬וּ עָלַ֣⁠י נֵ֭כִים וְ⁠לֹ֣א יָדַ֑עְתִּי קָֽרְע֥וּ וְ⁠לֹא ־ דָֽמּוּ ׃¹⁶ בְּ֭⁠חַנְפֵי לַעֲגֵ֣י מָע֑וֹג חָרֹ֖ק עָלַ֣⁠י שִׁנֵּֽי⁠מוֹ ׃¹⁷ אֲדֹנָ⁠י֮ כַּ⁠מָּ֪ה תִּ֫רְאֶ֥ה הָשִׁ֣יבָ⁠ה נַ֭פְשִׁ⁠י מִ⁠שֹּׁאֵי⁠הֶ֑ם מִ֝⁠כְּפִירִ֗ים יְחִידָתִֽ⁠י ׃¹⁸ א֭וֹדְ⁠ךָ בְּ⁠קָהָ֣ל רָ֑ב בְּ⁠עַ֖ם עָצ֣וּם אֲהַֽלְלֶֽ⁠ךָּ ׃¹⁹ אַֽל ־ יִשְׂמְחוּ ־ לִ֣⁠י אֹיְבַ֣⁠י שֶׁ֑קֶר שֹׂנְאַ֥⁠י חִ֝נָּ֗ם יִקְרְצוּ ־ עָֽיִן ׃²⁰ כִּ֤י לֹ֥א שָׁל֗וֹם יְדַ֫בֵּ֥רוּ וְ⁠עַ֥ל רִגְעֵי ־ אֶ֑רֶץ דִּבְרֵ֥י מִ֝רְמוֹת יַחֲשֹׁבֽוּ⁠ן ׃²¹ וַ⁠יַּרְחִ֥יבוּ עָלַ֗⁠י פִּ֫י⁠הֶ֥ם אָ֭מְרוּ הֶאָ֣ח ׀ הֶאָ֑ח רָאֲתָ֥ה עֵינֵֽי⁠נוּ ׃²² רָאִ֣יתָה יְ֭הוָה אַֽל ־ תֶּחֱרַ֑שׁ אֲ֝דֹנָ֗⁠י אֲל ־ תִּרְחַ֥ק מִמֶּֽ⁠נִּי ׃²³ הָעִ֣ירָ⁠ה וְ֭⁠הָקִיצָ⁠ה לְ⁠מִשְׁפָּטִ֑⁠י אֱלֹהַ֖⁠י וַֽ⁠אדֹנָ֣⁠י לְ⁠רִיבִֽ⁠י ׃²⁴ שָׁפְטֵ֣⁠נִי כְ֭⁠צִדְקְ⁠ךָ יְהוָ֥ה אֱלֹהָ֗⁠י וְ⁠אַל ־ יִשְׂמְחוּ ־ לִֽ⁠י ׃²⁵ אַל ־ יֹאמְר֣וּ בְ֭⁠לִבָּ⁠ם הֶאָ֣ח נַפְשֵׁ֑⁠נוּ אַל ־ יֹ֝אמְר֗וּ בִּֽלַּעֲנֽוּ⁠הוּ ׃²⁶ יֵ֘בֹ֤שׁוּ וְ⁠יַחְפְּר֨וּ ׀ יַחְדָּו֮ שְׂמֵחֵ֪י רָעָ֫תִ֥⁠י יִֽלְבְּשׁוּ ־ בֹ֥שֶׁת וּ⁠כְלִמָּ֑ה הַֽ⁠מַּגְדִּילִ֥ים עָלָֽ⁠י ׃²⁷ יָרֹ֣נּוּ וְ⁠יִשְׂמְחוּ֮ חֲפֵצֵ֪י צִ֫דְקִ֥⁠י וְ⁠יֹאמְר֣וּ תָ֭מִיד יִגְדַּ֣ל יְהוָ֑ה הֶ֝⁠חָפֵ֗ץ שְׁל֣וֹם עַבְדּֽ⁠וֹ ׃²⁸ וּ֭⁠לְשׁוֹנִ⁠י תֶּהְגֶּ֣ה צִדְקֶ֑⁠ךָ כָּל ־ הַ֝⁠יּוֹם תְּהִלָּתֶֽ⁠ךָ ׃

Chapter 36

⁽¹⁾

לַ⁠מְנַצֵּ֬חַ ׀ לְ⁠עֶֽבֶד ־ יְהוָ֬ה לְ⁠דָוִֽד ׃

¹⁽²⁾ נְאֻֽם ־ פֶּ֣שַׁע לָ֭⁠רָשָׁע בְּ⁠קֶ֣רֶב לִבִּ֑⁠י אֵֽין ־ פַּ֥חַד אֱ֝לֹהִ֗ים לְ⁠נֶ֣גֶד עֵינָֽי⁠ו ׃²⁽³⁾ כִּֽי ־ הֶחֱלִ֣יק אֵלָ֣י⁠ו בְּ⁠עֵינָ֑י⁠ו לִ⁠מְצֹ֖א עֲוֺנ֣⁠וֹ לִ⁠שְׂנֹֽא ׃³⁽⁴⁾ דִּבְרֵי ־ פִ֭י⁠ו אָ֣וֶן וּ⁠מִרְמָ֑ה חָדַ֖ל לְ⁠הַשְׂכִּ֣יל לְ⁠הֵיטִֽיב ׃⁴⁽⁵⁾ אָ֤וֶן ׀ יַחְשֹׁ֗ב עַֽל ־ מִשְׁכָּ֫ב֥⁠וֹ יִ֭תְיַצֵּב עַל ־ דֶּ֣רֶךְ לֹא ־ ט֑וֹב רָ֝֗ע לֹ֣א יִמְאָֽס ׃⁵⁽⁶⁾ יְ֭הוָה בְּ⁠הַ⁠שָּׁמַ֣יִם חַסְדֶּ֑⁠ךָ אֱ֝מֽוּנָתְ⁠ךָ֗ עַד ־ שְׁחָקִֽים ׃⁶⁽⁷⁾ צִדְקָֽתְ⁠ךָ֨ ׀ כְּֽ⁠הַרְרֵי ־ אֵ֗ל מִ֭שְׁפָּטֶ⁠ךָ תְּה֣וֹם רַבָּ֑ה אָ֤דָֽם ־ וּ⁠בְהֵמָ֖ה תוֹשִׁ֣יעַ יְהוָֽה ׃⁷⁽⁸⁾ מַה ־ יָּקָ֥ר חַסְדְּ⁠ךָ֗ אֱלֹ֫הִ֥ים וּ⁠בְנֵ֥י אָדָ֑ם בְּ⁠צֵ֥ל כְּ֝נָפֶ֗י⁠ךָ יֶחֱסָיֽוּ⁠ן ׃⁸⁽⁹⁾ יִ֭רְוְיֻ⁠ן מִ⁠דֶּ֣שֶׁן בֵּיתֶ֑⁠ךָ וְ⁠נַ֖חַל עֲדָנֶ֣י⁠ךָ תַשְׁקֵֽ⁠ם ׃⁹⁽¹⁰⁾ כִּֽי ־ עִ֭מְּ⁠ךָ מְק֣וֹר חַיִּ֑ים בְּ֝⁠אוֹרְ⁠ךָ֗ נִרְאֶה ־ אֽוֹר ׃¹⁰⁽¹¹⁾ מְשֹׁ֣ךְ חַ֭סְדְּ⁠ךָ לְ⁠יֹדְעֶ֑י⁠ךָ וְ֝⁠צִדְקָֽתְ⁠ךָ֗ לְ⁠יִשְׁרֵי ־ לֵֽב ׃¹¹⁽¹²⁾ אַל ־ תְּ֭בוֹאֵ⁠נִי רֶ֣גֶל גַּאֲוָ֑ה וְ⁠יַד ־ רְ֝שָׁעִ֗ים אַל ־ תְּנִדֵֽ⁠נִי ׃¹²⁽¹³⁾ שָׁ֣ם נָ֭פְלוּ פֹּ֣עֲלֵי אָ֑וֶן דֹּ֝ח֗וּ וְ⁠לֹא ־ יָ֥כְלוּ קֽוּם ׃

Chapter 37

¹ לְ⁠דָוִ֨ד ׀ אַל ־ תִּתְחַ֥ר בַּ⁠מְּרֵעִ֑ים אַל ־ תְּ֝קַנֵּ֗א בְּ⁠עֹשֵׂ֥י עַוְלָֽה ׃² כִּ֣י כֶ֭⁠חָצִיר מְהֵרָ֣ה יִמָּ֑לוּ וּ⁠כְ⁠יֶ֥רֶק דֶּ֝֗שֶׁא יִבּוֹלֽוּ⁠ן ׃³ בְּטַ֣ח בַּֽ֭⁠יהוָה וַ⁠עֲשֵׂה ־ ט֑וֹב שְׁכָן ־ אֶ֝֗רֶץ וּ⁠רְעֵ֥ה אֱמוּנָֽה ׃⁴ וְ⁠הִתְעַנַּ֥ג עַל ־ יְהוָ֑ה וְ⁠יִֽתֶּן ־ לְ֝⁠ךָ֗ מִשְׁאֲלֹ֥ת לִבֶּֽ⁠ךָ ׃⁵ גּ֣וֹל עַל ־ יְהוָ֣ה דַּרְכֶּ֑⁠ךָ וּ⁠בְטַ֥ח עָ֝לָ֗י⁠ו וְ⁠ה֣וּא יַעֲשֶֽׂה ׃⁶ וְ⁠הוֹצִ֣יא כָ⁠א֣וֹר צִדְקֶ֑⁠ךָ וּ֝⁠מִשְׁפָּטֶ֗⁠ךָ כַּֽ⁠צָּהֳרָֽיִם ׃⁷ דּ֤וֹם ׀ לַ⁠יהוָה֮ וְ⁠הִתְח֪וֹלֵ֫ל ל֥⁠וֹ אַל ־ תִּ֭תְחַר בְּ⁠מַצְלִ֣יחַ דַּרְכּ֑⁠וֹ בְּ֝⁠אִ֗ישׁ עֹשֶׂ֥ה מְזִמּֽוֹת ׃⁸ הֶ֣רֶף מֵ֭⁠אַף וַ⁠עֲזֹ֣ב חֵמָ֑ה אַל ־ תִּ֝תְחַ֗ר אַךְ ־ לְ⁠הָרֵֽעַ ׃⁹ כִּֽי ־ מְ֭רֵעִים יִכָּרֵת֑וּ⁠ן וְ⁠קֹוֵ֥י יְ֝הוָ֗ה הֵ֣מָּה יִֽירְשׁוּ ־ אָֽרֶץ ׃¹⁰ וְ⁠ע֣וֹד מְ֭עַט וְ⁠אֵ֣ין רָשָׁ֑ע וְ⁠הִתְבּוֹנַ֖נְתָּ עַל ־ מְקוֹמ֣⁠וֹ וְ⁠אֵינֶֽ⁠נּוּ ׃¹¹ וַ⁠עֲנָוִ֥ים יִֽירְשׁוּ ־ אָ֑רֶץ וְ֝⁠הִתְעַנְּג֗וּ עַל ־ רֹ֥ב שָׁלֽוֹם ׃¹² זֹמֵ֣ם רָ֭שָׁע לַ⁠צַּדִּ֑יק וְ⁠חֹרֵ֖ק עָלָ֣י⁠ו שִׁנָּֽי⁠ו ׃¹³ אֲדֹנָ֥⁠י יִשְׂחַק ־ ל֑⁠וֹ כִּֽי ־ רָ֝אָ֗ה כִּֽי ־ יָבֹ֥א יוֹמֽ⁠וֹ ׃¹⁴ חֶ֤רֶב ׀ פָּֽתְח֣וּ רְשָׁעִים֮ וְ⁠דָרְכ֪וּ קַ֫שְׁתָּ֥⁠ם לְ֭⁠הַפִּיל עָנִ֣י וְ⁠אֶבְי֑וֹן לִ֝⁠טְב֗וֹחַ יִשְׁרֵי ־ דָֽרֶךְ ׃¹⁵ חַ֭רְבָּ⁠ם תָּב֣וֹא בְ⁠לִבָּ֑⁠ם וְ֝⁠קַשְּׁתוֹתָ֗⁠ם תִּשָּׁבַֽרְנָה ׃¹⁶ טוֹב ־ מְ֭עַט לַ⁠צַּדִּ֑יק מֵ֝⁠הֲמ֗וֹן רְשָׁעִ֥ים רַבִּֽים ׃¹⁷ כִּ֤י זְרוֹע֣וֹת רְ֭שָׁעִים תִּשָּׁבַ֑רְנָה וְ⁠סוֹמֵ֖ךְ צַדִּיקִ֣ים יְהוָֽה ׃¹⁸ יוֹדֵ֣עַ יְ֭הוָה יְמֵ֣י תְמִימִ֑ם וְ֝⁠נַחֲלָתָ֗⁠ם לְ⁠עוֹלָ֥ם תִּהְיֶֽה ׃¹⁹ לֹֽא ־ יֵ֭בֹשׁוּ בְּ⁠עֵ֣ת רָעָ֑ה וּ⁠בִ⁠ימֵ֖י רְעָב֣וֹן יִשְׂבָּֽעוּ ׃²⁰ כִּ֤י רְשָׁעִ֨ים ׀ יֹאבֵ֗דוּ וְ⁠אֹיְבֵ֣י יְ֭הוָה כִּ⁠יקַ֣ר כָּרִ֑ים כָּל֖וּ בֶ⁠עָשָׁ֣ן כָּֽלוּ ׃²¹ לֹוֶ֣ה רָ֭שָׁע וְ⁠לֹ֣א יְשַׁלֵּ֑ם וְ֝⁠צַדִּ֗יק חוֹנֵ֥ן וְ⁠נוֹתֵֽן ׃²² כִּ֣י מְ֭בֹרָכָי⁠ו יִ֣ירְשׁוּ אָ֑רֶץ וּ֝⁠מְקֻלָּלָ֗י⁠ו יִכָּרֵֽתוּ ׃²³ מֵ֭⁠יְהוָה מִֽצְעֲדֵי ־ גֶ֥בֶר כּוֹנָ֗נוּ וְ⁠דַרְכּ֥⁠וֹ יֶחְפָּֽץ ׃²⁴ כִּֽי ־ יִפֹּ֥ל לֹֽא ־ יוּטָ֑ל כִּֽי ־ יְ֝הוָ֗ה סוֹמֵ֥ךְ יָדֽ⁠וֹ ׃²⁵ נַ֤עַר ׀ הָיִ֗יתִי גַּם ־ זָ֫קַ֥נְתִּי וְֽ⁠לֹא ־ רָ֭אִיתִי צַדִּ֣יק נֶעֱזָ֑ב וְ֝⁠זַרְע֗⁠וֹ מְבַקֶּשׁ ־ לָֽחֶם ׃²⁶ כָּל ־ הַ֭⁠יּוֹם חוֹנֵ֣ן וּ⁠מַלְוֶ֑ה וְ֝⁠זַרְע֗⁠וֹ לִ⁠בְרָכָֽה ׃²⁷ ס֣וּר מֵ֭⁠רָע וַ⁠עֲשֵׂה ־ ט֗וֹב וּ⁠שְׁכֹ֥ן לְ⁠עוֹלָֽם ׃²⁸ כִּ֤י יְהוָ֨ה ׀ אֹ֘הֵ֤ב מִשְׁפָּ֗ט וְ⁠לֹא ־ יַעֲזֹ֣ב אֶת ־ חֲ֭סִידָי⁠ו לְ⁠עוֹלָ֣ם נִשְׁמָ֑רוּ וְ⁠זֶ֖רַע רְשָׁעִ֣ים נִכְרָֽת ׃²⁹ צַדִּיקִ֥ים יִֽירְשׁוּ ־ אָ֑רֶץ וְ⁠יִשְׁכְּנ֖וּ לָ⁠עַ֣ד עָלֶֽי⁠הָ ׃³⁰ פִּֽי ־ צַ֭דִּיק יֶהְגֶּ֣ה חָכְמָ֑ה וּ֝⁠לְשׁוֹנ֗⁠וֹ תְּדַבֵּ֥ר מִשְׁפָּֽט ׃³¹ תּוֹרַ֣ת אֱלֹהָ֣י⁠ו בְּ⁠לִבּ֑⁠וֹ לֹ֖א תִמְעַ֣ד אֲשֻׁרָי⁠ו ׃³² צוֹפֶ֣ה רָ֭שָׁע לַ⁠צַּדִּ֑יק וּ֝⁠מְבַקֵּ֗שׁ לַ⁠הֲמִית⁠וֹ ׃³³ יְ֭הוָה לֹא ־ יַעַזְבֶ֣⁠נּוּ בְ⁠יָד֑⁠וֹ וְ⁠לֹ֥א יַ֝רְשִׁיעֶ֗⁠נּוּ בְּ⁠הִשָּׁפְטֽ⁠וֹ ׃³⁴ קַוֵּ֤ה אֶל ־ יְהוָ֨ה ׀ וּ⁠שְׁמֹ֬ר דַּרְכּ֗⁠וֹ וִֽ֭⁠ירוֹמִמְ⁠ךָ לָ⁠רֶ֣שֶׁת אָ֑רֶץ בְּ⁠הִכָּרֵ֖ת רְשָׁעִ֣ים תִּרְאֶֽה ׃³⁵ רָ֭אִיתִי רָשָׁ֣ע עָרִ֑יץ וּ֝⁠מִתְעָרֶ֗ה כְּ⁠אֶזְרָ֥ח רַעֲנָֽן ׃³⁶ וַ֭⁠יַּֽעֲבֹר וְ⁠הִנֵּ֣ה אֵינֶ֑⁠נּוּ וָֽ֝⁠אֲבַקְשֵׁ֗⁠הוּ וְ⁠לֹ֣א נִמְצָֽא ׃³⁷ שְׁמָר ־ תָּ֭ם וּ⁠רְאֵ֣ה יָשָׁ֑ר כִּֽי ־ אַחֲרִ֖ית לְ⁠אִ֣ישׁ שָׁלֽוֹם ׃³⁸ וּֽ֭⁠פֹשְׁעִים נִשְׁמְד֣וּ יַחְדָּ֑ו אַחֲרִ֖ית רְשָׁעִ֣ים נִכְרָֽתָה ׃³⁹ וּ⁠תְשׁוּעַ֣ת צַ֭דִּיקִים מֵ⁠יְהוָ֑ה מָֽ֝עוּזָּ֗⁠ם בְּ⁠עֵ֣ת צָרָֽה ׃⁴⁰ וַֽ⁠יַּעְזְרֵ֥⁠ם יְהוָ֗ה וַֽ⁠יְפַ֫לְּטֵ֥⁠ם יְפַלְּטֵ֣⁠ם מֵ֭⁠רְשָׁעִים וְ⁠יוֹשִׁיעֵ֑⁠ם כִּי ־ חָ֥סוּ בֽ⁠וֹ ׃

Chapter 38

⁽¹⁾

מִזְמ֖וֹר לְ⁠דָוִ֣ד לְ⁠הַזְכִּֽיר ׃

¹⁽²⁾ יְֽהוָ֗ה אַל ־ בְּ⁠קֶצְפְּ⁠ךָ֥ תוֹכִיחֵ֑⁠נִי וּֽ⁠בַ⁠חֲמָתְ⁠ךָ֥ תְיַסְּרֵֽ⁠נִי ׃²⁽³⁾ כִּֽי ־ חִ֭צֶּי⁠ךָ נִ֣חֲתוּ בִ֑⁠י וַ⁠תִּנְחַ֖ת עָלַ֣⁠י יָדֶֽ⁠ךָ ׃³⁽⁴⁾ אֵין ־ מְתֹ֣ם בִּ֭⁠בְשָׂרִ⁠י מִ⁠פְּנֵ֣י זַעְמֶ֑⁠ךָ אֵין ־ שָׁל֥וֹם בַּ֝⁠עֲצָמַ֗⁠י מִ⁠פְּנֵ֥י חַטָּאתִֽ⁠י ׃⁴⁽⁵⁾ כִּ֣י עֲ֭וֺנֹתַ⁠י עָבְר֣וּ רֹאשִׁ֑⁠י כְּ⁠מַשָּׂ֥א כָ֝בֵ֗ד יִכְבְּד֥וּ מִמֶּֽ⁠נִּי ׃⁵⁽⁶⁾ הִבְאִ֣ישׁוּ נָ֭מַקּוּ חַבּוּרֹתָ֑⁠י מִ֝⁠פְּנֵ֗י אִוַּלְתִּֽ⁠י ׃⁶⁽⁷⁾ נַעֲוֵ֣יתִי שַׁחֹ֣תִי עַד ־ מְאֹ֑ד כָּל ־ הַ֝⁠יּ֗וֹם קֹדֵ֥ר הִלָּֽכְתִּי ׃⁷⁽⁸⁾ כִּֽי ־ כְ֭סָלַ⁠י מָלְא֣וּ נִקְלֶ֑ה וְ⁠אֵ֥ין מְ֝תֹ֗ם בִּ⁠בְשָׂרִֽ⁠י ׃⁸⁽⁹⁾ נְפוּג֣וֹתִי וְ⁠נִדְכֵּ֣יתִי עַד ־ מְאֹ֑ד שָׁ֝אַ֗גְתִּי מִֽ⁠נַּהֲמַ֥ת לִבִּֽ⁠י ׃⁹⁽¹⁰⁾ אֲֽדֹנָ⁠י נֶגְדְּ⁠ךָ֥ כָל ־ תַּאֲוָתִ֑⁠י וְ֝⁠אַנְחָתִ֗⁠י מִמְּ⁠ךָ֥ לֹא ־ נִסְתָּֽרָה ׃¹⁰⁽¹¹⁾ לִבִּ֣⁠י סְ֭חַרְחַר עֲזָבַ֣⁠נִי כֹחִ֑⁠י וְֽ⁠אוֹר ־ עֵינַ֥⁠י גַּם ־ הֵ֝֗ם אֵ֣ין אִתִּֽ⁠י ׃¹¹⁽¹²⁾ אֹֽהֲבַ֨⁠י ׀ וְ⁠רֵעַ֗⁠י מִ⁠נֶּ֣גֶד נִגְעִ֣⁠י יַעֲמֹ֑דוּ וּ֝⁠קְרוֹבַ֗⁠י מֵ⁠רָחֹ֥ק עָמָֽדוּ ׃¹²⁽¹³⁾ וַ⁠יְנַקְשׁ֤וּ ׀ מְבַקְשֵׁ֬י נַפְשִׁ֗⁠י וְ⁠דֹרְשֵׁ֣י רָ֭עָתִ⁠י דִּבְּר֣וּ הַוּ֑וֹת וּ֝⁠מִרְמ֗וֹת כָּל ־ הַ⁠יּ֥וֹם יֶהְגּֽוּ ׃¹³⁽¹⁴⁾ וַ⁠אֲנִ֣י כְ֭⁠חֵרֵשׁ לֹ֣א אֶשְׁמָ֑ע וּ֝⁠כְ⁠אִלֵּ֗ם לֹ֣א יִפְתַּח ־ פִּֽי⁠ו ׃¹⁴⁽¹⁵⁾ וָ⁠אֱהִ֗י כְּ֭⁠אִישׁ אֲשֶׁ֣ר לֹא ־ שֹׁמֵ֑עַ וְ⁠אֵ֥ין בְּ֝⁠פִ֗י⁠ו תּוֹכָחֽוֹת ׃¹⁵⁽¹⁶⁾ כִּֽי ־ לְ⁠ךָ֣ יְהוָ֣ה הוֹחָ֑לְתִּי אַתָּ֥ה תַ֝עֲנֶ֗ה אֲדֹנָ֥⁠י אֱלֹהָֽ⁠י ׃¹⁶⁽¹⁷⁾ כִּֽי ־ אָ֭מַרְתִּי פֶּן ־ יִשְׂמְחוּ ־ לִ֑⁠י בְּ⁠מ֥וֹט רַ֝גְלִ֗⁠י עָלַ֥⁠י הִגְדִּֽילוּ ׃¹⁷⁽¹⁸⁾ כִּֽי ־ אֲ֭נִי לְ⁠צֶ֣לַע נָכ֑וֹן וּ⁠מַכְאוֹבִ֖⁠י נֶגְדִּ֣⁠י תָמִֽיד ׃¹⁸⁽¹⁹⁾ כִּֽי ־ עֲוֺנִ֥⁠י אַגִּ֑יד אֶ֝דְאַ֗ג מֵֽ⁠חַטָּאתִֽ⁠י ׃¹⁹⁽²⁰⁾ וְֽ֭⁠אֹיְבַ⁠י חַיִּ֣ים עָצֵ֑מוּ וְ⁠רַבּ֖וּ שֹׂנְאַ֣⁠י שָֽׁקֶר ׃²⁰⁽²¹⁾ וּ⁠מְשַׁלְּמֵ֣י רָ֭עָה תַּ֣חַת טוֹבָ֑ה יִ֝שְׂטְנ֗וּ⁠נִי תַּ֣חַת רדופ⁠י ־ טֽוֹב ׃¹²¹⁽²²⁾ אַל ־ תַּֽעַזְבֵ֥⁠נִי יְהוָ֑ה אֱ֝לֹהַ֗⁠י אַל ־ תִּרְחַ֥ק מִמֶּֽ⁠נִּי ׃²²⁽²³⁾ ח֥וּשָׁ⁠ה לְ⁠עֶזְרָתִ֑⁠י אֲ֝דֹנָ֗⁠י תְּשׁוּעָתִֽ⁠י ׃

Chapter 39

⁽¹⁾

לַ⁠מְנַצֵּ֥חַ לִֽידוּת֗וּן ¹ מִזְמ֥וֹר לְ⁠דָוִֽד ׃

¹⁽²⁾ אָמַ֗רְתִּי אֶֽשְׁמְרָ֣ה דְרָכַ⁠י֮ מֵ⁠חֲט֪וֹא בִ⁠לְשׁ֫וֹנִ֥⁠י אֶשְׁמְרָ֥ה לְ⁠פִ֥⁠י מַחְס֑וֹם בְּ⁠עֹ֖ד רָשָׁ֣ע לְ⁠נֶגְדִּֽ⁠י ׃²⁽³⁾ נֶאֱלַ֣מְתִּי ד֭וּמִיָּה הֶחֱשֵׁ֣יתִי מִ⁠טּ֑וֹב וּ⁠כְאֵבִ֥⁠י נֶעְכָּֽר ׃³⁽⁴⁾ חַם ־ לִבִּ֨⁠י ׀ בְּ⁠קִרְבִּ֗⁠י בַּ⁠הֲגִיגִ֥⁠י תִבְעַר ־ אֵ֑שׁ דִּ֝בַּ֗רְתִּי בִּ⁠לְשֽׁוֹנִ⁠י ׃⁴⁽⁵⁾ הוֹדִ֘יעֵ֤⁠נִי יְהוָ֨ה ׀ קִצִּ֗⁠י וּ⁠מִדַּ֣ת יָמַ֣⁠י מַה ־ הִ֑יא אֵ֝דְעָ֗ה מֶה ־ חָדֵ֥ל אָֽנִי ׃⁵⁽⁶⁾ הִנֵּ֤ה טְפָח֨וֹת ׀ נָ֘תַ֤תָּה יָמַ֗⁠י וְ⁠חֶלְדִּ֣⁠י כְ⁠אַ֣יִן נֶגְדֶּ֑⁠ךָ אַ֥ךְ כָּֽל ־ הֶ֥בֶל כָּל ־ אָ֝דָ֗ם נִצָּ֥ב סֶֽלָה ׃⁶⁽⁷⁾ אַךְ ־ בְּ⁠צֶ֤לֶם ׀ יִֽתְהַלֶּךְ ־ אִ֗ישׁ אַךְ ־ הֶ֥בֶל יֶהֱמָי֑וּ⁠ן יִ֝צְבֹּ֗ר וְֽ⁠לֹא ־ יֵדַ֥ע מִי ־ אֹסְפָֽ⁠ם ׃⁷⁽⁸⁾ וְ⁠עַתָּ֣ה מַה ־ קִּוִּ֣יתִי אֲדֹנָ֑⁠י תּ֝וֹחַלְתִּ֗⁠י לְ⁠ךָ֣ הִֽיא ׃⁸⁽⁹⁾ מִ⁠כָּל ־ פְּשָׁעַ֥⁠י הַצִּילֵ֑⁠נִי חֶרְפַּ֥ת נָ֝בָ֗ל אַל ־ תְּשִׂימֵֽ⁠נִי ׃⁹⁽¹⁰⁾ נֶ֭אֱלַמְתִּי לֹ֣א אֶפְתַּח ־ פִּ֑⁠י כִּ֖י אַתָּ֣ה עָשִֽׂיתָ ׃¹⁰⁽¹¹⁾ הָסֵ֣ר מֵ⁠עָלַ֣⁠י נִגְעֶ֑⁠ךָ מִ⁠תִּגְרַ֥ת יָ֝דְ⁠ךָ֗ אֲנִ֣י כָלִֽיתִי ׃¹¹⁽¹²⁾ בְּֽ⁠תוֹכָ֘ח֤וֹת עַל ־ עָוֺ֨ן ׀ יִסַּ֬רְתָּ אִ֗ישׁ וַ⁠תֶּ֣מֶס כָּ⁠עָ֣שׁ חֲמוּד֑⁠וֹ אַ֤ךְ הֶ֖בֶל כָּל ־ אָדָ֣ם סֶֽלָה ׃¹²⁽¹³⁾ שִֽׁמְעָ֥⁠ה ־ תְפִלָּתִ֨⁠י ׀ יְהוָ֡ה וְ⁠שַׁוְעָתִ֨⁠י ׀ הַאֲזִינָ⁠ה֮ אֶֽל ־ דִּמְעָתִ֗⁠י אַֽל ־ תֶּ֫חֱרַ֥שׁ כִּ֤י גֵ֣ר אָנֹכִ֣י עִמָּ֑⁠ךְ תּ֝וֹשָׁ֗ב כְּ⁠כָל ־ אֲבוֹתָֽ⁠י ׃¹³⁽¹⁴⁾ הָשַׁ֣ע מִמֶּ֣⁠נִּי וְ⁠אַבְלִ֑יגָה בְּ⁠טֶ֖רֶם אֵלֵ֣ךְ וְ⁠אֵינֶֽ⁠נִּי ׃

Chapter 40

⁽¹⁾

לַ֝⁠מְנַצֵּ֗חַ לְ⁠דָוִ֥ד מִזְמֽוֹר ׃

¹⁽²⁾ קַוֺּ֣ה קִוִּ֣יתִי יְהוָ֑ה וַ⁠יֵּ֥ט אֵ֝לַ֗⁠י וַ⁠יִּשְׁמַ֥ע שַׁוְעָתִֽ⁠י ׃²⁽³⁾ וַ⁠יַּעֲלֵ֤⁠נִי ׀ מִ⁠בּ֥וֹר שָׁאוֹן֮ מִ⁠טִּ֪יט הַ⁠יָּ֫וֵ֥ן וַ⁠יָּ֖קֶם עַל ־ סֶ֥לַע רַגְלַ֗⁠י כּוֹנֵ֥ן אֲשֻׁרָֽ⁠י ׃³⁽⁴⁾ וַ⁠יִּתֵּ֬ן בְּ⁠פִ֨⁠י ׀ שִׁ֥יר חָדָשׁ֮ תְּהִלָּ֪ה לֵֽ⁠אלֹ֫הֵ֥י⁠נוּ יִרְא֣וּ רַבִּ֣ים וְ⁠יִירָ֑אוּ וְ֝⁠יִבְטְח֗וּ בַּ⁠יהוָֽה ׃⁴⁽⁵⁾ אַ֥שְֽׁרֵי הַ⁠גֶּ֗בֶר אֲשֶׁר ־ שָׂ֣ם יְ֭הֹוָה מִבְטַח֑⁠וֹ וְֽ⁠לֹא ־ פָנָ֥ה אֶל ־ רְ֝הָבִ֗ים וְ⁠שָׂטֵ֥י כָזָֽב ׃⁵⁽⁶⁾ רַבּ֤וֹת עָשִׂ֨יתָ ׀ אַתָּ֤ה ׀ יְהוָ֣ה אֱלֹהַ⁠י֮ נִֽפְלְאֹתֶ֥י⁠ךָ וּ⁠מַחְשְׁבֹתֶ֗י⁠ךָ אֵ֫לֵ֥י⁠נוּ אֵ֤ין ׀ עֲרֹ֬ךְ אֵלֶ֗י⁠ךָ אַגִּ֥ידָה וַ⁠אֲדַבֵּ֑רָה עָ֝צְמ֗וּ מִ⁠סַּפֵּֽר ׃⁶⁽⁷⁾ זֶ֤בַח וּ⁠מִנְחָ֨ה ׀ לֹֽא ־ חָפַ֗צְתָּ אָ֭זְנַיִם כָּרִ֣יתָ לִּ֑⁠י עוֹלָ֥ה וַ֝⁠חֲטָאָ֗ה לֹ֣א שָׁאָֽלְתָּ ׃⁷⁽⁸⁾ אָ֣ז אָ֭מַרְתִּי הִנֵּה ־ בָ֑אתִי בִּ⁠מְגִלַּת ־ סֵ֝֗פֶר כָּת֥וּב עָלָֽ⁠י ׃⁸⁽⁹⁾ לַֽ⁠עֲשֽׂוֹת ־ רְצוֹנְ⁠ךָ֣ אֱלֹהַ֣⁠י חָפָ֑צְתִּי וְ֝⁠ת֥וֹרָתְ⁠ךָ֗ בְּ⁠ת֣וֹךְ מֵעָֽ⁠י ׃⁹⁽¹⁰⁾ בִּשַּׂ֤רְתִּי צֶ֨דֶק ׀ בְּ⁠קָ֘הָ֤ל רָ֗ב הִנֵּ֣ה שְׂ֭פָתַ⁠י לֹ֣א אֶכְלָ֑א יְ֝הוָ֗ה אַתָּ֥ה יָדָֽעְתָּ ׃¹⁰⁽¹¹⁾ צִדְקָתְ⁠ךָ֬ לֹא ־ כִסִּ֨יתִי ׀ בְּ⁠ת֬וֹךְ לִבִּ֗⁠י אֱמוּנָתְ⁠ךָ֣ וּ⁠תְשׁוּעָתְ⁠ךָ֣ אָמָ֑רְתִּי לֹא ־ כִחַ֥דְתִּי חַסְדְּ⁠ךָ֥ וַ֝⁠אֲמִתְּ⁠ךָ֗ לְ⁠קָהָ֥ל רָֽב ׃¹¹⁽¹²⁾ אַתָּ֤ה יְהוָ֗ה לֹא ־ תִכְלָ֣א רַחֲמֶ֣י⁠ךָ מִמֶּ֑⁠נִּי חַסְדְּ⁠ךָ֥ וַ֝⁠אֲמִתְּ⁠ךָ֗ תָּמִ֥יד יִצְּרֽוּ⁠נִי ׃¹²⁽¹³⁾ כִּ֤י אָפְפ֥וּ ־ עָלַ֨⁠י ׀ רָע֡וֹת עַד ־ אֵ֬ין מִסְפָּ֗ר הִשִּׂיג֣וּ⁠נִי עֲ֭וֺנֹתַ⁠י וְ⁠לֹא ־ יָכֹ֣לְתִּי לִ⁠רְא֑וֹת עָצְמ֥וּ מִ⁠שַּֽׂעֲר֥וֹת רֹ֝אשִׁ֗⁠י וְ⁠לִבִּ֥⁠י עֲזָבָֽ⁠נִי ׃¹³⁽¹⁴⁾ רְצֵ֣ה יְ֭הוָה לְ⁠הַצִּילֵ֑⁠נִי יְ֝הוָ֗ה לְ⁠עֶזְרָ֥תִ⁠י חֽוּשָׁ⁠ה ׃¹⁴⁽¹⁵⁾ יֵ֘בֹ֤שׁוּ וְ⁠יַחְפְּר֨וּ ׀ יַחַד֮ מְבַקְשֵׁ֥י נַפְשִׁ֗⁠י לִ⁠סְפּ֫וֹתָ֥⁠הּ יִסֹּ֣גוּ אָ֭חוֹר וְ⁠יִכָּלְמ֑וּ חֲ֝פֵצֵ֗י רָעָתִֽ⁠י ׃¹⁵⁽¹⁶⁾ יָ֭שֹׁמּוּ עַל ־ עֵ֣קֶב בָּשְׁתָּ֑⁠ם הָ⁠אֹמְרִ֥ים לִ֝֗⁠י הֶ֘אָ֥ח ׀ הֶאָֽח ׃¹⁶⁽¹⁷⁾ יָ֘שִׂ֤ישׂוּ וְ⁠יִשְׂמְח֨וּ ׀ בְּ⁠ךָ֗ כָּֽל ־ מְבַ֫קְשֶׁ֥י⁠ךָ יֹאמְר֣וּ תָ֭מִיד יִגְדַּ֣ל יְהוָ֑ה אֹֽ֝הֲבֵ֗י תְּשׁוּעָתֶֽ⁠ךָ ׃¹⁷⁽¹⁸⁾ וַ⁠אֲנִ֤י ׀ עָנִ֣י וְ⁠אֶבְיוֹן֮ אֲדֹנָ֪⁠י יַחֲשָׁ֫ב לִ֥⁠י עֶזְרָתִ֣⁠י וּ⁠מְפַלְטִ֣⁠י אַ֑תָּה אֱ֝לֹהַ֗⁠י אַל ־ תְּאַחַֽר ׃

Chapter 41

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ אַ֭שְׁרֵי מַשְׂכִּ֣יל אֶל ־ דָּ֑ל בְּ⁠י֥וֹם רָ֝עָ֗ה יְֽמַלְּטֵ֥⁠הוּ יְהוָֽה ׃²⁽³⁾ יְהוָ֤ה ׀ יִשְׁמְרֵ֣⁠הוּ וִֽ֭⁠יחַיֵּ⁠הוּ יאשר ¹ בָּ⁠אָ֑רֶץ וְ⁠אַֽל ־ תִּ֝תְּנֵ֗⁠הוּ בְּ⁠נֶ֣פֶשׁ אֹיְבָֽי⁠ו ׃³⁽⁴⁾ יְֽהוָ֗ה יִ֭סְעָדֶ⁠נּוּ עַל ־ עֶ֣רֶשׂ דְּוָ֑י כָּל ־ מִ֝שְׁכָּב֗⁠וֹ הָפַ֥כְתָּ בְ⁠חָלְיֽ⁠וֹ ׃⁴⁽⁵⁾ אֲֽנִי ־ אָ֭מַרְתִּי יְהוָ֣ה חָנֵּ֑⁠נִי רְפָאָ֥⁠ה נַ֝פְשִׁ֗⁠י כִּי ־ חָטָ֥אתִי לָֽ⁠ךְ ׃⁵⁽⁶⁾ אוֹיְבַ֗⁠י יֹאמְר֣וּ רַ֣ע לִ֑⁠י מָתַ֥י יָ֝מ֗וּת וְ⁠אָבַ֥ד שְׁמֽ⁠וֹ ׃⁶⁽⁷⁾ וְ⁠אִם ־ בָּ֤א לִ⁠רְא֨וֹת ׀ שָׁ֤וְא יְדַבֵּ֗ר לִבּ֗⁠וֹ יִקְבָּץ ־ אָ֥וֶן ל֑⁠וֹ יֵצֵ֖א לַ⁠ח֣וּץ יְדַבֵּֽר ׃⁷⁽⁸⁾ יַ֗חַד עָלַ֣⁠י יִ֭תְלַחֲשׁוּ כָּל ־ שֹׂנְאָ֑⁠י עָלַ֓⁠י ׀ יַחְשְׁב֖וּ רָעָ֣ה לִֽ⁠י ׃⁸⁽⁹⁾ דְּֽבַר ־ בְּ֭לִיַּעַל יָצ֣וּק בּ֑⁠וֹ וַ⁠אֲשֶׁ֥ר שָׁ֝כַ֗ב לֹא ־ יוֹסִ֥יף לָ⁠קֽוּם ׃⁹⁽¹⁰⁾ גַּם ־ אִ֤ישׁ שְׁלוֹמִ֨⁠י ׀ אֲשֶׁר ־ בָּטַ֣חְתִּי ב֭⁠וֹ אוֹכֵ֣ל לַחְמִ֑⁠י הִגְדִּ֖יל עָלַ֣⁠י עָקֵֽב ׃¹⁰⁽¹¹⁾ וְ⁠אַתָּ֤ה יְהוָ֗ה חָנֵּ֥⁠נִי וַ⁠הֲקִימֵ֑⁠נִי וַֽ⁠אֲשַׁלְּמָ֥ה לָ⁠הֶֽם ׃¹¹⁽¹²⁾ בְּ⁠זֹ֣את יָ֭דַעְתִּי כִּֽי ־ חָפַ֣צְתָּ בִּ֑⁠י כִּ֤י לֹֽא ־ יָרִ֖יעַ אֹיְבִ֣⁠י עָלָֽ⁠י ׃¹²⁽¹³⁾ וַ⁠אֲנִ֗י בְּ֭⁠תֻמִּ⁠י תָּמַ֣כְתָּ בִּ֑⁠י וַ⁠תַּצִּיבֵ֖⁠נִי לְ⁠פָנֶ֣י⁠ךָ לְ⁠עוֹלָֽם ׃¹³⁽¹⁴⁾ בָּ֘ר֤וּךְ יְהוָ֨ה ׀ אֱלֹ֘הֵ֤י יִשְׂרָאֵ֗ל מֵֽ֭⁠הָ⁠עוֹלָם וְ⁠עַ֥ד הָ⁠עוֹלָ֗ם אָ֘מֵ֥ן ׀ וְ⁠אָמֵֽן ׃

Chapter 42

⁽¹⁾

לַ⁠מְנַצֵּ֗חַ מַשְׂכִּ֥יל לִ⁠בְנֵי ־ קֹֽרַח ׃

¹⁽²⁾ כְּ⁠אַיָּ֗ל תַּעֲרֹ֥ג עַל ־ אֲפִֽיקֵי ־ מָ֑יִם כֵּ֤ן נַפְשִׁ֨⁠י תַעֲרֹ֖ג אֵלֶ֣י⁠ךָ אֱלֹהִֽים ׃²⁽³⁾ צָמְאָ֬ה נַפְשִׁ֨⁠י ׀ לֵ⁠אלֹהִים֮ לְ⁠אֵ֪ל חָ֥י מָתַ֥י אָב֑וֹא וְ֝⁠אֵרָאֶ֗ה פְּנֵ֣י אֱלֹהִֽים ׃³⁽⁴⁾ הָֽיְתָה ־ לִּ֬⁠י דִמְעָתִ֣⁠י לֶ֭חֶם יוֹמָ֣ם וָ⁠לָ֑יְלָה בֶּ⁠אֱמֹ֥ר אֵלַ֥⁠י כָּל ־ הַ֝⁠יּ֗וֹם אַיֵּ֥ה אֱלֹהֶֽי⁠ךָ ׃⁴⁽⁵⁾ אֵ֤לֶּה אֶזְכְּרָ֨ה ׀ וְ⁠אֶשְׁפְּכָ֬ה עָלַ֨⁠י ׀ נַפְשִׁ֗⁠י כִּ֤י אֶֽעֱבֹ֨ר ׀ בַּ⁠סָּךְ֮ אֶדַּדֵּ֗⁠ם עַד ־ בֵּ֥ית אֱלֹ֫הִ֥ים בְּ⁠קוֹל ־ רִנָּ֥ה וְ⁠תוֹדָ֗ה הָמ֥וֹן חוֹגֵֽג ׃⁵⁽⁶⁾ מַה ־ תִּשְׁתּ֬וֹחֲחִ֨י ׀ נַפְשִׁ⁠י֮ וַ⁠תֶּהֱמִ֪י עָ֫לָ֥⁠י הוֹחִ֣ילִי לֵֽ֭⁠אלֹהִים כִּי ־ ע֥וֹד אוֹדֶ֗⁠נּוּ יְשׁוּע֥וֹת פָּנָֽי⁠ו ׃⁶⁽⁷⁾ אֱֽלֹהַ֗⁠י עָלַ⁠י֮ נַפְשִׁ֪⁠י תִשְׁתּ֫וֹחָ֥ח עַל ־ כֵּ֗ן אֶ֭זְכָּרְ⁠ךָ מֵ⁠אֶ֣רֶץ יַרְדֵּ֑ן וְ֝⁠חֶרְמוֹנִ֗ים מֵ⁠הַ֥ר מִצְעָֽר ׃⁷⁽⁸⁾ תְּהֽוֹם ־ אֶל ־ תְּה֣וֹם ק֭וֹרֵא לְ⁠ק֣וֹל צִנּוֹרֶ֑י⁠ךָ כָּֽל ־ מִשְׁבָּרֶ֥י⁠ךָ וְ֝⁠גַלֶּ֗י⁠ךָ עָלַ֥⁠י עָבָֽרוּ ׃⁸⁽⁹⁾ יוֹמָ֤ם ׀ יְצַוֶּ֬ה יְהוָ֨ה ׀ חַסְדּ֗⁠וֹ וּ֭⁠בַ⁠לַּיְלָה שִׁיר֣וֹ ¹ עִמִּ֑⁠י תְּ֝פִלָּ֗ה לְ⁠אֵ֣ל חַיָּֽ⁠י ׃⁹⁽¹⁰⁾ אוֹמְרָ֤ה ׀ לְ⁠אֵ֥ל סַלְעִ⁠י֮ לָ⁠מָ֪ה שְׁכַ֫חְתָּ֥⁠נִי לָֽ⁠מָּה ־ קֹדֵ֥ר אֵלֵ֗ךְ בְּ⁠לַ֣חַץ אוֹיֵֽב ׃¹⁰⁽¹¹⁾ בְּ⁠רֶ֤צַח ׀ בְּֽ⁠עַצְמוֹתַ֗⁠י חֵרְפ֥וּ⁠נִי צוֹרְרָ֑⁠י בְּ⁠אָמְרָ֥⁠ם אֵלַ֥⁠י כָּל ־ הַ֝⁠יּ֗וֹם אַיֵּ֥ה אֱלֹהֶֽי⁠ךָ ׃¹¹⁽¹²⁾ מַה ־ תִּשְׁתּ֬וֹחֲחִ֨י ׀ נַפְשִׁ⁠י֮ וּֽ⁠מַה ־ תֶּהֱמִ֪י עָ֫לָ֥⁠י הוֹחִ֣ילִי לֵֽ֭⁠אלֹהִים כִּי ־ ע֣וֹד אוֹדֶ֑⁠נּוּ יְשׁוּעֹ֥ת פָּ֝נַ֗⁠י וֵֽ⁠אלֹהָֽ⁠י ׃

Chapter 43

¹ שָׁפְטֵ֤⁠נִי אֱלֹהִ֨ים ׀ וְ⁠רִ֘יבָ֤⁠ה רִיבִ֗⁠י מִ⁠גּ֥וֹי לֹא ־ חָסִ֑יד מֵ֤⁠אִישׁ ־ מִרְמָ֖ה וְ⁠עַוְלָ֣ה תְפַלְּטֵֽ⁠נִי ׃² כִּֽי ־ אַתָּ֤ה ׀ אֱלֹהֵ֣י מָֽעוּזִּ⁠י֮ לָ⁠מָ֪ה זְנַ֫חְתָּ֥⁠נִי לָֽ⁠מָּה ־ קֹדֵ֥ר אֶתְהַלֵּ֗ךְ בְּ⁠לַ֣חַץ אוֹיֵֽב ׃³ שְׁלַח ־ אוֹרְ⁠ךָ֣ וַ֭⁠אֲמִתְּ⁠ךָ הֵ֣מָּה יַנְח֑וּ⁠נִי יְבִיא֥וּ⁠נִי אֶל ־ הַֽר ־ קָ֝דְשְׁ⁠ךָ֗ וְ⁠אֶל ־ מִשְׁכְּנוֹתֶֽי⁠ךָ ׃⁴ וְ⁠אָב֤וֹאָה ׀ אֶל ־ מִזְבַּ֬ח אֱלֹהִ֗ים אֶל ־ אֵל֮ שִׂמְחַ֪ת גִּ֫ילִ֥⁠י וְ⁠אוֹדְ⁠ךָ֥ בְ⁠כִנּ֗וֹר אֱלֹהִ֥ים אֱלֹהָֽ⁠י ׃⁵ מַה ־ תִּשְׁתּ֬וֹחֲחִ֨י ׀ נַפְשִׁ⁠י֮ וּֽ⁠מַה ־ תֶּהֱמִ֪י עָ֫לָ֥⁠י הוֹחִ֣ילִי לֵֽ֭⁠אלֹהִים כִּי ־ ע֣וֹד אוֹדֶ֑⁠נּוּ יְשׁוּעֹ֥ת פָּ֝נַ֗⁠י וֵֽ⁠אלֹהָֽ⁠י ׃

Chapter 44

⁽¹⁾

לַ⁠מְנַצֵּ֬חַ לִ⁠בְנֵי ־ קֹ֬רַח מַשְׂכִּֽיל ׃

¹⁽²⁾ אֱלֹהִ֤ים ׀ בְּ⁠אָזְנֵ֬י⁠נוּ שָׁמַ֗עְנוּ אֲבוֹתֵ֥י⁠נוּ סִפְּרוּ ־ לָ֑⁠נוּ פֹּ֥עַל פָּעַ֥לְתָּ בִֽ֝⁠ימֵי⁠הֶ֗ם בִּ֣⁠ימֵי קֶֽדֶם ׃²⁽³⁾ אַתָּ֤ה ׀ יָדְ⁠ךָ֡ גּוֹיִ֣ם ה֭וֹרַשְׁתָּ וַ⁠תִּטָּעֵ֑⁠ם תָּרַ֥ע לְ֝אֻמִּ֗ים וַֽ⁠תְּשַׁלְּחֵֽ⁠ם ׃³⁽⁴⁾ כִּ֤י לֹ֪א בְ⁠חַרְבָּ֡⁠ם יָ֥רְשׁוּ אָ֗רֶץ וּ⁠זְרוֹעָ⁠ם֮ לֹא ־ הוֹשִׁ֪יעָ֫ה לָּ֥⁠מוֹ כִּֽי ־ יְמִֽינְ⁠ךָ֣ וּ֭⁠זְרוֹעֲ⁠ךָ וְ⁠א֥וֹר פָּנֶ֗י⁠ךָ כִּ֣י רְצִיתָֽ⁠ם ׃⁴⁽⁵⁾ אַתָּה ־ ה֣וּא מַלְכִּ֣⁠י אֱלֹהִ֑ים צַ֝וֵּ֗ה יְשׁוּע֥וֹת יַעֲקֹֽב ׃⁵⁽⁶⁾ בְּ֭⁠ךָ צָרֵ֣י⁠נוּ נְנַגֵּ֑חַ בְּ֝⁠שִׁמְ⁠ךָ֗ נָב֥וּס קָמֵֽי⁠נוּ ׃⁶⁽⁷⁾ כִּ֤י לֹ֣א בְ⁠קַשְׁתִּ֣⁠י אֶבְטָ֑ח וְ֝⁠חַרְבִּ֗⁠י לֹ֣א תוֹשִׁיעֵֽ⁠נִי ׃⁷⁽⁸⁾ כִּ֣י ה֭וֹשַׁעְתָּ⁠נוּ מִ⁠צָּרֵ֑י⁠נוּ וּ⁠מְשַׂנְאֵ֥י⁠נוּ הֱבִישֽׁוֹתָ ׃⁸⁽⁹⁾ בֵּֽ֭⁠אלֹהִים הִלַּלְ֣נוּ כָל ־ הַ⁠יּ֑וֹם וְ⁠שִׁמְ⁠ךָ֓ ׀ לְ⁠עוֹלָ֖ם נוֹדֶ֣ה סֶֽלָה ׃⁹⁽¹⁰⁾ אַף ־ זָ֭נַחְתָּ וַ⁠תַּכְלִימֵ֑⁠נוּ וְ⁠לֹא ־ תֵ֝צֵ֗א בְּ⁠צִבְאוֹתֵֽי⁠נוּ ׃¹⁰⁽¹¹⁾ תְּשִׁיבֵ֣⁠נוּ אָ֭חוֹר מִנִּי ־ צָ֑ר וּ֝⁠מְשַׂנְאֵ֗י⁠נוּ שָׁ֣סוּ לָֽ⁠מוֹ ׃¹¹⁽¹²⁾ תִּ֭תְּנֵ⁠נוּ כְּ⁠צֹ֣אן מַאֲכָ֑ל וּ֝⁠בַ⁠גּוֹיִ֗ם זֵרִיתָֽ⁠נוּ ׃¹²⁽¹³⁾ תִּמְכֹּֽר ־ עַמְּ⁠ךָ֥ בְ⁠לֹא ־ ה֑וֹן וְ⁠לֹ֥א ־ רִ֝בִּ֗יתָ בִּ⁠מְחִירֵי⁠הֶֽם ׃¹³⁽¹⁴⁾ תְּשִׂימֵ֣⁠נוּ חֶ֭רְפָּה לִ⁠שְׁכֵנֵ֑י⁠נוּ לַ֥עַג וָ֝⁠קֶ֗לֶס לִ⁠סְבִיבוֹתֵֽי⁠נוּ ׃¹⁴⁽¹⁵⁾ תְּשִׂימֵ֣⁠נוּ מָ֭שָׁל בַּ⁠גּוֹיִ֑ם מְנֽוֹד ־ רֹ֝֗אשׁ בַּל ־ אֻמִּֽים ׃¹⁵⁽¹⁶⁾ כָּל ־ הַ֭⁠יּוֹם כְּלִמָּתִ֣⁠י נֶגְדִּ֑⁠י וּ⁠בֹ֖שֶׁת פָּנַ֣⁠י כִּסָּֽתְ⁠נִי ׃¹⁶⁽¹⁷⁾ מִ֭⁠קּוֹל מְחָרֵ֣ף וּ⁠מְגַדֵּ֑ף מִ⁠פְּנֵ֥י א֝וֹיֵ֗ב וּ⁠מִתְנַקֵּֽם ׃¹⁷⁽¹⁸⁾ כָּל ־ זֹ֣את בָּ֭אַתְ⁠נוּ וְ⁠לֹ֣א שְׁכַחֲנ֑וּ⁠ךָ וְ⁠לֹֽא ־ שִׁ֝קַּ֗רְנוּ בִּ⁠בְרִיתֶֽ⁠ךָ ׃¹⁸⁽¹⁹⁾ לֹא ־ נָס֣וֹג אָח֣וֹר לִבֵּ֑⁠נוּ וַ⁠תֵּ֥ט אֲשֻׁרֵ֗י⁠נוּ מִנִּ֥י אָרְחֶֽ⁠ךָ ׃¹⁹⁽²⁰⁾ כִּ֣י דִ֭כִּיתָ⁠נוּ בִּ⁠מְק֣וֹם תַּנִּ֑ים וַ⁠תְּכַ֖ס עָלֵ֣י⁠נוּ בְ⁠צַלְמָֽוֶת ׃²⁰⁽²¹⁾ אִם ־ שָׁ֭כַחְנוּ שֵׁ֣ם אֱלֹהֵ֑י⁠נוּ וַ⁠נִּפְרֹ֥שׂ כַּ֝פֵּ֗י⁠נוּ לְ⁠אֵ֣ל זָֽר ׃²¹⁽²²⁾ הֲ⁠לֹ֣א אֱ֭לֹהִים יַֽחֲקָר ־ זֹ֑את כִּֽי ־ ה֥וּא יֹ֝דֵ֗עַ תַּעֲלֻמ֥וֹת לֵֽב ׃²²⁽²³⁾ כִּֽי ־ עָ֭לֶי⁠ךָ הֹרַ֣גְנוּ כָל ־ הַ⁠יּ֑וֹם נֶ֝חְשַׁ֗בְנוּ כְּ⁠צֹ֣אן טִבְחָֽה ׃²³⁽²⁴⁾ ע֤וּרָ⁠ה ׀ לָ֖⁠מָּה תִישַׁ֥ן ׀ אֲדֹנָ֑⁠י הָ֝קִ֗יצָ⁠ה אַל ־ תִּזְנַ֥ח לָ⁠נֶֽצַח ׃²⁴⁽²⁵⁾ לָֽ⁠מָּה ־ פָנֶ֥י⁠ךָ תַסְתִּ֑יר תִּשְׁכַּ֖ח עָנְיֵ֣⁠נוּ וְֽ⁠לַחֲצֵֽ⁠נוּ ׃²⁵⁽²⁶⁾ כִּ֤י שָׁ֣חָה לֶ⁠עָפָ֣ר נַפְשֵׁ֑⁠נוּ דָּבְקָ֖ה לָ⁠אָ֣רֶץ בִּטְנֵֽ⁠נוּ ׃²⁶⁽²⁷⁾ ק֭וּמָֽ⁠ה עֶזְרָ֣תָ⁠ה לָּ֑⁠נוּ וּ֝⁠פְדֵ֗⁠נוּ לְמַ֣עַן חַסְדֶּֽ⁠ךָ ׃

Chapter 45

⁽¹⁾

לַ⁠מְנַצֵּ֣חַ עַל ־ שֹׁ֭שַׁנִּים לִ⁠בְנֵי ־ קֹ֑רַח מַ֝שְׂכִּ֗יל שִׁ֣יר יְדִידֹֽת ׃

¹⁽²⁾ רָ֘חַ֤שׁ לִבִּ֨⁠י ׀ דָּ֘בָ֤ר ט֗וֹב אֹמֵ֣ר אָ֭נִי מַעֲשַׂ֣⁠י לְ⁠מֶ֑לֶךְ לְ֝שׁוֹנִ֗⁠י עֵ֤ט ׀ סוֹפֵ֬ר מָהִֽיר ׃²⁽³⁾ יָפְיָפִ֡יתָ מִ⁠בְּנֵ֬י אָדָ֗ם ה֣וּצַק חֵ֭ן בְּ⁠שְׂפְתוֹתֶ֑י⁠ךָ עַל ־ כֵּ֤ן בֵּֽרַכְ⁠ךָ֖ אֱלֹהִ֣ים לְ⁠עוֹלָֽם ׃³⁽⁴⁾ חֲגֽוֹר ־ חַרְבְּ⁠ךָ֣ עַל ־ יָרֵ֣ךְ גִּבּ֑וֹר ה֝וֹדְ⁠ךָ֗ וַ⁠הֲדָרֶֽ⁠ךָ ׃⁴⁽⁵⁾ וַ⁠הֲדָ֬רְ⁠ךָ֨ ׀ צְלַ֬ח רְכַ֗ב עַֽל ־ דְּבַר ־ אֱ֭מֶת וְ⁠עַנְוָה ־ צֶ֑דֶק וְ⁠תוֹרְ⁠ךָ֖ נוֹרָא֣וֹת יְמִינֶֽ⁠ךָ ׃⁵⁽⁶⁾ חִצֶּ֗י⁠ךָ שְׁנ֫וּנִ֥ים עַ֭מִּים תַּחְתֶּ֣י⁠ךָ יִפְּל֑וּ בְּ֝⁠לֵ֗ב אוֹיְבֵ֥י הַ⁠מֶּֽלֶךְ ׃⁶⁽⁷⁾ כִּסְאֲ⁠ךָ֣ אֱ֭לֹהִים עוֹלָ֣ם וָ⁠עֶ֑ד שֵׁ֥בֶט מִ֝ישֹׁ֗ר שֵׁ֣בֶט מַלְכוּתֶֽ⁠ךָ ׃⁷⁽⁸⁾ אָהַ֣בְתָּ צֶּדֶק֮ וַ⁠תִּשְׂנָ֫א רֶ֥שַׁע עַל ־ כֵּ֤ן ׀ מְשָׁחֲ⁠ךָ֡ אֱלֹהִ֣ים אֱ֭לֹהֶי⁠ךָ שֶׁ֥מֶן שָׂשׂ֗וֹן מֵֽ⁠חֲבֵרֶֽי⁠ךָ ׃⁸⁽⁹⁾ מֹר ־ וַ⁠אֲהָל֣וֹת קְ֭צִיעוֹת כָּל ־ בִּגְדֹתֶ֑י⁠ךָ מִֽן ־ הֵ֥יכְלֵי שֵׁ֝֗ן מִנִּ֥י שִׂמְּחֽוּ⁠ךָ ׃⁹⁽¹⁰⁾ בְּנ֣וֹת מְ֭לָכִים בְּ⁠יִקְּרוֹתֶ֑י⁠ךָ נִצְּבָ֥ה שֵׁגַ֥ל לִֽ֝⁠ימִינְ⁠ךָ֗ בְּ⁠כֶ֣תֶם אוֹפִֽיר ׃¹⁰⁽¹¹⁾ שִׁמְעִי ־ בַ֣ת וּ֭⁠רְאִי וְ⁠הַטִּ֣י אָזְנֵ֑⁠ךְ וְ⁠שִׁכְחִ֥י עַ֝מֵּ֗⁠ךְ וּ⁠בֵ֥ית אָבִֽי⁠ךְ ׃¹¹⁽¹²⁾ וְ⁠יִתְאָ֣ו הַ⁠מֶּ֣לֶךְ יָפְיֵ֑⁠ךְ כִּי ־ ה֥וּא אֲ֝דֹנַ֗יִ⁠ךְ וְ⁠הִשְׁתַּֽחֲוִי ־ לֽ⁠וֹ ׃¹²⁽¹³⁾ וּ⁠בַֽת ־ צֹ֨ר ׀ בְּ֭⁠מִנְחָה פָּנַ֥יִ⁠ךְ יְחַלּ֗וּ עֲשִׁ֣ירֵי עָֽם ׃¹³⁽¹⁴⁾ כָּל ־ כְּבוּדָּ֣ה בַת ־ מֶ֣לֶךְ פְּנִ֑ימָה מִֽ⁠מִּשְׁבְּצ֖וֹת זָהָ֣ב לְבוּשָֽׁ⁠הּ ׃¹⁴⁽¹⁵⁾ לִ⁠רְקָמוֹת֮ תּוּבַ֪ל לַ֫⁠מֶּ֥לֶךְ בְּתוּל֣וֹת אַ֭חֲרֶי⁠הָ רֵעוֹתֶ֑י⁠הָ מ֖וּבָא֣וֹת לָֽ⁠ךְ ׃¹⁵⁽¹⁶⁾ תּ֭וּבַלְנָה בִּ⁠שְׂמָחֹ֣ת וָ⁠גִ֑יל תְּ֝בֹאֶ֗ינָה בְּ⁠הֵ֣יכַל מֶֽלֶךְ ׃¹⁶⁽¹⁷⁾ תַּ֣חַת אֲ֭בֹתֶי⁠ךָ יִהְי֣וּ בָנֶ֑י⁠ךָ תְּשִׁיתֵ֥⁠מוֹ לְ֝⁠שָׂרִ֗ים בְּ⁠כָל ־ הָ⁠אָֽרֶץ ׃¹⁷⁽¹⁸⁾ אַזְכִּ֣ירָה שִׁ֭מְ⁠ךָ בְּ⁠כָל ־ דֹּ֣ר וָ⁠דֹ֑ר עַל ־ כֵּ֥ן עַמִּ֥ים יְ֝הוֹדֻ֗⁠ךָ לְ⁠עֹלָ֥ם וָ⁠עֶֽד ׃

Chapter 46

⁽¹⁾

לַ⁠מְנַצֵּ֥חַ לִ⁠בְנֵי ־ קֹ֑רַח עַֽל ־ עֲלָמ֥וֹת שִֽׁיר ׃

¹⁽²⁾ אֱלֹהִ֣ים לָ֭⁠נוּ מַחֲסֶ֣ה וָ⁠עֹ֑ז עֶזְרָ֥ה בְ֝⁠צָר֗וֹת נִמְצָ֥א מְאֹֽד ׃²⁽³⁾ עַל ־ כֵּ֣ן לֹא ־ נִ֭ירָא בְּ⁠הָמִ֣יר אָ֑רֶץ וּ⁠בְ⁠מ֥וֹט הָ֝רִ֗ים בְּ⁠לֵ֣ב יַמִּֽים ׃³⁽⁴⁾ יֶהֱמ֣וּ יֶחְמְר֣וּ מֵימָ֑י⁠ו יִֽרְעֲשֽׁוּ ־ הָרִ֖ים בְּ⁠גַאֲוָת֣⁠וֹ סֶֽלָה ׃⁴⁽⁵⁾ נָהָ֗ר פְּלָגָ֗י⁠ו יְשַׂמְּח֥וּ עִיר ־ אֱלֹהִ֑ים קְ֝דֹ֗שׁ מִשְׁכְּנֵ֥י עֶלְיֽוֹן ׃⁵⁽⁶⁾ אֱלֹהִ֣ים בְּ֭⁠קִרְבָּ⁠הּ בַּל ־ תִּמּ֑וֹט יַעְזְרֶ֥⁠הָ אֱ֝לֹהִ֗ים לִ⁠פְנ֥וֹת בֹּֽקֶר ׃⁶⁽⁷⁾ הָמ֣וּ ג֭וֹיִם מָ֣טוּ מַמְלָכ֑וֹת נָתַ֥ן בְּ֝⁠קוֹל֗⁠וֹ תָּמ֥וּג אָֽרֶץ ׃⁷⁽⁸⁾ יְהוָ֣ה צְבָא֣וֹת עִמָּ֑⁠נוּ מִשְׂגָּֽב ־ לָ֝⁠נוּ אֱלֹהֵ֖י יַעֲקֹ֣ב סֶֽלָה ׃⁸⁽⁹⁾ לְֽכוּ ־ חֲ֭זוּ מִפְעֲל֣וֹת יְהוָ֑ה אֲשֶׁר ־ שָׂ֖ם שַׁמּ֣וֹת בָּ⁠אָֽרֶץ ׃⁹⁽¹⁰⁾ מַשְׁבִּ֥ית מִלְחָמוֹת֮ עַד ־ קְצֵ֪ה הָ֫⁠אָ֥רֶץ קֶ֣שֶׁת יְ֭שַׁבֵּר וְ⁠קִצֵּ֣ץ חֲנִ֑ית עֲ֝גָל֗וֹת יִשְׂרֹ֥ף בָּ⁠אֵֽשׁ ׃¹⁰⁽¹¹⁾ הַרְפּ֣וּ וּ֭⁠דְעוּ כִּי ־ אָנֹכִ֣י אֱלֹהִ֑ים אָר֥וּם בַּ֝⁠גּוֹיִ֗ם אָר֥וּם בָּ⁠אָֽרֶץ ׃¹¹⁽¹²⁾ יְהוָ֣ה צְבָא֣וֹת עִמָּ֑⁠נוּ מִשְׂגָּֽב ־ לָ֝⁠נוּ אֱלֹהֵ֖י יַעֲקֹ֣ב סֶֽלָה ׃

Chapter 47

⁽¹⁾

לַ⁠מְנַצֵּ֬חַ ׀ לִ⁠בְנֵי ־ קֹ֬רַח מִזְמֽוֹר ׃

¹⁽²⁾ כָּֽל ־ הָ֭⁠עַמִּים תִּקְעוּ ־ כָ֑ף הָרִ֥יעוּ לֵ֝⁠אלֹהִ֗ים בְּ⁠ק֣וֹל רִנָּֽה ׃²⁽³⁾ כִּֽי ־ יְהוָ֣ה עֶלְי֣וֹן נוֹרָ֑א מֶ֥לֶךְ גָּ֝דוֹל עַל ־ כָּל ־ הָ⁠אָֽרֶץ ׃³⁽⁴⁾ יַדְבֵּ֣ר עַמִּ֣ים תַּחְתֵּ֑י⁠נוּ וּ֝⁠לְאֻמִּ֗ים תַּ֣חַת רַגְלֵֽי⁠נוּ ׃⁴⁽⁵⁾ יִבְחַר ־ לָ֥⁠נוּ אֶת ־ נַחֲלָתֵ֑⁠נוּ אֶ֥ת גְּא֨וֹן יַעֲקֹ֖ב אֲשֶׁר ־ אָהֵ֣ב סֶֽלָה ׃⁵⁽⁶⁾ עָלָ֣ה אֱ֭לֹהִים בִּ⁠תְרוּעָ֑ה יְ֝הֹוָ֗ה בְּ⁠ק֣וֹל שׁוֹפָֽר ׃⁶⁽⁷⁾ זַמְּר֣וּ אֱלֹהִ֣ים זַמֵּ֑רוּ זַמְּר֖וּ לְ⁠מַלְכֵּ֣⁠נוּ זַמֵּֽרוּ ׃⁷⁽⁸⁾ כִּ֤י מֶ֖לֶךְ כָּל ־ הָ⁠אָ֥רֶץ אֱלֹהִ֗ים זַמְּר֥וּ מַשְׂכִּֽיל ׃⁸⁽⁹⁾ מָלַ֣ךְ אֱ֭לֹהִים עַל ־ גּוֹיִ֑ם אֱ֝לֹהִ֗ים יָשַׁ֤ב ׀ עַל ־ כִּסֵּ֬א קָדְשֽׁ⁠וֹ ׃⁹⁽¹⁰⁾ נְדִ֘יבֵ֤י עַמִּ֨ים ׀ נֶאֱסָ֗פוּ עַם֮ אֱלֹהֵ֪י אַבְרָ֫הָ֥ם כִּ֣י לֵֽ֭⁠אלֹהִים מָֽגִנֵּי ־ אֶ֗רֶץ מְאֹ֣ד נַעֲלָֽה ׃

Chapter 48

⁽¹⁾

שִׁ֥יר מִ֝זְמוֹר לִ⁠בְנֵי ־ קֹֽרַח ׃

¹⁽²⁾ גָּ֘ד֤וֹל יְהוָ֣ה וּ⁠מְהֻלָּ֣ל מְאֹ֑ד בְּ⁠עִ֥יר אֱ֝לֹהֵ֗י⁠נוּ הַר ־ קָדְשֽׁ⁠וֹ ׃²⁽³⁾ יְפֵ֥ה נוֹף֮ מְשׂ֪וֹשׂ כָּל ־ הָ֫⁠אָ֥רֶץ הַר ־ צִ֭יּוֹן יַרְכְּתֵ֣י צָפ֑וֹן קִ֝רְיַ֗ת מֶ֣לֶךְ רָֽב ׃³⁽⁴⁾ אֱלֹהִ֥ים בְּ⁠אַרְמְנוֹתֶ֗י⁠הָ נוֹדַ֥ע לְ⁠מִשְׂגָּֽב ׃⁴⁽⁵⁾ כִּֽי ־ הִנֵּ֣ה הַ֭⁠מְּלָכִים נֽוֹעֲד֑וּ עָבְר֥וּ יַחְדָּֽו ׃⁵⁽⁶⁾ הֵ֣מָּה רָ֭אוּ כֵּ֣ן תָּמָ֑הוּ נִבְהֲל֥וּ נֶחְפָּֽזוּ ׃⁶⁽⁷⁾ רְ֭עָדָה אֲחָזָ֣תַ⁠ם שָׁ֑ם חִ֝֗יל כַּ⁠יּוֹלֵֽדָה ׃⁷⁽⁸⁾ בְּ⁠ר֥וּחַ קָדִ֑ים תְּ֝שַׁבֵּ֗ר אֳנִיּ֥וֹת תַּרְשִֽׁישׁ ׃⁸⁽⁹⁾ כַּ⁠אֲשֶׁ֤ר שָׁמַ֨עְנוּ ׀ כֵּ֤ן רָאִ֗ינוּ בְּ⁠עִיר ־ יְהוָ֣ה צְ֭בָאוֹת בְּ⁠עִ֣יר אֱלֹהֵ֑י⁠נוּ אֱלֹ֘הִ֤ים יְכוֹנְנֶ֖⁠הָ עַד ־ עוֹלָ֣ם סֶֽלָה ׃⁹⁽¹⁰⁾ דִּמִּ֣ינוּ אֱלֹהִ֣ים חַסְדֶּ֑⁠ךָ בְּ֝⁠קֶ֗רֶב הֵיכָלֶֽ⁠ךָ ׃¹⁰⁽¹¹⁾ כְּ⁠שִׁמְ⁠ךָ֤ אֱלֹהִ֗ים כֵּ֣ן תְּ֭הִלָּתְ⁠ךָ עַל ־ קַצְוֵי ־ אֶ֑רֶץ צֶ֝֗דֶק מָלְאָ֥ה יְמִינֶֽ⁠ךָ ׃¹¹⁽¹²⁾ יִשְׂמַ֤ח ׀ הַר ־ צִיּ֗וֹן תָּ֭גֵלְנָה בְּנ֣וֹת יְהוּדָ֑ה לְ֝מַ֗עַן מִשְׁפָּטֶֽי⁠ךָ ׃¹²⁽¹³⁾ סֹ֣בּוּ צִ֭יּוֹן וְ⁠הַקִּיפ֑וּ⁠הָ סִ֝פְר֗וּ מִגְדָּלֶֽי⁠הָ ׃¹³⁽¹⁴⁾ שִׁ֤יתוּ לִבְּ⁠כֶ֨ם ׀ לְֽ⁠חֵילָ֗⁠ה פַּסְּג֥וּ אַרְמְנוֹתֶ֑י⁠הָ לְמַ֥עַן תְּ֝סַפְּר֗וּ לְ⁠ד֣וֹר אַחֲרֽוֹן ׃¹⁴⁽¹⁵⁾ כִּ֤י זֶ֨ה ׀ אֱלֹהִ֣ים אֱ֭לֹהֵי⁠נוּ עוֹלָ֣ם וָ⁠עֶ֑ד ה֖וּא יְנַהֲגֵ֣⁠נוּ עַל ־ מֽוּת ׃

Chapter 49

⁽¹⁾

לַ⁠מְנַצֵּ֬חַ ׀ לִ⁠בְנֵי ־ קֹ֬רַח מִזְמֽוֹר ׃

¹⁽²⁾ שִׁמְעוּ ־ זֹ֭את כָּל ־ הָֽ⁠עַמִּ֑ים הַ֝אֲזִ֗ינוּ כָּל ־ יֹ֥שְׁבֵי חָֽלֶד ׃²⁽³⁾ גַּם ־ בְּנֵ֣י אָ֭דָם גַּם ־ בְּנֵי ־ אִ֑ישׁ יַ֝֗חַד עָשִׁ֥יר וְ⁠אֶבְיֽוֹן ׃³⁽⁴⁾ פִּ֭⁠י יְדַבֵּ֣ר חָכְמ֑וֹת וְ⁠הָג֖וּת לִבִּ֣⁠י תְבוּנֽוֹת ׃⁴⁽⁵⁾ אַטֶּ֣ה לְ⁠מָשָׁ֣ל אָזְנִ֑⁠י אֶפְתַּ֥ח בְּ֝⁠כִנּ֗וֹר חִידָתִֽ⁠י ׃⁵⁽⁶⁾ לָ֣⁠מָּה אִ֭ירָא בִּ֣⁠ימֵי רָ֑ע עֲוֺ֖ן עֲקֵבַ֣⁠י יְסוּבֵּֽ⁠נִי ׃⁶⁽⁷⁾ הַ⁠בֹּטְחִ֥ים עַל ־ חֵילָ֑⁠ם וּ⁠בְ⁠רֹ֥ב עָ֝שְׁרָ֗⁠ם יִתְהַלָּֽלוּ ׃⁷⁽⁸⁾ אָ֗ח לֹא ־ פָדֹ֣ה יִפְדֶּ֣ה אִ֑ישׁ לֹא ־ יִתֵּ֖ן לֵ⁠אלֹהִ֣ים כָּפְרֽ⁠וֹ ׃⁸⁽⁹⁾ וְ֭⁠יֵקַר פִּדְי֥וֹן נַפְשָׁ֗⁠ם וְ⁠חָדַ֥ל לְ⁠עוֹלָֽם ׃⁹⁽¹⁰⁾ וִֽ⁠יחִי ־ ע֥וֹד לָ⁠נֶ֑צַח לֹ֖א יִרְאֶ֣ה הַ⁠שָּֽׁחַת ׃¹⁰⁽¹¹⁾ כִּ֤י יִרְאֶ֨ה ׀ חֲכָ֘מִ֤ים יָמ֗וּתוּ יַ֤חַד כְּסִ֣יל וָ⁠בַ֣עַר יֹאבֵ֑דוּ וְ⁠עָזְב֖וּ לַ⁠אֲחֵרִ֣ים חֵילָֽ⁠ם ׃¹¹⁽¹²⁾ קִרְבָּ֤⁠ם בָּתֵּ֨י⁠מוֹ ׀ לְֽ⁠עוֹלָ֗ם מִ֭שְׁכְּנֹתָ⁠ם לְ⁠דֹ֣ר וָ⁠דֹ֑ר קָֽרְא֥וּ בִ֝⁠שְׁמוֹתָ֗⁠ם עֲלֵ֣י אֲדָמֽוֹת ׃¹²⁽¹³⁾ וְ⁠אָדָ֣ם בִּ֭⁠יקָר בַּל ־ יָלִ֑ין נִמְשַׁ֖ל כַּ⁠בְּהֵמ֣וֹת נִדְמֽוּ ׃¹³⁽¹⁴⁾ זֶ֣ה דַ֭רְכָּ⁠ם כֵּ֣סֶל לָ֑⁠מוֹ וְ⁠אַחֲרֵי⁠הֶ֓ם ׀ בְּ⁠פִי⁠הֶ֖ם יִרְצ֣וּ סֶֽלָה ׃¹⁴⁽¹⁵⁾ כַּ⁠צֹּ֤אן ׀ לִֽ⁠שְׁא֣וֹל שַׁתּוּ֮ מָ֤וֶת יִ֫רְעֵ֥⁠ם וַ⁠יִּרְדּ֘וּ בָ֤⁠ם יְשָׁרִ֨ים ׀ לַ⁠בֹּ֗קֶר וְ֭צוּרָם ¹ לְ⁠בַלּ֥וֹת שְׁא֗וֹל מִ⁠זְּבֻ֥ל לֽ⁠וֹ ׃¹⁵⁽¹⁶⁾ אַךְ ־ אֱלֹהִ֗ים יִפְדֶּ֣ה נַ֭פְשִׁ⁠י מִֽ⁠יַּד ־ שְׁא֑וֹל כִּ֖י יִקָּחֵ֣⁠נִי סֶֽלָה ׃¹⁶⁽¹⁷⁾ אַל ־ תִּ֭ירָא כִּֽי ־ יַעֲשִׁ֣ר אִ֑ישׁ כִּֽי ־ יִ֝רְבֶּה כְּב֣וֹד בֵּיתֽ⁠וֹ ׃¹⁷⁽¹⁸⁾ כִּ֤י לֹ֣א בְ֭⁠מוֹת⁠וֹ יִקַּ֣ח הַ⁠כֹּ֑ל לֹא ־ יֵרֵ֖ד אַחֲרָ֣י⁠ו כְּבוֹדֽ⁠וֹ ׃¹⁸⁽¹⁹⁾ כִּֽי ־ נַ֭פְשׁ⁠וֹ בְּ⁠חַיָּ֣י⁠ו יְבָרֵ֑ךְ וְ֝⁠יוֹדֻ֗⁠ךָ כִּי ־ תֵיטִ֥יב לָֽ⁠ךְ ׃¹⁹⁽²⁰⁾ תָּ֭בוֹא עַד ־ דּ֣וֹר אֲבוֹתָ֑י⁠ו עַד ־ נֵ֝֗צַח לֹ֣א יִרְאוּ ־ אֽוֹר ׃²⁰⁽²¹⁾ אָדָ֣ם בִּ֭⁠יקָר וְ⁠לֹ֣א יָבִ֑ין נִמְשַׁ֖ל כַּ⁠בְּהֵמ֣וֹת נִדְמֽוּ ׃

Chapter 50

¹ מִזְמ֗וֹר לְ⁠אָ֫סָ֥ף אֵ֤ל ׀ אֱֽלֹהִ֡ים יְֽהוָ֗ה דִּבֶּ֥ר וַ⁠יִּקְרָא ־ אָ֑רֶץ מִ⁠מִּזְרַח ־ שֶׁ֝֗מֶשׁ עַד ־ מְבֹאֽ⁠וֹ ׃² מִ⁠צִּיּ֥וֹן מִכְלַל ־ יֹ֗פִי אֱלֹהִ֥ים הוֹפִֽיעַ ׃³ יָ֤בֹ֥א אֱלֹהֵ֗י⁠נוּ וְֽ⁠אַל ־ יֶ֫חֱרַ֥שׁ אֵשׁ ־ לְ⁠פָנָ֥י⁠ו תֹּאכֵ֑ל וּ֝⁠סְבִיבָ֗י⁠ו נִשְׂעֲרָ֥ה מְאֹֽד ׃⁴ יִקְרָ֣א אֶל ־ הַ⁠שָּׁמַ֣יִם מֵ⁠עָ֑ל וְ⁠אֶל ־ הָ֝⁠אָ֗רֶץ לָ⁠דִ֥ין עַמּֽ⁠וֹ ׃⁵ אִסְפוּ ־ לִ֥⁠י חֲסִידָ֑⁠י כֹּרְתֵ֖י בְרִיתִ֣⁠י עֲלֵי ־ זָֽבַח ׃⁶ וַ⁠יַּגִּ֣ידוּ שָׁמַ֣יִם צִדְק֑⁠וֹ כִּֽי ־ אֱלֹהִ֓ים ׀ שֹׁפֵ֖ט ה֣וּא סֶֽלָה ׃⁷ שִׁמְעָ֤⁠ה עַמִּ֨⁠י ׀ וַ⁠אֲדַבֵּ֗רָה יִ֭שְׂרָאֵל וְ⁠אָעִ֣ידָה בָּ֑⁠ךְ אֱלֹהִ֖ים אֱלֹהֶ֣י⁠ךָ אָנֹֽכִי ׃⁸ לֹ֣א עַל ־ זְ֭בָחֶי⁠ךָ אוֹכִיחֶ֑⁠ךָ וְ⁠עוֹלֹתֶ֖י⁠ךָ לְ⁠נֶגְדִּ֣⁠י תָמִֽיד ׃⁹ לֹא ־ אֶקַּ֣ח מִ⁠בֵּיתְ⁠ךָ֣ פָ֑ר מִ֝⁠מִּכְלְאֹתֶ֗י⁠ךָ עַתּוּדִֽים ׃¹⁰ כִּי ־ לִ֥⁠י כָל ־ חַיְת⁠וֹ ־ יָ֑עַר בְּ֝הֵמ֗וֹת בְּ⁠הַרְרֵי ־ אָֽלֶף ׃¹¹ יָ֭דַעְתִּי כָּל ־ ע֣וֹף הָרִ֑ים וְ⁠זִ֥יז שָׂ֝דַ֗י עִמָּדִֽ⁠י ׃¹² אִם ־ אֶ֭רְעַב לֹא ־ אֹ֣מַר לָ֑⁠ךְ כִּי ־ לִ֥⁠י תֵ֝בֵ֗ל וּ⁠מְלֹאָֽ⁠הּ ׃¹³ הַֽ֭⁠אוֹכַל בְּשַׂ֣ר אַבִּירִ֑ים וְ⁠דַ֖ם עַתּוּדִ֣ים אֶשְׁתֶּֽה ׃¹⁴ זְבַ֣ח לֵ⁠אלֹהִ֣ים תּוֹדָ֑ה וְ⁠שַׁלֵּ֖ם לְ⁠עֶלְי֣וֹן נְדָרֶֽי⁠ךָ ׃¹⁵ וּ֭⁠קְרָאֵ⁠נִי בְּ⁠י֣וֹם צָרָ֑ה אֲ֝חַלֶּצְ⁠ךָ֗ וּֽ⁠תְכַבְּדֵֽ⁠נִי ׃¹⁶ וְ⁠לָ֤⁠רָשָׁ֨ע ׀ אָ֘מַ֤ר אֱלֹהִ֗ים מַה ־ לְּ֭⁠ךָ לְ⁠סַפֵּ֣ר חֻקָּ֑⁠י וַ⁠תִּשָּׂ֖א בְרִיתִ֣⁠י עֲלֵי ־ פִֽי⁠ךָ ׃¹⁷ וְ֭⁠אַתָּה שָׂנֵ֣אתָ מוּסָ֑ר וַ⁠תַּשְׁלֵ֖ךְ דְּבָרַ֣⁠י אַחֲרֶֽי⁠ךָ ׃¹⁸ אִם ־ רָאִ֣יתָ גַ֭נָּב וַ⁠תִּ֣רֶץ עִמּ֑⁠וֹ וְ⁠עִ֖ם מְנָאֲפִ֣ים חֶלְקֶֽ⁠ךָ ׃¹⁹ פִּ֭י⁠ךָ שָׁלַ֣חְתָּ בְ⁠רָעָ֑ה וּ֝⁠לְשׁוֹנְ⁠ךָ֗ תַּצְמִ֥יד מִרְמָֽה ׃²⁰ תֵּ֭שֵׁב בְּ⁠אָחִ֣י⁠ךָ תְדַבֵּ֑ר בְּ⁠בֶֽן ־ אִ֝מְּ⁠ךָ֗ תִּתֶּן ־ דֹּֽפִי ׃²¹ אֵ֤לֶּה עָשִׂ֨יתָ ׀ וְֽ⁠הֶחֱרַ֗שְׁתִּי דִּמִּ֗יתָ הֱֽיוֹת ־ אֶֽהְיֶ֥ה כָמ֑וֹ⁠ךָ אוֹכִיחֲ⁠ךָ֖ וְ⁠אֶֽעֶרְכָ֣ה לְ⁠עֵינֶֽי⁠ךָ ׃²² בִּֽינוּ ־ נָ֣א זֹ֭את שֹׁכְחֵ֣י אֱל֑וֹהַּ פֶּן ־ אֶ֝טְרֹ֗ף וְ⁠אֵ֣ין מַצִּֽיל ׃²³ זֹבֵ֥חַ תּוֹדָ֗ה יְֽכַ֫בְּדָ֥⁠נְנִי וְ⁠שָׂ֥ם דֶּ֑רֶךְ אַ֝רְאֶ֗⁠נּוּ בְּ⁠יֵ֣שַׁע אֱלֹהִֽים ׃

Chapter 51

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃⁽²⁾ בְּֽ⁠בוֹא ־ אֵ֭לָי⁠ו נָתָ֣ן הַ⁠נָּבִ֑יא כַּֽ⁠אֲשֶׁר ־ בָּ֝֗א אֶל ־ בַּת ־ שָֽׁבַע ׃

¹⁽³⁾ חָנֵּ֣⁠נִי אֱלֹהִ֣ים כְּ⁠חַסְדֶּ֑⁠ךָ כְּ⁠רֹ֥ב רַ֝חֲמֶ֗י⁠ךָ מְחֵ֣ה פְשָׁעָֽ⁠י ׃²⁽⁴⁾ הֶ֭רֶב ¹ כַּבְּסֵ֣⁠נִי מֵ⁠עֲוֺנִ֑⁠י וּֽ⁠מֵ⁠חַטָּאתִ֥⁠י טַהֲרֵֽ⁠נִי ׃³⁽⁵⁾ כִּֽי ־ פְ֭שָׁעַ⁠י אֲנִ֣י אֵדָ֑ע וְ⁠חַטָּאתִ֖⁠י נֶגְדִּ֣⁠י תָמִֽיד ׃⁴⁽⁶⁾ לְ⁠ךָ֤ לְ⁠בַדְּ⁠ךָ֨ ׀ חָטָאתִי֮ וְ⁠הָ⁠רַ֥ע בְּ⁠עֵינֶ֗י⁠ךָ עָ֫שִׂ֥יתִי לְ֭מַעַן תִּצְדַּ֥ק בְּ⁠דָבְרֶ֗⁠ךָ תִּזְכֶּ֥ה בְ⁠שָׁפְטֶֽ⁠ךָ ׃⁵⁽⁷⁾ הֵן ־ בְּ⁠עָו֥וֹן חוֹלָ֑לְתִּי וּ֝⁠בְ⁠חֵ֗טְא יֶֽחֱמַ֥תְ⁠נִי אִמִּֽ⁠י ׃⁶⁽⁸⁾ הֵן ־ אֱ֭מֶת חָפַ֣צְתָּ בַ⁠טֻּח֑וֹת וּ֝⁠בְ⁠סָתֻ֗ם חָכְמָ֥ה תוֹדִיעֵֽ⁠נִי ׃⁷⁽⁹⁾ תְּחַטְּאֵ֣⁠נִי בְ⁠אֵז֣וֹב וְ⁠אֶטְהָ֑ר תְּ֝כַבְּסֵ֗⁠נִי וּ⁠מִ⁠שֶּׁ֥לֶג אַלְבִּֽין ׃⁸⁽¹⁰⁾ תַּ֭שְׁמִיעֵ⁠נִי שָׂשׂ֣וֹן וְ⁠שִׂמְחָ֑ה תָּ֝גֵ֗לְנָה עֲצָמ֥וֹת דִּכִּֽיתָ ׃⁹⁽¹¹⁾ הַסְתֵּ֣ר פָּ֭נֶי⁠ךָ מֵ⁠חֲטָאָ֑⁠י וְֽ⁠כָל ־ עֲוֺ֖נֹתַ֣⁠י מְחֵֽה ׃¹⁰⁽¹²⁾ לֵ֣ב טָ֭הוֹר בְּרָא ־ לִ֣⁠י אֱלֹהִ֑ים וְ⁠ר֥וּחַ נָ֝כ֗וֹן חַדֵּ֥שׁ בְּ⁠קִרְבִּֽ⁠י ׃¹¹⁽¹³⁾ אַל ־ תַּשְׁלִיכֵ֥⁠נִי מִ⁠לְּ⁠פָנֶ֑י⁠ךָ וְ⁠ר֥וּחַ קָ֝דְשְׁ⁠ךָ֗ אַל ־ תִּקַּ֥ח מִמֶּֽ⁠נִּי ׃¹²⁽¹⁴⁾ הָשִׁ֣יבָ⁠ה לִּ֭⁠י שְׂשׂ֣וֹן יִשְׁעֶ֑⁠ךָ וְ⁠ר֖וּחַ נְדִיבָ֣ה תִסְמְכֵֽ⁠נִי ׃¹³⁽¹⁵⁾ אֲלַמְּדָ֣ה פֹשְׁעִ֣ים דְּרָכֶ֑י⁠ךָ וְ֝⁠חַטָּאִ֗ים אֵלֶ֥י⁠ךָ יָשֽׁוּבוּ ׃¹⁴⁽¹⁶⁾ הַצִּ֘ילֵ֤⁠נִי מִ⁠דָּמִ֨ים ׀ אֱֽלֹהִ֗ים אֱלֹהֵ֥י תְּשׁוּעָתִ֑⁠י תְּרַנֵּ֥ן לְ֝שׁוֹנִ֗⁠י צִדְקָתֶֽ⁠ךָ ׃¹⁵⁽¹⁷⁾ אֲ֭דֹנָ⁠י שְׂפָתַ֣⁠י תִּפְתָּ֑ח וּ֝⁠פִ֗⁠י יַגִּ֥יד תְּהִלָּתֶֽ⁠ךָ ׃¹⁶⁽¹⁸⁾ כִּ֤י ׀ לֹא ־ תַחְפֹּ֣ץ זֶ֣בַח וְ⁠אֶתֵּ֑נָה ע֝וֹלָ֗ה לֹ֣א תִרְצֶֽה ׃¹⁷⁽¹⁹⁾ זִֽבְחֵ֣י אֱלֹהִים֮ ר֪וּחַ נִשְׁבָּ֫רָ֥ה לֵב ־ נִשְׁבָּ֥ר וְ⁠נִדְכֶּ֑ה אֱ֝לֹהִ֗ים לֹ֣א תִבְזֶֽה ׃¹⁸⁽²⁰⁾ הֵיטִ֣יבָ⁠ה בִ֭⁠רְצוֹנְ⁠ךָ אֶת ־ צִיּ֑וֹן תִּ֝בְנֶ֗ה חוֹמ֥וֹת יְרוּשָׁלִָֽם ׃¹⁹⁽²¹⁾ אָ֤ז תַּחְפֹּ֣ץ זִבְחֵי ־ צֶ֭דֶק עוֹלָ֣ה וְ⁠כָלִ֑יל אָ֤ז יַעֲל֖וּ עַל ־ מִזְבַּחֲ⁠ךָ֣ פָרִֽים ׃

Chapter 52

⁽¹⁾

לַ⁠מְנַצֵּ֗חַ מַשְׂכִּ֥יל לְ⁠דָוִֽד ׃⁽²⁾ בְּ⁠ב֤וֹא ׀ דּוֹאֵ֣ג הָ⁠אֲדֹמִי֮ וַ⁠יַּגֵּ֪ד לְ⁠שָׁ֫א֥וּל וַ⁠יֹּ֥אמֶר ל֑⁠וֹ בָּ֥א דָ֝וִ֗ד אֶל ־ בֵּ֥ית אֲחִימֶֽלֶךְ ׃

¹⁽³⁾ מַה ־ תִּתְהַלֵּ֣ל בְּ֭⁠רָעָה הַ⁠גִּבּ֑וֹר חֶ֥סֶד אֵ֝֗ל כָּל ־ הַ⁠יּֽוֹם ׃²⁽⁴⁾ הַ֭וּוֹת תַּחְשֹׁ֣ב לְשׁוֹנֶ֑⁠ךָ כְּ⁠תַ֥עַר מְ֝לֻטָּ֗שׁ עֹשֵׂ֥ה רְמִיָּֽה ׃³⁽⁵⁾ אָהַ֣בְתָּ רָּ֣ע מִ⁠טּ֑וֹב שֶׁ֓קֶר ׀ מִ⁠דַּבֵּ֖ר צֶ֣דֶק סֶֽלָה ׃⁴⁽⁶⁾ אָהַ֥בְתָּ כָֽל ־ דִּבְרֵי ־ בָ֗לַע לְשׁ֣וֹן מִרְמָֽה ׃⁵⁽⁷⁾ גַּם ־ אֵל֮ יִתָּצְ⁠ךָ֪ לָ֫⁠נֶ֥צַח יַחְתְּ⁠ךָ֣ וְ⁠יִסָּחֲ⁠ךָ֣ מֵ⁠אֹ֑הֶל וְ⁠שֵֽׁרֶשְׁ⁠ךָ֨ מֵ⁠אֶ֖רֶץ חַיִּ֣ים סֶֽלָה ׃⁶⁽⁸⁾ וְ⁠יִרְא֖וּ צַדִּיקִ֥ים וְ⁠יִירָ֗אוּ וְ⁠עָלָ֥י⁠ו יִשְׂחָֽקוּ ׃⁷⁽⁹⁾ הִנֵּ֤ה הַ⁠גֶּ֗בֶר לֹ֤א יָשִׂ֥ים אֱלֹהִ֗ים מָֽע֫וּזּ֥⁠וֹ וַ֭⁠יִּבְטַח בְּ⁠רֹ֣ב עָשְׁר֑⁠וֹ יָ֝עֹ֗ז בְּ⁠הַוָּתֽ⁠וֹ ׃⁸⁽¹⁰⁾ וַ⁠אֲנִ֤י ׀ כְּ⁠זַ֣יִת רַ֭עֲנָן בְּ⁠בֵ֣ית אֱלֹהִ֑ים בָּטַ֥חְתִּי בְ⁠חֶֽסֶד ־ אֱ֝לֹהִ֗ים עוֹלָ֥ם וָ⁠עֶֽד ׃⁹⁽¹¹⁾ אוֹדְ⁠ךָ֣ לְ֭⁠עוֹלָם כִּ֣י עָשִׂ֑יתָ וַ⁠אֲקַוֶּ֖ה שִׁמְ⁠ךָ֥ כִֽי ־ ט֝֗וֹב נֶ֣גֶד חֲסִידֶֽי⁠ךָ ׃

Chapter 53

⁽¹⁾

לַ⁠מְנַצֵּ֥חַ עַֽל ־ מָחֲלַ֗ת מַשְׂכִּ֥יל לְ⁠דָוִֽד ׃

¹⁽²⁾ אָ֘מַ֤ר נָבָ֣ל בְּ֭⁠לִבּ⁠וֹ אֵ֣ין אֱלֹהִ֑ים הִֽ֝שְׁחִ֗יתוּ וְ⁠הִֽתְעִ֥יבוּ עָ֝֗וֶל אֵ֣ין עֹֽשֵׂה ־ טֽוֹב ׃²⁽³⁾ אֱֽלֹהִ֗ים מִ⁠שָּׁמַיִם֮ הִשְׁקִ֪יף עַֽל ־ בְּנֵ֫י אָדָ֥ם לִ֭⁠רְאוֹת הֲ⁠יֵ֣שׁ מַשְׂכִּ֑יל דֹּ֝רֵ֗שׁ אֶת ־ אֱלֹהִֽים ׃³⁽⁴⁾ כֻּלּ֥⁠וֹ סָג֮ יַחְדָּ֪ו נֶ֫אֱלָ֥חוּ אֵ֤ין עֹֽשֵׂה ־ ט֑וֹב אֵ֝֗ין גַּם ־ אֶחָֽד ׃⁴⁽⁵⁾ הֲ⁠לֹ֥א יָדְעוּ֮ פֹּ֤עֲלֵ֫י אָ֥וֶן אֹכְלֵ֣י עַ֭מִּ⁠י אָ֣כְלוּ לֶ֑חֶם אֱ֝לֹהִ֗ים לֹ֣א קָרָֽאוּ ׃⁵⁽⁶⁾ שָׁ֤ם ׀ פָּֽחֲדוּ ־ פַחַד֮ לֹא ־ הָ֪יָה֫ פָ֥חַד כִּֽי ־ אֱלֹהִ֗ים פִּ֭זַּר עַצְמ֣וֹת חֹנָ֑⁠ךְ הֱ֝בִשֹׁ֗תָה כִּֽי ־ אֱלֹהִ֥ים מְאָסָֽ⁠ם ׃⁶⁽⁷⁾ מִ֥י יִתֵּ֣ן מִ⁠צִּיּוֹן֮ יְשֻׁע֪וֹת יִשְׂרָ֫אֵ֥ל בְּ⁠שׁ֣וּב אֱ֭לֹהִים שְׁב֣וּת עַמּ֑⁠וֹ יָגֵ֥ל יַ֝עֲקֹ֗ב יִשְׂמַ֥ח יִשְׂרָאֵֽל ׃

Chapter 54

⁽¹⁾

לַ⁠מְנַצֵּ֥חַ בִּ⁠נְגִינֹ֗ת מַשְׂכִּ֥יל לְ⁠דָוִֽד ׃⁽²⁾ בְּ⁠ב֣וֹא הַ֭⁠זִּיפִים וַ⁠יֹּאמְר֣וּ לְ⁠שָׁא֑וּל הֲ⁠לֹ֥א דָ֝וִ֗ד מִסְתַּתֵּ֥ר עִמָּֽ⁠נוּ ׃

¹⁽³⁾ אֱ֭לֹהִים בְּ⁠שִׁמְ⁠ךָ֣ הוֹשִׁיעֵ֑⁠נִי וּ⁠בִ⁠גְבוּרָתְ⁠ךָ֥ תְדִינֵֽ⁠נִי ׃²⁽⁴⁾ אֱ֭לֹהִים שְׁמַ֣ע תְּפִלָּתִ֑⁠י הַ֝אֲזִ֗ינָ⁠ה לְ⁠אִמְרֵי ־ פִֽ⁠י ׃³⁽⁵⁾ כִּ֤י זָרִ֨ים ׀ קָ֤מוּ עָלַ֗⁠י וְֽ֭⁠עָרִיצִים בִּקְשׁ֣וּ נַפְשִׁ֑⁠י לֹ֤א שָׂ֨מוּ אֱלֹהִ֖ים לְ⁠נֶגְדָּ֣⁠ם סֶֽלָה ׃⁴⁽⁶⁾ הִנֵּ֣ה אֱ֭לֹהִים עֹזֵ֣ר לִ֑⁠י אֲ֝דֹנָ֗⁠י בְּֽ⁠סֹמְכֵ֥י נַפְשִֽׁ⁠י ׃⁵⁽⁷⁾ יָשִׁ֣יב ¹ הָ֭⁠רַע לְ⁠שֹׁרְרָ֑⁠י בַּ֝⁠אֲמִתְּ⁠ךָ֗ הַצְמִיתֵֽ⁠ם ׃⁶⁽⁸⁾ בִּ⁠נְדָבָ֥ה אֶזְבְּחָה ־ לָּ֑⁠ךְ א֤וֹדֶה שִּׁמְ⁠ךָ֖ יְהוָ֣ה כִּי ־ טֽוֹב ׃⁷⁽⁹⁾ כִּ֣י מִ⁠כָּל ־ צָ֭רָה הִצִּילָ֑⁠נִי וּ֝⁠בְ⁠אֹיְבַ֗⁠י רָאֲתָ֥ה עֵינִֽ⁠י ׃

Chapter 55

⁽¹⁾

לַ⁠מְנַצֵּ֥חַ בִּ⁠נְגִינֹ֗ת מַשְׂכִּ֥יל לְ⁠דָוִֽד ׃

¹⁽²⁾ הַאֲזִ֣ינָ⁠ה אֱ֭לֹהִים תְּפִלָּתִ֑⁠י וְ⁠אַל ־ תִּ֝תְעַלַּ֗ם מִ⁠תְּחִנָּתִֽ⁠י ׃²⁽³⁾ הַקְשִׁ֣יבָ⁠ה לִּ֣⁠י וַ⁠עֲנֵ֑⁠נִי אָרִ֖יד בְּ⁠שִׂיחִ֣⁠י וְ⁠אָהִֽימָה ׃³⁽⁴⁾ מִ⁠קּ֤וֹל אוֹיֵ֗ב מִ⁠פְּנֵ֣י עָקַ֣ת רָשָׁ֑ע כִּי ־ יָמִ֥יטוּ עָלַ֥⁠י אָ֝֗וֶן וּ⁠בְ⁠אַ֥ף יִשְׂטְמֽוּ⁠נִי ׃⁴⁽⁵⁾ לִ֭בִּ⁠י יָחִ֣יל בְּ⁠קִרְבִּ֑⁠י וְ⁠אֵימ֥וֹת מָ֝֗וֶת נָפְל֥וּ עָלָֽ⁠י ׃⁵⁽⁶⁾ יִרְאָ֣ה וָ֭⁠רַעַד יָ֣בֹא בִ֑⁠י וַ֝⁠תְּכַסֵּ֗⁠נִי פַּלָּצֽוּת ׃⁶⁽⁷⁾ וָ⁠אֹמַ֗ר מִֽי ־ יִתֶּן ־ לִּ֣⁠י אֵ֭בֶר כַּ⁠יּוֹנָ֗ה אָע֥וּפָה וְ⁠אֶשְׁכֹּֽנָה ׃⁷⁽⁸⁾ הִ֭נֵּה אַרְחִ֣יק נְדֹ֑ד אָלִ֖ין בַּ⁠מִּדְבָּ֣ר סֶֽלָה ׃⁸⁽⁹⁾ אָחִ֣ישָׁה מִפְלָ֣ט לִ֑⁠י מֵ⁠ר֖וּחַ סֹעָ֣ה מִ⁠סָּֽעַר ׃⁹⁽¹⁰⁾ בַּלַּ֣ע אֲ֭דֹנָ⁠י פַּלַּ֣ג לְשׁוֹנָ֑⁠ם כִּֽי ־ רָאִ֨יתִי חָמָ֖ס וְ⁠רִ֣יב בָּ⁠עִֽיר ׃¹⁰⁽¹¹⁾ יוֹמָ֤ם וָ⁠לַ֗יְלָה יְסוֹבְבֻ֥⁠הָ עַל ־ חוֹמֹתֶ֑י⁠הָ וְ⁠אָ֖וֶן וְ⁠עָמָ֣ל בְּ⁠קִרְבָּֽ⁠הּ ׃¹¹⁽¹²⁾ הַוּ֥וֹת בְּ⁠קִרְבָּ֑⁠הּ וְֽ⁠לֹא ־ יָמִ֥ישׁ מֵ֝⁠רְחֹבָ֗⁠הּ תֹּ֣ךְ וּ⁠מִרְמָֽה ׃¹²⁽¹³⁾ כִּ֤י לֹֽא ־ אוֹיֵ֥ב יְחָֽרְפֵ֗⁠נִי וְ⁠אֶ֫שָּׂ֥א לֹֽא ־ מְ֭שַׂנְאִ⁠י עָלַ֣⁠י הִגְדִּ֑יל וְ⁠אֶסָּתֵ֥ר מִמֶּֽ⁠נּוּ ׃¹³⁽¹⁴⁾ וְ⁠אַתָּ֣ה אֱנ֣וֹשׁ כְּ⁠עֶרְכִּ֑⁠י אַ֝לּוּפִ֗⁠י וּ⁠מְיֻדָּֽעִ⁠י ׃¹⁴⁽¹⁵⁾ אֲשֶׁ֣ר יַ֭חְדָּו נַמְתִּ֣יק ס֑וֹד בְּ⁠בֵ֥ית אֱ֝לֹהִ֗ים נְהַלֵּ֥ךְ בְּ⁠רָֽגֶשׁ ׃¹⁵⁽¹⁶⁾ ישימות עָלֵ֗י⁠מוֹ יֵרְד֣וּ שְׁא֣וֹל חַיִּ֑ים כִּֽי ־ רָע֖וֹת בִּ⁠מְגוּרָ֣⁠ם בְּ⁠קִרְבָּֽ⁠ם ׃¹⁶⁽¹⁷⁾ אֲ֭נִי אֶל ־ אֱלֹהִ֣ים אֶקְרָ֑א וַ֝⁠יהוָ֗ה יוֹשִׁיעֵֽ⁠נִי ׃¹⁷⁽¹⁸⁾ עֶ֤רֶב וָ⁠בֹ֣קֶר וְ֭⁠צָהֳרַיִם אָשִׂ֣יחָה וְ⁠אֶהֱמֶ֑ה וַ⁠יִּשְׁמַ֥ע קוֹלִֽ⁠י ׃¹⁸⁽¹⁹⁾ פָּ֘דָ֤ה בְ⁠שָׁל֣וֹם נַ֭פְשִׁ⁠י מִ⁠קֲּרָב ־ לִ֑⁠י כִּֽי ־ בְ֝⁠רַבִּ֗ים הָי֥וּ עִמָּדִֽ⁠י ׃¹⁹⁽²⁰⁾ יִשְׁמַ֤ע ׀ אֵ֨ל ׀ וְֽ⁠יַעֲנֵ⁠ם֮ וְ⁠יֹ֤שֵׁ֥ב קֶ֗דֶם סֶ֥לָה אֲשֶׁ֤ר אֵ֣ין חֲלִיפ֣וֹת לָ֑⁠מוֹ וְ⁠לֹ֖א יָרְא֣וּ אֱלֹהִֽים ׃²⁰⁽²¹⁾ שָׁלַ֣ח יָ֭דָי⁠ו בִּ⁠שְׁלֹמָ֗י⁠ו חִלֵּ֥ל בְּרִיתֽ⁠וֹ ׃²¹⁽²²⁾ חָלְק֤וּ ׀ מַחְמָאֹ֣ת פִּי⁠ו֮ וּֽ⁠קֲרָב ־ לִ֫בּ֥⁠וֹ רַכּ֖וּ דְבָרָ֥י⁠ו מִ⁠שֶּׁ֗מֶן וְ⁠הֵ֣מָּה פְתִחֽוֹת ׃²²⁽²³⁾ הַשְׁלֵ֤ךְ עַל ־ יְהוָ֨ה ׀ יְהָבְ⁠ךָ֮ וְ⁠ה֪וּא יְכַ֫לְכְּלֶ֥⁠ךָ לֹא ־ יִתֵּ֖ן לְ⁠עוֹלָ֥ם מ֗וֹט לַ⁠צַּדִּֽיק ׃²³⁽²⁴⁾ וְ⁠אַתָּ֤ה אֱלֹהִ֨ים ׀ תּוֹרִדֵ֬⁠ם ׀ לִ⁠בְאֵ֬ר שַׁ֗חַת אַנְשֵׁ֤י דָמִ֣ים וּ֭⁠מִרְמָה לֹא ־ יֶחֱצ֣וּ יְמֵי⁠הֶ֑ם וַ֝⁠אֲנִ֗י אֶבְטַח ־ בָּֽ⁠ךְ ׃

Chapter 56

⁽¹⁾

לַ⁠מְנַצֵּ֤חַ ׀ עַל ־ י֬וֹנַת אֵ֣לֶם רְ֭חֹקִים לְ⁠דָוִ֣ד מִכְתָּ֑ם בֶּֽ⁠אֱחֹ֨ז אֹת֖⁠וֹ פְלִשְׁתִּ֣ים בְּ⁠גַֽת ׃

¹⁽²⁾ חָנֵּ֣⁠נִי אֱ֭לֹהִים כִּֽי ־ שְׁאָפַ֣⁠נִי אֱנ֑וֹשׁ כָּל ־ הַ֝⁠יּ֗וֹם לֹחֵ֥ם יִלְחָצֵֽ⁠נִי ׃²⁽³⁾ שָׁאֲפ֣וּ שׁ֭וֹרְרַ⁠י כָּל ־ הַ⁠יּ֑וֹם כִּֽי ־ רַבִּ֨ים לֹחֲמִ֖ים לִ֣⁠י מָרֽוֹם ׃³⁽⁴⁾ י֥וֹם אִירָ֑א אֲ֝נִ֗י אֵלֶ֥י⁠ךָ אֶבְטָֽח ׃⁴⁽⁵⁾ בֵּ⁠אלֹהִים֮ אֲהַלֵּ֪ל דְּבָ֫ר֥⁠וֹ בֵּ⁠אלֹהִ֣ים בָּ֭טַחְתִּי לֹ֣א אִירָ֑א מַה ־ יַּעֲשֶׂ֖ה בָשָׂ֣ר לִֽ⁠י ׃⁵⁽⁶⁾ כָּל ־ הַ֭⁠יּוֹם דְּבָרַ֣⁠י יְעַצֵּ֑בוּ עָלַ֖⁠י כָּל ־ מַחְשְׁבֹתָ֣⁠ם לָ⁠רָֽע ׃⁶⁽⁷⁾ יָג֤וּרוּ ׀ יִצְפּ֗וֹנוּ ¹ הֵ֭מָּה עֲקֵבַ֣⁠י יִשְׁמֹ֑רוּ כַּ֝⁠אֲשֶׁ֗ר קִוּ֥וּ נַפְשִֽׁ⁠י ׃⁷⁽⁸⁾ עַל ־ אָ֥וֶן פַּלֶּט ־ לָ֑⁠מוֹ בְּ֝⁠אַ֗ף עַמִּ֤ים ׀ הוֹרֵ֬ד אֱלֹהִֽים ׃⁸⁽⁹⁾ נֹדִ⁠י֮ סָפַ֪רְתָּ֫ה אָ֥תָּה שִׂ֣ימָ⁠ה דִמְעָתִ֣⁠י בְ⁠נֹאדֶ֑⁠ךָ הֲ֝⁠לֹ֗א בְּ⁠סִפְרָתֶֽ⁠ךָ ׃⁹⁽¹⁰⁾ אָ֥֨ז יָ֘שׁ֤וּבוּ אוֹיְבַ֣⁠י אָ֭חוֹר בְּ⁠י֣וֹם אֶקְרָ֑א זֶה ־ יָ֝דַ֗עְתִּי כִּֽי ־ אֱלֹהִ֥ים לִֽ⁠י ׃¹⁰⁽¹¹⁾ בֵּֽ֭⁠אלֹהִים אֲהַלֵּ֣ל דָּבָ֑ר בַּ֝⁠יהוָ֗ה אֲהַלֵּ֥ל דָּבָֽר ׃¹¹⁽¹²⁾ בֵּֽ⁠אלֹהִ֣ים בָּ֭טַחְתִּי לֹ֣א אִירָ֑א מַה ־ יַּעֲשֶׂ֖ה אָדָ֣ם לִֽ⁠י ׃¹²⁽¹³⁾ עָלַ֣⁠י אֱלֹהִ֣ים נְדָרֶ֑י⁠ךָ אֲשַׁלֵּ֖ם תּוֹדֹ֣ת לָֽ⁠ךְ ׃¹³⁽¹⁴⁾ כִּ֤י הִצַּ֪לְתָּ נַפְשִׁ֡⁠י מִ⁠מָּוֶת֮ הֲ⁠לֹ֥א רַגְלַ֗⁠י מִ֫⁠דֶּ֥חִי לְ֭⁠הִֽתְהַלֵּךְ לִ⁠פְנֵ֣י אֱלֹהִ֑ים בְּ֝⁠א֗וֹר הַֽ⁠חַיִּֽים ׃

Chapter 57

⁽¹⁾

לַ⁠מְנַצֵּ֣חַ אַל ־ תַּ֭שְׁחֵת לְ⁠דָוִ֣ד מִכְתָּ֑ם בְּ⁠בָרְח֥⁠וֹ מִ⁠פְּנֵי ־ שָׁ֝א֗וּל בַּ⁠מְּעָרָֽה ׃

¹⁽²⁾ חָנֵּ֤⁠נִי אֱלֹהִ֨ים ׀ חָנֵּ֗⁠נִי כִּ֥י בְ⁠ךָ֮ חָסָ֪יָה נַ֫פְשִׁ֥⁠י וּ⁠בְ⁠צֵֽל ־ כְּנָפֶ֥י⁠ךָ אֶחְסֶ֑ה עַ֝֗ד יַעֲבֹ֥ר הַוּֽוֹת ׃²⁽³⁾ אֶ֭קְרָא לֵֽ⁠אלֹהִ֣ים עֶלְי֑וֹן לָ֝⁠אֵ֗ל גֹּמֵ֥ר עָלָֽ⁠י ׃³⁽⁴⁾ יִשְׁלַ֤ח מִ⁠שָּׁמַ֨יִם ׀ וְֽ⁠יוֹשִׁיעֵ֗⁠נִי חֵרֵ֣ף שֹׁאֲפִ֣⁠י סֶ֑לָה יִשְׁלַ֥ח אֱ֝לֹהִ֗ים חַסְדּ֥⁠וֹ וַ⁠אֲמִתּֽ⁠וֹ ׃⁴⁽⁵⁾ נַפְשִׁ֤⁠י ׀ בְּ⁠ת֥וֹךְ לְבָאִם֮ אֶשְׁכְּבָ֪ה לֹ֫הֲטִ֥ים בְּֽנֵי ־ אָדָ֗ם שִׁ֭נֵּי⁠הֶם חֲנִ֣ית וְ⁠חִצִּ֑ים וּ֝⁠לְשׁוֹנָ֗⁠ם חֶ֣רֶב חַדָּֽה ׃⁵⁽⁶⁾ ר֣וּמָ⁠ה עַל ־ הַ⁠שָּׁמַ֣יִם אֱלֹהִ֑ים עַ֖ל כָּל ־ הָ⁠אָ֣רֶץ כְּבוֹדֶֽ⁠ךָ ׃⁶⁽⁷⁾ רֶ֤שֶׁת ׀ הֵכִ֣ינוּ לִ⁠פְעָמַ⁠י֮ כָּפַ֪ף נַ֫פְשִׁ֥⁠י כָּר֣וּ לְ⁠פָנַ֣⁠י שִׁיחָ֑ה נָפְל֖וּ בְ⁠תוֹכָ֣⁠הּ סֶֽלָה ׃⁷⁽⁸⁾ נָ֘כ֤וֹן לִבִּ֣⁠י אֱ֭לֹהִים נָכ֣וֹן לִבִּ֑⁠י אָ֝שִׁ֗ירָה וַ⁠אֲזַמֵּֽרָה ׃⁸⁽⁹⁾ ע֤וּרָ⁠ה כְבוֹדִ֗⁠י ע֭וּרָֽ⁠ה הַ⁠נֵּ֥בֶל וְ⁠כִנּ֗וֹר אָעִ֥ירָה שָּֽׁחַר ׃⁹⁽¹⁰⁾ אוֹדְ⁠ךָ֖ בָ⁠עַמִּ֥ים ׀ אֲדֹנָ֑⁠י אֲ֝זַמֶּרְ⁠ךָ֗ בַּל ־ אֻמִּֽים ׃¹⁰⁽¹¹⁾ כִּֽי ־ גָדֹ֣ל עַד ־ שָׁמַ֣יִם חַסְדֶּ֑⁠ךָ וְֽ⁠עַד ־ שְׁחָקִ֥ים אֲמִתֶּֽ⁠ךָ ׃¹¹⁽¹²⁾ ר֣וּמָ⁠ה עַל ־ שָׁמַ֣יִם אֱלֹהִ֑ים עַ֖ל כָּל ־ הָ⁠אָ֣רֶץ כְּבוֹדֶֽ⁠ךָ ׃

Chapter 58

⁽¹⁾

לַ⁠מְנַצֵּ֥חַ אַל ־ תַּשְׁחֵ֗ת לְ⁠דָוִ֥ד מִכְתָּֽם ׃

¹⁽²⁾ הַֽ⁠אֻמְנָ֗ם אֵ֣לֶם צֶ֭דֶק תְּדַבֵּר֑וּ⁠ן מֵישָׁרִ֥ים תִּ֝שְׁפְּט֗וּ בְּנֵ֣י אָדָֽם ׃²⁽³⁾ אַף ־ בְּ⁠לֵב֮ עוֹלֹ֪ת תִּפְעָ֫ל֥וּ⁠ן בָּ⁠אָ֡רֶץ חֲמַ֥ס יְ֝דֵי⁠כֶ֗ם תְּפַלֵּֽסֽוּ⁠ן ׃³⁽⁴⁾ זֹ֣רוּ רְשָׁעִ֣ים מֵ⁠רָ֑חֶם תָּע֥וּ מִ֝⁠בֶּ֗טֶן דֹּבְרֵ֥י כָזָֽב ׃⁴⁽⁵⁾ חֲמַת ־ לָ֗⁠מוֹ כִּ⁠דְמ֥וּת חֲמַת ־ נָחָ֑שׁ כְּמוֹ ־ פֶ֥תֶן חֵ֝רֵ֗שׁ יַאְטֵ֥ם אָזְנֽ⁠וֹ ׃⁵⁽⁶⁾ אֲשֶׁ֣ר לֹא ־ יִ֭שְׁמַע לְ⁠ק֣וֹל מְלַחֲשִׁ֑ים חוֹבֵ֖ר חֲבָרִ֣ים מְחֻכָּֽם ׃⁶⁽⁷⁾ אֱֽלֹהִ֗ים הֲרָס ־ שִׁנֵּ֥י⁠מוֹ בְּ⁠פִ֑י⁠מוֹ מַלְתְּע֥וֹת כְּ֝פִירִ֗ים נְתֹ֣ץ ׀ יְהוָֽה ׃⁷⁽⁸⁾ יִמָּאֲס֣וּ כְמוֹ ־ מַ֭יִם יִתְהַלְּכוּ ־ לָ֑⁠מוֹ יִדְרֹ֥ךְ חִ֝צָּ֗יו ¹ כְּמ֣וֹ יִתְמֹלָֽלוּ ׃⁸⁽⁹⁾ כְּמ֣וֹ שַׁ֭בְּלוּל תֶּ֣מֶס יַהֲלֹ֑ךְ נֵ֥פֶל אֵ֝֗שֶׁת בַּל ־ חָ֥זוּ שָֽׁמֶשׁ ׃⁹⁽¹⁰⁾ בְּ⁠טֶ֤רֶם יָבִ֣ינוּ סִּֽירֹתֵי⁠כֶ֣ם אָטָ֑ד כְּמוֹ ־ חַ֥י כְּמוֹ ־ חָ֝ר֗וֹן יִשְׂעָרֶֽ⁠נּוּ ׃¹⁰⁽¹¹⁾ יִשְׂמַ֣ח צַ֭דִּיק כִּי ־ חָזָ֣ה נָקָ֑ם פְּעָמָ֥י⁠ו יִ֝רְחַ֗ץ בְּ⁠דַ֣ם הָ⁠רָשָֽׁע ׃¹¹⁽¹²⁾ וְ⁠יֹאמַ֣ר אָ֭דָם אַךְ ־ פְּרִ֣י לַ⁠צַּדִּ֑יק אַ֥ךְ יֵשׁ ־ אֱ֝לֹהִ֗ים שֹׁפְטִ֥ים בָּ⁠אָֽרֶץ ׃

Chapter 59

⁽¹⁾

לַ⁠מְנַצֵּ֣חַ אַל ־ תַּשְׁחֵת֮ לְ⁠דָוִ֪ד מִ֫כְתָּ֥ם בִּ⁠שְׁלֹ֥חַ שָׁא֑וּל וַֽ⁠יִּשְׁמְר֥וּ אֶת ־ הַ֝⁠בַּ֗יִת לַ⁠הֲמִיתֽ⁠וֹ ׃

¹⁽²⁾ הַצִּילֵ֖⁠נִי מֵ⁠אֹיְבַ֥⁠י ׀ אֱלֹהָ֑⁠י מִּ⁠מִתְקוֹמְמַ֥⁠י תְּשַׂגְּבֵֽ⁠נִי ׃²⁽³⁾ הַ֭צִּילֵ⁠נִי מִ⁠פֹּ֣עֲלֵי אָ֑וֶן וּֽ⁠מֵ⁠אַנְשֵׁ֥י דָ֝מִ֗ים הוֹשִׁיעֵֽ⁠נִי ׃³⁽⁴⁾ כִּ֤י הִנֵּ֪ה אָֽרְב֡וּ לְ⁠נַפְשִׁ֗⁠י יָג֣וּרוּ עָלַ֣⁠י עַזִ֑ים לֹא ־ פִשְׁעִ֖⁠י וְ⁠לֹא ־ חַטָּאתִ֣⁠י יְהוָֽה ׃⁴⁽⁵⁾ בְּֽלִי ־ עָ֭וֺן יְרוּצ֣וּ⁠ן וְ⁠יִכּוֹנָ֑נוּ ע֖וּרָ⁠ה לִ⁠קְרָאתִ֣⁠י וּ⁠רְאֵה ׃⁵⁽⁶⁾ וְ⁠אַתָּ֤ה יְהוָֽה ־ אֱלֹהִ֥ים ׀ צְבָא֡וֹת אֱלֹ֘הֵ֤י יִשְׂרָאֵ֗ל הָקִ֗יצָ⁠ה לִ⁠פְקֹ֥ד כָּֽל ־ הַ⁠גּוֹיִ֑ם אַל ־ תָּחֹ֨ן כָּל ־ בֹּ֖גְדֵי אָ֣וֶן סֶֽלָה ׃⁶⁽⁷⁾ יָשׁ֣וּבוּ לָ֭⁠עֶרֶב יֶהֱמ֥וּ כַ⁠כָּ֗לֶב וִ⁠יס֥וֹבְבוּ עִֽיר ׃⁷⁽⁸⁾ הִנֵּ֤ה ׀ יַבִּ֘יע֤וּ⁠ן בְּ⁠פִי⁠הֶ֗ם חֲ֭רָבוֹת בְּ⁠שִׂפְתוֹתֵי⁠הֶ֑ם כִּי ־ מִ֥י שֹׁמֵֽעַ ׃⁸⁽⁹⁾ וְ⁠אַתָּ֣ה יְ֭הוָה תִּשְׂחַק ־ לָ֑⁠מוֹ תִּ֝לְעַ֗ג לְ⁠כָל ־ גּוֹיִֽם ׃⁹⁽¹⁰⁾ עֻ֭זּ⁠וֹ אֵלֶ֣י⁠ךָ אֶשְׁמֹ֑רָה כִּֽי ־ אֱ֝לֹהִ֗ים מִשְׂגַּבִּֽ⁠י ׃¹⁰⁽¹¹⁾ אֱלֹהֵ֣י חַסְדִּ֣י ¹ יְקַדְּמֵ֑⁠נִי אֱ֝לֹהִ֗ים יַרְאֵ֥⁠נִי בְ⁠שֹׁרְרָֽ⁠י ׃¹¹⁽¹²⁾ אַל ־ תַּהַרְגֵ֤⁠ם ׀ פֶּֽן ־ יִשְׁכְּח֬וּ עַמִּ֗⁠י הֲנִיעֵ֣⁠מוֹ בְ֭⁠חֵילְ⁠ךָ וְ⁠הוֹרִידֵ֑⁠מוֹ מָֽגִנֵּ֣⁠נוּ אֲדֹנָֽ⁠י ׃¹²⁽¹³⁾ חַטַּאת ־ פִּ֗י⁠מוֹ דְּֽבַר ־ שְׂפָ֫תֵ֥י⁠מוֹ וְ⁠יִלָּכְד֥וּ בִ⁠גְאוֹנָ֑⁠ם וּ⁠מֵ⁠אָלָ֖ה וּ⁠מִ⁠כַּ֣חַשׁ יְסַפֵּֽרוּ ׃¹³⁽¹⁴⁾ כַּלֵּ֥ה בְ⁠חֵמָה֮ כַּלֵּ֪ה וְֽ⁠אֵ֫ינֵ֥⁠מוֹ וְֽ⁠יֵדְע֗וּ כִּֽי ־ אֱ֭לֹהִים מֹשֵׁ֣ל בְּ⁠יַעֲקֹ֑ב לְ⁠אַפְסֵ֖י הָ⁠אָ֣רֶץ סֶֽלָה ׃¹⁴⁽¹⁵⁾ וְ⁠יָשׁ֣וּבוּ לָ֭⁠עֶרֶב יֶהֱמ֥וּ כַ⁠כָּ֗לֶב וִ⁠יס֥וֹבְבוּ עִֽיר ׃¹⁵⁽¹⁶⁾ הֵ֭מָּה ינועו⁠ן ² לֶ⁠אֱכֹ֑ל אִם ־ לֹ֥א יִ֝שְׂבְּע֗וּ וַ⁠יָּלִֽינוּ ׃¹⁶⁽¹⁷⁾ וַ⁠אֲנִ֤י ׀ אָשִׁ֣יר עֻזֶּ⁠ךָ֮ וַ⁠אֲרַנֵּ֥ן לַ⁠בֹּ֗קֶר חַ֫סְדֶּ֥⁠ךָ כִּֽי ־ הָיִ֣יתָ מִשְׂגָּ֣ב לִ֑⁠י וּ֝⁠מָנ֗וֹס בְּ⁠י֣וֹם צַר ־ לִֽ⁠י ׃¹⁷⁽¹⁸⁾ עֻ֭זִּ⁠י אֵלֶ֣י⁠ךָ אֲזַמֵּ֑רָה כִּֽי ־ אֱלֹהִ֥ים מִ֝שְׂגַּבִּ֗⁠י אֱלֹהֵ֥י חַסְדִּֽ⁠י ׃

Chapter 60

⁽¹⁾

לַ֭⁠מְנַצֵּחַ עַל ־ שׁוּשַׁ֣ן עֵד֑וּת מִכְתָּ֖ם לְ⁠דָוִ֣ד לְ⁠לַמֵּֽד ׃⁽²⁾ בְּ⁠הַצּוֹת֨⁠וֹ ׀ אֶ֥ת אֲרַ֣ם נַהֲרַיִם֮ וְ⁠אֶת ־ אֲרַ֪ם צ֫וֹבָ֥ה וַ⁠יָּ֤שָׁב יוֹאָ֗ב וַ⁠יַּ֣ךְ אֶת ־ אֱד֣וֹם בְּ⁠גֵיא ־ מֶ֑לַח שְׁנֵ֖ים עָשָׂ֣ר אָֽלֶף ׃

¹⁽³⁾ אֱ֭לֹהִים זְנַחְתָּ֣⁠נוּ פְרַצְתָּ֑⁠נוּ אָ֝נַ֗פְתָּ תְּשׁ֣וֹבֵ֥ב לָֽ⁠נוּ ׃²⁽⁴⁾ הִרְעַ֣שְׁתָּה אֶ֣רֶץ פְּצַמְתָּ֑⁠הּ רְפָ֖⁠ה שְׁבָרֶ֣י⁠הָ כִי ־ מָֽטָה ׃³⁽⁵⁾ הִרְאִ֣יתָה עַמְּ⁠ךָ֣ קָשָׁ֑ה הִ֝שְׁקִיתָ֗⁠נוּ יַ֣יִן תַּרְעֵלָֽה ׃⁴⁽⁶⁾ נָ֘תַ֤תָּה לִּ⁠ירֵאֶ֣י⁠ךָ נֵּ֭ס לְ⁠הִתְנוֹסֵ֑ס מִ֝⁠פְּנֵ֗י קֹ֣שֶׁט סֶֽלָה ׃⁵⁽⁷⁾ לְ֭מַעַן יֵחָלְצ֣וּ⁠ן יְדִידֶ֑י⁠ךָ הוֹשִׁ֖יעָ⁠ה יְמִֽינְ⁠ךָ֣ ו⁠ענ⁠נו ׃¹⁶⁽⁸⁾ אֱלֹהִ֤ים ׀ דִּבֶּ֥ר בְּ⁠קָדְשׁ֗⁠וֹ אֶ֫עְלֹ֥זָה אֲחַלְּקָ֥ה שְׁכֶ֑ם וְ⁠עֵ֖מֶק סֻכּ֣וֹת אֲמַדֵּֽד ׃⁷⁽⁹⁾ לִ֤⁠י גִלְעָ֨ד ׀ וְ⁠לִ֬⁠י מְנַשֶּׁ֗ה וְ֭⁠אֶפְרַיִם מָע֣וֹז רֹאשִׁ֑⁠י יְ֝הוּדָ֗ה מְחֹֽקְקִ⁠י ׃⁸⁽¹⁰⁾ מוֹאָ֤ב ׀ סִ֬יר רַחְצִ֗⁠י עַל ־ אֱ֭דוֹם אַשְׁלִ֣יךְ נַעֲלִ֑⁠י עָ֝לַ֗⁠י פְּלֶ֣שֶׁת הִתְרֹעָֽעִֽי ׃⁹⁽¹¹⁾ מִ֣י יֹ֭בִלֵ⁠נִי עִ֣יר מָצ֑וֹר מִ֖י נָחַ֣⁠נִי עַד ־ אֱדֽוֹם ׃¹⁰⁽¹²⁾ הֲ⁠לֹֽא ־ אַתָּ֣ה אֱלֹהִ֣ים זְנַחְתָּ֑⁠נוּ וְֽ⁠לֹא ־ תֵצֵ֥א אֱ֝לֹהִ֗ים בְּ⁠צִבְאוֹתֵֽי⁠נוּ ׃¹¹⁽¹³⁾ הָֽבָ⁠ה ־ לָּ֣⁠נוּ עֶזְרָ֣ת מִ⁠צָּ֑ר וְ֝⁠שָׁ֗וְא תְּשׁוּעַ֥ת אָדָם ׃¹²⁽¹⁴⁾ בֵּֽ⁠אלֹהִ֥ים נַעֲשֶׂה ־ חָ֑יִל וְ֝⁠ה֗וּא יָב֥וּס צָרֵֽי⁠נוּ ׃

Chapter 61

⁽¹⁾

לַ⁠מְנַצֵּ֬חַ ׀ עַֽל ־ נְגִינַ֬ת לְ⁠דָוִֽד ׃

¹⁽²⁾ שִׁמְעָ֣⁠ה אֱ֭לֹהִים רִנָּתִ֑⁠י הַ֝קְשִׁ֗יבָ⁠ה תְּפִלָּתִֽ⁠י ׃²⁽³⁾ מִ⁠קְצֵ֤ה הָ⁠אָ֨רֶץ ׀ אֵלֶ֣י⁠ךָ אֶ֭קְרָא בַּ⁠עֲטֹ֣ף לִבִּ֑⁠י בְּ⁠צוּר ־ יָר֖וּם מִמֶּ֣⁠נִּי תַנְחֵֽ⁠נִי ׃³⁽⁴⁾ כִּֽי ־ הָיִ֣יתָ מַחְסֶ֣ה לִ֑⁠י מִגְדַּל ־ עֹ֝֗ז מִ⁠פְּנֵ֥י אוֹיֵֽב ׃⁴⁽⁵⁾ אָג֣וּרָה בְ֭⁠אָהָלְ⁠ךָ עוֹלָמִ֑ים אֶֽחֱסֶ֨ה בְ⁠סֵ֖תֶר כְּנָפֶ֣י⁠ךָ סֶּֽלָה ׃⁵⁽⁶⁾ כִּֽי ־ אַתָּ֣ה אֱ֭לֹהִים שָׁמַ֣עְתָּ לִ⁠נְדָרָ֑⁠י נָתַ֥תָּ יְ֝רֻשַּׁ֗ת יִרְאֵ֥י שְׁמֶֽ⁠ךָ ׃⁶⁽⁷⁾ יָמִ֣ים עַל ־ יְמֵי ־ מֶ֣לֶךְ תּוֹסִ֑יף שְׁ֝נוֹתָ֗י⁠ו כְּמוֹ ־ דֹ֥ר וָ⁠דֹֽר ׃⁷⁽⁸⁾ יֵשֵׁ֣ב ע֭וֹלָם לִ⁠פְנֵ֣י אֱלֹהִ֑ים חֶ֥סֶד וֶ֝⁠אֱמֶ֗ת מַ֣ן יִנְצְרֻֽ⁠הוּ ׃⁸⁽⁹⁾ כֵּ֤ן אֲזַמְּרָ֣ה שִׁמְ⁠ךָ֣ לָ⁠עַ֑ד לְֽ⁠שַׁלְּמִ֥⁠י נְדָרַ֗⁠י י֣וֹם ׀ יֽוֹם ׃

Chapter 62

⁽¹⁾

לַ⁠מְנַצֵּ֥חַ עַֽל ־ יְדוּת֗וּן מִזְמ֥וֹר לְ⁠דָוִֽד ׃

¹⁽²⁾ אַ֣ךְ אֶל ־ אֱ֭לֹהִים דּֽוּמִיָּ֣ה נַפְשִׁ֑⁠י מִ֝מֶּ֗⁠נּוּ יְשׁוּעָתִֽ⁠י ׃²⁽³⁾ אַךְ ־ ה֣וּא צ֭וּרִ⁠י וִֽ⁠ישׁוּעָתִ֑⁠י מִ֝שְׂגַּבִּ֗⁠י לֹא ־ אֶמּ֥וֹט רַבָּֽה ׃³⁽⁴⁾ עַד ־ אָ֤נָה ׀ תְּהֽוֹתְת֣וּ עַל אִישׁ֮ תְּרָצְּח֪וּ כֻ֫לְּ⁠כֶ֥ם כְּ⁠קִ֥יר נָט֑וּי גָּ֝דֵ֗ר הַ⁠דְּחוּיָֽה ׃⁴⁽⁵⁾ אַ֤ךְ מִ⁠שְּׂאֵת֨⁠וֹ ׀ יָעֲצ֣וּ לְ⁠הַדִּיחַ֮ יִרְצ֪וּ כָ֫זָ֥ב בְּ⁠פִ֥י⁠ו יְבָרֵ֑כוּ וּ֝⁠בְ⁠קִרְבָּ֗⁠ם יְקַלְלוּ ־ סֶֽלָה ׃⁵⁽⁶⁾ אַ֣ךְ לֵ֭⁠אלֹהִים דּ֣וֹמִּי נַפְשִׁ֑⁠י כִּי ־ מִ֝מֶּ֗⁠נּוּ תִּקְוָתִֽ⁠י ׃⁶⁽⁷⁾ אַךְ ־ ה֣וּא צ֭וּרִ⁠י וִֽ⁠ישׁוּעָתִ֑⁠י מִ֝שְׂגַּבִּ֗⁠י לֹ֣א אֶמּֽוֹט ׃⁷⁽⁸⁾ עַל ־ אֱ֭לֹהִים יִשְׁעִ֣⁠י וּ⁠כְבוֹדִ֑⁠י צוּר ־ עֻזִּ֥⁠י מַ֝חְסִ֗⁠י בֵּֽ⁠אלֹהִֽים ׃⁸⁽⁹⁾ בִּטְח֘וּ ב֤⁠וֹ בְ⁠כָל ־ עֵ֨ת ׀ עָ֗ם שִׁפְכֽוּ ־ לְ⁠פָנָ֥י⁠ו לְבַבְ⁠כֶ֑ם אֱלֹהִ֖ים מַחֲסֶה ־ לָּ֣⁠נוּ סֶֽלָה ׃⁹⁽¹⁰⁾ אַ֤ךְ ׀ הֶ֥בֶל בְּנֵֽי ־ אָדָם֮ כָּזָ֪ב בְּנֵ֫י אִ֥ישׁ בְּ⁠מֹאזְנַ֥יִם לַ⁠עֲל֑וֹת הֵ֝֗מָּה מֵ⁠הֶ֥בֶל יָֽחַד ׃¹⁰⁽¹¹⁾ אַל ־ תִּבְטְח֣וּ בְ⁠עֹשֶׁק֮ וּ⁠בְ⁠גָזֵ֪ל אַל ־ תֶּ֫הְבָּ֥לוּ חַ֤יִל ׀ כִּֽי ־ יָנ֑וּב אַל ־ תָּשִׁ֥יתוּ לֵֽב ׃¹¹⁽¹²⁾ אַחַ֤ת ׀ דִּבֶּ֬ר אֱלֹהִ֗ים שְׁתַּֽיִם ־ ז֥וּ שָׁמָ֑עְתִּי כִּ֥י עֹ֝֗ז לֵ⁠אלֹהִֽים ׃¹²⁽¹³⁾ וּ⁠לְ⁠ךָֽ ־ אֲדֹנָ֥⁠י חָ֑סֶד כִּֽי ־ אַתָּ֨ה תְשַׁלֵּ֖ם לְ⁠אִ֣ישׁ כְּֽ⁠מַעֲשֵֽׂ⁠הוּ ׃

Chapter 63

⁽¹⁾

מִזְמ֥וֹר לְ⁠דָוִ֑ד בִּ֝⁠הְיוֹת֗⁠וֹ בְּ⁠מִדְבַּ֥ר יְהוּדָֽה ׃

¹⁽²⁾ אֱלֹהִ֤ים ׀ אֵלִ֥⁠י אַתָּ֗ה אֲֽשַׁחֲ֫רֶ֥⁠ךָּ צָמְאָ֬ה לְ⁠ךָ֨ ׀ נַפְשִׁ֗⁠י כָּמַ֣הּ לְ⁠ךָ֣ בְשָׂרִ֑⁠י בְּ⁠אֶֽרֶץ ־ צִיָּ֖ה וְ⁠עָיֵ֣ף בְּלִי ־ מָֽיִם ׃²⁽³⁾ כֵּ֭ן בַּ⁠קֹּ֣דֶשׁ חֲזִיתִ֑י⁠ךָ לִ⁠רְא֥וֹת עֻ֝זְּ⁠ךָ֗ וּ⁠כְבוֹדֶֽ⁠ךָ ׃³⁽⁴⁾ כִּי ־ ט֣וֹב חַ֭סְדְּ⁠ךָ מֵֽ⁠חַיִּ֗ים שְׂפָתַ֥⁠י יְשַׁבְּחֽוּ⁠נְךָ ׃⁴⁽⁵⁾ כֵּ֣ן אֲבָרֶכְ⁠ךָ֣ בְ⁠חַיָּ֑⁠י בְּ֝⁠שִׁמְ⁠ךָ אֶשָּׂ֥א כַפָּֽ⁠י ׃⁵⁽⁶⁾ כְּמ֤וֹ חֵ֣לֶב וָ֭⁠דֶשֶׁן תִּשְׂבַּ֣ע נַפְשִׁ֑⁠י וְ⁠שִׂפְתֵ֥י רְ֝נָנ֗וֹת יְהַלֶּל ־ פִּֽ⁠י ׃⁶⁽⁷⁾ אִם ־ זְכַרְתִּ֥י⁠ךָ עַל ־ יְצוּעָ֑⁠י בְּ֝⁠אַשְׁמֻר֗וֹת אֶהְגֶּה ־ בָּֽ⁠ךְ ׃⁷⁽⁸⁾ כִּֽי ־ הָיִ֣יתָ עֶזְרָ֣תָ⁠ה לִּ֑⁠י וּ⁠בְ⁠צֵ֖ל כְּנָפֶ֣י⁠ךָ אֲרַנֵּֽן ׃⁸⁽⁹⁾ דָּבְקָ֣ה נַפְשִׁ֣⁠י אַחֲרֶ֑י⁠ךָ בִּ֝֗⁠י תָּמְכָ֥ה יְמִינֶֽ⁠ךָ ׃⁹⁽¹⁰⁾ וְ⁠הֵ֗מָּה לְ֭⁠שׁוֹאָה יְבַקְשׁ֣וּ נַפְשִׁ֑⁠י יָ֝בֹ֗אוּ בְּֽ⁠תַחְתִּיּ֥וֹת הָ⁠אָֽרֶץ ׃¹⁰⁽¹¹⁾ יַגִּירֻ֥⁠הוּ עַל ־ יְדֵי ־ חָ֑רֶב מְנָ֖ת שֻׁעָלִ֣ים יִהְיֽוּ ׃¹¹⁽¹²⁾ וְ⁠הַ⁠מֶּלֶךְ֮ יִשְׂמַ֪ח בֵּ⁠אלֹ֫הִ֥ים יִ֭תְהַלֵּל כָּל ־ הַ⁠נִּשְׁבָּ֣ע בּ֑⁠וֹ כִּ֥י יִ֝סָּכֵ֗ר פִּ֣י דֽוֹבְרֵי ־ שָֽׁקֶר ׃

Chapter 64

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ שְׁמַע ־ אֱלֹהִ֣ים קוֹלִ֣⁠י בְ⁠שִׂיחִ֑⁠י מִ⁠פַּ֥חַד א֝וֹיֵ֗ב תִּצֹּ֥ר חַיָּֽ⁠י ׃²⁽³⁾ תַּ֭סְתִּירֵ⁠נִי מִ⁠סּ֣וֹד מְרֵעִ֑ים מֵ֝⁠רִגְשַׁ֗ת פֹּ֣עֲלֵי אָֽוֶן ׃³⁽⁴⁾ אֲשֶׁ֤ר שָׁנְנ֣וּ כַ⁠חֶ֣רֶב לְשׁוֹנָ֑⁠ם דָּרְכ֥וּ חִ֝צָּ֗⁠ם דָּבָ֥ר מָֽר ׃⁴⁽⁵⁾ לִ⁠יר֣וֹת בַּ⁠מִּסְתָּרִ֣ים תָּ֑ם פִּתְאֹ֥ם יֹ֝רֻ֗⁠הוּ וְ⁠לֹ֣א יִירָֽאוּ ׃⁵⁽⁶⁾ יְחַזְּקוּ ־ לָ֨⁠מוֹ ׀ דָּ֘בָ֤ר רָ֗ע יְֽ֭סַפְּרוּ לִ⁠טְמ֣וֹן מוֹקְשִׁ֑ים אָ֝מְר֗וּ מִ֣י יִרְאֶה ־ לָּֽ⁠מוֹ ׃⁶⁽⁷⁾ יַֽחְפְּֽשׂוּ ־ עוֹלֹ֗ת תַּ֭מְנוּ חֵ֣פֶשׂ מְחֻפָּ֑שׂ וְ⁠קֶ֥רֶב אִ֝֗ישׁ וְ⁠לֵ֣ב עָמֹֽק ׃⁷⁽⁸⁾ וַ⁠יֹּרֵ֗⁠ם אֱלֹ֫הִ֥ים חֵ֥ץ פִּתְא֑וֹם הָ֝י֗וּ מַכּוֹתָֽ⁠ם ׃⁸⁽⁹⁾ וַ⁠יַּכְשִׁיל֣וּ⁠הוּ עָלֵ֣י⁠מוֹ לְשׁוֹנָ֑⁠ם יִ֝תְנֹדֲד֗וּ כָּל ־ רֹ֥אֵה בָֽ⁠ם ׃⁹⁽¹⁰⁾ וַ⁠יִּֽירְא֗וּ כָּל ־ אָ֫דָ֥ם וַ֭⁠יַּגִּידוּ פֹּ֥עַל אֱלֹהִ֗ים וּֽ⁠מַעֲשֵׂ֥⁠הוּ הִשְׂכִּֽילוּ ׃¹⁰⁽¹¹⁾ יִשְׂמַ֬ח צַדִּ֣יק בַּ֭⁠יהוָה וְ⁠חָ֣סָה ב֑⁠וֹ וְ֝⁠יִתְהַֽלְל֗וּ כָּל ־ יִשְׁרֵי ־ לֵֽב ׃

Chapter 65

⁽¹⁾

לַ⁠מְנַצֵּ֥חַ מִזְמ֗וֹר לְ⁠דָוִ֥ד שִֽׁיר ׃

¹⁽²⁾ לְ⁠ךָ֤ דֻֽמִיָּ֬ה תְהִלָּ֓ה אֱלֹ֘הִ֥ים בְּ⁠צִיּ֑וֹן וּ֝⁠לְ⁠ךָ֗ יְשֻׁלַּם ־ נֶֽדֶר ׃²⁽³⁾ שֹׁמֵ֥עַ תְּפִלָּ֑ה עָ֝דֶ֗י⁠ךָ כָּל ־ בָּשָׂ֥ר יָבֹֽאוּ ׃³⁽⁴⁾ דִּבְרֵ֣י עֲ֭וֺנֹת גָּ֣בְרוּ מֶ֑נִּ⁠י פְּ֝שָׁעֵ֗י⁠נוּ אַתָּ֥ה תְכַפְּרֵֽ⁠ם ׃⁴⁽⁵⁾ אַשְׁרֵ֤י ׀ תִּֽבְחַ֣ר וּ⁠תְקָרֵב֮ יִשְׁכֹּ֪ן חֲצֵ֫רֶ֥י⁠ךָ נִ֭שְׂבְּעָה בְּ⁠ט֣וּב בֵּיתֶ֑⁠ךָ קְ֝דֹ֗שׁ הֵיכָלֶֽ⁠ךָ ׃⁵⁽⁶⁾ נ֤וֹרָא֨וֹת ׀ בְּ⁠צֶ֣דֶק תַּ֭עֲנֵ⁠נוּ אֱלֹהֵ֣י יִשְׁעֵ֑⁠נוּ מִבְטָ֥ח כָּל ־ קַצְוֵי ־ אֶ֝֗רֶץ וְ⁠יָ֣ם רְחֹקִֽים ׃⁶⁽⁷⁾ מֵכִ֣ין הָרִ֣ים בְּ⁠כֹח֑⁠וֹ נֶ֝אְזָ֗ר בִּ⁠גְבוּרָֽה ׃⁷⁽⁸⁾ מַשְׁבִּ֤יחַ ׀ שְׁא֣וֹן יַ֭מִּים שְׁא֥וֹן גַּלֵּי⁠הֶ֗ם וַ⁠הֲמ֥וֹן לְאֻמִּֽים ׃⁸⁽⁹⁾ וַ⁠יִּ֤ירְא֨וּ ׀ יֹשְׁבֵ֣י קְ֭צָוֺת מֵ⁠אוֹתֹתֶ֑י⁠ךָ מ֤וֹצָֽאֵי ־ בֹ֖קֶר וָ⁠עֶ֣רֶב תַּרְנִֽין ׃⁹⁽¹⁰⁾ פָּקַ֥דְתָּ הָ⁠אָ֨רֶץ ׀ וַ⁠תְּשֹׁ֪קְקֶ֡⁠הָ רַבַּ֬ת תַּעְשְׁרֶ֗⁠נָּה פֶּ֣לֶג אֱ֭לֹהִים מָ֣לֵא מָ֑יִם תָּכִ֥ין דְּ֝גָנָ֗⁠ם כִּי ־ כֵ֥ן תְּכִינֶֽ⁠הָ ׃¹⁰⁽¹¹⁾ תְּלָמֶ֣י⁠הָ רַ֭וֵּה נַחֵ֣ת גְּדוּדֶ֑י⁠הָ בִּ⁠רְבִיבִ֥ים תְּ֝מֹגְגֶ֗⁠נָּה צִמְחָ֥⁠הּ תְּבָרֵֽךְ ׃¹¹⁽¹²⁾ עִ֭טַּרְתָּ שְׁנַ֣ת טוֹבָתֶ֑⁠ךָ וּ֝⁠מַעְגָּלֶ֗י⁠ךָ יִרְעֲפ֥וּ⁠ן דָּֽשֶׁן ׃¹²⁽¹³⁾ יִ֭רְעֲפוּ נְא֣וֹת מִדְבָּ֑ר וְ֝⁠גִ֗יל גְּבָע֥וֹת תַּחְגֹּֽרְנָה ׃¹³⁽¹⁴⁾ לָבְשׁ֬וּ כָרִ֨ים ׀ הַ⁠צֹּ֗אן וַ⁠עֲמָקִ֥ים יַֽעַטְפוּ ־ בָ֑ר יִ֝תְרוֹעֲע֗וּ אַף ־ יָשִֽׁירוּ ׃

Chapter 66

¹ לַ֭⁠מְנַצֵּחַ שִׁ֣יר מִזְמ֑וֹר הָרִ֥יעוּ לֵ֝⁠אלֹהִים כָּל ־ הָ⁠אָֽרֶץ ׃² זַמְּר֥וּ כְבֽוֹד ־ שְׁמ֑⁠וֹ שִׂ֥ימוּ כָ֝ב֗וֹד תְּהִלָּתֽ⁠וֹ ׃³ אִמְר֣וּ לֵ֭⁠אלֹהִים מַה ־ נּוֹרָ֣א מַעֲשֶׂ֑י⁠ךָ בְּ⁠רֹ֥ב עֻ֝זְּ⁠ךָ֗ יְֽכַחֲשׁ֖וּ לְ⁠ךָ֣ אֹיְבֶֽי⁠ךָ ׃⁴ כָּל ־ הָ⁠אָ֤רֶץ ׀ יִשְׁתַּחֲו֣וּ לְ֭⁠ךָ וִֽ⁠יזַמְּרוּ ־ לָ֑⁠ךְ יְזַמְּר֖וּ שִׁמְ⁠ךָ֣ סֶֽלָה ׃⁵ לְכ֣וּ וּ֭⁠רְאוּ מִפְעֲל֣וֹת אֱלֹהִ֑ים נוֹרָ֥א עֲ֝לִילָ֗ה עַל ־ בְּנֵ֥י אָדָֽם ׃⁶ הָ֤פַךְ יָ֨ם ׀ לְֽ⁠יַבָּשָׁ֗ה בַּ֭⁠נָּהָר יַֽעַבְר֣וּ בְ⁠רָ֑גֶל שָׁ֝֗ם נִשְׂמְחָה ־ בּֽ⁠וֹ ׃⁷ מֹ֘שֵׁ֤ל בִּ⁠גְבוּרָת֨⁠וֹ ׀ עוֹלָ֗ם עֵ֭ינָי⁠ו בַּ⁠גּוֹיִ֣ם תִּצְפֶּ֑ינָה הַ⁠סּוֹרְרִ֓ים ׀ אַל ־ יָר֖וּמוּ ¹ לָ֣⁠מוֹ סֶֽלָה ׃⁸ בָּרְכ֖וּ עַמִּ֥ים ׀ אֱלֹהֵ֑י⁠נוּ וְ֝⁠הַשְׁמִ֗יעוּ ק֣וֹל תְּהִלָּתֽ⁠וֹ ׃⁹ הַ⁠שָּׂ֣ם נַ֭פְשֵׁ⁠נוּ בַּֽ⁠חַיִּ֑ים וְ⁠לֹֽא ־ נָתַ֖ן לַ⁠מּ֣וֹט רַגְלֵֽ⁠נוּ ׃¹⁰ כִּֽי ־ בְחַנְתָּ֥⁠נוּ אֱלֹהִ֑ים צְ֝רַפְתָּ֗⁠נוּ כִּ⁠צְרָף ־ כָּֽסֶף ׃¹¹ הֲבֵאתָ֥⁠נוּ בַ⁠מְּצוּדָ֑ה שַׂ֖מְתָּ מוּעָקָ֣ה בְ⁠מָתְנֵֽי⁠נוּ ׃¹² הִרְכַּ֥בְתָּ אֱנ֗וֹשׁ לְ⁠רֹ֫אשֵׁ֥⁠נוּ בָּֽאנוּ ־ בָ⁠אֵ֥שׁ וּ⁠בַ⁠מַּ֑יִם וַ֝⁠תּוֹצִיאֵ֗⁠נוּ לָֽ⁠רְוָיָֽה ׃¹³ אָב֣וֹא בֵיתְ⁠ךָ֣ בְ⁠עוֹל֑וֹת אֲשַׁלֵּ֖ם לְ⁠ךָ֣ נְדָרָֽ⁠י ׃¹⁴ אֲשֶׁר ־ פָּצ֥וּ שְׂפָתָ֑⁠י וְ⁠דִבֶּר ־ פִּ֝֗⁠י בַּ⁠צַּר ־ לִֽ⁠י ׃¹⁵ עֹ֘ל֤וֹת מֵחִ֣ים אַעֲלֶה ־ לָּ֭⁠ךְ עִם ־ קְטֹ֣רֶת אֵילִ֑ים אֶ֥עֱשֶֽׂה בָקָ֖ר עִם ־ עַתּוּדִ֣ים סֶֽלָה ׃¹⁶ לְכֽוּ ־ שִׁמְע֣וּ וַ֭⁠אֲסַפְּרָה כָּל ־ יִרְאֵ֣י אֱלֹהִ֑ים אֲשֶׁ֖ר עָשָׂ֣ה לְ⁠נַפְשִֽׁ⁠י ׃¹⁷ אֵלָ֥י⁠ו פִּֽ⁠י ־ קָרָ֑אתִי וְ֝⁠רוֹמַ֗ם תַּ֣חַת לְשׁוֹנִֽ⁠י ׃¹⁸ אָ֭וֶן אִם ־ רָאִ֣יתִי בְ⁠לִבִּ֑⁠י לֹ֖א יִשְׁמַ֣ע ׀ אֲדֹנָֽ⁠י ׃¹⁹ אָ֭כֵן שָׁמַ֣ע אֱלֹהִ֑ים הִ֝קְשִׁ֗יב בְּ⁠ק֣וֹל תְּפִלָּתִֽ⁠י ׃²⁰ בָּר֥וּךְ אֱלֹהִ֑ים אֲשֶׁ֥ר לֹֽא ־ הֵסִ֘יר תְּפִלָּתִ֥⁠י וְ֝⁠חַסְדּ֗⁠וֹ מֵ⁠אִתִּֽ⁠י ׃

¹K ירימו

Chapter 67

⁽¹⁾

לַ⁠מְנַצֵּ֥ח בִּ⁠נְגִינֹ֗ת מִזְמ֥וֹר שִֽׁיר ׃

¹⁽²⁾ אֱלֹהִ֗ים יְחָנֵּ֥⁠נוּ וִֽ⁠יבָרְכֵ֑⁠נוּ יָ֤אֵ֥ר פָּנָ֖י⁠ו אִתָּ֣⁠נוּ סֶֽלָה ׃²⁽³⁾ לָ⁠דַ֣עַת בָּ⁠אָ֣רֶץ דַּרְכֶּ֑⁠ךָ בְּ⁠כָל ־ גּ֝וֹיִ֗ם יְשׁוּעָתֶֽ⁠ךָ ׃³⁽⁴⁾ יוֹד֖וּ⁠ךָ עַמִּ֥ים ׀ אֱלֹהִ֑ים י֝וֹד֗וּ⁠ךָ עַמִּ֥ים כֻּלָּֽ⁠ם ׃⁴⁽⁵⁾ יִֽשְׂמְח֥וּ וִֽ⁠ירַנְּנ֗וּ לְאֻ֫מִּ֥ים כִּֽי ־ תִשְׁפֹּ֣ט עַמִּ֣ים מִישׁ֑וֹר וּ⁠לְאֻמִּ֓ים ׀ בָּ⁠אָ֖רֶץ תַּנְחֵ֣⁠ם סֶֽלָה ׃⁵⁽⁶⁾ יוֹד֖וּ⁠ךָ עַמִּ֥ים ׀ אֱלֹהִ֑ים י֝וֹד֗וּ⁠ךָ עַמִּ֥ים כֻּלָּֽ⁠ם ׃⁶⁽⁷⁾ אֶ֭רֶץ נָתְנָ֣ה יְבוּלָ֑⁠הּ יְ֝בָרְכֵ֗⁠נוּ אֱלֹהִ֥ים אֱלֹהֵֽי⁠נוּ ׃⁷⁽⁸⁾ יְבָרְכֵ֥⁠נוּ אֱלֹהִ֑ים וְ⁠יִֽירְא֥וּ אֹ֝ת֗⁠וֹ כָּל ־ אַפְסֵי ־ אָֽרֶץ ׃

Chapter 68

⁽¹⁾

לַ⁠מְנַצֵּ֥חַ לְ⁠דָוִ֗ד מִזְמ֥וֹר שִֽׁיר ׃

¹⁽²⁾ יָק֣וּם אֱ֭לֹהִים יָפ֣וּצוּ אוֹיְבָ֑י⁠ו וְ⁠יָנ֥וּסוּ מְ֝שַׂנְאָ֗י⁠ו מִ⁠פָּנָֽי⁠ו ׃²⁽³⁾ כְּ⁠הִנְדֹּ֥ף עָשָׁ֗ן תִּ֫נְדֹּ֥ף כְּ⁠הִמֵּ֣ס דּ֭וֹנַג מִ⁠פְּנֵי ־ אֵ֑שׁ יֹאבְד֥וּ רְ֝שָׁעִ֗ים מִ⁠פְּנֵ֥י אֱלֹהִֽים ׃³⁽⁴⁾ וְֽ⁠צַדִּיקִ֗ים יִשְׂמְח֣וּ יַֽ֭עַלְצוּ לִ⁠פְנֵ֥י אֱלֹהִ֗ים וְ⁠יָשִׂ֥ישׂוּ בְ⁠שִׂמְחָֽה ׃⁴⁽⁵⁾ שִׁ֤ירוּ ׀ לֵֽ⁠אלֹהִים֮ זַמְּר֪וּ שְׁ֫מ֥⁠וֹ סֹ֡לּוּ לָ⁠רֹכֵ֣ב בָּ֭⁠עֲרָבוֹת בְּ⁠יָ֥הּ שְׁמ֗⁠וֹ וְ⁠עִלְז֥וּ לְ⁠פָנָֽי⁠ו ׃⁵⁽⁶⁾ אֲבִ֣י יְ֭תוֹמִים וְ⁠דַיַּ֣ן אַלְמָנ֑וֹת אֱ֝לֹהִ֗ים בִּ⁠מְע֥וֹן קָדְשֽׁ⁠וֹ ׃⁶⁽⁷⁾ אֱלֹהִ֤ים ׀ מ֘וֹשִׁ֤יב יְחִידִ֨ים ׀ בַּ֗יְתָ⁠ה מוֹצִ֣יא אֲ֭סִירִים בַּ⁠כּוֹשָׁר֑וֹת אַ֥ךְ ס֝וֹרֲרִ֗ים שָׁכְנ֥וּ צְחִיחָֽה ׃⁷⁽⁸⁾ אֱֽלֹהִ֗ים בְּ֭⁠צֵאתְ⁠ךָ לִ⁠פְנֵ֣י עַמֶּ֑⁠ךָ בְּ⁠צַעְדְּ⁠ךָ֖ בִֽ⁠ישִׁימ֣וֹן סֶֽלָה ׃⁸⁽⁹⁾ אֶ֤רֶץ רָעָ֨שָׁה ׀ אַף ־ שָׁמַ֣יִם נָטְפוּ֮ מִ⁠פְּנֵ֪י אֱלֹ֫הִ֥ים זֶ֥ה סִינַ֑י מִ⁠פְּנֵ֥י אֱ֝לֹהִ֗ים אֱלֹהֵ֥י יִשְׂרָאֵֽל ׃⁹⁽¹⁰⁾ גֶּ֣שֶׁם נְ֭דָבוֹת תָּנִ֣יף אֱלֹהִ֑ים נַחֲלָתְ⁠ךָ֥ וְ֝⁠נִלְאָ֗ה אַתָּ֥ה כֽוֹנַנְתָּֽ⁠הּ ׃¹⁰⁽¹¹⁾ חַיָּתְ⁠ךָ֥ יָֽשְׁבוּ ־ בָ֑⁠הּ תָּ֤כִ֥ין בְּ⁠טוֹבָתְ⁠ךָ֖ לֶ⁠עָנִ֣י אֱלֹהִֽים ׃¹¹⁽¹²⁾ אֲדֹנָ֥⁠י יִתֶּן ־ אֹ֑מֶר הַֽ֝⁠מְבַשְּׂר֗וֹת צָבָ֥א רָֽב ׃¹²⁽¹³⁾ מַלְכֵ֣י צְ֭בָאוֹת יִדֹּד֣וּ⁠ן יִדֹּד֑וּ⁠ן וּ⁠נְוַת בַּ֝֗יִת תְּחַלֵּ֥ק שָׁלָֽל ׃¹³⁽¹⁴⁾ אִֽם ־ תִּשְׁכְּבוּ⁠ן֮ בֵּ֪ין שְׁפַ֫תָּ֥יִם כַּנְפֵ֣י י֭וֹנָה נֶחְפָּ֣ה בַ⁠כֶּ֑סֶף וְ֝⁠אֶבְרוֹתֶ֗י⁠הָ בִּֽ⁠ירַקְרַ֥ק חָרֽוּץ ׃¹⁴⁽¹⁵⁾ בְּ⁠פָ֘רֵ֤שׂ שַׁדַּ֓י מְלָ֘כִ֤ים בָּ֗⁠הּ תַּשְׁלֵ֥ג בְּ⁠צַלְמֽוֹן ׃¹⁵⁽¹⁶⁾ הַר ־ אֱ֭לֹהִים הַר ־ בָּשָׁ֑ן הַ֥ר גַּ֝בְנֻנִּ֗ים הַר ־ בָּשָֽׁן ׃¹⁶⁽¹⁷⁾ לָ֤⁠מָּה ׀ תְּֽרַצְּדוּ⁠ן֮ הָרִ֪ים גַּבְנֻ֫נִּ֥ים הָ⁠הָ֗ר חָמַ֣ד אֱלֹהִ֣ים לְ⁠שִׁבְתּ֑⁠וֹ אַף ־ יְ֝הוָ֗ה יִשְׁכֹּ֥ן לָ⁠נֶֽצַח ׃¹⁷⁽¹⁸⁾ רֶ֤כֶב אֱלֹהִ֗ים רִבֹּתַ֣יִם אַלְפֵ֣י שִׁנְאָ֑ן אֲדֹנָ֥⁠י בָ֝֗⁠ם סִינַ֥י בַּ⁠קֹּֽדֶשׁ ׃¹⁸⁽¹⁹⁾ עָ֘לִ֤יתָ לַ⁠מָּר֨וֹם ׀ שָׁ֘בִ֤יתָ שֶּׁ֗בִי לָקַ֣חְתָּ מַ֭תָּנוֹת בָּ⁠אָדָ֑ם וְ⁠אַ֥ף ס֝וֹרְרִ֗ים לִ⁠שְׁכֹּ֤ן ׀ יָ֬הּ אֱלֹהִֽים ׃¹⁹⁽²⁰⁾ בָּ֤ר֣וּךְ אֲדֹנָ⁠י֮ י֤וֹם ׀ י֥וֹם יַֽעֲמָס ־ לָ֗⁠נוּ הָ֘⁠אֵ֤ל יְֽשׁוּעָתֵ֬⁠נוּ סֶֽלָה ׃²⁰⁽²¹⁾ הָ֤⁠אֵ֣ל ׀ לָ⁠נוּ֮ אֵ֤ל לְֽ⁠מוֹשָׁ֫ע֥וֹת וְ⁠לֵ⁠יהוִ֥ה אֲדֹנָ֑⁠י לַ֝⁠מָּ֗וֶת תּוֹצָאֽוֹת ׃²¹⁽²²⁾ אַךְ ־ אֱלֹהִ֗ים יִמְחַץ֮ רֹ֤אשׁ אֹ֫יְבָ֥י⁠ו קָדְקֹ֥ד שֵׂעָ֑ר מִ֝תְהַלֵּ֗ךְ בַּ⁠אֲשָׁמָֽי⁠ו ׃²²⁽²³⁾ אָמַ֣ר אֲ֭דֹנָ⁠י מִ⁠בָּשָׁ֣ן אָשִׁ֑יב אָ֝שִׁ֗יב מִֽ⁠מְּצֻל֥וֹת יָֽם ׃²³⁽²⁴⁾ לְמַ֤עַן ׀ תִּֽמְחַ֥ץ רַגְלְ⁠ךָ֗ בְּ֫⁠דָ֥ם לְשׁ֥וֹן כְּלָבֶ֑י⁠ךָ מֵ⁠אֹיְבִ֥ים מִנֵּֽ⁠הוּ ׃²⁴⁽²⁵⁾ רָא֣וּ הֲלִיכוֹתֶ֣י⁠ךָ אֱלֹהִ֑ים הֲלִ֘יכ֤וֹת אֵלִ֖⁠י מַלְכִּ֣⁠י בַ⁠קֹּֽדֶשׁ ׃²⁵⁽²⁶⁾ קִדְּמ֣וּ שָׁ֭רִים אַחַ֣ר נֹגְנִ֑ים בְּ⁠ת֥וֹךְ עֲ֝לָמ֗וֹת תּוֹפֵפֽוֹת ׃²⁶⁽²⁷⁾ בְּֽ֭⁠מַקְהֵלוֹת בָּרְכ֣וּ אֱלֹהִ֑ים יְ֝הוָ֗ה מִ⁠מְּק֥וֹר יִשְׂרָאֵֽל ׃²⁷⁽²⁸⁾ שָׁ֤ם בִּנְיָמִ֨ן ׀ צָעִ֡יר רֹדֵ֗⁠ם שָׂרֵ֣י יְ֭הוּדָה רִגְמָתָ֑⁠ם שָׂרֵ֥י זְ֝בֻל֗וּן שָׂרֵ֥י נַפְתָּלִֽי ׃²⁸⁽²⁹⁾ צִוָּ֥ה אֱלֹהֶ֗י⁠ךָ עֻ֫זֶּ֥⁠ךָ עוּזָּ֥⁠ה אֱלֹהִ֑ים ז֝֗וּ פָּעַ֥לְתָּ לָּֽ⁠נוּ ׃²⁹⁽³⁰⁾ מֵֽ֭⁠הֵיכָלֶ⁠ךָ עַל ־ יְרוּשָׁלִָ֑ם לְ⁠ךָ֤ יוֹבִ֖ילוּ מְלָכִ֣ים שָֽׁי ׃³⁰⁽³¹⁾ גְּעַ֨ר חַיַּ֪ת קָנֶ֡ה עֲדַ֤ת אַבִּירִ֨ים ׀ בְּ⁠עֶגְלֵ֬י עַמִּ֗ים מִתְרַפֵּ֥ס בְּ⁠רַצֵּי ־ כָ֑סֶף בִּזַּ֥ר עַ֝מִּ֗ים קְרָב֥וֹת יֶחְפָּֽצוּ ׃³¹⁽³²⁾ יֶאֱתָ֣יוּ חַ֭שְׁמַנִּים מִנִּ֣י מִצְרָ֑יִם כּ֥וּשׁ תָּרִ֥יץ יָ֝דָ֗י⁠ו לֵ⁠אלֹהִֽים ׃³²⁽³³⁾ מַמְלְכ֣וֹת הָ֭⁠אָרֶץ שִׁ֣ירוּ לֵ⁠אלֹהִ֑ים זַמְּר֖וּ אֲדֹנָ֣⁠י סֶֽלָה ׃³³⁽³⁴⁾ לָ֭⁠רֹכֵב בִּ⁠שְׁמֵ֣י שְׁמֵי ־ קֶ֑דֶם הֵ֥ן יִתֵּ֥ן בְּ֝⁠קוֹל⁠וֹ ק֣וֹל עֹֽז ׃³⁴⁽³⁵⁾ תְּנ֥וּ עֹ֗ז לֵֽ⁠אלֹ֫הִ֥ים עַֽל ־ יִשְׂרָאֵ֥ל גַּאֲוָת֑⁠וֹ וְ֝⁠עֻזּ֗⁠וֹ בַּ⁠שְּׁחָקִֽים ׃³⁵⁽³⁶⁾ נ֤וֹרָ֥א אֱלֹהִ֗ים מִֽ⁠מִּקְדָּ֫שֶׁ֥י⁠ךָ אֵ֤ל יִשְׂרָאֵ֗ל ה֤וּא נֹתֵ֨ן ׀ עֹ֖ז וְ⁠תַעֲצֻמ֥וֹת לָ⁠עָ֗ם בָּר֥וּךְ אֱלֹהִֽים ׃

Chapter 69

⁽¹⁾

לַ⁠מְנַצֵּ֬חַ עַֽל ־ שׁוֹשַׁנִּ֬ים לְ⁠דָוִֽד ׃

¹⁽²⁾ הוֹשִׁיעֵ֥⁠נִי אֱלֹהִ֑ים כִּ֤י בָ֖אוּ מַ֣יִם עַד ־ נָֽפֶשׁ ׃²⁽³⁾ טָבַ֤עְתִּי ׀ בִּ⁠יוֵ֣ן מְ֭צוּלָה וְ⁠אֵ֣ין מָעֳמָ֑ד בָּ֥אתִי בְ⁠מַעֲמַקֵּי ־ מַ֝֗יִם וְ⁠שִׁבֹּ֥לֶת שְׁטָפָֽתְ⁠נִי ׃³⁽⁴⁾ יָגַ֣עְתִּי בְ⁠קָרְאִ⁠י֮ נִחַ֪ר גְּר֫וֹנִ֥⁠י כָּל֥וּ עֵינַ֑⁠י מְ֝יַחֵ֗ל לֵ⁠אלֹהָֽ⁠י ׃⁴⁽⁵⁾ רַבּ֤וּ ׀ מִ⁠שַּׂעֲר֣וֹת רֹאשִׁ⁠י֮ שֹׂנְאַ֪⁠י חִ֫נָּ֥ם עָצְמ֣וּ מַ֭צְמִיתַ⁠י אֹיְבַ֣⁠י שֶׁ֑קֶר אֲשֶׁ֥ר לֹא ־ גָ֝זַ֗לְתִּי אָ֣ז אָשִֽׁיב ׃⁵⁽⁶⁾ אֱֽלֹהִ֗ים אַתָּ֣ה יָ֭דַעְתָּ לְ⁠אִוַּלְתִּ֑⁠י וְ֝⁠אַשְׁמוֹתַ֗⁠י מִמְּ⁠ךָ֥ לֹא ־ נִכְחָֽדוּ ׃⁶⁽⁷⁾ אַל ־ יֵ֘בֹ֤שׁוּ בִ֨⁠י ׀ קֹוֶי⁠ךָ֮ אֲדֹנָ֥⁠י יְהוִ֗ה צְבָ֫א֥וֹת אַל ־ יִכָּ֣לְמוּ בִ֣⁠י מְבַקְשֶׁ֑י⁠ךָ אֱ֝לֹהֵ֗י יִשְׂרָאֵֽל ׃⁷⁽⁸⁾ כִּֽי ־ עָ֭לֶי⁠ךָ נָשָׂ֣אתִי חֶרְפָּ֑ה כִּסְּתָ֖ה כְלִמָּ֣ה פָנָֽ⁠י ׃⁸⁽⁹⁾ מ֭וּזָר הָיִ֣יתִי לְ⁠אֶחָ֑⁠י וְ֝⁠נָכְרִ֗י לִ⁠בְנֵ֥י אִמִּֽ⁠י ׃⁹⁽¹⁰⁾ כִּֽי ־ קִנְאַ֣ת בֵּיתְ⁠ךָ֣ אֲכָלָ֑תְ⁠נִי וְ⁠חֶרְפּ֥וֹת ח֝וֹרְפֶ֗י⁠ךָ נָפְל֥וּ עָלָֽ⁠י ׃¹⁰⁽¹¹⁾ וָ⁠אֶבְכֶּ֣ה בַ⁠צּ֣וֹם נַפְשִׁ֑⁠י וַ⁠תְּהִ֖י לַ⁠חֲרָפ֣וֹת לִֽ⁠י ׃¹¹⁽¹²⁾ וָ⁠אֶתְּנָ֣⁠ה לְבוּשִׁ֣⁠י שָׂ֑ק וָ⁠אֱהִ֖י לָ⁠הֶ֣ם לְ⁠מָשָֽׁל ׃¹²⁽¹³⁾ יָשִׂ֣יחוּ בִ֭⁠י יֹ֣שְׁבֵי שָׁ֑עַר וּ֝⁠נְגִינ֗וֹת שׁוֹתֵ֥י שֵׁכָֽר ׃¹³⁽¹⁴⁾ וַ⁠אֲנִ֤י תְפִלָּתִֽ⁠י ־ לְ⁠ךָ֨ ׀ יְהוָ֡ה עֵ֤ת רָצ֗וֹן אֱלֹהִ֥ים בְּ⁠רָב ־ חַסְדֶּ֑⁠ךָ עֲ֝נֵ֗⁠נִי בֶּ⁠אֱמֶ֥ת יִשְׁעֶֽ⁠ךָ ׃¹⁴⁽¹⁵⁾ הַצִּילֵ֣⁠נִי מִ֭⁠טִּיט וְ⁠אַל ־ אֶטְבָּ֑עָה אִנָּצְלָ֥ה מִ֝⁠שֹּֽׂנְאַ֗⁠י וּ⁠מִ⁠מַּֽעֲמַקֵּי ־ מָֽיִם ׃¹⁵⁽¹⁶⁾ אַל ־ תִּשְׁטְפֵ֤⁠נִי ׀ שִׁבֹּ֣לֶת מַ֭יִם וְ⁠אַל ־ תִּבְלָעֵ֣⁠נִי מְצוּלָ֑ה וְ⁠אַל ־ תֶּאְטַר ־ עָלַ֖⁠י בְּאֵ֣ר פִּֽי⁠הָ ׃¹⁶⁽¹⁷⁾ עֲנֵ֣⁠נִי יְ֭הוָה כִּי ־ ט֣וֹב חַסְדֶּ֑⁠ךָ כְּ⁠רֹ֥ב רַ֝חֲמֶ֗י⁠ךָ פְּנֵ֣ה אֵלָֽ⁠י ׃¹⁷⁽¹⁸⁾ וְ⁠אַל ־ תַּסְתֵּ֣ר פָּ֭נֶי⁠ךָ מֵֽ⁠עַבְדֶּ֑⁠ךָ כִּֽי ־ צַר ־ לִ֝֗⁠י מַהֵ֥ר עֲנֵֽ⁠נִי ׃¹⁸⁽¹⁹⁾ קָרְבָ֣⁠ה אֶל ־ נַפְשִׁ֣⁠י גְאָלָ֑⁠הּ לְמַ֖עַן אֹיְבַ֣⁠י פְּדֵֽ⁠נִי ׃¹⁹⁽²⁰⁾ אַתָּ֤ה יָדַ֗עְתָּ חֶרְפָּתִ֣⁠י וּ֭⁠בָשְׁתִּ⁠י וּ⁠כְלִמָּתִ֑⁠י נֶ֝גְדְּ⁠ךָ֗ כָּל ־ צוֹרְרָֽ⁠י ׃²⁰⁽²¹⁾ חֶרְפָּ֤ה ׀ שָֽׁבְרָ֥ה לִבִּ֗⁠י וָֽ⁠אָ֫נ֥וּשָׁ⁠ה וָ⁠אֲקַוֶּ֣ה לָ⁠נ֣וּד וָ⁠אַ֑יִן וְ֝⁠לַ⁠מְנַחֲמִ֗ים וְ⁠לֹ֣א מָצָֽאתִי ׃²¹⁽²²⁾ וַ⁠יִּתְּנ֣וּ בְּ⁠בָרוּתִ֣⁠י רֹ֑אשׁ וְ֝⁠לִ⁠צְמָאִ֗⁠י יַשְׁק֥וּ⁠נִי חֹֽמֶץ ׃²²⁽²³⁾ יְהִֽי ־ שֻׁלְחָנָ֣⁠ם לִ⁠פְנֵי⁠הֶ֣ם לְ⁠פָ֑ח וְ⁠לִ⁠שְׁלוֹמִ֥ים לְ⁠מוֹקֵֽשׁ ׃²³⁽²⁴⁾ תֶּחְשַׁ֣כְנָה עֵ֭ינֵי⁠הֶם מֵ⁠רְא֑וֹת וּ֝⁠מָתְנֵ֗י⁠הֶם תָּמִ֥יד הַמְעַֽד ׃²⁴⁽²⁵⁾ שְׁפָךְ ־ עֲלֵי⁠הֶ֥ם זַעְמֶ֑⁠ךָ וַ⁠חֲר֥וֹן אַ֝פְּ⁠ךָ֗ יַשִּׂיגֵֽ⁠ם ׃²⁵⁽²⁶⁾ תְּהִי ־ טִֽירָתָ֥⁠ם נְשַׁמָּ֑ה בְּ֝⁠אָהֳלֵי⁠הֶ֗ם אַל ־ יְהִ֥י יֹשֵֽׁב ׃²⁶⁽²⁷⁾ כִּֽי ־ אַתָּ֣ה אֲשֶׁר ־ הִכִּ֣יתָ רָדָ֑פוּ וְ⁠אֶל ־ מַכְא֖וֹב חֲלָלֶ֣י⁠ךָ יְסַפֵּֽרוּ ׃²⁷⁽²⁸⁾ תְּֽנָ⁠ה ־ עָ֭וֺן עַל ־ עֲוֺנָ֑⁠ם וְ⁠אַל ־ יָ֝בֹ֗אוּ בְּ⁠צִדְקָתֶֽ⁠ךָ ׃²⁸⁽²⁹⁾ יִ֭מָּחֽוּ מִ⁠סֵּ֣פֶר חַיִּ֑ים וְ⁠עִ֥ם צַ֝דִּיקִ֗ים אַל ־ יִכָּתֵֽבוּ ׃²⁹⁽³⁰⁾ וַ֭⁠אֲנִי עָנִ֣י וְ⁠כוֹאֵ֑ב יְשׁוּעָתְ⁠ךָ֖ אֱלֹהִ֣ים תְּשַׂגְּבֵֽ⁠נִי ׃³⁰⁽³¹⁾ אֲהַֽלְלָ֣ה שֵׁם ־ אֱלֹהִ֣ים בְּ⁠שִׁ֑יר וַ⁠אֲגַדְּלֶ֥⁠נּוּ בְ⁠תוֹדָֽה ׃³¹⁽³²⁾ וְ⁠תִיטַ֣ב לַֽ֭⁠יהוָה מִ⁠שּׁ֥וֹר פָּ֗ר מַקְרִ֥ן מַפְרִֽיס ׃³²⁽³³⁾ רָא֣וּ עֲנָוִ֣ים יִשְׂמָ֑חוּ דֹּרְשֵׁ֥י אֱ֝לֹהִ֗ים וִ⁠יחִ֥י לְבַבְ⁠כֶֽם ׃³³⁽³⁴⁾ כִּֽי ־ שֹׁמֵ֣עַ אֶל ־ אֶבְיוֹנִ֣ים יְהוָ֑ה וְ⁠אֶת ־ אֲ֝סִירָ֗י⁠ו לֹ֣א בָזָֽה ׃³⁴⁽³⁵⁾ יְֽ֭הַלְלוּ⁠הוּ שָׁמַ֣יִם וָ⁠אָ֑רֶץ יַ֝מִּ֗ים וְֽ⁠כָל ־ רֹמֵ֥שׂ בָּֽ⁠ם ׃³⁵⁽³⁶⁾ כִּ֤י אֱלֹהִ֨ים ׀ י֘וֹשִׁ֤יעַ צִיּ֗וֹן וְ֭⁠יִבְנֶה עָרֵ֣י יְהוּדָ֑ה וְ⁠יָ֥שְׁבוּ שָׁ֝֗ם וִ⁠ירֵשֽׁוּ⁠הָ ׃³⁶⁽³⁷⁾ וְ⁠זֶ֣רַע עֲ֭בָדָי⁠ו יִנְחָל֑וּ⁠הָ וְ⁠אֹהֲבֵ֥י שְׁ֝מ֗⁠וֹ יִשְׁכְּנוּ ־ בָֽ⁠הּ ׃

Chapter 70

⁽¹⁾

לַ֝⁠מְנַצֵּ֗חַ לְ⁠דָוִ֥ד לְ⁠הַזְכִּֽיר ׃

¹⁽²⁾ אֱלֹהִ֥ים לְ⁠הַצִּילֵ֑⁠נִי יְ֝הוָ֗ה לְ⁠עֶזְרָ֥תִ⁠י חֽוּשָֽׁ⁠ה ׃²⁽³⁾ יֵבֹ֣שׁוּ וְ⁠יַחְפְּרוּ֮ מְבַקְשֵׁ֪י נַ֫פְשִׁ֥⁠י יִסֹּ֣גוּ אָ֭חוֹר וְ⁠יִכָּלְמ֑וּ חֲ֝פֵצֵ֗י רָעָתִֽ⁠י ׃³⁽⁴⁾ יָ֭שׁוּבוּ עַל ־ עֵ֣קֶב בָּשְׁתָּ֑⁠ם הָ֝⁠אֹמְרִ֗ים הֶ֘אָ֥ח ׀ הֶאָֽח ׃⁴⁽⁵⁾ יָ֘שִׂ֤ישׂוּ וְ⁠יִשְׂמְח֨וּ ׀ בְּ⁠ךָ֗ כָּֽל ־ מְבַ֫קְשֶׁ֥י⁠ךָ וְ⁠יֹאמְר֣וּ תָ֭מִיד יִגְדַּ֣ל אֱלֹהִ֑ים אֹ֝הֲבֵ֗י יְשׁוּעָתֶֽ⁠ךָ ׃⁵⁽⁶⁾ וַ⁠אֲנִ֤י ׀ עָנִ֣י וְ⁠אֶבְיוֹן֮ אֱלֹהִ֪ים חֽוּשָׁ֫⁠ה ־ לִּ֥⁠י עֶזְרִ֣⁠י וּ⁠מְפַלְטִ֣⁠י אַ֑תָּה יְ֝הוָ֗ה אַל ־ תְּאַחַֽר ׃

Chapter 71

¹ בְּ⁠ךָֽ ־ יְהוָ֥ה חָסִ֑יתִי אַל ־ אֵב֥וֹשָׁה לְ⁠עוֹלָֽם ׃² בְּ⁠צִדְקָתְ⁠ךָ֗ תַּצִּילֵ֥⁠נִי וּֽ⁠תְפַלְּטֵ֑⁠נִי הַטֵּֽה ־ אֵלַ֥⁠י אָ֝זְנְ⁠ךָ֗ וְ⁠הוֹשִׁיעֵֽ⁠נִי ׃³ הֱיֵ֤ה לִ֨⁠י ׀ לְ⁠צ֥וּר מָע֡וֹן לָ⁠ב֗וֹא תָּמִ֗יד צִוִּ֥יתָ לְ⁠הוֹשִׁיעֵ֑⁠נִי כִּֽי ־ סַלְעִ֖⁠י וּ⁠מְצוּדָתִ֣⁠י אָֽתָּה ׃⁴ אֱֽלֹהַ֗⁠י פַּ֭לְּטֵ⁠נִי מִ⁠יַּ֣ד רָשָׁ֑ע מִ⁠כַּ֖ף מְעַוֵּ֣ל וְ⁠חוֹמֵץ ׃⁵ כִּֽי ־ אַתָּ֥ה תִקְוָתִ֑⁠י אֲדֹנָ֥⁠י יְ֝הוִ֗ה מִבְטַחִ֥⁠י מִ⁠נְּעוּרָֽ⁠י ׃⁶ עָלֶ֤י⁠ךָ ׀ נִסְמַ֬כְתִּי מִ⁠בֶּ֗טֶן מִ⁠מְּעֵ֣י אִ֭מִּ⁠י אַתָּ֣ה גוֹזִ֑⁠י בְּ⁠ךָ֖ תְהִלָּתִ֣⁠י תָמִֽיד ׃⁷ כְּ֭⁠מוֹפֵת הָיִ֣יתִי לְ⁠רַבִּ֑ים וְ֝⁠אַתָּ֗ה מַֽחֲסִ⁠י ־ עֹֽז ׃⁸ יִמָּ֣לֵא פִ֭⁠י תְּהִלָּתֶ֑⁠ךָ כָּל ־ הַ֝⁠יּ֗וֹם תִּפְאַרְתֶּֽ⁠ךָ ׃⁹ אַֽל ־ תַּ֭שְׁלִיכֵ⁠נִי לְ⁠עֵ֣ת זִקְנָ֑ה כִּ⁠כְל֥וֹת כֹּ֝חִ֗⁠י אַֽל ־ תַּעַזְבֵֽ⁠נִי ׃¹⁰ כִּֽי ־ אָמְר֣וּ אוֹיְבַ֣⁠י לִ֑⁠י וְ⁠שֹׁמְרֵ֥י נַ֝פְשִׁ֗⁠י נוֹעֲצ֥וּ יַחְדָּֽו ׃¹¹ לֵ֭⁠אמֹר אֱלֹהִ֣ים עֲזָב֑⁠וֹ רִֽדְפ֥וּ וְ֝⁠תִפְשׂ֗וּ⁠הוּ כִּי ־ אֵ֥ין מַצִּֽיל ׃¹² אֱ֭לֹהִים אַל ־ תִּרְחַ֣ק מִמֶּ֑⁠נִּי אֱ֝לֹהַ֗⁠י לְ⁠עֶזְרָ֥תִ⁠י חֽוּשָׁה ׃¹¹³ יֵבֹ֣שׁוּ יִכְלוּ֮ שֹׂטְנֵ֪י נַ֫פְשִׁ֥⁠י יַֽעֲט֣וּ חֶ֭רְפָּה וּ⁠כְלִמָּ֑ה מְ֝בַקְשֵׁ֗י רָעָתִֽ⁠י ׃¹⁴ וַ֭⁠אֲנִי תָּמִ֣יד אֲיַחֵ֑ל וְ֝⁠הוֹסַפְתִּ֗י עַל ־ כָּל ־ תְּהִלָּתֶֽ⁠ךָ ׃¹⁵ פִּ֤⁠י ׀ יְסַפֵּ֬ר צִדְקָתֶ֗⁠ךָ כָּל ־ הַ⁠יּ֥וֹם תְּשׁוּעָתֶ֑⁠ךָ כִּ֤י לֹ֖א יָדַ֣עְתִּי סְפֹרֽוֹת ׃¹⁶ אָב֗וֹא בִּ֭⁠גְבֻרוֹת אֲדֹנָ֣⁠י יְהוִ֑ה אַזְכִּ֖יר צִדְקָתְ⁠ךָ֣ לְ⁠בַדֶּֽ⁠ךָ ׃¹⁷ אֱֽלֹהִ֗ים לִמַּדְתַּ֥⁠נִי מִ⁠נְּעוּרָ֑⁠י וְ⁠עַד ־ הֵ֝֗נָּה אַגִּ֥יד נִפְלְאוֹתֶֽי⁠ךָ ׃¹⁸ וְ⁠גַ֤ם עַד ־ זִקְנָ֨ה ׀ וְ⁠שֵׂיבָה֮ אֱלֹהִ֪ים אַֽל ־ תַּעַ֫זְבֵ֥⁠נִי עַד ־ אַגִּ֣יד זְרוֹעֲ⁠ךָ֣ לְ⁠ד֑וֹר לְ⁠כָל ־ יָ֝ב֗וֹא גְּבוּרָתֶֽ⁠ךָ ׃¹⁹ וְ⁠צִדְקָתְ⁠ךָ֥ אֱלֹהִ֗ים עַד ־ מָ֫ר֥וֹם אֲשֶׁר ־ עָשִׂ֥יתָ גְדֹל֑וֹת אֱ֝לֹהִ֗ים מִ֣י כָמֽוֹ⁠ךָ ׃²⁰ אֲשֶׁ֤ר הִרְאִיתַ֨נִי ׀² צָר֥וֹת רַבּ֗וֹת וְ⁠רָ֫ע֥וֹת תָּשׁ֥וּב תְּחַיֵּ֑ינִי ³ וּֽ⁠מִ⁠תְּהֹמ֥וֹת הָ֝⁠אָ֗רֶץ תָּשׁ֥וּב תַּעֲלֵֽ⁠נִי ׃²¹ תֶּ֤רֶב ׀ גְּֽדֻלָּתִ֗⁠י וְ⁠תִסֹּ֥ב תְּֽנַחֲמֵֽ⁠נִי ׃²² גַּם ־ אֲנִ֤י ׀ אוֹדְ⁠ךָ֣ בִ⁠כְלִי ־ נֶבֶל֮ אֲמִתְּ⁠ךָ֪ אֱלֹ֫הָ֥⁠י אֲזַמְּרָ֣ה לְ⁠ךָ֣ בְ⁠כִנּ֑וֹר קְ֝ד֗וֹשׁ יִשְׂרָאֵֽל ׃²³ תְּרַנֵּ֣נָּ֣ה שְׂ֭פָתַ⁠י כִּ֣י אֲזַמְּרָה ־ לָּ֑⁠ךְ וְ֝⁠נַפְשִׁ֗⁠י אֲשֶׁ֣ר פָּדִֽיתָ ׃²⁴ גַּם ־ לְשׁוֹנִ֗⁠י כָּל ־ הַ֭⁠יּוֹם תֶּהְגֶּ֣ה צִדְקָתֶ֑⁠ךָ כִּי ־ בֹ֥שׁוּ כִֽי ־ חָ֝פְר֗וּ מְבַקְשֵׁ֥י רָעָתִֽ⁠י ׃

¹K חיש⁠ה

²K הראית⁠נו

³K תחיי⁠נו

Chapter 72

¹ לִ⁠שְׁלֹמֹ֨ה ׀ אֱֽלֹהִ֗ים מִ֭שְׁפָּטֶי⁠ךָ לְ⁠מֶ֣לֶךְ תֵּ֑ן וְ⁠צִדְקָתְ⁠ךָ֥ לְ⁠בֶן ־ מֶֽלֶךְ ׃² יָדִ֣ין עַמְּ⁠ךָ֣ בְ⁠צֶ֑דֶק וַ⁠עֲנִיֶּ֥י⁠ךָ בְ⁠מִשְׁפָּֽט ׃³ יִשְׂא֤וּ הָרִ֓ים שָׁ֘ל֥וֹם לָ⁠עָ֑ם וּ֝⁠גְבָע֗וֹת בִּ⁠צְדָקָֽה ׃⁴ יִשְׁפֹּ֤ט ׀ עֲֽנִיֵּי ־ עָ֗ם י֭וֹשִׁיעַ לִ⁠בְנֵ֣י אֶבְי֑וֹן וִֽ⁠ידַכֵּ֣א עוֹשֵֽׁק ׃⁵ יִֽירָא֥וּ⁠ךָ עִם ־ שָׁ֑מֶשׁ וְ⁠לִ⁠פְנֵ֥י יָ֝רֵ֗חַ דּ֣וֹר דּוֹרִֽים ׃⁶ יֵ֭רֵד כְּ⁠מָטָ֣ר עַל ־ גֵּ֑ז כִּ֝⁠רְבִיבִ֗ים זַרְזִ֥יף אָֽרֶץ ׃⁷ יִֽפְרַח ־ בְּ⁠יָמָ֥י⁠ו צַדִּ֑יק וְ⁠רֹ֥ב שָׁ֝ל֗וֹם עַד ־ בְּלִ֥י יָרֵֽחַ ׃⁸ וְ֭⁠יֵרְדְּ מִ⁠יָּ֣ם עַד ־ יָ֑ם וּ֝⁠מִ⁠נָּהָ֗ר עַד ־ אַפְסֵי ־ אָֽרֶץ ׃⁹ לְ֭⁠פָנָי⁠ו יִכְרְע֣וּ צִיִּ֑ים וְ֝⁠אֹיְבָ֗י⁠ו עָפָ֥ר יְלַחֵֽכוּ ׃¹⁰ מַלְכֵ֬י תַרְשִׁ֣ישׁ וְ֭⁠אִיִּים מִנְחָ֣ה יָשִׁ֑יבוּ מַלְכֵ֥י שְׁבָ֥א וּ֝⁠סְבָ֗א אֶשְׁכָּ֥ר יַקְרִֽיבוּ ׃¹¹ וְ⁠יִשְׁתַּחֲווּ ־ ל֥⁠וֹ כָל ־ מְלָכִ֑ים כָּל ־ גּוֹיִ֥ם יַֽעַבְדֽוּ⁠הוּ ׃¹² כִּֽי ־ יַ֭צִּיל אֶבְי֣וֹן מְשַׁוֵּ֑עַ וְ֝⁠עָנִ֗י וְֽ⁠אֵין ־ עֹזֵ֥ר לֽ⁠וֹ ׃¹³ יָ֭חֹס עַל ־ דַּ֣ל וְ⁠אֶבְי֑וֹן וְ⁠נַפְשׁ֖וֹת אֶבְיוֹנִ֣ים יוֹשִֽׁיעַ ׃¹⁴ מִ⁠תּ֣וֹךְ וּ֭⁠מֵ⁠חָמָס יִגְאַ֣ל נַפְשָׁ֑⁠ם וְ⁠יֵיקַ֖ר דָּמָ֣⁠ם בְּ⁠עֵינָֽי⁠ו ׃¹⁵ וִ⁠יחִ֗י וְ⁠יִתֶּן ־ ל⁠וֹ֮ מִ⁠זְּהַ֪ב שְׁ֫בָ֥א וְ⁠יִתְפַּלֵּ֣ל בַּעֲד֣⁠וֹ תָמִ֑יד כָּל ־ הַ֝⁠יּ֗וֹם יְבָרֲכֶֽ⁠נְהֽוּ ׃¹⁶ יְהִ֤י פִסַּת ־ בַּ֨ר ׀ בָּ⁠אָרֶץ֮ בְּ⁠רֹ֪אשׁ הָ֫רִ֥ים יִרְעַ֣שׁ כַּ⁠לְּבָנ֣וֹן פִּרְי֑⁠וֹ וְ⁠יָצִ֥יצוּ מֵ֝⁠עִ֗יר כְּ⁠עֵ֣שֶׂב הָ⁠אָֽרֶץ ׃¹⁷ יְהִ֤י שְׁמ֨⁠וֹ לְֽ⁠עוֹלָ֗ם לִ⁠פְנֵי ־ שֶׁמֶשׁ֮ יִנּ֪וֹן ¹ שְׁ֫מ֥⁠וֹ וְ⁠יִתְבָּ֥רְכוּ ב֑⁠וֹ כָּל ־ גּוֹיִ֥ם יְאַשְּׁרֽוּ⁠הוּ ׃¹⁸ בָּר֤וּךְ ׀ יְהוָ֣ה אֱ֭לֹהִים אֱלֹהֵ֣י יִשְׂרָאֵ֑ל עֹשֵׂ֖ה נִפְלָא֣וֹת לְ⁠בַדּֽ⁠וֹ ׃¹⁹ וּ⁠בָר֤וּךְ ׀ שֵׁ֥ם כְּבוֹד֗⁠וֹ לְ⁠ע֫וֹלָ֥ם וְ⁠יִמָּלֵ֣א כְ֭בוֹד⁠וֹ אֶת ־ כֹּ֥ל הָ⁠אָ֗רֶץ אָ֘מֵ֥ן ׀ וְ⁠אָמֵֽן ׃²⁰ כָּלּ֥וּ תְפִלּ֑וֹת דָּ֝וִ֗ד בֶּן ־ יִשָֽׁי ׃

¹K ינין

Chapter 73

¹ מִזְמ֗וֹר לְ⁠אָ֫סָ֥ף אַ֤ךְ ט֭וֹב לְ⁠יִשְׂרָאֵ֥ל אֱלֹהִ֗ים לְ⁠בָרֵ֥י לֵבָֽב ׃² וַ⁠אֲנִ֗י כִּ֭⁠מְעַט נָטָ֣יוּ ¹ רַגְלָ֑⁠י כְּ֝⁠אַ֗יִן שֻׁפְּכ֥וּ ² אֲשֻׁרָֽ⁠י ׃³ כִּֽי ־ קִ֭נֵּאתִי בַּֽ⁠הוֹלְלִ֑ים שְׁל֖וֹם רְשָׁעִ֣ים אֶרְאֶֽה ׃⁴ כִּ֤י אֵ֖ין חַרְצֻבּ֥וֹת לְ⁠מוֹתָ֗⁠ם וּ⁠בָרִ֥יא אוּלָֽ⁠ם ׃⁵ בַּ⁠עֲמַ֣ל אֱנ֣וֹשׁ אֵינֵ֑⁠מוֹ וְ⁠עִם ־ אָ֝דָ֗ם לֹ֣א יְנֻגָּֽעוּ ׃⁶ לָ֭⁠כֵן עֲנָקַ֣תְ⁠מוֹ גַאֲוָ֑ה יַעֲטָף ־ שִׁ֝֗ית חָמָ֥ס לָֽ⁠מוֹ ׃⁷ יָ֭צָא מֵ⁠חֵ֣לֶב עֵינֵ֑⁠מוֹ עָ֝בְר֗וּ מַשְׂכִּיּ֥וֹת לֵבָֽב ׃⁸ יָמִ֤יקוּ ׀ וִ⁠ידַבְּר֣וּ בְ⁠רָ֣ע עֹ֑שֶׁק מִ⁠מָּר֥וֹם יְדַבֵּֽרוּ ׃⁹ שַׁתּ֣וּ בַ⁠שָּׁמַ֣יִם פִּי⁠הֶ֑ם וּ֝⁠לְשׁוֹנָ֗⁠ם תִּֽהֲלַ֥ךְ בָּ⁠אָֽרֶץ ׃¹⁰ לָ⁠כֵ֤ן ׀ יָשׁ֣וּב ³ עַמּ֣⁠וֹ הֲלֹ֑ם וּ⁠מֵ֥י מָ֝לֵ֗א יִמָּ֥צוּ לָֽ⁠מוֹ ׃¹¹ וְֽ⁠אָמְר֗וּ אֵיכָ֥ה יָדַֽע ־ אֵ֑ל וְ⁠יֵ֖שׁ דֵּעָ֣ה בְ⁠עֶלְיֽוֹן ׃¹² הִנֵּה ־ אֵ֥לֶּה רְשָׁעִ֑ים וְ⁠שַׁלְוֵ֥י ע֝וֹלָ֗ם הִשְׂגּוּ ־ חָֽיִל ׃¹³ אַךְ ־ רִ֭יק זִכִּ֣יתִי לְבָבִ֑⁠י וָ⁠אֶרְחַ֖ץ בְּ⁠נִקָּי֣וֹן כַּפָּֽ⁠י ׃¹⁴ וָ⁠אֱהִ֣י נָ֭גוּעַ כָּל ־ הַ⁠יּ֑וֹם וְ֝⁠תוֹכַחְתִּ֗⁠י לַ⁠בְּקָרִֽים ׃¹⁵ אִם ־ אָ֭מַרְתִּי אֲסַפְּרָ֥ה כְמ֑וֹ הִנֵּ֤ה ד֭וֹר בָּנֶ֣י⁠ךָ בָגָֽדְתִּי ׃¹⁶ וָֽ֭⁠אֲחַשְּׁבָ⁠ה לָ⁠דַ֣עַת זֹ֑את עָמָ֖ל ה֣וּא ⁴ בְ⁠עֵינָֽ⁠י ׃¹⁷ עַד ־ אָ֭בוֹא אֶל ־ מִקְדְּשֵׁי ־ אֵ֑ל אָ֝בִ֗ינָה לְ⁠אַחֲרִיתָֽ⁠ם ׃¹⁸ אַ֣ךְ בַּ֭⁠חֲלָקוֹת תָּשִׁ֣ית לָ֑⁠מוֹ הִ֝פַּלְתָּ֗⁠ם לְ⁠מַשּׁוּאֽוֹת ׃¹⁹ אֵ֤יךְ הָי֣וּ לְ⁠שַׁמָּ֣ה כְ⁠רָ֑גַע סָ֥פוּ תַ֝֗מּוּ מִן ־ בַּלָּהֽוֹת ׃²⁰ כַּ⁠חֲל֥וֹם מֵ⁠הָקִ֑יץ אֲ֝דֹנָ⁠י בָּ⁠עִ֤יר ׀ צַלְמָ֬⁠ם תִּבְזֶֽה ׃²¹ כִּ֭י יִתְחַמֵּ֣ץ לְבָבִ֑⁠י וְ֝⁠כִלְיוֹתַ֗⁠י אֶשְׁתּוֹנָֽן ׃²² וַ⁠אֲנִי ־ בַ֭עַר וְ⁠לֹ֣א אֵדָ֑ע בְּ֝הֵמ֗וֹת הָיִ֥יתִי עִמָּֽ⁠ךְ ׃²³ וַ⁠אֲנִ֣י תָמִ֣יד עִמָּ֑⁠ךְ אָ֝חַ֗זְתָּ בְּ⁠יַד ־ יְמִינִֽ⁠י ׃²⁴ בַּ⁠עֲצָתְ⁠ךָ֥ תַנְחֵ֑⁠נִי וְ֝⁠אַחַ֗ר כָּב֥וֹד תִּקָּחֵֽ⁠נִי ׃²⁵ מִי ־ לִ֥⁠י בַ⁠שָּׁמָ֑יִם וְ֝⁠עִמְּ⁠ךָ֗ לֹא ־ חָפַ֥צְתִּי בָ⁠אָֽרֶץ ׃²⁶ כָּלָ֥ה שְׁאֵרִ֗⁠י וּ⁠לְבָ֫בִ֥⁠י צוּר ־ לְבָבִ֥⁠י וְ⁠חֶלְקִ֗⁠י אֱלֹהִ֥ים לְ⁠עוֹלָֽם ׃²⁷ כִּֽי ־ הִנֵּ֣ה רְחֵקֶ֣י⁠ךָ יֹאבֵ֑דוּ הִ֝צְמַ֗תָּה כָּל ־ זוֹנֶ֥ה מִמֶּֽ⁠ךָּ ׃²⁸ וַ⁠אֲנִ֤י ׀ קִֽרֲבַ֥ת אֱלֹהִ֗ים לִ֫⁠י ־ ט֥וֹב שַׁתִּ֤י ׀ בַּ⁠אדֹנָ֣⁠י יְהֹוִ֣ה מַחְסִ֑⁠י לְ֝⁠סַפֵּ֗ר כָּל ־ מַלְאֲכוֹתֶֽי⁠ךָ ׃

¹K נטוי

²K שפכה

³K ישיב

⁴K היא

Chapter 74

¹ מַשְׂכִּ֗יל לְ⁠אָ֫סָ֥ף לָ⁠מָ֣ה אֱ֭לֹהִים זָנַ֣חְתָּ לָ⁠נֶ֑צַח יֶעְשַׁ֥ן אַ֝פְּ⁠ךָ֗ בְּ⁠צֹ֣אן מַרְעִיתֶֽ⁠ךָ ׃² זְכֹ֤ר עֲדָתְ⁠ךָ֨ ׀ קָ֘נִ֤יתָ קֶּ֗דֶם גָּ֭אַלְתָּ שֵׁ֣בֶט נַחֲלָתֶ֑⁠ךָ הַר ־ צִ֝יּ֗וֹן זֶ֤ה ׀ שָׁכַ֬נְתָּ בּֽ⁠וֹ ׃³ הָרִ֣ימָ⁠ה פְ֭עָמֶי⁠ךָ לְ⁠מַשֻּׁא֣וֹת נֶ֑צַח כָּל ־ הֵרַ֖ע אוֹיֵ֣ב בַּ⁠קֹּֽדֶשׁ ׃⁴ שָׁאֲג֣וּ צֹ֭רְרֶי⁠ךָ בְּ⁠קֶ֣רֶב מוֹעֲדֶ֑⁠ךָ שָׂ֖מוּ אוֹתֹתָ֣⁠ם אֹתֽוֹת ׃⁵ יִ֭וָּדַע כְּ⁠מֵבִ֣יא לְ⁠מָ֑עְלָ⁠ה בִּֽ⁠סֲבָךְ ־ עֵ֝֗ץ קַרְדֻּמּֽוֹת ׃⁶ וְ֭עַתָּה ¹ פִּתּוּחֶ֣י⁠הָ יָּ֑חַד בְּ⁠כַשִּׁ֥יל וְ֝⁠כֵֽילַפֹּ֗ת יַהֲלֹמֽוּ⁠ן ׃⁷ שִׁלְח֣וּ בָ֭⁠אֵשׁ מִקְדָּשֶׁ֑⁠ךָ לָ֝⁠אָ֗רֶץ חִלְּל֥וּ מִֽשְׁכַּן ־ שְׁמֶֽ⁠ךָ ׃⁸ אָמְר֣וּ בְ֭⁠לִבָּ⁠ם נִינָ֣⁠ם יָ֑חַד שָׂרְפ֖וּ כָל ־ מוֹעֲדֵי ־ אֵ֣ל בָּ⁠אָֽרֶץ ׃⁹ אֽוֹתֹתֵ֗י⁠נוּ לֹ֥א רָ֫אִ֥ינוּ אֵֽין ־ ע֥וֹד נָבִ֑יא וְ⁠לֹֽא ־ אִ֝תָּ֗⁠נוּ יֹדֵ֥עַ עַד ־ מָֽה ׃¹⁰ עַד ־ מָתַ֣י אֱ֭לֹהִים יְחָ֣רֶף צָ֑ר יְנָ֘אֵ֤ץ אוֹיֵ֖ב שִׁמְ⁠ךָ֣ לָ⁠נֶֽצַח ׃¹¹ לָ֤⁠מָּה תָשִׁ֣יב יָ֭דְ⁠ךָ וִֽ⁠ימִינֶ֑⁠ךָ מִ⁠קֶּ֖רֶב חֵֽיקְךָ֣ ² כַלֵּֽה ׃¹² וֵ֭⁠אלֹהִים מַלְכִּ֣⁠י מִ⁠קֶּ֑דֶם פֹּעֵ֥ל יְ֝שׁוּע֗וֹת בְּ⁠קֶ֣רֶב הָ⁠אָֽרֶץ ׃¹³ אַתָּ֤ה פוֹרַ֣רְתָּ בְ⁠עָזְּ⁠ךָ֣ יָ֑ם שִׁבַּ֖רְתָּ רָאשֵׁ֥י תַ֝נִּינִ֗ים עַל ־ הַ⁠מָּֽיִם ׃¹⁴ אַתָּ֣ה רִ֭צַּצְתָּ רָאשֵׁ֣י לִוְיָתָ֑ן תִּתְּנֶ֥⁠נּוּ מַ֝אֲכָ֗ל לְ⁠עָ֣ם לְ⁠צִיִּֽים ׃¹⁵ אַתָּ֣ה בָ֭קַעְתָּ מַעְיָ֣ן וָ⁠נָ֑חַל אַתָּ֥ה ה֝וֹבַ֗שְׁתָּ נַהֲר֥וֹת אֵיתָֽן ׃¹⁶ לְ⁠ךָ֣ י֭וֹם אַף ־ לְ⁠ךָ֥ לָ֑יְלָה אַתָּ֥ה הֲ֝כִינ֗וֹתָ מָא֥וֹר וָ⁠שָֽׁמֶשׁ ׃¹⁷ אַתָּ֣ה הִ֭צַּבְתָּ כָּל ־ גְּבוּל֣וֹת אָ֑רֶץ קַ֥יִץ וָ֝⁠חֹ֗רֶף אַתָּ֥ה יְצַרְתָּ⁠ם ׃¹⁸ זְכָר ־ זֹ֗את א֭וֹיֵב חֵרֵ֣ף ׀ יְהוָ֑ה וְ⁠עַ֥ם נָ֝בָ֗ל נִֽאֲצ֥וּ שְׁמֶֽ⁠ךָ ׃¹⁹ אַל ־ תִּתֵּ֣ן לְ֭⁠חַיַּת נֶ֣פֶשׁ תּוֹרֶ֑⁠ךָ חַיַּ֥ת עֲ֝נִיֶּ֗י⁠ךָ אַל ־ תִּשְׁכַּ֥ח לָ⁠נֶֽצַח ׃²⁰ הַבֵּ֥ט לַ⁠בְּרִ֑ית כִּ֥י מָלְא֥וּ מַחֲשַׁכֵּי ־ אֶ֝֗רֶץ נְא֣וֹת חָמָֽס ׃²¹ אַל ־ יָשֹׁ֣ב דַּ֣ךְ נִכְלָ֑ם עָנִ֥י וְ֝⁠אֶבְי֗וֹן יְֽהַלְל֥וּ שְׁמֶֽ⁠ךָ ׃²² קוּמָ֣⁠ה אֱ֭לֹהִים רִיבָ֣⁠ה רִיבֶ֑⁠ךָ זְכֹ֥ר חֶרְפָּתְ⁠ךָ֥ מִנִּי ־ נָ֝בָ֗ל כָּל ־ הַ⁠יּֽוֹם ׃²³ אַל ־ תִּ֭שְׁכַּח ק֣וֹל צֹרְרֶ֑י⁠ךָ שְׁא֥וֹן קָ֝מֶ֗י⁠ךָ עֹלֶ֥ה תָמִֽיד ׃

¹K ו⁠עת

²K חוק⁠ך

Chapter 75

⁽¹⁾

לַ⁠מְנַצֵּ֥חַ אַל ־ תַּשְׁחֵ֑ת מִזְמ֖וֹר לְ⁠אָסָ֣ף שִֽׁיר ׃

¹⁽²⁾ ה֘וֹדִ֤ינוּ לְּ⁠ךָ֨ ׀ אֱֽלֹהִ֗ים ה֭וֹדִינוּ וְ⁠קָר֣וֹב שְׁמֶ֑⁠ךָ סִ֝פְּר֗וּ נִפְלְאוֹתֶֽי⁠ךָ ׃²⁽³⁾ כִּ֭י אֶקַּ֣ח מוֹעֵ֑ד אֲ֝נִ֗י מֵישָׁרִ֥ים אֶשְׁפֹּֽט ׃³⁽⁴⁾ נְֽמֹגִ֗ים אֶ֥רֶץ וְ⁠כָל ־ יֹשְׁבֶ֑י⁠הָ אָנֹכִ֨י תִכַּ֖נְתִּי עַמּוּדֶ֣י⁠הָ סֶּֽלָה ׃⁴⁽⁵⁾ אָמַ֣רְתִּי לַֽ֭⁠הוֹלְלִים אַל ־ תָּהֹ֑לּוּ וְ֝⁠לָ⁠רְשָׁעִ֗ים אַל ־ תָּרִ֥ימוּ קָֽרֶן ׃⁵⁽⁶⁾ אַל ־ תָּרִ֣ימוּ לַ⁠מָּר֣וֹם קַרְנְ⁠כֶ֑ם תְּדַבְּר֖וּ בְ⁠צַוָּ֣אר עָתָֽק ׃⁶⁽⁷⁾ כִּ֤י לֹ֣א מִ֭⁠מּוֹצָא וּ⁠מִֽ⁠מַּעֲרָ֑ב וְ֝⁠לֹ֗א מִ⁠מִּדְבַּ֥ר הָרִֽים ׃⁷⁽⁸⁾ כִּֽי ־ אֱלֹהִ֥ים שֹׁפֵ֑ט זֶ֥ה יַ֝שְׁפִּ֗יל וְ⁠זֶ֣ה יָרִֽים ׃⁸⁽⁹⁾ כִּ֤י כ֪וֹס בְּֽ⁠יַד ־ יְהוָ֡ה וְ⁠יַ֤יִן חָמַ֨ר ׀ מָ֥לֵא מֶסֶךְ֮ וַ⁠יַּגֵּ֪ר מִ֫⁠זֶּ֥ה אַךְ ־ שְׁ֭מָרֶי⁠הָ יִמְצ֣וּ יִשְׁתּ֑וּ כֹּ֝֗ל רִשְׁעֵי ־ אָֽרֶץ ׃⁹⁽¹⁰⁾ וַ֭⁠אֲנִי אַגִּ֣יד לְ⁠עֹלָ֑ם אֲ֝זַמְּרָ֗ה לֵ⁠אלֹהֵ֥י יַעֲקֹֽב ׃¹⁰⁽¹¹⁾ וְ⁠כָל ־ קַרְנֵ֣י רְשָׁעִ֣ים אֲגַדֵּ֑עַ תְּ֝רוֹמַ֗מְנָה קַֽרְנ֥וֹת צַדִּֽיק ׃

Chapter 76

⁽¹⁾

לַ⁠מְנַצֵּ֥חַ בִּ⁠נְגִינֹ֑ת מִזְמ֖וֹר לְ⁠אָסָ֣ף שִֽׁיר ׃

¹⁽²⁾ נוֹדָ֣ע בִּֽ⁠יהוּדָ֣ה אֱלֹהִ֑ים בְּ֝⁠יִשְׂרָאֵ֗ל גָּד֥וֹל שְׁמֽ⁠וֹ ׃²⁽³⁾ וַ⁠יְהִ֣י בְ⁠שָׁלֵ֣ם סֻכּ֑⁠וֹ וּ⁠מְע֖וֹנָת֣⁠וֹ בְ⁠צִיּֽוֹן ׃³⁽⁴⁾ שָׁ֭מָּ⁠ה שִׁבַּ֣ר רִשְׁפֵי ־ קָ֑שֶׁת מָגֵ֬ן וְ⁠חֶ֖רֶב וּ⁠מִלְחָמָ֣ה סֶֽלָה ׃⁴⁽⁵⁾ נָ֭אוֹר אַתָּ֥ה אַדִּ֗יר מֵֽ⁠הַרְרֵי ־ טָֽרֶף ׃⁵⁽⁶⁾ אֶשְׁתּוֹלְל֨וּ ׀ אַבִּ֣ירֵי לֵ֭ב נָמ֣וּ שְׁנָתָ֑⁠ם וְ⁠לֹא ־ מָצְא֖וּ כָל ־ אַנְשֵׁי ־ חַ֣יִל יְדֵי⁠הֶֽם ׃⁶⁽⁷⁾ מִ֭⁠גַּעֲרָ֣תְ⁠ךָ אֱלֹהֵ֣י יַעֲקֹ֑ב נִ֝רְדָּ֗ם וְ⁠רֶ֣כֶב וָ⁠סֽוּס ׃⁷⁽⁸⁾ אַתָּ֤ה ׀ נ֥וֹרָא אַ֗תָּה וּ⁠מִֽי ־ יַעֲמֹ֥ד לְ⁠פָנֶ֗י⁠ךָ מֵ⁠אָ֥ז אַפֶּֽ⁠ךָ ׃⁸⁽⁹⁾ מִ֭⁠שָּׁמַיִם הִשְׁמַ֣עְתָּ דִּ֑ין אֶ֖רֶץ יָֽרְאָ֣ה וְ⁠שָׁקָֽטָה ׃⁹⁽¹⁰⁾ בְּ⁠קוּם ־ לַ⁠מִּשְׁפָּ֥ט אֱלֹהִ֑ים לְ⁠הוֹשִׁ֖יעַ כָּל ־ עַנְוֵי ־ אֶ֣רֶץ סֶֽלָה ׃¹⁰⁽¹¹⁾ כִּֽי ־ חֲמַ֣ת אָדָ֣ם תּוֹדֶ֑⁠ךָּ שְׁאֵרִ֖ית חֵמֹ֣ת תַּחְגֹּֽר ׃¹¹⁽¹²⁾ נִֽדֲר֣וּ וְ⁠שַׁלְּמוּ֮ לַ⁠יהוָ֪ה אֱֽלֹהֵ֫י⁠כֶ֥ם כָּל ־ סְבִיבָ֑י⁠ו יוֹבִ֥ילוּ שַׁ֝֗י לַ⁠מּוֹרָֽא ׃¹²⁽¹³⁾ יִ֭בְצֹר ר֣וּחַ נְגִידִ֑ים נ֝וֹרָ֗א לְ⁠מַלְכֵי ־ אָֽרֶץ ׃

Chapter 77

⁽¹⁾

לַ⁠מְנַצֵּ֥חַ עַֽל ־ יְדוּת֗וּן ¹ לְ⁠אָסָ֥ף מִזְמֽוֹר ׃

¹⁽²⁾ קוֹלִ֣⁠י אֶל ־ אֱלֹהִ֣ים וְ⁠אֶצְעָ֑קָה קוֹלִ֥⁠י אֶל ־ אֱ֝לֹהִ֗ים וְ⁠הַאֲזִ֥ין אֵלָֽ⁠י ׃²⁽³⁾ בְּ⁠י֥וֹם צָרָתִ⁠י֮ אֲדֹנָ֪⁠י דָּ֫רָ֥שְׁתִּי יָדִ֤⁠י ׀ לַ֣יְלָה נִ֭גְּרָה וְ⁠לֹ֣א תָפ֑וּג מֵאֲנָ֖ה הִנָּחֵ֣ם נַפְשִֽׁ⁠י ׃³⁽⁴⁾ אֶזְכְּרָ֣ה אֱלֹהִ֣ים וְ⁠אֶֽהֱמָיָ֑ה אָשִׂ֓יחָה ׀ וְ⁠תִתְעַטֵּ֖ף רוּחִ֣⁠י סֶֽלָה ׃⁴⁽⁵⁾ אָ֭חַזְתָּ שְׁמֻר֣וֹת עֵינָ֑⁠י נִ֝פְעַ֗מְתִּי וְ⁠לֹ֣א אֲדַבֵּֽר ׃⁵⁽⁶⁾ חִשַּׁ֣בְתִּי יָמִ֣ים מִ⁠קֶּ֑דֶם שְׁ֝נ֗וֹת עוֹלָמִֽים ׃⁶⁽⁷⁾ אֶֽזְכְּרָ֥ה נְגִינָתִ֗⁠י בַּ֫⁠לָּ֥יְלָה עִם ־ לְבָבִ֥⁠י אָשִׂ֑יחָה וַ⁠יְחַפֵּ֥שׂ רוּחִֽ⁠י ׃⁷⁽⁸⁾ הַֽ֭⁠לְ⁠עוֹלָמִים יִזְנַ֥ח ׀ אֲדֹנָ֑⁠י וְ⁠לֹֽא ־ יֹסִ֖יף לִ⁠רְצ֣וֹת עֽוֹד ׃⁸⁽⁹⁾ הֶ⁠אָפֵ֣ס לָ⁠נֶ֣צַח חַסְדּ֑⁠וֹ גָּ֥מַר אֹ֝֗מֶר לְ⁠דֹ֣ר וָ⁠דֹֽר ׃⁹⁽¹⁰⁾ הֲ⁠שָׁכַ֣ח חַנּ֣וֹת אֵ֑ל אִם ־ קָפַ֥ץ בְּ֝⁠אַ֗ף רַחֲמָ֥י⁠ו סֶֽלָה ׃¹⁰⁽¹¹⁾ וָ֭⁠אֹמַר חַלּ֣וֹתִ⁠י הִ֑יא שְׁ֝נ֗וֹת יְמִ֣ין עֶלְיֽוֹן ׃¹¹⁽¹²⁾ אֶזְכּ֥וֹר ² מַֽעַלְלֵי ־ יָ֑הּ כִּֽי ־ אֶזְכְּרָ֖ה מִ⁠קֶּ֣דֶם פִּלְאֶֽ⁠ךָ ׃¹²⁽¹³⁾ וְ⁠הָגִ֥יתִי בְ⁠כָל ־ פָּעֳלֶ֑⁠ךָ וּֽ⁠בַ⁠עֲלִ֖ילוֹתֶ֣י⁠ךָ אָשִֽׂיחָה ׃¹³⁽¹⁴⁾ אֱ֭לֹהִים בַּ⁠קֹּ֣דֶשׁ דַּרְכֶּ֑⁠ךָ מִי ־ אֵ֥ל גָּ֝ד֗וֹל כֵּֽ⁠אלֹהִֽים ׃¹⁴⁽¹⁵⁾ אַתָּ֣ה הָ֭⁠אֵל עֹ֣שֵׂה פֶ֑לֶא הוֹדַ֖עְתָּ בָ⁠עַמִּ֣ים עֻזֶּֽ⁠ךָ ׃¹⁵⁽¹⁶⁾ גָּאַ֣לְתָּ בִּ⁠זְר֣וֹעַ עַמֶּ֑⁠ךָ בְּנֵי ־ יַעֲקֹ֖ב וְ⁠יוֹסֵ֣ף סֶֽלָה ׃¹⁶⁽¹⁷⁾ רָ֘א֤וּ⁠ךָ מַּ֨יִם ׀ אֱֽלֹהִ֗ים רָא֣וּ⁠ךָ מַּ֣יִם יָחִ֑ילוּ אַ֝֗ף יִרְגְּז֥וּ תְהֹמֽוֹת ׃¹⁷⁽¹⁸⁾ זֹ֤רְמוּ מַ֨יִם ׀ עָב֗וֹת ק֭וֹל נָתְנ֣וּ שְׁחָקִ֑ים אַף ־ חֲ֝צָצֶ֗י⁠ךָ יִתְהַלָּֽכוּ ׃¹⁸⁽¹⁹⁾ ק֤וֹל רַעַמְ⁠ךָ֨ ׀ בַּ⁠גַּלְגַּ֗ל הֵאִ֣ירוּ בְרָקִ֣ים תֵּבֵ֑ל רָגְזָ֖ה וַ⁠תִּרְעַ֣שׁ הָ⁠אָֽרֶץ ׃¹⁹⁽²⁰⁾ בַּ⁠יָּ֤ם דַּרְכֶּ֗⁠ךָ וּֽ֭שְׁבִֽילְךָ ³ בְּ⁠מַ֣יִם רַבִּ֑ים וְ֝⁠עִקְּבוֹתֶ֗י⁠ךָ לֹ֣א נֹדָֽעוּ ׃²⁰⁽²¹⁾ נָחִ֣יתָ כַ⁠צֹּ֣אן עַמֶּ֑⁠ךָ בְּֽ⁠יַד ־ מֹשֶׁ֥ה וְ⁠אַהֲרֹֽן ׃

Chapter 78

¹ מַשְׂכִּ֗יל לְ⁠אָ֫סָ֥ף הַאֲזִ֣ינָ⁠ה עַ֭מִּ⁠י תּוֹרָתִ֑⁠י הַטּ֥וּ אָ֝זְנְ⁠כֶ֗ם לְ⁠אִמְרֵי ־ פִֽ⁠י ׃² אֶפְתְּחָ֣ה בְ⁠מָשָׁ֣ל פִּ֑⁠י אַבִּ֥יעָה חִ֝יד֗וֹת מִנִּי ־ קֶֽדֶם ׃³ אֲשֶׁ֣ר שָׁ֭מַעְנוּ וַ⁠נֵּדָעֵ֑⁠ם וַ֝⁠אֲבוֹתֵ֗י⁠נוּ סִפְּרוּ ־ לָֽ⁠נוּ ׃⁴ לֹ֤א נְכַחֵ֨ד ׀ מִ⁠בְּנֵי⁠הֶ֗ם לְ⁠ד֥וֹר אַחֲר֗וֹן מְֽ֭סַפְּרִים תְּהִלּ֣וֹת יְהוָ֑ה וֶ⁠עֱזוּז֥⁠וֹ וְ֝⁠נִפְלְאוֹתָ֗י⁠ו אֲשֶׁ֣ר עָשָֽׂה ׃⁵ וַ⁠יָּ֤קֶם עֵד֨וּת ׀ בְּֽ⁠יַעֲקֹ֗ב וְ⁠תוֹרָה֮ שָׂ֤ם בְּ⁠יִשְׂרָ֫אֵ֥ל אֲשֶׁ֣ר צִ֭וָּה אֶת ־ אֲבוֹתֵ֑י⁠נוּ לְ֝⁠הוֹדִיעָ֗⁠ם לִ⁠בְנֵי⁠הֶֽם ׃⁶ לְמַ֤עַן יֵדְע֨וּ ׀ דּ֣וֹר אַ֭חֲרוֹן בָּנִ֣ים יִוָּלֵ֑דוּ יָ֝קֻ֗מוּ וִֽ⁠יסַפְּר֥וּ לִ⁠בְנֵי⁠הֶֽם ׃⁷ וְ⁠יָשִׂ֥ימוּ בֵֽ⁠אלֹהִ֗ים כִּ֫סְלָ֥⁠ם וְ⁠לֹ֣א יִ֭שְׁכְּחוּ מַֽעַלְלֵי ־ אֵ֑ל וּ⁠מִצְוֺתָ֥י⁠ו יִנְצֹֽרוּ ׃⁸ וְ⁠לֹ֤א יִהְי֨וּ ׀ כַּ⁠אֲבוֹתָ֗⁠ם דּוֹר֮ סוֹרֵ֪ר וּ⁠מֹ֫רֶ֥ה דּ֭וֹר לֹא ־ הֵכִ֣ין לִבּ֑⁠וֹ וְ⁠לֹא ־ נֶאֶמְנָ֖ה אֶת ־ אֵ֣ל רוּחֽ⁠וֹ ׃⁹ בְּֽנֵי ־ אֶפְרַ֗יִם נוֹשְׁקֵ֥י רוֹמֵי ־ קָ֑שֶׁת הָ֝פְכ֗וּ בְּ⁠י֣וֹם קְרָֽב ׃¹⁰ לֹ֣א שָׁ֭מְרוּ בְּרִ֣ית אֱלֹהִ֑ים וּ֝⁠בְ⁠תוֹרָת֗⁠וֹ מֵאֲנ֥וּ לָ⁠לֶֽכֶת ׃¹¹ וַ⁠יִּשְׁכְּח֥וּ עֲלִילוֹתָ֑י⁠ו וְ֝⁠נִפְלְאוֹתָ֗י⁠ו אֲשֶׁ֣ר הֶרְאָֽ⁠ם ׃¹² נֶ֣גֶד אֲ֭בוֹתָ⁠ם עָ֣שָׂה פֶ֑לֶא בְּ⁠אֶ֖רֶץ מִצְרַ֣יִם שְׂדֵה ־ צֹֽעַן ׃¹³ בָּ֣קַע יָ֭ם וַ⁠יַּֽעֲבִירֵ֑⁠ם וַֽ⁠יַּצֶּב ־ מַ֥יִם כְּמוֹ ־ נֵֽד ׃¹⁴ וַ⁠יַּנְחֵ֣⁠ם בֶּ⁠עָנָ֣ן יוֹמָ֑ם וְ⁠כָל ־ הַ֝⁠לַּ֗יְלָה בְּ⁠א֣וֹר אֵֽשׁ ׃¹⁵ יְבַקַּ֣ע צֻ֭רִים בַּ⁠מִּדְבָּ֑ר וַ֝⁠יַּ֗שְׁקְ כִּ⁠תְהֹמ֥וֹת רַבָּֽה ׃¹⁶ וַ⁠יּוֹצִ֣א נוֹזְלִ֣ים מִ⁠סָּ֑לַע וַ⁠יּ֖וֹרֶד כַּ⁠נְּהָר֣וֹת מָֽיִם ׃¹⁷ וַ⁠יּוֹסִ֣יפוּ ע֭וֹד לַ⁠חֲטֹא ־ ל֑⁠וֹ לַֽ⁠מְר֥וֹת עֶ֝לְי֗וֹן בַּ⁠צִּיָּֽה ׃¹⁸ וַ⁠יְנַסּוּ ־ אֵ֥ל בִּ⁠לְבָבָ֑⁠ם לִֽ⁠שְׁאָל ־ אֹ֥כֶל לְ⁠נַפְשָֽׁ⁠ם ׃¹⁹ וַֽ⁠יְדַבְּר֗וּ בֵּֽ⁠אלֹ֫הִ֥ים אָ֭מְרוּ הֲ⁠י֣וּכַל אֵ֑ל לַ⁠עֲרֹ֥ךְ שֻׁ֝לְחָ֗ן בַּ⁠מִּדְבָּֽר ׃²⁰ הֵ֤ן הִכָּה ־ צ֨וּר ׀ וַ⁠יָּז֣וּבוּ מַיִם֮ וּ⁠נְחָלִ֪ים יִ֫שְׁטֹ֥פוּ הֲ⁠גַם ־ לֶ֭חֶם י֣וּכַל תֵּ֑ת אִם ־ יָכִ֖ין שְׁאֵ֣ר לְ⁠עַמּֽ⁠וֹ ׃²¹ לָ⁠כֵ֤ן ׀ שָׁמַ֥ע יְהוָ֗ה וַֽ⁠יִּתְעַבָּ֥ר וְ֭⁠אֵשׁ נִשְּׂקָ֣ה בְ⁠יַעֲקֹ֑ב וְ⁠גַם ־ אַ֝֗ף עָלָ֥ה בְ⁠יִשְׂרָאֵֽל ׃²² כִּ֤י לֹ֣א הֶ֭אֱמִינוּ בֵּ⁠אלֹהִ֑ים וְ⁠לֹ֥א בָ֝טְח֗וּ בִּֽ⁠ישׁוּעָתֽ⁠וֹ ׃²³ וַ⁠יְצַ֣ו שְׁחָקִ֣ים מִ⁠מָּ֑עַל וְ⁠דַלְתֵ֖י שָׁמַ֣יִם פָּתָֽח ׃²⁴ וַ⁠יַּמְטֵ֬ר עֲלֵי⁠הֶ֣ם מָ֣ן לֶ⁠אֱכֹ֑ל וּ⁠דְגַן ־ שָׁ֝מַ֗יִם נָ֣תַן לָֽ⁠מוֹ ׃²⁵ לֶ֣חֶם אַ֭בִּירִים אָ֣כַל אִ֑ישׁ צֵידָ֬ה שָׁלַ֖ח לָ⁠הֶ֣ם לָ⁠שֹֽׂבַע ׃²⁶ יַסַּ֣ע קָ֭דִים בַּ⁠שָּׁמָ֑יִם וַ⁠יְנַהֵ֖ג בְּ⁠עֻזּ֣⁠וֹ תֵימָֽן ׃²⁷ וַ⁠יַּמְטֵ֬ר עֲלֵי⁠הֶ֣ם כֶּ⁠עָפָ֣ר שְׁאֵ֑ר וּֽ⁠כְ⁠ח֥וֹל יַ֝מִּ֗ים ע֣וֹף כָּנָֽף ׃²⁸ וַ֭⁠יַּפֵּל בְּ⁠קֶ֣רֶב מַחֲנֵ֑⁠הוּ סָ֝בִ֗יב לְ⁠מִשְׁכְּנֹתָֽי⁠ו ׃²⁹ וַ⁠יֹּאכְל֣וּ וַ⁠יִּשְׂבְּע֣וּ מְאֹ֑ד וְ֝⁠תַֽאֲוָתָ֗⁠ם יָבִ֥א לָ⁠הֶֽם ׃³⁰ לֹא ־ זָר֥וּ מִ⁠תַּאֲוָתָ֑⁠ם ע֝֗וֹד אָכְלָ֥⁠ם בְּ⁠פִי⁠הֶֽם ׃³¹ וְ⁠אַ֤ף אֱלֹהִ֨ים ׀ עָ֘לָ֤ה בָ⁠הֶ֗ם וַֽ֭⁠יַּהֲרֹג בְּ⁠מִשְׁמַנֵּי⁠הֶ֑ם וּ⁠בַחוּרֵ֖י יִשְׂרָאֵ֣ל הִכְרִֽיעַ ׃³² בְּ⁠כָל ־ זֹ֭את חָֽטְאוּ ־ ע֑וֹד וְ⁠לֹֽא ־ הֶ֝אֱמִ֗ינוּ בְּ⁠נִפְלְאוֹתָֽי⁠ו ׃³³ וַ⁠יְכַל ־ בַּ⁠הֶ֥בֶל יְמֵי⁠הֶ֑ם וּ֝⁠שְׁנוֹתָ֗⁠ם בַּ⁠בֶּהָלָֽה ׃³⁴ אִם ־ הֲרָגָ֥⁠ם וּ⁠דְרָשׁ֑וּ⁠הוּ וְ֝⁠שָׁ֗בוּ וְ⁠שִֽׁחֲרוּ ־ אֵֽל ׃³⁵ וַֽ֭⁠יִּזְכְּרוּ כִּֽי ־ אֱלֹהִ֣ים צוּרָ֑⁠ם וְ⁠אֵ֥ל עֶ֝לְיוֹן גֹּאֲלָֽ⁠ם ׃³⁶ וַ⁠יְפַתּ֥וּ⁠הוּ בְּ⁠פִי⁠הֶ֑ם וּ֝⁠בִ⁠לְשׁוֹנָ֗⁠ם יְכַזְּבוּ ־ לֽ⁠וֹ ׃³⁷ וְ֭⁠לִבָּ⁠ם לֹא ־ נָכ֣וֹן עִמּ֑⁠וֹ וְ⁠לֹ֥א נֶ֝אֶמְנ֗וּ בִּ⁠בְרִיתֽ⁠וֹ ׃³⁸ וְ⁠ה֤וּא רַח֨וּם ׀ יְכַפֵּ֥ר עָוֺן֮ וְֽ⁠לֹא ־ יַ֫שְׁחִ֥ית וְ֭⁠הִרְבָּה לְ⁠הָשִׁ֣יב אַפּ֑⁠וֹ וְ⁠לֹֽא ־ יָ֝עִיר כָּל ־ חֲמָתֽ⁠וֹ ׃³⁹ וַ֭⁠יִּזְכֹּר כִּי ־ בָשָׂ֣ר הֵ֑מָּה ר֥וּחַ ה֝וֹלֵ֗ךְ וְ⁠לֹ֣א יָשֽׁוּב ׃⁴⁰ כַּ֭⁠מָּה יַמְר֣וּ⁠הוּ בַ⁠מִּדְבָּ֑ר יַ֝עֲצִיב֗וּ⁠הוּ בִּֽ⁠ישִׁימֽוֹן ׃⁴¹ וַ⁠יָּשׁ֣וּבוּ וַ⁠יְנַסּ֣וּ אֵ֑ל וּ⁠קְד֖וֹשׁ יִשְׂרָאֵ֣ל הִתְווּ ׃⁴² לֹא ־ זָכְר֥וּ אֶת ־ יָד֑⁠וֹ י֝֗וֹם אֲֽשֶׁר ־ פָּדָ֥⁠ם מִנִּי ־ צָֽר ׃⁴³ אֲשֶׁר ־ שָׂ֣ם בְּ֭⁠מִצְרַיִם אֹֽתוֹתָ֑י⁠ו וּ֝⁠מוֹפְתָ֗י⁠ו בִּ⁠שְׂדֵה ־ צֹֽעַן ׃⁴⁴ וַ⁠יַּהֲפֹ֣ךְ לְ֭⁠דָם יְאֹרֵי⁠הֶ֑ם וְ֝⁠נֹזְלֵי⁠הֶ֗ם בַּל ־ יִשְׁתָּיֽוּ⁠ן ׃⁴⁵ יְשַׁלַּ֬ח בָּ⁠הֶ֣ם עָ֭רֹב וַ⁠יֹּאכְלֵ֑⁠ם וּ֝⁠צְפַרְדֵּ֗עַ וַ⁠תַּשְׁחִיתֵֽ⁠ם ׃⁴⁶ וַ⁠יִּתֵּ֣ן לֶ⁠חָסִ֣יל יְבוּלָ֑⁠ם וִֽ֝⁠יגִיעָ֗⁠ם לָ⁠אַרְבֶּֽה ׃⁴⁷ יַהֲרֹ֣ג בַּ⁠בָּרָ֣ד גַּפְנָ֑⁠ם וְ֝⁠שִׁקְמוֹתָ֗⁠ם בַּֽ⁠חֲנָמַֽל ׃⁴⁸ וַ⁠יַּסְגֵּ֣ר לַ⁠בָּרָ֣ד בְּעִירָ֑⁠ם וּ֝⁠מִקְנֵי⁠הֶ֗ם לָ⁠רְשָׁפִֽים ׃⁴⁹ יְשַׁלַּח ־ בָּ֨⁠ם ׀ חֲר֬וֹן אַפּ֗⁠וֹ עֶבְרָ֣ה וָ⁠זַ֣עַם וְ⁠צָרָ֑ה מִ֝שְׁלַ֗חַת מַלְאֲכֵ֥י רָעִֽים ׃⁵⁰ יְפַלֵּ֥ס נָתִ֗יב לְ⁠אַ֫פּ֥⁠וֹ לֹא ־ חָשַׂ֣ךְ מִ⁠מָּ֣וֶת נַפְשָׁ֑⁠ם וְ֝⁠חַיָּתָ֗⁠ם לַ⁠דֶּ֥בֶר הִסְגִּֽיר ׃⁵¹ וַ⁠יַּ֣ךְ כָּל ־ בְּכ֣וֹר בְּ⁠מִצְרָ֑יִם רֵאשִׁ֥ית א֝וֹנִ֗ים בְּ⁠אָהֳלֵי ־ חָֽם ׃⁵² וַ⁠יַּסַּ֣ע כַּ⁠צֹּ֣אן עַמּ֑⁠וֹ וַֽ⁠יְנַהֲגֵ֥⁠ם כַּ֝⁠עֵ֗דֶר בַּ⁠מִּדְבָּֽר ׃⁵³ וַ⁠יַּנְחֵ֣⁠ם לָ֭⁠בֶטַח וְ⁠לֹ֣א פָחָ֑דוּ וְ⁠אֶת ־ א֝וֹיְבֵי⁠הֶ֗ם כִּסָּ֥ה הַ⁠יָּֽם ׃⁵⁴ וַ֭⁠יְבִיאֵ⁠ם אֶל ־ גְּב֣וּל קָדְשׁ֑⁠וֹ הַר ־ זֶ֝֗ה קָנְתָ֥ה יְמִינֽ⁠וֹ ׃⁵⁵ וַ⁠יְגָ֤רֶשׁ מִ⁠פְּנֵי⁠הֶ֨ם ׀ גּוֹיִ֗ם וַֽ֭⁠יַּפִּילֵ⁠ם בְּ⁠חֶ֣בֶל נַחֲלָ֑ה וַ⁠יַּשְׁכֵּ֥ן בְּ֝⁠אָהֳלֵי⁠הֶ֗ם שִׁבְטֵ֥י יִשְׂרָאֵֽל ׃⁵⁶ וַ⁠יְנַסּ֣וּ וַ֭⁠יַּמְרוּ אֶת ־ אֱלֹהִ֣ים עֶלְי֑וֹן וְ֝⁠עֵדוֹתָ֗י⁠ו לֹ֣א שָׁמָֽרוּ ׃⁵⁷ וַ⁠יִּסֹּ֣גוּ וַֽ֭⁠יִּבְגְּדוּ כַּ⁠אֲבוֹתָ֑⁠ם נֶ֝הְפְּכ֗וּ כְּ⁠קֶ֣שֶׁת רְמִיָּֽה ׃⁵⁸ וַ⁠יַּכְעִיס֥וּ⁠הוּ בְּ⁠בָמוֹתָ֑⁠ם וּ֝⁠בִ⁠פְסִילֵי⁠הֶ֗ם יַקְנִיאֽוּ⁠הוּ ׃⁵⁹ שָׁמַ֣ע אֱ֭לֹהִים וַֽ⁠יִּתְעַבָּ֑ר וַ⁠יִּמְאַ֥ס מְ֝אֹ֗ד בְּ⁠יִשְׂרָאֵֽל ׃⁶⁰ וַ֭⁠יִּטֹּשׁ מִשְׁכַּ֣ן שִׁל֑וֹ אֹ֝֗הֶל שִׁכֵּ֥ן בָּ⁠אָדָֽם ׃⁶¹ וַ⁠יִּתֵּ֣ן לַ⁠שְּׁבִ֣י עֻזּ֑⁠וֹ וְֽ⁠תִפְאַרְתּ֥⁠וֹ בְ⁠יַד ־ צָֽר ׃⁶² וַ⁠יַּסְגֵּ֣ר לַ⁠חֶ֣רֶב עַמּ֑⁠וֹ וּ֝⁠בְ⁠נַחֲלָת֗⁠וֹ הִתְעַבָּֽר ׃⁶³ בַּחוּרָ֥י⁠ו אָֽכְלָה ־ אֵ֑שׁ וּ֝⁠בְתוּלֹתָ֗י⁠ו לֹ֣א הוּלָּֽלוּ ׃⁶⁴ כֹּ֭הֲנָי⁠ו בַּ⁠חֶ֣רֶב נָפָ֑לוּ וְ֝⁠אַלְמְנֹתָ֗י⁠ו לֹ֣א תִבְכֶּֽינָה ׃⁶⁵ וַ⁠יִּקַ֖ץ כְּ⁠יָשֵׁ֥ן ׀ אֲדֹנָ֑⁠י כְּ֝⁠גִבּ֗וֹר מִתְרוֹנֵ֥ן מִ⁠יָּֽיִן ׃⁶⁶ וַ⁠יַּךְ ־ צָרָ֥י⁠ו אָח֑וֹר חֶרְפַּ֥ת ע֝וֹלָ֗ם נָ֣תַן לָֽ⁠מוֹ ׃⁶⁷ וַ֭⁠יִּמְאַס בְּ⁠אֹ֣הֶל יוֹסֵ֑ף וּֽ⁠בְ⁠שֵׁ֥בֶט אֶ֝פְרַ֗יִם לֹ֣א בָחָֽר ׃⁶⁸ וַ֭⁠יִּבְחַר אֶת ־ שֵׁ֣בֶט יְהוּדָ֑ה אֶֽת ־ הַ֥ר צִ֝יּ֗וֹן אֲשֶׁ֣ר אָהֵֽב ׃⁶⁹ וַ⁠יִּ֣בֶן כְּמוֹ ־ רָ֭מִים מִקְדָּשׁ֑⁠וֹ כְּ֝⁠אֶ֗רֶץ יְסָדָ֥⁠הּ לְ⁠עוֹלָֽם ׃⁷⁰ וַ֭⁠יִּבְחַר בְּ⁠דָוִ֣ד עַבְדּ֑⁠וֹ וַ֝⁠יִּקָּחֵ֗⁠הוּ מִֽ⁠מִּכְלְאֹ֥ת צֹֽאן ׃⁷¹ מֵ⁠אַחַ֥ר עָל֗וֹת הֱ֫בִיא֥⁠וֹ לִ֭⁠רְעוֹת בְּ⁠יַעֲקֹ֣ב עַמּ֑⁠וֹ וּ֝⁠בְ⁠יִשְׂרָאֵ֗ל נַחֲלָתֽ⁠וֹ ׃⁷² וַ֭⁠יִּרְעֵ⁠ם כְּ⁠תֹ֣ם לְבָב֑⁠וֹ וּ⁠בִ⁠תְבוּנ֖וֹת כַּפָּ֣י⁠ו יַנְחֵֽ⁠ם ׃

Chapter 79

¹ מִזְמ֗וֹר לְ⁠אָ֫סָ֥ף אֱֽלֹהִ֡ים בָּ֤אוּ גוֹיִ֨ם ׀ בְּֽ⁠נַחֲלָתֶ֗⁠ךָ טִ֭מְּאוּ אֶת ־ הֵיכַ֣ל קָדְשֶׁ֑⁠ךָ שָׂ֖מוּ אֶת ־ יְרוּשָׁלִַ֣ם לְ⁠עִיִּֽים ׃² נָֽתְנ֡וּ אֶת ־ נִבְלַ֬ת עֲבָדֶ֗י⁠ךָ מַ֭אֲכָל לְ⁠ע֣וֹף הַ⁠שָּׁמָ֑יִם בְּשַׂ֥ר חֲ֝סִידֶ֗י⁠ךָ לְ⁠חַיְת⁠וֹ ־ אָֽרֶץ ׃³ שָׁפְכ֬וּ דָמָ֨⁠ם ׀ כַּ⁠מַּ֗יִם סְֽבִ֘יב֤וֹת יְֽרוּשָׁלִָ֗ם וְ⁠אֵ֣ין קוֹבֵֽר ׃⁴ הָיִ֣ינוּ חֶ֭רְפָּה לִ⁠שְׁכֵנֵ֑י⁠נוּ לַ֥עַג וָ֝⁠קֶ֗לֶס לִ⁠סְבִיבוֹתֵֽי⁠נוּ ׃⁵ עַד ־ מָ֣ה יְ֭הוָה תֶּאֱנַ֣ף לָ⁠נֶ֑צַח תִּבְעַ֥ר כְּמוֹ ־ אֵ֝֗שׁ קִנְאָתֶֽ⁠ךָ ׃⁶ שְׁפֹ֤ךְ חֲמָתְ⁠ךָ֨ אֶֽל ־ הַ⁠גּוֹיִם֮ אֲשֶׁ֪ר לֹא ־ יְדָ֫ע֥וּ⁠ךָ וְ⁠עַ֥ל מַמְלָכ֑וֹת אֲשֶׁ֥ר בְּ֝⁠שִׁמְ⁠ךָ֗ לֹ֣א קָרָֽאוּ ׃⁷ כִּ֭י אָכַ֣ל אֶֽת ־ יַעֲקֹ֑ב וְֽ⁠אֶת ־ נָוֵ֥⁠הוּ הֵשַֽׁמּוּ ׃⁸ אַֽל ־ תִּזְכָּר ־ לָ⁠נוּ֮ עֲוֺנֹ֪ת רִאשֹׁ֫נִ֥ים מַ֭הֵר יְקַדְּמ֣וּ⁠נוּ רַחֲמֶ֑י⁠ךָ כִּ֖י דַלּ֣וֹנוּ מְאֹֽד ׃⁹ עָזְרֵ֤⁠נוּ ׀ אֱלֹ֘הֵ֤י יִשְׁעֵ֗⁠נוּ עַל ־ דְּבַ֥ר כְּבֽוֹד ־ שְׁמֶ֑⁠ךָ וְ⁠הַצִּילֵ֥⁠נוּ וְ⁠כַפֵּ֥ר עַל ־ חַ֝טֹּאתֵ֗י⁠נוּ לְמַ֣עַן שְׁמֶֽ⁠ךָ ׃¹⁰ לָ֤⁠מָּה ׀ יֹאמְר֣וּ הַ⁠גּוֹיִם֮ אַיֵּ֪ה אֱֽלֹהֵ֫י⁠הֶ֥ם יִוָּדַ֣ע בַּגּוֹיִ֣ם ¹ לְ⁠עֵינֵ֑י⁠נוּ נִ֝קְמַ֗ת דַּֽם ־ עֲבָדֶ֥י⁠ךָ הַ⁠שָּׁפֽוּךְ ׃¹¹ תָּ֤ב֣וֹא לְ⁠פָנֶי⁠ךָ֮ אֶנְקַ֪ת אָ֫סִ֥יר כְּ⁠גֹ֥דֶל זְרוֹעֲ⁠ךָ֑ ה֝וֹתֵ֗ר בְּנֵ֣י תְמוּתָֽה ׃¹² וְ⁠הָ֘שֵׁ֤ב לִ⁠שְׁכֵנֵ֣י⁠נוּ שִׁ֭בְעָתַיִם אֶל ־ חֵיקָ֑⁠ם חֶרְפָּ֘תָ֤⁠ם אֲשֶׁ֖ר חֵרְפ֣וּ⁠ךָ אֲדֹנָֽ⁠י ׃¹³ וַ⁠אֲנַ֤חְנוּ עַמְּ⁠ךָ֨ ׀ וְ⁠צֹ֥אן מַרְעִיתֶ⁠ךָ֮ נ֤וֹדֶ֥ה לְּ⁠ךָ֗ לְ⁠ע֫וֹלָ֥ם לְ⁠דֹ֥ר וָ⁠דֹ֑ר נְ֝סַפֵּ֗ר תְּהִלָּתֶֽ⁠ךָ ׃

¹K ב⁠גיים

Chapter 80

⁽¹⁾

לַ⁠מְנַצֵּ֥חַ אֶל ־ שֹׁשַׁנִּ֑ים עֵד֖וּת לְ⁠אָסָ֣ף מִזְמֽוֹר ׃

¹⁽²⁾ רֹ֘עֵ֤ה יִשְׂרָאֵ֨ל ׀ הַאֲזִ֗ינָ⁠ה נֹהֵ֣ג כַּ⁠צֹּ֣אן יוֹסֵ֑ף יֹשֵׁ֖ב הַ⁠כְּרוּבִ֣ים הוֹפִֽיעָ⁠ה ׃²⁽³⁾ לִ⁠פְנֵ֤י אֶפְרַ֨יִם ׀ וּ⁠בִנְיָ֘מִ֤ן וּ⁠מְנַשֶּׁ֗ה עוֹרְרָ֥⁠ה אֶת ־ גְּבֽוּרָתֶ֑⁠ךָ וּ⁠לְכָ֖⁠ה לִ⁠ישֻׁעָ֣תָ⁠ה לָּֽ⁠נוּ ׃³⁽⁴⁾ אֱלֹהִ֥ים הֲשִׁיבֵ֑⁠נוּ וְ⁠הָאֵ֥ר פָּ֝נֶ֗י⁠ךָ וְ⁠נִוָּשֵֽׁעָה ׃⁴⁽⁵⁾ יְהוָ֣ה אֱלֹהִ֣ים צְבָא֑וֹת עַד ־ מָתַ֥י עָ֝שַׁ֗נְתָּ בִּ⁠תְפִלַּ֥ת עַמֶּֽ⁠ךָ ׃⁵⁽⁶⁾ הֶ֭אֱכַלְתָּ⁠ם לֶ֣חֶם דִּמְעָ֑ה וַ֝⁠תַּשְׁקֵ֗⁠מוֹ בִּ⁠דְמָע֥וֹת שָׁלִֽישׁ ׃⁶⁽⁷⁾ תְּשִׂימֵ֣⁠נוּ מָ֭דוֹן לִ⁠שְׁכֵנֵ֑י⁠נוּ וְ֝⁠אֹיְבֵ֗י⁠נוּ יִלְעֲגוּ ־ לָֽ⁠מוֹ ׃⁷⁽⁸⁾ אֱלֹהִ֣ים צְבָא֣וֹת הֲשִׁיבֵ֑⁠נוּ וְ⁠הָאֵ֥ר פָּ֝נֶ֗י⁠ךָ וְ⁠נִוָּשֵֽׁעָה ׃⁸⁽⁹⁾ גֶּ֭פֶן מִ⁠מִּצְרַ֣יִם תַּסִּ֑יעַ תְּגָרֵ֥שׁ גּ֝וֹיִ֗ם וַ⁠תִּטָּעֶֽ⁠הָ ׃⁹⁽¹⁰⁾ פִּנִּ֥יתָ לְ⁠פָנֶ֑י⁠הָ וַ⁠תַּשְׁרֵ֥שׁ שָׁ֝רָשֶׁ֗י⁠הָ וַ⁠תְּמַלֵּא ־ אָֽרֶץ ׃¹⁰⁽¹¹⁾ כָּסּ֣וּ הָרִ֣ים צִלָּ֑⁠הּ וַ֝⁠עֲנָפֶ֗י⁠הָ אַֽרְזֵי ־ אֵֽל ׃¹¹⁽¹²⁾ תְּשַׁלַּ֣ח קְצִירֶ֣⁠הָ עַד ־ יָ֑ם וְ⁠אֶל ־ נָ֝הָ֗ר יֽוֹנְקוֹתֶֽי⁠הָ ׃¹²⁽¹³⁾ לָ֭⁠מָּה פָּרַ֣צְתָּ גְדֵרֶ֑י⁠הָ וְ֝⁠אָר֗וּ⁠הָ כָּל ־ עֹ֥בְרֵי דָֽרֶךְ ׃¹³⁽¹⁴⁾ יְכַרְסְמֶ֣⁠נָּֽה חֲזִ֣יר מִיָּ֑עַר וְ⁠זִ֖יז שָׂדַ֣י יִרְעֶֽ⁠נָּה ׃¹⁴⁽¹⁵⁾ אֱלֹהִ֣ים צְבָאוֹת֮ שֽׁ֫וּב ־ נָ֥א הַבֵּ֣ט מִ⁠שָּׁמַ֣יִם וּ⁠רְאֵ֑ה וּ֝⁠פְקֹ֗ד גֶּ֣פֶן זֹֽאת ׃¹⁵⁽¹⁶⁾ וְ֭⁠כַנָּה אֲשֶׁר ־ נָטְעָ֣ה יְמִינֶ֑⁠ךָ וְ⁠עַל ־ בֵּ֝֗ן אִמַּ֥צְתָּה לָּֽ⁠ךְ ׃¹⁶⁽¹⁷⁾ שְׂרֻפָ֣ה בָ⁠אֵ֣שׁ כְּסוּחָ֑ה מִ⁠גַּעֲרַ֖ת פָּנֶ֣י⁠ךָ יֹאבֵֽדוּ ׃¹⁷⁽¹⁸⁾ תְּֽהִי ־ יָ֭דְ⁠ךָ עַל ־ אִ֣ישׁ יְמִינֶ֑⁠ךָ עַל ־ בֶּן ־ אָ֝דָ֗ם אִמַּ֥צְתָּ לָּֽ⁠ךְ ׃¹⁸⁽¹⁹⁾ וְ⁠לֹא ־ נָס֥וֹג מִמֶּ֑⁠ךָּ תְּ֝חַיֵּ֗⁠נוּ וּ⁠בְ⁠שִׁמְ⁠ךָ֥ נִקְרָֽא ׃¹⁹⁽²⁰⁾ יְה֘וָ֤ה אֱלֹהִ֣ים צְבָא֣וֹת הֲשִׁיבֵ֑⁠נוּ הָאֵ֥ר פָּ֝נֶ֗י⁠ךָ וְ⁠נִוָּשֵֽׁעָה ׃

Chapter 81

⁽¹⁾

לַ⁠מְנַצֵּ֬חַ ׀ עַֽל ־ הַ⁠גִּתִּ֬ית לְ⁠אָסָֽף ׃

¹⁽²⁾ הַ֭רְנִינוּ לֵ⁠אלֹהִ֣ים עוּזֵּ֑⁠נוּ הָ֝רִ֗יעוּ לֵ⁠אלֹהֵ֥י יַעֲקֹֽב ׃²⁽³⁾ שְֽׂאוּ ־ זִ֭מְרָה וּ⁠תְנוּ ־ תֹ֑ף כִּנּ֖וֹר נָעִ֣ים עִם ־ נָֽבֶל ׃³⁽⁴⁾ תִּקְע֣וּ בַ⁠חֹ֣דֶשׁ שׁוֹפָ֑ר בַּ֝⁠כֵּ֗סֶה לְ⁠י֣וֹם חַגֵּֽ⁠נוּ ׃⁴⁽⁵⁾ כִּ֤י חֹ֣ק לְ⁠יִשְׂרָאֵ֣ל ה֑וּא מִ֝שְׁפָּ֗ט לֵ⁠אלֹהֵ֥י יַעֲקֹֽב ׃⁵⁽⁶⁾ עֵ֤דוּת ׀ בִּֽ⁠יה֘וֹסֵ֤ף שָׂמ֗⁠וֹ בְּ֭⁠צֵאת⁠וֹ עַל ־ אֶ֣רֶץ מִצְרָ֑יִם שְׂפַ֖ת לֹא ־ יָדַ֣עְתִּי אֶשְׁמָֽע ׃⁶⁽⁷⁾ הֲסִיר֣וֹתִי מִ⁠סֵּ֣בֶל שִׁכְמ֑⁠וֹ כַּ֝פָּ֗י⁠ו מִ⁠דּ֥וּד תַּעֲבֹֽרְנָה ׃⁷⁽⁸⁾ בַּ⁠צָּרָ֥ה קָרָ֗אתָ וָ⁠אֲחַ֫לְּצֶ֥⁠ךָּ אֶ֭עֶנְ⁠ךָ בְּ⁠סֵ֣תֶר רַ֑עַם אֶבְחָֽנְ⁠ךָ֨ עַל ־ מֵ֖י מְרִיבָ֣ה סֶֽלָה ׃⁸⁽⁹⁾ שְׁמַ֣ע עַ֭מִּ⁠י וְ⁠אָעִ֣ידָה בָּ֑⁠ךְ יִ֝שְׂרָאֵ֗ל אִם ־ תִּֽשְׁמַֽע ־ לִֽ⁠י ׃⁹⁽¹⁰⁾ לֹֽא ־ יִהְיֶ֣ה בְ֭⁠ךָ אֵ֣ל זָ֑ר וְ⁠לֹ֥א תִ֝שְׁתַּחֲוֶ֗ה לְ⁠אֵ֣ל נֵכָֽר ׃¹⁰⁽¹¹⁾ אָנֹכִ֨י ׀ יְה֘וָ֤ה אֱלֹהֶ֗י⁠ךָ הַֽ֭⁠מַּעַלְ⁠ךָ מֵ⁠אֶ֣רֶץ מִצְרָ֑יִם הַרְחֶב ־ פִּ֝֗י⁠ךָ וַ⁠אֲמַלְאֵֽ⁠הוּ ׃¹¹⁽¹²⁾ וְ⁠לֹא ־ שָׁמַ֣ע עַמִּ֣⁠י לְ⁠קוֹלִ֑⁠י וְ֝⁠יִשְׂרָאֵ֗ל לֹא ־ אָ֥בָה לִֽ⁠י ׃¹²⁽¹³⁾ וָֽ֭⁠אֲשַׁלְּחֵ⁠הוּ בִּ⁠שְׁרִיר֣וּת לִבָּ֑⁠ם יֵ֝לְכ֗וּ בְּֽ⁠מוֹעֲצוֹתֵי⁠הֶֽם ׃¹³⁽¹⁴⁾ ל֗וּ עַ֭מִּ⁠י שֹׁמֵ֣עַֽ לִ֑⁠י יִ֝שְׂרָאֵ֗ל בִּ⁠דְרָכַ֥⁠י יְהַלֵּֽכוּ ׃¹⁴⁽¹⁵⁾ כִּ֭⁠מְעַט אוֹיְבֵי⁠הֶ֣ם אַכְנִ֑יעַ וְ⁠עַ֥ל צָ֝רֵי⁠הֶ֗ם אָשִׁ֥יב יָדִֽ⁠י ׃¹⁵⁽¹⁶⁾ מְשַׂנְאֵ֣י יְ֭הוָה יְכַֽחֲשׁוּ ־ ל֑⁠וֹ וִ⁠יהִ֖י עִתָּ֣⁠ם לְ⁠עוֹלָֽם ׃¹⁶⁽¹⁷⁾ וַֽ֭⁠יַּאֲכִילֵ⁠הוּ מֵ⁠חֵ֣לֶב חִטָּ֑ה וּ֝⁠מִ⁠צּ֗וּר דְּבַ֣שׁ אַשְׂבִּיעֶֽ⁠ךָ ׃

Chapter 82

¹ מִזְמ֗וֹר לְ⁠אָ֫סָ֥ף אֱֽלֹהִ֗ים נִצָּ֥ב בַּ⁠עֲדַת ־ אֵ֑ל בְּ⁠קֶ֖רֶב אֱלֹהִ֣ים יִשְׁפֹּֽט ׃² עַד ־ מָתַ֥י תִּשְׁפְּטוּ ־ עָ֑וֶל וּ⁠פְנֵ֥י רְ֝שָׁעִ֗ים תִּשְׂאוּ ־ סֶֽלָה ׃³ שִׁפְטוּ ־ דַ֥ל וְ⁠יָת֑וֹם עָנִ֖י וָ⁠רָ֣שׁ הַצְדִּֽיקוּ ׃⁴ פַּלְּטוּ ־ דַ֥ל וְ⁠אֶבְי֑וֹן מִ⁠יַּ֖ד רְשָׁעִ֣ים הַצִּֽילוּ ׃⁵ לֹ֤א יָֽדְע֨וּ ׀ וְ⁠לֹ֥א יָבִ֗ינוּ בַּ⁠חֲשֵׁכָ֥ה יִתְהַלָּ֑כוּ יִ֝מּ֗וֹטוּ כָּל ־ מ֥וֹסְדֵי אָֽרֶץ ׃⁶ אֲֽנִי ־ אָ֭מַרְתִּי אֱלֹהִ֣ים אַתֶּ֑ם וּ⁠בְנֵ֖י עֶלְי֣וֹן כֻּלְּ⁠כֶֽם ׃⁷ אָ֭כֵן כְּ⁠אָדָ֣ם תְּמוּת֑וּ⁠ן וּ⁠כְ⁠אַחַ֖ד הַ⁠שָּׂרִ֣ים תִּפֹּֽלוּ ׃⁸ קוּמָ֣⁠ה אֱ֭לֹהִים שָׁפְטָ֣⁠ה הָ⁠אָ֑רֶץ כִּֽי ־ אַתָּ֥ה תִ֝נְחַ֗ל בְּ⁠כָל ־ הַ⁠גּוֹיִֽם ׃

Chapter 83

⁽¹⁾

שִׁ֖יר מִזְמ֣וֹר לְ⁠אָסָֽף ׃

¹⁽²⁾ אֱלֹהִ֥ים אַל ־ דֳּמִי ־ לָ֑⁠ךְ אַל ־ תֶּחֱרַ֖שׁ וְ⁠אַל ־ תִּשְׁקֹ֣ט אֵֽל ׃²⁽³⁾ כִּֽי ־ הִנֵּ֣ה א֭וֹיְבֶי⁠ךָ יֶהֱמָי֑וּ⁠ן וּ֝⁠מְשַׂנְאֶ֗י⁠ךָ נָ֣שְׂאוּ רֹֽאשׁ ׃³⁽⁴⁾ עַֽל ־ עַ֭מְּ⁠ךָ יַעֲרִ֣ימוּ ס֑וֹד וְ֝⁠יִתְיָעֲצ֗וּ עַל ־ צְפוּנֶֽי⁠ךָ ׃⁴⁽⁵⁾ אָמְר֗וּ לְ֭כוּ וְ⁠נַכְחִידֵ֣⁠ם מִ⁠גּ֑וֹי וְ⁠לֹֽא ־ יִזָּכֵ֖ר שֵֽׁם ־ יִשְׂרָאֵ֣ל עֽוֹד ׃⁵⁽⁶⁾ כִּ֤י נוֹעֲצ֣וּ לֵ֣ב יַחְדָּ֑ו עָ֝לֶ֗י⁠ךָ בְּרִ֣ית יִכְרֹֽתוּ ׃⁶⁽⁷⁾ אָהֳלֵ֣י אֱ֭דוֹם וְ⁠יִשְׁמְעֵאלִ֗ים מוֹאָ֥ב וְ⁠הַגְרִֽים ׃⁷⁽⁸⁾ גְּבָ֣ל וְ֭⁠עַמּוֹן וַ⁠עֲמָלֵ֑ק פְּ֝לֶ֗שֶׁת עִם ־ יֹ֥שְׁבֵי צֽוֹר ׃⁸⁽⁹⁾ גַּם ־ אַ֭שּׁוּר נִלְוָ֣ה עִמָּ֑⁠ם הָ֤י֥וּ זְר֖וֹעַ לִ⁠בְנֵי ־ ל֣וֹט סֶֽלָה ׃⁹⁽¹⁰⁾ עֲשֵֽׂה ־ לָ⁠הֶ֥ם כְּ⁠מִדְיָ֑ן כְּֽ⁠סִֽיסְרָ֥א כְ֝⁠יָבִ֗ין בְּ⁠נַ֣חַל קִישֽׁוֹן ׃¹⁰⁽¹¹⁾ נִשְׁמְד֥וּ בְֽ⁠עֵין ־ דֹּ֑אר הָ֥יוּ דֹּ֝֗מֶן לָ⁠אֲדָמָֽה ׃¹¹⁽¹²⁾ שִׁיתֵ֣⁠מוֹ נְ֭דִיבֵ⁠מוֹ כְּ⁠עֹרֵ֣ב וְ⁠כִ⁠זְאֵ֑ב וּֽ⁠כְ⁠זֶ֥בַח וּ֝⁠כְ⁠צַלְמֻנָּ֗ע כָּל ־ נְסִיכֵֽ⁠מוֹ ׃¹²⁽¹³⁾ אֲשֶׁ֣ר אָ֭מְרוּ נִ֣ירֲשָׁה לָּ֑⁠נוּ אֵ֝֗ת נְא֣וֹת אֱלֹהִֽים ׃¹³⁽¹⁴⁾ אֱֽלֹהַ֗⁠י שִׁיתֵ֥⁠מוֹ כַ⁠גַּלְגַּ֑ל כְּ֝⁠קַ֗שׁ לִ⁠פְנֵי ־ רֽוּחַ ׃¹⁴⁽¹⁵⁾ כְּ⁠אֵ֥שׁ תִּבְעַר ־ יָ֑עַר וּ֝⁠כְ⁠לֶהָבָ֗ה תְּלַהֵ֥ט הָרִֽים ׃¹⁵⁽¹⁶⁾ כֵּ֭ן תִּרְדְּפֵ֣⁠ם בְּ⁠סַעֲרֶ֑⁠ךָ וּ⁠בְ⁠סוּפָתְ⁠ךָ֥ תְבַהֲלֵֽ⁠ם ׃¹⁶⁽¹⁷⁾ מַלֵּ֣א פְנֵי⁠הֶ֣ם קָל֑וֹן וִֽ⁠יבַקְשׁ֖וּ שִׁמְ⁠ךָ֣ יְהוָֽה ׃¹⁷⁽¹⁸⁾ יֵבֹ֖שׁוּ וְ⁠יִבָּהֲל֥וּ עֲדֵי ־ עַ֗ד וְֽ⁠יַחְפְּר֥וּ וְ⁠יֹאבֵֽדוּ ׃¹⁸⁽¹⁹⁾ וְֽ⁠יֵדְע֗וּ כִּֽי ־ אַתָּ֬ה שִׁמְ⁠ךָ֣ יְהוָ֣ה לְ⁠בַדֶּ֑⁠ךָ עֶ֝לְי֗וֹן עַל ־ כָּל ־ הָ⁠אָֽרֶץ ׃

Chapter 84

⁽¹⁾

לַ⁠מְנַצֵּ֥חַ עַֽל ־ הַ⁠גִּתִּ֑ית לִ⁠בְנֵי ־ קֹ֥רַח מִזְמֽוֹר ׃

¹⁽²⁾ מַה ־ יְּדִיד֥וֹת מִשְׁכְּנוֹתֶ֗י⁠ךָ יְהוָ֥ה צְבָאֽוֹת ׃²⁽³⁾ נִכְסְפָ֬ה וְ⁠גַם ־ כָּלְתָ֨ה ׀ נַפְשִׁ⁠י֮ לְ⁠חַצְר֪וֹת יְה֫וָ֥ה לִבִּ֥⁠י וּ⁠בְשָׂרִ֑⁠י יְ֝רַנְּנ֗וּ אֶ֣ל אֵֽל ־ חָֽי ׃³⁽⁴⁾ גַּם ־ צִפּ֨וֹר ׀ מָ֪צְאָה בַ֡יִת וּ⁠דְר֤וֹר ׀ קֵ֥ן לָ⁠הּ֮ אֲשֶׁר ־ שָׁ֪תָה אֶפְרֹ֫חֶ֥י⁠הָ אֶֽת ־ מִ֭זְבְּחוֹתֶי⁠ךָ יְהוָ֣ה צְבָא֑וֹת מַ֝לְכִּ֗⁠י וֵ⁠אלֹהָֽ⁠י ׃⁴⁽⁵⁾ אַ֭שְׁרֵי יוֹשְׁבֵ֣י בֵיתֶ֑⁠ךָ ע֝֗וֹד יְֽהַלְל֥וּ⁠ךָ סֶּֽלָה ׃⁵⁽⁶⁾ אַשְׁרֵ֣י אָ֭דָם עֽוֹז ־ ל֥⁠וֹ בָ֑⁠ךְ מְ֝סִלּ֗וֹת בִּ⁠לְבָבָֽ⁠ם ׃⁶⁽⁷⁾ עֹבְרֵ֤י ׀ בְּ⁠עֵ֣מֶק הַ֭⁠בָּכָא מַעְיָ֣ן יְשִׁית֑וּ⁠הוּ גַּם ־ בְּ֝רָכ֗וֹת יַעְטֶ֥ה מוֹרֶֽה ׃⁷⁽⁸⁾ יֵ֭לְכוּ מֵ⁠חַ֣יִל אֶל ־ חָ֑יִל יֵרָאֶ֖ה אֶל ־ אֱלֹהִ֣ים בְּ⁠צִיּֽוֹן ׃⁸⁽⁹⁾ יְה֘וָ֤ה אֱלֹהִ֣ים צְ֭בָאוֹת שִׁמְעָ֣⁠ה תְפִלָּתִ֑⁠י הַאֲזִ֨ינָ⁠ה אֱלֹהֵ֖י יַעֲקֹ֣ב סֶֽלָה ׃⁹⁽¹⁰⁾ מָ֭גִנֵּ⁠נוּ רְאֵ֣ה אֱלֹהִ֑ים וְ֝⁠הַבֵּ֗ט פְּנֵ֣י מְשִׁיחֶֽ⁠ךָ ׃¹⁰⁽¹¹⁾ כִּ֤י טֽוֹב ־ י֥וֹם בַּ⁠חֲצֵרֶ֗י⁠ךָ מֵ֫⁠אָ֥לֶף בָּחַ֗רְתִּי הִ֭סְתּוֹפֵף בְּ⁠בֵ֣ית אֱלֹהַ֑⁠י מִ֝⁠דּ֗וּר בְּ⁠אָהֳלֵי ־ רֶֽשַׁע ׃¹¹⁽¹²⁾ כִּ֤י שֶׁ֨מֶשׁ ׀ וּ⁠מָגֵן֮ יְהוָ֪ה אֱלֹ֫הִ֥ים חֵ֣ן וְ֭⁠כָבוֹד יִתֵּ֣ן יְהוָ֑ה לֹ֥א יִמְנַע ־ ט֝֗וֹב לַֽ⁠הֹלְכִ֥ים בְּ⁠תָמִֽים ׃¹²⁽¹³⁾ יְהוָ֥ה צְבָא֑וֹת אַֽשְׁרֵ֥י אָ֝דָ֗ם בֹּטֵ֥חַ בָּֽ⁠ךְ ׃

Chapter 85

⁽¹⁾

לַ⁠מְנַצֵּ֬חַ ׀ לִ⁠בְנֵי ־ קֹ֬רַח מִזְמֽוֹר ׃

¹⁽²⁾ רָצִ֣יתָ יְהוָ֣ה אַרְצֶ֑⁠ךָ שַׁ֝֗בְתָּ שבות ¹ יַעֲקֹֽב ׃²⁽³⁾ נָ֭שָׂאתָ עֲוֺ֣ן עַמֶּ֑⁠ךָ כִּסִּ֖יתָ כָל ־ חַטָּאתָ֣⁠ם סֶֽלָה ׃³⁽⁴⁾ אָסַ֥פְתָּ כָל ־ עֶבְרָתֶ֑⁠ךָ הֱ֝שִׁיב֗וֹתָ מֵ⁠חֲר֥וֹן אַפֶּֽ⁠ךָ ׃⁴⁽⁵⁾ שׁ֭וּבֵ⁠נוּ אֱלֹהֵ֣י יִשְׁעֵ֑⁠נוּ וְ⁠הָפֵ֖ר כַּֽעַסְ⁠ךָ֣ עִמָּֽ⁠נוּ ׃⁵⁽⁶⁾ הַ⁠לְ⁠עוֹלָ֥ם תֶּֽאֱנַף ־ בָּ֑⁠נוּ תִּמְשֹׁ֥ךְ אַ֝פְּ⁠ךָ֗ לְ⁠דֹ֣ר וָ⁠דֹֽר ׃⁶⁽⁷⁾ הֲֽ⁠לֹא ־ אַ֭תָּה תָּשׁ֣וּב תְּחַיֵּ֑⁠נוּ וְ֝⁠עַמְּ⁠ךָ֗ יִשְׂמְחוּ ־ בָֽ⁠ךְ ׃⁷⁽⁸⁾ הַרְאֵ֣⁠נוּ יְהוָ֣ה חַסְדֶּ֑⁠ךָ וְ֝⁠יֶשְׁעֲ⁠ךָ֗ תִּתֶּן ־ לָֽ⁠נוּ ׃⁸⁽⁹⁾ אֶשְׁמְעָ֗ה מַה ־ יְדַבֵּר֮ הָ⁠אֵ֪ל ׀ יְה֫וָ֥ה כִּ֤י ׀ יְדַבֵּ֬ר שָׁל֗וֹם אֶל ־ עַמּ֥⁠וֹ וְ⁠אֶל ־ חֲסִידָ֑י⁠ו וְֽ⁠אַל ־ יָשׁ֥וּבוּ לְ⁠כִסְלָֽה ׃⁹⁽¹⁰⁾ אַ֤ךְ ׀ קָר֣וֹב לִ⁠ירֵאָ֣י⁠ו יִשְׁע֑⁠וֹ לִ⁠שְׁכֹּ֖ן כָּב֣וֹד בְּ⁠אַרְצֵֽ⁠נוּ ׃¹⁰⁽¹¹⁾ חֶֽסֶד ־ וֶ⁠אֱמֶ֥ת נִפְגָּ֑שׁוּ צֶ֖דֶק וְ⁠שָׁל֣וֹם נָשָֽׁקוּ ׃¹¹⁽¹²⁾ אֱ֭מֶת מֵ⁠אֶ֣רֶץ תִּצְמָ֑ח וְ֝⁠צֶ֗דֶק מִ⁠שָּׁמַ֥יִם נִשְׁקָֽף ׃¹²⁽¹³⁾ גַּם ־ יְ֭הוָה יִתֵּ֣ן הַ⁠טּ֑וֹב וְ֝⁠אַרְצֵ֗⁠נוּ תִּתֵּ֥ן יְבוּלָֽ⁠הּ ׃¹³⁽¹⁴⁾ צֶ֭דֶק לְ⁠פָנָ֣י⁠ו יְהַלֵּ֑ךְ וְ⁠יָשֵׂ֖ם לְ⁠דֶ֣רֶךְ פְּעָמָֽי⁠ו ׃

Chapter 86

¹ תְּפִלָּ֗ה לְ⁠דָ֫וִ֥ד הַטֵּֽה ־ יְהוָ֣ה אָזְנְ⁠ךָ֣ עֲנֵ֑⁠נִי כִּֽי ־ עָנִ֖י וְ⁠אֶבְי֣וֹן אָֽנִי ׃² שָֽׁמְרָ֣⁠ה נַפְשִׁ⁠י֮ כִּֽי ־ חָסִ֪יד אָ֥נִי הוֹשַׁ֣ע עַ֭בְדְּ⁠ךָ אַתָּ֣ה אֱלֹהַ֑⁠י הַ⁠בּוֹטֵ֥חַ אֵלֶֽי⁠ךָ ׃³ חָנֵּ֥⁠נִי אֲדֹנָ֑⁠י כִּ֥י אֵלֶ֥י⁠ךָ אֶ֝קְרָ֗א כָּל ־ הַ⁠יּֽוֹם ׃⁴ שַׂ֭מֵּחַ נֶ֣פֶשׁ עַבְדֶּ֑⁠ךָ כִּ֥י אֵלֶ֥י⁠ךָ אֲ֝דֹנָ֗⁠י נַפְשִׁ֥⁠י אֶשָּֽׂא ׃⁵ כִּֽי ־ אַתָּ֣ה אֲ֭דֹנָ⁠י ט֣וֹב וְ⁠סַלָּ֑ח וְ⁠רַב ־ חֶ֝֗סֶד לְ⁠כָל ־ קֹרְאֶֽי⁠ךָ ׃⁶ הַאֲזִ֣ינָ⁠ה יְ֭הוָה תְּפִלָּתִ֑⁠י וְ֝⁠הַקְשִׁ֗יבָ⁠ה בְּ⁠ק֣וֹל תַּחֲנוּנוֹתָֽ⁠י ׃⁷ בְּ⁠י֣וֹם צָ֭רָתִ֥⁠י אֶקְרָאֶ֗⁠ךָּ כִּ֣י תַעֲנֵֽ⁠נִי ׃⁸ אֵין ־ כָּמ֖וֹ⁠ךָ בָ⁠אֱלֹהִ֥ים ׀ אֲדֹנָ֗⁠י וְ⁠אֵ֣ין כְּֽ⁠מַעֲשֶֽׂי⁠ךָ ׃⁹ כָּל ־ גּוֹיִ֤ם ׀ אֲשֶׁ֥ר עָשִׂ֗יתָ יָב֤וֹאוּ ׀ וְ⁠יִשְׁתַּחֲו֣וּ לְ⁠פָנֶ֣י⁠ךָ אֲדֹנָ֑⁠י וִֽ⁠יכַבְּד֣וּ לִ⁠שְׁמֶֽ⁠ךָ ׃¹⁰ כִּֽי ־ גָד֣וֹל אַ֭תָּה וְ⁠עֹשֵׂ֣ה נִפְלָא֑וֹת אַתָּ֖ה אֱלֹהִ֣ים לְ⁠בַדֶּֽ⁠ךָ ׃¹¹ ה֘וֹרֵ֤⁠נִי יְהוָ֨ה ׀ דַּרְכֶּ֗⁠ךָ אֲהַלֵּ֥ךְ בַּ⁠אֲמִתֶּ֑⁠ךָ יַחֵ֥ד לְ֝בָבִ֗⁠י לְ⁠יִרְאָ֥ה שְׁמֶֽ⁠ךָ ׃¹² אוֹדְ⁠ךָ֤ ׀ אֲדֹנָ֣⁠י אֱ֭לֹהַ⁠י בְּ⁠כָל ־ לְבָבִ֑⁠י וַ⁠אֲכַבְּדָ֖ה שִׁמְ⁠ךָ֣ לְ⁠עוֹלָֽם ׃¹³ כִּֽי ־ חַ֭סְדְּ⁠ךָ גָּד֣וֹל עָלָ֑⁠י וְ⁠הִצַּ֥לְתָּ נַ֝פְשִׁ֗⁠י מִ⁠שְּׁא֥וֹל תַּחְתִּיָּֽה ׃¹⁴ אֱלֹהִ֤ים ׀ זֵ֘דִ֤ים קָֽמוּ ־ עָלַ֗⁠י וַ⁠עֲדַ֣ת עָ֭רִיצִים בִּקְשׁ֣וּ נַפְשִׁ֑⁠י וְ⁠לֹ֖א שָׂמ֣וּ⁠ךָ לְ⁠נֶגְדָּֽ⁠ם ׃¹⁵ וְ⁠אַתָּ֣ה אֲ֭דֹנָ⁠י אֵל ־ רַח֣וּם וְ⁠חַנּ֑וּן אֶ֥רֶךְ אַ֝פַּ֗יִם וְ⁠רַב ־ חֶ֥סֶד וֶ⁠אֱמֶֽת ׃¹⁶ פְּנֵ֥ה אֵלַ֗⁠י וְ⁠חָ֫נֵּ֥⁠נִי תְּנָֽ⁠ה ־ עֻזְּ⁠ךָ֥ לְ⁠עַבְדֶּ֑⁠ךָ וְ֝⁠הוֹשִׁ֗יעָ⁠ה לְ⁠בֶן ־ אֲמָתֶֽ⁠ךָ ׃¹⁷ עֲשֵֽׂה ־ עִמִּ֥⁠י א֗וֹת לְ⁠ט֫וֹבָ֥ה וְ⁠יִרְא֣וּ שֹׂנְאַ֣⁠י וְ⁠יֵבֹ֑שׁוּ כִּֽי ־ אַתָּ֥ה יְ֝הוָ֗ה עֲזַרְתַּ֥⁠נִי וְ⁠נִחַמְתָּֽ⁠נִי ׃

Chapter 87

¹ לִ⁠בְנֵי ־ קֹ֭רַח מִזְמ֣וֹר שִׁ֑יר יְ֝סוּדָת֗⁠וֹ בְּ⁠הַרְרֵי ־ קֹֽדֶשׁ ׃² אֹהֵ֣ב יְ֭הוָה שַׁעֲרֵ֣י צִיּ֑וֹן מִ֝⁠כֹּ֗ל מִשְׁכְּנ֥וֹת יַעֲקֹֽב ׃³ נִ֭כְבָּדוֹת מְדֻבָּ֣ר בָּ֑⁠ךְ עִ֖יר הָ⁠אֱלֹהִ֣ים סֶֽלָה ׃⁴ אַזְכִּ֤יר ׀ רַ֥הַב וּ⁠בָבֶ֗ל לְֽ⁠יֹ֫דְעָ֥⁠י הִנֵּ֤ה פְלֶ֣שֶׁת וְ⁠צ֣וֹר עִם ־ כּ֑וּשׁ זֶ֝֗ה יֻלַּד ־ שָֽׁם ׃⁵ וּֽ⁠לֲ⁠צִיּ֨וֹן ׀ יֵאָמַ֗ר אִ֣ישׁ וְ֭⁠אִישׁ יֻלַּד ־ בָּ֑⁠הּ וְ⁠ה֖וּא יְכוֹנְנֶ֣⁠הָ עֶלְיֽוֹן ׃⁶ יְֽהוָ֗ה יִ֭סְפֹּר בִּ⁠כְת֣וֹב עַמִּ֑ים זֶ֖ה יֻלַּד ־ שָׁ֣ם סֶֽלָה ׃⁷ וְ⁠שָׁרִ֥ים כְּ⁠חֹלְלִ֑ים כָּֽל ־ מַעְיָנַ֥⁠י בָּֽ⁠ךְ ׃

Chapter 88

⁽¹⁾

שִׁ֥יר מִזְמ֗וֹר לִ⁠בְנֵ֫י קֹ֥רַח לַ⁠מְנַצֵּ֣חַ עַל ־ מָחֲלַ֣ת לְ⁠עַנּ֑וֹת מַ֝שְׂכִּ֗יל לְ⁠הֵימָ֥ן הָ⁠אֶזְרָחִֽי ׃

¹⁽²⁾ יְ֭הוָה אֱלֹהֵ֣י יְשׁוּעָתִ֑⁠י יוֹם ־ צָעַ֖קְתִּי בַ⁠לַּ֣יְלָה נֶגְדֶּֽ⁠ךָ ׃²⁽³⁾ תָּב֣וֹא לְ֭⁠פָנֶי⁠ךָ תְּפִלָּתִ֑⁠י הַטֵּֽה ־ אָ֝זְנְ⁠ךָ֗ לְ⁠רִנָּתִֽ⁠י ׃³⁽⁴⁾ כִּֽי ־ שָֽׂבְעָ֣ה בְ⁠רָע֣וֹת נַפְשִׁ֑⁠י וְ⁠חַיַּ֗⁠י לִ⁠שְׁא֥וֹל הִגִּֽיעוּ ׃⁴⁽⁵⁾ נֶ֭חְשַׁבְתִּי עִם ־ י֣וֹרְדֵי ב֑וֹר הָ֝יִ֗יתִי כְּ⁠גֶ֣בֶר אֵֽין ־ אֱיָֽל ׃⁵⁽⁶⁾ בַּ⁠מֵּתִ֗ים חָ֫פְשִׁ֥י כְּמ֤וֹ חֲלָלִ֨ים ׀ שֹׁ֥כְבֵי קֶ֗בֶר אֲשֶׁ֤ר לֹ֣א זְכַרְתָּ֣⁠ם ע֑וֹד וְ֝⁠הֵ֗מָּה מִ⁠יָּדְ⁠ךָ֥ נִגְזָֽרוּ ׃⁶⁽⁷⁾ שַׁ֭תַּ⁠נִי בְּ⁠ב֣וֹר תַּחְתִּיּ֑וֹת בְּ֝⁠מַחֲשַׁכִּ֗ים בִּ⁠מְצֹלֽוֹת ׃⁷⁽⁸⁾ עָ֭לַ⁠י סָמְכָ֣ה חֲמָתֶ֑⁠ךָ וְ⁠כָל ־ מִ֝שְׁבָּרֶ֗י⁠ךָ עִנִּ֥יתָ סֶּֽלָה ׃⁸⁽⁹⁾ הִרְחַ֥קְתָּ מְיֻדָּעַ֗⁠י מִ֫מֶּ֥⁠נִּי שַׁתַּ֣⁠נִי תוֹעֵב֣וֹת לָ֑⁠מוֹ כָּ֝לֻ֗א וְ⁠לֹ֣א אֵצֵֽא ׃⁹⁽¹⁰⁾ עֵינִ֥⁠י דָאֲבָ֗ה מִנִּ֫י עֹ֥נִי קְרָאתִ֣י⁠ךָ יְהוָ֣ה בְּ⁠כָל ־ י֑וֹם שִׁטַּ֖חְתִּי אֵלֶ֣י⁠ךָ כַפָּֽ⁠י ׃¹⁰⁽¹¹⁾ הֲ⁠לַ⁠מֵּתִ֥ים תַּעֲשֶׂה ־ פֶּ֑לֶא אִם ־ רְ֝פָאִ֗ים יָק֤וּמוּ ׀ יוֹד֬וּ⁠ךָ סֶּֽלָה ׃¹¹⁽¹²⁾ הַ⁠יְסֻפַּ֣ר בַּ⁠קֶּ֣בֶר חַסְדֶּ֑⁠ךָ אֱ֝מֽוּנָתְ⁠ךָ֗ בָּ⁠אֲבַדּֽוֹן ׃¹²⁽¹³⁾ הֲ⁠יִוָּדַ֣ע בַּ⁠חֹ֣שֶׁךְ פִּלְאֶ֑⁠ךָ וְ֝⁠צִדְקָתְ⁠ךָ֗ בְּ⁠אֶ֣רֶץ נְשִׁיָּֽה ׃¹³⁽¹⁴⁾ וַ⁠אֲנִ֤י ׀ אֵלֶ֣י⁠ךָ יְהוָ֣ה שִׁוַּ֑עְתִּי וּ֝⁠בַ⁠בֹּ֗קֶר תְּֽפִלָּתִ֥⁠י תְקַדְּמֶֽ⁠ךָּ ׃¹⁴⁽¹⁵⁾ לָ⁠מָ֣ה יְ֭הוָה תִּזְנַ֣ח נַפְשִׁ֑⁠י תַּסְתִּ֖יר פָּנֶ֣י⁠ךָ מִמֶּֽ⁠נִּי ׃¹⁵⁽¹⁶⁾ עָ֘נִ֤י אֲנִ֣י וְ⁠גֹוֵ֣עַ מִ⁠נֹּ֑עַר נָשָׂ֖אתִי אֵמֶ֣י⁠ךָ אָפֽוּנָה ׃¹⁶⁽¹⁷⁾ עָ֭לַ⁠י עָבְר֣וּ חֲרוֹנֶ֑י⁠ךָ בִּ֝עוּתֶ֗י⁠ךָ צִמְּתוּתֻֽ⁠נִי ׃¹⁷⁽¹⁸⁾ סַבּ֣וּ⁠נִי כַ֭⁠מַּיִם כָּל ־ הַ⁠יּ֑וֹם הִקִּ֖יפוּ עָלַ֣⁠י יָֽחַד ׃¹⁸⁽¹⁹⁾ הִרְחַ֣קְתָּ מִ֭מֶּ⁠נִּי אֹהֵ֣ב וָ⁠רֵ֑עַ מְֽיֻדָּעַ֥⁠י מַחְשָֽׁךְ ׃

Chapter 89

⁽¹⁾

מַ֝שְׂכִּ֗יל לְ⁠אֵיתָ֥ן הָֽ⁠אֶזְרָחִֽי ׃

¹⁽²⁾ חַֽסְדֵ֣י יְ֭הוָה עוֹלָ֣ם אָשִׁ֑ירָה לְ⁠דֹ֥ר וָ⁠דֹ֓ר ׀ אוֹדִ֖יעַ אֱמוּנָתְ⁠ךָ֣ בְּ⁠פִֽ⁠י ׃²⁽³⁾ כִּֽי ־ אָמַ֗רְתִּי ע֭וֹלָם חֶ֣סֶד יִבָּנֶ֑ה שָׁמַ֓יִם ׀ תָּכִ֖ן אֱמוּנָתְ⁠ךָ֣ בָ⁠הֶֽם ׃³⁽⁴⁾ כָּרַ֣תִּֽי בְ֭רִית לִ⁠בְחִירִ֑⁠י נִ֝שְׁבַּ֗עְתִּי לְ⁠דָוִ֥ד עַבְדִּֽ⁠י ׃⁴⁽⁵⁾ עַד ־ ע֭וֹלָם אָכִ֣ין זַרְעֶ֑⁠ךָ וּ⁠בָנִ֨יתִי לְ⁠דֹר ־ וָ⁠ד֖וֹר כִּסְאֲ⁠ךָ֣ סֶֽלָה ׃⁵⁽⁶⁾ וְ⁠י֘וֹד֤וּ שָׁמַ֣יִם פִּלְאֲ⁠ךָ֣ יְהוָ֑ה אַף ־ אֱ֝מֽוּנָתְ⁠ךָ֗ בִּ⁠קְהַ֥ל קְדֹשִֽׁים ׃⁶⁽⁷⁾ כִּ֤י מִ֣י בַ֭⁠שַּׁחַק יַעֲרֹ֣ךְ לַ⁠יהוָ֑ה יִדְמֶ֥ה לַ֝⁠יהוָ֗ה בִּ⁠בְנֵ֥י אֵלִים ׃⁷⁽⁸⁾ אֵ֣ל נַ֭עֲרָץ בְּ⁠סוֹד ־ קְדֹשִׁ֣ים רַבָּ֑ה וְ֝⁠נוֹרָ֗א עַל ־ כָּל ־ סְבִיבָֽי⁠ו ׃⁸⁽⁹⁾ יְהוָ֤ה ׀ אֱלֹ֘הֵ֤י צְבָא֗וֹת מִֽי ־ כָֽמ֖וֹ⁠ךָ חֲסִ֥ין ׀ יָ֑הּ וֶ֝⁠אֱמֽוּנָתְ⁠ךָ֗ סְבִיבוֹתֶֽי⁠ךָ ׃⁹⁽¹⁰⁾ אַתָּ֣ה מ֭וֹשֵׁל בְּ⁠גֵא֣וּת הַ⁠יָּ֑ם בְּ⁠שׂ֥וֹא גַ֝לָּ֗י⁠ו אַתָּ֥ה תְשַׁבְּחֵֽ⁠ם ׃¹⁰⁽¹¹⁾ אַתָּ֤ה דִכִּ֣אתָ כֶ⁠חָלָ֣ל רָ֑הַב בִּ⁠זְר֥וֹעַ עֻ֝זְּ⁠ךָ֗ פִּזַּ֥רְתָּ אוֹיְבֶֽי⁠ךָ ׃¹¹⁽¹²⁾ לְ⁠ךָ֣ שָׁ֭מַיִם אַף ־ לְ⁠ךָ֥ אָ֑רֶץ תֵּבֵ֥ל וּ֝⁠מְלֹאָ֗⁠הּ אַתָּ֥ה יְסַדְתָּֽ⁠ם ׃¹²⁽¹³⁾ צָפ֣וֹן וְ֭⁠יָמִין אַתָּ֣ה בְרָאתָ֑⁠ם תָּב֥וֹר וְ֝⁠חֶרְמ֗וֹן בְּ⁠שִׁמְ⁠ךָ֥ יְרַנֵּֽנוּ ׃¹³⁽¹⁴⁾ לְ⁠ךָ֣ זְ֭רוֹעַ עִם ־ גְּבוּרָ֑ה תָּעֹ֥ז יָ֝דְ⁠ךָ֗ תָּר֥וּם יְמִינֶֽ⁠ךָ ׃¹⁴⁽¹⁵⁾ צֶ֣דֶק וּ֭⁠מִשְׁפָּט מְכ֣וֹן כִּסְאֶ֑⁠ךָ חֶ֥סֶד וֶ֝⁠אֱמֶ֗ת יְֽקַדְּמ֥וּ פָנֶֽי⁠ךָ ׃¹⁵⁽¹⁶⁾ אַשְׁרֵ֣י הָ֭⁠עָם יוֹדְעֵ֣י תְרוּעָ֑ה יְ֝הוָ֗ה בְּֽ⁠אוֹר ־ פָּנֶ֥י⁠ךָ יְהַלֵּכֽוּ⁠ן ׃¹⁶⁽¹⁷⁾ בְּ֭⁠שִׁמְ⁠ךָ יְגִיל֣וּ⁠ן כָּל ־ הַ⁠יּ֑וֹם וּ⁠בְ⁠צִדְקָתְ⁠ךָ֥ יָרֽוּמוּ ׃¹⁷⁽¹⁸⁾ כִּֽי ־ תִפְאֶ֣רֶת עֻזָּ֣⁠מוֹ אָ֑תָּה וּ֝⁠בִ⁠רְצֹנְ⁠ךָ֗ תָּר֥וּם ¹ קַרְנֵֽ⁠נוּ ׃¹⁸⁽¹⁹⁾ כִּ֣י לַֽ֭⁠יהוָה מָֽגִנֵּ֑⁠נוּ וְ⁠לִ⁠קְד֖וֹשׁ יִשְׂרָאֵ֣ל מַלְכֵּֽ⁠נוּ ׃¹⁹⁽²⁰⁾ אָ֤ז דִּבַּ֥רְתָּֽ ־ בְ⁠חָ֡זוֹן לַֽ⁠חֲסִידֶ֗י⁠ךָ וַ⁠תֹּ֗אמֶר שִׁוִּ֣יתִי עֵ֭זֶר עַל ־ גִּבּ֑וֹר הֲרִימ֖וֹתִי בָח֣וּר מֵ⁠עָֽם ׃²⁰⁽²¹⁾ מָ֭צָאתִי דָּוִ֣ד עַבְדִּ֑⁠י בְּ⁠שֶׁ֖מֶן קָדְשִׁ֣⁠י מְשַׁחְתִּֽי⁠ו ׃²¹⁽²²⁾ אֲשֶׁ֣ר יָ֭דִ⁠י תִּכּ֣וֹן עִמּ֑⁠וֹ אַף ־ זְרוֹעִ֥⁠י תְאַמְּצֶֽ⁠נּוּ ׃²²⁽²³⁾ לֹֽא ־ יַשִּׁ֣א אוֹיֵ֣ב בּ֑⁠וֹ וּ⁠בֶן ־ עַ֝וְלָ֗ה לֹ֣א יְעַנֶּֽ⁠נּוּ ׃²³⁽²⁴⁾ וְ⁠כַתּוֹתִ֣י מִ⁠פָּנָ֣י⁠ו צָרָ֑י⁠ו וּ⁠מְשַׂנְאָ֥י⁠ו אֶגּֽוֹף ׃²⁴⁽²⁵⁾ וֶֽ⁠אֶֽמוּנָתִ֣⁠י וְ⁠חַסְדִּ֣⁠י עִמּ֑⁠וֹ וּ֝⁠בִ⁠שְׁמִ֗⁠י תָּר֥וּם קַרְנֽ⁠וֹ ׃²⁵⁽²⁶⁾ וְ⁠שַׂמְתִּ֣י בַ⁠יָּ֣ם יָד֑⁠וֹ וּֽ⁠בַ⁠נְּהָר֥וֹת יְמִינֽ⁠וֹ ׃²⁶⁽²⁷⁾ ה֣וּא יִ֭קְרָאֵ⁠נִי אָ֣בִ⁠י אָ֑תָּה אֵ֝לִ֗⁠י וְ⁠צ֣וּר יְשׁוּעָתִֽ⁠י ׃²⁷⁽²⁸⁾ אַף ־ אָ֭נִי בְּכ֣וֹר אֶתְּנֵ֑⁠הוּ עֶ֝לְי֗וֹן לְ⁠מַלְכֵי ־ אָֽרֶץ ׃²⁸⁽²⁹⁾ לְ֭⁠עוֹלָ֗ם אשמור ־ ל֣⁠וֹ ² חַסְדִּ֑⁠י וּ֝⁠בְרִיתִ֗⁠י נֶאֱמֶ֥נֶת לֽ⁠וֹ ׃²⁹⁽³⁰⁾ וְ⁠שַׂמְתִּ֣י לָ⁠עַ֣ד זַרְע֑⁠וֹ וְ֝⁠כִסְא֗⁠וֹ כִּ⁠ימֵ֥י שָׁמָֽיִם ׃³⁰⁽³¹⁾ אִם ־ יַֽעַזְב֣וּ בָ֭נָי⁠ו תּוֹרָתִ֑⁠י וּ֝⁠בְ⁠מִשְׁפָּטַ֗⁠י לֹ֣א יֵלֵכֽוּ⁠ן ׃³¹⁽³²⁾ אִם ־ חֻקֹּתַ֥⁠י יְחַלֵּ֑לוּ וּ֝⁠מִצְוֺתַ֗⁠י לֹ֣א יִשְׁמֹֽרוּ ׃³²⁽³³⁾ וּ⁠פָקַדְתִּ֣י בְ⁠שֵׁ֣בֶט פִּשְׁעָ֑⁠ם וּ⁠בִ⁠נְגָעִ֥ים עֲוֺנָֽ⁠ם ׃³³⁽³⁴⁾ וְ֭⁠חַסְדִּ⁠י לֹֽא ־ אָפִ֣יר מֵֽ⁠עִמּ֑⁠וֹ וְ⁠לֹֽא ־ אֲ֝שַׁקֵּ֗ר בֶּ⁠אֱמוּנָתִֽ⁠י ׃³⁴⁽³⁵⁾ לֹא ־ אֲחַלֵּ֥ל בְּרִיתִ֑⁠י וּ⁠מוֹצָ֥א שְׂ֝פָתַ֗⁠י לֹ֣א אֲשַׁנֶּֽה ׃³⁵⁽³⁶⁾ אַ֭חַת נִשְׁבַּ֣עְתִּי בְ⁠קָדְשִׁ֑⁠י אִֽם ־ לְ⁠דָוִ֥ד אֲכַזֵּֽב ׃³⁶⁽³⁷⁾ זַ֭רְע⁠וֹ לְ⁠עוֹלָ֣ם יִהְיֶ֑ה וְ⁠כִסְא֖⁠וֹ כַ⁠שֶּׁ֣מֶשׁ נֶגְדִּֽ⁠י ׃³⁷⁽³⁸⁾ כְּ֭⁠יָרֵחַ יִכּ֣וֹן עוֹלָ֑ם וְ⁠עֵ֥ד בַּ֝⁠שַּׁ֗חַק נֶאֱמָ֥ן סֶֽלָה ׃³⁸⁽³⁹⁾ וְ⁠אַתָּ֣ה זָ֭נַחְתָּ וַ⁠תִּמְאָ֑ס הִ֝תְעַבַּ֗רְתָּ עִם ־ מְשִׁיחֶֽ⁠ךָ ׃³⁹⁽⁴⁰⁾ נֵ֭אַרְתָּה בְּרִ֣ית עַבְדֶּ֑⁠ךָ חִלַּ֖לְתָּ לָ⁠אָ֣רֶץ נִזְרֽ⁠וֹ ׃⁴⁰⁽⁴¹⁾ פָּרַ֥צְתָּ כָל ־ גְּדֵרֹתָ֑י⁠ו שַׂ֖מְתָּ מִבְצָרָ֣י⁠ו מְחִתָּה ׃⁴¹⁽⁴²⁾ שַׁ֭סֻּ⁠הוּ כָּל ־ עֹ֣בְרֵי דָ֑רֶךְ הָיָ֥ה חֶ֝רְפָּ֗ה לִ⁠שְׁכֵנָֽי⁠ו ׃⁴²⁽⁴³⁾ הֲ֭רִימוֹתָ יְמִ֣ין צָרָ֑י⁠ו הִ֝שְׂמַ֗חְתָּ כָּל ־ אוֹיְבָֽי⁠ו ׃⁴³⁽⁴⁴⁾ אַף ־ תָּ֭שִׁיב צ֣וּר חַרְבּ֑⁠וֹ וְ⁠לֹ֥א הֲ֝קֵימֹת֗⁠וֹ בַּ⁠מִּלְחָמָֽה ׃⁴⁴⁽⁴⁵⁾ הִשְׁבַּ֥תָּ מִ⁠טְּהָר֑⁠וֹ וְ֝⁠כִסְא֗⁠וֹ לָ⁠אָ֥רֶץ מִגַּֽרְתָּה ׃⁴⁵⁽⁴⁶⁾ הִ֭קְצַרְתָּ יְמֵ֣י עֲלוּמָ֑י⁠ו הֶֽעֱטִ֨יתָ עָלָ֖י⁠ו בּוּשָׁ֣ה סֶֽלָה ׃⁴⁶⁽⁴⁷⁾ עַד ־ מָ֣ה יְ֭הוָה תִּסָּתֵ֣ר לָ⁠נֶ֑צַח תִּבְעַ֖ר כְּמוֹ ־ אֵ֣שׁ חֲמָתֶֽ⁠ךָ ׃⁴⁷⁽⁴⁸⁾ זְכָר ־ אֲנִ֥י מֶה ־ חָ֑לֶד עַל ־ מַה ־ שָּׁ֝֗וְא בָּרָ֥אתָ כָל ־ בְּנֵי ־ אָדָֽם ׃⁴⁸⁽⁴⁹⁾ מִ֤י גֶ֣בֶר יִֽ֭חְיֶה וְ⁠לֹ֣א יִרְאֶה ־ מָּ֑וֶת יְמַלֵּ֨ט נַפְשׁ֖⁠וֹ מִ⁠יַּד ־ שְׁא֣וֹל סֶֽלָה ׃⁴⁹⁽⁵⁰⁾ אַיֵּ֤ה ׀ חֲסָדֶ֖י⁠ךָ הָ⁠רִאשֹׁנִ֥ים ׀ אֲדֹנָ֑⁠י נִשְׁבַּ֥עְתָּ לְ֝⁠דָוִ֗ד בֶּ⁠אֱמוּנָתֶֽ⁠ךָ ׃⁵⁰⁽⁵¹⁾ זְכֹ֣ר אֲ֭דֹנָ⁠י חֶרְפַּ֣ת עֲבָדֶ֑י⁠ךָ שְׂאֵתִ֥⁠י בְ֝⁠חֵיקִ֗⁠י כָּל ־ רַבִּ֥ים עַמִּֽים ׃⁵¹⁽⁵²⁾ אֲשֶׁ֤ר חֵרְפ֖וּ אוֹיְבֶ֥י⁠ךָ ׀ יְהוָ֑ה אֲשֶׁ֥ר חֵ֝רְפ֗וּ עִקְּב֥וֹת מְשִׁיחֶֽ⁠ךָ ׃⁵²⁽⁵³⁾ בָּר֖וּךְ יְהוָ֥ה לְ֝⁠עוֹלָ֗ם אָ֘מֵ֥ן ׀ וְ⁠אָמֵֽן ׃

Chapter 90

¹ תְּפִלָּה֮ לְ⁠מֹשֶׁ֪ה אִֽישׁ ־ הָ⁠אֱלֹ֫הִ֥ים אֲֽדֹנָ֗⁠י מָע֣וֹן אַ֭תָּה הָיִ֥יתָ לָּ֗⁠נוּ בְּ⁠דֹ֣ר וָ⁠דֹֽר ׃² בְּ⁠טֶ֤רֶם ׀ הָ֘רִ֤ים יֻלָּ֗דוּ וַ⁠תְּח֣וֹלֵֽל אֶ֣רֶץ וְ⁠תֵבֵ֑ל וּֽ⁠מֵ⁠עוֹלָ֥ם עַד ־ ע֝וֹלָ֗ם אַתָּ֥ה אֵֽל ׃³ תָּשֵׁ֣ב אֱ֭נוֹשׁ עַד ־ דַּכָּ֑א וַ֝⁠תֹּ֗אמֶר שׁ֣וּבוּ בְנֵי ־ אָדָֽם ׃⁴ כִּ֤י אֶ֪לֶף שָׁנִ֡ים בְּֽ⁠עֵינֶ֗י⁠ךָ כְּ⁠י֣וֹם אֶ֭תְמוֹל כִּ֣י יַעֲבֹ֑ר וְ⁠אַשְׁמוּרָ֥ה בַ⁠לָּֽיְלָה ׃⁵ זְ֭רַמְתָּ⁠ם שֵׁנָ֣ה יִהְי֑וּ בַּ֝⁠בֹּ֗קֶר כֶּ⁠חָצִ֥יר יַחֲלֹֽף ׃⁶ בַּ֭⁠בֹּקֶר יָצִ֣יץ וְ⁠חָלָ֑ף לָ֝⁠עֶ֗רֶב יְמוֹלֵ֥ל וְ⁠יָבֵֽשׁ ׃⁷ כִּֽי ־ כָלִ֥ינוּ בְ⁠אַפֶּ֑⁠ךָ וּֽ⁠בַ⁠חֲמָתְ⁠ךָ֥ נִבְהָֽלְנוּ ׃⁸ שַׁתָּ֣ה ¹ עֲוֺנֹתֵ֣י⁠נוּ לְ⁠נֶגְדֶּ֑⁠ךָ עֲ֝לֻמֵ֗⁠נוּ לִ⁠מְא֥וֹר פָּנֶֽי⁠ךָ ׃⁹ כִּ֣י כָל ־ יָ֭מֵי⁠נוּ פָּנ֣וּ בְ⁠עֶבְרָתֶ֑⁠ךָ כִּלִּ֖ינוּ שָׁנֵ֣י⁠נוּ כְמוֹ ־ הֶֽגֶה ׃¹⁰ יְמֵֽי ־ שְׁנוֹתֵ֨י⁠נוּ בָ⁠הֶ֥ם שִׁבְעִ֪ים שָׁנָ֡ה וְ⁠אִ֤ם בִּ⁠גְבוּרֹ֨ת ׀ שְׁמ֘וֹנִ֤ים שָׁנָ֗ה וְ֭⁠רָהְבָּ⁠ם עָמָ֣ל וָ⁠אָ֑וֶן כִּי ־ גָ֥ז חִ֝֗ישׁ וַ⁠נָּעֻֽפָ⁠ה ׃¹¹ מִֽי ־ י֭וֹדֵעַ עֹ֣ז אַפֶּ֑⁠ךָ וּ֝⁠כְ⁠יִרְאָתְ⁠ךָ֗ עֶבְרָתֶֽ⁠ךָ ׃¹² לִ⁠מְנ֣וֹת יָ֭מֵי⁠נוּ כֵּ֣ן הוֹדַ֑ע וְ֝⁠נָבִ֗א לְבַ֣ב חָכְמָֽה ׃¹³ שׁוּבָ֣⁠ה יְ֭הוָה עַד ־ מָתָ֑י וְ֝⁠הִנָּחֵ֗ם עַל ־ עֲבָדֶֽי⁠ךָ ׃¹⁴ שַׂבְּעֵ֣⁠נוּ בַ⁠בֹּ֣קֶר חַסְדֶּ֑⁠ךָ וּֽ⁠נְרַנְּנָ֥ה וְ֝⁠נִשְׂמְחָ֗ה בְּ⁠כָל ־ יָמֵֽי⁠נוּ ׃¹⁵ שַׂ֭מְּחֵ⁠נוּ כִּ⁠ימ֣וֹת עִנִּיתָ֑⁠נוּ שְׁ֝נ֗וֹת רָאִ֥ינוּ רָעָֽה ׃¹⁶ יֵרָאֶ֣ה אֶל ־ עֲבָדֶ֣י⁠ךָ פָעֳלֶ֑⁠ךָ וַ֝⁠הֲדָרְ⁠ךָ֗ עַל ־ בְּנֵי⁠הֶֽם ׃¹⁷ וִ⁠יהִ֤י ׀ נֹ֤עַם אֲדֹנָ֥⁠י אֱלֹהֵ֗י⁠נוּ עָ֫לֵ֥י⁠נוּ וּ⁠מַעֲשֵׂ֣ה יָ֭דֵי⁠נוּ כּוֹנְנָ֥⁠ה עָלֵ֑י⁠נוּ וּֽ⁠מַעֲשֵׂ֥ה יָ֝דֵ֗י⁠נוּ כּוֹנְנֵֽ⁠הוּ ׃

¹K שת

Chapter 91

¹ יֹ֭שֵׁב בְּ⁠סֵ֣תֶר עֶלְי֑וֹן בְּ⁠צֵ֥ל שַׁ֝דַּ֗י יִתְלוֹנָֽן ׃² אֹמַ֗ר לַֽ֭⁠יהוָה מַחְסִ֣⁠י וּ⁠מְצוּדָתִ֑⁠י אֱ֝לֹהַ֗⁠י אֶבְטַח ־ בּֽ⁠וֹ ׃³ כִּ֤י ה֣וּא יַ֭צִּֽילְ⁠ךָ מִ⁠פַּ֥ח יָק֗וּשׁ מִ⁠דֶּ֥בֶר הַוּֽוֹת ׃⁴ בְּ⁠אֶבְרָת֨⁠וֹ ׀ יָ֣סֶךְ לָ֭⁠ךְ וְ⁠תַֽחַת ־ כְּנָפָ֣י⁠ו תֶּחְסֶ֑ה צִנָּ֖ה וְֽ⁠סֹחֵרָ֣ה אֲמִתּֽ⁠וֹ ׃⁵ לֹא ־ תִ֭ירָא מִ⁠פַּ֣חַד לָ֑יְלָה מֵ֝⁠חֵ֗ץ יָע֥וּף יוֹמָֽם ׃⁶ מִ֭⁠דֶּבֶר בָּ⁠אֹ֣פֶל יַהֲלֹ֑ךְ מִ֝⁠קֶּ֗טֶב יָשׁ֥וּד צָהֳרָֽיִם ׃⁷ יִפֹּ֤ל מִ⁠צִּדְּ⁠ךָ֨ ׀ אֶ֗לֶף וּ⁠רְבָבָ֥ה מִ⁠ימִינֶ֑⁠ךָ אֵ֝לֶ֗י⁠ךָ לֹ֣א יִגָּֽשׁ ׃⁸ רַ֭ק בְּ⁠עֵינֶ֣י⁠ךָ תַבִּ֑יט וְ⁠שִׁלֻּמַ֖ת רְשָׁעִ֣ים תִּרְאֶֽה ׃⁹ כִּֽי ־ אַתָּ֣ה יְהוָ֣ה מַחְסִ֑⁠י עֶ֝לְי֗וֹן שַׂ֣מְתָּ מְעוֹנֶֽ⁠ךָ ׃¹⁰ לֹֽא ־ תְאֻנֶּ֣ה אֵלֶ֣י⁠ךָ רָעָ֑ה וְ֝⁠נֶ֗גַע לֹא ־ יִקְרַ֥ב בְּ⁠אָהֳלֶֽ⁠ךָ ׃¹¹ כִּ֣י מַ֭לְאָכָי⁠ו יְצַוֶּה ־ לָּ֑⁠ךְ לִ֝⁠שְׁמָרְ⁠ךָ֗ בְּ⁠כָל ־ דְּרָכֶֽי⁠ךָ ׃¹² עַל ־ כַּפַּ֥יִם יִשָּׂא֑וּ⁠נְ⁠ךָ פֶּן ־ תִּגֹּ֖ף בָּ⁠אֶ֣בֶן רַגְלֶֽ⁠ךָ ׃¹³ עַל ־ שַׁ֣חַל וָ⁠פֶ֣תֶן תִּדְרֹ֑ךְ תִּרְמֹ֖ס כְּפִ֣יר וְ⁠תַנִּֽין ׃¹⁴ כִּ֤י בִ֣⁠י חָ֭שַׁק וַ⁠אֲפַלְּטֵ֑⁠הוּ אֲ֝שַׂגְּבֵ֗⁠הוּ כִּֽי ־ יָדַ֥ע שְׁמִֽ⁠י ׃¹⁵ יִקְרָאֵ֨⁠נִי ׀ וְֽ⁠אֶעֱנֵ֗⁠הוּ עִמּֽ⁠וֹ ־ אָנֹכִ֥י בְ⁠צָרָ֑ה אֲ֝חַלְּצֵ֗⁠הוּ וַֽ⁠אֲכַבְּדֵֽ⁠הוּ ׃¹⁶ אֹ֣רֶךְ יָ֭מִים אַשְׂבִּיעֵ֑⁠הוּ וְ֝⁠אַרְאֵ֗⁠הוּ בִּֽ⁠ישׁוּעָתִֽ⁠י ׃

Chapter 92

⁽¹⁾

מִזְמ֥וֹר שִׁ֗יר לְ⁠י֣וֹם הַ⁠שַּׁבָּֽת ׃

¹⁽²⁾ ט֗וֹב לְ⁠הֹד֥וֹת לַ⁠יהוָ֑ה וּ⁠לְ⁠זַמֵּ֖ר לְ⁠שִׁמְ⁠ךָ֣ עֶלְיֽוֹן ׃²⁽³⁾ לְ⁠הַגִּ֣יד בַּ⁠בֹּ֣קֶר חַסְֽדֶּ֑⁠ךָ וֶ֝⁠אֱמֽוּנָתְ⁠ךָ֗ בַּ⁠לֵּילֽוֹת ׃³⁽⁴⁾ עֲֽלֵי ־ עָ֭שׂוֹר וַ⁠עֲלֵי ־ נָ֑בֶל עֲלֵ֖י הִגָּי֣וֹן בְּ⁠כִנּֽוֹר ׃⁴⁽⁵⁾ כִּ֤י שִׂמַּחְתַּ֣⁠נִי יְהוָ֣ה בְּ⁠פָעֳלֶ֑⁠ךָ בְּֽ⁠מַעֲשֵׂ֖י יָדֶ֣י⁠ךָ אֲרַנֵּֽן ׃⁵⁽⁶⁾ מַה ־ גָּדְל֣וּ מַעֲשֶׂ֣י⁠ךָ יְהוָ֑ה מְ֝אֹ֗ד עָמְק֥וּ מַחְשְׁבֹתֶֽי⁠ךָ ׃⁶⁽⁷⁾ אִֽישׁ ־ בַּ֭עַר לֹ֣א יֵדָ֑ע וּ֝⁠כְסִ֗יל לֹא ־ יָבִ֥ין אֶת ־ זֹֽאת ׃⁷⁽⁸⁾ בִּ⁠פְרֹ֤חַ רְשָׁעִ֨ים ׀ כְּמ֥וֹ עֵ֗שֶׂב וַ֭⁠יָּצִיצוּ כָּל ־ פֹּ֣עֲלֵי אָ֑וֶן לְ⁠הִשָּֽׁמְדָ֥⁠ם עֲדֵי ־ עַֽד ׃⁸⁽⁹⁾ וְ⁠אַתָּ֥ה מָר֗וֹם לְ⁠עֹלָ֥ם יְהוָֽה ׃⁹⁽¹⁰⁾ כִּ֤י הִנֵּ֪ה אֹיְבֶ֡י⁠ךָ ׀ יְֽהוָ֗ה כִּֽי ־ הִנֵּ֣ה אֹיְבֶ֣י⁠ךָ יֹאבֵ֑דוּ יִ֝תְפָּרְד֗וּ כָּל ־ פֹּ֥עֲלֵי אָֽוֶן ׃¹⁰⁽¹¹⁾ וַ⁠תָּ֣רֶם כִּ⁠רְאֵ֣ים קַרְנִ֑⁠י בַּ֝לֹּתִ֗י בְּ⁠שֶׁ֣מֶן רַעֲנָֽן ׃¹¹⁽¹²⁾ וַ⁠תַּבֵּ֥ט עֵינִ֗⁠י בְּ⁠שׁ֫וּרָ֥⁠י בַּ⁠קָּמִ֖ים עָלַ֥⁠י מְרֵעִ֗ים תִּשְׁמַ֥עְנָה אָזְנָֽ⁠י ׃¹²⁽¹³⁾ צַ֭דִּיק כַּ⁠תָּמָ֣ר יִפְרָ֑ח כְּ⁠אֶ֖רֶז בַּ⁠לְּבָנ֣וֹן יִשְׂגֶּֽה ׃¹³⁽¹⁴⁾ שְׁ֭תוּלִים בְּ⁠בֵ֣ית יְהוָ֑ה בְּ⁠חַצְר֖וֹת אֱלֹהֵ֣י⁠נוּ יַפְרִֽיחוּ ׃¹⁴⁽¹⁵⁾ ע֭וֹד יְנוּב֣וּ⁠ן בְּ⁠שֵׂיבָ֑ה דְּשֵׁנִ֖ים וְ⁠רַֽעֲנַנִּ֣ים יִהְיֽוּ ׃¹⁵⁽¹⁶⁾ לְ֭⁠הַגִּיד כִּֽי ־ יָשָׁ֣ר יְהוָ֑ה צ֝וּרִ֗⁠י וְֽ⁠לֹא ־ עַוְלָ֥תָה ¹ בּֽ⁠וֹ ׃

Chapter 93

¹ יְהוָ֣ה מָלָךְ֮ גֵּא֪וּת לָ֫בֵ֥שׁ לָבֵ֣שׁ יְ֭הוָה עֹ֣ז הִתְאַזָּ֑ר אַף ־ תִּכּ֥וֹן תֵּ֝בֵ֗ל בַּל ־ תִּמּֽוֹט ׃² נָכ֣וֹן כִּסְאֲ⁠ךָ֣ מֵ⁠אָ֑ז מֵֽ⁠עוֹלָ֣ם אָֽתָּה ׃³ נָשְׂא֤וּ נְהָר֨וֹת ׀ יְֽהוָ֗ה נָשְׂא֣וּ נְהָר֣וֹת קוֹלָ֑⁠ם יִשְׂא֖וּ נְהָר֣וֹת דָּכְיָֽ⁠ם ׃⁴ מִ⁠קֹּל֨וֹת ׀ מַ֤יִם רַבִּ֗ים אַדִּירִ֣ים מִשְׁבְּרֵי ־ יָ֑ם אַדִּ֖יר בַּ⁠מָּר֣וֹם יְהוָֽה ׃⁵ עֵֽדֹתֶ֨י⁠ךָ ׀ נֶאֶמְנ֬וּ מְאֹ֗ד לְ⁠בֵיתְ⁠ךָ֥ נַאֲוָה ־ קֹ֑דֶשׁ יְ֝הוָ֗ה לְ⁠אֹ֣רֶךְ יָמִֽים ׃

Chapter 94

¹ אֵל ־ נְקָמ֥וֹת יְהוָ֑ה אֵ֖ל נְקָמ֣וֹת הוֹפִֽיַע ׃² הִ֭נָּשֵׂא שֹׁפֵ֣ט הָ⁠אָ֑רֶץ הָשֵׁ֥ב גְּ֝מ֗וּל עַל ־ גֵּאִֽים ׃³ עַד ־ מָתַ֖י רְשָׁעִ֥ים ׀ יְהוָ֑ה עַד ־ מָ֝תַ֗י רְשָׁעִ֥ים יַעֲלֹֽזוּ ׃⁴ יַבִּ֣יעוּ יְדַבְּר֣וּ עָתָ֑ק יִֽ֝תְאַמְּר֗וּ כָּל ־ פֹּ֥עֲלֵי אָֽוֶן ׃⁵ עַמְּ⁠ךָ֣ יְהוָ֣ה יְדַכְּא֑וּ וְֽ⁠נַחֲלָתְ⁠ךָ֥ יְעַנּֽוּ ׃⁶ אַ֭לְמָנָה וְ⁠גֵ֣ר יַהֲרֹ֑גוּ וִֽ⁠יתוֹמִ֣ים יְרַצֵּֽחוּ ׃⁷ וַ֭⁠יֹּ֣אמְרוּ לֹ֣א יִרְאֶה ־ יָּ֑הּ וְ⁠לֹא ־ יָ֝בִ֗ין אֱלֹהֵ֥י יַעֲקֹֽב ׃⁸ בִּ֭ינוּ בֹּעֲרִ֣ים בָּ⁠עָ֑ם וּ֝⁠כְסִילִ֗ים מָתַ֥י תַּשְׂכִּֽילוּ ׃⁹ הֲ⁠נֹ֣טַֽע אֹ֭זֶן הֲ⁠לֹ֣א יִשְׁמָ֑ע אִֽם ־ יֹ֥צֵֽר עַ֝֗יִן הֲ⁠לֹ֣א יַבִּֽיט ׃¹⁰ הֲ⁠יֹסֵ֣ר גּ֭וֹיִם הֲ⁠לֹ֣א יוֹכִ֑יחַ הַֽ⁠מְלַמֵּ֖ד אָדָ֣ם דָּֽעַת ׃¹¹ יְֽהוָ֗ה יֹ֭דֵעַ מַחְשְׁב֣וֹת אָדָ֑ם כִּי ־ הֵ֥מָּה הָֽבֶל ׃¹² אַשְׁרֵ֤י ׀ הַ⁠גֶּ֣בֶר אֲשֶׁר ־ תְּיַסְּרֶ֣⁠נּוּ יָּ֑הּ וּֽ⁠מִ⁠תּוֹרָתְ⁠ךָ֥ תְלַמְּדֶֽ⁠נּוּ ׃¹³ לְ⁠הַשְׁקִ֣יט ל֭⁠וֹ מִ֣⁠ימֵי רָ֑ע עַ֤ד יִכָּרֶ֖ה לָ⁠רָשָׁ֣ע שָֽׁחַת ׃¹⁴ כִּ֤י ׀ לֹא ־ יִטֹּ֣שׁ יְהוָ֣ה עַמּ֑⁠וֹ וְ֝⁠נַחֲלָת֗⁠וֹ לֹ֣א יַעֲזֹֽב ׃¹⁵ כִּֽי ־ עַד ־ צֶ֭דֶק יָשׁ֣וּב מִשְׁפָּ֑ט וְ֝⁠אַחֲרָ֗י⁠ו כָּל ־ יִשְׁרֵי ־ לֵֽב ׃¹⁶ מִֽי ־ יָק֣וּם לִ֭⁠י עִם ־ מְרֵעִ֑ים מִֽי ־ יִתְיַצֵּ֥ב לִ֝⁠י עִם ־ פֹּ֥עֲלֵי אָֽוֶן ׃¹⁷ לוּלֵ֣י יְ֭הוָה עֶזְרָ֣תָ⁠ה לִּ֑⁠י כִּ⁠מְעַ֓ט ׀ שָֽׁכְנָ֖ה דוּמָ֣ה נַפְשִֽׁ⁠י ׃¹⁸ אִם ־ אָ֭מַרְתִּי מָ֣טָה רַגְלִ֑⁠י חַסְדְּ⁠ךָ֥ יְ֝הוָ֗ה יִסְעָדֵֽ⁠נִי ׃¹⁹ בְּ⁠רֹ֣ב שַׂרְעַפַּ֣⁠י בְּ⁠קִרְבִּ֑⁠י תַּ֝נְחוּמֶ֗י⁠ךָ יְֽשַׁעַשְׁע֥וּ נַפְשִֽׁ⁠י ׃²⁰ הַֽ֭⁠יְחָבְרְ⁠ךָ כִּסֵּ֣א הַוּ֑וֹת יֹצֵ֖ר עָמָ֣ל עֲלֵי ־ חֹֽק ׃²¹ יָ֭גוֹדּוּ עַל ־ נֶ֣פֶשׁ צַדִּ֑יק וְ⁠דָ֖ם נָקִ֣י יַרְשִֽׁיעוּ ׃²² וַ⁠יְהִ֬י יְהוָ֣ה לִ֣⁠י לְ⁠מִשְׂגָּ֑ב וֵ֝⁠אלֹהַ֗⁠י לְ⁠צ֣וּר מַחְסִֽ⁠י ׃²³ וַ⁠יָּ֤שֶׁב עֲלֵי⁠הֶ֨ם ׀ אֶת ־ אוֹנָ֗⁠ם וּ⁠בְ⁠רָעָתָ֥⁠ם יַצְמִיתֵ֑⁠ם יַ֝צְמִיתֵ֗⁠ם יְהוָ֥ה אֱלֹהֵֽי⁠נוּ ׃

Chapter 95

¹ לְ֭כוּ נְרַנְּנָ֣ה לַ⁠יהוָ֑ה נָ֝רִ֗יעָה לְ⁠צ֣וּר יִשְׁעֵֽ⁠נוּ ׃² נְקַדְּמָ֣ה פָנָ֣י⁠ו בְּ⁠תוֹדָ֑ה בִּ֝⁠זְמִר֗וֹת נָרִ֥יעַֽ לֽ⁠וֹ ׃³ כִּ֤י אֵ֣ל גָּד֣וֹל יְהוָ֑ה וּ⁠מֶ֥לֶךְ גָּ֝ד֗וֹל עַל ־ כָּל ־ אֱלֹהִֽים ׃⁴ אֲשֶׁ֣ר בְּ֭⁠יָד⁠וֹ מֶחְקְרֵי ־ אָ֑רֶץ וְ⁠תוֹעֲפ֖וֹת הָרִ֣ים לֽ⁠וֹ ׃⁵ אֲשֶׁר ־ ל֣⁠וֹ הַ֭⁠יָּם וְ⁠ה֣וּא עָשָׂ֑⁠הוּ וְ֝⁠יַבֶּ֗שֶׁת יָדָ֥י⁠ו יָצָֽרוּ ׃⁶ בֹּ֭אוּ נִשְׁתַּחֲוֶ֣ה וְ⁠נִכְרָ֑עָה נִ֝בְרְכָ֗ה לִֽ⁠פְנֵי ־ יְהוָ֥ה עֹשֵֽׂ⁠נוּ ׃⁷ כִּ֘י ה֤וּא אֱלֹהֵ֗י⁠נוּ וַ⁠אֲנַ֤חְנוּ עַ֣ם מַ֭רְעִית⁠וֹ וְ⁠צֹ֣אן יָד֑⁠וֹ הַ֝⁠יּ֗וֹם אִֽם ־ בְּ⁠קֹל֥⁠וֹ תִשְׁמָֽעוּ ׃⁸ אַל ־ תַּקְשׁ֣וּ לְ֭בַבְ⁠כֶם כִּ⁠מְרִיבָ֑ה כְּ⁠י֥וֹם מַ֝סָּ֗ה בַּ⁠מִּדְבָּֽר ׃⁹ אֲשֶׁ֣ר נִ֭סּוּ⁠נִי אֲבוֹתֵי⁠כֶ֑ם בְּ֝חָנ֗וּ⁠נִי גַּם ־ רָא֥וּ פָעֳלִֽ⁠י ׃¹⁰ אַרְבָּ֘עִ֤ים שָׁנָ֨ה ׀ אָ֘ק֤וּט בְּ⁠ד֗וֹר וָ⁠אֹמַ֗ר עַ֤ם תֹּעֵ֣י לֵבָ֣ב הֵ֑ם וְ֝⁠הֵ֗ם לֹא ־ יָדְע֥וּ דְרָכָֽ⁠י ׃¹¹ אֲשֶׁר ־ נִשְׁבַּ֥עְתִּי בְ⁠אַפִּ֑⁠י אִם ־ יְ֝בֹא֗וּ⁠ן אֶל ־ מְנוּחָתִֽ⁠י ׃

Chapter 96

¹ שִׁ֣ירוּ לַ֭⁠יהוָה שִׁ֣יר חָדָ֑שׁ שִׁ֥ירוּ לַ֝⁠יהוָ֗ה כָּל ־ הָ⁠אָֽרֶץ ׃² שִׁ֣ירוּ לַ֭⁠יהוָה בָּרֲכ֣וּ שְׁמ֑⁠וֹ בַּשְּׂר֥וּ מִ⁠יּֽוֹם ־ לְ֝⁠י֗וֹם יְשׁוּעָתֽ⁠וֹ ׃³ סַפְּר֣וּ בַ⁠גּוֹיִ֣ם כְּבוֹד֑⁠וֹ בְּ⁠כָל ־ הָֽ֝⁠עַמִּ֗ים נִפְלְאוֹתָֽי⁠ו ׃⁴ כִּ֥י גָ֘ד֤וֹל יְהוָ֣ה וּ⁠מְהֻלָּ֣ל מְאֹ֑ד נוֹרָ֥א ה֝֗וּא עַל ־ כָּל ־ אֱלֹהִֽים ׃⁵ כִּ֤י ׀ כָּל ־ אֱלֹהֵ֣י הָ⁠עַמִּ֣ים אֱלִילִ֑ים וַֽ֝⁠יהוָ֗ה שָׁמַ֥יִם עָשָֽׂה ׃⁶ הוֹד ־ וְ⁠הָדָ֥ר לְ⁠פָנָ֑י⁠ו עֹ֥ז וְ֝⁠תִפְאֶ֗רֶת בְּ⁠מִקְדָּשֽׁ⁠וֹ ׃⁷ הָב֣וּ לַ֭⁠יהוָה מִשְׁפְּח֣וֹת עַמִּ֑ים הָב֥וּ לַ֝⁠יהוָ֗ה כָּב֥וֹד וָ⁠עֹֽז ׃⁸ הָב֣וּ לַ֭⁠יהוָה כְּב֣וֹד שְׁמ֑⁠וֹ שְׂאֽוּ ־ מִ֝נְחָ֗ה וּ⁠בֹ֥אוּ לְ⁠חַצְרוֹתָֽי⁠ו ׃⁹ הִשְׁתַּחֲו֣וּ לַ֭⁠יהוָה בְּ⁠הַדְרַת ־ קֹ֑דֶשׁ חִ֥ילוּ מִ֝⁠פָּנָ֗י⁠ו כָּל ־ הָ⁠אָֽרֶץ ׃¹⁰ אִמְר֤וּ בַ⁠גּוֹיִ֨ם ׀ יְה֘וָ֤ה מָלָ֗ךְ אַף ־ תִּכּ֣וֹן תֵּ֭בֵל בַּל ־ תִּמּ֑וֹט יָדִ֥ין עַ֝מִּ֗ים בְּ⁠מֵישָׁרִֽים ׃¹¹ יִשְׂמְח֣וּ הַ֭⁠שָּׁמַיִם וְ⁠תָגֵ֣ל הָ⁠אָ֑רֶץ יִֽרְעַ֥ם הַ֝⁠יָּ֗ם וּ⁠מְלֹאֽ⁠וֹ ׃¹² יַעֲלֹ֣ז שָׂ֭דַי וְ⁠כָל ־ אֲשֶׁר ־ בּ֑⁠וֹ אָ֥ז יְ֝רַנְּנ֗וּ כָּל ־ עֲצֵי ־ יָֽעַר ׃¹³ לִ⁠פְנֵ֤י יְהוָ֨ה ׀ כִּ֬י בָ֗א כִּ֥י בָא֮ לִ⁠שְׁפֹּ֪ט הָ֫⁠אָ֥רֶץ יִשְׁפֹּֽט ־ תֵּבֵ֥ל בְּ⁠צֶ֑דֶק וְ֝⁠עַמִּ֗ים בֶּ⁠אֱמוּנָתֽ⁠וֹ ׃

Chapter 97

¹ יְהוָ֣ה מָ֭לָךְ תָּגֵ֣ל הָ⁠אָ֑רֶץ יִ֝שְׂמְח֗וּ אִיִּ֥ים רַבִּֽים ׃² עָנָ֣ן וַ⁠עֲרָפֶ֣ל סְבִיבָ֑י⁠ו צֶ֥דֶק וּ֝⁠מִשְׁפָּ֗ט מְכ֣וֹן כִּסְאֽ⁠וֹ ׃³ אֵ֭שׁ לְ⁠פָנָ֣י⁠ו תֵּלֵ֑ךְ וּ⁠תְלַהֵ֖ט סָבִ֣יב צָרָֽי⁠ו ׃⁴ הֵאִ֣ירוּ בְרָקָ֣י⁠ו תֵּבֵ֑ל רָאֲתָ֖ה וַ⁠תָּחֵ֣ל הָ⁠אָֽרֶץ ׃⁵ הָרִ֗ים כַּ⁠דּוֹנַ֗ג נָ֭מַסּוּ מִ⁠לִּ⁠פְנֵ֣י יְהוָ֑ה מִ֝⁠לִּ⁠פְנֵ֗י אֲד֣וֹן כָּל ־ הָ⁠אָֽרֶץ ׃⁶ הִגִּ֣ידוּ הַ⁠שָּׁמַ֣יִם צִדְק֑⁠וֹ וְ⁠רָא֖וּ כָל ־ הָ⁠עַמִּ֣ים כְּבוֹדֽ⁠וֹ ׃⁷ יֵבֹ֤שׁוּ ׀ כָּל ־ עֹ֬בְדֵי פֶ֗סֶל הַ⁠מִּֽתְהַלְלִ֥ים בָּ⁠אֱלִילִ֑ים הִשְׁתַּחֲווּ ־ ל֝⁠וֹ כָּל ־ אֱלֹהִֽים ׃⁸ שָׁמְעָ֬ה וַ⁠תִּשְׂמַ֨ח ׀ צִיּ֗וֹן וַ֭⁠תָּגֵלְנָה בְּנ֣וֹת יְהוּדָ֑ה לְמַ֖עַן מִשְׁפָּטֶ֣י⁠ךָ יְהוָֽה ׃⁹ כִּֽי ־ אַתָּ֤ה יְהוָ֗ה עֶלְי֥וֹן עַל ־ כָּל ־ הָ⁠אָ֑רֶץ מְאֹ֥ד נַ֝עֲלֵ֗יתָ עַל ־ כָּל ־ אֱלֹהִֽים ׃¹⁰ אֹהֲבֵ֥י יְהוָ֗ה שִׂנְא֫וּ רָ֥ע שֹׁ֭מֵר נַפְשׁ֣וֹת חֲסִידָ֑י⁠ו מִ⁠יַּ֥ד רְ֝שָׁעִ֗ים יַצִּילֵֽ⁠ם ׃¹¹ א֭וֹר זָרֻ֣עַ לַ⁠צַּדִּ֑יק וּֽ⁠לְ⁠יִשְׁרֵי ־ לֵ֥ב שִׂמְחָֽה ׃¹² שִׂמְח֣וּ צַ֭דִּיקִים בַּֽ⁠יהוָ֑ה וְ֝⁠הוֹד֗וּ לְ⁠זֵ֣כֶר קָדְשֽׁ⁠וֹ ׃

Chapter 98

¹ מִזְמ֡וֹר שִׁ֤ירוּ לַֽ⁠יהוָ֨ה ׀ שִׁ֣יר חָ֭דָשׁ כִּֽי ־ נִפְלָא֣וֹת עָשָׂ֑ה הוֹשִֽׁיעָה ־ לּ֥⁠וֹ יְ֝מִינ֗⁠וֹ וּ⁠זְר֥וֹעַ קָדְשֽׁ⁠וֹ ׃² הוֹדִ֣יעַ יְ֭הוָה יְשׁוּעָת֑⁠וֹ לְ⁠עֵינֵ֥י הַ֝⁠גּוֹיִ֗ם גִּלָּ֥ה צִדְקָתֽ⁠וֹ ׃³ זָ֘כַ֤ר חַסְדּ֨⁠וֹ ׀ וֶֽ⁠אֱֽמוּנָת⁠וֹ֮ לְ⁠בֵ֪ית יִשְׂרָ֫אֵ֥ל רָא֥וּ כָל ־ אַפְסֵי ־ אָ֑רֶץ אֵ֝֗ת יְשׁוּעַ֥ת אֱלֹהֵֽי⁠נוּ ׃⁴ הָרִ֣יעוּ לַֽ֭⁠יהוָה כָּל ־ הָ⁠אָ֑רֶץ פִּצְח֖וּ וְ⁠רַנְּנ֣וּ וְ⁠זַמֵּֽרוּ ׃⁵ זַמְּר֣וּ לַ⁠יהוָ֣ה בְּ⁠כִנּ֑וֹר בְּ֝⁠כִנּ֗וֹר וְ⁠ק֣וֹל זִמְרָֽה ׃⁶ בַּ֭⁠חֲצֹ֣צְרוֹת וְ⁠ק֣וֹל שׁוֹפָ֑ר הָ֝רִ֗יעוּ לִ⁠פְנֵ֤י ׀ הַ⁠מֶּ֬לֶךְ יְהוָֽה ׃⁷ יִרְעַ֣ם הַ֭⁠יָּם וּ⁠מְלֹא֑⁠וֹ תֵּ֝בֵ֗ל וְ⁠יֹ֣שְׁבֵי בָֽ⁠הּ ׃⁸ נְהָר֥וֹת יִמְחֲאוּ ־ כָ֑ף יַ֝֗חַד הָרִ֥ים יְרַנֵּֽנוּ ׃⁹ לִֽ⁠פְֽנֵי ־ יְהוָ֗ה כִּ֥י בָא֮ לִ⁠שְׁפֹּ֪ט הָ֫⁠אָ֥רֶץ יִשְׁפֹּֽט ־ תֵּבֵ֥ל בְּ⁠צֶ֑דֶק וְ֝⁠עַמִּ֗ים בְּ⁠מֵישָׁרִֽים ׃

Chapter 99

¹ יְהוָ֣ה מָ֭לָךְ יִרְגְּז֣וּ עַמִּ֑ים יֹשֵׁ֥ב כְּ֝רוּבִ֗ים תָּנ֥וּט הָ⁠אָֽרֶץ ׃² יְ֭הוָה בְּ⁠צִיּ֣וֹן גָּד֑וֹל וְ⁠רָ֥ם ה֝֗וּא עַל ־ כָּל ־ הָֽ⁠עַמִּֽים ׃³ יוֹד֣וּ שִׁ֭מְ⁠ךָ גָּד֥וֹל וְ⁠נוֹרָ֗א קָד֥וֹשׁ הֽוּא ׃⁴ וְ⁠עֹ֥ז מֶלֶךְ֮ מִשְׁפָּ֪ט אָ֫הֵ֥ב אַ֭תָּה כּוֹנַ֣נְתָּ מֵישָׁרִ֑ים מִשְׁפָּ֥ט וּ֝⁠צְדָקָ֗ה בְּ⁠יַעֲקֹ֤ב ׀ אַתָּ֬ה עָשִֽׂיתָ ׃⁵ רֽוֹמְמ֡וּ יְה֘וָ֤ה אֱלֹהֵ֗י⁠נוּ וְֽ֭⁠הִשְׁתַּחֲווּ לַ⁠הֲדֹ֥ם רַגְלָ֗י⁠ו קָד֥וֹשׁ הֽוּא ׃⁶ מֹ֘שֶׁ֤ה וְ⁠אַהֲרֹ֨ן ׀ בְּֽ⁠כֹהֲנָ֗י⁠ו וּ֭⁠שְׁמוּאֵל בְּ⁠קֹרְאֵ֣י שְׁמ֑⁠וֹ קֹרִ֥אים אֶל ־ יְ֝הוָ֗ה וְ⁠ה֣וּא יַעֲנֵֽ⁠ם ׃⁷ בְּ⁠עַמּ֣וּד עָ֭נָן יְדַבֵּ֣ר אֲלֵי⁠הֶ֑ם שָׁמְר֥וּ עֵ֝דֹתָ֗י⁠ו וְ⁠חֹ֣ק נָֽתַן ־ לָֽ⁠מוֹ ׃⁸ יְהוָ֣ה אֱלֹהֵי⁠נוּ֮ אַתָּ֪ה עֲנִ֫יתָ֥⁠ם אֵ֣ל נֹ֭שֵׂא הָיִ֣יתָ לָ⁠הֶ֑ם וְ֝⁠נֹקֵ֗ם עַל ־ עֲלִילוֹתָֽ⁠ם ׃⁹ רֽוֹמְמ֡וּ יְה֘וָ֤ה אֱלֹהֵ֗י⁠נוּ וְ֭⁠הִֽשְׁתַּחֲווּ לְ⁠הַ֣ר קָדְשׁ֑⁠וֹ כִּֽי ־ קָ֝ד֗וֹשׁ יְהוָ֥ה אֱלֹהֵֽי⁠נוּ ׃

Chapter 100

¹ מִזְמ֥וֹר לְ⁠תוֹדָ֑ה הָרִ֥יעוּ לַ֝⁠יהוָ֗ה כָּל ־ הָ⁠אָֽרֶץ ׃² עִבְד֣וּ אֶת ־ יְהוָ֣ה בְּ⁠שִׂמְחָ֑ה בֹּ֥אוּ לְ֝⁠פָנָ֗י⁠ו בִּ⁠רְנָנָֽה ׃³ דְּע֗וּ כִּֽי ־ יְהוָה֮ ה֤וּא אֱלֹ֫הִ֥ים הֽוּא ־ עָ֭שָׂ⁠נוּ ו⁠לא ¹ אֲנַ֑חְנוּ עַ֝מּ֗⁠וֹ וְ⁠צֹ֣אן מַרְעִיתֽ⁠וֹ ׃⁴ בֹּ֤אוּ שְׁעָרָ֨י⁠ו ׀ בְּ⁠תוֹדָ֗ה חֲצֵרֹתָ֥י⁠ו בִּ⁠תְהִלָּ֑ה הֽוֹדוּ ־ ל֝֗⁠וֹ בָּרֲכ֥וּ שְׁמֽ⁠וֹ ׃⁵ כִּי ־ ט֣וֹב יְ֭הֹוָה לְ⁠עוֹלָ֣ם חַסְדּ֑⁠וֹ וְ⁠עַד ־ דֹּ֥ר וָ֝⁠דֹ֗ר אֱמוּנָתֽ⁠וֹ ׃

¹Q וְל֣וֹ

Chapter 101

¹ לְ⁠דָוִ֗ד מִ֫זְמ֥וֹר חֶֽסֶד ־ וּ⁠מִשְׁפָּ֥ט אָשִׁ֑ירָה לְ⁠ךָ֖ יְהוָ֣ה אֲזַמֵּֽרָה ׃² אַשְׂכִּ֤ילָה ׀ בְּ⁠דֶ֬רֶךְ תָּמִ֗ים מָ֭תַי תָּב֣וֹא אֵלָ֑⁠י אֶתְהַלֵּ֥ךְ בְּ⁠תָם ־ לְ֝בָבִ֗⁠י בְּ⁠קֶ֣רֶב בֵּיתִֽ⁠י ׃³ לֹֽא ־ אָשִׁ֨ית ׀ לְ⁠נֶ֥גֶד עֵינַ֗⁠י דְּֽבַר ־ בְּלִ֫יָּ֥עַל עֲשֹֽׂה ־ סֵטִ֥ים שָׂנֵ֑אתִי לֹ֖א יִדְבַּ֣ק בִּֽ⁠י ׃⁴ לֵבָ֣ב עִ֭קֵּשׁ יָס֣וּר מִמֶּ֑⁠נִּי רָ֝֗ע לֹ֣א אֵדָֽע ׃⁵ מלושני ¹ בַ⁠סֵּ֨תֶר ׀ רֵעֵ⁠הוּ֮ אוֹת֪⁠וֹ אַ֫צְמִ֥ית גְּֽבַהּ ־ עֵ֭ינַיִם וּ⁠רְחַ֣ב לֵבָ֑ב אֹ֝ת֗⁠וֹ לֹ֣א אוּכָֽל ׃⁶ עֵינַ֤⁠י ׀ בְּ⁠נֶֽאֶמְנֵי ־ אֶרֶץ֮ לָ⁠שֶׁ֪בֶת עִמָּ֫דִ֥⁠י הֹ֭לֵךְ בְּ⁠דֶ֣רֶךְ תָּמִ֑ים ה֝֗וּא יְשָׁרְתֵֽ⁠נִי ׃⁷ לֹֽא ־ יֵשֵׁ֨ב ׀ בְּ⁠קֶ֥רֶב בֵּיתִ⁠י֮ עֹשֵׂ֪ה רְמִ֫יָּ֥ה דֹּבֵ֥ר שְׁקָרִ֑ים לֹֽא ־ יִ֝כּ֗וֹן לְ⁠נֶ֣גֶד עֵינָֽ⁠י ׃⁸ לַ⁠בְּקָרִ֗ים אַצְמִ֥ית כָּל ־ רִשְׁעֵי ־ אָ֑רֶץ לְ⁠הַכְרִ֥ית מֵֽ⁠עִיר ־ יְ֝הוָ֗ה כָּל ־ פֹּ֥עֲלֵי אָֽוֶן ׃

¹Q מְלָשְׁנִ֬י

Chapter 102

⁽¹⁾

תְּ֭פִלָּה לְ⁠עָנִ֣י כִֽי ־ יַעֲטֹ֑ף וְ⁠לִ⁠פְנֵ֥י יְ֝הוָ֗ה יִשְׁפֹּ֥ךְ שִׂיחֽ⁠וֹ ׃

¹⁽²⁾ יְ֭הוָה שִׁמְעָ֣⁠ה תְפִלָּתִ֑⁠י וְ֝⁠שַׁוְעָתִ֗⁠י אֵלֶ֥י⁠ךָ תָבֽוֹא ׃²⁽³⁾ אַל ־ תַּסְתֵּ֬ר פָּנֶ֨י⁠ךָ ׀ מִמֶּ⁠נִּי֮ בְּ⁠י֪וֹם צַ֫ר לִ֥⁠י הַטֵּֽה ־ אֵלַ֥⁠י אָזְנֶ֑⁠ךָ בְּ⁠י֥וֹם אֶ֝קְרָ֗א מַהֵ֥ר עֲנֵֽ⁠נִי ׃³⁽⁴⁾ כִּֽי ־ כָל֣וּ בְ⁠עָשָׁ֣ן יָמָ֑⁠י וְ֝⁠עַצְמוֹתַ֗⁠י כְּ⁠מוֹ ־ קֵ֥ד נִחָֽרוּ ׃⁴⁽⁵⁾ הוּכָּֽה ־ כָ֭⁠עֵשֶׂב וַ⁠יִּבַ֣שׁ לִבִּ֑⁠י כִּֽי ־ שָׁ֝כַ֗חְתִּי מֵ⁠אֲכֹ֥ל לַחְמִֽ⁠י ׃⁵⁽⁶⁾ מִ⁠קּ֥וֹל אַנְחָתִ֑⁠י דָּבְקָ֥ה עַ֝צְמִ֗⁠י לִ⁠בְשָׂרִֽ⁠י ׃⁶⁽⁷⁾ דָּ֭מִיתִי לִ⁠קְאַ֣ת מִדְבָּ֑ר הָ֝יִ֗יתִי כְּ⁠כ֣וֹס חֳרָבֽוֹת ׃⁷⁽⁸⁾ שָׁקַ֥דְתִּי וָ⁠אֶֽהְיֶ֑ה כְּ֝⁠צִפּ֗וֹר בּוֹדֵ֥ד עַל ־ גָּֽג ׃⁸⁽⁹⁾ כָּל ־ הַ֭⁠יּוֹם חֵרְפ֣וּ⁠נִי אוֹיְבָ֑⁠י מְ֝הוֹלָלַ֗⁠י בִּ֣⁠י נִשְׁבָּֽעוּ ׃⁹⁽¹⁰⁾ כִּי ־ אֵ֭פֶר כַּ⁠לֶּ֣חֶם אָכָ֑לְתִּי וְ֝⁠שִׁקֻּוַ֗⁠י בִּ⁠בְכִ֥י מָסָֽכְתִּי ׃¹⁰⁽¹¹⁾ מִ⁠פְּנֵֽי ־ זַֽעַמְ⁠ךָ֥ וְ⁠קִצְפֶּ֑⁠ךָ כִּ֥י נְ֝שָׂאתַ֗⁠נִי וַ⁠תַּשְׁלִיכֵֽ⁠נִי ׃¹¹⁽¹²⁾ יָ֭מַ⁠י כְּ⁠צֵ֣ל נָט֑וּי וַ֝⁠אֲנִ֗י כָּ⁠עֵ֥שֶׂב אִיבָֽשׁ ׃¹²⁽¹³⁾ וְ⁠אַתָּ֣ה יְ֭הוָה לְ⁠עוֹלָ֣ם תֵּשֵׁ֑ב וְ֝⁠זִכְרְ⁠ךָ֗ לְ⁠דֹ֣ר וָ⁠דֹֽר ׃¹³⁽¹⁴⁾ אַתָּ֣ה תָ֭קוּם תְּרַחֵ֣ם צִיּ֑וֹן כִּי ־ עֵ֥ת לְ֝⁠חֶֽנְנָ֗⁠הּ כִּי ־ בָ֥א מוֹעֵֽד ׃¹⁴⁽¹⁵⁾ כִּֽי ־ רָצ֣וּ עֲ֭בָדֶי⁠ךָ אֶת ־ אֲבָנֶ֑י⁠הָ וְֽ⁠אֶת ־ עֲפָרָ֥⁠הּ יְחֹנֵֽנוּ ׃¹⁵⁽¹⁶⁾ וְ⁠יִֽירְא֣וּ ג֭וֹיִם אֶת ־ שֵׁ֣ם יְהוָ֑ה וְֽ⁠כָל ־ מַלְכֵ֥י הָ֝⁠אָ֗רֶץ אֶת ־ כְּבוֹדֶֽ⁠ךָ ׃¹⁶⁽¹⁷⁾ כִּֽי ־ בָנָ֣ה יְהוָ֣ה צִיּ֑וֹן נִ֝רְאָ֗ה בִּ⁠כְבוֹדֽ⁠וֹ ׃¹⁷⁽¹⁸⁾ פָּ֭נָה אֶל ־ תְּפִלַּ֣ת הָ⁠עַרְעָ֑ר וְ⁠לֹֽא ־ בָ֝זָ֗ה אֶת ־ תְּפִלָּתָֽ⁠ם ׃¹⁸⁽¹⁹⁾ תִּכָּ֣תֶב זֹ֭את לְ⁠ד֣וֹר אַחֲר֑וֹן וְ⁠עַ֥ם נִ֝בְרָ֗א יְהַלֶּל ־ יָֽהּ ׃¹⁹⁽²⁰⁾ כִּֽי ־ הִ֭שְׁקִיף מִ⁠מְּר֣וֹם קָדְשׁ֑⁠וֹ יְ֝הוָ֗ה מִ⁠שָּׁמַ֤יִם ׀ אֶל ־ אֶ֬רֶץ הִבִּֽיט ׃²⁰⁽²¹⁾ לִ֭⁠שְׁמֹעַ אֶנְקַ֣ת אָסִ֑יר לְ֝⁠פַתֵּ֗חַ בְּנֵ֣י תְמוּתָֽה ׃²¹⁽²²⁾ לְ⁠סַפֵּ֣ר בְּ֭⁠צִיּוֹן שֵׁ֣ם יְהוָ֑ה וּ֝⁠תְהִלָּת֗⁠וֹ בִּ⁠ירוּשָׁלִָֽם ׃²²⁽²³⁾ בְּ⁠הִקָּבֵ֣ץ עַמִּ֣ים יַחְדָּ֑ו וּ֝⁠מַמְלָכ֗וֹת לַ⁠עֲבֹ֥ד אֶת ־ יְהוָֽה ׃²³⁽²⁴⁾ עִנָּ֖ה בַ⁠דֶּ֥רֶךְ כֹּחִ֗י ¹ קִצַּ֥ר יָמָֽ⁠י ׃²⁴⁽²⁵⁾ אֹמַ֗ר אֵלִ֗⁠י אַֽל ־ תַּ֭עֲלֵ⁠נִי בַּ⁠חֲצִ֣י יָמָ֑⁠י בְּ⁠ד֖וֹר דּוֹרִ֣ים שְׁנוֹתֶֽי⁠ךָ ׃²⁵⁽²⁶⁾ לְ֭⁠פָנִים הָ⁠אָ֣רֶץ יָסַ֑דְתָּ וּֽ⁠מַעֲשֵׂ֖ה יָדֶ֣י⁠ךָ שָׁמָֽיִם ׃²⁶⁽²⁷⁾ הֵ֤מָּה ׀ יֹאבֵדוּ֮ וְ⁠אַתָּ֪ה תַ֫עֲמֹ֥ד וְ֭⁠כֻלָּ⁠ם כַּ⁠בֶּ֣גֶד יִבְל֑וּ כַּ⁠לְּב֖וּשׁ תַּחֲלִיפֵ֣⁠ם וְֽ⁠יַחֲלֹֽפוּ ׃²⁷⁽²⁸⁾ וְ⁠אַתָּה ־ ה֑וּא וּ֝⁠שְׁנוֹתֶ֗י⁠ךָ לֹ֣א יִתָּֽמּוּ ׃²⁸⁽²⁹⁾ בְּנֵֽי ־ עֲבָדֶ֥י⁠ךָ יִשְׁכּ֑וֹנוּ וְ֝⁠זַרְעָ֗⁠ם לְ⁠פָנֶ֥י⁠ךָ יִכּֽוֹן ׃

Chapter 103

¹ לְ⁠דָוִ֨ד ׀ בָּרֲכִ֣י נַ֭פְשִׁ⁠י אֶת ־ יְהוָ֑ה וְ⁠כָל ־ קְ֝רָבַ֗⁠י אֶת ־ שֵׁ֥ם קָדְשֽׁ⁠וֹ ׃² בָּרֲכִ֣י נַ֭פְשִׁ⁠י אֶת ־ יְהוָ֑ה וְ⁠אַל ־ תִּ֝שְׁכְּחִ֗י כָּל ־ גְּמוּלָֽי⁠ו ׃³ הַ⁠סֹּלֵ֥חַ לְ⁠כָל ־ עֲוֺנֵ֑⁠כִי הָ֝⁠רֹפֵ֗א לְ⁠כָל ־ תַּחֲלֻאָֽיְ⁠כִי ׃⁴ הַ⁠גּוֹאֵ֣ל מִ⁠שַּׁ֣חַת חַיָּ֑יְ⁠כִי הַֽ֝⁠מְעַטְּרֵ֗⁠כִי חֶ֣סֶד וְ⁠רַחֲמִֽים ׃⁵ הַ⁠מַּשְׂבִּ֣יַע בַּ⁠טּ֣וֹב עֶדְיֵ֑⁠ךְ תִּתְחַדֵּ֖שׁ כַּ⁠נֶּ֣שֶׁר נְעוּרָֽיְ⁠כִי ׃⁶ עֹשֵׂ֣ה צְדָק֣וֹת יְהוָ֑ה וּ֝⁠מִשְׁפָּטִ֗ים לְ⁠כָל ־ עֲשׁוּקִֽים ׃⁷ יוֹדִ֣יעַ דְּרָכָ֣י⁠ו לְ⁠מֹשֶׁ֑ה לִ⁠בְנֵ֥י יִ֝שְׂרָאֵ֗ל עֲלִילֽוֹתָי⁠ו ׃⁸ רַח֣וּם וְ⁠חַנּ֣וּן יְהוָ֑ה אֶ֖רֶךְ אַפַּ֣יִם וְ⁠רַב ־ חָֽסֶד ׃⁹ לֹֽא ־ לָ⁠נֶ֥צַח יָרִ֑יב וְ⁠לֹ֖א לְ⁠עוֹלָ֣ם יִטּֽוֹר ׃¹⁰ לֹ֣א כַ֭⁠חֲטָאֵי⁠נוּ עָ֣שָׂה לָ֑⁠נוּ וְ⁠לֹ֥א כַ֝⁠עֲוֺנֹתֵ֗י⁠נוּ גָּמַ֥ל עָלֵֽי⁠נוּ ׃¹¹ כִּ֤י כִ⁠גְבֹ֣הַּ שָׁ֭מַיִם עַל ־ הָ⁠אָ֑רֶץ גָּבַ֥ר חַ֝סְדּ֗⁠וֹ עַל ־ יְרֵאָֽי⁠ו ׃¹² כִּ⁠רְחֹ֣ק מִ֭זְרָח מִֽ⁠מַּֽעֲרָ֑ב הִֽרְחִ֥יק מִ֝מֶּ֗⁠נּוּ אֶת ־ פְּשָׁעֵֽי⁠נוּ ׃¹³ כְּ⁠רַחֵ֣ם אָ֭ב עַל ־ בָּנִ֑ים רִחַ֥ם יְ֝הוָ֗ה עַל ־ יְרֵאָֽי⁠ו ׃¹⁴ כִּי ־ ה֖וּא יָדַ֣ע יִצְרֵ֑⁠נוּ זָ֝כ֗וּר כִּי ־ עָפָ֥ר אֲנָֽחְנוּ ׃¹⁵ אֱ֭נוֹשׁ כֶּ⁠חָצִ֣יר יָמָ֑י⁠ו כְּ⁠צִ֥יץ הַ֝⁠שָּׂדֶ֗ה כֵּ֣ן יָצִֽיץ ׃¹⁶ כִּ֤י ר֣וּחַ עָֽבְרָה ־ בּ֣⁠וֹ וְ⁠אֵינֶ֑⁠נּוּ וְ⁠לֹא ־ יַכִּירֶ֖⁠נּוּ ע֣וֹד מְקוֹמֽ⁠וֹ ׃¹⁷ וְ⁠חֶ֤סֶד יְהוָ֨ה ׀ מֵ⁠עוֹלָ֣ם וְ⁠עַד ־ ע֭וֹלָם עַל ־ יְרֵאָ֑י⁠ו וְ֝⁠צִדְקָת֗⁠וֹ לִ⁠בְנֵ֥י בָנִֽים ׃¹⁸ לְ⁠שֹׁמְרֵ֥י בְרִית֑⁠וֹ וּ⁠לְ⁠זֹכְרֵ֥י פִ֝קֻּדָ֗י⁠ו לַ⁠עֲשׂוֹתָֽ⁠ם ׃¹⁹ יְֽהוָ֗ה בַּ֭⁠שָּׁמַיִם הֵכִ֣ין כִּסְא֑⁠וֹ וּ֝⁠מַלְכוּת֗⁠וֹ בַּ⁠כֹּ֥ל מָשָֽׁלָה ׃²⁰ בָּרֲכ֥וּ יְהוָ֗ה מַלְאָ֫כָ֥י⁠ו גִּבֹּ֣רֵי כֹ֭חַ עֹשֵׂ֣י דְבָר֑⁠וֹ לִ֝⁠שְׁמֹ֗עַ בְּ⁠ק֣וֹל דְּבָרֽ⁠וֹ ׃²¹ בָּרֲכ֣וּ יְ֭הוָה כָּל ־ צְבָאָ֑י⁠ו מְ֝שָׁרְתָ֗י⁠ו עֹשֵׂ֥י רְצוֹנֽ⁠וֹ ׃²² בָּרֲכ֤וּ יְהוָ֨ה ׀ כָּֽל ־ מַעֲשָׂ֗י⁠ו בְּ⁠כָל ־ מְקֹמ֥וֹת מֶמְשַׁלְתּ֑⁠וֹ בָּרֲכִ֥י נַ֝פְשִׁ֗⁠י אֶת ־ יְהוָֽה ׃

Chapter 104

¹ בָּרֲכִ֥י נַפְשִׁ֗⁠י אֶת ־ יְה֫וָ֥ה יְהוָ֣ה אֱ֭לֹהַ⁠י גָּדַ֣לְתָּ מְּאֹ֑ד ה֭וֹד וְ⁠הָדָ֣ר לָבָֽשְׁתָּ ׃² עֹֽטֶה ־ א֭וֹר כַּ⁠שַּׂלְמָ֑ה נוֹטֶ֥ה שָׁ֝מַ֗יִם כַּ⁠יְרִיעָֽה ׃³ הַ֥⁠מְקָרֶֽה בַ⁠מַּ֗יִם עֲֽלִיּ֫וֹתָ֥י⁠ו הַ⁠שָּׂם ־ עָבִ֥ים רְכוּב֑⁠וֹ הַֽ֝⁠מְהַלֵּ֗ךְ עַל ־ כַּנְפֵי ־ רֽוּחַ ׃⁴ עֹשֶׂ֣ה מַלְאָכָ֣י⁠ו רוּח֑וֹת מְ֝שָׁרְתָ֗י⁠ו אֵ֣שׁ לֹהֵֽט ׃⁵ יָֽסַד ־ אֶ֭רֶץ עַל ־ מְכוֹנֶ֑י⁠הָ בַּל ־ תִּ֝מּ֗וֹט עוֹלָ֥ם וָ⁠עֶֽד ׃⁶ תְּ֭הוֹם כַּ⁠לְּב֣וּשׁ כִּסִּית֑⁠וֹ עַל ־ הָ֝רִ֗ים יַֽעַמְדוּ ־ מָֽיִם ׃⁷ מִן ־ גַּעֲרָ֣תְ⁠ךָ֣ יְנוּס֑וּ⁠ן מִן ־ ק֥וֹל רַֽ֝עַמְ⁠ךָ֗ יֵחָפֵזֽוּ⁠ן ׃⁸ יַעֲל֣וּ הָ֭רִים יֵרְד֣וּ בְקָע֑וֹת אֶל ־ מְ֝ק֗וֹם זֶ֤ה ׀ יָסַ֬דְתָּ לָ⁠הֶֽם ׃⁹ גְּֽבוּל ־ שַׂ֭מְתָּ בַּל ־ יַֽעֲבֹר֑וּ⁠ן בַּל ־ יְ֝שׁוּב֗וּ⁠ן לְ⁠כַסּ֥וֹת הָ⁠אָֽרֶץ ׃¹⁰ הַֽ⁠מְשַׁלֵּ֣חַ מַ֭עְיָנִים בַּ⁠נְּחָלִ֑ים בֵּ֥ין הָ֝רִ֗ים יְהַלֵּכֽוּ⁠ן ׃¹¹ יַ֭שְׁקוּ כָּל ־ חַיְת֣⁠וֹ שָׂדָ֑י יִשְׁבְּר֖וּ פְרָאִ֣ים צְמָאָֽ⁠ם ׃¹² עֲ֭לֵי⁠הֶם עוֹף ־ הַ⁠שָּׁמַ֣יִם יִשְׁכּ֑וֹן מִ⁠בֵּ֥ין עֳ֝פָאיִ֗ם יִתְּנוּ ־ קֽוֹל ׃¹³ מַשְׁקֶ֣ה הָ֭רִים מֵ⁠עֲלִיּוֹתָ֑י⁠ו מִ⁠פְּרִ֥י מַ֝עֲשֶׂ֗י⁠ךָ תִּשְׂבַּ֥ע הָ⁠אָֽרֶץ ׃¹⁴ מַצְמִ֤יחַ חָצִ֨יר ׀ לַ⁠בְּהֵמָ֗ה וְ֭⁠עֵשֶׂב לַ⁠עֲבֹדַ֣ת הָ⁠אָדָ֑ם לְ⁠ה֥וֹצִיא לֶ֝֗חֶם מִן ־ הָ⁠אָֽרֶץ ׃¹⁵ וְ⁠יַ֤יִן ׀ יְשַׂמַּ֬ח לְֽבַב ־ אֱנ֗וֹשׁ לְ⁠הַצְהִ֣יל פָּנִ֣ים מִ⁠שָּׁ֑מֶן וְ֝⁠לֶ֗חֶם לְֽבַב ־ אֱנ֥וֹשׁ יִסְעָֽד ׃¹⁶ יִ֭שְׂבְּעוּ עֲצֵ֣י יְהוָ֑ה אַֽרְזֵ֥י לְ֝בָנ֗וֹן אֲשֶׁ֣ר נָטָֽע ׃¹⁷ אֲשֶׁר ־ שָׁ֭ם צִפֳּרִ֣ים יְקַנֵּ֑נוּ חֲ֝סִידָ֗ה בְּרוֹשִׁ֥ים בֵּיתָֽ⁠הּ ׃¹⁸ הָרִ֣ים הַ֭⁠גְּבֹהִים לַ⁠יְּעֵלִ֑ים סְ֝לָעִ֗ים מַחְסֶ֥ה לַֽ⁠שְׁפַנִּֽים ׃¹⁹ עָשָׂ֣ה יָ֭רֵחַ לְ⁠מוֹעֲדִ֑ים שֶׁ֝֗מֶשׁ יָדַ֥ע מְבוֹאֽ⁠וֹ ׃²⁰ תָּֽשֶׁת ־ חֹ֭שֶׁךְ וִ֣⁠יהִי לָ֑יְלָה בּֽ⁠וֹ ־ תִ֝רְמֹ֗שׂ כָּל ־ חַיְת⁠וֹ ־ יָֽעַר ׃²¹ הַ֭⁠כְּפִירִים שֹׁאֲגִ֣ים לַ⁠טָּ֑רֶף וּ⁠לְ⁠בַקֵּ֖שׁ מֵ⁠אֵ֣ל אָכְלָֽ⁠ם ׃²² תִּזְרַ֣ח הַ֭⁠שֶּׁמֶשׁ יֵאָסֵפ֑וּ⁠ן וְ⁠אֶל ־ מְ֝עוֹנֹתָ֗⁠ם יִרְבָּצֽוּ⁠ן ׃²³ יֵצֵ֣א אָדָ֣ם לְ⁠פָעֳל֑⁠וֹ וְֽ⁠לַ⁠עֲבֹ֖דָת֣⁠וֹ עֲדֵי ־ עָֽרֶב ׃²⁴ מָֽה ־ רַבּ֬וּ מַעֲשֶׂ֨י⁠ךָ ׀ יְֽהוָ֗ה כֻּ֭לָּ⁠ם בְּ⁠חָכְמָ֣ה עָשִׂ֑יתָ מָלְאָ֥ה הָ֝⁠אָ֗רֶץ קִנְיָנֶֽ⁠ךָ ׃²⁵ זֶ֤ה ׀ הַ⁠יָּ֥ם גָּדוֹל֮ וּ⁠רְחַ֪ב יָ֫דָ֥יִם שָֽׁם ־ רֶ֭מֶשׂ וְ⁠אֵ֣ין מִסְפָּ֑ר חַיּ֥וֹת קְ֝טַנּ֗וֹת עִם ־ גְּדֹלֽוֹת ׃²⁶ שָׁ֭ם אֳנִיּ֣וֹת יְהַלֵּכ֑וּ⁠ן לִ֝וְיָתָ֗ן זֶֽה ־ יָצַ֥רְתָּ לְ⁠שַֽׂחֶק ־ בּֽ⁠וֹ ׃²⁷ כֻּ֭לָּ⁠ם אֵלֶ֣י⁠ךָ יְשַׂבֵּר֑וּ⁠ן לָ⁠תֵ֖ת אָכְלָ֣⁠ם בְּ⁠עִתּֽ⁠וֹ ׃²⁸ תִּתֵּ֣ן לָ֭⁠הֶם יִלְקֹט֑וּ⁠ן תִּפְתַּ֥ח יָֽ֝דְ⁠ךָ֗ יִשְׂבְּע֥וּ⁠ן טֽוֹב ׃²⁹ תַּסְתִּ֥יר פָּנֶי⁠ךָ֮ יִֽבָּהֵ֫ל֥וּ⁠ן תֹּסֵ֣ף ר֭וּחָ⁠ם יִגְוָע֑וּ⁠ן וְֽ⁠אֶל ־ עֲפָרָ֥⁠ם יְשׁוּבֽוּ⁠ן ׃³⁰ תְּשַׁלַּ֣ח ר֭וּחֲ⁠ךָ יִבָּרֵא֑וּ⁠ן וּ֝⁠תְחַדֵּ֗שׁ פְּנֵ֣י אֲדָמָֽה ׃³¹ יְהִ֤י כְב֣וֹד יְהוָ֣ה לְ⁠עוֹלָ֑ם יִשְׂמַ֖ח יְהוָ֣ה בְּ⁠מַעֲשָֽׂי⁠ו ׃³² הַ⁠מַּבִּ֣יט לָ֭⁠אָרֶץ וַ⁠תִּרְעָ֑ד יִגַּ֖ע בֶּ⁠הָרִ֣ים וְֽ⁠יֶעֱשָֽׁנוּ ׃³³ אָשִׁ֣ירָה לַ⁠יהוָ֣ה בְּ⁠חַיָּ֑⁠י אֲזַמְּרָ֖ה לֵ⁠אלֹהַ֣⁠י בְּ⁠עוֹדִֽ⁠י ׃³⁴ יֶעֱרַ֣ב עָלָ֣י⁠ו שִׂיחִ֑⁠י אָ֝נֹכִ֗י אֶשְׂמַ֥ח בַּ⁠יהוָֽה ׃³⁵ יִתַּ֤מּוּ חַטָּאִ֨ים ׀ מִן ־ הָ⁠אָ֡רֶץ וּ⁠רְשָׁעִ֤ים ׀ ע֤וֹד אֵינָ֗⁠ם בָּרֲכִ֣י נַ֭פְשִׁ⁠י אֶת ־ יְהוָ֗ה הַֽלְלוּ ־ יָֽהּ ׃

Chapter 105

¹ הוֹד֣וּ לַ֭⁠יהוָה קִרְא֣וּ בִּ⁠שְׁמ֑⁠וֹ הוֹדִ֥יעוּ בָ֝⁠עַמִּ֗ים עֲלִילוֹתָֽי⁠ו ׃² שִֽׁירוּ ־ ל֭⁠וֹ זַמְּרוּ ־ ל֑⁠וֹ שִׂ֝֗יחוּ בְּ⁠כָל ־ נִפְלְאוֹתָֽי⁠ו ׃³ הִֽ֭תְהַלְלוּ בְּ⁠שֵׁ֣ם קָדְשׁ֑⁠וֹ יִ֝שְׂמַ֗ח לֵ֤ב ׀ מְבַקְשֵׁ֬י יְהוָֽה ׃⁴ דִּרְשׁ֣וּ יְהוָ֣ה וְ⁠עֻזּ֑⁠וֹ בַּקְּשׁ֖וּ פָנָ֣י⁠ו תָּמִֽיד ׃⁵ זִכְר֗וּ נִפְלְאוֹתָ֥י⁠ו אֲשֶׁר ־ עָשָׂ֑ה מֹ֝פְתָ֗י⁠ו וּ⁠מִשְׁפְּטֵי ־ פִֽי⁠ו ׃⁶ זֶ֭רַע אַבְרָהָ֣ם עַבְדּ֑⁠וֹ בְּנֵ֖י יַעֲקֹ֣ב בְּחִירָֽי⁠ו ׃⁷ ה֭וּא יְהוָ֣ה אֱלֹהֵ֑י⁠נוּ בְּ⁠כָל ־ הָ֝⁠אָ֗רֶץ מִשְׁפָּטָֽי⁠ו ׃⁸ זָכַ֣ר לְ⁠עוֹלָ֣ם בְּרִית֑⁠וֹ דָּבָ֥ר צִ֝וָּ֗ה לְ⁠אֶ֣לֶף דּֽוֹר ׃⁹ אֲשֶׁ֣ר כָּ֭רַת אֶת ־ אַבְרָהָ֑ם וּ⁠שְׁב֖וּעָת֣⁠וֹ לְ⁠יִשְׂחָֽק ׃¹⁰ וַ⁠יַּֽעֲמִידֶ֣⁠הָ לְ⁠יַעֲקֹ֣ב לְ⁠חֹ֑ק לְ֝⁠יִשְׂרָאֵ֗ל בְּרִ֣ית עוֹלָֽם ׃¹¹ לֵ⁠אמֹ֗ר לְ⁠ךָ֗ אֶתֵּ֥ן אֶת ־ אֶֽרֶץ ־ כְּנָ֑עַן חֶ֝֗בֶל נַחֲלַתְ⁠כֶֽם ׃¹² בִּֽ֭⁠הְיוֹתָ⁠ם מְתֵ֣י מִסְפָּ֑ר כִּ֝⁠מְעַ֗ט וְ⁠גָרִ֥ים בָּֽ⁠הּ ׃¹³ וַֽ֭⁠יִּתְהַלְּכוּ מִ⁠גּ֣וֹי אֶל ־ גּ֑וֹי מִ֝⁠מַּמְלָכָ֗ה אֶל ־ עַ֥ם אַחֵֽר ׃¹⁴ לֹֽא ־ הִנִּ֣יחַ אָדָ֣ם לְ⁠עָשְׁקָ֑⁠ם וַ⁠יּ֖וֹכַח עֲלֵי⁠הֶ֣ם מְלָכִֽים ׃¹⁵ אַֽל ־ תִּגְּע֥וּ בִ⁠מְשִׁיחָ֑⁠י וְ֝⁠לִ⁠נְבִיאַ⁠י אַל ־ תָּרֵֽעוּ ׃¹⁶ וַ⁠יִּקְרָ֣א רָ֭עָב עַל ־ הָ⁠אָ֑רֶץ כָּֽל ־ מַטֵּה ־ לֶ֥חֶם שָׁבָֽר ׃¹⁷ שָׁלַ֣ח לִ⁠פְנֵי⁠הֶ֣ם אִ֑ישׁ לְ֝⁠עֶ֗בֶד נִמְכַּ֥ר יוֹסֵֽף ׃¹⁸ עִנּ֣וּ בַ⁠כֶּ֣בֶל רגלי⁠ו ¹ בַּ֝רְזֶ֗ל בָּ֣אָה נַפְשֽׁ⁠וֹ ׃¹⁹ עַד ־ עֵ֥ת בֹּֽא ־ דְבָר֑⁠וֹ אִמְרַ֖ת יְהוָ֣ה צְרָפָֽתְ⁠הוּ ׃²⁰ שָׁ֣לַח מֶ֭לֶךְ וַ⁠יַּתִּירֵ֑⁠הוּ מֹשֵׁ֥ל עַ֝מִּ֗ים וַֽ⁠יְפַתְּחֵֽ⁠הוּ ׃²¹ שָׂמ֣⁠וֹ אָד֣וֹן לְ⁠בֵית֑⁠וֹ וּ֝⁠מֹשֵׁ֗ל בְּ⁠כָל ־ קִנְיָנֽ⁠וֹ ׃²² לֶ⁠אְסֹ֣ר שָׂרָ֣י⁠ו בְּ⁠נַפְשׁ֑⁠וֹ וּ⁠זְקֵנָ֥י⁠ו יְחַכֵּֽם ׃²³ וַ⁠יָּבֹ֣א יִשְׂרָאֵ֣ל מִצְרָ֑יִם וְ֝⁠יַעֲקֹ֗ב גָּ֣ר בְּ⁠אֶֽרֶץ ־ חָֽם ׃²⁴ וַ⁠יֶּ֣פֶר אֶת ־ עַמּ֣⁠וֹ מְאֹ֑ד וַ֝⁠יַּֽעֲצִמֵ⁠הוּ מִ⁠צָּרָֽי⁠ו ׃²⁵ הָפַ֣ךְ לִ֭בָּ⁠ם לִ⁠שְׂנֹ֣א עַמּ֑⁠וֹ לְ֝⁠הִתְנַכֵּ֗ל בַּ⁠עֲבָדָֽי⁠ו ׃²⁶ שָׁ֭לַח מֹשֶׁ֣ה עַבְדּ֑⁠וֹ אַ֝הֲרֹ֗ן אֲשֶׁ֣ר בָּֽחַר ־ בּֽ⁠וֹ ׃²⁷ שָֽׂמוּ ־ בָ֭⁠ם דִּבְרֵ֣י אֹתוֹתָ֑י⁠ו וּ֝⁠מֹפְתִ֗ים בְּ⁠אֶ֣רֶץ חָֽם ׃²⁸ שָׁ֣לַֽח חֹ֭שֶׁךְ וַ⁠יַּחְשִׁ֑ךְ וְ⁠לֹֽא ־ מָ֝ר֗וּ אֶת ־ דברו⁠ו ׃²⁹ הָפַ֣ךְ אֶת ־ מֵימֵי⁠הֶ֣ם לְ⁠דָ֑ם וַ֝⁠יָּ֗מֶת אֶת ־ דְּגָתָֽ⁠ם ׃³⁰ שָׁרַ֣ץ אַרְצָ֣⁠ם צְפַרְדְּעִ֑ים בְּ֝⁠חַדְרֵ֗י מַלְכֵי⁠הֶֽם ׃³¹ אָ֭מַר וַ⁠יָּבֹ֣א עָרֹ֑ב כִּ֝נִּ֗ים בְּ⁠כָל ־ גְּבוּלָֽ⁠ם ׃³² נָתַ֣ן גִּשְׁמֵי⁠הֶ֣ם בָּרָ֑ד אֵ֖שׁ לֶהָב֣וֹת בְּ⁠אַרְצָֽ⁠ם ׃³³ וַ⁠יַּ֣ךְ גַּ֭פְנָ⁠ם וּ⁠תְאֵנָתָ֑⁠ם וַ֝⁠יְשַׁבֵּ֗ר עֵ֣ץ גְּבוּלָֽ⁠ם ׃³⁴ אָ֭מַר וַ⁠יָּבֹ֣א אַרְבֶּ֑ה וְ֝⁠יֶ֗לֶק וְ⁠אֵ֣ין מִסְפָּֽר ׃³⁵ וַ⁠יֹּ֣אכַל כָּל ־ עֵ֣שֶׂב בְּ⁠אַרְצָ֑⁠ם וַ֝⁠יֹּ֗אכַל פְּרִ֣י אַדְמָתָֽ⁠ם ׃³⁶ וַ⁠יַּ֣ךְ כָּל ־ בְּכ֣וֹר בְּ⁠אַרְצָ֑⁠ם רֵ֝אשִׁ֗ית לְ⁠כָל ־ אוֹנָֽ⁠ם ׃³⁷ וַֽ֭⁠יּוֹצִיאֵ⁠ם בְּ⁠כֶ֣סֶף וְ⁠זָהָ֑ב וְ⁠אֵ֖ין בִּ⁠שְׁבָטָ֣י⁠ו כּוֹשֵֽׁל ׃³⁸ שָׂמַ֣ח מִצְרַ֣יִם בְּ⁠צֵאתָ֑⁠ם כִּֽי ־ נָפַ֖ל פַּחְדָּ֣⁠ם עֲלֵי⁠הֶֽם ׃³⁹ פָּרַ֣שׂ עָנָ֣ן לְ⁠מָסָ֑ךְ וְ֝⁠אֵ֗שׁ לְ⁠הָאִ֥יר לָֽיְלָה ׃⁴⁰ שָׁאַ֣ל וַ⁠יָּבֵ֣א שְׂלָ֑ו וְ⁠לֶ֥חֶם שָׁ֝מַ֗יִם יַשְׂבִּיעֵֽ⁠ם ׃⁴¹ פָּ֣תַח צ֭וּר וַ⁠יָּז֣וּבוּ מָ֑יִם הָ֝לְכ֗וּ בַּ⁠צִּיּ֥וֹת נָהָֽר ׃⁴² כִּֽי ־ זָ֭כַר אֶת ־ דְּבַ֣ר קָדְשׁ֑⁠וֹ אֶֽת ־ אַבְרָהָ֥ם עַבְדּֽ⁠וֹ ׃⁴³ וַ⁠יּוֹצִ֣א עַמּ֣⁠וֹ בְ⁠שָׂשׂ֑וֹן בְּ֝⁠רִנָּ֗ה אֶת ־ בְּחִירָֽי⁠ו ׃⁴⁴ וַ⁠יִּתֵּ֣ן לָ֭⁠הֶם אַרְצ֣וֹת גּוֹיִ֑ם וַ⁠עֲמַ֖ל לְאֻמִּ֣ים יִירָֽשׁוּ ׃⁴⁵ בַּ⁠עֲב֤וּר ׀ יִשְׁמְר֣וּ חֻ֭קָּי⁠ו וְ⁠תוֹרֹתָ֥י⁠ו יִנְצֹ֗רוּ הַֽלְלוּ ־ יָֽהּ ׃

¹Q רַגְל֑וֹ

Chapter 106

¹ הַֽלְלוּ יָ֨הּ ׀ הוֹד֣וּ לַ⁠יהוָ֣ה כִּי ־ ט֑וֹב כִּ֖י לְ⁠עוֹלָ֣ם חַסְדּֽ⁠וֹ ׃² מִ֗י יְ֭מַלֵּל גְּבוּר֣וֹת יְהוָ֑ה יַ֝שְׁמִ֗יעַ כָּל ־ תְּהִלָּתֽ⁠וֹ ׃³ אַ֭שְׁרֵי שֹׁמְרֵ֣י מִשְׁפָּ֑ט עֹשֵׂ֖ה צְדָקָ֣ה בְ⁠כָל ־ עֵֽת ׃⁴ זָכְרֵ֣⁠נִי יְ֭הוָה בִּ⁠רְצ֣וֹן עַמֶּ֑⁠ךָ פָּ֝קְדֵ֗⁠נִי בִּ⁠ישׁוּעָתֶֽ⁠ךָ ׃⁵ לִ⁠רְא֤וֹת ׀ בְּ⁠ט֘וֹבַ֤ת בְּחִירֶ֗י⁠ךָ לִ֭⁠שְׂמֹחַ בְּ⁠שִׂמְחַ֣ת גּוֹיֶ֑⁠ךָ לְ֝⁠הִתְהַלֵּ֗ל עִם ־ נַחֲלָתֶֽ⁠ךָ ׃⁶ חָטָ֥אנוּ עִם ־ אֲבוֹתֵ֗י⁠נוּ הֶעֱוִ֥ינוּ הִרְשָֽׁעְנוּ ׃⁷ אֲב֘וֹתֵ֤י⁠נוּ בְ⁠מִצְרַ֨יִם ׀ לֹא ־ הִשְׂכִּ֬ילוּ נִפְלְאוֹתֶ֗י⁠ךָ לֹ֣א זָ֭כְרוּ אֶת ־ רֹ֣ב חֲסָדֶ֑י⁠ךָ וַ⁠יַּמְר֖וּ עַל ־ יָ֣ם בְּ⁠יַם ־ סֽוּף ׃⁸ וַֽ֭⁠יּוֹשִׁיעֵ⁠ם לְמַ֣עַן שְׁמ֑⁠וֹ לְ֝⁠הוֹדִ֗יעַ אֶת ־ גְּבוּרָתֽ⁠וֹ ׃⁹ וַ⁠יִּגְעַ֣ר בְּ⁠יַם ־ ס֭וּף וַֽ⁠יֶּחֱרָ֑ב וַ⁠יּוֹלִיכֵ֥⁠ם בַּ֝⁠תְּהֹמ֗וֹת כַּ⁠מִּדְבָּֽר ׃¹⁰ וַֽ֭⁠יּוֹשִׁיעֵ⁠ם מִ⁠יַּ֣ד שׂוֹנֵ֑א וַ֝⁠יִּגְאָלֵ֗⁠ם מִ⁠יַּ֥ד אוֹיֵֽב ׃¹¹ וַ⁠יְכַסּוּ ־ מַ֥יִם צָרֵי⁠הֶ֑ם אֶחָ֥ד מֵ֝⁠הֶ֗ם לֹ֣א נוֹתָֽר ׃¹² וַ⁠יַּאֲמִ֥ינוּ בִ⁠דְבָרָ֑י⁠ו יָ֝שִׁ֗ירוּ תְּהִלָּתֽ⁠וֹ ׃¹³ מִֽ֭הֲרוּ שָׁכְח֣וּ מַעֲשָׂ֑י⁠ו לֹֽא ־ חִ֝כּ֗וּ לַ⁠עֲצָתֽ⁠וֹ ׃¹⁴ וַ⁠יִּתְאַוּ֣וּ תַ֭אֲוָה בַּ⁠מִּדְבָּ֑ר וַ⁠יְנַסּוּ ־ אֵ֝֗ל בִּֽ⁠ישִׁימֽוֹן ׃¹⁵ וַ⁠יִּתֵּ֣ן לָ֭⁠הֶם שֶׁאֱלָתָ֑⁠ם וַ⁠יְשַׁלַּ֖ח רָז֣וֹן בְּ⁠נַפְשָֽׁ⁠ם ׃¹⁶ וַ⁠יְקַנְא֣וּ לְ֭⁠מֹשֶׁה בַּֽ⁠מַּחֲנֶ֑ה לְ֝⁠אַהֲרֹ֗ן קְד֣וֹשׁ יְהוָֽה ׃¹⁷ תִּפְתַּח ־ אֶ֭רֶץ וַ⁠תִּבְלַ֣ע דָּתָ֑ן וַ֝⁠תְּכַ֗ס עַל ־ עֲדַ֥ת אֲבִירָֽם ׃¹⁸ וַ⁠תִּבְעַר ־ אֵ֥שׁ בַּ⁠עֲדָתָ֑⁠ם לֶ֝הָבָ֗ה תְּלַהֵ֥ט רְשָׁעִֽים ׃¹⁹ יַעֲשׂוּ ־ עֵ֥גֶל בְּ⁠חֹרֵ֑ב וַ֝⁠יִּשְׁתַּחֲו֗וּ לְ⁠מַסֵּכָֽה ׃²⁰ וַ⁠יָּמִ֥ירוּ אֶת ־ כְּבוֹדָ֑⁠ם בְּ⁠תַבְנִ֥ית שׁ֝֗וֹר אֹכֵ֥ל עֵֽשֶׂב ׃²¹ שָׁ֭כְחוּ אֵ֣ל מוֹשִׁיעָ֑⁠ם עֹשֶׂ֖ה גְדֹל֣וֹת בְּ⁠מִצְרָֽיִם ׃²² נִ֭פְלָאוֹת בְּ⁠אֶ֣רֶץ חָ֑ם נ֝וֹרָא֗וֹת עַל ־ יַם ־ סֽוּף ׃²³ וַ⁠יֹּ֗אמֶר לְֽ⁠הַשְׁמִ֫ידָ֥⁠ם לוּלֵ֡י מֹ֘שֶׁ֤ה בְחִיר֗⁠וֹ עָמַ֣ד בַּ⁠פֶּ֣רֶץ לְ⁠פָנָ֑י⁠ו לְ⁠הָשִׁ֥יב חֲ֝מָת֗⁠וֹ מֵֽ⁠הַשְׁחִֽית ׃²⁴ וַֽ֭⁠יִּמְאֲסוּ בְּ⁠אֶ֣רֶץ חֶמְדָּ֑ה לֹֽא ־ הֶ֝אֱמִ֗ינוּ לִ⁠דְבָרֽ⁠וֹ ׃²⁵ וַ⁠יֵּרָגְנ֥וּ בְ⁠אָהֳלֵי⁠הֶ֑ם לֹ֥א שָׁ֝מְע֗וּ בְּ⁠ק֣וֹל יְהוָֽה ׃²⁶ וַ⁠יִּשָּׂ֣א יָד֣⁠וֹ לָ⁠הֶ֑ם לְ⁠הַפִּ֥יל א֝וֹתָ֗⁠ם בַּ⁠מִּדְבָּֽר ׃²⁷ וּ⁠לְ⁠הַפִּ֣יל זַ֭רְעָ⁠ם בַּ⁠גּוֹיִ֑ם וּ֝⁠לְ⁠זָרוֹתָ֗⁠ם בָּ⁠אֲרָצֽוֹת ׃²⁸ וַ֭⁠יִּצָּ֣מְדוּ לְ⁠בַ֣עַל פְּע֑וֹר וַ֝⁠יֹּאכְל֗וּ זִבְחֵ֥י מֵתִֽים ׃²⁹ וַ֭⁠יַּכְעִיסוּ בְּ⁠מַֽעַלְלֵי⁠הֶ֑ם וַ⁠תִּפְרָץ ־ בָּ֝֗⁠ם מַגֵּפָֽה ׃³⁰ וַ⁠יַּעֲמֹ֣ד פִּֽ֭ינְחָס וַ⁠יְפַלֵּ֑ל וַ֝⁠תֵּעָצַ֗ר הַ⁠מַּגֵּפָֽה ׃³¹ וַ⁠תֵּחָ֣שֶׁב ל֭⁠וֹ לִ⁠צְדָקָ֑ה לְ⁠דֹ֥ר וָ֝⁠דֹ֗ר עַד ־ עוֹלָֽם ׃³² וַ֭⁠יַּקְצִיפוּ עַל ־ מֵ֥י מְרִיבָ֑ה וַ⁠יֵּ֥רַע לְ֝⁠מֹשֶׁ֗ה בַּ⁠עֲבוּרָֽ⁠ם ׃³³ כִּֽי ־ הִמְר֥וּ אֶת ־ רוּח֑⁠וֹ וַ֝⁠יְבַטֵּ֗א בִּ⁠שְׂפָתָֽי⁠ו ׃³⁴ לֹֽא ־ הִ֭שְׁמִידוּ אֶת ־ הָֽ⁠עַמִּ֑ים אֲשֶׁ֤ר אָמַ֖ר יְהוָ֣ה לָ⁠הֶֽם ׃³⁵ וַ⁠יִּתְעָרְב֥וּ בַ⁠גּוֹיִ֑ם וַֽ֝⁠יִּלְמְד֗וּ מַֽעֲשֵׂי⁠הֶֽם ׃³⁶ וַ⁠יַּעַבְד֥וּ אֶת ־ עֲצַבֵּי⁠הֶ֑ם וַ⁠יִּהְי֖וּ לָ⁠הֶ֣ם לְ⁠מוֹקֵֽשׁ ׃³⁷ וַ⁠יִּזְבְּח֣וּ אֶת ־ בְּ֭נֵי⁠הֶם וְ⁠אֶת ־ בְּנֽוֹתֵי⁠הֶ֗ם לַ⁠שֵּֽׁדִים ׃³⁸ וַ⁠יִּֽשְׁפְּכ֨וּ דָ֪ם נָקִ֡י דַּם ־ בְּנֵ֘י⁠הֶ֤ם וּֽ⁠בְנוֹתֵי⁠הֶ֗ם אֲשֶׁ֣ר זִ֭בְּחוּ לַ⁠עֲצַבֵּ֣י כְנָ֑עַן וַ⁠תֶּחֱנַ֥ף הָ֝⁠אָ֗רֶץ בַּ⁠דָּמִֽים ׃³⁹ וַ⁠יִּטְמְא֥וּ בְ⁠מַעֲשֵׂי⁠הֶ֑ם וַ֝⁠יִּזְנוּ֗ בְּ⁠מַֽעַלְלֵי⁠הֶֽם ׃⁴⁰ וַ⁠יִּֽחַר ־ אַ֣ף יְהוָ֣ה בְּ⁠עַמּ֑⁠וֹ וַ֝⁠יְתָעֵ֗ב אֶת ־ נַחֲלָתֽ⁠וֹ ׃⁴¹ וַ⁠יִּתְּנֵ֥⁠ם בְּ⁠יַד ־ גּוֹיִ֑ם וַֽ⁠יִּמְשְׁל֥וּ בָ֝⁠הֶ֗ם שֹׂנְאֵי⁠הֶֽם ׃⁴² וַ⁠יִּלְחָצ֥וּ⁠ם אוֹיְבֵי⁠הֶ֑ם וַ֝⁠יִּכָּנְע֗וּ תַּ֣חַת יָדָֽ⁠ם ׃⁴³ פְּעָמִ֥ים רַבּ֗וֹת יַצִּ֫ילֵ֥⁠ם וְ֭⁠הֵמָּה יַמְר֣וּ בַ⁠עֲצָתָ֑⁠ם וַ֝⁠יָּמֹ֗כּוּ בַּ⁠עֲוֺנָֽ⁠ם ׃⁴⁴ וַ֭⁠יַּרְא בַּ⁠צַּ֣ר לָ⁠הֶ֑ם בְּ֝⁠שָׁמְע֗⁠וֹ אֶת ־ רִנָּתָֽ⁠ם ׃⁴⁵ וַ⁠יִּזְכֹּ֣ר לָ⁠הֶ֣ם בְּרִית֑⁠וֹ וַ֝⁠יִּנָּחֵ֗ם כְּ⁠רֹ֣ב חסד⁠ו ׃¹⁴⁶ וַ⁠יִּתֵּ֣ן אוֹתָ֣⁠ם לְ⁠רַחֲמִ֑ים לִ֝⁠פְנֵ֗י כָּל ־ שׁוֹבֵי⁠הֶֽם ׃⁴⁷ הוֹשִׁיעֵ֨⁠נוּ ׀ יְה֘וָ֤ה אֱלֹהֵ֗י⁠נוּ וְ⁠קַבְּצֵ⁠נוּ֮ מִֽן ־ הַ⁠גּ֫וֹיִ֥ם לְ֭⁠הֹדוֹת לְ⁠שֵׁ֣ם קָדְשֶׁ֑⁠ךָ לְ֝⁠הִשְׁתַּבֵּ֗חַ בִּ⁠תְהִלָּתֶֽ⁠ךָ ׃⁴⁸ בָּר֤וּךְ ־ יְהוָ֨ה אֱלֹהֵ֪י יִשְׂרָאֵ֡ל מִן ־ הָ֤⁠עוֹלָ֨ם ׀ וְ⁠עַ֬ד הָ⁠עוֹלָ֗ם וְ⁠אָמַ֖ר כָּל ־ הָ⁠עָ֥ם אָמֵ֗ן הַֽלְלוּ ־ יָֽהּ ׃

¹Q חֲסָדָֽיו

Chapter 107

¹ הֹד֣וּ לַ⁠יהוָ֣ה כִּי ־ ט֑וֹב כִּ֖י לְ⁠עוֹלָ֣ם חַסְדּֽ⁠וֹ ׃² יֹ֭אמְרוּ גְּאוּלֵ֣י יְהוָ֑ה אֲשֶׁ֥ר גְּ֝אָלָ֗⁠ם מִ⁠יַּד ־ צָֽר ׃³ וּֽ⁠מֵ⁠אֲרָצ֗וֹת קִ֫בְּצָ֥⁠ם מִ⁠מִּזְרָ֥ח וּ⁠מִֽ⁠מַּעֲרָ֑ב מִ⁠צָּפ֥וֹן וּ⁠מִ⁠יָּֽם ׃⁴ תָּע֣וּ בַ֭⁠מִּדְבָּר בִּ⁠ישִׁימ֣וֹן דָּ֑רֶךְ עִ֥יר מ֝וֹשָׁ֗ב לֹ֣א מָצָֽאוּ ׃⁵ רְעֵבִ֥ים גַּם ־ צְמֵאִ֑ים נַ֝פְשָׁ֗⁠ם בָּ⁠הֶ֥ם תִּתְעַטָּֽף ׃⁶ וַ⁠יִּצְעֲק֣וּ אֶל ־ יְ֭הוָה בַּ⁠צַּ֣ר לָ⁠הֶ֑ם מִ֝⁠מְּצֽוּקוֹתֵי⁠הֶ֗ם יַצִּילֵֽ⁠ם ׃⁷ וַ֭⁠יַּֽדְרִיכֵ⁠ם בְּ⁠דֶ֣רֶךְ יְשָׁרָ֑ה לָ֝⁠לֶ֗כֶת אֶל ־ עִ֥יר מוֹשָֽׁב ׃⁸ יוֹד֣וּ לַ⁠יהוָ֣ה חַסְדּ֑⁠וֹ וְ֝⁠נִפְלְאוֹתָ֗י⁠ו לִ⁠בְנֵ֥י אָדָֽם ׃⁹ כִּי ־ הִ֭שְׂבִּיעַ נֶ֣פֶשׁ שֹׁקֵקָ֑ה וְ⁠נֶ֥פֶשׁ רְ֝עֵבָה מִלֵּא ־ טֽוֹב ׃¹⁰ יֹ֭שְׁבֵי חֹ֣שֶׁךְ וְ⁠צַלְמָ֑וֶת אֲסִירֵ֖י עֳנִ֣י וּ⁠בַרְזֶֽל ׃¹¹ כִּֽי ־ הִמְר֥וּ אִמְרֵי ־ אֵ֑ל וַ⁠עֲצַ֖ת עֶלְי֣וֹן נָאָֽצוּ ׃¹² וַ⁠יַּכְנַ֣ע בֶּ⁠עָמָ֣ל לִבָּ֑⁠ם כָּ֝שְׁל֗וּ וְ⁠אֵ֣ין עֹזֵֽר ׃¹³ וַ⁠יִּזְעֲק֣וּ אֶל ־ יְ֭הוָה בַּ⁠צַּ֣ר לָ⁠הֶ֑ם מִ֝⁠מְּצֻֽקוֹתֵי⁠הֶ֗ם יוֹשִׁיעֵֽ⁠ם ׃¹⁴ יֽ֭וֹצִיאֵ⁠ם מֵ⁠חֹ֣שֶׁךְ וְ⁠צַלְמָ֑וֶת וּ⁠מוֹסְר֖וֹתֵי⁠הֶ֣ם יְנַתֵּֽק ׃¹⁵ יוֹד֣וּ לַ⁠יהוָ֣ה חַסְדּ֑⁠וֹ וְ֝⁠נִפְלְאוֹתָ֗י⁠ו לִ⁠בְנֵ֥י אָדָֽם ׃¹⁶ כִּֽי ־ שִׁ֭בַּר דַּלְת֣וֹת נְחֹ֑שֶׁת וּ⁠בְרִיחֵ֖י בַרְזֶ֣ל גִּדֵּֽעַ ׃¹⁷ אֱ֭וִלִים מִ⁠דֶּ֣רֶךְ פִּשְׁעָ֑⁠ם וּֽ֝⁠מֵ⁠עֲוֺֽנֹתֵי⁠הֶ֗ם יִתְעַנּֽוּ ׃¹⁸ כָּל ־ אֹ֭כֶל תְּתַעֵ֣ב נַפְשָׁ֑⁠ם וַ֝⁠יַּגִּ֗יעוּ עַד ־ שַׁ֥עֲרֵי מָֽוֶת ׃¹⁹ וַ⁠יִּזְעֲק֣וּ אֶל ־ יְ֭הוָה בַּ⁠צַּ֣ר לָ⁠הֶ֑ם מִ֝⁠מְּצֻֽקוֹתֵי⁠הֶ֗ם יוֹשִׁיעֵֽ⁠ם ׃²⁰ יִשְׁלַ֣ח דְּ֭בָר⁠וֹ וְ⁠יִרְפָּאֵ֑⁠ם וִֽ֝⁠ימַלֵּ֗ט מִ⁠שְּׁחִיתוֹתָֽ⁠ם ׃׆²¹ יוֹד֣וּ לַ⁠יהוָ֣ה חַסְדּ֑⁠וֹ וְ֝⁠נִפְלְאוֹתָ֗י⁠ו לִ⁠בְנֵ֥י אָדָֽם ׃׆²² וְ֭⁠יִזְבְּחוּ זִבְחֵ֣י תוֹדָ֑ה וִֽ⁠יסַפְּר֖וּ מַעֲשָׂ֣י⁠ו בְּ⁠רִנָּֽה ׃׆²³ יוֹרְדֵ֣י הַ֭⁠יָּם בָּ⁠אֳנִיּ֑וֹת עֹשֵׂ֥י מְ֝לָאכָ֗ה בְּ⁠מַ֣יִם רַבִּֽים ׃׆²⁴ הֵ֣מָּה רָ֭אוּ מַעֲשֵׂ֣י יְהוָ֑ה וְ֝⁠נִפְלְאוֹתָ֗י⁠ו בִּ⁠מְצוּלָֽה ׃׆²⁵ וַ⁠יֹּ֗אמֶר וַֽ֭⁠יַּעֲמֵד ר֣וּחַ סְעָרָ֑ה וַ⁠תְּרוֹמֵ֥ם גַּלָּֽי⁠ו ׃׆²⁶ יַעֲל֣וּ שָׁ֭מַיִם יֵרְד֣וּ תְהוֹמ֑וֹת נַ֝פְשָׁ֗⁠ם בְּ⁠רָעָ֥ה תִתְמוֹגָֽג ׃²⁷ יָח֣וֹגּוּ וְ֭⁠יָנוּעוּ כַּ⁠שִּׁכּ֑וֹר וְ⁠כָל ־ חָ֝כְמָתָ֗⁠ם תִּתְבַּלָּֽע ׃²⁸ וַ⁠יִּצְעֲק֣וּ אֶל ־ יְ֭הוָה בַּ⁠צַּ֣ר לָ⁠הֶ֑ם וּֽ֝⁠מִ⁠מְּצֽוּקֹתֵי⁠הֶ֗ם יוֹצִיאֵֽ⁠ם ׃²⁹ יָקֵ֣ם סְ֭עָרָה לִ⁠דְמָמָ֑ה וַ֝⁠יֶּחֱשׁ֗וּ גַּלֵּי⁠הֶֽם ׃³⁰ וַ⁠יִּשְׂמְח֥וּ כִֽי ־ יִשְׁתֹּ֑קוּ וַ֝⁠יַּנְחֵ֗⁠ם אֶל ־ מְח֥וֹז חֶפְצָֽ⁠ם ׃³¹ יוֹד֣וּ לַ⁠יהוָ֣ה חַסְדּ֑⁠וֹ וְ֝⁠נִפְלְאוֹתָ֗י⁠ו לִ⁠בְנֵ֥י אָדָֽם ׃³² וִֽ֭⁠ירֹמְמוּ⁠הוּ בִּ⁠קְהַל ־ עָ֑ם וּ⁠בְ⁠מוֹשַׁ֖ב זְקֵנִ֣ים יְהַלְלֽוּ⁠הוּ ׃³³ יָשֵׂ֣ם נְהָר֣וֹת לְ⁠מִדְבָּ֑ר וּ⁠מֹצָ֥אֵי מַ֝֗יִם לְ⁠צִמָּאֽוֹן ׃³⁴ אֶ֣רֶץ פְּ֭רִי לִ⁠מְלֵחָ֑ה מֵ֝⁠רָעַ֗ת יֹ֣שְׁבֵי בָֽ⁠הּ ׃³⁵ יָשֵׂ֣ם מִ֭דְבָּר לַֽ⁠אֲגַם ־ מַ֑יִם וְ⁠אֶ֥רֶץ צִ֝יָּ֗ה לְ⁠מֹצָ֥אֵי מָֽיִם ׃³⁶ וַ⁠יּ֣וֹשֶׁב שָׁ֣ם רְעֵבִ֑ים וַ֝⁠יְכוֹנְנ֗וּ עִ֣יר מוֹשָֽׁב ׃³⁷ וַ⁠יִּזְרְע֣וּ שָׂ֭דוֹת וַ⁠יִּטְּע֣וּ כְרָמִ֑ים וַ֝⁠יַּעֲשׂ֗וּ פְּרִ֣י תְבֽוּאָה ׃³⁸ וַ⁠יְבָרֲכֵ֣⁠ם וַ⁠יִּרְבּ֣וּ מְאֹ֑ד וּ֝⁠בְהֶמְתָּ֗⁠ם לֹ֣א יַמְעִֽיט ׃³⁹ וַ⁠יִּמְעֲט֥וּ וַ⁠יָּשֹׁ֑חוּ מֵ⁠עֹ֖צֶר רָעָ֣ה וְ⁠יָגֽוֹן ׃׆⁴⁰ שֹׁפֵ֣ךְ בּ֭וּז עַל ־ נְדִיבִ֑ים וַ֝⁠יַּתְעֵ֗⁠ם בְּ⁠תֹ֣הוּ לֹא ־ דָֽרֶךְ ׃⁴¹ וַ⁠יְשַׂגֵּ֣ב אֶבְי֣וֹן מֵ⁠ע֑וֹנִי וַ⁠יָּ֥שֶׂם כַּ֝⁠צֹּ֗אן מִשְׁפָּחֽוֹת ׃⁴² יִרְא֣וּ יְשָׁרִ֣ים וְ⁠יִשְׂמָ֑חוּ וְ⁠כָל ־ עַ֝וְלָ֗ה קָ֣פְצָה פִּֽי⁠הָ ׃⁴³ מִי ־ חָכָ֥ם וְ⁠יִשְׁמָר ־ אֵ֑לֶּה וְ֝⁠יִתְבּֽוֹנְנ֗וּ חַֽסְדֵ֥י יְהוָֽה ׃

Chapter 108

⁽¹⁾

שִׁ֖יר מִזְמ֣וֹר לְ⁠דָוִֽד ׃

¹⁽²⁾ נָכ֣וֹן לִבִּ֣⁠י אֱלֹהִ֑ים אָשִׁ֥ירָה וַ֝⁠אֲזַמְּרָ֗ה אַף ־ כְּבוֹדִֽ⁠י ׃²⁽³⁾ ע֭וּרָֽ⁠ה הַ⁠נֵּ֥בֶל וְ⁠כִנּ֗וֹר אָעִ֥ירָה שָּֽׁחַר ׃³⁽⁴⁾ אוֹדְ⁠ךָ֖ בָ⁠עַמִּ֥ים ׀ יְהוָ֑ה וַ֝⁠אֲזַמֶּרְ⁠ךָ֗ בַּל ־ אֻמִּֽים ׃⁴⁽⁵⁾ כִּֽי ־ גָד֣וֹל מֵֽ⁠עַל ־ שָׁמַ֣יִם חַסְדֶּ֑⁠ךָ וְֽ⁠עַד ־ שְׁחָקִ֥ים אֲמִתֶּֽ⁠ךָ ׃⁵⁽⁶⁾ ר֣וּמָ⁠ה עַל ־ שָׁמַ֣יִם אֱלֹהִ֑ים וְ⁠עַ֖ל כָּל ־ הָ⁠אָ֣רֶץ כְּבוֹדֶֽ⁠ךָ ׃⁶⁽⁷⁾ לְ֭מַעַן יֵחָלְצ֣וּ⁠ן יְדִידֶ֑י⁠ךָ הוֹשִׁ֖יעָ⁠ה יְמִֽינְ⁠ךָ֣ וַ⁠עֲנֵֽ⁠נִי ׃⁷⁽⁸⁾ אֱלֹהִ֤ים ׀ דִּבֶּ֥ר בְּ⁠קָדְשׁ֗⁠וֹ אֶעְלֹ֥זָה אֲחַלְּקָ֥ה שְׁכֶ֑ם וְ⁠עֵ֖מֶק סֻכּ֣וֹת אֲמַדֵּֽד ׃⁸⁽⁹⁾ לִ֤⁠י גִלְעָ֨ד ׀ לִ֤⁠י מְנַשֶּׁ֗ה וְ֭⁠אֶפְרַיִם מָע֣וֹז רֹאשִׁ֑⁠י יְ֝הוּדָ֗ה מְחֹקְקִֽ⁠י ׃⁹⁽¹⁰⁾ מוֹאָ֤ב ׀ סִ֬יר רַחְצִ֗⁠י עַל ־ אֱ֭דוֹם אַשְׁלִ֣יךְ נַעֲלִ֑⁠י עֲלֵֽי ־ פְ֝לֶ֗שֶׁת אֶתְרוֹעָֽע ׃¹⁰⁽¹¹⁾ מִ֣י יֹ֭בִלֵ⁠נִי עִ֣יר מִבְצָ֑ר מִ֖י נָחַ֣⁠נִי עַד ־ אֱדֽוֹם ׃¹¹⁽¹²⁾ הֲ⁠לֹֽא ־ אֱלֹהִ֥ים זְנַחְתָּ֑⁠נוּ וְֽ⁠לֹא ־ תֵצֵ֥א אֱ֝לֹהִ֗ים בְּ⁠צִבְאֹתֵֽי⁠נוּ ׃¹²⁽¹³⁾ הָֽבָ⁠ה ־ לָּ֣⁠נוּ עֶזְרָ֣ת מִ⁠צָּ֑ר וְ֝⁠שָׁ֗וְא תְּשׁוּעַ֥ת אָדָֽם ׃¹³⁽¹⁴⁾ בֵּֽ⁠אלֹהִ֥ים נַעֲשֶׂה ־ חָ֑יִל וְ֝⁠ה֗וּא יָב֥וּס צָרֵֽי⁠נוּ ׃

Chapter 109

¹ לַ֭⁠מְנַצֵּחַ לְ⁠דָוִ֣ד מִזְמ֑וֹר אֱלֹהֵ֥י תְ֝הִלָּתִ֗⁠י אַֽל ־ תֶּחֱרַֽשׁ ׃² כִּ֤י פִ֪י רָשָׁ֡ע וּֽ⁠פִי ־ מִ֭רְמָה עָלַ֣⁠י פָּתָ֑חוּ דִּבְּר֥וּ אִ֝תִּ֗⁠י לְשׁ֣וֹן שָֽׁקֶר ׃³ וְ⁠דִבְרֵ֣י שִׂנְאָ֣ה סְבָב֑וּ⁠נִי וַ⁠יִּֽלָּחֲמ֥וּ⁠נִי חִנָּֽם ׃⁴ תַּֽחַת ־ אַהֲבָתִ֥⁠י יִשְׂטְנ֗וּ⁠נִי וַ⁠אֲנִ֥י תְפִלָּֽה ׃⁵ וַ⁠יָּ֘שִׂ֤ימוּ עָלַ֣⁠י רָ֭עָה תַּ֣חַת טוֹבָ֑ה וְ֝⁠שִׂנְאָ֗ה תַּ֣חַת אַהֲבָתִֽ⁠י ׃⁶ הַפְקֵ֣ד עָלָ֣י⁠ו רָשָׁ֑ע וְ֝⁠שָׂטָ֗ן יַעֲמֹ֥ד עַל ־ יְמִינֽ⁠וֹ ׃⁷ בְּ֭⁠הִשָּׁ֣פְט⁠וֹ יֵצֵ֣א רָשָׁ֑ע וּ֝⁠תְפִלָּת֗⁠וֹ תִּהְיֶ֥ה לַֽ⁠חֲטָאָֽה ׃⁸ יִֽהְיֽוּ ־ יָמָ֥י⁠ו מְעַטִּ֑ים פְּ֝קֻדָּת֗⁠וֹ יִקַּ֥ח אַחֵֽר ׃⁹ יִֽהְיוּ ־ בָנָ֥י⁠ו יְתוֹמִ֑ים וְ֝⁠אִשְׁתּ⁠וֹ אַלְמָנָֽה ׃¹⁰ וְ⁠נ֤וֹעַ יָנ֣וּעוּ בָנָ֣י⁠ו וְ⁠שִׁאֵ֑לוּ וְ֝⁠דָרְשׁ֗וּ מֵ⁠חָרְבוֹתֵי⁠הֶֽם ׃¹¹ יְנַקֵּ֣שׁ נ֭וֹשֶׁה לְ⁠כָל ־ אֲשֶׁר ־ ל֑⁠וֹ וְ⁠יָבֹ֖זּוּ זָרִ֣ים יְגִיעֽ⁠וֹ ׃¹² אַל ־ יְהִי ־ ל֭⁠וֹ מֹשֵׁ֣ךְ חָ֑סֶד וְֽ⁠אַל ־ יְהִ֥י ח֝וֹנֵ֗ן לִ⁠יתוֹמָֽי⁠ו ׃¹³ יְהִֽי ־ אַחֲרִית֥⁠וֹ לְ⁠הַכְרִ֑ית בְּ⁠ד֥וֹר אַ֝חֵ֗ר יִמַּ֥ח שְׁמָֽ⁠ם ׃¹⁴ יִזָּכֵ֤ר ׀ עֲוֺ֣ן אֲ֭בֹתָי⁠ו אֶל ־ יְהוָ֑ה וְ⁠חַטַּ֥את אִ֝מּ֗⁠וֹ אַל ־ תִּמָּֽח ׃¹⁵ יִהְי֣וּ נֶֽגֶד ־ יְהוָ֣ה תָּמִ֑יד וְ⁠יַכְרֵ֖ת מֵ⁠אֶ֣רֶץ זִכְרָֽ⁠ם ׃¹⁶ יַ֗עַן אֲשֶׁ֤ר ׀ לֹ֥א זָכַר֮ עֲשׂ֪וֹת חָ֥סֶד וַ⁠יִּרְדֹּ֡ף אִישׁ ־ עָנִ֣י וְ֭⁠אֶבְיוֹן וְ⁠נִכְאֵ֨ה לֵבָ֬ב לְ⁠מוֹתֵֽת ׃¹⁷ וַ⁠יֶּאֱהַ֣ב קְ֭לָלָה וַ⁠תְּבוֹאֵ֑⁠הוּ וְֽ⁠לֹא ־ חָפֵ֥ץ בִּ֝⁠בְרָכָ֗ה וַ⁠תִּרְחַ֥ק מִמֶּֽ⁠נּוּ ׃¹⁸ וַ⁠יִּלְבַּ֥שׁ קְלָלָ֗ה כְּ⁠מַ֫דּ֥⁠וֹ וַ⁠תָּבֹ֣א כַ⁠מַּ֣יִם בְּ⁠קִרְבּ֑⁠וֹ וְ֝⁠כַ⁠שֶּׁ֗מֶן בְּ⁠עַצְמוֹתָֽי⁠ו ׃¹⁹ תְּהִי ־ ל֭⁠וֹ כְּ⁠בֶ֣גֶד יַעְטֶ֑ה וּ֝⁠לְ⁠מֵ֗זַח תָּמִ֥יד יַחְגְּרֶֽ⁠הָ ׃²⁰ זֹ֤את פְּעֻלַּ֣ת שֹׂ֭טְנַ⁠י מֵ⁠אֵ֣ת יְהוָ֑ה וְ⁠הַ⁠דֹּבְרִ֥ים רָ֝֗ע עַל ־ נַפְשִֽׁ⁠י ׃²¹ וְ⁠אַתָּ֤ה ׀ יְה֘וִ֤ה אֲדֹנָ֗⁠י עֲֽשֵׂה ־ אִ֭תִּ⁠י לְמַ֣עַן שְׁמֶ֑⁠ךָ כִּי ־ ט֥וֹב חַ֝סְדְּ⁠ךָ֗ הַצִּילֵֽ⁠נִי ׃²² כִּֽי ־ עָנִ֣י וְ⁠אֶבְי֣וֹן אָנֹ֑כִי וְ֝⁠לִבִּ֗⁠י חָלַ֥ל בְּ⁠קִרְבִּֽ⁠י ׃²³ כְּ⁠צֵל ־ כִּ⁠נְטוֹת֥⁠וֹ נֶהֱלָ֑כְתִּי נִ֝נְעַ֗רְתִּי כָּֽ⁠אַרְבֶּֽה ׃²⁴ בִּ֭רְכַּ⁠י כָּשְׁל֣וּ מִ⁠צּ֑וֹם וּ֝⁠בְשָׂרִ֗⁠י כָּחַ֥שׁ מִ⁠שָּֽׁמֶן ׃²⁵ וַ⁠אֲנִ֤י ׀ הָיִ֣יתִי חֶרְפָּ֣ה לָ⁠הֶ֑ם יִ֝רְא֗וּ⁠נִי יְנִיע֥וּ⁠ן רֹאשָֽׁ⁠ם ׃²⁶ עָ֭זְרֵ⁠נִי יְהוָ֣ה אֱלֹהָ֑⁠י ה֭וֹשִׁיעֵ֣⁠נִי כְ⁠חַסְדֶּֽ⁠ךָ ׃²⁷ וְֽ֭⁠יֵדְעוּ כִּי ־ יָ֣דְ⁠ךָ זֹּ֑את אַתָּ֖ה יְהוָ֣ה עֲשִׂיתָֽ⁠הּ ׃²⁸ יְקַֽלְלוּ ־ הֵמָּה֮ וְ⁠אַתָּ֪ה תְבָ֫רֵ֥ךְ קָ֤מוּ ׀ וַ⁠יֵּבֹ֗שׁוּ וְֽ⁠עַבְדְּ⁠ךָ֥ יִשְׂמָֽח ׃²⁹ יִלְבְּשׁ֣וּ שׂוֹטְנַ֣⁠י כְּלִמָּ֑ה וְ⁠יַעֲט֖וּ כַ⁠מְעִ֣יל בָּשְׁתָּֽ⁠ם ׃³⁰ א֘וֹדֶ֤ה יְהוָ֣ה מְאֹ֣ד בְּ⁠פִ֑⁠י וּ⁠בְ⁠ת֖וֹךְ רַבִּ֣ים אֲהַֽלְלֶֽ⁠נּוּ ׃³¹ כִּֽי ־ יַ֭עֲמֹד לִ⁠ימִ֣ין אֶבְי֑וֹן לְ֝⁠הוֹשִׁ֗יעַ מִ⁠שֹּׁפְטֵ֥י נַפְשֽׁ⁠וֹ ׃

Chapter 110

¹ לְ⁠דָוִ֗ד מִ֫זְמ֥וֹר נְאֻ֤ם יְהוָ֨ה ׀ לַֽ⁠אדֹנִ֗⁠י שֵׁ֥ב לִֽ⁠ימִינִ֑⁠י עַד ־ אָשִׁ֥ית אֹ֝יְבֶ֗י⁠ךָ הֲדֹ֣ם לְ⁠רַגְלֶֽי⁠ךָ ׃² מַטֵּֽה ־ עֻזְּ⁠ךָ֗ יִשְׁלַ֣ח יְ֭הוָה מִ⁠צִּיּ֑וֹן רְ֝דֵ֗ה בְּ⁠קֶ֣רֶב אֹיְבֶֽי⁠ךָ ׃³ עַמְּ⁠ךָ֣ נְדָבֹת֮ בְּ⁠י֪וֹם חֵ֫ילֶ֥⁠ךָ בְּֽ⁠הַדְרֵי ־ קֹ֭דֶשׁ מֵ⁠רֶ֣חֶם מִשְׁחָ֑ר לְ֝⁠ךָ֗ טַ֣ל יַלְדֻתֶֽי⁠ךָ ׃⁴ נִשְׁבַּ֤ע יְהוָ֨ה ׀ וְ⁠לֹ֥א יִנָּחֵ֗ם אַתָּֽה ־ כֹהֵ֥ן לְ⁠עוֹלָ֑ם עַל ־ דִּ֝בְרָתִ֗י מַלְכִּי ־ צֶֽדֶק ׃⁵ אֲדֹנָ֥⁠י עַל ־ יְמִֽינְ⁠ךָ֑ מָחַ֖ץ בְּ⁠יוֹם ־ אַפּ֣⁠וֹ מְלָכִֽים ׃⁶ יָדִ֣ין בַּ֭⁠גּוֹיִם מָלֵ֣א גְוִיּ֑וֹת מָ֥חַץ רֹ֝֗אשׁ עַל ־ אֶ֥רֶץ רַבָּֽה ׃⁷ מִ֭⁠נַּחַל בַּ⁠דֶּ֣רֶךְ יִשְׁתֶּ֑ה עַל ־ כֵּ֝֗ן יָרִ֥ים רֹֽאשׁ ׃

Chapter 111

¹ הַ֥לְלוּ יָ֨הּ ׀ אוֹדֶ֣ה יְ֭הוָה בְּ⁠כָל ־ לֵבָ֑ב בְּ⁠ס֖וֹד יְשָׁרִ֣ים וְ⁠עֵדָֽה ׃² גְּ֭דֹלִים מַעֲשֵׂ֣י יְהוָ֑ה דְּ֝רוּשִׁ֗ים לְ⁠כָל ־ חֶפְצֵי⁠הֶֽם ׃³ הוֹד ־ וְ⁠הָדָ֥ר פָּֽעֳל֑⁠וֹ וְ֝⁠צִדְקָת֗⁠וֹ עֹמֶ֥דֶת לָ⁠עַֽד ׃⁴ זֵ֣כֶר עָ֭שָׂה לְ⁠נִפְלְאֹתָ֑י⁠ו חַנּ֖וּן וְ⁠רַח֣וּם יְהוָֽה ׃⁵ טֶ֭רֶף נָתַ֣ן לִֽ⁠ירֵאָ֑י⁠ו יִזְכֹּ֖ר לְ⁠עוֹלָ֣ם בְּרִיתֽ⁠וֹ ׃⁶ כֹּ֣חַ מַ֭עֲשָׂי⁠ו הִגִּ֣יד לְ⁠עַמּ֑⁠וֹ לָ⁠תֵ֥ת לָ֝⁠הֶ֗ם נַחֲלַ֥ת גּוֹיִֽם ׃⁷ מַעֲשֵׂ֣י יָ֭דָי⁠ו אֱמֶ֣ת וּ⁠מִשְׁפָּ֑ט נֶ֝אֱמָנִ֗ים כָּל ־ פִּקּוּדָֽי⁠ו ׃⁸ סְמוּכִ֣ים לָ⁠עַ֣ד לְ⁠עוֹלָ֑ם עֲ֝שׂוּיִ֗ם בֶּ⁠אֱמֶ֥ת וְ⁠יָשָֽׁר ׃⁹ פְּד֤וּת ׀ שָׁ֘לַ֤ח לְ⁠עַמּ֗⁠וֹ צִוָּֽה ־ לְ⁠עוֹלָ֥ם בְּרִית֑⁠וֹ קָד֖וֹשׁ וְ⁠נוֹרָ֣א שְׁמֽ⁠וֹ ׃¹⁰ רֵ֘אשִׁ֤ית חָכְמָ֨ה ׀ יִרְאַ֬ת יְהוָ֗ה שֵׂ֣כֶל ט֭וֹב לְ⁠כָל ־ עֹשֵׂי⁠הֶ֑ם תְּ֝הִלָּת֗⁠וֹ עֹמֶ֥דֶת לָ⁠עַֽד ׃

Chapter 112

¹ הַ֥לְלוּ יָ֨הּ ׀ אַשְׁרֵי ־ אִ֭ישׁ יָרֵ֣א אֶת ־ יְהוָ֑ה בְּ֝⁠מִצְוֺתָ֗י⁠ו חָפֵ֥ץ מְאֹֽד ׃² גִּבּ֣וֹר בָּ֭⁠אָרֶץ יִהְיֶ֣ה זַרְע֑⁠וֹ דּ֭וֹר יְשָׁרִ֣ים יְבֹרָֽךְ ׃³ הוֹן ־ וָ⁠עֹ֥שֶׁר בְּ⁠בֵית֑⁠וֹ וְ֝⁠צִדְקָת֗⁠וֹ עֹמֶ֥דֶת לָ⁠עַֽד ׃⁴ זָ֘רַ֤ח בַּ⁠חֹ֣שֶׁךְ א֭וֹר לַ⁠יְשָׁרִ֑ים חַנּ֖וּן וְ⁠רַח֣וּם וְ⁠צַדִּֽיק ׃⁵ טֽוֹב ־ אִ֭ישׁ חוֹנֵ֣ן וּ⁠מַלְוֶ֑ה יְכַלְכֵּ֖ל דְּבָרָ֣י⁠ו בְּ⁠מִשְׁפָּֽט ׃⁶ כִּֽי ־ לְ⁠עוֹלָ֥ם לֹא ־ יִמּ֑וֹט לְ⁠זֵ֥כֶר ע֝וֹלָ֗ם יִהְיֶ֥ה צַדִּֽיק ׃⁷ מִ⁠שְּׁמוּעָ֣ה רָ֭עָה לֹ֣א יִירָ֑א נָכ֥וֹן לִ֝בּ֗⁠וֹ בָּטֻ֥חַ בַּ⁠יהוָֽה ׃⁸ סָמ֣וּךְ לִ֭בּ⁠וֹ לֹ֣א יִירָ֑א עַ֖ד אֲשֶׁר ־ יִרְאֶ֣ה בְ⁠צָרָֽי⁠ו ׃⁹ פִּזַּ֤ר ׀ נָ֘תַ֤ן לָ⁠אֶבְיוֹנִ֗ים צִ֭דְקָת⁠וֹ עֹמֶ֣דֶת לָ⁠עַ֑ד קַ֝רְנ֗⁠וֹ תָּר֥וּם בְּ⁠כָבֽוֹד ׃¹⁰ רָ֘שָׁ֤ע יִרְאֶ֨ה ׀ וְ⁠כָעָ֗ס שִׁנָּ֣י⁠ו יַחֲרֹ֣ק וְ⁠נָמָ֑ס תַּאֲוַ֖ת רְשָׁעִ֣ים תֹּאבֵֽד ׃

Chapter 113

¹ הַ֥לְלוּ יָ֨הּ ׀ הַ֭לְלוּ עַבְדֵ֣י יְהוָ֑ה הַֽ֝לְלוּ אֶת ־ שֵׁ֥ם יְהוָֽה ׃² יְהִ֤י שֵׁ֣ם יְהוָ֣ה מְבֹרָ֑ךְ מֵֽ֝⁠עַתָּ֗ה וְ⁠עַד ־ עוֹלָֽם ׃³ מִ⁠מִּזְרַח ־ שֶׁ֥מֶשׁ עַד ־ מְבוֹא֑⁠וֹ מְ֝הֻלָּ֗ל שֵׁ֣ם יְהוָֽה ׃⁴ רָ֖ם עַל ־ כָּל ־ גּוֹיִ֥ם ׀ יְהוָ֑ה עַ֖ל הַ⁠שָּׁמַ֣יִם כְּבוֹדֽ⁠וֹ ׃⁵ מִ֭י כַּ⁠יהוָ֣ה אֱלֹהֵ֑י⁠נוּ הַֽ⁠מַּגְבִּיהִ֥י לָ⁠שָֽׁבֶת ׃⁶ הַֽ⁠מַּשְׁפִּילִ֥י לִ⁠רְא֑וֹת בַּ⁠שָּׁמַ֥יִם וּ⁠בָ⁠אָֽרֶץ ׃⁷ מְקִֽימִ֣י מֵ⁠עָפָ֣ר דָּ֑ל מֵֽ֝⁠אַשְׁפֹּ֗ת יָרִ֥ים אֶבְיֽוֹן ׃⁸ לְ⁠הוֹשִׁיבִ֥י עִם ־ נְדִיבִ֑ים עִ֝֗ם נְדִיבֵ֥י עַמּֽ⁠וֹ ׃⁹ מֽוֹשִׁיבִ֨י ׀ עֲקֶ֬רֶת הַ⁠בַּ֗יִת אֵֽם ־ הַ⁠בָּנִ֥ים שְׂמֵחָ֗ה הַֽלְלוּ ־ יָֽהּ ׃

Chapter 114

¹ בְּ⁠צֵ֣את יִ֭שְׂרָאֵל מִ⁠מִּצְרָ֑יִם בֵּ֥ית יַ֝עֲקֹ֗ב מֵ⁠עַ֥ם לֹעֵֽז ׃² הָיְתָ֣ה יְהוּדָ֣ה לְ⁠קָדְשׁ֑⁠וֹ יִ֝שְׂרָאֵ֗ל מַמְשְׁלוֹתָֽי⁠ו ׃³ הַ⁠יָּ֣ם רָ֭אָה וַ⁠יָּנֹ֑ס הַ֝⁠יַּרְדֵּ֗ן יִסֹּ֥ב לְ⁠אָחֽוֹר ׃⁴ הֶֽ֭⁠הָרִים רָקְד֣וּ כְ⁠אֵילִ֑ים גְּ֝בָע֗וֹת כִּ⁠בְנֵי ־ צֹֽאן ׃⁵ מַה ־ לְּ⁠ךָ֣ הַ֭⁠יָּם כִּ֣י תָנ֑וּס הַ֝⁠יַּרְדֵּ֗ן תִּסֹּ֥ב לְ⁠אָחֽוֹר ׃⁶ הֶֽ֭⁠הָרִים תִּרְקְד֣וּ כְ⁠אֵילִ֑ים גְּ֝בָע֗וֹת כִּ⁠בְנֵי ־ צֹֽאן ׃⁷ מִ⁠לִּ⁠פְנֵ֣י אָ֭דוֹן ח֣וּלִי אָ֑רֶץ מִ֝⁠לִּ⁠פְנֵ֗י אֱל֣וֹהַּ יַעֲקֹֽב ׃⁸ הַ⁠הֹפְכִ֣י הַ⁠צּ֣וּר אֲגַם ־ מָ֑יִם חַ֝לָּמִ֗ישׁ לְ⁠מַעְיְנ⁠וֹ ־ מָֽיִם ׃

Chapter 115

¹ לֹ֤א לָ֥⁠נוּ יְהוָ֗ה לֹ֫א לָ֥⁠נוּ כִּֽי ־ לְ֭⁠שִׁמְ⁠ךָ תֵּ֣ן כָּב֑וֹד עַל ־ חַ֝סְדְּ⁠ךָ֗ עַל ־ אֲמִתֶּֽ⁠ךָ ׃² לָ֭⁠מָּה יֹאמְר֣וּ הַ⁠גּוֹיִ֑ם אַיֵּה ־ נָ֝֗א אֱלֹהֵי⁠הֶֽם ׃³ וֵֽ⁠אלֹהֵ֥י⁠נוּ בַ⁠שָּׁמָ֑יִם כֹּ֭ל אֲשֶׁר ־ חָפֵ֣ץ עָשָֽׂה ׃⁴ עֲֽ֭צַבֵּי⁠הֶם כֶּ֣סֶף וְ⁠זָהָ֑ב מַ֝עֲשֵׂ֗ה יְדֵ֣י אָדָֽם ׃⁵ פֶּֽה ־ לָ֭⁠הֶם וְ⁠לֹ֣א יְדַבֵּ֑רוּ עֵינַ֥יִם לָ֝⁠הֶ֗ם וְ⁠לֹ֣א יִרְאֽוּ ׃⁶ אָזְנַ֣יִם לָ֭⁠הֶם וְ⁠לֹ֣א יִשְׁמָ֑עוּ אַ֥ף לָ֝⁠הֶ֗ם וְ⁠לֹ֣א יְרִיחֽוּ⁠ן ׃⁷ יְדֵי⁠הֶ֤ם ׀ וְ⁠לֹ֬א יְמִישׁ֗וּ⁠ן רַ֭גְלֵי⁠הֶם וְ⁠לֹ֣א יְהַלֵּ֑כוּ לֹֽא ־ יֶ֝הְגּ֗וּ בִּ⁠גְרוֹנָֽ⁠ם ׃⁸ כְּ֭מוֹ⁠הֶם יִהְי֣וּ עֹשֵׂי⁠הֶ֑ם כֹּ֭ל אֲשֶׁר ־ בֹּטֵ֣חַ בָּ⁠הֶֽם ׃⁹ יִ֭שְׂרָאֵל בְּטַ֣ח בַּ⁠יהוָ֑ה עֶזְרָ֖⁠ם וּ⁠מָגִנָּ֣⁠ם הֽוּא ׃¹⁰ בֵּ֣ית אַ֭הֲרֹן בִּטְח֣וּ בַ⁠יהוָ֑ה עֶזְרָ֖⁠ם וּ⁠מָגִנָּ֣⁠ם הֽוּא ׃¹¹ יִרְאֵ֣י יְ֭הוָה בִּטְח֣וּ בַ⁠יהוָ֑ה עֶזְרָ֖⁠ם וּ⁠מָגִנָּ֣⁠ם הֽוּא ׃¹² יְהוָה֮ זְכָרָ֪⁠נוּ יְבָ֫רֵ֥ךְ יְ֭בָרֵךְ אֶת ־ בֵּ֣ית יִשְׂרָאֵ֑ל יְ֝בָרֵ֗ךְ אֶת ־ בֵּ֥ית אַהֲרֹֽן ׃¹³ יְ֭בָרֵךְ יִרְאֵ֣י יְהוָ֑ה הַ֝⁠קְּטַנִּ֗ים עִם ־ הַ⁠גְּדֹלִֽים ׃¹⁴ יֹסֵ֣ף יְהוָ֣ה עֲלֵי⁠כֶ֑ם עֲ֝לֵי⁠כֶ֗ם וְ⁠עַל ־ בְּנֵי⁠כֶֽם ׃¹⁵ בְּרוּכִ֣ים אַ֭תֶּם לַ⁠יהוָ֑ה עֹ֝שֵׂ֗ה שָׁמַ֥יִם וָ⁠אָֽרֶץ ׃¹⁶ הַ⁠שָּׁמַ֣יִם שָׁ֭מַיִם לַ⁠יהוָ֑ה וְ֝⁠הָ⁠אָ֗רֶץ נָתַ֥ן לִ⁠בְנֵי ־ אָדָֽם ׃¹⁷ לֹ֣א הַ֭⁠מֵּתִים יְהַֽלְלוּ ־ יָ֑הּ וְ֝⁠לֹ֗א כָּל ־ יֹרְדֵ֥י דוּמָֽה ׃¹⁸ וַ⁠אֲנַ֤חְנוּ ׀ נְבָ֘רֵ֤ךְ יָ֗הּ מֵֽ⁠עַתָּ֥ה וְ⁠עַד ־ עוֹלָ֗ם הַֽלְלוּ ־ יָֽהּ ׃

Chapter 116

¹ אָ֭הַבְתִּי כִּֽי ־ יִשְׁמַ֥ע ׀ יְהוָ֑ה אֶת ־ ק֝וֹלִ֗⁠י תַּחֲנוּנָֽ⁠י ׃² כִּֽי ־ הִטָּ֣ה אָזְנ֣⁠וֹ לִ֑⁠י וּ⁠בְ⁠יָמַ֥⁠י אֶקְרָֽא ׃³ אֲפָפ֤וּ⁠נִי ׀ חֶבְלֵי ־ מָ֗וֶת וּ⁠מְצָרֵ֣י שְׁא֣וֹל מְצָא֑וּ⁠נִי צָרָ֖ה וְ⁠יָג֣וֹן אֶמְצָֽא ׃⁴ וּ⁠בְ⁠שֵֽׁם ־ יְהוָ֥ה אֶקְרָ֑א אָנָּ֥ה יְ֝הוָ֗ה מַלְּטָ֥⁠ה נַפְשִֽׁ⁠י ׃⁵ חַנּ֣וּן יְהֹוָ֣ה וְ⁠צַדִּ֑יק וֵ֖⁠אלֹהֵ֣י⁠נוּ מְרַחֵֽם ׃⁶ שֹׁמֵ֣ר פְּתָאיִ֣ם יְהֹוָ֑ה דַּ֝לּוֹתִ֗י וְ⁠לִ֣⁠י יְהוֹשִֽׁיעַ ׃⁷ שׁוּבִ֣י נַ֭פְשִׁ⁠י לִ⁠מְנוּחָ֑יְ⁠כִי כִּֽי ־ יְ֝הוָ֗ה גָּמַ֥ל עָלָֽיְ⁠כִי ׃⁸ כִּ֤י חִלַּ֥צְתָּ נַפְשִׁ֗⁠י מִ֫⁠מָּ֥וֶת אֶת ־ עֵינִ֥⁠י מִן ־ דִּמְעָ֑ה אֶת ־ רַגְלִ֥⁠י מִ⁠דֶּֽחִי ׃⁹ אֶ֭תְהַלֵּךְ לִ⁠פְנֵ֣י יְהוָ֑ה בְּ֝⁠אַרְצ֗וֹת הַֽ⁠חַיִּֽים ׃¹⁰ הֶ֭אֱמַנְתִּי כִּ֣י אֲדַבֵּ֑ר אֲ֝נִ֗י עָנִ֥יתִי מְאֹֽד ׃¹¹ אֲ֭נִי אָמַ֣רְתִּי בְ⁠חָפְזִ֑⁠י כָּֽל ־ הָ⁠אָדָ֥ם כֹּזֵֽב ׃¹² מָֽה ־ אָשִׁ֥יב לַ⁠יהוָ֑ה כָּֽל ־ תַּגְמוּל֥וֹ⁠הִי עָלָֽ⁠י ׃¹³ כּוֹס ־ יְשׁוּע֥וֹת אֶשָּׂ֑א וּ⁠בְ⁠שֵׁ֖ם יְהוָ֣ה אֶקְרָֽא ׃¹⁴ נְ֭דָרַ⁠י לַ⁠יהוָ֣ה אֲשַׁלֵּ֑ם נֶגְדָ⁠ה ־ נָּ֝֗א לְ⁠כָל ־ עַמּֽ⁠וֹ ׃¹⁵ יָ֭קָר בְּ⁠עֵינֵ֣י יְהוָ֑ה הַ֝⁠מָּ֗וְתָ⁠ה לַ⁠חֲסִידָֽי⁠ו ׃¹⁶ אָֽנָּ֣ה יְהוָה֮ כִּֽי ־ אֲנִ֪י עַ֫בְדֶּ֥⁠ךָ אֲֽנִי ־ עַ֭בְדְּ⁠ךָ בֶּן ־ אֲמָתֶ֑⁠ךָ פִּ֝תַּ֗חְתָּ לְ⁠מוֹסֵרָֽ⁠י ׃¹⁷ לְֽ⁠ךָ ־ אֶ֭זְבַּח זֶ֣בַח תּוֹדָ֑ה וּ⁠בְ⁠שֵׁ֖ם יְהוָ֣ה אֶקְרָֽא ׃¹⁸ נְ֭דָרַ⁠י לַ⁠יהוָ֣ה אֲשַׁלֵּ֑ם נֶגְדָ⁠ה ־ נָּ֝֗א לְ⁠כָל ־ עַמּֽ⁠וֹ ׃¹⁹ בְּ⁠חַצְר֤וֹת ׀ בֵּ֤ית יְהוָ֗ה בְּֽ⁠ת֘וֹכֵ֤⁠כִי יְֽרוּשָׁלִָ֗ם הַֽלְלוּ ־ יָֽהּ ׃

Chapter 117

¹ הַֽלְל֣וּ אֶת ־ יְ֭הוָה כָּל ־ גּוֹיִ֑ם שַׁ֝בְּח֗וּ⁠הוּ כָּל ־ הָ⁠אֻמִּֽים ׃² כִּ֥י גָ֘בַ֤ר עָלֵ֨י⁠נוּ ׀ חַסְדּ֗⁠וֹ וֶֽ⁠אֱמֶת ־ יְהוָ֥ה לְ⁠עוֹלָ֗ם הַֽלְלוּ ־ יָֽהּ ׃

Chapter 118

¹ הוֹד֣וּ לַ⁠יהוָ֣ה כִּי ־ ט֑וֹב כִּ֖י לְ⁠עוֹלָ֣ם חַסְדּֽ⁠וֹ ׃² יֹֽאמַר ־ נָ֥א יִשְׂרָאֵ֑ל כִּ֖י לְ⁠עוֹלָ֣ם חַסְדּֽ⁠וֹ ׃³ יֹֽאמְרוּ ־ נָ֥א בֵֽית ־ אַהֲרֹ֑ן כִּ֖י לְ⁠עוֹלָ֣ם חַסְדּֽ⁠וֹ ׃⁴ יֹֽאמְרוּ ־ נָ֭א יִרְאֵ֣י יְהוָ֑ה כִּ֖י לְ⁠עוֹלָ֣ם חַסְדּֽ⁠וֹ ׃⁵ מִֽן ־ הַ֭⁠מֵּצַ֥ר קָרָ֣אתִי יָּ֑הּ עָנָ֖⁠נִי בַ⁠מֶּרְחָ֣ב יָֽהּ ׃⁶ יְהוָ֣ה לִ֭⁠י לֹ֣א אִירָ֑א מַה ־ יַּעֲשֶׂ֖ה לִ֣⁠י אָדָֽם ׃⁷ יְהוָ֣ה לִ֭⁠י בְּ⁠עֹזְרָ֑⁠י וַ֝⁠אֲנִ֗י אֶרְאֶ֥ה בְ⁠שֹׂנְאָֽ⁠י ׃⁸ ט֗וֹב לַ⁠חֲס֥וֹת בַּ⁠יהוָ֑ה מִ֝⁠בְּטֹ֗חַ בָּ⁠אָדָֽם ׃⁹ ט֗וֹב לַ⁠חֲס֥וֹת בַּ⁠יהוָ֑ה מִ֝⁠בְּטֹ֗חַ בִּ⁠נְדִיבִֽים ׃¹⁰ כָּל ־ גּוֹיִ֥ם סְבָב֑וּ⁠נִי בְּ⁠שֵׁ֥ם יְ֝הוָ֗ה כִּ֣י אֲמִילַֽ⁠ם ׃¹¹ סַבּ֥וּ⁠נִי גַם ־ סְבָב֑וּ⁠נִי בְּ⁠שֵׁ֥ם יְ֝הוָ֗ה כִּ֣י אֲמִילַֽ⁠ם ׃¹² סַבּ֤וּ⁠נִי כִ⁠דְבוֹרִ֗ים דֹּ֭עֲכוּ כְּ⁠אֵ֣שׁ קוֹצִ֑ים בְּ⁠שֵׁ֥ם יְ֝הוָ֗ה כִּ֣י אֲמִילַֽ⁠ם ׃¹³ דַּחֹ֣ה דְחִיתַ֣⁠נִי לִ⁠נְפֹּ֑ל וַ֖⁠יהוָ֣ה עֲזָרָֽ⁠נִי ׃¹⁴ עָזִּ֣⁠י וְ⁠זִמְרָ֣ת יָ֑הּ וַֽ⁠יְהִי ־ לִ֝֗⁠י לִֽ⁠ישׁוּעָֽה ׃¹⁵ ק֤וֹל ׀ רִנָּ֬ה וִֽ⁠ישׁוּעָ֗ה בְּ⁠אָהֳלֵ֥י צַדִּיקִ֑ים יְמִ֥ין יְ֝הוָה עֹ֣שָׂה חָֽיִל ׃¹⁶ יְמִ֣ין יְ֭הוָה רוֹמֵמָ֑ה יְמִ֥ין יְ֝הוָה עֹ֣שָׂה חָֽיִל ׃¹⁷ לֹֽא אָמ֥וּת כִּי ־ אֶֽחְיֶ֑ה וַ֝⁠אֲסַפֵּ֗ר מַֽעֲשֵׂ֥י יָֽהּ ׃¹⁸ יַסֹּ֣ר יִסְּרַ֣⁠נִּי יָּ֑הּ וְ֝⁠לַ⁠מָּ֗וֶת לֹ֣א נְתָנָֽ⁠נִי ׃¹⁹ פִּתְחוּ ־ לִ֥⁠י שַׁעֲרֵי ־ צֶ֑דֶק אָֽבֹא ־ בָ֝⁠ם אוֹדֶ֥ה יָֽהּ ׃²⁰ זֶֽה ־ הַ⁠שַּׁ֥עַר לַ⁠יהוָ֑ה צַ֝דִּיקִ֗ים יָבֹ֥אוּ בֽ⁠וֹ ׃²¹ א֭וֹדְ⁠ךָ כִּ֣י עֲנִיתָ֑⁠נִי וַ⁠תְּהִי ־ לִ֝֗⁠י לִֽ⁠ישׁוּעָֽה ׃²² אֶ֭בֶן מָאֲס֣וּ הַ⁠בּוֹנִ֑ים הָ֝יְתָ֗ה לְ⁠רֹ֣אשׁ פִּנָּֽה ׃²³ מֵ⁠אֵ֣ת יְ֭הוָה הָ֣יְתָה זֹּ֑את הִ֖יא נִפְלָ֣את בְּ⁠עֵינֵֽי⁠נוּ ׃²⁴ זֶה ־ הַ֭⁠יּוֹם עָשָׂ֣ה יְהוָ֑ה נָגִ֖ילָה וְ⁠נִשְׂמְחָ֣ה בֽ⁠וֹ ׃²⁵ אָנָּ֣א יְ֭הוָה הוֹשִׁ֘יעָ֥⁠ה נָּ֑א אָֽנָּ֥א יְ֝הוָ֗ה הַצְלִ֘יחָ֥⁠ה נָּֽא ׃²⁶ בָּר֣וּךְ הַ֭⁠בָּא בְּ⁠שֵׁ֣ם יְהוָ֑ה בֵּ֝רַֽכְנוּ⁠כֶ֗ם מִ⁠בֵּ֥ית יְהוָֽה ׃²⁷ אֵ֤ל ׀ יְהוָה֮ וַ⁠יָּ֪אֶר לָ֥⁠נוּ אִסְרוּ ־ חַ֥ג בַּ⁠עֲבֹתִ֑ים עַד ־ קַ֝רְנ֗וֹת הַ⁠מִּזְבֵּֽחַ ׃²⁸ אֵלִ֣⁠י אַתָּ֣ה וְ⁠אוֹדֶ֑⁠ךָּ אֱ֝לֹהַ֗⁠י אֲרוֹמְמֶֽ⁠ךָּ ׃²⁹ הוֹד֣וּ לַ⁠יהוָ֣ה כִּי ־ ט֑וֹב כִּ֖י לְ⁠עוֹלָ֣ם חַסְדּֽ⁠וֹ ׃

Chapter 119

¹ אַשְׁרֵ֥י תְמִֽימֵי ־ דָ֑רֶךְ הַֽ֝⁠הֹלְכִ֗ים בְּ⁠תוֹרַ֥ת יְהוָֽה ׃² אַ֭שְׁרֵי נֹצְרֵ֥י עֵדֹתָ֗י⁠ו בְּ⁠כָל ־ לֵ֥ב יִדְרְשֽׁוּ⁠הוּ ׃³ אַ֭ף לֹֽא ־ פָעֲל֣וּ עַוְלָ֑ה בִּ⁠דְרָכָ֥י⁠ו הָלָֽכוּ ׃⁴ אַ֭תָּה צִוִּ֥יתָה פִקֻּדֶ֗י⁠ךָ לִ⁠שְׁמֹ֥ר מְאֹֽד ׃⁵ אַ֭חֲלַי יִכֹּ֥נוּ דְרָכָ֗⁠י לִ⁠שְׁמֹ֥ר חֻקֶּֽי⁠ךָ ׃⁶ אָ֥ז לֹא ־ אֵב֑וֹשׁ בְּ֝⁠הַבִּיטִ֗⁠י אֶל ־ כָּל ־ מִצְוֺתֶֽי⁠ךָ ׃⁷ א֭וֹדְ⁠ךָ בְּ⁠יֹ֣שֶׁר לֵבָ֑ב בְּ֝⁠לָמְדִ֗⁠י מִשְׁפְּטֵ֥י צִדְקֶֽ⁠ךָ ׃⁸ אֶת ־ חֻקֶּ֥י⁠ךָ אֶשְׁמֹ֑ר אַֽל ־ תַּעַזְבֵ֥⁠נִי עַד ־ מְאֹֽד ׃⁹ בַּ⁠מֶּ֣ה יְזַכֶּה ־ נַּ֭עַר אֶת ־ אָרְח֑⁠וֹ לִ֝⁠שְׁמֹ֗ר כִּ⁠דְבָרֶֽ⁠ךָ ׃¹⁰ בְּ⁠כָל ־ לִבִּ֥⁠י דְרַשְׁתִּ֑י⁠ךָ אַל ־ תַּ֝שְׁגֵּ֗⁠נִי מִ⁠מִּצְוֺתֶֽי⁠ךָ ׃¹¹ בְּ֭⁠לִבִּ⁠י צָפַ֣נְתִּי אִמְרָתֶ֑⁠ךָ לְ֝מַ֗עַן לֹ֣א אֶֽחֱטָא ־ לָֽ⁠ךְ ׃¹² בָּר֖וּךְ אַתָּ֥ה יְהוָ֗ה לַמְּדֵ֥⁠נִי חֻקֶּֽי⁠ךָ ׃¹³ בִּ⁠שְׂפָתַ֥⁠י סִפַּ֑רְתִּי כֹּ֝֗ל מִשְׁפְּטֵי ־ פִֽי⁠ךָ ׃¹⁴ בְּ⁠דֶ֖רֶךְ עֵדְוֺתֶ֥י⁠ךָ שַׂ֗שְׂתִּי כְּ⁠עַ֣ל כָּל ־ הֽוֹן ׃¹⁵ בְּ⁠פִקֻּדֶ֥י⁠ךָ אָשִׂ֑יחָה וְ֝⁠אַבִּ֗יטָה אֹרְחֹתֶֽי⁠ךָ ׃¹⁶ בְּ⁠חֻקֹּתֶ֥י⁠ךָ אֶֽשְׁתַּעֲשָׁ֑ע לֹ֭א אֶשְׁכַּ֣ח דְּבָרֶֽ⁠ךָ ׃¹⁷ גְּמֹ֖ל עַֽל ־ עַבְדְּ⁠ךָ֥ אֶֽחְיֶ֗ה וְ⁠אֶשְׁמְרָ֥ה דְבָרֶֽ⁠ךָ ׃¹⁸ גַּל ־ עֵינַ֥⁠י וְ⁠אַבִּ֑יטָה נִ֝פְלָא֗וֹת מִ⁠תּוֹרָתֶֽ⁠ךָ ׃¹⁹ גֵּ֣ר אָנֹכִ֣י בָ⁠אָ֑רֶץ אַל ־ תַּסְתֵּ֥ר מִ֝מֶּ֗⁠נִּי מִצְוֺתֶֽי⁠ךָ ׃²⁰ גָּרְסָ֣ה נַפְשִׁ֣⁠י לְ⁠תַאֲבָ֑ה אֶֽל ־ מִשְׁפָּטֶ֥י⁠ךָ בְ⁠כָל ־ עֵֽת ׃²¹ גָּ֭עַרְתָּ זֵדִ֣ים אֲרוּרִ֑ים הַ֝⁠שֹּׁגִים מִ⁠מִּצְוֺתֶֽי⁠ךָ ׃²² גַּ֣ל מֵֽ֭⁠עָלַ⁠י חֶרְפָּ֣ה וָ⁠ב֑וּז כִּ֖י עֵדֹתֶ֣י⁠ךָ נָצָֽרְתִּי ׃²³ גַּ֤ם יָֽשְׁב֣וּ שָׂ֭רִים בִּ֣⁠י נִדְבָּ֑רוּ עַ֝בְדְּ⁠ךָ֗ יָשִׂ֥יחַ בְּ⁠חֻקֶּֽי⁠ךָ ׃²⁴ גַּֽם ־ עֵ֭דֹתֶי⁠ךָ שַׁעֲשֻׁעָ֗⁠י אַנְשֵׁ֥י עֲצָתִֽ⁠י ׃²⁵ דָּֽבְקָ֣ה לֶ⁠עָפָ֣ר נַפְשִׁ֑⁠י חַ֝יֵּ֗⁠נִי כִּ⁠דְבָרֶֽ⁠ךָ ׃²⁶ דְּרָכַ֣⁠י סִ֭פַּרְתִּי וַֽ⁠תַּעֲנֵ֗⁠נִי לַמְּדֵ֥⁠נִי חֻקֶּֽי⁠ךָ ׃²⁷ דֶּֽרֶךְ ־ פִּקּוּדֶ֥י⁠ךָ הֲבִינֵ֑⁠נִי וְ֝⁠אָשִׂ֗יחָה בְּ⁠נִפְלְאוֹתֶֽי⁠ךָ ׃²⁸ דָּלְפָ֣ה נַ֭פְשִׁ⁠י מִ⁠תּוּגָ֑ה קַ֝יְּמֵ֗⁠נִי כִּ⁠דְבָרֶֽ⁠ךָ ׃²⁹ דֶּֽרֶךְ ־ שֶׁ֭קֶר הָסֵ֣ר מִמֶּ֑⁠נִּי וְֽ⁠תוֹרָתְ⁠ךָ֥ חָנֵּֽ⁠נִי ׃³⁰ דֶּֽרֶךְ ־ אֱמוּנָ֥ה בָחָ֑רְתִּי מִשְׁפָּטֶ֥י⁠ךָ שִׁוִּֽיתִי ׃³¹ דָּבַ֥קְתִּי בְ⁠עֵֽדְוֺתֶ֑י⁠ךָ יְ֝הוָ֗ה אַל ־ תְּבִישֵֽׁ⁠נִי ׃³² דֶּֽרֶךְ ־ מִצְוֺתֶ֥י⁠ךָ אָר֑וּץ כִּ֖י תַרְחִ֣יב לִבִּֽ⁠י ׃³³ הוֹרֵ֣⁠נִי יְ֭הוָה דֶּ֥רֶךְ חֻקֶּ֗י⁠ךָ וְ⁠אֶצְּרֶ֥⁠נָּה עֵֽקֶב ׃³⁴ הֲ֭בִינֵ⁠נִי וְ⁠אֶצְּרָ֥ה תֽוֹרָתֶ֗⁠ךָ וְ⁠אֶשְׁמְרֶ֥⁠נָּה בְ⁠כָל ־ לֵֽב ׃³⁵ הַ֭דְרִיכֵ⁠נִי בִּ⁠נְתִ֣יב מִצְוֺתֶ֑י⁠ךָ כִּי ־ ב֥⁠וֹ חָפָֽצְתִּי ׃³⁶ הַט ־ לִ֭בִּ⁠י אֶל ־ עֵדְוֺתֶ֗י⁠ךָ וְ⁠אַ֣ל אֶל ־ בָּֽצַע ׃³⁷ הַעֲבֵ֣ר עֵ֭ינַ⁠י מֵ⁠רְא֣וֹת שָׁ֑וְא בִּ⁠דְרָכֶ֥⁠ךָ חַיֵּֽ⁠נִי ׃³⁸ הָקֵ֣ם לְ֭⁠עַבְדְּ⁠ךָ אִמְרָתֶ֑⁠ךָ אֲ֝שֶׁ֗ר לְ⁠יִרְאָתֶֽ⁠ךָ ׃³⁹ הַעֲבֵ֣ר חֶ֭רְפָּתִ⁠י אֲשֶׁ֣ר יָגֹ֑רְתִּי כִּ֖י מִשְׁפָּטֶ֣י⁠ךָ טוֹבִֽים ׃⁴⁰ הִ֭נֵּה תָּאַ֣בְתִּי לְ⁠פִקֻּדֶ֑י⁠ךָ בְּ⁠צִדְקָתְ⁠ךָ֥ חַיֵּֽ⁠נִי ׃⁴¹ וִֽ⁠יבֹאֻ֣⁠נִי חֲסָדֶ֣⁠ךָ יְהוָ֑ה תְּ֝שֽׁוּעָתְ⁠ךָ֗ כְּ⁠אִמְרָתֶֽ⁠ךָ ׃⁴² וְ⁠אֶֽעֱנֶ֣ה חֹרְפִ֣⁠י דָבָ֑ר כִּֽי ־ בָ֝טַחְתִּי בִּ⁠דְבָרֶֽ⁠ךָ ׃⁴³ וְֽ⁠אַל ־ תַּצֵּ֬ל מִ⁠פִּ֣⁠י דְבַר ־ אֱמֶ֣ת עַד ־ מְאֹ֑ד כִּ֖י לְ⁠מִשְׁפָּטֶ֣⁠ךָ יִחָֽלְתִּי ׃⁴⁴ וְ⁠אֶשְׁמְרָ֖ה תוֹרָתְ⁠ךָ֥ תָמִ֗יד לְ⁠עוֹלָ֥ם וָ⁠עֶֽד ׃⁴⁵ וְ⁠אֶתְהַלְּכָ֥ה בָ⁠רְחָבָ֑ה כִּ֖י פִקֻּדֶ֣י⁠ךָ דָרָֽשְׁתִּי ׃⁴⁶ וַ⁠אֲדַבְּרָ֣ה בְ֭⁠עֵדֹתֶי⁠ךָ נֶ֥גֶד מְלָכִ֗ים וְ⁠לֹ֣א אֵבֽוֹשׁ ׃⁴⁷ וְ⁠אֶשְׁתַּֽעֲשַׁ֥ע בְּ⁠מִצְוֺתֶ֗י⁠ךָ אֲשֶׁ֣ר אָהָֽבְתִּי ׃⁴⁸ וְ⁠אֶשָּֽׂא ־ כַפַּ֗⁠י אֶֽל ־ מִ֭צְוֺתֶי⁠ךָ אֲשֶׁ֥ר אָהָ֗בְתִּי וְ⁠אָשִׂ֥יחָה בְ⁠חֻקֶּֽי⁠ךָ ׃⁴⁹ זְכֹר ־ דָּבָ֥ר לְ⁠עַבְדֶּ֑⁠ךָ עַ֝֗ל אֲשֶׁ֣ר יִֽחַלְתָּֽ⁠נִי ׃⁵⁰ זֹ֣את נֶחָמָתִ֣⁠י בְ⁠עָנְיִ֑⁠י כִּ֖י אִמְרָתְ⁠ךָ֣ חִיָּֽתְ⁠נִי ׃⁵¹ זֵ֭דִים הֱלִיצֻ֣⁠נִי עַד ־ מְאֹ֑ד מִ֝⁠תּֽוֹרָתְ⁠ךָ֗ לֹ֣א נָטִֽיתִי ׃⁵² זָ֘כַ֤רְתִּי מִשְׁפָּטֶ֖י⁠ךָ מֵ⁠עוֹלָ֥ם ׀ יְהוָ֗ה וָֽ⁠אֶתְנֶחָֽם ׃⁵³ זַלְעָפָ֣ה אֲ֭חָזַתְ⁠נִי מֵ⁠רְשָׁעִ֑ים עֹ֝זְבֵ֗י תּוֹרָתֶֽ⁠ךָ ׃⁵⁴ זְ֭מִרוֹת הָֽיוּ ־ לִ֥⁠י חֻקֶּ֗י⁠ךָ בְּ⁠בֵ֣ית מְגוּרָֽ⁠י ׃⁵⁵ זָ֘כַ֤רְתִּי בַ⁠לַּ֣יְלָה שִׁמְ⁠ךָ֣ יְהוָ֑ה וָֽ֝⁠אֶשְׁמְרָ֗⁠ה תּוֹרָתֶֽ⁠ךָ ׃⁵⁶ זֹ֥את הָֽיְתָה ־ לִּ֑⁠י כִּ֖י פִקֻּדֶ֣י⁠ךָ נָצָֽרְתִּי ׃⁵⁷ חֶלְקִ֖⁠י יְהוָ֥ה אָמַ֗רְתִּי לִ⁠שְׁמֹ֥ר דְּבָרֶֽי⁠ךָ ׃⁵⁸ חִלִּ֣יתִי פָנֶ֣י⁠ךָ בְ⁠כָל ־ לֵ֑ב חָ֝נֵּ֗⁠נִי כְּ⁠אִמְרָתֶֽ⁠ךָ ׃⁵⁹ חִשַּׁ֥בְתִּי דְרָכָ֑⁠י וָ⁠אָשִׁ֥יבָ⁠ה רַ֝גְלַ֗⁠י אֶל ־ עֵדֹתֶֽי⁠ךָ ׃⁶⁰ חַ֭שְׁתִּי וְ⁠לֹ֣א הִתְמַהְמָ֑הְתִּי לִ֝⁠שְׁמֹ֗ר מִצְוֺתֶֽי⁠ךָ ׃⁶¹ חֶבְלֵ֣י רְשָׁעִ֣ים עִוְּדֻ֑⁠נִי תּֽ֝וֹרָתְ⁠ךָ֗ לֹ֣א שָׁכָֽחְתִּי ׃⁶² חֲצֽוֹת ־ לַ֗יְלָה אָ֭קוּם לְ⁠הוֹד֣וֹת לָ֑⁠ךְ עַ֝֗ל מִשְׁפְּטֵ֥י צִדְקֶֽ⁠ךָ ׃⁶³ חָבֵ֣ר אָ֭נִי לְ⁠כָל ־ אֲשֶׁ֣ר יְרֵא֑וּ⁠ךָ וּ֝⁠לְ⁠שֹׁמְרֵ֗י פִּקּוּדֶֽי⁠ךָ ׃⁶⁴ חַסְדְּ⁠ךָ֣ יְ֭הוָה מָלְאָ֥ה הָ⁠אָ֗רֶץ חֻקֶּ֥י⁠ךָ לַמְּדֵֽ⁠נִי ׃⁶⁵ ט֭וֹב עָשִׂ֣יתָ עִֽם ־ עַבְדְּ⁠ךָ֑ יְ֝הוָ֗ה כִּ⁠דְבָרֶֽ⁠ךָ ׃⁶⁶ ט֤וּב טַ֣עַם וָ⁠דַ֣עַת לַמְּדֵ֑⁠נִי כִּ֖י בְ⁠מִצְוֺתֶ֣י⁠ךָ הֶאֱמָֽנְתִּי ׃⁶⁷ טֶ֣רֶם אֶ֭עֱנֶה אֲנִ֣י שֹׁגֵ֑ג וְ֝⁠עַתָּ֗ה אִמְרָתְ⁠ךָ֥ שָׁמָֽרְתִּי ׃⁶⁸ טוֹב ־ אַתָּ֥ה וּ⁠מֵטִ֗יב לַמְּדֵ֥⁠נִי חֻקֶּֽי⁠ךָ ׃⁶⁹ טָפְל֬וּ עָלַ֣⁠י שֶׁ֣קֶר זֵדִ֑ים אֲ֝נִ֗י בְּ⁠כָל ־ לֵ֤ב ׀ אֱצֹּ֬ר פִּקּוּדֶֽי⁠ךָ ׃⁷⁰ טָפַ֣שׁ כַּ⁠חֵ֣לֶב לִבָּ֑⁠ם אֲ֝נִ֗י תּוֹרָתְ⁠ךָ֥ שִֽׁעֲשָֽׁעְתִּי ׃⁷¹ טֽוֹב ־ לִ֥⁠י כִֽי ־ עֻנֵּ֑יתִי לְ֝מַ֗עַן אֶלְמַ֥ד חֻקֶּֽי⁠ךָ ׃⁷² טֽוֹב ־ לִ֥⁠י תֽוֹרַת ־ פִּ֑י⁠ךָ מֵ֝⁠אַלְפֵ֗י זָהָ֥ב וָ⁠כָֽסֶף ׃⁷³ יָדֶ֣י⁠ךָ עָ֭שׂוּ⁠נִי וַֽ⁠יְכוֹנְנ֑וּ⁠נִי הֲ֝בִינֵ֗⁠נִי וְ⁠אֶלְמְדָ֥ה מִצְוֺתֶֽי⁠ךָ ׃⁷⁴ יְ֭רֵאֶי⁠ךָ יִרְא֣וּ⁠נִי וְ⁠יִשְׂמָ֑חוּ כִּ֖י לִ⁠דְבָרְ⁠ךָ֣ יִחָֽלְתִּי ׃⁷⁵ יָדַ֣עְתִּי יְ֭הוָה כִּי ־ צֶ֣דֶק מִשְׁפָּטֶ֑י⁠ךָ וֶ֝⁠אֱמוּנָ֗ה עִנִּיתָֽ⁠נִי ׃⁷⁶ יְהִי ־ נָ֣א חַסְדְּ⁠ךָ֣ לְ⁠נַחֲמֵ֑⁠נִי כְּ⁠אִמְרָתְ⁠ךָ֥ לְ⁠עַבְדֶּֽ⁠ךָ ׃⁷⁷ יְבֹא֣וּ⁠נִי רַחֲמֶ֣י⁠ךָ וְ⁠אֶֽחְיֶ֑ה כִּי ־ תֽ֝וֹרָתְ⁠ךָ֗ שַֽׁעֲשֻׁעָֽ⁠י ׃⁷⁸ יֵבֹ֣שׁוּ זֵ֭דִים כִּי ־ שֶׁ֣קֶר עִוְּת֑וּ⁠נִי אֲ֝נִ֗י אָשִׂ֥יחַ בְּ⁠פִקּוּדֶֽי⁠ךָ ׃⁷⁹ יָשׁ֣וּבוּ לִ֣⁠י יְרֵאֶ֑י⁠ךָ וְ֝יֹדְעֵ֗י ¹ עֵדֹתֶֽי⁠ךָ ׃⁸⁰ יְהִֽי ־ לִבִּ֣⁠י תָמִ֣ים בְּ⁠חֻקֶּ֑י⁠ךָ לְ֝מַ֗עַן לֹ֣א אֵבֽוֹשׁ ׃⁸¹ כָּלְתָ֣ה לִ⁠תְשׁוּעָתְ⁠ךָ֣ נַפְשִׁ֑⁠י לִ⁠דְבָרְ⁠ךָ֥ יִחָֽלְתִּי ׃⁸² כָּל֣וּ עֵ֭ינַ⁠י לְ⁠אִמְרָתֶ֑⁠ךָ לֵ֝⁠אמֹ֗ר מָתַ֥י תְּֽנַחֲמֵֽ⁠נִי ׃⁸³ כִּֽי ־ הָ֭יִיתִי כְּ⁠נֹ֣אד בְּ⁠קִיט֑וֹר חֻ֝קֶּ֗י⁠ךָ לֹ֣א שָׁכָֽחְתִּי ׃⁸⁴ כַּ⁠מָּ֥ה יְמֵֽי ־ עַבְדֶּ֑⁠ךָ מָתַ֬י תַּעֲשֶׂ֖ה בְ⁠רֹדְפַ֣⁠י מִשְׁפָּֽט ׃⁸⁵ כָּֽרוּ ־ לִ֣⁠י זֵדִ֣ים שִׁיח֑וֹת אֲ֝שֶׁ֗ר לֹ֣א כְ⁠תוֹרָתֶֽ⁠ךָ ׃⁸⁶ כָּל ־ מִצְוֺתֶ֥י⁠ךָ אֱמוּנָ֑ה שֶׁ֖קֶר רְדָפ֣וּ⁠נִי עָזְרֵֽ⁠נִי ׃⁸⁷ כִּ֭⁠מְעַט כִּלּ֣וּ⁠נִי בָ⁠אָ֑רֶץ וַ֝⁠אֲנִ֗י לֹא ־ עָזַ֥בְתִּי פִקֻּודֶֽי⁠ךָ ׃⁸⁸ כְּ⁠חַסְדְּ⁠ךָ֥ חַיֵּ֑⁠נִי וְ֝⁠אֶשְׁמְרָ֗ה עֵד֥וּת פִּֽי⁠ךָ ׃⁸⁹ לְ⁠עוֹלָ֥ם יְהוָ֑ה דְּ֝בָרְ⁠ךָ֗ נִצָּ֥ב בַּ⁠שָּׁמָֽיִם ׃⁹⁰ לְ⁠דֹ֣ר וָ֭⁠דֹר אֱמֽוּנָתֶ֑⁠ךָ כּוֹנַ֥נְתָּ אֶ֝֗רֶץ וַֽ⁠תַּעֲמֹֽד ׃⁹¹ לְֽ֭⁠מִשְׁפָּטֶי⁠ךָ עָמְד֣וּ הַ⁠יּ֑וֹם כִּ֖י הַ⁠כֹּ֣ל עֲבָדֶֽי⁠ךָ ׃⁹² לוּלֵ֣י ת֭וֹרָתְ⁠ךָ שַׁעֲשֻׁעָ֑⁠י אָ֝֗ז אָבַ֥דְתִּי בְ⁠עָנְיִֽ⁠י ׃⁹³ לְ֭⁠עוֹלָם לֹא ־ אֶשְׁכַּ֣ח פִּקּוּדֶ֑י⁠ךָ כִּ֥י בָ֝֗⁠ם חִיִּיתָֽ⁠נִי ׃⁹⁴ לְֽ⁠ךָ ־ אֲ֭נִי הוֹשִׁיעֵ֑⁠נִי כִּ֖י פִקּוּדֶ֣י⁠ךָ דָרָֽשְׁתִּי ׃⁹⁵ לִ֤⁠י קִוּ֣וּ רְשָׁעִ֣ים לְ⁠אַבְּדֵ֑⁠נִי עֵ֝דֹתֶ֗י⁠ךָ אֶתְבּוֹנָֽן ׃⁹⁶ לְֽ⁠כָל תִּ֭כְלָה רָאִ֣יתִי קֵ֑ץ רְחָבָ֖ה מִצְוָתְ⁠ךָ֣ מְאֹֽד ׃⁹⁷ מָֽה ־ אָהַ֥בְתִּי תוֹרָתֶ֑⁠ךָ כָּל ־ הַ֝⁠יּ֗וֹם הִ֣יא שִׂיחָתִֽ⁠י ׃⁹⁸ מֵ֭⁠אֹ֣יְבַ⁠י תְּחַכְּמֵ֣⁠נִי מִצְוֺתֶ֑⁠ךָ כִּ֖י לְ⁠עוֹלָ֣ם הִיא ־ לִֽ⁠י ׃⁹⁹ מִ⁠כָּל ־ מְלַמְּדַ֥⁠י הִשְׂכַּ֑לְתִּי כִּ֥י עֵ֝דְוֺתֶ֗י⁠ךָ שִׂ֣יחָה לִֽֿ⁠י ׃¹⁰⁰ מִ⁠זְּקֵנִ֥ים אֶתְבּוֹנָ֑ן כִּ֖י פִקּוּדֶ֣י⁠ךָ נָצָֽרְתִּי ׃¹⁰¹ מִ⁠כָּל ־ אֹ֣רַח רָ֭ע כָּלִ֣אתִי רַגְלָ֑⁠י לְ֝מַ֗עַן אֶשְׁמֹ֥ר דְּבָרֶֽ⁠ךָ ׃¹⁰² מִ⁠מִּשְׁפָּטֶ֥י⁠ךָ לֹא ־ סָ֑רְתִּי כִּֽי ־ אַ֝תָּ֗ה הוֹרֵתָֽ⁠נִי ׃¹⁰³ מַה ־ נִּמְלְצ֣וּ לְ֭⁠חִכִּ⁠י אִמְרָתֶ֗⁠ךָ מִ⁠דְּבַ֥שׁ לְ⁠פִֽ⁠י ׃¹⁰⁴ מִ⁠פִּקּוּדֶ֥י⁠ךָ אֶתְבּוֹנָ֑ן עַל ־ כֵּ֝֗ן שָׂנֵ֤אתִי ׀ כָּל ־ אֹ֬רַח שָֽׁקֶר ׃¹⁰⁵ נֵר ־ לְ⁠רַגְלִ֥⁠י דְבָרֶ֑⁠ךָ וְ֝⁠א֗וֹר לִ⁠נְתִיבָתִֽ⁠י ׃¹⁰⁶ נִשְׁבַּ֥עְתִּי וָ⁠אֲקַיֵּ֑מָ⁠ה לִ֝⁠שְׁמֹ֗ר מִשְׁפְּטֵ֥י צִדְקֶֽ⁠ךָ ׃¹⁰⁷ נַעֲנֵ֥יתִי עַד ־ מְאֹ֑ד יְ֝הוָ֗ה חַיֵּ֥⁠נִי כִ⁠דְבָרֶֽ⁠ךָ ׃¹⁰⁸ נִדְב֣וֹת פִּ֭⁠י רְצֵה ־ נָ֣א יְהוָ֑ה וּֽ⁠מִשְׁפָּטֶ֥י⁠ךָ לַמְּדֵֽ⁠נִי ׃¹⁰⁹ נַפְשִׁ֣⁠י בְ⁠כַפִּ֣⁠י תָמִ֑יד וְ֝⁠תֽוֹרָתְ⁠ךָ֗ לֹ֣א שָׁכָֽחְתִּי ׃¹¹⁰ נָתְנ֬וּ רְשָׁעִ֣ים פַּ֣ח לִ֑⁠י וּ֝⁠מִ⁠פִּקּוּדֶ֗י⁠ךָ לֹ֣א תָעִֽיתִי ׃¹¹¹ נָחַ֣לְתִּי עֵדְוֺתֶ֣י⁠ךָ לְ⁠עוֹלָ֑ם כִּֽי ־ שְׂשׂ֖וֹן לִבִּ֣⁠י הֵֽמָּה ׃¹¹² נָטִ֣יתִי לִ֭בִּ⁠י לַ⁠עֲשׂ֥וֹת חֻקֶּ֗י⁠ךָ לְ⁠עוֹלָ֥ם עֵֽקֶב ׃¹¹³ סֵעֲפִ֥ים שָׂנֵ֑אתִי וְֽ⁠תוֹרָתְ⁠ךָ֥ אָהָֽבְתִּי ׃¹¹⁴ סִתְרִ֣⁠י וּ⁠מָגִנִּ֣⁠י אָ֑תָּה לִ⁠דְבָרְ⁠ךָ֥ יִחָֽלְתִּי ׃¹¹⁵ סֽוּרוּ ־ מִמֶּ֥⁠נִּי מְרֵעִ֑ים וְ֝⁠אֶצְּרָ֗ה מִצְוֺ֥ת אֱלֹהָֽ⁠י ׃¹¹⁶ סָמְכֵ֣⁠נִי כְ⁠אִמְרָתְ⁠ךָ֣ וְ⁠אֶֽחְיֶ֑ה וְ⁠אַל ־ תְּ֝בִישֵׁ֗⁠נִי מִ⁠שִּׂבְרִֽ⁠י ׃¹¹⁷ סְעָדֵ֥⁠נִי וְ⁠אִוָּשֵׁ֑עָה וְ⁠אֶשְׁעָ֖ה בְ⁠חֻקֶּ֣י⁠ךָ תָמִֽיד ׃¹¹⁸ סָ֭לִיתָ כָּל ־ שׁוֹגִ֣ים מֵ⁠חֻקֶּ֑י⁠ךָ כִּי ־ שֶׁ֝֗קֶר תַּרְמִיתָֽ⁠ם ׃¹¹⁹ סִגִ֗ים הִשְׁבַּ֥תָּ כָל ־ רִשְׁעֵי ־ אָ֑רֶץ לָ֝⁠כֵ֗ן אָהַ֥בְתִּי עֵדֹתֶֽי⁠ךָ ׃¹²⁰ סָמַ֣ר מִ⁠פַּחְדְּ⁠ךָ֣ בְשָׂרִ֑⁠י וּֽ⁠מִ⁠מִּשְׁפָּטֶ֥י⁠ךָ יָרֵֽאתִי ׃¹²¹ עָ֭שִׂיתִי מִשְׁפָּ֣ט וָ⁠צֶ֑דֶק בַּל ־ תַּ֝נִּיחֵ֗⁠נִי לְ⁠עֹֽשְׁקָֽ⁠י ׃¹²² עֲרֹ֣ב עַבְדְּ⁠ךָ֣ לְ⁠ט֑וֹב אַֽל ־ יַעַשְׁקֻ֥⁠נִי זֵדִֽים ׃¹²³ עֵ֭ינַ⁠י כָּל֣וּ לִֽ⁠ישׁוּעָתֶ֑⁠ךָ וּ⁠לְ⁠אִמְרַ֥ת צִדְקֶֽ⁠ךָ ׃¹²⁴ עֲשֵׂ֖ה עִם ־ עַבְדְּ⁠ךָ֥ כְ⁠חַסְדֶּ֗⁠ךָ וְ⁠חֻקֶּ֥י⁠ךָ לַמְּדֵֽ⁠נִי ׃¹²⁵ עַבְדְּ⁠ךָ ־ אָ֥נִי הֲבִינֵ֑⁠נִי וְ֝⁠אֵדְעָ֗ה עֵדֹתֶֽי⁠ךָ ׃¹²⁶ עֵ֭ת לַ⁠עֲשׂ֣וֹת לַ⁠יהוָ֑ה הֵ֝פֵ֗רוּ תּוֹרָתֶֽ⁠ךָ ׃¹²⁷ עַל ־ כֵּ֭ן אָהַ֣בְתִּי מִצְוֺתֶ֑י⁠ךָ מִ⁠זָּהָ֥ב וּ⁠מִ⁠פָּֽז ׃¹²⁸ עַל ־ כֵּ֤ן ׀ כָּל ־ פִּקּ֣וּדֵי כֹ֣ל יִשָּׁ֑רְתִּי כָּל ־ אֹ֖רַח שֶׁ֣קֶר שָׂנֵֽאתִי ׃¹²⁹ פְּלָא֥וֹת עֵדְוֺתֶ֑י⁠ךָ עַל ־ כֵּ֝֗ן נְצָרָ֥תַ⁠ם נַפְשִֽׁ⁠י ׃¹³⁰ פֵּ֖תַח דְּבָרֶ֥י⁠ךָ יָאִ֗יר מֵבִ֥ין פְּתָיִֽים ׃¹³¹ פִּֽ⁠י ־ פָ֭עַרְתִּי וָ⁠אֶשְׁאָ֑פָ⁠ה כִּ֖י לְ⁠מִצְוֺתֶ֣י⁠ךָ יָאָֽבְתִּי ׃¹³² פְּנֵה ־ אֵלַ֥⁠י וְ⁠חָנֵּ֑⁠נִי כְּ֝⁠מִשְׁפָּ֗ט לְ⁠אֹהֲבֵ֥י שְׁמֶֽ⁠ךָ ׃¹³³ פְּ֭עָמַ⁠י הָכֵ֣ן בְּ⁠אִמְרָתֶ֑⁠ךָ וְֽ⁠אַל ־ תַּשְׁלֶט ־ בִּ֥⁠י כָל ־ אָֽוֶן ׃¹³⁴ פְּ֭דֵ⁠נִי מֵ⁠עֹ֣שֶׁק אָדָ֑ם וְ֝⁠אֶשְׁמְרָ֗ה פִּקּוּדֶֽי⁠ךָ ׃¹³⁵ פָּ֭נֶי⁠ךָ הָאֵ֣ר בְּ⁠עַבְדֶּ֑⁠ךָ וְ֝⁠לַמְּדֵ֗⁠נִי אֶת ־ חֻקֶּֽי⁠ךָ ׃¹³⁶ פַּלְגֵי ־ מַ֭יִם יָרְד֣וּ עֵינָ֑⁠י עַ֝֗ל לֹא ־ שָׁמְר֥וּ תוֹרָתֶֽ⁠ךָ ׃¹³⁷ צַדִּ֣יק אַתָּ֣ה יְהוָ֑ה וְ֝⁠יָשָׁ֗ר מִשְׁפָּטֶֽי⁠ךָ ׃¹³⁸ צִ֭וִּיתָ צֶ֣דֶק עֵדֹתֶ֑י⁠ךָ וֶֽ⁠אֱמוּנָ֥ה מְאֹֽד ׃¹³⁹ צִמְּתַ֥תְ⁠נִי קִנְאָתִ֑⁠י כִּֽי ־ שָׁכְח֖וּ דְבָרֶ֣י⁠ךָ צָרָֽ⁠י ׃¹⁴⁰ צְרוּפָ֖ה אִמְרָתְ⁠ךָ֥ מְאֹ֗ד וְֽ⁠עַבְדְּ⁠ךָ֥ אֲהֵבָֽ⁠הּ ׃¹⁴¹ צָעִ֣יר אָנֹכִ֣י וְ⁠נִבְזֶ֑ה פִּ֝קֻּדֶ֗י⁠ךָ לֹ֣א שָׁכָֽחְתִּי ׃¹⁴² צִדְקָתְ⁠ךָ֣ צֶ֣דֶק לְ⁠עוֹלָ֑ם וְֽ⁠תוֹרָתְ⁠ךָ֥ אֱמֶֽת ׃¹⁴³ צַר ־ וּ⁠מָצ֥וֹק מְצָא֑וּ⁠נִי מִ֝צְוֺתֶ֗י⁠ךָ שַׁעֲשֻׁעָֽ⁠י ׃¹⁴⁴ צֶ֖דֶק עֵדְוֺתֶ֥י⁠ךָ לְ⁠עוֹלָ֗ם הֲבִינֵ֥⁠נִי וְ⁠אֶחְיֶֽה ׃¹⁴⁵ קָרָ֣אתִי בְ⁠כָל ־ לֵ֭ב עֲנֵ֥⁠נִי יְהוָ֗ה חֻקֶּ֥י⁠ךָ אֶצֹּֽרָה ׃¹⁴⁶ קְרָאתִ֥י⁠ךָ הוֹשִׁיעֵ֑⁠נִי וְ֝⁠אֶשְׁמְרָ֗ה עֵדֹתֶֽי⁠ךָ ׃¹⁴⁷ קִדַּ֣מְתִּי בַ֭⁠נֶּשֶׁף וָ⁠אֲשַׁוֵּ֑עָ⁠ה ל⁠דברי⁠ך ² יִחָֽלְתִּי ׃¹⁴⁸ קִדְּמ֣וּ עֵ֭ינַ⁠י אַשְׁמֻר֑וֹת לָ֝⁠שִׂ֗יחַ בְּ⁠אִמְרָתֶֽ⁠ךָ ׃¹⁴⁹ ק֭וֹלִ⁠י שִׁמְעָ֣⁠ה כְ⁠חַסְדֶּ֑⁠ךָ יְ֝הוָ֗ה כְּֽ⁠מִשְׁפָּטֶ֥⁠ךָ חַיֵּֽ⁠נִי ׃¹⁵⁰ קָ֭רְבוּ רֹדְפֵ֣י זִמָּ֑ה מִ⁠תּוֹרָתְ⁠ךָ֥ רָחָֽקוּ ׃¹⁵¹ קָר֣וֹב אַתָּ֣ה יְהוָ֑ה וְֽ⁠כָל ־ מִצְוֺתֶ֥י⁠ךָ אֱמֶֽת ׃¹⁵² קֶ֣דֶם יָ֭דַעְתִּי מֵ⁠עֵדֹתֶ֑י⁠ךָ כִּ֖י לְ⁠עוֹלָ֣ם יְסַדְתָּֽ⁠ם ׃¹⁵³ רְאֵֽה ־ עָנְיִ֥⁠י וְ⁠חַלְּצֵ֑⁠נִי כִּי ־ תֽ֝וֹרָתְ⁠ךָ֗ לֹ֣א שָׁכָֽחְתִּי ׃¹⁵⁴ רִיבָ֣⁠ה רִ֭יבִ⁠י וּ⁠גְאָלֵ֑⁠נִי לְ⁠אִמְרָתְ⁠ךָ֥ חַיֵּֽ⁠נִי ׃¹⁵⁵ רָח֣וֹק מֵ⁠רְשָׁעִ֣ים יְשׁוּעָ֑ה כִּֽי ־ חֻ֝קֶּי⁠ךָ לֹ֣א דָרָֽשׁוּ ׃¹⁵⁶ רַחֲמֶ֖י⁠ךָ רַבִּ֥ים ׀ יְהוָ֑ה כְּֽ⁠מִשְׁפָּטֶ֥י⁠ךָ חַיֵּֽ⁠נִי ׃¹⁵⁷ רַ֭בִּים רֹדְפַ֣⁠י וְ⁠צָרָ֑⁠י מֵ֝⁠עֵדְוֺתֶ֗י⁠ךָ לֹ֣א נָטִֽיתִי ׃¹⁵⁸ רָאִ֣יתִי בֹ֭גְדִים וָֽ⁠אֶתְקוֹטָ֑טָ⁠ה אֲשֶׁ֥ר אִ֝מְרָתְ⁠ךָ֗ לֹ֣א שָׁמָֽרוּ ׃¹⁵⁹ רְ֭אֵה כִּי ־ פִקּוּדֶ֣י⁠ךָ אָהָ֑בְתִּי יְ֝הוָ֗ה כְּֽ⁠חַסְדְּ⁠ךָ֥ חַיֵּֽ⁠נִי ׃¹⁶⁰ רֹאשׁ ־ דְּבָרְ⁠ךָ֥ אֱמֶ֑ת וּ֝⁠לְ⁠עוֹלָ֗ם כָּל ־ מִשְׁפַּ֥ט צִדְקֶֽ⁠ךָ ׃¹⁶¹ שָׂ֭רִים רְדָפ֣וּ⁠נִי חִנָּ֑ם ו⁠מ⁠דברי⁠ך ³ פָּחַ֥ד לִבִּֽ⁠י ׃¹⁶² שָׂ֣שׂ אָ֭נֹכִֽי עַל ־ אִמְרָתֶ֑⁠ךָ כְּ֝⁠מוֹצֵ֗א שָׁלָ֥ל רָֽב ׃¹⁶³ שֶׁ֣קֶר שָׂ֭נֵאתִי וַ⁠אֲתַעֵ֑בָה תּוֹרָתְ⁠ךָ֥ אָהָֽבְתִּי ׃¹⁶⁴ שֶׁ֣בַע בַּ֭⁠יּוֹם הִלַּלְתִּ֑י⁠ךָ עַ֝֗ל מִשְׁפְּטֵ֥י צִדְקֶֽ⁠ךָ ׃¹⁶⁵ שָׁל֣וֹם רָ֭ב לְ⁠אֹהֲבֵ֣י תוֹרָתֶ֑⁠ךָ וְ⁠אֵֽין ־ לָ֥⁠מוֹ מִכְשֽׁוֹל ׃¹⁶⁶ שִׂבַּ֣רְתִּי לִֽ⁠ישׁוּעָתְ⁠ךָ֣ יְהוָ֑ה וּֽ⁠מִצְוֺתֶ֥י⁠ךָ עָשִֽׂיתִי ׃¹⁶⁷ שָֽׁמְרָ֣ה נַ֭פְשִׁ⁠י עֵדֹתֶ֑י⁠ךָ וָ⁠אֹהֲבֵ֥⁠ם מְאֹֽד ׃¹⁶⁸ שָׁמַ֣רְתִּי פִ֭קּוּדֶי⁠ךָ וְ⁠עֵדֹתֶ֑י⁠ךָ כִּ֖י כָל ־ דְּרָכַ֣⁠י נֶגְדֶּֽ⁠ךָ ׃¹⁶⁹ תִּקְרַ֤ב רִנָּתִ֣⁠י לְ⁠פָנֶ֣י⁠ךָ יְהוָ֑ה כִּ⁠דְבָרְ⁠ךָ֥ הֲבִינֵֽ⁠נִי ׃¹⁷⁰ תָּב֣וֹא תְּחִנָּתִ֣⁠י לְ⁠פָנֶ֑י⁠ךָ כְּ֝⁠אִמְרָתְ⁠ךָ֗ הַצִּילֵֽ⁠נִי ׃¹⁷¹ תַּבַּ֣עְנָה שְׂפָתַ֣⁠י תְּהִלָּ֑ה כִּ֖י תְלַמְּדֵ֣⁠נִי חֻקֶּֽי⁠ךָ ׃¹⁷² תַּ֣עַן לְ֭שׁוֹנִ⁠י אִמְרָתֶ֑⁠ךָ כִּ֖י כָל ־ מִצְוֺתֶ֣י⁠ךָ צֶּֽדֶק ׃¹⁷³ תְּהִֽי ־ יָדְ⁠ךָ֥ לְ⁠עָזְרֵ֑⁠נִי כִּ֖י פִקּוּדֶ֣י⁠ךָ בָחָֽרְתִּי ׃¹⁷⁴ תָּאַ֣בְתִּי לִֽ⁠ישׁוּעָתְ⁠ךָ֣ יְהוָ֑ה וְ֝⁠תֽוֹרָתְ⁠ךָ֗ שַׁעֲשֻׁעָֽ⁠י ׃¹⁷⁵ תְּֽחִי ־ נַ֭פְשִׁ⁠י וּֽ⁠תְהַֽלְלֶ֑⁠ךָּ וּֽ⁠מִשְׁפָּטֶ֥⁠ךָ יַעֲזְרֻֽ⁠נִי ׃¹⁷⁶ תָּעִ֗יתִי כְּ⁠שֶׂ֣ה אֹ֭בֵד בַּקֵּ֣שׁ עַבְדֶּ֑⁠ךָ כִּ֥י מִ֝צְוֺתֶ֗י⁠ךָ לֹ֣א שָׁכָֽחְתִּי ׃

¹K ו⁠ידעו

²Q לִדְבָרְךָ֥

³Q וּ֝מִדְּבָרְךָ֗

Chapter 120

¹ שִׁ֗יר הַֽ⁠מַּ֫עֲל֥וֹת אֶל ־ יְ֭הוָה בַּ⁠צָּרָ֣תָ⁠ה לִּ֑⁠י קָ֝רָ֗אתִי וַֽ⁠יַּעֲנֵֽ⁠נִי ׃² יְֽהוָ֗ה הַצִּ֣ילָ⁠ה נַ֭פְשִׁ⁠י מִ⁠שְּׂפַת ־ שֶׁ֑קֶר מִ⁠לָּשׁ֥וֹן רְמִיָּֽה ׃³ מַה ־ יִּתֵּ֣ן לְ֭⁠ךָ וּ⁠מַה ־ יֹּסִ֥יף לָ֗⁠ךְ לָשׁ֥וֹן רְמִיָּֽה ׃⁴ חִצֵּ֣י גִבּ֣וֹר שְׁנוּנִ֑ים עִ֝֗ם גַּחֲלֵ֥י רְתָמִֽים ׃⁵ אֽוֹיָה ־ לִ֭⁠י כִּי ־ גַ֣רְתִּי מֶ֑שֶׁךְ שָׁ֝כַ֗נְתִּי עִֽם ־ אָהֳלֵ֥י קֵדָֽר ׃⁶ רַ֭בַּת שָֽׁכְנָה ־ לָּ֣⁠הּ נַפְשִׁ֑⁠י עִ֝֗ם שׂוֹנֵ֥א שָׁלֽוֹם ׃⁷ אֲֽנִי ־ שָׁ֭לוֹם וְ⁠כִ֣י אֲדַבֵּ֑ר הֵ֝֗מָּה לַ⁠מִּלְחָמָֽה ׃

Chapter 121

¹ שִׁ֗יר לַֽ⁠מַּ֫עֲל֥וֹת אֶשָּׂ֣א עֵ֭ינַ⁠י אֶל ־ הֶ⁠הָרִ֑ים מֵ֝⁠אַ֗יִן יָבֹ֥א עֶזְרִֽ⁠י ׃² עֶ֭זְרִ⁠י מֵ⁠עִ֣ם יְהוָ֑ה עֹ֝שֵׂ֗ה שָׁמַ֥יִם וָ⁠אָֽרֶץ ׃³ אַל ־ יִתֵּ֣ן לַ⁠מּ֣וֹט רַגְלֶ֑⁠ךָ אַל ־ יָ֝נ֗וּם שֹֽׁמְרֶֽ⁠ךָ ׃⁴ הִנֵּ֣ה לֹֽא ־ יָ֭נוּם וְ⁠לֹ֣א יִישָׁ֑ן שׁ֝וֹמֵ֗ר יִשְׂרָאֵֽל ׃⁵ יְהוָ֥ה שֹׁמְרֶ֑⁠ךָ יְהוָ֥ה צִ֝לְּ⁠ךָ֗ עַל ־ יַ֥ד יְמִינֶֽ⁠ךָ ׃⁶ יוֹמָ֗ם הַ⁠שֶּׁ֥מֶשׁ לֹֽא ־ יַכֶּ֗⁠כָּה וְ⁠יָרֵ֥חַ בַּ⁠לָּֽיְלָה ׃⁷ יְֽהוָ֗ה יִשְׁמָרְ⁠ךָ֥ מִ⁠כָּל ־ רָ֑ע יִ֝שְׁמֹ֗ר אֶת ־ נַפְשֶֽׁ⁠ךָ ׃⁸ יְֽהוָ֗ה יִשְׁמָר ־ צֵאתְ⁠ךָ֥ וּ⁠בוֹאֶ֑⁠ךָ מֵֽ֝⁠עַתָּ֗ה וְ⁠עַד ־ עוֹלָֽם ׃

Chapter 122

¹ שִׁ֥יר הַֽ⁠מַּעֲל֗וֹת לְ⁠דָ֫וִ֥ד שָׂ֭מַחְתִּי בְּ⁠אֹמְרִ֣ים לִ֑⁠י בֵּ֖ית יְהוָ֣ה נֵלֵֽךְ ׃² עֹ֭מְדוֹת הָי֣וּ רַגְלֵ֑י⁠נוּ בִּ֝⁠שְׁעָרַ֗יִ⁠ךְ יְרוּשָׁלִָֽם ׃³ יְרוּשָׁלִַ֥ם הַ⁠בְּנוּיָ֑ה כְּ֝⁠עִ֗יר שֶׁ⁠חֻבְּרָה ־ לָּ֥⁠הּ יַחְדָּֽו ׃⁴ שֶׁ⁠שָּׁ֨ם עָל֪וּ שְׁבָטִ֡ים שִׁבְטֵי ־ יָ֭הּ עֵד֣וּת לְ⁠יִשְׂרָאֵ֑ל לְ֝⁠הֹד֗וֹת לְ⁠שֵׁ֣ם יְהוָֽה ׃⁵ כִּ֤י שָׁ֨מָּ⁠ה ׀ יָשְׁב֣וּ כִסְא֣וֹת לְ⁠מִשְׁפָּ֑ט כִּ֝סְא֗וֹת לְ⁠בֵ֣ית דָּוִֽיד ׃⁶ שַׁ֭אֲלוּ שְׁל֣וֹם יְרוּשָׁלִָ֑ם יִ֝שְׁלָ֗יוּ אֹהֲבָֽיִ⁠ךְ ׃⁷ יְהִֽי ־ שָׁל֥וֹם בְּ⁠חֵילֵ֑⁠ךְ שַׁ֝לְוָ֗ה בְּ⁠אַרְמְנוֹתָֽיִ⁠ךְ ׃⁸ לְ֭מַעַן אַחַ֣⁠י וְ⁠רֵעָ֑⁠י אֲדַבְּרָה ־ נָּ֖א שָׁל֣וֹם בָּֽ⁠ךְ ׃⁹ לְ֭מַעַן בֵּית ־ יְהוָ֣ה אֱלֹהֵ֑י⁠נוּ אֲבַקְשָׁ֖ה ט֣וֹב לָֽ⁠ךְ ׃

Chapter 123

¹ שִׁ֗יר הַֽ⁠מַּ֫עֲל֥וֹת אֵ֭לֶי⁠ךָ נָשָׂ֣אתִי אֶת ־ עֵינַ֑⁠י הַ֝⁠יֹּשְׁבִ֗י בַּ⁠שָּׁמָֽיִם ׃² הִנֵּ֨ה כְ⁠עֵינֵ֪י עֲבָדִ֡ים אֶל ־ יַ֤ד אֲֽדוֹנֵי⁠הֶ֗ם כְּ⁠עֵינֵ֣י שִׁפְחָה֮ אֶל ־ יַ֪ד גְּבִ֫רְתָּ֥⁠הּ כֵּ֣ן עֵ֭ינֵי⁠נוּ אֶל ־ יְהוָ֣ה אֱלֹהֵ֑י⁠נוּ עַ֝֗ד שֶׁ⁠יְּחָנֵּֽ⁠נוּ ׃³ חָנֵּ֣⁠נוּ יְהוָ֣ה חָנֵּ֑⁠נוּ כִּֽי ־ רַ֝֗ב שָׂבַ֥עְנוּ בֽוּז ׃⁴ רַבַּת֮ שָֽׂבְעָה ־ לָּ֪⁠הּ נַ֫פְשֵׁ֥⁠נוּ הַ⁠לַּ֥עַג הַ⁠שַּׁאֲנַנִּ֑ים הַ֝⁠בּ֗וּז לִ⁠גְאֵ֥יוֹנִֽים ׃

Chapter 124

¹ שִׁ֥יר הַֽ⁠מַּעֲל֗וֹת לְ⁠דָ֫וִ֥ד לוּלֵ֣י יְ֭הוָה שֶׁ⁠הָ֣יָה לָ֑⁠נוּ יֹֽאמַר ־ נָ֝א יִשְׂרָאֵֽל ׃² לוּלֵ֣י יְ֭הוָה שֶׁ⁠הָ֣יָה לָ֑⁠נוּ בְּ⁠ק֖וּם עָלֵ֣י⁠נוּ אָדָֽם ׃³ אֲ֭זַי חַיִּ֣ים בְּלָע֑וּ⁠נוּ בַּ⁠חֲר֖וֹת אַפָּ֣⁠ם בָּֽ⁠נוּ ׃⁴ אֲ֭זַי הַ⁠מַּ֣יִם שְׁטָפ֑וּ⁠נוּ נַ֗֜חְלָ⁠ה עָבַ֥ר עַל ־ נַפְשֵֽׁ⁠נוּ ׃⁵ אֲ֭זַי עָבַ֣ר עַל ־ נַפְשֵׁ֑⁠נוּ הַ֝⁠מַּ֗יִם הַ⁠זֵּֽידוֹנִֽים ׃⁶ בָּר֥וּךְ יְהוָ֑ה שֶׁ⁠לֹּ֥א נְתָנָ֥⁠נוּ טֶ֝֗רֶף לְ⁠שִׁנֵּי⁠הֶֽם ׃⁷ נַפְשֵׁ֗⁠נוּ כְּ⁠צִפּ֥וֹר נִמְלְטָה֮ מִ⁠פַּ֪ח י֫וֹקְשִׁ֥ים הַ⁠פַּ֥ח נִשְׁבָּ֗ר וַ⁠אֲנַ֥חְנוּ נִמְלָֽטְנוּ ׃⁸ עֶ֭זְרֵ⁠נוּ בְּ⁠שֵׁ֣ם יְהוָ֑ה עֹ֝שֵׂ֗ה שָׁמַ֥יִם וָ⁠אָֽרֶץ ׃

Chapter 125

¹ שִׁ֗יר הַֽ⁠מַּ֫עֲל֥וֹת הַ⁠בֹּטְחִ֥ים בַּ⁠יהוָ֑ה כְּֽ⁠הַר ־ צִיּ֥וֹן לֹא ־ יִ֝מּ֗וֹט לְ⁠עוֹלָ֥ם יֵשֵֽׁב ׃² יְֽרוּשָׁלִַ֗ם הָרִים֮ סָבִ֪יב לָ֥⁠הּ וַ֭⁠יהוָה סָבִ֣יב לְ⁠עַמּ֑⁠וֹ מֵ֝⁠עַתָּ֗ה וְ⁠עַד ־ עוֹלָֽם ׃³ כִּ֤י לֹ֪א יָנ֡וּחַ שֵׁ֤בֶט הָ⁠רֶ֗שַׁע עַל֮ גּוֹרַ֪ל הַֽ⁠צַּדִּ֫יקִ֥ים לְמַ֡עַן לֹא ־ יִשְׁלְח֖וּ הַ⁠צַּדִּיקִ֨ים בְּ⁠עַוְלָ֬תָ⁠ה יְדֵי⁠הֶֽם ׃⁴ הֵיטִ֣יבָ⁠ה יְ֭הוָה לַ⁠טּוֹבִ֑ים וְ֝⁠לִֽ⁠ישָׁרִ֗ים בְּ⁠לִבּוֹתָֽ⁠ם ׃⁵ וְ⁠הַ⁠מַּטִּ֤ים עַֽקַלְקַלּוֹתָ֗⁠ם יוֹלִיכֵ֣⁠ם יְ֭הוָה אֶת ־ פֹּעֲלֵ֣י הָ⁠אָ֑וֶן שָׁ֝ל֗וֹם עַל ־ יִשְׂרָאֵֽל ׃

Chapter 126

¹ שִׁ֗יר הַֽ⁠מַּ֫עֲל֥וֹת בְּ⁠שׁ֣וּב יְ֭הוָה אֶת ־ שִׁיבַ֣ת צִיּ֑וֹן הָ֝יִ֗ינוּ כְּ⁠חֹלְמִֽים ׃² אָ֤ז יִמָּלֵ֪א שְׂח֡וֹק פִּי⁠נוּ֮ וּ⁠לְשׁוֹנֵ֪⁠נוּ רִ֫נָּ֥ה אָ֭ז יֹאמְר֣וּ בַ⁠גּוֹיִ֑ם הִגְדִּ֥יל יְ֝הוָ֗ה לַ⁠עֲשׂ֥וֹת עִם ־ אֵֽלֶּה ׃³ הִגְדִּ֣יל יְ֭הוָה לַ⁠עֲשׂ֥וֹת עִמָּ֗⁠נוּ הָיִ֥ינוּ שְׂמֵחִֽים ׃⁴ שׁוּבָ֣⁠ה יְ֭הוָה אֶת ־ שבות⁠נו ¹ כַּ⁠אֲפִיקִ֥ים בַּ⁠נֶּֽגֶב ׃⁵ הַ⁠זֹּרְעִ֥ים בְּ⁠דִמְעָ֗ה בְּ⁠רִנָּ֥ה יִקְצֹֽרוּ ׃⁶ הָ֘ל֤וֹךְ יֵלֵ֨ךְ ׀ וּ⁠בָכֹה֮ נֹשֵׂ֪א מֶֽשֶׁךְ ־ הַ֫⁠זָּ֥רַע בֹּֽ֬א ־ יָב֥וֹא בְ⁠רִנָּ֑ה נֹ֝שֵׂ֗א אֲלֻמֹּתָֽי⁠ו ׃

¹Q שְׁבִיתֵ֑נוּ

Chapter 127

¹ שִׁ֥יר הַֽ⁠מַּֽעֲל֗וֹת לִ⁠שְׁלֹ֫מֹ֥ה אִם ־ יְהוָ֤ה ׀ לֹא ־ יִבְנֶ֬ה בַ֗יִת שָׁ֤וְא ׀ עָמְל֣וּ בוֹנָ֣י⁠ו בּ֑⁠וֹ אִם ־ יְהוָ֥ה לֹֽא ־ יִשְׁמָר ־ עִ֝֗יר שָׁ֤וְא ׀ שָׁקַ֬ד שׁוֹמֵֽר ׃² שָׁ֤וְא לָ⁠כֶ֨ם ׀ מַשְׁכִּ֪ימֵי ק֡וּם מְאַֽחֲרֵי ־ שֶׁ֗בֶת אֹ֭כְלֵי לֶ֣חֶם הָ⁠עֲצָבִ֑ים כֵּ֤ן יִתֵּ֖ן לִֽ⁠ידִיד֣⁠וֹ שֵׁנָֽא ׃³ הִנֵּ֤ה נַחֲלַ֣ת יְהוָ֣ה בָּנִ֑ים שָׂ֝כָ֗ר פְּרִ֣י הַ⁠בָּֽטֶן ׃⁴ כְּ⁠חִצִּ֥ים בְּ⁠יַד ־ גִּבּ֑וֹר כֵּ֝֗ן בְּנֵ֣י הַ⁠נְּעוּרִֽים ׃⁵ אַשְׁרֵ֤י הַ⁠גֶּ֗בֶר אֲשֶׁ֤ר מִלֵּ֥א אֶת ־ אַשְׁפָּת֗⁠וֹ מֵ֫⁠הֶ֥ם לֹֽא ־ יֵבֹ֑שׁוּ כִּֽי ־ יְדַבְּר֖וּ אֶת ־ אוֹיְבִ֣ים בַּ⁠שָּֽׁעַר ׃

Chapter 128

¹ שִׁ֗יר הַֽ⁠מַּ֫עֲל֥וֹת אַ֭שְׁרֵי כָּל ־ יְרֵ֣א יְהוָ֑ה הַ֝⁠הֹלֵ֗ךְ בִּ⁠דְרָכָֽי⁠ו ׃² יְגִ֣יעַ כַּ֭פֶּי⁠ךָ כִּ֣י תֹאכֵ֑ל אַ֝שְׁרֶ֗י⁠ךָ וְ⁠ט֣וֹב לָֽ⁠ךְ ׃³ אֶשְׁתְּ⁠ךָ֤ ׀ כְּ⁠גֶ֥פֶן פֹּרִיָּה֮ בְּ⁠יַרְכְּתֵ֪י בֵ֫יתֶ֥⁠ךָ בָּ֭נֶי⁠ךָ כִּ⁠שְׁתִלֵ֣י זֵיתִ֑ים סָ֝בִ֗יב לְ⁠שֻׁלְחָנֶֽ⁠ךָ ׃⁴ הִנֵּ֣ה כִי ־ כֵ֭ן יְבֹ֥רַךְ גָּ֗בֶר יְרֵ֣א יְהוָֽה ׃⁵ יְבָרֶכְ⁠ךָ֥ יְהוָ֗ה מִ⁠צִּ֫יּ֥וֹן וּ֭⁠רְאֵה בְּ⁠ט֣וּב יְרוּשָׁלִָ֑ם כֹּ֝֗ל יְמֵ֣י חַיֶּֽי⁠ךָ ׃⁶ וּ⁠רְאֵֽה ־ בָנִ֥ים לְ⁠בָנֶ֑י⁠ךָ שָׁ֝ל֗וֹם עַל ־ יִשְׂרָאֵֽל ׃

Chapter 129

¹ שִׁ֗יר הַֽ⁠מַּ֫עֲל֥וֹת רַ֭בַּת צְרָר֣וּ⁠נִי מִ⁠נְּעוּרַ֑⁠י יֹֽאמַר ־ נָ֝א יִשְׂרָאֵֽל ׃² רַ֭בַּת צְרָר֣וּ⁠נִי מִ⁠נְּעוּרָ֑⁠י גַּ֝ם לֹא ־ יָ֥כְלוּ לִֽ⁠י ׃³ עַל ־ גַּ֭בִּ⁠י חָרְשׁ֣וּ חֹרְשִׁ֑ים הֶ֝אֱרִ֗יכוּ ל⁠מענות⁠ם ׃¹⁴ יְהוָ֥ה צַדִּ֑יק קִ֝צֵּ֗ץ עֲב֣וֹת רְשָׁעִֽים ׃⁵ יֵ֭בֹשׁוּ וְ⁠יִסֹּ֣גוּ אָח֑וֹר כֹּ֝֗ל שֹׂנְאֵ֥י צִיּֽוֹן ׃⁶ יִ֭הְיוּ כַּ⁠חֲצִ֣יר גַּגּ֑וֹת שֶׁ⁠קַּדְמַ֖ת שָׁלַ֣ף יָבֵֽשׁ ׃⁷ שֶׁ⁠לֹּ֤א מִלֵּ֖א כַפּ֥⁠וֹ קוֹצֵ֗ר וְ⁠חִצְנ֥⁠וֹ מְעַמֵּֽר ׃⁸ וְ⁠לֹ֤א אָֽמְר֨וּ ׀ הָ⁠עֹבְרִ֗ים בִּרְכַּֽת ־ יְהוָ֥ה אֲלֵי⁠כֶ֑ם בֵּרַ֥כְנוּ אֶ֝תְ⁠כֶ֗ם בְּ⁠שֵׁ֣ם יְהוָֽה ׃

¹Q לְמַעֲנִיתָֽם

Chapter 130

¹ שִׁ֥יר הַֽ⁠מַּעֲל֑וֹת מִ⁠מַּעֲמַקִּ֖ים קְרָאתִ֣י⁠ךָ יְהוָֽה ׃² אֲדֹנָ⁠י֮ שִׁמְעָ֪⁠ה בְ⁠ק֫וֹלִ֥⁠י תִּהְיֶ֣ינָה אָ֭זְנֶי⁠ךָ קַשֻּׁב֑וֹת לְ֝⁠ק֗וֹל תַּחֲנוּנָֽ⁠י ׃³ אִם ־ עֲוֺנ֥וֹת תִּשְׁמָר ־ יָ֑הּ אֲ֝דֹנָ֗⁠י מִ֣י יַעֲמֹֽד ׃⁴ כִּֽי ־ עִמְּ⁠ךָ֥ הַ⁠סְּלִיחָ֑ה לְ֝מַ֗עַן תִּוָּרֵֽא ׃⁵ קִוִּ֣יתִי יְ֭הוָה קִוְּתָ֣ה נַפְשִׁ֑⁠י וְֽ⁠לִ⁠דְבָר֥⁠וֹ הוֹחָֽלְתִּי ׃⁶ נַפְשִׁ֥⁠י לַֽ⁠אדֹנָ֑⁠י מִ⁠שֹּׁמְרִ֥ים לַ֝⁠בֹּ֗קֶר שֹׁמְרִ֥ים לַ⁠בֹּֽקֶר ׃⁷ יַחֵ֥ל יִשְׂרָאֵ֗ל אֶל ־ יְה֫וָה כִּֽי ־ עִם ־ יְהוָ֥ה הַ⁠חֶ֑סֶד וְ⁠הַרְבֵּ֖ה עִמּ֣⁠וֹ פְדֽוּת ׃⁸ וְ֭⁠הוּא יִפְדֶּ֣ה אֶת ־ יִשְׂרָאֵ֑ל מִ֝⁠כֹּ֗ל עֲוֺנֹתָֽי⁠ו ׃

Chapter 131

¹ שִׁ֥יר הַֽ⁠מַּֽעֲל֗וֹת לְ⁠דָ֫וִ֥ד יְהוָ֤ה ׀ לֹא ־ גָבַ֣הּ לִ֭בִּ⁠י וְ⁠לֹא ־ רָמ֣וּ עֵינַ֑⁠י וְ⁠לֹֽא ־ הִלַּ֓כְתִּי ׀ בִּ⁠גְדֹל֖וֹת וּ⁠בְ⁠נִפְלָא֣וֹת מִמֶּֽ⁠נִּי ׃² אִם ־ לֹ֤א שִׁוִּ֨יתִי ׀ וְ⁠דוֹמַ֗מְתִּי נַ֫פְשִׁ֥⁠י כְּ֭⁠גָמֻל עֲלֵ֣י אִמּ֑⁠וֹ כַּ⁠גָּמֻ֖ל עָלַ֣⁠י נַפְשִֽׁ⁠י ׃³ יַחֵ֣ל יִ֭שְׂרָאֵל אֶל ־ יְהוָ֑ה מֵֽ֝⁠עַתָּ֗ה וְ⁠עַד ־ עוֹלָֽם ׃

Chapter 132

¹ שִׁ֗יר הַֽ⁠מַּ֫עֲל֥וֹת זְכוֹר ־ יְהוָ֥ה לְ⁠דָוִ֑ד אֵ֝ת כָּל ־ עֻנּוֹתֽ⁠וֹ ׃² אֲשֶׁ֣ר נִ֭שְׁבַּע לַ⁠יהוָ֑ה נָ֝דַ֗ר לַ⁠אֲבִ֥יר יַעֲקֹֽב ׃³ אִם ־ אָ֭בֹא בְּ⁠אֹ֣הֶל בֵּיתִ֑⁠י אִם ־ אֶ֝עֱלֶ֗ה עַל ־ עֶ֥רֶשׂ יְצוּעָֽ⁠י ׃⁴ אִם ־ אֶתֵּ֣ן שְׁנַ֣ת לְ⁠עֵינָ֑⁠י לְֽ⁠עַפְעַפַּ֥⁠י תְּנוּמָֽה ׃⁵ עַד ־ אֶמְצָ֣א מָ֭קוֹם לַ⁠יהוָ֑ה מִ֝שְׁכָּנ֗וֹת לַ⁠אֲבִ֥יר יַעֲקֹֽב ׃⁶ הִנֵּֽה ־ שְׁמַֽעֲנ֥וּ⁠הָ בְ⁠אֶפְרָ֑תָה מְ֝צָאנ֗וּ⁠הָ בִּ⁠שְׂדֵי ־ יָֽעַר ׃⁷ נָב֥וֹאָה לְ⁠מִשְׁכְּנוֹתָ֑י⁠ו נִ֝שְׁתַּחֲוֶ֗ה לַ⁠הֲדֹ֥ם רַגְלָֽי⁠ו ׃⁸ קוּמָ֣⁠ה יְ֭הוָה לִ⁠מְנוּחָתֶ֑⁠ךָ אַ֝תָּ֗ה וַ⁠אֲר֥וֹן עֻזֶּֽ⁠ךָ ׃⁹ כֹּהֲנֶ֥י⁠ךָ יִלְבְּשׁוּ ־ צֶ֑דֶק וַ⁠חֲסִידֶ֥י⁠ךָ יְרַנֵּֽנוּ ׃¹⁰ בַּ֭⁠עֲבוּר דָּוִ֣ד עַבְדֶּ֑⁠ךָ אַל ־ תָּ֝שֵׁ֗ב פְּנֵ֣י מְשִׁיחֶֽ⁠ךָ ׃¹¹ נִשְׁבַּֽע ־ יְהוָ֨ה ׀ לְ⁠דָוִ֡ד אֱמֶת֮ לֹֽא ־ יָשׁ֪וּב מִ֫מֶּ֥⁠נָּה מִ⁠פְּרִ֥י בִטְנְ⁠ךָ֑ אָ֝שִׁ֗ית לְ⁠כִסֵּא ־ לָֽ⁠ךְ ׃¹² אִֽם ־ יִשְׁמְר֬וּ בָנֶ֨י⁠ךָ ׀ בְּרִיתִ⁠י֮ וְ⁠עֵדֹתִ֥⁠י ז֗וֹ אֲלַ֫מְּדֵ֥⁠ם גַּם ־ בְּנֵי⁠הֶ֥ם עֲדֵי ־ עַ֑ד יֵ֝שְׁב֗וּ לְ⁠כִסֵּא ־ לָֽ⁠ךְ ׃¹³ כִּֽי ־ בָחַ֣ר יְהוָ֣ה בְּ⁠צִיּ֑וֹן אִ֝וָּ֗⁠הּ לְ⁠מוֹשָׁ֥ב לֽ⁠וֹ ׃¹⁴ זֹאת ־ מְנוּחָתִ֥⁠י עֲדֵי ־ עַ֑ד פֹּֽה ־ אֵ֝שֵׁ֗ב כִּ֣י אִוִּתִֽי⁠הָ ׃¹⁵ צֵ֭ידָ⁠הּ בָּרֵ֣ךְ אֲבָרֵ֑ךְ אֶ֝בְיוֹנֶ֗י⁠הָ אַשְׂבִּ֥יעַֽ לָֽחֶם ׃¹⁶ וְֽ֭⁠כֹהֲנֶי⁠הָ אַלְבִּ֣ישׁ יֶ֑שַׁע וַ֝⁠חֲסִידֶ֗י⁠הָ רַנֵּ֥ן יְרַנֵּֽנוּ ׃¹⁷ שָׁ֤ם אַצְמִ֣יחַ קֶ֣רֶן לְ⁠דָוִ֑ד עָרַ֥כְתִּי נֵ֝֗ר לִ⁠מְשִׁיחִֽ⁠י ׃¹⁸ א֭וֹיְבָי⁠ו אַלְבִּ֣ישׁ בֹּ֑שֶׁת וְ֝⁠עָלָ֗י⁠ו יָצִ֥יץ נִזְרֽ⁠וֹ ׃

Chapter 133

¹ שִׁ֥יר הַֽ⁠מַּעֲל֗וֹת לְ⁠דָ֫וִ֥ד הִנֵּ֣ה מַה ־ טּ֭וֹב וּ⁠מַה ־ נָּעִ֑ים שֶׁ֖בֶת אַחִ֣ים גַּם ־ יָֽחַד ׃² כַּ⁠שֶּׁ֤מֶן הַ⁠טּ֨וֹב ׀ עַל ־ הָ⁠רֹ֗אשׁ יֹרֵ֗ד עַֽל ־ הַ⁠זָּקָ֥ן זְקַֽן ־ אַהֲרֹ֑ן שֶׁ֝⁠יֹּרֵ֗ד עַל ־ פִּ֥י מִדּוֹתָֽי⁠ו ׃³ כְּ⁠טַל ־ חֶרְמ֗וֹן שֶׁ⁠יֹּרֵד֮ עַל ־ הַרְרֵ֪י צִ֫יּ֥וֹן כִּ֤י שָׁ֨ם ׀ צִוָּ֣ה יְ֭הוָה אֶת ־ הַ⁠בְּרָכָ֑ה חַ֝יִּ֗ים עַד ־ הָ⁠עוֹלָֽם ׃

Chapter 134

¹ שִׁ֗יר הַֽ⁠מַּ֫עֲל֥וֹת הִנֵּ֤ה ׀ בָּרֲכ֣וּ אֶת ־ יְ֭הוָה כָּל ־ עַבְדֵ֣י יְהוָ֑ה הָ⁠עֹמְדִ֥ים בְּ⁠בֵית ־ יְ֝הוָ֗ה בַּ⁠לֵּילֽוֹת ׃² שְׂאֽוּ ־ יְדֵ⁠כֶ֥ם קֹ֑דֶשׁ וּ֝⁠בָרֲכוּ אֶת ־ יְהוָֽה ׃³ יְבָרֶכְ⁠ךָ֣ יְ֭הוָה מִ⁠צִּיּ֑וֹן עֹ֝שֵׂ֗ה שָׁמַ֥יִם וָ⁠אָֽרֶץ ׃

Chapter 135

¹ הַ֥לְלוּ יָ֨הּ ׀ הַֽ֭לְלוּ אֶת ־ שֵׁ֣ם יְהוָ֑ה הַֽ֝לְלוּ עַבְדֵ֥י יְהוָֽה ׃² שֶׁ֣֭⁠עֹֽמְדִים בְּ⁠בֵ֣ית יְהוָ֑ה בְּ֝⁠חַצְר֗וֹת בֵּ֣ית אֱלֹהֵֽי⁠נוּ ׃³ הַֽ֭לְלוּ ־ יָהּ כִּי ־ ט֣וֹב יְהוָ֑ה זַמְּר֥וּ לִ֝⁠שְׁמ֗⁠וֹ כִּ֣י נָעִֽים ׃⁴ כִּֽי ־ יַעֲקֹ֗ב בָּחַ֣ר ל֣⁠וֹ יָ֑הּ יִ֝שְׂרָאֵ֗ל לִ⁠סְגֻלָּתֽ⁠וֹ ׃⁵ כִּ֤י אֲנִ֣י יָ֭דַעְתִּי כִּי ־ גָד֣וֹל יְהוָ֑ה וַ֝⁠אֲדֹנֵ֗י⁠נוּ מִ⁠כָּל ־ אֱלֹהִֽים ׃⁶ כֹּ֤ל אֲשֶׁר ־ חָפֵ֥ץ יְהוָ֗ה עָ֫שָׂ֥ה בַּ⁠שָּׁמַ֥יִם וּ⁠בָ⁠אָ֑רֶץ בַּ֝⁠יַּמִּ֗ים וְ⁠כָל ־ תְּהוֹמֽוֹת ׃⁷ מַֽעֲלֶ֣ה נְשִׂאִים֮ מִ⁠קְצֵ֪ה הָ֫⁠אָ֥רֶץ בְּרָקִ֣ים לַ⁠מָּטָ֣ר עָשָׂ֑ה מֽוֹצֵא ־ ר֝וּחַ מֵ⁠אֽוֹצְרוֹתָֽי⁠ו ׃⁸ שֶֽׁ֭⁠הִכָּה בְּכוֹרֵ֣י מִצְרָ֑יִם מֵ֝⁠אָדָ֗ם עַד ־ בְּהֵמָֽה ׃⁹ שָׁלַ֤ח ׀ אֹת֣וֹת וּ֭⁠מֹפְתִים בְּ⁠תוֹכֵ֣⁠כִי מִצְרָ֑יִם בְּ֝⁠פַרְעֹ֗ה וּ⁠בְ⁠כָל ־ עֲבָדָֽי⁠ו ׃¹⁰ שֶֽׁ֭⁠הִכָּה גּוֹיִ֣ם רַבִּ֑ים וְ֝⁠הָרַ֗ג מְלָכִ֥ים עֲצוּמִֽים ׃¹¹ לְ⁠סִיח֤וֹן ׀ מֶ֤לֶךְ הָ⁠אֱמֹרִ֗י וּ֭⁠לְ⁠עוֹג מֶ֣לֶךְ הַ⁠בָּשָׁ֑ן וּ֝⁠לְ⁠כֹ֗ל מַמְלְכ֥וֹת כְּנָֽעַן ׃¹² וְ⁠נָתַ֣ן אַרְצָ֣⁠ם נַחֲלָ֑ה נַ֝חֲלָ֗ה לְ⁠יִשְׂרָאֵ֥ל עַמּֽ⁠וֹ ׃¹³ יְ֭הוָה שִׁמְ⁠ךָ֣ לְ⁠עוֹלָ֑ם יְ֝הוָ֗ה זִכְרְ⁠ךָ֥ לְ⁠דֹר ־ וָ⁠דֹֽר ׃¹⁴ כִּֽי ־ יָדִ֣ין יְהוָ֣ה עַמּ֑⁠וֹ וְ⁠עַל ־ עֲ֝בָדָ֗י⁠ו יִתְנֶחָֽם ׃¹⁵ עֲצַבֵּ֣י הַ֭⁠גּוֹיִם כֶּ֣סֶף וְ⁠זָהָ֑ב מַ֝עֲשֵׂ֗ה יְדֵ֣י אָדָֽם ׃¹⁶ פֶּֽה ־ לָ֭⁠הֶם וְ⁠לֹ֣א יְדַבֵּ֑רוּ עֵינַ֥יִם לָ֝⁠הֶ֗ם וְ⁠לֹ֣א יִרְאֽוּ ׃¹⁷ אָזְנַ֣יִם לָ֭⁠הֶם וְ⁠לֹ֣א יַאֲזִ֑ינוּ אַ֝֗ף אֵין ־ יֶשׁ ־ ר֥וּחַ בְּ⁠פִי⁠הֶֽם ׃¹⁸ כְּ֭מוֹ⁠הֶם יִהְי֣וּ עֹשֵׂי⁠הֶ֑ם כֹּ֭ל אֲשֶׁר ־ בֹּטֵ֣חַ בָּ⁠הֶֽם ׃¹⁹ בֵּ֣ית יִ֭שְׂרָאֵל בָּרֲכ֣וּ אֶת ־ יְהוָ֑ה בֵּ֥ית אַ֝הֲרֹ֗ן בָּרֲכ֥וּ אֶת ־ יְהוָֽה ׃²⁰ בֵּ֣ית הַ֭⁠לֵּוִי בָּרֲכ֣וּ אֶת ־ יְהוָ֑ה יִֽרְאֵ֥י יְ֝הוָ֗ה בָּרֲכ֥וּ אֶת ־ יְהוָֽה ׃²¹ בָּ֘ר֤וּךְ יְהוָ֨ה ׀ מִ⁠צִּיּ֗וֹן שֹׁ֘כֵ֤ן יְֽרוּשָׁלִָ֗ם הַֽלְלוּ ־ יָֽהּ ׃

Chapter 136

¹ הוֹד֣וּ לַ⁠יהוָ֣ה כִּי ־ ט֑וֹב כִּ֖י לְ⁠עוֹלָ֣ם חַסְדּֽ⁠וֹ ׃² ה֭וֹדוּ לֵֽ⁠אלֹהֵ֣י הָ⁠אֱלֹהִ֑ים כִּ֖י לְ⁠עוֹלָ֣ם חַסְדּֽ⁠וֹ ׃³ ה֭וֹדוּ לַ⁠אֲדֹנֵ֣י הָ⁠אֲדֹנִ֑ים כִּ֖י לְ⁠עֹלָ֣ם חַסְדּֽ⁠וֹ ׃⁴ לְ⁠עֹ֘שֵׂ֤ה נִפְלָא֣וֹת גְּדֹל֣וֹת לְ⁠בַדּ֑⁠וֹ כִּ֖י לְ⁠עוֹלָ֣ם חַסְדּֽ⁠וֹ ׃⁵ לְ⁠עֹשֵׂ֣ה הַ֭⁠שָּׁמַיִם בִּ⁠תְבוּנָ֑ה כִּ֖י לְ⁠עוֹלָ֣ם חַסְדּֽ⁠וֹ ׃⁶ לְ⁠רֹקַ֣ע הָ֭⁠אָרֶץ עַל ־ הַ⁠מָּ֑יִם כִּ֖י לְ⁠עוֹלָ֣ם חַסְדּֽ⁠וֹ ׃⁷ לְ֭⁠עֹשֵׂה אוֹרִ֣ים גְּדֹלִ֑ים כִּ֖י לְ⁠עוֹלָ֣ם חַסְדּֽ⁠וֹ ׃⁸ אֶת ־ הַ֭⁠שֶּׁמֶשׁ לְ⁠מֶמְשֶׁ֣לֶת בַּ⁠יּ֑וֹם כִּ֖י לְ⁠עוֹלָ֣ם חַסְדּֽ⁠וֹ ׃⁹ אֶת ־ הַ⁠יָּרֵ֣חַ וְ֭⁠כוֹכָבִים לְ⁠מֶמְשְׁל֣וֹת בַּ⁠לָּ֑יְלָה כִּ֖י לְ⁠עוֹלָ֣ם חַסְדּֽ⁠וֹ ׃¹⁰ לְ⁠מַכֵּ֣ה מִ֭צְרַיִם בִּ⁠בְכוֹרֵי⁠הֶ֑ם כִּ֖י לְ⁠עוֹלָ֣ם חַסְדּֽ⁠וֹ ׃¹¹ וַ⁠יּוֹצֵ֣א יִ֭שְׂרָאֵל מִ⁠תּוֹכָ֑⁠ם כִּ֖י לְ⁠עוֹלָ֣ם חַסְדּֽ⁠וֹ ׃¹² בְּ⁠יָ֣ד חֲ֭זָקָה וּ⁠בִ⁠זְר֣וֹעַ נְטוּיָ֑ה כִּ֖י לְ⁠עוֹלָ֣ם חַסְדּֽ⁠וֹ ׃¹³ לְ⁠גֹזֵ֣ר יַם ־ ס֭וּף לִ⁠גְזָרִ֑ים כִּ֖י לְ⁠עוֹלָ֣ם חַסְדּֽ⁠וֹ ׃¹⁴ וְ⁠הֶעֱבִ֣יר יִשְׂרָאֵ֣ל בְּ⁠תוֹכ֑⁠וֹ כִּ֖י לְ⁠עוֹלָ֣ם חַסְדּֽ⁠וֹ ׃¹⁵ וְ⁠נִ֘עֵ֤ר פַּרְעֹ֣ה וְ⁠חֵיל֣⁠וֹ בְ⁠יַם ־ ס֑וּף כִּ֖י לְ⁠עוֹלָ֣ם חַסְדּֽ⁠וֹ ׃¹⁶ לְ⁠מוֹלִ֣יךְ עַ֭מּ⁠וֹ בַּ⁠מִּדְבָּ֑ר כִּ֖י לְ⁠עוֹלָ֣ם חַסְדּֽ⁠וֹ ׃¹⁷ לְ֭⁠מַכֵּה מְלָכִ֣ים גְּדֹלִ֑ים כִּ֖י לְ⁠עוֹלָ֣ם חַסְדּֽ⁠וֹ ׃¹⁸ וַֽ֭⁠יַּהֲרֹג מְלָכִ֣ים אַדִּירִ֑ים כִּ֖י לְ⁠עוֹלָ֣ם חַסְדּֽ⁠וֹ ׃¹⁹ לְ֭⁠סִיחוֹן מֶ֣לֶךְ הָ⁠אֱמֹרִ֑י כִּ֖י לְ⁠עוֹלָ֣ם חַסְדּֽ⁠וֹ ׃²⁰ וּ֭⁠לְ⁠עוֹג מֶ֣לֶךְ הַ⁠בָּשָׁ֑ן כִּ֖י לְ⁠עוֹלָ֣ם חַסְדּֽ⁠וֹ ׃²¹ וְ⁠נָתַ֣ן אַרְצָ֣⁠ם לְ⁠נַחֲלָ֑ה כִּ֖י לְ⁠עוֹלָ֣ם חַסְדּֽ⁠וֹ ׃²² נַ֭חֲלָה לְ⁠יִשְׂרָאֵ֣ל עַבְדּ֑⁠וֹ כִּ֖י לְ⁠עוֹלָ֣ם חַסְדּֽ⁠וֹ ׃²³ שֶׁ֭⁠בְּ⁠שִׁפְלֵ⁠נוּ זָ֣כַר לָ֑⁠נוּ כִּ֖י לְ⁠עוֹלָ֣ם חַסְדּֽ⁠וֹ ׃²⁴ וַ⁠יִּפְרְקֵ֥⁠נוּ מִ⁠צָּרֵ֑י⁠נוּ כִּ֖י לְ⁠עוֹלָ֣ם חַסְדּֽ⁠וֹ ׃²⁵ נֹתֵ֣ן לֶ֭חֶם לְ⁠כָל ־ בָּשָׂ֑ר כִּ֖י לְ⁠עוֹלָ֣ם חַסְדּֽ⁠וֹ ׃²⁶ ה֭וֹדוּ לְ⁠אֵ֣ל הַ⁠שָּׁמָ֑יִם כִּ֖י לְ⁠עוֹלָ֣ם חַסְדּֽ⁠וֹ ׃

Chapter 137

¹ עַ֥ל נַהֲר֨וֹת ׀ בָּבֶ֗ל שָׁ֣ם יָ֭שַׁבְנוּ גַּם ־ בָּכִ֑ינוּ בְּ֝⁠זָכְרֵ֗⁠נוּ אֶת ־ צִיּֽוֹן ׃² עַֽל ־ עֲרָבִ֥ים בְּ⁠תוֹכָ֑⁠הּ תָּ֝לִ֗ינוּ כִּנֹּרוֹתֵֽי⁠נוּ ׃³ כִּ֤י שָׁ֨ם שְֽׁאֵל֪וּ⁠נוּ שׁוֹבֵ֡י⁠נוּ דִּבְרֵי ־ שִׁ֭יר וְ⁠תוֹלָלֵ֣י⁠נוּ שִׂמְחָ֑ה שִׁ֥ירוּ לָ֝֗⁠נוּ מִ⁠שִּׁ֥יר צִיּֽוֹן ׃⁴ אֵ֗יךְ נָשִׁ֥יר אֶת ־ שִׁיר ־ יְהוָ֑ה עַ֝֗ל אַדְמַ֥ת נֵכָֽר ׃⁵ אִֽם ־ אֶשְׁכָּחֵ֥⁠ךְ יְֽרוּשָׁלִָ֗ם תִּשְׁכַּ֥ח יְמִינִֽ⁠י ׃⁶ תִּדְבַּ֥ק ־ לְשׁוֹנִ֨⁠י ׀ לְ⁠חִכִּ⁠י֮ אִם ־ לֹ֪א אֶ֫זְכְּרֵ֥⁠כִי אִם ־ לֹ֣א אַ֭עֲלֶה אֶת ־ יְרוּשָׁלִַ֑ם עַ֝֗ל רֹ֣אשׁ שִׂמְחָתִֽ⁠י ׃⁷ זְכֹ֤ר יְהוָ֨ה ׀ לִ⁠בְנֵ֬י אֱד֗וֹם אֵת֮ י֤וֹם יְֽרוּשָׁ֫לִָ֥ם הָ֭⁠אֹ֣מְרִים עָ֤רוּ ׀ עָ֑רוּ עַ֝֗ד הַ⁠יְס֥וֹד בָּֽ⁠הּ ׃⁸ בַּת ־ בָּבֶ֗ל הַ⁠שְּׁד֫וּדָ֥ה אַשְׁרֵ֥י שֶׁ⁠יְשַׁלֶּם ־ לָ֑⁠ךְ אֶת ־ גְּ֝מוּלֵ֗⁠ךְ שֶׁ⁠גָּמַ֥לְתְּ לָֽ⁠נוּ ׃⁹ אַשְׁרֵ֤י ׀ שֶׁ⁠יֹּאחֵ֓ז וְ⁠נִפֵּ֬ץ אֶֽת ־ עֹ֝לָלַ֗יִ⁠ךְ אֶל ־ הַ⁠סָּֽלַע ׃

Chapter 138

¹ לְ⁠דָוִ֨ד ׀ אוֹדְ⁠ךָ֥ בְ⁠כָל ־ לִבִּ֑⁠י נֶ֖גֶד אֱלֹהִ֣ים אֲזַמְּרֶֽ⁠ךָּ ׃² אֶשְׁתַּחֲוֶ֨ה אֶל ־ הֵיכַ֪ל קָדְשְׁ⁠ךָ֡ וְ⁠א֘וֹדֶ֤ה אֶת ־ שְׁמֶ֗⁠ךָ עַל ־ חַסְדְּ⁠ךָ֥ וְ⁠עַל ־ אֲמִתֶּ֑⁠ךָ כִּֽי ־ הִגְדַּ֥לְתָּ עַל ־ כָּל ־ שִׁ֝מְ⁠ךָ֗ אִמְרָתֶֽ⁠ךָ ׃³ בְּ⁠י֣וֹם קָ֭רָֽאתִי וַֽ⁠תַּעֲנֵ֑⁠נִי תַּרְהִבֵ֖⁠נִי בְ⁠נַפְשִׁ֣⁠י עֹֽז ׃⁴ יוֹד֣וּ⁠ךָ יְ֭הוָה כָּל ־ מַלְכֵי ־ אָ֑רֶץ כִּ֥י שָׁ֝מְע֗וּ אִמְרֵי ־ פִֽי⁠ךָ ׃⁵ וְ֭⁠יָשִׁירוּ בְּ⁠דַרְכֵ֣י יְהוָ֑ה כִּ֥י גָ֝ד֗וֹל כְּב֣וֹד יְהוָֽה ׃⁶ כִּי ־ רָ֣ם יְ֭הוָה וְ⁠שָׁפָ֣ל יִרְאֶ֑ה וְ֝⁠גָבֹ֗הַּ מִ⁠מֶּרְחָ֥ק יְיֵדָֽע ׃⁷ אִם ־ אֵלֵ֤ךְ ׀ בְּ⁠קֶ֥רֶב צָרָ֗ה תְּחַ֫יֵּ֥⁠נִי עַ֤ל אַ֣ף אֹ֭יְבַ⁠י תִּשְׁלַ֣ח יָדֶ֑⁠ךָ וְ⁠ת֖וֹשִׁיעֵ֣⁠נִי יְמִינֶֽ⁠ךָ ׃⁸ יְהוָה֮ יִגְמֹ֪ר בַּ֫עֲדִ֥⁠י יְ֭הוָה חַסְדְּ⁠ךָ֣ לְ⁠עוֹלָ֑ם מַעֲשֵׂ֖י יָדֶ֣י⁠ךָ אַל ־ תֶּֽרֶף ׃

Chapter 139

¹ לַ֭⁠מְנַצֵּחַ לְ⁠דָוִ֣ד מִזְמ֑וֹר יְהוָ֥ה חֲ֝קַרְתַּ֗⁠נִי וַ⁠תֵּדָֽע ׃² אַתָּ֣ה יָ֭דַעְתָּ שִׁבְתִּ֣⁠י וְ⁠קוּמִ֑⁠י בַּ֥נְתָּה לְ֝⁠רֵעִ֗⁠י מֵ⁠רָחֽוֹק ׃³ אָרְחִ֣⁠י וְ⁠רִבְעִ֣⁠י זֵרִ֑יתָ וְֽ⁠כָל ־ דְּרָכַ֥⁠י הִסְכַּֽנְתָּה ׃⁴ כִּ֤י אֵ֣ין מִ֭לָּה בִּ⁠לְשׁוֹנִ֑⁠י הֵ֥ן יְ֝הוָ֗ה יָדַ֥עְתָּ כֻלָּֽ⁠הּ ׃⁵ אָח֣וֹר וָ⁠קֶ֣דֶם צַרְתָּ֑⁠נִי וַ⁠תָּ֖שֶׁת עָלַ֣⁠י כַּפֶּֽ⁠כָה ׃⁶ פלאיה ¹ דַ֣עַת מִמֶּ֑⁠נִּי נִ֝שְׂגְּבָ֗ה לֹא ־ א֥וּכַֽל לָֽ⁠הּ ׃⁷ אָ֭נָ֥ה אֵלֵ֣ךְ מֵ⁠רוּחֶ֑⁠ךָ וְ֝⁠אָ֗נָה מִ⁠פָּנֶ֥י⁠ךָ אֶבְרָֽח ׃⁸ אִם ־ אֶסַּ֣ק שָׁ֭מַיִם שָׁ֣ם אָ֑תָּה וְ⁠אַצִּ֖יעָה שְּׁא֣וֹל הִנֶּֽ⁠ךָּ ׃⁹ אֶשָּׂ֥א כַנְפֵי ־ שָׁ֑חַר אֶ֝שְׁכְּנָ֗ה בְּ⁠אַחֲרִ֥ית יָֽם ׃¹⁰ גַּם ־ שָׁ֭ם יָדְ⁠ךָ֣ תַנְחֵ֑⁠נִי וְֽ⁠תֹאחֲזֵ֥⁠נִי יְמִינֶֽ⁠ךָ ׃¹¹ וָ֭⁠אֹמַר אַךְ ־ חֹ֣שֶׁךְ יְשׁוּפֵ֑⁠נִי וְ֝⁠לַ֗יְלָה א֣וֹר בַּעֲדֵֽ⁠נִי ׃¹² גַּם ־ חֹשֶׁךְ֮ לֹֽא ־ יַחְשִׁ֪יךְ מִ֫מֶּ֥⁠ךָ וְ֭⁠לַיְלָה כַּ⁠יּ֣וֹם יָאִ֑יר כַּ֝⁠חֲשֵׁיכָ֗ה כָּ⁠אוֹרָֽה ׃¹³ כִּֽי ־ אַ֭תָּה קָנִ֣יתָ כִלְיֹתָ֑⁠י תְּ֝סֻכֵּ֗⁠נִי בְּ⁠בֶ֣טֶן אִמִּֽ⁠י ׃¹⁴ אֽוֹדְ⁠ךָ֗ עַ֤ל כִּ֥י נוֹרָא֗וֹת נִ֫פְלֵ֥יתִי נִפְלָאִ֥ים מַעֲשֶׂ֑י⁠ךָ וְ֝⁠נַפְשִׁ֗⁠י יֹדַ֥עַת מְאֹֽד ׃¹⁵ לֹא ־ נִכְחַ֥ד עָצְמִ֗⁠י מִ֫מֶּ֥⁠ךָּ אֲשֶׁר ־ עֻשֵּׂ֥יתִי בַ⁠סֵּ֑תֶר רֻ֝קַּ֗מְתִּי בְּֽ⁠תַחְתִּיּ֥וֹת אָֽרֶץ ׃¹⁶ גָּלְמִ֤⁠י ׀ רָ֘א֤וּ עֵינֶ֗י⁠ךָ וְ⁠עַֽל ־ סִפְרְ⁠ךָ֮ כֻּלָּ֪⁠ם יִכָּ֫תֵ֥בוּ יָמִ֥ים יֻצָּ֑רוּ ו⁠לא ² אֶחָ֣ד בָּ⁠הֶֽם ׃¹⁷ וְ⁠לִ֗⁠י מַה ־ יָּקְר֣וּ רֵעֶ֣י⁠ךָ אֵ֑ל מֶ֥ה עָ֝צְמוּ רָאשֵׁי⁠הֶֽם ׃¹⁸ אֶ֭סְפְּרֵ⁠ם מֵ⁠ח֣וֹל יִרְבּ֑וּ⁠ן הֱ֝קִיצֹ֗תִי וְ⁠עוֹדִ֥⁠י עִמָּֽ⁠ךְ ׃¹⁹ אִם ־ תִּקְטֹ֖ל אֱל֥וֹהַּ ׀ רָשָׁ֑ע וְ⁠אַנְשֵׁ֥י דָ֝מִ֗ים ס֣וּרוּ מֶֽ⁠נִּי ׃²⁰ אֲשֶׁ֣ר יֹ֭אמְרֻ⁠ךָ לִ⁠מְזִמָּ֑ה נָשֻׂ֖א לַ⁠שָּׁ֣וְא עָרֶֽי⁠ךָ ׃²¹ הֲ⁠לֽוֹא ־ מְשַׂנְאֶ֖י⁠ךָ יְהוָ֥ה ׀ אֶשְׂנָ֑א וּ֝⁠בִ⁠תְקוֹמְמֶ֗י⁠ךָ אֶתְקוֹטָֽט ׃²² תַּכְלִ֣ית שִׂנְאָ֣ה שְׂנֵאתִ֑י⁠ם לְ֝⁠אוֹיְבִ֗ים הָ֣יוּ לִֽ⁠י ׃²³ חָקְרֵ֣⁠נִי אֵ֭ל וְ⁠דַ֣ע לְבָבִ֑⁠י בְּ֝חָנֵ֗⁠נִי וְ⁠דַ֣ע שַׂרְעַפָּֽ⁠י ׃²⁴ וּ⁠רְאֵ֗ה אִם ־ דֶּֽרֶךְ ־ עֹ֥צֶב בִּ֑⁠י וּ֝⁠נְחֵ֗⁠נִי בְּ⁠דֶ֣רֶךְ עוֹלָֽם ׃

¹Q פְּלִ֣יאָֽה

²Q וְל֖וֹ

Chapter 140

⁽¹⁾

לַ⁠מְנַצֵּ֗חַ מִזְמ֥וֹר לְ⁠דָוִֽד ׃

¹⁽²⁾ חַלְּצֵ֣⁠נִי יְ֭הוָה מֵ⁠אָדָ֣ם רָ֑ע מֵ⁠אִ֖ישׁ חֲמָסִ֣ים תִּנְצְרֵֽ⁠נִי ׃²⁽³⁾ אֲשֶׁ֤ר חָשְׁב֣וּ רָע֣וֹת בְּ⁠לֵ֑ב כָּל ־ י֝֗וֹם יָג֥וּרוּ מִלְחָמֽוֹת ׃³⁽⁴⁾ שָֽׁנֲנ֣וּ לְשׁוֹנָ⁠ם֮ כְּֽמוֹ ־ נָ֫חָ֥שׁ חֲמַ֥ת עַכְשׁ֑וּב תַּ֖חַת שְׂפָתֵ֣י⁠מוֹ סֶֽלָה ׃⁴⁽⁵⁾ שָׁמְרֵ֤⁠נִי יְהוָ֨ה ׀ מִ֘⁠ידֵ֤י רָשָׁ֗ע מֵ⁠אִ֣ישׁ חֲמָסִ֣ים תִּנְצְרֵ֑⁠נִי אֲשֶׁ֥ר חָ֝שְׁב֗וּ לִ⁠דְח֥וֹת פְּעָמָֽ⁠י ׃⁵⁽⁶⁾ טָֽמְנֽוּ ־ גֵאִ֨ים ׀ פַּ֡ח לִ֗⁠י וַ⁠חֲבָלִ֗ים פָּ֣רְשׂוּ רֶ֭שֶׁת לְ⁠יַד ־ מַעְגָּ֑ל מֹקְשִׁ֖ים שָֽׁתוּ ־ לִ֣⁠י סֶֽלָה ׃⁶⁽⁷⁾ אָמַ֣רְתִּי לַ֭⁠יהוָה אֵ֣לִ⁠י אָ֑תָּה הַאֲזִ֥ינָ⁠ה יְ֝הוָ֗ה ק֣וֹל תַּחֲנוּנָֽ⁠י ׃⁷⁽⁸⁾ יְהֹוִ֣ה אֲ֭דֹנָ⁠י עֹ֣ז יְשׁוּעָתִ֑⁠י סַכֹּ֥תָה לְ֝⁠רֹאשִׁ֗⁠י בְּ⁠י֣וֹם נָֽשֶׁק ׃⁸⁽⁹⁾ אַל ־ תִּתֵּ֣ן יְ֭הוָה מַאֲוַיֵּ֣י רָשָׁ֑ע זְמָמ֥⁠וֹ אַל ־ תָּ֝פֵ֗ק יָר֥וּמוּ סֶֽלָה ׃⁹⁽¹⁰⁾ רֹ֥אשׁ מְסִבָּ֑⁠י עֲמַ֖ל שְׂפָתֵ֣י⁠מוֹ יְכַסֵּֽמוֹ ׃¹¹⁰⁽¹¹⁾ יִמּ֥וֹטוּ ² עֲלֵי⁠הֶ֗ם גֶּֽחָ֫לִ֥ים בָּ⁠אֵ֥שׁ יַפִּלֵ֑⁠ם בְּ֝⁠מַהֲמֹר֗וֹת בַּֽל ־ יָקֽוּמוּ ׃¹¹⁽¹²⁾ אִ֥ישׁ לָשׁוֹן֮ בַּל ־ יִכּ֪וֹן בָּ֫⁠אָ֥רֶץ אִישׁ ־ חָמָ֥ס רָ֑ע יְ֝צוּדֶ֗⁠נּוּ לְ⁠מַדְחֵפֹֽת ׃¹²⁽¹³⁾ יָדַ֗עְתִּי ³ כִּֽי ־ יַעֲשֶׂ֣ה יְ֭הוָה דִּ֣ין עָנִ֑י מִ֝שְׁפַּ֗ט אֶבְיֹנִֽים ׃¹³⁽¹⁴⁾ אַ֣ךְ צַ֭דִּיקִים יוֹד֣וּ לִ⁠שְׁמֶ֑⁠ךָ יֵשְׁב֥וּ יְ֝שָׁרִ֗ים אֶת ־ פָּנֶֽי⁠ךָ ׃

Chapter 141

¹ מִזְמ֗וֹר לְ⁠דָ֫וִ֥ד יְהוָ֣ה קְ֭רָאתִי⁠ךָ ח֣וּשָׁ⁠ה לִּ֑⁠י הַאֲזִ֥ינָ⁠ה ק֝וֹלִ֗⁠י בְּ⁠קָרְאִ⁠י ־ לָֽ⁠ךְ ׃² תִּכּ֤וֹן תְּפִלָּתִ֣⁠י קְטֹ֣רֶת לְ⁠פָנֶ֑י⁠ךָ מַֽשְׂאַ֥ת כַּ֝פַּ֗⁠י מִנְחַת ־ עָֽרֶב ׃³ שִׁיתָ֣⁠ה יְ֭הוָה שָׁמְרָ֣ה לְ⁠פִ֑⁠י נִ֝צְּרָ֗⁠ה עַל ־ דַּ֥ל שְׂפָתָֽ⁠י ׃⁴ אַל ־ תַּט ־ לִבִּ֨⁠י לְ⁠דָבָ֪ר ׀ רָ֡ע לְ⁠הִתְע֘וֹלֵ֤ל עֲלִל֨וֹת ׀ בְּ⁠רֶ֗שַׁע אֶת ־ אִישִׁ֥ים פֹּֽעֲלֵי ־ אָ֑וֶן וּ⁠בַל ־ אֶ֝לְחַ֗ם בְּ⁠מַנְעַמֵּי⁠הֶֽם ׃⁵ יֶֽהֶלְמֵֽ⁠נִי ־ צַדִּ֨יק ׀ חֶ֡סֶד וְֽ⁠יוֹכִיחֵ֗⁠נִי שֶׁ֣מֶן רֹ֭אשׁ אַל ־ יָנִ֣י רֹאשִׁ֑⁠י כִּי ־ ע֥וֹד וּ֝⁠תְפִלָּתִ֗⁠י בְּ⁠רָעוֹתֵי⁠הֶֽם ׃⁶ נִשְׁמְט֣וּ בִֽ⁠ידֵי ־ סֶ֭לַע שֹׁפְטֵי⁠הֶ֑ם וְ⁠שָׁמְע֥וּ אֲ֝מָרַ֗⁠י כִּ֣י נָעֵֽמוּ ׃⁷ כְּמ֤וֹ פֹלֵ֣חַ וּ⁠בֹקֵ֣עַ בָּ⁠אָ֑רֶץ נִפְזְר֥וּ עֲ֝צָמֵ֗י⁠נוּ לְ⁠פִ֣י שְׁאֽוֹל ׃⁸ כִּ֤י אֵלֶ֨י⁠ךָ ׀ יְהֹוִ֣ה אֲדֹנָ֣⁠י עֵינָ֑⁠י בְּ⁠כָ֥ה חָ֝סִ֗יתִי אַל ־ תְּעַ֥ר נַפְשִֽׁ⁠י ׃⁹ שָׁמְרֵ֗⁠נִי מִ֣⁠ידֵי פַ֭ח יָ֣קְשׁוּ לִ֑⁠י וּ֝⁠מֹקְשׁ֗וֹת פֹּ֣עֲלֵי אָֽוֶן ׃¹⁰ יִפְּל֣וּ בְ⁠מַכְמֹרָ֣י⁠ו רְשָׁעִ֑ים יַ֥חַד אָ֝נֹכִ֗י עַֽד ־ אֶעֱבֽוֹר ׃

Chapter 142

⁽¹⁾

מַשְׂכִּ֥יל לְ⁠דָוִ֑ד בִּ⁠הְיוֹת֖⁠וֹ בַ⁠מְּעָרָ֣ה תְפִלָּֽה ׃

¹⁽²⁾ ק֭וֹלִ⁠י אֶל ־ יְהוָ֣ה אֶזְעָ֑ק ק֝וֹלִ֗⁠י אֶל ־ יְהוָ֥ה אֶתְחַנָּֽן ׃²⁽³⁾ אֶשְׁפֹּ֣ךְ לְ⁠פָנָ֣י⁠ו שִׂיחִ֑⁠י צָ֝רָתִ֗⁠י לְ⁠פָנָ֥י⁠ו אַגִּֽיד ׃³⁽⁴⁾ בְּ⁠הִתְעַטֵּ֬ף עָלַ֨⁠י ׀ רוּחִ֗⁠י וְ⁠אַתָּה֮ יָדַ֪עְתָּ נְֽתִיבָ֫תִ֥⁠י בְּ⁠אֹֽרַח ־ ז֥וּ אֲהַלֵּ֑ךְ טָמְנ֖וּ פַ֣ח לִֽ⁠י ׃⁴⁽⁵⁾ הַבֵּ֤יט יָמִ֨ין ׀ וּ⁠רְאֵה֮ וְ⁠אֵֽין ־ לִ֪⁠י מַ֫כִּ֥יר אָבַ֣ד מָנ֣וֹס מִמֶּ֑⁠נִּי אֵ֖ין דּוֹרֵ֣שׁ לְ⁠נַפְשִֽׁ⁠י ׃⁵⁽⁶⁾ זָעַ֥קְתִּי אֵלֶ֗י⁠ךָ יְה֫וָ֥ה אָ֭מַרְתִּי אַתָּ֣ה מַחְסִ֑⁠י חֶ֝לְקִ֗⁠י בְּ⁠אֶ֣רֶץ הַֽ⁠חַיִּים ׃⁶⁽⁷⁾ הַקְשִׁ֤יבָ⁠ה ׀ אֶֽל ־ רִנָּתִ⁠י֮ כִּֽי ־ דַלּ֪וֹתִ֫י מְאֹ֥ד הַצִּילֵ֥⁠נִי מֵ⁠רֹדְפַ֑⁠י כִּ֖י אָמְצ֣וּ מִמֶּֽ⁠נִּי ׃⁷⁽⁸⁾ ה֘וֹצִ֤יאָ⁠ה מִ⁠מַּסְגֵּ֨ר ׀ נַפְשִׁ⁠י֮ לְ⁠הוֹד֪וֹת אֶת ־ שְׁ֫מֶ֥⁠ךָ בִּ֭⁠י יַכְתִּ֣רוּ צַדִּיקִ֑ים כִּ֖י תִגְמֹ֣ל עָלָֽ⁠י ׃

Chapter 143

¹ מִזְמ֗וֹר לְ⁠דָ֫וִ֥ד יְהוָ֤ה ׀ שְׁמַ֬ע תְּפִלָּתִ֗⁠י הַאֲזִ֥ינָ⁠ה אֶל ־ תַּחֲנוּנַ֑⁠י בֶּ⁠אֱמֻנָתְ⁠ךָ֥ עֲ֝נֵ֗⁠נִי בְּ⁠צִדְקָתֶֽ⁠ךָ ׃² וְ⁠אַל ־ תָּב֣וֹא בְ֭⁠מִשְׁפָּט אֶת ־ עַבְדֶּ֑⁠ךָ כִּ֤י לֹֽא ־ יִצְדַּ֖ק לְ⁠פָנֶ֣י⁠ךָ כָל ־ חָֽי ׃³ כִּ֥י רָ֘דַ֤ף אוֹיֵ֨ב ׀ נַפְשִׁ֗⁠י דִּכָּ֣א לָ֭⁠אָרֶץ חַיָּתִ֑⁠י הוֹשִׁיבַ֥⁠נִי בְ֝⁠מַחֲשַׁכִּ֗ים כְּ⁠מֵתֵ֥י עוֹלָֽם ׃⁴ וַ⁠תִּתְעַטֵּ֣ף עָלַ֣⁠י רוּחִ֑⁠י בְּ֝⁠תוֹכִ֗⁠י יִשְׁתּוֹמֵ֥ם לִבִּֽ⁠י ׃⁵ זָ֘כַ֤רְתִּי יָמִ֨ים ׀ מִ⁠קֶּ֗דֶם הָגִ֥יתִי בְ⁠כָל ־ פָּעֳלֶ֑⁠ךָ בְּֽ⁠מַעֲשֵׂ֖ה יָדֶ֣י⁠ךָ אֲשׂוֹחֵֽחַ ׃⁶ פֵּרַ֣שְׂתִּי יָדַ֣⁠י אֵלֶ֑י⁠ךָ נַפְשִׁ֓⁠י ׀ כְּ⁠אֶֽרֶץ ־ עֲיֵפָ֖ה לְ⁠ךָ֣ סֶֽלָה ׃⁷ מַ֘הֵ֤ר עֲנֵ֨⁠נִי ׀ יְהוָה֮ כָּלְתָ֪ה ר֫וּחִ֥⁠י אַל ־ תַּסְתֵּ֣ר פָּנֶ֣י⁠ךָ מִמֶּ֑⁠נִּי וְ֝⁠נִמְשַׁ֗לְתִּי עִם ־ יֹ֥רְדֵי בֽוֹר ׃⁸ הַשְׁמִ֘יעֵ֤⁠נִי בַ⁠בֹּ֨קֶר ׀ חַסְדֶּ⁠ךָ֮ כִּֽי ־ בְ⁠ךָ֪ בָ֫טָ֥חְתִּי הוֹדִיעֵ֗⁠נִי דֶּֽרֶךְ ־ ז֥וּ אֵלֵ֑ךְ כִּֽי ־ אֵ֝לֶי⁠ךָ נָשָׂ֥אתִי נַפְשִֽׁ⁠י ׃⁹ הַצִּילֵ֖⁠נִי מֵ⁠אֹיְבַ֥⁠י ׀ יְהוָ֗ה אֵלֶ֥י⁠ךָ כִסִּֽתִי ׃¹⁰ לַמְּדֵ֤⁠נִי ׀ לַֽ⁠עֲשׂ֣וֹת רְצוֹנֶ⁠ךָ֮ כִּֽי ־ אַתָּ֪ה אֱל֫וֹהָ֥⁠י רוּחֲ⁠ךָ֥ טוֹבָ֑ה תַּ֝נְחֵ֗⁠נִי בְּ⁠אֶ֣רֶץ מִישֽׁוֹר ׃¹¹ לְמַֽעַן ־ שִׁמְ⁠ךָ֣ יְהוָ֣ה תְּחַיֵּ֑⁠נִי בְּ⁠צִדְקָתְ⁠ךָ֓ ׀ תוֹצִ֖יא מִ⁠צָּרָ֣ה נַפְשִֽׁ⁠י ׃¹² וּֽ⁠בְ⁠חַסְדְּ⁠ךָ֮ תַּצְמִ֪ית אֹ֫יְבָ֥⁠י וְֽ֭⁠הַאֲבַדְתָּ כָּל ־ צֹרֲרֵ֣י נַפְשִׁ֑⁠י כִּ֝֗י אֲנִ֣י עַבְדֶּֽ⁠ךָ ׃

Chapter 144

¹ לְ⁠דָוִ֨ד ׀ בָּ֘ר֤וּךְ יְהוָ֨ה ׀ צוּרִ֗⁠י הַֽ⁠מְלַמֵּ֣ד יָדַ֣⁠י לַ⁠קְרָ֑ב אֶ֝צְבְּעוֹתַ֗⁠י לַ⁠מִּלְחָמָֽה ׃² חַסְדִּ֥⁠י וּ⁠מְצוּדָתִ⁠י֮ מִשְׂגַּבִּ֪⁠י וּֽ⁠מְפַלְטִ֫⁠י לִ֥⁠י מָ֭גִנִּ⁠י וּ⁠ב֣⁠וֹ חָסִ֑יתִי הָ⁠רוֹדֵ֖ד עַמִּ֣⁠י תַחְתָּֽ⁠י ׃³ יְֽהוָ֗ה מָה ־ אָ֭דָם וַ⁠תֵּדָעֵ֑⁠הוּ בֶּן ־ אֱ֝נ֗וֹשׁ וַֽ⁠תְּחַשְּׁבֵֽ⁠הוּ ׃⁴ אָ֭דָם לַ⁠הֶ֣בֶל דָּמָ֑ה יָ֝מָ֗י⁠ו כְּ⁠צֵ֣ל עוֹבֵֽר ׃⁵ יְ֭הוָה הַט ־ שָׁמֶ֣י⁠ךָ וְ⁠תֵרֵ֑ד גַּ֖ע בֶּ⁠הָרִ֣ים וְֽ⁠יֶעֱשָֽׁנוּ ׃⁶ בְּר֣וֹק בָּ֭רָק וּ⁠תְפִיצֵ֑⁠ם שְׁלַ֥ח חִ֝צֶּ֗י⁠ךָ וּ⁠תְהֻמֵּֽ⁠ם ׃⁷ שְׁלַ֥ח יָדֶ֗י⁠ךָ מִ⁠מָּ֫ר֥וֹם פְּצֵ֣⁠נִי וְ֭⁠הַצִּילֵ⁠נִי מִ⁠מַּ֣יִם רַבִּ֑ים מִ֝⁠יַּ֗ד בְּנֵ֣י נֵכָֽר ׃⁸ אֲשֶׁ֣ר פִּ֭י⁠הֶם דִּבֶּר ־ שָׁ֑וְא וִֽ֝⁠ימִינָ֗⁠ם יְמִ֣ין שָֽׁקֶר ׃⁹ אֱֽלֹהִ֗ים שִׁ֣יר חָ֭דָשׁ אָשִׁ֣ירָה לָּ֑⁠ךְ בְּ⁠נֵ֥בֶל עָ֝שׂ֗וֹר אֲזַמְּרָה ־ לָּֽ⁠ךְ ׃¹⁰ הַ⁠נּוֹתֵ֥ן תְּשׁוּעָ֗ה לַ⁠מְּלָ֫כִ֥ים הַ֭⁠פּוֹצֶה אֶת ־ דָּוִ֥ד עַבְדּ֗⁠וֹ מֵ⁠חֶ֥רֶב רָעָֽה ׃¹¹ פְּצֵ֥⁠נִי וְ⁠הַצִּילֵ⁠נִי֮ מִ⁠יַּ֪ד בְּֽנֵי ־ נֵ֫כָ֥ר אֲשֶׁ֣ר פִּ֭י⁠הֶם דִּבֶּר ־ שָׁ֑וְא וִֽ֝⁠ימִינָ֗⁠ם יְמִ֣ין שָֽׁקֶר ׃¹² אֲשֶׁ֤ר בָּנֵ֨י⁠נוּ ׀ כִּ⁠נְטִעִים֮ מְגֻדָּלִ֪ים בִּֽ⁠נְעוּרֵ֫י⁠הֶ֥ם בְּנוֹתֵ֥י⁠נוּ כְ⁠זָוִיֹּ֑ת מְ֝חֻטָּב֗וֹת תַּבְנִ֥ית הֵיכָֽל ׃¹³ מְזָוֵ֣י⁠נוּ מְלֵאִים֮ מְפִיקִ֥ים מִ⁠זַּ֗ן אֶ֫ל ־ זַ֥ן צֹאונֵ֣⁠נוּ מַ֭אֲלִיפוֹת מְרֻבָּב֗וֹת בְּ⁠חוּצוֹתֵֽי⁠נוּ ׃¹⁴ אַלּוּפֵ֗י⁠נוּ מְֽסֻבָּ֫לִ֥ים אֵֽין ־ פֶּ֭רֶץ וְ⁠אֵ֣ין יוֹצֵ֑את וְ⁠אֵ֥ין צְ֝וָחָ֗ה בִּ⁠רְחֹבֹתֵֽי⁠נוּ ׃¹⁵ אַשְׁרֵ֣י הָ֭⁠עָם שֶׁ⁠כָּ֣כָה לּ֑⁠וֹ אַֽשְׁרֵ֥י הָ֝⁠עָ֗ם שֶׁ⁠יֲהוָ֥ה אֱלֹהָֽי⁠ו ׃

Chapter 145

¹ תְּהִלָּ֗ה לְ⁠דָ֫וִ֥ד אֲרוֹמִמְ⁠ךָ֣ אֱלוֹהַ֣⁠י הַ⁠מֶּ֑לֶךְ וַ⁠אֲבָרֲכָ֥ה שִׁ֝מְ⁠ךָ֗ לְ⁠עוֹלָ֥ם וָ⁠עֶֽד ׃² בְּ⁠כָל ־ י֥וֹם אֲבָרֲכֶ֑⁠ךָּ וַ⁠אֲהַלְלָ֥ה שִׁ֝מְ⁠ךָ֗ לְ⁠עוֹלָ֥ם וָ⁠עֶֽד ׃³ גָּ֘ד֤וֹל יְהוָ֣ה וּ⁠מְהֻלָּ֣ל מְאֹ֑ד וְ֝⁠לִ⁠גְדֻלָּת֗⁠וֹ אֵ֣ין חֵֽקֶר ׃⁴ דּ֣וֹר לְ֭⁠דוֹר יְשַׁבַּ֣ח מַעֲשֶׂ֑י⁠ךָ וּ⁠גְב֖וּרֹתֶ֣י⁠ךָ יַגִּֽידוּ ׃⁵ הֲ֭דַר כְּב֣וֹד הוֹדֶ֑⁠ךָ וְ⁠דִבְרֵ֖י נִפְלְאוֹתֶ֣י⁠ךָ אָשִֽׂיחָה ׃⁶ וֶ⁠עֱז֣וּז נוֹרְאֹתֶ֣י⁠ךָ יֹאמֵ֑רוּ וּגְדוּלָּתְךָ֥ ¹ אֲסַפְּרֶֽ⁠נָּה ׃⁷ זֵ֣כֶר רַב ־ טוּבְ⁠ךָ֣ יַבִּ֑יעוּ וְ⁠צִדְקָתְ⁠ךָ֥ יְרַנֵּֽנוּ ׃⁸ חַנּ֣וּן וְ⁠רַח֣וּם יְהוָ֑ה אֶ֥רֶךְ אַ֝פַּ֗יִם וּ⁠גְדָל ־ חָֽסֶד ׃⁹ טוֹב ־ יְהוָ֥ה לַ⁠כֹּ֑ל וְ֝⁠רַחֲמָ֗י⁠ו עַל ־ כָּל ־ מַעֲשָֽׂי⁠ו ׃¹⁰ יוֹד֣וּ⁠ךָ יְ֭הוָה כָּל ־ מַעֲשֶׂ֑י⁠ךָ וַ֝⁠חֲסִידֶ֗י⁠ךָ יְבָרֲכֽוּ⁠כָה ׃¹¹ כְּב֣וֹד מַלְכוּתְ⁠ךָ֣ יֹאמֵ֑רוּ וּ⁠גְבוּרָתְ⁠ךָ֥ יְדַבֵּֽרוּ ׃¹² לְ⁠הוֹדִ֤יעַ ׀ לִ⁠בְנֵ֣י הָ֭⁠אָדָם גְּבוּרֹתָ֑י⁠ו וּ֝⁠כְב֗וֹד הֲדַ֣ר מַלְכוּתֽ⁠וֹ ׃¹³ מַֽלְכוּתְ⁠ךָ֗ מַלְכ֥וּת כָּל ־ עֹֽלָמִ֑ים וּ֝⁠מֶֽמְשֶׁלְתְּ⁠ךָ֗ בְּ⁠כָל ־ דּ֥וֹר וָ⁠דֽוֹר ׃¹⁴ סוֹמֵ֣ךְ יְ֭הוָה לְ⁠כָל ־ הַ⁠נֹּפְלִ֑ים וְ֝⁠זוֹקֵ֗ף לְ⁠כָל ־ הַ⁠כְּפוּפִֽים ׃¹⁵ עֵֽינֵי ־ כֹ֭ל אֵלֶ֣י⁠ךָ יְשַׂבֵּ֑רוּ וְ⁠אַתָּ֤ה נֽוֹתֵן ־ לָ⁠הֶ֖ם אֶת ־ אָכְלָ֣⁠ם בְּ⁠עִתּֽ⁠וֹ ׃¹⁶ פּוֹתֵ֥חַ אֶת ־ יָדֶ֑⁠ךָ וּ⁠מַשְׂבִּ֖יעַ לְ⁠כָל ־ חַ֣י רָצֽוֹן ׃¹⁷ צַדִּ֣יק יְ֭הוָה בְּ⁠כָל ־ דְּרָכָ֑י⁠ו וְ֝⁠חָסִ֗יד בְּ⁠כָל ־ מַעֲשָֽׂי⁠ו ׃¹⁸ קָר֣וֹב יְ֭הוָה לְ⁠כָל ־ קֹרְאָ֑י⁠ו לְ⁠כֹ֤ל אֲשֶׁ֖ר יִקְרָאֻ֣⁠הוּ בֶ⁠אֱמֶֽת ׃¹⁹ רְצוֹן ־ יְרֵאָ֥י⁠ו יַעֲשֶׂ֑ה וְֽ⁠אֶת ־ שַׁוְעָתָ֥⁠ם יִ֝שְׁמַ֗ע וְ⁠יוֹשִׁיעֵֽ⁠ם ׃²⁰ שׁוֹמֵ֣ר יְ֭הוָה אֶת ־ כָּל ־ אֹהֲבָ֑י⁠ו וְ⁠אֵ֖ת כָּל ־ הָ⁠רְשָׁעִ֣ים יַשְׁמִֽיד ׃²¹ תְּהִלַּ֥ת יְהוָ֗ה יְֽדַבֶּ֫ר ־ פִּ֥⁠י וִ⁠יבָרֵ֣ךְ כָּל ־ בָּ֭שָׂר שֵׁ֥ם קָדְשׁ֗⁠וֹ לְ⁠עוֹלָ֥ם וָ⁠עֶֽד ׃

¹K ו⁠גדולתי⁠ך

Chapter 146

¹ הַֽלְלוּ ־ יָ֡הּ הַלְלִ֥י נַ֝פְשִׁ֗⁠י אֶת ־ יְהוָֽה ׃² אֲהַלְלָ֣ה יְהוָ֣ה בְּ⁠חַיָּ֑⁠י אֲזַמְּרָ֖ה לֵֽ⁠אלֹהַ֣⁠י בְּ⁠עוֹדִֽ⁠י ׃³ אַל ־ תִּבְטְח֥וּ בִ⁠נְדִיבִ֑ים בְּ⁠בֶן ־ אָדָ֓ם ׀ שֶׁ֤⁠אֵֽין ל֥⁠וֹ תְשׁוּעָֽה ׃⁴ תֵּצֵ֣א ר֭וּח⁠וֹ יָשֻׁ֣ב לְ⁠אַדְמָת֑⁠וֹ בַּ⁠יּ֥וֹם הַ֝⁠ה֗וּא אָבְד֥וּ עֶשְׁתֹּנֹתָֽי⁠ו ׃⁵ אַשְׁרֵ֗י שֶׁ֤⁠אֵ֣ל יַעֲקֹ֣ב בְּ⁠עֶזְר֑⁠וֹ שִׂ֝בְר֗⁠וֹ עַל ־ יְהוָ֥ה אֱלֹהָֽי⁠ו ׃⁶ עֹשֶׂ֤ה ׀ שָׁ֘מַ֤יִם וָ⁠אָ֗רֶץ אֶת ־ הַ⁠יָּ֥ם וְ⁠אֶת ־ כָּל ־ אֲשֶׁר ־ בָּ֑⁠ם הַ⁠שֹּׁמֵ֖ר אֱמֶ֣ת לְ⁠עוֹלָֽם ׃⁷ עֹשֶׂ֤ה מִשְׁפָּ֨ט ׀ לָ⁠עֲשׁוּקִ֗ים נֹתֵ֣ן לֶ֭חֶם לָ⁠רְעֵבִ֑ים יְ֝הוָ֗ה מַתִּ֥יר אֲסוּרִֽים ׃⁸ יְהוָ֤ה ׀ פֹּ֘קֵ֤חַ עִוְרִ֗ים יְ֭הוָה זֹקֵ֣ף כְּפוּפִ֑ים יְ֝הוָ֗ה אֹהֵ֥ב צַדִּיקִֽים ׃⁹ יְהוָ֤ה ׀ שֹׁ֘מֵ֤ר אֶת ־ גֵּרִ֗ים יָת֣וֹם וְ⁠אַלְמָנָ֣ה יְעוֹדֵ֑ד וְ⁠דֶ֖רֶךְ רְשָׁעִ֣ים יְעַוֵּֽת ׃¹⁰ יִמְלֹ֤ךְ יְהוָ֨ה ׀ לְ⁠עוֹלָ֗ם אֱלֹהַ֣יִ⁠ךְ צִ֭יּוֹן לְ⁠דֹ֥ר וָ⁠דֹ֗ר הַֽלְלוּ ־ יָֽהּ ׃

Chapter 147

¹ הַ֥לְלוּ יָ֨הּ ׀ כִּי ־ ט֭וֹב זַמְּרָ֣ה אֱלֹהֵ֑י⁠נוּ כִּֽי ־ נָ֝עִים נָאוָ֥ה תְהִלָּֽה ׃² בּוֹנֵ֣ה יְרוּשָׁלִַ֣ם יְהוָ֑ה נִדְחֵ֖י יִשְׂרָאֵ֣ל יְכַנֵּֽס ׃³ הָ֭⁠רֹפֵא לִ⁠שְׁב֣וּרֵי לֵ֑ב וּ֝⁠מְחַבֵּ֗שׁ לְ⁠עַצְּבוֹתָֽ⁠ם ׃⁴ מוֹנֶ֣ה מִ֭סְפָּר לַ⁠כּוֹכָבִ֑ים לְ֝⁠כֻלָּ֗⁠ם שֵׁמ֥וֹת יִקְרָֽא ׃⁵ גָּד֣וֹל אֲדוֹנֵ֣י⁠נוּ וְ⁠רַב ־ כֹּ֑חַ לִ֝⁠תְבוּנָת֗⁠וֹ אֵ֣ין מִסְפָּֽר ׃⁶ מְעוֹדֵ֣ד עֲנָוִ֣ים יְהוָ֑ה מַשְׁפִּ֖יל רְשָׁעִ֣ים עֲדֵי ־ אָֽרֶץ ׃⁷ עֱנ֣וּ לַ⁠יהוָ֣ה בְּ⁠תוֹדָ֑ה זַמְּר֖וּ לֵ⁠אלֹהֵ֣י⁠נוּ בְ⁠כִנּֽוֹר ׃⁸ הַֽ⁠מְכַסֶּ֬ה שָׁמַ֨יִם ׀ בְּ⁠עָבִ֗ים הַ⁠מֵּכִ֣ין לָ⁠אָ֣רֶץ מָטָ֑ר הַ⁠מַּצְמִ֖יחַ הָרִ֣ים חָצִֽיר ׃⁹ נוֹתֵ֣ן לִ⁠בְהֵמָ֣ה לַחְמָ֑⁠הּ לִ⁠בְנֵ֥י עֹ֝רֵ֗ב אֲשֶׁ֣ר יִקְרָֽאוּ ׃¹⁰ לֹ֤א בִ⁠גְבוּרַ֣ת הַ⁠סּ֣וּס יֶחְפָּ֑ץ לֹֽא ־ בְ⁠שׁוֹקֵ֖י הָ⁠אִ֣ישׁ יִרְצֶֽה ׃¹¹ רוֹצֶ֣ה יְ֭הוָה אֶת ־ יְרֵאָ֑י⁠ו אֶת ־ הַֽ⁠מְיַחֲלִ֥ים לְ⁠חַסְדּֽ⁠וֹ ׃¹² שַׁבְּחִ֣י יְ֭רוּשָׁלִַם אֶת ־ יְהוָ֑ה הַֽלְלִ֖י אֱלֹהַ֣יִ⁠ךְ צִיּֽוֹן ׃¹³ כִּֽי ־ חִ֭זַּק בְּרִיחֵ֣י שְׁעָרָ֑יִ⁠ךְ בֵּרַ֖ךְ בָּנַ֣יִ⁠ךְ בְּ⁠קִרְבֵּֽ⁠ךְ ׃¹⁴ הַ⁠שָּׂם ־ גְּבוּלֵ֥⁠ךְ שָׁל֑וֹם חֵ֥לֶב חִ֝טִּ֗ים יַשְׂבִּיעֵֽ⁠ךְ ׃¹⁵ הַ⁠שֹּׁלֵ֣חַ אִמְרָת֣⁠וֹ אָ֑רֶץ עַד ־ מְ֝הֵרָ֗ה יָר֥וּץ דְּבָרֽ⁠וֹ ׃¹⁶ הַ⁠נֹּתֵ֣ן שֶׁ֣לֶג כַּ⁠צָּ֑מֶר כְּ֝פ֗וֹר כָּ⁠אֵ֥פֶר יְפַזֵּֽר ׃¹⁷ מַשְׁלִ֣יךְ קַֽרְח֣⁠וֹ כְ⁠פִתִּ֑ים לִ⁠פְנֵ֥י קָ֝רָת֗⁠וֹ מִ֣י יַעֲמֹֽד ׃¹⁸ יִשְׁלַ֣ח דְּבָר֣⁠וֹ וְ⁠יַמְסֵ֑⁠ם יַשֵּׁ֥ב ר֝וּח֗⁠וֹ יִזְּלוּ ־ מָֽיִם ׃¹⁹ מַגִּ֣יד דבר⁠ו ¹ לְ⁠יַעֲקֹ֑ב חֻקָּ֥י⁠ו וּ֝⁠מִשְׁפָּטָ֗י⁠ו לְ⁠יִשְׂרָאֵֽל ׃²⁰ לֹ֘א עָ֤שָׂה כֵ֨ן ׀ לְ⁠כָל ־ גּ֗וֹי וּ⁠מִשְׁפָּטִ֥ים בַּל ־ יְדָע֗וּ⁠ם הַֽלְלוּ ־ יָֽהּ ׃

¹Q דְּבָרָ֣יו

Chapter 148

¹ הַ֥לְלוּ יָ֨הּ ׀ הַֽלְל֣וּ אֶת ־ יְ֭הוָה מִן ־ הַ⁠שָּׁמַ֑יִם הַֽ֝לְל֗וּ⁠הוּ בַּ⁠מְּרוֹמִֽים ׃² הַֽלְל֥וּ⁠הוּ כָל ־ מַלְאָכָ֑י⁠ו הַֽ֝לְל֗וּ⁠הוּ כָּל ־ צְבָאָֽיו ׃¹³ הַֽ֭לְלוּ⁠הוּ שֶׁ֣מֶשׁ וְ⁠יָרֵ֑חַ הַ֝לְל֗וּ⁠הוּ כָּל ־ כּ֥וֹכְבֵי אֽוֹר ׃⁴ הַֽ֭לְלוּ⁠הוּ שְׁמֵ֣י הַ⁠שָּׁמָ֑יִם וְ֝⁠הַ⁠מַּ֗יִם אֲשֶׁ֤ר ׀ מֵ⁠עַ֬ל הַ⁠שָּׁמָֽיִם ׃⁵ יְֽ֭הַֽלְלוּ אֶת ־ שֵׁ֣ם יְהוָ֑ה כִּ֤י ה֭וּא צִוָּ֣ה וְ⁠נִבְרָֽאוּ ׃⁶ וַ⁠יַּעֲמִידֵ֣⁠ם לָ⁠עַ֣ד לְ⁠עוֹלָ֑ם חָק ־ נָ֝תַ֗ן וְ⁠לֹ֣א יַעֲבֽוֹר ׃⁷ הַֽלְל֣וּ אֶת ־ יְ֭הוָה מִן ־ הָ⁠אָ֑רֶץ תַּ֝נִּינִ֗ים וְ⁠כָל ־ תְּהֹמֽוֹת ׃⁸ אֵ֣שׁ וּ֭⁠בָרָד שֶׁ֣לֶג וְ⁠קִיט֑וֹר ר֥וּחַ סְ֝עָרָ֗ה עֹשָׂ֥ה דְבָרֽ⁠וֹ ׃⁹ הֶ⁠הָרִ֥ים וְ⁠כָל ־ גְּבָע֑וֹת עֵ֥ץ פְּ֝רִ֗י וְ⁠כָל ־ אֲרָזִֽים ׃¹⁰ הַֽ⁠חַיָּ֥ה וְ⁠כָל ־ בְּהֵמָ֑ה רֶ֝֗מֶשׂ וְ⁠צִפּ֥וֹר כָּנָֽף ׃¹¹ מַלְכֵי ־ אֶ֭רֶץ וְ⁠כָל ־ לְאֻמִּ֑ים שָׂ֝רִ֗ים וְ⁠כָל ־ שֹׁ֥פְטֵי אָֽרֶץ ׃¹² בַּחוּרִ֥ים וְ⁠גַם ־ בְּתוּל֑וֹת זְ֝קֵנִ֗ים עִם ־ נְעָרִֽים ׃¹³ יְהַלְל֤וּ ׀ אֶת ־ שֵׁ֬ם יְהוָ֗ה כִּֽי ־ נִשְׂגָּ֣ב שְׁמ֣⁠וֹ לְ⁠בַדּ֑⁠וֹ ה֝וֹד֗⁠וֹ עַל ־ אֶ֥רֶץ וְ⁠שָׁמָֽיִם ׃¹⁴ וַ⁠יָּ֤רֶם קֶ֨רֶן ׀ לְ⁠עַמּ֡⁠וֹ תְּהִלָּ֤ה לְֽ⁠כָל ־ חֲסִידָ֗י⁠ו לִ⁠בְנֵ֣י יִ֭שְׂרָאֵל עַֽם ־ קְרֹב֗⁠וֹ הַֽלְלוּ ־ יָֽהּ ׃

¹K צבא⁠ו

Chapter 149

¹ הַ֥לְלוּ יָ֨הּ ׀ שִׁ֣ירוּ לַֽ֭⁠יהוָה שִׁ֣יר חָדָ֑שׁ תְּ֝הִלָּת֗⁠וֹ בִּ⁠קְהַ֥ל חֲסִידִֽים ׃² יִשְׂמַ֣ח יִשְׂרָאֵ֣ל בְּ⁠עֹשָׂ֑י⁠ו בְּנֵֽי ־ צִ֝יּ֗וֹן יָגִ֥ילוּ בְ⁠מַלְכָּֽ⁠ם ׃³ יְהַֽלְל֣וּ שְׁמ֣⁠וֹ בְ⁠מָח֑וֹל בְּ⁠תֹ֥ף וְ֝⁠כִנּ֗וֹר יְזַמְּרוּ ־ לֽ⁠וֹ ׃⁴ כִּֽי ־ רוֹצֶ֣ה יְהוָ֣ה בְּ⁠עַמּ֑⁠וֹ יְפָאֵ֥ר עֲ֝נָוִ֗ים בִּ⁠ישׁוּעָֽה ׃⁵ יַעְלְז֣וּ חֲסִידִ֣ים בְּ⁠כָב֑וֹד יְ֝רַנְּנ֗וּ עַל ־ מִשְׁכְּבוֹתָֽ⁠ם ׃⁶ רוֹמְמ֣וֹת אֵ֭ל בִּ⁠גְרוֹנָ֑⁠ם וְ⁠חֶ֖רֶב פִּֽיפִיּ֣וֹת בְּ⁠יָדָֽ⁠ם ׃⁷ לַ⁠עֲשׂ֣וֹת נְ֭קָמָה בַּ⁠גּוֹיִ֑ם תּֽ֝וֹכֵחֹ֗ת בַּל ־ אֻמִּֽים ׃⁸ לֶ⁠אְסֹ֣ר מַלְכֵי⁠הֶ֣ם בְּ⁠זִקִּ֑ים וְ֝⁠נִכְבְּדֵי⁠הֶ֗ם בְּ⁠כַבְלֵ֥י בַרְזֶֽל ׃⁹ לַ⁠עֲשׂ֤וֹת בָּ⁠הֶ֨ם ׀ מִשְׁפָּ֬ט כָּת֗וּב הָדָ֣ר ה֭וּא לְ⁠כָל ־ חֲסִידָ֗י⁠ו הַֽלְלוּ ־ יָֽהּ ׃

Chapter 150

¹ הַ֥לְלוּ יָ֨הּ ׀ הַֽלְלוּ ־ אֵ֥ל בְּ⁠קָדְשׁ֑⁠וֹ הַֽ֝לְל֗וּ⁠הוּ בִּ⁠רְקִ֥יעַ עֻזּֽ⁠וֹ ׃² הַֽלְל֥וּ⁠הוּ בִ⁠גְבוּרֹתָ֑י⁠ו הַֽ֝לְל֗וּ⁠הוּ כְּ⁠רֹ֣ב גֻּדְלֽ⁠וֹ ׃³ הַֽ֭לְלוּ⁠הוּ בְּ⁠תֵ֣קַע שׁוֹפָ֑ר הַֽ֝לְל֗וּ⁠הוּ בְּ⁠נֵ֣בֶל וְ⁠כִנּֽוֹר ׃⁴ הַֽ֭לְלוּ⁠הוּ בְ⁠תֹ֣ף וּ⁠מָח֑וֹל הַֽ֝לְל֗וּ⁠הוּ בְּ⁠מִנִּ֥ים וְ⁠עוּגָֽב ׃⁵ הַֽלְל֥וּ⁠הוּ בְ⁠צִלְצְלֵי ־ שָׁ֑מַע הַֽ֝לְל֗וּ⁠הוּ בְּֽ⁠צִלְצְלֵ֥י תְרוּעָֽה ׃⁶ כֹּ֣ל הַ֭⁠נְּשָׁמָה תְּהַלֵּ֥ל יָ֗הּ הַֽלְלוּ ־ יָֽהּ ׃

Proverbs

Chapter 1

¹ מִ֭שְׁלֵי שְׁלֹמֹ֣ה בֶן ־ דָּוִ֑ד מֶ֝֗לֶךְ יִשְׂרָאֵֽל ׃² לָ⁠דַ֣עַת חָכְמָ֣ה וּ⁠מוּסָ֑ר לְ֝⁠הָבִ֗ין אִמְרֵ֥י בִינָֽה ׃³ לָ֭⁠קַחַת מוּסַ֣ר הַשְׂכֵּ֑ל צֶ֥דֶק וּ֝⁠מִשְׁפָּ֗ט וּ⁠מֵישָׁרִֽים ׃⁴ לָ⁠תֵ֣ת לִ⁠פְתָאיִ֣ם עָרְמָ֑ה לְ֝⁠נַ֗עַר דַּ֣עַת וּ⁠מְזִמָּֽה ׃⁵ יִשְׁמַ֣ע חָ֭כָם וְ⁠י֣וֹסֶף לֶ֑קַח וְ֝⁠נָב֗וֹן תַּחְבֻּל֥וֹת יִקְנֶֽה ׃⁶ לְ⁠הָבִ֣ין מָ֭שָׁל וּ⁠מְלִיצָ֑ה דִּבְרֵ֥י חֲ֝כָמִ֗ים וְ⁠חִידֹתָֽ⁠ם ׃⁷ יִרְאַ֣ת יְ֭הוָה רֵאשִׁ֣ית דָּ֑עַת חָכְמָ֥ה וּ֝⁠מוּסָ֗ר אֱוִילִ֥ים בָּֽזוּ ׃פ⁸ שְׁמַ֣ע בְּ֭נִ⁠י מוּסַ֣ר אָבִ֑י⁠ךָ וְ⁠אַל ־ תִּ֝טֹּ֗שׁ תּוֹרַ֥ת אִמֶּֽ⁠ךָ ׃⁹ כִּ֤י ׀ לִוְיַ֤ת חֵ֓ן הֵ֬ם לְ⁠רֹאשֶׁ֑⁠ךָ וַ֝⁠עֲנָקִ֗ים לְ⁠גַרְגְּרֹתֶֽי⁠ךָ ׃¹⁰ בְּנִ֡⁠י אִם ־ יְפַתּ֥וּ⁠ךָ חַ֝טָּאִ֗ים אַל ־ תֹּבֵֽא ׃¹¹ אִם ־ יֹאמְרוּ֮ לְכָ֪⁠ה אִ֫תָּ֥⁠נוּ נֶאֶרְבָ֥ה לְ⁠דָ֑ם נִצְפְּנָ֖ה לְ⁠נָקִ֣י חִנָּֽם ׃¹² נִ֭בְלָעֵ⁠ם כִּ⁠שְׁא֣וֹל חַיִּ֑ים וּ֝⁠תְמִימִ֗ים כְּ⁠י֣וֹרְדֵי בֽוֹר ׃¹³ כָּל ־ ה֣וֹן יָקָ֣ר נִמְצָ֑א נְמַלֵּ֖א בָתֵּ֣י⁠נוּ שָׁלָֽל ׃¹⁴ גּ֭וֹרָ֣לְ⁠ךָ תַּפִּ֣יל בְּ⁠תוֹכֵ֑⁠נוּ כִּ֥יס אֶ֝חָ֗ד יִהְיֶ֥ה לְ⁠כֻלָּֽ⁠נוּ ׃¹⁵ בְּנִ֗⁠י אַל ־ תֵּלֵ֣ךְ בְּ⁠דֶ֣רֶךְ אִתָּ֑⁠ם מְנַ֥ע רַ֝גְלְ⁠ךָ֗ מִ⁠נְּתִיבָתָֽ⁠ם ׃¹⁶ כִּ֣י רַ֭גְלֵי⁠הֶם לָ⁠רַ֣ע יָר֑וּצוּ וִֽ֝⁠ימַהֲר֗וּ לִ⁠שְׁפָּךְ ־ דָּֽם ׃¹⁷ כִּֽי ־ חִ֭נָּם מְזֹרָ֣ה הָ⁠רָ֑שֶׁת בְּ֝⁠עֵינֵ֗י כָל ־ בַּ֥עַל כָּנָֽף ׃¹⁸ וְ֭⁠הֵם לְ⁠דָמָ֣⁠ם יֶאֱרֹ֑בוּ יִ֝צְפְּנ֗וּ לְ⁠נַפְשֹׁתָֽ⁠ם ׃¹⁹ כֵּ֗ן אָ֭רְחוֹת כָּל ־ בֹּ֣צֵֽעַ בָּ֑צַע אֶת ־ נֶ֖פֶשׁ בְּעָלָ֣י⁠ו יִקָּֽח ׃פ²⁰ חָ֭כְמוֹת בַּ⁠ח֣וּץ תָּרֹ֑נָּה בָּ֝⁠רְחֹב֗וֹת תִּתֵּ֥ן קוֹלָֽ⁠הּ ׃²¹ בְּ⁠רֹ֥אשׁ הֹמִיּ֗וֹת תִּ֫קְרָ֥א בְּ⁠פִתְחֵ֖י שְׁעָרִ֥ים בָּ⁠עִ֗יר אֲמָרֶ֥י⁠הָ תֹאמֵֽר ׃²² עַד ־ מָתַ֣י ׀ פְּתָיִם֮ תְּֽאֵהֲב֫וּ פֶ֥תִי וְ⁠לֵצִ֗ים לָ֭צוֹן חָמְד֣וּ לָ⁠הֶ֑ם וּ֝⁠כְסִילִ֗ים יִשְׂנְאוּ ־ דָֽעַת ׃²³ תָּשׁ֗וּבוּ לְֽ⁠ת֫וֹכַחְתִּ֥⁠י הִנֵּ֤ה אַבִּ֣יעָה לָ⁠כֶ֣ם רוּחִ֑⁠י אוֹדִ֖יעָה דְבָרַ֣⁠י אֶתְ⁠כֶֽם ׃²⁴ יַ֣עַן קָ֭רָאתִי וַ⁠תְּמָאֵ֑נוּ נָטִ֥יתִי יָ֝דִ֗⁠י וְ⁠אֵ֣ין מַקְשִֽׁיב ׃²⁵ וַ⁠תִּפְרְע֥וּ כָל ־ עֲצָתִ֑⁠י וְ֝⁠תוֹכַחְתִּ֗⁠י לֹ֣א אֲבִיתֶֽם ׃²⁶ גַּם ־ אֲ֭נִי בְּ⁠אֵידְ⁠כֶ֣ם אֶשְׂחָ֑ק אֶ֝לְעַ֗ג בְּ⁠בֹ֣א פַחְדְּ⁠כֶֽם ׃²⁷ בְּ⁠בֹ֤א כ⁠שאוה ׀¹ פַּחְדְּ⁠כֶ֗ם וְֽ֭⁠אֵידְ⁠כֶם כְּ⁠סוּפָ֣ה יֶאֱתֶ֑ה בְּ⁠בֹ֥א עֲ֝לֵי⁠כֶ֗ם צָרָ֥ה וְ⁠צוּקָֽה ׃²⁸ אָ֣ז יִ֭קְרָאֻ⁠נְנִי וְ⁠לֹ֣א אֶֽעֱנֶ֑ה יְ֝שַׁחֲרֻ֗⁠נְנִי וְ⁠לֹ֣א יִמְצָאֻֽ⁠נְנִי ׃²⁹ תַּ֭חַת כִּי ־ שָׂ֣נְאוּ דָ֑עַת וְ⁠יִרְאַ֥ת יְ֝הֹוָ֗ה לֹ֣א בָחָֽרוּ ׃³⁰ לֹא ־ אָב֥וּ לַ⁠עֲצָתִ֑⁠י נָ֝אֲצ֗וּ כָּל ־ תּוֹכַחְתִּֽ⁠י ׃³¹ וְֽ֭⁠יֹאכְלוּ מִ⁠פְּרִ֣י דַרְכָּ֑⁠ם וּֽ⁠מִ⁠מֹּעֲצֹ֖תֵי⁠הֶ֣ם יִשְׂבָּֽעוּ ׃³² כִּ֤י מְשׁוּבַ֣ת פְּתָיִ֣ם תַּֽהַרְגֵ֑⁠ם וְ⁠שַׁלְוַ֖ת כְּסִילִ֣ים תְּאַבְּדֵֽ⁠ם ׃³³ וְ⁠שֹׁמֵ֣עַֽ לִ֭⁠י יִשְׁכָּן ־ בֶּ֑טַח וְ֝⁠שַׁאֲנַ֗ן מִ⁠פַּ֥חַד רָעָֽה ׃פ

¹Q כְשׁוֹאָ֨ה

Chapter 2

¹ בְּ֭נִ⁠י אִם ־ תִּקַּ֣ח אֲמָרָ֑⁠י וּ֝⁠מִצְוֺתַ֗⁠י תִּצְפֹּ֥ן אִתָּֽ⁠ךְ ׃² לְ⁠הַקְשִׁ֣יב לַֽ⁠חָכְמָ֣ה אָזְנֶ֑⁠ךָ תַּטֶּ֥ה לִ֝בְּ⁠ךָ֗ לַ⁠תְּבוּנָֽה ׃³ כִּ֤י אִ֣ם לַ⁠בִּינָ֣ה תִקְרָ֑א לַ֝⁠תְּבוּנָ֗ה תִּתֵּ֥ן קוֹלֶֽ⁠ךָ ׃⁴ אִם ־ תְּבַקְשֶׁ֥⁠נָּה כַ⁠כָּ֑סֶף וְֽ⁠כַ⁠מַּטְמוֹנִ֥ים תַּחְפְּשֶֽׂ⁠נָּה ׃⁵ אָ֗ז תָּ֭בִין יִרְאַ֣ת יְהוָ֑ה וְ⁠דַ֖עַת אֱלֹהִ֣ים תִּמְצָֽא ׃⁶ כִּֽי ־ יְ֭הוָה יִתֵּ֣ן חָכְמָ֑ה מִ֝⁠פִּ֗י⁠ו דַּ֣עַת וּ⁠תְבוּנָֽה ׃⁷ ו⁠צפן ¹ לַ֭⁠יְשָׁרִים תּוּשִׁיָּ֑ה מָ֝גֵ֗ן לְ⁠הֹ֣לְכֵי תֹֽם ׃⁸ לִ֭⁠נְצֹר אָרְח֣וֹת מִשְׁפָּ֑ט וְ⁠דֶ֖רֶךְ חֲסִידָ֣יו ² יִשְׁמֹֽר ׃⁹ אָ֗ז תָּ֭בִין צֶ֣דֶק וּ⁠מִשְׁפָּ֑ט וּ֝⁠מֵישָׁרִ֗ים כָּל ־ מַעְגַּל ־ טֽוֹב ׃¹⁰ כִּֽי ־ תָב֣וֹא חָכְמָ֣ה בְ⁠לִבֶּ֑⁠ךָ וְ֝⁠דַ֗עַת לְֽ⁠נַפְשְׁ⁠ךָ֥ יִנְעָֽם ׃¹¹ מְ֭זִמָּה תִּשְׁמֹ֥ר עָלֶ֗י⁠ךָ תְּבוּנָ֥ה תִנְצְרֶֽ⁠כָּה ׃¹² לְ֭⁠הַצִּ֣ילְ⁠ךָ מִ⁠דֶּ֣רֶךְ רָ֑ע מֵ֝⁠אִ֗ישׁ מְדַבֵּ֥ר תַּהְפֻּכֽוֹת ׃¹³ הַ֭⁠עֹ֣זְבִים אָרְח֣וֹת יֹ֑שֶׁר לָ֝⁠לֶ֗כֶת בְּ⁠דַרְכֵי ־ חֹֽשֶׁךְ ׃¹⁴ הַ֭⁠שְּׂמֵחִים לַ⁠עֲשׂ֥וֹת רָ֑ע יָ֝גִ֗ילוּ בְּֽ⁠תַהְפֻּכ֥וֹת רָֽע ׃¹⁵ אֲשֶׁ֣ר אָרְחֹתֵי⁠הֶ֣ם עִקְּשִׁ֑ים וּ֝⁠נְלוֹזִ֗ים בְּ⁠מַעְגְּלוֹתָֽ⁠ם ׃¹⁶ לְ֭⁠הַצִּ֣ילְ⁠ךָ מֵ⁠אִשָּׁ֣ה זָרָ֑ה מִ֝⁠נָּכְרִיָּ֗ה אֲמָרֶ֥י⁠הָ הֶחֱלִֽיקָה ׃¹⁷ הַ֭⁠עֹזֶבֶת אַלּ֣וּף נְעוּרֶ֑י⁠הָ וְ⁠אֶת ־ בְּרִ֖ית אֱלֹהֶ֣י⁠הָ שָׁכֵֽחָה ׃¹⁸ כִּ֤י שָׁ֣חָה אֶל ־ מָ֣וֶת בֵּיתָ֑⁠הּ וְ⁠אֶל ־ רְ֝פָאִ֗ים מַעְגְּלֹתֶֽי⁠הָ ׃¹⁹ כָּל ־ בָּ֭אֶי⁠הָ לֹ֣א יְשׁוּב֑וּ⁠ן וְ⁠לֹֽא ־ יַ֝שִּׂ֗יגוּ אָרְח֥וֹת חַיִּֽים ׃²⁰ לְמַ֗עַן תֵּ֭לֵךְ בְּ⁠דֶ֣רֶךְ טוֹבִ֑ים וְ⁠אָרְח֖וֹת צַדִּיקִ֣ים תִּשְׁמֹֽר ׃²¹ כִּֽי ־ יְשָׁרִ֥ים יִשְׁכְּנוּ אָ֑רֶץ וּ֝⁠תְמִימִ֗ים יִוָּ֥תְרוּ בָֽ⁠הּ ׃²² וּ֭⁠רְשָׁעִים מֵ⁠אֶ֣רֶץ יִכָּרֵ֑תוּ וּ֝⁠בוֹגְדִ֗ים יִסְּח֥וּ מִמֶּֽ⁠נָּה ׃פ

¹Q יִצְפֹּ֣ן

²K חסיד⁠ו

Chapter 3

¹ בְּ֭נִ⁠י תּוֹרָתִ֣⁠י אַל ־ תִּשְׁכָּ֑ח וּ֝⁠מִצְוֺתַ֗⁠י יִצֹּ֥ר לִבֶּֽ⁠ךָ ׃² כִּ֤י אֹ֣רֶךְ יָ֭מִים וּ⁠שְׁנ֣וֹת חַיִּ֑ים וְ֝⁠שָׁל֗וֹם יוֹסִ֥יפוּ לָֽ⁠ךְ ׃³ חֶ֥סֶד וֶ⁠אֱמֶ֗ת אַֽל ־ יַעַ֫זְבֻ֥⁠ךָ קָשְׁרֵ֥⁠ם עַל ־ גַּרְגְּרוֹתֶ֑י⁠ךָ כָּ֝תְבֵ֗⁠ם עַל ־ ל֥וּחַ לִבֶּֽ⁠ךָ ׃⁴ וּ⁠מְצָא ־ חֵ֖ן וְ⁠שֵֽׂכֶל ־ ט֑וֹב בְּ⁠עֵינֵ֖י אֱלֹהִ֣ים וְ⁠אָדָֽם ׃פ⁵ בְּטַ֣ח אֶל ־ יְ֭הוָה בְּ⁠כָל ־ לִבֶּ֑⁠ךָ וְ⁠אֶל ־ בִּֽ֝ינָתְ⁠ךָ֗ אַל ־ תִּשָּׁעֵֽן ׃⁶ בְּ⁠כָל ־ דְּרָכֶ֥י⁠ךָ דָעֵ֑⁠הוּ וְ֝⁠ה֗וּא יְיַשֵּׁ֥ר אֹֽרְחֹתֶֽי⁠ךָ ׃⁷ אַל ־ תְּהִ֣י חָכָ֣ם בְּ⁠עֵינֶ֑י⁠ךָ יְרָ֥א אֶת ־ יְ֝הוָ֗ה וְ⁠ס֣וּר מֵ⁠רָֽע ׃⁸ רִ֭פְאוּת תְּהִ֣י לְ⁠שָׁרֶּ֑⁠ךָ וְ֝⁠שִׁקּ֗וּי לְ⁠עַצְמוֹתֶֽי⁠ךָ ׃⁹ כַּבֵּ֣ד אֶת ־ יְ֭הוָה מֵ⁠הוֹנֶ֑⁠ךָ וּ֝⁠מֵ⁠רֵאשִׁ֗ית כָּל ־ תְּבוּאָתֶֽ⁠ךָ ׃¹⁰ וְ⁠יִמָּלְא֣וּ אֲסָמֶ֣י⁠ךָ שָׂבָ֑ע וְ֝⁠תִיר֗וֹשׁ יְקָבֶ֥י⁠ךָ יִפְרֹֽצוּ ׃פ¹¹ מוּסַ֣ר יְ֭הוָה בְּנִ֣⁠י אַל ־ תִּמְאָ֑ס וְ⁠אַל ־ תָּ֝קֹ֗ץ בְּ⁠תוֹכַחְתּֽ⁠וֹ ׃¹² כִּ֤י אֶ֥ת אֲשֶׁ֣ר יֶאֱהַ֣ב יְהוָ֣ה יוֹכִ֑יחַ וּ֝⁠כְ⁠אָ֗ב אֶת ־ בֵּ֥ן יִרְצֶֽה ׃¹³ אַשְׁרֵ֣י אָ֭דָם מָצָ֣א חָכְמָ֑ה וְ֝⁠אָדָ֗ם יָפִ֥יק תְּבוּנָֽה ׃¹⁴ כִּ֤י ט֣וֹב סַ֭חְרָ⁠הּ מִ⁠סְּחַר ־ כָּ֑סֶף וּ֝⁠מֵ⁠חָר֗וּץ תְּבוּאָתָֽ⁠הּ ׃¹⁵ יְקָ֣רָה הִ֭יא מִפְּנִינִ֑ים ¹ וְ⁠כָל ־ חֲ֝פָצֶ֗י⁠ךָ לֹ֣א יִֽשְׁווּ ־ בָֽ⁠הּ ׃¹⁶ אֹ֣רֶךְ יָ֭מִים בִּֽ⁠ימִינָ֑⁠הּ בִּ֝⁠שְׂמֹאולָ֗⁠הּ עֹ֣שֶׁר וְ⁠כָבֽוֹד ׃¹⁷ דְּרָכֶ֥י⁠הָ דַרְכֵי ־ נֹ֑עַם וְֽ⁠כָל ־ נְתִ֖יבוֹתֶ֣י⁠הָ שָׁלֽוֹם ׃¹⁸ עֵץ ־ חַיִּ֣ים הִ֭יא לַ⁠מַּחֲזִיקִ֣ים בָּ֑⁠הּ וְֽ⁠תֹמְכֶ֥י⁠הָ מְאֻשָּֽׁר ׃פ¹⁹ יְֽהוָ֗ה בְּ⁠חָכְמָ֥ה יָֽסַד ־ אָ֑רֶץ כּוֹנֵ֥ן שָׁ֝מַ֗יִם בִּ⁠תְבוּנָֽה ׃²⁰ בְּ֭⁠דַעְתּ⁠וֹ תְּהוֹמ֣וֹת נִבְקָ֑עוּ וּ֝⁠שְׁחָקִ֗ים יִרְעֲפוּ ־ טָֽל ׃²¹ בְּ֭נִ⁠י אַל ־ יָלֻ֣זוּ מֵ⁠עֵינֶ֑י⁠ךָ נְצֹ֥ר תֻּ֝שִׁיָּ֗ה וּ⁠מְזִמָּֽה ׃²² וְ⁠יִֽהְי֣וּ חַיִּ֣ים לְ⁠נַפְשֶׁ֑⁠ךָ וְ֝⁠חֵ֗ן לְ⁠גַרְגְּרֹתֶֽי⁠ךָ ׃²³ אָ֤ז תֵּלֵ֣ךְ לָ⁠בֶ֣טַח דַּרְכֶּ֑⁠ךָ וְ֝⁠רַגְלְ⁠ךָ֗ לֹ֣א תִגּֽוֹף ׃²⁴ אִם ־ תִּשְׁכַּ֥ב לֹֽא ־ תִפְחָ֑ד וְ֝⁠שָׁכַבְתָּ֗ וְֽ⁠עָרְבָ֥ה שְׁנָתֶֽ⁠ךָ ׃²⁵ אַל ־ תִּ֭ירָא מִ⁠פַּ֣חַד פִּתְאֹ֑ם וּ⁠מִ⁠שֹּׁאַ֥ת רְ֝שָׁעִ֗ים כִּ֣י תָבֹֽא ׃²⁶ כִּֽי ־ יְ֭הוָה יִהְיֶ֣ה בְ⁠כִסְלֶ֑⁠ךָ וְ⁠שָׁמַ֖ר רַגְלְ⁠ךָ֣ מִ⁠לָּֽכֶד ׃²⁷ אַל ־ תִּמְנַע ־ ט֥וֹב מִ⁠בְּעָלָ֑י⁠ו בִּ⁠הְי֨וֹת לְ⁠אֵ֖ל יָדְךָ֣ ² לַ⁠עֲשֽׂוֹת ׃²⁸ אַל ־ תֹּ֘אמַ֤ר לְרֵֽעֲךָ֨ ׀³ לֵ֣ךְ וָ֭⁠שׁוּב וּ⁠מָחָ֥ר אֶתֵּ֗ן וְ⁠יֵ֣שׁ אִתָּֽ⁠ךְ ׃²⁹ אַל ־ תַּחֲרֹ֣שׁ עַל ־ רֵעֲ⁠ךָ֣ רָעָ֑ה וְ⁠הֽוּא ־ יוֹשֵׁ֖ב לָ⁠בֶ֣טַח אִתָּֽ⁠ךְ ׃³⁰ אַל ־ תָּרִ֣יב ⁴ עִם ־ אָדָ֣ם חִנָּ֑ם אִם ־ לֹ֖א גְמָלְ⁠ךָ֣ רָעָֽה ׃³¹ אַל ־ תְּ֭קַנֵּא בְּ⁠אִ֣ישׁ חָמָ֑ס וְ⁠אַל ־ תִּ֝בְחַ֗ר בְּ⁠כָל ־ דְּרָכָֽי⁠ו ׃³² כִּ֤י תוֹעֲבַ֣ת יְהוָ֣ה נָל֑וֹז וְֽ⁠אֶת ־ יְשָׁרִ֥ים סוֹדֽ⁠וֹ ׃³³ מְאֵרַ֣ת יְ֭הוָה בְּ⁠בֵ֣ית רָשָׁ֑ע וּ⁠נְוֵ֖ה צַדִּיקִ֣ים יְבָרֵֽךְ ׃³⁴ אִם ־ לַ⁠לֵּצִ֥ים הֽוּא ־ יָלִ֑יץ וְ֝לַעֲנָוִ֗ים ⁵ יִתֶּן ־ חֵֽן ׃³⁵ כָּ֭בוֹד חֲכָמִ֣ים יִנְחָ֑לוּ וּ֝⁠כְסִילִ֗ים מֵרִ֥ים קָלֽוֹן ׃פ

¹K מ⁠פניים

²K ידי⁠ך

³K ל⁠רעי⁠ך

⁴K תרוב

⁵K ו⁠ל⁠עניים

Chapter 4

¹ שִׁמְע֣וּ בָ֭נִים מ֣וּסַר אָ֑ב וְ֝⁠הַקְשִׁ֗יבוּ לָ⁠דַ֥עַת בִּינָֽה ׃² כִּ֤י לֶ֣קַח ט֭וֹב נָתַ֣תִּי לָ⁠כֶ֑ם תּֽ֝וֹרָתִ֗⁠י אַֽל ־ תַּעֲזֹֽבוּ ׃³ כִּי ־ בֵ֭ן הָיִ֣יתִי לְ⁠אָבִ֑⁠י רַ֥ךְ וְ֝⁠יָחִ֗יד לִ⁠פְנֵ֥י אִמִּֽ⁠י ׃⁴ וַ⁠יֹּרֵ֗⁠נִי וַ⁠יֹּ֥אמֶר לִ֗⁠י יִֽתְמָךְ ־ דְּבָרַ֥⁠י לִבֶּ֑⁠ךָ שְׁמֹ֖ר מִצְוֺתַ֣⁠י וֶֽ⁠חְיֵֽה ׃⁵ קְנֵ֣ה חָ֭כְמָה קְנֵ֣ה בִינָ֑ה אַל ־ תִּשְׁכַּ֥ח וְ⁠אַל ־ תֵּ֝֗ט מֵֽ⁠אִמְרֵי ־ פִֽ⁠י ׃⁶ אַל ־ תַּעַזְבֶ֥⁠הָ וְ⁠תִשְׁמְרֶ֑⁠ךָּ אֱהָבֶ֥⁠הָ וְ⁠תִצְּרֶֽ⁠ךָּ ׃⁷ רֵאשִׁ֣ית חָ֭כְמָה קְנֵ֣ה חָכְמָ֑ה וּ⁠בְ⁠כָל ־ קִ֝נְיָנְ⁠ךָ֗ קְנֵ֣ה בִינָֽה ׃⁸ סַלְסְלֶ֥⁠הָ וּֽ⁠תְרוֹמְמֶ֑⁠ךָּ תְּ֝כַבֵּ֗דְ⁠ךָ כִּ֣י תְחַבְּקֶֽ⁠נָּה ׃⁹ תִּתֵּ֣ן לְ֭⁠רֹאשְׁ⁠ךָ לִוְיַת ־ חֵ֑ן עֲטֶ֖רֶת תִּפְאֶ֣רֶת תְּמַגְּנֶֽ⁠ךָּ ׃¹⁰ שְׁמַ֣ע בְּ֭נִ⁠י וְ⁠קַ֣ח אֲמָרָ֑⁠י וְ⁠יִרְבּ֥וּ לְ֝⁠ךָ֗ שְׁנ֣וֹת חַיִּֽים ׃¹¹ בְּ⁠דֶ֣רֶךְ חָ֭כְמָה הֹרֵתִ֑י⁠ךָ הִ֝דְרַכְתִּ֗י⁠ךָ בְּ⁠מַעְגְּלֵי ־ יֹֽשֶׁר ׃¹² בְּֽ֭⁠לֶכְתְּ⁠ךָ לֹא ־ יֵצַ֣ר צַעֲדֶ֑⁠ךָ וְ⁠אִם ־ תָּ֝ר֗וּץ לֹ֣א תִכָּשֵֽׁל ׃¹³ הַחֲזֵ֣ק בַּ⁠מּוּסָ֣ר אַל ־ תֶּ֑רֶף נִ֝צְּרֶ֗⁠הָ כִּי ־ הִ֥יא חַיֶּֽי⁠ךָ ׃¹⁴ בְּ⁠אֹ֣רַח רְ֭שָׁעִים אַל ־ תָּבֹ֑א וְ⁠אַל ־ תְּ֝אַשֵּׁ֗ר בְּ⁠דֶ֣רֶךְ רָעִֽים ׃¹⁵ פְּרָעֵ֥⁠הוּ אַל ־ תַּעֲבָר ־ בּ֑⁠וֹ שְׂטֵ֖ה מֵ⁠עָלָ֣י⁠ו וַ⁠עֲבֽוֹר ׃¹⁶ כִּ֤י לֹ֣א יִֽ֭שְׁנוּ אִם ־ לֹ֣א יָרֵ֑עוּ וְֽ⁠נִגְזְלָ֥ה שְׁ֝נָתָ֗⁠ם אִם ־ לֹ֥א יַכְשִֽׁילוּ ׃¹¹⁷ כִּ֣י לָ֭חֲמוּ לֶ֣חֶם רֶ֑שַׁע וְ⁠יֵ֖ין חֲמָסִ֣ים יִשְׁתּֽוּ ׃¹⁸ וְ⁠אֹ֣רַח צַ֭דִּיקִים כְּ⁠א֣וֹר נֹ֑גַהּ הוֹלֵ֥ךְ וָ֝⁠א֗וֹר עַד ־ נְכ֥וֹן הַ⁠יּֽוֹם ׃¹⁹ דֶּ֣רֶךְ רְ֭שָׁעִים כָּֽ⁠אֲפֵלָ֑ה לֹ֥א יָ֝דְע֗וּ בַּ⁠מֶּ֥ה יִכָּשֵֽׁלוּ ׃פ²⁰ בְּ֭נִ⁠י לִ⁠דְבָרַ֣⁠י הַקְשִׁ֑יבָ⁠ה לַ֝⁠אֲמָרַ֗⁠י הַט ־ אָזְנֶֽ⁠ךָ ׃²¹ אַל ־ יַלִּ֥יזוּ מֵ⁠עֵינֶ֑י⁠ךָ שָׁ֝מְרֵ֗⁠ם בְּ⁠ת֣וֹךְ לְבָבֶֽ⁠ךָ ׃²² כִּֽי ־ חַיִּ֣ים הֵ֭ם לְ⁠מֹצְאֵי⁠הֶ֑ם וּֽ⁠לְ⁠כָל ־ בְּשָׂר֥⁠וֹ מַרְפֵּֽא ׃²³ מִֽ⁠כָּל ־ מִ֭שְׁמָר נְצֹ֣ר לִבֶּ֑⁠ךָ כִּֽי ־ מִ֝מֶּ֗⁠נּוּ תּוֹצְא֥וֹת חַיִּֽים ׃²⁴ הָסֵ֣ר מִ֭מְּ⁠ךָ עִקְּשׁ֣וּת פֶּ֑ה וּ⁠לְז֥וּת שְׂ֝פָתַ֗יִם הַרְחֵ֥ק מִמֶּֽ⁠ךָּ ׃²⁵ עֵ֭ינֶי⁠ךָ לְ⁠נֹ֣כַח יַבִּ֑יטוּ וְ֝⁠עַפְעַפֶּ֗י⁠ךָ יַיְשִׁ֥רוּ נֶגְדֶּֽ⁠ךָ ׃²⁶ פַּ֭לֵּס מַעְגַּ֣ל רַגְלֶ֑⁠ךָ וְֽ⁠כָל ־ דְּרָכֶ֥י⁠ךָ יִכֹּֽנוּ ׃²⁷ אַֽל ־ תֵּט ־ יָמִ֥ין וּ⁠שְׂמֹ֑אול הָסֵ֖ר רַגְלְ⁠ךָ֣ מֵ⁠רָֽע ׃

¹K יכשולו

Chapter 5

¹ בְּ֭נִ⁠י לְ⁠חָכְמָתִ֣⁠י הַקְשִׁ֑יבָ⁠ה לִ֝⁠תְבוּנָתִ֗⁠י הַט ־ אָזְנֶֽ⁠ךָ ׃² לִ⁠שְׁמֹ֥ר מְזִמּ֑וֹת וְ֝⁠דַ֗עַת שְׂפָתֶ֥י⁠ךָ יִנְצֹֽרוּ ׃³ כִּ֤י נֹ֣פֶת תִּ֭טֹּפְנָה שִׂפְתֵ֣י זָרָ֑ה וְ⁠חָלָ֖ק מִ⁠שֶּׁ֣מֶן חִכָּֽ⁠הּ ׃⁴ וְֽ֭⁠אַחֲרִיתָ⁠הּ מָרָ֣ה כַֽ⁠לַּעֲנָ֑ה חַ֝דָּ֗ה כְּ⁠חֶ֣רֶב פִּיּֽוֹת ׃⁵ רַ֭גְלֶי⁠הָ יֹרְד֣וֹת מָ֑וֶת שְׁ֝א֗וֹל צְעָדֶ֥י⁠הָ יִתְמֹֽכוּ ׃⁶ אֹ֣רַח חַ֭יִּים פֶּן ־ תְּפַלֵּ֑ס נָע֥וּ מַ֝עְגְּלֹתֶ֗י⁠הָ לֹ֣א תֵדָֽע ׃פ⁷ וְ⁠עַתָּ֣ה בָ֭נִים שִׁמְעוּ ־ לִ֑⁠י וְ⁠אַל ־ תָּ֝ס֗וּרוּ מֵ⁠אִמְרֵי ־ פִֽ⁠י ׃⁸ הַרְחֵ֣ק מֵ⁠עָלֶ֣י⁠הָ דַרְכֶּ֑⁠ךָ וְ⁠אַל ־ תִּ֝קְרַ֗ב אֶל ־ פֶּ֥תַח בֵּיתָֽ⁠הּ ׃⁹ פֶּן ־ תִּתֵּ֣ן לַ⁠אֲחֵרִ֣ים הוֹדֶ֑⁠ךָ וּ֝⁠שְׁנֹתֶ֗י⁠ךָ לְ⁠אַכְזָרִֽי ׃¹⁰ פֶּֽן ־ יִשְׂבְּע֣וּ זָרִ֣ים כֹּחֶ֑⁠ךָ וַ֝⁠עֲצָבֶ֗י⁠ךָ בְּ⁠בֵ֣ית נָכְרִֽי ׃¹¹ וְ⁠נָהַמְתָּ֥ בְ⁠אַחֲרִיתֶ֑⁠ךָ בִּ⁠כְל֥וֹת בְּ֝שָׂרְ⁠ךָ֗ וּ⁠שְׁאֵרֶֽ⁠ךָ ׃¹² וְֽ⁠אָמַרְתָּ֗ אֵ֭יךְ שָׂנֵ֣אתִי מוּסָ֑ר וְ֝⁠תוֹכַ֗חַת נָאַ֥ץ לִבִּֽ⁠י ׃¹³ וְֽ⁠לֹא ־ שָׁ֭מַעְתִּי בְּ⁠ק֣וֹל מוֹרָ֑⁠י וְ֝⁠לִֽ⁠מְלַמְּדַ֗⁠י לֹא ־ הִטִּ֥יתִי אָזְנִֽ⁠י ׃¹⁴ כִּ֭⁠מְעַט הָיִ֣יתִי בְ⁠כָל ־ רָ֑ע בְּ⁠ת֖וֹךְ קָהָ֣ל וְ⁠עֵדָֽה ׃¹⁵ שְׁתֵה ־ מַ֥יִם מִ⁠בּוֹרֶ֑⁠ךָ וְ֝⁠נֹזְלִ֗ים מִ⁠תּ֥וֹךְ בְּאֵרֶֽ⁠ךָ ׃¹⁶ יָפ֣וּצוּ מַעְיְנֹתֶ֣י⁠ךָ ח֑וּצָ⁠ה בָּ֝⁠רְחֹב֗וֹת פַּלְגֵי ־ מָֽיִם ׃¹⁷ יִֽהְיוּ ־ לְ⁠ךָ֥ לְ⁠בַדֶּ֑⁠ךָ וְ⁠אֵ֖ין לְ⁠זָרִ֣ים אִתָּֽ⁠ךְ ׃¹⁸ יְהִֽי ־ מְקוֹרְ⁠ךָ֥ בָר֑וּךְ וּ֝⁠שְׂמַ֗ח מֵ⁠אֵ֥שֶׁת נְעוּרֶֽ⁠ךָ ׃¹⁹ אַיֶּ֥לֶת אֲהָבִ֗ים וְֽ⁠יַעֲלַ֫ת ־ חֵ֥ן דַּ֭דֶּי⁠הָ יְרַוֻּ֣⁠ךָ בְ⁠כָל ־ עֵ֑ת בְּ֝⁠אַהֲבָתָ֗⁠הּ תִּשְׁגֶּ֥ה תָמִֽיד ׃²⁰ וְ⁠לָ֤⁠מָּה תִשְׁגֶּ֣ה בְנִ֣⁠י בְ⁠זָרָ֑ה וּ֝⁠תְחַבֵּ֗ק חֵ֣ק נָכְרִיָּֽה ׃²¹ כִּ֤י נֹ֨כַח ׀ עֵינֵ֣י יְ֭הוָה דַּרְכֵי ־ אִ֑ישׁ וְֽ⁠כָל ־ מַעְגְּלֹתָ֥י⁠ו מְפַלֵּֽס ׃²² עַֽווֹנוֹתָ֗י⁠ו יִלְכְּדֻ⁠נ֥וֹ אֶת ־ הָ⁠רָשָׁ֑ע וּ⁠בְ⁠חַבְלֵ֥י חַ֝טָּאת֗⁠וֹ יִתָּמֵֽךְ ׃²³ ה֗וּא יָ֭מוּת בְּ⁠אֵ֣ין מוּסָ֑ר וּ⁠בְ⁠רֹ֖ב אִוַּלְתּ֣⁠וֹ יִשְׁגֶּֽה ׃פ

Chapter 6

¹ בְּ֭נִ⁠י אִם ־ עָרַ֣בְתָּ לְ⁠רֵעֶ֑⁠ךָ תָּקַ֖עְתָּ לַ⁠זָּ֣ר כַּפֶּֽי⁠ךָ ׃² נוֹקַ֥שְׁתָּ בְ⁠אִמְרֵי ־ פִ֑י⁠ךָ נִ֝לְכַּ֗דְתָּ בְּ⁠אִמְרֵי ־ פִֽי⁠ךָ ׃³ עֲשֵׂ֨ה זֹ֥את אֵפ֪וֹא ׀ בְּנִ֡⁠י וְֽ⁠הִנָּצֵ֗ל כִּ֘י בָ֤אתָ בְ⁠כַף ־ רֵעֶ֑⁠ךָ לֵ֥ךְ הִ֝תְרַפֵּ֗ס וּ⁠רְהַ֥ב רֵעֶֽי⁠ךָ ׃⁴ אַל ־ תִּתֵּ֣ן שֵׁנָ֣ה לְ⁠עֵינֶ֑י⁠ךָ וּ֝⁠תְנוּמָ֗ה לְ⁠עַפְעַפֶּֽי⁠ךָ ׃⁵ הִ֭נָּצֵל כִּ⁠צְבִ֣י מִ⁠יָּ֑ד וּ֝⁠כְ⁠צִפּ֗וֹר מִ⁠יַּ֥ד יָקֽוּשׁ ׃פ⁶ לֵֽךְ ־ אֶל ־ נְמָלָ֥ה עָצֵ֑ל רְאֵ֖ה דְרָכֶ֣י⁠הָ וַ⁠חֲכָֽם ׃⁷ אֲשֶׁ֖ר אֵֽין ־ לָ֥⁠הּ קָצִ֗ין שֹׁטֵ֥ר וּ⁠מֹשֵֽׁל ׃⁸ תָּכִ֣ין בַּ⁠קַּ֣יִץ לַחְמָ֑⁠הּ אָגְרָ֥ה בַ֝⁠קָּצִ֗יר מַאֲכָלָֽ⁠הּ ׃⁹ עַד ־ מָתַ֖י עָצֵ֥ל ׀ תִּשְׁכָּ֑ב מָ֝תַ֗י תָּק֥וּם מִ⁠שְּׁנָתֶֽ⁠ךָ ׃¹⁰ מְעַ֣ט שֵׁ֭נוֹת מְעַ֣ט תְּנוּמ֑וֹת מְעַ֓ט ׀ חִבֻּ֖ק יָדַ֣יִם לִ⁠שְׁכָּֽב ׃¹¹ וּ⁠בָֽא ־ כִ⁠מְהַלֵּ֥ךְ רֵאשֶׁ֑⁠ךָ וּ֝⁠מַחְסֹֽרְ⁠ךָ֗ כְּ⁠אִ֣ישׁ מָגֵֽן ׃פ¹² אָדָ֣ם בְּ֭לִיַּעַל אִ֣ישׁ אָ֑וֶן ה֝וֹלֵ֗ךְ עִקְּשׁ֥וּת פֶּֽה ׃¹³ קֹרֵ֣ץ בְּ֭⁠עֵינָ⁠ו מֹלֵ֣ל בְּ⁠רַגְלָ֑⁠ו מֹ֝רֶ֗ה בְּ⁠אֶצְבְּעֹתָֽי⁠ו ׃¹⁴ תַּֽהְפֻּכ֨וֹת ׀ בְּ⁠לִבּ֗⁠וֹ חֹרֵ֣שׁ רָ֣ע בְּ⁠כָל ־ עֵ֑ת מדנים ¹ יְשַׁלֵּֽחַ ׃¹⁵ עַל ־ כֵּ֗ן פִּ֭תְאֹם יָב֣וֹא אֵיד֑⁠וֹ פֶּ֥תַע יִ֝שָּׁבֵ֗ר וְ⁠אֵ֣ין מַרְפֵּֽא ׃פ¹⁶ שֶׁשׁ ־ הֵ֭נָּה שָׂנֵ֣א יְהוָ֑ה וְ֝⁠שֶׁ֗בַע תועבות נַפְשֽׁ⁠וֹ ׃¹⁷ עֵינַ֣יִם רָ֭מוֹת לְשׁ֣וֹן שָׁ֑קֶר וְ֝⁠יָדַ֗יִם שֹׁפְכ֥וֹת דָּם ־ נָקִֽי ׃¹⁸ לֵ֗ב חֹ֭רֵשׁ מַחְשְׁב֣וֹת אָ֑וֶן רַגְלַ֥יִם מְ֝מַהֲר֗וֹת לָ⁠ר֥וּץ לָֽ⁠רָעָה ׃¹⁹ יָפִ֣יחַ כְּ֭זָבִים עֵ֣ד שָׁ֑קֶר וּ⁠מְשַׁלֵּ֥חַ מְ֝דָנִ֗ים בֵּ֣ין אַחִֽים ׃פ²⁰ נְצֹ֣ר בְּ֭נִ⁠י מִצְוַ֣ת אָבִ֑י⁠ךָ וְ⁠אַל ־ תִּ֝טֹּ֗שׁ תּוֹרַ֥ת אִמֶּֽ⁠ךָ ׃²¹ קָשְׁרֵ֣⁠ם עַל ־ לִבְּ⁠ךָ֣ תָמִ֑יד עָ֝נְדֵ֗⁠ם עַל ־ גַּרְגְּרֹתֶֽ⁠ךָ ׃²² בְּ⁠הִתְהַלֶּכְ⁠ךָ֨ ׀ תַּנְחֶ֬ה אֹתָ֗⁠ךְ בְּֽ֭⁠שָׁכְבְּ⁠ךָ תִּשְׁמֹ֣ר עָלֶ֑י⁠ךָ וַ֝⁠הֲקִיצ֗וֹתָ הִ֣יא תְשִׂיחֶֽ⁠ךָ ׃²³ כִּ֤י נֵ֣ר מִ֭צְוָה וְ⁠ת֣וֹרָה א֑וֹר וְ⁠דֶ֥רֶךְ חַ֝יִּ֗ים תּוֹכְח֥וֹת מוּסָֽר ׃²⁴ לִ֭⁠שְׁמָרְ⁠ךָ מֵ⁠אֵ֣שֶׁת רָ֑ע מֵֽ֝⁠חֶלְקַ֗ת לָשׁ֥וֹן נָכְרִיָּֽה ׃²⁵ אַל ־ תַּחְמֹ֣ד יָ֭פְיָ⁠הּ בִּ⁠לְבָבֶ֑⁠ךָ וְ⁠אַל ־ תִּ֝קָּֽחֲ⁠ךָ֗ בְּ⁠עַפְעַפֶּֽי⁠הָ ׃²⁶ כִּ֤י בְעַד ־ אִשָּׁ֥ה זוֹנָ֗ה עַֽד ־ כִּכַּ֫ר לָ֥חֶם וְ⁠אֵ֥שֶׁת אִ֑ישׁ נֶ֖פֶשׁ יְקָרָ֣ה תָצֽוּד ׃פ²⁷ הֲ⁠יַחְתֶּ֤ה אִ֓ישׁ אֵ֬שׁ בְּ⁠חֵיק֑⁠וֹ וּ֝⁠בְגָדָ֗י⁠ו לֹ֣א תִשָּׂרַֽפְנָה ׃²⁸ אִם ־ יְהַלֵּ֣ךְ אִ֭ישׁ עַל ־ הַ⁠גֶּחָלִ֑ים וְ֝⁠רַגְלָ֗י⁠ו לֹ֣א תִכָּוֶֽינָה ׃²⁹ כֵּ֗ן הַ֭⁠בָּא אֶל ־ אֵ֣שֶׁת רֵעֵ֑⁠הוּ לֹ֥א יִ֝נָּקֶ֗ה כָּֽל ־ הַ⁠נֹּגֵ֥עַ בָּֽ⁠הּ ׃³⁰ לֹא ־ יָב֣וּזוּ לַ֭⁠גַּנָּב כִּ֣י יִגְנ֑וֹב לְ⁠מַלֵּ֥א נַ֝פְשׁ֗⁠וֹ כִּ֣י יִרְעָֽב ׃³¹ וְ֭⁠נִמְצָא יְשַׁלֵּ֣ם שִׁבְעָתָ֑יִם אֶת ־ כָּל ־ ה֖וֹן בֵּית֣⁠וֹ יִתֵּֽן ׃³² נֹאֵ֣ף אִשָּׁ֣ה חֲסַר ־ לֵ֑ב מַֽשְׁחִ֥ית נַ֝פְשׁ֗⁠וֹ ה֣וּא יַעֲשֶֽׂ⁠נָּה ׃³³ נֶֽגַע ־ וְ⁠קָל֥וֹן יִמְצָ֑א וְ֝⁠חֶרְפָּת֗⁠וֹ לֹ֣א תִמָּחֶֽה ׃³⁴ כִּֽי ־ קִנְאָ֥ה חֲמַת ־ גָּ֑בֶר וְ⁠לֹֽא ־ יַ֝חְמ֗וֹל בְּ⁠י֣וֹם נָקָֽם ׃³⁵ לֹא ־ יִ֭שָּׂא פְּנֵ֣י כָל ־ כֹּ֑פֶר וְ⁠לֹֽא ־ יֹ֝אבֶ֗ה כִּ֣י תַרְבֶּה ־ שֹֽׁחַד ׃פ

¹Q מִדְיָנִ֥ים

Chapter 7

¹ בְּ֭נִ⁠י שְׁמֹ֣ר אֲמָרָ֑⁠י וּ֝⁠מִצְוֺתַ֗⁠י תִּצְפֹּ֥ן אִתָּֽ⁠ךְ ׃² שְׁמֹ֣ר מִצְוֺתַ֣⁠י וֶ⁠חְיֵ֑ה וְ֝⁠תוֹרָתִ֗⁠י כְּ⁠אִישׁ֥וֹן עֵינֶֽי⁠ךָ ׃³ קָשְׁרֵ֥⁠ם עַל ־ אֶצְבְּעֹתֶ֑י⁠ךָ כָּ֝תְבֵ֗⁠ם עַל ־ ל֥וּחַ לִבֶּֽ⁠ךָ ׃⁴ אֱמֹ֣ר לַֽ֭⁠חָכְמָה אֲחֹ֣תִ⁠י אָ֑תְּ וּ֝⁠מֹדָ֗ע לַ⁠בִּינָ֥ה תִקְרָֽא ׃⁵ לִ֭⁠שְׁמָרְ⁠ךָ מֵ⁠אִשָּׁ֣ה זָרָ֑ה מִ֝⁠נָּכְרִיָּ֗ה אֲמָרֶ֥י⁠הָ הֶחֱלִֽיקָה ׃⁶ כִּ֭י בְּ⁠חַלּ֣וֹן בֵּיתִ֑⁠י בְּעַ֖ד אֶשְׁנַבִּ֣⁠י נִשְׁקָֽפְתִּי ׃⁷ וָ⁠אֵ֤רֶא בַ⁠פְּתָאיִ֗ם אָ֘בִ֤ינָה בַ⁠בָּנִ֗ים נַ֣עַר חֲסַר ־ לֵֽב ׃⁸ עֹבֵ֣ר בַּ֭⁠שּׁוּק אֵ֣צֶל פִּנָּ֑⁠הּ וְ⁠דֶ֖רֶךְ בֵּיתָ֣⁠הּ יִצְעָֽד ׃⁹ בְּ⁠נֶֽשֶׁף ־ בְּ⁠עֶ֥רֶב י֑וֹם בְּ⁠אִישׁ֥וֹן לַ֝֗יְלָה וַ⁠אֲפֵלָֽה ׃¹⁰ וְ⁠הִנֵּ֣ה אִ֭שָּׁה לִ⁠קְרָאת֑⁠וֹ שִׁ֥ית ז֝וֹנָ֗ה וּ⁠נְצֻ֥רַת לֵֽב ׃¹¹ הֹמִיָּ֣ה הִ֣יא וְ⁠סֹרָ֑רֶת בְּ֝⁠בֵיתָ֗⁠הּ לֹא ־ יִשְׁכְּנ֥וּ רַגְלֶֽי⁠הָ ׃¹² פַּ֤עַם ׀ בַּ⁠ח֗וּץ פַּ֥עַם בָּ⁠רְחֹב֑וֹת וְ⁠אֵ֖צֶל כָּל ־ פִּנָּ֣ה תֶאֱרֹֽב ׃¹³ וְ⁠הֶחֱזִ֣יקָה בּ֭⁠וֹ וְ⁠נָ֣שְׁקָה ־ לּ֑⁠וֹ הֵעֵ֥זָה פָ֝נֶ֗י⁠הָ וַ⁠תֹּ֣אמַר לֽ⁠וֹ ׃¹⁴ זִבְחֵ֣י שְׁלָמִ֣ים עָלָ֑⁠י הַ֝⁠יּ֗וֹם שִׁלַּ֥מְתִּי נְדָרָֽ⁠י ׃¹⁵ עַל ־ כֵּ֭ן יָצָ֣אתִי לִ⁠קְרָאתֶ֑⁠ךָ לְ⁠שַׁחֵ֥ר פָּ֝נֶ֗י⁠ךָ וָ⁠אֶמְצָאֶֽ⁠ךָּ ׃¹⁶ מַ֭רְבַדִּים רָבַ֣דְתִּי עַרְשִׂ֑⁠י חֲ֝טֻב֗וֹת אֵט֥וּן מִצְרָֽיִם ׃¹⁷ נַ֥פְתִּי מִשְׁכָּבִ֑⁠י מֹ֥ר אֲ֝הָלִ֗ים וְ⁠קִנָּמֽוֹן ׃¹⁸ לְכָ֤⁠ה נִרְוֶ֣ה דֹ֭דִים עַד ־ הַ⁠בֹּ֑קֶר נִ֝תְעַלְּסָ֗ה בָּ⁠אֳהָבִֽים ׃¹⁹ כִּ֤י אֵ֣ין הָ⁠אִ֣ישׁ בְּ⁠בֵית֑⁠וֹ הָ֝לַ֗ךְ בְּ⁠דֶ֣רֶךְ מֵ⁠רָחֽוֹק ׃²⁰ צְֽרוֹר ־ הַ֭⁠כֶּסֶף לָקַ֣ח בְּ⁠יָד֑⁠וֹ לְ⁠י֥וֹם הַ֝⁠כֵּ֗סֶא יָבֹ֥א בֵיתֽ⁠וֹ ׃²¹ הִ֭טַּתּ⁠וּ בְּ⁠רֹ֣ב לִקְחָ֑⁠הּ בְּ⁠חֵ֥לֶק שְׂ֝פָתֶ֗י⁠הָ תַּדִּיחֶֽ⁠נּוּ ׃²² ה֤וֹלֵ֥ךְ אַחֲרֶ֗י⁠הָ פִּ֫תְאֹ֥ם כְּ֭⁠שׁוֹר אֶל ־ טָ֣בַח יָב֑וֹא וּ֝⁠כְ⁠עֶ֗כֶס אֶל ־ מוּסַ֥ר אֱוִֽיל ׃²³ עַ֤ד יְפַלַּ֪ח חֵ֡ץ כְּֽבֵד֗⁠וֹ כְּ⁠מַהֵ֣ר צִפּ֣וֹר אֶל ־ פָּ֑ח וְ⁠לֹֽא ־ יָ֝דַ֗ע כִּֽי ־ בְ⁠נַפְשׁ֥⁠וֹ הֽוּא ׃פ²⁴ וְ⁠עַתָּ֣ה בָ֭נִים שִׁמְעוּ ־ לִ֑⁠י וְ֝⁠הַקְשִׁ֗יבוּ לְ⁠אִמְרֵי ־ פִֽ⁠י ׃²⁵ אַל ־ יֵ֣שְׂטְ אֶל ־ דְּרָכֶ֣י⁠הָ לִבֶּ֑⁠ךָ אַל ־ תֵּ֝תַע בִּ⁠נְתִיבוֹתֶֽי⁠הָ ׃²⁶ כִּֽי ־ רַבִּ֣ים חֲלָלִ֣ים הִפִּ֑ילָה וַ֝⁠עֲצֻמִ֗ים כָּל ־ הֲרֻגֶֽי⁠הָ ׃²⁷ דַּרְכֵ֣י שְׁא֣וֹל בֵּיתָ֑⁠הּ יֹ֝רְד֗וֹת אֶל ־ חַדְרֵי ־ מָֽוֶת ׃פ

Chapter 8

¹ הֲ⁠לֹֽא ־ חָכְמָ֥ה תִקְרָ֑א וּ֝⁠תְבוּנָ֗ה תִּתֵּ֥ן קוֹלָֽ⁠הּ ׃² בְּ⁠רֹאשׁ ־ מְרוֹמִ֥ים עֲלֵי ־ דָ֑רֶךְ בֵּ֖ית נְתִיב֣וֹת נִצָּֽבָה ׃³ לְ⁠יַד ־ שְׁעָרִ֥ים לְ⁠פִי ־ קָ֑רֶת מְב֖וֹא פְתָחִ֣ים תָּרֹֽנָּה ׃⁴ אֲלֵי⁠כֶ֣ם אִישִׁ֣ים אֶקְרָ֑א וְ֝⁠קוֹלִ֗⁠י אֶל ־ בְּנֵ֥י אָדָֽם ׃⁵ הָבִ֣ינוּ פְתָאיִ֣ם עָרְמָ֑ה וּ֝⁠כְסִילִ֗ים הָבִ֥ינוּ לֵֽב ׃⁶ שִׁ֭מְעוּ כִּֽי ־ נְגִידִ֣ים אֲדַבֵּ֑ר וּ⁠מִפְתַּ֥ח שְׂ֝פָתַ֗⁠י מֵישָׁרִֽים ׃⁷ כִּֽי ־ אֱ֭מֶת יֶהְגֶּ֣ה חִכִּ֑⁠י וְ⁠תוֹעֲבַ֖ת שְׂפָתַ֣⁠י רֶֽשַׁע ׃⁸ בְּ⁠צֶ֥דֶק כָּל ־ אִמְרֵי ־ פִ֑⁠י אֵ֥ין בָּ֝⁠הֶ֗ם נִפְתָּ֥ל וְ⁠עִקֵּֽשׁ ׃⁹ כֻּלָּ֣⁠ם נְ֭כֹחִים לַ⁠מֵּבִ֑ין וִֽ֝⁠ישָׁרִ֗ים לְ⁠מֹ֣צְאֵי דָֽעַת ׃¹⁰ קְחֽוּ ־ מוּסָרִ֥⁠י וְ⁠אַל ־ כָּ֑סֶף וְ֝⁠דַ֗עַת מֵ⁠חָר֥וּץ נִבְחָֽר ׃¹¹ כִּֽי ־ טוֹבָ֣ה חָ֭כְמָה מִ⁠פְּנִינִ֑ים וְ⁠כָל ־ חֲ֝פָצִ֗ים לֹ֣א יִֽשְׁווּ ־ בָֽ⁠הּ ׃¹² אֲֽנִי ־ חָ֭כְמָה שָׁכַ֣נְתִּי עָרְמָ֑ה וְ⁠דַ֖עַת מְזִמּ֣וֹת אֶמְצָֽא ׃¹³ יִֽרְאַ֣ת יְהוָה֮ שְֽׂנֹ֫את רָ֥ע גֵּ֘אָ֤ה וְ⁠גָא֨וֹן ׀ וְ⁠דֶ֣רֶךְ רָ֭ע וּ⁠פִ֨י תַהְפֻּכ֬וֹת שָׂנֵֽאתִי ׃¹⁴ לִֽ⁠י ־ עֵ֭צָה וְ⁠תוּשִׁיָּ֑ה אֲנִ֥י בִ֝ינָ֗ה לִ֣⁠י גְבוּרָֽה ׃¹⁵ בִּ֭⁠י מְלָכִ֣ים יִמְלֹ֑כוּ וְ֝⁠רוֹזְנִ֗ים יְחֹ֣קְקוּ צֶֽדֶק ׃¹⁶ בִּ֭⁠י שָׂרִ֣ים יָשֹׂ֑רוּ וּ֝⁠נְדִיבִ֗ים כָּל ־ שֹׁ֥פְטֵי צֶֽדֶק ׃¹⁷ אֲ֭נִי אֹהֲבַ֣י ¹ אֵהָ֑ב וּ֝⁠מְשַׁחֲרַ֗⁠י יִמְצָאֻֽ⁠נְנִי ׃¹⁸ עֹֽשֶׁר ־ וְ⁠כָב֥וֹד אִתִּ֑⁠י ה֥וֹן עָ֝תֵ֗ק וּ⁠צְדָקָֽה ׃¹⁹ ט֣וֹב פִּ֭רְיִ⁠י מֵ⁠חָר֣וּץ וּ⁠מִ⁠פָּ֑ז וּ֝⁠תְבוּאָתִ֗⁠י מִ⁠כֶּ֥סֶף נִבְחָֽר ׃²⁰ בְּ⁠אֹֽרַח ־ צְדָקָ֥ה אֲהַלֵּ֑ך בְּ֝⁠ת֗וֹךְ נְתִיב֥וֹת מִשְׁפָּֽט ׃²¹ לְ⁠הַנְחִ֖יל אֹהֲבַ֥⁠י ׀ יֵ֑שׁ וְ⁠אֹצְרֹ֖תֵי⁠הֶ֣ם אֲמַלֵּֽא ׃פ²² יְֽהוָ֗ה קָ֭נָ⁠נִי רֵאשִׁ֣ית דַּרְכּ֑⁠וֹ קֶ֖דֶם מִפְעָלָ֣י⁠ו מֵ⁠אָֽז ׃²³ מֵ֭⁠עוֹלָם נִסַּ֥כְתִּי מֵ⁠רֹ֗אשׁ מִ⁠קַּדְמֵי ־ אָֽרֶץ ׃²⁴ בְּ⁠אֵין ־ תְּהֹמ֥וֹת חוֹלָ֑לְתִּי בְּ⁠אֵ֥ין מַ֝עְיָנ֗וֹת נִכְבַּדֵּי ־ מָֽיִם ׃²⁵ בְּ⁠טֶ֣רֶם הָרִ֣ים הָטְבָּ֑עוּ לִ⁠פְנֵ֖י גְבָע֣וֹת חוֹלָֽלְתִּי ׃²⁶ עַד ־ לֹ֣א עָ֭שָׂה אֶ֣רֶץ וְ⁠חוּצ֑וֹת וְ֝⁠רֹ֗אשׁ עָפְר֥וֹת תֵּבֵֽל ׃²⁷ בַּ⁠הֲכִינ֣⁠וֹ שָׁ֭מַיִם שָׁ֣ם אָ֑נִי בְּ⁠ח֥וּק⁠וֹ ח֝֗וּג עַל ־ פְּנֵ֥י תְהֽוֹם ׃²⁸ בְּ⁠אַמְּצ֣⁠וֹ שְׁחָקִ֣ים מִ⁠מָּ֑עַל בַּ֝⁠עֲז֗וֹז עִינ֥וֹת תְּהוֹם ׃²⁹ בְּ⁠שׂ֘וּמ֤⁠וֹ לַ⁠יָּ֨ם ׀ חֻקּ֗⁠וֹ וּ֭⁠מַיִם לֹ֣א יַֽעַבְרוּ ־ פִ֑י⁠ו בְּ֝⁠חוּק֗⁠וֹ מ֣וֹסְדֵי אָֽרֶץ ׃³⁰ וָֽ⁠אֶהְיֶ֥ה אֶצְל֗⁠וֹ אָ֫מ֥וֹן וָֽ⁠אֶהְיֶ֣ה שַׁ֭עֲשֻׁעִים י֤וֹם ׀ י֑וֹם מְשַׂחֶ֖קֶת לְ⁠פָנָ֣י⁠ו בְּ⁠כָל ־ עֵֽת ׃³¹ מְ֭שַׂחֶקֶת בְּ⁠תֵבֵ֣ל אַרְצ֑⁠וֹ וְ֝⁠שַׁעֲשֻׁעַ֗⁠י אֶת ־ בְּנֵ֥י אָדָֽם ׃פ³² וְ⁠עַתָּ֣ה בָ֭נִים שִׁמְעוּ ־ לִ֑⁠י וְ֝⁠אַשְׁרֵ֗י דְּרָכַ֥⁠י יִשְׁמֹֽרוּ ׃³³ שִׁמְע֖וּ מוּסָ֥ר וַ⁠חֲכָ֗מוּ וְ⁠אַל ־ תִּפְרָֽעוּ ׃³⁴ אַ֥שְֽׁרֵי אָדָם֮ שֹׁמֵ֪עַֽ֫ לִ֥⁠י לִ⁠שְׁקֹ֣ד עַל ־ דַּ֭לְתֹתַ⁠י י֤וֹם ׀ י֑וֹם לִ֝⁠שְׁמֹ֗ר מְזוּזֹ֥ת פְּתָחָֽ⁠י ׃³⁵ כִּ֣י מֹצְאַי ² מֹצְאֵי ³ חַיִּ֑ים וַ⁠יָּ֥פֶק רָ֝צ֗וֹן מֵ⁠יְהוָֽה ׃³⁶ וְֽ֭⁠חֹטְאִ⁠י חֹמֵ֣ס נַפְשׁ֑⁠וֹ כָּל ־ מְ֝שַׂנְאַ֗⁠י אָ֣הֲבוּ מָֽוֶת ׃פ

¹K אהבי⁠ה

²Q מֹ֭צְאִ⁠י

³Q מָצָא

Chapter 9

¹ חָ֭כְמוֹת בָּנְתָ֣ה בֵיתָ֑⁠הּ חָצְבָ֖ה עַמּוּדֶ֣י⁠הָ שִׁבְעָֽה ׃² טָבְחָ֣ה טִ֭בְחָ⁠הּ מָסְכָ֣ה יֵינָ֑⁠הּ אַ֝֗ף עָֽרְכָ֥ה שֻׁלְחָנָֽ⁠הּ ׃³ שָֽׁלְחָ֣ה נַעֲרֹתֶ֣י⁠הָ תִקְרָ֑א עַל ־ גַּ֝פֵּ֗י מְרֹ֣מֵי קָֽרֶת ׃⁴ מִי ־ פֶ֭תִי יָסֻ֣ר הֵ֑נָּה חֲסַר ־ לֵ֝֗ב אָ֣מְרָה לּֽ⁠וֹ ׃⁵ לְ֭כוּ לַחֲמ֣וּ בְֽ⁠לַחֲמִ֑⁠י וּ֝⁠שְׁת֗וּ בְּ⁠יַ֣יִן מָסָֽכְתִּי ׃⁶ עִזְב֣וּ פְתָאיִ֣ם וִֽ⁠חְי֑וּ וְ֝⁠אִשְׁר֗וּ בְּ⁠דֶ֣רֶךְ בִּינָֽה ׃⁷ יֹ֤סֵ֨ר ׀ לֵ֗ץ לֹקֵ֣חַֽ ל֣⁠וֹ קָל֑וֹן וּ⁠מוֹכִ֖יחַ לְ⁠רָשָׁ֣ע מוּמֽ⁠וֹ ׃⁸ אַל ־ תּ֣וֹכַח לֵ֭ץ פֶּן ־ יִשְׂנָאֶ֑⁠ךָּ הוֹכַ֥ח לְ֝⁠חָכָ֗ם וְ⁠יֶאֱהָבֶֽ⁠ךָּ ׃⁹ תֵּ֣ן לְ֭⁠חָכָם וְ⁠יֶחְכַּם ־ ע֑וֹד הוֹדַ֥ע לְ֝⁠צַדִּ֗יק וְ⁠י֣וֹסֶף לֶֽקַח ׃פ¹⁰ תְּחִלַּ֣ת חָ֭כְמָה יִרְאַ֣ת יְהוָ֑ה וְ⁠דַ֖עַת קְדֹשִׁ֣ים בִּינָֽה ׃¹¹ כִּי ־ בִ֭⁠י יִרְבּ֣וּ יָמֶ֑י⁠ךָ וְ⁠יוֹסִ֥יפוּ לְּ֝⁠ךָ֗ שְׁנ֣וֹת חַיִּֽים ׃¹² אִם ־ חָ֭כַמְתָּ חָכַ֣מְתָּ לָּ֑⁠ךְ וְ֝⁠לַ֗צְתָּ לְֽ⁠בַדְּ⁠ךָ֥ תִשָּֽׂא ׃¹³ אֵ֣שֶׁת כְּ֭סִילוּת הֹֽמִיָּ֑ה פְּ֝תַיּ֗וּת וּ⁠בַל ־ יָ֥דְעָה מָּֽה ׃¹⁴ וְֽ֭⁠יָשְׁבָה לְ⁠פֶ֣תַח בֵּיתָ֑⁠הּ עַל ־ כִּ֝סֵּ֗א מְרֹ֣מֵי קָֽרֶת ׃¹⁵ לִ⁠קְרֹ֥א לְ⁠עֹֽבְרֵי ־ דָ֑רֶךְ הַֽ֝⁠מְיַשְּׁרִ֗ים אֹֽרְחוֹתָֽ⁠ם ׃¹⁶ מִי ־ פֶ֭תִי יָסֻ֣ר הֵ֑נָּה וַ⁠חֲסַר ־ לֵ֝֗ב וְ⁠אָ֣מְרָה לּֽ⁠וֹ ׃¹⁷ מַֽיִם ־ גְּנוּבִ֥ים יִמְתָּ֑קוּ וְ⁠לֶ֖חֶם סְתָרִ֣ים יִנְעָֽם ׃¹⁸ וְֽ⁠לֹא ־ יָ֭דַע כִּֽי ־ רְפָאִ֣ים שָׁ֑ם בְּ⁠עִמְקֵ֖י שְׁא֣וֹל קְרֻאֶֽי⁠הָ ׃פ

Chapter 10

¹ מִשְׁלֵ֗י שְׁלֹ֫מֹ֥ה פ בֵּ֣ן חָ֭כָם יְשַׂמַּח ־ אָ֑ב וּ⁠בֵ֥ן כְּ֝סִ֗יל תּוּגַ֥ת אִמּֽ⁠וֹ ׃² לֹא ־ י֭וֹעִילוּ אוֹצְר֣וֹת רֶ֑שַׁע וּ֝⁠צְדָקָ֗ה תַּצִּ֥יל מִ⁠מָּֽוֶת ׃³ לֹֽא ־ יַרְעִ֣יב יְ֭הוָה נֶ֣פֶשׁ צַדִּ֑יק וְ⁠הַוַּ֖ת רְשָׁעִ֣ים יֶהְדֹּֽף ׃⁴ רָ֗אשׁ עֹשֶׂ֥ה כַף ־ רְמִיָּ֑ה וְ⁠יַ֖ד חָרוּצִ֣ים תַּעֲשִֽׁיר ׃⁵ אֹגֵ֣ר בַּ֭⁠קַּיִץ בֵּ֣ן מַשְׂכִּ֑יל נִרְדָּ֥ם בַּ֝⁠קָּצִ֗יר בֵּ֣ן מֵבִֽישׁ ׃⁶ בְּ֭רָכוֹת לְ⁠רֹ֣אשׁ צַדִּ֑יק וּ⁠פִ֥י רְ֝שָׁעִ֗ים יְכַסֶּ֥ה חָמָֽס ׃⁷ זֵ֣כֶר צַ֭דִּיק לִ⁠בְרָכָ֑ה וְ⁠שֵׁ֖ם רְשָׁעִ֣ים יִרְקָֽב ׃⁸ חֲכַם ־ לֵ֭ב יִקַּ֣ח מִצְוֺ֑ת וֶ⁠אֱוִ֥יל שְׂ֝פָתַ֗יִם יִלָּבֵֽט ׃⁹ הוֹלֵ֣ךְ בַּ֭⁠תֹּם יֵ֣לֶךְ בֶּ֑טַח וּ⁠מְעַקֵּ֥שׁ דְּ֝רָכָ֗י⁠ו יִוָּדֵֽעַ ׃¹⁰ קֹ֣רֵֽץ עַ֭יִן יִתֵּ֣ן עַצָּ֑בֶת וֶ⁠אֱוִ֥יל שְׂ֝פָתַ֗יִם יִלָּבֵֽט ׃¹¹ מְק֣וֹר חַ֭יִּים פִּ֣י צַדִּ֑יק וּ⁠פִ֥י רְ֝שָׁעִ֗ים יְכַסֶּ֥ה חָמָֽס ׃¹² שִׂ֭נְאָה תְּעוֹרֵ֣ר מְדָנִ֑ים וְ⁠עַ֥ל כָּל ־ פְּ֝שָׁעִ֗ים תְּכַסֶּ֥ה אַהֲבָֽה ׃¹³ בְּ⁠שִׂפְתֵ֣י נָ֭בוֹן תִּמָּצֵ֣א חָכְמָ֑ה וְ֝⁠שֵׁ֗בֶט לְ⁠גֵ֣ו חֲסַר ־ לֵֽב ׃¹⁴ חֲכָמִ֥ים יִצְפְּנוּ ־ דָ֑עַת וּ⁠פִֽי ־ אֱ֝וִיל מְחִתָּ֥ה קְרֹבָֽה ׃¹⁵ ה֣וֹן עָ֭שִׁיר קִרְיַ֣ת עֻזּ֑⁠וֹ מְחִתַּ֖ת דַּלִּ֣ים רֵישָֽׁ⁠ם ׃¹⁶ פְּעֻלַּ֣ת צַדִּ֣יק לְ⁠חַיִּ֑ים תְּבוּאַ֖ת רָשָׁ֣ע לְ⁠חַטָּֽאת ׃¹⁷ אֹ֣רַח לְ֭⁠חַיִּים שׁוֹמֵ֣ר מוּסָ֑ר וְ⁠עוֹזֵ֖ב תּוֹכַ֣חַת מַתְעֶֽה ׃¹⁸ מְכַסֶּ֣ה שִׂ֭נְאָה שִׂפְתֵי ־ שָׁ֑קֶר וּ⁠מוֹצִ֥א דִ֝בָּ֗ה ה֣וּא כְסִֽיל ׃¹⁹ בְּ⁠רֹ֣ב דְּ֭בָרִים לֹ֣א יֶחְדַּל ־ פָּ֑שַׁע וְ⁠חֹשֵׂ֖ךְ שְׂפָתָ֣י⁠ו מַשְׂכִּֽיל ׃²⁰ כֶּ֣סֶף נִ֭בְחָר לְשׁ֣וֹן צַדִּ֑יק לֵ֖ב רְשָׁעִ֣ים כִּ⁠מְעָֽט ׃²¹ שִׂפְתֵ֣י צַ֭דִּיק יִרְע֣וּ רַבִּ֑ים וֶֽ֝⁠אֱוִילִ֗ים בַּ⁠חֲסַר ־ לֵ֥ב יָמֽוּתוּ ׃²² בִּרְכַּ֣ת יְ֭הוָה הִ֣יא תַעֲשִׁ֑יר וְ⁠לֹֽא ־ יוֹסִ֖ף עֶ֣צֶב עִמָּֽ⁠הּ ׃²³ כִּ⁠שְׂח֣וֹק לִ֭⁠כְסִיל עֲשׂ֣וֹת זִמָּ֑ה וְ֝⁠חָכְמָ֗ה לְ⁠אִ֣ישׁ תְּבוּנָֽה ׃²⁴ מְגוֹרַ֣ת רָ֭שָׁע הִ֣יא תְבוֹאֶ֑⁠נּוּ וְ⁠תַאֲוַ֖ת צַדִּיקִ֣ים יִתֵּֽן ׃²⁵ כַּ⁠עֲב֣וֹר ס֭וּפָה וְ⁠אֵ֣ין רָשָׁ֑ע וְ֝⁠צַדִּ֗יק יְס֣וֹד עוֹלָֽם ׃²⁶ כַּ⁠חֹ֤מֶץ ׀ לַ⁠שִּׁנַּ֗יִם וְ⁠כֶ⁠עָשָׁ֥ן לָ⁠עֵינָ֑יִם כֵּ֥ן הֶ֝⁠עָצֵ֗ל לְ⁠שֹׁלְחָֽי⁠ו ׃²⁷ יִרְאַ֣ת יְ֭הוָה תּוֹסִ֣יף יָמִ֑ים וּ⁠שְׁנ֖וֹת רְשָׁעִ֣ים תִּקְצֹֽרְנָה ׃²⁸ תּוֹחֶ֣לֶת צַדִּיקִ֣ים שִׂמְחָ֑ה וְ⁠תִקְוַ֖ת רְשָׁעִ֣ים תֹּאבֵֽד ׃²⁹ מָע֣וֹז לַ֭⁠תֹּם דֶּ֣רֶךְ יְהוָ֑ה וּ֝⁠מְחִתָּ֗ה לְ⁠פֹ֣עֲלֵי אָֽוֶן ׃³⁰ צַדִּ֣יק לְ⁠עוֹלָ֣ם בַּל ־ יִמּ֑וֹט וּ֝⁠רְשָׁעִ֗ים לֹ֣א יִשְׁכְּנוּ ־ אָֽרֶץ ׃³¹ פִּֽי ־ צַ֭דִּיק יָנ֣וּב חָכְמָ֑ה וּ⁠לְשׁ֥וֹן תַּ֝הְפֻּכ֗וֹת תִּכָּרֵֽת ׃³² שִׂפְתֵ֣י צַ֭דִּיק יֵדְע֣וּ⁠ן רָצ֑וֹן וּ⁠פִ֥י רְ֝שָׁעִ֗ים תַּהְפֻּכֽוֹת ׃

Chapter 11

¹ מֹאזְנֵ֣י מִ֭רְמָה תּוֹעֲבַ֣ת יְהוָ֑ה וְ⁠אֶ֖בֶן שְׁלֵמָ֣ה רְצוֹנֽ⁠וֹ ׃² בָּֽא ־ זָ֭דוֹן וַ⁠יָּבֹ֣א קָל֑וֹן וְֽ⁠אֶת ־ צְנוּעִ֥ים חָכְמָֽה ׃³ תֻּמַּ֣ת יְשָׁרִ֣ים תַּנְחֵ֑⁠ם וְ⁠סֶ֖לֶף בּוֹגְדִ֣ים יְשָׁדֵּֽם ׃¹⁴ לֹא ־ יוֹעִ֣יל ה֭וֹן בְּ⁠י֣וֹם עֶבְרָ֑ה וּ֝⁠צְדָקָ֗ה תַּצִּ֥יל מִ⁠מָּֽוֶת ׃⁵ צִדְקַ֣ת תָּ֭מִים תְּיַשֵּׁ֣ר דַּרְכּ֑⁠וֹ וּ֝⁠בְ⁠רִשְׁעָת֗⁠וֹ יִפֹּ֥ל רָשָֽׁע ׃⁶ צִדְקַ֣ת יְ֭שָׁרִים תַּצִּילֵ֑⁠ם וּ֝⁠בְ⁠הַוַּ֗ת בֹּגְדִ֥ים יִלָּכֵֽדוּ ׃⁷ בְּ⁠מ֤וֹת אָדָ֣ם רָ֭שָׁע תֹּאבַ֣ד תִּקְוָ֑ה וְ⁠תוֹחֶ֖לֶת אוֹנִ֣ים אָבָֽדָה ׃⁸ צַ֭דִּיק מִ⁠צָּרָ֣ה נֶחֱלָ֑ץ וַ⁠יָּבֹ֖א רָשָׁ֣ע תַּחְתָּֽי⁠ו ׃⁹ בְּ⁠פֶ֗ה חָ֭נֵף יַשְׁחִ֣ת רֵעֵ֑⁠הוּ וּ֝⁠בְ⁠דַ֗עַת צַדִּיקִ֥ים יֵחָלֵֽצוּ ׃¹⁰ בְּ⁠ט֣וּב צַ֭דִּיקִים תַּעֲלֹ֣ץ קִרְיָ֑ה וּ⁠בַ⁠אֲבֹ֖ד רְשָׁעִ֣ים רִנָּֽה ׃¹¹ בְּ⁠בִרְכַּ֣ת יְ֭שָׁרִים תָּר֣וּם קָ֑רֶת וּ⁠בְ⁠פִ֥י רְ֝שָׁעִ֗ים תֵּהָרֵֽס ׃¹² בָּז ־ לְ⁠רֵעֵ֥⁠הוּ חֲסַר ־ לֵ֑ב וְ⁠אִ֖ישׁ תְּבוּנ֣וֹת יַחֲרִֽישׁ ׃¹³ הוֹלֵ֣ךְ רָ֭כִיל מְגַלֶּה ־ סּ֑וֹד וְ⁠נֶאֱמַן ־ ר֝֗וּחַ מְכַסֶּ֥ה דָבָֽר ׃¹⁴ בְּ⁠אֵ֣ין תַּ֭חְבֻּלוֹת יִפָּל ־ עָ֑ם וּ֝⁠תְשׁוּעָ֗ה בְּ⁠רֹ֣ב יוֹעֵֽץ ׃¹⁵ רַע ־ יֵ֭רוֹעַ כִּי ־ עָ֣רַב זָ֑ר וְ⁠שֹׂנֵ֖א תֹקְעִ֣ים בּוֹטֵֽחַ ׃¹⁶ אֵֽשֶׁת ־ חֵ֭ן תִּתְמֹ֣ךְ כָּב֑וֹד וְ֝⁠עָרִיצִ֗ים יִתְמְכוּ ־ עֹֽשֶׁר ׃¹⁷ גֹּמֵ֣ל נַ֭פְשׁ⁠וֹ אִ֣ישׁ חָ֑סֶד וְ⁠עֹכֵ֥ר שְׁ֝אֵר֗⁠וֹ אַכְזָרִֽי ׃¹⁸ רָשָׁ֗ע עֹשֶׂ֥ה פְעֻלַּת ־ שָׁ֑קֶר וְ⁠זֹרֵ֥עַ צְ֝דָקָ֗ה שֶׂ֣כֶר אֱמֶֽת ׃¹⁹ כֵּן ־ צְדָקָ֥ה לְ⁠חַיִּ֑ים וּ⁠מְרַדֵּ֖ף רָעָ֣ה לְ⁠מוֹתֽ⁠וֹ ׃²⁰ תּוֹעֲבַ֣ת יְ֭הוָה עִקְּשֵׁי ־ לֵ֑ב וּ֝⁠רְצוֹנ֗⁠וֹ תְּמִ֣ימֵי דָֽרֶךְ ׃²¹ יָ֣ד לְ֭⁠יָד לֹא ־ יִנָּ֣קֶה רָּ֑ע וְ⁠זֶ֖רַע צַדִּיקִ֣ים נִמְלָֽט ׃²² נֶ֣זֶם זָ֭הָב בְּ⁠אַ֣ף חֲזִ֑יר אִשָּׁ֥ה יָ֝פָ֗ה וְ⁠סָ֣רַת טָֽעַם ׃²³ תַּאֲוַ֣ת צַדִּיקִ֣ים אַךְ ־ ט֑וֹב תִּקְוַ֖ת רְשָׁעִ֣ים עֶבְרָֽה ׃²⁴ יֵ֣שׁ מְ֭פַזֵּר וְ⁠נוֹסָ֥ף ע֑וֹד וְ⁠חוֹשֵׂ֥ךְ מִ֝⁠יֹּ֗שֶׁר אַךְ ־ לְ⁠מַחְסֽוֹר ׃²⁵ נֶֽפֶשׁ ־ בְּרָכָ֥ה תְדֻשָּׁ֑ן וּ֝⁠מַרְוֶ֗ה גַּם ־ ה֥וּא יוֹרֶֽא ׃²⁶ מֹ֣נֵֽעַ בָּ֭ר יִקְּבֻ֣⁠הוּ לְא֑וֹם וּ֝⁠בְרָכָ֗ה לְ⁠רֹ֣אשׁ מַשְׁבִּֽיר ׃²⁷ שֹׁ֣חֵֽר ט֭וֹב יְבַקֵּ֣שׁ רָצ֑וֹן וְ⁠דֹרֵ֖שׁ רָעָ֣ה תְבוֹאֶֽ⁠נּוּ ׃²⁸ בּוֹטֵ֣חַ בְּ֭⁠עָשְׁר⁠וֹ ה֣וּא יִפֹּ֑ל וְ֝⁠כֶ⁠עָלֶ֗ה צַדִּיקִ֥ים יִפְרָֽחוּ ׃²⁹ עוֹכֵ֣ר בֵּ֭ית⁠וֹ יִנְחַל ־ ר֑וּחַ וְ⁠עֶ֥בֶד אֱ֝וִ֗יל לַ⁠חֲכַם ־ לֵֽב ׃³⁰ פְּֽרִי ־ צַ֭דִּיק עֵ֣ץ חַיִּ֑ים וְ⁠לֹקֵ֖חַ נְפָשׂ֣וֹת חָכָֽם ׃³¹ הֵ֣ן צַ֭דִּיק בָּ⁠אָ֣רֶץ יְשֻׁלָּ֑ם אַ֝֗ף כִּֽי ־ רָשָׁ֥ע וְ⁠חוֹטֵֽא ׃

¹K ו⁠שד⁠ם

Chapter 12

¹ אֹהֵ֣ב מ֭וּסָר אֹ֣הֵֽב דָּ֑עַת וְ⁠שֹׂנֵ֖א תוֹכַ֣חַת בָּֽעַר ׃² ט֗וֹב יָפִ֣יק רָ֭צוֹן מֵ⁠יְהוָ֑ה וְ⁠אִ֖ישׁ מְזִמּ֣וֹת יַרְשִֽׁיעַ ׃³ לֹא ־ יִכּ֣וֹן אָדָ֣ם בְּ⁠רֶ֑שַׁע וְ⁠שֹׁ֥רֶשׁ צַ֝דִּיקִ֗ים בַּל ־ יִמּֽוֹט ׃⁴ אֵֽשֶׁת ־ חַ֭יִל עֲטֶ֣רֶת בַּעְלָ֑⁠הּ וּ⁠כְ⁠רָקָ֖ב בְּ⁠עַצְמוֹתָ֣י⁠ו מְבִישָֽׁה ׃⁵ מַחְשְׁב֣וֹת צַדִּיקִ֣ים מִשְׁפָּ֑ט תַּחְבֻּל֖וֹת רְשָׁעִ֣ים מִרְמָֽה ׃⁶ דִּבְרֵ֣י רְשָׁעִ֣ים אֱרָב ־ דָּ֑ם וּ⁠פִ֥י יְ֝שָׁרִ֗ים יַצִּילֵֽ⁠ם ׃⁷ הָפ֣וֹךְ רְשָׁעִ֣ים וְ⁠אֵינָ֑⁠ם וּ⁠בֵ֖ית צַדִּיקִ֣ים יַעֲמֹֽד ׃⁸ לְֽ⁠פִי ־ שִׂ֭כְל⁠וֹ יְהֻלַּל ־ אִ֑ישׁ וְ⁠נַעֲוֵה ־ לֵ֝֗ב יִהְיֶ֥ה לָ⁠בֽוּז ׃⁹ ט֣וֹב נִ֭קְלֶה וְ⁠עֶ֣בֶד ל֑⁠וֹ מִ֝⁠מְּתַכַּבֵּ֗ד וַ⁠חֲסַר ־ לָֽחֶם ׃¹⁰ יוֹדֵ֣עַ צַ֭דִּיק נֶ֣פֶשׁ בְּהֶמְתּ֑⁠וֹ וְֽ⁠רַחֲמֵ֥י רְ֝שָׁעִ֗ים אַכְזָרִֽי ׃¹¹ עֹבֵ֣ד אַ֭דְמָת⁠וֹ יִֽשְׂבַּֽע ־ לָ֑חֶם וּ⁠מְרַדֵּ֖ף רֵיקִ֣ים חֲסַר ־ לֵֽב ׃¹² חָמַ֣ד רָ֭שָׁע מְצ֣וֹד רָעִ֑ים וְ⁠שֹׁ֖רֶשׁ צַדִּיקִ֣ים יִתֵּֽן ׃¹³ בְּ⁠פֶ֣שַׁע שְׂ֭פָתַיִם מוֹקֵ֣שׁ רָ֑ע וַ⁠יֵּצֵ֖א מִ⁠צָּרָ֣ה צַדִּֽיק ׃¹⁴ מִ⁠פְּרִ֣י פִי ־ אִ֭ישׁ יִשְׂבַּע ־ ט֑וֹב וּ⁠גְמ֥וּל יְדֵי ־ אָ֝דָ֗ם יָשִׁ֥יב ¹ לֽ⁠וֹ ׃¹⁵ דֶּ֣רֶךְ אֱ֭וִיל יָשָׁ֣ר בְּ⁠עֵינָ֑י⁠ו וְ⁠שֹׁמֵ֖עַ לְ⁠עֵצָ֣ה חָכָֽם ׃¹⁶ אֱוִ֗יל בַּ֭⁠יּוֹם יִוָּדַ֣ע כַּעְס֑⁠וֹ וְ⁠כֹסֶ֖ה קָל֣וֹן עָרֽוּם ׃¹⁷ יָפִ֣יחַ אֱ֭מוּנָה יַגִּ֣יד צֶ֑דֶק וְ⁠עֵ֖ד שְׁקָרִ֣ים מִרְמָֽה ׃¹⁸ יֵ֣שׁ בּ֭וֹטֶה כְּ⁠מַדְקְר֣וֹת חָ֑רֶב וּ⁠לְשׁ֖וֹן חֲכָמִ֣ים מַרְפֵּֽא ׃¹⁹ שְֽׂפַת ־ אֱ֭מֶת תִּכּ֣וֹן לָ⁠עַ֑ד וְ⁠עַד ־ אַ֝רְגִּ֗יעָה לְשׁ֣וֹן שָֽׁקֶר ׃²⁰ מִ֭רְמָה בְּ⁠לֶב ־ חֹ֣רְשֵׁי רָ֑ע וּֽ⁠לְ⁠יֹעֲצֵ֖י שָׁל֣וֹם שִׂמְחָֽה ׃²¹ לֹא ־ יְאֻנֶּ֣ה לַ⁠צַּדִּ֣יק כָּל ־ אָ֑וֶן וּ֝⁠רְשָׁעִ֗ים מָ֣לְאוּ רָֽע ׃²² תּוֹעֲבַ֣ת יְ֭הוָה שִׂפְתֵי ־ שָׁ֑קֶר וְ⁠עֹשֵׂ֖י אֱמוּנָ֣ה רְצוֹנֽ⁠וֹ ׃²³ אָדָ֣ם עָ֭רוּם כֹּ֣סֶה דָּ֑עַת וְ⁠לֵ֥ב כְּ֝סִילִ֗ים יִקְרָ֥א אִוֶּֽלֶת ׃²⁴ יַד ־ חָרוּצִ֥ים תִּמְשׁ֑וֹל ו֝⁠רְמִיָּ֗ה תִּהְיֶ֥ה לָ⁠מַֽס ׃²⁵ דְּאָגָ֣ה בְ⁠לֶב ־ אִ֣ישׁ יַשְׁחֶ֑⁠נָּה וְ⁠דָבָ֖ר ט֣וֹב יְשַׂמְּחֶֽ⁠נָּה ׃²⁶ יָתֵ֣ר מֵ⁠רֵעֵ֣⁠הוּ צַדִּ֑יק וְ⁠דֶ֖רֶךְ רְשָׁעִ֣ים תַּתְעֵֽ⁠ם ׃²⁷ לֹא ־ יַחֲרֹ֣ךְ רְמִיָּ֣ה צֵיד֑⁠וֹ וְ⁠הוֹן ־ אָדָ֖ם יָקָ֣ר חָרֽוּץ ׃²⁸ בְּ⁠אֹֽרַח ־ צְדָקָ֥ה חַיִּ֑ים וְ⁠דֶ֖רֶךְ נְתִיבָ֣ה אַל ־ מָֽוֶת ׃

¹K ישוב

Chapter 13

¹ בֵּ֣ן חָ֭כָם מ֣וּסַר אָ֑ב וְ֝⁠לֵ֗ץ לֹא ־ שָׁמַ֥ע גְּעָרָֽה ׃² מִ⁠פְּרִ֣י פִי ־ אִ֭ישׁ יֹ֣אכַל ט֑וֹב וְ⁠נֶ֖פֶשׁ בֹּגְדִ֣ים חָמָֽס ׃³ נֹצֵ֣ר פִּ֭י⁠ו שֹׁמֵ֣ר נַפְשׁ֑⁠וֹ פֹּשֵׂ֥ק שְׂ֝פָתָ֗י⁠ו מְחִתָּה ־ לֽ⁠וֹ ׃⁴ מִתְאַוָּ֣ה וָ֭⁠אַיִן נַפְשׁ֣⁠וֹ עָצֵ֑ל וְ⁠נֶ֖פֶשׁ חָרֻצִ֣ים תְּדֻשָּֽׁן ׃⁵ דְּבַר ־ שֶׁ֭קֶר יִשְׂנָ֣א צַדִּ֑יק וְ֝⁠רָשָׁ֗ע יַבְאִ֥ישׁ וְ⁠יַחְפִּֽיר ׃⁶ צְ֭דָקָה תִּצֹּ֣ר תָּם ־ דָּ֑רֶךְ וְ֝⁠רִשְׁעָ֗ה תְּסַלֵּ֥ף חַטָּֽאת ׃⁷ יֵ֣שׁ מִ֭תְעַשֵּׁר וְ⁠אֵ֣ין כֹּ֑ל מִ֝תְרוֹשֵׁ֗שׁ וְ⁠ה֣וֹן רָֽב ׃⁸ כֹּ֣פֶר נֶֽפֶשׁ ־ אִ֣ישׁ עָשְׁר֑⁠וֹ וְ֝⁠רָ֗שׁ לֹא ־ שָׁמַ֥ע גְּעָרָֽה ׃⁹ אוֹר ־ צַדִּיקִ֥ים יִשְׂמָ֑ח וְ⁠נֵ֖ר רְשָׁעִ֣ים יִדְעָֽךְ ׃¹⁰ רַק ־ בְּ֭⁠זָדוֹן יִתֵּ֣ן מַצָּ֑ה וְ⁠אֶת ־ נ֖וֹעָצִ֣ים חָכְמָֽה ׃¹¹ ה֭וֹן מֵ⁠הֶ֣בֶל יִמְעָ֑ט וְ⁠קֹבֵ֖ץ עַל ־ יָ֣ד יַרְבֶּֽה ׃¹² תּוֹחֶ֣לֶת מְ֭מֻשָּׁכָה מַחֲלָה ־ לֵ֑ב וְ⁠עֵ֥ץ חַ֝יִּ֗ים תַּאֲוָ֥ה בָאָֽה ׃¹³ בָּ֣ז לְ֭⁠דָבָר יֵחָ֣בֶל ל֑⁠וֹ וִ⁠ירֵ֥א מִ֝צְוָ֗ה ה֣וּא יְשֻׁלָּֽם ׃¹⁴ תּוֹרַ֣ת חָ֭כָם מְק֣וֹר חַיִּ֑ים לָ֝⁠ס֗וּר מִ⁠מֹּ֥קְשֵׁי מָֽוֶת ׃¹⁵ שֵֽׂכֶל ־ ט֭וֹב יִתֶּן ־ חֵ֑ן וְ⁠דֶ֖רֶךְ בֹּגְדִ֣ים אֵיתָֽן ׃¹⁶ כָּל ־ עָ֭רוּם יַעֲשֶׂ֣ה בְ⁠דָ֑עַת וּ֝⁠כְסִ֗יל יִפְרֹ֥שׂ אִוֶּֽלֶת ׃¹⁷ מַלְאָ֣ךְ רָ֭שָׁע יִפֹּ֣ל בְּ⁠רָ֑ע וְ⁠צִ֖יר אֱמוּנִ֣ים מַרְפֵּֽא ׃¹⁸ רֵ֣ישׁ וְ֭⁠קָלוֹן פּוֹרֵ֣עַ מוּסָ֑ר וְ⁠שׁוֹמֵ֖ר תּוֹכַ֣חַת יְכֻבָּֽד ׃¹⁹ תַּאֲוָ֣ה נִ֭הְיָה תֶּעֱרַ֣ב לְ⁠נָ֑פֶשׁ וְ⁠תוֹעֲבַ֥ת כְּ֝סִילִ֗ים ס֣וּר מֵ⁠רָֽע ׃²⁰ הוֹלֵ֣ךְ ¹ אֶת ־ חֲכָמִ֣ים יֶחְכָּ֑ם ² וְ⁠רֹעֶ֖ה כְסִילִ֣ים יֵרֽוֹעַ ׃²¹ חַ֭טָּאִים תְּרַדֵּ֣ף רָעָ֑ה וְ⁠אֶת ־ צַ֝דִּיקִ֗ים יְשַׁלֶּם ־ טֽוֹב ׃²² ט֗וֹב יַנְחִ֥יל בְּנֵֽי ־ בָנִ֑ים וְ⁠צָפ֥וּן לַ֝⁠צַּדִּ֗יק חֵ֣יל חוֹטֵֽא ׃²³ רָב ־ אֹ֭כֶל נִ֣יר רָאשִׁ֑ים וְ⁠יֵ֥שׁ נִ֝סְפֶּ֗ה בְּ⁠לֹ֣א מִשְׁפָּֽט ׃²⁴ חוֹשֵׂ֣ךְ שִׁ֭בְט⁠וֹ שׂוֹנֵ֣א בְנ֑⁠וֹ וְ֝⁠אֹהֲב֗⁠וֹ שִֽׁחֲר֥⁠וֹ מוּסָֽר ׃²⁵ צַדִּ֗יק אֹ֭כֵל לְ⁠שֹׂ֣בַע נַפְשׁ֑⁠וֹ וּ⁠בֶ֖טֶן רְשָׁעִ֣ים תֶּחְסָֽר ׃פ

¹K הלוך

²K ו⁠חכם

Chapter 14

¹ חַכְמ֣וֹת נָ֭שִׁים בָּנְתָ֣ה בֵיתָ֑⁠הּ וְ֝⁠אִוֶּ֗לֶת בְּ⁠יָדֶ֥י⁠הָ תֶהֶרְסֶֽ⁠נּוּ ׃² הוֹלֵ֣ךְ בְּ֭⁠יָשְׁר⁠וֹ יְרֵ֣א יְהוָ֑ה וּ⁠נְל֖וֹז דְּרָכָ֣י⁠ו בּוֹזֵֽ⁠הוּ ׃³ בְּֽ⁠פִי ־ אֱ֭וִיל חֹ֣טֶר גַּאֲוָ֑ה וְ⁠שִׂפְתֵ֥י חֲ֝כָמִ֗ים תִּשְׁמוּרֵֽ⁠ם ׃⁴ בְּ⁠אֵ֣ין אֲ֭לָפִים אֵב֣וּס בָּ֑ר וְ⁠רָב ־ תְּ֝בוּא֗וֹת בְּ⁠כֹ֣חַ שֽׁוֹר ׃⁵ עֵ֣ד אֱ֭מוּנִים לֹ֣א יְכַזֵּ֑ב וְ⁠יָפִ֥יחַ כְּ֝זָבִ֗ים עֵ֣ד שָֽׁקֶר ׃⁶ בִּקֶּשׁ ־ לֵ֣ץ חָכְמָ֣ה וָ⁠אָ֑יִן וְ⁠דַ֖עַת לְ⁠נָב֣וֹן נָקָֽל ׃⁷ לֵ֣ךְ מִ֭⁠נֶּגֶד לְ⁠אִ֣ישׁ כְּסִ֑יל וּ⁠בַל ־ יָ֝דַ֗עְתָּ שִׂפְתֵי ־ דָֽעַת ׃⁸ חָכְמַ֣ת עָ֭רוּם הָבִ֣ין דַּרְכּ֑⁠וֹ וְ⁠אִוֶּ֖לֶת כְּסִילִ֣ים מִרְמָֽה ׃⁹ אֱ֭וִלִים יָלִ֣יץ אָשָׁ֑ם וּ⁠בֵ֖ין יְשָׁרִ֣ים רָצֽוֹן ׃¹⁰ לֵ֗ב י֭וֹדֵעַ מָרַּ֣ת נַפְשׁ֑⁠וֹ וּ֝⁠בְ⁠שִׂמְחָת֗⁠וֹ לֹא ־ יִתְעָ֥רַב זָֽר ׃¹¹ בֵּ֣ית רְ֭שָׁעִים יִשָּׁמֵ֑ד וְ⁠אֹ֖הֶל יְשָׁרִ֣ים יַפְרִֽיחַ ׃¹² יֵ֤שׁ דֶּ֣רֶךְ יָ֭שָׁר לִ⁠פְנֵי ־ אִ֑ישׁ וְ֝⁠אַחֲרִיתָ֗⁠הּ דַּרְכֵי ־ מָֽוֶת ׃¹³ גַּם ־ בִּ⁠שְׂח֥וֹק יִכְאַב ־ לֵ֑ב וְ⁠אַחֲרִיתָ֖⁠הּ שִׂמְחָ֣ה תוּגָֽה ׃¹⁴ מִ⁠דְּרָכָ֣י⁠ו יִ֭שְׂבַּע ס֣וּג לֵ֑ב וּ֝⁠מֵ⁠עָלָ֗י⁠ו אִ֣ישׁ טֽוֹב ׃¹⁵ פֶּ֭תִי יַאֲמִ֣ין לְ⁠כָל ־ דָּבָ֑ר וְ֝⁠עָר֗וּם יָבִ֥ין לַ⁠אֲשֻׁרֽ⁠וֹ ׃¹⁶ חָכָ֣ם יָ֭רֵא וְ⁠סָ֣ר מֵ⁠רָ֑ע וּ֝⁠כְסִ֗יל מִתְעַבֵּ֥ר וּ⁠בוֹטֵֽחַ ׃¹⁷ קְֽצַר ־ אַ֭פַּיִם יַעֲשֶׂ֣ה אִוֶּ֑לֶת וְ⁠אִ֥ישׁ מְ֝זִמּ֗וֹת יִשָּׂנֵֽא ׃¹⁸ נָחֲל֣וּ פְתָאיִ֣ם אִוֶּ֑לֶת וַֽ֝⁠עֲרוּמִ֗ים יַכְתִּ֥רוּ דָֽעַת ׃¹⁹ שַׁח֣וּ רָ֭עִים לִ⁠פְנֵ֣י טוֹבִ֑ים וּ֝⁠רְשָׁעִ֗ים עַֽל ־ שַׁעֲרֵ֥י צַדִּֽיק ׃²⁰ גַּם ־ לְ֭⁠רֵעֵ⁠הוּ יִשָּׂ֣נֵא רָ֑שׁ וְ⁠אֹהֲבֵ֖י עָשִׁ֣יר רַבִּֽים ׃²¹ בָּז ־ לְ⁠רֵעֵ֥⁠הוּ חוֹטֵ֑א וּ⁠מְחוֹנֵ֖ן עניים ¹ אַשְׁרָֽי⁠ו ׃²² הֲֽ⁠לוֹא ־ יִ֭תְעוּ חֹ֣רְשֵׁי רָ֑ע וְ⁠חֶ֥סֶד וֶ֝⁠אֱמֶ֗ת חֹ֣רְשֵׁי טֽוֹב ׃²³ בְּ⁠כָל ־ עֶ֭צֶב יִהְיֶ֣ה מוֹתָ֑ר וּ⁠דְבַר ־ שְׂ֝פָתַ֗יִם אַךְ ־ לְ⁠מַחְסֽוֹר ׃²⁴ עֲטֶ֣רֶת חֲכָמִ֣ים עָשְׁרָ֑⁠ם אִוֶּ֖לֶת כְּסִילִ֣ים אִוֶּֽלֶת ׃²⁵ מַצִּ֣יל נְ֭פָשׁוֹת עֵ֣ד אֱמֶ֑ת וְ⁠יָפִ֖חַ כְּזָבִ֣ים מִרְמָֽה ׃²⁶ בְּ⁠יִרְאַ֣ת יְ֭הוָה מִבְטַח ־ עֹ֑ז וּ֝⁠לְ⁠בָנָ֗י⁠ו יִהְיֶ֥ה מַחְסֶֽה ׃²⁷ יִרְאַ֣ת יְ֭הוָה מְק֣וֹר חַיִּ֑ים לָ֝⁠ס֗וּר מִ⁠מֹּ֥קְשֵׁי מָֽוֶת ׃²⁸ בְּ⁠רָב ־ עָ֥ם הַדְרַת ־ מֶ֑לֶךְ וּ⁠בְ⁠אֶ֥פֶס לְ֝אֹ֗ם מְחִתַּ֥ת רָזֽוֹן ׃²⁹ אֶ֣רֶךְ אַ֭פַּיִם רַב ־ תְּבוּנָ֑ה וּ⁠קְצַר ־ ר֝֗וּחַ מֵרִ֥ים אִוֶּֽלֶת ׃³⁰ חַיֵּ֣י בְ֭שָׂרִים לֵ֣ב מַרְפֵּ֑א וּ⁠רְקַ֖ב עֲצָמ֣וֹת קִנְאָֽה ׃³¹ עֹ֣שֵֽׁק דָּ֭ל חֵרֵ֣ף עֹשֵׂ֑⁠הוּ וּ֝⁠מְכַבְּד֗⁠וֹ חֹנֵ֥ן אֶבְיֽוֹן ׃³² בְּֽ֭⁠רָעָת⁠וֹ יִדָּחֶ֣ה רָשָׁ֑ע וְ⁠חֹסֶ֖ה בְ⁠מוֹת֣⁠וֹ צַדִּֽיק ׃³³ בְּ⁠לֵ֣ב נָ֭בוֹן תָּנ֣וּחַ חָכְמָ֑ה וּ⁠בְ⁠קֶ֥רֶב כְּ֝סִילִ֗ים תִּוָּדֵֽעַ ׃³⁴ צְדָקָ֥ה תְרֽוֹמֵֽם ־ גּ֑וֹי וְ⁠חֶ֖סֶד לְאֻמִּ֣ים חַטָּֽאת ׃³⁵ רְֽצוֹן ־ מֶ֭לֶךְ לְ⁠עֶ֣בֶד מַשְׂכִּ֑יל וְ֝⁠עֶבְרָת֗⁠וֹ תִּהְיֶ֥ה מֵבִֽישׁ ׃

¹Q עֲנָוִ֣ים

Chapter 15

¹ מַֽעֲנֶה ־ רַּ֭ךְ יָשִׁ֣יב חֵמָ֑ה וּ⁠דְבַר ־ עֶ֝֗צֶב יַעֲלֶה ־ אָֽף ׃² לְשׁ֣וֹן חֲ֭כָמִים תֵּיטִ֣יב דָּ֑עַת וּ⁠פִ֥י כְ֝סִילִ֗ים יַבִּ֥יעַ אִוֶּֽלֶת ׃³ בְּֽ⁠כָל ־ מָ֭קוֹם עֵינֵ֣י יְהוָ֑ה צֹ֝פ֗וֹת רָעִ֥ים ו⁠טוֹבִֽים ׃⁴ מַרְפֵּ֣א לָ֭שׁוֹן עֵ֣ץ חַיִּ֑ים וְ⁠סֶ֥לֶף בָּ֝֗⁠הּ שֶׁ֣בֶר בְּ⁠רֽוּחַ ׃⁵ אֱוִ֗יל יִ֭נְאַץ מוּסַ֣ר אָבִ֑י⁠ו וְ⁠שֹׁמֵ֖ר תּוֹכַ֣חַת יַעְרִֽם ׃⁶ בֵּ֣ית צַ֭דִּיק חֹ֣סֶן רָ֑ב וּ⁠בִ⁠תְבוּאַ֖ת רָשָׁ֣ע נֶעְכָּֽרֶת ׃⁷ שִׂפְתֵ֣י חֲ֭כָמִים יְזָ֣רוּ דָ֑עַת וְ⁠לֵ֖ב כְּסִילִ֣ים לֹא ־ כֵֽן ׃⁸ זֶ֣בַח רְ֭שָׁעִים תּוֹעֲבַ֣ת יְהוָ֑ה וּ⁠תְפִלַּ֖ת יְשָׁרִ֣ים רְצוֹנֽ⁠וֹ ׃⁹ תּוֹעֲבַ֣ת יְ֭הוָה דֶּ֣רֶךְ רָשָׁ֑ע וּ⁠מְרַדֵּ֖ף צְדָקָ֣ה יֶאֱהָֽב ׃¹⁰ מוּסָ֣ר רָ֭ע לְ⁠עֹזֵ֣ב אֹ֑רַח שׂוֹנֵ֖א תוֹכַ֣חַת יָמֽוּת ׃¹¹ שְׁא֣וֹל וַ֭⁠אֲבַדּוֹן נֶ֣גֶד יְהוָ֑ה אַ֝֗ף כִּֽי ־ לִבּ֥וֹת בְּֽנֵי ־ אָדָֽם ׃¹² לֹ֣א יֶאֱהַב ־ לֵ֭ץ הוֹכֵ֣חַֽ ל֑⁠וֹ אֶל ־ חֲ֝כָמִ֗ים לֹ֣א יֵלֵֽךְ ׃¹³ לֵ֣ב שָׂ֭מֵחַ יֵיטִ֣ב פָּנִ֑ים וּ⁠בְ⁠עַצְּבַת ־ לֵ֝ב ר֣וּחַ נְכֵאָֽה ׃¹⁴ לֵ֣ב נָ֭בוֹן יְבַקֶּשׁ ־ דָּ֑עַת וּפִ֥י ¹ כְ֝סִילִ֗ים יִרְעֶ֥ה אִוֶּֽלֶת ׃¹⁵ כָּל ־ יְמֵ֣י עָנִ֣י רָעִ֑ים וְ⁠טֽוֹב ־ לֵ֝֗ב מִשְׁתֶּ֥ה תָמִֽיד ׃¹⁶ טוֹב ־ מְ֭עַט בְּ⁠יִרְאַ֣ת יְהוָ֑ה מֵ⁠אוֹצָ֥ר רָ֝֗ב וּ⁠מְה֥וּמָה בֽ⁠וֹ ׃¹⁷ ט֤וֹב אֲרֻחַ֣ת יָ֭רָק וְ⁠אַהֲבָה ־ שָׁ֑ם מִ⁠שּׁ֥וֹר אָ֝ב֗וּס וְ⁠שִׂנְאָה ־ בֽ⁠וֹ ׃¹⁸ אִ֣ישׁ חֵ֭מָה יְגָרֶ֣ה מָד֑וֹן וְ⁠אֶ֥רֶך אַ֝פַּ֗יִם יַשְׁקִ֥יט רִֽיב ׃¹⁹ דֶּ֣רֶךְ עָ֭צֵל כִּ⁠מְשֻׂ֣כַת חָ֑דֶק וְ⁠אֹ֖רַח יְשָׁרִ֣ים סְלֻלָֽה ׃²⁰ בֵּ֣ן חָ֭כָם יְשַׂמַּח ־ אָ֑ב וּ⁠כְסִ֥יל אָ֝דָ֗ם בּוֹזֶ֥ה אִמּֽ⁠וֹ ׃²¹ אִ֭וֶּלֶת שִׂמְחָ֣ה לַ⁠חֲסַר ־ לֵ֑ב וְ⁠אִ֥ישׁ תְּ֝בוּנָ֗ה יְיַשֶׁר ־ לָֽכֶת ׃²² הָפֵ֣ר מַ֭חֲשָׁבוֹת בְּ⁠אֵ֣ין ס֑וֹד וּ⁠בְ⁠רֹ֖ב יוֹעֲצִ֣ים תָּקֽוּם ׃²³ שִׂמְחָ֣ה לָ֭⁠אִישׁ בְּ⁠מַעֲנֵה ־ פִ֑י⁠ו וְ⁠דָבָ֖ר בְּ⁠עִתּ֣⁠וֹ מַה ־ טּֽוֹב ׃²⁴ אֹ֣רַח חַ֭יִּים לְ⁠מַ֣עְלָ⁠ה לְ⁠מַשְׂכִּ֑יל לְמַ֥עַן ס֝֗וּר מִ⁠שְּׁא֥וֹל מָֽטָּה ׃²⁵ בֵּ֣ית גֵּ֭אִים יִסַּ֥ח ׀ יְהוָ֑ה וְ֝⁠יַצֵּ֗ב גְּב֣וּל אַלְמָנָֽה ׃²⁶ תּוֹעֲבַ֣ת יְ֭הוָה מַחְשְׁב֣וֹת רָ֑ע וּ֝⁠טְהֹרִ֗ים אִמְרֵי ־ נֹֽעַם ׃²⁷ עֹכֵ֣ר בֵּ֭ית⁠וֹ בּוֹצֵ֣עַ בָּ֑צַע וְ⁠שׂוֹנֵ֖א מַתָּנֹ֣ת יִחְיֶֽה ׃²⁸ לֵ֣ב צַ֭דִּיק יֶהְגֶּ֣ה לַ⁠עֲנ֑וֹת וּ⁠פִ֥י רְ֝שָׁעִ֗ים יַבִּ֥יעַ רָעֽוֹת ׃²⁹ רָח֣וֹק יְ֭הוָה מֵ⁠רְשָׁעִ֑ים וּ⁠תְפִלַּ֖ת צַדִּיקִ֣ים יִשְׁמָֽע ׃³⁰ מְֽאוֹר ־ עֵ֭ינַיִם יְשַׂמַּֽח ־ לֵ֑ב שְׁמוּעָ֥ה ט֝וֹבָ֗ה תְּדַשֶּׁן ־ עָֽצֶם ׃³¹ אֹ֗זֶן שֹׁ֭מַעַת תּוֹכַ֣חַת חַיִּ֑ים בְּ⁠קֶ֖רֶב חֲכָמִ֣ים תָּלִֽין ׃³² פּוֹרֵ֣עַ מ֭וּסָר מוֹאֵ֣ס נַפְשׁ֑⁠וֹ וְ⁠שׁוֹמֵ֥עַ תּ֝וֹכַ֗חַת ק֣וֹנֶה לֵּֽב ׃³³ יִרְאַ֣ת יְ֭הוָה מוּסַ֣ר חָכְמָ֑ה וְ⁠לִ⁠פְנֵ֖י כָב֣וֹד עֲנָוָֽה ׃

¹K ו⁠פני

Chapter 16

¹ לְ⁠אָדָ֥ם מַֽעַרְכֵי ־ לֵ֑ב וּ֝⁠מֵ⁠יְהוָ֗ה מַעֲנֵ֥ה לָשֽׁוֹן ׃² כָּֽל ־ דַּרְכֵי ־ אִ֭ישׁ זַ֣ךְ בְּ⁠עֵינָ֑י⁠ו וְ⁠תֹכֵ֖ן רוּח֣וֹת יְהוָֽה ׃³ גֹּ֣ל אֶל ־ יְהוָ֣ה מַעֲשֶׂ֑י⁠ךָ וְ֝⁠יִכֹּ֗נוּ מַחְשְׁבֹתֶֽי⁠ךָ ׃⁴ כֹּ֤ל פָּעַ֣ל יְ֭הוָה לַֽ⁠מַּעֲנֵ֑⁠הוּ וְ⁠גַם ־ רָ֝שָׁ֗ע לְ⁠י֣וֹם רָעָֽה ׃⁵ תּוֹעֲבַ֣ת יְ֭הוָה כָּל ־ גְּבַהּ ־ לֵ֑ב יָ֥ד לְ֝⁠יָ֗ד לֹ֣א יִנָּקֶֽה ׃⁶ בְּ⁠חֶ֣סֶד וֶ֭⁠אֱמֶת יְכֻפַּ֣ר עָוֺ֑ן וּ⁠בְ⁠יִרְאַ֥ת יְ֝הוָ֗ה ס֣וּר מֵ⁠רָֽע ׃⁷ בִּ⁠רְצ֣וֹת יְ֭הוָה דַּרְכֵי ־ אִ֑ישׁ גַּם ־ א֝וֹיְבָ֗י⁠ו יַשְׁלִ֥ם אִתּֽ⁠וֹ ׃⁸ טוֹב ־ מְ֭עַט בִּ⁠צְדָקָ֑ה מֵ⁠רֹ֥ב תְּ֝בוּא֗וֹת בְּ⁠לֹ֣א מִשְׁפָּֽט ׃⁹ לֵ֣ב אָ֭דָם יְחַשֵּׁ֣ב דַּרְכּ֑⁠וֹ וַֽ֝⁠יהוָ֗ה יָכִ֥ין צַעֲדֽ⁠וֹ ׃¹⁰ קֶ֤סֶם ׀ עַֽל ־ שִׂפְתֵי ־ מֶ֑לֶךְ בְּ֝⁠מִשְׁפָּ֗ט לֹ֣א יִמְעַל ־ פִּֽי⁠ו ׃¹¹ פֶּ֤לֶס ׀ וּ⁠מֹאזְנֵ֣י מִ֭שְׁפָּט לַֽ⁠יהוָ֑ה מַ֝עֲשֵׂ֗⁠הוּ כָּל ־ אַבְנֵי ־ כִֽיס ׃¹² תּוֹעֲבַ֣ת מְ֭לָכִים עֲשׂ֣וֹת רֶ֑שַׁע כִּ֥י בִ֝⁠צְדָקָ֗ה יִכּ֥וֹן כִּסֵּֽא ׃¹³ רְצ֣וֹן מְ֭לָכִים שִׂפְתֵי ־ צֶ֑דֶק וְ⁠דֹבֵ֖ר יְשָׁרִ֣ים יֶאֱהָֽב ׃¹⁴ חֲמַת ־ מֶ֥לֶךְ מַלְאֲכֵי ־ מָ֑וֶת וְ⁠אִ֖ישׁ חָכָ֣ם יְכַפְּרֶֽ⁠נָּה ׃¹⁵ בְּ⁠אוֹר ־ פְּנֵי ־ מֶ֥לֶךְ חַיִּ֑ים וּ֝⁠רְצוֹנ֗⁠וֹ כְּ⁠עָ֣ב מַלְקֽוֹשׁ ׃¹⁶ קְֽנֹה ־ חָכְמָ֗ה מַה ־ טּ֥וֹב מֵ⁠חָר֑וּץ וּ⁠קְנ֥וֹת בִּ֝ינָ֗ה נִבְחָ֥ר מִ⁠כָּֽסֶף ׃¹⁷ מְסִלַּ֣ת יְ֭שָׁרִים ס֣וּר מֵ⁠רָ֑ע שֹׁמֵ֥ר נַ֝פְשׁ֗⁠וֹ נֹצֵ֥ר דַּרְכּֽ⁠וֹ ׃¹⁸ לִ⁠פְנֵי ־ שֶׁ֥בֶר גָּא֑וֹן וְ⁠לִ⁠פְנֵ֥י כִ֝שָּׁל֗וֹן גֹּ֣בַהּ רֽוּחַ ׃¹⁹ ט֣וֹב שְׁפַל ־ ר֭וּחַ אֶת ־ עֲנָוִ֑ים ¹ מֵֽ⁠חַלֵּ֥ק שָׁ֝לָ֗ל אֶת ־ גֵּאִֽים ׃²⁰ מַשְׂכִּ֣יל עַל ־ דָּ֭בָר יִמְצָא ־ ט֑וֹב וּ⁠בוֹטֵ֖חַ בַּ⁠יהוָ֣ה אַשְׁרָֽי⁠ו ׃²¹ לַ⁠חֲכַם ־ לֵ֭ב יִקָּרֵ֣א נָב֑וֹן וּ⁠מֶ֥תֶק שְׂ֝פָתַ֗יִם יֹסִ֥יף לֶֽקַח ׃²² מְק֣וֹר חַ֭יִּים שֵׂ֣כֶל בְּעָלָ֑י⁠ו וּ⁠מוּסַ֖ר אֱוִלִ֣ים אִוֶּֽלֶת ׃²³ לֵ֣ב חָ֭כָם יַשְׂכִּ֣יל פִּ֑י⁠הוּ וְ⁠עַל ־ שְׂ֝פָתָ֗י⁠ו יֹסִ֥יף לֶֽקַח ׃²⁴ צוּף ־ דְּ֭בַשׁ אִמְרֵי ־ נֹ֑עַם מָת֥וֹק לַ֝⁠נֶּפֶשׁ וּ⁠מַרְפֵּ֥א לָ⁠עָֽצֶם ׃²⁵ יֵ֤שׁ דֶּ֣רֶךְ יָ֭שָׁר לִ⁠פְנֵי ־ אִ֑ישׁ וְ֝⁠אַחֲרִיתָ֗⁠הּ דַּרְכֵי ־ מָֽוֶת ׃²⁶ נֶ֣פֶשׁ עָ֭מֵל עָ֣מְלָה לּ֑⁠וֹ כִּֽי ־ אָכַ֖ף עָלָ֣י⁠ו פִּֽי⁠הוּ ׃²⁷ אִ֣ישׁ בְּ֭לִיַּעַל כֹּרֶ֣ה רָעָ֑ה וְ⁠עַל ־ שפתי⁠ו ² כְּ⁠אֵ֣שׁ צָרָֽבֶת ׃²⁸ אִ֣ישׁ תַּ֭הְפֻּכוֹת יְשַׁלַּ֣ח מָד֑וֹן וְ֝נִרְגָּ֗ן מַפְרִ֥יד אַלּֽוּף ׃²⁹ אִ֣ישׁ חָ֭מָס יְפַתֶּ֣ה רֵעֵ֑⁠הוּ וְ֝⁠הוֹלִיכ֗⁠וֹ בְּ⁠דֶ֣רֶךְ לֹא ־ טֽוֹב ׃³⁰ עֹצֶ֣ה עֵ֭ינָי⁠ו לַ⁠חְשֹׁ֣ב תַּהְפֻּכ֑וֹת קֹרֵ֥ץ שְׂ֝פָתָ֗י⁠ו כִּלָּ֥ה רָעָֽה ׃³¹ עֲטֶ֣רֶת תִּפְאֶ֣רֶת שֵׂיבָ֑ה בְּ⁠דֶ֥רֶךְ צְ֝דָקָ֗ה תִּמָּצֵֽא ׃³² ט֤וֹב אֶ֣רֶךְ אַ֭פַּיִם מִ⁠גִּבּ֑וֹר וּ⁠מֹשֵׁ֥ל בְּ֝⁠רוּח֗⁠וֹ מִ⁠לֹּכֵ֥ד עִֽיר ׃³³ בַּ֭⁠חֵיק יוּטַ֣ל אֶת ־ הַ⁠גּוֹרָ֑ל וּ֝⁠מֵ⁠יְהוָ֗ה כָּל ־ מִשְׁפָּטֽ⁠וֹ ׃

¹K עניים

²Q שְׂ֝פָת֗וֹ

Chapter 17

¹ ט֤וֹב פַּ֣ת חֲ֭רֵבָה וְ⁠שַׁלְוָה ־ בָ֑⁠הּ מִ֝⁠בַּ֗יִת מָלֵ֥א זִבְחֵי ־ רִֽיב ׃² עֶֽבֶד ־ מַשְׂכִּ֗יל יִ֭מְשֹׁל בְּ⁠בֵ֣ן מֵבִ֑ישׁ וּ⁠בְ⁠ת֥וֹךְ אַ֝חִ֗ים יַחֲלֹ֥ק נַחֲלָֽה ׃³ מַצְרֵ֣ף לַ֭⁠כֶּסֶף וְ⁠כ֣וּר לַ⁠זָּהָ֑ב וּ⁠בֹחֵ֖ן לִבּ֣וֹת יְהוָֽה ׃⁴ מֵ֭רַע מַקְשִׁ֣יב עַל ־ שְׂפַת ־ אָ֑וֶן שֶׁ֥קֶר מֵ֝זִין עַל ־ לְשׁ֥וֹן הַוֺּֽת ׃⁵ לֹעֵ֣ג לָ֭⁠רָשׁ חֵרֵ֣ף עֹשֵׂ֑⁠הוּ שָׂמֵ֥חַ לְ֝⁠אֵ֗יד לֹ֣א יִנָּקֶֽה ׃⁶ עֲטֶ֣רֶת זְ֭קֵנִים בְּנֵ֣י בָנִ֑ים וְ⁠תִפְאֶ֖רֶת בָּנִ֣ים אֲבוֹתָֽ⁠ם ׃⁷ לֹא ־ נָאוָ֣ה לְ⁠נָבָ֣ל שְׂפַת ־ יֶ֑תֶר אַ֝֗ף כִּֽי ־ לְ⁠נָדִ֥יב שְׂפַת ־ שָֽׁקֶר ׃⁸ אֶֽבֶן ־ חֵ֣ן הַ֭⁠שֹּׁחַד בְּ⁠עֵינֵ֣י בְעָלָ֑י⁠ו אֶֽל ־ כָּל ־ אֲשֶׁ֖ר יִפְנֶ֣ה יַשְׂכִּֽיל ׃⁹ מְֽכַסֶּה ־ פֶּ֭שַׁע מְבַקֵּ֣שׁ אַהֲבָ֑ה וְ⁠שֹׁנֶ֥ה בְ֝⁠דָבָ֗ר מַפְרִ֥יד אַלּֽוּף ׃¹⁰ תֵּ֣חַת גְּעָרָ֣ה בְ⁠מֵבִ֑ין מֵ⁠הַכּ֖וֹת כְּסִ֣יל מֵאָֽה ׃¹¹ אַךְ ־ מְרִ֥י יְבַקֶּשׁ ־ רָ֑ע וּ⁠מַלְאָ֥ךְ אַ֝כְזָרִ֗י יְשֻׁלַּח ־ בּֽ⁠וֹ ׃¹² פָּג֬וֹשׁ דֹּ֣ב שַׁכּ֣וּל בְּ⁠אִ֑ישׁ וְ⁠אַל ־ כְּ֝סִ֗יל בְּ⁠אִוַּלְתּֽ⁠וֹ ׃¹³ מֵשִׁ֣יב רָ֭עָה תַּ֣חַת טוֹבָ֑ה לֹא ־ תָמ֥וּשׁ ¹ רָ֝עָ֗ה מִ⁠בֵּיתֽ⁠וֹ ׃¹⁴ פּ֣וֹטֵֽר מַ֭יִם רֵאשִׁ֣ית מָד֑וֹן וְ⁠לִ⁠פְנֵ֥י הִ֝תְגַּלַּ֗ע הָ⁠רִ֥יב נְטֽוֹשׁ ׃¹⁵ מַצְדִּ֣יק רָ֭שָׁע וּ⁠מַרְשִׁ֣יעַ צַדִּ֑יק תּוֹעֲבַ֥ת יְ֝הוָ֗ה גַּם ־ שְׁנֵי⁠הֶֽם ׃¹⁶ לָ⁠מָּה ־ זֶּ֣ה מְחִ֣יר בְּ⁠יַד ־ כְּסִ֑יל לִ⁠קְנ֖וֹת חָכְמָ֣ה וְ⁠לֶב ־ אָֽיִן ׃¹⁷ בְּ⁠כָל ־ עֵ֭ת אֹהֵ֣ב הָ⁠רֵ֑עַ וְ⁠אָ֥ח לְ֝⁠צָרָ֗ה יִוָּלֵֽד ׃¹⁸ אָדָ֣ם חֲסַר ־ לֵ֭ב תּוֹקֵ֣עַ כָּ֑ף עֹרֵ֥ב עֲ֝רֻבָּ֗ה לִ⁠פְנֵ֥י רֵעֵֽ⁠הוּ ׃¹⁹ אֹ֣הֵֽב פֶּ֭שַׁע אֹהֵ֣ב מַצָּ֑ה מַגְבִּ֥יהַּ פִּ֝תְח֗⁠וֹ מְבַקֶּשׁ ־ שָֽׁבֶר ׃²⁰ עִקֶּשׁ ־ לֵ֭ב לֹ֣א יִמְצָא ־ ט֑וֹב וְ⁠נֶהְפָּ֥ךְ בִּ֝⁠לְשׁוֹנ֗⁠וֹ יִפּ֥וֹל בְּ⁠רָעָֽה ׃²¹ יֹלֵ֣ד כְּ֭סִיל לְ⁠ת֣וּגָה ל֑⁠וֹ וְ⁠לֹֽא ־ יִ֝שְׂמַ֗ח אֲבִ֣י נָבָֽל ׃²² לֵ֣ב שָׂ֭מֵחַ יֵיטִ֣ב גֵּהָ֑ה וְ⁠ר֥וּחַ נְ֝כֵאָ֗ה תְּיַבֶּשׁ ־ גָּֽרֶם ׃²³ שֹׁ֣חַד מֵ֭⁠חֵיק רָשָׁ֣ע יִקָּ֑ח לְ֝⁠הַטּ֗וֹת אָרְח֥וֹת מִשְׁפָּֽט ׃²⁴ אֶת ־ פְּנֵ֣י מֵבִ֣ין חָכְמָ֑ה וְ⁠עֵינֵ֥י כְ֝סִ֗יל בִּ⁠קְצֵה ־ אָֽרֶץ ׃²⁵ כַּ֣עַס לְ֭⁠אָבִי⁠ו בֵּ֣ן כְּסִ֑יל וּ֝⁠מֶ֗מֶר לְ⁠יוֹלַדְתּֽ⁠וֹ ׃²⁶ גַּ֤ם עֲנ֣וֹשׁ לַ⁠צַּדִּ֣יק לֹא ־ ט֑וֹב לְ⁠הַכּ֖וֹת נְדִיבִ֣ים עַל ־ יֹֽשֶׁר ׃²⁷ חוֹשֵׂ֣ךְ אֲ֭מָרָי⁠ו יוֹדֵ֣עַ דָּ֑עַת ו⁠קר ־ ר֝֗וּחַ ² אִ֣ישׁ תְּבוּנָֽה ׃²⁸ גַּ֤ם אֱוִ֣יל מַ֭חֲרִישׁ חָכָ֣ם יֵחָשֵׁ֑ב אֹטֵ֖ם שְׂפָתָ֣י⁠ו נָבֽוֹן ׃

¹K תמיש

²Q יְקַר

Chapter 18

¹ לְֽ֭⁠תַאֲוָה יְבַקֵּ֣שׁ נִפְרָ֑ד בְּ⁠כָל ־ תּ֝וּשִׁיָּ֗ה יִתְגַּלָּֽע ׃² לֹֽא ־ יַחְפֹּ֣ץ כְּ֭סִיל בִּ⁠תְבוּנָ֑ה כִּ֝֗י אִֽם ־ בְּ⁠הִתְגַּלּ֥וֹת לִבּֽ⁠וֹ ׃³ בְּֽ⁠בוֹא ־ רָ֭שָׁע בָּ֣א גַם ־ בּ֑וּז וְֽ⁠עִם ־ קָל֥וֹן חֶרְפָּֽה ׃⁴ מַ֣יִם עֲ֭מֻקִּים דִּבְרֵ֣י פִי ־ אִ֑ישׁ נַ֥חַל נֹ֝בֵ֗עַ מְק֣וֹר חָכְמָֽה ׃⁵ שְׂאֵ֣ת פְּנֵי ־ רָשָׁ֣ע לֹא ־ ט֑וֹב לְ⁠הַטּ֥וֹת צַ֝דִּ֗יק בַּ⁠מִּשְׁפָּֽט ׃⁶ שִׂפְתֵ֣י כְ֭סִיל יָבֹ֣אֽוּ בְ⁠רִ֑יב וּ֝⁠פִ֗י⁠ו לְֽ⁠מַהֲלֻמ֥וֹת יִקְרָֽא ׃⁷ פִּֽי ־ כְ֭סִיל מְחִתָּה ־ ל֑⁠וֹ וּ֝⁠שְׂפָתָ֗י⁠ו מוֹקֵ֥שׁ נַפְשֽׁ⁠וֹ ׃⁸ דִּבְרֵ֣י נִ֭רְגָּן כְּ⁠מִֽתְלַהֲמִ֑ים וְ֝⁠הֵ֗ם יָרְד֥וּ חַדְרֵי ־ בָֽטֶן ׃⁹ גַּ֭ם מִתְרַפֶּ֣ה בִ⁠מְלַאכְתּ֑⁠וֹ אָ֥ח ה֝֗וּא לְ⁠בַ֣עַל מַשְׁחִֽית ׃¹⁰ מִגְדַּל ־ עֹ֭ז שֵׁ֣ם יְהוָ֑ה בּֽ⁠וֹ ־ יָר֖וּץ צַדִּ֣יק וְ⁠נִשְׂגָּֽב ׃¹¹ ה֣וֹן עָ֭שִׁיר קִרְיַ֣ת עֻזּ֑⁠וֹ וּ⁠כְ⁠חוֹמָ֥ה נִ֝שְׂגָּבָ֗ה בְּ⁠מַשְׂכִּיתֽ⁠וֹ ׃¹² לִ⁠פְנֵי ־ שֶׁ֭בֶר יִגְבַּ֣הּ לֵב ־ אִ֑ישׁ וְ⁠לִ⁠פְנֵ֖י כָב֣וֹד עֲנָוָֽה ׃¹³ מֵשִׁ֣יב דָּ֭בָר בְּ⁠טֶ֣רֶם יִשְׁמָ֑ע אִוֶּ֥לֶת הִיא ־ ל֝֗⁠וֹ וּ⁠כְלִמָּֽה ׃¹⁴ רֽוּחַ ־ אִ֭ישׁ יְכַלְכֵּ֣ל מַחֲלֵ֑⁠הוּ וְ⁠ר֥וּחַ נְ֝כֵאָ֗ה מִ֣י יִשָּׂאֶֽ⁠נָּה ׃¹⁵ לֵ֣ב נָ֭בוֹן יִקְנֶה ־ דָּ֑עַת וְ⁠אֹ֥זֶן חֲ֝כָמִ֗ים תְּבַקֶּשׁ ־ דָּֽעַת ׃¹⁶ מַתָּ֣ן אָ֭דָם יַרְחִ֣יב ל֑⁠וֹ וְ⁠לִ⁠פְנֵ֖י גְדֹלִ֣ים יַנְחֶֽ⁠נּוּ ׃¹⁷ צַדִּ֣יק הָ⁠רִאשׁ֣וֹן בְּ⁠רִיב֑⁠וֹ וּבָֽא ־ רֵ֝עֵ֗⁠הוּ ¹ וַ⁠חֲקָרֽ⁠וֹ ׃¹⁸ מִ֭דְיָנִים יַשְׁבִּ֣ית הַ⁠גּוֹרָ֑ל וּ⁠בֵ֖ין עֲצוּמִ֣ים יַפְרִֽיד ׃¹⁹ אָ֗ח נִפְשָׁ֥ע מִ⁠קִּרְיַת ־ עֹ֑ז ו⁠מדונים ² כִּ⁠בְרִ֥יחַ אַרְמֽוֹן ׃²⁰ מִ⁠פְּרִ֣י פִי ־ אִ֭ישׁ תִּשְׂבַּ֣ע בִּטְנ֑⁠וֹ תְּבוּאַ֖ת שְׂפָתָ֣י⁠ו יִשְׂבָּֽע ׃²¹ מָ֣וֶת וְ֭⁠חַיִּים בְּ⁠יַד ־ לָשׁ֑וֹן וְ֝⁠אֹהֲבֶ֗י⁠הָ יֹאכַ֥ל פִּרְיָֽ⁠הּ ׃²² מָצָ֣א אִ֭שָּׁה מָ֣צָא ט֑וֹב וַ⁠יָּ֥פֶק רָ֝צ֗וֹן מֵ⁠יְהוָֽה ׃²³ תַּחֲנוּנִ֥ים יְדַבֶּר ־ רָ֑שׁ וְ֝⁠עָשִׁ֗יר יַעֲנֶ֥ה עַזּֽוֹת ׃²⁴ אִ֣ישׁ רֵ֭עִים לְ⁠הִתְרֹעֵ֑עַ וְ⁠יֵ֥שׁ אֹ֝הֵ֗ב דָּבֵ֥ק מֵ⁠אָֽח ׃

¹K יבא

²Q וּ֝מִדְיָנִ֗ים

Chapter 19

¹ טֽוֹב ־ רָ֭שׁ הוֹלֵ֣ךְ בְּ⁠תֻמּ֑⁠וֹ מֵ⁠עִקֵּ֥שׁ שְׂ֝פָתָ֗י⁠ו וְ⁠ה֣וּא כְסִֽיל ׃² גַּ֤ם בְּ⁠לֹא ־ דַ֣עַת נֶ֣פֶשׁ לֹא ־ ט֑וֹב וְ⁠אָ֖ץ בְּ⁠רַגְלַ֣יִם חוֹטֵֽא ׃³ אִוֶּ֣לֶת אָ֭דָם תְּסַלֵּ֣ף דַּרְכּ֑⁠וֹ וְ⁠עַל ־ יְ֝הוָ֗ה יִזְעַ֥ף לִבּֽ⁠וֹ ׃⁴ ה֗וֹן יֹ֭סִיף רֵעִ֣ים רַבִּ֑ים וְ֝⁠דָ֗ל מֵרֵ֥ע⁠הוּ יִפָּרֵֽד ׃⁵ עֵ֣ד שְׁ֭קָרִים לֹ֣א יִנָּקֶ֑ה וְ⁠יָפִ֥יחַ כְּ֝זָבִ֗ים לֹ֣א יִמָּלֵֽט ׃⁶ רַ֭בִּים יְחַלּ֣וּ פְנֵֽי ־ נָדִ֑יב וְ⁠כָל ־ הָ֝⁠רֵ֗עַ לְ⁠אִ֣ישׁ מַתָּֽן ׃⁷ כָּ֥ל אֲחֵי ־ רָ֨שׁ ׀ שְֽׂנֵאֻ֗⁠הוּ אַ֤ף כִּ֣י מְ֭רֵעֵ⁠הוּ רָחֲק֣וּ מִמֶּ֑⁠נּוּ מְרַדֵּ֖ף אֲמָרִ֣ים לא ־ הֵֽמָּה ׃¹⁸ קֹֽנֶה ־ לֵּ֭ב אֹהֵ֣ב נַפְשׁ֑⁠וֹ שֹׁמֵ֥ר תְּ֝בוּנָ֗ה לִ⁠מְצֹא ־ טֽוֹב ׃⁹ עֵ֣ד שְׁ֭קָרִים לֹ֣א יִנָּקֶ֑ה וְ⁠יָפִ֖יחַ כְּזָבִ֣ים יֹאבֵֽד ׃פ¹⁰ לֹֽא ־ נָאוֶ֣ה לִ⁠כְסִ֣יל תַּעֲנ֑וּג אַ֝֗ף כִּֽי ־ לְ⁠עֶ֤בֶד ׀ מְשֹׁ֬ל בְּ⁠שָׂרִֽים ׃¹¹ שֵׂ֣כֶל אָ֭דָם הֶאֱרִ֣יךְ אַפּ֑⁠וֹ וְ֝⁠תִפאַרְתּ֗⁠וֹ עֲבֹ֣ר עַל ־ פָּֽשַׁע ׃¹² נַ֣הַם כַּ֭⁠כְּפִיר זַ֣עַף מֶ֑לֶךְ וּ⁠כְ⁠טַ֖ל עַל ־ עֵ֣שֶׂב רְצוֹנֽ⁠וֹ ׃¹³ הַוֺּ֣ת לְ֭⁠אָבִי⁠ו בֵּ֣ן כְּסִ֑יל וְ⁠דֶ֥לֶף טֹ֝רֵ֗ד מִדְיְנֵ֥י אִשָּֽׁה ׃¹⁴ בַּ֣יִת וָ֭⁠הוֹן נַחֲלַ֣ת אָב֑וֹת וּ֝⁠מֵ⁠יְהוָ֗ה אִשָּׁ֥ה מַשְׂכָּֽלֶת ׃¹⁵ עַ֭צְלָה תַּפִּ֣יל תַּרְדֵּמָ֑ה וְ⁠נֶ֖פֶשׁ רְמִיָּ֣ה תִרְעָֽב ׃¹⁶ שֹׁמֵ֣ר מִ֭צְוָה שֹׁמֵ֣ר נַפְשׁ֑⁠וֹ בּוֹזֵ֖ה דְרָכָ֣י⁠ו יָמֽוּת ׃²¹⁷ מַלְוֵ֣ה יְ֭הוָה ח֣וֹנֵֽן דָּ֑ל וּ֝⁠גְמֻל֗⁠וֹ יְשַׁלֶּם ־ לֽ⁠וֹ ׃¹⁸ יַסֵּ֣ר בִּ֭נְ⁠ךָ כִּי ־ יֵ֣שׁ תִּקְוָ֑ה וְ⁠אֶל ־ הֲ֝מִית֗⁠וֹ אַל ־ תִּשָּׂ֥א נַפְשֶֽׁ⁠ךָ ׃¹⁹ גְּֽדָל ־ חֵ֭מָה ³ נֹ֣שֵׂא עֹ֑נֶשׁ כִּ֥י אִם ־ תַּ֝צִּ֗יל וְ⁠ע֣וֹד תּוֹסִֽף ׃²⁰ שְׁמַ֣ע עֵ֭צָה וְ⁠קַבֵּ֣ל מוּסָ֑ר לְ֝מַ֗עַן תֶּחְכַּ֥ם בְּ⁠אַחֲרִיתֶֽ⁠ךָ ׃²¹ רַבּ֣וֹת מַחֲשָׁב֣וֹת בְּ⁠לֶב ־ אִ֑ישׁ וַ⁠עֲצַ֥ת יְ֝הוָ֗ה הִ֣יא תָקֽוּם ׃²² תַּאֲוַ֣ת אָדָ֣ם חַסְדּ֑⁠וֹ וְ⁠טֽוֹב ־ רָ֝שׁ מֵ⁠אִ֥ישׁ כָּזָֽב ׃²³ יִרְאַ֣ת יְהוָ֣ה לְ⁠חַיִּ֑ים וְ⁠שָׂבֵ֥עַ יָ֝לִ֗ין בַּל ־ יִפָּ֥קֶד רָֽע ׃²⁴ טָ֘מַ֤ן עָצֵ֣ל יָ֭ד⁠וֹ בַּ⁠צַּלָּ֑חַת גַּם ־ אֶל ־ פִּ֝֗י⁠הוּ לֹ֣א יְשִׁיבֶֽ⁠נָּה ׃²⁵ לֵ֣ץ תַּ֭כֶּה וּ⁠פֶ֣תִי יַעְרִ֑ם וְ⁠הוֹכִ֥יחַ לְ֝⁠נָב֗וֹן יָבִ֥ין דָּֽעַת ׃²⁶ מְֽשַׁדֶּד ־ אָ֭ב יַבְרִ֣יחַ אֵ֑ם בֵּ֝֗ן מֵבִ֥ישׁ וּ⁠מַחְפִּֽיר ׃²⁷ חַֽדַל ־ בְּ֭נִ⁠י לִ⁠שְׁמֹ֣עַ מוּסָ֑ר לִ֝⁠שְׁג֗וֹת מֵֽ⁠אִמְרֵי ־ דָֽעַת ׃²⁸ עֵ֣ד בְּ֭לִיַּעַל יָלִ֣יץ מִשְׁפָּ֑ט וּ⁠פִ֥י רְ֝שָׁעִ֗ים יְבַלַּע ־ אָֽוֶן ׃²⁹ נָכ֣וֹנוּ לַ⁠לֵּצִ֣ים שְׁפָטִ֑ים וּ֝⁠מַהֲלֻמ֗וֹת לְ⁠גֵ֣ו כְּסִילִֽים ׃

¹Q לוֹ

²K יומת

³K גרל

Chapter 20

¹ לֵ֣ץ הַ֭⁠יַּין הֹמֶ֣ה שֵׁכָ֑ר וְ⁠כָל ־ שֹׁ֥גֶה בּ֝֗⁠וֹ לֹ֣א יֶחְכָּֽם ׃² נַ֣הַם כַּ֭⁠כְּפִיר אֵ֣ימַת מֶ֑לֶךְ מִ֝תְעַבְּר֗⁠וֹ חוֹטֵ֥א נַפְשֽׁ⁠וֹ ׃³ כָּב֣וֹד לָ֭⁠אִישׁ שֶׁ֣בֶת מֵ⁠רִ֑יב וְ⁠כָל ־ אֱ֝וִ֗יל יִתְגַּלָּֽע ׃⁴ מֵ֭⁠חֹרֶף עָצֵ֣ל לֹא ־ יַחֲרֹ֑שׁ וְשָׁאַ֖ל ¹ בַּ⁠קָּצִ֣יר וָ⁠אָֽיִן ׃⁵ מַ֣יִם עֲ֭מֻקִּים עֵצָ֣ה בְ⁠לֶב ־ אִ֑ישׁ וְ⁠אִ֖ישׁ תְּבוּנָ֣ה יִדְלֶֽ⁠נָּה ׃⁶ רָב ־ אָדָ֗ם יִ֭קְרָא אִ֣ישׁ חַסְדּ֑⁠וֹ וְ⁠אִ֥ישׁ אֱ֝מוּנִ֗ים מִ֣י יִמְצָֽא ׃⁷ מִתְהַלֵּ֣ךְ בְּ⁠תֻמּ֣⁠וֹ צַדִּ֑יק אַשְׁרֵ֖י בָנָ֣י⁠ו אַחֲרָֽי⁠ו ׃⁸ מֶ֗לֶךְ יוֹשֵׁ֥ב עַל ־ כִּסֵּא ־ דִ֑ין מְזָרֶ֖ה בְ⁠עֵינָ֣י⁠ו כָּל ־ רָֽע ׃⁹ מִֽי ־ יֹ֭אמַר זִכִּ֣יתִי לִבִּ֑⁠י טָ֝הַ֗רְתִּי מֵ⁠חַטָּאתִֽ⁠י ׃¹⁰ אֶ֣בֶן וָ֭⁠אֶבֶן אֵיפָ֣ה וְ⁠אֵיפָ֑ה תּוֹעֲבַ֥ת יְ֝הוָ֗ה גַּם ־ שְׁנֵי⁠הֶֽם ׃¹¹ גַּ֣ם בְּ֭⁠מַעֲלָלָי⁠ו יִתְנַכֶּר ־ נָ֑עַר אִם ־ זַ֖ךְ וְ⁠אִם ־ יָשָׁ֣ר פָּעֳלֽ⁠וֹ ׃¹² אֹ֣זֶן שֹׁ֭מַעַת וְ⁠עַ֣יִן רֹאָ֑ה יְ֝הוָ֗ה עָשָׂ֥ה גַם ־ שְׁנֵי⁠הֶֽם ׃¹³ אַל ־ תֶּֽאֱהַ֣ב שֵׁ֭נָה פֶּן ־ תִּוָּרֵ֑שׁ פְּקַ֖ח עֵינֶ֣י⁠ךָ שְֽׂבַֽע ־ לָֽחֶם ׃¹⁴ רַ֣ע רַ֭ע יֹאמַ֣ר הַ⁠קּוֹנֶ֑ה וְ⁠אֹזֵ֥ל ל֝֗⁠וֹ אָ֣ז יִתְהַלָּֽל ׃¹⁵ יֵ֣שׁ זָ֭הָב וְ⁠רָב ־ פְּנִינִ֑ים וּ⁠כְלִ֥י יְ֝קָ֗ר שִׂפְתֵי ־ דָֽעַת ׃¹⁶ לְֽקַח ־ בִּ֭גְד⁠וֹ כִּי ־ עָ֣רַב זָ֑ר וּ⁠בְעַ֖ד נָכְרִיָּ֣ה ² חַבְלֵֽ⁠הוּ ׃¹⁷ עָרֵ֣ב לָ֭⁠אִישׁ לֶ֣חֶם שָׁ֑קֶר וְ֝⁠אַחַ֗ר יִמָּֽלֵא ־ פִ֥י⁠הוּ חָצָֽץ ׃¹⁸ מַ֭חֲשָׁבוֹת בְּ⁠עֵצָ֣ה תִכּ֑וֹן וּ֝⁠בְ⁠תַחְבֻּל֗וֹת עֲשֵׂ֣ה מִלְחָמָֽה ׃¹⁹ גּֽוֹלֶה ־ סּ֭וֹד הוֹלֵ֣ךְ רָכִ֑יל וּ⁠לְ⁠פֹתֶ֥ה שְׂ֝פָתָ֗י⁠ו לֹ֣א תִתְעָרָֽב ׃²⁰ מְ֭קַלֵּל אָבִ֣י⁠ו וְ⁠אִמּ֑⁠וֹ יִֽדְעַ֥ךְ נֵ֝ר֗⁠וֹ ב⁠אישון ³ חֹֽשֶׁךְ ׃²¹ נַ֭חֲלָה מְבֹהֶ֣לֶת ⁴ בָּ⁠רִאשֹׁנָ֑ה וְ֝⁠אַחֲרִיתָ֗⁠הּ לֹ֣א תְבֹרָֽךְ ׃²² אַל ־ תֹּאמַ֥ר אֲשַׁלְּמָה ־ רָ֑ע קַוֵּ֥ה לַֽ֝⁠יהוָ֗ה וְ⁠יֹ֣שַֽׁע לָֽ⁠ךְ ׃²³ תּוֹעֲבַ֣ת יְ֭הוָה אֶ֣בֶן וָ⁠אָ֑בֶן וּ⁠מֹאזְנֵ֖י מִרְמָ֣ה לֹא ־ טֽוֹב ׃²⁴ מֵ⁠יהוָ֥ה מִצְעֲדֵי ־ גָ֑בֶר וְ֝⁠אָדָ֗ם מַה ־ יָּבִ֥ין דַּרְכּֽ⁠וֹ ׃²⁵ מוֹקֵ֣שׁ אָ֭דָם יָ֣לַע קֹ֑דֶשׁ וְ⁠אַחַ֖ר נְדָרִ֣ים לְ⁠בַקֵּֽר ׃²⁶ מְזָרֶ֣ה רְ֭שָׁעִים מֶ֣לֶךְ חָכָ֑ם וַ⁠יָּ֖שֶׁב עֲלֵי⁠הֶ֣ם אוֹפָֽן ׃²⁷ נֵ֣ר יְ֭הוָה נִשְׁמַ֣ת אָדָ֑ם חֹ֝פֵ֗שׂ כָּל ־ חַדְרֵי ־ בָֽטֶן ׃²⁸ חֶ֣סֶד וֶ֭⁠אֱמֶת יִצְּרוּ ־ מֶ֑לֶךְ וְ⁠סָעַ֖ד בַּ⁠חֶ֣סֶד כִּסְאֽ⁠וֹ ׃²⁹ תִּפְאֶ֣רֶת בַּחוּרִ֣ים כֹּחָ֑⁠ם וַ⁠הֲדַ֖ר זְקֵנִ֣ים שֵׂיבָֽה ׃³⁰ חַבֻּר֣וֹת פֶּ֭צַע תמריק ⁵ בְּ⁠רָ֑ע וּ֝⁠מַכּ֗וֹת חַדְרֵי ־ בָֽטֶן ׃

¹K ישאל

²K נכרים

³Q בֶּאֱשׁ֥וּן

⁴K מבחלת

⁵Q תַּמְר֣וּק

Chapter 21

¹ פַּלְגֵי ־ מַ֣יִם לֶב ־ מֶ֭לֶךְ בְּ⁠יַד ־ יְהוָ֑ה עַֽל ־ כָּל ־ אֲשֶׁ֖ר יַחְפֹּ֣ץ יַטֶּֽ⁠נּוּ ׃² כָּֽל ־ דֶּרֶךְ ־ אִ֭ישׁ יָשָׁ֣ר בְּ⁠עֵינָ֑י⁠ו וְ⁠תֹכֵ֖ן לִבּ֣וֹת יְהוָֽה ׃³ עֲ֭שֹׂה צְדָקָ֣ה וּ⁠מִשְׁפָּ֑ט נִבְחָ֖ר לַ⁠יהוָ֣ה מִ⁠זָּֽבַח ׃⁴ רוּם ־ עֵ֭ינַיִם וּ⁠רְחַב ־ לֵ֑ב נִ֖ר רְשָׁעִ֣ים חַטָּֽאת ׃⁵ מַחְשְׁב֣וֹת חָ֭רוּץ אַךְ ־ לְ⁠מוֹתָ֑ר וְ⁠כָל ־ אָ֝֗ץ אַךְ ־ לְ⁠מַחְסֽוֹר ׃⁶ פֹּ֣עַל א֭וֹצָרוֹת בִּ⁠לְשׁ֣וֹן שָׁ֑קֶר הֶ֥בֶל נִ֝דָּ֗ף מְבַקְשֵׁי ־ מָֽוֶת ׃⁷ שֹׁד ־ רְשָׁעִ֥ים יְגוֹרֵ֑⁠ם כִּ֥י מֵ֝אֲנ֗וּ לַ⁠עֲשׂ֥וֹת מִשְׁפָּֽט ׃⁸ הֲפַכְפַּ֬ךְ דֶּ֣רֶךְ אִ֣ישׁ וָזָ֑ר וְ֝⁠זַ֗ךְ יָשָׁ֥ר פָּעֳלֽ⁠וֹ ׃⁹ ט֗וֹב לָ⁠שֶׁ֥בֶת עַל ־ פִּנַּת ־ גָּ֑ג מֵ⁠אֵ֥שֶׁת מִ֝דְיָנִ֗ים וּ⁠בֵ֥ית חָֽבֶר ׃¹⁰ נֶ֣פֶשׁ רָ֭שָׁע אִוְּתָה ־ רָ֑ע לֹא ־ יֻחַ֖ן בְּ⁠עֵינָ֣י⁠ו רֵעֵֽ⁠הוּ ׃¹¹ בַּ⁠עְנָשׁ ־ לֵ֭ץ יֶחְכַּם ־ פֶּ֑תִי וּ⁠בְ⁠הַשְׂכִּ֥יל לְ֝⁠חָכָ֗ם יִקַּח ־ דָּֽעַת ׃¹² מַשְׂכִּ֣יל צַ֭דִּיק לְ⁠בֵ֣ית רָשָׁ֑ע מְסַלֵּ֖ף רְשָׁעִ֣ים לָ⁠רָֽע ׃¹³ אֹטֵ֣ם אָ֭זְנ⁠וֹ מִ⁠זַּעֲקַת ־ דָּ֑ל גַּֽם ־ ה֥וּא יִ֝קְרָ֗א וְ⁠לֹ֣א יֵעָנֶֽה ׃¹⁴ מַתָּ֣ן בַּ֭⁠סֵּתֶר יִכְפֶּה ־ אָ֑ף וְ⁠שֹׁ֥חַד בַּ֝⁠חֵ֗ק חֵמָ֥ה עַזָּֽה ׃¹⁵ שִׂמְחָ֣ה לַ֭⁠צַּדִּיק עֲשׂ֣וֹת מִשְׁפָּ֑ט וּ֝⁠מְחִתָּ֗ה לְ⁠פֹ֣עֲלֵי אָֽוֶן ׃¹⁶ אָדָ֗ם תּ֭וֹעֶה מִ⁠דֶּ֣רֶךְ הַשְׂכֵּ֑ל בִּ⁠קְהַ֖ל רְפָאִ֣ים יָנֽוּחַ ׃¹⁷ אִ֣ישׁ מַ֭חְסוֹר אֹהֵ֣ב שִׂמְחָ֑ה אֹהֵ֥ב יַֽיִן ־ וָ֝⁠שֶׁ֗מֶן לֹ֣א יַעֲשִֽׁיר ׃¹⁸ כֹּ֣פֶר לַ⁠צַּדִּ֣יק רָשָׁ֑ע וְ⁠תַ֖חַת יְשָׁרִ֣ים בּוֹגֵֽד ׃¹⁹ ט֗וֹב שֶׁ֥בֶת בְּ⁠אֶֽרֶץ ־ מִדְבָּ֑ר מֵ⁠אֵ֖שֶׁת מדונים ¹ וָ⁠כָֽעַס ׃²⁰ אוֹצָ֤ר ׀ נֶחְמָ֣ד וָ֭⁠שֶׁמֶן בִּ⁠נְוֵ֣ה חָכָ֑ם וּ⁠כְסִ֖יל אָדָ֣ם יְבַלְּעֶֽ⁠נּוּ ׃²¹ רֹ֭דֵף צְדָקָ֣ה וָ⁠חָ֑סֶד יִמְצָ֥א חַ֝יִּ֗ים צְדָקָ֥ה וְ⁠כָבֽוֹד ׃²² עִ֣יר גִּ֭בֹּרִים עָלָ֣ה חָכָ֑ם וַ֝⁠יֹּ֗רֶד עֹ֣ז מִבְטֶחָֽ⁠ה ׃²³ שֹׁמֵ֣ר פִּ֭י⁠ו וּ⁠לְשׁוֹנ֑⁠וֹ שֹׁמֵ֖ר מִ⁠צָּר֣וֹת נַפְשֽׁ⁠וֹ ׃²⁴ זֵ֣ד יָ֭הִיר לֵ֣ץ שְׁמ֑⁠וֹ ע֝וֹשֶׂ֗ה בְּ⁠עֶבְרַ֥ת זָדֽוֹן ׃²⁵ תַּאֲוַ֣ת עָצֵ֣ל תְּמִיתֶ֑⁠נּוּ כִּֽי ־ מֵאֲנ֖וּ יָדָ֣י⁠ו לַ⁠עֲשֽׂוֹת ׃²⁶ כָּל ־ הַ֭⁠יּוֹם הִתְאַוָּ֣ה תַאֲוָ֑ה וְ⁠צַדִּ֥יק יִ֝תֵּ֗ן וְ⁠לֹ֣א יַחְשֹֽׂךְ ׃²⁷ זֶ֣בַח רְ֭שָׁעִים תּוֹעֵבָ֑ה אַ֝֗ף כִּֽי ־ בְ⁠זִמָּ֥ה יְבִיאֶֽ⁠נּוּ ׃²⁸ עֵד ־ כְּזָבִ֥ים יֹאבֵ֑ד וְ⁠אִ֥ישׁ שׁ֝וֹמֵ֗עַ לָ⁠נֶ֥צַח יְדַבֵּֽר ׃²⁹ הֵעֵ֬ז אִ֣ישׁ רָשָׁ֣ע בְּ⁠פָנָ֑י⁠ו וְ֝⁠יָשָׁ֗ר ה֤וּא ׀ יָבִ֬ין ² דרכי⁠ו ׃³³⁰ אֵ֣ין חָ֭כְמָה וְ⁠אֵ֣ין תְּבוּנָ֑ה וְ⁠אֵ֥ין עֵ֝צָ֗ה לְ⁠נֶ֣גֶד יְהוָֽה ׃פ³¹ ס֗וּס מ֭וּכָן לְ⁠י֣וֹם מִלְחָמָ֑ה וְ֝⁠לַֽ⁠יהוָ֗ה הַ⁠תְּשׁוּעָֽה ׃

¹Q מִדְיָנִ֣ים

²K יכין

³Q דרכי⁠ו

Chapter 22

¹ נִבְחָ֣ר שֵׁ֭ם מֵ⁠עֹ֣שֶׁר רָ֑ב מִ⁠כֶּ֥סֶף וּ֝⁠מִ⁠זָּהָ֗ב חֵ֣ן טֽוֹב ׃² עָשִׁ֣יר וָ⁠רָ֣שׁ נִפְגָּ֑שׁוּ עֹשֵׂ֖ה כֻלָּ֣⁠ם יְהוָֽה ׃³ עָר֤וּם ׀ רָאָ֣ה רָעָ֣ה וְנִסְתָּ֑ר ¹ וּ֝⁠פְתָיִ֗ים עָבְר֥וּ וְֽ⁠נֶעֱנָֽשׁוּ ׃⁴ עֵ֣קֶב עֲ֭נָוָה יִרְאַ֣ת יְהוָ֑ה עֹ֖שֶׁר וְ⁠כָב֣וֹד וְ⁠חַיִּֽים ׃⁵ צִנִּ֣ים פַּ֭חִים בְּ⁠דֶ֣רֶךְ עִקֵּ֑שׁ שׁוֹמֵ֥ר נַ֝פְשׁ֗⁠וֹ יִרְחַ֥ק מֵ⁠הֶֽם ׃⁶ חֲנֹ֣ךְ לַ֭⁠נַּעַר עַל ־ פִּ֣י דַרְכּ֑⁠וֹ גַּ֥ם כִּֽי ־ יַ֝זְקִ֗ין לֹֽא ־ יָס֥וּר מִמֶּֽ⁠נָּה ׃⁷ עָ֭שִׁיר בְּ⁠רָשִׁ֣ים יִמְשׁ֑וֹל וְ⁠עֶ֥בֶד לֹ֝וֶ֗ה לְ⁠אִ֣ישׁ מַלְוֶֽה ׃⁸ זוֹרֵ֣עַ עַ֭וְלָה יקצור ־ אָ֑וֶן ² וְ⁠שֵׁ֖בֶט עֶבְרָת֣⁠וֹ יִכְלֶֽה ׃⁹ טֽוֹב ־ עַ֭יִן ה֣וּא יְבֹרָ֑ךְ כִּֽי ־ נָתַ֖ן מִ⁠לַּחְמ֣⁠וֹ לַ⁠דָּֽל ׃¹⁰ גָּ֣רֵֽשׁ לֵ֭ץ וְ⁠יֵצֵ֣א מָד֑וֹן וְ֝⁠יִשְׁבֹּ֗ת דִּ֣ין וְ⁠קָלֽוֹן ׃¹¹ אֹהֵ֥ב טהור ־ לֵ֑ב ³ חֵ֥ן שְׂ֝פָתָ֗י⁠ו רֵעֵ֥⁠הוּ מֶֽלֶךְ ׃¹² עֵינֵ֣י יְ֭הוָה נָ֣צְרוּ דָ֑עַת וַ֝⁠יְסַלֵּ֗ף דִּבְרֵ֥י בֹגֵֽד ׃¹³ אָמַ֣ר עָ֭צֵל אֲרִ֣י בַ⁠ח֑וּץ בְּ⁠ת֥וֹךְ רְ֝חֹב֗וֹת אֵֽרָצֵֽחַ ׃¹⁴ שׁוּחָ֣ה עֲ֭מֻקָּה פִּ֣י זָר֑וֹת זְע֥וּם יְ֝הוָ֗ה יפול ־ שָֽׁם ׃⁴¹⁵ אִ֭וֶּלֶת קְשׁוּרָ֣ה בְ⁠לֶב ־ נָ֑עַר שֵׁ֥בֶט מ֝וּסָ֗ר יַרְחִיקֶ֥⁠נָּה מִמֶּֽ⁠נּוּ ׃¹⁶ עֹ֣שֵֽׁק דָּ֭ל לְ⁠הַרְבּ֣וֹת ל֑⁠וֹ נֹתֵ֥ן לְ֝⁠עָשִׁ֗יר אַךְ ־ לְ⁠מַחְסֽוֹר ׃¹⁷ הַ֥ט אָזְנְ⁠ךָ֗ וּ֭⁠שְׁמַע דִּבְרֵ֣י חֲכָמִ֑ים וְ֝⁠לִבְּ⁠ךָ֗ תָּשִׁ֥ית לְ⁠דַעְתִּֽ⁠י ׃¹⁸ כִּֽי ־ נָ֭עִים כִּֽי ־ תִשְׁמְרֵ֣⁠ם בְּ⁠בִטְנֶ֑⁠ךָ יִכֹּ֥נוּ יַ֝חְדָּ֗ו עַל ־ שְׂפָתֶֽי⁠ךָ ׃¹⁹ לִ⁠הְי֣וֹת בַּ֭⁠יהוָה מִבְטַחֶ֑⁠ךָ הוֹדַעְתִּ֖י⁠ךָ הַ⁠יּ֣וֹם אַף ־ אָֽתָּה ׃²⁰ הֲ⁠לֹ֤א כָתַ֣בְתִּי לְ֭⁠ךָ שָׁלִישִׁ֑ים ⁵ בְּ⁠מ֖וֹעֵצֹ֣ת וָ⁠דָֽעַת ׃²¹ לְ⁠הוֹדִֽיעֲ⁠ךָ֗ קֹ֭שְׁטְ אִמְרֵ֣י אֱמֶ֑ת לְ⁠הָשִׁ֥יב אֲמָרִ֥ים אֱ֝מֶ֗ת לְ⁠שֹׁלְחֶֽי⁠ךָ ׃פ²² אַֽל ־ תִּגְזָל ־ דָּ֭ל כִּ֣י דַל ־ ה֑וּא וְ⁠אַל ־ תְּדַכֵּ֖א עָנִ֣י בַ⁠שָּֽׁעַר ׃²³ כִּֽי ־ יְ֭הוָה יָרִ֣יב רִיבָ֑⁠ם וְ⁠קָבַ֖ע אֶת ־ קֹבְעֵי⁠הֶ֣ם נָֽפֶשׁ ׃²⁴ אַל ־ תִּ֭תְרַע אֶת ־ בַּ֣עַל אָ֑ף וְ⁠אֶת ־ אִ֥ישׁ חֵ֝מוֹת לֹ֣א תָבֽוֹא ׃²⁵ פֶּן ־ תֶּאֱלַ֥ף אֹֽרְחֹתָ֑יו ⁶ וְ⁠לָקַחְתָּ֖ מוֹקֵ֣שׁ לְ⁠נַפְשֶֽׁ⁠ךָ ׃²⁶ אַל ־ תְּהִ֥י בְ⁠תֹֽקְעֵי ־ כָ֑ף בַּ֝⁠עֹרְבִ֗ים מַשָּׁאֽוֹת ׃²⁷ אִם ־ אֵֽין ־ לְ⁠ךָ֥ לְ⁠שַׁלֵּ֑ם לָ֥⁠מָּה יִקַּ֥ח מִ֝שְׁכָּבְ⁠ךָ֗ מִ⁠תַּחְתֶּֽי⁠ךָ ׃²⁸ אַל ־ תַּ֭סֵּג גְּב֣וּל עוֹלָ֑ם אֲשֶׁ֖ר עָשׂ֣וּ אֲבוֹתֶֽי⁠ךָ ׃²⁹ חָזִ֡יתָ אִ֤ישׁ ׀ מָ֘הִ֤יר בִּ⁠מְלַאכְתּ֗⁠וֹ לִֽ⁠פְנֵֽי ־ מְלָכִ֥ים יִתְיַצָּ֑ב בַּל ־ יִ֝תְיַצֵּב לִ⁠פְנֵ֥י חֲשֻׁכִּֽים ׃פ

¹K ו⁠יסתר

²Q יִקְצָר

³Q טְהָר

⁴Q יִפָּל

⁵K שלשום

⁶K ארחת⁠ו

Chapter 23

¹ כִּֽי ־ תֵ֭שֵׁב לִ⁠לְח֣וֹם אֶת ־ מוֹשֵׁ֑ל בִּ֥ין תָּ֝בִ֗ין אֶת ־ אֲשֶׁ֥ר לְ⁠פָנֶֽי⁠ךָ ׃² וְ⁠שַׂמְתָּ֣ שַׂכִּ֣ין בְּ⁠לֹעֶ֑⁠ךָ אִם ־ בַּ֖עַל נֶ֣פֶשׁ אָֽתָּה ׃³ אַל ־ תתאו ¹ לְ⁠מַטְעַמּוֹתָ֑י⁠ו וְ֝⁠ה֗וּא לֶ֣חֶם כְּזָבִֽים ׃⁴ אַל ־ תִּיגַ֥ע לְֽ⁠הַעֲשִׁ֑יר מִֽ⁠בִּינָתְ⁠ךָ֥ חֲדָֽל ׃⁵ הֲתָ֤עִיף ² עֵינֶ֥י⁠ךָ בּ֗⁠וֹ וְֽ⁠אֵ֫ינֶ֥⁠נּוּ כִּ֤י עָשֹׂ֣ה יַעֲשֶׂה ־ לּ֣⁠וֹ כְנָפַ֑יִם כְּ֝⁠נֶ֗שֶׁר יָע֥וּף ³ הַ⁠שָּׁמָֽיִם ׃פ⁶ אַל ־ תִּלְחַ֗ם אֶת ־ לֶ֭חֶם רַ֣ע עָ֑יִן וְ⁠אַל ־ תתאו ⁴ לְ⁠מַטְעַמֹּתָֽי⁠ו ׃⁷ כִּ֤י ׀ כְּמוֹ ־ שָׁעַ֥ר בְּ⁠נַפְשׁ֗⁠וֹ כֶּ֫ן ־ ה֥וּא אֱכֹ֣ל וּ֭⁠שְׁתֵה יֹ֣אמַר לָ֑⁠ךְ וְ֝⁠לִבּ֗⁠וֹ בַּל ־ עִמָּֽ⁠ךְ ׃⁸ פִּֽתְּ⁠ךָ ־ אָכַ֥לְתָּ תְקִיאֶ֑⁠נָּה וְ֝⁠שִׁחַ֗תָּ דְּבָרֶ֥י⁠ךָ הַ⁠נְּעִימִֽים ׃⁹ בְּ⁠אָזְנֵ֣י כְ֭סִיל אַל ־ תְּדַבֵּ֑ר כִּֽי ־ יָ֝ב֗וּז לְ⁠שֵׂ֣כֶל מִלֶּֽי⁠ךָ ׃¹⁰ אַל ־ תַּ֭סֵּג גְּב֣וּל עוֹלָ֑ם וּ⁠בִ⁠שְׂדֵ֥י יְ֝תוֹמִ֗ים אַל ־ תָּבֹֽא ׃¹¹ כִּֽי ־ גֹאֲלָ֥⁠ם חָזָ֑ק הֽוּא ־ יָרִ֖יב אֶת ־ רִיבָ֣⁠ם אִתָּֽ⁠ךְ ׃¹² הָבִ֣יאָ⁠ה לַ⁠מּוּסָ֣ר לִבֶּ֑⁠ךָ וְ֝⁠אָזְנֶ֗⁠ךָ לְ⁠אִמְרֵי ־ דָֽעַת ׃¹³ אַל ־ תִּמְנַ֣ע מִ⁠נַּ֣עַר מוּסָ֑ר כִּֽי ־ תַכֶּ֥⁠נּוּ בַ֝⁠שֵּׁ֗בֶט לֹ֣א יָמֽוּת ׃¹⁴ אַ֭תָּה בַּ⁠שֵּׁ֣בֶט תַּכֶּ֑⁠נּוּ וְ֝⁠נַפְשׁ֗⁠וֹ מִ⁠שְּׁא֥וֹל תַּצִּֽיל ׃¹⁵ בְּ֭נִ⁠י אִם ־ חָכַ֣ם לִבֶּ֑⁠ךָ יִשְׂמַ֖ח לִבִּ֣⁠י גַם ־ אָֽנִי ׃¹⁶ וְ⁠תַעְלֹ֥זְנָה כִלְיוֹתָ֑⁠י בְּ⁠דַבֵּ֥ר שְׂ֝פָתֶ֗י⁠ךָ מֵישָׁרִֽים ׃¹⁷ אַל ־ יְקַנֵּ֣א לִ֭בְּ⁠ךָ בַּֽ⁠חַטָּאִ֑ים כִּ֥י אִם ־ בְּ⁠יִרְאַת ־ יְ֝הוָ֗ה כָּל ־ הַ⁠יּֽוֹם ׃¹⁸ כִּ֭י אִם ־ יֵ֣שׁ אַחֲרִ֑ית וְ֝⁠תִקְוָתְ⁠ךָ֗ לֹ֣א תִכָּרֵֽת ׃¹⁹ שְׁמַע ־ אַתָּ֣ה בְנִ֣⁠י וַ⁠חֲכָ֑ם וְ⁠אַשֵּׁ֖ר בַּ⁠דֶּ֣רֶךְ לִבֶּֽ⁠ךָ ׃²⁰ אַל ־ תְּהִ֥י בְ⁠סֹֽבְאֵי ־ יָ֑יִן בְּ⁠זֹלֲלֵ֖י בָשָׂ֣ר לָֽ⁠מוֹ ׃²¹ כִּי ־ סֹבֵ֣א וְ֭⁠זוֹלֵל יִוָּרֵ֑שׁ וּ֝⁠קְרָעִ֗ים תַּלְבִּ֥ישׁ נוּמָֽה ׃²² שְׁמַ֣ע לְ֭⁠אָבִי⁠ךָ זֶ֣ה יְלָדֶ֑⁠ךָ וְ⁠אַל ־ תָּ֝ב֗וּז כִּֽי ־ זָקְנָ֥ה אִמֶּֽ⁠ךָ ׃²³ אֱמֶ֣ת קְ֭נֵה וְ⁠אַל ־ תִּמְכֹּ֑ר חָכְמָ֖ה וּ⁠מוּסָ֣ר וּ⁠בִינָֽה ׃²⁴ גִּ֣יל ⁵ יָ֭גִיל ⁶ אֲבִ֣י צַדִּ֑יק וְיוֹלֵ֥ד ⁷ חָ֝כָ֗ם יִשְׂמַח ־ בּֽ⁠וֹ ׃⁸²⁵ יִֽשְׂמַח ־ אָבִ֥י⁠ךָ וְ⁠אִמֶּ֑⁠ךָ וְ֝⁠תָגֵ֗ל יֽוֹלַדְתֶּֽ⁠ךָ ׃²⁶ תְּנָֽ⁠ה ־ בְנִ֣⁠י לִבְּ⁠ךָ֣ לִ֑⁠י וְ֝⁠עֵינֶ֗י⁠ךָ דְּרָכַ֥⁠י תִּצֹּֽרְנָה ׃⁹²⁷ כִּֽי ־ שׁוּחָ֣ה עֲמֻקָּ֣ה זוֹנָ֑ה וּ⁠בְאֵ֥ר צָ֝רָ֗ה נָכְרִיָּֽה ׃²⁸ אַף ־ הִ֭יא כְּ⁠חֶ֣תֶף תֶּֽאֱרֹ֑ב וּ֝⁠בוֹגְדִ֗ים בְּ⁠אָדָ֥ם תּוֹסִֽף ׃²⁹ לְ⁠מִ֨י א֥וֹי לְ⁠מִ֪י אֲב֡וֹי לְ⁠מִ֤י מדונים ׀¹⁰ לְ⁠מִ֥י שִׂ֗יחַ לְ֭⁠מִי פְּצָעִ֣ים חִנָּ֑ם לְ֝⁠מִ֗י חַכְלִל֥וּת עֵינָֽיִם ׃³⁰ לַֽ⁠מְאַחֲרִ֥ים עַל ־ הַ⁠יָּ֑יִן לַ֝⁠בָּאִ֗ים לַ⁠חְקֹ֥ר מִמְסָֽךְ ׃³¹ אַל ־ תֵּ֥רֶא יַיִן֮ כִּ֪י יִתְאַ֫דָּ֥ם כִּֽי ־ יִתֵּ֣ן בַּכּ֣וֹס ¹¹ עֵינ֑⁠וֹ יִ֝תְהַלֵּ֗ךְ בְּ⁠מֵישָׁרִֽים ׃³² אַ֭חֲרִית⁠וֹ כְּ⁠נָחָ֣שׁ יִשָּׁ֑ךְ וּֽ⁠כְ⁠צִפְעֹנִ֥י יַפְרִֽשׁ ׃³³ עֵ֭ינֶי⁠ךָ יִרְא֣וּ זָר֑וֹת וְ֝⁠לִבְּ⁠ךָ֗ יְדַבֵּ֥ר תַּהְפֻּכֽוֹת ׃³⁴ וְ֭⁠הָיִיתָ כְּ⁠שֹׁכֵ֣ב בְּ⁠לֶב ־ יָ֑ם וּ֝⁠כְ⁠שֹׁכֵ֗ב בְּ⁠רֹ֣אשׁ חִבֵּֽל ׃³⁵ הִכּ֥וּ⁠נִי בַל ־ חָלִיתִי֮ הֲלָמ֗וּ⁠נִי בַּל ־ יָ֫דָ֥עְתִּי מָתַ֥י אָקִ֑יץ א֝וֹסִ֗יף אֲבַקְשֶׁ֥⁠נּוּ עֽוֹד ׃

¹Q תִּ֝תְאָ֗יו

²K ה⁠תעוף

³K ו⁠עיף

⁴Q תִּ֝תְאָ֗יו

⁵K גול

⁶K יגול

⁷K יולד

⁸K ו⁠ישמח

⁹K תרצנה

¹⁰Q מִדְיָנִ֨ים

¹¹K ב⁠כיס

Chapter 24

¹ אַל ־ תְּ֭קַנֵּא בְּ⁠אַנְשֵׁ֣י רָעָ֑ה וְ⁠אַל ־ תתאו ¹ לִ⁠הְי֥וֹת אִתָּֽ⁠ם ׃² כִּי ־ שֹׁ֭ד יֶהְגֶּ֣ה לִבָּ֑⁠ם וְ֝⁠עָמָ֗ל שִׂפְתֵי⁠הֶ֥ם תְּדַבֵּֽרְנָה ׃³ בְּ֭⁠חָכְמָה יִבָּ֣נֶה בָּ֑יִת וּ֝⁠בִ⁠תְבוּנָ֗ה יִתְכּוֹנָֽן ׃⁴ וּ֭⁠בְ⁠דַעַת חֲדָרִ֣ים יִמָּלְא֑וּ כָּל ־ ה֖וֹן יָקָ֣ר וְ⁠נָעִֽים ׃⁵ גֶּֽבֶר ־ חָכָ֥ם בַּ⁠ע֑וֹז וְ⁠אִֽישׁ ־ דַּ֝֗עַת מְאַמֶּץ ־ כֹּֽחַ ׃⁶ כִּ֣י בְ֭⁠תַחְבֻּלוֹת תַּעֲשֶׂה ־ לְּ⁠ךָ֣ מִלְחָמָ֑ה וּ֝⁠תְשׁוּעָ֗ה בְּ⁠רֹ֣ב יוֹעֵֽץ ׃⁷ רָאמ֣וֹת לֶֽ⁠אֱוִ֣יל חָכְמ֑וֹת בַּ֝⁠שַּׁ֗עַר לֹ֣א יִפְתַּח ־ פִּֽי⁠הוּ ׃⁸ מְחַשֵּׁ֥ב לְ⁠הָרֵ֑עַ ל֝֗⁠וֹ בַּֽעַל ־ מְזִמּ֥וֹת יִקְרָֽאוּ ׃⁹ זִמַּ֣ת אִוֶּ֣לֶת חַטָּ֑את וְ⁠תוֹעֲבַ֖ת לְ⁠אָדָ֣ם לֵֽץ ׃¹⁰ הִ֭תְרַפִּיתָ בְּ⁠י֥וֹם צָרָ֗ה צַ֣ר כֹּחֶֽ⁠כָה ׃¹¹ הַ֭צֵּל לְקֻחִ֣ים לַ⁠מָּ֑וֶת וּ⁠מָטִ֥ים לַ֝⁠הֶ֗רֶג אִם ־ תַּחְשֽׂוֹךְ ׃¹² כִּֽי ־ תֹאמַ֗ר הֵן֮ לֹא ־ יָדַ֪עְנ֫וּ זֶ֥ה הֲֽ⁠לֹא ־ תֹ֘כֵ֤ן לִבּ֨וֹת ׀ הֽוּא ־ יָבִ֗ין וְ⁠נֹצֵ֣ר נַ֭פְשְׁ⁠ךָ ה֣וּא יֵדָ֑ע וְ⁠הֵשִׁ֖יב לְ⁠אָדָ֣ם כְּ⁠פָעֳלֽ⁠וֹ ׃¹³ אֱכָל ־ בְּנִ֣⁠י דְבַ֣שׁ כִּי ־ ט֑וֹב וְ⁠נֹ֥פֶת מָ֝ת֗וֹק עַל ־ חִכֶּֽ⁠ךָ ׃¹⁴ כֵּ֤ן ׀ דְּעֶ֥⁠ה חָכְמָ֗ה לְ⁠נַ֫פְשֶׁ֥⁠ךָ אִם ־ מָ֭צָאתָ וְ⁠יֵ֣שׁ אַחֲרִ֑ית וְ֝⁠תִקְוָתְ⁠ךָ֗ לֹ֣א תִכָּרֵֽת ׃פ¹⁵ אַל ־ תֶּאֱרֹ֣ב רָ֭שָׁע לִ⁠נְוֵ֣ה צַדִּ֑יק אַֽל ־ תְּשַׁדֵּ֥ד רִבְצ⁠וֹ ׃¹⁶ כִּ֤י שֶׁ֨בַע ׀ יִפּ֣וֹל צַדִּ֣יק וָ⁠קָ֑ם וּ֝⁠רְשָׁעִ֗ים יִכָּשְׁל֥וּ בְ⁠רָעָֽה ׃¹⁷ בִּ⁠נְפֹ֣ל אֽ֭וֹיִבְךָ ² אַל ־ תִּשְׂמָ֑ח וּ֝⁠בִ⁠כָּשְׁל֗⁠וֹ אַל ־ יָגֵ֥ל לִבֶּֽ⁠ךָ ׃¹⁸ פֶּן ־ יִרְאֶ֣ה יְ֭הוָה וְ⁠רַ֣ע בְּ⁠עֵינָ֑י⁠ו וְ⁠הֵשִׁ֖יב מֵ⁠עָלָ֣י⁠ו אַפּֽ⁠וֹ ׃¹⁹ אַל ־ תִּתְחַ֥ר בַּ⁠מְּרֵעִ֑ים אַל ־ תְּ֝קַנֵּ֗א בָּ⁠רְשָׁעִֽים ׃²⁰ כִּ֤י ׀ לֹֽא ־ תִהְיֶ֣ה אַחֲרִ֣ית לָ⁠רָ֑ע נֵ֖ר רְשָׁעִ֣ים יִדְעָֽךְ ׃²¹ יְרָֽא ־ אֶת ־ יְהוָ֣ה בְּנִ֣⁠י וָ⁠מֶ֑לֶךְ עִם ־ שׁ֝וֹנִ֗ים אַל ־ תִּתְעָרָֽב ׃²² כִּֽי ־ פִ֭תְאֹם יָק֣וּם אֵידָ֑⁠ם וּ⁠פִ֥יד שְׁ֝נֵי⁠הֶ֗ם מִ֣י יוֹדֵֽעַ ׃ס²³ גַּם ־ אֵ֥לֶּה לַֽ⁠חֲכָמִ֑ים הַֽכֵּר ־ פָּנִ֖ים בְּ⁠מִשְׁפָּ֣ט בַּל ־ טֽוֹב ׃²⁴ אֹ֤מֵ֨ר ׀ לְ⁠רָשָׁע֮ צַדִּ֪יק אָ֥תָּה יִקְּבֻ֥⁠הוּ עַמִּ֑ים יִזְעָמ֥וּ⁠הוּ לְאֻמִּֽים ׃²⁵ וְ⁠לַ⁠מּוֹכִיחִ֥ים יִנְעָ֑ם וַֽ֝⁠עֲלֵי⁠הֶ֗ם תָּב֥וֹא בִרְכַּת ־ טֽוֹב ׃²⁶ שְׂפָתַ֥יִם יִשָּׁ֑ק מֵ֝שִׁ֗יב דְּבָרִ֥ים נְכֹחִֽים ׃²⁷ הָ֘כֵ֤ן בַּ⁠ח֨וּץ ׀ מְלַאכְתֶּ֗⁠ךָ וְ⁠עַתְּדָ֣⁠הּ בַּ⁠שָּׂדֶ֣ה לָ֑⁠ךְ אַ֝חַ֗ר וּ⁠בָנִ֥יתָ בֵיתֶֽ⁠ךָ ׃פ²⁸ אַל ־ תְּהִ֣י עֵד ־ חִנָּ֣ם בְּ⁠רֵעֶ֑⁠ךָ וַ֝⁠הֲ⁠פִתִּ֗יתָ בִּ⁠שְׂפָתֶֽי⁠ךָ ׃²⁹ אַל ־ תֹּאמַ֗ר כַּ⁠אֲשֶׁ֣ר עָֽשָׂה ־ לִ֭⁠י כֵּ֤ן אֶֽעֱשֶׂה ־ לּ֑⁠וֹ אָשִׁ֖יב לָ⁠אִ֣ישׁ כְּ⁠פָעֳלֽ⁠וֹ ׃³⁰ עַל ־ שְׂדֵ֣ה אִישׁ ־ עָצֵ֣ל עָבַ֑רְתִּי וְ⁠עַל ־ כֶּ֝֗רֶם אָדָ֥ם חֲסַר ־ לֵֽב ׃³¹ וְ⁠הִנֵּ֨ה עָ֘לָ֤ה כֻלּ֨⁠וֹ ׀ קִמְּשֹׂנִ֗ים כָּסּ֣וּ פָנָ֣י⁠ו חֲרֻלִּ֑ים וְ⁠גֶ֖דֶר אֲבָנָ֣י⁠ו נֶהֱרָֽסָה ׃³² וָֽ⁠אֶחֱזֶ֣ה אָ֭נֹכִֽי אָשִׁ֣ית לִבִּ֑⁠י רָ֝אִ֗יתִי לָקַ֥חְתִּי מוּסָֽר ׃³³ מְעַ֣ט שֵׁ֭נוֹת מְעַ֣ט תְּנוּמ֑וֹת מְעַ֓ט ׀ חִבֻּ֖ק יָדַ֣יִם לִ⁠שְׁכָּֽב ׃³⁴ וּ⁠בָֽא ־ מִתְהַלֵּ֥ךְ רֵישֶׁ֑⁠ךָ וּ֝⁠מַחְסֹרֶ֗י⁠ךָ כְּ⁠אִ֣ישׁ מָגֵֽן ׃פ

¹Q תִּ֝תְאָ֗יו

²K אויבי⁠ך

Chapter 25

¹ גַּם ־ אֵ֭לֶּה מִשְׁלֵ֣י שְׁלֹמֹ֑ה אֲשֶׁ֥ר הֶ֝עְתִּ֗יקוּ אַנְשֵׁ֤י ׀ חִזְקִיָּ֬ה מֶֽלֶךְ ־ יְהוּדָֽה ׃² כְּבֹ֣ד אֱ֭לֹהִים הַסְתֵּ֣ר דָּבָ֑ר וּ⁠כְבֹ֥ד מְ֝לָכִ֗ים חֲקֹ֣ר דָּבָֽר ׃³ שָׁמַ֣יִם לָ֭⁠רוּם וָ⁠אָ֣רֶץ לָ⁠עֹ֑מֶק וְ⁠לֵ֥ב מְ֝לָכִ֗ים אֵ֣ין חֵֽקֶר ׃⁴ הָג֣וֹ סִיגִ֣ים מִ⁠כָּ֑סֶף וַ⁠יֵּצֵ֖א לַ⁠צֹּרֵ֣ף כֶּֽלִי ׃⁵ הָג֣וֹ רָ֭שָׁע לִ⁠פְנֵי ־ מֶ֑לֶךְ וְ⁠יִכּ֖וֹן בַּ⁠צֶּ֣דֶק כִּסְאֽ⁠וֹ ׃⁶ אַל ־ תִּתְהַדַּ֥ר לִ⁠פְנֵי ־ מֶ֑לֶךְ וּ⁠בִ⁠מְק֥וֹם גְּ֝דֹלִ֗ים אַֽל ־ תַּעֲמֹֽד ׃⁷ כִּ֤י ט֥וֹב אֲמָר ־ לְ⁠ךָ֗ עֲֽלֵ֫ה הֵ֥נָּה מֵֽ֭⁠הַשְׁפִּ֣ילְ⁠ךָ לִ⁠פְנֵ֣י נָדִ֑יב אֲשֶׁ֖ר רָא֣וּ עֵינֶֽי⁠ךָ ׃⁸ אַל ־ תֵּצֵ֥א לָ⁠רִ֗ב מַ֫הֵ֥ר פֶּ֣ן מַה ־ תַּ֭עֲשֶׂה בְּ⁠אַחֲרִיתָ֑⁠הּ בְּ⁠הַכְלִ֖ים אֹתְ⁠ךָ֣ רֵעֶֽ⁠ךָ ׃⁹ רִֽ֭יבְ⁠ךָ רִ֣יב אֶת ־ רֵעֶ֑⁠ךָ וְ⁠ס֖וֹד אַחֵ֣ר אַל ־ תְּגָֽל ׃¹⁰ פֶּֽן ־ יְחַסֶּדְ⁠ךָ֥ שֹׁמֵ֑עַ וְ֝⁠דִבָּתְ⁠ךָ֗ לֹ֣א תָשֽׁוּב ׃¹¹ תַּפּוּחֵ֣י זָ֭הָב בְּ⁠מַשְׂכִּיּ֥וֹת כָּ֑סֶף דָּ֝בָ֗ר דָּבֻ֥ר עַל ־ אָפְנָֽי⁠ו ׃¹² נֶ֣זֶם זָ֭הָב וַ⁠חֲלִי ־ כָ֑תֶם מוֹכִ֥יחַ חָ֝כָ֗ם עַל ־ אֹ֥זֶן שֹׁמָֽעַת ׃¹³ כְּ⁠צִנַּת ־ שֶׁ֨לֶג ׀ בְּ⁠י֬וֹם קָצִ֗יר צִ֣יר נֶ֭אֱמָן לְ⁠שֹׁלְחָ֑י⁠ו וְ⁠נֶ֖פֶשׁ אֲדֹנָ֣י⁠ו יָשִֽׁיב ׃פ¹⁴ נְשִׂיאִ֣ים וְ֭⁠רוּחַ וְ⁠גֶ֣שֶׁם אָ֑יִן אִ֥ישׁ מִ֝תְהַלֵּ֗ל בְּ⁠מַתַּת ־ שָֽׁקֶר ׃¹⁵ בְּ⁠אֹ֣רֶךְ אַ֭פַּיִם יְפֻתֶּ֣ה קָצִ֑ין וְ⁠לָשׁ֥וֹן רַ֝כָּ֗ה תִּשְׁבָּר ־ גָּֽרֶם ׃¹⁶ דְּבַ֣שׁ מָ֭צָאתָ אֱכֹ֣ל דַּיֶּ֑⁠ךָּ פֶּן ־ תִּ֝שְׂבָּעֶ֗⁠נּוּ וַ⁠הֲקֵֽאתֽ⁠וֹ ׃¹⁷ הֹקַ֣ר רַ֭גְלְ⁠ךָ מִ⁠בֵּ֣ית רֵעֶ֑⁠ךָ פֶּן ־ יִ֝שְׂבָּעֲ⁠ךָ֗ וּ⁠שְׂנֵאֶֽ⁠ךָ ׃¹⁸ מֵפִ֣יץ וְ֭⁠חֶרֶב וְ⁠חֵ֣ץ שָׁנ֑וּן אִ֥ישׁ עֹנֶ֥ה בְ֝⁠רֵעֵ֗⁠הוּ עֵ֣ד שָֽׁקֶר ׃¹⁹ שֵׁ֣ן רֹ֭עָה וְ⁠רֶ֣גֶל מוּעָ֑דֶת מִבְטָ֥ח בּ֝וֹגֵ֗ד בְּ⁠י֣וֹם צָרָֽה ׃²⁰ מַ֥עֲדֶה בֶּ֨גֶד ׀ בְּ⁠י֣וֹם קָ֭רָה חֹ֣מֶץ עַל ־ נָ֑תֶר וְ⁠שָׁ֥ר בַּ֝⁠שִּׁרִ֗ים עַ֣ל לֶב ־ רָֽע ׃פ²¹ אִם ־ רָעֵ֣ב שֹׂ֭נַאֲ⁠ךָ הַאֲכִלֵ֣⁠הוּ לָ֑חֶם וְ⁠אִם ־ צָ֝מֵ֗א הַשְׁקֵ֥⁠הוּ מָֽיִם ׃²² כִּ֤י גֶֽחָלִ֗ים אַ֭תָּה חֹתֶ֣ה עַל ־ רֹאשׁ֑⁠וֹ וַֽ֝⁠יהוָ֗ה יְשַׁלֶּם ־ לָֽ⁠ךְ ׃²³ ר֣וּחַ צָ֭פוֹן תְּח֣וֹלֵֽל גָּ֑שֶׁם וּ⁠פָנִ֥ים נִ֝זְעָמִ֗ים לְשׁ֣וֹן סָֽתֶר ׃²⁴ ט֗וֹב שֶׁ֥בֶת עַל ־ פִּנַּת ־ גָּ֑ג מֵ⁠אֵ֥שֶׁת מדונים ¹ וּ⁠בֵ֥ית חָֽבֶר ׃²⁵ מַ֣יִם קָ֭רִים עַל ־ נֶ֣פֶשׁ עֲיֵפָ֑ה וּ⁠שְׁמוּעָ֥ה ט֝וֹבָ֗ה מֵ⁠אֶ֥רֶץ מֶרְחָֽק ׃²⁶ מַעְיָ֣ן נִ֭רְפָּשׂ וּ⁠מָק֣וֹר מָשְׁחָ֑ת צַ֝דִּ֗יק מָ֣ט לִ⁠פְנֵֽי ־ רָשָֽׁע ׃²⁷ אָ֘כֹ֤ל דְּבַ֣שׁ הַרְבּ֣וֹת לֹא ־ ט֑וֹב וְ⁠חֵ֖קֶר כְּבֹדָ֣⁠ם כָּבֽוֹד ׃²⁸ עִ֣יר פְּ֭רוּצָה אֵ֣ין חוֹמָ֑ה אִ֝֗ישׁ אֲשֶׁ֤ר אֵ֖ין מַעְצָ֣ר לְ⁠רוּחֽ⁠וֹ ׃

¹Q מִ֝דְיָנִ֗ים

Chapter 26

¹ כַּ⁠שֶּׁ֤לֶג ׀ בַּ⁠קַּ֗יִץ וְ⁠כַ⁠מָּטָ֥ר בַּ⁠קָּצִ֑יר כֵּ֤ן לֹא ־ נָאוֶ֖ה לִ⁠כְסִ֣יל כָּבֽוֹד ׃² כַּ⁠צִּפּ֣וֹר לָ֭⁠נוּד כַּ⁠דְּר֣וֹר לָ⁠ע֑וּף כֵּ֥ן קִֽלְלַ֥ת חִ֝נָּ֗ם לא ¹ תָבֹֽא ׃³ שׁ֣וֹט לַ֭⁠סּוּס מֶ֣תֶג לַ⁠חֲמ֑וֹר וְ֝⁠שֵׁ֗בֶט לְ⁠גֵ֣ו כְּסִילִֽים ׃⁴ אַל ־ תַּ֣עַן כְּ֭סִיל כְּ⁠אִוַּלְתּ֑⁠וֹ פֶּֽן ־ תִּשְׁוֶה ־ לּ֥⁠וֹ גַם ־ אָֽתָּה ׃⁵ עֲנֵ֣ה כְ֭סִיל כְּ⁠אִוַּלְתּ֑⁠וֹ פֶּן ־ יִהְיֶ֖ה חָכָ֣ם בְּ⁠עֵינָֽי⁠ו ׃⁶ מְקַצֶּ֣ה רַ֭גְלַיִם חָמָ֣ס שֹׁתֶ֑ה שֹׁלֵ֖חַ דְּבָרִ֣ים בְּ⁠יַד ־ כְּסִֽיל ׃⁷ דַּלְי֣וּ שֹׁ֭קַיִם מִ⁠פִּסֵּ֑חַ וּ֝⁠מָשָׁ֗ל בְּ⁠פִ֣י כְסִילִֽים ׃⁸ כִּ⁠צְר֣וֹר אֶ֭בֶן בְּ⁠מַרְגֵּמָ֑ה כֵּן ־ נוֹתֵ֖ן לִ⁠כְסִ֣יל כָּבֽוֹד ׃⁹ ח֭וֹחַ עָלָ֣ה בְ⁠יַד ־ שִׁכּ֑וֹר וּ֝⁠מָשָׁ֗ל בְּ⁠פִ֣י כְסִילִֽים ׃¹⁰ רַ֥ב מְחֽוֹלֵֽל ־ כֹּ֑ל וְ⁠שֹׂכֵ֥ר כְּ֝סִ֗יל וְ⁠שֹׂכֵ֥ר עֹבְרִֽים ׃¹¹ כְּ֭⁠כֶלֶב שָׁ֣ב עַל ־ קֵא֑⁠וֹ כְּ֝סִ֗יל שׁוֹנֶ֥ה בְ⁠אִוַּלְתּֽ⁠וֹ ׃¹² רָאִ֗יתָ אִ֭ישׁ חָכָ֣ם בְּ⁠עֵינָ֑י⁠ו תִּקְוָ֖ה לִ⁠כְסִ֣יל מִמֶּֽ⁠נּוּ ׃¹³ אָמַ֣ר עָ֭צֵל שַׁ֣חַל בַּ⁠דָּ֑רֶךְ אֲ֝רִ֗י בֵּ֣ין הָ⁠רְחֹבֽוֹת ׃¹⁴ הַ֭⁠דֶּלֶת תִּסּ֣וֹב עַל ־ צִירָ֑⁠הּ וְ֝⁠עָצֵ֗ל עַל ־ מִטָּתֽ⁠וֹ ׃¹⁵ טָ֘מַ֤ן עָצֵ֣ל יָ֭ד⁠וֹ בַּ⁠צַּלָּ֑חַת נִ֝לְאָ֗ה לַֽ⁠הֲשִׁיבָ֥⁠הּ אֶל ־ פִּֽי⁠ו ׃¹⁶ חָכָ֣ם עָצֵ֣ל בְּ⁠עֵינָ֑י⁠ו מִ֝⁠שִּׁבְעָ֗ה מְשִׁ֣יבֵי טָֽעַם ׃¹⁷ מַחֲזִ֥יק בְּ⁠אָזְנֵי ־ כָ֑לֶב עֹבֵ֥ר מִ֝תְעַבֵּ֗ר עַל ־ רִ֥יב לֹּֽא ־ לֽ⁠וֹ ׃¹⁸ כְּֽ֭⁠מִתְלַהְלֵהַּ הַ⁠יֹּרֶ֥ה זִקִּ֗ים חִצִּ֥ים וָ⁠מָֽוֶת ׃¹⁹ כֵּֽן ־ אִ֭ישׁ רִמָּ֣ה אֶת ־ רֵעֵ֑⁠הוּ וְ֝⁠אָמַ֗ר הֲֽ⁠לֹא ־ מְשַׂחֵ֥ק אָֽנִי ׃²⁰ בְּ⁠אֶ֣פֶס עֵ֭צִים תִּכְבֶּה ־ אֵ֑שׁ וּ⁠בְ⁠אֵ֥ין נִ֝רְגָּ֗ן יִשְׁתֹּ֥ק מָדֽוֹן ׃²¹ פֶּחָ֣ם לְ֭⁠גֶחָלִים וְ⁠עֵצִ֣ים לְ⁠אֵ֑שׁ וְ⁠אִ֥ישׁ מדונים ² לְ⁠חַרְחַר ־ רִֽיב ׃פ²² דִּבְרֵ֣י נִ֭רְגָּן כְּ⁠מִֽתְלַהֲמִ֑ים וְ֝⁠הֵ֗ם יָרְד֥וּ חַדְרֵי ־ בָֽטֶן ׃²³ כֶּ֣סֶף סִ֭יגִים מְצֻפֶּ֣ה עַל ־ חָ֑רֶשׂ שְׂפָתַ֖יִם דֹּלְקִ֣ים וְ⁠לֶב ־ רָֽע ׃²⁴ בִּ֭שְׂפָתָיו ³ יִנָּכֵ֣ר שׂוֹנֵ֑א וּ֝⁠בְ⁠קִרְבּ֗⁠וֹ יָשִׁ֥ית מִרְמָֽה ׃²⁵ כִּֽי ־ יְחַנֵּ֣ן ק֭וֹל⁠וֹ אַל ־ תַּֽאֲמֶן ־ בּ֑⁠וֹ כִּ֤י שֶׁ֖בַע תּוֹעֵב֣וֹת בְּ⁠לִבּֽ⁠וֹ ׃²⁶ תִּכַּסֶּ֣ה שִׂ֭נְאָה בְּ⁠מַשָּׁא֑וֹן תִּגָּלֶ֖ה רָעָת֣⁠וֹ בְ⁠קָהָֽל ׃²⁷ כֹּֽרֶה ־ שַּׁ֭חַת בָּ֣⁠הּ יִפֹּ֑ל וְ⁠גֹ֥לֵ֥ל אֶ֝בֶן אֵלָ֥י⁠ו תָּשֽׁוּב ׃²⁸ לְֽשׁוֹן ־ שֶׁ֭קֶר יִשְׂנָ֣א דַכָּ֑י⁠ו וּ⁠פֶ֥ה חָ֝לָ֗ק יַעֲשֶׂ֥ה מִדְחֶֽה ׃

¹Q ל֣וֹ

²Q מִ֝דְיָנִ֗ים

³K ב⁠שפת⁠ו

Chapter 27

¹ אַֽל ־ תִּ֭תְהַלֵּל בְּ⁠י֣וֹם מָחָ֑ר כִּ֤י לֹא ־ תֵ֝דַ֗ע מַה ־ יֵּ֥לֶד יֽוֹם ׃² יְהַלֶּלְ⁠ךָ֣ זָ֣ר וְ⁠לֹא ־ פִ֑י⁠ךָ נָ֝כְרִ֗י וְ⁠אַל ־ שְׂפָתֶֽי⁠ךָ ׃³ כֹּֽבֶד ־ אֶ֭בֶן וְ⁠נֵ֣טֶל הַ⁠ח֑וֹל וְ⁠כַ֥עַס אֱ֝וִ֗יל כָּבֵ֥ד מִ⁠שְּׁנֵי⁠הֶֽם ׃⁴ אַכְזְרִיּ֣וּת חֵ֭מָה וְ⁠שֶׁ֣טֶף אָ֑ף וּ⁠מִ֥י יַ֝עֲמֹד לִ⁠פְנֵ֥י קִנְאָֽה ׃⁵ ט֭וֹבָה תּוֹכַ֣חַת מְגֻלָּ֑ה מֵֽ⁠אַהֲבָ֥ה מְסֻתָּֽרֶת ׃⁶ נֶ֭אֱמָנִים פִּצְעֵ֣י אוֹהֵ֑ב וְ֝⁠נַעְתָּר֗וֹת נְשִׁיק֥וֹת שׂוֹנֵֽא ׃⁷ נֶ֣פֶשׁ שְׂ֭בֵעָה תָּב֣וּס נֹ֑פֶת וְ⁠נֶ֥פֶשׁ רְ֝עֵבָ֗ה כָּל ־ מַ֥ר מָתֽוֹק ׃⁸ כְּ֭⁠צִפּוֹר נוֹדֶ֣דֶת מִן ־ קִנָּ֑⁠הּ כֵּֽן ־ אִ֝֗ישׁ נוֹדֵ֥ד מִ⁠מְּקוֹמֽ⁠וֹ ׃⁹ שֶׁ֣מֶן וּ֭⁠קְטֹרֶת יְשַׂמַּֽח ־ לֵ֑ב וּ⁠מֶ֥תֶק רֵ֝עֵ֗⁠הוּ מֵֽ⁠עֲצַת ־ נָֽפֶשׁ ׃¹⁰ רֵֽעֲ⁠ךָ֨ וְרֵ֪עַ ¹ אָבִ֡י⁠ךָ אַֽל ־ תַּעֲזֹ֗ב וּ⁠בֵ֥ית אָחִ֗י⁠ךָ אַל ־ תָּ֭בוֹא בְּ⁠י֣וֹם אֵידֶ֑⁠ךָ ט֥וֹב שָׁכֵ֥ן קָ֝ר֗וֹב מֵ⁠אָ֥ח רָחֽוֹק ׃¹¹ חֲכַ֣ם בְּ֭נִ⁠י וְ⁠שַׂמַּ֣ח לִבִּ֑⁠י וְ⁠אָשִׁ֖יבָה חֹרְפִ֣⁠י דָבָֽר ׃¹² עָר֤וּם רָאָ֣ה רָעָ֣ה נִסְתָּ֑ר פְּ֝תָאיִ֗ם עָבְר֥וּ נֶעֱנָֽשׁוּ ׃¹³ קַח ־ בִּ֭גְד⁠וֹ כִּי ־ עָ֣רַב זָ֑ר וּ⁠בְעַ֖ד נָכְרִיָּ֣ה חַבְלֵֽ⁠הוּ ׃¹⁴ מְבָ֘רֵ֤ךְ רֵעֵ֨⁠הוּ ׀ בְּ⁠ק֣וֹל גָּ֭דוֹל בַּ⁠בֹּ֣קֶר הַשְׁכֵּ֑ים קְ֝לָלָ֗ה תֵּחָ֥שֶׁב לֽ⁠וֹ ׃¹⁵ דֶּ֣לֶף ט֭וֹרֵד בְּ⁠י֣וֹם סַגְרִ֑יר וְ⁠אֵ֥שֶׁת מדונים ² נִשְׁתָּוָֽה ׃¹⁶ צֹפְנֶ֥י⁠הָ צָֽפַן ־ ר֑וּחַ וְ⁠שֶׁ֖מֶן יְמִינ֣⁠וֹ יִקְרָֽא ׃¹⁷ בַּרְזֶ֣ל בְּ⁠בַרְזֶ֣ל יָ֑חַד וְ֝⁠אִ֗ישׁ יַ֣חַד פְּנֵֽי ־ רֵעֵֽ⁠הוּ ׃¹⁸ נֹצֵ֣ר תְּ֭אֵנָה יֹאכַ֣ל פִּרְיָ֑⁠הּ וְ⁠שֹׁמֵ֖ר אֲדֹנָ֣י⁠ו יְכֻבָּֽד ׃¹⁹ כַּ֭⁠מַּיִם הַ⁠פָּנִ֣ים לַ⁠פָּנִ֑ים כֵּ֤ן לֵֽב ־ הָ֝⁠אָדָ֗ם לָ⁠אָדָֽם ׃²⁰ שְׁא֣וֹל וַ֭אֲבַדּוֹ ³ לֹ֣א תִשְׂבַּ֑עְנָה וְ⁠עֵינֵ֥י הָ֝⁠אָדָ֗ם לֹ֣א תִשְׂבַּֽעְנָה ׃²¹ מַצְרֵ֣ף לַ֭⁠כֶּסֶף וְ⁠כ֣וּר לַ⁠זָּהָ֑ב וְ֝⁠אִ֗ישׁ לְ⁠פִ֣י מַהֲלָלֽ⁠וֹ ׃²² אִ֥ם תִּכְתּֽוֹשׁ ־ אֶת ־ הָ⁠אֱוִ֨יל ׀ בַּֽ⁠מַּכְתֵּ֡שׁ בְּ⁠ת֣וֹךְ הָ֭⁠רִיפוֹת בַּֽ⁠עֱלִ֑י לֹא ־ תָס֥וּר מֵ֝⁠עָלָ֗י⁠ו אִוַּלְתּֽ⁠וֹ ׃פ²³ יָדֹ֣עַ תֵּ֭דַע פְּנֵ֣י צֹאנֶ֑⁠ךָ שִׁ֥ית לִ֝בְּ⁠ךָ֗ לַ⁠עֲדָרִֽים ׃²⁴ כִּ֤י לֹ֣א לְ⁠עוֹלָ֣ם חֹ֑סֶן וְ⁠אִם ־ נֵ֝֗זֶר לְ⁠ד֣וֹר וָדֽוֹר ׃⁴²⁵ גָּלָ֣ה חָ֭צִיר וְ⁠נִרְאָה ־ דֶ֑שֶׁא וְ֝⁠נֶאֶסְפ֗וּ עִשְּׂב֥וֹת הָרִֽים ׃²⁶ כְּבָשִׂ֥ים לִ⁠לְבוּשֶׁ֑⁠ךָ וּ⁠מְחִ֥יר שָׂ֝דֶ֗ה עַתּוּדִֽים ׃²⁷ וְ⁠דֵ֤י ׀ חֲלֵ֬ב עִזִּ֗ים לְֽ֭⁠לַחְמְ⁠ךָ לְ⁠לֶ֣חֶם בֵּיתֶ֑⁠ךָ וְ֝⁠חַיִּ֗ים לְ⁠נַעֲרוֹתֶֽי⁠ךָ ׃

¹K ו⁠רעה

²Q מִ֝דְיָנִ֗ים

³K ו⁠אבדה

⁴K דור

Chapter 28

¹ נָ֣סוּ וְ⁠אֵין ־ רֹדֵ֣ף רָשָׁ֑ע וְ֝⁠צַדִּיקִ֗ים כִּ⁠כְפִ֥יר יִבְטָֽח ׃² בְּ⁠פֶ֣שַֽׁע אֶ֭רֶץ רַבִּ֣ים שָׂרֶ֑י⁠הָ וּ⁠בְ⁠אָדָ֥ם מֵבִ֥ין יֹ֝דֵ֗עַ כֵּ֣ן יַאֲרִֽיךְ ׃³ גֶּ֣בֶר רָ֭שׁ וְ⁠עֹשֵׁ֣ק דַּלִּ֑ים מָטָ֥ר סֹ֝חֵ֗ף וְ⁠אֵ֣ין לָֽחֶם ׃⁴ עֹזְבֵ֣י ת֭וֹרָה יְהַֽלְל֣וּ רָשָׁ֑ע וְ⁠שֹׁמְרֵ֥י ת֝וֹרָ֗ה יִתְגָּ֥רוּ בָֽ⁠ם ׃פ⁵ אַנְשֵׁי ־ רָ֭ע לֹא ־ יָבִ֣ינוּ מִשְׁפָּ֑ט וּ⁠מְבַקְשֵׁ֥י יְ֝הוָ֗ה יָבִ֥ינוּ כֹֽל ׃⁶ טֽוֹב ־ רָ֭שׁ הוֹלֵ֣ךְ בְּ⁠תֻמּ֑⁠וֹ מֵ⁠עִקֵּ֥שׁ דְּ֝רָכַ֗יִם וְ⁠ה֣וּא עָשִֽׁיר ׃⁷ נוֹצֵ֣ר תּ֭וֹרָה בֵּ֣ן מֵבִ֑ין וְ⁠רֹעֶה זֽ֝וֹלְלִ֗ים יַכְלִ֥ים אָבִֽי⁠ו ׃⁸ מַרְבֶּ֣ה ה֭וֹנ⁠וֹ בְּ⁠נֶ֣שֶׁךְ וְתַרְבִּ֑ית ¹ לְ⁠חוֹנֵ֖ן דַּלִּ֣ים יִקְבְּצֶֽ⁠נּוּ ׃⁹ מֵסִ֣יר אָ֭זְנ⁠וֹ מִ⁠שְּׁמֹ֣עַ תּוֹרָ֑ה גַּֽם ־ תְּ֝פִלָּת֗⁠וֹ תּוֹעֵבָֽה ׃¹⁰ מַשְׁגֶּ֤ה יְשָׁרִ֨ים ׀ בְּ⁠דֶ֥רֶךְ רָ֗ע בִּ⁠שְׁחוּת֥⁠וֹ הֽוּא ־ יִפּ֑וֹל וּ֝⁠תְמִימִ֗ים יִנְחֲלוּ ־ טֽוֹב ׃¹¹ חָכָ֣ם בְּ֭⁠עֵינָי⁠ו אִ֣ישׁ עָשִׁ֑יר וְ⁠דַ֖ל מֵבִ֣ין יַחְקְרֶֽ⁠נּוּ ׃¹² בַּ⁠עֲלֹ֣ץ צַ֭דִּיקִים רַבָּ֣ה תִפְאָ֑רֶת וּ⁠בְ⁠ק֥וּם רְ֝שָׁעִ֗ים יְחֻפַּ֥שׂ אָדָֽם ׃¹³ מְכַסֶּ֣ה פְ֭שָׁעָי⁠ו לֹ֣א יַצְלִ֑יחַ וּ⁠מוֹדֶ֖ה וְ⁠עֹזֵ֣ב יְרֻחָֽם ׃¹⁴ אַשְׁרֵ֣י אָ֭דָם מְפַחֵ֣ד תָּמִ֑יד וּ⁠מַקְשֶׁ֥ה לִ֝בּ֗⁠וֹ יִפּ֥וֹל בְּ⁠רָעָֽה ׃¹⁵ אֲרִי ־ נֹ֭הֵם וְ⁠דֹ֣ב שׁוֹקֵ֑ק מֹשֵׁ֥ל רָ֝שָׁ֗ע עַ֣ל עַם ־ דָּֽל ׃¹⁶ נָגִ֗יד חֲסַ֣ר תְּ֭בוּנוֹת וְ⁠רַ֥ב מַעֲשַׁקּ֑וֹת שֹׂ֥נֵא ² בֶ֝֗צַע יַאֲרִ֥יךְ יָמִֽים ׃פ¹⁷ אָ֭דָם עָשֻׁ֣ק בְּ⁠דַם ־ נָפֶשׁ עַד ־ בּ֥וֹר יָ֝נ֗וּס אַל ־ יִתְמְכוּ ־ בֽ⁠וֹ ׃¹⁸ הוֹלֵ֣ךְ תָּ֭מִים יִוָּשֵׁ֑עַ וְ⁠נֶעְקַ֥שׁ דְּ֝רָכַ֗יִם יִפּ֥וֹל בְּ⁠אֶחָֽת ׃¹⁹ עֹבֵ֣ד אַ֭דְמָת⁠וֹ יִֽשְׂבַּֽע ־ לָ֑חֶם וּ⁠מְרַדֵּ֥ף רֵ֝קִ֗ים יִֽשְׂבַּֽע ־ רִֽישׁ ׃²⁰ אִ֣ישׁ אֱ֭מוּנוֹת רַב ־ בְּרָכ֑וֹת וְ⁠אָ֥ץ לְ֝⁠הַעֲשִׁ֗יר לֹ֣א יִנָּקֶֽה ׃²¹ הַֽכֵּר ־ פָּנִ֥ים לֹא ־ ט֑וֹב וְ⁠עַל ־ פַּת ־ לֶ֝֗חֶם יִפְשַׁע ־ גָּֽבֶר ׃²² נִֽבֳהָ֥ל לַ⁠ה֗וֹן אִ֭ישׁ רַ֣ע עָ֑יִן וְ⁠לֹֽא ־ יֵ֝דַע כִּי ־ חֶ֥סֶר יְבֹאֶֽ⁠נּוּ ׃²³ מ֘וֹכִ֤יחַ אָדָ֣ם אַ֭חֲרַי חֵ֣ן יִמְצָ֑א מִֽ⁠מַּחֲלִ֥יק לָשֽׁוֹן ׃²⁴ גּוֹזֵ֤ל ׀ אָ֘בִ֤י⁠ו וְ⁠אִמּ֗⁠וֹ וְ⁠אֹמֵ֥ר אֵֽין ־ פָּ֑שַׁע חָבֵ֥ר ה֝֗וּא לְ⁠אִ֣ישׁ מַשְׁחִֽית ׃²⁵ רְחַב ־ נֶ֭פֶשׁ יְגָרֶ֣ה מָד֑וֹן וּ⁠בוֹטֵ֖חַ עַל ־ יְהוָ֣ה יְדֻשָּֽׁן ׃²⁶ בּוֹטֵ֣חַ בְּ֭⁠לִבּ⁠וֹ ה֣וּא כְסִ֑יל וְ⁠הוֹלֵ֥ךְ בְּ֝⁠חָכְמָ֗ה ה֣וּא יִמָּלֵֽט ׃²⁷ נוֹתֵ֣ן לָ֭⁠רָשׁ אֵ֣ין מַחְס֑וֹר וּ⁠מַעְלִ֥ים עֵ֝ינָ֗י⁠ו רַב ־ מְאֵרֽוֹת ׃²⁸ בְּ⁠ק֣וּם רְ֭שָׁעִים יִסָּתֵ֣ר אָדָ֑ם וּ֝⁠בְ⁠אָבְדָ֗⁠ם יִרְבּ֥וּ צַדִּיקִֽים ׃

¹K ו⁠ב⁠תרבית

²K שנאי

Chapter 29

¹ אִ֣ישׁ תּ֭וֹכָחוֹת מַקְשֶׁה ־ עֹ֑רֶף פֶּ֥תַע יִ֝שָּׁבֵ֗ר וְ⁠אֵ֣ין מַרְפֵּֽא ׃² בִּ⁠רְב֣וֹת צַ֭דִּיקִים יִשְׂמַ֣ח הָ⁠עָ֑ם וּ⁠בִ⁠מְשֹׁ֥ל רָ֝שָׁ֗ע יֵאָ֥נַֽח עָֽם ׃³ אִֽישׁ ־ אֹהֵ֣ב חָ֭כְמָה יְשַׂמַּ֣ח אָבִ֑י⁠ו וְ⁠רֹעֶ֥ה ז֝וֹנ֗וֹת יְאַבֶּד ־ הֽוֹן ׃⁴ מֶ֗לֶךְ בְּ֭⁠מִשְׁפָּט יַעֲמִ֣יד אָ֑רֶץ וְ⁠אִ֖ישׁ תְּרוּמ֣וֹת יֶֽהֶרְסֶֽ⁠נָּה ׃⁵ גֶּ֭בֶר מַחֲלִ֣יק עַל ־ רֵעֵ֑⁠הוּ רֶ֝֗שֶׁת פּוֹרֵ֥שׂ עַל ־ פְּעָמָֽי⁠ו ׃⁶ בְּ⁠פֶ֤שַֽׁע אִ֣ישׁ רָ֣ע מוֹקֵ֑שׁ וְ֝⁠צַדִּ֗יק יָר֥וּן וְ⁠שָׂמֵֽחַ ׃⁷ יֹדֵ֣עַ צַ֭דִּיק דִּ֣ין דַּלִּ֑ים רָ֝שָׁ֗ע לֹא ־ יָבִ֥ין דָּֽעַת ׃⁸ אַנְשֵׁ֣י לָ֭צוֹן יָפִ֣יחוּ קִרְיָ֑ה וַ֝⁠חֲכָמִ֗ים יָשִׁ֥יבוּ אָֽף ׃⁹ אִֽישׁ ־ חָכָ֗ם נִ֭שְׁפָּט אֶת ־ אִ֣ישׁ אֱוִ֑יל וְ⁠רָגַ֥ז וְ֝⁠שָׂחַ֗ק וְ⁠אֵ֣ין נָֽחַת ׃¹⁰ אַנְשֵׁ֣י דָ֭מִים יִשְׂנְאוּ ־ תָ֑ם וִֽ֝⁠ישָׁרִ֗ים יְבַקְשׁ֥וּ נַפְשֽׁ⁠וֹ ׃¹¹ כָּל ־ ר֭וּח⁠וֹ יוֹצִ֣יא כְסִ֑יל וְ֝⁠חָכָ֗ם בְּ⁠אָח֥וֹר יְשַׁבְּחֶֽ⁠נָּה ׃¹² מֹ֭שֵׁל מַקְשִׁ֣יב עַל ־ דְּבַר ־ שָׁ֑קֶר כָּֽל ־ מְשָׁרְתָ֥י⁠ו רְשָׁעִֽים ׃¹³ רָ֤שׁ וְ⁠אִ֣ישׁ תְּכָכִ֣ים נִפְגָּ֑שׁוּ מֵ֤אִיר ־ עֵינֵ֖י שְׁנֵי⁠הֶ֣ם יְהוָֽה ׃¹⁴ מֶ֤לֶךְ שׁוֹפֵ֣ט בֶּֽ⁠אֱמֶ֣ת דַּלִּ֑ים כִּ֝סְא֗⁠וֹ לָ⁠עַ֥ד יִכּֽוֹן ׃¹⁵ שֵׁ֣בֶט וְ֭⁠תוֹכַחַת יִתֵּ֣ן חָכְמָ֑ה וְ⁠נַ֥עַר מְ֝שֻׁלָּ֗ח מֵבִ֥ישׁ אִמּֽ⁠וֹ ׃¹⁶ בִּ⁠רְב֣וֹת רְ֭שָׁעִים יִרְבֶּה ־ פָּ֑שַׁע וְ֝⁠צַדִּיקִ֗ים בְּֽ⁠מַפַּלְתָּ֥⁠ם יִרְאֽוּ ׃¹⁷ יַסֵּ֣ר בִּ֭נְ⁠ךָ וִֽ⁠ינִיחֶ֑⁠ךָ וְ⁠יִתֵּ֖ן מַעֲדַנִּ֣ים לְ⁠נַפְשֶֽׁ⁠ךָ ׃פ¹⁸ בְּ⁠אֵ֣ין חָ֭זוֹן יִפָּ֣רַֽע עָ֑ם וְ⁠שֹׁמֵ֖ר תּוֹרָ֣ה אַשְׁרֵֽ⁠הוּ ׃¹⁹ בִּ֭⁠דְבָרִים לֹא ־ יִוָּ֣סֶר עָ֑בֶד כִּֽי ־ יָ֝בִ֗ין וְ⁠אֵ֣ין מַעֲנֶֽה ׃²⁰ חָזִ֗יתָ אִ֭ישׁ אָ֣ץ בִּ⁠דְבָרָ֑י⁠ו תִּקְוָ֖ה לִ⁠כְסִ֣יל מִמֶּֽ⁠נּוּ ׃²¹ מְפַנֵּ֣ק מִ⁠נֹּ֣עַר עַבְדּ֑⁠וֹ וְ֝⁠אַחֲרִית֗⁠וֹ יִהְיֶ֥ה מָנֽוֹן ׃²² אִֽישׁ ־ אַ֭ף יְגָרֶ֣ה מָד֑וֹן וּ⁠בַ֖עַל חֵמָ֣ה רַב ־ פָּֽשַׁע ׃²³ גַּאֲוַ֣ת אָ֭דָם תַּשְׁפִּילֶ֑⁠נּוּ וּ⁠שְׁפַל ־ ר֝֗וּחַ יִתְמֹ֥ךְ כָּבֽוֹד ׃²⁴ חוֹלֵ֣ק עִם ־ גַּ֭נָּב שׂוֹנֵ֣א נַפְשׁ֑⁠וֹ אָלָ֥ה יִ֝שְׁמַ֗ע וְ⁠לֹ֣א יַגִּֽיד ׃²⁵ חֶרְדַּ֣ת אָ֭דָם יִתֵּ֣ן מוֹקֵ֑שׁ וּ⁠בוֹטֵ֖חַ בַּ⁠יהוָ֣ה יְשֻׂגָּֽב ׃²⁶ רַ֭בִּים מְבַקְשִׁ֣ים פְּנֵי ־ מוֹשֵׁ֑ל וּ֝⁠מֵ⁠יְהוָ֗ה מִשְׁפַּט ־ אִֽישׁ ׃²⁷ תּוֹעֲבַ֣ת צַ֭דִּיקִים אִ֣ישׁ עָ֑וֶל וְ⁠תוֹעֲבַ֖ת רָשָׁ֣ע יְשַׁר ־ דָּֽרֶךְ ׃פ

Chapter 30

¹ דִּבְרֵ֤י ׀ אָג֥וּר בִּן ־ יָקֶ֗ה הַ⁠מַּ֫שָּׂ֥א נְאֻ֣ם הַ֭⁠גֶּבֶר לְ⁠אִֽיתִיאֵ֑ל לְ⁠אִ֖יתִיאֵ֣ל וְ⁠אֻכָֽל ׃² כִּ֤י בַ֣עַר אָנֹכִ֣י מֵ⁠אִ֑ישׁ וְ⁠לֹֽא ־ בִינַ֖ת אָדָ֣ם לִֽ⁠י ׃³ וְ⁠לֹֽא ־ לָמַ֥דְתִּי חָכְמָ֑ה וְ⁠דַ֖עַת קְדֹשִׁ֣ים אֵדָֽע ׃⁴ מִ֤י עָלָֽה ־ שָׁמַ֨יִם ׀ וַ⁠יֵּרַ֡ד מִ֤י אָֽסַף ־ ר֨וּחַ ׀ בְּ⁠חָפְנָ֡י⁠ו מִ֤י צָֽרַר ־ מַ֨יִם ׀ בַּ⁠שִּׂמְלָ֗ה מִ֭י הֵקִ֣ים כָּל ־ אַפְסֵי ־ אָ֑רֶץ מַה ־ שְּׁמ֥⁠וֹ וּ⁠מַֽה ־ שֶּׁם ־ בְּ֝נ֗⁠וֹ כִּ֣י תֵדָֽע ׃⁵ כָּל ־ אִמְרַ֣ת אֱל֣וֹהַּ צְרוּפָ֑ה מָגֵ֥ן ה֝֗וּא לַֽ⁠חֹסִ֥ים בּֽ⁠וֹ ׃⁶ אַל ־ תּ֥וֹסְףְּ עַל ־ דְּבָרָ֑י⁠ו פֶּן ־ יוֹכִ֖יחַ בְּ⁠ךָ֣ וְ⁠נִכְזָֽבְתָּ ׃פ⁷ שְׁ֭תַּיִם שָׁאַ֣לְתִּי מֵ⁠אִתָּ֑⁠ךְ אַל ־ תִּמְנַ֥ע מִ֝מֶּ֗⁠נִּי בְּ⁠טֶ֣רֶם אָמֽוּת ׃⁸ שָׁ֤וְא ׀ וּֽ⁠דְבַר ־ כָּזָ֡ב הַרְחֵ֬ק מִמֶּ֗⁠נִּי רֵ֣אשׁ וָ֭⁠עֹשֶׁר אַל ־ תִּֽתֶּן ־ לִ֑⁠י הַ֝טְרִיפֵ֗⁠נִי לֶ֣חֶם חֻקִּֽ⁠י ׃⁹ פֶּ֥ן אֶשְׂבַּ֨ע ׀ וְ⁠כִחַשְׁתִּי֮ וְ⁠אָמַ֗רְתִּי מִ֥י יְה֫וָ֥ה וּ⁠פֶֽן ־ אִוָּרֵ֥שׁ וְ⁠גָנַ֑בְתִּי וְ֝⁠תָפַ֗שְׂתִּי שֵׁ֣ם אֱלֹהָֽ⁠י ׃פ¹⁰ אַל ־ תַּלְשֵׁ֣ן עֶ֭בֶד אֶל ־ אדנ⁠ו ¹ פֶּֽן ־ יְקַלֶּלְ⁠ךָ֥ וְ⁠אָשָֽׁמְתָּ ׃¹¹ דּ֭וֹר אָבִ֣י⁠ו יְקַלֵּ֑ל וְ⁠אֶת ־ אִ֝מּ֗⁠וֹ לֹ֣א יְבָרֵֽךְ ׃¹² דּ֭וֹר טָה֣וֹר בְּ⁠עֵינָ֑י⁠ו וּ֝⁠מִ⁠צֹּאָת֗⁠וֹ לֹ֣א רֻחָֽץ ׃¹³ דּ֭וֹר מָה ־ רָמ֣וּ עֵינָ֑י⁠ו וְ֝⁠עַפְעַפָּ֗י⁠ו יִנָּשֵֽׂאוּ ׃¹⁴ דּ֤וֹר ׀ חֲרָב֣וֹת שִׁנָּי⁠ו֮ וּֽ⁠מַאֲכָל֪וֹת מְֽתַלְּעֹ֫תָ֥י⁠ו לֶ⁠אֱכֹ֣ל עֲנִיִּ֣ים מֵ⁠אֶ֑רֶץ וְ֝⁠אֶבְיוֹנִ֗ים מֵ⁠אָדָֽם ׃פ¹⁵ לַֽ⁠עֲלוּקָ֨ה ׀ שְׁתֵּ֥י בָנוֹת֮ הַ֤ב ׀ הַ֥ב שָׁל֣וֹשׁ הֵ֭נָּה לֹ֣א תִשְׂבַּ֑עְנָה אַ֝רְבַּ֗ע לֹא ־ אָ֥מְרוּ הֽוֹן ׃¹⁶ שְׁאוֹל֮ וְ⁠עֹ֪צֶ֫ר רָ֥חַם אֶ֭רֶץ לֹא ־ שָׂ֣בְעָה מַּ֑יִם וְ֝⁠אֵ֗שׁ לֹא ־ אָ֥מְרָה הֽוֹן ׃¹⁷ עַ֤יִן ׀ תִּֽלְעַ֣ג לְ⁠אָב֮ וְ⁠תָב֪וּז לִֽ⁠יקֲּהַ֫ת ־ אֵ֥ם יִקְּר֥וּ⁠הָ עֹרְבֵי ־ נַ֑חַל וְֽ⁠יֹאכְל֥וּ⁠הָ בְנֵי ־ נָֽשֶׁר ׃פ¹⁸ שְׁלֹשָׁ֣ה הֵ֭מָּה נִפְלְא֣וּ מִמֶּ֑⁠נִּי וְ֝אַרְבָּעָ֗ה ² לֹ֣א יְדַעְתִּֽי⁠ם ׃¹⁹ דֶּ֤רֶךְ הַ⁠נֶּ֨שֶׁר ׀ בַּ⁠שָּׁמַיִם֮ דֶּ֥רֶךְ נָחָ֗שׁ עֲלֵ֫י צ֥וּר דֶּֽרֶךְ ־ אֳנִיָּ֥ה בְ⁠לֶב ־ יָ֑ם וְ⁠דֶ֖רֶךְ גֶּ֣בֶר בְּ⁠עַלְמָֽה ׃²⁰ כֵּ֤ן ׀ דֶּ֥רֶךְ אִשָּׁ֗ה מְנָ֫אָ֥פֶת אָ֭כְלָה וּ⁠מָ֣חֲתָה פִ֑י⁠הָ וְ֝⁠אָמְרָ֗ה לֹֽא ־ פָעַ֥לְתִּי אָֽוֶן ׃פ²¹ תַּ֣חַת שָׁ֭לוֹשׁ רָ֣גְזָה אֶ֑רֶץ וְ⁠תַ֥חַת אַ֝רְבַּ֗ע לֹא ־ תוּכַ֥ל שְׂאֵֽת ׃²² תַּֽחַת ־ עֶ֭בֶד כִּ֣י יִמְל֑וֹךְ וְ֝⁠נָבָ֗ל כִּ֣י יִֽשְׂבַּֽע ־ לָֽחֶם ׃²³ תַּ֣חַת שְׂ֭נוּאָה כִּ֣י תִבָּעֵ֑ל וְ֝⁠שִׁפְחָ֗ה כִּֽי ־ תִירַ֥שׁ גְּבִרְתָּֽ⁠הּ ׃פ²⁴ אַרְבָּ֣עָה הֵ֭ם קְטַנֵּי ־ אָ֑רֶץ וְ֝⁠הֵ֗מָּה חֲכָמִ֥ים מְחֻכָּמִֽים ׃²⁵ הַ֭⁠נְּמָלִים עַ֣ם לֹא ־ עָ֑ז וַ⁠יָּכִ֖ינוּ בַ⁠קַּ֣יִץ לַחְמָֽ⁠ם ׃²⁶ שְׁ֭פַנִּים עַ֣ם לֹא ־ עָצ֑וּם וַ⁠יָּשִׂ֖ימוּ בַ⁠סֶּ֣לַע בֵּיתָֽ⁠ם ׃²⁷ מֶ֭לֶךְ אֵ֣ין לָ⁠אַרְבֶּ֑ה וַ⁠יֵּצֵ֖א חֹצֵ֣ץ כֻּלּֽ⁠וֹ ׃²⁸ שְׂ֭מָמִית בְּ⁠יָדַ֣יִם תְּתַפֵּ֑שׂ וְ֝⁠הִ֗יא בְּ⁠הֵ֣יכְלֵי מֶֽלֶךְ ׃פ²⁹ שְׁלֹשָׁ֣ה הֵ֭מָּה מֵיטִ֣יבֵי צָ֑עַד וְ֝⁠אַרְבָּעָ֗ה מֵיטִ֥בֵי לָֽכֶת ׃³⁰ לַ֭יִשׁ גִּבּ֣וֹר בַּ⁠בְּהֵמָ֑ה וְ⁠לֹא ־ יָ֝שׁ֗וּב מִ⁠פְּנֵי ־ כֹֽל ׃³¹ זַרְזִ֣יר מָתְנַ֣יִם אוֹ ־ תָ֑יִשׁ וּ֝⁠מֶ֗לֶךְ אַלְק֥וּם עִמּֽ⁠וֹ ׃³² אִם ־ נָבַ֥לְתָּ בְ⁠הִתְנַשֵּׂ֑א וְ⁠אִם ־ זַ֝מּ֗וֹתָ יָ֣ד לְ⁠פֶֽה ׃³³ כִּ֤י מִ֪יץ חָלָ֡ב י֘וֹצִ֤יא חֶמְאָ֗ה וּֽ⁠מִיץ ־ אַ֭ף י֣וֹצִיא דָ֑ם וּ⁠מִ֥יץ אַ֝פַּ֗יִם י֣וֹצִיא רִֽיב ׃פ

¹Q אֲדֹנָ֑יו

²K ו⁠ארבע

Chapter 31

¹ דִּ֭בְרֵי לְמוּאֵ֣ל מֶ֑לֶךְ מַ֝שָּׂ֗א אֲֽשֶׁר ־ יִסְּרַ֥תּ⁠וּ אִמּֽ⁠וֹ ׃² מַה ־ בְּ֭רִ⁠י וּ⁠מַֽה ־ בַּר ־ בִּטְנִ֑⁠י וּ֝⁠מֶה בַּר ־ נְדָרָֽ⁠י ׃³ אַל ־ תִּתֵּ֣ן לַ⁠נָּשִׁ֣ים חֵילֶ֑⁠ךָ וּ֝⁠דְרָכֶ֗י⁠ךָ לַֽ⁠מְח֥וֹת מְלָכִֽין ׃⁴ אַ֤ל לַֽ⁠מְלָכִ֨ים ׀ לְֽמוֹאֵ֗ל אַ֣ל לַֽ⁠מְלָכִ֣ים שְׁתוֹ ־ יָ֑יִן וּ֝⁠לְ⁠רוֹזְנִ֗ים או ¹ שֵׁכָֽר ׃⁵ פֶּן ־ יִ֭שְׁתֶּה וְ⁠יִשְׁכַּ֣ח מְחֻקָּ֑ק וִֽ֝⁠ישַׁנֶּה דִּ֣ין כָּל ־ בְּנֵי ־ עֹֽנִי ׃⁶ תְּנוּ ־ שֵׁכָ֣ר לְ⁠אוֹבֵ֑ד וְ֝⁠יַיִן לְ⁠מָ֣רֵי נָֽפֶשׁ ׃⁷ יִ֭שְׁתֶּה וְ⁠יִשְׁכַּ֣ח רִישׁ֑⁠וֹ וַ֝⁠עֲמָל֗⁠וֹ לֹ֣א יִזְכָּר ־ עֽוֹד ׃⁸ פְּתַח ־ פִּ֥י⁠ךָ לְ⁠אִלֵּ֑ם אֶל ־ דִּ֝֗ין כָּל ־ בְּנֵ֥י חֲלֽוֹף ׃⁹ פְּתַח ־ פִּ֥י⁠ךָ שְׁפָט ־ צֶ֑דֶק וְ֝⁠דִ֗ין עָנִ֥י וְ⁠אֶבְיֽוֹן ׃פ¹⁰ אֵֽשֶׁת ־ חַ֭יִל מִ֣י יִמְצָ֑א וְ⁠רָחֹ֖ק מִ⁠פְּנִינִ֣ים מִכְרָֽ⁠הּ ׃¹¹ בָּ֣טַח בָּ֭⁠הּ לֵ֣ב בַּעְלָ֑⁠הּ וְ֝⁠שָׁלָ֗ל לֹ֣א יֶחְסָֽר ׃¹² גְּמָלַ֣תְ⁠הוּ ט֣וֹב וְ⁠לֹא ־ רָ֑ע כֹּ֝֗ל יְמֵ֣י חַיֶּֽי⁠ה ׃¹³ דָּ֭רְשָׁה צֶ֣מֶר וּ⁠פִשְׁתִּ֑ים וַ֝⁠תַּ֗עַשׂ בְּ⁠חֵ֣פֶץ כַּפֶּֽי⁠הָ ׃¹⁴ הָ֭יְתָה כָּ⁠אֳנִיּ֣וֹת סוֹחֵ֑ר מִ֝⁠מֶּרְחָ֗ק תָּבִ֥יא לַחְמָֽ⁠הּ ׃¹⁵ וַ⁠תָּ֤קָם ׀ בְּ⁠ע֬וֹד לַ֗יְלָה וַ⁠תִּתֵּ֣ן טֶ֣רֶף לְ⁠בֵיתָ֑⁠הּ וְ֝⁠חֹ֗ק לְ⁠נַעֲרֹתֶֽי⁠הָ ׃¹⁶ זָמְמָ֣ה שָׂ֭דֶה וַ⁠תִּקָּחֵ֑⁠הוּ מִ⁠פְּרִ֥י כַ֝פֶּ֗י⁠הָ נָ֣טְעָה ² כָּֽרֶם ׃¹⁷ חָֽגְרָ֣ה בְ⁠ע֣וֹז מָתְנֶ֑י⁠הָ וַ֝⁠תְּאַמֵּ֗ץ זְרֹעוֹתֶֽי⁠הָ ׃¹⁸ טָ֭עֲמָה כִּי ־ ט֣וֹב סַחְרָ֑⁠הּ לֹֽא ־ יִכְבֶּ֖ה בַלַּ֣יְלָה ³ נֵרָֽ⁠הּ ׃¹⁹ יָ֭דֶי⁠הָ שִׁלְּחָ֣ה בַ⁠כִּישׁ֑וֹר וְ֝⁠כַפֶּ֗י⁠הָ תָּ֣מְכוּ פָֽלֶךְ ׃²⁰ כַּ֭פָּ⁠הּ פָּרְשָׂ֣ה לֶ⁠עָנִ֑י וְ֝⁠יָדֶ֗י⁠הָ שִׁלְּחָ֥ה לָֽ⁠אֶבְיֽוֹן ׃²¹ לֹא ־ תִירָ֣א לְ⁠בֵיתָ֣⁠הּ מִ⁠שָּׁ֑לֶג כִּ֥י כָל ־ בֵּ֝יתָ֗⁠הּ לָבֻ֥שׁ שָׁנִֽים ׃²² מַרְבַדִּ֥ים עָֽשְׂתָה ־ לָּ֑⁠הּ שֵׁ֖שׁ וְ⁠אַרְגָּמָ֣ן לְבוּשָֽׁ⁠הּ ׃²³ נוֹדָ֣ע בַּ⁠שְּׁעָרִ֣ים בַּעְלָ֑⁠הּ בְּ֝⁠שִׁבְתּ֗⁠וֹ עִם ־ זִקְנֵי ־ אָֽרֶץ ׃²⁴ סָדִ֣ין עָ֭שְׂתָה וַ⁠תִּמְכֹּ֑ר וַ֝⁠חֲג֗וֹר נָתְנָ֥ה לַֽ⁠כְּנַעֲנִֽי ׃²⁵ עֹז ־ וְ⁠הָדָ֥ר לְבוּשָׁ֑⁠הּ וַ֝⁠תִּשְׂחַ֗ק לְ⁠י֣וֹם אַחֲרֽוֹן ׃²⁶ פִּ֭י⁠הָ פָּתְחָ֣ה בְ⁠חָכְמָ֑ה וְ⁠תֽוֹרַת ־ חֶ֝֗סֶד עַל ־ לְשׁוֹנָֽ⁠הּ ׃²⁷ צ֭וֹפִיָּה הֲלִיכ֣וֹת בֵּיתָ֑⁠הּ וְ⁠לֶ֥חֶם עַ֝צְל֗וּת לֹ֣א תֹאכֵֽל ׃²⁸ קָ֣מוּ בָ֭נֶי⁠הָ וַֽ⁠יְאַשְּׁר֑וּ⁠הָ בַּ֝עְלָ֗⁠הּ וַֽ⁠יְהַֽלְלָ⁠הּ ׃²⁹ רַבּ֣וֹת בָּ֭נוֹת עָ֣שׂוּ חָ֑יִל וְ֝⁠אַ֗תְּ עָלִ֥ית עַל ־ כֻּלָּֽ⁠נָה ׃³⁰ שֶׁ֣קֶר הַ֭⁠חֵן וְ⁠הֶ֣בֶל הַ⁠יֹּ֑פִי אִשָּׁ֥ה יִרְאַת ־ יְ֝הוָ֗ה הִ֣יא תִתְהַלָּֽל ׃³¹ תְּנוּ ־ לָ֭⁠הּ מִ⁠פְּרִ֣י יָדֶ֑י⁠הָ וִֽ⁠יהַלְל֖וּ⁠הָ בַ⁠שְּׁעָרִ֣ים מַעֲשֶֽׂי⁠הָ ׃

¹Q אֵ֣י

²K נטע

³K ב⁠ליל

Ecclesiastes

Chapter 1

¹ דִּבְרֵי֙ קֹהֶ֣לֶת בֶּן ־ דָּוִ֔ד מֶ֖לֶךְ בִּ⁠ירוּשָׁלִָֽם ׃² הֲבֵ֤ל הֲבָלִים֙ אָמַ֣ר קֹהֶ֔לֶת הֲבֵ֥ל הֲבָלִ֖ים הַ⁠כֹּ֥ל הָֽבֶל ׃³ מַה ־ יִּתְר֖וֹן לָֽ⁠אָדָ֑ם בְּ⁠כָל ־ עֲמָל֔⁠וֹ שֶֽׁ⁠יַּעֲמֹ֖ל תַּ֥חַת הַ⁠שָּֽׁמֶשׁ ׃⁴ דּ֤וֹר הֹלֵךְ֙ וְ⁠ד֣וֹר בָּ֔א וְ⁠הָ⁠אָ֖רֶץ לְ⁠עוֹלָ֥ם עֹמָֽדֶת ׃⁵ וְ⁠זָרַ֥ח הַ⁠שֶּׁ֖מֶשׁ וּ⁠בָ֣א הַ⁠שָּׁ֑מֶשׁ וְ⁠אֶ֨ל ־ מְקוֹמ֔⁠וֹ שׁוֹאֵ֛ף זוֹרֵ֥חַֽ ה֖וּא שָֽׁם ׃⁶ הוֹלֵךְ֙ אֶל ־ דָּר֔וֹם וְ⁠סוֹבֵ֖ב אֶל ־ צָפ֑וֹן סוֹבֵ֤ב ׀ סֹבֵב֙ הוֹלֵ֣ךְ הָ⁠ר֔וּחַ וְ⁠עַל ־ סְבִיבֹתָ֖י⁠ו שָׁ֥ב הָ⁠רֽוּחַ ׃⁷ כָּל ־ הַ⁠נְּחָלִים֙ הֹלְכִ֣ים אֶל ־ הַ⁠יָּ֔ם וְ⁠הַ⁠יָּ֖ם אֵינֶ֣⁠נּוּ מָלֵ֑א אֶל ־ מְק֗וֹם שֶׁ֤⁠הַ⁠נְּחָלִים֙ הֹֽלְכִ֔ים שָׁ֛ם הֵ֥ם שָׁבִ֖ים לָ⁠לָֽכֶת ׃⁸ כָּל ־ הַ⁠דְּבָרִ֣ים יְגֵעִ֔ים לֹא ־ יוּכַ֥ל אִ֖ישׁ לְ⁠דַבֵּ֑ר לֹא ־ תִשְׂבַּ֥ע עַ֨יִן֙ לִ⁠רְא֔וֹת וְ⁠לֹא ־ תִמָּלֵ֥א אֹ֖זֶן מִ⁠שְּׁמֹֽעַ ׃⁹ מַה ־ שֶּֽׁ⁠הָיָה֙ ה֣וּא שֶׁ⁠יִּהְיֶ֔ה וּ⁠מַה ־ שֶׁ⁠נַּֽעֲשָׂ֔ה ה֖וּא שֶׁ⁠יֵּעָשֶׂ֑ה וְ⁠אֵ֥ין כָּל ־ חָדָ֖שׁ תַּ֥חַת הַ⁠שָּֽׁמֶשׁ ׃¹⁰ יֵ֥שׁ דָּבָ֛ר שֶׁ⁠יֹּאמַ֥ר רְאֵה ־ זֶ֖ה חָדָ֣שׁ ה֑וּא כְּבָר֙ הָיָ֣ה לְ⁠עֹֽלָמִ֔ים אֲשֶׁ֥ר הָיָ֖ה מִ⁠לְּ⁠פָנֵֽ⁠נוּ ׃¹¹ אֵ֥ין זִכְר֖וֹן לָ⁠רִאשֹׁנִ֑ים וְ⁠גַ֨ם לָ⁠אַחֲרֹנִ֜ים שֶׁ⁠יִּהְי֗וּ לֹֽא ־ יִהְיֶ֤ה לָ⁠הֶם֙ זִכָּר֔וֹן עִ֥ם שֶׁ⁠יִּהְי֖וּ לָ⁠אַחֲרֹנָֽה ׃פ¹² אֲנִ֣י קֹהֶ֗לֶת הָיִ֥יתִי מֶ֛לֶךְ עַל ־ יִשְׂרָאֵ֖ל בִּ⁠ירוּשָׁלִָֽם ׃¹³ וְ⁠נָתַ֣תִּי אֶת ־ לִבִּ֗⁠י לִ⁠דְר֤וֹשׁ וְ⁠לָ⁠תוּר֙ בַּֽ⁠חָכְמָ֔ה עַ֛ל כָּל ־ אֲשֶׁ֥ר נַעֲשָׂ֖ה תַּ֣חַת הַ⁠שָּׁמָ֑יִם ה֣וּא ׀ עִנְיַ֣ן רָ֗ע נָתַ֧ן אֱלֹהִ֛ים לִ⁠בְנֵ֥י הָ⁠אָדָ֖ם לַ⁠עֲנ֥וֹת בּֽ⁠וֹ ׃¹⁴ רָאִ֨יתִי֙ אֶת ־ כָּל ־ הַֽ⁠מַּעֲשִׂ֔ים שֶֽׁ⁠נַּעֲשׂ֖וּ תַּ֣חַת הַ⁠שָּׁ֑מֶשׁ וְ⁠הִנֵּ֥ה הַ⁠כֹּ֛ל הֶ֖בֶל וּ⁠רְע֥וּת רֽוּחַ ׃¹⁵ מְעֻוָּ֖ת לֹא ־ יוּכַ֣ל לִ⁠תְקֹ֑ן וְ⁠חֶסְר֖וֹן לֹא ־ יוּכַ֥ל לְ⁠הִמָּנֽוֹת ׃¹⁶ דִּבַּ֨רְתִּי אֲנִ֤י עִם ־ לִבִּ⁠י֙ לֵ⁠אמֹ֔ר אֲנִ֗י הִנֵּ֨ה הִגְדַּ֤לְתִּי וְ⁠הוֹסַ֨פְתִּי֙ חָכְמָ֔ה עַ֛ל כָּל ־ אֲשֶׁר ־ הָיָ֥ה לְ⁠פָנַ֖⁠י עַל ־ יְרוּשָׁלִָ֑ם וְ⁠לִבִּ֛⁠י רָאָ֥ה הַרְבֵּ֖ה חָכְמָ֥ה וָ⁠דָֽעַת ׃¹⁷ וָ⁠אֶתְּנָ֤⁠ה לִבִּ⁠י֙ לָ⁠דַ֣עַת חָכְמָ֔ה וְ⁠דַ֥עַת הוֹלֵל֖וֹת וְ⁠שִׂכְל֑וּת יָדַ֕עְתִּי שֶׁ⁠גַּם ־ זֶ֥ה ה֖וּא רַעְי֥וֹן רֽוּחַ ׃¹⁸ כִּ֛י בְּ⁠רֹ֥ב חָכְמָ֖ה רָב ־ כָּ֑עַס וְ⁠יוֹסִ֥יף דַּ֖עַת יוֹסִ֥יף מַכְאֽוֹב ׃

Chapter 2

¹ אָמַ֤רְתִּֽי אֲנִי֙ בְּ⁠לִבִּ֔⁠י לְכָ⁠ה ־ נָּ֛א אֲנַסְּ⁠כָ֛ה בְ⁠שִׂמְחָ֖ה וּ⁠רְאֵ֣ה בְ⁠ט֑וֹב וְ⁠הִנֵּ֥ה גַם ־ ה֖וּא הָֽבֶל ׃² לִ⁠שְׂח֖וֹק אָמַ֣רְתִּי מְהוֹלָ֑ל וּ⁠לְ⁠שִׂמְחָ֖ה מַה ־ זֹּ֥ה עֹשָֽׂה ׃³ תַּ֣רְתִּי בְ⁠לִבִּ֔⁠י לִ⁠מְשׁ֥וֹךְ בַּ⁠יַּ֖יִן אֶת ־ בְּשָׂרִ֑⁠י וְ⁠לִבִּ֞⁠י נֹהֵ֤ג בַּֽ⁠חָכְמָה֙ וְ⁠לֶ⁠אֱחֹ֣ז בְּ⁠סִכְל֔וּת עַ֣ד אֲשֶׁר ־ אֶרְאֶ֗ה אֵי ־ זֶ֨ה ט֜וֹב לִ⁠בְנֵ֤י הָ⁠אָדָם֙ אֲשֶׁ֤ר יַעֲשׂוּ֙ תַּ֣חַת הַ⁠שָּׁמַ֔יִם מִסְפַּ֖ר יְמֵ֥י חַיֵּי⁠הֶֽם ׃⁴ הִגְדַּ֖לְתִּי מַעֲשָׂ֑⁠י בָּנִ֤יתִי לִ⁠י֙ בָּתִּ֔ים נָטַ֥עְתִּי לִ֖⁠י כְּרָמִֽים ׃⁵ עָשִׂ֣יתִי לִ֔⁠י גַּנּ֖וֹת וּ⁠פַרְדֵּסִ֑ים וְ⁠נָטַ֥עְתִּי בָ⁠הֶ֖ם עֵ֥ץ כָּל ־ פֶּֽרִי ׃⁶ עָשִׂ֥יתִי לִ֖⁠י בְּרֵכ֣וֹת מָ֑יִם לְ⁠הַשְׁק֣וֹת מֵ⁠הֶ֔ם יַ֖עַר צוֹמֵ֥חַ עֵצִֽים ׃⁷ קָנִ֨יתִי֙ עֲבָדִ֣ים וּ⁠שְׁפָח֔וֹת וּ⁠בְנֵי ־ בַ֖יִת הָ֣יָה לִ֑⁠י גַּ֣ם מִקְנֶה֩ בָקָ֨ר וָ⁠צֹ֤אן הַרְבֵּה֙ הָ֣יָה לִ֔⁠י מִ⁠כֹּ֛ל שֶֽׁ⁠הָי֥וּ לְ⁠פָנַ֖⁠י בִּ⁠ירוּשָׁלִָֽם ׃⁸ כָּנַ֤סְתִּי לִ⁠י֙ גַּם ־ כֶּ֣סֶף וְ⁠זָהָ֔ב וּ⁠סְגֻלַּ֥ת מְלָכִ֖ים וְ⁠הַ⁠מְּדִינ֑וֹת עָשִׂ֨יתִי לִ֜⁠י שָׁרִ֣ים וְ⁠שָׁר֗וֹת וְ⁠תַעֲנוּגֹ֛ת בְּנֵ֥י הָ⁠אָדָ֖ם שִׁדָּ֥ה וְ⁠שִׁדּֽוֹת ׃⁹ וְ⁠גָדַ֣לְתִּי וְ⁠הוֹסַ֔פְתִּי מִ⁠כֹּ֛ל שֶׁ⁠הָיָ֥ה לְ⁠פָנַ֖⁠י בִּ⁠ירוּשָׁלִָ֑ם אַ֥ף חָכְמָתִ֖⁠י עָ֥מְדָה לִּֽ⁠י ׃¹⁰ וְ⁠כֹל֙ אֲשֶׁ֣ר שָֽׁאֲל֣וּ עֵינַ֔⁠י לֹ֥א אָצַ֖לְתִּי מֵ⁠הֶ֑ם לֹֽא ־ מָנַ֨עְתִּי אֶת ־ לִבִּ֜⁠י מִ⁠כָּל ־ שִׂמְחָ֗ה כִּֽי ־ לִבִּ֤⁠י שָׂמֵ֨חַ֙ מִ⁠כָּל ־ עֲמָלִ֔⁠י וְ⁠זֶֽה ־ הָיָ֥ה חֶלְקִ֖⁠י מִ⁠כָּל ־ עֲמָלִֽ⁠י ׃¹¹ וּ⁠פָנִ֣יתִֽי אֲנִ֗י בְּ⁠כָל ־ מַעֲשַׂ⁠י֙ שֶֽׁ⁠עָשׂ֣וּ יָדַ֔⁠י וּ⁠בֶֽ⁠עָמָ֖ל שֶׁ⁠עָמַ֣לְתִּי לַ⁠עֲשׂ֑וֹת וְ⁠הִנֵּ֨ה הַ⁠כֹּ֥ל הֶ֨בֶל֙ וּ⁠רְע֣וּת ר֔וּחַ וְ⁠אֵ֥ין יִתְר֖וֹן תַּ֥חַת הַ⁠שָּֽׁמֶשׁ ׃¹² וּ⁠פָנִ֤יתִֽי אֲנִי֙ לִ⁠רְא֣וֹת חָכְמָ֔ה וְ⁠הוֹלֵל֖וֹת וְ⁠סִכְל֑וּת כִּ֣י ׀ מֶ֣ה הָ⁠אָדָ֗ם שֶׁ⁠יָּבוֹא֙ אַחֲרֵ֣י הַ⁠מֶּ֔לֶךְ אֵ֥ת אֲשֶׁר ־ כְּבָ֖ר עָשֽׂוּ⁠הוּ ׃¹³ וְ⁠רָאִ֣יתִי אָ֔נִי שֶׁ⁠יֵּ֥שׁ יִתְר֛וֹן לַֽ⁠חָכְמָ֖ה מִן ־ הַ⁠סִּכְל֑וּת כִּֽ⁠יתְר֥וֹן הָ⁠א֖וֹר מִן ־ הַ⁠חֹֽשֶׁךְ ׃¹⁴ הֶֽ⁠חָכָם֙ עֵינָ֣י⁠ו בְּ⁠רֹאשׁ֔⁠וֹ וְ⁠הַ⁠כְּסִ֖יל בַּ⁠חֹ֣שֶׁךְ הוֹלֵ֑ךְ וְ⁠יָדַ֣עְתִּי גַם ־ אָ֔נִי שֶׁ⁠מִּקְרֶ֥ה אֶחָ֖ד יִקְרֶ֥ה אֶת ־ כֻּלָּֽ⁠ם ׃¹⁵ וְ⁠אָמַ֨רְתִּֽי אֲנִ֜י בְּ⁠לִבִּ֗⁠י כְּ⁠מִקְרֵ֤ה הַ⁠כְּסִיל֙ גַּם ־ אֲנִ֣י יִקְרֵ֔⁠נִי וְ⁠לָ֧⁠מָּה חָכַ֛מְתִּי אֲנִ֖י אָ֣ז יוֹתֵ֑ר וְ⁠דִבַּ֣רְתִּי בְ⁠לִבִּ֔⁠י שֶׁ⁠גַּם ־ זֶ֖ה הָֽבֶל ׃¹⁶ כִּי֩ אֵ֨ין זִכְר֧וֹן לֶ⁠חָכָ֛ם עִֽם ־ הַ⁠כְּסִ֖יל לְ⁠עוֹלָ֑ם בְּ⁠שֶׁ⁠כְּבָ֞ר הַ⁠יָּמִ֤ים הַ⁠בָּאִים֙ הַ⁠כֹּ֣ל נִשְׁכָּ֔ח וְ⁠אֵ֛יךְ יָמ֥וּת הֶ⁠חָכָ֖ם עִֽם ־ הַ⁠כְּסִֽיל ׃¹⁷ וְ⁠שָׂנֵ֨אתִי֙ אֶת ־ הַ֣⁠חַיִּ֔ים כִּ֣י רַ֤ע עָלַ⁠י֙ הַֽ⁠מַּעֲשֶׂ֔ה שֶׁ⁠נַּעֲשָׂ֖ה תַּ֣חַת הַ⁠שָּׁ֑מֶשׁ כִּֽי ־ הַ⁠כֹּ֥ל הֶ֖בֶל וּ⁠רְע֥וּת רֽוּחַ ׃¹⁸ וְ⁠שָׂנֵ֤אתִֽי אֲנִי֙ אֶת ־ כָּל ־ עֲמָלִ֔⁠י שֶׁ⁠אֲנִ֥י עָמֵ֖ל תַּ֣חַת הַ⁠שָּׁ֑מֶשׁ שֶׁ֣⁠אַנִּיחֶ֔⁠נּוּ לָ⁠אָדָ֖ם שֶׁ⁠יִּהְיֶ֥ה אַחֲרָֽ⁠י ׃¹⁹ וּ⁠מִ֣י יוֹדֵ֗עַ הֶֽ⁠חָכָ֤ם יִהְיֶה֙ א֣וֹ סָכָ֔ל וְ⁠יִשְׁלַט֙ בְּ⁠כָל ־ עֲמָלִ֔⁠י שֶֽׁ⁠עָמַ֥לְתִּי וְ⁠שֶׁ⁠חָכַ֖מְתִּי תַּ֣חַת הַ⁠שָּׁ֑מֶשׁ גַּם ־ זֶ֖ה הָֽבֶל ׃²⁰ וְ⁠סַבּ֥וֹתִֽי אֲנִ֖י לְ⁠יַאֵ֣שׁ אֶת ־ לִבִּ֑⁠י עַ֚ל כָּל ־ הֶ֣⁠עָמָ֔ל שֶׁ⁠עָמַ֖לְתִּי תַּ֥חַת הַ⁠שָּֽׁמֶשׁ ׃²¹ כִּי ־ יֵ֣שׁ אָדָ֗ם שֶׁ⁠עֲמָל֛⁠וֹ בְּ⁠חָכְמָ֥ה וּ⁠בְ⁠דַ֖עַת וּ⁠בְ⁠כִשְׁר֑וֹן וּ⁠לְ⁠אָדָ֞ם שֶׁ⁠לֹּ֤א עָֽמַל ־ בּ⁠וֹ֙ יִתְּנֶ֣⁠נּוּ חֶלְק֔⁠וֹ גַּם ־ זֶ֥ה הֶ֖בֶל וְ⁠רָעָ֥ה רַבָּֽה ׃²² כִּ֠י מֶֽה ־ הֹוֶ֤ה לָֽ⁠אָדָם֙ בְּ⁠כָל ־ עֲמָל֔⁠וֹ וּ⁠בְ⁠רַעְי֖וֹן לִבּ֑⁠ו שֶׁ⁠ה֥וּא עָמֵ֖ל תַּ֥חַת הַ⁠שָּֽׁמֶשׁ ׃²³ כִּ֧י כָל ־ יָמָ֣י⁠ו מַכְאֹבִ֗ים וָ⁠כַ֨עַס֙ עִנְיָנ֔⁠וֹ גַּם ־ בַּ⁠לַּ֖יְלָה לֹא ־ שָׁכַ֣ב לִבּ֑⁠וֹ גַּם ־ זֶ֖ה הֶ֥בֶל הֽוּא ׃²⁴ אֵֽין ־ ט֤וֹב בָּ⁠אָדָם֙ שֶׁ⁠יֹּאכַ֣ל וְ⁠שָׁתָ֔ה וְ⁠הֶרְאָ֧ה אֶת ־ נַפְשׁ֛⁠וֹ ט֖וֹב בַּ⁠עֲמָל֑⁠וֹ גַּם ־ זֹה֙ רָאִ֣יתִי אָ֔נִי כִּ֛י מִ⁠יַּ֥ד הָ⁠אֱלֹהִ֖ים הִֽיא ׃²⁵ כִּ֣י מִ֥י יֹאכַ֛ל וּ⁠מִ֥י יָח֖וּשׁ ח֥וּץ מִמֶּֽ⁠נִּי ׃²⁶ כִּ֤י לְ⁠אָדָם֙ שֶׁ⁠טּ֣וֹב לְ⁠פָנָ֔י⁠ו נָתַ֛ן חָכְמָ֥ה וְ⁠דַ֖עַת וְ⁠שִׂמְחָ֑ה וְ⁠לַ⁠חוֹטֶא֩ נָתַ֨ן עִנְיָ֜ן לֶ⁠אֱס֣וֹף וְ⁠לִ⁠כְנ֗וֹס לָ⁠תֵת֙ לְ⁠טוֹב֙ לִ⁠פְנֵ֣י הָֽ⁠אֱלֹהִ֔ים גַּם ־ זֶ֥ה הֶ֖בֶל וּ⁠רְע֥וּת רֽוּחַ ׃

Chapter 3

¹ לַ⁠כֹּ֖ל זְמָ֑ן וְ⁠עֵ֥ת לְ⁠כָל ־ חֵ֖פֶץ תַּ֥חַת הַ⁠שָּׁמָֽיִם ׃ס² עֵ֥ת לָ⁠לֶ֖דֶת וְ⁠עֵ֣ת לָ⁠מ֑וּת עֵ֣ת לָ⁠טַ֔עַת וְ⁠עֵ֖ת לַ⁠עֲק֥וֹר נָטֽוּעַ ׃³ עֵ֤ת לַ⁠הֲרוֹג֙ וְ⁠עֵ֣ת לִ⁠רְפּ֔וֹא עֵ֥ת לִ⁠פְר֖וֹץ וְ⁠עֵ֥ת לִ⁠בְנֽוֹת ׃⁴ עֵ֤ת לִ⁠בְכּוֹת֙ וְ⁠עֵ֣ת לִ⁠שְׂח֔וֹק עֵ֥ת סְפ֖וֹד וְ⁠עֵ֥ת רְקֽוֹד ׃⁵ עֵ֚ת לְ⁠הַשְׁלִ֣יךְ אֲבָנִ֔ים וְ⁠עֵ֖ת כְּנ֣וֹס אֲבָנִ֑ים עֵ֣ת לַ⁠חֲב֔וֹק וְ⁠עֵ֖ת לִ⁠רְחֹ֥ק מֵ⁠חַבֵּֽק ׃⁶ עֵ֤ת לְ⁠בַקֵּשׁ֙ וְ⁠עֵ֣ת לְ⁠אַבֵּ֔ד עֵ֥ת לִ⁠שְׁמ֖וֹר וְ⁠עֵ֥ת לְ⁠הַשְׁלִֽיךְ ׃⁷ עֵ֤ת לִ⁠קְר֨וֹעַ֙ וְ⁠עֵ֣ת לִ⁠תְפּ֔וֹר עֵ֥ת לַ⁠חֲשׁ֖וֹת וְ⁠עֵ֥ת לְ⁠דַבֵּֽר ׃⁸ עֵ֤ת לֶֽ⁠אֱהֹב֙ וְ⁠עֵ֣ת לִ⁠שְׂנֹ֔א עֵ֥ת מִלְחָמָ֖ה וְ⁠עֵ֥ת שָׁלֽוֹם ׃ס⁹ מַה ־ יִּתְרוֹן֙ הָֽ⁠עוֹשֶׂ֔ה בַּ⁠אֲשֶׁ֖ר ה֥וּא עָמֵֽל ׃¹⁰ רָאִ֣יתִי אֶת ־ הָֽ⁠עִנְיָ֗ן אֲשֶׁ֨ר נָתַ֧ן אֱלֹהִ֛ים לִ⁠בְנֵ֥י הָ⁠אָדָ֖ם לַ⁠עֲנ֥וֹת בּֽ⁠וֹ ׃¹¹ אֶת ־ הַ⁠כֹּ֥ל עָשָׂ֖ה יָפֶ֣ה בְ⁠עִתּ֑⁠וֹ גַּ֤ם אֶת ־ הָ⁠עֹלָם֙ נָתַ֣ן בְּ⁠לִבָּ֔⁠ם מִ⁠בְּלִ֞י אֲשֶׁ֧ר לֹא ־ יִמְצָ֣א הָ⁠אָדָ֗ם אֶת ־ הַֽ⁠מַּעֲשֶׂ֛ה אֲשֶׁר ־ עָשָׂ֥ה הָ⁠אֱלֹהִ֖ים מֵ⁠רֹ֥אשׁ וְ⁠עַד ־ סֽוֹף ׃¹² יָדַ֕עְתִּי כִּ֛י אֵ֥ין ט֖וֹב בָּ֑⁠ם כִּ֣י אִם ־ לִ⁠שְׂמ֔וֹחַ וְ⁠לַ⁠עֲשׂ֥וֹת ט֖וֹב בְּ⁠חַיָּֽי⁠ו ׃¹³ וְ⁠גַ֤ם כָּל ־ הָ⁠אָדָם֙ שֶׁ⁠יֹּאכַ֣ל וְ⁠שָׁתָ֔ה וְ⁠רָאָ֥ה ט֖וֹב בְּ⁠כָל ־ עֲמָל֑⁠וֹ מַתַּ֥ת אֱלֹהִ֖ים הִֽיא ׃¹⁴ יָדַ֗עְתִּי כִּ֠י כָּל ־ אֲשֶׁ֨ר יַעֲשֶׂ֤ה הָ⁠אֱלֹהִים֙ ה֚וּא יִהְיֶ֣ה לְ⁠עוֹלָ֔ם עָלָי⁠ו֙ אֵ֣ין לְ⁠הוֹסִ֔יף וּ⁠מִמֶּ֖⁠נּוּ אֵ֣ין לִ⁠גְרֹ֑עַ וְ⁠הָ⁠אֱלֹהִ֣ים עָשָׂ֔ה שֶׁ⁠יִּֽרְא֖וּ מִ⁠לְּ⁠פָנָֽי⁠ו ׃¹⁵ מַה ־ שֶּֽׁ⁠הָיָה֙ כְּבָ֣ר ה֔וּא וַ⁠אֲשֶׁ֥ר לִ⁠הְי֖וֹת כְּבָ֣ר הָיָ֑ה וְ⁠הָ⁠אֱלֹהִ֖ים יְבַקֵּ֥שׁ אֶת ־ נִרְדָּֽף ׃¹⁶ וְ⁠ע֥וֹד רָאִ֖יתִי תַּ֣חַת הַ⁠שָּׁ֑מֶשׁ מְק֤וֹם הַ⁠מִּשְׁפָּט֙ שָׁ֣מָּ⁠ה הָ⁠רֶ֔שַׁע וּ⁠מְק֥וֹם הַ⁠צֶּ֖דֶק שָׁ֥מָּ⁠ה הָ⁠רָֽשַׁע ׃¹⁷ אָמַ֤רְתִּֽי אֲנִי֙ בְּ⁠לִבִּ֔⁠י אֶת ־ הַ⁠צַּדִּיק֙ וְ⁠אֶת ־ הָ֣⁠רָשָׁ֔ע יִשְׁפֹּ֖ט הָ⁠אֱלֹהִ֑ים כִּי ־ עֵ֣ת לְ⁠כָל ־ חֵ֔פֶץ וְ⁠עַ֥ל כָּל ־ הַֽ⁠מַּעֲשֶׂ֖ה שָֽׁם ׃¹⁸ אָמַ֤רְתִּֽי אֲנִי֙ בְּ⁠לִבִּ֔⁠י עַל ־ דִּבְרַת֙ בְּנֵ֣י הָ⁠אָדָ֔ם לְ⁠בָרָ֖⁠ם הָ⁠אֱלֹהִ֑ים וְ⁠לִ⁠רְא֕וֹת שְׁ⁠הֶם ־ בְּהֵמָ֥ה הֵ֖מָּה לָ⁠הֶֽם ׃¹⁹ כִּי֩ מִקְרֶ֨ה בְֽנֵי ־ הָ⁠אָדָ֜ם וּ⁠מִקְרֶ֣ה הַ⁠בְּהֵמָ֗ה וּ⁠מִקְרֶ֤ה אֶחָד֙ לָ⁠הֶ֔ם כְּ⁠מ֥וֹת זֶה֙ כֵּ֣ן מ֣וֹת זֶ֔ה וְ⁠ר֥וּחַ אֶחָ֖ד לַ⁠כֹּ֑ל וּ⁠מוֹתַ֨ר הָ⁠אָדָ֤ם מִן ־ הַ⁠בְּהֵמָה֙ אָ֔יִן כִּ֥י הַ⁠כֹּ֖ל הָֽבֶל ׃²⁰ הַ⁠כֹּ֥ל הוֹלֵ֖ךְ אֶל ־ מָק֣וֹם אֶחָ֑ד הַ⁠כֹּל֙ הָיָ֣ה מִן ־ הֶֽ⁠עָפָ֔ר וְ⁠הַ⁠כֹּ֖ל שָׁ֥ב אֶל ־ הֶ⁠עָפָֽר ׃²¹ מִ֣י יוֹדֵ֗עַ ר֚וּחַ בְּנֵ֣י הָ⁠אָדָ֔ם הָ⁠עֹלָ֥ה הִ֖יא לְ⁠מָ֑עְלָ⁠ה וְ⁠ר֨וּחַ֙ הַ⁠בְּהֵמָ֔ה הַ⁠יֹּרֶ֥דֶת הִ֖יא לְ⁠מַ֥טָּה לָ⁠אָֽרֶץ ׃²² וְ⁠רָאִ֗יתִי כִּ֣י אֵ֥ין טוֹב֙ מֵ⁠אֲשֶׁ֨ר יִשְׂמַ֤ח הָ⁠אָדָם֙ בְּֽ⁠מַעֲשָׂ֔י⁠ו כִּי ־ ה֖וּא חֶלְק֑⁠וֹ כִּ֣י מִ֤י יְבִיאֶ֨⁠נּוּ֙ לִ⁠רְא֔וֹת בְּ⁠מֶ֖ה שֶׁ⁠יִּהְיֶ֥ה אַחֲרָֽי⁠ו ׃

Chapter 4

¹ וְ⁠שַׁ֣בְתִּֽי אֲנִ֗י וָ⁠אֶרְאֶה֙ אֶת ־ כָּל ־ הָ֣⁠עֲשֻׁקִ֔ים אֲשֶׁ֥ר נַעֲשִׂ֖ים תַּ֣חַת הַ⁠שָּׁ֑מֶשׁ וְ⁠הִנֵּ֣ה ׀ דִּמְעַ֣ת הָ⁠עֲשֻׁקִ֗ים וְ⁠אֵ֤ין לָ⁠הֶם֙ מְנַחֵ֔ם וּ⁠מִ⁠יַּ֤ד עֹֽשְׁקֵי⁠הֶם֙ כֹּ֔חַ וְ⁠אֵ֥ין לָ⁠הֶ֖ם מְנַחֵֽם ׃² וְ⁠שַׁבֵּ֧חַ אֲנִ֛י אֶת ־ הַ⁠מֵּתִ֖ים שֶׁ⁠כְּבָ֣ר מֵ֑תוּ מִן ־ הַ֣⁠חַיִּ֔ים אֲשֶׁ֛ר הֵ֥מָּה חַיִּ֖ים עֲדֶֽנָ⁠ה ׃³ וְ⁠טוֹב֙ מִ⁠שְּׁנֵי⁠הֶ֔ם אֵ֥ת אֲשֶׁר ־ עֲדֶ֖ן לֹ֣א הָיָ֑ה אֲשֶׁ֤ר לֹֽא ־ רָאָה֙ אֶת ־ הַ⁠מַּעֲשֶׂ֣ה הָ⁠רָ֔ע אֲשֶׁ֥ר נַעֲשָׂ֖ה תַּ֥חַת הַ⁠שָּֽׁמֶשׁ ׃⁴ וְ⁠רָאִ֨יתִֽי אֲנִ֜י אֶת ־ כָּל ־ עָמָ֗ל וְ⁠אֵת֙ כָּל ־ כִּשְׁר֣וֹן הַֽ⁠מַּעֲשֶׂ֔ה כִּ֛י הִ֥יא קִנְאַת ־ אִ֖ישׁ מֵ⁠רֵעֵ֑⁠הוּ גַּם ־ זֶ֥ה הֶ֖בֶל וּ⁠רְע֥וּת רֽוּחַ ׃⁵ הַ⁠כְּסִיל֙ חֹבֵ֣ק אֶת ־ יָדָ֔י⁠ו וְ⁠אֹכֵ֖ל אֶת ־ בְּשָׂרֽ⁠וֹ ׃⁶ ט֕וֹב מְלֹ֥א כַ֖ף נָ֑חַת מִ⁠מְּלֹ֥א חָפְנַ֛יִם עָמָ֖ל וּ⁠רְע֥וּת רֽוּחַ ׃⁷ וְ⁠שַׁ֧בְתִּי אֲנִ֛י וָ⁠אֶרְאֶ֥ה הֶ֖בֶל תַּ֥חַת הַ⁠שָּֽׁמֶשׁ ׃⁸ יֵ֣שׁ אֶחָד֩ וְ⁠אֵ֨ין שֵׁנִ֜י גַּ֣ם בֵּ֧ן וָ⁠אָ֣ח אֵֽין ־ ל֗⁠וֹ וְ⁠אֵ֥ין קֵץ֙ לְ⁠כָל ־ עֲמָל֔⁠וֹ גַּם ־ עֵינ֖וֹ ¹ לֹא ־ תִשְׂבַּ֣ע עֹ֑שֶׁר וּ⁠לְ⁠מִ֣י ׀ אֲנִ֣י עָמֵ֗ל וּ⁠מְחַסֵּ֤ר אֶת ־ נַפְשִׁ⁠י֙ מִ⁠טּוֹבָ֔ה גַּם ־ זֶ֥ה הֶ֛בֶל וְ⁠עִנְיַ֥ן רָ֖ע הֽוּא ׃⁹ טוֹבִ֥ים הַ⁠שְּׁנַ֖יִם מִן ־ הָ⁠אֶחָ֑ד אֲשֶׁ֧ר יֵשׁ ־ לָ⁠הֶ֛ם שָׂכָ֥ר ט֖וֹב בַּ⁠עֲמָלָֽ⁠ם ׃¹⁰ כִּ֣י אִם ־ יִפֹּ֔לוּ הָ⁠אֶחָ֖ד יָקִ֣ים אֶת ־ חֲבֵר֑⁠וֹ וְ⁠אִ֣י⁠ל֗⁠וֹ הָֽ⁠אֶחָד֙ שֶׁ⁠יִּפּ֔וֹל וְ⁠אֵ֥ין שֵׁנִ֖י לַ⁠הֲקִימֽ⁠וֹ ׃¹¹ גַּ֛ם אִם ־ יִשְׁכְּב֥וּ שְׁנַ֖יִם וְ⁠חַ֣ם לָ⁠הֶ֑ם וּ⁠לְ⁠אֶחָ֖ד אֵ֥יךְ יֵחָֽם ׃¹² וְ⁠אִֽם ־ יִתְקְפ⁠וֹ֙ הָ⁠אֶחָ֔ד הַ⁠שְּׁנַ֖יִם יַעַמְד֣וּ נֶגְדּ֑⁠וֹ וְ⁠הַ⁠חוּט֙ הַֽ⁠מְשֻׁלָּ֔שׁ לֹ֥א בִ⁠מְהֵרָ֖ה יִנָּתֵֽק ׃¹³ ט֛וֹב יֶ֥לֶד מִסְכֵּ֖ן וְ⁠חָכָ֑ם מִ⁠מֶּ֤לֶךְ זָקֵן֙ וּ⁠כְסִ֔יל אֲשֶׁ֛ר לֹא ־ יָדַ֥ע לְ⁠הִזָּהֵ֖ר עֽוֹד ׃¹⁴ כִּֽי ־ מִ⁠בֵּ֥ית הָ⁠סוּרִ֖ים יָצָ֣א לִ⁠מְלֹ֑ךְ כִּ֛י גַּ֥ם בְּ⁠מַלְכוּת֖⁠וֹ נוֹלַ֥ד רָֽשׁ ׃¹⁵ רָאִ֨יתִי֙ אֶת ־ כָּל ־ הַ֣⁠חַיִּ֔ים הַֽ⁠מְהַלְּכִ֖ים תַּ֣חַת הַ⁠שָּׁ֑מֶשׁ עִ֚ם הַ⁠יֶּ֣לֶד הַ⁠שֵּׁנִ֔י אֲשֶׁ֥ר יַעֲמֹ֖ד תַּחְתָּֽי⁠ו ׃¹⁶ אֵֽין ־ קֵ֣ץ לְ⁠כָל ־ הָ⁠עָ֗ם לְ⁠כֹ֤ל אֲשֶׁר ־ הָיָה֙ לִ⁠פְנֵי⁠הֶ֔ם גַּ֥ם הָ⁠אַחֲרוֹנִ֖ים לֹ֣א יִשְׂמְחוּ ־ ב֑⁠וֹ כִּֽי ־ גַם ־ זֶ֥ה הֶ֖בֶל וְ⁠רַעְי֥וֹן רֽוּחַ ׃

¹K עיני⁠ו

Chapter 5

¹(4:17) שְׁמֹ֣ר רגלי⁠ך ¹ כַּ⁠אֲשֶׁ֤ר תֵּלֵךְ֙ אֶל ־ בֵּ֣ית הָ⁠אֱלֹהִ֔ים וְ⁠קָר֣וֹב לִ⁠שְׁמֹ֔עַ מִ⁠תֵּ֥ת הַ⁠כְּסִילִ֖ים זָ֑בַח כִּֽי ־ אֵינָ֥⁠ם יוֹדְעִ֖ים לַ⁠עֲשׂ֥וֹת רָֽע ׃

(5)

²⁽¹⁾ אַל ־ תְּבַהֵ֨ל עַל ־ פִּ֜י⁠ךָ וְ⁠לִבְּ⁠ךָ֧ אַל ־ יְמַהֵ֛ר לְ⁠הוֹצִ֥יא דָבָ֖ר לִ⁠פְנֵ֣י הָ⁠אֱלֹהִ֑ים כִּ֣י הָ⁠אֱלֹהִ֤ים בַּ⁠שָּׁמַ֨יִם֙ וְ⁠אַתָּ֣ה עַל ־ הָ⁠אָ֔רֶץ עַֽל ־ כֵּ֛ן יִהְי֥וּ דְבָרֶ֖י⁠ךָ מְעַטִּֽים ׃³⁽²⁾ כִּ֛י בָּ֥א הַ⁠חֲל֖וֹם בְּ⁠רֹ֣ב עִנְיָ֑ן וְ⁠ק֥וֹל כְּסִ֖יל בְּ⁠רֹ֥ב דְּבָרִֽים ׃⁴⁽³⁾ כַּ⁠אֲשֶׁר֩ תִּדֹּ֨ר נֶ֜דֶר לֵֽ⁠אלֹהִ֗ים אַל ־ תְּאַחֵר֙ לְ⁠שַׁלְּמ֔⁠וֹ כִּ֛י אֵ֥ין חֵ֖פֶץ בַּ⁠כְּסִילִ֑ים אֵ֥ת אֲשֶׁר ־ תִּדֹּ֖ר שַׁלֵּֽם ׃⁵⁽⁴⁾ ט֖וֹב אֲשֶׁ֣ר לֹֽא ־ תִדֹּ֑ר מִ⁠שֶׁ⁠תִּדּ֖וֹר וְ⁠לֹ֥א תְשַׁלֵּֽם ׃⁶⁽⁵⁾ אַל ־ תִּתֵּ֤ן אֶת ־ פִּ֨י⁠ךָ֙ לַ⁠חֲטִ֣יא אֶת ־ בְּשָׂרֶ֔⁠ךָ וְ⁠אַל ־ תֹּאמַר֙ לִ⁠פְנֵ֣י הַ⁠מַּלְאָ֔ךְ כִּ֥י שְׁגָגָ֖ה הִ֑יא לָ֣⁠מָּה יִקְצֹ֤ף הָֽ⁠אֱלֹהִים֙ עַל ־ קוֹלֶ֔⁠ךָ וְ⁠חִבֵּ֖ל אֶת ־ מַעֲשֵׂ֥ה יָדֶֽי⁠ךָ ׃⁷⁽⁶⁾ כִּ֣י בְ⁠רֹ֤ב חֲלֹמוֹת֙ וַ⁠הֲבָלִ֔ים וּ⁠דְבָרִ֖ים הַרְבֵּ֑ה כִּ֥י אֶת ־ הָ⁠אֱלֹהִ֖ים יְרָֽא ׃⁸⁽⁷⁾ אִם ־ עֹ֣שֶׁק רָ֠שׁ וְ⁠גֵ֨זֶל מִשְׁפָּ֤ט וָ⁠צֶ֨דֶק֙ תִּרְאֶ֣ה בַ⁠מְּדִינָ֔ה אַל ־ תִּתְמַ֖הּ עַל ־ הַ⁠חֵ֑פֶץ כִּ֣י גָבֹ֜הַּ מֵ⁠עַ֤ל גָּבֹ֨הַ֙ שֹׁמֵ֔ר וּ⁠גְבֹהִ֖ים עֲלֵי⁠הֶֽם ׃⁹⁽⁸⁾ וְ⁠יִתְר֥וֹן אֶ֖רֶץ בַּ⁠כֹּ֣ל היא ² מֶ֥לֶךְ לְ⁠שָׂדֶ֖ה נֶעֱבָֽד ׃¹⁰⁽⁹⁾ אֹהֵ֥ב כֶּ֨סֶף֙ לֹא ־ יִשְׂבַּ֣ע כֶּ֔סֶף וּ⁠מִֽי ־ אֹהֵ֥ב בֶּ⁠הָמ֖וֹן לֹ֣א תְבוּאָ֑ה גַּם ־ זֶ֖ה הָֽבֶל ׃¹¹⁽¹⁰⁾ בִּ⁠רְבוֹת֙ הַ⁠טּוֹבָ֔ה רַבּ֖וּ אוֹכְלֶ֑י⁠הָ וּ⁠מַה ־ כִּשְׁרוֹן֙ לִ⁠בְעָלֶ֔י⁠הָ כִּ֖י אִם ־ רְא֥וּת ³ עֵינָֽי⁠ו ׃¹²⁽¹¹⁾ מְתוּקָה֙ שְׁנַ֣ת הָ⁠עֹבֵ֔ד אִם ־ מְעַ֥ט וְ⁠אִם ־ הַרְבֵּ֖ה יֹאכֵ֑ל וְ⁠הַ⁠שָּׂבָע֙ לֶֽ⁠עָשִׁ֔יר אֵינֶ֛⁠נּוּ מַנִּ֥יחַֽ ל֖⁠וֹ לִ⁠ישֽׁוֹן ׃¹³⁽¹²⁾ יֵ֚שׁ רָעָ֣ה חוֹלָ֔ה רָאִ֖יתִי תַּ֣חַת הַ⁠שָּׁ֑מֶשׁ עֹ֛שֶׁר שָׁמ֥וּר לִ⁠בְעָלָ֖י⁠ו לְ⁠רָעָתֽ⁠וֹ ׃¹⁴⁽¹³⁾ וְ⁠אָבַ֛ד הָ⁠עֹ֥שֶׁר הַ⁠ה֖וּא בְּ⁠עִנְיַ֣ן רָ֑ע וְ⁠הוֹלִ֣יד בֵּ֔ן וְ⁠אֵ֥ין בְּ⁠יָד֖⁠וֹ מְאֽוּמָה ׃¹⁵⁽¹⁴⁾ כַּ⁠אֲשֶׁ֤ר יָצָא֙ מִ⁠בֶּ֣טֶן אִמּ֔⁠וֹ עָר֛וֹם יָשׁ֥וּב לָ⁠לֶ֖כֶת כְּ⁠שֶׁ⁠בָּ֑א וּ⁠מְא֨וּמָה֙ לֹא ־ יִשָּׂ֣א בַ⁠עֲמָל֔⁠וֹ שֶׁ⁠יֹּלֵ֖ךְ בְּ⁠יָדֽ⁠וֹ ׃¹⁶⁽¹⁵⁾ וְ⁠גַם ־ זֹה֙ רָעָ֣ה חוֹלָ֔ה כָּ⁠ל ־ עֻמַּ֥ת שֶׁ⁠בָּ֖א כֵּ֣ן יֵלֵ֑ךְ וּ⁠מַה ־ יִּתְר֣וֹן ל֔⁠וֹ שֶֽׁ⁠יַּעֲמֹ֖ל לָ⁠רֽוּחַ ׃¹⁷⁽¹⁶⁾ גַּ֥ם כָּל ־ יָמָ֖י⁠ו בַּ⁠חֹ֣שֶׁךְ יֹאכֵ֑ל וְ⁠כָעַ֥ס הַרְבֵּ֖ה וְ⁠חָלְי֥⁠וֹ וָ⁠קָֽצֶף ׃¹⁸⁽¹⁷⁾ הִנֵּ֞ה אֲשֶׁר ־ רָאִ֣יתִי אָ֗נִי ט֣וֹב אֲשֶׁר ־ יָפֶ֣ה לֶֽ⁠אֶכוֹל ־ וְ֠⁠לִ⁠שְׁתּוֹת וְ⁠לִ⁠רְא֨וֹת טוֹבָ֜ה בְּ⁠כָל ־ עֲמָל֣⁠וֹ ׀ שֶׁ⁠יַּעֲמֹ֣ל תַּֽחַת ־ הַ⁠שֶּׁ֗מֶשׁ מִסְפַּ֧ר יְמֵי ־ חי⁠ו ⁴ אֲשֶׁר ־ נָֽתַן ־ ל֥⁠וֹ הָ⁠אֱלֹהִ֖ים כִּי ־ ה֥וּא חֶלְקֽ⁠וֹ ׃¹⁹⁽¹⁸⁾ גַּ֣ם כָּֽל ־ הָ⁠אָדָ֡ם אֲשֶׁ֣ר נָֽתַן ־ ל֣⁠וֹ הָ⁠אֱלֹהִים֩ עֹ֨שֶׁר וּ⁠נְכָסִ֜ים וְ⁠הִשְׁלִיט֨⁠וֹ לֶ⁠אֱכֹ֤ל מִמֶּ֨⁠נּוּ֙ וְ⁠לָ⁠שֵׂ֣את אֶת ־ חֶלְק֔⁠וֹ וְ⁠לִ⁠שְׂמֹ֖חַ בַּ⁠עֲמָל֑⁠וֹ זֹ֕ה מַתַּ֥ת אֱלֹהִ֖ים הִֽיא ׃²⁰⁽¹⁹⁾ כִּ֚י לֹ֣א הַרְבֵּ֔ה יִזְכֹּ֖ר אֶת ־ יְמֵ֣י חַיָּ֑י⁠ו כִּ֧י הָ⁠אֱלֹהִ֛ים מַעֲנֶ֖ה בְּ⁠שִׂמְחַ֥ת לִבּֽ⁠וֹ ׃

¹Q רַגְלְךָ֗

²Q ה֑וּא

³K ראית

⁴K חַיָּ֛יו

Chapter 6

¹ יֵ֣שׁ רָעָ֔ה אֲשֶׁ֥ר רָאִ֖יתִי תַּ֣חַת הַ⁠שָּׁ֑מֶשׁ וְ⁠רַבָּ֥ה הִ֖יא עַל ־ הָ⁠אָדָֽם ׃² אִ֣ישׁ אֲשֶׁ֣ר יִתֶּן ־ ל֣⁠וֹ הָ⁠אֱלֹהִ֡ים עֹשֶׁר֩ וּ⁠נְכָסִ֨ים וְ⁠כָב֜וֹד וְֽ⁠אֵינֶ֨⁠נּוּ חָסֵ֥ר לְ⁠נַפְשׁ֣⁠וֹ ׀ מִ⁠כֹּ֣ל אֲשֶׁר ־ יִתְאַוֶּ֗ה וְ⁠לֹֽא ־ יַשְׁלִיטֶ֤⁠נּוּ הָֽ⁠אֱלֹהִים֙ לֶ⁠אֱכֹ֣ל מִמֶּ֔⁠נּוּ כִּ֛י אִ֥ישׁ נָכְרִ֖י יֹֽאכֲלֶ֑⁠נּוּ זֶ֥ה הֶ֛בֶל וָ⁠חֳלִ֥י רָ֖ע הֽוּא ׃³ אִם ־ יוֹלִ֣יד אִ֣ישׁ מֵאָ֡ה וְ⁠שָׁנִים֩ רַבּ֨וֹת יִֽחְיֶ֜ה וְ⁠רַ֣ב ׀ שֶׁ⁠יִּהְי֣וּ יְמֵֽי ־ שָׁנָ֗י⁠ו וְ⁠נַפְשׁ⁠וֹ֙ לֹא ־ תִשְׂבַּ֣ע מִן ־ הַ⁠טּוֹבָ֔ה וְ⁠גַם ־ קְבוּרָ֖ה לֹא ־ הָ֣יְתָה לּ֑⁠וֹ אָמַ֕רְתִּי ט֥וֹב מִמֶּ֖⁠נּוּ הַ⁠נָּֽפֶל ׃⁴ כִּֽי ־ בַ⁠הֶ֥בֶל בָּ֖א וּ⁠בַ⁠חֹ֣שֶׁךְ יֵלֵ֑ךְ וּ⁠בַ⁠חֹ֖שֶׁךְ שְׁמ֥⁠וֹ יְכֻסֶּֽה ׃⁵ גַּם ־ שֶׁ֥מֶשׁ לֹא ־ רָאָ֖ה וְ⁠לֹ֣א יָדָ֑ע נַ֥חַת לָ⁠זֶ֖ה מִ⁠זֶּֽה ׃⁶ וְ⁠אִלּ֣וּ חָיָ֗ה אֶ֤לֶף שָׁנִים֙ פַּעֲמַ֔יִם וְ⁠טוֹבָ֖ה לֹ֣א רָאָ֑ה הֲ⁠לֹ֛א אֶל ־ מָק֥וֹם אֶחָ֖ד הַ⁠כֹּ֥ל הוֹלֵֽךְ ׃⁷ כָּל ־ עֲמַ֥ל הָ⁠אָדָ֖ם לְ⁠פִ֑י⁠הוּ וְ⁠גַם ־ הַ⁠נֶּ֖פֶשׁ לֹ֥א תִמָּלֵֽא ׃⁸ כִּ֛י מַה ־ יּוֹתֵ֥ר לֶ⁠חָכָ֖ם מִֽן ־ הַ⁠כְּסִ֑יל מַה ־ לֶּ⁠עָנִ֣י יוֹדֵ֔עַ לַ⁠הֲלֹ֖ךְ נֶ֥גֶד הַ⁠חַיִּֽים ׃⁹ ט֛וֹב מַרְאֵ֥ה עֵינַ֖יִם מֵֽ⁠הֲלָךְ ־ נָ֑פֶשׁ גַּם ־ זֶ֥ה הֶ֖בֶל וּ⁠רְע֥וּת רֽוּחַ ׃¹⁰ מַה ־ שֶּֽׁ⁠הָיָ֗ה כְּבָר֙ נִקְרָ֣א שְׁמ֔⁠וֹ וְ⁠נוֹדָ֖ע אֲשֶׁר ־ ה֣וּא אָדָ֑ם וְ⁠לֹא ־ יוּכַ֣ל לָ⁠דִ֔ין עִ֥ם ש⁠התקיף ¹ מִמֶּֽ⁠נּוּ ׃¹¹ כִּ֛י יֵשׁ ־ דְּבָרִ֥ים הַרְבֵּ֖ה מַרְבִּ֣ים הָ֑בֶל מַה ־ יֹּתֵ֖ר לָ⁠אָדָֽם ׃¹² כִּ֣י מִֽי ־ יוֹדֵעַ֩ מַה ־ טּ֨וֹב לָֽ⁠אָדָ֜ם בַּֽ⁠חַיִּ֗ים מִסְפַּ֛ר יְמֵי ־ חַיֵּ֥י הֶבְל֖⁠וֹ וְ⁠יַעֲשֵׂ֣⁠ם כַּ⁠צֵּ֑ל אֲשֶׁר֙ מִֽי ־ יַגִּ֣יד לָֽ⁠אָדָ֔ם מַה ־ יִּהְיֶ֥ה אַחֲרָ֖י⁠ו תַּ֥חַת הַ⁠שָּֽׁמֶשׁ ׃

¹K ש⁠התקיף

Chapter 7

¹ ט֥וֹב שֵׁ֖ם מִ⁠שֶּׁ֣מֶן ט֑וֹב וְ⁠י֣וֹם הַ⁠מָּ֔וֶת מִ⁠יּ֖וֹם הִוָּלְדֽ⁠וֹ ׃² ט֞וֹב לָ⁠לֶ֣כֶת אֶל ־ בֵּֽית ־ אֵ֗בֶל מִ⁠לֶּ֨כֶת֙ אֶל ־ בֵּ֣ית מִשְׁתֶּ֔ה בַּ⁠אֲשֶׁ֕ר ה֖וּא ס֣וֹף כָּל ־ הָ⁠אָדָ֑ם וְ⁠הַ⁠חַ֖י יִתֵּ֥ן אֶל ־ לִבּֽ⁠וֹ ׃³ ט֥וֹב כַּ֖עַס מִ⁠שְּׂחֹ֑ק כִּֽי ־ בְ⁠רֹ֥עַ פָּנִ֖ים יִ֥יטַב לֵֽב ׃⁴ לֵ֤ב חֲכָמִים֙ בְּ⁠בֵ֣ית אֵ֔בֶל וְ⁠לֵ֥ב כְּסִילִ֖ים בְּ⁠בֵ֥ית שִׂמְחָֽה ׃⁵ ט֕וֹב לִ⁠שְׁמֹ֖עַ גַּעֲרַ֣ת חָכָ֑ם מֵ⁠אִ֕ישׁ שֹׁמֵ֖עַ שִׁ֥יר כְּסִילִֽים ׃⁶ כִּ֣י כְ⁠ק֤וֹל הַ⁠סִּירִים֙ תַּ֣חַת הַ⁠סִּ֔יר כֵּ֖ן שְׂחֹ֣ק הַ⁠כְּסִ֑יל וְ⁠גַם ־ זֶ֖ה הָֽבֶל ׃⁷ כִּ֥י הָ⁠עֹ֖שֶׁק יְהוֹלֵ֣ל חָכָ֑ם וִֽ⁠יאַבֵּ֥ד אֶת ־ לֵ֖ב מַתָּנָֽה ׃⁸ ט֛וֹב אַחֲרִ֥ית דָּבָ֖ר מֵֽ⁠רֵאשִׁית֑⁠וֹ ט֥וֹב אֶֽרֶךְ ־ ר֖וּחַ מִ⁠גְּבַהּ ־ רֽוּחַ ׃⁹ אַל ־ תְּבַהֵ֥ל בְּ⁠רֽוּחֲ⁠ךָ֖ לִ⁠כְע֑וֹס כִּ֣י כַ֔עַס בְּ⁠חֵ֥יק כְּסִילִ֖ים יָנֽוּחַ ׃¹⁰ אַל ־ תֹּאמַר֙ מֶ֣ה הָיָ֔ה שֶׁ֤⁠הַ⁠יָּמִים֙ הָ⁠רִ֣אשֹׁנִ֔ים הָי֥וּ טוֹבִ֖ים מֵ⁠אֵ֑לֶּה כִּ֛י לֹ֥א מֵ⁠חָכְמָ֖ה שָׁאַ֥לְתָּ עַל ־ זֶֽה ׃¹¹ טוֹבָ֥ה חָכְמָ֖ה עִֽם ־ נַחֲלָ֑ה וְ⁠יֹתֵ֖ר לְ⁠רֹאֵ֥י הַ⁠שָּֽׁמֶשׁ ׃¹² כִּ֛י בְּ⁠צֵ֥ל הַֽ⁠חָכְמָ֖ה בְּ⁠צֵ֣ל הַ⁠כָּ֑סֶף וְ⁠יִתְר֣וֹן דַּ֔עַת הַֽ⁠חָכְמָ֖ה תְּחַיֶּ֥ה בְעָלֶֽי⁠הָ ׃¹³ רְאֵ֖ה אֶת ־ מַעֲשֵׂ֣ה הָ⁠אֱלֹהִ֑ים כִּ֣י מִ֤י יוּכַל֙ לְ⁠תַקֵּ֔ן אֵ֖ת אֲשֶׁ֥ר עִוְּתֽ⁠וֹ ׃¹⁴ בְּ⁠י֤וֹם טוֹבָה֙ הֱיֵ֣ה בְ⁠ט֔וֹב וּ⁠בְ⁠י֥וֹם רָעָ֖ה רְאֵ֑ה גַּ֣ם אֶת ־ זֶ֤ה לְ⁠עֻמַּת ־ זֶה֙ עָשָׂ֣ה הָֽ⁠אֱלֹהִ֔ים עַל ־ דִּבְרַ֗ת שֶׁ⁠לֹּ֨א יִמְצָ֧א הָֽ⁠אָדָ֛ם אַחֲרָ֖י⁠ו מְאֽוּמָה ׃¹⁵ אֶת ־ הַ⁠כֹּ֥ל רָאִ֖יתִי בִּ⁠ימֵ֣י הֶבְלִ֑⁠י יֵ֤שׁ צַדִּיק֙ אֹבֵ֣ד בְּ⁠צִדְק֔⁠וֹ וְ⁠יֵ֣שׁ רָשָׁ֔ע מַאֲרִ֖יךְ בְּ⁠רָעָתֽ⁠וֹ ׃¹⁶ אַל ־ תְּהִ֤י צַדִּיק֙ הַרְבֵּ֔ה וְ⁠אַל ־ תִּתְחַכַּ֖ם יוֹתֵ֑ר לָ֖⁠מָּה תִּשּׁוֹמֵֽם ׃¹⁷ אַל ־ תִּרְשַׁ֥ע הַרְבֵּ֖ה וְ⁠אַל ־ תְּהִ֣י סָכָ֑ל לָ֥⁠מָּה תָמ֖וּת בְּ⁠לֹ֥א עִתֶּֽ⁠ךָ ׃¹⁸ ט֚וֹב אֲשֶׁ֣ר תֶּאֱחֹ֣ז בָּ⁠זֶ֔ה וְ⁠גַם ־ מִ⁠זֶּ֖ה אַל ־ תַּנַּ֣ח אֶת ־ יָדֶ֑⁠ךָ כִּֽי ־ יְרֵ֥א אֱלֹהִ֖ים יֵצֵ֥א אֶת ־ כֻּלָּֽ⁠ם ׃¹⁹ הַֽ⁠חָכְמָ֖ה תָּעֹ֣ז לֶ⁠חָכָ֑ם מֵֽ⁠עֲשָׂרָה֙ שַׁלִּיטִ֔ים אֲשֶׁ֥ר הָי֖וּ בָּ⁠עִֽיר ׃²⁰ כִּ֣י אָדָ֔ם אֵ֥ין צַדִּ֖יק בָּ⁠אָ֑רֶץ אֲשֶׁ֥ר יַעֲשֶׂה ־ טּ֖וֹב וְ⁠לֹ֥א יֶחֱטָֽא ׃²¹ גַּ֤ם לְ⁠כָל ־ הַ⁠דְּבָרִים֙ אֲשֶׁ֣ר יְדַבֵּ֔רוּ אַל ־ תִּתֵּ֖ן לִבֶּ֑⁠ךָ אֲשֶׁ֥ר לֹֽא ־ תִשְׁמַ֥ע אֶֽת ־ עַבְדְּ⁠ךָ֖ מְקַלְלֶֽ⁠ךָ ׃²² כִּ֛י גַּם ־ פְּעָמִ֥ים רַבּ֖וֹת יָדַ֣ע לִבֶּ֑⁠ךָ אֲשֶׁ֥ר גַּם ־ אַתָּ֖ה ¹ קִלַּ֥לְתָּ אֲחֵרִֽים ׃²³ כָּל ־ זֹ֖ה נִסִּ֣יתִי בַֽ⁠חָכְמָ֑ה אָמַ֣רְתִּי אֶחְכָּ֔מָה וְ⁠הִ֖יא רְחוֹקָ֥ה מִמֶּֽ⁠נִּי ׃²⁴ רָח֖וֹק מַה ־ שֶּׁ⁠הָיָ֑ה וְ⁠עָמֹ֥ק ׀ עָמֹ֖ק מִ֥י יִמְצָאֶֽ⁠נּוּ ׃²⁵ סַבּ֨וֹתִֽי אֲנִ֤י וְ⁠לִבִּ⁠י֙ לָ⁠דַ֣עַת וְ⁠לָ⁠ת֔וּר וּ⁠בַקֵּ֥שׁ חָכְמָ֖ה וְ⁠חֶשְׁבּ֑וֹן וְ⁠לָ⁠דַ֨עַת֙ רֶ֣שַׁע כֶּ֔סֶל וְ⁠הַ⁠סִּכְל֖וּת הוֹלֵלֽוֹת ׃²⁶ וּ⁠מוֹצֶ֨א אֲנִ֜י מַ֣ר מִ⁠מָּ֗וֶת אֶת ־ הָֽ⁠אִשָּׁה֙ אֲשֶׁר ־ הִ֨יא מְצוֹדִ֧ים וַ⁠חֲרָמִ֛ים לִבָּ֖⁠הּ אֲסוּרִ֣ים יָדֶ֑י⁠הָ ט֞וֹב לִ⁠פְנֵ֤י הָ⁠אֱלֹהִים֙ יִמָּלֵ֣ט מִמֶּ֔⁠נָּה וְ⁠חוֹטֵ֖א יִלָּ֥כֶד בָּֽ⁠הּ ׃²⁷ רְאֵה֙ זֶ֣ה מָצָ֔אתִי אָמְרָ֖ה קֹהֶ֑לֶת אַחַ֥ת לְ⁠אַחַ֖ת לִ⁠מְצֹ֥א חֶשְׁבּֽוֹן ׃²⁸ אֲשֶׁ֛ר עוֹד ־ בִּקְשָׁ֥ה נַפְשִׁ֖⁠י וְ⁠לֹ֣א מָצָ֑אתִי אָדָ֞ם אֶחָ֤ד מֵ⁠אֶ֨לֶף֙ מָצָ֔אתִי וְ⁠אִשָּׁ֥ה בְ⁠כָל ־ אֵ֖לֶּה לֹ֥א מָצָֽאתִי ׃²⁹ לְ⁠בַד֙ רְאֵה ־ זֶ֣ה מָצָ֔אתִי אֲשֶׁ֨ר עָשָׂ֧ה הָ⁠אֱלֹהִ֛ים אֶת ־ הָ⁠אָדָ֖ם יָשָׁ֑ר וְ⁠הֵ֥מָּה בִקְשׁ֖וּ חִשְּׁבֹנ֥וֹת רַבִּֽים ׃

¹K את

Chapter 8

¹ מִ֚י כְּ⁠הֶ֣⁠חָכָ֔ם וּ⁠מִ֥י יוֹדֵ֖עַ פֵּ֣שֶׁר דָּבָ֑ר חָכְמַ֤ת אָדָם֙ תָּאִ֣יר פָּנָ֔י⁠ו וְ⁠עֹ֥ז פָּנָ֖י⁠ו יְשֻׁנֶּֽא ׃² אֲנִי֙ פִּי ־ מֶ֣לֶךְ שְׁמ֔וֹר וְ⁠עַ֕ל דִּבְרַ֖ת שְׁבוּעַ֥ת אֱלֹהִֽים ׃³ אַל ־ תִּבָּהֵ֤ל מִ⁠פָּנָי⁠ו֙ תֵּלֵ֔ךְ אַֽל ־ תַּעֲמֹ֖ד בְּ⁠דָבָ֣ר רָ֑ע כִּ֛י כָּל ־ אֲשֶׁ֥ר יַחְפֹּ֖ץ יַעֲשֶֽׂה ׃⁴ בַּ⁠אֲשֶׁ֥ר דְּבַר ־ מֶ֖לֶךְ שִׁלְט֑וֹן וּ⁠מִ֥י יֹֽאמַר ־ ל֖⁠וֹ מַֽה ־ תַּעֲשֶֽׂה ׃⁵ שׁוֹמֵ֣ר מִצְוָ֔ה לֹ֥א יֵדַ֖ע דָּבָ֣ר רָ֑ע וְ⁠עֵ֣ת וּ⁠מִשְׁפָּ֔ט יֵדַ֖ע לֵ֥ב חָכָֽם ׃⁶ כִּ֣י לְ⁠כָל ־ חֵ֔פֶץ יֵ֖שׁ עֵ֣ת וּ⁠מִשְׁפָּ֑ט כִּֽי ־ רָעַ֥ת הָ⁠אָדָ֖ם רַבָּ֥ה עָלָֽי⁠ו ׃⁷ כִּֽי ־ אֵינֶ֥⁠נּוּ יֹדֵ֖עַ מַה ־ שֶּׁ⁠יִּֽהְיֶ֑ה כִּ֚י כַּ⁠אֲשֶׁ֣ר יִֽהְיֶ֔ה מִ֖י יַגִּ֥יד לֽ⁠וֹ ׃⁸ אֵ֣ין אָדָ֞ם שַׁלִּ֤יט בָּ⁠ר֨וּחַ֙ לִ⁠כְל֣וֹא אֶת ־ הָ⁠ר֔וּחַ וְ⁠אֵ֤ין שִׁלְטוֹן֙ בְּ⁠י֣וֹם הַ⁠מָּ֔וֶת וְ⁠אֵ֥ין מִשְׁלַ֖חַת בַּ⁠מִּלְחָמָ֑ה וְ⁠לֹֽא ־ יְמַלֵּ֥ט רֶ֖שַׁע אֶת ־ בְּעָלָֽי⁠ו ׃⁹ אֶת ־ כָּל ־ זֶ֤ה רָאִ֨יתִי֙ וְ⁠נָת֣וֹן אֶת ־ לִבִּ֔⁠י לְ⁠כָֽל ־ מַעֲשֶׂ֔ה אֲשֶׁ֥ר נַעֲשָׂ֖ה תַּ֣חַת הַ⁠שָּׁ֑מֶשׁ עֵ֗ת אֲשֶׁ֨ר שָׁלַ֧ט הָ⁠אָדָ֛ם בְּ⁠אָדָ֖ם לְ⁠רַ֥ע לֽ⁠וֹ ׃¹⁰ וּ⁠בְ⁠כֵ֡ן רָאִיתִי֩ רְשָׁעִ֨ים קְבֻרִ֜ים וָ⁠בָ֗אוּ וּ⁠מִ⁠מְּק֤וֹם קָדוֹשׁ֙ יְהַלֵּ֔כוּ וְ⁠יִֽשְׁתַּכְּח֥וּ בָ⁠עִ֖יר אֲשֶׁ֣ר כֵּן ־ עָשׂ֑וּ גַּם ־ זֶ֖ה הָֽבֶל ׃¹¹ אֲשֶׁר֙ אֵין ־ נַעֲשָׂ֣ה פִתְגָ֔ם מַעֲשֵׂ֥ה הָ⁠רָעָ֖ה מְהֵרָ֑ה עַל ־ כֵּ֡ן מָלֵ֞א לֵ֧ב בְּֽנֵי ־ הָ⁠אָדָ֛ם בָּ⁠הֶ֖ם לַ⁠עֲשׂ֥וֹת רָֽע ׃¹² אֲשֶׁ֣ר חֹטֶ֗א עֹשֶׂ֥ה רָ֛ע מְאַ֖ת וּ⁠מַאֲרִ֣יךְ ל֑⁠וֹ כִּ֚י גַּם ־ יוֹדֵ֣עַ אָ֔נִי אֲשֶׁ֤ר יִהְיֶה ־ טּוֹב֙ לְ⁠יִרְאֵ֣י הָ⁠אֱלֹהִ֔ים אֲשֶׁ֥ר יִֽירְא֖וּ מִ⁠לְּ⁠פָנָֽי⁠ו ׃¹³ וְ⁠טוֹב֙ לֹֽא ־ יִהְיֶ֣ה לָֽ⁠רָשָׁ֔ע וְ⁠לֹֽא ־ יַאֲרִ֥יךְ יָמִ֖ים כַּ⁠צֵּ֑ל אֲשֶׁ֛ר אֵינֶ֥⁠נּוּ יָרֵ֖א מִ⁠לִּ⁠פְנֵ֥י אֱלֹהִֽים ׃¹⁴ יֶשׁ ־ הֶבֶל֮ אֲשֶׁ֣ר נַעֲשָׂ֣ה עַל ־ הָ⁠אָרֶץ֒ אֲשֶׁ֣ר ׀ יֵ֣שׁ צַדִּיקִ֗ים אֲשֶׁ֨ר מַגִּ֤יעַ אֲלֵ⁠הֶם֙ כְּ⁠מַעֲשֵׂ֣ה הָ⁠רְשָׁעִ֔ים וְ⁠יֵ֣שׁ רְשָׁעִ֔ים שֶׁ⁠מַּגִּ֥יעַ אֲלֵ⁠הֶ֖ם כְּ⁠מַעֲשֵׂ֣ה הַ⁠צַּדִּיקִ֑ים אָמַ֕רְתִּי שֶׁ⁠גַּם ־ זֶ֖ה הָֽבֶל ׃¹⁵ וְ⁠שִׁבַּ֤חְתִּֽי אֲנִי֙ אֶת ־ הַ⁠שִּׂמְחָ֔ה אֲשֶׁ֨ר אֵֽין ־ ט֤וֹב לָֽ⁠אָדָם֙ תַּ֣חַת הַ⁠שֶּׁ֔מֶשׁ כִּ֛י אִם ־ לֶ⁠אֱכ֥וֹל וְ⁠לִ⁠שְׁתּ֖וֹת וְ⁠לִ⁠שְׂמ֑וֹחַ וְ⁠ה֞וּא יִלְוֶ֣⁠נּוּ בַ⁠עֲמָל֗⁠וֹ יְמֵ֥י חַיָּ֛י⁠ו אֲשֶׁר ־ נָֽתַן ־ ל֥⁠וֹ הָ⁠אֱלֹהִ֖ים תַּ֥חַת הַ⁠שָּֽׁמֶשׁ ׃¹⁶ כַּ⁠אֲשֶׁ֨ר נָתַ֤תִּי אֶת ־ לִבִּ⁠י֙ לָ⁠דַ֣עַת חָכְמָ֔ה וְ⁠לִ⁠רְאוֹת֙ אֶת ־ הָ֣⁠עִנְיָ֔ן אֲשֶׁ֥ר נַעֲשָׂ֖ה עַל ־ הָ⁠אָ֑רֶץ כִּ֣י גַ֤ם בַּ⁠יּוֹם֙ וּ⁠בַ⁠לַּ֔יְלָה שֵׁנָ֕ה בְּ⁠עֵינָ֖י⁠ו אֵינֶ֥⁠נּוּ רֹאֶֽה ׃¹⁷ וְ⁠רָאִיתִי֮ אֶת ־ כָּל ־ מַעֲשֵׂ֣ה הָ⁠אֱלֹהִים֒ כִּי֩ לֹ֨א יוּכַ֜ל הָ⁠אָדָ֗ם לִ⁠מְצוֹא֙ אֶת ־ הַֽ⁠מַּעֲשֶׂה֙ אֲשֶׁ֣ר נַעֲשָׂ֣ה תַֽחַת ־ הַ⁠שֶּׁ֔מֶשׁ בְּ֠⁠שֶׁ⁠ל אֲשֶׁ֨ר יַעֲמֹ֧ל הָ⁠אָדָ֛ם לְ⁠בַקֵּ֖שׁ וְ⁠לֹ֣א יִמְצָ֑א וְ⁠גַ֨ם אִם ־ יֹאמַ֤ר הֶֽ⁠חָכָם֙ לָ⁠דַ֔עַת לֹ֥א יוּכַ֖ל לִ⁠מְצֹֽא ׃

Chapter 9

¹ כִּ֣י אֶת ־ כָּל ־ זֶ֞ה נָתַ֤תִּי אֶל ־ לִבִּ⁠י֙ וְ⁠לָ⁠ב֣וּר אֶת ־ כָּל ־ זֶ֔ה אֲשֶׁ֨ר הַ⁠צַּדִּיקִ֧ים וְ⁠הַ⁠חֲכָמִ֛ים וַ⁠עֲבָדֵי⁠הֶ֖ם בְּ⁠יַ֣ד הָ⁠אֱלֹהִ֑ים גַּֽם ־ אַהֲבָ֣ה גַם ־ שִׂנְאָ֗ה אֵ֤ין יוֹדֵ֨עַ֙ הָֽ⁠אָדָ֔ם הַ⁠כֹּ֖ל לִ⁠פְנֵי⁠הֶֽם ׃² הַ⁠כֹּ֞ל כַּ⁠אֲשֶׁ֣ר לַ⁠כֹּ֗ל מִקְרֶ֨ה אֶחָ֜ד לַ⁠צַּדִּ֤יק וְ⁠לָ⁠רָשָׁע֙ לַ⁠טּוֹב֙ וְ⁠לַ⁠טָּה֣וֹר וְ⁠לַ⁠טָּמֵ֔א וְ⁠לַ⁠זֹּבֵ֔חַ וְ⁠לַ⁠אֲשֶׁ֖ר אֵינֶ֣⁠נּוּ זֹבֵ֑חַ כַּ⁠טּוֹב֙ כַּֽ⁠חֹטֶ֔א הַ⁠נִּשְׁבָּ֕ע כַּ⁠אֲשֶׁ֖ר שְׁבוּעָ֥ה יָרֵֽא ׃³ זֶ֣ה ׀ רָ֗ע בְּ⁠כֹ֤ל אֲשֶֽׁר ־ נַעֲשָׂה֙ תַּ֣חַת הַ⁠שֶּׁ֔מֶשׁ כִּֽי ־ מִקְרֶ֥ה אֶחָ֖ד לַ⁠כֹּ֑ל וְ⁠גַ֣ם לֵ֣ב בְּֽנֵי ־ הָ֠⁠אָדָם מָלֵא ־ רָ֨ע וְ⁠הוֹלֵל֤וֹת בִּ⁠לְבָבָ⁠ם֙ בְּ⁠חַיֵּי⁠הֶ֔ם וְ⁠אַחֲרָ֖י⁠ו אֶל ־ הַ⁠מֵּתִֽים ׃⁴ כִּי ־ מִי֙ אֲשֶׁ֣ר יְחֻבַּ֔ר ¹ אֶ֥ל כָּל ־ הַ⁠חַיִּ֖ים יֵ֣שׁ בִּטָּח֑וֹן כִּֽי ־ לְ⁠כֶ֤לֶב חַי֙ ה֣וּא ט֔וֹב מִן ־ הָ⁠אַרְיֵ֖ה הַ⁠מֵּֽת ׃⁵ כִּ֧י הַֽ⁠חַיִּ֛ים יוֹדְעִ֖ים שֶׁ⁠יָּמֻ֑תוּ וְ⁠הַ⁠מֵּתִ֞ים אֵינָ֧⁠ם יוֹדְעִ֣ים מְא֗וּמָה וְ⁠אֵֽין ־ ע֤וֹד לָ⁠הֶם֙ שָׂכָ֔ר כִּ֥י נִשְׁכַּ֖ח זִכְרָֽ⁠ם ׃⁶ גַּ֣ם אַהֲבָתָ֧⁠ם גַּם ־ שִׂנְאָתָ֛⁠ם גַּם ־ קִנְאָתָ֖⁠ם כְּבָ֣ר אָבָ֑דָה וְ⁠חֵ֨לֶק אֵין ־ לָ⁠הֶ֥ם עוֹד֙ לְ⁠עוֹלָ֔ם בְּ⁠כֹ֥ל אֲשֶֽׁר ־ נַעֲשָׂ֖ה תַּ֥חַת הַ⁠שָּֽׁמֶשׁ ׃⁷ לֵ֣ךְ אֱכֹ֤ל בְּ⁠שִׂמְחָה֙ לַחְמֶ֔⁠ךָ וּֽ⁠שֲׁתֵ֥ה בְ⁠לֶב ־ ט֖וֹב יֵינֶ֑⁠ךָ כִּ֣י כְבָ֔ר רָצָ֥ה הָ⁠אֱלֹהִ֖ים אֶֽת ־ מַעֲשֶֽׂי⁠ךָ ׃⁸ בְּ⁠כָל ־ עֵ֕ת יִהְי֥וּ בְגָדֶ֖י⁠ךָ לְבָנִ֑ים וְ⁠שֶׁ֖מֶן עַל ־ רֹאשְׁ⁠ךָ֥ אַל ־ יֶחְסָֽר ׃⁹ רְאֵ֨ה חַיִּ֜ים עִם ־ אִשָּׁ֣ה אֲשֶׁר ־ אָהַ֗בְתָּ כָּל ־ יְמֵי֙ חַיֵּ֣י הֶבְלֶ֔⁠ךָ אֲשֶׁ֤ר נָֽתַן ־ לְ⁠ךָ֙ תַּ֣חַת הַ⁠שֶּׁ֔מֶשׁ כֹּ֖ל יְמֵ֣י הֶבְלֶ֑⁠ךָ כִּ֣י ה֤וּא חֶלְקְ⁠ךָ֙ בַּֽ⁠חַיִּ֔ים וּ⁠בַ⁠עֲמָ֣לְ⁠ךָ֔ אֲשֶׁר ־ אַתָּ֥ה עָמֵ֖ל תַּ֥חַת הַ⁠שָּֽׁמֶשׁ ׃¹⁰ כֹּ֠ל אֲשֶׁ֨ר תִּמְצָ֧א יָֽדְ⁠ךָ֛ לַ⁠עֲשׂ֥וֹת בְּ⁠כֹחֲ⁠ךָ֖ עֲשֵׂ֑ה כִּי֩ אֵ֨ין מַעֲשֶׂ֤ה וְ⁠חֶשְׁבּוֹן֙ וְ⁠דַ֣עַת וְ⁠חָכְמָ֔ה בִּ⁠שְׁא֕וֹל אֲשֶׁ֥ר אַתָּ֖ה הֹלֵ֥ךְ שָֽׁמָּ⁠ה ׃ס¹¹ שַׁ֜בְתִּי וְ⁠רָאֹ֣ה תַֽחַת ־ הַ⁠שֶּׁ֗מֶשׁ כִּ֣י לֹא֩ לַ⁠קַּלִּ֨ים הַ⁠מֵּר֜וֹץ וְ⁠לֹ֧א לַ⁠גִּבּוֹרִ֣ים הַ⁠מִּלְחָמָ֗ה וְ֠⁠גַם לֹ֣א לַ⁠חֲכָמִ֥ים לֶ֨חֶם֙ וְ⁠גַ֨ם לֹ֤א לַ⁠נְּבֹנִים֙ עֹ֔שֶׁר וְ⁠גַ֛ם לֹ֥א לַ⁠יֹּדְעִ֖ים חֵ֑ן כִּי ־ עֵ֥ת וָ⁠פֶ֖גַע יִקְרֶ֥ה אֶת ־ כֻּלָּֽ⁠ם ׃¹² כִּ֡י גַּם֩ לֹֽא ־ יֵדַ֨ע הָ⁠אָדָ֜ם אֶת ־ עִתּ֗⁠וֹ כַּ⁠דָּגִים֙ שֶׁ⁠נֶּֽאֱחָזִים֙ בִּ⁠מְצוֹדָ֣ה רָעָ֔ה וְ⁠כַ֨⁠צִּפֳּרִ֔ים הָ⁠אֲחֻז֖וֹת בַּ⁠פָּ֑ח כָּ⁠הֵ֗ם יֽוּקָשִׁים֙ בְּנֵ֣י הָֽ⁠אָדָ֔ם לְ⁠עֵ֣ת רָעָ֔ה כְּ⁠שֶׁ⁠תִּפּ֥וֹל עֲלֵי⁠הֶ֖ם פִּתְאֹֽם ׃¹³ גַּם ־ זֹ֛ה רָאִ֥יתִי חָכְמָ֖ה תַּ֣חַת הַ⁠שָּׁ֑מֶשׁ וּ⁠גְדוֹלָ֥ה הִ֖יא אֵלָֽ⁠י ׃¹⁴ עִ֣יר קְטַנָּ֔ה וַ⁠אֲנָשִׁ֥ים בָּ֖⁠הּ מְעָ֑ט וּ⁠בָֽא ־ אֵלֶ֜י⁠הָ מֶ֤לֶךְ גָּדוֹל֙ וְ⁠סָבַ֣ב אֹתָ֔⁠הּ וּ⁠בָנָ֥ה עָלֶ֖י⁠הָ מְצוֹדִ֥ים גְּדֹלִֽים ׃¹⁵ וּ⁠מָ֣צָא בָ֗⁠הּ אִ֤ישׁ מִסְכֵּן֙ חָכָ֔ם וּ⁠מִלַּט ־ ה֥וּא אֶת ־ הָ⁠עִ֖יר בְּ⁠חָכְמָת֑⁠וֹ וְ⁠אָדָם֙ לֹ֣א זָכַ֔ר אֶת ־ הָ⁠אִ֥ישׁ הַ⁠מִּסְכֵּ֖ן הַ⁠הּֽוּא ׃¹⁶ וְ⁠אָמַ֣רְתִּי אָ֔נִי טוֹבָ֥ה חָכְמָ֖ה מִ⁠גְּבוּרָ֑ה וְ⁠חָכְמַ֤ת הַ⁠מִּסְכֵּן֙ בְּזוּיָ֔ה וּ⁠דְבָרָ֖י⁠ו אֵינָ֥⁠ם נִשְׁמָעִֽים ׃¹⁷ דִּבְרֵ֣י חֲכָמִ֔ים בְּ⁠נַ֖חַת נִשְׁמָעִ֑ים מִ⁠זַּעֲקַ֥ת מוֹשֵׁ֖ל בַּ⁠כְּסִילִֽים ׃¹⁸ טוֹבָ֥ה חָכְמָ֖ה מִ⁠כְּלֵ֣י קְרָ֑ב וְ⁠חוֹטֶ֣א אֶחָ֔ד יְאַבֵּ֥ד טוֹבָ֥ה הַרְבֵּֽה ׃

¹K יבחר

Chapter 10

¹ זְב֣וּבֵי מָ֔וֶת יַבְאִ֥ישׁ יַבִּ֖יעַ שֶׁ֣מֶן רוֹקֵ֑חַ יָקָ֛ר מֵ⁠חָכְמָ֥ה מִ⁠כָּב֖וֹד סִכְל֥וּת מְעָֽט ׃² לֵ֤ב חָכָם֙ לִֽ⁠ימִינ֔⁠וֹ וְ⁠לֵ֥ב כְּסִ֖יל לִ⁠שְׂמֹאלֽ⁠וֹ ׃³ וְ⁠גַם ־ בַּ⁠דֶּ֛רֶךְ כ⁠ש⁠ה⁠סכל ¹ הֹלֵ֖ךְ לִבּ֣⁠וֹ חָסֵ֑ר וְ⁠אָמַ֥ר לַ⁠כֹּ֖ל סָכָ֥ל הֽוּא ׃⁴ אִם ־ ר֤וּחַ הַ⁠מּוֹשֵׁל֙ תַּעֲלֶ֣ה עָלֶ֔י⁠ךָ מְקוֹמְ⁠ךָ֖ אַל ־ תַּנַּ֑ח כִּ֣י מַרְפֵּ֔א יַנִּ֖יחַ חֲטָאִ֥ים גְּדוֹלִֽים ׃⁵ יֵ֣שׁ רָעָ֔ה רָאִ֖יתִי תַּ֣חַת הַ⁠שָּׁ֑מֶשׁ כִּ⁠שְׁגָגָ֕ה שֶׁ⁠יֹּצָ֖א מִ⁠לִּ⁠פְנֵ֥י הַ⁠שַּׁלִּֽיט ׃⁶ נִתַּ֣ן הַ⁠סֶּ֔כֶל בַּ⁠מְּרוֹמִ֖ים רַבִּ֑ים וַ⁠עֲשִׁירִ֖ים בַּ⁠שֵּׁ֥פֶל יֵשֵֽׁבוּ ׃⁷ רָאִ֥יתִי עֲבָדִ֖ים עַל ־ סוּסִ֑ים וְ⁠שָׂרִ֛ים הֹלְכִ֥ים כַּ⁠עֲבָדִ֖ים עַל ־ הָ⁠אָֽרֶץ ׃⁸ חֹפֵ֥ר גּוּמָּ֖ץ בּ֣⁠וֹ יִפּ֑וֹל וּ⁠פֹרֵ֥ץ גָּדֵ֖ר יִשְּׁכֶ֥⁠נּוּ נָחָֽשׁ ׃⁹ מַסִּ֣יעַ אֲבָנִ֔ים יֵעָצֵ֖ב בָּ⁠הֶ֑ם בּוֹקֵ֥עַ עֵצִ֖ים יִסָּ֥כֶן בָּֽ⁠ם ׃¹⁰ אִם ־ קֵהָ֣ה הַ⁠בַּרְזֶ֗ל וְ⁠הוּא֙ לֹא ־ פָנִ֣ים קִלְקַ֔ל וַ⁠חֲיָלִ֖ים יְגַבֵּ֑ר וְ⁠יִתְר֥וֹן הכשיר חָכְמָֽה ׃¹¹ אִם ־ יִשֹּׁ֥ךְ הַ⁠נָּחָ֖שׁ בְּ⁠לוֹא ־ לָ֑חַשׁ וְ⁠אֵ֣ין יִתְר֔וֹן לְ⁠בַ֖עַל הַ⁠לָּשֽׁוֹן ׃¹² דִּבְרֵ֥י פִי ־ חָכָ֖ם חֵ֑ן וְ⁠שִׂפְת֥וֹת כְּסִ֖יל תְּבַלְּעֶֽ⁠נּוּ ׃¹³ תְּחִלַּ֥ת דִּבְרֵי ־ פִ֖י⁠הוּ סִכְל֑וּת וְ⁠אַחֲרִ֣ית פִּ֔י⁠הוּ הוֹלֵל֖וּת רָעָֽה ׃¹⁴ וְ⁠הַ⁠סָּכָ֖ל יַרְבֶּ֣ה דְבָרִ֑ים לֹא ־ יֵדַ֤ע הָ⁠אָדָם֙ מַה ־ שֶׁ⁠יִּֽהְיֶ֔ה וַ⁠אֲשֶׁ֤ר יִֽהְיֶה֙ מֵֽ⁠אַחֲרָ֔י⁠ו מִ֖י יַגִּ֥יד לֽ⁠וֹ ׃¹⁵ עֲמַ֥ל הַ⁠כְּסִילִ֖ים תְּיַגְּעֶ֑⁠נּוּ אֲשֶׁ֥ר לֹֽא ־ יָדַ֖ע לָ⁠לֶ֥כֶת אֶל ־ עִֽיר ׃¹⁶ אִֽי ־ לָ֣⁠ךְ אֶ֔רֶץ שֶׁ⁠מַּלְכֵּ֖⁠ךְ נָ֑עַר וְ⁠שָׂרַ֖יִ⁠ךְ בַּ⁠בֹּ֥קֶר יֹאכֵֽלוּ ׃¹⁷ אַשְׁרֵ֣י⁠ךְ אֶ֔רֶץ שֶׁ⁠מַּלְכֵּ֖⁠ךְ בֶּן ־ חוֹרִ֑ים וְ⁠שָׂרַ֨יִ⁠ךְ֙ בָּ⁠עֵ֣ת יֹאכֵ֔לוּ בִּ⁠גְבוּרָ֖ה וְ⁠לֹ֥א בַ⁠שְּׁתִֽי ׃¹⁸ בַּ⁠עֲצַלְתַּ֖יִם יִמַּ֣ךְ הַ⁠מְּקָרֶ֑ה וּ⁠בְ⁠שִׁפְל֥וּת יָדַ֖יִם יִדְלֹ֥ף הַ⁠בָּֽיִת ׃¹⁹ לִ⁠שְׂחוֹק֙ עֹשִׂ֣ים לֶ֔חֶם וְ⁠יַ֖יִן יְשַׂמַּ֣ח חַיִּ֑ים וְ⁠הַ⁠כֶּ֖סֶף יַעֲנֶ֥ה אֶת ־ הַ⁠כֹּֽל ׃²⁰ גַּ֣ם בְּ⁠מַדָּֽעֲ⁠ךָ֗ מֶ֚לֶךְ אַל ־ תְּקַלֵּ֔ל וּ⁠בְ⁠חַדְרֵי֙ מִשְׁכָּ֣בְ⁠ךָ֔ אַל ־ תְּקַלֵּ֖ל עָשִׁ֑יר כִּ֣י ע֤וֹף הַ⁠שָּׁמַ֨יִם֙ יוֹלִ֣יךְ אֶת ־ הַ⁠קּ֔וֹל וּ⁠בַ֥עַל כְּנָפַ֖יִם ² יַגֵּ֥יד דָּבָֽר ׃

¹Q כְּשֶׁסָּכָ֥ל

²K ה⁠כנפים

Chapter 11

¹ שַׁלַּ֥ח לַחְמְ⁠ךָ֖ עַל ־ פְּנֵ֣י הַ⁠מָּ֑יִם כִּֽי ־ בְ⁠רֹ֥ב הַ⁠יָּמִ֖ים תִּמְצָאֶֽ⁠נּוּ ׃² תֶּן ־ חֵ֥לֶק לְ⁠שִׁבְעָ֖ה וְ⁠גַ֣ם לִ⁠שְׁמוֹנָ֑ה כִּ֚י לֹ֣א תֵדַ֔ע מַה ־ יִּהְיֶ֥ה רָעָ֖ה עַל ־ הָ⁠אָֽרֶץ ׃³ אִם ־ יִמָּלְא֨וּ הֶ⁠עָבִ֥ים גֶּ֨שֶׁם֙ עַל ־ הָ⁠אָ֣רֶץ יָרִ֔יקוּ וְ⁠אִם ־ יִפּ֥וֹל עֵ֛ץ בַּ⁠דָּר֖וֹם וְ⁠אִ֣ם בַּ⁠צָּפ֑וֹן מְק֛וֹם שֶׁ⁠יִּפּ֥וֹל הָ⁠עֵ֖ץ שָׁ֥ם יְהֽוּא ׃⁴ שֹׁמֵ֥ר ר֖וּחַ לֹ֣א יִזְרָ֑ע וְ⁠רֹאֶ֥ה בֶ⁠עָבִ֖ים לֹ֥א יִקְצֽוֹר ׃⁵ כַּ⁠אֲשֶׁ֨ר אֵֽינְ⁠ךָ֤ יוֹדֵ֨עַ֙ מַה ־ דֶּ֣רֶךְ הָ⁠ר֔וּחַ כַּ⁠עֲצָמִ֖ים בְּ⁠בֶ֣טֶן הַ⁠מְּלֵאָ֑ה כָּ֗כָה לֹ֤א תֵדַע֙ אֶת ־ מַעֲשֵׂ֣ה הָֽ⁠אֱלֹהִ֔ים אֲשֶׁ֥ר יַעֲשֶׂ֖ה אֶת ־ הַ⁠כֹּֽל ׃⁶ בַּ⁠בֹּ֨קֶר֙ זְרַ֣ע אֶת ־ זַרְעֶ֔⁠ךָ וְ⁠לָ⁠עֶ֖רֶב אַל ־ תַּנַּ֣ח יָדֶ֑⁠ךָ כִּי֩ אֵֽינְ⁠ךָ֨ יוֹדֵ֜ע אֵ֣י זֶ֤ה יִכְשָׁר֙ הֲ⁠זֶ֣ה אוֹ ־ זֶ֔ה וְ⁠אִם ־ שְׁנֵי⁠הֶ֥ם כְּ⁠אֶחָ֖ד טוֹבִֽים ׃⁷ וּ⁠מָת֖וֹק הָ⁠א֑וֹר וְ⁠ט֥וֹב לַֽ⁠עֵינַ֖יִם לִ⁠רְא֥וֹת אֶת ־ הַ⁠שָּֽׁמֶשׁ ׃⁸ כִּ֣י אִם ־ שָׁנִ֥ים הַרְבֵּ֛ה יִחְיֶ֥ה הָ⁠אָדָ֖ם בְּ⁠כֻלָּ֣⁠ם יִשְׂמָ֑ח וְ⁠יִזְכֹּר֙ אֶת ־ יְמֵ֣י הַ⁠חֹ֔שֶׁךְ כִּֽי ־ הַרְבֵּ֥ה יִהְי֖וּ כָּל ־ שֶׁ⁠בָּ֥א הָֽבֶל ׃⁹ שְׂמַ֧ח בָּח֣וּר בְּ⁠יַלְדוּתֶ֗י⁠ךָ וִֽ⁠יטִֽיבְ⁠ךָ֤ לִבְּ⁠ךָ֙ בִּ⁠ימֵ֣י בְחוּרוֹתֶ֔⁠ךָ וְ⁠הַלֵּךְ֙ בְּ⁠דַרְכֵ֣י לִבְּ⁠ךָ֔ וּ⁠בְ⁠מַרְאֵ֖י עֵינֶ֑י⁠ךָ וְ⁠דָ֕ע כִּ֧י עַל ־ כָּל ־ אֵ֛לֶּה יְבִֽיאֲ⁠ךָ֥ הָ⁠אֱלֹהִ֖ים בַּ⁠מִּשְׁפָּֽט ׃¹⁰ וְ⁠הָסֵ֥ר כַּ֨עַס֙ מִ⁠לִּבֶּ֔⁠ךָ וְ⁠הַעֲבֵ֥ר רָעָ֖ה מִ⁠בְּשָׂרֶ֑⁠ךָ כִּֽי ־ הַ⁠יַּלְד֥וּת וְ⁠הַֽ⁠שַּׁחֲר֖וּת הָֽבֶל ׃

Chapter 12

¹ וּ⁠זְכֹר֙ אֶת ־ בּ֣וֹרְאֶ֔י⁠ךָ בִּ⁠ימֵ֖י בְּחוּרֹתֶ֑י⁠ךָ עַ֣ד אֲשֶׁ֤ר לֹא ־ יָבֹ֨אוּ֙ יְמֵ֣י הָֽ⁠רָעָ֔ה וְ⁠הִגִּ֣יעוּ שָׁנִ֔ים אֲשֶׁ֣ר תֹּאמַ֔ר אֵֽין ־ לִ֥⁠י בָ⁠הֶ֖ם חֵֽפֶץ ׃² עַ֠ד אֲשֶׁ֨ר לֹֽא ־ תֶחְשַׁ֤ךְ הַ⁠שֶּׁ֨מֶשׁ֙ וְ⁠הָ⁠א֔וֹר וְ⁠הַ⁠יָּרֵ֖חַ וְ⁠הַ⁠כּוֹכָבִ֑ים וְ⁠שָׁ֥בוּ הֶ⁠עָבִ֖ים אַחַ֥ר הַ⁠גָּֽשֶׁם ׃³ בַּ⁠יּ֗וֹם שֶׁ⁠יָּזֻ֨עוּ֙ שֹׁמְרֵ֣י הַ⁠בַּ֔יִת וְ⁠הִֽתְעַוְּת֖וּ אַנְשֵׁ֣י הֶ⁠חָ֑יִל וּ⁠בָטְל֤וּ הַ⁠טֹּֽחֲנוֹת֙ כִּ֣י מִעֵ֔טוּ וְ⁠חָשְׁכ֥וּ הָ⁠רֹא֖וֹת בָּ⁠אֲרֻבּֽוֹת ׃⁴ וְ⁠סֻגְּר֤וּ דְלָתַ֨יִם֙ בַּ⁠שּׁ֔וּק בִּ⁠שְׁפַ֖ל ק֣וֹל הַֽ⁠טַּחֲנָ֑ה וְ⁠יָקוּם֙ לְ⁠ק֣וֹל הַ⁠צִּפּ֔וֹר וְ⁠יִשַּׁ֖חוּ כָּל ־ בְּנ֥וֹת הַ⁠שִּֽׁיר ׃⁵ גַּ֣ם מִ⁠גָּבֹ֤הַּ יִרָ֨אוּ֙ וְ⁠חַתְחַתִּ֣ים בַּ⁠דֶּ֔רֶךְ וְ⁠יָנֵ֤אץ הַ⁠שָּׁקֵד֙ וְ⁠יִסְתַּבֵּ֣ל הֶֽ⁠חָגָ֔ב וְ⁠תָפֵ֖ר הָֽ⁠אֲבִיּוֹנָ֑ה כִּֽי ־ הֹלֵ֤ךְ הָ⁠אָדָם֙ אֶל ־ בֵּ֣ית עוֹלָמ֔⁠וֹ וְ⁠סָבְב֥וּ בָ⁠שּׁ֖וּק הַ⁠סֹּפְדִֽים ׃⁶ עַ֣ד אֲשֶׁ֤ר לֹֽא ־ יֵרָתֵק֙ ¹ חֶ֣בֶל הַ⁠כֶּ֔סֶף וְ⁠תָרֻ֖ץ גֻּלַּ֣ת הַ⁠זָּהָ֑ב וְ⁠תִשָּׁ֤בֶר כַּד֙ עַל ־ הַ⁠מַּבּ֔וּעַ וְ⁠נָרֹ֥ץ הַ⁠גַּלְגַּ֖ל אֶל ־ הַ⁠בּֽוֹר ׃⁷ וְ⁠יָשֹׁ֧ב הֶ⁠עָפָ֛ר עַל ־ הָ⁠אָ֖רֶץ כְּ⁠שֶׁ⁠הָיָ֑ה וְ⁠הָ⁠ר֣וּחַ תָּשׁ֔וּב אֶל ־ הָ⁠אֱלֹהִ֖ים אֲשֶׁ֥ר נְתָנָֽ⁠הּ ׃⁸ הֲבֵ֧ל הֲבָלִ֛ים אָמַ֥ר הַ⁠קּוֹהֶ֖לֶת הַ⁠כֹּ֥ל הָֽבֶל ׃⁹ וְ⁠יֹתֵ֕ר שֶׁ⁠הָיָ֥ה קֹהֶ֖לֶת חָכָ֑ם ע֗וֹד לִמַּד ־ דַּ֨עַת֙ אֶת ־ הָ⁠עָ֔ם וְ⁠אִזֵּ֣ן וְ⁠חִקֵּ֔ר תִּקֵּ֖ן מְשָׁלִ֥ים הַרְבֵּֽה ׃¹⁰ בִּקֵּ֣שׁ קֹהֶ֔לֶת לִ⁠מְצֹ֖א דִּבְרֵי ־ חֵ֑פֶץ וְ⁠כָת֥וּב יֹ֖שֶׁר דִּבְרֵ֥י אֱמֶֽת ׃¹¹ דִּבְרֵ֤י חֲכָמִים֙ כַּ⁠דָּ֣רְבֹנ֔וֹת וּֽ⁠כְ⁠מַשְׂמְר֥וֹת נְטוּעִ֖ים בַּעֲלֵ֣י אֲסֻפּ֑וֹת נִתְּנ֖וּ מֵ⁠רֹעֶ֥ה אֶחָֽד ׃¹² וְ⁠יֹתֵ֥ר מֵ⁠הֵ֖מָּה בְּנִ֣⁠י הִזָּהֵ֑ר עֲשׂ֨וֹת סְפָרִ֤ים הַרְבֵּה֙ אֵ֣ין קֵ֔ץ וְ⁠לַ֥הַג הַרְבֵּ֖ה יְגִעַ֥ת בָּשָֽׂר ׃¹³ ס֥וֹף דָּבָ֖ר הַ⁠כֹּ֣ל נִשְׁמָ֑ע אֶת ־ הָ⁠אֱלֹהִ֤ים יְרָא֙ וְ⁠אֶת ־ מִצְוֺתָ֣י⁠ו שְׁמ֔וֹר כִּי ־ זֶ֖ה כָּל ־ הָ⁠אָדָֽם ׃¹⁴ כִּ֤י אֶת ־ כָּל ־ מַֽעֲשֶׂ֔ה הָ⁠אֱלֹהִ֛ים יָבִ֥א בְ⁠מִשְׁפָּ֖ט עַ֣ל כָּל ־ נֶעְלָ֑ם אִם ־ ט֖וֹב וְ⁠אִם ־ רָֽע ׃

¹K ירחק

Song of Songs

Chapter 1

¹ שִׁ֥יר הַ⁠שִּׁירִ֖ים אֲשֶׁ֥ר לִ⁠שְׁלֹמֹֽה ׃² יִשָּׁקֵ֨⁠נִי֙ מִ⁠נְּשִׁיק֣וֹת פִּ֔י⁠הוּ כִּֽי ־ טוֹבִ֥ים דֹּדֶ֖י⁠ךָ מִ⁠יָּֽיִן ׃³ לְ⁠רֵ֨יחַ֙ שְׁמָנֶ֣י⁠ךָ טוֹבִ֔ים שֶׁ֖מֶן תּוּרַ֣ק שְׁמֶ֑⁠ךָ עַל ־ כֵּ֖ן עֲלָמ֥וֹת אֲהֵבֽוּ⁠ךָ ׃⁴ מָשְׁכֵ֖⁠נִי אַחֲרֶ֣י⁠ךָ נָּר֑וּצָה הֱבִיאַ֨⁠נִי הַ⁠מֶּ֜לֶךְ חֲדָרָ֗י⁠ו נָגִ֤ילָה וְ⁠נִשְׂמְחָה֙ בָּ֔⁠ךְ נַזְכִּ֤ירָה דֹדֶ֨י⁠ךָ֙ מִ⁠יַּ֔יִן מֵישָׁרִ֖ים אֲהֵבֽוּ⁠ךָ ׃ס⁵ שְׁחוֹרָ֤ה אֲנִי֙ וְֽ⁠נָאוָ֔ה בְּנ֖וֹת יְרוּשָׁלִָ֑ם כְּ⁠אָהֳלֵ֣י קֵדָ֔ר כִּ⁠ירִיע֖וֹת שְׁלֹמֹֽה ׃⁶ אַל ־ תִּרְא֨וּ⁠נִי֙ שֶׁ⁠אֲנִ֣י שְׁחַרְחֹ֔רֶת שֶׁ⁠שֱּׁזָפַ֖תְ⁠נִי הַ⁠שָּׁ֑מֶשׁ בְּנֵ֧י אִמִּ֣⁠י נִֽחֲרוּ ־ בִ֗⁠י שָׂמֻ֨⁠נִי֙ נֹטֵרָ֣ה אֶת ־ הַ⁠כְּרָמִ֔ים כַּרְמִ֥⁠י שֶׁ⁠לִּ֖⁠י לֹ֥א נָטָֽרְתִּי ׃⁷ הַגִּ֣ידָ⁠ה לִּ֗⁠י שֶׁ֤⁠אָהֲבָה֙ נַפְשִׁ֔⁠י אֵיכָ֣ה תִרְעֶ֔ה אֵיכָ֖ה תַּרְבִּ֣יץ בַּֽ⁠צָּהֳרָ֑יִם שַׁ⁠לָּ⁠מָ֤ה אֶֽהְיֶה֙ כְּ⁠עֹ֣טְיָ֔ה עַ֖ל עֶדְרֵ֥י חֲבֵרֶֽי⁠ךָ ׃⁸ אִם ־ לֹ֤א תֵדְעִי֙ לָ֔⁠ךְ הַ⁠יָּפָ֖ה בַּ⁠נָּשִׁ֑ים צְֽאִי ־ לָ֞⁠ךְ בְּ⁠עִקְבֵ֣י הַ⁠צֹּ֗אן וּ⁠רְעִי֙ אֶת ־ גְּדִיֹּתַ֔יִ⁠ךְ עַ֖ל מִשְׁכְּנ֥וֹת הָ⁠רֹעִֽים ׃ס⁹ לְ⁠סֻסָתִ⁠י֙ בְּ⁠רִכְבֵ֣י פַרְעֹ֔ה דִּמִּיתִ֖י⁠ךְ רַעְיָתִֽ⁠י ׃¹⁰ נָאו֤וּ לְחָיַ֨יִ⁠ךְ֙ בַּ⁠תֹּרִ֔ים צַוָּארֵ֖⁠ךְ בַּ⁠חֲרוּזִֽים ׃¹¹ תּוֹרֵ֤י זָהָב֙ נַעֲשֶׂה ־ לָּ֔⁠ךְ עִ֖ם נְקֻדּ֥וֹת הַ⁠כָּֽסֶף ׃¹² עַד ־ שֶׁ֤⁠הַ⁠מֶּ֨לֶךְ֙ בִּ⁠מְסִבּ֔⁠וֹ נִרְדִּ֖⁠י נָתַ֥ן רֵיחֽ⁠וֹ ׃¹³ צְר֨וֹר הַ⁠מֹּ֤ר ׀ דּוֹדִ⁠י֙ לִ֔⁠י בֵּ֥ין שָׁדַ֖⁠י יָלִֽין ׃¹⁴ אֶשְׁכֹּ֨ל הַ⁠כֹּ֤פֶר ׀ דּוֹדִ⁠י֙ לִ֔⁠י בְּ⁠כַרְמֵ֖י עֵ֥ין גֶּֽדִי ׃ס¹⁵ הִנָּ֤⁠ךְ יָפָה֙ רַעְיָתִ֔⁠י הִנָּ֥⁠ךְ יָפָ֖ה עֵינַ֥יִ⁠ךְ יוֹנִֽים ׃¹⁶ הִנְּ⁠ךָ֨ יָפֶ֤ה דוֹדִ⁠י֙ אַ֣ף נָעִ֔ים אַף ־ עַרְשֵׂ֖⁠נוּ רַעֲנָנָֽה ׃¹⁷ קֹר֤וֹת בָּתֵּ֨י⁠נוּ֙ אֲרָזִ֔ים רַהִיטֵ֖נוּ ¹ בְּרוֹתִֽים ׃

¹K רחיט⁠נו

Chapter 2

¹ אֲנִי֙ חֲבַצֶּ֣לֶת הַ⁠שָּׁר֔וֹן שֽׁוֹשַׁנַּ֖ת הָ⁠עֲמָקִֽים ׃² כְּ⁠שֽׁוֹשַׁנָּה֙ בֵּ֣ין הַ⁠חוֹחִ֔ים כֵּ֥ן רַעְיָתִ֖⁠י בֵּ֥ין הַ⁠בָּנֽוֹת ׃³ כְּ⁠תַפּ֨וּחַ֙ בַּ⁠עֲצֵ֣י הַ⁠יַּ֔עַר כֵּ֥ן דּוֹדִ֖⁠י בֵּ֣ין הַ⁠בָּנִ֑ים בְּ⁠צִלּ⁠וֹ֙ חִמַּ֣דְתִּי וְ⁠יָשַׁ֔בְתִּי וּ⁠פִרְי֖⁠וֹ מָת֥וֹק לְ⁠חִכִּֽ⁠י ׃⁴ הֱבִיאַ֨⁠נִי֙ אֶל ־ בֵּ֣ית הַ⁠יָּ֔יִן וְ⁠דִגְל֥⁠וֹ עָלַ֖⁠י אַהֲבָֽה ׃⁵ סַמְּכ֨וּ⁠נִי֙ בָּֽ⁠אֲשִׁישׁ֔וֹת רַפְּד֖וּ⁠נִי בַּ⁠תַּפּוּחִ֑ים כִּי ־ חוֹלַ֥ת אַהֲבָ֖ה אָֽנִי ׃⁶ שְׂמֹאל⁠וֹ֙ תַּ֣חַת לְ⁠רֹאשִׁ֔⁠י וִ⁠ימִינ֖⁠וֹ תְּחַבְּקֵֽ⁠נִי ׃⁷ הִשְׁבַּ֨עְתִּי אֶתְ⁠כֶ֜ם בְּנ֤וֹת יְרוּשָׁלִַ֨ם֙ בִּ⁠צְבָא֔וֹת א֖וֹ בְּ⁠אַיְל֣וֹת הַ⁠שָּׂדֶ֑ה אִם ־ תָּעִ֧ירוּ ׀ וְֽ⁠אִם ־ תְּעֽוֹרְר֛וּ אֶת ־ הָ⁠אַהֲבָ֖ה עַ֥ד שֶׁ⁠תֶּחְפָּֽץ ׃ס⁸ ק֣וֹל דּוֹדִ֔⁠י הִנֵּה ־ זֶ֖ה בָּ֑א מְדַלֵּג֙ עַל ־ הֶ֣⁠הָרִ֔ים מְקַפֵּ֖ץ עַל ־ הַ⁠גְּבָעֽוֹת ׃⁹ דּוֹמֶ֤ה דוֹדִ⁠י֙ לִ⁠צְבִ֔י א֖וֹ לְ⁠עֹ֣פֶר הָֽ⁠אַיָּלִ֑ים הִנֵּה ־ זֶ֤ה עוֹמֵד֙ אַחַ֣ר כָּתְלֵ֔⁠נוּ מַשְׁגִּ֨יחַ֙ מִן ־ הַֽ⁠חֲלֹּנ֔וֹת מֵצִ֖יץ מִן ־ הַֽ⁠חֲרַכִּֽים ׃¹⁰ עָנָ֥ה דוֹדִ֖⁠י וְ⁠אָ֣מַר לִ֑⁠י ק֥וּמִי לָ֛⁠ךְ רַעְיָתִ֥⁠י יָפָתִ֖⁠י וּ⁠לְכִי ־ לָֽ⁠ךְ ׃¹¹ כִּֽי ־ הִנֵּ֥ה ה⁠סתו ¹ עָבָ֑ר הַ⁠גֶּ֕שֶׁם חָלַ֖ף הָלַ֥ךְ לֽ⁠וֹ ׃¹² הַ⁠נִּצָּנִים֙ נִרְא֣וּ בָ⁠אָ֔רֶץ עֵ֥ת הַ⁠זָּמִ֖יר הִגִּ֑יעַ וְ⁠ק֥וֹל הַ⁠תּ֖וֹר נִשְׁמַ֥ע בְּ⁠אַרְצֵֽ⁠נוּ ׃¹³ הַ⁠תְּאֵנָה֙ חָֽנְטָ֣ה פַגֶּ֔י⁠הָ וְ⁠הַ⁠גְּפָנִ֥ים ׀ סְמָדַ֖ר נָ֣תְנוּ רֵ֑יחַ ק֥וּמִי לכי ² רַעְיָתִ֥⁠י יָפָתִ֖⁠י וּ⁠לְכִי ־ לָֽ⁠ךְ ׃ס¹⁴ יוֹנָתִ֞⁠י בְּ⁠חַגְוֵ֣י הַ⁠סֶּ֗לַע בְּ⁠סֵ֨תֶר֙ הַ⁠מַּדְרֵגָ֔ה הַרְאִ֨י⁠נִי֙ אֶתּ ־ מַרְאַ֔יִ⁠ךְ הַשְׁמִיעִ֖י⁠נִי אֶת ־ קוֹלֵ֑⁠ךְ כִּי ־ קוֹלֵ֥⁠ךְ עָרֵ֖ב וּ⁠מַרְאֵ֥י⁠ךְ נָאוֶֽה ׃ס¹⁵ אֶֽחֱזוּ ־ לָ֨⁠נוּ֙ שֽׁוּעָלִ֔ים שֽׁוּעָלִ֥ים קְטַנִּ֖ים מְחַבְּלִ֣ים כְּרָמִ֑ים וּ⁠כְרָמֵ֖י⁠נוּ סְמָדַֽר ׃¹⁶ דּוֹדִ֥⁠י לִ⁠י֙ וַ⁠אֲנִ֣י ל֔⁠וֹ הָ⁠רֹעֶ֖ה בַּ⁠שּׁוֹשַׁנִּֽים ׃¹⁷ עַ֤ד שֶׁ⁠יָּפ֨וּחַ֙ הַ⁠יּ֔וֹם וְ⁠נָ֖סוּ הַ⁠צְּלָלִ֑ים סֹב֩ דְּמֵה ־ לְ⁠ךָ֨ דוֹדִ֜⁠י לִ⁠צְבִ֗י א֛וֹ לְ⁠עֹ֥פֶר הָ⁠אַיָּלִ֖ים עַל ־ הָ֥רֵי בָֽתֶר ׃ס

¹Q הַסְּתָ֖יו

²Q לָךְ

Chapter 3

¹ עַל ־ מִשְׁכָּבִ⁠י֙ בַּ⁠לֵּיל֔וֹת בִּקַּ֕שְׁתִּי אֵ֥ת שֶׁ⁠אָהֲבָ֖ה נַפְשִׁ֑⁠י בִּקַּשְׁתִּ֖י⁠ו וְ⁠לֹ֥א מְצָאתִֽי⁠ו ׃² אָק֨וּמָה נָּ֜א וַ⁠אֲסוֹבְבָ֣ה בָ⁠עִ֗יר בַּ⁠שְּׁוָקִים֙ וּ⁠בָ֣⁠רְחֹב֔וֹת אֲבַקְשָׁ֕ה אֵ֥ת שֶׁ⁠אָהֲבָ֖ה נַפְשִׁ֑⁠י בִּקַּשְׁתִּ֖י⁠ו וְ⁠לֹ֥א מְצָאתִֽי⁠ו ׃³ מְצָא֨וּ⁠נִי֙ הַ⁠שֹּׁ֣מְרִ֔ים הַ⁠סֹּבְבִ֖ים בָּ⁠עִ֑יר אֵ֛ת שֶׁ⁠אָהֲבָ֥ה נַפְשִׁ֖⁠י רְאִיתֶֽם ׃⁴ כִּ⁠מְעַט֙ שֶׁ⁠עָבַ֣רְתִּי מֵ⁠הֶ֔ם עַ֣ד שֶֽׁ⁠מָּצָ֔אתִי אֵ֥ת שֶׁ⁠אָהֲבָ֖ה נַפְשִׁ֑⁠י אֲחַזְתִּי⁠ו֙ וְ⁠לֹ֣א אַרְפֶּ֔⁠נּוּ עַד ־ שֶׁ֤⁠הֲבֵיאתִי⁠ו֙ אֶל ־ בֵּ֣ית אִמִּ֔⁠י וְ⁠אֶל ־ חֶ֖דֶר הוֹרָתִֽ⁠י ׃⁵ הִשְׁבַּ֨עְתִּי אֶתְ⁠כֶ֜ם בְּנ֤וֹת יְרוּשָׁלִַ֨ם֙ בִּ⁠צְבָא֔וֹת א֖וֹ בְּ⁠אַיְל֣וֹת הַ⁠שָּׂדֶ֑ה אִם ־ תָּעִ֧ירוּ ׀ וְֽ⁠אִם ־ תְּעֽוֹרְר֛וּ אֶת ־ הָ⁠אַהֲבָ֖ה עַ֥ד שֶׁ⁠תֶּחְפָּֽץ ׃ס⁶ מִ֣י זֹ֗את עֹלָה֙ מִן ־ הַ⁠מִּדְבָּ֔ר כְּ⁠תִֽימֲר֖וֹת עָשָׁ֑ן מְקֻטֶּ֤רֶת מוֹר֙ וּ⁠לְבוֹנָ֔ה מִ⁠כֹּ֖ל אַבְקַ֥ת רוֹכֵֽל ׃⁷ הִנֵּ֗ה מִטָּת⁠וֹ֙ שֶׁ⁠לִּ⁠שְׁלֹמֹ֔ה שִׁשִּׁ֥ים גִּבֹּרִ֖ים סָבִ֣יב לָ֑⁠הּ מִ⁠גִּבֹּרֵ֖י יִשְׂרָאֵֽל ׃⁸ כֻּלָּ⁠ם֙ אֲחֻ֣זֵי חֶ֔רֶב מְלֻמְּדֵ֖י מִלְחָמָ֑ה אִ֤ישׁ חַרְבּ⁠וֹ֙ עַל ־ יְרֵכ֔⁠וֹ מִ⁠פַּ֖חַד בַּ⁠לֵּילּֽוֹת ׃ס⁹ אַפִּרְי֗וֹן עָ֤שָׂה ל⁠וֹ֙ הַ⁠מֶּ֣לֶךְ שְׁלֹמֹ֔ה מֵ⁠עֲצֵ֖י הַ⁠לְּבָנֽוֹן ׃¹⁰ עַמּוּדָי⁠ו֙ עָ֣שָׂה כֶ֔סֶף רְפִידָת֣⁠וֹ זָהָ֔ב מֶרְכָּב֖⁠וֹ אַרְגָּמָ֑ן תּוֹכ⁠וֹ֙ רָצ֣וּף אַהֲבָ֔ה מִ⁠בְּנ֖וֹת יְרוּשָׁלִָֽם ׃¹¹ צְאֶ֧ינָה ׀ וּֽ⁠רְאֶ֛ינָה בְּנ֥וֹת צִיּ֖וֹן בַּ⁠מֶּ֣לֶךְ שְׁלֹמֹ֑ה בָּ⁠עֲטָרָ֗ה שֶׁ⁠עִטְּרָה ־ לּ֤⁠וֹ אִמּ⁠וֹ֙ בְּ⁠י֣וֹם חֲתֻנָּת֔⁠וֹ וּ⁠בְ⁠י֖וֹם שִׂמְחַ֥ת לִבּֽ⁠וֹ ׃ס

Chapter 4

¹ הִנָּ֨⁠ךְ יָפָ֤ה רַעְיָתִ⁠י֙ הִנָּ֣⁠ךְ יָפָ֔ה עֵינַ֣יִ⁠ךְ יוֹנִ֔ים מִ⁠בַּ֖עַד לְ⁠צַמָּתֵ֑⁠ךְ שַׂעְרֵ⁠ךְ֙ כְּ⁠עֵ֣דֶר הָֽ⁠עִזִּ֔ים שֶׁ⁠גָּלְשׁ֖וּ מֵ⁠הַ֥ר גִּלְעָֽד ׃² שִׁנַּ֨יִ⁠ךְ֙ כְּ⁠עֵ֣דֶר הַ⁠קְּצוּב֔וֹת שֶׁ⁠עָל֖וּ מִן ־ הָ⁠רַחְצָ֑ה שֶׁ⁠כֻּלָּ⁠ם֙ מַתְאִימ֔וֹת וְ⁠שַׁכֻּלָ֖ה אֵ֥ין בָּ⁠הֶֽם ׃³ כְּ⁠ח֤וּט הַ⁠שָּׁנִי֙ שִׂפְתֹתַ֔יִ⁠ךְ וּ⁠מִדְבָּרֵ֖י⁠ךְ נָאוֶ֑ה כְּ⁠פֶ֤לַח הָֽ⁠רִמּוֹן֙ רַקָּתֵ֔⁠ךְ מִ⁠בַּ֖עַד לְ⁠צַמָּתֵֽ⁠ךְ ׃⁴ כְּ⁠מִגְדַּ֤ל דָּוִיד֙ צַוָּארֵ֔⁠ךְ בָּנ֖וּי לְ⁠תַלְפִּיּ֑וֹת אֶ֤לֶף הַ⁠מָּגֵן֙ תָּל֣וּי עָלָ֔י⁠ו כֹּ֖ל שִׁלְטֵ֥י הַ⁠גִּבּוֹרִֽים ׃⁵ שְׁנֵ֥י שָׁדַ֛יִ⁠ךְ כִּ⁠שְׁנֵ֥י עֳפָרִ֖ים תְּאוֹמֵ֣י צְבִיָּ֑ה הָ⁠רוֹעִ֖ים בַּ⁠שּׁוֹשַׁנִּֽים ׃⁶ עַ֤ד שֶׁ⁠יָּפ֨וּחַ֙ הַ⁠יּ֔וֹם וְ⁠נָ֖סוּ הַ⁠צְּלָלִ֑ים אֵ֤לֶךְ לִ⁠י֙ אֶל ־ הַ֣ר הַ⁠מּ֔וֹר וְ⁠אֶל ־ גִּבְעַ֖ת הַ⁠לְּבוֹנָֽה ׃⁷ כֻּלָּ֤⁠ךְ יָפָה֙ רַעְיָתִ֔⁠י וּ⁠מ֖וּם אֵ֥ין בָּֽ⁠ךְ ׃ס⁸ אִתִּ֤⁠י מִ⁠לְּבָנוֹן֙ כַּלָּ֔ה אִתִּ֖⁠י מִ⁠לְּבָנ֣וֹן תָּב֑וֹאִי תָּשׁ֣וּרִי ׀ מֵ⁠רֹ֣אשׁ אֲמָנָ֗ה מֵ⁠רֹ֤אשׁ שְׂנִיר֙ וְ⁠חֶרְמ֔וֹן מִ⁠מְּעֹנ֣וֹת אֲרָי֔וֹת מֵֽ⁠הַרְרֵ֖י נְמֵרִֽים ׃⁹ לִבַּבְתִּ֖⁠נִי אֲחֹתִ֣⁠י כַלָּ֑ה לִבַּבְתִּ֨י⁠נִי֙ בְּאַחַ֣ת ¹ מֵ⁠עֵינַ֔יִ⁠ךְ בְּ⁠אַחַ֥ד עֲנָ֖ק מִ⁠צַּוְּרֹנָֽיִ⁠ךְ ׃¹⁰ מַה ־ יָּפ֥וּ דֹדַ֖יִ⁠ךְ אֲחֹתִ֣⁠י כַלָּ֑ה מַה ־ טֹּ֤בוּ דֹדַ֨יִ⁠ךְ֙ מִ⁠יַּ֔יִן וְ⁠רֵ֥יחַ שְׁמָנַ֖יִ⁠ךְ מִ⁠כָּל ־ בְּשָׂמִֽים ׃¹¹ נֹ֛פֶת תִּטֹּ֥פְנָה שִׂפְתוֹתַ֖יִ⁠ךְ כַּלָּ֑ה דְּבַ֤שׁ וְ⁠חָלָב֙ תַּ֣חַת לְשׁוֹנֵ֔⁠ךְ וְ⁠רֵ֥יחַ שַׂלְמֹתַ֖יִ⁠ךְ כְּ⁠רֵ֥יחַ לְבָנֽוֹן ׃ס¹² גַּ֥ן ׀ נָע֖וּל אֲחֹתִ֣⁠י כַלָּ֑ה גַּ֥ל נָע֖וּל מַעְיָ֥ן חָתֽוּם ׃¹³ שְׁלָחַ֨יִ⁠ךְ֙ פַּרְדֵּ֣ס רִמּוֹנִ֔ים עִ֖ם פְּרִ֣י מְגָדִ֑ים כְּפָרִ֖ים עִם ־ נְרָדִֽים ׃¹⁴ נֵ֣רְדְּ ׀ וְ⁠כַרְכֹּ֗ם קָנֶה֙ וְ⁠קִנָּמ֔וֹן עִ֖ם כָּל ־ עֲצֵ֣י לְבוֹנָ֑ה מֹ֚ר וַ⁠אֲהָל֔וֹת עִ֖ם כָּל ־ רָאשֵׁ֥י בְשָׂמִֽים ׃¹⁵ מַעְיַ֣ן גַּנִּ֔ים בְּאֵ֖ר מַ֣יִם חַיִּ֑ים וְ⁠נֹזְלִ֖ים מִן ־ לְבָנֽוֹן ׃¹⁶ ע֤וּרִי צָפוֹן֙ וּ⁠ב֣וֹאִי תֵימָ֔ן הָפִ֥יחִי גַנִּ֖⁠י יִזְּל֣וּ בְשָׂמָ֑י⁠ו יָבֹ֤א דוֹדִ⁠י֙ לְ⁠גַנּ֔⁠וֹ וְ⁠יֹאכַ֖ל פְּרִ֥י מְגָדָֽי⁠ו ׃

¹K ב⁠אחד

Chapter 5

¹ בָּ֣אתִי לְ⁠גַנִּ⁠י֮ אֲחֹתִ֣⁠י כַלָּה֒ אָרִ֤יתִי מוֹרִ⁠י֙ עִם ־ בְּשָׂמִ֔⁠י אָכַ֤לְתִּי יַעְרִ⁠י֙ עִם ־ דִּבְשִׁ֔⁠י שָׁתִ֥יתִי יֵינִ֖⁠י עִם ־ חֲלָבִ֑⁠י אִכְל֣וּ רֵעִ֔ים שְׁת֥וּ וְ⁠שִׁכְר֖וּ דּוֹדִֽים ׃ס² אֲנִ֥י יְשֵׁנָ֖ה וְ⁠לִבִּ֣⁠י עֵ֑ר ק֣וֹל ׀ דּוֹדִ֣⁠י דוֹפֵ֗ק פִּתְחִי ־ לִ֞⁠י אֲחֹתִ֤⁠י רַעְיָתִ⁠י֙ יוֹנָתִ֣⁠י תַמָּתִ֔⁠י שֶׁ⁠רֹּאשִׁ⁠י֙ נִמְלָא ־ טָ֔ל קְוֻּצּוֹתַ֖⁠י רְסִ֥יסֵי לָֽיְלָה ׃³ פָּשַׁ֨טְתִּי֙ אֶת ־ כֻּתָּנְתִּ֔⁠י אֵיכָ֖כָה אֶלְבָּשֶׁ֑⁠נָּה רָחַ֥צְתִּי אֶת ־ רַגְלַ֖⁠י אֵיכָ֥כָה אֲטַנְּפֵֽ⁠ם ׃⁴ דּוֹדִ֗⁠י שָׁלַ֤ח יָד⁠וֹ֙ מִן ־ הַ⁠חֹ֔ר וּ⁠מֵעַ֖⁠י הָמ֥וּ עָלָֽי⁠ו ׃⁵ קַ֥מְתִּֽי אֲנִ֖י לִ⁠פְתֹּ֣חַ לְ⁠דוֹדִ֑⁠י וְ⁠יָדַ֣⁠י נָֽטְפוּ ־ מ֗וֹר וְ⁠אֶצְבְּעֹתַ⁠י֙ מ֣וֹר עֹבֵ֔ר עַ֖ל כַּפּ֥וֹת הַ⁠מַּנְעֽוּל ׃⁶ פָּתַ֤חְתִּֽי אֲנִי֙ לְ⁠דוֹדִ֔⁠י וְ⁠דוֹדִ֖⁠י חָמַ֣ק עָבָ֑ר נַפְשִׁ⁠י֙ יָֽצְאָ֣ה בְ⁠דַבְּר֔⁠וֹ בִּקַּשְׁתִּ֨י⁠הוּ֙ וְ⁠לֹ֣א מְצָאתִ֔י⁠הוּ קְרָאתִ֖י⁠ו וְ⁠לֹ֥א עָנָֽ⁠נִי ׃⁷ מְצָאֻ֧⁠נִי הַ⁠שֹּׁמְרִ֛ים הַ⁠סֹּבְבִ֥ים בָּ⁠עִ֖יר הִכּ֣וּ⁠נִי פְצָע֑וּ⁠נִי נָשְׂא֤וּ אֶת ־ רְדִידִ⁠י֙ מֵֽ⁠עָלַ֔⁠י שֹׁמְרֵ֖י הַ⁠חֹמֽוֹת ׃⁸ הִשְׁבַּ֥עְתִּי אֶתְ⁠כֶ֖ם בְּנ֣וֹת יְרוּשָׁלִָ֑ם אִֽם ־ תִּמְצְאוּ֙ אֶת ־ דּוֹדִ֔⁠י מַה ־ תַּגִּ֣ידוּ ל֔⁠וֹ שֶׁ⁠חוֹלַ֥ת אַהֲבָ֖ה אָֽנִי ׃⁹ מַה ־ דּוֹדֵ֣⁠ךְ מִ⁠דּ֔וֹד הַ⁠יָּפָ֖ה בַּ⁠נָּשִׁ֑ים מַה ־ דּוֹדֵ֣⁠ךְ מִ⁠דּ֔וֹד שֶׁ⁠כָּ֖כָה הִשְׁבַּעְתָּֽ⁠נוּ ׃¹⁰ דּוֹדִ֥⁠י צַח֙ וְ⁠אָד֔וֹם דָּג֖וּל מֵ⁠רְבָבָֽה ׃¹¹ רֹאשׁ֖⁠וֹ כֶּ֣תֶם פָּ֑ז קְוּצּוֹתָי⁠ו֙ תַּלְתַּלִּ֔ים שְׁחֹר֖וֹת כָּ⁠עוֹרֵֽב ׃¹² עֵינָ֕י⁠ו כְּ⁠יוֹנִ֖ים עַל ־ אֲפִ֣יקֵי מָ֑יִם רֹֽחֲצוֹת֙ בֶּֽ⁠חָלָ֔ב יֹשְׁב֖וֹת עַל ־ מִלֵּֽאת ׃¹³ לְחָיָ⁠ו֙ כַּ⁠עֲרוּגַ֣ת הַ⁠בֹּ֔שֶׂם מִגְדְּל֖וֹת מֶרְקָחִ֑ים שִׂפְתוֹתָי⁠ו֙ שֽׁוֹשַׁנִּ֔ים נֹטְפ֖וֹת מ֥וֹר עֹבֵֽר ׃¹⁴ יָדָי⁠ו֙ גְּלִילֵ֣י זָהָ֔ב מְמֻלָּאִ֖ים בַּ⁠תַּרְשִׁ֑ישׁ מֵעָי⁠ו֙ עֶ֣שֶׁת שֵׁ֔ן מְעֻלֶּ֖פֶת סַפִּירִֽים ׃¹⁵ שׁוֹקָי⁠ו֙ עַמּ֣וּדֵי שֵׁ֔שׁ מְיֻסָּדִ֖ים עַל ־ אַדְנֵי ־ פָ֑ז מַרְאֵ֨⁠הוּ֙ כַּ⁠לְּבָנ֔וֹן בָּח֖וּר כָּ⁠אֲרָזִֽים ׃¹⁶ חִכּ⁠וֹ֙ מַֽמְתַקִּ֔ים וְ⁠כֻלּ֖⁠וֹ מַחֲּמַדִּ֑ים זֶ֤ה דוֹדִ⁠י֙ וְ⁠זֶ֣ה רֵעִ֔⁠י בְּנ֖וֹת יְרוּשָׁלִָֽם ׃

Chapter 6

¹ אָ֚נָה הָלַ֣ךְ דּוֹדֵ֔⁠ךְ הַ⁠יָּפָ֖ה בַּ⁠נָּשִׁ֑ים אָ֚נָה פָּנָ֣ה דוֹדֵ֔⁠ךְ וּ⁠נְבַקְשֶׁ֖⁠נּוּ עִמָּֽ⁠ךְ ׃² דּוֹדִ⁠י֙ יָרַ֣ד לְ⁠גַנּ֔⁠וֹ לַ⁠עֲרוּג֖וֹת הַ⁠בֹּ֑שֶׂם לִ⁠רְעוֹת֙ בַּ⁠גַּנִּ֔ים וְ⁠לִ⁠לְקֹ֖ט שֽׁוֹשַׁנִּֽים ׃³ אֲנִ֤י לְ⁠דוֹדִ⁠י֙ וְ⁠דוֹדִ֣⁠י לִ֔⁠י הָ⁠רֹעֶ֖ה בַּ⁠שׁוֹשַׁנִּֽים ׃ס⁴ יָפָ֨ה אַ֤תְּ רַעְיָתִ⁠י֙ כְּ⁠תִרְצָ֔ה נָאוָ֖ה כִּ⁠ירוּשָׁלִָ֑ם אֲיֻמָּ֖ה כַּ⁠נִּדְגָּלֽוֹת ׃⁵ הָסֵ֤בִּי עֵינַ֨יִ⁠ךְ֙ מִ⁠נֶּגְדִּ֔⁠י שֶׁ֥⁠הֵ֖ם הִרְהִיבֻ֑⁠נִי שַׂעְרֵ⁠ךְ֙ כְּ⁠עֵ֣דֶר הָֽ⁠עִזִּ֔ים שֶׁ⁠גָּלְשׁ֖וּ מִן ־ הַ⁠גִּלְעָֽד ׃⁶ שִׁנַּ֨יִ⁠ךְ֙ כְּ⁠עֵ֣דֶר הָֽ⁠רְחֵלִ֔ים שֶׁ⁠עָל֖וּ מִן ־ הָ⁠רַחְצָ֑ה שֶׁ⁠כֻּלָּ⁠ם֙ מַתְאִימ֔וֹת וְ⁠שַׁכֻּלָ֖ה אֵ֥ין בָּ⁠הֶֽם ׃⁷ כְּ⁠פֶ֤לַח הָ⁠רִמּוֹן֙ רַקָּתֵ֔⁠ךְ מִ⁠בַּ֖עַד לְ⁠צַמָּתֵֽ⁠ךְ ׃⁸ שִׁשִּׁ֥ים הֵ֨מָּה֙ מְּלָכ֔וֹת וּ⁠שְׁמֹנִ֖ים פִּֽילַגְשִׁ֑ים וַ⁠עֲלָמ֖וֹת אֵ֥ין מִסְפָּֽר ׃⁹ אַחַ֥ת הִיא֙ יוֹנָתִ֣⁠י תַמָּתִ֔⁠י אַחַ֥ת הִיא֙ לְ⁠אִמָּ֔⁠הּ בָּרָ֥ה הִ֖יא לְ⁠יֽוֹלַדְתָּ֑⁠הּ רָא֤וּ⁠הָ בָנוֹת֙ וַֽ⁠יְאַשְּׁר֔וּ⁠הָ מְלָכ֥וֹת וּ⁠פִֽילַגְשִׁ֖ים וַֽ⁠יְהַלְלֽוּ⁠הָ ׃ס¹⁰ מִי ־ זֹ֥את הַ⁠נִּשְׁקָפָ֖ה כְּמוֹ ־ שָׁ֑חַר יָפָ֣ה כַ⁠לְּבָנָ֗ה בָּרָה֙ כַּֽ⁠חַמָּ֔ה אֲיֻמָּ֖ה כַּ⁠נִּדְגָּלֽוֹת ׃ס¹¹ אֶל ־ גִּנַּ֤ת אֱגוֹז֙ יָרַ֔דְתִּי לִ⁠רְא֖וֹת בְּ⁠אִבֵּ֣י הַ⁠נָּ֑חַל לִ⁠רְאוֹת֙ הֲ⁠פָֽרְחָ֣ה הַ⁠גֶּ֔פֶן הֵנֵ֖צוּ הָ⁠רִמֹּנִֽים ׃¹² לֹ֣א יָדַ֔עְתִּי נַפְשִׁ֣⁠י שָׂמַ֔תְ⁠נִי מַרְכְּב֖וֹת עַמִּ⁠י ־ נָדִֽיב ׃

(7)

¹³(7:1) שׁ֤וּבִי שׁ֨וּבִי֙ הַ⁠שּׁ֣וּלַמִּ֔ית שׁ֥וּבִי שׁ֖וּבִי וְ⁠נֶחֱזֶה ־ בָּ֑⁠ךְ מַֽה ־ תֶּחֱזוּ֙ בַּ⁠שּׁ֣וּלַמִּ֔ית כִּ⁠מְחֹלַ֖ת הַֽ⁠מַּחֲנָֽיִם ׃

Chapter 7

¹⁽²⁾ מַה ־ יָּפ֧וּ פְעָמַ֛יִ⁠ךְ בַּ⁠נְּעָלִ֖ים בַּת ־ נָדִ֑יב חַמּוּקֵ֣י יְרֵכַ֔יִ⁠ךְ כְּמ֣וֹ חֲלָאִ֔ים מַעֲשֵׂ֖ה יְדֵ֥י אָמָּֽן ׃²⁽³⁾ שָׁרְרֵ⁠ךְ֙ אַגַּ֣ן הַ⁠סַּ֔הַר אַל ־ יֶחְסַ֖ר הַ⁠מָּ֑זֶג בִּטְנֵ⁠ךְ֙ עֲרֵמַ֣ת חִטִּ֔ים סוּגָ֖ה בַּ⁠שּׁוֹשַׁנִּֽים ׃³⁽⁴⁾ שְׁנֵ֥י שָׁדַ֛יִ⁠ךְ כִּ⁠שְׁנֵ֥י עֳפָרִ֖ים תָּאֳמֵ֥י צְבִיָּֽה ׃⁴⁽⁵⁾ צַוָּארֵ֖⁠ךְ כְּ⁠מִגְדַּ֣ל הַ⁠שֵּׁ֑ן עֵינַ֜יִ⁠ךְ בְּרֵכ֣וֹת בְּ⁠חֶשְׁבּ֗וֹן עַל ־ שַׁ֨עַר֙ בַּת ־ רַבִּ֔ים אַפֵּ⁠ךְ֙ כְּ⁠מִגְדַּ֣ל הַ⁠לְּבָנ֔וֹן צוֹפֶ֖ה פְּנֵ֥י דַמָּֽשֶׂק ׃⁵⁽⁶⁾ רֹאשֵׁ֤⁠ךְ עָלַ֨יִ⁠ךְ֙ כַּ⁠כַּרְמֶ֔ל וְ⁠דַלַּ֥ת רֹאשֵׁ֖⁠ךְ כָּ⁠אַרְגָּמָ֑ן מֶ֖לֶךְ אָס֥וּר בָּ⁠רְהָטִֽים ׃⁶⁽⁷⁾ מַה ־ יָּפִית֙ וּ⁠מַה ־ נָּעַ֔מְתְּ אַהֲבָ֖ה בַּ⁠תַּֽעֲנוּגִֽים ׃⁷⁽⁸⁾ זֹ֤את קֽוֹמָתֵ⁠ךְ֙ דָּֽמְתָ֣ה לְ⁠תָמָ֔ר וְ⁠שָׁדַ֖יִ⁠ךְ לְ⁠אַשְׁכֹּלֽוֹת ׃⁸⁽⁹⁾ אָמַ֨רְתִּי֙ אֶעֱלֶ֣ה בְ⁠תָמָ֔ר אֹֽחֲזָ֖ה בְּ⁠סַנְסִנָּ֑י⁠ו וְ⁠יִֽהְיוּ ־ נָ֤א שָׁדַ֨יִ⁠ךְ֙ כְּ⁠אֶשְׁכְּל֣וֹת הַ⁠גֶּ֔פֶן וְ⁠רֵ֥יחַ אַפֵּ֖⁠ךְ כַּ⁠תַּפּוּחִֽים ׃⁹⁽¹⁰⁾ וְ⁠חִכֵּ֕⁠ךְ כְּ⁠יֵ֥ין הַ⁠טּ֛וֹב הוֹלֵ֥ךְ לְ⁠דוֹדִ֖⁠י לְ⁠מֵישָׁרִ֑ים דּוֹבֵ֖ב שִׂפְתֵ֥י יְשֵׁנִֽים ׃¹⁰⁽¹¹⁾ אֲנִ֣י לְ⁠דוֹדִ֔⁠י וְ⁠עָלַ֖⁠י תְּשׁוּקָתֽ⁠וֹ ׃ס¹¹⁽¹²⁾ לְכָ֤⁠ה דוֹדִ⁠י֙ נֵצֵ֣א הַ⁠שָּׂדֶ֔ה נָלִ֖ינָה בַּ⁠כְּפָרִֽים ׃¹²⁽¹³⁾ נַשְׁכִּ֨ימָה֙ לַ⁠כְּרָמִ֔ים נִרְאֶ֞ה אִם פָּֽרְחָ֤ה הַ⁠גֶּ֨פֶן֙ פִּתַּ֣ח הַ⁠סְּמָדַ֔ר הֵנֵ֖צוּ הָ⁠רִמּוֹנִ֑ים שָׁ֛ם אֶתֵּ֥ן אֶת ־ דֹּדַ֖⁠י לָֽ⁠ךְ ׃¹³⁽¹⁴⁾ הַֽ⁠דּוּדָאִ֣ים נָֽתְנוּ ־ רֵ֗יחַ וְ⁠עַל ־ פְּתָחֵ֨י⁠נוּ֙ כָּל ־ מְגָדִ֔ים חֲדָשִׁ֖ים גַּם ־ יְשָׁנִ֑ים דּוֹדִ֖⁠י צָפַ֥נְתִּי לָֽ⁠ךְ ׃

Chapter 8

¹ מִ֤י יִתֶּנְ⁠ךָ֙ כְּ⁠אָ֣ח לִ֔⁠י יוֹנֵ֖ק שְׁדֵ֣י אִמִּ֑⁠י אֶֽמְצָאֲ⁠ךָ֤ בַ⁠חוּץ֙ אֶשָׁ֣קְ⁠ךָ֔ גַּ֖ם לֹא ־ יָב֥וּזוּ לִֽ⁠י ׃² אֶנְהָֽגֲ⁠ךָ֗ אֲבִֽיאֲ⁠ךָ֛ אֶל ־ בֵּ֥ית אִמִּ֖⁠י תְּלַמְּדֵ֑⁠נִי אַשְׁקְ⁠ךָ֙ מִ⁠יַּ֣יִן הָ⁠רֶ֔קַח מֵ⁠עֲסִ֖יס רִמֹּנִֽ⁠י ׃³ שְׂמֹאל⁠וֹ֙ תַּ֣חַת רֹאשִׁ֔⁠י וִֽ⁠ימִינ֖⁠וֹ תְּחַבְּקֵֽ⁠נִי ׃⁴ הִשְׁבַּ֥עְתִּי אֶתְ⁠כֶ֖ם בְּנ֣וֹת יְרוּשָׁלִָ֑ם מַה ־ תָּעִ֧ירוּ ׀ וּֽ⁠מַה ־ תְּעֹֽרְר֛וּ אֶת ־ הָ⁠אַהֲבָ֖ה עַ֥ד שֶׁ⁠תֶּחְפָּֽץ ׃ס⁵ מִ֣י זֹ֗את עֹלָה֙ מִן ־ הַ⁠מִּדְבָּ֔ר מִתְרַפֶּ֖קֶת עַל ־ דּוֹדָ֑⁠הּ תַּ֤חַת הַ⁠תַּפּ֨וּחַ֙ עֽוֹרַרְתִּ֔י⁠ךָ שָׁ֚מָּ⁠ה חִבְּלַ֣תְ⁠ךָ אִמֶּ֔⁠ךָ שָׁ֖מָּ⁠ה חִבְּלָ֥ה יְלָדַֽתְ⁠ךָ ׃⁶ שִׂימֵ֨⁠נִי כַֽ⁠חוֹתָ֜ם עַל ־ לִבֶּ֗⁠ךָ כַּֽ⁠חוֹתָם֙ עַל ־ זְרוֹעֶ֔⁠ךָ כִּֽי ־ עַזָּ֤ה כַ⁠מָּ֨וֶת֙ אַהֲבָ֔ה קָשָׁ֥ה כִ⁠שְׁא֖וֹל קִנְאָ֑ה רְשָׁפֶ֕י⁠הָ רִשְׁפֵּ֕י אֵ֖שׁ שַׁלְהֶ֥בֶתְ יָֽה ׃⁷ מַ֣יִם רַבִּ֗ים לֹ֤א יֽוּכְלוּ֙ לְ⁠כַבּ֣וֹת אֶת ־ הָֽ⁠אַהֲבָ֔ה וּ⁠נְהָר֖וֹת לֹ֣א יִשְׁטְפ֑וּ⁠הָ אִם ־ יִתֵּ֨ן אִ֜ישׁ אֶת ־ כָּל ־ ה֤וֹן בֵּית⁠וֹ֙ בָּ⁠אַהֲבָ֔ה בּ֖וֹז יָב֥וּזוּ לֽ⁠וֹ ׃ס⁸ אָח֥וֹת לָ֨⁠נוּ֙ קְטַנָּ֔ה וְ⁠שָׁדַ֖יִם אֵ֣ין לָ֑⁠הּ מַֽה ־ נַּעֲשֶׂה֙ לַ⁠אֲחֹתֵ֔⁠נוּ בַּ⁠יּ֖וֹם שֶׁ⁠יְּדֻבַּר ־ בָּֽ⁠הּ ׃⁹ אִם ־ חוֹמָ֣ה הִ֔יא נִבְנֶ֥ה עָלֶ֖י⁠הָ טִ֣ירַת כָּ֑סֶף וְ⁠אִם ־ דֶּ֣לֶת הִ֔יא נָצ֥וּר עָלֶ֖י⁠הָ ל֥וּחַ אָֽרֶז ׃¹⁰ אֲנִ֣י חוֹמָ֔ה וְ⁠שָׁדַ֖⁠י כַּ⁠מִּגְדָּל֑וֹת אָ֛ז הָיִ֥יתִי בְ⁠עֵינָ֖י⁠ו כְּ⁠מוֹצְאֵ֥ת שָׁלֽוֹם ׃פ¹¹ כֶּ֣רֶם הָיָ֤ה לִ⁠שְׁלֹמֹה֙ בְּ⁠בַ֣עַל הָמ֔וֹן נָתַ֥ן אֶת ־ הַ⁠כֶּ֖רֶם לַ⁠נֹּטְרִ֑ים אִ֛ישׁ יָבִ֥א בְּ⁠פִרְי֖⁠וֹ אֶ֥לֶף כָּֽסֶף ׃¹² כָּרְמִ֥⁠י שֶׁ⁠לִּ֖⁠י לְ⁠פָנָ֑⁠י הָ⁠אֶ֤לֶף לְ⁠ךָ֙ שְׁלֹמֹ֔ה וּ⁠מָאתַ֖יִם לְ⁠נֹטְרִ֥ים אֶת ־ פִּרְיֽ⁠וֹ ׃¹³ הַ⁠יוֹשֶׁ֣בֶת בַּ⁠גַּנִּ֗ים חֲבֵרִ֛ים מַקְשִׁיבִ֥ים לְ⁠קוֹלֵ֖⁠ךְ הַשְׁמִיעִֽי⁠נִי ׃¹⁴ בְּרַ֣ח ׀ דּוֹדִ֗⁠י וּֽ⁠דְמֵה ־ לְ⁠ךָ֤ לִ⁠צְבִי֙ א֚וֹ לְ⁠עֹ֣פֶר הָֽ⁠אַיָּלִ֔ים עַ֖ל הָרֵ֥י בְשָׂמִֽים ׃

Isaiah

Chapter 1

¹ חֲזוֹן֙ יְשַֽׁעְיָ֣הוּ בֶן ־ אָמ֔וֹץ אֲשֶׁ֣ר חָזָ֔ה עַל ־ יְהוּדָ֖ה וִ⁠ירוּשָׁלִָ֑ם בִּ⁠ימֵ֨י עֻזִּיָּ֧הוּ יוֹתָ֛ם אָחָ֥ז יְחִזְקִיָּ֖הוּ מַלְכֵ֥י יְהוּדָֽה ׃² שִׁמְע֤וּ שָׁמַ֨יִם֙ וְ⁠הַאֲזִ֣ינִי אֶ֔רֶץ כִּ֥י יְהוָ֖ה דִּבֵּ֑ר בָּנִים֙ גִּדַּ֣לְתִּי וְ⁠רוֹמַ֔מְתִּי וְ⁠הֵ֖ם פָּ֥שְׁעוּ בִֽ⁠י ׃³ יָדַ֥ע שׁוֹר֙ קֹנֵ֔⁠הוּ וַ⁠חֲמ֖וֹר אֵב֣וּס בְּעָלָ֑י⁠ו יִשְׂרָאֵל֙ לֹ֣א יָדַ֔ע עַמִּ֖⁠י לֹ֥א הִתְבּוֹנָֽן ׃⁴ ה֣וֹי ׀ גּ֣וֹי חֹטֵ֗א עַ֚ם כֶּ֣בֶד עָוֺ֔ן זֶ֣רַע מְרֵעִ֔ים בָּנִ֖ים מַשְׁחִיתִ֑ים עָזְב֣וּ אֶת ־ יְהוָ֗ה נִֽאֲצ֛וּ אֶת ־ קְד֥וֹשׁ יִשְׂרָאֵ֖ל נָזֹ֥רוּ אָחֽוֹר ׃⁵ עַ֣ל מֶ֥ה תֻכּ֛וּ ע֖וֹד תּוֹסִ֣יפוּ סָרָ֑ה כָּל ־ רֹ֣אשׁ לָ⁠חֳלִ֔י וְ⁠כָל ־ לֵבָ֖ב דַּוָּֽי ׃⁶ מִ⁠כַּף ־ רֶ֤גֶל וְ⁠עַד ־ רֹאשׁ֙ אֵֽין ־ בּ֣⁠וֹ מְתֹ֔ם פֶּ֥צַע וְ⁠חַבּוּרָ֖ה וּ⁠מַכָּ֣ה טְרִיָּ֑ה לֹא ־ זֹ֨רוּ֙ וְ⁠לֹ֣א חֻבָּ֔שׁוּ וְ⁠לֹ֥א רֻכְּכָ֖ה בַּ⁠שָּֽׁמֶן ׃⁷ אַרְצְ⁠כֶ֣ם שְׁמָמָ֔ה עָרֵי⁠כֶ֖ם שְׂרֻפ֣וֹת אֵ֑שׁ אַדְמַתְ⁠כֶ֗ם לְ⁠נֶגְדְּ⁠כֶם֙ זָרִים֙ אֹכְלִ֣ים אֹתָ֔⁠הּ וּ⁠שְׁמָמָ֖ה כְּ⁠מַהְפֵּכַ֥ת זָרִֽים ׃⁸ וְ⁠נוֹתְרָ֥ה בַת ־ צִיּ֖וֹן כְּ⁠סֻכָּ֣ה בְ⁠כָ֑רֶם כִּ⁠מְלוּנָ֥ה בְ⁠מִקְשָׁ֖ה כְּ⁠עִ֥יר נְצוּרָֽה ׃⁹ לוּלֵי֙ יְהוָ֣ה צְבָא֔וֹת הוֹתִ֥יר לָ֛⁠נוּ שָׂרִ֖יד כִּ⁠מְעָ֑ט כִּ⁠סְדֹ֣ם הָיִ֔ינוּ לַ⁠עֲמֹרָ֖ה דָּמִֽינוּ ׃ס¹⁰ שִׁמְע֥וּ דְבַר ־ יְהוָ֖ה קְצִינֵ֣י סְדֹ֑ם הַאֲזִ֛ינוּ תּוֹרַ֥ת אֱלֹהֵ֖י⁠נוּ עַ֥ם עֲמֹרָֽה ׃¹¹ לָ⁠מָּה ־ לִּ֤⁠י רֹב ־ זִבְחֵי⁠כֶם֙ יֹאמַ֣ר יְהוָ֔ה שָׂבַ֛עְתִּי עֹל֥וֹת אֵילִ֖ים וְ⁠חֵ֣לֶב מְרִיאִ֑ים וְ⁠דַ֨ם פָּרִ֧ים וּ⁠כְבָשִׂ֛ים וְ⁠עַתּוּדִ֖ים לֹ֥א חָפָֽצְתִּי ׃¹² כִּ֣י תָבֹ֔אוּ לֵ⁠רָא֖וֹת פָּנָ֑⁠י מִי ־ בִקֵּ֥שׁ זֹ֛את מִ⁠יֶּדְ⁠כֶ֖ם רְמֹ֥ס חֲצֵרָֽ⁠י ׃¹³ לֹ֣א תוֹסִ֗יפוּ הָבִיא֙ מִנְחַת ־ שָׁ֔וְא קְטֹ֧רֶת תּוֹעֵבָ֛ה הִ֖יא לִ֑⁠י חֹ֤דֶשׁ וְ⁠שַׁבָּת֙ קְרֹ֣א מִקְרָ֔א לֹא ־ אוּכַ֥ל אָ֖וֶן וַ⁠עֲצָרָֽה ׃¹⁴ חָדְשֵׁי⁠כֶ֤ם וּ⁠מוֹעֲדֵי⁠כֶם֙ שָׂנְאָ֣ה נַפְשִׁ֔⁠י הָי֥וּ עָלַ֖⁠י לָ⁠טֹ֑רַח נִלְאֵ֖יתִי נְשֹֽׂא ׃¹⁵ וּ⁠בְ⁠פָרִשְׂ⁠כֶ֣ם כַּפֵּי⁠כֶ֗ם אַעְלִ֤ים עֵינַ⁠י֙ מִ⁠כֶּ֔ם גַּ֛ם כִּֽי ־ תַרְבּ֥וּ תְפִלָּ֖ה אֵינֶ֣⁠נִּי שֹׁמֵ֑עַ יְדֵי⁠כֶ֖ם דָּמִ֥ים מָלֵֽאוּ ׃¹⁶ רַחֲצוּ֙ הִזַּכּ֔וּ הָסִ֛ירוּ רֹ֥עַ מַעַלְלֵי⁠כֶ֖ם מִ⁠נֶּ֣גֶד עֵינָ֑⁠י חִדְל֖וּ הָרֵֽעַ ׃¹⁷ לִמְד֥וּ הֵיטֵ֛ב דִּרְשׁ֥וּ מִשְׁפָּ֖ט אַשְּׁר֣וּ חָמ֑וֹץ שִׁפְט֣וּ יָת֔וֹם רִ֖יבוּ אַלְמָנָֽה ׃ס¹⁸ לְכוּ ־ נָ֛א וְ⁠נִוָּֽכְחָ֖ה יֹאמַ֣ר יְהוָ֑ה אִם ־ יִֽהְי֨וּ חֲטָאֵי⁠כֶ֤ם כַּ⁠שָּׁנִים֙ כַּ⁠שֶּׁ֣לֶג יַלְבִּ֔ינוּ אִם ־ יַאְדִּ֥ימוּ כַ⁠תּוֹלָ֖ע כַּ⁠צֶּ֥מֶר יִהְיֽוּ ׃¹⁹ אִם ־ תֹּאב֖וּ וּ⁠שְׁמַעְתֶּ֑ם ט֥וּב הָ⁠אָ֖רֶץ תֹּאכֵֽלוּ ׃²⁰ וְ⁠אִם ־ תְּמָאֲנ֖וּ וּ⁠מְרִיתֶ֑ם חֶ֣רֶב תְּאֻכְּל֔וּ כִּ֛י פִּ֥י יְהוָ֖ה דִּבֵּֽר ׃ס²¹ אֵיכָה֙ הָיְתָ֣ה לְ⁠זוֹנָ֔ה קִרְיָ֖ה נֶאֱמָנָ֑ה מְלֵאֲתִ֣י מִשְׁפָּ֗ט צֶ֛דֶק יָלִ֥ין בָּ֖⁠הּ וְ⁠עַתָּ֥ה מְרַצְּחִֽים ׃²² כַּסְפֵּ֖⁠ךְ הָיָ֣ה לְ⁠סִיגִ֑ים סָבְאֵ֖⁠ךְ מָה֥וּל בַּ⁠מָּֽיִם ׃²³ שָׂרַ֣יִ⁠ךְ סוֹרְרִ֗ים וְ⁠חַבְרֵי֙ גַּנָּבִ֔ים כֻּלּ⁠וֹ֙ אֹהֵ֣ב שֹׁ֔חַד וְ⁠רֹדֵ֖ף שַׁלְמֹנִ֑ים יָתוֹם֙ לֹ֣א יִשְׁפֹּ֔טוּ וְ⁠רִ֥יב אַלְמָנָ֖ה לֹֽא ־ יָב֥וֹא אֲלֵי⁠הֶֽם ׃פ²⁴ לָ⁠כֵ֗ן נְאֻ֤ם הָֽ⁠אָדוֹן֙ יְהוָ֣ה צְבָא֔וֹת אֲבִ֖יר יִשְׂרָאֵ֑ל ה֚וֹי אֶנָּחֵ֣ם מִ⁠צָּרַ֔⁠י וְ⁠אִנָּקְמָ֖ה מֵ⁠אוֹיְבָֽ⁠י ׃²⁵ וְ⁠אָשִׁ֤יבָה יָדִ⁠י֙ עָלַ֔יִ⁠ךְ וְ⁠אֶצְרֹ֥ף כַּ⁠בֹּ֖ר סִיגָ֑יִ⁠ךְ וְ⁠אָסִ֖ירָה כָּל ־ בְּדִילָֽיִ⁠ךְ ׃²⁶ וְ⁠אָשִׁ֤יבָה שֹׁפְטַ֨יִ⁠ךְ֙ כְּ⁠בָ⁠רִ֣אשֹׁנָ֔ה וְ⁠יֹעֲצַ֖יִ⁠ךְ כְּ⁠בַ⁠תְּחִלָּ֑ה אַחֲרֵי ־ כֵ֗ן יִקָּ֤רֵא לָ⁠ךְ֙ עִ֣יר הַ⁠צֶּ֔דֶק קִרְיָ֖ה נֶאֱמָנָֽה ׃²⁷ צִיּ֖וֹן בְּ⁠מִשְׁפָּ֣ט תִּפָּדֶ֑ה וְ⁠שָׁבֶ֖י⁠הָ בִּ⁠צְדָקָֽה ׃²⁸ וְ⁠שֶׁ֧בֶר פֹּשְׁעִ֛ים וְ⁠חַטָּאִ֖ים יַחְדָּ֑ו וְ⁠עֹזְבֵ֥י יְהוָ֖ה יִכְלֽוּ ׃²⁹ כִּ֣י יֵבֹ֔שׁוּ מֵ⁠אֵילִ֖ים אֲשֶׁ֣ר חֲמַדְתֶּ֑ם וְ⁠תַ֨חְפְּר֔וּ מֵ⁠הַ⁠גַּנּ֖וֹת אֲשֶׁ֥ר בְּחַרְתֶּֽם ׃³⁰ כִּ֣י תִֽהְי֔וּ כְּ⁠אֵלָ֖ה נֹבֶ֣לֶת עָלֶ֑⁠הָ וּֽ⁠כְ⁠גַנָּ֔ה אֲשֶׁר ־ מַ֖יִם אֵ֥ין לָֽ⁠הּ ׃³¹ וְ⁠הָיָ֤ה הֶ⁠חָסֹן֙ לִ⁠נְעֹ֔רֶת וּ⁠פֹעֲל֖⁠וֹ לְ⁠נִיצ֑וֹץ וּ⁠בָעֲר֧וּ שְׁנֵי⁠הֶ֛ם יַחְדָּ֖ו וְ⁠אֵ֥ין מְכַבֶּֽה ׃ס

Chapter 2

¹ הַ⁠דָּבָר֙ אֲשֶׁ֣ר חָזָ֔ה יְשַֽׁעְיָ֖הוּ בֶּן ־ אָמ֑וֹץ עַל ־ יְהוּדָ֖ה וִ⁠ירוּשָׁלִָֽם ׃² וְ⁠הָיָ֣ה ׀ בְּ⁠אַחֲרִ֣ית הַ⁠יָּמִ֗ים נָכ֨וֹן יִֽהְיֶ֜ה הַ֤ר בֵּית ־ יְהוָה֙ בְּ⁠רֹ֣אשׁ הֶ⁠הָרִ֔ים וְ⁠נִשָּׂ֖א מִ⁠גְּבָע֑וֹת וְ⁠נָהֲר֥וּ אֵלָ֖י⁠ו כָּל ־ הַ⁠גּוֹיִֽם ׃³ וְֽ⁠הָלְכ֞וּ עַמִּ֣ים רַבִּ֗ים וְ⁠אָמְרוּ֙ לְכ֣וּ ׀ וְ⁠נַעֲלֶ֣ה אֶל ־ הַר ־ יְהוָ֗ה אֶל ־ בֵּית֙ אֱלֹהֵ֣י יַעֲקֹ֔ב וְ⁠יֹרֵ֨⁠נוּ֙ מִ⁠דְּרָכָ֔י⁠ו וְ⁠נֵלְכָ֖ה בְּ⁠אֹרְחֹתָ֑י⁠ו כִּ֤י מִ⁠צִּיּוֹן֙ תֵּצֵ֣א תוֹרָ֔ה וּ⁠דְבַר ־ יְהוָ֖ה מִ⁠ירוּשָׁלִָֽם ׃⁴ וְ⁠שָׁפַט֙ בֵּ֣ין הַ⁠גּוֹיִ֔ם וְ⁠הוֹכִ֖יחַ לְ⁠עַמִּ֣ים רַבִּ֑ים וְ⁠כִתְּת֨וּ חַרְבוֹתָ֜⁠ם לְ⁠אִתִּ֗ים וַ⁠חֲנִיתֽוֹתֵי⁠הֶם֙ לְ⁠מַזְמֵר֔וֹת לֹא ־ יִשָּׂ֨א ג֤וֹי אֶל ־ גּוֹי֙ חֶ֔רֶב וְ⁠לֹא ־ יִלְמְד֥וּ ע֖וֹד מִלְחָמָֽה ׃פ⁵ בֵּ֖ית יַעֲקֹ֑ב לְכ֥וּ וְ⁠נֵלְכָ֖ה בְּ⁠א֥וֹר יְהוָֽה ׃⁶ כִּ֣י נָטַ֗שְׁתָּה עַמְּ⁠ךָ֙ בֵּ֣ית יַעֲקֹ֔ב כִּ֤י מָלְאוּ֙ מִ⁠קֶּ֔דֶם וְ⁠עֹֽנְנִ֖ים כַּ⁠פְּלִשְׁתִּ֑ים וּ⁠בְ⁠יַלְדֵ֥י נָכְרִ֖ים יַשְׂפִּֽיקוּ ׃⁷ וַ⁠תִּמָּלֵ֤א אַרְצ⁠וֹ֙ כֶּ֣סֶף וְ⁠זָהָ֔ב וְ⁠אֵ֥ין קֵ֖צֶה לְ⁠אֹצְרֹתָ֑י⁠ו וַ⁠תִּמָּלֵ֤א אַרְצ⁠וֹ֙ סוּסִ֔ים וְ⁠אֵ֥ין קֵ֖צֶה לְ⁠מַרְכְּבֹתָֽי⁠ו ׃⁸ וַ⁠תִּמָּלֵ֥א אַרְצ֖⁠וֹ אֱלִילִ֑ים לְ⁠מַעֲשֵׂ֤ה יָדָי⁠ו֙ יִֽשְׁתַּחֲו֔וּ לַ⁠אֲשֶׁ֥ר עָשׂ֖וּ אֶצְבְּעֹתָֽי⁠ו ׃⁹ וַ⁠יִּשַּׁ֥ח אָדָ֖ם וַ⁠יִּשְׁפַּל ־ אִ֑ישׁ וְ⁠אַל ־ תִּשָּׂ֖א לָ⁠הֶֽם ׃¹⁰ בּ֣וֹא בַ⁠צּ֔וּר וְ⁠הִטָּמֵ֖ן בֶּֽ⁠עָפָ֑ר מִ⁠פְּנֵי֙ פַּ֣חַד יְהוָ֔ה וּ⁠מֵ⁠הֲדַ֖ר גְּאֹנֽ⁠וֹ ׃¹¹ עֵינֵ֞י גַּבְה֤וּת אָדָם֙ שָׁפֵ֔ל וְ⁠שַׁ֖ח ר֣וּם אֲנָשִׁ֑ים וְ⁠נִשְׂגַּ֧ב יְהוָ֛ה לְ⁠בַדּ֖⁠וֹ בַּ⁠יּ֥וֹם הַ⁠הֽוּא ׃ס¹² כִּ֣י י֞וֹם לַ⁠יהוָ֧ה צְבָא֛וֹת עַ֥ל כָּל ־ גֵּאֶ֖ה וָ⁠רָ֑ם וְ⁠עַ֖ל כָּל ־ נִשָּׂ֥א וְ⁠שָׁפֵֽל ׃¹³ וְ⁠עַל֙ כָּל ־ אַרְזֵ֣י הַ⁠לְּבָנ֔וֹן הָ⁠רָמִ֖ים וְ⁠הַ⁠נִּשָּׂאִ֑ים וְ⁠עַ֖ל כָּל ־ אַלּוֹנֵ֥י הַ⁠בָּשָֽׁן ׃¹⁴ וְ⁠עַ֖ל כָּל ־ הֶ⁠הָרִ֣ים הָ⁠רָמִ֑ים וְ⁠עַ֖ל כָּל ־ הַ⁠גְּבָע֥וֹת הַ⁠נִּשָּׂאֽוֹת ׃¹⁵ וְ⁠עַ֖ל כָּל ־ מִגְדָּ֣ל גָּבֹ֑הַ וְ⁠עַ֖ל כָּל ־ חוֹמָ֥ה בְצוּרָֽה ׃¹⁶ וְ⁠עַ֖ל כָּל ־ אֳנִיּ֣וֹת תַּרְשִׁ֑ישׁ וְ⁠עַ֖ל כָּל ־ שְׂכִיּ֥וֹת הַ⁠חֶמְדָּֽה ׃¹⁷ וְ⁠שַׁח֙ גַּבְה֣וּת הָ⁠אָדָ֔ם וְ⁠שָׁפֵ֖ל ר֣וּם אֲנָשִׁ֑ים וְ⁠נִשְׂגַּ֧ב יְהוָ֛ה לְ⁠בַדּ֖⁠וֹ בַּ⁠יּ֥וֹם הַ⁠הֽוּא ׃¹⁸ וְ⁠הָ⁠אֱלִילִ֖ים כָּלִ֥יל יַחֲלֹֽף ׃¹⁹ וּ⁠בָ֨אוּ֙ בִּ⁠מְעָר֣וֹת צֻרִ֔ים וּ⁠בִ⁠מְחִלּ֖וֹת עָפָ֑ר מִ⁠פְּנֵ֞י פַּ֤חַד יְהוָה֙ וּ⁠מֵ⁠הֲדַ֣ר גְּאוֹנ֔⁠וֹ בְּ⁠קוּמ֖⁠וֹ לַ⁠עֲרֹ֥ץ הָ⁠אָֽרֶץ ׃²⁰ בַּ⁠יּ֤וֹם הַ⁠הוּא֙ יַשְׁלִ֣יךְ הָ⁠אָדָ֔ם אֵ֚ת אֱלִילֵ֣י כַסְפּ֔⁠וֹ וְ⁠אֵ֖ת אֱלִילֵ֣י זְהָב֑⁠וֹ אֲשֶׁ֤ר עָֽשׂוּ ־ ל⁠וֹ֙ לְ⁠הִֽשְׁתַּחֲוֺ֔ת לַ⁠חְפֹּ֥ר פֵּר֖וֹת וְ⁠לָ⁠עֲטַלֵּפִֽים ׃²¹ לָ⁠בוֹא֙ בְּ⁠נִקְר֣וֹת הַ⁠צֻּרִ֔ים וּ⁠בִ⁠סְעִפֵ֖י הַ⁠סְּלָעִ֑ים מִ⁠פְּנֵ֞י פַּ֤חַד יְהוָה֙ וּ⁠מֵ⁠הֲדַ֣ר גְּאוֹנ֔⁠וֹ בְּ⁠קוּמ֖⁠וֹ לַ⁠עֲרֹ֥ץ הָ⁠אָֽרֶץ ׃²² חִדְל֤וּ לָ⁠כֶם֙ מִן ־ הָ֣⁠אָדָ֔ם אֲשֶׁ֥ר נְשָׁמָ֖ה בְּ⁠אַפּ֑⁠וֹ כִּֽי ־ בַ⁠מֶּ֥ה נֶחְשָׁ֖ב הֽוּא ׃פ

Chapter 3

¹ כִּי֩ הִנֵּ֨ה הָ⁠אָד֜וֹן יְהוָ֣ה צְבָא֗וֹת מֵסִ֤יר מִ⁠ירוּשָׁלִַ֨ם֙ וּ⁠מִ֣⁠יהוּדָ֔ה מַשְׁעֵ֖ן וּ⁠מַשְׁעֵנָ֑ה כֹּ֚ל מִשְׁעַן ־ לֶ֔חֶם וְ⁠כֹ֖ל מִשְׁעַן ־ מָֽיִם ׃² גִּבּ֖וֹר וְ⁠אִ֣ישׁ מִלְחָמָ֑ה שׁוֹפֵ֥ט וְ⁠נָבִ֖יא וְ⁠קֹסֵ֥ם וְ⁠זָקֵֽן ׃³ שַׂר ־ חֲמִשִּׁ֖ים וּ⁠נְשׂ֣וּא פָנִ֑ים וְ⁠יוֹעֵ֛ץ וַ⁠חֲכַ֥ם חֲרָשִׁ֖ים וּ⁠נְב֥וֹן לָֽחַשׁ ׃⁴ וְ⁠נָתַתִּ֥י נְעָרִ֖ים שָׂרֵי⁠הֶ֑ם וְ⁠תַעֲלוּלִ֖ים יִמְשְׁלוּ ־ בָֽ⁠ם ׃⁵ וְ⁠נִגַּ֣שׂ הָ⁠עָ֔ם אִ֥ישׁ בְּ⁠אִ֖ישׁ וְ⁠אִ֣ישׁ בְּ⁠רֵעֵ֑⁠הוּ יִרְהֲב֗וּ הַ⁠נַּ֨עַר֙ בַּ⁠זָּקֵ֔ן וְ⁠הַ⁠נִּקְלֶ֖ה בַּ⁠נִּכְבָּֽד ׃⁶ כִּֽי ־ יִתְפֹּ֨שׂ אִ֤ישׁ בְּ⁠אָחִי⁠ו֙ בֵּ֣ית אָבִ֔י⁠ו שִׂמְלָ֣ה לְ⁠כָ֔ה קָצִ֖ין תִּֽהְיֶה ־ לָּ֑⁠נוּ וְ⁠הַ⁠מַּכְשֵׁלָ֥ה הַ⁠זֹּ֖את תַּ֥חַת יָדֶֽ⁠ךָ ׃⁷ יִשָּׂא֩ בַ⁠יּ֨וֹם הַ⁠ה֤וּא ׀ לֵ⁠אמֹר֙ לֹא ־ אֶהְיֶ֣ה חֹבֵ֔שׁ וּ⁠בְ⁠בֵיתִ֕⁠י אֵ֥ין לֶ֖חֶם וְ⁠אֵ֣ין שִׂמְלָ֑ה לֹ֥א תְשִׂימֻ֖⁠נִי קְצִ֥ין עָֽם ׃⁸ כִּ֤י כָשְׁלָה֙ יְר֣וּשָׁלִַ֔ם וִ⁠יהוּדָ֖ה נָפָ֑ל כִּֽי ־ לְשׁוֹנָ֤⁠ם וּ⁠מַֽעַלְלֵי⁠הֶם֙ אֶל ־ יְהוָ֔ה לַ⁠מְר֖וֹת עֵנֵ֥י כְבוֹדֽ⁠וֹ ׃⁹ הַכָּרַ֤ת פְּנֵי⁠הֶם֙ עָ֣נְתָה בָּ֔⁠ם וְ⁠חַטָּאתָ֛⁠ם כִּ⁠סְדֹ֥ם הִגִּ֖ידוּ לֹ֣א כִחֵ֑דוּ א֣וֹי לְ⁠נַפְשָׁ֔⁠ם כִּֽי ־ גָמְל֥וּ לָ⁠הֶ֖ם רָעָֽה ׃¹⁰ אִמְר֥וּ צַדִּ֖יק כִּי ־ ט֑וֹב כִּֽי ־ פְרִ֥י מַעַלְלֵי⁠הֶ֖ם יֹאכֵֽלוּ ׃¹¹ א֖וֹי לְ⁠רָשָׁ֣ע רָ֑ע כִּֽי ־ גְמ֥וּל יָדָ֖י⁠ו יֵעָ֥שֶׂה לּֽ⁠וֹ ׃¹² עַמִּ⁠י֙ נֹגְשָׂ֣י⁠ו מְעוֹלֵ֔ל וְ⁠נָשִׁ֖ים מָ֣שְׁלוּ ב֑⁠וֹ עַמִּ⁠י֙ מְאַשְּׁרֶ֣י⁠ךָ מַתְעִ֔ים וְ⁠דֶ֥רֶךְ אֹֽרְחֹתֶ֖י⁠ךָ בִּלֵּֽעוּ ׃ס¹³ נִצָּ֥ב לָ⁠רִ֖יב יְהוָ֑ה וְ⁠עֹמֵ֖ד לָ⁠דִ֥ין עַמִּֽים ׃¹⁴ יְהוָה֙ בְּ⁠מִשְׁפָּ֣ט יָב֔וֹא עִם ־ זִקְנֵ֥י עַמּ֖⁠וֹ וְ⁠שָׂרָ֑י⁠ו וְ⁠אַתֶּם֙ בִּֽעַרְתֶּ֣ם הַ⁠כֶּ֔רֶם גְּזֵלַ֥ת הֶֽ⁠עָנִ֖י בְּ⁠בָתֵּי⁠כֶֽם ׃¹⁵ מ⁠ל⁠כם תְּדַכְּא֣וּ עַמִּ֔⁠י וּ⁠פְנֵ֥י עֲנִיִּ֖ים תִּטְחָ֑נוּ נְאֻם ־ אֲדֹנָ֥⁠י יְהוִ֖ה צְבָאֽוֹת ׃ס¹⁶ וַ⁠יֹּ֣אמֶר יְהוָ֗ה יַ֚עַן כִּ֤י גָֽבְהוּ֙ בְּנ֣וֹת צִיּ֔וֹן וַ⁠תֵּלַ֨כְנָה֙ נְטוּי֣וֹת ¹ גָּר֔וֹן וּֽ⁠מְשַׂקְּר֖וֹת עֵינָ֑יִם הָל֤וֹךְ וְ⁠טָפֹף֙ תֵּלַ֔כְנָה וּ⁠בְ⁠רַגְלֵי⁠הֶ֖ם תְּעַכַּֽסְנָה ׃¹⁷ וְ⁠שִׂפַּ֣ח אֲדֹנָ֔⁠י קָדְקֹ֖ד בְּנ֣וֹת צִיּ֑וֹן וַ⁠יהוָ֖ה פָּתְ⁠הֵ֥ן יְעָרֶֽה ׃ס¹⁸ בַּ⁠יּ֨וֹם הַ⁠ה֜וּא יָסִ֣יר אֲדֹנָ֗⁠י אֵ֣ת תִּפְאֶ֧רֶת הָ⁠עֲכָסִ֛ים וְ⁠הַ⁠שְּׁבִיסִ֖ים וְ⁠הַ⁠שַּׂהֲרֹנִֽים ׃¹⁹ הַ⁠נְּטִיפ֥וֹת וְ⁠הַ⁠שֵּׁיר֖וֹת וְ⁠הָֽ⁠רְעָלֽוֹת ׃²⁰ הַ⁠פְּאֵרִ֤ים וְ⁠הַ⁠צְּעָדוֹת֙ וְ⁠הַ⁠קִּשֻּׁרִ֔ים וּ⁠בָתֵּ֥י הַ⁠נֶּ֖פֶשׁ וְ⁠הַ⁠לְּחָשִֽׁים ׃²¹ הַ⁠טַּבָּע֖וֹת וְ⁠נִזְמֵ֥י הָ⁠אָֽף ׃²² הַ⁠מַּֽחֲלָצוֹת֙ וְ⁠הַ⁠מַּ֣עֲטָפ֔וֹת וְ⁠הַ⁠מִּטְפָּח֖וֹת וְ⁠הָ⁠חֲרִיטִֽים ׃²³ וְ⁠הַ⁠גִּלְיֹנִים֙ וְ⁠הַ⁠סְּדִינִ֔ים וְ⁠הַ⁠צְּנִיפ֖וֹת וְ⁠הָ⁠רְדִידִֽים ׃²⁴ וְ⁠הָיָה֩ תַ֨חַת בֹּ֜שֶׂם מַ֣ק יִֽהְיֶ֗ה וְ⁠תַ֨חַת חֲגוֹרָ֤ה נִקְפָּה֙ וְ⁠תַ֨חַת מַעֲשֶׂ֤ה מִקְשֶׁה֙ קָרְחָ֔ה וְ⁠תַ֥חַת פְּתִיגִ֖יל מַחֲגֹ֣רֶת שָׂ֑ק כִּי ־ תַ֖חַת יֹֽפִי ׃²⁵ מְתַ֖יִ⁠ךְ בַּ⁠חֶ֣רֶב יִפֹּ֑לוּ וּ⁠גְבוּרָתֵ֖⁠ךְ בַּ⁠מִּלְחָמָֽה ׃²⁶ וְ⁠אָנ֥וּ וְ⁠אָבְל֖וּ פְּתָחֶ֑י⁠הָ וְ⁠נִקָּ֖תָה לָ⁠אָ֥רֶץ תֵּשֵֽׁב ׃

¹K נטוות

Chapter 4

¹ וְ⁠הֶחֱזִיקוּ֩ שֶׁ֨בַע נָשִׁ֜ים בְּ⁠אִ֣ישׁ אֶחָ֗ד בַּ⁠יּ֤וֹם הַ⁠הוּא֙ לֵ⁠אמֹ֔ר לַחְמֵ֣⁠נוּ נֹאכֵ֔ל וְ⁠שִׂמְלָתֵ֖⁠נוּ נִלְבָּ֑שׁ רַ֗ק יִקָּרֵ֤א שִׁמְ⁠ךָ֙ עָלֵ֔י⁠נוּ אֱסֹ֖ף חֶרְפָּתֵֽ⁠נוּ ׃ס² בַּ⁠יּ֣וֹם הַ⁠ה֗וּא יִֽהְיֶה֙ צֶ֣מַח יְהוָ֔ה לִ⁠צְבִ֖י וּ⁠לְ⁠כָב֑וֹד וּ⁠פְרִ֤י הָ⁠אָ֨רֶץ֙ לְ⁠גָא֣וֹן וּ⁠לְ⁠תִפְאֶ֔רֶת לִ⁠פְלֵיטַ֖ת יִשְׂרָאֵֽל ׃³ וְ⁠הָיָ֣ה ׀ הַ⁠נִּשְׁאָ֣ר בְּ⁠צִיּ֗וֹן וְ⁠הַ⁠נּוֹתָר֙ בִּ⁠יר֣וּשָׁלִַ֔ם קָד֖וֹשׁ יֵאָ֣מֶר ל֑⁠וֹ כָּל ־ הַ⁠כָּת֥וּב לַ⁠חַיִּ֖ים בִּ⁠ירוּשָׁלִָֽם ׃⁴ אִ֣ם ׀ רָחַ֣ץ אֲדֹנָ֗⁠י אֵ֚ת צֹאַ֣ת בְּנוֹת ־ צִיּ֔וֹן וְ⁠אֶת ־ דְּמֵ֥י יְרוּשָׁלִַ֖ם יָדִ֣יחַ מִ⁠קִּרְבָּ֑⁠הּ בְּ⁠ר֥וּחַ מִשְׁפָּ֖ט וּ⁠בְ⁠ר֥וּחַ בָּעֵֽר ׃⁵ וּ⁠בָרָ֣א יְהוָ֡ה עַל֩ כָּל ־ מְכ֨וֹן הַר ־ צִיּ֜וֹן וְ⁠עַל ־ מִקְרָאֶ֗⁠הָ עָנָ֤ן ׀ יוֹמָם֙ וְ⁠עָשָׁ֔ן וְ⁠נֹ֛גַהּ אֵ֥שׁ לֶהָבָ֖ה לָ֑יְלָה כִּ֥י עַל ־ כָּל ־ כָּב֖וֹד חֻפָּֽה ׃⁶ וְ⁠סֻכָּ֛ה תִּהְיֶ֥ה לְ⁠צֵל ־ יוֹמָ֖ם מֵ⁠חֹ֑רֶב וּ⁠לְ⁠מַחְסֶה֙ וּ⁠לְ⁠מִסְתּ֔וֹר מִ⁠זֶּ֖רֶם וּ⁠מִ⁠מָּטָֽר ׃פ

Chapter 5

¹ אָשִׁ֤ירָה נָּא֙ לִֽ⁠ידִידִ֔⁠י שִׁירַ֥ת דּוֹדִ֖⁠י לְ⁠כַרְמ֑⁠וֹ כֶּ֛רֶם הָיָ֥ה לִֽ⁠ידִידִ֖⁠י בְּ⁠קֶ֥רֶן בֶּן ־ שָֽׁמֶן ׃² וַֽ⁠יְעַזְּקֵ֣⁠הוּ וַֽ⁠יְסַקְּלֵ֗⁠הוּ וַ⁠יִּטָּעֵ֨⁠הוּ֙ שֹׂרֵ֔ק וַ⁠יִּ֤בֶן מִגְדָּל֙ בְּ⁠תוֹכ֔⁠וֹ וְ⁠גַם ־ יֶ֖קֶב חָצֵ֣ב בּ֑⁠וֹ וַ⁠יְקַ֛ו לַ⁠עֲשׂ֥וֹת עֲנָבִ֖ים וַ⁠יַּ֥עַשׂ בְּאֻשִֽׁים ׃³ וְ⁠עַתָּ֛ה יוֹשֵׁ֥ב יְרוּשָׁלִַ֖ם וְ⁠אִ֣ישׁ יְהוּדָ֑ה שִׁפְטוּ ־ נָ֕א בֵּינִ֖⁠י וּ⁠בֵ֥ין כַּרְמִֽ⁠י ׃⁴ מַה ־ לַּ⁠עֲשׂ֥וֹת עוֹד֙ לְ⁠כַרְמִ֔⁠י וְ⁠לֹ֥א עָשִׂ֖יתִי בּ֑⁠וֹ מַדּ֧וּעַ קִוֵּ֛יתִי לַ⁠עֲשׂ֥וֹת עֲנָבִ֖ים וַ⁠יַּ֥עַשׂ בְּאֻשִֽׁים ׃⁵ וְ⁠עַתָּה֙ אוֹדִֽיעָה ־ נָּ֣א אֶתְ⁠כֶ֔ם אֵ֛ת אֲשֶׁר ־ אֲנִ֥י עֹשֶׂ֖ה לְ⁠כַרְמִ֑⁠י הָסֵ֤ר מְשׂוּכָּת⁠וֹ֙ וְ⁠הָיָ֣ה לְ⁠בָעֵ֔ר פָּרֹ֥ץ גְּדֵר֖⁠וֹ וְ⁠הָיָ֥ה לְ⁠מִרְמָֽס ׃⁶ וַ⁠אֲשִׁיתֵ֣⁠הוּ בָתָ֗ה לֹ֤א יִזָּמֵר֙ וְ⁠לֹ֣א יֵעָדֵ֔ר וְ⁠עָלָ֥ה שָׁמִ֖יר וָ⁠שָׁ֑יִת וְ⁠עַ֤ל הֶ⁠עָבִים֙ אֲצַוֶּ֔ה מֵ⁠הַמְטִ֥יר עָלָ֖י⁠ו מָטָֽר ׃⁷ כִּ֣י כֶ֜רֶם יְהוָ֤ה צְבָאוֹת֙ בֵּ֣ית יִשְׂרָאֵ֔ל וְ⁠אִ֣ישׁ יְהוּדָ֔ה נְטַ֖ע שַׁעֲשׁוּעָ֑י⁠ו וַ⁠יְקַ֤ו לְ⁠מִשְׁפָּט֙ וְ⁠הִנֵּ֣ה מִשְׂפָּ֔ח לִ⁠צְדָקָ֖ה וְ⁠הִנֵּ֥ה צְעָקָֽה ׃ס⁸ ה֗וֹי מַגִּיעֵ֥י בַ֨יִת֙ בְּ⁠בַ֔יִת שָׂדֶ֥ה בְ⁠שָׂדֶ֖ה יַקְרִ֑יבוּ עַ֚ד אֶ֣פֶס מָק֔וֹם וְ⁠הֽוּשַׁבְתֶּ֥ם לְ⁠בַדְּ⁠כֶ֖ם בְּ⁠קֶ֥רֶב הָ⁠אָֽרֶץ ׃⁹ בְּ⁠אָזְנָ֖⁠י יְהוָ֣ה צְבָא֑וֹת אִם ־ לֹ֞א בָּתִּ֤ים רַבִּים֙ לְ⁠שַׁמָּ֣ה יִֽהְי֔וּ גְּדֹלִ֥ים וְ⁠טוֹבִ֖ים מֵ⁠אֵ֥ין יוֹשֵֽׁב ׃¹⁰ כִּ֗י עֲשֶׂ֨רֶת֙ צִמְדֵּי ־ כֶ֔רֶם יַעֲשׂ֖וּ בַּ֣ת אֶחָ֑ת וְ⁠זֶ֥רַע חֹ֖מֶר יַעֲשֶׂ֥ה אֵיפָֽה ׃פ¹¹ ה֛וֹי מַשְׁכִּימֵ֥י בַ⁠בֹּ֖קֶר שֵׁכָ֣ר יִרְדֹּ֑פוּ מְאַחֲרֵ֣י בַ⁠נֶּ֔שֶׁף יַ֖יִן יַדְלִיקֵֽ⁠ם ׃¹² וְ⁠הָיָ֨ה כִנּ֜וֹר וָ⁠נֶ֗בֶל תֹּ֧ף וְ⁠חָלִ֛יל וָ⁠יַ֖יִן מִשְׁתֵּי⁠הֶ֑ם וְ⁠אֵ֨ת פֹּ֤עַל יְהוָה֙ לֹ֣א יַבִּ֔יטוּ וּ⁠מַעֲשֵׂ֥ה יָדָ֖י⁠ו לֹ֥א רָאֽוּ ׃¹³ לָ⁠כֵ֛ן גָּלָ֥ה עַמִּ֖⁠י מִ⁠בְּלִי ־ דָ֑עַת וּ⁠כְבוֹד⁠וֹ֙ מְתֵ֣י רָעָ֔ב וַ⁠הֲמוֹנ֖⁠וֹ צִחֵ֥ה צָמָֽא ׃¹⁴ לָ⁠כֵ֗ן הִרְחִ֤יבָה שְּׁאוֹל֙ נַפְשָׁ֔⁠הּ וּ⁠פָעֲרָ֥ה פִ֖י⁠הָ לִ⁠בְלִי ־ חֹ֑ק וְ⁠יָרַ֨ד הֲדָרָ֧⁠הּ וַ⁠הֲמוֹנָ֛⁠הּ וּ⁠שְׁאוֹנָ֖⁠הּ וְ⁠עָלֵ֥ז בָּֽ⁠הּ ׃¹⁵ וַ⁠יִּשַּׁ֥ח אָדָ֖ם וַ⁠יִּשְׁפַּל ־ אִ֑ישׁ וְ⁠עֵינֵ֥י גְבֹהִ֖ים תִּשְׁפַּֽלְנָה ׃¹⁶ וַ⁠יִּגְבַּ֛ה יְהוָ֥ה צְבָא֖וֹת בַּ⁠מִּשְׁפָּ֑ט וְ⁠הָ⁠אֵל֙ הַ⁠קָּד֔וֹשׁ נִקְדָּ֖שׁ בִּ⁠צְדָקָֽה ׃¹⁷ וְ⁠רָע֥וּ כְבָשִׂ֖ים כְּ⁠דָבְרָ֑⁠ם וְ⁠חָרְב֥וֹת מֵחִ֖ים גָּרִ֥ים יֹאכֵֽלוּ ׃¹⁸ ה֛וֹי מֹשְׁכֵ֥י הֶֽ⁠עָוֺ֖ן בְּ⁠חַבְלֵ֣י הַ⁠שָּׁ֑וְא וְ⁠כַ⁠עֲב֥וֹת הָ⁠עֲגָלָ֖ה חַטָּאָֽה ׃¹⁹ הָ⁠אֹמְרִ֗ים יְמַהֵ֧ר ׀ יָחִ֛ישָׁ⁠ה מַעֲשֵׂ֖⁠הוּ לְמַ֣עַן נִרְאֶ֑ה וְ⁠תִקְרַ֣ב וְ⁠תָב֗וֹאָ⁠ה עֲצַ֛ת קְד֥וֹשׁ יִשְׂרָאֵ֖ל וְ⁠נֵדָֽעָה ׃ס²⁰ ה֣וֹי הָ⁠אֹמְרִ֥ים לָ⁠רַ֛ע ט֖וֹב וְ⁠לַ⁠טּ֣וֹב רָ֑ע שָׂמִ֨ים חֹ֤שֶׁךְ לְ⁠אוֹר֙ וְ⁠א֣וֹר לְ⁠חֹ֔שֶׁךְ שָׂמִ֥ים מַ֛ר לְ⁠מָת֖וֹק וּ⁠מָת֥וֹק לְ⁠מָֽר ׃ס²¹ ה֖וֹי חֲכָמִ֣ים בְּ⁠עֵֽינֵי⁠הֶ֑ם וְ⁠נֶ֥גֶד פְּנֵי⁠הֶ֖ם נְבֹנִֽים ׃²² ה֕וֹי גִּבּוֹרִ֖ים לִ⁠שְׁתּ֣וֹת יָ֑יִן וְ⁠אַנְשֵׁי ־ חַ֖יִל לִ⁠מְסֹ֥ךְ שֵׁכָֽר ׃²³ מַצְדִּיקֵ֥י רָשָׁ֖ע עֵ֣קֶב שֹׁ֑חַד וְ⁠צִדְקַ֥ת צַדִּיקִ֖ים יָסִ֥ירוּ מִמֶּֽ⁠נּוּ ׃ס²⁴ לָ⁠כֵן֩ כֶּ⁠אֱכֹ֨ל קַ֜שׁ לְשׁ֣וֹן אֵ֗שׁ וַ⁠חֲשַׁ֤שׁ לֶֽהָבָה֙ יִרְפֶּ֔ה שָׁרְשָׁ⁠ם֙ כַּ⁠מָּ֣ק יִֽהְיֶ֔ה וּ⁠פִרְחָ֖⁠ם כָּ⁠אָבָ֣ק יַעֲלֶ֑ה כִּ֣י מָאֲס֗וּ אֵ֚ת תּוֹרַת֙ יְהוָ֣ה צְבָא֔וֹת וְ⁠אֵ֛ת אִמְרַ֥ת קְדֽוֹשׁ ־ יִשְׂרָאֵ֖ל נִאֵֽצוּ ׃²⁵ עַל ־ כֵּ֡ן חָרָה֩ אַף ־ יְהוָ֨ה בְּ⁠עַמּ֜⁠וֹ וַ⁠יֵּ֣ט יָד֧⁠וֹ עָלָ֣י⁠ו וַ⁠יַּכֵּ֗⁠הוּ וַֽ⁠יִּרְגְּזוּ֙ הֶֽ⁠הָרִ֔ים וַ⁠תְּהִ֧י נִבְלָתָ֛⁠ם כַּ⁠סּוּחָ֖ה בְּ⁠קֶ֣רֶב חוּצ֑וֹת בְּ⁠כָל ־ זֹאת֙ לֹא ־ שָׁ֣ב אַפּ֔⁠וֹ וְ⁠ע֖וֹד יָד֥⁠וֹ נְטוּיָֽה ׃²⁶ וְ⁠נָֽשָׂא ־ נֵ֤ס לַ⁠גּוֹיִם֙ מֵ⁠רָח֔וֹק וְ⁠שָׁ֥רַק ל֖⁠וֹ מִ⁠קְצֵ֣ה הָ⁠אָ֑רֶץ וְ⁠הִנֵּ֥ה מְהֵרָ֖ה קַ֥ל יָבֽוֹא ׃²⁷ אֵין ־ עָיֵ֤ף וְ⁠אֵין ־ כּוֹשֵׁל֙ בּ֔⁠וֹ לֹ֥א יָנ֖וּם וְ⁠לֹ֣א יִישָׁ֑ן וְ⁠לֹ֤א נִפְתַּח֙ אֵז֣וֹר חֲלָצָ֔י⁠ו וְ⁠לֹ֥א נִתַּ֖ק שְׂר֥וֹךְ נְעָלָֽי⁠ו ׃²⁸ אֲשֶׁ֤ר חִצָּי⁠ו֙ שְׁנוּנִ֔ים וְ⁠כָל ־ קַשְּׁתֹתָ֖י⁠ו דְּרֻכ֑וֹת פַּרְס֤וֹת סוּסָי⁠ו֙ כַּ⁠צַּ֣ר נֶחְשָׁ֔בוּ וְ⁠גַלְגִּלָּ֖י⁠ו כַּ⁠סּוּפָֽה ׃²⁹ שְׁאָגָ֥ה ל֖⁠וֹ כַּ⁠לָּבִ֑יא ו⁠שאג ¹ כַּ⁠כְּפִירִ֤ים וְ⁠יִנְהֹם֙ וְ⁠יֹאחֵ֣ז טֶ֔רֶף וְ⁠יַפְלִ֖יט וְ⁠אֵ֥ין מַצִּֽיל ׃³⁰ וְ⁠יִנְהֹ֥ם עָלָ֛י⁠ו בַּ⁠יּ֥וֹם הַ⁠ה֖וּא כְּ⁠נַהֲמַת ־ יָ֑ם וְ⁠נִבַּ֤ט לָ⁠אָ֨רֶץ֙ וְ⁠הִנֵּה ־ חֹ֔שֶׁךְ צַ֣ר וָ⁠א֔וֹר חָשַׁ֖ךְ בַּ⁠עֲרִיפֶֽי⁠הָ ׃פ

¹Q יִשְׁאַ֨ג

Chapter 6

¹ בִּ⁠שְׁנַת ־ מוֹת֙ הַ⁠מֶּ֣לֶךְ עֻזִּיָּ֔הוּ וָ⁠אֶרְאֶ֧ה אֶת ־ אֲדֹנָ֛⁠י יֹשֵׁ֥ב עַל ־ כִּסֵּ֖א רָ֣ם וְ⁠נִשָּׂ֑א וְ⁠שׁוּלָ֖י⁠ו מְלֵאִ֥ים אֶת ־ הַ⁠הֵיכָֽל ׃² שְׂרָפִ֨ים עֹמְדִ֤ים ׀ מִ⁠מַּ֨עַל֙ ל֔⁠וֹ שֵׁ֧שׁ כְּנָפַ֛יִם שֵׁ֥שׁ כְּנָפַ֖יִם לְ⁠אֶחָ֑ד בִּ⁠שְׁתַּ֣יִם ׀ יְכַסֶּ֣ה פָנָ֗י⁠ו וּ⁠בִ⁠שְׁתַּ֛יִם יְכַסֶּ֥ה רַגְלָ֖י⁠ו וּ⁠בִ⁠שְׁתַּ֥יִם יְעוֹפֵֽף ׃³ וְ⁠קָרָ֨א זֶ֤ה אֶל ־ זֶה֙ וְ⁠אָמַ֔ר קָד֧וֹשׁ ׀ קָד֛וֹשׁ קָד֖וֹשׁ יְהוָ֣ה צְבָא֑וֹת מְלֹ֥א כָל ־ הָ⁠אָ֖רֶץ כְּבוֹדֽ⁠וֹ ׃⁴ וַ⁠יָּנֻ֨עוּ֙ אַמּ֣וֹת הַ⁠סִּפִּ֔ים מִ⁠קּ֖וֹל הַ⁠קּוֹרֵ֑א וְ⁠הַ⁠בַּ֖יִת יִמָּלֵ֥א עָשָֽׁן ׃⁵ וָ⁠אֹמַ֞ר אֽוֹי ־ לִ֣⁠י כִֽי ־ נִדְמֵ֗יתִי כִּ֣י אִ֤ישׁ טְמֵֽא ־ שְׂפָתַ֨יִם֙ אָנֹ֔כִי וּ⁠בְ⁠תוֹךְ֙ עַם ־ טְמֵ֣א שְׂפָתַ֔יִם אָנֹכִ֖י יוֹשֵׁ֑ב כִּ֗י אֶת ־ הַ⁠מֶּ֛לֶךְ יְהוָ֥ה צְבָא֖וֹת רָא֥וּ עֵינָֽ⁠י ׃⁶ וַ⁠יָּ֣עָף אֵלַ֗⁠י אֶחָד֙ מִן ־ הַ⁠שְּׂרָפִ֔ים וּ⁠בְ⁠יָד֖⁠וֹ רִצְפָּ֑ה בְּ⁠מֶ֨לְקַחַ֔יִם לָקַ֖ח מֵ⁠עַ֥ל הַ⁠מִּזְבֵּֽחַ ׃⁷ וַ⁠יַּגַּ֣ע עַל ־ פִּ֔⁠י וַ⁠יֹּ֕אמֶר הִנֵּ֛ה נָגַ֥ע זֶ֖ה עַל ־ שְׂפָתֶ֑י⁠ךָ וְ⁠סָ֣ר עֲוֺנֶ֔⁠ךָ וְ⁠חַטָּאתְ⁠ךָ֖ תְּכֻפָּֽר ׃⁸ וָ⁠אֶשְׁמַ֞ע אֶת ־ ק֤וֹל אֲדֹנָ⁠י֙ אֹמֵ֔ר אֶת ־ מִ֥י אֶשְׁלַ֖ח וּ⁠מִ֣י יֵֽלֶךְ ־ לָ֑⁠נוּ וָ⁠אֹמַ֖ר הִנְ⁠נִ֥י שְׁלָחֵֽ⁠נִי ׃⁹ וַ⁠יֹּ֕אמֶר לֵ֥ךְ וְ⁠אָמַרְתָּ֖ לָ⁠עָ֣ם הַ⁠זֶּ֑ה שִׁמְע֤וּ שָׁמ֨וֹעַ֙ וְ⁠אַל ־ תָּבִ֔ינוּ וּ⁠רְא֥וּ רָא֖וֹ וְ⁠אַל ־ תֵּדָֽעוּ ׃¹⁰ הַשְׁמֵן֙ לֵב ־ הָ⁠עָ֣ם הַ⁠זֶּ֔ה וְ⁠אָזְנָ֥י⁠ו הַכְבֵּ֖ד וְ⁠עֵינָ֣י⁠ו הָשַׁ֑ע פֶּן ־ יִרְאֶ֨ה בְ⁠עֵינָ֜י⁠ו וּ⁠בְ⁠אָזְנָ֣י⁠ו יִשְׁמָ֗ע וּ⁠לְבָב֥⁠וֹ יָבִ֛ין וָ⁠שָׁ֖ב וְ⁠רָ֥פָא לֽ⁠וֹ ׃¹¹ וָ⁠אֹמַ֕ר עַד ־ מָתַ֖י אֲדֹנָ֑⁠י וַ⁠יֹּ֡אמֶר עַ֣ד אֲשֶׁר֩ אִם ־ שָׁא֨וּ עָרִ֜ים מֵ⁠אֵ֣ין יוֹשֵׁ֗ב וּ⁠בָתִּים֙ מֵ⁠אֵ֣ין אָדָ֔ם וְ⁠הָ⁠אֲדָמָ֖ה תִּשָּׁאֶ֥ה שְׁמָמָֽה ׃¹² וְ⁠רִחַ֥ק יְהוָ֖ה אֶת ־ הָ⁠אָדָ֑ם וְ⁠רַבָּ֥ה הָ⁠עֲזוּבָ֖ה בְּ⁠קֶ֥רֶב הָ⁠אָֽרֶץ ׃¹³ וְ⁠ע֥וֹד בָּ⁠הּ֙ עֲשִׂ֣רִיָּ֔ה וְ⁠שָׁ֖בָה וְ⁠הָיְתָ֣ה לְ⁠בָעֵ֑ר כָּ⁠אֵלָ֣ה וְ⁠כָ⁠אַלּ֗וֹן אֲשֶׁ֤ר בְּ⁠שַׁלֶּ֨כֶת֙ מַצֶּ֣בֶת בָּ֔⁠ם זֶ֥רַע קֹ֖דֶשׁ מַצַּבְתָּֽ⁠הּ ׃פ

Chapter 7

¹ וַ⁠יְהִ֡י בִּ⁠ימֵ֣י אָ֠חָז בֶּן ־ יוֹתָ֨ם בֶּן ־ עֻזִּיָּ֜הוּ מֶ֣לֶךְ יְהוּדָ֗ה עָלָ֣ה רְצִ֣ין מֶֽלֶךְ ־ אֲ֠רָם וּ⁠פֶ֨קַח בֶּן ־ רְמַלְיָ֤הוּ מֶֽלֶךְ ־ יִשְׂרָאֵל֙ יְר֣וּשָׁלִַ֔ם לַ⁠מִּלְחָמָ֖ה עָלֶ֑י⁠הָ וְ⁠לֹ֥א יָכֹ֖ל לְ⁠הִלָּחֵ֥ם עָלֶֽי⁠הָ ׃² וַ⁠יֻּגַּ֗ד לְ⁠בֵ֤ית דָּוִד֙ לֵ⁠אמֹ֔ר נָ֥חָֽה אֲרָ֖ם עַל ־ אֶפְרָ֑יִם וַ⁠יָּ֤נַע לְבָב⁠וֹ֙ וּ⁠לְבַ֣ב עַמּ֔⁠וֹ כְּ⁠נ֥וֹעַ עֲצֵי ־ יַ֖עַר מִ⁠פְּנֵי ־ רֽוּחַ ׃³ וַ⁠יֹּ֣אמֶר יְהוָה֮ אֶֽל ־ יְשַׁעְיָהוּ֒ צֵא ־ נָא֙ לִ⁠קְרַ֣את אָחָ֔ז אַתָּ֕ה וּ⁠שְׁאָ֖ר יָשׁ֣וּב בְּנֶ֑⁠ךָ אֶל ־ קְצֵ֗ה תְּעָלַת֙ הַ⁠בְּרֵכָ֣ה הָ⁠עֶלְיוֹנָ֔ה אֶל ־ מְסִלַּ֖ת שְׂדֵ֥ה כוֹבֵֽס ׃⁴ וְ⁠אָמַרְתָּ֣ אֵ֠לָי⁠ו הִשָּׁמֵ֨ר וְ⁠הַשְׁקֵ֜ט אַל ־ תִּירָ֗א וּ⁠לְבָבְ⁠ךָ֙ אַל ־ יֵרַ֔ךְ מִ⁠שְּׁנֵ֨י זַנְב֧וֹת הָ⁠אוּדִ֛ים הָ⁠עֲשֵׁנִ֖ים הָ⁠אֵ֑לֶּה בָּ⁠חֳרִי ־ אַ֛ף רְצִ֥ין וַ⁠אֲרָ֖ם וּ⁠בֶן ־ רְמַלְיָֽהוּ ׃⁵ יַ֗עַן כִּֽי ־ יָעַ֥ץ עָלֶ֛י⁠ךָ אֲרָ֖ם רָעָ֑ה אֶפְרַ֥יִם וּ⁠בֶן ־ רְמַלְיָ֖הוּ לֵ⁠אמֹֽר ׃⁶ נַעֲלֶ֤ה בִֽ⁠יהוּדָה֙ וּ⁠נְקִיצֶ֔⁠נָּה וְ⁠נַבְקִעֶ֖⁠נָּה אֵלֵ֑י⁠נוּ וְ⁠נַמְלִ֥יךְ מֶ֨לֶךְ֙ בְּ⁠תוֹכָ֔⁠הּ אֵ֖ת בֶּן ־ טָֽבְאַֽל ׃ס⁷ כֹּ֥ה אָמַ֖ר אֲדֹנָ֣⁠י יְהוִ֑ה לֹ֥א תָק֖וּם וְ⁠לֹ֥א תִֽהְיֶֽה ׃⁸ כִּ֣י רֹ֤אשׁ אֲרָם֙ דַּמֶּ֔שֶׂק וְ⁠רֹ֥אשׁ דַּמֶּ֖שֶׂק רְצִ֑ין וּ⁠בְ⁠ע֗וֹד שִׁשִּׁ֤ים וְ⁠חָמֵשׁ֙ שָׁנָ֔ה יֵחַ֥ת אֶפְרַ֖יִם מֵ⁠עָֽם ׃⁹ וְ⁠רֹ֤אשׁ אֶפְרַ֨יִם֙ שֹׁמְר֔וֹן וְ⁠רֹ֥אשׁ שֹׁמְר֖וֹן בֶּן ־ רְמַלְיָ֑הוּ אִ֚ם לֹ֣א תַאֲמִ֔ינוּ כִּ֖י לֹ֥א תֵאָמֵֽנוּ ׃ס¹⁰ וַ⁠יּ֣וֹסֶף יְהוָ֔ה דַּבֵּ֥ר אֶל ־ אָחָ֖ז לֵ⁠אמֹֽר ׃¹¹ שְׁאַל ־ לְ⁠ךָ֣ א֔וֹת מֵ⁠עִ֖ם יְהוָ֣ה אֱלֹהֶ֑י⁠ךָ הַעְמֵ֣ק שְׁאָ֔לָה א֖וֹ הַגְבֵּ֥הַּ לְ⁠מָֽעְלָ⁠ה ׃¹² וַ⁠יֹּ֖אמֶר אָחָ֑ז לֹא ־ אֶשְׁאַ֥ל וְ⁠לֹֽא ־ אֲנַסֶּ֖ה אֶת ־ יְהוָֽה ׃¹³ וַ⁠יֹּ֕אמֶר שִׁמְעוּ ־ נָ֖א בֵּ֣ית דָּוִ֑ד הַ⁠מְעַ֤ט מִ⁠כֶּם֙ הַלְא֣וֹת אֲנָשִׁ֔ים כִּ֥י תַלְא֖וּ גַּ֥ם אֶת ־ אֱלֹהָֽ⁠י ׃¹⁴ לָ֠⁠כֵן יִתֵּ֨ן אֲדֹנָ֥⁠י ה֛וּא לָ⁠כֶ֖ם א֑וֹת הִנֵּ֣ה הָ⁠עַלְמָ֗ה הָרָה֙ וְ⁠יֹלֶ֣דֶת בֵּ֔ן וְ⁠קָרָ֥את שְׁמ֖⁠וֹ עִמָּ֥נוּ אֵֽל ׃¹⁵ חֶמְאָ֥ה וּ⁠דְבַ֖שׁ יֹאכֵ֑ל לְ⁠דַעְתּ֛⁠וֹ מָא֥וֹס בָּ⁠רָ֖ע וּ⁠בָח֥וֹר בַּ⁠טּֽוֹב ׃¹⁶ כִּ֠י בְּ⁠טֶ֨רֶם יֵדַ֥ע הַ⁠נַּ֛עַר מָאֹ֥ס בָּ⁠רָ֖ע וּ⁠בָחֹ֣ר בַּ⁠טּ֑וֹב תֵּעָזֵ֤ב הָ⁠אֲדָמָה֙ אֲשֶׁ֣ר אַתָּ֣ה קָ֔ץ מִ⁠פְּנֵ֖י שְׁנֵ֥י מְלָכֶֽי⁠הָ ׃¹⁷ יָבִ֨יא יְהוָ֜ה עָלֶ֗י⁠ךָ וְ⁠עַֽל ־ עַמְּ⁠ךָ֮ וְ⁠עַל ־ בֵּ֣ית אָבִי⁠ךָ֒ יָמִים֙ אֲשֶׁ֣ר לֹא ־ בָ֔אוּ לְ⁠מִ⁠יּ֥וֹם סוּר ־ אֶפְרַ֖יִם מֵ⁠עַ֣ל יְהוּדָ֑ה אֵ֖ת מֶ֥לֶךְ אַשּֽׁוּר ׃פ¹⁸ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יִשְׁרֹ֤ק יְהוָה֙ לַ⁠זְּב֔וּב אֲשֶׁ֥ר בִּ⁠קְצֵ֖ה יְאֹרֵ֣י מִצְרָ֑יִם וְ⁠לַ֨⁠דְּבוֹרָ֔ה אֲשֶׁ֖ר בְּ⁠אֶ֥רֶץ אַשּֽׁוּר ׃¹⁹ וּ⁠בָ֨אוּ וְ⁠נָח֤וּ כֻלָּ⁠ם֙ בְּ⁠נַחֲלֵ֣י הַ⁠בַּתּ֔וֹת וּ⁠בִ⁠נְקִיקֵ֖י הַ⁠סְּלָעִ֑ים וּ⁠בְ⁠כֹל֙ הַ⁠נַּ֣עֲצוּצִ֔ים וּ⁠בְ⁠כֹ֖ל הַ⁠נַּהֲלֹלִֽים ׃²⁰ בַּ⁠יּ֣וֹם הַ⁠ה֡וּא יְגַלַּ֣ח אֲדֹנָ⁠י֩ בְּ⁠תַ֨עַר הַ⁠שְּׂכִירָ֜ה בְּ⁠עֶבְרֵ֤י נָהָר֙ בְּ⁠מֶ֣לֶךְ אַשּׁ֔וּר אֶת ־ הָ⁠רֹ֖אשׁ וְ⁠שַׂ֣עַר הָ⁠רַגְלָ֑יִם וְ⁠גַ֥ם אֶת ־ הַ⁠זָּקָ֖ן תִּסְפֶּֽה ׃ס²¹ וְ⁠הָיָ֖ה בַּ⁠יּ֣וֹם הַ⁠ה֑וּא יְחַיֶּה ־ אִ֛ישׁ עֶגְלַ֥ת בָּקָ֖ר וּ⁠שְׁתֵּי ־ צֹֽאן ׃²² וְ⁠הָיָ֗ה מֵ⁠רֹ֛ב עֲשׂ֥וֹת חָלָ֖ב יֹאכַ֣ל חֶמְאָ֑ה כִּֽי ־ חֶמְאָ֤ה וּ⁠דְבַשׁ֙ יֹאכֵ֔ל כָּל ־ הַ⁠נּוֹתָ֖ר בְּ⁠קֶ֥רֶב הָ⁠אָֽרֶץ ׃²³ וְ⁠הָיָה֙ בַּ⁠יּ֣וֹם הַ⁠ה֔וּא יִֽהְיֶ֣ה כָל ־ מָק֗וֹם אֲשֶׁ֧ר יִֽהְיֶה ־ שָּׁ֛ם אֶ֥לֶף גֶּ֖פֶן בְּ⁠אֶ֣לֶף כָּ֑סֶף לַ⁠שָּׁמִ֥יר וְ⁠לַ⁠שַּׁ֖יִת יִֽהְיֶֽה ׃²⁴ בַּ⁠חִצִּ֥ים וּ⁠בַ⁠קֶּ֖שֶׁת יָ֣בוֹא שָׁ֑מָּ⁠ה כִּי ־ שָׁמִ֥יר וָ⁠שַׁ֖יִת תִּֽהְיֶ֥ה כָל ־ הָ⁠אָֽרֶץ ׃²⁵ וְ⁠כֹ֣ל הֶ⁠הָרִ֗ים אֲשֶׁ֤ר בַּ⁠מַּעְדֵּר֙ יֵעָ֣דֵר֔וּ⁠ן לֹֽא ־ תָב֣וֹא שָׁ֔מָּ⁠ה יִרְאַ֖ת שָׁמִ֣יר וָ⁠שָׁ֑יִת וְ⁠הָיָה֙ לְ⁠מִשְׁלַ֣ח שׁ֔וֹר וּ⁠לְ⁠מִרְמַ֖ס שֶֽׂה ׃פ

Chapter 8

¹ וַ⁠יֹּ֤אמֶר יְהוָה֙ אֵלַ֔⁠י קַח ־ לְ⁠ךָ֖ גִּלָּי֣וֹן גָּד֑וֹל וּ⁠כְתֹ֤ב עָלָי⁠ו֙ בְּ⁠חֶ֣רֶט אֱנ֔וֹשׁ לְ⁠מַהֵ֥ר שָׁלָ֖ל חָ֥שׁ בַּֽז ׃² וְ⁠אָעִ֣ידָה לִּ֔⁠י עֵדִ֖ים נֶאֱמָנִ֑ים אֵ֚ת אוּרִיָּ֣ה הַ⁠כֹּהֵ֔ן וְ⁠אֶת ־ זְכַרְיָ֖הוּ בֶּ֥ן יְבֶרֶכְיָֽהוּ ׃³ וָ⁠אֶקְרַב֙ אֶל ־ הַ⁠נְּבִיאָ֔ה וַ⁠תַּ֖הַר וַ⁠תֵּ֣לֶד בֵּ֑ן וַ⁠יֹּ֤אמֶר יְהוָה֙ אֵלַ֔⁠י קְרָ֣א שְׁמ֔⁠וֹ מַהֵ֥ר שָׁלָ֖ל חָ֥שׁ בַּֽז ׃⁴ כִּ֗י בְּ⁠טֶ֨רֶם֙ יֵדַ֣ע הַ⁠נַּ֔עַר קְרֹ֖א אָבִ֣⁠י וְ⁠אִמִּ֑⁠י יִשָּׂ֣א ׀ אֶת ־ חֵ֣יל דַּמֶּ֗שֶׂק וְ⁠אֵת֙ שְׁלַ֣ל שֹׁמְר֔וֹן לִ⁠פְנֵ֖י מֶ֥לֶךְ אַשּֽׁוּר ׃ס⁵ וַ⁠יֹּ֣סֶף יְהוָ֔ה דַּבֵּ֥ר אֵלַ֛⁠י ע֖וֹד לֵ⁠אמֹֽר ׃⁶ יַ֗עַן כִּ֤י מָאַס֙ הָ⁠עָ֣ם הַ⁠זֶּ֔ה אֵ֚ת מֵ֣י הַ⁠שִּׁלֹ֔חַ הַ⁠הֹלְכִ֖ים לְ⁠אַ֑ט וּ⁠מְשׂ֥וֹשׂ אֶת ־ רְצִ֖ין וּ⁠בֶן ־ רְמַלְיָֽהוּ ׃⁷ וְ⁠לָ⁠כֵ֡ן הִנֵּ֣ה אֲדֹנָ⁠י֩ מַעֲלֶ֨ה עֲלֵי⁠הֶ֜ם אֶת ־ מֵ֣י הַ⁠נָּהָ֗ר הָ⁠עֲצוּמִים֙ וְ⁠הָ֣⁠רַבִּ֔ים אֶת ־ מֶ֥לֶךְ אַשּׁ֖וּר וְ⁠אֶת ־ כָּל ־ כְּבוֹד֑⁠וֹ וְ⁠עָלָה֙ עַל ־ כָּל ־ אֲפִיקָ֔י⁠ו וְ⁠הָלַ֖ךְ עַל ־ כָּל ־ גְּדוֹתָֽי⁠ו ׃⁸ וְ⁠חָלַ֤ף בִּֽ⁠יהוּדָה֙ שָׁטַ֣ף וְ⁠עָבַ֔ר עַד ־ צַוָּ֖אר יַגִּ֑יעַ וְ⁠הָיָה֙ מֻטּ֣וֹת כְּנָפָ֔י⁠ו מְלֹ֥א רֹֽחַב ־ אַרְצְ⁠ךָ֖ עִמָּ֥נוּ אֵֽל ׃ס⁹ רֹ֤עוּ עַמִּים֙ וָ⁠חֹ֔תּוּ וְ⁠הַֽאֲזִ֔ינוּ כֹּ֖ל מֶרְחַקֵּי ־ אָ֑רֶץ הִתְאַזְּר֣וּ וָ⁠חֹ֔תּוּ הִֽתְאַזְּר֖וּ וָ⁠חֹֽתּוּ ׃¹⁰ עֻ֥צוּ עֵצָ֖ה וְ⁠תֻפָ֑ר דַּבְּר֤וּ דָבָר֙ וְ⁠לֹ֣א יָק֔וּם כִּ֥י עִמָּ֖⁠נוּ אֵֽל ׃ס¹¹ כִּי֩ כֹ֨ה אָמַ֧ר יְהוָ֛ה אֵלַ֖⁠י כְּ⁠חֶזְקַ֣ת הַ⁠יָּ֑ד וְ⁠יִסְּרֵ֕⁠נִי מִ⁠לֶּ֛כֶת בְּ⁠דֶ֥רֶךְ הָֽ⁠עָם ־ הַ⁠זֶּ֖ה לֵ⁠אמֹֽר ׃¹² לֹא ־ תֹאמְר֣וּ⁠ן קֶ֔שֶׁר לְ⁠כֹ֧ל אֲשֶׁר ־ יֹאמַ֛ר הָ⁠עָ֥ם הַ⁠זֶּ֖ה קָ֑שֶׁר וְ⁠אֶת ־ מוֹרָא֥⁠וֹ לֹֽא ־ תִֽירְא֖וּ וְ⁠לֹ֥א תַעֲרִֽיצוּ ׃¹³ אֶת ־ יְהוָ֥ה צְבָא֖וֹת אֹת֣⁠וֹ תַקְדִּ֑ישׁוּ וְ⁠ה֥וּא מוֹרַאֲ⁠כֶ֖ם וְ⁠ה֥וּא מַֽעֲרִֽצְ⁠כֶֽם ׃¹⁴ וְ⁠הָיָ֖ה לְ⁠מִקְדָּ֑שׁ וּ⁠לְ⁠אֶ֣בֶן נֶ֠גֶף וּ⁠לְ⁠צ֨וּר מִכְשׁ֜וֹל לִ⁠שְׁנֵ֨י בָתֵּ֤י יִשְׂרָאֵל֙ לְ⁠פַ֣ח וּ⁠לְ⁠מוֹקֵ֔שׁ לְ⁠יוֹשֵׁ֖ב יְרוּשָׁלִָֽם ׃¹⁵ וְ⁠כָ֥שְׁלוּ בָ֖⁠ם רַבִּ֑ים וְ⁠נָפְל֣וּ וְ⁠נִשְׁבָּ֔רוּ וְ⁠נוֹקְשׁ֖וּ וְ⁠נִלְכָּֽדוּ ׃ס¹⁶ צ֖וֹר תְּעוּדָ֑ה חֲת֥וֹם תּוֹרָ֖ה בְּ⁠לִמֻּדָֽ⁠י ׃¹⁷ וְ⁠חִכִּ֨יתִי֙ לַ⁠יהוָ֔ה הַ⁠מַּסְתִּ֥יר פָּנָ֖י⁠ו מִ⁠בֵּ֣ית יַעֲקֹ֑ב וְ⁠קִוֵּ֖יתִֽי ־ לֽ⁠וֹ ׃¹⁸ הִנֵּ֣ה אָנֹכִ֗י וְ⁠הַ⁠יְלָדִים֙ אֲשֶׁ֣ר נָֽתַן ־ לִ֣⁠י יְהוָ֔ה לְ⁠אֹת֥וֹת וּ⁠לְ⁠מוֹפְתִ֖ים בְּ⁠יִשְׂרָאֵ֑ל מֵ⁠עִם֙ יְהוָ֣ה צְבָא֔וֹת הַ⁠שֹּׁכֵ֖ן בְּ⁠הַ֥ר צִיּֽוֹן ׃ס¹⁹ וְ⁠כִֽי ־ יֹאמְר֣וּ אֲלֵי⁠כֶ֗ם דִּרְשׁ֤וּ אֶל ־ הָ⁠אֹבוֹת֙ וְ⁠אֶל ־ הַ⁠יִּדְּעֹנִ֔ים הַֽ⁠מְצַפְצְפִ֖ים וְ⁠הַ⁠מַּהְגִּ֑ים הֲ⁠לוֹא ־ עַם֙ אֶל ־ אֱלֹהָ֣י⁠ו יִדְרֹ֔שׁ בְּעַ֥ד הַ⁠חַיִּ֖ים אֶל ־ הַ⁠מֵּתִֽים ׃²⁰ לְ⁠תוֹרָ֖ה וְ⁠לִ⁠תְעוּדָ֑ה אִם ־ לֹ֤א יֹֽאמְרוּ֙ כַּ⁠דָּבָ֣ר הַ⁠זֶּ֔ה אֲשֶׁ֥ר אֵֽין ־ ל֖⁠וֹ שָֽׁחַר ׃²¹ וְ⁠עָ֥בַר בָּ֖⁠הּ נִקְשֶׁ֣ה וְ⁠רָעֵ֑ב וְ⁠הָיָ֨ה כִֽי ־ יִרְעַ֜ב וְ⁠הִתְקַצַּ֗ף וְ⁠קִלֵּ֧ל בְּ⁠מַלְכּ֛⁠וֹ וּ⁠בֵ⁠אלֹהָ֖י⁠ו וּ⁠פָנָ֥ה לְ⁠מָֽעְלָ⁠ה ׃²² וְ⁠אֶל ־ אֶ֖רֶץ יַבִּ֑יט וְ⁠הִנֵּ֨ה צָרָ֤ה וַ⁠חֲשֵׁכָה֙ מְע֣וּף צוּקָ֔ה וַ⁠אֲפֵלָ֖ה מְנֻדָּֽח ׃

Chapter 9

¹(8:23) כִּ֣י לֹ֣א מוּעָף֮ לַ⁠אֲשֶׁ֣ר מוּצָ֣ק לָ⁠הּ֒ כָּ⁠עֵ֣ת הָ⁠רִאשׁ֗וֹן הֵקַ֞ל אַ֤רְצָ⁠ה זְבֻלוּן֙ וְ⁠אַ֣רְצָ⁠ה נַפְתָּלִ֔י וְ⁠הָ⁠אַחֲר֖וֹן הִכְבִּ֑יד דֶּ֤רֶךְ הַ⁠יָּם֙ עֵ֣בֶר הַ⁠יַּרְדֵּ֔ן גְּלִ֖יל הַ⁠גּוֹיִֽם ׃

(9)

²⁽¹⁾ הָ⁠עָם֙ הַ⁠הֹלְכִ֣ים בַּ⁠חֹ֔שֶׁךְ רָא֖וּ א֣וֹר גָּד֑וֹל יֹשְׁבֵי֙ בְּ⁠אֶ֣רֶץ צַלְמָ֔וֶת א֖וֹר נָגַ֥הּ עֲלֵי⁠הֶֽם ׃³⁽²⁾ הִרְבִּ֣יתָ הַ⁠גּ֔וֹי ל֖וֹ ¹ הִגְדַּ֣לְתָּ הַ⁠שִּׂמְחָ֑ה שָׂמְח֤וּ לְ⁠פָנֶ֨י⁠ךָ֙ כְּ⁠שִׂמְחַ֣ת בַּ⁠קָּצִ֔יר כַּ⁠אֲשֶׁ֥ר יָגִ֖ילוּ בְּ⁠חַלְּקָ֥⁠ם שָׁלָֽל ׃⁴⁽³⁾ כִּ֣י ׀ אֶת ־ עֹ֣ל סֻבֳּל֗⁠וֹ וְ⁠אֵת֙ מַטֵּ֣ה שִׁכְמ֔⁠וֹ שֵׁ֖בֶט הַ⁠נֹּגֵ֣שׂ בּ֑⁠וֹ הַחִתֹּ֖תָ כְּ⁠י֥וֹם מִדְיָֽן ׃⁵⁽⁴⁾ כִּ֤י כָל ־ סְאוֹן֙ סֹאֵ֣ן בְּ⁠רַ֔עַשׁ וְ⁠שִׂמְלָ֖ה מְגוֹלָלָ֣ה בְ⁠דָמִ֑ים וְ⁠הָיְתָ֥ה לִ⁠שְׂרֵפָ֖ה מַאֲכֹ֥לֶת אֵֽשׁ ׃⁶⁽⁵⁾ כִּי ־ יֶ֣לֶד יֻלַּד ־ לָ֗⁠נוּ בֵּ֚ן נִתַּן ־ לָ֔⁠נוּ וַ⁠תְּהִ֥י הַ⁠מִּשְׂרָ֖ה עַל ־ שִׁכְמ֑⁠וֹ וַ⁠יִּקְרָ֨א שְׁמ֜⁠וֹ פֶּ֠לֶא יוֹעֵץ֙ אֵ֣ל גִּבּ֔וֹר אֲבִי עַ֖ד שַׂר ־ שָׁלֽוֹם ׃⁷⁽⁶⁾ לְמַרְבֵּ֨ה ² הַ⁠מִּשְׂרָ֜ה וּ⁠לְ⁠שָׁל֣וֹם אֵֽין ־ קֵ֗ץ עַל ־ כִּסֵּ֤א דָוִד֙ וְ⁠עַל ־ מַמְלַכְתּ֔⁠וֹ לְ⁠הָכִ֤ין אֹתָ⁠הּ֙ וּֽ⁠לְ⁠סַעֲדָ֔⁠הּ בְּ⁠מִשְׁפָּ֖ט וּ⁠בִ⁠צְדָקָ֑ה מֵ⁠עַתָּה֙ וְ⁠עַד ־ עוֹלָ֔ם קִנְאַ֛ת יְהוָ֥ה צְבָא֖וֹת תַּעֲשֶׂה ־ זֹּֽאת ׃ס⁸⁽⁷⁾ דָּבָ֛ר שָׁלַ֥ח אֲדֹנָ֖⁠י בְּ⁠יַעֲקֹ֑ב וְ⁠נָפַ֖ל בְּ⁠יִשְׂרָאֵֽל ׃⁹⁽⁸⁾ וְ⁠יָדְעוּ֙ הָ⁠עָ֣ם כֻּלּ֔⁠וֹ אֶפְרַ֖יִם וְ⁠יוֹשֵׁ֣ב שֹׁמְר֑וֹן בְּ⁠גַאֲוָ֛ה וּ⁠בְ⁠גֹ֥דֶל לֵבָ֖ב לֵ⁠אמֹֽר ׃¹⁰⁽⁹⁾ לְבֵנִ֥ים נָפָ֖לוּ וְ⁠גָזִ֣ית נִבְנֶ֑ה שִׁקְמִ֣ים גֻּדָּ֔עוּ וַ⁠אֲרָזִ֖ים נַחֲלִֽיף ׃¹¹⁽¹⁰⁾ וַ⁠יְשַׂגֵּ֧ב יְהוָ֛ה אֶת ־ צָרֵ֥י רְצִ֖ין עָלָ֑י⁠ו וְ⁠אֶת ־ אֹיְבָ֖י⁠ו יְסַכְסֵֽךְ ׃¹²⁽¹¹⁾ אֲרָ֣ם מִ⁠קֶּ֗דֶם וּ⁠פְלִשְׁתִּים֙ מֵֽ⁠אָח֔וֹר וַ⁠יֹּאכְל֥וּ אֶת ־ יִשְׂרָאֵ֖ל בְּ⁠כָל ־ פֶּ֑ה בְּ⁠כָל ־ זֹאת֙ לֹא ־ שָׁ֣ב אַפּ֔⁠וֹ וְ⁠ע֖וֹד יָד֥⁠וֹ נְטוּיָֽה ׃¹³⁽¹²⁾ וְ⁠הָ⁠עָ֥ם לֹא ־ שָׁ֖ב עַד ־ הַ⁠מַּכֵּ֑⁠הוּ וְ⁠אֶת ־ יְהוָ֥ה צְבָא֖וֹת לֹ֥א דָרָֽשׁוּ ׃ס¹⁴⁽¹³⁾ וַ⁠יַּכְרֵ֨ת יְהוָ֜ה מִ⁠יִּשְׂרָאֵ֗ל רֹ֧אשׁ וְ⁠זָנָ֛ב כִּפָּ֥ה וְ⁠אַגְמ֖וֹן י֥וֹם אֶחָֽד ׃¹⁵⁽¹⁴⁾ זָקֵ֥ן וּ⁠נְשׂוּא ־ פָנִ֖ים ה֣וּא הָ⁠רֹ֑אשׁ וְ⁠נָבִ֥יא מֽוֹרֶה ־ שֶּׁ֖קֶר ה֥וּא הַ⁠זָּנָֽב ׃¹⁶⁽¹⁵⁾ וַ⁠יִּֽהְי֛וּ מְאַשְּׁרֵ֥י הָֽ⁠עָם ־ הַ⁠זֶּ֖ה מַתְעִ֑ים וּ⁠מְאֻשָּׁרָ֖י⁠ו מְבֻלָּעִֽים ׃¹⁷⁽¹⁶⁾ עַל ־ כֵּ֨ן עַל ־ בַּחוּרָ֜י⁠ו לֹֽא ־ יִשְׂמַ֣ח ׀ אֲדֹנָ֗⁠י וְ⁠אֶת ־ יְתֹמָ֤י⁠ו וְ⁠אֶת ־ אַלְמְנֹתָי⁠ו֙ לֹ֣א יְרַחֵ֔ם כִּ֤י כֻלּ⁠וֹ֙ חָנֵ֣ף וּ⁠מֵרַ֔ע וְ⁠כָל ־ פֶּ֖ה דֹּבֵ֣ר נְבָלָ֑ה בְּ⁠כָל ־ זֹאת֙ לֹא ־ שָׁ֣ב אַפּ֔⁠וֹ וְ⁠ע֖וֹד יָד֥⁠וֹ נְטוּיָֽה ׃¹⁸⁽¹⁷⁾ כִּֽי ־ בָעֲרָ֤ה כָ⁠אֵשׁ֙ רִשְׁעָ֔ה שָׁמִ֥יר וָ⁠שַׁ֖יִת תֹּאכֵ֑ל וַ⁠תִּצַּת֙ בְּ⁠סִֽבְכֵ֣י הַ⁠יַּ֔עַר וַ⁠יִּֽתְאַבְּכ֖וּ גֵּא֥וּת עָשָֽׁן ׃¹⁹⁽¹⁸⁾ בְּ⁠עֶבְרַ֛ת יְהוָ֥ה צְבָא֖וֹת נֶעְתַּ֣ם אָ֑רֶץ וַ⁠יְהִ֤י הָ⁠עָם֙ כְּ⁠מַאֲכֹ֣לֶת אֵ֔שׁ אִ֥ישׁ אֶל ־ אָחִ֖י⁠ו לֹ֥א יַחְמֹֽלוּ ׃²⁰⁽¹⁹⁾ וַ⁠יִּגְזֹ֤ר עַל ־ יָמִין֙ וְ⁠רָעֵ֔ב וַ⁠יֹּ֥אכַל עַל ־ שְׂמֹ֖אול וְ⁠לֹ֣א שָׂבֵ֑עוּ אִ֥ישׁ בְּשַׂר ־ זְרֹע֖⁠וֹ יֹאכֵֽלוּ ׃²¹⁽²⁰⁾ מְנַשֶּׁ֣ה אֶת ־ אֶפְרַ֗יִם וְ⁠אֶפְרַ֨יִם֙ אֶת ־ מְנַשֶּׁ֔ה יַחְדָּ֥ו הֵ֖מָּה עַל ־ יְהוּדָ֑ה בְּ⁠כָל ־ זֹאת֙ לֹא ־ שָׁ֣ב אַפּ֔⁠וֹ וְ⁠ע֖וֹד יָד֥⁠וֹ נְטוּיָֽה ׃ס

¹K לא

²K ל⁠םרבה

Chapter 10

¹ ה֥וֹי הַ⁠חֹֽקְקִ֖ים חִקְקֵי ־ אָ֑וֶן וּֽ⁠מְכַתְּבִ֥ים עָמָ֖ל כִּתֵּֽבוּ ׃² לְ⁠הַטּ֤וֹת מִ⁠דִּין֙ דַּלִּ֔ים וְ⁠לִ⁠גְזֹ֕ל מִשְׁפַּ֖ט עֲנִיֵּ֣י עַמִּ֑⁠י לִ⁠הְי֤וֹת אַלְמָנוֹת֙ שְׁלָלָ֔⁠ם וְ⁠אֶת ־ יְתוֹמִ֖ים יָבֹֽזּוּ ׃³ וּ⁠מַֽה ־ תַּעֲשׂוּ֙ לְ⁠י֣וֹם פְּקֻדָּ֔ה וּ⁠לְ⁠שׁוֹאָ֖ה מִ⁠מֶּרְחָ֣ק תָּב֑וֹא עַל ־ מִי֙ תָּנ֣וּסוּ לְ⁠עֶזְרָ֔ה וְ⁠אָ֥נָה תַעַזְב֖וּ כְּבוֹדְ⁠כֶֽם ׃⁴ בִּלְתִּ֤י כָרַע֙ תַּ֣חַת אַסִּ֔יר וְ⁠תַ֥חַת הֲרוּגִ֖ים יִפֹּ֑לוּ בְּ⁠כָל ־ זֹאת֙ לֹא ־ שָׁ֣ב אַפּ֔⁠וֹ וְ⁠ע֖וֹד יָד֥⁠וֹ נְטוּיָֽה ׃ס⁵ ה֥וֹי אַשּׁ֖וּר שֵׁ֣בֶט אַפִּ֑⁠י וּ⁠מַטֶּה ־ ה֥וּא בְ⁠יָדָ֖⁠ם זַעְמִֽ⁠י ׃⁶ בְּ⁠ג֤וֹי חָנֵף֙ אֲשַׁלְּחֶ֔⁠נּוּ וְ⁠עַל ־ עַ֥ם עֶבְרָתִ֖⁠י אֲצַוֶּ֑⁠נּוּ לִ⁠שְׁלֹ֤ל שָׁלָל֙ וְ⁠לָ⁠בֹ֣ז בַּ֔ז ו⁠ל⁠שימ⁠ו ¹ מִרְמָ֖ס כְּ⁠חֹ֥מֶר חוּצֽוֹת ׃⁷ וְ⁠הוּא֙ לֹא ־ כֵ֣ן יְדַמֶּ֔ה וּ⁠לְבָב֖⁠וֹ לֹא ־ כֵ֣ן יַחְשֹׁ֑ב כִּ֚י לְ⁠הַשְׁמִ֣יד בִּ⁠לְבָב֔⁠וֹ וּ⁠לְ⁠הַכְרִ֥ית גּוֹיִ֖ם לֹ֥א מְעָֽט ׃⁸ כִּ֖י יֹאמַ֑ר הֲ⁠לֹ֥א שָׂרַ֛⁠י יַחְדָּ֖ו מְלָכִֽים ׃⁹ הֲ⁠לֹ֥א כְּ⁠כַרְכְּמִ֖ישׁ כַּלְנ֑וֹ אִם ־ לֹ֤א כְ⁠אַרְפַּד֙ חֲמָ֔ת אִם ־ לֹ֥א כְ⁠דַמֶּ֖שֶׂק שֹׁמְרֽוֹן ׃¹⁰ כַּ⁠אֲשֶׁר֙ מָצְאָ֣ה יָדִ֔⁠י לְ⁠מַמְלְכֹ֖ת הָ⁠אֱלִ֑יל וּ⁠פְסִ֣ילֵי⁠הֶ֔ם מִ⁠ירֽוּשָׁלִַ֖ם וּ⁠מִ⁠שֹּׁמְרֽוֹן ׃¹¹ הֲ⁠לֹ֗א כַּ⁠אֲשֶׁ֥ר עָשִׂ֛יתִי לְ⁠שֹׁמְר֖וֹן וְ⁠לֶ⁠אֱלִילֶ֑י⁠הָ כֵּ֛ן אֶעֱשֶׂ֥ה לִ⁠ירוּשָׁלִַ֖ם וְ⁠לַ⁠עֲצַבֶּֽי⁠הָ ׃ס¹² וְ⁠הָיָ֗ה כִּֽי ־ יְבַצַּ֤ע אֲדֹנָ⁠י֙ אֶת ־ כָּל ־ מַֽעֲשֵׂ֔⁠הוּ בְּ⁠הַ֥ר צִיּ֖וֹן וּ⁠בִ⁠ירוּשָׁלִָ֑ם אֶפְקֹ֗ד עַל ־ פְּרִי ־ גֹ֨דֶל֙ לְבַ֣ב מֶֽלֶךְ ־ אַשּׁ֔וּר וְ⁠עַל ־ תִּפְאֶ֖רֶת ר֥וּם עֵינָֽי⁠ו ׃¹³ כִּ֣י אָמַ֗ר בְּ⁠כֹ֤חַ יָדִ⁠י֙ עָשִׂ֔יתִי וּ⁠בְ⁠חָכְמָתִ֖⁠י כִּ֣י נְבֻנ֑וֹתִי וְ⁠אָסִ֣יר ׀ גְּבוּלֹ֣ת עַמִּ֗ים ו⁠עתידתי⁠הם ² שׁוֹשֵׂ֔תִי וְ⁠אוֹרִ֥יד כַּ⁠אבִּ֖יר יוֹשְׁבִֽים ׃¹⁴ וַ⁠תִּמְצָ֨א כַ⁠קֵּ֤ן ׀ יָדִ⁠י֙ לְ⁠חֵ֣יל הָֽ⁠עַמִּ֔ים וְ⁠כֶ⁠אֱסֹף֙ בֵּיצִ֣ים עֲזֻב֔וֹת כָּל ־ הָ⁠אָ֖רֶץ אֲנִ֣י אָסָ֑פְתִּי וְ⁠לֹ֤א הָיָה֙ נֹדֵ֣ד כָּנָ֔ף וּ⁠פֹצֶ֥ה פֶ֖ה וּ⁠מְצַפְצֵֽף ׃¹⁵ הֲ⁠יִתְפָּאֵר֙ הַ⁠גַּרְזֶ֔ן עַ֖ל הַ⁠חֹצֵ֣ב בּ֑⁠וֹ אִם ־ יִתְגַּדֵּ֤ל הַ⁠מַּשּׂוֹר֙ עַל ־ מְנִיפ֔⁠וֹ כְּ⁠הָנִ֥יף שֵׁ֨בֶט֙ וְ⁠אֶת ־ מְרִימָ֔י⁠ו כְּ⁠הָרִ֥ים מַטֶּ֖ה לֹא ־ עֵֽץ ׃¹⁶ לָ֠⁠כֵן יְשַׁלַּ֨ח הָ⁠אָד֜וֹן יְהוָ֧ה צְבָא֛וֹת בְּ⁠מִשְׁמַנָּ֖י⁠ו רָז֑וֹן וְ⁠תַ֧חַת כְּבֹד֛⁠וֹ יֵקַ֥ד יְקֹ֖ד כִּ⁠יק֥וֹד אֵֽשׁ ׃¹⁷ וְ⁠הָיָ֤ה אֽוֹר ־ יִשְׂרָאֵל֙ לְ⁠אֵ֔שׁ וּ⁠קְדוֹשׁ֖⁠וֹ לְ⁠לֶהָבָ֑ה וּ⁠בָעֲרָ֗ה וְ⁠אָֽכְלָ֛ה שִׁית֥⁠וֹ וּ⁠שְׁמִיר֖⁠וֹ בְּ⁠י֥וֹם אֶחָֽד ׃¹⁸ וּ⁠כְב֤וֹד יַעְר⁠וֹ֙ וְ⁠כַרְמִלּ֔⁠וֹ מִ⁠נֶּ֥פֶשׁ וְ⁠עַד ־ בָּשָׂ֖ר יְכַלֶּ֑ה וְ⁠הָיָ֖ה כִּ⁠מְסֹ֥ס נֹסֵֽס ׃¹⁹ וּ⁠שְׁאָ֥ר עֵ֛ץ יַעְר֖⁠וֹ מִסְפָּ֣ר יִֽהְי֑וּ וְ⁠נַ֖עַר יִכְתְּבֵֽ⁠ם ׃פ²⁰ וְ⁠הָיָ֣ה ׀ בַּ⁠יּ֣וֹם הַ⁠ה֗וּא לֹֽא ־ יוֹסִ֨יף ע֜וֹד שְׁאָ֤ר יִשְׂרָאֵל֙ וּ⁠פְלֵיטַ֣ת בֵּֽית ־ יַעֲקֹ֔ב לְ⁠הִשָּׁעֵ֖ן עַל ־ מַכֵּ֑⁠הוּ וְ⁠נִשְׁעַ֗ן עַל ־ יְהוָ֛ה קְד֥וֹשׁ יִשְׂרָאֵ֖ל בֶּ⁠אֱמֶֽת ׃²¹ שְׁאָ֥ר יָשׁ֖וּב שְׁאָ֣ר יַעֲקֹ֑ב אֶל ־ אֵ֖ל גִּבּֽוֹר ׃²² כִּ֣י אִם ־ יִהְיֶ֞ה עַמְּ⁠ךָ֤ יִשְׂרָאֵל֙ כְּ⁠ח֣וֹל הַ⁠יָּ֔ם שְׁאָ֖ר יָשׁ֣וּב בּ֑⁠וֹ כִּלָּי֥וֹן חָר֖וּץ שׁוֹטֵ֥ף צְדָקָֽה ׃²³ כִּ֥י כָלָ֖ה וְ⁠נֶחֱרָצָ֑ה אֲדֹנָ֤⁠י יְהוִה֙ צְבָא֔וֹת עֹשֶׂ֖ה בְּ⁠קֶ֥רֶב כָּל ־ הָ⁠אָֽרֶץ ׃ס²⁴ לָ⁠כֵ֗ן כֹּֽה ־ אָמַ֞ר אֲדֹנָ֤⁠י יְהוִה֙ צְבָא֔וֹת אַל ־ תִּירָ֥א עַמִּ֛⁠י יֹשֵׁ֥ב צִיּ֖וֹן מֵֽ⁠אַשּׁ֑וּר בַּ⁠שֵּׁ֣בֶט יַכֶּ֔⁠כָּה וּ⁠מַטֵּ֥⁠הוּ יִשָּֽׂא ־ עָלֶ֖י⁠ךָ בְּ⁠דֶ֥רֶךְ מִצְרָֽיִם ׃²⁵ כִּי ־ ע֖וֹד מְעַ֣ט מִזְעָ֑ר וְ⁠כָ֣לָה זַ֔עַם וְ⁠אַפִּ֖⁠י עַל ־ תַּבְלִיתָֽ⁠ם ׃²⁶ וְ⁠עוֹרֵ֨ר עָלָ֜י⁠ו יְהוָ֤ה צְבָאוֹת֙ שׁ֔וֹט כְּ⁠מַכַּ֥ת מִדְיָ֖ן בְּ⁠צ֣וּר עוֹרֵ֑ב וּ⁠מַטֵּ֨⁠הוּ֙ עַל ־ הַ⁠יָּ֔ם וּ⁠נְשָׂא֖⁠וֹ בְּ⁠דֶ֥רֶךְ מִצְרָֽיִם ׃²⁷ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יָס֤וּר סֻבֳּל⁠וֹ֙ מֵ⁠עַ֣ל שִׁכְמֶ֔⁠ךָ וְ⁠עֻלּ֖⁠וֹ מֵ⁠עַ֣ל צַוָּארֶ֑⁠ךָ וְ⁠חֻבַּ֥ל עֹ֖ל מִ⁠פְּנֵי ־ שָֽׁמֶן ׃²⁸ בָּ֥א עַל ־ עַיַּ֖ת עָבַ֣ר בְּ⁠מִגְר֑וֹן לְ⁠מִכְמָ֖שׂ יַפְקִ֥יד כֵּלָֽי⁠ו ׃²⁹ עָֽבְרוּ֙ מַעְבָּרָ֔ה גֶּ֖בַע מָל֣וֹן לָ֑⁠נוּ חָֽרְדָה֙ הָֽ⁠רָמָ֔ה גִּבְעַ֥ת שָׁא֖וּל נָֽסָה ׃³⁰ צַהֲלִ֥י קוֹלֵ֖⁠ךְ בַּת ־ גַּלִּ֑ים הַקְשִׁ֥יבִי לַ֖יְשָׁה עֲנִיָּ֥ה עֲנָתֽוֹת ׃³¹ נָדְדָ֖ה מַדְמֵנָ֑ה יֹשְׁבֵ֥י הַ⁠גֵּבִ֖ים הֵעִֽיזוּ ׃³² ע֥וֹד הַ⁠יּ֖וֹם בְּ⁠נֹ֣ב לַֽ⁠עֲמֹ֑ד יְנֹפֵ֤ף יָד⁠וֹ֙ הַ֣ר בַּת ־ צִיּ֔וֹן ³ גִּבְעַ֖ת יְרוּשָׁלִָֽם ׃ס³³ הִנֵּ֤ה הָ⁠אָדוֹן֙ יְהוָ֣ה צְבָא֔וֹת מְסָעֵ֥ף פֻּארָ֖ה בְּ⁠מַעֲרָצָ֑ה וְ⁠רָמֵ֤י הַ⁠קּוֹמָה֙ גְּדוּעִ֔ים וְ⁠הַ⁠גְּבֹהִ֖ים יִשְׁפָּֽלוּ ׃³⁴ וְ⁠נִקַּ֛ף סִֽבְכֵ֥י הַ⁠יַּ֖עַר בַּ⁠בַּרְזֶ֑ל וְ⁠הַ⁠לְּבָנ֖וֹן בְּ⁠אַדִּ֥יר יִפּֽוֹל ׃ס

¹Q וּלְשׂוּמ֥וֹ

²Q וַעֲתוּדֽוֹתֵיהֶם֙

³K בית

Chapter 11

¹ וְ⁠יָצָ֥א חֹ֖טֶר מִ⁠גֵּ֣זַע יִשָׁ֑י וְ⁠נֵ֖צֶר מִ⁠שָּׁרָשָׁ֥י⁠ו יִפְרֶֽה ׃² וְ⁠נָחָ֥ה עָלָ֖י⁠ו ר֣וּחַ יְהוָ֑ה ר֧וּחַ חָכְמָ֣ה וּ⁠בִינָ֗ה ר֤וּחַ עֵצָה֙ וּ⁠גְבוּרָ֔ה ר֥וּחַ דַּ֖עַת וְ⁠יִרְאַ֥ת יְהוָֽה ׃³ וַ⁠הֲרִיח֖⁠וֹ בְּ⁠יִרְאַ֣ת יְהוָ֑ה וְ⁠לֹֽא ־ לְ⁠מַרְאֵ֤ה עֵינָי⁠ו֙ יִשְׁפּ֔וֹט וְ⁠לֹֽא ־ לְ⁠מִשְׁמַ֥ע אָזְנָ֖י⁠ו יוֹכִֽיחַ ׃⁴ וְ⁠שָׁפַ֤ט בְּ⁠צֶ֨דֶק֙ דַּלִּ֔ים וְ⁠הוֹכִ֥יחַ בְּ⁠מִישׁ֖וֹר לְ⁠עַנְוֵי ־ אָ֑רֶץ וְ⁠הִֽכָּה ־ אֶ֨רֶץ֙ בְּ⁠שֵׁ֣בֶט פִּ֔י⁠ו וּ⁠בְ⁠ר֥וּחַ שְׂפָתָ֖י⁠ו יָמִ֥ית רָשָֽׁע ׃⁵ וְ⁠הָ֥יָה צֶ֖דֶק אֵז֣וֹר מָתְנָ֑י⁠ו וְ⁠הָ⁠אֱמוּנָ֖ה אֵז֥וֹר חֲלָצָֽי⁠ו ׃⁶ וְ⁠גָ֤ר זְאֵב֙ עִם ־ כֶּ֔בֶשׂ וְ⁠נָמֵ֖ר עִם ־ גְּדִ֣י יִרְבָּ֑ץ וְ⁠עֵ֨גֶל וּ⁠כְפִ֤יר וּ⁠מְרִיא֙ יַחְדָּ֔ו וְ⁠נַ֥עַר קָטֹ֖ן נֹהֵ֥ג בָּֽ⁠ם ׃⁷ וּ⁠פָרָ֤ה וָ⁠דֹב֙ תִּרְעֶ֔ינָה יַחְדָּ֖ו יִרְבְּצ֣וּ יַלְדֵי⁠הֶ֑ן וְ⁠אַרְיֵ֖ה כַּ⁠בָּקָ֥ר יֹֽאכַל ־ תֶּֽבֶן ׃⁸ וְ⁠שִֽׁעֲשַׁ֥ע יוֹנֵ֖ק עַל ־ חֻ֣ר פָּ֑תֶן וְ⁠עַל֙ מְאוּרַ֣ת צִפְעוֹנִ֔י גָּמ֖וּל יָד֥⁠וֹ הָדָֽה ׃⁹ לֹֽא ־ יָרֵ֥עוּ וְ⁠לֹֽא ־ יַשְׁחִ֖יתוּ בְּ⁠כָל ־ הַ֣ר קָדְשִׁ֑⁠י כִּֽי ־ מָלְאָ֣ה הָ⁠אָ֗רֶץ דֵּעָה֙ אֶת ־ יְהוָ֔ה כַּ⁠מַּ֖יִם לַ⁠יָּ֥ם מְכַסִּֽים ׃פ¹⁰ וְ⁠הָיָה֙ בַּ⁠יּ֣וֹם הַ⁠ה֔וּא שֹׁ֣רֶשׁ יִשַׁ֗י אֲשֶׁ֤ר עֹמֵד֙ לְ⁠נֵ֣ס עַמִּ֔ים אֵלָ֖י⁠ו גּוֹיִ֣ם יִדְרֹ֑שׁוּ וְ⁠הָיְתָ֥ה מְנֻחָת֖⁠וֹ כָּבֽוֹד ׃פ¹¹ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יוֹסִ֨יף אֲדֹנָ֤⁠י ׀ שֵׁנִית֙ יָד֔⁠וֹ לִ⁠קְנ֖וֹת אֶת ־ שְׁאָ֣ר עַמּ֑⁠וֹ אֲשֶׁ֣ר יִשָּׁאֵר֩ מֵ⁠אַשּׁ֨וּר וּ⁠מִ⁠מִּצְרַ֜יִם וּ⁠מִ⁠פַּתְר֣וֹס וּ⁠מִ⁠כּ֗וּשׁ וּ⁠מֵ⁠עֵילָ֤ם וּ⁠מִ⁠שִּׁנְעָר֙ וּ⁠מֵ֣⁠חֲמָ֔ת וּ⁠מֵ⁠אִיֵּ֖י הַ⁠יָּֽם ׃¹² וְ⁠נָשָׂ֥א נֵס֙ לַ⁠גּוֹיִ֔ם וְ⁠אָסַ֖ף נִדְחֵ֣י יִשְׂרָאֵ֑ל וּ⁠נְפֻצ֤וֹת יְהוּדָה֙ יְקַבֵּ֔ץ מֵ⁠אַרְבַּ֖ע כַּנְפ֥וֹת הָ⁠אָֽרֶץ ׃¹³ וְ⁠סָ֨רָה֙ קִנְאַ֣ת אֶפְרַ֔יִם וְ⁠צֹרְרֵ֥י יְהוּדָ֖ה יִכָּרֵ֑תוּ אֶפְרַ֨יִם֙ לֹֽא ־ יְקַנֵּ֣א אֶת ־ יְהוּדָ֔ה וִֽ⁠יהוּדָ֖ה לֹֽא ־ יָצֹ֥ר אֶת ־ אֶפְרָֽיִם ׃¹⁴ וְ⁠עָפ֨וּ בְ⁠כָתֵ֤ף פְּלִשְׁתִּים֙ יָ֔מָּ⁠ה יַחְדָּ֖ו יָבֹ֣זּוּ אֶת ־ בְּנֵי ־ קֶ֑דֶם אֱד֤וֹם וּ⁠מוֹאָב֙ מִשְׁל֣וֹח יָדָ֔⁠ם וּ⁠בְנֵ֥י עַמּ֖וֹן מִשְׁמַעְתָּֽ⁠ם ׃¹⁵ וְ⁠הֶחֱרִ֣ים יְהוָ֗ה אֵ֚ת לְשׁ֣וֹן יָם ־ מִצְרַ֔יִם וְ⁠הֵנִ֥יף יָד֛⁠וֹ עַל ־ הַ⁠נָּהָ֖ר בַּ⁠עְיָ֣ם רוּח֑⁠וֹ וְ⁠הִכָּ֨⁠הוּ֙ לְ⁠שִׁבְעָ֣ה נְחָלִ֔ים וְ⁠הִדְרִ֖יךְ בַּ⁠נְּעָלִֽים ׃¹⁶ וְ⁠הָיְתָ֣ה מְסִלָּ֔ה לִ⁠שְׁאָ֣ר עַמּ֔⁠וֹ אֲשֶׁ֥ר יִשָּׁאֵ֖ר מֵֽ⁠אַשּׁ֑וּר כַּ⁠אֲשֶׁ֤ר הָֽיְתָה֙ לְ⁠יִשְׂרָאֵ֔ל בְּ⁠י֥וֹם עֲלֹת֖⁠וֹ מֵ⁠אֶ֥רֶץ מִצְרָֽיִם ׃

Chapter 12

¹ וְ⁠אָֽמַרְתָּ֙ בַּ⁠יּ֣וֹם הַ⁠ה֔וּא אוֹדְ⁠ךָ֣ יְהוָ֔ה כִּ֥י אָנַ֖פְתָּ בִּ֑⁠י יָשֹׁ֥ב אַפְּ⁠ךָ֖ וּֽ⁠תְנַחֲמֵֽ⁠נִי ׃² הִנֵּ֨ה אֵ֧ל יְשׁוּעָתִ֛⁠י אֶבְטַ֖ח וְ⁠לֹ֣א אֶפְחָ֑ד כִּֽי ־ עָזִּ֤⁠י וְ⁠זִמְרָת֙ יָ֣הּ יְהוָ֔ה וַֽ⁠יְהִי ־ לִ֖⁠י לִֽ⁠ישׁוּעָֽה ׃³ וּ⁠שְׁאַבְתֶּם ־ מַ֖יִם בְּ⁠שָׂשׂ֑וֹן מִ⁠מַּעַיְנֵ֖י הַ⁠יְשׁוּעָֽה ׃⁴ וַ⁠אֲמַרְתֶּ֞ם בַּ⁠יּ֣וֹם הַ⁠ה֗וּא הוֹד֤וּ לַֽ⁠יהוָה֙ קִרְא֣וּ בִ⁠שְׁמ֔⁠וֹ הוֹדִ֥יעוּ בָֽ⁠עַמִּ֖ים עֲלִֽילֹתָ֑י⁠ו הַזְכִּ֕ירוּ כִּ֥י נִשְׂגָּ֖ב שְׁמֽ⁠וֹ ׃⁵ זַמְּר֣וּ יְהוָ֔ה כִּ֥י גֵא֖וּת עָשָׂ֑ה מוּדַ֥עַת ¹ זֹ֖את בְּ⁠כָל ־ הָ⁠אָֽרֶץ ׃⁶ צַהֲלִ֥י וָ⁠רֹ֖נִּי יוֹשֶׁ֣בֶת צִיּ֑וֹן כִּֽי ־ גָד֥וֹל בְּ⁠קִרְבֵּ֖⁠ךְ קְד֥וֹשׁ יִשְׂרָאֵֽל ׃פ

¹K מידעת

Chapter 13

¹ מַשָּׂ֖א בָּבֶ֑ל אֲשֶׁ֣ר חָזָ֔ה יְשַׁעְיָ֖הוּ בֶּן ־ אָמֽוֹץ ׃² עַ֤ל הַר ־ נִשְׁפֶּה֙ שְֽׂאוּ ־ נֵ֔ס הָרִ֥ימוּ ק֖וֹל לָ⁠הֶ֑ם הָנִ֣יפוּ יָ֔ד וְ⁠יָבֹ֖אוּ פִּתְחֵ֥י נְדִיבִֽים ׃³ אֲנִ֥י צִוֵּ֖יתִי לִ⁠מְקֻדָּשָׁ֑⁠י גַּ֣ם קָרָ֤אתִי גִבּוֹרַ⁠י֙ לְ⁠אַפִּ֔⁠י עַלִּיזֵ֖י גַּאֲוָתִֽ⁠י ׃⁴ ק֥וֹל הָמ֛וֹן בֶּֽ⁠הָרִ֖ים דְּמ֣וּת עַם ־ רָ֑ב ק֠וֹל שְׁא֞וֹן מַמְלְכ֤וֹת גּוֹיִם֙ נֶֽאֱסָפִ֔ים יְהוָ֣ה צְבָא֔וֹת מְפַקֵּ֖ד צְבָ֥א מִלְחָמָֽה ׃⁵ בָּאִ֛ים מֵ⁠אֶ֥רֶץ מֶרְחָ֖ק מִ⁠קְצֵ֣ה הַ⁠שָּׁמָ֑יִם יְהוָה֙ וּ⁠כְלֵ֣י זַעְמ֔⁠וֹ לְ⁠חַבֵּ֖ל כָּל ־ הָ⁠אָֽרֶץ ׃⁶ הֵילִ֕ילוּ כִּ֥י קָר֖וֹב י֣וֹם יְהוָ֑ה כְּ⁠שֹׁ֖ד מִ⁠שַּׁדַּ֥י יָבֽוֹא ׃⁷ עַל ־ כֵּ֖ן כָּל ־ יָדַ֣יִם תִּרְפֶּ֑ינָה וְ⁠כָל ־ לְבַ֥ב אֱנ֖וֹשׁ יִמָּס ׃⁸ וְֽ⁠נִבְהָ֓לוּ ׀ צִירִ֤ים וַֽ⁠חֲבָלִים֙ יֹֽאחֵז֔וּ⁠ן כַּ⁠יּוֹלֵדָ֖ה יְחִיל֑וּ⁠ן אִ֤ישׁ אֶל ־ רֵעֵ֨⁠הוּ֙ יִתְמָ֔הוּ פְּנֵ֥י לְהָבִ֖ים פְּנֵי⁠הֶֽם ׃⁹ הִנֵּ֤ה יוֹם ־ יְהוָה֙ בָּ֔א אַכְזָרִ֥י וְ⁠עֶבְרָ֖ה וַ⁠חֲר֣וֹן אָ֑ף לָ⁠שׂ֤וּם הָ⁠אָ֨רֶץ֙ לְ⁠שַׁמָּ֔ה וְ⁠חַטָּאֶ֖י⁠הָ יַשְׁמִ֥יד מִמֶּֽ⁠נָּה ׃¹⁰ כִּֽי ־ כוֹכְבֵ֤י הַ⁠שָּׁמַ֨יִם֙ וּ⁠כְסִ֣ילֵי⁠הֶ֔ם לֹ֥א יָהֵ֖לּוּ אוֹרָ֑⁠ם חָשַׁ֤ךְ הַ⁠שֶּׁ֨מֶשׁ֙ בְּ⁠צֵאת֔⁠וֹ וְ⁠יָרֵ֖חַ לֹֽא ־ יַגִּ֥יהַ אוֹרֽ⁠וֹ ׃¹¹ וּ⁠פָקַדְתִּ֤י עַל ־ תֵּבֵל֙ רָעָ֔ה וְ⁠עַל ־ רְשָׁעִ֖ים עֲוֺנָ֑⁠ם וְ⁠הִשְׁבַּתִּי֙ גְּא֣וֹן זֵדִ֔ים וְ⁠גַאֲוַ֥ת עָרִיצִ֖ים אַשְׁפִּֽיל ׃¹² אוֹקִ֥יר אֱנ֖וֹשׁ מִ⁠פָּ֑ז וְ⁠אָדָ֖ם מִ⁠כֶּ֥תֶם אוֹפִֽיר ׃¹³ עַל ־ כֵּן֙ שָׁמַ֣יִם אַרְגִּ֔יז וְ⁠תִרְעַ֥שׁ הָ⁠אָ֖רֶץ מִ⁠מְּקוֹמָ֑⁠הּ בְּ⁠עֶבְרַת֙ יְהוָ֣ה צְבָא֔וֹת וּ⁠בְ⁠י֖וֹם חֲר֥וֹן אַפּֽ⁠וֹ ׃¹⁴ וְ⁠הָיָה֙ כִּ⁠צְבִ֣י מֻדָּ֔ח וּ⁠כְ⁠צֹ֖אן וְ⁠אֵ֣ין מְקַבֵּ֑ץ אִ֤ישׁ אֶל ־ עַמּ⁠וֹ֙ יִפְנ֔וּ וְ⁠אִ֥ישׁ אֶל ־ אַרְצ֖⁠וֹ יָנֽוּסוּ ׃¹⁵ כָּל ־ הַ⁠נִּמְצָ֖א יִדָּקֵ֑ר וְ⁠כָל ־ הַ⁠נִּסְפֶּ֖ה יִפּ֥וֹל בֶּ⁠חָֽרֶב ׃¹⁶ וְ⁠עֹלְלֵי⁠הֶ֥ם יְרֻטְּשׁ֖וּ לְ⁠עֵֽינֵי⁠הֶ֑ם יִשַּׁ֨סּוּ֙ בָּֽתֵּי⁠הֶ֔ם וּ⁠נְשֵׁי⁠הֶ֖ם תשגלנה ׃¹¹⁷ הִנְ⁠נִ֛י מֵעִ֥יר עֲלֵי⁠הֶ֖ם אֶת ־ מָדָ֑י אֲשֶׁר ־ כֶּ֨סֶף֙ לֹ֣א יַחְשֹׁ֔בוּ וְ⁠זָהָ֖ב לֹ֥א יַחְפְּצוּ ־ בֽ⁠וֹ ׃¹⁸ וּ⁠קְשָׁת֖וֹת נְעָרִ֣ים תְּרַטַּ֑שְׁנָה וּ⁠פְרִי ־ בֶ֨טֶן֙ לֹ֣א יְרַחֵ֔מוּ עַל ־ בָּנִ֖ים לֹֽא ־ תָח֥וּס עֵינָֽ⁠ם ׃¹⁹ וְ⁠הָיְתָ֤ה בָבֶל֙ צְבִ֣י מַמְלָכ֔וֹת תִּפְאֶ֖רֶת גְּא֣וֹן כַּשְׂדִּ֑ים כְּ⁠מַהְפֵּכַ֣ת אֱלֹהִ֔ים אֶת ־ סְדֹ֖ם וְ⁠אֶת ־ עֲמֹרָֽה ׃²⁰ לֹֽא ־ תֵשֵׁ֣ב לָ⁠נֶ֔צַח וְ⁠לֹ֥א תִשְׁכֹּ֖ן עַד ־ דּ֣וֹר וָ⁠ד֑וֹר וְ⁠לֹֽא ־ יַהֵ֥ל שָׁם֙ עֲרָבִ֔י וְ⁠רֹעִ֖ים לֹא ־ יַרְבִּ֥צוּ שָֽׁם ׃²¹ וְ⁠רָבְצוּ ־ שָׁ֣ם צִיִּ֔ים וּ⁠מָלְא֥וּ בָתֵּי⁠הֶ֖ם אֹחִ֑ים וְ⁠שָׁ֤כְנוּ שָׁם֙ בְּנ֣וֹת יַֽעֲנָ֔ה וּ⁠שְׂעִירִ֖ים יְרַקְּדוּ ־ שָֽׁם ׃²² וְ⁠עָנָ֤ה אִיִּים֙ בְּ⁠אַלְמנוֹתָ֔י⁠ו וְ⁠תַנִּ֖ים בְּ⁠הֵ֣יכְלֵי עֹ֑נֶג וְ⁠קָר֤וֹב לָ⁠בוֹא֙ עִתָּ֔⁠הּ וְ⁠יָמֶ֖י⁠הָ לֹ֥א יִמָּשֵֽׁכוּ ׃

¹Q תִּשָּׁכַֽבְנָה

Chapter 14

¹ כִּי֩ יְרַחֵ֨ם יְהוָ֜ה אֶֽת ־ יַעֲקֹ֗ב וּ⁠בָחַ֥ר עוֹד֙ בְּ⁠יִשְׂרָאֵ֔ל וְ⁠הִנִּיחָ֖⁠ם עַל ־ אַדְמָתָ֑⁠ם וְ⁠נִלְוָ֤ה הַ⁠גֵּר֙ עֲלֵי⁠הֶ֔ם וְ⁠נִסְפְּח֖וּ עַל ־ בֵּ֥ית יַעֲקֹֽב ׃² וּ⁠לְקָח֣וּ⁠ם עַמִּים֮ וֶ⁠הֱבִיא֣וּ⁠ם אֶל ־ מְקוֹמָ⁠ם֒ וְ⁠הִֽתְנַחֲל֣וּ⁠ם בֵּֽית ־ יִשְׂרָאֵ֗ל עַ֚ל אַדְמַ֣ת יְהוָ֔ה לַ⁠עֲבָדִ֖ים וְ⁠לִ⁠שְׁפָח֑וֹת וְ⁠הָיוּ֙ שֹׁבִ֣ים לְ⁠שֹֽׁבֵי⁠הֶ֔ם וְ⁠רָד֖וּ בְּ⁠נֹגְשֵׂי⁠הֶֽם ׃ס³ וְ⁠הָיָ֗ה בְּ⁠י֨וֹם הָנִ֤יחַ יְהוָה֙ לְ⁠ךָ֔ מֵֽ⁠עָצְבְּ⁠ךָ֖ וּ⁠מֵ⁠רָגְזֶ֑⁠ךָ וּ⁠מִן ־ הָ⁠עֲבֹדָ֥ה הַ⁠קָּשָׁ֖ה אֲשֶׁ֥ר עֻבַּד ־ בָּֽ⁠ךְ ׃⁴ וְ⁠נָשָׂ֜אתָ הַ⁠מָּשָׁ֥ל הַ⁠זֶּ֛ה עַל ־ מֶ֥לֶךְ בָּבֶ֖ל וְ⁠אָמָ֑רְתָּ אֵ֚יךְ שָׁבַ֣ת נֹגֵ֔שׂ שָׁבְתָ֖ה מַדְהֵבָֽה ׃⁵ שָׁבַ֥ר יְהוָ֖ה מַטֵּ֣ה רְשָׁעִ֑ים שֵׁ֖בֶט מֹשְׁלִֽים ׃⁶ מַכֶּ֤ה עַמִּים֙ בְּ⁠עֶבְרָ֔ה מַכַּ֖ת בִּלְתִּ֣י סָרָ֑ה רֹדֶ֤ה בָ⁠אַף֙ גּוֹיִ֔ם מֻרְדָּ֖ף בְּלִ֥י חָשָֽׂךְ ׃⁷ נָ֥חָה שָׁקְטָ֖ה כָּל ־ הָ⁠אָ֑רֶץ פָּצְח֖וּ רִנָּֽה ׃⁸ גַּם ־ בְּרוֹשִׁ֛ים שָׂמְח֥וּ לְ⁠ךָ֖ אַרְזֵ֣י לְבָנ֑וֹן מֵ⁠אָ֣ז שָׁכַ֔בְתָּ לֹֽא ־ יַעֲלֶ֥ה הַ⁠כֹּרֵ֖ת עָלֵֽי⁠נוּ ׃⁹ שְׁא֗וֹל מִ⁠תַּ֛חַת רָגְזָ֥ה לְ⁠ךָ֖ לִ⁠קְרַ֣את בּוֹאֶ֑⁠ךָ עוֹרֵ֨ר לְ⁠ךָ֤ רְפָאִים֙ כָּל ־ עַתּ֣וּדֵי אָ֔רֶץ הֵקִים֙ מִ⁠כִּסְאוֹתָ֔⁠ם כֹּ֖ל מַלְכֵ֥י גוֹיִֽם ׃¹⁰ כֻּלָּ֣⁠ם יַֽעֲנ֔וּ וְ⁠יֹאמְר֖וּ אֵלֶ֑י⁠ךָ גַּם ־ אַתָּ֛ה חֻלֵּ֥יתָ כָמ֖וֹ⁠נוּ אֵלֵ֥י⁠נוּ נִמְשָֽׁלְתָּ ׃¹¹ הוּרַ֥ד שְׁא֛וֹל גְּאוֹנֶ֖⁠ךָ הֶמְיַ֣ת נְבָלֶ֑י⁠ךָ תַּחְתֶּ֨י⁠ךָ֙ יֻצַּ֣ע רִמָּ֔ה וּ⁠מְכַסֶּ֖י⁠ךָ תּוֹלֵעָֽה ׃¹² אֵ֛יךְ נָפַ֥לְתָּ מִ⁠שָּׁמַ֖יִם הֵילֵ֣ל בֶּן ־ שָׁ֑חַר נִגְדַּ֣עְתָּ לָ⁠אָ֔רֶץ חוֹלֵ֖שׁ עַל ־ גּוֹיִֽם ׃¹³ וְ⁠אַתָּ֞ה אָמַ֤רְתָּ בִֽ⁠לְבָבְ⁠ךָ֙ הַ⁠שָּׁמַ֣יִם אֶֽעֱלֶ֔ה מִ⁠מַּ֥עַל לְ⁠כֽוֹכְבֵי ־ אֵ֖ל אָרִ֣ים כִּסְאִ֑⁠י וְ⁠אֵשֵׁ֥ב בְּ⁠הַר ־ מוֹעֵ֖ד בְּ⁠יַרְכְּתֵ֥י צָפֽוֹן ׃¹⁴ אֶעֱלֶ֖ה עַל ־ בָּ֣מֳתֵי עָ֑ב אֶדַּמֶּ֖ה לְ⁠עֶלְיֽוֹן ׃¹⁵ אַ֧ךְ אֶל ־ שְׁא֛וֹל תּוּרָ֖ד אֶל ־ יַרְכְּתֵי ־ בֽוֹר ׃¹⁶ רֹאֶ֨י⁠ךָ֙ אֵלֶ֣י⁠ךָ יַשְׁגִּ֔יחוּ אֵלֶ֖י⁠ךָ יִתְבּוֹנָ֑נוּ הֲ⁠זֶ֤ה הָ⁠אִישׁ֙ מַרְגִּ֣יז הָ⁠אָ֔רֶץ מַרְעִ֖ישׁ מַמְלָכֽוֹת ׃¹⁷ שָׂ֥ם תֵּבֵ֛ל כַּ⁠מִּדְבָּ֖ר וְ⁠עָרָ֣י⁠ו הָרָ֑ס אֲסִירָ֖י⁠ו לֹא ־ פָ֥תַח בָּֽיְתָ⁠ה ׃¹⁸ כָּל ־ מַלְכֵ֥י גוֹיִ֖ם כֻּלָּ֑⁠ם שָׁכְב֥וּ בְ⁠כָב֖וֹד אִ֥ישׁ בְּ⁠בֵיתֽ⁠וֹ ׃¹⁹ וְ⁠אַתָּ֞ה הָשְׁלַ֤כְתָּ מִֽ⁠קִּבְרְ⁠ךָ֙ כְּ⁠נֵ֣צֶר נִתְעָ֔ב לְב֥וּשׁ הֲרֻגִ֖ים מְטֹ֣עֲנֵי חָ֑רֶב יוֹרְדֵ֥י אֶל ־ אַבְנֵי ־ ב֖וֹר כְּ⁠פֶ֥גֶר מוּבָֽס ׃²⁰ לֹֽא ־ תֵחַ֤ד אִתָּ⁠ם֙ בִּ⁠קְבוּרָ֔ה כִּֽי ־ אַרְצְ⁠ךָ֥ שִׁחַ֖תָּ עַמְּ⁠ךָ֣ הָרָ֑גְתָּ לֹֽא ־ יִקָּרֵ֥א לְ⁠עוֹלָ֖ם זֶ֥רַע מְרֵעִֽים ׃²¹ הָכִ֧ינוּ לְ⁠בָנָ֛י⁠ו מַטְבֵּ֖חַ בַּ⁠עֲוֺ֣ן אֲבוֹתָ֑⁠ם בַּל ־ יָקֻ֨מוּ֙ וְ⁠יָ֣רְשׁוּ אָ֔רֶץ וּ⁠מָלְא֥וּ פְנֵֽי ־ תֵבֵ֖ל עָרִֽים ׃²² וְ⁠קַמְתִּ֣י עֲלֵי⁠הֶ֔ם נְאֻ֖ם יְהוָ֣ה צְבָא֑וֹת וְ⁠הִכְרַתִּ֨י לְ⁠בָבֶ֜ל שֵׁ֥ם וּ⁠שְׁאָ֛ר וְ⁠נִ֥ין וָ⁠נֶ֖כֶד נְאֻם ־ יְהוָֽה ׃²³ וְ⁠שַׂמְתִּ֛י⁠הָ לְ⁠מוֹרַ֥שׁ קִפֹּ֖ד וְ⁠אַגְמֵי ־ מָ֑יִם וְ⁠טֵֽאטֵאתִ֨י⁠הָ֙ בְּ⁠מַטְאֲטֵ֣א הַשְׁמֵ֔ד נְאֻ֖ם יְהוָ֥ה צְבָאֽוֹת ׃פ²⁴ נִשְׁבַּ֛ע יְהוָ֥ה צְבָא֖וֹת לֵ⁠אמֹ֑ר אִם ־ לֹ֞א כַּ⁠אֲשֶׁ֤ר דִּמִּ֨יתִי֙ כֵּ֣ן הָיָ֔תָה וְ⁠כַ⁠אֲשֶׁ֥ר יָעַ֖צְתִּי הִ֥יא תָקֽוּם ׃²⁵ לִ⁠שְׁבֹּ֤ר אַשּׁוּר֙ בְּ⁠אַרְצִ֔⁠י וְ⁠עַל ־ הָרַ֖⁠י אֲבוּסֶ֑⁠נּוּ וְ⁠סָ֤ר מֵֽ⁠עֲלֵי⁠הֶם֙ עֻלּ֔⁠וֹ וְ⁠סֻ֨בֳּל֔⁠וֹ מֵ⁠עַ֥ל שִׁכְמ֖⁠וֹ יָסֽוּר ׃²⁶ זֹ֛את הָ⁠עֵצָ֥ה הַ⁠יְּעוּצָ֖ה עַל ־ כָּל ־ הָ⁠אָ֑רֶץ וְ⁠זֹ֛את הַ⁠יָּ֥ד הַ⁠נְּטוּיָ֖ה עַל ־ כָּל ־ הַ⁠גּוֹיִֽם ׃²⁷ כִּֽי ־ יְהוָ֧ה צְבָא֛וֹת יָעָ֖ץ וּ⁠מִ֣י יָפֵ֑ר וְ⁠יָד֥⁠וֹ הַ⁠נְּטוּיָ֖ה וּֽ⁠מִ֥י יְשִׁיבֶֽ⁠נָּה ׃פ²⁸ בִּ⁠שְׁנַת ־ מ֖וֹת הַ⁠מֶּ֣לֶךְ אָחָ֑ז הָיָ֖ה הַ⁠מַּשָּׂ֥א הַ⁠זֶּֽה ׃²⁹ אַֽל ־ תִּשְׂמְחִ֤י פְלֶ֨שֶׁת֙ כֻּלֵּ֔⁠ךְ כִּ֥י נִשְׁבַּ֖ר שֵׁ֣בֶט מַכֵּ֑⁠ךְ כִּֽי ־ מִ⁠שֹּׁ֤רֶשׁ נָחָשׁ֙ יֵ֣צֵא צֶ֔פַע וּ⁠פִרְי֖⁠וֹ שָׂרָ֥ף מְעוֹפֵֽף ׃³⁰ וְ⁠רָעוּ֙ בְּכוֹרֵ֣י דַלִּ֔ים וְ⁠אֶבְיוֹנִ֖ים לָ⁠בֶ֣טַח יִרְבָּ֑צוּ וְ⁠הֵמַתִּ֤י בָֽ⁠רָעָב֙ שָׁרְשֵׁ֔⁠ךְ וּ⁠שְׁאֵרִיתֵ֖⁠ךְ יַהֲרֹֽג ׃³¹ הֵילִ֤ילִֽי שַׁ֨עַר֙ זַֽעֲקִי ־ עִ֔יר נָמ֖וֹג פְּלֶ֣שֶׁת כֻּלֵּ֑⁠ךְ כִּ֤י מִ⁠צָּפוֹן֙ עָשָׁ֣ן בָּ֔א וְ⁠אֵ֥ין בּוֹדֵ֖ד בְּ⁠מוֹעָדָֽי⁠ו ׃³² וּ⁠מַֽה ־ יַּעֲנֶ֖ה מַלְאֲכֵי ־ ג֑וֹי כִּ֤י יְהוָה֙ יִסַּ֣ד צִיּ֔וֹן וּ⁠בָ֥⁠הּ יֶחֱס֖וּ עֲנִיֵּ֥י עַמּֽ⁠וֹ ׃ס

Chapter 15

¹ מַשָּׂ֖א מוֹאָ֑ב כִּ֠י בְּ⁠לֵ֞יל שֻׁדַּ֨ד עָ֤ר מוֹאָב֙ נִדְמָ֔ה כִּ֗י בְּ⁠לֵ֛יל שֻׁדַּ֥ד קִיר ־ מוֹאָ֖ב נִדְמָֽה ׃² עָלָ֨ה הַ⁠בַּ֧יִת וְ⁠דִיבֹ֛ן הַ⁠בָּמ֖וֹת לְ⁠בֶ֑כִי עַל ־ נְב֞וֹ וְ⁠עַ֤ל מֵֽידְבָא֙ מוֹאָ֣ב יְיֵלִ֔יל בְּ⁠כָל ־ רֹאשָׁ֣י⁠ו קָרְחָ֔ה כָּל ־ זָקָ֖ן גְּרוּעָֽה ׃³ בְּ⁠חוּצֹתָ֖י⁠ו חָ֣גְרוּ שָׂ֑ק עַ֣ל גַּגּוֹתֶ֧י⁠הָ וּ⁠בִ⁠רְחֹבֹתֶ֛י⁠הָ כֻּלֹּ֥⁠ה יְיֵלִ֖יל יֹרֵ֥ד בַּ⁠בֶּֽכִי ׃⁴ וַ⁠תִּזְעַ֤ק חֶשְׁבּוֹן֙ וְ⁠אֶלְעָלֵ֔ה עַד ־ יַ֖הַץ נִשְׁמַ֣ע קוֹלָ֑⁠ם עַל ־ כֵּ֗ן חֲלֻצֵ֤י מוֹאָב֙ יָרִ֔יעוּ נַפְשׁ֖⁠וֹ יָ֥רְעָה לּֽ⁠וֹ ׃⁵ לִבִּ⁠י֙ לְ⁠מוֹאָ֣ב יִזְעָ֔ק בְּרִיחֶ֕⁠הָ עַד ־ צֹ֖עַר עֶגְלַ֣ת שְׁלִשִׁיָּ֑ה כִּ֣י ׀ מַעֲלֵ֣ה הַ⁠לּוּחִ֗ית בִּ⁠בְכִי֙ יַֽעֲלֶה ־ בּ֔⁠וֹ כִּ֚י דֶּ֣רֶךְ חוֹרֹנַ֔יִם זַעֲקַת ־ שֶׁ֖בֶר יְעֹעֵֽרוּ ׃⁶ כִּֽי ־ מֵ֥י נִמְרִ֖ים מְשַׁמּ֣וֹת יִֽהְי֑וּ כִּֽי ־ יָבֵ֤שׁ חָצִיר֙ כָּ֣לָה דֶ֔שֶׁא יֶ֖רֶק לֹ֥א הָיָֽה ׃⁷ עַל ־ כֵּ֖ן יִתְרָ֣ה עָשָׂ֑ה וּ⁠פְקֻדָּתָ֔⁠ם עַ֛ל נַ֥חַל הָ⁠עֲרָבִ֖ים יִשָּׂאֽוּ⁠ם ׃⁸ כִּֽי ־ הִקִּ֥יפָה הַ⁠זְּעָקָ֖ה אֶת ־ גְּב֣וּל מוֹאָ֑ב עַד ־ אֶגְלַ֨יִם֙ יִלְלָתָ֔⁠הּ וּ⁠בְאֵ֥ר אֵילִ֖ים יִלְלָתָֽ⁠הּ ׃⁹ כִּ֣י מֵ֤י דִימוֹן֙ מָ֣לְאוּ דָ֔ם כִּֽי ־ אָשִׁ֥ית עַל ־ דִּימ֖וֹן נוֹסָפ֑וֹת לִ⁠פְלֵיטַ֤ת מוֹאָב֙ אַרְיֵ֔ה וְ⁠לִ⁠שְׁאֵרִ֖ית אֲדָמָֽה ׃

Chapter 16

¹ שִׁלְחוּ ־ כַ֥ר מֹשֵֽׁל ־ אֶ֖רֶץ מִ⁠סֶּ֣לַע מִדְבָּ֑רָ⁠ה אֶל ־ הַ֖ר בַּת ־ צִיּֽוֹן ׃² וְ⁠הָיָ֥ה כְ⁠עוֹף ־ נוֹדֵ֖ד קֵ֣ן מְשֻׁלָּ֑ח תִּֽהְיֶ֨ינָה֙ בְּנ֣וֹת מוֹאָ֔ב מַעְבָּרֹ֖ת לְ⁠אַרְנֽוֹן ׃³ הביאו ¹ עֵצָה֙ עֲשׂ֣וּ פְלִילָ֔ה שִׁ֧יתִי כַ⁠לַּ֛יִל צִלֵּ֖⁠ךְ בְּ⁠ת֣וֹךְ צָהֳרָ֑יִם סַתְּרִי֙ נִדָּחִ֔ים נֹדֵ֖ד אַל ־ תְּגַלִּֽי ׃⁴ יָג֤וּרוּ בָ⁠ךְ֙ נִדָּחַ֔⁠י מוֹאָ֛ב הֱוִי ־ סֵ֥תֶר לָ֖⁠מוֹ מִ⁠פְּנֵ֣י שׁוֹדֵ֑ד כִּֽי ־ אָפֵ֤ס הַ⁠מֵּץ֙ כָּ֣לָה שֹׁ֔ד תַּ֥מּוּ רֹמֵ֖ס מִן ־ הָ⁠אָֽרֶץ ׃⁵ וְ⁠הוּכַ֤ן בַּ⁠חֶ֨סֶד֙ כִּסֵּ֔א וְ⁠יָשַׁ֥ב עָלָ֛י⁠ו בֶּ⁠אֱמֶ֖ת בְּ⁠אֹ֣הֶל דָּוִ֑ד שֹׁפֵ֛ט וְ⁠דֹרֵ֥שׁ מִשְׁפָּ֖ט וּ⁠מְהִ֥ר צֶֽדֶק ׃⁶ שָׁמַ֥עְנוּ גְאוֹן ־ מוֹאָ֖ב גֵּ֣א מְאֹ֑ד גַּאֲוָת֧⁠וֹ וּ⁠גְאוֹנ֛⁠וֹ וְ⁠עֶבְרָת֖⁠וֹ לֹא ־ כֵ֥ן בַּדָּֽי⁠ו ׃ס⁷ לָ⁠כֵ֗ן יְיֵלִ֥יל מוֹאָ֛ב לְ⁠מוֹאָ֖ב כֻּלֹּ֣⁠ה יְיֵלִ֑יל לַ⁠אֲשִׁישֵׁ֧י קִיר ־ חֲרֶ֛שֶׂת תֶּהְגּ֖וּ אַךְ ־ נְכָאִֽים ׃⁸ כִּ֣י שַׁדְמוֹת֩ חֶשְׁבּ֨וֹן אֻמְלָ֜ל גֶּ֣פֶן שִׂבְמָ֗ה בַּעֲלֵ֤י גוֹיִם֙ הָלְמ֣וּ שְׂרוּקֶּ֔י⁠הָ עַד ־ יַעְזֵ֥ר נָגָ֖עוּ תָּ֣עוּ מִדְבָּ֑ר שְׁלֻ֣חוֹתֶ֔י⁠הָ נִטְּשׁ֖וּ עָ֥בְרוּ יָֽם ׃⁹ עַל ־ כֵּ֡ן אֶבְכֶּ֞ה בִּ⁠בְכִ֤י יַעְזֵר֙ גֶּ֣פֶן שִׂבְמָ֔ה אֲרַיָּ֨וֶ⁠ךְ֙ דִּמְעָתִ֔⁠י חֶשְׁבּ֖וֹן וְ⁠אֶלְעָלֵ֑ה כִּ֧י עַל ־ קֵיצֵ֛⁠ךְ וְ⁠עַל ־ קְצִירֵ֖⁠ךְ הֵידָ֥ד נָפָֽל ׃¹⁰ וְ⁠נֶאֱסַ֨ף שִׂמְחָ֤ה וָ⁠גִיל֙ מִן ־ הַ⁠כַּרְמֶ֔ל וּ⁠בַ⁠כְּרָמִ֥ים לֹֽא ־ יְרֻנָּ֖ן לֹ֣א יְרֹעָ֑ע יַ֗יִן בַּ⁠יְקָבִ֛ים לֹֽא ־ יִדְרֹ֥ךְ הַ⁠דֹּרֵ֖ךְ הֵידָ֥ד הִשְׁבַּֽתִּי ׃¹¹ עַל ־ כֵּן֙ מֵעַ֣⁠י לְ⁠מוֹאָ֔ב כַּ⁠כִּנּ֖וֹר יֶֽהֱמ֑וּ וְ⁠קִרְבִּ֖⁠י לְ⁠קִ֥יר חָֽרֶשׂ ׃¹² וְ⁠הָיָ֧ה כִֽי ־ נִרְאָ֛ה כִּֽי ־ נִלְאָ֥ה מוֹאָ֖ב עַל ־ הַ⁠בָּמָ֑ה וּ⁠בָ֧א אֶל ־ מִקְדָּשׁ֛⁠וֹ לְ⁠הִתְפַּלֵּ֖ל וְ⁠לֹ֥א יוּכָֽל ׃¹³ זֶ֣ה הַ⁠דָּבָ֗ר אֲשֶׁ֨ר דִּבֶּ֧ר יְהוָ֛ה אֶל ־ מוֹאָ֖ב מֵ⁠אָֽז ׃¹⁴ וְ⁠עַתָּ֗ה דִּבֶּ֣ר יְהוָה֮ לֵ⁠אמֹר֒ בְּ⁠שָׁלֹ֤שׁ שָׁנִים֙ כִּ⁠שְׁנֵ֣י שָׂכִ֔יר וְ⁠נִקְלָה֙ כְּב֣וֹד מוֹאָ֔ב בְּ⁠כֹ֖ל הֶ⁠הָמ֣וֹן הָ⁠רָ֑ב וּ⁠שְׁאָ֥ר מְעַ֛ט מִזְעָ֖ר ל֥וֹא כַבִּֽיר ׃ס

¹Q הָבִ֤יאִי

Chapter 17

¹ מַשָּׂ֖א דַּמָּ֑שֶׂק הִנֵּ֤ה דַמֶּ֨שֶׂק֙ מוּסָ֣ר מֵ⁠עִ֔יר וְ⁠הָיְתָ֖ה מְעִ֥י מַפָּלָֽה ׃² עֲזֻב֖וֹת עָרֵ֣י עֲרֹעֵ֑ר לַ⁠עֲדָרִ֣ים תִּֽהְיֶ֔ינָה וְ⁠רָבְצ֖וּ וְ⁠אֵ֥ין מַחֲרִֽיד ׃³ וְ⁠נִשְׁבַּ֤ת מִבְצָר֙ מֵֽ⁠אֶפְרַ֔יִם וּ⁠מַמְלָכָ֥ה מִ⁠דַּמֶּ֖שֶׂק וּ⁠שְׁאָ֣ר אֲרָ֑ם כִּ⁠כְב֤וֹד בְּנֵֽי ־ יִשְׂרָאֵל֙ יִֽהְי֔וּ נְאֻ֖ם יְהוָ֥ה צְבָאֽוֹת ׃ס⁴ וְ⁠הָיָה֙ בַּ⁠יּ֣וֹם הַ⁠ה֔וּא יִדַּ֖ל כְּב֣וֹד יַעֲקֹ֑ב וּ⁠מִשְׁמַ֥ן בְּשָׂר֖⁠וֹ יֵרָזֶֽה ׃⁵ וְ⁠הָיָ֗ה כֶּֽ⁠אֱסֹף֙ קָצִ֣יר קָמָ֔ה וּ⁠זְרֹע֖⁠וֹ שִׁבֳּלִ֣ים יִקְצ֑וֹר וְ⁠הָיָ֛ה כִּ⁠מְלַקֵּ֥ט שִׁבֳּלִ֖ים בְּ⁠עֵ֥מֶק רְפָאִֽים ׃⁶ וְ⁠נִשְׁאַר ־ בּ֤⁠וֹ עֽוֹלֵלֹת֙ כְּ⁠נֹ֣קֶף זַ֔יִת שְׁנַ֧יִם שְׁלֹשָׁ֛ה גַּרְגְּרִ֖ים בְּ⁠רֹ֣אשׁ אָמִ֑יר אַרְבָּעָ֣ה חֲמִשָּׁ֗ה בִּ⁠סְעִפֶ֨י⁠הָ֙ פֹּֽרִיָּ֔ה נְאֻם ־ יְהוָ֖ה אֱלֹהֵ֥י יִשְׂרָאֵֽל ׃ס⁷ בַּ⁠יּ֣וֹם הַ⁠ה֔וּא יִשְׁעֶ֥ה הָ⁠אָדָ֖ם עַל ־ עֹשֵׂ֑⁠הוּ וְ⁠עֵינָ֕י⁠ו אֶל ־ קְד֥וֹשׁ יִשְׂרָאֵ֖ל תִּרְאֶֽינָה ׃⁸ וְ⁠לֹ֣א יִשְׁעֶ֔ה אֶל ־ הַֽ⁠מִּזְבְּח֖וֹת מַעֲשֵׂ֣ה יָדָ֑י⁠ו וַ⁠אֲשֶׁ֨ר עָשׂ֤וּ אֶצְבְּעֹתָי⁠ו֙ לֹ֣א יִרְאֶ֔ה וְ⁠הָ⁠אֲשֵׁרִ֖ים וְ⁠הָ⁠חַמָּנִֽים ׃⁹ בַּ⁠יּ֨וֹם הַ⁠ה֜וּא יִהְי֣וּ ׀ עָרֵ֣י מָעֻזּ֗⁠וֹ כַּ⁠עֲזוּבַ֤ת הַ⁠חֹ֨רֶשׁ֙ וְ⁠הָ֣⁠אָמִ֔יר אֲשֶׁ֣ר עָזְב֔וּ מִ⁠פְּנֵ֖י בְּנֵ֣י יִשְׂרָאֵ֑ל וְ⁠הָיְתָ֖ה שְׁמָמָֽה ׃¹⁰ כִּ֤י שָׁכַ֨חַתְּ֙ אֱלֹהֵ֣י יִשְׁעֵ֔⁠ךְ וְ⁠צ֥וּר מָעֻזֵּ֖⁠ךְ לֹ֣א זָכָ֑רְתְּ עַל ־ כֵּ֗ן תִּטְּעִי֙ נִטְעֵ֣י נַעֲמָנִ֔ים וּ⁠זְמֹ֥רַת זָ֖ר תִּזְרָעֶֽ⁠נּוּ ׃¹¹ בְּ⁠י֤וֹם נִטְעֵ⁠ךְ֙ תְּשַׂגְשֵׂ֔גִי וּ⁠בַ⁠בֹּ֖קֶר זַרְעֵ֣⁠ךְ תַּפְרִ֑יחִי נֵ֥ד קָצִ֛יר בְּ⁠י֥וֹם נַחֲלָ֖ה וּ⁠כְאֵ֥ב אָנֽוּשׁ ׃ס¹² ה֗וֹי הֲמוֹן֙ עַמִּ֣ים רַבִּ֔ים כַּ⁠הֲמ֥וֹת יַמִּ֖ים יֶהֱמָי֑וּ⁠ן וּ⁠שְׁא֣וֹן לְאֻמִּ֔ים כִּ⁠שְׁא֛וֹן מַ֥יִם כַּבִּירִ֖ים יִשָּׁאֽוּ⁠ן ׃¹³ לְאֻמִּ֗ים כִּ⁠שְׁא֞וֹן מַ֤יִם רַבִּים֙ יִשָּׁא֔וּ⁠ן וְ⁠גָ֥עַר בּ֖⁠וֹ וְ⁠נָ֣ס מִ⁠מֶּרְחָ֑ק וְ⁠רֻדַּ֗ף כְּ⁠מֹ֤ץ הָרִים֙ לִ⁠פְנֵי ־ ר֔וּחַ וּ⁠כְ⁠גַלְגַּ֖ל לִ⁠פְנֵ֥י סוּפָֽה ׃¹⁴ לְ⁠עֵ֥ת עֶ֨רֶב֙ וְ⁠הִנֵּ֣ה בַלָּהָ֔ה בְּ⁠טֶ֥רֶם בֹּ֖קֶר אֵינֶ֑⁠נּוּ זֶ֚ה חֵ֣לֶק שׁוֹסֵ֔י⁠נוּ וְ⁠גוֹרָ֖ל לְ⁠בֹזְזֵֽי⁠נוּ ׃ס

Chapter 18

¹ ה֥וֹי אֶ֖רֶץ צִלְצַ֣ל כְּנָפָ֑יִם אֲשֶׁ֥ר מֵ⁠עֵ֖בֶר לְ⁠נַֽהֲרֵי ־ כֽוּשׁ ׃² הַ⁠שֹּׁלֵ֨חַ בַּ⁠יָּ֜ם צִירִ֗ים וּ⁠בִ⁠כְלֵי ־ גֹמֶא֮ עַל ־ פְּנֵי ־ מַיִם֒ לְכ֣וּ ׀ מַלְאָכִ֣ים קַלִּ֗ים אֶל ־ גּוֹי֙ מְמֻשָּׁ֣ךְ וּ⁠מוֹרָ֔ט אֶל ־ עַ֥ם נוֹרָ֖א מִן ־ ה֣וּא וָ⁠הָ֑לְאָה גּ֚וֹי קַו ־ קָ֣ו וּ⁠מְבוּסָ֔ה אֲשֶׁר ־ בָּזְא֥וּ נְהָרִ֖ים אַרְצֽ⁠וֹ ׃³ כָּל ־ יֹשְׁבֵ֥י תֵבֵ֖ל וְ⁠שֹׁ֣כְנֵי אָ֑רֶץ כִּ⁠נְשֹׂא ־ נֵ֤ס הָרִים֙ תִּרְא֔וּ וְ⁠כִ⁠תְקֹ֥עַ שׁוֹפָ֖ר תִּשְׁמָֽעוּ ׃ס⁴ כִּי֩ כֹ֨ה אָמַ֤ר יְהוָה֙ אֵלַ֔⁠י אשקוטה ¹ וְ⁠אַבִּ֣יטָה בִ⁠מְכוֹנִ֑⁠י כְּ⁠חֹ֥ם צַח֙ עֲלֵי ־ א֔וֹר כְּ⁠עָ֥ב טַ֖ל בְּ⁠חֹ֥ם קָצִֽיר ׃⁵ כִּֽי ־ לִ⁠פְנֵ֤י קָצִיר֙ כְּ⁠תָם ־ פֶּ֔רַח וּ⁠בֹ֥סֶר גֹּמֵ֖ל יִֽהְיֶ֣ה נִצָּ֑ה וְ⁠כָרַ֤ת הַ⁠זַּלְזַלִּים֙ בַּ⁠מַּזְמֵר֔וֹת וְ⁠אֶת ־ הַ⁠נְּטִישׁ֖וֹת הֵסִ֥יר הֵתַֽז ׃⁶ יֵעָזְב֤וּ יַחְדָּו֙ לְ⁠עֵ֣יט הָרִ֔ים וּֽ⁠לְ⁠בֶהֱמַ֖ת הָ⁠אָ֑רֶץ וְ⁠קָ֤ץ עָלָי⁠ו֙ הָ⁠עַ֔יִט וְ⁠כָל ־ בֶּהֱמַ֥ת הָ⁠אָ֖רֶץ עָלָ֥י⁠ו תֶּחֱרָֽף ׃⁷ בָּ⁠עֵת֩ הַ⁠הִ֨יא יֽוּבַל ־ שַׁ֜י לַ⁠יהוָ֣ה צְבָא֗וֹת עַ֚ם מְמֻשָּׁ֣ךְ וּ⁠מוֹרָ֔ט וּ⁠מֵ⁠עַ֥ם נוֹרָ֖א מִן ־ ה֣וּא וָ⁠הָ֑לְאָה גּ֣וֹי ׀ קַו ־ קָ֣ו וּ⁠מְבוּסָ֗ה אֲשֶׁ֨ר בָּזְא֤וּ נְהָרִים֙ אַרְצ֔⁠וֹ אֶל ־ מְק֛וֹם שֵׁם ־ יְהוָ֥ה צְבָא֖וֹת הַר ־ צִיּֽוֹן ׃ס

¹Q אֶשְׁקֳטָ֖ה

Chapter 19

¹ מַשָּׂ֖א מִצְרָ֑יִם הִנֵּ֨ה יְהוָ֜ה רֹכֵ֨ב עַל ־ עָ֥ב קַל֙ וּ⁠בָ֣א מִצְרַ֔יִם וְ⁠נָע֞וּ אֱלִילֵ֤י מִצְרַ֨יִם֙ מִ⁠פָּנָ֔י⁠ו וּ⁠לְבַ֥ב מִצְרַ֖יִם יִמַּ֥ס בְּ⁠קִרְבּֽ⁠וֹ ׃² וְ⁠סִכְסַכְתִּ֤י מִצְרַ֨יִם֙ בְּ⁠מִצְרַ֔יִם וְ⁠נִלְחֲמ֥וּ אִישׁ ־ בְּ⁠אָחִ֖י⁠ו וְ⁠אִ֣ישׁ בְּ⁠רֵעֵ֑⁠הוּ עִ֣יר בְּ⁠עִ֔יר מַמְלָכָ֖ה בְּ⁠מַמְלָכָֽה ׃³ וְ⁠נָבְקָ֤ה רֽוּחַ ־ מִצְרַ֨יִם֙ בְּ⁠קִרְבּ֔⁠וֹ וַ⁠עֲצָת֖⁠וֹ אֲבַלֵּ֑עַ וְ⁠דָרְשׁ֤וּ אֶל ־ הָֽ⁠אֱלִילִים֙ וְ⁠אֶל ־ הָ֣⁠אִטִּ֔ים וְ⁠אֶל ־ הָ⁠אֹב֖וֹת וְ⁠אֶל ־ הַ⁠יִּדְּעֹנִֽים ׃⁴ וְ⁠סִכַּרְתִּי֙ אֶת ־ מִצְרַ֔יִם בְּ⁠יַ֖ד אֲדֹנִ֣ים קָשֶׁ֑ה וּ⁠מֶ֤לֶךְ עַז֙ יִמְשָׁל ־ בָּ֔⁠ם נְאֻ֥ם הָ⁠אָד֖וֹן יְהוָ֥ה צְבָאֽוֹת ׃⁵ וְ⁠נִשְּׁתוּ ־ מַ֖יִם מֵֽ⁠הַ⁠יָּ֑ם וְ⁠נָהָ֖ר יֶחֱרַ֥ב וְ⁠יָבֵֽשׁ ׃⁶ וְ⁠הֶאֶזְנִ֣יחוּ נְהָר֔וֹת דָּלֲל֥וּ וְ⁠חָרְב֖וּ יְאֹרֵ֣י מָצ֑וֹר קָנֶ֥ה וָ⁠ס֖וּף קָמֵֽלוּ ׃⁷ עָר֥וֹת עַל ־ יְא֖וֹר עַל ־ פִּ֣י יְא֑וֹר וְ⁠כֹל֙ מִזְרַ֣ע יְא֔וֹר יִיבַ֥שׁ נִדַּ֖ף וְ⁠אֵינֶֽ⁠נּוּ ׃⁸ וְ⁠אָנוּ֙ הַ⁠דַּיָּגִ֔ים וְ⁠אָ֣בְל֔וּ כָּל ־ מַשְׁלִיכֵ֥י בַ⁠יְא֖וֹר חַכָּ֑ה וּ⁠פֹרְשֵׂ֥י מִכְמֹ֛רֶת עַל ־ פְּנֵי ־ מַ֖יִם אֻמְלָֽלוּ ׃⁹ וּ⁠בֹ֛שׁוּ עֹבְדֵ֥י פִשְׁתִּ֖ים שְׂרִיק֑וֹת וְ⁠אֹרְגִ֖ים חוֹרָֽי ׃¹⁰ וְ⁠הָי֥וּ שָׁתֹתֶ֖י⁠הָ מְדֻכָּאִ֑ים כָּל ־ עֹ֥שֵׂי שֶׂ֖כֶר אַגְמֵי ־ נָֽפֶשׁ ׃¹¹ אַךְ ־ אֱוִלִים֙ שָׂ֣רֵי צֹ֔עַן חַכְמֵי֙ יֹעֲצֵ֣י פַרְעֹ֔ה עֵצָ֖ה נִבְעָרָ֑ה אֵ֚יךְ תֹּאמְר֣וּ אֶל ־ פַּרְעֹ֔ה בֶּן ־ חֲכָמִ֥ים אֲנִ֖י בֶּן ־ מַלְכֵי ־ קֶֽדֶם ׃¹² אַיָּ⁠ם֙ אֵפ֣וֹא חֲכָמֶ֔י⁠ךָ וְ⁠יַגִּ֥ידוּ נָ֖א לָ֑⁠ךְ וְ⁠יֵ֣דְע֔וּ מַה ־ יָּעַ֛ץ יְהוָ֥ה צְבָא֖וֹת עַל ־ מִצְרָֽיִם ׃¹³ נֽוֹאֲלוּ֙ שָׂ֣רֵי צֹ֔עַן נִשְּׁא֖וּ שָׂ֣רֵי נֹ֑ף הִתְע֥וּ אֶת ־ מִצְרַ֖יִם פִּנַּ֥ת שְׁבָטֶֽי⁠הָ ׃¹⁴ יְהוָ֛ה מָסַ֥ךְ בְּ⁠קִרְבָּ֖⁠הּ ר֣וּחַ עִוְעִ֑ים וְ⁠הִתְע֤וּ אֶת ־ מִצְרַ֨יִם֙ בְּ⁠כָֽל ־ מַעֲשֵׂ֔⁠הוּ כְּ⁠הִתָּע֥וֹת שִׁכּ֖וֹר בְּ⁠קִיאֽ⁠וֹ ׃¹⁵ וְ⁠לֹֽא ־ יִהְיֶ֥ה לְ⁠מִצְרַ֖יִם מַֽעֲשֶׂ֑ה אֲשֶׁ֧ר יַעֲשֶׂ֛ה רֹ֥אשׁ וְ⁠זָנָ֖ב כִּפָּ֥ה וְ⁠אַגְמֽוֹן ׃ס¹⁶ בַּ⁠יּ֣וֹם הַ⁠ה֔וּא יִֽהְיֶ֥ה מִצְרַ֖יִם כַּ⁠נָּשִׁ֑ים וְ⁠חָרַ֣ד ׀ וּ⁠פָחַ֗ד מִ⁠פְּנֵי֙ תְּנוּפַת֙ יַד ־ יְהוָ֣ה צְבָא֔וֹת אֲשֶׁר ־ ה֖וּא מֵנִ֥יף עָלָֽי⁠ו ׃¹⁷ וְ֠⁠הָיְתָה אַדְמַ֨ת יְהוּדָ֤ה לְ⁠מִצְרַ֨יִם֙ לְ⁠חָגָּ֔א כֹּל֩ אֲשֶׁ֨ר יַזְכִּ֥יר אֹתָ֛⁠הּ אֵלָ֖י⁠ו יִפְחָ֑ד מִ⁠פְּנֵ֗י עֲצַת֙ יְהוָ֣ה צְבָא֔וֹת אֲשֶׁר ־ ה֖וּא יוֹעֵ֥ץ עָלָֽי⁠ו ׃ס¹⁸ בַּ⁠יּ֣וֹם הַ⁠ה֡וּא יִהְיוּ֩ חָמֵ֨שׁ עָרִ֜ים בְּ⁠אֶ֣רֶץ מִצְרַ֗יִם מְדַבְּרוֹת֙ שְׂפַ֣ת כְּנַ֔עַן וְ⁠נִשְׁבָּע֖וֹת לַ⁠יהוָ֣ה צְבָא֑וֹת עִ֣יר הַ⁠הֶ֔רֶס יֵאָמֵ֖ר לְ⁠אֶחָֽת ׃ס¹⁹ בַּ⁠יּ֣וֹם הַ⁠ה֗וּא יִֽהְיֶ֤ה מִזְבֵּ֨חַ֙ לַֽ⁠יהוָ֔ה בְּ⁠ת֖וֹךְ אֶ֣רֶץ מִצְרָ֑יִם וּ⁠מַצֵּבָ֥ה אֵֽצֶל ־ גְּבוּלָ֖⁠הּ לַֽ⁠יהוָֽה ׃²⁰ וְ⁠הָיָ֨ה לְ⁠א֥וֹת וּ⁠לְ⁠עֵ֛ד לַֽ⁠יהוָ֥ה צְבָא֖וֹת בְּ⁠אֶ֣רֶץ מִצְרָ֑יִם כִּֽי ־ יִצְעֲק֤וּ אֶל ־ יְהוָה֙ מִ⁠פְּנֵ֣י לֹֽחֲצִ֔ים וְ⁠יִשְׁלַ֥ח לָ⁠הֶ֛ם מוֹשִׁ֥יעַ וָ⁠רָ֖ב וְ⁠הִצִּילָֽ⁠ם ׃²¹ וְ⁠נוֹדַ֤ע יְהוָה֙ לְ⁠מִצְרַ֔יִם וְ⁠יָדְע֥וּ מִצְרַ֛יִם אֶת ־ יְהוָ֖ה בַּ⁠יּ֣וֹם הַ⁠ה֑וּא וְ⁠עָֽבְדוּ֙ זֶ֣בַח וּ⁠מִנְחָ֔ה וְ⁠נָדְרוּ ־ נֵ֥דֶר לַֽ⁠יהוָ֖ה וְ⁠שִׁלֵּֽמוּ ׃²² וְ⁠נָגַ֧ף יְהוָ֛ה אֶת ־ מִצְרַ֖יִם נָגֹ֣ף וְ⁠רָפ֑וֹא וְ⁠שָׁ֨בוּ֙ עַד ־ יְהוָ֔ה וְ⁠נֶעְתַּ֥ר לָ⁠הֶ֖ם וּ⁠רְפָאָֽ⁠ם ׃²³ בַּ⁠יּ֣וֹם הַ⁠ה֗וּא תִּהְיֶ֨ה מְסִלָּ֤ה מִ⁠מִּצְרַ֨יִם֙ אַשּׁ֔וּרָ⁠ה וּ⁠בָֽא ־ אַשּׁ֥וּר בְּ⁠מִצְרַ֖יִם וּ⁠מִצְרַ֣יִם בְּ⁠אַשּׁ֑וּר וְ⁠עָבְד֥וּ מִצְרַ֖יִם אֶת ־ אַשּֽׁוּר ׃ס²⁴ בַּ⁠יּ֣וֹם הַ⁠ה֗וּא יִהְיֶ֤ה יִשְׂרָאֵל֙ שְׁלִ֣ישִׁיָּ֔ה לְ⁠מִצְרַ֖יִם וּ⁠לְ⁠אַשּׁ֑וּר בְּרָכָ֖ה בְּ⁠קֶ֥רֶב הָ⁠אָֽרֶץ ׃²⁵ אֲשֶׁ֧ר בֵּרֲכ֛⁠וֹ יְהוָ֥ה צְבָא֖וֹת לֵ⁠אמֹ֑ר בָּר֨וּךְ עַמִּ֜⁠י מִצְרַ֗יִם וּ⁠מַעֲשֵׂ֤ה יָדַ⁠י֙ אַשּׁ֔וּר וְ⁠נַחֲלָתִ֖⁠י יִשְׂרָאֵֽל ׃ס

Chapter 20

¹ בִּ⁠שְׁנַ֨ת בֹּ֤א תַרְתָּן֙ אַשְׁדּ֔וֹדָ⁠ה בִּ⁠שְׁלֹ֣ח אֹת֔⁠וֹ סַֽרְג֖וֹן מֶ֣לֶךְ אַשּׁ֑וּר וַ⁠יִּלָּ֥חֶם בְּ⁠אַשְׁדּ֖וֹד וַֽ⁠יִּלְכְּדָֽ⁠הּ ׃² בָּ⁠עֵ֣ת הַ⁠הִ֗יא דִּבֶּ֣ר יְהוָה֮ בְּ⁠יַ֣ד יְשַׁעְיָ֣הוּ בֶן ־ אָמוֹץ֮ לֵ⁠אמֹר֒ לֵ֗ךְ וּ⁠פִתַּחְתָּ֤ הַ⁠שַּׂק֙ מֵ⁠עַ֣ל מָתְנֶ֔י⁠ךָ וְ⁠נַעַלְ⁠ךָ֥ תַחֲלֹ֖ץ מֵ⁠עַ֣ל רַגְלֶ֑י⁠ךָ וַ⁠יַּ֣עַשׂ כֵּ֔ן הָלֹ֖ךְ עָר֥וֹם וְ⁠יָחֵֽף ׃ס³ וַ⁠יֹּ֣אמֶר יְהוָ֔ה כַּ⁠אֲשֶׁ֥ר הָלַ֛ךְ עַבְדִּ֥⁠י יְשַׁעְיָ֖הוּ עָר֣וֹם וְ⁠יָחֵ֑ף שָׁלֹ֤שׁ שָׁנִים֙ א֣וֹת וּ⁠מוֹפֵ֔ת עַל ־ מִצְרַ֖יִם וְ⁠עַל ־ כּֽוּשׁ ׃⁴ כֵּ֣ן יִנְהַ֣ג מֶֽלֶךְ ־ אַ֠שּׁוּר אֶת ־ שְׁבִ֨י מִצְרַ֜יִם וְ⁠אֶת ־ גָּל֥וּת כּ֛וּשׁ נְעָרִ֥ים וּ⁠זְקֵנִ֖ים עָר֣וֹם וְ⁠יָחֵ֑ף וַ⁠חֲשׂוּפַ֥י שֵׁ֖ת עֶרְוַ֥ת מִצְרָֽיִם ׃⁵ וְ⁠חַתּ֖וּ וָ⁠בֹ֑שׁוּ מִ⁠כּוּשׁ֙ מַבָּטָ֔⁠ם וּ⁠מִן ־ מִצְרַ֖יִם תִּפְאַרְתָּֽ⁠ם ׃⁶ וְ֠⁠אָמַר יֹשֵׁ֨ב הָ⁠אִ֣י הַ⁠זֶּה֮ בַּ⁠יּ֣וֹם הַ⁠הוּא֒ הִנֵּה ־ כֹ֣ה מַבָּטֵ֗⁠נוּ אֲשֶׁר ־ נַ֤סְנוּ שָׁם֙ לְ⁠עֶזְרָ֔ה לְ⁠הִ֨נָּצֵ֔ל מִ⁠פְּנֵ֖י מֶ֣לֶךְ אַשּׁ֑וּר וְ⁠אֵ֖יךְ נִמָּלֵ֥ט אֲנָֽחְנוּ ׃ס

Chapter 21

¹ מַשָּׂ֖א מִדְבַּר ־ יָ֑ם כְּ⁠סוּפ֤וֹת בַּ⁠נֶּ֨גֶב֙ לַֽ⁠חֲלֹ֔ף מִ⁠מִּדְבָּ֣ר בָּ֔א מֵ⁠אֶ֖רֶץ נוֹרָאָֽה ׃² חָז֥וּת קָשָׁ֖ה הֻגַּד ־ לִ֑⁠י הַ⁠בּוֹגֵ֤ד ׀ בּוֹגֵד֙ וְ⁠הַ⁠שּׁוֹדֵ֣ד ׀ שׁוֹדֵ֔ד עֲלִ֤י עֵילָם֙ צוּרִ֣י מָדַ֔י כָּל ־ אַנְחָתָ֖⁠ה הִשְׁבַּֽתִּי ׃³ עַל ־ כֵּ֗ן מָלְא֤וּ מָתְנַ⁠י֙ חַלְחָלָ֔ה צִירִ֣ים אֲחָז֔וּ⁠נִי כְּ⁠צִירֵ֖י יֽוֹלֵדָ֑ה נַעֲוֵ֣יתִי מִ⁠שְּׁמֹ֔עַ נִבְהַ֖לְתִּי מֵ⁠רְאֽוֹת ׃⁴ תָּעָ֣ה לְבָבִ֔⁠י פַּלָּצ֖וּת בִּֽעֲתָ֑תְ⁠נִי אֵ֚ת נֶ֣שֶׁף חִשְׁקִ֔⁠י שָׂ֥ם לִ֖⁠י לַ⁠חֲרָדָֽה ׃⁵ עָרֹ֧ךְ הַ⁠שֻּׁלְחָ֛ן צָפֹ֥ה הַ⁠צָּפִ֖ית אָכ֣וֹל שָׁתֹ֑ה ק֥וּמוּ הַ⁠שָּׂרִ֖ים מִשְׁח֥וּ מָגֵֽן ׃פ⁶ כִּ֣י כֹ֥ה אָמַ֛ר אֵלַ֖⁠י אֲדֹנָ֑⁠י לֵ֚ךְ הַעֲמֵ֣ד הַֽ⁠מְצַפֶּ֔ה אֲשֶׁ֥ר יִרְאֶ֖ה יַגִּֽיד ׃⁷ וְ⁠רָ֣אָה רֶ֗כֶב צֶ֚מֶד פָּֽרָשִׁ֔ים רֶ֥כֶב חֲמ֖וֹר רֶ֣כֶב גָּמָ֑ל וְ⁠הִקְשִׁ֥יב קֶ֖שֶׁב רַב ־ קָֽשֶׁב ׃⁸ וַ⁠יִּקְרָ֖א אַרְיֵ֑ה עַל ־ מִצְפֶּ֣ה ׀ אֲדֹנָ֗⁠י אָנֹכִ֞י עֹמֵ֤ד תָּמִיד֙ יוֹמָ֔ם וְ⁠עַל ־ מִ֨שְׁמַרְתִּ֔⁠י אָנֹכִ֥י נִצָּ֖ב כָּל ־ הַ⁠לֵּילֽוֹת ׃⁹ וְ⁠הִנֵּה ־ זֶ֥ה בָא֙ רֶ֣כֶב אִ֔ישׁ צֶ֖מֶד פָּֽרָשִׁ֑ים וַ⁠יַּ֣עַן וַ⁠יֹּ֗אמֶר נָפְלָ֤ה נָֽפְלָה֙ בָּבֶ֔ל וְ⁠כָל ־ פְּסִילֵ֥י אֱלֹהֶ֖י⁠הָ שִׁבַּ֥ר לָ⁠אָֽרֶץ ׃¹⁰ מְדֻשָׁתִ֖⁠י וּ⁠בֶן ־ גָּרְנִ֑⁠י אֲשֶׁ֣ר שָׁמַ֗עְתִּי מֵ⁠אֵ֨ת יְהוָ֧ה צְבָא֛וֹת אֱלֹהֵ֥י יִשְׂרָאֵ֖ל הִגַּ֥דְתִּי לָ⁠כֶֽם ׃ס¹¹ מַשָּׂ֖א דּוּמָ֑ה אֵלַ⁠י֙ קֹרֵ֣א מִ⁠שֵּׂעִ֔יר שֹׁמֵר֙ מַה ־ מִ⁠לַּ֔יְלָה שֹׁמֵ֖ר מַה ־ מִ⁠לֵּֽיל ׃¹² אָמַ֣ר שֹׁמֵ֔ר אָתָ֥ה בֹ֖קֶר וְ⁠גַם ־ לָ֑יְלָה אִם ־ תִּבְעָי֥וּ⁠ן בְּעָ֖יוּ שֻׁ֥בוּ אֵתָֽיוּ ׃ס¹³ מַשָּׂ֖א בַּ⁠עְרָ֑ב בַּ⁠יַּ֤עַר בַּ⁠עְרַב֙ תָּלִ֔ינוּ אֹֽרְח֖וֹת דְּדָנִֽים ׃¹⁴ לִ⁠קְרַ֥את צָמֵ֖א הֵתָ֣יוּ מָ֑יִם יֹשְׁבֵי֙ אֶ֣רֶץ תֵּימָ֔א בְּ⁠לַחְמ֖⁠וֹ קִדְּמ֥וּ נֹדֵֽד ׃¹⁵ כִּֽי ־ מִ⁠פְּנֵ֥י חֲרָב֖וֹת נָדָ֑דוּ מִ⁠פְּנֵ֣י ׀ חֶ֣רֶב נְטוּשָׁ֗ה וּ⁠מִ⁠פְּנֵי֙ קֶ֣שֶׁת דְּרוּכָ֔ה וּ⁠מִ⁠פְּנֵ֖י כֹּ֥בֶד מִלְחָמָֽה ׃ס¹⁶ כִּי ־ כֹ֛ה אָמַ֥ר אֲדֹנָ֖⁠י אֵלָ֑⁠י בְּ⁠ע֤וֹד שָׁנָה֙ כִּ⁠שְׁנֵ֣י שָׂכִ֔יר וְ⁠כָלָ֖ה כָּל ־ כְּב֥וֹד קֵדָֽר ׃¹⁷ וּ⁠שְׁאָ֧ר מִסְפַּר ־ קֶ֛שֶׁת גִּבּוֹרֵ֥י בְנֵֽי ־ קֵדָ֖ר יִמְעָ֑טוּ כִּ֛י יְהוָ֥ה אֱלֹהֵֽי ־ יִשְׂרָאֵ֖ל דִּבֵּֽר ׃ס

Chapter 22

¹ מַשָּׂ֖א גֵּ֣יא חִזָּי֑וֹן מַה ־ לָּ֣⁠ךְ אֵפ֔וֹא כִּֽי ־ עָלִ֥ית כֻּלָּ֖⁠ךְ לַ⁠גַּגּֽוֹת ׃² תְּשֻׁא֣וֹת ׀ מְלֵאָ֗ה עִ֚יר הֽוֹמִיָּ֔ה קִרְיָ֖ה עַלִּיזָ֑ה חֲלָלַ֨יִ⁠ךְ֙ לֹ֣א חַלְלֵי ־ חֶ֔רֶב וְ⁠לֹ֖א מֵתֵ֥י מִלְחָמָֽה ׃³ כָּל ־ קְצִינַ֥יִ⁠ךְ נָֽדְדוּ ־ יַ֖חַד מִ⁠קֶּ֣שֶׁת אֻסָּ֑רוּ כָּל ־ נִמְצָאַ֨יִ⁠ךְ֙ אֻסְּר֣וּ יַחְדָּ֔ו מֵ⁠רָח֖וֹק בָּרָֽחוּ ׃⁴ עַל ־ כֵּ֥ן אָמַ֛רְתִּי שְׁע֥וּ מִ⁠נִּ֖י אֲמָרֵ֣ר בַּ⁠בֶּ֑כִי אַל ־ תָּאִ֣יצוּ לְ⁠נַֽחֲמֵ֔⁠נִי עַל ־ שֹׁ֖ד בַּת ־ עַמִּֽ⁠י ׃⁵ כִּ֣י יוֹם֩ מְהוּמָ֨ה וּ⁠מְבוּסָ֜ה וּ⁠מְבוּכָ֗ה לַֽ⁠אדֹנָ֧⁠י יְהוִ֛ה צְבָא֖וֹת בְּ⁠גֵ֣יא חִזָּי֑וֹן מְקַרְקַ֥ר קִ֖ר וְ⁠שׁ֥וֹעַ אֶל ־ הָ⁠הָֽר ׃⁶ וְ⁠עֵילָם֙ נָשָׂ֣א אַשְׁפָּ֔ה בְּ⁠רֶ֥כֶב אָדָ֖ם פָּֽרָשִׁ֑ים וְ⁠קִ֥יר עֵרָ֖ה מָגֵֽן ׃⁷ וַ⁠יְהִ֥י מִבְחַר ־ עֲמָקַ֖יִ⁠ךְ מָ֣לְאוּ רָ֑כֶב וְ⁠הַ⁠פָּ֣רָשִׁ֔ים שֹׁ֖ת שָׁ֥תוּ הַ⁠שָּֽׁעְרָ⁠ה ׃⁸ וַ⁠יְגַ֕ל אֵ֖ת מָסַ֣ךְ יְהוּדָ֑ה וַ⁠תַּבֵּט֙ בַּ⁠יּ֣וֹם הַ⁠ה֔וּא אֶל ־ נֶ֖שֶׁק בֵּ֥ית הַ⁠יָּֽעַר ׃⁹ וְ⁠אֵ֨ת בְּקִיעֵ֧י עִיר ־ דָּוִ֛ד רְאִיתֶ֖ם כִּי ־ רָ֑בּוּ וַֽ⁠תְּקַבְּצ֔וּ אֶת ־ מֵ֥י הַ⁠בְּרֵכָ֖ה הַ⁠תַּחְתּוֹנָֽה ׃¹⁰ וְ⁠אֶת ־ בָּתֵּ֥י יְרוּשָׁלִַ֖ם סְפַרְתֶּ֑ם וַ⁠תִּתְֿצוּ֙ הַ⁠בָּ֣תִּ֔ים לְ⁠בַצֵּ֖ר הַ⁠חוֹמָֽה ׃¹¹ וּ⁠מִקְוָ֣ה ׀ עֲשִׂיתֶ֗ם בֵּ֚ין הַ⁠חֹ֣מֹתַ֔יִם לְ⁠מֵ֖י הַ⁠בְּרֵכָ֣ה הַ⁠יְשָׁנָ֑ה וְ⁠לֹ֤א הִבַּטְתֶּם֙ אֶל ־ עֹשֶׂ֔י⁠הָ וְ⁠יֹצְרָ֥⁠הּ מֵֽ⁠רָח֖וֹק לֹ֥א רְאִיתֶֽם ׃¹² וַ⁠יִּקְרָ֗א אֲדֹנָ֧⁠י יְהוִ֛ה צְבָא֖וֹת בַּ⁠יּ֣וֹם הַ⁠ה֑וּא לִ⁠בְכִי֙ וּ⁠לְ⁠מִסְפֵּ֔ד וּ⁠לְ⁠קָרְחָ֖ה וְ⁠לַ⁠חֲגֹ֥ר שָֽׂק ׃¹³ וְ⁠הִנֵּ֣ה ׀ שָׂשׂ֣וֹן וְ⁠שִׂמְחָ֗ה הָרֹ֤ג ׀ בָּקָר֙ וְ⁠שָׁחֹ֣ט צֹ֔אן אָכֹ֥ל בָּשָׂ֖ר וְ⁠שָׁת֣וֹת יָ֑יִן אָכ֣וֹל וְ⁠שָׁת֔וֹ כִּ֥י מָחָ֖ר נָמֽוּת ׃¹⁴ וְ⁠נִגְלָ֥ה בְ⁠אָזְנָ֖⁠י יְהוָ֣ה צְבָא֑וֹת אִם ־ יְ֠כֻפַּר הֶ⁠עָוֺ֨ן הַ⁠זֶּ֤ה לָ⁠כֶם֙ עַד ־ תְּמֻת֔וּ⁠ן אָמַ֛ר אֲדֹנָ֥⁠י יְהוִ֖ה צְבָאֽוֹת ׃פ¹⁵ כֹּ֥ה אָמַ֛ר אֲדֹנָ֥⁠י יְהוִ֖ה צְבָא֑וֹת לֶךְ ־ בֹּא֙ אֶל ־ הַ⁠סֹּכֵ֣ן הַ⁠זֶּ֔ה עַל ־ שֶׁבְנָ֖א אֲשֶׁ֥ר עַל ־ הַ⁠בָּֽיִת ׃¹⁶ מַה ־ לְּ⁠ךָ֥ פֹה֙ וּ⁠מִ֣י לְ⁠ךָ֣ פֹ֔ה כִּֽי ־ חָצַ֧בְתָּ לְּ⁠ךָ֛ פֹּ֖ה קָ֑בֶר חֹצְבִ֤י מָרוֹם֙ קִבְר֔⁠וֹ חֹקְקִ֥י בַ⁠סֶּ֖לַע מִשְׁכָּ֥ן לֽ⁠וֹ ׃¹⁷ הִנֵּ֤ה יְהוָה֙ מְטַלְטֶלְ⁠ךָ֔ טַלְטֵלָ֖ה גָּ֑בֶר וְ⁠עֹטְ⁠ךָ֖ עָטֹֽה ׃¹⁸ צָנ֤וֹף יִצְנָפְ⁠ךָ֙ צְנֵפָ֔ה כַּדּ֕וּר אֶל ־ אֶ֖רֶץ רַחֲבַ֣ת יָדָ֑יִם שָׁ֣מָּ⁠ה תָמ֗וּת וְ⁠שָׁ֨מָּ⁠ה֙ מַרְכְּב֣וֹת כְּבוֹדֶ֔⁠ךָ קְל֖וֹן בֵּ֥ית אֲדֹנֶֽי⁠ךָ ׃¹⁹ וַ⁠הֲדַפְתִּ֖י⁠ךָ מִ⁠מַּצָּבֶ֑⁠ךָ וּ⁠מִ⁠מַּעֲמָֽדְ⁠ךָ֖ יֶהֶרְסֶֽ⁠ךָ ׃²⁰ וְ⁠הָיָ֖ה בַּ⁠יּ֣וֹם הַ⁠ה֑וּא וְ⁠קָרָ֣אתִי לְ⁠עַבְדִּ֔⁠י לְ⁠אֶלְיָקִ֖ים בֶּן ־ חִלְקִיָּֽהוּ ׃²¹ וְ⁠הִלְבַּשְׁתִּ֣י⁠ו כֻּתָּנְתֶּ֗⁠ךָ וְ⁠אַבְנֵֽטְ⁠ךָ֙ אֲחַזְּקֶ֔⁠נּוּ וּ⁠מֶֽמְשֶׁלְתְּ⁠ךָ֖ אֶתֵּ֣ן בְּ⁠יָד֑⁠וֹ וְ⁠הָיָ֥ה לְ⁠אָ֛ב לְ⁠יוֹשֵׁ֥ב יְרוּשָׁלִַ֖ם וּ⁠לְ⁠בֵ֥ית יְהוּדָֽה ׃²² וְ⁠נָתַתִּ֛י מַפְתֵּ֥חַ בֵּית ־ דָּוִ֖ד עַל ־ שִׁכְמ֑⁠וֹ וּ⁠פָתַח֙ וְ⁠אֵ֣ין סֹגֵ֔ר וְ⁠סָגַ֖ר וְ⁠אֵ֥ין פֹּתֵֽחַ ׃²³ וּ⁠תְקַעְתִּ֥י⁠ו יָתֵ֖ד בְּ⁠מָק֣וֹם נֶאֱמָ֑ן וְ⁠הָיָ֛ה לְ⁠כִסֵּ֥א כָב֖וֹד לְ⁠בֵ֥ית אָבִֽי⁠ו ׃²⁴ וְ⁠תָל֨וּ עָלָ֜י⁠ו כֹּ֣ל ׀ כְּב֣וֹד בֵּית ־ אָבִ֗י⁠ו הַ⁠צֶּֽאֱצָאִים֙ וְ⁠הַ⁠צְּפִע֔וֹת כֹּ֖ל כְּלֵ֣י הַ⁠קָּטָ֑ן מִ⁠כְּלֵי֙ הָֽ⁠אַגָּנ֔וֹת וְ⁠עַ֖ד כָּל ־ כְּלֵ֥י הַ⁠נְּבָלִֽים ׃²⁵ בַּ⁠יּ֣וֹם הַ⁠ה֗וּא נְאֻם֙ יְהוָ֣ה צְבָא֔וֹת תָּמוּשׁ֙ הַ⁠יָּתֵ֔ד הַ⁠תְּקוּעָ֖ה בְּ⁠מָק֣וֹם נֶאֱמָ֑ן וְ⁠נִגְדְּעָ֣ה וְ⁠נָפְלָ֗ה וְ⁠נִכְרַת֙ הַ⁠מַּשָּׂ֣א אֲשֶׁר ־ עָלֶ֔י⁠הָ כִּ֥י יְהוָ֖ה דִּבֵּֽר ׃ס

Chapter 23

¹ מַשָּׂ֖א צֹ֑ר הֵילִ֣ילוּ ׀ אֳנִיּ֣וֹת תַּרְשִׁ֗ישׁ כִּֽי ־ שֻׁדַּ֤ד מִ⁠בַּ֨יִת֙ מִ⁠בּ֔וֹא מֵ⁠אֶ֥רֶץ כִּתִּ֖ים נִגְלָה ־ לָֽ⁠מוֹ ׃² דֹּ֖מּוּ יֹ֣שְׁבֵי אִ֑י סֹחֵ֥ר צִיד֛וֹן עֹבֵ֥ר יָ֖ם מִלְאֽוּ⁠ךְ ׃³ וּ⁠בְ⁠מַ֤יִם רַבִּים֙ זֶ֣רַע שִׁחֹ֔ר קְצִ֥יר יְא֖וֹר תְּבֽוּאָתָ֑⁠הּ וַ⁠תְּהִ֖י סְחַ֥ר גּוֹיִֽם ׃⁴ בּ֣וֹשִׁי צִיד֔וֹן כִּֽי ־ אָמַ֣ר יָ֔ם מָע֥וֹז הַ⁠יָּ֖ם לֵ⁠אמֹ֑ר לֹֽא ־ חַ֣לְתִּי וְ⁠לֹֽא ־ יָלַ֗דְתִּי וְ⁠לֹ֥א גִדַּ֛לְתִּי בַּחוּרִ֖ים רוֹמַ֥מְתִּי בְתוּלֽוֹת ׃⁵ כַּֽ⁠אֲשֶׁר ־ שֵׁ֖מַע לְ⁠מִצְרָ֑יִם יָחִ֖ילוּ כְּ⁠שֵׁ֥מַע צֹֽר ׃⁶ עִבְר֖וּ תַּרְשִׁ֑ישָׁ⁠ה הֵילִ֖ילוּ יֹ֥שְׁבֵי אִֽי ׃⁷ הֲ⁠זֹ֥את לָ⁠כֶ֖ם עַלִּיזָ֑ה מִֽ⁠ימֵי ־ קֶ֤דֶם קַדְמָתָ⁠הּ֙ יֹבִל֣וּ⁠הָ רַגְלֶ֔י⁠הָ מֵֽ⁠רָח֖וֹק לָ⁠גֽוּר ׃⁸ מִ֚י יָעַ֣ץ זֹ֔את עַל ־ צֹ֖ר הַ⁠מַּֽעֲטִירָ֑ה אֲשֶׁ֤ר סֹחֲרֶ֨י⁠ה֙ שָׂרִ֔ים כִּנְעָנֶ֖י⁠הָ נִכְבַּדֵּי ־ אָֽרֶץ ׃⁹ יְהוָ֥ה צְבָא֖וֹת יְעָצָ֑⁠הּ לְ⁠חַלֵּל֙ גְּא֣וֹן כָּל ־ צְבִ֔י לְ⁠הָקֵ֖ל כָּל ־ נִכְבַּדֵּי ־ אָֽרֶץ ׃¹⁰ עִבְרִ֥י אַרְצֵ֖⁠ךְ כַּ⁠יְאֹ֑ר בַּת ־ תַּרְשִׁ֕ישׁ אֵ֖ין מֵ֥זַח עֽוֹד ׃¹¹ יָד⁠וֹ֙ נָטָ֣ה עַל ־ הַ⁠יָּ֔ם הִרְגִּ֖יז מַמְלָכ֑וֹת יְהוָה֙ צִוָּ֣ה אֶל ־ כְּנַ֔עַן לַ⁠שְׁמִ֖ד מָעֻזְנֶֽי⁠הָ ׃¹² וַ⁠יֹּ֕אמֶר לֹֽא ־ תוֹסִ֥יפִי ע֖וֹד לַ⁠עְל֑וֹז הַֽ⁠מְעֻשָּׁקָ֞ה בְּתוּלַ֣ת בַּת ־ צִיד֗וֹן כתיים ¹ ק֣וּמִי עֲבֹ֔רִי גַּם ־ שָׁ֖ם לֹא ־ יָנ֥וּחַֽ לָֽ⁠ךְ ׃¹³ הֵ֣ן ׀ אֶ֣רֶץ כַּשְׂדִּ֗ים זֶ֤ה הָ⁠עָם֙ לֹ֣א הָיָ֔ה אַשּׁ֖וּר יְסָדָ֣⁠הּ לְ⁠צִיִּ֑ים הֵקִ֣ימוּ בחיני⁠ו ² עֹרְרוּ֙ אַרְמְנוֹתֶ֔י⁠הָ שָׂמָ֖⁠הּ לְ⁠מַפֵּלָֽה ׃¹⁴ הֵילִ֖ילוּ אֳנִיּ֣וֹת תַּרְשִׁ֑ישׁ כִּ֥י שֻׁדַּ֖ד מָעֻזְּ⁠כֶֽן ׃ס¹⁵ וְ⁠הָיָה֙ בַּ⁠יּ֣וֹם הַ⁠ה֔וּא וְ⁠נִשְׁכַּ֤חַת צֹר֙ שִׁבְעִ֣ים שָׁנָ֔ה כִּ⁠ימֵ֖י מֶ֣לֶךְ אֶחָ֑ד מִ⁠קֵּ֞ץ שִׁבְעִ֤ים שָׁנָה֙ יִהְיֶ֣ה לְ⁠צֹ֔ר כְּ⁠שִׁירַ֖ת הַ⁠זּוֹנָֽה ׃¹⁶ קְחִ֥י כִנּ֛וֹר סֹ֥בִּי עִ֖יר זוֹנָ֣ה נִשְׁכָּחָ֑ה הֵיטִ֤יבִי נַגֵּן֙ הַרְבִּי ־ שִׁ֔יר לְמַ֖עַן תִּזָּכֵֽרִי ׃¹⁷ וְ⁠הָיָ֞ה מִ⁠קֵּ֣ץ ׀ שִׁבְעִ֣ים שָׁנָ֗ה יִפְקֹ֤ד יְהוָה֙ אֶת ־ צֹ֔ר וְ⁠שָׁבָ֖ה לְ⁠אֶתְנַנָּ֑⁠ה וְ⁠זָֽנְתָ֛ה אֶת ־ כָּל ־ מַמְלְכ֥וֹת הָ⁠אָ֖רֶץ עַל ־ פְּנֵ֥י הָ⁠אֲדָמָֽה ׃¹⁸ וְ⁠הָיָ֨ה סַחְרָ֜⁠הּ וְ⁠אֶתְנַנָּ֗⁠הּ קֹ֚דֶשׁ לַֽ⁠יהוָ֔ה לֹ֥א יֵֽאָצֵ֖ר וְ⁠לֹ֣א יֵֽחָסֵ֑ן כִּ֣י לַ⁠יֹּשְׁבִ֞ים לִ⁠פְנֵ֤י יְהוָה֙ יִֽהְיֶ֣ה סַחְרָ֔⁠הּ לֶ⁠אֱכֹ֥ל לְ⁠שָׂבְעָ֖ה וְ⁠לִ⁠מְכַסֶּ֥ה עָתִֽיק ׃פ

¹Q כִּתִּים֙

²Q בַחוּנָ֗יו

Chapter 24

¹ הִנֵּ֧ה יְהוָ֛ה בּוֹקֵ֥ק הָ⁠אָ֖רֶץ וּ⁠בֽוֹלְקָ֑⁠הּ וְ⁠עִוָּ֣ה פָנֶ֔י⁠הָ וְ⁠הֵפִ֖יץ יֹשְׁבֶֽי⁠הָ ׃² וְ⁠הָיָ֤ה כָ⁠עָם֙ כַּ⁠כֹּהֵ֔ן כַּ⁠עֶ֨בֶד֙ כַּֽ⁠אדֹנָ֔י⁠ו כַּ⁠שִּׁפְחָ֖ה כַּ⁠גְּבִרְתָּ֑⁠הּ כַּ⁠קּוֹנֶה֙ כַּ⁠מּוֹכֵ֔ר כַּ⁠מַּלְוֶה֙ כַּ⁠לֹּוֶ֔ה כַּ⁠נֹּשֶׁ֕ה כַּ⁠אֲשֶׁ֖ר נֹשֶׁ֥א בֽ⁠וֹ ׃³ הִבּ֧וֹק ׀ תִּבּ֛וֹק הָ⁠אָ֖רֶץ וְ⁠הִבּ֣וֹז ׀ תִּבּ֑וֹז כִּ֣י יְהוָ֔ה דִּבֶּ֖ר אֶת ־ הַ⁠דָּבָ֥ר הַ⁠זֶּֽה ׃⁴ אָבְלָ֤ה נָֽבְלָה֙ הָ⁠אָ֔רֶץ אֻמְלְלָ֥ה נָבְלָ֖ה תֵּבֵ֑ל אֻמְלָ֖לוּ מְר֥וֹם עַם ־ הָ⁠אָֽרֶץ ׃⁵ וְ⁠הָ⁠אָ֥רֶץ חָנְפָ֖ה תַּ֣חַת יֹשְׁבֶ֑י⁠הָ כִּֽי ־ עָבְר֤וּ תוֹרֹת֙ חָ֣לְפוּ חֹ֔ק הֵפֵ֖רוּ בְּרִ֥ית עוֹלָֽם ׃⁶ עַל ־ כֵּ֗ן אָלָה֙ אָ֣כְלָה אֶ֔רֶץ וַֽ⁠יֶּאְשְׁמ֖וּ יֹ֣שְׁבֵי בָ֑⁠הּ עַל ־ כֵּ֗ן חָרוּ֙ יֹ֣שְׁבֵי אֶ֔רֶץ וְ⁠נִשְׁאַ֥ר אֱנ֖וֹשׁ מִזְעָֽר ׃⁷ אָבַ֥ל תִּיר֖וֹשׁ אֻמְלְלָה ־ גָ֑פֶן נֶאֶנְח֖וּ כָּל ־ שִׂמְחֵי ־ לֵֽב ׃⁸ שָׁבַת֙ מְשׂ֣וֹשׂ תֻּפִּ֔ים חָדַ֖ל שְׁא֣וֹן עַלִּיזִ֑ים שָׁבַ֖ת מְשׂ֥וֹשׂ כִּנּֽוֹר ׃⁹ בַּ⁠שִּׁ֖יר לֹ֣א יִשְׁתּוּ ־ יָ֑יִן יֵמַ֥ר שֵׁכָ֖ר לְ⁠שֹׁתָֽי⁠ו ׃¹⁰ נִשְׁבְּרָ֖ה קִרְיַת ־ תֹּ֑הוּ סֻגַּ֥ר כָּל ־ בַּ֖יִת מִ⁠בּֽוֹא ׃¹¹ צְוָחָ֥ה עַל ־ הַ⁠יַּ֖יִן בַּֽ⁠חוּצ֑וֹת עָֽרְבָה֙ כָּל ־ שִׂמְחָ֔ה גָּלָ֖ה מְשׂ֥וֹשׂ הָ⁠אָֽרֶץ ׃¹² נִשְׁאַ֥ר בָּ⁠עִ֖יר שַׁמָּ֑ה וּ⁠שְׁאִיָּ֖ה יֻכַּת ־ שָֽׁעַר ׃¹³ כִּ֣י כֹ֥ה יִהְיֶ֛ה בְּ⁠קֶ֥רֶב הָ⁠אָ֖רֶץ בְּ⁠ת֣וֹךְ הָֽ⁠עַמִּ֑ים כְּ⁠נֹ֣קֶף זַ֔יִת כְּ⁠עוֹלֵלֹ֖ת אִם ־ כָּלָ֥ה בָצִֽיר ׃¹⁴ הֵ֛מָּה יִשְׂא֥וּ קוֹלָ֖⁠ם יָרֹ֑נּוּ בִּ⁠גְא֣וֹן יְהוָ֔ה צָהֲל֖וּ מִ⁠יָּֽם ׃¹⁵ עַל ־ כֵּ֥ן בָּ⁠אֻרִ֖ים כַּבְּד֣וּ יְהוָ֑ה בְּ⁠אִיֵּ֣י הַ⁠יָּ֔ם שֵׁ֥ם יְהוָ֖ה אֱלֹהֵ֥י יִשְׂרָאֵֽל ׃ס¹⁶ מִ⁠כְּנַ֨ף הָ⁠אָ֜רֶץ זְמִרֹ֤ת שָׁמַ֨עְנוּ֙ צְבִ֣י לַ⁠צַּדִּ֔יק וָ⁠אֹמַ֛ר רָזִי ־ לִ֥⁠י רָֽזִי ־ לִ֖⁠י א֣וֹי לִ֑⁠י בֹּגְדִ֣ים בָּגָ֔דוּ וּ⁠בֶ֥גֶד בּוֹגְדִ֖ים בָּגָֽדוּ ׃¹⁷ פַּ֥חַד וָ⁠פַ֖חַת וָ⁠פָ֑ח עָלֶ֖י⁠ךָ יוֹשֵׁ֥ב הָ⁠אָֽרֶץ ׃¹⁸ וְֽ֠⁠הָיָה הַ⁠נָּ֞ס מִ⁠קּ֤וֹל הַ⁠פַּ֨חַד֙ יִפֹּ֣ל אֶל ־ הַ⁠פַּ֔חַת וְ⁠הָֽ⁠עוֹלֶה֙ מִ⁠תּ֣וֹךְ הַ⁠פַּ֔חַת יִלָּכֵ֖ד בַּ⁠פָּ֑ח כִּֽי ־ אֲרֻבּ֤וֹת מִ⁠מָּרוֹם֙ נִפְתָּ֔חוּ וַֽ⁠יִּרְעֲשׁ֖וּ מ֥וֹסְדֵי אָֽרֶץ ׃¹⁹ רֹ֥עָה הִֽתְרֹעֲעָ֖ה הָ⁠אָ֑רֶץ פּ֤וֹר הִֽתְפּוֹרְרָה֙ אֶ֔רֶץ מ֥וֹט הִֽתְמוֹטְטָ֖ה אָֽרֶץ ׃²⁰ נ֣וֹעַ תָּנ֤וּעַ אֶ֨רֶץ֙ כַּ⁠שִּׁכּ֔וֹר וְ⁠הִֽתְנוֹדְדָ֖ה כַּ⁠מְּלוּנָ֑ה וְ⁠כָבַ֤ד עָלֶ֨י⁠הָ֙ פִּשְׁעָ֔⁠הּ וְ⁠נָפְלָ֖ה וְ⁠לֹא ־ תֹסִ֥יף קֽוּם ׃ס²¹ וְ⁠הָיָה֙ בַּ⁠יּ֣וֹם הַ⁠ה֔וּא יִפְקֹ֧ד יְהוָ֛ה עַל ־ צְבָ֥א הַ⁠מָּר֖וֹם בַּ⁠מָּר֑וֹם וְ⁠עַל ־ מַלְכֵ֥י הָ⁠אֲדָמָ֖ה עַל ־ הָ⁠אֲדָמָֽה ׃²² וְ⁠אֻסְּפ֨וּ אֲסֵפָ֤ה אַסִּיר֙ עַל ־ בּ֔וֹר וְ⁠סֻגְּר֖וּ עַל ־ מַסְגֵּ֑ר וּ⁠מֵ⁠רֹ֥ב יָמִ֖ים יִפָּקֵֽדוּ ׃²³ וְ⁠חָֽפְרָה֙ הַ⁠לְּבָנָ֔ה וּ⁠בוֹשָׁ֖ה הַֽ⁠חַמָּ֑ה כִּֽי ־ מָלַ֞ךְ יְהוָ֣ה צְבָא֗וֹת בְּ⁠הַ֤ר צִיּוֹן֙ וּ⁠בִ⁠יר֣וּשָׁלִַ֔ם וְ⁠נֶ֥גֶד זְקֵנָ֖י⁠ו כָּבֽוֹד ׃פ

Chapter 25

¹ יְהוָ֤ה אֱלֹהַ⁠י֙ אַתָּ֔ה אֲרֽוֹמִמְ⁠ךָ֙ אוֹדֶ֣ה שִׁמְ⁠ךָ֔ כִּ֥י עָשִׂ֖יתָ פֶּ֑לֶא עֵצ֥וֹת מֵֽ⁠רָח֖וֹק אֱמ֥וּנָה אֹֽמֶן ׃² כִּ֣י שַׂ֤מְתָּ מֵ⁠עִיר֙ לַ⁠גָּ֔ל קִרְיָ֥ה בְצוּרָ֖ה לְ⁠מַפֵּלָ֑ה אַרְמ֤וֹן זָרִים֙ מֵ⁠עִ֔יר לְ⁠עוֹלָ֖ם לֹ֥א יִבָּנֶֽה ׃³ עַל ־ כֵּ֖ן יְכַבְּד֣וּ⁠ךָ עַם ־ עָ֑ז קִרְיַ֛ת גּוֹיִ֥ם עָרִיצִ֖ים יִירָאֽוּ⁠ךָ ׃⁴ כִּֽי ־ הָיִ֨יתָ מָע֥וֹז לַ⁠דָּ֛ל מָע֥וֹז לָ⁠אֶבְי֖וֹן בַּ⁠צַּר ־ ל֑⁠וֹ מַחְסֶ֤ה מִ⁠זֶּ֨רֶם֙ צֵ֣ל מֵ⁠חֹ֔רֶב כִּ֛י ר֥וּחַ עָרִיצִ֖ים כְּ⁠זֶ֥רֶם קִֽיר ׃⁵ כְּ⁠חֹ֣רֶב בְּ⁠צָי֔וֹן שְׁא֥וֹן זָרִ֖ים תַּכְנִ֑יעַ חֹ֚רֶב בְּ⁠צֵ֣ל עָ֔ב זְמִ֥יר עָֽרִיצִ֖ים יַעֲנֶֽה ׃פ⁶ וְ⁠עָשָׂה֩ יְהוָ֨ה צְבָא֜וֹת לְ⁠כָל ־ הָֽ⁠עַמִּים֙ בָּ⁠הָ֣ר הַ⁠זֶּ֔ה מִשְׁתֵּ֥ה שְׁמָנִ֖ים מִשְׁתֵּ֣ה שְׁמָרִ֑ים שְׁמָנִים֙ מְמֻ֣חָיִ֔ם שְׁמָרִ֖ים מְזֻקָּקִֽים ׃⁷ וּ⁠בִלַּע֙ בָּ⁠הָ֣ר הַ⁠זֶּ֔ה פְּנֵֽי ־ הַ⁠לּ֥וֹט ׀ הַ⁠לּ֖וֹט עַל ־ כָּל ־ הָֽ⁠עַמִּ֑ים וְ⁠הַ⁠מַּסֵּכָ֥ה הַ⁠נְּסוּכָ֖ה עַל ־ כָּל ־ הַ⁠גּוֹיִֽם ׃⁸ בִּלַּ֤ע הַ⁠מָּ֨וֶת֙ לָ⁠נֶ֔צַח וּ⁠מָחָ֨ה אֲדֹנָ֧⁠י יְהוִ֛ה דִּמְעָ֖ה מֵ⁠עַ֣ל כָּל ־ פָּנִ֑ים וְ⁠חֶרְפַּ֣ת עַמּ֗⁠וֹ יָסִיר֙ מֵ⁠עַ֣ל כָּל ־ הָ⁠אָ֔רֶץ כִּ֥י יְהוָ֖ה דִּבֵּֽר ׃פ⁹ וְ⁠אָמַר֙ בַּ⁠יּ֣וֹם הַ⁠ה֔וּא הִנֵּ֨ה אֱלֹהֵ֥י⁠נוּ זֶ֛ה קִוִּ֥ינוּ ל֖⁠וֹ וְ⁠יֽוֹשִׁיעֵ֑⁠נוּ זֶ֤ה יְהוָה֙ קִוִּ֣ינוּ ל֔⁠וֹ נָגִ֥ילָה וְ⁠נִשְׂמְחָ֖ה בִּ⁠ישׁוּעָתֽ⁠וֹ ׃¹⁰ כִּֽי ־ תָנ֥וּחַ יַד ־ יְהוָ֖ה בָּ⁠הָ֣ר הַ⁠זֶּ֑ה וְ⁠נָ֤דוֹשׁ מוֹאָב֙ תַּחְתָּ֔י⁠ו כְּ⁠הִדּ֥וּשׁ מַתְבֵּ֖ן בְּמ֥וֹ ¹ מַדְמֵנָֽה ׃¹¹ וּ⁠פֵרַ֤שׂ יָדָי⁠ו֙ בְּ⁠קִרְבּ֔⁠וֹ כַּ⁠אֲשֶׁ֛ר יְפָרֵ֥שׂ הַ⁠שֹּׂחֶ֖ה לִ⁠שְׂח֑וֹת וְ⁠הִשְׁפִּיל֙ גַּֽאֲוָת֔⁠וֹ עִ֖ם אָרְבּ֥וֹת יָדָֽי⁠ו ׃¹² וּ⁠מִבְצַ֞ר מִשְׂגַּ֣ב חוֹמֹתֶ֗י⁠ךָ הֵשַׁ֥ח הִשְׁפִּ֛יל הִגִּ֥יעַ לָ⁠אָ֖רֶץ עַד ־ עָפָֽר ׃ס

¹K ב⁠מי

Chapter 26

¹ בַּ⁠יּ֣וֹם הַ⁠ה֔וּא יוּשַׁ֥ר הַ⁠שִּׁיר ־ הַ⁠זֶּ֖ה בְּ⁠אֶ֣רֶץ יְהוּדָ֑ה עִ֣יר עָז ־ לָ֔⁠נוּ יְשׁוּעָ֥ה יָשִׁ֖ית חוֹמ֥וֹת וָ⁠חֵֽל ׃² פִּתְח֖וּ שְׁעָרִ֑ים וְ⁠יָבֹ֥א גוֹי ־ צַדִּ֖יק שֹׁמֵ֥ר אֱמֻנִֽים ׃³ יֵ֣צֶר סָמ֔וּךְ תִּצֹּ֖ר שָׁל֣וֹם ׀ שָׁל֑וֹם כִּ֥י בְ⁠ךָ֖ בָּטֽוּחַ ׃⁴ בִּטְח֥וּ בַֽ⁠יהוָ֖ה עֲדֵי ־ עַ֑ד כִּ֚י בְּ⁠יָ֣הּ יְהוָ֔ה צ֖וּר עוֹלָמִֽים ׃⁵ כִּ֤י הֵשַׁח֙ יֹשְׁבֵ֣י מָר֔וֹם קִרְיָ֖ה נִשְׂגָּבָ֑ה יַשְׁפִּילֶ֤⁠נָּה יַשְׁפִּילָ⁠הּ֙ עַד ־ אֶ֔רֶץ יַגִּיעֶ֖⁠נָּה עַד ־ עָפָֽר ׃⁶ תִּרְמְסֶ֖⁠נָּה רָ֑גֶל רַגְלֵ֥י עָנִ֖י פַּעֲמֵ֥י דַלִּֽים ׃⁷ אֹ֥רַח לַ⁠צַּדִּ֖יק מֵֽישָׁרִ֑ים יָשָׁ֕ר מַעְגַּ֥ל צַדִּ֖יק תְּפַלֵּֽס ׃⁸ אַ֣ף אֹ֧רַח מִשְׁפָּטֶ֛י⁠ךָ יְהוָ֖ה קִוִּינ֑וּ⁠ךָ לְ⁠שִׁמְ⁠ךָ֥ וּֽ⁠לְ⁠זִכְרְ⁠ךָ֖ תַּאֲוַת ־ נָֽפֶשׁ ׃⁹ נַפְשִׁ֤⁠י אִוִּיתִ֨י⁠ךָ֙ בַּ⁠לַּ֔יְלָה אַף ־ רוּחִ֥⁠י בְ⁠קִרְבִּ֖⁠י אֲשַֽׁחֲרֶ֑⁠ךָּ כִּ֞י כַּ⁠אֲשֶׁ֤ר מִשְׁפָּטֶ֨י⁠ךָ֙ לָ⁠אָ֔רֶץ צֶ֥דֶק לָמְד֖וּ יֹשְׁבֵ֥י תֵבֵֽל ׃¹⁰ יֻחַ֤ן רָשָׁע֙ בַּל ־ לָמַ֣ד צֶ֔דֶק בְּ⁠אֶ֥רֶץ נְכֹח֖וֹת יְעַוֵּ֑ל וּ⁠בַל ־ יִרְאֶ֖ה גֵּא֥וּת יְהוָֽה ׃ס¹¹ יְהוָ֛ה רָ֥מָה יָדְ⁠ךָ֖ בַּל ־ יֶחֱזָי֑וּ⁠ן יֶחֱז֤וּ וְ⁠יֵבֹ֨שׁוּ֙ קִנְאַת ־ עָ֔ם אַף ־ אֵ֖שׁ צָרֶ֥י⁠ךָ תֹאכְלֵֽ⁠ם ׃ס¹² יְהוָ֕ה תִּשְׁפֹּ֥ת שָׁל֖וֹם לָ֑⁠נוּ כִּ֛י גַּ֥ם כָּֽל ־ מַעֲשֵׂ֖י⁠נוּ פָּעַ֥לְתָּ לָּֽ⁠נוּ ׃¹³ יְהוָ֣ה אֱלֹהֵ֔י⁠נוּ בְּעָל֥וּ⁠נוּ אֲדֹנִ֖ים זֽוּלָתֶ֑⁠ךָ לְ⁠בַד ־ בְּ⁠ךָ֖ נַזְכִּ֥יר שְׁמֶֽ⁠ךָ ׃¹⁴ מֵתִים֙ בַּל ־ יִחְי֔וּ רְפָאִ֖ים בַּל ־ יָקֻ֑מוּ לָ⁠כֵ֤ן פָּקַ֨דְתָּ֙ וַ⁠תַּשְׁמִידֵ֔⁠ם וַ⁠תְּאַבֵּ֥ד כָּל ־ זֵ֖כֶר לָֽ⁠מוֹ ׃¹⁵ יָסַ֤פְתָּ לַ⁠גּוֹי֙ יְהוָ֔ה יָסַ֥פְתָּ לַ⁠גּ֖וֹי נִכְבָּ֑דְתָּ רִחַ֖קְתָּ כָּל ־ קַצְוֵי ־ אָֽרֶץ ׃¹⁶ יְהוָ֖ה בַּ⁠צַּ֣ר פְּקָד֑וּ⁠ךָ צָק֣וּ⁠ן לַ֔חַשׁ מוּסָרְ⁠ךָ֖ לָֽ⁠מוֹ ׃¹⁷ כְּמ֤וֹ הָרָה֙ תַּקְרִ֣יב לָ⁠לֶ֔דֶת תָּחִ֥יל תִּזְעַ֖ק בַּ⁠חֲבָלֶ֑י⁠הָ כֵּ֛ן הָיִ֥ינוּ מִ⁠פָּנֶ֖י⁠ךָ יְהוָֽה ׃¹⁸ הָרִ֣ינוּ חַ֔לְנוּ כְּמ֖וֹ יָלַ֣דְנוּ ר֑וּחַ יְשׁוּעֹת֙ בַּל ־ נַ֣עֲשֶׂה אֶ֔רֶץ וּ⁠בַֽל ־ יִפְּל֖וּ יֹשְׁבֵ֥י תֵבֵֽל ׃¹⁹ יִֽחְי֣וּ מֵתֶ֔י⁠ךָ נְבֵלָתִ֖⁠י יְקוּמ֑וּ⁠ן הָקִ֨יצוּ וְ⁠רַנְּנ֜וּ שֹׁכְנֵ֣י עָפָ֗ר כִּ֣י טַ֤ל אוֹרֹת֙ טַלֶּ֔⁠ךָ וָ⁠אָ֖רֶץ רְפָאִ֥ים תַּפִּֽיל ׃ס²⁰ לֵ֤ךְ עַמִּ⁠י֙ בֹּ֣א בַ⁠חֲדָרֶ֔י⁠ךָ וּֽ⁠סְגֹ֥ר דלתי⁠ך ¹ בַּעֲדֶ֑⁠ךָ חֲבִ֥י כִ⁠מְעַט ־ רֶ֖גַע עַד ־ יעבור ־ זָֽעַם ׃²²¹ כִּֽי ־ הִנֵּ֤ה יְהוָה֙ יֹצֵ֣א מִ⁠מְּקוֹמ֔⁠וֹ לִ⁠פְקֹ֛ד עֲוֺ֥ן יֹֽשֵׁב ־ הָ⁠אָ֖רֶץ עָלָ֑י⁠ו וְ⁠גִלְּתָ֤ה הָ⁠אָ֨רֶץ֙ אֶת ־ דָּמֶ֔י⁠הָ וְ⁠לֹֽא ־ תְכַסֶּ֥ה ע֖וֹד עַל ־ הֲרוּגֶֽי⁠הָ ׃ס

¹Q דְּלָתְךָ֖

²Q יַעֲבָר

Chapter 27

¹ בַּ⁠יּ֣וֹם הַ⁠ה֡וּא יִפְקֹ֣ד יְהוָה֩ בְּ⁠חַרְב֨⁠וֹ הַ⁠קָּשָׁ֜ה וְ⁠הַ⁠גְּדוֹלָ֣ה וְ⁠הַֽ⁠חֲזָקָ֗ה עַ֤ל לִוְיָתָן֙ נָחָ֣שׁ בָּרִ֔חַ וְ⁠עַל֙ לִוְיָתָ֔ן נָחָ֖שׁ עֲקַלָּת֑וֹן וְ⁠הָרַ֥ג אֶת ־ הַ⁠תַּנִּ֖ין אֲשֶׁ֥ר בַּ⁠יָּֽם ׃ס² בַּ⁠יּ֖וֹם הַ⁠ה֑וּא כֶּ֥רֶם חֶ֖מֶד עַנּוּ ־ לָֽ⁠הּ ׃³ אֲנִ֤י יְהוָה֙ נֹֽצְרָ֔⁠הּ לִ⁠רְגָעִ֖ים אַשְׁקֶ֑⁠נָּה פֶּ֚ן יִפְקֹ֣ד עָלֶ֔י⁠הָ לַ֥יְלָה וָ⁠י֖וֹם אֶצֳּרֶֽ⁠נָּה ׃⁴ חֵמָ֖ה אֵ֣ין לִ֑⁠י מִֽי ־ יִתְּנֵ֜⁠נִי שָׁמִ֥יר שַׁ֨יִת֙ בַּ⁠מִּלְחָמָ֔ה אֶפְשְׂעָ֥ה בָ֖⁠הּ אֲצִיתֶ֥⁠נָּה יָּֽחַד ׃⁵ א֚וֹ יַחֲזֵ֣ק בְּ⁠מָעוּזִּ֔⁠י יַעֲשֶׂ֥ה שָׁל֖וֹם לִ֑⁠י שָׁל֖וֹם יַֽעֲשֶׂה ־ לִּֽ⁠י ׃⁶ הַ⁠בָּאִים֙ יַשְׁרֵ֣שׁ יַֽעֲקֹ֔ב יָצִ֥יץ וּ⁠פָרַ֖ח יִשְׂרָאֵ֑ל וּ⁠מָלְא֥וּ פְנֵי ־ תֵבֵ֖ל תְּנוּבָֽה ׃ס⁷ הַ⁠כְּ⁠מַכַּ֥ת מַכֵּ֖⁠הוּ הִכָּ֑⁠הוּ אִם ־ כְּ⁠הֶ֥רֶג הֲרֻגָ֖י⁠ו הֹרָֽג ׃⁸ בְּ⁠סַּאסְּאָ֖ה בְּ⁠שַׁלְחָ֣⁠הּ תְּרִיבֶ֑⁠נָּה הָגָ֛ה בְּ⁠רוּח֥⁠וֹ הַ⁠קָּשָׁ֖ה בְּ⁠י֥וֹם קָדִֽים ׃⁹ לָ⁠כֵ֗ן בְּ⁠זֹאת֙ יְכֻפַּ֣ר עֲוֺֽן ־ יַעֲקֹ֔ב וְ⁠זֶ֕ה כָּל ־ פְּרִ֖י הָסִ֣ר חַטָּאת֑⁠וֹ בְּ⁠שׂוּמ֣⁠וֹ ׀ כָּל ־ אַבְנֵ֣י מִזְבֵּ֗חַ כְּ⁠אַבְנֵי ־ גִר֙ מְנֻפָּצ֔וֹת לֹֽא ־ יָקֻ֥מוּ אֲשֵׁרִ֖ים וְ⁠חַמָּנִֽים ׃¹⁰ כִּ֣י עִ֤יר בְּצוּרָה֙ בָּדָ֔ד נָוֶ֕ה מְשֻׁלָּ֥ח וְ⁠נֶעֱזָ֖ב כַּ⁠מִּדְבָּ֑ר שָׁ֣ם יִרְעֶ֥ה עֵ֛גֶל וְ⁠שָׁ֥ם יִרְבָּ֖ץ וְ⁠כִלָּ֥ה סְעִפֶֽי⁠הָ ׃¹¹ בִּ⁠יבֹ֤שׁ קְצִירָ⁠הּ֙ תִּשָּׁבַ֔רְנָה נָשִׁ֕ים בָּא֖וֹת מְאִיר֣וֹת אוֹתָ֑⁠הּ כִּ֣י לֹ֤א עַם ־ בִּינוֹת֙ ה֔וּא עַל ־ כֵּן֙ לֹֽא ־ יְרַחֲמֶ֣⁠נּוּ עֹשֵׂ֔⁠הוּ וְ⁠יֹצְר֖⁠וֹ לֹ֥א יְחֻנֶּֽ⁠נּוּ ׃ס¹² וְ⁠הָיָה֙ בַּ⁠יּ֣וֹם הַ⁠ה֔וּא יַחְבֹּ֧ט יְהוָ֛ה מִ⁠שִּׁבֹּ֥לֶת הַ⁠נָּהָ֖ר עַד ־ נַ֣חַל מִצְרָ֑יִם וְ⁠אַתֶּ֧ם תְּלֻקְּט֛וּ לְ⁠אַחַ֥ד אֶחָ֖ד בְּנֵ֥י יִשְׂרָאֵֽל ׃ס¹³ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יִתָּקַע֮ בְּ⁠שׁוֹפָ֣ר גָּדוֹל֒ וּ⁠בָ֗אוּ הָ⁠אֹֽבְדִים֙ בְּ⁠אֶ֣רֶץ אַשּׁ֔וּר וְ⁠הַ⁠נִּדָּחִ֖ים בְּ⁠אֶ֣רֶץ מִצְרָ֑יִם וְ⁠הִשְׁתַּחֲו֧וּ לַ⁠יהוָ֛ה בְּ⁠הַ֥ר הַ⁠קֹּ֖דֶשׁ בִּ⁠ירוּשָׁלִָֽם ׃

Chapter 28

¹ ה֗וֹי עֲטֶ֤רֶת גֵּאוּת֙ שִׁכֹּרֵ֣י אֶפְרַ֔יִם וְ⁠צִ֥יץ נֹבֵ֖ל צְבִ֣י תִפְאַרְתּ֑⁠וֹ אֲשֶׁ֛ר עַל ־ רֹ֥אשׁ גֵּֽיא ־ שְׁמָנִ֖ים הֲל֥וּמֵי יָֽיִן ׃² הִנֵּ֨ה חָזָ֤ק וְ⁠אַמִּץ֙ לַֽ⁠אדֹנָ֔⁠י כְּ⁠זֶ֥רֶם בָּרָ֖ד שַׂ֣עַר קָ֑טֶב כְּ֠⁠זֶרֶם מַ֣יִם כַּבִּירִ֥ים שֹׁטְפִ֛ים הִנִּ֥יחַ לָ⁠אָ֖רֶץ בְּ⁠יָֽד ׃³ בְּ⁠רַגְלַ֖יִם תֵּֽרָמַ֑סְנָה עֲטֶ֥רֶת גֵּא֖וּת שִׁכּוֹרֵ֥י אֶפְרָֽיִם ׃⁴ וְֽ⁠הָ֨יְתָ֜ה צִיצַ֤ת נֹבֵל֙ צְבִ֣י תִפְאַרְתּ֔⁠וֹ אֲשֶׁ֥ר עַל ־ רֹ֖אשׁ גֵּ֣יא שְׁמָנִ֑ים כְּ⁠בִכּוּרָהּ֙ בְּ⁠טֶ֣רֶם קַ֔יִץ אֲשֶׁ֨ר יִרְאֶ֤ה הָֽ⁠רֹאֶה֙ אוֹתָ֔⁠הּ בְּ⁠עוֹדָ֥⁠הּ בְּ⁠כַפּ֖⁠וֹ יִבְלָעֶֽ⁠נָּה ׃ס⁵ בַּ⁠יּ֣וֹם הַ⁠ה֗וּא יִֽהְיֶה֙ יְהוָ֣ה צְבָא֔וֹת לַ⁠עֲטֶ֣רֶת צְבִ֔י וְ⁠לִ⁠צְפִירַ֖ת תִּפְאָרָ֑ה לִ⁠שְׁאָ֖ר עַמּֽ⁠וֹ ׃⁶ וּ⁠לְ⁠ר֖וּחַ מִשְׁפָּ֑ט לַ⁠יּוֹשֵׁב֙ עַל ־ הַ⁠מִּשְׁפָּ֔ט וְ⁠לִ֨⁠גְבוּרָ֔ה מְשִׁיבֵ֥י מִלְחָמָ֖ה שָֽׁעְרָ⁠ה ׃ס⁷ וְ⁠גַם ־ אֵ֨לֶּה֙ בַּ⁠יַּ֣יִן שָׁג֔וּ וּ⁠בַ⁠שֵּׁכָ֖ר תָּע֑וּ כֹּהֵ֣ן וְ⁠נָבִיא֩ שָׁג֨וּ בַ⁠שֵּׁכָ֜ר נִבְלְע֣וּ מִן ־ הַ⁠יַּ֗יִן תָּעוּ֙ מִן ־ הַ⁠שֵּׁכָ֔ר שָׁגוּ֙ בָּֽ⁠רֹאֶ֔ה פָּק֖וּ פְּלִילִיָּֽה ׃⁸ כִּ֚י כָּל ־ שֻׁלְחָנ֔וֹת מָלְא֖וּ קִ֣יא צֹאָ֑ה בְּלִ֖י מָקֽוֹם ׃ס⁹ אֶת ־ מִי֙ יוֹרֶ֣ה דֵעָ֔ה וְ⁠אֶת ־ מִ֖י יָבִ֣ין שְׁמוּעָ֑ה גְּמוּלֵי֙ מֵֽ⁠חָלָ֔ב עַתִּיקֵ֖י מִ⁠שָּׁדָֽיִם ׃¹⁰ כִּ֣י צַ֤ו לָ⁠צָו֙ צַ֣ו לָ⁠צָ֔ו קַ֥ו לָ⁠קָ֖ו קַ֣ו לָ⁠קָ֑ו זְעֵ֥יר שָׁ֖ם זְעֵ֥יר שָֽׁם ׃¹¹ כִּ֚י בְּ⁠לַעֲגֵ֣י שָׂפָ֔ה וּ⁠בְ⁠לָשׁ֖וֹן אַחֶ֑רֶת יְדַבֵּ֖ר אֶל ־ הָ⁠עָ֥ם הַ⁠זֶּֽה ׃¹² אֲשֶׁ֣ר ׀ אָמַ֣ר אֲלֵי⁠הֶ֗ם זֹ֤את הַ⁠מְּנוּחָה֙ הָנִ֣יחוּ לֶֽ⁠עָיֵ֔ף וְ⁠זֹ֖את הַ⁠מַּרְגֵּעָ֑ה וְ⁠לֹ֥א אָב֖וּא שְׁמֽוֹעַ ׃¹³ וְ⁠הָיָ֨ה לָ⁠הֶ֜ם דְּבַר ־ יְהוָ֗ה צַ֣ו לָ⁠צָ֞ו צַ֤ו לָ⁠צָו֙ קַ֤ו לָ⁠קָו֙ קַ֣ו לָ⁠קָ֔ו זְעֵ֥יר שָׁ֖ם זְעֵ֣יר שָׁ֑ם לְמַ֨עַן יֵלְכ֜וּ וְ⁠כָשְׁל֤וּ אָחוֹר֙ וְ⁠נִשְׁבָּ֔רוּ וְ⁠נוֹקְשׁ֖וּ וְ⁠נִלְכָּֽדוּ ׃פ¹⁴ לָ⁠כֵ֛ן שִׁמְע֥וּ דְבַר ־ יְהוָ֖ה אַנְשֵׁ֣י לָצ֑וֹן מֹֽשְׁלֵי֙ הָ⁠עָ֣ם הַ⁠זֶּ֔ה אֲשֶׁ֖ר בִּ⁠ירוּשָׁלִָֽם ׃¹⁵ כִּ֣י אֲמַרְתֶּ֗ם כָּרַ֤תְנֽוּ בְרִית֙ אֶת ־ מָ֔וֶת וְ⁠עִם ־ שְׁא֖וֹל עָשִׂ֣ינוּ חֹזֶ֑ה שׁ֣וֹט ¹ שׁוֹטֵ֤ף כִּֽי ־ יַֽעֲבֹר֙ ² לֹ֣א יְבוֹאֵ֔⁠נוּ כִּ֣י שַׂ֧מְנוּ כָזָ֛ב מַחְסֵ֖⁠נוּ וּ⁠בַ⁠שֶּׁ֥קֶר נִסְתָּֽרְנוּ ׃ס¹⁶ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֛י יִסַּ֥ד בְּ⁠צִיּ֖וֹן אָ֑בֶן אֶ֣בֶן בֹּ֜חַן פִּנַּ֤ת יִקְרַת֙ מוּסָ֣ד מוּסָּ֔ד הַֽ⁠מַּאֲמִ֖ין לֹ֥א יָחִֽישׁ ׃¹⁷ וְ⁠שַׂמְתִּ֤י מִשְׁפָּט֙ לְ⁠קָ֔ו וּ⁠צְדָקָ֖ה לְ⁠מִשְׁקָ֑לֶת וְ⁠יָעָ֤ה בָרָד֙ מַחְסֵ֣ה כָזָ֔ב וְ⁠סֵ֥תֶר מַ֖יִם יִשְׁטֹֽפוּ ׃¹⁸ וְ⁠כֻפַּ֤ר בְּרִֽיתְ⁠כֶם֙ אֶת ־ מָ֔וֶת וְ⁠חָזוּתְ⁠כֶ֥ם אֶת ־ שְׁא֖וֹל לֹ֣א תָק֑וּם שׁ֤וֹט שׁוֹטֵף֙ כִּ֣י יַֽעֲבֹ֔ר וִ⁠הְיִ֥יתֶם ל֖⁠וֹ לְ⁠מִרְמָֽס ׃¹⁹ מִ⁠דֵּ֤י עָבְר⁠וֹ֙ יִקַּ֣ח אֶתְ⁠כֶ֔ם כִּֽי ־ בַ⁠בֹּ֧קֶר בַּ⁠בֹּ֛קֶר יַעֲבֹ֖ר בַּ⁠יּ֣וֹם וּ⁠בַ⁠לָּ֑יְלָה וְ⁠הָיָ֥ה רַק ־ זְוָעָ֖ה הָבִ֥ין שְׁמוּעָֽה ׃²⁰ כִּֽי ־ קָצַ֥ר הַ⁠מַּצָּ֖ע מֵֽ⁠הִשְׂתָּרֵ֑עַ וְ⁠הַ⁠מַּסֵּכָ֥ה צָ֖רָה כְּ⁠הִתְכַּנֵּֽס ׃²¹ כִּ֤י כְ⁠הַר ־ פְּרָצִים֙ יָק֣וּם יְהוָ֔ה כְּ⁠עֵ֖מֶק בְּ⁠גִבְע֣וֹן יִרְגָּ֑ז לַ⁠עֲשׂ֤וֹת מַעֲשֵׂ֨⁠הוּ֙ זָ֣ר מַעֲשֵׂ֔⁠הוּ וְ⁠לַֽ⁠עֲבֹד֙ עֲבֹ֣דָת֔⁠וֹ נָכְרִיָּ֖ה עֲבֹדָתֽ⁠וֹ ׃²² וְ⁠עַתָּה֙ אַל ־ תִּתְלוֹצָ֔צוּ פֶּֽן ־ יֶחְזְק֖וּ מֽוֹסְרֵי⁠כֶ֑ם כִּֽי ־ כָלָ֨ה וְ⁠נֶחֱרָצָ֜ה שָׁמַ֗עְתִּי מֵ⁠אֵ֨ת אֲדֹנָ֧⁠י יְהוִ֛ה צְבָא֖וֹת עַל ־ כָּל ־ הָ⁠אָֽרֶץ ׃²³ הַאֲזִ֥ינוּ וְ⁠שִׁמְע֖וּ קוֹלִ֑⁠י הַקְשִׁ֥יבוּ וְ⁠שִׁמְע֖וּ אִמְרָתִֽ⁠י ׃²⁴ הֲ⁠כֹ֣ל הַ⁠יּ֔וֹם יַחֲרֹ֥שׁ הַ⁠חֹרֵ֖שׁ לִ⁠זְרֹ֑עַ יְפַתַּ֥ח וִֽ⁠ישַׂדֵּ֖ד אַדְמָתֽ⁠וֹ ׃²⁵ הֲ⁠לוֹא֙ אִם ־ שִׁוָּ֣ה פָנֶ֔י⁠הָ וְ⁠הֵפִ֥יץ קֶ֖צַח וְ⁠כַמֹּ֣ן יִזְרֹ֑ק וְ⁠שָׂ֨ם חִטָּ֤ה שׂוֹרָה֙ וּ⁠שְׂעֹרָ֣ה נִסְמָ֔ן וְ⁠כֻסֶּ֖מֶת גְּבֻלָתֽ⁠וֹ ׃²⁶ וְ⁠יִסְּר֥⁠וֹ לַ⁠מִּשְׁפָּ֖ט אֱלֹהָ֥י⁠ו יוֹרֶֽ⁠נּוּ ׃²⁷ כִּ֣י לֹ֤א בֶֽ⁠חָרוּץ֙ י֣וּדַשׁ קֶ֔צַח וְ⁠אוֹפַ֣ן עֲגָלָ֔ה עַל ־ כַּמֹּ֖ן יוּסָּ֑ב כִּ֧י בַ⁠מַּטֶּ֛ה יֵחָ֥בֶט קֶ֖צַח וְ⁠כַמֹּ֥ן בַּ⁠שָּֽׁבֶט ׃²⁸ לֶ֣חֶם יוּדָ֔ק כִּ֛י לֹ֥א לָ⁠נֶ֖צַח אָד֣וֹשׁ יְדוּשֶׁ֑⁠נּוּ וְ֠⁠הָמַם גִּלְגַּ֧ל עֶגְלָת֛⁠וֹ וּ⁠פָרָשָׁ֖י⁠ו לֹֽא ־ יְדֻקֶּֽ⁠נּוּ ׃²⁹ גַּם ־ זֹ֕את מֵ⁠עִ֛ם יְהוָ֥ה צְבָא֖וֹת יָצָ֑אָה הִפְלִ֣יא עֵצָ֔ה הִגְדִּ֖יל תּוּשִׁיָּֽה ׃ס

¹K שיט

²K עבר

Chapter 29

¹ ה֚וֹי אֲרִיאֵ֣ל אֲרִיאֵ֔ל קִרְיַ֖ת חָנָ֣ה דָוִ֑ד סְפ֥וּ שָׁנָ֛ה עַל ־ שָׁנָ֖ה חַגִּ֥ים יִנְקֹֽפוּ ׃² וַ⁠הֲצִיק֖וֹתִי לַֽ⁠אֲרִיאֵ֑ל וְ⁠הָיְתָ֤ה תַֽאֲנִיָּה֙ וַֽ⁠אֲנִיָּ֔ה וְ⁠הָ֥יְתָה לִּ֖⁠י כַּ⁠אֲרִיאֵֽל ׃³ וְ⁠חָנִ֥יתִי כַ⁠דּ֖וּר עָלָ֑יִ⁠ךְ וְ⁠צַרְתִּ֤י עָלַ֨יִ⁠ךְ֙ מֻצָּ֔ב וַ⁠הֲקִֽימֹתִ֥י עָלַ֖יִ⁠ךְ מְצֻרֹֽת ׃⁴ וְ⁠שָׁפַלְתְּ֙ מֵ⁠אֶ֣רֶץ תְּדַבֵּ֔רִי וּ⁠מֵֽ⁠עָפָ֖ר תִּשַּׁ֣ח אִמְרָתֵ֑⁠ךְ וְֽ֠⁠הָיָה כְּ⁠א֤וֹב מֵ⁠אֶ֨רֶץ֙ קוֹלֵ֔⁠ךְ וּ⁠מֵ⁠עָפָ֖ר אִמְרָתֵ֥⁠ךְ תְּצַפְצֵֽף ׃⁵ וְ⁠הָיָ֛ה כְּ⁠אָבָ֥ק דַּ֖ק הֲמ֣וֹן זָרָ֑יִ⁠ךְ וּ⁠כְ⁠מֹ֤ץ עֹבֵר֙ הֲמ֣וֹן עָֽרִיצִ֔ים וְ⁠הָיָ֖ה לְ⁠פֶ֥תַע פִּתְאֹֽם ׃⁶ מֵ⁠עִ֨ם יְהוָ֤ה צְבָאוֹת֙ תִּפָּקֵ֔ד בְּ⁠רַ֥עַם וּ⁠בְ⁠רַ֖עַשׁ וְ⁠ק֣וֹל גָּד֑וֹל סוּפָה֙ וּ⁠סְעָרָ֔ה וְ⁠לַ֖הַב אֵ֥שׁ אוֹכֵלָֽה ׃⁷ וְ⁠הָיָ֗ה כַּֽ⁠חֲלוֹם֙ חֲז֣וֹן לַ֔יְלָה הֲמוֹן֙ כָּל ־ הַ⁠גּוֹיִ֔ם הַ⁠צֹּבְאִ֖ים עַל ־ אֲרִיאֵ֑ל וְ⁠כָל ־ צֹבֶ֨י⁠הָ֙ וּ⁠מְצֹ֣דָתָ֔⁠הּ וְ⁠הַ⁠מְּצִיקִ֖ים לָֽ⁠הּ ׃⁸ וְ⁠הָיָ֡ה כַּ⁠אֲשֶׁר֩ יַחֲלֹ֨ם הָ⁠רָעֵ֜ב וְ⁠הִנֵּ֣ה אוֹכֵ֗ל וְ⁠הֵקִיץ֮ וְ⁠רֵיקָ֣ה נַפְשׁ⁠וֹ֒ וְ⁠כַ⁠אֲשֶׁ֨ר יַחֲלֹ֤ם הַ⁠צָּמֵא֙ וְ⁠הִנֵּ֣ה שֹׁתֶ֔ה וְ⁠הֵקִיץ֙ וְ⁠הִנֵּ֣ה עָיֵ֔ף וְ⁠נַפְשׁ֖⁠וֹ שׁוֹקֵקָ֑ה כֵּ֣ן יִֽהְיֶ֗ה הֲמוֹן֙ כָּל ־ הַ⁠גּוֹיִ֔ם הַ⁠צֹּבְאִ֖ים עַל ־ הַ֥ר צִיּֽוֹן ׃ס⁹ הִתְמַהְמְה֣וּ וּ⁠תְמָ֔הוּ הִשְׁתַּֽעַשְׁע֖וּ וָ⁠שֹׁ֑עוּ שָֽׁכְר֣וּ וְ⁠לֹא ־ יַ֔יִן נָע֖וּ וְ⁠לֹ֥א שֵׁכָֽר ׃¹⁰ כִּֽי ־ נָסַ֨ךְ עֲלֵי⁠כֶ֤ם יְהוָה֙ ר֣וּחַ תַּרְדֵּמָ֔ה וַ⁠יְעַצֵּ֖ם אֶת ־ עֵֽינֵי⁠כֶ֑ם אֶת ־ הַ⁠נְּבִיאִ֛ים וְ⁠אֶת ־ רָאשֵׁי⁠כֶ֥ם הַ⁠חֹזִ֖ים כִּסָּֽה ׃¹¹ וַ⁠תְּהִ֨י לָ⁠כֶ֜ם חָז֣וּת הַ⁠כֹּ֗ל כְּ⁠דִבְרֵי֮ הַ⁠סֵּ֣פֶר הֶֽ⁠חָתוּם֒ אֲשֶֽׁר ־ יִתְּנ֣וּ אֹת֗⁠וֹ אֶל ־ יוֹדֵ֥עַ סֵ֛פֶר ¹ לֵ⁠אמֹ֖ר קְרָ֣א נָא ־ זֶ֑ה וְ⁠אָמַר֙ לֹ֣א אוּכַ֔ל כִּ֥י חָת֖וּם הֽוּא ׃¹² וְ⁠נִתַּ֣ן הַ⁠סֵּ֗פֶר עַל֩ אֲשֶׁ֨ר לֹֽא ־ יָדַ֥ע סֵ֛פֶר לֵ⁠אמֹ֖ר קְרָ֣א נָא ־ זֶ֑ה וְ⁠אָמַ֕ר לֹ֥א יָדַ֖עְתִּי סֵֽפֶר ׃ס¹³ וַ⁠יֹּ֣אמֶר אֲדֹנָ֗⁠י יַ֚עַן כִּ֤י נִגַּשׁ֙ הָ⁠עָ֣ם הַ⁠זֶּ֔ה בְּ⁠פִ֤י⁠ו וּ⁠בִ⁠שְׂפָתָי⁠ו֙ כִּבְּד֔וּ⁠נִי וְ⁠לִבּ֖⁠וֹ רִחַ֣ק מִמֶּ֑⁠נִּי וַ⁠תְּהִ֤י יִרְאָתָ⁠ם֙ אֹתִ֔⁠י מִצְוַ֥ת אֲנָשִׁ֖ים מְלֻמָּדָֽה ׃¹⁴ לָ⁠כֵ֗ן הִנְ⁠נִ֥י יוֹסִ֛ף לְ⁠הַפְלִ֥יא אֶת ־ הָֽ⁠עָם ־ הַ⁠זֶּ֖ה הַפְלֵ֣א וָ⁠פֶ֑לֶא וְ⁠אָֽבְדָה֙ חָכְמַ֣ת חֲכָמָ֔י⁠ו וּ⁠בִינַ֥ת נְבֹנָ֖י⁠ו תִּסְתַּתָּֽר ׃ס¹⁵ ה֛וֹי הַ⁠מַּעֲמִיקִ֥ים מֵֽ⁠יהוָ֖ה לַ⁠סְתִּ֣ר עֵצָ֑ה וְ⁠הָיָ֤ה בְ⁠מַחְשָׁךְ֙ מַֽעֲשֵׂי⁠הֶ֔ם וַ⁠יֹּ֣אמְר֔וּ מִ֥י רֹאֵ֖⁠נוּ וּ⁠מִ֥י יוֹדְעֵֽ⁠נוּ ׃¹⁶ הַ֨פְכְּ⁠כֶ֔ם אִם ־ כְּ⁠חֹ֥מֶר הַ⁠יֹּצֵ֖ר יֵֽחָשֵׁ֑ב כִּֽי ־ יֹאמַ֨ר מַעֲשֶׂ֤ה לְ⁠עֹשֵׂ֨⁠הוּ֙ לֹ֣א עָשָׂ֔⁠נִי וְ⁠יֵ֛צֶר אָמַ֥ר לְ⁠יוֹצְר֖⁠וֹ לֹ֥א הֵבִֽין ׃¹⁷ הֲ⁠לוֹא ־ עוֹד֙ מְעַ֣ט מִזְעָ֔ר וְ⁠שָׁ֥ב לְבָנ֖וֹן לַ⁠כַּרְמֶ֑ל וְ⁠הַ⁠כַּרְמֶ֖ל לַ⁠יַּ֥עַר יֵחָשֵֽׁב ׃¹⁸ וְ⁠שָׁמְע֧וּ בַ⁠יּוֹם ־ הַ⁠ה֛וּא הַ⁠חֵרְשִׁ֖ים דִּבְרֵי ־ סֵ֑פֶר וּ⁠מֵ⁠אֹ֣פֶל וּ⁠מֵ⁠חֹ֔שֶׁךְ עֵינֵ֥י עִוְרִ֖ים תִּרְאֶֽינָה ׃¹⁹ וְ⁠יָסְפ֧וּ עֲנָוִ֛ים בַּֽ⁠יהוָ֖ה שִׂמְחָ֑ה וְ⁠אֶבְיוֹנֵ֣י אָדָ֔ם בִּ⁠קְד֥וֹשׁ יִשְׂרָאֵ֖ל יָגִֽילוּ ׃²⁰ כִּֽי ־ אָפֵ֥ס עָרִ֖יץ וְ⁠כָ֣לָה לֵ֑ץ וְ⁠נִכְרְת֖וּ כָּל ־ שֹׁ֥קְדֵי אָֽוֶן ׃²¹ מַחֲטִיאֵ֤י אָדָם֙ בְּ⁠דָבָ֔ר וְ⁠לַ⁠מּוֹכִ֥יחַ בַּ⁠שַּׁ֖עַר יְקֹשׁ֑וּ⁠ן וַ⁠יַּטּ֥וּ בַ⁠תֹּ֖הוּ צַדִּֽיק ׃ס²² לָ⁠כֵ֗ן כֹּֽה ־ אָמַ֤ר יְהוָה֙ אֶל ־ בֵּ֣ית יַֽעֲקֹ֔ב אֲשֶׁ֥ר פָּדָ֖ה אֶת ־ אַבְרָהָ֑ם לֹֽא ־ עַתָּ֤ה יֵבוֹשׁ֙ יַֽעֲקֹ֔ב וְ⁠לֹ֥א עַתָּ֖ה פָּנָ֥י⁠ו יֶחֱוָֽרוּ ׃²³ כִּ֣י בִ֠⁠רְאֹת⁠וֹ יְלָדָ֞י⁠ו מַעֲשֵׂ֥ה יָדַ֛⁠י בְּ⁠קִרְבּ֖⁠וֹ יַקְדִּ֣ישֽׁוּ שְׁמִ֑⁠י וְ⁠הִקְדִּ֨ישׁוּ֙ אֶת ־ קְד֣וֹשׁ יַֽעֲקֹ֔ב וְ⁠אֶת ־ אֱלֹהֵ֥י יִשְׂרָאֵ֖ל יַעֲרִֽיצוּ ׃²⁴ וְ⁠יָדְע֥וּ תֹֽעֵי ־ ר֖וּחַ בִּינָ֑ה וְ⁠רוֹגְנִ֖ים יִלְמְדוּ ־ לֶֽקַח ׃

¹K ה⁠ספר

Chapter 30

¹ ה֣וֹי בָּנִ֤ים סֽוֹרְרִים֙ נְאֻם ־ יְהוָ֔ה לַ⁠עֲשׂ֤וֹת עֵצָה֙ וְ⁠לֹ֣א מִ⁠נִּ֔י וְ⁠לִ⁠נְסֹ֥ךְ מַסֵּכָ֖ה וְ⁠לֹ֣א רוּחִ֑⁠י לְמַ֛עַן סְפ֥וֹת חַטָּ֖את עַל ־ חַטָּֽאת ׃² הַ⁠הֹלְכִים֙ לָ⁠רֶ֣דֶת מִצְרַ֔יִם וּ⁠פִ֖⁠י לֹ֣א שָׁאָ֑לוּ לָ⁠עוֹז֙ בְּ⁠מָע֣וֹז פַּרְעֹ֔ה וְ⁠לַ⁠חְס֖וֹת בְּ⁠צֵ֥ל מִצְרָֽיִם ׃³ וְ⁠הָיָ֥ה לָ⁠כֶ֛ם מָע֥וֹז פַּרְעֹ֖ה לְ⁠בֹ֑שֶׁת וְ⁠הֶ⁠חָס֥וּת בְּ⁠צֵל ־ מִצְרַ֖יִם לִ⁠כְלִמָּֽה ׃⁴ כִּֽי ־ הָי֥וּ בְ⁠צֹ֖עַן שָׂרָ֑י⁠ו וּ⁠מַלְאָכָ֖י⁠ו חָנֵ֥ס יַגִּֽיעוּ ׃⁵ כֹּ֣ל הֹבִ֔ישׁ ¹ עַל ־ עַ֖ם לֹא ־ יוֹעִ֣ילוּ לָ֑⁠מוֹ לֹ֤א לְ⁠עֵ֨זֶר֙ וְ⁠לֹ֣א לְ⁠הוֹעִ֔יל כִּ֥י לְ⁠בֹ֖שֶׁת וְ⁠גַם ־ לְ⁠חֶרְפָּֽה ׃ס⁶ מַשָּׂ֖א בַּהֲמ֣וֹת נֶ֑גֶב בְּ⁠אֶרֶץ֩ צָרָ֨ה וְ⁠צוּקָ֜ה לָבִ֧יא וָ⁠לַ֣יִשׁ מֵ⁠הֶ֗ם אֶפְעֶה֙ וְ⁠שָׂרָ֣ף מְעוֹפֵ֔ף יִשְׂאוּ֩ עַל ־ כֶּ֨תֶף עֲיָרִ֜ים חֵֽילֵ⁠הֶ֗ם וְ⁠עַל ־ דַּבֶּ֤שֶׁת גְּמַלִּים֙ אֽוֹצְרֹתָ֔⁠ם עַל ־ עַ֖ם לֹ֥א יוֹעִֽילוּ ׃⁷ וּ⁠מִצְרַ֕יִם הֶ֥בֶל וָ⁠רִ֖יק יַעְזֹ֑רוּ לָ⁠כֵן֙ קָרָ֣אתִי לָ⁠זֹ֔את רַ֥הַב הֵ֖ם שָֽׁבֶת ׃⁸ עַתָּ֗ה בּ֣וֹא כָתְבָ֥⁠הּ עַל ־ ל֛וּחַ אִתָּ֖⁠ם וְ⁠עַל ־ סֵ֣פֶר חֻקָּ֑⁠הּ וּ⁠תְהִי֙ לְ⁠י֣וֹם אַחֲר֔וֹן לָ⁠עַ֖ד עַד ־ עוֹלָֽם ׃⁹ כִּ֣י עַ֤ם מְרִי֙ ה֔וּא בָּנִ֖ים כֶּחָשִׁ֑ים בָּנִ֕ים לֹֽא ־ אָב֥וּ שְׁמ֖וֹעַ תּוֹרַ֥ת יְהוָֽה ׃¹⁰ אֲשֶׁ֨ר אָמְר֤וּ לָֽ⁠רֹאִים֙ לֹ֣א תִרְא֔וּ וְ⁠לַ֣⁠חֹזִ֔ים לֹ֥א תֶחֱזוּ ־ לָ֖⁠נוּ נְכֹח֑וֹת דַּבְּרוּ ־ לָ֣⁠נוּ חֲלָק֔וֹת חֲז֖וּ מַהֲתַלּֽוֹת ׃¹¹ ס֚וּרוּ מִנֵּי ־ דֶ֔רֶךְ הַטּ֖וּ מִנֵּי ־ אֹ֑רַח הַשְׁבִּ֥יתוּ מִ⁠פָּנֵ֖י⁠נוּ אֶת ־ קְד֥וֹשׁ יִשְׂרָאֵֽל ׃ס¹² לָ⁠כֵ֗ן כֹּ֤ה אָמַר֙ קְד֣וֹשׁ יִשְׂרָאֵ֔ל יַ֥עַן מָֽאָסְ⁠כֶ֖ם בַּ⁠דָּבָ֣ר הַ⁠זֶּ֑ה וַֽ⁠תִּבְטְחוּ֙ בְּ⁠עֹ֣שֶׁק וְ⁠נָל֔וֹז וַ⁠תִּֽשָּׁעֲנ֖וּ עָלָֽי⁠ו ׃¹³ לָ⁠כֵ֗ן יִֽהְיֶ֤ה לָ⁠כֶם֙ הֶ⁠עָוֺ֣ן הַ⁠זֶּ֔ה כְּ⁠פֶ֣רֶץ נֹפֵ֔ל נִבְעֶ֖ה בְּ⁠חוֹמָ֣ה נִשְׂגָּבָ֑ה אֲשֶׁר ־ פִּתְאֹ֥ם לְ⁠פֶ֖תַע יָב֥וֹא שִׁבְרָֽ⁠הּ ׃¹⁴ וּ֠⁠שְׁבָרָ⁠הּ כְּ⁠שֵׁ֨בֶר נֵ֧בֶל יוֹצְרִ֛ים כָּת֖וּת לֹ֣א יַחְמֹ֑ל וְ⁠לֹֽא ־ יִמָּצֵ֤א בִ⁠מְכִתָּת⁠וֹ֙ חֶ֔רֶשׂ לַ⁠חְתּ֥וֹת אֵשׁ֙ מִ⁠יָּק֔וּד וְ⁠לַ⁠חְשֹׂ֥ף מַ֖יִם מִ⁠גֶּֽבֶא ׃פ¹⁵ כִּ֣י כֹֽה ־ אָמַר֩ אֲדֹנָ֨⁠י יְהוִ֜ה קְד֣וֹשׁ יִשְׂרָאֵ֗ל בְּ⁠שׁוּבָ֤ה וָ⁠נַ֨חַת֙ תִּוָּ֣שֵׁע֔וּ⁠ן בְּ⁠הַשְׁקֵט֙ וּ⁠בְ⁠בִטְחָ֔ה תִּהְיֶ֖ה גְּבֽוּרַתְ⁠כֶ֑ם וְ⁠לֹ֖א אֲבִיתֶֽם ׃¹⁶ וַ⁠תֹּ֨אמְר֥וּ לֹא ־ כִ֛י עַל ־ ס֥וּס נָנ֖וּס עַל ־ כֵּ֣ן תְּנוּס֑וּ⁠ן וְ⁠עַל ־ קַ֣ל נִרְכָּ֔ב עַל ־ כֵּ֖ן יִקַּ֥לּוּ רֹדְפֵי⁠כֶֽם ׃¹⁷ אֶ֣לֶף אֶחָ֗ד מִ⁠פְּנֵי֙ גַּעֲרַ֣ת אֶחָ֔ד מִ⁠פְּנֵ֛י גַּעֲרַ֥ת חֲמִשָּׁ֖ה תָּנֻ֑סוּ עַ֣ד אִם ־ נוֹתַרְתֶּ֗ם כַּ⁠תֹּ֨רֶן֙ עַל ־ רֹ֣אשׁ הָ⁠הָ֔ר וְ⁠כַ⁠נֵּ֖ס עַל ־ הַ⁠גִּבְעָֽה ׃¹⁸ וְ⁠לָ⁠כֵ֞ן יְחַכֶּ֤ה יְהוָה֙ לַֽ⁠חֲנַנְ⁠כֶ֔ם וְ⁠לָ⁠כֵ֥ן יָר֖וּם לְ⁠רַֽחֶמְ⁠כֶ֑ם כִּֽי ־ אֱלֹהֵ֤י מִשְׁפָּט֙ יְהוָ֔ה אַשְׁרֵ֖י כָּל ־ ח֥וֹכֵי לֽ⁠וֹ ׃ס¹⁹ כִּי ־ עַ֛ם בְּ⁠צִיּ֥וֹן יֵשֵׁ֖ב בִּ⁠ירֽוּשָׁלִָ֑ם בָּכ֣וֹ לֹֽא ־ תִבְכֶּ֗ה חָנ֤וֹן יָחְנְ⁠ךָ֙ לְ⁠ק֣וֹל זַעֲקֶ֔⁠ךָ כְּ⁠שָׁמְעָת֖⁠וֹ עָנָֽ⁠ךְ ׃²⁰ וְ⁠נָתַ֨ן לָ⁠כֶ֧ם אֲדֹנָ֛⁠י לֶ֥חֶם צָ֖ר וּ⁠מַ֣יִם לָ֑חַץ וְ⁠לֹֽא ־ יִכָּנֵ֥ף עוֹד֙ מוֹרֶ֔י⁠ךָ וְ⁠הָי֥וּ עֵינֶ֖י⁠ךָ רֹא֥וֹת אֶת ־ מוֹרֶֽי⁠ךָ ׃²¹ וְ⁠אָזְנֶ֨י⁠ךָ֙ תִּשְׁמַ֣עְנָה דָבָ֔ר מֵֽ⁠אַחֲרֶ֖י⁠ךָ לֵ⁠אמֹ֑ר זֶ֤ה הַ⁠דֶּ֨רֶךְ֙ לְכ֣וּ ב֔⁠וֹ כִּ֥י תַאֲמִ֖ינוּ וְ⁠כִ֥י תַשְׂמְאִֽילוּ ׃²² וְ⁠טִמֵּאתֶ֗ם אֶת ־ צִפּוּי֙ פְּסִילֵ֣י כַסְפֶּ֔⁠ךָ וְ⁠אֶת ־ אֲפֻדַּ֖ת מַסֵּכַ֣ת זְהָבֶ֑⁠ךָ תִּזְרֵ⁠ם֙ כְּמ֣וֹ דָוָ֔ה צֵ֖א תֹּ֥אמַר לֽ⁠וֹ ׃²³ וְ⁠נָתַן֩ מְטַ֨ר זַרְעֲ⁠ךָ֜ אֲשֶׁר ־ תִּזְרַ֣ע אֶת ־ הָ⁠אֲדָמָ֗ה וְ⁠לֶ֨חֶם֙ תְּבוּאַ֣ת הָֽ⁠אֲדָמָ֔ה וְ⁠הָיָ֥ה דָשֵׁ֖ן וְ⁠שָׁמֵ֑ן יִרְעֶ֥ה מִקְנֶ֛י⁠ךָ בַּ⁠יּ֥וֹם הַ⁠ה֖וּא כַּ֥ר נִרְחָֽב ׃²⁴ וְ⁠הָ⁠אֲלָפִ֣ים וְ⁠הָ⁠עֲיָרִ֗ים עֹֽבְדֵי֙ הָֽ⁠אֲדָמָ֔ה בְּלִ֥יל חָמִ֖יץ יֹאכֵ֑לוּ אֲשֶׁר ־ זֹרֶ֥ה בָ⁠רַ֖חַת וּ⁠בַ⁠מִּזְרֶֽה ׃²⁵ וְ⁠הָיָ֣ה ׀ עַל ־ כָּל ־ הַ֣ר גָּבֹ֗הַ וְ⁠עַל֙ כָּל ־ גִּבְעָ֣ה נִשָּׂאָ֔ה פְּלָגִ֖ים יִבְלֵי ־ מָ֑יִם בְּ⁠יוֹם֙ הֶ֣רֶג רָ֔ב בִּ⁠נְפֹ֖ל מִגְדָּלִֽים ׃²⁶ וְ⁠הָיָ֤ה אֽוֹר ־ הַ⁠לְּבָנָה֙ כְּ⁠א֣וֹר הַֽ⁠חַמָּ֔ה וְ⁠א֤וֹר הַֽ⁠חַמָּה֙ יִהְיֶ֣ה שִׁבְעָתַ֔יִם כְּ⁠א֖וֹר שִׁבְעַ֣ת הַ⁠יָּמִ֑ים בְּ⁠י֗וֹם חֲבֹ֤שׁ יְהוָה֙ אֶת ־ שֶׁ֣בֶר עַמּ֔⁠וֹ וּ⁠מַ֥חַץ מַכָּת֖⁠וֹ יִרְפָּֽא ׃ס²⁷ הִנֵּ֤ה שֵׁם ־ יְהוָה֙ בָּ֣א מִ⁠מֶּרְחָ֔ק בֹּעֵ֣ר אַפּ֔⁠וֹ וְ⁠כֹ֖בֶד מַשָּׂאָ֑ה שְׂפָתָי⁠ו֙ מָ֣לְאוּ זַ֔עַם וּ⁠לְשׁוֹנ֖⁠וֹ כְּ⁠אֵ֥שׁ אֹכָֽלֶת ׃²⁸ וְ⁠רוּח֞⁠וֹ כְּ⁠נַ֤חַל שׁוֹטֵף֙ עַד ־ צַוָּ֣אר יֶֽחֱצֶ֔ה לַ⁠הֲנָפָ֥ה גוֹיִ֖ם בְּ⁠נָ֣פַת שָׁ֑וְא וְ⁠רֶ֣סֶן מַתְעֶ֔ה עַ֖ל לְחָיֵ֥י עַמִּֽים ׃²⁹ הַ⁠שִּׁיר֙ יִֽהְיֶ֣ה לָ⁠כֶ֔ם כְּ⁠לֵ֖יל הִתְקַדֶּשׁ ־ חָ֑ג וְ⁠שִׂמְחַ֣ת לֵבָ֗ב כַּֽ⁠הוֹלֵךְ֙ בֶּֽ⁠חָלִ֔יל לָ⁠ב֥וֹא בְ⁠הַר ־ יְהוָ֖ה אֶל ־ צ֥וּר יִשְׂרָאֵֽל ׃³⁰ וְ⁠הִשְׁמִ֨יעַ יְהוָ֜ה אֶת ־ ה֣וֹד קוֹל֗⁠וֹ וְ⁠נַ֤חַת זְרוֹע⁠וֹ֙ יַרְאֶ֔ה בְּ⁠זַ֣עַף אַ֔ף וְ⁠לַ֖הַב אֵ֣שׁ אוֹכֵלָ֑ה נֶ֥פֶץ וָ⁠זֶ֖רֶם וְ⁠אֶ֥בֶן בָּרָֽד ׃³¹ כִּֽי ־ מִ⁠קּ֥וֹל יְהוָ֖ה יֵחַ֣ת אַשּׁ֑וּר בַּ⁠שֵּׁ֖בֶט יַכֶּֽה ׃³² וְ⁠הָיָ֗ה כֹּ֤ל מַֽעֲבַר֙ מַטֵּ֣ה מֽוּסָדָ֔ה אֲשֶׁ֨ר יָנִ֤יחַ יְהוָה֙ עָלָ֔י⁠ו בְּ⁠תֻפִּ֖ים וּ⁠בְ⁠כִנֹּר֑וֹת וּ⁠בְ⁠מִלְחֲמ֥וֹת תְּנוּפָ֖ה נִלְחַם ־ בָּֽם ׃²³³ כִּֽי ־ עָר֤וּךְ מֵֽ⁠אֶתְמוּל֙ תָּפְתֶּ֔ה גַּם ־ הוא ³ לַ⁠מֶּ֥לֶךְ הוּכָ֖ן הֶעְמִ֣יק הִרְחִ֑ב מְדֻרָתָ֗⁠הּ אֵ֤שׁ וְ⁠עֵצִים֙ הַרְבֵּ֔ה נִשְׁמַ֤ת יְהוָה֙ כְּ⁠נַ֣חַל גָּפְרִ֔ית בֹּעֲרָ֖ה בָּֽ⁠הּ ׃ס

¹K הבאיש

²K ב⁠ה

³Q הִ֛יא

Chapter 31

¹ ה֣וֹי הַ⁠יֹּרְדִ֤ים מִצְרַ֨יִם֙ לְ⁠עֶזְרָ֔ה עַל ־ סוּסִ֖ים יִשָּׁעֵ֑נוּ וַ⁠יִּבְטְח֨וּ עַל ־ רֶ֜כֶב כִּ֣י רָ֗ב וְ⁠עַ֤ל פָּֽרָשִׁים֙ כִּֽי ־ עָצְמ֣וּ מְאֹ֔ד וְ⁠לֹ֤א שָׁעוּ֙ עַל ־ קְד֣וֹשׁ יִשְׂרָאֵ֔ל וְ⁠אֶת ־ יְהוָ֖ה לֹ֥א דָרָֽשׁוּ ׃² וְ⁠גַם ־ ה֤וּא חָכָם֙ וַ⁠יָּ֣בֵא רָ֔ע וְ⁠אֶת ־ דְּבָרָ֖י⁠ו לֹ֣א הֵסִ֑יר וְ⁠קָם֙ עַל ־ בֵּ֣ית מְרֵעִ֔ים וְ⁠עַל ־ עֶזְרַ֖ת פֹּ֥עֲלֵי אָֽוֶן ׃³ וּ⁠מִצְרַ֤יִם אָדָם֙ וְֽ⁠לֹא ־ אֵ֔ל וְ⁠סוּסֵי⁠הֶ֥ם בָּשָׂ֖ר וְ⁠לֹא ־ ר֑וּחַ וַֽ⁠יהוָ֞ה יַטֶּ֣ה יָד֗⁠וֹ וְ⁠כָשַׁ֤ל עוֹזֵר֙ וְ⁠נָפַ֣ל עָזֻ֔ר וְ⁠יַחְדָּ֖ו כֻּלָּ֥⁠ם יִכְלָיֽוּ⁠ן ׃ס⁴ כִּ֣י כֹ֣ה אָֽמַר ־ יְהוָ֣ה ׀ אֵלַ֡⁠י כַּ⁠אֲשֶׁ֣ר יֶהְגֶּה֩ הָ⁠אַרְיֵ֨ה וְ⁠הַ⁠כְּפִ֜יר עַל ־ טַרְפּ֗⁠וֹ אֲשֶׁ֨ר יִקָּרֵ֤א עָלָי⁠ו֙ מְלֹ֣א רֹעִ֔ים מִ⁠קּוֹלָ⁠ם֙ לֹ֣א יֵחָ֔ת וּ⁠מֵֽ⁠הֲמוֹנָ֖⁠ם לֹ֣א יַֽעֲנֶ֑ה כֵּ֗ן יֵרֵד֙ יְהוָ֣ה צְבָא֔וֹת לִ⁠צְבֹּ֥א עַל ־ הַר ־ צִיּ֖וֹן וְ⁠עַל ־ גִּבְעָתָֽ⁠הּ ׃⁵ כְּ⁠צִפֳּרִ֣ים עָפ֔וֹת כֵּ֗ן יָגֵ֛ן יְהוָ֥ה צְבָא֖וֹת עַל ־ יְרֽוּשָׁלִָ֑ם גָּנ֥וֹן וְ⁠הִצִּ֖יל פָּסֹ֥חַ וְ⁠הִמְלִֽיט ׃⁶ שׁ֗וּבוּ לַ⁠אֲשֶׁ֛ר הֶעְמִ֥יקוּ סָרָ֖ה בְּנֵ֥י יִשְׂרָאֵֽל ׃⁷ כִּ֚י בַּ⁠יּ֣וֹם הַ⁠ה֔וּא יִמְאָס֗וּ⁠ן אִ֚ישׁ אֱלִילֵ֣י כַסְפּ֔⁠וֹ וֶ⁠אֱלִילֵ֖י זְהָב֑⁠וֹ אֲשֶׁ֨ר עָשׂ֥וּ לָ⁠כֶ֛ם יְדֵי⁠כֶ֖ם חֵֽטְא ׃⁸ וְ⁠נָפַ֤ל אַשּׁוּר֙ בְּ⁠חֶ֣רֶב לֹא ־ אִ֔ישׁ וְ⁠חֶ֥רֶב לֹֽא ־ אָדָ֖ם תֹּֽאכֲלֶ֑⁠נּוּ וְ⁠נָ֥ס ל⁠וֹ֙ מִ⁠פְּנֵי ־ חֶ֔רֶב וּ⁠בַחוּרָ֖י⁠ו לָ⁠מַ֥ס יִהְיֽוּ ׃⁹ וְ⁠סַלְע⁠וֹ֙ מִ⁠מָּג֣וֹר יַֽעֲב֔וֹר וְ⁠חַתּ֥וּ מִ⁠נֵּ֖ס שָׂרָ֑י⁠ו נְאֻם ־ יְהוָ֗ה אֲשֶׁר ־ א֥וּר ל⁠וֹ֙ בְּ⁠צִיּ֔וֹן וְ⁠תַנּ֥וּר ל֖⁠וֹ בִּ⁠ירוּשָׁלִָֽם ׃ס

Chapter 32

¹ הֵ֥ן לְ⁠צֶ֖דֶק יִמְלָךְ ־ מֶ֑לֶךְ וּ⁠לְ⁠שָׂרִ֖ים לְ⁠מִשְׁפָּ֥ט יָשֹֽׂרוּ ׃² וְ⁠הָיָה ־ אִ֥ישׁ כְּ⁠מַֽחֲבֵא ־ ר֖וּחַ וְ⁠סֵ֣תֶר זָ֑רֶם כְּ⁠פַלְגֵי ־ מַ֣יִם בְּ⁠צָי֔וֹן כְּ⁠צֵ֥ל סֶֽלַע ־ כָּבֵ֖ד בְּ⁠אֶ֥רֶץ עֲיֵפָֽה ׃³ וְ⁠לֹ֥א תִשְׁעֶ֖ינָה עֵינֵ֣י רֹאִ֑ים וְ⁠אָזְנֵ֥י שֹׁמְעִ֖ים תִּקְשַֽׁבְנָה ׃⁴ וּ⁠לְבַ֥ב נִמְהָרִ֖ים יָבִ֣ין לָ⁠דָ֑עַת וּ⁠לְשׁ֣וֹן עִלְּגִ֔ים תְּמַהֵ֖ר לְ⁠דַבֵּ֥ר צָחֽוֹת ׃⁵ לֹֽא ־ יִקָּרֵ֥א ע֛וֹד לְ⁠נָבָ֖ל נָדִ֑יב וּ⁠לְ⁠כִילַ֕י לֹ֥א יֵֽאָמֵ֖ר שֽׁוֹעַ ׃⁶ כִּ֤י נָבָל֙ נְבָלָ֣ה יְדַבֵּ֔ר וְ⁠לִבּ֖⁠וֹ יַעֲשֶׂה ־ אָ֑וֶן לַ⁠עֲשׂ֣וֹת חֹ֗נֶף וּ⁠לְ⁠דַבֵּ֤ר אֶל ־ יְהוָה֙ תּוֹעָ֔ה לְ⁠הָרִיק֙ נֶ֣פֶשׁ רָעֵ֔ב וּ⁠מַשְׁקֶ֥ה צָמֵ֖א יַחְסִֽיר ׃⁷ וְ⁠כֵלַ֖י כֵּלָ֣י⁠ו רָעִ֑ים ה֚וּא זִמּ֣וֹת יָעָ֔ץ לְ⁠חַבֵּ֤ל ענוים ¹ בְּ⁠אִמְרֵי ־ שֶׁ֔קֶר וּ⁠בְ⁠דַבֵּ֥ר אֶבְי֖וֹן מִשְׁפָּֽט ׃⁸ וְ⁠נָדִ֖יב נְדִיב֣וֹת יָעָ֑ץ וְ⁠ה֖וּא עַל ־ נְדִיב֥וֹת יָקֽוּם ׃פ⁹ נָשִׁים֙ שַֽׁאֲנַנּ֔וֹת קֹ֖מְנָה שְׁמַ֣עְנָה קוֹלִ֑⁠י בָּנוֹת֙ בֹּֽטח֔וֹת הַאְזֵ֖נָּה אִמְרָתִֽ⁠י ׃¹⁰ יָמִים֙ עַל ־ שָׁנָ֔ה תִּרְגַּ֖זְנָה בֹּֽטְח֑וֹת כִּ֚י כָּלָ֣ה בָצִ֔יר אֹ֖סֶף בְּלִ֥י יָבֽוֹא ׃¹¹ חִרְדוּ֙ שַֽׁאֲנַנּ֔וֹת רְגָ֖זָה בֹּֽטְח֑וֹת פְּשֹׁ֣טָֽה וְ⁠עֹ֔רָה וַ⁠חֲג֖וֹרָה עַל ־ חֲלָצָֽיִם ׃¹² עַל ־ שָׁדַ֖יִם סֹֽפְדִ֑ים עַל ־ שְׂדֵי ־ חֶ֕מֶד עַל ־ גֶּ֖פֶן פֹּרִיָּֽה ׃¹³ עַ֚ל אַדְמַ֣ת עַמִּ֔⁠י ק֥וֹץ שָׁמִ֖יר תַּֽעֲלֶ֑ה כִּ֚י עַל ־ כָּל ־ בָּתֵּ֣י מָשׂ֔וֹשׂ קִרְיָ֖ה עַלִּיזָֽה ׃¹⁴ כִּֽי ־ אַרְמ֣וֹן נֻטָּ֔שׁ הֲמ֥וֹן עִ֖יר עֻזָּ֑ב עֹ֣פֶל וָ⁠בַ֜חַן הָיָ֨ה בְעַ֤ד מְעָרוֹת֙ עַד ־ עוֹלָ֔ם מְשׂ֥וֹשׂ פְּרָאִ֖ים מִרְעֵ֥ה עֲדָרִֽים ׃¹⁵ עַד ־ יֵ֨עָרֶ֥ה עָלֵ֛י⁠נוּ ר֖וּחַ מִ⁠מָּר֑וֹם וְ⁠הָיָ֤ה מִדְבָּר֙ לַ⁠כַּרְמֶ֔ל וְהַכַּרְמֶ֖ל ² לַ⁠יַּ֥עַר יֵחָשֵֽׁב ׃¹⁶ וְ⁠שָׁכַ֥ן בַּ⁠מִּדְבָּ֖ר מִשְׁפָּ֑ט וּ⁠צְדָקָ֖ה בַּ⁠כַּרְמֶ֥ל תֵּשֵֽׁב ׃¹⁷ וְ⁠הָיָ֛ה מַעֲשֵׂ֥ה הַ⁠צְּדָקָ֖ה שָׁל֑וֹם וַֽ⁠עֲבֹדַת֙ הַ⁠צְּדָקָ֔ה הַשְׁקֵ֥ט וָ⁠בֶ֖טַח עַד ־ עוֹלָֽם ׃¹⁸ וְ⁠יָשַׁ֥ב עַמִּ֖⁠י בִּ⁠נְוֵ֣ה שָׁל֑וֹם וּֽ⁠בְ⁠מִשְׁכְּנוֹת֙ מִבְטַחִ֔ים וּ⁠בִ⁠מְנוּחֹ֖ת שַׁאֲנַנּֽוֹת ׃¹⁹ וּ⁠בָרַ֖ד בְּ⁠רֶ֣דֶת הַ⁠יָּ֑עַר וּ⁠בַ⁠שִּׁפְלָ֖ה תִּשְׁפַּ֥ל הָ⁠עִֽיר ׃²⁰ אַשְׁרֵי⁠כֶ֕ם זֹרְעֵ֖י עַל ־ כָּל ־ מָ֑יִם מְשַׁלְּחֵ֥י רֶֽגֶל ־ הַ⁠שּׁ֖וֹר וְ⁠הַ⁠חֲמֽוֹר ׃ס

¹Q עֲנִיִּים֙

²K ו⁠כרמל

Chapter 33

¹ ה֣וֹי שׁוֹדֵ֗ד וְ⁠אַתָּה֙ לֹ֣א שָׁד֔וּד וּ⁠בוֹגֵ֖ד וְ⁠לֹא ־ בָ֣גְדוּ ב֑⁠וֹ כַּ⁠הֲתִֽמְ⁠ךָ֤ שׁוֹדֵד֙ תּוּשַּׁ֔ד כַּ⁠נְּלֹתְ⁠ךָ֥ לִ⁠בְגֹּ֖ד יִבְגְּדוּ ־ בָֽ⁠ךְ ׃ס² יְהוָ֥ה חָנֵּ֖⁠נוּ לְ⁠ךָ֣ קִוִּ֑ינוּ הֱיֵ֤ה זְרֹעָ⁠ם֙ לַ⁠בְּקָרִ֔ים אַף ־ יְשׁוּעָתֵ֖⁠נוּ בְּ⁠עֵ֥ת צָרָֽה ׃³ מִ⁠קּ֣וֹל הָמ֔וֹן נָדְד֖וּ עַמִּ֑ים מֵ⁠ר֣וֹמְמֻתֶ֔⁠ךָ נָפְצ֖וּ גּוֹיִֽם ׃⁴ וְ⁠אֻסַּ֣ף שְׁלַלְ⁠כֶ֔ם אֹ֖סֶף הֶֽ⁠חָסִ֑יל כְּ⁠מַשַּׁ֥ק גֵּבִ֖ים שׁוֹקֵ֥ק בּֽ⁠וֹ ׃⁵ נִשְׂגָּ֣ב יְהוָ֔ה כִּ֥י שֹׁכֵ֖ן מָר֑וֹם מִלֵּ֣א צִיּ֔וֹן מִשְׁפָּ֖ט וּ⁠צְדָקָֽה ׃⁶ וְ⁠הָיָה֙ אֱמוּנַ֣ת עִתֶּ֔י⁠ךָ חֹ֥סֶן יְשׁוּעֹ֖ת חָכְמַ֣ת וָ⁠דָ֑עַת יִרְאַ֥ת יְהוָ֖ה הִ֥יא אוֹצָרֽ⁠וֹ ׃ס⁷ הֵ֚ן אֶרְאֶלָּ֔ם צָעֲק֖וּ חֻ֑צָ⁠ה מַלְאֲכֵ֣י שָׁל֔וֹם מַ֖ר יִבְכָּיֽוּ⁠ן ׃⁸ נָשַׁ֣מּוּ מְסִלּ֔וֹת שָׁבַ֖ת עֹבֵ֣ר אֹ֑רַח הֵפֵ֤ר בְּרִית֙ מָאַ֣ס עָרִ֔ים לֹ֥א חָשַׁ֖ב אֱנֽוֹשׁ ׃⁹ אָבַ֤ל אֻמְלְלָה֙ אָ֔רֶץ הֶחְפִּ֥יר לְבָנ֖וֹן קָמַ֑ל הָיָ֤ה הַ⁠שָּׁרוֹן֙ כָּֽ⁠עֲרָבָ֔ה וְ⁠נֹעֵ֥ר בָּשָׁ֖ן וְ⁠כַרְמֶֽל ׃¹⁰ עַתָּ֥ה אָק֖וּם יֹאמַ֣ר יְהוָ֑ה עַתָּה֙ אֵֽרוֹמָ֔ם עַתָּ֖ה אֶנָּשֵֽׂא ׃¹¹ תַּהֲר֥וּ חֲשַׁ֖שׁ תֵּ֣לְדוּ קַ֑שׁ רוּחֲ⁠כֶ֕ם אֵ֖שׁ תֹּאכַלְ⁠כֶֽם ׃¹² וְ⁠הָי֥וּ עַמִּ֖ים מִשְׂרְפ֣וֹת שִׂ֑יד קוֹצִ֥ים כְּסוּחִ֖ים בָּ⁠אֵ֥שׁ יִצַּֽתּוּ ׃ס¹³ שִׁמְע֥וּ רְחוֹקִ֖ים אֲשֶׁ֣ר עָשִׂ֑יתִי וּ⁠דְע֥וּ קְרוֹבִ֖ים גְּבֻרָתִֽ⁠י ׃¹⁴ פָּחֲד֤וּ בְ⁠צִיּוֹן֙ חַטָּאִ֔ים אָחֲזָ֥ה רְעָדָ֖ה חֲנֵפִ֑ים מִ֣י ׀ יָג֣וּר לָ֗⁠נוּ אֵ֚שׁ אוֹכֵלָ֔ה מִי ־ יָג֥וּר לָ֖⁠נוּ מוֹקְדֵ֥י עוֹלָֽם ׃¹⁵ הֹלֵ֣ךְ צְדָק֔וֹת וְ⁠דֹבֵ֖ר מֵֽישָׁרִ֑ים מֹאֵ֞ס בְּ⁠בֶ֣צַע מַעֲשַׁקּ֗וֹת נֹעֵ֤ר כַּפָּי⁠ו֙ מִ⁠תְּמֹ֣ךְ בַּ⁠שֹּׁ֔חַד אֹטֵ֤ם אָזְנ⁠וֹ֙ מִ⁠שְּׁמֹ֣עַ דָּמִ֔ים וְ⁠עֹצֵ֥ם עֵינָ֖י⁠ו מֵ⁠רְא֥וֹת בְּ⁠רָֽע ׃¹⁶ ה֚וּא מְרוֹמִ֣ים יִשְׁכֹּ֔ן מְצָד֥וֹת סְלָעִ֖ים מִשְׂגַּבּ֑⁠וֹ לַחְמ֣⁠וֹ נִתָּ֔ן מֵימָ֖י⁠ו נֶאֱמָנִֽים ׃¹⁷ מֶ֥לֶךְ בְּ⁠יָפְי֖⁠וֹ תֶּחֱזֶ֣ינָה עֵינֶ֑י⁠ךָ תִּרְאֶ֖ינָה אֶ֥רֶץ מַרְחַקִּֽים ׃¹⁸ לִבְּ⁠ךָ֖ יֶהְגֶּ֣ה אֵימָ֑ה אַיֵּ֤ה סֹפֵר֙ אַיֵּ֣ה שֹׁקֵ֔ל אַיֵּ֖ה סֹפֵ֥ר אֶת ־ הַ⁠מִּגְדָּלִֽים ׃¹⁹ אֶת ־ עַ֥ם נוֹעָ֖ז לֹ֣א תִרְאֶ֑ה עַ֣ם עִמְקֵ֤י שָׂפָה֙ מִ⁠שְּׁמ֔וֹעַ נִלְעַ֥ג לָשׁ֖וֹן אֵ֥ין בִּינָֽה ׃²⁰ חֲזֵ֣ה צִיּ֔וֹן קִרְיַ֖ת מֽוֹעֲדֵ֑⁠נוּ עֵינֶי⁠ךָ֩ תִרְאֶ֨ינָה יְרוּשָׁלִַ֜ם נָוֶ֣ה שַׁאֲנָ֗ן אֹ֤הֶל בַּל ־ יִצְעָן֙ בַּל ־ יִסַּ֤ע יְתֵֽדֹתָי⁠ו֙ לָ⁠נֶ֔צַח וְ⁠כָל ־ חֲבָלָ֖י⁠ו בַּל ־ יִנָּתֵֽקוּ ׃²¹ כִּ֣י אִם ־ שָׁ֞ם אַדִּ֤יר יְהוָה֙ לָ֔⁠נוּ מְקוֹם ־ נְהָרִ֥ים יְאֹרִ֖ים רַחֲבֵ֣י יָדָ֑יִם בַּל ־ תֵּ֤לֶךְ בּ⁠וֹ֙ אֳנִי ־ שַׁ֔יִט וְ⁠צִ֥י אַדִּ֖יר לֹ֥א יַעַבְרֶֽ⁠נּוּ ׃²² כִּ֤י יְהוָה֙ שֹׁפְטֵ֔⁠נוּ יְהוָ֖ה מְחֹקְקֵ֑⁠נוּ יְהוָ֥ה מַלְכֵּ֖⁠נוּ ה֥וּא יוֹשִׁיעֵֽ⁠נוּ ׃²³ נִטְּשׁ֖וּ חֲבָלָ֑יִ⁠ךְ בַּל ־ יְחַזְּק֤וּ כֵן ־ תָּרְנָ⁠ם֙ בַּל ־ פָּ֣רְשׂוּ נֵ֔ס אָ֣ז חֻלַּ֤ק עַֽד ־ שָׁלָל֙ מַרְבֶּ֔ה פִּסְחִ֖ים בָּ֥זְזוּ בַֽז ׃²⁴ וּ⁠בַל ־ יֹאמַ֥ר שָׁכֵ֖ן חָלִ֑יתִי הָ⁠עָ֛ם הַ⁠יֹּשֵׁ֥ב בָּ֖⁠הּ נְשֻׂ֥א עָוֺֽן ׃

Chapter 34

¹ קִרְב֤וּ גוֹיִם֙ לִ⁠שְׁמֹ֔עַ וּ⁠לְאֻמִּ֖ים הַקְשִׁ֑יבוּ תִּשְׁמַ֤ע הָ⁠אָ֨רֶץ֙ וּ⁠מְלֹאָ֔⁠הּ תֵּבֵ֖ל וְ⁠כָל ־ צֶאֱצָאֶֽי⁠הָ ׃² כִּ֣י קֶ֤צֶף לַֽ⁠יהוָה֙ עַל ־ כָּל ־ הַ⁠גּוֹיִ֔ם וְ⁠חֵמָ֖ה עַל ־ כָּל ־ צְבָאָ֑⁠ם הֶחֱרִימָ֖⁠ם נְתָנָ֥⁠ם לַ⁠טָּֽבַח ׃³ וְ⁠חַלְלֵי⁠הֶ֣ם יֻשְׁלָ֔כוּ וּ⁠פִגְרֵי⁠הֶ֖ם יַעֲלֶ֣ה בָאְשָׁ֑⁠ם וְ⁠נָמַ֥סּוּ הָרִ֖ים מִ⁠דָּמָֽ⁠ם ׃⁴ וְ⁠נָמַ֨קּוּ֙ כָּל ־ צְבָ֣א הַ⁠שָּׁמַ֔יִם וְ⁠נָגֹ֥לּוּ כַ⁠סֵּ֖פֶר הַ⁠שָּׁמָ֑יִם וְ⁠כָל ־ צְבָאָ֣⁠ם יִבּ֔וֹל כִּ⁠נְבֹ֤ל עָלֶה֙ מִ⁠גֶּ֔פֶן וּ⁠כְ⁠נֹבֶ֖לֶת מִ⁠תְּאֵנָֽה ׃⁵ כִּֽי ־ רִוְּתָ֥ה בַ⁠שָּׁמַ֖יִם חַרְבִּ֑⁠י הִנֵּה֙ עַל ־ אֱד֣וֹם תֵּרֵ֔ד וְ⁠עַל ־ עַ֥ם חֶרְמִ֖⁠י לְ⁠מִשְׁפָּֽט ׃⁶ חֶ֣רֶב לַ⁠יהוָ֞ה מָלְאָ֥ה דָם֙ הֻדַּ֣שְׁנָה מֵ⁠חֵ֔לֶב מִ⁠דַּ֤ם כָּרִים֙ וְ⁠עַתּוּדִ֔ים מֵ⁠חֵ֖לֶב כִּלְי֣וֹת אֵילִ֑ים כִּ֣י זֶ֤בַח לַֽ⁠יהוָה֙ בְּ⁠בָצְרָ֔ה וְ⁠טֶ֥בַח גָּד֖וֹל בְּ⁠אֶ֥רֶץ אֱדֽוֹם ׃⁷ וְ⁠יָרְד֤וּ רְאֵמִים֙ עִמָּ֔⁠ם וּ⁠פָרִ֖ים עִם ־ אַבִּירִ֑ים וְ⁠רִוְּתָ֤ה אַרְצָ⁠ם֙ מִ⁠דָּ֔ם וַ⁠עֲפָרָ֖⁠ם מֵ⁠חֵ֥לֶב יְדֻשָּֽׁן ׃⁸ כִּ֛י י֥וֹם נָקָ֖ם לַֽ⁠יהוָ֑ה שְׁנַ֥ת שִׁלּוּמִ֖ים לְ⁠רִ֥יב צִיּֽוֹן ׃⁹ וְ⁠נֶהֶפְכ֤וּ נְחָלֶ֨י⁠הָ֙ לְ⁠זֶ֔פֶת וַ⁠עֲפָרָ֖⁠הּ לְ⁠גָפְרִ֑ית וְ⁠הָיְתָ֣ה אַרְצָ֔⁠הּ לְ⁠זֶ֖פֶת בֹּעֵרָֽה ׃¹⁰ לַ֤יְלָה וְ⁠יוֹמָם֙ לֹ֣א תִכְבֶּ֔ה לְ⁠עוֹלָ֖ם יַעֲלֶ֣ה עֲשָׁנָ֑⁠הּ מִ⁠דּ֤וֹר לָ⁠דוֹר֙ תֶּחֱרָ֔ב לְ⁠נֵ֣צַח נְצָחִ֔ים אֵ֥ין עֹבֵ֖ר בָּֽ⁠הּ ׃¹¹ וִ⁠ירֵשׁ֨וּ⁠הָ֙ קָאַ֣ת וְ⁠קִפּ֔וֹד וְ⁠יַנְשׁ֥וֹף וְ⁠עֹרֵ֖ב יִשְׁכְּנוּ ־ בָ֑⁠הּ וְ⁠נָטָ֥ה עָלֶ֛י⁠הָ קַֽו ־ תֹ֖הוּ וְ⁠אַבְנֵי ־ בֹֽהוּ ׃¹² חֹרֶ֥י⁠הָ וְ⁠אֵֽין ־ שָׁ֖ם מְלוּכָ֣ה יִקְרָ֑אוּ וְ⁠כָל ־ שָׂרֶ֖י⁠הָ יִ֥הְיוּ אָֽפֶס ׃¹³ וְ⁠עָלְתָ֤ה אַרְמְנֹתֶ֨י⁠הָ֙ סִירִ֔ים קִמּ֥וֹשׂ וָ⁠ח֖וֹחַ בְּ⁠מִבְצָרֶ֑י⁠הָ וְ⁠הָיְתָה֙ נְוֵ֣ה תַנִּ֔ים חָצִ֖יר לִ⁠בְנ֥וֹת יַעֲנָֽה ׃¹⁴ וּ⁠פָגְשׁ֤וּ צִיִּים֙ אֶת ־ אִיִּ֔ים וְ⁠שָׂעִ֖יר עַל ־ רֵעֵ֣⁠הוּ יִקְרָ֑א אַךְ ־ שָׁם֙ הִרְגִּ֣יעָה לִּילִ֔ית וּ⁠מָצְאָ֥ה לָ֖⁠הּ מָנֽוֹחַ ׃¹⁵ שָׁ֣מָּ⁠ה קִנְּנָ֤ה קִפּוֹז֙ וַ⁠תְּמַלֵּ֔ט וּ⁠בָקְעָ֖ה וְ⁠דָגְרָ֣ה בְ⁠צִלָּ֑⁠הּ אַךְ ־ שָׁ֛ם נִקְבְּצ֥וּ דַיּ֖וֹת אִשָּׁ֥ה רְעוּתָֽ⁠הּ ׃¹⁶ דִּרְשׁ֨וּ מֵֽ⁠עַל ־ סֵ֤פֶר יְהוָה֙ וּֽ⁠קְרָ֔אוּ אַחַ֤ת מֵ⁠הֵ֨נָּה֙ לֹ֣א נֶעְדָּ֔רָה אִשָּׁ֥ה רְעוּתָ֖⁠הּ לֹ֣א פָקָ֑דוּ כִּֽי ־ פִ⁠י֙ ה֣וּא צִוָּ֔ה וְ⁠רוּח֖⁠וֹ ה֥וּא קִבְּצָֽ⁠ן ׃¹⁷ וְ⁠הֽוּא ־ הִפִּ֤יל לָ⁠הֶן֙ גּוֹרָ֔ל וְ⁠יָד֛⁠וֹ חִלְּקַ֥תָּ⁠ה לָ⁠הֶ֖ם בַּ⁠קָּ֑ו עַד ־ עוֹלָם֙ יִֽירָשׁ֔וּ⁠הָ לְ⁠ד֥וֹר וָ⁠ד֖וֹר יִשְׁכְּנוּ ־ בָֽ⁠הּ ׃ס

Chapter 35

¹ יְשֻׂשׂ֥וּ⁠ם מִדְבָּ֖ר וְ⁠צִיָּ֑ה וְ⁠תָגֵ֧ל עֲרָבָ֛ה וְ⁠תִפְרַ֖ח כַּ⁠חֲבַצָּֽלֶת ׃² פָּרֹ֨חַ תִּפְרַ֜ח וְ⁠תָגֵ֗ל אַ֚ף גִּילַ֣ת וְ⁠רַנֵּ֔ן כְּב֤וֹד הַ⁠לְּבָנוֹן֙ נִתַּן ־ לָ֔⁠הּ הֲדַ֥ר הַ⁠כַּרְמֶ֖ל וְ⁠הַ⁠שָּׁר֑וֹן הֵ֛מָּה יִרְא֥וּ כְבוֹד ־ יְהוָ֖ה הֲדַ֥ר אֱלֹהֵֽי⁠נוּ ׃ס³ חַזְּק֖וּ יָדַ֣יִם רָפ֑וֹת וּ⁠בִרְכַּ֥יִם כֹּשְׁל֖וֹת אַמֵּֽצוּ ׃⁴ אִמְרוּ֙ לְ⁠נִמְהֲרֵי ־ לֵ֔ב חִזְק֖וּ אַל ־ תִּירָ֑אוּ הִנֵּ֤ה אֱלֹֽהֵי⁠כֶם֙ נָקָ֣ם יָב֔וֹא גְּמ֣וּל אֱלֹהִ֔ים ה֥וּא יָב֖וֹא וְ⁠יֹשַׁעֲ⁠כֶֽם ׃⁵ אָ֥ז תִּפָּקַ֖חְנָה עֵינֵ֣י עִוְרִ֑ים וְ⁠אָזְנֵ֥י חֵרְשִׁ֖ים תִּפָּתַֽחְנָה ׃⁶ אָ֣ז יְדַלֵּ֤ג כָּֽ⁠אַיָּל֙ פִּסֵּ֔חַ וְ⁠תָרֹ֖ן לְשׁ֣וֹן אִלֵּ֑ם כִּֽי ־ נִבְקְע֤וּ בַ⁠מִּדְבָּר֙ מַ֔יִם וּ⁠נְחָלִ֖ים בָּ⁠עֲרָבָֽה ׃⁷ וְ⁠הָיָ֤ה הַ⁠שָּׁרָב֙ לַ⁠אֲגַ֔ם וְ⁠צִמָּא֖וֹן לְ⁠מַבּ֣וּעֵי מָ֑יִם בִּ⁠נְוֵ֤ה תַנִּים֙ רִבְצָ֔⁠הּ חָצִ֖יר לְ⁠קָנֶ֥ה וָ⁠גֹֽמֶא ׃⁸ וְ⁠הָיָה ־ שָׁ֞ם מַסְל֣וּל וָ⁠דֶ֗רֶךְ וְ⁠דֶ֤רֶךְ הַ⁠קֹּ֨דֶשׁ֙ יִקָּ֣רֵא לָ֔⁠הּ לֹֽא ־ יַעַבְרֶ֥⁠נּוּ טָמֵ֖א וְ⁠הוּא ־ לָ֑⁠מוֹ הֹלֵ֥ךְ דֶּ֛רֶךְ וֶ⁠אֱוִילִ֖ים לֹ֥א יִתְעֽוּ ׃⁹ לֹא ־ יִהְיֶ֨ה שָׁ֜ם אַרְיֵ֗ה וּ⁠פְרִ֤יץ חַיּוֹת֙ בַּֽל ־ יַעֲלֶ֔⁠נָּה לֹ֥א תִמָּצֵ֖א שָׁ֑ם וְ⁠הָלְכ֖וּ גְּאוּלִֽים ׃¹⁰ וּ⁠פְדוּיֵ֨י יְהוָ֜ה יְשֻׁב֗וּ⁠ן וּ⁠בָ֤אוּ צִיּוֹן֙ בְּ⁠רִנָּ֔ה וְ⁠שִׂמְחַ֥ת עוֹלָ֖ם עַל ־ רֹאשָׁ֑⁠ם שָׂשׂ֤וֹן וְ⁠שִׂמְחָה֙ יַשִּׂ֔יגוּ וְ⁠נָ֖סוּ יָג֥וֹן וַ⁠אֲנָחָֽה ׃פ

Chapter 36

¹ וַ⁠יְהִ֡י בְּ⁠אַרְבַּע֩ עֶשְׂרֵ֨ה שָׁנָ֜ה לַ⁠מֶּ֣לֶךְ חִזְקִיָּ֗הוּ עָלָ֞ה סַנְחֵרִ֤יב מֶֽלֶךְ ־ אַשּׁוּר֙ עַ֣ל כָּל ־ עָרֵ֧י יְהוּדָ֛ה הַ⁠בְּצֻר֖וֹת וַֽ⁠יִּתְפְּשֵֽׂ⁠ם ׃² וַ⁠יִּשְׁלַ֣ח מֶֽלֶךְ ־ אַשּׁ֣וּר ׀ אֶת ־ רַב ־ שָׁקֵ֨ה מִ⁠לָּכִ֧ישׁ יְרוּשָׁלְַ֛מָ⁠ה אֶל ־ הַ⁠מֶּ֥לֶךְ חִזְקִיָּ֖הוּ בְּ⁠חֵ֣יל כָּבֵ֑ד וַֽ⁠יַּעֲמֹ֗ד בִּ⁠תְעָלַת֙ הַ⁠בְּרֵכָ֣ה הָ⁠עֶלְיוֹנָ֔ה בִּ⁠מְסִלַּ֖ת שְׂדֵ֥ה כוֹבֵֽס ׃³ וַ⁠יֵּצֵ֥א אֵלָ֛י⁠ו אֶלְיָקִ֥ים בֶּן ־ חִלְקִיָּ֖הוּ אֲשֶׁ֣ר עַל ־ הַ⁠בָּ֑יִת וְ⁠שֶׁבְנָא֙ הַ⁠סֹּפֵ֔ר וְ⁠יוֹאָ֥ח בֶּן ־ אָסָ֖ף הַ⁠מַּזְכִּֽיר ׃⁴ וַ⁠יֹּ֤אמֶר אֲלֵי⁠הֶם֙ רַב ־ שָׁקֵ֔ה אִמְרוּ ־ נָ֖א אֶל ־ חִזְקִיָּ֑הוּ כֹּֽה ־ אָמַ֞ר הַ⁠מֶּ֤לֶךְ הַ⁠גָּדוֹל֙ מֶ֣לֶךְ אַשּׁ֔וּר מָ֧ה הַ⁠בִּטָּח֛וֹן הַ⁠זֶּ֖ה אֲשֶׁ֥ר בָּטָֽחְתָּ ׃⁵ אָמַ֨רְתִּי֙ אַךְ ־ דְּבַר ־ שְׂפָתַ֔יִם עֵצָ֥ה וּ⁠גְבוּרָ֖ה לַ⁠מִּלְחָמָ֑ה עַתָּה֙ עַל ־ מִ֣י בָטַ֔חְתָּ כִּ֥י מָרַ֖דְתָּ בִּֽ⁠י ׃⁶ הִנֵּ֣ה בָטַ֡חְתָּ עַל ־ מִשְׁעֶנֶת֩ הַ⁠קָּנֶ֨ה הָ⁠רָצ֤וּץ הַ⁠זֶּה֙ עַל ־ מִצְרַ֔יִם אֲשֶׁ֨ר יִסָּמֵ֥ךְ אִישׁ֙ עָלָ֔י⁠ו וּ⁠בָ֥א בְ⁠כַפּ֖⁠וֹ וּ⁠נְקָבָ֑⁠הּ כֵּ֚ן פַּרְעֹ֣ה מֶֽלֶךְ ־ מִצְרַ֔יִם לְ⁠כָֽל ־ הַ⁠בֹּטְחִ֖ים עָלָֽי⁠ו ׃⁷ וְ⁠כִי ־ תֹאמַ֣ר אֵלַ֔⁠י אֶל ־ יְהוָ֥ה אֱלֹהֵ֖י⁠נוּ בָּטָ֑חְנוּ הֲ⁠לוֹא ־ ה֗וּא אֲשֶׁ֨ר הֵסִ֤יר חִזְקִיָּ֨הוּ֙ אֶת ־ בָּמֹתָ֣י⁠ו וְ⁠אֶת ־ מִזְבְּחֹתָ֔י⁠ו וַ⁠יֹּ֤אמֶר לִֽ⁠יהוּדָה֙ וְ⁠לִ⁠יר֣וּשָׁלִַ֔ם לִ⁠פְנֵ֛י הַ⁠מִּזְבֵּ֥חַ הַ⁠זֶּ֖ה תִּֽשְׁתַּחֲוֽוּ ׃⁸ וְ⁠עַתָּה֙ הִתְעָ֣רֶב נָ֔א אֶת ־ אֲדֹנִ֖⁠י הַ⁠מֶּ֣לֶךְ אַשּׁ֑וּר וְ⁠אֶתְּנָ֤ה לְ⁠ךָ֙ אַלְפַּ֣יִם סוּסִ֔ים אִם ־ תּוּכַ֕ל לָ֥⁠תֶת לְ⁠ךָ֖ רֹכְבִ֥ים עֲלֵי⁠הֶֽם ׃⁹ וְ⁠אֵ֣יךְ תָּשִׁ֗יב אֵ֠ת פְּנֵ֨י פַחַ֥ת אַחַ֛ד עַבְדֵ֥י אֲדֹנִ֖⁠י הַ⁠קְטַנִּ֑ים וַ⁠תִּבְטַ֤ח לְ⁠ךָ֙ עַל ־ מִצְרַ֔יִם לְ⁠רֶ֖כֶב וּ⁠לְ⁠פָרָשִֽׁים ׃¹⁰ וְ⁠עַתָּה֙ הֲ⁠מִ⁠בַּלְעֲדֵ֣י יְהוָ֔ה עָלִ֛יתִי עַל ־ הָ⁠אָ֥רֶץ הַ⁠זֹּ֖את לְ⁠הַשְׁחִיתָ֑⁠הּ יְהוָה֙ אָמַ֣ר אֵלַ֔⁠י עֲלֵ֛ה אֶל ־ הָ⁠אָ֥רֶץ הַ⁠זֹּ֖את וְ⁠הַשְׁחִיתָֽ⁠הּ ׃¹¹ וַ⁠יֹּ֣אמֶר אֶלְיָקִים֩ וְ⁠שֶׁבְנָ֨א וְ⁠יוֹאָ֜ח אֶל ־ רַב ־ שָׁקֵ֗ה דַּבֶּר ־ נָ֤א אֶל ־ עֲבָדֶ֨י⁠ךָ֙ אֲרָמִ֔ית כִּ֥י שֹׁמְעִ֖ים אֲנָ֑חְנוּ וְ⁠אַל ־ תְּדַבֵּ֤ר אֵלֵ֨י⁠נוּ֙ יְהוּדִ֔ית בְּ⁠אָזְנֵ֣י הָ⁠עָ֔ם אֲשֶׁ֖ר עַל ־ הַ⁠חוֹמָֽה ׃¹² וַ⁠יֹּ֣אמֶר רַב ־ שָׁקֵ֗ה הַ⁠אֶ֨ל אֲדֹנֶ֤י⁠ךָ וְ⁠אֵלֶ֨י⁠ךָ֙ שְׁלָחַ֣⁠נִי אֲדֹנִ֔⁠י לְ⁠דַבֵּ֖ר אֶת ־ הַ⁠דְּבָרִ֣ים הָ⁠אֵ֑לֶּה הֲ⁠לֹ֣א עַל ־ הָ⁠אֲנָשִׁ֗ים הַ⁠יֹּֽשְׁבִים֙ עַל ־ הַ֣⁠חוֹמָ֔ה לֶ⁠אֱכֹ֣ל אֶת ־ חראי⁠הם ¹ וְ⁠לִ⁠שְׁתּ֛וֹת אֶת ־ שיני⁠הם ² עִמָּ⁠כֶֽם ׃¹³ וַֽ⁠יַּעֲמֹד֙ רַב ־ שָׁקֵ֔ה וַ⁠יִּקְרָ֥א בְ⁠קוֹל ־ גָּד֖וֹל יְהוּדִ֑ית וַ⁠יֹּ֕אמֶר שִׁמְע֗וּ אֶת ־ דִּבְרֵ֛י הַ⁠מֶּ֥לֶךְ הַ⁠גָּד֖וֹל מֶ֥לֶךְ אַשּֽׁוּר ׃¹⁴ כֹּ֚ה אָמַ֣ר הַ⁠מֶּ֔לֶךְ אַל ־ יַשִּׁ֥א לָ⁠כֶ֖ם חִזְקִיָּ֑הוּ כִּ֥י לֹֽא ־ יוּכַ֖ל לְ⁠הַצִּ֥יל אֶתְ⁠כֶֽם ׃¹⁵ וְ⁠אַל ־ יַבְטַ֨ח אֶתְ⁠כֶ֤ם חִזְקִיָּ֨הוּ֙ אֶל ־ יְהוָ֣ה לֵ⁠אמֹ֔ר הַצֵּ֥ל יַצִּילֵ֖⁠נוּ יְהוָ֑ה לֹ֤א תִנָּתֵן֙ הָ⁠עִ֣יר הַ⁠זֹּ֔את בְּ⁠יַ֖ד מֶ֥לֶךְ אַשּֽׁוּר ׃¹⁶ אַֽל ־ תִּשְׁמְע֖וּ אֶל ־ חִזְקִיָּ֑הוּ ס כִּי֩ כֹ֨ה אָמַ֜ר הַ⁠מֶּ֣לֶךְ אַשּׁ֗וּר עֲשֽׂוּ ־ אִתִּ֤⁠י בְרָכָה֙ וּ⁠צְא֣וּ אֵלַ֔⁠י וְ⁠אִכְל֤וּ אִישׁ ־ גַּפְנ⁠וֹ֙ וְ⁠אִ֣ישׁ תְּאֵנָת֔⁠וֹ וּ⁠שְׁת֖וּ אִ֥ישׁ מֵי ־ בוֹרֽ⁠וֹ ׃¹⁷ עַד ־ בֹּאִ֕⁠י וְ⁠לָקַחְתִּ֥י אֶתְ⁠כֶ֖ם אֶל ־ אֶ֣רֶץ כְּ⁠אַרְצְ⁠כֶ֑ם אֶ֤רֶץ דָּגָן֙ וְ⁠תִיר֔וֹשׁ אֶ֥רֶץ לֶ֖חֶם וּ⁠כְרָמִֽים ׃¹⁸ פֶּן ־ יַסִּ֨ית אֶתְ⁠כֶ֤ם חִזְקִיָּ֨הוּ֙ לֵ⁠אמֹ֔ר יְהוָ֖ה יַצִּילֵ֑⁠נוּ הַ⁠הִצִּ֜ילוּ אֱלֹהֵ֤י הַ⁠גּוֹיִם֙ אִ֣ישׁ אֶת ־ אַרְצ֔⁠וֹ מִ⁠יַּ֖ד מֶ֥לֶךְ אַשּֽׁוּר ׃¹⁹ אַיֵּ֞ה אֱלֹהֵ֤י חֲמָת֙ וְ⁠אַרְפָּ֔ד אַיֵּ֖ה אֱלֹהֵ֣י סְפַרְוָ֑יִם וְ⁠כִֽי ־ הִצִּ֥ילוּ אֶת ־ שֹׁמְר֖וֹן מִ⁠יָּדִֽ⁠י ׃²⁰ מִ֗י בְּ⁠כָל ־ אֱלֹהֵ֤י הָֽ⁠אֲרָצוֹת֙ הָ⁠אֵ֔לֶּה אֲשֶׁר ־ הִצִּ֥ילוּ אֶת ־ אַרְצָ֖⁠ם מִ⁠יָּדִ֑⁠י כִּֽי ־ יַצִּ֧יל יְהוָ֛ה אֶת ־ יְרוּשָׁלִַ֖ם מִ⁠יָּדִֽ⁠י ׃²¹ וַֽ⁠יַּחֲרִ֔ישׁוּ וְ⁠לֹֽא ־ עָנ֥וּ אֹת֖⁠וֹ דָּבָ֑ר כִּֽי ־ מִצְוַ֨ת הַ⁠מֶּ֥לֶךְ הִ֛יא לֵ⁠אמֹ֖ר לֹ֥א תַעֲנֻֽ⁠הוּ ׃²² וַ⁠יָּבֹ֣א אֶלְיָקִ֣ים בֶּן ־ חִלְקִיָּ֣הוּ אֲשֶׁר ־ עַל ־ הַ֠⁠בַּיִת וְ⁠שֶׁבְנָ֨א הַ⁠סּוֹפֵ֜ר וְ⁠יוֹאָ֨ח בֶּן ־ אָסָ֧ף הַ⁠מַּזְכִּ֛יר אֶל ־ חִזְקִיָּ֖הוּ קְרוּעֵ֣י בְגָדִ֑ים וַ⁠יַּגִּ֣ידוּ ל֔⁠וֹ אֵ֖ת דִּבְרֵ֥י רַב ־ שָׁקֵֽה ׃ס

¹Q

²Q מֵימֵי רַגְלֵיהֵם

Chapter 37

¹ וַ⁠יְהִ֗י כִּ⁠שְׁמֹ֨עַ֙ הַ⁠מֶּ֣לֶךְ חִזְקִיָּ֔הוּ וַ⁠יִּקְרַ֖ע אֶת ־ בְּגָדָ֑י⁠ו וַ⁠יִּתְכַּ֣ס בַּ⁠שָּׂ֔ק וַ⁠יָּבֹ֖א בֵּ֥ית יְהוָֽה ׃² וַ֠⁠יִּשְׁלַח אֶת ־ אֶלְיָקִ֨ים אֲשֶׁר ־ עַל ־ הַ⁠בַּ֜יִת וְ⁠אֵ֣ת ׀ שֶׁבְנָ֣א הַ⁠סּוֹפֵ֗ר וְ⁠אֵת֙ זִקְנֵ֣י הַ⁠כֹּהֲנִ֔ים מִתְכַּסִּ֖ים בַּ⁠שַּׂקִּ֑ים אֶל ־ יְשַֽׁעְיָ֥הוּ בֶן ־ אָמ֖וֹץ הַ⁠נָּבִֽיא ׃³ וַ⁠יֹּאמְר֣וּ אֵלָ֗י⁠ו כֹּ֚ה אָמַ֣ר חִזְקִיָּ֔הוּ יוֹם ־ צָרָ֧ה וְ⁠תוֹכֵחָ֛ה וּ⁠נְאָצָ֖ה הַ⁠יּ֣וֹם הַ⁠זֶּ֑ה כִּ֣י בָ֤אוּ בָנִים֙ עַד ־ מַשְׁבֵּ֔ר וְ⁠כֹ֥חַ אַ֖יִן לְ⁠לֵדָֽה ׃⁴ אוּלַ֡י יִשְׁמַע֩ יְהוָ֨ה אֱלֹהֶ֜י⁠ךָ אֵ֣ת ׀ דִּבְרֵ֣י רַב ־ שָׁקֵ֗ה אֲשֶׁר֩ שְׁלָח֨⁠וֹ מֶֽלֶךְ ־ אַשּׁ֤וּר ׀ אֲדֹנָי⁠ו֙ לְ⁠חָרֵף֙ אֱלֹהִ֣ים חַ֔י וְ⁠הוֹכִ֨יחַ֙ בַּ⁠דְּבָרִ֔ים אֲשֶׁ֥ר שָׁמַ֖ע יְהוָ֣ה אֱלֹהֶ֑י⁠ךָ וְ⁠נָשָׂ֣אתָ תְפִלָּ֔ה בְּעַ֥ד הַ⁠שְּׁאֵרִ֖ית הַ⁠נִּמְצָאָֽה ׃⁵ וַ⁠יָּבֹ֗אוּ עַבְדֵ֛י הַ⁠מֶּ֥לֶךְ חִזְקִיָּ֖הוּ אֶל ־ יְשַׁעְיָֽהוּ ׃⁶ וַ⁠יֹּ֤אמֶר אֲלֵי⁠הֶם֙ יְשַֽׁעְיָ֔הוּ כֹּ֥ה תֹאמְר֖וּ⁠ן אֶל ־ אֲדֹנֵי⁠כֶ֑ם כֹּ֣ה ׀ אָמַ֣ר יְהוָ֗ה אַל ־ תִּירָא֙ מִ⁠פְּנֵ֤י הַ⁠דְּבָרִים֙ אֲשֶׁ֣ר שָׁמַ֔עְתָּ אֲשֶׁ֧ר גִּדְּפ֛וּ נַעֲרֵ֥י מֶלֶךְ ־ אַשּׁ֖וּר אוֹתִֽ⁠י ׃⁷ הִנְ⁠נִ֨י נוֹתֵ֥ן בּ⁠וֹ֙ ר֔וּחַ וְ⁠שָׁמַ֥ע שְׁמוּעָ֖ה וְ⁠שָׁ֣ב אֶל ־ אַרְצ֑⁠וֹ וְ⁠הִפַּלְתִּ֥י⁠ו בַּ⁠חֶ֖רֶב בְּ⁠אַרְצֽ⁠וֹ ׃⁸ וַ⁠יָּ֨שָׁב֙ רַב ־ שָׁקֵ֔ה וַ⁠יִּמְצָא֙ אֶת ־ מֶ֣לֶךְ אַשּׁ֔וּר נִלְחָ֖ם עַל ־ לִבְנָ֑ה כִּ֣י שָׁמַ֔ע כִּ֥י נָסַ֖ע מִ⁠לָּכִֽישׁ ׃⁹ וַ⁠יִּשְׁמַ֗ע עַל ־ תִּרְהָ֤קָה מֶֽלֶךְ ־ כּוּשׁ֙ לֵ⁠אמֹ֔ר יָצָ֖א לְ⁠הִלָּחֵ֣ם אִתָּ֑⁠ךְ וַ⁠יִּשְׁמַע֙ וַ⁠יִּשְׁלַ֣ח מַלְאָכִ֔ים אֶל ־ חִזְקִיָּ֖הוּ לֵ⁠אמֹֽר ׃¹⁰ כֹּ֣ה תֹאמְר֗וּ⁠ן אֶל ־ חִזְקִיָּ֤הוּ מֶֽלֶךְ ־ יְהוּדָה֙ לֵ⁠אמֹ֔ר אַל ־ יַשִּֽׁאֲ⁠ךָ֣ אֱלֹהֶ֔י⁠ךָ אֲשֶׁ֥ר אַתָּ֛ה בּוֹטֵ֥חַ בּ֖⁠וֹ לֵ⁠אמֹ֑ר לֹ֤א תִנָּתֵן֙ יְר֣וּשָׁלִַ֔ם בְּ⁠יַ֖ד מֶ֥לֶךְ אַשּֽׁוּר ׃¹¹ הִנֵּ֣ה ׀ אַתָּ֣ה שָׁמַ֗עְתָּ אֲשֶׁ֨ר עָשׂ֜וּ מַלְכֵ֥י אַשּׁ֛וּר לְ⁠כָל ־ הָ⁠אֲרָצ֖וֹת לְ⁠הַחֲרִימָ֑⁠ם וְ⁠אַתָּ֖ה תִּנָּצֵֽל ׃¹² הַ⁠הִצִּ֨ילוּ אוֹתָ֜⁠ם אֱלֹהֵ֤י הַ⁠גּוֹיִם֙ אֲשֶׁ֣ר הִשְׁחִ֣יתוּ אֲבוֹתַ֔⁠י אֶת ־ גּוֹזָ֖ן וְ⁠אֶת ־ חָרָ֑ן וְ⁠רֶ֥צֶף וּ⁠בְנֵי ־ עֶ֖דֶן אֲשֶׁ֥ר בִּ⁠תְלַשָּֽׂר ׃¹³ אַיֵּ֤ה מֶֽלֶךְ ־ חֲמָת֙ וּ⁠מֶ֣לֶךְ אַרְפָּ֔ד וּ⁠מֶ֖לֶךְ לָעִ֣יר סְפַרְוָ֑יִם הֵנַ֖ע וְ⁠עִוָּֽה ׃¹⁴ וַ⁠יִּקַּ֨ח חִזְקִיָּ֧הוּ אֶת ־ הַ⁠סְּפָרִ֛ים מִ⁠יַּ֥ד הַ⁠מַּלְאָכִ֖ים וַ⁠יִּקְרָאֵ֑⁠הוּ וַ⁠יַּ֨עַל֙ בֵּ֣ית יְהוָ֔ה וַ⁠יִּפְרְשֵׂ֥⁠הוּ חִזְקִיָּ֖הוּ לִ⁠פְנֵ֥י יְהוָֽה ׃¹⁵ וַ⁠יִּתְפַּלֵּל֙ חִזְקִיָּ֔הוּ אֶל ־ יְהוָ֖ה לֵ⁠אמֹֽר ׃¹⁶ יְהוָ֨ה צְבָא֜וֹת אֱלֹהֵ֤י יִשְׂרָאֵל֙ יֹשֵׁ֣ב הַ⁠כְּרֻבִ֔ים אַתָּה ־ ה֤וּא הָֽ⁠אֱלֹהִים֙ לְ⁠בַדְּ⁠ךָ֔ לְ⁠כֹ֖ל מַמְלְכ֣וֹת הָ⁠אָ֑רֶץ אַתָּ֣ה עָשִׂ֔יתָ אֶת ־ הַ⁠שָּׁמַ֖יִם וְ⁠אֶת ־ הָ⁠אָֽרֶץ ׃¹⁷ הַטֵּ֨ה יְהוָ֤ה ׀ אָזְנְ⁠ךָ֙ וּֽ⁠שְׁמָ֔ע פְּקַ֧ח יְהוָ֛ה עֵינֶ֖⁠ךָ וּ⁠רְאֵ֑ה וּ⁠שְׁמַ֗ע אֵ֚ת כָּל ־ דִּבְרֵ֣י סַנְחֵרִ֔יב אֲשֶׁ֣ר שָׁלַ֔ח לְ⁠חָרֵ֖ף אֱלֹהִ֥ים חָֽי ׃¹⁸ אָמְנָ֖ם יְהוָ֑ה הֶחֱרִ֜יבוּ מַלְכֵ֥י אַשּׁ֛וּר אֶת ־ כָּל ־ הָ⁠אֲרָצ֖וֹת וְ⁠אֶת ־ אַרְצָֽ⁠ם ׃¹⁹ וְ⁠נָתֹ֥ן אֶת ־ אֱלֹהֵי⁠הֶ֖ם בָּ⁠אֵ֑שׁ כִּי֩ לֹ֨א אֱלֹהִ֜ים הֵ֗מָּה כִּ֣י אִם ־ מַעֲשֵׂ֧ה יְדֵֽי ־ אָדָ֛ם עֵ֥ץ וָ⁠אֶ֖בֶן וַֽ⁠יְאַבְּדֽוּ⁠ם ׃²⁰ וְ⁠עַתָּה֙ יְהוָ֣ה אֱלֹהֵ֔י⁠נוּ הוֹשִׁיעֵ֖⁠נוּ מִ⁠יָד֑⁠וֹ וְ⁠יֵֽדְעוּ֙ כָּל ־ מַמְלְכ֣וֹת הָ⁠אָ֔רֶץ כִּֽי ־ אַתָּ֥ה יְהוָ֖ה לְ⁠בַדֶּֽ⁠ךָ ׃²¹ וַ⁠יִּשְׁלַח֙ יְשַֽׁעְיָ֣הוּ בֶן ־ אָמ֔וֹץ אֶל ־ חִזְקִיָּ֖הוּ לֵ⁠אמֹ֑ר כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל אֲשֶׁר֙ הִתְפַּלַּ֣לְתָּ אֵלַ֔⁠י אֶל ־ סַנְחֵרִ֖יב מֶ֥לֶךְ אַשּֽׁוּר ׃²² זֶ֣ה הַ⁠דָּבָ֔ר אֲשֶׁר ־ דִּבֶּ֥ר יְהוָ֖ה עָלָ֑י⁠ו בָּזָ֨ה לְ⁠ךָ֜ לָעֲגָ֣ה לְ⁠ךָ֗ בְּתוּלַת֙ בַּת ־ צִיּ֔וֹן אַחֲרֶ֨י⁠ךָ֙ רֹ֣אשׁ הֵנִ֔יעָה בַּ֖ת יְרוּשָׁלִָֽם ׃²³ אֶת ־ מִ֤י חֵרַ֨פְתָּ֙ וְ⁠גִדַּ֔פְתָּ וְ⁠עַל ־ מִ֖י הֲרִימ֣וֹתָה קּ֑וֹל וַ⁠תִּשָּׂ֥א מָר֛וֹם עֵינֶ֖י⁠ךָ אֶל ־ קְד֥וֹשׁ יִשְׂרָאֵֽל ׃²⁴ בְּ⁠יַ֣ד עֲבָדֶי⁠ךָ֮ חֵרַ֣פְתָּ ׀ אֲדֹנָ⁠י֒ וַ⁠תֹּ֗אמֶר בְּ⁠רֹ֥ב רִכְבִּ֛⁠י אֲנִ֥י עָלִ֛יתִי מְר֥וֹם הָרִ֖ים יַרְכְּתֵ֣י לְבָנ֑וֹן וְ⁠אֶכְרֹ֞ת קוֹמַ֤ת אֲרָזָי⁠ו֙ מִבְחַ֣ר בְּרֹשָׁ֔י⁠ו וְ⁠אָבוֹא֙ מְר֣וֹם קִצּ֔⁠וֹ יַ֖עַר כַּרְמִלּֽ⁠וֹ ׃²⁵ אֲנִ֥י קַ֖רְתִּי וְ⁠שָׁתִ֣יתִי מָ֑יִם וְ⁠אַחְרִב֙ בְּ⁠כַף ־ פְּעָמַ֔⁠י כֹּ֖ל יְאֹרֵ֥י מָצֽוֹר ׃²⁶ הֲ⁠לֽוֹא ־ שָׁמַ֤עְתָּ לְ⁠מֵֽ⁠רָחוֹק֙ אוֹתָ֣⁠הּ עָשִׂ֔יתִי מִ֥⁠ימֵי קֶ֖דֶם וִ⁠יצַרְתִּ֑י⁠הָ עַתָּ֣ה הֲבֵאתִ֔י⁠הָ וּ⁠תְהִ֗י לְ⁠הַשְׁא֛וֹת גַּלִּ֥ים נִצִּ֖ים עָרִ֥ים בְּצֻרֽוֹת ׃²⁷ וְ⁠יֹֽשְׁבֵי⁠הֶן֙ קִצְרֵי ־ יָ֔ד חַ֖תּוּ וָ⁠בֹ֑שׁוּ הָי֞וּ עֵ֤שֶׂב שָׂדֶה֙ וִ֣⁠ירַק דֶּ֔שֶׁא חֲצִ֣יר גַּגּ֔וֹת וּ⁠שְׁדֵמָ֖ה לִ⁠פְנֵ֥י קָמָֽה ׃²⁸ וְ⁠שִׁבְתְּ⁠ךָ֛ וְ⁠צֵאתְ⁠ךָ֥ וּ⁠בוֹאֲ⁠ךָ֖ יָדָ֑עְתִּי וְ⁠אֵ֖ת הִֽתְרַגֶּזְ⁠ךָ֥ אֵלָֽ⁠י ׃²⁹ יַ֚עַן הִתְרַגֶּזְ⁠ךָ֣ אֵלַ֔⁠י וְ⁠שַׁאֲנַנְ⁠ךָ֖ עָלָ֣ה בְ⁠אָזְנָ֑⁠י וְ⁠שַׂמְתִּ֨י חַחִ֜⁠י בְּ⁠אַפֶּ֗⁠ךָ וּ⁠מִתְגִּ⁠י֙ בִּ⁠שְׂפָתֶ֔י⁠ךָ וַ⁠הֲשִׁ֣יבֹתִ֔י⁠ךָ בַּ⁠דֶּ֖רֶךְ אֲשֶׁר ־ בָּ֥אתָ בָּֽ⁠הּ ׃³⁰ וְ⁠זֶה ־ לְּ⁠ךָ֣ הָ⁠א֔וֹת אָכ֤וֹל הַ⁠שָּׁנָה֙ סָפִ֔יחַ וּ⁠בַ⁠שָּׁנָ֥ה הַ⁠שֵּׁנִ֖ית שָׁחִ֑יס וּ⁠בַ⁠שָּׁנָ֣ה הַ⁠שְּׁלִישִׁ֗ית זִרְע֧וּ וְ⁠קִצְר֛וּ וְ⁠נִטְע֥וּ כְרָמִ֖ים וְאִכְל֥וּ ¹ פִרְיָֽ⁠ם ׃³¹ וְ⁠יָ֨סְפָ֜ה פְּלֵיטַ֧ת בֵּית ־ יְהוּדָ֛ה הַ⁠נִּשְׁאָרָ֖ה שֹׁ֣רֶשׁ לְ⁠מָ֑טָּה וְ⁠עָשָׂ֥ה פְרִ֖י לְ⁠מָֽעְלָ⁠ה ׃³² כִּ֤י מִ⁠ירֽוּשָׁלִַ֨ם֙ תֵּצֵ֣א שְׁאֵרִ֔ית וּ⁠פְלֵיטָ֖ה מֵ⁠הַ֣ר צִיּ֑וֹן קִנְאַ֛ת יְהוָ֥ה צְבָא֖וֹת תַּֽעֲשֶׂה ־ זֹּֽאת ׃ס³³ לָ⁠כֵ֗ן כֹּֽה ־ אָמַ֤ר יְהוָה֙ אֶל ־ מֶ֣לֶךְ אַשּׁ֔וּר לֹ֤א יָבוֹא֙ אֶל ־ הָ⁠עִ֣יר הַ⁠זֹּ֔את וְ⁠לֹֽא ־ יוֹרֶ֥ה שָׁ֖ם חֵ֑ץ וְ⁠לֹֽא ־ יְקַדְּמֶ֣⁠נָּה מָגֵ֔ן וְ⁠לֹֽא ־ יִשְׁפֹּ֥ךְ עֳלֶ֖י⁠הָ סֹלְלָֽה ׃³⁴ בַּ⁠דֶּ֥רֶךְ אֲשֶׁר ־ בָּ֖א בָּ֣⁠הּ יָשׁ֑וּב וְ⁠אֶל ־ הָ⁠עִ֥יר הַ⁠זֹּ֛את לֹ֥א יָב֖וֹא נְאֻם ־ יְהוָֽה ׃³⁵ וְ⁠גַנּוֹתִ֛י עַל ־ הָ⁠עִ֥יר הַ⁠זֹּ֖את לְ⁠הֽוֹשִׁיעָ֑⁠הּ לְמַֽעֲנִ֔⁠י וּ⁠לְמַ֖עַן דָּוִ֥ד עַבְדִּֽ⁠י ׃ס³⁶ וַ⁠יֵּצֵ֣א ׀ מַלְאַ֣ךְ יְהוָ֗ה וַ⁠יַּכֶּה֙ בְּ⁠מַחֲנֵ֣ה אַשּׁ֔וּר מֵאָ֛ה וּ⁠שְׁמֹנִ֥ים וַ⁠חֲמִשָּׁ֖ה אָ֑לֶף וַ⁠יַּשְׁכִּ֣ימוּ בַ⁠בֹּ֔קֶר וְ⁠הִנֵּ֥ה כֻלָּ֖⁠ם פְּגָרִ֥ים מֵתִֽים ׃³⁷ וַ⁠יִּסַּ֣ע וַ⁠יֵּ֔לֶךְ וַ⁠יָּ֖שָׁב סַנְחֵרִ֣יב מֶֽלֶךְ ־ אַשּׁ֑וּר וַ⁠יֵּ֖שֶׁב בְּ⁠נִֽינְוֵֽה ׃³⁸ וַ⁠יְהִי֩ ה֨וּא מִֽשְׁתַּחֲוֶ֜ה בֵּ֣ית ׀ נִסְרֹ֣ךְ אֱלֹהָ֗י⁠ו וְֽ⁠אַדְרַמֶּ֨לֶךְ וְ⁠שַׂרְאֶ֤צֶר בָּנָי⁠ו֙ הִכֻּ֣⁠הוּ בַ⁠חֶ֔רֶב וְ⁠הֵ֥מָּה נִמְלְט֖וּ אֶ֣רֶץ אֲרָרָ֑ט וַ⁠יִּמְלֹ֛ךְ אֵֽסַר ־ חַדֹּ֥ן בְּנ֖⁠וֹ תַּחְתָּֽי⁠ו ׃ס

¹K ו⁠אכול

Chapter 38

¹ בַּ⁠יָּמִ֣ים הָ⁠הֵ֔ם חָלָ֥ה חִזְקִיָּ֖הוּ לָ⁠מ֑וּת וַ⁠יָּב֣וֹא אֵ֠לָי⁠ו יְשַׁעְיָ֨הוּ בֶן ־ אָמ֜וֹץ הַ⁠נָּבִ֗יא וַ⁠יֹּ֨אמֶר אֵלָ֜י⁠ו כֹּֽה ־ אָמַ֤ר יְהוָה֙ צַ֣ו לְ⁠בֵיתֶ֔⁠ךָ כִּ֛י מֵ֥ת אַתָּ֖ה וְ⁠לֹ֥א תִֽחְיֶֽה ׃² וַ⁠יַּסֵּ֧ב חִזְקִיָּ֛הוּ פָּנָ֖י⁠ו אֶל ־ הַ⁠קִּ֑יר וַ⁠יִּתְפַּלֵּ֖ל אֶל ־ יְהוָֽה ׃³ וַ⁠יֹּאמַ֗ר אָנָּ֤ה יְהוָה֙ זְכָר ־ נָ֞א אֵ֣ת אֲשֶׁ֧ר הִתְהַלַּ֣כְתִּי לְ⁠פָנֶ֗י⁠ךָ בֶּֽ⁠אֱמֶת֙ וּ⁠בְ⁠לֵ֣ב שָׁלֵ֔ם וְ⁠הַ⁠טּ֥וֹב בְּ⁠עֵינֶ֖י⁠ךָ עָשִׂ֑יתִי וַ⁠יֵּ֥בְךְּ חִזְקִיָּ֖הוּ בְּכִ֥י גָדֽוֹל ׃ס⁴ וַֽ⁠יְהִי֙ דְּבַר ־ יְהוָ֔ה אֶֽל ־ יְשַׁעְיָ֖הוּ לֵ⁠אמֹֽר ׃⁵ הָל֞וֹךְ וְ⁠אָמַרְתָּ֣ אֶל ־ חִזְקִיָּ֗הוּ כֹּֽה ־ אָמַ֤ר יְהוָה֙ אֱלֹהֵי֙ דָּוִ֣ד אָבִ֔י⁠ךָ שָׁמַ֨עְתִּי֙ אֶת ־ תְּפִלָּתֶ֔⁠ךָ רָאִ֖יתִי אֶת ־ דִּמְעָתֶ֑⁠ךָ הִנְ⁠נִי֙ יוֹסִ֣ף עַל ־ יָמֶ֔י⁠ךָ חֲמֵ֥שׁ עֶשְׂרֵ֖ה שָׁנָֽה ׃⁶ וּ⁠מִ⁠כַּ֤ף מֶֽלֶךְ ־ אַשּׁוּר֙ אַצִּ֣ילְ⁠ךָ֔ וְ⁠אֵ֖ת הָ⁠עִ֣יר הַ⁠זֹּ֑את וְ⁠גַנּוֹתִ֖י עַל ־ הָ⁠עִ֥יר הַ⁠זֹּֽאת ׃⁷ וְ⁠זֶה ־ לְּ⁠ךָ֥ הָ⁠א֖וֹת מֵ⁠אֵ֣ת יְהוָ֑ה אֲשֶׁר֙ יַעֲשֶׂ֣ה יְהוָ֔ה אֶת ־ הַ⁠דָּבָ֥ר הַ⁠זֶּ֖ה אֲשֶׁ֥ר דִּבֵּֽר ׃⁸ הִנְ⁠נִ֣י מֵשִׁ֣יב אֶת ־ צֵ֣ל הַֽ⁠מַּעֲל֡וֹת אֲשֶׁ֣ר יָרְדָה֩ בְ⁠מַעֲל֨וֹת אָחָ֥ז בַּ⁠שֶּׁ֛מֶשׁ אֲחֹרַנִּ֖ית עֶ֣שֶׂר מַעֲל֑וֹת וַ⁠תָּ֤שָׁב הַ⁠שֶּׁ֨מֶשׁ֙ עֶ֣שֶׂר מַעֲל֔וֹת בַּֽ⁠מַּעֲל֖וֹת אֲשֶׁ֥ר יָרָֽדָה ׃ס⁹ מִכְתָּ֖ב לְ⁠חִזְקִיָּ֣הוּ מֶֽלֶךְ ־ יְהוּדָ֑ה בַּ⁠חֲלֹת֕⁠וֹ וַ⁠יְחִ֖י מֵ⁠חָלְיֽ⁠וֹ ׃¹⁰ אֲנִ֣י אָמַ֗רְתִּי בִּ⁠דְמִ֥י יָמַ֛⁠י אֵלֵ֖כָה בְּ⁠שַׁעֲרֵ֣י שְׁא֑וֹל פֻּקַּ֖דְתִּי יֶ֥תֶר שְׁנוֹתָֽ⁠י ׃¹¹ אָמַ֨רְתִּי֙ לֹא ־ אֶרְאֶ֣ה יָ֔הּ יָ֖הּ בְּ⁠אֶ֣רֶץ הַ⁠חַיִּ֑ים לֹא ־ אַבִּ֥יט אָדָ֛ם ע֖וֹד עִם ־ י֥וֹשְׁבֵי חָֽדֶל ׃¹² דּוֹרִ֗⁠י נִסַּ֧ע וְ⁠נִגְלָ֛ה מִ⁠נִּ֖י כְּ⁠אֹ֣הֶל רֹעִ֑⁠י קִפַּ֨דְתִּי כָ⁠אֹרֵ֤ג חַיַּ⁠י֙ מִ⁠דַּלָּ֣ה יְבַצְּעֵ֔⁠נִי מִ⁠יּ֥וֹם עַד ־ לַ֖יְלָה תַּשְׁלִימֵֽ⁠נִי ׃¹³ שִׁוִּ֤יתִי עַד ־ בֹּ֨קֶר֙ כָּֽ⁠אֲרִ֔י כֵּ֥ן יְשַׁבֵּ֖ר כָּל ־ עַצְמוֹתָ֑⁠י מִ⁠יּ֥וֹם עַד ־ לַ֖יְלָה תַּשְׁלִימֵֽ⁠נִי ׃¹⁴ כְּ⁠ס֤וּס עָגוּר֙ כֵּ֣ן אֲצַפְצֵ֔ף אֶהְגֶּ֖ה כַּ⁠יּוֹנָ֑ה דַּלּ֤וּ עֵינַ⁠י֙ לַ⁠מָּר֔וֹם אֲדֹנָ֖⁠י עָֽשְׁקָה ־ לִּ֥⁠י עָרְבֵֽ⁠נִי ׃¹⁵ מָֽה ־ אֲדַבֵּ֥ר וְ⁠אָֽמַר ־ לִ֖⁠י וְ⁠ה֣וּא עָשָׂ֑ה אֶדַּדֶּ֥ה כָל ־ שְׁנוֹתַ֖⁠י עַל ־ מַ֥ר נַפְשִֽׁ⁠י ׃¹⁶ אֲדֹנָ֖⁠י עֲלֵי⁠הֶ֣ם יִֽחְי֑וּ וּ⁠לְ⁠כָל ־ בָּ⁠הֶן֙ חַיֵּ֣י רוּחִ֔⁠י וְ⁠תַחֲלִימֵ֖⁠נִי וְ⁠הַחֲיֵֽ⁠נִי ׃¹⁷ הִנֵּ֥ה לְ⁠שָׁל֖וֹם מַר ־ לִ֣⁠י מָ֑ר וְ⁠אַתָּ֞ה חָשַׁ֤קְתָּ נַפְשִׁ⁠י֙ מִ⁠שַּׁ֣חַת בְּלִ֔י כִּ֥י הִשְׁלַ֛כְתָּ אַחֲרֵ֥י גֵוְ⁠ךָ֖ כָּל ־ חֲטָאָֽ⁠י ׃¹⁸ כִּ֣י לֹ֥א שְׁא֛וֹל תּוֹדֶ֖⁠ךָּ מָ֣וֶת יְהַלְלֶ֑⁠ךָּ לֹֽא ־ יְשַׂבְּר֥וּ יֽוֹרְדֵי ־ ב֖וֹר אֶל ־ אֲמִתֶּֽ⁠ךָ ׃¹⁹ חַ֥י חַ֛י ה֥וּא יוֹדֶ֖⁠ךָ כָּמ֣וֹ⁠נִי הַ⁠יּ֑וֹם אָ֣ב לְ⁠בָנִ֔ים יוֹדִ֖יעַ אֶל ־ אֲמִתֶּֽ⁠ךָ ׃²⁰ יְהוָ֖ה לְ⁠הוֹשִׁיעֵ֑⁠נִי וּ⁠נְגִנוֹתַ֧י נְנַגֵּ֛ן כָּל ־ יְמֵ֥י חַיֵּ֖י⁠נוּ עַל ־ בֵּ֥ית יְהוָֽה ׃²¹ וַ⁠יֹּ֣אמֶר יְשַׁעְיָ֔הוּ יִשְׂא֖וּ דְּבֶ֣לֶת תְּאֵנִ֑ים וְ⁠יִמְרְח֥וּ עַֽל ־ הַ⁠שְּׁחִ֖ין וְ⁠יֶֽחִי ׃²² וַ⁠יֹּ֥אמֶר חִזְקִיָּ֖הוּ מָ֣ה א֑וֹת כִּ֥י אֶעֱלֶ֖ה בֵּ֥ית יְהוָֽה ׃ס

Chapter 39

¹ בָּ⁠עֵ֣ת הַ⁠הִ֡וא שָׁלַ֡ח מְרֹדַ֣ךְ בַּ֠לְאֲדָן בֶּֽן ־ בַּלְאֲדָ֧ן מֶֽלֶךְ ־ בָּבֶ֛ל סְפָרִ֥ים וּ⁠מִנְחָ֖ה אֶל ־ חִזְקִיָּ֑הוּ וַ⁠יִּשְׁמַ֕ע כִּ֥י חָלָ֖ה וַֽ⁠יֶּחֱזָֽק ׃² וַ⁠יִּשְׂמַ֣ח עֲלֵי⁠הֶם֮ חִזְקִיָּהוּ֒ וַ⁠יַּרְאֵ֣⁠ם אֶת ־ בֵּ֣ית נְכֹת֡וֹ ¹ אֶת ־ הַ⁠כֶּסֶף֩ וְ⁠אֶת ־ הַ⁠זָּהָ֨ב וְ⁠אֶת ־ הַ⁠בְּשָׂמִ֜ים וְ⁠אֵ֣ת ׀ הַ⁠שֶּׁ֣מֶן הַ⁠טּ֗וֹב וְ⁠אֵת֙ כָּל ־ בֵּ֣ית כֵּלָ֔י⁠ו וְ⁠אֵ֛ת כָּל ־ אֲשֶׁ֥ר נִמְצָ֖א בְּ⁠אֹֽצְרֹתָ֑י⁠ו לֹֽא ־ הָיָ֣ה דָבָ֗ר אֲ֠שֶׁר לֹֽא ־ הֶרְאָ֧⁠ם חִזְקִיָּ֛הוּ בְּ⁠בֵית֖⁠וֹ וּ⁠בְ⁠כָל ־ מֶמְשַׁלְתּֽ⁠וֹ ׃³ וַ⁠יָּבֹא֙ יְשַׁעְיָ֣הוּ הַ⁠נָּבִ֔יא אֶל ־ הַ⁠מֶּ֖לֶךְ חִזְקִיָּ֑הוּ וַ⁠יֹּ֨אמֶר אֵלָ֜י⁠ו מָ֥ה אָמְר֣וּ ׀ הָ⁠אֲנָשִׁ֣ים הָ⁠אֵ֗לֶּה וּ⁠מֵ⁠אַ֨יִן֙ יָבֹ֣אוּ אֵלֶ֔י⁠ךָ וַ⁠יֹּ֨אמֶר֙ חִזְקִיָּ֔הוּ מֵ⁠אֶ֧רֶץ רְחוֹקָ֛ה בָּ֥אוּ אֵלַ֖⁠י מִ⁠בָּבֶֽל ׃⁴ וַ⁠יֹּ֕אמֶר מָ֥ה רָא֖וּ בְּ⁠בֵיתֶ֑⁠ךָ וַ⁠יֹּ֣אמֶר חִזְקִיָּ֗הוּ אֵ֣ת כָּל ־ אֲשֶׁ֤ר בְּ⁠בֵיתִ⁠י֙ רָא֔וּ לֹֽא ־ הָיָ֥ה דָבָ֛ר אֲשֶׁ֥ר לֹֽא ־ הִרְאִיתִ֖י⁠ם בְּ⁠אוֹצְרֹתָֽ⁠י ׃⁵ וַ⁠יֹּ֥אמֶר יְשַׁעְיָ֖הוּ אֶל ־ חִזְקִיָּ֑הוּ שְׁמַ֖ע דְּבַר ־ יְהוָ֥ה צְבָאֽוֹת ׃⁶ הִנֵּה֮ יָמִ֣ים בָּאִים֒ וְ⁠נִשָּׂ֣א ׀ כָּל ־ אֲשֶׁ֣ר בְּ⁠בֵיתֶ֗⁠ךָ וַ⁠אֲשֶׁ֨ר אָצְר֧וּ אֲבֹתֶ֛י⁠ךָ עַד ־ הַ⁠יּ֥וֹם הַ⁠זֶּ֖ה בָּבֶ֑ל לֹֽא ־ יִוָּתֵ֥ר דָּבָ֖ר אָמַ֥ר יְהוָֽה ׃⁷ וּ⁠מִ⁠בָּנֶ֜י⁠ךָ אֲשֶׁ֨ר יֵצְא֧וּ מִמְּ⁠ךָ֛ אֲשֶׁ֥ר תּוֹלִ֖יד יִקָּ֑חוּ וְ⁠הָיוּ֙ סָרִיסִ֔ים בְּ⁠הֵיכַ֖ל מֶ֥לֶךְ בָּבֶֽל ׃⁸ וַ⁠יֹּ֤אמֶר חִזְקִיָּ֨הוּ֙ אֶֽל ־ יְשַׁעְיָ֔הוּ ט֥וֹב דְּבַר ־ יְהוָ֖ה אֲשֶׁ֣ר דִּבַּ֑רְתָּ וַ⁠יֹּ֕אמֶר כִּ֥י יִהְיֶ֛ה שָׁל֥וֹם וֶ⁠אֱמֶ֖ת בְּ⁠יָמָֽ⁠י ׃פ

¹K נכת⁠ה

Chapter 40

¹ נַחֲמ֥וּ נַחֲמ֖וּ עַמִּ֑⁠י יֹאמַ֖ר אֱלֹהֵי⁠כֶֽם ׃² דַּבְּר֞וּ עַל ־ לֵ֤ב יְרֽוּשָׁלִַ֨ם֙ וְ⁠קִרְא֣וּ אֵלֶ֔י⁠הָ כִּ֤י מָֽלְאָה֙ צְבָאָ֔⁠הּ כִּ֥י נִרְצָ֖ה עֲוֺנָ֑⁠הּ כִּ֤י לָקְחָה֙ מִ⁠יַּ֣ד יְהוָ֔ה כִּפְלַ֖יִם בְּ⁠כָל ־ חַטֹּאתֶֽי⁠הָ ׃ס³ ק֣וֹל קוֹרֵ֔א בַּ⁠מִּדְבָּ֕ר פַּנּ֖וּ דֶּ֣רֶךְ יְהוָ֑ה יַשְּׁרוּ֙ בָּ⁠עֲרָבָ֔ה מְסִלָּ֖ה לֵ⁠אלֹהֵֽי⁠נוּ ׃⁴ כָּל ־ גֶּיא֙ יִנָּשֵׂ֔א וְ⁠כָל ־ הַ֥ר וְ⁠גִבְעָ֖ה יִשְׁפָּ֑לוּ וְ⁠הָיָ֤ה הֶֽ⁠עָקֹב֙ לְ⁠מִישׁ֔וֹר וְ⁠הָ⁠רְכָסִ֖ים לְ⁠בִקְעָֽה ׃⁵ וְ⁠נִגְלָ֖ה כְּב֣וֹד יְהוָ֑ה וְ⁠רָא֤וּ כָל ־ בָּשָׂר֙ יַחְדָּ֔ו כִּ֛י פִּ֥י יְהוָ֖ה דִּבֵּֽר ׃ס⁶ ק֚וֹל אֹמֵ֣ר קְרָ֔א וְ⁠אָמַ֖ר מָ֣ה אֶקְרָ֑א כָּל ־ הַ⁠בָּשָׂ֣ר חָצִ֔יר וְ⁠כָל ־ חַסְדּ֖⁠וֹ כְּ⁠צִ֥יץ הַ⁠שָּׂדֶֽה ׃⁷ יָבֵ֤שׁ חָצִיר֙ נָ֣בֵֽל צִ֔יץ כִּ֛י ר֥וּחַ יְהוָ֖ה נָ֣שְׁבָה בּ֑⁠וֹ אָכֵ֥ן חָצִ֖יר הָ⁠עָֽם ׃⁸ יָבֵ֥שׁ חָצִ֖יר נָ֣בֵֽל צִ֑יץ וּ⁠דְבַר ־ אֱלֹהֵ֖י⁠נוּ יָק֥וּם לְ⁠עוֹלָֽם ׃ס⁹ עַ֣ל הַר ־ גָּבֹ֤הַ עֲלִי ־ לָ⁠ךְ֙ מְבַשֶּׂ֣רֶת צִיּ֔וֹן הָרִ֤ימִי בַ⁠כֹּ֨חַ֙ קוֹלֵ֔⁠ךְ מְבַשֶּׂ֖רֶת יְרוּשָׁלִָ֑ם הָרִ֨ימִי֙ אַל ־ תִּירָ֔אִי אִמְרִי֙ לְ⁠עָרֵ֣י יְהוּדָ֔ה הִנֵּ֖ה אֱלֹהֵי⁠כֶֽם ׃¹⁰ הִנֵּ֨ה אֲדֹנָ֤⁠י יְהוִה֙ בְּ⁠חָזָ֣ק יָב֔וֹא וּ⁠זְרֹע֖⁠וֹ מֹ֣שְׁלָה ל֑⁠וֹ הִנֵּ֤ה שְׂכָר⁠וֹ֙ אִתּ֔⁠וֹ וּ⁠פְעֻלָּת֖⁠וֹ לְ⁠פָנָֽי⁠ו ׃¹¹ כְּ⁠רֹעֶה֙ עֶדְר֣⁠וֹ יִרְעֶ֔ה בִּ⁠זְרֹע⁠וֹ֙ יְקַבֵּ֣ץ טְלָאִ֔ים וּ⁠בְ⁠חֵיק֖⁠וֹ יִשָּׂ֑א עָל֖וֹת יְנַהֵֽל ׃ס¹² מִֽי ־ מָדַ֨ד בְּ⁠שָׁעֳל֜⁠וֹ מַ֗יִם וְ⁠שָׁמַ֨יִם֙ בַּ⁠זֶּ֣רֶת תִּכֵּ֔ן וְ⁠כָ֥ל בַּ⁠שָּׁלִ֖שׁ עֲפַ֣ר הָ⁠אָ֑רֶץ וְ⁠שָׁקַ֤ל בַּ⁠פֶּ֨לֶס֙ הָרִ֔ים וּ⁠גְבָע֖וֹת בְּ⁠מֹאזְנָֽיִם ׃¹³ מִֽי ־ תִכֵּ֥ן אֶת ־ ר֖וּחַ יְהוָ֑ה וְ⁠אִ֥ישׁ עֲצָת֖⁠וֹ יוֹדִיעֶֽ⁠נּוּ ׃¹⁴ אֶת ־ מִ֤י נוֹעָץ֙ וַ⁠יְבִינֵ֔⁠הוּ וַֽ⁠יְלַמְּדֵ֖⁠הוּ בְּ⁠אֹ֣רַח מִשְׁפָּ֑ט וַ⁠יְלַמְּדֵ֣⁠הוּ דַ֔עַת וְ⁠דֶ֥רֶךְ תְּבוּנ֖וֹת יוֹדִיעֶֽ⁠נּוּ ׃¹⁵ הֵ֤ן גּוֹיִם֙ כְּ⁠מַ֣ר מִ⁠דְּלִ֔י וּ⁠כְ⁠שַׁ֥חַק מֹאזְנַ֖יִם נֶחְשָׁ֑בוּ הֵ֥ן אִיִּ֖ים כַּ⁠דַּ֥ק יִטּֽוֹל ׃¹⁶ וּ⁠לְבָנ֕וֹן אֵ֥ין דֵּ֖י בָּעֵ֑ר וְ⁠חַיָּת֔⁠וֹ אֵ֥ין דֵּ֖י עוֹלָֽה ׃ס¹⁷ כָּל ־ הַ⁠גּוֹיִ֖ם כְּ⁠אַ֣יִן נֶגְדּ֑⁠וֹ מֵ⁠אֶ֥פֶס וָ⁠תֹ֖הוּ נֶחְשְׁבוּ ־ לֽ⁠וֹ ׃¹⁸ וְ⁠אֶל ־ מִ֖י תְּדַמְּי֣וּ⁠ן אֵ֑ל וּ⁠מַה ־ דְּמ֖וּת תַּ֥עַרְכוּ לֽ⁠וֹ ׃¹⁹ הַ⁠פֶּ֨סֶל֙ נָסַ֣ךְ חָרָ֔שׁ וְ⁠צֹרֵ֖ף בַּ⁠זָּהָ֣ב יְרַקְּעֶ֑⁠נּוּ וּ⁠רְתֻק֥וֹת כֶּ֖סֶף צוֹרֵֽף ׃²⁰ הַֽ⁠מְסֻכָּ֣ן תְּרוּמָ֔ה עֵ֥ץ לֹֽא ־ יִרְקַ֖ב יִבְחָ֑ר חָרָ֤שׁ חָכָם֙ יְבַקֶּשׁ ־ ל֔⁠וֹ לְ⁠הָכִ֥ין פֶּ֖סֶל לֹ֥א יִמּֽוֹט ׃²¹ הֲ⁠ל֤וֹא תֵֽדְעוּ֙ הֲ⁠ל֣וֹא תִשְׁמָ֔עוּ הֲ⁠ל֛וֹא הֻגַּ֥ד מֵ⁠רֹ֖אשׁ לָ⁠כֶ֑ם הֲ⁠לוֹא֙ הֲבִ֣ינֹתֶ֔ם מוֹסְד֖וֹת הָ⁠אָֽרֶץ ׃²² הַ⁠יֹּשֵׁב֙ עַל ־ ח֣וּג הָ⁠אָ֔רֶץ וְ⁠יֹשְׁבֶ֖י⁠הָ כַּ⁠חֲגָבִ֑ים הַ⁠נּוֹטֶ֤ה כַ⁠דֹּק֙ שָׁמַ֔יִם וַ⁠יִּמְתָּחֵ֥⁠ם כָּ⁠אֹ֖הֶל לָ⁠שָֽׁבֶת ׃²³ הַ⁠נּוֹתֵ֥ן רוֹזְנִ֖ים לְ⁠אָ֑יִן שֹׁ֥פְטֵי אֶ֖רֶץ כַּ⁠תֹּ֥הוּ עָשָֽׂה ׃²⁴ אַ֣ף בַּל ־ נִטָּ֗עוּ אַ֚ף בַּל ־ זֹרָ֔עוּ אַ֛ף בַּל ־ שֹׁרֵ֥שׁ בָּ⁠אָ֖רֶץ גִּזְעָ֑⁠ם וְ⁠גַם ־ נָשַׁ֤ף בָּ⁠הֶם֙ וַ⁠יִּבָ֔שׁוּ וּ⁠סְעָרָ֖ה כַּ⁠קַּ֥שׁ תִּשָּׂאֵֽ⁠ם ׃ס²⁵ וְ⁠אֶל ־ מִ֥י תְדַמְּי֖וּ⁠נִי וְ⁠אֶשְׁוֶ֑ה יֹאמַ֖ר קָדֽוֹשׁ ׃²⁶ שְׂאוּ ־ מָר֨וֹם עֵינֵי⁠כֶ֤ם וּ⁠רְאוּ֙ מִי ־ בָרָ֣א אֵ֔לֶּה הַ⁠מּוֹצִ֥יא בְ⁠מִסְפָּ֖ר צְבָאָ֑⁠ם לְ⁠כֻלָּ⁠ם֙ בְּ⁠שֵׁ֣ם יִקְרָ֔א מֵ⁠רֹ֤ב אוֹנִים֙ וְ⁠אַמִּ֣יץ כֹּ֔חַ אִ֖ישׁ לֹ֥א נֶעְדָּֽר ׃ס²⁷ לָ֤⁠מָּה תֹאמַר֙ יַֽעֲקֹ֔ב וּ⁠תְדַבֵּ֖ר יִשְׂרָאֵ֑ל נִסְתְּרָ֤ה דַרְכִּ⁠י֙ מֵֽ⁠יְהוָ֔ה וּ⁠מֵ⁠אֱלֹהַ֖⁠י מִשְׁפָּטִ֥⁠י יַעֲבֽוֹר ׃²⁸ הֲ⁠ל֨וֹא יָדַ֜עְתָּ אִם ־ לֹ֣א שָׁמַ֗עְתָּ אֱלֹהֵ֨י עוֹלָ֤ם ׀ יְהוָה֙ בּוֹרֵא֙ קְצ֣וֹת הָ⁠אָ֔רֶץ לֹ֥א יִיעַ֖ף וְ⁠לֹ֣א יִיגָ֑ע אֵ֥ין חֵ֖קֶר לִ⁠תְבוּנָתֽ⁠וֹ ׃²⁹ נֹתֵ֥ן לַ⁠יָּעֵ֖ף כֹּ֑חַ וּ⁠לְ⁠אֵ֥ין אוֹנִ֖ים עָצְמָ֥ה יַרְבֶּֽה ׃³⁰ וְ⁠יִֽעֲפ֥וּ נְעָרִ֖ים וְ⁠יִגָ֑עוּ וּ⁠בַחוּרִ֖ים כָּשׁ֥וֹל יִכָּשֵֽׁלוּ ׃³¹ וְ⁠קוֹיֵ֤ יְהוָה֙ יַחֲלִ֣יפוּ כֹ֔חַ יַעֲל֥וּ אֵ֖בֶר כַּ⁠נְּשָׁרִ֑ים יָר֨וּצוּ֙ וְ⁠לֹ֣א יִיגָ֔עוּ יֵלְכ֖וּ וְ⁠לֹ֥א יִיעָֽפוּ ׃פ

Chapter 41

¹ הַחֲרִ֤ישׁוּ אֵלַ⁠י֙ אִיִּ֔ים וּ⁠לְאֻמִּ֖ים יַחֲלִ֣יפוּ כֹ֑חַ יִגְּשׁוּ֙ אָ֣ז יְדַבֵּ֔רוּ יַחְדָּ֖ו לַ⁠מִּשְׁפָּ֥ט נִקְרָֽבָה ׃² מִ֤י הֵעִיר֙ מִ⁠מִּזְרָ֔ח צֶ֖דֶק יִקְרָאֵ֣⁠הוּ לְ⁠רַגְל֑⁠וֹ יִתֵּ֨ן לְ⁠פָנָ֤י⁠ו גּוֹיִם֙ וּ⁠מְלָכִ֣ים יַ֔רְדְּ יִתֵּ֤ן כֶּֽ⁠עָפָר֙ חַרְבּ֔⁠וֹ כְּ⁠קַ֥שׁ נִדָּ֖ף קַשְׁתּֽ⁠וֹ ׃³ יִרְדְּפֵ֖⁠ם יַעֲב֣וֹר שָׁל֑וֹם אֹ֥רַח בְּ⁠רַגְלָ֖י⁠ו לֹ֥א יָבֽוֹא ׃⁴ מִֽי ־ פָעַ֣ל וְ⁠עָשָׂ֔ה קֹרֵ֥א הַ⁠דֹּר֖וֹת מֵ⁠רֹ֑אשׁ אֲנִ֤י יְהוָה֙ רִאשׁ֔וֹן וְ⁠אֶת ־ אַחֲרֹנִ֖ים אֲנִי ־ הֽוּא ׃⁵ רָא֤וּ אִיִּים֙ וְ⁠יִירָ֔אוּ קְצ֥וֹת הָ⁠אָ֖רֶץ יֶחֱרָ֑דוּ קָרְב֖וּ וַ⁠יֶּאֱתָיֽוּ⁠ן ׃⁶ אִ֥ישׁ אֶת ־ רֵעֵ֖⁠הוּ יַעְזֹ֑רוּ וּ⁠לְ⁠אָחִ֖י⁠ו יֹאמַ֥ר חֲזָֽק ׃⁷ וַ⁠יְחַזֵּ֤ק חָרָשׁ֙ אֶת ־ צֹרֵ֔ף מַחֲלִ֥יק פַּטִּ֖ישׁ אֶת ־ ה֣וֹלֶם פָּ֑עַם אֹמֵ֤ר לַ⁠דֶּ֨בֶק֙ ט֣וֹב ה֔וּא וַ⁠יְחַזְּקֵ֥⁠הוּ בְ⁠מַסְמְרִ֖ים לֹ֥א יִמּֽוֹט ׃ס⁸ וְ⁠אַתָּה֙ יִשְׂרָאֵ֣ל עַבְדִּ֔⁠י יַעֲקֹ֖ב אֲשֶׁ֣ר בְּחַרְתִּ֑י⁠ךָ זֶ֖רַע אַבְרָהָ֥ם אֹהֲבִֽ⁠י ׃⁹ אֲשֶׁ֤ר הֶחֱזַקְתִּ֨י⁠ךָ֙ מִ⁠קְצ֣וֹת הָ⁠אָ֔רֶץ וּ⁠מֵ⁠אֲצִילֶ֖י⁠הָ קְרָאתִ֑י⁠ךָ וָ⁠אֹ֤מַר לְ⁠ךָ֙ עַבְדִּ⁠י ־ אַ֔תָּה בְּחַרְתִּ֖י⁠ךָ וְ⁠לֹ֥א מְאַסְתִּֽי⁠ךָ ׃¹⁰ אַל ־ תִּירָא֙ כִּ֣י עִמְּ⁠ךָ ־ אָ֔נִי אַל ־ תִּשְׁתָּ֖ע כִּֽי ־ אֲנִ֣י אֱלֹהֶ֑י⁠ךָ אִמַּצְתִּ֨י⁠ךָ֙ אַף ־ עֲזַרְתִּ֔י⁠ךָ אַף ־ תְּמַכְתִּ֖י⁠ךָ בִּ⁠ימִ֥ין צִדְקִֽ⁠י ׃¹¹ הֵ֤ן יֵבֹ֨שׁוּ֙ וְ⁠יִכָּ֣לְמ֔וּ כֹּ֖ל הַ⁠נֶּחֱרִ֣ים בָּ֑⁠ךְ יִֽהְי֥וּ כְ⁠אַ֛יִן וְ⁠יֹאבְד֖וּ אַנְשֵׁ֥י רִיבֶֽ⁠ךָ ׃¹² תְּבַקְשֵׁ⁠ם֙ וְ⁠לֹ֣א תִמְצָאֵ֔⁠ם אַנְשֵׁ֖י מַצֻּתֶ֑⁠ךָ יִהְי֥וּ כְ⁠אַ֛יִן וּ⁠כְ⁠אֶ֖פֶס אַנְשֵׁ֥י מִלְחַמְתֶּֽ⁠ךָ ׃¹³ כִּ֗י אֲנִ֛י יְהוָ֥ה אֱלֹהֶ֖י⁠ךָ מַחֲזִ֣יק יְמִינֶ֑⁠ךָ הָ⁠אֹמֵ֥ר לְ⁠ךָ֛ אַל ־ תִּירָ֖א אֲנִ֥י עֲזַרְתִּֽי⁠ךָ ׃ס¹⁴ אַל ־ תִּֽירְאִי֙ תּוֹלַ֣עַת יַֽעֲקֹ֔ב מְתֵ֖י יִשְׂרָאֵ֑ל אֲנִ֤י עֲזַרְתִּי⁠ךְ֙ נְאֻם ־ יְהוָ֔ה וְ⁠גֹאֲלֵ֖⁠ךְ קְד֥וֹשׁ יִשְׂרָאֵֽל ׃¹⁵ הִנֵּ֣ה שַׂמְתִּ֗י⁠ךְ לְ⁠מוֹרַג֙ חָר֣וּץ חָדָ֔שׁ בַּ֖עַל פִּֽיפִיּ֑וֹת תָּד֤וּשׁ הָרִים֙ וְ⁠תָדֹ֔ק וּ⁠גְבָע֖וֹת כַּ⁠מֹּ֥ץ תָּשִֽׂים ׃¹⁶ תִּזְרֵ⁠ם֙ וְ⁠ר֣וּחַ תִּשָּׂאֵ֔⁠ם וּ⁠סְעָרָ֖ה תָּפִ֣יץ אוֹתָ֑⁠ם וְ⁠אַתָּה֙ תָּגִ֣יל בַּֽ⁠יהוָ֔ה בִּ⁠קְד֥וֹשׁ יִשְׂרָאֵ֖ל תִּתְהַלָּֽל ׃פ¹⁷ הָ⁠עֲנִיִּ֨ים וְ⁠הָ⁠אֶבְיוֹנִ֜ים מְבַקְשִׁ֥ים מַ֨יִם֙ וָ⁠אַ֔יִן לְשׁוֹנָ֖⁠ם בַּ⁠צָּמָ֣א נָשָׁ֑תָּה אֲנִ֤י יְהוָה֙ אֶעֱנֵ֔⁠ם אֱלֹהֵ֥י יִשְׂרָאֵ֖ל לֹ֥א אֶעֶזְבֵֽ⁠ם ׃¹⁸ אֶפְתַּ֤ח עַל ־ שְׁפָיִים֙ נְהָר֔וֹת וּ⁠בְ⁠ת֥וֹךְ בְּקָע֖וֹת מַעְיָנ֑וֹת אָשִׂ֤ים מִדְבָּר֙ לַ⁠אֲגַם ־ מַ֔יִם וְ⁠אֶ֥רֶץ צִיָּ֖ה לְ⁠מוֹצָ֥אֵי מָֽיִם ׃¹⁹ אֶתֵּ֤ן בַּ⁠מִּדְבָּר֙ אֶ֣רֶז שִׁטָּ֔ה וַ⁠הֲדַ֖ס וְ⁠עֵ֣ץ שָׁ֑מֶן אָשִׂ֣ים בָּ⁠עֲרָבָ֗ה בְּר֛וֹשׁ תִּדְהָ֥ר וּ⁠תְאַשּׁ֖וּר יַחְדָּֽו ׃²⁰ לְמַ֧עַן יִרְא֣וּ וְ⁠יֵדְע֗וּ וְ⁠יָשִׂ֤ימוּ וְ⁠יַשְׂכִּ֨ילוּ֙ יַחְדָּ֔ו כִּ֥י יַד ־ יְהוָ֖ה עָ֣שְׂתָה זֹּ֑את וּ⁠קְד֥וֹשׁ יִשְׂרָאֵ֖ל בְּרָאָֽ⁠הּ ׃פ²¹ קָרְב֥וּ רִֽיבְ⁠כֶ֖ם יֹאמַ֣ר יְהוָ֑ה הַגִּ֨ישׁוּ֙ עֲצֻמ֣וֹתֵי⁠כֶ֔ם יֹאמַ֖ר מֶ֥לֶךְ יַעֲקֹֽב ׃²² יַגִּ֨ישׁוּ֙ וְ⁠יַגִּ֣ידוּ לָ֔⁠נוּ אֵ֖ת אֲשֶׁ֣ר תִּקְרֶ֑ינָה הָ⁠רִאשֹׁנ֣וֹת ׀ מָ֣ה הֵ֗נָּה הַגִּ֜ידוּ וְ⁠נָשִׂ֤ימָה לִבֵּ֨⁠נוּ֙ וְ⁠נֵדְעָ֣ה אַחֲרִיתָ֔⁠ן א֥וֹ הַ⁠בָּא֖וֹת הַשְׁמִיעֻֽ⁠נוּ ׃²³ הַגִּ֨ידוּ֙ הָ⁠אֹתִיּ֣וֹת לְ⁠אָח֔וֹר וְ⁠נֵ֣דְעָ֔ה כִּ֥י אֱלֹהִ֖ים אַתֶּ֑ם אַף ־ תֵּיטִ֣יבוּ וְ⁠תָרֵ֔עוּ וְ⁠נִשְׁתָּ֖עָה וְנִרְאֶ֥ה ¹ יַחְדָּֽו ׃²⁴ הֵן ־ אַתֶּ֣ם מֵ⁠אַ֔יִן וּ⁠פָעָלְ⁠כֶ֖ם מֵ⁠אָ֑פַע תּוֹעֵבָ֖ה יִבְחַ֥ר בָּ⁠כֶֽם ׃²⁵ הַעִיר֤וֹתִי מִ⁠צָּפוֹן֙ וַ⁠יַּ֔את מִ⁠מִּזְרַח ־ שֶׁ֖מֶשׁ יִקְרָ֣א בִ⁠שְׁמִ֑⁠י וְ⁠יָבֹ֤א סְגָנִים֙ כְּמוֹ ־ חֹ֔מֶר וּ⁠כְמ֥וֹ יוֹצֵ֖ר יִרְמָס ־ טִֽיט ׃²⁶ מִֽי ־ הִגִּ֤יד מֵ⁠רֹאשׁ֙ וְ⁠נֵדָ֔עָה וּ⁠מִ⁠לְּ⁠פָנִ֖ים וְ⁠נֹאמַ֣ר צַדִּ֑יק אַ֣ף אֵין ־ מַגִּ֗יד אַ֚ף אֵ֣ין מַשְׁמִ֔יעַ אַ֥ף אֵין ־ שֹׁמֵ֖עַ אִמְרֵי⁠כֶֽם ׃²⁷ רִאשׁ֥וֹן לְ⁠צִיּ֖וֹן הִנֵּ֣ה הִנָּ֑⁠ם וְ⁠לִ⁠ירוּשָׁלִַ֖ם מְבַשֵּׂ֥ר אֶתֵּֽן ׃²⁸ וְ⁠אֵ֨רֶא֙ וְ⁠אֵ֣ין אִ֔ישׁ וּ⁠מֵ⁠אֵ֖לֶּה וְ⁠אֵ֣ין יוֹעֵ֑ץ וְ⁠אֶשְׁאָלֵ֖⁠ם וְ⁠יָשִׁ֥יבוּ דָבָֽר ׃²⁹ הֵ֣ן כֻּלָּ֔⁠ם אָ֥וֶן אֶ֖פֶס מַעֲשֵׂי⁠הֶ֑ם ר֥וּחַ וָ⁠תֹ֖הוּ נִסְכֵּי⁠הֶֽם ׃פ

¹K ו⁠נרא

Chapter 42

¹ הֵ֤ן עַבְדִּ⁠י֙ אֶתְמָךְ ־ בּ֔⁠וֹ בְּחִירִ֖⁠י רָצְתָ֣ה נַפְשִׁ֑⁠י נָתַ֤תִּי רוּחִ⁠י֙ עָלָ֔י⁠ו מִשְׁפָּ֖ט לַ⁠גּוֹיִ֥ם יוֹצִֽיא ׃² לֹ֥א יִצְעַ֖ק וְ⁠לֹ֣א יִשָּׂ֑א וְ⁠לֹֽא ־ יַשְׁמִ֥יעַ בַּ⁠ח֖וּץ קוֹלֽ⁠וֹ ׃³ קָנֶ֤ה רָצוּץ֙ לֹ֣א יִשְׁבּ֔וֹר וּ⁠פִשְׁתָּ֥ה כֵהָ֖ה לֹ֣א יְכַבֶּ֑⁠נָּה לֶ⁠אֱמֶ֖ת יוֹצִ֥יא מִשְׁפָּֽט ׃⁴ לֹ֤א יִכְהֶה֙ וְ⁠לֹ֣א יָר֔וּץ עַד ־ יָשִׂ֥ים בָּ⁠אָ֖רֶץ מִשְׁפָּ֑ט וּ⁠לְ⁠תוֹרָת֖⁠וֹ אִיִּ֥ים יְיַחֵֽילוּ ׃פ⁵ כֹּֽה ־ אָמַ֞ר הָ⁠אֵ֣ל ׀ יְהוָ֗ה בּוֹרֵ֤א הַ⁠שָּׁמַ֨יִם֙ וְ⁠נ֣וֹטֵי⁠הֶ֔ם רֹקַ֥ע הָ⁠אָ֖רֶץ וְ⁠צֶאֱצָאֶ֑י⁠הָ נֹתֵ֤ן נְשָׁמָה֙ לָ⁠עָ֣ם עָלֶ֔י⁠הָ וְ⁠ר֖וּחַ לַ⁠הֹלְכִ֥ים בָּֽ⁠הּ ׃⁶ אֲנִ֧י יְהוָ֛ה קְרָאתִ֥י⁠ךָֽ בְ⁠צֶ֖דֶק וְ⁠אַחְזֵ֣ק בְּ⁠יָדֶ֑⁠ךָ וְ⁠אֶצָּרְ⁠ךָ֗ וְ⁠אֶתֶּנְ⁠ךָ֛ לִ⁠בְרִ֥ית עָ֖ם לְ⁠א֥וֹר גּוֹיִֽם ׃⁷ לִ⁠פְקֹ֖חַ עֵינַ֣יִם עִוְר֑וֹת לְ⁠הוֹצִ֤יא מִ⁠מַּסְגֵּר֙ אַסִּ֔יר מִ⁠בֵּ֥ית כֶּ֖לֶא יֹ֥שְׁבֵי חֹֽשֶׁךְ ׃⁸ אֲנִ֥י יְהוָ֖ה ה֣וּא שְׁמִ֑⁠י וּ⁠כְבוֹדִ⁠י֙ לְ⁠אַחֵ֣ר לֹֽא ־ אֶתֵּ֔ן וּ⁠תְהִלָּתִ֖⁠י לַ⁠פְּסִילִֽים ׃⁹ הָ⁠רִֽאשֹׁנ֖וֹת הִנֵּה ־ בָ֑אוּ וַֽ⁠חֲדָשׁוֹת֙ אֲנִ֣י מַגִּ֔יד בְּ⁠טֶ֥רֶם תִּצְמַ֖חְנָה אַשְׁמִ֥יע אֶתְ⁠כֶֽם ׃פ¹⁰ שִׁ֤ירוּ לַֽ⁠יהוָה֙ שִׁ֣יר חָדָ֔שׁ תְּהִלָּת֖⁠וֹ מִ⁠קְצֵ֣ה הָ⁠אָ֑רֶץ יוֹרְדֵ֤י הַ⁠יָּם֙ וּ⁠מְלֹא֔⁠וֹ אִיִּ֖ים וְ⁠יֹשְׁבֵי⁠הֶֽם ׃¹¹ יִשְׂא֤וּ מִדְבָּר֙ וְ⁠עָרָ֔י⁠ו חֲצֵרִ֖ים תֵּשֵׁ֣ב קֵדָ֑ר יָרֹ֨נּוּ֙ יֹ֣שְׁבֵי סֶ֔לַע מֵ⁠רֹ֥אשׁ הָרִ֖ים יִצְוָֽחוּ ׃¹² יָשִׂ֥ימוּ לַֽ⁠יהוָ֖ה כָּב֑וֹד וּ⁠תְהִלָּת֖⁠וֹ בָּ⁠אִיִּ֥ים יַגִּֽידוּ ׃¹³ יְהוָה֙ כַּ⁠גִּבּ֣וֹר יֵצֵ֔א כְּ⁠אִ֥ישׁ מִלְחָמ֖וֹת יָעִ֣יר קִנְאָ֑ה יָרִ֨יעַ֙ אַף ־ יַצְרִ֔יחַ עַל ־ אֹיְבָ֖י⁠ו יִתְגַּבָּֽר ׃ס¹⁴ הֶחֱשֵׁ֨יתִי֙ מֵֽ⁠עוֹלָ֔ם אַחֲרִ֖ישׁ אֶתְאַפָּ֑ק כַּ⁠יּוֹלֵדָ֣ה אֶפְעֶ֔ה אֶשֹּׁ֥ם וְ⁠אֶשְׁאַ֖ף יָֽחַד ׃¹⁵ אַחֲרִ֤יב הָרִים֙ וּ⁠גְבָע֔וֹת וְ⁠כָל ־ עֶשְׂבָּ֖⁠ם אוֹבִ֑ישׁ וְ⁠שַׂמְתִּ֤י נְהָרוֹת֙ לָֽ⁠אִיִּ֔ים וַ⁠אֲגַמִּ֖ים אוֹבִֽישׁ ׃¹⁶ וְ⁠הוֹלַכְתִּ֣י עִוְרִ֗ים בְּ⁠דֶ֨רֶךְ֙ לֹ֣א יָדָ֔עוּ בִּ⁠נְתִיב֥וֹת לֹֽא ־ יָדְע֖וּ אַדְרִיכֵ֑⁠ם אָשִׂים֩ מַחְשָׁ֨ךְ לִ⁠פְנֵי⁠הֶ֜ם לָ⁠א֗וֹר וּ⁠מַֽעֲקַשִּׁים֙ לְ⁠מִישׁ֔וֹר אֵ֚לֶּה הַ⁠דְּבָרִ֔ים עֲשִׂיתִ֖⁠ם וְ⁠לֹ֥א עֲזַבְתִּֽי⁠ם ׃¹⁷ נָסֹ֤גוּ אָחוֹר֙ יֵבֹ֣שׁוּ בֹ֔שֶׁת הַ⁠בֹּטְחִ֖ים בַּ⁠פָּ֑סֶל הָ⁠אֹמְרִ֥ים לְ⁠מַסֵּכָ֖ה אַתֶּ֥ם אֱלֹהֵֽי⁠נוּ ׃ס¹⁸ הַ⁠חֵרְשִׁ֖ים שְׁמָ֑עוּ וְ⁠הַ⁠עִוְרִ֖ים הַבִּ֥יטוּ לִ⁠רְאֽוֹת ׃¹⁹ מִ֤י עִוֵּר֙ כִּ֣י אִם ־ עַבְדִּ֔⁠י וְ⁠חֵרֵ֖שׁ כְּ⁠מַלְאָכִ֣⁠י אֶשְׁלָ֑ח מִ֤י עִוֵּר֙ כִּ⁠מְשֻׁלָּ֔ם וְ⁠עִוֵּ֖ר כְּ⁠עֶ֥בֶד יְהוָֽה ׃²⁰ ראית ¹ רַבּ֖וֹת וְ⁠לֹ֣א תִשְׁמֹ֑ר פָּק֥וֹחַ אָזְנַ֖יִם וְ⁠לֹ֥א יִשְׁמָֽע ׃²¹ יְהוָ֥ה חָפֵ֖ץ לְמַ֣עַן צִדְק֑⁠וֹ יַגְדִּ֥יל תּוֹרָ֖ה וְ⁠יַאְדִּֽיר ׃²² וְ⁠הוּא֮ עַם ־ בָּז֣וּז וְ⁠שָׁסוּי֒ הָפֵ֤חַ בַּֽ⁠חוּרִים֙ כֻּלָּ֔⁠ם וּ⁠בְ⁠בָתֵּ֥י כְלָאִ֖ים הָחְבָּ֑אוּ הָי֤וּ לָ⁠בַז֙ וְ⁠אֵ֣ין מַצִּ֔יל מְשִׁסָּ֖ה וְ⁠אֵין ־ אֹמֵ֥ר הָשַֽׁב ׃²³ מִ֥י בָ⁠כֶ֖ם יַאֲזִ֣ין זֹ֑את יַקְשִׁ֥ב וְ⁠יִשְׁמַ֖ע לְ⁠אָחֽוֹר ׃²⁴ מִֽי ־ נָתַ֨ן לִמְשִׁסָּ֧ה ² יַעֲקֹ֛ב וְ⁠יִשְׂרָאֵ֥ל לְ⁠בֹזְזִ֖ים הֲ⁠ל֣וֹא יְהוָ֑ה ז֚וּ חָטָ֣אנוּ ל֔⁠וֹ וְ⁠לֹֽא ־ אָב֤וּ בִ⁠דְרָכָי⁠ו֙ הָל֔וֹךְ וְ⁠לֹ֥א שָׁמְע֖וּ בְּ⁠תוֹרָתֽ⁠וֹ ׃²⁵ וַ⁠יִּשְׁפֹּ֤ךְ עָלָי⁠ו֙ חֵמָ֣ה אַפּ֔⁠וֹ וֶ⁠עֱז֖וּז מִלְחָמָ֑ה וַ⁠תְּלַהֲטֵ֤⁠הוּ מִ⁠סָּבִיב֙ וְ⁠לֹ֣א יָדָ֔ע וַ⁠תִּבְעַר ־ בּ֖⁠וֹ וְ⁠לֹא ־ יָשִׂ֥ים עַל ־ לֵֽב ׃פ

¹Q רָא֥וֹת

²K ל⁠משוסה

Chapter 43

¹ וְ⁠עַתָּ֞ה כֹּֽה ־ אָמַ֤ר יְהוָה֙ בֹּרַאֲ⁠ךָ֣ יַעֲקֹ֔ב וְ⁠יֹצֶרְ⁠ךָ֖ יִשְׂרָאֵ֑ל אַל ־ תִּירָא֙ כִּ֣י גְאַלְתִּ֔י⁠ךָ קָרָ֥אתִי בְ⁠שִׁמְ⁠ךָ֖ לִ⁠י ־ אָֽתָּה ׃² כִּֽי ־ תַעֲבֹ֤ר בַּ⁠מַּ֨יִם֙ אִתְּ⁠ךָ ־ אָ֔נִי וּ⁠בַ⁠נְּהָר֖וֹת לֹ֣א יִשְׁטְפ֑וּ⁠ךָ כִּֽי ־ תֵלֵ֤ךְ בְּמוֹ ־ אֵשׁ֙ לֹ֣א תִכָּוֶ֔ה וְ⁠לֶהָבָ֖ה לֹ֥א תִבְעַר ־ בָּֽ⁠ךְ ׃³ כִּ֗י אֲנִי֙ יְהוָ֣ה אֱלֹהֶ֔י⁠ךָ קְד֥וֹשׁ יִשְׂרָאֵ֖ל מוֹשִׁיעֶ֑⁠ךָ נָתַ֤תִּי כָפְרְ⁠ךָ֙ מִצְרַ֔יִם כּ֥וּשׁ וּ⁠סְבָ֖א תַּחְתֶּֽי⁠ךָ ׃⁴ מֵ⁠אֲשֶׁ֨ר יָקַ֧רְתָּ בְ⁠עֵינַ֛⁠י נִכְבַּ֖דְתָּ וַ⁠אֲנִ֣י אֲהַבְתִּ֑י⁠ךָ וְ⁠אֶתֵּ֤ן אָדָם֙ תַּחְתֶּ֔י⁠ךָ וּ⁠לְאֻמִּ֖ים תַּ֥חַת נַפְשֶֽׁ⁠ךָ ׃⁵ אַל ־ תִּירָ֖א כִּ֣י אִתְּ⁠ךָ ־ אָ֑נִי מִ⁠מִּזְרָח֙ אָבִ֣יא זַרְעֶ֔⁠ךָ וּ⁠מִֽ⁠מַּעֲרָ֖ב אֲקַבְּצֶֽ⁠ךָּ ׃⁶ אֹמַ֤ר לַ⁠צָּפוֹן֙ תֵּ֔נִי וּ⁠לְ⁠תֵימָ֖ן אַל ־ תִּכְלָ֑אִי הָבִ֤יאִי בָנַ⁠י֙ מֵ⁠רָח֔וֹק וּ⁠בְנוֹתַ֖⁠י מִ⁠קְצֵ֥ה הָ⁠אָֽרֶץ ׃⁷ כֹּ֚ל הַ⁠נִּקְרָ֣א בִ⁠שְׁמִ֔⁠י וְ⁠לִ⁠כְבוֹדִ֖⁠י בְּרָאתִ֑י⁠ו יְצַרְתִּ֖י⁠ו אַף ־ עֲשִׂיתִֽי⁠ו ׃⁸ הוֹצִ֥יא עַם ־ עִוֵּ֖ר וְ⁠עֵינַ֣יִם יֵ֑שׁ וְ⁠חֵרְשִׁ֖ים וְ⁠אָזְנַ֥יִם לָֽ⁠מוֹ ׃⁹ כָּֽל ־ הַ⁠גּוֹיִ֞ם נִקְבְּצ֣וּ יַחְדָּ֗ו וְ⁠יֵאָֽסְפוּ֙ לְאֻמִּ֔ים מִ֤י בָ⁠הֶם֙ יַגִּ֣יד זֹ֔את וְ⁠רִֽאשֹׁנ֖וֹת יַשְׁמִיעֻ֑⁠נוּ יִתְּנ֤וּ עֵֽדֵי⁠הֶם֙ וְ⁠יִצְדָּ֔קוּ וְ⁠יִשְׁמְע֖וּ וְ⁠יֹאמְר֥וּ אֱמֶֽת ׃¹⁰ אַתֶּ֤ם עֵדַ⁠י֙ נְאֻם ־ יְהוָ֔ה וְ⁠עַבְדִּ֖⁠י אֲשֶׁ֣ר בָּחָ֑רְתִּי לְמַ֣עַן תֵּ֠דְעוּ וְ⁠תַאֲמִ֨ינוּ לִ֤⁠י וְ⁠תָבִ֨ינוּ֙ כִּֽי ־ אֲנִ֣י ה֔וּא לְ⁠פָנַ⁠י֙ לֹא ־ נ֣וֹצַר אֵ֔ל וְ⁠אַחֲרַ֖⁠י לֹ֥א יִהְיֶֽה ׃ס¹¹ אָנֹכִ֥י אָנֹכִ֖י יְהוָ֑ה וְ⁠אֵ֥ין מִ⁠בַּלְעָדַ֖⁠י מוֹשִֽׁיעַ ׃¹² אָנֹכִ֞י הִגַּ֤דְתִּי וְ⁠הוֹשַׁ֨עְתִּי֙ וְ⁠הִשְׁמַ֔עְתִּי וְ⁠אֵ֥ין בָּ⁠כֶ֖ם זָ֑ר וְ⁠אַתֶּ֥ם עֵדַ֛⁠י נְאֻם ־ יְהוָ֖ה וַֽ⁠אֲנִי ־ אֵֽל ׃¹³ גַּם ־ מִ⁠יּוֹם֙ אֲנִ֣י ה֔וּא וְ⁠אֵ֥ין מִ⁠יָּדִ֖⁠י מַצִּ֑יל אֶפְעַ֖ל וּ⁠מִ֥י יְשִׁיבֶֽ⁠נָּה ׃ס¹⁴ כֹּֽה ־ אָמַ֧ר יְהוָ֛ה גֹּאַלְ⁠כֶ֖ם קְד֣וֹשׁ יִשְׂרָאֵ֑ל לְמַעַנְ⁠כֶ֞ם שִׁלַּ֣חְתִּי בָבֶ֗לָ⁠ה וְ⁠הוֹרַדְתִּ֤י בָֽ⁠רִיחִים֙ כֻּלָּ֔⁠ם וְ⁠כַשְׂדִּ֖ים בָּ⁠אֳנִיּ֥וֹת רִנָּתָֽ⁠ם ׃¹⁵ אֲנִ֥י יְהוָ֖ה קְדֽוֹשְׁ⁠כֶ֑ם בּוֹרֵ֥א יִשְׂרָאֵ֖ל מַלְכְּ⁠כֶֽם ׃ס¹⁶ כֹּ֚ה אָמַ֣ר יְהוָ֔ה הַ⁠נּוֹתֵ֥ן בַּ⁠יָּ֖ם דָּ֑רֶךְ וּ⁠בְ⁠מַ֥יִם עַזִּ֖ים נְתִיבָֽה ׃¹⁷ הַ⁠מּוֹצִ֥יא רֶֽכֶב ־ וָ⁠ס֖וּס חַ֣יִל וְ⁠עִזּ֑וּז יַחְדָּ֤ו יִשְׁכְּבוּ֙ בַּל ־ יָק֔וּמוּ דָּעֲכ֖וּ כַּ⁠פִּשְׁתָּ֥ה כָבֽוּ ׃¹⁸ אַֽל ־ תִּזְכְּר֖וּ רִֽאשֹׁנ֑וֹת וְ⁠קַדְמֹנִיּ֖וֹת אַל ־ תִּתְבֹּנָֽנוּ ׃¹⁹ הִנְ⁠נִ֨י עֹשֶׂ֤ה חֲדָשָׁה֙ עַתָּ֣ה תִצְמָ֔ח הֲ⁠ל֖וֹא תֵֽדָע֑וּ⁠הָ אַ֣ף אָשִׂ֤ים בַּ⁠מִּדְבָּר֙ דֶּ֔רֶךְ בִּֽ⁠ישִׁמ֖וֹן נְהָרֽוֹת ׃²⁰ תְּכַבְּדֵ֨⁠נִי֙ חַיַּ֣ת הַ⁠שָּׂדֶ֔ה תַּנִּ֖ים וּ⁠בְנ֣וֹת יַֽעֲנָ֑ה כִּֽי ־ נָתַ֨תִּי בַ⁠מִּדְבָּ֜ר מַ֗יִם נְהָרוֹת֙ בִּֽ⁠ישִׁימֹ֔ן לְ⁠הַשְׁק֖וֹת עַמִּ֥⁠י בְחִירִֽ⁠י ׃²¹ עַם ־ זוּ֙ יָצַ֣רְתִּי לִ֔⁠י תְּהִלָּתִ֖⁠י יְסַפֵּֽרוּ ׃ס²² וְ⁠לֹא ־ אֹתִ֥⁠י קָרָ֖אתָ יַֽעֲקֹ֑ב כִּֽי ־ יָגַ֥עְתָּ בִּ֖⁠י יִשְׂרָאֵֽל ׃²³ לֹֽא ־ הֵבֵ֤יאתָ לִּ⁠י֙ שֵׂ֣ה עֹלֹתֶ֔י⁠ךָ וּ⁠זְבָחֶ֖י⁠ךָ לֹ֣א כִבַּדְתָּ֑⁠נִי לֹ֤א הֶעֱבַדְתִּ֨י⁠ךָ֙ בְּ⁠מִנְחָ֔ה וְ⁠לֹ֥א הוֹגַעְתִּ֖י⁠ךָ בִּ⁠לְבוֹנָֽה ׃²⁴ לֹא ־ קָנִ֨יתָ לִּ֤⁠י בַ⁠כֶּ֨סֶף֙ קָנֶ֔ה וְ⁠חֵ֥לֶב זְבָחֶ֖י⁠ךָ לֹ֣א הִרְוִיתָ֑⁠נִי אַ֗ךְ הֶעֱבַדְתַּ֨⁠נִי֙ בְּ⁠חַטֹּאותֶ֔י⁠ךָ הוֹגַעְתַּ֖⁠נִי בַּ⁠עֲוֺנֹתֶֽי⁠ךָ ׃ס²⁵ אָנֹכִ֨י אָנֹכִ֥י ה֛וּא מֹחֶ֥ה פְשָׁעֶ֖י⁠ךָ לְמַעֲנִ֑⁠י וְ⁠חַטֹּאתֶ֖י⁠ךָ לֹ֥א אֶזְכֹּֽר ׃²⁶ הַזְכִּירֵ֕⁠נִי נִשָּׁפְטָ֖ה יָ֑חַד סַפֵּ֥ר אַתָּ֖ה לְמַ֥עַן תִּצְדָּֽק ׃²⁷ אָבִ֥י⁠ךָ הָ⁠רִאשׁ֖וֹן חָטָ֑א וּ⁠מְלִיצֶ֖י⁠ךָ פָּ֥שְׁעוּ בִֽ⁠י ׃²⁸ וַ⁠אֲחַלֵּ֖ל שָׂ֣רֵי קֹ֑דֶשׁ וְ⁠אֶתְּנָ֤ה לַ⁠חֵ֨רֶם֙ יַעֲקֹ֔ב וְ⁠יִשְׂרָאֵ֖ל לְ⁠גִדּוּפִֽים ׃ס

Chapter 44

¹ וְ⁠עַתָּ֥ה שְׁמַ֖ע יַעֲקֹ֣ב עַבְדִּ֑⁠י וְ⁠יִשְׂרָאֵ֖ל בָּחַ֥רְתִּי בֽ⁠וֹ ׃² כֹּה ־ אָמַ֨ר יְהוָ֥ה עֹשֶׂ֛⁠ךָ וְ⁠יֹצֶרְ⁠ךָ֥ מִ⁠בֶּ֖טֶן יַעְזְרֶ֑⁠ךָּ אַל ־ תִּירָא֙ עַבְדִּ֣⁠י יַֽעֲקֹ֔ב וִ⁠ישֻׁר֖וּן בָּחַ֥רְתִּי בֽ⁠וֹ ׃³ כִּ֤י אֶצָּק ־ מַ֨יִם֙ עַל ־ צָמֵ֔א וְ⁠נֹזְלִ֖ים עַל ־ יַבָּשָׁ֑ה אֶצֹּ֤ק רוּחִ⁠י֙ עַל ־ זַרְעֶ֔⁠ךָ וּ⁠בִרְכָתִ֖⁠י עַל ־ צֶאֱצָאֶֽי⁠ךָ ׃⁴ וְ⁠צָמְח֖וּ בְּ⁠בֵ֣ין חָצִ֑יר כַּ⁠עֲרָבִ֖ים עַל ־ יִבְלֵי ־ מָֽיִם ׃⁵ זֶ֤ה יֹאמַר֙ לַֽ⁠יהוָ֣ה אָ֔נִי וְ⁠זֶ֖ה יִקְרָ֣א בְ⁠שֵֽׁם ־ יַעֲקֹ֑ב וְ⁠זֶ֗ה יִכְתֹּ֤ב יָד⁠וֹ֙ לַֽ⁠יהוָ֔ה וּ⁠בְ⁠שֵׁ֥ם יִשְׂרָאֵ֖ל יְכַנֶּֽה ׃פ⁶ כֹּֽה ־ אָמַ֨ר יְהוָ֧ה מֶֽלֶךְ ־ יִשְׂרָאֵ֛ל וְ⁠גֹאֲל֖⁠וֹ יְהוָ֣ה צְבָא֑וֹת אֲנִ֤י רִאשׁוֹן֙ וַ⁠אֲנִ֣י אַחֲר֔וֹן וּ⁠מִ⁠בַּלְעָדַ֖⁠י אֵ֥ין אֱלֹהִֽים ׃⁷ וּ⁠מִֽי ־ כָמ֣וֹ⁠נִי יִקְרָ֗א וְ⁠יַגִּידֶ֤⁠הָ וְ⁠יַעְרְכֶ֨⁠הָ֙ לִ֔⁠י מִ⁠שּׂוּמִ֖⁠י עַם ־ עוֹלָ֑ם וְ⁠אֹתִיּ֛וֹת וַ⁠אֲשֶׁ֥ר תָּבֹ֖אנָה יַגִּ֥ידוּ לָֽ⁠מוֹ ׃⁸ אַֽל ־ תִּפְחֲדוּ֙ וְ⁠אַל ־ תִּרְה֔וּ הֲ⁠לֹ֥א מֵ⁠אָ֛ז הִשְׁמַעְתִּ֥י⁠ךָ וְ⁠הִגַּ֖דְתִּי וְ⁠אַתֶּ֣ם עֵדָ֑⁠י הֲ⁠יֵ֤שׁ אֱל֨וֹהַּ֙ מִ⁠בַּלְעָדַ֔⁠י וְ⁠אֵ֥ין צ֖וּר בַּל ־ יָדָֽעְתִּי ׃⁹ יֹֽצְרֵי ־ פֶ֤סֶל כֻּלָּ⁠ם֙ תֹּ֔הוּ וַ⁠חֲמוּדֵי⁠הֶ֖ם בַּל ־ יוֹעִ֑ילוּ וְ⁠עֵדֵי⁠הֶ֣ם הֵׄ֗מָּׄהׄ בַּל ־ יִרְא֛וּ וּ⁠בַל ־ יֵדְע֖וּ לְמַ֥עַן יֵבֹֽשׁוּ ׃¹⁰ מִֽי ־ יָצַ֥ר אֵ֖ל וּ⁠פֶ֣סֶל נָסָ֑ךְ לְ⁠בִלְתִּ֖י הוֹעִֽיל ׃¹¹ הֵ֤ן כָּל ־ חֲבֵרָי⁠ו֙ יֵבֹ֔שׁוּ וְ⁠חָרָשִׁ֥ים הֵ֖מָּה מֵֽ⁠אָדָ֑ם יִֽתְקַבְּצ֤וּ כֻלָּ⁠ם֙ יַֽעֲמֹ֔דוּ יִפְחֲד֖וּ יֵבֹ֥שׁוּ יָֽחַד ׃¹² חָרַ֤שׁ בַּרְזֶל֙ מַֽעֲצָ֔ד וּ⁠פָעַל֙ בַּ⁠פֶּחָ֔ם וּ⁠בַ⁠מַּקָּב֖וֹת יִצְּרֵ֑⁠הוּ וַ⁠יִּפְעָלֵ֨⁠הוּ֙ בִּ⁠זְר֣וֹעַ כֹּח֔⁠וֹ גַּם ־ רָעֵב֙ וְ⁠אֵ֣ין כֹּ֔חַ לֹא ־ שָׁ֥תָה מַ֖יִם וַ⁠יִּיעָֽף ׃¹³ חָרַ֣שׁ עֵצִים֮ נָ֣טָה קָו֒ יְתָאֲרֵ֣⁠הוּ בַ⁠שֶּׂ֔רֶד יַעֲשֵׂ֨⁠הוּ֙ בַּ⁠מַּקְצֻע֔וֹת וּ⁠בַ⁠מְּחוּגָ֖ה יְתָאֳרֵ֑⁠הוּ וַֽ⁠יַּעֲשֵׂ֨⁠הוּ֙ כְּ⁠תַבְנִ֣ית אִ֔ישׁ כְּ⁠תִפְאֶ֥רֶת אָדָ֖ם לָ⁠שֶׁ֥בֶת בָּֽיִת ׃¹⁴ לִ⁠כְרָת ־ ל֣⁠וֹ אֲרָזִ֔ים וַ⁠יִּקַּ֤ח תִּרְזָה֙ וְ⁠אַלּ֔וֹן וַ⁠יְאַמֶּץ ־ ל֖⁠וֹ בַּ⁠עֲצֵי ־ יָ֑עַר נָטַ֥ע אֹ֖רֶן וְ⁠גֶ֥שֶׁם יְגַדֵּֽל ׃¹⁵ וְ⁠הָיָ֤ה לְ⁠אָדָם֙ לְ⁠בָעֵ֔ר וַ⁠יִּקַּ֤ח מֵ⁠הֶם֙ וַ⁠יָּ֔חָם אַף ־ יַשִּׂ֖יק וְ⁠אָ֣פָה לָ֑חֶם אַף ־ יִפְעַל ־ אֵל֙ וַ⁠יִּשְׁתָּ֔חוּ עָשָׂ֥⁠הוּ פֶ֖סֶל וַ⁠יִּסְגָּד ־ לָֽ⁠מוֹ ׃¹⁶ חֶצְי⁠וֹ֙ שָׂרַ֣ף בְּמוֹ ־ אֵ֔שׁ עַל ־ חֶצְי⁠וֹ֙ בָּשָׂ֣ר יֹאכֵ֔ל יִצְלֶ֥ה צָלִ֖י וְ⁠יִשְׂבָּ֑ע אַף ־ יָחֹם֙ וְ⁠יֹאמַ֣ר הֶאָ֔ח חַמּוֹתִ֖י רָאִ֥יתִי אֽוּר ׃¹⁷ וּ⁠שְׁאֵ֣רִית֔⁠וֹ לְ⁠אֵ֥ל עָשָׂ֖ה לְ⁠פִסְל֑⁠וֹ יסגוד ־ ל֤⁠וֹ ¹ וְ⁠יִשְׁתַּ֨חוּ֙ וְ⁠יִתְפַּלֵּ֣ל אֵלָ֔י⁠ו וְ⁠יֹאמַר֙ הַצִּילֵ֔⁠נִי כִּ֥י אֵלִ֖⁠י אָֽתָּה ׃¹⁸ לֹ֥א יָדְע֖וּ וְ⁠לֹ֣א יָבִ֑ינוּ כִּ֣י טַ֤ח מֵֽ⁠רְאוֹת֙ עֵֽינֵי⁠הֶ֔ם מֵ⁠הַשְׂכִּ֖יל לִבֹּתָֽ⁠ם ׃¹⁹ וְ⁠לֹא ־ יָשִׁ֣יב אֶל ־ לִבּ֗⁠וֹ וְ⁠לֹ֨א דַ֥עַת וְ⁠לֹֽא ־ תְבוּנָה֮ לֵ⁠אמֹר֒ חֶצְי֞⁠וֹ שָׂרַ֣פְתִּי בְמוֹ ־ אֵ֗שׁ וְ֠⁠אַף אָפִ֤יתִי עַל ־ גֶּחָלָי⁠ו֙ לֶ֔חֶם אֶצְלֶ֥ה בָשָׂ֖ר וְ⁠אֹכֵ֑ל וְ⁠יִתְר⁠וֹ֙ לְ⁠תוֹעֵבָ֣ה אֶעֱשֶׂ֔ה לְ⁠ב֥וּל עֵ֖ץ אֶסְגּֽוֹד ׃²⁰ רֹעֶ֣ה אֵ֔פֶר לֵ֥ב הוּתַ֖ל הִטָּ֑⁠הוּ וְ⁠לֹֽא ־ יַצִּ֤יל אֶת ־ נַפְשׁ⁠וֹ֙ וְ⁠לֹ֣א יֹאמַ֔ר הֲ⁠ל֥וֹא שֶׁ֖קֶר בִּ⁠ימִינִֽ⁠י ׃ס²¹ זְכָר ־ אֵ֣לֶּה יַעֲקֹ֔ב וְ⁠יִשְׂרָאֵ֖ל כִּ֣י עַבְדִּ⁠י ־ אָ֑תָּה יְצַרְתִּ֤י⁠ךָ עֶֽבֶד ־ לִ⁠י֙ אַ֔תָּה יִשְׂרָאֵ֖ל לֹ֥א תִנָּשֵֽׁ⁠נִי ׃²² מָחִ֤יתִי כָ⁠עָב֙ פְּשָׁעֶ֔י⁠ךָ וְ⁠כֶ⁠עָנָ֖ן חַטֹּאותֶ֑י⁠ךָ שׁוּבָ֥⁠ה אֵלַ֖⁠י כִּ֥י גְאַלְתִּֽי⁠ךָ ׃²³ רָנּ֨וּ שָׁמַ֜יִם כִּֽי ־ עָשָׂ֣ה יְהוָ֗ה הָרִ֨יעוּ֙ תַּחְתִּיּ֣וֹת אָ֔רֶץ פִּצְח֤וּ הָרִים֙ רִנָּ֔ה יַ֖עַר וְ⁠כָל ־ עֵ֣ץ בּ֑⁠וֹ כִּֽי ־ גָאַ֤ל יְהוָה֙ יַֽעֲקֹ֔ב וּ⁠בְ⁠יִשְׂרָאֵ֖ל יִתְפָּאָֽר ׃פ²⁴ כֹּֽה ־ אָמַ֤ר יְהוָה֙ גֹּאֲלֶ֔⁠ךָ וְ⁠יֹצֶרְ⁠ךָ֖ מִ⁠בָּ֑טֶן אָנֹכִ֤י יְהוָה֙ עֹ֣שֶׂה כֹּ֔ל נֹטֶ֤ה שָׁמַ֨יִם֙ לְ⁠בַדִּ֔⁠י רֹקַ֥ע הָ⁠אָ֖רֶץ מי את⁠י ׃²⁵ מֵפֵר֙ אֹת֣וֹת בַּדִּ֔ים וְ⁠קֹסְמִ֖ים יְהוֹלֵ֑ל מֵשִׁ֧יב חֲכָמִ֛ים אָח֖וֹר וְ⁠דַעְתָּ֥⁠ם יְשַׂכֵּֽל ׃²⁶ מֵקִים֙ דְּבַ֣ר עַבְדּ֔⁠וֹ וַ⁠עֲצַ֥ת מַלְאָכָ֖י⁠ו יַשְׁלִ֑ים הָ⁠אֹמֵ֨ר לִ⁠ירוּשָׁלִַ֜ם תּוּשָׁ֗ב וּ⁠לְ⁠עָרֵ֤י יְהוּדָה֙ תִּבָּנֶ֔ינָה וְ⁠חָרְבוֹתֶ֖י⁠הָ אֲקוֹמֵֽם ׃²⁷ הָ⁠אֹמֵ֥ר לַ⁠צּוּלָ֖ה חֳרָ֑בִי וְ⁠נַהֲרֹתַ֖יִ⁠ךְ אוֹבִֽישׁ ׃²⁸ הָ⁠אֹמֵ֤ר לְ⁠כ֨וֹרֶשׁ֙ רֹעִ֔⁠י וְ⁠כָל ־ חֶפְצִ֖⁠י יַשְׁלִ֑ם וְ⁠לֵ⁠אמֹ֤ר לִ⁠ירוּשָׁלִַ֨ם֙ תִּבָּנֶ֔ה וְ⁠הֵיכָ֖ל תִּוָּסֵֽד ׃ס

¹Q יִסְגָּד

Chapter 45

¹ כֹּה ־ אָמַ֣ר יְהוָה֮ לִ⁠מְשִׁיח⁠וֹ֮ לְ⁠כ֣וֹרֶשׁ אֲשֶׁר ־ הֶחֱזַ֣קְתִּי בִֽ⁠ימִינ֗⁠וֹ לְ⁠רַד ־ לְ⁠פָנָי⁠ו֙ גּוֹיִ֔ם וּ⁠מָתְנֵ֥י מְלָכִ֖ים אֲפַתֵּ֑חַ לִ⁠פְתֹּ֤חַ לְ⁠פָנָי⁠ו֙ דְּלָתַ֔יִם וּ⁠שְׁעָרִ֖ים לֹ֥א יִסָּגֵֽרוּ ׃² אֲנִי֙ לְ⁠פָנֶ֣י⁠ךָ אֵלֵ֔ךְ וַ⁠הֲדוּרִ֖ים אֲיַשֵּׁ֑ר ¹ דַּלְת֤וֹת נְחוּשָׁה֙ אֲשַׁבֵּ֔ר וּ⁠בְרִיחֵ֥י בַרְזֶ֖ל אֲגַדֵּֽעַ ׃³ וְ⁠נָתַתִּ֤י לְ⁠ךָ֙ אוֹצְר֣וֹת חֹ֔שֶׁךְ וּ⁠מַטְמֻנֵ֖י מִסְתָּרִ֑ים לְמַ֣עַן תֵּדַ֗ע כִּֽי ־ אֲנִ֧י יְהוָ֛ה הַ⁠קּוֹרֵ֥א בְ⁠שִׁמְ⁠ךָ֖ אֱלֹהֵ֥י יִשְׂרָאֵֽל ׃⁴ לְמַ֨עַן֙ עַבְדִּ֣⁠י יַעֲקֹ֔ב וְ⁠יִשְׂרָאֵ֖ל בְּחִירִ֑⁠י וָ⁠אֶקְרָ֤א לְ⁠ךָ֙ בִּ⁠שְׁמֶ֔⁠ךָ אֲכַנְּ⁠ךָ֖ וְ⁠לֹ֥א יְדַעְתָּֽ⁠נִי ׃⁵ אֲנִ֤י יְהוָה֙ וְ⁠אֵ֣ין ע֔וֹד זוּלָתִ֖⁠י אֵ֣ין אֱלֹהִ֑ים אֲאַזֶּרְ⁠ךָ֖ וְ⁠לֹ֥א יְדַעְתָּֽ⁠נִי ׃⁶ לְמַ֣עַן יֵדְע֗וּ מִ⁠מִּזְרַח ־ שֶׁ֨מֶשׁ֙ וּ⁠מִ⁠מַּ֣עֲרָבָ֔⁠הּ כִּי ־ אֶ֖פֶס בִּלְעָדָ֑⁠י אֲנִ֥י יְהוָ֖ה וְ⁠אֵ֥ין עֽוֹד ׃⁷ יוֹצֵ֥ר אוֹר֙ וּ⁠בוֹרֵ֣א חֹ֔שֶׁךְ עֹשֶׂ֥ה שָׁל֖וֹם וּ⁠ב֣וֹרֵא רָ֑ע אֲנִ֥י יְהוָ֖ה עֹשֶׂ֥ה כָל ־ אֵֽלֶּה ׃ס⁸ הַרְעִ֤יפוּ שָׁמַ֨יִם֙ מִ⁠מַּ֔עַל וּ⁠שְׁחָקִ֖ים יִזְּלוּ ־ צֶ֑דֶק תִּפְתַּח ־ אֶ֣רֶץ וְ⁠יִפְרוּ ־ יֶ֗שַׁע וּ⁠צְדָקָ֤ה תַצְמִ֨יחַ֙ יַ֔חַד אֲנִ֥י יְהוָ֖ה בְּרָאתִֽי⁠ו ׃ס⁹ ה֗וֹי רָ֚ב אֶת ־ יֹ֣צְר֔⁠וֹ חֶ֖רֶשׂ אֶת ־ חַרְשֵׂ֣י אֲדָמָ֑ה הֲ⁠יֹאמַ֨ר חֹ֤מֶר לְ⁠יֹֽצְר⁠וֹ֙ מַֽה ־ תַּעֲשֶׂ֔ה וּ⁠פָעָלְ⁠ךָ֖ אֵין ־ יָדַ֥יִם לֽ⁠וֹ ׃ס¹⁰ ה֛וֹי אֹמֵ֥ר לְ⁠אָ֖ב מַה ־ תּוֹלִ֑יד וּ⁠לְ⁠אִשָּׁ֖ה מַה ־ תְּחִילִֽי⁠ן ׃ס¹¹ כֹּֽה ־ אָמַ֧ר יְהוָ֛ה קְד֥וֹשׁ יִשְׂרָאֵ֖ל וְ⁠יֹצְר֑⁠וֹ הָ⁠אֹתִיּ֣וֹת שְׁאָל֔וּ⁠נִי עַל ־ בָּנַ֛⁠י וְ⁠עַל ־ פֹּ֥עַל יָדַ֖⁠י תְּצַוֻּֽ⁠נִי ׃¹² אָֽנֹכִי֙ עָשִׂ֣יתִי אֶ֔רֶץ וְ⁠אָדָ֖ם עָלֶ֣י⁠הָ בָרָ֑אתִי אֲנִ֗י יָדַ⁠י֙ נָט֣וּ שָׁמַ֔יִם וְ⁠כָל ־ צְבָאָ֖⁠ם צִוֵּֽיתִי ׃¹³ אָנֹכִי֙ הַעִירֹתִ֣⁠הֽוּ בְ⁠צֶ֔דֶק וְ⁠כָל ־ דְּרָכָ֖י⁠ו אֲיַשֵּׁ֑ר הֽוּא ־ יִבְנֶ֤ה עִירִ⁠י֙ וְ⁠גָלוּתִ֣⁠י יְשַׁלֵּ֔חַ לֹ֤א בִ⁠מְחִיר֙ וְ⁠לֹ֣א בְ⁠שֹׁ֔חַד אָמַ֖ר יְהוָ֥ה צְבָאֽוֹת ׃פ¹⁴ כֹּ֣ה ׀ אָמַ֣ר יְהוָ֗ה יְגִ֨יעַ מִצְרַ֥יִם וּֽ⁠סְחַר ־ כּוּשׁ֮ וּ⁠סְבָאִים֮ אַנְשֵׁ֣י מִדָּה֒ עָלַ֤יִ⁠ךְ יַעֲבֹ֨רוּ֙ וְ⁠לָ֣⁠ךְ יִֽהְי֔וּ אַחֲרַ֣יִ⁠ךְ יֵלֵ֔כוּ בַּ⁠זִּקִּ֖ים יַעֲבֹ֑רוּ וְ⁠אֵלַ֤יִ⁠ךְ יִֽשְׁתַּחֲוּוּ֙ אֵלַ֣יִ⁠ךְ יִתְפַּלָּ֔לוּ אַ֣ךְ בָּ֥⁠ךְ אֵ֛ל וְ⁠אֵ֥ין ע֖וֹד אֶ֥פֶס אֱלֹהִֽים ׃¹⁵ אָכֵ֕ן אַתָּ֖ה אֵ֣ל מִסְתַּתֵּ֑ר אֱלֹהֵ֥י יִשְׂרָאֵ֖ל מוֹשִֽׁיעַ ׃¹⁶ בּ֥וֹשׁוּ וְ⁠גַֽם ־ נִכְלְמ֖וּ כֻּלָּ֑⁠ם יַחְדָּו֙ הָלְכ֣וּ בַ⁠כְּלִמָּ֔ה חָרָשֵׁ֖י צִירִֽים ׃¹⁷ יִשְׂרָאֵל֙ נוֹשַׁ֣ע בַּ⁠יהוָ֔ה תְּשׁוּעַ֖ת עוֹלָמִ֑ים לֹא ־ תֵבֹ֥שׁוּ וְ⁠לֹא ־ תִכָּלְמ֖וּ עַד ־ ע֥וֹלְמֵי עַֽד ׃פ¹⁸ כִּ֣י כֹ֣ה אָֽמַר ־ יְ֠הוָה בּוֹרֵ֨א הַ⁠שָּׁמַ֜יִם ה֣וּא הָ⁠אֱלֹהִ֗ים יֹצֵ֨ר הָ⁠אָ֤רֶץ וְ⁠עֹשָׂ⁠הּ֙ ה֣וּא כֽוֹנְנָ֔⁠הּ לֹא ־ תֹ֥הוּ בְרָאָ֖⁠הּ לָ⁠שֶׁ֣בֶת יְצָרָ֑⁠הּ אֲנִ֥י יְהוָ֖ה וְ⁠אֵ֥ין עֽוֹד ׃¹⁹ לֹ֧א בַ⁠סֵּ֣תֶר דִּבַּ֗רְתִּי בִּ⁠מְקוֹם֙ אֶ֣רֶץ חֹ֔שֶׁךְ לֹ֥א אָמַ֛רְתִּי לְ⁠זֶ֥רַע יַעֲקֹ֖ב תֹּ֣הוּ בַקְּשׁ֑וּ⁠נִי אֲנִ֤י יְהוָה֙ דֹּבֵ֣ר צֶ֔דֶק מַגִּ֖יד מֵישָׁרִֽים ׃²⁰ הִקָּבְצ֥וּ וָ⁠בֹ֛אוּ הִֽתְנַגְּשׁ֥וּ יַחְדָּ֖ו פְּלִיטֵ֣י הַ⁠גּוֹיִ֑ם לֹ֣א יָדְע֗וּ הַ⁠נֹּֽשְׂאִים֙ אֶת ־ עֵ֣ץ פִּסְלָ֔⁠ם וּ⁠מִתְפַּלְלִ֔ים אֶל ־ אֵ֖ל לֹ֥א יוֹשִֽׁיעַ ׃²¹ הַגִּ֣ידוּ וְ⁠הַגִּ֔ישׁוּ אַ֥ף יִֽוָּעֲצ֖וּ יַחְדָּ֑ו מִ֣י הִשְׁמִיעַ֩ זֹ֨את מִ⁠קֶּ֜דֶם מֵ⁠אָ֣ז הִגִּידָ֗⁠הּ הֲ⁠ל֨וֹא אֲנִ֤י יְהוָה֙ וְ⁠אֵֽין ־ ע֤וֹד אֱלֹהִים֙ מִ⁠בַּלְעָדַ֔⁠י אֵֽל ־ צַדִּ֣יק וּ⁠מוֹשִׁ֔יעַ אַ֖יִן זוּלָתִֽ⁠י ׃²² פְּנוּ ־ אֵלַ֥⁠י וְ⁠הִוָּשְׁע֖וּ כָּל ־ אַפְסֵי ־ אָ֑רֶץ כִּ֥י אֲנִי ־ אֵ֖ל וְ⁠אֵ֥ין עֽוֹד ׃²³ בִּ֣⁠י נִשְׁבַּ֔עְתִּי יָצָ֨א מִ⁠פִּ֧⁠י צְדָקָ֛ה דָּבָ֖ר וְ⁠לֹ֣א יָשׁ֑וּב כִּי ־ לִ⁠י֙ תִּכְרַ֣ע כָּל ־ בֶּ֔רֶךְ תִּשָּׁבַ֖ע כָּל ־ לָשֽׁוֹן ׃²⁴ אַ֧ךְ בַּ⁠יהוָ֛ה לִ֥⁠י אָמַ֖ר צְדָק֣וֹת וָ⁠עֹ֑ז עָדָי⁠ו֙ יָב֣וֹא וְ⁠יֵבֹ֔שׁוּ כֹּ֖ל הַ⁠נֶּחֱרִ֥ים בּֽ⁠וֹ ׃²⁵ בַּ⁠יהוָ֛ה יִצְדְּק֥וּ וְ⁠יִֽתְהַלְל֖וּ כָּל ־ זֶ֥רַע יִשְׂרָאֵֽל ׃

¹K אושר

Chapter 46

¹ כָּרַ֥ע בֵּל֙ קֹרֵ֣ס נְב֔וֹ הָיוּ֙ עֲצַבֵּי⁠הֶ֔ם לַ⁠חַיָּ֖ה וְ⁠לַ⁠בְּהֵמָ֑ה נְשֻׂאֹתֵי⁠כֶ֣ם עֲמוּס֔וֹת מַשָּׂ֖א לַ⁠עֲיֵפָֽה ׃² קָרְס֤וּ כָֽרְעוּ֙ יַחְדָּ֔ו לֹ֥א יָכְל֖וּ מַלֵּ֣ט מַשָּׂ֑א וְ⁠נַפְשָׁ֖⁠ם בַּ⁠שְּׁבִ֥י הָלָֽכָה ׃ס³ שִׁמְע֤וּ אֵלַ⁠י֙ בֵּ֣ית יַעֲקֹ֔ב וְ⁠כָל ־ שְׁאֵרִ֖ית בֵּ֣ית יִשְׂרָאֵ֑ל הַֽ⁠עֲמֻסִים֙ מִנִּי ־ בֶ֔טֶן הַ⁠נְּשֻׂאִ֖ים מִנִּי ־ רָֽחַם ׃⁴ וְ⁠עַד ־ זִקְנָה֙ אֲנִ֣י ה֔וּא וְ⁠עַד ־ שֵיבָ֖ה אֲנִ֣י אֶסְבֹּ֑ל אֲנִ֤י עָשִׂ֨יתִי֙ וַ⁠אֲנִ֣י אֶשָּׂ֔א וַ⁠אֲנִ֥י אֶסְבֹּ֖ל וַ⁠אֲמַלֵּֽט ׃ס⁵ לְ⁠מִ֥י תְדַמְי֖וּ⁠נִי וְ⁠תַשְׁו֑וּ וְ⁠תַמְשִׁל֖וּ⁠נִי וְ⁠נִדְמֶֽה ׃⁶ הַ⁠זָּלִ֤ים זָהָב֙ מִ⁠כִּ֔יס וְ⁠כֶ֖סֶף בַּ⁠קָּנֶ֣ה יִשְׁקֹ֑לוּ יִשְׂכְּר֤וּ צוֹרֵף֙ וְ⁠יַעֲשֵׂ֣⁠הוּ אֵ֔ל יִסְגְּד֖וּ אַף ־ יִֽשְׁתַּחֲוּֽוּ ׃⁷ יִ֠שָּׂאֻ⁠הוּ עַל ־ כָּתֵ֨ף יִסְבְּלֻ֜⁠הוּ וְ⁠יַנִּיחֻ֤⁠הוּ תַחְתָּי⁠ו֙ וְ⁠יַֽעֲמֹ֔ד מִ⁠מְּקוֹמ֖⁠וֹ לֹ֣א יָמִ֑ישׁ אַף ־ יִצְעַ֤ק אֵלָי⁠ו֙ וְ⁠לֹ֣א יַעֲנֶ֔ה מִ⁠צָּרָת֖⁠וֹ לֹ֥א יוֹשִׁיעֶֽ⁠נּוּ ׃ס⁸ זִכְרוּ ־ זֹ֖את וְ⁠הִתְאֹשָׁ֑שׁוּ הָשִׁ֥יבוּ פוֹשְׁעִ֖ים עַל ־ לֵֽב ׃⁹ זִכְר֥וּ רִאשֹׁנ֖וֹת מֵ⁠עוֹלָ֑ם כִּ֣י אָנֹכִ֥י אֵל֙ וְ⁠אֵ֣ין ע֔וֹד אֱלֹהִ֖ים וְ⁠אֶ֥פֶס כָּמֽוֹ⁠נִי ׃¹⁰ מַגִּ֤יד מֵֽ⁠רֵאשִׁית֙ אַחֲרִ֔ית וּ⁠מִ⁠קֶּ֖דֶם אֲשֶׁ֣ר לֹא ־ נַעֲשׂ֑וּ אֹמֵר֙ עֲצָתִ֣⁠י תָק֔וּם וְ⁠כָל ־ חֶפְצִ֖⁠י אֶעֱשֶֽׂה ׃¹¹ קֹרֵ֤א מִ⁠מִּזְרָח֙ עַ֔יִט מֵ⁠אֶ֥רֶץ מֶרְחָ֖ק אִ֣ישׁ עֲצָתִ֑י ¹ אַף ־ דִּבַּ֨רְתִּי֙ אַף ־ אֲבִיאֶ֔⁠נָּה יָצַ֖רְתִּי אַף ־ אֶעֱשֶֽׂ⁠נָּה ׃ס¹² שִׁמְע֥וּ אֵלַ֖⁠י אַבִּ֣ירֵי לֵ֑ב הָ⁠רְחוֹקִ֖ים מִ⁠צְּדָקָֽה ׃¹³ קֵרַ֤בְתִּי צִדְקָתִ⁠י֙ לֹ֣א תִרְחָ֔ק וּ⁠תְשׁוּעָתִ֖⁠י לֹ֣א תְאַחֵ֑ר וְ⁠נָתַתִּ֤י בְ⁠צִיּוֹן֙ תְּשׁוּעָ֔ה לְ⁠יִשְׂרָאֵ֖ל תִּפְאַרְתִּֽ⁠י ׃ס

¹K עצת⁠ו

Chapter 47

¹ רְדִ֣י ׀ וּ⁠שְׁבִ֣י עַל ־ עָפָ֗ר בְּתוּלַת֙ בַּת ־ בָּבֶ֔ל שְׁבִי ־ לָ⁠אָ֥רֶץ אֵין ־ כִּסֵּ֖א בַּת ־ כַּשְׂדִּ֑ים כִּ֣י לֹ֤א תוֹסִ֨יפִי֙ יִקְרְאוּ ־ לָ֔⁠ךְ רַכָּ֖ה וַ⁠עֲנֻגָּֽה ׃² קְחִ֥י רֵחַ֖יִם וְ⁠טַ֣חֲנִי קָ֑מַח גַּלִּ֨י צַמָּתֵ֧⁠ךְ חֶשְׂפִּי ־ שֹׁ֛בֶל גַּלִּי ־ שׁ֖וֹק עִבְרִ֥י נְהָרֽוֹת ׃³ תִּגָּל֙ עֶרְוָתֵ֔⁠ךְ גַּ֥ם תֵּרָאֶ֖ה חֶרְפָּתֵ֑⁠ךְ נָקָ֣ם אֶקָּ֔ח וְ⁠לֹ֥א אֶפְגַּ֖ע אָדָֽם ׃ס⁴ גֹּאֲלֵ֕⁠נוּ יְהוָ֥ה צְבָא֖וֹת שְׁמ֑⁠וֹ קְד֖וֹשׁ יִשְׂרָאֵֽל ׃⁵ שְׁבִ֥י דוּמָ֛ם וּ⁠בֹ֥אִי בַ⁠חֹ֖שֶׁךְ בַּת ־ כַּשְׂדִּ֑ים כִּ֣י לֹ֤א תוֹסִ֨יפִי֙ יִקְרְאוּ ־ לָ֔⁠ךְ גְּבֶ֖רֶת מַמְלָכֽוֹת ׃⁶ קָצַ֣פְתִּי עַל ־ עַמִּ֗⁠י חִלַּ֨לְתִּי֙ נַחֲלָתִ֔⁠י וָ⁠אֶתְּנֵ֖⁠ם בְּ⁠יָדֵ֑⁠ךְ לֹא ־ שַׂ֤מְתְּ לָ⁠הֶם֙ רַחֲמִ֔ים עַל ־ זָקֵ֕ן הִכְבַּ֥דְתְּ עֻלֵּ֖⁠ךְ מְאֹֽד ׃⁷ וַ⁠תֹּ֣אמְרִ֔י לְ⁠עוֹלָ֖ם אֶהְיֶ֣ה גְבָ֑רֶת עַ֣ד לֹא ־ שַׂ֥מְתְּ אֵ֨לֶּה֙ עַל ־ לִבֵּ֔⁠ךְ לֹ֥א זָכַ֖רְתְּ אַחֲרִיתָֽ⁠הּ ׃ס⁸ וְ⁠עַתָּ֞ה שִׁמְעִי ־ זֹ֤את עֲדִינָה֙ הַ⁠יּוֹשֶׁ֣בֶת לָ⁠בֶ֔טַח הָ⁠אֹֽמְרָה֙ בִּ⁠לְבָ֔בָ⁠הּ אֲנִ֖י וְ⁠אַפְסִ֣⁠י ע֑וֹד לֹ֤א אֵשֵׁב֙ אַלְמָנָ֔ה וְ⁠לֹ֥א אֵדַ֖ע שְׁכֽוֹל ׃⁹ וְ⁠תָבֹאנָה֩ לָּ֨⁠ךְ שְׁתֵּי ־ אֵ֥לֶּה רֶ֛גַע בְּ⁠י֥וֹם אֶחָ֖ד שְׁכ֣וֹל וְ⁠אַלְמֹ֑ן כְּ⁠תֻמָּ⁠ם֙ בָּ֣אוּ עָלַ֔יִ⁠ךְ בְּ⁠רֹ֣ב כְּשָׁפַ֔יִ⁠ךְ בְּ⁠עָצְמַ֥ת חֲבָרַ֖יִ⁠ךְ מְאֹֽד ׃¹⁰ וַ⁠תִּבְטְחִ֣י בְ⁠רָעָתֵ֗⁠ךְ אָמַרְתְּ֙ אֵ֣ין רֹאָ֔⁠נִי חָכְמָתֵ֥⁠ךְ וְ⁠דַעְתֵּ֖⁠ךְ הִ֣יא שׁוֹבְבָ֑תֶ⁠ךְ וַ⁠תֹּאמְרִ֣י בְ⁠לִבֵּ֔⁠ךְ אֲנִ֖י וְ⁠אַפְסִ֥⁠י עֽוֹד ׃¹¹ וּ⁠בָ֧א עָלַ֣יִ⁠ךְ רָעָ֗ה לֹ֤א תֵדְעִי֙ שַׁחְרָ֔⁠הּ וְ⁠תִפֹּ֤ל עָלַ֨יִ⁠ךְ֙ הֹוָ֔ה לֹ֥א תוּכְלִ֖י כַּפְּרָ֑⁠הּ וְ⁠תָבֹ֨א עָלַ֧יִ⁠ךְ פִּתְאֹ֛ם שׁוֹאָ֖ה לֹ֥א תֵדָֽעִי ׃¹² עִמְדִי ־ נָ֤א בַ⁠חֲבָרַ֨יִ⁠ךְ֙ וּ⁠בְ⁠רֹ֣ב כְּשָׁפַ֔יִ⁠ךְ בַּ⁠אֲשֶׁ֥ר יָגַ֖עַתְּ מִ⁠נְּעוּרָ֑יִ⁠ךְ אוּלַ֛י תּוּכְלִ֥י הוֹעִ֖יל אוּלַ֥י תַּעֲרֽוֹצִי ׃¹³ נִלְאֵ֖ית בְּ⁠רֹ֣ב עֲצָתָ֑יִ⁠ךְ יַעַמְדוּ ־ נָ֨א וְ⁠יוֹשִׁיעֻ֜⁠ךְ הֹבְרֵ֣י ¹ שָׁמַ֗יִם הַֽ⁠חֹזִים֙ בַּ⁠כּ֣וֹכָבִ֔ים מֽוֹדִיעִם֙ לֶ⁠חֳדָשִׁ֔ים מֵ⁠אֲשֶׁ֥ר יָבֹ֖אוּ עָלָֽיִ⁠ךְ ׃¹⁴ הִנֵּ֨ה הָי֤וּ כְ⁠קַשׁ֙ אֵ֣שׁ שְׂרָפָ֔תַ⁠ם לֹֽא ־ יַצִּ֥ילוּ אֶת ־ נַפְשָׁ֖⁠ם מִ⁠יַּ֣ד לֶֽהָבָ֑ה אֵין ־ גַּחֶ֣לֶת לַ⁠חְמָ֔ם א֖וּר לָ⁠שֶׁ֥בֶת נֶגְדּֽ⁠וֹ ׃¹⁵ כֵּ֥ן הָיוּ ־ לָ֖⁠ךְ אֲשֶׁ֣ר יָגָ֑עַתְּ סֹחֲרַ֣יִ⁠ךְ מִ⁠נְּעוּרַ֗יִ⁠ךְ אִ֤ישׁ לְ⁠עֶבְר⁠וֹ֙ תָּע֔וּ אֵ֖ין מוֹשִׁיעֵֽ⁠ךְ ׃ס

¹K הברו

Chapter 48

¹ שִׁמְעוּ ־ זֹ֣את בֵּֽית ־ יַעֲקֹ֗ב הַ⁠נִּקְרָאִים֙ בְּ⁠שֵׁ֣ם יִשְׂרָאֵ֔ל וּ⁠מִ⁠מֵּ֥י יְהוּדָ֖ה יָצָ֑אוּ הַֽ⁠נִּשְׁבָּעִ֣ים ׀ בְּ⁠שֵׁ֣ם יְהוָ֗ה וּ⁠בֵ⁠אלֹהֵ֤י יִשְׂרָאֵל֙ יַזְכִּ֔ירוּ לֹ֥א בֶ⁠אֱמֶ֖ת וְ⁠לֹ֥א בִ⁠צְדָקָֽה ׃² כִּֽי ־ מֵ⁠עִ֤יר הַ⁠קֹּ֨דֶשׁ֙ נִקְרָ֔אוּ וְ⁠עַל ־ אֱלֹהֵ֥י יִשְׂרָאֵ֖ל נִסְמָ֑כוּ יְהוָ֥ה צְבָא֖וֹת שְׁמֽ⁠וֹ ׃ס³ הָ⁠רִֽאשֹׁנוֹת֙ מֵ⁠אָ֣ז הִגַּ֔דְתִּי וּ⁠מִ⁠פִּ֥⁠י יָצְא֖וּ וְ⁠אַשְׁמִיעֵ֑⁠ם פִּתְאֹ֥ם עָשִׂ֖יתִי וַ⁠תָּבֹֽאנָה ׃⁴ מִ⁠דַּעְתִּ֕⁠י כִּ֥י קָשֶׁ֖ה אָ֑תָּה וְ⁠גִ֤יד בַּרְזֶל֙ עָרְפֶּ֔⁠ךָ וּ⁠מִצְחֲ⁠ךָ֖ נְחוּשָֽׁה ׃⁵ וָ⁠אַגִּ֤יד לְ⁠ךָ֙ מֵ⁠אָ֔ז בְּ⁠טֶ֥רֶם תָּב֖וֹא הִשְׁמַעְתִּ֑י⁠ךָ פֶּן ־ תֹּאמַר֙ עָצְבִּ֣⁠י עָשָׂ֔⁠ם וּ⁠פִסְלִ֥⁠י וְ⁠נִסְכִּ֖⁠י צִוָּֽ⁠ם ׃⁶ שָׁמַ֤עְתָּֽ חֲזֵה֙ כֻּלָּ֔⁠הּ וְ⁠אַתֶּ֖ם הֲ⁠ל֣וֹא תַגִּ֑ידוּ הִשְׁמַעְתִּ֤י⁠ךָ חֲדָשׁוֹת֙ מֵ⁠עַ֔תָּה וּ⁠נְצֻר֖וֹת וְ⁠לֹ֥א יְדַעְתָּֽ⁠ם ׃⁷ עַתָּ֤ה נִבְרְאוּ֙ וְ⁠לֹ֣א מֵ⁠אָ֔ז וְ⁠לִ⁠פְנֵי ־ י֖וֹם וְ⁠לֹ֣א שְׁמַעְתָּ֑⁠ם פֶּן ־ תֹּאמַ֖ר הִנֵּ֥ה יְדַעְתִּֽי⁠ן ׃⁸ גַּ֣ם לֹֽא ־ שָׁמַ֗עְתָּ גַּ֚ם לֹ֣א יָדַ֔עְתָּ גַּ֕ם מֵ⁠אָ֖ז לֹא ־ פִתְּחָ֣ה אָזְנֶ֑⁠ךָ כִּ֤י יָדַ֨עְתִּי֙ בָּג֣וֹד תִּבְגּ֔וֹד וּ⁠פֹשֵׁ֥עַ מִ⁠בֶּ֖טֶן קֹ֥רָא לָֽ⁠ךְ ׃⁹ לְמַ֤עַן שְׁמִ⁠י֙ אַאֲרִ֣יךְ אַפִּ֔⁠י וּ⁠תְהִלָּתִ֖⁠י אֶחֱטָם ־ לָ֑⁠ךְ לְ⁠בִלְתִּ֖י הַכְרִיתֶֽ⁠ךָ ׃¹⁰ הִנֵּ֥ה צְרַפְתִּ֖י⁠ךָ וְ⁠לֹ֣א בְ⁠כָ֑סֶף בְּחַרְתִּ֖י⁠ךָ בְּ⁠כ֥וּר עֹֽנִי ׃¹¹ לְמַעֲנִ֧⁠י לְמַעֲנִ֛⁠י אֶעֱשֶׂ֖ה כִּ֣י אֵ֣יךְ יֵחָ֑ל וּ⁠כְבוֹדִ֖⁠י לְ⁠אַחֵ֥ר לֹֽא ־ אֶתֵּֽן ׃ס¹² שְׁמַ֤ע אֵלַ⁠י֙ יַֽעֲקֹ֔ב וְ⁠יִשְׂרָאֵ֖ל מְקֹרָאִ֑⁠י אֲנִי ־ הוּא֙ אֲנִ֣י רִאשׁ֔וֹן אַ֖ף אֲנִ֥י אַחֲרֽוֹן ׃¹³ אַף ־ יָדִ⁠י֙ יָ֣סְדָה אֶ֔רֶץ וִֽ⁠ימִינִ֖⁠י טִפְּחָ֣ה שָׁמָ֑יִם קֹרֵ֥א אֲנִ֛י אֲלֵי⁠הֶ֖ם יַעַמְד֥וּ יַחְדָּֽו ׃¹⁴ הִקָּבְצ֤וּ כֻלְּ⁠כֶם֙ וּֽ⁠שֲׁמָ֔עוּ מִ֥י בָ⁠הֶ֖ם הִגִּ֣יד אֶת ־ אֵ֑לֶּה יְהוָ֣ה אֲהֵב֔⁠וֹ יַעֲשֶׂ֤ה חֶפְצ⁠וֹ֙ בְּ⁠בָבֶ֔ל וּ⁠זְרֹע֖⁠וֹ כַּשְׂדִּֽים ׃¹⁵ אֲנִ֥י אֲנִ֛י דִּבַּ֖רְתִּי אַף ־ קְרָאתִ֑י⁠ו הֲבִיאֹתִ֖י⁠ו וְ⁠הִצְלִ֥יחַ דַּרְכּֽ⁠וֹ ׃¹⁶ קִרְב֧וּ אֵלַ֣⁠י שִׁמְעוּ ־ זֹ֗את לֹ֤א מֵ⁠רֹאשׁ֙ בַּ⁠סֵּ֣תֶר דִּבַּ֔רְתִּי מֵ⁠עֵ֥ת הֱיוֹתָ֖⁠הּ שָׁ֣ם אָ֑נִי וְ⁠עַתָּ֗ה אֲדֹנָ֧⁠י יְהוִ֛ה שְׁלָחַ֖⁠נִי וְ⁠רוּחֽ⁠וֹ ׃פ¹⁷ כֹּֽה ־ אָמַ֧ר יְהוָ֛ה גֹּאַלְ⁠ךָ֖ קְד֣וֹשׁ יִשְׂרָאֵ֑ל אֲנִ֨י יְהוָ֤ה אֱלֹהֶ֨י⁠ךָ֙ מְלַמֶּדְ⁠ךָ֣ לְ⁠הוֹעִ֔יל מַדְרִֽיכֲ⁠ךָ֖ בְּ⁠דֶ֥רֶךְ תֵּלֵֽךְ ׃¹⁸ ל֥וּא הִקְשַׁ֖בְתָּ לְ⁠מִצְוֺתָ֑⁠י וַ⁠יְהִ֤י כַ⁠נָּהָר֙ שְׁלוֹמֶ֔⁠ךָ וְ⁠צִדְקָתְ⁠ךָ֖ כְּ⁠גַלֵּ֥י הַ⁠יָּֽם ׃¹⁹ וַ⁠יְהִ֤י כַ⁠חוֹל֙ זַרְעֶ֔⁠ךָ וְ⁠צֶאֱצָאֵ֥י מֵעֶ֖י⁠ךָ כִּ⁠מְעֹתָ֑י⁠ו לֹֽא ־ יִכָּרֵ֧ת וְֽ⁠לֹא ־ יִשָּׁמֵ֛ד שְׁמ֖⁠וֹ מִ⁠לְּ⁠פָנָֽ⁠י ׃²⁰ צְא֣וּ מִ⁠בָּבֶל֮ בִּרְח֣וּ מִ⁠כַּשְׂדִּים֒ בְּ⁠ק֣וֹל רִנָּ֗ה הַגִּ֤ידוּ הַשְׁמִ֨יעוּ֙ זֹ֔את הוֹצִיא֖וּ⁠הָ עַד ־ קְצֵ֣ה הָ⁠אָ֑רֶץ אִמְר֕וּ גָּאַ֥ל יְהוָ֖ה עַבְדּ֥⁠וֹ יַעֲקֹֽב ׃²¹ וְ⁠לֹ֣א צָמְא֗וּ בָּ⁠חֳרָבוֹת֙ הֽוֹלִיכָ֔⁠ם מַ֥יִם מִ⁠צּ֖וּר הִזִּ֣יל לָ֑⁠מוֹ וַ⁠יִּ֨בְקַע ־ צ֔וּר וַ⁠יָּזֻ֖בוּ מָֽיִם ׃²² אֵ֣ין שָׁל֔וֹם אָמַ֥ר יְהוָ֖ה לָ⁠רְשָׁעִֽים ׃ס

Chapter 49

¹ שִׁמְע֤וּ אִיִּים֙ אֵלַ֔⁠י וְ⁠הַקְשִׁ֥יבוּ לְאֻמִּ֖ים מֵ⁠רָח֑וֹק יְהוָה֙ מִ⁠בֶּ֣טֶן קְרָאָ֔⁠נִי מִ⁠מְּעֵ֥י אִמִּ֖⁠י הִזְכִּ֥יר שְׁמִֽ⁠י ׃² וַ⁠יָּ֤שֶׂם פִּ⁠י֙ כְּ⁠חֶ֣רֶב חַדָּ֔ה בְּ⁠צֵ֥ל יָד֖⁠וֹ הֶחְבִּיאָ֑⁠נִי וַ⁠יְשִׂימֵ֨⁠נִי֙ לְ⁠חֵ֣ץ בָּר֔וּר בְּ⁠אַשְׁפָּת֖⁠וֹ הִסְתִּירָֽ⁠נִי ׃³ וַ⁠יֹּ֥אמֶר לִ֖⁠י עַבְדִּ⁠י ־ אָ֑תָּה יִשְׂרָאֵ֕ל אֲשֶׁר ־ בְּ⁠ךָ֖ אֶתְפָּאָֽר ׃⁴ וַ⁠אֲנִ֤י אָמַ֨רְתִּי֙ לְ⁠רִ֣יק יָגַ֔עְתִּי לְ⁠תֹ֥הוּ וְ⁠הֶ֖בֶל כֹּחִ֣⁠י כִלֵּ֑יתִי אָכֵן֙ מִשְׁפָּטִ֣⁠י אֶת ־ יְהוָ֔ה וּ⁠פְעֻלָּתִ֖⁠י אֶת ־ אֱלֹהָֽ⁠י ׃⁵ וְ⁠עַתָּ֣ה ׀ אָמַ֣ר יְהוָ֗ה יֹצְרִ֤⁠י מִ⁠בֶּ֨טֶן֙ לְ⁠עֶ֣בֶד ל֔⁠וֹ לְ⁠שׁוֹבֵ֤ב יַֽעֲקֹב֙ אֵלָ֔י⁠ו וְ⁠יִשְׂרָאֵ֖ל ל֣וֹ ¹ יֵאָסֵ֑ף וְ⁠אֶכָּבֵד֙ בְּ⁠עֵינֵ֣י יְהוָ֔ה וֵ⁠אלֹהַ֖⁠י הָיָ֥ה עֻזִּֽ⁠י ׃⁶ וַ⁠יֹּ֗אמֶר נָקֵ֨ל מִֽ⁠הְיוֹתְ⁠ךָ֥ לִ⁠י֙ עֶ֔בֶד לְ⁠הָקִים֙ אֶת ־ שִׁבְטֵ֣י יַעֲקֹ֔ב ו⁠נצירי ² יִשְׂרָאֵ֖ל לְ⁠הָשִׁ֑יב וּ⁠נְתַתִּ֨י⁠ךָ֙ לְ⁠א֣וֹר גּוֹיִ֔ם לִֽ⁠הְי֥וֹת יְשׁוּעָתִ֖⁠י עַד ־ קְצֵ֥ה הָ⁠אָֽרֶץ ׃ס⁷ כֹּ֣ה אָֽמַר ־ יְהוָה֩ גֹּאֵ֨ל יִשְׂרָאֵ֜ל קְדוֹשׁ֗⁠וֹ לִ⁠בְזֹה ־ נֶ֜פֶשׁ לִ⁠מְתָ֤עֵֽב גּוֹי֙ לְ⁠עֶ֣בֶד מֹשְׁלִ֔ים מְלָכִים֙ יִרְא֣וּ וָ⁠קָ֔מוּ שָׂרִ֖ים וְ⁠יִֽשְׁתַּחֲוּ֑וּ לְמַ֤עַן יְהוָה֙ אֲשֶׁ֣ר נֶאֱמָ֔ן קְדֹ֥שׁ יִשְׂרָאֵ֖ל וַ⁠יִּבְחָרֶֽ⁠ךָּ ׃⁸ כֹּ֣ה ׀ אָמַ֣ר יְהוָ֗ה בְּ⁠עֵ֤ת רָצוֹן֙ עֲנִיתִ֔י⁠ךָ וּ⁠בְ⁠י֥וֹם יְשׁוּעָ֖ה עֲזַרְתִּ֑י⁠ךָ וְ⁠אֶצָּרְ⁠ךָ֗ וְ⁠אֶתֶּנְ⁠ךָ֙ לִ⁠בְרִ֣ית עָ֔ם לְ⁠הָקִ֣ים אֶ֔רֶץ לְ⁠הַנְחִ֖יל נְחָל֥וֹת שֹׁמֵמֽוֹת ׃⁹ לֵ⁠אמֹ֤ר לַֽ⁠אֲסוּרִים֙ צֵ֔אוּ לַ⁠אֲשֶׁ֥ר בַּ⁠חֹ֖שֶׁךְ הִגָּל֑וּ עַל ־ דְּרָכִ֣ים יִרְע֔וּ וּ⁠בְ⁠כָל ־ שְׁפָיִ֖ים מַרְעִיתָֽ⁠ם ׃¹⁰ לֹ֤א יִרְעָ֨בוּ֙ וְ⁠לֹ֣א יִצְמָ֔אוּ וְ⁠לֹא ־ יַכֵּ֥⁠ם שָׁרָ֖ב וָ⁠שָׁ֑מֶשׁ כִּי ־ מְרַחֲמָ֣⁠ם יְנַהֲגֵ֔⁠ם וְ⁠עַל ־ מַבּ֥וּעֵי מַ֖יִם יְנַהֲלֵֽ⁠ם ׃¹¹ וְ⁠שַׂמְתִּ֥י כָל ־ הָרַ֖⁠י לַ⁠דָּ֑רֶךְ וּ⁠מְסִלֹּתַ֖⁠י יְרֻמֽוּ⁠ן ׃¹² הִנֵּה ־ אֵ֕לֶּה מֵ⁠רָח֖וֹק יָבֹ֑אוּ וְ⁠הִֽנֵּה ־ אֵ֨לֶּה֙ מִ⁠צָּפ֣וֹן וּ⁠מִ⁠יָּ֔ם וְ⁠אֵ֖לֶּה מֵ⁠אֶ֥רֶץ סִינִֽים ׃¹³ רָנּ֤וּ שָׁמַ֨יִם֙ וְ⁠גִ֣ילִי אָ֔רֶץ וּפִצְח֥וּ ³ הָרִ֖ים רִנָּ֑ה כִּֽי ־ נִחַ֤ם יְהוָה֙ עַמּ֔⁠וֹ וַ⁠עֲנִיָּ֖⁠ו יְרַחֵֽם ׃ס¹⁴ וַ⁠תֹּ֥אמֶר צִיּ֖וֹן עֲזָבַ֣⁠נִי יְהוָ֑ה וַ⁠אדֹנָ֖⁠י שְׁכֵחָֽ⁠נִי ׃¹⁵ הֲ⁠תִשְׁכַּ֤ח אִשָּׁה֙ עוּלָ֔⁠הּ מֵ⁠רַחֵ֖ם בֶּן ־ בִּטְנָ֑⁠הּ גַּם ־ אֵ֣לֶּה תִשְׁכַּ֔חְנָה וְ⁠אָנֹכִ֖י לֹ֥א אֶשְׁכָּחֵֽ⁠ךְ ׃¹⁶ הֵ֥ן עַל ־ כַּפַּ֖יִם חַקֹּתִ֑י⁠ךְ חוֹמֹתַ֥יִ⁠ךְ נֶגְדִּ֖⁠י תָּמִֽיד ׃¹⁷ מִֽהֲר֖וּ בָּנָ֑יִ⁠ךְ מְהָֽרְסַ֥יִ⁠ךְ וּ⁠מַחֲרִבַ֖יִ⁠ךְ מִמֵּ֥⁠ךְ יֵצֵֽאוּ ׃¹⁸ שְׂאִֽי ־ סָבִ֤יב עֵינַ֨יִ⁠ךְ֙ וּ⁠רְאִ֔י כֻּלָּ֖⁠ם נִקְבְּצ֣וּ בָֽאוּ ־ לָ֑⁠ךְ חַי ־ אָ֣נִי נְאֻם ־ יְהוָ֗ה כִּ֤י כֻלָּ⁠ם֙ כָּ⁠עֲדִ֣י תִלְבָּ֔שִׁי וּֽ⁠תְקַשְּׁרִ֖י⁠ם כַּ⁠כַּלָּֽה ׃¹⁹ כִּ֤י חָרְבֹתַ֨יִ⁠ךְ֙ וְ⁠שֹׁ֣מְמֹתַ֔יִ⁠ךְ וְ⁠אֶ֖רֶץ הֲרִֽסֻתֵ֑י⁠ךְ כִּ֤י עַתָּה֙ תֵּצְרִ֣י מִ⁠יּוֹשֵׁ֔ב וְ⁠רָחֲק֖וּ מְבַלְּעָֽיִ⁠ךְ ׃²⁰ ע֚וֹד יֹאמְר֣וּ בְ⁠אָזְנַ֔יִ⁠ךְ בְּנֵ֖י שִׁכֻּלָ֑יִ⁠ךְ צַר ־ לִ֥⁠י הַ⁠מָּק֖וֹם גְּשָׁ⁠ה ־ לִּ֥⁠י וְ⁠אֵשֵֽׁבָה ׃²¹ וְ⁠אָמַ֣רְתְּ בִּ⁠לְבָבֵ֗⁠ךְ מִ֤י יָֽלַד ־ לִ⁠י֙ אֶת ־ אֵ֔לֶּה וַ⁠אֲנִ֥י שְׁכוּלָ֖ה וְ⁠גַלְמוּדָ֑ה גֹּלָ֣ה ׀ וְ⁠סוּרָ֗ה וְ⁠אֵ֨לֶּה֙ מִ֣י גִדֵּ֔ל הֵ֤ן אֲנִי֙ נִשְׁאַ֣רְתִּי לְ⁠בַדִּ֔⁠י אֵ֖לֶּה אֵיפֹ֥ה הֵֽם ׃פ²² כֹּֽה ־ אָמַ֞ר אֲדֹנָ֣⁠י יְהוִ֗ה הִנֵּ֨ה אֶשָּׂ֤א אֶל ־ גּוֹיִם֙ יָדִ֔⁠י וְ⁠אֶל ־ עַמִּ֖ים אָרִ֣ים נִסִּ֑⁠י וְ⁠הֵבִ֤יאוּ בָנַ֨יִ⁠ךְ֙ בְּ⁠חֹ֔צֶן וּ⁠בְנֹתַ֖יִ⁠ךְ עַל ־ כָּתֵ֥ף תִּנָּשֶֽׂאנָה ׃²³ וְ⁠הָי֨וּ מְלָכִ֜ים אֹֽמְנַ֗יִ⁠ךְ וְ⁠שָׂרֽוֹתֵי⁠הֶם֙ מֵינִ֣יקֹתַ֔יִ⁠ךְ אַפַּ֗יִם אֶ֚רֶץ יִשְׁתַּ֣חֲווּ לָ֔⁠ךְ וַ⁠עֲפַ֥ר רַגְלַ֖יִ⁠ךְ יְלַחֵ֑כוּ וְ⁠יָדַ֨עַתְּ֙ כִּֽי ־ אֲנִ֣י יְהוָ֔ה אֲשֶׁ֥ר לֹֽא ־ יֵבֹ֖שׁוּ קוָֹֽ⁠י ׃ס²⁴ הֲ⁠יֻקַּ֥ח מִ⁠גִּבּ֖וֹר מַלְק֑וֹחַ וְ⁠אִם ־ שְׁבִ֥י צַדִּ֖יק יִמָּלֵֽט ׃²⁵ כִּי ־ כֹ֣ה ׀ אָמַ֣ר יְהוָ֗ה גַּם ־ שְׁבִ֤י גִבּוֹר֙ יֻקָּ֔ח וּ⁠מַלְק֥וֹחַ עָרִ֖יץ יִמָּלֵ֑ט וְ⁠אֶת ־ יְרִיבֵ⁠ךְ֙ אָנֹכִ֣י אָרִ֔יב וְ⁠אֶת ־ בָּנַ֖יִ⁠ךְ אָנֹכִ֥י אוֹשִֽׁיעַ ׃²⁶ וְ⁠הַאֲכַלְתִּ֤י אֶת ־ מוֹנַ֨יִ⁠ךְ֙ אֶת ־ בְּשָׂרָ֔⁠ם וְ⁠כֶ⁠עָסִ֖יס דָּמָ֣⁠ם יִשְׁכָּר֑וּ⁠ן וְ⁠יָדְע֣וּ כָל ־ בָּשָׂ֗ר כִּ֣י אֲנִ֤י יְהוָה֙ מֽוֹשִׁיעֵ֔⁠ךְ וְ⁠גֹאֲלֵ֖⁠ךְ אֲבִ֥יר יַעֲקֹֽב ׃ס

¹K לא

²K ו⁠נצירי

³K יפצחו

Chapter 50

¹ כֹּ֣ה ׀ אָמַ֣ר יְהוָ֗ה אֵ֣י זֶ֠ה סֵ֣פֶר כְּרִית֤וּת אִמְּ⁠כֶם֙ אֲשֶׁ֣ר שִׁלַּחְתִּ֔י⁠הָ א֚וֹ מִ֣י מִ⁠נּוֹשַׁ֔⁠י אֲשֶׁר ־ מָכַ֥רְתִּי אֶתְ⁠כֶ֖ם ל֑⁠וֹ הֵ֤ן בַּ⁠עֲוֺנֹֽתֵי⁠כֶם֙ נִמְכַּרְתֶּ֔ם וּ⁠בְ⁠פִשְׁעֵי⁠כֶ֖ם שֻׁלְּחָ֥ה אִמְּ⁠כֶֽם ׃² מַדּ֨וּעַ בָּ֜אתִי וְ⁠אֵ֣ין אִ֗ישׁ קָרָֽאתִי֮ וְ⁠אֵ֣ין עוֹנֶה֒ הֲ⁠קָצ֨וֹר קָצְרָ֤ה יָדִ⁠י֙ מִ⁠פְּד֔וּת וְ⁠אִם ־ אֵֽין ־ בִּ֥⁠י כֹ֖חַ לְ⁠הַצִּ֑יל הֵ֣ן בְּ⁠גַעֲרָתִ֞⁠י אַחֲרִ֣יב יָ֗ם אָשִׂ֤ים נְהָרוֹת֙ מִדְבָּ֔ר תִּבְאַ֤שׁ דְּגָתָ⁠ם֙ מֵ⁠אֵ֣ין מַ֔יִם וְ⁠תָמֹ֖ת בַּ⁠צָּמָֽא ׃³ אַלְבִּ֥ישׁ שָׁמַ֖יִם קַדְר֑וּת וְ⁠שַׂ֖ק אָשִׂ֥ים כְּסוּתָֽ⁠ם ׃ס⁴ אֲדֹנָ֣⁠י יְהֹוִ֗ה נָ֤תַן לִ⁠י֙ לְשׁ֣וֹן לִמּוּדִ֔ים לָ⁠דַ֛עַת לָ⁠ע֥וּת אֶת ־ יָעֵ֖ף דָּבָ֑ר יָעִ֣יר ׀ בַּ⁠בֹּ֣קֶר בַּ⁠בֹּ֗קֶר יָעִ֥יר לִ⁠י֙ אֹ֔זֶן לִ⁠שְׁמֹ֖עַ כַּ⁠לִּמּוּדִֽים ׃⁵ אֲדֹנָ֤⁠י יְהוִה֙ פָּתַֽח ־ לִ֣⁠י אֹ֔זֶן וְ⁠אָנֹכִ֖י לֹ֣א מָרִ֑יתִי אָח֖וֹר לֹ֥א נְסוּגֹֽתִי ׃⁶ גֵּוִ⁠י֙ נָתַ֣תִּי לְ⁠מַכִּ֔ים וּ⁠לְחָיַ֖⁠י לְ⁠מֹֽרְטִ֑ים פָּנַ⁠י֙ לֹ֣א הִסְתַּ֔רְתִּי מִ⁠כְּלִמּ֖וֹת וָ⁠רֹֽק ׃⁷ וַ⁠אדֹנָ֤⁠י יְהוִה֙ יַֽעֲזָר ־ לִ֔⁠י עַל ־ כֵּ֖ן לֹ֣א נִכְלָ֑מְתִּי עַל ־ כֵּ֞ן שַׂ֤מְתִּי פָנַ⁠י֙ כַּֽ⁠חַלָּמִ֔ישׁ וָ⁠אֵדַ֖ע כִּי ־ לֹ֥א אֵבֽוֹשׁ ׃⁸ קָרוֹב֙ מַצְדִּיקִ֔⁠י מִֽי ־ יָרִ֥יב אִתִּ֖⁠י נַ֣עַמְדָה יָּ֑חַד מִֽי ־ בַ֥עַל מִשְׁפָּטִ֖⁠י יִגַּ֥שׁ אֵלָֽ⁠י ׃⁹ הֵ֣ן אֲדֹנָ֤⁠י יְהוִה֙ יַֽעֲזָר ־ לִ֔⁠י מִי ־ ה֖וּא יַרְשִׁיעֵ֑⁠נִי הֵ֤ן כֻּלָּ⁠ם֙ כַּ⁠בֶּ֣גֶד יִבְל֔וּ עָ֖שׁ יֹאכְלֵֽ⁠ם ׃¹⁰ מִ֤י בָ⁠כֶם֙ יְרֵ֣א יְהוָ֔ה שֹׁמֵ֖עַ בְּ⁠ק֣וֹל עַבְדּ֑⁠וֹ אֲשֶׁ֣ר ׀ הָלַ֣ךְ חֲשֵׁכִ֗ים וְ⁠אֵ֥ין נֹ֨גַהּ֙ ל֔⁠וֹ יִבְטַח֙ בְּ⁠שֵׁ֣ם יְהוָ֔ה וְ⁠יִשָּׁעֵ֖ן בֵּ⁠אלֹהָֽי⁠ו ׃¹¹ הֵ֧ן כֻּלְּ⁠כֶ֛ם קֹ֥דְחֵי אֵ֖שׁ מְאַזְּרֵ֣י זִיק֑וֹת לְכ֣וּ ׀ בְּ⁠א֣וּר אֶשְׁ⁠כֶ֗ם וּ⁠בְ⁠זִיקוֹת֙ בִּֽעַרְתֶּ֔ם מִ⁠יָּדִ⁠י֙ הָיְתָה ־ זֹּ֣את לָ⁠כֶ֔ם לְ⁠מַעֲצֵבָ֖ה תִּשְׁכָּבֽוּ⁠ן ׃פ

Chapter 51

¹ שִׁמְע֥וּ אֵלַ֛⁠י רֹ֥דְפֵי צֶ֖דֶק מְבַקְשֵׁ֣י יְהוָ֑ה הַבִּ֨יטוּ֙ אֶל ־ צ֣וּר חֻצַּבְתֶּ֔ם וְ⁠אֶל ־ מַקֶּ֥בֶת בּ֖וֹר נֻקַּרְתֶּֽם ׃² הַבִּ֨יטוּ֙ אֶל ־ אַבְרָהָ֣ם אֲבִי⁠כֶ֔ם וְ⁠אֶל ־ שָׂרָ֖ה תְּחוֹלֶלְ⁠כֶ֑ם כִּי ־ אֶחָ֣ד קְרָאתִ֔י⁠ו וַ⁠אֲבָרְכֵ֖⁠הוּ וְ⁠אַרְבֵּֽ⁠הוּ ׃ס³ כִּֽי ־ נִחַ֨ם יְהוָ֜ה צִיּ֗וֹן נִחַם֙ כָּל ־ חָרְבֹתֶ֔י⁠הָ וַ⁠יָּ֤שֶׂם מִדְבָּרָ⁠הּ֙ כְּ⁠עֵ֔דֶן וְ⁠עַרְבָתָ֖⁠הּ כְּ⁠גַן ־ יְהוָ֑ה שָׂשׂ֤וֹן וְ⁠שִׂמְחָה֙ יִמָּ֣צֵא בָ֔⁠הּ תּוֹדָ֖ה וְ⁠ק֥וֹל זִמְרָֽה ׃ס⁴ הַקְשִׁ֤יבוּ אֵלַ⁠י֙ עַמִּ֔⁠י וּ⁠לְאוּמִּ֖⁠י אֵלַ֣⁠י הַאֲזִ֑ינוּ כִּ֤י תוֹרָה֙ מֵ⁠אִתִּ֣⁠י תֵצֵ֔א וּ⁠מִשְׁפָּטִ֔⁠י לְ⁠א֥וֹר עַמִּ֖ים אַרְגִּֽיעַ ׃⁵ קָר֤וֹב צִדְקִ⁠י֙ יָצָ֣א יִשְׁעִ֔⁠י וּ⁠זְרֹעַ֖⁠י עַמִּ֣ים יִשְׁפֹּ֑טוּ אֵלַ⁠י֙ אִיִּ֣ים יְקַוּ֔וּ וְ⁠אֶל ־ זְרֹעִ֖⁠י יְיַחֵלֽוּ⁠ן ׃⁶ שְׂאוּ֩ לַ⁠שָּׁמַ֨יִם עֵֽינֵי⁠כֶ֜ם וְֽ⁠הַבִּ֧יטוּ אֶל ־ הָ⁠אָ֣רֶץ מִ⁠תַּ֗חַת כִּֽי ־ שָׁמַ֜יִם כֶּ⁠עָשָׁ֤ן נִמְלָ֨חוּ֙ וְ⁠הָ⁠אָ֨רֶץ֙ כַּ⁠בֶּ֣גֶד תִּבְלֶ֔ה וְ⁠יֹשְׁבֶ֖י⁠הָ כְּמוֹ ־ כֵ֣ן יְמוּת֑וּ⁠ן וִ⁠ישֽׁוּעָתִ⁠י֙ לְ⁠עוֹלָ֣ם תִּֽהְיֶ֔ה וְ⁠צִדְקָתִ֖⁠י לֹ֥א תֵחָֽת ׃ס⁷ שִׁמְע֤וּ אֵלַ⁠י֙ יֹ֣דְעֵי צֶ֔דֶק עַ֖ם תּוֹרָתִ֣⁠י בְ⁠לִבָּ֑⁠ם אַל ־ תִּֽירְאוּ֙ חֶרְפַּ֣ת אֱנ֔וֹשׁ וּ⁠מִ⁠גִּדֻּפֹתָ֖⁠ם אַל ־ תֵּחָֽתּוּ ׃⁸ כִּ֤י כַ⁠בֶּ֨גֶד֙ יֹאכְלֵ֣⁠ם עָ֔שׁ וְ⁠כַ⁠צֶּ֖מֶר יֹאכְלֵ֣⁠ם סָ֑ס וְ⁠צִדְקָתִ⁠י֙ לְ⁠עוֹלָ֣ם תִּֽהְיֶ֔ה וִ⁠ישׁוּעָתִ֖⁠י לְ⁠ד֥וֹר דּוֹרִֽים ׃ס⁹ עוּרִ֨י עוּרִ֤י לִבְשִׁי ־ עֹז֙ זְר֣וֹעַ יְהוָ֔ה ע֚וּרִי כִּ֣⁠ימֵי קֶ֔דֶם דֹּר֖וֹת עוֹלָמִ֑ים הֲ⁠ל֥וֹא אַתְּ ־ הִ֛יא הַ⁠מַּחְצֶ֥בֶת רַ֖הַב מְחוֹלֶ֥לֶת תַּנִּֽין ׃¹⁰ הֲ⁠ל֤וֹא אַתְּ ־ הִיא֙ הַ⁠מַּחֲרֶ֣בֶת יָ֔ם מֵ֖י תְּה֣וֹם רַבָּ֑ה הַ⁠שָּׂ֨מָה֙ מַֽעֲמַקֵּי ־ יָ֔ם דֶּ֖רֶךְ לַ⁠עֲבֹ֥ר גְּאוּלִֽים ׃¹¹ וּ⁠פְדוּיֵ֨י יְהוָ֜ה יְשׁוּב֗וּ⁠ן וּ⁠בָ֤אוּ צִיּוֹן֙ בְּ⁠רִנָּ֔ה וְ⁠שִׂמְחַ֥ת עוֹלָ֖ם עַל ־ רֹאשָׁ֑⁠ם שָׂשׂ֤וֹן וְ⁠שִׂמְחָה֙ יַשִּׂיג֔וּ⁠ן נָ֖סוּ יָג֥וֹן וַ⁠אֲנָחָֽה ׃ס¹² אָנֹכִ֧י אָנֹכִ֛י ה֖וּא מְנַחֶמְ⁠כֶ֑ם מִֽי ־ אַ֤תְּ וַ⁠תִּֽירְאִי֙ מֵ⁠אֱנ֣וֹשׁ יָמ֔וּת וּ⁠מִ⁠בֶּן ־ אָדָ֖ם חָצִ֥יר יִנָּתֵֽן ׃¹³ וַ⁠תִּשְׁכַּ֞ח יְהוָ֣ה עֹשֶׂ֗⁠ךָ נוֹטֶ֣ה שָׁמַיִם֮ וְ⁠יֹסֵ֣ד אָרֶץ֒ וַ⁠תְּפַחֵ֨ד תָּמִ֜יד כָּל ־ הַ⁠יּ֗וֹם מִ⁠פְּנֵי֙ חֲמַ֣ת הַ⁠מֵּצִ֔יק כַּ⁠אֲשֶׁ֥ר כּוֹנֵ֖ן לְ⁠הַשְׁחִ֑ית וְ⁠אַיֵּ֖ה חֲמַ֥ת הַ⁠מֵּצִֽיק ׃¹⁴ מִהַ֥ר צֹעֶ֖ה לְ⁠הִפָּתֵ֑חַ וְ⁠לֹא ־ יָמ֣וּת לַ⁠שַּׁ֔חַת וְ⁠לֹ֥א יֶחְסַ֖ר לַחְמֽ⁠וֹ ׃¹⁵ וְ⁠אָֽנֹכִי֙ יְהוָ֣ה אֱלֹהֶ֔י⁠ךָ רֹגַ֣ע הַ⁠יָּ֔ם וַ⁠יֶּהֱמ֖וּ גַּלָּ֑י⁠ו יְהוָ֥ה צְבָא֖וֹת שְׁמֽ⁠וֹ ׃¹⁶ וָ⁠אָשִׂ֤ים דְּבָרַ⁠י֙ בְּ⁠פִ֔י⁠ךָ וּ⁠בְ⁠צֵ֥ל יָדִ֖⁠י כִּסִּיתִ֑י⁠ךָ לִ⁠נְטֹ֤עַ שָׁמַ֨יִם֙ וְ⁠לִ⁠יסֹ֣ד אָ֔רֶץ וְ⁠לֵ⁠אמֹ֥ר לְ⁠צִיּ֖וֹן עַמִּ⁠י ־ אָֽתָּה ׃ס¹⁷ הִתְעוֹרְרִ֣י הִֽתְעוֹרְרִ֗י ק֚וּמִי יְר֣וּשָׁלִַ֔ם אֲשֶׁ֥ר שָׁתִ֛ית מִ⁠יַּ֥ד יְהוָ֖ה אֶת ־ כּ֣וֹס חֲמָת֑⁠וֹ אֶת ־ קֻבַּ֜עַת כּ֧וֹס הַ⁠תַּרְעֵלָ֛ה שָׁתִ֖ית מָצִֽית ׃¹⁸ אֵין ־ מְנַהֵ֣ל לָ֔⁠הּ מִ⁠כָּל ־ בָּנִ֖ים יָלָ֑דָה וְ⁠אֵ֤ין מַחֲזִיק֙ בְּ⁠יָדָ֔⁠הּ מִ⁠כָּל ־ בָּנִ֖ים גִּדֵּֽלָה ׃¹⁹ שְׁתַּ֤יִם הֵ֨נָּה֙ קֹֽרְאֹתַ֔יִ⁠ךְ מִ֖י יָנ֣וּד לָ֑⁠ךְ הַ⁠שֹּׁ֧ד וְ⁠הַ⁠שֶּׁ֛בֶר וְ⁠הָ⁠רָעָ֥ב וְ⁠הַ⁠חֶ֖רֶב מִ֥י אֲנַחֲמֵֽ⁠ךְ ׃²⁰ בָּנַ֜יִ⁠ךְ עֻלְּפ֥וּ שָׁכְב֛וּ בְּ⁠רֹ֥אשׁ כָּל ־ חוּצ֖וֹת כְּ⁠ת֣וֹא מִכְמָ֑ר הַֽ⁠מְלֵאִ֥ים חֲמַת ־ יְהוָ֖ה גַּעֲרַ֥ת אֱלֹהָֽיִ⁠ךְ ׃²¹ לָ⁠כֵ֛ן שִׁמְעִי ־ נָ֥א זֹ֖את עֲנִיָּ֑ה וּ⁠שְׁכֻרַ֖ת וְ⁠לֹ֥א מִ⁠יָּֽיִן ׃ס²² כֹּֽה ־ אָמַ֞ר אֲדֹנַ֣יִ⁠ךְ יְהוָ֗ה וֵ⁠אלֹהַ֨יִ⁠ךְ֙ יָרִ֣יב עַמּ֔⁠וֹ הִנֵּ֥ה לָקַ֛חְתִּי מִ⁠יָּדֵ֖⁠ךְ אֶת ־ כּ֣וֹס הַ⁠תַּרְעֵלָ֑ה אֶת ־ קֻבַּ֨עַת֙ כּ֣וֹס חֲמָתִ֔⁠י לֹא ־ תוֹסִ֥יפִי לִ⁠שְׁתּוֹתָ֖⁠הּ עֽוֹד ׃²³ וְ⁠שַׂמְתִּ֨י⁠הָ֙ בְּ⁠יַד ־ מוֹגַ֔יִ⁠ךְ אֲשֶׁר ־ אָמְר֥וּ לְ⁠נַפְשֵׁ֖⁠ךְ שְׁחִ֣י וְ⁠נַעֲבֹ֑רָה וַ⁠תָּשִׂ֤ימִי כָ⁠אָ֨רֶץ֙ גֵּוֵ֔⁠ךְ וְ⁠כַ⁠ח֖וּץ לַ⁠עֹבְרִֽים ׃ס

Chapter 52

¹ עוּרִ֥י עוּרִ֛י לִבְשִׁ֥י עֻזֵּ֖⁠ךְ צִיּ֑וֹן לִבְשִׁ֣י ׀ בִּגְדֵ֣י תִפְאַרְתֵּ֗⁠ךְ יְרוּשָׁלִַ֨ם֙ עִ֣יר הַ⁠קֹּ֔דֶשׁ כִּ֣י לֹ֥א יוֹסִ֛יף יָבֹא ־ בָ֥⁠ךְ ע֖וֹד עָרֵ֥ל וְ⁠טָמֵֽא ׃² הִתְנַעֲרִ֧י מֵ⁠עָפָ֛ר ק֥וּמִי שְּׁבִ֖י יְרֽוּשָׁלִָ֑ם הִֽתְפַּתְּחִי֙ ¹ מוֹסְרֵ֣י צַוָּארֵ֔⁠ךְ שְׁבִיָּ֖ה בַּת ־ צִיּֽוֹן ׃ס³ כִּֽי ־ כֹה֙ אָמַ֣ר יְהוָ֔ה חִנָּ֖ם נִמְכַּרְתֶּ֑ם וְ⁠לֹ֥א בְ⁠כֶ֖סֶף תִּגָּאֵֽלוּ ׃⁴ כִּ֣י כֹ֤ה אָמַר֙ אֲדֹנָ֣⁠י יְהוִ֔ה מִצְרַ֛יִם יָֽרַד ־ עַמִּ֥⁠י בָ⁠רִֽאשֹׁנָ֖ה לָ⁠ג֣וּר שָׁ֑ם וְ⁠אַשּׁ֖וּר בְּ⁠אֶ֥פֶס עֲשָׁקֽ⁠וֹ ׃⁵ וְ⁠עַתָּ֤ה מי ־ ל⁠י ־ פֹה֙ נְאֻם ־ יְהוָ֔ה כִּֽי ־ לֻקַּ֥ח עַמִּ֖⁠י חִנָּ֑ם מֹשְׁלָ֤יו ² יְהֵילִ֨ילוּ֙ נְאֻם ־ יְהוָ֔ה וְ⁠תָמִ֥יד כָּל ־ הַ⁠יּ֖וֹם שְׁמִ֥⁠י מִנֹּאָֽץ ׃⁶ לָ⁠כֵ֛ן יֵדַ֥ע עַמִּ֖⁠י שְׁמִ֑⁠י לָ⁠כֵן֙ בַּ⁠יּ֣וֹם הַ⁠ה֔וּא כִּֽי ־ אֲנִי ־ ה֥וּא הַֽ⁠מְדַבֵּ֖ר הִנֵּֽ⁠נִי ׃⁷ מַה ־ נָּאו֨וּ עַל ־ הֶ⁠הָרִ֜ים רַגְלֵ֣י מְבַשֵּׂ֗ר מַשְׁמִ֧יעַ שָׁל֛וֹם מְבַשֵּׂ֥ר ט֖וֹב מַשְׁמִ֣יעַ יְשׁוּעָ֑ה אֹמֵ֥ר לְ⁠צִיּ֖וֹן מָלַ֥ךְ אֱלֹהָֽיִ⁠ךְ ׃⁸ ק֥וֹל צֹפַ֛יִ⁠ךְ נָ֥שְׂאוּ ק֖וֹל יַחְדָּ֣ו יְרַנֵּ֑נוּ כִּ֣י עַ֤יִן בְּ⁠עַ֨יִן֙ יִרְא֔וּ בְּ⁠שׁ֥וּב יְהוָ֖ה צִיּֽוֹן ׃⁹ פִּצְח֤וּ רַנְּנוּ֙ יַחְדָּ֔ו חָרְב֖וֹת יְרוּשָׁלִָ֑ם כִּֽי ־ נִחַ֤ם יְהוָה֙ עַמּ֔⁠וֹ גָּאַ֖ל יְרוּשָׁלִָֽם ׃¹⁰ חָשַׂ֤ף יְהוָה֙ אֶת ־ זְר֣וֹעַ קָדְשׁ֔⁠וֹ לְ⁠עֵינֵ֖י כָּל ־ הַ⁠גּוֹיִ֑ם וְ⁠רָאוּ֙ כָּל ־ אַפְסֵי ־ אָ֔רֶץ אֵ֖ת יְשׁוּעַ֥ת אֱלֹהֵֽי⁠נוּ ׃ס¹¹ ס֤וּרוּ ס֨וּרוּ֙ צְא֣וּ מִ⁠שָּׁ֔ם טָמֵ֖א אַל ־ תִּגָּ֑עוּ צְא֣וּ מִ⁠תּוֹכָ֔⁠הּ הִבָּ֕רוּ נֹשְׂאֵ֖י כְּלֵ֥י יְהוָֽה ׃¹² כִּ֣י לֹ֤א בְ⁠חִפָּזוֹן֙ תֵּצֵ֔אוּ וּ⁠בִ⁠מְנוּסָ֖ה לֹ֣א תֵלֵכ֑וּ⁠ן כִּֽי ־ הֹלֵ֤ךְ לִ⁠פְנֵי⁠כֶם֙ יְהוָ֔ה וּ⁠מְאַסִּפְ⁠כֶ֖ם אֱלֹהֵ֥י יִשְׂרָאֵֽל ׃ס¹³ הִנֵּ֥ה יַשְׂכִּ֖יל עַבְדִּ֑⁠י יָר֧וּם וְ⁠נִשָּׂ֛א וְ⁠גָבַ֖הּ מְאֹֽד ׃¹⁴ כַּ⁠אֲשֶׁ֨ר שָׁמְמ֤וּ עָלֶ֨י⁠ךָ֙ רַבִּ֔ים כֵּן ־ מִשְׁחַ֥ת מֵ⁠אִ֖ישׁ מַרְאֵ֑⁠הוּ וְ⁠תֹאֲר֖⁠וֹ מִ⁠בְּנֵ֥י אָדָֽם ׃¹⁵ כֵּ֤ן יַזֶּה֙ גּוֹיִ֣ם רַבִּ֔ים עָלָ֛י⁠ו יִקְפְּצ֥וּ מְלָכִ֖ים פִּי⁠הֶ֑ם כִּ֠י אֲשֶׁ֨ר לֹֽא ־ סֻפַּ֤ר לָ⁠הֶם֙ רָא֔וּ וַ⁠אֲשֶׁ֥ר לֹֽא ־ שָׁמְע֖וּ הִתְבּוֹנָֽנוּ ׃

¹K התפתחו

²K משל⁠ו

Chapter 53

¹ מִ֥י הֶאֱמִ֖ין לִ⁠שְׁמֻעָתֵ֑⁠נוּ וּ⁠זְר֥וֹעַ יְהוָ֖ה עַל ־ מִ֥י נִגְלָֽתָה ׃² וַ⁠יַּ֨עַל כַּ⁠יּוֹנֵ֜ק לְ⁠פָנָ֗י⁠ו וְ⁠כַ⁠שֹּׁ֨רֶשׁ֙ מֵ⁠אֶ֣רֶץ צִיָּ֔ה לֹא ־ תֹ֥אַר ל֖⁠וֹ וְ⁠לֹ֣א הָדָ֑ר וְ⁠נִרְאֵ֥⁠הוּ וְ⁠לֹֽא ־ מַרְאֶ֖ה וְ⁠נֶחְמְדֵֽ⁠הוּ ׃³ נִבְזֶה֙ וַ⁠חֲדַ֣ל אִישִׁ֔ים אִ֥ישׁ מַכְאֹב֖וֹת וִ⁠יד֣וּעַ חֹ֑לִי וּ⁠כְ⁠מַסְתֵּ֤ר פָּנִים֙ מִמֶּ֔⁠נּוּ נִבְזֶ֖ה וְ⁠לֹ֥א חֲשַׁבְנֻֽ⁠הוּ ׃⁴ אָכֵ֤ן חֳלָיֵ֨⁠נוּ֙ ה֣וּא נָשָׂ֔א וּ⁠מַכְאֹבֵ֖י⁠נוּ סְבָלָ֑⁠ם וַ⁠אֲנַ֣חְנוּ חֲשַׁבְנֻ֔⁠הוּ נָג֛וּעַ מֻכֵּ֥ה אֱלֹהִ֖ים וּ⁠מְעֻנֶּֽה ׃⁵ וְ⁠הוּא֙ מְחֹלָ֣ל מִ⁠פְּשָׁעֵ֔⁠נוּ מְדֻכָּ֖א מֵ⁠עֲוֺנֹתֵ֑י⁠נוּ מוּסַ֤ר שְׁלוֹמֵ֨⁠נוּ֙ עָלָ֔י⁠ו וּ⁠בַ⁠חֲבֻרָת֖⁠וֹ נִרְפָּא ־ לָֽ⁠נוּ ׃⁶ כֻּלָּ֨⁠נוּ֙ כַּ⁠צֹּ֣אן תָּעִ֔ינוּ אִ֥ישׁ לְ⁠דַרְכּ֖⁠וֹ פָּנִ֑ינוּ וַֽ⁠יהוָה֙ הִפְגִּ֣יעַ בּ֔⁠וֹ אֵ֖ת עֲוֺ֥ן כֻּלָּֽ⁠נוּ ׃⁷ נִגַּ֨שׂ וְ⁠ה֣וּא נַעֲנֶה֮ וְ⁠לֹ֣א יִפְתַּח ־ פִּי⁠ו֒ כַּ⁠שֶּׂה֙ לַ⁠טֶּ֣בַח יוּבָ֔ל וּ⁠כְ⁠רָחֵ֕ל לִ⁠פְנֵ֥י גֹזְזֶ֖י⁠הָ נֶאֱלָ֑מָה וְ⁠לֹ֥א יִפְתַּ֖ח פִּֽי⁠ו ׃⁸ מֵ⁠עֹ֤צֶר וּ⁠מִ⁠מִּשְׁפָּט֙ לֻקָּ֔ח וְ⁠אֶת ־ דּוֹר֖⁠וֹ מִ֣י יְשׂוֹחֵ֑חַ כִּ֤י נִגְזַר֙ מֵ⁠אֶ֣רֶץ חַיִּ֔ים מִ⁠פֶּ֥שַׁע עַמִּ֖⁠י נֶ֥גַע לָֽ⁠מוֹ ׃⁹ וַ⁠יִּתֵּ֤ן אֶת ־ רְשָׁעִים֙ קִבְר֔⁠וֹ וְ⁠אֶת ־ עָשִׁ֖יר בְּ⁠מֹתָ֑י⁠ו עַ֚ל לֹא ־ חָמָ֣ס עָשָׂ֔ה וְ⁠לֹ֥א מִרְמָ֖ה בְּ⁠פִֽי⁠ו ׃¹⁰ וַ⁠יהוָ֞ה חָפֵ֤ץ דַּכְּא⁠וֹ֙ הֶֽחֱלִ֔י אִם ־ תָּשִׂ֤ים אָשָׁם֙ נַפְשׁ֔⁠וֹ יִרְאֶ֥ה זֶ֖רַע יַאֲרִ֣יךְ יָמִ֑ים וְ⁠חֵ֥פֶץ יְהוָ֖ה בְּ⁠יָד֥⁠וֹ יִצְלָֽח ׃¹¹ מֵ⁠עֲמַ֤ל נַפְשׁ⁠וֹ֙ יִרְאֶ֣ה יִשְׂבָּ֔ע בְּ⁠דַעְתּ֗⁠וֹ יַצְדִּ֥יק צַדִּ֛יק עַבְדִּ֖⁠י לָֽ⁠רַבִּ֑ים וַ⁠עֲוֺנֹתָ֖⁠ם ה֥וּא יִסְבֹּֽל ׃¹² לָ⁠כֵ֞ן אֲחַלֶּק ־ ל֣⁠וֹ בָ⁠רַבִּ֗ים וְ⁠אֶת ־ עֲצוּמִים֮ יְחַלֵּ֣ק שָׁלָל֒ תַּ֗חַת אֲשֶׁ֨ר הֶעֱרָ֤ה לַ⁠מָּ֨וֶת֙ נַפְשׁ֔⁠וֹ וְ⁠אֶת ־ פֹּשְׁעִ֖ים נִמְנָ֑ה וְ⁠הוּא֙ חֵטְא ־ רַבִּ֣ים נָשָׂ֔א וְ⁠לַ⁠פֹּשְׁעִ֖ים יַפְגִּֽיעַ ׃ס

Chapter 54

¹ רָנִּ֥י עֲקָרָ֖ה לֹ֣א יָלָ֑דָה פִּצְחִ֨י רִנָּ֤ה וְ⁠צַהֲלִי֙ לֹא ־ חָ֔לָה כִּֽי ־ רַבִּ֧ים בְּֽנֵי ־ שׁוֹמֵמָ֛ה מִ⁠בְּנֵ֥י בְעוּלָ֖ה אָמַ֥ר יְהוָֽה ׃² הַרְחִ֣יבִי ׀ מְק֣וֹם אָהֳלֵ֗⁠ךְ וִ⁠ירִיע֧וֹת מִשְׁכְּנוֹתַ֛יִ⁠ךְ יַטּ֖וּ אַל ־ תַּחְשֹׂ֑כִי הַאֲרִ֨יכִי֙ מֵֽיתָרַ֔יִ⁠ךְ וִ⁠יתֵדֹתַ֖יִ⁠ךְ חַזֵּֽקִי ׃³ כִּי ־ יָמִ֥ין וּ⁠שְׂמֹ֖אול תִּפְרֹ֑צִי וְ⁠זַרְעֵ⁠ךְ֙ גּוֹיִ֣ם יִירָ֔שׁ וְ⁠עָרִ֥ים נְשַׁמּ֖וֹת יוֹשִֽׁיבוּ ׃⁴ אַל ־ תִּֽירְאִי֙ כִּי ־ לֹ֣א תֵב֔וֹשִׁי וְ⁠אַל ־ תִּכָּלְמִ֖י כִּ֣י לֹ֣א תַחְפִּ֑ירִי כִּ֣י בֹ֤שֶׁת עֲלוּמַ֨יִ⁠ךְ֙ תִּשְׁכָּ֔חִי וְ⁠חֶרְפַּ֥ת אַלְמְנוּתַ֖יִ⁠ךְ לֹ֥א תִזְכְּרִי ־ עֽוֹד ׃⁵ כִּ֤י בֹעֲלַ֨יִ⁠ךְ֙ עֹשַׂ֔יִ⁠ךְ יְהוָ֥ה צְבָא֖וֹת שְׁמ֑⁠וֹ וְ⁠גֹֽאֲלֵ⁠ךְ֙ קְד֣וֹשׁ יִשְׂרָאֵ֔ל אֱלֹהֵ֥י כָל ־ הָ⁠אָ֖רֶץ יִקָּרֵֽא ׃⁶ כִּֽי ־ כְ⁠אִשָּׁ֧ה עֲזוּבָ֛ה וַ⁠עֲצ֥וּבַת ר֖וּחַ קְרָאָ֣⁠ךְ יְהוָ֑ה וְ⁠אֵ֧שֶׁת נְעוּרִ֛ים כִּ֥י תִמָּאֵ֖ס אָמַ֥ר אֱלֹהָֽיִ⁠ךְ ׃⁷ בְּ⁠רֶ֥גַע קָטֹ֖ן עֲזַבְתִּ֑י⁠ךְ וּ⁠בְ⁠רַחֲמִ֥ים גְּדֹלִ֖ים אֲקַבְּצֵֽ⁠ךְ ׃⁸ בְּ⁠שֶׁ֣צֶף קֶ֗צֶף הִסְתַּ֨רְתִּי פָנַ֥⁠י רֶ֨גַע֙ מִמֵּ֔⁠ךְ וּ⁠בְ⁠חֶ֥סֶד עוֹלָ֖ם רִֽחַמְתִּ֑י⁠ךְ אָמַ֥ר גֹּאֲלֵ֖⁠ךְ יְהוָֽה ׃ס⁹ כִּי ־ מֵ֥י נֹ֨חַ֙ זֹ֣את לִ֔⁠י אֲשֶׁ֣ר נִשְׁבַּ֗עְתִּי מֵ⁠עֲבֹ֥ר מֵי ־ נֹ֛חַ ע֖וֹד עַל ־ הָ⁠אָ֑רֶץ כֵּ֥ן נִשְׁבַּ֛עְתִּי מִ⁠קְּצֹ֥ף עָלַ֖יִ⁠ךְ וּ⁠מִ⁠גְּעָר ־ בָּֽ⁠ךְ ׃¹⁰ כִּ֤י הֶֽ⁠הָרִים֙ יָמ֔וּשׁוּ וְ⁠הַ⁠גְּבָע֖וֹת תְּמוּטֶ֑נָה וְ⁠חַסְדִּ֞⁠י מֵ⁠אִתֵּ֣⁠ךְ לֹֽא ־ יָמ֗וּשׁ וּ⁠בְרִ֤ית שְׁלוֹמִ⁠י֙ לֹ֣א תָמ֔וּט אָמַ֥ר מְרַחֲמֵ֖⁠ךְ יְהוָֽה ׃ס¹¹ עֲנִיָּ֥ה סֹעֲרָ֖ה לֹ֣א נֻחָ֑מָה הִנֵּ֨ה אָנֹכִ֜י מַרְבִּ֤יץ בַּ⁠פּוּךְ֙ אֲבָנַ֔יִ⁠ךְ וִ⁠יסַדְתִּ֖י⁠ךְ בַּ⁠סַּפִּירִֽים ׃¹² וְ⁠שַׂמְתִּ֤י כַּֽדְכֹד֙ שִׁמְשֹׁתַ֔יִ⁠ךְ וּ⁠שְׁעָרַ֖יִ⁠ךְ לְ⁠אַבְנֵ֣י אֶקְדָּ֑ח וְ⁠כָל ־ גְּבוּלֵ֖⁠ךְ לְ⁠אַבְנֵי ־ חֵֽפֶץ ׃¹³ וְ⁠כָל ־ בָּנַ֖יִ⁠ךְ לִמּוּדֵ֣י יְהוָ֑ה וְ⁠רַ֖ב שְׁל֥וֹם בָּנָֽיִ⁠ךְ ׃¹⁴ בִּ⁠צְדָקָ֖ה תִּכּוֹנָ֑נִי רַחֲקִ֤י מֵ⁠עֹ֨שֶׁק֙ כִּֽי ־ לֹ֣א תִירָ֔אִי וּ⁠מִ֨⁠מְּחִתָּ֔ה כִּ֥י לֹֽא ־ תִקְרַ֖ב אֵלָֽיִ⁠ךְ ׃¹⁵ הֵ֣ן גּ֥וֹר יָג֛וּר אֶ֖פֶס מֵֽ⁠אוֹתִ֑⁠י מִי ־ גָ֥ר אִתָּ֖⁠ךְ עָלַ֥יִ⁠ךְ יִפּֽוֹל ׃¹⁶ הן ¹ אָֽנֹכִי֙ בָּרָ֣אתִי חָרָ֔שׁ נֹפֵ֨חַ֙ בְּ⁠אֵ֣שׁ פֶּחָ֔ם וּ⁠מוֹצִ֥יא כְלִ֖י לְ⁠מַעֲשֵׂ֑⁠הוּ וְ⁠אָנֹכִ֛י בָּרָ֥אתִי מַשְׁחִ֖ית לְ⁠חַבֵּֽל ׃¹⁷ כָּל ־ כְּלִ֞י יוּצַ֤ר עָלַ֨יִ⁠ךְ֙ לֹ֣א יִצְלָ֔ח וְ⁠כָל ־ לָשׁ֛וֹן תָּֽקוּם ־ אִתָּ֥⁠ךְ לַ⁠מִּשְׁפָּ֖ט תַּרְשִׁ֑יעִי זֹ֡את נַחֲלַת֩ עַבְדֵ֨י יְהוָ֧ה וְ⁠צִדְקָתָ֛⁠ם מֵ⁠אִתִּ֖⁠י נְאֻם ־ יְהוָֽה ׃ס

¹Q הִנֵּ֤ה

Chapter 55

¹ ה֤וֹי כָּל ־ צָמֵא֙ לְכ֣וּ לַ⁠מַּ֔יִם וַ⁠אֲשֶׁ֥ר אֵֽין ־ ל֖⁠וֹ כָּ֑סֶף לְכ֤וּ שִׁבְרוּ֙ וֶֽ⁠אֱכֹ֔לוּ וּ⁠לְכ֣וּ שִׁבְר֗וּ בְּ⁠לוֹא ־ כֶ֛סֶף וּ⁠בְ⁠ל֥וֹא מְחִ֖יר יַ֥יִן וְ⁠חָלָֽב ׃² לָ֤⁠מָּה תִשְׁקְלוּ ־ כֶ֨סֶף֙ בְּֽ⁠לוֹא ־ לֶ֔חֶם וִ⁠יגִיעֲ⁠כֶ֖ם בְּ⁠ל֣וֹא לְ⁠שָׂבְעָ֑ה שִׁמְע֨וּ שָׁמ֤וֹעַ אֵלַ⁠י֙ וְ⁠אִכְלוּ ־ ט֔וֹב וְ⁠תִתְעַנַּ֥ג בַּ⁠דֶּ֖שֶׁן נַפְשְׁ⁠כֶֽם ׃³ הַטּ֤וּ אָזְנְ⁠כֶם֙ וּ⁠לְכ֣וּ אֵלַ֔⁠י שִׁמְע֖וּ וּ⁠תְחִ֣י נַפְשְׁ⁠כֶ֑ם וְ⁠אֶכְרְתָ֤ה לָ⁠כֶם֙ בְּרִ֣ית עוֹלָ֔ם חַֽסְדֵ֥י דָוִ֖ד הַ⁠נֶּאֱמָנִֽים ׃⁴ הֵ֛ן עֵ֥ד לְאוּמִּ֖ים נְתַתִּ֑י⁠ו נָגִ֥יד וּ⁠מְצַוֵּ֖ה לְאֻמִּֽים ׃⁵ הֵ֣ן גּ֤וֹי לֹֽא ־ תֵדַע֙ תִּקְרָ֔א וְ⁠ג֥וֹי לֹֽא ־ יְדָע֖וּ⁠ךָ אֵלֶ֣י⁠ךָ יָר֑וּצוּ לְמַ֨עַן֙ יְהוָ֣ה אֱלֹהֶ֔י⁠ךָ וְ⁠לִ⁠קְד֥וֹשׁ יִשְׂרָאֵ֖ל כִּ֥י פֵאֲרָֽ⁠ךְ ׃ס⁶ דִּרְשׁ֥וּ יְהוָ֖ה בְּ⁠הִמָּצְא֑⁠וֹ קְרָאֻ֖⁠הוּ בִּֽ⁠הְיוֹת֥⁠וֹ קָרֽוֹב ׃⁷ יַעֲזֹ֤ב רָשָׁע֙ דַּרְכּ֔⁠וֹ וְ⁠אִ֥ישׁ אָ֖וֶן מַחְשְׁבֹתָ֑י⁠ו וְ⁠יָשֹׁ֤ב אֶל ־ יְהוָה֙ וִֽ⁠ירַחֲמֵ֔⁠הוּ וְ⁠אֶל ־ אֱלֹהֵ֖י⁠נוּ כִּֽי ־ יַרְבֶּ֥ה לִ⁠סְלֽוֹחַ ׃⁸ כִּ֣י לֹ֤א מַחְשְׁבוֹתַ⁠י֙ מַחְשְׁב֣וֹתֵי⁠כֶ֔ם וְ⁠לֹ֥א דַרְכֵי⁠כֶ֖ם דְּרָכָ֑⁠י נְאֻ֖ם יְהוָֽה ׃⁹ כִּֽי ־ גָבְה֥וּ שָׁמַ֖יִם מֵ⁠אָ֑רֶץ כֵּ֣ן גָּבְה֤וּ דְרָכַ⁠י֙ מִ⁠דַּרְכֵי⁠כֶ֔ם וּ⁠מַחְשְׁבֹתַ֖⁠י מִ⁠מַּחְשְׁבֹתֵי⁠כֶֽם ׃¹⁰ כִּ֡י כַּ⁠אֲשֶׁ֣ר יֵרֵד֩ הַ⁠גֶּ֨שֶׁם וְ⁠הַ⁠שֶּׁ֜לֶג מִן ־ הַ⁠שָּׁמַ֗יִם וְ⁠שָׁ֨מָּ⁠ה֙ לֹ֣א יָשׁ֔וּב כִּ֚י אִם ־ הִרְוָ֣ה אֶת ־ הָ⁠אָ֔רֶץ וְ⁠הוֹלִידָ֖⁠הּ וְ⁠הִצְמִיחָ֑⁠הּ וְ⁠נָ֤תַן זֶ֨רַע֙ לַ⁠זֹּרֵ֔עַ וְ⁠לֶ֖חֶם לָ⁠אֹכֵֽל ׃¹¹ כֵּ֣ן יִֽהְיֶ֤ה דְבָרִ⁠י֙ אֲשֶׁ֣ר יֵצֵ֣א מִ⁠פִּ֔⁠י לֹֽא ־ יָשׁ֥וּב אֵלַ֖⁠י רֵיקָ֑ם כִּ֤י אִם ־ עָשָׂה֙ אֶת ־ אֲשֶׁ֣ר חָפַ֔צְתִּי וְ⁠הִצְלִ֖יחַ אֲשֶׁ֥ר שְׁלַחְתִּֽי⁠ו ׃¹² כִּֽי ־ בְ⁠שִׂמְחָ֣ה תֵצֵ֔אוּ וּ⁠בְ⁠שָׁל֖וֹם תּֽוּבָל֑וּ⁠ן הֶ⁠הָרִ֣ים וְ⁠הַ⁠גְּבָע֗וֹת יִפְצְח֤וּ לִ⁠פְנֵי⁠כֶם֙ רִנָּ֔ה וְ⁠כָל ־ עֲצֵ֥י הַ⁠שָּׂדֶ֖ה יִמְחֲאוּ ־ כָֽף ׃¹³ תַּ֤חַת הַֽ⁠נַּעֲצוּץ֙ יַעֲלֶ֣ה בְר֔וֹשׁ וְתַ֥חַת ¹ הַ⁠סִּרְפַּ֖ד יַעֲלֶ֣ה הֲדַ֑ס וְ⁠הָיָ֤ה לַֽ⁠יהוָה֙ לְ⁠שֵׁ֔ם לְ⁠א֥וֹת עוֹלָ֖ם לֹ֥א יִכָּרֵֽת ׃ס

¹K תחת

Chapter 56

¹ כֹּ֚ה אָמַ֣ר יְהוָ֔ה שִׁמְר֥וּ מִשְׁפָּ֖ט וַ⁠עֲשׂ֣וּ צְדָקָ֑ה כִּֽי ־ קְרוֹבָ֤ה יְשֽׁוּעָתִ⁠י֙ לָ⁠ב֔וֹא וְ⁠צִדְקָתִ֖⁠י לְ⁠הִגָּלֽוֹת ׃² אַשְׁרֵ֤י אֱנוֹשׁ֙ יַעֲשֶׂה ־ זֹּ֔את וּ⁠בֶן ־ אָדָ֖ם יַחֲזִ֣יק בָּ֑⁠הּ שֹׁמֵ֤ר שַׁבָּת֙ מֵֽ⁠חַלְּל֔⁠וֹ וְ⁠שֹׁמֵ֥ר יָד֖⁠וֹ מֵ⁠עֲשׂ֥וֹת כָּל ־ רָֽע ׃ס³ וְ⁠אַל ־ יֹאמַ֣ר בֶּן ־ הַ⁠נֵּכָ֗ר הַ⁠נִּלְוָ֤ה אֶל ־ יְהוָה֙ לֵ⁠אמֹ֔ר הַבְדֵּ֧ל יַבְדִּילַ֛⁠נִי יְהוָ֖ה מֵ⁠עַ֣ל עַמּ֑⁠וֹ וְ⁠אַל ־ יֹאמַר֙ הַ⁠סָּרִ֔יס הֵ֥ן אֲנִ֖י עֵ֥ץ יָבֵֽשׁ ׃ס⁴ כִּי ־ כֹ֣ה ׀ אָמַ֣ר יְהוָ֗ה לַ⁠סָּֽרִיסִים֙ אֲשֶׁ֤ר יִשְׁמְרוּ֙ אֶת ־ שַׁבְּתוֹתַ֔⁠י וּ⁠בָֽחֲר֖וּ בַּ⁠אֲשֶׁ֣ר חָפָ֑צְתִּי וּ⁠מַחֲזִיקִ֖ים בִּ⁠בְרִיתִֽ⁠י ׃⁵ וְ⁠נָתַתִּ֨י לָ⁠הֶ֜ם בְּ⁠בֵיתִ֤⁠י וּ⁠בְ⁠חֽוֹמֹתַ⁠י֙ יָ֣ד וָ⁠שֵׁ֔ם ט֖וֹב מִ⁠בָּנִ֣ים וּ⁠מִ⁠בָּנ֑וֹת שֵׁ֤ם עוֹלָם֙ אֶתֶּן ־ ל֔⁠וֹ אֲשֶׁ֖ר לֹ֥א יִכָּרֵֽת ׃ס⁶ וּ⁠בְנֵ֣י הַ⁠נֵּכָ֗ר הַ⁠נִּלְוִ֤ים עַל ־ יְהוָה֙ לְ⁠שָׁ֣רְת֔⁠וֹ וּֽ⁠לְ⁠אַהֲבָה֙ אֶת ־ שֵׁ֣ם יְהוָ֔ה לִ⁠הְי֥וֹת ל֖⁠וֹ לַ⁠עֲבָדִ֑ים כָּל ־ שֹׁמֵ֤ר שַׁבָּת֙ מֵֽ⁠חַלְּל֔⁠וֹ וּ⁠מַחֲזִיקִ֖ים בִּ⁠בְרִיתִֽ⁠י ׃⁷ וַ⁠הֲבִיאוֹתִ֞י⁠ם אֶל ־ הַ֣ר קָדְשִׁ֗⁠י וְ⁠שִׂמַּחְתִּי⁠ם֙ בְּ⁠בֵ֣ית תְּפִלָּתִ֔⁠י עוֹלֹתֵי⁠הֶ֧ם וְ⁠זִבְחֵי⁠הֶ֛ם לְ⁠רָצ֖וֹן עַֽל ־ מִזְבְּחִ֑⁠י כִּ֣י בֵיתִ֔⁠י בֵּית ־ תְּפִלָּ֥ה יִקָּרֵ֖א לְ⁠כָל ־ הָ⁠עַמִּֽים ׃⁸ נְאֻם֙ אֲדֹנָ֣⁠י יְהוִ֔ה מְקַבֵּ֖ץ נִדְחֵ֣י יִשְׂרָאֵ֑ל ע֛וֹד אֲקַבֵּ֥ץ עָלָ֖י⁠ו לְ⁠נִקְבָּצָֽי⁠ו ׃⁹ כֹּ֖ל חַיְת֣וֹ שָׂדָ֑י אֵתָ֕יוּ לֶ⁠אֱכֹ֥ל כָּל ־ חַיְת֖וֹ בַּ⁠יָּֽעַר ׃ס¹⁰ צֹפָ֞יו ¹ עִוְרִ֤ים כֻּלָּ⁠ם֙ לֹ֣א יָדָ֔עוּ כֻּלָּ⁠ם֙ כְּלָבִ֣ים אִלְּמִ֔ים לֹ֥א יוּכְל֖וּ לִ⁠נְבֹּ֑חַ הֹזִים֙ שֹֽׁכְבִ֔ים אֹהֲבֵ֖י לָ⁠נֽוּם ׃¹¹ וְ⁠הַ⁠כְּלָבִ֣ים עַזֵּי ־ נֶ֗פֶשׁ לֹ֤א יָֽדְעוּ֙ שָׂבְעָ֔ה וְ⁠הֵ֣מָּה רֹעִ֔ים לֹ֥א יָדְע֖וּ הָבִ֑ין כֻּלָּ⁠ם֙ לְ⁠דַרְכָּ֣⁠ם פָּנ֔וּ אִ֥ישׁ לְ⁠בִצְע֖⁠וֹ מִ⁠קָּצֵֽ⁠הוּ ׃¹² אֵתָ֥יוּ אֶקְחָה ־ יַ֖יִן וְ⁠נִסְבְּאָ֣ה שֵׁכָ֑ר וְ⁠הָיָ֤ה כָ⁠זֶה֙ י֣וֹם מָחָ֔ר גָּד֖וֹל יֶ֥תֶר מְאֹֽד ׃

¹K צפו

Chapter 57

¹ הַ⁠צַּדִּ֣יק אָבָ֔ד וְ⁠אֵ֥ין אִ֖ישׁ שָׂ֣ם עַל ־ לֵ֑ב וְ⁠אַנְשֵׁי ־ חֶ֤סֶד נֶֽאֱסָפִים֙ בְּ⁠אֵ֣ין מֵבִ֔ין כִּֽי ־ מִ⁠פְּנֵ֥י הָ⁠רָעָ֖ה נֶאֱסַ֥ף הַ⁠צַּדִּֽיק ׃² יָב֣וֹא שָׁל֔וֹם יָנ֖וּחוּ עַל ־ מִשְׁכְּבוֹתָ֑⁠ם הֹלֵ֖ךְ נְכֹחֽ⁠וֹ ׃³ וְ⁠אַתֶּ֥ם קִרְבוּ ־ הֵ֖נָּה בְּנֵ֣י עֹנְנָ֑ה זֶ֥רַע מְנָאֵ֖ף וַ⁠תִּזְנֶֽה ׃⁴ עַל ־ מִי֙ תִּתְעַנָּ֔גוּ עַל ־ מִ֛י תַּרְחִ֥יבוּ פֶ֖ה תַּאֲרִ֣יכוּ לָשׁ֑וֹן הֲ⁠לֽוֹא ־ אַתֶּ֥ם יִלְדֵי ־ פֶ֖שַׁע זֶ֥רַע שָֽׁקֶר ׃⁵ הַ⁠נֵּֽחָמִים֙ בָּֽ⁠אֵלִ֔ים תַּ֖חַת כָּל ־ עֵ֣ץ רַעֲנָ֑ן שֹׁחֲטֵ֤י הַ⁠יְלָדִים֙ בַּ⁠נְּחָלִ֔ים תַּ֖חַת סְעִפֵ֥י הַ⁠סְּלָעִֽים ׃⁶ בְּ⁠חַלְּקֵי ־ נַ֣חַל חֶלְקֵ֔⁠ךְ הֵ֥ם הֵ֖ם גּוֹרָלֵ֑⁠ךְ גַּם ־ לָ⁠הֶ֞ם שָׁפַ֥כְתְּ נֶ֨סֶךְ֙ הֶעֱלִ֣ית מִנְחָ֔ה הַ֥⁠עַל אֵ֖לֶּה אֶנָּחֵֽם ׃⁷ עַ֤ל הַר ־ גָּבֹ֨הַּ֙ וְ⁠נִשָּׂ֔א שַׂ֖מְתְּ מִשְׁכָּבֵ֑⁠ךְ גַּם ־ שָׁ֥ם עָלִ֖ית לִ⁠זְבֹּ֥חַ זָֽבַח ׃⁸ וְ⁠אַחַ֤ר הַ⁠דֶּ֨לֶת֙ וְ⁠הַ⁠מְּזוּזָ֔ה שַׂ֖מְתְּ זִכְרוֹנֵ֑⁠ךְ כִּ֣י מֵ⁠אִתִּ֞⁠י גִּלִּ֣ית וַֽ⁠תַּעֲלִ֗י הִרְחַ֤בְתְּ מִשְׁכָּבֵ⁠ךְ֙ וַ⁠תִּכְרָת ־ לָ֣⁠ךְ מֵ⁠הֶ֔ם אָהַ֥בְתְּ מִשְׁכָּבָ֖⁠ם יָ֥ד חָזִֽית ׃⁹ וַ⁠תָּשֻׁ֤רִי לַ⁠מֶּ֨לֶךְ֙ בַּ⁠שֶּׁ֔מֶן וַ⁠תַּרְבִּ֖י רִקֻּחָ֑יִ⁠ךְ וַ⁠תְּשַׁלְּחִ֤י צִרַ֨יִ⁠ךְ֙ עַד ־ מֵ֣⁠רָחֹ֔ק וַ⁠תַּשְׁפִּ֖ילִי עַד ־ שְׁאֽוֹל ׃¹⁰ בְּ⁠רֹ֤ב דַּרְכֵּ⁠ךְ֙ יָגַ֔עַתְּ לֹ֥א אָמַ֖רְתְּ נוֹאָ֑שׁ חַיַּ֤ת יָדֵ⁠ךְ֙ מָצָ֔את עַל ־ כֵּ֖ן לֹ֥א חָלִֽית ׃¹¹ וְ⁠אֶת ־ מִ֞י דָּאַ֤גְתְּ וַ⁠תִּֽירְאִי֙ כִּ֣י תְכַזֵּ֔בִי וְ⁠אוֹתִ⁠י֙ לֹ֣א זָכַ֔רְתְּ לֹא ־ שַׂ֖מְתְּ עַל ־ לִבֵּ֑⁠ךְ הֲ⁠לֹ֨א אֲנִ֤י מַחְשֶׁה֙ וּ⁠מֵ֣⁠עֹלָ֔ם וְ⁠אוֹתִ֖⁠י לֹ֥א תִירָֽאִי ׃¹² אֲנִ֥י אַגִּ֖יד צִדְקָתֵ֑⁠ךְ וְ⁠אֶֽת ־ מַעֲשַׂ֖יִ⁠ךְ וְ⁠לֹ֥א יוֹעִילֽוּ⁠ךְ ׃¹³ בְּ⁠זַֽעֲקֵ⁠ךְ֙ יַצִּילֻ֣⁠ךְ קִבּוּצַ֔יִ⁠ךְ וְ⁠אֶת ־ כֻּלָּ֥⁠ם יִשָּׂא ־ ר֖וּחַ יִקַּח ־ הָ֑בֶל וְ⁠הַ⁠חוֹסֶ֥ה בִ⁠י֙ יִנְחַל ־ אֶ֔רֶץ וְ⁠יִירַ֖שׁ הַר ־ קָדְשִֽׁ⁠י ׃¹⁴ וְ⁠אָמַ֥ר סֹֽלּוּ ־ סֹ֖לּוּ פַּנּוּ ־ דָ֑רֶךְ הָרִ֥ימוּ מִכְשׁ֖וֹל מִ⁠דֶּ֥רֶךְ עַמִּֽ⁠י ׃ס¹⁵ כִּי֩ כֹ֨ה אָמַ֜ר רָ֣ם וְ⁠נִשָּׂ֗א שֹׁכֵ֥ן עַד֙ וְ⁠קָד֣וֹשׁ שְׁמ֔⁠וֹ מָר֥וֹם וְ⁠קָד֖וֹשׁ אֶשְׁכּ֑וֹן וְ⁠אֶת ־ דַּכָּא֙ וּ⁠שְׁפַל ־ ר֔וּחַ לְ⁠הַחֲיוֹת֙ ר֣וּחַ שְׁפָלִ֔ים וּֽ⁠לְ⁠הַחֲי֖וֹת לֵ֥ב נִדְכָּאִֽים ׃¹⁶ כִּ֣י לֹ֤א לְ⁠עוֹלָם֙ אָרִ֔יב וְ⁠לֹ֥א לָ⁠נֶ֖צַח אֶקְּצ֑וֹף כִּי ־ ר֨וּחַ֙ מִ⁠לְּ⁠פָנַ֣⁠י יַֽעֲט֔וֹף וּ⁠נְשָׁמ֖וֹת אֲנִ֥י עָשִֽׂיתִי ׃¹⁷ בַּ⁠עֲוֺ֥ן בִּצְע֛⁠וֹ קָצַ֥פְתִּי וְ⁠אַכֵּ֖⁠הוּ הַסְתֵּ֣ר וְ⁠אֶקְצֹ֑ף וַ⁠יֵּ֥לֶךְ שׁוֹבָ֖ב בְּ⁠דֶ֥רֶךְ לִבּֽ⁠וֹ ׃¹⁸ דְּרָכָ֥י⁠ו רָאִ֖יתִי וְ⁠אֶרְפָּאֵ֑⁠הוּ וְ⁠אַנְחֵ֕⁠הוּ וַ⁠אֲשַׁלֵּ֧ם נִֽחֻמִ֛ים ל֖⁠וֹ וְ⁠לַ⁠אֲבֵלָֽי⁠ו ׃¹⁹ בּוֹרֵ֖א נִ֣יב ¹ שְׂפָתָ֑יִם שָׁל֨וֹם ׀ שָׁל֜וֹם לָ⁠רָח֧וֹק וְ⁠לַ⁠קָּר֛וֹב אָמַ֥ר יְהוָ֖ה וּ⁠רְפָאתִֽי⁠ו ׃²⁰ וְ⁠הָ⁠רְשָׁעִ֖ים כַּ⁠יָּ֣ם נִגְרָ֑שׁ כִּ֤י הַשְׁקֵט֙ לֹ֣א יוּכָ֔ל וַ⁠יִּגְרְשׁ֥וּ מֵימָ֖י⁠ו רֶ֥פֶשׁ וָ⁠טִֽיט ׃²¹ אֵ֣ין שָׁל֔וֹם אָמַ֥ר אֱלֹהַ֖⁠י לָ⁠רְשָׁעִֽים ׃ס

¹K נוב

Chapter 58

¹ קְרָ֤א בְ⁠גָרוֹן֙ אַל ־ תַּחְשֹׂ֔ךְ כַּ⁠שּׁוֹפָ֖ר הָרֵ֣ם קוֹלֶ֑⁠ךָ וְ⁠הַגֵּ֤ד לְ⁠עַמִּ⁠י֙ פִּשְׁעָ֔⁠ם וּ⁠לְ⁠בֵ֥ית יַעֲקֹ֖ב חַטֹּאתָֽ⁠ם ׃² וְ⁠אוֹתִ֗⁠י י֥וֹם יוֹם֙ יִדְרֹשׁ֔וּ⁠ן וְ⁠דַ֥עַת דְּרָכַ֖⁠י יֶחְפָּצ֑וּ⁠ן כְּ⁠ג֞וֹי אֲשֶׁר ־ צְדָקָ֣ה עָשָׂ֗ה וּ⁠מִשְׁפַּ֤ט אֱלֹהָי⁠ו֙ לֹ֣א עָזָ֔ב יִשְׁאָל֨וּ⁠נִי֙ מִשְׁפְּטֵי ־ צֶ֔דֶק קִרְבַ֥ת אֱלֹהִ֖ים יֶחְפָּצֽוּ⁠ן ׃³ לָ֤⁠מָּה צַּ֨מְנוּ֙ וְ⁠לֹ֣א רָאִ֔יתָ עִנִּ֥ינוּ נַפְשֵׁ֖⁠נוּ וְ⁠לֹ֣א תֵדָ֑ע הֵ֣ן בְּ⁠י֤וֹם צֹֽמְ⁠כֶם֙ תִּמְצְאוּ ־ חֵ֔פֶץ וְ⁠כָל ־ עַצְּבֵי⁠כֶ֖ם תִּנְגֹּֽשׂוּ ׃⁴ הֵ֣ן לְ⁠רִ֤יב וּ⁠מַצָּה֙ תָּצ֔וּמוּ וּ⁠לְ⁠הַכּ֖וֹת בְּ⁠אֶגְרֹ֣ף רֶ֑שַׁע לֹא ־ תָצ֣וּמוּ כַ⁠יּ֔וֹם לְ⁠הַשְׁמִ֥יעַ בַּ⁠מָּר֖וֹם קוֹלְ⁠כֶֽם ׃⁵ הֲ⁠כָ⁠זֶ֗ה יִֽהְיֶה֙ צ֣וֹם אֶבְחָרֵ֔⁠הוּ י֛וֹם עַנּ֥וֹת אָדָ֖ם נַפְשׁ֑⁠וֹ הֲ⁠לָ⁠כֹ֨ף כְּ⁠אַגְמֹ֜ן רֹאשׁ֗⁠וֹ וְ⁠שַׂ֤ק וָ⁠אֵ֨פֶר֙ יַצִּ֔יעַ הֲ⁠לָ⁠זֶה֙ תִּקְרָא ־ צ֔וֹם וְ⁠י֥וֹם רָצ֖וֹן לַ⁠יהוָֽה ׃⁶ הֲ⁠ל֣וֹא זֶה֮ צ֣וֹם אֶבְחָרֵ⁠הוּ֒ פַּתֵּ֨חַ֙ חַרְצֻבּ֣וֹת רֶ֔שַׁע הַתֵּ֖ר אֲגֻדּ֣וֹת מוֹטָ֑ה וְ⁠שַׁלַּ֤ח רְצוּצִים֙ חָפְשִׁ֔ים וְ⁠כָל ־ מוֹטָ֖ה תְּנַתֵּֽקוּ ׃⁷ הֲ⁠ל֨וֹא פָרֹ֤ס לָֽ⁠רָעֵב֙ לַחְמֶ֔⁠ךָ וַ⁠עֲנִיִּ֥ים מְרוּדִ֖ים תָּ֣בִיא בָ֑יִת כִּֽי ־ תִרְאֶ֤ה עָרֹם֙ וְ⁠כִסִּית֔⁠וֹ וּ⁠מִ⁠בְּשָׂרְ⁠ךָ֖ לֹ֥א תִתְעַלָּֽם ׃⁸ אָ֣ז יִבָּקַ֤ע כַּ⁠שַּׁ֨חַר֙ אוֹרֶ֔⁠ךָ וַ⁠אֲרֻכָתְ⁠ךָ֖ מְהֵרָ֣ה תִצְמָ֑ח וְ⁠הָלַ֤ךְ לְ⁠פָנֶ֨י⁠ךָ֙ צִדְקֶ֔⁠ךָ כְּב֥וֹד יְהוָ֖ה יַאַסְפֶֽ⁠ךָ ׃⁹ אָ֤ז תִּקְרָא֙ וַ⁠יהוָ֣ה יַעֲנֶ֔ה תְּשַׁוַּ֖ע וְ⁠יֹאמַ֣ר הִנֵּ֑⁠נִי אִם ־ תָּסִ֤יר מִ⁠תּֽוֹכְ⁠ךָ֙ מוֹטָ֔ה שְׁלַ֥ח אֶצְבַּ֖ע וְ⁠דַבֶּר ־ אָֽוֶן ׃¹⁰ וְ⁠תָפֵ֤ק לָֽ⁠רָעֵב֙ נַפְשֶׁ֔⁠ךָ וְ⁠נֶ֥פֶשׁ נַעֲנָ֖ה תַּשְׂבִּ֑יעַ וְ⁠זָרַ֤ח בַּ⁠חֹ֨שֶׁךְ֙ אוֹרֶ֔⁠ךָ וַ⁠אֲפֵלָתְ⁠ךָ֖ כַּֽ⁠צָּהֳרָֽיִם ׃¹¹ וְ⁠נָחֲ⁠ךָ֣ יְהוָה֮ תָּמִיד֒ וְ⁠הִשְׂבִּ֤יעַ בְּ⁠צַחְצָחוֹת֙ נַפְשֶׁ֔⁠ךָ וְ⁠עַצְמֹתֶ֖י⁠ךָ יַחֲלִ֑יץ וְ⁠הָיִ֨יתָ֙ כְּ⁠גַ֣ן רָוֶ֔ה וּ⁠כְ⁠מוֹצָ֣א מַ֔יִם אֲשֶׁ֥ר לֹא ־ יְכַזְּב֖וּ מֵימָֽי⁠ו ׃¹² וּ⁠בָנ֤וּ מִמְּ⁠ךָ֙ חָרְב֣וֹת עוֹלָ֔ם מוֹסְדֵ֥י דוֹר ־ וָ⁠ד֖וֹר תְּקוֹמֵ֑ם וְ⁠קֹרָ֤א לְ⁠ךָ֙ גֹּדֵ֣ר פֶּ֔רֶץ מְשֹׁבֵ֥ב נְתִיב֖וֹת לָ⁠שָֽׁבֶת ׃¹³ אִם ־ תָּשִׁ֤יב מִ⁠שַּׁבָּת֙ רַגְלֶ֔⁠ךָ עֲשׂ֥וֹת חֲפָצֶ֖י⁠ךָ בְּ⁠י֣וֹם קָדְשִׁ֑⁠י וְ⁠קָרָ֨אתָ לַ⁠שַּׁבָּ֜ת עֹ֗נֶג לִ⁠קְד֤וֹשׁ יְהוָה֙ מְכֻבָּ֔ד וְ⁠כִבַּדְתּ⁠וֹ֙ מֵ⁠עֲשׂ֣וֹת דְּרָכֶ֔י⁠ךָ מִ⁠מְּצ֥וֹא חֶפְצְ⁠ךָ֖ וְ⁠דַבֵּ֥ר דָּבָֽר ׃¹⁴ אָ֗ז תִּתְעַנַּג֙ עַל ־ יְהוָ֔ה וְ⁠הִרְכַּבְתִּ֖י⁠ךָ עַל ־ בָּ֣מֳותֵי ¹ אָ֑רֶץ וְ⁠הַאֲכַלְתִּ֗י⁠ךָ נַחֲלַת֙ יַעֲקֹ֣ב אָבִ֔י⁠ךָ כִּ֛י פִּ֥י יְהוָ֖ה דִּבֵּֽר ׃ס

¹Q בָּ֣מֳתֵי

Chapter 59

¹ הֵ֛ן לֹֽא ־ קָצְרָ֥ה יַד ־ יְהוָ֖ה מֵֽ⁠הוֹשִׁ֑יעַ וְ⁠לֹא ־ כָבְדָ֥ה אָזְנ֖⁠וֹ מִ⁠שְּׁמֽוֹעַ ׃² כִּ֤י אִם ־ עֲוֺנֹֽתֵי⁠כֶם֙ הָי֣וּ מַבְדִּלִ֔ים בֵּינֵ⁠כֶ֕ם לְ⁠בֵ֖ין אֱלֹֽהֵי⁠כֶ֑ם וְ⁠חַטֹּֽאותֵי⁠כֶ֗ם הִסְתִּ֧ירוּ פָנִ֛ים מִ⁠כֶּ֖ם מִ⁠שְּׁמֽוֹעַ ׃³ כִּ֤י כַפֵּי⁠כֶם֙ נְגֹאֲל֣וּ בַ⁠דָּ֔ם וְ⁠אֶצְבְּעוֹתֵי⁠כֶ֖ם בֶּֽ⁠עָוֺ֑ן שִׂפְתֽוֹתֵי⁠כֶם֙ דִּבְּרוּ ־ שֶׁ֔קֶר לְשׁוֹנְ⁠כֶ֖ם עַוְלָ֥ה תֶהְגֶּֽה ׃⁴ אֵין ־ קֹרֵ֣א בְ⁠צֶ֔דֶק וְ⁠אֵ֥ין נִשְׁפָּ֖ט בֶּ⁠אֱמוּנָ֑ה בָּט֤וֹחַ עַל ־ תֹּ֨הוּ֙ וְ⁠דַבֶּר ־ שָׁ֔וְא הָר֥וֹ עָמָ֖ל וְ⁠הוֹלֵ֥יד אָֽוֶן ׃⁵ בֵּיצֵ֤י צִפְעוֹנִי֙ בִּקֵּ֔עוּ וְ⁠קוּרֵ֥י עַכָּבִ֖ישׁ יֶאֱרֹ֑גוּ הָ⁠אֹכֵ֤ל מִ⁠בֵּֽיצֵי⁠הֶם֙ יָמ֔וּת וְ⁠הַ⁠זּוּרֶ֖ה תִּבָּקַ֥ע אֶפְעֶֽה ׃⁶ קֽוּרֵי⁠הֶם֙ לֹא ־ יִהְי֣וּ לְ⁠בֶ֔גֶד וְ⁠לֹ֥א יִתְכַּסּ֖וּ בְּ⁠מַֽעֲשֵׂי⁠הֶ֑ם מַֽעֲשֵׂי⁠הֶם֙ מַֽעֲשֵׂי ־ אָ֔וֶן וּ⁠פֹ֥עַל חָמָ֖ס בְּ⁠כַפֵּי⁠הֶֽם ׃⁷ רַגְלֵי⁠הֶם֙ לָ⁠רַ֣ע יָרֻ֔צוּ וִֽ⁠ימַהֲר֔וּ לִ⁠שְׁפֹּ֖ךְ דָּ֣ם נָקִ֑י מַחְשְׁבֽוֹתֵי⁠הֶם֙ מַחְשְׁב֣וֹת אָ֔וֶן שֹׁ֥ד וָ⁠שֶׁ֖בֶר בִּ⁠מְסִלּוֹתָֽ⁠ם ׃⁸ דֶּ֤רֶךְ שָׁלוֹם֙ לֹ֣א יָדָ֔עוּ וְ⁠אֵ֥ין מִשְׁפָּ֖ט בְּ⁠מַעְגְּלוֹתָ֑⁠ם נְתִיבֽוֹתֵי⁠הֶם֙ עִקְּשׁ֣וּ לָ⁠הֶ֔ם כֹּ֚ל דֹּרֵ֣ךְ בָּ֔⁠הּ לֹ֥א יָדַ֖ע שָׁלֽוֹם ׃⁹ עַל ־ כֵּ֗ן רָחַ֤ק מִשְׁפָּט֙ מִמֶּ֔⁠נּוּ וְ⁠לֹ֥א תַשִּׂיגֵ֖⁠נוּ צְדָקָ֑ה נְקַוֶּ֤ה לָ⁠אוֹר֙ וְ⁠הִנֵּה ־ חֹ֔שֶׁךְ לִ⁠נְגֹה֖וֹת בָּ⁠אֲפֵל֥וֹת נְהַלֵּֽךְ ׃¹⁰ נְגַֽשְׁשָׁ֤ה כַֽ⁠עִוְרִים֙ קִ֔יר וּ⁠כְ⁠אֵ֥ין עֵינַ֖יִם נְגַשֵּׁ֑שָׁה כָּשַׁ֤לְנוּ בַֽ⁠צָּהֳרַ֨יִם֙ כַּ⁠נֶּ֔שֶׁף בָּ⁠אַשְׁמַנִּ֖ים כַּ⁠מֵּתִֽים ׃¹¹ נֶהֱמֶ֤ה כַ⁠דֻּבִּים֙ כֻּלָּ֔⁠נוּ וְ⁠כַ⁠יּוֹנִ֖ים הָגֹ֣ה נֶהְגֶּ֑ה נְקַוֶּ֤ה לַ⁠מִּשְׁפָּט֙ וָ⁠אַ֔יִן לִֽ⁠ישׁוּעָ֖ה רָחֲקָ֥ה מִמֶּֽ⁠נּוּ ׃¹² כִּֽי ־ רַבּ֤וּ פְשָׁעֵ֨י⁠נוּ֙ נֶגְדֶּ֔⁠ךָ וְ⁠חַטֹּאותֵ֖י⁠נוּ עָ֣נְתָה בָּ֑⁠נוּ כִּֽי ־ פְשָׁעֵ֣י⁠נוּ אִתָּ֔⁠נוּ וַ⁠עֲוֺנֹתֵ֖י⁠נוּ יְדַֽעֲנֽוּ⁠ם ׃¹³ פָּשֹׁ֤עַ וְ⁠כַחֵשׁ֙ בַּֽ⁠יהוָ֔ה וְ⁠נָס֖וֹג מֵ⁠אַחַ֣ר אֱלֹהֵ֑י⁠נוּ דַּבֶּר ־ עֹ֣שֶׁק וְ⁠סָרָ֔ה הֹר֧וֹ וְ⁠הֹג֛וֹ מִ⁠לֵּ֖ב דִּבְרֵי ־ שָֽׁקֶר ׃¹⁴ וְ⁠הֻסַּ֤ג אָחוֹר֙ מִשְׁפָּ֔ט וּ⁠צְדָקָ֖ה מֵ⁠רָח֣וֹק תַּעֲמֹ֑ד כִּֽי ־ כָשְׁלָ֤ה בָֽ⁠רְחוֹב֙ אֱמֶ֔ת וּ⁠נְכֹחָ֖ה לֹא ־ תוּכַ֥ל לָ⁠בֽוֹא ׃¹⁵ וַ⁠תְּהִ֤י הָֽ⁠אֱמֶת֙ נֶעְדֶּ֔רֶת וְ⁠סָ֥ר מֵ⁠רָ֖ע מִשְׁתּוֹלֵ֑ל וַ⁠יַּ֧רְא יְהוָ֛ה וַ⁠יֵּ֥רַע בְּ⁠עֵינָ֖י⁠ו כִּֽי ־ אֵ֥ין מִשְׁפָּֽט ׃¹⁶ וַ⁠יַּרְא֙ כִּֽי ־ אֵ֣ין אִ֔ישׁ וַ⁠יִּשְׁתּוֹמֵ֖ם כִּ֣י אֵ֣ין מַפְגִּ֑יעַ וַ⁠תּ֤וֹשַֽׁע ל⁠וֹ֙ זְרֹע֔⁠וֹ וְ⁠צִדְקָת֖⁠וֹ הִ֥יא סְמָכָֽתְ⁠הוּ ׃¹⁷ וַ⁠יִּלְבַּ֤שׁ צְדָקָה֙ כַּ⁠שִּׁרְיָ֔ן וְ⁠כ֥וֹבַע יְשׁוּעָ֖ה בְּ⁠רֹאשׁ֑⁠וֹ וַ⁠יִּלְבַּ֞שׁ בִּגְדֵ֤י נָקָם֙ תִּלְבֹּ֔שֶׁת וַ⁠יַּ֥עַט כַּ⁠מְעִ֖יל קִנְאָֽה ׃¹⁸ כְּ⁠עַ֤ל גְּמֻלוֹת֙ כְּ⁠עַ֣ל יְשַׁלֵּ֔ם חֵמָ֣ה לְ⁠צָרָ֔י⁠ו גְּמ֖וּל לְ⁠אֹֽיְבָ֑י⁠ו לָ⁠אִיִּ֖ים גְּמ֥וּל יְשַׁלֵּֽם ׃¹⁹ וְ⁠יִֽירְא֤וּ מִֽ⁠מַּעֲרָב֙ אֶת ־ שֵׁ֣ם יְהוָ֔ה וּ⁠מִ⁠מִּזְרַח ־ שֶׁ֖מֶשׁ אֶת ־ כְּבוֹד֑⁠וֹ כִּֽי ־ יָב֤וֹא כַ⁠נָּהָר֙ צָ֔ר ר֥וּחַ יְהוָ֖ה נֹ֥סְסָה בֽ⁠וֹ ׃²⁰ וּ⁠בָ֤א לְ⁠צִיּוֹן֙ גּוֹאֵ֔ל וּ⁠לְ⁠שָׁבֵ֥י פֶ֖שַׁע בְּ⁠יַֽעֲקֹ֑ב נְאֻ֖ם יְהוָֽה ׃²¹ וַ⁠אֲנִ֗י זֹ֣את בְּרִיתִ֤⁠י אוֹתָ⁠ם֙ אָמַ֣ר יְהוָ֔ה רוּחִ⁠י֙ אֲשֶׁ֣ר עָלֶ֔י⁠ךָ וּ⁠דְבָרַ֖⁠י אֲשֶׁר ־ שַׂ֣מְתִּי בְּ⁠פִ֑י⁠ךָ לֹֽא ־ יָמ֡וּשׁוּ מִ⁠פִּי⁠ךָ֩ וּ⁠מִ⁠פִּ֨י זַרְעֲ⁠ךָ֜ וּ⁠מִ⁠פִּ֨י זֶ֤רַע זַרְעֲ⁠ךָ֙ אָמַ֣ר יְהוָ֔ה מֵ⁠עַתָּ֖ה וְ⁠עַד ־ עוֹלָֽם ׃ס

Chapter 60

¹ ק֥וּמִי א֖וֹרִי כִּ֣י בָ֣א אוֹרֵ֑⁠ךְ וּ⁠כְב֥וֹד יְהוָ֖ה עָלַ֥יִ⁠ךְ זָרָֽח ׃² כִּֽי ־ הִנֵּ֤ה הַ⁠חֹ֨שֶׁךְ֙ יְכַסֶּה ־ אֶ֔רֶץ וַ⁠עֲרָפֶ֖ל לְאֻמִּ֑ים וְ⁠עָלַ֨יִ⁠ךְ֙ יִזְרַ֣ח יְהוָ֔ה וּ⁠כְבוֹד֖⁠וֹ עָלַ֥יִ⁠ךְ יֵרָאֶֽה ׃³ וְ⁠הָלְכ֥וּ גוֹיִ֖ם לְ⁠אוֹרֵ֑⁠ךְ וּ⁠מְלָכִ֖ים לְ⁠נֹ֥גַהּ זַרְחֵֽ⁠ךְ ׃⁴ שְׂאִֽי ־ סָבִ֤יב עֵינַ֨יִ⁠ךְ֙ וּ⁠רְאִ֔י כֻּלָּ֖⁠ם נִקְבְּצ֣וּ בָֽאוּ ־ לָ֑⁠ךְ בָּנַ֨יִ⁠ךְ֙ מֵ⁠רָח֣וֹק יָבֹ֔אוּ וּ⁠בְנֹתַ֖יִ⁠ךְ עַל ־ צַ֥ד תֵּאָמַֽנָה ׃⁵ אָ֤ז תִּרְאִי֙ וְ⁠נָהַ֔רְתְּ וּ⁠פָחַ֥ד וְ⁠רָחַ֖ב לְבָבֵ֑⁠ךְ כִּֽי ־ יֵהָפֵ֤ךְ עָלַ֨יִ⁠ךְ֙ הֲמ֣וֹן יָ֔ם חֵ֥יל גּוֹיִ֖ם יָבֹ֥אוּ לָֽ⁠ךְ ׃⁶ שִֽׁפְעַ֨ת גְּמַלִּ֜ים תְּכַסֵּ֗⁠ךְ בִּכְרֵ֤י מִדְיָן֙ וְ⁠עֵיפָ֔ה כֻּלָּ֖⁠ם מִ⁠שְּׁבָ֣א יָבֹ֑אוּ זָהָ֤ב וּ⁠לְבוֹנָה֙ יִשָּׂ֔אוּ וּ⁠תְהִלֹּ֥ת יְהוָ֖ה יְבַשֵּֽׂרוּ ׃⁷ כָּל ־ צֹ֤אן קֵדָר֙ יִקָּ֣בְצוּ לָ֔⁠ךְ אֵילֵ֥י נְבָי֖וֹת יְשָׁרְת֑וּ⁠נֶךְ יַעֲל֤וּ עַל ־ רָצוֹן֙ מִזְבְּחִ֔⁠י וּ⁠בֵ֥ית תִּפְאַרְתִּ֖⁠י אֲפָאֵֽר ׃⁸ מִי ־ אֵ֖לֶּה כָּ⁠עָ֣ב תְּעוּפֶ֑ינָה וְ⁠כַ⁠יּוֹנִ֖ים אֶל ־ אֲרֻבֹּתֵי⁠הֶֽם ׃⁹ כִּֽי ־ לִ֣⁠י ׀ אִיִּ֣ים יְקַוּ֗וּ וָ⁠אֳנִיּ֤וֹת תַּרְשִׁישׁ֙ בָּ⁠רִ֣אשֹׁנָ֔ה לְ⁠הָבִ֤יא בָנַ֨יִ⁠ךְ֙ מֵֽ⁠רָח֔וֹק כַּסְפָּ֥⁠ם וּ⁠זְהָבָ֖⁠ם אִתָּ֑⁠ם לְ⁠שֵׁם֙ יְהוָ֣ה אֱלֹהַ֔יִ⁠ךְ וְ⁠לִ⁠קְד֥וֹשׁ יִשְׂרָאֵ֖ל כִּ֥י פֵאֲרָֽ⁠ךְ ׃¹⁰ וּ⁠בָנ֤וּ בְנֵֽי ־ נֵכָר֙ חֹמֹתַ֔יִ⁠ךְ וּ⁠מַלְכֵי⁠הֶ֖ם יְשָׁרְת֑וּ⁠נֶךְ כִּ֤י בְ⁠קִצְפִּ⁠י֙ הִכִּיתִ֔י⁠ךְ וּ⁠בִ⁠רְצוֹנִ֖⁠י רִֽחַמְתִּֽי⁠ךְ ׃¹¹ וּ⁠פִתְּח֨וּ שְׁעָרַ֧יִ⁠ךְ תָּמִ֛יד יוֹמָ֥ם וָ⁠לַ֖יְלָה לֹ֣א יִסָּגֵ֑רוּ לְ⁠הָבִ֤יא אֵלַ֨יִ⁠ךְ֙ חֵ֣יל גּוֹיִ֔ם וּ⁠מַלְכֵי⁠הֶ֖ם נְהוּגִֽים ׃¹² כִּֽי ־ הַ⁠גּ֧וֹי וְ⁠הַ⁠מַּמְלָכָ֛ה אֲשֶׁ֥ר לֹא ־ יַעַבְד֖וּ⁠ךְ יֹאבֵ֑דוּ וְ⁠הַ⁠גּוֹיִ֖ם חָרֹ֥ב יֶחֱרָֽבוּ ׃¹³ כְּב֤וֹד הַ⁠לְּבָנוֹן֙ אֵלַ֣יִ⁠ךְ יָב֔וֹא בְּר֛וֹשׁ תִּדְהָ֥ר וּ⁠תְאַשּׁ֖וּר יַחְדָּ֑ו לְ⁠פָאֵר֙ מְק֣וֹם מִקְדָּשִׁ֔⁠י וּ⁠מְק֥וֹם רַגְלַ֖⁠י אֲכַבֵּֽד ׃¹⁴ וְ⁠הָלְכ֨וּ אֵלַ֤יִ⁠ךְ שְׁח֨וֹחַ֙ בְּנֵ֣י מְעַנַּ֔יִ⁠ךְ וְ⁠הִֽשְׁתַּחֲו֛וּ עַל ־ כַּפּ֥וֹת רַגְלַ֖יִ⁠ךְ כָּל ־ מְנַֽאֲצָ֑יִ⁠ךְ וְ⁠קָ֤רְאוּ לָ⁠ךְ֙ עִ֣יר יְהוָ֔ה צִיּ֖וֹן קְד֥וֹשׁ יִשְׂרָאֵֽל ׃¹⁵ תַּ֧חַת הֱיוֹתֵ֛⁠ךְ עֲזוּבָ֥ה וּ⁠שְׂנוּאָ֖ה וְ⁠אֵ֣ין עוֹבֵ֑ר וְ⁠שַׂמְתִּי⁠ךְ֙ לִ⁠גְא֣וֹן עוֹלָ֔ם מְשׂ֖וֹשׂ דּ֥וֹר וָ⁠דֽוֹר ׃¹⁶ וְ⁠יָנַקְתְּ֙ חֲלֵ֣ב גּוֹיִ֔ם וְ⁠שֹׁ֥ד מְלָכִ֖ים תִּינָ֑קִי וְ⁠יָדַ֗עַתְּ כִּ֣י אֲנִ֤י יְהוָה֙ מֽוֹשִׁיעֵ֔⁠ךְ וְ⁠גֹאֲלֵ֖⁠ךְ אֲבִ֥יר יַעֲקֹֽב ׃¹⁷ תַּ֣חַת הַ⁠נְּחֹ֜שֶׁת אָבִ֣יא זָהָ֗ב וְ⁠תַ֤חַת הַ⁠בַּרְזֶל֙ אָ֣בִיא כֶ֔סֶף וְ⁠תַ֤חַת הָֽ⁠עֵצִים֙ נְחֹ֔שֶׁת וְ⁠תַ֥חַת הָ⁠אֲבָנִ֖ים בַּרְזֶ֑ל וְ⁠שַׂמְתִּ֤י פְקֻדָּתֵ⁠ךְ֙ שָׁל֔וֹם וְ⁠נֹגְשַׂ֖יִ⁠ךְ צְדָקָֽה ׃¹⁸ לֹא ־ יִשָּׁמַ֨ע ע֤וֹד חָמָס֙ בְּ⁠אַרְצֵ֔⁠ךְ שֹׁ֥ד וָ⁠שֶׁ֖בֶר בִּ⁠גְבוּלָ֑יִ⁠ךְ וְ⁠קָרָ֤את יְשׁוּעָה֙ חוֹמֹתַ֔יִ⁠ךְ וּ⁠שְׁעָרַ֖יִ⁠ךְ תְּהִלָּֽה ׃¹⁹ לֹא ־ יִֽהְיֶה ־ לָּ֨⁠ךְ ע֤וֹד הַ⁠שֶּׁ֨מֶשׁ֙ לְ⁠א֣וֹר יוֹמָ֔ם וּ⁠לְ⁠נֹ֕גַהּ הַ⁠יָּרֵ֖חַ לֹא ־ יָאִ֣יר לָ֑⁠ךְ וְ⁠הָיָה ־ לָ֤⁠ךְ יְהוָה֙ לְ⁠א֣וֹר עוֹלָ֔ם וֵ⁠אלֹהַ֖יִ⁠ךְ לְ⁠תִפְאַרְתֵּֽ⁠ךְ ׃²⁰ לֹא ־ יָב֥וֹא עוֹד֙ שִׁמְשֵׁ֔⁠ךְ וִ⁠ירֵחֵ֖⁠ךְ לֹ֣א יֵאָסֵ֑ף כִּ֣י יְהוָ֗ה יִֽהְיֶה ־ לָּ⁠ךְ֙ לְ⁠א֣וֹר עוֹלָ֔ם וְ⁠שָׁלְמ֖וּ יְמֵ֥י אֶבְלֵֽ⁠ךְ ׃²¹ וְ⁠עַמֵּ⁠ךְ֙ כֻּלָּ֣⁠ם צַדִּיקִ֔ים לְ⁠עוֹלָ֖ם יִ֣ירְשׁוּ אָ֑רֶץ נֵ֧צֶר מַטָּעַ֛י ¹ מַעֲשֵׂ֥ה יָדַ֖⁠י לְ⁠הִתְפָּאֵֽר ׃²² הַ⁠קָּטֹן֙ יִֽהְיֶ֣ה לָ⁠אֶ֔לֶף וְ⁠הַ⁠צָּעִ֖יר לְ⁠ג֣וֹי עָצ֑וּם אֲנִ֥י יְהוָ֖ה בְּ⁠עִתָּ֥⁠הּ אֲחִישֶֽׁ⁠נָּה ׃ס

¹K מטע⁠ו

Chapter 61

¹ ר֛וּחַ אֲדֹנָ֥⁠י יְהוִ֖ה עָלָ֑⁠י יַ֡עַן מָשַׁח֩ יְהוָ֨ה אֹתִ֜⁠י לְ⁠בַשֵּׂ֣ר עֲנָוִ֗ים שְׁלָחַ֨⁠נִי֙ לַ⁠חֲבֹ֣שׁ לְ⁠נִשְׁבְּרֵי ־ לֵ֔ב לִ⁠קְרֹ֤א לִ⁠שְׁבוּיִם֙ דְּר֔וֹר וְ⁠לַ⁠אֲסוּרִ֖ים פְּקַח ־ קֽוֹחַ ׃² לִ⁠קְרֹ֤א שְׁנַת ־ רָצוֹן֙ לַֽ⁠יהוָ֔ה וְ⁠י֥וֹם נָקָ֖ם לֵ⁠אלֹהֵ֑י⁠נוּ לְ⁠נַחֵ֖ם כָּל ־ אֲבֵלִֽים ׃³ לָ⁠שׂ֣וּם ׀ לַ⁠אֲבֵלֵ֣י צִיּ֗וֹן לָ⁠תֵת֩ לָ⁠הֶ֨ם פְּאֵ֜ר תַּ֣חַת אֵ֗פֶר שֶׁ֤מֶן שָׂשׂוֹן֙ תַּ֣חַת אֵ֔בֶל מַעֲטֵ֣ה תְהִלָּ֔ה תַּ֖חַת ר֣וּחַ כֵּהָ֑ה וְ⁠קֹרָ֤א לָ⁠הֶם֙ אֵילֵ֣י הַ⁠צֶּ֔דֶק מַטַּ֥ע יְהוָ֖ה לְ⁠הִתְפָּאֵֽר ׃⁴ וּ⁠בָנוּ֙ חָרְב֣וֹת עוֹלָ֔ם שֹׁמְמ֥וֹת רִֽאשֹׁנִ֖ים יְקוֹמֵ֑מוּ וְ⁠חִדְּשׁוּ֙ עָ֣רֵי חֹ֔רֶב שֹׁמְמ֖וֹת דּ֥וֹר וָ⁠דֽוֹר ׃⁵ וְ⁠עָמְד֣וּ זָרִ֔ים וְ⁠רָע֖וּ צֹאנְ⁠כֶ֑ם וּ⁠בְנֵ֣י נֵכָ֔ר אִכָּרֵי⁠כֶ֖ם וְ⁠כֹרְמֵי⁠כֶֽם ׃⁶ וְ⁠אַתֶּ֗ם כֹּהֲנֵ֤י יְהוָה֙ תִּקָּרֵ֔אוּ מְשָׁרְתֵ֣י אֱלֹהֵ֔י⁠נוּ יֵאָמֵ֖ר לָ⁠כֶ֑ם חֵ֤יל גּוֹיִם֙ תֹּאכֵ֔לוּ וּ⁠בִ⁠כְבוֹדָ֖⁠ם תִּתְיַמָּֽרוּ ׃⁷ תַּ֤חַת בָּשְׁתְּ⁠כֶם֙ מִשְׁנֶ֔ה וּ⁠כְלִמָּ֖ה יָרֹ֣נּוּ חֶלְקָ֑⁠ם לָ⁠כֵ֤ן בְּ⁠אַרְצָ⁠ם֙ מִשְׁנֶ֣ה יִירָ֔שׁוּ שִׂמְחַ֥ת עוֹלָ֖ם תִּֽהְיֶ֥ה לָ⁠הֶֽם ׃⁸ כִּ֣י אֲנִ֤י יְהוָה֙ אֹהֵ֣ב מִשְׁפָּ֔ט שֹׂנֵ֥א גָזֵ֖ל בְּ⁠עוֹלָ֑ה וְ⁠נָתַתִּ֤י פְעֻלָּתָ⁠ם֙ בֶּ⁠אֱמֶ֔ת וּ⁠בְרִ֥ית עוֹלָ֖ם אֶכְר֥וֹת לָ⁠הֶֽם ׃⁹ וְ⁠נוֹדַ֤ע בַּ⁠גּוֹיִם֙ זַרְעָ֔⁠ם וְ⁠צֶאֱצָאֵי⁠הֶ֖ם בְּ⁠ת֣וֹךְ הָ⁠עַמִּ֑ים כָּל ־ רֹֽאֵי⁠הֶם֙ יַכִּיר֔וּ⁠ם כִּ֛י הֵ֥ם זֶ֖רַע בֵּרַ֥ךְ יְהוָֽה ׃ס¹⁰ שׂ֧וֹשׂ אָשִׂ֣ישׂ בַּֽ⁠יהוָ֗ה תָּגֵ֤ל נַפְשִׁ⁠י֙ בֵּֽ⁠אלֹהַ֔⁠י כִּ֤י הִלְבִּישַׁ֨⁠נִי֙ בִּגְדֵי ־ יֶ֔שַׁע מְעִ֥יל צְדָקָ֖ה יְעָטָ֑⁠נִי כֶּֽ⁠חָתָן֙ יְכַהֵ֣ן פְּאֵ֔ר וְ⁠כַ⁠כַּלָּ֖ה תַּעְדֶּ֥ה כֵלֶֽי⁠הָ ׃¹¹ כִּ֤י כָ⁠אָ֨רֶץ֙ תּוֹצִ֣יא צִמְחָ֔⁠הּ וּ⁠כְ⁠גַנָּ֖ה זֵרוּעֶ֣י⁠הָ תַצְמִ֑יחַ כֵּ֣ן ׀ אֲדֹנָ֣⁠י יְהוִ֗ה יַצְמִ֤יחַ צְדָקָה֙ וּ⁠תְהִלָּ֔ה נֶ֖גֶד כָּל ־ הַ⁠גּוֹיִֽם ׃

Chapter 62

¹ לְמַ֤עַן צִיּוֹן֙ לֹ֣א אֶחֱשֶׁ֔ה וּ⁠לְמַ֥עַן יְרוּשָׁלִַ֖ם לֹ֣א אֶשְׁק֑וֹט עַד ־ יֵצֵ֤א כַ⁠נֹּ֨גַהּ֙ צִדְקָ֔⁠הּ וִ⁠ישׁוּעָתָ֖⁠הּ כְּ⁠לַפִּ֥יד יִבְעָֽר ׃² וְ⁠רָא֤וּ גוֹיִם֙ צִדְקֵ֔⁠ךְ וְ⁠כָל ־ מְלָכִ֖ים כְּבוֹדֵ֑⁠ךְ וְ⁠קֹ֤רָא לָ⁠ךְ֙ שֵׁ֣ם חָדָ֔שׁ אֲשֶׁ֛ר פִּ֥י יְהוָ֖ה יִקֳּבֶֽ⁠נּוּ ׃³ וְ⁠הָיִ֛יתְ עֲטֶ֥רֶת תִּפְאֶ֖רֶת בְּ⁠יַד ־ יְהוָ֑ה וּצְנִ֥יף ¹ מְלוּכָ֖ה בְּ⁠כַף ־ אֱלֹהָֽיִ⁠ךְ ׃⁴ לֹֽא ־ יֵאָמֵר֩ לָ֨⁠ךְ ע֜וֹד עֲזוּבָ֗ה וּ⁠לְ⁠אַרְצֵ⁠ךְ֙ לֹא ־ יֵאָמֵ֥ר עוֹד֙ שְׁמָמָ֔ה כִּ֣י לָ֗⁠ךְ יִקָּרֵא֙ חֶפְצִי ־ בָ֔הּ וּ⁠לְ⁠אַרְצֵ֖⁠ךְ בְּעוּלָ֑ה כִּֽי ־ חָפֵ֤ץ יְהוָה֙ בָּ֔⁠ךְ וְ⁠אַרְצֵ֖⁠ךְ תִּבָּעֵֽל ׃⁵ כִּֽי ־ יִבְעַ֤ל בָּחוּר֙ בְּתוּלָ֔ה יִבְעָל֖וּ⁠ךְ בָּנָ֑יִ⁠ךְ וּ⁠מְשׂ֤וֹשׂ חָתָן֙ עַל ־ כַּלָּ֔ה יָשִׂ֥ישׂ עָלַ֖יִ⁠ךְ אֱלֹהָֽיִ⁠ךְ ׃⁶ עַל ־ חוֹמֹתַ֣יִ⁠ךְ יְרוּשָׁלִַ֗ם הִפְקַ֨דְתִּי֙ שֹֽׁמְרִ֔ים כָּל ־ הַ⁠יּ֧וֹם וְ⁠כָל ־ הַ⁠לַּ֛יְלָה תָּמִ֖יד לֹ֣א יֶחֱשׁ֑וּ הַ⁠מַּזְכִּרִים֙ אֶת ־ יְהוָ֔ה אַל ־ דֳּמִ֖י לָ⁠כֶֽם ׃⁷ וְ⁠אַֽל ־ תִּתְּנ֥וּ דֳמִ֖י ל֑⁠וֹ עַד ־ יְכוֹנֵ֞ן וְ⁠עַד ־ יָשִׂ֧ים אֶת ־ יְרֽוּשָׁלִַ֛ם תְּהִלָּ֖ה בָּ⁠אָֽרֶץ ׃⁸ נִשְׁבַּ֧ע יְהוָ֛ה בִּֽ⁠ימִינ֖⁠וֹ וּ⁠בִ⁠זְר֣וֹעַ עֻזּ֑⁠וֹ אִם ־ אֶתֵּן֩ אֶת ־ דְּגָנֵ֨⁠ךְ ע֤וֹד מַֽאֲכָל֙ לְ⁠אֹ֣יְבַ֔יִ⁠ךְ וְ⁠אִם ־ יִשְׁתּ֤וּ בְנֵֽי ־ נֵכָר֙ תִּֽירוֹשֵׁ֔⁠ךְ אֲשֶׁ֥ר יָגַ֖עַתְּ בּֽ⁠וֹ ׃⁹ כִּ֤י מְאַסְפָי⁠ו֙ יֹאכְלֻ֔⁠הוּ וְ⁠הִֽלְל֖וּ אֶת ־ יְהוָ֑ה וּֽ⁠מְקַבְּצָ֥י⁠ו יִשְׁתֻּ֖⁠הוּ בְּ⁠חַצְר֥וֹת קָדְשִֽׁ⁠י ׃ס¹⁰ עִבְר֤וּ עִבְרוּ֙ בַּ⁠שְּׁעָרִ֔ים פַּנּ֖וּ דֶּ֣רֶךְ הָ⁠עָ֑ם סֹ֣לּוּ סֹ֤לּוּ הַֽ⁠מְסִלָּה֙ סַקְּל֣וּ מֵ⁠אֶ֔בֶן הָרִ֥ימוּ נֵ֖ס עַל ־ הָ⁠עַמִּֽים ׃¹¹ הִנֵּ֣ה יְהוָ֗ה הִשְׁמִ֨יעַ֙ אֶל ־ קְצֵ֣ה הָ⁠אָ֔רֶץ אִמְרוּ֙ לְ⁠בַת ־ צִיּ֔וֹן הִנֵּ֥ה יִשְׁעֵ֖⁠ךְ בָּ֑א הִנֵּ֤ה שְׂכָר⁠וֹ֙ אִתּ֔⁠וֹ וּ⁠פְעֻלָּת֖⁠וֹ לְ⁠פָנָֽי⁠ו ׃¹² וְ⁠קָרְא֥וּ לָ⁠הֶ֛ם עַם ־ הַ⁠קֹּ֖דֶשׁ גְּאוּלֵ֣י יְהוָ֑ה וְ⁠לָ⁠ךְ֙ יִקָּרֵ֣א דְרוּשָׁ֔ה עִ֖יר לֹ֥א נֶעֱזָֽבָה ׃ס

¹K ו⁠צנוף

Chapter 63

¹ מִי ־ זֶ֣ה ׀ בָּ֣א מֵ⁠אֱד֗וֹם חֲמ֤וּץ בְּגָדִים֙ מִ⁠בָּצְרָ֔ה זֶ֚ה הָד֣וּר בִּ⁠לְבוּשׁ֔⁠וֹ צֹעֶ֖ה בְּ⁠רֹ֣ב כֹּח֑⁠וֹ אֲנִ֛י מְדַבֵּ֥ר בִּ⁠צְדָקָ֖ה רַ֥ב לְ⁠הוֹשִֽׁיעַ ׃² מַדּ֥וּעַ אָדֹ֖ם לִ⁠לְבוּשֶׁ֑⁠ךָ וּ⁠בְגָדֶ֖י⁠ךָ כְּ⁠דֹרֵ֥ךְ בְּ⁠גַֽת ׃³ פּוּרָ֣ה ׀ דָּרַ֣כְתִּי לְ⁠בַדִּ֗⁠י וּ⁠מֵֽ⁠עַמִּים֙ אֵֽין ־ אִ֣ישׁ אִתִּ֔⁠י וְ⁠אֶדְרְכֵ֣⁠ם בְּ⁠אַפִּ֔⁠י וְ⁠אֶרְמְסֵ֖⁠ם בַּ⁠חֲמָתִ֑⁠י וְ⁠יֵ֤ז נִצְחָ⁠ם֙ עַל ־ בְּגָדַ֔⁠י וְ⁠כָל ־ מַלְבּוּשַׁ֖⁠י אֶגְאָֽלְתִּי ׃⁴ כִּ֛י י֥וֹם נָקָ֖ם בְּ⁠לִבִּ֑⁠י וּ⁠שְׁנַ֥ת גְּאוּלַ֖⁠י בָּֽאָה ׃⁵ וְ⁠אַבִּיט֙ וְ⁠אֵ֣ין עֹזֵ֔ר וְ⁠אֶשְׁתּוֹמֵ֖ם וְ⁠אֵ֣ין סוֹמֵ֑ךְ וַ⁠תּ֤וֹשַֽׁע לִ⁠י֙ זְרֹעִ֔⁠י וַ⁠חֲמָתִ֖⁠י הִ֥יא סְמָכָֽתְ⁠נִי ׃⁶ וְ⁠אָב֤וּס עַמִּים֙ בְּ⁠אַפִּ֔⁠י וַ⁠אֲשַׁכְּרֵ֖⁠ם בַּ⁠חֲמָתִ֑⁠י וְ⁠אוֹרִ֥יד לָ⁠אָ֖רֶץ נִצְחָֽ⁠ם ׃ס⁷ חַֽסְדֵ֨י יְהוָ֤ה ׀ אַזְכִּיר֙ תְּהִלֹּ֣ת יְהוָ֔ה כְּ⁠עַ֕ל כֹּ֥ל אֲשֶׁר ־ גְּמָלָ֖⁠נוּ יְהוָ֑ה וְ⁠רַב ־ טוּב֙ לְ⁠בֵ֣ית יִשְׂרָאֵ֔ל אֲשֶׁר ־ גְּמָלָ֥⁠ם כְּֽ⁠רַחֲמָ֖י⁠ו וּ⁠כְ⁠רֹ֥ב חֲסָדָֽי⁠ו ׃⁸ וַ⁠יֹּ֨אמֶר֙ אַךְ ־ עַמִּ֣⁠י הֵ֔מָּה בָּנִ֖ים לֹ֣א יְשַׁקֵּ֑רוּ וַ⁠יְהִ֥י לָ⁠הֶ֖ם לְ⁠מוֹשִֽׁיעַ ׃⁹ בְּֽ⁠כָל ־ צָרָתָ֣⁠ם ׀ לא ¹ צָ֗ר וּ⁠מַלְאַ֤ךְ פָּנָי⁠ו֙ הֽוֹשִׁיעָ֔⁠ם בְּ⁠אַהֲבָת֥⁠וֹ וּ⁠בְ⁠חֶמְלָת֖⁠וֹ ה֣וּא גְאָלָ֑⁠ם וַֽ⁠יְנַטְּלֵ֥⁠ם וַֽ⁠יְנַשְּׂאֵ֖⁠ם כָּל ־ יְמֵ֥י עוֹלָֽם ׃¹⁰ וְ⁠הֵ֛מָּה מָר֥וּ וְ⁠עִצְּב֖וּ אֶת ־ ר֣וּחַ קָדְשׁ֑⁠וֹ וַ⁠יֵּהָפֵ֥ךְ לָ⁠הֶ֛ם לְ⁠אוֹיֵ֖ב ה֥וּא נִלְחַם ־ בָּֽ⁠ם ׃¹¹ וַ⁠יִּזְכֹּ֥ר יְמֵֽי ־ עוֹלָ֖ם מֹשֶׁ֣ה עַמּ֑⁠וֹ אַיֵּ֣ה ׀ הַֽ⁠מַּעֲלֵ֣⁠ם מִ⁠יָּ֗ם אֵ֚ת רֹעֵ֣י צֹאנ֔⁠וֹ אַיֵּ֛ה הַ⁠שָּׂ֥ם בְּ⁠קִרְבּ֖⁠וֹ אֶת ־ ר֥וּחַ קָדְשֽׁ⁠וֹ ׃¹² מוֹלִיךְ֙ לִ⁠ימִ֣ין מֹשֶׁ֔ה זְר֖וֹעַ תִּפְאַרְתּ֑⁠וֹ בּ֤וֹקֵֽעַ מַ֨יִם֙ מִ⁠פְּנֵי⁠הֶ֔ם לַ⁠עֲשׂ֥וֹת ל֖⁠וֹ שֵׁ֥ם עוֹלָֽם ׃¹³ מוֹלִיכָ֖⁠ם בַּ⁠תְּהֹמ֑וֹת כַּ⁠סּ֥וּס בַּ⁠מִּדְבָּ֖ר לֹ֥א יִכָּשֵֽׁלוּ ׃¹⁴ כַּ⁠בְּהֵמָה֙ בַּ⁠בִּקְעָ֣ה תֵרֵ֔ד ר֥וּחַ יְהוָ֖ה תְּנִיחֶ֑⁠נּוּ כֵּ֚ן נִהַ֣גְתָּ עַמְּ⁠ךָ֔ לַ⁠עֲשׂ֥וֹת לְ⁠ךָ֖ שֵׁ֥ם תִּפְאָֽרֶת ׃¹⁵ הַבֵּ֤ט מִ⁠שָּׁמַ֨יִם֙ וּ⁠רְאֵ֔ה מִ⁠זְּבֻ֥ל קָדְשְׁ⁠ךָ֖ וְ⁠תִפְאַרְתֶּ֑⁠ךָ אַיֵּ֤ה קִנְאָֽתְ⁠ךָ֙ וּ⁠גְב֣וּרֹתֶ֔⁠ךָ הֲמ֥וֹן מֵעֶ֛י⁠ךָ וְֽ⁠רַחֲמֶ֖י⁠ךָ אֵלַ֥⁠י הִתְאַפָּֽקוּ ׃¹⁶ כִּֽי ־ אַתָּ֣ה אָבִ֔י⁠נוּ כִּ֤י אַבְרָהָם֙ לֹ֣א יְדָעָ֔⁠נוּ וְ⁠יִשְׂרָאֵ֖ל לֹ֣א יַכִּירָ֑⁠נוּ אַתָּ֤ה יְהוָה֙ אָבִ֔י⁠נוּ גֹּאֲלֵ֥⁠נוּ מֵֽ⁠עוֹלָ֖ם שְׁמֶֽ⁠ךָ ׃¹⁷ לָ֣⁠מָּה תַתְעֵ֤⁠נוּ יְהוָה֙ מִ⁠דְּרָכֶ֔י⁠ךָ תַּקְשִׁ֥יחַ לִבֵּ֖⁠נוּ מִ⁠יִּרְאָתֶ֑⁠ךָ שׁ֚וּב לְמַ֣עַן עֲבָדֶ֔י⁠ךָ שִׁבְטֵ֖י נַחֲלָתֶֽ⁠ךָ ׃¹⁸ לַ⁠מִּצְעָ֕ר יָרְשׁ֖וּ עַם ־ קָדְשֶׁ֑⁠ךָ צָרֵ֕י⁠נוּ בּוֹסְס֖וּ מִקְדָּשֶֽׁ⁠ךָ ׃¹⁹ הָיִ֗ינוּ מֵֽ⁠עוֹלָם֙ לֹֽא ־ מָשַׁ֣לְתָּ בָּ֔⁠ם לֹֽא ־ נִקְרָ֥א שִׁמְ⁠ךָ֖

¹Q ל֣וֹ

Chapter 64

¹(63:19b) עֲלֵי⁠הֶ֑ם לוּא ־ קָרַ֤עְתָּ שָׁמַ֨יִם֙ יָרַ֔דְתָּ מִ⁠פָּנֶ֖י⁠ךָ הָרִ֥ים נָזֹֽלּוּ ׃

(64)

²⁽¹⁾ כִּ⁠קְדֹ֧חַ אֵ֣שׁ הֲמָסִ֗ים מַ֚יִם תִּבְעֶה ־ אֵ֔שׁ לְ⁠הוֹדִ֥יעַ שִׁמְ⁠ךָ֖ לְ⁠צָרֶ֑י⁠ךָ מִ⁠פָּנֶ֖י⁠ךָ גּוֹיִ֥ם יִרְגָּֽזוּ ׃³⁽²⁾ בַּ⁠עֲשׂוֹתְ⁠ךָ֥ נוֹרָא֖וֹת לֹ֣א נְקַוֶּ֑ה יָרַ֕דְתָּ מִ⁠פָּנֶ֖י⁠ךָ הָרִ֥ים נָזֹֽלּוּ ׃⁴⁽³⁾ וּ⁠מֵ⁠עוֹלָ֥ם לֹא ־ שָׁמְע֖וּ לֹ֣א הֶאֱזִ֑ינוּ עַ֣יִן לֹֽא ־ רָאָ֗תָה אֱלֹהִים֙ זוּלָ֣תְ⁠ךָ֔ יַעֲשֶׂ֖ה לִ⁠מְחַכֵּה ־ לֽ⁠וֹ ׃⁵⁽⁴⁾ פָּגַ֤עְתָּ אֶת ־ שָׂשׂ֙ וְ⁠עֹ֣שֵׂה צֶ֔דֶק בִּ⁠דְרָכֶ֖י⁠ךָ יִזְכְּר֑וּ⁠ךָ הֵן ־ אַתָּ֤ה קָצַ֨פְתָּ֙ וַֽ⁠נֶּחֱטָ֔א בָּ⁠הֶ֥ם עוֹלָ֖ם וְ⁠נִוָּשֵֽׁעַ ׃⁶⁽⁵⁾ וַ⁠נְּהִ֤י כַ⁠טָּמֵא֙ כֻּלָּ֔⁠נוּ וּ⁠כְ⁠בֶ֥גֶד עִדִּ֖ים כָּל ־ צִדְקֹתֵ֑י⁠נוּ וַ⁠נָּ֤בֶל כֶּֽ⁠עָלֶה֙ כֻּלָּ֔⁠נוּ וַ⁠עֲוֺנֵ֖⁠נוּ כָּ⁠ר֥וּחַ יִשָּׂאֻֽ⁠נוּ ׃⁷⁽⁶⁾ וְ⁠אֵין ־ קוֹרֵ֣א בְ⁠שִׁמְ⁠ךָ֔ מִתְעוֹרֵ֖ר לְ⁠הַחֲזִ֣יק בָּ֑⁠ךְ כִּֽי ־ הִסְתַּ֤רְתָּ פָנֶ֨י⁠ךָ֙ מִמֶּ֔⁠נּוּ וַ⁠תְּמוּגֵ֖⁠נוּ בְּ⁠יַד ־ עֲוֺנֵֽ⁠נוּ ׃⁸⁽⁷⁾ וְ⁠עַתָּ֥ה יְהוָ֖ה אָבִ֣י⁠נוּ אָ֑תָּה אֲנַ֤חְנוּ הַ⁠חֹ֨מֶר֙ וְ⁠אַתָּ֣ה יֹצְרֵ֔⁠נוּ וּ⁠מַעֲשֵׂ֥ה יָדְ⁠ךָ֖ כֻּלָּֽ⁠נוּ ׃⁹⁽⁸⁾ אַל ־ תִּקְצֹ֤ף יְהוָה֙ עַד ־ מְאֹ֔ד וְ⁠אַל ־ לָ⁠עַ֖ד תִּזְכֹּ֣ר עָוֺ֑ן הֵ֥ן הַבֶּט ־ נָ֖א עַמְּ⁠ךָ֥ כֻלָּֽ⁠נוּ ׃¹⁰⁽⁹⁾ עָרֵ֥י קָדְשְׁ⁠ךָ֖ הָי֣וּ מִדְבָּ֑ר צִיּוֹן֙ מִדְבָּ֣ר הָיָ֔תָה יְרוּשָׁלִַ֖ם שְׁמָמָֽה ׃¹¹⁽¹⁰⁾ בֵּ֧ית קָדְשֵׁ֣⁠נוּ וְ⁠תִפְאַרְתֵּ֗⁠נוּ אֲשֶׁ֤ר הִֽלְל֨וּ⁠ךָ֙ אֲבֹתֵ֔י⁠נוּ הָיָ֖ה לִ⁠שְׂרֵ֣פַת אֵ֑שׁ וְ⁠כָל ־ מַחֲמַדֵּ֖י⁠נוּ הָיָ֥ה לְ⁠חָרְבָּֽה ׃¹²⁽¹¹⁾ הַ⁠עַל ־ אֵ֥לֶּה תִתְאַפַּ֖ק יְהוָ֑ה תֶּחֱשֶׁ֥ה וּ⁠תְעַנֵּ֖⁠נוּ עַד ־ מְאֹֽד ׃ס

Chapter 65

¹ נִדְרַ֨שְׁתִּי֙ לְ⁠ל֣וֹא שָׁאָ֔לוּ נִמְצֵ֖אתִי לְ⁠לֹ֣א בִקְשֻׁ֑⁠נִי אָמַ֨רְתִּי֙ הִנֵּ֣⁠נִי הִנֵּ֔⁠נִי אֶל ־ גּ֖וֹי לֹֽא ־ קֹרָ֥א בִ⁠שְׁמִֽ⁠י ׃² פֵּרַ֧שְׂתִּי יָדַ֛⁠י כָּל ־ הַ⁠יּ֖וֹם אֶל ־ עַ֣ם סוֹרֵ֑ר הַ⁠הֹלְכִים֙ הַ⁠דֶּ֣רֶךְ לֹא ־ ט֔וֹב אַחַ֖ר מַחְשְׁבֹתֵי⁠הֶֽם ׃³ הָ⁠עָ֗ם הַ⁠מַּכְעִיסִ֥ים אוֹתִ֛⁠י עַל ־ פָּנַ֖⁠י תָּמִ֑יד זֹֽבְחִים֙ בַּ⁠גַּנּ֔וֹת וּֽ⁠מְקַטְּרִ֖ים עַל ־ הַ⁠לְּבֵנִֽים ׃⁴ הַ⁠יֹּֽשְׁבִים֙ בַּ⁠קְּבָרִ֔ים וּ⁠בַ⁠נְּצוּרִ֖ים יָלִ֑ינוּ הָ⁠אֹֽכְלִים֙ בְּשַׂ֣ר הַ⁠חֲזִ֔יר וּמְרַ֥ק ¹ פִּגֻּלִ֖ים כְּלֵי⁠הֶֽם ׃⁵ הָ⁠אֹֽמְרִים֙ קְרַ֣ב אֵלֶ֔י⁠ךָ אַל ־ תִּגַּשׁ ־ בִּ֖⁠י כִּ֣י קְדַשְׁתִּ֑י⁠ךָ אֵ֚לֶּה עָשָׁ֣ן בְּ⁠אַפִּ֔⁠י אֵ֥שׁ יֹקֶ֖דֶת כָּל ־ הַ⁠יּֽוֹם ׃⁶ הִנֵּ֥ה כְתוּבָ֖ה לְ⁠פָנָ֑⁠י לֹ֤א אֶחֱשֶׂה֙ כִּ֣י אִם ־ שִׁלַּ֔מְתִּי וְ⁠שִׁלַּמְתִּ֖י עַל ־ חֵיקָֽ⁠ם ׃⁷ עֲ֠וֺנֹתֵי⁠כֶם וַ⁠עֲוֺנֹ֨ת אֲבוֹתֵי⁠כֶ֤ם יַחְדָּו֙ אָמַ֣ר יְהוָ֔ה אֲשֶׁ֤ר קִטְּרוּ֙ עַל ־ הֶ֣⁠הָרִ֔ים וְ⁠עַל ־ הַ⁠גְּבָע֖וֹת חֵרְפ֑וּ⁠נִי וּ⁠מַדֹּתִ֧י פְעֻלָּתָ֛⁠ם רִֽאשֹׁנָ֖ה על ־ חֵיקָֽ⁠ם ׃ס²⁸ כֹּ֣ה ׀ אָמַ֣ר יְהוָ֗ה כַּ⁠אֲשֶׁ֨ר יִמָּצֵ֤א הַ⁠תִּירוֹשׁ֙ בָּֽ⁠אֶשְׁכּ֔וֹל וְ⁠אָמַר֙ אַל ־ תַּשְׁחִיתֵ֔⁠הוּ כִּ֥י בְרָכָ֖ה בּ֑⁠וֹ כֵּ֤ן אֶֽעֱשֶׂה֙ לְמַ֣עַן עֲבָדַ֔⁠י לְ⁠בִלְתִּ֖י הַֽשְׁחִ֥ית הַ⁠כֹּֽל ׃⁹ וְ⁠הוֹצֵאתִ֤י מִֽ⁠יַּעֲקֹב֙ זֶ֔רַע וּ⁠מִ⁠יהוּדָ֖ה יוֹרֵ֣שׁ הָרָ֑⁠י וִ⁠ירֵשׁ֣וּ⁠הָ בְחִירַ֔⁠י וַ⁠עֲבָדַ֖⁠י יִשְׁכְּנוּ ־ שָֽׁמָּ⁠ה ׃¹⁰ וְ⁠הָיָ֤ה הַ⁠שָּׁרוֹן֙ לִ⁠נְוֵה ־ צֹ֔אן וְ⁠עֵ֥מֶק עָכ֖וֹר לְ⁠רֵ֣בֶץ בָּקָ֑ר לְ⁠עַמִּ֖⁠י אֲשֶׁ֥ר דְּרָשֽׁוּ⁠נִי ׃¹¹ וְ⁠אַתֶּם֙ עֹזְבֵ֣י יְהוָ֔ה הַ⁠שְּׁכֵחִ֖ים אֶת ־ הַ֣ר קָדְשִׁ֑⁠י הַֽ⁠עֹרְכִ֤ים לַ⁠גַּד֙ שֻׁלְחָ֔ן וְ⁠הַֽ⁠מְמַלְאִ֖ים לַ⁠מְנִ֥י מִמְסָֽךְ ׃¹² וּ⁠מָנִ֨יתִי אֶתְ⁠כֶ֜ם לַ⁠חֶ֗רֶב וְ⁠כֻלְּ⁠כֶם֙ לַ⁠טֶּ֣בַח תִּכְרָ֔עוּ יַ֤עַן קָרָ֨אתִי֙ וְ⁠לֹ֣א עֲנִיתֶ֔ם דִּבַּ֖רְתִּי וְ⁠לֹ֣א שְׁמַעְתֶּ֑ם וַ⁠תַּעֲשׂ֤וּ הָ⁠רַע֙ בְּ⁠עֵינַ֔⁠י וּ⁠בַ⁠אֲשֶׁ֥ר לֹֽא ־ חָפַ֖צְתִּי בְּחַרְתֶּֽם ׃פ¹³ לָ⁠כֵ֞ן כֹּה ־ אָמַ֣ר ׀ אֲדֹנָ֣⁠י יְהוִ֗ה הִנֵּ֨ה עֲבָדַ֤⁠י ׀ יֹאכֵ֨לוּ֙ וְ⁠אַתֶּ֣ם תִּרְעָ֔בוּ הִנֵּ֧ה עֲבָדַ֛⁠י יִשְׁתּ֖וּ וְ⁠אַתֶּ֣ם תִּצְמָ֑אוּ הִנֵּ֧ה עֲבָדַ֛⁠י יִשְׂמָ֖חוּ וְ⁠אַתֶּ֥ם תֵּבֹֽשׁוּ ׃¹⁴ הִנֵּ֧ה עֲבָדַ֛⁠י יָרֹ֖נּוּ מִ⁠טּ֣וּב לֵ֑ב וְ⁠אַתֶּ֤ם תִּצְעֲקוּ֙ מִ⁠כְּאֵ֣ב לֵ֔ב וּ⁠מִ⁠שֵּׁ֥בֶר ר֖וּחַ תְּיֵלִֽילוּ ׃¹⁵ וְ⁠הִנַּחְתֶּ֨ם שִׁמְ⁠כֶ֤ם לִ⁠שְׁבוּעָה֙ לִ⁠בְחִירַ֔⁠י וֶ⁠הֱמִיתְ⁠ךָ֖ אֲדֹנָ֣⁠י יְהוִ֑ה וְ⁠לַ⁠עֲבָדָ֥י⁠ו יִקְרָ֖א שֵׁ֥ם אַחֵֽר ׃¹⁶ אֲשֶׁ֨ר הַ⁠מִּתְבָּרֵ֜ךְ בָּ⁠אָ֗רֶץ יִתְבָּרֵךְ֙ בֵּ⁠אלֹהֵ֣י אָמֵ֔ן וְ⁠הַ⁠נִּשְׁבָּ֣ע בָּ⁠אָ֔רֶץ יִשָּׁבַ֖ע בֵּ⁠אלֹהֵ֣י אָמֵ֑ן כִּ֣י נִשְׁכְּח֗וּ הַ⁠צָּרוֹת֙ הָ⁠רִ֣אשֹׁנ֔וֹת וְ⁠כִ֥י נִסְתְּר֖וּ מֵ⁠עֵינָֽ⁠י ׃¹⁷ כִּֽי ־ הִנְ⁠נִ֥י בוֹרֵ֛א שָׁמַ֥יִם חֲדָשִׁ֖ים וָ⁠אָ֣רֶץ חֲדָשָׁ֑ה וְ⁠לֹ֤א תִזָּכַ֨רְנָה֙ הָ⁠רִ֣אשֹׁנ֔וֹת וְ⁠לֹ֥א תַעֲלֶ֖ינָה עַל ־ לֵֽב ׃¹⁸ כִּֽי ־ אִם ־ שִׂ֤ישׂוּ וְ⁠גִ֨ילוּ֙ עֲדֵי ־ עַ֔ד אֲשֶׁ֖ר אֲנִ֣י בוֹרֵ֑א כִּי֩ הִנְ⁠נִ֨י בוֹרֵ֧א אֶת ־ יְרוּשָׁלִַ֛ם גִּילָ֖ה וְ⁠עַמָּ֥⁠הּ מָשֽׂוֹשׂ ׃¹⁹ וְ⁠גַלְתִּ֥י בִ⁠ירוּשָׁלִַ֖ם וְ⁠שַׂשְׂתִּ֣י בְ⁠עַמִּ֑⁠י וְ⁠לֹֽא ־ יִשָּׁמַ֥ע בָּ⁠הּ֙ ע֔וֹד ק֥וֹל בְּכִ֖י וְ⁠ק֥וֹל זְעָקָֽה ׃²⁰ לֹא ־ יִֽהְיֶ֨ה מִ⁠שָּׁ֜ם ע֗וֹד ע֤וּל יָמִים֙ וְ⁠זָקֵ֔ן אֲשֶׁ֥ר לֹֽא ־ יְמַלֵּ֖א אֶת ־ יָמָ֑י⁠ו כִּ֣י הַ⁠נַּ֗עַר בֶּן ־ מֵאָ֤ה שָׁנָה֙ יָמ֔וּת וְ⁠הַ֣⁠חוֹטֶ֔א בֶּן ־ מֵאָ֥ה שָׁנָ֖ה יְקֻלָּֽל ׃²¹ וּ⁠בָנ֥וּ בָתִּ֖ים וְ⁠יָשָׁ֑בוּ וְ⁠נָטְע֣וּ כְרָמִ֔ים וְ⁠אָכְל֖וּ פִּרְיָֽ⁠ם ׃²² לֹ֤א יִבְנוּ֙ וְ⁠אַחֵ֣ר יֵשֵׁ֔ב לֹ֥א יִטְּע֖וּ וְ⁠אַחֵ֣ר יֹאכֵ֑ל כִּֽי ־ כִ⁠ימֵ֤י הָ⁠עֵץ֙ יְמֵ֣י עַמִּ֔⁠י וּ⁠מַעֲשֵׂ֥ה יְדֵי⁠הֶ֖ם יְבַלּ֥וּ בְחִירָֽ⁠י ׃²³ לֹ֤א יִֽיגְעוּ֙ לָ⁠רִ֔יק וְ⁠לֹ֥א יֵלְד֖וּ לַ⁠בֶּהָלָ֑ה כִּ֣י זֶ֜רַע בְּרוּכֵ֤י יְהוָה֙ הֵ֔מָּה וְ⁠צֶאֱצָאֵי⁠הֶ֖ם אִתָּֽ⁠ם ׃²⁴ וְ⁠הָיָ֥ה טֶֽרֶם ־ יִקְרָ֖אוּ וַ⁠אֲנִ֣י אֶעֱנֶ֑ה ע֛וֹד הֵ֥ם מְדַבְּרִ֖ים וַ⁠אֲנִ֥י אֶשְׁמָֽע ׃²⁵ זְאֵ֨ב וְ⁠טָלֶ֜ה יִרְע֣וּ כְ⁠אֶחָ֗ד וְ⁠אַרְיֵה֙ כַּ⁠בָּקָ֣ר יֹֽאכַל ־ תֶּ֔בֶן וְ⁠נָחָ֖שׁ עָפָ֣ר לַחְמ֑⁠וֹ לֹֽא ־ יָרֵ֧עוּ וְ⁠לֹֽא ־ יַשְׁחִ֛יתוּ בְּ⁠כָל ־ הַ֥ר קָדְשִׁ֖⁠י אָמַ֥ר יְהוָֽה ׃ס

¹K ו⁠פרק

²Q אֶל

Chapter 66

¹ כֹּ֚ה אָמַ֣ר יְהוָ֔ה הַ⁠שָּׁמַ֣יִם כִּסְאִ֔⁠י וְ⁠הָ⁠אָ֖רֶץ הֲדֹ֣ם רַגְלָ֑⁠י אֵי ־ זֶ֥ה בַ֨יִת֙ אֲשֶׁ֣ר תִּבְנוּ ־ לִ֔⁠י וְ⁠אֵי ־ זֶ֥ה מָק֖וֹם מְנוּחָתִֽ⁠י ׃² וְ⁠אֶת ־ כָּל ־ אֵ֨לֶּה֙ יָדִ֣⁠י עָשָׂ֔תָה וַ⁠יִּהְי֥וּ כָל ־ אֵ֖לֶּה נְאֻם ־ יְהוָ֑ה וְ⁠אֶל ־ זֶ֣ה אַבִּ֔יט אֶל ־ עָנִי֙ וּ⁠נְכֵה ־ ר֔וּחַ וְ⁠חָרֵ֖ד עַל ־ דְּבָרִֽ⁠י ׃³ שׁוֹחֵ֨ט הַ⁠שּׁ֜וֹר מַכֵּה ־ אִ֗ישׁ זוֹבֵ֤חַ הַ⁠שֶּׂה֙ עֹ֣רֵֽף כֶּ֔לֶב מַעֲלֵ֤ה מִנְחָה֙ דַּם ־ חֲזִ֔יר מַזְכִּ֥יר לְבֹנָ֖ה מְבָ֣רֵֽךְ אָ֑וֶן גַּם ־ הֵ֗מָּה בָּֽחֲרוּ֙ בְּ⁠דַרְכֵי⁠הֶ֔ם וּ⁠בְ⁠שִׁקּוּצֵי⁠הֶ֖ם נַפְשָׁ֥⁠ם חָפֵֽצָה ׃⁴ גַּם ־ אֲנִ֞י אֶבְחַ֣ר בְּ⁠תַעֲלֻלֵי⁠הֶ֗ם וּ⁠מְגֽוּרֹתָ⁠ם֙ אָבִ֣יא לָ⁠הֶ֔ם יַ֤עַן קָרָ֨אתִי֙ וְ⁠אֵ֣ין עוֹנֶ֔ה דִּבַּ֖רְתִּי וְ⁠לֹ֣א שָׁמֵ֑עוּ וַ⁠יַּעֲשׂ֤וּ הָ⁠רַע֙ בְּ⁠עֵינַ֔⁠י וּ⁠בַ⁠אֲשֶׁ֥ר לֹֽא ־ חָפַ֖צְתִּי בָּחָֽרוּ ׃ס⁵ שִׁמְעוּ֙ דְּבַר ־ יְהוָ֔ה הַ⁠חֲרֵדִ֖ים אֶל ־ דְּבָר֑⁠וֹ אָמְרוּ֩ אֲחֵי⁠כֶ֨ם שֹׂנְאֵי⁠כֶ֜ם מְנַדֵּי⁠כֶ֗ם לְמַ֤עַן שְׁמִ⁠י֙ יִכְבַּ֣ד יְהוָ֔ה וְ⁠נִרְאֶ֥ה בְ⁠שִׂמְחַתְ⁠כֶ֖ם וְ⁠הֵ֥ם יֵבֹֽשׁוּ ׃⁶ ק֤וֹל שָׁאוֹן֙ מֵ⁠עִ֔יר ק֖וֹל מֵֽ⁠הֵיכָ֑ל ק֣וֹל יְהוָ֔ה מְשַׁלֵּ֥ם גְּמ֖וּל לְ⁠אֹיְבָֽי⁠ו ׃⁷ בְּ⁠טֶ֥רֶם תָּחִ֖יל יָלָ֑דָה בְּ⁠טֶ֨רֶם יָב֥וֹא חֵ֛בֶל לָ֖⁠הּ וְ⁠הִמְלִ֥יטָה זָכָֽר ׃⁸ מִֽי ־ שָׁמַ֣ע כָּ⁠זֹ֗את מִ֤י רָאָה֙ כָּ⁠אֵ֔לֶּה הֲ⁠י֤וּחַל אֶ֨רֶץ֙ בְּ⁠י֣וֹם אֶחָ֔ד אִם ־ יִוָּ֥לֵֽד גּ֖וֹי פַּ֣עַם אֶחָ֑ת כִּֽי ־ חָ֛לָה גַּם ־ יָלְדָ֥ה צִיּ֖וֹן אֶת ־ בָּנֶֽי⁠הָ ׃⁹ הַ⁠אֲנִ֥י אַשְׁבִּ֛יר וְ⁠לֹ֥א אוֹלִ֖יד יֹאמַ֣ר יְהוָ֑ה אִם ־ אֲנִ֧י הַ⁠מּוֹלִ֛יד וְ⁠עָצַ֖רְתִּי אָמַ֥ר אֱלֹהָֽיִ⁠ךְ ׃ס¹⁰ שִׂמְח֧וּ אֶת ־ יְרוּשָׁלִַ֛ם וְ⁠גִ֥ילוּ בָ֖⁠הּ כָּל ־ אֹהֲבֶ֑י⁠הָ שִׂ֤ישׂוּ אִתָּ⁠הּ֙ מָשׂ֔וֹשׂ כָּל ־ הַ⁠מִּֽתְאַבְּלִ֖ים עָלֶֽי⁠הָ ׃¹¹ לְמַ֤עַן תִּֽינְקוּ֙ וּ⁠שְׂבַעְתֶּ֔ם מִ⁠שֹּׁ֖ד תַּנְחֻמֶ֑י⁠הָ לְמַ֧עַן תָּמֹ֛צּוּ וְ⁠הִתְעַנַּגְתֶּ֖ם מִ⁠זִּ֥יז כְּבוֹדָֽ⁠הּ ׃ס¹² כִּֽי ־ כֹ֣ה ׀ אָמַ֣ר יְהוָ֗ה הִנְ⁠נִ֣י נֹטֶֽה ־ אֵ֠לֶי⁠הָ כְּ⁠נָהָ֨ר שָׁל֜וֹם וּ⁠כְ⁠נַ֧חַל שׁוֹטֵ֛ף כְּב֥וֹד גּוֹיִ֖ם וִֽ⁠ינַקְתֶּ֑ם עַל ־ צַד֙ תִּנָּשֵׂ֔אוּ וְ⁠עַל ־ בִּרְכַּ֖יִם תְּשָׁעֳשָֽׁעוּ ׃¹³ כְּ⁠אִ֕ישׁ אֲשֶׁ֥ר אִמּ֖⁠וֹ תְּנַחֲמֶ֑⁠נּוּ כֵּ֤ן אָֽנֹכִי֙ אֲנַ֣חֶמְ⁠כֶ֔ם וּ⁠בִ⁠ירֽוּשָׁלִַ֖ם תְּנֻחָֽמוּ ׃¹⁴ וּ⁠רְאִיתֶם֙ וְ⁠שָׂ֣שׂ לִבְּ⁠כֶ֔ם וְ⁠עַצְמוֹתֵי⁠כֶ֖ם כַּ⁠דֶּ֣שֶׁא תִפְרַ֑חְנָה וְ⁠נוֹדְעָ֤ה יַד ־ יְהוָה֙ אֶת ־ עֲבָדָ֔י⁠ו וְ⁠זָעַ֖ם אֶת ־ אֹיְבָֽי⁠ו ׃¹⁵ כִּֽי ־ הִנֵּ֤ה יְהוָה֙ בָּ⁠אֵ֣שׁ יָב֔וֹא וְ⁠כַ⁠סּוּפָ֖ה מַרְכְּבֹתָ֑י⁠ו לְ⁠הָשִׁ֤יב בְּ⁠חֵמָה֙ אַפּ֔⁠וֹ וְ⁠גַעֲרָת֖⁠וֹ בְּ⁠לַהֲבֵי ־ אֵֽשׁ ׃¹⁶ כִּ֤י בָ⁠אֵשׁ֙ יְהוָ֣ה נִשְׁפָּ֔ט וּ⁠בְ⁠חַרְבּ֖⁠וֹ אֶת ־ כָּל ־ בָּשָׂ֑ר וְ⁠רַבּ֖וּ חַֽלְלֵ֥י יְהוָֽה ׃¹⁷ הַ⁠מִּתְקַדְּשִׁ֨ים וְ⁠הַ⁠מִּֽטַּהֲרִ֜ים אֶל ־ הַ⁠גַּנּ֗וֹת אַחַ֤ר אַחַת֙ ¹ בַּ⁠תָּ֔וֶךְ אֹֽכְלֵי֙ בְּשַׂ֣ר הַ⁠חֲזִ֔יר וְ⁠הַ⁠שֶּׁ֖קֶץ וְ⁠הָ⁠עַכְבָּ֑ר יַחְדָּ֥ו יָסֻ֖פוּ נְאֻם ־ יְהוָֽה ׃¹⁸ וְ⁠אָנֹכִ֗י מַעֲשֵׂי⁠הֶם֙ וּ⁠מַחְשְׁבֹ֣תֵי⁠הֶ֔ם בָּאָ֕ה לְ⁠קַבֵּ֥ץ אֶת ־ כָּל ־ הַ⁠גּוֹיִ֖ם וְ⁠הַ⁠לְּשֹׁנ֑וֹת וּ⁠בָ֖אוּ וְ⁠רָא֥וּ אֶת ־ כְּבוֹדִֽ⁠י ׃¹⁹ וְ⁠שַׂמְתִּ֨י בָ⁠הֶ֜ם א֗וֹת וְ⁠שִׁלַּחְתִּ֣י מֵ⁠הֶ֣ם ׀ פְּ֠לֵיטִים אֶֽל ־ הַ⁠גּוֹיִ֞ם תַּרְשִׁ֨ישׁ פּ֥וּל וְ⁠ל֛וּד מֹ֥שְׁכֵי קֶ֖שֶׁת תֻּבַ֣ל וְ⁠יָוָ֑ן הָ⁠אִיִּ֣ים הָ⁠רְחֹקִ֗ים אֲשֶׁ֨ר לֹא ־ שָׁמְע֤וּ אֶת ־ שִׁמְעִ⁠י֙ וְ⁠לֹא ־ רָא֣וּ אֶת ־ כְּבוֹדִ֔⁠י וְ⁠הִגִּ֥ידוּ אֶת ־ כְּבוֹדִ֖⁠י בַּ⁠גּוֹיִֽם ׃²⁰ וְ⁠הֵבִ֣יאוּ אֶת ־ כָּל ־ אֲחֵי⁠כֶ֣ם מִ⁠כָּל ־ הַ⁠גּוֹיִ֣ם ׀ מִנְחָ֣ה ׀ לַֽ⁠יהוָ֡ה בַּ⁠סּוּסִ֡ים וּ֠⁠בָ⁠רֶכֶב וּ⁠בַ⁠צַּבִּ֨ים וּ⁠בַ⁠פְּרָדִ֜ים וּ⁠בַ⁠כִּרְכָּר֗וֹת עַ֣ל הַ֥ר קָדְשִׁ֛⁠י יְרוּשָׁלִַ֖ם אָמַ֣ר יְהוָ֑ה כַּ⁠אֲשֶׁ֣ר יָבִיאוּ֩ בְנֵ֨י יִשְׂרָאֵ֧ל אֶת ־ הַ⁠מִּנְחָ֛ה בִּ⁠כְלִ֥י טָה֖וֹר בֵּ֥ית יְהוָֽה ׃²¹ וְ⁠גַם ־ מֵ⁠הֶ֥ם אֶקַּ֛ח לַ⁠כֹּהֲנִ֥ים לַ⁠לְוִיִּ֖ם אָמַ֥ר יְהוָֽה ׃²² כִּ֣י כַ⁠אֲשֶׁ֣ר הַ⁠שָּׁמַ֣יִם הַ֠⁠חֳדָשִׁים וְ⁠הָ⁠אָ֨רֶץ הַ⁠חֲדָשָׁ֜ה אֲשֶׁ֨ר אֲנִ֥י עֹשֶׂ֛ה עֹמְדִ֥ים לְ⁠פָנַ֖⁠י נְאֻם ־ יְהוָ֑ה כֵּ֛ן יַעֲמֹ֥ד זַרְעֲ⁠כֶ֖ם וְ⁠שִׁמְ⁠כֶֽם ׃²³ וְ⁠הָיָ֗ה מִֽ⁠דֵּי ־ חֹ֨דֶשׁ֙ בְּ⁠חָדְשׁ֔⁠וֹ וּ⁠מִ⁠דֵּ֥י שַׁבָּ֖ת בְּ⁠שַׁבַּתּ֑⁠וֹ יָב֧וֹא כָל ־ בָּשָׂ֛ר לְ⁠הִשְׁתַּחֲוֺ֥ת לְ⁠פָנַ֖⁠י אָמַ֥ר יְהוָֽה ׃²⁴ וְ⁠יָצְא֣וּ וְ⁠רָא֔וּ בְּ⁠פִגְרֵי֙ הָ⁠אֲנָשִׁ֔ים הַ⁠פֹּשְׁעִ֖ים בִּ֑⁠י כִּ֣י תוֹלַעְתָּ֞⁠ם לֹ֣א תָמ֗וּת וְ⁠אִשָּׁ⁠ם֙ לֹ֣א תִכְבֶּ֔ה וְ⁠הָי֥וּ דֵרָא֖וֹן לְ⁠כָל ־ בָּשָֽׂר ׃

¹K אחד

Jeremiah

Chapter 1

¹ דִּבְרֵ֥י יִרְמְיָ֖הוּ בֶּן ־ חִלְקִיָּ֑הוּ מִן ־ הַ⁠כֹּֽהֲנִים֙ אֲשֶׁ֣ר בַּ⁠עֲנָת֔וֹת בְּ⁠אֶ֖רֶץ בִּנְיָמִֽן ׃² אֲשֶׁ֨ר הָיָ֤ה דְבַר ־ יְהוָה֙ אֵלָ֔י⁠ו בִּ⁠ימֵ֛י יֹאשִׁיָּ֥הוּ בֶן ־ אָמ֖וֹן מֶ֣לֶךְ יְהוּדָ֑ה בִּ⁠שְׁלֹשׁ ־ עֶשְׂרֵ֥ה שָׁנָ֖ה לְ⁠מָלְכֽ⁠וֹ ׃³ וַ⁠יְהִ֗י בִּ⁠ימֵ֨י יְהוֹיָקִ֤ים בֶּן ־ יֹאשִׁיָּ֨הוּ֙ מֶ֣לֶךְ יְהוּדָ֔ה עַד ־ תֹּם֙ עַשְׁתֵּ֣י עֶשְׂרֵ֣ה שָׁנָ֔ה לְ⁠צִדְקִיָּ֥הוּ בֶן ־ יֹאשִׁיָּ֖הוּ מֶ֣לֶךְ יְהוּדָ֑ה עַד ־ גְּל֥וֹת יְרוּשָׁלִַ֖ם בַּ⁠חֹ֥דֶשׁ הַ⁠חֲמִישִֽׁי ׃ס⁴ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁵ בְּ⁠טֶ֨רֶם אצור⁠ך בַ⁠בֶּ֨טֶן֙ יְדַעְתִּ֔י⁠ךָ וּ⁠בְ⁠טֶ֛רֶם תֵּצֵ֥א מֵ⁠רֶ֖חֶם הִקְדַּשְׁתִּ֑י⁠ךָ נָבִ֥יא לַ⁠גּוֹיִ֖ם נְתַתִּֽי⁠ךָ ׃⁶ וָ⁠אֹמַ֗ר אֲהָהּ֙ אֲדֹנָ֣⁠י יְהֹוִ֔ה הִנֵּ֥ה לֹא ־ יָדַ֖עְתִּי דַּבֵּ֑ר כִּי ־ נַ֖עַר אָנֹֽכִי ׃פ⁷ וַ⁠יֹּ֤אמֶר יְהוָה֙ אֵלַ֔⁠י אַל ־ תֹּאמַ֖ר נַ֣עַר אָנֹ֑כִי כִּ֠י עַֽל ־ כָּל ־ אֲשֶׁ֤ר אֶֽשְׁלָחֲ⁠ךָ֙ תֵּלֵ֔ךְ וְ⁠אֵ֛ת כָּל ־ אֲשֶׁ֥ר אֲצַוְּ⁠ךָ֖ תְּדַבֵּֽר ׃⁸ אַל ־ תִּירָ֖א מִ⁠פְּנֵי⁠הֶ֑ם כִּֽי ־ אִתְּ⁠ךָ֥ אֲנִ֛י לְ⁠הַצִּלֶ֖⁠ךָ נְאֻם ־ יְהוָֽה ׃⁹ וַ⁠יִּשְׁלַ֤ח יְהוָה֙ אֶת ־ יָד֔⁠וֹ וַ⁠יַּגַּ֖ע עַל ־ פִּ֑⁠י וַ⁠יֹּ֤אמֶר יְהוָה֙ אֵלַ֔⁠י הִנֵּ֛ה נָתַ֥תִּי דְבָרַ֖⁠י בְּ⁠פִֽי⁠ךָ ׃¹⁰ רְאֵ֞ה הִפְקַדְתִּ֣י⁠ךָ ׀ הַ⁠יּ֣וֹם הַ⁠זֶּ֗ה עַל ־ הַ⁠גּוֹיִם֙ וְ⁠עַל ־ הַ⁠מַּמְלָכ֔וֹת לִ⁠נְת֥וֹשׁ וְ⁠לִ⁠נְת֖וֹץ וּ⁠לְ⁠הַאֲבִ֣יד וְ⁠לַ⁠הֲר֑וֹס לִ⁠בְנ֖וֹת וְ⁠לִ⁠נְטֽוֹעַ ׃פ¹¹ וַ⁠יְהִ֤י דְבַר ־ יְהוָה֙ אֵלַ֣⁠י לֵ⁠אמֹ֔ר מָה ־ אַתָּ֥ה רֹאֶ֖ה יִרְמְיָ֑הוּ וָ⁠אֹמַ֕ר מַקֵּ֥ל שָׁקֵ֖ד אֲנִ֥י רֹאֶֽה ׃¹² וַ⁠יֹּ֧אמֶר יְהוָ֛ה אֵלַ֖⁠י הֵיטַ֣בְתָּ לִ⁠רְא֑וֹת כִּֽי ־ שֹׁקֵ֥ד אֲנִ֛י עַל ־ דְּבָרִ֖⁠י לַ⁠עֲשֹׂתֽ⁠וֹ ׃פ¹³ וַ⁠יְהִ֨י דְבַר ־ יְהוָ֤ה ׀ אֵלַ⁠י֙ שֵׁנִ֣ית לֵ⁠אמֹ֔ר מָ֥ה אַתָּ֖ה רֹאֶ֑ה וָ⁠אֹמַ֗ר סִ֤יר נָפ֨וּחַ֙ אֲנִ֣י רֹאֶ֔ה וּ⁠פָנָ֖י⁠ו מִ⁠פְּנֵ֥י צָפֽוֹנָ⁠ה ׃¹⁴ וַ⁠יֹּ֥אמֶר יְהוָ֖ה אֵלָ֑⁠י מִ⁠צָּפוֹן֙ תִּפָּתַ֣ח הָ⁠רָעָ֔ה עַ֥ל כָּל ־ יֹשְׁבֵ֖י הָ⁠אָֽרֶץ ׃¹⁵ כִּ֣י ׀ הִנְ⁠נִ֣י קֹרֵ֗א לְ⁠כָֽל ־ מִשְׁפְּח֛וֹת מַמְלְכ֥וֹת צָפ֖וֹנָ⁠ה נְאֻם ־ יְהוָ֑ה וּ⁠בָ֡אוּ וְֽ⁠נָתְנוּ֩ אִ֨ישׁ כִּסְא֜⁠וֹ פֶּ֣תַח ׀ שַׁעֲרֵ֣י יְרוּשָׁלִַ֗ם וְ⁠עַ֤ל כָּל ־ חוֹמֹתֶ֨י⁠הָ֙ סָבִ֔יב וְ⁠עַ֖ל כָּל ־ עָרֵ֥י יְהוּדָֽה ׃¹⁶ וְ⁠דִבַּרְתִּ֤י מִשְׁפָּטַ⁠י֙ אוֹתָ֔⁠ם עַ֖ל כָּל ־ רָעָתָ֑⁠ם אֲשֶׁ֣ר עֲזָב֗וּ⁠נִי וַֽ⁠יְקַטְּרוּ֙ לֵ⁠אלֹהִ֣ים אֲחֵרִ֔ים וַ⁠יִּֽשְׁתַּחֲו֖וּ לְ⁠מַעֲשֵׂ֥י יְדֵי⁠הֶֽם ׃¹⁷ וְ⁠אַתָּה֙ תֶּאְזֹ֣ר מָתְנֶ֔י⁠ךָ וְ⁠קַמְתָּ֙ וְ⁠דִבַּרְתָּ֣ אֲלֵי⁠הֶ֔ם אֵ֛ת כָּל ־ אֲשֶׁ֥ר אָנֹכִ֖י אֲצַוֶּ֑⁠ךָּ אַל ־ תֵּחַת֙ מִ⁠פְּנֵי⁠הֶ֔ם פֶּֽן ־ אֲחִתְּ⁠ךָ֖ לִ⁠פְנֵי⁠הֶֽם ׃¹⁸ וַ⁠אֲנִ֞י הִנֵּ֧ה נְתַתִּ֣י⁠ךָ הַ⁠יּ֗וֹם לְ⁠עִ֨יר מִבְצָ֜ר וּ⁠לְ⁠עַמּ֥וּד בַּרְזֶ֛ל וּ⁠לְ⁠חֹמ֥וֹת נְחֹ֖שֶׁת עַל ־ כָּל ־ הָ⁠אָ֑רֶץ לְ⁠מַלְכֵ֤י יְהוּדָה֙ לְ⁠שָׂרֶ֔י⁠הָ לְ⁠כֹהֲנֶ֖י⁠הָ וּ⁠לְ⁠עַ֥ם הָ⁠אָֽרֶץ ׃¹⁹ וְ⁠נִלְחֲמ֥וּ אֵלֶ֖י⁠ךָ וְ⁠לֹא ־ י֣וּכְלוּ לָ֑⁠ךְ כִּֽי ־ אִתְּ⁠ךָ֥ אֲנִ֛י נְאֻם ־ יְהוָ֖ה לְ⁠הַצִּילֶֽ⁠ךָ ׃פ

Chapter 2

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² הָלֹ֡ךְ וְ⁠קָֽרָאתָ֩ בְ⁠אָזְנֵ֨י יְרוּשָׁלִַ֜ם לֵ⁠אמֹ֗ר כֹּ֚ה אָמַ֣ר יְהוָ֔ה זָכַ֤רְתִּי לָ⁠ךְ֙ חֶ֣סֶד נְעוּרַ֔יִ⁠ךְ אַהֲבַ֖ת כְּלוּלֹתָ֑יִ⁠ךְ לֶכְתֵּ֤⁠ךְ אַחֲרַ⁠י֙ בַּ⁠מִּדְבָּ֔ר בְּ⁠אֶ֖רֶץ לֹ֥א זְרוּעָֽה ׃³ קֹ֤דֶשׁ יִשְׂרָאֵל֙ לַ⁠יהוָ֔ה רֵאשִׁ֖ית תְּבוּאָתֹ֑⁠ה כָּל ־ אֹכְלָ֣י⁠ו יֶאְשָׁ֔מוּ רָעָ֛ה תָּבֹ֥א אֲלֵי⁠הֶ֖ם נְאֻם ־ יְהוָֽה ׃פ⁴ שִׁמְע֥וּ דְבַר ־ יְהוָ֖ה בֵּ֣ית יַעֲקֹ֑ב וְ⁠כָֽל ־ מִשְׁפְּח֖וֹת בֵּ֥ית יִשְׂרָאֵֽל ׃⁵ כֹּ֣ה ׀ אָמַ֣ר יְהוָ֗ה מַה ־ מָּצְא֨וּ אֲבוֹתֵי⁠כֶ֥ם בִּ⁠י֙ עָ֔וֶל כִּ֥י רָחֲק֖וּ מֵ⁠עָלָ֑⁠י וַ⁠יֵּֽלְכ֛וּ אַחֲרֵ֥י הַ⁠הֶ֖בֶל וַ⁠יֶּהְבָּֽלוּ ׃⁶ וְ⁠לֹ֣א אָמְר֔וּ אַיֵּ֣ה יְהוָ֔ה הַ⁠מַּעֲלֶ֥ה אֹתָ֖⁠נוּ מֵ⁠אֶ֣רֶץ מִצְרָ֑יִם הַ⁠מּוֹלִ֨יךְ אֹתָ֜⁠נוּ בַּ⁠מִּדְבָּ֗ר בְּ⁠אֶ֨רֶץ עֲרָבָ֤ה וְ⁠שׁוּחָה֙ בְּ⁠אֶ֨רֶץ֙ צִיָּ֣ה וְ⁠צַלְמָ֔וֶת בְּ⁠אֶ֗רֶץ לֹֽא ־ עָ֤בַר בָּ⁠הּ֙ אִ֔ישׁ וְ⁠לֹֽא ־ יָשַׁ֥ב אָדָ֖ם שָֽׁם ׃⁷ וָ⁠אָבִ֤יא אֶתְ⁠כֶם֙ אֶל ־ אֶ֣רֶץ הַ⁠כַּרְמֶ֔ל לֶ⁠אֱכֹ֥ל פִּרְיָ֖⁠הּ וְ⁠טוּבָ֑⁠הּ וַ⁠תָּבֹ֨אוּ֙ וַ⁠תְּטַמְּא֣וּ אֶת ־ אַרְצִ֔⁠י וְ⁠נַחֲלָתִ֥⁠י שַׂמְתֶּ֖ם לְ⁠תוֹעֵבָֽה ׃⁸ הַ⁠כֹּהֲנִ֗ים לֹ֤א אָֽמְרוּ֙ אַיֵּ֣ה יְהוָ֔ה וְ⁠תֹפְשֵׂ֤י הַ⁠תּוֹרָה֙ לֹ֣א יְדָע֔וּ⁠נִי וְ⁠הָ⁠רֹעִ֖ים פָּ֣שְׁעוּ בִ֑⁠י וְ⁠הַ⁠נְּבִיאִים֙ נִבְּא֣וּ בַ⁠בַּ֔עַל וְ⁠אַחֲרֵ֥י לֹֽא ־ יוֹעִ֖לוּ הָלָֽכוּ ׃⁹ לָ⁠כֵ֗ן עֹ֛ד אָרִ֥יב אִתְּ⁠כֶ֖ם נְאֻם ־ יְהוָ֑ה וְ⁠אֶת ־ בְּנֵ֥י בְנֵי⁠כֶ֖ם אָרִֽיב ׃¹⁰ כִּ֣י עִבְר֞וּ אִיֵּ֤י כִתִּיִּים֙ וּ⁠רְא֔וּ וְ⁠קֵדָ֛ר שִׁלְח֥וּ וְ⁠הִֽתְבּוֹנְנ֖וּ מְאֹ֑ד וּ⁠רְא֕וּ הֵ֥ן הָיְתָ֖ה כָּ⁠זֹֽאת ׃¹¹ הַ⁠הֵימִ֥יר גּוֹי֙ אֱלֹהִ֔ים וְ⁠הֵ֖מָּה לֹ֣א אֱלֹהִ֑ים וְ⁠עַמִּ֛⁠י הֵמִ֥יר כְּבוֹד֖⁠וֹ בְּ⁠ל֥וֹא יוֹעִֽיל ׃¹² שֹׁ֥מּוּ שָׁמַ֖יִם עַל ־ זֹ֑את וְ⁠שַׂעֲר֛וּ חָרְב֥וּ מְאֹ֖ד נְאֻם ־ יְהוָֽה ׃¹³ כִּֽי ־ שְׁתַּ֥יִם רָע֖וֹת עָשָׂ֣ה עַמִּ֑⁠י אֹתִ֨⁠י עָזְב֜וּ מְק֣וֹר ׀ מַ֣יִם חַיִּ֗ים לַ⁠חְצֹ֤ב לָ⁠הֶם֙ בֹּאר֔וֹת בֹּארֹת֙ נִשְׁבָּרִ֔ים אֲשֶׁ֥ר לֹא ־ יָכִ֖לוּ הַ⁠מָּֽיִם ׃¹⁴ הַ⁠עֶ֨בֶד֙ יִשְׂרָאֵ֔ל אִם ־ יְלִ֥יד בַּ֖יִת ה֑וּא מַדּ֖וּעַ הָיָ֥ה לָ⁠בַֽז ׃¹⁵ עָלָי⁠ו֙ יִשְׁאֲג֣וּ כְפִרִ֔ים נָתְנ֖וּ קוֹלָ֑⁠ם וַ⁠יָּשִׁ֤יתוּ אַרְצ⁠וֹ֙ לְ⁠שַׁמָּ֔ה עָרָ֥י⁠ו נצתה מִ⁠בְּלִ֥י יֹשֵֽׁב ׃¹⁶ גַּם ־ בְּנֵי ־ נֹ֖ף ו⁠תחפנס יִרְע֖וּ⁠ךְ קָדְקֹֽד ׃¹⁷ הֲ⁠לוֹא ־ זֹ֖את תַּעֲשֶׂה ־ לָּ֑⁠ךְ עָזְבֵ⁠ךְ֙ אֶת ־ יְהוָ֣ה אֱלֹהַ֔יִ⁠ךְ בְּ⁠עֵ֖ת מוֹלִיכֵ֥⁠ךְ בַּ⁠דָּֽרֶךְ ׃¹⁸ וְ⁠עַתָּ֗ה מַה ־ לָּ⁠ךְ֙ לְ⁠דֶ֣רֶךְ מִצְרַ֔יִם לִ⁠שְׁתּ֖וֹת מֵ֣י שִׁח֑וֹר וּ⁠מַה ־ לָּ⁠ךְ֙ לְ⁠דֶ֣רֶךְ אַשּׁ֔וּר לִ⁠שְׁתּ֖וֹת מֵ֥י נָהָֽר ׃¹⁹ תְּיַסְּרֵ֣⁠ךְ רָעָתֵ֗⁠ךְ וּ⁠מְשֻֽׁבוֹתַ֨יִ⁠ךְ֙ תּוֹכִחֻ֔⁠ךְ וּ⁠דְעִ֤י וּ⁠רְאִי֙ כִּי ־ רַ֣ע וָ⁠מָ֔ר עָזְבֵ֖⁠ךְ אֶת ־ יְהוָ֣ה אֱלֹהָ֑יִ⁠ךְ וְ⁠לֹ֤א פַחְדָּתִ⁠י֙ אֵלַ֔יִ⁠ךְ נְאֻם ־ אֲדֹנָ֥⁠י יְהוִ֖ה צְבָאֽוֹת ׃²⁰ כִּ֣י מֵ⁠עוֹלָ֞ם שָׁבַ֣רְתִּי עֻלֵּ֗⁠ךְ נִתַּ֨קְתִּי֙ מוֹסְרֹתַ֔יִ⁠ךְ וַ⁠תֹּאמְרִ֖י לֹ֣א אעבד כִּ֣י עַֽל ־ כָּל ־ גִּבְעָ֞ה גְּבֹהָ֗ה וְ⁠תַ֨חַת֙ כָּל ־ עֵ֣ץ רַעֲנָ֔ן אַ֖תְּ צֹעָ֥ה זֹנָֽה ׃²¹ וְ⁠אָֽנֹכִי֙ נְטַעְתִּ֣י⁠ךְ שֹׂרֵ֔ק כֻּלֹּ֖⁠ה זֶ֣רַע אֱמֶ֑ת וְ⁠אֵיךְ֙ נֶהְפַּ֣כְתְּ לִ֔⁠י סוּרֵ֖י הַ⁠גֶּ֥פֶן נָכְרִיָּֽה ׃²² כִּ֤י אִם ־ תְּכַבְּסִי֙ בַּ⁠נֶּ֔תֶר וְ⁠תַרְבִּי ־ לָ֖⁠ךְ בֹּרִ֑ית נִכְתָּ֤ם עֲוֺנֵ⁠ךְ֙ לְ⁠פָנַ֔⁠י נְאֻ֖ם אֲדֹנָ֥⁠י יְהוִֽה ׃²³ אֵ֣יךְ תֹּאמְרִ֞י לֹ֣א נִטְמֵ֗אתִי אַחֲרֵ֤י הַ⁠בְּעָלִים֙ לֹ֣א הָלַ֔כְתִּי רְאִ֤י דַרְכֵּ⁠ךְ֙ בַּ⁠גַּ֔יְא דְּעִ֖י מֶ֣ה עָשִׂ֑ית בִּכְרָ֥ה קַלָּ֖ה מְשָׂרֶ֥כֶת דְּרָכֶֽי⁠הָ ׃²⁴ פֶּ֣רֶה ׀ לִמֻּ֣ד מִדְבָּ֗ר בְּ⁠אַוַּ֤ת נפש⁠ו שָׁאֲפָ֣ה ר֔וּחַ תַּאֲנָתָ֖⁠הּ מִ֣י יְשִׁיבֶ֑⁠נָּה כָּל ־ מְבַקְשֶׁ֨י⁠הָ֙ לֹ֣א יִיעָ֔פוּ בְּ⁠חָדְשָׁ֖⁠הּ יִמְצָאֽוּ⁠נְהָ ׃²⁵ מִנְעִ֤י רַגְלֵ⁠ךְ֙ מִ⁠יָּחֵ֔ף ו⁠גורנ⁠ך מִ⁠צִּמְאָ֑ה וַ⁠תֹּאמְרִ֣י נוֹאָ֔שׁ ל֕וֹא כִּֽי ־ אָהַ֥בְתִּי זָרִ֖ים וְ⁠אַחֲרֵי⁠הֶ֥ם אֵלֵֽךְ ׃²⁶ כְּ⁠בֹ֤שֶׁת גַּנָּב֙ כִּ֣י יִמָּצֵ֔א כֵּ֥ן הֹבִ֖ישׁוּ בֵּ֣ית יִשְׂרָאֵ֑ל הֵ֤מָּה מַלְכֵי⁠הֶם֙ שָֽׂרֵי⁠הֶ֔ם וְ⁠כֹהֲנֵי⁠הֶ֖ם וּ⁠נְבִיאֵי⁠הֶֽם ׃²⁷ אֹמְרִ֨ים לָ⁠עֵ֜ץ אָ֣בִ⁠י אַ֗תָּה וְ⁠לָ⁠אֶ֨בֶן֙ אַ֣תְּ ילדת⁠ני כִּֽי ־ פָנ֥וּ אֵלַ֛⁠י עֹ֖רֶף וְ⁠לֹ֣א פָנִ֑ים וּ⁠בְ⁠עֵ֤ת רָֽעָתָ⁠ם֙ יֹֽאמְר֔וּ ק֖וּמָ⁠ה וְ⁠הוֹשִׁיעֵֽ⁠נוּ ׃²⁸ וְ⁠אַיֵּ֤ה אֱלֹהֶ֨י⁠ךָ֙ אֲשֶׁ֣ר עָשִׂ֣יתָ לָּ֔⁠ךְ יָק֕וּמוּ אִם ־ יוֹשִׁיע֖וּ⁠ךָ בְּ⁠עֵ֣ת רָעָתֶ֑⁠ךָ כִּ֚י מִסְפַּ֣ר עָרֶ֔י⁠ךָ הָי֥וּ אֱלֹהֶ֖י⁠ךָ יְהוּדָֽה ׃ס²⁹ לָ֥⁠מָּה תָרִ֖יבוּ אֵלָ֑⁠י כֻּלְּ⁠כֶ֛ם פְּשַׁעְתֶּ֥ם בִּ֖⁠י נְאֻם ־ יְהוָֽה ׃³⁰ לַ⁠שָּׁוְא֙ הִכֵּ֣יתִי אֶת ־ בְּנֵי⁠כֶ֔ם מוּסָ֖ר לֹ֣א לָקָ֑חוּ אָכְלָ֧ה חַרְבְּ⁠כֶ֛ם נְבִֽיאֵי⁠כֶ֖ם כְּ⁠אַרְיֵ֥ה מַשְׁחִֽית ׃³¹ הַ⁠דּ֗וֹר אַתֶּם֙ רְא֣וּ דְבַר ־ יְהוָ֔ה הֲ⁠מִדְבָּ֤ר הָיִ֨יתִי֙ לְ⁠יִשְׂרָאֵ֔ל אִ֛ם אֶ֥רֶץ מַאְפֵּ֖לְיָ֑ה מַדּ֜וּעַ אָמְר֤וּ עַמִּ⁠י֙ רַ֔דְנוּ לֽוֹא ־ נָב֥וֹא ע֖וֹד אֵלֶֽי⁠ךָ ׃³² הֲ⁠תִשְׁכַּ֤ח בְּתוּלָה֙ עֶדְיָ֔⁠הּ כַּלָּ֖ה קִשֻּׁרֶ֑י⁠הָ וְ⁠עַמִּ֣⁠י שְׁכֵח֔וּ⁠נִי יָמִ֖ים אֵ֥ין מִסְפָּֽר ׃³³ מַה ־ תֵּיטִ֥בִי דַּרְכֵּ֖⁠ךְ לְ⁠בַקֵּ֣שׁ אַהֲבָ֑ה לָ⁠כֵן֙ גַּ֣ם אֶת ־ הָ⁠רָע֔וֹת למדתי אֶת ־ דְּרָכָֽיִ⁠ךְ ׃³⁴ גַּ֤ם בִּ⁠כְנָפַ֨יִ⁠ךְ֙ נִמְצְא֔וּ דַּ֛ם נַפְשׁ֥וֹת אֶבְיוֹנִ֖ים נְקִיִּ֑ים לֹֽא ־ בַ⁠מַּחְתֶּ֥רֶת מְצָאתִ֖י⁠ם כִּ֥י עַל ־ כָּל ־ אֵֽלֶּה ׃³⁵ וַ⁠תֹּֽאמְרִי֙ כִּ֣י נִקֵּ֔יתִי אַ֛ךְ שָׁ֥ב אַפּ֖⁠וֹ מִמֶּ֑⁠נִּי הִנְ⁠נִי֙ נִשְׁפָּ֣ט אוֹתָ֔⁠ךְ עַל ־ אָמְרֵ֖⁠ךְ לֹ֥א חָטָֽאתִי ׃³⁶ מַה ־ תֵּזְלִ֥י מְאֹ֖ד לְ⁠שַׁנּ֣וֹת אֶת ־ דַּרְכֵּ֑⁠ךְ גַּ֤ם מִ⁠מִּצְרַ֨יִם֙ תֵּב֔וֹשִׁי כַּ⁠אֲשֶׁר ־ בֹּ֖שְׁתְּ מֵ⁠אַשּֽׁוּר ׃³⁷ גַּ֣ם מֵ⁠אֵ֥ת זֶה֙ תֵּֽצְאִ֔י וְ⁠יָדַ֖יִ⁠ךְ עַל ־ רֹאשֵׁ֑⁠ךְ כִּֽי ־ מָאַ֤ס יְהֹוָה֙ בְּ⁠מִבְטַחַ֔יִ⁠ךְ וְ⁠לֹ֥א תַצְלִ֖יחִי לָ⁠הֶֽם ׃

Chapter 3

¹ לֵ⁠אמֹ֡ר הֵ֣ן יְשַׁלַּ֣ח אִ֣ישׁ אֶת ־ אִשְׁתּ⁠וֹ֩ וְ⁠הָלְכָ֨ה מֵ⁠אִתּ֜⁠וֹ וְ⁠הָיְתָ֣ה לְ⁠אִישׁ ־ אַחֵ֗ר הֲ⁠יָשׁ֤וּב אֵלֶ֨י⁠הָ֙ ע֔וֹד הֲ⁠ל֛וֹא חָנ֥וֹף תֶּחֱנַ֖ף הָ⁠אָ֣רֶץ הַ⁠הִ֑יא וְ⁠אַ֗תְּ זָנִית֙ רֵעִ֣ים רַבִּ֔ים וְ⁠שׁ֥וֹב אֵלַ֖⁠י נְאֻם ־ יְהֹוָֽה ׃² שְׂאִֽי ־ עֵינַ֨יִ⁠ךְ עַל ־ שְׁפָיִ֜ם וּ⁠רְאִ֗י אֵיפֹה֙ לֹ֣א שגלת עַל ־ דְּרָכִים֙ יָשַׁ֣בְתְּ לָ⁠הֶ֔ם כַּ⁠עֲרָבִ֖י בַּ⁠מִּדְבָּ֑ר וַ⁠תַּחֲנִ֣יפִי אֶ֔רֶץ בִּ⁠זְנוּתַ֖יִ⁠ךְ וּ⁠בְ⁠רָעָתֵֽ⁠ךְ ׃³ וַ⁠יִּמָּנְע֣וּ רְבִבִ֔ים וּ⁠מַלְק֖וֹשׁ ל֣וֹא הָיָ֑ה וּ⁠מֵ֨צַח אִשָּׁ֤ה זוֹנָה֙ הָ֣יָה לָ֔⁠ךְ מֵאַ֖נְתְּ הִכָּלֵֽם ׃⁴ הֲ⁠ל֣וֹא מֵ⁠עַ֔תָּה קראתי לִ֖⁠י אָבִ֑⁠י אַלּ֥וּף נְעֻרַ֖⁠י אָֽתָּה ׃⁵ הֲ⁠יִנְטֹ֣ר לְ⁠עוֹלָ֔ם אִם ־ יִשְׁמֹ֖ר לָ⁠נֶ֑צַח הִנֵּ֥ה דברתי וַ⁠תַּעֲשִׂ֥י הָ⁠רָע֖וֹת וַ⁠תּוּכָֽל ׃פ⁶ וַ⁠יֹּ֨אמֶר יְהוָ֜ה אֵלַ֗⁠י בִּ⁠ימֵי֙ יֹאשִׁיָּ֣הוּ הַ⁠מֶּ֔לֶךְ הֲֽ⁠רָאִ֔יתָ אֲשֶׁ֥ר עָשְׂתָ֖ה מְשֻׁבָ֣ה יִשְׂרָאֵ֑ל הֹלְכָ֨ה הִ֜יא עַל ־ כָּל ־ הַ֣ר גָּבֹ֗הַּ וְ⁠אֶל ־ תַּ֛חַת כָּל ־ עֵ֥ץ רַעֲנָ֖ן וַ⁠תִּזְנִי ־ שָֽׁם ׃⁷ וָ⁠אֹמַ֗ר אַחֲרֵ֨י עֲשׂוֹתָ֧⁠הּ אֶת ־ כָּל ־ אֵ֛לֶּה אֵלַ֥⁠י תָּשׁ֖וּב וְ⁠לֹא ־ שָׁ֑בָה ו⁠תראה בָּגוֹדָ֥ה אֲחוֹתָ֖⁠הּ יְהוּדָֽה ׃⁸ וָ⁠אֵ֗רֶא כִּ֤י עַל ־ כָּל ־ אֹדוֹת֙ אֲשֶׁ֤ר נִֽאֲפָה֙ מְשֻׁבָ֣ה יִשְׂרָאֵ֔ל שִׁלַּחְתִּ֕י⁠הָ וָ⁠אֶתֵּ֛ן אֶת ־ סֵ֥פֶר כְּרִיתֻתֶ֖י⁠הָ אֵלֶ֑י⁠הָ וְ⁠לֹ֨א יָֽרְאָ֜ה בֹּֽגֵדָ֤ה יְהוּדָה֙ אֲחוֹתָ֔⁠הּ וַ⁠תֵּ֖לֶךְ וַ⁠תִּ֥זֶן גַּם ־ הִֽיא ׃⁹ וְ⁠הָיָה֙ מִ⁠קֹּ֣ל זְנוּתָ֔⁠הּ וַ⁠תֶּחֱנַ֖ף אֶת ־ הָ⁠אָ֑רֶץ וַ⁠תִּנְאַ֥ף אֶת ־ הָ⁠אֶ֖בֶן וְ⁠אֶת ־ הָ⁠עֵֽץ ׃¹⁰ וְ⁠גַם ־ בְּ⁠כָל ־ זֹ֗את לֹא ־ שָׁ֨בָה אֵלַ֜⁠י בָּגוֹדָ֧ה אֲחוֹתָ֛⁠הּ יְהוּדָ֖ה בְּ⁠כָל ־ לִבָּ֑⁠הּ כִּ֥י אִם ־ בְּ⁠שֶׁ֖קֶר נְאֻם ־ יְהוָֽה ׃פ¹¹ וַ⁠יֹּ֤אמֶר יְהוָה֙ אֵלַ֔⁠י צִדְּקָ֥ה נַפְשָׁ֖⁠הּ מְשֻׁבָ֣ה יִשְׂרָאֵ֑ל מִ⁠בֹּגֵדָ֖ה יְהוּדָֽה ׃¹² הָלֹ֡ךְ וְ⁠קָֽרָאתָ֩ אֶת ־ הַ⁠דְּבָרִ֨ים הָ⁠אֵ֜לֶּה צָפ֗וֹנָ⁠ה וְ֠⁠אָמַרְתָּ שׁ֣וּבָ⁠ה מְשֻׁבָ֤ה יִשְׂרָאֵל֙ נְאֻם ־ יְהוָ֔ה לֽוֹא ־ אַפִּ֥יל פָּנַ֖⁠י בָּ⁠כֶ֑ם כִּֽי ־ חָסִ֤יד אֲנִי֙ נְאֻם ־ יְהוָ֔ה לֹ֥א אֶטּ֖וֹר לְ⁠עוֹלָֽם ׃¹³ אַ֚ךְ דְּעִ֣י עֲוֺנֵ֔⁠ךְ כִּ֛י בַּ⁠יהוָ֥ה אֱלֹהַ֖יִ⁠ךְ פָּשָׁ֑עַתְּ וַ⁠תְּפַזְּרִ֨י אֶת ־ דְּרָכַ֜יִ⁠ךְ לַ⁠זָּרִ֗ים תַּ֚חַת כָּל ־ עֵ֣ץ רַעֲנָ֔ן וּ⁠בְ⁠קוֹלִ֥⁠י לֹא ־ שְׁמַעְתֶּ֖ם נְאֻם ־ יְהֹוָֽה ׃¹⁴ שׁ֣וּבוּ בָנִ֤ים שׁוֹבָבִים֙ נְאֻם ־ יְהוָ֔ה כִּ֥י אָנֹכִ֖י בָּעַ֣לְתִּי בָ⁠כֶ֑ם וְ⁠לָקַחְתִּ֨י אֶתְ⁠כֶ֜ם אֶחָ֣ד מֵ⁠עִ֗יר וּ⁠שְׁנַ֨יִם֙ מִ⁠מִּשְׁפָּחָ֔ה וְ⁠הֵבֵאתִ֥י אֶתְ⁠כֶ֖ם צִיּֽוֹן ׃¹⁵ וְ⁠נָתַתִּ֥י לָ⁠כֶ֛ם רֹעִ֖ים כְּ⁠לִבִּ֑⁠י וְ⁠רָע֥וּ אֶתְ⁠כֶ֖ם דֵּעָ֥ה וְ⁠הַשְׂכֵּֽיל ׃¹⁶ וְ⁠הָיָ֡ה כִּ֣י תִרְבּוּ֩ וּ⁠פְרִיתֶ֨ם בָּ⁠אָ֜רֶץ בַּ⁠יָּמִ֤ים הָ⁠הֵ֨מָּה֙ נְאֻם ־ יְהוָ֔ה לֹא ־ יֹ֣אמְרוּ ע֗וֹד אֲרוֹן֙ בְּרִית ־ יְהוָ֔ה וְ⁠לֹ֥א יַעֲלֶ֖ה עַל ־ לֵ֑ב וְ⁠לֹ֤א יִזְכְּרוּ ־ ב⁠וֹ֙ וְ⁠לֹ֣א יִפְקֹ֔דוּ וְ⁠לֹ֥א יֵעָשֶׂ֖ה עֽוֹד ׃¹⁷ בָּ⁠עֵ֣ת הַ⁠הִ֗יא יִקְרְא֤וּ לִ⁠ירוּשָׁלִַ֨ם֙ כִּסֵּ֣א יְהוָ֔ה וְ⁠נִקְוּ֨וּ אֵלֶ֧י⁠הָ כָֽל ־ הַ⁠גּוֹיִ֛ם לְ⁠שֵׁ֥ם יְהוָ֖ה לִ⁠ירוּשָׁלִָ֑ם וְ⁠לֹא ־ יֵלְכ֣וּ ע֔וֹד אַחֲרֵ֕י שְׁרִר֖וּת לִבָּ֥⁠ם הָ⁠רָֽע ׃ס¹⁸ בַּ⁠יָּמִ֣ים הָ⁠הֵ֔מָּה יֵלְכ֥וּ בֵית ־ יְהוּדָ֖ה עַל ־ בֵּ֣ית יִשְׂרָאֵ֑ל וְ⁠יָבֹ֤אוּ יַחְדָּו֙ מֵ⁠אֶ֣רֶץ צָפ֔וֹן עַל ־ הָ⁠אָ֕רֶץ אֲשֶׁ֥ר הִנְחַ֖לְתִּי אֶת ־ אֲבוֹתֵי⁠כֶֽם ׃¹⁹ וְ⁠אָנֹכִ֣י אָמַ֗רְתִּי אֵ֚יךְ אֲשִׁיתֵ֣⁠ךְ בַּ⁠בָּנִ֔ים וְ⁠אֶתֶּן ־ לָ⁠ךְ֙ אֶ֣רֶץ חֶמְדָּ֔ה נַחֲלַ֥ת צְבִ֖י צִבְא֣וֹת גּוֹיִ֑ם וָ⁠אֹמַ֗ר אָבִ⁠י֙ תקראו ־ לִ֔⁠י וּ⁠מֵ⁠אַחֲרַ֖⁠י לֹ֥א תשובו ׃²⁰ אָכֵ֛ן בָּגְדָ֥ה אִשָּׁ֖ה מֵ⁠רֵעָ֑⁠הּ כֵּ֣ן בְּגַדְתֶּ֥ם בִּ֛⁠י בֵּ֥ית יִשְׂרָאֵ֖ל נְאֻם ־ יְהוָֽה ׃²¹ ק֚וֹל עַל ־ שְׁפָיִ֣ים נִשְׁמָ֔ע בְּכִ֥י תַחֲנוּנֵ֖י בְּנֵ֣י יִשְׂרָאֵ֑ל כִּ֤י הֶעֱוּוּ֙ אֶת ־ דַּרְכָּ֔⁠ם שָׁכְח֖וּ אֶת ־ יְהֹוָ֥ה אֱלֹהֵי⁠הֶֽם ׃²² שׁ֚וּבוּ בָּנִ֣ים שׁוֹבָבִ֔ים אֶרְפָּ֖ה מְשׁוּבֹֽתֵי⁠כֶ֑ם הִנְ⁠נוּ֙ אָתָ֣נוּ לָ֔⁠ךְ כִּ֥י אַתָּ֖ה יְהֹוָ֥ה אֱלֹהֵֽי⁠נוּ ׃²³ אָכֵ֥ן לַ⁠שֶּׁ֛קֶר מִ⁠גְּבָע֖וֹת הָמ֣וֹן הָרִ֑ים אָכֵן֙ בַּ⁠יהֹוָ֣ה אֱלֹהֵ֔י⁠נוּ תְּשׁוּעַ֖ת יִשְׂרָאֵֽל ׃²⁴ וְ⁠הַ⁠בֹּ֗שֶׁת אָֽכְלָ֛ה אֶת ־ יְגִ֥יעַ אֲבוֹתֵ֖י⁠נוּ מִ⁠נְּעוּרֵ֑י⁠נוּ אֶת ־ צֹאנָ⁠ם֙ וְ⁠אֶת ־ בְּקָרָ֔⁠ם אֶת ־ בְּנֵי⁠הֶ֖ם וְ⁠אֶת ־ בְּנוֹתֵי⁠הֶֽם ׃²⁵ נִשְׁכְּבָ֣ה בְּ⁠בָשְׁתֵּ֗⁠נוּ וּֽ⁠תְכַסֵּ⁠נוּ֮ כְּלִמָּתֵ⁠נוּ֒ כִּי֩ לַ⁠יהוָ֨ה אֱלֹהֵ֜י⁠נוּ חָטָ֗אנוּ אֲנַ֨חְנוּ֙ וַ⁠אֲבוֹתֵ֔י⁠נוּ מִ⁠נְּעוּרֵ֖י⁠נוּ וְ⁠עַד ־ הַ⁠יּ֣וֹם הַ⁠זֶּ֑ה וְ⁠לֹ֣א שָׁמַ֔עְנוּ בְּ⁠ק֖וֹל יְהֹוָ֥ה אֱלֹהֵֽי⁠נוּ ׃ס

Chapter 4

¹ אִם ־ תָּשׁ֨וּב יִשְׂרָאֵ֧ל ׀ נְאֻם ־ יְהוָ֛ה אֵלַ֖⁠י תָּשׁ֑וּב וְ⁠אִם ־ תָּסִ֧יר שִׁקּוּצֶ֛י⁠ךָ מִ⁠פָּנַ֖⁠י וְ⁠לֹ֥א תָנֽוּד ׃² וְ⁠נִשְׁבַּ֨עְתָּ֙ חַי ־ יְהוָ֔ה בֶּ⁠אֱמֶ֖ת בְּ⁠מִשְׁפָּ֣ט וּ⁠בִ⁠צְדָקָ֑ה וְ⁠הִתְבָּ֥רְכוּ ב֛⁠וֹ גּוֹיִ֖ם וּ⁠ב֥⁠וֹ יִתְהַלָּֽלוּ ׃ס³ כִּי ־ כֹ֣ה ׀ אָמַ֣ר יְהֹוָ֗ה לְ⁠אִ֤ישׁ יְהוּדָה֙ וְ⁠לִ⁠יר֣וּשָׁלִַ֔ם נִ֥ירוּ לָ⁠כֶ֖ם נִ֑יר וְ⁠אַֽל ־ תִּזְרְע֖וּ אֶל ־ קוֹצִֽים ׃⁴ הִמֹּ֣לוּ לַ⁠יהֹוָ֗ה וְ⁠הָסִ֨רוּ֙ עָרְל֣וֹת לְבַבְ⁠כֶ֔ם אִ֥ישׁ יְהוּדָ֖ה וְ⁠יֹשְׁבֵ֣י יְרוּשָׁלִָ֑ם פֶּן ־ תֵּצֵ֨א כָ⁠אֵ֜שׁ חֲמָתִ֗⁠י וּ⁠בָעֲרָה֙ וְ⁠אֵ֣ין מְכַבֶּ֔ה מִ⁠פְּנֵ֖י רֹ֥עַ מַעַלְלֵי⁠כֶֽם ׃⁵ הַגִּ֣ידוּ בִֽ⁠יהוּדָ֗ה וּ⁠בִ⁠ירוּשָׁלִַ֨ם֙ הַשְׁמִ֔יעוּ וְ⁠אִמְר֕וּ ו⁠תקעו שׁוֹפָ֖ר בָּ⁠אָ֑רֶץ קִרְא֤וּ מַלְאוּ֙ וְ⁠אִמְר֔וּ הֵאָסְפ֥וּ וְ⁠נָב֖וֹאָה אֶל ־ עָרֵ֥י הַ⁠מִּבְצָֽר ׃⁶ שְׂאוּ ־ נֵ֣ס צִיּ֔וֹנָ⁠ה הָעִ֖יזוּ אַֽל ־ תַּעֲמֹ֑דוּ כִּ֣י רָעָ֗ה אָנֹכִ֛י מֵבִ֥יא מִ⁠צָּפ֖וֹן וְ⁠שֶׁ֥בֶר גָּדֽוֹל ׃⁷ עָלָ֤ה אַרְיֵה֙ מִֽ⁠סֻּבְּכ֔⁠וֹ וּ⁠מַשְׁחִ֣ית גּוֹיִ֔ם נָסַ֖ע יָצָ֣א מִ⁠מְּקֹמ֑⁠וֹ לָ⁠שׂ֤וּם אַרְצֵ⁠ךְ֙ לְ⁠שַׁמָּ֔ה עָרַ֥יִ⁠ךְ תִּצֶּ֖ינָה מֵ⁠אֵ֥ין יוֹשֵֽׁב ׃⁸ עַל ־ זֹ֛את חִגְר֥וּ שַׂקִּ֖ים סִפְד֣וּ וְ⁠הֵילִ֑ילוּ כִּ֥י לֹא ־ שָׁ֛ב חֲר֥וֹן אַף ־ יְהֹוָ֖ה מִמֶּֽ⁠נּוּ ׃פ⁹ וְ⁠הָיָ֤ה בַ⁠יּוֹם ־ הַ⁠הוּא֙ נְאֻם ־ יְהוָ֔ה יֹאבַ֥ד לֵב ־ הַ⁠מֶּ֖לֶךְ וְ⁠לֵ֣ב הַ⁠שָּׂרִ֑ים וְ⁠נָשַׁ֨מּוּ֙ הַ⁠כֹּ֣הֲנִ֔ים וְ⁠הַ⁠נְּבִיאִ֖ים יִתְמָֽהוּ ׃¹⁰ וָ⁠אֹמַ֞ר אֲהָ֣הּ ׀ אֲדֹנָ֣⁠י יְהוִ֗ה אָכֵן֩ הַשֵּׁ֨א הִשֵּׁ֜אתָ לָ⁠עָ֤ם הַ⁠זֶּה֙ וְ⁠לִ⁠ירוּשָׁלִַ֣ם לֵ⁠אמֹ֔ר שָׁל֖וֹם יִהְיֶ֣ה לָ⁠כֶ֑ם וְ⁠נָגְעָ֥ה חֶ֖רֶב עַד ־ הַ⁠נָּֽפֶשׁ ׃¹¹ בָּ⁠עֵ֣ת הַ⁠הִ֗יא יֵאָמֵ֤ר לָֽ⁠עָם ־ הַ⁠זֶּה֙ וְ⁠לִ⁠יר֣וּשָׁלִַ֔ם ר֣וּחַ צַ֤ח שְׁפָיִים֙ בַּ⁠מִּדְבָּ֔ר דֶּ֖רֶךְ בַּת ־ עַמִּ֑⁠י ל֥וֹא לִ⁠זְר֖וֹת וְ⁠ל֥וֹא לְ⁠הָבַֽר ׃¹² ר֧וּחַ מָלֵ֛א מֵ⁠אֵ֖לֶּה יָ֣בוֹא לִ֑⁠י עַתָּ֕ה גַּם ־ אֲנִ֛י אֲדַבֵּ֥ר מִשְׁפָּטִ֖ים אוֹתָֽ⁠ם ׃¹³ הִנֵּ֣ה ׀ כַּ⁠עֲנָנִ֣ים יַעֲלֶ֗ה וְ⁠כַ⁠סּוּפָה֙ מַרְכְּבוֹתָ֔י⁠ו קַלּ֥וּ מִ⁠נְּשָׁרִ֖ים סוּסָ֑י⁠ו א֥וֹי לָ֖⁠נוּ כִּ֥י שֻׁדָּֽדְנוּ ׃¹⁴ כַּבְּסִ֨י מֵ⁠רָעָ֤ה לִבֵּ⁠ךְ֙ יְר֣וּשָׁלִַ֔ם לְמַ֖עַן תִּוָּשֵׁ֑עִי עַד ־ מָתַ֛י תָּלִ֥ין בְּ⁠קִרְבֵּ֖⁠ךְ מַחְשְׁב֥וֹת אוֹנֵֽ⁠ךְ ׃¹⁵ כִּ֛י ק֥וֹל מַגִּ֖יד מִ⁠דָּ֑ן וּ⁠מַשְׁמִ֥יעַ אָ֖וֶן מֵ⁠הַ֥ר אֶפְרָֽיִם ׃¹⁶ הַזְכִּ֣ירוּ לַ⁠גּוֹיִ֗ם הִנֵּה֙ הַשְׁמִ֣יעוּ עַל ־ יְרוּשָׁלִַ֔ם נֹצְרִ֥ים בָּאִ֖ים מֵ⁠אֶ֣רֶץ הַ⁠מֶּרְחָ֑ק וַֽ⁠יִּתְּנ֛וּ עַל ־ עָרֵ֥י יְהוּדָ֖ה קוֹלָֽ⁠ם ׃¹⁷ כְּ⁠שֹׁמְרֵ֣י שָׂדַ֔י הָי֥וּ עָלֶ֖י⁠הָ מִ⁠סָּבִ֑יב כִּי ־ אֹתִ֥⁠י מָרָ֖תָה נְאֻם ־ יְהוָֽה ׃¹⁸ דַּרְכֵּ⁠ךְ֙ וּ⁠מַ֣עֲלָלַ֔יִ⁠ךְ עָשׂ֥וֹ אֵ֖לֶּה לָ֑⁠ךְ זֹ֤את רָעָתֵ⁠ךְ֙ כִּ֣י מָ֔ר כִּ֥י נָגַ֖ע עַד ־ לִבֵּֽ⁠ךְ ׃ס¹⁹ מֵעַ֣⁠י ׀ מֵעַ֨⁠י ׀ אחולה קִיר֥וֹת לִבִּ֛⁠י הֹֽמֶה ־ לִּ֥⁠י לִבִּ֖⁠י לֹ֣א אַחֲרִ֑ישׁ כִּ֣י ק֤וֹל שׁוֹפָר֙ שמעתי נַפְשִׁ֔⁠י תְּרוּעַ֖ת מִלְחָמָֽה ׃²⁰ שֶׁ֤בֶר עַל ־ שֶׁ֨בֶר֙ נִקְרָ֔א כִּ֥י שֻׁדְּדָ֖ה כָּל ־ הָ⁠אָ֑רֶץ פִּתְאֹם֙ שֻׁדְּד֣וּ אֹהָלַ֔⁠י רֶ֖גַע יְרִיעֹתָֽ⁠י ׃²¹ עַד ־ מָתַ֖י אֶרְאֶה ־ נֵּ֑ס אֶשְׁמְעָ֖ה ק֥וֹל שׁוֹפָֽר ׃ס²² כִּ֣י ׀ אֱוִ֣יל עַמִּ֗⁠י אוֹתִ⁠י֙ לֹ֣א יָדָ֔עוּ בָּנִ֤ים סְכָלִים֙ הֵ֔מָּה וְ⁠לֹ֥א נְבוֹנִ֖ים הֵ֑מָּה חֲכָמִ֥ים הֵ֨מָּה֙ לְ⁠הָרַ֔ע וּ⁠לְ⁠הֵיטִ֖יב לֹ֥א יָדָֽעוּ ׃²³ רָאִ֨יתִי֙ אֶת ־ הָ⁠אָ֔רֶץ וְ⁠הִנֵּה ־ תֹ֖הוּ וָ⁠בֹ֑הוּ וְ⁠אֶל ־ הַ⁠שָּׁמַ֖יִם וְ⁠אֵ֥ין אוֹרָֽ⁠ם ׃²⁴ רָאִ֨יתִי֙ הֶֽ⁠הָרִ֔ים וְ⁠הִנֵּ֖ה רֹעֲשִׁ֑ים וְ⁠כָל ־ הַ⁠גְּבָע֖וֹת הִתְקַלְקָֽלוּ ׃²⁵ רָאִ֕יתִי וְ⁠הִנֵּ֖ה אֵ֣ין הָ⁠אָדָ֑ם וְ⁠כָל ־ ע֥וֹף הַ⁠שָּׁמַ֖יִם נָדָֽדוּ ׃²⁶ רָאִ֕יתִי וְ⁠הִנֵּ֥ה הַ⁠כַּרְמֶ֖ל הַ⁠מִּדְבָּ֑ר וְ⁠כָל ־ עָרָ֗י⁠ו נִתְּצוּ֙ מִ⁠פְּנֵ֣י יְהוָ֔ה מִ⁠פְּנֵ֖י חֲר֥וֹן אַפּֽ⁠וֹ ׃ס²⁷ כִּי ־ כֹה֙ אָמַ֣ר יְהוָ֔ה שְׁמָמָ֥ה תִהְיֶ֖ה כָּל ־ הָ⁠אָ֑רֶץ וְ⁠כָלָ֖ה לֹ֥א אֶעֱשֶֽׂה ׃²⁸ עַל ־ זֹאת֙ תֶּאֱבַ֣ל הָ⁠אָ֔רֶץ וְ⁠קָדְר֥וּ הַ⁠שָּׁמַ֖יִם מִ⁠מָּ֑עַל עַ֤ל כִּי ־ דִבַּ֨רְתִּי֙ זַמֹּ֔תִי וְ⁠לֹ֥א נִחַ֖מְתִּי וְ⁠לֹא ־ אָשׁ֥וּב מִמֶּֽ⁠נָּה ׃²⁹ מִ⁠קּ֨וֹל פָּרָ֜שׁ וְ⁠רֹ֣מֵה קֶ֗שֶׁת בֹּרַ֨חַת֙ כָּל ־ הָ⁠עִ֔יר בָּ֚אוּ בֶּ⁠עָבִ֔ים וּ⁠בַ⁠כֵּפִ֖ים עָל֑וּ כָּל ־ הָ⁠עִ֣יר עֲזוּבָ֔ה וְ⁠אֵין ־ יוֹשֵׁ֥ב בָּ⁠הֵ֖ן אִֽישׁ ׃³⁰ ו⁠אתי שָׁד֜וּד מַֽה ־ תַּעֲשִׂ֗י כִּֽי ־ תִלְבְּשִׁ֨י שָׁנִ֜י כִּי ־ תַעְדִּ֣י עֲדִי ־ זָהָ֗ב כִּֽי ־ תִקְרְעִ֤י בַ⁠פּוּךְ֙ עֵינַ֔יִ⁠ךְ לַ⁠שָּׁ֖וְא תִּתְיַפִּ֑י מָאֲסוּ ־ בָ֥⁠ךְ עֹגְבִ֖ים נַפְשֵׁ֥⁠ךְ יְבַקֵּֽשׁוּ ׃³¹ כִּי֩ ק֨וֹל כְּ⁠חוֹלָ֜ה שָׁמַ֗עְתִּי צָרָה֙ כְּ⁠מַבְכִּירָ֔ה ק֧וֹל בַּת ־ צִיּ֛וֹן תִּתְיַפֵּ֖חַ תְּפָרֵ֣שׂ כַּפֶּ֑י⁠הָ אֽוֹי ־ נָ֣א לִ֔⁠י כִּֽי ־ עָיְפָ֥ה נַפְשִׁ֖⁠י לְ⁠הֹרְגִֽים ׃פ

Chapter 5

¹ שׁוֹטְט֞וּ בְּ⁠חוּצ֣וֹת יְרוּשָׁלִַ֗ם וּ⁠רְאוּ ־ נָ֤א וּ⁠דְעוּ֙ וּ⁠בַקְשׁ֣וּ בִ⁠רְחוֹבוֹתֶ֔י⁠הָ אִם ־ תִּמְצְא֣וּ אִ֔ישׁ אִם ־ יֵ֛שׁ עֹשֶׂ֥ה מִשְׁפָּ֖ט מְבַקֵּ֣שׁ אֱמוּנָ֑ה וְ⁠אֶסְלַ֖ח לָֽ⁠הּ ׃² וְ⁠אִ֥ם חַי ־ יְהֹוָ֖ה יֹאמֵ֑רוּ לָ⁠כֵ֥ן לַ⁠שֶּׁ֖קֶר יִשָּׁבֵֽעוּ ׃³ יְהֹוָ֗ה עֵינֶי⁠ךָ֮ הֲ⁠ל֣וֹא לֶ⁠אֱמוּנָה֒ הִכִּ֤יתָה אֹתָ⁠ם֙ וְֽ⁠לֹא ־ חָ֔לוּ כִּלִּיתָ֕⁠ם מֵאֲנ֖וּ קַ֣חַת מוּסָ֑ר חִזְּק֤וּ פְנֵי⁠הֶם֙ מִ⁠סֶּ֔לַע מֵאֲנ֖וּ לָ⁠שֽׁוּב ׃⁴ וַ⁠אֲנִ֣י אָמַ֔רְתִּי אַךְ ־ דַּלִּ֖ים הֵ֑ם נוֹאֲל֕וּ כִּ֣י לֹ֤א יָדְעוּ֙ דֶּ֣רֶךְ יְהוָ֔ה מִשְׁפַּ֖ט אֱלֹהֵי⁠הֶֽם ׃⁵ אֵֽלֲכָה ־ לִּ֤⁠י אֶל ־ הַ⁠גְּדֹלִים֙ וַ⁠אֲדַבְּרָ֣ה אוֹתָ֔⁠ם כִּ֣י הֵ֗מָּה יָדְעוּ֙ דֶּ֣רֶךְ יְהוָ֔ה מִשְׁפַּ֖ט אֱלֹהֵי⁠הֶ֑ם אַ֣ךְ הֵ֤מָּה יַחְדָּו֙ שָׁ֣בְרוּ עֹ֔ל נִתְּק֖וּ מוֹסֵרֽוֹת ׃⁶ עַל ־ כֵּן֩ הִכָּ֨⁠ם אַרְיֵ֜ה מִ⁠יַּ֗עַר זְאֵ֤ב עֲרָבוֹת֙ יְשָׁדְדֵ֔⁠ם נָמֵ֤ר שֹׁקֵד֙ עַל ־ עָ֣רֵי⁠הֶ֔ם כָּל ־ הַ⁠יּוֹצֵ֥א מֵ⁠הֵ֖נָּה יִטָּרֵ֑ף כִּ֤י רַבּוּ֙ פִּשְׁעֵי⁠הֶ֔ם עָצְמ֖וּ משבותי⁠הם ׃⁷ אֵ֤י לָ⁠זֹאת֙ אסלוח ־ לָ֔⁠ךְ בָּנַ֣יִ⁠ךְ עֲזָב֔וּ⁠נִי וַ⁠יִּשָּׁבְע֖וּ בְּ⁠לֹ֣א אֱלֹהִ֑ים וָ⁠אַשְׂבִּ֤עַ אוֹתָ⁠ם֙ וַ⁠יִּנְאָ֔פוּ וּ⁠בֵ֥ית זוֹנָ֖ה יִתְגֹּדָֽדוּ ׃⁸ סוּסִ֥ים מְיֻזָּנִ֖ים מַשְׁכִּ֣ים הָי֑וּ אִ֛ישׁ אֶל ־ אֵ֥שֶׁת רֵעֵ֖⁠הוּ יִצְהָֽלוּ ׃⁹ הַֽ⁠עַל ־ אֵ֥לֶּה לוֹא ־ אֶפְקֹ֖ד נְאֻם ־ יְהֹוָ֑ה וְ⁠אִם֙ בְּ⁠ג֣וֹי אֲשֶׁר ־ כָּ⁠זֶ֔ה לֹ֥א תִתְנַקֵּ֖ם נַפְשִֽׁ⁠י ׃ס¹⁰ עֲל֤וּ בְ⁠שָׁרוֹתֶ֨י⁠הָ֙ וְ⁠שַׁחֵ֔תוּ וְ⁠כָלָ֖ה אַֽל ־ תַּעֲשׂ֑וּ הָסִ֨ירוּ֙ נְטִ֣ישׁוֹתֶ֔י⁠הָ כִּ֛י ל֥וֹא לַ⁠יהוָ֖ה הֵֽמָּה ׃¹¹ כִּי֩ בָג֨וֹד בָּגְד֜וּ בִּ֗⁠י בֵּ֧ית יִשְׂרָאֵ֛ל וּ⁠בֵ֥ית יְהוּדָ֖ה נְאֻם ־ יְהוָֽה ׃¹² כִּֽחֲשׁוּ֙ בַּ⁠יהוָ֔ה וַ⁠יֹּאמְר֖וּ לֹא ־ ה֑וּא וְ⁠לֹא ־ תָב֤וֹא עָלֵ֨י⁠נוּ֙ רָעָ֔ה וְ⁠חֶ֥רֶב וְ⁠רָעָ֖ב ל֥וֹא נִרְאֶֽה ׃¹³ וְ⁠הַ⁠נְּבִיאִים֙ יִֽהְי֣וּ לְ⁠ר֔וּחַ וְ⁠הַ⁠דִּבֵּ֖ר אֵ֣ין בָּ⁠הֶ֑ם כֹּ֥ה יֵעָשֶׂ֖ה לָ⁠הֶֽם ׃ס¹⁴ לָ⁠כֵ֗ן כֹּֽה ־ אָמַ֤ר יְהוָה֙ אֱלֹהֵ֣י צְבָא֔וֹת יַ֚עַן דַּבֶּרְ⁠כֶ֔ם אֶת ־ הַ⁠דָּבָ֖ר הַ⁠זֶּ֑ה הִנְ⁠נִ֣י נֹתֵן֩ דְּבָרַ֨⁠י בְּ⁠פִ֜י⁠ךָ לְ⁠אֵ֗שׁ וְ⁠הָ⁠עָ֥ם הַ⁠זֶּ֛ה עֵצִ֖ים וַ⁠אֲכָלָֽתַ⁠ם ׃¹⁵ הִנְ⁠נִ֣י מֵבִיא֩ עֲלֵי⁠כֶ֨ם גּ֧וֹי מִ⁠מֶּרְחָ֛ק בֵּ֥ית יִשְׂרָאֵ֖ל נְאֻם ־ יְהֹוָ֑ה גּ֣וֹי ׀ אֵיתָ֣ן ה֗וּא גּ֤וֹי מֵ⁠עוֹלָם֙ ה֔וּא גּ֚וֹי לֹא ־ תֵדַ֣ע לְשֹׁנ֔⁠וֹ וְ⁠לֹ֥א תִשְׁמַ֖ע מַה ־ יְדַבֵּֽר ׃¹⁶ אַשְׁפָּת֖⁠וֹ כְּ⁠קֶ֣בֶר פָּת֑וּחַ כֻּלָּ֖⁠ם גִּבּוֹרִֽים ׃¹⁷ וְ⁠אָכַ֨ל קְצִֽירְ⁠ךָ֜ וְ⁠לַחְמֶ֗⁠ךָ יֹאכְלוּ֙ בָּנֶ֣י⁠ךָ וּ⁠בְנוֹתֶ֔י⁠ךָ יֹאכַ֤ל צֹאנְ⁠ךָ֙ וּ⁠בְקָרֶ֔⁠ךָ יֹאכַ֥ל גַּפְנְ⁠ךָ֖ וּ⁠תְאֵנָתֶ֑⁠ךָ יְרֹשֵׁ֞שׁ עָרֵ֣י מִבְצָרֶ֗י⁠ךָ אֲשֶׁ֥ר אַתָּ֛ה בּוֹטֵ֥חַ בָּ⁠הֵ֖נָּה בֶּ⁠חָֽרֶב ׃¹⁸ וְ⁠גַ֛ם בַּ⁠יָּמִ֥ים הָ⁠הֵ֖מָּה נְאֻם ־ יְהֹוָ֑ה לֹֽא ־ אֶעֱשֶׂ֥ה אִתְּ⁠כֶ֖ם כָּלָֽה ׃¹⁹ וְ⁠הָיָה֙ כִּ֣י תֹאמְר֔וּ תַּ֣חַת מֶ֗ה עָשָׂ֨ה יְהֹוָ֧ה אֱלֹהֵ֛י⁠נוּ לָ֖⁠נוּ אֶת ־ כָּל ־ אֵ֑לֶּה וְ⁠אָמַרְתָּ֣ אֲלֵי⁠הֶ֗ם כַּ⁠אֲשֶׁ֨ר עֲזַבְתֶּ֤ם אוֹתִ⁠י֙ וַ⁠תַּעַבְד֞וּ אֱלֹהֵ֤י נֵכָר֙ בְּ⁠אַרְצְ⁠כֶ֔ם כֵּ֚ן תַּעַבְד֣וּ זָרִ֔ים בְּ⁠אֶ֖רֶץ לֹ֥א לָ⁠כֶֽם ׃ס²⁰ הַגִּ֥ידוּ זֹ֖את בְּ⁠בֵ֣ית יַעֲקֹ֑ב וְ⁠הַשְׁמִיע֥וּ⁠הָ בִ⁠יהוּדָ֖ה לֵ⁠אמֹֽר ׃²¹ שִׁמְעוּ ־ נָ֣א זֹ֔את עַ֥ם סָכָ֖ל וְ⁠אֵ֣ין לֵ֑ב עֵינַ֤יִם לָ⁠הֶם֙ וְ⁠לֹ֣א יִרְא֔וּ אָזְנַ֥יִם לָ⁠הֶ֖ם וְ⁠לֹ֥א יִשְׁמָֽעוּ ׃²² הַ⁠אוֹתִ֨⁠י לֹא ־ תִירָ֜אוּ נְאֻם ־ יְהֹוָ֗ה אִ֤ם מִ⁠פָּנַ⁠י֙ לֹ֣א תָחִ֔ילוּ אֲשֶׁר ־ שַׂ֤מְתִּי חוֹל֙ גְּב֣וּל לַ⁠יָּ֔ם חָק ־ עוֹלָ֖ם וְ⁠לֹ֣א יַעַבְרֶ֑⁠נְהוּ וַ⁠יִּֽתְגָּעֲשׁוּ֙ וְ⁠לֹ֣א יוּכָ֔לוּ וְ⁠הָמ֥וּ גַלָּ֖י⁠ו וְ⁠לֹ֥א יַעַבְרֻֽ⁠נְהוּ ׃²³ וְ⁠לָ⁠עָ֤ם הַ⁠זֶּה֙ הָיָ֔ה לֵ֖ב סוֹרֵ֣ר וּ⁠מוֹרֶ֑ה סָ֖רוּ וַ⁠יֵּלֵֽכוּ ׃²⁴ וְ⁠לֹֽא ־ אָמְר֣וּ בִ⁠לְבָבָ֗⁠ם נִ֤ירָא נָא֙ אֶת ־ יְהוָ֣ה אֱלֹהֵ֔י⁠נוּ הַ⁠נֹּתֵ֗ן גֶּ֛שֶׁם ו⁠ירה וּ⁠מַלְק֖וֹשׁ בְּ⁠עִתּ֑⁠וֹ שְׁבֻע֛וֹת חֻקּ֥וֹת קָצִ֖יר יִשְׁמָר ־ לָֽ⁠נוּ ׃²⁵ עֲוֺנוֹתֵי⁠כֶ֖ם הִטּוּ ־ אֵ֑לֶּה וְ⁠חַטֹּ֣אותֵי⁠כֶ֔ם מָנְע֥וּ הַ⁠טּ֖וֹב מִ⁠כֶּֽם ׃²⁶ כִּי ־ נִמְצְא֥וּ בְ⁠עַמִּ֖⁠י רְשָׁעִ֑ים יָשׁוּר֙ כְּ⁠שַׁ֣ךְ יְקוּשִׁ֔ים הִצִּ֥יבוּ מַשְׁחִ֖ית אֲנָשִׁ֥ים יִלְכֹּֽדוּ ׃²⁷ כִּ⁠כְלוּב֙ מָ֣לֵא ע֔וֹף כֵּ֥ן בָּתֵּי⁠הֶ֖ם מְלֵאִ֣ים מִרְמָ֑ה עַל ־ כֵּ֥ן גָּדְל֖וּ וַֽ⁠יַּעֲשִֽׁירוּ ׃²⁸ שָׁמְנ֣וּ עָשְׁת֗וּ גַּ֚ם עָֽבְר֣וּ דִבְרֵי ־ רָ֔ע דִּ֣ין לֹא ־ דָ֔נוּ דִּ֥ין יָת֖וֹם וְ⁠יַצְלִ֑יחוּ וּ⁠מִשְׁפַּ֥ט אֶבְיוֹנִ֖ים לֹ֥א שָׁפָֽטוּ ׃²⁹ הַֽ⁠עַל ־ אֵ֥לֶּה לֹֽא ־ אֶפְקֹ֖ד נְאֻם ־ יְהֹוָ֑ה אִ֚ם בְּ⁠ג֣וֹי אֲשֶׁר ־ כָּ⁠זֶ֔ה לֹ֥א תִתְנַקֵּ֖ם נַפְשִֽׁ⁠י ׃ס³⁰ שַׁמָּה֙ וְ⁠שַׁ֣עֲרוּרָ֔ה נִהְיְתָ֖ה בָּ⁠אָֽרֶץ ׃³¹ הַ⁠נְּבִיאִ֞ים נִבְּא֣וּ ־ בַ⁠שֶּׁ֗קֶר וְ⁠הַ⁠כֹּהֲנִים֙ יִרְדּ֣וּ עַל ־ יְדֵי⁠הֶ֔ם וְ⁠עַמִּ֖⁠י אָ֣הֲבוּ כֵ֑ן וּ⁠מַֽה ־ תַּעֲשׂ֖וּ לְ⁠אַחֲרִיתָֽ⁠הּ ׃

Chapter 6

¹ הָעִ֣זוּ ׀ בְּנֵ֣י בִניָמִ֗ן מִ⁠קֶּ֨רֶב֙ יְר֣וּשָׁלִַ֔ם וּ⁠בִ⁠תְק֨וֹעַ֙ תִּקְע֣וּ שׁוֹפָ֔ר וְ⁠עַל ־ בֵּ֥ית הַכֶּ֖רֶם שְׂא֣וּ מַשְׂאֵ֑ת כִּ֥י רָעָ֛ה נִשְׁקְפָ֥ה מִ⁠צָּפ֖וֹן וְ⁠שֶׁ֥בֶר גָּדֽוֹל ׃² הַ⁠נָּוָה֙ וְ⁠הַ⁠מְּעֻנָּגָ֔ה דָּמִ֖יתִי בַּת ־ צִיּֽוֹן ׃³ אֵלֶ֛י⁠הָ יָבֹ֥אוּ רֹעִ֖ים וְ⁠עֶדְרֵי⁠הֶ֑ם תָּקְע֨וּ עָלֶ֤י⁠הָ אֹהָלִים֙ סָבִ֔יב רָע֖וּ אִ֥ישׁ אֶת ־ יָדֽ⁠וֹ ׃⁴ קַדְּשׁ֤וּ עָלֶ֨י⁠הָ֙ מִלְחָמָ֔ה ק֖וּמוּ וְ⁠נַעֲלֶ֣ה בַֽ⁠צָּהֳרָ֑יִם א֥וֹי לָ֨⁠נוּ֙ כִּי ־ פָנָ֣ה הַ⁠יּ֔וֹם כִּ֥י יִנָּט֖וּ צִלְלֵי ־ עָֽרֶב ׃⁵ ק֚וּמוּ וְ⁠נַעֲלֶ֣ה בַ⁠לָּ֔יְלָה וְ⁠נַשְׁחִ֖יתָה אַרְמְנוֹתֶֽי⁠הָ ׃ס⁶ כִּ֣י כֹ֤ה אָמַר֙ יְהוָ֣ה צְבָא֔וֹת כִּרְת֣וּ עֵצָ֔ה וְ⁠שִׁפְכ֥וּ עַל ־ יְרוּשָׁלִַ֖ם סֹלְלָ֑ה הִ֚יא הָ⁠עִ֣יר הָפְקַ֔ד כֻּלָּ֖⁠הּ עֹ֥שֶׁק בְּ⁠קִרְבָּֽ⁠הּ ׃⁷ כְּ⁠הָקִ֥יר בור מֵימֶ֔י⁠הָ כֵּ֖ן הֵקֵ֣רָה רָעָתָ֑⁠הּ חָמָ֣ס וָ֠⁠שֹׁד יִשָּׁ֨מַע בָּ֧⁠הּ עַל ־ פָּנַ֛⁠י תָּמִ֖יד חֳלִ֥י וּ⁠מַכָּֽה ׃⁸ הִוָּסְרִי֙ יְר֣וּשָׁלִַ֔ם פֶּן ־ תֵּקַ֥ע נַפְשִׁ֖⁠י מִמֵּ֑⁠ךְ פֶּן ־ אֲשִׂימֵ֣⁠ךְ שְׁמָמָ֔ה אֶ֖רֶץ ל֥וֹא נוֹשָֽׁבָה ׃פ⁹ כֹּ֤ה אָמַר֙ יְהֹוָ֣ה צְבָא֔וֹת עוֹלֵ֛ל יְעוֹלְל֥וּ כַ⁠גֶּ֖פֶן שְׁאֵרִ֣ית יִשְׂרָאֵ֑ל הָשֵׁב֙ יָדְ⁠ךָ֔ כְּ⁠בוֹצֵ֖ר עַל ־ סַלְסִלּֽוֹת ׃¹⁰ עַל ־ מִ֨י אֲדַבְּרָ֤ה וְ⁠אָעִ֨ידָה֙ וְ⁠יִשְׁמָ֔עוּ הִנֵּה֙ עֲרֵלָ֣ה אָזְנָ֔⁠ם וְ⁠לֹ֥א יוּכְל֖וּ לְ⁠הַקְשִׁ֑יב הִנֵּ֣ה דְבַר ־ יְהוָ֗ה הָיָ֥ה לָ⁠הֶ֛ם לְ⁠חֶרְפָּ֖ה לֹ֥א יַחְפְּצוּ ־ בֽ⁠וֹ ׃¹¹ וְ⁠אֵת֩ חֲמַ֨ת יְהוָ֤ה ׀ מָלֵ֨אתִי֙ נִלְאֵ֣יתִי הָכִ֔יל שְׁפֹ֤ךְ עַל ־ עוֹלָל֙ בַּ⁠ח֔וּץ וְ⁠עַ֛ל ס֥וֹד בַּחוּרִ֖ים יַחְדָּ֑ו כִּֽי ־ גַם ־ אִ֤ישׁ עִם ־ אִשָּׁה֙ יִלָּכֵ֔דוּ זָקֵ֖ן עִם ־ מְלֵ֥א יָמִֽים ׃¹² וְ⁠נָסַ֤בּוּ בָֽתֵּי⁠הֶם֙ לַ⁠אֲחֵרִ֔ים שָׂד֥וֹת וְ⁠נָשִׁ֖ים יַחְדָּ֑ו כִּֽי ־ אַטֶּ֧ה אֶת ־ יָדִ֛⁠י עַל ־ יֹשְׁבֵ֥י הָ⁠אָ֖רֶץ נְאֻם ־ יְהוָֽה ׃¹³ כִּ֤י מִ⁠קְּטַנָּ⁠ם֙ וְ⁠עַד ־ גְּדוֹלָ֔⁠ם כֻּלּ֖⁠וֹ בּוֹצֵ֣עַ בָּ֑צַע וּ⁠מִ⁠נָּבִיא֙ וְ⁠עַד ־ כֹּהֵ֔ן כֻּלּ֖⁠וֹ עֹ֥שֶׂה שָּֽׁקֶר ׃¹⁴ וַֽ⁠יְרַפְּא֞וּ אֶת ־ שֶׁ֤בֶר עַמִּ⁠י֙ עַל ־ נְקַלָּ֔ה לֵ⁠אמֹ֖ר שָׁל֣וֹם ׀ שָׁל֑וֹם וְ⁠אֵ֖ין שָׁלֽוֹם ׃¹⁵ הֹבִ֕ישׁוּ כִּ֥י תוֹעֵבָ֖ה עָשׂ֑וּ גַּם ־ בּ֣וֹשׁ לֹֽא ־ יֵב֗וֹשׁוּ גַּם ־ הַכְלִים֙ לֹ֣א יָדָ֔עוּ לָ⁠כֵ֞ן יִפְּל֧וּ בַ⁠נֹּפְלִ֛ים בְּ⁠עֵת ־ פְּקַדְתִּ֥י⁠ם יִכָּשְׁל֖וּ אָמַ֥ר יְהוָֽה ׃ס¹⁶ כֹּ֣ה אָמַ֣ר יְהוָ֡ה עִמְדוּ֩ עַל ־ דְּרָכִ֨ים וּ⁠רְא֜וּ וְ⁠שַׁאֲל֣וּ ׀ לִ⁠נְתִב֣וֹת עוֹלָ֗ם אֵי ־ זֶ֨ה דֶ֤רֶךְ הַ⁠טּוֹב֙ וּ⁠לְכוּ ־ בָ֔⁠הּ וּ⁠מִצְא֥וּ מַרְגּ֖וֹעַ לְ⁠נַפְשְׁ⁠כֶ֑ם וַ⁠יֹּאמְר֖וּ לֹ֥א נֵלֵֽךְ ׃¹⁷ וַ⁠הֲקִמֹתִ֤י עֲלֵי⁠כֶם֙ צֹפִ֔ים הַקְשִׁ֖יבוּ לְ⁠ק֣וֹל שׁוֹפָ֑ר וַ⁠יֹּאמְר֖וּ לֹ֥א נַקְשִֽׁיב ׃¹⁸ לָ⁠כֵ֖ן שִׁמְע֣וּ הַ⁠גּוֹיִ֑ם וּ⁠דְעִ֥י עֵדָ֖ה אֶת ־ אֲשֶׁר ־ בָּֽ⁠ם ׃¹⁹ שִׁמְעִ֣י הָ⁠אָ֔רֶץ הִנֵּ֨ה אָנֹכִ֜י מֵבִ֥יא רָעָ֛ה אֶל ־ הָ⁠עָ֥ם הַ⁠זֶּ֖ה פְּרִ֣י מַחְשְׁבוֹתָ֑⁠ם כִּ֤י עַל ־ דְּבָרַ⁠י֙ לֹ֣א הִקְשִׁ֔יבוּ וְ⁠תוֹרָתִ֖⁠י וַ⁠יִּמְאֲסוּ ־ בָֽ⁠הּ ׃²⁰ לָ⁠מָּה ־ זֶּ֨ה לִ֤⁠י לְבוֹנָה֙ מִ⁠שְּׁבָ֣א תָב֔וֹא וְ⁠קָנֶ֥ה הַ⁠טּ֖וֹב מֵ⁠אֶ֣רֶץ מֶרְחָ֑ק עֹלֽוֹתֵי⁠כֶם֙ לֹ֣א לְ⁠רָצ֔וֹן וְ⁠זִבְחֵי⁠כֶ֖ם לֹא ־ עָ֥רְבוּ לִֽ⁠י ׃ס²¹ לָ⁠כֵ֗ן כֹּ֚ה אָמַ֣ר יְהוָ֔ה הִנְ⁠נִ֥י נֹתֵ֛ן אֶל ־ הָ⁠עָ֥ם הַ⁠זֶּ֖ה מִכְשֹׁלִ֑ים וְ⁠כָ֣שְׁלוּ בָ֠⁠ם אָב֨וֹת וּ⁠בָנִ֥ים יַחְדָּ֛ו שָׁכֵ֥ן וְ⁠רֵע֖⁠וֹ יאבדו ׃פ²² כֹּ֚ה אָמַ֣ר יְהוָ֔ה הִנֵּ֛ה עַ֥ם בָּ֖א מֵ⁠אֶ֣רֶץ צָפ֑וֹן וְ⁠ג֣וֹי גָּד֔וֹל יֵע֖וֹר מִ⁠יַּרְכְּתֵי ־ אָֽרֶץ ׃²³ קֶ֣שֶׁת וְ⁠כִיד֞וֹן יַחֲזִ֗יקוּ אַכְזָרִ֥י הוּא֙ וְ⁠לֹ֣א יְרַחֵ֔מוּ קוֹלָ⁠ם֙ כַּ⁠יָּ֣ם יֶהֱמֶ֔ה וְ⁠עַל ־ סוּסִ֖ים יִרְכָּ֑בוּ עָר֗וּךְ כְּ⁠אִישׁ֙ לַ⁠מִּלְחָמָ֔ה עָלַ֖יִ⁠ךְ בַּת ־ צִיּֽוֹן ׃²⁴ שָׁמַ֥עְנוּ אֶת ־ שָׁמְע֖⁠וֹ רָפ֣וּ יָדֵ֑י⁠נוּ צָרָה֙ הֶחֱזִיקַ֔תְ⁠נוּ חִ֖יל כַּ⁠יּוֹלֵדָֽה ׃²⁵ אַל ־ תצאי הַ⁠שָּׂדֶ֔ה וּ⁠בַ⁠דֶּ֖רֶךְ אַל ־ תלכי כִּ֚י חֶ֣רֶב לְ⁠אֹיֵ֔ב מָג֖וֹר מִ⁠סָּבִֽיב ׃²⁶ בַּת ־ עַמִּ֤⁠י חִגְרִי ־ שָׂק֙ וְ⁠הִתְפַּלְּשִׁ֣י בָ⁠אֵ֔פֶר אֵ֤בֶל יָחִיד֙ עֲשִׂ֣י לָ֔⁠ךְ מִסְפַּ֖ד תַּמְרוּרִ֑ים כִּ֣י פִתְאֹ֔ם יָבֹ֥א הַ⁠שֹּׁדֵ֖ד עָלֵֽי⁠נוּ ׃²⁷ בָּח֛וֹן נְתַתִּ֥י⁠ךָ בְ⁠עַמִּ֖⁠י מִבְצָ֑ר וְ⁠תֵדַ֕ע וּ⁠בָחַנְתָּ֖ אֶת ־ דַּרְכָּֽ⁠ם ׃²⁸ כֻּלָּ⁠ם֙ סָרֵ֣י סֽוֹרְרִ֔ים הֹלְכֵ֥י רָכִ֖יל נְחֹ֣שֶׁת וּ⁠בַרְזֶ֑ל כֻּלָּ֥⁠ם מַשְׁחִיתִ֖ים הֵֽמָּה ׃²⁹ נָחַ֣ר מַפֻּ֔חַ מ⁠אשת⁠ם עֹפָ֑רֶת לַ⁠שָּׁוְא֙ צָרַ֣ף צָר֔וֹף וְ⁠רָעִ֖ים לֹ֥א נִתָּֽקוּ ׃³⁰ כֶּ֣סֶף נִמְאָ֔ס קָרְא֖וּ לָ⁠הֶ֑ם כִּֽי ־ מָאַ֥ס יְהוָ֖ה בָּ⁠הֶֽם ׃פ

Chapter 7

¹ הַ⁠דָּבָר֙ אֲשֶׁ֣ר הָיָ֣ה אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃² עֲמֹ֗ד בְּ⁠שַׁ֨עַר֙ בֵּ֣ית יְהוָ֔ה וְ⁠קָרָ֣אתָ שָּׁ֔ם אֶת ־ הַ⁠דָּבָ֖ר הַ⁠זֶּ֑ה וְ⁠אָמַרְתָּ֞ שִׁמְע֣וּ דְבַר ־ יְהוָ֗ה כָּל ־ יְהוּדָה֙ הַ⁠בָּאִים֙ בַּ⁠שְּׁעָרִ֣ים הָ⁠אֵ֔לֶּה לְ⁠הִֽשְׁתַּחֲוֺ֖ת לַ⁠יהוָֽה ׃ס³ כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הֵיטִ֥יבוּ דַרְכֵי⁠כֶ֖ם וּ⁠מַֽעַלְלֵי⁠כֶ֑ם וַ⁠אֲשַׁכְּנָ֣ה אֶתְ⁠כֶ֔ם בַּ⁠מָּק֥וֹם הַ⁠זֶּֽה ׃⁴ אַל ־ תִּבְטְח֣וּ לָ⁠כֶ֔ם אֶל ־ דִּבְרֵ֥י הַ⁠שֶּׁ֖קֶר לֵ⁠אמֹ֑ר הֵיכַ֤ל יְהוָה֙ הֵיכַ֣ל יְהוָ֔ה הֵיכַ֥ל יְהוָ֖ה הֵֽמָּה ׃⁵ כִּ֤י אִם ־ הֵיטֵיב֙ תֵּיטִ֔יבוּ אֶת ־ דַּרְכֵי⁠כֶ֖ם וְ⁠אֶת ־ מַֽעַלְלֵי⁠כֶ֑ם אִם ־ עָשׂ֤וֹ תַֽעֲשׂוּ֙ מִשְׁפָּ֔ט בֵּ֥ין אִ֖ישׁ וּ⁠בֵ֥ין רֵעֵֽ⁠הוּ ׃⁶ גֵּ֣ר יָת֤וֹם וְ⁠אַלְמָנָה֙ לֹ֣א תַֽעֲשֹׁ֔קוּ וְ⁠דָ֣ם נָקִ֔י אַֽל ־ תִּשְׁפְּכ֖וּ בַּ⁠מָּק֣וֹם הַ⁠זֶּ֑ה וְ⁠אַחֲרֵ֨י אֱלֹהִ֧ים אֲחֵרִ֛ים לֹ֥א תֵלְכ֖וּ לְ⁠רַ֥ע לָ⁠כֶֽם ׃⁷ וְ⁠שִׁכַּנְתִּ֤י אֶתְ⁠כֶם֙ בַּ⁠מָּק֣וֹם הַ⁠זֶּ֔ה בָּ⁠אָ֕רֶץ אֲשֶׁ֥ר נָתַ֖תִּי לַ⁠אֲבֽוֹתֵי⁠כֶ֑ם לְ⁠מִן ־ עוֹלָ֖ם וְ⁠עַד ־ עוֹלָֽם ׃⁸ הִנֵּ֤ה אַתֶּם֙ בֹּטְחִ֣ים לָ⁠כֶ֔ם עַל ־ דִּבְרֵ֖י הַ⁠שָּׁ֑קֶר לְ⁠בִלְתִּ֖י הוֹעִֽיל ׃⁹ הֲ⁠גָנֹ֤ב ׀ רָצֹ֨חַ֙ וְֽ⁠נָאֹ֔ף וְ⁠הִשָּׁבֵ֥עַ לַ⁠שֶּׁ֖קֶר וְ⁠קַטֵּ֣ר לַ⁠בָּ֑עַל וְ⁠הָלֹ֗ךְ אַחֲרֵ֛י אֱלֹהִ֥ים אֲחֵרִ֖ים אֲשֶׁ֥ר לֹֽא ־ יְדַעְתֶּֽם ׃¹⁰ וּ⁠בָאתֶ֞ם וַ⁠עֲמַדְתֶּ֣ם לְ⁠פָנַ֗⁠י בַּ⁠בַּ֤יִת הַ⁠זֶּה֙ אֲשֶׁ֣ר נִקְרָא ־ שְׁמִ֣⁠י עָלָ֔י⁠ו וַ⁠אֲמַרְתֶּ֖ם נִצַּ֑לְנוּ לְמַ֣עַן עֲשׂ֔וֹת אֵ֥ת כָּל ־ הַ⁠תּוֹעֵב֖וֹת הָ⁠אֵֽלֶּה ׃¹¹ הַ⁠מְעָרַ֣ת פָּרִצִ֗ים הָיָ֨ה הַ⁠בַּ֧יִת הַ⁠זֶּ֛ה אֲשֶׁר ־ נִקְרָֽא ־ שְׁמִ֥⁠י עָלָ֖י⁠ו בְּ⁠עֵינֵי⁠כֶ֑ם גַּ֧ם אָנֹכִ֛י הִנֵּ֥ה רָאִ֖יתִי נְאֻם ־ יְהוָֽה ׃ס¹² כִּ֣י לְכוּ ־ נָ֗א אֶל ־ מְקוֹמִ⁠י֙ אֲשֶׁ֣ר בְּ⁠שִׁיל֔וֹ אֲשֶׁ֨ר שִׁכַּ֧נְתִּֽי שְׁמִ֛⁠י שָׁ֖ם בָּ⁠רִֽאשׁוֹנָ֑ה וּ⁠רְאוּ֙ אֵ֣ת אֲשֶׁר ־ עָשִׂ֣יתִי ל֔⁠וֹ מִ⁠פְּנֵ֕י רָעַ֖ת עַמִּ֥⁠י יִשְׂרָאֵֽל ׃¹³ וְ⁠עַתָּ֗ה יַ֧עַן עֲשׂוֹתְ⁠כֶ֛ם אֶת ־ כָּל ־ הַ⁠מַּֽעֲשִׂ֥ים הָ⁠אֵ֖לֶּה נְאֻם ־ יְהוָ֑ה וָ⁠אֲדַבֵּ֨ר אֲלֵי⁠כֶ֜ם הַשְׁכֵּ֤ם וְ⁠דַבֵּר֙ וְ⁠לֹ֣א שְׁמַעְתֶּ֔ם וָ⁠אֶקְרָ֥א אֶתְ⁠כֶ֖ם וְ⁠לֹ֥א עֲנִיתֶֽם ׃¹⁴ וְ⁠עָשִׂ֜יתִי לַ⁠בַּ֣יִת ׀ אֲשֶׁ֧ר נִֽקְרָא ־ שְׁמִ֣⁠י עָלָ֗י⁠ו אֲשֶׁ֤ר אַתֶּם֙ בֹּטְחִ֣ים בּ֔⁠וֹ וְ⁠לַ֨⁠מָּק֔וֹם אֲשֶׁר ־ נָתַ֥תִּי לָ⁠כֶ֖ם וְ⁠לַ⁠אֲבֽוֹתֵי⁠כֶ֑ם כַּ⁠אֲשֶׁ֥ר עָשִׂ֖יתִי לְ⁠שִׁלֽוֹ ׃¹⁵ וְ⁠הִשְׁלַכְתִּ֥י אֶתְ⁠כֶ֖ם מֵ⁠עַ֣ל פָּנָ֑⁠י כַּ⁠אֲשֶׁ֤ר הִשְׁלַ֨כְתִּי֙ אֶת ־ כָּל ־ אֲחֵי⁠כֶ֔ם אֵ֖ת כָּל ־ זֶ֥רַע אֶפְרָֽיִם ׃ס¹⁶ וְ⁠אַתָּ֞ה אַל ־ תִּתְפַּלֵּ֣ל ׀ בְּעַד ־ הָ⁠עָ֣ם הַ⁠זֶּ֗ה וְ⁠אַל ־ תִּשָּׂ֧א בַעֲדָ֛⁠ם רִנָּ֥ה וּ⁠תְפִלָּ֖ה וְ⁠אַל ־ תִּפְגַּע ־ בִּ֑⁠י כִּי ־ אֵינֶ֥⁠נִּי שֹׁמֵ֖עַ אֹתָֽ⁠ךְ ׃¹⁷ הַֽ⁠אֵינְ⁠ךָ֣ רֹאֶ֔ה מָ֛ה הֵ֥מָּה עֹשִׂ֖ים בְּ⁠עָרֵ֣י יְהוּדָ֑ה וּ⁠בְ⁠חֻצ֖וֹת יְרוּשָׁלִָֽם ׃¹⁸ הַ⁠בָּנִ֞ים מְלַקְּטִ֣ים עֵצִ֗ים וְ⁠הָֽ⁠אָבוֹת֙ מְבַעֲרִ֣ים אֶת ־ הָ⁠אֵ֔שׁ וְ⁠הַ⁠נָּשִׁ֖ים לָשׁ֣וֹת בָּצֵ֑ק לַ⁠עֲשׂ֨וֹת כַּוָּנִ֜ים לִ⁠מְלֶ֣כֶת הַ⁠שָּׁמַ֗יִם וְ⁠הַסֵּ֤ךְ נְסָכִים֙ לֵ⁠אלֹהִ֣ים אֲחֵרִ֔ים לְמַ֖עַן הַכְעִסֵֽ⁠נִי ׃¹⁹ הַ⁠אֹתִ֛⁠י הֵ֥ם מַכְעִסִ֖ים נְאֻם ־ יְהוָ֑ה הֲ⁠ל֣וֹא אֹתָ֔⁠ם לְמַ֖עַן בֹּ֥שֶׁת פְּנֵי⁠הֶֽם ׃ס²⁰ לָ⁠כֵ֞ן כֹּה ־ אָמַ֣ר ׀ אֲדֹנָ֣⁠י יְהֹוִ֗ה הִנֵּ֨ה אַפִּ֤⁠י וַֽ⁠חֲמָתִ⁠י֙ נִתֶּ֨כֶת֙ אֶל ־ הַ⁠מָּק֣וֹם הַ⁠זֶּ֔ה עַל ־ הָֽ⁠אָדָם֙ וְ⁠עַל ־ הַ⁠בְּהֵמָ֔ה וְ⁠עַל ־ עֵ֥ץ הַ⁠שָּׂדֶ֖ה וְ⁠עַל ־ פְּרִ֣י הָֽ⁠אֲדָמָ֑ה וּ⁠בָעֲרָ֖ה וְ⁠לֹ֥א תִכְבֶּֽה ׃ס²¹ כֹּ֥ה אָמַ֛ר יְהוָ֥ה צְבָא֖וֹת אֱלֹהֵ֣י יִשְׂרָאֵ֑ל עֹלוֹתֵי⁠כֶ֛ם סְפ֥וּ עַל ־ זִבְחֵי⁠כֶ֖ם וְ⁠אִכְל֥וּ בָשָֽׂר ׃²² כִּ֠י לֹֽא ־ דִבַּ֤רְתִּי אֶת ־ אֲבֽוֹתֵי⁠כֶם֙ וְ⁠לֹ֣א צִוִּיתִ֔י⁠ם בְּ⁠י֛וֹם הוציא אוֹתָ֖⁠ם מֵ⁠אֶ֣רֶץ מִצְרָ֑יִם עַל ־ דִּבְרֵ֥י עוֹלָ֖ה וָ⁠זָֽבַח ׃²³ כִּ֣י אִֽם ־ אֶת ־ הַ⁠דָּבָ֣ר הַ֠⁠זֶּה צִוִּ֨יתִי אוֹתָ֤⁠ם לֵ⁠אמֹר֙ שִׁמְע֣וּ בְ⁠קוֹלִ֔⁠י וְ⁠הָיִ֤יתִי לָ⁠כֶם֙ לֵֽ⁠אלֹהִ֔ים וְ⁠אַתֶּ֖ם תִּֽהְיוּ ־ לִ֣⁠י לְ⁠עָ֑ם וַ⁠הֲלַכְתֶּ֗ם בְּ⁠כָל ־ הַ⁠דֶּ֨רֶךְ֙ אֲשֶׁ֣ר אֲצַוֶּ֣ה אֶתְ⁠כֶ֔ם לְמַ֖עַן יִיטַ֥ב לָ⁠כֶֽם ׃²⁴ וְ⁠לֹ֤א שָֽׁמְעוּ֙ וְ⁠לֹֽא ־ הִטּ֣וּ אֶת ־ אָזְנָ֔⁠ם וַ⁠יֵּֽלְכוּ֙ בְּ⁠מֹ֣עֵצ֔וֹת בִּ⁠שְׁרִר֖וּת לִבָּ֣⁠ם הָ⁠רָ֑ע וַ⁠יִּהְי֥וּ לְ⁠אָח֖וֹר וְ⁠לֹ֥א לְ⁠פָנִֽים ׃²⁵ לְ⁠מִן ־ הַ⁠יּ֗וֹם אֲשֶׁ֨ר יָצְא֤וּ אֲבֽוֹתֵי⁠כֶם֙ מֵ⁠אֶ֣רֶץ מִצְרַ֔יִם עַ֖ד הַ⁠יּ֣וֹם הַ⁠זֶּ֑ה וָ⁠אֶשְׁלַ֤ח אֲלֵי⁠כֶם֙ אֶת ־ כָּל ־ עֲבָדַ֣⁠י הַ⁠נְּבִיאִ֔ים י֖וֹם הַשְׁכֵּ֥ם וְ⁠שָׁלֹֽחַ ׃²⁶ וְ⁠ל֤וֹא שָׁמְעוּ֙ אֵלַ֔⁠י וְ⁠לֹ֥א הִטּ֖וּ אֶת ־ אָזְנָ֑⁠ם וַ⁠יַּקְשׁוּ֙ אֶת ־ עָרְפָּ֔⁠ם הֵרֵ֖עוּ מֵ⁠אֲבוֹתָֽ⁠ם ׃²⁷ וְ⁠דִבַּרְתָּ֤ אֲלֵי⁠הֶם֙ אֶת ־ כָּל ־ הַ⁠דְּבָרִ֣ים הָ⁠אֵ֔לֶּה וְ⁠לֹ֥א יִשְׁמְע֖וּ אֵלֶ֑י⁠ךָ וְ⁠קָרָ֥אתָ אֲלֵי⁠הֶ֖ם וְ⁠לֹ֥א יַעֲנֽוּ⁠כָה ׃²⁸ וְ⁠אָמַרְתָּ֣ אֲלֵי⁠הֶ֗ם זֶ֤ה הַ⁠גּוֹי֙ אֲשֶׁ֣ר לֽוֹא ־ שָׁמְע֗וּ בְּ⁠קוֹל֙ יְהוָ֣ה אֱלֹהָ֔י⁠ו וְ⁠לֹ֥א לָקְח֖וּ מוּסָ֑ר אָֽבְדָה֙ הָֽ⁠אֱמוּנָ֔ה וְ⁠נִכְרְתָ֖ה מִ⁠פִּי⁠הֶֽם ׃ס²⁹ גָּזִּ֤י נִזְרֵ⁠ךְ֙ וְֽ⁠הַשְׁלִ֔יכִי וּ⁠שְׂאִ֥י עַל ־ שְׁפָיִ֖ם קִינָ֑ה כִּ֚י מָאַ֣ס יְהוָ֔ה וַ⁠יִּטֹּ֖שׁ אֶת ־ דּ֥וֹר עֶבְרָתֽ⁠וֹ ׃³⁰ כִּֽי ־ עָשׂ֨וּ בְנֵי ־ יְהוּדָ֥ה הָ⁠רַ֛ע בְּ⁠עֵינַ֖⁠י נְאֻום ־ יְהוָ֑ה שָׂ֣מוּ שִׁקּֽוּצֵי⁠הֶ֗ם בַּ⁠בַּ֛יִת אֲשֶׁר ־ נִקְרָא ־ שְׁמִ֥⁠י עָלָ֖י⁠ו לְ⁠טַמְּאֽ⁠וֹ ׃³¹ וּ⁠בָנ֞וּ בָּמ֣וֹת הַ⁠תֹּ֗פֶת אֲשֶׁר֙ בְּ⁠גֵ֣יא בֶן ־ הִנֹּ֔ם לִ⁠שְׂרֹ֛ף אֶת ־ בְּנֵי⁠הֶ֥ם וְ⁠אֶת ־ בְּנֹתֵי⁠הֶ֖ם בָּ⁠אֵ֑שׁ אֲשֶׁר֙ לֹ֣א צִוִּ֔יתִי וְ⁠לֹ֥א עָלְתָ֖ה עַל ־ לִבִּֽ⁠י ׃ס³² לָ⁠כֵ֞ן הִנֵּֽה ־ יָמִ֤ים בָּאִים֙ נְאֻם ־ יְהוָ֔ה וְ⁠לֹא ־ יֵאָמֵ֨ר ע֤וֹד הַ⁠תֹּ֨פֶת֙ וְ⁠גֵ֣יא בֶן ־ הִנֹּ֔ם כִּ֖י אִם ־ גֵּ֣יא הַ⁠הֲרֵגָ֑ה וְ⁠קָבְר֥וּ בְ⁠תֹ֖פֶת מֵ⁠אֵ֥ין מָקֽוֹם ׃³³ וְֽ⁠הָ֨יְתָ֜ה נִבְלַ֨ת הָ⁠עָ֤ם הַ⁠זֶּה֙ לְ⁠מַֽאֲכָ֔ל לְ⁠ע֥וֹף הַ⁠שָּׁמַ֖יִם וּ⁠לְ⁠בֶהֱמַ֣ת הָ⁠אָ֑רֶץ וְ⁠אֵ֖ין מַחֲרִֽיד ׃³⁴ וְ⁠הִשְׁבַּתִּ֣י ׀ מֵ⁠עָרֵ֣י יְהוּדָ֗ה וּ⁠מֵֽ⁠חֻצוֹת֙ יְר֣וּשָׁלִַ֔ם ק֤וֹל שָׂשׂוֹן֙ וְ⁠ק֣וֹל שִׂמְחָ֔ה ק֥וֹל חָתָ֖ן וְ⁠ק֣וֹל כַּלָּ֑ה כִּ֥י לְ⁠חָרְבָּ֖ה תִּהְיֶ֥ה הָ⁠אָֽרֶץ ׃

Chapter 8

¹ בָּ⁠עֵ֣ת הַ⁠הִ֣יא נְאֻם ־ יְהוָ֡ה ו⁠יציאו אֶת ־ עַצְמ֣וֹת מַלְכֵֽי ־ יְהוּדָ֣ה וְ⁠אֶת ־ עַצְמוֹת ־ שָׂרָי⁠ו֩ וְ⁠אֶת ־ עַצְמ֨וֹת הַ⁠כֹּהֲנִ֜ים וְ⁠אֵ֣ת ׀ עַצְמ֣וֹת הַ⁠נְּבִיאִ֗ים וְ⁠אֵ֛ת עַצְמ֥וֹת יוֹשְׁבֵֽי ־ יְרוּשָׁלִָ֖ם מִ⁠קִּבְרֵי⁠הֶֽם ׃² וּ⁠שְׁטָחוּ⁠ם֩ לַ⁠שֶּׁ֨מֶשׁ וְ⁠לַ⁠יָּרֵ֜חַ וּ⁠לְ⁠כֹ֣ל ׀ צְבָ֣א הַ⁠שָּׁמַ֗יִם אֲשֶׁ֨ר אֲהֵב֜וּ⁠ם וַ⁠אֲשֶׁ֤ר עֲבָדוּ⁠ם֙ וַֽ⁠אֲשֶׁר֙ הָלְכ֣וּ אַֽחֲרֵי⁠הֶ֔ם וַ⁠אֲשֶׁ֣ר דְּרָשׁ֔וּ⁠ם וַ⁠אֲשֶׁ֥ר הִֽשְׁתַּחֲו֖וּ לָ⁠הֶ֑ם לֹ֤א יֵאָֽסְפוּ֙ וְ⁠לֹ֣א יִקָּבֵ֔רוּ לְ⁠דֹ֛מֶן עַל ־ פְּנֵ֥י הָ⁠אֲדָמָ֖ה יִֽהְיֽוּ ׃³ וְ⁠נִבְחַ֥ר מָ֨וֶת֙ מֵֽ⁠חַיִּ֔ים לְ⁠כֹ֗ל הַ⁠שְּׁאֵרִית֙ הַ⁠נִּשְׁאָרִ֔ים מִן ־ הַ⁠מִּשְׁפָּחָ֥ה הָֽ⁠רָעָ֖ה הַ⁠זֹּ֑את בְּ⁠כָל ־ הַ⁠מְּקֹמ֤וֹת הַ⁠נִּשְׁאָרִים֙ אֲשֶׁ֣ר הִדַּחְתִּ֣י⁠ם שָׁ֔ם נְאֻ֖ם יְהוָ֥ה צְבָאֽוֹת ׃ס⁴ וְ⁠אָמַרְתָּ֣ אֲלֵי⁠הֶ֗ם כֹּ֚ה אָמַ֣ר יְהוָ֔ה הֲ⁠יִפְּל֖וּ וְ⁠לֹ֣א יָק֑וּמוּ אִם ־ יָשׁ֖וּב וְ⁠לֹ֥א יָשֽׁוּב ׃⁵ מַדּ֨וּעַ שׁוֹבְבָ֜ה הָ⁠עָ֥ם הַ⁠זֶּ֛ה יְרוּשָׁלִַ֖ם מְשֻׁבָ֣ה נִצַּ֑חַת הֶחֱזִ֨יקוּ֙ בַּ⁠תַּרְמִ֔ית מֵאֲנ֖וּ לָ⁠שֽׁוּב ׃⁶ הִקְשַׁ֤בְתִּי וָֽ⁠אֶשְׁמָע֙ לוֹא ־ כֵ֣ן יְדַבֵּ֔רוּ אֵ֣ין אִ֗ישׁ נִחָם֙ עַל ־ רָ֣עָת֔⁠וֹ לֵ⁠אמֹ֖ר מֶ֣ה עָשִׂ֑יתִי כֻּלֹּ֗⁠ה שָׁ֚ב ב⁠מרצות⁠ם כְּ⁠ס֥וּס שׁוֹטֵ֖ף בַּ⁠מִּלְחָמָֽה ׃⁷ גַּם ־ חֲסִידָ֣ה בַ⁠שָּׁמַ֗יִם יָֽדְעָה֙ מֽוֹעֲדֶ֔י⁠הָ וְ⁠תֹ֤ר ו⁠סוס וְ⁠עָג֔וּר שָׁמְר֖וּ אֶת ־ עֵ֣ת בֹּאָ֑⁠נָה וְ⁠עַמִּ֕⁠י לֹ֣א יָֽדְע֔וּ אֵ֖ת מִשְׁפַּ֥ט יְהוָֽה ׃⁸ אֵיכָ֤ה תֹֽאמְרוּ֙ חֲכָמִ֣ים אֲנַ֔חְנוּ וְ⁠תוֹרַ֥ת יְהוָ֖ה אִתָּ֑⁠נוּ אָכֵן֙ הִנֵּ֣ה לַ⁠שֶּׁ֣קֶר עָשָׂ֔ה עֵ֖ט שֶׁ֥קֶר סֹפְרִֽים ׃⁹ הֹבִ֣ישׁוּ חֲכָמִ֔ים חַ֖תּוּ וַ⁠יִּלָּכֵ֑דוּ הִנֵּ֤ה בִ⁠דְבַר ־ יְהוָה֙ מָאָ֔סוּ וְ⁠חָכְמַֽת ־ מֶ֖ה לָ⁠הֶֽם ׃ס¹⁰ לָ⁠כֵן֩ אֶתֵּ֨ן אֶת ־ נְשֵׁי⁠הֶ֜ם לַ⁠אֲחֵרִ֗ים שְׂדֽוֹתֵי⁠הֶם֙ לְ⁠י֣וֹרְשִׁ֔ים כִּ֤י מִ⁠קָּטֹן֙ וְ⁠עַד ־ גָּד֔וֹל כֻּלֹּ֖⁠ה בֹּצֵ֣עַ בָּ֑צַע מִ⁠נָּבִיא֙ וְ⁠עַד ־ כֹּהֵ֔ן כֻּלֹּ֖⁠ה עֹ֥שֶׂה שָּֽׁקֶר ׃¹¹ וַ⁠יְרַפּ֞וּ אֶת ־ שֶׁ֤בֶר בַּת ־ עַמִּ⁠י֙ עַל ־ נְקַלָּ֔ה לֵ⁠אמֹ֖ר שָׁל֣וֹם ׀ שָׁל֑וֹם וְ⁠אֵ֖ין שָׁלֽוֹם ׃¹² הֹבִ֕שׁוּ כִּ֥י תוֹעֵבָ֖ה עָשׂ֑וּ גַּם ־ בּ֣וֹשׁ לֹֽא ־ יֵבֹ֗שׁוּ וְ⁠הִכָּלֵם֙ לֹ֣א יָדָ֔עוּ לָ⁠כֵ֞ן יִפְּל֣וּ בַ⁠נֹּפְלִ֗ים בְּ⁠עֵ֧ת פְּקֻדָּתָ֛⁠ם יִכָּשְׁל֖וּ אָמַ֥ר יְהוָֽה ׃ס¹³ אָסֹ֥ף אֲסִיפֵ֖⁠ם נְאֻם ־ יְהֹוָ֑ה אֵין֩ עֲנָבִ֨ים בַּ⁠גֶּ֜פֶן וְ⁠אֵ֧ין תְּאֵנִ֣ים בַּ⁠תְּאֵנָ֗ה וְ⁠הֶֽ⁠עָלֶה֙ נָבֵ֔ל וָ⁠אֶתֵּ֥ן לָ⁠הֶ֖ם יַעַבְרֽוּ⁠ם ׃¹⁴ עַל ־ מָה֙ אֲנַ֣חְנוּ יֹֽשְׁבִ֔ים הֵֽאָסְפ֗וּ וְ⁠נָב֛וֹא אֶל ־ עָרֵ֥י הַ⁠מִּבְצָ֖ר וְ⁠נִדְּמָה ־ שָּׁ֑ם כִּי֩ יְהוָ֨ה אֱלֹהֵ֤י⁠נוּ הֲדִמָּ֨⁠נוּ֙ וַ⁠יַּשְׁקֵ֣⁠נוּ מֵי ־ רֹ֔אשׁ כִּ֥י חָטָ֖אנוּ לַ⁠יהוָֽה ׃¹⁵ קַוֵּ֥ה לְ⁠שָׁל֖וֹם וְ⁠אֵ֣ין ט֑וֹב לְ⁠עֵ֥ת מַרְפֵּ֖ה וְ⁠הִנֵּ֥ה בְעָתָֽה ׃¹⁶ מִ⁠דָּ֤ן נִשְׁמַע֙ נַחְרַ֣ת סוּסָ֗י⁠ו מִ⁠קּוֹל֙ מִצְהֲל֣וֹת אַבִּירָ֔י⁠ו רָעֲשָׁ֖ה כָּל ־ הָ⁠אָ֑רֶץ וַ⁠יָּב֗וֹאוּ וַ⁠יֹּֽאכְלוּ֙ אֶ֣רֶץ וּ⁠מְלוֹאָ֔⁠הּ עִ֖יר וְ⁠יֹ֥שְׁבֵי בָֽ⁠הּ ׃ס¹⁷ כִּי֩ הִנְ⁠נִ֨י מְשַׁלֵּ֜חַ בָּ⁠כֶ֗ם נְחָשִׁים֙ צִפְעֹנִ֔ים אֲשֶׁ֥ר אֵין ־ לָ⁠הֶ֖ם לָ֑חַשׁ וְ⁠נִשְּׁכ֥וּ אֶתְ⁠כֶ֖ם נְאֻם ־ יְהוָֽה ׃ס¹⁸ מַבְלִ֥יגִיתִ֖⁠י עֲלֵ֣י יָג֑וֹן עָלַ֖⁠י לִבִּ֥⁠י דַוָּֽי ׃¹⁹ הִנֵּה ־ ק֞וֹל שַֽׁוְעַ֣ת בַּת ־ עַמִּ֗⁠י מֵ⁠אֶ֨רֶץ֙ מַרְחַקִּ֔ים הַֽ⁠יהוָה֙ אֵ֣ין בְּ⁠צִיּ֔וֹן אִם ־ מַלְכָּ֖⁠הּ אֵ֣ין בָּ֑⁠הּ מַדּ֗וּעַ הִכְעִס֛וּ⁠נִי בִּ⁠פְסִלֵי⁠הֶ֖ם בְּ⁠הַבְלֵ֥י נֵכָֽר ׃²⁰ עָבַ֥ר קָצִ֖יר כָּ֣לָה קָ֑יִץ וַ⁠אֲנַ֖חְנוּ ל֥וֹא נוֹשָֽׁעְנוּ ׃²¹ עַל ־ שֶׁ֥בֶר בַּת ־ עַמִּ֖⁠י הָשְׁבָּ֑רְתִּי קָדַ֕רְתִּי שַׁמָּ֖ה הֶחֱזִקָֽתְ⁠נִי ׃²² הַ⁠צֳרִי֙ אֵ֣ין בְּ⁠גִלְעָ֔ד אִם ־ רֹפֵ֖א אֵ֣ין שָׁ֑ם כִּ֗י מַדּ֨וּעַ֙ לֹ֣א עָֽלְתָ֔ה אֲרֻכַ֖ת בַּת ־ עַמִּֽ⁠י ׃

Chapter 9

¹(8:23) מִֽי ־ יִתֵּ֤ן רֹאשִׁ⁠י֙ מַ֔יִם וְ⁠עֵינִ֖⁠י מְק֣וֹר דִּמְעָ֑ה וְ⁠אֶבְכֶּה֙ יוֹמָ֣ם וָ⁠לַ֔יְלָה אֵ֖ת חַֽלְלֵ֥י בַת ־ עַמִּֽ⁠י ׃

(9)

²⁽¹⁾ מִֽי ־ יִתְּנֵ֣⁠נִי בַ⁠מִּדְבָּ֗ר מְלוֹן֙ אֹֽרְחִ֔ים וְ⁠אֶֽעֶזְבָה֙ אֶת ־ עַמִּ֔⁠י וְ⁠אֵלְכָ֖ה מֵֽ⁠אִתָּ֑⁠ם כִּ֤י כֻלָּ⁠ם֙ מְנָ֣אֲפִ֔ים עֲצֶ֖רֶת בֹּגְדִֽים ׃³⁽²⁾ וַֽ⁠יַּדְרְכ֤וּ אֶת ־ לְשׁוֹנָ⁠ם֙ קַשְׁתָּ֣⁠ם שֶׁ֔קֶר וְ⁠לֹ֥א לֶ⁠אֱמוּנָ֖ה גָּבְר֣וּ בָ⁠אָ֑רֶץ כִּי֩ מֵ⁠רָעָ֨ה אֶל ־ רָעָ֧ה ׀ יָצָ֛אוּ וְ⁠אֹתִ֥⁠י לֹֽא ־ יָדָ֖עוּ נְאֻם ־ יְהוָֽה ׃ס⁴⁽³⁾ אִ֤ישׁ מֵ⁠רֵעֵ֨⁠הוּ֙ הִשָּׁמֵ֔רוּ וְ⁠עַל ־ כָּל ־ אָ֖ח אַל ־ תִּבְטָ֑חוּ כִּ֤י כָל ־ אָח֙ עָק֣וֹב יַעְקֹ֔ב וְ⁠כָל ־ רֵ֖עַ רָכִ֥יל יַהֲלֹֽךְ ׃⁵⁽⁴⁾ וְ⁠אִ֤ישׁ בְּ⁠רֵעֵ֨⁠הוּ֙ יְהָתֵ֔לּוּ וֶ⁠אֱמֶ֖ת לֹ֣א יְדַבֵּ֑רוּ לִמְּד֧וּ לְשׁוֹנָ֛⁠ם דַּבֶּר ־ שֶׁ֖קֶר הַעֲוֵ֥ה נִלְאֽוּ ׃⁶⁽⁵⁾ שִׁבְתְּ⁠ךָ֖ בְּ⁠ת֣וֹךְ מִרְמָ֑ה בְּ⁠מִרְמָ֛ה מֵאֲנ֥וּ דַֽעַת ־ אוֹתִ֖⁠י נְאֻם ־ יְהוָֽה ׃ס⁷⁽⁶⁾ לָ⁠כֵ֗ן כֹּ֤ה אָמַר֙ יְהוָ֣ה צְבָא֔וֹת הִנְ⁠נִ֥י צוֹרְפָ֖⁠ם וּ⁠בְחַנְתִּ֑י⁠ם כִּֽי ־ אֵ֣יךְ אֶעֱשֶׂ֔ה מִ⁠פְּנֵ֖י בַּת ־ עַמִּֽ⁠י ׃⁸⁽⁷⁾ חֵ֥ץ שוחט לְשׁוֹנָ֖⁠ם מִרְמָ֣ה דִבֵּ֑ר בְּ⁠פִ֗י⁠ו שָׁל֤וֹם אֶת ־ רֵעֵ֨⁠הוּ֙ יְדַבֵּ֔ר וּ⁠בְ⁠קִרְבּ֖⁠וֹ יָשִׂ֥ים אָרְבּֽ⁠וֹ ׃⁹⁽⁸⁾ הַ⁠עַל ־ אֵ֥לֶּה לֹֽא ־ אֶפְקָד ־ בָּ֖⁠ם נְאֻם ־ יְהוָ֑ה אִ֚ם בְּ⁠ג֣וֹי אֲשֶׁר ־ כָּ⁠זֶ֔ה לֹ֥א תִתְנַקֵּ֖ם נַפְשִֽׁ⁠י ׃ס¹⁰⁽⁹⁾ עַל ־ הֶ֨⁠הָרִ֜ים אֶשָּׂ֧א בְכִ֣י וָ⁠נֶ֗הִי וְ⁠עַל ־ נְא֤וֹת מִדְבָּר֙ קִינָ֔ה כִּ֤י נִצְּתוּ֙ מִ⁠בְּלִי ־ אִ֣ישׁ עֹבֵ֔ר וְ⁠לֹ֥א שָׁמְע֖וּ ק֣וֹל מִקְנֶ֑ה מֵ⁠ע֤וֹף הַ⁠שָּׁמַ֨יִם֙ וְ⁠עַד ־ בְּהֵמָ֔ה נָדְד֖וּ הָלָֽכוּ ׃¹¹⁽¹⁰⁾ וְ⁠נָתַתִּ֧י אֶת ־ יְרוּשָׁלִַ֛ם לְ⁠גַלִּ֖ים מְע֣וֹן תַּנִּ֑ים וְ⁠אֶת ־ עָרֵ֧י יְהוּדָ֛ה אֶתֵּ֥ן שְׁמָמָ֖ה מִ⁠בְּלִ֖י יוֹשֵֽׁב ׃ס¹²⁽¹¹⁾ מִֽי ־ הָ⁠אִ֤ישׁ הֶֽ⁠חָכָם֙ וְ⁠יָבֵ֣ן אֶת ־ זֹ֔את וַ⁠אֲשֶׁ֨ר דִּבֶּ֧ר פִּֽי ־ יְהוָ֛ה אֵלָ֖י⁠ו וְ⁠יַגִּדָ֑⁠הּ עַל ־ מָה֙ אָבְדָ֣ה הָ⁠אָ֔רֶץ נִצְּתָ֥ה כַ⁠מִּדְבָּ֖ר מִ⁠בְּלִ֖י עֹבֵֽר ׃ס¹³⁽¹²⁾ וַ⁠יֹּ֣אמֶר יְהוָ֔ה עַל ־ עָזְבָ⁠ם֙ אֶת ־ תּ֣וֹרָתִ֔⁠י אֲשֶׁ֥ר נָתַ֖תִּי לִ⁠פְנֵי⁠הֶ֑ם וְ⁠לֹא ־ שָׁמְע֥וּ בְ⁠קוֹלִ֖⁠י וְ⁠לֹא ־ הָ֥לְכוּ בָֽ⁠הּ ׃¹⁴⁽¹³⁾ וַ⁠יֵּ֣לְכ֔וּ אַחֲרֵ֖י שְׁרִר֣וּת לִבָּ֑⁠ם וְ⁠אַחֲרֵי֙ הַ⁠בְּעָלִ֔ים אֲשֶׁ֥ר לִמְּד֖וּ⁠ם אֲבוֹתָֽ⁠ם ׃ס¹⁵⁽¹⁴⁾ לָ⁠כֵ֗ן כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֧י מַאֲכִילָ֛⁠ם אֶת ־ הָ⁠עָ֥ם הַ⁠זֶּ֖ה לַֽעֲנָ֑ה וְ⁠הִשְׁקִיתִ֖י⁠ם מֵי ־ רֹֽאשׁ ׃¹⁶⁽¹⁵⁾ וַ⁠הֲפִֽצוֹתִי⁠ם֙ בַּ⁠גּוֹיִ֔ם אֲשֶׁר֙ לֹ֣א יָֽדְע֔וּ הֵ֖מָּה וַֽ⁠אֲבוֹתָ֑⁠ם וְ⁠שִׁלַּחְתִּ֤י אַֽחֲרֵי⁠הֶם֙ אֶת ־ הַ⁠חֶ֔רֶב עַ֥ד כַּלּוֹתִ֖⁠י אוֹתָֽ⁠ם ׃פ¹⁷⁽¹⁶⁾ כֹּ֤ה אָמַר֙ יְהוָ֣ה צְבָא֔וֹת הִתְבּֽוֹנְנ֛וּ וְ⁠קִרְא֥וּ לַ⁠מְקוֹנְנ֖וֹת וּ⁠תְבוֹאֶ֑ינָה וְ⁠אֶל ־ הַ⁠חֲכָמ֥וֹת שִׁלְח֖וּ וְ⁠תָבֽוֹאנָה ׃¹⁸⁽¹⁷⁾ וּ⁠תְמַהֵ֕רְנָה וְ⁠תִשֶּׂ֥נָה עָלֵ֖י⁠נוּ נֶ֑הִי וְ⁠תֵרַ֤דְנָה עֵינֵ֨י⁠נוּ֙ דִּמְעָ֔ה וְ⁠עַפְעַפֵּ֖י⁠נוּ יִזְּלוּ ־ מָֽיִם ׃¹⁹⁽¹⁸⁾ כִּ֣י ק֥וֹל נְהִ֛י נִשְׁמַ֥ע מִ⁠צִּיּ֖וֹן אֵ֣יךְ שֻׁדָּ֑דְנוּ בֹּ֤שְׁנֽוּ מְאֹד֙ כִּֽי ־ עָזַ֣בְנוּ אָ֔רֶץ כִּ֥י הִשְׁלִ֖יכוּ מִשְׁכְּנוֹתֵֽי⁠נוּ ׃ס²⁰⁽¹⁹⁾ כִּֽי ־ שְׁמַ֤עְנָה נָשִׁים֙ דְּבַר ־ יְהוָ֔ה וְ⁠תִקַּ֥ח אָזְנְ⁠כֶ֖ם דְּבַר ־ פִּ֑י⁠ו וְ⁠לַמֵּ֤דְנָה בְנֽוֹתֵי⁠כֶם֙ נֶ֔הִי וְ⁠אִשָּׁ֥ה רְעוּתָ֖⁠הּ קִינָֽה ׃²¹⁽²⁰⁾ כִּֽי ־ עָ֤לָה מָ֨וֶת֙ בְּ⁠חַלּוֹנֵ֔י⁠נוּ בָּ֖א בְּ⁠אַרְמְנוֹתֵ֑י⁠נוּ לְ⁠הַכְרִ֤ית עוֹלָל֙ מִ⁠ח֔וּץ בַּחוּרִ֖ים מֵ⁠רְחֹבֽוֹת ׃²²⁽²¹⁾ דַּבֵּ֗ר כֹּ֚ה נְאֻם ־ יְהוָ֔ה וְ⁠נָֽפְלָה֙ נִבְלַ֣ת הָֽ⁠אָדָ֔ם כְּ⁠דֹ֖מֶן עַל ־ פְּנֵ֣י הַ⁠שָּׂדֶ֑ה וּ⁠כְ⁠עָמִ֛יר מֵ⁠אַחֲרֵ֥י הַ⁠קֹּצֵ֖ר וְ⁠אֵ֥ין מְאַסֵּֽף ׃ס²³⁽²²⁾ כֹּ֣ה ׀ אָמַ֣ר יְהוָ֗ה אַל ־ יִתְהַלֵּ֤ל חָכָם֙ בְּ⁠חָכְמָת֔⁠וֹ וְ⁠אַל ־ יִתְהַלֵּ֥ל הַ⁠גִּבּ֖וֹר בִּ⁠גְבֽוּרָת֑⁠וֹ אַל ־ יִתְהַלֵּ֥ל עָשִׁ֖יר בְּ⁠עָשְׁרֽ⁠וֹ ׃²⁴⁽²³⁾ כִּ֣י אִם ־ בְּ⁠זֹ֞את יִתְהַלֵּ֣ל הַ⁠מִּתְהַלֵּ֗ל הַשְׂכֵּל֮ וְ⁠יָדֹ֣עַ אוֹתִ⁠י֒ כִּ֚י אֲנִ֣י יְהוָ֔ה עֹ֥שֶׂה חֶ֛סֶד מִשְׁפָּ֥ט וּ⁠צְדָקָ֖ה בָּ⁠אָ֑רֶץ כִּֽי ־ בְ⁠אֵ֥לֶּה חָפַ֖צְתִּי נְאֻם ־ יְהוָֽה ׃ס²⁵⁽²⁴⁾ הִנֵּ֛ה יָמִ֥ים בָּאִ֖ים נְאֻם ־ יְהוָ֑ה וּ⁠פָ֣קַדְתִּ֔י עַל ־ כָּל ־ מ֖וּל בְּ⁠עָרְלָֽה ׃²⁶⁽²⁵⁾ עַל ־ מִצְרַ֣יִם וְ⁠עַל ־ יְהוּדָ֗ה וְ⁠עַל ־ אֱד֞וֹם וְ⁠עַל ־ בְּנֵ֤י עַמּוֹן֙ וְ⁠עַל ־ מוֹאָ֔ב וְ⁠עַל֙ כָּל ־ קְצוּצֵ֣י פֵאָ֔ה הַ⁠יֹּשְׁבִ֖ים בַּ⁠מִּדְבָּ֑ר כִּ֤י כָל ־ הַ⁠גּוֹיִם֙ עֲרֵלִ֔ים וְ⁠כָל ־ בֵּ֥ית יִשְׂרָאֵ֖ל עַרְלֵי ־ לֵֽב ׃ס

Chapter 10

¹ שִׁמְע֣וּ אֶת ־ הַ⁠דָּבָ֗ר אֲשֶׁ֨ר דִּבֶּ֧ר יְהוָ֛ה עֲלֵי⁠כֶ֖ם בֵּ֥ית יִשְׂרָאֵֽל ׃² כֹּ֣ה ׀ אָמַ֣ר יְהוָ֗ה אֶל ־ דֶּ֤רֶךְ הַ⁠גּוֹיִם֙ אַל ־ תִּלְמָ֔דוּ וּ⁠מֵ⁠אֹת֥וֹת הַ⁠שָּׁמַ֖יִם אַל ־ תֵּחָ֑תּוּ כִּֽי ־ יֵחַ֥תּוּ הַ⁠גּוֹיִ֖ם מֵ⁠הֵֽמָּה ׃³ כִּֽי ־ חֻקּ֥וֹת הָֽ⁠עַמִּ֖ים הֶ֣בֶל ה֑וּא כִּֽי ־ עֵץ֙ מִ⁠יַּ֣עַר כְּרָת֔⁠וֹ מַעֲשֵׂ֥ה יְדֵ֥י ־ חָרָ֖שׁ בַּֽ⁠מַּעֲצָֽד ׃⁴ בְּ⁠כֶ֥סֶף וּ⁠בְ⁠זָהָ֖ב יְיַפֵּ֑⁠הוּ בְּ⁠מַסְמְר֧וֹת וּ⁠בְ⁠מַקָּב֛וֹת יְחַזְּק֖וּ⁠ם וְ⁠ל֥וֹא יָפִֽיק ׃⁵ כְּ⁠תֹ֨מֶר מִקְשָׁ֥ה הֵ֨מָּה֙ וְ⁠לֹ֣א יְדַבֵּ֔רוּ נָשׂ֥וֹא יִנָּשׂ֖וּא כִּ֣י לֹ֣א יִצְעָ֑דוּ אַל ־ תִּֽירְא֤וּ מֵ⁠הֶם֙ כִּי ־ לֹ֣א יָרֵ֔עוּ וְ⁠גַם ־ הֵיטֵ֖יב אֵ֥ין אוֹתָֽ⁠ם ׃ס⁶ מֵ⁠אֵ֥ין כָּמ֖וֹ⁠ךָ יְהוָ֑ה גָּד֥וֹל אַתָּ֛ה וְ⁠גָד֥וֹל שִׁמְ⁠ךָ֖ בִּ⁠גְבוּרָֽה ׃⁷ מִ֣י לֹ֤א יִֽרָאֲ⁠ךָ֙ מֶ֣לֶךְ הַ⁠גּוֹיִ֔ם כִּ֥י לְ⁠ךָ֖ יָאָ֑תָה כִּ֣י בְ⁠כָל ־ חַכְמֵ֧י הַ⁠גּוֹיִ֛ם וּ⁠בְ⁠כָל ־ מַלְכוּתָ֖⁠ם מֵ⁠אֵ֥ין כָּמֽוֹ⁠ךָ ׃⁸ וּ⁠בְ⁠אַחַ֖ת יִבְעֲר֣וּ וְ⁠יִכְסָ֑לוּ מוּסַ֥ר הֲבָלִ֖ים עֵ֥ץ הֽוּא ׃⁹ כֶּ֣סֶף מְרֻקָּ֞ע מִ⁠תַּרְשִׁ֣ישׁ יוּבָ֗א וְ⁠זָהָב֙ מֵֽ⁠אוּפָ֔ז מַעֲשֵׂ֥ה חָרָ֖שׁ וִ⁠ידֵ֣י צוֹרֵ֑ף תְּכֵ֤לֶת וְ⁠אַרְגָּמָן֙ לְבוּשָׁ֔⁠ם מַעֲשֵׂ֥ה חֲכָמִ֖ים כֻּלָּֽ⁠ם ׃¹⁰ וַֽ⁠יהוָ֤ה אֱלֹהִים֙ אֱמֶ֔ת הֽוּא ־ אֱלֹהִ֥ים חַיִּ֖ים וּ⁠מֶ֣לֶךְ עוֹלָ֑ם מִ⁠קִּצְפּ⁠וֹ֙ תִּרְעַ֣שׁ הָ⁠אָ֔רֶץ וְ⁠לֹֽא ־ יָכִ֥לוּ גוֹיִ֖ם זַעְמֽ⁠וֹ ׃ס¹¹ כִּ⁠דְנָה֙ תֵּאמְר֣וּן לְ⁠ה֔וֹם אֱלָ֣הַיָּ֔⁠א דִּֽי ־ שְׁמַיָּ֥⁠א וְ⁠אַרְקָ֖⁠א לָ֣א עֲבַ֑דוּ יֵאבַ֧דוּ מֵֽ⁠אַרְעָ֛⁠א וּ⁠מִן ־ תְּח֥וֹת שְׁמַיָּ֖⁠א אֵֽלֶּה ׃ס¹² עֹשֵׂ֥ה אֶ֨רֶץ֙ בְּ⁠כֹח֔⁠וֹ מֵכִ֥ין תֵּבֵ֖ל בְּ⁠חָכְמָת֑⁠וֹ וּ⁠בִ⁠תְבוּנָת֖⁠וֹ נָטָ֥ה שָׁמָֽיִם ׃¹³ לְ⁠ק֨וֹל תִּתּ֜⁠וֹ הֲמ֥וֹן מַ֨יִם֙ בַּ⁠שָּׁמַ֔יִם וַ⁠יַּעֲלֶ֥ה נְשִׂאִ֖ים מִ⁠קְצֵ֣ה ארץ בְּרָקִ֤ים לַ⁠מָּטָר֙ עָשָׂ֔ה וַ⁠יּ֥וֹצֵא ר֖וּחַ מֵ⁠אֹצְרֹתָֽי⁠ו ׃¹⁴ נִבְעַ֤ר כָּל ־ אָדָם֙ מִ⁠דַּ֔עַת הֹבִ֥ישׁ כָּל ־ צוֹרֵ֖ף מִ⁠פָּ֑סֶל כִּ֛י שֶׁ֥קֶר נִסְכּ֖⁠וֹ וְ⁠לֹא ־ ר֥וּחַ בָּֽ⁠ם ׃¹⁵ הֶ֣בֶל הֵ֔מָּה מַעֲשֵׂ֖ה תַּעְתֻּעִ֑ים בְּ⁠עֵ֥ת פְּקֻדָּתָ֖⁠ם יֹאבֵֽדוּ ׃¹⁶ לֹֽא ־ כְ⁠אֵ֜לֶּה חֵ֣לֶק יַעֲקֹ֗ב כִּֽי ־ יוֹצֵ֤ר הַ⁠כֹּל֙ ה֔וּא וְ⁠יִ֨שְׂרָאֵ֔ל שֵׁ֖בֶט נַֽחֲלָת֑⁠וֹ יְהוָ֥ה צְבָא֖וֹת שְׁמֽ⁠וֹ ׃ס¹⁷ אִסְפִּ֥י מֵ⁠אֶ֖רֶץ כִּנְעָתֵ֑⁠ךְ ישבתי בַּ⁠מָּצֽוֹר ׃ס¹⁸ כִּֽי ־ כֹה֙ אָמַ֣ר יְהוָ֔ה הִנְ⁠נִ֥י קוֹלֵ֛עַ אֶת ־ יוֹשְׁבֵ֥י הָ⁠אָ֖רֶץ בַּ⁠פַּ֣עַם הַ⁠זֹּ֑את וַ⁠הֲצֵר֥וֹתִי לָ⁠הֶ֖ם לְמַ֥עַן יִמְצָֽאוּ ׃ס¹⁹ א֥וֹי לִ⁠י֙ עַל ־ שִׁבְרִ֔⁠י נַחְלָ֖ה מַכָּתִ֑⁠י וַ⁠אֲנִ֣י אָמַ֔רְתִּי אַ֛ךְ זֶ֥ה חֳלִ֖י וְ⁠אֶשָּׂאֶֽ⁠נּוּ ׃²⁰ אָהֳלִ֣⁠י שֻׁדָּ֔ד וְ⁠כָל ־ מֵיתָרַ֖⁠י נִתָּ֑קוּ בָּנַ֤⁠י יְצָאֻ֨⁠נִי֙ וְ⁠אֵינָ֔⁠ם אֵין ־ נֹטֶ֥ה עוֹד֙ אָהֳלִ֔⁠י וּ⁠מֵקִ֖ים יְרִיעוֹתָֽ⁠י ׃²¹ כִּ֤י נִבְעֲרוּ֙ הָֽ⁠רֹעִ֔ים וְ⁠אֶת ־ יְהוָ֖ה לֹ֣א דָרָ֑שׁוּ עַל ־ כֵּן֙ לֹ֣א הִשְׂכִּ֔ילוּ וְ⁠כָל ־ מַרְעִיתָ֖⁠ם נָפֽוֹצָה ׃ס²² ק֤וֹל שְׁמוּעָה֙ הִנֵּ֣ה בָאָ֔ה וְ⁠רַ֥עַשׁ גָּד֖וֹל מֵ⁠אֶ֣רֶץ צָפ֑וֹן לָ⁠שׂ֞וּם אֶת ־ עָרֵ֧י יְהוּדָ֛ה שְׁמָמָ֖ה מְע֥וֹן תַּנִּֽים ׃ס²³ יָדַ֣עְתִּי יְהוָ֔ה כִּ֛י לֹ֥א לָ⁠אָדָ֖ם דַּרְכּ֑⁠וֹ לֹֽא ־ לְ⁠אִ֣ישׁ הֹלֵ֔ךְ וְ⁠הָכִ֖ין אֶֽת ־ צַעֲדֽ⁠וֹ ׃²⁴ יַסְּרֵ֥⁠נִי יְהוָ֖ה אַךְ ־ בְּ⁠מִשְׁפָּ֑ט אַל ־ בְּ⁠אַפְּ⁠ךָ֖ פֶּן ־ תַּמְעִטֵֽ⁠נִי ׃²⁵ שְׁפֹ֣ךְ חֲמָתְ⁠ךָ֗ עַל ־ הַ⁠גּוֹיִם֙ אֲשֶׁ֣ר לֹֽא ־ יְדָע֔וּ⁠ךָ וְ⁠עַל֙ מִשְׁפָּח֔וֹת אֲשֶׁ֥ר בְּ⁠שִׁמְ⁠ךָ֖ לֹ֣א קָרָ֑אוּ כִּֽי ־ אָכְל֣וּ אֶֽת ־ יַעֲקֹ֗ב וַ⁠אֲכָלֻ֨⁠הוּ֙ וַ⁠יְכַלֻּ֔⁠הוּ וְ⁠אֶת ־ נָוֵ֖⁠הוּ הֵשַֽׁמּוּ ׃פ

Chapter 11

¹ הַ⁠דָּבָר֙ אֲשֶׁ֣ר הָיָ֣ה אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃² שִׁמְע֕וּ אֶת ־ דִּבְרֵ֖י הַ⁠בְּרִ֣ית הַ⁠זֹּ֑את וְ⁠דִבַּרְתָּ⁠ם֙ אֶל ־ אִ֣ישׁ יְהוּדָ֔ה וְ⁠עַל ־ יֹשְׁבֵ֖י יְרוּשָׁלִָֽם ׃³ וְ⁠אָמַרְתָּ֣ אֲלֵי⁠הֶ֔ם כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אָר֣וּר הָ⁠אִ֔ישׁ אֲשֶׁר֙ לֹ֣א יִשְׁמַ֔ע אֶת ־ דִּבְרֵ֖י הַ⁠בְּרִ֥ית הַ⁠זֹּֽאת ׃⁴ אֲשֶׁ֣ר צִוִּ֣יתִי אֶת ־ אֲבֽוֹתֵי⁠כֶ֡ם בְּ⁠י֣וֹם הוֹצִיאִֽ⁠י ־ אוֹתָ֣⁠ם מֵ⁠אֶֽרֶץ ־ מִצְרַיִם֩ מִ⁠כּ֨וּר הַ⁠בַּרְזֶ֜ל לֵ⁠אמֹ֗ר שִׁמְע֤וּ בְ⁠קוֹלִ⁠י֙ וַ⁠עֲשִׂיתֶ֣ם אוֹתָ֔⁠ם כְּ⁠כֹ֥ל אֲשֶׁר ־ אֲצַוֶּ֖ה אֶתְ⁠כֶ֑ם וִ⁠הְיִ֤יתֶם לִ⁠י֙ לְ⁠עָ֔ם וְ⁠אָ֣נֹכִ֔י אֶהְיֶ֥ה לָ⁠כֶ֖ם לֵ⁠אלֹהִֽים ׃⁵ לְמַעַן֩ הָקִ֨ים אֶת ־ הַ⁠שְּׁבוּעָ֜ה אֲשֶׁר ־ נִשְׁבַּ֣עְתִּי לַ⁠אֲבֽוֹתֵי⁠כֶ֗ם לָ⁠תֵ֤ת לָ⁠הֶם֙ אֶ֣רֶץ זָבַ֥ת חָלָ֛ב וּ⁠דְבַ֖שׁ כַּ⁠יּ֣וֹם הַ⁠זֶּ֑ה וָ⁠אַ֥עַן וָ⁠אֹמַ֖ר אָמֵ֥ן ׀ יְהוָֽה ׃ס⁶ וַ⁠יֹּ֤אמֶר יְהוָה֙ אֵלַ֔⁠י קְרָ֨א אֶת ־ כָּל ־ הַ⁠דְּבָרִ֤ים הָ⁠אֵ֨לֶּה֙ בְּ⁠עָרֵ֣י יְהוּדָ֔ה וּ⁠בְ⁠חֻצ֥וֹת יְרוּשָׁלִַ֖ם לֵ⁠אמֹ֑ר שִׁמְע֗וּ אֶת ־ דִּבְרֵי֙ הַ⁠בְּרִ֣ית הַ⁠זֹּ֔את וַ⁠עֲשִׂיתֶ֖ם אוֹתָֽ⁠ם ׃⁷ כִּי֩ הָעֵ֨ד הַעִדֹ֜תִי בַּ⁠אֲבֽוֹתֵי⁠כֶ֗ם בְּ⁠יוֹם֩ הַעֲלוֹתִ֨⁠י אוֹתָ֜⁠ם מֵ⁠אֶ֤רֶץ מִצְרַ֨יִם֙ וְ⁠עַד ־ הַ⁠יּ֣וֹם הַ⁠זֶּ֔ה הַשְׁכֵּ֥ם וְ⁠הָעֵ֖ד לֵ⁠אמֹ֑ר שִׁמְע֖וּ בְּ⁠קוֹלִֽ⁠י ׃⁸ וְ⁠לֹ֤א שָֽׁמְעוּ֙ וְ⁠לֹֽא ־ הִטּ֣וּ אֶת ־ אָזְנָ֔⁠ם וַ⁠יֵּ֣לְכ֔וּ אִ֕ישׁ בִּ⁠שְׁרִיר֖וּת לִבָּ֣⁠ם הָ⁠רָ֑ע וָ⁠אָבִ֨יא עֲלֵי⁠הֶ֜ם אֶֽת ־ כָּל ־ דִּבְרֵ֧י הַ⁠בְּרִית ־ הַ⁠זֹּ֛את אֲשֶׁר ־ צִוִּ֥יתִי לַ⁠עֲשׂ֖וֹת וְ⁠לֹ֥א עָשֽׂוּ ׃ס⁹ וַ⁠יֹּ֥אמֶר יְהוָ֖ה אֵלָ֑⁠י נִֽמְצָא ־ קֶ֨שֶׁר֙ בְּ⁠אִ֣ישׁ יְהוּדָ֔ה וּ⁠בְ⁠יֹשְׁבֵ֖י יְרוּשָׁלִָֽם ׃¹⁰ שָׁ֩בוּ֩ עַל ־ עֲוֺנֹ֨ת אֲבוֹתָ֜⁠ם הָ⁠רִֽאשֹׁנִ֗ים אֲשֶׁ֤ר מֵֽאֲנוּ֙ לִ⁠שְׁמ֣וֹעַ אֶת ־ דְּבָרַ֔⁠י וְ⁠הֵ֣מָּה הָלְכ֗וּ אַחֲרֵ֛י אֱלֹהִ֥ים אֲחֵרִ֖ים לְ⁠עָבְדָ֑⁠ם הֵפֵ֤רוּ בֵֽית ־ יִשְׂרָאֵל֙ וּ⁠בֵ֣ית יְהוּדָ֔ה אֶת ־ בְּרִיתִ֕⁠י אֲשֶׁ֥ר כָּרַ֖תִּי אֶת ־ אֲבוֹתָֽ⁠ם ׃ס¹¹ לָ⁠כֵ֗ן כֹּ֚ה אָמַ֣ר יְהוָ֔ה הִנְ⁠נִ֨י מֵבִ֤יא אֲלֵי⁠הֶם֙ רָעָ֔ה אֲשֶׁ֥ר לֹֽא ־ יוּכְל֖וּ לָ⁠צֵ֣את מִמֶּ֑⁠נָּה וְ⁠זָעֲק֣וּ אֵלַ֔⁠י וְ⁠לֹ֥א אֶשְׁמַ֖ע אֲלֵי⁠הֶֽם ׃¹² וְ⁠הָֽלְכ֞וּ עָרֵ֣י יְהוּדָ֗ה וְ⁠יֹשְׁבֵי֙ יְר֣וּשָׁלִַ֔ם וְ⁠זָֽעֲקוּ֙ אֶל ־ הָ֣⁠אֱלֹהִ֔ים אֲשֶׁ֛ר הֵ֥ם מְקַטְּרִ֖ים לָ⁠הֶ֑ם וְ⁠הוֹשֵׁ֛עַ לֹֽא ־ יוֹשִׁ֥יעוּ לָ⁠הֶ֖ם בְּ⁠עֵ֥ת רָעָתָֽ⁠ם ׃¹³ כִּ֚י מִסְפַּ֣ר עָרֶ֔י⁠ךָ הָי֥וּ אֱלֹהֶ֖י⁠ךָ יְהוּדָ֑ה וּ⁠מִסְפַּ֞ר חֻצ֣וֹת יְרוּשָׁלִַ֗ם שַׂמְתֶּ֤ם מִזְבְּחוֹת֙ לַ⁠בֹּ֔שֶׁת מִזְבְּח֖וֹת לְ⁠קַטֵּ֥ר לַ⁠בָּֽעַל ׃ס¹⁴ וְ⁠אַתָּ֗ה אַל ־ תִּתְפַּלֵּל֙ בְּעַד ־ הָ⁠עָ֣ם הַ⁠זֶּ֔ה וְ⁠אַל ־ תִּשָּׂ֥א בַעֲדָ֖⁠ם רִנָּ֣ה וּ⁠תְפִלָּ֑ה כִּ֣י אֵינֶ֣⁠נִּי שֹׁמֵ֗עַ בְּ⁠עֵ֛ת קָרְאָ֥⁠ם אֵלַ֖⁠י בְּעַ֥ד רָעָתָֽ⁠ם ׃ס¹⁵ מֶ֣ה לִֽ⁠ידִידִ֞⁠י בְּ⁠בֵיתִ֗⁠י עֲשׂוֹתָ֤⁠הּ הַֽ⁠מְזִמָּ֨תָ⁠ה֙ הָֽ⁠רַבִּ֔ים וּ⁠בְשַׂר ־ קֹ֖דֶשׁ יַעַבְר֣וּ מֵֽ⁠עָלָ֑יִ⁠ךְ כִּ֥י רָעָתֵ֖⁠כִי אָ֥ז תַּעֲלֹֽזִי ׃¹⁶ זַ֤יִת רַֽעֲנָן֙ יְפֵ֣ה פְרִי ־ תֹ֔אַר קָרָ֥א יְהוָ֖ה שְׁמֵ֑⁠ךְ לְ⁠ק֣וֹל ׀ הֲמוּלָּ֣ה גְדֹלָ֗ה הִצִּ֥ית אֵשׁ֙ עָלֶ֔י⁠הָ וְ⁠רָע֖וּ דָּלִיּוֹתָֽי⁠ו ׃¹⁷ וַ⁠יהוָ֤ה צְבָאוֹת֙ הַ⁠נּוֹטֵ֣עַ אוֹתָ֔⁠ךְ דִּבֶּ֥ר עָלַ֖יִ⁠ךְ רָעָ֑ה בִּ֠⁠גְלַל רָעַ֨ת בֵּֽית ־ יִשְׂרָאֵ֜ל וּ⁠בֵ֣ית יְהוּדָ֗ה אֲשֶׁ֨ר עָשׂ֥וּ לָ⁠הֶ֛ם לְ⁠הַכְעִסֵ֖⁠נִי לְ⁠קַטֵּ֥ר לַ⁠בָּֽעַל ׃ס¹⁸ וַֽ⁠יהוָ֥ה הֽוֹדִיעַ֖⁠נִי וָֽ⁠אֵדָ֑עָ⁠ה אָ֖ז הִרְאִיתַ֥⁠נִי מַעַלְלֵי⁠הֶֽם ׃¹⁹ וַ⁠אֲנִ֕י כְּ⁠כֶ֥בֶשׂ אַלּ֖וּף יוּבַ֣ל לִ⁠טְב֑וֹחַ וְ⁠לֹֽא ־ יָדַ֜עְתִּי כִּֽי ־ עָלַ֣⁠י ׀ חָשְׁב֣וּ מַחֲשָׁב֗וֹת נַשְׁחִ֨יתָה עֵ֤ץ בְּ⁠לַחְמ⁠וֹ֙ וְ⁠נִכְרְתֶ֨⁠נּוּ֙ מֵ⁠אֶ֣רֶץ חַיִּ֔ים וּ⁠שְׁמ֖⁠וֹ לֹֽא ־ יִזָּכֵ֥ר עֽוֹד ׃²⁰ וַֽ⁠יהוָ֤ה צְבָאוֹת֙ שֹׁפֵ֣ט צֶ֔דֶק בֹּחֵ֥ן כְּלָי֖וֹת וָ⁠לֵ֑ב אֶרְאֶ֤ה נִקְמָֽתְ⁠ךָ֙ מֵ⁠הֶ֔ם כִּ֥י אֵלֶ֖י⁠ךָ גִּלִּ֥יתִי אֶת ־ רִיבִֽ⁠י ׃ס²¹ לָ⁠כֵ֗ן כֹּֽה ־ אָמַ֤ר יְהוָה֙ עַל ־ אַנְשֵׁ֣י עֲנָת֔וֹת הַֽ⁠מְבַקְשִׁ֥ים אֶֽת ־ נַפְשְׁ⁠ךָ֖ לֵ⁠אמֹ֑ר לֹ֤א תִנָּבֵא֙ בְּ⁠שֵׁ֣ם יְהוָ֔ה וְ⁠לֹ֥א תָמ֖וּת בְּ⁠יָדֵֽ⁠נוּ ׃ס²² לָ⁠כֵ֗ן כֹּ֤ה אָמַר֙ יְהוָ֣ה צְבָא֔וֹת הִנְ⁠נִ֥י פֹקֵ֖ד עֲלֵי⁠הֶ֑ם הַ⁠בַּֽחוּרִים֙ יָמֻ֣תוּ בַ⁠חֶ֔רֶב בְּנֵי⁠הֶם֙ וּ⁠בְנ֣וֹתֵי⁠הֶ֔ם יָמֻ֖תוּ בָּ⁠רָעָֽב ׃²³ וּ⁠שְׁאֵרִ֕ית לֹ֥א תִֽהְיֶ֖ה לָ⁠הֶ֑ם כִּֽי ־ אָבִ֥יא רָעָ֛ה אֶל ־ אַנְשֵׁ֥י עֲנָת֖וֹת שְׁנַ֥ת פְּקֻדָּתָֽ⁠ם ׃ס

Chapter 12

¹ צַדִּ֤יק אַתָּה֙ יְהוָ֔ה כִּ֥י אָרִ֖יב אֵלֶ֑י⁠ךָ אַ֤ךְ מִשְׁפָּטִים֙ אֲדַבֵּ֣ר אוֹתָ֔⁠ךְ מַדּ֗וּעַ דֶּ֤רֶךְ רְשָׁעִים֙ צָלֵ֔חָה שָׁל֖וּ כָּל ־ בֹּ֥גְדֵי בָֽגֶד ׃² נְטַעְתָּ⁠ם֙ גַּם ־ שֹׁרָ֔שׁוּ יֵלְכ֖וּ גַּם ־ עָ֣שׂוּ פֶ֑רִי קָר֤וֹב אַתָּה֙ בְּ⁠פִי⁠הֶ֔ם וְ⁠רָח֖וֹק מִ⁠כִּלְיוֹתֵי⁠הֶֽם ׃³ וְ⁠אַתָּ֤ה יְהוָה֙ יְדַעְתָּ֔⁠נִי תִּרְאֵ֕⁠נִי וּ⁠בָחַנְתָּ֥ לִבִּ֖⁠י אִתָּ֑⁠ךְ הַתִּקֵ⁠ם֙ כְּ⁠צֹ֣אן לְ⁠טִבְחָ֔ה וְ⁠הַקְדִּשֵׁ֖⁠ם לְ⁠י֥וֹם הֲרֵגָֽה ׃ס⁴ עַד ־ מָתַי֙ תֶּאֱבַ֣ל הָ⁠אָ֔רֶץ וְ⁠עֵ֥שֶׂב כָּל ־ הַ⁠שָּׂדֶ֖ה יִיבָ֑שׁ מֵ⁠רָעַ֣ת יֹֽשְׁבֵי ־ בָ֗⁠הּ סָפְתָ֤ה בְהֵמוֹת֙ וָ⁠ע֔וֹף כִּ֣י אָמְר֔וּ לֹ֥א יִרְאֶ֖ה אֶת ־ אַחֲרִיתֵֽ⁠נוּ ׃⁵ כִּ֣י אֶת ־ רַגְלִ֥ים ׀ רַ֨צְתָּה֙ וַ⁠יַּלְא֔וּ⁠ךָ וְ⁠אֵ֥יךְ תְּתַֽחֲרֶ֖ה אֶת ־ הַ⁠סּוּסִ֑ים וּ⁠בְ⁠אֶ֤רֶץ שָׁלוֹם֙ אַתָּ֣ה בוֹטֵ֔חַ וְ⁠אֵ֥יךְ תַּעֲשֶׂ֖ה בִּ⁠גְא֥וֹן הַ⁠יַּרְדֵּֽן ׃⁶ כִּ֧י גַם ־ אַחֶ֣י⁠ךָ וּ⁠בֵית ־ אָבִ֗י⁠ךָ גַּם ־ הֵ֨מָּה֙ בָּ֣גְדוּ בָ֔⁠ךְ גַּם ־ הֵ֛מָּה קָרְא֥וּ אַחֲרֶ֖י⁠ךָ מָלֵ֑א אַל ־ תַּאֲמֵ֣ן בָּ֔⁠ם כִּֽי ־ יְדַבְּר֥וּ אֵלֶ֖י⁠ךָ טוֹבֽוֹת ׃ס⁷ עָזַ֨בְתִּי֙ אֶת ־ בֵּיתִ֔⁠י נָטַ֖שְׁתִּי אֶת ־ נַחֲלָתִ֑⁠י נָתַ֛תִּי אֶת ־ יְדִד֥וּת נַפְשִׁ֖⁠י בְּ⁠כַ֥ף אֹיְבֶֽי⁠הָ ׃⁸ הָיְתָה ־ לִּ֥⁠י נַחֲלָתִ֖⁠י כְּ⁠אַרְיֵ֣ה בַ⁠יָּ֑עַר נָתְנָ֥ה עָלַ֛⁠י בְּ⁠קוֹלָ֖⁠הּ עַל ־ כֵּ֥ן שְׂנֵאתִֽי⁠הָ ׃⁹ הַ⁠עַ֨יִט צָב֤וּעַ נַחֲלָתִ⁠י֙ לִ֔⁠י הַ⁠עַ֖יִט סָבִ֣יב עָלֶ֑י⁠הָ לְכ֗וּ אִסְפ֛וּ כָּל ־ חַיַּ֥ת הַ⁠שָּׂדֶ֖ה הֵתָ֥יוּ לְ⁠אָכְלָֽה ׃¹⁰ רֹעִ֤ים רַבִּים֙ שִֽׁחֲת֣וּ כַרְמִ֔⁠י בֹּסְס֖וּ אֶת ־ חֶלְקָתִ֑⁠י נָֽתְנ֛וּ אֶת ־ חֶלְקַ֥ת חֶמְדָּתִ֖⁠י לְ⁠מִדְבַּ֥ר שְׁמָמָֽה ׃¹¹ שָׂמָ⁠הּ֙ לִ⁠שְׁמָמָ֔ה אָבְלָ֥ה עָלַ֖⁠י שְׁמֵמָ֑ה נָשַׁ֨מָּה֙ כָּל ־ הָ⁠אָ֔רֶץ כִּ֛י אֵ֥ין אִ֖ישׁ שָׂ֥ם עַל ־ לֵֽב ׃¹² עַֽל ־ כָּל ־ שְׁפָיִ֣ם בַּ⁠מִּדְבָּ֗ר בָּ֚אוּ שֹֽׁדְדִ֔ים כִּ֣י חֶ֤רֶב לַֽ⁠יהוָה֙ אֹֽכְלָ֔ה מִ⁠קְצֵה ־ אֶ֖רֶץ וְ⁠עַד ־ קְצֵ֣ה הָ⁠אָ֑רֶץ אֵ֥ין שָׁל֖וֹם לְ⁠כָל ־ בָּשָֽׂר ׃ס¹³ זָרְע֤וּ חִטִּים֙ וְ⁠קֹצִ֣ים קָצָ֔רוּ נֶחְל֖וּ לֹ֣א יוֹעִ֑לוּ וּ⁠בֹ֨שׁוּ֙ מִ⁠תְּבוּאֹ֣תֵי⁠כֶ֔ם מֵ⁠חֲר֖וֹן אַף ־ יְהוָֽה ׃ס¹⁴ כֹּ֣ה ׀ אָמַ֣ר יְהוָ֗ה עַל ־ כָּל ־ שְׁכֵנַ⁠י֙ הָֽ⁠רָעִ֔ים הַ⁠נֹּֽגְעִים֙ בַּֽ⁠נַּחֲלָ֔ה אֲשֶׁר ־ הִנְחַ֥לְתִּי אֶת ־ עַמִּ֖⁠י אֶת ־ יִשְׂרָאֵ֑ל הִנְ⁠נִ֤י נֹֽתְשָׁ⁠ם֙ מֵ⁠עַ֣ל אַדְמָתָ֔⁠ם וְ⁠אֶת ־ בֵּ֥ית יְהוּדָ֖ה אֶתּ֥וֹשׁ מִ⁠תּוֹכָֽ⁠ם ׃¹⁵ וְ⁠הָיָ֗ה אַֽחֲרֵי֙ נָתְשִׁ֣⁠י אוֹתָ֔⁠ם אָשׁ֖וּב וְ⁠רִֽחַמְתִּ֑י⁠ם וַ⁠הֲשִׁבֹתִ֛י⁠ם אִ֥ישׁ לְ⁠נַחֲלָת֖⁠וֹ וְ⁠אִ֥ישׁ לְ⁠אַרְצֽ⁠וֹ ׃¹⁶ וְ⁠הָיָ֡ה אִם ־ לָמֹ֣ד יִלְמְדוּ֩ אֶת ־ דַּֽרְכֵ֨י עַמִּ֜⁠י לְ⁠הִשָּׁבֵ֤עַ בִּ⁠שְׁמִ⁠י֙ חַי ־ יְהוָ֔ה כַּ⁠אֲשֶׁ֤ר לִמְּדוּ֙ אֶת ־ עַמִּ֔⁠י לְ⁠הִשָּׁבֵ֖עַ בַּ⁠בָּ֑עַל וְ⁠נִבְנ֖וּ בְּ⁠ת֥וֹךְ עַמִּֽ⁠י ׃¹⁷ וְ⁠אִ֖ם לֹ֣א יִשְׁמָ֑עוּ וְ⁠נָ֨תַשְׁתִּ֜י אֶת ־ הַ⁠גּ֥וֹי הַ⁠ה֛וּא נָת֥וֹשׁ וְ⁠אַבֵּ֖ד נְאֻם ־ יְהוָֽה ׃ס

Chapter 13

¹ כֹּֽה ־ אָמַ֨ר יְהוָ֜ה אֵלַ֗⁠י הָל֞וֹךְ וְ⁠קָנִ֤יתָ לְּ⁠ךָ֙ אֵז֣וֹר פִּשְׁתִּ֔ים וְ⁠שַׂמְתּ֖⁠וֹ עַל ־ מָתְנֶ֑י⁠ךָ וּ⁠בַ⁠מַּ֖יִם לֹ֥א תְבִאֵֽ⁠הוּ ׃² וָ⁠אֶקְנֶ֥ה אֶת ־ הָ⁠אֵז֖וֹר כִּ⁠דְבַ֣ר יְהוָ֑ה וָ⁠אָשִׂ֖ם עַל ־ מָתְנָֽ⁠י ׃ס³ וַ⁠יְהִ֧י דְבַר ־ יְהוָ֛ה אֵלַ֖⁠י שֵׁנִ֥ית לֵ⁠אמֹֽר ׃⁴ קַ֧ח אֶת ־ הָ⁠אֵז֛וֹר אֲשֶׁ֥ר קָנִ֖יתָ אֲשֶׁ֣ר עַל ־ מָתְנֶ֑י⁠ךָ וְ⁠קוּם֙ לֵ֣ךְ פְּרָ֔תָ⁠ה וְ⁠טָמְנֵ֥⁠הוּ שָׁ֖ם בִּ⁠נְקִ֥יק הַ⁠סָּֽלַע ׃⁵ וָ⁠אֵלֵ֕ךְ וָ⁠אֶטְמְנֵ֖⁠הוּ בִּ⁠פְרָ֑ת כַּ⁠אֲשֶׁ֛ר צִוָּ֥ה יְהוָ֖ה אוֹתִֽ⁠י ׃⁶ וַ⁠יְהִ֕י מִ⁠קֵּ֖ץ יָמִ֣ים רַבִּ֑ים וַ⁠יֹּ֨אמֶר יְהוָ֜ה אֵלַ֗⁠י ק֚וּם לֵ֣ךְ פְּרָ֔תָ⁠ה וְ⁠קַ֤ח מִ⁠שָּׁם֙ אֶת ־ הָ֣⁠אֵז֔וֹר אֲשֶׁ֥ר צִוִּיתִ֖י⁠ךָ לְ⁠טָמְנ⁠וֹ ־ שָֽׁם ׃⁷ וָ⁠אֵלֵ֣ךְ פְּרָ֔תָ⁠ה וָ⁠אֶחְפֹּ֗ר וָֽ⁠אֶקַּח֙ אֶת ־ הָ֣⁠אֵז֔וֹר מִן ־ הַ⁠מָּק֖וֹם אֲשֶׁר ־ טְמַנְתִּ֣י⁠ו שָׁ֑מָּ⁠ה וְ⁠הִנֵּה֙ נִשְׁחַ֣ת הָ⁠אֵז֔וֹר לֹ֥א יִצְלַ֖ח לַ⁠כֹּֽל ׃פ⁸ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁹ כֹּ֖ה אָמַ֣ר יְהוָ֑ה כָּ֠כָה אַשְׁחִ֞ית אֶת ־ גְּא֧וֹן יְהוּדָ֛ה וְ⁠אֶת ־ גְּא֥וֹן יְרוּשָׁלִַ֖ם הָ⁠רָֽב ׃¹⁰ הָ⁠עָם֩ הַ⁠זֶּ֨ה הָ⁠רָ֜ע הַֽ⁠מֵּאֲנִ֣ים ׀ לִ⁠שְׁמ֣וֹעַ אֶת ־ דְּבָרַ֗⁠י הַ⁠הֹֽלְכִים֙ בִּ⁠שְׁרִר֣וּת לִבָּ֔⁠ם וַ⁠יֵּלְכ֗וּ אַֽחֲרֵי֙ אֱלֹהִ֣ים אֲחֵרִ֔ים לְ⁠עָבְדָ֖⁠ם וּ⁠לְ⁠הִשְׁתַּחֲוֺ֣ת לָ⁠הֶ֑ם וִ⁠יהִי֙ כָּ⁠אֵז֣וֹר הַ⁠זֶּ֔ה אֲשֶׁ֥ר לֹא ־ יִצְלַ֖ח לַ⁠כֹּֽל ׃¹¹ כִּ֡י כַּ⁠אֲשֶׁר֩ יִדְבַּ֨ק הָ⁠אֵז֜וֹר אֶל ־ מָתְנֵי ־ אִ֗ישׁ כֵּ֣ן הִדְבַּ֣קְתִּי אֵ֠לַ⁠י אֶת ־ כָּל ־ בֵּ֨ית יִשְׂרָאֵ֜ל וְ⁠אֶת ־ כָּל ־ בֵּ֤ית יְהוּדָה֙ נְאֻם ־ יְהוָ֔ה לִֽ⁠הְי֥וֹת לִ⁠י֙ לְ⁠עָ֔ם וּ⁠לְ⁠שֵׁ֥ם וְ⁠לִ⁠תְהִלָּ֖ה וּ⁠לְ⁠תִפְאָ֑רֶת וְ⁠לֹ֖א שָׁמֵֽעוּ ׃¹² וְ⁠אָמַרְתָּ֨ אֲלֵי⁠הֶ֜ם אֶת ־ הַ⁠דָּבָ֣ר הַ⁠זֶּ֗ה ס כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל כָּל ־ נֵ֖בֶל יִמָּ֣לֵא יָ֑יִן וְ⁠אָמְר֣וּ אֵלֶ֔י⁠ךָ הֲ⁠יָדֹ֨עַ֙ לֹ֣א נֵדַ֔ע כִּ֥י כָל ־ נֵ֖בֶל יִמָּ֥לֵא יָֽיִן ׃¹³ וְ⁠אָמַרְתָּ֨ אֲלֵי⁠הֶ֜ם כֹּֽה ־ אָמַ֣ר יְהוָ֗ה הִנְ⁠נִ֣י מְמַלֵּ֣א אֶת ־ כָּל ־ יֹשְׁבֵ֣י הָ⁠אָ֪רֶץ הַ⁠זֹּ֟את וְ⁠אֶת ־ הַ⁠מְּלָכִ֣ים הַ⁠יֹּשְׁבִים֩ לְ⁠דָוִ֨ד עַל ־ כִּסְא֜⁠וֹ וְ⁠אֶת ־ הַ⁠כֹּהֲנִ֣ים וְ⁠אֶת ־ הַ⁠נְּבִיאִ֗ים וְ⁠אֵ֛ת כָּל ־ יֹשְׁבֵ֥י יְרוּשָׁלִָ֖ם שִׁכָּרֽוֹן ׃¹⁴ וְ⁠נִפַּצְתִּי⁠ם֩ אִ֨ישׁ אֶל ־ אָחִ֜י⁠ו וְ⁠הָ⁠אָב֧וֹת וְ⁠הַ⁠בָּנִ֛ים יַחְדָּ֖ו נְאֻם ־ יְהוָ֑ה לֹֽא ־ אֶחְמ֧וֹל וְ⁠לֹֽא ־ אָח֛וּס וְ⁠לֹ֥א אֲרַחֵ֖ם מֵ⁠הַשְׁחִיתָֽ⁠ם ׃ס¹⁵ שִׁמְע֥וּ וְ⁠הַאֲזִ֖ינוּ אַל ־ תִּגְבָּ֑הוּ כִּ֥י יְהוָ֖ה דִּבֵּֽר ׃¹⁶ תְּנוּ֩ לַ⁠יהוָ֨ה אֱלֹהֵי⁠כֶ֤ם כָּבוֹד֙ בְּ⁠טֶ֣רֶם יַחְשִׁ֔ךְ וּ⁠בְ⁠טֶ֛רֶם יִֽתְנַגְּפ֥וּ רַגְלֵי⁠כֶ֖ם עַל ־ הָ֣רֵי נָ֑שֶׁף וְ⁠קִוִּיתֶ֤ם לְ⁠אוֹר֙ וְ⁠שָׂמָ֣⁠הּ לְ⁠צַלְמָ֔וֶת ישית לַ⁠עֲרָפֶֽל ׃¹⁷ וְ⁠אִם֙ לֹ֣א תִשְׁמָע֔וּ⁠הָ בְּ⁠מִסְתָּרִ֥ים תִּבְכֶּֽה ־ נַפְשִׁ֖⁠י מִ⁠פְּנֵ֣י גֵוָ֑ה וְ⁠דָמֹ֨עַ תִּדְמַ֜ע וְ⁠תֵרַ֤ד עֵינִ⁠י֙ דִּמְעָ֔ה כִּ֥י נִשְׁבָּ֖ה עֵ֥דֶר יְהוָֽה ׃ס¹⁸ אֱמֹ֥ר לַ⁠מֶּ֛לֶךְ וְ⁠לַ⁠גְּבִירָ֖ה הַשְׁפִּ֣ילוּ שֵׁ֑בוּ כִּ֤י יָרַד֙ מַרְאֲשׁ֣וֹתֵי⁠כֶ֔ם עֲטֶ֖רֶת תִּֽפְאַרְתְּ⁠כֶֽם ׃¹⁹ עָרֵ֥י הַ⁠נֶּ֛גֶב סֻגְּר֖וּ וְ⁠אֵ֣ין פֹּתֵ֑חַ הָגְלָ֧ת יְהוּדָ֛ה כֻּלָּ֖⁠הּ הָגְלָ֥ת שְׁלוֹמִֽים ׃ס²⁰ שאי עֵֽינֵי⁠כֶם֙ ו⁠ראי הַ⁠בָּאִ֖ים מִ⁠צָּפ֑וֹן אַיֵּ֗ה הָ⁠עֵ֨דֶר֙ נִתַּן ־ לָ֔⁠ךְ צֹ֖אן תִּפְאַרְתֵּֽ⁠ךְ ׃²¹ מַה ־ תֹּֽאמְרִי֙ כִּֽי ־ יִפְקֹ֣ד עָלַ֔יִ⁠ךְ וְ֠⁠אַתְּ לִמַּ֨דְתְּ אֹתָ֥⁠ם עָלַ֛יִ⁠ךְ אַלֻּפִ֖ים לְ⁠רֹ֑אשׁ הֲ⁠ל֤וֹא חֲבָלִים֙ יֹאחֱז֔וּ⁠ךְ כְּמ֖וֹ אֵ֥שֶׁת לֵדָֽה ׃²² וְ⁠כִ֤י תֹאמְרִי֙ בִּ⁠לְבָבֵ֔⁠ךְ מַדּ֖וּעַ קְרָאֻ֣⁠נִי אֵ֑לֶּה בְּ⁠רֹ֧ב עֲוֺנֵ֛⁠ךְ נִגְל֥וּ שׁוּלַ֖יִ⁠ךְ נֶחְמְס֥וּ עֲקֵבָֽיִ⁠ךְ ׃²³ הֲ⁠יַהֲפֹ֤ךְ כּוּשִׁי֙ עוֹר֔⁠וֹ וְ⁠נָמֵ֖ר חֲבַרְבֻּרֹתָ֑י⁠ו גַּם ־ אַתֶּם֙ תּוּכְל֣וּ לְ⁠הֵיטִ֔יב לִמֻּדֵ֖י הָרֵֽעַ ׃²⁴ וַ⁠אֲפִיצֵ֖⁠ם כְּ⁠קַשׁ ־ עוֹבֵ֑ר לְ⁠ר֖וּחַ מִדְבָּֽר ׃²⁵ זֶ֣ה גוֹרָלֵ֧⁠ךְ מְנָת ־ מִדַּ֛יִ⁠ךְ מֵֽ⁠אִתִּ֖⁠י נְאֻם ־ יְהוָ֑ה אֲשֶׁר֙ שָׁכַ֣חַתְּ אוֹתִ֔⁠י וַֽ⁠תִּבְטְחִ֖י בַּ⁠שָּֽׁקֶר ׃²⁶ וְ⁠גַם ־ אֲנִ֛י חָשַׂ֥פְתִּי שׁוּלַ֖יִ⁠ךְ עַל ־ פָּנָ֑יִ⁠ךְ וְ⁠נִרְאָ֖ה קְלוֹנֵֽ⁠ךְ ׃²⁷ נִֽאֻפַ֤יִ⁠ךְ וּ⁠מִצְהֲלוֹתַ֨יִ⁠ךְ֙ זִמַּ֣ת זְנוּתֵ֔⁠ךְ עַל ־ גְּבָעוֹת֙ בַּ⁠שָּׂדֶ֔ה רָאִ֖יתִי שִׁקּוּצָ֑יִ⁠ךְ א֥וֹי לָ⁠ךְ֙ יְר֣וּשָׁלִַ֔ם לֹ֣א תִטְהֲרִ֔י אַחֲרֵ֥י מָתַ֖י עֹֽד ׃פ

Chapter 14

¹ אֲשֶׁ֨ר הָיָ֤ה דְבַר ־ יְהוָה֙ אֶֽל ־ יִרְמְיָ֔הוּ עַל ־ דִּבְרֵ֖י הַ⁠בַּצָּרֽוֹת ׃² אָבְלָ֣ה יְהוּדָ֔ה וּ⁠שְׁעָרֶ֥י⁠הָ אֻמְלְל֖וּ קָדְר֣וּ לָ⁠אָ֑רֶץ וְ⁠צִוְחַ֥ת יְרוּשָׁלִַ֖ם עָלָֽתָה ׃³ וְ⁠אַדִּ֣רֵי⁠הֶ֔ם שָׁלְח֥וּ צעורי⁠הם לַ⁠מָּ֑יִם בָּ֣אוּ עַל ־ גֵּבִ֞ים לֹא ־ מָ֣צְאוּ מַ֗יִם שָׁ֤בוּ כְלֵי⁠הֶם֙ רֵיקָ֔ם בֹּ֥שׁוּ וְ⁠הָכְלְמ֖וּ וְ⁠חָפ֥וּ רֹאשָֽׁ⁠ם ׃⁴ בַּ⁠עֲב֤וּר הָ⁠אֲדָמָה֙ חַ֔תָּה כִּ֛י לֹא ־ הָיָ֥ה גֶ֖שֶׁם בָּ⁠אָ֑רֶץ בֹּ֥שׁוּ אִכָּרִ֖ים חָפ֥וּ רֹאשָֽׁ⁠ם ׃⁵ כִּ֤י גַם ־ אַיֶּ֨לֶת֙ בַּ⁠שָּׂדֶ֔ה יָלְדָ֖ה וְ⁠עָז֑וֹב כִּ֥י לֹֽא ־ הָיָ֖ה דֶּֽשֶׁא ׃⁶ וּ⁠פְרָאִים֙ עָמְד֣וּ עַל ־ שְׁפָיִ֔ם שָׁאֲפ֥וּ ר֖וּחַ כַּ⁠תַּנִּ֑ים כָּל֥וּ עֵינֵי⁠הֶ֖ם כִּי ־ אֵ֥ין עֵֽשֶׂב ׃⁷ אִם ־ עֲוֺנֵ֨י⁠נוּ֙ עָ֣נוּ בָ֔⁠נוּ יְהוָ֕ה עֲשֵׂ֖ה לְמַ֣עַן שְׁמֶ֑⁠ךָ כִּֽי ־ רַבּ֥וּ מְשׁוּבֹתֵ֖י⁠נוּ לְ⁠ךָ֥ חָטָֽאנוּ ׃⁸ מִקְוֵה֙ יִשְׂרָאֵ֔ל מֽוֹשִׁיע֖⁠וֹ בְּ⁠עֵ֣ת צָרָ֑ה לָ֤⁠מָּה תִֽהְיֶה֙ כְּ⁠גֵ֣ר בָּ⁠אָ֔רֶץ וּ⁠כְ⁠אֹרֵ֖חַ נָטָ֥ה לָ⁠לֽוּן ׃⁹ לָ֤⁠מָּה תִֽהְיֶה֙ כְּ⁠אִ֣ישׁ נִדְהָ֔ם כְּ⁠גִבּ֖וֹר לֹא ־ יוּכַ֣ל לְ⁠הוֹשִׁ֑יעַ וְ⁠אַתָּ֧ה בְ⁠קִרְבֵּ֣⁠נוּ יְהוָ֗ה וְ⁠שִׁמְ⁠ךָ֛ עָלֵ֥י⁠נוּ נִקְרָ֖א אַל ־ תַּנִּחֵֽ⁠נוּ ׃ס¹⁰ כֹּֽה ־ אָמַ֨ר יְהוָ֜ה לָ⁠עָ֣ם הַ⁠זֶּ֗ה כֵּ֤ן אָֽהֲבוּ֙ לָ⁠נ֔וּעַ רַגְלֵי⁠הֶ֖ם לֹ֣א חָשָׂ֑כוּ וַ⁠יהוָה֙ לֹ֣א רָצָ֔⁠ם עַתָּה֙ יִזְכֹּ֣ר עֲוֺנָ֔⁠ם וְ⁠יִפְקֹ֖ד חַטֹּאתָֽ⁠ם ׃ס¹¹ וַ⁠יֹּ֥אמֶר יְהוָ֖ה אֵלָ֑⁠י אַל ־ תִּתְפַּלֵּ֛ל בְּעַד ־ הָ⁠עָ֥ם הַ⁠זֶּ֖ה לְ⁠טוֹבָֽה ׃¹² כִּ֣י יָצֻ֗מוּ אֵינֶ֤⁠נִּי שֹׁמֵ֨עַ֙ אֶל ־ רִנָּתָ֔⁠ם וְ⁠כִ֧י יַעֲל֛וּ עֹלָ֥ה וּ⁠מִנְחָ֖ה אֵינֶ֣⁠נִּי רֹצָ֑⁠ם כִּ֗י בַּ⁠חֶ֨רֶב֙ וּ⁠בָ⁠רָעָ֣ב וּ⁠בַ⁠דֶּ֔בֶר אָנֹכִ֖י מְכַלֶּ֥ה אוֹתָֽ⁠ם ׃ס¹³ וָ⁠אֹמַ֞ר אֲהָ֣הּ ׀ אֲדֹנָ֣⁠י יְהוִ֗ה הִנֵּ֨ה הַ⁠נְּבִאִ֜ים אֹמְרִ֤ים לָ⁠הֶם֙ לֹֽא ־ תִרְא֣וּ חֶ֔רֶב וְ⁠רָעָ֖ב לֹֽא ־ יִהְיֶ֣ה לָ⁠כֶ֑ם כִּֽי ־ שְׁל֤וֹם אֱמֶת֙ אֶתֵּ֣ן לָ⁠כֶ֔ם בַּ⁠מָּק֖וֹם הַ⁠זֶּֽה ׃ס¹⁴ וַ⁠יֹּ֨אמֶר יְהוָ֜ה אֵלַ֗⁠י שֶׁ֚קֶר הַ⁠נְּבִאִים֙ נִבְּאִ֣ים בִּ⁠שְׁמִ֔⁠י לֹ֤א שְׁלַחְתִּי⁠ם֙ וְ⁠לֹ֣א צִוִּיתִ֔י⁠ם וְ⁠לֹ֥א דִבַּ֖רְתִּי אֲלֵי⁠הֶ֑ם חֲז֨וֹן שֶׁ֜קֶר וְ⁠קֶ֤סֶם ו⁠אלול ו⁠תרמות לִבָּ֔⁠ם הֵ֖מָּה מִֽתְנַבְּאִ֥ים לָ⁠כֶֽם ׃ס¹⁵ לָ⁠כֵ֞ן כֹּֽה ־ אָמַ֣ר יְהוָ֗ה עַֽל ־ הַ⁠נְּבִאִ֞ים הַ⁠נִּבְּאִ֣ים בִּ⁠שְׁמִ⁠י֮ וַ⁠אֲנִ֣י לֹֽא ־ שְׁלַחְתִּי⁠ם֒ וְ⁠הֵ֨מָּה֙ אֹֽמְרִ֔ים חֶ֣רֶב וְ⁠רָעָ֔ב לֹ֥א יִהְיֶ֖ה בָּ⁠אָ֣רֶץ הַ⁠זֹּ֑את בַּ⁠חֶ֤רֶב וּ⁠בָֽ⁠רָעָב֙ יִתַּ֔מּוּ הַ⁠נְּבִאִ֖ים הָ⁠הֵֽמָּה ׃¹⁶ וְ⁠הָ⁠עָ֣ם אֲשֶׁר ־ הֵ֣מָּה נִבְּאִ֣ים לָ⁠הֶ֡ם יִֽהְי֣וּ מֻשְׁלָכִים֩ בְּ⁠חֻצ֨וֹת יְרוּשָׁלִַ֜ם מִ⁠פְּנֵ֣י ׀ הָ⁠רָעָ֣ב וְ⁠הַ⁠חֶ֗רֶב וְ⁠אֵ֤ין מְקַבֵּר֙ לָ⁠הֵ֔מָּה הֵ֣מָּה נְשֵׁי⁠הֶ֔ם וּ⁠בְנֵי⁠הֶ֖ם וּ⁠בְנֹֽתֵי⁠הֶ֑ם וְ⁠שָׁפַכְתִּ֥י עֲלֵי⁠הֶ֖ם אֶת ־ רָעָתָֽ⁠ם ׃¹⁷ וְ⁠אָמַרְתָּ֤ אֲלֵי⁠הֶם֙ אֶת ־ הַ⁠דָּבָ֣ר הַ⁠זֶּ֔ה תֵּרַ֨דְנָה עֵינַ֥⁠י דִּמְעָ֛ה לַ֥יְלָה וְ⁠יוֹמָ֖ם וְ⁠אַל ־ תִּדְמֶ֑ינָה כִּי֩ שֶׁ֨בֶר גָּד֜וֹל נִשְׁבְּרָ֗ה בְּתוּלַת֙ בַּת ־ עַמִּ֔⁠י מַכָּ֖ה נַחְלָ֥ה מְאֹֽד ׃¹⁸ אִם ־ יָצָ֣אתִי הַ⁠שָּׂדֶ֗ה וְ⁠הִנֵּה֙ חַלְלֵי ־ חֶ֔רֶב וְ⁠אִם֙ בָּ֣אתִי הָ⁠עִ֔יר וְ⁠הִנֵּ֖ה תַּחֲלוּאֵ֣י רָעָ֑ב כִּֽי ־ גַם ־ נָבִ֧יא גַם ־ כֹּהֵ֛ן סָחֲר֥וּ אֶל ־ אֶ֖רֶץ וְ⁠לֹ֥א יָדָֽעוּ ׃ס¹⁹ הֲ⁠מָאֹ֨ס מָאַ֜סְתָּ אֶת ־ יְהוּדָ֗ה אִם ־ בְּ⁠צִיּוֹן֙ גָּעֲלָ֣ה נַפְשֶׁ֔⁠ךָ מַדּ֨וּעַ֙ הִכִּיתָ֔⁠נוּ וְ⁠אֵ֥ין לָ֖⁠נוּ מַרְפֵּ֑א קַוֵּ֤ה לְ⁠שָׁלוֹם֙ וְ⁠אֵ֣ין ט֔וֹב וּ⁠לְ⁠עֵ֥ת מַרְפֵּ֖א וְ⁠הִנֵּ֥ה בְעָתָֽה ׃²⁰ יָדַ֧עְנוּ יְהוָ֛ה רִשְׁעֵ֖⁠נוּ עֲוֺ֣ן אֲבוֹתֵ֑י⁠נוּ כִּ֥י חָטָ֖אנוּ לָֽ⁠ךְ ׃²¹ אַל ־ תִּנְאַץ֙ לְמַ֣עַן שִׁמְ⁠ךָ֔ אַל ־ תְּנַבֵּ֖ל כִּסֵּ֣א כְבוֹדֶ֑⁠ךָ זְכֹ֕ר אַל ־ תָּפֵ֥ר בְּרִֽיתְ⁠ךָ֖ אִתָּֽ⁠נוּ ׃²² הֲ⁠יֵ֨שׁ בְּ⁠הַבְלֵ֤י הַ⁠גּוֹיִם֙ מַגְשִׁמִ֔ים וְ⁠אִם ־ הַ⁠שָּׁמַ֖יִם יִתְּנ֣וּ רְבִבִ֑ים הֲ⁠לֹ֨א אַתָּה ־ ה֜וּא יְהוָ֤ה אֱלֹהֵ֨י⁠נוּ֙ וּ֨⁠נְקַוֶּה ־ לָּ֔⁠ךְ כִּֽי ־ אַתָּ֥ה עָשִׂ֖יתָ אֶת ־ כָּל ־ אֵֽלֶּה ׃פ

Chapter 15

¹ וַ⁠יֹּ֤אמֶר יְהוָה֙ אֵלַ֔⁠י אִם ־ יַעֲמֹ֨ד מֹשֶׁ֤ה וּ⁠שְׁמוּאֵל֙ לְ⁠פָנַ֔⁠י אֵ֥ין נַפְשִׁ֖⁠י אֶל ־ הָ⁠עָ֣ם הַ⁠זֶּ֑ה שַׁלַּ֥ח מֵֽ⁠עַל ־ פָּנַ֖⁠י וְ⁠יֵצֵֽאוּ ׃² וְ⁠הָיָ֛ה כִּֽי ־ יֹאמְר֥וּ אֵלֶ֖י⁠ךָ אָ֣נָה נֵצֵ֑א וְ⁠אָמַרְתָּ֨ אֲלֵי⁠הֶ֜ם כֹּֽה ־ אָמַ֣ר יְהוָ֗ה אֲשֶׁ֨ר לַ⁠מָּ֤וֶת לַ⁠מָּ֨וֶת֙ וַ⁠אֲשֶׁ֤ר לַ⁠חֶ֨רֶב֙ לַ⁠חֶ֔רֶב וַ⁠אֲשֶׁ֤ר לָֽ⁠רָעָב֙ לָֽ⁠רָעָ֔ב וַ⁠אֲשֶׁ֥ר לַ⁠שְּׁבִ֖י לַ⁠שֶּֽׁבִי ׃³ וּ⁠פָקַדְתִּ֨י עֲלֵי⁠הֶ֜ם אַרְבַּ֤ע מִשְׁפָּחוֹת֙ נְאֻם ־ יְהוָ֔ה אֶת ־ הַ⁠חֶ֣רֶב לַֽ⁠הֲרֹ֔ג וְ⁠אֶת ־ הַ⁠כְּלָבִ֖ים לִ⁠סְחֹ֑ב וְ⁠אֶת ־ ע֧וֹף הַ⁠שָּׁמַ֛יִם וְ⁠אֶת ־ בֶּהֱמַ֥ת הָ⁠אָ֖רֶץ לֶ⁠אֱכֹ֥ל וּ⁠לְ⁠הַשְׁחִֽית ׃⁴ וּ⁠נְתַתִּ֣י⁠ם ל⁠זועה לְ⁠כֹ֖ל מַמְלְכ֣וֹת הָ⁠אָ֑רֶץ בִּ֠⁠גְלַל מְנַשֶּׁ֤ה בֶן ־ יְחִזְקִיָּ֨הוּ֙ מֶ֣לֶךְ יְהוּדָ֔ה עַ֥ל אֲשֶׁר ־ עָשָׂ֖ה בִּ⁠ירוּשָׁלִָֽם ׃⁵ כִּ֠י מִֽי ־ יַחְמֹ֤ל עָלַ֨יִ⁠ךְ֙ יְר֣וּשָׁלִַ֔ם וּ⁠מִ֖י יָנ֣וּד לָ֑⁠ךְ וּ⁠מִ֣י יָס֔וּר לִ⁠שְׁאֹ֥ל לְ⁠שָׁלֹ֖ם לָֽ⁠ךְ ׃⁶ אַ֣תְּ נָטַ֥שְׁתְּ אֹתִ֛⁠י נְאֻם ־ יְהוָ֖ה אָח֣וֹר תֵּלֵ֑כִי וָ⁠אַ֨ט אֶת ־ יָדִ֤⁠י עָלַ֨יִ⁠ךְ֙ וָֽ⁠אַשְׁחִיתֵ֔⁠ךְ נִלְאֵ֖יתִי הִנָּחֵֽם ׃⁷ וָ⁠אֶזְרֵ֥⁠ם בְּ⁠מִזְרֶ֖ה בְּ⁠שַׁעֲרֵ֣י הָ⁠אָ֑רֶץ שִׁכַּ֤לְתִּי אִבַּ֨דְתִּי֙ אֶת ־ עַמִּ֔⁠י מִ⁠דַּרְכֵי⁠הֶ֖ם לוֹא ־ שָֽׁבוּ ׃⁸ עָֽצְמוּ ־ לִ֤⁠י אַלְמְנֹתָ⁠ו֙ מֵ⁠ח֣וֹל יַמִּ֔ים הֵבֵ֨אתִי לָ⁠הֶ֥ם עַל ־ אֵ֛ם בָּח֖וּר שֹׁדֵ֣ד בַּֽ⁠צָּהֳרָ֑יִם הִפַּ֤לְתִּי עָלֶ֨י⁠הָ֙ פִּתְאֹ֔ם עִ֖יר וּ⁠בֶהָלֽוֹת ׃⁹ אֻמְלְלָ֞ה יֹלֶ֣דֶת הַ⁠שִּׁבְעָ֗ה נָפְחָ֥ה נַפְשָׁ֛⁠הּ באה שִׁמְשָׁ֛⁠הּ בְּ⁠עֹ֥ד יוֹמָ֖ם בּ֣וֹשָׁה וְ⁠חָפֵ֑רָה וּ⁠שְׁאֵֽרִיתָ֗⁠ם לַ⁠חֶ֧רֶב אֶתֵּ֛ן לִ⁠פְנֵ֥י אֹיְבֵי⁠הֶ֖ם נְאֻם ־ יְהוָֽה ׃ס¹⁰ אֽוֹי ־ לִ֣⁠י אִמִּ֔⁠י כִּ֣י יְלִדְתִּ֗⁠נִי אִ֥ישׁ רִ֛יב וְ⁠אִ֥ישׁ מָד֖וֹן לְ⁠כָל ־ הָ⁠אָ֑רֶץ לֹֽא ־ נָשִׁ֥יתִי וְ⁠לֹא ־ נָֽשׁוּ ־ בִ֖⁠י כֻּלֹּ֥⁠ה מְקַלְלַֽו⁠נִי ׃ס¹¹ אָמַ֣ר יְהוָ֔ה אִם ־ לֹ֥א שרות⁠ך לְ⁠ט֑וֹב אִם ־ ל֣וֹא ׀ הִפְגַּ֣עְתִּֽי בְ⁠ךָ֗ בְּ⁠עֵ֥ת ־ רָעָ֛ה וּ⁠בְ⁠עֵ֥ת צָרָ֖ה אֶת ־ הָ⁠אֹיֵֽב ׃¹² הֲ⁠יָרֹ֨עַ בַּרְזֶ֧ל ׀ בַּרְזֶ֛ל מִ⁠צָּפ֖וֹן וּ⁠נְחֹֽשֶׁת ׃¹³ חֵילְ⁠ךָ֧ וְ⁠אוֹצְרוֹתֶ֛י⁠ךָ לָ⁠בַ֥ז אֶתֵּ֖ן לֹ֣א בִ⁠מְחִ֑יר וּ⁠בְ⁠כָל ־ חַטֹּאותֶ֖י⁠ךָ וּ⁠בְ⁠כָל ־ גְּבוּלֶֽי⁠ךָ ׃¹⁴ וְ⁠הַֽעֲבַרְתִּי֙ אֶת ־ אֹ֣יְבֶ֔י⁠ךָ בְּ⁠אֶ֖רֶץ לֹ֣א יָדָ֑עְתָּ כִּֽי ־ אֵ֛שׁ קָדְחָ֥ה בְ⁠אַפִּ֖⁠י עֲלֵי⁠כֶ֥ם תּוּקָֽד ׃ס¹⁵ אַתָּ֧ה יָדַ֣עְתָּ יְהוָ֗ה זָכְרֵ֤⁠נִי וּ⁠פָקְדֵ֨⁠נִי֙ וְ⁠הִנָּ֤קֶם לִ⁠י֙ מֵ⁠רֹ֣דְפַ֔⁠י אַל ־ לְ⁠אֶ֥רֶךְ אַפְּ⁠ךָ֖ תִּקָּחֵ֑⁠נִי דַּ֕ע שְׂאֵתִ֥⁠י עָלֶ֖י⁠ךָ חֶרְפָּֽה ׃¹⁶ נִמְצְא֤וּ דְבָרֶ֨י⁠ךָ֙ וָ⁠אֹ֣כְלֵ֔⁠ם וַ⁠יְהִ֤י דברי⁠ך לִ֔⁠י לְ⁠שָׂשׂ֖וֹן וּ⁠לְ⁠שִׂמְחַ֣ת לְבָבִ֑⁠י כִּֽי ־ נִקְרָ֤א שִׁמְ⁠ךָ֙ עָלַ֔⁠י יְהוָ֖ה אֱלֹהֵ֥י צְבָאֽוֹת ׃ס¹⁷ לֹֽא ־ יָשַׁ֥בְתִּי בְ⁠סוֹד ־ מְשַׂחֲקִ֖ים וָֽ⁠אֶעְלֹ֑ז מִ⁠פְּנֵ֤י יָֽדְ⁠ךָ֙ בָּדָ֣ד יָשַׁ֔בְתִּי כִּֽי ־ זַ֖עַם מִלֵּאתָֽ⁠נִי ׃ס¹⁸ לָ֣⁠מָּה הָיָ֤ה כְאֵבִ⁠י֙ נֶ֔צַח וּ⁠מַכָּתִ֖⁠י אֲנוּשָׁ֑ה֙ מֵֽאֲנָה֙ הֵֽרָפֵ֔א הָי֨וֹ תִֽהְיֶ֥ה לִ⁠י֙ כְּמ֣וֹ אַכְזָ֔ב מַ֖יִם לֹ֥א נֶאֱמָֽנוּ ׃ס¹⁹ לָ⁠כֵ֞ן כֹּֽה ־ אָמַ֣ר יְהוָ֗ה אִם ־ תָּשׁ֤וּב וַ⁠אֲשִֽׁיבְ⁠ךָ֙ לְ⁠פָנַ֣⁠י תַּֽעֲמֹ֔ד וְ⁠אִם ־ תּוֹצִ֥יא יָקָ֛ר מִ⁠זּוֹלֵ֖ל כְּ⁠פִ֣⁠י תִֽהְיֶ֑ה יָשֻׁ֤בוּ הֵ֨מָּה֙ אֵלֶ֔י⁠ךָ וְ⁠אַתָּ֖ה לֹֽא ־ תָשׁ֥וּב אֲלֵי⁠הֶֽם ׃²⁰ וּ⁠נְתַתִּ֜י⁠ךָ לָ⁠עָ֣ם הַ⁠זֶּ֗ה לְ⁠חוֹמַ֤ת נְחֹ֨שֶׁת֙ בְּצוּרָ֔ה וְ⁠נִלְחֲמ֥וּ אֵלֶ֖י⁠ךָ וְ⁠לֹא ־ י֣וּכְלוּ לָ֑⁠ךְ כִּֽי ־ אִתְּ⁠ךָ֥ אֲנִ֛י לְ⁠הוֹשִֽׁיעֲ⁠ךָ֥ וּ⁠לְ⁠הַצִּילֶ֖⁠ךָ נְאֻם ־ יְהוָֽה ׃²¹ וְ⁠הִצַּלְתִּ֖י⁠ךָ מִ⁠יַּ֣ד רָעִ֑ים וּ⁠פְדִתִ֖י⁠ךָ מִ⁠כַּ֥ף עָרִצִֽים ׃פ

Chapter 16

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² לֹֽא ־ תִקַּ֥ח לְ⁠ךָ֖ אִשָּׁ֑ה וְ⁠לֹֽא ־ יִהְי֤וּ לְ⁠ךָ֙ בָּנִ֣ים וּ⁠בָנ֔וֹת בַּ⁠מָּק֖וֹם הַ⁠זֶּֽה ׃³ כִּי ־ כֹ֣ה ׀ אָמַ֣ר יְהוָ֗ה עַל ־ הַ⁠בָּנִים֙ וְ⁠עַל ־ הַ⁠בָּנ֔וֹת הַ⁠יִּלּוֹדִ֖ים בַּ⁠מָּק֣וֹם הַ⁠זֶּ֑ה וְ⁠עַֽל ־ אִמֹּתָ֞⁠ם הַ⁠יֹּלְד֣וֹת אוֹתָ֗⁠ם וְ⁠עַל ־ אֲבוֹתָ֛⁠ם הַ⁠מּוֹלִדִ֥ים אוֹתָ֖⁠ם בָּ⁠אָ֥רֶץ הַ⁠זֹּֽאת ׃⁴ מְמוֹתֵ֨י תַחֲלֻאִ֜ים יָמֻ֗תוּ לֹ֤א יִסָּֽפְדוּ֙ וְ⁠לֹ֣א יִקָּבֵ֔רוּ לְ⁠דֹ֛מֶן עַל ־ פְּנֵ֥י הָ⁠אֲדָמָ֖ה יִֽהְי֑וּ וּ⁠בַ⁠חֶ֤רֶב וּ⁠בָֽ⁠רָעָב֙ יִכְל֔וּ וְ⁠הָיְתָ֤ה נִבְלָתָ⁠ם֙ לְ⁠מַאֲכָ֔ל לְ⁠ע֥וֹף הַ⁠שָּׁמַ֖יִם וּ⁠לְ⁠בֶהֱמַ֥ת הָ⁠אָֽרֶץ ׃ס⁵ כִּֽי ־ כֹ֣ה ׀ אָמַ֣ר יְהוָ֗ה אַל ־ תָּבוֹא֙ בֵּ֣ית מַרְזֵ֔חַ וְ⁠אַל ־ תֵּלֵ֣ךְ לִ⁠סְפּ֔וֹד וְ⁠אַל ־ תָּנֹ֖ד לָ⁠הֶ֑ם כִּֽי ־ אָסַ֨פְתִּי אֶת ־ שְׁלוֹמִ֜⁠י מֵ⁠אֵ֨ת הָ⁠עָ֤ם ־ הַ⁠זֶּה֙ נְאֻם ־ יְהוָ֔ה אֶת ־ הַ⁠חֶ֖סֶד וְ⁠אֶת ־ הָֽ⁠רַחֲמִֽים ׃⁶ וּ⁠מֵ֨תוּ גְדֹלִ֧ים וּ⁠קְטַנִּ֛ים בָּ⁠אָ֥רֶץ הַ⁠זֹּ֖את לֹ֣א יִקָּבֵ֑רוּ וְ⁠לֹֽא ־ יִסְפְּד֣וּ לָ⁠הֶ֔ם וְ⁠לֹ֣א יִתְגֹּדַ֔ד וְ⁠לֹ֥א יִקָּרֵ֖חַ לָ⁠הֶֽם ׃⁷ וְ⁠לֹֽא ־ יִפְרְס֥וּ לָ⁠הֶ֛ם עַל ־ אֵ֖בֶל לְ⁠נַחֲמ֣⁠וֹ עַל ־ מֵ֑ת וְ⁠לֹֽא ־ יַשְׁק֤וּ אוֹתָ⁠ם֙ כּ֣וֹס תַּנְחוּמִ֔ים עַל ־ אָבִ֖י⁠ו וְ⁠עַל ־ אִמּֽ⁠וֹ ׃⁸ וּ⁠בֵית ־ מִשְׁתֶּ֥ה לֹא ־ תָב֖וֹא לָ⁠שֶׁ֣בֶת אוֹתָ֑⁠ם לֶ⁠אֱכֹ֖ל וְ⁠לִ⁠שְׁתּֽוֹת ׃ס⁹ כִּי֩ כֹ֨ה אָמַ֜ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֨י מַשְׁבִּ֜ית מִן ־ הַ⁠מָּק֥וֹם הַ⁠זֶּ֛ה לְ⁠עֵינֵי⁠כֶ֖ם וּ⁠בִֽ⁠ימֵי⁠כֶ֑ם ק֤וֹל שָׂשׂוֹן֙ וְ⁠ק֣וֹל שִׂמְחָ֔ה ק֥וֹל חָתָ֖ן וְ⁠ק֥וֹל כַּלָּֽה ׃¹⁰ וְ⁠הָיָ֗ה כִּ֤י תַגִּיד֙ לָ⁠עָ֣ם הַ⁠זֶּ֔ה אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וְ⁠אָמְר֣וּ אֵלֶ֗י⁠ךָ עַל ־ מֶה֩ דִבֶּ֨ר יְהוָ֤ה עָלֵ֨י⁠נוּ֙ אֵ֣ת כָּל ־ הָ⁠רָעָ֤ה הַ⁠גְּדוֹלָה֙ הַ⁠זֹּ֔את וּ⁠מֶ֤ה עֲוֺנֵ֨⁠נוּ֙ וּ⁠מֶ֣ה חַטָּאתֵ֔⁠נוּ אֲשֶׁ֥ר חָטָ֖אנוּ לַֽ⁠יהוָ֥ה אֱלֹהֵֽי⁠נוּ ׃¹¹ וְ⁠אָמַרְתָּ֣ אֲלֵי⁠הֶ֗ם עַל֩ אֲשֶׁר ־ עָזְב֨וּ אֲבוֹתֵי⁠כֶ֤ם אוֹתִ⁠י֙ נְאֻם ־ יְהוָ֔ה וַ⁠יֵּלְכ֗וּ אַֽחֲרֵי֙ אֱלֹהִ֣ים אֲחֵרִ֔ים וַ⁠יַּעַבְד֖וּ⁠ם וַ⁠יִּשְׁתַּחֲו֣וּ לָ⁠הֶ֑ם וְ⁠אֹתִ֣⁠י עָזָ֔בוּ וְ⁠אֶת ־ תּוֹרָתִ֖⁠י לֹ֥א שָׁמָֽרוּ ׃¹² וְ⁠אַתֶּ֛ם הֲרֵעֹתֶ֥ם לַ⁠עֲשׂ֖וֹת מֵ⁠אֲבֽוֹתֵי⁠כֶ֑ם וְ⁠הִנְּ⁠כֶ֣ם הֹלְכִ֗ים אִ֚ישׁ אַֽחֲרֵי֙ שְׁרִר֣וּת לִבּֽ⁠וֹ ־ הָ⁠רָ֔ע לְ⁠בִלְתִּ֖י שְׁמֹ֥עַ אֵלָֽ⁠י ׃¹³ וְ⁠הֵטַלְתִּ֣י אֶתְ⁠כֶ֗ם מֵ⁠עַל֙ הָ⁠אָ֣רֶץ הַ⁠זֹּ֔את עַל ־ הָ⁠אָ֕רֶץ אֲשֶׁר֙ לֹ֣א יְדַעְתֶּ֔ם אַתֶּ֖ם וַ⁠אֲבֽוֹתֵי⁠כֶ֑ם וַ⁠עֲבַדְתֶּם ־ שָׁ֞ם אֶת ־ אֱלֹהִ֤ים אֲחֵרִים֙ יוֹמָ֣ם וָ⁠לַ֔יְלָה אֲשֶׁ֛ר לֹֽא ־ אֶתֵּ֥ן לָ⁠כֶ֖ם חֲנִינָֽה ׃ס¹⁴ לָ⁠כֵ֛ן הִנֵּֽה ־ יָמִ֥ים בָּאִ֖ים נְאֻם ־ יְהוָ֑ה וְ⁠לֹֽא ־ יֵאָמֵ֥ר עוֹד֙ חַי ־ יְהוָ֔ה אֲשֶׁ֧ר הֶעֱלָ֛ה אֶת ־ בְּנֵ֥י יִשְׂרָאֵ֖ל מֵ⁠אֶ֥רֶץ מִצְרָֽיִם ׃¹⁵ כִּ֣י אִם ־ חַי ־ יְהוָ֗ה אֲשֶׁ֨ר הֶעֱלָ֜ה אֶת ־ בְּנֵ֤י יִשְׂרָאֵל֙ מֵ⁠אֶ֣רֶץ צָפ֔וֹן וּ⁠מִ⁠כֹּל֙ הָֽ⁠אֲרָצ֔וֹת אֲשֶׁ֥ר הִדִּיחָ֖⁠ם שָׁ֑מָּ⁠ה וַ⁠הֲשִֽׁבֹתִי⁠ם֙ עַל ־ אַדְמָתָ֔⁠ם אֲשֶׁ֥ר נָתַ֖תִּי לַ⁠אֲבוֹתָֽ⁠ם ׃ס¹⁶ הִנְ⁠נִ֨י שֹׁלֵ֜חַ ל⁠דוגים רַבִּ֛ים נְאֻם ־ יְהוָ֖ה וְ⁠דִיג֑וּ⁠ם וְ⁠אַֽחֲרֵי ־ כֵ֗ן אֶשְׁלַח֙ לְ⁠רַבִּ֣ים צַיָּדִ֔ים וְ⁠צָד֞וּ⁠ם מֵ⁠עַ֤ל כָּל ־ הַר֙ וּ⁠מֵ⁠עַ֣ל כָּל ־ גִּבְעָ֔ה וּ⁠מִ⁠נְּקִיקֵ֖י הַ⁠סְּלָעִֽים ׃¹⁷ כִּ֤י עֵינַ⁠י֙ עַל ־ כָּל ־ דַּרְכֵי⁠הֶ֔ם לֹ֥א נִסְתְּר֖וּ מִ⁠לְּ⁠פָנָ֑⁠י וְ⁠לֹֽא ־ נִצְפַּ֥ן עֲוֺנָ֖⁠ם מִ⁠נֶּ֥גֶד עֵינָֽ⁠י ׃¹⁸ וְ⁠שִׁלַּמְתִּ֣י רִֽאשׁוֹנָ֗ה מִשְׁנֵ֤ה עֲוֺנָ⁠ם֙ וְ⁠חַטָּאתָ֔⁠ם עַ֖ל חַלְּלָ֣⁠ם אֶת ־ אַרְצִ֑⁠י בְּ⁠נִבְלַ֤ת שִׁקּֽוּצֵי⁠הֶם֙ וְ⁠תוֹעֲב֣וֹתֵי⁠הֶ֔ם מָלְא֖וּ אֶת ־ נַחֲלָתִֽ⁠י ׃ס¹⁹ יְהוָ֞ה עֻזִּ֧⁠י וּ⁠מָעֻזִּ֛⁠י וּ⁠מְנוּסִ֖⁠י בְּ⁠י֣וֹם צָרָ֑ה אֵלֶ֗י⁠ךָ גּוֹיִ֤ם יָבֹ֨אוּ֙ מֵֽ⁠אַפְסֵי ־ אָ֔רֶץ וְ⁠יֹאמְר֗וּ אַךְ ־ שֶׁ֨קֶר֙ נָחֲל֣וּ אֲבוֹתֵ֔י⁠נוּ הֶ֖בֶל וְ⁠אֵֽין ־ בָּ֥⁠ם מוֹעִֽיל ׃²⁰ הֲ⁠יַעֲשֶׂה ־ לּ֥⁠וֹ אָדָ֖ם אֱלֹהִ֑ים וְ⁠הֵ֖מָּה לֹ֥א אֱלֹהִֽים ׃²¹ לָ⁠כֵן֙ הִנְ⁠נִ֣י מֽוֹדִיעָ֔⁠ם בַּ⁠פַּ֣עַם הַ⁠זֹּ֔את אוֹדִיעֵ֥⁠ם אֶת ־ יָדִ֖⁠י וְ⁠אֶת ־ גְּבֽוּרָתִ֑⁠י וְ⁠יָדְע֖וּ כִּֽי ־ שְׁמִ֥⁠י יְהוָֽה ׃ס

Chapter 17

¹ חַטַּ֣את יְהוּדָ֗ה כְּתוּבָ֛ה בְּ⁠עֵ֥ט בַּרְזֶ֖ל בְּ⁠צִפֹּ֣רֶן שָׁמִ֑יר חֲרוּשָׁה֙ עַל ־ ל֣וּחַ לִבָּ֔⁠ם וּ⁠לְ⁠קַרְנ֖וֹת מִזְבְּחוֹתֵי⁠כֶֽם ׃² כִּ⁠זְכֹּ֤ר בְּנֵי⁠הֶם֙ מִזְבְּחוֹתָ֔⁠ם וַ⁠אֲשֵׁרֵי⁠הֶ֖ם עַל ־ עֵ֣ץ רַֽעֲנָ֑ן עַ֖ל גְּבָע֥וֹת הַ⁠גְּבֹהֽוֹת ׃³ הֲרָרִ⁠י֙ בַּ⁠שָּׂדֶ֔ה חֵילְ⁠ךָ֥ כָל ־ אוֹצְרוֹתֶ֖י⁠ךָ לָ⁠בַ֣ז אֶתֵּ֑ן בָּמֹתֶ֕י⁠ךָ בְּ⁠חַטָּ֖את בְּ⁠כָל ־ גְּבוּלֶֽי⁠ךָ ׃⁴ וְ⁠שָׁמַטְתָּ֗ה וּ⁠בְ⁠ךָ֙ מִ⁠נַּחֲלָֽתְ⁠ךָ֙ אֲשֶׁ֣ר נָתַ֣תִּי לָ֔⁠ךְ וְ⁠הַעֲבַדְתִּ֨י⁠ךָ֙ אֶת ־ אֹ֣יְבֶ֔י⁠ךָ בָּ⁠אָ֖רֶץ אֲשֶׁ֣ר לֹֽא ־ יָדָ֑עְתָּ כִּֽי ־ אֵ֛שׁ קְדַחְתֶּ֥ם בְּ⁠אַפִּ֖⁠י עַד ־ עוֹלָ֥ם תּוּקָֽד ׃ס⁵ כֹּ֣ה ׀ אָמַ֣ר יְהוָ֗ה אָר֤וּר הַ⁠גֶּ֨בֶר֙ אֲשֶׁ֣ר יִבְטַ֣ח בָּֽ⁠אָדָ֔ם וְ⁠שָׂ֥ם בָּשָׂ֖ר זְרֹע֑⁠וֹ וּ⁠מִן ־ יְהוָ֖ה יָס֥וּר לִבּֽ⁠וֹ ׃⁶ וְ⁠הָיָה֙ כְּ⁠עַרְעָ֣ר בָּֽ⁠עֲרָבָ֔ה וְ⁠לֹ֥א יִרְאֶ֖ה כִּי ־ יָב֣וֹא ט֑וֹב וְ⁠שָׁכַ֤ן חֲרֵרִים֙ בַּ⁠מִּדְבָּ֔ר אֶ֥רֶץ מְלֵחָ֖ה וְ⁠לֹ֥א תֵשֵֽׁב ׃ס⁷ בָּר֣וּךְ הַ⁠גֶּ֔בֶר אֲשֶׁ֥ר יִבְטַ֖ח בַּֽ⁠יהוָ֑ה וְ⁠הָיָ֥ה יְהוָ֖ה מִבְטַחֽ⁠וֹ ׃⁸ וְ⁠הָיָ֞ה כְּ⁠עֵ֣ץ ׀ שָׁת֣וּל עַל ־ מַ֗יִם וְ⁠עַל ־ יוּבַל֙ יְשַׁלַּ֣ח שָֽׁרָשָׁ֔י⁠ו וְ⁠לֹ֤א ירא כִּֽי ־ יָבֹ֣א חֹ֔ם וְ⁠הָיָ֥ה עָלֵ֖⁠הוּ רַֽעֲנָ֑ן וּ⁠בִ⁠שְׁנַ֤ת בַּצֹּ֨רֶת֙ לֹ֣א יִדְאָ֔ג וְ⁠לֹ֥א יָמִ֖ישׁ מֵ⁠עֲשׂ֥וֹת פֶּֽרִי ׃⁹ עָקֹ֥ב הַ⁠לֵּ֛ב מִ⁠כֹּ֖ל וְ⁠אָנֻ֣שׁ ה֑וּא מִ֖י יֵדָעֶֽ⁠נּוּ ׃¹⁰ אֲנִ֧י יְהוָ֛ה חֹקֵ֥ר לֵ֖ב בֹּחֵ֣ן כְּלָי֑וֹת וְ⁠לָ⁠תֵ֤ת לְ⁠אִישׁ֙ כ⁠דרכ⁠ו כִּ⁠פְרִ֖י מַעֲלָלָֽי⁠ו ׃ס¹¹ קֹרֵ֤א דָגַר֙ וְ⁠לֹ֣א יָלָ֔ד עֹ֥שֶׂה עֹ֖שֶׁר וְ⁠לֹ֣א בְ⁠מִשְׁפָּ֑ט בַּ⁠חֲצִ֤י ימ⁠ו יַעַזְבֶ֔⁠נּוּ וּ⁠בְ⁠אַחֲרִית֖⁠וֹ יִהְיֶ֥ה נָבָֽל ׃¹² כִּסֵּ֣א כָב֔וֹד מָר֖וֹם מֵֽ⁠רִאשׁ֑וֹן מְק֖וֹם מִקְדָּשֵֽׁ⁠נוּ ׃¹³ מִקְוֵ֤ה יִשְׂרָאֵל֙ יְהוָ֔ה כָּל ־ עֹזְבֶ֖י⁠ךָ יֵבֹ֑שׁוּ יסור⁠י בָּ⁠אָ֣רֶץ יִכָּתֵ֔בוּ כִּ֥י עָזְב֛וּ מְק֥וֹר מַֽיִם ־ חַיִּ֖ים אֶת ־ יְהוָֽה ׃ס¹⁴ רְפָאֵ֤⁠נִי יְהוָה֙ וְ⁠אֵ֣רָפֵ֔א הוֹשִׁיעֵ֖⁠נִי וְ⁠אִוָּשֵׁ֑עָה כִּ֥י תְהִלָּתִ֖⁠י אָֽתָּה ׃¹⁵ הִנֵּה ־ הֵ֕מָּה אֹמְרִ֖ים אֵלָ֑⁠י אַיֵּ֥ה דְבַר ־ יְהוָ֖ה יָ֥בוֹא נָֽא ׃¹⁶ וַ⁠אֲנִ֞י לֹא ־ אַ֣צְתִּי ׀ מֵ⁠רֹעֶ֣ה אַחֲרֶ֗י⁠ךָ וְ⁠י֥וֹם אָנ֛וּשׁ לֹ֥א הִתְאַוֵּ֖יתִי אַתָּ֣ה יָדָ֑עְתָּ מוֹצָ֣א שְׂפָתַ֔⁠י נֹ֥כַח פָּנֶ֖י⁠ךָ הָיָֽה ׃¹⁷ אַל ־ תִּֽהְיֵה ־ לִ֖⁠י לִ⁠מְחִתָּ֑ה מַֽחֲסִ⁠י ־ אַ֖תָּה בְּ⁠י֥וֹם רָעָֽה ׃¹⁸ יֵבֹ֤שׁוּ רֹדְפַ⁠י֙ וְ⁠אַל ־ אֵבֹ֣שָׁה אָ֔נִי יֵחַ֣תּוּ הֵ֔מָּה וְ⁠אַל ־ אֵחַ֖תָּה אָ֑נִי הָבִ֤יא עֲלֵי⁠הֶם֙ י֣וֹם רָעָ֔ה וּ⁠מִשְׁנֶ֥ה שִׁבָּר֖וֹן שָׁבְרֵֽ⁠ם ׃ס¹⁹ כֹּה ־ אָמַ֨ר יְהוָ֜ה אֵלַ֗⁠י הָלֹ֤ךְ וְ⁠עָֽמַדְתָּ֙ בְּ⁠שַׁ֣עַר בְּנֵֽי ־ עם אֲשֶׁ֨ר יָבֹ֤אוּ ב⁠וֹ֙ מַלְכֵ֣י יְהוּדָ֔ה וַ⁠אֲשֶׁ֖ר יֵ֣צְאוּ ב֑⁠וֹ וּ⁠בְ⁠כֹ֖ל שַׁעֲרֵ֥י יְרוּשָׁלִָֽם ׃²⁰ וְ⁠אָמַרְתָּ֣ אֲ֠לֵי⁠הֶם שִׁמְע֨וּ דְבַר ־ יְהוָ֜ה מַלְכֵ֤י יְהוּדָה֙ וְ⁠כָל ־ יְהוּדָ֔ה וְ⁠כֹ֖ל יֹשְׁבֵ֣י יְרוּשָׁלִָ֑ם הַ⁠בָּאִ֖ים בַּ⁠שְּׁעָרִ֥ים הָ⁠אֵֽלֶּה ׃ס²¹ כֹּ֚ה אָמַ֣ר יְהוָ֔ה הִשָּׁמְר֖וּ בְּ⁠נַפְשֽׁוֹתֵי⁠כֶ֑ם וְ⁠אַל ־ תִּשְׂא֤וּ מַשָּׂא֙ בְּ⁠י֣וֹם הַ⁠שַּׁבָּ֔ת וַ⁠הֲבֵאתֶ֖ם בְּ⁠שַׁעֲרֵ֥י יְרוּשָׁלִָֽם ׃²² וְ⁠לֹא ־ תוֹצִ֨יאוּ מַשָּׂ֤א מִ⁠בָּֽתֵּי⁠כֶם֙ בְּ⁠י֣וֹם הַ⁠שַּׁבָּ֔ת וְ⁠כָל ־ מְלָאכָ֖ה לֹ֣א תַֽעֲשׂ֑וּ וְ⁠קִדַּשְׁתֶּם֙ אֶת ־ י֣וֹם הַ⁠שַּׁבָּ֔ת כַּ⁠אֲשֶׁ֥ר צִוִּ֖יתִי אֶת ־ אֲבוֹתֵי⁠כֶֽם ׃²³ וְ⁠לֹ֣א שָֽׁמְע֔וּ וְ⁠לֹ֥א הִטּ֖וּ אֶת ־ אָזְנָ֑⁠ם וַ⁠יַּקְשׁוּ֙ אֶת ־ עָרְפָּ֔⁠ם לְ⁠בִלְתִּ֣י שומע וּ⁠לְ⁠בִלְתִּ֖י קַ֥חַת מוּסָֽר ׃²⁴ וְ֠⁠הָיָה אִם ־ שָׁמֹ֨עַ תִּשְׁמְע֤וּ⁠ן אֵלַ⁠י֙ נְאֻם ־ יְהוָ֔ה לְ⁠בִלְתִּ֣י ׀ הָבִ֣יא מַשָּׂ֗א בְּ⁠שַׁעֲרֵ֛י הָ⁠עִ֥יר הַ⁠זֹּ֖את בְּ⁠י֣וֹם הַ⁠שַּׁבָּ֑ת וּ⁠לְ⁠קַדֵּשׁ֙ אֶת ־ י֣וֹם הַ⁠שַּׁבָּ֔ת לְ⁠בִלְתִּ֥י עֲשֽׂוֹת ־ ב⁠ה כָּל ־ מְלָאכָֽה ׃²⁵ וּ⁠בָ֣אוּ בְ⁠שַׁעֲרֵ֣י הָ⁠עִ֣יר הַ⁠זֹּ֡את מְלָכִ֣ים ׀ וְ⁠שָׂרִ֡ים יֹשְׁבִים֩ עַל ־ כִּסֵּ֨א דָוִ֜ד רֹכְבִ֣ים ׀ בָּ⁠רֶ֣כֶב וּ⁠בַ⁠סּוּסִ֗ים הֵ֚מָּה וְ⁠שָׂ֣רֵי⁠הֶ֔ם אִ֥ישׁ יְהוּדָ֖ה וְ⁠יֹשְׁבֵ֣י יְרוּשָׁלִָ֑ם וְ⁠יָשְׁבָ֥ה הָֽ⁠עִיר ־ הַ⁠זֹּ֖את לְ⁠עוֹלָֽם ׃²⁶ וּ⁠בָ֣אוּ מֵ⁠עָרֵֽי ־ יְ֠הוּדָה וּ⁠מִ⁠סְּבִיב֨וֹת יְרוּשָׁלִַ֜ם וּ⁠מֵ⁠אֶ֣רֶץ בִּנְיָמִ֗ן וּ⁠מִן ־ הַ⁠שְּׁפֵלָ֤ה וּ⁠מִן ־ הָ⁠הָר֙ וּ⁠מִן ־ הַ⁠נֶּ֔גֶב מְבִאִ֛ים עוֹלָ֥ה וְ⁠זֶ֖בַח וּ⁠מִנְחָ֣ה וּ⁠לְבוֹנָ֑ה וּ⁠מְבִאֵ֥י תוֹדָ֖ה בֵּ֥ית יְהוָֽה ׃²⁷ וְ⁠אִם ־ לֹ֨א תִשְׁמְע֜וּ אֵלַ֗⁠י לְ⁠קַדֵּשׁ֙ אֶת ־ י֣וֹם הַ⁠שַּׁבָּ֔ת וּ⁠לְ⁠בִלְתִּ֣י ׀ שְׂאֵ֣ת מַשָּׂ֗א וּ⁠בֹ֛א בְּ⁠שַׁעֲרֵ֥י יְרוּשָׁלִַ֖ם בְּ⁠י֣וֹם הַ⁠שַּׁבָּ֑ת וְ⁠הִצַּ֧תִּי אֵ֣שׁ בִּ⁠שְׁעָרֶ֗י⁠הָ וְ⁠אָֽכְלָ֛ה אַרְמְנ֥וֹת יְרוּשָׁלִַ֖ם וְ⁠לֹ֥א תִכְבֶּֽה ׃פ

Chapter 18

¹ הַ⁠דָּבָר֙ אֲשֶׁ֣ר הָיָ֣ה אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃² ק֥וּם וְ⁠יָרַדְתָּ֖ בֵּ֣ית הַ⁠יּוֹצֵ֑ר וְ⁠שָׁ֖מָּ⁠ה אַשְׁמִֽיעֲ⁠ךָ֥ אֶת ־ דְּבָרָֽ⁠י ׃³ וָ⁠אֵרֵ֖ד בֵּ֣ית הַ⁠יּוֹצֵ֑ר ו⁠הנ⁠הו עֹשֶׂ֥ה מְלָאכָ֖ה עַל ־ הָ⁠אָבְנָֽיִם ׃⁴ וְ⁠נִשְׁחַ֣ת הַ⁠כְּלִ֗י אֲשֶׁ֨ר ה֥וּא עֹשֶׂ֛ה בַּ⁠חֹ֖מֶר בְּ⁠יַ֣ד הַ⁠יּוֹצֵ֑ר וְ⁠שָׁ֗ב וַֽ⁠יַּעֲשֵׂ֨⁠הוּ֙ כְּלִ֣י אַחֵ֔ר כַּ⁠אֲשֶׁ֥ר יָשַׁ֛ר בְּ⁠עֵינֵ֥י הַ⁠יּוֹצֵ֖ר לַ⁠עֲשֽׂוֹת ׃פ⁵ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֽוֹר ׃⁶ הֲ⁠כַ⁠יּוֹצֵ֨ר הַ⁠זֶּ֜ה לֹא ־ אוּכַ֨ל לַ⁠עֲשׂ֥וֹת לָ⁠כֶ֛ם בֵּ֥ית יִשְׂרָאֵ֖ל נְאֻם ־ יְהוָ֑ה הִנֵּ֤ה כַ⁠חֹ֨מֶר֙ בְּ⁠יַ֣ד הַ⁠יּוֹצֵ֔ר כֵּן ־ אַתֶּ֥ם בְּ⁠יָדִ֖⁠י בֵּ֥ית יִשְׂרָאֵֽל ׃ס⁷ רֶ֣גַע אֲדַבֵּ֔ר עַל ־ גּ֖וֹי וְ⁠עַל ־ מַמְלָכָ֑ה לִ⁠נְת֥וֹשׁ וְ⁠לִ⁠נְת֖וֹץ וּֽ⁠לְ⁠הַאֲבִֽיד ׃⁸ וְ⁠שָׁב֙ הַ⁠גּ֣וֹי הַ⁠ה֔וּא מֵ⁠רָ֣עָת֔⁠וֹ אֲשֶׁ֥ר דִּבַּ֖רְתִּי עָלָ֑י⁠ו וְ⁠נִֽחַמְתִּי֙ עַל ־ הָ֣⁠רָעָ֔ה אֲשֶׁ֥ר חָשַׁ֖בְתִּי לַ⁠עֲשׂ֥וֹת לֽ⁠וֹ ׃ס⁹ וְ⁠רֶ֣גַע אֲדַבֵּ֔ר עַל ־ גּ֖וֹי וְ⁠עַל ־ מַמְלָכָ֑ה לִ⁠בְנֹ֖ת וְ⁠לִ⁠נְטֹֽעַ ׃¹⁰ וְ⁠עָשָׂ֤ה ה⁠רעה בְּ⁠עֵינַ֔⁠י לְ⁠בִלְתִּ֖י שְׁמֹ֣עַ בְּ⁠קוֹלִ֑⁠י וְ⁠נִֽחַמְתִּי֙ עַל ־ הַ⁠טּוֹבָ֔ה אֲשֶׁ֥ר אָמַ֖רְתִּי לְ⁠הֵיטִ֥יב אוֹתֽ⁠וֹ ׃ס¹¹ וְ⁠עַתָּ֡ה אֱמָר ־ נָ֣א אֶל ־ אִישׁ ־ יְהוּדָה֩ וְ⁠עַל ־ יוֹשְׁבֵ֨י יְרוּשָׁלִַ֜ם לֵ⁠אמֹ֗ר כֹּ֚ה אָמַ֣ר יְהוָ֔ה הִנֵּ֨ה אָנֹכִ֜י יוֹצֵ֤ר עֲלֵי⁠כֶם֙ רָעָ֔ה וְ⁠חֹשֵׁ֥ב עֲלֵי⁠כֶ֖ם מַֽחֲשָׁבָ֑ה שׁ֣וּבוּ נָ֗א אִ֚ישׁ מִ⁠דַּרְכּ֣⁠וֹ הָֽ⁠רָעָ֔ה וְ⁠הֵיטִ֥יבוּ דַרְכֵי⁠כֶ֖ם וּ⁠מַעַלְלֵי⁠כֶֽם ׃¹² וְ⁠אָמְר֖וּ נוֹאָ֑שׁ כִּֽי ־ אַחֲרֵ֤י מַחְשְׁבוֹתֵ֨י⁠נוּ֙ נֵלֵ֔ךְ וְ⁠אִ֛ישׁ שְׁרִר֥וּת לִבּֽ⁠וֹ ־ הָ⁠רָ֖ע נַעֲשֶֽׂה ׃ס¹³ לָ⁠כֵ֗ן כֹּ֚ה אָמַ֣ר יְהוָ֔ה שַֽׁאֲלוּ ־ נָא֙ בַּ⁠גּוֹיִ֔ם מִ֥י שָׁמַ֖ע כָּ⁠אֵ֑לֶּה שַֽׁעֲרֻרִת֙ עָשְׂתָ֣ה מְאֹ֔ד בְּתוּלַ֖ת יִשְׂרָאֵֽל ׃¹⁴ הֲ⁠יַעֲזֹ֥ב מִ⁠צּ֛וּר שָׂדַ֖י שֶׁ֣לֶג לְבָנ֑וֹן אִם ־ יִנָּתְשׁ֗וּ מַ֛יִם זָרִ֥ים קָרִ֖ים נוֹזְלִֽים ׃¹⁵ כִּֽי ־ שְׁכֵחֻ֥⁠נִי עַמִּ֖⁠י לַ⁠שָּׁ֣וְא יְקַטֵּ֑רוּ וַ⁠יַּכְשִׁל֤וּ⁠ם בְּ⁠דַרְכֵי⁠הֶם֙ שְׁבִילֵ֣י עוֹלָ֔ם לָ⁠לֶ֣כֶת נְתִיב֔וֹת דֶּ֖רֶךְ לֹ֥א סְלוּלָֽה ׃¹⁶ לָ⁠שׂ֥וּם אַרְצָ֛⁠ם לְ⁠שַׁמָּ֖ה שרוקת עוֹלָ֑ם כֹּ֚ל עוֹבֵ֣ר עָלֶ֔י⁠הָ יִשֹּׁ֖ם וְ⁠יָנִ֥יד בְּ⁠רֹאשֽׁ⁠וֹ ׃¹⁷ כְּ⁠רֽוּחַ ־ קָדִ֥ים אֲפִיצֵ֖⁠ם לִ⁠פְנֵ֣י אוֹיֵ֑ב עֹ֧רֶף וְ⁠לֹֽא ־ פָנִ֛ים אֶרְאֵ֖⁠ם בְּ⁠י֥וֹם אֵידָֽ⁠ם ׃ס¹⁸ וַ⁠יֹּאמְר֗וּ לְכ֨וּ וְ⁠נַחְשְׁבָ֣ה עַֽל ־ יִרְמְיָהוּ֮ מַחֲשָׁבוֹת֒ כִּי֩ לֹא ־ תֹאבַ֨ד תּוֹרָ֜ה מִ⁠כֹּהֵ֗ן וְ⁠עֵצָה֙ מֵֽ⁠חָכָ֔ם וְ⁠דָבָ֖ר מִ⁠נָּבִ֑יא לְכוּ֙ וְ⁠נַכֵּ֣⁠הוּ בַ⁠לָּשׁ֔וֹן וְ⁠אַל ־ נַקְשִׁ֖יבָה אֶל ־ כָּל ־ דְּבָרָֽי⁠ו ׃¹⁹ הַקְשִׁ֥יבָ⁠ה יְהוָ֖ה אֵלָ֑⁠י וּ⁠שְׁמַ֖ע לְ⁠ק֥וֹל יְרִיבָֽ⁠י ׃²⁰ הַ⁠יְשֻׁלַּ֤ם תַּֽחַת ־ טוֹבָה֙ רָעָ֔ה כִּֽי ־ כָר֥וּ שׁוּחָ֖ה לְ⁠נַפְשִׁ֑⁠י זְכֹ֣ר ׀ עָמְדִ֣⁠י לְ⁠פָנֶ֗י⁠ךָ לְ⁠דַבֵּ֤ר עֲלֵי⁠הֶם֙ טוֹבָ֔ה לְ⁠הָשִׁ֥יב אֶת ־ חֲמָתְ⁠ךָ֖ מֵ⁠הֶֽם ׃²¹ לָ⁠כֵן֩ תֵּ֨ן אֶת ־ בְּנֵי⁠הֶ֜ם לָ⁠רָעָ֗ב וְ⁠הַגִּרֵ⁠ם֮ עַל ־ יְדֵי ־ חֶרֶב֒ וְ⁠תִֽהְיֶ֨נָה נְשֵׁי⁠הֶ֤ם שַׁכֻּלוֹת֙ וְ⁠אַלְמָנ֔וֹת וְ⁠אַ֨נְשֵׁי⁠הֶ֔ם יִֽהְי֖וּ הֲרֻ֣גֵי מָ֑וֶת בַּח֣וּרֵי⁠הֶ֔ם מֻכֵּי ־ חֶ֖רֶב בַּ⁠מִּלְחָמָֽה ׃²² תִּשָּׁמַ֤ע זְעָקָה֙ מִ⁠בָּ֣תֵּי⁠הֶ֔ם כִּֽי ־ תָבִ֧יא עֲלֵי⁠הֶ֛ם גְּד֖וּד פִּתְאֹ֑ם כִּֽי ־ כָר֤וּ שיחה לְ⁠לָכְדֵ֔⁠נִי וּ⁠פַחִ֖ים טָמְנ֥וּ לְ⁠רַגְלָֽ⁠י ׃²³ וְ⁠אַתָּ֣ה יְ֠הוָה יָדַ֜עְתָּ אֶֽת ־ כָּל ־ עֲצָתָ֤⁠ם עָלַ⁠י֙ לַ⁠מָּ֔וֶת אַל ־ תְּכַפֵּר֙ עַל ־ עֲוֺנָ֔⁠ם וְ⁠חַטָּאתָ֖⁠ם מִ⁠לְּ⁠פָנֶ֣י⁠ךָ אַל ־ תֶּ֑מְחִי ו⁠היו מֻכְשָׁלִים֙ לְ⁠פָנֶ֔י⁠ךָ בְּ⁠עֵ֥ת אַפְּ⁠ךָ֖ עֲשֵׂ֥ה בָ⁠הֶֽם ׃ס

Chapter 19

¹ כֹּ֚ה אָמַ֣ר יְהוָ֔ה הָל֛וֹךְ וְ⁠קָנִ֥יתָ בַקְבֻּ֖ק יוֹצֵ֣ר חָ֑רֶשׂ וּ⁠מִ⁠זִּקְנֵ֣י הָ⁠עָ֔ם וּ⁠מִ⁠זִּקְנֵ֖י הַ⁠כֹּהֲנִֽים ׃² וְ⁠יָצָ֨אתָ֙ אֶל ־ גֵּ֣יא בֶן ־ הִנֹּ֔ם אֲשֶׁ֕ר פֶּ֖תַח שַׁ֣עַר ה⁠חרסות וְ⁠קָרָ֣אתָ שָּׁ֔ם אֶת ־ הַ⁠דְּבָרִ֖ים אֲשֶׁר ־ אֲדַבֵּ֥ר אֵלֶֽי⁠ךָ ׃³ וְ⁠אָֽמַרְתָּ֙ שִׁמְע֣וּ דְבַר ־ יְהוָ֔ה מַלְכֵ֣י יְהוּדָ֔ה וְ⁠יֹשְׁבֵ֖י יְרֽוּשָׁלִָ֑ם כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל הִנְ⁠נִ֨י מֵבִ֤יא רָעָה֙ עַל ־ הַ⁠מָּק֣וֹם הַ⁠זֶּ֔ה אֲשֶׁ֥ר כָּל ־ שֹׁמְעָ֖⁠הּ תִּצַּ֥לְנָה אָזְנָֽי⁠ו ׃⁴ יַ֣עַן ׀ אֲשֶׁ֣ר עֲזָבֻ֗⁠נִי וַֽ⁠יְנַכְּר֞וּ אֶת ־ הַ⁠מָּק֤וֹם הַ⁠זֶּה֙ וַ⁠יְקַטְּרוּ ־ ב⁠וֹ֙ לֵ⁠אלֹהִ֣ים אֲחֵרִ֔ים אֲשֶׁ֧ר לֹֽא ־ יְדָע֛וּ⁠ם הֵ֥מָּה וַ⁠אֲבֽוֹתֵי⁠הֶ֖ם וּ⁠מַלְכֵ֣י יְהוּדָ֑ה וּ⁠מָֽלְא֛וּ אֶת ־ הַ⁠מָּק֥וֹם הַ⁠זֶּ֖ה דַּ֥ם נְקִיִּֽם ׃⁵ וּ⁠בָנ֞וּ אֶת ־ בָּמ֣וֹת הַ⁠בַּ֗עַל לִ⁠שְׂרֹ֧ף אֶת ־ בְּנֵי⁠הֶ֛ם בָּ⁠אֵ֖שׁ עֹל֣וֹת לַ⁠בָּ֑עַל אֲשֶׁ֤ר לֹֽא ־ צִוִּ֨יתִי֙ וְ⁠לֹ֣א דִבַּ֔רְתִּי וְ⁠לֹ֥א עָלְתָ֖ה עַל ־ לִבִּֽ⁠י ׃פ⁶ לָ⁠כֵ֞ן הִנֵּֽה ־ יָמִ֤ים בָּאִים֙ נְאֻם ־ יְהוָ֔ה וְ⁠לֹא ־ יִקָּרֵא֩ לַ⁠מָּק֨וֹם הַ⁠זֶּ֥ה ע֛וֹד הַ⁠תֹּ֖פֶת וְ⁠גֵ֣יא בֶן ־ הִנֹּ֑ם כִּ֖י אִם ־ גֵּ֥יא הַ⁠הֲרֵגָֽה ׃⁷ וּ֠⁠בַקֹּתִי אֶת ־ עֲצַ֨ת יְהוּדָ֤ה וִ⁠ירוּשָׁלִַ֨ם֙ בַּ⁠מָּק֣וֹם הַ⁠זֶּ֔ה וְ⁠הִפַּלְתִּ֤י⁠ם בַּ⁠חֶ֨רֶב֙ לִ⁠פְנֵ֣י אֹֽיְבֵי⁠הֶ֔ם וּ⁠בְ⁠יַ֖ד מְבַקְשֵׁ֣י נַפְשָׁ֑⁠ם וְ⁠נָתַתִּ֤י אֶת ־ נִבְלָתָ⁠ם֙ לְ⁠מַֽאֲכָ֔ל לְ⁠ע֥וֹף הַ⁠שָּׁמַ֖יִם וּ⁠לְ⁠בֶהֱמַ֥ת הָ⁠אָֽרֶץ ׃⁸ וְ⁠שַׂמְתִּי֙ אֶת ־ הָ⁠עִ֣יר הַ⁠זֹּ֔את לְ⁠שַׁמָּ֖ה וְ⁠לִ⁠שְׁרֵקָ֑ה כֹּ֚ל עֹבֵ֣ר עָלֶ֔י⁠הָ יִשֹּׁ֥ם וְ⁠יִשְׁרֹ֖ק עַל ־ כָּל ־ מַכֹּתֶֽ⁠הָ ׃⁹ וְ⁠הַֽאֲכַלְתִּ֞י⁠ם אֶת ־ בְּשַׂ֣ר בְּנֵי⁠הֶ֗ם וְ⁠אֵת֙ בְּשַׂ֣ר בְּנֹתֵי⁠הֶ֔ם וְ⁠אִ֥ישׁ בְּשַׂר ־ רֵעֵ֖⁠הוּ יֹאכֵ֑לוּ בְּ⁠מָצוֹר֙ וּ⁠בְ⁠מָצ֔וֹק אֲשֶׁ֨ר יָצִ֧יקוּ לָ⁠הֶ֛ם אֹיְבֵי⁠הֶ֖ם וּ⁠מְבַקְשֵׁ֥י נַפְשָֽׁ⁠ם ׃¹⁰ וְ⁠שָׁבַרְתָּ֖ הַ⁠בַּקְבֻּ֑ק לְ⁠עֵינֵי֙ הָֽ⁠אֲנָשִׁ֔ים הַ⁠הֹלְכִ֖ים אוֹתָֽ⁠ךְ ׃¹¹ וְ⁠אָמַרְתָּ֨ אֲלֵי⁠הֶ֜ם כֹּה ־ אָמַ֣ר ׀ יְהוָ֣ה צְבָא֗וֹת כָּ֣כָה אֶשְׁבֹּ֞ר אֶת ־ הָ⁠עָ֤ם הַ⁠זֶּה֙ וְ⁠אֶת ־ הָ⁠עִ֣יר הַ⁠זֹּ֔את כַּ⁠אֲשֶׁ֤ר יִשְׁבֹּר֙ אֶת ־ כְּלִ֣י הַ⁠יּוֹצֵ֔ר אֲשֶׁ֛ר לֹֽא ־ יוּכַ֥ל לְ⁠הֵרָפֵ֖ה ע֑וֹד וּ⁠בְ⁠תֹ֣פֶת יִקְבְּר֔וּ מֵ⁠אֵ֥ין מָק֖וֹם לִ⁠קְבּֽוֹר ׃¹² כֵּֽן ־ אֶעֱשֶׂ֞ה לַ⁠מָּק֥וֹם הַ⁠זֶּ֛ה נְאֻם ־ יְהוָ֖ה וּ⁠לְ⁠יֽוֹשְׁבָ֑י⁠ו וְ⁠לָ⁠תֵ֛ת אֶת ־ הָ⁠עִ֥יר הַ⁠זֹּ֖את כְּ⁠תֹֽפֶת ׃¹³ וְ⁠הָי֞וּ בָּתֵּ֣י יְרוּשָׁלִַ֗ם וּ⁠בָתֵּי֙ מַלְכֵ֣י יְהוּדָ֔ה כִּ⁠מְק֥וֹם הַ⁠תֹּ֖פֶת הַ⁠טְּמֵאִ֑ים לְ⁠כֹ֣ל הַ⁠בָּתִּ֗ים אֲשֶׁ֨ר קִטְּר֜וּ עַל ־ גַּגֹּֽתֵי⁠הֶם֙ לְ⁠כֹל֙ צְבָ֣א הַ⁠שָּׁמַ֔יִם וְ⁠הַסֵּ֥ךְ נְסָכִ֖ים לֵ⁠אלֹהִ֥ים אֲחֵרִֽים ׃פ¹⁴ וַ⁠יָּבֹ֤א יִרְמְיָ֨הוּ֙ מֵֽ⁠הַ⁠תֹּ֔פֶת אֲשֶׁ֨ר שְׁלָח֧⁠וֹ יְהוָ֛ה שָׁ֖ם לְ⁠הִנָּבֵ֑א וַֽ⁠יַּעֲמֹד֙ בַּ⁠חֲצַ֣ר בֵּית ־ יְהוָ֔ה וַ⁠יֹּ֖אמֶר אֶל ־ כָּל ־ הָ⁠עָֽם ׃ס¹⁵ כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֨י מבי אֶל ־ הָ⁠עִ֤יר הַ⁠זֹּאת֙ וְ⁠עַל ־ כָּל ־ עָרֶ֔י⁠הָ אֵ֚ת כָּל ־ הָ֣⁠רָעָ֔ה אֲשֶׁ֥ר דִּבַּ֖רְתִּי עָלֶ֑י⁠הָ כִּ֤י הִקְשׁוּ֙ אֶת ־ עָרְפָּ֔⁠ם לְ⁠בִלְתִּ֖י שְׁמ֥וֹעַ אֶת ־ דְּבָרָֽ⁠י ׃

Chapter 20

¹ וַ⁠יִּשְׁמַ֤ע פַּשְׁחוּר֙ בֶּן ־ אִמֵּ֣ר הַ⁠כֹּהֵ֔ן וְ⁠הֽוּא ־ פָקִ֥יד נָגִ֖יד בְּ⁠בֵ֣ית יְהוָ֑ה אֶֽת ־ יִרְמְיָ֔הוּ נִבָּ֖א אֶת ־ הַ⁠דְּבָרִ֥ים הָ⁠אֵֽלֶּה ׃² וַ⁠יַּכֶּ֣ה פַשְׁח֔וּר אֵ֖ת יִרְמְיָ֣הוּ הַ⁠נָּבִ֑יא וַ⁠יִּתֵּ֨ן אֹת֜⁠וֹ עַל ־ הַ⁠מַּהְפֶּ֗כֶת אֲשֶׁ֨ר בְּ⁠שַׁ֤עַר בִּנְיָמִן֙ הָֽ⁠עֶלְי֔וֹן אֲשֶׁ֖ר בְּ⁠בֵ֥ית יְהוָֽה ׃³ וַֽ⁠יְהִי֙ מִֽ⁠מָּחֳרָ֔ת וַ⁠יֹּצֵ֥א פַשְׁח֛וּר אֶֽת ־ יִרְמְיָ֖הוּ מִן ־ הַ⁠מַּהְפָּ֑כֶת וַ⁠יֹּ֨אמֶר אֵלָ֜י⁠ו יִרְמְיָ֗הוּ לֹ֤א פַשְׁחוּר֙ קָרָ֤א יְהוָה֙ שְׁמֶ֔⁠ךָ כִּ֖י אִם ־ מָג֥וֹר מִ⁠סָּבִֽיב ׃פ⁴ כִּ֣י כֹ֣ה אָמַ֣ר יְהוָ֡ה הִנְ⁠נִי֩ נֹתֶנְ⁠ךָ֨ לְ⁠מָג֜וֹר לְ⁠ךָ֣ וּ⁠לְ⁠כָל ־ אֹהֲבֶ֗י⁠ךָ וְ⁠נָֽפְל֛וּ בְּ⁠חֶ֥רֶב אֹיְבֵי⁠הֶ֖ם וְ⁠עֵינֶ֣י⁠ךָ רֹא֑וֹת וְ⁠אֶת ־ כָּל ־ יְהוּדָ֗ה אֶתֵּן֙ בְּ⁠יַ֣ד מֶֽלֶךְ ־ בָּבֶ֔ל וְ⁠הִגְלָ֥⁠ם בָּבֶ֖לָ⁠ה וְ⁠הִכָּ֥⁠ם בֶּ⁠חָֽרֶב ׃⁵ וְ⁠נָתַתִּ֗י אֶת ־ כָּל ־ חֹ֨סֶן֙ הָ⁠עִ֣יר הַ⁠זֹּ֔את וְ⁠אֶת ־ כָּל ־ יְגִיעָ֖⁠הּ וְ⁠אֶת ־ כָּל ־ יְקָרָ֑⁠הּ וְ⁠אֵ֨ת כָּל ־ אוֹצְר֜וֹת מַלְכֵ֣י יְהוּדָ֗ה אֶתֵּן֙ בְּ⁠יַ֣ד אֹֽיְבֵי⁠הֶ֔ם וּ⁠בְזָזוּ⁠ם֙ וּ⁠לְקָח֔וּ⁠ם וֶ⁠הֱבִיא֖וּ⁠ם בָּבֶֽלָ⁠ה ׃⁶ וְ⁠אַתָּ֣ה פַשְׁח֗וּר וְ⁠כֹל֙ יֹשְׁבֵ֣י בֵיתֶ֔⁠ךָ תֵּלְכ֖וּ בַּ⁠שֶּׁ֑בִי וּ⁠בָבֶ֣ל תָּב֗וֹא וְ⁠שָׁ֤ם תָּמוּת֙ וְ⁠שָׁ֣ם תִּקָּבֵ֔ר אַתָּה֙ וְ⁠כָל ־ אֹ֣הֲבֶ֔י⁠ךָ אֲשֶׁר ־ נִבֵּ֥אתָ לָ⁠הֶ֖ם בַּ⁠שָּֽׁקֶר ׃ס⁷ פִּתִּיתַ֤⁠נִי יְהוָה֙ וָֽ⁠אֶפָּ֔ת חֲזַקְתַּ֖⁠נִי וַ⁠תּוּכָ֑ל הָיִ֤יתִי לִ⁠שְׂחוֹק֙ כָּל ־ הַ⁠יּ֔וֹם כֻּלֹּ֖⁠ה לֹעֵ֥ג לִֽ⁠י ׃⁸ כִּֽי ־ מִ⁠דֵּ֤י אֲדַבֵּר֙ אֶזְעָ֔ק חָמָ֥ס וָ⁠שֹׁ֖ד אֶקְרָ֑א כִּֽי ־ הָיָ֨ה דְבַר ־ יְהוָ֥ה לִ֛⁠י לְ⁠חֶרְפָּ֥ה וּ⁠לְ⁠קֶ֖לֶס כָּל ־ הַ⁠יּֽוֹם ׃⁹ וְ⁠אָמַרְתִּ֣י לֹֽא ־ אֶזְכְּרֶ֗⁠נּוּ וְ⁠לֹֽא ־ אֲדַבֵּ֥ר עוֹד֙ בִּ⁠שְׁמ֔⁠וֹ וְ⁠הָיָ֤ה בְ⁠לִבִּ⁠י֙ כְּ⁠אֵ֣שׁ בֹּעֶ֔רֶת עָצֻ֖ר בְּ⁠עַצְמֹתָ֑⁠י וְ⁠נִלְאֵ֥יתִי כַּֽלְכֵ֖ל וְ⁠לֹ֥א אוּכָֽל ׃¹⁰ כִּ֣י שָׁמַ֜עְתִּי דִּבַּ֣ת רַבִּים֮ מָג֣וֹר מִ⁠סָּבִיב֒ הַגִּ֨ידוּ֙ וְ⁠נַגִּידֶ֔⁠נּוּ כֹּ֚ל אֱנ֣וֹשׁ שְׁלוֹמִ֔⁠י שֹׁמְרֵ֖י צַלְעִ֑⁠י אוּלַ֤י יְפֻתֶּה֙ וְ⁠נ֣וּכְלָה ל֔⁠וֹ וְ⁠נִקְחָ֥ה נִקְמָתֵ֖⁠נוּ מִמֶּֽ⁠נּוּ ׃¹¹ וַֽ⁠יהוָ֤ה אוֹתִ⁠י֙ כְּ⁠גִבּ֣וֹר עָרִ֔יץ עַל ־ כֵּ֛ן רֹדְפַ֥⁠י יִכָּשְׁל֖וּ וְ⁠לֹ֣א יֻכָ֑לוּ בֹּ֤שׁוּ מְאֹד֙ כִּֽי ־ לֹ֣א הִשְׂכִּ֔ילוּ כְּלִמַּ֥ת עוֹלָ֖ם לֹ֥א תִשָּׁכֵֽחַ ׃¹² וַ⁠יהוָ֤ה צְבָאוֹת֙ בֹּחֵ֣ן צַדִּ֔יק רֹאֶ֥ה כְלָי֖וֹת וָ⁠לֵ֑ב אֶרְאֶ֤ה נִקְמָֽתְ⁠ךָ֙ מֵ⁠הֶ֔ם כִּ֥י אֵלֶ֖י⁠ךָ גִּלִּ֥יתִי אֶת ־ רִיבִֽ⁠י ׃ס¹³ שִׁ֚ירוּ לַֽ⁠יהוָ֔ה הַֽלְל֖וּ אֶת ־ יְהוָ֑ה כִּ֥י הִצִּ֛יל אֶת ־ נֶ֥פֶשׁ אֶבְי֖וֹן מִ⁠יַּ֥ד מְרֵעִֽים ׃ס¹⁴ אָר֣וּר הַ⁠יּ֔וֹם אֲשֶׁ֥ר יֻלַּ֖דְתִּי בּ֑⁠וֹ י֛וֹם אֲשֶׁר ־ יְלָדַ֥תְ⁠נִי אִמִּ֖⁠י אַל ־ יְהִ֥י בָרֽוּךְ ׃¹⁵ אָר֣וּר הָ⁠אִ֗ישׁ אֲשֶׁ֨ר בִּשַּׂ֤ר אֶת ־ אָבִ⁠י֙ לֵ⁠אמֹ֔ר יֻֽלַּד ־ לְ⁠ךָ֖ בֵּ֣ן זָכָ֑ר שַׂמֵּ֖חַ שִׂמֳּחָֽ⁠הוּ ׃¹⁶ וְ⁠הָיָה֙ הָ⁠אִ֣ישׁ הַ⁠ה֔וּא כֶּֽ⁠עָרִ֛ים אֲשֶׁר ־ הָפַ֥ךְ יְהוָ֖ה וְ⁠לֹ֣א נִחָ֑ם וְ⁠שָׁמַ֤ע זְעָקָה֙ בַּ⁠בֹּ֔קֶר וּ⁠תְרוּעָ֖ה בְּ⁠עֵ֥ת צָהֳרָֽיִם ׃¹⁷ אֲשֶׁ֥ר לֹא ־ מוֹתְתַ֖⁠נִי מֵ⁠רָ֑חֶם וַ⁠תְּהִי ־ לִ֤⁠י אִמִּ⁠י֙ קִבְרִ֔⁠י וְ⁠רַחְמָ֖⁠הֿ הֲרַ֥ת עוֹלָֽם ׃¹⁸ לָ֤⁠מָּה זֶּה֙ מֵ⁠רֶ֣חֶם יָצָ֔אתִי לִ⁠רְא֥וֹת עָמָ֖ל וְ⁠יָג֑וֹן וַ⁠יִּכְל֥וּ בְּ⁠בֹ֖שֶׁת יָמָֽ⁠י ׃פ

Chapter 21

¹ הַ⁠דָּבָ֛ר אֲשֶׁר ־ הָיָ֥ה אֶֽל ־ יִרְמְיָ֖הוּ מֵ⁠אֵ֣ת יְהוָ֑ה בִּ⁠שְׁלֹ֨חַ אֵלָ֜י⁠ו הַ⁠מֶּ֣לֶךְ צִדְקִיָּ֗הוּ אֶת ־ פַּשְׁחוּר֙ בֶּן ־ מַלְכִּיָּ֔ה וְ⁠אֶת ־ צְפַנְיָ֧ה בֶן ־ מַעֲשֵׂיָ֛ה הַ⁠כֹּהֵ֖ן לֵ⁠אמֹֽר ׃² דְּרָשׁ ־ נָ֤א בַעֲדֵ֨⁠נוּ֙ אֶת ־ יְהוָ֔ה כִּ֛י נְבוּכַדְרֶאצַּ֥ר מֶֽלֶךְ ־ בָּבֶ֖ל נִלְחָ֣ם עָלֵ֑י⁠נוּ אוּלַי֩ יַעֲשֶׂ֨ה יְהוָ֤ה אוֹתָ֨⁠נוּ֙ כְּ⁠כָל ־ נִפְלְאֹתָ֔י⁠ו וְ⁠יַעֲלֶ֖ה מֵ⁠עָלֵֽי⁠נוּ ׃ס³ וַ⁠יֹּ֥אמֶר יִרְמְיָ֖הוּ אֲלֵי⁠הֶ֑ם כֹּ֥ה תֹאמְרֻ֖⁠ן אֶל ־ צִדְקִיָּֽהוּ ׃⁴ כֹּֽה ־ אָמַ֨ר יְהוָ֜ה אֱלֹהֵ֣י יִשְׂרָאֵ֗ל הִנְ⁠נִ֣י מֵסֵב֮ אֶת ־ כְּלֵ֣י הַ⁠מִּלְחָמָה֮ אֲשֶׁ֣ר בְּ⁠יֶדְ⁠כֶם֒ אֲשֶׁ֨ר אַתֶּ֜ם נִלְחָמִ֣ים בָּ֗⁠ם אֶת ־ מֶ֤לֶךְ בָּבֶל֙ וְ⁠אֶת ־ הַ⁠כַּשְׂדִּ֔ים הַ⁠צָּרִ֣ים עֲלֵי⁠כֶ֔ם מִ⁠ח֖וּץ לַֽ⁠חוֹמָ֑ה וְ⁠אָסַפְתִּ֣י אוֹתָ֔⁠ם אֶל ־ תּ֖וֹךְ הָ⁠עִ֥יר הַ⁠זֹּֽאת ׃⁵ וְ⁠נִלְחַמְתִּ֤י אֲנִי֙ אִתְּ⁠כֶ֔ם בְּ⁠יָ֥ד נְטוּיָ֖ה וּ⁠בִ⁠זְר֣וֹעַ חֲזָקָ֑ה וּ⁠בְ⁠אַ֥ף וּ⁠בְ⁠חֵמָ֖ה וּ⁠בְ⁠קֶ֥צֶף גָּדֽוֹל ׃⁶ וְ⁠הִכֵּיתִ֗י אֶת ־ יֽוֹשְׁבֵי֙ הָ⁠עִ֣יר הַ⁠זֹּ֔את וְ⁠אֶת ־ הָ⁠אָדָ֖ם וְ⁠אֶת ־ הַ⁠בְּהֵמָ֑ה בְּ⁠דֶ֥בֶר גָּד֖וֹל יָמֻֽתוּ ׃⁷ וְ⁠אַחֲרֵי ־ כֵ֣ן נְאֻם ־ יְהוָ֡ה אֶתֵּ֣ן אֶת ־ צִדְקִיָּ֣הוּ מֶֽלֶךְ ־ יְהוּדָ֣ה וְ⁠אֶת ־ עֲבָדָ֣י⁠ו ׀ וְ⁠אֶת ־ הָ⁠עָ֡ם וְ⁠אֶת ־ הַ⁠נִּשְׁאָרִים֩ בָּ⁠עִ֨יר הַ⁠זֹּ֜את מִן ־ הַ⁠דֶּ֣בֶר ׀ מִן ־ הַ⁠חֶ֣רֶב וּ⁠מִן ־ הָ⁠רָעָ֗ב בְּ⁠יַד֙ נְבוּכַדְרֶאצַּ֣ר מֶֽלֶךְ ־ בָּבֶ֔ל וּ⁠בְ⁠יַד֙ אֹֽיְבֵי⁠הֶ֔ם וּ⁠בְ⁠יַ֖ד מְבַקְשֵׁ֣י נַפְשָׁ֑⁠ם וְ⁠הִכָּ֣⁠ם לְ⁠פִי ־ חֶ֔רֶב לֹֽא ־ יָח֣וּס עֲלֵי⁠הֶ֔ם וְ⁠לֹ֥א יַחְמֹ֖ל וְ⁠לֹ֥א יְרַחֵֽם ׃⁸ וְ⁠אֶל ־ הָ⁠עָ֤ם הַ⁠זֶּה֙ תֹּאמַ֔ר כֹּ֖ה אָמַ֣ר יְהוָ֑ה הִנְ⁠נִ֤י נֹתֵן֙ לִ⁠פְנֵי⁠כֶ֔ם אֶת ־ דֶּ֥רֶךְ הַ⁠חַיִּ֖ים וְ⁠אֶת ־ דֶּ֥רֶךְ הַ⁠מָּֽוֶת ׃⁹ הַ⁠יֹּשֵׁב֙ בָּ⁠עִ֣יר הַ⁠זֹּ֔את יָמ֕וּת בַּ⁠חֶ֖רֶב וּ⁠בָ⁠רָעָ֣ב וּ⁠בַ⁠דָּ֑בֶר וְ⁠הַ⁠יּוֹצֵא֩ וְ⁠נָפַ֨ל עַל ־ הַ⁠כַּשְׂדִּ֜ים הַ⁠צָּרִ֤ים עֲלֵי⁠כֶם֙ יחיה וְ⁠הָֽיְתָה ־ לּ֥⁠וֹ נַפְשׁ֖⁠וֹ לְ⁠שָׁלָֽל ׃¹⁰ כִּ֣י שַׂ֣מְתִּי פָ֠נַ⁠י בָּ⁠עִ֨יר הַ⁠זֹּ֧את לְ⁠רָעָ֛ה וְ⁠לֹ֥א לְ⁠טוֹבָ֖ה נְאֻם ־ יְהוָ֑ה בְּ⁠יַד ־ מֶ֤לֶךְ בָּבֶל֙ תִּנָּתֵ֔ן וּ⁠שְׂרָפָ֖⁠הּ בָּ⁠אֵֽשׁ ׃ס¹¹ וּ⁠לְ⁠בֵית֙ מֶ֣לֶךְ יְהוּדָ֔ה שִׁמְע֖וּ דְּבַר ־ יְהוָֽה ׃¹² בֵּ֣ית דָּוִ֗ד כֹּ֚ה אָמַ֣ר יְהוָ֔ה דִּ֤ינוּ לַ⁠בֹּ֨קֶר֙ מִשְׁפָּ֔ט וְ⁠הַצִּ֥ילוּ גָז֖וּל מִ⁠יַּ֣ד עוֹשֵׁ֑ק פֶּן ־ תֵּצֵ֨א כָ⁠אֵ֜שׁ חֲמָתִ֗⁠י וּ⁠בָעֲרָה֙ וְ⁠אֵ֣ין מְכַבֶּ֔ה מִ⁠פְּנֵ֖י רֹ֥עַ מעללי⁠הם ׃¹³ הִנְ⁠נִ֨י אֵלַ֜יִ⁠ךְ יֹשֶׁ֧בֶת הָ⁠עֵ֛מֶק צ֥וּר הַ⁠מִּישֹׁ֖ר נְאֻם ־ יְהוָ֑ה הָ⁠אֹֽמְרִים֙ מִֽי ־ יֵחַ֣ת עָלֵ֔י⁠נוּ וּ⁠מִ֥י יָב֖וֹא בִּ⁠מְעוֹנוֹתֵֽי⁠נוּ ׃¹⁴ וּ⁠פָקַדְתִּ֧י עֲלֵי⁠כֶ֛ם כִּ⁠פְרִ֥י מַעַלְלֵי⁠כֶ֖ם נְאֻם ־ יְהוָ֑ה וְ⁠הִצַּ֤תִּי אֵשׁ֙ בְּ⁠יַעְרָ֔⁠הּ וְ⁠אָכְלָ֖ה כָּל ־ סְבִיבֶֽי⁠הָ ׃ס

Chapter 22

¹ כֹּ֚ה אָמַ֣ר יְהוָ֔ה רֵ֖ד בֵּֽית ־ מֶ֣לֶךְ יְהוּדָ֑ה וְ⁠דִבַּרְתָּ֣ שָׁ֔ם אֶת ־ הַ⁠דָּבָ֖ר הַ⁠זֶּֽה ׃² וְ⁠אָֽמַרְתָּ֙ שְׁמַ֣ע דְּבַר ־ יְהוָ֔ה מֶ֣לֶךְ יְהוּדָ֔ה הַ⁠יֹּשֵׁ֖ב עַל ־ כִּסֵּ֣א דָוִ֑ד אַתָּ֤ה וַ⁠עֲבָדֶ֨י⁠ךָ֙ וְ⁠עַמְּ⁠ךָ֔ הַ⁠בָּאִ֖ים בַּ⁠שְּׁעָרִ֥ים הָ⁠אֵֽלֶּה ׃ס³ כֹּ֣ה ׀ אָמַ֣ר יְהוָ֗ה עֲשׂ֤וּ מִשְׁפָּט֙ וּ⁠צְדָקָ֔ה וְ⁠הַצִּ֥ילוּ גָז֖וּל מִ⁠יַּ֣ד עָשׁ֑וֹק וְ⁠גֵר֩ יָת֨וֹם וְ⁠אַלְמָנָ֤ה אַל ־ תֹּנוּ֙ אַל ־ תַּחְמֹ֔סוּ וְ⁠דָ֣ם נָקִ֔י אַֽל ־ תִּשְׁפְּכ֖וּ בַּ⁠מָּק֥וֹם הַ⁠זֶּֽה ׃⁴ כִּ֤י אִם ־ עָשׂוֹ֙ תַּֽעֲשׂ֔וּ אֶת ־ הַ⁠דָּבָ֖ר הַ⁠זֶּ֑ה וּ⁠בָ֣אוּ בְ⁠שַׁעֲרֵ֣י הַ⁠בַּ֣יִת הַ⁠זֶּ֡ה מְלָכִים֩ יֹשְׁבִ֨ים לְ⁠דָוִ֜ד עַל ־ כִּסְא֗⁠וֹ רֹֽכְבִים֙ בָּ⁠רֶ֣כֶב וּ⁠בַ⁠סּוּסִ֔ים ה֥וּא ו⁠עבד⁠ו וְ⁠עַמּֽ⁠וֹ ׃⁵ וְ⁠אִם֙ לֹ֣א תִשְׁמְע֔וּ אֶת ־ הַ⁠דְּבָרִ֖ים הָ⁠אֵ֑לֶּה בִּ֤⁠י נִשְׁבַּ֨עְתִּי֙ נְאֻם ־ יְהוָ֔ה כִּי ־ לְ⁠חָרְבָּ֥ה יִֽהְיֶ֖ה הַ⁠בַּ֥יִת הַ⁠זֶּֽה ׃ס⁶ כִּֽי ־ כֹ֣ה ׀ אָמַ֣ר יְהוָ֗ה עַל ־ בֵּית֙ מֶ֣לֶךְ יְהוּדָ֔ה גִּלְעָ֥ד אַתָּ֛ה לִ֖⁠י רֹ֣אשׁ הַ⁠לְּבָנ֑וֹן אִם ־ לֹ֤א אֲשִֽׁיתְ⁠ךָ֙ מִדְבָּ֔ר עָרִ֖ים לֹ֥א נושבה ׃⁷ וְ⁠קִדַּשְׁתִּ֥י עָלֶ֛י⁠ךָ מַשְׁחִתִ֖ים אִ֣ישׁ וְ⁠כֵלָ֑י⁠ו וְ⁠כָֽרְתוּ֙ מִבְחַ֣ר אֲרָזֶ֔י⁠ךָ וְ⁠הִפִּ֖ילוּ עַל ־ הָ⁠אֵֽשׁ ׃⁸ וְ⁠עָֽבְרוּ֙ גּוֹיִ֣ם רַבִּ֔ים עַ֖ל הָ⁠עִ֣יר הַ⁠זֹּ֑את וְ⁠אָֽמְרוּ֙ אִ֣ישׁ אֶל ־ רֵעֵ֔⁠הוּ עַל ־ מֶ֨ה עָשָׂ֤ה יְהוָה֙ כָּ֔כָה לָ⁠עִ֥יר הַ⁠גְּדוֹלָ֖ה הַ⁠זֹּֽאת ׃⁹ וְ⁠אָ֣מְר֔וּ עַ֚ל אֲשֶׁ֣ר עָֽזְב֔וּ אֶת ־ בְּרִ֥ית יְהוָ֖ה אֱלֹֽהֵי⁠הֶ֑ם וַ⁠יִּֽשְׁתַּחֲו֛וּ לֵ⁠אלֹהִ֥ים אֲחֵרִ֖ים וַ⁠יַּעַבְדֽוּ⁠ם ׃ס¹⁰ אַל ־ תִּבְכּ֣וּ לְ⁠מֵ֔ת וְ⁠אַל ־ תָּנֻ֖דוּ ל֑⁠וֹ בְּכ֤וּ בָכוֹ֙ לַֽ⁠הֹלֵ֔ךְ כִּ֣י לֹ֤א יָשׁוּב֙ ע֔וֹד וְ⁠רָאָ֖ה אֶת ־ אֶ֥רֶץ מוֹלַדְתּֽ⁠וֹ ׃ס¹¹ כִּ֣י כֹ֣ה אָֽמַר ־ יְ֠הוָה אֶל ־ שַׁלֻּ֨ם בֶּן ־ יֹאשִׁיָּ֜הוּ מֶ֣לֶךְ יְהוּדָ֗ה הַ⁠מֹּלֵךְ֙ תַּ֚חַת יֹאשִׁיָּ֣הוּ אָבִ֔י⁠ו אֲשֶׁ֥ר יָצָ֖א מִן ־ הַ⁠מָּק֣וֹם הַ⁠זֶּ֑ה לֹֽא ־ יָשׁ֥וּב שָׁ֖ם עֽוֹד ׃¹² כִּ֗י בִּ⁠מְק֛וֹם אֲשֶׁר ־ הִגְל֥וּ אֹת֖⁠וֹ שָׁ֣ם יָמ֑וּת וְ⁠אֶת ־ הָ⁠אָ֥רֶץ הַ⁠זֹּ֖את לֹֽא ־ יִרְאֶ֥ה עֽוֹד ׃ס¹³ ה֣וֹי בֹּנֶ֤ה בֵית⁠וֹ֙ בְּֽ⁠לֹא ־ צֶ֔דֶק וַ⁠עֲלִיּוֹתָ֖י⁠ו בְּ⁠לֹ֣א מִשְׁפָּ֑ט בְּ⁠רֵעֵ֨⁠הוּ֙ יַעֲבֹ֣ד חִנָּ֔ם וּ⁠פֹעֲל֖⁠וֹ לֹ֥א יִתֶּן ־ לֽ⁠וֹ ׃¹⁴ הָ⁠אֹמֵ֗ר אֶבְנֶה ־ לִּ⁠י֙ בֵּ֣ית מִדּ֔וֹת וַ⁠עֲלִיּ֖וֹת מְרֻוָּחִ֑ים וְ⁠קָ֤רַֽע ל⁠וֹ֙ חַלּוֹנָ֔⁠י וְ⁠סָפ֣וּן בָּ⁠אָ֔רֶז וּ⁠מָשׁ֖וֹחַ בַּ⁠שָּׁשַֽׁר ׃¹⁵ הֲ⁠תִֽמְלֹ֔ךְ כִּ֥י אַתָּ֖ה מְתַחֲרֶ֣ה בָ⁠אָ֑רֶז אָבִ֜י⁠ךָ הֲ⁠ל֧וֹא אָכַ֣ל וְ⁠שָׁתָ֗ה וְ⁠עָשָׂ֤ה מִשְׁפָּט֙ וּ⁠צְדָקָ֔ה אָ֖ז ט֥וֹב לֽ⁠וֹ ׃¹⁶ דָּ֛ן דִּין ־ עָנִ֥י וְ⁠אֶבְי֖וֹן אָ֣ז ט֑וֹב הֲ⁠לוֹא ־ הִ֛יא הַ⁠דַּ֥עַת אֹתִ֖⁠י נְאֻם ־ יְהוָֽה ׃¹⁷ כִּ֣י אֵ֤ין עֵינֶ֨י⁠ךָ֙ וְ⁠לִבְּ⁠ךָ֔ כִּ֖י אִם ־ עַל ־ בִּצְעֶ֑⁠ךָ וְ⁠עַ֤ל דַּֽם ־ הַ⁠נָּקִי֙ לִ⁠שְׁפּ֔וֹךְ וְ⁠עַל ־ הָ⁠עֹ֥שֶׁק וְ⁠עַל ־ הַ⁠מְּרוּצָ֖ה לַ⁠עֲשֽׂוֹת ׃ס¹⁸ לָ⁠כֵ֞ן כֹּֽה ־ אָמַ֣ר יְהוָ֗ה אֶל ־ יְהוֹיָקִ֤ים בֶּן ־ יֹאשִׁיָּ֨הוּ֙ מֶ֣לֶךְ יְהוּדָ֔ה לֹא ־ יִסְפְּד֣וּ ל֔⁠וֹ ה֥וֹי אָחִ֖⁠י וְ⁠ה֣וֹי אָח֑וֹת לֹא ־ יִסְפְּד֣וּ ל֔⁠וֹ ה֥וֹי אָד֖וֹן וְ⁠ה֥וֹי הֹדֹֽ⁠ה ׃¹⁹ קְבוּרַ֥ת חֲמ֖וֹר יִקָּבֵ֑ר סָח֣וֹב וְ⁠הַשְׁלֵ֔ךְ מֵ⁠הָ֖לְאָה לְ⁠שַׁעֲרֵ֥י יְרוּשָׁלִָֽם ׃ס²⁰ עֲלִ֤י הַ⁠לְּבָנוֹן֙ וּֽ⁠צְעָ֔קִי וּ⁠בַ⁠בָּשָׁ֖ן תְּנִ֣י קוֹלֵ֑⁠ךְ וְ⁠צַֽעֲקִי֙ מֵֽ⁠עֲבָרִ֔ים כִּ֥י נִשְׁבְּר֖וּ כָּל ־ מְאַהֲבָֽיִ⁠ךְ ׃²¹ דִּבַּ֤רְתִּי אֵלַ֨יִ⁠ךְ֙ בְּ⁠שַׁלְוֺתַ֔יִ⁠ךְ אָמַ֖רְתְּ לֹ֣א אֶשְׁמָ֑ע זֶ֤ה דַרְכֵּ⁠ךְ֙ מִ⁠נְּעוּרַ֔יִ⁠ךְ כִּ֥י לֹֽא ־ שָׁמַ֖עַתְּ בְּ⁠קוֹלִֽ⁠י ׃²² כָּל ־ רֹעַ֨יִ⁠ךְ֙ תִּרְעֶה ־ ר֔וּחַ וּֽ⁠מְאַהֲבַ֖יִ⁠ךְ בַּ⁠שְּׁבִ֣י יֵלֵ֑כוּ כִּ֣י אָ֤ז תֵּבֹ֨שִׁי֙ וְ⁠נִכְלַ֔מְתְּ מִ⁠כֹּ֖ל רָעָתֵֽ⁠ךְ ׃²³ ישבתי בַּ⁠לְּבָנ֔וֹן מקננתי בָּֽ⁠אֲרָזִ֑ים מַה ־ נֵּחַנְתְּ֙ בְּ⁠בֹא ־ לָ֣⁠ךְ חֲבָלִ֔ים חִ֖יל כַּ⁠יֹּלֵדָֽה ׃²⁴ חַי ־ אָנִי֮ נְאֻם ־ יְהוָה֒ כִּ֣י אִם ־ יִהְיֶ֞ה כָּנְיָ֤הוּ בֶן ־ יְהֽוֹיָקִים֙ מֶ֣לֶךְ יְהוּדָ֔ה חוֹתָ֖ם עַל ־ יַ֣ד יְמִינִ֑⁠י כִּ֥י מִ⁠שָּׁ֖ם אֶתְּקֶֽ⁠נְךָּ ׃²⁵ וּ⁠נְתַתִּ֗י⁠ךָ בְּ⁠יַד֙ מְבַקְשֵׁ֣י נַפְשֶׁ֔⁠ךָ וּ⁠בְ⁠יַ֛ד אֲשֶׁר ־ אַתָּ֥ה יָג֖וֹר מִ⁠פְּנֵי⁠הֶ֑ם וּ⁠בְ⁠יַ֛ד נְבוּכַדְרֶאצַּ֥ר מֶֽלֶךְ ־ בָּבֶ֖ל וּ⁠בְ⁠יַ֥ד הַ⁠כַּשְׂדִּֽים ׃²⁶ וְ⁠הֵֽטַלְתִּ֣י אֹתְ⁠ךָ֗ וְ⁠אֶֽת ־ אִמְּ⁠ךָ֙ אֲשֶׁ֣ר יְלָדַ֔תְ⁠ךָ עַ֚ל הָ⁠אָ֣רֶץ אַחֶ֔רֶת אֲשֶׁ֥ר לֹֽא ־ יֻלַּדְתֶּ֖ם שָׁ֑ם וְ⁠שָׁ֖ם תָּמֽוּתוּ ׃²⁷ וְ⁠עַל ־ הָ⁠אָ֗רֶץ אֲשֶׁר ־ הֵ֛ם מְנַשְּׂאִ֥ים אֶת ־ נַפְשָׁ֖⁠ם לָ⁠שׁ֣וּב שָׁ֑ם שָׁ֖מָּ⁠ה לֹ֥א יָשֽׁוּבוּ ׃ס²⁸ הַ⁠עֶ֨צֶב נִבְזֶ֜ה נָפ֗וּץ הָ⁠אִ֤ישׁ הַ⁠זֶּה֙ כָּנְיָ֔הוּ אִ֨ם ־ כְּלִ֔י אֵ֥ין חֵ֖פֶץ בּ֑⁠וֹ מַדּ֤וּעַ הֽוּטֲלוּ֙ ה֣וּא וְ⁠זַרְע֔⁠וֹ וְ⁠הֻ֨שְׁלְכ֔וּ עַל ־ הָ⁠אָ֖רֶץ אֲשֶׁ֥ר לֹא ־ יָדָֽעוּ ׃²⁹ אֶ֥רֶץ אֶ֖רֶץ אָ֑רֶץ שִׁמְעִ֖י דְּבַר ־ יְהוָֽה ׃ס³⁰ כֹּ֣ה ׀ אָמַ֣ר יְהוָ֗ה כִּתְב֞וּ אֶת ־ הָ⁠אִ֤ישׁ הַ⁠זֶּה֙ עֲרִירִ֔י גֶּ֖בֶר לֹא ־ יִצְלַ֣ח בְּ⁠יָמָ֑י⁠ו כִּי֩ לֹ֨א יִצְלַ֜ח מִ⁠זַּרְע֗⁠וֹ אִ֚ישׁ יֹשֵׁב֙ עַל ־ כִּסֵּ֣א דָוִ֔ד וּ⁠מֹשֵׁ֥ל ע֖וֹד בִּ⁠יהוּדָֽה ׃

Chapter 23

¹ ה֣וֹי רֹעִ֗ים מְאַבְּדִ֧ים וּ⁠מְפִצִ֛ים אֶת ־ צֹ֥אן מַרְעִיתִ֖⁠י נְאֻם ־ יְהוָֽה ׃² לָ֠⁠כֵן כֹּֽה ־ אָמַ֨ר יְהוָ֜ה אֱלֹהֵ֣י יִשְׂרָאֵ֗ל עַֽל ־ הָ⁠רֹעִים֮ הָ⁠רֹעִ֣ים אֶת ־ עַמִּ⁠י֒ אַתֶּ֞ם הֲפִצֹתֶ֤ם אֶת ־ צֹאנִ⁠י֙ וַ⁠תַּדִּח֔וּ⁠ם וְ⁠לֹ֥א פְקַדְתֶּ֖ם אֹתָ֑⁠ם הִנְ⁠נִ֨י פֹקֵ֧ד עֲלֵי⁠כֶ֛ם אֶת ־ רֹ֥עַ מַעַלְלֵי⁠כֶ֖ם נְאֻם ־ יְהוָֽה ׃³ וַ⁠אֲנִ֗י אֲקַבֵּץ֙ אֶת ־ שְׁאֵרִ֣ית צֹאנִ֔⁠י מִ⁠כֹּל֙ הָ⁠אֲרָצ֔וֹת אֲשֶׁר ־ הִדַּ֥חְתִּי אֹתָ֖⁠ם שָׁ֑ם וַ⁠הֲשִׁבֹתִ֥י אֶתְ⁠הֶ֛ן עַל ־ נְוֵ⁠הֶ֖ן וּ⁠פָר֥וּ וְ⁠רָבֽוּ ׃⁴ וַ⁠הֲקִמֹתִ֧י עֲלֵי⁠הֶ֛ם רֹעִ֖ים וְ⁠רָע֑וּ⁠ם וְ⁠לֹא ־ יִֽירְא֨וּ ע֧וֹד וְ⁠לֹא ־ יֵחַ֛תּוּ וְ⁠לֹ֥א יִפָּקֵ֖דוּ נְאֻם ־ יְהוָֽה ׃ס⁵ הִנֵּ֨ה יָמִ֤ים בָּאִים֙ נְאֻם ־ יְהוָ֔ה וַ⁠הֲקִמֹתִ֥י לְ⁠דָוִ֖ד צֶ֣מַח צַדִּ֑יק וּ⁠מָ֤לַךְ מֶ֨לֶךְ֙ וְ⁠הִשְׂכִּ֔יל וְ⁠עָשָׂ֛ה מִשְׁפָּ֥ט וּ⁠צְדָקָ֖ה בָּ⁠אָֽרֶץ ׃⁶ בְּ⁠יָמָי⁠ו֙ תִּוָּשַׁ֣ע יְהוּדָ֔ה וְ⁠יִשְׂרָאֵ֖ל יִשְׁכֹּ֣ן לָ⁠בֶ֑טַח וְ⁠זֶה ־ שְּׁמ֥⁠וֹ אֲֽשֶׁר ־ יִקְרְא֖⁠וֹ יְהוָ֥ה ׀ צִדְקֵֽ⁠נוּ ׃ס⁷ לָ⁠כֵ֛ן הִנֵּֽה ־ יָמִ֥ים בָּאִ֖ים נְאֻם ־ יְהוָ֑ה וְ⁠לֹא ־ יֹ֤אמְרוּ עוֹד֙ חַי ־ יְהוָ֔ה אֲשֶׁ֧ר הֶעֱלָ֛ה אֶת ־ בְּנֵ֥י יִשְׂרָאֵ֖ל מֵ⁠אֶ֥רֶץ מִצְרָֽיִם ׃⁸ כִּ֣י אִם ־ חַי ־ יְהוָ֗ה אֲשֶׁ֣ר הֶעֱלָה֩ וַ⁠אֲשֶׁ֨ר הֵבִ֜יא אֶת ־ זֶ֨רַע בֵּ֤ית יִשְׂרָאֵל֙ מֵ⁠אֶ֣רֶץ צָפ֔וֹנָ⁠ה וּ⁠מִ⁠כֹּל֙ הָֽ⁠אֲרָצ֔וֹת אֲשֶׁ֥ר הִדַּחְתִּ֖י⁠ם שָׁ֑ם וְ⁠יָשְׁב֖וּ עַל ־ אַדְמָתָֽ⁠ם ׃ס⁹ לַ⁠נְּבִאִ֞ים נִשְׁבַּ֧ר לִבִּ֣⁠י בְ⁠קִרְבִּ֗⁠י רָֽחֲפוּ֙ כָּל ־ עַצְמוֹתַ֔⁠י הָיִ֨יתִי֙ כְּ⁠אִ֣ישׁ שִׁכּ֔וֹר וּ⁠כְ⁠גֶ֖בֶר עֲבָ֣ר⁠וֹ יָ֑יִן מִ⁠פְּנֵ֣י יְהוָ֔ה וּ⁠מִ⁠פְּנֵ֖י דִּבְרֵ֥י קָדְשֽׁ⁠וֹ ׃¹⁰ כִּ֤י מְנָֽאֲפִים֙ מָלְאָ֣ה הָ⁠אָ֔רֶץ כִּֽי ־ מִ⁠פְּנֵ֤י אָלָה֙ אָבְלָ֣ה הָ⁠אָ֔רֶץ יָבְשׁ֖וּ נְא֣וֹת מִדְבָּ֑ר וַ⁠תְּהִ֤י מְרֽוּצָתָ⁠ם֙ רָעָ֔ה וּ⁠גְבוּרָתָ֖⁠ם לֹא ־ כֵֽן ׃¹¹ כִּֽי ־ גַם ־ נָבִ֥יא גַם ־ כֹּהֵ֖ן חָנֵ֑פוּ גַּם ־ בְּ⁠בֵיתִ֛⁠י מָצָ֥אתִי רָעָתָ֖⁠ם נְאֻם ־ יְהוָֽה ׃¹² לָ⁠כֵן֩ יִֽהְיֶ֨ה דַרְכָּ֜⁠ם לָ⁠הֶ֗ם כַּ⁠חֲלַקְלַקּוֹת֙ בָּֽ⁠אֲפֵלָ֔ה יִדַּ֖חוּ וְ⁠נָ֣פְלוּ בָ֑⁠הּ כִּֽי ־ אָבִ֨יא עֲלֵי⁠הֶ֥ם רָעָ֛ה שְׁנַ֥ת פְּקֻדָּתָ֖⁠ם נְאֻם ־ יְהוָֽה ׃¹³ וּ⁠בִ⁠נְבִיאֵ֥י שֹׁמְר֖וֹן רָאִ֣יתִי תִפְלָ֑ה הִנַּבְּא֣וּ בַ⁠בַּ֔עַל וַ⁠יַּתְע֥וּ אֶת ־ עַמִּ֖⁠י אֶת ־ יִשְׂרָאֵֽל ׃ס¹⁴ וּ⁠בִ⁠נְבִאֵ֨י יְרוּשָׁלִַ֜ם רָאִ֣יתִי שַׁעֲרוּרָ֗ה נָא֞וֹף וְ⁠הָלֹ֤ךְ בַּ⁠שֶּׁ֨קֶר֙ וְ⁠חִזְּקוּ֙ יְדֵ֣י מְרֵעִ֔ים לְ⁠בִ֨לְתִּי ־ שָׁ֔בוּ אִ֖ישׁ מֵ⁠רָֽעָת֑⁠וֹ הָֽיוּ ־ לִ֤⁠י כֻלָּ⁠ם֙ כִּ⁠סְדֹ֔ם וְ⁠יֹשְׁבֶ֖י⁠הָ כַּ⁠עֲמֹרָֽה ׃ס¹⁵ לָ⁠כֵ֞ן כֹּֽה ־ אָמַ֨ר יְהוָ֤ה צְבָאוֹת֙ עַל ־ הַ⁠נְּבִאִ֔ים הִנְ⁠נִ֨י מַאֲכִ֤יל אוֹתָ⁠ם֙ לַֽעֲנָ֔ה וְ⁠הִשְׁקִתִ֖י⁠ם מֵי ־ רֹ֑אשׁ כִּ֗י מֵ⁠אֵת֙ נְבִיאֵ֣י יְרוּשָׁלִַ֔ם יָצְאָ֥ה חֲנֻפָּ֖ה לְ⁠כָל ־ הָ⁠אָֽרֶץ ׃פ¹⁶ כֹּֽה ־ אָמַ֞ר יְהוָ֣ה צְבָא֗וֹת אַֽל ־ תִּשְׁמְע֞וּ עַל ־ דִּבְרֵ֤י הַ⁠נְּבִאִים֙ הַ⁠נִּבְּאִ֣ים לָ⁠כֶ֔ם מַהְבִּלִ֥ים הֵ֖מָּה אֶתְ⁠כֶ֑ם חֲז֤וֹן לִבָּ⁠ם֙ יְדַבֵּ֔רוּ לֹ֖א מִ⁠פִּ֥י יְהוָֽה ׃¹⁷ אֹמְרִ֤ים אָמוֹר֙ לִֽ⁠מְנַאֲצַ֔⁠י דִּבֶּ֣ר יְהוָ֔ה שָׁל֖וֹם יִֽהְיֶ֣ה לָ⁠כֶ֑ם וְ֠⁠כֹל הֹלֵ֞ךְ בִּ⁠שְׁרִר֤וּת לִבּ⁠וֹ֙ אָֽמְר֔וּ לֹֽא ־ תָב֥וֹא עֲלֵי⁠כֶ֖ם רָעָֽה ׃¹⁸ כִּ֣י מִ֤י עָמַד֙ בְּ⁠ס֣וֹד יְהוָ֔ה וְ⁠יֵ֖רֶא וְ⁠יִשְׁמַ֣ע אֶת ־ דְּבָר֑⁠וֹ מִֽי ־ הִקְשִׁ֥יב דבר⁠י וַ⁠יִּשְׁמָֽע ׃ס¹⁹ הִנֵּ֣ה ׀ סַעֲרַ֣ת יְהוָ֗ה חֵמָה֙ יָֽצְאָ֔ה וְ⁠סַ֖עַר מִתְחוֹלֵ֑ל עַ֛ל רֹ֥אשׁ רְשָׁעִ֖ים יָחֽוּל ׃²⁰ לֹ֤א יָשׁוּב֙ אַף ־ יְהוָ֔ה עַד ־ עֲשֹׂת֥⁠וֹ וְ⁠עַד ־ הֲקִימ֖⁠וֹ מְזִמּ֣וֹת לִבּ֑⁠וֹ בְּ⁠אַֽחֲרִית֙ הַ⁠יָּמִ֔ים תִּתְבּ֥וֹנְנוּ בָ֖⁠הּ בִּינָֽה ׃²¹ לֹא ־ שָׁלַ֥חְתִּי אֶת ־ הַ⁠נְּבִאִ֖ים וְ⁠הֵ֣ם רָ֑צוּ לֹא ־ דִבַּ֥רְתִּי אֲלֵי⁠הֶ֖ם וְ⁠הֵ֥ם נִבָּֽאוּ ׃²² וְ⁠אִֽם ־ עָמְד֖וּ בְּ⁠סוֹדִ֑⁠י וְ⁠יַשְׁמִ֤עוּ דְבָרַ⁠י֙ אֶת ־ עַמִּ֔⁠י וִֽ⁠ישִׁבוּ⁠ם֙ מִ⁠דַּרְכָּ֣⁠ם הָ⁠רָ֔ע וּ⁠מֵ⁠רֹ֖עַ מַֽעַלְלֵי⁠הֶֽם ׃ס²³ הַ⁠אֱלֹהֵ֧י מִ⁠קָּרֹ֛ב אָ֖נִי נְאֻם ־ יְהוָ֑ה וְ⁠לֹ֥א אֱלֹהֵ֖י מֵ⁠רָחֹֽק ׃²⁴ אִם ־ יִסָּתֵ֨ר אִ֧ישׁ בַּ⁠מִּסְתָּרִ֛ים וַ⁠אֲנִ֥י לֹֽא ־ אֶרְאֶ֖⁠נּוּ נְאֻם ־ יְהוָ֑ה הֲ⁠ל֨וֹא אֶת ־ הַ⁠שָּׁמַ֧יִם וְ⁠אֶת ־ הָ⁠אָ֛רֶץ אֲנִ֥י מָלֵ֖א נְאֻם ־ יְהוָֽה ׃²⁵ שָׁמַ֗עְתִּי אֵ֤ת אֲשֶׁר ־ אָֽמְרוּ֙ הַ⁠נְּבִאִ֔ים הַֽ⁠נִּבְּאִ֥ים בִּ⁠שְׁמִ֛⁠י שֶׁ֖קֶר לֵ⁠אמֹ֑ר חָלַ֖מְתִּי חָלָֽמְתִּי ׃²⁶ עַד ־ מָתַ֗י הֲ⁠יֵ֛שׁ בְּ⁠לֵ֥ב הַ⁠נְּבִאִ֖ים נִבְּאֵ֣י הַ⁠שָּׁ֑קֶר וּ⁠נְבִיאֵ֖י תַּרְמִ֥ת לִבָּֽ⁠ם ׃²⁷ הַ⁠חֹשְׁבִ֗ים לְ⁠הַשְׁכִּ֤יחַ אֶת ־ עַמִּ⁠י֙ שְׁמִ֔⁠י בַּ⁠חֲל֣וֹמֹתָ֔⁠ם אֲשֶׁ֥ר יְסַפְּר֖וּ אִ֣ישׁ לְ⁠רֵעֵ֑⁠הוּ כַּ⁠אֲשֶׁ֨ר שָׁכְח֧וּ אֲבוֹתָ֛⁠ם אֶת ־ שְׁמִ֖⁠י בַּ⁠בָּֽעַל ׃²⁸ הַ⁠נָּבִ֞יא אֲשֶׁר ־ אִתּ֤⁠וֹ חֲלוֹם֙ יְסַפֵּ֣ר חֲל֔וֹם וַ⁠אֲשֶׁ֤ר דְּבָרִ⁠י֙ אִתּ֔⁠וֹ יְדַבֵּ֥ר דְּבָרִ֖⁠י אֱמֶ֑ת מַה ־ לַ⁠תֶּ֥בֶן אֶת ־ הַ⁠בָּ֖ר נְאֻם ־ יְהוָֽה ׃²⁹ הֲ⁠ל֨וֹא כֹ֧ה דְבָרִ֛⁠י כָּ⁠אֵ֖שׁ נְאֻם ־ יְהוָ֑ה וּ⁠כְ⁠פַטִּ֖ישׁ יְפֹ֥צֵֽץ סָֽלַע ׃ס³⁰ לָ⁠כֵ֛ן הִנְ⁠נִ֥י עַל ־ הַ⁠נְּבִאִ֖ים נְאֻם ־ יְהוָ֑ה מְגַנְּבֵ֣י דְבָרַ֔⁠י אִ֖ישׁ מֵ⁠אֵ֥ת רֵעֵֽ⁠הוּ ׃³¹ הִנְ⁠נִ֥י עַל ־ הַ⁠נְּבִיאִ֖ם נְאֻם ־ יְהוָ֑ה הַ⁠לֹּקְחִ֣ים לְשׁוֹנָ֔⁠ם וַֽ⁠יִּנְאֲמ֖וּ נְאֻֽם ׃³² הִ֠נְ⁠נִי עַֽל ־ נִבְּאֵ֞י חֲלֹמ֥וֹת שֶׁ֨קֶר֙ נְאֻם ־ יְהוָ֔ה וַֽ⁠יְסַפְּרוּ⁠ם֙ וַ⁠יַּתְע֣וּ אֶת ־ עַמִּ֔⁠י בְּ⁠שִׁקְרֵי⁠הֶ֖ם וּ⁠בְ⁠פַחֲזוּתָ֑⁠ם וְ⁠אָנֹכִ֨י לֹֽא ־ שְׁלַחְתִּ֜י⁠ם וְ⁠לֹ֣א צִוִּיתִ֗י⁠ם וְ⁠הוֹעֵ֛יל לֹֽא ־ יוֹעִ֥ילוּ לָֽ⁠עָם ־ הַ⁠זֶּ֖ה נְאֻם ־ יְהוָֽה ׃³³ וְ⁠כִי ־ יִשְׁאָלְ⁠ךָ֩ הָ⁠עָ֨ם הַ⁠זֶּ֜ה אֽוֹ ־ הַ⁠נָּבִ֤יא אֽוֹ ־ כֹהֵן֙ לֵ⁠אמֹ֔ר מַה ־ מַשָּׂ֖א יְהוָ֑ה וְ⁠אָמַרְתָּ֤ אֲלֵי⁠הֶם֙ אֶת ־ מַה ־ מַשָּׂ֔א וְ⁠נָטַשְׁתִּ֥י אֶתְ⁠כֶ֖ם נְאֻם ־ יְהוָֽה ׃³⁴ וְ⁠הַ⁠נָּבִ֤יא וְ⁠הַ⁠כֹּהֵן֙ וְ⁠הָ⁠עָ֔ם אֲשֶׁ֥ר יֹאמַ֖ר מַשָּׂ֣א יְהוָ֑ה וּ⁠פָקַדְתִּ֛י עַל ־ הָ⁠אִ֥ישׁ הַ⁠ה֖וּא וְ⁠עַל ־ בֵּיתֽ⁠וֹ ׃³⁵ כֹּ֥ה תֹאמְר֛וּ אִ֥ישׁ עַל ־ רֵעֵ֖⁠הוּ וְ⁠אִ֣ישׁ אֶל ־ אָחִ֑י⁠ו מֶה ־ עָנָ֣ה יְהוָ֔ה וּ⁠מַה ־ דִּבֶּ֖ר יְהוָֽה ׃³⁶ וּ⁠מַשָּׂ֥א יְהוָ֖ה לֹ֣א תִזְכְּרוּ ־ ע֑וֹד כִּ֣י הַ⁠מַּשָּׂ֗א יִֽהְיֶה֙ לְ⁠אִ֣ישׁ דְּבָר֔⁠וֹ וַ⁠הֲפַכְתֶּ֗ם אֶת ־ דִּבְרֵי֙ אֱלֹהִ֣ים חַיִּ֔ים יְהוָ֥ה צְבָא֖וֹת אֱלֹהֵֽי⁠נוּ ׃³⁷ כֹּ֥ה תֹאמַ֖ר אֶל ־ הַ⁠נָּבִ֑יא מֶה ־ עָנָ֣⁠ךְ יְהוָ֔ה וּ⁠מַה ־ דִּבֶּ֖ר יְהוָֽה ׃³⁸ וְ⁠אִם ־ מַשָּׂ֣א יְהוָה֮ תֹּאמֵרוּ֒ לָ⁠כֵ֗ן כֹּ֚ה אָמַ֣ר יְהוָ֔ה יַ֧עַן אֲמָרְ⁠כֶ֛ם אֶת ־ הַ⁠דָּבָ֥ר הַ⁠זֶּ֖ה מַשָּׂ֣א יְהוָ֑ה וָ⁠אֶשְׁלַ֤ח אֲלֵי⁠כֶם֙ לֵ⁠אמֹ֔ר לֹ֥א תֹאמְר֖וּ מַשָּׂ֥א יְהוָֽה ׃³⁹ לָ⁠כֵ֣ן הִנְ⁠נִ֔י וְ⁠נָשִׁ֥יתִי אֶתְ⁠כֶ֖ם נָשֹׁ֑א וְ⁠נָטַשְׁתִּ֣י אֶתְ⁠כֶ֗ם וְ⁠אֶת ־ הָ⁠עִיר֙ אֲשֶׁ֨ר נָתַ֧תִּי לָ⁠כֶ֛ם וְ⁠לַ⁠אֲבוֹתֵי⁠כֶ֖ם מֵ⁠עַ֥ל פָּנָֽ⁠י ׃⁴⁰ וְ⁠נָתַתִּ֥י עֲלֵי⁠כֶ֖ם חֶרְפַּ֣ת עוֹלָ֑ם וּ⁠כְלִמּ֣וּת עוֹלָ֔ם אֲשֶׁ֖ר לֹ֥א תִשָּׁכֵֽחַ ׃ס

Chapter 24

¹ הִרְאַ⁠נִי֮ יְהוָה֒ וְ⁠הִנֵּ֗ה שְׁנֵי֙ דּוּדָאֵ֣י תְאֵנִ֔ים מוּעָדִ֕ים לִ⁠פְנֵ֖י הֵיכַ֣ל יְהוָ֑ה אַחֲרֵ֣י הַגְל֣וֹת נְבוּכַדְרֶאצַּ֣ר מֶֽלֶךְ ־ בָּבֶ֡ל אֶת ־ יְכָנְיָ֣הוּ בֶן ־ יְהוֹיָקִ֣ים מֶֽלֶךְ ־ יְהוּדָה֩ וְ⁠אֶת ־ שָׂרֵ֨י יְהוּדָ֜ה וְ⁠אֶת ־ הֶ⁠חָרָ֤שׁ וְ⁠אֶת ־ הַ⁠מַּסְגֵּר֙ מִ⁠יר֣וּשָׁלִַ֔ם וַ⁠יְבִאֵ֖⁠ם בָּבֶֽל ׃² הַ⁠דּ֣וּד אֶחָ֗ד תְּאֵנִים֙ טֹב֣וֹת מְאֹ֔ד כִּ⁠תְאֵנֵ֖י הַ⁠בַּכֻּר֑וֹת וְ⁠הַ⁠דּ֣וּד אֶחָ֗ד תְּאֵנִים֙ רָע֣וֹת מְאֹ֔ד אֲשֶׁ֥ר לֹא ־ תֵֽאָכַ֖לְנָה מֵ⁠רֹֽעַ ׃ס³ וַ⁠יֹּ֨אמֶר יְהוָ֜ה אֵלַ֗⁠י מָֽה ־ אַתָּ֤ה רֹאֶה֙ יִרְמְיָ֔הוּ וָ⁠אֹמַ֖ר תְּאֵנִ֑ים הַ⁠תְּאֵנִ֤ים הַ⁠טֹּבוֹת֙ טֹב֣וֹת מְאֹ֔ד וְ⁠הָֽ⁠רָעוֹת֙ רָע֣וֹת מְאֹ֔ד אֲשֶׁ֥ר לֹא ־ תֵאָכַ֖לְנָה מֵ⁠רֹֽעַ ׃פ⁴ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁵ כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל כַּ⁠תְּאֵנִ֥ים הַ⁠טֹּב֖וֹת הָ⁠אֵ֑לֶּה כֵּֽן ־ אַכִּ֞יר אֶת ־ גָּל֣וּת יְהוּדָ֗ה אֲשֶׁ֨ר שִׁלַּ֜חְתִּי מִן ־ הַ⁠מָּק֥וֹם הַ⁠זֶּ֛ה אֶ֥רֶץ כַּשְׂדִּ֖ים לְ⁠טוֹבָֽה ׃⁶ וְ⁠שַׂמְתִּ֨י עֵינִ֤⁠י עֲלֵי⁠הֶם֙ לְ⁠טוֹבָ֔ה וַ⁠הֲשִׁבֹתִ֖י⁠ם עַל ־ הָ⁠אָ֣רֶץ הַ⁠זֹּ֑את וּ⁠בְנִיתִי⁠ם֙ וְ⁠לֹ֣א אֶהֱרֹ֔ס וּ⁠נְטַעְתִּ֖י⁠ם וְ⁠לֹ֥א אֶתּֽוֹשׁ ׃⁷ וְ⁠נָתַתִּי֩ לָ⁠הֶ֨ם לֵ֜ב לָ⁠דַ֣עַת אֹתִ֗⁠י כִּ֚י אֲנִ֣י יְהוָ֔ה וְ⁠הָיוּ ־ לִ֣⁠י לְ⁠עָ֔ם וְ⁠אָ֣נֹכִ֔י אֶהְיֶ֥ה לָ⁠הֶ֖ם לֵ⁠אלֹהִ֑ים כִּֽי ־ יָשֻׁ֥בוּ אֵלַ֖⁠י בְּ⁠כָל ־ לִבָּֽ⁠ם ׃ס⁸ וְ⁠כַ⁠תְּאֵנִים֙ הָֽ⁠רָע֔וֹת אֲשֶׁ֥ר לֹא ־ תֵאָכַ֖לְנָה מֵ⁠רֹ֑עַ כִּי ־ כֹ֣ה ׀ אָמַ֣ר יְהוָ֗ה כֵּ֣ן אֶ֠תֵּן אֶת ־ צִדְקִיָּ֨הוּ מֶֽלֶךְ ־ יְהוּדָ֤ה וְ⁠אֶת ־ שָׂרָי⁠ו֙ וְ⁠אֵ֣ת ׀ שְׁאֵרִ֣ית יְרוּשָׁלִַ֗ם הַ⁠נִּשְׁאָרִים֙ בָּ⁠אָ֣רֶץ הַ⁠זֹּ֔את וְ⁠הַ⁠יֹּשְׁבִ֖ים בְּ⁠אֶ֥רֶץ מִצְרָֽיִם ׃⁹ וּ⁠נְתַתִּי⁠ם֙ ל⁠זועה לְ⁠רָעָ֔ה לְ⁠כֹ֖ל מַמְלְכ֣וֹת הָ⁠אָ֑רֶץ לְ⁠חֶרְפָּ֤ה וּ⁠לְ⁠מָשָׁל֙ לִ⁠שְׁנִינָ֣ה וְ⁠לִ⁠קְלָלָ֔ה בְּ⁠כָל ־ הַ⁠מְּקֹמ֖וֹת אֲשֶֽׁר ־ אַדִּיחֵ֥⁠ם שָֽׁם ׃¹⁰ וְ⁠שִׁלַּ֣חְתִּי בָ֔⁠ם אֶת ־ הַ⁠חֶ֖רֶב אֶת ־ הָ⁠רָעָ֣ב וְ⁠אֶת ־ הַ⁠דָּ֑בֶר עַד ־ תֻּמָּ⁠ם֙ מֵ⁠עַ֣ל הָ⁠אֲדָמָ֔ה אֲשֶׁר ־ נָתַ֥תִּי לָ⁠הֶ֖ם וְ⁠לַ⁠אֲבוֹתֵי⁠הֶֽם ׃פ

Chapter 25

¹ הַ⁠דָּבָ֞ר אֲשֶׁר ־ הָיָ֤ה עַֽל ־ יִרְמְיָ֨הוּ֙ עַל ־ כָּל ־ עַ֣ם יְהוּדָ֔ה בַּ⁠שָּׁנָה֙ הָֽ⁠רְבִעִ֔ית לִ⁠יהוֹיָקִ֥ים בֶּן ־ יֹאשִׁיָּ֖הוּ מֶ֣לֶךְ יְהוּדָ֑ה הִ֗יא הַ⁠שָּׁנָה֙ הָ⁠רִ֣אשֹׁנִ֔ית לִ⁠נְבֽוּכַדְרֶאצַּ֖ר מֶ֥לֶךְ בָּבֶֽל ׃² אֲשֶׁ֨ר דִּבֶּ֜ר יִרְמְיָ֤הוּ הַ⁠נָּבִיא֙ עַל ־ כָּל ־ עַ֣ם יְהוּדָ֔ה וְ⁠אֶ֛ל כָּל ־ יֹשְׁבֵ֥י יְרוּשָׁלִַ֖ם לֵ⁠אמֹֽר ׃³ מִן ־ שְׁלֹ֣שׁ עֶשְׂרֵ֣ה שָׁנָ֡ה לְ⁠יֹאשִׁיָּ֣הוּ בֶן ־ אָמוֹן֩ מֶ֨לֶךְ יְהוּדָ֜ה וְ⁠עַ֣ד ׀ הַ⁠יּ֣וֹם הַ⁠זֶּ֗ה זֶ֚ה שָׁלֹ֤שׁ וְ⁠עֶשְׂרִים֙ שָׁנָ֔ה הָיָ֥ה דְבַר ־ יְהוָ֖ה אֵלָ֑⁠י וָ⁠אֲדַבֵּ֧ר אֲלֵי⁠כֶ֛ם אַשְׁכֵּ֥ים וְ⁠דַבֵּ֖ר וְ⁠לֹ֥א שְׁמַעְתֶּֽם ׃⁴ וְ⁠שָׁלַח֩ יְהוָ֨ה אֲלֵי⁠כֶ֜ם אֶֽת ־ כָּל ־ עֲבָדָ֧י⁠ו הַ⁠נְּבִאִ֛ים הַשְׁכֵּ֥ם וְ⁠שָׁלֹ֖חַ וְ⁠לֹ֣א שְׁמַעְתֶּ֑ם וְ⁠לֹֽא ־ הִטִּיתֶ֥ם אֶֽת ־ אָזְנְ⁠כֶ֖ם לִ⁠שְׁמֹֽעַ ׃⁵ לֵ⁠אמֹ֗ר שֽׁוּבוּ ־ נָ֞א אִ֣ישׁ מִ⁠דַּרְכּ֤⁠וֹ הָֽ⁠רָעָה֙ וּ⁠מֵ⁠רֹ֣עַ מַעַלְלֵי⁠כֶ֔ם וּ⁠שְׁבוּ֙ עַל ־ הָ֣⁠אֲדָמָ֔ה אֲשֶׁ֨ר נָתַ֧ן יְהוָ֛ה לָ⁠כֶ֖ם וְ⁠לַ⁠אֲבֽוֹתֵי⁠כֶ֑ם לְ⁠מִן ־ עוֹלָ֖ם וְ⁠עַד ־ עוֹלָֽם ׃⁶ וְ⁠אַל ־ תֵּלְכ֗וּ אַֽחֲרֵי֙ אֱלֹהִ֣ים אֲחֵרִ֔ים לְ⁠עָבְדָ֖⁠ם וּ⁠לְ⁠הִשְׁתַּחֲוֺ֣ת לָ⁠הֶ֑ם וְ⁠לֹֽא ־ תַכְעִ֤יסוּ אוֹתִ⁠י֙ בְּ⁠מַעֲשֵׂ֣ה יְדֵי⁠כֶ֔ם וְ⁠לֹ֥א אָרַ֖ע לָ⁠כֶֽם ׃⁷ וְ⁠לֹֽא ־ שְׁמַעְתֶּ֥ם אֵלַ֖⁠י נְאֻם ־ יְהוָ֑ה לְמַ֧עַן הכעסו⁠ני בְּ⁠מַעֲשֵׂ֥ה יְדֵי⁠כֶ֖ם לְ⁠רַ֥ע לָ⁠כֶֽם ׃ס⁸ לָ⁠כֵ֕ן כֹּ֥ה אָמַ֖ר יְהוָ֣ה צְבָא֑וֹת יַ֕עַן אֲשֶׁ֥ר לֹֽא ־ שְׁמַעְתֶּ֖ם אֶת ־ דְּבָרָֽ⁠י ׃⁹ הִנְ⁠נִ֣י שֹׁלֵ֡חַ וְ⁠לָקַחְתִּי֩ אֶת ־ כָּל ־ מִשְׁפְּח֨וֹת צָפ֜וֹן נְאֻם ־ יְהוָ֗ה וְ⁠אֶל ־ נְבֽוּכַדְרֶאצַּ֣ר מֶֽלֶךְ ־ בָּבֶל֮ עַבְדִּ⁠י֒ וַ⁠הֲבִ֨אֹתִ֜י⁠ם עַל ־ הָ⁠אָ֤רֶץ הַ⁠זֹּאת֙ וְ⁠עַל ־ יֹ֣שְׁבֶ֔י⁠הָ וְ⁠עַ֛ל כָּל ־ הַ⁠גּוֹיִ֥ם הָ⁠אֵ֖לֶּה סָבִ֑יב וְ⁠הַ֣חֲרַמְתִּ֔י⁠ם וְ⁠שַׂמְתִּי⁠ם֙ לְ⁠שַׁמָּ֣ה וְ⁠לִ⁠שְׁרֵקָ֔ה וּ⁠לְ⁠חָרְב֖וֹת עוֹלָֽם ׃¹⁰ וְ⁠הַאֲבַדְתִּ֣י מֵ⁠הֶ֗ם ק֤וֹל שָׂשׂוֹן֙ וְ⁠ק֣וֹל שִׂמְחָ֔ה ק֥וֹל חָתָ֖ן וְ⁠ק֣וֹל כַּלָּ֑ה ק֥וֹל רֵחַ֖יִם וְ⁠א֥וֹר נֵֽר ׃¹¹ וְ⁠הָֽיְתָה֙ כָּל ־ הָ⁠אָ֣רֶץ הַ⁠זֹּ֔את לְ⁠חָרְבָּ֖ה לְ⁠שַׁמָּ֑ה וְ⁠עָ֨בְד֜וּ הַ⁠גּוֹיִ֥ם הָ⁠אֵ֛לֶּה אֶת ־ מֶ֥לֶךְ בָּבֶ֖ל שִׁבְעִ֥ים שָׁנָֽה ׃¹² וְ⁠הָיָ֣ה כִ⁠מְלֹ֣אות שִׁבְעִ֣ים שָׁנָ֡ה אֶפְקֹ֣ד עַל ־ מֶֽלֶךְ ־ בָּבֶל֩ וְ⁠עַל ־ הַ⁠גּ֨וֹי הַ⁠ה֧וּא נְאֻם ־ יְהוָ֛ה אֶת ־ עֲוֺנָ֖⁠ם וְ⁠עַל ־ אֶ֣רֶץ כַּשְׂדִּ֑ים וְ⁠שַׂמְתִּ֥י אֹת֖⁠וֹ לְ⁠שִֽׁמְמ֥וֹת עוֹלָֽם ׃¹³ ו⁠הבאיתי עַל ־ הָ⁠אָ֣רֶץ הַ⁠הִ֔יא אֶת ־ כָּל ־ דְּבָרַ֖⁠י אֲשֶׁר ־ דִּבַּ֣רְתִּי עָלֶ֑י⁠הָ אֵ֤ת כָּל ־ הַ⁠כָּתוּב֙ בַּ⁠סֵּ֣פֶר הַ⁠זֶּ֔ה אֲשֶׁר ־ נִבָּ֥א יִרְמְיָ֖הוּ עַל ־ כָּל ־ הַ⁠גּוֹיִֽם ׃¹⁴ כִּ֣י עָֽבְדוּ ־ בָ֤⁠ם גַּם ־ הֵ֨מָּה֙ גּוֹיִ֣ם רַבִּ֔ים וּ⁠מְלָכִ֖ים גְּדוֹלִ֑ים וְ⁠שִׁלַּמְתִּ֥י לָ⁠הֶ֛ם כְּ⁠פָעֳלָ֖⁠ם וּ⁠כְ⁠מַעֲשֵׂ֥ה יְדֵי⁠הֶֽם ׃ס¹⁵ כִּ֣י כֹה֩ אָמַ֨ר יְהוָ֜ה אֱלֹהֵ֤י יִשְׂרָאֵל֙ אֵלַ֔⁠י קַ֠ח אֶת ־ כּ֨וֹס הַ⁠יַּ֧יִן הַ⁠חֵמָ֛ה הַ⁠זֹּ֖את מִ⁠יָּדִ֑⁠י וְ⁠הִשְׁקִיתָ֤ה אֹת⁠וֹ֙ אֶת ־ כָּל ־ הַ⁠גּוֹיִ֔ם אֲשֶׁ֧ר אָנֹכִ֛י שֹׁלֵ֥חַ אוֹתְ⁠ךָ֖ אֲלֵי⁠הֶֽם ׃¹⁶ וְ⁠שָׁת֕וּ וְ⁠הִֽתְגֹּֽעֲשׁ֖וּ וְ⁠הִתְהֹלָ֑לוּ מִ⁠פְּנֵ֣י הַ⁠חֶ֔רֶב אֲשֶׁ֛ר אָנֹכִ֥י שֹׁלֵ֖חַ בֵּינֹתָֽ⁠ם ׃¹⁷ וָ⁠אֶקַּ֥ח אֶת ־ הַ⁠כּ֖וֹס מִ⁠יַּ֣ד יְהוָ֑ה וָֽ⁠אַשְׁקֶה֙ אֶת ־ כָּל ־ הַ⁠גּוֹיִ֔ם אֲשֶׁר ־ שְׁלָחַ֥⁠נִי יְהוָ֖ה אֲלֵי⁠הֶֽם ׃¹⁸ אֶת ־ יְרוּשָׁלִַ֨ם֙ וְ⁠אֶת ־ עָרֵ֣י יְהוּדָ֔ה וְ⁠אֶת ־ מְלָכֶ֖י⁠הָ אֶת ־ שָׂרֶ֑י⁠הָ לָ⁠תֵ֨ת אֹתָ֜⁠ם לְ⁠חָרְבָּ֧ה לְ⁠שַׁמָּ֛ה לִ⁠שְׁרֵקָ֥ה וְ⁠לִ⁠קְלָלָ֖ה כַּ⁠יּ֥וֹם הַ⁠זֶּֽה ׃¹⁹ אֶת ־ פַּרְעֹ֧ה מֶֽלֶךְ ־ מִצְרַ֛יִם וְ⁠אֶת ־ עֲבָדָ֥י⁠ו וְ⁠אֶת ־ שָׂרָ֖י⁠ו וְ⁠אֶת ־ כָּל ־ עַמּֽ⁠וֹ ׃²⁰ וְ⁠אֵת֙ כָּל ־ הָ⁠עֶ֔רֶב וְ⁠אֵ֕ת כָּל ־ מַלְכֵ֖י אֶ֣רֶץ הָ⁠ע֑וּץ וְ⁠אֵ֗ת כָּל ־ מַלְכֵי֙ אֶ֣רֶץ פְּלִשְׁתִּ֔ים וְ⁠אֶת ־ אַשְׁקְל֤וֹן וְ⁠אֶת ־ עַזָּה֙ וְ⁠אֶת ־ עֶקְר֔וֹן וְ⁠אֵ֖ת שְׁאֵרִ֥ית אַשְׁדּֽוֹד ׃²¹ אֶת ־ אֱד֥וֹם וְ⁠אֶת ־ מוֹאָ֖ב וְ⁠אֶת ־ בְּנֵ֥י עַמּֽוֹן ׃²² וְ⁠אֵת֙ כָּל ־ מַלְכֵי ־ צֹ֔ר וְ⁠אֵ֖ת כָּל ־ מַלְכֵ֣י צִיד֑וֹן וְ⁠אֵת֙ מַלְכֵ֣י הָ⁠אִ֔י אֲשֶׁ֖ר בְּ⁠עֵ֥בֶר הַ⁠יָּֽם ׃²³ וְ⁠אֶת ־ דְּדָ֤ן וְ⁠אֶת ־ תֵּימָא֙ וְ⁠אֶת ־ בּ֔וּז וְ⁠אֵ֖ת כָּל ־ קְצוּצֵ֥י פֵאָֽה ׃²⁴ וְ⁠אֵ֖ת כָּל ־ מַלְכֵ֣י עֲרָ֑ב וְ⁠אֵת֙ כָּל ־ מַלְכֵ֣י הָ⁠עֶ֔רֶב הַ⁠שֹּׁכְנִ֖ים בַּ⁠מִּדְבָּֽר ׃²⁵ וְ⁠אֵ֣ת ׀ כָּל ־ מַלְכֵ֣י זִמְרִ֗י וְ⁠אֵת֙ כָּל ־ מַלְכֵ֣י עֵילָ֔ם וְ⁠אֵ֖ת כָּל ־ מַלְכֵ֥י מָדָֽי ׃²⁶ וְ⁠אֵ֣ת ׀ כָּל ־ מַלְכֵ֣י הַ⁠צָּפ֗וֹן הַ⁠קְּרֹבִ֤ים וְ⁠הָֽ⁠רְחֹקִים֙ אִ֣ישׁ אֶל ־ אָחִ֔י⁠ו וְ⁠אֵת֙ כָּל ־ הַ⁠מַּמְלְכ֣וֹת הָ⁠אָ֔רֶץ אֲשֶׁ֖ר עַל ־ פְּנֵ֣י הָ⁠אֲדָמָ֑ה וּ⁠מֶ֥לֶךְ שֵׁשַׁ֖ךְ יִשְׁתֶּ֥ה אַחֲרֵי⁠הֶֽם ׃²⁷ וְ⁠אָמַרְתָּ֣ אֲלֵי⁠הֶ֡ם ס כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל שְׁת֤וּ וְ⁠שִׁכְרוּ֙ וּ⁠קְי֔וּ וְ⁠נִפְל֖וּ וְ⁠לֹ֣א תָק֑וּמוּ מִ⁠פְּנֵ֣י הַ⁠חֶ֔רֶב אֲשֶׁ֛ר אָנֹכִ֥י שֹׁלֵ֖חַ בֵּינֵי⁠כֶֽם ׃²⁸ וְ⁠הָיָ֗ה כִּ֧י יְמָאֲנ֛וּ לָ⁠קַֽחַת ־ הַ⁠כּ֥וֹס מִ⁠יָּדְ⁠ךָ֖ לִ⁠שְׁתּ֑וֹת וְ⁠אָמַרְתָּ֣ אֲלֵי⁠הֶ֗ם כֹּ֥ה אָמַ֛ר יְהוָ֥ה צְבָא֖וֹת שָׁת֥וֹ תִשְׁתּֽוּ ׃²⁹ כִּי֩ הִנֵּ֨ה בָ⁠עִ֜יר אֲשֶׁ֧ר נִֽקְרָא ־ שְׁמִ֣⁠י עָלֶ֗י⁠הָ אָֽנֹכִי֙ מֵחֵ֣ל לְ⁠הָרַ֔ע וְ⁠אַתֶּ֖ם הִנָּקֵ֣ה תִנָּק֑וּ לֹ֣א תִנָּק֔וּ כִּ֣י חֶ֗רֶב אֲנִ֤י קֹרֵא֙ עַל ־ כָּל ־ יֹשְׁבֵ֣י הָ⁠אָ֔רֶץ נְאֻ֖ם יְהוָ֥ה צְבָאֽוֹת ׃³⁰ וְ⁠אַתָּה֙ תִּנָּבֵ֣א אֲלֵי⁠הֶ֔ם אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וְ⁠אָמַרְתָּ֣ אֲלֵי⁠הֶ֗ם יְהוָ֞ה מִ⁠מָּר֤וֹם יִשְׁאָג֙ וּ⁠מִ⁠מְּע֤וֹן קָדְשׁ⁠וֹ֙ יִתֵּ֣ן קוֹל֔⁠וֹ שָׁאֹ֤ג יִשְׁאַג֙ עַל ־ נָוֵ֔⁠הוּ הֵידָד֙ כְּ⁠דֹרְכִ֣ים יַֽעֲנֶ֔ה אֶ֥ל כָּל ־ יֹשְׁבֵ֖י הָ⁠אָֽרֶץ ׃³¹ בָּ֤א שָׁאוֹן֙ עַד ־ קְצֵ֣ה הָ⁠אָ֔רֶץ כִּ֣י רִ֤יב לַֽ⁠יהוָה֙ בַּ⁠גּוֹיִ֔ם נִשְׁפָּ֥ט ה֖וּא לְ⁠כָל ־ בָּשָׂ֑ר הָ⁠רְשָׁעִ֛ים נְתָנָ֥⁠ם לַ⁠חֶ֖רֶב נְאֻם ־ יְהוָֽה ׃ס³² כֹּ֤ה אָמַר֙ יְהוָ֣ה צְבָא֔וֹת הִנֵּ֥ה רָעָ֛ה יֹצֵ֖את מִ⁠גּ֣וֹי אֶל ־ גּ֑וֹי וְ⁠סַ֣עַר גָּד֔וֹל יֵע֖וֹר מִ⁠יַּרְכְּתֵי ־ אָֽרֶץ ׃³³ וְ⁠הָי֞וּ חַֽלְלֵ֤י יְהוָה֙ בַּ⁠יּ֣וֹם הַ⁠ה֔וּא מִ⁠קְצֵ֥ה הָ⁠אָ֖רֶץ וְ⁠עַד ־ קְצֵ֣ה הָ⁠אָ֑רֶץ לֹ֣א יִסָּפְד֗וּ וְ⁠לֹ֤א יֵאָֽסְפוּ֙ וְ⁠לֹ֣א יִקָּבֵ֔רוּ לְ⁠דֹ֛מֶן עַל ־ פְּנֵ֥י הָ⁠אֲדָמָ֖ה יִֽהְיֽוּ ׃³⁴ הֵילִ֨ילוּ הָ⁠רֹעִ֜ים וְ⁠זַעֲק֗וּ וְ⁠הִֽתְפַּלְּשׁוּ֙ אַדִּירֵ֣י הַ⁠צֹּ֔אן כִּֽי ־ מָלְא֥וּ יְמֵי⁠כֶ֖ם לִ⁠טְב֑וֹחַ וּ⁠תְפוֹצ֣וֹתִי⁠כֶ֔ם וּ⁠נְפַלְתֶּ֖ם כִּ⁠כְלִ֥י חֶמְדָּֽה ׃³⁵ וְ⁠אָבַ֥ד מָנ֖וֹס מִן ־ הָֽ⁠רֹעִ֑ים וּ⁠פְלֵיטָ֖ה מֵ⁠אַדִּירֵ֥י הַ⁠צֹּֽאן ׃³⁶ ק֚וֹל צַעֲקַ֣ת הָֽ⁠רֹעִ֔ים וִֽ⁠ילְלַ֖ת אַדִּירֵ֣י הַ⁠צֹּ֑אן כִּֽי ־ שֹׁדֵ֥ד יְהוָ֖ה אֶת ־ מַרְעִיתָֽ⁠ם ׃³⁷ וְ⁠נָדַ֖מּוּ נְא֣וֹת הַ⁠שָּׁל֑וֹם מִ⁠פְּנֵ֖י חֲר֥וֹן אַף ־ יְהוָֽה ׃³⁸ עָזַ֥ב כַּ⁠כְּפִ֖יר סֻכּ֑⁠וֹ כִּֽי ־ הָיְתָ֤ה אַרְצָ⁠ם֙ לְ⁠שַׁמָּ֔ה מִ⁠פְּנֵי֙ חֲר֣וֹן הַ⁠יּוֹנָ֔ה וּ⁠מִ⁠פְּנֵ֖י חֲר֥וֹן אַפּֽ⁠וֹ ׃פ

Chapter 26

¹ בְּ⁠רֵאשִׁ֗ית מַמְלְכ֛וּת יְהוֹיָקִ֥ים בֶּן ־ יֹאשִׁיָּ֖הוּ מֶ֣לֶךְ יְהוּדָ֑ה הָיָה֙ הַ⁠דָּבָ֣ר הַ⁠זֶּ֔ה מֵ⁠אֵ֥ת יְהוָ֖ה לֵ⁠אמֹֽר ׃² כֹּ֣ה ׀ אָמַ֣ר יְהוָ֗ה עֲמֹד֮ בַּ⁠חֲצַ֣ר בֵּית ־ יְהוָה֒ וְ⁠דִבַּרְתָּ֞ עַל ־ כָּל ־ עָרֵ֣י יְהוּדָ֗ה הַ⁠בָּאִים֙ לְ⁠הִשְׁתַּחֲוֺ֣ת בֵּית ־ יְהוָ֔ה אֵ֚ת כָּל ־ הַ⁠דְּבָרִ֔ים אֲשֶׁ֥ר צִוִּיתִ֖י⁠ךָ לְ⁠דַבֵּ֣ר אֲלֵי⁠הֶ֑ם אַל ־ תִּגְרַ֖ע דָּבָֽר ׃³ אוּלַ֣י יִשְׁמְע֔וּ וְ⁠יָשֻׁ֕בוּ אִ֖ישׁ מִ⁠דַּרְכּ֣⁠וֹ הָ⁠רָעָ֑ה וְ⁠נִחַמְתִּ֣י אֶל ־ הָ⁠רָעָ֗ה אֲשֶׁ֨ר אָנֹכִ֤י חֹשֵׁב֙ לַ⁠עֲשׂ֣וֹת לָ⁠הֶ֔ם מִ⁠פְּנֵ֖י רֹ֥עַ מַעַלְלֵי⁠הֶֽם ׃⁴ וְ⁠אָמַרְתָּ֣ אֲלֵי⁠הֶ֔ם כֹּ֖ה אָמַ֣ר יְהוָ֑ה אִם ־ לֹ֤א תִשְׁמְעוּ֙ אֵלַ֔⁠י לָ⁠לֶ֨כֶת֙ בְּ⁠ת֣וֹרָתִ֔⁠י אֲשֶׁ֥ר נָתַ֖תִּי לִ⁠פְנֵי⁠כֶֽם ׃⁵ לִ⁠שְׁמֹ֗עַ עַל ־ דִּבְרֵ֨י עֲבָדַ֣⁠י הַ⁠נְּבִאִ֔ים אֲשֶׁ֥ר אָנֹכִ֖י שֹׁלֵ֣חַ אֲלֵי⁠כֶ֑ם וְ⁠הַשְׁכֵּ֥ם וְ⁠שָׁלֹ֖חַ וְ⁠לֹ֥א שְׁמַעְתֶּֽם ׃⁶ וְ⁠נָתַתִּ֛י אֶת ־ הַ⁠בַּ֥יִת הַ⁠זֶּ֖ה כְּ⁠שִׁלֹ֑ה וְ⁠אֶת ־ הָ⁠עִ֤יר ה⁠זאתה אֶתֵּ֣ן לִ⁠קְלָלָ֔ה לְ⁠כֹ֖ל גּוֹיֵ֥י הָ⁠אָֽרֶץ ׃ס⁷ וַֽ⁠יִּשְׁמְע֛וּ הַ⁠כֹּהֲנִ֥ים וְ⁠הַ⁠נְּבִאִ֖ים וְ⁠כָל ־ הָ⁠עָ֑ם אֶֽת ־ יִרְמְיָ֔הוּ מְדַבֵּ֛ר אֶת ־ הַ⁠דְּבָרִ֥ים הָ⁠אֵ֖לֶּה בְּ⁠בֵ֥ית יְהוָֽה ׃⁸ וַ⁠יְהִ֣י ׀ כְּ⁠כַלּ֣וֹת יִרְמְיָ֗הוּ לְ⁠דַבֵּר֙ אֵ֣ת כָּל ־ אֲשֶׁר ־ צִוָּ֣ה יְהוָ֔ה לְ⁠דַבֵּ֖ר אֶל ־ כָּל ־ הָ⁠עָ֑ם וַ⁠יִּתְפְּשׂ֨וּ אֹת֜⁠וֹ הַ⁠כֹּהֲנִ֧ים וְ⁠הַ⁠נְּבִאִ֛ים וְ⁠כָל ־ הָ⁠עָ֥ם לֵ⁠אמֹ֖ר מ֥וֹת תָּמֽוּת ׃⁹ מַדּוּעַ֩ נִבֵּ֨יתָ בְ⁠שֵׁם ־ יְהוָ֜ה לֵ⁠אמֹ֗ר כְּ⁠שִׁלוֹ֙ יִֽהְיֶה֙ הַ⁠בַּ֣יִת הַ⁠זֶּ֔ה וְ⁠הָ⁠עִ֥יר הַ⁠זֹּ֛את תֶּחֱרַ֖ב מֵ⁠אֵ֣ין יוֹשֵׁ֑ב וַ⁠יִּקָּהֵ֧ל כָּל ־ הָ⁠עָ֛ם אֶֽל ־ יִרְמְיָ֖הוּ בְּ⁠בֵ֥ית יְהוָֽה ׃¹⁰ וַֽ⁠יִּשְׁמְע֣וּ ׀ שָׂרֵ֣י יְהוּדָ֗ה אֵ֚ת הַ⁠דְּבָרִ֣ים הָ⁠אֵ֔לֶּה וַ⁠יַּעֲל֥וּ מִ⁠בֵּית ־ הַ⁠מֶּ֖לֶךְ בֵּ֣ית יְהוָ֑ה וַ⁠יֵּֽשְׁב֛וּ בְּ⁠פֶ֥תַח שַֽׁעַר ־ יְהוָ֖ה הֶ⁠חָדָֽשׁ ׃ס¹¹ וַ⁠יֹּ֨אמְר֜וּ הַ⁠כֹּהֲנִ֤ים וְ⁠הַ⁠נְּבִאִים֙ אֶל ־ הַ⁠שָּׂרִ֔ים וְ⁠אֶל ־ כָּל ־ הָ⁠עָ֖ם לֵ⁠אמֹ֑ר מִשְׁפַּט ־ מָ֨וֶת֙ לָ⁠אִ֣ישׁ הַ⁠זֶּ֔ה כִּ֤י נִבָּא֙ אֶל ־ הָ⁠עִ֣יר הַ⁠זֹּ֔את כַּ⁠אֲשֶׁ֥ר שְׁמַעְתֶּ֖ם בְּ⁠אָזְנֵי⁠כֶֽם ׃¹² וַ⁠יֹּ֤אמֶר יִרְמְיָ֨הוּ֙ אֶל ־ כָּל ־ הַ⁠שָּׂרִ֔ים וְ⁠אֶל ־ כָּל ־ הָ⁠עָ֖ם לֵ⁠אמֹ֑ר יְהוָ֣ה שְׁלָחַ֗⁠נִי לְ⁠הִנָּבֵ֞א אֶל ־ הַ⁠בַּ֤יִת הַ⁠זֶּה֙ וְ⁠אֶל ־ הָ⁠עִ֣יר הַ⁠זֹּ֔את אֵ֥ת כָּל ־ הַ⁠דְּבָרִ֖ים אֲשֶׁ֥ר שְׁמַעְתֶּֽם ׃¹³ וְ⁠עַתָּ֗ה הֵיטִ֤יבוּ דַרְכֵי⁠כֶם֙ וּ⁠מַ֣עַלְלֵי⁠כֶ֔ם וְ⁠שִׁמְע֕וּ בְּ⁠ק֖וֹל יְהוָ֣ה אֱלֹהֵי⁠כֶ֑ם וְ⁠יִנָּחֵ֣ם יְהוָ֔ה אֶל ־ הָ֣⁠רָעָ֔ה אֲשֶׁ֥ר דִּבֶּ֖ר עֲלֵי⁠כֶֽם ׃¹⁴ וַ⁠אֲנִ֖י הִנְ⁠נִ֣י בְ⁠יֶדְ⁠כֶ֑ם עֲשׂוּ ־ לִ֛⁠י כַּ⁠טּ֥וֹב וְ⁠כַ⁠יָּשָׁ֖ר בְּ⁠עֵינֵי⁠כֶֽם ׃¹⁵ אַ֣ךְ ׀ יָדֹ֣עַ תֵּדְע֗וּ כִּ֣י אִם ־ מְמִתִ֣ים אַתֶּם֮ אֹתִ⁠י֒ כִּי ־ דָ֣ם נָקִ֗י אַתֶּם֙ נֹתְנִ֣ים עֲלֵי⁠כֶ֔ם וְ⁠אֶל ־ הָ⁠עִ֥יר הַ⁠זֹּ֖את וְ⁠אֶל ־ יֹשְׁבֶ֑י⁠הָ כִּ֣י בֶ⁠אֱמֶ֗ת שְׁלָחַ֤⁠נִי יְהוָה֙ עֲלֵי⁠כֶ֔ם לְ⁠דַבֵּר֙ בְּ⁠אָזְנֵי⁠כֶ֔ם אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃ס¹⁶ וַ⁠יֹּאמְר֤וּ הַ⁠שָּׂרִים֙ וְ⁠כָל ־ הָ⁠עָ֔ם אֶל ־ הַ⁠כֹּהֲנִ֖ים וְ⁠אֶל ־ הַ⁠נְּבִיאִ֑ים אֵין ־ לָ⁠אִ֤ישׁ הַ⁠זֶּה֙ מִשְׁפַּט ־ מָ֔וֶת כִּ֗י בְּ⁠שֵׁ֛ם יְהוָ֥ה אֱלֹהֵ֖י⁠נוּ דִּבֶּ֥ר אֵלֵֽי⁠נוּ ׃¹⁷ וַ⁠יָּקֻ֣מוּ אֲנָשִׁ֔ים מִ⁠זִּקְנֵ֖י הָ⁠אָ֑רֶץ וַ⁠יֹּ֣אמְר֔וּ אֶל ־ כָּל ־ קְהַ֥ל הָ⁠עָ֖ם לֵ⁠אמֹֽר ׃¹⁸ מיכיה הַ⁠מּ֣וֹרַשְׁתִּ֔י הָיָ֣ה נִבָּ֔א בִּ⁠ימֵ֖י חִזְקִיָּ֣הוּ מֶֽלֶךְ ־ יְהוּדָ֑ה וַ⁠יֹּ֣אמֶר אֶל ־ כָּל ־ עַם֩ יְהוּדָ֨ה לֵ⁠אמֹ֜ר כֹּֽה ־ אָמַ֣ר ׀ יְהוָ֣ה צְבָא֗וֹת צִיּ֞וֹן שָׂדֶ֤ה תֵֽחָרֵשׁ֙ וִ⁠ירוּשָׁלַ֨יִם֙ עִיִּ֣ים תִּֽהְיֶ֔ה וְ⁠הַ֥ר הַ⁠בַּ֖יִת לְ⁠בָמ֥וֹת יָֽעַר ׃¹⁹ הֶ⁠הָמֵ֣ת הֱ֠מִתֻ⁠הוּ חִזְקִיָּ֨הוּ מֶֽלֶךְ ־ יְהוּדָ֜ה וְ⁠כָל ־ יְהוּדָ֗ה הֲ⁠לֹא֮ יָרֵ֣א אֶת ־ יְהוָה֒ וַ⁠יְחַל֙ אֶת ־ פְּנֵ֣י יְהוָ֔ה וַ⁠יִּנָּ֣חֶם יְהוָ֔ה אֶל ־ הָ⁠רָעָ֖ה אֲשֶׁר ־ דִּבֶּ֣ר עֲלֵי⁠הֶ֑ם וַ⁠אֲנַ֗חְנוּ עֹשִׂ֛ים רָעָ֥ה גְדוֹלָ֖ה עַל ־ נַפְשׁוֹתֵֽי⁠נוּ ׃²⁰ וְ⁠גַם ־ אִ֗ישׁ הָיָ֤ה מִתְנַבֵּא֙ בְּ⁠שֵׁ֣ם יְהוָ֔ה אֽוּרִיָּ֨הוּ֙ בֶּֽן ־ שְׁמַעְיָ֔הוּ מִ⁠קִּרְיַ֖ת הַיְּעָרִ֑ים וַ⁠יִּנָּבֵ֞א עַל ־ הָ⁠עִ֤יר הַ⁠זֹּאת֙ וְ⁠עַל ־ הָ⁠אָ֣רֶץ הַ⁠זֹּ֔את כְּ⁠כֹ֖ל דִּבְרֵ֥י יִרְמְיָֽהוּ ׃²¹ וַ⁠יִּשְׁמַ֣ע הַ⁠מֶּֽלֶךְ ־ יְ֠הוֹיָקִים וְ⁠כָל ־ גִּבּוֹרָ֤י⁠ו וְ⁠כָל ־ הַ⁠שָּׂרִים֙ אֶת ־ דְּבָרָ֔י⁠ו וַ⁠יְבַקֵּ֥שׁ הַ⁠מֶּ֖לֶךְ הֲמִית֑⁠וֹ וַ⁠יִּשְׁמַ֤ע אוּרִיָּ֨הוּ֙ וַ⁠יִּרָ֔א וַ⁠יִּבְרַ֖ח וַ⁠יָּבֹ֥א מִצְרָֽיִם ׃²² וַ⁠יִּשְׁלַ֞ח הַ⁠מֶּ֧לֶךְ יְהוֹיָקִ֛ים אֲנָשִׁ֖ים מִצְרָ֑יִם אֵ֣ת אֶלְנָתָ֧ן בֶּן ־ עַכְבּ֛וֹר וַ⁠אֲנָשִׁ֥ים אִתּ֖⁠וֹ אֶל ־ מִצְרָֽיִם ׃²³ וַ⁠יּוֹצִ֨יאוּ אֶת ־ אוּרִיָּ֜הוּ מִ⁠מִּצְרַ֗יִם וַ⁠יְבִאֻ֨⁠הוּ֙ אֶל ־ הַ⁠מֶּ֣לֶךְ יְהוֹיָקִ֔ים וַ⁠יַּכֵּ֖⁠הוּ בֶּ⁠חָ֑רֶב וַ⁠יַּשְׁלֵךְ֙ אֶת ־ נִבְלָת֔⁠וֹ אֶל ־ קִבְרֵ֖י בְּנֵ֥י הָ⁠עָֽם ׃²⁴ אַ֗ךְ יַ֚ד אֲחִיקָ֣ם בֶּן ־ שָׁפָ֔ן הָיְתָ֖ה אֶֽת ־ יִרְמְיָ֑הוּ לְ⁠בִלְתִּ֛י תֵּת ־ אֹת֥⁠וֹ בְ⁠יַד ־ הָ⁠עָ֖ם לַ⁠הֲמִיתֽ⁠וֹ ׃פ

Chapter 27

¹ בְּ⁠רֵאשִׁ֗ית מַמְלֶ֛כֶת יְהוֹיָקִ֥ם בֶּן ־ יֹאושִׁיָּ֖הוּ מֶ֣לֶךְ יְהוּדָ֑ה הָיָ֞ה הַ⁠דָּבָ֤ר הַ⁠זֶּה֙ אֶֽל ־ יִרְמְיָ֔ה מֵ⁠אֵ֥ת יְהוָ֖ה לֵ⁠אמֹֽר ׃² כֹּֽה ־ אָמַ֤ר יְהוָה֙ אֵלַ֔⁠י עֲשֵׂ֣ה לְ⁠ךָ֔ מוֹסֵר֖וֹת וּ⁠מֹט֑וֹת וּ⁠נְתַתָּ֖⁠ם עַל ־ צַוָּארֶֽ⁠ךָ ׃³ וְ⁠שִׁלַּחְתָּ⁠ם֩ אֶל ־ מֶ֨לֶךְ אֱד֜וֹם וְ⁠אֶל ־ מֶ֣לֶךְ מוֹאָ֗ב וְ⁠אֶל ־ מֶ֨לֶךְ֙ בְּנֵ֣י עַמּ֔וֹן וְ⁠אֶל ־ מֶ֥לֶךְ צֹ֖ר וְ⁠אֶל ־ מֶ֣לֶךְ צִיד֑וֹן בְּ⁠יַ֤ד מַלְאָכִים֙ הַ⁠בָּאִ֣ים יְרוּשָׁלִַ֔ם אֶל ־ צִדְקִיָּ֖הוּ מֶ֥לֶךְ יְהוּדָֽה ׃⁴ וְ⁠צִוִּיתָ֣ אֹתָ֔⁠ם אֶל ־ אֲדֹֽנֵי⁠הֶ֖ם לֵ⁠אמֹ֑ר כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל כֹּ֥ה תֹֽאמְר֖וּ אֶל ־ אֲדֹֽנֵי⁠כֶֽם ׃⁵ אָנֹכִ֞י עָשִׂ֣יתִי אֶת ־ הָ⁠אָ֗רֶץ אֶת ־ הָ⁠אָדָ֤ם וְ⁠אֶת ־ הַ⁠בְּהֵמָה֙ אֲשֶׁר֙ עַל ־ פְּנֵ֣י הָ⁠אָ֔רֶץ בְּ⁠כֹחִ⁠י֙ הַ⁠גָּד֔וֹל וּ⁠בִ⁠זְרוֹעִ֖⁠י הַ⁠נְּטוּיָ֑ה וּ⁠נְתַתִּ֕י⁠הָ לַ⁠אֲשֶׁ֖ר יָשַׁ֥ר בְּ⁠עֵינָֽ⁠י ׃⁶ וְ⁠עַתָּ֗ה אָֽנֹכִי֙ נָתַ֨תִּי֙ אֶת ־ כָּל ־ הָ⁠אֲרָצ֣וֹת הָ⁠אֵ֔לֶּה בְּ⁠יַ֛ד נְבוּכַדְנֶאצַּ֥ר מֶֽלֶךְ ־ בָּבֶ֖ל עַבְדִּ֑⁠י וְ⁠גַם֙ אֶת ־ חַיַּ֣ת הַ⁠שָּׂדֶ֔ה נָתַ֥תִּי ל֖⁠וֹ לְ⁠עָבְדֽ⁠וֹ ׃⁷ וְ⁠עָבְד֤וּ אֹת⁠וֹ֙ כָּל ־ הַ⁠גּוֹיִ֔ם וְ⁠אֶת ־ בְּנ֖⁠וֹ וְ⁠אֶֽת ־ בֶּן ־ בְּנ֑⁠וֹ עַ֣ד בֹּא ־ עֵ֤ת אַרְצ⁠וֹ֙ גַּם ־ ה֔וּא וְ⁠עָ֤בְדוּ ב⁠וֹ֙ גּוֹיִ֣ם רַבִּ֔ים וּ⁠מְלָכִ֖ים גְּדֹלִֽים ׃⁸ וְ⁠הָיָ֨ה הַ⁠גּ֜וֹי וְ⁠הַ⁠מַּמְלָכָ֗ה אֲשֶׁ֨ר לֹֽא ־ יַעַבְד֤וּ אֹת⁠וֹ֙ אֶת ־ נְבוּכַדְנֶאצַּ֣ר מֶֽלֶךְ ־ בָּבֶ֔ל וְ⁠אֵ֨ת אֲשֶׁ֤ר לֹֽא ־ יִתֵּן֙ אֶת ־ צַוָּאר֔⁠וֹ בְּ⁠עֹ֖ל מֶ֣לֶךְ בָּבֶ֑ל בַּ⁠חֶרֶב֩ וּ⁠בָ⁠רָעָ֨ב וּ⁠בַ⁠דֶּ֜בֶר אֶפְקֹ֨ד עַל ־ הַ⁠גּ֤וֹי הַ⁠הוּא֙ נְאֻם ־ יְהוָ֔ה עַד ־ תֻּמִּ֥⁠י אֹתָ֖⁠ם בְּ⁠יָדֽ⁠וֹ ׃⁹ וְ֠⁠אַתֶּם אַל ־ תִּשְׁמְע֨וּ אֶל ־ נְבִיאֵי⁠כֶ֜ם וְ⁠אֶל ־ קֹֽסְמֵי⁠כֶ֗ם וְ⁠אֶל֙ חֲלֹמֹ֣תֵי⁠כֶ֔ם וְ⁠אֶל ־ עֹֽנְנֵי⁠כֶ֖ם וְ⁠אֶל ־ כַּשָּׁפֵי⁠כֶ֑ם אֲשֶׁר ־ הֵ֞ם אֹמְרִ֤ים אֲלֵי⁠כֶם֙ לֵ⁠אמֹ֔ר לֹ֥א תַעַבְד֖וּ אֶת ־ מֶ֥לֶךְ בָּבֶֽל ׃¹⁰ כִּ֣י שֶׁ֔קֶר הֵ֖ם נִבְּאִ֣ים לָ⁠כֶ֑ם לְמַ֨עַן הַרְחִ֤יק אֶתְ⁠כֶם֙ מֵ⁠עַ֣ל אַדְמַתְ⁠כֶ֔ם וְ⁠הִדַּחְתִּ֥י אֶתְ⁠כֶ֖ם וַ⁠אֲבַדְתֶּֽם ׃¹¹ וְ⁠הַ⁠גּ֗וֹי אֲשֶׁ֨ר יָבִ֧יא אֶת ־ צַוָּאר֛⁠וֹ בְּ⁠עֹ֥ל מֶֽלֶךְ ־ בָּבֶ֖ל וַֽ⁠עֲבָד֑⁠וֹ וְ⁠הִנַּחְתִּ֤י⁠ו עַל ־ אַדְמָת⁠וֹ֙ נְאֻם ־ יְהוָ֔ה וַֽ⁠עֲבָדָ֖⁠הּ וְ⁠יָ֥שַׁב בָּֽ⁠הּ ׃¹² וְ⁠אֶל ־ צִדְקִיָּ֤ה מֶֽלֶךְ ־ יְהוּדָה֙ דִּבַּ֔רְתִּי כְּ⁠כָל ־ הַ⁠דְּבָרִ֥ים הָ⁠אֵ֖לֶּה לֵ⁠אמֹ֑ר הָבִ֨יאוּ אֶת ־ צַוְּארֵי⁠כֶ֜ם בְּ⁠עֹ֣ל מֶֽלֶךְ ־ בָּבֶ֗ל וְ⁠עִבְד֥וּ אֹת֛⁠וֹ וְ⁠עַמּ֖⁠וֹ וִֽ⁠חְיֽוּ ׃¹³ לָ֤⁠מָּה תָמ֨וּתוּ֙ אַתָּ֣ה וְ⁠עַמֶּ֔⁠ךָ בַּ⁠חֶ֖רֶב בָּ⁠רָעָ֣ב וּ⁠בַ⁠דָּ֑בֶר֙ כַּֽ⁠אֲשֶׁר֙ דִּבֶּ֣ר יְהוָ֔ה אֶל ־ הַ⁠גּ֕וֹי אֲשֶׁ֥ר לֹֽא ־ יַעֲבֹ֖ד אֶת ־ מֶ֥לֶךְ בָּבֶֽל ׃¹⁴ וְ⁠אַֽל ־ תִּשְׁמְע֞וּ אֶל ־ דִּבְרֵ֣י הַ⁠נְּבִאִ֗ים הָ⁠אֹמְרִ֤ים אֲלֵי⁠כֶם֙ לֵ⁠אמֹ֔ר לֹ֥א תַעַבְד֖וּ אֶת ־ מֶ֣לֶךְ בָּבֶ֑ל כִּ֣י שֶׁ֔קֶר הֵ֖ם נִבְּאִ֥ים לָ⁠כֶֽם ׃¹⁵ כִּ֣י לֹ֤א שְׁלַחְתִּי⁠ם֙ נְאֻם ־ יְהוָ֔ה וְ⁠הֵ֛ם נִבְּאִ֥ים בִּ⁠שְׁמִ֖⁠י לַ⁠שָּׁ֑קֶר לְמַ֨עַן הַדִּיחִ֤⁠י אֶתְ⁠כֶם֙ וַ⁠אֲבַדְתֶּ֔ם אַתֶּ֕ם וְ⁠הַ⁠נְּבִאִ֖ים הַֽ⁠נִּבְּאִ֥ים לָ⁠כֶֽם ׃¹⁶ וְ⁠אֶל ־ הַ⁠כֹּהֲנִים֩ וְ⁠אֶל ־ כָּל ־ הָ⁠עָ֨ם הַ⁠זֶּ֜ה דִּבַּ֣רְתִּי לֵ⁠אמֹ֗ר כֹּה֮ אָמַ֣ר יְהוָה֒ אַֽל ־ תִּשְׁמְע֞וּ אֶל ־ דִּבְרֵ֣י נְבִֽיאֵי⁠כֶ֗ם הַֽ⁠נִּבְּאִ֤ים לָ⁠כֶם֙ לֵ⁠אמֹ֔ר הִנֵּ֨ה כְלֵ֧י בֵית ־ יְהוָ֛ה מוּשָׁבִ֥ים מִ⁠בָּבֶ֖לָ⁠ה עַתָּ֣ה מְהֵרָ֑ה כִּ֣י שֶׁ֔קֶר הֵ֖מָּה נִבְּאִ֥ים לָ⁠כֶֽם ׃¹⁷ אַל ־ תִּשְׁמְע֣וּ אֲלֵי⁠הֶ֔ם עִבְד֥וּ אֶת ־ מֶֽלֶךְ ־ בָּבֶ֖ל וִֽ⁠חְי֑וּ לָ֧⁠מָּה תִֽהְיֶ֛ה הָ⁠עִ֥יר הַ⁠זֹּ֖את חָרְבָּֽה ׃¹⁸ וְ⁠אִם ־ נְבִאִ֣ים הֵ֔ם וְ⁠אִם ־ יֵ֥שׁ דְּבַר ־ יְהוָ֖ה אִתָּ֑⁠ם יִפְגְּעוּ ־ נָא֙ בַּֽ⁠יהוָ֣ה צְבָא֔וֹת לְ⁠בִלְתִּי ־ בֹ֜אוּ הַ⁠כֵּלִ֣ים ׀ הַ⁠נּוֹתָרִ֣ים בְּ⁠בֵית ־ יְהוָ֗ה וּ⁠בֵ֨ית מֶ֧לֶךְ יְהוּדָ֛ה וּ⁠בִ⁠ירוּשָׁלִַ֖ם בָּבֶֽלָ⁠ה ׃פ¹⁹ כִּ֣י כֹ֤ה אָמַר֙ יְהוָ֣ה צְבָא֔וֹת אֶל ־ הָֽ⁠עַמֻּדִ֔ים וְ⁠עַל ־ הַ⁠יָּ֖ם וְ⁠עַל ־ הַ⁠מְּכֹנ֑וֹת וְ⁠עַל֙ יֶ֣תֶר הַ⁠כֵּלִ֔ים הַ⁠נּוֹתָרִ֖ים בָּ⁠עִ֥יר הַ⁠זֹּֽאת ׃²⁰ אֲשֶׁ֣ר לֹֽא ־ לְקָחָ֗⁠ם נְבֽוּכַדְנֶאצַּר֙ מֶ֣לֶךְ בָּבֶ֔ל בַּ֠⁠גְלוֹת⁠וֹ אֶת ־ יְכָונְיָ֨ה בֶן ־ יְהוֹיָקִ֧ים מֶֽלֶךְ ־ יְהוּדָ֛ה מִ⁠ירֽוּשָׁלִַ֖ם בָּבֶ֑לָ⁠ה וְ⁠אֵ֛ת כָּל ־ חֹרֵ֥י יְהוּדָ֖ה וִ⁠ירוּשָׁלִָֽם ׃ס²¹ כִּ֣י כֹ֥ה אָמַ֛ר יְהוָ֥ה צְבָא֖וֹת אֱלֹהֵ֣י יִשְׂרָאֵ֑ל עַל ־ הַ⁠כֵּלִ֗ים הַ⁠נּֽוֹתָרִים֙ בֵּ֣ית יְהוָ֔ה וּ⁠בֵ֥ית מֶֽלֶךְ ־ יְהוּדָ֖ה וִ⁠ירוּשָׁלִָֽם ׃²² בָּבֶ֥לָ⁠ה יוּבָ֖אוּ וְ⁠שָׁ֣מָּ⁠ה יִֽהְי֑וּ עַ֠ד י֣וֹם פָּקְדִ֤⁠י אֹתָ⁠ם֙ נְאֻם ־ יְהוָ֔ה וְ⁠הַֽעֲלִיתִי⁠ם֙ וַ⁠הֲשִׁ֣יבֹתִ֔י⁠ם אֶל ־ הַ⁠מָּק֖וֹם הַ⁠זֶּֽה ׃פ

Chapter 28

¹ וַ⁠יְהִ֣י ׀ בַּ⁠שָּׁנָ֣ה הַ⁠הִ֗יא בְּ⁠רֵאשִׁית֙ מַמְלֶ֨כֶת֙ צִדְקִיָּ֣ה מֶֽלֶךְ ־ יְהוּדָ֔ה ב⁠שנת הָֽ⁠רְבִעִ֔ית בַּ⁠חֹ֖דֶשׁ הַ⁠חֲמִישִׁ֑י אָמַ֣ר אֵלַ֡⁠י חֲנַנְיָה֩ בֶן ־ עַזּ֨וּר הַ⁠נָּבִ֜יא אֲשֶׁ֤ר מִ⁠גִּבְעוֹן֙ בְּ⁠בֵ֣ית יְהוָ֔ה לְ⁠עֵינֵ֧י הַ⁠כֹּהֲנִ֛ים וְ⁠כָל ־ הָ⁠עָ֖ם לֵ⁠אמֹֽר ׃² כֹּֽה ־ אָמַ֞ר יְהוָ֧ה צְבָא֛וֹת אֱלֹהֵ֥י יִשְׂרָאֵ֖ל לֵ⁠אמֹ֑ר שָׁבַ֞רְתִּי אֶת ־ עֹ֖ל מֶ֥לֶךְ בָּבֶֽל ׃³ בְּ⁠ע֣וֹד ׀ שְׁנָתַ֣יִם יָמִ֗ים אֲנִ֤י מֵשִׁיב֙ אֶל ־ הַ⁠מָּק֣וֹם הַ⁠זֶּ֔ה אֶֽת ־ כָּל ־ כְּלֵ֖י בֵּ֣ית יְהוָ֑ה אֲשֶׁ֨ר לָקַ֜ח נְבוּכַדנֶאצַּ֤ר מֶֽלֶךְ ־ בָּבֶל֙ מִן ־ הַ⁠מָּק֣וֹם הַ⁠זֶּ֔ה וַ⁠יְבִיאֵ֖⁠ם בָּבֶֽל ׃⁴ וְ⁠אֶת ־ יְכָנְיָ֣ה בֶן ־ יְהוֹיָקִ֣ים מֶֽלֶךְ ־ יְ֠הוּדָה וְ⁠אֶת ־ כָּל ־ גָּל֨וּת יְהוּדָ֜ה הַ⁠בָּאִ֣ים בָּבֶ֗לָ⁠ה אֲנִ֥י מֵשִׁ֛יב אֶל ־ הַ⁠מָּק֥וֹם הַ⁠זֶּ֖ה נְאֻם ־ יְהוָ֑ה כִּ֣י אֶשְׁבֹּ֔ר אֶת ־ עֹ֖ל מֶ֥לֶךְ בָּבֶֽל ׃⁵ וַ⁠יֹּ֨אמֶר֙ יִרְמְיָ֣ה הַ⁠נָּבִ֔יא אֶל ־ חֲנַנְיָ֖ה הַ⁠נָּבִ֑יא לְ⁠עֵינֵ֤י הַ⁠כֹּֽהֲנִים֙ וּ⁠לְ⁠עֵינֵ֣י כָל ־ הָ⁠עָ֔ם הָ⁠עֹמְדִ֖ים בְּ⁠בֵ֥ית יְהוָֽה ׃⁶ וַ⁠יֹּ֨אמֶר֙ יִרְמְיָ֣ה הַ⁠נָּבִ֔יא אָמֵ֕ן כֵּ֖ן יַעֲשֶׂ֣ה יְהוָ֑ה יָקֵ֤ם יְהוָה֙ אֶת ־ דְּבָרֶ֔י⁠ךָ אֲשֶׁ֣ר נִבֵּ֗אתָ לְ⁠הָשִׁ֞יב כְּלֵ֤י בֵית ־ יְהוָה֙ וְ⁠כָל ־ הַ⁠גּוֹלָ֔ה מִ⁠בָּבֶ֖ל אֶל ־ הַ⁠מָּק֥וֹם הַ⁠זֶּֽה ׃⁷ אַךְ ־ שְׁמַֽע ־ נָא֙ הַ⁠דָּבָ֣ר הַ⁠זֶּ֔ה אֲשֶׁ֥ר אָנֹכִ֖י דֹּבֵ֣ר בְּ⁠אָזְנֶ֑י⁠ךָ וּ⁠בְ⁠אָזְנֵ֖י כָּל ־ הָ⁠עָֽם ׃⁸ הַ⁠נְּבִיאִ֗ים אֲשֶׁ֨ר הָי֧וּ לְ⁠פָנַ֛⁠י וּ⁠לְ⁠פָנֶ֖י⁠ךָ מִן ־ הָֽ⁠עוֹלָ֑ם וַ⁠יִּנָּ֨בְא֜וּ אֶל ־ אֲרָצ֤וֹת רַבּוֹת֙ וְ⁠עַל ־ מַמְלָכ֣וֹת גְּדֹל֔וֹת לְ⁠מִלְחָמָ֖ה וּ⁠לְ⁠רָעָ֥ה וּ⁠לְ⁠דָֽבֶר ׃⁹ הַ⁠נָּבִ֕יא אֲשֶׁ֥ר יִנָּבֵ֖א לְ⁠שָׁל֑וֹם בְּ⁠בֹא֙ דְּבַ֣ר הַ⁠נָּבִ֗יא יִוָּדַע֙ הַ⁠נָּבִ֔יא אֲשֶׁר ־ שְׁלָח֥⁠וֹ יְהוָ֖ה בֶּ⁠אֱמֶֽת ׃¹⁰ וַ⁠יִּקַּ֞ח חֲנַנְיָ֤ה הַ⁠נָּבִיא֙ אֶת ־ הַ⁠מּוֹטָ֔ה מֵ⁠עַ֕ל צַוַּ֖אר יִרְמְיָ֣ה הַ⁠נָּבִ֑יא וַֽ⁠יִּשְׁבְּרֵֽ⁠הוּ ׃¹¹ וַ⁠יֹּ֣אמֶר חֲנַנְיָה֩ לְ⁠עֵינֵ֨י כָל ־ הָ⁠עָ֜ם לֵ⁠אמֹ֗ר כֹּה֮ אָמַ֣ר יְהוָה֒ כָּ֣כָה אֶשְׁבֹּ֞ר אֶת ־ עֹ֣ל ׀ נְבֻֽכַדְנֶאצַּ֣ר מֶֽלֶךְ ־ בָּבֶ֗ל בְּ⁠עוֹד֙ שְׁנָתַ֣יִם יָמִ֔ים מֵ⁠עַ֕ל צַוַּ֖אר כָּל ־ הַ⁠גּוֹיִ֑ם וַ⁠יֵּ֛לֶךְ יִרְמְיָ֥ה הַ⁠נָּבִ֖יא לְ⁠דַרְכּֽ⁠וֹ ׃פ¹² וַ⁠יְהִ֥י דְבַר ־ יְהוָ֖ה אֶֽל ־ יִרְמְיָ֑ה אַ֠חֲרֵי שְׁב֞וֹר חֲנַנְיָ֤ה הַ⁠נָּבִיא֙ אֶת ־ הַ⁠מּוֹטָ֔ה מֵ⁠עַ֗ל צַוַּ֛אר יִרְמְיָ֥ה הַ⁠נָּבִ֖יא לֵ⁠אמֹֽר ׃¹³ הָלוֹךְ֩ וְ⁠אָמַרְתָּ֨ אֶל ־ חֲנַנְיָ֜ה לֵ⁠אמֹ֗ר כֹּ֚ה אָמַ֣ר יְהוָ֔ה מוֹטֹ֥ת עֵ֖ץ שָׁבָ֑רְתָּ וְ⁠עָשִׂ֥יתָ תַחְתֵּי⁠הֶ֖ן מֹט֥וֹת בַּרְזֶֽל ׃¹⁴ כִּ֣י כֹֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל עֹ֣ל בַּרְזֶ֡ל נָתַ֜תִּי עַל ־ צַוַּ֣אר ׀ כָּל ־ הַ⁠גּוֹיִ֣ם הָ⁠אֵ֗לֶּה לַ⁠עֲבֹ֛ד אֶת ־ נְבֻכַדְנֶאצַּ֥ר מֶֽלֶךְ ־ בָּבֶ֖ל וַ⁠עֲבָדֻ֑⁠הוּ וְ⁠גַ֛ם אֶת ־ חַיַּ֥ת הַ⁠שָּׂדֶ֖ה נָתַ֥תִּי לֽ⁠וֹ ׃¹⁵ וַ⁠יֹּ֨אמֶר יִרְמְיָ֧ה הַ⁠נָּבִ֛יא אֶל ־ חֲנַנְיָ֥ה הַ⁠נָּבִ֖יא שְׁמַֽע ־ נָ֣א חֲנַנְיָ֑ה לֹֽא ־ שְׁלָחֲ⁠ךָ֣ יְהוָ֔ה וְ⁠אַתָּ֗ה הִבְטַ֛חְתָּ אֶת ־ הָ⁠עָ֥ם הַ⁠זֶּ֖ה עַל ־ שָֽׁקֶר ׃¹⁶ לָ⁠כֵ֗ן כֹּ֚ה אָמַ֣ר יְהוָ֔ה הִנְ⁠נִי֙ מְשַֽׁלֵּֽחֲ⁠ךָ֔ מֵ⁠עַ֖ל פְּנֵ֣י הָ⁠אֲדָמָ֑ה הַ⁠שָּׁנָה֙ אַתָּ֣ה מֵ֔ת כִּֽי ־ סָרָ֥ה דִבַּ֖רְתָּ אֶל ־ יְהוָֽה ׃¹⁷ וַ⁠יָּ֛מָת חֲנַנְיָ֥ה הַ⁠נָּבִ֖יא בַּ⁠שָּׁנָ֣ה הַ⁠הִ֑יא בַּ⁠חֹ֖דֶשׁ הַ⁠שְּׁבִיעִֽי ׃פ

Chapter 29

¹ וְ⁠אֵ֨לֶּה֙ דִּבְרֵ֣י הַ⁠סֵּ֔פֶר אֲשֶׁ֥ר שָׁלַ֛ח יִרְמְיָ֥ה הַ⁠נָּבִ֖יא מִ⁠ירוּשָׁלִָ֑ם אֶל ־ יֶ֜תֶר זִקְנֵ֣י הַ⁠גּוֹלָ֗ה וְ⁠אֶל ־ הַ⁠כֹּהֲנִ֤ים וְ⁠אֶל ־ הַ⁠נְּבִיאִים֙ וְ⁠אֶל ־ כָּל ־ הָ⁠עָ֔ם אֲשֶׁ֨ר הֶגְלָ֧ה נְבֽוּכַדְנֶאצַּ֛ר מִ⁠ירוּשָׁלִַ֖ם בָּבֶֽלָ⁠ה ׃² אַחֲרֵ֣י צֵ֣את יְכָנְיָֽה ־ הַ֠⁠מֶּלֶךְ וְ⁠הַ⁠גְּבִירָ֨ה וְ⁠הַ⁠סָּרִיסִ֜ים שָׂרֵ֨י יְהוּדָ֧ה וִ⁠ירוּשָׁלִַ֛ם וְ⁠הֶ⁠חָרָ֥שׁ וְ⁠הַ⁠מַּסְגֵּ֖ר מִ⁠ירוּשָׁלִָֽם ׃³ בְּ⁠יַד֙ אֶלְעָשָׂ֣ה בֶן ־ שָׁפָ֔ן וּ⁠גְמַרְיָ֖ה בֶּן ־ חִלְקִיָּ֑ה אֲשֶׁ֨ר שָׁלַ֜ח צִדְקִיָּ֣ה מֶֽלֶךְ ־ יְהוּדָ֗ה אֶל ־ נְבוּכַדְנֶאצַּ֛ר מֶ֥לֶךְ בָּבֶ֖ל בָּבֶ֥לָ⁠ה לֵ⁠אמֹֽר ׃ס⁴ כֹּ֥ה אָמַ֛ר יְהוָ֥ה צְבָא֖וֹת אֱלֹהֵ֣י יִשְׂרָאֵ֑ל לְ⁠כָל ־ הַ֨⁠גּוֹלָ֔ה אֲשֶׁר ־ הִגְלֵ֥יתִי מִ⁠ירוּשָׁלִַ֖ם בָּבֶֽלָ⁠ה ׃⁵ בְּנ֥וּ בָתִּ֖ים וְ⁠שֵׁ֑בוּ וְ⁠נִטְע֣וּ גַנּ֔וֹת וְ⁠אִכְל֖וּ אֶת ־ פִּרְיָֽ⁠ן ׃⁶ קְח֣וּ נָשִׁ֗ים וְ⁠הוֹלִידוּ֮ בָּנִ֣ים וּ⁠בָנוֹת֒ וּ⁠קְח֨וּ לִ⁠בְנֵי⁠כֶ֜ם נָשִׁ֗ים וְ⁠אֶת ־ בְּנֽוֹתֵי⁠כֶם֙ תְּנ֣וּ לַֽ⁠אֲנָשִׁ֔ים וְ⁠תֵלַ֖דְנָה בָּנִ֣ים וּ⁠בָנ֑וֹת וּ⁠רְבוּ ־ שָׁ֖ם וְ⁠אַל ־ תִּמְעָֽטוּ ׃⁷ וְ⁠דִרְשׁ֞וּ אֶת ־ שְׁל֣וֹם הָ⁠עִ֗יר אֲשֶׁ֨ר הִגְלֵ֤יתִי אֶתְ⁠כֶם֙ שָׁ֔מָּ⁠ה וְ⁠הִתְפַּֽלְל֥וּ בַעֲדָ֖⁠הּ אֶל ־ יְהוָ֑ה כִּ֣י בִ⁠שְׁלוֹמָ֔⁠הּ יִהְיֶ֥ה לָ⁠כֶ֖ם שָׁלֽוֹם ׃פ⁸ כִּי֩ כֹ֨ה אָמַ֜ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל אַל ־ יַשִּׁ֧יאוּ לָ⁠כֶ֛ם נְבִֽיאֵי⁠כֶ֥ם אֲשֶׁר ־ בְּ⁠קִרְבְּ⁠כֶ֖ם וְ⁠קֹֽסְמֵי⁠כֶ֑ם וְ⁠אַֽל ־ תִּשְׁמְעוּ֙ אֶל ־ חֲלֹמֹ֣תֵי⁠כֶ֔ם אֲשֶׁ֥ר אַתֶּ֖ם מַחְלְמִֽים ׃⁹ כִּ֣י בְ⁠שֶׁ֔קֶר הֵ֛ם נִבְּאִ֥ים לָ⁠כֶ֖ם בִּ⁠שְׁמִ֑⁠י לֹ֥א שְׁלַחְתִּ֖י⁠ם נְאֻם ־ יְהוָֽה ׃ס¹⁰ כִּֽי ־ כֹה֙ אָמַ֣ר יְהוָ֔ה כִּ֠י לְ⁠פִ֞י מְלֹ֧את לְ⁠בָבֶ֛ל שִׁבְעִ֥ים שָׁנָ֖ה אֶפְקֹ֣ד אֶתְ⁠כֶ֑ם וַ⁠הֲקִמֹתִ֤י עֲלֵי⁠כֶם֙ אֶת ־ דְּבָרִ֣⁠י הַ⁠טּ֔וֹב לְ⁠הָשִׁ֣יב אֶתְ⁠כֶ֔ם אֶל ־ הַ⁠מָּק֖וֹם הַ⁠זֶּֽה ׃¹¹ כִּי֩ אָנֹכִ֨י יָדַ֜עְתִּי אֶת ־ הַ⁠מַּחֲשָׁבֹ֗ת אֲשֶׁ֧ר אָנֹכִ֛י חֹשֵׁ֥ב עֲלֵי⁠כֶ֖ם נְאֻם ־ יְהוָ֑ה מַחְשְׁב֤וֹת שָׁלוֹם֙ וְ⁠לֹ֣א לְ⁠רָעָ֔ה לָ⁠תֵ֥ת לָ⁠כֶ֖ם אַחֲרִ֥ית וְ⁠תִקְוָֽה ׃¹² וּ⁠קְרָאתֶ֤ם אֹתִ⁠י֙ וַֽ⁠הֲלַכְתֶּ֔ם וְ⁠הִתְפַּלַּלְתֶּ֖ם אֵלָ֑⁠י וְ⁠שָׁמַעְתִּ֖י אֲלֵי⁠כֶֽם ׃¹³ וּ⁠בִקַּשְׁתֶּ֥ם אֹתִ֖⁠י וּ⁠מְצָאתֶ֑ם כִּ֥י תִדְרְשֻׁ֖⁠נִי בְּ⁠כָל ־ לְבַבְ⁠כֶֽם ׃¹⁴ וְ⁠נִמְצֵ֣אתִי לָ⁠כֶם֮ נְאֻם ־ יְהוָה֒ וְ⁠שַׁבְתִּ֣י אֶת ־ שבית⁠כם וְ⁠קִבַּצְתִּ֣י אֶ֠תְ⁠כֶם מִֽ⁠כָּל ־ הַ⁠גּוֹיִ֞ם וּ⁠מִ⁠כָּל ־ הַ⁠מְּקוֹמ֗וֹת אֲשֶׁ֨ר הִדַּ֧חְתִּי אֶתְ⁠כֶ֛ם שָׁ֖ם נְאֻם ־ יְהוָ֑ה וַ⁠הֲשִׁבֹתִ֣י אֶתְ⁠כֶ֔ם אֶל ־ הַ֨⁠מָּק֔וֹם אֲשֶׁר ־ הִגְלֵ֥יתִי אֶתְ⁠כֶ֖ם מִ⁠שָּֽׁם ׃¹⁵ כִּ֖י אֲמַרְתֶּ֑ם הֵקִ֨ים לָ֧⁠נוּ יְהוָ֛ה נְבִאִ֖ים בָּבֶֽלָ⁠ה ׃ס¹⁶ כִּי ־ כֹ֣ה ׀ אָמַ֣ר יְהוָ֗ה אֶל ־ הַ⁠מֶּ֨לֶךְ֙ הַ⁠יּוֹשֵׁב֙ אֶל ־ כִּסֵּ֣א דָוִ֔ד וְ⁠אֶל ־ כָּל ־ הָ⁠עָ֔ם הַ⁠יּוֹשֵׁ֖ב בָּ⁠עִ֣יר הַ⁠זֹּ֑את אֲחֵי⁠כֶ֕ם אֲשֶׁ֛ר לֹֽא ־ יָצְא֥וּ אִתְּ⁠כֶ֖ם בַּ⁠גּוֹלָֽה ׃¹⁷ כֹּ֤ה אָמַר֙ יְהוָ֣ה צְבָא֔וֹת הִנְ⁠נִי֙ מְשַׁלֵּ֣חַ בָּ֔⁠ם אֶת ־ הַ⁠חֶ֖רֶב אֶת ־ הָ⁠רָעָ֣ב וְ⁠אֶת ־ הַ⁠דָּ֑בֶר וְ⁠נָתַתִּ֣י אוֹתָ֗⁠ם כַּ⁠תְּאֵנִים֙ הַ⁠שֹּׁ֣עָרִ֔ים אֲשֶׁ֥ר לֹא ־ תֵאָכַ֖לְנָה מֵ⁠רֹֽעַ ׃¹⁸ וְ⁠רָֽדַפְתִּי֙ אַֽחֲרֵי⁠הֶ֔ם בַּ⁠חֶ֖רֶב בָּ⁠רָעָ֣ב וּ⁠בַ⁠דָּ֑בֶר וּ⁠נְתַתִּ֨י⁠ם ל⁠זועה לְ⁠כֹ֣ל ׀ מַמְלְכ֣וֹת הָ⁠אָ֗רֶץ לְ⁠אָלָ֤ה וּ⁠לְ⁠שַׁמָּה֙ וְ⁠לִ⁠שְׁרֵקָ֣ה וּ⁠לְ⁠חֶרְפָּ֔ה בְּ⁠כָל ־ הַ⁠גּוֹיִ֖ם אֲשֶׁר ־ הִדַּחְתִּ֥י⁠ם שָֽׁם ׃¹⁹ תַּ֛חַת אֲשֶֽׁר ־ לֹא ־ שָׁמְע֥וּ אֶל ־ דְּבָרַ֖⁠י נְאֻם ־ יְהוָ֑ה אֲשֶׁר֩ שָׁלַ֨חְתִּי אֲלֵי⁠הֶ֜ם אֶת ־ עֲבָדַ֤⁠י הַ⁠נְּבִאִים֙ הַשְׁכֵּ֣ם וְ⁠שָׁלֹ֔חַ וְ⁠לֹ֥א שְׁמַעְתֶּ֖ם נְאֻם ־ יְהוָֽה ׃²⁰ וְ⁠אַתֶּ֖ם שִׁמְע֣וּ דְבַר ־ יְהוָ֑ה כָּל ־ הַ֨⁠גּוֹלָ֔ה אֲשֶׁר ־ שִׁלַּ֥חְתִּי מִ⁠ירוּשָׁלִַ֖ם בָּבֶֽלָ⁠ה ׃ס²¹ כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל אֶל ־ אַחְאָ֤ב בֶּן ־ קֽוֹלָיָה֙ וְ⁠אֶל ־ צִדְקִיָּ֣הוּ בֶן ־ מַֽעֲשֵׂיָ֔ה הַֽ⁠נִּבְּאִ֥ים לָ⁠כֶ֛ם בִּ⁠שְׁמִ֖⁠י שָׁ֑קֶר הִנְ⁠נִ֣י ׀ נֹתֵ֣ן אֹתָ֗⁠ם בְּ⁠יַד֙ נְבֽוּכַדְרֶאצַּ֣ר מֶֽלֶךְ ־ בָּבֶ֔ל וְ⁠הִכָּ֖⁠ם לְ⁠עֵינֵי⁠כֶֽם ׃²² וְ⁠לֻקַּ֤ח מֵ⁠הֶם֙ קְלָלָ֔ה לְ⁠כֹל֙ גָּל֣וּת יְהוּדָ֔ה אֲשֶׁ֥ר בְּ⁠בָבֶ֖ל לֵ⁠אמֹ֑ר יְשִֽׂמְ⁠ךָ֤ יְהוָה֙ כְּ⁠צִדְקִיָּ֣הוּ וּ⁠כְ⁠אֶחָ֔ב אֲשֶׁר ־ קָלָ֥⁠ם מֶֽלֶךְ ־ בָּבֶ֖ל בָּ⁠אֵֽשׁ ׃²³ יַ֡עַן אֲשֶׁר֩ עָשׂ֨וּ נְבָלָ֜ה בְּ⁠יִשְׂרָאֵ֗ל וַ⁠יְנַֽאֲפוּ֙ אֶת ־ נְשֵׁ֣י רֵֽעֵי⁠הֶ֔ם וַ⁠יְדַבְּר֨וּ דָבָ֤ר בִּ⁠שְׁמִ⁠י֙ שֶׁ֔קֶר אֲשֶׁ֖ר ל֣וֹא צִוִּיתִ֑⁠ם וְ⁠אָנֹכִ֛י הו ידע וָ⁠עֵ֖ד נְאֻם ־ יְהוָֽה ׃ס²⁴ וְ⁠אֶל ־ שְׁמַעְיָ֥הוּ הַ⁠נֶּחֱלָמִ֖י תֹּאמַ֥ר לֵ⁠אמֹֽר ׃²⁵ כֹּֽה ־ אָמַ֞ר יְהוָ֧ה צְבָא֛וֹת אֱלֹהֵ֥י יִשְׂרָאֵ֖ל לֵ⁠אמֹ֑ר יַ֡עַן אֲשֶׁ֣ר אַתָּה֩ שָׁלַ֨חְתָּ בְ⁠שִׁמְ⁠כָ֜ה סְפָרִ֗ים אֶל ־ כָּל ־ הָ⁠עָם֙ אֲשֶׁ֣ר בִּ⁠ירוּשָׁלִַ֔ם וְ⁠אֶל ־ צְפַנְיָ֤ה בֶן ־ מַֽעֲשֵׂיָה֙ הַ⁠כֹּהֵ֔ן וְ⁠אֶ֥ל כָּל ־ הַ⁠כֹּהֲנִ֖ים לֵ⁠אמֹֽר ׃²⁶ יְהוָ֞ה נְתָנְ⁠ךָ֣ כֹהֵ֗ן תַּ֚חַת יְהוֹיָדָ֣ע הַ⁠כֹּהֵ֔ן לִֽ⁠הְי֤וֹת פְּקִדִים֙ בֵּ֣ית יְהוָ֔ה לְ⁠כָל ־ אִ֥ישׁ מְשֻׁגָּ֖ע וּ⁠מִתְנַבֵּ֑א וְ⁠נָתַתָּ֥ה אֹת֛⁠וֹ אֶל ־ הַ⁠מַּהְפֶּ֖כֶת וְ⁠אֶל ־ הַ⁠צִּינֹֽק ׃²⁷ וְ⁠עַתָּ֗ה לָ֚⁠מָּה לֹ֣א גָעַ֔רְתָּ בְּ⁠יִרְמְיָ֖הוּ הָֽ⁠עֲנְּתֹתִ֑י הַ⁠מִּתְנַבֵּ֖א לָ⁠כֶֽם ׃²⁸ כִּ֣י עַל ־ כֵּ֞ן שָׁלַ֥ח אֵלֵ֛י⁠נוּ בָּבֶ֥ל לֵ⁠אמֹ֖ר אֲרֻכָּ֣ה הִ֑יא בְּנ֤וּ בָתִּים֙ וְ⁠שֵׁ֔בוּ וְ⁠נִטְע֣וּ גַנּ֔וֹת וְ⁠אִכְל֖וּ אֶת ־ פְּרִי⁠הֶֽן ׃²⁹ וַ⁠יִּקְרָ֛א צְפַנְיָ֥ה הַ⁠כֹּהֵ֖ן אֶת ־ הַ⁠סֵּ֣פֶר הַ⁠זֶּ֑ה בְּ⁠אָזְנֵ֖י יִרְמְיָ֥הוּ הַ⁠נָּבִֽיא ׃פ³⁰ וַֽ⁠יְהִי֙ דְּבַר ־ יְהוָ֔ה אֶֽל ־ יִרְמְיָ֖הוּ לֵ⁠אמֹֽר ׃³¹ שְׁלַ֤ח עַל ־ כָּל ־ הַ⁠גּוֹלָה֙ לֵ⁠אמֹ֔ר כֹּ֚ה אָמַ֣ר יְהוָ֔ה אֶל ־ שְׁמַעְיָ֖ה הַ⁠נֶּחֱלָמִ֑י יַ֡עַן אֲשֶׁר֩ נִבָּ֨א לָ⁠כֶ֜ם שְׁמַעְיָ֗ה וַֽ⁠אֲנִי֙ לֹ֣א שְׁלַחְתִּ֔י⁠ו וַ⁠יַּבְטַ֥ח אֶתְ⁠כֶ֖ם עַל ־ שָֽׁקֶר ׃³² לָ⁠כֵ֞ן כֹּֽה ־ אָמַ֣ר יְהוָ֗ה הִנְ⁠נִ֨י פֹקֵ֜ד עַל ־ שְׁמַעְיָ֣ה הַ⁠נֶּחֱלָמִי֮ וְ⁠עַל ־ זַרְע⁠וֹ֒ לֹא ־ יִהְיֶ֨ה ל֜⁠וֹ אִ֣ישׁ ׀ יוֹשֵׁ֣ב ׀ בְּ⁠תוֹךְ ־ הָ⁠עָ֣ם הַ⁠זֶּ֗ה וְ⁠לֹֽא ־ יִרְאֶ֥ה בַ⁠טּ֛וֹב אֲשֶׁר ־ אֲנִ֥י עֹשֶֽׂה ־ לְ⁠עַמִּ֖⁠י נְאֻם ־ יְהוָ֑ה כִּֽי ־ סָרָ֥ה דִבֶּ֖ר עַל ־ יְהוָֽה ׃ס

Chapter 30

¹ הַ⁠דָּבָר֙ אֲשֶׁ֣ר הָיָ֣ה אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃² כֹּֽה ־ אָמַ֧ר יְהוָ֛ה אֱלֹהֵ֥י יִשְׂרָאֵ֖ל לֵ⁠אמֹ֑ר כְּתָב ־ לְ⁠ךָ֗ אֵ֧ת כָּל ־ הַ⁠דְּבָרִ֛ים אֲשֶׁר ־ דִּבַּ֥רְתִּי אֵלֶ֖י⁠ךָ אֶל ־ סֵֽפֶר ׃³ כִּ֠י הִנֵּ֨ה יָמִ֤ים בָּאִים֙ נְאֻם ־ יְהוָ֔ה וְ֠⁠שַׁבְתִּי אֶת ־ שְׁב֨וּת עַמִּ֧⁠י יִשְׂרָאֵ֛ל וִֽ⁠יהוּדָ֖ה אָמַ֣ר יְהוָ֑ה וַ⁠הֲשִׁבֹתִ֗י⁠ם אֶל ־ הָ⁠אָ֛רֶץ אֲשֶׁר ־ נָתַ֥תִּי לַ⁠אֲבוֹתָ֖⁠ם וִֽ⁠ירֵשֽׁוּ⁠הָ ׃פ⁴ וְ⁠אֵ֣לֶּה הַ⁠דְּבָרִ֗ים אֲשֶׁ֨ר דִּבֶּ֧ר יְהוָ֛ה אֶל ־ יִשְׂרָאֵ֖ל וְ⁠אֶל ־ יְהוּדָֽה ׃⁵ כִּי ־ כֹה֙ אָמַ֣ר יְהוָ֔ה ק֥וֹל חֲרָדָ֖ה שָׁמָ֑עְנוּ פַּ֖חַד וְ⁠אֵ֥ין שָׁלֽוֹם ׃⁶ שַׁאֲלוּ ־ נָ֣א וּ⁠רְא֔וּ אִם ־ יֹלֵ֖ד זָכָ֑ר מַדּוּעַ֩ רָאִ֨יתִי כָל ־ גֶּ֜בֶר יָדָ֤י⁠ו עַל ־ חֲלָצָי⁠ו֙ כַּ⁠יּ֣וֹלֵדָ֔ה וְ⁠נֶהֶפְכ֥וּ כָל ־ פָּנִ֖ים לְ⁠יֵרָקֽוֹן ׃⁷ ה֗וֹי כִּ֥י גָד֛וֹל הַ⁠יּ֥וֹם הַ⁠ה֖וּא מֵ⁠אַ֣יִן כָּמֹ֑⁠הוּ וְ⁠עֵֽת ־ צָרָ֥ה הִיא֙ לְ⁠יַֽעֲקֹ֔ב וּ⁠מִמֶּ֖⁠נָּה יִוָּשֵֽׁעַ ׃⁸ וְ⁠הָיָה֩ בַ⁠יּ֨וֹם הַ⁠ה֜וּא נְאֻ֣ם ׀ יְהוָ֣ה צְבָא֗וֹת אֶשְׁבֹּ֤ר עֻלּ⁠וֹ֙ מֵ⁠עַ֣ל צַוָּארֶ֔⁠ךָ וּ⁠מוֹסְרוֹתֶ֖י⁠ךָ אֲנַתֵּ֑ק וְ⁠לֹא ־ יַעַבְדוּ ־ ב֥⁠וֹ ע֖וֹד זָרִֽים ׃⁹ וְ⁠עָ֣בְד֔וּ אֵ֖ת יְהוָ֣ה אֱלֹֽהֵי⁠הֶ֑ם וְ⁠אֵת֙ דָּוִ֣ד מַלְכָּ֔⁠ם אֲשֶׁ֥ר אָקִ֖ים לָ⁠הֶֽם ׃ס¹⁰ וְ⁠אַתָּ֡ה אַל ־ תִּירָא֩ עַבְדִּ֨⁠י יַעֲקֹ֤ב נְאֻם ־ יְהֹוָה֙ וְ⁠אַל ־ תֵּחַ֣ת יִשְׂרָאֵ֔ל כִּ֠י הִנְ⁠נִ֤י מוֹשִֽׁיעֲ⁠ךָ֙ מֵֽ⁠רָח֔וֹק וְ⁠אֶֽת ־ זַרְעֲ⁠ךָ֖ מֵ⁠אֶ֣רֶץ שִׁבְיָ֑⁠ם וְ⁠שָׁ֧ב יַעֲקֹ֛ב וְ⁠שָׁקַ֥ט וְ⁠שַׁאֲנַ֖ן וְ⁠אֵ֥ין מַחֲרִֽיד ׃¹¹ כִּֽי ־ אִתְּ⁠ךָ֥ אֲנִ֛י נְאֻם ־ יְהוָ֖ה לְ⁠הֽוֹשִׁיעֶ֑⁠ךָ כִּי֩ אֶעֱשֶׂ֨ה כָלָ֜ה בְּ⁠כָֽל ־ הַ⁠גּוֹיִ֣ם ׀ אֲשֶׁ֧ר הֲפִצוֹתִ֣י⁠ךָ שָּׁ֗ם אַ֤ךְ אֹֽתְ⁠ךָ֙ לֹֽא ־ אֶעֱשֶׂ֣ה כָלָ֔ה וְ⁠יִסַּרְתִּ֨י⁠ךָ֙ לַ⁠מִּשְׁפָּ֔ט וְ⁠נַקֵּ֖ה לֹ֥א אֲנַקֶּֽ⁠ךָּ ׃פ¹² כִּ֣י כֹ֥ה אָמַ֛ר יְהוָ֖ה אָנ֣וּשׁ לְ⁠שִׁבְרֵ֑⁠ךְ נַחְלָ֖ה מַכָּתֵֽ⁠ךְ ׃¹³ אֵֽין ־ דָּ֥ן דִּינֵ֖⁠ךְ לְ⁠מָז֑וֹר רְפֻא֥וֹת תְּעָלָ֖ה אֵ֥ין לָֽ⁠ךְ ׃¹⁴ כָּל ־ מְאַהֲבַ֣יִ⁠ךְ שְׁכֵח֔וּ⁠ךְ אוֹתָ֖⁠ךְ לֹ֣א יִדְרֹ֑שׁוּ כִּי֩ מַכַּ֨ת אוֹיֵ֤ב הִכִּיתִי⁠ךְ֙ מוּסַ֣ר אַכְזָרִ֔י עַ֚ל רֹ֣ב עֲוֺנֵ֔⁠ךְ עָצְמ֖וּ חַטֹּאתָֽיִ⁠ךְ ׃¹⁵ מַה ־ תִּזְעַק֙ עַל ־ שִׁבְרֵ֔⁠ךְ אָנ֖וּשׁ מַכְאֹבֵ֑⁠ךְ עַ֣ל ׀ רֹ֣ב עֲוֺנֵ֗⁠ךְ עָֽצְמוּ֙ חַטֹּאתַ֔יִ⁠ךְ עָשִׂ֥יתִי אֵ֖לֶּה לָֽ⁠ךְ ׃¹⁶ לָ⁠כֵ֞ן כָּל ־ אֹכְלַ֨יִ⁠ךְ֙ יֵאָכֵ֔לוּ וְ⁠כָל ־ צָרַ֥יִ⁠ךְ כֻּלָּ֖⁠ם בַּ⁠שְּׁבִ֣י יֵלֵ֑כוּ וְ⁠הָי֤וּ שֹׁאסַ֨יִ⁠ךְ֙ לִ⁠מְשִׁסָּ֔ה וְ⁠כָל ־ בֹּזְזַ֖יִ⁠ךְ אֶתֵּ֥ן לָ⁠בַֽז ׃¹⁷ כִּי֩ אַעֲלֶ֨ה אֲרֻכָ֥ה לָ֛⁠ךְ וּ⁠מִ⁠מַּכּוֹתַ֥יִ⁠ךְ אֶרְפָּאֵ֖⁠ךְ נְאֻם ־ יְהוָ֑ה כִּ֤י נִדָּחָה֙ קָ֣רְאוּ לָ֔⁠ךְ צִיּ֣וֹן הִ֔יא דֹּרֵ֖שׁ אֵ֥ין לָֽ⁠הּ ׃ס¹⁸ כֹּ֣ה ׀ אָמַ֣ר יְהוָ֗ה הִנְ⁠נִי ־ שָׁב֙ שְׁבוּת֙ אָהֳלֵ֣י יַֽעֲק֔וֹב וּ⁠מִשְׁכְּנֹתָ֖י⁠ו אֲרַחֵ֑ם וְ⁠נִבְנְתָ֥ה עִיר֙ עַל ־ תִּלָּ֔⁠הּ וְ⁠אַרְמ֖וֹן עַל ־ מִשְׁפָּט֥⁠וֹ יֵשֵֽׁב ׃¹⁹ וְ⁠יָצָ֥א מֵ⁠הֶ֛ם תּוֹדָ֖ה וְ⁠ק֣וֹל מְשַׂחֲקִ֑ים וְ⁠הִרְבִּתִי⁠ם֙ וְ⁠לֹ֣א יִמְעָ֔טוּ וְ⁠הִכְבַּדְתִּ֖י⁠ם וְ⁠לֹ֥א יִצְעָֽרוּ ׃²⁰ וְ⁠הָי֤וּ בָנָי⁠ו֙ כְּ⁠קֶ֔דֶם וַ⁠עֲדָת֖⁠וֹ לְ⁠פָנַ֣⁠י תִּכּ֑וֹן וּ⁠פָ֣קַדְתִּ֔י עַ֖ל כָּל ־ לֹחֲצָֽי⁠ו ׃²¹ וְ⁠הָיָ֨ה אַדִּיר֜⁠וֹ מִמֶּ֗⁠נּוּ וּ⁠מֹֽשְׁל⁠וֹ֙ מִ⁠קִּרְבּ֣⁠וֹ יֵצֵ֔א וְ⁠הִקְרַבְתִּ֖י⁠ו וְ⁠נִגַּ֣שׁ אֵלָ֑⁠י כִּי֩ מִ֨י הוּא ־ זֶ֜ה עָרַ֧ב אֶת ־ לִבּ֛⁠וֹ לָ⁠גֶ֥שֶׁת אֵלַ֖⁠י נְאֻם ־ יְהוָֽה ׃²² וִ⁠הְיִ֥יתֶם לִ֖⁠י לְ⁠עָ֑ם וְ⁠אָ֣נֹכִ֔י אֶהְיֶ֥ה לָ⁠כֶ֖ם לֵ⁠אלֹהִֽים ׃ס²³ הִנֵּ֣ה ׀ סַעֲרַ֣ת יְהוָ֗ה חֵמָה֙ יָֽצְאָ֔ה סַ֖עַר מִתְגּוֹרֵ֑ר עַ֛ל רֹ֥אשׁ רְשָׁעִ֖ים יָחֽוּל ׃²⁴ לֹ֣א יָשׁ֗וּב חֲרוֹן֙ אַף ־ יְהוָ֔ה עַד ־ עֲשֹׂת֥⁠וֹ וְ⁠עַד ־ הֲקִימ֖⁠וֹ מְזִמּ֣וֹת לִבּ֑⁠וֹ בְּ⁠אַחֲרִ֥ית הַ⁠יָּמִ֖ים תִּתְבּ֥וֹנְנוּ בָֽ⁠הּ ׃

Chapter 31

¹ בָּ⁠עֵ֤ת הַ⁠הִיא֙ נְאֻם ־ יְהוָ֔ה אֶֽהְיֶה֙ לֵֽ⁠אלֹהִ֔ים לְ⁠כֹ֖ל מִשְׁפְּח֣וֹת יִשְׂרָאֵ֑ל וְ⁠הֵ֖מָּה יִֽהְיוּ ־ לִ֥⁠י לְ⁠עָֽם ׃ס² כֹּ֚ה אָמַ֣ר יְהוָ֔ה מָצָ֥א חֵן֙ בַּ⁠מִּדְבָּ֔ר עַ֖ם שְׂרִ֣ידֵי חָ֑רֶב הָל֥וֹךְ לְ⁠הַרְגִּיע֖⁠וֹ יִשְׂרָאֵֽל ׃³ מֵ⁠רָח֕וֹק יְהוָ֖ה נִרְאָ֣ה לִ֑⁠י וְ⁠אַהֲבַ֤ת עוֹלָם֙ אֲהַבְתִּ֔י⁠ךְ עַל ־ כֵּ֖ן מְשַׁכְתִּ֥י⁠ךְ חָֽסֶד ׃⁴ ע֤וֹד אֶבְנֵ⁠ךְ֙ וְֽ⁠נִבְנֵ֔ית בְּתוּלַ֖ת יִשְׂרָאֵ֑ל ע֚וֹד תַּעְדִּ֣י תֻפַּ֔יִ⁠ךְ וְ⁠יָצָ֖את בִּ⁠מְח֥וֹל מְשַׂחֲקִֽים ׃⁵ ע֚וֹד תִּטְּעִ֣י כְרָמִ֔ים בְּ⁠הָרֵ֖י שֹֽׁמְר֑וֹן נָטְע֥וּ נֹטְעִ֖ים וְ⁠חִלֵּֽלוּ ׃⁶ כִּ֣י יֶשׁ ־ י֔וֹם קָרְא֥וּ נֹצְרִ֖ים בְּ⁠הַ֣ר אֶפְרָ֑יִם ק֚וּמוּ וְ⁠נַעֲלֶ֣ה צִיּ֔וֹן אֶל ־ יְהוָ֖ה אֱלֹהֵֽי⁠נוּ ׃פ⁷ כִּי ־ כֹ֣ה ׀ אָמַ֣ר יְהוָ֗ה רָנּ֤וּ לְ⁠יַֽעֲקֹב֙ שִׂמְחָ֔ה וְ⁠צַהֲל֖וּ בְּ⁠רֹ֣אשׁ הַ⁠גּוֹיִ֑ם הַשְׁמִ֤יעוּ הַֽלְלוּ֙ וְ⁠אִמְר֔וּ הוֹשַׁ֤ע יְהוָה֙ אֶֽת ־ עַמְּ⁠ךָ֔ אֵ֖ת שְׁאֵרִ֥ית יִשְׂרָאֵֽל ׃⁸ הִנְ⁠נִי֩ מֵבִ֨יא אוֹתָ֜⁠ם מֵ⁠אֶ֣רֶץ צָפ֗וֹן וְ⁠קִבַּצְתִּי⁠ם֮ מִ⁠יַּרְכְּתֵי ־ אָרֶץ֒ בָּ֚⁠ם עִוֵּ֣ר וּ⁠פִסֵּ֔חַ הָרָ֥ה וְ⁠יֹלֶ֖דֶת יַחְדָּ֑ו קָהָ֥ל גָּד֖וֹל יָשׁ֥וּבוּ הֵֽנָּה ׃⁹ בִּ⁠בְכִ֣י יָבֹ֗אוּ וּֽ⁠בְ⁠תַחֲנוּנִים֮ אֽוֹבִילֵ⁠ם֒ אֽוֹלִיכֵ⁠ם֙ אֶל ־ נַ֣חֲלֵי מַ֔יִם בְּ⁠דֶ֣רֶךְ יָשָׁ֔ר לֹ֥א יִכָּשְׁל֖וּ בָּ֑⁠הּ כִּֽי ־ הָיִ֤יתִי לְ⁠יִשְׂרָאֵל֙ לְ⁠אָ֔ב וְ⁠אֶפְרַ֖יִם בְּכֹ֥רִ⁠י הֽוּא ׃ס¹⁰ שִׁמְע֤וּ דְבַר ־ יְהוָה֙ גּוֹיִ֔ם וְ⁠הַגִּ֥ידוּ בָ⁠אִיִּ֖ים מִ⁠מֶּרְחָ֑ק וְ⁠אִמְר֗וּ מְזָרֵ֤ה יִשְׂרָאֵל֙ יְקַבְּצֶ֔⁠נּוּ וּ⁠שְׁמָר֖⁠וֹ כְּ⁠רֹעֶ֥ה עֶדְרֽ⁠וֹ ׃¹¹ כִּֽי ־ פָדָ֥ה יְהוָ֖ה אֶֽת ־ יַעֲקֹ֑ב וּ⁠גְאָל֕⁠וֹ מִ⁠יַּ֖ד חָזָ֥ק מִמֶּֽ⁠נּוּ ׃¹² וּ⁠בָאוּ֮ וְ⁠רִנְּנ֣וּ בִ⁠מְרוֹם ־ צִיּוֹן֒ וְ⁠נָהֲר֞וּ אֶל ־ ט֣וּב יְהוָ֗ה עַל ־ דָּגָן֙ וְ⁠עַל ־ תִּירֹ֣שׁ וְ⁠עַל ־ יִצְהָ֔ר וְ⁠עַל ־ בְּנֵי ־ צֹ֖אן וּ⁠בָקָ֑ר וְ⁠הָיְתָ֤ה נַפְשָׁ⁠ם֙ כְּ⁠גַ֣ן רָוֶ֔ה וְ⁠לֹא ־ יוֹסִ֥יפוּ לְ⁠דַאֲבָ֖ה עֽוֹד ׃¹³ אָ֣ז תִּשְׂמַ֤ח בְּתוּלָה֙ בְּ⁠מָח֔וֹל וּ⁠בַחֻרִ֥ים וּ⁠זְקֵנִ֖ים יַחְדָּ֑ו וְ⁠הָפַכְתִּ֨י אֶבְלָ֤⁠ם לְ⁠שָׂשׂוֹן֙ וְ⁠נִ֣חַמְתִּ֔י⁠ם וְ⁠שִׂמַּחְתִּ֖י⁠ם מִ⁠יגוֹנָֽ⁠ם ׃¹⁴ וְ⁠רִוֵּיתִ֛י נֶ֥פֶשׁ הַ⁠כֹּהֲנִ֖ים דָּ֑שֶׁן וְ⁠עַמִּ֛⁠י אֶת ־ טוּבִ֥⁠י יִשְׂבָּ֖עוּ נְאֻם ־ יְהוָֽה ׃ס¹⁵ כֹּ֣ה ׀ אָמַ֣ר יְהוָ֗ה ק֣וֹל בְּ⁠רָמָ֤ה נִשְׁמָע֙ נְהִי֙ בְּכִ֣י תַמְרוּרִ֔ים רָחֵ֖ל מְבַכָּ֣ה עַל ־ בָּנֶ֑י⁠הָ מֵאֲנָ֛ה לְ⁠הִנָּחֵ֥ם עַל ־ בָּנֶ֖י⁠הָ כִּ֥י אֵינֶֽ⁠נּוּ ׃ס¹⁶ כֹּ֣ה ׀ אָמַ֣ר יְהוָ֗ה מִנְעִ֤י קוֹלֵ⁠ךְ֙ מִ⁠בֶּ֔כִי וְ⁠עֵינַ֖יִ⁠ךְ מִ⁠דִּמְעָ֑ה כִּי֩ יֵ֨שׁ שָׂכָ֤ר לִ⁠פְעֻלָּתֵ⁠ךְ֙ נְאֻם ־ יְהוָ֔ה וְ⁠שָׁ֖בוּ מֵ⁠אֶ֥רֶץ אוֹיֵֽב ׃¹⁷ וְ⁠יֵשׁ ־ תִּקְוָ֥ה לְ⁠אַחֲרִיתֵ֖⁠ךְ נְאֻם ־ יְהוָ֑ה וְ⁠שָׁ֥בוּ בָנִ֖ים לִ⁠גְבוּלָֽ⁠ם ׃ס¹⁸ שָׁמ֣וֹעַ שָׁמַ֗עְתִּי אֶפְרַ֨יִם֙ מִתְנוֹדֵ֔ד יִסַּרְתַּ֨⁠נִי֙ וָֽ⁠אִוָּסֵ֔ר כְּ⁠עֵ֖גֶל לֹ֣א לֻמָּ֑ד הֲשִׁיבֵ֣⁠נִי וְ⁠אָשׁ֔וּבָה כִּ֥י אַתָּ֖ה יְהוָ֥ה אֱלֹהָֽ⁠י ׃¹⁹ כִּֽי ־ אַחֲרֵ֤י שׁוּבִ⁠י֙ נִחַ֔מְתִּי וְ⁠אַֽחֲרֵי֙ הִוָּ֣דְעִ֔⁠י סָפַ֖קְתִּי עַל ־ יָרֵ֑ךְ בֹּ֚שְׁתִּי וְ⁠גַם ־ נִכְלַ֔מְתִּי כִּ֥י נָשָׂ֖אתִי חֶרְפַּ֥ת נְעוּרָֽ⁠י ׃²⁰ הֲ⁠בֵן֩ יַקִּ֨יר לִ֜⁠י אֶפְרַ֗יִם אִ֚ם יֶ֣לֶד שַׁעֲשֻׁעִ֔ים כִּֽי ־ מִ⁠דֵּ֤י דַבְּרִ⁠י֙ בּ֔⁠וֹ זָכֹ֥ר אֶזְכְּרֶ֖⁠נּוּ ע֑וֹד עַל ־ כֵּ֗ן הָמ֤וּ מֵעַ⁠י֙ ל֔⁠וֹ רַחֵ֥ם אֲֽרַחֲמֶ֖⁠נּוּ נְאֻם ־ יְהוָֽה ׃ס²¹ הַצִּ֧יבִי לָ֣⁠ךְ צִיֻּנִ֗ים שִׂ֤מִי לָ⁠ךְ֙ תַּמְרוּרִ֔ים שִׁ֣תִי לִבֵּ֔⁠ךְ לַֽ⁠מְסִלָּ֖ה דֶּ֣רֶךְ הלכתי שׁ֚וּבִי בְּתוּלַ֣ת יִשְׂרָאֵ֔ל שֻׁ֖בִי אֶל ־ עָרַ֥יִ⁠ךְ אֵֽלֶּה ׃²² עַד ־ מָתַי֙ תִּתְחַמָּקִ֔י⁠ן הַ⁠בַּ֖ת הַ⁠שּֽׁוֹבֵבָ֑ה כִּֽי ־ בָרָ֨א יְהוָ֤ה חֲדָשָׁה֙ בָּ⁠אָ֔רֶץ נְקֵבָ֖ה תְּס֥וֹבֵֽב גָּֽבֶר ׃ס²³ כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל ע֣וֹד יֹאמְר֞וּ אֶת ־ הַ⁠דָּבָ֣ר הַ⁠זֶּ֗ה בְּ⁠אֶ֤רֶץ יְהוּדָה֙ וּ⁠בְ⁠עָרָ֔י⁠ו בְּ⁠שׁוּבִ֖⁠י אֶת ־ שְׁבוּתָ֑⁠ם יְבָרֶכְ⁠ךָ֧ יְהוָ֛ה נְוֵה ־ צֶ֖דֶק הַ֥ר הַ⁠קֹּֽדֶשׁ ׃²⁴ וְ⁠יָ֥שְׁבוּ בָ֛⁠הּ יְהוּדָ֥ה וְ⁠כָל ־ עָרָ֖י⁠ו יַחְדָּ֑ו אִכָּרִ֕ים וְ⁠נָסְע֖וּ בַּ⁠עֵֽדֶר ׃²⁵ כִּ֥י הִרְוֵ֖יתִי נֶ֣פֶשׁ עֲיֵפָ֑ה וְ⁠כָל ־ נֶ֥פֶשׁ דָּאֲבָ֖ה מִלֵּֽאתִי ׃²⁶ עַל ־ זֹ֖את הֱקִיצֹ֣תִי וָ⁠אֶרְאֶ֑ה וּ⁠שְׁנָתִ֖⁠י עָ֥רְבָה לִּֽ⁠י ׃ס²⁷ הִנֵּ֛ה יָמִ֥ים בָּאִ֖ים נְאֻם ־ יְהוָ֑ה וְ⁠זָרַעְתִּ֗י אֶת ־ בֵּ֤ית יִשְׂרָאֵל֙ וְ⁠אֶת ־ בֵּ֣ית יְהוּדָ֔ה זֶ֥רַע אָדָ֖ם וְ⁠זֶ֥רַע בְּהֵמָֽה ׃²⁸ וְ⁠הָיָ֞ה כַּ⁠אֲשֶׁ֧ר שָׁקַ֣דְתִּי עֲלֵי⁠הֶ֗ם לִ⁠נְת֧וֹשׁ וְ⁠לִ⁠נְת֛וֹץ וְ⁠לַ⁠הֲרֹ֖ס וּ⁠לְ⁠הַאֲבִ֣יד וּ⁠לְ⁠הָרֵ֑עַ כֵּ֣ן אֶשְׁקֹ֧ד עֲלֵי⁠הֶ֛ם לִ⁠בְנ֥וֹת וְ⁠לִ⁠נְט֖וֹעַ נְאֻם ־ יְהוָֽה ׃²⁹ בַּ⁠יָּמִ֣ים הָ⁠הֵ֔ם לֹא ־ יֹאמְר֣וּ ע֔וֹד אָב֖וֹת אָ֣כְלוּ בֹ֑סֶר וְ⁠שִׁנֵּ֥י בָנִ֖ים תִּקְהֶֽינָה ׃³⁰ כִּ֛י אִם ־ אִ֥ישׁ בַּ⁠עֲוֺנ֖⁠וֹ יָמ֑וּת כָּל ־ הָֽ⁠אָדָ֛ם הָ⁠אֹכֵ֥ל הַ⁠בֹּ֖סֶר תִּקְהֶ֥ינָה שִׁנָּֽי⁠ו ׃ס³¹ הִנֵּ֛ה יָמִ֥ים בָּאִ֖ים נְאֻם ־ יְהוָ֑ה וְ⁠כָרַתִּ֗י אֶת ־ בֵּ֧ית יִשְׂרָאֵ֛ל וְ⁠אֶת ־ בֵּ֥ית יְהוּדָ֖ה בְּרִ֥ית חֲדָשָֽׁה ׃³² לֹ֣א כַ⁠בְּרִ֗ית אֲשֶׁ֤ר כָּרַ֨תִּי֙ אֶת ־ אֲבוֹתָ֔⁠ם בְּ⁠יוֹם֙ הֶחֱזִיקִ֣⁠י בְ⁠יָדָ֔⁠ם לְ⁠הוֹצִיאָ֖⁠ם מֵ⁠אֶ֖רֶץ מִצְרָ֑יִם אֲשֶׁר ־ הֵ֜מָּה הֵפֵ֣רוּ אֶת ־ בְּרִיתִ֗⁠י וְ⁠אָנֹכִ֛י בָּעַ֥לְתִּי בָ֖⁠ם נְאֻם ־ יְהוָֽה ׃³³ כִּ֣י זֹ֣את הַ⁠בְּרִ֡ית אֲשֶׁ֣ר אֶכְרֹת֩ אֶת ־ בֵּ֨ית יִשְׂרָאֵ֜ל אַחֲרֵ֨י הַ⁠יָּמִ֤ים הָ⁠הֵם֙ נְאֻם ־ יְהוָ֔ה נָתַ֤תִּי אֶת ־ תּֽוֹרָתִ⁠י֙ בְּ⁠קִרְבָּ֔⁠ם וְ⁠עַל ־ לִבָּ֖⁠ם אֶכְתֲּבֶ֑⁠נָּה וְ⁠הָיִ֤יתִי לָ⁠הֶם֙ לֵֽ⁠אלֹהִ֔ים וְ⁠הֵ֖מָּה יִֽהְיוּ ־ לִ֥⁠י לְ⁠עָֽם ׃³⁴ וְ⁠לֹ֧א יְלַמְּד֣וּ ע֗וֹד אִ֣ישׁ אֶת ־ רֵעֵ֜⁠הוּ וְ⁠אִ֤ישׁ אֶת ־ אָחִי⁠ו֙ לֵ⁠אמֹ֔ר דְּע֖וּ אֶת ־ יְהוָ֑ה כִּֽי ־ כוּלָּ⁠ם֩ יֵדְע֨וּ אוֹתִ֜⁠י לְ⁠מִ⁠קְטַנָּ֤⁠ם וְ⁠עַד ־ גְּדוֹלָ⁠ם֙ נְאֻם ־ יְהוָ֔ה כִּ֤י אֶסְלַח֙ לַֽ⁠עֲוֺנָ֔⁠ם וּ⁠לְ⁠חַטָּאתָ֖⁠ם לֹ֥א אֶזְכָּר ־ עֽוֹד ׃ס³⁵ כֹּ֣ה ׀ אָמַ֣ר יְהוָ֗ה נֹתֵ֥ן שֶׁ֨מֶשׁ֙ לְ⁠א֣וֹר יוֹמָ֔ם חֻקֹּ֛ת יָרֵ֥חַ וְ⁠כוֹכָבִ֖ים לְ⁠א֣וֹר לָ֑יְלָה רֹגַ֤ע הַ⁠יָּם֙ וַ⁠יֶּהֱמ֣וּ גַלָּ֔י⁠ו יְהוָ֥ה צְבָא֖וֹת שְׁמֽ⁠וֹ ׃³⁶ אִם ־ יָמֻ֜שׁוּ הַ⁠חֻקִּ֥ים הָ⁠אֵ֛לֶּה מִ⁠לְּ⁠פָנַ֖⁠י נְאֻם ־ יְהוָ֑ה גַּם֩ זֶ֨רַע יִשְׂרָאֵ֜ל יִשְׁבְּת֗וּ מִֽ⁠הְי֥וֹת גּ֛וֹי לְ⁠פָנַ֖⁠י כָּל ־ הַ⁠יָּמִֽים ׃ס³⁷ כֹּ֣ה ׀ אָמַ֣ר יְהוָ֗ה אִם ־ יִמַּ֤דּוּ שָׁמַ֨יִם֙ מִ⁠לְ⁠מַ֔עְלָ⁠ה וְ⁠יֵחָקְר֥וּ מֽוֹסְדֵי ־ אֶ֖רֶץ לְ⁠מָ֑טָּה גַּם ־ אֲנִ֞י אֶמְאַ֨ס בְּ⁠כָל ־ זֶ֧רַע יִשְׂרָאֵ֛ל עַֽל ־ כָּל ־ אֲשֶׁ֥ר עָשׂ֖וּ נְאֻם ־ יְהוָֽה ׃ס³⁸ הִנֵּ֛ה יָמִ֥ים נְאֻם ־ יְהוָ֑ה וְ⁠נִבְנְתָ֤ה הָ⁠עִיר֙ לַֽ⁠יהוָ֔ה מִ⁠מִּגְדַּ֥ל חֲנַנְאֵ֖ל שַׁ֥עַר הַ⁠פִּנָּֽה ׃³⁹ וְ⁠יָצָ֨א ע֜וֹד קוה הַ⁠מִּדָּה֙ נֶגְדּ֔⁠וֹ עַ֖ל גִּבְעַ֣ת גָּרֵ֑ב וְ⁠נָסַ֖ב גֹּעָֽתָ⁠ה ׃⁴⁰ וְ⁠כָל ־ הָ⁠עֵ֣מֶק הַ⁠פְּגָרִ֣ים ׀ וְ⁠הַ⁠דֶּ֡שֶׁן וְ⁠כָֽל ־ ה⁠שרמות עַד ־ נַ֨חַל קִדְר֜וֹן עַד ־ פִּנַּ֨ת שַׁ֤עַר הַ⁠סּוּסִים֙ מִזְרָ֔חָ⁠ה קֹ֖דֶשׁ לַֽ⁠יהוָ֑ה לֹֽא ־ יִנָּתֵ֧שׁ וְֽ⁠לֹא ־ יֵהָרֵ֛ס ע֖וֹד לְ⁠עוֹלָֽם ׃ס

Chapter 32

¹ הַ⁠דָּבָ֞ר אֲשֶׁר ־ הָיָ֤ה אֶֽל ־ יִרְמְיָ֨הוּ֙ מֵ⁠אֵ֣ת יְהוָ֔ה ב⁠שנת הָ⁠עֲשִׂרִ֔ית לְ⁠צִדְקִיָּ֖הוּ מֶ֣לֶךְ יְהוּדָ֑ה הִ֧יא הַ⁠שָּׁנָ֛ה שְׁמֹנֶֽה ־ עֶשְׂרֵ֥ה שָׁנָ֖ה לִ⁠נְבֽוּכַדְרֶאצַּֽר ׃² וְ⁠אָ֗ז חֵ֚יל מֶ֣לֶךְ בָּבֶ֔ל צָרִ֖ים עַל ־ יְרוּשָׁלִָ֑ם וְ⁠יִרְמְיָ֣הוּ הַ⁠נָּבִ֗יא הָיָ֤ה כָלוּא֙ בַּ⁠חֲצַ֣ר הַ⁠מַּטָּרָ֔ה אֲשֶׁ֖ר בֵּֽית ־ מֶ֥לֶךְ יְהוּדָֽה ׃³ אֲשֶׁ֣ר כְּלָא֔⁠וֹ צִדְקִיָּ֥הוּ מֶֽלֶךְ ־ יְהוּדָ֖ה לֵ⁠אמֹ֑ר מַדּוּעַ֩ אַתָּ֨ה נִבָּ֜א לֵ⁠אמֹ֗ר כֹּ֚ה אָמַ֣ר יְהוָ֔ה הִנְ⁠נִ֨י נֹתֵ֜ן אֶת ־ הָ⁠עִ֥יר הַ⁠זֹּ֛את בְּ⁠יַ֥ד מֶֽלֶךְ ־ בָּבֶ֖ל וּ⁠לְכָדָֽ⁠הּ ׃⁴ וְ⁠צִדְקִיָּ֨הוּ֙ מֶ֣לֶךְ יְהוּדָ֔ה לֹ֥א יִמָּלֵ֖ט מִ⁠יַּ֣ד הַ⁠כַּשְׂדִּ֑ים כִּ֣י הִנָּתֹ֤ן יִנָּתֵן֙ בְּ⁠יַ֣ד מֶֽלֶךְ ־ בָּבֶ֔ל וְ⁠דִבֶּר ־ פִּ֣י⁠ו עִם ־ פִּ֔י⁠ו וְ⁠עֵינָ֖י⁠ו אֶת ־ עינ⁠ו תִּרְאֶֽינָה ׃⁵ וּ⁠בָבֶ֞ל יוֹלִ֤ךְ אֶת ־ צִדְקִיָּ֨הוּ֙ וְ⁠שָׁ֣ם יִֽהְיֶ֔ה עַד ־ פָּקְדִ֥⁠י אֹת֖⁠וֹ נְאֻם ־ יְהוָ֑ה כִּ֧י תִֽלָּחֲמ֛וּ אֶת ־ הַ⁠כַּשְׂדִּ֖ים לֹ֥א תַצְלִֽיחוּ ׃פ⁶ וַ⁠יֹּ֖אמֶר יִרְמְיָ֑הוּ הָיָ֥ה דְּבַר ־ יְהוָ֖ה אֵלַ֥⁠י לֵ⁠אמֹֽר ׃⁷ הִנֵּ֣ה חֲנַמְאֵ֗ל בֶּן ־ שַׁלֻּם֙ דֹּֽדְ⁠ךָ֔ בָּ֥א אֵלֶ֖י⁠ךָ לֵ⁠אמֹ֑ר קְנֵ֣ה לְ⁠ךָ֗ אֶת ־ שָׂדִ⁠י֙ אֲשֶׁ֣ר בַּ⁠עֲנָת֔וֹת כִּ֥י לְ⁠ךָ֛ מִשְׁפַּ֥ט הַ⁠גְּאֻלָּ֖ה לִ⁠קְנֽוֹת ׃⁸ וַ⁠יָּבֹ֣א אֵ֠לַ⁠י חֲנַמְאֵ֨ל בֶּן ־ דֹּדִ֜⁠י כִּ⁠דְבַ֣ר יְהוָה֮ אֶל ־ חֲצַ֣ר הַ⁠מַּטָּרָה֒ וַ⁠יֹּ֣אמֶר אֵלַ֡⁠י קְנֵ֣ה נָ֠א אֶת ־ שָׂדִ֨⁠י אֲשֶׁר ־ בַּ⁠עֲנָת֜וֹת אֲשֶׁ֣ר ׀ בְּ⁠אֶ֣רֶץ בִּנְיָמִ֗ין כִּֽי ־ לְ⁠ךָ֞ מִשְׁפַּ֧ט הַ⁠יְרֻשָּׁ֛ה וּ⁠לְ⁠ךָ֥ הַ⁠גְּאֻלָּ֖ה קְנֵה ־ לָ֑⁠ךְ וָ⁠אֵדַ֕ע כִּ֥י דְבַר ־ יְהוָ֖ה הֽוּא ׃⁹ וָֽ⁠אֶקְנֶה֙ אֶת ־ הַ⁠שָּׂדֶ֔ה מֵ⁠אֵ֛ת חֲנַמְאֵ֥ל בֶּן ־ דֹּדִ֖⁠י אֲשֶׁ֣ר בַּ⁠עֲנָת֑וֹת וָֽ⁠אֶשְׁקֲלָ⁠ה ־ לּ⁠וֹ֙ אֶת ־ הַ⁠כֶּ֔סֶף שִׁבְעָ֥ה שְׁקָלִ֖ים וַ⁠עֲשָׂרָ֥ה הַ⁠כָּֽסֶף ׃¹⁰ וָ⁠אֶכְתֹּ֤ב בַּ⁠סֵּ֨פֶר֙ וָֽ⁠אֶחְתֹּ֔ם וָ⁠אָעֵ֖ד עֵדִ֑ים וָ⁠אֶשְׁקֹ֥ל הַ⁠כֶּ֖סֶף בְּ⁠מֹאזְנָֽיִם ׃¹¹ וָ⁠אֶקַּ֖ח אֶת ־ סֵ֣פֶר הַ⁠מִּקְנָ֑ה אֶת ־ הֶֽ⁠חָת֛וּם הַ⁠מִּצְוָ֥ה וְ⁠הַ⁠חֻקִּ֖ים וְ⁠אֶת ־ הַ⁠גָּלֽוּי ׃¹² וָ⁠אֶתֵּ֞ן אֶת ־ הַ⁠סֵּ֣פֶר הַ⁠מִּקְנָ֗ה אֶל ־ בָּר֣וּךְ בֶּן ־ נֵרִיָּה֮ בֶּן ־ מַחְסֵיָה֒ לְ⁠עֵינֵי֙ חֲנַמְאֵ֣ל דֹּדִ֔⁠י וּ⁠לְ⁠עֵינֵי֙ הָֽ⁠עֵדִ֔ים הַ⁠כֹּתְבִ֖ים בְּ⁠סֵ֣פֶר הַ⁠מִּקְנָ֑ה לְ⁠עֵינֵי֙ כָּל ־ הַ⁠יְּהוּדִ֔ים הַ⁠יֹּשְׁבִ֖ים בַּ⁠חֲצַ֥ר הַ⁠מַּטָּרָֽה ׃¹³ וָֽ⁠אֲצַוֶּה֙ אֶת בָּר֔וּךְ לְ⁠עֵינֵי⁠הֶ֖ם לֵ⁠אמֹֽר ׃¹⁴ כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל לָק֣וֹחַ אֶת ־ הַ⁠סְּפָרִ֣ים הָ⁠אֵ֡לֶּה אֵ֣ת סֵפֶר֩ הַ⁠מִּקְנָ֨ה הַ⁠זֶּ֜ה וְ⁠אֵ֣ת הֶ⁠חָת֗וּם וְ⁠אֵ֨ת סֵ֤פֶר הַ⁠גָּלוּי֙ הַ⁠זֶּ֔ה וּ⁠נְתַתָּ֖⁠ם בִּ⁠כְלִי ־ חָ֑רֶשׂ לְמַ֥עַן יַעַמְד֖וּ יָמִ֥ים רַבִּֽים ׃ס¹⁵ כִּ֣י כֹ֥ה אָמַ֛ר יְהוָ֥ה צְבָא֖וֹת אֱלֹהֵ֣י יִשְׂרָאֵ֑ל ע֣וֹד יִקָּנ֥וּ בָתִּ֛ים וְ⁠שָׂד֥וֹת וּ⁠כְרָמִ֖ים בָּ⁠אָ֥רֶץ הַ⁠זֹּֽאת ׃פ¹⁶ וָ⁠אֶתְפַּלֵּ֖ל אֶל ־ יְהוָ֑ה אַחֲרֵ֤י תִתִּ⁠י֙ אֶת ־ סֵ֣פֶר הַ⁠מִּקְנָ֔ה אֶל ־ בָּר֥וּךְ בֶּן ־ נֵרִיָּ֖ה לֵ⁠אמֹֽר ׃¹⁷ אֲהָהּ֮ אֲדֹנָ֣⁠י יְהוִה֒ הִנֵּ֣ה ׀ אַתָּ֣ה עָשִׂ֗יתָ אֶת ־ הַ⁠שָּׁמַ֨יִם֙ וְ⁠אֶת ־ הָ⁠אָ֔רֶץ בְּ⁠כֹֽחֲ⁠ךָ֙ הַ⁠גָּד֔וֹל וּ⁠בִֽ⁠זְרֹעֲ⁠ךָ֖ הַ⁠נְּטוּיָ֑ה לֹֽא ־ יִפָּלֵ֥א מִמְּ⁠ךָ֖ כָּל ־ דָּבָֽר ׃¹⁸ עֹ֤שֶׂה חֶ֨סֶד֙ לַֽ⁠אֲלָפִ֔ים וּ⁠מְשַׁלֵּם֙ עֲוֺ֣ן אָב֔וֹת אֶל ־ חֵ֥יק בְּנֵי⁠הֶ֖ם אַחֲרֵי⁠הֶ֑ם הָ⁠אֵ֤ל הַ⁠גָּדוֹל֙ הַ⁠גִּבּ֔וֹר יְהוָ֥ה צְבָא֖וֹת שְׁמֽ⁠וֹ ׃¹⁹ גְּדֹל֙ הָֽ⁠עֵצָ֔ה וְ⁠רַ֖ב הָ⁠עֲלִֽילִיָּ֑ה אֲשֶׁר ־ עֵינֶ֣י⁠ךָ פְקֻח֗וֹת עַל ־ כָּל ־ דַּרְכֵי֙ בְּנֵ֣י אָדָ֔ם לָ⁠תֵ֤ת לְ⁠אִישׁ֙ כִּ⁠דְרָכָ֔י⁠ו וְ⁠כִ⁠פְרִ֖י מַעֲלָלָֽי⁠ו ׃²⁰ אֲשֶׁר ־ שַׂ֠מְתָּ אֹת֨וֹת וּ⁠מֹפְתִ֤ים בְּ⁠אֶֽרֶץ ־ מִצְרַ֨יִם֙ עַד ־ הַ⁠יּ֣וֹם הַ⁠זֶּ֔ה וּ⁠בְ⁠יִשְׂרָאֵ֖ל וּ⁠בָֽ⁠אָדָ֑ם וַ⁠תַּעֲשֶׂה ־ לְּ⁠ךָ֥ שֵׁ֖ם כַּ⁠יּ֥וֹם הַ⁠זֶּֽה ׃²¹ וַ⁠תֹּצֵ֛א אֶת ־ עַמְּ⁠ךָ֥ אֶת ־ יִשְׂרָאֵ֖ל מֵ⁠אֶ֣רֶץ מִצְרָ֑יִם בְּ⁠אֹת֣וֹת וּ⁠בְ⁠מוֹפְתִ֗ים וּ⁠בְ⁠יָ֤ד חֲזָקָה֙ וּ⁠בְ⁠אֶזְר֣וֹעַ נְטוּיָ֔ה וּ⁠בְ⁠מוֹרָ֖א גָּדֽוֹל ׃²² וַ⁠תִּתֵּ֤ן לָ⁠הֶם֙ אֶת ־ הָ⁠אָ֣רֶץ הַ⁠זֹּ֔את אֲשֶׁר ־ נִשְׁבַּ֥עְתָּ לַ⁠אֲבוֹתָ֖⁠ם לָ⁠תֵ֣ת לָ⁠הֶ֑ם אֶ֛רֶץ זָבַ֥ת חָלָ֖ב וּ⁠דְבָֽשׁ ׃²³ וַ⁠יָּבֹ֜אוּ וַ⁠יִּֽרְשׁ֣וּ אֹתָ֗⁠הּ וְ⁠לֹֽא ־ שָׁמְע֤וּ בְ⁠קוֹלֶ֨⁠ךָ֙ ו⁠ב⁠תרות⁠ך לֹא ־ הָלָ֔כוּ אֵת֩ כָּל ־ אֲשֶׁ֨ר צִוִּ֧יתָה לָ⁠הֶ֛ם לַ⁠עֲשׂ֖וֹת לֹ֣א עָשׂ֑וּ וַ⁠תַּקְרֵ֣א אֹתָ֔⁠ם אֵ֥ת כָּל ־ הָ⁠רָעָ֖ה הַ⁠זֹּֽאת ׃²⁴ הִנֵּ֣ה הַ⁠סֹּלְל֗וֹת בָּ֣אוּ הָ⁠עִיר֮ לְ⁠לָכְדָ⁠הּ֒ וְ⁠הָ⁠עִ֣יר נִתְּנָ֗ה בְּ⁠יַ֤ד הַ⁠כַּשְׂדִּים֙ הַ⁠נִּלְחָמִ֣ים עָלֶ֔י⁠הָ מִ⁠פְּנֵ֛י הַ⁠חֶ֥רֶב וְ⁠הָ⁠רָעָ֖ב וְ⁠הַ⁠דָּ֑בֶר וַ⁠אֲשֶׁ֥ר דִּבַּ֛רְתָּ הָיָ֖ה וְ⁠הִנְּ⁠ךָ֥ רֹאֶֽה ׃²⁵ וְ⁠אַתָּ֞ה אָמַ֤רְתָּ אֵלַ⁠י֙ אֲדֹנָ֣⁠י יְהוִ֔ה קְנֵֽה ־ לְ⁠ךָ֧ הַ⁠שָּׂדֶ֛ה בַּ⁠כֶּ֖סֶף וְ⁠הָעֵ֣ד עֵדִ֑ים וְ⁠הָ⁠עִ֥יר נִתְּנָ֖ה בְּ⁠יַ֥ד הַ⁠כַּשְׂדִּֽים ׃²⁶ וַ⁠יְהִי֙ דְּבַר ־ יְהוָ֔ה אֶֽל ־ יִרְמְיָ֖הוּ לֵ⁠אמֹֽר ׃²⁷ הִנֵּה֙ אֲנִ֣י יְהוָ֔ה אֱלֹהֵ֖י כָּל ־ בָּשָׂ֑ר הֲֽ⁠מִמֶּ֔⁠נִּי יִפָּלֵ֖א כָּל ־ דָּבָֽר ׃²⁸ לָ⁠כֵ֕ן כֹּ֖ה אָמַ֣ר יְהוָ֑ה הִנְ⁠נִ֣י נֹתֵן֩ אֶת ־ הָ⁠עִ֨יר הַ⁠זֹּ֜את בְּ⁠יַ֣ד הַ⁠כַּשְׂדִּ֗ים וּ⁠בְ⁠יַ֛ד נְבֽוּכַדְרֶאצַּ֥ר מֶֽלֶךְ ־ בָּבֶ֖ל וּ⁠לְכָדָֽ⁠הּ ׃²⁹ וּ⁠בָ֣אוּ הַ⁠כַּשְׂדִּ֗ים הַ⁠נִּלְחָמִים֙ עַל ־ הָ⁠עִ֣יר הַ⁠זֹּ֔את וְ⁠הִצִּ֜יתוּ אֶת ־ הָ⁠עִ֥יר הַ⁠זֹּ֛את בָּ⁠אֵ֖שׁ וּ⁠שְׂרָפ֑וּ⁠הָ וְ⁠אֵ֣ת הַ⁠בָּתִּ֡ים אֲשֶׁר֩ קִטְּר֨וּ עַל ־ גַּגּֽוֹתֵי⁠הֶ֜ם לַ⁠בַּ֗עַל וְ⁠הִסִּ֤כוּ נְסָכִים֙ לֵ⁠אלֹהִ֣ים אֲחֵרִ֔ים לְמַ֖עַן הַכְעִסֵֽ⁠נִי ׃³⁰ כִּֽי ־ הָי֨וּ בְנֵֽי ־ יִשְׂרָאֵ֜ל וּ⁠בְנֵ֣י יְהוּדָ֗ה אַ֣ךְ עֹשִׂ֥ים הָ⁠רַ֛ע בְּ⁠עֵינַ֖⁠י מִ⁠נְּעֻרֹֽתֵי⁠הֶ֑ם כִּ֣י בְנֵֽי ־ יִשְׂרָאֵ֗ל אַ֣ךְ מַכְעִסִ֥ים אֹתִ֛⁠י בְּ⁠מַעֲשֵׂ֥ה יְדֵי⁠הֶ֖ם נְאֻם ־ יְהוָֽה ׃³¹ כִּ֧י עַל ־ אַפִּ֣⁠י וְ⁠עַל ־ חֲמָתִ֗⁠י הָ֤יְתָה לִּ⁠י֙ הָ⁠עִ֣יר הַ⁠זֹּ֔את לְ⁠מִן ־ הַ⁠יּוֹם֙ אֲשֶׁ֣ר בָּנ֣וּ אוֹתָ֔⁠הּ וְ⁠עַ֖ד הַ⁠יּ֣וֹם הַ⁠זֶּ֑ה לַ⁠הֲסִירָ֖⁠הּ מֵ⁠עַ֥ל פָּנָֽ⁠י ׃³² עַל֩ כָּל ־ רָעַ֨ת בְּנֵֽי ־ יִשְׂרָאֵ֜ל וּ⁠בְנֵ֣י יְהוּדָ֗ה אֲשֶׁ֤ר עָשׂוּ֙ לְ⁠הַכְעִסֵ֔⁠נִי הֵ֤מָּה מַלְכֵי⁠הֶם֙ שָֽׂרֵי⁠הֶ֔ם כֹּהֲנֵי⁠הֶ֖ם וּ⁠נְבִֽיאֵי⁠הֶ֑ם וְ⁠אִ֣ישׁ יְהוּדָ֔ה וְ⁠יֹשְׁבֵ֖י יְרוּשָׁלִָֽם ׃³³ וַ⁠יִּפְנ֥וּ אֵלַ֛⁠י עֹ֖רֶף וְ⁠לֹ֣א פָנִ֑ים וְ⁠לַמֵּ֤ד אֹתָ⁠ם֙ הַשְׁכֵּ֣ם וְ⁠לַמֵּ֔ד וְ⁠אֵינָ֥⁠ם שֹׁמְעִ֖ים לָ⁠קַ֥חַת מוּסָֽר ׃³⁴ וַ⁠יָּשִׂ֣ימוּ שִׁקּֽוּצֵי⁠הֶ֗ם בַּ⁠בַּ֛יִת אֲשֶׁר ־ נִקְרָֽא ־ שְׁמִ֥⁠י עָלָ֖י⁠ו לְ⁠טַמְּאֽ⁠וֹ ׃³⁵ וַ⁠יִּבְנוּ֩ אֶת ־ בָּמ֨וֹת הַ⁠בַּ֜עַל אֲשֶׁ֣ר ׀ בְּ⁠גֵ֣יא בֶן ־ הִנֹּ֗ם לְ֠⁠הַעֲבִיר אֶת ־ בְּנֵי⁠הֶ֣ם וְ⁠אֶת ־ בְּנוֹתֵי⁠הֶם֮ לַ⁠מֹּלֶךְ֒ אֲשֶׁ֣ר לֹֽא ־ צִוִּיתִ֗י⁠ם וְ⁠לֹ֤א עָֽלְתָה֙ עַל ־ לִבִּ֔⁠י לַ⁠עֲשׂ֖וֹת הַ⁠תּוֹעֵבָ֣ה הַ⁠זֹּ֑את לְמַ֖עַן החטי אֶת ־ יְהוּדָֽה ׃ס³⁶ וְ⁠עַתָּ֕ה לָ⁠כֵ֛ן כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אֶל ־ הָ⁠עִ֨יר הַ⁠זֹּ֜את אֲשֶׁ֣ר ׀ אַתֶּ֣ם אֹמְרִ֗ים נִתְּנָה֙ בְּ⁠יַ֣ד מֶֽלֶךְ ־ בָּבֶ֔ל בַּ⁠חֶ֖רֶב וּ⁠בָ⁠רָעָ֥ב וּ⁠בַ⁠דָּֽבֶר ׃³⁷ הִנְ⁠נִ֤י מְקַבְּצָ⁠ם֙ מִ⁠כָּל ־ הָ֣⁠אֲרָצ֔וֹת אֲשֶׁ֨ר הִדַּחְתִּ֥י⁠ם שָׁ֛ם בְּ⁠אַפִּ֥⁠י וּ⁠בַ⁠חֲמָתִ֖⁠י וּ⁠בְ⁠קֶ֣צֶף גָּד֑וֹל וַ⁠הֲשִֽׁבֹתִי⁠ם֙ אֶל ־ הַ⁠מָּק֣וֹם הַ⁠זֶּ֔ה וְ⁠הֹשַׁבְתִּ֖י⁠ם לָ⁠בֶֽטַח ׃³⁸ וְ⁠הָ֥יוּ לִ֖⁠י לְ⁠עָ֑ם וַ⁠אֲנִ֕י אֶהְיֶ֥ה לָ⁠הֶ֖ם לֵ⁠אלֹהִֽים ׃³⁹ וְ⁠נָתַתִּ֨י לָ⁠הֶ֜ם לֵ֤ב אֶחָד֙ וְ⁠דֶ֣רֶךְ אֶחָ֔ד לְ⁠יִרְאָ֥ה אוֹתִ֖⁠י כָּל ־ הַ⁠יָּמִ֑ים לְ⁠ט֣וֹב לָ⁠הֶ֔ם וְ⁠לִ⁠בְנֵי⁠הֶ֖ם אַחֲרֵי⁠הֶֽם ׃⁴⁰ וְ⁠כָרַתִּ֤י לָ⁠הֶם֙ בְּרִ֣ית עוֹלָ֔ם אֲשֶׁ֤ר לֹֽא ־ אָשׁוּב֙ מֵ⁠אַ֣חֲרֵי⁠הֶ֔ם לְ⁠הֵיטִיבִ֖⁠י אוֹתָ֑⁠ם וְ⁠אֶת ־ יִרְאָתִ⁠י֙ אֶתֵּ֣ן בִּ⁠לְבָבָ֔⁠ם לְ⁠בִלְתִּ֖י ס֥וּר מֵ⁠עָלָֽ⁠י ׃⁴¹ וְ⁠שַׂשְׂתִּ֥י עֲלֵי⁠הֶ֖ם לְ⁠הֵטִ֣יב אוֹתָ֑⁠ם וּ⁠נְטַעְתִּ֞י⁠ם בָּ⁠אָ֤רֶץ הַ⁠זֹּאת֙ בֶּ⁠אֱמֶ֔ת בְּ⁠כָל ־ לִבִּ֖⁠י וּ⁠בְ⁠כָל ־ נַפְשִֽׁ⁠י ׃ס⁴² כִּֽי ־ כֹה֙ אָמַ֣ר יְהוָ֔ה כַּ⁠אֲשֶׁ֤ר הֵבֵ֨אתִי֙ אֶל ־ הָ⁠עָ֣ם הַ⁠זֶּ֔ה אֵ֛ת כָּל ־ הָ⁠רָעָ֥ה הַ⁠גְּדוֹלָ֖ה הַ⁠זֹּ֑את כֵּ֣ן אָנֹכִ֞י מֵבִ֤יא עֲלֵי⁠הֶם֙ אֶת ־ כָּל ־ הַ⁠טּוֹבָ֔ה אֲשֶׁ֥ר אָנֹכִ֖י דֹּבֵ֥ר עֲלֵי⁠הֶֽם ׃⁴³ וְ⁠נִקְנָ֥ה הַ⁠שָּׂדֶ֖ה בָּ⁠אָ֣רֶץ הַ⁠זֹּ֑את אֲשֶׁ֣ר ׀ אַתֶּ֣ם אֹמְרִ֗ים שְׁמָמָ֥ה הִיא֙ מֵ⁠אֵ֤ין אָדָם֙ וּ⁠בְהֵמָ֔ה נִתְּנָ֖ה בְּ⁠יַ֥ד הַ⁠כַּשְׂדִּֽים ׃⁴⁴ שָׂד֞וֹת בַּ⁠כֶּ֣סֶף יִקְנ֗וּ וְ⁠כָת֨וֹב בַּ⁠סֵּ֥פֶר ׀ וְ⁠חָתוֹם֮ וְ⁠הָעֵ֣ד עֵדִים֒ בְּ⁠אֶ֨רֶץ בִּנְיָמִ֜ן וּ⁠בִ⁠סְבִיבֵ֣י יְרוּשָׁלִַ֗ם וּ⁠בְ⁠עָרֵ֤י יְהוּדָה֙ וּ⁠בְ⁠עָרֵ֣י הָ⁠הָ֔ר וּ⁠בְ⁠עָרֵ֥י הַ⁠שְּׁפֵלָ֖ה וּ⁠בְ⁠עָרֵ֣י הַ⁠נֶּ֑גֶב כִּֽי ־ אָשִׁ֥יב אֶת ־ שְׁבוּתָ֖⁠ם נְאֻם ־ יְהוָֽה ׃פ

Chapter 33

¹ וַ⁠יְהִ֧י דְבַר ־ יְהוָ֛ה אֶֽל ־ יִרְמְיָ֖הוּ שֵׁנִ֑ית וְ⁠הוּא֙ עוֹדֶ֣⁠נּוּ עָצ֔וּר בַּ⁠חֲצַ֥ר הַ⁠מַּטָּרָ֖ה לֵ⁠אמֹֽר ׃² כֹּֽה ־ אָמַ֥ר יְהוָ֖ה עֹשָׂ֑⁠הּ יְהוָ֗ה יוֹצֵ֥ר אוֹתָ֛⁠הּ לַ⁠הֲכִינָ֖⁠הּ יְהוָ֥ה שְׁמֽ⁠וֹ ׃³ קְרָ֥א אֵלַ֖⁠י וְ⁠אֶעֱנֶ֑⁠ךָּ וְ⁠אַגִּ֧ידָה לְּ⁠ךָ֛ גְּדֹל֥וֹת וּ⁠בְצֻר֖וֹת לֹ֥א יְדַעְתָּֽ⁠ם ׃ס⁴ כִּי֩ כֹ֨ה אָמַ֤ר יְהוָה֙ אֱלֹהֵ֣י יִשְׂרָאֵ֔ל עַל ־ בָּתֵּי֙ הָ⁠עִ֣יר הַ⁠זֹּ֔את וְ⁠עַל ־ בָּתֵּ֖י מַלְכֵ֣י יְהוּדָ֑ה הַ⁠נְּתֻצִ֕ים אֶל ־ הַ⁠סֹּלְל֖וֹת וְ⁠אֶל ־ הֶ⁠חָֽרֶב ׃⁵ בָּאִ֗ים לְ⁠הִלָּחֵם֙ אֶת ־ הַ⁠כַּשְׂדִּ֔ים וּ⁠לְ⁠מַלְאָ⁠ם֙ אֶת ־ פִּגְרֵ֣י הָ⁠אָדָ֔ם אֲשֶׁר ־ הִכֵּ֥יתִי בְ⁠אַפִּ֖⁠י וּ⁠בַ⁠חֲמָתִ֑⁠י וַ⁠אֲשֶׁ֨ר הִסְתַּ֤רְתִּי פָנַ⁠י֙ מֵ⁠הָ⁠עִ֣יר הַ⁠זֹּ֔את עַ֖ל כָּל ־ רָעָתָֽ⁠ם ׃⁶ הִנְ⁠נִ֧י מַעֲלֶה ־ לָּ֛⁠הּ אֲרֻכָ֥ה וּ⁠מַרְפֵּ֖א וּ⁠רְפָאתִ֑י⁠ם וְ⁠גִלֵּיתִ֣י לָ⁠הֶ֔ם עֲתֶ֥רֶת שָׁל֖וֹם וֶ⁠אֱמֶֽת ׃⁷ וַ⁠הֲשִֽׁבֹתִי֙ אֶת ־ שְׁב֣וּת יְהוּדָ֔ה וְ⁠אֵ֖ת שְׁב֣וּת יִשְׂרָאֵ֑ל וּ⁠בְנִתִ֖י⁠ם כְּ⁠בָ⁠רִֽאשֹׁנָֽה ׃⁸ וְ⁠טִ֣הַרְתִּ֔י⁠ם מִ⁠כָּל ־ עֲוֺנָ֖⁠ם אֲשֶׁ֣ר חָֽטְאוּ ־ לִ֑⁠י וְ⁠סָלַחְתִּ֗י ל⁠כול ־ עֲוֺנֽוֹתֵי⁠הֶם֙ אֲשֶׁ֣ר חָֽטְאוּ ־ לִ֔⁠י וַ⁠אֲשֶׁ֖ר פָּ֥שְׁעוּ בִֽ⁠י ׃⁹ וְ⁠הָ֣יְתָה לִּ֗⁠י לְ⁠שֵׁ֤ם שָׂשׂוֹן֙ לִ⁠תְהִלָּ֣ה וּ⁠לְ⁠תִפְאֶ֔רֶת לְ⁠כֹ֖ל גּוֹיֵ֣י הָ⁠אָ֑רֶץ אֲשֶׁ֨ר יִשְׁמְע֜וּ אֶת ־ כָּל ־ הַ⁠טּוֹבָ֗ה אֲשֶׁ֤ר אָֽנֹכִי֙ עֹשֶׂ֣ה אֹתָ֔⁠ם וּ⁠פָחֲד֣וּ וְ⁠רָֽגְז֗וּ עַ֤ל כָּל ־ הַ⁠טּוֹבָה֙ וְ⁠עַ֣ל כָּל ־ הַ⁠שָּׁל֔וֹם אֲשֶׁ֥ר אָֽנֹכִ֖י עֹ֥שֶׂה לָּֽ⁠הּ ׃ס¹⁰ כֹּ֣ה ׀ אָמַ֣ר יְהוָ֗ה עוֹד֮ יִשָּׁמַ֣ע בַּ⁠מָּקוֹם ־ הַ⁠זֶּה֒ אֲשֶׁר֙ אַתֶּ֣ם אֹֽמְרִ֔ים חָרֵ֣ב ה֔וּא מֵ⁠אֵ֥ין אָדָ֖ם וּ⁠מֵ⁠אֵ֣ין בְּהֵמָ֑ה בְּ⁠עָרֵ֤י יְהוּדָה֙ וּ⁠בְ⁠חֻצ֣וֹת יְרוּשָׁלִַ֔ם הַֽ⁠נְשַׁמּ֗וֹת מֵ⁠אֵ֥ין אָדָ֛ם וּ⁠מֵ⁠אֵ֥ין יוֹשֵׁ֖ב וּ⁠מֵ⁠אֵ֥ין בְּהֵמָֽה ׃¹¹ ק֣וֹל שָׂשׂ֞וֹן וְ⁠ק֣וֹל שִׂמְחָ֗ה ק֣וֹל חָתָן֮ וְ⁠ק֣וֹל כַּלָּה֒ ק֣וֹל אֹמְרִ֡ים הוֹדוּ֩ אֶת ־ יְהוָ֨ה צְבָא֜וֹת כִּֽי ־ ט֤וֹב יְהוָה֙ כִּֽי ־ לְ⁠עוֹלָ֣ם חַסְדּ֔⁠וֹ מְבִאִ֥ים תּוֹדָ֖ה בֵּ֣ית יְהוָ֑ה כִּֽי ־ אָשִׁ֧יב אֶת ־ שְׁבוּת ־ הָ⁠אָ֛רֶץ כְּ⁠בָ⁠רִאשֹׁנָ֖ה אָמַ֥ר יְהוָֽה ׃ס¹² כֹּֽה ־ אָמַר֮ יְהוָ֣ה צְבָאוֹת֒ ע֞וֹד יִֽהְיֶ֣ה ׀ בַּ⁠מָּק֣וֹם הַ⁠זֶּ֗ה הֶ⁠חָרֵ֛ב מֵֽ⁠אֵין ־ אָדָ֥ם וְ⁠עַד ־ בְּהֵמָ֖ה וּ⁠בְ⁠כָל ־ עָרָ֑י⁠ו נְוֵ֣ה רֹעִ֔ים מַרְבִּצִ֖ים צֹֽאן ׃¹³ בְּ⁠עָרֵ֨י הָ⁠הָ֜ר בְּ⁠עָרֵ֤י הַ⁠שְּׁפֵלָה֙ וּ⁠בְ⁠עָרֵ֣י הַ⁠נֶּ֔גֶב וּ⁠בְ⁠אֶ֧רֶץ בִּנְיָמִ֛ן וּ⁠בִ⁠סְבִיבֵ֥י יְרוּשָׁלִַ֖ם וּ⁠בְ⁠עָרֵ֣י יְהוּדָ֑ה עֹ֣ד תַּעֲבֹ֧רְנָה הַ⁠צֹּ֛אן עַל ־ יְדֵ֥י מוֹנֶ֖ה אָמַ֥ר יְהוָֽה ׃ס¹⁴ הִנֵּ֛ה יָמִ֥ים בָּאִ֖ים נְאֻם ־ יְהוָ֑ה וַ⁠הֲקִֽמֹתִי֙ אֶת ־ הַ⁠דָּבָ֣ר הַ⁠טּ֔וֹב אֲשֶׁ֥ר דִּבַּ֛רְתִּי אֶל ־ בֵּ֥ית יִשְׂרָאֵ֖ל וְ⁠עַל ־ בֵּ֥ית יְהוּדָֽה ׃¹⁵ בַּ⁠יָּמִ֤ים הָ⁠הֵם֙ וּ⁠בָ⁠עֵ֣ת הַ⁠הִ֔יא אַצְמִ֥יחַ לְ⁠דָוִ֖ד צֶ֣מַח צְדָקָ֑ה וְ⁠עָשָׂ֛ה מִשְׁפָּ֥ט וּ⁠צְדָקָ֖ה בָּ⁠אָֽרֶץ ׃¹⁶ בַּ⁠יָּמִ֤ים הָ⁠הֵם֙ תִּוָּשַׁ֣ע יְהוּדָ֔ה וִ⁠ירוּשָׁלִַ֖ם תִּשְׁכּ֣וֹן לָ⁠בֶ֑טַח וְ⁠זֶ֥ה אֲשֶׁר ־ יִקְרָא ־ לָ֖⁠הּ יְהוָ֥ה ׀ צִדְקֵֽ⁠נוּ ׃ס¹⁷ כִּי ־ כֹ֖ה אָמַ֣ר יְהוָ֑ה לֹֽא ־ יִכָּרֵ֣ת לְ⁠דָוִ֔ד אִ֕ישׁ יֹשֵׁ֖ב עַל ־ כִּסֵּ֥א בֵֽית ־ יִשְׂרָאֵֽל ׃¹⁸ וְ⁠לַ⁠כֹּהֲנִים֙ הַ⁠לְוִיִּ֔ם לֹֽא ־ יִכָּרֵ֥ת אִ֖ישׁ מִ⁠לְּ⁠פָנָ֑⁠י מַעֲלֶ֨ה עוֹלָ֜ה וּ⁠מַקְטִ֥יר מִנְחָ֛ה וְ⁠עֹ֥שֶׂה ־ זֶּ֖בַח כָּל ־ הַ⁠יָּמִֽים ׃ס¹⁹ וַֽ⁠יְהִי֙ דְּבַר ־ יְהוָ֔ה אֶֽל ־ יִרְמְיָ֖הוּ לֵ⁠אמֽוֹר ׃²⁰ כֹּ֚ה אָמַ֣ר יְהוָ֔ה אִם ־ תָּפֵ֨רוּ֙ אֶת ־ בְּרִיתִ֣⁠י הַ⁠יּ֔וֹם וְ⁠אֶת ־ בְּרִיתִ֖⁠י הַ⁠לָּ֑יְלָה וּ⁠לְ⁠בִלְתִּ֛י הֱי֥וֹת יֽוֹמָם ־ וָ⁠לַ֖יְלָה בְּ⁠עִתָּֽ⁠ם ׃²¹ גַּם ־ בְּרִיתִ֤⁠י תֻפַר֙ אֶת ־ דָּוִ֣ד עַבְדִּ֔⁠י מִ⁠הְיֽוֹת ־ ל֥⁠וֹ בֵ֖ן מֹלֵ֣ךְ עַל ־ כִּסְא֑⁠וֹ וְ⁠אֶת ־ הַ⁠לְוִיִּ֥ם הַ⁠כֹּהֲנִ֖ים מְשָׁרְתָֽ⁠י ׃²² אֲשֶׁ֤ר לֹֽא ־ יִסָּפֵר֙ צְבָ֣א הַ⁠שָּׁמַ֔יִם וְ⁠לֹ֥א יִמַּ֖ד ח֣וֹל הַ⁠יָּ֑ם כֵּ֣ן אַרְבֶּ֗ה אֶת ־ זֶ֨רַע֙ דָּוִ֣ד עַבְדִּ֔⁠י וְ⁠אֶת ־ הַ⁠לְוִיִּ֖ם מְשָׁרְתֵ֥י אֹתִֽ⁠י ׃ס²³ וַֽ⁠יְהִי֙ דְּבַר ־ יְהוָ֔ה אֶֽל ־ יִרְמְיָ֖הוּ לֵ⁠אמֹֽר ׃²⁴ הֲ⁠ל֣וֹא רָאִ֗יתָ מָֽה ־ הָ⁠עָ֤ם הַ⁠זֶּה֙ דִּבְּר֣וּ לֵ⁠אמֹ֔ר שְׁתֵּ֣י הַ⁠מִּשְׁפָּח֗וֹת אֲשֶׁ֨ר בָּחַ֧ר יְהוָ֛ה בָּ⁠הֶ֖ם וַ⁠יִּמְאָסֵ֑⁠ם וְ⁠אֶת ־ עַמִּ⁠י֙ יִנְאָצ֔וּ⁠ן מִֽ⁠הְי֥וֹת ע֖וֹד גּ֥וֹי לִ⁠פְנֵי⁠הֶֽם ׃ס²⁵ כֹּ֚ה אָמַ֣ר יְהוָ֔ה אִם ־ לֹ֥א בְרִיתִ֖⁠י יוֹמָ֣ם וָ⁠לָ֑יְלָה חֻקּ֛וֹת שָׁמַ֥יִם וָ⁠אָ֖רֶץ לֹא ־ שָֽׂמְתִּי ׃²⁶ גַּם ־ זֶ֣רַע יַעֲקוֹב֩ וְ⁠דָוִ֨ד עַבְדִּ֜⁠י אֶמְאַ֗ס מִ⁠קַּ֤חַת מִ⁠זַּרְע⁠וֹ֙ מֹֽשְׁלִ֔ים אֶל ־ זֶ֥רַע אַבְרָהָ֖ם יִשְׂחָ֣ק וְ⁠יַעֲקֹ֑ב כִּֽי ־ אשוב אֶת ־ שְׁבוּתָ֖⁠ם וְ⁠רִחַמְתִּֽי⁠ם ׃ס

Chapter 34

¹ הַ⁠דָּבָ֛ר אֲשֶׁר ־ הָיָ֥ה אֶֽל ־ יִרְמְיָ֖הוּ מֵ⁠אֵ֣ת יְהוָ֑ה וּ⁠נְבוּכַדְרֶאצַּ֣ר מֶֽלֶךְ ־ בָּבֶ֣ל ׀ וְ⁠כָל ־ חֵיל֡⁠וֹ וְ⁠כָל ־ מַמְלְכ֣וֹת אֶרֶץ֩ מֶמְשֶׁ֨לֶת יָד֜⁠וֹ וְ⁠כָל ־ הָ⁠עַמִּ֗ים נִלְחָמִ֧ים עַל ־ יְרוּשָׁלִַ֛ם וְ⁠עַל ־ כָּל ־ עָרֶ֖י⁠הָ לֵ⁠אמֹֽר ׃² כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל הָלֹךְ֙ וְ⁠אָ֣מַרְתָּ֔ אֶל ־ צִדְקִיָּ֖הוּ מֶ֣לֶךְ יְהוּדָ֑ה וְ⁠אָמַרְתָּ֣ אֵלָ֗י⁠ו כֹּ֚ה אָמַ֣ר יְהוָ֔ה הִנְ⁠נִ֨י נֹתֵ֜ן אֶת ־ הָ⁠עִ֤יר הַ⁠זֹּאת֙ בְּ⁠יַ֣ד מֶֽלֶךְ ־ בָּבֶ֔ל וּ⁠שְׂרָפָ֖⁠הּ בָּ⁠אֵֽשׁ ׃³ וְ⁠אַתָּ֗ה לֹ֚א תִמָּלֵט֙ מִ⁠יָּד֔⁠וֹ כִּ֚י תָּפֹ֣שׂ תִּתָּפֵ֔שׂ וּ⁠בְ⁠יָד֖⁠וֹ תִּנָּתֵ֑ן וְֽ֠⁠עֵינֶי⁠ךָ אֶת ־ עֵינֵ֨י מֶֽלֶךְ ־ בָּבֶ֜ל תִּרְאֶ֗ינָה וּ⁠פִ֛י⁠הוּ אֶת ־ פִּ֥י⁠ךָ יְדַבֵּ֖ר וּ⁠בָבֶ֥ל תָּבֽוֹא ׃⁴ אַ֚ךְ שְׁמַ֣ע דְּבַר ־ יְהוָ֔ה צִדְקִיָּ֖הוּ מֶ֣לֶךְ יְהוּדָ֑ה כֹּֽה ־ אָמַ֤ר יְהוָה֙ עָלֶ֔י⁠ךָ לֹ֥א תָמ֖וּת בֶּ⁠חָֽרֶב ׃⁵ בְּ⁠שָׁל֣וֹם תָּמ֗וּת וּֽ⁠כְ⁠מִשְׂרְפ֣וֹת אֲ֠בוֹתֶי⁠ךָ הַ⁠מְּלָכִ֨ים הָ⁠רִֽאשֹׁנִ֜ים אֲשֶׁר ־ הָי֣וּ לְ⁠פָנֶ֗י⁠ךָ כֵּ֚ן יִשְׂרְפוּ ־ לָ֔⁠ךְ וְ⁠ה֥וֹי אָד֖וֹן יִסְפְּדוּ ־ לָ֑⁠ךְ כִּֽי ־ דָבָ֥ר אֲנִֽי ־ דִבַּ֖רְתִּי נְאֻם ־ יְהוָֽה ׃ס⁶ וַ⁠יְדַבֵּר֙ יִרְמְיָ֣הוּ הַ⁠נָּבִ֔יא אֶל ־ צִדְקִיָּ֖הוּ מֶ֣לֶךְ יְהוּדָ֑ה אֵ֛ת כָּל ־ הַ⁠דְּבָרִ֥ים הָ⁠אֵ֖לֶּה בִּ⁠ירוּשָׁלִָֽם ׃⁷ וְ⁠חֵ֣יל מֶֽלֶךְ ־ בָּבֶ֗ל נִלְחָמִים֙ עַל ־ יְר֣וּשָׁלִַ֔ם וְ⁠עַ֛ל כָּל ־ עָרֵ֥י יְהוּדָ֖ה הַ⁠נּֽוֹתָר֑וֹת אֶל ־ לָכִישׁ֙ וְ⁠אֶל ־ עֲזֵקָ֔ה כִּ֣י הֵ֗נָּה נִשְׁאֲר֛וּ בְּ⁠עָרֵ֥י יְהוּדָ֖ה עָרֵ֥י מִבְצָֽר ׃פ⁸ הַ⁠דָּבָ֛ר אֲשֶׁר ־ הָיָ֥ה אֶֽל ־ יִרְמְיָ֖הוּ מֵ⁠אֵ֣ת יְהוָ֑ה אַחֲרֵ֡י כְּרֹת֩ הַ⁠מֶּ֨לֶךְ צִדְקִיָּ֜הוּ בְּרִ֗ית אֶת ־ כָּל ־ הָ⁠עָם֙ אֲשֶׁ֣ר בִּ⁠ירֽוּשָׁלִַ֔ם לִ⁠קְרֹ֥א לָ⁠הֶ֖ם דְּרֽוֹר ׃⁹ לְ֠⁠שַׁלַּח אִ֣ישׁ אֶת ־ עַבְדּ֞⁠וֹ וְ⁠אִ֧ישׁ אֶת ־ שִׁפְחָת֛⁠וֹ הָ⁠עִבְרִ֥י וְ⁠הָ⁠עִבְרִיָּ֖ה חָפְשִׁ֑ים לְ⁠בִלְתִּ֧י עֲבָד ־ בָּ֛⁠ם בִּ⁠יהוּדִ֥י אָחִ֖י⁠הוּ אִֽישׁ ׃¹⁰ וַ⁠יִּשְׁמְעוּ֩ כָל ־ הַ⁠שָּׂרִ֨ים וְ⁠כָל ־ הָ⁠עָ֜ם אֲשֶׁר ־ בָּ֣אוּ בַ⁠בְּרִ֗ית לְ֠⁠שַׁלַּח אִ֣ישׁ אֶת ־ עַבְדּ֞⁠וֹ וְ⁠אִ֤ישׁ אֶת ־ שִׁפְחָת⁠וֹ֙ חָפְשִׁ֔ים לְ⁠בִלְתִּ֥י עֲבָד ־ בָּ֖⁠ם ע֑וֹד וַֽ⁠יִּשְׁמְע֖וּ וַ⁠יְשַׁלֵּֽחוּ ׃¹¹ וַ⁠יָּשׁ֨וּבוּ֙ אַחֲרֵי ־ כֵ֔ן וַ⁠יָּשִׁ֗בוּ אֶת ־ הָֽ⁠עֲבָדִים֙ וְ⁠אֶת ־ הַ⁠שְּׁפָח֔וֹת אֲשֶׁ֥ר שִׁלְּח֖וּ חָפְשִׁ֑ים ו⁠יכבישו⁠ם לַ⁠עֲבָדִ֖ים וְ⁠לִ⁠שְׁפָחֽוֹת ׃ס¹² וַ⁠יְהִ֤י דְבַר ־ יְהוָה֙ אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃¹³ כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אָנֹכִ֗י כָּרַ֤תִּֽי בְרִית֙ אֶת ־ אֲב֣וֹתֵי⁠כֶ֔ם בְּ⁠י֨וֹם הוֹצִאִ֤⁠י אוֹתָ⁠ם֙ מֵ⁠אֶ֣רֶץ מִצְרַ֔יִם מִ⁠בֵּ֥ית עֲבָדִ֖ים לֵ⁠אמֹֽר ׃¹⁴ מִ⁠קֵּ֣ץ שֶׁ֣בַע שָׁנִ֡ים תְּֽשַׁלְּח֡וּ אִישׁ֩ אֶת ־ אָחִ֨י⁠ו הָ⁠עִבְרִ֜י אֲשֶֽׁר ־ יִמָּכֵ֣ר לְ⁠ךָ֗ וַ⁠עֲבָֽדְ⁠ךָ֙ שֵׁ֣שׁ שָׁנִ֔ים וְ⁠שִׁלַּחְתּ֥⁠וֹ חָפְשִׁ֖י מֵֽ⁠עִמָּ֑⁠ךְ וְ⁠לֹֽא ־ שָׁמְע֤וּ אֲבֽוֹתֵי⁠כֶם֙ אֵלַ֔⁠י וְ⁠לֹ֥א הִטּ֖וּ אֶת ־ אָזְנָֽ⁠ם ׃¹⁵ וַ⁠תָּשֻׁ֨בוּ אַתֶּ֜ם הַ⁠יּ֗וֹם וַ⁠תַּעֲשׂ֤וּ אֶת ־ הַ⁠יָּשָׁר֙ בְּ⁠עֵינַ֔⁠י לִ⁠קְרֹ֥א דְר֖וֹר אִ֣ישׁ לְ⁠רֵעֵ֑⁠הוּ וַ⁠תִּכְרְת֤וּ בְרִית֙ לְ⁠פָנַ֔⁠י בַּ⁠בַּ֕יִת אֲשֶׁר ־ נִקְרָ֥א שְׁמִ֖⁠י עָלָֽי⁠ו ׃¹⁶ וַ⁠תָּשֻׁ֨בוּ֙ וַ⁠תְּחַלְּל֣וּ אֶת ־ שְׁמִ֔⁠י וַ⁠תָּשִׁ֗בוּ אִ֤ישׁ אֶת ־ עַבְדּ⁠וֹ֙ וְ⁠אִ֣ישׁ אֶת ־ שִׁפְחָת֔⁠וֹ אֲשֶׁר ־ שִׁלַּחְתֶּ֥ם חָפְשִׁ֖ים לְ⁠נַפְשָׁ֑⁠ם וַ⁠תִּכְבְּשׁ֣וּ אֹתָ֔⁠ם לִֽ⁠הְי֣וֹת לָ⁠כֶ֔ם לַ⁠עֲבָדִ֖ים וְ⁠לִ⁠שְׁפָחֽוֹת ׃ס¹⁷ לָ⁠כֵן֮ כֹּה ־ אָמַ֣ר יְהוָה֒ אַתֶּם֙ לֹֽא ־ שְׁמַעְתֶּ֣ם אֵלַ֔⁠י לִ⁠קְרֹ֣א דְר֔וֹר אִ֥ישׁ לְ⁠אָחִ֖י⁠ו וְ⁠אִ֣ישׁ לְ⁠רֵעֵ֑⁠הוּ הִנְ⁠נִ֣י קֹרֵא֩ לָ⁠כֶ֨ם דְּר֜וֹר נְאֻם ־ יְהוָ֗ה אֶל ־ הַ⁠חֶ֨רֶב֙ אֶל ־ הַ⁠דֶּ֣בֶר וְ⁠אֶל ־ הָ⁠רָעָ֔ב וְ⁠נָתַתִּ֤י אֶתְ⁠כֶם֙ ל⁠זועה לְ⁠כֹ֖ל מַמְלְכ֥וֹת הָ⁠אָֽרֶץ ׃¹⁸ וְ⁠נָתַתִּ֣י אֶת ־ הָ⁠אֲנָשִׁ֗ים הָ⁠עֹֽבְרִים֙ אֶת ־ בְּרִתִ֔⁠י אֲשֶׁ֤ר לֹֽא ־ הֵקִ֨ימוּ֙ אֶת ־ דִּבְרֵ֣י הַ⁠בְּרִ֔ית אֲשֶׁ֥ר כָּרְת֖וּ לְ⁠פָנָ֑⁠י הָ⁠עֵ֨גֶל֙ אֲשֶׁ֣ר כָּרְת֣וּ לִ⁠שְׁנַ֔יִם וַ⁠יַּעַבְר֖וּ בֵּ֥ין בְּתָרָֽי⁠ו ׃¹⁹ שָׂרֵ֨י יְהוּדָ֜ה וְ⁠שָׂרֵ֣י יְרוּשָׁלִַ֗ם הַ⁠סָּֽרִסִים֙ וְ⁠הַ⁠כֹּ֣הֲנִ֔ים וְ⁠כֹ֖ל עַ֣ם הָ⁠אָ֑רֶץ הָ⁠עֹ֣בְרִ֔ים בֵּ֖ין בִּתְרֵ֥י הָ⁠עֵֽגֶל ׃²⁰ וְ⁠נָתַתִּ֤י אוֹתָ⁠ם֙ בְּ⁠יַ֣ד אֹֽיְבֵי⁠הֶ֔ם וּ⁠בְ⁠יַ֖ד מְבַקְשֵׁ֣י נַפְשָׁ֑⁠ם וְ⁠הָיְתָ֤ה נִבְלָתָ⁠ם֙ לְ⁠מַֽאֲכָ֔ל לְ⁠ע֥וֹף הַ⁠שָּׁמַ֖יִם וּ⁠לְ⁠בֶהֱמַ֥ת הָ⁠אָֽרֶץ ׃²¹ וְ⁠אֶת ־ צִדְקִיָּ֨הוּ מֶֽלֶךְ ־ יְהוּדָ֜ה וְ⁠אֶת ־ שָׂרָ֗י⁠ו אֶתֵּן֙ בְּ⁠יַ֣ד אֹֽיְבֵי⁠הֶ֔ם וּ⁠בְ⁠יַ֖ד מְבַקְשֵׁ֣י נַפְשָׁ֑⁠ם וּ⁠בְ⁠יַד חֵ֚יל מֶ֣לֶךְ בָּבֶ֔ל הָ⁠עֹלִ֖ים מֵ⁠עֲלֵי⁠כֶֽם ׃²² הִנְ⁠נִ֨י מְצַוֶּ֜ה נְאֻם ־ יְהוָ֗ה וַ⁠הֲשִׁ֨בֹתִ֜י⁠ם אֶל ־ הָ⁠עִ֤יר הַ⁠זֹּאת֙ וְ⁠נִלְחֲמ֣וּ עָלֶ֔י⁠הָ וּ⁠לְכָד֖וּ⁠הָ וּ⁠שְׂרָפֻ֣⁠הָ בָ⁠אֵ֑שׁ וְ⁠אֶת ־ עָרֵ֧י יְהוּדָ֛ה אֶתֵּ֥ן שְׁמָמָ֖ה מֵ⁠אֵ֥ין יֹשֵֽׁב ׃פ

Chapter 35

¹ הַ⁠דָּבָ֛ר אֲשֶׁר ־ הָיָ֥ה אֶֽל ־ יִרְמְיָ֖הוּ מֵ⁠אֵ֣ת יְהוָ֑ה בִּ⁠ימֵ֨י יְהוֹיָקִ֧ים בֶּן ־ יֹאשִׁיָּ֛הוּ מֶ֥לֶךְ יְהוּדָ֖ה לֵ⁠אמֹֽר ׃² הָלוֹךְ֮ אֶל ־ בֵּ֣ית הָ⁠רֵכָבִים֒ וְ⁠דִבַּרְתָּ֣ אוֹתָ֔⁠ם וַ⁠הֲבִֽאוֹתָ⁠ם֙ בֵּ֣ית יְהוָ֔ה אֶל ־ אַחַ֖ת הַ⁠לְּשָׁכ֑וֹת וְ⁠הִשְׁקִיתָ֥ אוֹתָ֖⁠ם יָֽיִן ׃³ וָ⁠אֶקַּ֞ח אֶת ־ יַאֲזַנְיָ֤ה בֶֽן ־ יִרְמְיָ֨הוּ֙ בֶּן ־ חֲבַצִּנְיָ֔ה וְ⁠אֶת ־ אֶחָ֖י⁠ו וְ⁠אֶת ־ כָּל ־ בָּנָ֑י⁠ו וְ⁠אֵ֖ת כָּל ־ בֵּ֥ית הָ⁠רֵכָבִֽים ׃⁴ וָ⁠אָבִ֤א אֹתָ⁠ם֙ בֵּ֣ית יְהוָ֔ה אֶל ־ לִשְׁכַּ֗ת בְּנֵ֛י חָנָ֥ן בֶּן ־ יִגְדַּלְיָ֖הוּ אִ֣ישׁ הָ⁠אֱלֹהִ֑ים אֲשֶׁר ־ אֵ֨צֶל֙ לִשְׁכַּ֣ת הַ⁠שָּׂרִ֔ים אֲשֶׁ֣ר מִ⁠מַּ֗עַל לְ⁠לִשְׁכַּ֛ת מַעֲשֵׂיָ֥הוּ בֶן ־ שַׁלֻּ֖ם שֹׁמֵ֥ר הַ⁠סַּֽף ׃⁵ וָ⁠אֶתֵּ֞ן לִ⁠פְנֵ֣י ׀ בְּנֵ֣י בֵית ־ הָ⁠רֵכָבִ֗ים גְּבִעִ֛ים מְלֵאִ֥ים יַ֖יִן וְ⁠כֹס֑וֹת וָ⁠אֹמַ֥ר אֲלֵי⁠הֶ֖ם שְׁתוּ ־ יָֽיִן ׃⁶ וַ⁠יֹּאמְר֖וּ לֹ֣א נִשְׁתֶּה ־ יָּ֑יִן כִּי֩ יוֹנָדָ֨ב בֶּן ־ רֵכָ֜ב אָבִ֗י⁠נוּ צִוָּ֤ה עָלֵ֨י⁠נוּ֙ לֵ⁠אמֹ֔ר לֹ֧א תִשְׁתּוּ ־ יַ֛יִן אַתֶּ֥ם וּ⁠בְנֵי⁠כֶ֖ם עַד ־ עוֹלָֽם ׃⁷ וּ⁠בַ֣יִת לֹֽא ־ תִבְנ֗וּ וְ⁠זֶ֤רַע לֹֽא ־ תִזְרָ֨עוּ֙ וְ⁠כֶ֣רֶם לֹֽא ־ תִטָּ֔עוּ וְ⁠לֹ֥א יִֽהְיֶ֖ה לָ⁠כֶ֑ם כִּ֠י בָּ⁠אֳהָלִ֤ים תֵּֽשְׁבוּ֙ כָּל ־ יְמֵי⁠כֶ֔ם לְמַ֨עַן תִּֽחְי֜וּ יָמִ֤ים רַבִּים֙ עַל ־ פְּנֵ֣י הָ⁠אֲדָמָ֔ה אֲשֶׁ֥ר אַתֶּ֖ם גָּרִ֥ים שָֽׁם ׃⁸ וַ⁠נִּשְׁמַ֗ע בְּ⁠ק֨וֹל יְהוֹנָדָ֤ב בֶּן ־ רֵכָב֙ אָבִ֔י⁠נוּ לְ⁠כֹ֖ל אֲשֶׁ֣ר צִוָּ֑⁠נוּ לְ⁠בִלְתִּ֤י שְׁתֽוֹת ־ יַ֨יִן֙ כָּל ־ יָמֵ֔י⁠נוּ אֲנַ֣חְנוּ נָשֵׁ֔י⁠נוּ בָּנֵ֖י⁠נוּ וּ⁠בְנֹתֵֽי⁠נוּ ׃⁹ וּ⁠לְ⁠בִלְתִּ֛י בְּנ֥וֹת בָּתִּ֖ים לְ⁠שִׁבְתֵּ֑⁠נוּ וְ⁠כֶ֧רֶם וְ⁠שָׂדֶ֛ה וָ⁠זֶ֖רַע לֹ֥א יִֽהְיֶה ־ לָּֽ⁠נוּ ׃¹⁰ וַ⁠נֵּ֖שֶׁב בָּֽ⁠אֳהָלִ֑ים וַ⁠נִּשְׁמַ֣ע וַ⁠נַּ֔עַשׂ כְּ⁠כֹ֥ל אֲשֶׁר ־ צִוָּ֖⁠נוּ יוֹנָדָ֥ב אָבִֽי⁠נוּ ׃¹¹ וַ⁠יְהִ֗י בַּ⁠עֲל֨וֹת נְבוּכַדְרֶאצַּ֥ר מֶֽלֶךְ ־ בָּבֶל֮ אֶל ־ הָ⁠אָרֶץ֒ וַ⁠נֹּ֗אמֶר בֹּ֚אוּ וְ⁠נָב֣וֹא יְרוּשָׁלִַ֔ם מִ⁠פְּנֵי֙ חֵ֣יל הַ⁠כַּשְׂדִּ֔ים וּ⁠מִ⁠פְּנֵ֖י חֵ֣יל אֲרָ֑ם וַ⁠נֵּ֖שֶׁב בִּ⁠ירוּשָׁלִָֽם ׃פ¹² וַֽ⁠יְהִי֙ דְּבַר ־ יְהוָ֔ה אֶֽל ־ יִרְמְיָ֖הוּ לֵ⁠אמֹֽר ׃¹³ כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הָלֹ֤ךְ וְ⁠אָֽמַרְתָּ֙ לְ⁠אִ֣ישׁ יְהוּדָ֔ה וּ⁠לְ⁠יֽוֹשְׁבֵ֖י יְרֽוּשָׁלִָ֑ם הֲ⁠ל֨וֹא תִקְח֥וּ מוּסָ֛ר לִ⁠שְׁמֹ֥עַ אֶל ־ דְּבָרַ֖⁠י נְאֻם ־ יְהוָֽה ׃¹⁴ הוּקַ֡ם אֶת ־ דִּבְרֵ֣י יְהוֹנָדָ֣ב בֶּן ־ רֵ֠כָב אֲשֶׁר ־ צִוָּ֨ה אֶת ־ בָּנָ֜י⁠ו לְ⁠בִלְתִּ֣י שְׁתֽוֹת ־ יַ֗יִן וְ⁠לֹ֤א שָׁתוּ֙ עַד ־ הַ⁠יּ֣וֹם הַ⁠זֶּ֔ה כִּ֣י שָֽׁמְע֔וּ אֵ֖ת מִצְוַ֣ת אֲבִי⁠הֶ֑ם וְ⁠אָ֨נֹכִ֜י דִּבַּ֤רְתִּי אֲלֵי⁠כֶם֙ הַשְׁכֵּ֣ם וְ⁠דַבֵּ֔ר וְ⁠לֹ֥א שְׁמַעְתֶּ֖ם אֵלָֽ⁠י ׃¹⁵ וָ⁠אֶשְׁלַ֣ח אֲלֵי⁠כֶ֣ם אֶת ־ כָּל ־ עֲבָדַ֣⁠י הַ⁠נְּבִאִ֣ים ׀ הַשְׁכֵּ֣ים וְ⁠שָׁלֹ֣חַ ׀ לֵ⁠אמֹ֡ר שֻׁבוּ ־ נָ֡א אִישׁ֩ מִ⁠דַּרְכּ֨⁠וֹ הָ⁠רָעָ֜ה וְ⁠הֵיטִ֣יבוּ מַֽעַלְלֵי⁠כֶ֗ם וְ⁠אַל ־ תֵּ֨לְכ֜וּ אַחֲרֵ֨י אֱלֹהִ֤ים אֲחֵרִים֙ לְ⁠עָבְדָ֔⁠ם וּ⁠שְׁבוּ֙ אֶל ־ הָ֣⁠אֲדָמָ֔ה אֲשֶׁר ־ נָתַ֥תִּי לָ⁠כֶ֖ם וְ⁠לַ⁠אֲבֹֽתֵי⁠כֶ֑ם וְ⁠לֹ֤א הִטִּיתֶם֙ אֶֽת ־ אָזְנְ⁠כֶ֔ם וְ⁠לֹ֥א שְׁמַעְתֶּ֖ם אֵלָֽ⁠י ׃¹⁶ כִּ֣י הֵקִ֗ימוּ בְּנֵי֙ יְהוֹנָדָ֣ב בֶּן ־ רֵכָ֔ב אֶת ־ מִצְוַ֥ת אֲבִי⁠הֶ֖ם אֲשֶׁ֣ר צִוָּ֑⁠ם וְ⁠הָ⁠עָ֣ם הַ⁠זֶּ֔ה לֹ֥א שָׁמְע֖וּ אֵלָֽ⁠י ׃ס¹⁷ לָ֠⁠כֵן כֹּֽה ־ אָמַ֨ר יְהוָ֜ה אֱלֹהֵ֤י צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֧י מֵבִ֣יא אֶל ־ יְהוּדָ֗ה וְ⁠אֶ֤ל כָּל ־ יֽוֹשְׁבֵי֙ יְר֣וּשָׁלִַ֔ם אֵ֚ת כָּל ־ הָ֣⁠רָעָ֔ה אֲשֶׁ֥ר דִּבַּ֖רְתִּי עֲלֵי⁠הֶ֑ם יַ֣עַן דִּבַּ֤רְתִּי אֲלֵי⁠הֶם֙ וְ⁠לֹ֣א שָׁמֵ֔עוּ וָ⁠אֶקְרָ֥א לָ⁠הֶ֖ם וְ⁠לֹ֥א עָנֽוּ ׃¹⁸ וּ⁠לְ⁠בֵ֨ית הָ⁠רֵכָבִ֜ים אָמַ֣ר יִרְמְיָ֗הוּ כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל יַ֚עַן אֲשֶׁ֣ר שְׁמַעְתֶּ֔ם עַל ־ מִצְוַ֖ת יְהוֹנָדָ֣ב אֲבִי⁠כֶ֑ם וַֽ⁠תִּשְׁמְרוּ֙ אֶת ־ כָּל ־ מִצְוֺתָ֔י⁠ו וַֽ⁠תַּעֲשׂ֔וּ כְּ⁠כֹ֥ל אֲשֶׁר ־ צִוָּ֖ה אֶתְ⁠כֶֽם ׃ס¹⁹ לָ⁠כֵ֗ן כֹּ֥ה אָמַ֛ר יְהוָ֥ה צְבָא֖וֹת אֱלֹהֵ֣י יִשְׂרָאֵ֑ל לֹֽא ־ יִכָּרֵ֨ת אִ֜ישׁ לְ⁠יוֹנָדָ֧ב בֶּן ־ רֵכָ֛ב עֹמֵ֥ד לְ⁠פָנַ֖⁠י כָּל ־ הַ⁠יָּמִֽים ׃פ

Chapter 36

¹ וַֽ⁠יְהִי֙ בַּ⁠שָּׁנָ֣ה הָ⁠רְבִיעִ֔ת לִ⁠יהוֹיָקִ֥ים בֶּן ־ יֹאשִׁיָּ֖הוּ מֶ֣לֶךְ יְהוּדָ֑ה הָיָ֞ה הַ⁠דָּבָ֤ר הַ⁠זֶּה֙ אֶֽל ־ יִרְמְיָ֔הוּ מֵ⁠אֵ֥ת יְהוָ֖ה לֵ⁠אמֹֽר ׃² קַח ־ לְ⁠ךָ֮ מְגִלַּת ־ סֵפֶר֒ וְ⁠כָתַבְתָּ֣ אֵלֶ֗י⁠הָ אֵ֣ת כָּל ־ הַ⁠דְּבָרִ֞ים אֲשֶׁר ־ דִּבַּ֧רְתִּי אֵלֶ֛י⁠ךָ עַל ־ יִשְׂרָאֵ֥ל וְ⁠עַל ־ יְהוּדָ֖ה וְ⁠עַל ־ כָּל ־ הַ⁠גּוֹיִ֑ם מִ⁠יּ֞וֹם דִּבַּ֤רְתִּי אֵלֶ֨י⁠ךָ֙ מִ⁠ימֵ֣י יֹאשִׁיָּ֔הוּ וְ⁠עַ֖ד הַ⁠יּ֥וֹם הַ⁠זֶּֽה ׃³ אוּלַ֤י יִשְׁמְעוּ֙ בֵּ֣ית יְהוּדָ֔ה אֵ֚ת כָּל ־ הָ֣⁠רָעָ֔ה אֲשֶׁ֛ר אָנֹכִ֥י חֹשֵׁ֖ב לַ⁠עֲשׂ֣וֹת לָ⁠הֶ֑ם לְמַ֣עַן יָשׁ֗וּבוּ אִ֚ישׁ מִ⁠דַּרְכּ֣⁠וֹ הָ⁠רָעָ֔ה וְ⁠סָלַחְתִּ֥י לַ⁠עֲוֺנָ֖⁠ם וּ⁠לְ⁠חַטָּאתָֽ⁠ם ׃ס⁴ וַ⁠יִּקְרָ֣א יִרְמְיָ֔הוּ אֶת ־ בָּר֖וּךְ בֶּן ־ נֵֽרִיָּ֑ה וַ⁠יִּכְתֹּ֨ב בָּר֜וּךְ מִ⁠פִּ֣י יִרְמְיָ֗הוּ אֵ֣ת כָּל ־ דִּבְרֵ֧י יְהוָ֛ה אֲשֶׁר ־ דִּבֶּ֥ר אֵלָ֖י⁠ו עַל ־ מְגִלַּת ־ סֵֽפֶר ׃⁵ וַ⁠יְצַוֶּ֣ה יִרְמְיָ֔הוּ אֶת ־ בָּר֖וּךְ לֵ⁠אמֹ֑ר אֲנִ֣י עָצ֔וּר לֹ֣א אוּכַ֔ל לָ⁠ב֖וֹא בֵּ֥ית יְהוָֽה ׃⁶ וּ⁠בָאתָ֣ אַתָּ֡ה וְ⁠קָרָ֣אתָ בַ⁠מְּגִלָּ֣ה אֲשֶׁר ־ כָּתַֽבְתָּ ־ מִ⁠פִּ⁠י֩ אֶת ־ דִּבְרֵ֨י יְהוָ֜ה בְּ⁠אָזְנֵ֥י הָ⁠עָ֛ם בֵּ֥ית יְהוָ֖ה בְּ⁠י֣וֹם צ֑וֹם וְ⁠גַ֨ם בְּ⁠אָזְנֵ֧י כָל ־ יְהוּדָ֛ה הַ⁠בָּאִ֥ים מֵ⁠עָרֵי⁠הֶ֖ם תִּקְרָאֵֽ⁠ם ׃⁷ אוּלַ֞י תִּפֹּ֤ל תְּחִנָּתָ⁠ם֙ לִ⁠פְנֵ֣י יְהוָ֔ה וְ⁠יָשֻׁ֕בוּ אִ֖ישׁ מִ⁠דַּרְכּ֣⁠וֹ הָ⁠רָעָ֑ה כִּֽי ־ גָד֤וֹל הָ⁠אַף֙ וְ⁠הַ֣⁠חֵמָ֔ה אֲשֶׁר ־ דִּבֶּ֥ר יְהוָ֖ה אֶל ־ הָ⁠עָ֥ם הַ⁠זֶּֽה ׃⁸ וַ⁠יַּ֗עַשׂ בָּרוּךְ֙ בֶּן ־ נֵ֣רִיָּ֔ה כְּ⁠כֹ֥ל אֲשֶׁר ־ צִוָּ֖⁠הוּ יִרְמְיָ֣הוּ הַ⁠נָּבִ֑יא לִ⁠קְרֹ֥א בַ⁠סֵּ֛פֶר דִּבְרֵ֥י יְהוָ֖ה בֵּ֥ית יְהֹוָֽה ׃ס⁹ וַ⁠יְהִ֣י בַ⁠שָּׁנָ֣ה הַ֠⁠חֲמִשִׁית לִ⁠יהוֹיָקִ֨ים בֶּן ־ יֹאשִׁיָּ֤הוּ מֶֽלֶךְ ־ יְהוּדָה֙ בַּ⁠חֹ֣דֶשׁ הַ⁠תְּשִׁעִ֔י קָרְא֨וּ צ֜וֹם לִ⁠פְנֵ֧י יְהוָ֛ה כָּל ־ הָ⁠עָ֖ם בִּ⁠ירֽוּשָׁלִָ֑ם וְ⁠כָל ־ הָ⁠עָ֗ם הַ⁠בָּאִ֛ים מֵ⁠עָרֵ֥י יְהוּדָ֖ה בִּ⁠ירוּשָׁלִָֽם ׃¹⁰ וַ⁠יִּקְרָ֨א בָר֥וּךְ בַּ⁠סֵּ֛פֶר אֶת ־ דִּבְרֵ֥י יִרְמְיָ֖הוּ בֵּ֣ית יְהוָ֑ה בְּ⁠לִשְׁכַּ֡ת גְּמַרְיָהוּ֩ בֶן ־ שָׁפָ֨ן הַ⁠סֹּפֵ֜ר בֶּ⁠חָצֵ֣ר הָ⁠עֶלְי֗וֹן פֶּ֣תַח שַׁ֤עַר בֵּית ־ יְהוָה֙ הֶֽ⁠חָדָ֔שׁ בְּ⁠אָזְנֵ֖י כָּל ־ הָ⁠עָֽם ׃¹¹ וַ֠⁠יִּשְׁמַ֗ע מִכָ֨יְהוּ בֶן ־ גְּמַרְיָ֧הוּ בֶן ־ שָׁפָ֛ן אֶת ־ כָּל ־ דִּבְרֵ֥י יְהוָ֖ה מֵ⁠עַ֥ל הַ⁠סֵּֽפֶר ׃¹² וַ⁠יֵּ֤רֶד בֵּית ־ הַ⁠מֶּ֨לֶךְ֙ עַל ־ לִשְׁכַּ֣ת הַ⁠סֹּפֵ֔ר וְ⁠הִ֨נֵּה ־ שָׁ֔ם כָּל ־ הַ⁠שָּׂרִ֖ים יֽוֹשְׁבִ֑ים אֱלִישָׁמָ֣ע הַ⁠סֹּפֵ֡ר וּ⁠דְלָיָ֣הוּ בֶן ־ שְׁ֠מַעְיָהוּ וְ⁠אֶלְנָתָ֨ן בֶּן ־ עַכְבּ֜וֹר וּ⁠גְמַרְיָ֧הוּ בֶן ־ שָׁפָ֛ן וְ⁠צִדְקִיָּ֥הוּ בֶן ־ חֲנַנְיָ֖הוּ וְ⁠כָל ־ הַ⁠שָּׂרִֽים ׃¹³ וַ⁠יַּגֵּ֤ד לָ⁠הֶם֙ מִכָ֔יְהוּ אֵ֥ת כָּל ־ הַ⁠דְּבָרִ֖ים אֲשֶׁ֣ר שָׁמֵ֑עַ בִּ⁠קְרֹ֥א בָר֛וּךְ בַּ⁠סֵּ֖פֶר בְּ⁠אָזְנֵ֥י הָ⁠עָֽם ׃¹⁴ וַ⁠יִּשְׁלְח֨וּ כָל ־ הַ⁠שָּׂרִ֜ים אֶל ־ בָּר֗וּךְ אֶת ־ יְהוּדִ֡י בֶּן ־ נְ֠תַנְיָהוּ בֶּן ־ שֶׁלֶמְיָ֣הוּ בֶן ־ כּוּשִׁי֮ לֵ⁠אמֹר֒ הַ⁠מְּגִלָּ֗ה אֲשֶׁ֨ר קָרָ֤אתָ בָּ⁠הּ֙ בְּ⁠אָזְנֵ֣י הָ⁠עָ֔ם קָחֶ֥⁠נָּה בְ⁠יָדְ⁠ךָ֖ וָ⁠לֵ֑ךְ וַ֠⁠יִּקַּח בָּר֨וּךְ בֶּן ־ נֵרִיָּ֤הוּ אֶת ־ הַ⁠מְּגִלָּה֙ בְּ⁠יָד֔⁠וֹ וַ⁠יָּבֹ֖א אֲלֵי⁠הֶֽם ׃¹⁵ וַ⁠יֹּאמְר֣וּ אֵלָ֔י⁠ו שֵׁ֣ב נָ֔א וּ⁠קְרָאֶ֖⁠נָּה בְּ⁠אָזְנֵ֑י⁠נוּ וַ⁠יִּקְרָ֥א בָר֖וּךְ בְּ⁠אָזְנֵי⁠הֶֽם ׃¹⁶ וַ⁠יְהִ֗י כְּ⁠שָׁמְעָ⁠ם֙ אֶת ־ כָּל ־ הַ⁠דְּבָרִ֔ים פָּחֲד֖וּ אִ֣ישׁ אֶל ־ רֵעֵ֑⁠הוּ וַ⁠יֹּֽאמְרוּ֙ אֶל ־ בָּר֔וּךְ הַגֵּ֤יד נַגִּיד֙ לַ⁠מֶּ֔לֶךְ אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃¹⁷ וְ⁠אֶ֨ת ־ בָּר֔וּךְ שָׁאֲל֖וּ לֵ⁠אמֹ֑ר הַגֶּד ־ נָ֣א לָ֔⁠נוּ אֵ֗יךְ כָּתַ֛בְתָּ אֶת ־ כָּל ־ הַ⁠דְּבָרִ֥ים הָ⁠אֵ֖לֶּה מִ⁠פִּֽי⁠ו ׃¹⁸ וַ⁠יֹּ֤אמֶר לָ⁠הֶם֙ בָּר֔וּךְ מִ⁠פִּי⁠ו֙ יִקְרָ֣א אֵלַ֔⁠י אֵ֥ת כָּל ־ הַ⁠דְּבָרִ֖ים הָ⁠אֵ֑לֶּה וַ⁠אֲנִ֛י כֹּתֵ֥ב עַל ־ הַ⁠סֵּ֖פֶר בַּ⁠דְּיֽוֹ ׃פ¹⁹ וַ⁠יֹּאמְר֤וּ הַ⁠שָּׂרִים֙ אֶל ־ בָּר֔וּךְ לֵ֥ךְ הִסָּתֵ֖ר אַתָּ֣ה וְ⁠יִרְמְיָ֑הוּ וְ⁠אִ֥ישׁ אַל ־ יֵדַ֖ע אֵיפֹ֥ה אַתֶּֽם ׃²⁰ וַ⁠יָּבֹ֤אוּ אֶל ־ הַ⁠מֶּ֨לֶךְ֙ חָצֵ֔רָ⁠ה וְ⁠אֶת ־ הַ⁠מְּגִלָּ֣ה הִפְקִ֔דוּ בְּ⁠לִשְׁכַּ֖ת אֱלִישָׁמָ֣ע הַ⁠סֹּפֵ֑ר וַ⁠יַּגִּ֨ידוּ֙ בְּ⁠אָזְנֵ֣י הַ⁠מֶּ֔לֶךְ אֵ֖ת כָּל ־ הַ⁠דְּבָרִֽים ׃²¹ וַ⁠יִּשְׁלַ֨ח הַ⁠מֶּ֜לֶךְ אֶת ־ יְהוּדִ֗י לָ⁠קַ֨חַת֙ אֶת ־ הַ⁠מְּגִלָּ֔ה וַ⁠יִּ֨קָּחֶ֔⁠הָ מִ⁠לִּשְׁכַּ֖ת אֱלִישָׁמָ֣ע הַ⁠סֹּפֵ֑ר וַ⁠יִּקְרָאֶ֤⁠הָ יְהוּדִי֙ בְּ⁠אָזְנֵ֣י הַ⁠מֶּ֔לֶךְ וּ⁠בְ⁠אָזְנֵי֙ כָּל ־ הַ⁠שָּׂרִ֔ים הָ⁠עֹמְדִ֖ים מֵ⁠עַ֥ל הַ⁠מֶּֽלֶךְ ׃²² וְ⁠הַ⁠מֶּ֗לֶךְ יוֹשֵׁב֙ בֵּ֣ית הַ⁠חֹ֔רֶף בַּ⁠חֹ֖דֶשׁ הַ⁠תְּשִׁיעִ֑י וְ⁠אֶת ־ הָ⁠אָ֖ח לְ⁠פָנָ֥י⁠ו מְבֹעָֽרֶת ׃²³ וַ⁠יְהִ֣י ׀ כִּ⁠קְר֣וֹא יְהוּדִ֗י שָׁלֹ֣שׁ דְּלָתוֹת֮ וְ⁠אַרְבָּעָה֒ יִֽקְרָעֶ֨⁠הָ֙ בְּ⁠תַ֣עַר הַ⁠סֹּפֵ֔ר וְ⁠הַשְׁלֵ֕ךְ אֶל ־ הָ⁠אֵ֖שׁ אֲשֶׁ֣ר אֶל ־ הָ⁠אָ֑ח עַד ־ תֹּם֙ כָּל ־ הַ⁠מְּגִלָּ֔ה עַל ־ הָ⁠אֵ֖שׁ אֲשֶׁ֥ר עַל ־ הָ⁠אָֽח ׃²⁴ וְ⁠לֹ֣א פָחֲד֔וּ וְ⁠לֹ֥א קָרְע֖וּ אֶת ־ בִּגְדֵי⁠הֶ֑ם הַ⁠מֶּ֨לֶךְ֙ וְ⁠כָל ־ עֲבָדָ֔י⁠ו הַ⁠שֹּׁ֣מְעִ֔ים אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃²⁵ וְ⁠גַם֩ אֶלְנָתָ֨ן וּ⁠דְלָיָ֤הוּ וּ⁠גְמַרְיָ֨הוּ֙ הִפְגִּ֣עוּ בַ⁠מֶּ֔לֶךְ לְ⁠בִלְתִּ֥י שְׂרֹ֖ף אֶת ־ הַ⁠מְּגִלָּ֑ה וְ⁠לֹ֥א שָׁמַ֖ע אֲלֵי⁠הֶֽם ׃²⁶ וַ⁠יְצַוֶּ֣ה הַ֠⁠מֶּלֶךְ אֶת ־ יְרַחְמְאֵ֨ל בֶּן ־ הַ⁠מֶּ֜לֶךְ וְ⁠אֶת ־ שְׂרָיָ֣הוּ בֶן ־ עַזְרִיאֵ֗ל וְ⁠אֶת ־ שֶֽׁלֶמְיָ֨הוּ֙ בֶּֽן ־ עַבְדְּאֵ֔ל לָ⁠קַ֨חַת֙ אֶת ־ בָּר֣וּךְ הַ⁠סֹּפֵ֔ר וְ⁠אֵ֖ת יִרְמְיָ֣הוּ הַ⁠נָּבִ֑יא וַ⁠יַּסְתִּרֵ֖⁠ם יְהוָֽה ׃ס²⁷ וַ⁠יְהִ֥י דְבַר ־ יְהוָ֖ה אֶֽל ־ יִרְמְיָ֑הוּ אַחֲרֵ֣י ׀ שְׂרֹ֣ף הַ⁠מֶּ֗לֶךְ אֶת ־ הַ⁠מְּגִלָּה֙ וְ⁠אֶת ־ הַ⁠דְּבָרִ֔ים אֲשֶׁ֨ר כָּתַ֥ב בָּר֛וּךְ מִ⁠פִּ֥י יִרְמְיָ֖הוּ לֵ⁠אמֹֽר ׃²⁸ שׁ֥וּב קַח ־ לְ⁠ךָ֖ מְגִלָּ֣ה אַחֶ֑רֶת וּ⁠כְתֹ֣ב עָלֶ֗י⁠הָ אֵ֤ת כָּל ־ הַ⁠דְּבָרִים֙ הָ⁠רִ֣אשֹׁנִ֔ים אֲשֶׁ֣ר הָי֗וּ עַל ־ הַ⁠מְּגִלָּה֙ הָ⁠רִ֣אשֹׁנָ֔ה אֲשֶׁ֥ר שָׂרַ֖ף יְהוֹיָקִ֥ים מֶֽלֶךְ ־ יְהוּדָֽה ׃²⁹ וְ⁠עַל ־ יְהוֹיָקִ֤ים מֶֽלֶךְ ־ יְהוּדָה֙ תֹּאמַ֔ר כֹּ֖ה אָמַ֣ר יְהוָ֑ה אַ֠תָּה שָׂרַ֜פְתָּ אֶת ־ הַ⁠מְּגִלָּ֤ה הַ⁠זֹּאת֙ לֵ⁠אמֹ֔ר מַדּוּעַ֩ כָּתַ֨בְתָּ עָלֶ֜י⁠הָ לֵ⁠אמֹ֗ר בֹּֽא ־ יָב֤וֹא מֶֽלֶךְ ־ בָּבֶל֙ וְ⁠הִשְׁחִית֙ אֶת ־ הָ⁠אָ֣רֶץ הַ⁠זֹּ֔את וְ⁠הִשְׁבִּ֥ית מִמֶּ֖⁠נָּה אָדָ֥ם וּ⁠בְהֵמָֽה ׃ס³⁰ לָ⁠כֵ֞ן כֹּֽה ־ אָמַ֣ר יְהוָ֗ה עַל ־ יְהֽוֹיָקִים֙ מֶ֣לֶךְ יְהוּדָ֔ה לֹא ־ יִֽהְיֶה ־ לּ֥⁠וֹ יוֹשֵׁ֖ב עַל ־ כִּסֵּ֣א דָוִ֑ד וְ⁠נִבְלָת⁠וֹ֙ תִּֽהְיֶ֣ה מֻשְׁלֶ֔כֶת לַ⁠חֹ֥רֶב בַּ⁠יּ֖וֹם וְ⁠לַ⁠קֶּ֥רַח בַּ⁠לָּֽיְלָה ׃³¹ וּ⁠פָקַדְתִּ֨י עָלָ֧י⁠ו וְ⁠עַל ־ זַרְע֛⁠וֹ וְ⁠עַל ־ עֲבָדָ֖י⁠ו אֶת ־ עֲוֺנָ֑⁠ם וְ⁠הֵבֵאתִ֣י עֲ֠לֵי⁠הֶם וְ⁠עַל ־ יֹשְׁבֵ֨י יְרוּשָׁלִַ֜ם וְ⁠אֶל ־ אִ֣ישׁ יְהוּדָ֗ה אֵ֧ת כָּל ־ הָ⁠רָעָ֛ה אֲשֶׁר ־ דִּבַּ֥רְתִּי אֲלֵי⁠הֶ֖ם וְ⁠לֹ֥א שָׁמֵֽעוּ ׃ס³² וְ⁠יִרְמְיָ֜הוּ לָקַ֣ח ׀ מְגִלָּ֣ה אַחֶ֗רֶת וַֽ⁠יִּתְּנָ⁠הּ֮ אֶל ־ בָּר֣וּךְ בֶּן ־ נֵרִיָּהוּ֮ הַ⁠סֹּפֵר֒ וַ⁠יִּכְתֹּ֤ב עָלֶ֨י⁠הָ֙ מִ⁠פִּ֣י יִרְמְיָ֔הוּ אֵ֚ת כָּל ־ דִּבְרֵ֣י הַ⁠סֵּ֔פֶר אֲשֶׁ֥ר שָׂרַ֛ף יְהוֹיָקִ֥ים מֶֽלֶךְ ־ יְהוּדָ֖ה בָּ⁠אֵ֑שׁ וְ⁠ע֨וֹד נוֹסַ֧ף עֲלֵי⁠הֶ֛ם דְּבָרִ֥ים רַבִּ֖ים כָּ⁠הֵֽמָּה ׃ס

Chapter 37

¹ וַ⁠יִּ֨מְלָךְ ־ מֶ֔לֶךְ צִדְקִיָּ֖הוּ בֶּן ־ יֹֽאשִׁיָּ֑הוּ תַּ֗חַת כָּנְיָ֨הוּ֙ בֶּן ־ יְה֣וֹיָקִ֔ים אֲשֶׁ֥ר הִמְלִ֛יךְ נְבוּכַדְרֶאצַּ֥ר מֶֽלֶךְ ־ בָּבֶ֖ל בְּ⁠אֶ֥רֶץ יְהוּדָֽה ׃² וְ⁠לֹ֥א שָׁמַ֛ע ה֥וּא וַ⁠עֲבָדָ֖י⁠ו וְ⁠עַ֣ם הָ⁠אָ֑רֶץ אֶל ־ דִּבְרֵ֣י יְהוָ֔ה אֲשֶׁ֣ר דִּבֶּ֔ר בְּ⁠יַ֖ד יִרְמְיָ֥הוּ הַ⁠נָּבִֽיא ׃³ וַ⁠יִּשְׁלַח֩ הַ⁠מֶּ֨לֶךְ צִדְקִיָּ֜הוּ אֶת ־ יְהוּכַ֣ל בֶּן ־ שֶֽׁלֶמְיָ֗ה וְ⁠אֶת ־ צְפַנְיָ֤הוּ בֶן ־ מַֽעֲשֵׂיָה֙ הַ⁠כֹּהֵ֔ן אֶל ־ יִרְמְיָ֥הוּ הַ⁠נָּבִ֖יא לֵ⁠אמֹ֑ר הִתְפַּלֶּל ־ נָ֣א בַעֲדֵ֔⁠נוּ אֶל ־ יְהוָ֖ה אֱלֹהֵֽי⁠נוּ ׃⁴ וְ⁠יִרְמְיָ֕הוּ בָּ֥א וְ⁠יֹצֵ֖א בְּ⁠ת֣וֹךְ הָ⁠עָ֑ם וְ⁠לֹֽא ־ נָתְנ֥וּ אֹת֖⁠וֹ בֵּ֥ית ה⁠כליא ׃⁵ וְ⁠חֵ֥יל פַּרְעֹ֖ה יָצָ֣א מִ⁠מִּצְרָ֑יִם וַ⁠יִּשְׁמְע֨וּ הַ⁠כַּשְׂדִּ֜ים הַ⁠צָּרִ֤ים עַל ־ יְרוּשָׁלִַ֨ם֙ אֶת ־ שִׁמְעָ֔⁠ם וַ⁠יֵּ֣עָל֔וּ מֵ⁠עַ֖ל יְרוּשָׁלִָֽם ׃פ⁶ וַֽ⁠יְהִי֙ דְּבַר ־ יְהוָ֔ה אֶל ־ יִרְמְיָ֥הוּ הַ⁠נָּבִ֖יא לֵ⁠אמֹֽר ׃⁷ כֹּֽה ־ אָמַ֤ר יְהוָה֙ אֱלֹהֵ֣י יִשְׂרָאֵ֔ל כֹּ֤ה תֹֽאמְרוּ֙ אֶל ־ מֶ֣לֶךְ יְהוּדָ֔ה הַ⁠שֹּׁלֵ֧חַ אֶתְ⁠כֶ֛ם אֵלַ֖⁠י לְ⁠דָרְשֵׁ֑⁠נִי הִנֵּ֣ה ׀ חֵ֣יל פַּרְעֹ֗ה הַ⁠יֹּצֵ֤א לָ⁠כֶם֙ לְ⁠עֶזְרָ֔ה שָׁ֥ב לְ⁠אַרְצ֖⁠וֹ מִצְרָֽיִם ׃⁸ וְ⁠שָׁ֨בוּ֙ הַ⁠כַּשְׂדִּ֔ים וְ⁠נִלְחֲמ֖וּ עַל ־ הָ⁠עִ֣יר הַ⁠זֹּ֑את וּ⁠לְכָדֻ֖⁠הָ וּ⁠שְׂרָפֻ֥⁠הָ בָ⁠אֵֽשׁ ׃ס⁹ כֹּ֣ה ׀ אָמַ֣ר יְהוָ֗ה אַל ־ תַּשִּׁ֤אוּ נַפְשֹֽׁתֵי⁠כֶם֙ לֵ⁠אמֹ֔ר הָלֹ֛ךְ יֵלְכ֥וּ מֵ⁠עָלֵ֖י⁠נוּ הַ⁠כַּשְׂדִּ֑ים כִּי ־ לֹ֖א יֵלֵֽכוּ ׃¹⁰ כִּ֣י אִם ־ הִכִּיתֶ֞ם כָּל ־ חֵ֤יל כַּשְׂדִּים֙ הַ⁠נִּלְחָמִ֣ים אִתְּ⁠כֶ֔ם וְ⁠נִ֨שְׁאֲרוּ בָ֔⁠ם אֲנָשִׁ֖ים מְדֻקָּרִ֑ים אִ֤ישׁ בְּ⁠אָהֳל⁠וֹ֙ יָק֔וּמוּ וְ⁠שָֽׂרְפ֛וּ אֶת ־ הָ⁠עִ֥יר הַ⁠זֹּ֖את בָּ⁠אֵֽשׁ ׃¹¹ וְ⁠הָיָ֗ה בְּ⁠הֵֽעָלוֹת֙ חֵ֣יל הַ⁠כַּשְׂדִּ֔ים מֵ⁠עַ֖ל יְרֽוּשָׁלִָ֑ם מִ⁠פְּנֵ֖י חֵ֥יל פַּרְעֹֽה ׃ס¹² וַ⁠יֵּצֵ֤א יִרְמְיָ֨הוּ֙ מִ⁠יר֣וּשָׁלִַ֔ם לָ⁠לֶ֖כֶת אֶ֣רֶץ בִּנְיָמִ֑ן לַ⁠חֲלִ֥ק מִ⁠שָּׁ֖ם בְּ⁠ת֥וֹךְ הָ⁠עָֽם ׃¹³ וַ⁠יְהִי ־ ה֞וּא בְּ⁠שַׁ֣עַר בִּנְיָמִ֗ן וְ⁠שָׁם֙ בַּ֣עַל פְּקִדֻ֔ת וּ⁠שְׁמ⁠וֹ֙ יִרְאִיָּ֔יה בֶּן ־ שֶֽׁלֶמְיָ֖ה בֶּן ־ חֲנַנְיָ֑ה וַ⁠יִּתְפֹּ֞שׂ אֶֽת ־ יִרְמְיָ֤הוּ הַ⁠נָּבִיא֙ לֵ⁠אמֹ֔ר אֶל ־ הַ⁠כַּשְׂדִּ֖ים אַתָּ֥ה נֹפֵֽל ׃¹⁴ וַ⁠יֹּ֨אמֶר יִרְמְיָ֜הוּ שֶׁ֗קֶר אֵינֶ֤⁠נִּי נֹפֵל֙ עַל ־ הַ⁠כַּשְׂדִּ֔ים וְ⁠לֹ֥א שָׁמַ֖ע אֵלָ֑י⁠ו וַ⁠יִּתְפֹּ֤שׂ יִרְאִיָּיה֙ בְּ⁠יִרְמְיָ֔הוּ וַ⁠יְבִאֵ֖⁠הוּ אֶל ־ הַ⁠שָּׂרִֽים ׃¹⁵ וַ⁠יִּקְצְפ֧וּ הַ⁠שָּׂרִ֛ים עַֽל ־ יִרְמְיָ֖הוּ וְ⁠הִכּ֣וּ אֹת֑⁠וֹ וְ⁠נָתְנ֨וּ אוֹת֜⁠וֹ בֵּ֣ית הָ⁠אֵס֗וּר בֵּ֚ית יְהוֹנָתָ֣ן הַ⁠סֹּפֵ֔ר כִּֽי ־ אֹת֥⁠וֹ עָשׂ֖וּ לְ⁠בֵ֥ית הַ⁠כֶּֽלֶא ׃¹⁶ כִּ֣י בָ֧א יִרְמְיָ֛הוּ אֶל ־ בֵּ֥ית הַ⁠בּ֖וֹר וְ⁠אֶל ־ הַֽ⁠חֲנֻ֑יוֹת וַ⁠יֵּֽשֶׁב ־ שָׁ֥ם יִרְמְיָ֖הוּ יָמִ֥ים רַבִּֽים ׃פ¹⁷ וַ⁠יִּשְׁלַח֩ הַ⁠מֶּ֨לֶךְ צִדְקִיָּ֜הוּ וַ⁠יִּקָּחֵ֗⁠הוּ וַ⁠יִּשְׁאָלֵ֨⁠הוּ הַ⁠מֶּ֤לֶךְ בְּ⁠בֵית⁠וֹ֙ בַּ⁠סֵּ֔תֶר וַ⁠יֹּ֕אמֶר הֲ⁠יֵ֥שׁ דָּבָ֖ר מֵ⁠אֵ֣ת יְהוָ֑ה וַ⁠יֹּ֤אמֶר יִרְמְיָ֨הוּ֙ יֵ֔שׁ וַ⁠יֹּ֕אמֶר בְּ⁠יַ֥ד מֶֽלֶךְ ־ בָּבֶ֖ל תִּנָּתֵֽן ׃ס¹⁸ וַ⁠יֹּ֣אמֶר יִרְמְיָ֔הוּ אֶל ־ הַ⁠מֶּ֖לֶךְ צִדְקִיָּ֑הוּ מֶה֩ חָטָ֨אתִֽי לְ⁠ךָ֤ וְ⁠לַ⁠עֲבָדֶ֨י⁠ךָ֙ וְ⁠לָ⁠עָ֣ם הַ⁠זֶּ֔ה כִּֽי ־ נְתַתֶּ֥ם אוֹתִ֖⁠י אֶל ־ בֵּ֥ית הַ⁠כֶּֽלֶא ׃¹⁹ ו⁠אי⁠ו נְבִ֣יאֵי⁠כֶ֔ם אֲשֶׁר ־ נִבְּא֥וּ לָ⁠כֶ֖ם לֵ⁠אמֹ֑ר לֹֽא ־ יָבֹ֤א מֶֽלֶךְ ־ בָּבֶל֙ עֲלֵי⁠כֶ֔ם וְ⁠עַ֖ל הָ⁠אָ֥רֶץ הַ⁠זֹּֽאת ׃²⁰ וְ⁠עַתָּ֕ה שְֽׁמַֽע ־ נָ֖א אֲדֹנִ֣⁠י הַ⁠מֶּ֑לֶךְ תִּפָּל ־ נָ֤א תְחִנָּתִ⁠י֙ לְ⁠פָנֶ֔י⁠ךָ וְ⁠אַל ־ תְּשִׁבֵ֗⁠נִי בֵּ֚ית יְהוֹנָתָ֣ן הַ⁠סֹּפֵ֔ר וְ⁠לֹ֥א אָמ֖וּת שָֽׁם ׃²¹ וַ⁠יְצַוֶּ֞ה הַ⁠מֶּ֣לֶךְ צִדְקִיָּ֗הוּ וַ⁠יַּפְקִ֣דוּ אֶֽת ־ יִרְמְיָהוּ֮ בַּ⁠חֲצַ֣ר הַ⁠מַּטָּרָה֒ וְ⁠נָתֹן֩ ל֨⁠וֹ כִכַּר ־ לֶ֤חֶם לַ⁠יּוֹם֙ מִ⁠ח֣וּץ הָ⁠אֹפִ֔ים עַד ־ תֹּ֥ם כָּל ־ הַ⁠לֶּ֖חֶם מִן ־ הָ⁠עִ֑יר וַ⁠יֵּ֣שֶׁב יִרְמְיָ֔הוּ בַּ⁠חֲצַ֖ר הַ⁠מַּטָּרָֽה ׃

Chapter 38

¹ וַ⁠יִּשְׁמַ֞ע שְׁפַטְיָ֣ה בֶן ־ מַתָּ֗ן וּ⁠גְדַלְיָ֨הוּ֙ בֶּן ־ פַּשְׁח֔וּר וְ⁠יוּכַל֙ בֶּן ־ שֶׁ֣לֶמְיָ֔הוּ וּ⁠פַשְׁח֖וּר בֶּן ־ מַלְכִּיָּ֑ה אֶ֨ת ־ הַ⁠דְּבָרִ֔ים אֲשֶׁ֧ר יִרְמְיָ֛הוּ מְדַבֵּ֥ר אֶל ־ כָּל ־ הָ⁠עָ֖ם לֵ⁠אמֹֽר ׃ס² כֹּה֮ אָמַ֣ר יְהוָה֒ הַ⁠יֹּשֵׁב֙ בָּ⁠עִ֣יר הַ⁠זֹּ֔את יָמ֕וּת בַּ⁠חֶ֖רֶב בָּ⁠רָעָ֣ב וּ⁠בַ⁠דָּ֑בֶר וְ⁠הַ⁠יֹּצֵ֤א אֶל ־ הַ⁠כַּשְׂדִּים֙ יחיה וְ⁠הָיְתָה ־ לּ֥⁠וֹ נַפְשׁ֛⁠וֹ לְ⁠שָׁלָ֖ל וָ⁠חָֽי ׃ס³ כֹּ֖ה אָמַ֣ר יְהוָ֑ה הִנָּתֹ֨ן תִּנָּתֵ֜ן הָ⁠עִ֣יר הַ⁠זֹּ֗את בְּ⁠יַ֛ד חֵ֥יל מֶֽלֶךְ ־ בָּבֶ֖ל וּ⁠לְכָדָֽ⁠הּ ׃⁴ וַ⁠יֹּאמְר֨וּ הַ⁠שָּׂרִ֜ים אֶל ־ הַ⁠מֶּ֗לֶךְ י֣וּמַת נָא֮ אֶת ־ הָ⁠אִ֣ישׁ הַ⁠זֶּה֒ כִּֽי ־ עַל ־ כֵּ֡ן הֽוּא ־ מְרַפֵּ֡א אֶת ־ יְדֵי֩ אַנְשֵׁ֨י הַ⁠מִּלְחָמָ֜ה הַֽ⁠נִּשְׁאָרִ֣ים ׀ בָּ⁠עִ֣יר הַ⁠זֹּ֗את וְ⁠אֵת֙ יְדֵ֣י כָל ־ הָ⁠עָ֔ם לְ⁠דַבֵּ֣ר אֲלֵי⁠הֶ֔ם כַּ⁠דְּבָרִ֖ים הָ⁠אֵ֑לֶּה כִּ֣י ׀ הָ⁠אִ֣ישׁ הַ⁠זֶּ֗ה אֵינֶ֨⁠נּוּ דֹרֵ֧שׁ לְ⁠שָׁל֛וֹם לָ⁠עָ֥ם הַ⁠זֶּ֖ה כִּ֥י אִם ־ לְ⁠רָעָֽה ׃⁵ וַ⁠יֹּ֨אמֶר֙ הַ⁠מֶּ֣לֶךְ צִדְקִיָּ֔הוּ הִנֵּה ־ ה֖וּא בְּ⁠יֶדְ⁠כֶ֑ם כִּֽי ־ אֵ֣ין הַ⁠מֶּ֔לֶךְ יוּכַ֥ל אֶתְ⁠כֶ֖ם דָּבָֽר ׃⁶ וַ⁠יִּקְח֣וּ אֶֽת ־ יִרְמְיָ֗הוּ וַ⁠יַּשְׁלִ֨כוּ אֹת֜⁠וֹ אֶל ־ הַ⁠בּ֣וֹר ׀ מַלְכִּיָּ֣הוּ בֶן ־ הַ⁠מֶּ֗לֶךְ אֲשֶׁר֙ בַּ⁠חֲצַ֣ר הַ⁠מַּטָּרָ֔ה וַ⁠יְשַׁלְּח֥וּ אֶֽת ־ יִרְמְיָ֖הוּ בַּ⁠חֲבָלִ֑ים וּ⁠בַ⁠בּ֤וֹר אֵֽין ־ מַ֨יִם֙ כִּ֣י אִם ־ טִ֔יט וַ⁠יִּטְבַּ֥ע יִרְמְיָ֖הוּ בַּ⁠טִּֽיט ׃ס⁷ וַ⁠יִּשְׁמַ֡ע עֶֽבֶד ־ מֶ֨לֶךְ הַ⁠כּוּשִׁ֜י אִ֣ישׁ סָרִ֗יס וְ⁠הוּא֙ בְּ⁠בֵ֣ית הַ⁠מֶּ֔לֶךְ כִּֽי ־ נָתְנ֥וּ אֶֽת ־ יִרְמְיָ֖הוּ אֶל ־ הַ⁠בּ֑וֹר וְ⁠הַ⁠מֶּ֥לֶךְ יוֹשֵׁ֖ב בְּ⁠שַׁ֥עַר בִּנְיָמִֽן ׃⁸ וַ⁠יֵּצֵ֥א עֶֽבֶד ־ מֶ֖לֶךְ מִ⁠בֵּ֣ית הַ⁠מֶּ֑לֶךְ וַ⁠יְדַבֵּ֥ר אֶל ־ הַ⁠מֶּ֖לֶךְ לֵ⁠אמֹֽר ׃⁹ אֲדֹנִ֣⁠י הַ⁠מֶּ֗לֶךְ הֵרֵ֜עוּ הָ⁠אֲנָשִׁ֤ים הָ⁠אֵ֨לֶּה֙ אֵ֣ת כָּל ־ אֲשֶׁ֤ר עָשׂוּ֙ לְ⁠יִרְמְיָ֣הוּ הַ⁠נָּבִ֔יא אֵ֥ת אֲשֶׁר ־ הִשְׁלִ֖יכוּ אֶל ־ הַ⁠בּ֑וֹר וַ⁠יָּ֤מָת תַּחְתָּי⁠ו֙ מִ⁠פְּנֵ֣י הָֽ⁠רָעָ֔ב כִּ֣י אֵ֥ין הַ⁠לֶּ֛חֶם ע֖וֹד בָּ⁠עִֽיר ׃¹⁰ וַ⁠יְצַוֶּ֣ה הַ⁠מֶּ֔לֶךְ אֵ֛ת עֶֽבֶד ־ מֶ֥לֶךְ הַ⁠כּוּשִׁ֖י לֵ⁠אמֹ֑ר קַ֣ח בְּ⁠יָדְ⁠ךָ֤ מִ⁠זֶּה֙ שְׁלֹשִׁ֣ים אֲנָשִׁ֔ים וְֽ⁠הַעֲלִ֜יתָ אֶֽת ־ יִרְמְיָ֧הוּ הַ⁠נָּבִ֛יא מִן ־ הַ⁠בּ֖וֹר בְּ⁠טֶ֥רֶם יָמֽוּת ׃¹¹ וַ⁠יִּקַּ֣ח ׀ עֶֽבֶד ־ מֶ֨לֶךְ אֶת ־ הָ⁠אֲנָשִׁ֜ים בְּ⁠יָד֗⁠וֹ וַ⁠יָּבֹ֤א בֵית ־ הַ⁠מֶּ֨לֶךְ֙ אֶל ־ תַּ֣חַת הָ⁠אוֹצָ֔ר וַ⁠יִּקַּ֤ח מִ⁠שָּׁם֙ בְּלוֹיֵ֣ ה⁠סחבות וּ⁠בְלוֹיֵ֖ מְלָחִ֑ים וַ⁠יְשַׁלְּחֵ֧⁠ם אֶֽל ־ יִרְמְיָ֛הוּ אֶל ־ הַ⁠בּ֖וֹר בַּ⁠חֲבָלִֽים ׃¹² וַ⁠יֹּ֡אמֶר עֶבֶד ־ מֶ֨לֶךְ הַ⁠כּוּשִׁ֜י אֶֽל ־ יִרְמְיָ֗הוּ שִׂ֣ים נָ֠א בְּלוֹאֵ֨י הַ⁠סְּחָב֤וֹת וְ⁠הַ⁠מְּלָחִים֙ תַּ֚חַת אַצִּל֣וֹת יָדֶ֔י⁠ךָ מִ⁠תַּ֖חַת לַ⁠חֲבָלִ֑ים וַ⁠יַּ֥עַשׂ יִרְמְיָ֖הוּ כֵּֽן ׃¹³ וַ⁠יִּמְשְׁכ֤וּ אֶֽת ־ יִרְמְיָ֨הוּ֙ בַּֽ⁠חֲבָלִ֔ים וַ⁠יַּעֲל֥וּ אֹת֖⁠וֹ מִן ־ הַ⁠בּ֑וֹר וַ⁠יֵּ֣שֶׁב יִרְמְיָ֔הוּ בַּ⁠חֲצַ֖ר הַ⁠מַּטָּרָֽה ׃ס¹⁴ וַ⁠יִּשְׁלַ֞ח הַ⁠מֶּ֣לֶךְ צִדְקִיָּ֗הוּ וַ⁠יִּקַּ֞ח אֶֽת ־ יִרְמְיָ֤הוּ הַ⁠נָּבִיא֙ אֵלָ֔י⁠ו אֶל ־ מָבוֹא֙ הַ⁠שְּׁלִישִׁ֔י אֲשֶׁ֖ר בְּ⁠בֵ֣ית יְהוָ֑ה וַ⁠יֹּ֨אמֶר הַ⁠מֶּ֜לֶךְ אֶֽל ־ יִרְמְיָ֗הוּ שֹׁאֵ֨ל אֲנִ֤י אֹֽתְ⁠ךָ֙ דָּבָ֔ר אַל ־ תְּכַחֵ֥ד מִמֶּ֖⁠נִּי דָּבָֽר ׃¹⁵ וַ⁠יֹּ֤אמֶר יִרְמְיָ֨הוּ֙ אֶל ־ צִדְקִיָּ֔הוּ כִּ֚י אַגִּ֣יד לְ⁠ךָ֔ הֲ⁠ל֖וֹא הָמֵ֣ת תְּמִיתֵ֑⁠נִי וְ⁠כִי֙ אִיעָ֣צְ⁠ךָ֔ לֹ֥א תִשְׁמַ֖ע אֵלָֽ⁠י ׃¹⁶ וַ⁠יִּשָּׁבַ֞ע הַ⁠מֶּ֧לֶךְ צִדְקִיָּ֛הוּ אֶֽל ־ יִרְמְיָ֖הוּ בַּ⁠סֵּ֣תֶר לֵ⁠אמֹ֑ר חַי ־ יְהוָ֞ה את אֲשֶׁר֩ עָשָׂה ־ לָ֨⁠נוּ אֶת ־ הַ⁠נֶּ֤פֶשׁ הַ⁠זֹּאת֙ אִם ־ אֲמִיתֶ֔⁠ךָ וְ⁠אִם ־ אֶתֶּנְ⁠ךָ֗ בְּ⁠יַד֙ הָ⁠אֲנָשִׁ֣ים הָ⁠אֵ֔לֶּה אֲשֶׁ֥ר מְבַקְשִׁ֖ים אֶת ־ נַפְשֶֽׁ⁠ךָ ׃ס¹⁷ וַ⁠יֹּ֣אמֶר יִרְמְיָ֣הוּ אֶל ־ צִדְקִיָּ֡הוּ כֹּֽה ־ אָמַ֣ר יְהוָה֩ אֱלֹהֵ֨י צְבָא֜וֹת אֱלֹהֵ֣י יִשְׂרָאֵ֗ל אִם ־ יָצֹ֨א תֵצֵ֜א אֶל ־ שָׂרֵ֤י מֶֽלֶךְ ־ בָּבֶל֙ וְ⁠חָיְתָ֣ה נַפְשֶׁ֔⁠ךָ וְ⁠הָ⁠עִ֣יר הַ⁠זֹּ֔את לֹ֥א תִשָּׂרֵ֖ף בָּ⁠אֵ֑שׁ וְ⁠חָיִ֖תָה אַתָּ֥ה וּ⁠בֵיתֶֽ⁠ךָ ׃¹⁸ וְ⁠אִ֣ם לֹֽא ־ תֵצֵ֗א אֶל ־ שָׂרֵי֙ מֶ֣לֶךְ בָּבֶ֔ל וְ⁠נִתְּנָ֞ה הָ⁠עִ֤יר הַ⁠זֹּאת֙ בְּ⁠יַ֣ד הַ⁠כַּשְׂדִּ֔ים וּ⁠שְׂרָפ֖וּ⁠הָ בָּ⁠אֵ֑שׁ וְ⁠אַתָּ֖ה לֹֽא ־ תִמָּלֵ֥ט מִ⁠יָּדָֽ⁠ם ׃ס¹⁹ וַ⁠יֹּ֛אמֶר הַ⁠מֶּ֥לֶךְ צִדְקִיָּ֖הוּ אֶֽל ־ יִרְמְיָ֑הוּ אֲנִ֧י דֹאֵ֣ג אֶת ־ הַ⁠יְּהוּדִ֗ים אֲשֶׁ֤ר נָֽפְלוּ֙ אֶל ־ הַ⁠כַּשְׂדִּ֔ים פֶּֽן ־ יִתְּנ֥וּ אֹתִ֛⁠י בְּ⁠יָדָ֖⁠ם וְ⁠הִתְעַלְּלוּ ־ בִֽ⁠י ׃פ²⁰ וַ⁠יֹּ֥אמֶר יִרְמְיָ֖הוּ לֹ֣א יִתֵּ֑נוּ שְֽׁמַֽע ־ נָ֣א ׀ בְּ⁠ק֣וֹל יְהוָ֗ה לַ⁠אֲשֶׁ֤ר אֲנִי֙ דֹּבֵ֣ר אֵלֶ֔י⁠ךָ וְ⁠יִ֥יטַב לְ⁠ךָ֖ וּ⁠תְחִ֥י נַפְשֶֽׁ⁠ךָ ׃²¹ וְ⁠אִם ־ מָאֵ֥ן אַתָּ֖ה לָ⁠צֵ֑את זֶ֣ה הַ⁠דָּבָ֔ר אֲשֶׁ֥ר הִרְאַ֖⁠נִי יְהוָֽה ׃²² וְ⁠הִנֵּ֣ה כָל ־ הַ⁠נָּשִׁ֗ים אֲשֶׁ֤ר נִשְׁאֲרוּ֙ בְּ⁠בֵ֣ית מֶֽלֶךְ ־ יְהוּדָ֔ה מוּצָא֕וֹת אֶל ־ שָׂרֵ֖י מֶ֣לֶךְ בָּבֶ֑ל וְ⁠הֵ֣נָּה אֹמְר֗וֹת הִסִּית֜וּ⁠ךָ וְ⁠יָכְל֤וּ לְ⁠ךָ֙ אַנְשֵׁ֣י שְׁלֹמֶ֔⁠ךָ הָטְבְּע֥וּ בַ⁠בֹּ֛ץ רַגְלֶ֖⁠ךָ נָסֹ֥גוּ אָחֽוֹר ׃²³ וְ⁠אֶת ־ כָּל ־ נָשֶׁ֣י⁠ךָ וְ⁠אֶת ־ בָּנֶ֗י⁠ךָ מֽוֹצִאִים֙ אֶל ־ הַ⁠כַּשְׂדִּ֔ים וְ⁠אַתָּ֖ה לֹא ־ תִמָּלֵ֣ט מִ⁠יָּדָ֑⁠ם כִּ֣י בְ⁠יַ֤ד מֶֽלֶךְ ־ בָּבֶל֙ תִּתָּפֵ֔שׂ וְ⁠אֶת ־ הָ⁠עִ֥יר הַ⁠זֹּ֖את תִּשְׂרֹ֥ף בָּ⁠אֵֽשׁ ׃פ²⁴ וַ⁠יֹּ֨אמֶר צִדְקִיָּ֜הוּ אֶֽל ־ יִרְמְיָ֗הוּ אִ֛ישׁ אַל ־ יֵדַ֥ע בַּ⁠דְּבָֽרִים ־ הָ⁠אֵ֖לֶּה וְ⁠לֹ֥א תָמֽוּת ׃²⁵ וְ⁠כִֽי ־ יִשְׁמְע֣וּ הַ⁠שָּׂרִים֮ כִּֽי ־ דִבַּ֣רְתִּי אִתָּ⁠ךְ֒ וּ⁠בָ֣אוּ אֵלֶ֣י⁠ךָ וְֽ⁠אָמְר֪וּ אֵלֶ֟י⁠ךָ הַגִּֽידָ⁠ה ־ נָּ֨א לָ֜⁠נוּ מַה ־ דִּבַּ֧רְתָּ אֶל ־ הַ⁠מֶּ֛לֶךְ אַל ־ תְּכַחֵ֥ד מִמֶּ֖⁠נּוּ וְ⁠לֹ֣א נְמִיתֶ֑⁠ךָ וּ⁠מַה ־ דִּבֶּ֥ר אֵלֶ֖י⁠ךָ הַ⁠מֶּֽלֶךְ ׃²⁶ וְ⁠אָמַרְתָּ֣ אֲלֵי⁠הֶ֔ם מַפִּיל ־ אֲנִ֥י תְחִנָּתִ֖⁠י לִ⁠פְנֵ֣י הַ⁠מֶּ֑לֶךְ לְ⁠בִלְתִּ֧י הֲשִׁיבֵ֛⁠נִי בֵּ֥ית יְהוֹנָתָ֖ן לָ⁠מ֥וּת שָֽׁם ׃פ²⁷ וַ⁠יָּבֹ֨אוּ כָל ־ הַ⁠שָּׂרִ֤ים אֶֽל ־ יִרְמְיָ֨הוּ֙ וַ⁠יִּשְׁאֲל֣וּ אֹת֔⁠וֹ וַ⁠יַּגֵּ֤ד לָ⁠הֶם֙ כְּ⁠כָל ־ הַ⁠דְּבָרִ֣ים הָ⁠אֵ֔לֶּה אֲשֶׁ֥ר צִוָּ֖ה הַ⁠מֶּ֑לֶךְ וַ⁠יַּחֲרִ֣שׁוּ מִמֶּ֔⁠נּוּ כִּ֥י לֹֽא ־ נִשְׁמַ֖ע הַ⁠דָּבָֽר ׃פ²⁸ וַ⁠יֵּ֤שֶׁב יִרְמְיָ֨הוּ֙ בַּ⁠חֲצַ֣ר הַ⁠מַּטָּרָ֔ה עַד ־ י֖וֹם אֲשֶׁר ־ נִלְכְּדָ֣ה יְרוּשָׁלִָ֑ם ס וְ⁠הָיָ֕ה כַּ⁠אֲשֶׁ֥ר נִלְכְּדָ֖ה יְרוּשָׁלִָֽם ׃פ

Chapter 39

¹ בַּ⁠שָּׁנָ֣ה הַ֠⁠תְּשִׁעִית לְ⁠צִדְקִיָּ֨הוּ מֶלֶךְ ־ יְהוּדָ֜ה בַּ⁠חֹ֣דֶשׁ הָ⁠עֲשִׂרִ֗י בָּ֠א נְבוּכַדְרֶאצַּ֨ר מֶֽלֶךְ ־ בָּבֶ֤ל וְ⁠כָל ־ חֵיל⁠וֹ֙ אֶל ־ יְר֣וּשָׁלִַ֔ם וַ⁠יָּצֻ֖רוּ עָלֶֽי⁠הָ ׃ס² בְּ⁠עַשְׁתֵּֽי ־ עֶשְׂרֵ֤ה שָׁנָה֙ לְ⁠צִדְקִיָּ֔הוּ בַּ⁠חֹ֥דֶשׁ הָ⁠רְבִיעִ֖י בְּ⁠תִשְׁעָ֣ה לַ⁠חֹ֑דֶשׁ הָבְקְעָ֖ה הָ⁠עִֽיר ׃³ וַ⁠יָּבֹ֗אוּ כֹּ֚ל שָׂרֵ֣י מֶֽלֶךְ ־ בָּבֶ֔ל וַ⁠יֵּשְׁב֖וּ בְּ⁠שַׁ֣עַר הַ⁠תָּ֑וֶךְ נֵרְגַ֣ל שַׂר ־ אֶ֠צֶר סַֽמְגַּר ־ נְב֞וּ שַׂר ־ סְכִ֣ים רַב ־ סָרִ֗יס נֵרְגַ֤ל שַׂר ־ אֶ֨צֶר֙ רַב ־ מָ֔ג וְ⁠כָל ־ שְׁאֵרִ֔ית שָׂרֵ֖י מֶ֥לֶךְ בָּבֶֽל ׃⁴ וַ⁠יְהִ֡י כַּ⁠אֲשֶׁ֣ר רָ֠אָ⁠ם צִדְקִיָּ֨הוּ מֶֽלֶךְ ־ יְהוּדָ֜ה וְ⁠כֹ֣ל ׀ אַנְשֵׁ֣י הַ⁠מִּלְחָמָ֗ה וַֽ֠⁠יִּבְרְחוּ וַ⁠יֵּצְא֨וּ לַ֤יְלָה מִן ־ הָ⁠עִיר֙ דֶּ֚רֶךְ גַּ֣ן הַ⁠מֶּ֔לֶךְ בְּ⁠שַׁ֖עַר בֵּ֣ין הַ⁠חֹמֹתָ֑יִם וַ⁠יֵּצֵ֖א דֶּ֥רֶךְ הָ⁠עֲרָבָֽה ׃⁵ וַ⁠יִּרְדְּפ֨וּ חֵיל ־ כַּשְׂדִּ֜ים אַחֲרֵי⁠הֶ֗ם וַ⁠יַּשִּׂ֣גוּ אֶת ־ צִדְקִיָּהוּ֮ בְּ⁠עַֽרְב֣וֹת יְרֵחוֹ֒ וַ⁠יִּקְח֣וּ אֹת֗⁠וֹ וַֽ֠⁠יַּעֲלֻ⁠הוּ אֶל ־ נְבוּכַדְרֶאצַּ֧ר מֶֽלֶךְ ־ בָּבֶ֛ל רִבְלָ֖תָ⁠ה בְּ⁠אֶ֣רֶץ חֲמָ֑ת וַ⁠יְדַבֵּ֥ר אִתּ֖⁠וֹ מִשְׁפָּטִֽים ׃⁶ וַ⁠יִּשְׁחַט֩ מֶ֨לֶךְ בָּבֶ֜ל אֶת ־ בְּנֵ֧י צִדְקִיָּ֛הוּ בְּ⁠רִבְלָ֖ה לְ⁠עֵינָ֑י⁠ו וְ⁠אֵת֙ כָּל ־ חֹרֵ֣י יְהוּדָ֔ה שָׁחַ֖ט מֶ֥לֶךְ בָּבֶֽל ׃⁷ וְ⁠אֶת ־ עֵינֵ֥י צִדְקִיָּ֖הוּ עִוֵּ֑ר וַ⁠יַּאַסְרֵ֨⁠הוּ֙ בַּֽ⁠נְחֻשְׁתַּ֔יִם לָ⁠בִ֥יא אֹת֖⁠וֹ בָּבֶֽלָ⁠ה ׃⁸ וְ⁠אֶת ־ בֵּ֤ית הַ⁠מֶּ֨לֶךְ֙ וְ⁠אֶת ־ בֵּ֣ית הָ⁠עָ֔ם שָׂרְפ֥וּ הַ⁠כַּשְׂדִּ֖ים בָּ⁠אֵ֑שׁ וְ⁠אֶת ־ חֹמ֥וֹת יְרוּשָׁלִַ֖ם נָתָֽצוּ ׃⁹ וְ⁠אֵת֩ יֶ֨תֶר הָ⁠עָ֜ם הַ⁠נִּשְׁאָרִ֣ים בָּ⁠עִ֗יר וְ⁠אֶת ־ הַ⁠נֹּֽפְלִים֙ אֲשֶׁ֣ר נָפְל֣וּ עָלָ֔י⁠ו וְ⁠אֵ֛ת יֶ֥תֶר הָ⁠עָ֖ם הַ⁠נִּשְׁאָרִ֑ים הֶגְלָ֛ה נְבֽוּזַר ־ אֲדָ֥ן רַב ־ טַבָּחִ֖ים בָּבֶֽל ׃¹⁰ וּ⁠מִן ־ הָ⁠עָ֣ם הַ⁠דַּלִּ֗ים אֲשֶׁ֤ר אֵין ־ לָ⁠הֶם֙ מְא֔וּמָה הִשְׁאִ֛יר נְבוּזַרְאֲדָ֥ן רַב ־ טַבָּחִ֖ים בְּ⁠אֶ֣רֶץ יְהוּדָ֑ה וַ⁠יִּתֵּ֥ן לָ⁠הֶ֛ם כְּרָמִ֥ים וִֽ⁠יגֵבִ֖ים בַּ⁠יּ֥וֹם הַ⁠הֽוּא ׃¹¹ וַ⁠יְצַ֛ו נְבוּכַדְרֶאצַּ֥ר מֶֽלֶךְ ־ בָּבֶ֖ל עַֽל ־ יִרְמְיָ֑הוּ בְּ⁠יַ֛ד נְבוּזַרְאֲדָ֥ן רַב ־ טַבָּחִ֖ים לֵ⁠אמֹֽר ׃¹² קָחֶ֗⁠נּוּ וְ⁠עֵינֶ֨י⁠ךָ֙ שִׂ֣ים עָלָ֔י⁠ו וְ⁠אַל ־ תַּ֥עַשׂ ל֖⁠וֹ מְא֣וּמָה רָּ֑ע כִּ֗י אם כַּֽ⁠אֲשֶׁר֙ יְדַבֵּ֣ר אֵלֶ֔י⁠ךָ כֵּ֖ן עֲשֵׂ֥ה עִמּֽ⁠וֹ ׃¹³ וַ⁠יִּשְׁלַ֞ח נְבֽוּזַרְאֲדָ֣ן רַב ־ טַבָּחִ֗ים וּנְבֽוּשַׁזְבָּן֙ רַב ־ סָרִ֔יס וְ⁠נֵרְגַ֥ל שַׂר ־ אֶ֖צֶר רַב ־ מָ֑ג וְ⁠כֹ֖ל רַבֵּ֥י מֶֽלֶךְ ־ בָּבֶֽל ׃¹⁴ וַ⁠יִּשְׁלְחוּ֩ וַ⁠יִּקְח֨וּ אֶֽת ־ יִרְמְיָ֜הוּ מֵ⁠חֲצַ֣ר הַ⁠מַּטָּרָ֗ה וַ⁠יִּתְּנ֤וּ אֹת⁠וֹ֙ אֶל ־ גְּדַלְיָ֨הוּ֙ בֶּן ־ אֲחִיקָ֣ם בֶּן ־ שָׁפָ֔ן לְ⁠הוֹצִאֵ֖⁠הוּ אֶל ־ הַ⁠בָּ֑יִת וַ⁠יֵּ֖שֶׁב בְּ⁠ת֥וֹךְ הָ⁠עָֽם ׃ס¹⁵ וְ⁠אֶֽל ־ יִרְמְיָ֖הוּ הָיָ֣ה דְבַר ־ יְהוָ֑ה בִּֽ⁠הְיֹת֣⁠וֹ עָצ֔וּר בַּ⁠חֲצַ֥ר הַ⁠מַּטָּרָ֖ה לֵ⁠אמֹֽר ׃¹⁶ הָל֣וֹךְ וְ⁠אָמַרְתָּ֡ לְ⁠עֶבֶד ־ מֶ֨לֶךְ הַ⁠כּוּשִׁ֜י לֵ⁠אמֹ֗ר כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִי֩ מבי אֶת ־ דְּבָרַ֜⁠י אֶל ־ הָ⁠עִ֥יר הַ⁠זֹּ֛את לְ⁠רָעָ֖ה וְ⁠לֹ֣א לְ⁠טוֹבָ֑ה וְ⁠הָי֥וּ לְ⁠פָנֶ֖י⁠ךָ בַּ⁠יּ֥וֹם הַ⁠הֽוּא ׃¹⁷ וְ⁠הִצַּלְתִּ֥י⁠ךָ בַ⁠יּוֹם ־ הַ⁠ה֖וּא נְאֻם ־ יְהוָ֑ה וְ⁠לֹ֤א תִנָּתֵן֙ בְּ⁠יַ֣ד הָֽ⁠אֲנָשִׁ֔ים אֲשֶׁר ־ אַתָּ֥ה יָג֖וֹר מִ⁠פְּנֵי⁠הֶֽם ׃¹⁸ כִּ֤י מַלֵּט֙ אֲמַלֶּטְ⁠ךָ֔ וּ⁠בַ⁠חֶ֖רֶב לֹ֣א תִפֹּ֑ל וְ⁠הָיְתָ֨ה לְ⁠ךָ֤ נַפְשְׁ⁠ךָ֙ לְ⁠שָׁלָ֔ל כִּֽי ־ בָטַ֥חְתָּ בִּ֖⁠י נְאֻם ־ יְהוָֽה ׃ס

Chapter 40

¹ הַ⁠דָּבָ֞ר אֲשֶׁר ־ הָיָ֤ה אֶֽל ־ יִרְמְיָ֨הוּ֙ מֵ⁠אֵ֣ת יְהוָ֔ה אַחַ֣ר ׀ שַׁלַּ֣ח אֹת֗⁠וֹ נְבוּזַרְאֲדָ֛ן רַב ־ טַבָּחִ֖ים מִן ־ הָֽ⁠רָמָ֑ה בְּ⁠קַחְתּ֣⁠וֹ אֹת֗⁠וֹ וְ⁠הֽוּא ־ אָס֤וּר בָּֽ⁠אזִקִּים֙ בְּ⁠ת֨וֹךְ כָּל ־ גָּל֤וּת יְרוּשָׁלִַ֨ם֙ וִֽ⁠יהוּדָ֔ה הַ⁠מֻּגְלִ֖ים בָּבֶֽלָ⁠ה ׃² וַ⁠יִּקַּ֥ח רַב ־ טַבָּחִ֖ים לְ⁠יִרְמְיָ֑הוּ וַ⁠יֹּ֣אמֶר אֵלָ֔י⁠ו יְהוָ֣ה אֱלֹהֶ֗י⁠ךָ דִּבֶּר֙ אֶת ־ הָ⁠רָעָ֣ה הַ⁠זֹּ֔את אֶל ־ הַ⁠מָּק֖וֹם הַ⁠זֶּֽה ׃³ וַ⁠יָּבֵ֥א וַ⁠יַּ֛עַשׂ יְהוָ֖ה כַּ⁠אֲשֶׁ֣ר דִּבֵּ֑ר כִּֽי ־ חֲטָאתֶ֤ם לַֽ⁠יהוָה֙ וְ⁠לֹֽא ־ שְׁמַעְתֶּ֣ם בְּ⁠קוֹל֔⁠וֹ וְ⁠הָיָ֥ה לָ⁠כֶ֖ם דבר הַ⁠זֶּֽה ׃⁴ וְ⁠עַתָּ֞ה הִנֵּ֧ה פִתַּחְתִּ֣י⁠ךָ הַ⁠יּ֗וֹם מִֽן ־ הָ⁠אזִקִּים֮ אֲשֶׁ֣ר עַל ־ יָדֶ⁠ךָ֒ אִם ־ ט֨וֹב בְּ⁠עֵינֶ֜י⁠ךָ לָ⁠ב֧וֹא אִתִּ֣⁠י בָבֶ֗ל בֹּ֚א וְ⁠אָשִׂ֤ים אֶת ־ עֵינִ⁠י֙ עָלֶ֔י⁠ךָ וְ⁠אִם ־ רַ֧ע בְּ⁠עֵינֶ֛י⁠ךָ לָ⁠בֽוֹא ־ אִתִּ֥⁠י בָבֶ֖ל חֲדָ֑ל רְאֵה֙ כָּל ־ הָ⁠אָ֣רֶץ לְ⁠פָנֶ֔י⁠ךָ אֶל ־ ט֨וֹב וְ⁠אֶל ־ הַ⁠יָּשָׁ֧ר בְּ⁠עֵינֶ֛י⁠ךָ לָ⁠לֶ֥כֶת שָׁ֖מָּ⁠ה לֵֽךְ ׃⁵ וְ⁠עוֹדֶ֣⁠נּוּ לֹֽא ־ יָשׁ֗וּב וְ⁠שֻׁ֡בָ⁠ה אֶל ־ גְּדַלְיָ֣ה בֶן ־ אֲחִיקָ֣ם בֶּן ־ שָׁפָ֡ן אֲשֶׁר֩ הִפְקִ֨יד מֶֽלֶךְ ־ בָּבֶ֜ל בְּ⁠עָרֵ֣י יְהוּדָ֗ה וְ⁠שֵׁ֤ב אִתּ⁠וֹ֙ בְּ⁠ת֣וֹךְ הָ⁠עָ֔ם א֠וֹ אֶל ־ כָּל ־ הַ⁠יָּשָׁ֧ר בְּ⁠עֵינֶ֛י⁠ךָ לָ⁠לֶ֖כֶת לֵ֑ךְ וַ⁠יִּתֶּן ־ ל֧⁠וֹ רַב ־ טַבָּחִ֛ים אֲרֻחָ֥ה וּ⁠מַשְׂאֵ֖ת וַֽ⁠יְשַׁלְּחֵֽ⁠הוּ ׃⁶ וַ⁠יָּבֹ֧א יִרְמְיָ֛הוּ אֶל ־ גְּדַלְיָ֥ה בֶן ־ אֲחִיקָ֖ם הַ⁠מִּצְפָּ֑תָ⁠ה וַ⁠יֵּ֤שֶׁב אִתּ⁠וֹ֙ בְּ⁠ת֣וֹךְ הָ⁠עָ֔ם הַ⁠נִּשְׁאָרִ֖ים בָּ⁠אָֽרֶץ ׃ס⁷ וַ⁠יִּשְׁמְעוּ֩ כָל ־ שָׂרֵ֨י הַ⁠חֲיָלִ֜ים אֲשֶׁ֣ר בַּ⁠שָּׂדֶ֗ה הֵ֚מָּה וְ⁠אַנְשֵׁי⁠הֶ֔ם כִּֽי ־ הִפְקִ֧יד מֶֽלֶךְ ־ בָּבֶ֛ל אֶת ־ גְּדַלְיָ֥הוּ בֶן ־ אֲחִיקָ֖ם בָּ⁠אָ֑רֶץ וְ⁠כִ֣י ׀ הִפְקִ֣יד אִתּ֗⁠וֹ אֲנָשִׁ֤ים וְ⁠נָשִׁים֙ וָ⁠טָ֔ף וּ⁠מִ⁠דַּלַּ֣ת הָ⁠אָ֔רֶץ מֵ⁠אֲשֶׁ֥ר לֹֽא ־ הָגְל֖וּ בָּבֶֽלָ⁠ה ׃⁸ וַ⁠יָּבֹ֥אוּ אֶל ־ גְּדַלְיָ֖ה הַ⁠מִּצְפָּ֑תָ⁠ה וְ⁠יִשְׁמָעֵ֣אל בֶּן ־ נְתַנְיָ֡הוּ וְ⁠יוֹחָנָ֣ן וְ⁠יוֹנָתָ֣ן בְּנֵֽי ־ קָ֠רֵחַ וּ⁠שְׂרָיָ֨ה בֶן ־ תַּנְחֻ֜מֶת וּ⁠בְנֵ֣י ׀ עופי הַ⁠נְּטֹפָתִ֗י וִֽ⁠יזַנְיָ֨הוּ֙ בֶּן ־ הַ⁠מַּ֣עֲכָתִ֔י הֵ֖מָּה וְ⁠אַנְשֵׁי⁠הֶֽם ׃⁹ וַ⁠יִּשָּׁבַ֨ע לָ⁠הֶ֜ם גְּדַלְיָ֨הוּ בֶן ־ אֲחִיקָ֤ם בֶּן ־ שָׁפָן֙ וּ⁠לְ⁠אַנְשֵׁי⁠הֶ֣ם לֵ⁠אמֹ֔ר אַל ־ תִּֽירְא֖וּ מֵ⁠עֲב֣וֹד הַ⁠כַּשְׂדִּ֑ים שְׁב֣וּ בָ⁠אָ֗רֶץ וְ⁠עִבְד֛וּ אֶת ־ מֶ֥לֶךְ בָּבֶ֖ל וְ⁠יִיטַ֥ב לָ⁠כֶֽם ׃¹⁰ וַ⁠אֲנִ֗י הִנְ⁠נִ֤י יֹשֵׁב֙ בַּ⁠מִּצְפָּ֔ה לַֽ⁠עֲמֹד֙ לִ⁠פְנֵ֣י הַ⁠כַּשְׂדִּ֔ים אֲשֶׁ֥ר יָבֹ֖אוּ אֵלֵ֑י⁠נוּ וְ⁠אַתֶּ֡ם אִסְפוּ֩ יַ֨יִן וְ⁠קַ֜יִץ וְ⁠שֶׁ֗מֶן וְ⁠שִׂ֨מוּ֙ בִּ⁠כְלֵי⁠כֶ֔ם וּ⁠שְׁב֖וּ בְּ⁠עָרֵי⁠כֶ֥ם אֲשֶׁר ־ תְּפַשְׂתֶּֽם ׃¹¹ וְ⁠גַ֣ם כָּֽל ־ הַ⁠יְּהוּדִ֡ים אֲשֶׁר ־ בְּ⁠מוֹאָ֣ב ׀ וּ⁠בִ⁠בְנֵֽי ־ עַמּ֨וֹן וּ⁠בֶ⁠אֱד֜וֹם וַ⁠אֲשֶׁ֤ר בְּ⁠כָל ־ הָֽ⁠אֲרָצוֹת֙ שָֽׁמְע֔וּ כִּֽי ־ נָתַ֧ן מֶֽלֶךְ ־ בָּבֶ֛ל שְׁאֵרִ֖ית לִֽ⁠יהוּדָ֑ה וְ⁠כִי֙ הִפְקִ֣יד עֲלֵי⁠הֶ֔ם אֶת ־ גְּדַלְיָ֖הוּ בֶּן ־ אֲחִיקָ֥ם בֶּן ־ שָׁפָֽן ׃¹² וַ⁠יָּשֻׁ֣בוּ כָל ־ הַ⁠יְּהוּדִ֗ים מִ⁠כָּל ־ הַ⁠מְּקֹמוֹת֙ אֲשֶׁ֣ר נִדְּחוּ ־ שָׁ֔ם וַ⁠יָּבֹ֧אוּ אֶֽרֶץ ־ יְהוּדָ֛ה אֶל ־ גְּדַלְיָ֖הוּ הַ⁠מִּצְפָּ֑תָ⁠ה וַ⁠יַּאַסְפ֛וּ יַ֥יִן וָ⁠קַ֖יִץ הַרְבֵּ֥ה מְאֹֽד ׃פ¹³ וְ⁠יֽוֹחָנָן֙ בֶּן ־ קָרֵ֔חַ וְ⁠כָל ־ שָׂרֵ֥י הַ⁠חֲיָלִ֖ים אֲשֶׁ֣ר בַּ⁠שָּׂדֶ֑ה בָּ֥אוּ אֶל ־ גְּדַלְיָ֖הוּ הַ⁠מִּצְפָּֽתָ⁠ה ׃¹⁴ וַ⁠יֹּאמְר֣וּ אֵלָ֗י⁠ו הֲ⁠יָדֹ֤עַ תֵּדַע֙ כִּ֞י בַּעֲלִ֣יס ׀ מֶ֣לֶךְ בְּנֵֽי ־ עַמּ֗וֹן שָׁלַח֙ אֶת ־ יִשְׁמָעֵ֣אל בֶּן ־ נְתַנְיָ֔ה לְ⁠הַכֹּתְ⁠ךָ֖ נָ֑פֶשׁ וְ⁠לֹא ־ הֶאֱמִ֣ין לָ⁠הֶ֔ם גְּדַלְיָ֖הוּ בֶּן ־ אֲחִיקָֽם ׃¹⁵ וְ⁠יוֹחָנָ֣ן בֶּן ־ קָרֵ֡חַ אָמַ֣ר אֶל ־ גְּדַלְיָהוּ֩ בַ⁠סֵּ֨תֶר בַּ⁠מִּצְפָּ֜ה לֵ⁠אמֹ֗ר אֵ֤לְכָה נָּא֙ וְ⁠אַכֶּה֙ אֶת ־ יִשְׁמָעֵ֣אל בֶּן ־ נְתַנְיָ֔ה וְ⁠אִ֖ישׁ לֹ֣א יֵדָ֑ע לָ֧⁠מָּה יַכֶּ֣⁠כָּה נֶּ֗פֶשׁ וְ⁠נָפֹ֨צוּ֙ כָּל ־ יְהוּדָ֔ה הַ⁠נִּקְבָּצִ֣ים אֵלֶ֔י⁠ךָ וְ⁠אָבְדָ֖ה שְׁאֵרִ֥ית יְהוּדָֽה ׃¹⁶ וַ⁠יֹּ֨אמֶר גְּדַלְיָ֤הוּ בֶן ־ אֲחִיקָם֙ אֶל ־ יוֹחָנָ֣ן בֶּן ־ קָרֵ֔חַ אַֽל ־ תעש אֶת ־ הַ⁠דָּבָ֣ר הַ⁠זֶּ֑ה כִּֽי ־ שֶׁ֛קֶר אַתָּ֥ה דֹבֵ֖ר אֶל ־ יִשְׁמָעֵֽאל ׃ס

Chapter 41

¹ וַ⁠יְהִ֣י ׀ בַּ⁠חֹ֣דֶשׁ הַ⁠שְּׁבִיעִ֗י בָּ֣א יִשְׁמָעֵ֣אל בֶּן ־ נְתַנְיָ֣ה בֶן ־ אֱלִישָׁמָ֣ע מִ⁠זֶּ֣רַע הַ֠⁠מְּלוּכָה וְ⁠רַבֵּ֨י הַ⁠מֶּ֜לֶךְ וַ⁠עֲשָׂרָ֨ה אֲנָשִׁ֥ים אִתּ֛⁠וֹ אֶל ־ גְּדַלְיָ֥הוּ בֶן ־ אֲחִיקָ֖ם הַ⁠מִּצְפָּ֑תָ⁠ה וַ⁠יֹּ֨אכְלוּ שָׁ֥ם לֶ֛חֶם יַחְדָּ֖ו בַּ⁠מִּצְפָּֽה ׃² וַ⁠יָּקָם֩ יִשְׁמָעֵ֨אל בֶּן ־ נְתַנְיָ֜ה וַ⁠עֲשֶׂ֥רֶת הָ⁠אֲנָשִׁ֣ים ׀ אֲשֶׁר ־ הָי֣וּ אִתּ֗⁠וֹ וַ֠⁠יַּכּוּ אֶת ־ גְּדַלְיָ֨הוּ בֶן ־ אֲחִיקָ֧ם בֶּן ־ שָׁפָ֛ן בַּ⁠חֶ֖רֶב וַ⁠יָּ֣מֶת אֹת֑⁠וֹ אֲשֶׁר ־ הִפְקִ֥יד מֶֽלֶךְ ־ בָּבֶ֖ל בָּ⁠אָֽרֶץ ׃³ וְ⁠אֵ֣ת כָּל ־ הַ⁠יְּהוּדִ֗ים אֲשֶׁר ־ הָי֨וּ אִתּ֤⁠וֹ אֶת ־ גְּדַלְיָ֨הוּ֙ בַּ⁠מִּצְפָּ֔ה וְ⁠אֶת ־ הַ⁠כַּשְׂדִּ֖ים אֲשֶׁ֣ר נִמְצְאוּ ־ שָׁ֑ם אֵ֚ת אַנְשֵׁ֣י הַ⁠מִּלְחָמָ֔ה הִכָּ֖ה יִשְׁמָעֵֽאל ׃⁴ וַ⁠יְהִ֛י בַּ⁠יּ֥וֹם הַ⁠שֵּׁנִ֖י לְ⁠הָמִ֣ית אֶת ־ גְּדַלְיָ֑הוּ וְ⁠אִ֖ישׁ לֹ֥א יָדָֽע ׃⁵ וַ⁠יָּבֹ֣אוּ אֲ֠נָשִׁים מִ⁠שְּׁכֶ֞ם מִ⁠שִּׁל֤וֹ וּ⁠מִ⁠שֹּֽׁמְרוֹן֙ שְׁמֹנִ֣ים אִ֔ישׁ מְגֻלְּחֵ֥י זָקָ֛ן וּ⁠קְרֻעֵ֥י בְגָדִ֖ים וּ⁠מִתְגֹּֽדְדִ֑ים וּ⁠מִנְחָ֤ה וּ⁠לְבוֹנָה֙ בְּ⁠יָדָ֔⁠ם לְ⁠הָבִ֖יא בֵּ֥ית יְהוָֽה ׃⁶ וַ֠⁠יֵּצֵא יִשְׁמָעֵ֨אל בֶּן ־ נְתַנְיָ֤ה לִ⁠קְרָאתָ⁠ם֙ מִן ־ הַ⁠מִּצְפָּ֔ה הֹלֵ֥ךְ הָלֹ֖ךְ וּ⁠בֹכֶ֑ה וַֽ⁠יְהִי֙ כִּ⁠פְגֹ֣שׁ אֹתָ֔⁠ם וַ⁠יֹּ֣אמֶר אֲלֵי⁠הֶ֔ם בֹּ֖אוּ אֶל ־ גְּדַלְיָ֥הוּ בֶן ־ אֲחִיקָֽם ׃ס⁷ וַ⁠יְהִ֕י כְּ⁠בוֹאָ֖⁠ם אֶל ־ תּ֣וֹךְ הָ⁠עִ֑יר וַ⁠יִּשְׁחָטֵ֞⁠ם יִשְׁמָעֵ֤אל בֶּן ־ נְתַנְיָה֙ אֶל ־ תּ֣וֹךְ הַ⁠בּ֔וֹר ה֖וּא וְ⁠הָ⁠אֲנָשִׁ֥ים אֲשֶׁר ־ אִתּֽ⁠וֹ ׃⁸ וַ⁠עֲשָׂרָ֨ה אֲנָשִׁ֜ים נִמְצְאוּ ־ בָ֗⁠ם וַ⁠יֹּאמְר֤וּ אֶל ־ יִשְׁמָעֵאל֙ אַל ־ תְּמִתֵ֔⁠נוּ כִּֽי ־ יֶשׁ ־ לָ֤⁠נוּ מַטְמֹנִים֙ בַּ⁠שָּׂדֶ֔ה חִטִּ֥ים וּ⁠שְׂעֹרִ֖ים וְ⁠שֶׁ֣מֶן וּ⁠דְבָ֑שׁ וַ⁠יֶּחְדַּ֕ל וְ⁠לֹ֥א הֱמִיתָ֖⁠ם בְּ⁠ת֥וֹךְ אֲחֵי⁠הֶֽם ׃⁹ וְ⁠הַ⁠בּ֗וֹר אֲשֶׁר֩ הִשְׁלִ֨יךְ שָׁ֤ם יִשְׁמָעֵאל֙ אֵ֣ת ׀ כָּל ־ פִּגְרֵ֣י הָ⁠אֲנָשִׁ֗ים אֲשֶׁ֤ר הִכָּה֙ בְּ⁠יַד ־ גְּדַלְיָ֔הוּ ה֗וּא אֲשֶׁ֤ר עָשָׂה֙ הַ⁠מֶּ֣לֶךְ אָסָ֔א מִ⁠פְּנֵ֖י בַּעְשָׁ֣א מֶֽלֶךְ ־ יִשְׂרָאֵ֑ל אֹת֗⁠וֹ מִלֵּ֛א יִשְׁמָעֵ֥אל בֶּן ־ נְתַנְיָ֖הוּ חֲלָלִֽים ׃¹⁰ וַ⁠יִּ֣שְׁבְּ ׀ יִ֠שְׁמָעֵאל אֶת ־ כָּל ־ שְׁאֵרִ֨ית הָ⁠עָ֜ם אֲשֶׁ֣ר בַּ⁠מִּצְפָּ֗ה אֶת ־ בְּנ֤וֹת הַ⁠מֶּ֨לֶךְ֙ וְ⁠אֶת ־ כָּל ־ הָ⁠עָם֙ הַ⁠נִּשְׁאָרִ֣ים בַּ⁠מִּצְפָּ֔ה אֲשֶׁ֣ר הִפְקִ֗יד נְבֽוּזַרְאֲדָן֙ רַב ־ טַבָּחִ֔ים אֶת ־ גְּדַלְיָ֖הוּ בֶּן ־ אֲחִיקָ֑ם וַ⁠יִּשְׁבֵּ⁠ם֙ יִשְׁמָעֵ֣אל בֶּן ־ נְתַנְיָ֔ה וַ⁠יֵּ֕לֶךְ לַ⁠עֲבֹ֖ר אֶל ־ בְּנֵ֥י עַמּֽוֹן ׃ס¹¹ וַ⁠יִּשְׁמַע֙ יוֹחָנָ֣ן בֶּן ־ קָרֵ֔חַ וְ⁠כָל ־ שָׂרֵ֥י הַ⁠חֲיָלִ֖ים אֲשֶׁ֣ר אִתּ֑⁠וֹ אֵ֤ת כָּל ־ הָֽ⁠רָעָה֙ אֲשֶׁ֣ר עָשָׂ֔ה יִשְׁמָעֵ֖אל בֶּן ־ נְתַנְיָֽה ׃¹² וַ⁠יִּקְחוּ֙ אֶת ־ כָּל ־ הָ֣⁠אֲנָשִׁ֔ים וַ⁠יֵּ֣לְכ֔וּ לְ⁠הִלָּחֵ֖ם עִם ־ יִשְׁמָעֵ֣אל בֶּן ־ נְתַנְיָ֑ה וַ⁠יִּמְצְא֣וּ אֹת֔⁠וֹ אֶל ־ מַ֥יִם רַבִּ֖ים אֲשֶׁ֥ר בְּ⁠גִבְעֽוֹן ׃¹³ וַ⁠יְהִ֗י כִּ⁠רְא֤וֹת כָּל ־ הָ⁠עָם֙ אֲשֶׁ֣ר אֶת ־ יִשְׁמָעֵ֔אל אֶת ־ יֽוֹחָנָן֙ בֶּן ־ קָרֵ֔חַ וְ⁠אֵ֛ת כָּל ־ שָׂרֵ֥י הַ⁠חֲיָלִ֖ים אֲשֶׁ֣ר אִתּ֑⁠וֹ וַ⁠יִּשְׂמָֽחוּ ׃¹⁴ וַ⁠יָּסֹ֨בּוּ֙ כָּל ־ הָ⁠עָ֔ם אֲשֶׁר ־ שָׁבָ֥ה יִשְׁמָעֵ֖אל מִן ־ הַ⁠מִּצְפָּ֑ה וַ⁠יָּשֻׁ֨בוּ֙ וַ⁠יֵּ֣לְכ֔וּ אֶל ־ יֽוֹחָנָ֖ן בֶּן ־ קָרֵֽחַ ׃¹⁵ וְ⁠יִשְׁמָעֵ֣אל בֶּן ־ נְתַנְיָ֗ה נִמְלַט֙ בִּ⁠שְׁמֹנָ֣ה אֲנָשִׁ֔ים מִ⁠פְּנֵ֖י יֽוֹחָנָ֑ן וַ⁠יֵּ֖לֶךְ אֶל ־ בְּנֵ֥י עַמּֽוֹן ׃ס¹⁶ וַ⁠יִּקַּח֩ יוֹחָנָ֨ן בֶּן ־ קָרֵ֜חַ וְ⁠כָל ־ שָׂרֵ֧י הַ⁠חֲיָלִ֣ים אֲשֶׁר ־ אִתּ֗⁠וֹ אֵ֣ת כָּל ־ שְׁאֵרִ֤ית הָ⁠עָם֙ אֲשֶׁ֣ר הֵ֠שִׁיב מֵ⁠אֵ֨ת יִשְׁמָעֵ֤אל בֶּן ־ נְתַנְיָה֙ מִן ־ הַ⁠מִּצְפָּ֔ה אַחַ֣ר הִכָּ֔ה אֶת ־ גְּדַלְיָ֖ה בֶּן ־ אֲחִיקָ֑ם גְּבָרִ֞ים אַנְשֵׁ֣י הַ⁠מִּלְחָמָ֗ה וְ⁠נָשִׁ֤ים וְ⁠טַף֙ וְ⁠סָ֣רִסִ֔ים אֲשֶׁ֥ר הֵשִׁ֖יב מִ⁠גִּבְעֽוֹן ׃¹⁷ וַ⁠יֵּלְכ֗וּ וַ⁠יֵּֽשְׁבוּ֙ בְּ⁠גֵר֣וּת כמו⁠הם אֲשֶׁר ־ אֵ֖צֶל בֵּ֣ית לָ֑חֶם לָ⁠לֶ֖כֶת לָ⁠ב֥וֹא מִצְרָֽיִם ׃¹⁸ מִ⁠פְּנֵי֙ הַ⁠כַּשְׂדִּ֔ים כִּ֥י יָרְא֖וּ מִ⁠פְּנֵי⁠הֶ֑ם כִּֽי ־ הִכָּ֞ה יִשְׁמָעֵ֣אל בֶּן ־ נְתַנְיָ֗ה אֶת ־ גְּדַלְיָ֨הוּ֙ בֶּן ־ אֲחִיקָ֔ם אֲשֶׁר ־ הִפְקִ֥יד מֶֽלֶךְ ־ בָּבֶ֖ל בָּ⁠אָֽרֶץ ׃ס

Chapter 42

¹ וַֽ⁠יִּגְּשׁוּ֙ כָּל ־ שָׂרֵ֣י הַ⁠חֲיָלִ֔ים וְ⁠יֽוֹחָנָן֙ בֶּן ־ קָרֵ֔חַ וִֽ⁠יזַנְיָ֖ה בֶּן ־ הוֹשַֽׁעְיָ֑ה וְ⁠כָל ־ הָ⁠עָ֖ם מִ⁠קָּטֹ֥ן וְ⁠עַד ־ גָּדֽוֹל ׃² וַ⁠יֹּאמְר֞וּ אֶֽל ־ יִרְמְיָ֣הוּ הַ⁠נָּבִ֗יא תִּפָּל ־ נָ֤א תְחִנָּתֵ֨⁠נוּ֙ לְ⁠פָנֶ֔י⁠ךָ וְ⁠הִתְפַּלֵּ֤ל בַּעֲדֵ֨⁠נוּ֙ אֶל ־ יְהוָ֣ה אֱלֹהֶ֔י⁠ךָ בְּעַ֖ד כָּל ־ הַ⁠שְּׁאֵרִ֣ית הַ⁠זֹּ֑את כִּֽי ־ נִשְׁאַ֤רְנוּ מְעַט֙ מֵֽ⁠הַרְבֵּ֔ה כַּ⁠אֲשֶׁ֥ר עֵינֶ֖י⁠ךָ רֹא֥וֹת אֹתָֽ⁠נוּ ׃³ וְ⁠יַגֶּד ־ לָ֨⁠נוּ֙ יְהוָ֣ה אֱלֹהֶ֔י⁠ךָ אֶת ־ הַ⁠דֶּ֖רֶךְ אֲשֶׁ֣ר נֵֽלֶךְ ־ בָּ֑⁠הּ וְ⁠אֶת ־ הַ⁠דָּבָ֖ר אֲשֶׁ֥ר נַעֲשֶֽׂה ׃⁴ וַ⁠יֹּ֨אמֶר אֲלֵי⁠הֶ֜ם יִרְמְיָ֤הוּ הַ⁠נָּבִיא֙ שָׁמַ֔עְתִּי הִנְ⁠נִ֧י מִתְפַּלֵּ֛ל אֶל ־ יְהוָ֥ה אֱלֹהֵי⁠כֶ֖ם כְּ⁠דִבְרֵי⁠כֶ֑ם וְֽ⁠הָיָ֡ה כָּֽל ־ הַ⁠דָּבָר֩ אֲשֶׁר ־ יַעֲנֶ֨ה יְהוָ֤ה אֶתְ⁠כֶם֙ אַגִּ֣יד לָ⁠כֶ֔ם לֹֽא ־ אֶמְנַ֥ע מִ⁠כֶּ֖ם דָּבָֽר ׃⁵ וְ⁠הֵ֨מָּה֙ אָמְר֣וּ אֶֽל ־ יִרְמְיָ֔הוּ יְהִ֤י יְהוָה֙ בָּ֔⁠נוּ לְ⁠עֵ֖ד אֱמֶ֣ת וְ⁠נֶאֱמָ֑ן אִם ־ לֹ֡א כְּֽ⁠כָל ־ הַ֠⁠דָּבָר אֲשֶׁ֨ר יִֽשְׁלָחֲ⁠ךָ֜ יְהוָ֧ה אֱלֹהֶ֛י⁠ךָ אֵלֵ֖י⁠נוּ כֵּ֥ן נַעֲשֶֽׂה ׃⁶ אִם ־ ט֣וֹב וְ⁠אִם ־ רָ֔ע בְּ⁠ק֣וֹל ׀ יְהוָ֣ה אֱלֹהֵ֗י⁠נוּ אֲשֶׁ֨ר אנו שֹׁלְחִ֥ים אֹתְ⁠ךָ֛ אֵלָ֖י⁠ו נִשְׁמָ֑ע לְמַ֨עַן֙ אֲשֶׁ֣ר יִֽיטַב ־ לָ֔⁠נוּ כִּ֣י נִשְׁמַ֔ע בְּ⁠ק֖וֹל יְהוָ֥ה אֱלֹהֵֽי⁠נוּ ׃ס⁷ וַ⁠יְהִ֕י מִ⁠קֵּ֖ץ עֲשֶׂ֣רֶת יָמִ֑ים וַ⁠יְהִ֥י דְבַר ־ יְהוָ֖ה אֶֽל ־ יִרְמְיָֽהוּ ׃⁸ וַ⁠יִּקְרָ֗א אֶל ־ יֽוֹחָנָן֙ בֶּן ־ קָרֵ֔חַ וְ⁠אֶ֛ל כָּל ־ שָׂרֵ֥י הַ⁠חֲיָלִ֖ים אֲשֶׁ֣ר אִתּ֑⁠וֹ וּ⁠לְ⁠כָ֨ל ־ הָ⁠עָ֔ם לְ⁠מִ⁠קָּטֹ֥ן וְ⁠עַד ־ גָּדֽוֹל ׃⁹ וַ⁠יֹּ֣אמֶר אֲלֵי⁠הֶ֔ם כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל אֲשֶׁ֨ר שְׁלַחְתֶּ֤ם אֹתִ⁠י֙ אֵלָ֔י⁠ו לְ⁠הַפִּ֥יל תְּחִנַּתְ⁠כֶ֖ם לְ⁠פָנָֽי⁠ו ׃¹⁰ אִם ־ שׁ֤וֹב תֵּֽשְׁבוּ֙ בָּ⁠אָ֣רֶץ הַ⁠זֹּ֔את וּ⁠בָנִ֤יתִי אֶתְ⁠כֶם֙ וְ⁠לֹ֣א אֶהֱרֹ֔ס וְ⁠נָטַעְתִּ֥י אֶתְ⁠כֶ֖ם וְ⁠לֹ֣א אֶתּ֑וֹשׁ כִּ֤י נִחַ֨מְתִּי֙ אֶל ־ הָ֣⁠רָעָ֔ה אֲשֶׁ֥ר עָשִׂ֖יתִי לָ⁠כֶֽם ׃¹¹ אַל ־ תִּֽירְא֗וּ מִ⁠פְּנֵי֙ מֶ֣לֶךְ בָּבֶ֔ל אֲשֶׁר ־ אַתֶּ֥ם יְרֵאִ֖ים מִ⁠פָּנָ֑י⁠ו אַל ־ תִּֽירְא֤וּ מִמֶּ֨⁠נּוּ֙ נְאֻם ־ יְהוָ֔ה כִּֽי ־ אִתְּ⁠כֶ֣ם אָ֔נִי לְ⁠הוֹשִׁ֧יעַ אֶתְ⁠כֶ֛ם וּ⁠לְ⁠הַצִּ֥יל אֶתְ⁠כֶ֖ם מִ⁠יָּדֽ⁠וֹ ׃¹² וְ⁠אֶתֵּ֥ן לָ⁠כֶ֛ם רַחֲמִ֖ים וְ⁠רִחַ֣ם אֶתְ⁠כֶ֑ם וְ⁠הֵשִׁ֥יב אֶתְ⁠כֶ֖ם אֶל ־ אַדְמַתְ⁠כֶֽם ׃¹³ וְ⁠אִם ־ אֹמְרִ֣ים אַתֶּ֔ם לֹ֥א נֵשֵׁ֖ב בָּ⁠אָ֣רֶץ הַ⁠זֹּ֑את לְ⁠בִלְתִּ֣י שְׁמֹ֔עַ בְּ⁠ק֖וֹל יְהוָ֥ה אֱלֹהֵי⁠כֶֽם ׃¹⁴ לֵ⁠אמֹ֗ר לֹ֚א כִּ֣י אֶ֤רֶץ מִצְרַ֨יִם֙ נָב֔וֹא אֲשֶׁ֤ר לֹֽא ־ נִרְאֶה֙ מִלְחָמָ֔ה וְ⁠ק֥וֹל שׁוֹפָ֖ר לֹ֣א נִשְׁמָ֑ע וְ⁠לַ⁠לֶּ֥חֶם לֹֽא ־ נִרְעָ֖ב וְ⁠שָׁ֥ם נֵשֵֽׁב ׃¹⁵ וְ⁠עַתָּ֕ה לָ⁠כֵ֛ן שִׁמְע֥וּ דְבַר ־ יְהוָ֖ה שְׁאֵרִ֣ית יְהוּדָ֑ה כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל אִם ־ אַ֠תֶּם שׂ֣וֹם תְּשִׂמ֤וּ⁠ן פְּנֵי⁠כֶם֙ לָ⁠בֹ֣א מִצְרַ֔יִם וּ⁠בָאתֶ֖ם לָ⁠ג֥וּר שָֽׁם ׃¹⁶ וְ⁠הָיְתָ֣ה הַ⁠חֶ֗רֶב אֲשֶׁ֤ר אַתֶּם֙ יְרֵאִ֣ים מִמֶּ֔⁠נָּה שָׁ֛ם תַּשִּׂ֥יג אֶתְ⁠כֶ֖ם בְּ⁠אֶ֣רֶץ מִצְרָ֑יִם וְ⁠הָ⁠רָעָ֞ב אֲשֶׁר ־ אַתֶּ֣ם ׀ דֹּאֲגִ֣ים מִמֶּ֗⁠נּוּ שָׁ֣ם יִדְבַּ֧ק אַחֲרֵי⁠כֶ֛ם מִצְרַ֖יִם וְ⁠שָׁ֥ם תָּמֻֽתוּ ׃¹⁷ וְ⁠יִֽהְי֣וּ כָל ־ הָ⁠אֲנָשִׁ֗ים אֲשֶׁר ־ שָׂ֨מוּ אֶת ־ פְּנֵי⁠הֶ֜ם לָ⁠ב֤וֹא מִצְרַ֨יִם֙ לָ⁠ג֣וּר שָׁ֔ם יָמ֕וּתוּ בַּ⁠חֶ֖רֶב בָּ⁠רָעָ֣ב וּ⁠בַ⁠דָּ֑בֶר וְ⁠לֹֽא ־ יִהְיֶ֤ה לָ⁠הֶם֙ שָׂרִ֣יד וּ⁠פָלִ֔יט מִ⁠פְּנֵי֙ הָֽ⁠רָעָ֔ה אֲשֶׁ֥ר אֲנִ֖י מֵבִ֥יא עֲלֵי⁠הֶֽם ׃ס¹⁸ כִּי֩ כֹ֨ה אָמַ֜ר יְהוָ֣ה צְבָאוֹת֮ אֱלֹהֵ֣י יִשְׂרָאֵל֒ כַּ⁠אֲשֶׁר֩ נִתַּ֨ךְ אַפִּ֜⁠י וַ⁠חֲמָתִ֗⁠י עַל ־ יֹֽשְׁבֵי֙ יְר֣וּשָׁלִַ֔ם כֵּ֣ן תִּתַּ֤ךְ חֲמָתִ⁠י֙ עֲלֵי⁠כֶ֔ם בְּ⁠בֹאֲ⁠כֶ֖ם מִצְרָ֑יִם וִ⁠הְיִיתֶ֞ם לְ⁠אָלָ֤ה וּ⁠לְ⁠שַׁמָּה֙ וְ⁠לִ⁠קְלָלָ֣ה וּ⁠לְ⁠חֶרְפָּ֔ה וְ⁠לֹֽא ־ תִרְא֣וּ ע֔וֹד אֶת ־ הַ⁠מָּק֖וֹם הַ⁠זֶּֽה ׃¹⁹ דִּבֶּ֨ר יְהוָ֤ה עֲלֵי⁠כֶם֙ שְׁאֵרִ֣ית יְהוּדָ֔ה אַל ־ תָּבֹ֖אוּ מִצְרָ֑יִם יָדֹ֨עַ֙ תֵּֽדְע֔וּ כִּי ־ הַעִידֹ֥תִי בָ⁠כֶ֖ם הַ⁠יּֽוֹם ׃²⁰ כִּ֣י התעתי⁠ם בְּ⁠נַפְשֽׁוֹתֵי⁠כֶם֒ כִּֽי ־ אַתֶּ֞ם שְׁלַחְתֶּ֣ם אֹתִ֗⁠י אֶל ־ יְהוָ֤ה אֱלֹֽהֵי⁠כֶם֙ לֵ⁠אמֹ֔ר הִתְפַּלֵּ֣ל בַּעֲדֵ֔⁠נוּ אֶל ־ יְהוָ֖ה אֱלֹהֵ֑י⁠נוּ וּ⁠כְ⁠כֹל֩ אֲשֶׁ֨ר יֹאמַ֜ר יְהוָ֧ה אֱלֹהֵ֛י⁠נוּ כֵּ֥ן הַגֶּד ־ לָ֖⁠נוּ וְ⁠עָשִֽׂינוּ ׃²¹ וָ⁠אַגִּ֥ד לָ⁠כֶ֖ם הַ⁠יּ֑וֹם וְ⁠לֹ֣א שְׁמַעְתֶּ֗ם בְּ⁠קוֹל֙ יְהוָ֣ה אֱלֹֽהֵי⁠כֶ֔ם וּ⁠לְ⁠כֹ֖ל אֲשֶׁר ־ שְׁלָחַ֥⁠נִי אֲלֵי⁠כֶֽם ׃²² וְ⁠עַתָּה֙ יָדֹ֣עַ תֵּֽדְע֔וּ כִּ֗י בַּ⁠חֶ֛רֶב בָּ⁠רָעָ֥ב וּ⁠בַ⁠דֶּ֖בֶר תָּמ֑וּתוּ בַּ⁠מָּקוֹם֙ אֲשֶׁ֣ר חֲפַצְתֶּ֔ם לָ⁠ב֖וֹא לָ⁠ג֥וּר שָֽׁם ׃ס

Chapter 43

¹ וַ⁠יְהִי֩ כְּ⁠כַלּ֨וֹת יִרְמְיָ֜הוּ לְ⁠דַבֵּ֣ר אֶל ־ כָּל ־ הָ⁠עָ֗ם אֶת ־ כָּל ־ דִּבְרֵי֙ יְהוָ֣ה אֱלֹהֵי⁠הֶ֔ם אֲשֶׁ֧ר שְׁלָח֛⁠וֹ יְהוָ֥ה אֱלֹהֵי⁠הֶ֖ם אֲלֵי⁠הֶ֑ם אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃ס² וַ⁠יֹּ֨אמֶר עֲזַרְיָ֤ה בֶן ־ הוֹשַֽׁעְיָה֙ וְ⁠יוֹחָנָ֣ן בֶּן ־ קָרֵ֔חַ וְ⁠כָל ־ הָ⁠אֲנָשִׁ֖ים הַ⁠זֵּדִ֑ים אֹמְרִ֣ים אֶֽל ־ יִרְמְיָ֗הוּ שֶׁ֚קֶר אַתָּ֣ה מְדַבֵּ֔ר לֹ֣א שְׁלָחֲ⁠ךָ֞ יְהוָ֤ה אֱלֹהֵ֨י⁠נוּ֙ לֵ⁠אמֹ֔ר לֹֽא ־ תָבֹ֥אוּ מִצְרַ֖יִם לָ⁠ג֥וּר שָֽׁם ׃³ כִּ֗י בָּרוּךְ֙ בֶּן ־ נֵ֣רִיָּ֔ה מַסִּ֥ית אֹתְ⁠ךָ֖ בָּ֑⁠נוּ לְמַעַן֩ תֵּ֨ת אֹתָ֤⁠נוּ בְ⁠יַֽד ־ הַ⁠כַּשְׂדִּים֙ לְ⁠הָמִ֣ית אֹתָ֔⁠נוּ וּ⁠לְ⁠הַגְל֥וֹת אֹתָ֖⁠נוּ בָּבֶֽל ׃⁴ וְ⁠לֹֽא ־ שָׁמַע֩ יוֹחָנָ֨ן בֶּן ־ קָרֵ֜חַ וְ⁠כָל ־ שָׂרֵ֧י הַ⁠חֲיָלִ֛ים וְ⁠כָל ־ הָ⁠עָ֖ם בְּ⁠ק֣וֹל יְהוָ֑ה לָ⁠שֶׁ֖בֶת בְּ⁠אֶ֥רֶץ יְהוּדָֽה ׃⁵ וַ⁠יִּקַּ֞ח יוֹחָנָ֤ן בֶּן ־ קָרֵ֨חַ֙ וְ⁠כָל ־ שָׂרֵ֣י הַ⁠חֲיָלִ֔ים אֵ֖ת כָּל ־ שְׁאֵרִ֣ית יְהוּדָ֑ה אֲשֶׁר ־ שָׁ֗בוּ מִ⁠כָּל ־ הַ⁠גּוֹיִם֙ אֲשֶׁ֣ר נִדְּחוּ ־ שָׁ֔ם לָ⁠ג֖וּר בְּ⁠אֶ֥רֶץ יְהוּדָֽה ׃⁶ אֶֽת ־ הַ֠⁠גְּבָרִים וְ⁠אֶת ־ הַ⁠נָּשִׁ֣ים וְ⁠אֶת ־ הַ⁠טַּף֮ וְ⁠אֶת ־ בְּנ֣וֹת הַ⁠מֶּלֶךְ֒ וְ⁠אֵ֣ת כָּל ־ הַ⁠נֶּ֗פֶשׁ אֲשֶׁ֤ר הִנִּ֨יחַ֙ נְבוּזַרְאֲדָ֣ן רַב ־ טַבָּחִ֔ים אֶת ־ גְּדַלְיָ֖הוּ בֶּן ־ אֲחִיקָ֣ם בֶּן ־ שָׁפָ֑ן וְ⁠אֵת֙ יִרְמְיָ֣הוּ הַ⁠נָּבִ֔יא וְ⁠אֶת ־ בָּר֖וּךְ בֶּן ־ נֵרִיָּֽהוּ ׃⁷ וַ⁠יָּבֹ֨אוּ֙ אֶ֣רֶץ מִצְרַ֔יִם כִּ֛י לֹ֥א שָׁמְע֖וּ בְּ⁠ק֣וֹל יְהוָ֑ה וַ⁠יָּבֹ֖אוּ עַד ־ תַּחְפַּנְחֵֽס ׃ס⁸ וַ⁠יְהִ֤י דְבַר ־ יְהוָה֙ אֶֽל ־ יִרְמְיָ֔הוּ בְּ⁠תַחְפַּנְחֵ֖ס לֵ⁠אמֹֽר ׃⁹ קַ֣ח בְּ⁠יָדְ⁠ךָ֞ אֲבָנִ֣ים גְּדֹל֗וֹת וּ⁠טְמַנְתָּ֤⁠ם בַּ⁠מֶּ֨לֶט֙ בַּ⁠מַּלְבֵּ֔ן אֲשֶׁ֛ר בְּ⁠פֶ֥תַח בֵּית ־ פַּרְעֹ֖ה בְּ⁠תַחְפַּנְחֵ֑ס לְ⁠עֵינֵ֖י אֲנָשִׁ֥ים יְהוּדִֽים ׃¹⁰ וְ⁠אָמַרְתָּ֣ אֲלֵי⁠הֶ֡ם כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל הִנְ⁠נִ֤י שֹׁלֵ֨חַ֙ וְ֠⁠לָקַחְתִּי אֶת ־ נְבוּכַדְרֶאצַּ֤ר מֶֽלֶךְ ־ בָּבֶל֙ עַבְדִּ֔⁠י וְ⁠שַׂמְתִּ֣י כִסְא֔⁠וֹ מִ⁠מַּ֛עַל לָ⁠אֲבָנִ֥ים הָ⁠אֵ֖לֶּה אֲשֶׁ֣ר טָמָ֑נְתִּי וְ⁠נָטָ֥ה אֶת ־ שפרור⁠ו עֲלֵי⁠הֶֽם ׃¹¹ ו⁠בא⁠ה וְ⁠הִכָּ֖ה אֶת ־ אֶ֣רֶץ מִצְרָ֑יִם אֲשֶׁ֧ר לַ⁠מָּ֣וֶת לַ⁠מָּ֗וֶת וַ⁠אֲשֶׁ֤ר לַ⁠שְּׁבִי֙ לַ⁠שֶּׁ֔בִי וַ⁠אֲשֶׁ֥ר לַ⁠חֶ֖רֶב לֶ⁠חָֽרֶב ׃¹² וְ⁠הִצַּ֣תִּי אֵ֗שׁ בְּ⁠בָתֵּי֙ אֱלֹהֵ֣י מִצְרַ֔יִם וּ⁠שְׂרָפָ֖⁠ם וְ⁠שָׁבָ֑⁠ם וְ⁠עָטָה֩ אֶת ־ אֶ֨רֶץ מִצְרַ֜יִם כַּ⁠אֲשֶׁר ־ יַעְטֶ֤ה הָֽ⁠רֹעֶה֙ אֶת ־ בִּגְד֔⁠וֹ וְ⁠יָצָ֥א מִ⁠שָּׁ֖ם בְּ⁠שָׁלֽוֹם ׃¹³ וְ⁠שִׁבַּ֗ר אֶֽת ־ מַצְּבוֹת֙ בֵּ֣ית שֶׁ֔מֶשׁ אֲשֶׁ֖ר בְּ⁠אֶ֣רֶץ מִצְרָ֑יִם וְ⁠אֶת ־ בָּתֵּ֥י אֱלֹהֵֽי ־ מִצְרַ֖יִם יִשְׂרֹ֥ף בָּ⁠אֵֽשׁ ׃ס

Chapter 44

¹ הַ⁠דָּבָר֙ אֲשֶׁ֣ר הָיָ֣ה אֶֽל ־ יִרְמְיָ֔הוּ אֶ֚ל כָּל ־ הַ⁠יְּהוּדִ֔ים הַ⁠יֹּשְׁבִ֖ים בְּ⁠אֶ֣רֶץ מִצְרָ֑יִם הַ⁠יֹּשְׁבִ֤ים בְּ⁠מִגְדֹּל֙ וּ⁠בְ⁠תַחְפַּנְחֵ֣ס וּ⁠בְ⁠נֹ֔ף וּ⁠בְ⁠אֶ֥רֶץ פַּתְר֖וֹס לֵ⁠אמֹֽר ׃ס² כֹּה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל אַתֶּ֣ם רְאִיתֶ֗ם אֵ֤ת כָּל ־ הָֽ⁠רָעָה֙ אֲשֶׁ֤ר הֵבֵ֨אתִי֙ עַל ־ יְר֣וּשָׁלִַ֔ם וְ⁠עַ֖ל כָּל ־ עָרֵ֣י יְהוּדָ֑ה וְ⁠הִנָּ֤⁠ם חָרְבָּה֙ הַ⁠יּ֣וֹם הַ⁠זֶּ֔ה וְ⁠אֵ֥ין בָּ⁠הֶ֖ם יוֹשֵֽׁב ׃³ מִ⁠פְּנֵ֣י רָעָתָ֗⁠ם אֲשֶׁ֤ר עָשׂוּ֙ לְ⁠הַכְעִסֵ֔⁠נִי לָ⁠לֶ֣כֶת לְ⁠קַטֵּ֔ר לַ⁠עֲבֹ֖ד לֵ⁠אלֹהִ֣ים אֲחֵרִ֑ים אֲשֶׁר֙ לֹ֣א יְדָע֔וּ⁠ם הֵ֖מָּה אַתֶּ֥ם וַ⁠אֲבֹתֵי⁠כֶֽם ׃⁴ וָ⁠אֶשְׁלַ֤ח אֲלֵי⁠כֶם֙ אֶת ־ כָּל ־ עֲבָדַ֣⁠י הַ⁠נְּבִיאִ֔ים הַשְׁכֵּ֥ים וְ⁠שָׁלֹ֖חַ לֵ⁠אמֹ֑ר אַל ־ נָ֣א תַעֲשׂ֗וּ אֵ֛ת דְּבַֽר ־ הַ⁠תֹּעֵבָ֥ה הַ⁠זֹּ֖את אֲשֶׁ֥ר שָׂנֵֽאתִי ׃⁵ וְ⁠לֹ֤א שָֽׁמְעוּ֙ וְ⁠לֹא ־ הִטּ֣וּ אֶת ־ אָזְנָ֔⁠ם לָ⁠שׁ֖וּב מֵ⁠רָֽעָתָ֑⁠ם לְ⁠בִלְתִּ֥י קַטֵּ֖ר לֵ⁠אלֹהִ֥ים אֲחֵרִֽים ׃⁶ וַ⁠תִּתַּ֤ךְ חֲמָתִ⁠י֙ וְ⁠אַפִּ֔⁠י וַ⁠תִּבְעַר֙ בְּ⁠עָרֵ֣י יְהוּדָ֔ה וּ⁠בְ⁠חֻצ֖וֹת יְרֽוּשָׁלִָ֑ם וַ⁠תִּהְיֶ֛ינָה לְ⁠חָרְבָּ֥ה לִ⁠שְׁמָמָ֖ה כַּ⁠יּ֥וֹם הַ⁠זֶּֽה ׃ס⁷ וְ⁠עַתָּ֡ה כֹּֽה ־ אָמַ֣ר יְהוָה֩ אֱלֹהֵ֨י צְבָא֜וֹת אֱלֹהֵ֣י יִשְׂרָאֵ֗ל לָ⁠מָה֩ אַתֶּ֨ם עֹשִׂ֜ים רָעָ֤ה גְדוֹלָה֙ אֶל ־ נַפְשֹׁ֣תֵ⁠כֶ֔ם לְ⁠הַכְרִ֨ית לָ⁠כֶ֧ם אִישׁ ־ וְ⁠אִשָּׁ֛ה עוֹלֵ֥ל וְ⁠יוֹנֵ֖ק מִ⁠תּ֣וֹךְ יְהוּדָ֑ה לְ⁠בִלְתִּ֛י הוֹתִ֥יר לָ⁠כֶ֖ם שְׁאֵרִֽית ׃⁸ לְ⁠הַכְעִסֵ֨⁠נִי֙ בְּ⁠מַעֲשֵׂ֣י יְדֵי⁠כֶ֔ם לְ⁠קַטֵּ֞ר לֵ⁠אלֹהִ֤ים אֲחֵרִים֙ בְּ⁠אֶ֣רֶץ מִצְרַ֔יִם אֲשֶׁר ־ אַתֶּ֥ם בָּאִ֖ים לָ⁠ג֣וּר שָׁ֑ם לְמַ֨עַן֙ הַכְרִ֣ית לָ⁠כֶ֔ם וּ⁠לְמַ֤עַן הֱיֽוֹתְ⁠כֶם֙ לִ⁠קְלָלָ֣ה וּ⁠לְ⁠חֶרְפָּ֔ה בְּ⁠כֹ֖ל גּוֹיֵ֥י הָ⁠אָֽרֶץ ׃⁹ הַֽ⁠שְׁכַחְתֶּם֩ אֶת ־ רָע֨וֹת אֲבוֹתֵי⁠כֶ֜ם וְ⁠אֶת ־ רָע֣וֹת ׀ מַלְכֵ֣י יְהוּדָ֗ה וְ⁠אֵת֙ רָע֣וֹת נָשָׁ֔י⁠ו וְ⁠אֵת֙ רָעֹ֣תֵ⁠כֶ֔ם וְ⁠אֵ֖ת רָעֹ֣ת נְשֵׁי⁠כֶ֑ם אֲשֶׁ֤ר עָשׂוּ֙ בְּ⁠אֶ֣רֶץ יְהוּדָ֔ה וּ⁠בְ⁠חֻצ֖וֹת יְרוּשָׁלִָֽם ׃¹⁰ לֹ֣א דֻכְּא֔וּ עַ֖ד הַ⁠יּ֣וֹם הַ⁠זֶּ֑ה וְ⁠לֹ֣א יָרְא֗וּ וְ⁠לֹֽא ־ הָלְכ֤וּ בְ⁠תֽוֹרָתִ⁠י֙ וּ⁠בְ⁠חֻקֹּתַ֔⁠י אֲשֶׁר ־ נָתַ֥תִּי לִ⁠פְנֵי⁠כֶ֖ם וְ⁠לִ⁠פְנֵ֥י אֲבוֹתֵי⁠כֶֽם ׃ס¹¹ לָ⁠כֵ֗ן כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֨י שָׂ֥ם פָּנַ֛⁠י בָּ⁠כֶ֖ם לְ⁠רָעָ֑ה וּ⁠לְ⁠הַכְרִ֖ית אֶת ־ כָּל ־ יְהוּדָֽה ׃¹² וְ⁠לָקַחְתִּ֞י אֶת ־ שְׁאֵרִ֣ית יְהוּדָ֗ה אֲשֶׁר ־ שָׂ֨מוּ פְנֵי⁠הֶ֜ם לָ⁠ב֣וֹא אֶֽרֶץ ־ מִצְרַיִם֮ לָ⁠ג֣וּר שָׁם֒ וְ⁠תַ֨מּוּ כֹ֜ל בְּ⁠אֶ֧רֶץ מִצְרַ֣יִם יִפֹּ֗לוּ בַּ⁠חֶ֤רֶב בָּֽ⁠רָעָב֙ יִתַּ֔מּוּ מִ⁠קָּטֹן֙ וְ⁠עַד ־ גָּד֔וֹל בַּ⁠חֶ֥רֶב וּ⁠בָ⁠רָעָ֖ב יָמֻ֑תוּ וְ⁠הָיוּ֙ לְ⁠אָלָ֣ה לְ⁠שַׁמָּ֔ה וְ⁠לִ⁠קְלָלָ֖ה וּ⁠לְ⁠חֶרְפָּֽה ׃¹³ וּ⁠פָקַדְתִּ֗י עַ֤ל הַ⁠יּֽוֹשְׁבִים֙ בְּ⁠אֶ֣רֶץ מִצְרַ֔יִם כַּ⁠אֲשֶׁ֥ר פָּקַ֖דְתִּי עַל ־ יְרֽוּשָׁלִָ֑ם בַּ⁠חֶ֥רֶב בָּ⁠רָעָ֖ב וּ⁠בַ⁠דָּֽבֶר ׃¹⁴ וְ⁠לֹ֨א יִהְיֶ֜ה פָּלִ֤יט וְ⁠שָׂרִיד֙ לִ⁠שְׁאֵרִ֣ית יְהוּדָ֔ה הַ⁠בָּאִ֥ים לָ⁠גֽוּר ־ שָׁ֖ם בְּ⁠אֶ֣רֶץ מִצְרָ֑יִם וְ⁠לָ⁠שׁ֣וּב ׀ אֶ֣רֶץ יְהוּדָ֗ה אֲשֶׁר ־ הֵ֜מָּה מְנַשְּׂאִ֤ים אֶת ־ נַפְשָׁ⁠ם֙ לָ⁠שׁוּב֙ לָ⁠שֶׁ֣בֶת שָׁ֔ם כִּ֥י לֹֽא ־ יָשׁ֖וּבוּ כִּ֥י אִם ־ פְּלֵטִֽים ׃ס¹⁵ וַ⁠יַּעֲנ֣וּ אֶֽת ־ יִרְמְיָ֗הוּ כָּל ־ הָ⁠אֲנָשִׁ֤ים הַ⁠יֹּֽדְעִים֙ כִּֽי ־ מְקַטְּר֤וֹת נְשֵׁי⁠הֶם֙ לֵ⁠אלֹהִ֣ים אֲחֵרִ֔ים וְ⁠כָל ־ הַ⁠נָּשִׁ֥ים הָ⁠עֹמְד֖וֹת קָהָ֣ל גָּד֑וֹל וְ⁠כָל ־ הָ⁠עָ֛ם הַ⁠יֹּשְׁבִ֥ים בְּ⁠אֶֽרֶץ ־ מִצְרַ֖יִם בְּ⁠פַתְר֥וֹס לֵ⁠אמֹֽר ׃¹⁶ הַ⁠דָּבָ֛ר אֲשֶׁר ־ דִּבַּ֥רְתָּ אֵלֵ֖י⁠נוּ בְּ⁠שֵׁ֣ם יְהוָ֑ה אֵינֶ֥⁠נּוּ שֹׁמְעִ֖ים אֵלֶֽי⁠ךָ ׃¹⁷ כִּ֩י עָשֹׂ֨ה נַעֲשֶׂ֜ה אֶֽת ־ כָּל ־ הַ⁠דָּבָ֣ר ׀ אֲשֶׁר ־ יָצָ֣א מִ⁠פִּ֗י⁠נוּ לְ⁠קַטֵּ֞ר לִ⁠מְלֶ֣כֶת הַ⁠שָּׁמַיִם֮ וְ⁠הַסֵּֽיךְ ־ לָ֣⁠הּ נְסָכִים֒ כַּ⁠אֲשֶׁ֨ר עָשִׂ֜ינוּ אֲנַ֤חְנוּ וַ⁠אֲבֹתֵ֨י⁠נוּ֙ מְלָכֵ֣י⁠נוּ וְ⁠שָׂרֵ֔י⁠נוּ בְּ⁠עָרֵ֣י יְהוּדָ֔ה וּ⁠בְ⁠חֻצ֖וֹת יְרוּשָׁלִָ֑ם וַ⁠נִּֽשְׂבַּֽע ־ לֶ֨חֶם֙ וַ⁠נִּֽהְיֶ֣ה טוֹבִ֔ים וְ⁠רָעָ֖ה לֹ֥א רָאִֽינוּ ׃¹⁸ וּ⁠מִן ־ אָ֡ז חָדַ֜לְנוּ לְ⁠קַטֵּ֨ר לִ⁠מְלֶ֧כֶת הַ⁠שָּׁמַ֛יִם וְ⁠הַסֵּֽךְ ־ לָ֥⁠הּ נְסָכִ֖ים חָסַ֣רְנוּ כֹ֑ל וּ⁠בַ⁠חֶ֥רֶב וּ⁠בָ⁠רָעָ֖ב תָּֽמְנוּ ׃¹⁹ וְ⁠כִֽי ־ אֲנַ֤חְנוּ מְקַטְּרִים֙ לִ⁠מְלֶ֣כֶת הַ⁠שָּׁמַ֔יִם וּ⁠לְ⁠הַסֵּ֥ךְ לָ֖⁠הּ נְסָכִ֑ים הֲ⁠מִֽ⁠בַּלְעֲדֵ֣י אֲנָשֵׁ֗י⁠נוּ עָשִׂ֨ינוּ לָ֤⁠הּ כַּוָּנִים֙ לְ⁠הַ֣עֲצִבָ֔⁠ה וְ⁠הַסֵּ֥ךְ לָ֖⁠הּ נְסָכִֽים ׃פ²⁰ וַ⁠יֹּ֥אמֶר יִרְמְיָ֖הוּ אֶל ־ כָּל ־ הָ⁠עָ֑ם עַל ־ הַ⁠גְּבָרִ֤ים וְ⁠עַל ־ הַ⁠נָּשִׁים֙ וְ⁠עַל ־ כָּל ־ הָ⁠עָ֔ם הָ⁠עֹנִ֥ים אֹת֛⁠וֹ דָּבָ֖ר לֵ⁠אמֹֽר ׃²¹ הֲ⁠ל֣וֹא אֶת ־ הַ⁠קִּטֵּ֗ר אֲשֶׁ֨ר קִטַּרְתֶּ֜ם בְּ⁠עָרֵ֤י יְהוּדָה֙ וּ⁠בְ⁠חֻצ֣וֹת יְרוּשָׁלִַ֔ם אַתֶּ֧ם וַ⁠אֲבֽוֹתֵי⁠כֶ֛ם מַלְכֵי⁠כֶ֥ם וְ⁠שָׂרֵי⁠כֶ֖ם וְ⁠עַ֣ם הָ⁠אָ֑רֶץ אֹתָ⁠ם֙ זָכַ֣ר יְהוָ֔ה וַֽ⁠תַּעֲלֶ֖ה עַל ־ לִבּֽ⁠וֹ ׃²² וְ⁠לֹֽא ־ יוּכַל֩ יְהוָ֨ה ע֜וֹד לָ⁠שֵׂ֗את מִ⁠פְּנֵי֙ רֹ֣עַ מַעַלְלֵי⁠כֶ֔ם מִ⁠פְּנֵ֥י הַ⁠תּוֹעֵבֹ֖ת אֲשֶׁ֣ר עֲשִׂיתֶ֑ם וַ⁠תְּהִ֣י אַ֠רְצְ⁠כֶם לְ⁠חָרְבָּ֨ה וּ⁠לְ⁠שַׁמָּ֧ה וְ⁠לִ⁠קְלָלָ֛ה מֵ⁠אֵ֥ין יוֹשֵׁ֖ב כְּ⁠הַ⁠יּ֥וֹם הַ⁠זֶּֽה ׃²³ מִ⁠פְּנֵי֩ אֲשֶׁ֨ר קִטַּרְתֶּ֜ם וַ⁠אֲשֶׁ֧ר חֲטָאתֶ֣ם לַ⁠יהוָ֗ה וְ⁠לֹ֤א שְׁמַעְתֶּם֙ בְּ⁠ק֣וֹל יְהוָ֔ה וּ⁠בְ⁠תֹרָת֧⁠וֹ וּ⁠בְ⁠חֻקֹּתָ֛י⁠ו וּ⁠בְ⁠עֵדְוֺתָ֖י⁠ו לֹ֣א הֲלַכְתֶּ֑ם עַל ־ כֵּ֞ן קָרָ֥את אֶתְ⁠כֶ֛ם הָ⁠רָעָ֥ה הַ⁠זֹּ֖את כַּ⁠יּ֥וֹם הַ⁠זֶּֽה ׃ס²⁴ וַ⁠יֹּ֤אמֶר יִרְמְיָ֨הוּ֙ אֶל ־ כָּל ־ הָ⁠עָ֔ם וְ⁠אֶ֖ל כָּל ־ הַ⁠נָּשִׁ֑ים שִׁמְעוּ֙ דְּבַר ־ יְהוָ֔ה כָּל ־ יְהוּדָ֕ה אֲשֶׁ֖ר בְּ⁠אֶ֥רֶץ מִצְרָֽיִם ׃ס²⁵ כֹּֽה ־ אָמַ֣ר יְהוָֽה ־ צְבָאוֹת֩ אֱלֹהֵ֨י יִשְׂרָאֵ֜ל לֵ⁠אמֹ֗ר אַתֶּ֨ם וּ⁠נְשֵׁי⁠כֶ֜ם וַ⁠תְּדַבֵּ֣רְנָה בְּ⁠פִי⁠כֶם֮ וּ⁠בִ⁠ידֵי⁠כֶ֣ם מִלֵּאתֶ֣ם ׀ לֵ⁠אמֹר֒ עָשֹׂ֨ה נַעֲשֶׂ֜ה אֶת ־ נְדָרֵ֗י⁠נוּ אֲשֶׁ֤ר נָדַ֨רְנוּ֙ לְ⁠קַטֵּר֙ לִ⁠מְלֶ֣כֶת הַ⁠שָּׁמַ֔יִם וּ⁠לְ⁠הַסֵּ֥ךְ לָ֖⁠הּ נְסָכִ֑ים הָקֵ֤ים תָּקִ֨ימְנָה֙ אֶת ־ נִדְרֵי⁠כֶ֔ם וְ⁠עָשֹׂ֥ה תַעֲשֶׂ֖ינָה אֶת ־ נִדְרֵי⁠כֶֽם ׃פ²⁶ לָ⁠כֵן֙ שִׁמְע֣וּ דְבַר ־ יְהוָ֔ה כָּל ־ יְהוּדָ֕ה הַ⁠יֹּשְׁבִ֖ים בְּ⁠אֶ֣רֶץ מִצְרָ֑יִם הִנְ⁠נִ֨י נִשְׁבַּ֜עְתִּי בִּ⁠שְׁמִ֤⁠י הַ⁠גָּדוֹל֙ אָמַ֣ר יְהוָ֔ה אִם ־ יִהְיֶה֩ ע֨וֹד שְׁמִ֜⁠י נִקְרָ֣א ׀ בְּ⁠פִ֣י ׀ כָּל ־ אִ֣ישׁ יְהוּדָ֗ה אֹמֵ֛ר חַי ־ אֲדֹנָ֥⁠י יְהוִ֖ה בְּ⁠כָל ־ אֶ֥רֶץ מִצְרָֽיִם ׃²⁷ הִנְ⁠נִ֨י שֹׁקֵ֧ד עֲלֵי⁠הֶ֛ם לְ⁠רָעָ֖ה וְ⁠לֹ֣א לְ⁠טוֹבָ֑ה וְ⁠תַמּוּ֩ כָל ־ אִ֨ישׁ יְהוּדָ֜ה אֲשֶׁ֧ר בְּ⁠אֶֽרֶץ ־ מִצְרַ֛יִם בַּ⁠חֶ֥רֶב וּ⁠בָ⁠רָעָ֖ב עַד ־ כְּלוֹתָֽ⁠ם ׃²⁸ וּ⁠פְלִיטֵ֨י חֶ֜רֶב יְשֻׁב֨וּ⁠ן מִן ־ אֶ֧רֶץ מִצְרַ֛יִם אֶ֥רֶץ יְהוּדָ֖ה מְתֵ֣י מִסְפָּ֑ר וְֽ⁠יָדְע֞וּ כָּל ־ שְׁאֵרִ֣ית יְהוּדָ֗ה הַ⁠בָּאִ֤ים לְ⁠אֶֽרֶץ ־ מִצְרַ֨יִם֙ לָ⁠ג֣וּר שָׁ֔ם דְּבַר ־ מִ֥י יָק֖וּם מִמֶּ֥⁠נִּי וּ⁠מֵ⁠הֶֽם ׃²⁹ וְ⁠זֹאת ־ לָ⁠כֶ֤ם הָ⁠אוֹת֙ נְאֻם ־ יְהוָ֔ה כִּֽי ־ פֹקֵ֥ד אֲנִ֛י עֲלֵי⁠כֶ֖ם בַּ⁠מָּק֣וֹם הַ⁠זֶּ֑ה לְמַ֨עַן֙ תֵּֽדְע֔וּ כִּי֩ ק֨וֹם יָק֧וּמוּ דְבָרַ֛⁠י עֲלֵי⁠כֶ֖ם לְ⁠רָעָֽה ׃ס³⁰ כֹּ֣ה ׀ אָמַ֣ר יְהוָ֗ה הִנְ⁠נִ֣י נֹ֠תֵן אֶת ־ פַּרְעֹ֨ה חָפְרַ֤ע מֶֽלֶךְ ־ מִצְרַ֨יִם֙ בְּ⁠יַ֣ד אֹֽיְבָ֔י⁠ו וּ⁠בְ⁠יַ֖ד מְבַקְשֵׁ֣י נַפְשׁ֑⁠וֹ כַּ⁠אֲשֶׁ֨ר נָתַ֜תִּי אֶת ־ צִדְקִיָּ֣הוּ מֶֽלֶךְ ־ יְהוּדָ֗ה בְּ⁠יַ֨ד נְבוּכַדְרֶאצַּ֧ר מֶֽלֶךְ ־ בָּבֶ֛ל אֹיְב֖⁠וֹ וּ⁠מְבַקֵּ֥שׁ נַפְשֽׁ⁠וֹ ׃ס

Chapter 45

¹ הַ⁠דָּבָ֗ר אֲשֶׁ֤ר דִּבֶּר֙ יִרְמְיָ֣הוּ הַ⁠נָּבִ֔יא אֶל ־ בָּר֖וּךְ בֶּֽן ־ נֵֽרִיָּ֑ה בְּ⁠כָתְב⁠וֹ֩ אֶת ־ הַ⁠דְּבָרִ֨ים הָ⁠אֵ֤לֶּה עַל ־ סֵ֨פֶר֙ מִ⁠פִּ֣י יִרְמְיָ֔הוּ בַּ⁠שָּׁנָה֙ הָֽ⁠רְבִעִ֔ית לִ⁠יהוֹיָקִ֧ים בֶּן ־ יֹאשִׁיָּ֛הוּ מֶ֥לֶךְ יְהוּדָ֖ה לֵ⁠אמֹֽר ׃ס² כֹּֽה ־ אָמַ֥ר יְהוָ֖ה אֱלֹהֵ֣י יִשְׂרָאֵ֑ל עָלֶ֖י⁠ךָ בָּרֽוּךְ ׃³ אָמַ֨רְתָּ֙ אֽוֹי ־ נָ֣א לִ֔⁠י כִּֽי ־ יָסַ֧ף יְהוָ֛ה יָג֖וֹן עַל ־ מַכְאֹבִ֑⁠י יָגַ֨עְתִּי֙ בְּ⁠אַנְחָתִ֔⁠י וּ⁠מְנוּחָ֖ה לֹ֥א מָצָֽאתִי ׃ס⁴ כֹּ֣ה ׀ תֹּאמַ֣ר אֵלָ֗י⁠ו כֹּ֚ה אָמַ֣ר יְהוָ֔ה הִנֵּ֤ה אֲשֶׁר ־ בָּנִ֨יתִי֙ אֲנִ֣י הֹרֵ֔ס וְ⁠אֵ֥ת אֲשֶׁר ־ נָטַ֖עְתִּי אֲנִ֣י נֹתֵ֑שׁ וְ⁠אֶת ־ כָּל ־ הָ⁠אָ֖רֶץ הִֽיא ׃⁵ וְ⁠אַתָּ֛ה תְּבַקֶּשׁ ־ לְ⁠ךָ֥ גְדֹל֖וֹת אַל ־ תְּבַקֵּ֑שׁ כִּ֡י הִנְ⁠נִי֩ מֵבִ֨יא רָעָ֤ה עַל ־ כָּל ־ בָּשָׂר֙ נְאֻם ־ יְהוָ֔ה וְ⁠נָתַתִּ֨י לְ⁠ךָ֤ אֶֽת ־ נַפְשְׁ⁠ךָ֙ לְ⁠שָׁלָ֔ל עַ֥ל כָּל ־ הַ⁠מְּקֹמ֖וֹת אֲשֶׁ֥ר תֵּֽלֶךְ ־ שָֽׁם ׃ס

Chapter 46

¹ אֲשֶׁ֨ר הָיָ֧ה דְבַר ־ יְהוָ֛ה אֶל ־ יִרְמְיָ֥הוּ הַ⁠נָּבִ֖יא עַל ־ הַ⁠גּוֹיִֽם ׃² לְ⁠מִצְרַ֗יִם עַל ־ חֵ֨יל פַּרְעֹ֤ה נְכוֹ֙ מֶ֣לֶךְ מִצְרַ֔יִם אֲשֶׁר ־ הָיָ֥ה עַל ־ נְהַר ־ פְּרָ֖ת בְּ⁠כַרְכְּמִ֑שׁ אֲשֶׁ֣ר הִכָּ֗ה נְבֽוּכַדְרֶאצַּר֙ מֶ֣לֶךְ בָּבֶ֔ל בִּ⁠שְׁנַת֙ הָֽ⁠רְבִיעִ֔ית לִ⁠יהוֹיָקִ֥ים בֶּן ־ יֹאשִׁיָּ֖הוּ מֶ֥לֶךְ יְהוּדָֽה ׃³ עִרְכ֤וּ מָגֵן֙ וְ⁠צִנָּ֔ה וּ⁠גְשׁ֖וּ לַ⁠מִּלְחָמָֽה ׃⁴ אִסְר֣וּ הַ⁠סּוּסִ֗ים וַֽ⁠עֲלוּ֙ הַ⁠פָּ֣רָשִׁ֔ים וְ⁠הִֽתְיַצְּב֖וּ בְּ⁠כ֥וֹבָעִ֑ים מִרְקוּ֙ הָֽ⁠רְמָחִ֔ים לִבְשׁ֖וּ הַ⁠סִּרְיֹנֹֽת ׃⁵ מַדּ֣וּעַ רָאִ֗יתִי הֵ֣מָּה חַתִּים֮ נְסֹגִ֣ים אָחוֹר֒ וְ⁠גִבּוֹרֵי⁠הֶ֣ם יֻכַּ֔תּוּ וּ⁠מָנ֥וֹס נָ֖סוּ וְ⁠לֹ֣א הִפְנ֑וּ מָג֥וֹר מִ⁠סָּבִ֖יב נְאֻם ־ יְהוָֽה ׃⁶ אַל ־ יָנ֣וּס הַ⁠קַּ֔ל וְ⁠אַל ־ יִמָּלֵ֖ט הַ⁠גִּבּ֑וֹר צָפ֨וֹנָ⁠ה֙ עַל ־ יַ֣ד נְהַר ־ פְּרָ֔ת כָּשְׁל֖וּ וְ⁠נָפָֽלוּ ׃⁷ מִי ־ זֶ֖ה כַּ⁠יְאֹ֣ר יַֽעֲלֶ֑ה כַּ⁠נְּהָר֕וֹת יִֽתְגָּעֲשׁ֖וּ מֵימָֽי⁠ו ׃⁸ מִצְרַ֨יִם֙ כַּ⁠יְאֹ֣ר יַֽעֲלֶ֔ה וְ⁠כַ⁠נְּהָר֖וֹת יִתְגֹּ֣עֲשׁוּ מָ֑יִם וַ⁠יֹּ֗אמֶר אַֽעֲלֶה֙ אֲכַסֶּה ־ אֶ֔רֶץ אֹבִ֥ידָה עִ֖יר וְ⁠יֹ֥שְׁבֵי בָֽ⁠הּ ׃⁹ עֲל֤וּ הַ⁠סּוּסִים֙ וְ⁠הִתְהֹלְל֣וּ הָ⁠רֶ֔כֶב וְ⁠יֵצְא֖וּ הַ⁠גִּבּוֹרִ֑ים כּ֤וּשׁ וּ⁠פוּט֙ תֹּפְשֵׂ֣י מָגֵ֔ן וְ⁠לוּדִ֕ים תֹּפְשֵׂ֖י דֹּ֥רְכֵי קָֽשֶׁת ׃¹⁰ וְֽ⁠הַ⁠יּ֨וֹם הַ⁠ה֜וּא לַ⁠אדֹנָ֧⁠י יְהוִ֣ה צְבָא֗וֹת י֤וֹם נְקָמָה֙ לְ⁠הִנָּקֵ֣ם מִ⁠צָּרָ֔י⁠ו וְ⁠אָכְלָ֥ה חֶ֨רֶב֙ וְ⁠שָׂ֣בְעָ֔ה וְ⁠רָוְתָ֖ה מִ⁠דָּמָ֑⁠ם כִּ֣י זֶ֠בַח לַ⁠אדֹנָ֨⁠י יְהוִ֧ה צְבָא֛וֹת בְּ⁠אֶ֥רֶץ צָפ֖וֹן אֶל ־ נְהַר ־ פְּרָֽת ׃¹¹ עֲלִ֤י גִלְעָד֙ וּ⁠קְחִ֣י צֳרִ֔י בְּתוּלַ֖ת בַּת ־ מִצְרָ֑יִם לַ⁠שָּׁוְא֙ הרביתי רְפֻא֔וֹת תְּעָלָ֖ה אֵ֥ין לָֽ⁠ךְ ׃¹² שָׁמְע֤וּ גוֹיִם֙ קְלוֹנֵ֔⁠ךְ וְ⁠צִוְחָתֵ֖⁠ךְ מָלְאָ֣ה הָ⁠אָ֑רֶץ כִּֽי ־ גִבּ֤וֹר בְּ⁠גִבּוֹר֙ כָּשָׁ֔לוּ יַחְדָּ֖יו נָפְל֥וּ שְׁנֵי⁠הֶֽם ׃פ¹³ הַ⁠דָּבָר֙ אֲשֶׁ֣ר דִּבֶּ֣ר יְהוָ֔ה אֶֽל ־ יִרְמְיָ֖הוּ הַ⁠נָּבִ֑יא לָ⁠ב֗וֹא נְבֽוּכַדְרֶאצַּר֙ מֶ֣לֶךְ בָּבֶ֔ל לְ⁠הַכּ֖וֹת אֶת ־ אֶ֥רֶץ מִצְרָֽיִם ׃¹⁴ הַגִּ֤ידוּ בְ⁠מִצְרַ֨יִם֙ וְ⁠הַשְׁמִ֣יעוּ בְ⁠מִגְדּ֔וֹל וְ⁠הַשְׁמִ֥יעוּ בְ⁠נֹ֖ף וּ⁠בְ⁠תַחְפַּנְחֵ֑ס אִמְר֗וּ הִתְיַצֵּב֙ וְ⁠הָכֵ֣ן לָ֔⁠ךְ כִּֽי ־ אָכְלָ֥ה חֶ֖רֶב סְבִיבֶֽי⁠ךָ ׃¹⁵ מַדּ֖וּעַ נִסְחַ֣ף אַבִּירֶ֑י⁠ךָ לֹ֣א עָמַ֔ד כִּ֥י יְהוָ֖ה הֲדָפֽ⁠וֹ ׃¹⁶ הִרְבָּ֖ה כּוֹשֵׁ֑ל גַּם ־ נָפַ֞ל אִ֣ישׁ אֶל ־ רֵעֵ֗⁠הוּ וַ⁠יֹּֽאמְרוּ֙ ק֣וּמָ⁠ה ׀ וְ⁠נָשֻׁ֣בָה אֶל ־ עַמֵּ֗⁠נוּ וְ⁠אֶל ־ אֶ֨רֶץ֙ מֽוֹלַדְתֵּ֔⁠נוּ מִ⁠פְּנֵ֖י חֶ֥רֶב הַ⁠יּוֹנָֽה ׃¹⁷ קָרְא֖וּ שָׁ֑ם פַּרְעֹ֤ה מֶֽלֶךְ ־ מִצְרַ֨יִם֙ שָׁא֔וֹן הֶעֱבִ֖יר הַ⁠מּוֹעֵֽד ׃¹⁸ חַי ־ אָ֨נִי֙ נְאֻם ־ הַ⁠מֶּ֔לֶךְ יְהוָ֥ה צְבָא֖וֹת שְׁמ֑⁠וֹ כִּ֚י כְּ⁠תָב֣וֹר בֶּֽ⁠הָרִ֔ים וּ⁠כְ⁠כַרְמֶ֖ל בַּ⁠יָּ֥ם יָבֽוֹא ׃¹⁹ כְּלֵ֤י גוֹלָה֙ עֲשִׂ֣י לָ֔⁠ךְ יוֹשֶׁ֖בֶת בַּת ־ מִצְרָ֑יִם כִּֽי ־ נֹף֙ לְ⁠שַׁמָּ֣ה תִֽהְיֶ֔ה וְ⁠נִצְּתָ֖ה מֵ⁠אֵ֥ין יוֹשֵֽׁב ׃ס²⁰ עֶגְלָ֥ה יְפֵֽה ־ פִיָּ֖ה מִצְרָ֑יִם קֶ֥רֶץ מִ⁠צָּפ֖וֹן בָּ֥א בָֽא ׃²¹ גַּם ־ שְׂכִרֶ֤י⁠הָ בְ⁠קִרְבָּ⁠הּ֙ כְּ⁠עֶגְלֵ֣י מַרְבֵּ֔ק כִּֽי ־ גַם ־ הֵ֧מָּה הִפְנ֛וּ נָ֥סוּ יַחְדָּ֖יו לֹ֣א עָמָ֑דוּ כִּ֣י י֥וֹם אֵידָ֛⁠ם בָּ֥א עֲלֵי⁠הֶ֖ם עֵ֥ת פְּקֻדָּתָֽ⁠ם ׃²² קוֹלָ֖⁠הּ כַּ⁠נָּחָ֣שׁ יֵלֵ֑ךְ כִּֽי ־ בְ⁠חַ֣יִל יֵלֵ֔כוּ וּ⁠בְ⁠קַרְדֻּמּוֹת֙ בָּ֣אוּ לָ֔⁠הּ כְּ⁠חֹטְבֵ֖י עֵצִֽים ׃²³ כָּרְת֤וּ יַעְרָ⁠הּ֙ נְאֻם ־ יְהוָ֔ה כִּ֖י לֹ֣א יֵֽחָקֵ֑ר כִּ֤י רַבּוּ֙ מֵֽ⁠אַרְבֶּ֔ה וְ⁠אֵ֥ין לָ⁠הֶ֖ם מִסְפָּֽר ׃²⁴ הֹבִ֖ישָׁה בַּת ־ מִצְרָ֑יִם נִתְּנָ֖ה בְּ⁠יַ֥ד עַם ־ צָפֽוֹן ׃²⁵ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל הִנְ⁠נִ֤י פוֹקֵד֙ אֶל ־ אָמ֣וֹן מִ⁠נֹּ֔א וְ⁠עַל ־ פַּרְעֹה֙ וְ⁠עַל ־ מִצְרַ֔יִם וְ⁠עַל ־ אֱלֹהֶ֖י⁠הָ וְ⁠עַל ־ מְלָכֶ֑י⁠הָ וְ⁠עַ֨ל ־ פַּרְעֹ֔ה וְ⁠עַ֥ל הַ⁠בֹּטְחִ֖ים בּֽ⁠וֹ ׃²⁶ וּ⁠נְתַתִּ֗י⁠ם בְּ⁠יַד֙ מְבַקְשֵׁ֣י נַפְשָׁ֔⁠ם וּ⁠בְ⁠יַ֛ד נְבֽוּכַדְרֶאצַּ֥ר מֶֽלֶךְ ־ בָּבֶ֖ל וּ⁠בְ⁠יַד ־ עֲבָדָ֑י⁠ו וְ⁠אַחֲרֵי ־ כֵ֛ן תִּשְׁכֹּ֥ן כִּֽ⁠ימֵי ־ קֶ֖דֶם נְאֻם ־ יְהוָֽה ׃ס²⁷ וְ֠⁠אַתָּה אַל ־ תִּירָ֞א עַבְדִּ֤⁠י יַֽעֲקֹב֙ וְ⁠אַל ־ תֵּחַ֣ת יִשְׂרָאֵ֔ל כִּ֠י הִנְ⁠נִ֤י מוֹשִֽׁעֲ⁠ךָ֙ מֵֽ⁠רָח֔וֹק וְ⁠אֶֽת ־ זַרְעֲ⁠ךָ֖ מֵ⁠אֶ֣רֶץ שִׁבְיָ֑⁠ם וְ⁠שָׁ֧ב יַעֲק֛וֹב וְ⁠שָׁקַ֥ט וְ⁠שַׁאֲנַ֖ן וְ⁠אֵ֥ין מַחֲרִֽיד ׃ס²⁸ אַ֠תָּה אַל ־ תִּירָ֞א עַבְדִּ֤⁠י יַֽעֲקֹב֙ נְאֻם ־ יְהוָ֔ה כִּ֥י אִתְּ⁠ךָ֖ אָ֑נִי כִּי֩ אֶעֱשֶׂ֨ה כָלָ֜ה בְּ⁠כָֽל ־ הַ⁠גּוֹיִ֣ם ׀ אֲשֶׁ֧ר הִדַּחְתִּ֣י⁠ךָ שָׁ֗מָּ⁠ה וְ⁠אֹֽתְ⁠ךָ֙ לֹא ־ אֶעֱשֶׂ֣ה כָלָ֔ה וְ⁠יִסַּרְתִּ֨י⁠ךָ֙ לַ⁠מִּשְׁפָּ֔ט וְ⁠נַקֵּ֖ה לֹ֥א אֲנַקֶּֽ⁠ךָּ ׃ס

Chapter 47

¹ אֲשֶׁ֨ר הָיָ֧ה דְבַר ־ יְהוָ֛ה אֶל ־ יִרְמְיָ֥הוּ הַ⁠נָּבִ֖יא אֶל ־ פְּלִשְׁתִּ֑ים בְּ⁠טֶ֛רֶם יַכֶּ֥ה פַרְעֹ֖ה אֶת ־ עַזָּֽה ׃ס² כֹּ֣ה ׀ אָמַ֣ר יְהוָ֗ה הִנֵּה ־ מַ֜יִם עֹלִ֤ים מִ⁠צָּפוֹן֙ וְ⁠הָיוּ֙ לְ⁠נַ֣חַל שׁוֹטֵ֔ף וְ⁠יִשְׁטְפוּ֙ אֶ֣רֶץ וּ⁠מְלוֹאָ֔⁠הּ עִ֖יר וְ⁠יֹ֣שְׁבֵי בָ֑⁠הּ וְ⁠זָֽעֲקוּ֙ הָֽ⁠אָדָ֔ם וְ⁠הֵילִ֕ל כֹּ֖ל יוֹשֵׁ֥ב הָ⁠אָֽרֶץ ׃³ מִ⁠קּ֗וֹל שַֽׁעֲטַת֙ פַּרְס֣וֹת אַבִּירָ֔י⁠ו מֵ⁠רַ֣עַשׁ לְ⁠רִכְבּ֔⁠וֹ הֲמ֖וֹן גַּלְגִּלָּ֑י⁠ו לֹֽא ־ הִפְנ֤וּ אָבוֹת֙ אֶל ־ בָּנִ֔ים מֵֽ⁠רִפְי֖וֹן יָדָֽיִם ׃⁴ עַל ־ הַ⁠יּ֗וֹם הַ⁠בָּא֙ לִ⁠שְׁד֣וֹד אֶת ־ כָּל ־ פְּלִשְׁתִּ֔ים לְ⁠הַכְרִ֤ית לְ⁠צֹר֙ וּ⁠לְ⁠צִיד֔וֹן כֹּ֖ל שָׂרִ֣יד עֹזֵ֑ר כִּֽי ־ שֹׁדֵ֤ד יְהוָה֙ אֶת ־ פְּלִשְׁתִּ֔ים שְׁאֵרִ֖ית אִ֥י כַפְתּֽוֹר ׃⁵ בָּ֤אָה קָרְחָה֙ אֶל ־ עַזָּ֔ה נִדְמְתָ֥ה אַשְׁקְל֖וֹן שְׁאֵרִ֣ית עִמְקָ֑⁠ם עַד ־ מָתַ֖י תִּתְגּוֹדָֽדִי ׃ס⁶ ה֗וֹי חֶ֚רֶב לַֽ⁠יהוָ֔ה עַד ־ אָ֖נָה לֹ֣א תִשְׁקֹ֑טִי הֵאָֽסְפִי֙ אַל ־ תַּעְרֵ֔⁠ךְ הֵרָגְעִ֖י וָ⁠דֹֽמִּי ׃⁷ אֵ֣יךְ תִּשְׁקֹ֔טִי וַֽ⁠יהוָ֖ה צִוָּה ־ לָ֑⁠הּ אֶֽל ־ אַשְׁקְל֛וֹן וְ⁠אֶל ־ ח֥וֹף הַ⁠יָּ֖ם שָׁ֥ם יְעָדָֽ⁠הּ ׃ס

Chapter 48

¹ לְ⁠מוֹאָ֡ב כֹּֽה ־ אָמַר֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל ה֤וֹי אֶל ־ נְבוֹ֙ כִּ֣י שֻׁדָּ֔דָה הֹבִ֥ישָׁה נִלְכְּדָ֖ה קִרְיָתָ֑יִם הֹבִ֥ישָׁה הַ⁠מִּשְׂגָּ֖ב וָ⁠חָֽתָּה ׃² אֵ֣ין עוֹד֮ תְּהִלַּ֣ת מוֹאָב֒ בְּ⁠חֶשְׁבּ֗וֹן חָשְׁב֤וּ עָלֶ֨י⁠הָ֙ רָעָ֔ה לְכ֖וּ וְ⁠נַכְרִיתֶ֣⁠נָּה מִ⁠גּ֑וֹי גַּם ־ מַדְמֵ֣ן תִּדֹּ֔מִּי אַחֲרַ֖יִ⁠ךְ תֵּ֥לֶךְ חָֽרֶב ׃³ ק֥וֹל צְעָקָ֖ה מֵ⁠חֹֽרוֹנָ֑יִם שֹׁ֖ד וָ⁠שֶׁ֥בֶר גָּדֽוֹל ׃⁴ נִשְׁבְּרָ֖ה מוֹאָ֑ב הִשְׁמִ֥יעוּ זְּעָקָ֖ה צעורי⁠ה ׃⁵ כִּ֚י מַעֲלֵ֣ה ה⁠לחות בִּ⁠בְכִ֖י יַֽעֲלֶה ־ בֶּ֑כִי כִּ֚י בְּ⁠מוֹרַ֣ד חוֹרֹנַ֔יִם צָרֵ֥י צַֽעֲקַת ־ שֶׁ֖בֶר שָׁמֵֽעוּ ׃⁶ נֻ֖סוּ מַלְּט֣וּ נַפְשְׁ⁠כֶ֑ם וְ⁠תִֽהְיֶ֕ינָה כַּ⁠עֲרוֹעֵ֖ר בַּ⁠מִּדְבָּֽר ׃⁷ כִּ֠י יַ֣עַן בִּטְחֵ֤⁠ךְ בְּ⁠מַעֲשַׂ֨יִ⁠ךְ֙ וּ⁠בְ⁠א֣וֹצְרוֹתַ֔יִ⁠ךְ גַּם ־ אַ֖תְּ תִּלָּכֵ֑דִי וְ⁠יָצָ֤א כמיש בַּ⁠גּוֹלָ֔ה כֹּהֲנָ֥י⁠ו וְ⁠שָׂרָ֖י⁠ו יחד ׃⁸ וְ⁠יָבֹ֨א שֹׁדֵ֜ד אֶל ־ כָּל ־ עִ֗יר וְ⁠עִיר֙ לֹ֣א תִמָּלֵ֔ט וְ⁠אָבַ֥ד הָ⁠עֵ֖מֶק וְ⁠נִשְׁמַ֣ד הַ⁠מִּישֹׁ֑ר אֲשֶׁ֖ר אָמַ֥ר יְהוָֽה ׃⁹ תְּנוּ ־ צִ֣יץ לְ⁠מוֹאָ֔ב כִּ֥י נָצֹ֖א תֵּצֵ֑א וְ⁠עָרֶ֨י⁠הָ֙ לְ⁠שַׁמָּ֣ה תִֽהְיֶ֔ינָה מֵ⁠אֵ֥ין יוֹשֵׁ֖ב בָּ⁠הֵֽן ׃¹⁰ אָר֗וּר עֹשֶׂ֛ה מְלֶ֥אכֶת יְהוָ֖ה רְמִיָּ֑ה וְ⁠אָר֕וּר מֹנֵ֥עַ חַרְבּ֖⁠וֹ מִ⁠דָּֽם ׃¹¹ שַׁאֲנַ֨ן מוֹאָ֜ב מִ⁠נְּעוּרָ֗י⁠ו וְ⁠שֹׁקֵ֥ט הוּא֙ אֶל ־ שְׁמָרָ֔י⁠ו וְ⁠לֹֽא ־ הוּרַ֤ק מִ⁠כְּלִי֙ אֶל ־ כֶּ֔לִי וּ⁠בַ⁠גּוֹלָ֖ה לֹ֣א הָלָ֑ךְ עַל ־ כֵּ֗ן עָמַ֤ד טַעְמ⁠וֹ֙ בּ֔⁠וֹ וְ⁠רֵיח֖⁠וֹ לֹ֥א נָמָֽר ׃ס¹² לָ⁠כֵ֞ן הִנֵּ֖ה ־ יָמִ֤ים בָּאִים֙ נְאֻם ־ יְהוָ֔ה וְ⁠שִׁלַּחְתִּי ־ ל֥⁠וֹ צֹעִ֖ים וְ⁠צֵעֻ֑⁠הוּ וְ⁠כֵלָ֣י⁠ו יָרִ֔יקוּ וְ⁠נִבְלֵי⁠הֶ֖ם יְנַפֵּֽצוּ ׃¹³ וּ⁠בֹ֥שׁ מוֹאָ֖ב מִ⁠כְּמ֑וֹשׁ כַּ⁠אֲשֶׁר ־ בֹּ֨שׁוּ֙ בֵּ֣ית יִשְׂרָאֵ֔ל מִ⁠בֵּ֥ית אֵ֖ל מִבְטֶחָֽ⁠ם ׃¹⁴ אֵ֚יךְ תֹּֽאמְר֔וּ גִּבּוֹרִ֖ים אֲנָ֑חְנוּ וְ⁠אַנְשֵׁי ־ חַ֖יִל לַ⁠מִּלְחָמָֽה ׃¹⁵ שֻׁדַּ֤ד מוֹאָב֙ וְ⁠עָרֶ֣י⁠הָ עָלָ֔ה וּ⁠מִבְחַ֥ר בַּֽחוּרָ֖י⁠ו יָרְד֣וּ לַ⁠טָּ֑בַח נְאֻ֨ם ־ הַ⁠מֶּ֔לֶךְ יְהוָ֥ה צְבָא֖וֹת שְׁמֽ⁠וֹ ׃¹⁶ קָר֥וֹב אֵיד ־ מוֹאָ֖ב לָ⁠ב֑וֹא וְ⁠רָ֣עָת֔⁠וֹ מִהֲרָ֖ה מְאֹֽד ׃¹⁷ נֻ֤דוּ ל⁠וֹ֙ כָּל ־ סְבִיבָ֔י⁠ו וְ⁠כֹ֖ל יֹדְעֵ֣י שְׁמ֑⁠וֹ אִמְר֗וּ אֵיכָ֤ה נִשְׁבַּר֙ מַטֵּה ־ עֹ֔ז מַקֵּ֖ל תִּפְאָרָֽה ׃¹⁸ רְדִ֤י מִ⁠כָּבוֹד֙ ישבי בַ⁠צָּמָ֔א יֹשֶׁ֖בֶת בַּת ־ דִּיב֑וֹן כִּֽי ־ שֹׁדֵ֤ד מוֹאָב֙ עָ֣לָה בָ֔⁠ךְ שִׁחֵ֖ת מִבְצָרָֽיִ⁠ךְ ׃¹⁹ אֶל ־ דֶּ֛רֶךְ עִמְדִ֥י וְ⁠צַפִּ֖י יוֹשֶׁ֣בֶת עֲרוֹעֵ֑ר שַׁאֲלִי ־ נָ֣ס וְ⁠נִמְלָ֔טָה אִמְרִ֖י מַה ־ נִּֽהְיָֽתָה ׃²⁰ הֹבִ֥ישׁ מוֹאָ֛ב כִּֽי ־ חַ֖תָּה הילילי ׀ ו⁠זעקי הַגִּ֣ידוּ בְ⁠אַרְנ֔וֹן כִּ֥י שֻׁדַּ֖ד מוֹאָֽב ׃²¹ וּ⁠מִשְׁפָּ֥ט בָּ֖א אֶל ־ אֶ֣רֶץ הַ⁠מִּישֹׁ֑ר אֶל ־ חֹל֥וֹן וְ⁠אֶל ־ יַ֖הְצָ⁠ה וְ⁠עַל ־ מופעת ׃²² וְ⁠עַל ־ דִּיב֣וֹן וְ⁠עַל ־ נְב֔וֹ וְ⁠עַל ־ בֵּ֖ית דִּבְלָתָֽיִם ׃²³ וְ⁠עַ֧ל קִרְיָתַ֛יִם וְ⁠עַל ־ בֵּ֥ית גָּמ֖וּל וְ⁠עַל ־ בֵּ֥ית מְעֽוֹן ׃²⁴ וְ⁠עַל ־ קְרִיּ֖וֹת וְ⁠עַל ־ בָּצְרָ֑ה וְ⁠עַ֗ל כָּל ־ עָרֵי֙ אֶ֣רֶץ מוֹאָ֔ב הָ⁠רְחֹק֖וֹת וְ⁠הַ⁠קְּרֹבֽוֹת ׃²⁵ נִגְדְּעָה֙ קֶ֣רֶן מוֹאָ֔ב וּ⁠זְרֹע֖⁠וֹ נִשְׁבָּ֑רָה נְאֻ֖ם יְהוָֽה ׃²⁶ הַשְׁכִּירֻ֕⁠הוּ כִּ֥י עַל ־ יְהוָ֖ה הִגְדִּ֑יל וְ⁠סָפַ֤ק מוֹאָב֙ בְּ⁠קִיא֔⁠וֹ וְ⁠הָיָ֥ה לִ⁠שְׂחֹ֖ק גַּם ־ הֽוּא ׃²⁷ וְ⁠אִ֣ם ׀ ל֣וֹא הַ⁠שְּׂחֹ֗ק הָיָ֤ה לְ⁠ךָ֙ יִשְׂרָאֵ֔ל אִם ־ בְּ⁠גַנָּבִ֖ים נמצאה כִּֽי ־ מִ⁠דֵּ֧י דְבָרֶ֥י⁠ךָ בּ֖⁠וֹ תִּתְנוֹדָֽד ׃²⁸ עִזְב֤וּ עָרִים֙ וְ⁠שִׁכְנ֣וּ בַּ⁠סֶּ֔לַע יֹשְׁבֵ֖י מוֹאָ֑ב וִֽ⁠הְי֣וּ כְ⁠יוֹנָ֔ה תְּקַנֵּ֖ן בְּ⁠עֶבְרֵ֥י פִי ־ פָֽחַת ׃²⁹ שָׁמַ֥עְנוּ גְאוֹן ־ מוֹאָ֖ב גֵּאֶ֣ה מְאֹ֑ד גָּבְה֧⁠וֹ וּ⁠גְאוֹנ֛⁠וֹ וְ⁠גַאֲוָת֖⁠וֹ וְ⁠רֻ֥ם לִבּֽ⁠וֹ ׃³⁰ אֲנִ֤י יָדַ֨עְתִּי֙ נְאֻם ־ יְהוָ֔ה עֶבְרָת֖⁠וֹ וְ⁠לֹא ־ כֵ֑ן בַּדָּ֖י⁠ו לֹא ־ כֵ֥ן עָשֽׂוּ ׃³¹ עַל ־ כֵּן֙ עַל ־ מוֹאָ֣ב אֲיֵלִ֔יל וּ⁠לְ⁠מוֹאָ֥ב כֻּלֹּ֖⁠ה אֶזְעָ֑ק אֶל ־ אַנְשֵׁ֥י קִֽיר ־ חֶ֖רֶשׂ יֶהְגֶּֽה ׃³² מִ⁠בְּכִ֨י יַעְזֵ֤ר אֶבְכֶּה ־ לָּ⁠ךְ֙ הַ⁠גֶּ֣פֶן שִׂבְמָ֔ה נְטִֽישֹׁתַ֨יִ⁠ךְ֙ עָ֣בְרוּ יָ֔ם עַ֛ד יָ֥ם יַעְזֵ֖ר נָגָ֑עוּ עַל ־ קֵיצֵ֥⁠ךְ וְ⁠עַל ־ בְּצִירֵ֖⁠ךְ שֹׁדֵ֥ד נָפָֽל ׃³³ וְ⁠נֶאֶסְפָ֨ה שִׂמְחָ֥ה וָ⁠גִ֛יל מִ⁠כַּרְמֶ֖ל וּ⁠מֵ⁠אֶ֣רֶץ מוֹאָ֑ב וְ⁠יַ֨יִן֙ מִ⁠יקָבִ֣ים הִשְׁבַּ֔תִּי לֹֽא ־ יִדְרֹ֣ךְ הֵידָ֔ד הֵידָ֖ד לֹ֥א הֵידָֽד ׃³⁴ מִ⁠זַּעֲקַ֨ת חֶשְׁבּ֜וֹן עַד ־ אֶלְעָלֵ֗ה עַד ־ יַ֨הַץ֙ נָתְנ֣וּ קוֹלָ֔⁠ם מִ⁠צֹּ֨עַר֙ עַד ־ חֹ֣רֹנַ֔יִם עֶגְלַ֖ת שְׁלִֽשִׁיָּ֑ה כִּ֚י גַּם ־ מֵ֣י נִמְרִ֔ים לִ⁠מְשַׁמּ֖וֹת יִהְיֽוּ ׃³⁵ וְ⁠הִשְׁבַּתִּ֥י לְ⁠מוֹאָ֖ב נְאֻם ־ יְהוָ֑ה מַעֲלֶ֣ה בָמָ֔ה וּ⁠מַקְטִ֖יר לֵ⁠אלֹהָֽי⁠ו ׃³⁶ עַל ־ כֵּ֞ן לִבִּ֤⁠י לְ⁠מוֹאָב֙ כַּ⁠חֲלִלִ֣ים יֶהֱמֶ֔ה וְ⁠לִבִּ⁠י֙ אֶל ־ אַנְשֵׁ֣י קִֽיר ־ חֶ֔רֶשׂ כַּ⁠חֲלִילִ֖ים יֶהֱמֶ֑ה עַל ־ כֵּ֛ן יִתְרַ֥ת עָשָׂ֖ה אָבָֽדוּ ׃³⁷ כִּ֤י כָל ־ רֹאשׁ֙ קָרְחָ֔ה וְ⁠כָל ־ זָקָ֖ן גְּרֻעָ֑ה עַ֤ל כָּל ־ יָדַ֨יִם֙ גְּדֻדֹ֔ת וְ⁠עַל ־ מָתְנַ֖יִם שָֽׂק ׃³⁸ עַ֣ל כָּל ־ גַּגּ֥וֹת מוֹאָ֛ב וּ⁠בִ⁠רְחֹבֹתֶ֖י⁠הָ כֻּלֹּ֣⁠ה מִסְפֵּ֑ד כִּֽי ־ שָׁבַ֣רְתִּי אֶת ־ מוֹאָ֗ב כִּ⁠כְלִ֛י אֵֽין ־ חֵ֥פֶץ בּ֖⁠וֹ נְאֻם ־ יְהוָֽה ׃³⁹ אֵ֥יךְ חַ֨תָּה֙ הֵילִ֔ילוּ אֵ֛יךְ הִפְנָה ־ עֹ֥רֶף מוֹאָ֖ב בּ֑וֹשׁ וְ⁠הָיָ֥ה מוֹאָ֛ב לִ⁠שְׂחֹ֥ק וְ⁠לִ⁠מְחִתָּ֖ה לְ⁠כָל ־ סְבִיבָֽי⁠ו ׃ס⁴⁰ כִּי ־ כֹה֙ אָמַ֣ר יְהוָ֔ה הִנֵּ֥ה כַ⁠נֶּ֖שֶׁר יִדְאֶ֑ה וּ⁠פָרַ֥שׂ כְּנָפָ֖י⁠ו אֶל ־ מוֹאָֽב ׃⁴¹ נִלְכְּדָה֙ הַ⁠קְּרִיּ֔וֹת וְ⁠הַ⁠מְּצָד֖וֹת נִתְפָּ֑שָׂה וְֽ֠⁠הָיָה לֵ֞ב גִּבּוֹרֵ֤י מוֹאָב֙ בַּ⁠יּ֣וֹם הַ⁠ה֔וּא כְּ⁠לֵ֖ב אִשָּׁ֥ה מְצֵרָֽה ׃⁴² וְ⁠נִשְׁמַ֥ד מוֹאָ֖ב מֵ⁠עָ֑ם כִּ֥י עַל ־ יְהוָ֖ה הִגְדִּֽיל ׃⁴³ פַּ֥חַד וָ⁠פַ֖חַת וָ⁠פָ֑ח עָלֶ֛י⁠ךָ יוֹשֵׁ֥ב מוֹאָ֖ב נְאֻם ־ יְהוָֽה ׃⁴⁴ ה⁠ניס מִ⁠פְּנֵ֤י הַ⁠פַּ֨חַד֙ יִפֹּ֣ל אֶל ־ הַ⁠פַּ֔חַת וְ⁠הָֽ⁠עֹלֶה֙ מִן ־ הַ⁠פַּ֔חַת יִלָּכֵ֖ד בַּ⁠פָּ֑ח כִּֽי ־ אָבִ֨יא אֵלֶ֧י⁠הָ אֶל ־ מוֹאָ֛ב שְׁנַ֥ת פְּקֻדָּתָ֖⁠ם נְאֻם ־ יְהוָֽה ׃⁴⁵ בְּ⁠צֵ֥ל חֶשְׁבּ֛וֹן עָמְד֖וּ מִ⁠כֹּ֣חַ נָסִ֑ים כִּֽי ־ אֵ֞שׁ יָצָ֣א מֵ⁠חֶשְׁבּ֗וֹן וְ⁠לֶֽהָבָה֙ מִ⁠בֵּ֣ין סִיח֔וֹן וַ⁠תֹּ֨אכַל֙ פְּאַ֣ת מוֹאָ֔ב וְ⁠קָדְקֹ֖ד בְּנֵ֥י שָׁאֽוֹן ׃⁴⁶ אוֹי ־ לְ⁠ךָ֣ מוֹאָ֔ב אָבַ֖ד עַם ־ כְּמ֑וֹשׁ כִּֽי ־ לֻקְּח֤וּ בָנֶ֨י⁠ךָ֙ בַּ⁠שֶּׁ֔בִי וּ⁠בְנֹתֶ֖י⁠ךָ בַּ⁠שִּׁבְיָֽה ׃⁴⁷ וְ⁠שַׁבְתִּ֧י שְׁבוּת ־ מוֹאָ֛ב בְּ⁠אַחֲרִ֥ית הַ⁠יָּמִ֖ים נְאֻם ־ יְהוָ֑ה עַד ־ הֵ֖נָּה מִשְׁפַּ֥ט מוֹאָֽב ׃ס

Chapter 49

¹ לִ⁠בְנֵ֣י עַמּ֗וֹן כֹּ֚ה אָמַ֣ר יְהוָ֔ה הֲ⁠בָנִ֥ים אֵין֙ לְ⁠יִשְׂרָאֵ֔ל אִם ־ יוֹרֵ֖שׁ אֵ֣ין ל֑⁠וֹ מַדּ֗וּעַ יָרַ֤שׁ מַלְכָּ⁠ם֙ אֶת ־ גָּ֔ד וְ⁠עַמּ֖⁠וֹ בְּ⁠עָרָ֥י⁠ו יָשָֽׁב ׃² לָ⁠כֵ֡ן הִנֵּה֩ יָמִ֨ים בָּאִ֜ים נְאֻם ־ יְהוָ֗ה וְ֠⁠הִשְׁמַעְתִּי אֶל ־ רַבַּ֨ת בְּנֵי ־ עַמּ֜וֹן תְּרוּעַ֣ת מִלְחָמָ֗ה וְ⁠הָֽיְתָה֙ לְ⁠תֵ֣ל שְׁמָמָ֔ה וּ⁠בְנֹתֶ֖י⁠הָ בָּ⁠אֵ֣שׁ תִּצַּ֑תְנָה וְ⁠יָרַ֧שׁ יִשְׂרָאֵ֛ל אֶת ־ יֹרְשָׁ֖י⁠ו אָמַ֥ר יְהוָֽה ׃³ הֵילִ֨ילִי חֶשְׁבּ֜וֹן כִּ֣י שֻׁדְּדָה ־ עַ֗י צְעַקְנָה֮ בְּנ֣וֹת רַבָּה֒ חֲגֹ֣רְנָה שַׂקִּ֔ים סְפֹ֕דְנָה וְ⁠הִתְשׁוֹטַ֖טְנָה בַּ⁠גְּדֵר֑וֹת כִּ֤י מַלְכָּ⁠ם֙ בַּ⁠גּוֹלָ֣ה יֵלֵ֔ךְ כֹּהֲנָ֥י⁠ו וְ⁠שָׂרָ֖י⁠ו יַחְדָּֽיו ׃⁴ מַה ־ תִּתְהַֽלְלִי֙ בָּֽ⁠עֲמָקִ֔ים זָ֣ב עִמְקֵ֔⁠ךְ הַ⁠בַּ֖ת הַ⁠שּֽׁוֹבֵבָ֑ה הַ⁠בֹּֽטְחָה֙ בְּ⁠אֹ֣צְרֹתֶ֔י⁠הָ מִ֖י יָב֥וֹא אֵלָֽ⁠י ׃⁵ הִנְ⁠נִי֩ מֵבִ֨יא עָלַ֜יִ⁠ךְ פַּ֗חַד נְאֻם ־ אֲדֹנָ֧⁠י יְהוִ֛ה צְבָא֖וֹת מִ⁠כָּל ־ סְבִיבָ֑יִ⁠ךְ וְ⁠נִדַּחְתֶּם֙ אִ֣ישׁ לְ⁠פָנָ֔י⁠ו וְ⁠אֵ֥ין מְקַבֵּ֖ץ לַ⁠נֹּדֵֽד ׃⁶ וְ⁠אַחֲרֵי ־ כֵ֗ן אָשִׁ֛יב אֶת ־ שְׁב֥וּת בְּנֵֽי ־ עַמּ֖וֹן נְאֻם ־ יְהוָֽה ׃ס⁷ לֶ⁠אֱד֗וֹם כֹּ֤ה אָמַר֙ יְהוָ֣ה צְבָא֔וֹת הַ⁠אֵ֥ין ע֛וֹד חָכְמָ֖ה בְּ⁠תֵימָ֑ן אָבְדָ֤ה עֵצָה֙ מִ⁠בָּנִ֔ים נִסְרְחָ֖ה חָכְמָתָֽ⁠ם ׃⁸ נֻ֤סוּ הָפְנוּ֙ הֶעְמִ֣יקוּ לָ⁠שֶׁ֔בֶת יֹשְׁבֵ֖י דְּדָ֑ן כִּ֣י אֵ֥יד עֵשָׂ֛ו הֵבֵ֥אתִי עָלָ֖י⁠ו עֵ֥ת פְּקַדְתִּֽי⁠ו ׃⁹ אִם ־ בֹּֽצְרִים֙ בָּ֣אוּ לָ֔⁠ךְ לֹ֥א יַשְׁאִ֖רוּ עֽוֹלֵל֑וֹת אִם ־ גַּנָּבִ֥ים בַּ⁠לַּ֖יְלָה הִשְׁחִ֥יתוּ דַיָּֽ⁠ם ׃¹⁰ כִּֽי ־ אֲנִ֞י חָשַׂ֣פְתִּי אֶת ־ עֵשָׂ֗ו גִּלֵּ֨יתִי֙ אֶת ־ מִסְתָּרָ֔י⁠ו וְ⁠נֶחְבָּ֖ה לֹ֣א יוּכָ֑ל שֻׁדַּ֥ד זַרְע֛⁠וֹ וְ⁠אֶחָ֥י⁠ו וּ⁠שְׁכֵנָ֖י⁠ו וְ⁠אֵינֶֽ⁠נּוּ ׃¹¹ עָזְבָ֥⁠ה יְתֹמֶ֖י⁠ךָ אֲנִ֣י אֲחַיֶּ֑ה וְ⁠אַלְמְנֹתֶ֖י⁠ךָ עָלַ֥⁠י תִּבְטָֽחוּ ׃ס¹² כִּי ־ כֹ֣ה ׀ אָמַ֣ר יְהוָ֗ה הִ֠נֵּה אֲשֶׁר ־ אֵ֨ין מִשְׁפָּטָ֜⁠ם לִ⁠שְׁתּ֤וֹת הַ⁠כּוֹס֙ שָׁת֣וֹ יִשְׁתּ֔וּ וְ⁠אַתָּ֣ה ה֔וּא נָקֹ֖ה תִּנָּקֶ֑ה לֹ֣א תִנָּקֶ֔ה כִּ֥י שָׁתֹ֖ה תִּשְׁתֶּֽה ׃¹³ כִּ֣י בִ֤⁠י נִשְׁבַּ֨עְתִּי֙ נְאֻם ־ יְהוָ֔ה כִּֽי ־ לְ⁠שַׁמָּ֧ה לְ⁠חֶרְפָּ֛ה לְ⁠חֹ֥רֶב וְ⁠לִ⁠קְלָלָ֖ה תִּֽהְיֶ֣ה בָצְרָ֑ה וְ⁠כָל ־ עָרֶ֥י⁠הָ תִהְיֶ֖ינָה לְ⁠חָרְב֥וֹת עוֹלָֽם ׃¹⁴ שְׁמוּעָ֤ה שָׁמַ֨עְתִּי֙ מֵ⁠אֵ֣ת יְהוָ֔ה וְ⁠צִ֖יר בַּ⁠גּוֹיִ֣ם שָׁל֑וּחַ הִֽתְקַבְּצוּ֙ וּ⁠בֹ֣אוּ עָלֶ֔י⁠הָ וְ⁠ק֖וּמוּ לַ⁠מִּלְחָמָֽה ׃¹⁵ כִּֽי ־ הִנֵּ֥ה קָטֹ֛ן נְתַתִּ֖י⁠ךָ בַּ⁠גּוֹיִ֑ם בָּז֖וּי בָּ⁠אָדָֽם ׃¹⁶ תִּֽפְלַצְתְּ⁠ךָ֞ הִשִּׁ֤יא אֹתָ⁠ךְ֙ זְד֣וֹן לִבֶּ֔⁠ךָ שֹֽׁכְנִי֙ בְּ⁠חַגְוֵ֣י הַ⁠סֶּ֔לַע תֹּפְשִׂ֖י מְר֣וֹם גִּבְעָ֑ה כִּֽי ־ תַגְבִּ֤יהַ כַּ⁠נֶּ֨שֶׁר֙ קִנֶּ֔⁠ךָ מִ⁠שָּׁ֥ם אֽוֹרִידְ⁠ךָ֖ נְאֻם ־ יְהוָֽה ׃¹⁷ וְ⁠הָיְתָ֥ה אֱד֖וֹם לְ⁠שַׁמָּ֑ה כֹּ֚ל עֹבֵ֣ר עָלֶ֔י⁠הָ יִשֹּׁ֥ם וְ⁠יִשְׁרֹ֖ק עַל ־ כָּל ־ מַכּוֹתֶֽ⁠הָ ׃¹⁸ כְּֽ⁠מַהְפֵּכַ֞ת סְדֹ֧ם וַ⁠עֲמֹרָ֛ה וּ⁠שְׁכֵנֶ֖י⁠הָ אָמַ֣ר יְהוָ֑ה לֹֽא ־ יֵשֵׁ֥ב שָׁם֙ אִ֔ישׁ וְ⁠לֹֽא ־ יָג֥וּר בָּ֖⁠הּ בֶּן ־ אָדָֽם ׃¹⁹ הִ֠נֵּה כְּ⁠אַרְיֵ֞ה יַעֲלֶ֨ה מִ⁠גְּא֣וֹן הַ⁠יַּרְדֵּן֮ אֶל ־ נְוֵ֣ה אֵיתָן֒ כִּֽי ־ אַרְגִּ֤יעָה אֲרִיצֶ֨⁠נּוּ מֵֽ⁠עָלֶ֔י⁠הָ וּ⁠מִ֥י בָח֖וּר אֵלֶ֣י⁠הָ אֶפְקֹ֑ד כִּ֣י מִ֤י כָמ֨וֹ⁠נִי֙ וּ⁠מִ֣י יֹעִידֶ֔⁠נִּי וּ⁠מִי ־ זֶ֣ה רֹעֶ֔ה אֲשֶׁ֥ר יַעֲמֹ֖ד לְ⁠פָנָֽ⁠י ׃ס²⁰ לָ⁠כֵ֞ן שִׁמְע֣וּ עֲצַת ־ יְהוָ֗ה אֲשֶׁ֤ר יָעַץ֙ אֶל ־ אֱד֔וֹם וּ⁠מַ֨חְשְׁבוֹתָ֔י⁠ו אֲשֶׁ֥ר חָשַׁ֖ב אֶל ־ יֹשְׁבֵ֣י תֵימָ֑ן אִם ־ לֹ֤א יִסְחָבוּ⁠ם֙ צְעִירֵ֣י הַ⁠צֹּ֔אן אִם ־ לֹ֥א יַשִּׁ֛ים עֲלֵי⁠הֶ֖ם נְוֵ⁠הֶֽם ׃²¹ מִ⁠קּ֣וֹל נִפְלָ֔⁠ם רָעֲשָׁ֖ה הָ⁠אָ֑רֶץ צְעָקָ֕ה בְּ⁠יַם ־ ס֖וּף נִשְׁמַ֥ע קוֹלָֽ⁠הּ ׃²² הִנֵּ֤ה כַ⁠נֶּ֨שֶׁר֙ יַעֲלֶ֣ה וְ⁠יִדְאֶ֔ה וְ⁠יִפְרֹ֥שׂ כְּנָפָ֖י⁠ו עַל ־ בָּצְרָ֑ה וְֽ֠⁠הָיָה לֵ֞ב גִּבּוֹרֵ֤י אֱדוֹם֙ בַּ⁠יּ֣וֹם הַ⁠ה֔וּא כְּ⁠לֵ֖ב אִשָּׁ֥ה מְצֵרָֽה ׃ס²³ לְ⁠דַמֶּ֗שֶׂק בּ֤וֹשָֽׁה חֲמָת֙ וְ⁠אַרְפָּ֔ד כִּי ־ שְׁמֻעָ֥ה רָעָ֛ה שָׁמְע֖וּ נָמֹ֑גוּ בַּ⁠יָּ֣ם דְּאָגָ֔ה הַשְׁקֵ֖ט לֹ֥א יוּכָֽל ׃²⁴ רָפְתָ֥ה דַמֶּ֛שֶׂק הִפְנְתָ֥ה לָ⁠נ֖וּס וְ⁠רֶ֣טֶט ׀ הֶחֱזִ֑יקָה צָרָ֧ה וַ⁠חֲבָלִ֛ים אֲחָזַ֖תָּ⁠ה כַּ⁠יּוֹלֵדָֽה ׃²⁵ אֵ֥יךְ לֹֽא ־ עֻזְּבָ֖ה עִ֣יר תהלה קִרְיַ֖ת מְשׂוֹשִֽׂ⁠י ׃²⁶ לָ⁠כֵ֛ן יִפְּל֥וּ בַחוּרֶ֖י⁠הָ בִּ⁠רְחֹבֹתֶ֑י⁠הָ וְ⁠כָל ־ אַנְשֵׁ֨י הַ⁠מִּלְחָמָ֤ה יִדַּ֨מּוּ֙ בַּ⁠יּ֣וֹם הַ⁠ה֔וּא נְאֻ֖ם יְהוָ֥ה צְבָאֽוֹת ׃²⁷ וְ⁠הִצַּ֥תִּי אֵ֖שׁ בְּ⁠חוֹמַ֣ת דַּמָּ֑שֶׂק וְ⁠אָכְלָ֖ה אַרְמְנ֥וֹת בֶּן ־ הֲדָֽד ׃ס²⁸ לְ⁠קֵדָ֣ר ׀ וּֽ⁠לְ⁠מַמְלְכ֣וֹת חָצ֗וֹר אֲשֶׁ֤ר הִכָּה֙ נבוכדראצור מֶֽלֶךְ ־ בָּבֶ֔ל כֹּ֖ה אָמַ֣ר יְהוָ֑ה ק֚וּמוּ עֲל֣וּ אֶל ־ קֵדָ֔ר וְ⁠שָׁדְד֖וּ אֶת ־ בְּנֵי ־ קֶֽדֶם ׃²⁹ אָהֳלֵי⁠הֶ֤ם וְ⁠צֹאנָ⁠ם֙ יִקָּ֔חוּ יְרִיעוֹתֵי⁠הֶ֧ם וְ⁠כָל ־ כְּלֵי⁠הֶ֛ם וּ⁠גְמַלֵּי⁠הֶ֖ם יִשְׂא֣וּ לָ⁠הֶ֑ם וְ⁠קָרְא֧וּ עֲלֵי⁠הֶ֛ם מָג֖וֹר מִ⁠סָּבִֽיב ׃³⁰ נֻסוּ֩ נֻּ֨דוּ מְאֹ֜ד הֶעְמִ֧יקוּ לָ⁠שֶׁ֛בֶת יֹשְׁבֵ֥י חָצ֖וֹר נְאֻם ־ יְהוָ֑ה כִּֽי ־ יָעַ֨ץ עֲלֵי⁠כֶ֜ם נְבוּכַדְרֶאצַּ֤ר מֶֽלֶךְ ־ בָּבֶל֙ עֵצָ֔ה וְ⁠חָשַׁ֥ב עלי⁠הם מַחֲשָׁבָֽה ׃³¹ ק֣וּמוּ עֲל֗וּ אֶל ־ גּ֥וֹי שְׁלֵ֛יו יוֹשֵׁ֥ב לָ⁠בֶ֖טַח נְאֻם ־ יְהוָ֑ה לֹא ־ דְלָתַ֧יִם וְ⁠לֹֽא ־ בְרִ֛יחַ ל֖⁠וֹ בָּדָ֥ד יִשְׁכֹּֽנוּ ׃³² וְ⁠הָי֨וּ גְמַלֵּי⁠הֶ֜ם לָ⁠בַ֗ז וַ⁠הֲמ֤וֹן מִקְנֵי⁠הֶם֙ לְ⁠שָׁלָ֔ל וְ⁠זֵרִתִ֥י⁠ם לְ⁠כָל ־ ר֖וּחַ קְצוּצֵ֣י פֵאָ֑ה וּ⁠מִ⁠כָּל ־ עֲבָרָ֛י⁠ו אָבִ֥יא אֶת ־ אֵידָ֖⁠ם נְאֻם ־ יְהוָֽה ׃³³ וְ⁠הָיְתָ֨ה חָצ֜וֹר לִ⁠מְע֥וֹן תַּנִּ֛ים שְׁמָמָ֖ה עַד ־ עוֹלָ֑ם לֹֽא ־ יֵשֵׁ֥ב שָׁם֙ אִ֔ישׁ וְ⁠לֹֽא ־ יָג֥וּר בָּ֖⁠הּ בֶּן ־ אָדָֽם ׃ס³⁴ אֲשֶׁ֨ר הָיָ֧ה דְבַר ־ יְהוָ֛ה אֶל ־ יִרְמְיָ֥הוּ הַ⁠נָּבִ֖יא אֶל ־ עֵילָ֑ם בְּ⁠רֵאשִׁ֗ית מַלְכ֛וּת צִדְקִיָּ֥ה מֶֽלֶךְ ־ יְהוּדָ֖ה לֵ⁠אמֹֽר ׃³⁵ כֹּ֤ה אָמַר֙ יְהוָ֣ה צְבָא֔וֹת הִנְ⁠נִ֥י שֹׁבֵ֖ר אֶת ־ קֶ֣שֶׁת עֵילָ֑ם רֵאשִׁ֖ית גְּבוּרָתָֽ⁠ם ׃³⁶ וְ⁠הֵבֵאתִ֨י אֶל ־ עֵילָ֜ם אַרְבַּ֣ע רוּח֗וֹת מֵֽ⁠אַרְבַּע֙ קְצ֣וֹת הַ⁠שָּׁמַ֔יִם וְ⁠זֵ֣רִתִ֔י⁠ם לְ⁠כֹ֖ל הָ⁠רֻח֣וֹת הָ⁠אֵ֑לֶּה וְ⁠לֹֽא ־ יִהְיֶ֣ה הַ⁠גּ֔וֹי אֲשֶׁ֛ר לֹֽא ־ יָב֥וֹא שָׁ֖ם נִדְּחֵ֥י עולם ׃³⁷ וְ⁠הַחְתַּתִּ֣י אֶת ־ עֵ֠ילָם לִ⁠פְנֵ֨י אֹיְבֵי⁠הֶ֜ם וְ⁠לִ⁠פְנֵ֣י ׀ מְבַקְשֵׁ֣י נַפְשָׁ֗⁠ם וְ⁠הֵבֵאתִ֨י עֲלֵי⁠הֶ֧ם ׀ רָעָ֛ה אֶת ־ חֲר֥וֹן אַפִּ֖⁠י נְאֻם ־ יְהוָ֑ה וְ⁠שִׁלַּחְתִּ֤י אַֽחֲרֵי⁠הֶם֙ אֶת ־ הַ⁠חֶ֔רֶב עַ֥ד כַּלּוֹתִ֖⁠י אוֹתָֽ⁠ם ׃³⁸ וְ⁠שַׂמְתִּ֥י כִסְאִ֖⁠י בְּ⁠עֵילָ֑ם וְ⁠הַאֲבַדְתִּ֥י מִ⁠שָּׁ֛ם מֶ֥לֶךְ וְ⁠שָׂרִ֖ים נְאֻם ־ יְהוָֽה ׃³⁹ וְ⁠הָיָ֣ה ׀ בְּ⁠אַחֲרִ֣ית הַ⁠יָּמִ֗ים אשוב אֶת ־ שבית עֵילָ֖ם נְאֻם ־ יְהוָֽה ׃ס

Chapter 50

¹ הַ⁠דָּבָ֗ר אֲשֶׁ֨ר דִּבֶּ֧ר יְהוָ֛ה אֶל ־ בָּבֶ֖ל אֶל ־ אֶ֣רֶץ כַּשְׂדִּ֑ים בְּ⁠יַ֖ד יִרְמְיָ֥הוּ הַ⁠נָּבִֽיא ׃² הַגִּ֨ידוּ בַ⁠גּוֹיִ֤ם וְ⁠הַשְׁמִ֨יעוּ֙ וּֽ⁠שְׂאוּ ־ נֵ֔ס הַשְׁמִ֖יעוּ אַל ־ תְּכַחֵ֑דוּ אִמְרוּ֩ נִלְכְּדָ֨ה בָבֶ֜ל הֹבִ֥ישׁ בֵּל֙ חַ֣ת מְרֹדָ֔ךְ הֹבִ֣ישׁוּ עֲצַבֶּ֔י⁠הָ חַ֖תּוּ גִּלּוּלֶֽי⁠הָ ׃³ כִּ֣י עָלָה֩ עָלֶ֨י⁠הָ גּ֜וֹי מִ⁠צָּפ֗וֹן הֽוּא ־ יָשִׁ֤ית אֶת ־ אַרְצָ⁠הּ֙ לְ⁠שַׁמָּ֔ה וְ⁠לֹֽא ־ יִהְיֶ֥ה יוֹשֵׁ֖ב בָּ֑⁠הּ מֵ⁠אָדָ֥ם וְ⁠עַד ־ בְּהֵמָ֖ה נָ֥דוּ הָלָֽכוּ ׃⁴ בַּ⁠יָּמִ֨ים הָ⁠הֵ֜מָּה וּ⁠בָ⁠עֵ֤ת הַ⁠הִיא֙ נְאֻם ־ יְהוָ֔ה יָבֹ֧אוּ בְנֵֽי ־ יִשְׂרָאֵ֛ל הֵ֥מָּה וּ⁠בְנֵֽי ־ יְהוּדָ֖ה יַחְדָּ֑ו הָל֤וֹךְ וּ⁠בָכוֹ֙ יֵלֵ֔כוּ וְ⁠אֶת ־ יְהוָ֥ה אֱלֹהֵי⁠הֶ֖ם יְבַקֵּֽשׁוּ ׃⁵ צִיּ֣וֹן יִשְׁאָ֔לוּ דֶּ֖רֶךְ הֵ֣נָּה פְנֵי⁠הֶ֑ם בֹּ֚אוּ וְ⁠נִלְו֣וּ אֶל ־ יְהוָ֔ה בְּרִ֥ית עוֹלָ֖ם לֹ֥א תִשָּׁכֵֽחַ ׃ס⁶ צֹ֤אן אֹֽבְדוֹת֙ היה עַמִּ֔⁠י רֹעֵי⁠הֶ֣ם הִתְע֔וּ⁠ם הָרִ֖ים שובבים מֵ⁠הַ֤ר אֶל ־ גִּבְעָה֙ הָלָ֔כוּ שָׁכְח֖וּ רִבְצָֽ⁠ם ׃⁷ כָּל ־ מוֹצְאֵי⁠הֶ֣ם אֲכָל֔וּ⁠ם וְ⁠צָרֵי⁠הֶ֥ם אָמְר֖וּ לֹ֣א נֶאְשָׁ֑ם תַּ֗חַת אֲשֶׁ֨ר חָטְא֤וּ לַֽ⁠יהוָה֙ נְוֵה ־ צֶ֔דֶק וּ⁠מִקְוֵ֥ה אֲבֽוֹתֵי⁠הֶ֖ם יְהוָֽה ׃ס⁸ נֻ֚דוּ מִ⁠תּ֣וֹךְ בָּבֶ֔ל וּ⁠מֵ⁠אֶ֥רֶץ כַּשְׂדִּ֖ים יצאו וִ⁠הְי֕וּ כְּ⁠עַתּוּדִ֖ים לִ⁠פְנֵי ־ צֹֽאן ׃⁹ כִּ֣י הִנֵּ֣ה אָנֹכִ֡י מֵעִיר֩ וּ⁠מַעֲלֶ֨ה עַל ־ בָּבֶ֜ל קְהַל ־ גּוֹיִ֤ם גְּדֹלִים֙ מֵ⁠אֶ֣רֶץ צָפ֔וֹן וְ⁠עָ֣רְכוּ לָ֔⁠הּ מִ⁠שָּׁ֖ם תִּלָּכֵ֑ד חִצָּי⁠ו֙ כְּ⁠גִבּ֣וֹר מַשְׁכִּ֔יל לֹ֥א יָשׁ֖וּב רֵיקָֽם ׃¹⁰ וְ⁠הָיְתָ֥ה כַשְׂדִּ֖ים לְ⁠שָׁלָ֑ל כָּל ־ שֹׁלְלֶ֥י⁠הָ יִשְׂבָּ֖עוּ נְאֻם ־ יְהוָֽה ׃¹¹ כִּ֤י תשמחי כִּ֣י תעלזי שֹׁסֵ֖י נַחֲלָתִ֑⁠י כִּ֤י תפושי כְּ⁠עֶגְלָ֣ה דָשָׁ֔ה ו⁠תצהלי כָּ⁠אֲבִּרִֽים ׃¹² בּ֤וֹשָׁה אִמְּ⁠כֶם֙ מְאֹ֔ד חָפְרָ֖ה יֽוֹלַדְתְּ⁠כֶ֑ם הִנֵּה֙ אַחֲרִ֣ית גּוֹיִ֔ם מִדְבָּ֖ר צִיָּ֥ה וַ⁠עֲרָבָֽה ׃¹³ מִ⁠קֶּ֤צֶף יְהוָה֙ לֹ֣א תֵשֵׁ֔ב וְ⁠הָיְתָ֥ה שְׁמָמָ֖ה כֻּלָּ֑⁠הּ כֹּ֚ל עֹבֵ֣ר עַל ־ בָּבֶ֔ל יִשֹּׁ֥ם וְ⁠יִשְׁרֹ֖ק עַל ־ כָּל ־ מַכּוֹתֶֽי⁠הָ ׃¹⁴ עִרְכ֨וּ עַל ־ בָּבֶ֤ל ׀ סָבִיב֙ כָּל ־ דֹּ֣רְכֵי קֶ֔שֶׁת יְד֣וּ אֵלֶ֔י⁠הָ אַֽל ־ תַּחְמְל֖וּ אֶל ־ חֵ֑ץ כִּ֥י לַֽ⁠יהוָ֖ה חָטָֽאָה ׃¹⁵ הָרִ֨יעוּ עָלֶ֤י⁠הָ סָבִיב֙ נָתְנָ֣ה יָדָ֔⁠הּ נָֽפְלוּ֙ אשויתי⁠ה נֶהֶרְס֖וּ חֽוֹמוֹתֶ֑י⁠הָ כִּי֩ נִקְמַ֨ת יְהוָ֥ה הִיא֙ הִנָּ֣קְמוּ בָ֔⁠הּ כַּ⁠אֲשֶׁ֥ר עָשְׂתָ֖ה עֲשׂוּ ־ לָֽ⁠הּ ׃¹⁶ כִּרְת֤וּ זוֹרֵ֨עַ֙ מִ⁠בָּבֶ֔ל וְ⁠תֹפֵ֥שׂ מַגָּ֖ל בְּ⁠עֵ֣ת קָצִ֑יר מִ⁠פְּנֵי֙ חֶ֣רֶב הַ⁠יּוֹנָ֔ה אִ֤ישׁ אֶל ־ עַמּ⁠וֹ֙ יִפְנ֔וּ וְ⁠אִ֥ישׁ לְ⁠אַרְצ֖⁠וֹ יָנֻֽסוּ ׃ס¹⁷ שֶׂ֧ה פְזוּרָ֛ה יִשְׂרָאֵ֖ל אֲרָי֣וֹת הִדִּ֑יחוּ הָ⁠רִאשׁ֤וֹן אֲכָל⁠וֹ֙ מֶ֣לֶךְ אַשּׁ֔וּר וְ⁠זֶ֤ה הָ⁠אַחֲרוֹן֙ עִצְּמ֔⁠וֹ נְבוּכַדְרֶאצַּ֖ר מֶ֥לֶךְ בָּבֶֽל ׃ס¹⁸ לָ⁠כֵ֗ן כֹּֽה ־ אָמַ֞ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל הִנְ⁠נִ֥י פֹקֵ֛ד אֶל ־ מֶ֥לֶךְ בָּבֶ֖ל וְ⁠אֶל ־ אַרְצ֑⁠וֹ כַּ⁠אֲשֶׁ֥ר פָּקַ֖דְתִּי אֶל ־ מֶ֥לֶךְ אַשּֽׁוּר ׃¹⁹ וְ⁠שֹׁבַבְתִּ֤י אֶת ־ יִשְׂרָאֵל֙ אֶל ־ נָוֵ֔⁠הוּ וְ⁠רָעָ֥ה הַ⁠כַּרְמֶ֖ל וְ⁠הַ⁠בָּשָׁ֑ן וּ⁠בְ⁠הַ֥ר אֶפְרַ֛יִם וְ⁠הַ⁠גִּלְעָ֖ד תִּשְׂבַּ֥ע נַפְשֽׁ⁠וֹ ׃²⁰ בַּ⁠יָּמִ֣ים הָ⁠הֵם֩ וּ⁠בָ⁠עֵ֨ת הַ⁠הִ֜יא נְאֻם ־ יְהוָ֗ה יְבֻקַּ֞שׁ אֶת ־ עֲוֺ֤ן יִשְׂרָאֵל֙ וְ⁠אֵינֶ֔⁠נּוּ וְ⁠אֶת ־ חַטֹּ֥את יְהוּדָ֖ה וְ⁠לֹ֣א תִמָּצֶ֑אינָה כִּ֥י אֶסְלַ֖ח לַ⁠אֲשֶׁ֥ר אַשְׁאִֽיר ׃²¹ עַל ־ הָ⁠אָ֤רֶץ מְרָתַ֨יִם֙ עֲלֵ֣ה עָלֶ֔י⁠הָ וְ⁠אֶל ־ יוֹשְׁבֵ֖י פְּק֑וֹד חֲרֹ֨ב וְ⁠הַחֲרֵ֤ם אַֽחֲרֵי⁠הֶם֙ נְאֻם ־ יְהוָ֔ה וַ⁠עֲשֵׂ֕ה כְּ⁠כֹ֖ל אֲשֶׁ֥ר צִוִּיתִֽי⁠ךָ ׃ס²² ק֥וֹל מִלְחָמָ֖ה בָּ⁠אָ֑רֶץ וְ⁠שֶׁ֖בֶר גָּדֽוֹל ׃²³ אֵ֤יךְ נִגְדַּע֙ וַ⁠יִּשָּׁבֵ֔ר פַּטִּ֖ישׁ כָּל ־ הָ⁠אָ֑רֶץ אֵ֣יךְ הָיְתָ֧ה לְ⁠שַׁמָּ֛ה בָּבֶ֖ל בַּ⁠גּוֹיִֽם ׃²⁴ יָקֹ֨שְׁתִּי לָ֤⁠ךְ וְ⁠גַם ־ נִלְכַּדְתְּ֙ בָּבֶ֔ל וְ⁠אַ֖תְּ לֹ֣א יָדָ֑עַתְּ נִמְצֵאת֙ וְ⁠גַם ־ נִתְפַּ֔שְׂתְּ כִּ֥י בַֽ⁠יהוָ֖ה הִתְגָּרִֽית ׃²⁵ פָּתַ֤ח יְהוָה֙ אֶת ־ א֣וֹצָר֔⁠וֹ וַ⁠יּוֹצֵ֖א אֶת ־ כְּלֵ֣י זַעְמ֑⁠וֹ כִּי ־ מְלָאכָ֣ה הִ֗יא לַֽ⁠אדֹנָ֧⁠י יְהוִ֛ה צְבָא֖וֹת בְּ⁠אֶ֥רֶץ כַּשְׂדִּֽים ׃²⁶ בֹּֽאוּ ־ לָ֤⁠הּ מִ⁠קֵּץ֙ פִּתְח֣וּ מַאֲבֻסֶ֔י⁠הָ סָלּ֥וּ⁠הָ כְמוֹ ־ עֲרֵמִ֖ים וְ⁠הַחֲרִימ֑וּ⁠הָ אַל ־ תְּהִי ־ לָ֖⁠הּ שְׁאֵרִֽית ׃²⁷ חִרְבוּ֙ כָּל ־ פָּרֶ֔י⁠הָ יֵרְד֖וּ לַ⁠טָּ֑בַח ה֣וֹי עֲלֵי⁠הֶ֔ם כִּֽי ־ בָ֥א יוֹמָ֖⁠ם עֵ֥ת פְּקֻדָּתָֽ⁠ם ׃ס²⁸ ק֥וֹל נָסִ֛ים וּ⁠פְלֵטִ֖ים מֵ⁠אֶ֣רֶץ בָּבֶ֑ל לְ⁠הַגִּ֣יד בְּ⁠צִיּ֗וֹן אֶת ־ נִקְמַת֙ יְהוָ֣ה אֱלֹהֵ֔י⁠נוּ נִקְמַ֖ת הֵיכָלֽ⁠וֹ ׃²⁹ הַשְׁמִ֣יעוּ אֶל ־ בָּבֶ֣ל ׀ רַ֠בִּים כָּל ־ דֹּ֨רְכֵי קֶ֜שֶׁת חֲנ֧וּ עָלֶ֣י⁠הָ סָבִ֗יב אַל ־ יְהִי ־ פְּלֵטָ֔ה שַׁלְּמוּ ־ לָ֣⁠הּ כְּ⁠פָעֳלָ֔⁠הּ כְּ⁠כֹ֛ל אֲשֶׁ֥ר עָשְׂתָ֖ה עֲשׂוּ ־ לָ֑⁠הּ כִּ֧י אֶל ־ יְהוָ֛ה זָ֖דָה אֶל ־ קְד֥וֹשׁ יִשְׂרָאֵֽל ׃³⁰ לָ⁠כֵ֛ן יִפְּל֥וּ בַחוּרֶ֖י⁠הָ בִּ⁠רְחֹבֹתֶ֑י⁠הָ וְ⁠כָל ־ אַנְשֵׁ֨י מִלְחַמְתָּ֥⁠הּ יִדַּ֛מּוּ בַּ⁠יּ֥וֹם הַ⁠ה֖וּא נְאֻם ־ יְהוָֽה ׃ס³¹ הִנְ⁠נִ֤י אֵלֶ֨י⁠ךָ֙ זָד֔וֹן נְאֻם ־ אֲדֹנָ֥⁠י יְהוִ֖ה צְבָא֑וֹת כִּ֛י בָּ֥א יוֹמְ⁠ךָ֖ עֵ֥ת פְּקַדְתִּֽי⁠ךָ ׃³² וְ⁠כָשַׁ֤ל זָדוֹן֙ וְ⁠נָפַ֔ל וְ⁠אֵ֥ין ל֖⁠וֹ מֵקִ֑ים וְ⁠הִצַּ֤תִּי אֵשׁ֙ בְּ⁠עָרָ֔י⁠ו וְ⁠אָכְלָ֖ה כָּל ־ סְבִיבֹתָֽי⁠ו ׃ס³³ כֹּ֤ה אָמַר֙ יְהוָ֣ה צְבָא֔וֹת עֲשׁוּקִ֛ים בְּנֵי ־ יִשְׂרָאֵ֥ל וּ⁠בְנֵי ־ יְהוּדָ֖ה יַחְדָּ֑ו וְ⁠כָל ־ שֹֽׁבֵי⁠הֶם֙ הֶחֱזִ֣יקוּ בָ֔⁠ם מֵאֲנ֖וּ שַׁלְּחָֽ⁠ם ׃³⁴ גֹּאֲלָ֣⁠ם ׀ חָזָ֗ק יְהוָ֤ה צְבָאוֹת֙ שְׁמ֔⁠וֹ רִ֥יב יָרִ֖יב אֶת ־ רִיבָ֑⁠ם לְמַ֨עַן֙ הִרְגִּ֣יעַ אֶת ־ הָ⁠אָ֔רֶץ וְ⁠הִרְגִּ֖יז לְ⁠יֹשְׁבֵ֥י בָבֶֽל ׃³⁵ חֶ֥רֶב עַל ־ כַּשְׂדִּ֖ים נְאֻם ־ יְהוָ֑ה וְ⁠אֶל ־ יֹשְׁבֵ֣י בָבֶ֔ל וְ⁠אֶל ־ שָׂרֶ֖י⁠הָ וְ⁠אֶל ־ חֲכָמֶֽי⁠הָ ׃³⁶ חֶ֥רֶב אֶל ־ הַ⁠בַּדִּ֖ים וְ⁠נֹאָ֑לוּ חֶ֥רֶב אֶל ־ גִּבּוֹרֶ֖י⁠הָ וָ⁠חָֽתּוּ ׃³⁷ חֶ֜רֶב אֶל ־ סוּסָ֣י⁠ו וְ⁠אֶל ־ רִכְבּ֗⁠וֹ וְ⁠אֶל ־ כָּל ־ הָ⁠עֶ֛רֶב אֲשֶׁ֥ר בְּ⁠תוֹכָ֖⁠הּ וְ⁠הָי֣וּ לְ⁠נָשִׁ֑ים חֶ֥רֶב אֶל ־ אוֹצְרֹתֶ֖י⁠הָ וּ⁠בֻזָּֽזוּ ׃³⁸ חֹ֥רֶב אֶל ־ מֵימֶ֖י⁠הָ וְ⁠יָבֵ֑שׁוּ כִּ֣י אֶ֤רֶץ פְּסִלִים֙ הִ֔יא וּ⁠בָ⁠אֵימִ֖ים יִתְהֹלָֽלוּ ׃³⁹ לָ⁠כֵ֗ן יֵשְׁב֤וּ צִיִּים֙ אֶת ־ אִיִּ֔ים וְ⁠יָ֥שְׁבוּ בָ֖⁠הּ בְּנ֣וֹת יַֽעֲנָ֑ה וְ⁠לֹֽא ־ תֵשֵׁ֥ב עוֹד֙ לָ⁠נֶ֔צַח וְ⁠לֹ֥א תִשְׁכּ֖וֹן עַד ־ דּ֥וֹר וָ⁠דֽוֹר ׃⁴⁰ כְּ⁠מַהְפֵּכַ֨ת אֱלֹהִ֜ים אֶת ־ סְדֹ֧ם וְ⁠אֶת ־ עֲמֹרָ֛ה וְ⁠אֶת ־ שְׁכֵנֶ֖י⁠הָ נְאֻם ־ יְהוָ֑ה לֹֽא ־ יֵשֵׁ֥ב שָׁם֙ אִ֔ישׁ וְ⁠לֹֽא ־ יָג֥וּר בָּ֖⁠הּ בֶּן ־ אָדָֽם ׃⁴¹ הִנֵּ֛ה עַ֥ם בָּ֖א מִ⁠צָּפ֑וֹן וְ⁠ג֤וֹי גָּדוֹל֙ וּ⁠מְלָכִ֣ים רַבִּ֔ים יֵעֹ֖רוּ מִ⁠יַּרְכְּתֵי ־ אָֽרֶץ ׃⁴² קֶ֣שֶׁת וְ⁠כִידֹ֞ן יַחֲזִ֗יקוּ אַכְזָרִ֥י הֵ֨מָּה֙ וְ⁠לֹ֣א יְרַחֵ֔מוּ קוֹלָ⁠ם֙ כַּ⁠יָּ֣ם יֶהֱמֶ֔ה וְ⁠עַל ־ סוּסִ֖ים יִרְכָּ֑בוּ עָר֗וּךְ כְּ⁠אִישׁ֙ לַ⁠מִּלְחָמָ֔ה עָלַ֖יִ⁠ךְ בַּת ־ בָּבֶֽל ׃⁴³ שָׁמַ֧ע מֶֽלֶךְ ־ בָּבֶ֛ל אֶת ־ שִׁמְעָ֖⁠ם וְ⁠רָפ֣וּ יָדָ֑י⁠ו צָרָה֙ הֶחֱזִיקַ֔תְ⁠הוּ חִ֖יל כַּ⁠יּוֹלֵדָֽה ׃⁴⁴ הִ֠נֵּה כְּ⁠אַרְיֵ֞ה יַעֲלֶ֨ה מִ⁠גְּא֣וֹן הַ⁠יַּרְדֵּן֮ אֶל ־ נְוֵ֣ה אֵיתָן֒ כִּֽי ־ אַרְגִּ֤עָה ארוצ⁠ם מֵֽ⁠עָלֶ֔י⁠הָ וּ⁠מִ֥י בָח֖וּר אֵלֶ֣י⁠הָ אֶפְקֹ֑ד כִּ֣י מִ֤י כָמ֨וֹ⁠נִי֙ וּ⁠מִ֣י יוֹעִדֶ֔⁠נִּי וּ⁠מִֽי ־ זֶ֣ה רֹעֶ֔ה אֲשֶׁ֥ר יַעֲמֹ֖ד לְ⁠פָנָֽ⁠י ׃⁴⁵ לָ⁠כֵ֞ן שִׁמְע֣וּ עֲצַת ־ יְהוָ֗ה אֲשֶׁ֤ר יָעַץ֙ אֶל ־ בָּבֶ֔ל וּ⁠מַ֨חְשְׁבוֹתָ֔י⁠ו אֲשֶׁ֥ר חָשַׁ֖ב אֶל ־ אֶ֣רֶץ כַּשְׂדִּ֑ים אִם ־ לֹ֤א יִסְחָבוּ⁠ם֙ צְעִירֵ֣י הַ⁠צֹּ֔אן אִם ־ לֹ֥א יַשִּׁ֛ים עֲלֵי⁠הֶ֖ם נָוֶֽה ׃⁴⁶ מִ⁠קּוֹל֙ נִתְפְּשָׂ֣ה בָבֶ֔ל נִרְעֲשָׁ֖ה הָ⁠אָ֑רֶץ וּ⁠זְעָקָ֖ה בַּ⁠גּוֹיִ֥ם נִשְׁמָֽע ׃ס

Chapter 51

¹ כֹּ֚ה אָמַ֣ר יְהוָ֔ה הִנְ⁠נִי֙ מֵעִ֣יר עַל ־ בָּבֶ֔ל וְ⁠אֶל ־ יֹשְׁבֵ֖י לֵ֣ב קָמָ֑י ר֖וּחַ מַשְׁחִֽית ׃² וְ⁠שִׁלַּחְתִּ֨י לְ⁠בָבֶ֤ל ׀ זָרִים֙ וְ⁠זֵר֔וּ⁠הָ וִ⁠יבֹקְק֖וּ אֶת ־ אַרְצָ֑⁠הּ כִּֽי ־ הָי֥וּ עָלֶ֛י⁠הָ מִ⁠סָּבִ֖יב בְּ⁠י֥וֹם רָעָֽה ׃³ אֶֽל ־ יִדְרֹ֤ךְ ידרך הַ⁠דֹּרֵךְ֙ קַשְׁתּ֔⁠וֹ וְ⁠אֶל ־ יִתְעַ֖ל בְּ⁠סִרְיֹנ֑⁠וֹ וְ⁠אַֽל ־ תַּחְמְלוּ֙ אֶל ־ בַּ֣חֻרֶ֔י⁠הָ הַחֲרִ֖ימוּ כָּל ־ צְבָאָֽ⁠הּ ׃⁴ וְ⁠נָפְל֥וּ חֲלָלִ֖ים בְּ⁠אֶ֣רֶץ כַּשְׂדִּ֑ים וּ⁠מְדֻקָּרִ֖ים בְּ⁠חוּצוֹתֶֽי⁠הָ ׃⁵ כִּ֠י לֹֽא ־ אַלְמָ֨ן יִשְׂרָאֵ֤ל וִֽ⁠יהוּדָה֙ מֵֽ⁠אֱלֹהָ֔י⁠ו מֵֽ⁠יְהוָ֖ה צְבָא֑וֹת כִּ֤י אַרְצָ⁠ם֙ מָלְאָ֣ה אָשָׁ֔ם מִ⁠קְּד֖וֹשׁ יִשְׂרָאֵֽל ׃⁶ נֻ֣סוּ ׀ מִ⁠תּ֣וֹךְ בָּבֶ֗ל וּ⁠מַלְּטוּ֙ אִ֣ישׁ נַפְשׁ֔⁠וֹ אַל ־ תִּדַּ֖מּוּ בַּ⁠עֲוֺנָ֑⁠הּ כִּי֩ עֵ֨ת נְקָמָ֥ה הִיא֙ לַֽ⁠יהוָ֔ה גְּמ֕וּל ה֥וּא מְשַׁלֵּ֖ם לָֽ⁠הּ ׃⁷ כּוֹס ־ זָהָ֤ב בָּבֶל֙ בְּ⁠יַד ־ יְהוָ֔ה מְשַׁכֶּ֖רֶת כָּל ־ הָ⁠אָ֑רֶץ מִ⁠יֵּינָ⁠הּ֙ שָׁת֣וּ גוֹיִ֔ם עַל ־ כֵּ֖ן יִתְהֹלְל֥וּ גוֹיִֽם ׃⁸ פִּתְאֹ֛ם נָפְלָ֥ה בָבֶ֖ל וַ⁠תִּשָּׁבֵ֑ר הֵילִ֣ילוּ עָלֶ֗י⁠הָ קְח֤וּ צֳרִי֙ לְ⁠מַכְאוֹבָ֔⁠הּ אוּלַ֖י תֵּרָפֵֽא ׃⁹ רפאנו אֶת ־ בָּבֶל֙ וְ⁠לֹ֣א נִרְפָּ֔תָה עִזְב֕וּ⁠הָ וְ⁠נֵלֵ֖ךְ אִ֣ישׁ לְ⁠אַרְצ֑⁠וֹ כִּֽי ־ נָגַ֤ע אֶל ־ הַ⁠שָּׁמַ֨יִם֙ מִשְׁפָּטָ֔⁠הּ וְ⁠נִשָּׂ֖א עַד ־ שְׁחָקִֽים ׃¹⁰ הוֹצִ֥יא יְהוָ֖ה אֶת ־ צִדְקֹתֵ֑י⁠נוּ בֹּ֚אוּ וּ⁠נְסַפְּרָ֣ה בְ⁠צִיּ֔וֹן אֶֽת ־ מַעֲשֵׂ֖ה יְהוָ֥ה אֱלֹהֵֽי⁠נוּ ׃¹¹ הָבֵ֣רוּ הַ⁠חִצִּים֮ מִלְא֣וּ הַ⁠שְּׁלָטִים֒ הֵעִ֣יר יְהוָ֗ה אֶת ־ ר֨וּחַ֙ מַלְכֵ֣י מָדַ֔י כִּֽי ־ עַל ־ בָּבֶ֥ל מְזִמָּת֖⁠וֹ לְ⁠הַשְׁחִיתָ֑⁠הּ כִּֽי ־ נִקְמַ֤ת יְהוָה֙ הִ֔יא נִקְמַ֖ת הֵיכָלֽ⁠וֹ ׃¹² אֶל ־ חוֹמֹ֨ת בָּבֶ֜ל שְׂאוּ ־ נֵ֗ס הַחֲזִ֨יקוּ֙ הַ⁠מִּשְׁמָ֔ר הָקִ֨ימוּ֙ שֹֽׁמְרִ֔ים הָכִ֖ינוּ הָ⁠אֹֽרְבִ֑ים כִּ֚י גַּם ־ זָמַ֣ם יְהוָ֔ה גַּם ־ עָשָׂ֕ה אֵ֥ת אֲשֶׁר ־ דִּבֶּ֖ר אֶל ־ יֹשְׁבֵ֥י בָבֶֽל ׃¹³ שכנתי עַל ־ מַ֣יִם רַבִּ֔ים רַבַּ֖ת אֽוֹצָרֹ֑ת בָּ֥א קִצֵּ֖⁠ךְ אַמַּ֥ת בִּצְעֵֽ⁠ךְ ׃¹⁴ נִשְׁבַּ֛ע יְהוָ֥ה צְבָא֖וֹת בְּ⁠נַפְשׁ֑⁠וֹ כִּ֣י אִם ־ מִלֵּאתִ֤י⁠ךְ אָדָם֙ כַּ⁠יֶּ֔לֶק וְ⁠עָנ֥וּ עָלַ֖יִ⁠ךְ הֵידָֽד ׃ס¹⁵ עֹשֵׂ֥ה אֶ֨רֶץ֙ בְּ⁠כֹח֔⁠וֹ מֵכִ֥ין תֵּבֵ֖ל בְּ⁠חָכְמָת֑⁠וֹ וּ⁠בִ⁠תְבוּנָת֖⁠וֹ נָטָ֥ה שָׁמָֽיִם ׃¹⁶ לְ⁠ק֨וֹל תִּתּ֜⁠וֹ הֲמ֥וֹן מַ֨יִם֙ בַּ⁠שָּׁמַ֔יִם וַ⁠יַּ֥עַל נְשִׂאִ֖ים מִ⁠קְצֵה ־ אָ֑רֶץ בְּרָקִ֤ים לַ⁠מָּטָר֙ עָשָׂ֔ה וַ⁠יֹּ֥צֵא ר֖וּחַ מֵ⁠אֹצְרֹתָֽי⁠ו ׃¹⁷ נִבְעַ֤ר כָּל ־ אָדָם֙ מִ⁠דַּ֔עַת הֹבִ֥ישׁ כָּל ־ צֹרֵ֖ף מִ⁠פָּ֑סֶל כִּ֛י שֶׁ֥קֶר נִסְכּ֖⁠וֹ וְ⁠לֹא ־ ר֥וּחַ בָּֽ⁠ם ׃¹⁸ הֶ֣בֶל הֵ֔מָּה מַעֲשֵׂ֖ה תַּעְתֻּעִ֑ים בְּ⁠עֵ֥ת פְּקֻדָּתָ֖⁠ם יֹאבֵֽדוּ ׃¹⁹ לֹֽא ־ כְ⁠אֵ֜לֶּה חֵ֣לֶק יַעֲק֗וֹב כִּֽי ־ יוֹצֵ֤ר הַ⁠כֹּל֙ ה֔וּא וְ⁠שֵׁ֖בֶט נַחֲלָת֑⁠וֹ יְהוָ֥ה צְבָא֖וֹת שְׁמֽ⁠וֹ ׃ס²⁰ מַפֵּץ ־ אַתָּ֣ה לִ֔⁠י כְּלֵ֖י מִלְחָמָ֑ה וְ⁠נִפַּצְתִּ֤י בְ⁠ךָ֙ גּוֹיִ֔ם וְ⁠הִשְׁחַתִּ֥י בְ⁠ךָ֖ מַמְלָכֽוֹת ׃²¹ וְ⁠נִפַּצְתִּ֣י בְ⁠ךָ֔ ס֖וּס וְ⁠רֹֽכְב֑⁠וֹ וְ⁠נִפַּצְתִּ֣י בְ⁠ךָ֔ רֶ֖כֶב וְ⁠רֹכְבֽ⁠וֹ ׃²² וְ⁠נִפַּצְתִּ֤י בְ⁠ךָ֙ אִ֣ישׁ וְ⁠אִשָּׁ֔ה וְ⁠נִפַּצְתִּ֥י בְ⁠ךָ֖ זָקֵ֣ן וָ⁠נָ֑עַר וְ⁠נִפַּצְתִּ֣י בְ⁠ךָ֔ בָּח֖וּר וּ⁠בְתוּלָֽה ׃²³ וְ⁠נִפַּצְתִּ֤י בְ⁠ךָ֙ רֹעֶ֣ה וְ⁠עֶדְר֔⁠וֹ וְ⁠נִפַּצְתִּ֥י בְ⁠ךָ֖ אִכָּ֣ר וְ⁠צִמְדּ֑⁠וֹ וְ⁠נִפַּצְתִּ֣י בְ⁠ךָ֔ פַּח֖וֹת וּ⁠סְגָנִֽים ׃²⁴ וְ⁠שִׁלַּמְתִּ֨י לְ⁠בָבֶ֜ל וּ⁠לְ⁠כֹ֣ל ׀ יוֹשְׁבֵ֣י כַשְׂדִּ֗ים אֵ֧ת כָּל ־ רָעָתָ֛⁠ם אֲשֶׁר ־ עָשׂ֥וּ בְ⁠צִיּ֖וֹן לְ⁠עֵֽינֵי⁠כֶ֑ם נְאֻ֖ם יְהוָֽה ׃ס²⁵ הִנְ⁠נִ֨י אֵלֶ֜י⁠ךָ הַ֤ר הַ⁠מַּשְׁחִית֙ נְאֻם ־ יְהוָ֔ה הַ⁠מַּשְׁחִ֖ית אֶת ־ כָּל ־ הָ⁠אָ֑רֶץ וְ⁠נָטִ֨יתִי אֶת ־ יָדִ֜⁠י עָלֶ֗י⁠ךָ וְ⁠גִלְגַּלְתִּ֨י⁠ךָ֙ מִן ־ הַ⁠סְּלָעִ֔ים וּ⁠נְתַתִּ֖י⁠ךָ לְ⁠הַ֥ר שְׂרֵפָֽה ׃²⁶ וְ⁠לֹֽא ־ יִקְח֤וּ מִמְּ⁠ךָ֙ אֶ֣בֶן לְ⁠פִנָּ֔ה וְ⁠אֶ֖בֶן לְ⁠מֽוֹסָד֑וֹת כִּֽי ־ שִׁמְמ֥וֹת עוֹלָ֛ם תִּֽהְיֶ֖ה נְאֻם ־ יְהוָֽה ׃²⁷ שְׂאוּ ־ נֵ֣ס בָּ⁠אָ֗רֶץ תִּקְע֨וּ שׁוֹפָ֤ר בַּ⁠גּוֹיִם֙ קַדְּשׁ֤וּ עָלֶ֨י⁠הָ֙ גּוֹיִ֔ם הַשְׁמִ֧יעוּ עָלֶ֛י⁠הָ מַמְלְכ֥וֹת אֲרָרַ֖ט מִנִּ֣י וְ⁠אַשְׁכְּנָ֑ז פִּקְד֤וּ עָלֶ֨י⁠הָ֙ טִפְסָ֔ר הַֽעֲלוּ ־ ס֖וּס כְּ⁠יֶ֥לֶק סָמָֽר ׃²⁸ קַדְּשׁ֨וּ עָלֶ֤י⁠הָ גוֹיִם֙ אֶת ־ מַלְכֵ֣י מָדַ֔י אֶת ־ פַּחוֹתֶ֖י⁠הָ וְ⁠אֶת ־ כָּל ־ סְגָנֶ֑י⁠הָ וְ⁠אֵ֖ת כָּל ־ אֶ֥רֶץ מֶמְשַׁלְתּֽ⁠וֹ ׃²⁹ וַ⁠תִּרְעַ֥שׁ הָ⁠אָ֖רֶץ וַ⁠תָּחֹ֑ל כִּ֣י קָ֤מָה עַל ־ בָּבֶל֙ מַחְשְׁב֣וֹת יְהוָ֔ה לָ⁠שׂ֞וּם אֶת ־ אֶ֧רֶץ בָּבֶ֛ל לְ⁠שַׁמָּ֖ה מֵ⁠אֵ֥ין יוֹשֵֽׁב ׃³⁰ חָדְלוּ֩ גִבּוֹרֵ֨י בָבֶ֜ל לְ⁠הִלָּחֵ֗ם יָֽשְׁבוּ֙ בַּ⁠מְּצָד֔וֹת נָשְׁתָ֥ה גְבוּרָתָ֖⁠ם הָי֣וּ לְ⁠נָשִׁ֑ים הִצִּ֥יתוּ מִשְׁכְּנֹתֶ֖י⁠הָ נִשְׁבְּר֥וּ בְרִיחֶֽי⁠הָ ׃³¹ רָ֤ץ לִ⁠קְרַאת ־ רָץ֙ יָר֔וּץ וּ⁠מַגִּ֖יד לִ⁠קְרַ֣את מַגִּ֑יד לְ⁠הַגִּיד֙ לְ⁠מֶ֣לֶךְ בָּבֶ֔ל כִּֽי ־ נִלְכְּדָ֥ה עִיר֖⁠וֹ מִ⁠קָּצֶֽה ׃³² וְ⁠הַ⁠מַּעְבָּר֣וֹת נִתְפָּ֔שׂוּ וְ⁠אֶת ־ הָ⁠אֲגַמִּ֖ים שָׂרְפ֣וּ בָ⁠אֵ֑שׁ וְ⁠אַנְשֵׁ֥י הַ⁠מִּלְחָמָ֖ה נִבְהָֽלוּ ׃ס³³ כִּי֩ כֹ֨ה אָמַ֜ר יְהוָ֤ה צְבָאוֹת֙ אֱלֹהֵ֣י יִשְׂרָאֵ֔ל בַּת ־ בָּבֶ֕ל כְּ⁠גֹ֖רֶן עֵ֣ת הִדְרִיכָ֑⁠הּ ע֣וֹד מְעַ֔ט וּ⁠בָ֥אָה עֵֽת ־ הַ⁠קָּצִ֖יר לָֽ⁠הּ ׃³⁴ אכל⁠נו הממ⁠נו נְבוּכַדְרֶאצַּר֮ מֶ֣לֶךְ בָּבֶל֒ הציג⁠נו כְּלִ֣י רִ֔יק בלע⁠נו כַּ⁠תַּנִּ֔ין מִלָּ֥א כְרֵשׂ֖⁠וֹ מֵֽ⁠עֲדָנָ֑⁠י הדיח⁠נו ׃³⁵ חֲמָסִ֤⁠י וּ⁠שְׁאֵרִ⁠י֙ עַל ־ בָּבֶ֔ל תֹּאמַ֖ר יֹשֶׁ֣בֶת צִיּ֑וֹן וְ⁠דָמִ⁠י֙ אֶל ־ יֹשְׁבֵ֣י כַשְׂדִּ֔ים תֹּאמַ֖ר יְרוּשָׁלִָֽם ׃ס³⁶ לָ⁠כֵ֗ן כֹּ֚ה אָמַ֣ר יְהוָ֔ה הִנְ⁠נִי ־ רָב֙ אֶת ־ רִיבֵ֔⁠ךְ וְ⁠נִקַּמְתִּ֖י אֶת ־ נִקְמָתֵ֑⁠ךְ וְ⁠הַחֲרַבְתִּי֙ אֶת ־ יַמָּ֔⁠הּ וְ⁠הֹבַשְׁתִּ֖י אֶת ־ מְקוֹרָֽ⁠הּ ׃³⁷ וְ⁠הָיְתָה֩ בָבֶ֨ל ׀ לְ⁠גַלִּ֧ים ׀ מְעוֹן ־ תַּנִּ֛ים שַׁמָּ֥ה וּ⁠שְׁרֵקָ֖ה מֵ⁠אֵ֥ין יוֹשֵֽׁב ׃³⁸ יַחְדָּ֖ו כַּ⁠כְּפִרִ֣ים יִשְׁאָ֑גוּ נָעֲר֖וּ כְּ⁠גוֹרֵ֥י אֲרָיֽוֹת ׃³⁹ בְּ⁠חֻמָּ֞⁠ם אָשִׁ֣ית אֶת ־ מִשְׁתֵּי⁠הֶ֗ם וְ⁠הִשְׁכַּרְתִּי⁠ם֙ לְמַ֣עַן יַעֲלֹ֔זוּ וְ⁠יָשְׁנ֥וּ שְׁנַת ־ עוֹלָ֖ם וְ⁠לֹ֣א יָקִ֑יצוּ נְאֻ֖ם יְהוָֽה ׃⁴⁰ אֽוֹרִידֵ֖⁠ם כְּ⁠כָרִ֣ים לִ⁠טְב֑וֹחַ כְּ⁠אֵילִ֖ים עִם ־ עַתּוּדִֽים ׃⁴¹ אֵ֚יךְ נִלְכְּדָ֣ה שֵׁשַׁ֔ךְ וַ⁠תִּתָּפֵ֖שׂ תְּהִלַּ֣ת כָּל ־ הָ⁠אָ֑רֶץ אֵ֣יךְ הָיְתָ֧ה לְ⁠שַׁמָּ֛ה בָּבֶ֖ל בַּ⁠גּוֹיִֽם ׃⁴² עָלָ֥ה עַל ־ בָּבֶ֖ל הַ⁠יָּ֑ם בַּ⁠הֲמ֥וֹן גַּלָּ֖י⁠ו נִכְסָֽתָה ׃⁴³ הָי֤וּ עָרֶ֨י⁠הָ֙ לְ⁠שַׁמָּ֔ה אֶ֖רֶץ צִיָּ֣ה וַ⁠עֲרָבָ֑ה אֶ֗רֶץ לֹֽא ־ יֵשֵׁ֤ב בָּ⁠הֵן֙ כָּל ־ אִ֔ישׁ וְ⁠לֹֽא ־ יַעֲבֹ֥ר בָּ⁠הֵ֖ן בֶּן ־ אָדָֽם ׃⁴⁴ וּ⁠פָקַדְתִּ֨י עַל ־ בֵּ֜ל בְּ⁠בָבֶ֗ל וְ⁠הֹצֵאתִ֤י אֶת ־ בִּלְע⁠וֹ֙ מִ⁠פִּ֔י⁠ו וְ⁠לֹֽא ־ יִנְהֲר֥וּ אֵלָ֛י⁠ו ע֖וֹד גּוֹיִ֑ם גַּם ־ חוֹמַ֥ת בָּבֶ֖ל נָפָֽלָה ׃⁴⁵ צְא֤וּ מִ⁠תּוֹכָ⁠הּ֙ עַמִּ֔⁠י וּ⁠מַלְּט֖וּ אִ֣ישׁ אֶת ־ נַפְשׁ֑⁠וֹ מֵ⁠חֲר֖וֹן אַף ־ יְהוָֽה ׃⁴⁶ וּ⁠פֶן ־ יֵרַ֤ךְ לְבַבְ⁠כֶם֙ וְ⁠תִֽירְא֔וּ בַּ⁠שְּׁמוּעָ֖ה הַ⁠נִּשְׁמַ֣עַת בָּ⁠אָ֑רֶץ וּ⁠בָ֧א בַ⁠שָּׁנָ֣ה הַ⁠שְּׁמוּעָ֗ה וְ⁠אַחֲרָ֤י⁠ו בַּ⁠שָּׁנָה֙ הַ⁠שְּׁמוּעָ֔ה וְ⁠חָמָ֣ס בָּ⁠אָ֔רֶץ וּ⁠מֹשֵׁ֖ל עַל ־ מֹשֵֽׁל ׃⁴⁷ לָ⁠כֵן֙ הִנֵּ֣ה יָמִ֣ים בָּאִ֔ים וּ⁠פָקַדְתִּי֙ עַל ־ פְּסִילֵ֣י בָבֶ֔ל וְ⁠כָל ־ אַרְצָ֖⁠הּ תֵּב֑וֹשׁ וְ⁠כָל ־ חֲלָלֶ֖י⁠הָ יִפְּל֥וּ בְ⁠תוֹכָֽ⁠הּ ׃⁴⁸ וְ⁠רִנְּנ֤וּ עַל ־ בָּבֶל֙ שָׁמַ֣יִם וָ⁠אָ֔רֶץ וְ⁠כֹ֖ל אֲשֶׁ֣ר בָּ⁠הֶ֑ם כִּ֧י מִ⁠צָּפ֛וֹן יָבוֹא ־ לָ֥⁠הּ הַ⁠שּׁוֹדְדִ֖ים נְאֻם ־ יְהוָֽה ׃⁴⁹ גַּם ־ בָּבֶ֕ל לִ⁠נְפֹּ֖ל חַֽלְלֵ֣י יִשְׂרָאֵ֑ל גַּם ־ לְ⁠בָבֶ֥ל נָפְל֖וּ חַֽלְלֵ֥י כָל ־ הָ⁠אָֽרֶץ ׃⁵⁰ פְּלֵטִ֣ים מֵ⁠חֶ֔רֶב הִלְכ֖וּ אַֽל ־ תַּעֲמֹ֑דוּ זִכְר֤וּ מֵֽ⁠רָחוֹק֙ אֶת ־ יְהוָ֔ה וִ⁠ירֽוּשָׁלִַ֖ם תַּעֲלֶ֥ה עַל ־ לְבַבְ⁠כֶֽם ׃⁵¹ בֹּ֚שְׁנוּ כִּֽי ־ שָׁמַ֣עְנוּ חֶרְפָּ֔ה כִּסְּתָ֥ה כְלִמָּ֖ה פָּנֵ֑י⁠נוּ כִּ֚י בָּ֣אוּ זָרִ֔ים עַֽל ־ מִקְדְּשֵׁ֖י בֵּ֥ית יְהוָֽה ׃ס⁵² לָ⁠כֵ֞ן הִנֵּֽה ־ יָמִ֤ים בָּאִים֙ נְאֻם ־ יְהוָ֔ה וּ⁠פָקַדְתִּ֖י עַל ־ פְּסִילֶ֑י⁠הָ וּ⁠בְ⁠כָל ־ אַרְצָ֖⁠הּ יֶאֱנֹ֥ק חָלָֽל ׃⁵³ כִּֽי ־ תַעֲלֶ֤ה בָבֶל֙ הַ⁠שָּׁמַ֔יִם וְ⁠כִ֥י תְבַצֵּ֖ר מְר֣וֹם עֻזָּ֑⁠הּ מֵ⁠אִתִּ֗⁠י יָבֹ֧אוּ שֹׁדְדִ֛ים לָ֖⁠הּ נְאֻם ־ יְהוָֽה ׃ס⁵⁴ ק֥וֹל זְעָקָ֖ה מִ⁠בָּבֶ֑ל וְ⁠שֶׁ֥בֶר גָּד֖וֹל מֵ⁠אֶ֥רֶץ כַּשְׂדִּֽים ׃⁵⁵ כִּֽי ־ שֹׁדֵ֤ד יְהוָה֙ אֶת ־ בָּבֶ֔ל וְ⁠אִבַּ֥ד מִמֶּ֖⁠נָּה ק֣וֹל גָּד֑וֹל וְ⁠הָמ֤וּ גַלֵּי⁠הֶם֙ כְּ⁠מַ֣יִם רַבִּ֔ים נִתַּ֥ן שְׁא֖וֹן קוֹלָֽ⁠ם ׃⁵⁶ כִּי֩ בָ֨א עָלֶ֤י⁠הָ עַל ־ בָּבֶל֙ שׁוֹדֵ֔ד וְ⁠נִלְכְּדוּ֙ גִּבּוֹרֶ֔י⁠הָ חִתְּתָ֖ה קַשְּׁתוֹתָ֑⁠ם כִּ֣י אֵ֧ל גְּמֻל֛וֹת יְהוָ֖ה שַׁלֵּ֥ם יְשַׁלֵּֽם ׃⁵⁷ וְ֠⁠הִשְׁכַּרְתִּי שָׂרֶ֨י⁠הָ וַ⁠חֲכָמֶ֜י⁠הָ פַּחוֹתֶ֤י⁠הָ וּ⁠סְגָנֶ֨י⁠הָ֙ וְ⁠גִבּוֹרֶ֔י⁠הָ וְ⁠יָשְׁנ֥וּ שְׁנַת ־ עוֹלָ֖ם וְ⁠לֹ֣א יָקִ֑יצוּ נְאֻ֨ם ־ הַ⁠מֶּ֔לֶךְ יְהוָ֥ה צְבָא֖וֹת שְׁמֽ⁠וֹ ׃ס⁵⁸ כֹּֽה ־ אָמַ֞ר יְהוָ֣ה צְבָא֗וֹת חֹ֠מוֹת בָּבֶ֤ל הָֽ⁠רְחָבָה֙ עַרְעֵ֣ר תִּתְעַרְעָ֔ר וּ⁠שְׁעָרֶ֥י⁠הָ הַ⁠גְּבֹהִ֖ים בָּ⁠אֵ֣שׁ יִצַּ֑תּוּ וְ⁠יִֽגְע֨וּ עַמִּ֧ים בְּ⁠דֵי ־ רִ֛יק וּ⁠לְאֻמִּ֥ים בְּ⁠דֵי ־ אֵ֖שׁ וְ⁠יָעֵֽפוּ ׃ס⁵⁹ הַ⁠דָּבָ֞ר אֲשֶׁר ־ צִוָּ֣ה ׀ יִרְמְיָ֣הוּ הַ⁠נָּבִ֗יא אֶת ־ שְׂרָיָ֣ה בֶן ־ נֵרִיָּה֮ בֶּן ־ מַחְסֵיָה֒ בְּ⁠לֶכְתּ֞⁠וֹ אֶת ־ צִדְקִיָּ֤הוּ מֶֽלֶךְ ־ יְהוּדָה֙ בָּבֶ֔ל בִּ⁠שְׁנַ֥ת הָ⁠רְבִעִ֖ית לְ⁠מָלְכ֑⁠וֹ וּ⁠שְׂרָיָ֖ה שַׂ֥ר מְנוּחָֽה ׃⁶⁰ וַ⁠יִּכְתֹּ֣ב יִרְמְיָ֗הוּ אֵ֧ת כָּל ־ הָ⁠רָעָ֛ה אֲשֶׁר ־ תָּב֥וֹא אֶל ־ בָּבֶ֖ל אֶל ־ סֵ֣פֶר אֶחָ֑ד אֵ֚ת כָּל ־ הַ⁠דְּבָרִ֣ים הָ⁠אֵ֔לֶּה הַ⁠כְּתֻבִ֖ים אֶל ־ בָּבֶֽל ׃⁶¹ וַ⁠יֹּ֥אמֶר יִרְמְיָ֖הוּ אֶל ־ שְׂרָיָ֑ה כְּ⁠בֹאֲ⁠ךָ֣ בָבֶ֔ל וְֽ⁠רָאִ֔יתָ וְֽ⁠קָרָ֔אתָ אֵ֥ת כָּל ־ הַ⁠דְּבָרִ֖ים הָ⁠אֵֽלֶּה ׃⁶² וְ⁠אָמַרְתָּ֗ יְהוָה֙ אַתָּ֨ה דִבַּ֜רְתָּ אֶל ־ הַ⁠מָּק֤וֹם הַ⁠זֶּה֙ לְ⁠הַכְרִית֔⁠וֹ לְ⁠בִלְתִּ֤י הֱיֽוֹת ־ בּ⁠וֹ֙ יוֹשֵׁ֔ב לְ⁠מֵ⁠אָדָ֖ם וְ⁠עַד ־ בְּהֵמָ֑ה כִּֽי ־ שִׁמְמ֥וֹת עוֹלָ֖ם תִּֽהְיֶֽה ׃⁶³ וְ⁠הָיָה֙ כְּ⁠כַלֹּ֣תְ⁠ךָ֔ לִ⁠קְרֹ֖א אֶת ־ הַ⁠סֵּ֣פֶר הַ⁠זֶּ֑ה תִּקְשֹׁ֤ר עָלָי⁠ו֙ אֶ֔בֶן וְ⁠הִשְׁלַכְתּ֖⁠וֹ אֶל ־ תּ֥וֹךְ פְּרָֽת ׃⁶⁴ וְ⁠אָמַרְתָּ֗ כָּ֠כָה תִּשְׁקַ֨ע בָּבֶ֤ל וְ⁠לֹֽא ־ תָקוּם֙ מִ⁠פְּנֵ֣י הָ⁠רָעָ֗ה אֲשֶׁ֧ר אָנֹכִ֛י מֵבִ֥יא עָלֶ֖י⁠הָ וְ⁠יָעֵ֑פוּ עַד ־ הֵ֖נָּה דִּבְרֵ֥י יִרְמְיָֽהוּ ׃ס

Chapter 52

¹ בֶּן ־ עֶשְׂרִ֨ים וְ⁠אַחַ֤ת שָׁנָה֙ צִדְקִיָּ֣הוּ בְ⁠מָלְכ֔⁠וֹ וְ⁠אַחַ֤ת עֶשְׂרֵה֙ שָׁנָ֔ה מָלַ֖ךְ בִּ⁠ירֽוּשָׁלִָ֑ם וְ⁠שֵׁ֣ם אִמּ֔⁠וֹ חמיטל בַּֽת ־ יִרְמְיָ֖הוּ מִ⁠לִּבְנָֽה ׃² וַ⁠יַּ֥עַשׂ הָ⁠רַ֖ע בְּ⁠עֵינֵ֣י יְהוָ֑ה כְּ⁠כֹ֥ל אֲשֶׁר ־ עָשָׂ֖ה יְהוֹיָקִֽים ׃³ כִּ֣י ׀ עַל ־ אַ֣ף יְהוָ֗ה הָֽיְתָה֙ בִּ⁠ירוּשָׁלִַ֣ם וִֽ⁠יהוּדָ֔ה עַד ־ הִשְׁלִיכ֥⁠וֹ אוֹתָ֖⁠ם מֵ⁠עַ֣ל פָּנָ֑י⁠ו וַ⁠יִּמְרֹ֥ד צִדְקִיָּ֖הוּ בְּ⁠מֶ֥לֶךְ בָּבֶֽל ׃⁴ וַ⁠יְהִי֩ בַ⁠שָּׁנָ֨ה הַ⁠תְּשִׁעִ֜ית לְ⁠מָלְכ֗⁠וֹ בַּ⁠חֹ֣דֶשׁ הָ⁠עֲשִׂירִי֮ בֶּ⁠עָשׂ֣וֹר לַ⁠חֹדֶשׁ֒ בָּ֠א נְבוּכַדְרֶאצַּ֨ר מֶֽלֶךְ ־ בָּבֶ֜ל ה֤וּא וְ⁠כָל ־ חֵיל⁠וֹ֙ עַל ־ יְר֣וּשָׁלִַ֔ם וַֽ⁠יַּחֲנ֖וּ עָלֶ֑י⁠הָ וַ⁠יִּבְנ֥וּ עָלֶ֛י⁠הָ דָּיֵ֖ק סָבִֽיב ׃⁵ וַ⁠תָּבֹ֥א הָ⁠עִ֖יר בַּ⁠מָּצ֑וֹר עַ֚ד עַשְׁתֵּ֣י עֶשְׂרֵ֣ה שָׁנָ֔ה לַ⁠מֶּ֖לֶךְ צִדְקִיָּֽהוּ ׃⁶ בַּ⁠חֹ֤דֶשׁ הָֽ⁠רְבִיעִי֙ בְּ⁠תִשְׁעָ֣ה לַ⁠חֹ֔דֶשׁ וַ⁠יֶּחֱזַ֥ק הָ⁠רָעָ֖ב בָּ⁠עִ֑יר וְ⁠לֹא ־ הָיָ֥ה לֶ֖חֶם לְ⁠עַ֥ם הָ⁠אָֽרֶץ ׃⁷ וַ⁠תִּבָּקַ֣ע הָ⁠עִ֗יר וְ⁠כָל ־ אַנְשֵׁ֣י הַ⁠מִּלְחָמָ֡ה יִבְרְחוּ֩ וַ⁠יֵּצְא֨וּ מֵ⁠הָ⁠עִ֜יר לַ֗יְלָה דֶּ֜רֶךְ שַׁ֤עַר בֵּין ־ הַ⁠חֹמֹתַ֨יִם֙ אֲשֶׁר֙ עַל ־ גַּ֣ן הַ⁠מֶּ֔לֶךְ וְ⁠כַשְׂדִּ֥ים עַל ־ הָ⁠עִ֖יר סָבִ֑יב וַ⁠יֵּלְכ֖וּ דֶּ֥רֶךְ הָ⁠עֲרָבָֽה ׃⁸ וַ⁠יִּרְדְּפ֤וּ חֵיל ־ כַּשְׂדִּים֙ אַחֲרֵ֣י הַ⁠מֶּ֔לֶךְ וַ⁠יַּשִּׂ֥יגוּ אֶת ־ צִדְקִיָּ֖הוּ בְּ⁠עַֽרְבֹ֣ת יְרֵח֑וֹ וְ⁠כָל ־ חֵיל֔⁠וֹ נָפֹ֖צוּ מֵ⁠עָלָֽי⁠ו ׃⁹ וַֽ⁠יִּתְפְּשׂוּ֙ אֶת ־ הַ⁠מֶּ֔לֶךְ וַ⁠יַּעֲל֨וּ אֹת֜⁠וֹ אֶל ־ מֶ֧לֶךְ בָּבֶ֛ל רִבְלָ֖תָ⁠ה בְּ⁠אֶ֣רֶץ חֲמָ֑ת וַ⁠יְדַבֵּ֥ר אִתּ֖⁠וֹ מִשְׁפָּטִֽים ׃¹⁰ וַ⁠יִּשְׁחַ֧ט מֶֽלֶךְ ־ בָּבֶ֛ל אֶת ־ בְּנֵ֥י צִדְקִיָּ֖הוּ לְ⁠עֵינָ֑י⁠ו וְ⁠גַ֛ם אֶת ־ כָּל ־ שָׂרֵ֥י יְהוּדָ֖ה שָׁחַ֥ט בְּ⁠רִבְלָֽתָ⁠ה ׃¹¹ וְ⁠אֶת ־ עֵינֵ֥י צִדְקִיָּ֖הוּ עִוֵּ֑ר וַ⁠יַּאַסְרֵ֣⁠הוּ בַֽ⁠נְחֻשְׁתַּ֗יִם וַ⁠יְבִאֵ֤⁠הוּ מֶֽלֶךְ ־ בָּבֶל֙ בָּבֶ֔לָ⁠ה וַ⁠יִּתְּנֵ֥⁠הוּ ב⁠בית ־ הַ⁠פְּקֻדֹּ֖ת עַד ־ י֥וֹם מוֹתֽ⁠וֹ ׃¹² וּ⁠בַ⁠חֹ֤דֶשׁ הַֽ⁠חֲמִישִׁי֙ בֶּ⁠עָשׂ֣וֹר לַ⁠חֹ֔דֶשׁ הִ֗יא שְׁנַת֙ תְּשַֽׁע ־ עֶשְׂרֵ֣ה שָׁנָ֔ה לַ⁠מֶּ֖לֶךְ נְבוּכַדְרֶאצַּ֣ר מֶֽלֶךְ ־ בָּבֶ֑ל בָּ֗א נְבֽוּזַרְאֲדָן֙ רַב ־ טַבָּחִ֔ים עָמַ֛ד לִ⁠פְנֵ֥י מֶֽלֶךְ ־ בָּבֶ֖ל בִּ⁠ירוּשָׁלִָֽם ׃¹³ וַ⁠יִּשְׂרֹ֥ף אֶת ־ בֵּית ־ יְהוָ֖ה וְ⁠אֶת ־ בֵּ֣ית הַ⁠מֶּ֑לֶךְ וְ⁠אֵ֨ת כָּל ־ בָּתֵּ֧י יְרוּשָׁלִַ֛ם וְ⁠אֶת ־ כָּל ־ בֵּ֥ית הַ⁠גָּד֖וֹל שָׂרַ֥ף בָּ⁠אֵֽשׁ ׃¹⁴ וְ⁠אֶת ־ כָּל ־ חֹמ֥וֹת יְרוּשָׁלִַ֖ם סָבִ֑יב נָֽתְצוּ֙ כָּל ־ חֵ֣יל כַּשְׂדִּ֔ים אֲשֶׁ֖ר אֶת ־ רַב ־ טַבָּחִֽים ׃¹⁵ וּ⁠מִ⁠דַּלּ֨וֹת הָ⁠עָ֜ם וְֽ⁠אֶת ־ יֶ֥תֶר הָ⁠עָ֣ם ׀ הַ⁠נִּשְׁאָרִ֣ים בָּ⁠עִ֗יר וְ⁠אֶת ־ הַ⁠נֹּֽפְלִים֙ אֲשֶׁ֤ר נָֽפְלוּ֙ אֶל ־ מֶ֣לֶךְ בָּבֶ֔ל וְ⁠אֵ֖ת יֶ֣תֶר הָֽ⁠אָמ֑וֹן הֶגְלָ֕ה נְבוּזַרְאֲדָ֖ן רַב ־ טַבָּחִֽים ׃¹⁶ וּ⁠מִ⁠דַּלּ֣וֹת הָ⁠אָ֔רֶץ הִשְׁאִ֕יר נְבוּזַרְאֲדָ֖ן רַב ־ טַבָּחִ֑ים לְ⁠כֹרְמִ֖ים וּ⁠לְ⁠יֹגְבִֽים ׃¹⁷ וְ⁠אֶת ־ עַמּוּדֵ֨י הַ⁠נְּחֹ֜שֶׁת אֲשֶׁ֣ר לְ⁠בֵית ־ יְהוָ֗ה וְֽ⁠אֶת ־ הַ⁠מְּכֹנ֞וֹת וְ⁠אֶת ־ יָ֧ם הַ⁠נְּחֹ֛שֶׁת אֲשֶׁ֥ר בְּ⁠בֵית ־ יְהוָ֖ה שִׁבְּר֣וּ כַשְׂדִּ֑ים וַ⁠יִּשְׂא֥וּ אֶת ־ כָּל ־ נְחֻשְׁתָּ֖⁠ם בָּבֶֽלָ⁠ה ׃¹⁸ וְ⁠אֶת ־ הַ֠⁠סִּרוֹת וְ⁠אֶת ־ הַ⁠יָּעִ֨ים וְ⁠אֶת ־ הַֽ⁠מְזַמְּר֜וֹת וְ⁠אֶת ־ הַ⁠מִּזְרָקֹ֣ת וְ⁠אֶת ־ הַ⁠כַּפּ֗וֹת וְ⁠אֵ֨ת כָּל ־ כְּלֵ֧י הַ⁠נְּחֹ֛שֶׁת אֲשֶׁר ־ יְשָׁרְת֥וּ בָ⁠הֶ֖ם לָקָֽחוּ ׃¹⁹ וְ⁠אֶת ־ הַ֠⁠סִּפִּים וְ⁠אֶת ־ הַ⁠מַּחְתּ֨וֹת וְ⁠אֶת ־ הַ⁠מִּזְרָק֜וֹת וְ⁠אֶת ־ הַ⁠סִּיר֣וֹת וְ⁠אֶת ־ הַ⁠מְּנֹר֗וֹת וְ⁠אֶת ־ הַ⁠כַּפּוֹת֙ וְ⁠אֶת ־ הַ⁠מְּנַקִי֔וֹת אֲשֶׁ֤ר זָהָב֙ זָהָ֔ב וַ⁠אֲשֶׁר ־ כֶּ֖סֶף כָּ֑סֶף לָקַ֖ח רַב ־ טַבָּחִֽים ׃²⁰ הָ⁠עַמּוּדִ֣ים ׀ שְׁנַ֗יִם הַ⁠יָּ֤ם אֶחָד֙ וְ⁠הַ⁠בָּקָ֞ר שְׁנֵים ־ עָשָׂ֤ר נְחֹ֨שֶׁת֙ אֲשֶׁר ־ תַּ֣חַת הַ⁠מְּכֹנ֔וֹת אֲשֶׁ֥ר עָשָׂ֛ה הַ⁠מֶּ֥לֶךְ שְׁלֹמֹ֖ה לְ⁠בֵ֣ית יְהוָ֑ה לֹא ־ הָיָ֣ה מִשְׁקָ֔ל לִ⁠נְחֻשְׁתָּ֖⁠ם כָּל ־ הַ⁠כֵּלִ֥ים הָ⁠אֵֽלֶּה ׃²¹ וְ⁠הָ⁠עַמּוּדִ֗ים שְׁמֹנֶ֨ה עֶשְׂרֵ֤ה אַמָּה֙ קומה הָ⁠עַמֻּ֣ד הָ⁠אֶחָ֔ד וְ⁠ח֛וּט שְׁתֵּים ־ עֶשְׂרֵ֥ה אַמָּ֖ה יְסֻבֶּ֑⁠נּוּ וְ⁠עָבְי֛⁠וֹ אַרְבַּ֥ע אַצְבָּע֖וֹת נָבֽוּב ׃²² וְ⁠כֹתֶ֨רֶת עָלָ֜י⁠ו נְחֹ֗שֶׁת וְ⁠קוֹמַ֨ת הַ⁠כֹּתֶ֥רֶת הָ⁠אַחַת֮ חָמֵ֣שׁ אַמּוֹת֒ וּ⁠שְׂבָכָ֨ה וְ⁠רִמּוֹנִ֧ים עַֽל ־ הַ⁠כּוֹתֶ֛רֶת סָבִ֖יב הַ⁠כֹּ֣ל נְחֹ֑שֶׁת וְ⁠כָ⁠אֵ֛לֶּה לַֽ⁠עַמּ֥וּד הַ⁠שֵּׁנִ֖י וְ⁠רִמּוֹנִֽים ׃²³ וַ⁠יִּֽהְיוּ֙ הָֽ⁠רִמֹּנִ֔ים תִּשְׁעִ֥ים וְ⁠שִׁשָּׁ֖ה ר֑וּחָ⁠ה כָּל ־ הָ⁠רִמּוֹנִ֥ים מֵאָ֛ה עַל ־ הַ⁠שְּׂבָכָ֖ה סָבִֽיב ׃²⁴ וַ⁠יִּקַּ֣ח רַב ־ טַבָּחִ֗ים אֶת ־ שְׂרָיָה֙ כֹּהֵ֣ן הָ⁠רֹ֔אשׁ וְ⁠אֶת ־ צְפַנְיָ֖ה כֹּהֵ֣ן הַ⁠מִּשְׁנֶ֑ה וְ⁠אֶת ־ שְׁלֹ֖שֶׁת שֹׁמְרֵ֥י הַ⁠סַּֽף ׃²⁵ וּ⁠מִן ־ הָ⁠עִ֡יר לָקַח֩ סָרִ֨יס אֶחָ֜ד אֲֽשֶׁר ־ הָיָ֥ה פָקִ֣יד ׀ עַל ־ אַנְשֵׁ֣י הַ⁠מִּלְחָמָ֗ה וְ⁠שִׁבְעָ֨ה אֲנָשִׁ֜ים מֵ⁠רֹאֵ֤י פְנֵי ־ הַ⁠מֶּ֨לֶךְ֙ אֲשֶׁ֣ר נִמְצְא֣וּ בָ⁠עִ֔יר וְ⁠אֵ֗ת סֹפֵר֙ שַׂ֣ר הַ⁠צָּבָ֔א הַ⁠מַּצְבִּ֖א אֶת ־ עַ֣ם הָ⁠אָ֑רֶץ וְ⁠שִׁשִּׁ֥ים אִישׁ֙ מֵ⁠עַ֣ם הָ⁠אָ֔רֶץ הַֽ⁠נִּמְצְאִ֖ים בְּ⁠ת֥וֹךְ הָ⁠עִֽיר ׃²⁶ וַ⁠יִּקַּ֣ח אוֹתָ֔⁠ם נְבוּזַרְאֲדָ֖ן רַב ־ טַבָּחִ֑ים וַ⁠יֹּ֧לֶךְ אוֹתָ֛⁠ם אֶל ־ מֶ֥לֶךְ בָּבֶ֖ל רִבְלָֽתָ⁠ה ׃²⁷ וַ⁠יַּכֶּ֣ה אוֹתָ⁠ם֩ מֶ֨לֶךְ בָּבֶ֧ל וַ⁠יְמִתֵ֛⁠ם בְּ⁠רִבְלָ֖ה בְּ⁠אֶ֣רֶץ חֲמָ֑ת וַ⁠יִּ֥גֶל יְהוּדָ֖ה מֵ⁠עַ֥ל אַדְמָתֽ⁠וֹ ׃²⁸ זֶ֣ה הָ⁠עָ֔ם אֲשֶׁ֥ר הֶגְלָ֖ה נְבֽוּכַדְרֶאצַּ֑ר בִּ⁠שְׁנַת ־ שֶׁ֕בַע יְהוּדִ֕ים שְׁלֹ֥שֶׁת אֲלָפִ֖ים וְ⁠עֶשְׂרִ֥ים וּ⁠שְׁלֹשָֽׁה ׃²⁹ בִּ⁠שְׁנַ֛ת שְׁמוֹנֶ֥ה עֶשְׂרֵ֖ה לִ⁠נְבֽוּכַדְרֶאצַּ֑ר מִ⁠יר֣וּשָׁלִַ֔ם נֶ֕פֶשׁ שְׁמֹנֶ֥ה מֵא֖וֹת שְׁלֹשִׁ֥ים וּ⁠שְׁנָֽיִם ׃³⁰ בִּ⁠שְׁנַ֨ת שָׁלֹ֣שׁ וְ⁠עֶשְׂרִים֮ לִ⁠נְבֽוּכַדְרֶאצַּר֒ הֶגְלָ֗ה נְבֽוּזַרְאֲדָן֙ רַב ־ טַבָּחִ֔ים יְהוּדִ֕ים נֶ֕פֶשׁ שְׁבַ֥ע מֵא֖וֹת אַרְבָּעִ֣ים וַ⁠חֲמִשָּׁ֑ה כָּל ־ נֶ֕פֶשׁ אַרְבַּ֥עַת אֲלָפִ֖ים וְ⁠שֵׁ֥שׁ מֵאֽוֹת ׃פ³¹ וַ⁠יְהִי֩ בִ⁠שְׁלֹשִׁ֨ים וָ⁠שֶׁ֜בַע שָׁנָ֗ה לְ⁠גָלוּת֙ יְהוֹיָכִ֣ן מֶֽלֶךְ ־ יְהוּדָ֔ה בִּ⁠שְׁנֵ֤ים עָשָׂר֙ חֹ֔דֶשׁ בְּ⁠עֶשְׂרִ֥ים וַ⁠חֲמִשָּׁ֖ה לַ⁠חֹ֑דֶשׁ נָשָׂ֡א אֱוִ֣יל מְרֹדַךְ֩ מֶ֨לֶךְ בָּבֶ֜ל בִּ⁠שְׁנַ֣ת מַלְכֻת֗⁠וֹ אֶת ־ רֹאשׁ֙ יְהוֹיָכִ֣ין מֶֽלֶךְ ־ יְהוּדָ֔ה וַ⁠יֹּצֵ֥א אוֹת֖⁠וֹ מִ⁠בֵּ֥ית ה⁠כליא ׃³² וַ⁠יְדַבֵּ֥ר אִתּ֖⁠וֹ טֹב֑וֹת וַ⁠יִּתֵּן֙ אֶת ־ כִּסְא֔⁠וֹ מִ⁠מַּ֗עַל לְ⁠כִסֵּ֧א מלכים אֲשֶׁ֥ר אִתּ֖⁠וֹ בְּ⁠בָבֶֽל ׃³³ וְ⁠שִׁנָּ֕ה אֵ֖ת בִּגְדֵ֣י כִלְא֑⁠וֹ וְ⁠אָכַ֨ל לֶ֧חֶם לְ⁠פָנָ֛י⁠ו תָּמִ֖יד כָּל ־ יְמֵ֥י חַיָּֽ⁠ו ׃³⁴ וַ⁠אֲרֻחָת֗⁠וֹ אֲרֻחַת֩ תָּמִ֨יד נִתְּנָה ־ לּ֜⁠וֹ מֵ⁠אֵ֧ת מֶֽלֶךְ ־ בָּבֶ֛ל דְּבַר ־ י֥וֹם בְּ⁠יוֹמ֖⁠וֹ עַד ־ י֣וֹם מוֹת֑⁠וֹ כֹּ֖ל יְמֵ֥י חַיָּֽי⁠ו ׃

Lamentations

Chapter 1

¹ אֵיכָ֣ה ׀ יָשְׁבָ֣ה בָדָ֗ד הָ⁠עִיר֙ רַבָּ֣תִי עָ֔ם הָיְתָ֖ה כְּ⁠אַלְמָנָ֑ה רַּבָּ֣תִי בַ⁠גּוֹיִ֗ם שָׂרָ֨תִי֙ בַּ⁠מְּדִינ֔וֹת הָיְתָ֖ה לָ⁠מַֽס ׃ס² בָּכ֨וֹ תִבְכֶּ֜ה בַּ⁠לַּ֗יְלָה וְ⁠דִמְעָתָ⁠הּ֙ עַ֣ל לֶֽחֱיָ֔⁠הּ אֵֽין ־ לָ֥⁠הּ מְנַחֵ֖ם מִ⁠כָּל ־ אֹהֲבֶ֑י⁠הָ כָּל ־ רֵעֶ֨י⁠הָ֙ בָּ֣גְדוּ בָ֔⁠הּ הָ֥יוּ לָ֖⁠הּ לְ⁠אֹיְבִֽים ׃ס³ גָּֽלְתָ֨ה יְהוּדָ֤ה מֵ⁠עֹ֨נִי֙ וּ⁠מֵ⁠רֹ֣ב עֲבֹדָ֔ה הִ֚יא יָשְׁבָ֣ה בַ⁠גּוֹיִ֔ם לֹ֥א מָצְאָ֖ה מָנ֑וֹחַ כָּל ־ רֹדְפֶ֥י⁠הָ הִשִּׂיג֖וּ⁠הָ בֵּ֥ין הַ⁠מְּצָרִֽים ׃ס⁴ דַּרְכֵ֨י צִיּ֜וֹן אֲבֵל֗וֹת מִ⁠בְּלִי֙ בָּאֵ֣י מוֹעֵ֔ד כָּל ־ שְׁעָרֶ֨י⁠הָ֙ שֽׁוֹמֵמִ֔ין כֹּהֲנֶ֖י⁠הָ נֶאֱנָחִ֑ים בְּתוּלֹתֶ֥י⁠הָ נּוּג֖וֹת וְ⁠הִ֥יא מַר ־ לָֽ⁠הּ ׃ס⁵ הָי֨וּ צָרֶ֤י⁠הָ לְ⁠רֹאשׁ֙ אֹיְבֶ֣י⁠הָ שָׁל֔וּ כִּֽי ־ יְהוָ֥ה הוֹגָ֖⁠הּ עַ֣ל רֹב ־ פְּשָׁעֶ֑י⁠הָ עוֹלָלֶ֛י⁠הָ הָלְכ֥וּ שְׁבִ֖י לִ⁠פְנֵי ־ צָֽר ׃ס⁶ וַ⁠יֵּצֵ֥א מן ־ בת ־ צִיּ֖וֹן ¹ כָּל ־ הֲדָרָ֑⁠הּ הָי֣וּ שָׂרֶ֗י⁠הָ כְּ⁠אַיָּלִים֙ לֹא ־ מָצְא֣וּ מִרְעֶ֔ה וַ⁠יֵּלְכ֥וּ בְ⁠לֹא ־ כֹ֖חַ לִ⁠פְנֵ֥י רוֹדֵֽף ׃ס⁷ זָֽכְרָ֣ה יְרוּשָׁלִַ֗ם יְמֵ֤י עָנְיָ⁠הּ֙ וּ⁠מְרוּדֶ֔י⁠הָ כֹּ֚ל מַחֲמֻדֶ֔י⁠הָ אֲשֶׁ֥ר הָי֖וּ מִ֣⁠ימֵי קֶ֑דֶם בִּ⁠נְפֹ֧ל עַמָּ֣⁠הּ בְּ⁠יַד ־ צָ֗ר וְ⁠אֵ֤ין עוֹזֵר֙ לָ֔⁠הּ רָא֣וּ⁠הָ צָרִ֔ים שָׂחֲק֖וּ עַ֥ל מִשְׁבַּתֶּֽ⁠הָ ׃ס⁸ חֵ֤טְא חָֽטְאָה֙ יְר֣וּשָׁלִַ֔ם עַל ־ כֵּ֖ן לְ⁠נִידָ֣ה הָיָ֑תָה כָּֽל ־ מְכַבְּדֶ֤י⁠הָ הִזִּיל֨וּ⁠הָ֙ כִּי ־ רָא֣וּ עֶרְוָתָ֔⁠הּ גַּם ־ הִ֥יא נֶאֶנְחָ֖ה וַ⁠תָּ֥שָׁב אָחֽוֹר ׃ס⁹ טֻמְאָתָ֣⁠הּ בְּ⁠שׁוּלֶ֗י⁠הָ לֹ֤א זָֽכְרָה֙ אַחֲרִיתָ֔⁠הּ וַ⁠תֵּ֣רֶד פְּלָאִ֔ים אֵ֥ין מְנַחֵ֖ם לָ֑⁠הּ רְאֵ֤ה יְהוָה֙ אֶת ־ עָנְיִ֔⁠י כִּ֥י הִגְדִּ֖יל אוֹיֵֽב ׃ס¹⁰ יָד⁠וֹ֙ פָּ֣רַשׂ צָ֔ר עַ֖ל כָּל ־ מַחֲמַדֶּ֑י⁠הָ כִּֽי ־ רָאֲתָ֤ה גוֹיִם֙ בָּ֣אוּ מִקְדָּשָׁ֔⁠הּ אֲשֶׁ֣ר צִוִּ֔יתָה לֹא ־ יָבֹ֥אוּ בַ⁠קָּהָ֖ל לָֽ⁠ךְ ׃ס¹¹ כָּל ־ עַמָּ֤⁠הּ נֶאֱנָחִים֙ מְבַקְּשִׁ֣ים לֶ֔חֶם נָתְנ֧וּ מַחֲמַדֵּיהֶ֛ם ² בְּ⁠אֹ֖כֶל לְ⁠הָשִׁ֣יב נָ֑פֶשׁ רְאֵ֤ה יְהוָה֙ וְֽ⁠הַבִּ֔יטָ⁠ה כִּ֥י הָיִ֖יתִי זוֹלֵלָֽה ׃ס¹² ל֣וֹא אֲלֵי⁠כֶם֮ כָּל ־ עֹ֣בְרֵי דֶרֶךְ֒ הַבִּ֣יטוּ וּ⁠רְא֗וּ אִם ־ יֵ֤שׁ מַכְאוֹב֙ כְּ⁠מַכְאֹבִ֔⁠י אֲשֶׁ֥ר עוֹלַ֖ל לִ֑⁠י אֲשֶׁר֙ הוֹגָ֣ה יְהוָ֔ה בְּ⁠י֖וֹם חֲר֥וֹן אַפּֽ⁠וֹ ׃ס¹³ מִ⁠מָּר֛וֹם שָֽׁלַח ־ אֵ֥שׁ בְּ⁠עַצְמֹתַ֖⁠י וַ⁠יִּרְדֶּ֑⁠נָּה פָּרַ֨שׂ רֶ֤שֶׁת לְ⁠רַגְלַ⁠י֙ הֱשִׁיבַ֣⁠נִי אָח֔וֹר נְתָנַ֨⁠נִי֙ שֹֽׁמֵמָ֔ה כָּל ־ הַ⁠יּ֖וֹם דָּוָֽה ׃ס¹⁴ נִשְׂקַד֩ עֹ֨ל פְּשָׁעַ֜⁠י בְּ⁠יָד֗⁠וֹ יִשְׂתָּֽרְג֛וּ עָל֥וּ עַל ־ צַוָּארִ֖⁠י הִכְשִׁ֣יל כֹּחִ֑⁠י נְתָנַ֣⁠נִי אֲדֹנָ֔⁠י בִּ⁠ידֵ֖י לֹא ־ אוּכַ֥ל קֽוּם ׃ס¹⁵ סִלָּ֨ה כָל ־ אַבִּירַ֤⁠י ׀ אֲדֹנָ⁠י֙ בְּ⁠קִרְבִּ֔⁠י קָרָ֥א עָלַ֛⁠י מוֹעֵ֖ד לִ⁠שְׁבֹּ֣ר בַּחוּרָ֑⁠י גַּ֚ת דָּרַ֣ךְ אֲדֹנָ֔⁠י לִ⁠בְתוּלַ֖ת בַּת ־ יְהוּדָֽה ׃ס¹⁶ עַל ־ אֵ֣לֶּה ׀ אֲנִ֣י בוֹכִיָּ֗ה עֵינִ֤⁠י ׀ עֵינִ⁠י֙ יֹ֣רְדָה מַּ֔יִם כִּֽי ־ רָחַ֥ק מִמֶּ֛⁠נִּי מְנַחֵ֖ם מֵשִׁ֣יב נַפְשִׁ֑⁠י הָי֤וּ בָנַ⁠י֙ שֽׁוֹמֵמִ֔ים כִּ֥י גָבַ֖ר אוֹיֵֽב ׃ס¹⁷ פֵּֽרְשָׂ֨ה צִיּ֜וֹן בְּ⁠יָדֶ֗י⁠הָ אֵ֤ין מְנַחֵם֙ לָ֔⁠הּ צִוָּ֧ה יְהוָ֛ה לְ⁠יַעֲקֹ֖ב סְבִיבָ֣י⁠ו צָרָ֑י⁠ו הָיְתָ֧ה יְרוּשָׁלִַ֛ם לְ⁠נִדָּ֖ה בֵּינֵי⁠הֶֽם ׃ס¹⁸ צַדִּ֥יק ה֛וּא יְהוָ֖ה כִּ֣י פִ֣י⁠הוּ מָרִ֑יתִי שִׁמְעוּ ־ נָ֣א כָל ־ עמים ³ וּ⁠רְאוּ֙ מַכְאֹבִ֔⁠י בְּתוּלֹתַ֥⁠י וּ⁠בַחוּרַ֖⁠י הָלְכ֥וּ בַ⁠שֶּֽׁבִי ׃ס¹⁹ קָרָ֤אתִי לַֽ⁠מְאַהֲבַ⁠י֙ הֵ֣מָּה רִמּ֔וּ⁠נִי כֹּהֲנַ֥⁠י וּ⁠זְקֵנַ֖⁠י בָּ⁠עִ֣יר גָּוָ֑עוּ כִּֽי ־ בִקְשׁ֥וּ אֹ֨כֶל֙ לָ֔⁠מוֹ וְ⁠יָשִׁ֖יבוּ אֶת ־ נַפְשָֽׁ⁠ם ׃ס²⁰ רְאֵ֨ה יְהוָ֤ה כִּֽי ־ צַר ־ לִ⁠י֙ מֵעַ֣⁠י חֳמַרְמָ֔רוּ נֶהְפַּ֤ךְ לִבִּ⁠י֙ בְּ⁠קִרְבִּ֔⁠י כִּ֥י מָר֖וֹ מָרִ֑יתִי מִ⁠ח֥וּץ שִׁכְּלָה ־ חֶ֖רֶב בַּ⁠בַּ֥יִת כַּ⁠מָּֽוֶת ׃ס²¹ שָׁמְע֞וּ כִּ֧י נֶאֱנָחָ֣ה אָ֗נִי אֵ֤ין מְנַחֵם֙ לִ֔⁠י כָּל ־ אֹ֨יְבַ֜⁠י שָׁמְע֤וּ רָֽעָתִ⁠י֙ שָׂ֔שׂוּ כִּ֥י אַתָּ֖ה עָשִׂ֑יתָ הֵבֵ֥אתָ יוֹם ־ קָרָ֖אתָ וְ⁠יִֽהְי֥וּ כָמֽוֹ⁠נִי ׃ס²² תָּבֹ֨א כָל ־ רָעָתָ֤⁠ם לְ⁠פָנֶ֨י⁠ךָ֙ וְ⁠עוֹלֵ֣ל לָ֔⁠מוֹ כַּ⁠אֲשֶׁ֥ר עוֹלַ֛לְתָּ לִ֖⁠י עַ֣ל כָּל ־ פְּשָׁעָ֑⁠י כִּֽי ־ רַבּ֥וֹת אַנְחֹתַ֖⁠י וְ⁠לִבִּ֥⁠י דַוָּֽי ׃פ

¹Q מִבַּת

²K מחמודי⁠הם

³Q הָֽעַמִּ֗ים

Chapter 2

¹ אֵיכָה֩ יָעִ֨יב בְּ⁠אַפּ֤⁠וֹ ׀ אֲדֹנָ⁠י֙ אֶת ־ בַּת ־ צִיּ֔וֹן הִשְׁלִ֤יךְ מִ⁠שָּׁמַ֨יִם֙ אֶ֔רֶץ תִּפְאֶ֖רֶת יִשְׂרָאֵ֑ל וְ⁠לֹא ־ זָכַ֥ר הֲדֹם ־ רַגְלָ֖י⁠ו בְּ⁠י֥וֹם אַפּֽ⁠וֹ ׃ס² בִּלַּ֨ע אֲדֹנָ֜⁠י לא ¹ חָמַ֗ל אֵ֚ת כָּל ־ נְא֣וֹת יַעֲקֹ֔ב הָרַ֧ס בְּ⁠עֶבְרָת֛⁠וֹ מִבְצְרֵ֥י בַת ־ יְהוּדָ֖ה הִגִּ֣יעַ לָ⁠אָ֑רֶץ חִלֵּ֥ל מַמְלָכָ֖ה וְ⁠שָׂרֶֽי⁠הָ ׃ס³ גָּדַ֣ע בָּֽ⁠חֳרִי אַ֗ף כֹּ֚ל קֶ֣רֶן יִשְׂרָאֵ֔ל הֵשִׁ֥יב אָח֛וֹר יְמִינ֖⁠וֹ מִ⁠פְּנֵ֣י אוֹיֵ֑ב וַ⁠יִּבְעַ֤ר בְּ⁠יַעֲקֹב֙ כְּ⁠אֵ֣שׁ לֶֽהָבָ֔ה אָכְלָ֖ה סָבִֽיב ׃ס⁴ דָּרַ֨ךְ קַשְׁתּ֜⁠וֹ כְּ⁠אוֹיֵ֗ב נִצָּ֤ב יְמִינ⁠וֹ֙ כְּ⁠צָ֔ר וַֽ⁠יַּהֲרֹ֔ג כֹּ֖ל מַחֲמַדֵּי ־ עָ֑יִן בְּ⁠אֹ֨הֶל֙ בַּת ־ צִיּ֔וֹן שָׁפַ֥ךְ כָּ⁠אֵ֖שׁ חֲמָתֽ⁠וֹ ׃ס⁵ הָיָ֨ה אֲדֹנָ֤⁠י ׀ כְּ⁠אוֹיֵב֙ בִּלַּ֣ע יִשְׂרָאֵ֔ל בִּלַּע֙ כָּל ־ אַרְמְנוֹתֶ֔י⁠הָ שִׁחֵ֖ת מִבְצָרָ֑י⁠ו וַ⁠יֶּ֨רֶב֙ בְּ⁠בַת ־ יְהוּדָ֔ה תַּאֲנִיָּ֖ה וַ⁠אֲנִיָּֽה ׃ס⁶ וַ⁠יַּחְמֹ֤ס כַּ⁠גַּן֙ שֻׂכּ֔⁠וֹ שִׁחֵ֖ת מוֹעֲד֑⁠וֹ שִׁכַּ֨ח יְהוָ֤ה ׀ בְּ⁠צִיּוֹן֙ מוֹעֵ֣ד וְ⁠שַׁבָּ֔ת וַ⁠יִּנְאַ֥ץ בְּ⁠זַֽעַם ־ אַפּ֖⁠וֹ מֶ֥לֶךְ וְ⁠כֹהֵֽן ׃ס⁷ זָנַ֨ח אֲדֹנָ֤⁠י ׀ מִזְבְּח⁠וֹ֙ נִאֵ֣ר מִקְדָּשׁ֔⁠וֹ הִסְגִּיר֙ בְּ⁠יַד ־ אוֹיֵ֔ב חוֹמֹ֖ת אַרְמְנוֹתֶ֑י⁠הָ ק֛וֹל נָתְנ֥וּ בְּ⁠בֵית ־ יְהוָ֖ה כְּ⁠י֥וֹם מוֹעֵֽד ׃ס⁸ חָשַׁ֨ב יְהוָ֤ה ׀ לְ⁠הַשְׁחִית֙ חוֹמַ֣ת בַּת ־ צִיּ֔וֹן נָ֣טָה קָ֔ו לֹא ־ הֵשִׁ֥יב יָד֖⁠וֹ מִ⁠בַּלֵּ֑עַ וַ⁠יַּֽאֲבֶל ־ חֵ֥ל וְ⁠חוֹמָ֖ה יַחְדָּ֥ו אֻמְלָֽלוּ ׃ס⁹ טָבְע֤וּ בָ⁠אָ֨רֶץ֙ שְׁעָרֶ֔י⁠הָ אִבַּ֥ד וְ⁠שִׁבַּ֖ר בְּרִיחֶ֑י⁠הָ מַלְכָּ֨⁠הּ וְ⁠שָׂרֶ֤י⁠הָ בַ⁠גּוֹיִם֙ אֵ֣ין תּוֹרָ֔ה גַּם ־ נְבִיאֶ֕י⁠הָ לֹא ־ מָצְא֥וּ חָז֖וֹן מֵ⁠יְהוָֽה ׃ס¹⁰ יֵשְׁב֨וּ לָ⁠אָ֤רֶץ יִדְּמוּ֙ זִקְנֵ֣י בַת ־ צִיּ֔וֹן הֶֽעֱל֤וּ עָפָר֙ עַל ־ רֹאשָׁ֔⁠ם חָגְר֖וּ שַׂקִּ֑ים הוֹרִ֤ידוּ לָ⁠אָ֨רֶץ֙ רֹאשָׁ֔⁠ן בְּתוּלֹ֖ת יְרוּשָׁלִָֽם ׃ס¹¹ כָּל֨וּ בַ⁠דְּמָע֤וֹת עֵינַ⁠י֙ חֳמַרְמְר֣וּ מֵעַ֔⁠י נִשְׁפַּ֤ךְ לָ⁠אָ֨רֶץ֙ כְּבֵדִ֔⁠י עַל ־ שֶׁ֖בֶר בַּת ־ עַמִּ֑⁠י בֵּֽ⁠עָטֵ֤ף עוֹלֵל֙ וְ⁠יוֹנֵ֔ק בִּ⁠רְחֹב֖וֹת קִרְיָֽה ׃ס¹² לְ⁠אִמֹּתָ⁠ם֙ יֹֽאמְר֔וּ אַיֵּ֖ה דָּגָ֣ן וָ⁠יָ֑יִן בְּ⁠הִֽתְעַטְּפָ֤⁠ם כֶּֽ⁠חָלָל֙ בִּ⁠רְחֹב֣וֹת עִ֔יר בְּ⁠הִשְׁתַּפֵּ֣ךְ נַפְשָׁ֔⁠ם אֶל ־ חֵ֖יק אִמֹּתָֽ⁠ם ׃ס¹³ מָֽה ־ אֲעִידֵ֞⁠ךְ מָ֣ה אֲדַמֶּה ־ לָּ֗⁠ךְ הַ⁠בַּת֙ יְר֣וּשָׁלִַ֔ם מָ֤ה אַשְׁוֶה ־ לָּ⁠ךְ֙ וַ⁠אֲנַֽחֲמֵ֔⁠ךְ בְּתוּלַ֖ת בַּת ־ צִיּ֑וֹן כִּֽי ־ גָד֥וֹל כַּ⁠יָּ֛ם שִׁבְרֵ֖⁠ךְ מִ֥י יִרְפָּא ־ לָֽ⁠ךְ ׃ס¹⁴ נְבִיאַ֗יִ⁠ךְ חָ֤זוּ לָ⁠ךְ֙ שָׁ֣וְא וְ⁠תָפֵ֔ל וְ⁠לֹֽא ־ גִלּ֥וּ עַל ־ עֲוֺנֵ֖⁠ךְ לְ⁠הָשִׁ֣יב שְׁבוּתֵ֑ךְ ² וַ⁠יֶּ֣חֱזוּ לָ֔⁠ךְ מַשְׂא֥וֹת שָׁ֖וְא וּ⁠מַדּוּחִֽים ׃ס¹⁵ סָֽפְק֨וּ עָלַ֤יִ⁠ךְ כַּפַּ֨יִם֙ כָּל ־ עֹ֣בְרֵי דֶ֔רֶךְ שָֽׁרְקוּ֙ וַ⁠יָּנִ֣עוּ רֹאשָׁ֔⁠ם עַל ־ בַּ֖ת יְרוּשָׁלִָ֑ם הֲ⁠זֹ֣את הָ⁠עִ֗יר שֶׁ⁠יֹּֽאמְרוּ֙ כְּלִ֣ילַת יֹ֔פִי מָשׂ֖וֹשׂ לְ⁠כָל ־ הָ⁠אָֽרֶץ ׃ס¹⁶ פָּצ֨וּ עָלַ֤יִ⁠ךְ פִּי⁠הֶם֙ כָּל ־ א֣וֹיְבַ֔יִ⁠ךְ שָֽׁרְקוּ֙ וַ⁠יַּֽחַרְקוּ ־ שֵׁ֔ן אָמְר֖וּ בִּלָּ֑עְנוּ אַ֣ךְ זֶ֥ה הַ⁠יּ֛וֹם שֶׁ⁠קִּוִּינֻ֖⁠הוּ מָצָ֥אנוּ רָאִֽינוּ ׃ס¹⁷ עָשָׂ֨ה יְהוָ֜ה אֲשֶׁ֣ר זָמָ֗ם בִּצַּ֤ע אֶמְרָת⁠וֹ֙ אֲשֶׁ֣ר צִוָּ֣ה מִֽ⁠ימֵי ־ קֶ֔דֶם הָרַ֖ס וְ⁠לֹ֣א חָמָ֑ל וַ⁠יְשַׂמַּ֤ח עָלַ֨יִ⁠ךְ֙ אוֹיֵ֔ב הֵרִ֖ים קֶ֥רֶן צָרָֽיִ⁠ךְ ׃ס¹⁸ צָעַ֥ק לִבָּ֖⁠ם אֶל ־ אֲדֹנָ֑⁠י חוֹמַ֣ת בַּת ־ צִ֠יּוֹן הוֹרִ֨ידִי כַ⁠נַּ֤חַל דִּמְעָה֙ יוֹמָ֣ם וָ⁠לַ֔יְלָה אַֽל ־ תִּתְּנִ֤י פוּגַת֙ לָ֔⁠ךְ אַל ־ תִּדֹּ֖ם בַּת ־ עֵינֵֽ⁠ךְ ׃ס¹⁹ ק֣וּמִי ׀ רֹ֣נִּי בַלַּ֗יְלָה ³ לְ⁠רֹאשׁ֙ אַשְׁמֻר֔וֹת שִׁפְכִ֤י כַ⁠מַּ֨יִם֙ לִבֵּ֔⁠ךְ נֹ֖כַח פְּנֵ֣י אֲדֹנָ֑⁠י שְׂאִ֧י אֵלָ֣י⁠ו כַּפַּ֗יִ⁠ךְ עַל ־ נֶ֨פֶשׁ֙ עֽוֹלָלַ֔יִ⁠ךְ הָ⁠עֲטוּפִ֥ים בְּ⁠רָעָ֖ב בְּ⁠רֹ֥אשׁ כָּל ־ חוּצֽוֹת ׃ס²⁰ רְאֵ֤ה יְהוָה֙ וְֽ⁠הַבִּ֔יטָ⁠ה לְ⁠מִ֖י עוֹלַ֣לְתָּ כֹּ֑ה אִם ־ תֹּאכַ֨לְנָה נָשִׁ֤ים פִּרְיָ⁠ם֙ עֹלֲלֵ֣י טִפֻּחִ֔ים אִם ־ יֵהָרֵ֛ג בְּ⁠מִקְדַּ֥שׁ אֲדֹנָ֖⁠י כֹּהֵ֥ן וְ⁠נָבִֽיא ׃ס²¹ שָׁכְב֨וּ לָ⁠אָ֤רֶץ חוּצוֹת֙ נַ֣עַר וְ⁠זָקֵ֔ן בְּתוּלֹתַ֥⁠י וּ⁠בַחוּרַ֖⁠י נָפְל֣וּ בֶ⁠חָ֑רֶב הָרַ֨גְתָּ֙ בְּ⁠י֣וֹם אַפֶּ֔⁠ךָ טָבַ֖חְתָּ לֹ֥א חָמָֽלְתָּ ׃ס²² תִּקְרָא֩ כְ⁠י֨וֹם מוֹעֵ֤ד מְגוּרַ⁠י֙ מִ⁠סָּבִ֔יב וְ⁠לֹ֥א הָיָ֛ה בְּ⁠י֥וֹם אַף ־ יְהוָ֖ה פָּלִ֣יט וְ⁠שָׂרִ֑יד אֲשֶׁר ־ טִפַּ֥חְתִּי וְ⁠רִבִּ֖יתִי אֹיְבִ֥⁠י כִלָּֽ⁠ם ׃פ

¹Q וְלֹ֣א

²K שבית⁠ך

³K ב⁠ליל

Chapter 3

¹ אֲנִ֤י הַ⁠גֶּ֨בֶר֙ רָאָ֣ה עֳנִ֔י בְּ⁠שֵׁ֖בֶט עֶבְרָתֽ⁠וֹ ׃² אוֹתִ֥⁠י נָהַ֛ג וַ⁠יֹּלַ֖ךְ חֹ֥שֶׁךְ וְ⁠לֹא ־ אֽוֹר ׃³ אַ֣ךְ בִּ֥⁠י יָשֻׁ֛ב יַהֲפֹ֥ךְ יָד֖⁠וֹ כָּל ־ הַ⁠יּֽוֹם ׃ס⁴ בִּלָּ֤ה בְשָׂרִ⁠י֙ וְ⁠עוֹרִ֔⁠י שִׁבַּ֖ר עַצְמוֹתָֽ⁠י ׃⁵ בָּנָ֥ה עָלַ֛⁠י וַ⁠יַּקַּ֖ף רֹ֥אשׁ וּ⁠תְלָאָֽה ׃⁶ בְּ⁠מַחֲשַׁכִּ֥ים הוֹשִׁיבַ֖⁠נִי כְּ⁠מֵתֵ֥י עוֹלָֽם ׃ס⁷ גָּדַ֧ר בַּעֲדִ֛⁠י וְ⁠לֹ֥א אֵצֵ֖א הִכְבִּ֥יד נְחָשְׁתִּֽ⁠י ׃⁸ גַּ֣ם כִּ֤י אֶזְעַק֙ וַ⁠אֲשַׁוֵּ֔עַ שָׂתַ֖ם תְּפִלָּתִֽ⁠י ׃⁹ גָּדַ֤ר דְּרָכַ⁠י֙ בְּ⁠גָזִ֔ית נְתִיבֹתַ֖⁠י עִוָּֽה ׃ס¹⁰ דֹּ֣ב אֹרֵ֥ב הוּא֙ לִ֔⁠י אריה ¹ בְּ⁠מִסְתָּרִֽים ׃¹¹ דְּרָכַ֥⁠י סוֹרֵ֛ר וַֽ⁠יְפַשְּׁחֵ֖⁠נִי שָׂמַ֥⁠נִי שֹׁמֵֽם ׃¹² דָּרַ֤ךְ קַשְׁת⁠וֹ֙ וַ⁠יַּצִּיבֵ֔⁠נִי כַּ⁠מַּטָּרָ֖א לַ⁠חֵֽץ ׃ס¹³ הֵבִיא֙ בְּ⁠כִלְיוֹתָ֔⁠י בְּנֵ֖י אַשְׁפָּתֽ⁠וֹ ׃¹⁴ הָיִ֤יתִי שְּׂחֹק֙ לְ⁠כָל ־ עַמִּ֔⁠י נְגִינָתָ֖⁠ם כָּל ־ הַ⁠יּֽוֹם ׃¹⁵ הִשְׂבִּיעַ֥⁠נִי בַ⁠מְּרוֹרִ֖ים הִרְוַ֥⁠נִי לַעֲנָֽה ׃ס¹⁶ וַ⁠יַּגְרֵ֤ס בֶּֽ⁠חָצָץ֙ שִׁנָּ֔⁠י הִכְפִּישַׁ֖⁠נִי בָּ⁠אֵֽפֶר ׃¹⁷ וַ⁠תִּזְנַ֧ח מִ⁠שָּׁל֛וֹם נַפְשִׁ֖⁠י נָשִׁ֥יתִי טוֹבָֽה ׃¹⁸ וָ⁠אֹמַר֙ אָבַ֣ד נִצְחִ֔⁠י וְ⁠תוֹחַלְתִּ֖⁠י מֵ⁠יְהוָֽה ׃ס¹⁹ זְכָר ־ עָנְיִ֥⁠י וּ⁠מְרוּדִ֖⁠י לַעֲנָ֥ה וָ⁠רֹֽאשׁ ׃²⁰ זָכ֣וֹר תִּזְכּ֔וֹר וְתָשׁ֥וֹחַ ² עָלַ֖⁠י נַפְשִֽׁ⁠י ׃²¹ זֹ֛את אָשִׁ֥יב אֶל ־ לִבִּ֖⁠י עַל ־ כֵּ֥ן אוֹחִֽיל ׃ס²² חַֽסְדֵ֤י יְהוָה֙ כִּ֣י לֹא ־ תָ֔מְנוּ כִּ֥י לֹא ־ כָל֖וּ רַחֲמָֽי⁠ו ׃²³ חֲדָשִׁים֙ לַ⁠בְּקָרִ֔ים רַבָּ֖ה אֱמוּנָתֶֽ⁠ךָ ׃²⁴ חֶלְקִ֤⁠י יְהוָה֙ אָמְרָ֣ה נַפְשִׁ֔⁠י עַל ־ כֵּ֖ן אוֹחִ֥יל לֽ⁠וֹ ׃ס²⁵ ט֤וֹב יְהוָה֙ לְ⁠קוָֹ֔⁠ו לְ⁠נֶ֖פֶשׁ תִּדְרְשֶֽׁ⁠נּוּ ׃²⁶ ט֤וֹב וְ⁠יָחִיל֙ וְ⁠דוּמָ֔ם לִ⁠תְשׁוּעַ֖ת יְהוָֽה ׃²⁷ ט֣וֹב לַ⁠גֶּ֔בֶר כִּֽי ־ יִשָּׂ֥א עֹ֖ל בִּ⁠נְעוּרָֽי⁠ו ׃ס²⁸ יֵשֵׁ֤ב בָּדָד֙ וְ⁠יִדֹּ֔ם כִּ֥י נָטַ֖ל עָלָֽי⁠ו ׃²⁹ יִתֵּ֤ן בֶּֽ⁠עָפָר֙ פִּ֔י⁠הוּ אוּלַ֖י יֵ֥שׁ תִּקְוָֽה ׃³⁰ יִתֵּ֧ן לְ⁠מַכֵּ֛⁠הוּ לֶ֖חִי יִשְׂבַּ֥ע בְּ⁠חֶרְפָּֽה ׃ס³¹ כִּ֣י לֹ֥א יִזְנַ֛ח לְ⁠עוֹלָ֖ם אֲדֹנָֽ⁠י ׃³² כִּ֣י אִם ־ הוֹגָ֔ה וְ⁠רִחַ֖ם כְּ⁠רֹ֥ב חסד⁠ו ׃³³³ כִּ֣י לֹ֤א עִנָּה֙ מִ⁠לִּבּ֔⁠וֹ וַ⁠יַּגֶּ֖ה בְנֵי ־ אִֽישׁ ׃ס³⁴ לְ⁠דַכֵּא֙ תַּ֣חַת רַגְלָ֔י⁠ו כֹּ֖ל אֲסִ֥ירֵי אָֽרֶץ ׃³⁵ לְ⁠הַטּוֹת֙ מִשְׁפַּט ־ גָּ֔בֶר נֶ֖גֶד פְּנֵ֥י עֶלְיֽוֹן ׃³⁶ לְ⁠עַוֵּ֤ת אָדָם֙ בְּ⁠רִיב֔⁠וֹ אֲדֹנָ֖⁠י לֹ֥א רָאָֽה ׃ס³⁷ מִ֣י זֶ֤ה אָמַר֙ וַ⁠תֶּ֔הִי אֲדֹנָ֖⁠י לֹ֥א צִוָּֽה ׃³⁸ מִ⁠פִּ֤י עֶלְיוֹן֙ לֹ֣א תֵצֵ֔א הָ⁠רָע֖וֹת וְ⁠הַ⁠טּֽוֹב ׃³⁹ מַה ־ יִּתְאוֹנֵן֙ אָדָ֣ם חָ֔י גֶּ֖בֶר עַל ־ חֲטָאָֽיו ׃ס⁴⁴⁰ נַחְפְּשָׂ֤ה דְרָכֵ֨י⁠נוּ֙ וְֽ⁠נַחְקֹ֔רָה וְ⁠נָשׁ֖וּבָה עַד ־ יְהוָֽה ׃⁴¹ נִשָּׂ֤א לְבָבֵ֨⁠נוּ֙ אֶל ־ כַּפָּ֔יִם אֶל ־ אֵ֖ל בַּ⁠שָּׁמָֽיִם ׃⁴² נַ֤חְנוּ פָשַׁ֨עְנוּ֙ וּ⁠מָרִ֔ינוּ אַתָּ֖ה לֹ֥א סָלָֽחְתָּ ׃ס⁴³ סַכֹּ֤תָה בָ⁠אַף֙ וַֽ⁠תִּרְדְּפֵ֔⁠נוּ הָרַ֖גְתָּ לֹ֥א חָמָֽלְתָּ ׃⁴⁴ סַכּ֤וֹתָה בֶֽ⁠עָנָן֙ לָ֔⁠ךְ מֵ⁠עֲב֖וֹר תְּפִלָּֽה ׃⁴⁵ סְחִ֧י וּ⁠מָא֛וֹס תְּשִׂימֵ֖⁠נוּ בְּ⁠קֶ֥רֶב הָ⁠עַמִּֽים ׃ס⁴⁶ פָּצ֥וּ עָלֵ֛י⁠נוּ פִּי⁠הֶ֖ם כָּל ־ אֹיְבֵֽי⁠נוּ ׃⁴⁷ פַּ֧חַד וָ⁠פַ֛חַת הָ֥יָה לָ֖⁠נוּ הַ⁠שֵּׁ֥את וְ⁠הַ⁠שָּֽׁבֶר ׃⁴⁸ פַּלְגֵי ־ מַ֨יִם֙ תֵּרַ֣ד עֵינִ֔⁠י עַל ־ שֶׁ֖בֶר בַּת ־ עַמִּֽ⁠י ׃ס⁴⁹ עֵינִ֧⁠י נִגְּרָ֛ה וְ⁠לֹ֥א תִדְמֶ֖ה מֵ⁠אֵ֥ין הֲפֻגֽוֹת ׃⁵⁰ עַד ־ יַשְׁקִ֣יף וְ⁠יֵ֔רֶא יְהוָ֖ה מִ⁠שָּׁמָֽיִם ׃⁵¹ עֵינִ⁠י֙ עֽוֹלְלָ֣ה לְ⁠נַפְשִׁ֔⁠י מִ⁠כֹּ֖ל בְּנ֥וֹת עִירִֽ⁠י ׃ס⁵² צ֥וֹד צָד֛וּ⁠נִי כַּ⁠צִּפּ֖וֹר אֹיְבַ֥⁠י חִנָּֽם ׃⁵³ צָֽמְת֤וּ בַ⁠בּוֹר֙ חַיָּ֔⁠י וַ⁠יַּדּוּ ־ אֶ֖בֶן בִּֽ⁠י ׃⁵⁴ צָֽפוּ ־ מַ֥יִם עַל ־ רֹאשִׁ֖⁠י אָמַ֥רְתִּי נִגְזָֽרְתִּי ׃ס⁵⁵ קָרָ֤אתִי שִׁמְ⁠ךָ֙ יְהוָ֔ה מִ⁠בּ֖וֹר תַּחְתִּיּֽוֹת ׃⁵⁶ קוֹלִ֖⁠י שָׁמָ֑עְתָּ אַל ־ תַּעְלֵ֧ם אָזְנְ⁠ךָ֛ לְ⁠רַוְחָתִ֖⁠י לְ⁠שַׁוְעָתִֽ⁠י ׃⁵⁷ קָרַ֨בְתָּ֙ בְּ⁠י֣וֹם אֶקְרָאֶ֔⁠ךָּ אָמַ֖רְתָּ אַל ־ תִּירָֽא ׃ס⁵⁸ רַ֧בְתָּ אֲדֹנָ֛⁠י רִיבֵ֥י נַפְשִׁ֖⁠י גָּאַ֥לְתָּ חַיָּֽ⁠י ׃⁵⁹ רָאִ֤יתָה יְהוָה֙ עַוָּ֣תָתִ֔⁠י שָׁפְטָ֖⁠ה מִשְׁפָּטִֽ⁠י ׃⁶⁰ רָאִ֨יתָה֙ כָּל ־ נִקְמָתָ֔⁠ם כָּל ־ מַחְשְׁבֹתָ֖⁠ם לִֽ⁠י ׃ס⁶¹ שָׁמַ֤עְתָּ חֶרְפָּתָ⁠ם֙ יְהוָ֔ה כָּל ־ מַחְשְׁבֹתָ֖⁠ם עָלָֽ⁠י ׃⁶² שִׂפְתֵ֤י קָמַ⁠י֙ וְ⁠הֶגְיוֹנָ֔⁠ם עָלַ֖⁠י כָּל ־ הַ⁠יּֽוֹם ׃⁶³ שִׁבְתָּ֤⁠ם וְ⁠קִֽימָתָ⁠ם֙ הַבִּ֔יטָ⁠ה אֲנִ֖י מַנְגִּינָתָֽ⁠ם ׃ס⁶⁴ תָּשִׁ֨יב לָ⁠הֶ֥ם גְּמ֛וּל יְהוָ֖ה כְּ⁠מַעֲשֵׂ֥ה יְדֵי⁠הֶֽם ׃⁶⁵ תִּתֵּ֤ן לָ⁠הֶם֙ מְגִנַּת ־ לֵ֔ב תַּאֲלָֽתְ⁠ךָ֖ לָ⁠הֶֽם ׃⁶⁶ תִּרְדֹּ֤ף בְּ⁠אַף֙ וְ⁠תַשְׁמִידֵ֔⁠ם מִ⁠תַּ֖חַת שְׁמֵ֥י יְהוָֽה ׃פ

¹Q אֲרִ֖י

²K ו⁠תשיח

³Q חֲסָדָֽיו

⁴K חטא⁠ו

Chapter 4

¹ אֵיכָה֙ יוּעַ֣ם זָהָ֔ב יִשְׁנֶ֖א הַ⁠כֶּ֣תֶם הַ⁠טּ֑וֹב תִּשְׁתַּפֵּ֨כְנָה֙ אַבְנֵי ־ קֹ֔דֶשׁ בְּ⁠רֹ֖אשׁ כָּל ־ חוּצֽוֹת ׃ס² בְּנֵ֤י צִיּוֹן֙ הַ⁠יְקָרִ֔ים הַ⁠מְסֻלָּאִ֖ים בַּ⁠פָּ֑ז אֵיכָ֤ה נֶחְשְׁבוּ֙ לְ⁠נִבְלֵי ־ חֶ֔רֶשׂ מַעֲשֵׂ֖ה יְדֵ֥י יוֹצֵֽר ׃ס³ גַּם ־ תַּנִּים֙ ¹ חָ֣לְצוּ שַׁ֔ד הֵינִ֖יקוּ גּוּרֵי⁠הֶ֑ן בַּת ־ עַמִּ֣⁠י לְ⁠אַכְזָ֔ר כי ענים בַּ⁠מִּדְבָּֽר ׃ס⁴ דָּבַ֨ק לְשׁ֥וֹן יוֹנֵ֛ק אֶל ־ חכּ֖⁠וֹ בַּ⁠צָּמָ֑א עֽוֹלָלִים֙ שָׁ֣אֲלוּ לֶ֔חֶם פֹּרֵ֖שׂ אֵ֥ין לָ⁠הֶֽם ׃ס⁵ הָ⁠אֹֽכְלִים֙ לְ⁠מַ֣עֲדַנִּ֔ים נָשַׁ֖מּוּ בַּ⁠חוּצ֑וֹת הָ⁠אֱמֻנִים֙ עֲלֵ֣י תוֹלָ֔ע חִבְּק֖וּ אַשְׁפַּתּֽוֹת ׃ס⁶ וַ⁠יִּגְדַּל֙ עֲוֺ֣ן בַּת ־ עַמִּ֔⁠י מֵֽ⁠חַטַּ֖את סְדֹ֑ם הַֽ⁠הֲפוּכָ֣ה כְמוֹ ־ רָ֔גַע וְ⁠לֹא ־ חָ֥לוּ בָ֖⁠הּ יָדָֽיִם ׃ס⁷ זַכּ֤וּ נְזִירֶ֨י⁠הָ֙ מִ⁠שֶּׁ֔לֶג צַח֖וּ מֵ⁠חָלָ֑ב אָ֤דְמוּ עֶ֨צֶם֙ מִ⁠פְּנִינִ֔ים סַפִּ֖יר גִּזְרָתָֽ⁠ם ׃ס⁸ חָשַׁ֤ךְ מִ⁠שְּׁחוֹר֙ תָּֽאֳרָ֔⁠ם לֹ֥א נִכְּר֖וּ בַּ⁠חוּצ֑וֹת צָפַ֤ד עוֹרָ⁠ם֙ עַל ־ עַצְמָ֔⁠ם יָבֵ֖שׁ הָיָ֥ה כָ⁠עֵֽץ ׃ס⁹ טוֹבִ֤ים הָיוּ֙ חַלְלֵי ־ חֶ֔רֶב מֵֽ⁠חַלְלֵ֖י רָעָ֑ב שֶׁ֣⁠הֵ֤ם יָז֨וּבוּ֙ מְדֻקָּרִ֔ים מִ⁠תְּנוּבֹ֖ת שָׂדָֽי ׃ס¹⁰ יְדֵ֗י נָשִׁים֙ רַחֲמָ֣נִיּ֔וֹת בִּשְּׁל֖וּ יַלְדֵי⁠הֶ֑ן הָי֤וּ לְ⁠בָרוֹת֙ לָ֔⁠מוֹ בְּ⁠שֶׁ֖בֶר בַּת ־ עַמִּֽ⁠י ׃ס¹¹ כִּלָּ֤ה יְהוָה֙ אֶת ־ חֲמָת֔⁠וֹ שָׁפַ֖ךְ חֲר֣וֹן אַפּ֑⁠וֹ וַ⁠יַּצֶּת ־ אֵ֣שׁ בְּ⁠צִיּ֔וֹן וַ⁠תֹּ֖אכַל יְסוֹדֹתֶֽי⁠הָ ׃ס¹² לֹ֤א הֶאֱמִ֨ינוּ֙ מַלְכֵי ־ אֶ֔רֶץ ו⁠כל ² יֹשְׁבֵ֣י תֵבֵ֑ל כִּ֤י יָבֹא֙ צַ֣ר וְ⁠אוֹיֵ֔ב בְּ⁠שַׁעֲרֵ֖י יְרוּשָׁלִָֽם ׃ס¹³ מֵֽ⁠חַטֹּ֣את נְבִיאֶ֔י⁠הָ עֲוֺנ֖וֹת כֹּהֲנֶ֑י⁠הָ הַ⁠שֹּׁפְכִ֥ים בְּ⁠קִרְבָּ֖⁠הּ דַּ֥ם צַדִּיקִֽים ׃ס¹⁴ נָע֤וּ עִוְרִים֙ בַּֽ⁠חוּצ֔וֹת נְגֹֽאֲל֖וּ בַּ⁠דָּ֑ם בְּ⁠לֹ֣א יֽוּכְל֔וּ יִגְּע֖וּ בִּ⁠לְבֻשֵׁי⁠הֶֽם ׃ס¹⁵ ס֣וּרוּ טָמֵ֞א קָ֣רְאוּ לָ֗⁠מוֹ ס֤וּרוּ ס֨וּרוּ֙ אַל ־ תִּגָּ֔עוּ כִּ֥י נָצ֖וּ גַּם ־ נָ֑עוּ אָֽמְרוּ֙ בַּ⁠גּוֹיִ֔ם לֹ֥א יוֹסִ֖יפוּ לָ⁠גֽוּר ׃ס¹⁶ פְּנֵ֤י יְהוָה֙ חִלְּקָ֔⁠ם לֹ֥א יוֹסִ֖יף לְ⁠הַבִּיטָ֑⁠ם פְּנֵ֤י כֹהֲנִים֙ לֹ֣א נָשָׂ֔אוּ זקנים ³ לֹ֥א חָנָֽנוּ ׃ס¹⁷ עוֹדֵ֙ינוּ֙ ⁴ תִּכְלֶ֣ינָה עֵינֵ֔י⁠נוּ אֶל ־ עֶזְרָתֵ֖⁠נוּ הָ֑בֶל בְּ⁠צִפִּיָּתֵ֣⁠נוּ צִפִּ֔ינוּ אֶל ־ גּ֖וֹי לֹ֥א יוֹשִֽׁעַ ׃ס¹⁸ צָד֣וּ צְעָדֵ֔י⁠נוּ מִ⁠לֶּ֖כֶת בִּ⁠רְחֹבֹתֵ֑י⁠נוּ קָרַ֥ב קִצֵּ֛י⁠נוּ מָלְא֥וּ יָמֵ֖י⁠נוּ כִּי ־ בָ֥א קִצֵּֽי⁠נוּ ׃ס¹⁹ קַלִּ֤ים הָיוּ֙ רֹדְפֵ֔י⁠נוּ מִ⁠נִּשְׁרֵ֖י שָׁמָ֑יִם עַל ־ הֶ⁠הָרִ֣ים דְּלָקֻ֔⁠נוּ בַּ⁠מִּדְבָּ֖ר אָ֥רְבוּ לָֽ⁠נוּ ׃ס²⁰ ר֤וּחַ אַפֵּ֨י⁠נוּ֙ מְשִׁ֣יחַ יְהוָ֔ה נִלְכַּ֖ד בִּ⁠שְׁחִיתוֹתָ֑⁠ם אֲשֶׁ֣ר אָמַ֔רְנוּ בְּ⁠צִלּ֖⁠וֹ נִֽחְיֶ֥ה בַ⁠גּוֹיִֽם ׃ס²¹ שִׂ֤ישִׂי וְ⁠שִׂמְחִי֙ בַּת ־ אֱד֔וֹם יוֹשֶׁ֖בֶת ⁵ בְּ⁠אֶ֣רֶץ ע֑וּץ גַּם ־ עָלַ֨יִ⁠ךְ֙ תַּעֲבָר ־ כּ֔וֹס תִּשְׁכְּרִ֖י וְ⁠תִתְעָרִֽי ׃ס²² תַּם ־ עֲוֺנֵ⁠ךְ֙ בַּת ־ צִיּ֔וֹן לֹ֥א יוֹסִ֖יף לְ⁠הַגְלוֹתֵ֑⁠ךְ פָּקַ֤ד עֲוֺנֵ⁠ךְ֙ בַּת ־ אֱד֔וֹם גִּלָּ֖ה עַל ־ חַטֹּאתָֽיִ⁠ךְ ׃פ

¹Q תנין

²Q כֹּ֖ל

³Q וּזְקֵנִ֖ים

⁴K עוד⁠ינה

⁵K יושבתי

Chapter 5

¹ זְכֹ֤ר יְהוָה֙ מֶֽה ־ הָ֣יָה לָ֔⁠נוּ הביט ¹ וּ⁠רְאֵ֥ה אֶת ־ חֶרְפָּתֵֽ⁠נוּ ׃² נַחֲלָתֵ֨⁠נוּ֙ נֶֽהֶפְכָ֣ה לְ⁠זָרִ֔ים בָּתֵּ֖י⁠נוּ לְ⁠נָכְרִֽים ׃³ יְתוֹמִ֤ים הָיִ֨ינוּ֙ אין ² אָ֔ב אִמֹּתֵ֖י⁠נוּ כְּ⁠אַלְמָנֽוֹת ׃⁴ מֵימֵ֨י⁠נוּ֙ בְּ⁠כֶ֣סֶף שָׁתִ֔ינוּ עֵצֵ֖י⁠נוּ בִּ⁠מְחִ֥יר יָבֹֽאוּ ׃⁵ עַ֤ל צַוָּארֵ֨⁠נוּ֙ נִרְדָּ֔פְנוּ יָגַ֖עְנוּ לא ³ הֽוּנַ֖ח לָֽ⁠נוּ ׃⁶ מִצְרַ֨יִם֙ נָתַ֣נּוּ יָ֔ד אַשּׁ֖וּר לִ⁠שְׂבֹּ֥עַֽ לָֽחֶם ׃⁷ אֲבֹתֵ֤י⁠נוּ חָֽטְאוּ֙ אינ⁠ם ⁴ אנחנו ⁵ עֲוֺנֹתֵי⁠הֶ֥ם סָבָֽלְנוּ ׃⁸ עֲבָדִים֙ מָ֣שְׁלוּ בָ֔⁠נוּ פֹּרֵ֖ק אֵ֥ין מִ⁠יָּדָֽ⁠ם ׃⁹ בְּ⁠נַפְשֵׁ֨⁠נוּ֙ נָבִ֣יא לַחְמֵ֔⁠נוּ מִ⁠פְּנֵ֖י חֶ֥רֶב הַ⁠מִּדְבָּֽר ׃¹⁰ עוֹרֵ֨⁠נוּ֙ כְּ⁠תַנּ֣וּר נִכְמָ֔רוּ מִ⁠פְּנֵ֖י זַלְעֲפ֥וֹת רָעָֽב ׃¹¹ נָשִׁים֙ בְּ⁠צִיּ֣וֹן עִנּ֔וּ בְּתֻלֹ֖ת בְּ⁠עָרֵ֥י יְהוּדָֽה ׃¹² שָׂרִים֙ בְּ⁠יָדָ֣⁠ם נִתְל֔וּ פְּנֵ֥י זְקֵנִ֖ים לֹ֥א נֶהְדָּֽרוּ ׃¹³ בַּחוּרִים֙ טְח֣וֹן נָשָׂ֔אוּ וּ⁠נְעָרִ֖ים בָּ⁠עֵ֥ץ כָּשָֽׁלוּ ׃¹⁴ זְקֵנִים֙ מִ⁠שַּׁ֣עַר שָׁבָ֔תוּ בַּחוּרִ֖ים מִ⁠נְּגִינָתָֽ⁠ם ׃¹⁵ שָׁבַת֙ מְשׂ֣וֹשׂ לִבֵּ֔⁠נוּ נֶהְפַּ֥ךְ לְ⁠אֵ֖בֶל מְחֹלֵֽ⁠נוּ ׃¹⁶ נָֽפְלָה֙ עֲטֶ֣רֶת רֹאשֵׁ֔⁠נוּ אֽוֹי ־ נָ֥א לָ֖⁠נוּ כִּ֥י חָטָֽאנוּ ׃¹⁷ עַל ־ זֶ֗ה הָיָ֤ה דָוֶה֙ לִבֵּ֔⁠נוּ עַל ־ אֵ֖לֶּה חָשְׁכ֥וּ עֵינֵֽי⁠נוּ ׃¹⁸ עַ֤ל הַר ־ צִיּוֹן֙ שֶׁ⁠שָּׁמֵ֔ם שׁוּעָלִ֖ים הִלְּכוּ ־ בֽ⁠וֹ ׃פ¹⁹ אַתָּ֤ה יְהוָה֙ לְ⁠עוֹלָ֣ם תֵּשֵׁ֔ב כִּסְאֲ⁠ךָ֖ לְ⁠דֹ֥ר וָ⁠דֽוֹר ׃²⁰ לָ֤⁠מָּה לָ⁠נֶ֨צַח֙ תִּשְׁכָּחֵ֔⁠נוּ תַּֽעַזְבֵ֖⁠נוּ לְ⁠אֹ֥רֶךְ יָמִֽים ׃²¹ הֲשִׁיבֵ֨⁠נוּ יְהוָ֤ה ׀ אֵלֶ֨י⁠ךָ֙ ו⁠נשוב ⁶ חַדֵּ֥שׁ יָמֵ֖י⁠נוּ כְּ⁠קֶֽדֶם ׃²² כִּ֚י אִם ־ מָאֹ֣ס מְאַסְתָּ֔⁠נוּ קָצַ֥פְתָּ עָלֵ֖י⁠נוּ עַד ־ מְאֹֽד ׃

¹Q הַבִּ֖יטָה

²Q וְאֵ֣ין

³Q וְלֹ֥א

⁴Q וְאֵינָ֔ם

⁵Q וַאֲנַ֖חְנוּ

⁶Q וְֽנָשׁ֔וּבָה

Ezekiel

Chapter 1

¹ וַ⁠יְהִ֣י ׀ בִּ⁠שְׁלֹשִׁ֣ים שָׁנָ֗ה בָּֽ⁠רְבִיעִי֙ בַּ⁠חֲמִשָּׁ֣ה לַ⁠חֹ֔דֶשׁ וַ⁠אֲנִ֥י בְ⁠תֽוֹךְ ־ הַ⁠גּוֹלָ֖ה עַל ־ נְהַר ־ כְּבָ֑ר נִפְתְּחוּ֙ הַ⁠שָּׁמַ֔יִם וָ⁠אֶרְאֶ֖ה מַרְא֥וֹת אֱלֹהִֽים ׃² בַּ⁠חֲמִשָּׁ֖ה לַ⁠חֹ֑דֶשׁ הִ֚יא הַ⁠שָּׁנָ֣ה הַ⁠חֲמִישִׁ֔ית לְ⁠גָל֖וּת הַ⁠מֶּ֥לֶךְ יוֹיָכִֽין ׃³ הָיֹ֣ה הָיָ֣ה דְבַר ־ יְ֠הוָה אֶל ־ יְחֶזְקֵ֨אל בֶּן ־ בּוּזִ֧י הַ⁠כֹּהֵ֛ן בְּ⁠אֶ֥רֶץ כַּשְׂדִּ֖ים עַל ־ נְהַר ־ כְּבָ֑ר וַ⁠תְּהִ֥י עָלָ֛י⁠ו שָׁ֖ם יַד ־ יְהוָֽה ׃⁴ וָ⁠אֵ֡רֶא וְ⁠הִנֵּה֩ ר֨וּחַ סְעָרָ֜ה בָּאָ֣ה מִן ־ הַ⁠צָּפ֗וֹן עָנָ֤ן גָּדוֹל֙ וְ⁠אֵ֣שׁ מִתְלַקַּ֔חַת וְ⁠נֹ֥גַֽהּ ל֖⁠וֹ סָבִ֑יב וּ⁠מִ֨⁠תּוֹכָ֔⁠הּ כְּ⁠עֵ֥ין הַ⁠חַשְׁמַ֖ל מִ⁠תּ֥וֹךְ הָ⁠אֵֽשׁ ׃⁵ וּ⁠מִ֨⁠תּוֹכָ֔⁠הּ דְּמ֖וּת אַרְבַּ֣ע חַיּ֑וֹת וְ⁠זֶה֙ מַרְאֵֽי⁠הֶ֔ן דְּמ֥וּת אָדָ֖ם לָ⁠הֵֽנָּה ׃⁶ וְ⁠אַרְבָּעָ֥ה פָנִ֖ים לְ⁠אֶחָ֑ת וְ⁠אַרְבַּ֥ע כְּנָפַ֖יִם לְ⁠אַחַ֥ת לָ⁠הֶֽם ׃⁷ וְ⁠רַגְלֵי⁠הֶ֖ם רֶ֣גֶל יְשָׁרָ֑ה וְ⁠כַ֣ף רַגְלֵי⁠הֶ֗ם כְּ⁠כַף֙ רֶ֣גֶל עֵ֔גֶל וְ⁠נֹ֣צְצִ֔ים כְּ⁠עֵ֖ין נְחֹ֥שֶׁת קָלָֽל ׃⁸ ו⁠יד⁠ו אָדָ֗ם מִ⁠תַּ֨חַת֙ כַּנְפֵי⁠הֶ֔ם עַ֖ל אַרְבַּ֣עַת רִבְעֵי⁠הֶ֑ם וּ⁠פְנֵי⁠הֶ֥ם וְ⁠כַנְפֵי⁠הֶ֖ם לְ⁠אַרְבַּעְתָּֽ⁠ם ׃⁹ חֹֽבְרֹ֛ת אִשָּׁ֥ה אֶל ־ אֲחוֹתָ֖⁠הּ כַּנְפֵי⁠הֶ֑ם לֹא ־ יִסַּ֣בּוּ בְ⁠לֶכְתָּ֔⁠ן אִ֛ישׁ אֶל ־ עֵ֥בֶר פָּנָ֖י⁠ו יֵלֵֽכוּ ׃¹⁰ וּ⁠דְמ֣וּת פְּנֵי⁠הֶם֮ פְּנֵ֣י אָדָם֒ וּ⁠פְנֵ֨י אַרְיֵ֤ה אֶל ־ הַ⁠יָּמִין֙ לְ⁠אַרְבַּעְתָּ֔⁠ם וּ⁠פְנֵי ־ שׁ֥וֹר מֵֽ⁠הַ⁠שְּׂמֹ֖אול לְ⁠אַרְבַּעְתָּ֑⁠ן וּ⁠פְנֵי ־ נֶ֖שֶׁר לְ⁠אַרְבַּעְתָּֽ⁠ן ׃¹¹ וּ⁠פְנֵי⁠הֶ֕ם וְ⁠כַנְפֵי⁠הֶ֥ם פְּרֻד֖וֹת מִ⁠לְ⁠מָ֑עְלָ⁠ה לְ⁠אִ֗ישׁ שְׁ֚תַּיִם חֹבְר֣וֹת אִ֔ישׁ וּ⁠שְׁתַּ֣יִם מְכַסּ֔וֹת אֵ֖ת גְּוִיֹתֵי⁠הֶֽנָה ׃¹² וְ⁠אִ֛ישׁ אֶל ־ עֵ֥בֶר פָּנָ֖י⁠ו יֵלֵ֑כוּ אֶ֣ל אֲשֶׁר֩ יִֽהְיֶה ־ שָׁ֨מָּ⁠ה הָ⁠ר֤וּחַ לָ⁠לֶ֨כֶת֙ יֵלֵ֔כוּ לֹ֥א יִסַּ֖בּוּ בְּ⁠לֶכְתָּֽ⁠ן ׃¹³ וּ⁠דְמ֨וּת הַ⁠חַיּ֜וֹת מַרְאֵי⁠הֶ֣ם כְּ⁠גַחֲלֵי ־ אֵ֗שׁ בֹּֽעֲרוֹת֙ כְּ⁠מַרְאֵ֣ה הַ⁠לַּפִּדִ֔ים הִ֕יא מִתְהַלֶּ֖כֶת בֵּ֣ין הַ⁠חַיּ֑וֹת וְ⁠נֹ֣גַהּ לָ⁠אֵ֔שׁ וּ⁠מִן ־ הָ⁠אֵ֖שׁ יוֹצֵ֥א בָרָֽק ׃¹⁴ וְ⁠הַ⁠חַיּ֖וֹת רָצ֣וֹא וָ⁠שׁ֑וֹב כְּ⁠מַרְאֵ֖ה הַ⁠בָּזָֽק ׃¹⁵ וָ⁠אֵ֖רֶא הַ⁠חַיּ֑וֹת וְ⁠הִנֵּה֩ אוֹפַ֨ן אֶחָ֥ד בָּ⁠אָ֛רֶץ אֵ֥צֶל הַ⁠חַיּ֖וֹת לְ⁠אַרְבַּ֥עַת פָּנָֽי⁠ו ׃¹⁶ מַרְאֵ֨ה הָ⁠אוֹפַנִּ֤ים וּ⁠מַעֲשֵׂי⁠הֶם֙ כְּ⁠עֵ֣ין תַּרְשִׁ֔ישׁ וּ⁠דְמ֥וּת אֶחָ֖ד לְ⁠אַרְבַּעְתָּ֑⁠ן וּ⁠מַרְאֵי⁠הֶם֙ וּ⁠מַ֣עֲשֵׂי⁠הֶ֔ם כַּ⁠אֲשֶׁ֛ר יִהְיֶ֥ה הָ⁠אוֹפַ֖ן בְּ⁠ת֥וֹךְ הָ⁠אוֹפָֽן ׃¹⁷ עַל ־ אַרְבַּ֥עַת רִבְעֵי⁠הֶ֖ן בְּ⁠לֶכְתָּ֣⁠ם יֵלֵ֑כוּ לֹ֥א יִסַּ֖בּוּ בְּ⁠לֶכְתָּֽ⁠ן ׃¹⁸ וְ⁠גַ֨בֵּי⁠הֶ֔ן וְ⁠גֹ֥בַהּ לָ⁠הֶ֖ם וְ⁠יִרְאָ֣ה לָ⁠הֶ֑ם וְ⁠גַבֹּתָ֗⁠ם מְלֵאֹ֥ת עֵינַ֛יִם סָבִ֖יב לְ⁠אַרְבַּעְתָּֽ⁠ן ׃¹⁹ וּ⁠בְ⁠לֶ֨כֶת֙ הַֽ⁠חַיּ֔וֹת יֵלְכ֥וּ הָ⁠אוֹפַנִּ֖ים אֶצְלָ֑⁠ם וּ⁠בְ⁠הִנָּשֵׂ֤א הַֽ⁠חַיּוֹת֙ מֵ⁠עַ֣ל הָ⁠אָ֔רֶץ יִנָּשְׂא֖וּ הָ⁠אוֹפַנִּֽים ׃²⁰ עַ֣ל אֲשֶׁר֩ יִֽהְיֶה ־ שָּׁ֨ם הָ⁠ר֤וּחַ לָ⁠לֶ֨כֶת֙ יֵלֵ֔כוּ שָׁ֥מָּ⁠ה הָ⁠ר֖וּחַ לָ⁠לֶ֑כֶת וְ⁠הָ⁠אוֹפַנִּ֗ים יִנָּשְׂאוּ֙ לְ⁠עֻמָּתָ֔⁠ם כִּ֛י ר֥וּחַ הַ⁠חַיָּ֖ה בָּ⁠אוֹפַנִּֽים ׃²¹ בְּ⁠לֶכְתָּ֣⁠ם יֵלֵ֔כוּ וּ⁠בְ⁠עָמְדָ֖⁠ם יַֽעֲמֹ֑דוּ וּֽ⁠בְ⁠הִנָּשְׂאָ֞⁠ם מֵ⁠עַ֣ל הָ⁠אָ֗רֶץ יִנָּשְׂא֤וּ הָ⁠אֽוֹפַנִּים֙ לְ⁠עֻמָּתָ֔⁠ם כִּ֛י ר֥וּחַ הַ⁠חַיָּ֖ה בָּ⁠אוֹפַנִּֽים ׃²² וּ⁠דְמ֞וּת עַל ־ רָאשֵׁ֤י הַ⁠חַיָּה֙ רָקִ֔יעַ כְּ⁠עֵ֖ין הַ⁠קֶּ֣רַח הַ⁠נּוֹרָ֑א נָט֥וּי עַל ־ רָאשֵׁי⁠הֶ֖ם מִ⁠לְ⁠מָֽעְלָ⁠ה ׃²³ וְ⁠תַ֨חַת֙ הָ⁠רָקִ֔יעַ כַּנְפֵי⁠הֶ֣ם יְשָׁר֔וֹת אִשָּׁ֖ה אֶל ־ אֲחוֹתָ֑⁠הּ לְ⁠אִ֗ישׁ שְׁתַּ֤יִם מְכַסּוֹת֙ לָ⁠הֵ֔נָּה וּ⁠לְ⁠אִ֗ישׁ שְׁתַּ֤יִם מְכַסּוֹת֙ לָ⁠הֵ֔נָּה אֵ֖ת גְּוִיֹּתֵי⁠הֶֽם ׃²⁴ וָ⁠אֶשְׁמַ֣ע אֶת ־ ק֣וֹל כַּנְפֵי⁠הֶ֡ם כְּ⁠קוֹל֩ מַ֨יִם רַבִּ֤ים כְּ⁠קוֹל ־ שַׁדַּי֙ בְּ⁠לֶכְתָּ֔⁠ם ק֥וֹל הֲמֻלָּ֖ה כְּ⁠ק֣וֹל מַחֲנֶ֑ה בְּ⁠עָמְדָ֖⁠ם תְּרַפֶּ֥ינָה כַנְפֵי⁠הֶֽן ׃²⁵ וַ⁠יְהִי ־ ק֕וֹל מֵ⁠עַ֕ל לָ⁠רָקִ֖יעַ אֲשֶׁ֣ר עַל ־ רֹאשָׁ֑⁠ם בְּ⁠עָמְדָ֖⁠ם תְּרַפֶּ֥ינָה כַנְפֵי⁠הֶֽן ׃²⁶ וּ⁠מִ⁠מַּ֗עַל לָ⁠רָקִ֨יעַ֙ אֲשֶׁ֣ר עַל ־ רֹאשָׁ֔⁠ם כְּ⁠מַרְאֵ֥ה אֶֽבֶן ־ סַפִּ֖יר דְּמ֣וּת כִּסֵּ֑א וְ⁠עַל֙ דְּמ֣וּת הַ⁠כִּסֵּ֔א דְּמ֞וּת כְּ⁠מַרְאֵ֥ה אָדָ֛ם עָלָ֖י⁠ו מִ⁠לְ⁠מָֽעְלָ⁠ה ׃²⁷ וָ⁠אֵ֣רֶא ׀ כְּ⁠עֵ֣ין חַשְׁמַ֗ל כְּ⁠מַרְאֵה ־ אֵ֤שׁ בֵּֽית ־ לָ⁠הּ֙ סָבִ֔יב מִ⁠מַּרְאֵ֥ה מָתְנָ֖י⁠ו וּ⁠לְ⁠מָ֑עְלָ⁠ה וּ⁠מִ⁠מַּרְאֵ֤ה מָתְנָי⁠ו֙ וּ⁠לְ⁠מַ֔טָּה רָאִ֨יתִי֙ כְּ⁠מַרְאֵה ־ אֵ֔שׁ וְ⁠נֹ֥גַֽהּ ל֖⁠וֹ סָבִֽיב ׃²⁸ כְּ⁠מַרְאֵ֣ה הַ⁠קֶּ֡שֶׁת אֲשֶׁר֩ יִֽהְיֶ֨ה בֶ⁠עָנָ֜ן בְּ⁠י֣וֹם הַ⁠גֶּ֗שֶׁם כֵּ֣ן מַרְאֵ֤ה הַ⁠נֹּ֨גַהּ֙ סָבִ֔יב ה֕וּא מַרְאֵ֖ה דְּמ֣וּת כְּבוֹד ־ יְהוָ֑ה וָֽ⁠אֶרְאֶה֙ וָ⁠אֶפֹּ֣ל עַל ־ פָּנַ֔⁠י וָ⁠אֶשְׁמַ֖ע ק֥וֹל מְדַבֵּֽר ׃ס

Chapter 2

¹ וַ⁠יֹּ֖אמֶר אֵלָ֑⁠י בֶּן ־ אָדָם֙ עֲמֹ֣ד עַל ־ רַגְלֶ֔י⁠ךָ וַ⁠אֲדַבֵּ֖ר אֹתָֽ⁠ךְ ׃² וַ⁠תָּ֧בֹא בִ֣⁠י ר֗וּחַ כַּֽ⁠אֲשֶׁר֙ דִּבֶּ֣ר אֵלַ֔⁠י וַ⁠תַּעֲמִדֵ֖⁠נִי עַל ־ רַגְלָ֑⁠י וָ⁠אֶשְׁמַ֕ע אֵ֖ת מִדַּבֵּ֥ר אֵלָֽ⁠י ׃פ³ וַ⁠יֹּ֣אמֶר אֵלַ֗⁠י בֶּן ־ אָדָם֙ שׁוֹלֵ֨חַ אֲנִ֤י אֽוֹתְ⁠ךָ֙ אֶל ־ בְּנֵ֣י יִשְׂרָאֵ֔ל אֶל ־ גּוֹיִ֥ם הַ⁠מּוֹרְדִ֖ים אֲשֶׁ֣ר מָרְדוּ ־ בִ֑⁠י הֵ֤מָּה וַ⁠אֲבוֹתָ⁠ם֙ פָּ֣שְׁעוּ בִ֔⁠י עַד ־ עֶ֖צֶם הַ⁠יּ֥וֹם הַ⁠זֶּֽה ׃⁴ וְ⁠הַ⁠בָּנִ֗ים קְשֵׁ֤י פָנִים֙ וְ⁠חִזְקֵי ־ לֵ֔ב אֲנִ֛י שׁוֹלֵ֥חַ אוֹתְ⁠ךָ֖ אֲלֵי⁠הֶ֑ם וְ⁠אָמַרְתָּ֣ אֲלֵי⁠הֶ֔ם כֹּ֥ה אָמַ֖ר אֲדֹנָ֥⁠י יְהֹוִֽה ׃⁵ וְ⁠הֵ֨מָּה֙ אִם ־ יִשְׁמְע֣וּ וְ⁠אִם ־ יֶחְדָּ֔לוּ כִּ֛י בֵּ֥ית מְרִ֖י הֵ֑מָּה וְ⁠יָ֣דְע֔וּ כִּ֥י נָבִ֖יא הָיָ֥ה בְ⁠תוֹכָֽ⁠ם ׃פ⁶ וְ⁠אַתָּ֣ה בֶן ־ אָ֠דָם אַל ־ תִּירָ֨א מֵ⁠הֶ֜ם וּ⁠מִ⁠דִּבְרֵי⁠הֶ֣ם אַל ־ תִּירָ֗א כִּ֣י סָרָבִ֤ים וְ⁠סַלּוֹנִים֙ אוֹתָ֔⁠ךְ וְ⁠אֶל ־ עַקְרַבִּ֖ים אַתָּ֣ה יוֹשֵׁ֑ב מִ⁠דִּבְרֵי⁠הֶ֤ם אַל ־ תִּירָא֙ וּ⁠מִ⁠פְּנֵי⁠הֶ֣ם אַל ־ תֵּחָ֔ת כִּ֛י בֵּ֥ית מְרִ֖י הֵֽמָּה ׃⁷ וְ⁠דִבַּרְתָּ֤ אֶת ־ דְּבָרַ⁠י֙ אֲלֵי⁠הֶ֔ם אִֽם ־ יִשְׁמְע֖וּ וְ⁠אִם ־ יֶחְדָּ֑לוּ כִּ֥י מְרִ֖י הֵֽמָּה ׃פ⁸ וְ⁠אַתָּ֣ה בֶן ־ אָדָ֗ם שְׁמַע֙ אֵ֤ת אֲשֶׁר ־ אֲנִי֙ מְדַבֵּ֣ר אֵלֶ֔י⁠ךָ אַל ־ תְּהִי ־ מֶ֖רִי כְּ⁠בֵ֣ית הַ⁠מֶּ֑רִי פְּצֵ֣ה פִ֔י⁠ךָ וֶ⁠אֱכֹ֕ל אֵ֥ת אֲשֶׁר ־ אֲנִ֖י נֹתֵ֥ן אֵלֶֽי⁠ךָ ׃⁹ וָ⁠אֶרְאֶ֕ה וְ⁠הִנֵּה ־ יָ֖ד שְׁלוּחָ֣ה אֵלָ֑⁠י וְ⁠הִנֵּה ־ ב֖⁠וֹ מְגִלַּת ־ סֵֽפֶר ׃¹⁰ וַ⁠יִּפְרֹ֤שׂ אוֹתָ⁠הּ֙ לְ⁠פָנַ֔⁠י וְ⁠הִ֥יא כְתוּבָ֖ה פָּנִ֣ים וְ⁠אָח֑וֹר וְ⁠כָת֣וּב אֵלֶ֔י⁠הָ קִנִ֥ים וָ⁠הֶ֖גֶה וָ⁠הִֽי ׃ס

Chapter 3

¹ וַ⁠יֹּ֣אמֶר אֵלַ֔⁠י בֶּן ־ אָדָ֕ם אֵ֥ת אֲשֶׁר ־ תִּמְצָ֖א אֱכ֑וֹל אֱכוֹל֙ אֶת ־ הַ⁠מְּגִלָּ֣ה הַ⁠זֹּ֔את וְ⁠לֵ֥ךְ דַּבֵּ֖ר אֶל ־ בֵּ֥ית יִשְׂרָאֵֽל ׃² וָ⁠אֶפְתַּ֖ח אֶת ־ פִּ֑⁠י וַ⁠יַּ֣אֲכִלֵ֔⁠נִי אֵ֖ת הַ⁠מְּגִלָּ֥ה הַ⁠זֹּֽאת ׃³ וַ⁠יֹּ֣אמֶר אֵלַ֗⁠י בֶּן ־ אָדָם֙ בִּטְנְ⁠ךָ֤ תַֽאֲכֵל֙ וּ⁠מֵעֶ֣י⁠ךָ תְמַלֵּ֔א אֵ֚ת הַ⁠מְּגִלָּ֣ה הַ⁠זֹּ֔את אֲשֶׁ֥ר אֲנִ֖י נֹתֵ֣ן אֵלֶ֑י⁠ךָ וָ⁠אֹ֣כְלָ֔⁠ה וַ⁠תְּהִ֥י בְּ⁠פִ֖⁠י כִּ⁠דְבַ֥שׁ לְ⁠מָתֽוֹק ׃פ⁴ וַ⁠יֹּ֖אמֶר אֵלָ֑⁠י בֶּן ־ אָדָ֗ם לֶךְ ־ בֹּא֙ אֶל ־ בֵּ֣ית יִשְׂרָאֵ֔ל וְ⁠דִבַּרְתָּ֥ בִ⁠דְבָרַ֖⁠י אֲלֵי⁠הֶֽם ׃⁵ כִּ֡י לֹא֩ אֶל ־ עַ֨ם עִמְקֵ֥י שָׂפָ֛ה וְ⁠כִבְדֵ֥י לָשׁ֖וֹן אַתָּ֣ה שָׁל֑וּחַ אֶל ־ בֵּ֖ית יִשְׂרָאֵֽל ׃⁶ לֹ֣א ׀ אֶל ־ עַמִּ֣ים רַבִּ֗ים עִמְקֵ֤י שָׂפָה֙ וְ⁠כִבְדֵ֣י לָשׁ֔וֹן אֲשֶׁ֥ר לֹֽא ־ תִשְׁמַ֖ע דִּבְרֵי⁠הֶ֑ם אִם ־ לֹ֤א אֲלֵי⁠הֶם֙ שְׁלַחְתִּ֔י⁠ךָ הֵ֖מָּה יִשְׁמְע֥וּ אֵלֶֽי⁠ךָ ׃⁷ וּ⁠בֵ֣ית יִשְׂרָאֵ֗ל לֹ֤א יֹאבוּ֙ לִ⁠שְׁמֹ֣עַ אֵלֶ֔י⁠ךָ כִּֽי ־ אֵינָ֥⁠ם אֹבִ֖ים לִ⁠שְׁמֹ֣עַ אֵלָ֑⁠י כִּ֚י כָּל ־ בֵּ֣ית יִשְׂרָאֵ֔ל חִזְקֵי ־ מֵ֥צַח וּ⁠קְשֵׁי ־ לֵ֖ב הֵֽמָּה ׃⁸ הִנֵּ֨ה נָתַ֧תִּי אֶת ־ פָּנֶ֛י⁠ךָ חֲזָקִ֖ים לְ⁠עֻמַּ֣ת פְּנֵי⁠הֶ֑ם וְ⁠אֶֽת ־ מִצְחֲ⁠ךָ֥ חָזָ֖ק לְ⁠עֻמַּ֥ת מִצְחָֽ⁠ם ׃⁹ כְּ⁠שָׁמִ֛יר חָזָ֥ק מִ⁠צֹּ֖ר נָתַ֣תִּי מִצְחֶ֑⁠ךָ לֹֽא ־ תִירָ֤א אוֹתָ⁠ם֙ וְ⁠לֹא ־ תֵחַ֣ת מִ⁠פְּנֵי⁠הֶ֔ם כִּ֛י בֵּֽית ־ מְרִ֖י הֵֽמָּה ׃פ¹⁰ וַ⁠יֹּ֖אמֶר אֵלָ֑⁠י בֶּן ־ אָדָ֕ם אֶת ־ כָּל ־ דְּבָרַ⁠י֙ אֲשֶׁ֣ר אֲדַבֵּ֣ר אֵלֶ֔י⁠ךָ קַ֥ח בִּֽ⁠לְבָבְ⁠ךָ֖ וּ⁠בְ⁠אָזְנֶ֥י⁠ךָ שְׁמָֽע ׃¹¹ וְ⁠לֵ֨ךְ בֹּ֤א אֶל ־ הַ⁠גּוֹלָה֙ אֶל ־ בְּנֵ֣י עַמֶּ֔⁠ךָ וְ⁠דִבַּרְתָּ֤ אֲלֵי⁠הֶם֙ וְ⁠אָמַרְתָּ֣ אֲלֵי⁠הֶ֔ם כֹּ֥ה אָמַ֖ר אֲדֹנָ֣⁠י יְהֹוִ֑ה אִֽם ־ יִשְׁמְע֖וּ וְ⁠אִם ־ יֶחְדָּֽלוּ ׃¹² וַ⁠תִּשָּׂאֵ֣⁠נִי ר֔וּחַ וָ⁠אֶשְׁמַ֣ע אַחֲרַ֔⁠י ק֖וֹל רַ֣עַשׁ גָּד֑וֹל בָּר֥וּךְ כְּבוֹד ־ יְהוָ֖ה מִ⁠מְּקוֹמֽ⁠וֹ ׃¹³ וְ⁠ק֣וֹל ׀ כַּנְפֵ֣י הַ⁠חַיּ֗וֹת מַשִּׁיקוֹת֙ אִשָּׁ֣ה אֶל ־ אֲחוֹתָ֔⁠הּ וְ⁠ק֥וֹל הָ⁠אוֹפַנִּ֖ים לְ⁠עֻמָּתָ֑⁠ם וְ⁠ק֖וֹל רַ֥עַשׁ גָּדֽוֹל ׃¹⁴ וְ⁠ר֥וּחַ נְשָׂאַ֖תְ⁠נִי וַ⁠תִּקָּחֵ֑⁠נִי וָ⁠אֵלֵ֥ךְ מַר֙ בַּ⁠חֲמַ֣ת רוּחִ֔⁠י וְ⁠יַד ־ יְהוָ֥ה עָלַ֖⁠י חָזָֽקָה ׃¹⁵ וָ⁠אָב֨וֹא אֶל ־ הַ⁠גּוֹלָ֜ה תֵּ֣ל אָ֠בִיב הַ⁠יֹּשְׁבִ֤ים אֶֽל ־ נְהַר ־ כְּבָר֙ ו⁠אשר הֵ֖מָּה יוֹשְׁבִ֣ים שָׁ֑ם וָ⁠אֵשֵׁ֥ב שָׁ֛ם שִׁבְעַ֥ת יָמִ֖ים מַשְׁמִ֥ים בְּ⁠תוֹכָֽ⁠ם ׃¹⁶ וַ⁠יְהִ֕י מִ⁠קְצֵ֖ה שִׁבְעַ֣ת יָמִ֑ים פ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁷ בֶּן ־ אָדָ֕ם צֹפֶ֥ה נְתַתִּ֖י⁠ךָ לְ⁠בֵ֣ית יִשְׂרָאֵ֑ל וְ⁠שָׁמַעְתָּ֤ מִ⁠פִּ⁠י֙ דָּבָ֔ר וְ⁠הִזְהַרְתָּ֥ אוֹתָ֖⁠ם מִמֶּֽ⁠נִּי ׃¹⁸ בְּ⁠אָמְרִ֤⁠י לָֽ⁠רָשָׁע֙ מ֣וֹת תָּמ֔וּת וְ⁠לֹ֣א הִזְהַרְתּ֗⁠וֹ וְ⁠לֹ֥א דִבַּ֛רְתָּ לְ⁠הַזְהִ֥יר רָשָׁ֛ע מִ⁠דַּרְכּ֥⁠וֹ הָ⁠רְשָׁעָ֖ה לְ⁠חַיֹּת֑⁠וֹ ה֤וּא רָשָׁע֙ בַּ⁠עֲוֺנ֣⁠וֹ יָמ֔וּת וְ⁠דָמ֖⁠וֹ מִ⁠יָּדְ⁠ךָ֥ אֲבַקֵּֽשׁ ׃¹⁹ וְ⁠אַתָּה֙ כִּֽי ־ הִזְהַ֣רְתָּ רָשָׁ֔ע וְ⁠לֹא ־ שָׁב֙ מֵֽ⁠רִשְׁע֔⁠וֹ וּ⁠מִ⁠דַּרְכּ֖⁠וֹ הָ⁠רְשָׁעָ֑ה ה֚וּא בַּ⁠עֲוֺנ֣⁠וֹ יָמ֔וּת וְ⁠אַתָּ֖ה אֶֽת ־ נַפְשְׁ⁠ךָ֥ הִצַּֽלְתָּ ׃ס²⁰ וּ⁠בְ⁠שׁ֨וּב צַדִּ֤יק מִ⁠צִּדְק⁠וֹ֙ וְ⁠עָ֣שָׂה עָ֔וֶל וְ⁠נָתַתִּ֥י מִכְשׁ֛וֹל לְ⁠פָנָ֖י⁠ו ה֣וּא יָמ֑וּת כִּ֣י לֹ֤א הִזְהַרְתּ⁠וֹ֙ בְּ⁠חַטָּאת֣⁠וֹ יָמ֔וּת וְ⁠לֹ֣א תִזָּכַ֗רְןָ צִדְקֹתָ⁠ו֙ אֲשֶׁ֣ר עָשָׂ֔ה וְ⁠דָמ֖⁠וֹ מִ⁠יָּדְ⁠ךָ֥ אֲבַקֵּֽשׁ ׃²¹ וְ⁠אַתָּ֞ה כִּ֧י הִזְהַרְתּ֣⁠וֹ צַדִּ֗יק לְ⁠בִלְתִּ֥י חֲטֹ֛א צַדִּ֖יק וְ⁠ה֣וּא לֹא ־ חָטָ֑א חָי֤וֹ יִֽחְיֶה֙ כִּ֣י נִזְהָ֔ר וְ⁠אַתָּ֖ה אֶֽת ־ נַפְשְׁ⁠ךָ֥ הִצַּֽלְתָּ ׃ס²² וַ⁠תְּהִ֥י עָלַ֛⁠י שָׁ֖ם יַד ־ יְהוָ֑ה וַ⁠יֹּ֣אמֶר אֵלַ֗⁠י ק֥וּם צֵא֙ אֶל ־ הַ⁠בִּקְעָ֔ה וְ⁠שָׁ֖ם אֲדַבֵּ֥ר אוֹתָֽ⁠ךְ ׃²³ וָ⁠אָקוּם֮ וָ⁠אֵצֵ֣א אֶל ־ הַ⁠בִּקְעָה֒ וְ⁠הִנֵּה ־ שָׁ֤ם כְּבוֹד ־ יְהוָה֙ עֹמֵ֔ד כַּ⁠כָּב֕וֹד אֲשֶׁ֥ר רָאִ֖יתִי עַל ־ נְהַר ־ כְּבָ֑ר וָ⁠אֶפֹּ֖ל עַל ־ פָּנָֽ⁠י ׃²⁴ וַ⁠תָּבֹא ־ בִ֣⁠י ר֔וּחַ וַ⁠תַּעֲמִדֵ֖⁠נִי עַל ־ רַגְלָ֑⁠י וַ⁠יְדַבֵּ֤ר אֹתִ⁠י֙ וַ⁠יֹּ֣אמֶר אֵלַ֔⁠י בֹּ֥א הִסָּגֵ֖ר בְּ⁠ת֥וֹךְ בֵּיתֶֽ⁠ךָ ׃²⁵ וְ⁠אַתָּ֣ה בֶן ־ אָדָ֗ם הִנֵּ֨ה נָתְנ֤וּ עָלֶ֨י⁠ךָ֙ עֲבוֹתִ֔ים וַ⁠אֲסָר֖וּ⁠ךָ בָּ⁠הֶ֑ם וְ⁠לֹ֥א תֵצֵ֖א בְּ⁠תוֹכָֽ⁠ם ׃²⁶ וּ⁠לְשֽׁוֹנְ⁠ךָ֙ אַדְבִּ֣יק אֶל ־ חִכֶּ֔⁠ךָ וְ⁠נֶֽאֱלַ֔מְתָּ וְ⁠לֹא ־ תִֽהְיֶ֥ה לָ⁠הֶ֖ם לְ⁠אִ֣ישׁ מוֹכִ֑יחַ כִּ֛י בֵּ֥ית מְרִ֖י הֵֽמָּה ׃²⁷ וּֽ⁠בְ⁠דַבְּרִ֤⁠י אֽוֹתְ⁠ךָ֙ אֶפְתַּ֣ח אֶת ־ פִּ֔י⁠ךָ וְ⁠אָמַרְתָּ֣ אֲלֵי⁠הֶ֔ם כֹּ֥ה אָמַ֖ר אֲדֹנָ֣⁠י יְהֹוִ֑ה הַ⁠שֹּׁמֵ֤עַ ׀ יִשְׁמָע֙ וְ⁠הֶ⁠חָדֵ֣ל ׀ יֶחְדָּ֔ל כִּ֛י בֵּ֥ית מְרִ֖י הֵֽמָּה ׃ס

Chapter 4

¹ וְ⁠אַתָּ֤ה בֶן ־ אָדָם֙ קַח ־ לְ⁠ךָ֣ לְבֵנָ֔ה וְ⁠נָתַתָּ֥ה אוֹתָ֖⁠הּ לְ⁠פָנֶ֑י⁠ךָ וְ⁠חַקּוֹתָ֥ עָלֶ֛י⁠הָ עִ֖יר אֶת ־ יְרוּשָׁלִָֽם ׃² וְ⁠נָתַתָּ֨ה עָלֶ֜י⁠הָ מָצ֗וֹר וּ⁠בָנִ֤יתָ עָלֶ֨י⁠הָ֙ דָּיֵ֔ק וְ⁠שָׁפַכְתָּ֥ עָלֶ֖י⁠הָ סֹֽלְלָ֑ה וְ⁠נָתַתָּ֨ה עָלֶ֧י⁠הָ מַחֲנ֛וֹת וְ⁠שִׂים ־ עָלֶ֥י⁠הָ כָּרִ֖ים סָבִֽיב ׃³ וְ⁠אַתָּ֤ה קַח ־ לְ⁠ךָ֙ מַחֲבַ֣ת בַּרְזֶ֔ל וְ⁠נָתַתָּ֤ה אוֹתָ⁠הּ֙ קִ֣יר בַּרְזֶ֔ל בֵּינְ⁠ךָ֖ וּ⁠בֵ֣ין הָ⁠עִ֑יר וַ⁠הֲכִינֹתָה֩ אֶת ־ פָּנֶ֨י⁠ךָ אֵלֶ֜י⁠הָ וְ⁠הָיְתָ֤ה בַ⁠מָּצוֹר֙ וְ⁠צַרְתָּ֣ עָלֶ֔י⁠הָ א֥וֹת הִ֖יא לְ⁠בֵ֥ית יִשְׂרָאֵֽל ׃ס⁴ וְ⁠אַתָּ֤ה שְׁכַב֙ עַל ־ צִדְּ⁠ךָ֣ הַ⁠שְּׂמָאלִ֔י וְ⁠שַׂמְתָּ֛ אֶת ־ עֲוֺ֥ן בֵּֽית ־ יִשְׂרָאֵ֖ל עָלָ֑י⁠ו מִסְפַּ֤ר הַ⁠יָּמִים֙ אֲשֶׁ֣ר תִּשְׁכַּ֣ב עָלָ֔י⁠ו תִּשָּׂ֖א אֶת ־ עֲוֺנָֽ⁠ם ׃⁵ וַ⁠אֲנִ֗י נָתַ֤תִּֽי לְ⁠ךָ֙ אֶת ־ שְׁנֵ֣י עֲוֺנָ֔⁠ם לְ⁠מִסְפַּ֣ר יָמִ֔ים שְׁלֹשׁ ־ מֵא֥וֹת וְ⁠תִשְׁעִ֖ים י֑וֹם וְ⁠נָשָׂ֖אתָ עֲוֺ֥ן בֵּֽית ־ יִשְׂרָאֵֽל ׃⁶ וְ⁠כִלִּיתָ֣ אֶת ־ אֵ֗לֶּה וְ⁠שָׁ֨כַבְתָּ֜ עַל ־ צִדְּ⁠ךָ֤ ה⁠ימיני שֵׁנִ֔ית וְ⁠נָשָׂ֖אתָ אֶת ־ עֲוֺ֣ן בֵּית ־ יְהוּדָ֑ה אַרְבָּעִ֣ים י֔וֹם י֧וֹם לַ⁠שָּׁנָ֛ה י֥וֹם לַ⁠שָּׁנָ֖ה נְתַתִּ֥י⁠ו לָֽ⁠ךְ ׃⁷ וְ⁠אֶל ־ מְצ֤וֹר יְרוּשָׁלִַ֨ם֙ תָּכִ֣ין פָּנֶ֔י⁠ךָ וּֽ⁠זְרֹעֲ⁠ךָ֖ חֲשׂוּפָ֑ה וְ⁠נִבֵּאתָ֖ עָלֶֽי⁠הָ ׃⁸ וְ⁠הִנֵּ֛ה נָתַ֥תִּי עָלֶ֖י⁠ךָ עֲבוֹתִ֑ים וְ⁠לֹֽא ־ תֵהָפֵ֤ךְ מִֽ⁠צִּדְּ⁠ךָ֙ אֶל ־ צִדֶּ֔⁠ךָ עַד ־ כַּלּוֹתְ⁠ךָ֖ יְמֵ֥י מְצוּרֶֽ⁠ךָ ׃⁹ וְ⁠אַתָּ֣ה קַח ־ לְ⁠ךָ֡ חִטִּ֡ין וּ֠⁠שְׂעֹרִים וּ⁠פ֨וֹל וַ⁠עֲדָשִׁ֜ים וְ⁠דֹ֣חַן וְ⁠כֻסְּמִ֗ים וְ⁠נָתַתָּ֤ה אוֹתָ⁠ם֙ בִּ⁠כְלִ֣י אֶחָ֔ד וְ⁠עָשִׂ֧יתָ אוֹתָ֛⁠ם לְ⁠ךָ֖ לְ⁠לָ֑חֶם מִסְפַּ֨ר הַ⁠יָּמִ֜ים אֲשֶׁר ־ אַתָּ֣ה ׀ שׁוֹכֵ֣ב עַֽל ־ צִדְּ⁠ךָ֗ שְׁלֹשׁ ־ מֵא֧וֹת וְ⁠תִשְׁעִ֛ים י֖וֹם תֹּאכֲלֶֽ⁠נּוּ ׃¹⁰ וּ⁠מַאֲכָֽלְ⁠ךָ֙ אֲשֶׁ֣ר תֹּאכֲלֶ֔⁠נּוּ בְּ⁠מִשְׁק֕וֹל עֶשְׂרִ֥ים שֶׁ֖קֶל לַ⁠יּ֑וֹם מֵ⁠עֵ֥ת עַד ־ עֵ֖ת תֹּאכֲלֶֽ⁠נּוּ ׃¹¹ וּ⁠מַ֛יִם בִּ⁠מְשׂוּרָ֥ה תִשְׁתֶּ֖ה שִׁשִּׁ֣ית הַ⁠הִ֑ין מֵ⁠עֵ֥ת עַד ־ עֵ֖ת תִּשְׁתֶּֽה ׃¹² וְ⁠עֻגַ֥ת שְׂעֹרִ֖ים תֹּֽאכֲלֶ֑⁠נָּה וְ⁠הִ֗יא בְּ⁠גֶֽלְלֵי֙ צֵאַ֣ת הָֽ⁠אָדָ֔ם תְּעֻגֶ֖⁠נָה לְ⁠עֵינֵי⁠הֶֽם ׃ס¹³ וַ⁠יֹּ֣אמֶר יְהוָ֔ה כָּ֣כָה יֹאכְל֧וּ בְנֵֽי ־ יִשְׂרָאֵ֛ל אֶת ־ לַחְמָ֖⁠ם טָמֵ֑א בַּ⁠גּוֹיִ֕ם אֲשֶׁ֥ר אַדִּיחֵ֖⁠ם שָֽׁם ׃¹⁴ וָ⁠אֹמַ֗ר אֲהָהּ֙ אֲדֹנָ֣⁠י יְהוִ֔ה הִנֵּ֥ה נַפְשִׁ֖⁠י לֹ֣א מְטֻמָּאָ֑ה וּ⁠נְבֵלָ֨ה וּ⁠טְרֵפָ֤ה לֹֽא ־ אָכַ֨לְתִּי֙ מִ⁠נְּעוּרַ֣⁠י וְ⁠עַד ־ עַ֔תָּה וְ⁠לֹא ־ בָ֥א בְּ⁠פִ֖⁠י בְּשַׂ֥ר פִּגּֽוּל ׃ס¹⁵ וַ⁠יֹּ֣אמֶר אֵלַ֔⁠י רְאֵ֗ה נָתַ֤תִּֽי לְ⁠ךָ֙ אֶת ־ צפועי הַ⁠בָּקָ֔ר תַּ֖חַת גֶּלְלֵ֣י הָֽ⁠אָדָ֑ם וְ⁠עָשִׂ֥יתָ אֶֽת ־ לַחְמְ⁠ךָ֖ עֲלֵי⁠הֶֽם ׃ס¹⁶ וַ⁠יֹּ֣אמֶר אֵלַ֗⁠י בֶּן ־ אָדָם֙ הִנְ⁠נִ֨י שֹׁבֵ֤ר מַטֵּה ־ לֶ֨חֶם֙ בִּ⁠יר֣וּשָׁלִַ֔ם וְ⁠אָכְלוּ ־ לֶ֥חֶם בְּ⁠מִשְׁקָ֖ל וּ⁠בִ⁠דְאָגָ֑ה וּ⁠מַ֕יִם בִּ⁠מְשׂוּרָ֥ה וּ⁠בְ⁠שִׁמָּמ֖וֹן יִשְׁתּֽוּ ׃¹⁷ לְמַ֥עַן יַחְסְר֖וּ לֶ֣חֶם וָ⁠מָ֑יִם וְ⁠נָשַׁ֨מּוּ֙ אִ֣ישׁ וְ⁠אָחִ֔י⁠ו וְ⁠נָמַ֖קּוּ בַּ⁠עֲוֺנָֽ⁠ם ׃פ

Chapter 5

¹ וְ⁠אַתָּ֨ה בֶן ־ אָדָ֜ם קַח ־ לְ⁠ךָ֣ ׀ חֶ֣רֶב חַדָּ֗ה תַּ֤עַר הַ⁠גַּלָּבִים֙ תִּקָּחֶ֣⁠נָּה לָּ֔⁠ךְ וְ⁠הַעֲבַרְתָּ֥ עַל ־ רֹאשְׁ⁠ךָ֖ וְ⁠עַל ־ זְקָנֶ֑⁠ךָ וְ⁠לָקַחְתָּ֥ לְ⁠ךָ֛ מֹאזְנֵ֥י מִשְׁקָ֖ל וְ⁠חִלַּקְתָּֽ⁠ם ׃² שְׁלִשִׁ֗ית בָּ⁠א֤וּר תַּבְעִיר֙ בְּ⁠ת֣וֹךְ הָ⁠עִ֔יר כִּ⁠מְלֹ֖את יְמֵ֣י הַ⁠מָּצ֑וֹר וְ⁠לָֽקַחְתָּ֣ אֶת ־ הַ⁠שְּׁלִשִׁ֗ית תַּכֶּ֤ה בַ⁠חֶ֨רֶב֙ סְבִ֣יבוֹתֶ֔י⁠הָ וְ⁠הַ⁠שְּׁלִשִׁית֙ תִּזְרֶ֣ה לָ⁠ר֔וּחַ וְ⁠חֶ֖רֶב אָרִ֥יק אַחֲרֵי⁠הֶֽם ׃³ וְ⁠לָקַחְתָּ֥ מִ⁠שָּׁ֖ם מְעַ֣ט בְּ⁠מִסְפָּ֑ר וְ⁠צַרְתָּ֥ אוֹתָ֖⁠ם בִּ⁠כְנָפֶֽי⁠ךָ ׃⁴ וּ⁠מֵ⁠הֶם֙ ע֣וֹד תִּקָּ֔ח וְ⁠הִשְׁלַכְתָּ֤ אוֹתָ⁠ם֙ אֶל ־ תּ֣וֹךְ הָ⁠אֵ֔שׁ וְ⁠שָׂרַפְתָּ֥ אֹתָ֖⁠ם בָּ⁠אֵ֑שׁ מִמֶּ֥⁠נּוּ תֵצֵא ־ אֵ֖שׁ אֶל ־ כָּל ־ בֵּ֥ית יִשְׂרָאֵֽל ׃פ⁵ כֹּ֤ה אָמַר֙ אֲדֹנָ֣⁠י יְהֹוִ֔ה זֹ֚את יְר֣וּשָׁלִַ֔ם בְּ⁠ת֥וֹךְ הַ⁠גּוֹיִ֖ם שַׂמְתִּ֑י⁠הָ וּ⁠סְבִיבוֹתֶ֖י⁠הָ אֲרָצֽוֹת ׃⁶ וַ⁠תֶּ֨מֶר אֶת ־ מִשְׁפָּטַ֤⁠י לְ⁠רִשְׁעָה֙ מִן ־ הַ⁠גּוֹיִ֔ם וְ⁠אֶ֨ת ־ חֻקּוֹתַ֔⁠י מִן ־ הָ⁠אֲרָצ֖וֹת אֲשֶׁ֣ר סְבִיבוֹתֶ֑י⁠הָ כִּ֤י בְ⁠מִשְׁפָּטַ⁠י֙ מָאָ֔סוּ וְ⁠חֻקּוֹתַ֖⁠י לֹא ־ הָלְכ֥וּ בָ⁠הֶֽם ׃ס⁷ לָ⁠כֵ֞ן כֹּֽה ־ אָמַ֣ר ׀ אֲדֹנָ֣⁠י יְהוִ֗ה יַ֤עַן הֲמָנְ⁠כֶם֙ מִן ־ הַ⁠גּוֹיִם֙ אֲשֶׁ֣ר סְבִיבֽוֹתֵי⁠כֶ֔ם בְּ⁠חֻקּוֹתַ⁠י֙ לֹ֣א הֲלַכְתֶּ֔ם וְ⁠אֶת ־ מִשְׁפָּטַ֖⁠י לֹ֣א עֲשִׂיתֶ֑ם וּֽ⁠כְ⁠מִשְׁפְּטֵ֧י הַ⁠גּוֹיִ֛ם אֲשֶׁ֥ר סְבִיבוֹתֵי⁠כֶ֖ם לֹ֥א עֲשִׂיתֶֽם ׃ס⁸ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֥י עָלַ֖יִ⁠ךְ גַּם ־ אָ֑נִי וְ⁠עָשִׂ֧יתִי בְ⁠תוֹכֵ֛⁠ךְ מִשְׁפָּטִ֖ים לְ⁠עֵינֵ֥י הַ⁠גּוֹיִֽם ׃⁹ וְ⁠עָשִׂ֣יתִי בָ֗⁠ךְ אֵ֚ת אֲשֶׁ֣ר לֹֽא ־ עָשִׂ֔יתִי וְ⁠אֵ֛ת אֲשֶֽׁר ־ לֹֽא ־ אֶעֱשֶׂ֥ה כָמֹ֖⁠הוּ ע֑וֹד יַ֖עַן כָּל ־ תּוֹעֲבֹתָֽיִ⁠ךְ ׃ס¹⁰ לָ⁠כֵ֗ן אָב֞וֹת יֹאכְל֤וּ בָנִים֙ בְּ⁠תוֹכֵ֔⁠ךְ וּ⁠בָנִ֖ים יֹאכְל֣וּ אֲבוֹתָ֑⁠ם וְ⁠עָשִׂ֤יתִי בָ⁠ךְ֙ שְׁפָטִ֔ים וְ⁠זֵרִיתִ֥י אֶת ־ כָּל ־ שְׁאֵרִיתֵ֖⁠ךְ לְ⁠כָל ־ רֽוּחַ ׃פ¹¹ לָ⁠כֵ֣ן חַי ־ אָ֗נִי נְאֻם֮ אֲדֹנָ֣⁠י יְהוִה֒ אִם ־ לֹ֗א יַ֚עַן אֶת ־ מִקְדָּשִׁ֣⁠י טִמֵּ֔את בְּ⁠כָל ־ שִׁקּוּצַ֖יִ⁠ךְ וּ⁠בְ⁠כָל ־ תּוֹעֲבֹתָ֑יִ⁠ךְ וְ⁠גַם ־ אֲנִ֤י אֶגְרַע֙ וְ⁠לֹא ־ תָח֣וֹס עֵינִ֔⁠י וְ⁠גַם ־ אֲנִ֖י לֹ֥א אֶחְמֽוֹל ׃¹² שְׁלִשִׁתֵ֞⁠יךְ בַּ⁠דֶּ֣בֶר יָמ֗וּתוּ וּ⁠בָֽ⁠רָעָב֙ יִכְל֣וּ בְ⁠תוֹכֵ֔⁠ךְ וְ⁠הַ֨⁠שְּׁלִשִׁ֔ית בַּ⁠חֶ֖רֶב יִפְּל֣וּ סְבִיבוֹתָ֑יִ⁠ךְ וְ⁠הַ⁠שְּׁלִישִׁית֙ לְ⁠כָל ־ ר֣וּחַ אֱזָרֶ֔ה וְ⁠חֶ֖רֶב אָרִ֥יק אַחֲרֵי⁠הֶֽם ׃¹³ וְ⁠כָלָ֣ה אַפִּ֗⁠י וַ⁠הֲנִחוֹתִ֧י חֲמָתִ֛⁠י בָּ֖⁠ם וְ⁠הִנֶּחָ֑מְתִּי וְֽ⁠יָדְע֞וּ כִּי ־ אֲנִ֣י יְהוָ֗ה דִּבַּ֨רְתִּי֙ בְּ⁠קִנְאָתִ֔⁠י בְּ⁠כַלּוֹתִ֥⁠י חֲמָתִ֖⁠י בָּֽ⁠ם ׃¹⁴ וְ⁠אֶתְּנֵ⁠ךְ֙ לְ⁠חָרְבָּ֣ה וּ⁠לְ⁠חֶרְפָּ֔ה בַּ⁠גּוֹיִ֖ם אֲשֶׁ֣ר סְבִיבוֹתָ֑יִ⁠ךְ לְ⁠עֵינֵ֖י כָּל ־ עוֹבֵֽר ׃¹⁵ וְֽ⁠הָ֨יְתָ֜ה חֶרְפָּ֤ה וּ⁠גְדוּפָה֙ מוּסָ֣ר וּ⁠מְשַׁמָּ֔ה לַ⁠גּוֹיִ֖ם אֲשֶׁ֣ר סְבִיבוֹתָ֑יִ⁠ךְ בַּ⁠עֲשׂוֹתִ⁠י֩ בָ֨⁠ךְ שְׁפָטִ֜ים בְּ⁠אַ֤ף וּ⁠בְ⁠חֵמָה֙ וּ⁠בְ⁠תֹכְח֣וֹת חֵמָ֔ה אֲנִ֥י יְהוָ֖ה דִּבַּֽרְתִּי ׃¹⁶ בְּֽ⁠שַׁלְּחִ֡⁠י אֶת ־ חִצֵּי֩ הָ⁠רָעָ֨ב הָ⁠רָעִ֤ים בָּ⁠הֶם֙ אֲשֶׁ֣ר הָי֣וּ לְ⁠מַשְׁחִ֔ית אֲשֶׁר ־ אֲשַׁלַּ֥ח אוֹתָ֖⁠ם לְ⁠שַֽׁחֶתְ⁠כֶ֑ם וְ⁠רָעָב֙ אֹסֵ֣ף עֲלֵי⁠כֶ֔ם וְ⁠שָׁבַרְתִּ֥י לָ⁠כֶ֖ם מַטֵּה ־ לָֽחֶם ׃¹⁷ וְ⁠שִׁלַּחְתִּ֣י עֲ֠לֵי⁠כֶם רָעָ֞ב וְ⁠חַיָּ֤ה רָעָה֙ וְ⁠שִׁכְּלֻ֔⁠ךְ וְ⁠דֶ֥בֶר וָ⁠דָ֖ם יַעֲבָר ־ בָּ֑⁠ךְ וְ⁠חֶ֨רֶב֙ אָבִ֣יא עָלַ֔יִ⁠ךְ אֲנִ֥י יְהוָ֖ה דִּבַּֽרְתִּי ׃פ

Chapter 6

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם שִׂ֥ים פָּנֶ֖י⁠ךָ אֶל ־ הָרֵ֣י יִשְׂרָאֵ֑ל וְ⁠הִנָּבֵ֖א אֲלֵי⁠הֶֽם ׃³ וְ⁠אָ֣מַרְתָּ֔ הָרֵי֙ יִשְׂרָאֵ֔ל שִׁמְע֖וּ דְּבַר ־ אֲדֹנָ֣⁠י יְהוִ֑ה כֹּה ־ אָמַ֣ר אֲדֹנָ֣⁠י יְ֠הוִה לֶ⁠הָרִ֨ים וְ⁠לַ⁠גְּבָע֜וֹת לָ⁠אֲפִיקִ֣ים ו⁠ל⁠גאית הִנְ⁠נִ֨י אֲנִ֜י מֵבִ֤יא עֲלֵי⁠כֶם֙ חֶ֔רֶב וְ⁠אִבַּדְתִּ֖י בָּמֽוֹתֵי⁠כֶֽם ׃⁴ וְ⁠נָשַׁ֨מּוּ֙ מִזְבְּח֣וֹתֵי⁠כֶ֔ם וְ⁠נִשְׁבְּר֖וּ חַמָּֽנֵי⁠כֶ֑ם וְ⁠הִפַּלְתִּי֙ חַלְלֵי⁠כֶ֔ם לִ⁠פְנֵ֖י גִּלּוּלֵי⁠כֶֽם ׃⁵ וְ⁠נָתַתִּ֗י אֶת ־ פִּגְרֵי֙ בְּנֵ֣י יִשְׂרָאֵ֔ל לִ⁠פְנֵ֖י גִּלּֽוּלֵי⁠הֶ֑ם וְ⁠זֵרִיתִי֙ אֶת ־ עַצְמ֣וֹתֵי⁠כֶ֔ם סְבִיב֖וֹת מִזְבְּחוֹתֵי⁠כֶֽם ׃⁶ בְּ⁠כֹל֙ מוֹשְׁב֣וֹתֵי⁠כֶ֔ם הֶ⁠עָרִ֣ים תֶּחֱרַ֔בְנָה וְ⁠הַ⁠בָּמ֖וֹת תִּישָׁ֑מְנָה לְמַעַן֩ יֶחֶרְב֨וּ וְ⁠יֶאְשְׁמ֜וּ מִזְבְּחֽוֹתֵי⁠כֶ֗ם וְ⁠נִשְׁבְּר֤וּ וְ⁠נִשְׁבְּתוּ֙ גִּלּ֣וּלֵי⁠כֶ֔ם וְ⁠נִגְדְּעוּ֙ חַמָּ֣נֵי⁠כֶ֔ם וְ⁠נִמְח֖וּ מַעֲשֵׂי⁠כֶֽם ׃⁷ וְ⁠נָפַ֥ל חָלָ֖ל בְּ⁠תֽוֹכְ⁠כֶ֑ם וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃⁸ וְ⁠הוֹתַרְתִּ֗י בִּ⁠הְי֥וֹת לָ⁠כֶ֛ם פְּלִ֥יטֵי חֶ֖רֶב בַּ⁠גּוֹיִ֑ם בְּ⁠הִזָּרֽוֹתֵי⁠כֶ֖ם בָּ⁠אֲרָצֽוֹת ׃⁹ וְ⁠זָכְר֨וּ פְלִֽיטֵי⁠כֶ֜ם אוֹתִ֗⁠י בַּ⁠גּוֹיִם֮ אֲשֶׁ֣ר נִשְׁבּוּ ־ שָׁם֒ אֲשֶׁ֨ר נִשְׁבַּ֜רְתִּי אֶת ־ לִבָּ֣⁠ם הַ⁠זּוֹנֶ֗ה אֲשֶׁר ־ סָר֙ מֵֽ⁠עָלַ֔⁠י וְ⁠אֵת֙ עֵֽינֵי⁠הֶ֔ם הַ⁠זֹּנ֕וֹת אַחֲרֵ֖י גִּלּֽוּלֵי⁠הֶ֑ם וְ⁠נָקֹ֨טּוּ֙ בִּ⁠פְנֵי⁠הֶ֔ם אֶל ־ הָֽ⁠רָעוֹת֙ אֲשֶׁ֣ר עָשׂ֔וּ לְ⁠כֹ֖ל תּוֹעֲבֹתֵי⁠הֶֽם ׃¹⁰ וְ⁠יָדְע֖וּ כִּֽי ־ אֲנִ֣י יְהוָ֑ה לֹ֤א אֶל ־ חִנָּם֙ דִּבַּ֔רְתִּי לַ⁠עֲשׂ֥וֹת לָ⁠הֶ֖ם הָ⁠רָעָ֥ה הַ⁠זֹּֽאת ׃פ¹¹ כֹּֽה ־ אָמַ֞ר אֲדֹנָ֣⁠י יְהוִ֗ה הַכֵּ֨ה בְ⁠כַפְּ⁠ךָ֜ וּ⁠רְקַ֤ע בְּ⁠רַגְלְ⁠ךָ֙ וֶֽ⁠אֱמָר ־ אָ֔ח אֶ֛ל כָּל ־ תּוֹעֲב֥וֹת רָע֖וֹת בֵּ֣ית יִשְׂרָאֵ֑ל אֲשֶׁ֗ר בַּ⁠חֶ֛רֶב בָּ⁠רָעָ֥ב וּ⁠בַ⁠דֶּ֖בֶר יִפֹּֽלוּ ׃¹² הָ⁠רָח֞וֹק בַּ⁠דֶּ֣בֶר יָמ֗וּת וְ⁠הַ⁠קָּרוֹב֙ בַּ⁠חֶ֣רֶב יִפּ֔וֹל וְ⁠הַ⁠נִּשְׁאָר֙ וְ⁠הַ⁠נָּצ֔וּר בָּ⁠רָעָ֖ב יָמ֑וּת וְ⁠כִלֵּיתִ֥י חֲמָתִ֖⁠י בָּֽ⁠ם ׃¹³ וִֽ⁠ידַעְתֶּם֙ כִּֽי ־ אֲנִ֣י יְהוָ֔ה בִּֽ⁠הְי֣וֹת חַלְלֵי⁠הֶ֗ם בְּ⁠תוֹךְ֙ גִּלּ֣וּלֵי⁠הֶ֔ם סְבִיב֖וֹת מִזְבְּחֽוֹתֵי⁠הֶ֑ם אֶל֩ כָּל ־ גִּבְעָ֨ה רָמָ֜ה בְּ⁠כֹ֣ל ׀ רָאשֵׁ֣י הֶ⁠הָרִ֗ים וְ⁠תַ֨חַת כָּל ־ עֵ֤ץ רַֽעֲנָן֙ וְ⁠תַ֨חַת֙ כָּל ־ אֵלָ֣ה עֲבֻתָּ֔ה מְק֗וֹם אֲשֶׁ֤ר נָֽתְנוּ ־ שָׁם֙ רֵ֣יחַ נִיחֹ֔חַ לְ⁠כֹ֖ל גִּלּוּלֵי⁠הֶֽם ׃¹⁴ וְ⁠נָטִ֤יתִי אֶת ־ יָדִ⁠י֙ עֲלֵי⁠הֶ֔ם וְ⁠נָתַתִּ֨י אֶת ־ הָ⁠אָ֜רֶץ שְׁמָמָ֤ה וּ⁠מְשַׁמָּה֙ מִ⁠מִּדְבַּ֣ר דִּבְלָ֔תָ⁠ה בְּ⁠כֹ֖ל מוֹשְׁבֽוֹתֵי⁠הֶ֑ם וְ⁠יָדְע֖וּ כִּֽי ־ אֲנִ֥י יְהוָֽה ׃פ

Chapter 7

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² וְ⁠אַתָּ֣ה בֶן ־ אָדָ֗ם כֹּה ־ אָמַ֞ר אֲדֹנָ֧⁠י יְהוִ֛ה לְ⁠אַדְמַ֥ת יִשְׂרָאֵ֖ל קֵ֑ץ בָּ֣א הַ⁠קֵּ֔ץ עַל ־ ארבעת כַּנְפ֥וֹת הָ⁠אָֽרֶץ ׃³ עַתָּה֙ הַ⁠קֵּ֣ץ עָלַ֔יִ⁠ךְ וְ⁠שִׁלַּחְתִּ֤י אַפִּ⁠י֙ בָּ֔⁠ךְ וּ⁠שְׁפַטְתִּ֖י⁠ךְ כִּ⁠דְרָכָ֑יִ⁠ךְ וְ⁠נָתַתִּ֣י עָלַ֔יִ⁠ךְ אֵ֖ת כָּל ־ תּוֹעֲבֹתָֽיִ⁠ךְ ׃⁴ וְ⁠לֹא ־ תָח֥וֹס עֵינִ֛⁠י עָלַ֖יִ⁠ךְ וְ⁠לֹ֣א אֶחְמ֑וֹל כִּ֣י דְרָכַ֜יִ⁠ךְ עָלַ֣יִ⁠ךְ אֶתֵּ֗ן וְ⁠תוֹעֲבוֹתַ֨יִ⁠ךְ֙ בְּ⁠תוֹכֵ֣⁠ךְ תִּֽהְיֶ֔יןָ וִ⁠ידַעְתֶּ֖ם כִּֽי ־ אֲנִ֥י יְהוָֽה ׃פ⁵ כֹּ֥ה אָמַ֖ר אֲדֹנָ֣⁠י יְהוִ֑ה רָעָ֛ה אַחַ֥ת רָעָ֖ה הִנֵּ֥ה בָאָֽה ׃⁶ קֵ֣ץ בָּ֔א בָּ֥א הַ⁠קֵּ֖ץ הֵקִ֣יץ אֵלָ֑יִ⁠ךְ הִנֵּ֖ה בָּאָֽה ׃⁷ בָּ֧אָה הַ⁠צְּפִירָ֛ה אֵלֶ֖י⁠ךָ יוֹשֵׁ֣ב הָ⁠אָ֑רֶץ בָּ֣א הָ⁠עֵ֗ת קָר֛וֹב הַ⁠יּ֥וֹם מְהוּמָ֖ה וְ⁠לֹא ־ הֵ֥ד הָרִֽים ׃⁸ עַתָּ֣ה מִ⁠קָּר֗וֹב אֶשְׁפּ֤וֹךְ חֲמָתִ⁠י֙ עָלַ֔יִ⁠ךְ וְ⁠כִלֵּיתִ֤י אַפִּ⁠י֙ בָּ֔⁠ךְ וּ⁠שְׁפַטְתִּ֖י⁠ךְ כִּ⁠דְרָכָ֑יִ⁠ךְ וְ⁠נָתַתִּ֣י עָלַ֔יִ⁠ךְ אֵ֖ת כָּל ־ תּוֹעֲבוֹתָֽיִ⁠ךְ ׃⁹ וְ⁠לֹא ־ תָח֥וֹס עֵינִ֖⁠י וְ⁠לֹ֣א אֶחְמ֑וֹל כִּ⁠דְרָכַ֜יִ⁠ךְ עָלַ֣יִ⁠ךְ אֶתֵּ֗ן וְ⁠תוֹעֲבוֹתַ֨יִ⁠ךְ֙ בְּ⁠תוֹכֵ֣⁠ךְ תִּֽהְיֶ֔יןָ וִֽ⁠ידַעְתֶּ֕ם כִּ֛י אֲנִ֥י יְהוָ֖ה מַכֶּֽה ׃¹⁰ הִנֵּ֥ה הַ⁠יּ֖וֹם הִנֵּ֣ה בָאָ֑ה יָֽצְאָה֙ הַ⁠צְּפִרָ֔ה צָ֚ץ הַ⁠מַּטֶּ֔ה פָּרַ֖ח הַ⁠זָּדֽוֹן ׃¹¹ הֶ⁠חָמָ֥ס ׀ קָ֖ם לְ⁠מַטֵּה ־ רֶ֑שַׁע לֹא ־ מֵ⁠הֶ֞ם וְ⁠לֹ֧א מֵ⁠הֲמוֹנָ֛⁠ם וְ⁠לֹ֥א מֶ⁠הֱמֵ⁠הֶ֖ם וְ⁠לֹא ־ נֹ֥הַּ בָּ⁠הֶֽם ׃¹² בָּ֤א הָ⁠עֵת֙ הִגִּ֣יעַ הַ⁠יּ֔וֹם הַ⁠קּוֹנֶה֙ אַל ־ יִשְׂמָ֔ח וְ⁠הַ⁠מּוֹכֵ֖ר אַל ־ יִתְאַבָּ֑ל כִּ֥י חָר֖וֹן אֶל ־ כָּל ־ הֲמוֹנָֽ⁠הּ ׃¹³ כִּ֣י הַ⁠מּוֹכֵ֗ר אֶל ־ הַ⁠מִּמְכָּר֙ לֹ֣א יָשׁ֔וּב וְ⁠ע֥וֹד בַּ⁠חַיִּ֖ים חַיָּתָ֑⁠ם כִּֽי ־ חָז֤וֹן אֶל ־ כָּל ־ הֲמוֹנָ⁠הּ֙ לֹ֣א יָשׁ֔וּב וְ⁠אִ֧ישׁ בַּ⁠עֲוֺנ֛⁠וֹ חַיָּת֖⁠וֹ לֹ֥א יִתְחַזָּֽקוּ ׃¹⁴ תָּקְע֤וּ בַ⁠תָּק֨וֹעַ֙ וְ⁠הָכִ֣ין הַ⁠כֹּ֔ל וְ⁠אֵ֥ין הֹלֵ֖ךְ לַ⁠מִּלְחָמָ֑ה כִּ֥י חֲרוֹנִ֖⁠י אֶל ־ כָּל ־ הֲמוֹנָֽ⁠הּ ׃¹⁵ הַ⁠חֶ֣רֶב בַּ⁠ח֔וּץ וְ⁠הַ⁠דֶּ֥בֶר וְ⁠הָ⁠רָעָ֖ב מִ⁠בָּ֑יִת אֲשֶׁ֤ר בַּ⁠שָּׂדֶה֙ בַּ⁠חֶ֣רֶב יָמ֔וּת וַ⁠אֲשֶׁ֣ר בָּ⁠עִ֔יר רָעָ֥ב וָ⁠דֶ֖בֶר יֹאכֲלֶֽ⁠נּוּ ׃¹⁶ וּ⁠פָֽלְטוּ֙ פְּלִ֣יטֵי⁠הֶ֔ם וְ⁠הָי֣וּ אֶל ־ הֶ⁠הָרִ֗ים כְּ⁠יוֹנֵ֧י הַ⁠גֵּאָי֛וֹת כֻּלָּ֖⁠ם הֹמ֑וֹת אִ֖ישׁ בַּ⁠עֲוֺנֽ⁠וֹ ׃¹⁷ כָּל ־ הַ⁠יָּדַ֖יִם תִּרְפֶּ֑ינָה וְ⁠כָל ־ בִּרְכַּ֖יִם תֵּלַ֥כְנָה מָּֽיִם ׃¹⁸ וְ⁠חָגְר֣וּ שַׂקִּ֔ים וְ⁠כִסְּתָ֥ה אוֹתָ֖⁠ם פַּלָּצ֑וּת וְ⁠אֶ֤ל כָּל ־ פָּנִים֙ בּוּשָׁ֔ה וּ⁠בְ⁠כָל ־ רָאשֵׁי⁠הֶ֖ם קָרְחָֽה ׃¹⁹ כַּסְפָּ֞⁠ם בַּ⁠חוּצ֣וֹת יַשְׁלִ֗יכוּ וּ⁠זְהָבָ⁠ם֮ לְ⁠נִדָּ֣ה יִֽהְיֶה֒ כַּסְפָּ֨⁠ם וּ⁠זְהָבָ֜⁠ם לֹֽא ־ יוּכַ֣ל לְ⁠הַצִּילָ֗⁠ם בְּ⁠יוֹם֙ עֶבְרַ֣ת יְהוָ֔ה נַפְשָׁ⁠ם֙ לֹ֣א יְשַׂבֵּ֔עוּ וּ⁠מֵעֵי⁠הֶ֖ם לֹ֣א יְמַלֵּ֑אוּ כִּֽי ־ מִכְשׁ֥וֹל עֲוֺנָ֖⁠ם הָיָֽה ׃²⁰ וּ⁠צְבִ֤י עֶדְי⁠וֹ֙ לְ⁠גָא֣וֹן שָׂמָ֔⁠הוּ וְ⁠צַלְמֵ֧י תוֹעֲבֹתָ֛⁠ם שִׁקּוּצֵי⁠הֶ֖ם עָ֣שׂוּ ב֑⁠וֹ עַל ־ כֵּ֛ן נְתַתִּ֥י⁠ו לָ⁠הֶ֖ם לְ⁠נִדָּֽה ׃²¹ וּ⁠נְתַתִּ֤י⁠ו בְּ⁠יַֽד ־ הַ⁠זָּרִים֙ לָ⁠בַ֔ז וּ⁠לְ⁠רִשְׁעֵ֥י הָ⁠אָ֖רֶץ לְ⁠שָׁלָ֑ל ו⁠חלל⁠ה ׃²² וַ⁠הֲסִבּוֹתִ֤י פָנַ⁠י֙ מֵ⁠הֶ֔ם וְ⁠חִלְּל֖וּ אֶת ־ צְפוּנִ֑⁠י וּ⁠בָאוּ ־ בָ֥⁠הּ פָּרִיצִ֖ים וְ⁠חִלְּלֽוּ⁠הָ ׃פ²³ עֲשֵׂ֖ה הָֽ⁠רַתּ֑וֹק כִּ֣י הָ⁠אָ֗רֶץ מָֽלְאָה֙ מִשְׁפַּ֣ט דָּמִ֔ים וְ⁠הָ⁠עִ֖יר מָלְאָ֥ה חָמָֽס ׃²⁴ וְ⁠הֵֽבֵאתִי֙ רָעֵ֣י גוֹיִ֔ם וְ⁠יָרְשׁ֖וּ אֶת ־ בָּֽתֵּי⁠הֶ֑ם וְ⁠הִשְׁבַּתִּי֙ גְּא֣וֹן עַזִּ֔ים וְ⁠נִחֲל֖וּ מְקַֽדְשֵׁי⁠הֶֽם ׃²⁵ קְפָ֖דָה ־ בָ֑א וּ⁠בִקְשׁ֥וּ שָׁל֖וֹם וָ⁠אָֽיִן ׃²⁶ הֹוָ֤ה עַל ־ הֹוָה֙ תָּב֔וֹא וּ⁠שְׁמֻעָ֥ה אֶל ־ שְׁמוּעָ֖ה תִּֽהְיֶ֑ה וּ⁠בִקְשׁ֤וּ חָזוֹן֙ מִ⁠נָּבִ֔יא וְ⁠תוֹרָה֙ תֹּאבַ֣ד מִ⁠כֹּהֵ֔ן וְ⁠עֵצָ֖ה מִ⁠זְּקֵנִֽים ׃²⁷ הַ⁠מֶּ֣לֶךְ יִתְאַבָּ֗ל וְ⁠נָשִׂיא֙ יִלְבַּ֣שׁ שְׁמָמָ֔ה וִ⁠ידֵ֥י עַם ־ הָ⁠אָ֖רֶץ תִּבָּהַ֑לְנָה מִ⁠דַּרְכָּ֞⁠ם אֶעֱשֶׂ֤ה אוֹתָ⁠ם֙ וּ⁠בְ⁠מִשְׁפְּטֵי⁠הֶ֣ם אֶשְׁפְּטֵ֔⁠ם וְ⁠יָדְע֖וּ כִּֽי ־ אֲנִ֥י יְהוָֽה ׃פ

Chapter 8

¹ וַ⁠יְהִ֣י ׀ בַּ⁠שָּׁנָ֣ה הַ⁠שִּׁשִּׁ֗ית בַּ⁠שִּׁשִּׁי֙ בַּ⁠חֲמִשָּׁ֣ה לַ⁠חֹ֔דֶשׁ אֲנִי֙ יוֹשֵׁ֣ב בְּ⁠בֵיתִ֔⁠י וְ⁠זִקְנֵ֥י יְהוּדָ֖ה יוֹשְׁבִ֣ים לְ⁠פָנָ֑⁠י וַ⁠תִּפֹּ֤ל עָלַ⁠י֙ שָׁ֔ם יַ֖ד אֲדֹנָ֥⁠י יְהֹוִֽה ׃² וָ⁠אֶרְאֶ֗ה וְ⁠הִנֵּ֤ה דְמוּת֙ כְּ⁠מַרְאֵה ־ אֵ֔שׁ מִ⁠מַּרְאֵ֥ה מָתְנָ֛י⁠ו וּ⁠לְ⁠מַ֖טָּה אֵ֑שׁ וּ⁠מִ⁠מָּתְנָ֣י⁠ו וּ⁠לְ⁠מַ֔עְלָ⁠ה כְּ⁠מַרְאֵה ־ זֹ֖הַר כְּ⁠עֵ֥ין הַ⁠חַשְׁמַֽלָ⁠ה ׃³ וַ⁠יִּשְׁלַח֙ תַּבְנִ֣ית יָ֔ד וַ⁠יִּקָּחֵ֖⁠נִי בְּ⁠צִיצִ֣ת רֹאשִׁ֑⁠י וַ⁠תִּשָּׂ֣א אֹתִ֣⁠י ר֣וּחַ ׀ בֵּֽין ־ הָ⁠אָ֣רֶץ וּ⁠בֵ֣ין הַ⁠שָּׁמַ֡יִם וַ⁠תָּבֵא֩ אֹתִ֨⁠י יְרוּשָׁלְַ֜מָ⁠ה בְּ⁠מַרְא֣וֹת אֱלֹהִ֗ים אֶל ־ פֶּ֜תַח שַׁ֤עַר הַ⁠פְּנִימִית֙ הַ⁠פּוֹנֶ֣ה צָפ֔וֹנָ⁠ה אֲשֶׁר ־ שָׁ֣ם מוֹשַׁ֔ב סֵ֖מֶל הַ⁠קִּנְאָ֥ה הַ⁠מַּקְנֶֽה ׃⁴ וְ⁠הִ֨נֵּה ־ שָׁ֔ם כְּב֖וֹד אֱלֹהֵ֣י יִשְׂרָאֵ֑ל כַּ⁠מַּרְאֶ֕ה אֲשֶׁ֥ר רָאִ֖יתִי בַּ⁠בִּקְעָֽה ׃⁵ וַ⁠יֹּ֣אמֶר אֵלַ֔⁠י בֶּן ־ אָדָ֕ם שָׂא ־ נָ֥א עֵינֶ֖י⁠ךָ דֶּ֣רֶךְ צָפ֑וֹנָ⁠ה וָ⁠אֶשָּׂ֤א עֵינַ⁠י֙ דֶּ֣רֶךְ צָפ֔וֹנָ⁠ה וְ⁠הִנֵּ֤ה מִ⁠צָּפוֹן֙ לְ⁠שַׁ֣עַר הַ⁠מִּזְבֵּ֔חַ סֵ֛מֶל הַ⁠קִּנְאָ֥ה הַ⁠זֶּ֖ה בַּ⁠בִּאָֽה ׃⁶ וַ⁠יֹּ֣אמֶר אֵלַ֔⁠י בֶּן ־ אָדָ֕ם הֲ⁠רֹאֶ֥ה אַתָּ֖ה מ⁠הם עֹשִׂ֑ים תּוֹעֵב֨וֹת גְּדֹל֜וֹת אֲשֶׁ֥ר בֵּֽית ־ יִשְׂרָאֵ֣ל ׀ עֹשִׂ֣ים פֹּ֗ה לְ⁠רָֽחֳקָה֙ מֵ⁠עַ֣ל מִקְדָּשִׁ֔⁠י וְ⁠עוֹד֙ תָּשׁ֣וּב תִּרְאֶ֔ה תּוֹעֵב֖וֹת גְּדֹלֽוֹת ׃ס⁷ וַ⁠יָּבֵ֥א אֹתִ֖⁠י אֶל ־ פֶּ֣תַח הֶֽ⁠חָצֵ֑ר וָ⁠אֶרְאֶ֕ה וְ⁠הִנֵּ֥ה חֹר ־ אֶחָ֖ד בַּ⁠קִּֽיר ׃⁸ וַ⁠יֹּ֣אמֶר אֵלַ֔⁠י בֶּן ־ אָדָ֖ם חֲתָר ־ נָ֣א בַ⁠קִּ֑יר וָ⁠אֶחְתֹּ֣ר בַּ⁠קִּ֔יר וְ⁠הִנֵּ֖ה פֶּ֥תַח אֶחָֽד ׃⁹ וַ⁠יֹּ֖אמֶר אֵלָ֑⁠י בֹּ֤א וּ⁠רְאֵה֙ אֶת ־ הַ⁠תּוֹעֵב֣וֹת הָ⁠רָע֔וֹת אֲשֶׁ֛ר הֵ֥ם עֹשִׂ֖ים פֹּֽה ׃¹⁰ וָ⁠אָבוֹא֮ וָֽ⁠אֶרְאֶה֒ וְ⁠הִנֵּ֨ה כָל ־ תַּבְנִ֜ית רֶ֤מֶשׂ וּ⁠בְהֵמָה֙ שֶׁ֔קֶץ וְ⁠כָל ־ גִּלּוּלֵ֖י בֵּ֣ית יִשְׂרָאֵ֑ל מְחֻקֶּ֥ה עַל ־ הַ⁠קִּ֖יר סָבִ֥יב ׀ סָבִֽיב ׃¹¹ וְ⁠שִׁבְעִ֣ים אִ֣ישׁ מִ⁠זִּקְנֵ֣י בֵֽית ־ יִ֠שְׂרָאֵל וְ⁠יַאֲזַנְיָ֨הוּ בֶן ־ שָׁפָ֜ן עֹמֵ֤ד בְּ⁠תוֹכָ⁠ם֙ עֹמְדִ֣ים לִ⁠פְנֵי⁠הֶ֔ם וְ⁠אִ֥ישׁ מִקְטַרְתּ֖⁠וֹ בְּ⁠יָד֑⁠וֹ וַ⁠עֲתַ֥ר עֲנַֽן ־ הַ⁠קְּטֹ֖רֶת עֹלֶֽה ׃¹² וַ⁠יֹּ֣אמֶר אֵלַ⁠י֮ הֲ⁠רָאִ֣יתָ בֶן ־ אָדָם֒ אֲשֶׁ֨ר זִקְנֵ֤י בֵֽית ־ יִשְׂרָאֵל֙ עֹשִׂ֣ים בַּ⁠חֹ֔שֶׁךְ אִ֖ישׁ בְּ⁠חַדְרֵ֣י מַשְׂכִּית֑⁠וֹ כִּ֣י אֹמְרִ֗ים אֵ֤ין יְהוָה֙ רֹאֶ֣ה אֹתָ֔⁠נוּ עָזַ֥ב יְהוָ֖ה אֶת ־ הָ⁠אָֽרֶץ ׃¹³ וַ⁠יֹּ֖אמֶר אֵלָ֑⁠י ע֣וֹד תָּשׁ֥וּב תִּרְאֶ֛ה תּוֹעֵב֥וֹת גְּדֹל֖וֹת אֲשֶׁר ־ הֵ֥מָּה עֹשִֽׂים ׃¹⁴ וַ⁠יָּבֵ֣א אֹתִ֗⁠י אֶל ־ פֶּ֨תַח֙ שַׁ֣עַר בֵּית ־ יְהוָ֔ה אֲשֶׁ֖ר אֶל ־ הַ⁠צָּפ֑וֹנָ⁠ה וְ⁠הִנֵּה ־ שָׁם֙ הַ⁠נָּשִׁ֣ים יֹֽשְׁב֔וֹת מְבַכּ֖וֹת אֶת ־ הַ⁠תַּמּֽוּז ׃ס¹⁵ וַ⁠יֹּ֥אמֶר אֵלַ֖⁠י הֲ⁠רָאִ֣יתָ בֶן ־ אָדָ֑ם ע֣וֹד תָּשׁ֥וּב תִּרְאֶ֛ה תּוֹעֵב֥וֹת גְּדֹל֖וֹת מֵ⁠אֵֽלֶּה ׃¹⁶ וַ⁠יָּבֵ֣א אֹתִ֗⁠י אֶל ־ חֲצַ֣ר בֵּית ־ יְהוָה֮ הַ⁠פְּנִימִית֒ וְ⁠הִנֵּה ־ פֶ֜תַח הֵיכַ֣ל יְהוָ֗ה בֵּ֤ין הָֽ⁠אוּלָם֙ וּ⁠בֵ֣ין הַ⁠מִּזְבֵּ֔חַ כְּ⁠עֶשְׂרִ֥ים וַ⁠חֲמִשָּׁ֖ה אִ֑ישׁ אֲחֹ֨רֵי⁠הֶ֜ם אֶל ־ הֵיכַ֤ל יְהוָה֙ וּ⁠פְנֵי⁠הֶ֣ם קֵ֔דְמָ⁠ה וְ⁠הֵ֛מָּה מִשְׁתַּחֲוִיתֶ֥ם קֵ֖דְמָ⁠ה לַ⁠שָּֽׁמֶשׁ ׃¹⁷ וַ⁠יֹּ֣אמֶר אֵלַ⁠י֮ הֲ⁠רָאִ֣יתָ בֶן ־ אָדָם֒ הֲ⁠נָקֵל֙ לְ⁠בֵ֣ית יְהוּדָ֔ה מֵ⁠עֲשׂ֕וֹת אֶת ־ הַ⁠תּוֹעֵב֖וֹת אֲשֶׁ֣ר עָֽשׂוּ ־ פֹ֑ה כִּֽי ־ מָלְא֨וּ אֶת ־ הָ⁠אָ֜רֶץ חָמָ֗ס וַ⁠יָּשֻׁ֨בוּ֙ לְ⁠הַכְעִיסֵ֔⁠נִי וְ⁠הִנָּ֛⁠ם שֹׁלְחִ֥ים אֶת ־ הַ⁠זְּמוֹרָ֖ה אֶל ־ אַפָּֽ⁠ם ׃¹⁸ וְ⁠גַם ־ אֲנִי֙ אֶעֱשֶׂ֣ה בְ⁠חֵמָ֔ה לֹֽא ־ תָח֥וֹס עֵינִ֖⁠י וְ⁠לֹ֣א אֶחְמֹ֑ל וְ⁠קָרְא֤וּ בְ⁠אָזְנַ⁠י֙ ק֣וֹל גָּד֔וֹל וְ⁠לֹ֥א אֶשְׁמַ֖ע אוֹתָֽ⁠ם ׃

Chapter 9

¹ וַ⁠יִּקְרָ֣א בְ⁠אָזְנַ֗⁠י ק֤וֹל גָּדוֹל֙ לֵ⁠אמֹ֔ר קָרְב֖וּ פְּקֻדּ֣וֹת הָ⁠עִ֑יר וְ⁠אִ֛ישׁ כְּלִ֥י מַשְׁחֵת֖⁠וֹ בְּ⁠יָדֽ⁠וֹ ׃² וְ⁠הִנֵּ֣ה שִׁשָּׁ֣ה אֲנָשִׁ֡ים בָּאִ֣ים ׀ מִ⁠דֶּרֶךְ ־ שַׁ֨עַר הָ⁠עֶלְי֜וֹן אֲשֶׁ֣ר ׀ מָפְנֶ֣ה צָפ֗וֹנָ⁠ה וְ⁠אִ֨ישׁ כְּלִ֤י מַפָּצ⁠וֹ֙ בְּ⁠יָד֔⁠וֹ וְ⁠אִישׁ ־ אֶחָ֤ד בְּ⁠תוֹכָ⁠ם֙ לָבֻ֣שׁ בַּדִּ֔ים וְ⁠קֶ֥סֶת הַ⁠סֹּפֵ֖ר בְּ⁠מָתְנָ֑י⁠ו וַ⁠יָּבֹ֨אוּ֙ וַ⁠יַּ֣עַמְד֔וּ אֵ֖צֶל מִזְבַּ֥ח הַ⁠נְּחֹֽשֶׁת ׃³ וּ⁠כְב֣וֹד ׀ אֱלֹהֵ֣י יִשְׂרָאֵ֗ל נַעֲלָה֙ מֵ⁠עַ֤ל הַ⁠כְּרוּב֙ אֲשֶׁ֣ר הָיָ֣ה עָלָ֔י⁠ו אֶ֖ל מִפְתַּ֣ן הַ⁠בָּ֑יִת וַ⁠יִּקְרָ֗א אֶל ־ הָ⁠אִישׁ֙ הַ⁠לָּבֻ֣שׁ הַ⁠בַּדִּ֔ים אֲשֶׁ֛ר קֶ֥סֶת הַ⁠סֹּפֵ֖ר בְּ⁠מָתְנָֽי⁠ו ׃ס⁴ וַ⁠יֹּ֤אמֶר יְהוָה֙ אל⁠ו עֲבֹר֙ בְּ⁠ת֣וֹךְ הָ⁠עִ֔יר בְּ⁠ת֖וֹךְ יְרֽוּשָׁלִָ֑ם וְ⁠הִתְוִ֨יתָ תָּ֜ו עַל ־ מִצְח֣וֹת הָ⁠אֲנָשִׁ֗ים הַ⁠נֶּֽאֱנָחִים֙ וְ⁠הַ⁠נֶּ֣אֱנָקִ֔ים עַ֚ל כָּל ־ הַ⁠תּ֣וֹעֵב֔וֹת הַֽ⁠נַּעֲשׂ֖וֹת בְּ⁠תוֹכָֽ⁠הּ ׃⁵ וּ⁠לְ⁠אֵ֨לֶּה֙ אָמַ֣ר בְּ⁠אָזְנַ֔⁠י עִבְר֥וּ בָ⁠עִ֛יר אַחֲרָ֖י⁠ו וְ⁠הַכּ֑וּ על ־ תָּחֹ֥ס עיני⁠כם וְ⁠אַל ־ תַּחְמֹֽלוּ ׃⁶ זָקֵ֡ן בָּח֣וּר וּ⁠בְתוּלָה֩ וְ⁠טַ֨ף וְ⁠נָשִׁ֜ים תַּהַרְג֣וּ לְ⁠מַשְׁחִ֗ית וְ⁠עַל ־ כָּל ־ אִ֨ישׁ אֲשֶׁר ־ עָלָ֤י⁠ו הַ⁠תָּו֙ אַל ־ תִּגַּ֔שׁוּ וּ⁠מִ⁠מִּקְדָּשִׁ֖⁠י תָּחֵ֑לּוּ וַ⁠יָּחֵ֨לּוּ֙ בָּ⁠אֲנָשִׁ֣ים הַ⁠זְּקֵנִ֔ים אֲשֶׁ֖ר לִ⁠פְנֵ֥י הַ⁠בָּֽיִת ׃⁷ וַ⁠יֹּ֨אמֶר אֲלֵי⁠הֶ֜ם טַמְּא֣וּ אֶת ־ הַ⁠בַּ֗יִת וּ⁠מַלְא֧וּ אֶת ־ הַ⁠חֲצֵר֛וֹת חֲלָלִ֖ים צֵ֑אוּ וְ⁠יָצְא֖וּ וְ⁠הִכּ֥וּ בָ⁠עִֽיר ׃⁸ וַֽ⁠יְהִי֙ כְּ⁠הַכּוֹתָ֔⁠ם וְ⁠נֵֽאשֲׁאַ֖ר אָ֑נִי וָ⁠אֶפְּלָ֨⁠ה עַל ־ פָּנַ֜⁠י וָ⁠אֶזְעַ֗ק וָֽ⁠אֹמַר֙ אֲהָהּ֙ אֲדֹנָ֣⁠י יְהוִ֔ה הֲ⁠מַשְׁחִ֣ית אַתָּ֗ה אֵ֚ת כָּל ־ שְׁאֵרִ֣ית יִשְׂרָאֵ֔ל בְּ⁠שָׁפְכְּ⁠ךָ֥ אֶת ־ חֲמָתְ⁠ךָ֖ עַל ־ יְרוּשָׁלִָֽם ׃⁹ וַ⁠יֹּ֣אמֶר אֵלַ֗⁠י עֲוֺ֨ן בֵּֽית ־ יִשְׂרָאֵ֤ל וִֽ⁠יהוּדָה֙ גָּדוֹל֙ בִּ⁠מְאֹ֣ד מְאֹ֔ד וַ⁠תִּמָּלֵ֤א הָ⁠אָ֨רֶץ֙ דָּמִ֔ים וְ⁠הָ⁠עִ֖יר מָלְאָ֣ה מֻטֶּ֑ה כִּ֣י אָמְר֗וּ עָזַ֤ב יְהוָה֙ אֶת ־ הָ⁠אָ֔רֶץ וְ⁠אֵ֥ין יְהוָ֖ה רֹאֶֽה ׃¹⁰ וְ⁠גַ֨ם ־ אֲנִ֔י לֹא ־ תָח֥וֹס עֵינִ֖⁠י וְ⁠לֹ֣א אֶחְמֹ֑ל דַּרְכָּ֖⁠ם בְּ⁠רֹאשָׁ֥⁠ם נָתָֽתִּי ׃¹¹ וְ⁠הִנֵּ֞ה הָ⁠אִ֣ישׁ ׀ לְבֻ֣שׁ הַ⁠בַּדִּ֗ים אֲשֶׁ֤ר הַ⁠קֶּ֨סֶת֙ בְּ⁠מָתְנָ֔י⁠ו מֵשִׁ֥יב דָּבָ֖ר לֵ⁠אמֹ֑ר עָשִׂ֕יתִי כ⁠אשר צִוִּיתָֽ⁠נִי ׃ס

Chapter 10

¹ וָ⁠אֶרְאֶ֗ה וְ⁠הִנֵּ֤ה אֶל ־ הָ⁠רָקִ֨יעַ֙ אֲשֶׁר֙ עַל ־ רֹ֣אשׁ הַ⁠כְּרֻבִ֔ים כְּ⁠אֶ֣בֶן סַפִּ֔יר כְּ⁠מַרְאֵ֖ה דְּמ֣וּת כִּסֵּ֑א נִרְאָ֖ה עֲלֵי⁠הֶֽם ׃² וַ⁠יֹּ֜אמֶר אֶל ־ הָ⁠אִ֣ישׁ ׀ לְבֻ֣שׁ הַ⁠בַּדִּ֗ים וַ⁠יֹּ֡אמֶר בֹּא֩ אֶל ־ בֵּינ֨וֹת לַ⁠גַּלְגַּ֜ל אֶל ־ תַּ֣חַת לַ⁠כְּר֗וּב וּ⁠מַלֵּ֨א חָפְנֶ֤י⁠ךָ גַֽחֲלֵי ־ אֵשׁ֙ מִ⁠בֵּינ֣וֹת לַ⁠כְּרֻבִ֔ים וּ⁠זְרֹ֖ק עַל ־ הָ⁠עִ֑יר וַ⁠יָּבֹ֖א לְ⁠עֵינָֽ⁠י ׃³ וְ⁠הַ⁠כְּרֻבִ֗ים עֹֽמְדִ֛ים מִ⁠ימִ֥ין לַ⁠בַּ֖יִת בְּ⁠בֹא֣⁠וֹ הָ⁠אִ֑ישׁ וְ⁠הֶ⁠עָנָ֣ן מָלֵ֔א אֶת ־ הֶ⁠חָצֵ֖ר הַ⁠פְּנִימִֽית ׃⁴ וַ⁠יָּ֤רָם כְּבוֹד ־ יְהוָה֙ מֵ⁠עַ֣ל הַ⁠כְּר֔וּב עַ֖ל מִפְתַּ֣ן הַ⁠בָּ֑יִת וַ⁠יִּמָּלֵ֤א הַ⁠בַּ֨יִת֙ אֶת ־ הֶ֣⁠עָנָ֔ן וְ⁠הֶֽ⁠חָצֵר֙ מָֽלְאָ֔ה אֶת ־ נֹ֖גַהּ כְּב֥וֹד יְהוָֽה ׃⁵ וְ⁠קוֹל֙ כַּנְפֵ֣י הַ⁠כְּרוּבִ֔ים נִשְׁמַ֕ע עַד ־ הֶ⁠חָצֵ֖ר הַ⁠חִיצֹנָ֑ה כְּ⁠ק֥וֹל אֵל ־ שַׁדַּ֖י בְּ⁠דַבְּרֽ⁠וֹ ׃⁶ וַ⁠יְהִ֗י בְּ⁠צַוֺּת⁠וֹ֙ אֶת ־ הָ⁠אִ֤ישׁ לְבֻֽשׁ ־ הַ⁠בַּדִּים֙ לֵ⁠אמֹ֔ר קַ֥ח אֵשׁ֙ מִ⁠בֵּינ֣וֹת לַ⁠גַּלְגַּ֔ל מִ⁠בֵּינ֖וֹת לַ⁠כְּרוּבִ֑ים וַ⁠יָּבֹא֙ וַֽ⁠יַּעֲמֹ֔ד אֵ֖צֶל הָ⁠אוֹפָֽן ׃⁷ וַ⁠יִּשְׁלַח֩ הַ⁠כְּר֨וּב אֶת ־ יָד֜⁠וֹ מִ⁠בֵּינ֣וֹת לַ⁠כְּרוּבִ֗ים אֶל ־ הָ⁠אֵשׁ֙ אֲשֶׁר֙ בֵּינ֣וֹת הַ⁠כְּרֻבִ֔ים וַ⁠יִּשָּׂא֙ וַ⁠יִּתֵּ֔ן אֶל ־ חָפְנֵ֖י לְבֻ֣שׁ הַ⁠בַּדִּ֑ים וַ⁠יִּקַּ֖ח וַ⁠יֵּצֵֽא ׃⁸ וַ⁠יֵּרָ֖א לַ⁠כְּרֻבִ֑ים תַּבְנִית֙ יַד ־ אָדָ֔ם תַּ֖חַת כַּנְפֵי⁠הֶֽם ׃⁹ וָ⁠אֶרְאֶ֗ה וְ⁠הִנֵּ֨ה אַרְבָּעָ֣ה אוֹפַנִּים֮ אֵ֣צֶל הַ⁠כְּרוּבִים֒ אוֹפַ֣ן אֶחָ֗ד אֵ֚צֶל הַ⁠כְּר֣וּב אֶחָ֔ד וְ⁠אוֹפַ֣ן אֶחָ֔ד אֵ֖צֶל הַ⁠כְּר֣וּב אֶחָ֑ד וּ⁠מַרְאֵה֙ הָ⁠א֣וֹפַנִּ֔ים כְּ⁠עֵ֖ין אֶ֥בֶן תַּרְשִֽׁישׁ ׃¹⁰ וּ⁠מַ֨רְאֵי⁠הֶ֔ם דְּמ֥וּת אֶחָ֖ד לְ⁠אַרְבַּעְתָּ֑⁠ם כַּ⁠אֲשֶׁ֛ר יִהְיֶ֥ה הָ⁠אוֹפַ֖ן בְּ⁠ת֥וֹךְ הָ⁠אוֹפָֽן ׃¹¹ בְּ⁠לֶכְתָּ֗⁠ם אֶל ־ אַרְבַּ֤עַת רִבְעֵי⁠הֶם֙ יֵלֵ֔כוּ לֹ֥א יִסַּ֖בּוּ בְּ⁠לֶכְתָּ֑⁠ם כִּ֣י הַ⁠מָּק֞וֹם אֲשֶׁר ־ יִפְנֶ֤ה הָ⁠רֹאשׁ֙ אַחֲרָ֣י⁠ו יֵלֵ֔כוּ לֹ֥א יִסַּ֖בּוּ בְּ⁠לֶכְתָּֽ⁠ם ׃¹² וְ⁠כָל ־ בְּשָׂרָ⁠ם֙ וְ⁠גַבֵּ⁠הֶ֔ם וִֽ⁠ידֵי⁠הֶ֖ם וְ⁠כַנְפֵי⁠הֶ֑ם וְ⁠הָ⁠אֽוֹפַנִּ֗ים מְלֵאִ֤ים עֵינַ֨יִם֙ סָבִ֔יב לְ⁠אַרְבַּעְתָּ֖⁠ם אוֹפַנֵּי⁠הֶֽם ׃¹³ לָ⁠א֖וֹפַנִּ֑ים לָ⁠הֶ֛ם קוֹרָ֥א הַ⁠גַּלְגַּ֖ל בְּ⁠אָזְנָֽ⁠י ׃¹⁴ וְ⁠אַרְבָּעָ֥ה פָנִ֖ים לְ⁠אֶחָ֑ד פְּנֵ֨י הָ⁠אֶחָ֜ד פְּנֵ֣י הַ⁠כְּר֗וּב וּ⁠פְנֵ֤י הַ⁠שֵּׁנִי֙ פְּנֵ֣י אָדָ֔ם וְ⁠הַ⁠שְּׁלִישִׁי֙ פְּנֵ֣י אַרְיֵ֔ה וְ⁠הָ⁠רְבִיעִ֖י פְּנֵי ־ נָֽשֶׁר ׃¹⁵ וַ⁠יֵּרֹ֖מּוּ הַ⁠כְּרוּבִ֑ים הִ֣יא הַ⁠חַיָּ֔ה אֲשֶׁ֥ר רָאִ֖יתִי בִּֽ⁠נְהַר ־ כְּבָֽר ׃¹⁶ וּ⁠בְ⁠לֶ֨כֶת֙ הַ⁠כְּרוּבִ֔ים יֵלְכ֥וּ הָ⁠אוֹפַנִּ֖ים אֶצְלָ֑⁠ם וּ⁠בִ⁠שְׂאֵ֨ת הַ⁠כְּרוּבִ֜ים אֶת ־ כַּנְפֵי⁠הֶ֗ם לָ⁠רוּם֙ מֵ⁠עַ֣ל הָ⁠אָ֔רֶץ לֹא ־ יִסַּ֧בּוּ הָ⁠אוֹפַנִּ֛ים גַּם ־ הֵ֖ם מֵ⁠אֶצְלָֽ⁠ם ׃¹⁷ בְּ⁠עָמְדָ֣⁠ם יַעֲמֹ֔דוּ וּ⁠בְ⁠רוֹמָ֖⁠ם יֵר֣וֹמּוּ אוֹתָ֑⁠ם כִּ֛י ר֥וּחַ הַ⁠חַיָּ֖ה בָּ⁠הֶֽם ׃¹⁸ וַ⁠יֵּצֵא֙ כְּב֣וֹד יְהוָ֔ה מֵ⁠עַ֖ל מִפְתַּ֣ן הַ⁠בָּ֑יִת וַֽ⁠יַּעֲמֹ֖ד עַל ־ הַ⁠כְּרוּבִֽים ׃¹⁹ וַ⁠יִּשְׂא֣וּ הַ⁠כְּרוּבִ֣ים אֶת ־ כַּ֠נְפֵי⁠הֶם וַ⁠יֵּר֨וֹמּוּ מִן ־ הָ⁠אָ֤רֶץ לְ⁠עֵינַ⁠י֙ בְּ⁠צֵאתָ֔⁠ם וְ⁠הָ⁠אֽוֹפַנִּ֖ים לְ⁠עֻמָּתָ֑⁠ם וַֽ⁠יַּעֲמֹ֗ד פֶּ֣תַח שַׁ֤עַר בֵּית ־ יְהוָה֙ הַ⁠קַּדְמוֹנִ֔י וּ⁠כְב֧וֹד אֱלֹהֵֽי ־ יִשְׂרָאֵ֛ל עֲלֵי⁠הֶ֖ם מִ⁠לְ⁠מָֽעְלָ⁠ה ׃²⁰ הִ֣יא הַ⁠חַיָּ֗ה אֲשֶׁ֥ר רָאִ֛יתִי תַּ֥חַת אֱלֹהֵֽי ־ יִשְׂרָאֵ֖ל בִּֽ⁠נְהַר ־ כְּבָ֑ר וָ⁠אֵדַ֕ע כִּ֥י כְרוּבִ֖ים הֵֽמָּה ׃²¹ אַרְבָּעָ֨ה אַרְבָּעָ֤ה פָנִים֙ לְ⁠אֶחָ֔ד וְ⁠אַרְבַּ֥ע כְּנָפַ֖יִם לְ⁠אֶחָ֑ד וּ⁠דְמוּת֙ יְדֵ֣י אָדָ֔ם תַּ֖חַת כַּנְפֵי⁠הֶֽם ׃²² וּ⁠דְמ֣וּת פְּנֵי⁠הֶ֔ם הֵ֣מָּה הַ⁠פָּנִ֗ים אֲשֶׁ֤ר רָאִ֨יתִי֙ עַל ־ נְהַר ־ כְּבָ֔ר מַרְאֵי⁠הֶ֖ם וְ⁠אוֹתָ֑⁠ם אִ֛ישׁ אֶל ־ עֵ֥בֶר פָּנָ֖י⁠ו יֵלֵֽכוּ ׃

Chapter 11

¹ וַ⁠תִּשָּׂ֨א אֹתִ֜⁠י ר֗וּחַ וַ⁠תָּבֵ֣א אֹ֠תִ⁠י אֶל ־ שַׁ֨עַר בֵּית ־ יְהוָ֤ה הַ⁠קַּדְמוֹנִי֙ הַ⁠פּוֹנֶ֣ה קָדִ֔ימָ⁠ה וְ⁠הִנֵּה֙ בְּ⁠פֶ֣תַח הַ⁠שַּׁ֔עַר עֶשְׂרִ֥ים וַ⁠חֲמִשָּׁ֖ה אִ֑ישׁ וָ⁠אֶרְאֶ֨ה בְ⁠תוֹכָ֜⁠ם אֶת ־ יַאֲזַנְיָ֧ה בֶן ־ עַזֻּ֛ר וְ⁠אֶת ־ פְּלַטְיָ֥הוּ בֶן ־ בְּנָיָ֖הוּ שָׂרֵ֖י הָ⁠עָֽם ׃פ² וַ⁠יֹּ֖אמֶר אֵלָ֑⁠י בֶּן ־ אָדָ֕ם אֵ֣לֶּה הָ⁠אֲנָשִׁ֞ים הַ⁠חֹשְׁבִ֥ים אָ֛וֶן וְ⁠הַ⁠יֹּעֲצִ֥ים עֲצַת ־ רָ֖ע בָּ⁠עִ֥יר הַ⁠זֹּֽאת ׃³ הָ⁠אֹ֣מְרִ֔ים לֹ֥א בְ⁠קָר֖וֹב בְּנ֣וֹת בָּתִּ֑ים הִ֣יא הַ⁠סִּ֔יר וַ⁠אֲנַ֖חְנוּ הַ⁠בָּשָֽׂר ׃⁴ לָ⁠כֵ֖ן הִנָּבֵ֣א עֲלֵי⁠הֶ֑ם הִנָּבֵ֖א בֶּן ־ אָדָֽם ׃⁵ וַ⁠תִּפֹּ֣ל עָלַ⁠י֮ ר֣וּחַ יְהוָה֒ וַ⁠יֹּ֣אמֶר אֵלַ֗⁠י אֱמֹר֙ כֹּה ־ אָמַ֣ר יְהוָ֔ה כֵּ֥ן אֲמַרְתֶּ֖ם בֵּ֣ית יִשְׂרָאֵ֑ל וּ⁠מַעֲל֥וֹת רֽוּחֲ⁠כֶ֖ם אֲנִ֥י יְדַעְתִּֽי⁠הָ ׃⁶ הִרְבֵּיתֶ֥ם חַלְלֵי⁠כֶ֖ם בָּ⁠עִ֣יר הַ⁠זֹּ֑את וּ⁠מִלֵּאתֶ֥ם חוּצֹתֶ֖י⁠הָ חָלָֽל ׃פ⁷ לָ⁠כֵ֗ן כֹּֽה ־ אָמַר֮ אֲדֹנָ֣⁠י יְהוִה֒ חַלְלֵי⁠כֶם֙ אֲשֶׁ֣ר שַׂמְתֶּ֣ם בְּ⁠תוֹכָ֔⁠הּ הֵ֥מָּה הַ⁠בָּשָׂ֖ר וְ⁠הִ֣יא הַ⁠סִּ֑יר וְ⁠אֶתְ⁠כֶ֖ם הוֹצִ֥יא מִ⁠תּוֹכָֽ⁠הּ ׃⁸ חֶ֖רֶב יְרֵאתֶ֑ם וְ⁠חֶ֨רֶב֙ אָבִ֣יא עֲלֵי⁠כֶ֔ם נְאֻ֖ם אֲדֹנָ֥⁠י יְהוִֽה ׃⁹ וְ⁠הוֹצֵאתִ֤י אֶתְ⁠כֶם֙ מִ⁠תּוֹכָ֔⁠הּ וְ⁠נָתַתִּ֥י אֶתְ⁠כֶ֖ם בְּ⁠יַד ־ זָרִ֑ים וְ⁠עָשִׂ֛יתִי בָ⁠כֶ֖ם שְׁפָטִֽים ׃¹⁰ בַּ⁠חֶ֣רֶב תִּפֹּ֔לוּ עַל ־ גְּב֥וּל יִשְׂרָאֵ֖ל אֶשְׁפּ֣וֹט אֶתְ⁠כֶ֑ם וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃¹¹ הִ֗יא לֹֽא ־ תִהְיֶ֤ה לָ⁠כֶם֙ לְ⁠סִ֔יר וְ⁠אַתֶּ֛ם תִּהְי֥וּ בְ⁠תוֹכָ֖⁠הּ לְ⁠בָשָׂ֑ר אֶל ־ גְּב֥וּל יִשְׂרָאֵ֖ל אֶשְׁפֹּ֥ט אֶתְ⁠כֶֽם ׃¹² וִֽ⁠ידַעְתֶּם֙ כִּֽי ־ אֲנִ֣י יְהוָ֔ה אֲשֶׁ֤ר בְּ⁠חֻקַּ⁠י֙ לֹ֣א הֲלַכְתֶּ֔ם וּ⁠מִשְׁפָּטַ֖⁠י לֹ֣א עֲשִׂיתֶ֑ם וּֽ⁠כְ⁠מִשְׁפְּטֵ֧י הַ⁠גּוֹיִ֛ם אֲשֶׁ֥ר סְבִיבוֹתֵי⁠כֶ֖ם עֲשִׂיתֶֽם ׃¹³ וַֽ⁠יְהִי֙ כְּ⁠הִנָּ֣בְאִ֔⁠י וּ⁠פְלַטְיָ֥הוּ בֶן ־ בְּנָיָ֖ה מֵ֑ת וָ⁠אֶפֹּ֨ל עַל ־ פָּנַ֜⁠י וָ⁠אֶזְעַ֣ק קוֹל ־ גָּד֗וֹל וָ⁠אֹמַר֙ אֲהָהּ֙ אֲדֹנָ֣⁠י יְהוִ֔ה כָּלָה֙ אַתָּ֣ה עֹשֶׂ֔ה אֵ֖ת שְׁאֵרִ֥ית יִשְׂרָאֵֽל ׃פ¹⁴ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁵ בֶּן ־ אָדָ֗ם אַחֶ֤י⁠ךָ אַחֶ֨י⁠ךָ֙ אַנְשֵׁ֣י גְאֻלָּתֶ֔⁠ךָ וְ⁠כָל ־ בֵּ֥ית יִשְׂרָאֵ֖ל כֻּלֹּ֑⁠ה אֲשֶׁר֩ אָמְר֨וּ לָ⁠הֶ֜ם יֹשְׁבֵ֣י יְרוּשָׁלִַ֗ם רַֽחֲקוּ֙ מֵ⁠עַ֣ל יְהוָ֔ה לָ֥⁠נוּ הִ֛יא נִתְּנָ֥ה הָ⁠אָ֖רֶץ לְ⁠מוֹרָשָֽׁה ׃ס¹⁶ לָ⁠כֵ֣ן אֱמֹ֗ר כֹּֽה ־ אָמַר֮ אֲדֹנָ֣⁠י יְהוִה֒ כִּ֤י הִרְחַקְתִּי⁠ם֙ בַּ⁠גּוֹיִ֔ם וְ⁠כִ֥י הֲפִֽיצוֹתִ֖י⁠ם בָּ⁠אֲרָצ֑וֹת וָ⁠אֱהִ֤י לָ⁠הֶם֙ לְ⁠מִקְדָּ֣שׁ מְעַ֔ט בָּ⁠אֲרָצ֖וֹת אֲשֶׁר ־ בָּ֥אוּ שָֽׁם ׃ס¹⁷ לָ⁠כֵ֣ן אֱמֹ֗ר כֹּֽה ־ אָמַר֮ אֲדֹנָ֣⁠י יְהוִה֒ וְ⁠קִבַּצְתִּ֤י אֶתְ⁠כֶם֙ מִן ־ הָ֣⁠עַמִּ֔ים וְ⁠אָסַפְתִּ֣י אֶתְ⁠כֶ֔ם מִן ־ הָ֣⁠אֲרָצ֔וֹת אֲשֶׁ֥ר נְפֹצוֹתֶ֖ם בָּ⁠הֶ֑ם וְ⁠נָתַתִּ֥י לָ⁠כֶ֖ם אֶת ־ אַדְמַ֥ת יִשְׂרָאֵֽל ׃¹⁸ וּ⁠בָ֖אוּ ־ שָׁ֑מָּ⁠ה וְ⁠הֵסִ֜ירוּ אֶת ־ כָּל ־ שִׁקּוּצֶ֛י⁠הָ וְ⁠אֶת ־ כָּל ־ תּוֹעֲבוֹתֶ֖י⁠הָ מִמֶּֽ⁠נָּה ׃¹⁹ וְ⁠נָתַתִּ֤י לָ⁠הֶם֙ לֵ֣ב אֶחָ֔ד וְ⁠ר֥וּחַ חֲדָשָׁ֖ה אֶתֵּ֣ן בְּ⁠קִרְבְּ⁠כֶ֑ם וַ⁠הֲסִ֨רֹתִ֜י לֵ֤ב הָ⁠אֶ֨בֶן֙ מִ⁠בְּשָׂרָ֔⁠ם וְ⁠נָתַתִּ֥י לָ⁠הֶ֖ם לֵ֥ב בָּשָֽׂר ׃²⁰ לְמַ֨עַן֙ בְּ⁠חֻקֹּתַ֣⁠י יֵלֵ֔כוּ וְ⁠אֶת ־ מִשְׁפָּטַ֥⁠י יִשְׁמְר֖וּ וְ⁠עָשׂ֣וּ אֹתָ֑⁠ם וְ⁠הָיוּ ־ לִ֣⁠י לְ⁠עָ֔ם וַ⁠אֲנִ֕י אֶהְיֶ֥ה לָ⁠הֶ֖ם לֵ⁠אלֹהִֽים ׃²¹ וְ⁠אֶל ־ לֵ֧ב שִׁקּוּצֵי⁠הֶ֛ם וְ⁠תוֹעֲבוֹתֵי⁠הֶ֖ם לִבָּ֣⁠ם הֹלֵ֑ךְ דַּרְכָּ⁠ם֙ בְּ⁠רֹאשָׁ֣⁠ם נָתַ֔תִּי נְאֻ֖ם אֲדֹנָ֥⁠י יְהוִֽה ׃²² וַ⁠יִּשְׂא֤וּ הַ⁠כְּרוּבִים֙ אֶת ־ כַּנְפֵי⁠הֶ֔ם וְ⁠הָ⁠אֽוֹפַנִּ֖ים לְ⁠עֻמָּתָ֑⁠ם וּ⁠כְב֧וֹד אֱלֹהֵֽי ־ יִשְׂרָאֵ֛ל עֲלֵי⁠הֶ֖ם מִ⁠לְ⁠מָֽעְלָ⁠ה ׃²³ וַ⁠יַּ֨עַל֙ כְּב֣וֹד יְהוָ֔ה מֵ⁠עַ֖ל תּ֣וֹךְ הָ⁠עִ֑יר וַֽ⁠יַּעֲמֹד֙ עַל ־ הָ⁠הָ֔ר אֲשֶׁ֖ר מִ⁠קֶּ֥דֶם לָ⁠עִֽיר ׃²⁴ וְ⁠ר֣וּחַ נְשָׂאַ֗תְ⁠נִי וַ⁠תְּבִיאֵ֤⁠נִי כַשְׂדִּ֨ימָ⁠ה֙ אֶל ־ הַ⁠גּוֹלָ֔ה בַּ⁠מַּרְאֶ֖ה בְּ⁠ר֣וּחַ אֱלֹהִ֑ים וַ⁠יַּ֨עַל֙ מֵֽ⁠עָלַ֔⁠י הַ⁠מַּרְאֶ֖ה אֲשֶׁ֥ר רָאִֽיתִי ׃²⁵ וָ⁠אֲדַבֵּ֖ר אֶל ־ הַ⁠גּוֹלָ֑ה אֵ֛ת כָּל ־ דִּבְרֵ֥י יְהוָ֖ה אֲשֶׁ֥ר הֶרְאָֽ⁠נִי ׃פ

Chapter 12

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם בְּ⁠ת֥וֹךְ בֵּית ־ הַ⁠מֶּ֖רִי אַתָּ֣ה יֹשֵׁ֑ב אֲשֶׁ֣ר עֵינַיִם֩ לָ⁠הֶ֨ם לִ⁠רְא֜וֹת וְ⁠לֹ֣א רָא֗וּ אָזְנַ֨יִם לָ⁠הֶ֤ם לִ⁠שְׁמֹ֨עַ֙ וְ⁠לֹ֣א שָׁמֵ֔עוּ כִּ֛י בֵּ֥ית מְרִ֖י הֵֽם ׃³ וְ⁠אַתָּ֣ה בֶן ־ אָדָ֗ם עֲשֵׂ֤ה לְ⁠ךָ֙ כְּלֵ֣י גוֹלָ֔ה וּ⁠גְלֵ֥ה יוֹמָ֖ם לְ⁠עֵֽינֵי⁠הֶ֑ם וְ⁠גָלִ֨יתָ מִ⁠מְּקוֹמְ⁠ךָ֜ אֶל ־ מָק֤וֹם אַחֵר֙ לְ⁠עֵ֣ינֵי⁠הֶ֔ם אוּלַ֣י יִרְא֔וּ כִּ֛י בֵּ֥ית מְרִ֖י הֵֽמָּה ׃⁴ וְ⁠הוֹצֵאתָ֨ כֵלֶ֜י⁠ךָ כִּ⁠כְלֵ֥י גוֹלָ֛ה יוֹמָ֖ם לְ⁠עֵֽינֵי⁠הֶ֑ם וְ⁠אַתָּ֗ה תֵּצֵ֤א בָ⁠עֶ֨רֶב֙ לְ⁠עֵ֣ינֵי⁠הֶ֔ם כְּ⁠מוֹצָאֵ֖י גּוֹלָֽה ׃⁵ לְ⁠עֵינֵי⁠הֶ֖ם חֲתָר ־ לְ⁠ךָ֣ בַ⁠קִּ֑יר וְ⁠הוֹצֵאתָ֖ בּֽ⁠וֹ ׃⁶ לְ⁠עֵ֨ינֵי⁠הֶ֜ם עַל ־ כָּתֵ֤ף תִּשָּׂא֙ בָּ⁠עֲלָטָ֣ה תוֹצִ֔יא פָּנֶ֣י⁠ךָ תְכַסֶּ֔ה וְ⁠לֹ֥א תִרְאֶ֖ה אֶת ־ הָ⁠אָ֑רֶץ כִּֽי ־ מוֹפֵ֥ת נְתַתִּ֖י⁠ךָ לְ⁠בֵ֥ית יִשְׂרָאֵֽל ׃⁷ וָ⁠אַ֣עַשׂ כֵּן֮ כַּ⁠אֲשֶׁ֣ר צֻוֵּיתִי֒ כֵּ֠לַ⁠י הוֹצֵ֜אתִי כִּ⁠כְלֵ֤י גוֹלָה֙ יוֹמָ֔ם וּ⁠בָ⁠עֶ֛רֶב חָתַֽרְתִּי ־ לִ֥⁠י בַ⁠קִּ֖יר בְּ⁠יָ֑ד בָּ⁠עֲלָטָ֥ה הוֹצֵ֛אתִי עַל ־ כָּתֵ֥ף נָשָׂ֖אתִי לְ⁠עֵינֵי⁠הֶֽם ׃פ⁸ וַ⁠יְהִ֧י דְבַר ־ יְהוָ֛ה אֵלַ֖⁠י בַּ⁠בֹּ֥קֶר לֵ⁠אמֹֽר ׃⁹ בֶּן ־ אָדָ֕ם הֲ⁠לֹ֨א אָמְר֥וּ אֵלֶ֛י⁠ךָ בֵּ֥ית יִשְׂרָאֵ֖ל בֵּ֣ית הַ⁠מֶּ֑רִי מָ֖ה אַתָּ֥ה עֹשֶֽׂה ׃¹⁰ אֱמֹ֣ר אֲלֵי⁠הֶ֔ם כֹּ֥ה אָמַ֖ר אֲדֹנָ֣⁠י יְהֹוִ֑ה הַ⁠נָּשִׂ֞יא הַ⁠מַּשָּׂ֤א הַ⁠זֶּה֙ בִּ⁠יר֣וּשָׁלִַ֔ם וְ⁠כָל ־ בֵּ֥ית יִשְׂרָאֵ֖ל אֲשֶׁר ־ הֵ֥מָּה בְ⁠תוֹכָֽ⁠ם ׃¹¹ אֱמֹ֖ר אֲנִ֣י מֽוֹפֶתְ⁠כֶ֑ם כַּ⁠אֲשֶׁ֣ר עָשִׂ֗יתִי כֵּ֚ן יֵעָשֶׂ֣ה לָ⁠הֶ֔ם בַּ⁠גּוֹלָ֥ה בַ⁠שְּׁבִ֖י יֵלֵֽכוּ ׃¹² וְ⁠הַ⁠נָּשִׂ֨יא אֲשֶׁר ־ בְּ⁠תוֹכָ֜⁠ם אֶל ־ כָּתֵ֤ף יִשָּׂא֙ בָּ⁠עֲלָטָ֣ה וְ⁠יֵצֵ֔א בַּ⁠קִּ֥יר יַחְתְּר֖וּ לְ⁠ה֣וֹצִיא ב֑⁠וֹ פָּנָ֣י⁠ו יְכַסֶּ֔ה יַ֗עַן אֲשֶׁ֨ר לֹא ־ יִרְאֶ֥ה לַ⁠עַ֛יִן ה֖וּא אֶת ־ הָ⁠אָֽרֶץ ׃¹³ וּ⁠פָרַשְׂתִּ֤י אֶת ־ רִשְׁתִּ⁠י֙ עָלָ֔י⁠ו וְ⁠נִתְפַּ֖שׂ בִּ⁠מְצֽוּדָתִ֑⁠י וְ⁠הֵבֵאתִ֨י אֹת֤⁠וֹ בָבֶ֨לָ⁠ה֙ אֶ֣רֶץ כַּשְׂדִּ֔ים וְ⁠אוֹתָ֥⁠הּ לֹֽא ־ יִרְאֶ֖ה וְ⁠שָׁ֥ם יָמֽוּת ׃¹⁴ וְ⁠כֹל֩ אֲשֶׁ֨ר סְבִיבֹתָ֥י⁠ו עזר⁠ה וְ⁠כָל ־ אֲגַפָּ֖י⁠ו אֱזָרֶ֣ה לְ⁠כָל ־ ר֑וּחַ וְ⁠חֶ֖רֶב אָרִ֥יק אַחֲרֵי⁠הֶֽם ׃¹⁵ וְ⁠יָדְע֖וּ כִּֽי ־ אֲנִ֣י יְהוָ֑ה בַּ⁠הֲפִיצִ֤⁠י אוֹתָ⁠ם֙ בַּ⁠גּוֹיִ֔ם וְ⁠זֵרִיתִ֥י אוֹתָ֖⁠ם בָּ⁠אֲרָצֽוֹת ׃¹⁶ וְ⁠הוֹתַרְתִּ֤י מֵ⁠הֶם֙ אַנְשֵׁ֣י מִסְפָּ֔ר מֵ⁠חֶ֖רֶב מֵ⁠רָעָ֣ב וּ⁠מִ⁠דָּ֑בֶר לְמַ֨עַן יְסַפְּר֜וּ אֶת ־ כָּל ־ תּוֹעֲבֽוֹתֵי⁠הֶ֗ם בַּ⁠גּוֹיִם֙ אֲשֶׁר ־ בָּ֣אוּ שָׁ֔ם וְ⁠יָדְע֖וּ כִּֽי ־ אֲנִ֥י יְהוָֽה ׃פ¹⁷ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁸ בֶּן ־ אָדָ֕ם לַחְמְ⁠ךָ֖ בְּ⁠רַ֣עַשׁ תֹּאכֵ֑ל וּ⁠מֵימֶ֕י⁠ךָ בְּ⁠רָגְזָ֥ה וּ⁠בִ⁠דְאָגָ֖ה תִּשְׁתֶּֽה ׃¹⁹ וְ⁠אָמַרְתָּ֣ אֶל ־ עַ֣ם הָ⁠אָ֡רֶץ כֹּֽה ־ אָמַר֩ אֲדֹנָ֨⁠י יְהוִ֜ה לְ⁠יוֹשְׁבֵ֤י יְרוּשָׁלִַ֨ם֙ אֶל ־ אַדְמַ֣ת יִשְׂרָאֵ֔ל לַחְמָ⁠ם֙ בִּ⁠דְאָגָ֣ה יֹאכֵ֔לוּ וּ⁠מֵֽימֵי⁠הֶ֖ם בְּ⁠שִׁמָּמ֣וֹן יִשְׁתּ֑וּ לְמַ֜עַן תֵּשַׁ֤ם אַרְצָ⁠הּ֙ מִ⁠מְּלֹאָ֔⁠הּ מֵ⁠חֲמַ֖ס כָּֽל ־ הַ⁠יֹּשְׁבִ֥ים בָּֽ⁠הּ ׃²⁰ וְ⁠הֶ⁠עָרִ֤ים הַ⁠נּֽוֹשָׁבוֹת֙ תֶּחֱרַ֔בְנָה וְ⁠הָ⁠אָ֖רֶץ שְׁמָמָ֣ה תִֽהְיֶ֑ה וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃פ²¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃²² בֶּן ־ אָדָ֗ם מָֽה ־ הַ⁠מָּשָׁ֤ל הַ⁠זֶּה֙ לָ⁠כֶ֔ם עַל ־ אַדְמַ֥ת יִשְׂרָאֵ֖ל לֵ⁠אמֹ֑ר יַֽאַרְכוּ֙ הַ⁠יָּמִ֔ים וְ⁠אָבַ֖ד כָּל ־ חָזֽוֹן ׃²³ לָ⁠כֵ֞ן אֱמֹ֣ר אֲלֵי⁠הֶ֗ם כֹּֽה ־ אָמַר֮ אֲדֹנָ֣⁠י יְהוִה֒ הִשְׁבַּ֨תִּי֙ אֶת ־ הַ⁠מָּשָׁ֣ל הַ⁠זֶּ֔ה וְ⁠לֹֽא ־ יִמְשְׁל֥וּ אֹת֛⁠וֹ ע֖וֹד בְּ⁠יִשְׂרָאֵ֑ל כִּ֚י אִם ־ דַּבֵּ֣ר אֲלֵי⁠הֶ֔ם קָֽרְבוּ֙ הַ⁠יָּמִ֔ים וּ⁠דְבַ֖ר כָּל ־ חָזֽוֹן ׃²⁴ כִּ֠י לֹ֣א יִֽהְיֶ֥ה ע֛וֹד כָּל ־ חֲז֥וֹן שָׁ֖וְא וּ⁠מִקְסַ֣ם חָלָ֑ק בְּ⁠ת֖וֹךְ בֵּ֥ית יִשְׂרָאֵֽל ׃²⁵ כִּ֣י ׀ אֲנִ֣י יְהוָ֗ה אֲדַבֵּר֙ אֵת֩ אֲשֶׁ֨ר אֲדַבֵּ֤ר דָּבָר֙ וְ⁠יֵ֣עָשֶׂ֔ה לֹ֥א תִמָּשֵׁ֖ךְ ע֑וֹד כִּ֣י בִֽ⁠ימֵי⁠כֶ֞ם בֵּ֣ית הַ⁠מֶּ֗רִי אֲדַבֵּ֤ר דָּבָר֙ וַ⁠עֲשִׂיתִ֔י⁠ו נְאֻ֖ם אֲדֹנָ֥⁠י יְהוִֽה ׃פ²⁶ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃²⁷ בֶּן ־ אָדָ֗ם הִנֵּ֤ה בֵֽית ־ יִשְׂרָאֵל֙ אֹֽמְרִ֔ים הֶ⁠חָז֛וֹן אֲשֶׁר ־ ה֥וּא חֹזֶ֖ה לְ⁠יָמִ֣ים רַבִּ֑ים וּ⁠לְ⁠עִתִּ֥ים רְחוֹק֖וֹת ה֥וּא נִבָּֽא ׃²⁸ לָ⁠כֵ֞ן אֱמֹ֣ר אֲלֵי⁠הֶ֗ם כֹּ֤ה אָמַר֙ אֲדֹנָ֣⁠י יְהוִ֔ה לֹא ־ תִמָּשֵׁ֥ךְ ע֖וֹד כָּל ־ דְּבָרָ֑⁠י אֲשֶׁ֨ר אֲדַבֵּ֤ר דָּבָר֙ וְ⁠יֵ֣עָשֶׂ֔ה נְאֻ֖ם אֲדֹנָ֥⁠י יְהוִֽה ׃ס

Chapter 13

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם הִנָּבֵ֛א אֶל ־ נְבִיאֵ֥י יִשְׂרָאֵ֖ל הַ⁠נִּבָּאִ֑ים וְ⁠אָֽמַרְתָּ֙ לִ⁠נְבִיאֵ֣י מִ⁠לִּבָּ֔⁠ם שִׁמְע֖וּ דְּבַר ־ יְהוָֽה ׃³ כֹּ֤ה אָמַר֙ אֲדֹנָ֣⁠י יְהוִ֔ה ה֖וֹי עַל ־ הַ⁠נְּבִיאִ֣ים הַ⁠נְּבָלִ֑ים אֲשֶׁ֥ר הֹלְכִ֛ים אַחַ֥ר רוּחָ֖⁠ם וּ⁠לְ⁠בִלְתִּ֥י רָאֽוּ ׃⁴ כְּ⁠שֻׁעָלִ֖ים בָּ⁠חֳרָב֑וֹת נְבִיאֶ֥י⁠ךָ יִשְׂרָאֵ֖ל הָיֽוּ ׃⁵ לֹ֤א עֲלִיתֶם֙ בַּ⁠פְּרָצ֔וֹת וַ⁠תִּגְדְּר֥וּ גָדֵ֖ר עַל ־ בֵּ֣ית יִשְׂרָאֵ֑ל לַ⁠עֲמֹ֥ד בַּ⁠מִּלְחָמָ֖ה בְּ⁠י֥וֹם יְהוָֽה ׃⁶ חָ֤זוּ שָׁוְא֙ וְ⁠קֶ֣סֶם כָּזָ֔ב הָ⁠אֹֽמְרִים֙ נְאֻם ־ יְהוָ֔ה וַֽ⁠יהוָ֖ה לֹ֣א שְׁלָחָ֑⁠ם וְ⁠יִֽחֲל֖וּ לְ⁠קַיֵּ֥ם דָּבָֽר ׃⁷ הֲ⁠ל֤וֹא מַֽחֲזֵה ־ שָׁוְא֙ חֲזִיתֶ֔ם וּ⁠מִקְסַ֥ם כָּזָ֖ב אֲמַרְתֶּ֑ם וְ⁠אֹֽמְרִים֙ נְאֻם ־ יְהוָ֔ה וַ⁠אֲנִ֖י לֹ֥א דִבַּֽרְתִּי ׃ס⁸ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה יַ֚עַן דַּבֶּרְ⁠כֶ֣ם שָׁ֔וְא וַ⁠חֲזִיתֶ֖ם כָּזָ֑ב לָ⁠כֵן֙ הִנְ⁠נִ֣י אֲלֵי⁠כֶ֔ם נְאֻ֖ם אֲדֹנָ֥⁠י יְהוִֽה ׃⁹ וְ⁠הָיְתָ֣ה יָדִ֗⁠י אֶֽל ־ הַ⁠נְּבִיאִ֞ים הַ⁠חֹזִ֣ים שָׁוְא֮ וְ⁠הַ⁠קֹּסְמִ֣ים כָּזָב֒ בְּ⁠ס֧וֹד עַמִּ֣⁠י לֹֽא ־ יִהְי֗וּ וּ⁠בִ⁠כְתָ֤ב בֵּֽית ־ יִשְׂרָאֵל֙ לֹ֣א יִכָּתֵ֔בוּ וְ⁠אֶל ־ אַדְמַ֥ת יִשְׂרָאֵ֖ל לֹ֣א יָבֹ֑אוּ וִ⁠ידַעְתֶּ֕ם כִּ֥י אֲנִ֖י אֲדֹנָ֥⁠י יְהוִֽה ׃¹⁰ יַ֣עַן וּ⁠בְ⁠יַ֜עַן הִטְע֧וּ אֶת ־ עַמִּ֛⁠י לֵ⁠אמֹ֥ר שָׁל֖וֹם וְ⁠אֵ֣ין שָׁל֑וֹם וְ⁠הוּא֙ בֹּ֣נֶה חַ֔יִץ וְ⁠הִנָּ֛⁠ם טָחִ֥ים אֹת֖⁠וֹ תָּפֵֽל ׃¹¹ אֱמֹ֛ר אֶל ־ טָחֵ֥י תָפֵ֖ל וְ⁠יִפֹּ֑ל הָיָ֣ה ׀ גֶּ֣שֶׁם שׁוֹטֵ֗ף וְ⁠אַתֵּ֜נָה אַבְנֵ֤י אֶלְגָּבִישׁ֙ תִּפֹּ֔לְנָה וְ⁠ר֥וּחַ סְעָר֖וֹת תְּבַקֵּֽעַ ׃¹² וְ⁠הִנֵּ֖ה נָפַ֣ל הַ⁠קִּ֑יר הֲ⁠לוֹא֙ יֵאָמֵ֣ר אֲלֵי⁠כֶ֔ם אַיֵּ֥ה הַ⁠טִּ֖יחַ אֲשֶׁ֥ר טַחְתֶּֽם ׃ס¹³ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה וּ⁠בִקַּעְתִּ֥י רֽוּחַ ־ סְעָר֖וֹת בַּֽ⁠חֲמָתִ֑⁠י וְ⁠גֶ֤שֶׁם שֹׁטֵף֙ בְּ⁠אַפִּ֣⁠י יִֽהְיֶ֔ה וְ⁠אַבְנֵ֥י אֶלְגָּבִ֖ישׁ בְּ⁠חֵמָ֥ה לְ⁠כָלָֽה ׃¹⁴ וְ⁠הָ֨רַסְתִּ֜י אֶת ־ הַ⁠קִּ֨יר אֲשֶׁר ־ טַחְתֶּ֥ם תָּפֵ֛ל וְ⁠הִגַּעְתִּ֥י⁠הוּ אֶל ־ הָ⁠אָ֖רֶץ וְ⁠נִגְלָ֣ה יְסֹד֑⁠וֹ וְ⁠נָֽפְלָה֙ וּ⁠כְלִיתֶ֣ם בְּ⁠תוֹכָ֔⁠הּ וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃¹⁵ וְ⁠כִלֵּיתִ֤י אֶת ־ חֲמָתִ⁠י֙ בַּ⁠קִּ֔יר וּ⁠בַ⁠טָּחִ֥ים אֹת֖⁠וֹ תָּפֵ֑ל וְ⁠אֹמַ֤ר לָ⁠כֶם֙ אֵ֣ין הַ⁠קִּ֔יר וְ⁠אֵ֖ין הַ⁠טָּחִ֥ים אֹתֽ⁠וֹ ׃¹⁶ נְבִיאֵ֣י יִשְׂרָאֵ֗ל הַֽ⁠נִבְּאִים֙ אֶל ־ יְר֣וּשָׁלִַ֔ם וְ⁠הַ⁠חֹזִ֥ים לָ֖⁠הּ חֲז֣וֹן שָׁלֹ֑ם וְ⁠אֵ֣ין שָׁלֹ֔ם נְאֻ֖ם אֲדֹנָ֥⁠י יְהֹוִֽה ׃פ¹⁷ וְ⁠אַתָּ֣ה בֶן ־ אָדָ֗ם שִׂ֤ים פָּנֶ֨י⁠ךָ֙ אֶל ־ בְּנ֣וֹת עַמְּ⁠ךָ֔ הַ⁠מִּֽתְנַבְּא֖וֹת מִֽ⁠לִּבְּ⁠הֶ֑ן וְ⁠הִנָּבֵ֖א עֲלֵי⁠הֶֽן ׃¹⁸ וְ⁠אָמַרְתָּ֞ כֹּה ־ אָמַ֣ר ׀ אֲדֹנָ֣⁠י יְהוִ֗ה הוֹי֩ לִֽ⁠מְתַפְּר֨וֹת כְּסָת֜וֹת עַ֣ל ׀ כָּל ־ אַצִּילֵ֣י יָדַ֗⁠י וְ⁠עֹשׂ֧וֹת הַ⁠מִּסְפָּח֛וֹת עַל ־ רֹ֥אשׁ כָּל ־ קוֹמָ֖ה לְ⁠צוֹדֵ֣ד נְפָשׁ֑וֹת הַ⁠נְּפָשׁוֹת֙ תְּצוֹדֵ֣דְנָה לְ⁠עַמִּ֔⁠י וּ⁠נְפָשׁ֖וֹת לָ⁠כֶ֥נָה תְחַיֶּֽינָה ׃¹⁹ וַ⁠תְּחַלֶּלְ֨נָה אֹתִ֜⁠י אֶל ־ עַמִּ֗⁠י בְּ⁠שַׁעֲלֵ֣י שְׂעֹרִים֮ וּ⁠בִ⁠פְת֣וֹתֵי לֶחֶם֒ לְ⁠הָמִ֤ית נְפָשׁוֹת֙ אֲשֶׁ֣ר לֹֽא ־ תְמוּתֶ֔נָה וּ⁠לְ⁠חַיּ֥וֹת נְפָשׁ֖וֹת אֲשֶׁ֣ר לֹא ־ תִֽחְיֶ֑ינָה בְּ⁠כַ֨זֶּבְ⁠כֶ֔ם לְ⁠עַמִּ֖⁠י שֹׁמְעֵ֥י כָזָֽב ׃ס²⁰ לָ⁠כֵ֞ן כֹּה ־ אָמַ֣ר ׀ אֲדֹנָ֣⁠י יְהוִ֗ה הִנְ⁠נִ֤י אֶל ־ כִּסְּתוֹתֵי⁠כֶ֨נָה֙ אֲשֶׁ֣ר אַ֠תֵּנָה מְצֹדְד֨וֹת שָׁ֤ם אֶת ־ הַ⁠נְּפָשׁוֹת֙ לְ⁠פֹ֣רְח֔וֹת וְ⁠קָרַעְתִּ֣י אֹתָ֔⁠ם מֵ⁠עַ֖ל זְרוֹעֹֽתֵי⁠כֶ֑ם וְ⁠שִׁלַּחְתִּי֙ אֶת ־ הַ⁠נְּפָשׁ֔וֹת אֲשֶׁ֥ר אַתֶּ֛ם מְצֹדְד֥וֹת אֶת ־ נְפָשִׁ֖ים לְ⁠פֹרְחֹֽת ׃²¹ וְ⁠קָרַעְתִּ֞י אֶת ־ מִסְפְּחֹֽתֵי⁠כֶ֗ם וְ⁠הִצַּלְתִּ֤י אֶת ־ עַמִּ⁠י֙ מִ⁠יֶּדְ⁠כֶ֔ן וְ⁠לֹֽא ־ יִהְי֥וּ ע֛וֹד בְּ⁠יֶדְ⁠כֶ֖ן לִ⁠מְצוּדָ֑ה וִֽ⁠ידַעְתֶּ֖ן כִּֽי ־ אֲנִ֥י יְהוָֽה ׃²² יַ֣עַן הַכְא֤וֹת לֵב ־ צַדִּיק֙ שֶׁ֔קֶר וַ⁠אֲנִ֖י לֹ֣א הִכְאַבְתִּ֑י⁠ו וּ⁠לְ⁠חַזֵּק֙ יְדֵ֣י רָשָׁ֔ע לְ⁠בִלְתִּי ־ שׁ֛וּב מִ⁠דַּרְכּ֥⁠וֹ הָ⁠רָ֖ע לְ⁠הַחֲיֹתֽ⁠וֹ ׃²³ לָ⁠כֵ֗ן שָׁ֚וְא לֹ֣א תֶחֱזֶ֔ינָה וְ⁠קֶ֖סֶם לֹא ־ תִקְסַ֣מְנָה ע֑וֹד וְ⁠הִצַּלְתִּ֤י אֶת ־ עַמִּ⁠י֙ מִ⁠יֶּדְ⁠כֶ֔ן וִֽ⁠ידַעְתֶּ֖ן כִּֽי ־ אֲנִ֥י יְהוָֽה ׃

Chapter 14

¹ וַ⁠יָּב֤וֹא אֵלַ⁠י֙ אֲנָשִׁ֔ים מִ⁠זִּקְנֵ֖י יִשְׂרָאֵ֑ל וַ⁠יֵּשְׁב֖וּ לְ⁠פָנָֽ⁠י ׃פ² וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃³ בֶּן ־ אָדָ֗ם הָ⁠אֲנָשִׁ֤ים הָ⁠אֵ֨לֶּה֙ הֶעֱל֤וּ גִלּֽוּלֵי⁠הֶם֙ עַל ־ לִבָּ֔⁠ם וּ⁠מִכְשׁ֣וֹל עֲוֺנָ֔⁠ם נָתְנ֖וּ נֹ֣כַח פְּנֵי⁠הֶ֑ם הַ⁠אִדָּרֹ֥שׁ אִדָּרֵ֖שׁ לָ⁠הֶֽם ׃ס⁴ לָ⁠כֵ֣ן דַּבֵּר ־ א֠וֹתָ⁠ם וְ⁠אָמַרְתָּ֨ אֲלֵי⁠הֶ֜ם כֹּה ־ אָמַ֣ר ׀ אֲדֹנָ֣⁠י יְהוִ֗ה אִ֣ישׁ אִ֣ישׁ מִ⁠בֵּ֣ית יִשְׂרָאֵ֡ל אֲשֶׁר֩ יַעֲלֶ֨ה אֶת ־ גִּלּוּלָ֜י⁠ו אֶל ־ לִבּ֗⁠וֹ וּ⁠מִכְשׁ֤וֹל עֲוֺנ⁠וֹ֙ יָשִׂים֙ נֹ֣כַח פָּנָ֔י⁠ו וּ⁠בָ֖א אֶל ־ הַ⁠נָּבִ֑יא אֲנִ֣י יְהוָ֗ה נַעֲנֵ֧יתִי ל֦⁠וֹ ב⁠ה בְּ⁠רֹ֥ב גִּלּוּלָֽי⁠ו ׃⁵ לְמַ֛עַן תְּפֹ֥שׂ אֶת ־ בֵּֽית ־ יִשְׂרָאֵ֖ל בְּ⁠לִבָּ֑⁠ם אֲשֶׁ֤ר נָזֹ֨רוּ֙ מֵֽ⁠עָלַ֔⁠י בְּ⁠גִלּֽוּלֵי⁠הֶ֖ם כֻּלָּֽ⁠ם ׃ס⁶ לָ⁠כֵ֞ן אֱמֹ֣ר ׀ אֶל ־ בֵּ֣ית יִשְׂרָאֵ֗ל כֹּ֤ה אָמַר֙ אֲדֹנָ֣⁠י יְהוִ֔ה שׁ֣וּבוּ וְ⁠הָשִׁ֔יבוּ מֵ⁠עַ֖ל גִּלּֽוּלֵי⁠כֶ֑ם וּ⁠מֵ⁠עַ֥ל כָּל ־ תּוֹעֲבֹתֵי⁠כֶ֖ם הָשִׁ֥יבוּ פְנֵי⁠כֶֽם ׃⁷ כִּי֩ אִ֨ישׁ אִ֜ישׁ מִ⁠בֵּ֣ית יִשְׂרָאֵ֗ל וּ⁠מֵ⁠הַ⁠גֵּר֮ אֲשֶׁר ־ יָג֣וּר בְּ⁠יִשְׂרָאֵל֒ וְ⁠יִנָּזֵ֣ר מֵֽ⁠אַחֲרַ֗⁠י וְ⁠יַ֤עַל גִּלּוּלָי⁠ו֙ אֶל ־ לִבּ֔⁠וֹ וּ⁠מִכְשׁ֣וֹל עֲוֺנ֔⁠וֹ יָשִׂ֖ים נֹ֣כַח פָּנָ֑י⁠ו וּ⁠בָ֤א אֶל ־ הַ⁠נָּבִיא֙ לִ⁠דְרָשׁ ־ ל֣⁠וֹ בִ֔⁠י אֲנִ֣י יְהוָ֔ה נַֽעֲנֶה ־ לּ֖⁠וֹ בִּֽ⁠י ׃⁸ וְ⁠נָתַתִּ֨י פָנַ֜⁠י בָּ⁠אִ֣ישׁ הַ⁠ה֗וּא וַ⁠הֲשִֽׂמֹתִ֨י⁠הוּ֙ לְ⁠א֣וֹת וְ⁠לִ⁠מְשָׁלִ֔ים וְ⁠הִכְרַתִּ֖י⁠ו מִ⁠תּ֣וֹךְ עַמִּ֑⁠י וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃ס⁹ וְ⁠הַ⁠נָּבִ֤יא כִֽי ־ יְפֻתֶּה֙ וְ⁠דִבֶּ֣ר דָּבָ֔ר אֲנִ֤י יְהוָה֙ פִּתֵּ֔יתִי אֵ֖ת הַ⁠נָּבִ֣יא הַ⁠ה֑וּא וְ⁠נָטִ֤יתִי אֶת ־ יָדִ⁠י֙ עָלָ֔י⁠ו וְ⁠הִ֨שְׁמַדְתִּ֔י⁠ו מִ⁠תּ֖וֹךְ עַמִּ֥⁠י יִשְׂרָאֵֽל ׃¹⁰ וְ⁠נָשְׂא֖וּ עֲוֺנָ֑⁠ם כַּֽ⁠עֲוֺן֙ הַ⁠דֹּרֵ֔שׁ כַּ⁠עֲוֺ֥ן הַ⁠נָּבִ֖יא יִֽהְיֶֽה ׃¹¹ לְ֠מַעַן לֹֽא ־ יִתְע֨וּ ע֤וֹד בֵּֽית ־ יִשְׂרָאֵל֙ מֵ⁠אַֽחֲרַ֔⁠י וְ⁠לֹֽא ־ יִטַּמְּא֥וּ ע֖וֹד בְּ⁠כָל ־ פִּשְׁעֵי⁠הֶ֑ם וְ⁠הָ֥יוּ לִ֣⁠י לְ⁠עָ֗ם וַֽ⁠אֲנִי֙ אֶהְיֶ֤ה לָ⁠הֶם֙ לֵֽ⁠אלֹהִ֔ים נְאֻ֖ם אֲדֹנָ֥⁠י יְהוִֽה ׃פ¹² וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹³ בֶּן ־ אָדָ֗ם אֶ֚רֶץ כִּ֤י תֶחֱטָא ־ לִ⁠י֙ לִ⁠מְעָל ־ מַ֔עַל וְ⁠נָטִ֤יתִי יָדִ⁠י֙ עָלֶ֔י⁠הָ וְ⁠שָׁבַ֥רְתִּי לָ֖⁠הּ מַטֵּה ־ לָ֑חֶם וְ⁠הִשְׁלַחְתִּי ־ בָ֣⁠הּ רָעָ֔ב וְ⁠הִכְרַתִּ֥י מִמֶּ֖⁠נָּה אָדָ֥ם וּ⁠בְהֵמָֽה ׃¹⁴ וְ֠⁠הָיוּ שְׁלֹ֨שֶׁת הָ⁠אֲנָשִׁ֤ים הָ⁠אֵ֨לֶּה֙ בְּ⁠תוֹכָ֔⁠הּ נֹ֖חַ דנאל וְ⁠אִיּ֑וֹב הֵ֤מָּה בְ⁠צִדְקָתָ⁠ם֙ יְנַצְּל֣וּ נַפְשָׁ֔⁠ם נְאֻ֖ם אֲדֹנָ֥⁠י יְהוִֽה ׃¹⁵ לֽוּ ־ חַיָּ֥ה רָעָ֛ה אַעֲבִ֥יר בָּ⁠אָ֖רֶץ וְ⁠שִׁכְּלָ֑תָּ⁠ה וְ⁠הָיְתָ֤ה שְׁמָמָה֙ מִ⁠בְּלִ֣י עוֹבֵ֔ר מִ⁠פְּנֵ֖י הַ⁠חַיָּֽה ׃¹⁶ שְׁלֹ֨שֶׁת הָ⁠אֲנָשִׁ֣ים הָ⁠אֵלֶּה֮ בְּ⁠תוֹכָ⁠הּ֒ חַי ־ אָ֗נִי נְאֻם֙ אֲדֹנָ֣⁠י יְהוִ֔ה אִם ־ בָּנִ֥ים וְ⁠אִם ־ בָּנ֖וֹת יַצִּ֑ילוּ הֵ֤מָּה לְ⁠בַדָּ⁠ם֙ יִנָּצֵ֔לוּ וְ⁠הָ⁠אָ֖רֶץ תִּהְיֶ֥ה שְׁמָמָֽה ׃¹⁷ א֛וֹ חֶ֥רֶב אָבִ֖יא עַל ־ הָ⁠אָ֣רֶץ הַ⁠הִ֑יא וְ⁠אָמַרְתִּ֗י חֶ֚רֶב תַּעֲבֹ֣ר בָּ⁠אָ֔רֶץ וְ⁠הִכְרַתִּ֥י מִמֶּ֖⁠נָּה אָדָ֥ם וּ⁠בְהֵמָֽה ׃¹⁸ וּ⁠שְׁלֹ֨שֶׁת הָ⁠אֲנָשִׁ֣ים הָ⁠אֵלֶּה֮ בְּ⁠תוֹכָ⁠הּ֒ חַי ־ אָ֗נִי נְאֻם֙ אֲדֹנָ֣⁠י יְהוִ֔ה לֹ֥א יַצִּ֖ילוּ בָּנִ֣ים וּ⁠בָנ֑וֹת כִּ֛י הֵ֥ם לְ⁠בַדָּ֖⁠ם יִנָּצֵֽלוּ ׃¹⁹ א֛וֹ דֶּ֥בֶר אֲשַׁלַּ֖ח אֶל ־ הָ⁠אָ֣רֶץ הַ⁠הִ֑יא וְ⁠שָׁפַכְתִּ֨י חֲמָתִ֤⁠י עָלֶ֨י⁠הָ֙ בְּ⁠דָ֔ם לְ⁠הַכְרִ֥ית מִמֶּ֖⁠נָּה אָדָ֥ם וּ⁠בְהֵמָֽה ׃²⁰ וְ⁠נֹ֨חַ דנאל וְ⁠אִיּוֹב֮ בְּ⁠תוֹכָ⁠הּ֒ חַי ־ אָ֗נִי נְאֻם֙ אֲדֹנָ֣⁠י יְהוִ֔ה אִם ־ בֵּ֥ן אִם ־ בַּ֖ת יַצִּ֑ילוּ הֵ֥מָּה בְ⁠צִדְקָתָ֖⁠ם יַצִּ֥ילוּ נַפְשָֽׁ⁠ם ׃פ²¹ כִּי֩ כֹ֨ה אָמַ֜ר אֲדֹנָ֣⁠י יְהֹוִ֗ה אַ֣ף כִּֽי ־ אַרְבַּ֣עַת שְׁפָטַ֣⁠י ׀ הָ⁠רָעִ֡ים חֶ֠רֶב וְ⁠רָעָ֞ב וְ⁠חַיָּ֤ה רָעָה֙ וָ⁠דֶ֔בֶר שִׁלַּ֖חְתִּי אֶל ־ יְרוּשָׁלִָ֑ם לְ⁠הַכְרִ֥ית מִמֶּ֖⁠נָּה אָדָ֥ם וּ⁠בְהֵמָֽה ׃²² וְ⁠הִנֵּ֨ה נֽוֹתְרָה ־ בָּ֜⁠הּ פְּלֵטָ֗ה הַֽ⁠מּוּצָאִים֮ בָּנִ֣ים וּ⁠בָנוֹת֒ הִנָּ⁠ם֙ יוֹצְאִ֣ים אֲלֵי⁠כֶ֔ם וּ⁠רְאִיתֶ֥ם אֶת ־ דַּרְכָּ֖⁠ם וְ⁠אֶת ־ עֲלִֽילוֹתָ֑⁠ם וְ⁠נִחַמְתֶּ֗ם עַל ־ הָֽ⁠רָעָה֙ אֲשֶׁ֤ר הֵבֵ֨אתִי֙ עַל ־ יְר֣וּשָׁלִַ֔ם אֵ֛ת כָּל ־ אֲשֶׁ֥ר הֵבֵ֖אתִי עָלֶֽי⁠הָ ׃²³ וְ⁠נִחֲמ֣וּ אֶתְ⁠כֶ֔ם כִּֽי ־ תִרְא֥וּ אֶת ־ דַּרְכָּ֖⁠ם וְ⁠אֶת ־ עֲלִֽילוֹתָ֑⁠ם וִֽ⁠ידַעְתֶּ֗ם כִּי֩ לֹ֨א חִנָּ֤ם עָשִׂ֨יתִי֙ אֵ֣ת כָּל ־ אֲשֶׁר ־ עָשִׂ֣יתִי בָ֔⁠הּ נְאֻ֖ם אֲדֹנָ֥⁠י יְהֹוִֽה ׃פ

Chapter 15

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם מַה ־ יִּֽהְיֶ֥ה עֵץ ־ הַ⁠גֶּ֖פֶן מִ⁠כָּל ־ עֵ֑ץ הַ⁠זְּמוֹרָ֕ה אֲשֶׁ֥ר הָיָ֖ה בַּ⁠עֲצֵ֥י הַ⁠יָּֽעַר ׃³ הֲ⁠יֻקַּ֤ח מִמֶּ֨⁠נּוּ֙ עֵ֔ץ לַ⁠עֲשׂ֖וֹת לִ⁠מְלָאכָ֑ה אִם ־ יִקְח֤וּ מִמֶּ֨⁠נּוּ֙ יָתֵ֔ד לִ⁠תְל֥וֹת עָלָ֖י⁠ו כָּל ־ כֶּֽלִי ׃⁴ הִנֵּ֥ה לָ⁠אֵ֖שׁ נִתַּ֣ן לְ⁠אָכְלָ֑ה אֵת֩ שְׁנֵ֨י קְצוֹתָ֜י⁠ו אָכְלָ֤ה הָ⁠אֵשׁ֙ וְ⁠תוֹכ֣⁠וֹ נָחָ֔ר הֲ⁠יִצְלַ֖ח לִ⁠מְלָאכָֽה ׃⁵ הִנֵּה֙ בִּֽ⁠הְיוֹת֣⁠וֹ תָמִ֔ים לֹ֥א יֵֽעָשֶׂ֖ה לִ⁠מְלָאכָ֑ה אַ֣ף כִּי ־ אֵ֤שׁ אֲכָלַ֨תְ⁠הוּ֙ וַ⁠יֵּחָ֔ר וְ⁠נַעֲשָׂ֥ה ע֖וֹד לִ⁠מְלָאכָֽה ׃ס⁶ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה כַּ⁠אֲשֶׁ֤ר עֵץ ־ הַ⁠גֶּ֨פֶן֙ בְּ⁠עֵ֣ץ הַ⁠יַּ֔עַר אֲשֶׁר ־ נְתַתִּ֥י⁠ו לָ⁠אֵ֖שׁ לְ⁠אָכְלָ֑ה כֵּ֣ן נָתַ֔תִּי אֶת ־ יֹשְׁבֵ֖י יְרוּשָׁלִָֽם ׃⁷ וְ⁠נָתַתִּ֤י אֶת ־ פָּנַ⁠י֙ בָּ⁠הֶ֔ם מֵ⁠הָ⁠אֵ֣שׁ יָצָ֔אוּ וְ⁠הָ⁠אֵ֖שׁ תֹּֽאכְלֵ֑⁠ם וִֽ⁠ידַעְתֶּם֙ כִּֽי ־ אֲנִ֣י יְהוָ֔ה בְּ⁠שׂוּמִ֥⁠י אֶת ־ פָּנַ֖⁠י בָּ⁠הֶֽם ׃⁸ וְ⁠נָתַתִּ֥י אֶת ־ הָ⁠אָ֖רֶץ שְׁמָמָ֑ה יַ֚עַן מָ֣עֲלוּ מַ֔עַל נְאֻ֖ם אֲדֹנָ֥⁠י יְהוִֽה ׃פ

Chapter 16

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם הוֹדַ֥ע אֶת ־ יְרוּשָׁלִַ֖ם אֶת ־ תּוֹעֲבֹתֶֽי⁠הָ ׃³ וְ⁠אָמַרְתָּ֞ כֹּה ־ אָמַ֨ר אֲדֹנָ֤⁠י יְהוִה֙ לִ⁠יר֣וּשָׁלִַ֔ם מְכֹרֹתַ֨יִ⁠ךְ֙ וּ⁠מֹ֣לְדֹתַ֔יִ⁠ךְ מֵ⁠אֶ֖רֶץ הַֽ⁠כְּנַעֲנִ֑י אָבִ֥י⁠ךְ הָ⁠אֱמֹרִ֖י וְ⁠אִמֵּ֥⁠ךְ חִתִּֽית ׃⁴ וּ⁠מוֹלְדוֹתַ֗יִ⁠ךְ בְּ⁠י֨וֹם הוּלֶּ֤דֶת אֹתָ⁠ךְ֙ לֹֽא ־ כָרַּ֣ת שָׁרֵּ֔⁠ךְ וּ⁠בְ⁠מַ֥יִם לֹֽא ־ רֻחַ֖צְתְּ לְ⁠מִשְׁעִ֑י וְ⁠הָמְלֵ֨חַ֙ לֹ֣א הֻמְלַ֔חַתְּ וְ⁠הָחְתֵּ֖ל לֹ֥א חֻתָּֽלְתְּ ׃⁵ לֹא ־ חָ֨סָה עָלַ֜יִ⁠ךְ עַ֗יִן לַ⁠עֲשׂ֥וֹת לָ֛⁠ךְ אַחַ֥ת מֵ⁠אֵ֖לֶּה לְ⁠חֻמְלָ֣ה עָלָ֑יִ⁠ךְ וַֽ⁠תֻּשְׁלְכִ֞י אֶל ־ פְּנֵ֤י הַ⁠שָּׂדֶה֙ בְּ⁠גֹ֣עַל נַפְשֵׁ֔⁠ךְ בְּ⁠י֖וֹם הֻלֶּ֥דֶת אֹתָֽ⁠ךְ ׃⁶ וָ⁠אֶעֱבֹ֤ר עָלַ֨יִ⁠ךְ֙ וָֽ⁠אֶרְאֵ֔⁠ךְ מִתְבּוֹסֶ֖סֶת בְּ⁠דָמָ֑יִ⁠ךְ וָ⁠אֹ֤מַר לָ⁠ךְ֙ בְּ⁠דָמַ֣יִ⁠ךְ חֲיִ֔י וָ⁠אֹ֥מַר לָ֖⁠ךְ בְּ⁠דָמַ֥יִ⁠ךְ חֲיִֽי ׃⁷ רְבָבָ֗ה כְּ⁠צֶ֤מַח הַ⁠שָּׂדֶה֙ נְתַתִּ֔י⁠ךְ וַ⁠תִּרְבִּי֙ וַֽ⁠תִּגְדְּלִ֔י וַ⁠תָּבֹ֖אִי בַּ⁠עֲדִ֣י עֲדָיִ֑ים שָׁדַ֤יִם נָכֹ֨נוּ֙ וּ⁠שְׂעָרֵ֣⁠ךְ צִמֵּ֔חַ וְ⁠אַ֖תְּ עֵרֹ֥ם וְ⁠עֶרְיָֽה ׃⁸ וָ⁠אֶעֱבֹ֨ר עָלַ֜יִ⁠ךְ וָ⁠אֶרְאֵ֗⁠ךְ וְ⁠הִנֵּ֤ה עִתֵּ⁠ךְ֙ עֵ֣ת דֹּדִ֔ים וָ⁠אֶפְרֹ֤שׂ כְּנָפִ⁠י֙ עָלַ֔יִ⁠ךְ וָ⁠אֲכַסֶּ֖ה עֶרְוָתֵ֑⁠ךְ וָ⁠אֶשָּׁ֣בַֽע לָ֠⁠ךְ וָ⁠אָב֨וֹא בִ⁠בְרִ֜ית אֹתָ֗⁠ךְ נְאֻ֛ם אֲדֹנָ֥⁠י יְהוִ֖ה וַ⁠תִּ֥הְיִי לִֽ⁠י ׃⁹ וָ⁠אֶרְחָצֵ֣⁠ךְ בַּ⁠מַּ֔יִם וָ⁠אֶשְׁטֹ֥ף דָּמַ֖יִ⁠ךְ מֵֽ⁠עָלָ֑יִ⁠ךְ וָ⁠אֲסֻכֵ֖⁠ךְ בַּ⁠שָּֽׁמֶן ׃¹⁰ וָ⁠אַלְבִּישֵׁ֣⁠ךְ רִקְמָ֔ה וָ⁠אֶנְעֲלֵ֖⁠ךְ תָּ֑חַשׁ וָ⁠אֶחְבְּשֵׁ֣⁠ךְ בַּ⁠שֵּׁ֔שׁ וַ⁠אֲכַסֵּ֖⁠ךְ מֶֽשִׁי ׃¹¹ וָ⁠אֶעְדֵּ֖⁠ךְ עֶ֑דִי וָ⁠אֶתְּנָ֤⁠ה צְמִידִים֙ עַל ־ יָדַ֔יִ⁠ךְ וְ⁠רָבִ֖יד עַל ־ גְּרוֹנֵֽ⁠ךְ ׃¹² וָ⁠אֶתֵּ֥ן נֶ֨זֶם֙ עַל ־ אַפֵּ֔⁠ךְ וַ⁠עֲגִילִ֖ים עַל ־ אָזְנָ֑יִ⁠ךְ וַ⁠עֲטֶ֥רֶת תִּפְאֶ֖רֶת בְּ⁠רֹאשֵֽׁ⁠ךְ ׃¹³ וַ⁠תַּעְדִּ֞י זָהָ֣ב וָ⁠כֶ֗סֶף וּ⁠מַלְבּוּשֵׁ⁠ךְ֙ ששי וָ⁠מֶ֨שִׁי֙ וְ⁠רִקְמָ֔ה סֹ֧לֶת וּ⁠דְבַ֛שׁ וָ⁠שֶׁ֖מֶן אכלתי וַ⁠תִּ֨יפִי֙ בִּ⁠מְאֹ֣ד מְאֹ֔ד וַֽ⁠תִּצְלְחִ֖י לִ⁠מְלוּכָֽה ׃¹⁴ וַ⁠יֵּ֨צֵא לָ֥⁠ךְ שֵׁ֛ם בַּ⁠גּוֹיִ֖ם בְּ⁠יָפְיֵ֑⁠ךְ כִּ֣י ׀ כָּלִ֣יל ה֗וּא בַּֽ⁠הֲדָרִ⁠י֙ אֲשֶׁר ־ שַׂ֣מְתִּי עָלַ֔יִ⁠ךְ נְאֻ֖ם אֲדֹנָ֥⁠י יְהוִֽה ׃¹⁵ וַ⁠תִּבְטְחִ֣י בְ⁠יָפְיֵ֔⁠ךְ וַ⁠תִּזְנִ֖י עַל ־ שְׁמֵ֑⁠ךְ וַ⁠תִּשְׁפְּכִ֧י אֶת ־ תַּזְנוּתַ֛יִ⁠ךְ עַל ־ כָּל ־ עוֹבֵ֖ר ל⁠וֹ ־ יֶֽהִי ׃¹⁶ וַ⁠תִּקְחִ֣י מִ⁠בְּגָדַ֗יִ⁠ךְ וַ⁠תַּֽעֲשִׂי ־ לָ⁠ךְ֙ בָּמ֣וֹת טְלֻא֔וֹת וַ⁠תִּזְנִ֖י עֲלֵי⁠הֶ֑ם לֹ֥א בָא֖וֹת וְ⁠לֹ֥א יִהְיֶֽה ׃¹⁷ וַ⁠תִּקְחִ֞י כְּלֵ֣י תִפְאַרְתֵּ֗⁠ךְ מִ⁠זְּהָבִ֤⁠י וּ⁠מִ⁠כַּסְפִּ⁠י֙ אֲשֶׁ֣ר נָתַ֣תִּי לָ֔⁠ךְ וַ⁠תַּעֲשִׂי ־ לָ֖⁠ךְ צַלְמֵ֣י זָכָ֑ר וַ⁠תִּזְנִי ־ בָֽ⁠ם ׃¹⁸ וַ⁠תִּקְחִ֛י אֶת ־ בִּגְדֵ֥י רִקְמָתֵ֖⁠ךְ וַ⁠תְּכַסִּ֑י⁠ם וְ⁠שַׁמְנִ⁠י֙ וּ⁠קְטָרְתִּ֔⁠י נתתי לִ⁠פְנֵי⁠הֶֽם ׃¹⁹ וְ⁠לַחְמִ⁠י֩ אֲשֶׁר ־ נָתַ֨תִּי לָ֜⁠ךְ סֹ֣לֶת וָ⁠שֶׁ֤מֶן וּ⁠דְבַשׁ֙ הֶֽאֱכַלְתִּ֔י⁠ךְ וּ⁠נְתַתִּ֧י⁠הוּ לִ⁠פְנֵי⁠הֶ֛ם לְ⁠רֵ֥יחַ נִיחֹ֖חַ וַ⁠יֶּ֑הִי נְאֻ֖ם אֲדֹנָ֥⁠י יְהוִֽה ׃²⁰ וַ⁠תִּקְחִ֞י אֶת ־ בָּנַ֤יִ⁠ךְ וְ⁠אֶת ־ בְּנוֹתַ֨יִ⁠ךְ֙ אֲשֶׁ֣ר יָלַ֣דְתְּ לִ֔⁠י וַ⁠תִּזְבָּחִ֥י⁠ם לָ⁠הֶ֖ם לֶ⁠אֱכ֑וֹל הַ⁠מְעַ֖ט מ⁠תזנת⁠ך ׃²¹ וַֽ⁠תִּשְׁחֲטִ֖י אֶת ־ בָּנָ֑⁠י וַֽ⁠תִּתְּנִ֔י⁠ם בְּ⁠הַעֲבִ֥יר אוֹתָ֖⁠ם לָ⁠הֶֽם ׃²² וְ⁠אֵ֤ת כָּל ־ תּוֹעֲבֹתַ֨יִ⁠ךְ֙ וְ⁠תַזְנֻתַ֔יִ⁠ךְ לֹ֥א זכרתי אֶת ־ יְמֵ֣י נְעוּרָ֑יִ⁠ךְ בִּֽ⁠הְיוֹתֵ⁠ךְ֙ עֵרֹ֣ם וְ⁠עֶרְיָ֔ה מִתְבּוֹסֶ֥סֶת בְּ⁠דָמֵ֖⁠ךְ הָיִֽית ׃²³ וַ⁠יְהִ֕י אַחֲרֵ֖י כָּל ־ רָעָתֵ֑⁠ךְ א֣וֹי א֣וֹי לָ֔⁠ךְ נְאֻ֖ם אֲדֹנָ֥⁠י יְהוִֽה ׃²⁴ וַ⁠תִּבְנִי ־ לָ֖⁠ךְ גֶּ֑ב וַ⁠תַּעֲשִׂי ־ לָ֥⁠ךְ רָמָ֖ה בְּ⁠כָל ־ רְחֽוֹב ׃²⁵ אֶל ־ כָּל ־ רֹ֣אשׁ דֶּ֗רֶךְ בָּנִית֙ רָֽמָתֵ֔⁠ךְ וַ⁠תְּתַֽעֲבִי֙ אֶת ־ יָפְיֵ֔⁠ךְ וַ⁠תְּפַשְּׂקִ֥י אֶת ־ רַגְלַ֖יִ⁠ךְ לְ⁠כָל ־ עוֹבֵ֑ר וַ⁠תַּרְבִּ֖י אֶת ־ תזנת⁠ך ׃²⁶ וַ⁠תִּזְנִ֧י אֶל ־ בְּנֵֽי ־ מִצְרַ֛יִם שְׁכֵנַ֖יִ⁠ךְ גִּדְלֵ֣י בָשָׂ֑ר וַ⁠תַּרְבִּ֥י אֶת ־ תַּזְנֻתֵ֖⁠ךְ לְ⁠הַכְעִיסֵֽ⁠נִי ׃²⁷ וְ⁠הִנֵּ֨ה נָטִ֤יתִי יָדִ⁠י֙ עָלַ֔יִ⁠ךְ וָ⁠אֶגְרַ֖ע חֻקֵּ֑⁠ךְ וָ⁠אֶתְּנֵ֞⁠ךְ בְּ⁠נֶ֤פֶשׁ שֹׂנְאוֹתַ֨יִ⁠ךְ֙ בְּנ֣וֹת פְּלִשְׁתִּ֔ים הַ⁠נִּכְלָמ֖וֹת מִ⁠דַּרְכֵּ֥⁠ךְ זִמָּֽה ׃²⁸ וַ⁠תִּזְנִי֙ אֶל ־ בְּנֵ֣י אַשּׁ֔וּר מִ⁠בִּלְתִּ֖י שָׂבְעָתֵ֑⁠ךְ וַ⁠תִּזְנִ֕י⁠ם וְ⁠גַ֖ם לֹ֥א שָׂבָֽעַתְּ ׃²⁹ וַ⁠תַּרְבִּ֧י אֶת ־ תַּזְנוּתֵ֛⁠ךְ אֶל ־ אֶ֥רֶץ כְּנַ֖עַן כַּשְׂדִּ֑ימָ⁠ה וְ⁠גַם ־ בְּ⁠זֹ֖את לֹ֥א שָׂבָֽעַתְּ ׃³⁰ מָ֤ה אֲמֻלָה֙ לִבָּתֵ֔⁠ךְ נְאֻ֖ם אֲדֹנָ֣⁠י יְהוִ֑ה בַּ⁠עֲשׂוֹתֵ⁠ךְ֙ אֶת ־ כָּל ־ אֵ֔לֶּה מַעֲשֵׂ֥ה אִשָּֽׁה ־ זוֹנָ֖ה שַׁלָּֽטֶת ׃³¹ בִּ⁠בְנוֹתַ֤יִ⁠ךְ גַּבֵּ⁠ךְ֙ בְּ⁠רֹ֣אשׁ כָּל ־ דֶּ֔רֶךְ וְ⁠רָמָתֵ֥⁠ךְ עשיתי בְּ⁠כָל ־ רְח֑וֹב וְ⁠לֹא ־ הייתי כַּ⁠זּוֹנָ֖ה לְ⁠קַלֵּ֥ס אֶתְנָֽן ׃³² הָ⁠אִשָּׁ֖ה הַ⁠מְּנָאָ֑פֶת תַּ֣חַת אִישָׁ֔⁠הּ תִּקַּ֖ח אֶת ־ זָרִֽים ׃³³ לְ⁠כָל ־ זֹנ֖וֹת יִתְּנוּ ־ נֵ֑דֶה וְ⁠אַ֨תְּ נָתַ֤תְּ אֶת ־ נְדָנַ֨יִ⁠ךְ֙ לְ⁠כָל ־ מְאַֽהֲבַ֔יִ⁠ךְ וַ⁠תִּשְׁחֳדִ֣י אוֹתָ֗⁠ם לָ⁠ב֥וֹא אֵלַ֛יִ⁠ךְ מִ⁠סָּבִ֖יב בְּ⁠תַזְנוּתָֽיִ⁠ךְ ׃³⁴ וַ⁠יְהִי ־ בָ֨⁠ךְ הֵ֤פֶךְ מִן ־ הַ⁠נָּשִׁים֙ בְּ⁠תַזְנוּתַ֔יִ⁠ךְ וְ⁠אַחֲרַ֖יִ⁠ךְ לֹ֣א זוּנָּ֑ה וּ⁠בְ⁠תִתֵּ֣⁠ךְ אֶתְנָ֗ן וְ⁠אֶתְנַ֛ן לֹ֥א נִתַּן ־ לָ֖⁠ךְ וַ⁠תְּהִ֥י לְ⁠הֶֽפֶךְ ׃³⁵ לָ⁠כֵ֣ן זוֹנָ֔ה שִׁמְעִ֖י דְּבַר ־ יְהוָֽה ׃פ³⁶ כֹּֽה ־ אָמַ֞ר אֲדֹנָ֣⁠י יְהֹוִ֗ה יַ֣עַן הִשָּׁפֵ֤ךְ נְחֻשְׁתֵּ⁠ךְ֙ וַ⁠תִּגָּלֶ֣ה עֶרְוָתֵ֔⁠ךְ בְּ⁠תַזְנוּתַ֖יִ⁠ךְ עַל ־ מְאַהֲבָ֑יִ⁠ךְ וְ⁠עַל֙ כָּל ־ גִּלּוּלֵ֣י תוֹעֲבוֹתַ֔יִ⁠ךְ וְ⁠כִ⁠דְמֵ֣י בָנַ֔יִ⁠ךְ אֲשֶׁ֥ר נָתַ֖תְּ לָ⁠הֶֽם ׃³⁷ לָ֠⁠כֵן הִנְ⁠נִ֨י מְקַבֵּ֤ץ אֶת ־ כָּל ־ מְאַהֲבַ֨יִ⁠ךְ֙ אֲשֶׁ֣ר עָרַ֣בְתְּ עֲלֵי⁠הֶ֔ם וְ⁠אֵת֙ כָּל ־ אֲשֶׁ֣ר אָהַ֔בְתְּ עַ֖ל כָּל ־ אֲשֶׁ֣ר שָׂנֵ֑את וְ⁠קִבַּצְתִּי֩ אֹתָ֨⁠ם עָלַ֜יִ⁠ךְ מִ⁠סָּבִ֗יב וְ⁠גִלֵּיתִ֤י עֶרְוָתֵ⁠ךְ֙ אֲלֵ⁠הֶ֔ם וְ⁠רָא֖וּ אֶת ־ כָּל ־ עֶרְוָתֵֽ⁠ךְ ׃³⁸ וּ⁠שְׁפַטְתִּי⁠ךְ֙ מִשְׁפְּטֵ֣י נֹאֲפ֔וֹת וְ⁠שֹׁפְכֹ֖ת דָּ֑ם וּ⁠נְתַתִּ֕י⁠ךְ דַּ֥ם חֵמָ֖ה וְ⁠קִנְאָֽה ׃³⁹ וְ⁠נָתַתִּ֨י אוֹתָ֜⁠ךְ בְּ⁠יָדָ֗⁠ם וְ⁠הָרְס֤וּ גַבֵּ⁠ךְ֙ וְ⁠נִתְּצ֣וּ רָמֹתַ֔יִ⁠ךְ וְ⁠הִפְשִׁ֤יטוּ אוֹתָ⁠ךְ֙ בְּגָדַ֔יִ⁠ךְ וְ⁠לָקְח֖וּ כְּלֵ֣י תִפְאַרְתֵּ֑⁠ךְ וְ⁠הִנִּיח֖וּ⁠ךְ עֵירֹ֥ם וְ⁠עֶרְיָֽה ׃⁴⁰ וְ⁠הֶעֱל֤וּ עָלַ֨יִ⁠ךְ֙ קָהָ֔ל וְ⁠רָגְמ֥וּ אוֹתָ֖⁠ךְ בָּ⁠אָ֑בֶן וּ⁠בִתְּק֖וּ⁠ךְ בְּ⁠חַרְבוֹתָֽ⁠ם ׃⁴¹ וְ⁠שָׂרְפ֤וּ בָתַּ֨יִ⁠ךְ֙ בָּ⁠אֵ֔שׁ וְ⁠עָשׂוּ ־ בָ֣⁠ךְ שְׁפָטִ֔ים לְ⁠עֵינֵ֖י נָשִׁ֣ים רַבּ֑וֹת וְ⁠הִשְׁבַּתִּי⁠ךְ֙ מִ⁠זּוֹנָ֔ה וְ⁠גַם ־ אֶתְנַ֖ן לֹ֥א תִתְּנִי ־ עֽוֹד ׃⁴² וַ⁠הֲנִחֹתִ֤י חֲמָתִ⁠י֙ בָּ֔⁠ךְ וְ⁠סָ֥רָה קִנְאָתִ֖⁠י מִמֵּ֑⁠ךְ וְ⁠שָׁ֣קַטְתִּ֔י וְ⁠לֹ֥א אֶכְעַ֖ס עֽוֹד ׃⁴³ יַ֗עַן אֲשֶׁ֤ר לֹֽא ־ זכרתי אֶת ־ יְמֵ֣י נְעוּרַ֔יִ⁠ךְ וַ⁠תִּרְגְּזִי ־ לִ֖⁠י בְּ⁠כָל ־ אֵ֑לֶּה וְ⁠גַם ־ אֲנִ֨י הֵ֜א דַּרְכֵּ֣⁠ךְ ׀ בְּ⁠רֹ֣אשׁ נָתַ֗תִּי נְאֻם֙ אֲדֹנָ֣⁠י יְהוִ֔ה וְ⁠לֹ֤א עשיתי אֶת ־ הַ⁠זִּמָּ֔ה עַ֖ל כָּל ־ תּוֹעֲבֹתָֽיִ⁠ךְ ׃⁴⁴ הִנֵּה֙ כָּל ־ הַ⁠מֹּשֵׁ֔ל עָלַ֥יִ⁠ךְ יִמְשֹׁ֖ל לֵ⁠אמֹ֑ר כְּ⁠אִמָּ֖⁠ה בִּתָּֽ⁠הּ ׃⁴⁵ בַּת ־ אִמֵּ֣⁠ךְ אַ֔תְּ גֹּעֶ֥לֶת אִישָׁ֖⁠הּ וּ⁠בָנֶ֑י⁠הָ וַ⁠אֲח֨וֹת אֲחוֹתֵ֜⁠ךְ אַ֗תְּ אֲשֶׁ֤ר גָּֽעֲ֨לוּ֙ אַנְשֵׁי⁠הֶ֣ן וּ⁠בְנֵי⁠הֶ֔ן אִמְּ⁠כֶ֣ן חִתִּ֔ית וַ⁠אֲבִי⁠כֶ֖ן אֱמֹרִֽי ׃⁴⁶ וַ⁠אֲחוֹתֵ֨⁠ךְ הַ⁠גְּדוֹלָ֤ה שֹֽׁמְרוֹן֙ הִ֣יא וּ⁠בְנוֹתֶ֔י⁠הָ הַ⁠יּוֹשֶׁ֖בֶת עַל ־ שְׂמֹאולֵ֑⁠ךְ וַ⁠אֲחוֹתֵ֞⁠ךְ הַ⁠קְּטַנָּ֣ה מִמֵּ֗⁠ךְ הַ⁠יּוֹשֶׁ֨בֶת֙ מִֽ⁠ימִינֵ֔⁠ךְ סְדֹ֖ם וּ⁠בְנוֹתֶֽי⁠הָ ׃⁴⁷ וְ⁠לֹ֤א בְ⁠דַרְכֵי⁠הֶן֙ הָלַ֔כְתְּ וּ⁠בְ⁠תוֹעֲבֽוֹתֵי⁠הֶ֖ן עשיתי כִּ⁠מְעַ֣ט קָ֔ט וַ⁠תַּשְׁחִ֥תִי מֵ⁠הֵ֖ן בְּ⁠כָל ־ דְּרָכָֽיִ⁠ךְ ׃⁴⁸ חַי ־ אָ֗נִי נְאֻם֙ אֲדֹנָ֣⁠י יְהוִ֔ה אִם ־ עָֽשְׂתָה֙ סְדֹ֣ם אֲחוֹתֵ֔⁠ךְ הִ֖יא וּ⁠בְנוֹתֶ֑י⁠הָ כַּ⁠אֲשֶׁ֣ר עָשִׂ֔ית אַ֖תְּ וּ⁠בְנוֹתָֽיִ⁠ךְ ׃⁴⁹ הִנֵּה ־ זֶ֣ה הָיָ֔ה עֲוֺ֖ן סְדֹ֣ם אֲחוֹתֵ֑⁠ךְ גָּא֨וֹן שִׂבְעַת ־ לֶ֜חֶם וְ⁠שַׁלְוַ֣ת הַשְׁקֵ֗ט הָ֤יָה לָ⁠הּ֙ וְ⁠לִ⁠בְנוֹתֶ֔י⁠הָ וְ⁠יַד ־ עָנִ֥י וְ⁠אֶבְי֖וֹן לֹ֥א הֶחֱזִֽיקָה ׃⁵⁰ וַֽ⁠תִּגְבְּהֶ֔ינָה וַ⁠תַּעֲשֶׂ֥ינָה תוֹעֵבָ֖ה לְ⁠פָנָ֑⁠י וָ⁠אָסִ֥יר אֶתְ⁠הֶ֖ן כַּ⁠אֲשֶׁ֥ר רָאִֽיתִי ׃ס⁵¹ וְ⁠שֹׁ֣מְר֔וֹן כַּ⁠חֲצִ֥י חַטֹּאתַ֖יִ⁠ךְ לֹ֣א חָטָ֑אָה וַ⁠תַּרְבִּ֤י אֶת ־ תּוֹעֲבוֹתַ֨יִ⁠ךְ֙ מֵ⁠הֵ֔נָּה וַ⁠תְּצַדְּקִי֙ אֶת ־ אחות⁠ך בְּ⁠כָל ־ תּוֹעֲבוֹתַ֖יִ⁠ךְ אֲשֶׁ֥ר עשיתי ׃⁵² גַּם ־ אַ֣תְּ ׀ שְׂאִ֣י כְלִמָּתֵ֗⁠ךְ אֲשֶׁ֤ר פִּלַּלְתְּ֙ לַֽ⁠אֲחוֹתֵ֔⁠ךְ בְּ⁠חַטֹּאתַ֛יִ⁠ךְ אֲשֶׁר ־ הִתְעַ֥בְתְּ מֵ⁠הֵ֖ן תִּצְדַּ֣קְנָה מִמֵּ֑⁠ךְ וְ⁠גַם ־ אַ֥תְּ בּ֨וֹשִׁי֙ וּ⁠שְׂאִ֣י כְלִמָּתֵ֔⁠ךְ בְּ⁠צַדֶּקְתֵּ֖⁠ךְ אַחְיוֹתֵֽ⁠ךְ ׃⁵³ וְ⁠שַׁבְתִּי֙ אֶת ־ שְׁבִ֣יתְ⁠הֶ֔ן אֶת ־ שבית סְדֹם֙ וּ⁠בְנוֹתֶ֔י⁠הָ וְ⁠אֶת ־ שבית שֹׁמְר֖וֹן וּ⁠בְנוֹתֶ֑י⁠הָ ו⁠שבית שְׁבִיתַ֖יִ⁠ךְ בְּ⁠תוֹכָֽ⁠הְנָה ׃⁵⁴ לְמַ֨עַן֙ תִּשְׂאִ֣י כְלִמָּתֵ֔⁠ךְ וְ⁠נִכְלַ֕מְתְּ מִ⁠כֹּ֖ל אֲשֶׁ֣ר עָשִׂ֑ית בְּ⁠נַחֲמֵ֖⁠ךְ אֹתָֽ⁠ן ׃⁵⁵ וַ⁠אֲחוֹתַ֗יִ⁠ךְ סְדֹ֤ם וּ⁠בְנוֹתֶ֨י⁠הָ֙ תָּשֹׁ֣בְןָ לְ⁠קַדְמָתָ֔⁠ן וְ⁠שֹֽׁמְרוֹן֙ וּ⁠בְנוֹתֶ֔י⁠הָ תָּשֹׁ֖בְןָ לְ⁠קַדְמָתָ֑⁠ן וְ⁠אַתְּ֙ וּ⁠בְנוֹתַ֔יִ⁠ךְ תְּשֻׁבֶ֖ינָה לְ⁠קַדְמַתְ⁠כֶֽן ׃⁵⁶ וְ⁠ל֤וֹא הָֽיְתָה֙ סְדֹ֣ם אֲחוֹתֵ֔⁠ךְ לִ⁠שְׁמוּעָ֖ה בְּ⁠פִ֑י⁠ךְ בְּ⁠י֖וֹם גְּאוֹנָֽיִ⁠ךְ ׃⁵⁷ בְּ⁠טֶרֶם֮ תִּגָּלֶ֣ה רָעָתֵ⁠ךְ֒ כְּמ֗וֹ עֵ֚ת חֶרְפַּ֣ת בְּנוֹת ־ אֲרָ֔ם וְ⁠כָל ־ סְבִיבוֹתֶ֖י⁠הָ בְּנ֣וֹת פְּלִשְׁתִּ֑ים הַ⁠שָּׁאט֥וֹת אוֹתָ֖⁠ךְ מִ⁠סָּבִֽיב ׃⁵⁸ אֶת ־ זִמָּתֵ֥⁠ךְ וְ⁠אֶת ־ תּוֹעֲבוֹתַ֖יִ⁠ךְ אַ֣תְּ נְשָׂאתִ֑י⁠ם נְאֻ֖ם יְהוָֽה ׃ס⁵⁹ כִּ֣י כֹ֤ה אָמַר֙ אֲדֹנָ֣⁠י יְהוִ֔ה ו⁠עשית אוֹתָ֖⁠ךְ כַּ⁠אֲשֶׁ֣ר עָשִׂ֑ית אֲשֶׁר ־ בָּזִ֥ית אָלָ֖ה לְ⁠הָפֵ֥ר בְּרִֽית ׃⁶⁰ וְ⁠זָכַרְתִּ֨י אֲנִ֧י אֶת ־ בְּרִיתִ֛⁠י אוֹתָ֖⁠ךְ בִּ⁠ימֵ֣י נְעוּרָ֑יִ⁠ךְ וַ⁠הֲקִמוֹתִ֥י לָ֖⁠ךְ בְּרִ֥ית עוֹלָֽם ׃⁶¹ וְ⁠זָכַ֣רְתְּ אֶת ־ דְּרָכַיִ⁠ךְ֮ וְ⁠נִכְלַמְתְּ֒ בְּ⁠קַחְתֵּ֗⁠ךְ אֶת ־ אֲחוֹתַ֨יִ⁠ךְ֙ הַ⁠גְּדֹל֣וֹת מִמֵּ֔⁠ךְ אֶל ־ הַ⁠קְּטַנּ֖וֹת מִמֵּ֑⁠ךְ וְ⁠נָתַתִּ֨י אֶתְ⁠הֶ֥ן לָ֛⁠ךְ לְ⁠בָנ֖וֹת וְ⁠לֹ֥א מִ⁠בְּרִיתֵֽ⁠ךְ ׃⁶² וַ⁠הֲקִימוֹתִ֥י אֲנִ֛י אֶת ־ בְּרִיתִ֖⁠י אִתָּ֑⁠ךְ וְ⁠יָדַ֖עַתְּ כִּֽי ־ אֲנִ֥י יְהוָֽה ׃⁶³ לְמַ֤עַן תִּזְכְּרִי֙ וָ⁠בֹ֔שְׁתְּ וְ⁠לֹ֨א יִֽהְיֶה ־ לָּ֥⁠ךְ עוֹד֙ פִּתְח֣וֹן פֶּ֔ה מִ⁠פְּנֵ֖י כְּלִמָּתֵ֑⁠ךְ בְּ⁠כַפְּרִ⁠י ־ לָ⁠ךְ֙ לְ⁠כָל ־ אֲשֶׁ֣ר עָשִׂ֔ית נְאֻ֖ם אֲדֹנָ֥⁠י יְהוִֽה ׃ס

Chapter 17

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם ח֥וּד חִידָ֖ה וּ⁠מְשֹׁ֣ל מָשָׁ֑ל אֶל ־ בֵּ֖ית יִשְׂרָאֵֽל ׃³ וְ⁠אָמַרְתָּ֞ כֹּה ־ אָמַ֣ר ׀ אֲדֹנָ֣⁠י יְהוִ֗ה הַ⁠נֶּ֤שֶׁר הַ⁠גָּדוֹל֙ גְּד֤וֹל הַ⁠כְּנָפַ֨יִם֙ אֶ֣רֶךְ הָ⁠אֵ֔בֶר מָלֵא֙ הַ⁠נּוֹצָ֔ה אֲשֶׁר ־ ל֖⁠וֹ הָֽ⁠רִקְמָ֑ה בָּ֚א אֶל ־ הַ⁠לְּבָנ֔וֹן וַ⁠יִּקַּ֖ח אֶת ־ צַמֶּ֥רֶת הָ⁠אָֽרֶז ׃⁴ אֵ֛ת רֹ֥אשׁ יְנִֽיקוֹתָ֖י⁠ו קָטָ֑ף וַ⁠יְבִיאֵ֨⁠הוּ֙ אֶל ־ אֶ֣רֶץ כְּנַ֔עַן בְּ⁠עִ֥יר רֹכְלִ֖ים שָׂמֽ⁠וֹ ׃⁵ וַ⁠יִּקַּח֙ מִ⁠זֶּ֣רַע הָ⁠אָ֔רֶץ וַֽ⁠יִּתְּנֵ֖⁠הוּ בִּ⁠שְׂדֵה ־ זָ֑רַע קָ֚ח עַל ־ מַ֣יִם רַבִּ֔ים צַפְצָפָ֖ה שָׂמֽ⁠וֹ ׃⁶ וַ⁠יִּצְמַ֡ח וַ⁠יְהִי֩ לְ⁠גֶ֨פֶן סֹרַ֜חַת שִׁפְלַ֣ת קוֹמָ֗ה לִ⁠פְנ֤וֹת דָּלִיּוֹתָי⁠ו֙ אֵלָ֔י⁠ו וְ⁠שָׁרָשָׁ֖י⁠ו תַּחְתָּ֣י⁠ו יִֽהְי֑וּ וַ⁠תְּהִ֣י לְ⁠גֶ֔פֶן וַ⁠תַּ֣עַשׂ בַּדִּ֔ים וַ⁠תְּשַׁלַּ֖ח פֹּארֽוֹת ׃⁷ וַ⁠יְהִ֤י נֶֽשֶׁר ־ אֶחָד֙ גָּד֔וֹל גְּד֥וֹל כְּנָפַ֖יִם וְ⁠רַב ־ נוֹצָ֑ה וְ⁠הִנֵּה֩ הַ⁠גֶּ֨פֶן הַ⁠זֹּ֜את כָּֽפְנָ֧ה שָׁרֳשֶׁ֣י⁠הָ עָלָ֗י⁠ו וְ⁠דָֽלִיּוֹתָי⁠ו֙ שִׁלְחָה ־ לּ֔⁠וֹ לְ⁠הַשְׁק֣וֹת אוֹתָ֔⁠הּ מֵ⁠עֲרֻג֖וֹת מַטָּעָֽ⁠הּ ׃⁸ אֶל ־ שָׂ֥דֶה טּ֛וֹב אֶל ־ מַ֥יִם רַבִּ֖ים הִ֣יא שְׁתוּלָ֑ה לַ⁠עֲשׂ֤וֹת עָנָף֙ וְ⁠לָ⁠שֵׂ֣את פֶּ֔רִי לִ⁠הְי֖וֹת לְ⁠גֶ֥פֶן אַדָּֽרֶת ׃ס⁹ אֱמֹ֗ר כֹּ֥ה אָמַ֛ר אֲדֹנָ֥⁠י יְהֹוִ֖ה תִּצְלָ֑ח הֲ⁠לוֹא֩ אֶת ־ שָׁרָשֶׁ֨י⁠הָ יְנַתֵּ֜ק וְ⁠אֶת ־ פִּרְיָ֣⁠הּ ׀ יְקוֹסֵ֣ס וְ⁠יָבֵ֗שׁ כָּל ־ טַרְפֵּ֤י צִמְחָ⁠הּ֙ תִּיבָ֔שׁ וְ⁠לֹֽא ־ בִ⁠זְרֹ֤עַ גְּדוֹלָה֙ וּ⁠בְ⁠עַם ־ רָ֔ב לְ⁠מַשְׂא֥וֹת אוֹתָ֖⁠הּ מִ⁠שָּׁרָשֶֽׁי⁠הָ ׃¹⁰ וְ⁠הִנֵּ֥ה שְׁתוּלָ֖ה הֲ⁠תִצְלָ֑ח הֲ⁠לוֹא֩ כְ⁠גַ֨עַת בָּ֜⁠הּ ר֤וּחַ הַ⁠קָּדִים֙ תִּיבַ֣שׁ יָבֹ֔שׁ עַל ־ עֲרֻגֹ֥ת צִמְחָ֖⁠הּ תִּיבָֽשׁ ׃פ¹¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹² אֱמָר ־ נָא֙ לְ⁠בֵ֣ית הַ⁠מֶּ֔רִי הֲ⁠לֹ֥א יְדַעְתֶּ֖ם מָה ־ אֵ֑לֶּה אֱמֹ֗ר הִנֵּה ־ בָ֨א מֶֽלֶךְ ־ בָּבֶ֤ל יְרוּשָׁלִַ֨ם֙ וַ⁠יִּקַּ֤ח אֶת ־ מַלְכָּ⁠הּ֙ וְ⁠אֶת ־ שָׂרֶ֔י⁠הָ וַ⁠יָּבֵ֥א אוֹתָ֛⁠ם אֵלָ֖י⁠ו בָּבֶֽלָ⁠ה ׃¹³ וַ⁠יִּקַּח֙ מִ⁠זֶּ֣רַע הַ⁠מְּלוּכָ֔ה וַ⁠יִּכְרֹ֥ת אִתּ֖⁠וֹ בְּרִ֑ית וַ⁠יָּבֵ֤א אֹת⁠וֹ֙ בְּ⁠אָלָ֔ה וְ⁠אֶת ־ אֵילֵ֥י הָ⁠אָ֖רֶץ לָקָֽח ׃¹⁴ לִֽ⁠הְיוֹת֙ מַמְלָכָ֣ה שְׁפָלָ֔ה לְ⁠בִלְתִּ֖י הִתְנַשֵּׂ֑א לִ⁠שְׁמֹ֥ר אֶת ־ בְּרִית֖⁠וֹ לְ⁠עָמְדָֽ⁠הּ ׃¹⁵ וַ⁠יִּמְרָד ־ בּ֗⁠וֹ לִ⁠שְׁלֹ֤חַ מַלְאָכָי⁠ו֙ מִצְרַ֔יִם לָֽ⁠תֶת ־ ל֥⁠וֹ סוּסִ֖ים וְ⁠עַם ־ רָ֑ב הֲ⁠יִצְלָ֤ח הֲ⁠יִמָּלֵט֙ הָ⁠עֹשֵׂ֣ה אֵ֔לֶּה וְ⁠הֵפֵ֥ר בְּרִ֖ית וְ⁠נִמְלָֽט ׃¹⁶ חַי ־ אָ֗נִי נְאֻם֮ אֲדֹנָ֣⁠י יְהוִה֒ אִם ־ לֹ֗א בִּ⁠מְקוֹם֙ הַ⁠מֶּ֨לֶךְ֙ הַ⁠מַּמְלִ֣יךְ אֹת֔⁠וֹ אֲשֶׁ֤ר בָּזָה֙ אֶת ־ אָ֣לָת֔⁠וֹ וַ⁠אֲשֶׁ֥ר הֵפֵ֖ר אֶת ־ בְּרִית֑⁠וֹ אִתּ֥⁠וֹ בְ⁠תוֹךְ ־ בָּבֶ֖ל יָמֽוּת ׃¹⁷ וְ⁠לֹא֩ בְ⁠חַ֨יִל גָּד֜וֹל וּ⁠בְ⁠קָהָ֣ל רָ֗ב יַעֲשֶׂ֨ה אוֹת֤⁠וֹ פַרְעֹה֙ בַּ⁠מִּלְחָמָ֔ה בִּ⁠שְׁפֹּ֥ךְ סֹלְלָ֖ה וּ⁠בִ⁠בְנ֣וֹת דָּיֵ֑ק לְ⁠הַכְרִ֖ית נְפָשׁ֥וֹת רַבּֽוֹת ׃¹⁸ וּ⁠בָזָ֥ה אָלָ֖ה לְ⁠הָפֵ֣ר בְּרִ֑ית וְ⁠הִנֵּ֨ה נָתַ֥ן יָד֛⁠וֹ וְ⁠כָל ־ אֵ֥לֶּה עָשָׂ֖ה לֹ֥א יִמָּלֵֽט ׃ס¹⁹ לָ⁠כֵ֞ן כֹּה ־ אָמַ֨ר אֲדֹנָ֣⁠י יְהוִה֮ חַי ־ אָנִי֒ אִם ־ לֹ֗א אָֽלָתִ⁠י֙ אֲשֶׁ֣ר בָּזָ֔ה וּ⁠בְרִיתִ֖⁠י אֲשֶׁ֣ר הֵפִ֑יר וּ⁠נְתַתִּ֖י⁠ו בְּ⁠רֹאשֽׁ⁠וֹ ׃²⁰ וּ⁠פָרַשְׂתִּ֤י עָלָי⁠ו֙ רִשְׁתִּ֔⁠י וְ⁠נִתְפַּ֖שׂ בִּ⁠מְצֽוּדָתִ֑⁠י וַ⁠הֲבִיאוֹתִ֣י⁠הוּ בָבֶ֗לָ⁠ה וְ⁠נִשְׁפַּטְתִּ֤י אִתּ⁠וֹ֙ שָׁ֔ם מַעֲל֖⁠וֹ אֲשֶׁ֥ר מָֽעַל ־ בִּֽ⁠י ׃²¹ וְ⁠אֵ֨ת כָּל ־ מברח⁠ו בְּ⁠כָל ־ אֲגַפָּי⁠ו֙ בַּ⁠חֶ֣רֶב יִפֹּ֔לוּ וְ⁠הַ⁠נִּשְׁאָרִ֖ים לְ⁠כָל ־ ר֣וּחַ יִפָּרֵ֑שׂוּ וִ⁠ידַעְתֶּ֕ם כִּ֛י אֲנִ֥י יְהוָ֖ה דִּבַּֽרְתִּי ׃ס²² כֹּ֤ה אָמַר֙ אֲדֹנָ֣⁠י יְהוִ֔ה וְ⁠לָקַ֣חְתִּי אָ֗נִי מִ⁠צַּמֶּ֧רֶת הָ⁠אֶ֛רֶז הָ⁠רָמָ֖ה וְ⁠נָתָ֑תִּי מֵ⁠רֹ֤אשׁ יֹֽנְקוֹתָי⁠ו֙ רַ֣ךְ אֶקְטֹ֔ף וְ⁠שָׁתַ֣לְתִּי אָ֔נִי עַ֥ל הַר ־ גָּבֹ֖הַ וְ⁠תָלֽוּל ׃²³ בְּ⁠הַ֨ר מְר֤וֹם יִשְׂרָאֵל֙ אֶשְׁתֳּלֶ֔⁠נּוּ וְ⁠נָשָׂ֤א עָנָף֙ וְ⁠עָ֣שָׂה פֶ֔רִי וְ⁠הָיָ֖ה לְ⁠אֶ֣רֶז אַדִּ֑יר וְ⁠שָׁכְנ֣וּ תַחְתָּ֗י⁠ו כֹּ֚ל צִפּ֣וֹר כָּל ־ כָּנָ֔ף בְּ⁠צֵ֥ל דָּלִיּוֹתָ֖י⁠ו תִּשְׁכֹּֽנָּה ׃²⁴ וְֽ⁠יָדְע֞וּ כָּל ־ עֲצֵ֣י הַ⁠שָּׂדֶ֗ה כִּ֣י אֲנִ֤י יְהוָה֙ הִשְׁפַּ֣לְתִּי ׀ עֵ֣ץ גָּבֹ֗הַ הִגְבַּ֨הְתִּי֙ עֵ֣ץ שָׁפָ֔ל הוֹבַ֨שְׁתִּי֙ עֵ֣ץ לָ֔ח וְ⁠הִפְרַ֖חְתִּי עֵ֣ץ יָבֵ֑שׁ אֲנִ֥י יְהוָ֖ה דִּבַּ֥רְתִּי וְ⁠עָשִֽׂיתִי ׃פ

Chapter 18

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² מַה ־ לָּ⁠כֶ֗ם אַתֶּם֙ מֹֽשְׁלִים֙ אֶת ־ הַ⁠מָּשָׁ֣ל הַ⁠זֶּ֔ה עַל ־ אַדְמַ֥ת יִשְׂרָאֵ֖ל לֵ⁠אמֹ֑ר אָבוֹת֙ יֹ֣אכְלוּ בֹ֔סֶר וְ⁠שִׁנֵּ֥י הַ⁠בָּנִ֖ים תִּקְהֶֽינָה ׃³ חַי ־ אָ֕נִי נְאֻ֖ם אֲדֹנָ֣⁠י יְהוִ֑ה אִם ־ יִֽהְיֶ֨ה לָ⁠כֶ֜ם ע֗וֹד מְשֹׁ֛ל הַ⁠מָּשָׁ֥ל הַ⁠זֶּ֖ה בְּ⁠יִשְׂרָאֵֽל ׃⁴ הֵ֤ן כָּל ־ הַ⁠נְּפָשׁוֹת֙ לִ֣⁠י הֵ֔נָּה כְּ⁠נֶ֧פֶשׁ הָ⁠אָ֛ב וּ⁠כְ⁠נֶ֥פֶשׁ הַ⁠בֵּ֖ן לִ⁠י ־ הֵ֑נָּה הַ⁠נֶּ֥פֶשׁ הַ⁠חֹטֵ֖את הִ֥יא תָמֽוּת ׃ס⁵ וְ⁠אִ֖ישׁ כִּי ־ יִהְיֶ֣ה צַדִּ֑יק וְ⁠עָשָׂ֥ה מִשְׁפָּ֖ט וּ⁠צְדָקָֽה ׃⁶ אֶל ־ הֶֽ⁠הָרִים֙ לֹ֣א אָכָ֔ל וְ⁠עֵינָי⁠ו֙ לֹ֣א נָשָׂ֔א אֶל ־ גִּלּוּלֵ֖י בֵּ֣ית יִשְׂרָאֵ֑ל וְ⁠אֶת ־ אֵ֤שֶׁת רֵעֵ֨⁠הוּ֙ לֹ֣א טִמֵּ֔א וְ⁠אֶל ־ אִשָּׁ֥ה נִדָּ֖ה לֹ֥א יִקְרָֽב ׃⁷ וְ⁠אִישׁ֙ לֹ֣א יוֹנֶ֔ה חֲבֹלָת֥⁠וֹ חוֹב֙ יָשִׁ֔יב גְּזֵלָ֖ה לֹ֣א יִגְזֹ֑ל לַחְמ⁠וֹ֙ לְ⁠רָעֵ֣ב יִתֵּ֔ן וְ⁠עֵירֹ֖ם יְכַסֶּה ־ בָּֽגֶד ׃⁸ בַּ⁠נֶּ֣שֶׁךְ לֹֽא ־ יִתֵּ֗ן וְ⁠תַרְבִּית֙ לֹ֣א יִקָּ֔ח מֵ⁠עָ֖וֶל יָשִׁ֣יב יָד֑⁠וֹ מִשְׁפַּ֤ט אֱמֶת֙ יַֽעֲשֶׂ֔ה בֵּ֥ין אִ֖ישׁ לְ⁠אִֽישׁ ׃⁹ בְּ⁠חֻקּוֹתַ֧⁠י יְהַלֵּ֛ךְ וּ⁠מִשְׁפָּטַ֥⁠י שָׁמַ֖ר לַ⁠עֲשׂ֣וֹת אֱמֶ֑ת צַדִּ֥יק הוּא֙ חָיֹ֣ה יִֽחְיֶ֔ה נְאֻ֖ם אֲדֹנָ֥⁠י יְהוִֽה ׃¹⁰ וְ⁠הוֹלִ֥יד בֵּן ־ פָּרִ֖יץ שֹׁפֵ֣ךְ דָּ֑ם וְ⁠עָ֣שָׂה אָ֔ח מֵ⁠אַחַ֖ד מֵ⁠אֵֽלֶּה ׃¹¹ וְ⁠ה֕וּא אֶת ־ כָּל ־ אֵ֖לֶּה לֹ֣א עָשָׂ֑ה כִּ֣י גַ֤ם אֶל ־ הֶֽ⁠הָרִים֙ אָכַ֔ל וְ⁠אֶת ־ אֵ֥שֶׁת רֵעֵ֖⁠הוּ טִמֵּֽא ׃¹² עָנִ֤י וְ⁠אֶבְיוֹן֙ הוֹנָ֔ה גְּזֵל֣וֹת גָּזָ֔ל חֲבֹ֖ל לֹ֣א יָשִׁ֑יב וְ⁠אֶל ־ הַ⁠גִּלּוּלִים֙ נָשָׂ֣א עֵינָ֔י⁠ו תּוֹעֵבָ֖ה עָשָֽׂה ׃¹³ בַּ⁠נֶּ֧שֶׁךְ נָתַ֛ן וְ⁠תַרְבִּ֥ית לָקַ֖ח וָ⁠חָ֑י לֹ֣א יִֽחְיֶ֗ה אֵ֣ת כָּל ־ הַ⁠תּוֹעֵב֤וֹת הָ⁠אֵ֨לֶּה֙ עָשָׂ֔ה מ֣וֹת יוּמָ֔ת דָּמָ֖י⁠ו בּ֥⁠וֹ יִהְיֶֽה ׃¹⁴ וְ⁠הִנֵּה֙ הוֹלִ֣יד בֵּ֔ן וַ⁠יַּ֕רְא אֶת ־ כָּל ־ חַטֹּ֥את אָבִ֖י⁠ו אֲשֶׁ֣ר עָשָׂ֑ה וַ⁠יִּרְאֶ֕ה וְ⁠לֹ֥א יַעֲשֶׂ֖ה כָּ⁠הֵֽן ׃¹⁵ עַל ־ הֶֽ⁠הָרִים֙ לֹ֣א אָכָ֔ל וְ⁠עֵינָי⁠ו֙ לֹ֣א נָשָׂ֔א אֶל ־ גִּלּוּלֵ֖י בֵּ֣ית יִשְׂרָאֵ֑ל אֶת ־ אֵ֥שֶׁת רֵעֵ֖⁠הוּ לֹ֥א טִמֵּֽא ׃¹⁶ וְ⁠אִישׁ֙ לֹ֣א הוֹנָ֔ה חֲבֹל֙ לֹ֣א חָבָ֔ל וּ⁠גְזֵלָ֖ה לֹ֣א גָזָ֑ל לַחְמ⁠וֹ֙ לְ⁠רָעֵ֣ב נָתָ֔ן וְ⁠עֵר֖וֹם כִּסָּה ־ בָֽגֶד ׃¹⁷ מֵ⁠עָנִ֞י הֵשִׁ֣יב יָד֗⁠וֹ נֶ֤שֶׁךְ וְ⁠תַרְבִּית֙ לֹ֣א לָקָ֔ח מִשְׁפָּטַ֣⁠י עָשָׂ֔ה בְּ⁠חֻקּוֹתַ֖⁠י הָלָ֑ךְ ה֗וּא לֹ֥א יָמ֛וּת בַּ⁠עֲוֺ֥ן אָבִ֖י⁠ו חָיֹ֥ה יִחְיֶֽה ׃¹⁸ אָבִ֞י⁠ו כִּֽי ־ עָ֣שַׁק עֹ֗שֶׁק גָּזַל֙ גֵּ֣זֶל אָ֔ח וַ⁠אֲשֶׁ֥ר לֹא ־ ט֛וֹב עָשָׂ֖ה בְּ⁠ת֣וֹךְ עַמָּ֑י⁠ו וְ⁠הִנֵּה ־ מֵ֖ת בַּ⁠עֲוֺנֽ⁠וֹ ׃¹⁹ וַ⁠אֲמַרְתֶּ֕ם מַדֻּ֛עַ לֹא ־ נָשָׂ֥א הַ⁠בֵּ֖ן בַּ⁠עֲוֺ֣ן הָ⁠אָ֑ב וְ⁠הַ⁠בֵּ֞ן מִשְׁפָּ֧ט וּ⁠צְדָקָ֣ה עָשָׂ֗ה אֵ֣ת כָּל ־ חֻקּוֹתַ֥⁠י שָׁמַ֛ר וַ⁠יַּעֲשֶׂ֥ה אֹתָ֖⁠ם חָיֹ֥ה יִחְיֶֽה ׃²⁰ הַ⁠נֶּ֥פֶשׁ הַ⁠חֹטֵ֖את הִ֣יא תָמ֑וּת בֵּ֞ן לֹא ־ יִשָּׂ֣א ׀ בַּ⁠עֲוֺ֣ן הָ⁠אָ֗ב וְ⁠אָב֙ לֹ֤א יִשָּׂא֙ בַּ⁠עֲוֺ֣ן הַ⁠בֵּ֔ן צִדְקַ֤ת הַ⁠צַּדִּיק֙ עָלָ֣י⁠ו תִּֽהְיֶ֔ה וְ⁠רִשְׁעַ֥ת רשע עָלָ֥י⁠ו תִּֽהְיֶֽה ׃ס²¹ וְ⁠הָ⁠רָשָׁ֗ע כִּ֤י יָשׁוּב֙ מִ⁠כָּל ־ חטאת⁠ו אֲשֶׁ֣ר עָשָׂ֔ה וְ⁠שָׁמַר֙ אֶת ־ כָּל ־ חֻקּוֹתַ֔⁠י וְ⁠עָשָׂ֥ה מִשְׁפָּ֖ט וּ⁠צְדָקָ֑ה חָיֹ֥ה יִחְיֶ֖ה לֹ֥א יָמֽוּת ׃²² כָּל ־ פְּשָׁעָי⁠ו֙ אֲשֶׁ֣ר עָשָׂ֔ה לֹ֥א יִזָּכְר֖וּ ל֑⁠וֹ בְּ⁠צִדְקָת֥⁠וֹ אֲשֶׁר ־ עָשָׂ֖ה יִֽחְיֶֽה ׃²³ הֶ⁠חָפֹ֤ץ אֶחְפֹּץ֙ מ֣וֹת רָשָׁ֔ע נְאֻ֖ם אֲדֹנָ֣⁠י יְהוִ֑ה הֲ⁠ל֛וֹא בְּ⁠שׁוּב֥⁠וֹ מִ⁠דְּרָכָ֖י⁠ו וְ⁠חָיָֽה ׃ס²⁴ וּ⁠בְ⁠שׁ֨וּב צַדִּ֤יק מִ⁠צִּדְקָת⁠וֹ֙ וְ⁠עָ֣שָׂה עָ֔וֶל כְּ⁠כֹ֨ל הַ⁠תּוֹעֵב֜וֹת אֲשֶׁר ־ עָשָׂ֧ה הָ⁠רָשָׁ֛ע יַעֲשֶׂ֖ה וָ⁠חָ֑י כָּל ־ צדקת⁠ו אֲשֶׁר ־ עָשָׂה֙ לֹ֣א תִזָּכַ֔רְנָה בְּ⁠מַעֲל֧⁠וֹ אֲשֶׁר ־ מָעַ֛ל וּ⁠בְ⁠חַטָּאת֥⁠וֹ אֲשֶׁר ־ חָטָ֖א בָּ֥⁠ם יָמֽוּת ׃²⁵ וַ⁠אֲמַרְתֶּ֕ם לֹ֥א יִתָּכֵ֖ן דֶּ֣רֶךְ אֲדֹנָ֑⁠י שִׁמְעוּ ־ נָא֙ בֵּ֣ית יִשְׂרָאֵ֔ל הֲ⁠דַרְכִּ⁠י֙ לֹ֣א יִתָּכֵ֔ן הֲ⁠לֹ֥א דַרְכֵי⁠כֶ֖ם לֹ֥א יִתָּכֵֽנוּ ׃²⁶ בְּ⁠שׁוּב ־ צַדִּ֧יק מִ⁠צִּדְקָת֛⁠וֹ וְ⁠עָ֥שָׂה עָ֖וֶל וּ⁠מֵ֣ת עֲלֵי⁠הֶ֑ם בְּ⁠עַוְל֥⁠וֹ אֲשֶׁר ־ עָשָׂ֖ה יָמֽוּת ׃ס²⁷ וּ⁠בְ⁠שׁ֣וּב רָשָׁ֗ע מֵֽ⁠רִשְׁעָת⁠וֹ֙ אֲשֶׁ֣ר עָשָׂ֔ה וַ⁠יַּ֥עַשׂ מִשְׁפָּ֖ט וּ⁠צְדָקָ֑ה ה֖וּא אֶת ־ נַפְשׁ֥⁠וֹ יְחַיֶּֽה ׃²⁸ וַ⁠יִּרְאֶ֣ה ו⁠ישוב מִ⁠כָּל ־ פְּשָׁעָ֖י⁠ו אֲשֶׁ֣ר עָשָׂ֑ה חָי֥וֹ יִחְיֶ֖ה לֹ֥א יָמֽוּת ׃²⁹ וְ⁠אָֽמְרוּ֙ בֵּ֣ית יִשְׂרָאֵ֔ל לֹ֥א יִתָּכֵ֖ן דֶּ֣רֶךְ אֲדֹנָ֑⁠י הַ⁠דְּרָכַ֞⁠י לֹ֤א יִתָּֽכְנּוּ֙ בֵּ֣ית יִשְׂרָאֵ֔ל הֲ⁠לֹ֥א דַרְכֵי⁠כֶ֖ם לֹ֥א יִתָּכֵֽן ׃³⁰ לָ⁠כֵן֩ אִ֨ישׁ כִּ⁠דְרָכָ֜י⁠ו אֶשְׁפֹּ֤ט אֶתְ⁠כֶם֙ בֵּ֣ית יִשְׂרָאֵ֔ל נְאֻ֖ם אֲדֹנָ֣⁠י יְהוִ֑ה שׁ֤וּבוּ וְ⁠הָשִׁ֨יבוּ֙ מִ⁠כָּל ־ פִּשְׁעֵי⁠כֶ֔ם וְ⁠לֹֽא ־ יִהְיֶ֥ה לָ⁠כֶ֛ם לְ⁠מִכְשׁ֖וֹל עָוֺֽן ׃³¹ הַשְׁלִ֣יכוּ מֵ⁠עֲלֵי⁠כֶ֗ם אֶת ־ כָּל ־ פִּשְׁעֵי⁠כֶם֙ אֲשֶׁ֣ר פְּשַׁעְתֶּ֣ם בָּ֔⁠ם וַ⁠עֲשׂ֥וּ לָ⁠כֶ֛ם לֵ֥ב חָדָ֖שׁ וְ⁠ר֣וּחַ חֲדָשָׁ֑ה וְ⁠לָ֥⁠מָּה תָמֻ֖תוּ בֵּ֥ית יִשְׂרָאֵֽל ׃³² כִּ֣י לֹ֤א אֶחְפֹּץ֙ בְּ⁠מ֣וֹת הַ⁠מֵּ֔ת נְאֻ֖ם אֲדֹנָ֣⁠י יְהוִ֑ה וְ⁠הָשִׁ֖יבוּ וִֽ⁠חְיֽוּ ׃פ

Chapter 19

¹ וְ⁠אַתָּה֙ שָׂ֣א קִינָ֔ה אֶל ־ נְשִׂיאֵ֖י יִשְׂרָאֵֽל ׃² וְ⁠אָמַרְתָּ֗ מָ֤ה אִמְּ⁠ךָ֙ לְבִיָּ֔א בֵּ֥ין אֲרָי֖וֹת רָבָ֑צָה בְּ⁠ת֥וֹךְ כְּפִרִ֖ים רִבְּתָ֥ה גוּרֶֽי⁠הָ ׃³ וַ⁠תַּ֛עַל אֶחָ֥ד מִ⁠גֻּרֶ֖י⁠הָ כְּפִ֣יר הָיָ֑ה וַ⁠יִּלְמַ֥ד לִ⁠טְרָף ־ טֶ֖רֶף אָדָ֥ם אָכָֽל ׃⁴ וַ⁠יִּשְׁמְע֥וּ אֵלָ֛י⁠ו גּוֹיִ֖ם בְּ⁠שַׁחְתָּ֣⁠ם נִתְפָּ֑שׂ וַ⁠יְבִאֻ֥⁠הוּ בַֽ⁠חַחִ֖ים אֶל ־ אֶ֥רֶץ מִצְרָֽיִם ׃⁵ וַ⁠תֵּ֨רֶא֙ כִּ֣י נֽוֹחֲלָ֔ה אָבְדָ֖ה תִּקְוָתָ֑⁠הּ וַ⁠תִּקַּ֛ח אֶחָ֥ד מִ⁠גֻּרֶ֖י⁠הָ כְּפִ֥יר שָׂמָֽתְ⁠הוּ ׃⁶ וַ⁠יִּתְהַלֵּ֥ךְ בְּ⁠תוֹךְ ־ אֲרָי֖וֹת כְּפִ֣יר הָיָ֑ה וַ⁠יִּלְמַ֥ד לִ⁠טְרָף ־ טֶ֖רֶף אָדָ֥ם אָכָֽל ׃⁷ וַ⁠יֵּ֨דַע֙ אַלְמְנוֹתָ֔י⁠ו וְ⁠עָרֵי⁠הֶ֖ם הֶחֱרִ֑יב וַ⁠תֵּ֤שַׁם אֶ֨רֶץ֙ וּ⁠מְלֹאָ֔⁠הּ מִ⁠קּ֖וֹל שַׁאֲגָתֽ⁠וֹ ׃⁸ וַ⁠יִּתְּנ֨וּ עָלָ֥י⁠ו גּוֹיִ֛ם סָבִ֖יב מִ⁠מְּדִינ֑וֹת וַֽ⁠יִּפְרְשׂ֥וּ עָלָ֛י⁠ו רִשְׁתָּ֖⁠ם בְּ⁠שַׁחְתָּ֥⁠ם נִתְפָּֽשׂ ׃⁹ וַֽ⁠יִּתְּנֻ֤⁠הוּ בַ⁠סּוּגַר֙ בַּֽ⁠חַחִ֔ים וַ⁠יְבִאֻ֖⁠הוּ אֶל ־ מֶ֣לֶךְ בָּבֶ֑ל יְבִאֻ֨⁠הוּ֙ בַּ⁠מְּצֹד֔וֹת לְמַ֗עַן לֹא ־ יִשָּׁמַ֥ע קוֹל֛⁠וֹ ע֖וֹד אֶל ־ הָרֵ֥י יִשְׂרָאֵֽל ׃פ¹⁰ אִמְּ⁠ךָ֥ כַ⁠גֶּ֛פֶן בְּ⁠דָמְ⁠ךָ֖ עַל ־ מַ֣יִם שְׁתוּלָ֑ה פֹּֽרִיָּה֙ וַֽ⁠עֲנֵפָ֔ה הָיְתָ֖ה מִ⁠מַּ֥יִם רַבִּֽים ׃¹¹ וַ⁠יִּֽהְיוּ ־ לָ֞⁠הּ מַטּ֣וֹת עֹ֗ז אֶל ־ שִׁבְטֵי֙ מֹֽשְׁלִ֔ים וַ⁠תִּגְבַּ֥הּ קֽוֹמָת֖⁠וֹ עַל ־ בֵּ֣ין עֲבֹתִ֑ים וַ⁠יֵּרָ֣א בְ⁠גָבְה֔⁠וֹ בְּ⁠רֹ֖ב דָּלִיֹּתָֽי⁠ו ׃¹² וַ⁠תֻּתַּ֤שׁ בְּ⁠חֵמָה֙ לָ⁠אָ֣רֶץ הֻשְׁלָ֔כָה וְ⁠ר֥וּחַ הַ⁠קָּדִ֖ים הוֹבִ֣ישׁ פִּרְיָ֑⁠הּ הִתְפָּרְק֧וּ וְ⁠יָבֵ֛שׁוּ מַטֵּ֥ה עֻזָּ֖⁠הּ אֵ֥שׁ אֲכָלָֽתְ⁠הוּ ׃¹³ וְ⁠עַתָּ֖ה שְׁתוּלָ֣ה בַ⁠מִּדְבָּ֑ר בְּ⁠אֶ֖רֶץ צִיָּ֥ה וְ⁠צָמָֽא ׃¹⁴ וַ⁠תֵּצֵ֨א אֵ֜שׁ מִ⁠מַּטֵּ֤ה בַדֶּ֨י⁠הָ֙ פִּרְיָ֣⁠הּ אָכָ֔לָה וְ⁠לֹא ־ הָ֥יָה בָ֛⁠הּ מַטֵּה ־ עֹ֖ז שֵׁ֣בֶט לִ⁠מְשׁ֑וֹל קִ֥ינָה הִ֖יא וַ⁠תְּהִ֥י לְ⁠קִינָֽה ׃פ

Chapter 20

¹ וַ⁠יְהִ֣י ׀ בַּ⁠שָּׁנָ֣ה הַ⁠שְּׁבִיעִ֗ית בַּֽ⁠חֲמִשִׁי֙ בֶּ⁠עָשׂ֣וֹר לַ⁠חֹ֔דֶשׁ בָּ֧אוּ אֲנָשִׁ֛ים מִ⁠זִּקְנֵ֥י יִשְׂרָאֵ֖ל לִ⁠דְרֹ֣שׁ אֶת ־ יְהוָ֑ה וַ⁠יֵּשְׁב֖וּ לְ⁠פָנָֽ⁠י ׃ס² וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃³ בֶּן ־ אָדָ֗ם דַּבֵּ֞ר אֶת ־ זִקְנֵ֤י יִשְׂרָאֵל֙ וְ⁠אָמַרְתָּ֣ אֲלֵ⁠הֶ֔ם כֹּ֤ה אָמַר֙ אֲדֹנָ֣⁠י יְהוִ֔ה הֲ⁠לִ⁠דְרֹ֥שׁ אֹתִ֖⁠י אַתֶּ֣ם בָּאִ֑ים חַי ־ אָ֨נִי֙ אִם ־ אִדָּרֵ֣שׁ לָ⁠כֶ֔ם נְאֻ֖ם אֲדֹנָ֥⁠י יְהוִֽה ׃⁴ הֲ⁠תִשְׁפֹּ֣ט אֹתָ֔⁠ם הֲ⁠תִשְׁפּ֖וֹט בֶּן ־ אָדָ֑ם אֶת ־ תּוֹעֲבֹ֥ת אֲבוֹתָ֖⁠ם הוֹדִיעֵֽ⁠ם ׃⁵ וְ⁠אָמַרְתָּ֣ אֲלֵי⁠הֶ֗ם כֹּֽה ־ אָמַר֮ אֲדֹנָ֣⁠י יְהוִה֒ בְּ⁠יוֹם֙ בָּחֳרִ֣⁠י בְ⁠יִשְׂרָאֵ֔ל וָ⁠אֶשָּׂ֣א יָדִ֗⁠י לְ⁠זֶ֨רַע֙ בֵּ֣ית יַֽעֲקֹ֔ב וָ⁠אִוָּדַ֥ע לָ⁠הֶ֖ם בְּ⁠אֶ֣רֶץ מִצְרָ֑יִם וָ⁠אֶשָּׂ֨א יָדִ֤⁠י לָ⁠הֶם֙ לֵ⁠אמֹ֔ר אֲנִ֖י יְהוָ֥ה אֱלֹהֵי⁠כֶֽם ׃⁶ בַּ⁠יּ֣וֹם הַ⁠ה֗וּא נָשָׂ֤אתִי יָדִ⁠י֙ לָ⁠הֶ֔ם לְ⁠הֽוֹצִיאָ֖⁠ם מֵ⁠אֶ֣רֶץ מִצְרָ֑יִם אֶל ־ אֶ֜רֶץ אֲשֶׁר ־ תַּ֣רְתִּי לָ⁠הֶ֗ם זָבַ֤ת חָלָב֙ וּ⁠דְבַ֔שׁ צְבִ֥י הִ֖יא לְ⁠כָל ־ הָ⁠אֲרָצֽוֹת ׃⁷ וָ⁠אֹמַ֣ר אֲלֵ⁠הֶ֗ם אִ֣ישׁ שִׁקּוּצֵ֤י עֵינָי⁠ו֙ הַשְׁלִ֔יכוּ וּ⁠בְ⁠גִלּוּלֵ֥י מִצְרַ֖יִם אַל ־ תִּטַּמָּ֑אוּ אֲנִ֖י יְהוָ֥ה אֱלֹהֵי⁠כֶֽם ׃⁸ וַ⁠יַּמְרוּ ־ בִ֗⁠י וְ⁠לֹ֤א אָבוּ֙ לִּ⁠שְׁמֹ֣עַ אֵלַ֔⁠י אִ֣ישׁ אֶת ־ שִׁקּוּצֵ֤י עֵֽינֵי⁠הֶם֙ לֹ֣א הִשְׁלִ֔יכוּ וְ⁠אֶת ־ גִּלּוּלֵ֥י מִצְרַ֖יִם לֹ֣א עָזָ֑בוּ וָ⁠אֹמַ֞ר לִ⁠שְׁפֹּ֧ךְ חֲמָתִ֣⁠י עֲלֵי⁠הֶ֗ם לְ⁠כַלּ֤וֹת אַפִּ⁠י֙ בָּ⁠הֶ֔ם בְּ⁠ת֖וֹךְ אֶ֥רֶץ מִצְרָֽיִם ׃⁹ וָ⁠אַ֨עַשׂ֙ לְמַ֣עַן שְׁמִ֔⁠י לְ⁠בִלְתִּ֥י הֵחֵ֛ל לְ⁠עֵינֵ֥י הַ⁠גּוֹיִ֖ם אֲשֶׁר ־ הֵ֣מָּה בְ⁠תוֹכָ֑⁠ם אֲשֶׁ֨ר נוֹדַ֤עְתִּי אֲלֵי⁠הֶם֙ לְ⁠עֵ֣ינֵי⁠הֶ֔ם לְ⁠הוֹצִיאָ֖⁠ם מֵ⁠אֶ֥רֶץ מִצְרָֽיִם ׃¹⁰ וָ⁠אֽוֹצִיאֵ֖⁠ם מֵ⁠אֶ֣רֶץ מִצְרָ֑יִם וָ⁠אֲבִאֵ֖⁠ם אֶל ־ הַ⁠מִּדְבָּֽר ׃¹¹ וָ⁠אֶתֵּ֤ן לָ⁠הֶם֙ אֶת ־ חֻקּוֹתַ֔⁠י וְ⁠אֶת ־ מִשְׁפָּטַ֖⁠י הוֹדַ֣עְתִּי אוֹתָ֑⁠ם אֲשֶׁ֨ר יַעֲשֶׂ֥ה אוֹתָ֛⁠ם הָ⁠אָדָ֖ם וָ⁠חַ֥י בָּ⁠הֶֽם ׃¹² וְ⁠גַ֤ם אֶת ־ שַׁבְּתוֹתַ⁠י֙ נָתַ֣תִּי לָ⁠הֶ֔ם לִ⁠הְי֣וֹת לְ⁠א֔וֹת בֵּינִ֖⁠י וּ⁠בֵֽינֵי⁠הֶ֑ם לָ⁠דַ֕עַת כִּ֛י אֲנִ֥י יְהוָ֖ה מְקַדְּשָֽׁ⁠ם ׃¹³ וַ⁠יַּמְרוּ ־ בִ֨⁠י בֵֽית ־ יִשְׂרָאֵ֜ל בַּ⁠מִּדְבָּ֗ר בְּ⁠חֻקּוֹתַ֨⁠י לֹא ־ הָלָ֜כוּ וְ⁠אֶת ־ מִשְׁפָּטַ֣⁠י מָאָ֗סוּ אֲשֶׁר֩ יַעֲשֶׂ֨ה אֹתָ֤⁠ם הָֽ⁠אָדָם֙ וָ⁠חַ֣י בָּ⁠הֶ֔ם וְ⁠אֶת ־ שַׁבְּתֹתַ֖⁠י חִלְּל֣וּ מְאֹ֑ד וָ⁠אֹמַ֞ר לִ⁠שְׁפֹּ֨ךְ חֲמָתִ֧⁠י עֲלֵי⁠הֶ֛ם בַּ⁠מִּדְבָּ֖ר לְ⁠כַלּוֹתָֽ⁠ם ׃¹⁴ וָ⁠אֶעֱשֶׂ֖ה לְמַ֣עַן שְׁמִ֑⁠י לְ⁠בִלְתִּ֤י הֵחֵל֙ לְ⁠עֵינֵ֣י הַ⁠גּוֹיִ֔ם אֲשֶׁ֥ר הוֹצֵאתִ֖י⁠ם לְ⁠עֵינֵי⁠הֶֽם ׃¹⁵ וְ⁠גַם ־ אֲנִ֗י נָשָׂ֧אתִי יָדִ֛⁠י לָ⁠הֶ֖ם בַּ⁠מִּדְבָּ֑ר לְ⁠בִלְתִּי֩ הָבִ֨יא אוֹתָ֜⁠ם אֶל ־ הָ⁠אָ֣רֶץ אֲשֶׁר ־ נָתַ֗תִּי זָבַ֤ת חָלָב֙ וּ⁠דְבַ֔שׁ צְבִ֥י הִ֖יא לְ⁠כָל ־ הָ⁠אֲרָצֽוֹת ׃¹⁶ יַ֜עַן בְּ⁠מִשְׁפָּטַ֣⁠י מָאָ֗סוּ וְ⁠אֶת ־ חֻקּוֹתַ⁠י֙ לֹא ־ הָלְכ֣וּ בָ⁠הֶ֔ם וְ⁠אֶת ־ שַׁבְּתוֹתַ֖⁠י חִלֵּ֑לוּ כִּ֛י אַחֲרֵ֥י גִלּוּלֵי⁠הֶ֖ם לִבָּ֥⁠ם הֹלֵֽךְ ׃¹⁷ וַ⁠תָּ֧חָס עֵינִ֛⁠י עֲלֵי⁠הֶ֖ם מִֽ⁠שַּׁחֲתָ֑⁠ם וְ⁠לֹֽא ־ עָשִׂ֧יתִי אוֹתָ֛⁠ם כָּלָ֖ה בַּ⁠מִּדְבָּֽר ׃¹⁸ וָ⁠אֹמַ֤ר אֶל ־ בְּנֵי⁠הֶם֙ בַּ⁠מִּדְבָּ֔ר בְּ⁠חוּקֵּ֤י אֲבֽוֹתֵי⁠כֶם֙ אַל ־ תֵּלֵ֔כוּ וְ⁠אֶת ־ מִשְׁפְּטֵי⁠הֶ֖ם אַל ־ תִּשְׁמֹ֑רוּ וּ⁠בְ⁠גִלּוּלֵי⁠הֶ֖ם אַל ־ תִּטַּמָּֽאוּ ׃¹⁹ אֲנִי֙ יְהוָ֣ה אֱלֹהֵי⁠כֶ֔ם בְּ⁠חֻקּוֹתַ֖⁠י לֵ֑כוּ וְ⁠אֶת ־ מִשְׁפָּטַ֥⁠י שִׁמְר֖וּ וַ⁠עֲשׂ֥וּ אוֹתָֽ⁠ם ׃²⁰ וְ⁠אֶת ־ שַׁבְּתוֹתַ֖⁠י קַדֵּ֑שׁוּ וְ⁠הָי֤וּ לְ⁠אוֹת֙ בֵּינִ֣⁠י וּ⁠בֵֽינֵי⁠כֶ֔ם לָ⁠דַ֕עַת כִּ֛י אֲנִ֥י יְהוָ֖ה אֱלֹהֵי⁠כֶֽם ׃²¹ וַ⁠יַּמְרוּ ־ בִ֣⁠י הַ⁠בָּנִ֗ים בְּ⁠חֻקּוֹתַ֣⁠י לֹֽא ־ הָ֠לָכוּ וְ⁠אֶת ־ מִשְׁפָּטַ֨⁠י לֹא ־ שָׁמְר֜וּ לַ⁠עֲשׂ֣וֹת אוֹתָ֗⁠ם אֲשֶׁר֩ יַעֲשֶׂ֨ה אוֹתָ֤⁠ם הָֽ⁠אָדָם֙ וָ⁠חַ֣י בָּ⁠הֶ֔ם אֶת ־ שַׁבְּתוֹתַ֖⁠י חִלֵּ֑לוּ וָ⁠אֹמַ֞ר לִ⁠שְׁפֹּ֧ךְ חֲמָתִ֣⁠י עֲלֵי⁠הֶ֗ם לְ⁠כַלּ֥וֹת אַפִּ֛⁠י בָּ֖⁠ם בַּ⁠מִּדְבָּֽר ׃²² וַ⁠הֲשִׁבֹ֨תִי֙ אֶת ־ יָדִ֔⁠י וָ⁠אַ֖עַשׂ לְמַ֣עַן שְׁמִ֑⁠י לְ⁠בִלְתִּ֤י הֵחֵל֙ לְ⁠עֵינֵ֣י הַ⁠גּוֹיִ֔ם אֲשֶׁר ־ הוֹצֵ֥אתִי אוֹתָ֖⁠ם לְ⁠עֵינֵי⁠הֶֽם ׃²³ גַּם ־ אֲנִ֗י נָשָׂ֧אתִי אֶת ־ יָדִ֛⁠י לָ⁠הֶ֖ם בַּ⁠מִּדְבָּ֑ר לְ⁠הָפִ֤יץ אֹתָ⁠ם֙ בַּ⁠גּוֹיִ֔ם וּ⁠לְ⁠זָר֥וֹת אוֹתָ֖⁠ם בָּ⁠אֲרָצֽוֹת ׃²⁴ יַ֜עַן מִשְׁפָּטַ֤⁠י לֹֽא ־ עָשׂוּ֙ וְ⁠חֻקּוֹתַ֣⁠י מָאָ֔סוּ וְ⁠אֶת ־ שַׁבְּתוֹתַ֖⁠י חִלֵּ֑לוּ וְ⁠אַחֲרֵי֙ גִּלּוּלֵ֣י אֲבוֹתָ֔⁠ם הָי֖וּ עֵינֵי⁠הֶֽם ׃²⁵ וְ⁠גַם ־ אֲנִי֙ נָתַ֣תִּי לָ⁠הֶ֔ם חֻקִּ֖ים לֹ֣א טוֹבִ֑ים וּ⁠מִ֨שְׁפָּטִ֔ים לֹ֥א יִֽחְי֖וּ בָּ⁠הֶֽם ׃²⁶ וָ⁠אֲטַמֵּ֤א אוֹתָ⁠ם֙ בְּ⁠מַתְּנוֹתָ֔⁠ם בְּ⁠הַעֲבִ֖יר כָּל ־ פֶּ֣טֶר רָ֑חַם לְמַ֣עַן אֲשִׁמֵּ֔⁠ם לְמַ֨עַן֙ אֲשֶׁ֣ר יֵֽדְע֔וּ אֲשֶׁ֖ר אֲנִ֥י יְהוָֽה ׃ס²⁷ לָ⁠כֵ֞ן דַּבֵּ֨ר אֶל ־ בֵּ֤ית יִשְׂרָאֵל֙ בֶּן ־ אָדָ֔ם וְ⁠אָמַרְתָּ֣ אֲלֵי⁠הֶ֔ם כֹּ֥ה אָמַ֖ר אֲדֹנָ֣⁠י יְהוִ֑ה ע֗וֹד זֹ֚את גִּדְּפ֤וּ אוֹתִ⁠י֙ אֲב֣וֹתֵי⁠כֶ֔ם בְּ⁠מַעֲלָ֥⁠ם בִּ֖⁠י מָֽעַל ׃²⁸ וָ⁠אֲבִיאֵ⁠ם֙ אֶל ־ הָ⁠אָ֔רֶץ אֲשֶׁ֤ר נָשָׂ֨אתִי֙ אֶת ־ יָדִ֔⁠י לָ⁠תֵ֥ת אוֹתָ֖⁠הּ לָ⁠הֶ֑ם וַ⁠יִּרְאוּ֩ כָל ־ גִּבְעָ֨ה רָמָ֜ה וְ⁠כָל ־ עֵ֣ץ עָבֹ֗ת וַ⁠יִּזְבְּחוּ ־ שָׁ֤ם אֶת ־ זִבְחֵי⁠הֶם֙ וַ⁠יִּתְּנוּ ־ שָׁם֙ כַּ֣עַס קָרְבָּנָ֔⁠ם וַ⁠יָּשִׂ֣ימוּ שָׁ֗ם רֵ֚יחַ נִיח֣וֹחֵי⁠הֶ֔ם וַ⁠יַּסִּ֥יכוּ שָׁ֖ם אֶת ־ נִסְכֵּי⁠הֶֽם ׃²⁹ וָ⁠אֹמַ֣ר אֲלֵ⁠הֶ֔ם מָ֣ה הַ⁠בָּמָ֔ה אֲשֶׁר ־ אַתֶּ֥ם הַ⁠בָּאִ֖ים שָׁ֑ם וַ⁠יִּקָּרֵ֤א שְׁמָ⁠הּ֙ בָּמָ֔ה עַ֖ד הַ⁠יּ֥וֹם הַ⁠זֶּֽה ׃³⁰ לָ⁠כֵ֞ן אֱמֹ֣ר ׀ אֶל ־ בֵּ֣ית יִשְׂרָאֵ֗ל כֹּ֤ה אָמַר֙ אֲדֹנָ֣⁠י יְהוִ֔ה הַ⁠בְּ⁠דֶ֥רֶךְ אֲבֽוֹתֵי⁠כֶ֖ם אַתֶּ֣ם נִטְמְאִ֑ים וְ⁠אַחֲרֵ֥י שִׁקּוּצֵי⁠הֶ֖ם אַתֶּ֥ם זֹנִֽים ׃³¹ וּ⁠בִ⁠שְׂאֵ֣ת מַתְּנֹֽתֵי⁠כֶ֡ם בְּֽ⁠הַעֲבִיר֩ בְּנֵי⁠כֶ֨ם בָּ⁠אֵ֜שׁ אַתֶּם֩ נִטְמְאִ֤֨ים לְ⁠כָל ־ גִּלּֽוּלֵי⁠כֶם֙ עַד ־ הַ⁠יּ֔וֹם וַ⁠אֲנִ֛י אִדָּרֵ֥שׁ לָ⁠כֶ֖ם בֵּ֣ית יִשְׂרָאֵ֑ל חַי ־ אָ֗נִי נְאֻם֙ אֲדֹנָ֣⁠י יְהוִ֔ה אִם ־ אִדָּרֵ֖שׁ לָ⁠כֶֽם ׃³² וְ⁠הָֽ⁠עֹלָה֙ עַל ־ ר֣וּחֲ⁠כֶ֔ם הָי֖וֹ לֹ֣א תִֽהְיֶ֑ה אֲשֶׁ֣ר ׀ אַתֶּ֣ם אֹמְרִ֗ים נִֽהְיֶ֤ה כַ⁠גּוֹיִם֙ כְּ⁠מִשְׁפְּח֣וֹת הָ⁠אֲרָצ֔וֹת לְ⁠שָׁרֵ֖ת עֵ֥ץ וָ⁠אָֽבֶן ׃³³ חַי ־ אָ֕נִי נְאֻ֖ם אֲדֹנָ֣⁠י יְהוִ֑ה אִם ־ לֹ֠א בְּ⁠יָ֨ד חֲזָקָ֜ה וּ⁠בִ⁠זְר֧וֹעַ נְטוּיָ֛ה וּ⁠בְ⁠חֵמָ֥ה שְׁפוּכָ֖ה אֶמְל֥וֹךְ עֲלֵי⁠כֶֽם ׃³⁴ וְ⁠הוֹצֵאתִ֤י אֶתְ⁠כֶם֙ מִן ־ הָ֣⁠עַמִּ֔ים וְ⁠קִבַּצְתִּ֣י אֶתְ⁠כֶ֔ם מִן ־ הָ֣⁠אֲרָצ֔וֹת אֲשֶׁ֥ר נְפוֹצֹתֶ֖ם בָּ֑⁠ם בְּ⁠יָ֤ד חֲזָקָה֙ וּ⁠בִ⁠זְר֣וֹעַ נְטוּיָ֔ה וּ⁠בְ⁠חֵמָ֖ה שְׁפוּכָֽה ׃³⁵ וְ⁠הֵבֵאתִ֣י אֶתְ⁠כֶ֔ם אֶל ־ מִדְבַּ֖ר הָֽ⁠עַמִּ֑ים וְ⁠נִשְׁפַּטְתִּ֤י אִתְּ⁠כֶם֙ שָׁ֔ם פָּנִ֖ים אֶל ־ פָּנִֽים ׃³⁶ כַּ⁠אֲשֶׁ֤ר נִשְׁפַּ֨טְתִּי֙ אֶת ־ אֲב֣וֹתֵי⁠כֶ֔ם בְּ⁠מִדְבַּ֖ר אֶ֣רֶץ מִצְרָ֑יִם כֵּ֚ן אִשָּׁפֵ֣ט אִתְּ⁠כֶ֔ם נְאֻ֖ם אֲדֹנָ֥⁠י יְהוִֽה ׃³⁷ וְ⁠הַעֲבַרְתִּ֥י אֶתְ⁠כֶ֖ם תַּ֣חַת הַ⁠שָּׁ֑בֶט וְ⁠הֵבֵאתִ֥י אֶתְ⁠כֶ֖ם בְּ⁠מָסֹ֥רֶת הַ⁠בְּרִֽית ׃³⁸ וּ⁠בָרוֹתִ֣י מִ⁠כֶּ֗ם הַ⁠מֹּרְדִ֤ים וְ⁠הַ⁠פּֽוֹשְׁעִים֙ בִּ֔⁠י מֵ⁠אֶ֤רֶץ מְגֽוּרֵי⁠הֶם֙ אוֹצִ֣יא אוֹתָ֔⁠ם וְ⁠אֶל ־ אַדְמַ֥ת יִשְׂרָאֵ֖ל לֹ֣א יָב֑וֹא וִֽ⁠ידַעְתֶּ֖ם כִּי ־ אֲנִ֥י יְהוָֽה ׃³⁹ וְ⁠אַתֶּ֨ם בֵּֽית ־ יִשְׂרָאֵ֜ל כֹּֽה ־ אָמַ֣ר ׀ אֲדֹנָ֣⁠י יְהֹוִ֗ה אִ֤ישׁ גִּלּוּלָי⁠ו֙ לְכ֣וּ עֲבֹ֔דוּ וְ⁠אַחַ֕ר אִם ־ אֵינְ⁠כֶ֖ם שֹׁמְעִ֣ים אֵלָ֑⁠י וְ⁠אֶת ־ שֵׁ֤ם קָדְשִׁ⁠י֙ לֹ֣א תְחַלְּלוּ ־ ע֔וֹד בְּ⁠מַתְּנֽוֹתֵי⁠כֶ֖ם וּ⁠בְ⁠גִלּוּלֵי⁠כֶֽם ׃⁴⁰ כִּ֣י בְ⁠הַר ־ קָדְשִׁ֞⁠י בְּ⁠הַ֣ר ׀ מְר֣וֹם יִשְׂרָאֵ֗ל נְאֻם֙ אֲדֹנָ֣⁠י יְהוִ֔ה שָׁ֣ם יַעַבְדֻ֜⁠נִי כָּל ־ בֵּ֧ית יִשְׂרָאֵ֛ל כֻּלֹּ֖⁠ה בָּ⁠אָ֑רֶץ שָׁ֣ם אֶרְצֵ֔⁠ם וְ⁠שָׁ֞ם אֶדְר֣וֹשׁ אֶת ־ תְּרוּמֹֽתֵי⁠כֶ֗ם וְ⁠אֶת ־ רֵאשִׁ֛ית מַשְׂאוֹתֵי⁠כֶ֖ם בְּ⁠כָל ־ קָדְשֵׁי⁠כֶֽם ׃⁴¹ בְּ⁠רֵ֣יחַ נִיחֹחַ֮ אֶרְצֶ֣ה אֶתְ⁠כֶם֒ בְּ⁠הוֹצִיאִ֤⁠י אֶתְ⁠כֶם֙ מִן ־ הָ֣⁠עַמִּ֔ים וְ⁠קִבַּצְתִּ֣י אֶתְ⁠כֶ֔ם מִן ־ הָ֣⁠אֲרָצ֔וֹת אֲשֶׁ֥ר נְפֹצֹתֶ֖ם בָּ֑⁠ם וְ⁠נִקְדַּשְׁתִּ֥י בָ⁠כֶ֖ם לְ⁠עֵינֵ֥י הַ⁠גּוֹיִֽם ׃⁴² וִֽ⁠ידַעְתֶּם֙ כִּֽי ־ אֲנִ֣י יְהוָ֔ה בַּ⁠הֲבִיאִ֥⁠י אֶתְ⁠כֶ֖ם אֶל ־ אַדְמַ֣ת יִשְׂרָאֵ֑ל אֶל ־ הָ⁠אָ֗רֶץ אֲשֶׁ֤ר נָשָׂ֨אתִי֙ אֶת ־ יָדִ֔⁠י לָ⁠תֵ֥ת אוֹתָ֖⁠הּ לַ⁠אֲבֽוֹתֵי⁠כֶֽם ׃⁴³ וּ⁠זְכַרְתֶּם ־ שָׁ֗ם אֶת ־ דַּרְכֵי⁠כֶם֙ וְ⁠אֵת֙ כָּל ־ עֲלִיל֣וֹתֵי⁠כֶ֔ם אֲשֶׁ֥ר נִטְמֵאתֶ֖ם בָּ֑⁠ם וּ⁠נְקֹֽטֹתֶם֙ בִּ⁠פְנֵי⁠כֶ֔ם בְּ⁠כָל ־ רָעוֹתֵי⁠כֶ֖ם אֲשֶׁ֥ר עֲשִׂיתֶֽם ׃⁴⁴ וִֽ⁠ידַעְתֶּם֙ כִּֽי ־ אֲנִ֣י יְהוָ֔ה בַּ⁠עֲשׂוֹתִ֥⁠י אִתְּ⁠כֶ֖ם לְמַ֣עַן שְׁמִ֑⁠י לֹא֩ כְ⁠דַרְכֵי⁠כֶ֨ם הָ⁠רָעִ֜ים וְ⁠כַ⁠עֲלִילֽוֹתֵי⁠כֶ֤ם הַ⁠נִּשְׁחָתוֹת֙ בֵּ֣ית יִשְׂרָאֵ֔ל נְאֻ֖ם אֲדֹנָ֥⁠י יְהוִֽה ׃פ

(21)

⁴⁵(21:1) וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁴⁶(21:2) בֶּן ־ אָדָ֗ם שִׂ֤ים פָּנֶ֨י⁠ךָ֙ דֶּ֣רֶךְ תֵּימָ֔נָ⁠ה וְ⁠הַטֵּ֖ף אֶל ־ דָּר֑וֹם וְ⁠הִנָּבֵ֛א אֶל ־ יַ֥עַר הַ⁠שָּׂדֶ֖ה נֶֽגֶב ׃⁴⁷(21:3) וְ⁠אָֽמַרְתָּ֙ לְ⁠יַ֣עַר הַ⁠נֶּ֔גֶב שְׁמַ֖ע דְּבַר ־ יְהוָ֑ה כֹּֽה ־ אָמַ֣ר אֲדֹנָ֣⁠י יְהוִ֡ה הִנְ⁠נִ֣י מַֽצִּית ־ בְּ⁠ךָ֣ ׀ אֵ֡שׁ וְ⁠אָכְלָ֣ה בְ⁠ךָ֣ כָל ־ עֵֽץ ־ לַח֩ וְ⁠כָל ־ עֵ֨ץ יָבֵ֤שׁ לֹֽא ־ תִכְבֶּה֙ לַהֶ֣בֶת שַׁלְהֶ֔בֶת וְ⁠נִצְרְבוּ ־ בָ֥⁠הּ כָּל ־ פָּנִ֖ים מִ⁠נֶּ֥גֶב צָפֽוֹנָ⁠ה ׃⁴⁸(21:4) וְ⁠רָאוּ֙ כָּל ־ בָּשָׂ֔ר כִּ֛י אֲנִ֥י יְהוָ֖ה בִּֽעַרְתִּ֑י⁠הָ לֹ֖א תִּכְבֶּֽה ׃⁴⁹(21:5) וָ⁠אֹמַ֕ר אֲהָ֖הּ אֲדֹנָ֣⁠י יְהוִ֑ה הֵ֚מָּה אֹמְרִ֣ים לִ֔⁠י הֲ⁠לֹ֛א מְמַשֵּׁ֥ל מְשָׁלִ֖ים הֽוּא ׃פ

Chapter 21

¹⁽⁶⁾ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃²⁽⁷⁾ בֶּן ־ אָדָ֗ם שִׂ֤ים פָּנֶ֨י⁠ךָ֙ אֶל ־ יְר֣וּשָׁלִַ֔ם וְ⁠הַטֵּ֖ף אֶל ־ מִקְדָּשִׁ֑ים וְ⁠הִנָּבֵ֖א אֶל ־ אַדְמַ֥ת יִשְׂרָאֵֽל ׃³⁽⁸⁾ וְ⁠אָמַרְתָּ֞ לְ⁠אַדְמַ֣ת יִשְׂרָאֵ֗ל כֹּ֚ה אָמַ֣ר יְהוָ֔ה הִנְ⁠נִ֣י אֵלַ֔יִ⁠ךְ וְ⁠הוֹצֵאתִ֥י חַרְבִּ֖⁠י מִ⁠תַּעְרָ֑⁠הּ וְ⁠הִכְרַתִּ֥י מִמֵּ֖⁠ךְ צַדִּ֥יק וְ⁠רָשָֽׁע ׃⁴⁽⁹⁾ יַ֛עַן אֲשֶׁר ־ הִכְרַ֥תִּי מִמֵּ֖⁠ךְ צַדִּ֣יק וְ⁠רָשָׁ֑ע לָ֠⁠כֵן תֵּצֵ֨א חַרְבִּ֧⁠י מִ⁠תַּעְרָ֛⁠הּ אֶל ־ כָּל ־ בָּשָׂ֖ר מִ⁠נֶּ֥גֶב צָפֽוֹן ׃⁵⁽¹⁰⁾ וְ⁠יָֽדְעוּ֙ כָּל ־ בָּשָׂ֔ר כִּ֚י אֲנִ֣י יְהוָ֔ה הוֹצֵ֥אתִי חַרְבִּ֖⁠י מִ⁠תַּעְרָ֑⁠הּ לֹ֥א תָשׁ֖וּב עֽוֹד ׃ס⁶⁽¹¹⁾ וְ⁠אַתָּ֥ה בֶן ־ אָדָ֖ם הֵֽאָנַ֑ח בְּ⁠שִׁבְר֤וֹן מָתְנַ֨יִם֙ וּ⁠בִ⁠מְרִיר֔וּת תֵּֽאָנַ֖ח לְ⁠עֵינֵי⁠הֶֽם ׃⁷⁽¹²⁾ וְ⁠הָיָה֙ כִּֽי ־ יֹאמְר֣וּ אֵלֶ֔י⁠ךָ עַל ־ מָ֖ה אַתָּ֣ה נֶאֱנָ֑ח וְ⁠אָמַרְתָּ֡ אֶל ־ שְׁמוּעָ֣ה כִֽי ־ בָאָ֡ה וְ⁠נָמֵ֣ס כָּל ־ לֵב֩ וְ⁠רָפ֨וּ כָל ־ יָדַ֜יִם וְ⁠כִהֲתָ֣ה כָל ־ ר֗וּחַ וְ⁠כָל ־ בִּרְכַּ֨יִם֙ תֵּלַ֣כְנָה מַּ֔יִם הִנֵּ֤ה בָאָה֙ וְ⁠נִֽהְיָ֔תָה נְאֻ֖ם אֲדֹנָ֥⁠י יְהוִֽה ׃פ⁸⁽¹³⁾ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁹⁽¹⁴⁾ בֶּן ־ אָדָ֕ם הִנָּבֵא֙ וְ⁠אָ֣מַרְתָּ֔ כֹּ֖ה אָמַ֣ר אֲדֹנָ֑⁠י אֱמֹ֕ר חֶ֥רֶב חֶ֛רֶב הוּחַ֖דָּה וְ⁠גַם ־ מְרוּטָֽה ׃¹⁰⁽¹⁵⁾ לְמַ֨עַן טְבֹ֤חַ טֶ֨בַח֙ הוּחַ֔דָּה לְמַעַן ־ הֱיֵה ־ לָ֥⁠הּ בָּ֖רָק מֹרָ֑טָּה א֣וֹ נָשִׂ֔ישׂ שֵׁ֥בֶט בְּנִ֖⁠י מֹאֶ֥סֶת כָּל ־ עֵֽץ ׃¹¹⁽¹⁶⁾ וַ⁠יִּתֵּ֥ן אֹתָ֛⁠הּ לְ⁠מָרְטָ֖ה לִ⁠תְפֹּ֣שׂ בַּ⁠כָּ֑ף הִֽיא ־ הוּחַ֤דָּה חֶ֨רֶב֙ וְ⁠הִ֣יא מֹרָ֔טָּה לָ⁠תֵ֥ת אוֹתָ֖⁠הּ בְּ⁠יַד ־ הוֹרֵֽג ׃¹²⁽¹⁷⁾ זְעַ֤ק וְ⁠הֵילֵל֙ בֶּן ־ אָדָ֔ם כִּי ־ הִיא֙ הָיתָ֣ה בְ⁠עַמִּ֔⁠י הִ֖יא בְּ⁠כָל ־ נְשִׂיאֵ֣י יִשְׂרָאֵ֑ל מְגוּרֵ֤י אֶל ־ חֶ֨רֶב֙ הָי֣וּ אֶת ־ עַמִּ֔⁠י לָ⁠כֵ֖ן סְפֹ֥ק אֶל ־ יָרֵֽךְ ׃¹³⁽¹⁸⁾ כִּ֣י בֹ֔חַן וּ⁠מָ֕ה אִם ־ גַּם ־ שֵׁ֥בֶט מֹאֶ֖סֶת לֹ֣א יִֽהְיֶ֑ה נְאֻ֖ם אֲדֹנָ֥⁠י יְהוִֽה ׃פ¹⁴⁽¹⁹⁾ וְ⁠אַתָּ֣ה בֶן ־ אָדָ֔ם הִנָּבֵ֕א וְ⁠הַ֖ךְ כַּ֣ף אֶל ־ כָּ֑ף וְ⁠תִכָּפֵ֞ל חֶ֤רֶב שְׁלִישִׁ֨תָ⁠ה֙ חֶ֣רֶב חֲלָלִ֔ים הִ֗יא חֶ֚רֶב חָלָ֣ל הַ⁠גָּד֔וֹל הַ⁠חֹדֶ֖רֶת לָ⁠הֶֽם ׃¹⁵⁽²⁰⁾ לְמַ֣עַן ׀ לָ⁠מ֣וּג לֵ֗ב וְ⁠הַרְבֵּה֙ הַ⁠מִּכְשֹׁלִ֔ים עַ֚ל כָּל ־ שַׁ֣עֲרֵי⁠הֶ֔ם נָתַ֖תִּי אִבְחַת ־ חָ֑רֶב אָ֛ח עֲשׂוּיָ֥ה לְ⁠בָרָ֖ק מְעֻטָּ֥ה לְ⁠טָֽבַח ׃¹⁶⁽²¹⁾ הִתְאַחֲדִ֥י הֵימִ֖נִי הָשִׂ֣ימִי הַשְׂמִ֑ילִי אָ֖נָה פָּנַ֥יִ⁠ךְ מֻעָדֽוֹת ׃¹⁷⁽²²⁾ וְ⁠גַם ־ אֲנִ֗י אַכֶּ֤ה כַפִּ⁠י֙ אֶל ־ כַּפִּ֔⁠י וַ⁠הֲנִחֹתִ֖י חֲמָתִ֑⁠י אֲנִ֥י יְהוָ֖ה דִּבַּֽרְתִּי ׃פ¹⁸⁽²³⁾ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁹⁽²⁴⁾ וְ⁠אַתָּ֨ה בֶן ־ אָדָ֜ם שִׂים ־ לְ⁠ךָ֣ ׀ שְׁנַ֣יִם דְּרָכִ֗ים לָ⁠בוֹא֙ חֶ֣רֶב מֶֽלֶךְ ־ בָּבֶ֔ל מֵ⁠אֶ֥רֶץ אֶחָ֖ד יֵצְא֣וּ שְׁנֵי⁠הֶ֑ם וְ⁠יָ֣ד בָּרֵ֔א בְּ⁠רֹ֥אשׁ דֶּֽרֶךְ ־ עִ֖יר בָּרֵֽא ׃²⁰⁽²⁵⁾ דֶּ֣רֶךְ תָּשִׂ֔ים לָ⁠ב֣וֹא חֶ֔רֶב אֵ֖ת רַבַּ֣ת בְּנֵֽי ־ עַמּ֑וֹן וְ⁠אֶת ־ יְהוּדָ֥ה בִ⁠ירוּשָׁלִַ֖ם בְּצוּרָֽה ׃²¹⁽²⁶⁾ כִּֽי ־ עָמַ֨ד מֶלֶךְ ־ בָּבֶ֜ל אֶל ־ אֵ֣ם הַ⁠דֶּ֗רֶךְ בְּ⁠רֹ֛אשׁ שְׁנֵ֥י הַ⁠דְּרָכִ֖ים לִ⁠קְסָם ־ קָ֑סֶם קִלְקַ֤ל בַּֽ⁠חִצִּים֙ שָׁאַ֣ל בַּ⁠תְּרָפִ֔ים רָאָ֖ה בַּ⁠כָּבֵֽד ׃²²⁽²⁷⁾ בִּֽ⁠ימִינ֞⁠וֹ הָיָ֣ה ׀ הַ⁠קֶּ֣סֶם יְרוּשָׁלִַ֗ם לָ⁠שׂ֤וּם כָּרִים֙ לִ⁠פְתֹּ֤חַ פֶּה֙ בְּ⁠רֶ֔צַח לְ⁠הָרִ֥ים ק֖וֹל בִּ⁠תְרוּעָ֑ה לָ⁠שׂ֤וּם כָּרִים֙ עַל ־ שְׁעָרִ֔ים לִ⁠שְׁפֹּ֥ךְ סֹלְלָ֖ה לִ⁠בְנ֥וֹת דָּיֵֽק ׃²³⁽²⁸⁾ וְ⁠הָיָ֨ה לָ⁠הֶ֤ם כ⁠קסום ־ שָׁוְא֙ בְּ⁠עֵ֣ינֵי⁠הֶ֔ם שְׁבֻעֵ֥י שְׁבֻע֖וֹת לָ⁠הֶ֑ם וְ⁠הֽוּא ־ מַזְכִּ֥יר עָוֺ֖ן לְ⁠הִתָּפֵֽשׂ ׃פ²⁴⁽²⁹⁾ לָ⁠כֵ֗ן כֹּֽה ־ אָמַר֮ אֲדֹנָ֣⁠י יְהוִה֒ יַ֗עַן הַזְכַּרְ⁠כֶם֙ עֲוֺ֣נְ⁠כֶ֔ם בְּ⁠הִגָּל֣וֹת פִּשְׁעֵי⁠כֶ֗ם לְ⁠הֵֽרָאוֹת֙ חַטֹּ֣אותֵי⁠כֶ֔ם בְּ⁠כֹ֖ל עֲלִילֽוֹתֵי⁠כֶ֑ם יַ֚עַן הִזָּ֣כֶרְ⁠כֶ֔ם בַּ⁠כַּ֖ף תִּתָּפֵֽשׂוּ ׃פ²⁵⁽³⁰⁾ וְ⁠אַתָּה֙ חָלָ֣ל רָשָׁ֔ע נְשִׂ֖יא יִשְׂרָאֵ֑ל אֲשֶׁר ־ בָּ֣א יוֹמ֔⁠וֹ בְּ⁠עֵ֖ת עֲוֺ֥ן קֵֽץ ׃ס²⁶⁽³¹⁾ כֹּ֤ה אָמַר֙ אֲדֹנָ֣⁠י יְהוִ֔ה הָסִיר֙ הַ⁠מִּצְנֶ֔פֶת וְ⁠הָרִ֖ים הָֽ⁠עֲטָרָ֑ה זֹ֣את לֹא ־ זֹ֔את הַ⁠שָּׁפָ֣לָה הַגְבֵּ֔הַ וְ⁠הַ⁠גָּבֹ֖הַ הַשְׁפִּֽיל ׃²⁷⁽³²⁾ עַוָּ֥ה עַוָּ֖ה עַוָּ֣ה אֲשִׂימֶ֑⁠נָּה גַּם ־ זֹאת֙ לֹ֣א הָיָ֔ה עַד ־ בֹּ֛א אֲשֶׁר ־ ל֥⁠וֹ הַ⁠מִּשְׁפָּ֖ט וּ⁠נְתַתִּֽי⁠ו ׃פ²⁸⁽³³⁾ וְ⁠אַתָּ֣ה בֶן ־ אָדָ֗ם הִנָּבֵ֤א וְ⁠אָֽמַרְתָּ֙ כֹּ֤ה אָמַר֙ אֲדֹנָ֣⁠י יְהֹוִ֔ה אֶל ־ בְּנֵ֥י עַמּ֖וֹן וְ⁠אֶל ־ חֶרְפָּתָ֑⁠ם וְ⁠אָמַרְתָּ֗ חֶ֣רֶב חֶ֤רֶב פְּתוּחָה֙ לְ⁠טֶ֣בַח מְרוּטָ֔ה לְ⁠הָכִ֖יל לְמַ֥עַן בָּרָֽק ׃²⁹⁽³⁴⁾ בַּ⁠חֲז֥וֹת לָ⁠ךְ֙ שָׁ֔וְא בִּ⁠קְסָם ־ לָ֖⁠ךְ כָּזָ֑ב לָ⁠תֵ֣ת אוֹתָ֗⁠ךְ אֶֽל ־ צַוְּארֵי֙ חַֽלְלֵ֣י רְשָׁעִ֔ים אֲשֶׁר ־ בָּ֣א יוֹמָ֔⁠ם בְּ⁠עֵ֖ת עֲוֺ֥ן קֵֽץ ׃³⁰⁽³⁵⁾ הָשַׁ֖ב אֶל ־ תַּעְרָ֑⁠הּ בִּ⁠מְק֧וֹם אֲשֶׁר ־ נִבְרֵ֛את בְּ⁠אֶ֥רֶץ מְכֻרוֹתַ֖יִ⁠ךְ אֶשְׁפֹּ֥ט אֹתָֽ⁠ךְ ׃³¹⁽³⁶⁾ וְ⁠שָׁפַכְתִּ֤י עָלַ֨יִ⁠ךְ֙ זַעְמִ֔⁠י בְּ⁠אֵ֥שׁ עֶבְרָתִ֖⁠י אָפִ֣יחַ עָלָ֑יִ⁠ךְ וּ⁠נְתַתִּ֗י⁠ךְ בְּ⁠יַד֙ אֲנָשִׁ֣ים בֹּֽעֲרִ֔ים חָרָשֵׁ֖י מַשְׁחִֽית ׃³²⁽³⁷⁾ לָ⁠אֵ֤שׁ תִּֽהְיֶה֙ לְ⁠אָכְלָ֔ה דָּמֵ֥⁠ךְ יִהְיֶ֖ה בְּ⁠ת֣וֹךְ הָ⁠אָ֑רֶץ לֹ֣א תִזָּכֵ֔רִי כִּ֛י אֲנִ֥י יְהוָ֖ה דִּבַּֽרְתִּי ׃פ

Chapter 22

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² וְ⁠אַתָּ֣ה בֶן ־ אָדָ֔ם הֲ⁠תִשְׁפֹּ֥ט הֲ⁠תִשְׁפֹּ֖ט אֶת ־ עִ֣יר הַ⁠דָּמִ֑ים וְ⁠ה֣וֹדַעְתָּ֔⁠הּ אֵ֖ת כָּל ־ תּוֹעֲבוֹתֶֽי⁠הָ ׃³ וְ⁠אָמַרְתָּ֗ כֹּ֤ה אָמַר֙ אֲדֹנָ֣⁠י יְהוִ֔ה עִ֣יר שֹׁפֶ֥כֶת דָּ֛ם בְּ⁠תוֹכָ֖⁠הּ לָ⁠ב֣וֹא עִתָּ֑⁠הּ וְ⁠עָשְׂתָ֧ה גִלּוּלִ֛ים עָלֶ֖י⁠הָ לְ⁠טָמְאָֽה ׃⁴ בְּ⁠דָמֵ֨⁠ךְ אֲשֶׁר ־ שָׁפַ֜כְתְּ אָשַׁ֗מְתְּ וּ⁠בְ⁠גִלּוּלַ֤יִ⁠ךְ אֲשֶׁר ־ עָשִׂית֙ טָמֵ֔את וַ⁠תַּקְרִ֣יבִי יָמַ֔יִ⁠ךְ וַ⁠תָּב֖וֹא עַד ־ שְׁנוֹתָ֑יִ⁠ךְ עַל ־ כֵּ֗ן נְתַתִּ֤י⁠ךְ חֶרְפָּה֙ לַ⁠גּוֹיִ֔ם וְ⁠קַלָּסָ֖ה לְ⁠כָל ־ הָ⁠אֲרָצֽוֹת ׃⁵ הַ⁠קְּרֹב֛וֹת וְ⁠הָ⁠רְחֹק֥וֹת מִמֵּ֖⁠ךְ יִתְקַלְּסוּ ־ בָ֑⁠ךְ טְמֵאַ֣ת הַ⁠שֵּׁ֔ם רַבַּ֖ת הַ⁠מְּהוּמָֽה ׃⁶ הִנֵּה֙ נְשִׂיאֵ֣י יִשְׂרָאֵ֔ל אִ֥ישׁ לִ⁠זְרֹע֖⁠וֹ הָ֣יוּ בָ֑⁠ךְ לְמַ֖עַן שְׁפָךְ ־ דָּֽם ׃⁷ אָ֤ב וָ⁠אֵם֙ הֵקַ֣לּוּ בָ֔⁠ךְ לַ⁠גֵּ֛ר עָשׂ֥וּ בַ⁠עֹ֖שֶׁק בְּ⁠תוֹכֵ֑⁠ךְ יָת֥וֹם וְ⁠אַלְמָנָ֖ה ה֥וֹנוּ בָֽ⁠ךְ ׃⁸ קָדָשַׁ֖⁠י בָּזִ֑ית וְ⁠אֶת ־ שַׁבְּתֹתַ֖⁠י חִלָּֽלְתְּ ׃⁹ אַנְשֵׁ֥י רָכִ֛יל הָ֥יוּ בָ֖⁠ךְ לְמַ֣עַן שְׁפָךְ ־ דָּ֑ם וְ⁠אֶל ־ הֶֽ⁠הָרִים֙ אָ֣כְלוּ בָ֔⁠ךְ זִמָּ֖ה עָשׂ֥וּ בְ⁠תוֹכֵֽ⁠ךְ ׃¹⁰ עֶרְוַת ־ אָ֖ב גִּלָּה ־ בָ֑⁠ךְ טְמֵאַ֥ת הַ⁠נִּדָּ֖ה עִנּוּ ־ בָֽ⁠ךְ ׃¹¹ וְ⁠אִ֣ישׁ ׀ אֶת ־ אֵ֣שֶׁת רֵעֵ֗⁠הוּ עָשָׂה֙ תּֽוֹעֵבָ֔ה וְ⁠אִ֥ישׁ אֶת ־ כַּלָּת֖⁠וֹ טִמֵּ֣א בְ⁠זִמָּ֑ה וְ⁠אִ֛ישׁ אֶת ־ אֲחֹת֥⁠וֹ בַת ־ אָבִ֖י⁠ו עִנָּה ־ בָֽ⁠ךְ ׃¹² שֹׁ֥חַד לָֽקְחוּ ־ בָ֖⁠ךְ לְמַ֣עַן שְׁפָךְ ־ דָּ֑ם נֶ֧שֶׁךְ וְ⁠תַרְבִּ֣ית לָקַ֗חַתְּ וַ⁠תְּבַצְּעִ֤י רֵעַ֨יִ⁠ךְ֙ בַּ⁠עֹ֔שֶׁק וְ⁠אֹתִ֣⁠י שָׁכַ֔חַתְּ נְאֻ֖ם אֲדֹנָ֥⁠י יְהוִֽה ׃¹³ וְ⁠הִנֵּה֙ הִכֵּ֣יתִי כַפִּ֔⁠י אֶל ־ בִּצְעֵ֖⁠ךְ אֲשֶׁ֣ר עָשִׂ֑ית וְ⁠עַ֨ל ־ דָּמֵ֔⁠ךְ אֲשֶׁ֥ר הָי֖וּ בְּ⁠תוֹכֵֽ⁠ךְ ׃¹⁴ הֲ⁠יַעֲמֹ֤ד לִבֵּ⁠ךְ֙ אִם ־ תֶּחֱזַ֣קְנָה יָדַ֔יִ⁠ךְ לַ⁠יָּמִ֕ים אֲשֶׁ֥ר אֲנִ֖י עֹשֶׂ֣ה אוֹתָ֑⁠ךְ אֲנִ֥י יְהוָ֖ה דִּבַּ֥רְתִּי וְ⁠עָשִֽׂיתִי ׃¹⁵ וַ⁠הֲפִיצוֹתִ֤י אוֹתָ⁠ךְ֙ בַּ⁠גּוֹיִ֔ם וְ⁠זֵרִיתִ֖י⁠ךְ בָּ⁠אֲרָצ֑וֹת וַ⁠הֲתִמֹּתִ֥י טֻמְאָתֵ֖⁠ךְ מִמֵּֽ⁠ךְ ׃¹⁶ וְ⁠נִחַ֥לְתְּ בָּ֖⁠ךְ לְ⁠עֵינֵ֣י גוֹיִ֑ם וְ⁠יָדַ֖עַתְּ כִּֽי ־ אֲנִ֥י יְהוָֽה ׃פ¹⁷ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁸ בֶּן ־ אָדָ֕ם הָיוּ ־ לִ֥⁠י בֵֽית ־ יִשְׂרָאֵ֖ל ל⁠סוג כֻּלָּ֡⁠ם נְ֠חֹשֶׁת וּ⁠בְדִ֨יל וּ⁠בַרְזֶ֤ל וְ⁠עוֹפֶ֨רֶת֙ בְּ⁠ת֣וֹךְ כּ֔וּר סִגִ֥ים כֶּ֖סֶף הָיֽוּ ׃ס¹⁹ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה יַ֛עַן הֱי֥וֹת כֻּלְּ⁠כֶ֖ם לְ⁠סִגִ֑ים לָ⁠כֵן֙ הִנְ⁠נִ֣י קֹבֵ֣ץ אֶתְ⁠כֶ֔ם אֶל ־ תּ֖וֹךְ יְרוּשָׁלִָֽם ׃²⁰ קְבֻ֣צַת כֶּ֡סֶף וּ֠⁠נְחֹשֶׁת וּ⁠בַרְזֶ֨ל וְ⁠עוֹפֶ֤רֶת וּ⁠בְדִיל֙ אֶל ־ תּ֣וֹךְ כּ֔וּר לָ⁠פַֽחַת ־ עָלָ֥י⁠ו אֵ֖שׁ לְ⁠הַנְתִּ֑יךְ כֵּ֤ן אֶקְבֹּץ֙ בְּ⁠אַפִּ֣⁠י וּ⁠בַ⁠חֲמָתִ֔⁠י וְ⁠הִנַּחְתִּ֥י וְ⁠הִתַּכְתִּ֖י אֶתְ⁠כֶֽם ׃²¹ וְ⁠כִנַּסְתִּ֣י אֶתְ⁠כֶ֔ם וְ⁠נָפַחְתִּ֥י עֲלֵי⁠כֶ֖ם בְּ⁠אֵ֣שׁ עֶבְרָתִ֑⁠י וְ⁠נִתַּכְתֶּ֖ם בְּ⁠תוֹכָֽ⁠הּ ׃²² כְּ⁠הִתּ֥וּךְ כֶּ֨סֶף֙ בְּ⁠ת֣וֹךְ כּ֔וּר כֵּ֖ן תֻּתְּכ֣וּ בְ⁠תוֹכָ֑⁠הּ וִֽ⁠ידַעְתֶּם֙ כִּֽי ־ אֲנִ֣י יְהוָ֔ה שָׁפַ֥כְתִּי חֲמָתִ֖⁠י עֲלֵי⁠כֶֽם ׃פ²³ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃²⁴ בֶּן ־ אָדָ֕ם אֱמָר ־ לָ֕⁠הּ אַ֣תְּ אֶ֔רֶץ לֹ֥א מְטֹהָרָ֖ה הִ֑יא לֹ֥א גֻשְׁמָ֖⁠הּ בְּ⁠י֥וֹם זָֽעַם ׃²⁵ קֶ֤שֶׁר נְבִיאֶ֨י⁠הָ֙ בְּ⁠תוֹכָ֔⁠הּ כַּ⁠אֲרִ֥י שׁוֹאֵ֖ג טֹ֣רֵֽף טָ֑רֶף נֶ֣פֶשׁ אָכָ֗לוּ חֹ֤סֶן וִ⁠יקָר֙ יִקָּ֔חוּ אַלְמְנוֹתֶ֖י⁠הָ הִרְבּ֥וּ בְ⁠תוֹכָֽ⁠הּ ׃²⁶ כֹּהֲנֶ֜י⁠הָ חָמְס֣וּ תוֹרָתִ⁠י֮ וַ⁠יְחַלְּל֣וּ קָדָשַׁ⁠י֒ בֵּֽין ־ קֹ֤דֶשׁ לְ⁠חֹל֙ לֹ֣א הִבְדִּ֔ילוּ וּ⁠בֵין ־ הַ⁠טָּמֵ֥א לְ⁠טָה֖וֹר לֹ֣א הוֹדִ֑יעוּ וּ⁠מִ⁠שַׁבְּתוֹתַ⁠י֙ הֶעְלִ֣ימוּ עֵֽינֵי⁠הֶ֔ם וָ⁠אֵחַ֖ל בְּ⁠תוֹכָֽ⁠ם ׃²⁷ שָׂרֶ֣י⁠הָ בְ⁠קִרְבָּ֔⁠הּ כִּ⁠זְאֵבִ֖ים טֹ֣רְפֵי טָ֑רֶף לִ⁠שְׁפָּךְ ־ דָּם֙ לְ⁠אַבֵּ֣ד נְפָשׁ֔וֹת לְמַ֖עַן בְּצֹ֥עַ בָּֽצַע ׃²⁸ וּ⁠נְבִיאֶ֗י⁠הָ טָח֤וּ לָ⁠הֶם֙ תָּפֵ֔ל חֹזִ֣ים שָׁ֔וְא וְ⁠קֹסְמִ֥ים לָ⁠הֶ֖ם כָּזָ֑ב אֹמְרִ֗ים כֹּ֤ה אָמַר֙ אֲדֹנָ֣⁠י יְהוִ֔ה וַֽ⁠יהוָ֖ה לֹ֥א דִבֵּֽר ׃²⁹ עַ֤ם הָ⁠אָ֨רֶץ֙ עָ֣שְׁקוּ עֹ֔שֶׁק וְ⁠גָזְל֖וּ גָּזֵ֑ל וְ⁠עָנִ֤י וְ⁠אֶבְיוֹן֙ הוֹנ֔וּ וְ⁠אֶת ־ הַ⁠גֵּ֥ר עָשְׁק֖וּ בְּ⁠לֹ֥א מִשְׁפָּֽט ׃³⁰ וָ⁠אֲבַקֵּ֣שׁ מֵ⁠הֶ֡ם אִ֣ישׁ גֹּֽדֵר ־ גָּדֵר֩ וְ⁠עֹמֵ֨ד בַּ⁠פֶּ֧רֶץ לְ⁠פָנַ֛⁠י בְּעַ֥ד הָ⁠אָ֖רֶץ לְ⁠בִלְתִּ֣י שַׁחֲתָ֑⁠הּ וְ⁠לֹ֖א מָצָֽאתִי ׃³¹ וָ⁠אֶשְׁפֹּ֤ךְ עֲלֵי⁠הֶם֙ זַעְמִ֔⁠י בְּ⁠אֵ֥שׁ עֶבְרָתִ֖⁠י כִּלִּיתִ֑י⁠ם דַּרְכָּ⁠ם֙ בְּ⁠רֹאשָׁ֣⁠ם נָתַ֔תִּי נְאֻ֖ם אֲדֹנָ֥⁠י יְהֹוִֽה ׃פ

Chapter 23

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֑ם שְׁתַּ֣יִם נָשִׁ֔ים בְּנ֥וֹת אֵם ־ אַחַ֖ת הָיֽוּ ׃³ וַ⁠תִּזְנֶ֣ינָה בְ⁠מִצְרַ֔יִם בִּ⁠נְעוּרֵי⁠הֶ֖ן זָנ֑וּ שָׁ֚מָּ⁠ה מֹעֲכ֣וּ שְׁדֵי⁠הֶ֔ן וְ⁠שָׁ֣ם עִשּׂ֔וּ דַּדֵּ֖י בְּתוּלֵי⁠הֶֽן ׃⁴ וּ⁠שְׁמוֹתָ֗⁠ן אָהֳלָ֤ה הַ⁠גְּדוֹלָה֙ וְ⁠אָהֳלִיבָ֣ה אֲחוֹתָ֔⁠הּ וַ⁠תִּֽהְיֶ֣ינָה לִ֔⁠י וַ⁠תֵּלַ֖דְנָה בָּנִ֣ים וּ⁠בָנ֑וֹת וּ⁠שְׁמוֹתָ֕⁠ן שֹׁמְר֣וֹן אָהֳלָ֔ה וִ⁠ירוּשָׁלִַ֖ם אָהֳלִיבָֽה ׃⁵ וַ⁠תִּ֥זֶן אָהֳלָ֖ה תַּחְתָּ֑⁠י וַ⁠תַּעְגַּב֙ עַֽל ־ מְאַהֲבֶ֔י⁠הָ אֶל ־ אַשּׁ֖וּר קְרוֹבִֽים ׃⁶ לְבֻשֵׁ֤י תְכֵ֨לֶת֙ פַּח֣וֹת וּ⁠סְגָנִ֔ים בַּח֥וּרֵי חֶ֖מֶד כֻּלָּ֑⁠ם פָּרָשִׁ֕ים רֹכְבֵ֖י סוּסִֽים ׃⁷ וַ⁠תִּתֵּ֤ן תַּזְנוּתֶ֨י⁠הָ֙ עֲלֵי⁠הֶ֔ם מִבְחַ֥ר בְּנֵֽי ־ אַשּׁ֖וּר כֻּלָּ֑⁠ם וּ⁠בְ⁠כֹ֧ל אֲשֶׁר ־ עָֽגְבָ֛ה בְּ⁠כָל ־ גִּלּוּלֵי⁠הֶ֖ם נִטְמָֽאָה ׃⁸ וְ⁠אֶת ־ תַּזְנוּתֶ֤י⁠הָ מִ⁠מִּצְרַ֨יִם֙ לֹ֣א עָזָ֔בָה כִּ֤י אוֹתָ⁠הּ֙ שָׁכְב֣וּ בִ⁠נְעוּרֶ֔י⁠הָ וְ⁠הֵ֥מָּה עִשּׂ֖וּ דַּדֵּ֣י בְתוּלֶ֑י⁠הָ וַ⁠יִּשְׁפְּכ֥וּ תַזְנוּתָ֖⁠ם עָלֶֽי⁠הָ ׃⁹ לָ⁠כֵ֥ן נְתַתִּ֖י⁠הָ בְּ⁠יַד ־ מְאַֽהֲבֶ֑י⁠הָ בְּ⁠יַד֙ בְּנֵ֣י אַשּׁ֔וּר אֲשֶׁ֥ר עָגְבָ֖ה עֲלֵי⁠הֶֽם ׃¹⁰ הֵמָּה֮ גִּלּ֣וּ עֶרְוָתָ⁠הּ֒ בָּנֶ֤י⁠הָ וּ⁠בְנוֹתֶ֨י⁠הָ֙ לָקָ֔חוּ וְ⁠אוֹתָ֖⁠הּ בַּ⁠חֶ֣רֶב הָרָ֑גוּ וַ⁠תְּהִי ־ שֵׁם֙ לַ⁠נָּשִׁ֔ים וּ⁠שְׁפוּטִ֖ים עָ֥שׂוּ בָֽ⁠הּ ׃ס¹¹ וַ⁠תֵּ֨רֶא֙ אֲחוֹתָ֣⁠הּ אָהֳלִיבָ֔ה וַ⁠תַּשְׁחֵ֥ת עַגְבָתָ֖⁠הּ מִמֶּ֑⁠נָּה וְ⁠אֶת ־ תַּ֨זְנוּתֶ֔י⁠הָ מִ⁠זְּנוּנֵ֖י אֲחוֹתָֽ⁠הּ ׃¹² אֶל ־ בְּנֵי֩ אַשּׁ֨וּר עָגָ֜בָה פַּח֨וֹת וּ⁠סְגָנִ֤ים קְרֹבִים֙ לְבֻשֵׁ֣י מִכְל֔וֹל פָּרָשִׁ֖ים רֹכְבֵ֣י סוּסִ֑ים בַּח֥וּרֵי חֶ֖מֶד כֻּלָּֽ⁠ם ׃¹³ וָ⁠אֵ֖רֶא כִּ֣י נִטְמָ֑אָה דֶּ֥רֶךְ אֶחָ֖ד לִ⁠שְׁתֵּי⁠הֶֽן ׃¹⁴ וַ⁠תּ֖וֹסֶף אֶל ־ תַּזְנוּתֶ֑י⁠הָ וַ⁠תֵּ֗רֶא אַנְשֵׁי֙ מְחֻקֶּ֣ה עַל ־ הַ⁠קִּ֔יר צַלְמֵ֣י כשדיים חֲקֻקִ֖ים בַּ⁠שָּׁשַֽׁר ׃¹⁵ חֲגוֹרֵ֨י אֵז֜וֹר בְּ⁠מָתְנֵי⁠הֶ֗ם סְרוּחֵ֤י טְבוּלִים֙ בְּ⁠רָ֣אשֵׁי⁠הֶ֔ם מַרְאֵ֥ה שָׁלִשִׁ֖ים כֻּלָּ֑⁠ם דְּמ֤וּת בְּנֵֽי ־ בָבֶל֙ כַּשְׂדִּ֔ים אֶ֖רֶץ מוֹלַדְתָּֽ⁠ם ׃¹⁶ ו⁠תעגב עֲלֵי⁠הֶ֖ם לְ⁠מַרְאֵ֣ה עֵינֶ֑י⁠הָ וַ⁠תִּשְׁלַ֧ח מַלְאָכִ֛ים אֲלֵי⁠הֶ֖ם כַּשְׂדִּֽימָ⁠ה ׃¹⁷ וַ⁠יָּבֹ֨אוּ אֵלֶ֤י⁠הָ בְנֵֽי ־ בָבֶל֙ לְ⁠מִשְׁכַּ֣ב דֹּדִ֔ים וַ⁠יְטַמְּא֥וּ אוֹתָ֖⁠הּ בְּ⁠תַזְנוּתָ֑⁠ם וַ⁠תִּ֨טְמָא ־ בָ֔⁠ם וַ⁠תֵּ֥קַע נַפְשָׁ֖⁠הּ מֵ⁠הֶֽם ׃¹⁸ וַ⁠תְּגַל֙ תַּזְנוּתֶ֔י⁠הָ וַ⁠תְּגַ֖ל אֶת ־ עֶרְוָתָ֑⁠הּ וַ⁠תֵּ֤קַע נַפְשִׁ⁠י֙ מֵֽ⁠עָלֶ֔י⁠הָ כַּ⁠אֲשֶׁ֛ר נָקְעָ֥ה נַפְשִׁ֖⁠י מֵ⁠עַ֥ל אֲחוֹתָֽ⁠הּ ׃¹⁹ וַ⁠תַּרְבֶּ֖ה אֶת ־ תַּזְנוּתֶ֑י⁠הָ לִ⁠זְכֹּר֙ אֶת ־ יְמֵ֣י נְעוּרֶ֔י⁠הָ אֲשֶׁ֥ר זָנְתָ֖ה בְּ⁠אֶ֥רֶץ מִצְרָֽיִם ׃²⁰ וַֽ⁠תַּעְגְּבָ֔⁠ה עַ֖ל פִּֽלַגְשֵׁי⁠הֶ֑ם אֲשֶׁ֤ר בְּשַׂר ־ חֲמוֹרִים֙ בְּשָׂרָ֔⁠ם וְ⁠זִרְמַ֥ת סוּסִ֖ים זִרְמָתָֽ⁠ם ׃²¹ וַֽ⁠תִּפְקְדִ֔י אֵ֖ת זִמַּ֣ת נְעוּרָ֑יִ⁠ךְ בַּ⁠עְשׂ֤וֹת מִ⁠מִּצְרַ֨יִם֙ דַּדַּ֔יִ⁠ךְ לְמַ֖עַן שְׁדֵ֥י נְעוּרָֽיִ⁠ךְ ׃ס²² לָ⁠כֵ֣ן אָהֳלִיבָ֗ה כֹּֽה ־ אָמַר֮ אֲדֹנָ֣⁠י יְהוִה֒ הִנְ⁠נִ֨י מֵעִ֤יר אֶת ־ מְאַהֲבַ֨יִ⁠ךְ֙ עָלַ֔יִ⁠ךְ אֵ֛ת אֲשֶׁר ־ נָקְעָ֥ה נַפְשֵׁ֖⁠ךְ מֵ⁠הֶ֑ם וַ⁠הֲבֵאתִ֥י⁠ם עָלַ֖יִ⁠ךְ מִ⁠סָּבִֽיב ׃²³ בְּנֵ֧י בָבֶ֣ל וְ⁠כָל ־ כַּשְׂדִּ֗ים פְּק֤וֹד וְ⁠שׁ֨וֹעַ֙ וְ⁠ק֔וֹעַ כָּל ־ בְּנֵ֥י אַשּׁ֖וּר אוֹתָ֑⁠ם בַּח֨וּרֵי חֶ֜מֶד פַּח֤וֹת וּ⁠סְגָנִים֙ כֻּלָּ֔⁠ם שָֽׁלִשִׁים֙ וּ⁠קְרוּאִ֔ים רֹכְבֵ֥י סוּסִ֖ים כֻּלָּֽ⁠ם ׃²⁴ וּ⁠בָ֣אוּ עָלַ֡יִ⁠ךְ הֹ֠צֶן רֶ֤כֶב וְ⁠גַלְגַּל֙ וּ⁠בִ⁠קְהַ֣ל עַמִּ֔ים צִנָּ֤ה וּ⁠מָגֵן֙ וְ⁠קוֹבַ֔ע יָשִׂ֥ימוּ עָלַ֖יִ⁠ךְ סָבִ֑יב וְ⁠נָתַתִּ֤י לִ⁠פְנֵי⁠הֶם֙ מִשְׁפָּ֔ט וּ⁠שְׁפָט֖וּ⁠ךְ בְּ⁠מִשְׁפְּטֵי⁠הֶֽם ׃²⁵ וְ⁠נָתַתִּ֨י קִנְאָתִ֜⁠י בָּ֗⁠ךְ וְ⁠עָשׂ֤וּ אוֹתָ⁠ךְ֙ בְּ⁠חֵמָ֔ה אַפֵּ֤⁠ךְ וְ⁠אָזְנַ֨יִ⁠ךְ֙ יָסִ֔ירוּ וְ⁠אַחֲרִיתֵ֖⁠ךְ בַּ⁠חֶ֣רֶב תִּפּ֑וֹל הֵ֗מָּה בָּנַ֤יִ⁠ךְ וּ⁠בְנוֹתַ֨יִ⁠ךְ֙ יִקָּ֔חוּ וְ⁠אַחֲרִיתֵ֖⁠ךְ תֵּאָכֵ֥ל בָּ⁠אֵֽשׁ ׃²⁶ וְ⁠הִפְשִׁיט֖וּ⁠ךְ אֶת ־ בְּגָדָ֑יִ⁠ךְ וְ⁠לָקְח֖וּ כְּלֵ֥י תִפְאַרְתֵּֽ⁠ךְ ׃²⁷ וְ⁠הִשְׁבַּתִּ֤י זִמָּתֵ⁠ךְ֙ מִמֵּ֔⁠ךְ וְ⁠אֶת ־ זְנוּתֵ֖⁠ךְ מֵ⁠אֶ֣רֶץ מִצְרָ֑יִם וְ⁠לֹֽא ־ תִשְׂאִ֤י עֵינַ֨יִ⁠ךְ֙ אֲלֵי⁠הֶ֔ם וּ⁠מִצְרַ֖יִם לֹ֥א תִזְכְּרִי ־ עֽוֹד ׃ס²⁸ כִּ֣י כֹ֤ה אָמַר֙ אֲדֹנָ֣⁠י יְהוִ֔ה הִנְ⁠נִי֙ נֹֽתְנָ֔⁠ךְ בְּ⁠יַ֖ד אֲשֶׁ֣ר שָׂנֵ֑את בְּ⁠יַ֛ד אֲשֶׁר ־ נָקְעָ֥ה נַפְשֵׁ֖⁠ךְ מֵ⁠הֶֽם ׃²⁹ וְ⁠עָשׂ֨וּ אוֹתָ֜⁠ךְ בְּ⁠שִׂנְאָ֗ה וְ⁠לָקְחוּ֙ כָּל ־ יְגִיעֵ֔⁠ךְ וַ⁠עֲזָב֖וּ⁠ךְ עֵירֹ֣ם וְ⁠עֶרְיָ֑ה וְ⁠נִגְלָה֙ עֶרְוַ֣ת זְנוּנַ֔יִ⁠ךְ וְ⁠זִמָּתֵ֖⁠ךְ וְ⁠תַזְנוּתָֽיִ⁠ךְ ׃³⁰ עָשֹׂ֥ה אֵ֖לֶּה לָ֑⁠ךְ בִּ⁠זְנוֹתֵ⁠ךְ֙ אַחֲרֵ֣י גוֹיִ֔ם עַ֥ל אֲשֶׁר ־ נִטְמֵ֖את בְּ⁠גִלּוּלֵי⁠הֶֽם ׃³¹ בְּ⁠דֶ֥רֶךְ אֲחוֹתֵ֖⁠ךְ הָלָ֑כְתְּ וְ⁠נָתַתִּ֥י כוֹסָ֖⁠הּ בְּ⁠יָדֵֽ⁠ךְ ׃ס³² כֹּ֤ה אָמַר֙ אֲדֹנָ֣⁠י יְהֹוִ֔ה כּ֤וֹס אֲחוֹתֵ⁠ךְ֙ תִּשְׁתִּ֔י הָ⁠עֲמֻקָּ֖ה וְ⁠הָ⁠רְחָבָ֑ה תִּהְיֶ֥ה לִ⁠צְחֹ֛ק וּ⁠לְ⁠לַ֖עַג מִרְבָּ֥ה לְ⁠הָכִֽיל ׃³³ שִׁכָּר֥וֹן וְ⁠יָג֖וֹן תִּמָּלֵ֑אִי כּ֚וֹס שַׁמָּ֣ה וּ⁠שְׁמָמָ֔ה כּ֖וֹס אֲחוֹתֵ֥⁠ךְ שֹׁמְרֽוֹן ׃³⁴ וְ⁠שָׁתִ֨ית אוֹתָ֜⁠הּ וּ⁠מָצִ֗ית וְ⁠אֶת ־ חֲרָשֶׂ֛י⁠הָ תְּגָרֵ֖מִי וְ⁠שָׁדַ֣יִ⁠ךְ תְּנַתֵּ֑קִי כִּ֚י אֲנִ֣י דִבַּ֔רְתִּי נְאֻ֖ם אֲדֹנָ֥⁠י יְהוִֽה ׃ס³⁵ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה יַ֚עַן שָׁכַ֣חַתְּ אוֹתִ֔⁠י וַ⁠תַּשְׁלִ֥יכִי אוֹתִ֖⁠י אַחֲרֵ֣י גַוֵּ֑⁠ךְ וְ⁠גַם ־ אַ֛תְּ שְׂאִ֥י זִמָּתֵ֖⁠ךְ וְ⁠אֶת ־ תַּזְנוּתָֽיִ⁠ךְ ׃ס³⁶ וַ⁠יֹּ֤אמֶר יְהוָה֙ אֵלַ֔⁠י בֶּן ־ אָדָ֕ם הֲ⁠תִשְׁפּ֥וֹט אֶֽת ־ אָהֳלָ֖ה וְ⁠אֶת ־ אָהֳלִיבָ֑ה וְ⁠הַגֵּ֣ד לָ⁠הֶ֔ן אֵ֖ת תוֹעֲבוֹתֵי⁠הֶֽן ׃³⁷ כִּ֣י נִאֵ֗פוּ וְ⁠דָם֙ בִּֽ⁠ידֵי⁠הֶ֔ן וְ⁠אֶת ־ גִּלּֽוּלֵי⁠הֶ֖ן נִאֵ֑פוּ וְ⁠גַ֤ם אֶת ־ בְּנֵי⁠הֶן֙ אֲשֶׁ֣ר יָֽלְדוּ ־ לִ֔⁠י הֶעֱבִ֥ירוּ לָ⁠הֶ֖ם לְ⁠אָכְלָֽה ׃³⁸ ע֥וֹד זֹ֖את עָ֣שׂוּ לִ֑⁠י טִמְּא֤וּ אֶת ־ מִקְדָּשִׁ⁠י֙ בַּ⁠יּ֣וֹם הַ⁠ה֔וּא וְ⁠אֶת ־ שַׁבְּתוֹתַ֖⁠י חִלֵּֽלוּ ׃³⁹ וּֽ⁠בְ⁠שַׁחֲטָ֤⁠ם אֶת ־ בְּנֵי⁠הֶם֙ לְ⁠גִלּ֣וּלֵי⁠הֶ֔ם וַ⁠יָּבֹ֧אוּ אֶל ־ מִקְדָּשִׁ֛⁠י בַּ⁠יּ֥וֹם הַ⁠ה֖וּא לְ⁠חַלְּל֑⁠וֹ וְ⁠הִנֵּה ־ כֹ֥ה עָשׂ֖וּ בְּ⁠ת֥וֹךְ בֵּיתִֽ⁠י ׃⁴⁰ וְ⁠אַ֗ף כִּ֤י תִשְׁלַ֨חְנָה֙ לַֽ⁠אֲנָשִׁ֔ים בָּאִ֖ים מִ⁠מֶּרְחָ֑ק אֲשֶׁ֨ר מַלְאָ֜ךְ שָׁל֤וּחַ אֲלֵי⁠הֶם֙ וְ⁠הִנֵּה ־ בָ֔אוּ לַ⁠אֲשֶׁ֥ר רָחַ֛צְתְּ כָּחַ֥לְתְּ עֵינַ֖יִ⁠ךְ וְ⁠עָ֥דִית עֶֽדִי ׃⁴¹ וְ⁠יָשַׁבְתְּ֙ עַל ־ מִטָּ֣ה כְבוּדָּ֔ה וְ⁠שֻׁלְחָ֥ן עָר֖וּךְ לְ⁠פָנֶ֑י⁠הָ וּ⁠קְטָרְתִּ֥⁠י וְ⁠שַׁמְנִ֖⁠י שַׂ֥מְתְּ עָלֶֽי⁠הָ ׃⁴² וְ⁠ק֣וֹל הָמוֹן֮ שָׁלֵ֣ו בָ⁠הּ֒ וְ⁠אֶל ־ אֲנָשִׁים֙ מֵ⁠רֹ֣ב אָדָ֔ם מוּבָאִ֥ים סובאים מִ⁠מִּדְבָּ֑ר וַֽ⁠יִּתְּנ֤וּ צְמִידִים֙ אֶל ־ יְדֵי⁠הֶ֔ן וַ⁠עֲטֶ֥רֶת תִּפְאֶ֖רֶת עַל ־ רָאשֵׁי⁠הֶֽן ׃⁴³ וָ⁠אֹמַ֕ר לַ⁠בָּלָ֖ה נִֽאוּפִ֑ים עת יזנה תַזְנוּתֶ֖⁠הָ וָ⁠הִֽיא ׃⁴⁴ וַ⁠יָּב֣וֹא אֵלֶ֔י⁠הָ כְּ⁠ב֖וֹא אֶל ־ אִשָּׁ֣ה זוֹנָ֑ה כֵּ֣ן בָּ֗אוּ אֶֽל ־ אָֽהֳלָה֙ וְ⁠אֶל ־ אָ֣הֳלִיבָ֔ה אִשֹּׁ֖ת הַ⁠זִּמָּֽה ׃⁴⁵ וַ⁠אֲנָשִׁ֣ים צַדִּיקִ֗ם הֵ֚מָּה יִשְׁפְּט֣וּ אֽוֹתְ⁠הֶ֔ם מִשְׁפַּט֙ נֹֽאֲפ֔וֹת וּ⁠מִשְׁפַּ֖ט שֹׁפְכ֣וֹת דָּ֑ם כִּ֤י נֹֽאֲפֹת֙ הֵ֔נָּה וְ⁠דָ֖ם בִּֽ⁠ידֵי⁠הֶֽן ׃ס⁴⁶ כִּ֛י כֹּ֥ה אָמַ֖ר אֲדֹנָ֣⁠י יְהוִ֑ה הַעֲלֵ֤ה עֲלֵי⁠הֶם֙ קָהָ֔ל וְ⁠נָתֹ֥ן אֶתְ⁠הֶ֖ן לְ⁠זַעֲוָ֥ה וְ⁠לָ⁠בַֽז ׃⁴⁷ וְ⁠רָגְמ֨וּ עֲלֵי⁠הֶ֥ן אֶ֨בֶן֙ קָהָ֔ל וּ⁠בָרֵ֥א אוֹתְ⁠הֶ֖ן בְּ⁠חַרְבוֹתָ֑⁠ם בְּנֵי⁠הֶ֤ם וּ⁠בְנֽוֹתֵי⁠הֶם֙ יַהֲרֹ֔גוּ וּ⁠בָתֵּי⁠הֶ֖ן בָּ⁠אֵ֥שׁ יִשְׂרֹֽפוּ ׃⁴⁸ וְ⁠הִשְׁבַּתִּ֥י זִמָּ֖ה מִן ־ הָ⁠אָ֑רֶץ וְ⁠נִֽוַּסְּרוּ֙ כָּל ־ הַ⁠נָּשִׁ֔ים וְ⁠לֹ֥א תַעֲשֶׂ֖ינָה כְּ⁠זִמַּתְ⁠כֶֽנָה ׃⁴⁹ וְ⁠נָתְנ֤וּ זִמַּתְ⁠כֶ֨נָה֙ עֲלֵי⁠כֶ֔ן וַ⁠חֲטָאֵ֥י גִלּוּלֵי⁠כֶ֖ן תִּשֶּׂ֑אינָה וִ⁠ידַעְתֶּ֕ם כִּ֥י אֲנִ֖י אֲדֹנָ֥⁠י יְהוִֽה ׃פ

Chapter 24

¹ וַ⁠יְהִי֩ דְבַר ־ יְהוָ֨ה אֵלַ֜⁠י בַּ⁠שָּׁנָ֤ה הַ⁠תְּשִׁיעִית֙ בַּ⁠חֹ֣דֶשׁ הָ⁠עֲשִׂירִ֔י בֶּ⁠עָשׂ֥וֹר לַ⁠חֹ֖דֶשׁ לֵ⁠אמֹֽר ׃² בֶּן ־ אָדָ֗ם כתוב ־ לְ⁠ךָ֙ אֶת ־ שֵׁ֣ם הַ⁠יּ֔וֹם אֶת ־ עֶ֖צֶם הַ⁠יּ֣וֹם הַ⁠זֶּ֑ה סָמַ֤ךְ מֶֽלֶךְ ־ בָּבֶל֙ אֶל ־ יְר֣וּשָׁלִַ֔ם בְּ⁠עֶ֖צֶם הַ⁠יּ֥וֹם הַ⁠זֶּֽה ׃³ וּ⁠מְשֹׁ֤ל אֶל ־ בֵּית ־ הַ⁠מֶּ֨רִי֙ מָשָׁ֔ל וְ⁠אָמַרְתָּ֣ אֲלֵי⁠הֶ֔ם כֹּ֥ה אָמַ֖ר אֲדֹנָ֣⁠י יְהוִ֑ה שְׁפֹ֤ת הַ⁠סִּיר֙ שְׁפֹ֔ת וְ⁠גַם ־ יְצֹ֥ק בּ֖⁠וֹ מָֽיִם ׃⁴ אֱסֹ֤ף נְתָחֶ֨י⁠הָ֙ אֵלֶ֔י⁠הָ כָּל ־ נֵ֥תַח ט֖וֹב יָרֵ֣ךְ וְ⁠כָתֵ֑ף מִבְחַ֥ר עֲצָמִ֖ים מַלֵּֽא ׃⁵ מִבְחַ֤ר הַ⁠צֹּאן֙ לָק֔וֹחַ וְ⁠גַ֛ם דּ֥וּר הָ⁠עֲצָמִ֖ים תַּחְתֶּ֑י⁠הָ רַתַּ֣ח רְתָחֶ֔י⁠הָ גַּם ־ בָּשְׁל֥וּ עֲצָמֶ֖י⁠הָ בְּ⁠תוֹכָֽ⁠הּ ׃ס⁶ לָ⁠כֵ֞ן כֹּה ־ אָמַ֣ר ׀ אֲדֹנָ֣⁠י יְהֹוִ֗ה אוֹי֮ עִ֣יר הַ⁠דָּמִים֒ סִ֚יר אֲשֶׁ֣ר חֶלְאָתָ֣⁠ה בָ֔⁠הּ וְ⁠חֶ֨לְאָתָ֔⁠הּ לֹ֥א יָצְאָ֖ה מִמֶּ֑⁠נָּה לִ⁠נְתָחֶ֤י⁠הָ לִ⁠נְתָחֶ֨י⁠הָ֙ הוֹצִיאָ֔⁠הּ לֹא ־ נָפַ֥ל עָלֶ֖י⁠הָ גּוֹרָֽל ׃⁷ כִּ֤י דָמָ⁠הּ֙ בְּ⁠תוֹכָ֣⁠הּ הָיָ֔ה עַל ־ צְחִ֥יחַ סֶ֖לַע שָׂמָ֑תְ⁠הוּ לֹ֤א שְׁפָכַ֨תְ⁠הוּ֙ עַל ־ הָ⁠אָ֔רֶץ לְ⁠כַסּ֥וֹת עָלָ֖י⁠ו עָפָֽר ׃⁸ לְ⁠הַעֲל֤וֹת חֵמָה֙ לִ⁠נְקֹ֣ם נָקָ֔ם נָתַ֥תִּי אֶת ־ דָּמָ֖⁠הּ עַל ־ צְחִ֣יחַ סָ֑לַע לְ⁠בִלְתִּ֖י הִכָּסֽוֹת ׃פ⁹ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה א֖וֹי עִ֣יר הַ⁠דָּמִ֑ים גַּם ־ אֲנִ֖י אַגְדִּ֥יל הַ⁠מְּדוּרָֽה ׃¹⁰ הַרְבֵּ֤ה הָ⁠עֵצִים֙ הַדְלֵ֣ק הָ⁠אֵ֔שׁ הָתֵ֖ם הַ⁠בָּשָׂ֑ר וְ⁠הַרְקַח֙ הַ⁠מֶּרְקָחָ֔ה וְ⁠הָ⁠עֲצָמ֖וֹת יֵחָֽרוּ ׃¹¹ וְ⁠הַעֲמִידֶ֥⁠הָ עַל ־ גֶּחָלֶ֖י⁠הָ רֵקָ֑ה לְמַ֨עַן תֵּחַ֜ם וְ⁠חָ֣רָה נְחֻשְׁתָּ֗⁠הּ וְ⁠נִתְּכָ֤ה בְ⁠תוֹכָ⁠הּ֙ טֻמְאָתָ֔⁠הּ תִּתֻּ֖ם חֶלְאָתָֽ⁠הּ ׃¹² תְּאֻנִ֖ים הֶלְאָ֑ת וְ⁠לֹֽא ־ תֵצֵ֤א מִמֶּ֨⁠נָּה֙ רַבַּ֣ת חֶלְאָתָ֔⁠הּ בְּ⁠אֵ֖שׁ חֶלְאָתָֽ⁠הּ ׃¹³ בְּ⁠טֻמְאָתֵ֖⁠ךְ זִמָּ֑ה יַ֤עַן טִֽהַרְתִּי⁠ךְ֙ וְ⁠לֹ֣א טָהַ֔רְתְּ מִ⁠טֻּמְאָתֵ⁠ךְ֙ לֹ֣א תִטְהֲרִי ־ ע֔וֹד עַד ־ הֲנִיחִ֥⁠י אֶת ־ חֲמָתִ֖⁠י בָּֽ⁠ךְ ׃¹⁴ אֲנִ֨י יְהוָ֤ה דִּבַּ֨רְתִּי֙ בָּאָ֣ה וְ⁠עָשִׂ֔יתִי לֹֽא ־ אֶפְרַ֥ע וְ⁠לֹא ־ אָח֖וּס וְ⁠לֹ֣א אֶנָּחֵ֑ם כִּ⁠דְרָכַ֤יִ⁠ךְ וְ⁠כַ⁠עֲלִילוֹתַ֨יִ⁠ךְ֙ שְׁפָט֔וּ⁠ךְ נְאֻ֖ם אֲדֹנָ֥⁠י יְהֹוִֽה ׃פ¹⁵ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁶ בֶּן ־ אָדָ֕ם הִנְ⁠נִ֨י לֹקֵ֧חַ מִמְּ⁠ךָ֛ אֶת ־ מַחְמַ֥ד עֵינֶ֖י⁠ךָ בְּ⁠מַגֵּפָ֑ה וְ⁠לֹ֤א תִסְפֹּד֙ וְ⁠לֹ֣א תִבְכֶּ֔ה וְ⁠ל֥וֹא תָב֖וֹא דִּמְעָתֶֽ⁠ךָ ׃¹⁷ הֵאָנֵ֣ק ׀ דֹּ֗ם מֵתִים֙ אֵ֣בֶל לֹֽא ־ תַֽעֲשֶׂ֔ה פְאֵֽרְ⁠ךָ֙ חֲב֣וֹשׁ עָלֶ֔י⁠ךָ וּ⁠נְעָלֶ֖י⁠ךָ תָּשִׂ֣ים בְּ⁠רַגְלֶ֑י⁠ךָ וְ⁠לֹ֤א תַעְטֶה֙ עַל ־ שָׂפָ֔ם וְ⁠לֶ֥חֶם אֲנָשִׁ֖ים לֹ֥א תֹאכֵֽל ׃¹⁸ וָ⁠אֲדַבֵּ֤ר אֶל ־ הָ⁠עָם֙ בַּ⁠בֹּ֔קֶר וַ⁠תָּ֥מָת אִשְׁתִּ֖⁠י בָּ⁠עָ֑רֶב וָ⁠אַ֥עַשׂ בַּ⁠בֹּ֖קֶר כַּ⁠אֲשֶׁ֥ר צֻוֵּֽיתִי ׃¹⁹ וַ⁠יֹּאמְר֥וּ אֵלַ֖⁠י הָ⁠עָ֑ם הֲ⁠לֹֽא ־ תַגִּ֥יד לָ֨⁠נוּ֙ מָה ־ אֵ֣לֶּה לָּ֔⁠נוּ כִּ֥י אַתָּ֖ה עֹשֶֽׂה ׃²⁰ וָ⁠אֹמַ֖ר אֲלֵי⁠הֶ֑ם דְּבַ֨ר ־ יְהוָ֔ה הָיָ֥ה אֵלַ֖⁠י לֵ⁠אמֹֽר ׃²¹ אֱמֹ֣ר ׀ לְ⁠בֵ֣ית יִשְׂרָאֵ֗ל כֹּֽה ־ אָמַר֮ אֲדֹנָ֣⁠י יְהוִה֒ הִנְ⁠נִ֨י מְחַלֵּ֤ל אֶת ־ מִקְדָּשִׁ⁠י֙ גְּא֣וֹן עֻזְּ⁠כֶ֔ם מַחְמַ֥ד עֵֽינֵי⁠כֶ֖ם וּ⁠מַחְמַ֣ל נַפְשְׁ⁠כֶ֑ם וּ⁠בְנֵי⁠כֶ֧ם וּ⁠בְנֽוֹתֵי⁠כֶ֛ם אֲשֶׁ֥ר עֲזַבְתֶּ֖ם בַּ⁠חֶ֥רֶב יִפֹּֽלוּ ׃²² וַ⁠עֲשִׂיתֶ֖ם כַּ⁠אֲשֶׁ֣ר עָשִׂ֑יתִי עַל ־ שָׂפָם֙ לֹ֣א תַעְט֔וּ וְ⁠לֶ֥חֶם אֲנָשִׁ֖ים לֹ֥א תֹאכֵֽלוּ ׃²³ וּ⁠פְאֵרֵ⁠כֶ֣ם עַל ־ רָאשֵׁי⁠כֶ֗ם וְ⁠נַֽעֲלֵי⁠כֶם֙ בְּ⁠רַגְלֵי⁠כֶ֔ם לֹ֥א תִסְפְּד֖וּ וְ⁠לֹ֣א תִבְכּ֑וּ וּ⁠נְמַקֹּתֶם֙ בַּ⁠עֲוֺנֹ֣תֵי⁠כֶ֔ם וּ⁠נְהַמְתֶּ֖ם אִ֥ישׁ אֶל ־ אָחִֽי⁠ו ׃²⁴ וְ⁠הָיָ֨ה יְחֶזְקֵ֤אל לָ⁠כֶם֙ לְ⁠מוֹפֵ֔ת כְּ⁠כֹ֥ל אֲשֶׁר ־ עָשָׂ֖ה תַּעֲשׂ֑וּ בְּ⁠בֹאָ֕⁠הּ וִֽ⁠ידַעְתֶּ֕ם כִּ֥י אֲנִ֖י אֲדֹנָ֥⁠י יְהוִֽה ׃ס²⁵ וְ⁠אַתָּ֣ה בֶן ־ אָדָ֔ם הֲ⁠ל֗וֹא בְּ⁠י֨וֹם קַחְתִּ֤⁠י מֵ⁠הֶם֙ אֶת ־ מָ֣עוּזָּ֔⁠ם מְשׂ֖וֹשׂ תִּפְאַרְתָּ֑⁠ם אֶת ־ מַחְמַ֤ד עֵֽינֵי⁠הֶם֙ וְ⁠אֶת ־ מַשָּׂ֣א נַפְשָׁ֔⁠ם בְּנֵי⁠הֶ֖ם וּ⁠בְנוֹתֵי⁠הֶֽם ׃²⁶ בַּ⁠יּ֣וֹם הַ⁠ה֔וּא יָב֥וֹא הַ⁠פָּלִ֖יט אֵלֶ֑י⁠ךָ לְ⁠הַשְׁמָע֖וּת אָזְנָֽיִם ׃²⁷ בַּ⁠יּ֣וֹם הַ⁠ה֗וּא יִפָּ֤תַח פִּ֨י⁠ךָ֙ אֶת ־ הַ⁠פָּלִ֔יט וּ⁠תְדַבֵּ֕ר וְ⁠לֹ֥א תֵֽאָלֵ֖ם ע֑וֹד וְ⁠הָיִ֤יתָ לָ⁠הֶם֙ לְ⁠מוֹפֵ֔ת וְ⁠יָדְע֖וּ כִּֽי ־ אֲנִ֥י יְהוָֽה ׃ס

Chapter 25

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם שִׂ֥ים פָּנֶ֖י⁠ךָ אֶל ־ בְּנֵ֣י עַמּ֑וֹן וְ⁠הִנָּבֵ֖א עֲלֵי⁠הֶֽם ׃³ וְ⁠אָֽמַרְתָּ֙ לִ⁠בְנֵ֣י עַמּ֔וֹן שִׁמְע֖וּ דְּבַר ־ אֲדֹנָ֣⁠י יְהוִ֑ה כֹּה ־ אָמַ֣ר אֲדֹנָ֣⁠י יְהוִ֡ה יַעַן֩ אָמְרֵ֨⁠ךְ הֶאָ֜ח אֶל ־ מִקְדָּשִׁ֣⁠י כִֽי ־ נִחָ֗ל וְ⁠אֶל ־ אַדְמַ֤ת יִשְׂרָאֵל֙ כִּ֣י נָשַׁ֔מָּה וְ⁠אֶל ־ בֵּ֣ית יְהוּדָ֔ה כִּ֥י הָלְכ֖וּ בַּ⁠גּוֹלָֽה ׃⁴ לָ⁠כֵ֡ן הִנְ⁠נִי֩ נֹתְנָ֨⁠ךְ לִ⁠בְנֵי ־ קֶ֜דֶם לְ⁠מֽוֹרָשָׁ֗ה וְ⁠יִשְּׁב֤וּ טִירֽוֹתֵי⁠הֶם֙ בָּ֔⁠ךְ וְ⁠נָ֥תְנוּ בָ֖⁠ךְ מִשְׁכְּנֵי⁠הֶ֑ם הֵ֚מָּה יֹאכְל֣וּ פִרְיֵ֔⁠ךְ וְ⁠הֵ֖מָּה יִשְׁתּ֥וּ חֲלָבֵֽ⁠ךְ ׃⁵ וְ⁠נָתַתִּ֤י אֶת ־ רַבָּה֙ לִ⁠נְוֵ֣ה גְמַלִּ֔ים וְ⁠אֶת ־ בְּנֵ֥י עַמּ֖וֹן לְ⁠מִרְבַּץ ־ צֹ֑אן וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃ס⁶ כִּ֣י כֹ֤ה אָמַר֙ אֲדֹנָ֣⁠י יְהוִ֔ה יַ֚עַן מַחְאֲ⁠ךָ֣ יָ֔ד וְ⁠רַקְעֲ⁠ךָ֖ בְּ⁠רָ֑גֶל וַ⁠תִּשְׂמַ֤ח בְּ⁠כָל ־ שָֽׁאטְ⁠ךָ֙ בְּ⁠נֶ֔פֶשׁ אֶל ־ אַדְמַ֖ת יִשְׂרָאֵֽל ׃⁷ לָ⁠כֵ֡ן הִנְ⁠נִי֩ נָטִ֨יתִי אֶת ־ יָדִ֜⁠י עָלֶ֗י⁠ךָ וּ⁠נְתַתִּ֤י⁠ךָֽ ־ ל⁠בג לַ⁠גּוֹיִ֔ם וְ⁠הִכְרַתִּ֨י⁠ךָ֙ מִן ־ הָ֣⁠עַמִּ֔ים וְ⁠הַאֲבַדְתִּ֖י⁠ךָ מִן ־ הָ⁠אֲרָצ֑וֹת אַשְׁמִ֣ידְ⁠ךָ֔ וְ⁠יָדַעְתָּ֖ כִּֽי ־ אֲנִ֥י יְהוָֽה ׃ס⁸ כֹּ֥ה אָמַ֖ר אֲדֹנָ֣⁠י יְהוִ֑ה יַ֗עַן אֲמֹ֤ר מוֹאָב֙ וְ⁠שֵׂעִ֔יר הִנֵּ֥ה כְּ⁠כָֽל ־ הַ⁠גּוֹיִ֖ם בֵּ֥ית יְהוּדָֽה ׃⁹ לָ⁠כֵן֩ הִנְ⁠נִ֨י פֹתֵ֜חַ אֶת ־ כֶּ֤תֶף מוֹאָב֙ מֵ⁠הֶ֣⁠עָרִ֔ים מֵֽ⁠עָרָ֖י⁠ו מִ⁠קָּצֵ֑⁠הוּ צְבִ֗י אֶ֚רֶץ בֵּ֣ית הַיְשִׁימֹ֔ת בַּ֥עַל מְע֖וֹן ו⁠קריתמ⁠ה ׃¹⁰ לִ⁠בְנֵי ־ קֶ֨דֶם֙ עַל ־ בְּנֵ֣י עַמּ֔וֹן וּ⁠נְתַתִּ֖י⁠הָ לְ⁠מֽוֹרָשָׁ֑ה לְמַ֛עַן לֹֽא ־ תִזָּכֵ֥ר בְּנֵֽי ־ עַמּ֖וֹן בַּ⁠גּוֹיִֽם ׃¹¹ וּ⁠בְ⁠מוֹאָ֖ב אֶעֱשֶׂ֣ה שְׁפָטִ֑ים וְ⁠יָדְע֖וּ כִּֽי ־ אֲנִ֥י יְהוָֽה ׃ס¹² כֹּ֤ה אָמַר֙ אֲדֹנָ֣⁠י יְהוִ֔ה יַ֣עַן עֲשׂ֥וֹת אֱד֛וֹם בִּ⁠נְקֹ֥ם נָקָ֖ם לְ⁠בֵ֣ית יְהוּדָ֑ה וַ⁠יֶּאְשְׁמ֥וּ אָשׁ֖וֹם וְ⁠נִקְּמ֥וּ בָ⁠הֶֽם ׃¹³ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה וְ⁠נָטִ֤תִי יָדִ⁠י֙ עַל ־ אֱד֔וֹם וְ⁠הִכְרַתִּ֥י מִמֶּ֖⁠נָּה אָדָ֣ם וּ⁠בְהֵמָ֑ה וּ⁠נְתַתִּ֤י⁠הָ חָרְבָּה֙ מִ⁠תֵּימָ֔ן וּ⁠דְדָ֖נֶ⁠ה בַּ⁠חֶ֥רֶב יִפֹּֽלוּ ׃¹⁴ וְ⁠נָתַתִּ֨י אֶת ־ נִקְמָתִ֜⁠י בֶּ⁠אֱד֗וֹם בְּ⁠יַד֙ עַמִּ֣⁠י יִשְׂרָאֵ֔ל וְ⁠עָשׂ֣וּ בֶ⁠אֱד֔וֹם כְּ⁠אַפִּ֖⁠י וְ⁠כַ⁠חֲמָתִ֑⁠י וְ⁠יָֽדְעוּ֙ אֶת ־ נִקְמָתִ֔⁠י נְאֻ֖ם אֲדֹנָ֥⁠י יְהוִֽה ׃פ¹⁵ כֹּ֤ה אָמַר֙ אֲדֹנָ֣⁠י יְהוִ֔ה יַ֛עַן עֲשׂ֥וֹת פְּלִשְׁתִּ֖ים בִּ⁠נְקָמָ֑ה וַ⁠יִּנָּקְמ֤וּ נָקָם֙ בִּ⁠שְׁאָ֣ט בְּ⁠נֶ֔פֶשׁ לְ⁠מַשְׁחִ֖ית אֵיבַ֥ת עוֹלָֽם ׃¹⁶ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֨י נוֹטֶ֤ה יָדִ⁠י֙ עַל ־ פְּלִשְׁתִּ֔ים וְ⁠הִכְרַתִּ֖י אֶת ־ כְּרֵתִ֑ים וְ⁠הַ֣אֲבַדְתִּ֔י אֶת ־ שְׁאֵרִ֖ית ח֥וֹף הַ⁠יָּֽם ׃¹⁷ וְ⁠עָשִׂ֤יתִי בָ⁠ם֙ נְקָמ֣וֹת גְּדֹל֔וֹת בְּ⁠תוֹכְח֖וֹת חֵמָ֑ה וְ⁠יָֽדְעוּ֙ כִּֽי ־ אֲנִ֣י יְהוָ֔ה בְּ⁠תִתִּ֥⁠י אֶת ־ נִקְמָתִ֖⁠י בָּֽ⁠ם ׃ס

Chapter 26

¹ וַ⁠יְהִ֛י בְּ⁠עַשְׁתֵּֽי ־ עֶשְׂרֵ֥ה שָׁנָ֖ה בְּ⁠אֶחָ֣ד לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֗ם יַ֠עַן אֲשֶׁר ־ אָ֨מְרָה צֹּ֤ר עַל ־ יְרוּשָׁלִַ֨ם֙ הֶאָ֔ח נִשְׁבְּרָ֛ה דַּלְת֥וֹת הָ⁠עַמִּ֖ים נָסֵ֣בָּה אֵלָ֑⁠י אִמָּלְאָ֖ה הָחֳרָֽבָה ׃³ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֥י עָלַ֖יִ⁠ךְ צֹ֑ר וְ⁠הַעֲלֵיתִ֤י עָלַ֨יִ⁠ךְ֙ גּוֹיִ֣ם רַבִּ֔ים כְּ⁠הַעֲל֥וֹת הַ⁠יָּ֖ם לְ⁠גַלָּֽי⁠ו ׃⁴ וְ⁠שִׁחֲת֞וּ חֹמ֣וֹת צֹ֗ר וְ⁠הָֽרְסוּ֙ מִגְדָּלֶ֔י⁠הָ וְ⁠סִֽחֵיתִ֥י עֲפָרָ֖⁠הּ מִמֶּ֑⁠נָּה וְ⁠נָתַתִּ֥י אוֹתָ֖⁠הּ לִ⁠צְחִ֥יחַ סָֽלַע ׃⁵ מִשְׁטַ֨ח חֲרָמִ֤ים תִּֽהְיֶה֙ בְּ⁠ת֣וֹךְ הַ⁠יָּ֔ם כִּ֚י אֲנִ֣י דִבַּ֔רְתִּי נְאֻ֖ם אֲדֹנָ֣⁠י יְהוִ֑ה וְ⁠הָיְתָ֥ה לְ⁠בַ֖ז לַ⁠גּוֹיִֽם ׃⁶ וּ⁠בְנוֹתֶ֨י⁠הָ֙ אֲשֶׁ֣ר בַּ⁠שָּׂדֶ֔ה בַּ⁠חֶ֖רֶב תֵּהָרַ֑גְנָה וְ⁠יָדְע֖וּ כִּי ־ אֲנִ֥י יְהוָֽה ׃פ⁷ כִּ֣י כֹ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֧י מֵבִ֣יא אֶל ־ צֹ֗ר נְבוּכַדְרֶאצַּ֧ר מֶֽלֶךְ ־ בָּבֶ֛ל מִ⁠צָּפ֖וֹן מֶ֣לֶךְ מְלָכִ֑ים בְּ⁠ס֛וּס וּ⁠בְ⁠רֶ֥כֶב וּ⁠בְ⁠פָרָשִׁ֖ים וְ⁠קָהָ֥ל וְ⁠עַם ־ רָֽב ׃⁸ בְּנוֹתַ֥יִ⁠ךְ בַּ⁠שָּׂדֶ֖ה בַּ⁠חֶ֣רֶב יַהֲרֹ֑ג וְ⁠נָתַ֨ן עָלַ֜יִ⁠ךְ דָּיֵ֗ק וְ⁠שָׁפַ֤ךְ עָלַ֨יִ⁠ךְ֙ סֹֽלְלָ֔ה וְ⁠הֵקִ֥ים עָלַ֖יִ⁠ךְ צִנָּֽה ׃⁹ וּ⁠מְחִ֣י קָֽבָלּ֔⁠וֹ יִתֵּ֖ן בְּ⁠חֹֽמוֹתָ֑יִ⁠ךְ וּ⁠מִ֨גְדְּלֹתַ֔יִ⁠ךְ יִתֹּ֖ץ בְּ⁠חַרְבוֹתָֽי⁠ו ׃¹⁰ מִ⁠שִּׁפְעַ֥ת סוּסָ֖י⁠ו יְכַסֵּ֣⁠ךְ אֲבָקָ֑⁠ם מִ⁠קּוֹל֩ פָּרַ֨שׁ וְ⁠גַלְגַּ֜ל וָ⁠רֶ֗כֶב תִּרְעַ֨שְׁנָה֙ חֽוֹמוֹתַ֔יִ⁠ךְ בְּ⁠בֹא⁠וֹ֙ בִּ⁠שְׁעָרַ֔יִ⁠ךְ כִּ⁠מְבוֹאֵ֖י עִ֥יר מְבֻקָּעָֽה ׃¹¹ בְּ⁠פַרְס֣וֹת סוּסָ֔י⁠ו יִרְמֹ֖ס אֶת ־ כָּל ־ חֽוּצוֹתָ֑יִ⁠ךְ עַמֵּ⁠ךְ֙ בַּ⁠חֶ֣רֶב יַהֲרֹ֔ג וּ⁠מַצְּב֥וֹת עֻזֵּ֖⁠ךְ לָ⁠אָ֥רֶץ תֵּרֵֽד ׃¹² וְ⁠שָׁלְל֣וּ חֵילֵ֗⁠ךְ וּ⁠בָֽזְזוּ֙ רְכֻלָּתֵ֔⁠ךְ וְ⁠הָֽרְסוּ֙ חוֹמוֹתַ֔יִ⁠ךְ וּ⁠בָתֵּ֥י חֶמְדָּתֵ֖⁠ךְ יִתֹּ֑צוּ וַ⁠אֲבָנַ֤יִ⁠ךְ וְ⁠עֵצַ֨יִ⁠ךְ֙ וַֽ⁠עֲפָרֵ֔⁠ךְ בְּ⁠ת֥וֹךְ מַ֖יִם יָשִֽׂימוּ ׃¹³ וְ⁠הִשְׁבַּתִּ֖י הֲמ֣וֹן שִׁירָ֑יִ⁠ךְ וְ⁠ק֣וֹל כִּנּוֹרַ֔יִ⁠ךְ לֹ֥א יִשָּׁמַ֖ע עֽוֹד ׃¹⁴ וּ⁠נְתַתִּ֞י⁠ךְ לִ⁠צְחִ֣יחַ סֶ֗לַע מִשְׁטַ֤ח חֲרָמִים֙ תִּֽהְיֶ֔ה לֹ֥א תִבָּנֶ֖ה ע֑וֹד כִּ֣י אֲנִ֤י יְהוָה֙ דִּבַּ֔רְתִּי נְאֻ֖ם אֲדֹנָ֥⁠י יְהוִֽה ׃ס¹⁵ כֹּ֥ה אָמַ֛ר אֲדֹנָ֥⁠י יְהוִ֖ה לְ⁠צ֑וֹר הֲ⁠לֹ֣א ׀ מִ⁠קּ֣וֹל מַפַּלְתֵּ֗⁠ךְ בֶּ⁠אֱנֹ֨ק חָלָ֜ל בֵּ⁠הָ֤רֵֽג הֶ֨רֶג֙ בְּ⁠תוֹכֵ֔⁠ךְ יִרְעֲשׁ֖וּ הָ⁠אִיִּֽים ׃¹⁶ וְֽ⁠יָרְד֞וּ מֵ⁠עַ֣ל כִּסְאוֹתָ֗⁠ם כֹּ֚ל נְשִׂיאֵ֣י הַ⁠יָּ֔ם וְ⁠הֵסִ֨ירוּ֙ אֶת ־ מְעִ֣ילֵי⁠הֶ֔ם וְ⁠אֶת ־ בִּגְדֵ֥י רִקְמָתָ֖⁠ם יִפְשֹׁ֑טוּ חֲרָד֤וֹת ׀ יִלְבָּ֨שׁוּ֙ עַל ־ הָ⁠אָ֣רֶץ יֵשֵׁ֔בוּ וְ⁠חָֽרְדוּ֙ לִ⁠רְגָעִ֔ים וְ⁠שָׁמְמ֖וּ עָלָֽיִ⁠ךְ ׃¹⁷ וְ⁠נָשְׂא֨וּ עָלַ֤יִ⁠ךְ קִינָה֙ וְ⁠אָ֣מְרוּ לָ֔⁠ךְ אֵ֣יךְ אָבַ֔דְתְּ נוֹשֶׁ֖בֶת מִ⁠יַּמִּ֑ים הָ⁠עִ֣יר הַ⁠הֻלָּ֗לָה אֲשֶׁר֩ הָיְתָ֨ה חֲזָקָ֤ה בַ⁠יָּם֙ הִ֣יא וְ⁠יֹשְׁבֶ֔י⁠הָ אֲשֶׁר ־ נָתְנ֥וּ חִתִּיתָ֖⁠ם לְ⁠כָל ־ יוֹשְׁבֶֽי⁠הָ ׃¹⁸ עַתָּה֙ יֶחְרְד֣וּ הָֽ⁠אִיִּ֔ן י֖וֹם מַפַּלְתֵּ֑⁠ךְ וְ⁠נִבְהֲל֛וּ הָ⁠אִיִּ֥ים אֲשֶׁר ־ בַּ⁠יָּ֖ם מִ⁠צֵּאתֵֽ⁠ךְ ׃ס¹⁹ כִּ֣י כֹ֤ה אָמַר֙ אֲדֹנָ֣⁠י יְהוִ֔ה בְּ⁠תִתִּ֤⁠י אֹתָ⁠ךְ֙ עִ֣יר נֶחֱרֶ֔בֶת כֶּ⁠עָרִ֖ים אֲשֶׁ֣ר לֹֽא ־ נוֹשָׁ֑בוּ בְּ⁠הַעֲל֤וֹת עָלַ֨יִ⁠ךְ֙ אֶת ־ תְּה֔וֹם וְ⁠כִסּ֖וּ⁠ךְ הַ⁠מַּ֥יִם הָ⁠רַבִּֽים ׃²⁰ וְ⁠הוֹרַדְתִּי⁠ךְ֩ אֶת ־ י֨וֹרְדֵי ב֜וֹר אֶל ־ עַ֣ם עוֹלָ֗ם וְ֠⁠הוֹשַׁבְתִּי⁠ךְ בְּ⁠אֶ֨רֶץ תַּחְתִּיּ֜וֹת כָּ⁠חֳרָב֤וֹת מֵֽ⁠עוֹלָם֙ אֶת ־ י֣וֹרְדֵי ב֔וֹר לְמַ֖עַן לֹ֣א תֵשֵׁ֑בִי וְ⁠נָתַתִּ֥י צְבִ֖י בְּ⁠אֶ֥רֶץ חַיִּֽים ׃²¹ בַּלָּה֥וֹת אֶתְּנֵ֖⁠ךְ וְ⁠אֵינֵ֑⁠ךְ וּֽ⁠תְבֻקְשִׁ֗י וְ⁠לֹֽא ־ תִמָּצְאִ֥י עוֹד֙ לְ⁠עוֹלָ֔ם נְאֻ֖ם אֲדֹנָ֥⁠י יְהֹוִֽה ׃ס

Chapter 27

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² וְ⁠אַתָּ֣ה בֶן ־ אָדָ֔ם שָׂ֥א עַל ־ צֹ֖ר קִינָֽה ׃³ וְ⁠אָמַרְתָּ֣ לְ⁠צ֗וֹר ה⁠ישבתי עַל ־ מְבוֹאֹ֣ת יָ֔ם רֹכֶ֨לֶת֙ הָֽ⁠עַמִּ֔ים אֶל ־ אִיִּ֖ים רַבִּ֑ים כֹּ֤ה אָמַר֙ אֲדֹנָ֣⁠י יְהוִ֔ה צ֕וֹר אַ֣תְּ אָמַ֔רְתְּ אֲנִ֖י כְּלִ֥ילַת יֹֽפִי ׃⁴ בְּ⁠לֵ֥ב יַמִּ֖ים גְּבוּלָ֑יִ⁠ךְ בֹּנַ֕יִ⁠ךְ כָּלְל֖וּ יָפְיֵֽ⁠ךְ ׃⁵ בְּרוֹשִׁ֤ים מִ⁠שְּׂנִיר֙ בָּ֣נוּ לָ֔⁠ךְ אֵ֖ת כָּל ־ לֻֽחֹתָ֑יִם אֶ֤רֶז מִ⁠לְּבָנוֹן֙ לָקָ֔חוּ לַ⁠עֲשׂ֥וֹת תֹּ֖רֶן עָלָֽיִ⁠ךְ ׃⁶ אַלּוֹנִים֙ מִ⁠בָּ֔שָׁן עָשׂ֖וּ מִשּׁוֹטָ֑יִ⁠ךְ קַרְשֵׁ֤⁠ךְ עָֽשׂוּ ־ שֵׁן֙ בַּת ־ אֲשֻׁרִ֔ים מֵ⁠אִיֵּ֖י כתים ׃⁷ שֵׁשׁ ־ בְּ⁠רִקְמָ֤ה מִ⁠מִּצְרַ֨יִם֙ הָיָ֣ה מִפְרָשֵׂ֔⁠ךְ לִ⁠הְי֥וֹת לָ֖⁠ךְ לְ⁠נֵ֑ס תְּכֵ֧לֶת וְ⁠אַרְגָּמָ֛ן מֵ⁠אִיֵּ֥י אֱלִישָׁ֖ה הָיָ֥ה מְכַסֵּֽ⁠ךְ ׃⁸ יֹשְׁבֵ֤י צִידוֹן֙ וְ⁠אַרְוַ֔ד הָי֥וּ שָׁטִ֖ים לָ֑⁠ךְ חֲכָמַ֤יִ⁠ךְ צוֹר֙ הָ֣יוּ בָ֔⁠ךְ הֵ֖מָּה חֹבְלָֽיִ⁠ךְ ׃⁹ זִקְנֵ֨י גְבַ֤ל וַ⁠חֲכָמֶ֨י⁠הָ֙ הָ֣יוּ בָ֔⁠ךְ מַחֲזִיקֵ֖י בִּדְקֵ֑⁠ךְ כָּל ־ אֳנִיּ֨וֹת הַ⁠יָּ֤ם וּ⁠מַלָּֽחֵי⁠הֶם֙ הָ֣יוּ בָ֔⁠ךְ לַ⁠עֲרֹ֖ב מַעֲרָבֵֽ⁠ךְ ׃¹⁰ פָּרַ֨ס וְ⁠ל֤וּד וּ⁠פוּט֙ הָי֣וּ בְ⁠חֵילֵ֔⁠ךְ אַנְשֵׁ֖י מִלְחַמְתֵּ֑⁠ךְ מָגֵ֤ן וְ⁠כוֹבַע֙ תִּלּוּ ־ בָ֔⁠ךְ הֵ֖מָּה נָתְנ֥וּ הֲדָרֵֽ⁠ךְ ׃¹¹ בְּנֵ֧י אַרְוַ֣ד וְ⁠חֵילֵ֗ךְ עַל ־ חוֹמוֹתַ֨יִ⁠ךְ֙ סָבִ֔יב וְ⁠גַ֨מָּדִ֔ים בְּ⁠מִגְדְּלוֹתַ֖יִ⁠ךְ הָי֑וּ שִׁלְטֵי⁠הֶ֞ם תִּלּ֤וּ עַל ־ חוֹמוֹתַ֨יִ⁠ךְ֙ סָבִ֔יב הֵ֖מָּה כָּלְל֥וּ יָפְיֵֽ⁠ךְ ׃¹² תַּרְשִׁ֥ישׁ סֹחַרְתֵּ֖⁠ךְ מֵ⁠רֹ֣ב כָּל ־ ה֑וֹן בְּ⁠כֶ֤סֶף בַּרְזֶל֙ בְּדִ֣יל וְ⁠עוֹפֶ֔רֶת נָתְנ֖וּ עִזְבוֹנָֽיִ⁠ךְ ׃¹³ יָוָ֤ן תֻּבַל֙ וָ⁠מֶ֔שֶׁךְ הֵ֖מָּה רֹֽכְלָ֑יִ⁠ךְ בְּ⁠נֶ֤פֶשׁ אָדָם֙ וּ⁠כְלֵ֣י נְחֹ֔שֶׁת נָתְנ֖וּ מַעֲרָבֵֽ⁠ךְ ׃¹⁴ מִ⁠בֵּ֖ית תּוֹגַרְמָ֑ה סוּסִ֤ים וּ⁠פָֽרָשִׁים֙ וּ⁠פְרָדִ֔ים נָתְנ֖וּ עִזְבוֹנָֽיִ⁠ךְ ׃¹⁵ בְּנֵ֤י דְדָן֙ רֹֽכְלַ֔יִ⁠ךְ אִיִּ֥ים רַבִּ֖ים סְחֹרַ֣ת יָדֵ֑⁠ךְ קַרְנ֥וֹת שֵׁן֙ ו⁠הובנים הֵשִׁ֖יבוּ אֶשְׁכָּרֵֽ⁠ךְ ׃¹⁶ אֲרָ֥ם סֹחַרְתֵּ֖⁠ךְ מֵ⁠רֹ֣ב מַעֲשָׂ֑יִ⁠ךְ בְּ֠⁠נֹפֶךְ אַרְגָּמָ֨ן וְ⁠רִקְמָ֤ה וּ⁠בוּץ֙ וְ⁠רָאמֹ֣ת וְ⁠כַדְכֹּ֔ד נָתְנ֖וּ בְּ⁠עִזְבוֹנָֽיִ⁠ךְ ׃¹⁷ יְהוּדָה֙ וְ⁠אֶ֣רֶץ יִשְׂרָאֵ֔ל הֵ֖מָּה רֹכְלָ֑יִ⁠ךְ בְּ⁠חִטֵּ֣י מִ֠נִּית וּ⁠פַנַּ֨ג וּ⁠דְבַ֤שׁ וָ⁠שֶׁ֨מֶן֙ וָ⁠צֹ֔רִי נָתְנ֖וּ מַעֲרָבֵֽ⁠ךְ ׃¹⁸ דַּמֶּ֧שֶׂק סֹחַרְתֵּ֛⁠ךְ בְּ⁠רֹ֥ב מַעֲשַׂ֖יִ⁠ךְ מֵ⁠רֹ֣ב כָּל ־ ה֑וֹן בְּ⁠יֵ֥ין חֶלְבּ֖וֹן וְ⁠צֶ֥מֶר צָֽחַר ׃¹⁹ וְדָ֤ן וְ⁠יָוָן֙ מְ⁠אוּזָּ֔ל בְּ⁠עִזְבוֹנַ֖יִ⁠ךְ נָתָ֑נּוּ בַּרְזֶ֤ל עָשׁוֹת֙ קִדָּ֣ה וְ⁠קָנֶ֔ה בְּ⁠מַעֲרָבֵ֖⁠ךְ הָיָֽה ׃²⁰ דְּדָן֙ רֹֽכַלְתֵּ֔⁠ךְ בְ⁠בִגְדֵי ־ חֹ֖פֶשׁ לְ⁠רִכְבָּֽה ׃²¹ עֲרַב֙ וְ⁠כָל ־ נְשִׂיאֵ֣י קֵדָ֔ר הֵ֖מָּה סֹחֲרֵ֣י יָדֵ֑⁠ךְ בְּ⁠כָרִ֤ים וְ⁠אֵילִים֙ וְ⁠עַתּוּדִ֔ים בָּ֖⁠ם סֹחֲרָֽיִ⁠ךְ ׃²² רֹכְלֵ֤י שְׁבָא֙ וְ⁠רַעְמָ֔ה הֵ֖מָּה רֹכְלָ֑יִ⁠ךְ בְּ⁠רֹ֨אשׁ כָּל ־ בֹּ֜שֶׂם וּ⁠בְ⁠כָל ־ אֶ֤בֶן יְקָרָה֙ וְ⁠זָהָ֔ב נָתְנ֖וּ עִזְבוֹנָֽיִ⁠ךְ ׃²³ חָרָ֤ן וְ⁠כַנֵּה֙ וָ⁠עֶ֔דֶן רֹכְלֵ֖י שְׁבָ֑א אַשּׁ֖וּר כִּלְמַ֥ד רֹכַלְתֵּֽ⁠ךְ ׃²⁴ הֵ֤מָּה רֹכְלַ֨יִ⁠ךְ֙ בְּ⁠מַכְלֻלִ֔ים בִּ⁠גְלוֹמֵי֙ תְּכֵ֣לֶת וְ⁠רִקְמָ֔ה וּ⁠בְ⁠גִנְזֵ֖י בְּרֹמִ֑ים בַּ⁠חֲבָלִ֧ים חֲבֻשִׁ֛ים וַ⁠אֲרֻזִ֖ים בְּ⁠מַרְכֻלְתֵּֽ⁠ךְ ׃²⁵ אֳנִיּ֣וֹת תַּרְשִׁ֔ישׁ שָׁרוֹתַ֖יִ⁠ךְ מַעֲרָבֵ֑⁠ךְ וַ⁠תִּמָּלְאִ֧י וַֽ⁠תִּכְבְּדִ֛י מְאֹ֖ד בְּ⁠לֵ֥ב ־ יַמִּֽים ׃²⁶ בְּ⁠מַ֤יִם רַבִּים֙ הֱבִיא֔וּ⁠ךְ הַ⁠שָּׁטִ֖ים אֹתָ֑⁠ךְ ר֚וּחַ הַ⁠קָּדִ֔ים שְׁבָרֵ֖⁠ךְ בְּ⁠לֵ֥ב יַמִּֽים ׃²⁷ הוֹנֵ⁠ךְ֙ וְ⁠עִזְבוֹנַ֔יִ⁠ךְ מַעֲרָבֵ֕⁠ךְ מַלָּחַ֖יִ⁠ךְ וְ⁠חֹבְלָ֑יִ⁠ךְ מַחֲזִיקֵ֣י בִדְקֵ֣⁠ך וְֽ⁠עֹרְבֵ֣י מַ֠עֲרָבֵ⁠ךְ וְ⁠כָל ־ אַנְשֵׁ֨י מִלְחַמְתֵּ֜⁠ךְ אֲשֶׁר ־ בָּ֗⁠ךְ וּ⁠בְ⁠כָל ־ קְהָלֵ⁠ךְ֙ אֲשֶׁ֣ר בְּ⁠תוֹכֵ֔⁠ךְ יִפְּלוּ֙ בְּ⁠לֵ֣ב יַמִּ֔ים בְּ⁠י֖וֹם מַפַּלְתֵּֽ⁠ךְ ׃²⁸ לְ⁠ק֖וֹל זַעֲקַ֣ת חֹבְלָ֑יִ⁠ךְ יִרְעֲשׁ֖וּ מִגְרֹשֽׁוֹת ׃²⁹ וְֽ⁠יָרְד֞וּ מֵ⁠אָנִיּֽוֹתֵי⁠הֶ֗ם כֹּ֚ל תֹּפְשֵׂ֣י מָשׁ֔וֹט מַלָּחִ֕ים כֹּ֖ל חֹבְלֵ֣י הַ⁠יָּ֑ם אֶל ־ הָ⁠אָ֖רֶץ יַעֲמֹֽדוּ ׃³⁰ וְ⁠הִשְׁמִ֤יעוּ עָלַ֨יִ⁠ךְ֙ בְּ⁠קוֹלָ֔⁠ם וְ⁠יִזְעֲק֖וּ מָרָ֑ה וְ⁠יַעֲל֤וּ עָֽפָר֙ עַל ־ רָ֣אשֵׁי⁠הֶ֔ם בָּ⁠אֵ֖פֶר יִתְפַּלָּֽשׁוּ ׃³¹ וְ⁠הִקְרִ֤יחוּ אֵלַ֨יִ⁠ךְ֙ קָרְחָ֔ה וְ⁠חָגְר֖וּ שַׂקִּ֑ים וּ⁠בָכ֥וּ אֵלַ֛יִ⁠ךְ בְּ⁠מַר ־ נֶ֖פֶשׁ מִסְפֵּ֥ד מָֽר ׃³² וְ⁠נָשְׂא֨וּ אֵלַ֤יִ⁠ךְ בְּ⁠נִי⁠הֶם֙ קִינָ֔ה וְ⁠קוֹנְנ֖וּ עָלָ֑יִ⁠ךְ מִ֣י כְ⁠צ֔וֹר כְּ⁠דֻמָ֖ה בְּ⁠ת֥וֹךְ הַ⁠יָּֽם ׃³³ בְּ⁠צֵ֤את עִזְבוֹנַ֨יִ⁠ךְ֙ מִ⁠יַּמִּ֔ים הִשְׂבַּ֖עַתְּ עַמִּ֣ים רַבִּ֑ים בְּ⁠רֹ֤ב הוֹנַ֨יִ⁠ךְ֙ וּ⁠מַ֣עֲרָבַ֔יִ⁠ךְ הֶעֱשַׁ֖רְתְּ מַלְכֵי ־ אָֽרֶץ ׃³⁴ עֵ֛ת נִשְׁבֶּ֥רֶת מִ⁠יַּמִּ֖ים בְּ⁠מַֽעֲמַקֵּי ־ מָ֑יִם מַעֲרָבֵ֥⁠ךְ וְ⁠כָל ־ קְהָלֵ֖⁠ךְ בְּ⁠תוֹכֵ֥⁠ךְ נָפָֽלוּ ׃³⁵ כֹּ֚ל יֹשְׁבֵ֣י הָ⁠אִיִּ֔ים שָׁמְמ֖וּ עָלָ֑יִ⁠ךְ וּ⁠מַלְכֵי⁠הֶם֙ שָׂ֣עֲרוּ שַׂ֔עַר רָעֲמ֖וּ פָּנִֽים ׃³⁶ סֹֽחֲרִים֙ בָּ֣⁠עַמִּ֔ים שָׁרְק֖וּ עָלָ֑יִ⁠ךְ בַּלָּה֣וֹת הָיִ֔ית וְ⁠אֵינֵ֖⁠ךְ עַד ־ עוֹלָֽם ׃ס

Chapter 28

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֡ם אֱמֹר֩ לִ⁠נְגִ֨יד צֹ֜ר כֹּֽה ־ אָמַ֣ר ׀ אֲדֹנָ֣⁠י יְהֹוִ֗ה יַ֣עַן גָּבַ֤הּ לִבְּ⁠ךָ֙ וַ⁠תֹּ֨אמֶר֙ אֵ֣ל אָ֔נִי מוֹשַׁ֧ב אֱלֹהִ֛ים יָשַׁ֖בְתִּי בְּ⁠לֵ֣ב יַמִּ֑ים וְ⁠אַתָּ֤ה אָדָם֙ וְֽ⁠לֹא ־ אֵ֔ל וַ⁠תִּתֵּ֥ן לִבְּ⁠ךָ֖ כְּ⁠לֵ֥ב אֱלֹהִֽים ׃³ הִנֵּ֥ה חָכָ֛ם אַתָּ֖ה מ⁠דנאל כָּל ־ סָת֖וּם לֹ֥א עֲמָמֽוּ⁠ךָ ׃⁴ בְּ⁠חָכְמָֽתְ⁠ךָ֙ וּ⁠בִ⁠תְבוּנָ֣תְ⁠ךָ֔ עָשִׂ֥יתָ לְּ⁠ךָ֖ חָ֑יִל וַ⁠תַּ֛עַשׂ זָהָ֥ב וָ⁠כֶ֖סֶף בְּ⁠אוֹצְרוֹתֶֽי⁠ךָ ׃⁵ בְּ⁠רֹ֧ב חָכְמָתְ⁠ךָ֛ בִּ⁠רְכֻלָּתְ⁠ךָ֖ הִרְבִּ֣יתָ חֵילֶ֑⁠ךָ וַ⁠יִּגְבַּ֥הּ לְבָבְ⁠ךָ֖ בְּ⁠חֵילֶֽ⁠ךָ ׃ס⁶ לָ⁠כֵ֕ן כֹּ֥ה אָמַ֖ר אֲדֹנָ֣⁠י יְהוִ֑ה יַ֛עַן תִּתְּ⁠ךָ֥ אֶת ־ לְבָבְ⁠ךָ֖ כְּ⁠לֵ֥ב אֱלֹהִֽים ׃⁷ לָ⁠כֵ֗ן הִנְ⁠נִ֨י מֵבִ֤יא עָלֶ֨י⁠ךָ֙ זָרִ֔ים עָרִיצֵ֖י גּוֹיִ֑ם וְ⁠הֵרִ֤יקוּ חַרְבוֹתָ⁠ם֙ עַל ־ יְפִ֣י חָכְמָתֶ֔⁠ךָ וְ⁠חִלְּל֖וּ יִפְעָתֶֽ⁠ךָ ׃⁸ לַ⁠שַּׁ֖חַת יֽוֹרִד֑וּ⁠ךָ וָ⁠מַ֛תָּה מְמוֹתֵ֥י חָלָ֖ל בְּ⁠לֵ֥ב יַמִּֽים ׃⁹ הֶ⁠אָמֹ֤ר תֹּאמַר֙ אֱלֹהִ֣ים אָ֔נִי לִ⁠פְנֵ֖י הֹֽרְגֶ֑⁠ךָ וְ⁠אַתָּ֥ה אָדָ֛ם וְ⁠לֹא ־ אֵ֖ל בְּ⁠יַ֥ד מְחַלְלֶֽי⁠ךָ ׃¹⁰ מוֹתֵ֧י עֲרֵלִ֛ים תָּמ֖וּת בְּ⁠יַד ־ זָרִ֑ים כִּ֚י אֲנִ֣י דִבַּ֔רְתִּי נְאֻ֖ם אֲדֹנָ֥⁠י יְהוִֽה ׃ס¹¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹² בֶּן ־ אָדָ֕ם שָׂ֥א קִינָ֖ה עַל ־ מֶ֣לֶךְ צ֑וֹר וְ⁠אָמַ֣רְתָּ לּ֗⁠וֹ כֹּ֤ה אָמַר֙ אֲדֹנָ֣⁠י יְהוִ֔ה אַתָּה֙ חוֹתֵ֣ם תָּכְנִ֔ית מָלֵ֥א חָכְמָ֖ה וּ⁠כְלִ֥יל יֹֽפִי ׃¹³ בְּ⁠עֵ֨דֶן גַּן ־ אֱלֹהִ֜ים הָיִ֗יתָ כָּל ־ אֶ֨בֶן יְקָרָ֤ה מְסֻכָתֶ֨⁠ךָ֙ אֹ֣דֶם פִּטְדָ֞ה וְ⁠יָהֲלֹ֗ם תַּרְשִׁ֥ישׁ שֹׁ֨הַם֙ וְ⁠יָ֣שְׁפֵ֔ה סַפִּ֣יר נֹ֔פֶךְ וּ⁠בָרְקַ֖ת וְ⁠זָהָ֑ב מְלֶ֨אכֶת תֻּפֶּ֤י⁠ךָ וּ⁠נְקָבֶ֨י⁠ךָ֙ בָּ֔⁠ךְ בְּ⁠י֥וֹם הִבָּרַאֲ⁠ךָ֖ כּוֹנָֽנוּ ׃¹⁴ אַ֨תְּ ־ כְּר֔וּב מִמְשַׁ֖ח הַ⁠סּוֹכֵ֑ךְ וּ⁠נְתַתִּ֗י⁠ךָ בְּ⁠הַ֨ר קֹ֤דֶשׁ אֱלֹהִים֙ הָיִ֔יתָ בְּ⁠ת֥וֹךְ אַבְנֵי ־ אֵ֖שׁ הִתְהַלָּֽכְתָּ ׃¹⁵ תָּמִ֤ים אַתָּה֙ בִּ⁠דְרָכֶ֔י⁠ךָ מִ⁠יּ֖וֹם הִבָּֽרְאָ֑⁠ךְ עַד ־ נִמְצָ֥א עַוְלָ֖תָ⁠ה בָּֽ⁠ךְ ׃¹⁶ בְּ⁠רֹ֣ב רְכֻלָּתְ⁠ךָ֗ מָל֧וּ תוֹכְ⁠ךָ֛ חָמָ֖ס וַֽ⁠תֶּחֱטָ֑א וָ⁠אֶחַלֶּלְ⁠ךָ֩ מֵ⁠הַ֨ר אֱלֹהִ֤ים וָֽ⁠אַבֶּדְ⁠ךָ֙ כְּר֣וּב הַ⁠סֹּכֵ֔ךְ מִ⁠תּ֖וֹךְ אַבְנֵי ־ אֵֽשׁ ׃¹⁷ גָּבַ֤הּ לִבְּ⁠ךָ֙ בְּ⁠יָפְיֶ֔⁠ךָ שִׁחַ֥תָּ חָכְמָתְ⁠ךָ֖ עַל ־ יִפְעָתֶ֑⁠ךָ עַל ־ אֶ֣רֶץ הִשְׁלַכְתִּ֗י⁠ךָ לִ⁠פְנֵ֧י מְלָכִ֛ים נְתַתִּ֖י⁠ךָ לְ⁠רַ֥אֲוָה בָֽ⁠ךְ ׃¹⁸ מֵ⁠רֹ֣ב עֲוֺנֶ֗י⁠ךָ בְּ⁠עֶ֨וֶל֙ רְכֻלָּ֣תְ⁠ךָ֔ חִלַּ֖לְתָּ מִקְדָּשֶׁ֑י⁠ךָ וָֽ⁠אוֹצִא ־ אֵ֤שׁ מִ⁠תּֽוֹכְ⁠ךָ֙ הִ֣יא אֲכָלַ֔תְ⁠ךָ וָ⁠אֶתֶּנְ⁠ךָ֤ לְ⁠אֵ֨פֶר֙ עַל ־ הָ⁠אָ֔רֶץ לְ⁠עֵינֵ֖י כָּל ־ רֹאֶֽי⁠ךָ ׃¹⁹ כָּל ־ יוֹדְעֶ֨י⁠ךָ֙ בָּֽ⁠עַמִּ֔ים שָׁמְמ֖וּ עָלֶ֑י⁠ךָ בַּלָּה֣וֹת הָיִ֔יתָ וְ⁠אֵינְ⁠ךָ֖ עַד ־ עוֹלָֽם ׃פ²⁰ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃²¹ בֶּן ־ אָדָ֕ם שִׂ֥ים פָּנֶ֖י⁠ךָ אֶל ־ צִיד֑וֹן וְ⁠הִנָּבֵ֖א עָלֶֽי⁠הָ ׃²² וְ⁠אָמַרְתָּ֗ כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֤י עָלַ֨יִ⁠ךְ֙ צִיד֔וֹן וְ⁠נִכְבַּדְתִּ֖י בְּ⁠תוֹכֵ֑⁠ךְ וְֽ⁠יָדְע֞וּ כִּֽי ־ אֲנִ֣י יְהוָ֗ה בַּ⁠עֲשׂ֥וֹתִ⁠י בָ֛⁠הּ שְׁפָטִ֖ים וְ⁠נִקְדַּ֥שְׁתִּי בָֽ⁠הּ ׃²³ וְ⁠שִׁלַּחְתִּי ־ בָ֞⁠הּ דֶּ֤בֶר וָ⁠דָם֙ בְּ⁠ח֣וּצוֹתֶ֔י⁠הָ וְ⁠נִפְלַ֤ל חָלָל֙ בְּ⁠תוֹכָ֔⁠הּ בְּ⁠חֶ֥רֶב עָלֶ֖י⁠הָ מִ⁠סָּבִ֑יב וְ⁠יָדְע֖וּ כִּֽי ־ אֲנִ֥י יְהוָֽה ׃²⁴ וְ⁠לֹֽא ־ יִהְיֶ֨ה ע֜וֹד לְ⁠בֵ֣ית יִשְׂרָאֵ֗ל סִלּ֤וֹן מַמְאִיר֙ וְ⁠ק֣וֹץ מַכְאִ֔ב מִ⁠כֹּל֙ סְבִ֣יבֹתָ֔⁠ם הַ⁠שָּׁאטִ֖ים אוֹתָ֑⁠ם וְ⁠יָ֣דְע֔וּ כִּ֥י אֲנִ֖י אֲדֹנָ֥⁠י יְהוִֽה ׃ס²⁵ כֹּֽה ־ אָמַר֮ אֲדֹנָ֣⁠י יְהוִה֒ בְּ⁠קַבְּצִ֣⁠י ׀ אֶת ־ בֵּ֣ית יִשְׂרָאֵ֗ל מִן ־ הָֽ⁠עַמִּים֙ אֲשֶׁ֣ר נָפֹ֣צוּ בָ֔⁠ם וְ⁠נִקְדַּ֥שְׁתִּי בָ֖⁠ם לְ⁠עֵינֵ֣י הַ⁠גּוֹיִ֑ם וְ⁠יָֽשְׁבוּ֙ עַל ־ אַדְמָתָ֔⁠ם אֲשֶׁ֥ר נָתַ֖תִּי לְ⁠עַבְדִּ֥⁠י לְ⁠יַעֲקֹֽב ׃²⁶ וְ⁠יָשְׁב֣וּ עָלֶי⁠הָ֮ לָ⁠בֶטַח֒ וּ⁠בָנ֤וּ בָתִּים֙ וְ⁠נָטְע֣וּ כְרָמִ֔ים וְ⁠יָשְׁב֖וּ לָ⁠בֶ֑טַח בַּ⁠עֲשׂוֹתִ֣⁠י שְׁפָטִ֗ים בְּ⁠כֹ֨ל הַ⁠שָּׁאטִ֤ים אֹתָ⁠ם֙ מִ⁠סְּבִ֣יבוֹתָ֔⁠ם וְ⁠יָ֣דְע֔וּ כִּ֛י אֲנִ֥י יְהוָ֖ה אֱלֹהֵי⁠הֶֽם ׃ס

Chapter 29

¹ בַּ⁠שָּׁנָה֙ הָ⁠עֲשִׂירִ֔ית בָּ⁠עֲשִׂרִ֕י בִּ⁠שְׁנֵ֥ים עָשָׂ֖ר לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם שִׂ֣ים פָּנֶ֔י⁠ךָ עַל ־ פַּרְעֹ֖ה מֶ֣לֶךְ מִצְרָ֑יִם וְ⁠הִנָּבֵ֣א עָלָ֔י⁠ו וְ⁠עַל ־ מִצְרַ֖יִם כֻּלָּֽ⁠הּ ׃³ דַּבֵּ֨ר וְ⁠אָמַרְתָּ֜ כֹּֽה ־ אָמַ֣ר ׀ אֲדֹנָ֣⁠י יְהוִ֗ה הִנְ⁠נִ֤י עָלֶ֨י⁠ךָ֙ פַּרְעֹ֣ה מֶֽלֶךְ ־ מִצְרַ֔יִם הַ⁠תַּנִּים֙ הַ⁠גָּד֔וֹל הָ⁠רֹבֵ֖ץ בְּ⁠ת֣וֹךְ יְאֹרָ֑י⁠ו אֲשֶׁ֥ר אָמַ֛ר לִ֥⁠י יְאֹרִ֖⁠י וַ⁠אֲנִ֥י עֲשִׂיתִֽ⁠נִי ׃⁴ וְ⁠נָתַתִּ֤י חחיים בִּ⁠לְחָיֶ֔י⁠ךָ וְ⁠הִדְבַּקְתִּ֥י דְגַת ־ יְאֹרֶ֖י⁠ךָ בְּ⁠קַשְׂקְשֹׂתֶ֑י⁠ךָ וְ⁠הַעֲלִיתִ֨י⁠ךָ֙ מִ⁠תּ֣וֹךְ יְאֹרֶ֔י⁠ךָ וְ⁠אֵת֙ כָּל ־ דְּגַ֣ת יְאֹרֶ֔י⁠ךָ בְּ⁠קַשְׂקְשֹׂתֶ֖י⁠ךָ תִּדְבָּֽק ׃⁵ וּ⁠נְטַשְׁתִּ֣י⁠ךָ הַ⁠מִּדְבָּ֗רָ⁠ה אוֹתְ⁠ךָ֙ וְ⁠אֵת֙ כָּל ־ דְּגַ֣ת יְאֹרֶ֔י⁠ךָ עַל ־ פְּנֵ֤י הַ⁠שָּׂדֶה֙ תִּפּ֔וֹל לֹ֥א תֵאָסֵ֖ף וְ⁠לֹ֣א תִקָּבֵ֑ץ לְ⁠חַיַּ֥ת הָ⁠אָ֛רֶץ וּ⁠לְ⁠ע֥וֹף הַ⁠שָּׁמַ֖יִם נְתַתִּ֥י⁠ךָ לְ⁠אָכְלָֽה ׃⁶ וְ⁠יָֽדְעוּ֙ כָּל ־ יֹשְׁבֵ֣י מִצְרַ֔יִם כִּ֖י אֲנִ֣י יְהוָ֑ה יַ֧עַן הֱיוֹתָ֛⁠ם מִשְׁעֶ֥נֶת קָנֶ֖ה לְ⁠בֵ֥ית יִשְׂרָאֵֽל ׃⁷ בְּ⁠תָפְשָׂ֨⁠ם בְּ⁠ךָ֤ ב⁠כפ⁠ך תֵּר֔וֹץ וּ⁠בָקַעְתָּ֥ לָ⁠הֶ֖ם כָּל ־ כָּתֵ֑ף וּ⁠בְ⁠הִֽשָּׁעֲנָ֤⁠ם עָלֶ֨י⁠ךָ֙ תִּשָּׁבֵ֔ר וְ⁠הַעֲמַדְתָּ֥ לָ⁠הֶ֖ם כָּל ־ מָתְנָֽיִם ׃ס⁸ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֛י מֵבִ֥יא עָלַ֖יִ⁠ךְ חָ֑רֶב וְ⁠הִכְרַתִּ֥י מִמֵּ֖⁠ךְ אָדָ֥ם וּ⁠בְהֵמָֽה ׃⁹ וְ⁠הָיְתָ֤ה אֶֽרֶץ ־ מִצְרַ֨יִם֙ לִ⁠שְׁמָמָ֣ה וְ⁠חָרְבָּ֔ה וְ⁠יָדְע֖וּ כִּֽי ־ אֲנִ֣י יְהוָ֑ה יַ֧עַן אָמַ֛ר יְאֹ֥ר לִ֖⁠י וַ⁠אֲנִ֥י עָשִֽׂיתִי ׃¹⁰ לָ⁠כֵ֛ן הִנְ⁠נִ֥י אֵלֶ֖י⁠ךָ וְ⁠אֶל ־ יְאֹרֶ֑י⁠ךָ וְ⁠נָתַתִּ֞י אֶת ־ אֶ֣רֶץ מִצְרַ֗יִם לְ⁠חָרְבוֹת֙ חֹ֣רֶב שְׁמָמָ֔ה מִ⁠מִּגְדֹּ֥ל סְוֵנֵ֖ה וְ⁠עַד ־ גְּב֥וּל כּֽוּשׁ ׃¹¹ לֹ֤א תַעֲבָר ־ בָּ⁠הּ֙ רֶ֣גֶל אָדָ֔ם וְ⁠רֶ֥גֶל בְּהֵמָ֖ה לֹ֣א תַעֲבָר ־ בָּ֑⁠הּ וְ⁠לֹ֥א תֵשֵׁ֖ב אַרְבָּעִ֥ים שָׁנָֽה ׃¹² וְ⁠נָתַתִּ֣י אֶת ־ אֶרֶץ֩ מִצְרַ֨יִם שְׁמָמָ֜ה בְּ⁠ת֣וֹךְ ׀ אֲרָצ֣וֹת נְשַׁמּ֗וֹת וְ⁠עָרֶ֨י⁠הָ֙ בְּ⁠ת֨וֹךְ עָרִ֤ים מָֽחֳרָבוֹת֙ תִּֽהְיֶ֣יןָ שְׁמָמָ֔ה אַרְבָּעִ֖ים שָׁנָ֑ה וַ⁠הֲפִצֹתִ֤י אֶת ־ מִצְרַ֨יִם֙ בַּ⁠גּוֹיִ֔ם וְֽ⁠זֵרִיתִ֖י⁠ם בָּ⁠אֲרָצֽוֹת ׃פ¹³ כִּ֛י כֹּ֥ה אָמַ֖ר אֲדֹנָ֣⁠י יְהוִ֑ה מִ⁠קֵּ֞ץ אַרְבָּעִ֤ים שָׁנָה֙ אֲקַבֵּ֣ץ אֶת ־ מִצְרַ֔יִם מִן ־ הָ⁠עַמִּ֖ים אֲשֶׁר ־ נָפֹ֥צוּ שָֽׁמָּ⁠ה ׃¹⁴ וְ⁠שַׁבְתִּי֙ אֶת ־ שְׁב֣וּת מִצְרַ֔יִם וַ⁠הֲשִׁבֹתִ֤י אֹתָ⁠ם֙ אֶ֣רֶץ פַּתְר֔וֹס עַל ־ אֶ֖רֶץ מְכֽוּרָתָ֑⁠ם וְ⁠הָ֥יוּ שָׁ֖ם מַמְלָכָ֥ה שְׁפָלָֽה ׃¹⁵ מִן ־ הַ⁠מַּמְלָכוֹת֙ תִּהְיֶ֣ה שְׁפָלָ֔ה וְ⁠לֹֽא ־ תִתְנַשֵּׂ֥א ע֖וֹד עַל ־ הַ⁠גּוֹיִ֑ם וְ⁠הִ֨מְעַטְתִּ֔י⁠ם לְ⁠בִלְתִּ֖י רְד֥וֹת בַּ⁠גּוֹיִֽם ׃¹⁶ וְ⁠לֹ֣א יִֽהְיֶה ־ עוֹד֩ לְ⁠בֵ֨ית יִשְׂרָאֵ֤ל לְ⁠מִבְטָח֙ מַזְכִּ֣יר עָוֺ֔ן בִּ⁠פְנוֹתָ֖⁠ם אַחֲרֵי⁠הֶ֑ם וְ⁠יָ֣דְע֔וּ כִּ֥י אֲנִ֖י אֲדֹנָ֥⁠י יְהוִֽה ׃פ¹⁷ וַ⁠יְהִ֗י בְּ⁠עֶשְׂרִ֤ים וָ⁠שֶׁ֨בַע֙ שָׁנָ֔ה בָּֽ⁠רִאשׁ֖וֹן בְּ⁠אֶחָ֣ד לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁸ בֶּן ־ אָדָ֗ם נְבוּכַדְרֶאצַּ֣ר מֶֽלֶךְ ־ בָּ֠בֶל הֶעֱבִ֨יד אֶת ־ חֵיל֜⁠וֹ עֲבֹדָ֤ה גְדֹלָה֙ אֶל ־ צֹ֔ר כָּל ־ רֹ֣אשׁ מֻקְרָ֔ח וְ⁠כָל ־ כָּתֵ֖ף מְרוּטָ֑ה וְ֠⁠שָׂכָר לֹא ־ הָ֨יָה ל֤⁠וֹ וּ⁠לְ⁠חֵיל⁠וֹ֙ מִ⁠צֹּ֔ר עַל ־ הָ⁠עֲבֹדָ֖ה אֲשֶׁר ־ עָבַ֥ד עָלֶֽי⁠הָ ׃ס¹⁹ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֥י נֹתֵ֛ן לִ⁠נְבוּכַדְרֶאצַּ֥ר מֶֽלֶךְ ־ בָּבֶ֖ל אֶת ־ אֶ֣רֶץ מִצְרָ֑יִם וְ⁠נָשָׂ֨א הֲמֹנָ֜⁠הּ וְ⁠שָׁלַ֤ל שְׁלָלָ⁠הּ֙ וּ⁠בָזַ֣ז בִּזָּ֔⁠הּ וְ⁠הָיְתָ֥ה שָׂכָ֖ר לְ⁠חֵילֽ⁠וֹ ׃²⁰ פְּעֻלָּת⁠וֹ֙ אֲשֶׁר ־ עָ֣בַד בָּ֔⁠הּ נָתַ֥תִּי ל֖⁠וֹ אֶת ־ אֶ֣רֶץ מִצְרָ֑יִם אֲשֶׁר֙ עָ֣שׂוּ לִ֔⁠י נְאֻ֖ם אֲדֹנָ֥⁠י יְהוִֽה ׃ס²¹ בַּ⁠יּ֣וֹם הַ⁠ה֗וּא אַצְמִ֤יחַ קֶ֨רֶן֙ לְ⁠בֵ֣ית יִשְׂרָאֵ֔ל וּ⁠לְ⁠ךָ֛ אֶתֵּ֥ן פִּתְחֽוֹן ־ פֶּ֖ה בְּ⁠תוֹכָ֑⁠ם וְ⁠יָדְע֖וּ כִּי ־ אֲנִ֥י יְהוָֽה ׃פ

Chapter 30

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם הִנָּבֵא֙ וְ⁠אָ֣מַרְתָּ֔ כֹּ֥ה אָמַ֖ר אֲדֹנָ֣⁠י יְהוִ֑ה הֵילִ֖ילוּ הָ֥הּ לַ⁠יּֽוֹם ׃³ כִּֽי ־ קָר֣וֹב י֔וֹם וְ⁠קָר֥וֹב י֖וֹם לַֽ⁠יהוָ֑ה י֣וֹם עָנָ֔ן עֵ֥ת גּוֹיִ֖ם יִֽהְיֶֽה ׃⁴ וּ⁠בָאָ֥ה חֶ֨רֶב֙ בְּ⁠מִצְרַ֔יִם וְ⁠הָיְתָ֤ה חַלְחָלָה֙ בְּ⁠כ֔וּשׁ בִּ⁠נְפֹ֥ל חָלָ֖ל בְּ⁠מִצְרָ֑יִם וְ⁠לָקְח֣וּ הֲמוֹנָ֔⁠הּ וְ⁠נֶהֶרְס֖וּ יְסוֹדֹתֶֽי⁠הָ ׃⁵ כּ֣וּשׁ וּ⁠פ֤וּט וְ⁠לוּד֙ וְ⁠כָל ־ הָ⁠עֶ֣רֶב וְ⁠כ֔וּב וּ⁠בְנֵ֖י אֶ֣רֶץ הַ⁠בְּרִ֑ית אִתָּ֖⁠ם בַּ⁠חֶ֥רֶב יִפֹּֽלוּ ׃פ⁶ כֹּ֚ה אָמַ֣ר יְהוָ֔ה וְ⁠נָֽפְלוּ֙ סֹמְכֵ֣י מִצְרַ֔יִם וְ⁠יָרַ֖ד גְּא֣וֹן עֻזָּ֑⁠הּ מִ⁠מִּגְדֹּ֣ל סְוֵנֵ֗ה בַּ⁠חֶ֨רֶב֙ יִפְּלוּ ־ בָ֔⁠הּ נְאֻ֖ם אֲדֹנָ֥⁠י יְהוִֽה ׃⁷ וְ⁠נָשַׁ֕מּוּ בְּ⁠ת֖וֹךְ אֲרָצ֣וֹת נְשַׁמּ֑וֹת וְ⁠עָרָ֕י⁠ו בְּ⁠תוֹךְ ־ עָרִ֥ים נַחֲרָב֖וֹת תִּֽהְיֶֽינָה ׃⁸ וְ⁠יָדְע֖וּ כִּֽי ־ אֲנִ֣י יְהוָ֑ה בְּ⁠תִתִּ⁠י ־ אֵ֣שׁ בְּ⁠מִצְרַ֔יִם וְ⁠נִשְׁבְּר֖וּ כָּל ־ עֹזְרֶֽי⁠הָ ׃⁹ בַּ⁠יּ֣וֹם הַ⁠ה֗וּא יֵצְא֨וּ מַלְאָכִ֤ים מִ⁠לְּ⁠פָנַ⁠י֙ בַּ⁠צִּ֔ים לְ⁠הַחֲרִ֖יד אֶת ־ כּ֣וּשׁ בֶּ֑טַח וְ⁠הָיְתָ֨ה חַלְחָלָ֤ה בָ⁠הֶם֙ בְּ⁠י֣וֹם מִצְרַ֔יִם כִּ֥י הִנֵּ֖ה בָּאָֽה ׃ס¹⁰ כֹּ֥ה אָמַ֖ר אֲדֹנָ֣⁠י יְהוִ֑ה וְ⁠הִשְׁבַּתִּי֙ אֶת ־ הֲמ֣וֹן מִצְרַ֔יִם בְּ⁠יַ֖ד נְבוּכַדְרֶאצַּ֥ר מֶלֶךְ ־ בָּבֶֽל ׃¹¹ ה֠וּא וְ⁠עַמּ֤⁠וֹ אִתּ⁠וֹ֙ עָרִיצֵ֣י גוֹיִ֔ם מֽוּבָאִ֖ים לְ⁠שַׁחֵ֣ת הָ⁠אָ֑רֶץ וְ⁠הֵרִ֤יקוּ חַרְבוֹתָ⁠ם֙ עַל ־ מִצְרַ֔יִם וּ⁠מָלְא֥וּ אֶת ־ הָ⁠אָ֖רֶץ חָלָֽל ׃¹² וְ⁠נָתַתִּ֤י יְאֹרִים֙ חָֽרָבָ֔ה וּ⁠מָכַרְתִּ֥י אֶת ־ הָ⁠אָ֖רֶץ בְּ⁠יַד ־ רָעִ֑ים וַ⁠הֲשִׁמֹּתִ֞י אֶ֤רֶץ וּ⁠מְלֹאָ⁠הּ֙ בְּ⁠יַד ־ זָרִ֔ים אֲנִ֥י יְהוָ֖ה דִּבַּֽרְתִּי ׃ס¹³ כֹּֽה ־ אָמַ֞ר אֲדֹנָ֣⁠י יְהוִ֗ה וְ⁠הַאֲבַדְתִּ֨י גִלּוּלִ֜ים וְ⁠הִשְׁבַּתִּ֤י אֱלִילִים֙ מִ⁠נֹּ֔ף וְ⁠נָשִׂ֥יא מֵ⁠אֶֽרֶץ ־ מִצְרַ֖יִם לֹ֣א יִֽהְיֶה ־ ע֑וֹד וְ⁠נָתַתִּ֥י יִרְאָ֖ה בְּ⁠אֶ֥רֶץ מִצְרָֽיִם ׃¹⁴ וַ⁠הֲשִׁמֹּתִי֙ אֶת ־ פַּתְר֔וֹס וְ⁠נָתַ֥תִּי אֵ֖שׁ בְּ⁠צֹ֑עַן וְ⁠עָשִׂ֥יתִי שְׁפָטִ֖ים בְּ⁠נֹֽא ׃¹⁵ וְ⁠שָׁפַכְתִּ֣י חֲמָתִ֔⁠י עַל ־ סִ֖ין מָע֣וֹז מִצְרָ֑יִם וְ⁠הִכְרַתִּ֖י אֶת ־ הֲמ֥וֹן נֹֽא ׃¹⁶ וְ⁠נָתַ֤תִּי אֵשׁ֙ בְּ⁠מִצְרַ֔יִם ח֤וּל תחיל סִ֔ין וְ⁠נֹ֖א תִּהְיֶ֣ה לְ⁠הִבָּקֵ֑עַ וְ⁠נֹ֖ף צָרֵ֥י יוֹמָֽם ׃¹⁷ בַּח֥וּרֵי אָ֛וֶן וּ⁠פִי ־ בֶ֖סֶת בַּ⁠חֶ֣רֶב יִפֹּ֑לוּ וְ⁠הֵ֖נָּה בַּ⁠שְּׁבִ֥י תֵלַֽכְנָה ׃¹⁸ וּ⁠בִֽ⁠תְחַפְנְחֵס֙ חָשַׂ֣ךְ הַ⁠יּ֔וֹם בְּ⁠שִׁבְרִ⁠י ־ שָׁם֙ אֶת ־ מֹט֣וֹת מִצְרַ֔יִם וְ⁠נִשְׁבַּת ־ בָּ֖⁠הּ גְּא֣וֹן עֻזָּ֑⁠הּ הִ֚יא עָנָ֣ן יְכַסֶּ֔⁠נָּה וּ⁠בְנוֹתֶ֖י⁠הָ בַּ⁠שְּׁבִ֥י תֵלַֽכְנָה ׃¹⁹ וְ⁠עָשִׂ֥יתִי שְׁפָטִ֖ים בְּ⁠מִצְרָ֑יִם וְ⁠יָדְע֖וּ כִּֽי ־ אֲנִ֥י יְהוָֽה ׃פ²⁰ וַ⁠יְהִ֗י בְּ⁠אַחַ֤ת עֶשְׂרֵה֙ שָׁנָ֔ה בָּֽ⁠רִאשׁ֖וֹן בְּ⁠שִׁבְעָ֣ה לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃²¹ בֶּן ־ אָדָ֕ם אֶת ־ זְר֛וֹעַ פַּרְעֹ֥ה מֶֽלֶךְ ־ מִצְרַ֖יִם שָׁבָ֑רְתִּי וְ⁠הִנֵּ֣ה לֹֽא ־ חֻ֠בְּשָׁה לָ⁠תֵ֨ת רְפֻא֜וֹת לָ⁠שׂ֥וּם חִתּ֛וּל לְ⁠חָבְשָׁ֥⁠הּ לְ⁠חָזְקָ֖⁠הּ לִ⁠תְפֹּ֥שׂ בֶּ⁠חָֽרֶב ׃ס²² לָ⁠כֵ֞ן כֹּה ־ אָמַ֣ר ׀ אֲדֹנָ֣⁠י יְהֹוִ֗ה הִנְ⁠נִי֙ אֶל ־ פַּרְעֹ֣ה מֶֽלֶךְ ־ מִצְרַ֔יִם וְ⁠שָֽׁבַרְתִּי֙ אֶת ־ זְרֹ֣עֹתָ֔י⁠ו אֶת ־ הַ⁠חֲזָקָ֖ה וְ⁠אֶת ־ הַ⁠נִּשְׁבָּ֑רֶת וְ⁠הִפַּלְתִּ֥י אֶת ־ הַ⁠חֶ֖רֶב מִ⁠יָּדֽ⁠וֹ ׃²³ וַ⁠הֲפִצוֹתִ֥י אֶת ־ מִצְרַ֖יִם בַּ⁠גּוֹיִ֑ם וְ⁠זֵרִיתִ֖⁠ם בָּ⁠אֲרָצֽוֹת ׃²⁴ וְ⁠חִזַּקְתִּ֗י אֶת ־ זְרֹעוֹת֙ מֶ֣לֶךְ בָּבֶ֔ל וְ⁠נָתַתִּ֥י אֶת ־ חַרְבִּ֖⁠י בְּ⁠יָד֑⁠וֹ וְ⁠שָׁבַרְתִּי֙ אֶת ־ זְרֹע֣וֹת פַּרְעֹ֔ה וְ⁠נָאַ֛ק נַאֲק֥וֹת חָלָ֖ל לְ⁠פָנָֽי⁠ו ׃²⁵ וְ⁠הַחֲזַקְתִּ֗י אֶת ־ זְרֹעוֹת֙ מֶ֣לֶךְ בָּבֶ֔ל וּ⁠זְרֹע֥וֹת פַּרְעֹ֖ה תִּפֹּ֑לְנָה וְֽ⁠יָדְע֞וּ כִּֽי ־ אֲנִ֣י יְהוָ֗ה בְּ⁠תִתִּ֤⁠י חַרְבִּ⁠י֙ בְּ⁠יַ֣ד מֶֽלֶךְ ־ בָּבֶ֔ל וְ⁠נָטָ֥ה אוֹתָ֖⁠הּ אֶל ־ אֶ֥רֶץ מִצְרָֽיִם ׃²⁶ וַ⁠הֲפִצוֹתִ֤י אֶת ־ מִצְרַ֨יִם֙ בַּ⁠גּוֹיִ֔ם וְ⁠זֵרִיתִ֥י אוֹתָ֖⁠ם בָּ⁠אֲרָצ֑וֹת וְ⁠יָדְע֖וּ כִּֽי ־ אֲנִ֥י יְהוָֽה ׃ס

Chapter 31

¹ וַ⁠יְהִ֗י בְּ⁠אַחַ֤ת עֶשְׂרֵה֙ שָׁנָ֔ה בַּ⁠שְּׁלִישִׁ֖י בְּ⁠אֶחָ֣ד לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם אֱמֹ֛ר אֶל ־ פַּרְעֹ֥ה מֶֽלֶךְ ־ מִצְרַ֖יִם וְ⁠אֶל ־ הֲמוֹנ֑⁠וֹ אֶל ־ מִ֖י דָּמִ֥יתָ בְ⁠גָדְלֶֽ⁠ךָ ׃³ הִנֵּ֨ה אַשּׁ֜וּר אֶ֣רֶז בַּ⁠לְּבָנ֗וֹן יְפֵ֥ה עָנָ֛ף וְ⁠חֹ֥רֶשׁ מֵצַ֖ל וּ⁠גְבַ֣הּ קוֹמָ֑ה וּ⁠בֵ֣ין עֲבֹתִ֔ים הָיְתָ֖ה צַמַּרְתּֽ⁠וֹ ׃⁴ מַ֣יִם גִּדְּל֔וּ⁠הוּ תְּה֖וֹם רֹֽמְמָ֑תְ⁠הוּ אֶת ־ נַהֲרֹתֶ֗י⁠הָ הֹלֵךְ֙ סְבִיב֣וֹת מַטָּעָ֔⁠הּ וְ⁠אֶת ־ תְּעָלֹתֶ֣י⁠הָ שִׁלְחָ֔ה אֶ֖ל כָּל ־ עֲצֵ֥י הַ⁠שָּׂדֶֽה ׃⁵ עַל ־ כֵּן֙ גָּבְהָ֣א קֹמָת֔⁠וֹ מִ⁠כֹּ֖ל עֲצֵ֣י הַ⁠שָּׂדֶ֑ה וַ⁠תִּרְבֶּ֨ינָה סַֽרְעַפֹּתָ֜י⁠ו וַ⁠תֶּאֱרַ֧כְנָה פֹארֹתָ֛יו ¹ מִ⁠מַּ֥יִם רַבִּ֖ים בְּ⁠שַׁלְּחֽ⁠וֹ ׃⁶ בִּ⁠סְעַפֹּתָ֤י⁠ו קִֽנְנוּ֙ כָּל ־ ע֣וֹף הַ⁠שָּׁמַ֔יִם וְ⁠תַ֤חַת פֹּֽארֹתָי⁠ו֙ יָֽלְד֔וּ כֹּ֖ל חַיַּ֣ת הַ⁠שָּׂדֶ֑ה וּ⁠בְ⁠צִלּ⁠וֹ֙ יֵֽשְׁב֔וּ כֹּ֖ל גּוֹיִ֥ם רַבִּֽים ׃⁷ וַ⁠יְּיִ֣ף בְּ⁠גָדְל֔⁠וֹ בְּ⁠אֹ֖רֶךְ דָּֽלִיּוֹתָ֑י⁠ו כִּֽי ־ הָיָ֥ה שָׁרְשׁ֖⁠וֹ אֶל ־ מַ֥יִם רַבִּֽים ׃⁸ אֲרָזִ֣ים לֹֽא ־ עֲמָמֻ⁠הוּ֮ בְּ⁠גַן ־ אֱלֹהִים֒ בְּרוֹשִׁ֗ים לֹ֤א דָמוּ֙ אֶל ־ סְעַפֹּתָ֔י⁠ו וְ⁠עַרְמֹנִ֥ים לֹֽא ־ הָי֖וּ כְּ⁠פֹֽארֹתָ֑י⁠ו כָּל ־ עֵץ֙ בְּ⁠גַן ־ אֱלֹהִ֔ים לֹא ־ דָמָ֥ה אֵלָ֖י⁠ו בְּ⁠יָפְיֽ⁠וֹ ׃⁹ יָפֶ֣ה עֲשִׂיתִ֔י⁠ו בְּ⁠רֹ֖ב דָּֽלִיּוֹתָ֑י⁠ו וַ⁠יְקַנְאֻ֨⁠הוּ֙ כָּל ־ עֲצֵי ־ עֵ֔דֶן אֲשֶׁ֖ר בְּ⁠גַ֥ן הָ⁠אֱלֹהִֽים ׃ס¹⁰ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה יַ֕עַן אֲשֶׁ֥ר גָּבַ֖הְתָּ בְּ⁠קוֹמָ֑ה וַ⁠יִּתֵּ֤ן צַמַּרְתּ⁠וֹ֙ אֶל ־ בֵּ֣ין עֲבוֹתִ֔ים וְ⁠רָ֥ם לְבָב֖⁠וֹ בְּ⁠גָבְהֽ⁠וֹ ׃¹¹ וְ⁠אֶ֨תְּנֵ֔⁠הוּ בְּ⁠יַ֖ד אֵ֣יל גּוֹיִ֑ם עָשׂ֤וֹ יַֽעֲשֶׂה֙ ל֔⁠וֹ כְּ⁠רִשְׁע֖⁠וֹ גֵּרַשְׁתִּֽ⁠הוּ ׃¹² וַ⁠יִּכְרְתֻ֧⁠הוּ זָרִ֛ים עָרִיצֵ֥י גוֹיִ֖ם וַֽ⁠יִּטְּשֻׁ֑⁠הוּ אֶל ־ הֶ֠⁠הָרִים וּ⁠בְ⁠כָל ־ גֵּ֨אָי֜וֹת נָפְל֣וּ דָלִיּוֹתָ֗י⁠ו וַ⁠תִּשָּׁבַ֤רְנָה פֹֽארֹתָי⁠ו֙ בְּ⁠כֹל֙ אֲפִיקֵ֣י הָ⁠אָ֔רֶץ וַ⁠יֵּרְד֧וּ מִ⁠צִּלּ֛⁠וֹ כָּל ־ עַמֵּ֥י הָ⁠אָ֖רֶץ וַֽ⁠יִּטְּשֻֽׁ⁠הוּ ׃¹³ עַל ־ מַפַּלְתּ֥⁠וֹ יִשְׁכְּנ֖וּ כָּל ־ ע֣וֹף הַ⁠שָּׁמָ֑יִם וְ⁠אֶל ־ פֹּארֹתָ֣י⁠ו הָי֔וּ כֹּ֖ל חַיַּ֥ת הַ⁠שָּׂדֶֽה ׃¹⁴ לְמַ֡עַן אֲשֶׁר֩ לֹא ־ יִגְבְּה֨וּ בְ⁠קוֹמָתָ֜⁠ם כָּל ־ עֲצֵי ־ מַ֗יִם וְ⁠לֹֽא ־ יִתְּנ֤וּ אֶת ־ צַמַּרְתָּ⁠ם֙ אֶל ־ בֵּ֣ין עֲבֹתִ֔ים וְ⁠לֹֽא ־ יַעַמְד֧וּ אֵלֵי⁠הֶ֛ם בְּ⁠גָבְהָ֖⁠ם כָּל ־ שֹׁ֣תֵי מָ֑יִם כִּֽי ־ כֻלָּ⁠ם֩ נִתְּנ֨וּ לַ⁠מָּ֜וֶת אֶל ־ אֶ֣רֶץ תַּחְתִּ֗ית בְּ⁠ת֛וֹךְ בְּנֵ֥י אָדָ֖ם אֶל ־ י֥וֹרְדֵי בֽוֹר ׃ס¹⁵ כֹּֽה ־ אָמַ֞ר אֲדֹנָ֣⁠י יְהוִ֗ה בְּ⁠י֨וֹם רִדְתּ֤⁠וֹ שְׁא֨וֹלָ⁠ה֙ הֶאֱבַ֜לְתִּי כִּסֵּ֤תִי עָלָי⁠ו֙ אֶת ־ תְּה֔וֹם וָֽ⁠אֶמְנַע֙ נַהֲרוֹתֶ֔י⁠הָ וַ⁠יִּכָּלְא֖וּ מַ֣יִם רַבִּ֑ים וָ⁠אַקְדִּ֤ר עָלָי⁠ו֙ לְבָנ֔וֹן וְ⁠כָל ־ עֲצֵ֥י הַ⁠שָּׂדֶ֖ה עָלָ֥י⁠ו עֻלְפֶּֽה ׃¹⁶ מִ⁠קּ֤וֹל מַפַּלְתּ⁠וֹ֙ הִרְעַ֣שְׁתִּי גוֹיִ֔ם בְּ⁠הוֹרִדִ֥⁠י אֹת֛⁠וֹ שְׁא֖וֹלָ⁠ה אֶת ־ י֣וֹרְדֵי ב֑וֹר וַ⁠יִּנָּ֨חֲמ֜וּ בְּ⁠אֶ֤רֶץ תַּחְתִּית֙ כָּל ־ עֲצֵי ־ עֵ֔דֶן מִבְחַ֥ר וְ⁠טוֹב ־ לְבָנ֖וֹן כָּל ־ שֹׁ֥תֵי מָֽיִם ׃¹⁷ גַּם ־ הֵ֗ם אִתּ֛⁠וֹ יָרְד֥וּ שְׁא֖וֹלָ⁠ה אֶל ־ חַלְלֵי ־ חָ֑רֶב וּ⁠זְרֹע֛⁠וֹ יָשְׁב֥וּ בְ⁠צִלּ֖⁠וֹ בְּ⁠ת֥וֹךְ גּוֹיִֽם ׃¹⁸ אֶל ־ מִ֨י דָמִ֥יתָ כָּ֛כָה בְּ⁠כָב֥וֹד וּ⁠בְ⁠גֹ֖דֶל בַּ⁠עֲצֵי ־ עֵ֑דֶן וְ⁠הוּרַדְתָּ֨ אֶת ־ עֲצֵי ־ עֵ֜דֶן אֶל ־ אֶ֣רֶץ תַּחְתִּ֗ית בְּ⁠ת֨וֹךְ עֲרֵלִ֤ים תִּשְׁכַּב֙ אֶת ־ חַלְלֵי ־ חֶ֔רֶב ה֤וּא פַרְעֹה֙ וְ⁠כָל ־ הֲמוֹנֹ֔⁠ה נְאֻ֖ם אֲדֹנָ֥⁠י יְהוִֽה ׃ס

¹K פארת⁠ו

Chapter 32

¹ וַֽ⁠יְהִי֙ בִּ⁠שְׁתֵּ֣י עֶשְׂרֵ֣ה שָׁנָ֔ה בִּ⁠שְׁנֵי ־ עָשָׂ֥ר חֹ֖דֶשׁ בְּ⁠אֶחָ֣ד לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֗ם שָׂ֤א קִינָה֙ עַל ־ פַּרְעֹ֣ה מֶֽלֶךְ ־ מִצְרַ֔יִם וְ⁠אָמַרְתָּ֣ אֵלָ֔י⁠ו כְּפִ֥יר גּוֹיִ֖ם נִדְמֵ֑יתָ וְ⁠אַתָּה֙ כַּ⁠תַּנִּ֣ים בַּ⁠יַּמִּ֔ים וַ⁠תָּ֣גַח בְּ⁠נַהֲרוֹתֶ֗י⁠ךָ וַ⁠תִּדְלַח ־ מַ֨יִם֙ בְּ⁠רַגְלֶ֔י⁠ךָ וַ⁠תִּרְפֹּ֖ס נַהֲרוֹתָֽ⁠ם ׃³ כֹּ֤ה אָמַר֙ אֲדֹנָ֣⁠י יְהוִ֔ה וּ⁠פָרַשְׂתִּ֤י עָלֶ֨י⁠ךָ֙ אֶת ־ רִשְׁתִּ֔⁠י בִּ⁠קְהַ֖ל עַמִּ֣ים רַבִּ֑ים וְ⁠הֶעֱל֖וּ⁠ךָ בְּ⁠חֶרְמִֽ⁠י ׃⁴ וּ⁠נְטַשְׁתִּ֣י⁠ךָ בָ⁠אָ֔רֶץ עַל ־ פְּנֵ֥י הַ⁠שָּׂדֶ֖ה אֲטִילֶ֑⁠ךָ וְ⁠הִשְׁכַּנְתִּ֤י עָלֶ֨י⁠ךָ֙ כָּל ־ ע֣וֹף הַ⁠שָּׁמַ֔יִם וְ⁠הִשְׂבַּעְתִּ֥י מִמְּ⁠ךָ֖ חַיַּ֥ת כָּל ־ הָ⁠אָֽרֶץ ׃⁵ וְ⁠נָתַתִּ֥י אֶת ־ בְּשָׂרְ⁠ךָ֖ עַל ־ הֶֽ⁠הָרִ֑ים וּ⁠מִלֵּאתִ֥י הַ⁠גֵּאָי֖וֹת רָמוּתֶֽ⁠ךָ ׃⁶ וְ⁠הִשְׁקֵיתִ֨י אֶ֧רֶץ צָפָתְ⁠ךָ֛ מִ⁠דָּמְ⁠ךָ֖ אֶל ־ הֶֽ⁠הָרִ֑ים וַ⁠אֲפִקִ֖ים יִמָּלְא֥וּ⁠ן מִמֶּֽ⁠ךָּ ׃⁷ וְ⁠כִסֵּיתִ֤י בְ⁠כַבּֽוֹתְ⁠ךָ֙ שָׁמַ֔יִם וְ⁠הִקְדַּרְתִּ֖י אֶת ־ כֹּֽכְבֵי⁠הֶ֑ם שֶׁ֚מֶשׁ בֶּ⁠עָנָ֣ן אֲכַסֶּ֔⁠נּוּ וְ⁠יָרֵ֖חַ לֹא ־ יָאִ֥יר אוֹרֽ⁠וֹ ׃⁸ כָּל ־ מְא֤וֹרֵי אוֹר֙ בַּ⁠שָּׁמַ֔יִם אַקְדִּירֵ֖⁠ם עָלֶ֑י⁠ךָ וְ⁠נָתַ֤תִּי חֹ֨שֶׁךְ֙ עַֽל ־ אַרְצְ⁠ךָ֔ נְאֻ֖ם אֲדֹנָ֥⁠י יְהוִֽה ׃⁹ וְ⁠הִ֨כְעַסְתִּ֔י לֵ֖ב עַמִּ֣ים רַבִּ֑ים בַּ⁠הֲבִיאִ֤⁠י שִׁבְרְ⁠ךָ֙ בַּ⁠גּוֹיִ֔ם עַל ־ אֲרָצ֖וֹת אֲשֶׁ֥ר לֹֽא ־ יְדַעְתָּֽ⁠ם ׃¹⁰ וַ⁠הֲשִׁמּוֹתִ֨י עָלֶ֜י⁠ךָ עַמִּ֣ים רַבִּ֗ים וּ⁠מַלְכֵי⁠הֶם֙ יִשְׂעֲר֤וּ עָלֶ֨י⁠ךָ֙ שַׂ֔עַר בְּ⁠עוֹפְפִ֥⁠י חַרְבִּ֖⁠י עַל ־ פְּנֵי⁠הֶ֑ם וְ⁠חָרְד֤וּ לִ⁠רְגָעִים֙ אִ֣ישׁ לְ⁠נַפְשׁ֔⁠וֹ בְּ⁠י֖וֹם מַפַּלְתֶּֽ⁠ךָ ׃ס¹¹ כִּ֛י כֹּ֥ה אָמַ֖ר אֲדֹנָ֣⁠י יְהוִ֑ה חֶ֥רֶב מֶֽלֶךְ ־ בָּבֶ֖ל תְּבוֹאֶֽ⁠ךָ ׃¹² בְּ⁠חַרְב֤וֹת גִּבּוֹרִים֙ אַפִּ֣יל הֲמוֹנֶ֔⁠ךָ עָרִיצֵ֥י גוֹיִ֖ם כֻּלָּ֑⁠ם וְ⁠שָֽׁדְדוּ֙ אֶת ־ גְּא֣וֹן מִצְרַ֔יִם וְ⁠נִשְׁמַ֖ד כָּל ־ הֲמוֹנָֽ⁠הּ ׃¹³ וְ⁠הַֽאֲבַדְתִּי֙ אֶת ־ כָּל ־ בְּהֶמְתָּ֔⁠הּ מֵ⁠עַ֖ל מַ֣יִם רַבִּ֑ים וְ⁠לֹ֨א תִדְלָחֵ֤⁠ם רֶֽגֶל ־ אָדָם֙ ע֔וֹד וּ⁠פַרְס֥וֹת בְּהֵמָ֖ה לֹ֥א תִדְלָחֵֽ⁠ם ׃¹⁴ אָ֚ז אַשְׁקִ֣יעַ מֵֽימֵי⁠הֶ֔ם וְ⁠נַהֲרוֹתָ֖⁠ם כַּ⁠שֶּׁ֣מֶן אוֹלִ֑יךְ נְאֻ֖ם אֲדֹנָ֥⁠י יְהוִֽה ׃¹⁵ בְּ⁠תִתִּ⁠י֩ אֶת ־ אֶ֨רֶץ מִצְרַ֜יִם שְׁמָמָ֣ה וּ⁠נְשַׁמָּ֗ה אֶ֚רֶץ מִ⁠מְּלֹאָ֔⁠הּ בְּ⁠הַכּוֹתִ֖⁠י אֶת ־ כָּל ־ י֣וֹשְׁבֵי בָ֑⁠הּ וְ⁠יָדְע֖וּ כִּֽי ־ אֲנִ֥י יְהוָֽה ׃¹⁶ קִינָ֥ה הִיא֙ וְ⁠ק֣וֹנְנ֔וּ⁠הָ בְּנ֥וֹת הַ⁠גּוֹיִ֖ם תְּקוֹנֵ֣נָּה אוֹתָ֑⁠הּ עַל ־ מִצְרַ֤יִם וְ⁠עַל ־ כָּל ־ הֲמוֹנָ⁠הּ֙ תְּקוֹנֵ֣נָּה אוֹתָ֔⁠הּ נְאֻ֖ם אֲדֹנָ֥⁠י יְהוִֽה ׃פ¹⁷ וַֽ⁠יְהִי֙ בִּ⁠שְׁתֵּ֣י עֶשְׂרֵ֣ה שָׁנָ֔ה בַּ⁠חֲמִשָּׁ֥ה עָשָׂ֖ר לַ⁠חֹ֑דֶשׁ הָיָ֥ה דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁸ בֶּן ־ אָדָ֕ם נְהֵ֛ה עַל ־ הֲמ֥וֹן מִצְרַ֖יִם וְ⁠הוֹרִדֵ֑⁠הוּ א֠וֹתָ⁠הּ וּ⁠בְנ֨וֹת גּוֹיִ֧ם אַדִּרִ֛ם אֶל ־ אֶ֥רֶץ תַּחְתִּיּ֖וֹת אֶת ־ י֥וֹרְדֵי בֽוֹר ׃¹⁹ מִ⁠מִּ֖י נָעָ֑מְתָּ רְדָ֥⁠ה וְ⁠הָשְׁכְּבָ֖⁠ה אֶת ־ עֲרֵלִֽים ׃²⁰ בְּ⁠ת֥וֹךְ חַלְלֵי ־ חֶ֖רֶב יִפֹּ֑לוּ חֶ֣רֶב נִתָּ֔נָה מָשְׁכ֥וּ אוֹתָ֖⁠הּ וְ⁠כָל ־ הֲמוֹנֶֽי⁠הָ ׃²¹ יְדַבְּרוּ ־ ל֞⁠וֹ אֵלֵ֧י גִבּוֹרִ֛ים מִ⁠תּ֥וֹךְ שְׁא֖וֹל אֶת ־ עֹֽזְרָ֑י⁠ו יָֽרְד֛וּ שָׁכְב֥וּ הָ⁠עֲרֵלִ֖ים חַלְלֵי ־ חָֽרֶב ׃²² שָׁ֤ם אַשּׁוּר֙ וְ⁠כָל ־ קְהָלָ֔⁠הּ סְבִֽיבוֹתָ֖י⁠ו קִבְרֹתָ֑י⁠ו כֻּלָּ֣⁠ם חֲלָלִ֔ים הַ⁠נֹּפְלִ֖ים בֶּ⁠חָֽרֶב ׃²³ אֲשֶׁ֨ר נִתְּנ֤וּ קִבְרֹתֶ֨י⁠הָ֙ בְּ⁠יַרְכְּתֵי ־ ב֔וֹר וַ⁠יְהִ֣י קְהָלָ֔⁠הּ סְבִיב֖וֹת קְבֻרָתָ֑⁠הּ כֻּלָּ֤⁠ם חֲלָלִים֙ נֹפְלִ֣ים בַּ⁠חֶ֔רֶב אֲשֶׁר ־ נָתְנ֥וּ חִתִּ֖ית בְּ⁠אֶ֥רֶץ חַיִּֽים ׃²⁴ שָׁ֤ם עֵילָם֙ וְ⁠כָל ־ הֲמוֹנָ֔⁠הּ סְבִיב֖וֹת קְבֻרָתָ֑⁠הּ כֻּלָּ֣⁠ם חֲלָלִים֩ הַ⁠נֹּפְלִ֨ים בַּ⁠חֶ֜רֶב אֲֽשֶׁר ־ יָרְד֥וּ עֲרֵלִ֣ים ׀ אֶל ־ אֶ֣רֶץ תַּחְתִּיּ֗וֹת אֲשֶׁ֨ר נָתְנ֤וּ חִתִּיתָ⁠ם֙ בְּ⁠אֶ֣רֶץ חַיִּ֔ים וַ⁠יִּשְׂא֥וּ כְלִמָּתָ֖⁠ם אֶת ־ י֥וֹרְדֵי בֽוֹר ׃²⁵ בְּ⁠ת֣וֹךְ חֲ֠לָלִים נָתְנ֨וּ מִשְׁכָּ֥ב לָ⁠הּ֙ בְּ⁠כָל ־ הֲמוֹנָ֔⁠הּ סְבִֽיבוֹתָ֖י⁠ו קִבְרֹתֶ֑⁠הָ כֻּלָּ֣⁠ם עֲרֵלִ֣ים חַלְלֵי ־ חֶ֡רֶב כִּֽי ־ נִתַּ֨ן חִתִּיתָ֜⁠ם בְּ⁠אֶ֣רֶץ חַיִּ֗ים וַ⁠יִּשְׂא֤וּ כְלִמָּתָ⁠ם֙ אֶת ־ י֣וֹרְדֵי ב֔וֹר בְּ⁠ת֥וֹךְ חֲלָלִ֖ים נִתָּֽן ׃²⁶ שָׁ֣ם מֶ֤שֶׁךְ תֻּבַל֙ וְ⁠כָל ־ הֲמוֹנָ֔⁠הּ סְבִֽיבוֹתָ֖י⁠ו קִבְרוֹתֶ֑י⁠הָ כֻּלָּ֤⁠ם עֲרֵלִים֙ מְחֻ֣לְלֵי חֶ֔רֶב כִּֽי ־ נָתְנ֥וּ חִתִּיתָ֖⁠ם בְּ⁠אֶ֥רֶץ חַיִּֽים ׃²⁷ וְ⁠לֹ֤א יִשְׁכְּבוּ֙ אֶת ־ גִּבּוֹרִ֔ים נֹפְלִ֖ים מֵ⁠עֲרֵלִ֑ים אֲשֶׁ֣ר יָרְדֽוּ ־ שְׁא֣וֹל בִּ⁠כְלֵֽי ־ מִלְחַמְתָּ⁠ם֩ וַ⁠יִּתְּנ֨וּ אֶת ־ חַרְבוֹתָ֜⁠ם תַּ֣חַת רָאשֵׁי⁠הֶ֗ם וַ⁠תְּהִ֤י עֲוֺֽנֹתָ⁠ם֙ עַל ־ עַצְמוֹתָ֔⁠ם כִּֽי ־ חִתִּ֥ית גִּבּוֹרִ֖ים בְּ⁠אֶ֥רֶץ חַיִּֽים ׃²⁸ וְ⁠אַתָּ֗ה בְּ⁠ת֧וֹךְ עֲרֵלִ֛ים תִּשָּׁבַ֥ר וְ⁠תִשְׁכַּ֖ב אֶת ־ חַלְלֵי ־ חָֽרֶב ׃²⁹ שָׁ֣מָּ⁠ה אֱד֗וֹם מְלָכֶ֨י⁠הָ֙ וְ⁠כָל ־ נְשִׂיאֶ֔י⁠הָ אֲשֶׁר ־ נִתְּנ֥וּ בִ⁠גְבוּרָתָ֖⁠ם אֶת ־ חַלְלֵי ־ חָ֑רֶב הֵ֛מָּה אֶת ־ עֲרֵלִ֥ים יִשְׁכָּ֖בוּ וְ⁠אֶת ־ יֹ֥רְדֵי בֽוֹר ׃³⁰ שָׁ֣מָּ⁠ה נְסִיכֵ֥י צָפ֛וֹן כֻּלָּ֖⁠ם וְ⁠כָל ־ צִֽדֹנִ֑י אֲשֶׁר ־ יָרְד֣וּ אֶת ־ חֲלָלִ֗ים בְּ⁠חִתִּיתָ֤⁠ם מִ⁠גְבֽוּרָתָ⁠ם֙ בּוֹשִׁ֔ים וַ⁠יִּשְׁכְּב֤וּ עֲרֵלִים֙ אֶת ־ חַלְלֵי ־ חֶ֔רֶב וַ⁠יִּשְׂא֥וּ כְלִמָּתָ֖⁠ם אֶת ־ י֥וֹרְדֵי בֽוֹר ׃³¹ אוֹתָ⁠ם֙ יִרְאֶ֣ה פַרְעֹ֔ה וְ⁠נִחַ֖ם עַל ־ כָּל ־ הֲמוֹנ֑וֹ ¹ חַלְלֵי ־ חֶ֨רֶב֙ פַּרְעֹ֣ה וְ⁠כָל ־ חֵיל֔⁠וֹ נְאֻ֖ם אֲדֹנָ֥⁠י יְהוִֽה ׃³² כִּֽי ־ נָתַ֥תִּי אֶת ־ חתית⁠ו ² בְּ⁠אֶ֣רֶץ חַיִּ֑ים וְ⁠הֻשְׁכַּב֩ בְּ⁠ת֨וֹךְ עֲרֵלִ֜ים אֶת ־ חַלְלֵי ־ חֶ֗רֶב פַּרְעֹה֙ וְ⁠כָל ־ הֲמוֹנֹ֔⁠ה נְאֻ֖ם אֲדֹנָ֥⁠י יְהוִֽה ׃פ

¹K המונ⁠ה

²Q חִתִּיתִ֖י

Chapter 33

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֗ם דַּבֵּ֤ר אֶל ־ בְּנֵֽי ־ עַמְּ⁠ךָ֙ וְ⁠אָמַרְתָּ֣ אֲלֵי⁠הֶ֔ם אֶ֕רֶץ כִּֽי ־ אָבִ֥יא עָלֶ֖י⁠הָ חָ֑רֶב וְ⁠לָקְח֨וּ עַם ־ הָ⁠אָ֜רֶץ אִ֤ישׁ אֶחָד֙ מִ⁠קְצֵי⁠הֶ֔ם וְ⁠נָתְנ֥וּ אֹת֛⁠וֹ לָ⁠הֶ֖ם לְ⁠צֹפֶֽה ׃³ וְ⁠רָאָ֥ה אֶת ־ הַ⁠חֶ֖רֶב בָּאָ֣ה עַל ־ הָ⁠אָ֑רֶץ וְ⁠תָקַ֥ע בַּ⁠שּׁוֹפָ֖ר וְ⁠הִזְהִ֥יר אֶת ־ הָ⁠עָֽם ׃⁴ וְ⁠שָׁמַ֨ע הַ⁠שֹּׁמֵ֜עַ אֶת ־ ק֤וֹל הַ⁠שּׁוֹפָר֙ וְ⁠לֹ֣א נִזְהָ֔ר וַ⁠תָּ֥בוֹא חֶ֖רֶב וַ⁠תִּקָּחֵ֑⁠הוּ דָּמ֥⁠וֹ בְ⁠רֹאשׁ֖⁠וֹ יִֽהְיֶֽה ׃⁵ אֵת֩ ק֨וֹל הַ⁠שּׁוֹפָ֤ר שָׁמַע֙ וְ⁠לֹ֣א נִזְהָ֔ר דָּמ֖⁠וֹ בּ֣⁠וֹ יִֽהְיֶ֑ה וְ⁠ה֥וּא נִזְהָ֖ר נַפְשׁ֥⁠וֹ מִלֵּֽט ׃⁶ וְ֠⁠הַ⁠צֹּפֶה כִּֽי ־ יִרְאֶ֨ה אֶת ־ הַ⁠חֶ֜רֶב בָּאָ֗ה וְ⁠לֹֽא ־ תָקַ֤ע בַּ⁠שּׁוֹפָר֙ וְ⁠הָ⁠עָ֣ם לֹֽא ־ נִזְהָ֔ר וַ⁠תָּב֣וֹא חֶ֔רֶב וַ⁠תִּקַּ֥ח מֵ⁠הֶ֖ם נָ֑פֶשׁ ה֚וּא בַּ⁠עֲוֺנ֣⁠וֹ נִלְקָ֔ח וְ⁠דָמ֖⁠וֹ מִ⁠יַּֽד ־ הַ⁠צֹּפֶ֥ה אֶדְרֹֽשׁ ׃ס⁷ וְ⁠אַתָּ֣ה בֶן ־ אָדָ֔ם צֹפֶ֥ה נְתַתִּ֖י⁠ךָ לְ⁠בֵ֣ית יִשְׂרָאֵ֑ל וְ⁠שָׁמַעְתָּ֤ מִ⁠פִּ⁠י֙ דָּבָ֔ר וְ⁠הִזְהַרְתָּ֥ אֹתָ֖⁠ם מִמֶּֽ⁠נִּי ׃⁸ בְּ⁠אָמְרִ֣⁠י לָ⁠רָשָׁ֗ע רָשָׁע֙ מ֣וֹת תָּמ֔וּת וְ⁠לֹ֣א דִבַּ֔רְתָּ לְ⁠הַזְהִ֥יר רָשָׁ֖ע מִ⁠דַּרְכּ֑⁠וֹ ה֤וּא רָשָׁע֙ בַּ⁠עֲוֺנ֣⁠וֹ יָמ֔וּת וְ⁠דָמ֖⁠וֹ מִ⁠יָּדְ⁠ךָ֥ אֲבַקֵּֽשׁ ׃⁹ וְ֠⁠אַתָּה כִּֽי ־ הִזְהַ֨רְתָּ רָשָׁ֤ע מִ⁠דַּרְכּ⁠וֹ֙ לָ⁠שׁ֣וּב מִמֶּ֔⁠נָּה וְ⁠לֹא ־ שָׁ֖ב מִ⁠דַּרְכּ֑⁠וֹ ה֚וּא בַּ⁠עֲוֺנ֣⁠וֹ יָמ֔וּת וְ⁠אַתָּ֖ה נַפְשְׁ⁠ךָ֥ הִצַּֽלְתָּ ׃ס¹⁰ וְ⁠אַתָּ֣ה בֶן ־ אָדָ֗ם אֱמֹר֙ אֶל ־ בֵּ֣ית יִשְׂרָאֵ֔ל כֵּ֤ן אֲמַרְתֶּם֙ לֵ⁠אמֹ֔ר כִּֽי ־ פְשָׁעֵ֥י⁠נוּ וְ⁠חַטֹּאתֵ֖י⁠נוּ עָלֵ֑י⁠נוּ וּ⁠בָ֛⁠ם אֲנַ֥חְנוּ נְמַקִּ֖ים וְ⁠אֵ֥יךְ נִֽחְיֶֽה ׃¹¹ אֱמֹ֨ר אֲלֵי⁠הֶ֜ם חַי ־ אָ֣נִי ׀ נְאֻ֣ם ׀ אֲדֹנָ֣⁠י יְהוִ֗ה אִם ־ אֶחְפֹּץ֙ בְּ⁠מ֣וֹת הָ⁠רָשָׁ֔ע כִּ֣י אִם ־ בְּ⁠שׁ֥וּב רָשָׁ֛ע מִ⁠דַּרְכּ֖⁠וֹ וְ⁠חָיָ֑ה שׁ֣וּבוּ שׁ֜וּבוּ מִ⁠דַּרְכֵי⁠כֶ֧ם הָ⁠רָעִ֛ים וְ⁠לָ֥⁠מָּה תָמ֖וּתוּ בֵּ֥ית יִשְׂרָאֵֽל ׃פ¹² וְ⁠אַתָּ֣ה בֶן ־ אָדָ֗ם אֱמֹ֤ר אֶל ־ בְּנֵֽי ־ עַמְּ⁠ךָ֙ צִדְקַ֣ת הַ⁠צַּדִּ֗יק לֹ֤א תַצִּילֶ֨⁠נּוּ֙ בְּ⁠י֣וֹם פִּשְׁע֔⁠וֹ וְ⁠רִשְׁעַ֤ת הָֽ⁠רָשָׁע֙ לֹֽא ־ יִכָּ֣שֶׁל בָּ֔⁠הּ בְּ⁠י֖וֹם שׁוּב֣⁠וֹ מֵֽ⁠רִשְׁע֑⁠וֹ וְ⁠צַדִּ֗יק לֹ֥א יוּכַ֛ל לִֽ⁠חְי֥וֹת בָּ֖⁠הּ בְּ⁠י֥וֹם חֲטֹאתֽ⁠וֹ ׃¹³ בְּ⁠אָמְרִ֤⁠י לַ⁠צַּדִּיק֙ חָיֹ֣ה יִֽחְיֶ֔ה וְ⁠הֽוּא ־ בָטַ֥ח עַל ־ צִדְקָת֖⁠וֹ וְ⁠עָ֣שָׂה עָ֑וֶל כָּל ־ צִדְקֹתָיו֙ ¹ לֹ֣א תִזָּכַ֔רְנָה וּ⁠בְ⁠עַוְל֥⁠וֹ אֲשֶׁר ־ עָשָׂ֖ה בּ֥⁠וֹ יָמֽוּת ׃¹⁴ וּ⁠בְ⁠אָמְרִ֥⁠י לָֽ⁠רָשָׁ֖ע מ֣וֹת תָּמ֑וּת וְ⁠שָׁב֙ מֵֽ⁠חַטָּאת֔⁠וֹ וְ⁠עָשָׂ֥ה מִשְׁפָּ֖ט וּ⁠צְדָקָֽה ׃¹⁵ חֲבֹ֨ל יָשִׁ֤יב רָשָׁע֙ גְּזֵלָ֣ה יְשַׁלֵּ֔ם בְּ⁠חֻקּ֤וֹת הַֽ⁠חַיִּים֙ הָלַ֔ךְ לְ⁠בִלְתִּ֖י עֲשׂ֣וֹת עָ֑וֶל חָי֥וֹ יִֽחְיֶ֖ה לֹ֥א יָמֽוּת ׃¹⁶ כָּל ־ חַטֹּאתָיו֙ ² אֲשֶׁ֣ר חָטָ֔א לֹ֥א תִזָּכַ֖רְנָה ל֑⁠וֹ מִשְׁפָּ֧ט וּ⁠צְדָקָ֛ה עָשָׂ֖ה חָי֥וֹ יִֽחְיֶֽה ׃¹⁷ וְ⁠אָמְרוּ֙ בְּנֵ֣י עַמְּ⁠ךָ֔ לֹ֥א יִתָּכֵ֖ן דֶּ֣רֶךְ אֲדֹנָ֑⁠י וְ⁠הֵ֖מָּה דַּרְכָּ֥⁠ם לֹֽא ־ יִתָּכֵֽן ׃¹⁸ בְּ⁠שׁוּב ־ צַדִּ֥יק מִ⁠צִּדְקָת֖⁠וֹ וְ⁠עָ֣שָׂה עָ֑וֶל וּ⁠מֵ֖ת בָּ⁠הֶֽם ׃¹⁹ וּ⁠בְ⁠שׁ֤וּב רָשָׁע֙ מֵֽ⁠רִשְׁעָת֔⁠וֹ וְ⁠עָשָׂ֥ה מִשְׁפָּ֖ט וּ⁠צְדָקָ֑ה עֲלֵי⁠הֶ֖ם ה֥וּא יִֽחְיֶֽה ׃²⁰ וַ⁠אֲמַרְתֶּ֕ם לֹ֥א יִתָּכֵ֖ן דֶּ֣רֶךְ אֲדֹנָ֑⁠י אִ֧ישׁ כִּ⁠דְרָכָ֛י⁠ו אֶשְׁפּ֥וֹט אֶתְ⁠כֶ֖ם בֵּ֥ית יִשְׂרָאֵֽל פ²¹ וַ⁠יְהִ֞י בִּ⁠שְׁתֵּ֧י עֶשְׂרֵ֣ה שָׁנָ֗ה בָּ⁠עֲשִׂרִ֛י בַּ⁠חֲמִשָּׁ֥ה לַ⁠חֹ֖דֶשׁ לְ⁠גָלוּתֵ֑⁠נוּ בָּא ־ אֵלַ֨⁠י הַ⁠פָּלִ֧יט מִ⁠ירוּשָׁלִַ֛ם לֵ⁠אמֹ֖ר הֻכְּתָ֥ה הָ⁠עִֽיר ׃²² וְ⁠יַד ־ יְהוָה֩ הָיְתָ֨ה אֵלַ֜⁠י בָּ⁠עֶ֗רֶב לִ⁠פְנֵי֙ בּ֣וֹא הַ⁠פָּלִ֔יט וַ⁠יִּפְתַּ֣ח אֶת ־ פִּ֔⁠י עַד ־ בּ֥וֹא אֵלַ֖⁠י בַּ⁠בֹּ֑קֶר וַ⁠יִּפָּ֣תַח פִּ֔⁠י וְ⁠לֹ֥א נֶאֱלַ֖מְתִּי עֽוֹד ׃פ²³ וַ⁠יְהִ֥י דְבַר ־ יְהֹוָ֖ה אֵלַ֥⁠י לֵ⁠אמֹֽר ׃²⁴ בֶּן ־ אָדָ֗ם יֹ֠שְׁבֵי הֶ⁠חֳרָב֨וֹת הָ⁠אֵ֜לֶּה עַל ־ אַדְמַ֤ת יִשְׂרָאֵל֙ אֹמְרִ֣ים לֵ⁠אמֹ֔ר אֶחָד֙ הָיָ֣ה אַבְרָהָ֔ם וַ⁠יִּירַ֖שׁ אֶת ־ הָ⁠אָ֑רֶץ וַ⁠אֲנַ֣חְנוּ רַבִּ֔ים לָ֛⁠נוּ נִתְּנָ֥ה הָ⁠אָ֖רֶץ לְ⁠מוֹרָשָֽׁה ׃ס²⁵ לָ⁠כֵן֩ אֱמֹ֨ר אֲלֵי⁠הֶ֜ם כֹּֽה ־ אָמַ֣ר ׀ אֲדֹנָ֣⁠י יְהֹוִ֗ה עַל ־ הַ⁠דָּ֧ם ׀ תֹּאכֵ֛לוּ וְ⁠עֵינֵ⁠כֶ֛ם תִּשְׂא֥וּ אֶל ־ גִּלּוּלֵי⁠כֶ֖ם וְ⁠דָ֣ם תִּשְׁפֹּ֑כוּ וְ⁠הָ⁠אָ֖רֶץ תִּירָֽשׁוּ ׃²⁶ עֲמַדְתֶּ֤ם עַֽל ־ חַרְבְּ⁠כֶם֙ עֲשִׂיתֶ֣ן תּוֹעֵבָ֔ה וְ⁠אִ֛ישׁ אֶת ־ אֵ֥שֶׁת רֵעֵ֖⁠הוּ טִמֵּאתֶ֑ם וְ⁠הָ⁠אָ֖רֶץ תִּירָֽשׁוּ ׃ס²⁷ כֹּֽה ־ תֹאמַ֨ר אֲלֵ⁠הֶ֜ם כֹּה ־ אָמַ֨ר אֲדֹנָ֣⁠י יְהוִה֮ חַי ־ אָנִי֒ אִם ־ לֹ֞א אֲשֶׁ֤ר בֶּֽ⁠חֳרָבוֹת֙ בַּ⁠חֶ֣רֶב יִפֹּ֔לוּ וַֽ⁠אֲשֶׁר֙ עַל ־ פְּנֵ֣י הַ⁠שָּׂדֶ֔ה לַ⁠חַיָּ֥ה נְתַתִּ֖י⁠ו לְ⁠אָכְל֑⁠וֹ וַ⁠אֲשֶׁ֛ר בַּ⁠מְּצָד֥וֹת וּ⁠בַ⁠מְּעָר֖וֹת בַּ⁠דֶּ֥בֶר יָמֽוּתוּ ׃²⁸ וְ⁠נָתַתִּ֤י אֶת ־ הָ⁠אָ֨רֶץ֙ שְׁמָמָ֣ה וּ⁠מְשַׁמָּ֔ה וְ⁠נִשְׁבַּ֖ת גְּא֣וֹן עֻזָּ֑⁠הּ וְ⁠שָֽׁמְמ֛וּ הָרֵ֥י יִשְׂרָאֵ֖ל מֵ⁠אֵ֥ין עוֹבֵֽר ׃²⁹ וְ⁠יָדְע֖וּ כִּֽי ־ אֲנִ֣י יְהוָ֑ה בְּ⁠תִתִּ֤⁠י אֶת ־ הָ⁠אָ֨רֶץ֙ שְׁמָמָ֣ה וּ⁠מְשַׁמָּ֔ה עַ֥ל כָּל ־ תּוֹעֲבֹתָ֖⁠ם אֲשֶׁ֥ר עָשֽׂוּ ׃ס³⁰ וְ⁠אַתָּ֣ה בֶן ־ אָדָ֔ם בְּנֵ֣י עַמְּ⁠ךָ֗ הַ⁠נִּדְבָּרִ֤ים בְּ⁠ךָ֙ אֵ֣צֶל הַ⁠קִּיר֔וֹת וּ⁠בְ⁠פִתְחֵ֖י הַ⁠בָּתִּ֑ים וְ⁠דִבֶּר ־ חַ֣ד אֶת ־ אַחַ֗ד אִ֤ישׁ אֶת ־ אָחִי⁠ו֙ לֵ⁠אמֹ֔ר בֹּֽאוּ ־ נָ֣א וְ⁠שִׁמְע֔וּ מָ֣ה הַ⁠דָּבָ֔ר הַ⁠יּוֹצֵ֖א מֵ⁠אֵ֥ת יְהוָֽה ׃³¹ וְ⁠יָב֣וֹאוּ אֵ֠לֶי⁠ךָ כִּ⁠מְבוֹא ־ עָ֞ם וְ⁠יֵשְׁב֤וּ לְ⁠פָנֶ֨י⁠ךָ֙ עַמִּ֔⁠י וְ⁠שָֽׁמְעוּ֙ אֶת ־ דְּבָרֶ֔י⁠ךָ וְ⁠אוֹתָ֖⁠ם לֹ֣א יַֽעֲשׂ֑וּ כִּֽי ־ עֲגָבִ֤ים בְּ⁠פִי⁠הֶם֙ הֵ֣מָּה עֹשִׂ֔ים אַחֲרֵ֥י בִצְעָ֖⁠ם לִבָּ֥⁠ם הֹלֵֽךְ ׃³² וְ⁠הִנְּ⁠ךָ֤ לָ⁠הֶם֙ כְּ⁠שִׁ֣יר עֲגָבִ֔ים יְפֵ֥ה ק֖וֹל וּ⁠מֵטִ֣ב נַגֵּ֑ן וְ⁠שָֽׁמְעוּ֙ אֶת ־ דְּבָרֶ֔י⁠ךָ וְ⁠עֹשִׂ֥ים אֵינָ֖⁠ם אוֹתָֽ⁠ם ׃³³ וּ⁠בְ⁠בֹאָ֑⁠הּ הִנֵּ֣ה בָאָ֔ה וְ⁠יָ֣דְע֔וּ כִּ֥י נָבִ֖יא הָיָ֥ה בְ⁠תוֹכָֽ⁠ם ׃ס

¹K צדקת⁠ו

²K חטאת⁠ו

Chapter 34

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם הִנָּבֵ֖א עַל ־ רוֹעֵ֣י יִשְׂרָאֵ֑ל הִנָּבֵ֣א וְ⁠אָמַרְתָּ֩ אֲלֵי⁠הֶ֨ם לָ⁠רֹעִ֜ים כֹּ֥ה אָמַ֣ר ׀ אֲדֹנָ֣⁠י יְהוִ֗ה ה֤וֹי רֹעֵֽי ־ יִשְׂרָאֵל֙ אֲשֶׁ֤ר הָיוּ֙ רֹעִ֣ים אוֹתָ֔⁠ם הֲ⁠ל֣וֹא הַ⁠צֹּ֔אן יִרְע֖וּ הָ⁠רֹעִֽים ׃³ אֶת ־ הַ⁠חֵ֤לֶב תֹּאכֵ֨לוּ֙ וְ⁠אֶת ־ הַ⁠צֶּ֣מֶר תִּלְבָּ֔שׁוּ הַ⁠בְּרִיאָ֖ה תִּזְבָּ֑חוּ הַ⁠צֹּ֖אן לֹ֥א תִרְעֽוּ ׃⁴ אֶֽת ־ הַ⁠נַּחְלוֹת֩ לֹ֨א חִזַּקְתֶּ֜ם וְ⁠אֶת ־ הַ⁠חוֹלָ֣ה לֹֽא ־ רִפֵּאתֶ֗ם וְ⁠לַ⁠נִּשְׁבֶּ֨רֶת֙ לֹ֣א חֲבַשְׁתֶּ֔ם וְ⁠אֶת ־ הַ⁠נִּדַּ֨חַת֙ לֹ֣א הֲשֵׁבֹתֶ֔ם וְ⁠אֶת ־ הָ⁠אֹבֶ֖דֶת לֹ֣א בִקַּשְׁתֶּ֑ם וּ⁠בְ⁠חָזְקָ֛ה רְדִיתֶ֥ם אֹתָ֖⁠ם וּ⁠בְ⁠פָֽרֶךְ ׃⁵ וַ⁠תְּפוּצֶ֖ינָה מִ⁠בְּלִ֣י רֹעֶ֑ה וַ⁠תִּהְיֶ֧ינָה לְ⁠אָכְלָ֛ה לְ⁠כָל ־ חַיַּ֥ת הַ⁠שָּׂדֶ֖ה וַ⁠תְּפוּצֶֽינָה ׃⁶ יִשְׁגּ֤וּ צֹאנִ⁠י֙ בְּ⁠כָל ־ הֶ֣⁠הָרִ֔ים וְ⁠עַ֖ל כָּל ־ גִּבְעָ֣ה רָמָ֑ה וְ⁠עַ֨ל כָּל ־ פְּנֵ֤י הָ⁠אָ֨רֶץ֙ נָפֹ֣צוּ צֹאנִ֔⁠י וְ⁠אֵ֥ין דּוֹרֵ֖שׁ וְ⁠אֵ֥ין מְבַקֵּֽשׁ ׃⁷ לָ⁠כֵ֣ן רֹעִ֔ים שִׁמְע֖וּ אֶת ־ דְּבַ֥ר יְהוָֽה ׃⁸ חַי ־ אָ֜נִי נְאֻ֣ם ׀ אֲדֹנָ֣⁠י יְהוִ֗ה אִם ־ לֹ֣א יַ֣עַן הֱיֽוֹת ־ צֹאנִ֣⁠י ׀ לָ⁠בַ֡ז וַ⁠תִּֽהְיֶינָה֩ צֹאנִ֨⁠י לְ⁠אָכְלָ֜ה לְ⁠כָל ־ חַיַּ֤ת הַ⁠שָּׂדֶה֙ מֵ⁠אֵ֣ין רֹעֶ֔ה וְ⁠לֹֽא ־ דָרְשׁ֥וּ רֹעַ֖⁠י אֶת ־ צֹאנִ֑⁠י וַ⁠יִּרְע֤וּ הָֽ⁠רֹעִים֙ אוֹתָ֔⁠ם וְ⁠אֶת ־ צֹאנִ֖⁠י לֹ֥א רָעֽוּ ׃ס⁹ לָ⁠כֵן֙ הָֽ⁠רֹעִ֔ים שִׁמְע֖וּ דְּבַר ־ יְהוָֽה ׃¹⁰ כֹּה ־ אָמַ֞ר אֲדֹנָ֣⁠י יְהוִ֗ה הִנְ⁠נִ֨י אֶֽל ־ הָ⁠רֹעִ֜ים וְֽ⁠דָרַשְׁתִּ֧י אֶת ־ צֹאנִ֣⁠י מִ⁠יָּדָ֗⁠ם וְ⁠הִשְׁבַּתִּי⁠ם֙ מֵ⁠רְע֣וֹת צֹ֔אן וְ⁠לֹא ־ יִרְע֥וּ ע֛וֹד הָ⁠רֹעִ֖ים אוֹתָ֑⁠ם וְ⁠הִצַּלְתִּ֤י צֹאנִ⁠י֙ מִ⁠פִּי⁠הֶ֔ם וְ⁠לֹֽא ־ תִהְיֶ֥יןָ לָ⁠הֶ֖ם לְ⁠אָכְלָֽה ׃ס¹¹ כִּ֛י כֹּ֥ה אָמַ֖ר אֲדֹנָ֣⁠י יְהוִ֑ה הִנְ⁠נִי ־ אָ֕נִי וְ⁠דָרַשְׁתִּ֥י אֶת ־ צֹאנִ֖⁠י וּ⁠בִקַּרְתִּֽי⁠ם ׃¹² כְּ⁠בַקָּרַת֩ רֹעֶ֨ה עֶדְר֜⁠וֹ בְּ⁠יוֹם ־ הֱיוֹת֤⁠וֹ בְ⁠תוֹךְ ־ צֹאנ⁠וֹ֙ נִפְרָשׁ֔וֹת כֵּ֖ן אֲבַקֵּ֣ר אֶת ־ צֹאנִ֑⁠י וְ⁠הִצַּלְתִּ֣י אֶתְ⁠הֶ֗ם מִ⁠כָּל ־ הַ⁠מְּקוֹמֹת֙ אֲשֶׁ֣ר נָפֹ֣צוּ שָׁ֔ם בְּ⁠י֥וֹם עָנָ֖ן וַ⁠עֲרָפֶֽל ׃¹³ וְ⁠הוֹצֵאתִ֣י⁠ם מִן ־ הָ⁠עַמִּ֗ים וְ⁠קִבַּצְתִּי⁠ם֙ מִן ־ הָ֣⁠אֲרָצ֔וֹת וַ⁠הֲבִיאֹתִ֖י⁠ם אֶל ־ אַדְמָתָ֑⁠ם וּ⁠רְעִיתִי⁠ם֙ אֶל ־ הָרֵ֣י יִשְׂרָאֵ֔ל בָּ⁠אֲפִיקִ֕ים וּ⁠בְ⁠כֹ֖ל מוֹשְׁבֵ֥י הָ⁠אָֽרֶץ ׃¹⁴ בְּ⁠מִרְעֶה ־ טּוֹב֙ אֶרְעֶ֣ה אֹתָ֔⁠ם וּ⁠בְ⁠הָרֵ֥י מְרֽוֹם ־ יִשְׂרָאֵ֖ל יִהְיֶ֣ה נְוֵ⁠הֶ֑ם שָׁ֤ם תִּרְבַּ֨צְנָה֙ בְּ⁠נָ֣וֶה טּ֔וֹב וּ⁠מִרְעֶ֥ה שָׁמֵ֛ן תִּרְעֶ֖ינָה אֶל ־ הָרֵ֥י יִשְׂרָאֵֽל ׃¹⁵ אֲנִ֨י אֶרְעֶ֤ה צֹאנִ⁠י֙ וַ⁠אֲנִ֣י אַרְבִּיצֵ֔⁠ם נְאֻ֖ם אֲדֹנָ֥⁠י יְהוִֽה ׃¹⁶ אֶת ־ הָ⁠אֹבֶ֤דֶת אֲבַקֵּשׁ֙ וְ⁠אֶת ־ הַ⁠נִּדַּ֣חַת אָשִׁ֔יב וְ⁠לַ⁠נִּשְׁבֶּ֣רֶת אֶחֱבֹ֔שׁ וְ⁠אֶת ־ הַ⁠חוֹלָ֖ה אֲחַזֵּ֑ק וְ⁠אֶת ־ הַ⁠שְּׁמֵנָ֧ה וְ⁠אֶת ־ הַ⁠חֲזָקָ֛ה אַשְׁמִ֖יד אֶרְעֶ֥⁠נָּה בְ⁠מִשְׁפָּֽט ׃¹⁷ וְ⁠אַתֵּ֣נָה צֹאנִ֔⁠י כֹּ֥ה אָמַ֖ר אֲדֹנָ֣⁠י יְהוִ֑ה הִנְ⁠נִ֤י שֹׁפֵט֙ בֵּֽין ־ שֶׂ֣ה לָ⁠שֶׂ֔ה לָ⁠אֵילִ֖ים וְ⁠לָ⁠עַתּוּדִֽים ׃¹⁸ הַ⁠מְעַ֣ט מִ⁠כֶּ֗ם הַ⁠מִּרְעֶ֤ה הַ⁠טּוֹב֙ תִּרְע֔וּ וְ⁠יֶ֨תֶר֙ מִרְעֵי⁠כֶ֔ם תִּרְמְס֖וּ בְּ⁠רַגְלֵי⁠כֶ֑ם וּ⁠מִשְׁקַע ־ מַ֣יִם תִּשְׁתּ֔וּ וְ⁠אֵת֙ הַ⁠נּ֣וֹתָרִ֔ים בְּ⁠רַגְלֵי⁠כֶ֖ם תִּרְפֹּשֽׂוּ⁠ן ׃¹⁹ וְ⁠צֹאנִ֑⁠י מִרְמַ֤ס רַגְלֵי⁠כֶם֙ תִּרְעֶ֔ינָה וּ⁠מִרְפַּ֥שׂ רַגְלֵי⁠כֶ֖ם תִּשְׁתֶּֽינָה ׃ס²⁰ לָ⁠כֵ֗ן כֹּ֥ה אָמַ֛ר אֲדֹנָ֥⁠י יְהוִ֖ה אֲלֵי⁠הֶ֑ם הִנְ⁠נִי ־ אָ֕נִי וְ⁠שָֽׁפַטְתִּי֙ בֵּֽין ־ שֶׂ֣ה בִרְיָ֔ה וּ⁠בֵ֥ין שֶׂ֖ה רָזָֽה ׃²¹ יַ֗עַן בְּ⁠צַ֤ד וּ⁠בְ⁠כָתֵף֙ תֶּהְדֹּ֔פוּ וּ⁠בְ⁠קַרְנֵי⁠כֶ֥ם תְּנַגְּח֖וּ כָּל ־ הַ⁠נַּחְל֑וֹת עַ֣ד אֲשֶׁ֧ר הֲפִיצוֹתֶ֛ם אוֹתָ֖⁠נָה אֶל ־ הַ⁠חֽוּצָ⁠ה ׃²² וְ⁠הוֹשַׁעְתִּ֣י לְ⁠צֹאנִ֔⁠י וְ⁠לֹֽא ־ תִהְיֶ֥ינָה ע֖וֹד לָ⁠בַ֑ז וְ⁠שָׁ֣פַטְתִּ֔י בֵּ֥ין שֶׂ֖ה לָ⁠שֶֽׂה ׃²³ וַ⁠הֲקִמֹתִ֨י עֲלֵי⁠הֶ֜ם רֹעֶ֤ה אֶחָד֙ וְ⁠רָעָ֣ה אֶתְ⁠הֶ֔ן אֵ֖ת עַבְדִּ֣⁠י דָוִ֑יד ה֚וּא יִרְעֶ֣ה אֹתָ֔⁠ם וְ⁠הֽוּא ־ יִהְיֶ֥ה לָ⁠הֶ֖ן לְ⁠רֹעֶֽה ׃²⁴ וַ⁠אֲנִ֣י יְהוָ֗ה אֶהְיֶ֤ה לָ⁠הֶם֙ לֵֽ⁠אלֹהִ֔ים וְ⁠עַבְדִּ֥⁠י דָוִ֖ד נָשִׂ֣יא בְ⁠תוֹכָ֑⁠ם אֲנִ֥י יְהוָ֖ה דִּבַּֽרְתִּי ׃²⁵ וְ⁠כָרַתִּ֤י לָ⁠הֶם֙ בְּרִ֣ית שָׁל֔וֹם וְ⁠הִשְׁבַּתִּ֥י חַיָּֽה ־ רָעָ֖ה מִן ־ הָ⁠אָ֑רֶץ וְ⁠יָשְׁב֤וּ בַ⁠מִּדְבָּר֙ לָ⁠בֶ֔טַח וְ⁠יָשְׁנ֖וּ בַּ⁠יְּעָרִֽים ׃²⁶ וְ⁠נָתַתִּ֥י אוֹתָ֛⁠ם וּ⁠סְבִיב֥וֹת גִּבְעָתִ֖⁠י בְּרָכָ֑ה וְ⁠הוֹרַדְתִּ֤י הַ⁠גֶּ֨שֶׁם֙ בְּ⁠עִתּ֔⁠וֹ גִּשְׁמֵ֥י בְרָכָ֖ה יִֽהְיֽוּ ׃²⁷ וְ⁠נָתַן֩ עֵ֨ץ הַ⁠שָּׂדֶ֜ה אֶת ־ פִּרְי֗⁠וֹ וְ⁠הָ⁠אָ֨רֶץ֙ תִּתֵּ֣ן יְבוּלָ֔⁠הּ וְ⁠הָי֥וּ עַל ־ אַדְמָתָ֖⁠ם לָ⁠בֶ֑טַח וְֽ⁠יָדְע֞וּ כִּי ־ אֲנִ֣י יְהוָ֗ה בְּ⁠שִׁבְרִ⁠י֙ אֶת ־ מֹט֣וֹת עֻלָּ֔⁠ם וְ⁠הִ֨צַּלְתִּ֔י⁠ם מִ⁠יַּ֖ד הָ⁠עֹבְדִ֥ים בָּ⁠הֶֽם ׃²⁸ וְ⁠לֹא ־ יִהְי֨וּ ע֥וֹד בַּז֙ לַ⁠גּוֹיִ֔ם וְ⁠חַיַּ֥ת הָ⁠אָ֖רֶץ לֹ֣א תֹאכְלֵ֑⁠ם וְ⁠יָשְׁב֥וּ לָ⁠בֶ֖טַח וְ⁠אֵ֥ין מַחֲרִֽיד ׃²⁹ וַ⁠הֲקִמֹתִ֥י לָ⁠הֶ֛ם מַטָּ֖ע לְ⁠שֵׁ֑ם וְ⁠לֹֽא ־ יִהְי֨וּ ע֜וֹד אֲסֻפֵ֤י רָעָב֙ בָּ⁠אָ֔רֶץ וְ⁠לֹֽא ־ יִשְׂא֥וּ ע֖וֹד כְּלִמַּ֥ת הַ⁠גּוֹיִֽם ׃³⁰ וְ⁠יָדְע֗וּ כִּ֣י אֲנִ֧י יְהוָ֛ה אֱלֹהֵי⁠הֶ֖ם אִתָּ֑⁠ם וְ⁠הֵ֗מָּה עַמִּ⁠י֙ בֵּ֣ית יִשְׂרָאֵ֔ל נְאֻ֖ם אֲדֹנָ֥⁠י יְהוִֽה ׃³¹ וְ⁠אַתֵּ֥ן צֹאנִ֛⁠י צֹ֥אן מַרְעִיתִ֖⁠י אָדָ֣ם אַתֶּ֑ם אֲנִי֙ אֱלֹ֣הֵי⁠כֶ֔ם נְאֻ֖ם אֲדֹנָ֥⁠י יְהוִֽה ׃פ

Chapter 35

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֕ם שִׂ֥ים פָּנֶ֖י⁠ךָ עַל ־ הַ֣ר שֵׂעִ֑יר וְ⁠הִנָּבֵ֖א עָלָֽי⁠ו ׃³ וְ⁠אָמַ֣רְתָּ לּ֗⁠וֹ כֹּ֤ה אָמַר֙ אֲדֹנָ֣⁠י יְהוִ֔ה הִנְ⁠נִ֥י אֵלֶ֖י⁠ךָ הַר ־ שֵׂעִ֑יר וְ⁠נָטִ֤יתִי יָדִ⁠י֙ עָלֶ֔י⁠ךָ וּ⁠נְתַתִּ֖י⁠ךָ שְׁמָמָ֥ה וּ⁠מְשַׁמָּֽה ׃⁴ עָרֶ֨י⁠ךָ֙ חָרְבָּ֣ה אָשִׂ֔ים וְ⁠אַתָּ֖ה שְׁמָמָ֣ה תִֽהְיֶ֑ה וְ⁠יָדַעְתָּ֖ כִּֽי ־ אֲנִ֥י יְהוָֽה ׃⁵ יַ֗עַן הֱי֤וֹת לְ⁠ךָ֙ אֵיבַ֣ת עוֹלָ֔ם וַ⁠תַּגֵּ֥ר אֶת ־ בְּנֵֽי ־ יִשְׂרָאֵ֖ל עַל ־ יְדֵי ־ חָ֑רֶב בְּ⁠עֵ֣ת אֵידָ֔⁠ם בְּ⁠עֵ֖ת עֲוֺ֥ן קֵֽץ ׃⁶ לָ⁠כֵ֣ן חַי ־ אָ֗נִי נְאֻם֙ אֲדֹנָ֣⁠י יְהוִ֔ה כִּֽי ־ לְ⁠דָ֥ם אֶעֶשְׂ⁠ךָ֖ וְ⁠דָ֣ם יִרְדֲּפֶ֑⁠ךָ אִם ־ לֹ֥א דָ֛ם שָׂנֵ֖אתָ וְ⁠דָ֥ם יִרְדֲּפֶֽ⁠ךָ ׃⁷ וְ⁠נָֽתַתִּי֙ אֶת ־ הַ֣ר שֵׂעִ֔יר לְ⁠שִֽׁמְמָ֖ה וּ⁠שְׁמָמָ֑ה וְ⁠הִכְרַתִּ֥י מִמֶּ֖⁠נּוּ עֹבֵ֥ר וָ⁠שָֽׁב ׃⁸ וּ⁠מִלֵּאתִ֥י אֶת ־ הָרָ֖י⁠ו חֲלָלָ֑י⁠ו גִּבְעוֹתֶ֤י⁠ךָ וְ⁠גֵאוֹתֶ֨י⁠ךָ֙ וְ⁠כָל ־ אֲפִיקֶ֔י⁠ךָ חַלְלֵי ־ חֶ֖רֶב יִפְּל֥וּ בָ⁠הֶֽם ׃⁹ שִֽׁמְמ֤וֹת עוֹלָם֙ אֶתֶּנְ⁠ךָ֔ וְ⁠עָרֶ֖י⁠ךָ לֹ֣א תישבנה ¹ וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃¹⁰ יַ֣עַן אֲ֠מָרְ⁠ךָ אֶת ־ שְׁנֵ֨י הַ⁠גּוֹיִ֜ם וְ⁠אֶת ־ שְׁתֵּ֧י הָ⁠אֲרָצ֛וֹת לִ֥⁠י תִהְיֶ֖ינָה וִֽ⁠ירַשְׁנ֑וּ⁠הָ וַֽ⁠יהוָ֖ה שָׁ֥ם הָיָֽה ׃¹¹ לָ⁠כֵ֣ן חַי ־ אָ֗נִי נְאֻם֮ אֲדֹנָ֣⁠י יְהוִה֒ וְ⁠עָשִׂ֗יתִי כְּ⁠אַפְּ⁠ךָ֙ וּ⁠כְ⁠קִנְאָ֣תְ⁠ךָ֔ אֲשֶׁ֣ר עָשִׂ֔יתָה מִ⁠שִּׂנְאָתֶ֖י⁠ךָ בָּ֑⁠ם וְ⁠נוֹדַ֥עְתִּי בָ֖⁠ם כַּ⁠אֲשֶׁ֥ר אֶשְׁפְּטֶֽ⁠ךָ ׃¹² וְֽ⁠יָדַעְתָּ֮ כִּֽי ־ אֲנִ֣י יְהוָה֒ שָׁמַ֣עְתִּי ׀ אֶת ־ כָּל ־ נָאָֽצוֹתֶ֗י⁠ךָ אֲשֶׁ֥ר אָמַ֛רְתָּ עַל ־ הָרֵ֥י יִשְׂרָאֵ֖ל לֵ⁠אמֹ֣ר ׀ שָׁמֵ֑מוּ ² לָ֥⁠נוּ נִתְּנ֖וּ לְ⁠אָכְלָֽה ׃¹³ וַ⁠תַּגְדִּ֤ילוּ עָלַ⁠י֙ בְּ⁠פִי⁠כֶ֔ם וְ⁠הַעְתַּרְתֶּ֥ם עָלַ֖⁠י דִּבְרֵי⁠כֶ֑ם אֲנִ֖י שָׁמָֽעְתִּי ׃ס¹⁴ כֹּ֥ה אָמַ֖ר אֲדֹנָ֣⁠י יְהוִ֑ה כִּ⁠שְׂמֹ֨חַ֙ כָּל ־ הָ⁠אָ֔רֶץ שְׁמָמָ֖ה אֶעֱשֶׂה ־ לָּֽ⁠ךְ ׃¹⁵ כְּ⁠שִׂמְחָ֨תְ⁠ךָ֜ לְ⁠נַחְלַ֧ת בֵּֽית ־ יִשְׂרָאֵ֛ל עַ֥ל אֲשֶׁר ־ שָׁמֵ֖מָה כֵּ֣ן אֶעֱשֶׂה ־ לָּ֑⁠ךְ שְׁמָמָ֨ה תִֽהְיֶ֤ה הַר ־ שֵׂעִיר֙ וְ⁠כָל ־ אֱד֣וֹם כֻּלָּ֔⁠הּ וְ⁠יָדְע֖וּ כִּֽי ־ אֲנִ֥י יְהוָֽה ׃פ

¹Q תָשֹׁ֑בְנָה

²K שממה

Chapter 36

¹ וְ⁠אַתָּ֣ה בֶן ־ אָדָ֔ם הִנָּבֵ֖א אֶל ־ הָרֵ֣י יִשְׂרָאֵ֑ל וְ⁠אָ֣מַרְתָּ֔ הָרֵי֙ יִשְׂרָאֵ֔ל שִׁמְע֖וּ דְּבַר ־ יְהוָֽה ׃² כֹּ֤ה אָמַר֙ אֲדֹנָ֣⁠י יְהוִ֔ה יַ֣עַן אָמַ֧ר הָ⁠אוֹיֵ֛ב עֲלֵי⁠כֶ֖ם הֶאָ֑ח וּ⁠בָמ֣וֹת עוֹלָ֔ם לְ⁠מֽוֹרָשָׁ֖ה הָ֥יְתָה לָּֽ⁠נוּ ׃³ לָ⁠כֵן֙ הִנָּבֵ֣א וְ⁠אָמַרְתָּ֔ כֹּ֥ה אָמַ֖ר אֲדֹנָ֣⁠י יְהוִ֑ה יַ֣עַן בְּ⁠יַ֡עַן שַׁמּוֹת֩ וְ⁠שָׁאֹ֨ף אֶתְ⁠כֶ֜ם מִ⁠סָּבִ֗יב לִֽ⁠הְיוֹתְ⁠כֶ֤ם מֽוֹרָשָׁה֙ לִ⁠שְׁאֵרִ֣ית הַ⁠גּוֹיִ֔ם וַ⁠תֵּֽעֲל֛וּ עַל ־ שְׂפַ֥ת לָשׁ֖וֹן וְ⁠דִבַּת ־ עָֽם ׃⁴ לָ⁠כֵן֙ הָרֵ֣י יִשְׂרָאֵ֔ל שִׁמְע֖וּ דְּבַר ־ אֲדֹנָ֣⁠י יְהוִ֑ה כֹּֽה ־ אָמַ֣ר אֲדֹנָ֣⁠י יְ֠הוִה לֶ⁠הָרִ֨ים וְ⁠לַ⁠גְּבָע֜וֹת לָ⁠אֲפִיקִ֣ים וְ⁠לַ⁠גֵּאָי֗וֹת וְ⁠לֶ⁠חֳרָב֤וֹת הַ⁠שֹּֽׁמְמוֹת֙ וְ⁠לֶ⁠עָרִ֣ים הַ⁠נֶּעֱזָב֔וֹת אֲשֶׁ֨ר הָי֤וּ לְ⁠בַז֙ וּ⁠לְ⁠לַ֔עַג לִ⁠שְׁאֵרִ֥ית הַ⁠גּוֹיִ֖ם אֲשֶׁ֥ר מִ⁠סָּבִֽיב ׃ס⁵ לָ⁠כֵ֗ן כֹּֽה ־ אָמַר֮ אֲדֹנָ֣⁠י יְהוִה֒ אִם ־ לֹ֠א בְּ⁠אֵ֨שׁ קִנְאָתִ֥⁠י דִבַּ֛רְתִּי עַל ־ שְׁאֵרִ֥ית הַ⁠גּוֹיִ֖ם וְ⁠עַל ־ אֱד֣וֹם כֻּלָּ֑⁠א אֲשֶׁ֣ר נָתְנֽוּ ־ אֶת ־ אַרְצִ֣⁠י ׀ לָ֠⁠הֶם לְ⁠מ֨וֹרָשָׁ֜ה בְּ⁠שִׂמְחַ֤ת כָּל ־ לֵבָב֙ בִּ⁠שְׁאָ֣ט נֶ֔פֶשׁ לְמַ֥עַן מִגְרָשָׁ֖⁠הּ לָ⁠בַֽז ׃⁶ לָ⁠כֵ֕ן הִנָּבֵ֖א עַל ־ אַדְמַ֣ת יִשְׂרָאֵ֑ל וְ⁠אָמַרְתָּ֡ לֶ⁠הָרִ֣ים וְ֠⁠לַ⁠גְּבָעוֹת לָ⁠אֲפִיקִ֨ים וְ⁠לַ⁠גֵּאָי֜וֹת כֹּֽה ־ אָמַ֣ר ׀ אֲדֹנָ֣⁠י יְהוִ֗ה הִנְ⁠נִ֨י בְ⁠קִנְאָתִ֤⁠י וּ⁠בַ⁠חֲמָתִ⁠י֙ דִּבַּ֔רְתִּי יַ֛עַן כְּלִמַּ֥ת גּוֹיִ֖ם נְשָׂאתֶֽם ׃⁷ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה אֲנִ֖י נָשָׂ֣אתִי אֶת ־ יָדִ֑⁠י אִם ־ לֹ֤א הַ⁠גּוֹיִם֙ אֲשֶׁ֣ר לָ⁠כֶ֣ם מִ⁠סָּבִ֔יב הֵ֖מָּה כְּלִמָּתָ֥⁠ם יִשָּֽׂאוּ ׃⁸ וְ⁠אַתֶּ֞ם הָרֵ֤י יִשְׂרָאֵל֙ עַנְפְּ⁠כֶ֣ם תִּתֵּ֔נוּ וּ⁠פֶרְיְ⁠כֶ֥ם תִּשְׂא֖וּ לְ⁠עַמִּ֣⁠י יִשְׂרָאֵ֑ל כִּ֥י קֵרְב֖וּ לָ⁠בֽוֹא ׃⁹ כִּ֖י הִנְ⁠נִ֣י אֲלֵי⁠כֶ֑ם וּ⁠פָנִ֣יתִי אֲלֵי⁠כֶ֔ם וְ⁠נֶעֱבַדְתֶּ֖ם וְ⁠נִזְרַעְתֶּֽם ׃¹⁰ וְ⁠הִרְבֵּיתִ֤י עֲלֵי⁠כֶם֙ אָדָ֔ם כָּל ־ בֵּ֥ית יִשְׂרָאֵ֖ל כֻּלֹּ֑⁠ה וְ⁠נֹֽשְׁבוּ֙ הֶֽ⁠עָרִ֔ים וְ⁠הֶ⁠חֳרָב֖וֹת תִּבָּנֶֽינָה ׃¹¹ וְ⁠הִרְבֵּיתִ֧י עֲלֵי⁠כֶ֛ם אָדָ֥ם וּ⁠בְהֵמָ֖ה וְ⁠רָב֣וּ וּ⁠פָר֑וּ וְ⁠הוֹשַׁבְתִּ֨י אֶתְ⁠כֶ֜ם כְּ⁠קַדְמֽוֹתֵי⁠כֶ֗ם וְ⁠הֵטִֽבֹתִי֙ מֵ⁠רִאשֹׁ֣תֵי⁠כֶ֔ם וִֽ⁠ידַעְתֶּ֖ם כִּֽי ־ אֲנִ֥י יְהוָֽה ׃¹² וְ⁠הוֹלַכְתִּי֩ עֲלֵי⁠כֶ֨ם אָדָ֜ם אֶת ־ עַמִּ֤⁠י יִשְׂרָאֵל֙ וִֽ⁠ירֵשׁ֔וּ⁠ךָ וְ⁠הָיִ֥יתָ לָ⁠הֶ֖ם לְ⁠נַחֲלָ֑ה וְ⁠לֹא ־ תוֹסִ֥ף ע֖וֹד לְ⁠שַׁכְּלָֽ⁠ם ׃ס¹³ כֹּ֤ה אָמַר֙ אֲדֹנָ֣⁠י יְהוִ֔ה יַ֚עַן אֹמְרִ֣ים לָ⁠כֶ֔ם אֹכֶ֥לֶת אָדָ֖ם אָ֑תְּ ¹ וּ⁠מְשַׁכֶּ֥לֶת גוי⁠ך ² הָיִֽית ׃¹⁴ לָ⁠כֵ֗ן אָדָם֙ לֹא ־ תֹ֣אכְלִי ע֔וֹד ו⁠גוי⁠ך ³ לֹ֣א תְשַׁכְּלִי ־ ע֑וֹד ⁴ נְאֻ֖ם אֲדֹנָ֥⁠י יְהוִֽה ׃¹⁵ וְ⁠לֹא ־ אַשְׁמִ֨יעַ אֵלַ֤יִ⁠ךְ עוֹד֙ כְּלִמַּ֣ת הַ⁠גּוֹיִ֔ם וְ⁠חֶרְפַּ֥ת עַמִּ֖ים לֹ֣א תִשְׂאִי ־ ע֑וֹד ו⁠גוי⁠ך ⁵ לֹא ־ תַכְשִׁ֣לִי ⁶ ע֔וֹד נְאֻ֖ם אֲדֹנָ֥⁠י יְהוִֽה ׃ס¹⁶ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁷ בֶּן ־ אָדָ֗ם בֵּ֤ית יִשְׂרָאֵל֙ יֹשְׁבִ֣ים עַל ־ אַדְמָתָ֔⁠ם וַ⁠יְטַמְּא֣וּ אוֹתָ֔⁠הּ בְּ⁠דַרְכָּ֖⁠ם וּ⁠בַ⁠עֲלִֽילוֹתָ֑⁠ם כְּ⁠טֻמְאַת֙ הַ⁠נִּדָּ֔ה הָיְתָ֥ה דַרְכָּ֖⁠ם לְ⁠פָנָֽ⁠י ׃¹⁸ וָ⁠אֶשְׁפֹּ֤ךְ חֲמָתִ⁠י֙ עֲלֵי⁠הֶ֔ם עַל ־ הַ⁠דָּ֖ם אֲשֶׁר ־ שָׁפְכ֣וּ עַל ־ הָ⁠אָ֑רֶץ וּ⁠בְ⁠גִלּוּלֵי⁠הֶ֖ם טִמְּאֽוּ⁠הָ ׃¹⁹ וָ⁠אָפִ֤יץ אֹתָ⁠ם֙ בַּ⁠גּוֹיִ֔ם וַ⁠יִּזָּר֖וּ בָּ⁠אֲרָצ֑וֹת כְּ⁠דַרְכָּ֥⁠ם וְ⁠כַ⁠עֲלִילוֹתָ֖⁠ם שְׁפַטְתִּֽי⁠ם ׃²⁰ וַ⁠יָּב֗וֹא אֶל ־ הַ⁠גּוֹיִם֙ אֲשֶׁר ־ בָּ֣אוּ שָׁ֔ם וַֽ⁠יְחַלְּל֖וּ אֶת ־ שֵׁ֣ם קָדְשִׁ֑⁠י בֶּ⁠אֱמֹ֤ר לָ⁠הֶם֙ עַם ־ יְהוָ֣ה אֵ֔לֶּה וּ⁠מֵ⁠אַרְצ֖⁠וֹ יָצָֽאוּ ׃²¹ וָ⁠אֶחְמֹ֖ל עַל ־ שֵׁ֣ם קָדְשִׁ֑⁠י אֲשֶׁ֤ר חִלְּל֨וּ⁠הוּ֙ בֵּ֣ית יִשְׂרָאֵ֔ל בַּ⁠גּוֹיִ֖ם אֲשֶׁר ־ בָּ֥אוּ שָֽׁמָּ⁠ה ׃ס²² לָ⁠כֵ֞ן אֱמֹ֣ר לְ⁠בֵֽית ־ יִשְׂרָאֵ֗ל כֹּ֤ה אָמַר֙ אֲדֹנָ֣⁠י יְהוִ֔ה לֹ֧א לְמַעַנְ⁠כֶ֛ם אֲנִ֥י עֹשֶׂ֖ה בֵּ֣ית יִשְׂרָאֵ֑ל כִּ֤י אִם ־ לְ⁠שֵׁם ־ קָדְשִׁ⁠י֙ אֲשֶׁ֣ר חִלַּלְתֶּ֔ם בַּ⁠גּוֹיִ֖ם אֲשֶׁר ־ בָּ֥אתֶם שָֽׁם ׃²³ וְ⁠קִדַּשְׁתִּ֞י אֶת ־ שְׁמִ֣⁠י הַ⁠גָּד֗וֹל הַֽ⁠מְחֻלָּל֙ בַּ⁠גּוֹיִ֔ם אֲשֶׁ֥ר חִלַּלְתֶּ֖ם בְּ⁠תוֹכָ֑⁠ם וְ⁠יָדְע֨וּ הַ⁠גּוֹיִ֜ם כִּי ־ אֲנִ֣י יְהוָ֗ה נְאֻם֙ אֲדֹנָ֣⁠י יְהוִ֔ה בְּ⁠הִקָּדְשִׁ֥⁠י בָ⁠כֶ֖ם לְ⁠עֵינֵי⁠הֶֽם ׃²⁴ וְ⁠לָקַחְתִּ֤י אֶתְ⁠כֶם֙ מִן ־ הַ⁠גּוֹיִ֔ם וְ⁠קִבַּצְתִּ֥י אֶתְ⁠כֶ֖ם מִ⁠כָּל ־ הָ⁠אֲרָצ֑וֹת וְ⁠הֵבֵאתִ֥י אֶתְ⁠כֶ֖ם אֶל ־ אַדְמַתְ⁠כֶֽם ׃²⁵ וְ⁠זָרַקְתִּ֧י עֲלֵי⁠כֶ֛ם מַ֥יִם טְהוֹרִ֖ים וּ⁠טְהַרְתֶּ֑ם מִ⁠כֹּ֧ל טֻמְאוֹתֵי⁠כֶ֛ם וּ⁠מִ⁠כָּל ־ גִּלּ֥וּלֵי⁠כֶ֖ם אֲטַהֵ֥ר אֶתְ⁠כֶֽם ׃²⁶ וְ⁠נָתַתִּ֤י לָ⁠כֶם֙ לֵ֣ב חָדָ֔שׁ וְ⁠ר֥וּחַ חֲדָשָׁ֖ה אֶתֵּ֣ן בְּ⁠קִרְבְּ⁠כֶ֑ם וַ⁠הֲסִ֨רֹתִ֜י אֶת ־ לֵ֤ב הָ⁠אֶ֨בֶן֙ מִ⁠בְּשַׂרְ⁠כֶ֔ם וְ⁠נָתַתִּ֥י לָ⁠כֶ֖ם לֵ֥ב בָּשָֽׂר ׃²⁷ וְ⁠אֶת ־ רוּחִ֖⁠י אֶתֵּ֣ן בְּ⁠קִרְבְּ⁠כֶ֑ם וְ⁠עָשִׂ֗יתִי אֵ֤ת אֲשֶׁר ־ בְּ⁠חֻקַּ⁠י֙ תֵּלֵ֔כוּ וּ⁠מִשְׁפָּטַ֥⁠י תִּשְׁמְר֖וּ וַ⁠עֲשִׂיתֶֽם ׃²⁸ וִ⁠ישַׁבְתֶּ֣ם בָּ⁠אָ֔רֶץ אֲשֶׁ֥ר נָתַ֖תִּי לַ⁠אֲבֹֽתֵי⁠כֶ֑ם וִ⁠הְיִ֤יתֶם לִ⁠י֙ לְ⁠עָ֔ם וְ⁠אָ֣נֹכִ֔י אֶהְיֶ֥ה לָ⁠כֶ֖ם לֵ⁠אלֹהִֽים ׃²⁹ וְ⁠הוֹשַׁעְתִּ֣י אֶתְ⁠כֶ֔ם מִ⁠כֹּ֖ל טֻמְאֽוֹתֵי⁠כֶ֑ם וְ⁠קָרָ֤אתִי אֶל ־ הַ⁠דָּגָן֙ וְ⁠הִרְבֵּיתִ֣י אֹת֔⁠וֹ וְ⁠לֹא ־ אֶתֵּ֥ן עֲלֵי⁠כֶ֖ם רָעָֽב ׃³⁰ וְ⁠הִרְבֵּיתִי֙ אֶת ־ פְּרִ֣י הָ⁠עֵ֔ץ וּ⁠תְנוּבַ֖ת הַ⁠שָּׂדֶ֑ה לְמַ֗עַן אֲ֠שֶׁר לֹ֣א תִקְח֥וּ ע֛וֹד חֶרְפַּ֥ת רָעָ֖ב בַּ⁠גּוֹיִֽם ׃³¹ וּ⁠זְכַרְתֶּם֙ אֶת ־ דַּרְכֵי⁠כֶ֣ם הָ⁠רָעִ֔ים וּ⁠מַעַלְלֵי⁠כֶ֖ם אֲשֶׁ֣ר לֹֽא ־ טוֹבִ֑ים וּ⁠נְקֹֽטֹתֶם֙ בִּ⁠פְנֵי⁠כֶ֔ם עַ֚ל עֲוֺנֹ֣תֵי⁠כֶ֔ם וְ⁠עַ֖ל תּוֹעֲבֽוֹתֵי⁠כֶֽם ׃³² לֹ֧א לְמַעַנְ⁠כֶ֣ם אֲנִֽי ־ עֹשֶׂ֗ה נְאֻם֙ אֲדֹנָ֣⁠י יְהוִ֔ה יִוָּדַ֖ע לָ⁠כֶ֑ם בּ֧וֹשׁוּ וְ⁠הִכָּלְמ֛וּ מִ⁠דַּרְכֵי⁠כֶ֖ם בֵּ֥ית יִשְׂרָאֵֽל ׃ס³³ כֹּ֤ה אָמַר֙ אֲדֹנָ֣⁠י יְהוִ֔ה בְּ⁠יוֹם֙ טַהֲרִ֣⁠י אֶתְ⁠כֶ֔ם מִ⁠כֹּ֖ל עֲוֺנֽוֹתֵי⁠כֶ֑ם וְ⁠הֽוֹשַׁבְתִּי֙ אֶת ־ הֶ֣⁠עָרִ֔ים וְ⁠נִבְנ֖וּ הֶ⁠חֳרָבֽוֹת ׃³⁴ וְ⁠הָ⁠אָ֥רֶץ הַ⁠נְּשַׁמָּ֖ה תֵּֽעָבֵ֑ד תַּ֚חַת אֲשֶׁ֣ר הָיְתָ֣ה שְׁמָמָ֔ה לְ⁠עֵינֵ֖י כָּל ־ עוֹבֵֽר ׃³⁵ וְ⁠אָמְר֗וּ הָ⁠אָ֤רֶץ הַלֵּ֨זוּ֙ הַ⁠נְּשַׁמָּ֔ה הָיְתָ֖ה כְּ⁠גַן ־ עֵ֑דֶן וְ⁠הֶ⁠עָרִ֧ים הֶ⁠חֳרֵב֛וֹת וְ⁠הַֽ⁠נְשַׁמּ֥וֹת וְ⁠הַ⁠נֶּהֱרָס֖וֹת בְּצוּר֥וֹת יָשָֽׁבוּ ׃³⁶ וְ⁠יָדְע֣וּ הַ⁠גּוֹיִ֗ם אֲשֶׁ֣ר יִֽשָּׁאֲרוּ֮ סְבִיבוֹתֵי⁠כֶם֒ כִּ֣י ׀ אֲנִ֣י יְהוָ֗ה בָּנִ֨יתִי֙ הַ⁠נֶּ֣הֱרָס֔וֹת נָטַ֖עְתִּי הַ⁠נְּשַׁמָּ֑ה אֲנִ֥י יְהוָ֖ה דִּבַּ֥רְתִּי וְ⁠עָשִֽׂיתִי ׃ס³⁷ כֹּ֤ה אָמַר֙ אֲדֹנָ֣⁠י יְהוִ֔ה ע֗וֹד זֹ֛את אִדָּרֵ֥שׁ לְ⁠בֵֽית ־ יִשְׂרָאֵ֖ל לַ⁠עֲשׂ֣וֹת לָ⁠הֶ֑ם אַרְבֶּ֥ה אֹתָ֛⁠ם כַּ⁠צֹּ֖אן אָדָֽם ׃³⁸ כְּ⁠צֹ֣אן קָֽדָשִׁ֗ים כְּ⁠צֹ֤אן יְרוּשָׁלִַ֨ם֙ בְּ⁠מ֣וֹעֲדֶ֔י⁠הָ כֵּ֤ן תִּהְיֶ֨ינָה֙ הֶ⁠עָרִ֣ים הֶ⁠חֳרֵב֔וֹת מְלֵא֖וֹת צֹ֣אן אָדָ֑ם וְ⁠יָדְע֖וּ כִּֽי ־ אֲנִ֥י יְהוָֽה ׃ס

¹K אתי

²Q גּוֹיַ֖יִךְ

³Q וְגוֹיַ֖יִךְ

⁴K תכשלי

⁵Q וְגוֹיַ֙יִךְ֙

⁶Or perhaps תְשַׁכְּלִי

Chapter 37

¹ הָיְתָ֣ה עָלַ⁠י֮ יַד ־ יְהוָה֒ וַ⁠יּוֹצִאֵ֤⁠נִי בְ⁠ר֨וּחַ֙ יְהוָ֔ה וַ⁠יְנִיחֵ֖⁠נִי בְּ⁠ת֣וֹךְ הַ⁠בִּקְעָ֑ה וְ⁠הִ֖יא מְלֵאָ֥ה עֲצָמֽוֹת ׃² וְ⁠הֶעֱבִירַ֥⁠נִי עֲלֵי⁠הֶ֖ם סָבִ֣יב ׀ סָבִ֑יב וְ⁠הִנֵּ֨ה רַבּ֤וֹת מְאֹד֙ עַל ־ פְּנֵ֣י הַ⁠בִּקְעָ֔ה וְ⁠הִנֵּ֖ה יְבֵשׁ֥וֹת מְאֹֽד ׃³ וַ⁠יֹּ֣אמֶר אֵלַ֔⁠י בֶּן ־ אָדָ֕ם הֲ⁠תִחְיֶ֖ינָה הָ⁠עֲצָמ֣וֹת הָ⁠אֵ֑לֶּה וָ⁠אֹמַ֕ר אֲדֹנָ֥⁠י יְהוִ֖ה אַתָּ֥ה יָדָֽעְתָּ ׃⁴ וַ⁠יֹּ֣אמֶר אֵלַ֔⁠י הִנָּבֵ֖א עַל ־ הָ⁠עֲצָמ֣וֹת הָ⁠אֵ֑לֶּה וְ⁠אָמַרְתָּ֣ אֲלֵי⁠הֶ֔ם הָ⁠עֲצָמוֹת֙ הַ⁠יְבֵשׁ֔וֹת שִׁמְע֖וּ דְּבַר ־ יְהוָֽה ׃⁵ כֹּ֤ה אָמַר֙ אֲדֹנָ֣⁠י יְהוִ֔ה לָ⁠עֲצָמ֖וֹת הָ⁠אֵ֑לֶּה הִנֵּ֨ה אֲנִ֜י מֵבִ֥יא בָ⁠כֶ֛ם ר֖וּחַ וִ⁠חְיִיתֶֽם ׃⁶ וְ⁠נָתַתִּי֩ עֲלֵי⁠כֶ֨ם גִּדִ֜ים וְֽ⁠הַעֲלֵתִ֧י עֲלֵי⁠כֶ֣ם בָּשָׂ֗ר וְ⁠קָרַמְתִּ֤י עֲלֵי⁠כֶם֙ ע֔וֹר וְ⁠נָתַתִּ֥י בָ⁠כֶ֛ם ר֖וּחַ וִ⁠חְיִיתֶ֑ם וִ⁠ידַעְתֶּ֖ם כִּֽי ־ אֲנִ֥י יְהוָֽה ׃⁷ וְ⁠נִבֵּ֖אתִי כַּ⁠אֲשֶׁ֣ר צֻוֵּ֑יתִי וַֽ⁠יְהִי ־ ק֤וֹל כְּ⁠הִנָּֽבְאִ⁠י֙ וְ⁠הִנֵּה ־ רַ֔עַשׁ וַ⁠תִּקְרְב֣וּ עֲצָמ֔וֹת עֶ֖צֶם אֶל ־ עַצְמֽ⁠וֹ ׃⁸ וְ⁠רָאִ֜יתִי וְ⁠הִנֵּֽה ־ עֲלֵי⁠הֶ֤ם גִּדִים֙ וּ⁠בָשָׂ֣ר עָלָ֔ה וַ⁠יִּקְרַ֧ם עֲלֵי⁠הֶ֛ם ע֖וֹר מִ⁠לְ⁠מָ֑עְלָ⁠ה וְ⁠ר֖וּחַ אֵ֥ין בָּ⁠הֶֽם ׃⁹ וַ⁠יֹּ֣אמֶר אֵלַ֔⁠י הִנָּבֵ֖א אֶל ־ הָ⁠ר֑וּחַ הִנָּבֵ֣א בֶן ־ אָ֠דָם וְ⁠אָמַרְתָּ֨ אֶל ־ הָ⁠ר֜וּחַ כֹּֽה ־ אָמַ֣ר ׀ אֲדֹנָ֣⁠י יְהוִ֗ה מֵ⁠אַרְבַּ֤ע רוּחוֹת֙ בֹּ֣אִי הָ⁠ר֔וּחַ וּ⁠פְחִ֛י בַּ⁠הֲרוּגִ֥ים הָ⁠אֵ֖לֶּה וְ⁠יִֽחְיֽוּ ׃¹⁰ וְ⁠הִנַּבֵּ֖אתִי כַּ⁠אֲשֶׁ֣ר צִוָּ֑⁠נִי וַ⁠תָּבוֹא֩ בָ⁠הֶ֨ם הָ⁠ר֜וּחַ וַ⁠יִּֽחְי֗וּ וַ⁠יַּֽעַמְדוּ֙ עַל ־ רַגְלֵי⁠הֶ֔ם חַ֖יִל גָּד֥וֹל מְאֹד ־ מְאֹֽד ׃ס¹¹ וַ⁠יֹּאמֶר֮ אֵלַ⁠י֒ בֶּן ־ אָדָ֕ם הָ⁠עֲצָמ֣וֹת הָ⁠אֵ֔לֶּה כָּל ־ בֵּ֥ית יִשְׂרָאֵ֖ל הֵ֑מָּה הִנֵּ֣ה אֹמְרִ֗ים יָבְשׁ֧וּ עַצְמוֹתֵ֛י⁠נוּ וְ⁠אָבְדָ֥ה תִקְוָתֵ֖⁠נוּ נִגְזַ֥רְנוּ לָֽ⁠נוּ ׃¹² לָ⁠כֵן֩ הִנָּבֵ֨א וְ⁠אָמַרְתָּ֜ אֲלֵי⁠הֶ֗ם כֹּֽה ־ אָמַר֮ אֲדֹנָ֣⁠י יְהוִה֒ הִנֵּה֩ אֲנִ֨י פֹתֵ֜חַ אֶת ־ קִבְרֽוֹתֵי⁠כֶ֗ם וְ⁠הַעֲלֵיתִ֥י אֶתְ⁠כֶ֛ם מִ⁠קִּבְרוֹתֵי⁠כֶ֖ם עַמִּ֑⁠י וְ⁠הֵבֵאתִ֥י אֶתְ⁠כֶ֖ם אֶל ־ אַדְמַ֥ת יִשְׂרָאֵֽל ׃ס¹³ וִֽ⁠ידַעְתֶּ֖ם כִּֽי ־ אֲנִ֣י יְהוָ֑ה בְּ⁠פִתְחִ֣⁠י אֶת ־ קִבְרֽוֹתֵי⁠כֶ֗ם וּ⁠בְ⁠הַעֲלוֹתִ֥⁠י אֶתְ⁠כֶ֛ם מִ⁠קִּבְרוֹתֵי⁠כֶ֖ם עַמִּֽ⁠י ׃¹⁴ וְ⁠נָתַתִּ֨י רוּחִ֤⁠י בָ⁠כֶם֙ וִ⁠חְיִיתֶ֔ם וְ⁠הִנַּחְתִּ֥י אֶתְ⁠כֶ֖ם עַל ־ אַדְמַתְ⁠כֶ֑ם וִ⁠ידַעְתֶּ֞ם כִּי ־ אֲנִ֧י יְהוָ֛ה דִּבַּ֥רְתִּי וְ⁠עָשִׂ֖יתִי נְאֻם ־ יְהוָֽה ׃פ¹⁵ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁶ וְ⁠אַתָּ֣ה בֶן ־ אָדָ֗ם קַח ־ לְ⁠ךָ֙ עֵ֣ץ אֶחָ֔ד וּ⁠כְתֹ֤ב עָלָי⁠ו֙ לִֽ⁠יהוּדָ֔ה וְ⁠לִ⁠בְנֵ֥י יִשְׂרָאֵ֖ל חֲבֵרָ֑יו ¹ וּ⁠לְקַח֙ עֵ֣ץ אֶחָ֔ד וּ⁠כְת֣וֹב עָלָ֗י⁠ו לְ⁠יוֹסֵף֙ עֵ֣ץ אֶפְרַ֔יִם וְ⁠כָל ־ בֵּ֥ית יִשְׂרָאֵ֖ל חֲבֵרָֽיו ׃²¹⁷ וְ⁠קָרַ֨ב אֹתָ֜⁠ם אֶחָ֧ד אֶל ־ אֶחָ֛ד לְ⁠ךָ֖ לְ⁠עֵ֣ץ אֶחָ֑ד וְ⁠הָי֥וּ לַ⁠אֲחָדִ֖ים בְּ⁠יָדֶֽ⁠ךָ ׃¹⁸ וְ⁠כַֽ⁠אֲשֶׁר֙ יֹאמְר֣וּ אֵלֶ֔י⁠ךָ בְּנֵ֥י עַמְּ⁠ךָ֖ לֵ⁠אמֹ֑ר הֲ⁠לֽוֹא ־ תַגִּ֥יד לָ֖⁠נוּ מָה ־ אֵ֥לֶּה לָּֽ⁠ךְ ׃¹⁹ דַּבֵּ֣ר אֲלֵ⁠הֶ֗ם כֹּֽה ־ אָמַר֮ אֲדֹנָ֣⁠י יְהוִה֒ הִנֵּה֩ אֲנִ֨י לֹקֵ֜חַ אֶת ־ עֵ֤ץ יוֹסֵף֙ אֲשֶׁ֣ר בְּ⁠יַד ־ אֶפְרַ֔יִם וְ⁠שִׁבְטֵ֥י יִשְׂרָאֵ֖ל חֲבֵרָ֑יו ³ וְ⁠נָתַתִּי֩ אוֹתָ֨⁠ם עָלָ֜י⁠ו אֶת ־ עֵ֣ץ יְהוּדָ֗ה וַֽ⁠עֲשִׂיתִ⁠ם֙ לְ⁠עֵ֣ץ אֶחָ֔ד וְ⁠הָי֥וּ אֶחָ֖ד בְּ⁠יָדִֽ⁠י ׃²⁰ וְ⁠הָי֨וּ הָ⁠עֵצִ֜ים אֲֽשֶׁר ־ תִּכְתֹּ֧ב עֲלֵי⁠הֶ֛ם בְּ⁠יָדְ⁠ךָ֖ לְ⁠עֵינֵי⁠הֶֽם ׃²¹ וְ⁠דַבֵּ֣ר אֲלֵי⁠הֶ֗ם כֹּֽה ־ אָמַר֮ אֲדֹנָ֣⁠י יְהוִה֒ הִנֵּ֨ה אֲנִ֤י לֹקֵ֨חַ֙ אֶת ־ בְּנֵ֣י יִשְׂרָאֵ֔ל מִ⁠בֵּ֥ין הַ⁠גּוֹיִ֖ם אֲשֶׁ֣ר הָֽלְכוּ ־ שָׁ֑ם וְ⁠קִבַּצְתִּ֤י אֹתָ⁠ם֙ מִ⁠סָּבִ֔יב וְ⁠הֵבֵאתִ֥י אוֹתָ֖⁠ם אֶל ־ אַדְמָתָֽ⁠ם ׃²² וְ⁠עָשִׂ֣יתִי אֹ֠תָ⁠ם לְ⁠ג֨וֹי אֶחָ֤ד בָּ⁠אָ֨רֶץ֙ בְּ⁠הָרֵ֣י יִשְׂרָאֵ֔ל וּ⁠מֶ֧לֶךְ אֶחָ֛ד יִֽהְיֶ֥ה לְ⁠כֻלָּ֖⁠ם לְ⁠מֶ֑לֶךְ וְ⁠לֹ֤א יִֽהְיוּ ־ עוֹד֙ ⁴ לִ⁠שְׁנֵ֣י גוֹיִ֔ם וְ⁠לֹ֨א יֵחָ֥צוּ ע֛וֹד לִ⁠שְׁתֵּ֥י מַמְלָכ֖וֹת עֽוֹד ׃²³ וְ⁠לֹ֧א יִֽטַמְּא֣וּ ע֗וֹד בְּ⁠גִלּֽוּלֵי⁠הֶם֙ וּ⁠בְ⁠שִׁקּ֣וּצֵי⁠הֶ֔ם וּ⁠בְ⁠כֹ֖ל פִּשְׁעֵי⁠הֶ֑ם וְ⁠הוֹשַׁעְתִּ֣י אֹתָ֗⁠ם מִ⁠כֹּ֤ל מוֹשְׁבֹֽתֵי⁠הֶם֙ אֲשֶׁ֣ר חָטְא֣וּ בָ⁠הֶ֔ם וְ⁠טִהַרְתִּ֤י אוֹתָ⁠ם֙ וְ⁠הָיוּ ־ לִ֣⁠י לְ⁠עָ֔ם וַ⁠אֲנִ֕י אֶהְיֶ֥ה לָ⁠הֶ֖ם לֵ⁠אלֹהִֽים ׃²⁴ וְ⁠עַבְדִּ֤⁠י דָוִד֙ מֶ֣לֶךְ עֲלֵי⁠הֶ֔ם וְ⁠רוֹעֶ֥ה אֶחָ֖ד יִהְיֶ֣ה לְ⁠כֻלָּ֑⁠ם וּ⁠בְ⁠מִשְׁפָּטַ֣⁠י יֵלֵ֔כוּ וְ⁠חֻקֹּתַ֥⁠י יִשְׁמְר֖וּ וְ⁠עָשׂ֥וּ אוֹתָֽ⁠ם ׃²⁵ וְ⁠יָשְׁב֣וּ עַל ־ הָ⁠אָ֗רֶץ אֲשֶׁ֤ר נָתַ֨תִּי֙ לְ⁠עַבְדִּ֣⁠י לְ⁠יַֽעֲקֹ֔ב אֲשֶׁ֥ר יָֽשְׁבוּ ־ בָ֖⁠הּ אֲבֽוֹתֵי⁠כֶ֑ם וְ⁠יָשְׁב֣וּ עָלֶ֡י⁠הָ הֵ֠מָּה וּ⁠בְנֵי⁠הֶ֞ם וּ⁠בְנֵ֤י בְנֵי⁠הֶם֙ עַד ־ עוֹלָ֔ם וְ⁠דָוִ֣ד עַבְדִּ֔⁠י נָשִׂ֥יא לָ⁠הֶ֖ם לְ⁠עוֹלָֽם ׃²⁶ וְ⁠כָרַתִּ֤י לָ⁠הֶם֙ בְּרִ֣ית שָׁל֔וֹם בְּרִ֥ית עוֹלָ֖ם יִהְיֶ֣ה אוֹתָ֑⁠ם וּ⁠נְתַתִּי⁠ם֙ וְ⁠הִרְבֵּיתִ֣י אוֹתָ֔⁠ם וְ⁠נָתַתִּ֧י אֶת ־ מִקְדָּשִׁ֛⁠י בְּ⁠תוֹכָ֖⁠ם לְ⁠עוֹלָֽם ׃²⁷ וְ⁠הָיָ֤ה מִשְׁכָּנִ⁠י֙ עֲלֵי⁠הֶ֔ם וְ⁠הָיִ֥יתִי לָ⁠הֶ֖ם לֵֽ⁠אלֹהִ֑ים וְ⁠הֵ֖מָּה יִֽהְיוּ ־ לִ֥⁠י לְ⁠עָֽם ׃²⁸ וְ⁠יָֽדְעוּ֙ הַ⁠גּוֹיִ֔ם כִּ֚י אֲנִ֣י יְהוָ֔ה מְקַדֵּ֖שׁ אֶת ־ יִשְׂרָאֵ֑ל בִּ⁠הְי֧וֹת מִקְדָּשִׁ֛⁠י בְּ⁠תוֹכָ֖⁠ם לְ⁠עוֹלָֽם ׃ס

¹K חבר⁠ו

²K חבר⁠ו

³K חבר⁠ו

⁴K יהיה

Chapter 38

¹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃² בֶּן ־ אָדָ֗ם שִׂ֤ים פָּנֶ֨י⁠ךָ֙ אֶל ־ גּוֹג֙ אֶ֣רֶץ הַ⁠מָּג֔וֹג נְשִׂ֕יא רֹ֖אשׁ מֶ֣שֶׁךְ וְ⁠תֻבָ֑ל וְ⁠הִנָּבֵ֖א עָלָֽי⁠ו ׃³ וְ⁠אָ֣מַרְתָּ֔ כֹּ֥ה אָמַ֖ר אֲדֹנָ֣⁠י יְהוִ֑ה הִנְ⁠נִ֤י אֵלֶ֨י⁠ךָ֙ גּ֔וֹג נְשִׂ֕יא רֹ֖אשׁ מֶ֥שֶׁךְ וְ⁠תֻבָֽל ׃⁴ וְ⁠שׁ֣וֹבַבְתִּ֔י⁠ךָ וְ⁠נָתַתִּ֥י חַחִ֖ים בִּ⁠לְחָיֶ֑י⁠ךָ וְ⁠הוֹצֵאתִי֩ אוֹתְ⁠ךָ֨ וְ⁠אֶת ־ כָּל ־ חֵילֶ֜⁠ךָ סוּסִ֣ים וּ⁠פָרָשִׁ֗ים לְבֻשֵׁ֤י מִכְלוֹל֙ כֻּלָּ֔⁠ם קָהָ֥ל רָב֙ צִנָּ֣ה וּ⁠מָגֵ֔ן תֹּפְשֵׂ֥י חֲרָב֖וֹת כֻּלָּֽ⁠ם ׃⁵ פָּרַ֛ס כּ֥וּשׁ וּ⁠פ֖וּט אִתָּ֑⁠ם כֻּלָּ֖⁠ם מָגֵ֥ן וְ⁠כוֹבָֽע ׃⁶ גֹּ֚מֶר וְ⁠כָל ־ אֲגַפֶּ֔י⁠הָ בֵּ֚ית תּֽוֹגַרְמָ֔ה יַרְכְּתֵ֥י צָפ֖וֹן וְ⁠אֶת ־ כָּל ־ אֲגַפָּ֑י⁠ו עַמִּ֥ים רַבִּ֖ים אִתָּֽ⁠ךְ ׃⁷ הִכֹּן֙ וְ⁠הָכֵ֣ן לְ⁠ךָ֔ אַתָּ֕ה וְ⁠כָל ־ קְהָלֶ֖⁠ךָ הַ⁠נִּקְהָלִ֣ים עָלֶ֑י⁠ךָ וְ⁠הָיִ֥יתָ לָ⁠הֶ֖ם לְ⁠מִשְׁמָֽר ׃⁸ מִ⁠יָּמִ֣ים רַבִּים֮ תִּפָּקֵד֒ בְּ⁠אַחֲרִ֨ית הַ⁠שָּׁנִ֜ים תָּב֣וֹא ׀ אֶל ־ אֶ֣רֶץ ׀ מְשׁוֹבֶ֣בֶת מֵ⁠חֶ֗רֶב מְקֻבֶּ֨צֶת֙ מֵ⁠עַמִּ֣ים רַבִּ֔ים עַ֚ל הָרֵ֣י יִשְׂרָאֵ֔ל אֲשֶׁר ־ הָי֥וּ לְ⁠חָרְבָּ֖ה תָּמִ֑יד וְ⁠הִיא֙ מֵ⁠עַמִּ֣ים הוּצָ֔אָה וְ⁠יָשְׁב֥וּ לָ⁠בֶ֖טַח כֻּלָּֽ⁠ם ׃⁹ וְ⁠עָלִ֨יתָ֙ כַּ⁠שֹּׁאָ֣ה תָב֔וֹא כֶּ⁠עָנָ֛ן לְ⁠כַסּ֥וֹת הָ⁠אָ֖רֶץ תִּֽהְיֶ֑ה אַתָּה֙ וְ⁠כָל ־ אֲגַפֶּ֔י⁠ךָ וְ⁠עַמִּ֥ים רַבִּ֖ים אוֹתָֽ⁠ךְ ׃ס¹⁰ כֹּ֥ה אָמַ֖ר אֲדֹנָ֣⁠י יְהוִ֑ה וְ⁠הָיָ֣ה ׀ בַּ⁠יּ֣וֹם הַ⁠ה֗וּא יַעֲל֤וּ דְבָרִים֙ עַל ־ לְבָבֶ֔⁠ךָ וְ⁠חָשַׁבְתָּ֖ מַחֲשֶׁ֥בֶת רָעָֽה ׃¹¹ וְ⁠אָמַרְתָּ֗ אֶֽעֱלֶה֙ עַל ־ אֶ֣רֶץ פְּרָז֔וֹת אָבוֹא֙ הַ⁠שֹּׁ֣קְטִ֔ים יֹשְׁבֵ֖י לָ⁠בֶ֑טַח כֻּלָּ֗⁠ם יֹֽשְׁבִים֙ בְּ⁠אֵ֣ין חוֹמָ֔ה וּ⁠בְרִ֥יחַ וּ⁠דְלָתַ֖יִם אֵ֥ין לָ⁠הֶֽם ׃¹² לִ⁠שְׁלֹ֥ל שָׁלָ֖ל וְ⁠לָ⁠בֹ֣ז בַּ֑ז לְ⁠הָשִׁ֨יב יָדְ⁠ךָ֜ עַל ־ חֳרָב֣וֹת נוֹשָׁבֹ֗ת וְ⁠אֶל ־ עַם֙ מְאֻסָּ֣ף מִ⁠גּוֹיִ֔ם עֹשֶׂה֙ מִקְנֶ֣ה וְ⁠קִנְיָ֔ן יֹשְׁבֵ֖י עַל ־ טַבּ֥וּר הָ⁠אָֽרֶץ ׃¹³ שְׁבָ֡א וּ֠⁠דְדָן וְ⁠סֹחֲרֵ֨י תַרְשִׁ֤ישׁ וְ⁠כָל ־ כְּפִרֶ֨י⁠הָ֙ יֹאמְר֣וּ לְ⁠ךָ֔ הֲ⁠לִ⁠שְׁלֹ֤ל שָׁלָל֙ אַתָּ֣ה בָ֔א הֲ⁠לָ⁠בֹ֥ז בַּ֖ז הִקְהַ֣לְתָּ קְהָלֶ֑⁠ךָ לָ⁠שֵׂ֣את ׀ כֶּ֣סֶף וְ⁠זָהָ֗ב לָ⁠קַ֨חַת֙ מִקְנֶ֣ה וְ⁠קִנְיָ֔ן לִ⁠שְׁלֹ֖ל שָׁלָ֥ל גָּדֽוֹל ׃ס¹⁴ לָ⁠כֵן֙ הִנָּבֵ֣א בֶן ־ אָדָ֔ם וְ⁠אָמַרְתָּ֣ לְ⁠ג֔וֹג כֹּ֥ה אָמַ֖ר אֲדֹנָ֣⁠י יְהוִ֑ה הֲ⁠ל֣וֹא ׀ בַּ⁠יּ֣וֹם הַ⁠ה֗וּא בְּ⁠שֶׁ֨בֶת עַמִּ֧⁠י יִשְׂרָאֵ֛ל לָ⁠בֶ֖טַח תֵּדָֽע ׃¹⁵ וּ⁠בָ֤אתָ מִ⁠מְּקֽוֹמְ⁠ךָ֙ מִ⁠יַּרְכְּתֵ֣י צָפ֔וֹן אַתָּ֕ה וְ⁠עַמִּ֥ים רַבִּ֖ים אִתָּ֑⁠ךְ רֹכְבֵ֤י סוּסִים֙ כֻּלָּ֔⁠ם קָהָ֥ל גָּד֖וֹל וְ⁠חַ֥יִל רָֽב ׃¹⁶ וְ⁠עָלִ֨יתָ֙ עַל ־ עַמִּ֣⁠י יִשְׂרָאֵ֔ל כֶּֽ⁠עָנָ֖ן לְ⁠כַסּ֣וֹת הָ⁠אָ֑רֶץ בְּ⁠אַחֲרִ֨ית הַ⁠יָּמִ֜ים תִּֽהְיֶ֗ה וַ⁠הֲבִאוֹתִ֨י⁠ךָ֙ עַל ־ אַרְצִ֔⁠י לְמַעַן֩ דַּ֨עַת הַ⁠גּוֹיִ֜ם אֹתִ֗⁠י בְּ⁠הִקָּדְשִׁ֥⁠י בְ⁠ךָ֛ לְ⁠עֵינֵי⁠הֶ֖ם גּֽוֹג ׃ס¹⁷ כֹּֽה ־ אָמַ֞ר אֲדֹנָ֣⁠י יְהוִ֗ה הַֽ⁠אַתָּה ־ ה֨וּא אֲשֶׁר ־ דִּבַּ֜רְתִּי בְּ⁠יָמִ֣ים קַדְמוֹנִ֗ים בְּ⁠יַד֙ עֲבָדַ⁠י֙ נְבִיאֵ֣י יִשְׂרָאֵ֔ל הַֽ⁠נִּבְּאִ֛ים בַּ⁠יָּמִ֥ים הָ⁠הֵ֖ם שָׁנִ֑ים לְ⁠הָבִ֥יא אֹתְ⁠ךָ֖ עֲלֵי⁠הֶֽם ׃ס¹⁸ וְ⁠הָיָ֣ה ׀ בַּ⁠יּ֣וֹם הַ⁠ה֗וּא בְּ⁠י֨וֹם בּ֥וֹא גוֹג֙ עַל ־ אַדְמַ֣ת יִשְׂרָאֵ֔ל נְאֻ֖ם אֲדֹנָ֣⁠י יְהוִ֑ה תַּעֲלֶ֥ה חֲמָתִ֖⁠י בְּ⁠אַפִּֽ⁠י ׃¹⁹ וּ⁠בְ⁠קִנְאָתִ֥⁠י בְ⁠אֵשׁ ־ עֶבְרָתִ֖⁠י דִּבַּ֑רְתִּי אִם ־ לֹ֣א ׀ בַּ⁠יּ֣וֹם הַ⁠ה֗וּא יִֽהְיֶה֙ רַ֣עַשׁ גָּד֔וֹל עַ֖ל אַדְמַ֥ת יִשְׂרָאֵֽל ׃²⁰ וְ⁠רָעֲשׁ֣וּ מִ⁠פָּנַ֡⁠י דְּגֵ֣י הַ⁠יָּם֩ וְ⁠ע֨וֹף הַ⁠שָּׁמַ֜יִם וְ⁠חַיַּ֣ת הַ⁠שָּׂדֶ֗ה וְ⁠כָל ־ הָ⁠רֶ֨מֶשׂ֙ הָ⁠רֹמֵ֣שׂ עַל ־ הָֽ⁠אֲדָמָ֔ה וְ⁠כֹל֙ הָֽ⁠אָדָ֔ם אֲשֶׁ֖ר עַל ־ פְּנֵ֣י הָ⁠אֲדָמָ֑ה וְ⁠נֶהֶרְס֣וּ הֶ⁠הָרִ֗ים וְ⁠נָֽפְלוּ֙ הַ⁠מַּדְרֵג֔וֹת וְ⁠כָל ־ חוֹמָ֖ה לָ⁠אָ֥רֶץ תִּפּֽוֹל ׃²¹ וְ⁠קָרָ֨אתִי עָלָ֤י⁠ו לְ⁠כָל ־ הָרַ⁠י֙ חֶ֔רֶב נְאֻ֖ם אֲדֹנָ֣⁠י יְהוִ֑ה חֶ֥רֶב אִ֖ישׁ בְּ⁠אָחִ֥י⁠ו תִּֽהְיֶֽה ׃²² וְ⁠נִשְׁפַּטְתִּ֥י אִתּ֖⁠וֹ בְּ⁠דֶ֣בֶר וּ⁠בְ⁠דָ֑ם וְ⁠גֶ֣שֶׁם שׁוֹטֵף֩ וְ⁠אַבְנֵ֨י אֶלְגָּבִ֜ישׁ אֵ֣שׁ וְ⁠גָפְרִ֗ית אַמְטִ֤יר עָלָי⁠ו֙ וְ⁠עַל ־ אֲגַפָּ֔י⁠ו וְ⁠עַל ־ עַמִּ֥ים רַבִּ֖ים אֲשֶׁ֥ר אִתּֽ⁠וֹ ׃²³ וְ⁠הִתְגַּדִּלְתִּי֙ וְ⁠הִתְקַדִּשְׁתִּ֔י וְ⁠נ֣וֹדַעְתִּ֔י לְ⁠עֵינֵ֖י גּוֹיִ֣ם רַבִּ֑ים וְ⁠יָדְע֖וּ כִּֽי ־ אֲנִ֥י יְהוָֽה ׃ס

Chapter 39

¹ וְ⁠אַתָּ֤ה בֶן ־ אָדָם֙ הִנָּבֵ֣א עַל ־ גּ֔וֹג וְ⁠אָ֣מַרְתָּ֔ כֹּ֥ה אָמַ֖ר אֲדֹנָ֣⁠י יְהוִ֑ה הִנְ⁠נִ֤י אֵלֶ֨י⁠ךָ֙ גּ֔וֹג נְשִׂ֕יא רֹ֖אשׁ מֶ֥שֶׁךְ וְ⁠תֻבָֽל ׃² וְ⁠שֹׁבַבְתִּ֨י⁠ךָ֙ וְ⁠שִׁשֵּׁאתִ֔י⁠ךָ וְ⁠הַעֲלִיתִ֖י⁠ךָ מִ⁠יַּרְכְּתֵ֣י צָפ֑וֹן וַ⁠הֲבִאוֹתִ֖⁠ךָ עַל ־ הָרֵ֥י יִשְׂרָאֵֽל ׃³ וְ⁠הִכֵּיתִ֥י קַשְׁתְּ⁠ךָ֖ מִ⁠יַּ֣ד שְׂמֹאולֶ֑⁠ךָ וְ⁠חִצֶּ֕י⁠ךָ מִ⁠יַּ֥ד יְמִינְ⁠ךָ֖ אַפִּֽיל ׃⁴ עַל ־ הָרֵ֨י יִשְׂרָאֵ֜ל תִּפּ֗וֹל אַתָּה֙ וְ⁠כָל ־ אֲגַפֶּ֔י⁠ךָ וְ⁠עַמִּ֖ים אֲשֶׁ֣ר אִתָּ֑⁠ךְ לְ⁠עֵ֨יט צִפּ֧וֹר כָּל ־ כָּנָ֛ף וְ⁠חַיַּ֥ת הַ⁠שָּׂדֶ֖ה נְתַתִּ֥י⁠ךָ לְ⁠אָכְלָֽה ׃⁵ עַל ־ פְּנֵ֥י הַ⁠שָּׂדֶ֖ה תִּפּ֑וֹל כִּ֚י אֲנִ֣י דִבַּ֔רְתִּי נְאֻ֖ם אֲדֹנָ֥⁠י יְהוִֽה ׃⁶ וְ⁠שִׁלַּחְתִּי ־ אֵ֣שׁ בְּ⁠מָג֔וֹג וּ⁠בְ⁠יֹשְׁבֵ֥י הָ⁠אִיִּ֖ים לָ⁠בֶ֑טַח וְ⁠יָדְע֖וּ כִּי ־ אֲנִ֥י יְהוָֽה ׃⁷ וְ⁠אֶת ־ שֵׁ֨ם קָדְשִׁ֜⁠י אוֹדִ֗יעַ בְּ⁠תוֹךְ֙ עַמִּ֣⁠י יִשְׂרָאֵ֔ל וְ⁠לֹֽא ־ אַחֵ֥ל אֶת ־ שֵׁם ־ קָדְשִׁ֖⁠י ע֑וֹד וְ⁠יָדְע֤וּ הַ⁠גּוֹיִם֙ כִּי ־ אֲנִ֣י יְהוָ֔ה קָד֖וֹשׁ בְּ⁠יִשְׂרָאֵֽל ׃⁸ הִנֵּ֤ה בָאָה֙ וְ⁠נִֽהְיָ֔תָה נְאֻ֖ם אֲדֹנָ֣⁠י יְהוִ֑ה ה֥וּא הַ⁠יּ֖וֹם אֲשֶׁ֥ר דִּבַּֽרְתִּי ׃⁹ וְֽ⁠יָצְא֞וּ יֹשְׁבֵ֣י ׀ עָרֵ֣י יִשְׂרָאֵ֗ל וּ⁠בִעֲר֡וּ וְ֠⁠הִשִּׂיקוּ בְּ⁠נֶ֨שֶׁק וּ⁠מָגֵ֤ן וְ⁠צִנָּה֙ בְּ⁠קֶ֣שֶׁת וּ⁠בְ⁠חִצִּ֔ים וּ⁠בְ⁠מַקֵּ֥ל יָ֖ד וּ⁠בְ⁠רֹ֑מַח וּ⁠בִעֲר֥וּ בָ⁠הֶ֛ם אֵ֖שׁ שֶׁ֥בַע שָׁנִֽים ׃¹⁰ וְ⁠לֹֽא ־ יִשְׂא֨וּ עֵצִ֜ים מִן ־ הַ⁠שָּׂדֶ֗ה וְ⁠לֹ֤א יַחְטְבוּ֙ מִן ־ הַ⁠יְּעָרִ֔ים כִּ֥י בַ⁠נֶּ֖שֶׁק יְבַֽעֲרוּ ־ אֵ֑שׁ וְ⁠שָׁלְל֣וּ אֶת ־ שֹׁלְלֵי⁠הֶ֗ם וּ⁠בָֽזְזוּ֙ אֶת ־ בֹּ֣זְזֵי⁠הֶ֔ם נְאֻ֖ם אֲדֹנָ֥⁠י יְהוִֽה ׃ס¹¹ וְ⁠הָיָ֣ה בַ⁠יּ֣וֹם הַ⁠ה֡וּא אֶתֵּ֣ן לְ⁠גוֹג֩ ׀ מְקֽוֹם ־ שָׁ֨ם קֶ֜בֶר בְּ⁠יִשְׂרָאֵ֗ל גֵּ֤י הָ⁠עֹֽבְרִים֙ קִדְמַ֣ת הַ⁠יָּ֔ם וְ⁠חֹסֶ֥מֶת הִ֖יא אֶת ־ הָ⁠עֹֽבְרִ֑ים וְ⁠קָ֣בְרוּ שָׁ֗ם אֶת ־ גּוֹג֙ וְ⁠אֶת ־ כָּל ־ הֲמוֹנֹ֔⁠ה וְ⁠קָ֣רְא֔וּ גֵּ֖יא הֲמ֥וֹן גּֽוֹג ׃¹² וּ⁠קְבָרוּ⁠ם֙ בֵּ֣ית יִשְׂרָאֵ֔ל לְמַ֖עַן טַהֵ֣ר אֶת ־ הָ⁠אָ֑רֶץ שִׁבְעָ֖ה חֳדָשִֽׁים ׃¹³ וְ⁠קָֽבְרוּ֙ כָּל ־ עַ֣ם הָ⁠אָ֔רֶץ וְ⁠הָיָ֥ה לָ⁠הֶ֖ם לְ⁠שֵׁ֑ם י֚וֹם הִכָּ֣בְדִ֔⁠י נְאֻ֖ם אֲדֹנָ֥⁠י יְהוִֽה ׃¹⁴ וְ⁠אַנְשֵׁ֨י תָמִ֤יד יַבְדִּ֨ילוּ֙ עֹבְרִ֣ים בָּ⁠אָ֔רֶץ מְקַבְּרִ֣ים אֶת ־ הָ⁠עֹבְרִ֗ים אֶת ־ הַ⁠נּוֹתָרִ֛ים עַל ־ פְּנֵ֥י הָ⁠אָ֖רֶץ לְ⁠טַֽהֲרָ֑⁠הּ מִ⁠קְצֵ֥ה שִׁבְעָֽה ־ חֳדָשִׁ֖ים יַחְקֹֽרוּ ׃¹⁵ וְ⁠עָבְר֤וּ הָ⁠עֹֽבְרִים֙ בָּ⁠אָ֔רֶץ וְ⁠רָאָה֙ עֶ֣צֶם אָדָ֔ם וּ⁠בָנָ֥ה אֶצְל֖⁠וֹ צִיּ֑וּן עַ֣ד קָבְר֤וּ אֹת⁠וֹ֙ הַֽ⁠מְקַבְּרִ֔ים אֶל ־ גֵּ֖יא הֲמ֥וֹן גּֽוֹג ׃¹⁶ וְ⁠גַ֥ם שֶׁם ־ עִ֛יר הֲמוֹנָ֖ה וְ⁠טִהֲר֥וּ הָ⁠אָֽרֶץ ׃ס¹⁷ וְ⁠אַתָּ֨ה בֶן ־ אָדָ֜ם כֹּֽה ־ אָמַ֣ר ׀ אֲדֹנָ֣⁠י יְהֹוִ֗ה אֱמֹר֩ לְ⁠צִפּ֨וֹר כָּל ־ כָּנָ֜ף וּ⁠לְ⁠כֹ֣ל ׀ חַיַּ֣ת הַ⁠שָּׂדֶ֗ה הִקָּבְצ֤וּ וָ⁠בֹ֨אוּ֙ הֵאָסְפ֣וּ מִ⁠סָּבִ֔יב עַל ־ זִבְחִ֗⁠י אֲשֶׁ֨ר אֲנִ֜י זֹבֵ֤חַ לָ⁠כֶם֙ זֶ֣בַח גָּד֔וֹל עַ֖ל הָרֵ֣י יִשְׂרָאֵ֑ל וַ⁠אֲכַלְתֶּ֥ם בָּשָׂ֖ר וּ⁠שְׁתִ֥יתֶם דָּֽם ׃¹⁸ בְּשַׂ֤ר גִּבּוֹרִים֙ תֹּאכֵ֔לוּ וְ⁠דַם ־ נְשִׂיאֵ֥י הָ⁠אָ֖רֶץ תִּשְׁתּ֑וּ אֵילִ֨ים כָּרִ֤ים וְ⁠עַתּוּדִים֙ פָּרִ֔ים מְרִיאֵ֥י בָשָׁ֖ן כֻּלָּֽ⁠ם ׃¹⁹ וַ⁠אֲכַלְתֶּם ־ חֵ֣לֶב לְ⁠שָׂבְעָ֔ה וּ⁠שְׁתִ֥יתֶם דָּ֖ם לְ⁠שִׁכָּר֑וֹן מִ⁠זִּבְחִ֖⁠י אֲשֶׁר ־ זָבַ֥חְתִּי לָ⁠כֶֽם ׃²⁰ וּ⁠שְׂבַעְתֶּ֤ם עַל ־ שֻׁלְחָנִ⁠י֙ ס֣וּס וָ⁠רֶ֔כֶב גִּבּ֖וֹר וְ⁠כָל ־ אִ֣ישׁ מִלְחָמָ֑ה נְאֻ֖ם אֲדֹנָ֥⁠י יְהוִֽה ׃²¹ וְ⁠נָתַתִּ֥י אֶת ־ כְּבוֹדִ֖⁠י בַּ⁠גּוֹיִ֑ם וְ⁠רָא֣וּ כָל ־ הַ⁠גּוֹיִ֗ם אֶת ־ מִשְׁפָּטִ⁠י֙ אֲשֶׁ֣ר עָשִׂ֔יתִי וְ⁠אֶת ־ יָדִ֖⁠י אֲשֶׁר ־ שַׂ֥מְתִּי בָ⁠הֶֽם ׃²² וְ⁠יָֽדְעוּ֙ בֵּ֣ית יִשְׂרָאֵ֔ל כִּ֛י אֲנִ֥י יְהוָ֖ה אֱלֹֽהֵי⁠הֶ֑ם מִן ־ הַ⁠יּ֥וֹם הַ⁠ה֖וּא וָ⁠הָֽלְאָה ׃²³ וְ⁠יָדְע֣וּ הַ֠⁠גּוֹיִם כִּ֣י בַ⁠עֲוֺנָ֞⁠ם גָּל֣וּ בֵֽית ־ יִשְׂרָאֵ֗ל עַ֚ל אֲשֶׁ֣ר מָֽעֲלוּ ־ בִ֔⁠י וָ⁠אַסְתִּ֥ר פָּנַ֖⁠י מֵ⁠הֶ֑ם וָֽ⁠אֶתְּנֵ⁠ם֙ בְּ⁠יַ֣ד צָרֵי⁠הֶ֔ם וַ⁠יִּפְּל֥וּ בַ⁠חֶ֖רֶב כֻּלָּֽ⁠ם ׃²⁴ כְּ⁠טֻמְאָתָ֥⁠ם וּ⁠כְ⁠פִשְׁעֵי⁠הֶ֖ם עָשִׂ֣יתִי אֹתָ֑⁠ם וָ⁠אַסְתִּ֥ר פָּנַ֖⁠י מֵ⁠הֶֽם ׃ס²⁵ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה עַתָּ֗ה אָשִׁיב֙ אֶת ־ שבית ¹ יַֽעֲקֹ֔ב וְ⁠רִֽחַמְתִּ֖י כָּל ־ בֵּ֣ית יִשְׂרָאֵ֑ל וְ⁠קִנֵּאתִ֖י לְ⁠שֵׁ֥ם קָדְשִֽׁ⁠י ׃²⁶ וְ⁠נָשׂוּ֙ אֶת ־ כְּלִמָּתָ֔⁠ם וְ⁠אֶת ־ כָּל ־ מַעֲלָ֖⁠ם אֲשֶׁ֣ר מָעֲלוּ ־ בִ֑⁠י בְּ⁠שִׁבְתָּ֧⁠ם עַל ־ אַדְמָתָ֛⁠ם לָ⁠בֶ֖טַח וְ⁠אֵ֥ין מַחֲרִֽיד ׃²⁷ בְּ⁠שׁוֹבְבִ֤⁠י אוֹתָ⁠ם֙ מִן ־ הָ֣⁠עַמִּ֔ים וְ⁠קִבַּצְתִּ֣י אֹתָ֔⁠ם מֵֽ⁠אַרְצ֖וֹת אֹֽיְבֵי⁠הֶ֑ם וְ⁠נִקְדַּ֣שְׁתִּי בָ֔⁠ם לְ⁠עֵינֵ֖י הַ⁠גּוֹיִ֥ם רַבִּֽים ׃²⁸ וְ⁠יָדְע֗וּ כִּ֣י אֲנִ֤י יְהוָה֙ אֱלֹ֣הֵי⁠הֶ֔ם בְּ⁠הַגְלוֹתִ֤⁠י אֹתָ⁠ם֙ אֶל ־ הַ⁠גּוֹיִ֔ם וְ⁠כִנַּסְתִּ֖י⁠ם עַל ־ אַדְמָתָ֑⁠ם וְ⁠לֹֽא ־ אוֹתִ֥יר ע֛וֹד מֵ⁠הֶ֖ם שָֽׁם ׃²⁹ וְ⁠לֹֽא ־ אַסְתִּ֥יר ע֛וֹד פָּנַ֖⁠י מֵ⁠הֶ֑ם אֲשֶׁ֨ר שָׁפַ֤כְתִּי אֶת ־ רוּחִ⁠י֙ עַל ־ בֵּ֣ית יִשְׂרָאֵ֔ל נְאֻ֖ם אֲדֹנָ֥⁠י יְהוִֽה ׃פ

¹Q שְׁב֣וּת

Chapter 40

¹ בְּ⁠עֶשְׂרִ֣ים וְ⁠חָמֵ֣שׁ שָׁנָ֣ה לְ֠⁠גָלוּתֵ⁠נוּ בְּ⁠רֹ֨אשׁ הַ⁠שָּׁנָ֜ה בֶּ⁠עָשׂ֣וֹר לַ⁠חֹ֗דֶשׁ בְּ⁠אַרְבַּ֤ע עֶשְׂרֵה֙ שָׁנָ֔ה אַחַ֕ר אֲשֶׁ֥ר הֻכְּתָ֖ה הָ⁠עִ֑יר בְּ⁠עֶ֣צֶם ׀ הַ⁠יּ֣וֹם הַ⁠זֶּ֗ה הָיְתָ֤ה עָלַ⁠י֙ יַד ־ יְהוָ֔ה וַ⁠יָּבֵ֥א אֹתִ֖⁠י שָֽׁמָּ⁠ה ׃² בְּ⁠מַרְא֣וֹת אֱלֹהִ֔ים הֱבִיאַ֖⁠נִי אֶל ־ אֶ֣רֶץ יִשְׂרָאֵ֑ל וַ⁠יְנִיחֵ֗⁠נִי אֶל ־ הַ֤ר גָּבֹ֨הַּ֙ מְאֹ֔ד וְ⁠עָלָ֥י⁠ו כְּ⁠מִבְנֵה ־ עִ֖יר מִ⁠נֶּֽגֶב ׃³ וַ⁠יָּבֵ֨יא אוֹתִ֜⁠י שָׁ֗מָּ⁠ה וְ⁠הִנֵּה ־ אִישׁ֙ מַרְאֵ֨⁠הוּ֙ כְּ⁠מַרְאֵ֣ה נְחֹ֔שֶׁת וּ⁠פְתִיל ־ פִּשְׁתִּ֥ים בְּ⁠יָד֖⁠וֹ וּ⁠קְנֵ֣ה הַ⁠מִּדָּ֑ה וְ⁠ה֥וּא עֹמֵ֖ד בַּ⁠שָּֽׁעַר ׃⁴ וַ⁠יְדַבֵּ֨ר אֵלַ֜⁠י הָ⁠אִ֗ישׁ בֶּן ־ אָדָ֡ם רְאֵ֣ה בְ⁠עֵינֶי⁠ךָ֩ וּ⁠בְ⁠אָזְנֶ֨י⁠ךָ שְּׁמָ֜ע וְ⁠שִׂ֣ים לִבְּ⁠ךָ֗ לְ⁠כֹ֤ל אֲשֶׁר ־ אֲנִי֙ מַרְאֶ֣ה אוֹתָ֔⁠ךְ כִּ֛י לְמַ֥עַן הַרְאוֹתְ⁠כָ֖ה הֻבָ֣אתָה הֵ֑נָּה הַגֵּ֛ד אֶת ־ כָּל ־ אֲשֶׁר ־ אַתָּ֥ה רֹאֶ֖ה לְ⁠בֵ֥ית יִשְׂרָאֵֽל ׃⁵ וְ⁠הִנֵּ֥ה חוֹמָ֛ה מִ⁠ח֥וּץ לַ⁠בַּ֖יִת סָבִ֣יב ׀ סָבִ֑יב וּ⁠בְ⁠יַ֨ד הָ⁠אִ֜ישׁ קְנֵ֣ה הַ⁠מִּדָּ֗ה שֵׁשׁ ־ אַמּ֤וֹת בָּֽ⁠אַמָּה֙ וָ⁠טֹ֔פַח וַ⁠יָּ֜מָד אֶת ־ רֹ֤חַב הַ⁠בִּנְיָן֙ קָנֶ֣ה אֶחָ֔ד וְ⁠קוֹמָ֖ה קָנֶ֥ה אֶחָֽד ׃⁶ וַ⁠יָּב֗וֹא אֶל ־ שַׁ֨עַר֙ אֲשֶׁ֤ר פָּנָי⁠ו֙ דֶּ֣רֶךְ הַ⁠קָּדִ֔ימָ⁠ה וַ⁠יַּ֖עַל בְּמַֽעֲלוֹתָ֑יו ¹ וַ⁠יָּ֣מָד ׀ אֶת ־ סַ֣ף הַ⁠שַּׁ֗עַר קָנֶ֤ה אֶחָד֙ רֹ֔חַב וְ⁠אֵת֙ סַ֣ף אֶחָ֔ד קָנֶ֥ה אֶחָ֖ד רֹֽחַב ׃⁷ וְ⁠הַ⁠תָּ֗א קָנֶ֨ה אֶחָ֥ד אֹ֨רֶךְ֙ וְ⁠קָנֶ֤ה אֶחָד֙ רֹ֔חַב וּ⁠בֵ֥ין הַ⁠תָּאִ֖ים חָמֵ֣שׁ אַמּ֑וֹת וְ⁠סַ֣ף הַ֠⁠שַּׁעַר מֵ⁠אֵ֨צֶל אוּלָ֥ם הַ⁠שַּׁ֛עַר מֵֽ⁠הַ⁠בַּ֖יִת קָנֶ֥ה אֶחָֽד ׃⁸ וַ⁠יָּ֜מָד אֶת ־ אֻלָ֥ם הַ⁠שַּׁ֛עַר מֵ⁠הַ⁠בַּ֖יִת קָנֶ֥ה אֶחָֽד ׃⁹ וַ⁠יָּ֜מָד אֶת ־ אֻלָ֤ם הַ⁠שַּׁ֨עַר֙ שְׁמֹנֶ֣ה אַמּ֔וֹת וְאֵילָ֖יו ² שְׁתַּ֣יִם אַמּ֑וֹת וְ⁠אֻלָ֥ם הַ⁠שַּׁ֖עַר מֵ⁠הַ⁠בָּֽיִת ׃¹⁰ וְ⁠תָאֵ֨י הַ⁠שַּׁ֜עַר דֶּ֣רֶךְ הַ⁠קָּדִ֗ים שְׁלֹשָׁ֤ה מִ⁠פֹּה֙ וּ⁠שְׁלֹשָׁ֣ה מִ⁠פֹּ֔ה מִדָּ֥ה אַחַ֖ת לִ⁠שְׁלָשְׁתָּ֑⁠ם וּ⁠מִדָּ֥ה אַחַ֛ת לָ⁠אֵילִ֖ם מִ⁠פֹּ֥ה וּ⁠מִ⁠פּֽוֹ ׃¹¹ וַ⁠יָּ֛מָד אֶת ־ רֹ֥חַב פֶּֽתַח ־ הַ⁠שַּׁ֖עַר עֶ֣שֶׂר אַמּ֑וֹת אֹ֣רֶךְ הַ⁠שַּׁ֔עַר שְׁל֥וֹשׁ עֶשְׂרֵ֖ה אַמּֽוֹת ׃¹² וּ⁠גְב֞וּל לִ⁠פְנֵ֤י הַ⁠תָּאוֹת֙ אַמָּ֣ה אֶחָ֔ת וְ⁠אַמָּה ־ אַחַ֥ת גְּב֖וּל מִ⁠פֹּ֑ה וְ⁠הַ⁠תָּ֕א שֵׁשׁ ־ אַמּ֣וֹת מִ⁠פּ֔וֹ וְ⁠שֵׁ֥שׁ אַמּ֖וֹת מִ⁠פּֽוֹ ׃¹³ וַ⁠יָּ֣מָד אֶת ־ הַ⁠שַּׁ֗עַר מִ⁠גַּ֤ג הַ⁠תָּא֙ לְ⁠גַגּ֔⁠וֹ רֹ֕חַב עֶשְׂרִ֥ים וְ⁠חָמֵ֖שׁ אַמּ֑וֹת פֶּ֖תַח נֶ֥גֶד פָּֽתַח ׃¹⁴ וַ⁠יַּ֥עַשׂ אֶת ־ אֵילִ֖ים שִׁשִּׁ֣ים אַמָּ֑ה וְ⁠אֶל ־ אֵיל֙ הֶֽ⁠חָצֵ֔ר הַ⁠שַּׁ֖עַר סָבִ֥יב ׀ סָבִֽיב ׃¹⁵ וְ⁠עַ֗ל פְּנֵי֙ הַ⁠שַּׁ֣עַר הָֽאִית֔וֹן ³ עַל ־ לִ⁠פְנֵ֕י אֻלָ֥ם הַ⁠שַּׁ֖עַר הַ⁠פְּנִימִ֑י חֲמִשִּׁ֖ים אַמָּֽה ׃¹⁶ וְ⁠חַלֹּנ֣וֹת אֲטֻמ֣וֹת אֶֽל ־ הַ⁠תָּאִ֡ים וְ⁠אֶל֩ אֵלֵי⁠הֵ֨מָה לִ⁠פְנִ֤ימָה לַ⁠שַּׁ֨עַר֙ סָבִ֣יב ׀ סָבִ֔יב וְ⁠כֵ֖ן לָ⁠אֵֽלַמּ֑וֹת וְ⁠חַלּוֹנ֞וֹת סָבִ֤יב ׀ סָבִיב֙ לִ⁠פְנִ֔ימָה וְ⁠אֶל ־ אַ֖יִל תִּמֹרִֽים ׃¹⁷ וַ⁠יְבִיאֵ֗⁠נִי אֶל ־ הֶֽ⁠חָצֵר֙ הַ⁠חִ֣יצוֹנָ֔ה וְ⁠הִנֵּ֤ה לְשָׁכוֹת֙ וְ⁠רִֽצְפָ֔ה עָשׂ֥וּי לֶ⁠חָצֵ֖ר סָבִ֣יב ׀ סָבִ֑יב שְׁלֹשִׁ֥ים לְשָׁכ֖וֹת אֶל ־ הָ⁠רִֽצְפָֽה ׃¹⁸ וְ⁠הָ⁠רִֽצְפָה֙ אֶל ־ כֶּ֣תֶף הַ⁠שְּׁעָרִ֔ים לְ⁠עֻמַּ֖ת אֹ֣רֶךְ הַ⁠שְּׁעָרִ֑ים הָ⁠רִֽצְפָ֖ה הַ⁠תַּחְתּוֹנָֽה ׃¹⁹ וַ⁠יָּ֣מָד רֹ֡חַב מִ⁠לִּ⁠פְנֵי֩ הַ⁠שַּׁ֨עַר הַ⁠תַּחְתּ֜וֹנָ⁠ה לִ⁠פְנֵ֨י הֶ⁠חָצֵ֧ר הַ⁠פְּנִימִ֛י מִ⁠ח֖וּץ מֵאָ֣ה אַמָּ֑ה הַ⁠קָּדִ֖ים וְ⁠הַ⁠צָּפֽוֹן ׃²⁰ וְ⁠הַ⁠שַּׁ֗עַר אֲשֶׁ֤ר פָּנָי⁠ו֙ דֶּ֣רֶךְ הַ⁠צָּפ֔וֹן לֶ⁠חָצֵ֖ר הַ⁠חִֽיצוֹנָ֑ה מָדַ֥ד אָרְכּ֖⁠וֹ וְ⁠רָחְבּֽ⁠וֹ ׃²¹ וְתָאָ֗יו ⁴ שְׁלוֹשָׁ֤ה מִ⁠פּוֹ֙ וּ⁠שְׁלֹשָׁ֣ה מִ⁠פּ֔וֹ וְאֵילָ֤יו ⁵ וְאֵֽלַמָּיו֙ ⁶ הָיָ֔ה כְּ⁠מִדַּ֖ת הַ⁠שַּׁ֣עַר הָ⁠רִאשׁ֑וֹן חֲמִשִּׁ֤ים אַמָּה֙ אָרְכּ֔⁠וֹ וְ⁠רֹ֕חַב חָמֵ֥שׁ וְ⁠עֶשְׂרִ֖ים בָּ⁠אַמָּֽה ׃²² וְחַלּוֹנָ֤יו ⁷ וְאֵֽלַמָּיו֙ ⁸ וְתִ֣מֹרָ֔יו ⁹ כְּ⁠מִדַּ֣ת הַ⁠שַּׁ֔עַר אֲשֶׁ֥ר פָּנָ֖י⁠ו דֶּ֣רֶךְ הַ⁠קָּדִ֑ים וּ⁠בְ⁠מַעֲל֥וֹת שֶׁ֨בַע֙ יַֽעֲלוּ ־ ב֔⁠וֹ וְאֵֽילַמָּ֖יו ¹⁰ לִ⁠פְנֵי⁠הֶֽם ׃²³ וְ⁠שַׁ֨עַר֙ לֶ⁠חָצֵ֣ר הַ⁠פְּנִימִ֔י נֶ֣גֶד הַ⁠שַּׁ֔עַר לַ⁠צָּפ֖וֹן וְ⁠לַ⁠קָּדִ֑ים וַ⁠יָּ֧מָד מִ⁠שַּׁ֛עַר אֶל ־ שַׁ֖עַר מֵאָ֥ה אַמָּֽה ׃²⁴ וַ⁠יּוֹלִכֵ֨⁠נִי֙ דֶּ֣רֶךְ הַ⁠דָּר֔וֹם וְ⁠הִנֵּה ־ שַׁ֖עַר דֶּ֣רֶךְ הַ⁠דָּר֑וֹם וּ⁠מָדַ֤ד אֵילָיו֙ ¹¹ וְאֵ֣ילַמָּ֔יו ¹² כַּ⁠מִּדּ֖וֹת הָ⁠אֵֽלֶּה ׃²⁵ וְ⁠חַלּוֹנִ֨ים ל֤⁠וֹ וּלְאֵֽילַמָּיו֙ ¹³ סָבִ֣יב ׀ סָבִ֔יב כְּ⁠הַ⁠חֲלֹּנ֖וֹת הָ⁠אֵ֑לֶּה חֲמִשִּׁ֤ים אַמָּה֙ אֹ֔רֶךְ וְ⁠רֹ֕חַב חָמֵ֥שׁ וְ⁠עֶשְׂרִ֖ים אַמָּֽה ׃²⁶ וּ⁠מַעֲל֤וֹת שִׁבְעָה֙ עלות⁠ו ¹⁴¹⁵ וְאֵֽלַמָּ֖יו ¹⁶ לִ⁠פְנֵי⁠הֶ֑ם וְ⁠תִמֹרִ֣ים ל֗⁠וֹ אֶחָ֥ד מִ⁠פּ֛וֹ וְ⁠אֶחָ֥ד מִ⁠פּ֖וֹ אֶל ־ אֵילָֽיו ׃¹⁷²⁷ וְ⁠שַׁ֛עַר לֶ⁠חָצֵ֥ר הַ⁠פְּנִימִ֖י דֶּ֣רֶךְ הַ⁠דָּר֑וֹם וַ⁠יָּ֨מָד מִ⁠שַּׁ֧עַר אֶל ־ הַ⁠שַּׁ֛עַר דֶּ֥רֶךְ הַ⁠דָּר֖וֹם מֵאָ֥ה אַמּֽוֹת ׃²⁸ וַ⁠יְבִיאֵ֛⁠נִי אֶל ־ חָצֵ֥ר הַ⁠פְּנִימִ֖י בְּ⁠שַׁ֣עַר הַ⁠דָּר֑וֹם וַ⁠יָּ֨מָד֙ אֶת ־ הַ⁠שַּׁ֣עַר הַ⁠דָּר֔וֹם כַּ⁠מִּדּ֖וֹת הָ⁠אֵֽלֶּה ׃²⁹ וְתָאָ֞יו ¹⁸ וְאֵילָ֤יו ¹⁹ וְאֵֽלַמָּיו֙ ²⁰ כַּ⁠מִּדּ֣וֹת הָ⁠אֵ֔לֶּה וְ⁠חַלּוֹנ֥וֹת ל֛⁠וֹ וּלְאֵלַמָּ֖יו ²¹ סָבִ֣יב ׀ סָבִ֑יב חֲמִשִּׁ֤ים אַמָּה֙ אֹ֔רֶךְ וְ⁠רֹ֕חַב עֶשְׂרִ֥ים וְ⁠חָמֵ֖שׁ אַמּֽוֹת ׃³⁰ וְ⁠אֵֽלַמּ֖וֹת סָבִ֣יב ׀ סָבִ֑יב אֹ֗רֶךְ חָמֵ֤שׁ וְ⁠עֶשְׂרִים֙ אַמָּ֔ה וְ⁠רֹ֖חַב חָמֵ֥שׁ אַמּֽוֹת ׃³¹ וְ⁠אֵלַמָּ֗י⁠ו ²² אֶל ־ חָצֵר֙ הַ⁠חִ֣צוֹנָ֔ה וְ⁠תִמֹרִ֖ים אֶל ־ אֵילָ֑יו ²³ וּ⁠מַעֲל֥וֹת שְׁמוֹנֶ֖ה מַעֲלָֽיו ׃²⁴³² וַ⁠יְבִיאֵ֛⁠נִי אֶל ־ הֶ⁠חָצֵ֥ר הַ⁠פְּנִימִ֖י דֶּ֣רֶךְ הַ⁠קָּדִ֑ים וַ⁠יָּ֣מָד אֶת ־ הַ⁠שַּׁ֔עַר כַּ⁠מִּדּ֖וֹת הָ⁠אֵֽלֶּה ׃³³ וְתָאָ֞יו ²⁵ וְאֵלָ֤יו ²⁶ וְאֵֽלַמָּיו֙ ²⁷ כַּ⁠מִּדּ֣וֹת הָ⁠אֵ֔לֶּה וְ⁠חַלּוֹנ֥וֹת ל֛⁠וֹ וּלְאֵלַמָּ֖יו ²⁸ סָבִ֣יב ׀ סָבִ֑יב אֹ֚רֶךְ חֲמִשִּׁ֣ים אַמָּ֔ה וְ⁠רֹ֕חַב חָמֵ֥שׁ וְ⁠עֶשְׂרִ֖ים אַמָּֽה ׃³⁴ וְאֵלַמָּ֗יו ²⁹ לֶֽ⁠חָצֵר֙ הַ⁠חִ֣יצוֹנָ֔ה וְ⁠תִמֹרִ֥ים אֶל ־ אֵלָ֖יו ³⁰ מִ⁠פּ֣וֹ וּ⁠מִ⁠פּ֑וֹ וּ⁠שְׁמֹנֶ֥ה מַעֲל֖וֹת מַעֲלָֽיו ׃³¹³⁵ וַ⁠יְבִיאֵ֖⁠נִי אֶל ־ שַׁ֣עַר הַ⁠צָּפ֑וֹן וּ⁠מָדַ֖ד כַּ⁠מִּדּ֥וֹת הָ⁠אֵֽלֶּה ׃³⁶ תָּאָיו֙ ³² אֵלָ֣יו ³³ וְאֵֽלַמָּ֔יו ³⁴ וְ⁠חַלּוֹנ֥וֹת ל֖⁠וֹ סָבִ֣יב ׀ סָבִ֑יב אֹ֚רֶךְ חֲמִשִּׁ֣ים אַמָּ֔ה וְ⁠רֹ֕חַב חָמֵ֥שׁ וְ⁠עֶשְׂרִ֖ים אַמָּֽה ׃³⁷ וְאֵילָ֗יו ³⁵ לֶֽ⁠חָצֵר֙ הַ⁠חִ֣יצוֹנָ֔ה וְ⁠תִמֹרִ֥ים אֶל ־ אֵילָ֖יו ³⁶ מִ⁠פּ֣וֹ וּ⁠מִ⁠פּ֑וֹ וּ⁠שְׁמֹנֶ֥ה מַעֲל֖וֹת מַעֲלָֽיו ׃³⁷³⁸ וְ⁠לִשְׁכָּ֣ה וּ⁠פִתְחָ֔⁠הּ בְּ⁠אֵילִ֖ים הַ⁠שְּׁעָרִ֑ים שָׁ֖ם יָדִ֥יחוּ אֶת ־ הָ⁠עֹלָֽה ׃³⁹ וּ⁠בְ⁠אֻלָ֣ם הַ⁠שַּׁ֗עַר שְׁנַ֤יִם שֻׁלְחָנוֹת֙ מִ⁠פּ֔וֹ וּ⁠שְׁנַ֥יִם שֻׁלְחָנ֖וֹת מִ⁠פֹּ֑ה לִ⁠שְׁח֤וֹט אֲלֵי⁠הֶם֙ הָ⁠עוֹלָ֔ה וְ⁠הַ⁠חַטָּ֖את וְ⁠הָ⁠אָשָֽׁם ׃⁴⁰ וְ⁠אֶל ־ הַ⁠כָּתֵ֣ף מִ⁠ח֗וּצָ⁠ה לָ⁠עוֹלֶה֙ לְ⁠פֶ֨תַח֙ הַ⁠שַּׁ֣עַר הַ⁠צָּפ֔וֹנָ⁠ה שְׁנַ֖יִם שֻׁלְחָנ֑וֹת וְ⁠אֶל ־ הַ⁠כָּתֵ֣ף הָ⁠אַחֶ֗רֶת אֲשֶׁר֙ לְ⁠אֻלָ֣ם הַ⁠שַּׁ֔עַר שְׁנַ֖יִם שֻׁלְחָנֽוֹת ׃⁴¹ אַרְבָּעָ֨ה שֻׁלְחָנ֜וֹת מִ⁠פֹּ֗ה וְ⁠אַרְבָּעָ֧ה שֻׁלְחָנ֛וֹת מִ⁠פֹּ֖ה לְ⁠כֶ֣תֶף הַ⁠שָּׁ֑עַר שְׁמוֹנָ֥ה שֻׁלְחָנ֖וֹת אֲלֵי⁠הֶ֥ם יִשְׁחָֽטוּ ׃⁴² וְ⁠אַרְבָּעָה֩ שֻׁלְחָנ֨וֹת לָ⁠עוֹלָ֜ה אַבְנֵ֣י גָזִ֗ית אֹרֶךְ֩ אַמָּ֨ה אַחַ֤ת וָ⁠חֵ֨צִי֙ וְ⁠רֹ֨חַב אַמָּ֤ה אַחַת֙ וָ⁠חֵ֔צִי וְ⁠גֹ֖בַהּ אַמָּ֣ה אֶחָ֑ת אֲלֵי⁠הֶ֗ם וְ⁠יַנִּ֤יחוּ אֶת ־ הַ⁠כֵּלִים֙ אֲשֶׁ֨ר יִשְׁחֲט֧וּ אֶת ־ הָ⁠עוֹלָ֛ה בָּ֖⁠ם וְ⁠הַ⁠זָּֽבַח ׃⁴³ וְ⁠הַֽ⁠שְׁפַתַּ֗יִם טֹ֧פַח אֶחָ֛ד מוּכָנִ֥ים בַּ⁠בַּ֖יִת סָבִ֣יב ׀ סָבִ֑יב וְ⁠אֶל ־ הַ⁠שֻּׁלְחָנ֖וֹת בְּשַׂ֥ר הַ⁠קָּרְבָֽן ׃⁴⁴ וּ⁠מִ⁠חוּצָ⁠ה֩ לַ⁠שַּׁ֨עַר הַ⁠פְּנִימִ֜י לִֽשְׁכ֣וֹת שָׁרִ֗ים בֶּ⁠חָצֵ֤ר הַ⁠פְּנִימִי֙ אֲשֶׁ֗ר אֶל ־ כֶּ֨תֶף֙ שַׁ֣עַר הַ⁠צָּפ֔וֹן וּ⁠פְנֵי⁠הֶ֖ם דֶּ֣רֶךְ הַ⁠דָּר֑וֹם אֶחָ֗ד אֶל ־ כֶּ֨תֶף֙ שַׁ֣עַר הַ⁠קָּדִ֔ים פְּנֵ֖י דֶּ֥רֶךְ הַ⁠צָּפֹֽן ׃⁴⁵ וַ⁠יְדַבֵּ֖ר אֵלָ֑⁠י זֹ֣ה הַ⁠לִּשְׁכָּ֗ה אֲשֶׁ֤ר פָּנֶ֨י⁠הָ֙ דֶּ֣רֶךְ הַ⁠דָּר֔וֹם לַ⁠כֹּ֣הֲנִ֔ים שֹׁמְרֵ֖י מִשְׁמֶ֥רֶת הַ⁠בָּֽיִת ׃⁴⁶ וְ⁠הַ⁠לִּשְׁכָּ֗ה אֲשֶׁ֤ר פָּנֶ֨י⁠הָ֙ דֶּ֣רֶךְ הַ⁠צָּפ֔וֹן לַ⁠כֹּ֣הֲנִ֔ים שֹׁמְרֵ֖י מִשְׁמֶ֣רֶת הַ⁠מִּזְבֵּ֑חַ הֵ֣מָּה בְנֵֽי ־ צָד֗וֹק הַ⁠קְּרֵבִ֧ים מִ⁠בְּנֵֽי ־ לֵוִ֛י אֶל ־ יְהוָ֖ה לְ⁠שָׁרְתֽ⁠וֹ ׃⁴⁷ וַ⁠יָּ֨מָד אֶת ־ הֶ⁠חָצֵ֜ר אֹ֣רֶךְ ׀ מֵאָ֣ה אַמָּ֗ה וְ⁠רֹ֛חַב מֵאָ֥ה אַמָּ֖ה מְרֻבָּ֑עַת וְ⁠הַ⁠מִּזְבֵּ֖חַ לִ⁠פְנֵ֥י הַ⁠בָּֽיִת ׃⁴⁸ וַ⁠יְבִאֵ⁠נִי֮ אֶל ־ אֻלָ֣ם הַ⁠בַּיִת֒ וַ⁠יָּ֨מָד֙ אֵ֣ל אֻלָ֔ם חָמֵ֤שׁ אַמּוֹת֙ מִ⁠פֹּ֔ה וְ⁠חָמֵ֥שׁ אַמּ֖וֹת מִ⁠פֹּ֑ה וְ⁠רֹ֣חַב הַ⁠שַּׁ֔עַר שָׁלֹ֤שׁ אַמּוֹת֙ מִ⁠פּ֔וֹ וְ⁠שָׁלֹ֥שׁ אַמּ֖וֹת מִ⁠פּֽוֹ ׃⁴⁹ אֹ֣רֶךְ הָ⁠אֻלָ֞ם עֶשְׂרִ֣ים אַמָּ֗ה וְ⁠רֹ֨חַב֙ עַשְׁתֵּ֣י עֶשְׂרֵ֣ה אַמָּ֔ה וּ⁠בַֽ⁠מַּעֲל֔וֹת אֲשֶׁ֥ר יַעֲל֖וּ אֵלָ֑י⁠ו וְ⁠עַמֻּדִים֙ אֶל ־ הָ֣⁠אֵילִ֔ים אֶחָ֥ד מִ⁠פֹּ֖ה וְ⁠אֶחָ֥ד מִ⁠פֹּֽה ׃

¹K ב⁠מעלות⁠ו

²K ו⁠איל⁠ו

³K ה⁠יאתון

⁴K ו⁠תא⁠ו

⁵K ו⁠איל⁠ו

⁶K ו⁠אלמ⁠ו

⁷K ו⁠חלונ⁠ו

⁸K ו⁠אלמ⁠ו

⁹K ו⁠תמר⁠ו

¹⁰K ו⁠אילמ⁠ו

¹¹K איל⁠ו

¹²K ו⁠אילמ⁠ו

¹³K ו⁠ל⁠אילמ⁠ו

¹⁴K עלות⁠ו

¹⁵Or perhaps מַעֲלָֽיו

¹⁶K ו⁠אלמ⁠ו

¹⁷K איל⁠ו

¹⁸K ו⁠תא⁠ו

¹⁹K ו⁠איל⁠ו

²⁰K ו⁠אלמ⁠ו

²¹K ו⁠ל⁠אלמ⁠ו

²²K ואלמו

²³K איל⁠ו

²⁴K מעל⁠ו

²⁵K ו⁠תא⁠ו

²⁶K ואלו

²⁷K ו⁠אלמ⁠ו

²⁸K ו⁠ל⁠אלמ⁠ו

²⁹K ו⁠אלמ⁠ו

³⁰K אל⁠ו

³¹K מעל⁠ו

³²K תא⁠ו

³³K אל⁠ו

³⁴K ו⁠אלמ⁠ו

³⁵K ו⁠איל⁠ו

³⁶K איל⁠ו

³⁷K מעל⁠ו

Chapter 41

¹ וַ⁠יְבִיאֵ֖⁠נִי אֶל ־ הַ⁠הֵיכָ֑ל וַ⁠יָּ֣מָד אֶת ־ הָ⁠אֵילִ֗ים שֵׁשׁ ־ אַמּ֨וֹת רֹ֧חַב ־ מִ⁠פּ֛וֹ וְ⁠שֵׁשׁ ־ אַמּֽוֹת ־ רֹ֥חַב מִ⁠פּ֖וֹ רֹ֥חַב הָ⁠אֹֽהֶל ׃² וְ⁠רֹ֣חַב הַ⁠פֶּתַח֮ עֶ֣שֶׂר אַמּוֹת֒ וְ⁠כִתְפ֣וֹת הַ⁠פֶּ֔תַח חָמֵ֤שׁ אַמּוֹת֙ מִ⁠פּ֔וֹ וְ⁠חָמֵ֥שׁ אַמּ֖וֹת מִ⁠פּ֑וֹ וַ⁠יָּ֤מָד אָרְכּ⁠וֹ֙ אַרְבָּעִ֣ים אַמָּ֔ה וְ⁠רֹ֖חַב עֶשְׂרִ֥ים אַמָּֽה ׃³ וּ⁠בָ֣א לִ⁠פְנִ֔ימָה וַ⁠יָּ֥מָד אֵֽיל ־ הַ⁠פֶּ֖תַח שְׁתַּ֣יִם אַמּ֑וֹת וְ⁠הַ⁠פֶּ֨תַח֙ שֵׁ֣שׁ אַמּ֔וֹת וְ⁠רֹ֥חַב הַ⁠פֶּ֖תַח שֶׁ֥בַע אַמּֽוֹת ׃⁴ וַ⁠יָּ֨מָד אֶת ־ אָרְכּ֜⁠וֹ עֶשְׂרִ֣ים אַמָּ֗ה וְ⁠רֹ֛חַב עֶשְׂרִ֥ים אַמָּ֖ה אֶל ־ פְּנֵ֣י הַֽ⁠הֵיכָ֑ל וַ⁠יֹּ֣אמֶר אֵלַ֔⁠י זֶ֖ה קֹ֥דֶשׁ הַ⁠קֳּדָשִֽׁים ׃⁵ וַ⁠יָּ֥מָד קִֽיר ־ הַ⁠בַּ֖יִת שֵׁ֣שׁ אַמּ֑וֹת וְ⁠רֹ֣חַב הַ⁠צֵּלָע֩ אַרְבַּ֨ע אַמּ֜וֹת סָבִ֧יב ׀ סָבִ֛יב לַ⁠בַּ֖יִת סָבִֽיב ׃⁶ וְ⁠הַ⁠צְּלָעוֹת֩ צֵלָ֨ע אֶל ־ צֵלָ֜ע שָׁל֧וֹשׁ וּ⁠שְׁלֹשִׁ֣ים פְּעָמִ֗ים וּ֠⁠בָאוֹת בַּ⁠קִּ֨יר אֲשֶׁר ־ לַ⁠בַּ֧יִת לַ⁠צְּלָע֛וֹת סָבִ֥יב ׀ סָבִ֖יב לִ⁠הְי֣וֹת אֲחוּזִ֑ים וְ⁠לֹֽא ־ יִהְי֥וּ אֲחוּזִ֖ים בְּ⁠קִ֥יר הַ⁠בָּֽיִת ׃⁷ וְֽ⁠רָחֲבָ֡ה וְֽ⁠נָסְבָה֩ לְ⁠מַ֨עְלָ⁠ה לְ⁠מַ֜עְלָ⁠ה לַ⁠צְּלָע֗וֹת כִּ֣י מֽוּסַב ־ הַ֠⁠בַּיִת לְ⁠מַ֨עְלָ⁠ה לְ⁠מַ֜עְלָ⁠ה סָבִ֤יב ׀ סָבִיב֙ לַ⁠בַּ֔יִת עַל ־ כֵּ֥ן רֹֽחַב ־ לַ⁠בַּ֖יִת לְ⁠מָ֑עְלָ⁠ה וְ⁠כֵ֧ן הַ⁠תַּחְתּוֹנָ֛ה יַעֲלֶ֥ה עַל ־ הָ⁠עֶלְיוֹנָ֖ה לַ⁠תִּיכוֹנָֽה ׃⁸ וְ⁠רָאִ֧יתִי לַ⁠בַּ֛יִת גֹּ֖בַהּ סָבִ֣יב ׀ סָבִ֑יב מיסדות ¹ הַ⁠צְּלָעוֹת֙ מְל֣וֹ הַ⁠קָּנֶ֔ה שֵׁ֥שׁ אַמּ֖וֹת אַצִּֽילָה ׃⁹ רֹ֣חַב הַ⁠קִּ֧יר אֲֽשֶׁר ־ לַ⁠צֵּלָ֛ע אֶל ־ הַ⁠ח֖וּץ חָמֵ֣שׁ אַמּ֑וֹת וַ⁠אֲשֶׁ֣ר מֻנָּ֔ח בֵּ֥ית צְלָע֖וֹת אֲשֶׁ֥ר לַ⁠בָּֽיִת ׃¹⁰ וּ⁠בֵ֨ין הַ⁠לְּשָׁכ֜וֹת רֹ֣חַב עֶשְׂרִ֥ים אַמָּ֛ה סָבִ֥יב לַ⁠בַּ֖יִת סָבִ֥יב ׀ סָבִֽיב ׃¹¹ וּ⁠פֶ֤תַח הַ⁠צֵּלָע֙ לַ⁠מֻּנָּ֔ח פֶּ֤תַח אֶחָד֙ דֶּ֣רֶךְ הַ⁠צָּפ֔וֹן וּ⁠פֶ֥תַח אֶחָ֖ד לַ⁠דָּר֑וֹם וְ⁠רֹ֨חַב֙ מְק֣וֹם הַ⁠מֻּנָּ֔ח חָמֵ֥שׁ אַמּ֖וֹת סָבִ֥יב ׀ סָבִֽיב ׃¹² וְ⁠הַ⁠בִּנְיָ֡ן אֲשֶׁר֩ אֶל ־ פְּנֵ֨י הַ⁠גִּזְרָ֜ה פְּאַ֣ת דֶּֽרֶךְ ־ הַ⁠יָּ֗ם רֹ֚חַב שִׁבְעִ֣ים אַמָּ֔ה וְ⁠קִ֧יר הַ⁠בִּנְיָ֛ן חָֽמֵשׁ ־ אַמּ֥וֹת רֹ֖חַב סָבִ֣יב ׀ סָבִ֑יב וְ⁠אָרְכּ֖⁠וֹ תִּשְׁעִ֥ים אַמָּֽה ׃¹³ וּ⁠מָדַ֣ד אֶת ־ הַ⁠בַּ֔יִת אֹ֖רֶךְ מֵאָ֣ה אַמָּ֑ה וְ⁠הַ⁠גִּזְרָ֤ה וְ⁠הַ⁠בִּנְיָה֙ וְ⁠קִ֣ירוֹתֶ֔י⁠הָ אֹ֖רֶךְ מֵאָ֥ה אַמָּֽה ׃¹⁴ וְ⁠רֹחַב֩ פְּנֵ֨י הַ⁠בַּ֧יִת וְ⁠הַ⁠גִּזְרָ֛ה לַ⁠קָּדִ֖ים מֵאָ֥ה אַמָּֽה ׃¹⁵ וּ⁠מָדַ֣ד אֹֽרֶךְ ־ הַ֠⁠בִּנְיָן אֶל ־ פְּנֵ֨י הַ⁠גִּזְרָ֜ה אֲשֶׁ֨ר עַל ־ אַחֲרֶ֧י⁠הָ ו⁠אתוקי⁠הא ² מִ⁠פּ֥וֹ וּ⁠מִ⁠פּ֖וֹ מֵאָ֣ה אַמָּ֑ה וְ⁠הַֽ⁠הֵיכָל֙ הַ⁠פְּנִימִ֔י וְ⁠אֻֽלַמֵּ֖י הֶ⁠חָצֵֽר ׃¹⁶ הַ⁠סִּפִּ֡ים וְ⁠הַ⁠חַלּוֹנִ֣ים הָ֠⁠אֲטֻמוֹת וְ⁠הָ⁠אַתִּיקִ֤ים ׀ סָבִיב֙ לִ⁠שְׁלָשְׁתָּ֔⁠ם נֶ֧גֶד הַ⁠סַּ֛ף שְׂחִ֥יף עֵ֖ץ סָבִ֣יב ׀ סָבִ֑יב וְ⁠הָ⁠אָ֨רֶץ֙ עַד ־ הַֽ⁠חַלֹּנ֔וֹת וְ⁠הַֽ⁠חַלֹּנ֖וֹת מְכֻסּֽוֹת ׃¹⁷ עַל ־ מֵ⁠עַ֣ל הַ⁠פֶּ֡תַח וְ⁠עַד ־ הַ⁠בַּיִת֩ הַ⁠פְּנִימִ֨י וְ⁠לַ⁠ח֜וּץ וְ⁠אֶל ־ כָּל ־ הַ⁠קִּ֨יר סָבִ֧יב ׀ סָבִ֛יב בַּ⁠פְּנִימִ֥י וּ⁠בַ⁠חִיצ֖וֹן מִדּֽוֹת ׃¹⁸ וְ⁠עָשׂ֥וּי כְּרוּבִ֖ים וְ⁠תִֽמֹרִ֑ים וְ⁠תִֽמֹרָה֙ בֵּין ־ כְּר֣וּב לִ⁠כְר֔וּב וּ⁠שְׁנַ֥יִם פָּנִ֖ים לַ⁠כְּרֽוּב ׃¹⁹ וּ⁠פְנֵ֨י אָדָ֤ם אֶל ־ הַ⁠תִּֽמֹרָה֙ מִ⁠פּ֔וֹ וּ⁠פְנֵֽי ־ כְפִ֥יר אֶל ־ הַ⁠תִּֽמֹרָ֖ה מִ⁠פּ֑וֹ עָשׂ֥וּי אֶל ־ כָּל ־ הַ⁠בַּ֖יִת סָבִ֥יב ׀ סָבִֽיב ׃²⁰ מֵ⁠הָ⁠אָ֨רֶץ֙ עַד ־ מֵ⁠עַ֣ל הַ⁠פֶּ֔תַח הַ⁠כְּרוּבִ֥ים וְ⁠הַ⁠תִּֽמֹרִ֖ים עֲשׂוּיִ֑ם וְ⁠קִ֖יר הַׄ⁠הֵׄיׄכָֽׄלׄ ׃²¹ הַֽ⁠הֵיכָ֖ל מְזוּזַ֣ת רְבֻעָ֑ה וּ⁠פְנֵ֣י הַ⁠קֹּ֔דֶשׁ הַ⁠מַּרְאֶ֖ה כַּ⁠מַּרְאֶֽה ׃²² הַ⁠מִּזְבֵּ֡חַ עֵ֣ץ שָׁלוֹשׁ֩ אַמּ֨וֹת גָּבֹ֜הַּ וְ⁠אָרְכּ֣⁠וֹ שְׁתַּֽיִם ־ אַמּ֗וֹת וּ⁠מִקְצֹֽעוֹתָי⁠ו֙ ל֔⁠וֹ וְ⁠אָרְכּ֥⁠וֹ וְ⁠קִֽירֹתָ֖י⁠ו עֵ֑ץ וַ⁠יְדַבֵּ֣ר אֵלַ֔⁠י זֶ֚ה הַ⁠שֻּׁלְחָ֔ן אֲשֶׁ֖ר לִ⁠פְנֵ֥י יְהוָֽה ׃²³ וּ⁠שְׁתַּ֧יִם דְּלָת֛וֹת לַֽ⁠הֵיכָ֖ל וְ⁠לַ⁠קֹּֽדֶשׁ ׃²⁴ וּ⁠שְׁתַּ֥יִם דְּלָת֖וֹת לַ⁠דְּלָת֑וֹת שְׁ֚תַּיִם מוּסַבּ֣וֹת דְּלָת֔וֹת שְׁ֚תַּיִם לְ⁠דֶ֣לֶת אֶחָ֔ת וּ⁠שְׁתֵּ֥י דְלָת֖וֹת לָ⁠אַחֶֽרֶת ׃²⁵ וַ⁠עֲשׂוּיָ֨ה אֲלֵי⁠הֶ֜ן אֶל ־ דַּלְת֤וֹת הַֽ⁠הֵיכָל֙ כְּרוּבִ֣ים וְ⁠תִֽמֹרִ֔ים כַּ⁠אֲשֶׁ֥ר עֲשׂוּיִ֖ם לַ⁠קִּיר֑וֹת וְ⁠עָ֥ב עֵ֛ץ אֶל ־ פְּנֵ֥י הָ⁠אוּלָ֖ם מֵ⁠הַ⁠חֽוּץ ׃²⁶ וְ⁠חַלּוֹנִ֨ים אֲטֻמ֤וֹת וְ⁠תִֽמֹרִים֙ מִ⁠פּ֣וֹ וּ⁠מִ⁠פּ֔וֹ אֶל ־ כִּתְפ֖וֹת הָֽ⁠אוּלָ֑ם וְ⁠צַלְע֥וֹת הַ⁠בַּ֖יִת וְ⁠הָ⁠עֻבִּֽים ׃

¹Q מוּסְד֤וֹת

²Q וְאַתִּיקֶ֛יהָא

Chapter 42

¹ וַ⁠יּוֹצִאֵ֗⁠נִי אֶל ־ הֶֽ⁠חָצֵר֙ הַ⁠חִ֣יצוֹנָ֔ה הַ⁠דֶּ֖רֶךְ דֶּ֣רֶךְ הַ⁠צָּפ֑וֹן וַ⁠יְבִאֵ֣⁠נִי אֶל ־ הַ⁠לִּשְׁכָּ֗ה אֲשֶׁ֨ר נֶ֧גֶד הַ⁠גִּזְרָ֛ה וַ⁠אֲשֶֽׁר ־ נֶ֥גֶד הַ⁠בִּנְיָ֖ן אֶל ־ הַ⁠צָּפֽוֹן ׃² אֶל ־ פְּנֵי ־ אֹ֨רֶךְ֙ אַמּ֣וֹת הַ⁠מֵּאָ֔ה פֶּ֖תַח הַ⁠צָּפ֑וֹן וְ⁠הָ⁠רֹ֖חַב חֲמִשִּׁ֥ים אַמּֽוֹת ׃³ נֶ֣גֶד הָֽ⁠עֶשְׂרִ֗ים אֲשֶׁר֙ לֶ⁠חָצֵ֣ר הַ⁠פְּנִימִ֔י וְ⁠נֶ֣גֶד רִֽצְפָ֔ה אֲשֶׁ֖ר לֶ⁠חָצֵ֣ר הַ⁠חִֽיצוֹנָ֑ה אַתִּ֥יק אֶל ־ פְּנֵֽי ־ אַתִּ֖יק בַּ⁠שְּׁלִשִֽׁים ׃⁴ וְ⁠לִ⁠פְנֵ֨י הַ⁠לְּשָׁכ֜וֹת מַהֲלַךְ֩ עֶ֨שֶׂר אַמּ֥וֹת רֹ֨חַב֙ אֶל ־ הַ⁠פְּנִימִ֔ית דֶּ֖רֶךְ אַמָּ֣ה אֶחָ֑ת וּ⁠פִתְחֵי⁠הֶ֖ם לַ⁠צָּפֽוֹן ׃⁵ וְ⁠הַ⁠לְּשָׁכ֥וֹת הָ⁠עֶלְיוֹנֹ֖ת קְצֻר֑וֹת כִּֽי ־ יוֹכְל֨וּ אַתִּיקִ֜ים מֵ⁠הֵ֗נָה מֵֽ⁠הַ⁠תַּחְתֹּנ֛וֹת וּ⁠מֵ⁠הַ⁠תִּֽכֹנ֖וֹת בִּנְיָֽן ׃⁶ כִּ֤י מְשֻׁלָּשׁוֹת֙ הֵ֔נָּה וְ⁠אֵ֤ין לָ⁠הֶן֙ עַמּוּדִ֔ים כְּ⁠עַמּוּדֵ֖י הַ⁠חֲצֵר֑וֹת עַל ־ כֵּ֣ן נֶאֱצַ֗ל מֵ⁠הַ⁠תַּחְתּוֹנ֛וֹת וּ⁠מֵ⁠הַ⁠תִּֽיכֹנ֖וֹת מֵ⁠הָ⁠אָֽרֶץ ׃⁷ וְ⁠גָדֵ֤ר אֲשֶׁר ־ לַ⁠חוּץ֙ לְ⁠עֻמַּ֣ת הַ⁠לְּשָׁכ֔וֹת דֶּ֛רֶךְ הֶ⁠חָצֵ֥ר הַ⁠חִֽצוֹנָ֖ה אֶל ־ פְּנֵ֣י הַ⁠לְּשָׁכ֑וֹת אָרְכּ֖⁠וֹ חֲמִשִּׁ֥ים אַמָּֽה ׃⁸ כִּֽי ־ אֹ֣רֶךְ הַ⁠לְּשָׁכ֗וֹת אֲשֶׁ֛ר לֶ⁠חָצֵ֥ר הַ⁠חִֽצוֹנָ֖ה חֲמִשִּׁ֣ים אַמָּ֑ה וְ⁠הִנֵּ֛ה עַל ־ פְּנֵ֥י הַ⁠הֵיכָ֖ל מֵאָ֥ה אַמָּֽה ׃⁹ וּמִתַּ֖חַת ¹ הַלְּשָׁכ֣וֹת ² הָ⁠אֵ֑לֶּה ה⁠מבוא ³ מֵֽ⁠הַ⁠קָּדִ֔ים בְּ⁠בֹא֣⁠וֹ לָ⁠הֵ֔נָּה מֵֽ⁠הֶ⁠חָצֵ֖ר הַ⁠חִצֹנָֽה ׃¹⁰ בְּ⁠רֹ֣חַב ׀ גֶּ֣דֶר הֶ⁠חָצֵ֗ר דֶּ֧רֶךְ הַ⁠קָּדִ֛ים אֶל ־ פְּנֵ֧י הַ⁠גִּזְרָ֛ה וְ⁠אֶל ־ פְּנֵ֥י הַ⁠בִּנְיָ֖ן לְשָׁכֽוֹת ׃¹¹ וְ⁠דֶ֨רֶךְ֙ לִ⁠פְנֵי⁠הֶ֔ם כְּ⁠מַרְאֵ֣ה הַ⁠לְּשָׁכ֗וֹת אֲשֶׁר֙ דֶּ֣רֶךְ הַ⁠צָּפ֔וֹן כְּ⁠אָרְכָּ֖⁠ן כֵּ֣ן רָחְבָּ֑⁠ן וְ⁠כֹל֙ מוֹצָ֣אֵי⁠הֶ֔ן וּ⁠כְ⁠מִשְׁפְּטֵי⁠הֶ֖ן וּ⁠כְ⁠פִתְחֵי⁠הֶֽן ׃¹² וּ⁠כְ⁠פִתְחֵ֣י הַ⁠לְּשָׁכ֗וֹת אֲשֶׁר֙ דֶּ֣רֶךְ הַ⁠דָּר֔וֹם פֶּ֖תַח בְּ⁠רֹ֣אשׁ דָּ֑רֶךְ דֶּ֗רֶךְ בִּ⁠פְנֵי֙ הַ⁠גְּדֶ֣רֶת הֲגִינָ֔ה דֶּ֥רֶךְ הַ⁠קָּדִ֖ים בְּ⁠בוֹאָֽ⁠ן ׃¹³ וַ⁠יֹּ֣אמֶר אֵלַ֗⁠י לִֽשְׁכ֨וֹת הַ⁠צָּפ֜וֹן לִֽשְׁכ֣וֹת הַ⁠דָּרוֹם֮ אֲשֶׁ֣ר אֶל ־ פְּנֵ֣י הַ⁠גִּזְרָה֒ הֵ֣נָּה ׀ לִֽשְׁכ֣וֹת הַ⁠קֹּ֗דֶשׁ אֲשֶׁ֨ר יֹאכְלוּ ־ שָׁ֧ם הַ⁠כֹּהֲנִ֛ים אֲשֶׁר ־ קְרוֹבִ֥ים לַֽ⁠יהוָ֖ה קָדְשֵׁ֣י הַ⁠קֳּדָשִׁ֑ים שָׁ֞ם יַנִּ֣יחוּ ׀ קָדְשֵׁ֣י הַ⁠קֳּדָשִׁ֗ים וְ⁠הַ⁠מִּנְחָה֙ וְ⁠הַ⁠חַטָּ֣את וְ⁠הָ⁠אָשָׁ֔ם כִּ֥י הַ⁠מָּק֖וֹם קָדֹֽשׁ ׃¹⁴ בְּ⁠בֹאָ֣⁠ם הַ⁠כֹּהֲנִ֗ים וְ⁠לֹֽא ־ יֵצְא֤וּ מֵ⁠הַ⁠קֹּ֨דֶשׁ֙ אֶל ־ הֶ⁠חָצֵ֣ר הַ⁠חִיצוֹנָ֔ה וְ⁠שָׁ֞ם יַנִּ֧יחוּ בִגְדֵי⁠הֶ֛ם אֲשֶׁר ־ יְשָׁרְת֥וּ בָ⁠הֶ֖ן כִּֽי ־ קֹ֣דֶשׁ הֵ֑נָּה ילבשו ⁴ בְּגָדִ֣ים אֲחֵרִ֔ים וְ⁠קָרְב֖וּ אֶל ־ אֲשֶׁ֥ר לָ⁠עָֽם ׃¹⁵ וְ⁠כִלָּ֗ה אֶת ־ מִדּוֹת֙ הַ⁠בַּ֣יִת הַ⁠פְּנִימִ֔י וְ⁠הוֹצִיאַ֨⁠נִי֙ דֶּ֣רֶךְ הַ⁠שַּׁ֔עַר אֲשֶׁ֥ר פָּנָ֖י⁠ו דֶּ֣רֶךְ הַ⁠קָּדִ֑ים וּ⁠מְדָד֖⁠וֹ סָבִ֥יב ׀ סָבִֽיב ׃¹⁶ מָדַ֛ד ר֥וּחַ הַ⁠קָּדִ֖ים בִּ⁠קְנֵ֣ה הַ⁠מִּדָּ֑ה חֲמֵשׁ ־ מֵא֥וֹת ⁵ קָנִ֛ים בִּ⁠קְנֵ֥ה הַ⁠מִּדָּ֖ה סָבִֽיב ׃¹⁷ מָדַ֖ד ר֣וּחַ הַ⁠צָּפ֑וֹן חֲמֵשׁ ־ מֵא֥וֹת קָנִ֛ים בִּ⁠קְנֵ֥ה הַ⁠מִּדָּ֖ה סָבִֽיב ׃¹⁸ אֵ֛ת ר֥וּחַ הַ⁠דָּר֖וֹם מָדָ֑ד חֲמֵשׁ ־ מֵא֥וֹת קָנִ֖ים בִּ⁠קְנֵ֥ה הַ⁠מִּדָּֽה ׃¹⁹ סָבַ֖ב אֶל ־ ר֣וּחַ הַ⁠יָּ֑ם מָדַ֛ד חֲמֵשׁ ־ מֵא֥וֹת קָנִ֖ים בִּ⁠קְנֵ֥ה הַ⁠מִּדָּֽה ׃²⁰ לְ⁠אַרְבַּ֨ע רוּח֜וֹת מְדָד֗⁠וֹ ח֤וֹמָה ל⁠וֹ֙ סָבִ֣יב ׀ סָבִ֔יב אֹ֚רֶךְ חֲמֵ֣שׁ מֵא֔וֹת וְ⁠רֹ֖חַב חֲמֵ֣שׁ מֵא֑וֹת לְ⁠הַבְדִּ֕יל בֵּ֥ין הַ⁠קֹּ֖דֶשׁ לְ⁠חֹֽל ׃

¹K ו⁠מ⁠תחת⁠ה

²K לשכות

³Q הַמֵּבִיא֙

⁴Q וְלָבְשׁוּ֙

⁵K אמות

Chapter 43

¹ וַ⁠יּוֹלִכֵ֖⁠נִי אֶל ־ הַ⁠שָּׁ֑עַר שַׁ֕עַר אֲשֶׁ֥ר פֹּנֶ֖ה דֶּ֥רֶךְ הַ⁠קָּדִֽים ׃² וְ⁠הִנֵּ֗ה כְּבוֹד֙ אֱלֹהֵ֣י יִשְׂרָאֵ֔ל בָּ֖א מִ⁠דֶּ֣רֶךְ הַ⁠קָּדִ֑ים וְ⁠קוֹל֗⁠וֹ כְּ⁠קוֹל֙ מַ֣יִם רַבִּ֔ים וְ⁠הָ⁠אָ֖רֶץ הֵאִ֥ירָה מִ⁠כְּבֹדֽ⁠וֹ ׃³ וּ⁠כְ⁠מַרְאֵ֨ה הַ⁠מַּרְאֶ֜ה אֲשֶׁ֣ר רָאִ֗יתִי כַּ⁠מַּרְאֶ֤ה אֲשֶׁר ־ רָאִ֨יתִי֙ בְּ⁠בֹאִ⁠י֙ לְ⁠שַׁחֵ֣ת אֶת ־ הָ⁠עִ֔יר וּ⁠מַרְא֕וֹת כַּ⁠מַּרְאֶ֕ה אֲשֶׁ֥ר רָאִ֖יתִי אֶל ־ נְהַר ־ כְּבָ֑ר וָ⁠אֶפֹּ֖ל אֶל ־ פָּנָֽ⁠י ׃⁴ וּ⁠כְב֥וֹד יְהוָ֖ה בָּ֣א אֶל ־ הַ⁠בָּ֑יִת דֶּ֣רֶךְ שַׁ֔עַר אֲשֶׁ֥ר פָּנָ֖י⁠ו דֶּ֥רֶךְ הַ⁠קָּדִֽים ׃⁵ וַ⁠תִּשָּׂאֵ֣⁠נִי ר֔וּחַ וַ⁠תְּבִיאֵ֕⁠נִי אֶל ־ הֶֽ⁠חָצֵ֖ר הַ⁠פְּנִימִ֑י וְ⁠הִנֵּ֛ה מָלֵ֥א כְבוֹד ־ יְהוָ֖ה הַ⁠בָּֽיִת ׃⁶ וָ⁠אֶשְׁמַ֛ע מִדַּבֵּ֥ר אֵלַ֖⁠י מֵ⁠הַ⁠בָּ֑יִת וְ⁠אִ֕ישׁ הָיָ֥ה עֹמֵ֖ד אֶצְלִֽ⁠י ׃⁷ וַ⁠יֹּ֣אמֶר אֵלַ֗⁠י בֶּן ־ אָדָם֙ אֶת ־ מְק֣וֹם כִּסְאִ֗⁠י וְ⁠אֶת ־ מְקוֹם֙ כַּפּ֣וֹת רַגְלַ֔⁠י אֲשֶׁ֧ר אֶשְׁכָּן ־ שָׁ֛ם בְּ⁠ת֥וֹךְ בְּנֵֽי ־ יִשְׂרָאֵ֖ל לְ⁠עוֹלָ֑ם וְ⁠לֹ֣א יְטַמְּא֣וּ ע֣וֹד בֵּֽית ־ יִ֠שְׂרָאֵל שֵׁ֣ם קָדְשִׁ֞⁠י הֵ֤מָּה וּ⁠מַלְכֵי⁠הֶם֙ בִּ⁠זְנוּתָ֔⁠ם וּ⁠בְ⁠פִגְרֵ֥י מַלְכֵי⁠הֶ֖ם בָּמוֹתָֽ⁠ם ׃⁸ בְּ⁠תִתָּ֨⁠ם סִפָּ֜⁠ם אֶת ־ סִפִּ֗⁠י וּ⁠מְזֽוּזָתָ⁠ם֙ אֵ֣צֶל מְזוּזָתִ֔⁠י וְ⁠הַ⁠קִּ֖יר בֵּינִ֣⁠י וּ⁠בֵֽינֵי⁠הֶ֑ם וְ⁠טִמְּא֣וּ ׀ אֶת ־ שֵׁ֣ם קָדְשִׁ֗⁠י בְּ⁠תֽוֹעֲבוֹתָ⁠ם֙ אֲשֶׁ֣ר עָשׂ֔וּ וָ⁠אֲכַ֥ל אֹתָ֖⁠ם בְּ⁠אַפִּֽ⁠י ׃⁹ עַתָּ֞ה יְרַחֲק֧וּ אֶת ־ זְנוּתָ֛⁠ם וּ⁠פִגְרֵ֥י מַלְכֵי⁠הֶ֖ם מִמֶּ֑⁠נִּי וְ⁠שָׁכַנְתִּ֥י בְ⁠תוֹכָ֖⁠ם לְ⁠עוֹלָֽם ׃ס¹⁰ אַתָּ֣ה בֶן ־ אָדָ֗ם הַגֵּ֤ד אֶת ־ בֵּֽית ־ יִשְׂרָאֵל֙ אֶת ־ הַ⁠בַּ֔יִת וְ⁠יִכָּלְמ֖וּ מֵ⁠עֲוֺנֽוֹתֵי⁠הֶ֑ם וּ⁠מָדְד֖וּ אֶת ־ תָּכְנִֽית ׃¹¹ וְ⁠אִֽם ־ נִכְלְמ֞וּ מִ⁠כֹּ֣ל אֲשֶׁר ־ עָשׂ֗וּ צוּרַ֣ת הַ⁠בַּ֡יִת וּ⁠תְכוּנָת֡⁠וֹ וּ⁠מוֹצָאָ֡י⁠ו וּ⁠מוֹבָאָ֣י⁠ו וְֽ⁠כָל ־ צֽוּרֹתָ֡⁠ו וְ⁠אֵ֣ת כָּל ־ חֻקֹּתָי⁠ו֩ וְ⁠כָל ־ צ֨וּרֹתָ֤יו ¹ וְ⁠כָל ־ תּוֹרֹתָיו֙ ² הוֹדַ֣ע אוֹתָ֔⁠ם וּ⁠כְתֹ֖ב לְ⁠עֵֽינֵי⁠הֶ֑ם וְ⁠יִשְׁמְר֞וּ אֶת ־ כָּל ־ צוּרָת֛⁠וֹ וְ⁠אֶת ־ כָּל ־ חֻקֹּתָ֖י⁠ו וְ⁠עָשׂ֥וּ אוֹתָֽ⁠ם ׃¹² זֹ֖את תּוֹרַ֣ת הַ⁠בָּ֑יִת עַל ־ רֹ֣אשׁ הָ֠⁠הָר כָּל ־ גְּבֻל֞⁠וֹ סָבִ֤יב ׀ סָבִיב֙ קֹ֣דֶשׁ קָדָשִׁ֔ים הִנֵּה ־ זֹ֖את תּוֹרַ֥ת הַ⁠בָּֽיִת ׃¹³ וְ⁠אֵ֨לֶּה מִדּ֤וֹת הַ⁠מִּזְבֵּ֨חַ֙ בָּֽ⁠אַמּ֔וֹת אַמָּ֥ה אַמָּ֖ה וָ⁠טֹ֑פַח וְ⁠חֵ֨יק הָ⁠אַמָּ֜ה וְ⁠אַמָּה ־ רֹ֗חַב וּ⁠גְבוּלָ֨⁠הּ אֶל ־ שְׂפָתָ֤⁠הּ סָבִיב֙ זֶ֣רֶת הָ⁠אֶחָ֔ד וְ⁠זֶ֖ה גַּ֥ב הַ⁠מִּזְבֵּֽחַ ׃¹⁴ וּ⁠מֵ⁠חֵ֨יק הָ⁠אָ֜רֶץ עַד ־ הָ⁠עֲזָרָ֤ה הַ⁠תַּחְתּוֹנָה֙ שְׁתַּ֣יִם אַמּ֔וֹת וְ⁠רֹ֖חַב אַמָּ֣ה אֶחָ֑ת וּ⁠מֵ⁠הֳ⁠עֲזָרָ֨ה הַ⁠קְּטַנָּ֜ה עַד ־ הָ⁠עֲזָרָ֤ה הַ⁠גְּדוֹלָה֙ אַרְבַּ֣ע אַמּ֔וֹת וְ⁠רֹ֖חַב הָ⁠אַמָּֽה ׃¹⁵ וְ⁠הַֽ⁠הַרְאֵ֖ל אַרְבַּ֣ע אַמּ֑וֹת וּמֵהָאֲרִיאֵ֣ל ³ וּ⁠לְ⁠מַ֔עְלָ⁠ה הַ⁠קְּרָנ֖וֹת אַרְבַּֽע ׃¹⁶ וְהָאֲרִיאֵ֗ל ⁴ שְׁתֵּ֤ים עֶשְׂרֵה֙ אֹ֔רֶךְ בִּ⁠שְׁתֵּ֥ים עֶשְׂרֵ֖ה רֹ֑חַב רָב֕וּעַ אֶ֖ל אַרְבַּ֥עַת רְבָעָֽי⁠ו ׃¹⁷ וְ⁠הָ⁠עֲזָרָ֞ה אַרְבַּ֧ע עֶשְׂרֵ֣ה אֹ֗רֶךְ בְּ⁠אַרְבַּ֤ע עֶשְׂרֵה֙ רֹ֔חַב אֶ֖ל אַרְבַּ֣עַת רְבָעֶ֑י⁠הָ וְ⁠הַ⁠גְּבוּל סָבִ֨יב אוֹתָ֜⁠הּ חֲצִ֣י הָ⁠אַמָּ֗ה וְ⁠הַֽ⁠חֵיק ־ לָ֤⁠הּ אַמָּה֙ סָבִ֔יב וּ⁠מַעֲלֹתֵ֖⁠הוּ פְּנ֥וֹת קָדִֽים ׃¹⁸ וַ⁠יֹּ֣אמֶר אֵלַ֗⁠י בֶּן ־ אָדָם֙ כֹּ֤ה אָמַר֙ אֲדֹנָ֣⁠י יְהוִ֔ה אֵ֚לֶּה חֻקּ֣וֹת הַ⁠מִּזְבֵּ֔חַ בְּ⁠י֖וֹם הֵעָֽשׂוֹת֑⁠וֹ לְ⁠הַעֲל֤וֹת עָלָי⁠ו֙ עוֹלָ֔ה וְ⁠לִ⁠זְרֹ֥ק עָלָ֖י⁠ו דָּֽם ׃¹⁹ וְ⁠נָתַתָּ֣ה אֶל ־ הַ⁠כֹּהֲנִ֣ים הַ⁠לְוִיִּ֡ם אֲשֶׁ֣ר הֵם֩ מִ⁠זֶּ֨רַע צָד֜וֹק הַ⁠קְּרֹבִ֣ים אֵלַ֗⁠י נְאֻ֛ם אֲדֹנָ֥⁠י יְהוִ֖ה לְ⁠שָֽׁרְתֵ֑⁠נִי פַּ֥ר בֶּן ־ בָּקָ֖ר לְ⁠חַטָּֽאת ׃²⁰ וְ⁠לָקַחְתָּ֣ מִ⁠דָּמ֗⁠וֹ וְ⁠נָ֨תַתָּ֜ה עַל ־ אַרְבַּ֤ע קַרְנֹתָי⁠ו֙ וְ⁠אֶל ־ אַרְבַּע֙ פִּנּ֣וֹת הָ⁠עֲזָרָ֔ה וְ⁠אֶֽל ־ הַ⁠גְּב֖וּל סָבִ֑יב וְ⁠חִטֵּאתָ֥ אוֹת֖⁠וֹ וְ⁠כִפַּרְתָּֽ⁠הוּ ׃²¹ וְ⁠לָ֣קַחְתָּ֔ אֵ֖ת הַ⁠פָּ֣ר הַֽ⁠חַטָּ֑את וּ⁠שְׂרָפ⁠וֹ֙ בְּ⁠מִפְקַ֣ד הַ⁠בַּ֔יִת מִ⁠ח֖וּץ לַ⁠מִּקְדָּֽשׁ ׃²² וּ⁠בַ⁠יּוֹם֙ הַ⁠שֵּׁנִ֔י תַּקְרִ֛יב שְׂעִיר ־ עִזִּ֥ים תָּמִ֖ים לְ⁠חַטָּ֑את וְ⁠חִטְּאוּ֙ אֶת ־ הַ⁠מִּזְבֵּ֔חַ כַּ⁠אֲשֶׁ֥ר חִטְּא֖וּ בַּ⁠פָּֽר ׃²³ בְּ⁠כַלּוֹתְ⁠ךָ֖ מֵֽ⁠חַטֵּ֑א תַּקְרִיב֙ פַּ֣ר בֶּן ־ בָּקָ֣ר תָּמִ֔ים וְ⁠אַ֥יִל מִן ־ הַ⁠צֹּ֖אן תָּמִֽים ׃²⁴ וְ⁠הִקְרַבְתָּ֖⁠ם לִ⁠פְנֵ֣י יְהוָ֑ה וְ⁠הִשְׁלִ֨יכוּ הַ⁠כֹּהֲנִ֤ים עֲלֵי⁠הֶם֙ מֶ֔לַח וְ⁠הֶעֱל֥וּ אוֹתָ֛⁠ם עֹלָ֖ה לַֽ⁠יהוָֽה ׃²⁵ שִׁבְעַ֣ת יָמִ֔ים תַּעֲשֶׂ֥ה שְׂעִיר ־ חַטָּ֖את לַ⁠יּ֑וֹם וּ⁠פַ֧ר בֶּן ־ בָּקָ֛ר וְ⁠אַ֥יִל מִן ־ הַ⁠צֹּ֖אן תְּמִימִ֥ים יַעֲשֽׂוּ ׃²⁶ שִׁבְעַ֣ת יָמִ֗ים יְכַפְּרוּ֙ אֶת ־ הַ⁠מִּזְבֵּ֔חַ וְ⁠טִֽהֲר֖וּ אֹת֑⁠וֹ וּ⁠מִלְא֖וּ יָדָֽיו ׃⁵²⁷ וִֽ⁠יכַלּ֖וּ אֶת ־ הַ⁠יָּמִ֑ים ס וְ⁠הָיָה֩ בַ⁠יּ֨וֹם הַ⁠שְּׁמִינִ֜י וָ⁠הָ֗לְאָה יַעֲשׂ֨וּ הַ⁠כֹּהֲנִ֤ים עַל ־ הַ⁠מִּזְבֵּ֨חַ֙ אֶת ־ עוֹלֽוֹתֵי⁠כֶם֙ וְ⁠אֶת ־ שַׁלְמֵי⁠כֶ֔ם וְ⁠רָצִ֣אתִי אֶתְ⁠כֶ֔ם נְאֻ֖ם אֲדֹנָ֥⁠י יְהֹוִֽה ׃ס

¹K צורת⁠י

²K תורת⁠ו

³K וּ⁠מֵ⁠הָ⁠אֲרִאֵ֣יל

⁴K ו⁠ה⁠אראיל

⁵K יד⁠ו

Chapter 44

¹ וַ⁠יָּ֣שֶׁב אֹתִ֗⁠י דֶּ֣רֶךְ שַׁ֤עַר הַ⁠מִּקְדָּשׁ֙ הַֽ⁠חִיצ֔וֹן הַ⁠פֹּנֶ֖ה קָדִ֑ים וְ⁠ה֖וּא סָגֽוּר ׃² וַ⁠יֹּ֨אמֶר אֵלַ֜⁠י יְהוָ֗ה הַ⁠שַּׁ֣עַר הַ⁠זֶּה֩ סָג֨וּר יִהְיֶ֜ה לֹ֣א יִפָּתֵ֗חַ וְ⁠אִישׁ֙ לֹא ־ יָ֣בֹא ב֔⁠וֹ כִּ֛י יְהוָ֥ה אֱלֹהֵֽי ־ יִשְׂרָאֵ֖ל בָּ֣א ב֑⁠וֹ וְ⁠הָיָ֖ה סָגֽוּר ׃³ אֶֽת ־ הַ⁠נָּשִׂ֗יא נָ֥שִׂיא ה֛וּא יֵֽשֶׁב ־ בּ֥⁠וֹ לאכול ־ לֶ֖חֶם ¹ לִ⁠פְנֵ֣י יְהוָ֑ה מִ⁠דֶּ֨רֶךְ אֻלָ֤ם הַ⁠שַּׁ֨עַר֙ יָב֔וֹא וּ⁠מִ⁠דַּרְכּ֖⁠וֹ יֵצֵֽא ׃⁴ וַ⁠יְבִיאֵ֜⁠נִי דֶּֽרֶךְ ־ שַׁ֣עַר הַ⁠צָּפוֹן֮ אֶל ־ פְּנֵ֣י הַ⁠בַּיִת֒ וָ⁠אֵ֕רֶא וְ⁠הִנֵּ֛ה מָלֵ֥א כְבוֹד ־ יְהוָ֖ה אֶת ־ בֵּ֣ית יְהוָ֑ה וָ⁠אֶפֹּ֖ל אֶל ־ פָּנָֽ⁠י ׃⁵ וַ⁠יֹּ֨אמֶר אֵלַ֜⁠י יְהֹוָ֗ה בֶּן ־ אָדָ֡ם שִׂ֣ים לִבְּ⁠ךָ֩ וּ⁠רְאֵ֨ה בְ⁠עֵינֶ֜י⁠ךָ וּ⁠בְ⁠אָזְנֶ֣י⁠ךָ שְּׁמָ֗ע אֵ֣ת כָּל ־ אֲשֶׁ֤ר אֲנִי֙ מְדַבֵּ֣ר אֹתָ֔⁠ךְ לְ⁠כָל ־ חֻקּ֥וֹת בֵּית ־ יְהוָ֖ה וּ⁠לְ⁠כָל ־ תּֽוֹרֹתָ֑יו ² וְ⁠שַׂמְתָּ֤ לִבְּ⁠ךָ֙ לִ⁠מְב֣וֹא הַ⁠בַּ֔יִת בְּ⁠כֹ֖ל מוֹצָאֵ֥י הַ⁠מִּקְדָּֽשׁ ׃⁶ וְ⁠אָמַרְתָּ֤ אֶל ־ מֶ֨רִי֙ אֶל ־ בֵּ֣ית יִשְׂרָאֵ֔ל כֹּ֥ה אָמַ֖ר אֲדֹנָ֣⁠י יְהוִ֑ה רַב ־ לָ⁠כֶ֛ם מִֽ⁠כָּל ־ תּוֹעֲבֽוֹתֵי⁠כֶ֖ם בֵּ֥ית יִשְׂרָאֵֽל ׃⁷ בַּ⁠הֲבִיאֲ⁠כֶ֣ם בְּנֵֽי ־ נֵכָ֗ר עַרְלֵי ־ לֵב֙ וְ⁠עַרְלֵ֣י בָשָׂ֔ר לִ⁠הְי֥וֹת בְּ⁠מִקְדָּשִׁ֖⁠י לְ⁠חַלְּל֣⁠וֹ אֶת ־ בֵּיתִ֑⁠י בְּ⁠הַקְרִֽיבְ⁠כֶ֤ם אֶת ־ לַחְמִ⁠י֙ חֵ֣לֶב וָ⁠דָ֔ם וַ⁠יָּפֵ֨רוּ֙ אֶת ־ בְּרִיתִ֔⁠י אֶ֖ל כָּל ־ תּוֹעֲבוֹתֵי⁠כֶֽם ׃⁸ וְ⁠לֹ֥א שְׁמַרְתֶּ֖ם מִשְׁמֶ֣רֶת קָדָשָׁ֑⁠י וַ⁠תְּשִׂימ֗וּ⁠ן לְ⁠שֹׁמְרֵ֧י מִשְׁמַרְתִּ֛⁠י בְּ⁠מִקְדָּשִׁ֖⁠י לָ⁠כֶֽם ׃⁹ כֹּה ־ אָמַר֮ אֲדֹנָ֣⁠י יְהוִה֒ כָּל ־ בֶּן ־ נֵכָ֗ר עֶ֤רֶל לֵב֙ וְ⁠עֶ֣רֶל בָּשָׂ֔ר לֹ֥א יָב֖וֹא אֶל ־ מִקְדָּשִׁ֑⁠י לְ⁠כָל ־ בֶּן ־ נֵכָ֔ר אֲשֶׁ֕ר בְּ⁠ת֖וֹךְ בְּנֵ֥י יִשְׂרָאֵֽל ׃¹⁰ כִּ֣י אִם ־ הַ⁠לְוִיִּ֗ם אֲשֶׁ֤ר רָֽחֲקוּ֙ מֵֽ⁠עָלַ֔⁠י בִּ⁠תְע֤וֹת יִשְׂרָאֵל֙ אֲשֶׁ֣ר תָּע֣וּ מֵֽ⁠עָלַ֔⁠י אַחֲרֵ֖י גִּלּֽוּלֵי⁠הֶ֑ם וְ⁠נָשְׂא֖וּ עֲוֺנָֽ⁠ם ׃¹¹ וְ⁠הָי֤וּ בְ⁠מִקְדָּשִׁ⁠י֙ מְשָׁ֣רְתִ֔ים פְּקֻדּוֹת֙ אֶל ־ שַׁעֲרֵ֣י הַ⁠בַּ֔יִת וּֽ⁠מְשָׁרְתִ֖ים אֶת ־ הַ⁠בָּ֑יִת הֵ֠מָּה יִשְׁחֲט֨וּ אֶת ־ הָ⁠עֹלָ֤ה וְ⁠אֶת ־ הַ⁠זֶּ֨בַח֙ לָ⁠עָ֔ם וְ⁠הֵ֛מָּה יַעַמְד֥וּ לִ⁠פְנֵי⁠הֶ֖ם לְ⁠שָֽׁרְתָֽ⁠ם ׃¹² יַ֗עַן אֲשֶׁ֨ר יְשָׁרְת֤וּ אוֹתָ⁠ם֙ לִ⁠פְנֵ֣י גִלּֽוּלֵי⁠הֶ֔ם וְ⁠הָי֥וּ לְ⁠בֵֽית ־ יִשְׂרָאֵ֖ל לְ⁠מִכְשׁ֣וֹל עָוֺ֑ן עַל ־ כֵּן֩ נָשָׂ֨אתִי יָדִ֜⁠י עֲלֵי⁠הֶ֗ם נְאֻם֙ אֲדֹנָ֣⁠י יְהוִ֔ה וְ⁠נָשְׂא֖וּ עֲוֺנָֽ⁠ם ׃¹³ וְ⁠לֹֽא ־ יִגְּשׁ֤וּ אֵלַ⁠י֙ לְ⁠כַהֵ֣ן לִ֔⁠י וְ⁠לָ⁠גֶ֨שֶׁת֙ עַל ־ כָּל ־ קָ֣דָשַׁ֔⁠י אֶל ־ קָדְשֵׁ֖י הַ⁠קְּדָשִׁ֑ים וְ⁠נָֽשְׂאוּ֙ כְּלִמָּתָ֔⁠ם וְ⁠תוֹעֲבוֹתָ֖⁠ם אֲשֶׁ֥ר עָשֽׂוּ ׃¹⁴ וְ⁠נָתַתִּ֣י אוֹתָ֔⁠ם שֹׁמְרֵ֖י מִשְׁמֶ֣רֶת הַ⁠בָּ֑יִת לְ⁠כֹל֙ עֲבֹ֣דָת֔⁠וֹ וּ⁠לְ⁠כֹ֛ל אֲשֶׁ֥ר יֵעָשֶׂ֖ה בּֽ⁠וֹ ׃פ¹⁵ וְ⁠הַ⁠כֹּהֲנִ֨ים הַ⁠לְוִיִּ֜ם בְּנֵ֣י צָד֗וֹק אֲשֶׁ֨ר שָׁמְר֜וּ אֶת ־ מִשְׁמֶ֤רֶת מִקְדָּשִׁ⁠י֙ בִּ⁠תְע֤וֹת בְּנֵֽי ־ יִשְׂרָאֵל֙ מֵֽ⁠עָלַ֔⁠י הֵ֛מָּה יִקְרְב֥וּ אֵלַ֖⁠י לְ⁠שָֽׁרְתֵ֑⁠נִי וְ⁠עָמְד֣וּ לְ⁠פָנַ֗⁠י לְ⁠הַקְרִ֥יב לִ⁠י֙ חֵ֣לֶב וָ⁠דָ֔ם נְאֻ֖ם אֲדֹנָ֥⁠י יְהוִֽה ׃¹⁶ הֵ֜מָּה יָבֹ֣אוּ אֶל ־ מִקְדָּשִׁ֗⁠י וְ⁠הֵ֛מָּה יִקְרְב֥וּ אֶל ־ שֻׁלְחָנִ֖⁠י לְ⁠שָׁרְתֵ֑⁠נִי וְ⁠שָׁמְר֖וּ אֶת ־ מִשְׁמַרְתִּֽ⁠י ׃¹⁷ וְ⁠הָיָ֗ה בְּ⁠בוֹאָ⁠ם֙ אֶֽל ־ שַׁעֲרֵי֙ הֶ⁠חָצֵ֣ר הַ⁠פְּנִימִ֔ית בִּגְדֵ֥י פִשְׁתִּ֖ים יִלְבָּ֑שׁוּ וְ⁠לֹֽא ־ יַעֲלֶ֤ה עֲלֵי⁠הֶם֙ צֶ֔מֶר בְּ⁠שָֽׁרְתָ֗⁠ם בְּ⁠שַׁעֲרֵ֛י הֶ⁠חָצֵ֥ר הַ⁠פְּנִימִ֖ית וָ⁠בָֽיְתָ⁠ה ׃¹⁸ פַּאֲרֵ֤י פִשְׁתִּים֙ יִהְי֣וּ עַל ־ רֹאשָׁ֔⁠ם וּ⁠מִכְנְסֵ֣י פִשְׁתִּ֔ים יִהְי֖וּ עַל ־ מָתְנֵי⁠הֶ֑ם לֹ֥א יַחְגְּר֖וּ בַּ⁠יָּֽזַע ׃¹⁹ וּ֠⁠בְ⁠צֵאתָ⁠ם אֶל ־ הֶ⁠חָצֵ֨ר הַ⁠חִיצוֹנָ֜ה אֶל ־ הֶ⁠חָצֵ֣ר הַ⁠חִיצוֹנָה֮ אֶל ־ הָ⁠עָם֒ יִפְשְׁט֣וּ אֶת ־ בִּגְדֵי⁠הֶ֗ם אֲשֶׁר ־ הֵ֨מָּה֙ מְשָׁרְתִ֣ם בָּ֔⁠ם וְ⁠הִנִּ֥יחוּ אוֹתָ֖⁠ם בְּ⁠לִֽשְׁכֹ֣ת הַ⁠קֹּ֑דֶשׁ וְ⁠לָֽבְשׁוּ֙ בְּגָדִ֣ים אֲחֵרִ֔ים וְ⁠לֹֽא ־ יְקַדְּשׁ֥וּ אֶת ־ הָ⁠עָ֖ם בְּ⁠בִגְדֵי⁠הֶֽם ׃²⁰ וְ⁠רֹאשָׁ⁠ם֙ לֹ֣א יְגַלֵּ֔חוּ וּ⁠פֶ֖רַע לֹ֣א יְשַׁלֵּ֑חוּ כָּס֥וֹם יִכְסְמ֖וּ אֶת ־ רָאשֵׁי⁠הֶֽם ׃²¹ וְ⁠יַ֥יִן לֹֽא ־ יִשְׁתּ֖וּ כָּל ־ כֹּהֵ֑ן בְּ⁠בוֹאָ֖⁠ם אֶל ־ הֶ⁠חָצֵ֥ר הַ⁠פְּנִימִֽית ׃²² וְ⁠אַלְמָנָה֙ וּ⁠גְרוּשָׁ֔ה לֹֽא ־ יִקְח֥וּ לָ⁠הֶ֖ם לְ⁠נָשִׁ֑ים כִּ֣י אִם ־ בְּתוּלֹ֗ת מִ⁠זֶּ֨רַע֙ בֵּ֣ית יִשְׂרָאֵ֔ל וְ⁠הָֽ⁠אַלְמָנָה֙ אֲשֶׁ֣ר תִּֽהְיֶ֣ה אַלְמָנָ֔ה מִ⁠כֹּהֵ֖ן יִקָּֽחוּ ׃²³ וְ⁠אֶת ־ עַמִּ֣⁠י יוֹר֔וּ בֵּ֥ין קֹ֖דֶשׁ לְ⁠חֹ֑ל וּ⁠בֵין ־ טָמֵ֥א לְ⁠טָה֖וֹר יוֹדִעֻֽ⁠ם ׃²⁴ וְ⁠עַל ־ רִ֗יב הֵ֚מָּה יַעַמְד֣וּ ל⁠שפט ³ בְּ⁠מִשְׁפָּטַ֖⁠י יִשְׁפְּט֑וּהוּ ⁴ וְ⁠אֶת ־ תּוֹרֹתַ֤⁠י וְ⁠אֶת ־ חֻקֹּתַ⁠י֙ בְּ⁠כָל ־ מוֹעֲדַ֣⁠י יִשְׁמֹ֔רוּ וְ⁠אֶת ־ שַׁבְּתוֹתַ֖⁠י יְקַדֵּֽשׁוּ ׃²⁵ וְ⁠אֶל ־ מֵ֣ת אָדָ֔ם לֹ֥א יָב֖וֹא לְ⁠טָמְאָ֑ה כִּ֣י אִם ־ לְ⁠אָ֡ב וּ֠⁠לְ⁠אֵם וּ⁠לְ⁠בֵ֨ן וּ⁠לְ⁠בַ֜ת לְ⁠אָ֗ח וּ⁠לְ⁠אָח֛וֹת אֲשֶֽׁר ־ לֹא ־ הָיְתָ֥ה לְ⁠אִ֖ישׁ יִטַּמָּֽאוּ ׃²⁶ וְ⁠אַחֲרֵ֖י טָֽהֳרָת֑⁠וֹ שִׁבְעַ֥ת יָמִ֖ים יִסְפְּרוּ ־ לֽ⁠וֹ ׃²⁷ וּ⁠בְ⁠יוֹם֩ בֹּא֨⁠וֹ אֶל ־ הַ⁠קֹּ֜דֶשׁ אֶל ־ הֶ⁠חָצֵ֤ר הַ⁠פְּנִימִית֙ לְ⁠שָׁרֵ֣ת בַּ⁠קֹּ֔דֶשׁ יַקְרִ֖יב חַטָּאת֑⁠וֹ נְאֻ֖ם אֲדֹנָ֥⁠י יְהוִֽה ׃²⁸ וְ⁠הָיְתָ֤ה לָ⁠הֶם֙ לְֽ⁠נַחֲלָ֔ה אֲנִ֖י נַֽחֲלָתָ֑⁠ם וַ⁠אֲחֻזָּ֗ה לֹֽא ־ תִתְּנ֤וּ לָ⁠הֶם֙ בְּ⁠יִשְׂרָאֵ֔ל אֲנִ֖י אֲחֻזָּתָֽ⁠ם ׃²⁹ הַ⁠מִּנְחָה֙ וְ⁠הַ⁠חַטָּ֣את וְ⁠הָ⁠אָשָׁ֔ם הֵ֖מָּה יֹֽאכְל֑וּ⁠ם וְ⁠כָל ־ חֵ֥רֶם בְּ⁠יִשְׂרָאֵ֖ל לָ⁠הֶ֥ם יִהְיֶֽה ׃³⁰ וְ⁠רֵאשִׁית֩ כָּל ־ בִּכּ֨וּרֵי כֹ֜ל וְ⁠כָל ־ תְּר֣וּמַת כֹּ֗ל מִ⁠כֹּל֙ תְּרוּמ֣וֹתֵי⁠כֶ֔ם לַ⁠כֹּהֲנִ֖ים יִֽהְיֶ֑ה וְ⁠רֵאשִׁ֤ית עֲרִסֽוֹתֵי⁠כֶם֙ תִּתְּנ֣וּ לַ⁠כֹּהֵ֔ן לְ⁠הָנִ֥יחַ בְּרָכָ֖ה אֶל ־ בֵּיתֶֽ⁠ךָ ׃³¹ כָּל ־ נְבֵלָה֙ וּ⁠טְרֵפָ֔ה מִן ־ הָ⁠ע֖וֹף וּ⁠מִן ־ הַ⁠בְּהֵמָ֑ה לֹ֥א יֹאכְל֖וּ הַ⁠כֹּהֲנִֽים ׃פ

¹Q לֶאֱכָל

²K תורת⁠ו

³Q לְמִשְׁפָּ֔ט

⁴K ו⁠שפט⁠הו

Chapter 45

¹ וּ⁠בְ⁠הַפִּֽילְ⁠כֶ֨ם אֶת ־ הָ⁠אָ֜רֶץ בְּ⁠נַחֲלָ֗ה תָּרִימוּ֩ תְרוּמָ֨ה לַ⁠יהוָ֥ה ׀ קֹדֶשׁ֮ מִן ־ הָ⁠אָרֶץ֒ אֹ֗רֶךְ חֲמִשָּׁ֨ה וְ⁠עֶשְׂרִ֥ים אֶ֨לֶף֙ אֹ֔רֶךְ וְ⁠רֹ֖חַב עֲשָׂ֣רָה אָ֑לֶף קֹדֶשׁ ־ ה֥וּא בְ⁠כָל ־ גְּבוּלָ֖⁠הּ סָבִֽיב ׃² יִהְיֶ֤ה מִ⁠זֶּה֙ אֶל ־ הַ⁠קֹּ֔דֶשׁ חֲמֵ֥שׁ מֵא֛וֹת בַּ⁠חֲמֵ֥שׁ מֵא֖וֹת מְרֻבָּ֣ע סָבִ֑יב וַ⁠חֲמִשִּׁ֣ים אַמָּ֔ה מִגְרָ֥שׁ ל֖⁠וֹ סָבִֽיב ׃³ וּ⁠מִן ־ הַ⁠מִּדָּ֤ה הַ⁠זֹּאת֙ תָּמ֔וֹד אֹ֗רֶךְ חֲמִשָּׁ֤ה ¹ וְ⁠עֶשְׂרִים֙ אֶ֔לֶף וְ⁠רֹ֖חַב עֲשֶׂ֣רֶת אֲלָפִ֑ים וּ⁠בֽ⁠וֹ ־ יִהְיֶ֥ה הַ⁠מִּקְדָּ֖שׁ קֹ֥דֶשׁ קָדָשִֽׁים ׃⁴ קֹ֣דֶשׁ מִן ־ הָ⁠אָ֜רֶץ ה֗וּא לַ⁠כֹּ֨הֲנִ֜ים מְשָׁרְתֵ֤י הַ⁠מִּקְדָּשׁ֙ יִֽהְיֶ֔ה הַ⁠קְּרֵבִ֖ים לְ⁠שָׁרֵ֣ת אֶת ־ יְהוָ֑ה וְ⁠הָיָ֨ה לָ⁠הֶ֤ם מָקוֹם֙ לְ⁠בָ֣תִּ֔ים וּ⁠מִקְדָּ֖שׁ לַ⁠מִּקְדָּֽשׁ ׃⁵ וַ⁠חֲמִשָּׁ֨ה וְ⁠עֶשְׂרִ֥ים אֶ֨לֶף֙ אֹ֔רֶךְ וַ⁠עֲשֶׂ֥רֶת אֲלָפִ֖ים רֹ֑חַב יהיה ² לַ⁠לְוִיִּם֩ מְשָׁרְתֵ֨י הַ⁠בַּ֧יִת לָ⁠הֶ֛ם לַ⁠אֲחֻזָּ֖ה עֶשְׂרִ֥ים לְשָׁכֹֽת ׃⁶ וַ⁠אֲחֻזַּ֨ת הָ⁠עִ֜יר תִּתְּנ֗וּ חֲמֵ֤שֶׁת אֲלָפִים֙ רֹ֔חַב וְ⁠אֹ֗רֶךְ חֲמִשָּׁ֤ה וְ⁠עֶשְׂרִים֙ אֶ֔לֶף לְ⁠עֻמַּ֖ת תְּרוּמַ֣ת הַ⁠קֹּ֑דֶשׁ לְ⁠כָל ־ בֵּ֥ית יִשְׂרָאֵ֖ל יִהְיֶֽה ׃⁷ וְ⁠לַ⁠נָּשִׂ֡יא מִ⁠זֶּ֣ה וּ⁠מִ⁠זֶּה֩ לִ⁠תְרוּמַ֨ת הַ⁠קֹּ֜דֶשׁ וְ⁠לַ⁠אֲחֻזַּ֣ת הָ⁠עִ֗יר אֶל ־ פְּנֵ֤י תְרֽוּמַת ־ הַ⁠קֹּ֨דֶשׁ֙ וְ⁠אֶל ־ פְּנֵי֙ אֲחֻזַּ֣ת הָ⁠עִ֔יר מִ⁠פְּאַת ־ יָ֣ם יָ֔מָּ⁠ה וּ⁠מִ⁠פְּאַת ־ קֵ֖דְמָ⁠ה קָדִ֑ימָ⁠ה וְ⁠אֹ֗רֶךְ לְ⁠עֻמּוֹת֙ אַחַ֣ד הַ⁠חֲלָקִ֔ים מִ⁠גְּב֥וּל יָ֖ם אֶל ־ גְּב֥וּל קָדִֽימָ⁠ה ׃⁸ לָ⁠אָ֛רֶץ יִֽהְיֶה ־ לּ֥⁠וֹ לַֽ⁠אֲחֻזָּ֖ה בְּ⁠יִשְׂרָאֵ֑ל וְ⁠לֹא ־ יוֹנ֨וּ ע֤וֹד נְשִׂיאַ⁠י֙ אֶת ־ עַמִּ֔⁠י וְ⁠הָ⁠אָ֛רֶץ יִתְּנ֥וּ לְ⁠בֵֽית ־ יִשְׂרָאֵ֖ל לְ⁠שִׁבְטֵי⁠הֶֽם ׃ס⁹ כֹּֽה ־ אָמַ֞ר אֲדֹנָ֣⁠י יְהוִ֗ה רַב ־ לָ⁠כֶם֙ נְשִׂיאֵ֣י יִשְׂרָאֵ֔ל חָמָ֤ס וָ⁠שֹׁד֙ הָסִ֔ירוּ וּ⁠מִשְׁפָּ֥ט וּ⁠צְדָקָ֖ה עֲשׂ֑וּ הָרִ֤ימוּ גְרֻשֹֽׁתֵי⁠כֶם֙ מֵ⁠עַ֣ל עַמִּ֔⁠י נְאֻ֖ם אֲדֹנָ֥⁠י יְהוִֽה ׃¹⁰ מֹֽאזְנֵי ־ צֶ֧דֶק וְ⁠אֵֽיפַת ־ צֶ֛דֶק וּ⁠בַת ־ צֶ֖דֶק יְהִ֥י לָ⁠כֶֽם ׃¹¹ הָ⁠אֵיפָ֣ה וְ⁠הַ⁠בַּ֗ת תֹּ֤כֶן אֶחָד֙ יִֽהְיֶ֔ה לָ⁠שֵׂ֕את מַעְשַׂ֥ר הַ⁠חֹ֖מֶר הַ⁠בָּ֑ת וַ⁠עֲשִׂירִ֤ת הַ⁠חֹ֨מֶר֙ הָֽ⁠אֵיפָ֔ה אֶל ־ הַ⁠חֹ֖מֶר יִהְיֶ֥ה מַתְכֻּנְתּֽ⁠וֹ ׃¹² וְ⁠הַ⁠שֶּׁ֖קֶל עֶשְׂרִ֣ים גֵּרָ֑ה עֶשְׂרִ֨ים שְׁקָלִ֜ים חֲמִשָּׁ֧ה וְ⁠עֶשְׂרִ֣ים שְׁקָלִ֗ים עֲשָׂרָ֤ה וַ⁠חֲמִשָּׁה֙ שֶׁ֔קֶל הַ⁠מָּנֶ֖ה יִֽהְיֶ֥ה לָ⁠כֶֽם ׃¹³ זֹ֥את הַ⁠תְּרוּמָ֖ה אֲשֶׁ֣ר תָּרִ֑ימוּ שִׁשִּׁ֤ית הָֽ⁠אֵיפָה֙ מֵ⁠חֹ֣מֶר הַֽ⁠חִטִּ֔ים וְ⁠שִׁשִּׁיתֶם֙ הָֽ⁠אֵיפָ֔ה מֵ⁠חֹ֖מֶר הַ⁠שְּׂעֹרִֽים ׃¹⁴ וְ⁠חֹ֨ק הַ⁠שֶּׁ֜מֶן הַ⁠בַּ֣ת הַ⁠שֶּׁ֗מֶן מַעְשַׂ֤ר הַ⁠בַּת֙ מִן ־ הַ⁠כֹּ֔ר עֲשֶׂ֥רֶת הַ⁠בַּתִּ֖ים חֹ֑מֶר כִּֽי ־ עֲשֶׂ֥רֶת הַ⁠בַּתִּ֖ים חֹֽמֶר ׃¹⁵ וְ⁠שֶׂה ־ אַחַ֨ת מִן ־ הַ⁠צֹּ֤אן מִן ־ הַ⁠מָּאתַ֨יִם֙ מִ⁠מַּשְׁקֵ֣ה יִשְׂרָאֵ֔ל לְ⁠מִנְחָ֖ה וּ⁠לְ⁠עוֹלָ֣ה וְ⁠לִ⁠שְׁלָמִ֑ים לְ⁠כַפֵּ֣ר עֲלֵי⁠הֶ֔ם נְאֻ֖ם אֲדֹנָ֥⁠י יְהוִֽה ׃¹⁶ כֹּ֚ל הָ⁠עָ֣ם הָ⁠אָ֔רֶץ יִהְי֖וּ אֶל ־ הַ⁠תְּרוּמָ֣ה הַ⁠זֹּ֑את לַ⁠נָּשִׂ֖יא בְּ⁠יִשְׂרָאֵֽל ׃¹⁷ וְ⁠עַֽל ־ הַ⁠נָּשִׂ֣יא יִהְיֶ֗ה הָ⁠עוֹל֣וֹת וְ⁠הַ⁠מִּנְחָה֮ וְ⁠הַ⁠נֵּסֶךְ֒ בַּ⁠חַגִּ֤ים וּ⁠בֶ⁠חֳדָשִׁים֙ וּ⁠בַ⁠שַּׁבָּת֔וֹת בְּ⁠כָֽל ־ מוֹעֲדֵ֖י בֵּ֣ית יִשְׂרָאֵ֑ל הֽוּא ־ יַעֲשֶׂ֞ה אֶת ־ הַ⁠חַטָּ֣את וְ⁠אֶת ־ הַ⁠מִּנְחָ֗ה וְ⁠אֶת ־ הָֽ⁠עוֹלָה֙ וְ⁠אֶת ־ הַ⁠שְּׁלָמִ֔ים לְ⁠כַפֵּ֖ר בְּעַ֥ד בֵּֽית ־ יִשְׂרָאֵֽל ׃ס¹⁸ כֹּה ־ אָמַר֮ אֲדֹנָ֣⁠י יְהוִה֒ בָּֽ⁠רִאשׁוֹן֙ בְּ⁠אֶחָ֣ד לַ⁠חֹ֔דֶשׁ תִּקַּ֥ח פַּר ־ בֶּן ־ בָּקָ֖ר תָּמִ֑ים וְ⁠חִטֵּאתָ֖ אֶת ־ הַ⁠מִּקְדָּֽשׁ ׃¹⁹ וְ⁠לָקַ֨ח הַ⁠כֹּהֵ֜ן מִ⁠דַּ֣ם הַ⁠חַטָּ֗את וְ⁠נָתַן֙ אֶל ־ מְזוּזַ֣ת הַ⁠בַּ֔יִת וְ⁠אֶל ־ אַרְבַּ֛ע פִּנּ֥וֹת הָ⁠עֲזָרָ֖ה לַ⁠מִּזְבֵּ֑חַ וְ⁠עַ֨ל ־ מְזוּזַ֔ת שַׁ֖עַר הֶ⁠חָצֵ֥ר הַ⁠פְּנִימִֽית ׃²⁰ וְ⁠כֵ֤ן תַּֽעֲשֶׂה֙ בְּ⁠שִׁבְעָ֣ה בַ⁠חֹ֔דֶשׁ מֵ⁠אִ֥ישׁ שֹׁגֶ֖ה וּ⁠מִ⁠פֶּ֑תִי וְ⁠כִפַּרְתֶּ֖ם אֶת ־ הַ⁠בָּֽיִת ׃²¹ בָּ֠⁠רִאשׁוֹן בְּ⁠אַרְבָּעָ֨ה עָשָׂ֥ר יוֹם֙ לַ⁠חֹ֔דֶשׁ יִהְיֶ֥ה לָ⁠כֶ֖ם הַ⁠פָּ֑סַח חָ֕ג שְׁבֻע֣וֹת יָמִ֔ים מַצּ֖וֹת יֵאָכֵֽל ׃²² וְ⁠עָשָׂ֤ה הַ⁠נָּשִׂיא֙ בַּ⁠יּ֣וֹם הַ⁠ה֔וּא בַּעֲד֕⁠וֹ וּ⁠בְעַ֖ד כָּל ־ עַ֣ם הָ⁠אָ֑רֶץ פַּ֖ר חַטָּֽאת ׃²³ וְ⁠שִׁבְעַ֨ת יְמֵֽי ־ הֶ⁠חָ֜ג יַעֲשֶׂ֧ה עוֹלָ֣ה לַֽ⁠יהוָ֗ה שִׁבְעַ֣ת פָּ֠רִים וְ⁠שִׁבְעַ֨ת אֵילִ֤ים תְּמִימִם֙ לַ⁠יּ֔וֹם שִׁבְעַ֖ת הַ⁠יָּמִ֑ים וְ⁠חַטָּ֕את שְׂעִ֥יר עִזִּ֖ים לַ⁠יּֽוֹם ׃²⁴ וּ⁠מִנְחָ֗ה אֵיפָ֥ה לַ⁠פָּ֛ר וְ⁠אֵיפָ֥ה לָ⁠אַ֖יִל יַֽעֲשֶׂ֑ה וְ⁠שֶׁ֖מֶן הִ֥ין לָ⁠אֵיפָֽה ׃²⁵ בַּ⁠שְּׁבִיעִ֡י בַּ⁠חֲמִשָּׁה֩ עָשָׂ֨ר י֤וֹם לַ⁠חֹ֨דֶשׁ֙ בֶּ⁠חָ֔ג יַעֲשֶׂ֥ה כָ⁠אֵ֖לֶּה שִׁבְעַ֣ת הַ⁠יָּמִ֑ים כַּֽ⁠חַטָּאת֙ כָּ⁠עֹלָ֔ה וְ⁠כַ⁠מִּנְחָ֖ה וְ⁠כַ⁠שָּֽׁמֶן ׃ס

¹K חמש

²Q וְֽהָיָ֡ה

Chapter 46

¹ כֹּֽה ־ אָמַר֮ אֲדֹנָ֣⁠י יְהוִה֒ שַׁ֜עַר הֶ⁠חָצֵ֤ר הַ⁠פְּנִימִית֙ הַ⁠פֹּנֶ֣ה קָדִ֔ים יִהְיֶ֣ה סָג֔וּר שֵׁ֖שֶׁת יְמֵ֣י הַֽ⁠מַּעֲשֶׂ֑ה וּ⁠בְ⁠י֤וֹם הַ⁠שַּׁבָּת֙ יִפָּתֵ֔חַ וּ⁠בְ⁠י֥וֹם הַ⁠חֹ֖דֶשׁ יִפָּתֵֽחַ ׃² וּ⁠בָ֣א הַ⁠נָּשִׂ֡יא דֶּרֶךְ֩ אוּלָ֨ם הַ⁠שַּׁ֜עַר מִ⁠ח֗וּץ וְ⁠עָמַד֙ עַל ־ מְזוּזַ֣ת הַ⁠שַּׁ֔עַר וְ⁠עָשׂ֣וּ הַ⁠כֹּהֲנִ֗ים אֶת ־ עֽוֹלָת⁠וֹ֙ וְ⁠אֶת ־ שְׁלָמָ֔י⁠ו וְ⁠הִֽשְׁתַּחֲוָ֛ה עַל ־ מִפְתַּ֥ן הַ⁠שַּׁ֖עַר וְ⁠יָצָ֑א וְ⁠הַ⁠שַּׁ֥עַר לֹֽא ־ יִסָּגֵ֖ר עַד ־ הָ⁠עָֽרֶב ׃³ וְ⁠הִשְׁתַּחֲו֣וּ עַם ־ הָ⁠אָ֗רֶץ פֶּ֚תַח הַ⁠שַּׁ֣עַר הַ⁠ה֔וּא בַּ⁠שַּׁבָּת֖וֹת וּ⁠בֶ⁠חֳדָשִׁ֑ים לִ⁠פְנֵ֖י יְהוָֽה ׃⁴ וְ⁠הָ֣⁠עֹלָ֔ה אֲשֶׁר ־ יַקְרִ֥ב הַ⁠נָּשִׂ֖יא לַֽ⁠יהוָ֑ה בְּ⁠י֣וֹם הַ⁠שַּׁבָּ֗ת שִׁשָּׁ֧ה כְבָשִׂ֛ים תְּמִימִ֖ם וְ⁠אַ֥יִל תָּמִֽים ׃⁵ וּ⁠מִנְחָה֙ אֵיפָ֣ה לָ⁠אַ֔יִל וְ⁠לַ⁠כְּבָשִׂ֥ים מִנְחָ֖ה מַתַּ֣ת יָד֑⁠וֹ וְ⁠שֶׁ֖מֶן הִ֥ין לָ⁠אֵיפָֽה ׃⁶ וּ⁠בְ⁠י֣וֹם הַ⁠חֹ֔דֶשׁ פַּ֥ר בֶּן ־ בָּקָ֖ר תְּמִימִ֑ם וְ⁠שֵׁ֧שֶׁת כְּבָשִׂ֛ם וָ⁠אַ֖יִל תְּמִימִ֥ם יִהְיֽוּ ׃⁷ וְ⁠אֵיפָ֨ה לַ⁠פָּ֜ר וְ⁠אֵיפָ֤ה לָ⁠אַ֨יִל֙ יַעֲשֶׂ֣ה מִנְחָ֔ה וְ⁠לַ֨⁠כְּבָשִׂ֔ים כַּ⁠אֲשֶׁ֥ר תַּשִּׂ֖יג יָד֑⁠וֹ וְ⁠שֶׁ֖מֶן הִ֥ין לָ⁠אֵיפָֽה ׃⁸ וּ⁠בְ⁠ב֖וֹא הַ⁠נָּשִׂ֑יא דֶּ֣רֶךְ אוּלָ֤ם הַ⁠שַּׁ֨עַר֙ יָב֔וֹא וּ⁠בְ⁠דַרְכּ֖⁠וֹ יֵצֵֽא ׃⁹ וּ⁠בְ⁠ב֨וֹא עַם ־ הָ⁠אָ֜רֶץ לִ⁠פְנֵ֣י יְהוָה֮ בַּ⁠מּֽוֹעֲדִים֒ הַ⁠בָּ֡א דֶּרֶךְ ־ שַׁ֨עַר צָפ֜וֹן לְ⁠הִֽשְׁתַּחֲוֺ֗ת יֵצֵא֙ דֶּרֶךְ ־ שַׁ֣עַר נֶ֔גֶב וְ⁠הַ⁠בָּא֙ דֶּרֶךְ ־ שַׁ֣עַר נֶ֔גֶב יֵצֵ֖א דֶּרֶךְ ־ שַׁ֣עַר צָפ֑וֹנָ⁠ה לֹ֣א יָשׁ֗וּב דֶּ֤רֶךְ הַ⁠שַּׁ֨עַר֙ אֲשֶׁר ־ בָּ֣א ב֔⁠וֹ כִּ֥י נִכְח֖⁠וֹ יֵצֵֽא ׃¹¹⁰ וְֽ⁠הַ⁠נָּשִׂ֑יא בְּ⁠תוֹכָ֤⁠ם בְּ⁠בוֹאָ⁠ם֙ יָב֔וֹא וּ⁠בְ⁠צֵאתָ֖⁠ם יֵצֵֽאוּ ׃¹¹ וּ⁠בַ⁠חַגִּ֣ים וּ⁠בַ⁠מּוֹעֲדִ֗ים תִּהְיֶ֤ה הַ⁠מִּנְחָה֙ אֵיפָ֤ה לַ⁠פָּר֙ וְ⁠אֵיפָ֣ה לָ⁠אַ֔יִל וְ⁠לַ⁠כְּבָשִׂ֖ים מַתַּ֣ת יָד֑⁠וֹ וְ⁠שֶׁ֖מֶן הִ֥ין לָ⁠אֵיפָֽה ׃ס¹² וְ⁠כִֽי ־ יַעֲשֶׂה֩ הַ⁠נָּשִׂ֨יא נְדָבָ֜ה עוֹלָ֣ה אֽוֹ ־ שְׁלָמִים֮ נְדָבָ֣ה לַֽ⁠יהוָה֒ וּ⁠פָ֣תַֽח ל֗⁠וֹ אֶת הַ⁠שַּׁ֨עַר֙ הַ⁠פֹּנֶ֣ה קָדִ֔ים וְ⁠עָשָׂ֤ה אֶת ־ עֹֽלָת⁠וֹ֙ וְ⁠אֶת ־ שְׁלָמָ֔י⁠ו כַּ⁠אֲשֶׁ֥ר יַעֲשֶׂ֖ה בְּ⁠י֣וֹם הַ⁠שַּׁבָּ֑ת וְ⁠יָצָ֛א וְ⁠סָגַ֥ר אֶת ־ הַ⁠שַּׁ֖עַר אַחֲרֵ֥י צֵאתֽ⁠וֹ ׃¹³ וְ⁠כֶ֨בֶשׂ בֶּן ־ שְׁנָת֜⁠וֹ תָּמִ֗ים תַּעֲשֶׂ֥ה עוֹלָ֛ה לַ⁠יּ֖וֹם לַֽ⁠יהֹוָ֑ה בַּ⁠בֹּ֥קֶר בַּ⁠בֹּ֖קֶר תַּעֲשֶׂ֥ה אֹתֽ⁠וֹ ׃¹⁴ וּ⁠מִנְחָה֩ תַעֲשֶׂ֨ה עָלָ֜י⁠ו בַּ⁠בֹּ֤קֶר בַּ⁠בֹּ֨קֶר֙ שִׁשִּׁ֣ית הָֽ⁠אֵיפָ֔ה וְ⁠שֶׁ֛מֶן שְׁלִישִׁ֥ית הַ⁠הִ֖ין לָ⁠רֹ֣ס אֶת ־ הַ⁠סֹּ֑לֶת מִנְחָה֙ לַֽ⁠יהוָ֔ה חֻקּ֥וֹת עוֹלָ֖ם תָּמִֽיד ׃¹⁵ ו⁠עשו ² אֶת ־ הַ⁠כֶּ֧בֶשׂ וְ⁠אֶת ־ הַ⁠מִּנְחָ֛ה וְ⁠אֶת ־ הַ⁠שֶּׁ֖מֶן בַּ⁠בֹּ֣קֶר בַּ⁠בֹּ֑קֶר עוֹלַ֖ת תָּמִֽיד ׃פ¹⁶ כֹּה ־ אָמַ֞ר אֲדֹנָ֣⁠י יְהֹוִ֗ה כִּֽי ־ יִתֵּ֨ן הַ⁠נָּשִׂ֤יא מַתָּנָה֙ לְ⁠אִ֣ישׁ מִ⁠בָּנָ֔י⁠ו נַחֲלָת֥⁠וֹ הִ֖יא לְ⁠בָנָ֣י⁠ו תִּֽהְיֶ֑ה אֲחֻזָּתָ֥⁠ם הִ֖יא בְּ⁠נַחֲלָֽה ׃¹⁷ וְ⁠כִֽי ־ יִתֵּ֨ן מַתָּנָ֜ה מִ⁠נַּחֲלָת֗⁠וֹ לְ⁠אַחַד֙ מֵֽ⁠עֲבָדָ֔י⁠ו וְ⁠הָ֤יְתָה לּ⁠וֹ֙ עַד ־ שְׁנַ֣ת הַ⁠דְּר֔וֹר וְ⁠שָׁבַ֖ת לַ⁠נָּשִׂ֑יא אַ֚ךְ נַחֲלָת֔⁠וֹ בָּנָ֖י⁠ו לָ⁠הֶ֥ם תִּהְיֶֽה ׃¹⁸ וְ⁠לֹא ־ יִקַּ֨ח הַ⁠נָּשִׂ֜יא מִ⁠נַּחֲלַ֣ת הָ⁠עָ֗ם לְ⁠הֽוֹנֹתָ⁠ם֙ מֵ⁠אֲחֻזָּתָ֔⁠ם מֵ⁠אֲחֻזָּת֖⁠וֹ יַנְחִ֣ל אֶת ־ בָּנָ֑י⁠ו לְמַ֨עַן֙ אֲשֶׁ֣ר לֹֽא ־ יָפֻ֣צוּ עַמִּ֔⁠י אִ֖ישׁ מֵ⁠אֲחֻזָּתֽ⁠וֹ ׃¹⁹ וַ⁠יְבִיאֵ֣⁠נִי בַ⁠מָּבוֹא֮ אֲשֶׁ֣ר עַל ־ כֶּ֣תֶף הַ⁠שַּׁעַר֒ אֶל ־ הַ⁠לִּשְׁכ֤וֹת הַ⁠קֹּ֨דֶשׁ֙ אֶל ־ הַ⁠כֹּ֣הֲנִ֔ים הַ⁠פֹּנ֖וֹת צָפ֑וֹנָ⁠ה וְ⁠הִנֵּה ־ שָׁ֣ם מָק֔וֹם בירכתם ³ יָֽמָּ⁠ה ׃ס²⁰ וַ⁠יֹּ֣אמֶר אֵלַ֔⁠י זֶ֣ה הַ⁠מָּק֗וֹם אֲשֶׁ֤ר יְבַשְּׁלוּ ־ שָׁם֙ הַ⁠כֹּ֣הֲנִ֔ים אֶת ־ הָ⁠אָשָׁ֖ם וְ⁠אֶת ־ הַ⁠חַטָּ֑את אֲשֶׁ֤ר יֹאפוּ֙ אֶת ־ הַ⁠מִּנְחָ֔ה לְ⁠בִלְתִּ֥י הוֹצִ֛יא אֶל ־ הֶ⁠חָצֵ֥ר הַ⁠חִֽיצוֹנָ֖ה לְ⁠קַדֵּ֥שׁ אֶת ־ הָ⁠עָֽם ׃²¹ וַ⁠יּוֹצִיאֵ֗⁠נִי אֶל ־ הֶֽ⁠חָצֵר֙ הַ⁠חִ֣יצֹנָ֔ה וַ⁠יַּ֣עֲבִירֵ֔⁠נִי אֶל ־ אַרְבַּ֖עַת מִקְצוֹעֵ֣י הֶ⁠חָצֵ֑ר וְ⁠הִנֵּ֤ה חָצֵר֙ בְּ⁠מִקְצֹ֣עַ הֶ⁠חָצֵ֔ר חָצֵ֖ר בְּ⁠מִקְצֹ֥עַ הֶ⁠חָצֵֽר ׃²² בְּ⁠אַרְבַּ֜עַת מִקְצֹע֤וֹת הֶֽ⁠חָצֵר֙ חֲצֵר֣וֹת קְטֻר֔וֹת אַרְבָּעִ֣ים אֹ֔רֶךְ וּ⁠שְׁלֹשִׁ֖ים רֹ֑חַב מִדָּ֣ה אַחַ֔ת לְ⁠אַרְבַּעְתָּ֖⁠ם מְׄהֻׄקְׄצָׄעֽׄוֹׄתׄ ׃²³ וְ⁠ט֨וּר סָבִ֥יב בָּ⁠הֶ֛ם סָבִ֖יב לְ⁠אַרְבַּעְתָּ֑⁠ם וּ⁠מְבַשְּׁל֣וֹת עָשׂ֔וּי מִ⁠תַּ֥חַת הַ⁠טִּיר֖וֹת סָבִֽיב ׃²⁴ וַ⁠יֹּ֖אמֶר אֵלָ֑⁠י אֵ֚לֶּה בֵּ֣ית הַֽ⁠מְבַשְּׁלִ֔ים אֲשֶׁ֧ר יְבַשְּׁלוּ ־ שָׁ֛ם מְשָׁרְתֵ֥י הַ⁠בַּ֖יִת אֶת ־ זֶ֥בַח הָ⁠עָֽם ׃

¹K יצאו

²Q יַעֲשׂ֨וּ

³Q בַּיַּרְכָתַ֖יִם

Chapter 47

¹ וַ⁠יְשִׁבֵ⁠נִי֮ אֶל ־ פֶּ֣תַח הַ⁠בַּיִת֒ וְ⁠הִנֵּה ־ מַ֣יִם יֹצְאִ֗ים מִ⁠תַּ֨חַת מִפְתַּ֤ן הַ⁠בַּ֨יִת֙ קָדִ֔ימָ⁠ה כִּֽי ־ פְנֵ֥י הַ⁠בַּ֖יִת קָדִ֑ים וְ⁠הַ⁠מַּ֣יִם יֹרְדִ֗ים מִ⁠תַּ֜חַת מִ⁠כֶּ֤תֶף הַ⁠בַּ֨יִת֙ הַ⁠יְמָנִ֔ית מִ⁠נֶּ֖גֶב לַ⁠מִּזְבֵּֽחַ ׃² וַ⁠יּוֹצִאֵ⁠נִי֮ דֶּֽרֶךְ ־ שַׁ֣עַר צָפוֹנָ⁠ה֒ וַ⁠יְסִבֵּ֨⁠נִי֙ דֶּ֣רֶךְ ח֔וּץ אֶל ־ שַׁ֣עַר הַ⁠ח֔וּץ דֶּ֖רֶךְ הַ⁠פּוֹנֶ֣ה קָדִ֑ים וְ⁠הִנֵּה ־ מַ֣יִם מְפַכִּ֔ים מִן ־ הַ⁠כָּתֵ֖ף הַ⁠יְמָנִֽית ׃³ בְּ⁠צֵאת ־ הָ⁠אִ֥ישׁ קָדִ֖ים וְ⁠קָ֣ו בְּ⁠יָד֑⁠וֹ וַ⁠יָּ֤מָד אֶ֨לֶף֙ בָּֽ⁠אַמָּ֔ה וַ⁠יַּעֲבִרֵ֥⁠נִי בַ⁠מַּ֖יִם מֵ֥י אָפְסָֽיִם ׃⁴ וַ⁠יָּ֣מָד אֶ֔לֶף וַ⁠יַּעֲבִרֵ֥⁠נִי בַ⁠מַּ֖יִם מַ֣יִם בִּרְכָּ֑יִם וַ⁠יָּ֣מָד אֶ֔לֶף וַ⁠יַּעֲבִרֵ֖⁠נִי מֵ֥י מָתְנָֽיִם ׃⁵ וַ⁠יָּ֣מָד אֶ֔לֶף נַ֕חַל אֲשֶׁ֥ר לֹֽא ־ אוּכַ֖ל לַ⁠עֲבֹ֑ר כִּֽי ־ גָא֤וּ הַ⁠מַּ֨יִם֙ מֵ֣י שָׂ֔חוּ נַ֖חַל אֲשֶׁ֥ר לֹֽא ־ יֵעָבֵֽר ׃⁶ וַ⁠יֹּ֥אמֶר אֵלַ֖⁠י הֲ⁠רָאִ֣יתָ בֶן ־ אָדָ֑ם וַ⁠יּוֹלִכֵ֥⁠נִי וַ⁠יְשִׁבֵ֖⁠נִי שְׂפַ֥ת הַ⁠נָּֽחַל ׃⁷ בְּ⁠שׁוּבֵ֕⁠נִי וְ⁠הִנֵּה֙ אֶל ־ שְׂפַ֣ת הַ⁠נַּ֔חַל עֵ֖ץ רַ֣ב מְאֹ֑ד מִ⁠זֶּ֖ה וּ⁠מִ⁠זֶּֽה ׃⁸ וַ⁠יֹּ֣אמֶר אֵלַ֗⁠י הַ⁠מַּ֤יִם הָ⁠אֵ֨לֶּה֙ יוֹצְאִ֗ים אֶל ־ הַ⁠גְּלִילָה֙ הַ⁠קַּדְמוֹנָ֔ה וְ⁠יָרְד֖וּ עַל ־ הָֽ⁠עֲרָבָ֑ה וּ⁠בָ֣אוּ הַ⁠יָּ֔מָּ⁠ה אֶל ־ הַ⁠יָּ֥מָּ⁠ה הַ⁠מּֽוּצָאִ֖ים ו⁠נרפאו ¹ הַ⁠מָּֽיִם ׃⁹ וְ⁠הָיָ֣ה כָל ־ נֶ֣פֶשׁ חַיָּ֣ה ׀ אֲֽשֶׁר ־ יִשְׁרֹ֡ץ אֶ֣ל כָּל ־ אֲשֶׁר֩ יָב֨וֹא שָׁ֤ם נַחֲלַ֨יִם֙ יִֽחְיֶ֔ה וְ⁠הָיָ֥ה הַ⁠דָּגָ֖ה רַבָּ֣ה מְאֹ֑ד כִּי֩ בָ֨אוּ שָׁ֜מָּ⁠ה הַ⁠מַּ֣יִם הָ⁠אֵ֗לֶּה וְ⁠יֵרָֽפְאוּ֙ וָ⁠חָ֔י כֹּ֛ל אֲשֶׁר ־ יָ֥בוֹא שָׁ֖מָּ⁠ה הַ⁠נָּֽחַל ׃¹⁰ וְ⁠הָיָה֩ יעמדו ² עָלָ֜י⁠ו דַּוָּגִ֗ים מֵ⁠עֵ֥ין גֶּ֨דִי֙ וְ⁠עַד ־ עֵ֣ין עֶגְלַ֔יִם מִשְׁט֥וֹחַ לַֽ⁠חֲרָמִ֖ים יִהְי֑וּ לְ⁠מִינָ⁠ה֙ תִּהְיֶ֣ה דְגָתָ֔⁠ם כִּ⁠דְגַ֛ת הַ⁠יָּ֥ם הַ⁠גָּד֖וֹל רַבָּ֥ה מְאֹֽד ׃¹¹ בִּצֹּאתָ֧יו ³ וּ⁠גְבָאָ֛י⁠ו וְ⁠לֹ֥א יֵרָפְא֖וּ לְ⁠מֶ֥לַח נִתָּֽנוּ ׃¹² וְ⁠עַל ־ הַ⁠נַּ֣חַל יַעֲלֶ֣ה עַל ־ שְׂפָת֣⁠וֹ מִ⁠זֶּ֣ה ׀ וּ⁠מִ⁠זֶּ֣ה ׀ כָּל ־ עֵֽץ ־ מַ֠אֲכָל לֹא ־ יִבּ֨וֹל עָלֵ֜⁠הוּ וְ⁠לֹֽא ־ יִתֹּ֣ם פִּרְי֗⁠וֹ לָֽ⁠חֳדָשָׁי⁠ו֙ יְבַכֵּ֔ר כִּ֣י מֵימָ֔י⁠ו מִן ־ הַ⁠מִּקְדָּ֖שׁ הֵ֣מָּה יֽוֹצְאִ֑ים וְהָיָ֤ה ⁴ פִרְי⁠וֹ֙ לְ⁠מַֽאֲכָ֔ל וְ⁠עָלֵ֖⁠הוּ לִ⁠תְרוּפָֽה ׃ס¹³ כֹּ֤ה אָמַר֙ אֲדֹנָ֣⁠י יְהוִ֔ה גֵּ֤ה גְבוּל֙ אֲשֶׁ֣ר תִּתְנַחֲל֣וּ אֶת ־ הָ⁠אָ֔רֶץ לִ⁠שְׁנֵ֥י עָשָׂ֖ר שִׁבְטֵ֣י יִשְׂרָאֵ֑ל יוֹסֵ֖ף חֲבָלִֽים ׃¹⁴ וּ⁠נְחַלְתֶּ֤ם אוֹתָ⁠הּ֙ אִ֣ישׁ כְּ⁠אָחִ֔י⁠ו אֲשֶׁ֤ר נָשָׂ֨אתִי֙ אֶת ־ יָדִ֔⁠י לְ⁠תִתָּ֖⁠הּ לַ⁠אֲבֹֽתֵי⁠כֶ֑ם וְ⁠נָ֨פְלָ֜ה הָ⁠אָ֧רֶץ הַ⁠זֹּ֛את לָ⁠כֶ֖ם בְּ⁠נַחֲלָֽה ׃¹⁵ וְ⁠זֶ֖ה גְּב֣וּל הָ⁠אָ֑רֶץ לִ⁠פְאַ֨ת צָפ֜וֹנָ⁠ה מִן ־ הַ⁠יָּ֧ם הַ⁠גָּד֛וֹל הַ⁠דֶּ֥רֶךְ חֶתְלֹ֖ן לְב֥וֹא צְדָֽדָ⁠ה ׃¹⁶ חֲמָ֤ת ׀ בֵּר֨וֹתָה֙ סִבְרַ֔יִם אֲשֶׁר֙ בֵּין ־ גְּב֣וּל דַּמֶּ֔שֶׂק וּ⁠בֵ֖ין גְּב֣וּל חֲמָ֑ת חָצֵר֙ הַתִּיכ֔וֹן אֲשֶׁ֖ר אֶל ־ גְּב֥וּל חַוְרָֽן ׃¹⁷ וְ⁠הָיָ֨ה גְב֜וּל מִן ־ הַ⁠יָּ֗ם חֲצַ֤ר עֵינוֹן֙ גְּב֣וּל דַּמֶּ֔שֶׂק וְ⁠צָפ֥וֹן ׀ צָפ֖וֹנָ⁠ה וּ⁠גְב֣וּל חֲמָ֑ת וְ⁠אֵ֖ת פְּאַ֥ת צָפֽוֹן ׃¹⁸ וּ⁠פְאַ֣ת קָדִ֡ים מִ⁠בֵּ֣ין חַוְרָ֣ן וּ⁠מִ⁠בֵּין ־ דַּמֶּשֶׂק֩ וּ⁠מִ⁠בֵּ֨ין הַ⁠גִּלְעָ֜ד וּ⁠מִ⁠בֵּ֨ין אֶ֤רֶץ יִשְׂרָאֵל֙ הַ⁠יַּרְדֵּ֔ן מִ⁠גְּב֛וּל עַל ־ הַ⁠יָּ֥ם הַ⁠קַּדְמוֹנִ֖י תָּמֹ֑דּוּ וְ⁠אֵ֖ת פְּאַ֥ת קָדִֽימָ⁠ה ׃¹⁹ וּ⁠פְאַת֙ נֶ֣גֶב תֵּימָ֔נָ⁠ה מִ⁠תָּמָ֗ר עַד ־ מֵי֙ מְרִיב֣וֹת קָדֵ֔שׁ נַחֲלָ֖ה אֶל ־ הַ⁠יָּ֣ם הַ⁠גָּד֑וֹל וְ⁠אֵ֥ת פְּאַת ־ תֵּימָ֖נָ⁠ה נֶֽגְבָּ⁠ה ׃²⁰ וּ⁠פְאַת ־ יָם֙ הַ⁠יָּ֣ם הַ⁠גָּד֔וֹל מִ⁠גְּב֕וּל עַד ־ נֹ֖כַח לְב֣וֹא חֲמָ֑ת זֹ֖את פְּאַת ־ יָֽם ׃²¹ וְ⁠חִלַּקְתֶּ֞ם אֶת ־ הָ⁠אָ֧רֶץ הַ⁠זֹּ֛את לָ⁠כֶ֖ם לְ⁠שִׁבְטֵ֥י יִשְׂרָאֵֽל ׃²² וְ⁠הָיָ֗ה תַּפִּ֣לוּ אוֹתָ⁠הּ֮ בְּ⁠נַחֲלָה֒ לָ⁠כֶ֗ם וּ⁠לְ⁠הַ⁠גֵּרִים֙ הַ⁠גָּרִ֣ים בְּ⁠תוֹכְ⁠כֶ֔ם אֲשֶׁר ־ הוֹלִ֥דוּ בָנִ֖ים בְּ⁠תֽוֹכְ⁠כֶ֑ם וְ⁠הָי֣וּ לָ⁠כֶ֗ם כְּ⁠אֶזְרָח֙ בִּ⁠בְנֵ֣י יִשְׂרָאֵ֔ל אִתְּ⁠כֶם֙ יִפְּל֣וּ בְ⁠נַחֲלָ֔ה בְּ⁠ת֖וֹךְ שִׁבְטֵ֥י יִשְׂרָאֵֽל ׃²³ וְ⁠הָיָ֣ה בַ⁠שֵּׁ֔בֶט אֲשֶׁר ־ גָּ֥ר הַ⁠גֵּ֖ר אִתּ֑⁠וֹ שָׁ֚ם תִּתְּנ֣וּ נַחֲלָת֔⁠וֹ נְאֻ֖ם אֲדֹנָ֥⁠י יְהוִֽה ׃ס

¹Q וְנִרְפּ֥וּ

²Q עָמְד֨וּ

³K בצאת⁠ו

⁴K ו⁠היו

Chapter 48

¹ וְ⁠אֵ֖לֶּה שְׁמ֣וֹת הַ⁠שְּׁבָטִ֑ים מִ⁠קְצֵ֣ה צָפ֡וֹנָ⁠ה אֶל ־ יַ֣ד דֶּֽרֶךְ ־ חֶתְלֹ֣ן ׀ לְֽבוֹא ־ חֲמָ֡ת חֲצַ֣ר עֵינָן֩ גְּב֨וּל דַּמֶּ֤שֶׂק צָפ֨וֹנָ⁠ה֙ אֶל ־ יַ֣ד חֲמָ֔ת וְ⁠הָיוּ ־ ל֧⁠וֹ פְאַת ־ קָדִ֛ים הַ⁠יָּ֖ם דָּ֥ן אֶחָֽד ׃² וְ⁠עַ֣ל ׀ גְּב֣וּל דָּ֗ן מִ⁠פְּאַ֥ת קָדִ֛ים עַד ־ פְּאַת ־ יָ֖מָּ⁠ה אָשֵׁ֥ר אֶחָֽד ׃³ וְ⁠עַ֣ל ׀ גְּב֣וּל אָשֵׁ֗ר מִ⁠פְּאַ֥ת קָדִ֛ימָ⁠ה וְ⁠עַד ־ פְּאַת ־ יָ֖מָּ⁠ה נַפְתָּלִ֥י אֶחָֽד ׃⁴ וְ⁠עַ֣ל ׀ גְּב֣וּל נַפְתָּלִ֗י מִ⁠פְּאַ֥ת קָדִ֛מָ⁠ה עַד ־ פְּאַת ־ יָ֖מָּ⁠ה מְנַשֶּׁ֥ה אֶחָֽד ׃⁵ וְ⁠עַ֣ל ׀ גְּב֣וּל מְנַשֶּׁ֗ה מִ⁠פְּאַ֥ת קָדִ֛מָ⁠ה עַד ־ פְּאַת ־ יָ֖מָּ⁠ה אֶפְרַ֥יִם אֶחָֽד ׃⁶ וְ⁠עַ֣ל ׀ גְּב֣וּל אֶפְרַ֗יִם מִ⁠פְּאַ֥ת קָדִ֛ים וְ⁠עַד ־ פְּאַת ־ יָ֖מָּ⁠ה רְאוּבֵ֥ן אֶחָֽד ׃⁷ וְ⁠עַ֣ל ׀ גְּב֣וּל רְאוּבֵ֗ן מִ⁠פְּאַ֥ת קָדִ֛ים עַד ־ פְּאַת ־ יָ֖מָּ⁠ה יְהוּדָ֥ה אֶחָֽד ׃⁸ וְ⁠עַל֙ גְּב֣וּל יְהוּדָ֔ה מִ⁠פְּאַ֥ת קָדִ֖ים עַד ־ פְּאַת ־ יָ֑מָּ⁠ה תִּהְיֶ֣ה הַ⁠תְּרוּמָ֣ה אֲֽשֶׁר ־ תָּרִ֡ימוּ חֲמִשָּׁה֩ וְ⁠עֶשְׂרִ֨ים אֶ֜לֶף רֹ֗חַב וְ⁠אֹ֜רֶךְ כְּ⁠אַחַ֤ד הַ⁠חֲלָקִים֙ מִ⁠פְּאַ֤ת קָדִ֨ימָ⁠ה֙ עַד ־ פְּאַת ־ יָ֔מָּ⁠ה וְ⁠הָיָ֥ה הַ⁠מִּקְדָּ֖שׁ בְּ⁠תוֹכֽ⁠וֹ ׃⁹ הַ⁠תְּרוּמָ֕ה אֲשֶׁ֥ר תָּרִ֖ימוּ לַֽ⁠יהוָ֑ה אֹ֗רֶךְ חֲמִשָּׁ֤ה וְ⁠עֶשְׂרִים֙ אֶ֔לֶף וְ⁠רֹ֖חַב עֲשֶׂ֥רֶת אֲלָפִֽים ׃¹⁰ וּ֠⁠לְ⁠אֵ֜לֶּה תִּהְיֶ֣ה תְרֽוּמַת ־ הַ⁠קֹּדֶשׁ֮ לַ⁠כֹּֽהֲנִים֒ צָפ֜וֹנָ⁠ה חֲמִשָּׁ֧ה וְ⁠עֶשְׂרִ֣ים אֶ֗לֶף וְ⁠יָ֨מָּ⁠ה֙ רֹ֚חַב עֲשֶׂ֣רֶת אֲלָפִ֔ים וְ⁠קָדִ֗ימָ⁠ה רֹ֚חַב עֲשֶׂ֣רֶת אֲלָפִ֔ים וְ⁠נֶ֕גְבָּ⁠ה אֹ֕רֶךְ חֲמִשָּׁ֥ה וְ⁠עֶשְׂרִ֖ים אָ֑לֶף וְ⁠הָיָ֥ה מִקְדַּשׁ ־ יְהוָ֖ה בְּ⁠תוֹכֽ⁠וֹ ׃¹¹ לַ⁠כֹּהֲנִ֤ים הַֽ⁠מְקֻדָּשׁ֙ מִ⁠בְּנֵ֣י צָד֔וֹק אֲשֶׁ֥ר שָׁמְר֖וּ מִשְׁמַרְתִּ֑⁠י אֲשֶׁ֣ר לֹֽא ־ תָע֗וּ בִּ⁠תְעוֹת֙ בְּנֵ֣י יִשְׂרָאֵ֔ל כַּ⁠אֲשֶׁ֥ר תָּע֖וּ הַ⁠לְוִיִּֽם ׃ס¹² וְ⁠הָיְתָ֨ה לָ⁠הֶ֧ם תְּרוּמִיָּ֛ה מִ⁠תְּרוּמַ֥ת הָ⁠אָ֖רֶץ קֹ֣דֶשׁ קָדָשִׁ֑ים אֶל ־ גְּב֖וּל הַ⁠לְוִיִּֽם ׃¹³ וְ⁠הַ⁠לְוִיִּ֗ם לְ⁠עֻמַּת֙ גְּב֣וּל הַ⁠כֹּהֲנִ֔ים חֲמִשָּׁ֨ה וְ⁠עֶשְׂרִ֥ים אֶ֨לֶף֙ אֹ֔רֶךְ וְ⁠רֹ֖חַב עֲשֶׂ֣רֶת אֲלָפִ֑ים כָּל ־ אֹ֗רֶךְ חֲמִשָּׁ֤ה וְ⁠עֶשְׂרִים֙ אֶ֔לֶף וְ⁠רֹ֖חַב עֲשֶׂ֥רֶת אֲלָפִֽים ׃¹⁴ וְ⁠לֹא ־ יִמְכְּר֣וּ מִמֶּ֗⁠נּוּ וְ⁠לֹ֥א יָמֵ֛ר וְ⁠לֹ֥א יַעֲבִ֖יר ¹² רֵאשִׁ֣ית הָ⁠אָ֑רֶץ כִּי ־ קֹ֖דֶשׁ לַ⁠יהוָֽה ׃¹⁵ וַ⁠חֲמֵ֨שֶׁת אֲלָפִ֜ים הַ⁠נּוֹתָ֣ר בָּ⁠רֹ֗חַב עַל ־ פְּנֵ֨י חֲמִשָּׁ֤ה וְ⁠עֶשְׂרִים֙ אֶ֔לֶף חֹֽל ־ ה֣וּא לָ⁠עִ֔יר לְ⁠מוֹשָׁ֖ב וּ⁠לְ⁠מִגְרָ֑שׁ וְ⁠הָיְתָ֥ה הָ⁠עִ֖יר בְּתוֹכֽוֹ ׃³¹⁶ וְ⁠אֵלֶּה֮ מִדּוֹתֶי⁠הָ֒ פְּאַ֣ת צָפ֗וֹן חֲמֵ֤שׁ מֵאוֹת֙ וְ⁠אַרְבַּ֣עַת אֲלָפִ֔ים וּ⁠פְאַת ־ נֶ֕גֶב חֲמֵ֥שׁ חמש מֵא֖וֹת וְ⁠אַרְבַּ֣עַת אֲלָפִ֑ים וּ⁠מִ⁠פְּאַ֣ת קָדִ֗ים חֲמֵ֤שׁ מֵאוֹת֙ וְ⁠אַרְבַּ֣עַת אֲלָפִ֔ים וּ⁠פְאַת ־ יָ֕מָּ⁠ה חֲמֵ֥שׁ מֵא֖וֹת וְ⁠אַרְבַּ֥עַת אֲלָפִֽים ׃¹⁷ וְ⁠הָיָ֣ה מִגְרָשׁ֮ לָ⁠עִיר֒ צָפ֨וֹנָ⁠ה֙ חֲמִשִּׁ֣ים וּ⁠מָאתַ֔יִם וְ⁠נֶ֖גְבָּ⁠ה חֲמִשִּׁ֣ים וּ⁠מָאתָ֑יִם וְ⁠קָדִ֨ימָ⁠ה֙ חֲמִשִּׁ֣ים וּ⁠מָאתַ֔יִם וְ⁠יָ֖מָּ⁠ה חֲמִשִּׁ֥ים וּ⁠מָאתָֽיִם ׃¹⁸ וְ⁠הַ⁠נּוֹתָ֨ר בָּ⁠אֹ֜רֶךְ לְ⁠עֻמַּ֣ת ׀ תְּרוּמַ֣ת הַ⁠קֹּ֗דֶשׁ עֲשֶׂ֨רֶת אֲלָפִ֤ים קָדִ֨ימָ⁠ה֙ וַ⁠עֲשֶׂ֤רֶת אֲלָפִים֙ יָ֔מָּ⁠ה וְ⁠הָיָ֕ה לְ⁠עֻמַּ֖ת תְּרוּמַ֣ת הַ⁠קֹּ֑דֶשׁ וְ⁠הָיְתָ֤ה תְבֽוּאָתוֹ֙ ⁴ לְ⁠לֶ֔חֶם לְ⁠עֹבְדֵ֖י הָ⁠עִֽיר ׃¹⁹ וְ⁠הָ⁠עֹבֵ֖ד הָ⁠עִ֑יר יַעַבְד֕וּ⁠הוּ מִ⁠כֹּ֖ל שִׁבְטֵ֥י יִשְׂרָאֵֽל ׃²⁰ כָּל ־ הַ⁠תְּרוּמָ֗ה חֲמִשָּׁ֤ה וְ⁠עֶשְׂרִים֙ אֶ֔לֶף בַּ⁠חֲמִשָּׁ֥ה וְ⁠עֶשְׂרִ֖ים אָ֑לֶף רְבִיעִ֗ית תָּרִ֨ימוּ֙ אֶת ־ תְּרוּמַ֣ת הַ⁠קֹּ֔דֶשׁ אֶל ־ אֲחֻזַּ֖ת הָ⁠עִֽיר ׃²¹ וְ⁠הַ⁠נּוֹתָ֣ר לַ⁠נָּשִׂ֣יא מִ⁠זֶּ֣ה ׀ וּ⁠מִ⁠זֶּ֣ה ׀ לִ⁠תְרֽוּמַת ־ הַ⁠קֹּ֣דֶשׁ וְ⁠לַ⁠אֲחֻזַּ֪ת הָ⁠עִ֟יר אֶל ־ פְּנֵ֣י חֲמִשָּׁה֩ וְ⁠עֶשְׂרִ֨ים אֶ֥לֶף ׀ תְּרוּמָה֮ עַד ־ גְּב֣וּל קָדִימָ⁠ה֒ וְ⁠יָ֗מָּ⁠ה עַל ־ פְּ֠נֵי חֲמִשָּׁ֨ה וְ⁠עֶשְׂרִ֥ים אֶ֨לֶף֙ עַל ־ גְּב֣וּל יָ֔מָּ⁠ה לְ⁠עֻמַּ֥ת חֲלָקִ֖ים לַ⁠נָּשִׂ֑יא וְ⁠הָֽיְתָה֙ תְּרוּמַ֣ת הַ⁠קֹּ֔דֶשׁ וּ⁠מִקְדַּ֥שׁ הַ⁠בַּ֖יִת בְּתוֹכֽוֹ ׃⁵²² וּ⁠מֵ⁠אֲחֻזַּ֤ת הַ⁠לְוִיִּם֙ וּ⁠מֵ⁠אֲחֻזַּ֣ת הָ⁠עִ֔יר בְּ⁠ת֛וֹךְ אֲשֶׁ֥ר לַ⁠נָּשִׂ֖יא יִֽהְיֶ֑ה בֵּ֣ין ׀ גְּב֣וּל יְהוּדָ֗ה וּ⁠בֵין֙ גְּב֣וּל בִּנְיָמִ֔ן לַ⁠נָּשִׂ֖יא יִהְיֶֽה ׃²³ וְ⁠יֶ֖תֶר הַ⁠שְּׁבָטִ֑ים מִ⁠פְּאַ֥ת קָדִ֛ימָ⁠ה עַד ־ פְּאַת ־ יָ֖מָּ⁠ה בִּנְיָמִ֥ן אֶחָֽד ׃²⁴ וְ⁠עַ֣ל ׀ גְּב֣וּל בִּנְיָמִ֗ן מִ⁠פְּאַ֥ת קָדִ֛ימָ⁠ה עַד ־ פְּאַת ־ יָ֖מָּ⁠ה שִׁמְע֥וֹן אֶחָֽד ׃²⁵ וְ⁠עַ֣ל ׀ גְּב֣וּל שִׁמְע֗וֹן מִ⁠פְּאַ֥ת קָדִ֛ימָ⁠ה עַד ־ פְּאַת ־ יָ֖מָּ⁠ה יִשָׂשכָ֥ר אֶחָֽד ׃²⁶ וְ⁠עַ֣ל ׀ גְּב֣וּל יִשָׂשכָ֗ר מִ⁠פְּאַ֥ת קָדִ֛ימָ⁠ה עַד ־ פְּאַת ־ יָ֖מָּ⁠ה זְבוּלֻ֥ן אֶחָֽד ׃²⁷ וְ⁠עַ֣ל ׀ גְּב֣וּל זְבוּלֻ֗ן מִ⁠פְּאַ֥ת קָדִ֛מָ⁠ה עַד ־ פְּאַת ־ יָ֖מָּ⁠ה גָּ֥ד אֶחָֽד ׃²⁸ וְ⁠עַל֙ גְּב֣וּל גָּ֔ד אֶל ־ פְּאַ֖ת נֶ֣גֶב תֵּימָ֑נָ⁠ה וְ⁠הָיָ֨ה גְב֜וּל מִ⁠תָּמָ֗ר מֵ֚י מְרִיבַ֣ת קָדֵ֔שׁ נַחֲלָ֖ה עַל ־ הַ⁠יָּ֥ם הַ⁠גָּדֽוֹל ׃²⁹ זֹ֥את הָ⁠אָ֛רֶץ אֲשֶׁר ־ תַּפִּ֥ילוּ מִֽ⁠נַּחֲלָ֖ה לְ⁠שִׁבְטֵ֣י יִשְׂרָאֵ֑ל וְ⁠אֵ֨לֶּה֙ מַחְלְקוֹתָ֔⁠ם נְאֻ֖ם אֲדֹנָ֥⁠י יְהוִֽה ׃פ³⁰ וְ⁠אֵ֖לֶּה תּוֹצְאֹ֣ת הָ⁠עִ֑יר מִ⁠פְּאַ֣ת צָפ֔וֹן חֲמֵ֥שׁ מֵא֛וֹת וְ⁠אַרְבַּ֥עַת אֲלָפִ֖ים מִדָּֽה ׃³¹ וְ⁠שַׁעֲרֵ֣י הָ⁠עִ֗יר עַל ־ שְׁמוֹת֙ שִׁבְטֵ֣י יִשְׂרָאֵ֔ל שְׁעָרִ֥ים שְׁלוֹשָׁ֖ה צָפ֑וֹנָ⁠ה שַׁ֣עַר רְאוּבֵ֞ן אֶחָ֗ד שַׁ֤עַר יְהוּדָה֙ אֶחָ֔ד שַׁ֥עַר לֵוִ֖י אֶחָֽד ׃³² וְ⁠אֶל ־ פְּאַ֣ת קָדִ֗ימָ⁠ה חֲמֵ֤שׁ מֵאוֹת֙ וְ⁠אַרְבַּ֣עַת אֲלָפִ֔ים וּ⁠שְׁעָרִ֖ים שְׁלֹשָׁ֑ה וְ⁠שַׁ֨עַר יוֹסֵ֜ף אֶחָ֗ד שַׁ֤עַר בִּנְיָמִן֙ אֶחָ֔ד שַׁ֥עַר דָּ֖ן אֶחָֽד ׃³³ וּ⁠פְאַת ־ נֶ֗גְבָּ⁠ה חֲמֵ֨שׁ מֵא֜וֹת וְ⁠אַרְבַּ֤עַת אֲלָפִים֙ מִדָּ֔ה וּ⁠שְׁעָרִ֖ים שְׁלֹשָׁ֑ה שַׁ֣עַר שִׁמְע֞וֹן אֶחָ֗ד שַׁ֤עַר יִשָּׂשכָר֙ אֶחָ֔ד שַׁ֥עַר זְבוּלֻ֖ן אֶחָֽד ׃³⁴ פְּאַת ־ יָ֗מָּ⁠ה חֲמֵ֤שׁ מֵאוֹת֙ וְ⁠אַרְבַּ֣עַת אֲלָפִ֔ים שַֽׁעֲרֵי⁠הֶ֖ם שְׁלֹשָׁ֑ה שַׁ֣עַר גָּ֞ד אֶחָ֗ד שַׁ֤עַר אָשֵׁר֙ אֶחָ֔ד שַׁ֥עַר נַפְתָּלִ֖י אֶחָֽד ׃³⁵ סָבִ֕יב שְׁמֹנָ֥ה עָשָׂ֖ר אָ֑לֶף וְ⁠שֵׁם ־ הָ⁠עִ֥יר מִ⁠יּ֖וֹם יְהוָ֥ה ׀ שָֽׁמָּ⁠ה ׃

¹K יעבור

²Or perhaps וְ⁠לֹ֥א יָמִרוּ וְ⁠לֹ֥א יעבִירוּ

³K ב⁠תוכ⁠ה

⁴K תבואת⁠ה

⁵K ב⁠תוכ⁠ה

Daniel

Chapter 1

¹ בִּ⁠שְׁנַ֣ת שָׁל֔וֹשׁ לְ⁠מַלְכ֖וּת יְהוֹיָקִ֣ים מֶֽלֶךְ ־ יְהוּדָ֑ה בָּ֣א נְבוּכַדְנֶאצַּ֧ר מֶֽלֶךְ ־ בָּבֶ֛ל יְרוּשָׁלִַ֖ם וַ⁠יָּ֥צַר עָלֶֽי⁠הָ ׃² וַ⁠יִּתֵּן֩ אֲדֹנָ֨⁠י בְּ⁠יָד֜⁠וֹ אֶת ־ יְהוֹיָקִ֣ים מֶֽלֶךְ ־ יְהוּדָ֗ה וּ⁠מִ⁠קְצָת֙ כְּלֵ֣י בֵית ־ הָֽ⁠אֱלֹהִ֔ים וַ⁠יְבִיאֵ֥⁠ם אֶֽרֶץ ־ שִׁנְעָ֖ר בֵּ֣ית אֱלֹהָ֑י⁠ו וְ⁠אֶת ־ הַ⁠כֵּלִ֣ים הֵבִ֔יא בֵּ֖ית אוֹצַ֥ר אֱלֹהָֽי⁠ו ׃³ וַ⁠יֹּ֣אמֶר הַ⁠מֶּ֔לֶךְ לְ⁠אַשְׁפְּנַ֖ז רַ֣ב סָרִיסָ֑י⁠ו לְ⁠הָבִ֞יא מִ⁠בְּנֵ֧י יִשְׂרָאֵ֛ל וּ⁠מִ⁠זֶּ֥רַע הַ⁠מְּלוּכָ֖ה וּ⁠מִן ־ הַֽ⁠פַּרְתְּמִֽים ׃⁴ יְלָדִ֣ים אֲשֶׁ֣ר אֵֽין ־ בָּ⁠הֶ֣ם כָּל ־ מאום וְ⁠טוֹבֵ֨י מַרְאֶ֜ה וּ⁠מַשְׂכִּילִ֣ים בְּ⁠כָל ־ חָכְמָ֗ה וְ⁠יֹ֤דְעֵי דַ֨עַת֙ וּ⁠מְבִינֵ֣י מַדָּ֔ע וַ⁠אֲשֶׁר֙ כֹּ֣חַ בָּ⁠הֶ֔ם לַ⁠עֲמֹ֖ד בְּ⁠הֵיכַ֣ל הַ⁠מֶּ֑לֶךְ וּֽ⁠לֲ⁠לַמְּדָ֥⁠ם סֵ֖פֶר וּ⁠לְשׁ֥וֹן כַּשְׂדִּֽים ׃⁵ וַ⁠יְמַן֩ לָ⁠הֶ֨ם הַ⁠מֶּ֜לֶךְ דְּבַר ־ י֣וֹם בְּ⁠יוֹמ֗⁠וֹ מִ⁠פַּת ־ בַּ֤ג הַ⁠מֶּ֨לֶךְ֙ וּ⁠מִ⁠יֵּ֣ין מִשְׁתָּ֔י⁠ו וּֽ⁠לְ⁠גַדְּלָ֖⁠ם שָׁנִ֣ים שָׁל֑וֹשׁ וּ⁠מִ֨⁠קְצָתָ֔⁠ם יַֽעַמְד֖וּ לִ⁠פְנֵ֥י הַ⁠מֶּֽלֶךְ ׃⁶ וַ⁠יְהִ֥י בָ⁠הֶ֖ם מִ⁠בְּנֵ֣י יְהוּדָ֑ה דָּנִיֵּ֣אל חֲנַנְיָ֔ה מִֽישָׁאֵ֖ל וַ⁠עֲזַרְיָֽה ׃⁷ וַ⁠יָּ֧שֶׂם לָ⁠הֶ֛ם שַׂ֥ר הַ⁠סָּרִיסִ֖ים שֵׁמ֑וֹת וַ⁠יָּ֨שֶׂם לְ⁠דָֽנִיֵּ֜אל בֵּ֣לְטְשַׁאצַּ֗ר וְ⁠לַֽ⁠חֲנַנְיָה֙ שַׁדְרַ֔ךְ וּ⁠לְ⁠מִֽישָׁאֵ֣ל מֵישַׁ֔ךְ וְ⁠לַ⁠עֲזַרְיָ֖ה עֲבֵ֥ד נְגֽוֹ ׃⁸ וַ⁠יָּ֤שֶׂם דָּנִיֵּאל֙ עַל ־ לִבּ֔⁠וֹ אֲשֶׁ֧ר לֹֽא ־ יִתְגָּאַ֛ל בְּ⁠פַתְבַּ֥ג הַ⁠מֶּ֖לֶךְ וּ⁠בְ⁠יֵ֣ין מִשְׁתָּ֑י⁠ו וַ⁠יְבַקֵּשׁ֙ מִ⁠שַּׂ֣ר הַ⁠סָּרִיסִ֔ים אֲשֶׁ֖ר לֹ֥א יִתְגָּאָֽל ׃⁹ וַ⁠יִּתֵּ֤ן הָֽ⁠אֱלֹהִים֙ אֶת ־ דָּ֣נִיֵּ֔אל לְ⁠חֶ֖סֶד וּֽ⁠לְ⁠רַחֲמִ֑ים לִ⁠פְנֵ֖י שַׂ֥ר הַ⁠סָּרִיסִֽים ׃¹⁰ וַ⁠יֹּ֜אמֶר שַׂ֤ר הַ⁠סָּרִיסִים֙ לְ⁠דָ֣נִיֵּ֔אל יָרֵ֤א אֲנִי֙ אֶת ־ אֲדֹנִ֣⁠י הַ⁠מֶּ֔לֶךְ אֲשֶׁ֣ר מִנָּ֔ה אֶת ־ מַאֲכַלְ⁠כֶ֖ם וְ⁠אֶת ־ מִשְׁתֵּי⁠כֶ֑ם אֲשֶׁ֡ר לָ⁠מָּה֩ יִרְאֶ֨ה אֶת ־ פְּנֵי⁠כֶ֜ם זֹֽעֲפִ֗ים מִן ־ הַ⁠יְלָדִים֙ אֲשֶׁ֣ר כְּ⁠גִֽילְ⁠כֶ֔ם וְ⁠חִיַּבְתֶּ֥ם אֶת ־ רֹאשִׁ֖⁠י לַ⁠מֶּֽלֶךְ ׃¹¹ וַ⁠יֹּ֥אמֶר דָּנִיֵּ֖אל אֶל ־ הַ⁠מֶּלְצַ֑ר אֲשֶׁ֤ר מִנָּה֙ שַׂ֣ר הַ⁠סָּֽרִיסִ֔ים עַל ־ דָּנִיֵּ֣אל חֲנַנְיָ֔ה מִֽישָׁאֵ֖ל וַ⁠עֲזַרְיָֽה ׃¹² נַס ־ נָ֥א אֶת ־ עֲבָדֶ֖י⁠ךָ יָמִ֣ים עֲשָׂרָ֑ה וְ⁠יִתְּנוּ ־ לָ֜⁠נוּ מִן ־ הַ⁠זֵּרֹעִ֛ים וְ⁠נֹאכְלָ֖ה וּ⁠מַ֥יִם וְ⁠נִשְׁתֶּֽה ׃¹³ וְ⁠יֵרָא֤וּ לְ⁠פָנֶ֨י⁠ךָ֙ מַרְאֵ֔י⁠נוּ וּ⁠מַרְאֵה֙ הַ⁠יְלָדִ֔ים הָ⁠אֹ֣כְלִ֔ים אֵ֖ת פַּתְבַּ֣ג הַ⁠מֶּ֑לֶךְ וְ⁠כַ⁠אֲשֶׁ֣ר תִּרְאֵ֔ה עֲשֵׂ֖ה עִם ־ עֲבָדֶֽי⁠ךָ ׃¹⁴ וַ⁠יִּשְׁמַ֥ע לָ⁠הֶ֖ם לַ⁠דָּבָ֣ר הַ⁠זֶּ֑ה וַ⁠יְנַסֵּ֖⁠ם יָמִ֥ים עֲשָׂרָֽה ׃¹⁵ וּ⁠מִ⁠קְצָת֙ יָמִ֣ים עֲשָׂרָ֔ה נִרְאָ֤ה מַרְאֵי⁠הֶם֙ ט֔וֹב וּ⁠בְרִיאֵ֖י בָּשָׂ֑ר מִן ־ כָּל ־ הַ⁠יְלָדִ֔ים הָ⁠אֹ֣כְלִ֔ים אֵ֖ת פַּתְבַּ֥ג הַ⁠מֶּֽלֶךְ ׃¹⁶ וַ⁠יְהִ֣י הַ⁠מֶּלְצַ֗ר נֹשֵׂא֙ אֶת ־ פַּתְבָּגָ֔⁠ם וְ⁠יֵ֖ין מִשְׁתֵּי⁠הֶ֑ם וְ⁠נֹתֵ֥ן לָ⁠הֶ֖ם זֵרְעֹנִֽים ׃¹⁷ וְ⁠הַ⁠יְלָדִ֤ים הָ⁠אֵ֨לֶּה֙ אַרְבַּעְתָּ֔⁠ם נָתַ֨ן לָ⁠הֶ֧ם הָֽ⁠אֱלֹהִ֛ים מַדָּ֥ע וְ⁠הַשְׂכֵּ֖ל בְּ⁠כָל ־ סֵ֣פֶר וְ⁠חָכְמָ֑ה וְ⁠דָנִיֵּ֣אל הֵבִ֔ין בְּ⁠כָל ־ חָז֖וֹן וַ⁠חֲלֹמֽוֹת ׃¹⁸ וּ⁠לְ⁠מִ⁠קְצָת֙ הַ⁠יָּמִ֔ים אֲשֶׁר ־ אָמַ֥ר הַ⁠מֶּ֖לֶךְ לַ⁠הֲבִיאָ֑⁠ם וַ⁠יְבִיאֵ⁠ם֙ שַׂ֣ר הַ⁠סָּרִיסִ֔ים לִ⁠פְנֵ֖י נְבֻכַדְנֶצַּֽר ׃¹⁹ וַ⁠יְדַבֵּ֣ר אִתָּ⁠ם֮ הַ⁠מֶּלֶךְ֒ וְ⁠לֹ֤א נִמְצָא֙ מִ⁠כֻּלָּ֔⁠ם כְּ⁠דָנִיֵּ֣אל חֲנַנְיָ֔ה מִֽישָׁאֵ֖ל וַ⁠עֲזַרְיָ֑ה וַ⁠יַּֽעַמְד֖וּ לִ⁠פְנֵ֥י הַ⁠מֶּֽלֶךְ ׃²⁰ וְ⁠כֹ֗ל דְּבַר֙ חָכְמַ֣ת בִּינָ֔ה אֲשֶׁר ־ בִּקֵּ֥שׁ מֵ⁠הֶ֖ם הַ⁠מֶּ֑לֶךְ וַֽ⁠יִּמְצָאֵ֞⁠ם עֶ֣שֶׂר יָד֗וֹת עַ֤ל כָּל ־ הַֽ⁠חַרְטֻמִּים֙ הָֽ⁠אַשָּׁפִ֔ים אֲשֶׁ֖ר בְּ⁠כָל ־ מַלְכוּתֽ⁠וֹ ׃²¹ וַֽ⁠יְהִי֙ דָּֽנִיֵּ֔אל עַד ־ שְׁנַ֥ת אַחַ֖ת לְ⁠כ֥וֹרֶשׁ הַ⁠מֶּֽלֶךְ ׃פ

Chapter 2

¹ וּ⁠בִ⁠שְׁנַ֣ת שְׁתַּ֗יִם לְ⁠מַלְכוּת֙ נְבֻֽכַדְנֶצַּ֔ר חָלַ֥ם נְבֻֽכַדְנֶצַּ֖ר חֲלֹמ֑וֹת וַ⁠תִּתְפָּ֣עֶם רוּח֔⁠וֹ וּ⁠שְׁנָת֖⁠וֹ נִהְיְתָ֥ה עָלָֽי⁠ו ׃² וַ⁠יֹּ֣אמֶר הַ֠⁠מֶּלֶךְ לִ⁠קְרֹ֨א לַֽ⁠חַרְטֻמִּ֜ים וְ⁠לָֽ⁠אַשָּׁפִ֗ים וְ⁠לַֽ⁠מְכַשְּׁפִים֙ וְ⁠לַ⁠כַּשְׂדִּ֔ים לְ⁠הַגִּ֥יד לַ⁠מֶּ֖לֶךְ חֲלֹמֹתָ֑י⁠ו וַ⁠יָּבֹ֕אוּ וַ⁠יַּֽעַמְד֖וּ לִ⁠פְנֵ֥י הַ⁠מֶּֽלֶךְ ׃³ וַ⁠יֹּ֧אמֶר לָ⁠הֶ֛ם הַ⁠מֶּ֖לֶךְ חֲל֣וֹם חָלָ֑מְתִּי וַ⁠תִּפָּ֣עֶם רוּחִ֔⁠י לָ⁠דַ֖עַת אֶֽת ־ הַ⁠חֲלֽוֹם ׃⁴ וַֽ⁠יְדַבְּר֧וּ הַ⁠כַּשְׂדִּ֛ים לַ⁠מֶּ֖לֶךְ אֲרָמִ֑ית מַלְכָּ⁠א֙ לְ⁠עָלְמִ֣ין חֱיִ֔י אֱמַ֥ר חֶלְמָ֛⁠א ל⁠עבדי⁠ך וּ⁠פִשְׁרָ֥⁠א נְחַוֵּֽא ׃⁵ עָנֵ֤ה מַלְכָּ⁠א֙ וְ⁠אָמַ֣ר ל⁠כשדי⁠א מִלְּתָ֖⁠א מִנִּ֣⁠י אַזְדָּ֑א הֵ֣ן לָ֤א תְהֽוֹדְעוּנַּ֨⁠נִי֙ חֶלְמָ֣⁠א וּ⁠פִשְׁרֵ֔⁠הּ הַדָּמִין֙ תִּתְעַבְד֔וּן וּ⁠בָתֵּי⁠כ֖וֹן נְוָלִ֥י יִתְּשָׂמֽוּן ׃⁶ וְ⁠הֵ֨ן חֶלְמָ֤⁠א וּ⁠פִשְׁרֵ⁠הּ֙ תְּֽהַחֲוֺ֔ן מַתְּנָ֤ן וּ⁠נְבִזְבָּה֙ וִ⁠יקָ֣ר שַׂגִּ֔יא תְּקַבְּל֖וּן מִן ־ קֳדָמָ֑⁠י לָהֵ֕ן חֶלְמָ֥⁠א וּ⁠פִשְׁרֵ֖⁠הּ הַחֲוֺֽ⁠נִי ׃⁷ עֲנ֥וֹ תִנְיָנ֖וּת וְ⁠אָמְרִ֑ין מַלְכָּ֕⁠א חֶלְמָ֛⁠א יֵאמַ֥ר לְ⁠עַבְד֖וֹ⁠הִי וּ⁠פִשְׁרָ֥⁠ה נְהַחֲוֵֽה ׃⁸ עָנֵ֤ה מַלְכָּ⁠א֙ וְ⁠אָמַ֔ר מִן ־ יַצִּיב֙ יָדַ֣ע אֲנָ֔ה דִּ֥י עִדָּנָ֖⁠א אַנְתּ֣וּן זָבְנִ֑ין כָּ⁠ל ־ קֳבֵל֙ דִּ֣י חֲזֵית֔וֹן דִּ֥י אַזְדָּ֖א מִנִּ֥⁠י מִלְּתָֽ⁠א ׃⁹ דִּ֣י הֵן ־ חֶלְמָ⁠א֩ לָ֨א תְהֽוֹדְעֻנַּ֜⁠נִי חֲדָה ־ הִ֣יא דָֽתְ⁠כ֗וֹן וּ⁠מִלָּ֨ה כִדְבָ֤ה וּ⁠שְׁחִיתָה֙ הזמנתון לְ⁠מֵאמַ֣ר קָֽדָמַ֔⁠י עַ֛ד דִּ֥י עִדָּנָ֖⁠א יִשְׁתַּנֵּ֑א לָהֵ֗ן חֶלְמָ⁠א֙ אֱמַ֣רוּ לִ֔⁠י וְֽ⁠אִנְדַּ֕ע דִּ֥י פִשְׁרֵ֖⁠הּ תְּהַחֲוֻנַּֽ⁠נִי ׃¹⁰ עֲנ֨וֹ כשדי⁠א קֳדָם ־ מַלְכָּ⁠א֙ וְ⁠אָ֣מְרִ֔ין לָֽא ־ אִיתַ֤י אֲנָשׁ֙ עַל ־ יַבֶּשְׁתָּ֔⁠א דִּ֚י מִלַּ֣ת מַלְכָּ֔⁠א יוּכַ֖ל לְ⁠הַחֲוָיָ֑ה כָּ⁠ל ־ קֳבֵ֗ל דִּ֚י כָּל ־ מֶ֨לֶךְ֙ רַ֣ב וְ⁠שַׁלִּ֔יט מִלָּ֤ה כִ⁠דְנָה֙ לָ֣א שְׁאֵ֔ל לְ⁠כָל ־ חַרְטֹּ֖ם וְ⁠אָשַׁ֥ף וְ⁠כַשְׂדָּֽי ׃¹¹ וּ⁠מִלְּתָ֨⁠א דִֽי ־ מַלְכָּ֤⁠ה שָׁאֵל֙ יַקִּירָ֔ה וְ⁠אָחֳרָן֙ לָ֣א אִיתַ֔י דִּ֥י יְחַוִּנַּ֖⁠הּ קֳדָ֣ם מַלְכָּ֑⁠א לָהֵ֣ן אֱלָהִ֔ין דִּ֚י מְדָ֣רְ⁠ה֔וֹן עִם ־ בִּשְׂרָ֖⁠א לָ֥א אִיתֽוֹ⁠הִי ׃¹² כָּ⁠ל ־ קֳבֵ֣ל דְּנָ֔ה מַלְכָּ֕⁠א בְּנַ֖ס וּ⁠קְצַ֣ף שַׂגִּ֑יא וַ⁠אֲמַר֙ לְ⁠ה֣וֹבָדָ֔ה לְ⁠כֹ֖ל חַכִּימֵ֥י בָבֶֽל ׃¹³ וְ⁠דָתָ֣⁠א נֶפְקַ֔ת וְ⁠חַכִּֽימַיָּ֖⁠א מִֽתְקַטְּלִ֑ין וּ⁠בְע֛וֹ דָּנִיֵּ֥אל וְ⁠חַבְר֖וֹ⁠הִי לְ⁠הִתְקְטָלָֽה ׃פ¹⁴ בֵּ⁠אדַ֣יִן דָּנִיֵּ֗אל הֲתִיב֙ עֵטָ֣א וּ⁠טְעֵ֔ם לְ⁠אַרְי֕וֹךְ רַב ־ טַבָּחַיָּ֖⁠א דִּ֣י מַלְכָּ֑⁠א דִּ֚י נְפַ֣ק לְ⁠קַטָּלָ֔ה לְ⁠חַכִּימֵ֖י בָּבֶֽל ׃¹⁵ עָנֵ֣ה וְ⁠אָמַ֗ר לְ⁠אַרְיוֹךְ֙ שַׁלִּיטָ֣⁠א דִֽי ־ מַלְכָּ֔⁠א עַל ־ מָ֥ה דָתָ֛⁠א מְהַחְצְפָ֖ה מִן ־ קֳדָ֣ם מַלְכָּ֑⁠א אֱדַ֣יִן מִלְּתָ֔⁠א הוֹדַ֥ע אַרְי֖וֹךְ לְ⁠דָנִיֵּֽאל ׃¹⁶ וְ⁠דָ֣נִיֵּ֔אל עַ֖ל וּ⁠בְעָ֣ה מִן ־ מַלְכָּ֑⁠א דִּ֚י זְמָ֣ן יִנְתֵּן ־ לֵ֔⁠הּ וּ⁠פִשְׁרָ֖⁠א לְ⁠הַֽחֲוָיָ֥ה לְ⁠מַלְכָּֽ⁠א ׃פ¹⁷ אֱדַ֥יִן דָּֽנִיֵּ֖אל לְ⁠בַיְתֵ֣⁠הּ אֲזַ֑ל וְ֠⁠לַ⁠חֲנַנְיָה מִֽישָׁאֵ֧ל וַ⁠עֲזַרְיָ֛ה חַבְר֖וֹ⁠הִי מִלְּתָ֥⁠א הוֹדַֽע ׃¹⁸ וְ⁠רַחֲמִ֗ין לְ⁠מִבְעֵא֙ מִן ־ קֳדָם֙ אֱלָ֣הּ שְׁמַיָּ֔⁠א עַל ־ רָזָ֖⁠ה דְּנָ֑ה דִּ֣י לָ֤א יְהֹֽבְדוּן֙ דָּנִיֵּ֣אל וְ⁠חַבְר֔וֹ⁠הִי עִם ־ שְׁאָ֖ר חַכִּימֵ֥י בָבֶֽל ׃¹⁹ אֱדַ֗יִן לְ⁠דָנִיֵּ֛אל בְּ⁠חֶזְוָ֥⁠א דִֽי ־ לֵילְיָ֖⁠א רָזָ֣⁠ה גֲלִ֑י אֱדַ֨יִן֙ דָּֽנִיֵּ֔אל בָּרִ֖ךְ לֶ⁠אֱלָ֥הּ שְׁמַיָּֽ⁠א ׃²⁰ עָנֵ֤ה דָֽנִיֵּאל֙ וְ⁠אָמַ֔ר לֶהֱוֵ֨א שְׁמֵ֤⁠הּ דִּֽי ־ אֱלָהָ⁠א֙ מְבָרַ֔ךְ מִן ־ עָלְמָ֖⁠א וְ⁠עַ֣ד ־ עָלְמָ֑⁠א דִּ֧י חָכְמְתָ֛⁠א וּ⁠גְבוּרְתָ֖⁠א דִּ֥י לֵֽ⁠הּ ־ הִֽיא ׃²¹ וְ֠⁠הוּא מְהַשְׁנֵ֤א עִדָּנַיָּ⁠א֙ וְ⁠זִמְנַיָּ֔⁠א מְהַעְדֵּ֥ה מַלְכִ֖ין וּ⁠מְהָקֵ֣ים מַלְכִ֑ין יָהֵ֤ב חָכְמְתָ⁠א֙ לְ⁠חַכִּימִ֔ין וּ⁠מַנְדְּעָ֖⁠א לְ⁠יָדְעֵ֥י בִינָֽה ׃²² ה֛וּא גָּלֵ֥א עַמִּיקָתָ֖⁠א וּ⁠מְסַתְּרָתָ֑⁠א יָדַע֙ מָ֣ה בַ⁠חֲשׁוֹכָ֔⁠א ו⁠נהיר⁠א עִמֵּ֥⁠הּ שְׁרֵֽא ׃²³ לָ֣⁠ךְ ׀ אֱלָ֣הּ אֲבָהָתִ֗⁠י מְהוֹדֵ֤א וּ⁠מְשַׁבַּח֙ אֲנָ֔ה דִּ֧י חָכְמְתָ֛⁠א וּ⁠גְבוּרְתָ֖⁠א יְהַ֣בְתְּ לִ֑⁠י וּ⁠כְעַ֤ן הֽוֹדַעְתַּ֨⁠נִי֙ דִּֽי ־ בְעֵ֣ינָא מִנָּ֔⁠ךְ דִּֽי ־ מִלַּ֥ת מַלְכָּ֖⁠א הוֹדַעְתֶּֽ⁠נָא ׃²⁴ כָּ⁠ל ־ קֳבֵ֣ל דְּנָ֗ה דָּֽנִיֵּאל֙ עַ֣ל עַל ־ אַרְי֔וֹךְ דִּ֚י מַנִּ֣י מַלְכָּ֔⁠א לְ⁠הוֹבָדָ֖ה לְ⁠חַכִּימֵ֣י בָבֶ֑ל אֲזַ֣ל ׀ וְ⁠כֵ֣ן אֲמַר ־ לֵ֗⁠הּ לְ⁠חַכִּימֵ֤י בָבֶל֙ אַל ־ תְּהוֹבֵ֔ד הַעֵ֨לְ⁠נִי֙ קֳדָ֣ם מַלְכָּ֔⁠א וּ⁠פִשְׁרָ֖⁠א לְ⁠מַלְכָּ֥⁠א אֲחַוֵּֽא ׃ס²⁵ אֱדַ֤יִן אַרְיוֹךְ֙ בְּ⁠הִתְבְּהָלָ֔ה הַנְעֵ֥ל לְ⁠דָנִיֵּ֖אל קֳדָ֣ם מַלְכָּ֑⁠א וְ⁠כֵ֣ן אֲמַר ־ לֵ֗⁠הּ דִּֽי ־ הַשְׁכַּ֤חַת גְּבַר֙ מִן ־ בְּנֵ֤י גָֽלוּתָ⁠א֙ דִּ֣י יְה֔וּד דִּ֥י פִשְׁרָ֖⁠א לְ⁠מַלְכָּ֥⁠א יְהוֹדַֽע ׃²⁶ עָנֵ֤ה מַלְכָּ⁠א֙ וְ⁠אָמַ֣ר לְ⁠דָנִיֵּ֔אל דִּ֥י שְׁמֵ֖⁠הּ בֵּלְטְשַׁאצַּ֑ר ה⁠איתי⁠ך כָּהֵ֗ל לְ⁠הוֹדָעֻתַ֛⁠נִי חֶלְמָ֥⁠א דִֽי ־ חֲזֵ֖ית וּ⁠פִשְׁרֵֽ⁠הּ ׃²⁷ עָנֵ֧ה דָנִיֵּ֛אל קֳדָ֥ם מַלְכָּ֖⁠א וְ⁠אָמַ֑ר רָזָ⁠ה֙ דִּֽי ־ מַלְכָּ֣⁠א שָׁאֵ֔ל לָ֧א חַכִּימִ֣ין אָֽשְׁפִ֗ין חַרְטֻמִּין֙ גָּזְרִ֔ין יָכְלִ֖ין לְ⁠הַֽחֲוָיָ֥ה לְ⁠מַלְכָּֽ⁠א ׃²⁸ בְּרַ֡ם אִיתַ֞י אֱלָ֤הּ בִּ⁠שְׁמַיָּ⁠א֙ גָּלֵ֣א רָזִ֔ין וְ⁠הוֹדַ֗ע לְ⁠מַלְכָּ⁠א֙ נְבֽוּכַדְנֶצַּ֔ר מָ֛ה דִּ֥י לֶהֱוֵ֖א בְּ⁠אַחֲרִ֣ית יוֹמַיָּ֑⁠א חֶלְמָ֨⁠ךְ וְ⁠חֶזְוֵ֥י רֵאשָׁ֛⁠ךְ עַֽל ־ מִשְׁכְּבָ֖⁠ךְ דְּנָ֥ה הֽוּא ׃פ²⁹ אַ֣נְתְּה מַלְכָּ֗⁠א רַעְיוֹנָ⁠ךְ֙ עַל ־ מִשְׁכְּבָ֣⁠ךְ סְלִ֔קוּ מָ֛ה דִּ֥י לֶהֱוֵ֖א אַחֲרֵ֣י דְנָ֑ה וְ⁠גָלֵ֧א רָזַיָּ֛⁠א הוֹדְעָ֖⁠ךְ מָה ־ דִ֥י לֶהֱוֵֽא ׃³⁰ וַ⁠אֲנָ֗ה לָ֤א בְ⁠חָכְמָה֙ דִּֽי ־ אִיתַ֥י בִּ⁠י֙ מִן ־ כָּל ־ חַיַּיָּ֔⁠א רָזָ֥⁠א דְנָ֖ה גֱּלִ֣י לִ֑⁠י לָהֵ֗ן עַל ־ דִּבְרַת֙ דִּ֤י פִשְׁרָ⁠א֙ לְ⁠מַלְכָּ֣⁠א יְהוֹדְע֔וּן וְ⁠רַעְיוֹנֵ֥י לִבְבָ֖⁠ךְ תִּנְדַּֽע ׃³¹ אַ֣נְתְּה מַלְכָּ֗⁠א חָזֵ֤ה הֲוַ֨יְתָ֙ וַ⁠אֲל֨וּ צְלֵ֥ם חַד֙ שַׂגִּ֔יא צַלְמָ֨⁠א דִּכֵּ֥ן רַ֛ב וְ⁠זִיוֵ֥⁠הּ יַתִּ֖יר קָאֵ֣ם לְ⁠קָבְלָ֑⁠ךְ וְ⁠רֵוֵ֖⁠הּ דְּחִֽיל ׃³² ה֣וּא צַלְמָ֗⁠א רֵאשֵׁ⁠הּ֙ דִּֽי ־ דְהַ֣ב טָ֔ב חֲד֥וֹ⁠הִי וּ⁠דְרָע֖וֹ⁠הִי דִּ֣י כְסַ֑ף מְע֥וֹ⁠הִי וְ⁠יַרְכָתֵ֖⁠הּ דִּ֥י נְחָֽשׁ ׃³³ שָׁק֖וֹ⁠הִי דִּ֣י פַרְזֶ֑ל רַגְל֕וֹ⁠הִי מנ⁠הון דִּ֣י פַרְזֶ֔ל ו⁠מנ⁠הון דִּ֥י חֲסַֽף ׃³⁴ חָזֵ֣ה הֲוַ֗יְתָ עַ֠ד דִּ֣י הִתְגְּזֶ֤רֶת אֶ֨בֶן֙ דִּי ־ לָ֣א בִ⁠ידַ֔יִן וּ⁠מְחָ֤ת לְ⁠צַלְמָ⁠א֙ עַל ־ רַגְל֔וֹ⁠הִי דִּ֥י פַרְזְלָ֖⁠א וְ⁠חַסְפָּ֑⁠א וְ⁠הַדֵּ֖קֶת הִמּֽוֹן ׃³⁵ בֵּ⁠אדַ֣יִן דָּ֣קוּ כַ⁠חֲדָ֡ה פַּרְזְלָ⁠א֩ חַסְפָּ֨⁠א נְחָשָׁ֜⁠א כַּסְפָּ֣⁠א וְ⁠דַהֲבָ֗⁠א וַ⁠הֲווֹ֙ כְּ⁠ע֣וּר מִן ־ אִדְּרֵי ־ קַ֔יִט וּ⁠נְשָׂ֤א הִמּוֹן֙ רוּחָ֔⁠א וְ⁠כָל ־ אֲתַ֖ר לָא ־ הִשְׁתֲּכַ֣ח לְ⁠ה֑וֹן וְ⁠אַבְנָ֣⁠א ׀ דִּֽי ־ מְחָ֣ת לְ⁠צַלְמָ֗⁠א הֲוָ֛ת לְ⁠ט֥וּר רַ֖ב וּ⁠מְלָ֥ת כָּל ־ אַרְעָֽ⁠א ׃³⁶ דְּנָ֣ה חֶלְמָ֔⁠א וּ⁠פִשְׁרֵ֖⁠הּ נֵאמַ֥ר קֳדָם ־ מַלְכָּֽ⁠א ׃³⁷ אַ֣נְתְּה מַלְכָּ֔⁠א מֶ֖לֶךְ מַלְכַיָּ֑⁠א דִּ֚י אֱלָ֣הּ שְׁמַיָּ֔⁠א מַלְכוּתָ֥⁠א חִסְנָ֛⁠א וְ⁠תָקְפָּ֥⁠א וִֽ⁠יקָרָ֖⁠א יְהַב ־ לָֽ⁠ךְ ׃³⁸ וּ⁠בְ⁠כָל ־ דִּ֣י דארין בְּֽנֵי ־ אֲ֠נָשָׁ⁠א חֵיוַ֨ת בָּרָ֤⁠א וְ⁠עוֹף ־ שְׁמַיָּ⁠א֙ יְהַ֣ב בִּ⁠ידָ֔⁠ךְ וְ⁠הַשְׁלְטָ֖⁠ךְ בְּ⁠כָלְּ⁠ה֑וֹן אַנְתְּה ־ ה֔וּא רֵאשָׁ֖⁠ה דִּ֥י דַהֲבָֽ⁠א ׃³⁹ וּ⁠בָתְרָ֗⁠ךְ תְּק֛וּם מַלְכ֥וּ אָחֳרִ֖י ארע⁠א מִנָּ֑⁠ךְ וּ⁠מַלְכ֨וּ תליתיא אָחֳרִי֙ דִּ֣י נְחָשָׁ֔⁠א דִּ֥י תִשְׁלַ֖ט בְּ⁠כָל ־ אַרְעָֽ⁠א ׃⁴⁰ וּ⁠מַלְכוּ֙ רביעיה תֶּהֱוֵ֥א תַקִּיפָ֖ה כְּ⁠פַרְזְלָ֑⁠א כָּ⁠ל ־ קֳבֵ֗ל דִּ֤י פַרְזְלָ⁠א֙ מְהַדֵּ֤ק וְ⁠חָשֵׁל֙ כֹּ֔לָּ⁠א וּֽ⁠כְ⁠פַרְזְלָ֛⁠א דִּֽי ־ מְרָעַ֥ע כָּל ־ אִלֵּ֖ין תַּדִּ֥ק וְ⁠תֵרֹֽעַ ׃⁴¹ וְ⁠דִֽי ־ חֲזַ֜יְתָה רַגְלַיָּ֣⁠א וְ⁠אֶצְבְּעָתָ֗⁠א מנ⁠הון חֲסַ֤ף דִּֽי ־ פֶחָר֙ ו⁠מנ⁠הון פַּרְזֶ֔ל מַלְכ֤וּ פְלִיגָה֙ תֶּהֱוֵ֔ה וּ⁠מִן ־ נִצְבְּתָ֥⁠א דִ֥י פַרְזְלָ֖⁠א לֶֽהֱוֵא ־ בַ֑⁠הּ כָּ⁠ל ־ קֳבֵל֙ דִּ֣י חֲזַ֔יְתָה פַּ֨רְזְלָ֔⁠א מְעָרַ֖ב בַּ⁠חֲסַ֥ף טִינָֽ⁠א ׃⁴² וְ⁠אֶצְבְּעָת֙ רַגְלַיָּ֔⁠א מנ⁠הון פַּרְזֶ֖ל ו⁠מנ⁠הון חֲסַ֑ף מִן ־ קְצָ֤ת מַלְכוּתָ⁠א֙ תֶּהֱוֵ֣ה תַקִּיפָ֔ה וּ⁠מִנַּ֖⁠הּ תֶּהֱוֵ֥ה תְבִירָֽה ׃⁴³ די חֲזַ֗יְתָ פַּרְזְלָ⁠א֙ מְעָרַב֙ בַּ⁠חֲסַ֣ף טִינָ֔⁠א מִתְעָרְבִ֤ין לֶהֱוֺן֙ בִּ⁠זְרַ֣ע אֲנָשָׁ֔⁠א וְ⁠לָֽא ־ לֶהֱוֺ֥ן דָּבְקִ֖ין דְּנָ֣ה עִם ־ דְּנָ֑ה הֵֽא ־ כְ⁠דִ֣י פַרְזְלָ֔⁠א לָ֥א מִתְעָרַ֖ב עִם ־ חַסְפָּֽ⁠א ׃⁴⁴ וּֽ⁠בְ⁠יוֹמֵי⁠ה֞וֹן דִּ֧י מַלְכַיָּ֣⁠א אִנּ֗וּן יְקִים֩ אֱלָ֨הּ שְׁמַיָּ֤⁠א מַלְכוּ֙ דִּ֤י לְ⁠עָלְמִין֙ לָ֣א תִתְחַבַּ֔ל וּ⁠מַ֨לְכוּתָ֔⁠ה לְ⁠עַ֥ם אָחֳרָ֖ן לָ֣א תִשְׁתְּבִ֑ק תַּדִּ֤ק וְ⁠תָסֵיף֙ כָּל ־ אִלֵּ֣ין מַלְכְוָתָ֔⁠א וְ⁠הִ֖יא תְּק֥וּם לְ⁠עָלְמַיָּֽ⁠א ׃⁴⁵ כָּ⁠ל ־ קֳבֵ֣ל דִּֽי ־ חֲזַ֡יְתָ דִּ֣י מִ⁠טּוּרָ⁠א֩ אִתְגְּזֶ֨רֶת אֶ֜בֶן דִּי ־ לָ֣א בִ⁠ידַ֗יִן וְ֠⁠הַדֶּקֶת פַּרְזְלָ֨⁠א נְחָשָׁ֤⁠א חַסְפָּ⁠א֙ כַּסְפָּ֣⁠א וְ⁠דַהֲבָ֔⁠א אֱלָ֥הּ רַב֙ הוֹדַ֣ע לְ⁠מַלְכָּ֔⁠א מָ֛ה דִּ֥י לֶהֱוֵ֖א אַחֲרֵ֣י דְנָ֑ה וְ⁠יַצִּ֥יב חֶלְמָ֖⁠א וּ⁠מְהֵימַ֥ן פִּשְׁרֵֽ⁠הּ ׃פ⁴⁶ בֵּ֠⁠אדַיִן מַלְכָּ֤⁠א נְבֽוּכַדְנֶצַּר֙ נְפַ֣ל עַל ־ אַנְפּ֔וֹ⁠הִי וּ⁠לְ⁠דָנִיֵּ֖אל סְגִ֑ד וּ⁠מִנְחָה֙ וְ⁠נִ֣יחֹחִ֔ין אֲמַ֖ר לְ⁠נַסָּ֥כָה לֵֽ⁠הּ ׃⁴⁷ עָנֵה֩ מַלְכָּ֨⁠א לְ⁠דָנִיֵּ֜אל וְ⁠אָמַ֗ר מִן ־ קְשֹׁט֙ דִּ֣י אֱלָהֲ⁠כ֗וֹן ה֣וּא אֱלָ֧הּ אֱלָהִ֛ין וּ⁠מָרֵ֥א מַלְכִ֖ין וְ⁠גָלֵ֣ה רָזִ֑ין דִּ֣י יְכֵ֔לְתָּ לְ⁠מִגְלֵ֖א רָזָ֥⁠ה דְנָֽה ׃⁴⁸ אֱדַ֨יִן מַלְכָּ֜⁠א לְ⁠דָנִיֵּ֣אל רַבִּ֗י וּ⁠מַתְּנָ֨ן רַבְרְבָ֤ן שַׂגִּיאָן֙ יְהַב ־ לֵ֔⁠הּ וְ⁠הַ֨שְׁלְטֵ֔⁠הּ עַ֖ל כָּל ־ מְדִינַ֣ת בָּבֶ֑ל וְ⁠רַב ־ סִגְנִ֔ין עַ֖ל כָּל ־ חַכִּימֵ֥י בָבֶֽל ׃⁴⁹ וְ⁠דָנִיֵּאל֙ בְּעָ֣א מִן ־ מַלְכָּ֔⁠א וּ⁠מַנִּ֗י עַ֤ל עֲבִֽידְתָּ⁠א֙ דִּ֚י מְדִינַ֣ת בָּבֶ֔ל לְ⁠שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ וְ⁠דָנִיֵּ֖אל בִּ⁠תְרַ֥ע מַלְכָּֽ⁠א ׃פ

Chapter 3

¹ נְבוּכַדְנֶצַּ֣ר מַלְכָּ֗⁠א עֲבַד֙ צְלֵ֣ם דִּֽי ־ דְהַ֔ב רוּמֵ⁠הּ֙ אַמִּ֣ין שִׁתִּ֔ין פְּתָיֵ֖⁠הּ אַמִּ֣ין שִׁ֑ת אֲקִימֵ⁠הּ֙ בְּ⁠בִקְעַ֣ת דּוּרָ֔א בִּ⁠מְדִינַ֖ת בָּבֶֽל ׃² וּ⁠נְבוּכַדְנֶצַּ֣ר מַלְכָּ֡⁠א שְׁלַ֡ח לְ⁠מִכְנַ֣שׁ ׀ לַֽ⁠אֲחַשְׁדַּרְפְּנַיָּ֡⁠א סִגְנַיָּ֣⁠א וּֽ⁠פַחֲוָתָ֡⁠א אֲדַרְגָּזְרַיָּ⁠א֩ גְדָ֨בְרַיָּ֤⁠א דְּתָבְרַיָּ⁠א֙ תִּפְתָּיֵ֔⁠א וְ⁠כֹ֖ל שִׁלְטֹנֵ֣י מְדִֽינָתָ֑⁠א לְ⁠מֵתֵא֙ לַ⁠חֲנֻכַּ֣ת צַלְמָ֔⁠א דִּ֥י הֲקֵ֖ים נְבוּכַדְנֶצַּ֥ר מַלְכָּֽ⁠א ׃³ בֵּ⁠אדַ֡יִן מִֽתְכַּנְּשִׁ֡ין אֲחַשְׁדַּרְפְּנַיָּ֡⁠א סִגְנַיָּ֣⁠א וּֽ⁠פַחֲוָתָ֡⁠א אֲדַרְגָּזְרַיָּ֣⁠א גְדָבְרַיָּ⁠א֩ דְּתָ֨בְרַיָּ֜⁠א תִּפְתָּיֵ֗⁠א וְ⁠כֹל֙ שִׁלְטֹנֵ֣י מְדִֽינָתָ֔⁠א לַ⁠חֲנֻכַּ֣ת צַלְמָ֔⁠א דִּ֥י הֲקֵ֖ים נְבוּכַדְנֶצַּ֣ר מַלְכָּ֑⁠א ו⁠קאמין לָ⁠קֳבֵ֣ל צַלְמָ֔⁠א דִּ֥י הֲקֵ֖ים נְבוּכַדְנֶצַּֽר ׃⁴ וְ⁠כָרוֹזָ֖⁠א קָרֵ֣א בְ⁠חָ֑יִל לְ⁠כ֤וֹן אָֽמְרִין֙ עַֽמְמַיָּ֔⁠א אֻמַּיָּ֖⁠א וְ⁠לִשָּׁנַיָּֽ⁠א ׃⁵ בְּ⁠עִדָּנָ֡⁠א דִּֽי ־ תִשְׁמְע֡וּן קָ֣ל קַרְנָ֣⁠א מַ֠שְׁרוֹקִיתָ⁠א קיתרוס סַבְּכָ֤א פְּסַנְתֵּרִין֙ סוּמְפֹּ֣נְיָ֔ה וְ⁠כֹ֖ל זְנֵ֣י זְמָרָ֑⁠א תִּפְּל֤וּן וְ⁠תִסְגְּדוּן֙ לְ⁠צֶ֣לֶם דַּהֲבָ֔⁠א דִּ֥י הֲקֵ֖ים נְבוּכַדְנֶצַּ֥ר מַלְכָּֽ⁠א ׃⁶ וּ⁠מַן ־ דִּי ־ לָ֥א יִפֵּ֖ל וְ⁠יִסְגֻּ֑ד בַּ⁠הּ ־ שַׁעֲתָ֣⁠א יִתְרְמֵ֔א לְ⁠גֽוֹא ־ אַתּ֥וּן נוּרָ֖⁠א יָקִֽדְתָּֽ⁠א ׃⁷ כָּ⁠ל ־ קֳבֵ֣ל דְּנָ֡ה בֵּ⁠הּ ־ זִמְנָ֡⁠א כְּ⁠דִ֣י שָֽׁמְעִ֣ין כָּֽל ־ עַמְמַיָּ֡⁠א קָ֣ל קַרְנָ⁠א֩ מַשְׁר֨וֹקִיתָ֜⁠א קיתרס שַׂבְּכָא֙ פְּסַנְטֵרִ֔ין וְ⁠כֹ֖ל זְנֵ֣י זְמָרָ֑⁠א נָֽפְלִ֨ין כָּֽל ־ עַֽמְמַיָּ֜⁠א אֻמַיָּ֣⁠א וְ⁠לִשָּׁנַיָּ֗⁠א סָֽגְדִין֙ לְ⁠צֶ֣לֶם דַּהֲבָ֔⁠א דִּ֥י הֲקֵ֖ים נְבוּכַדְנֶצַּ֥ר מַלְכָּֽ⁠א ׃⁸ כָּ⁠ל ־ קֳבֵ֤ל דְּנָה֙ בֵּ⁠הּ ־ זִמְנָ֔⁠א קְרִ֖בוּ גֻּבְרִ֣ין כַּשְׂדָּאִ֑ין וַ⁠אֲכַ֥לוּ קַרְצֵי⁠ה֖וֹן דִּ֥י יְהוּדָיֵֽ⁠א ׃⁹ עֲנוֹ֙ וְ⁠אָ֣מְרִ֔ין לִ⁠נְבוּכַדְנֶצַּ֖ר מַלְכָּ֑⁠א מַלְכָּ֖⁠א לְ⁠עָלְמִ֥ין חֱיִֽי ׃¹⁰ אנתה מַלְכָּ⁠א֮ שָׂ֣מְתָּ טְּעֵם֒ דִּ֣י כָל ־ אֱנָ֡שׁ דִּֽי ־ יִשְׁמַ֡ע קָ֣ל קַרְנָ֣⁠א מַ֠שְׁרֹקִיתָ⁠א קיתרס שַׂבְּכָ֤א פְסַנְתֵּרִין֙ ו⁠סיפניה וְ⁠כֹ֖ל זְנֵ֣י זְמָרָ֑⁠א יִפֵּ֥ל וְ⁠יִסְגֻּ֖ד לְ⁠צֶ֥לֶם דַּהֲבָֽ⁠א ׃¹¹ וּ⁠מַן ־ דִּי ־ לָ֥א יִפֵּ֖ל וְ⁠יִסְגֻּ֑ד יִתְרְמֵ֕א לְ⁠גֽוֹא ־ אַתּ֥וּן נוּרָ֖⁠א יָקִֽדְתָּֽ⁠א ׃¹² אִיתַ֞י גֻּבְרִ֣ין יְהוּדָאיִ֗ן דִּֽי ־ מַנִּ֤יתָ יָתְ⁠הוֹן֙ עַל ־ עֲבִידַת֙ מְדִינַ֣ת בָּבֶ֔ל שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ גֻּבְרַיָּ֣⁠א אִלֵּ֗ךְ לָא ־ שָׂ֨מֽוּ עלי⁠ך מַלְכָּ⁠א֙ טְעֵ֔ם ל⁠אלהי⁠ך לָ֣א פָלְחִ֔ין וּ⁠לְ⁠צֶ֧לֶם דַּהֲבָ֛⁠א דִּ֥י הֲקֵ֖ימְתָּ לָ֥א סָגְדִֽין ׃ס¹³ בֵּ⁠אדַ֤יִן נְבוּכַדְנֶצַּר֙ בִּ⁠רְגַ֣ז וַ⁠חֲמָ֔ה אֲמַר֙ לְ⁠הַיְתָיָ֔ה לְ⁠שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ בֵּ⁠אדַ֨יִן֙ גֻּבְרַיָּ֣⁠א אִלֵּ֔ךְ הֵיתָ֖יוּ קֳדָ֥ם מַלְכָּֽ⁠א ׃¹⁴ עָנֵ֤ה נְבֻֽכַדְנֶצַּר֙ וְ⁠אָמַ֣ר לְ⁠ה֔וֹן הַ⁠צְדָּ֕א שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ לֵֽ⁠אלָהַ֗⁠י לָ֤א אִֽיתֵי⁠כוֹן֙ פָּֽלְחִ֔ין וּ⁠לְ⁠צֶ֧לֶם דַּהֲבָ֛⁠א דִּ֥י הֲקֵ֖ימֶת לָ֥א סָֽגְדִֽין ׃¹⁵ כְּעַ֞ן הֵ֧ן אִֽיתֵי⁠כ֣וֹן עֲתִידִ֗ין דִּ֣י בְ⁠עִדָּנָ֡⁠א דִּֽי ־ תִשְׁמְע֡וּן קָ֣ל קַרְנָ֣⁠א מַשְׁרוֹקִיתָ֣⁠א קיתרס שַׂבְּכָ֡א פְּסַנְתֵּרִין֩ וְ⁠סוּמְפֹּ֨נְיָ֜ה וְ⁠כֹ֣ל ׀ זְנֵ֣י זְמָרָ֗⁠א תִּפְּל֣וּן וְ⁠תִסְגְּדוּן֮ לְ⁠צַלְמָ֣⁠א דִֽי ־ עַבְדֵת֒ וְ⁠הֵן֙ לָ֣א תִסְגְּד֔וּן בַּ⁠הּ ־ שַׁעֲתָ֣⁠ה תִתְרְמ֔וֹן לְ⁠גֽוֹא ־ אַתּ֥וּן נוּרָ֖⁠א יָקִֽדְתָּ֑⁠א וּ⁠מַן ־ ה֣וּא אֱלָ֔הּ דֵּ֥י יְשֵֽׁיזְבִנְ⁠כ֖וֹן מִן ־ יְדָֽ⁠י ׃¹⁶ עֲנ֗וֹ שַׁדְרַ֤ךְ מֵישַׁךְ֙ וַ⁠עֲבֵ֣ד נְג֔וֹ וְ⁠אָמְרִ֖ין לְ⁠מַלְכָּ֑⁠א נְבֽוּכַדְנֶצַּ֔ר לָֽא ־ חַשְׁחִ֨ין אֲנַ֧חְנָה עַל ־ דְּנָ֛ה פִּתְגָ֖ם לַ⁠הֲתָבוּתָֽ⁠ךְ ׃¹⁷ הֵ֣ן אִיתַ֗י אֱלָהַ֨⁠נָא֙ דִּֽי ־ אֲנַ֣חְנָא פָֽלְחִ֔ין יָכִ֖ל לְ⁠שֵׁיזָבוּתַ֑⁠נָא מִן ־ אַתּ֨וּן נוּרָ֧⁠א יָקִֽדְתָּ֛⁠א וּ⁠מִן ־ יְדָ֥⁠ךְ מַלְכָּ֖⁠א יְשֵׁיזִֽב ׃¹⁸ וְ⁠הֵ֣ן לָ֔א יְדִ֥יעַ לֶהֱוֵא ־ לָ֖⁠ךְ מַלְכָּ֑⁠א דִּ֤י ל⁠אלהי⁠ך לָא ־ איתי⁠נא פָֽלְחִ֔ין וּ⁠לְ⁠צֶ֧לֶם דַּהֲבָ֛⁠א דִּ֥י הֲקֵ֖ימְתָּ לָ֥א נִסְגֻּֽד ׃ס¹⁹ בֵּ⁠אדַ֨יִן נְבוּכַדְנֶצַּ֜ר הִתְמְלִ֣י חֱמָ֗א וּ⁠צְלֵ֤ם אַנְפּ֨וֹ⁠הִי֙ אשתנו עַל ־ שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ עָנֵ֤ה וְ⁠אָמַר֙ לְ⁠מֵזֵ֣א לְ⁠אַתּוּנָ֔⁠א חַ֨ד ־ שִׁבְעָ֔ה עַ֛ל דִּ֥י חֲזֵ֖ה לְ⁠מֵזְיֵֽ⁠הּ ׃²⁰ וּ⁠לְ⁠גֻבְרִ֤ין גִּבָּֽרֵי ־ חַ֨יִל֙ דִּ֣י בְ⁠חַיְלֵ֔⁠הּ אֲמַר֙ לְ⁠כַפָּתָ֔ה לְ⁠שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ לְ⁠מִרְמֵ֕א לְ⁠אַתּ֥וּן נוּרָ֖⁠א יָקִֽדְתָּֽ⁠א ׃²¹ בֵּ⁠אדַ֜יִן גֻּבְרַיָּ֣⁠א אִלֵּ֗ךְ כְּפִ֨תוּ֙ בְּ⁠סַרְבָּלֵי⁠הוֹן֙ פטישי⁠הון וְ⁠כַרְבְּלָתְ⁠ה֖וֹן וּ⁠לְבֻשֵׁי⁠ה֑וֹן וּ⁠רְמִ֕יו לְ⁠גֽוֹא ־ אַתּ֥וּן נוּרָ֖⁠א יָקִֽדְתָּֽ⁠א ׃²² כָּ⁠ל ־ קֳבֵ֣ל דְּנָ֗ה מִן ־ דִּ֞י מִלַּ֤ת מַלְכָּ⁠א֙ מַחְצְפָ֔ה וְ⁠אַתּוּנָ֖⁠א אֵזֵ֣ה יַתִּ֑ירָא גֻּבְרַיָּ֣⁠א אִלֵּ֗ךְ דִּ֤י הַסִּ֨קוּ֙ לְ⁠שַׁדְרַ֤ךְ מֵישַׁךְ֙ וַ⁠עֲבֵ֣ד נְג֔וֹ קַטִּ֣ל הִמּ֔וֹן שְׁבִיבָ֖⁠א דִּ֥י נוּרָֽ⁠א ׃²³ וְ⁠גֻבְרַיָּ֤⁠א אִלֵּךְ֙ תְּלָ֣תֵּ⁠ה֔וֹן שַׁדְרַ֥ךְ מֵישַׁ֖ךְ וַ⁠עֲבֵ֣ד נְג֑וֹ נְפַ֛לוּ לְ⁠גֽוֹא ־ אַתּוּן ־ נוּרָ֥⁠א יָֽקִדְתָּ֖⁠א מְכַפְּתִֽין ׃פ²⁴ אֱדַ֨יִן֙ נְבוּכַדְנֶצַּ֣ר מַלְכָּ֔⁠א תְּוַ֖הּ וְ⁠קָ֣ם בְּ⁠הִתְבְּהָלָ֑ה עָנֵ֨ה וְ⁠אָמַ֜ר לְ⁠הַדָּֽבְר֗וֹ⁠הִי הֲ⁠לָא֩ גֻבְרִ֨ין תְּלָתָ֜א רְמֵ֤ינָא לְ⁠גוֹא ־ נוּרָ⁠א֙ מְכַפְּתִ֔ין עָנַ֤יִן וְ⁠אָמְרִין֙ לְ⁠מַלְכָּ֔⁠א יַצִּיבָ֖א מַלְכָּֽ⁠א ׃²⁵ עָנֵ֣ה וְ⁠אָמַ֗ר הָֽא ־ אֲנָ֨ה חָזֵ֜ה גֻּבְרִ֣ין אַרְבְּעָ֗ה שְׁרַ֨יִן֙ מַהְלְכִ֣ין בְּ⁠גֽוֹא ־ נוּרָ֔⁠א וַ⁠חֲבָ֖ל לָא ־ אִיתַ֣י בְּ⁠ה֑וֹן וְ⁠רֵוֵ⁠הּ֙ דִּ֣י רביעי⁠א דָּמֵ֖ה לְ⁠בַר ־ אֱלָהִֽין ׃ס²⁶ בֵּ⁠אדַ֜יִן קְרֵ֣ב נְבוּכַדְנֶצַּ֗ר לִ⁠תְרַע֮ אַתּ֣וּן נוּרָ֣⁠א יָקִֽדְתָּ⁠א֒ עָנֵ֣ה וְ⁠אָמַ֗ר שַׁדְרַ֨ךְ מֵישַׁ֧ךְ וַ⁠עֲבֵד ־ נְג֛וֹ עַבְד֛וֹ⁠הִי דִּֽי ־ אֱלָהָ֥⁠א עלי⁠א פֻּ֣קוּ וֶ⁠אֱת֑וֹ בֵּ⁠אדַ֣יִן נָֽפְקִ֗ין שַׁדְרַ֥ךְ מֵישַׁ֛ךְ וַ⁠עֲבֵ֥ד נְג֖וֹ מִן ־ גּ֥וֹא נוּרָֽ⁠א ׃²⁷ וּ֠⁠מִֽתְכַּנְּשִׁין אֲחַשְׁדַּרְפְּנַיָּ֞⁠א סִגְנַיָּ֣⁠א וּ⁠פַחֲוָתָ⁠א֮ וְ⁠הַדָּבְרֵ֣י מַלְכָּ⁠א֒ חָזַ֣יִן לְ⁠גֻבְרַיָּ֣⁠א אִלֵּ֡ךְ דִּי֩ לָֽא ־ שְׁלֵ֨ט נוּרָ֜⁠א בְּ⁠גֶשְׁמְ⁠ה֗וֹן וּ⁠שְׂעַ֤ר רֵֽאשְׁ⁠הוֹן֙ לָ֣א הִתְחָרַ֔ךְ וְ⁠סָרְבָּלֵי⁠ה֖וֹן לָ֣א שְׁנ֑וֹ וְ⁠רֵ֣יחַ נ֔וּר לָ֥א עֲדָ֖ת בְּ⁠הֽוֹן ׃²⁸ עָנֵ֨ה נְבֽוּכַדְנֶצַּ֜ר וְ⁠אָמַ֗ר בְּרִ֤יךְ אֱלָהֲ⁠הוֹן֙ דִּֽי ־ שַׁדְרַ֤ךְ מֵישַׁךְ֙ וַ⁠עֲבֵ֣ד נְג֔וֹ דִּֽי ־ שְׁלַ֤ח מַלְאֲכֵ⁠הּ֙ וְ⁠שֵׁיזִ֣ב לְ⁠עַבְד֔וֹ⁠הִי דִּ֥י הִתְרְחִ֖צוּ עֲל֑וֹ⁠הִי וּ⁠מִלַּ֤ת מַלְכָּ⁠א֙ שַׁנִּ֔יו וִ⁠יהַ֣בוּ גשמי⁠הון דִּ֠י לָֽא ־ יִפְלְח֤וּן וְ⁠לָֽא ־ יִסְגְּדוּן֙ לְ⁠כָל ־ אֱלָ֔הּ לָהֵ֖ן לֵ⁠אלָֽהֲ⁠הֽוֹן ׃²⁹ וּ⁠מִ⁠נִּי֮ שִׂ֣ים טְעֵם֒ דִּי֩ כָל ־ עַ֨ם אֻמָּ֜ה וְ⁠לִשָּׁ֗ן דִּֽי ־ יֵאמַ֤ר שלה עַ֣ל אֱלָהֲ⁠ה֗וֹן דִּֽי ־ שַׁדְרַ֤ךְ מֵישַׁךְ֙ וַ⁠עֲבֵ֣ד נְג֔וֹא הַדָּמִ֣ין יִתְעֲבֵ֔ד וּ⁠בַיְתֵ֖⁠הּ נְוָלִ֣י יִשְׁתַּוֵּ֑ה כָּ⁠ל ־ קֳבֵ֗ל דִּ֣י לָ֤א אִיתַי֙ אֱלָ֣ה אָחֳרָ֔ן דִּֽי ־ יִכֻּ֥ל לְ⁠הַצָּלָ֖ה כִּ⁠דְנָֽה ׃³⁰ בֵּ⁠אדַ֣יִן מַלְכָּ֗⁠א הַצְלַ֛ח לְ⁠שַׁדְרַ֥ךְ מֵישַׁ֛ךְ וַ⁠עֲבֵ֥ד נְג֖וֹ בִּ⁠מְדִינַ֥ת בָּבֶֽל ׃פ

Chapter 4

¹(3:31) נְבוּכַדְנֶצַּ֣ר מַלְכָּ֗⁠א לְֽ⁠כָל ־ עַֽמְמַיָּ֞⁠א אֻמַיָּ֧⁠א וְ⁠לִשָּׁנַיָּ֛⁠א דִּֽי ־ דארין בְּ⁠כָל ־ אַרְעָ֖⁠א שְׁלָמְ⁠כ֥וֹן יִשְׂגֵּֽא ׃²(3:32) אָֽתַיָּ⁠א֙ וְ⁠תִמְהַיָּ֔⁠א דִּ֚י עֲבַ֣ד עִמִּ֔⁠י אֱלָהָ֖⁠א עלי⁠א שְׁפַ֥ר קָֽדָמַ֖⁠י לְ⁠הַחֲוָיָֽה ׃³(3:33) אָת֨וֹ⁠הִי֙ כְּ⁠מָ֣ה רַבְרְבִ֔ין וְ⁠תִמְה֖וֹ⁠הִי כְּ⁠מָ֣ה תַקִּיפִ֑ין מַלְכוּתֵ⁠הּ֙ מַלְכ֣וּת עָלַ֔ם וְ⁠שָׁלְטָנֵ֖⁠הּ עִם ־ דָּ֥ר וְ⁠דָֽר ׃

(4)

⁴⁽¹⁾ אֲנָ֣ה נְבוּכַדְנֶצַּ֗ר שְׁלֵ֤ה הֲוֵית֙ בְּ⁠בֵיתִ֔⁠י וְ⁠רַעְנַ֖ן בְּ⁠הֵיכְלִֽ⁠י ׃⁵⁽²⁾ חֵ֥לֶם חֲזֵ֖ית וִֽ⁠ידַחֲלִנַּ֑⁠נִי וְ⁠הַרְהֹרִין֙ עַֽל ־ מִשְׁכְּבִ֔⁠י וְ⁠חֶזְוֵ֥י רֵאשִׁ֖⁠י יְבַהֲלֻנַּֽ⁠נִי ׃⁶⁽³⁾ וּ⁠מִנִּ⁠י֙ שִׂ֣ים טְעֵ֔ם לְ⁠הַנְעָלָ֣ה קָֽדָמַ֔⁠י לְ⁠כֹ֖ל חַכִּימֵ֣י בָבֶ֑ל דִּֽי ־ פְשַׁ֥ר חֶלְמָ֖⁠א יְהֽוֹדְעֻנַּֽ⁠נִי ׃⁷⁽⁴⁾ בֵּ⁠אדַ֣יִן עללין חַרְטֻמַיָּ⁠א֙ אָֽשְׁפַיָּ֔⁠א כשדי⁠א וְ⁠גָזְרַיָּ֑⁠א וְ⁠חֶלְמָ֗⁠א אָמַ֤ר אֲנָה֙ קֳדָ֣מֵי⁠ה֔וֹן וּ⁠פִשְׁרֵ֖⁠הּ לָא ־ מְהוֹדְעִ֥ין לִֽ⁠י ׃⁸⁽⁵⁾ וְ⁠עַ֣ד אָחֳרֵ֡ין עַל֩ קָֽדָמַ֨⁠י דָּנִיֵּ֜אל דִּֽי ־ שְׁמֵ֤⁠הּ בֵּלְטְשַׁאצַּר֙ כְּ⁠שֻׁ֣ם אֱלָהִ֔⁠י וְ⁠דִ֛י רֽוּחַ ־ אֱלָהִ֥ין קַדִּישִׁ֖ין בֵּ֑⁠הּ וְ⁠חֶלְמָ֖⁠א קָֽדָמ֥וֹ⁠הִי אַמְרֵֽת ׃⁹⁽⁶⁾ בֵּלְטְשַׁאצַּר֮ רַ֣ב חַרְטֻמַיָּ⁠א֒ דִּ֣י ׀ אֲנָ֣ה יִדְעֵ֗ת דִּ֠י ר֣וּחַ אֱלָהִ֤ין קַדִּישִׁין֙ בָּ֔⁠ךְ וְ⁠כָל ־ רָ֖ז לָא ־ אָנֵ֣ס לָ֑⁠ךְ חֶזְוֵ֨י חֶלְמִ֧⁠י דִֽי ־ חֲזֵ֛ית וּ⁠פִשְׁרֵ֖⁠הּ אֱמַֽר ׃¹⁰⁽⁷⁾ וְ⁠חֶזְוֵ֥י רֵאשִׁ֖⁠י עַֽל ־ מִשְׁכְּבִ֑⁠י חָזֵ֣ה הֲוֵ֔ית וַ⁠אֲל֥וּ אִילָ֛ן בְּ⁠ג֥וֹא אַרְעָ֖⁠א וְ⁠רוּמֵ֥⁠הּ שַׂגִּֽיא ׃¹¹⁽⁸⁾ רְבָ֥ה אִֽילָנָ֖⁠א וּ⁠תְקִ֑ף וְ⁠רוּמֵ⁠הּ֙ יִמְטֵ֣א לִ⁠שְׁמַיָּ֔⁠א וַ⁠חֲזוֹתֵ֖⁠הּ לְ⁠ס֥וֹף כָּל ־ אַרְעָֽ⁠א ׃¹²⁽⁹⁾ עָפְיֵ֤⁠הּ שַׁפִּיר֙ וְ⁠אִנְבֵּ֣⁠הּ שַׂגִּ֔יא וּ⁠מָז֨וֹן לְ⁠כֹ֖לָּ⁠א ־ בֵ֑⁠הּ תְּחֹת֜וֹ⁠הִי תַּטְלֵ֣ל ׀ חֵיוַ֣ת בָּרָ֗⁠א וּ⁠בְ⁠עַנְפ֨וֹ⁠הִי֙ ידרון צִפֲּרֵ֣י שְׁמַיָּ֔⁠א וּ⁠מִנֵּ֖⁠הּ יִתְּזִ֥ין כָּל ־ בִּשְׂרָֽ⁠א ׃¹³⁽¹⁰⁾ חָזֵ֥ה הֲוֵ֛ית בְּ⁠חֶזְוֵ֥י רֵאשִׁ֖⁠י עַֽל ־ מִשְׁכְּבִ֑⁠י וַ⁠אֲלוּ֙ עִ֣יר וְ⁠קַדִּ֔ישׁ מִן ־ שְׁמַיָּ֖⁠א נָחִֽת ׃¹⁴⁽¹¹⁾ קָרֵ֨א בְ⁠חַ֜יִל וְ⁠כֵ֣ן אָמַ֗ר גֹּ֤דּוּ אִֽילָנָ⁠א֙ וְ⁠קַצִּ֣צוּ עַנְפ֔וֹ⁠הִי אַתַּ֥רוּ עָפְיֵ֖⁠הּ וּ⁠בַדַּ֣רוּ אִנְבֵּ֑⁠הּ תְּנֻ֤ד חֵֽיוְתָ⁠א֙ מִן ־ תַּחְתּ֔וֹ⁠הִי וְ⁠צִפְּרַיָּ֖⁠א מִן ־ עַנְפֽוֹ⁠הִי ׃¹⁵⁽¹²⁾ בְּרַ֨ם עִקַּ֤ר שָׁרְשׁ֨וֹ⁠הִי֙ בְּ⁠אַרְעָ֣⁠א שְׁבֻ֔קוּ וּ⁠בֶֽ⁠אֱסוּר֙ דִּֽי ־ פַרְזֶ֣ל וּ⁠נְחָ֔שׁ בְּ⁠דִתְאָ֖⁠א דִּ֣י בָרָ֑⁠א וּ⁠בְ⁠טַ֤ל שְׁמַיָּ⁠א֙ יִצְטַבַּ֔ע וְ⁠עִם ־ חֵיוְתָ֥⁠א חֲלָקֵ֖⁠הּ בַּ⁠עֲשַׂ֥ב אַרְעָֽ⁠א ׃¹⁶⁽¹³⁾ לִבְבֵ⁠הּ֙ מִן ־ אנוש⁠א יְשַׁנּ֔וֹן וּ⁠לְבַ֥ב חֵיוָ֖ה יִתְיְהִ֣ב לֵ֑⁠הּ וְ⁠שִׁבְעָ֥ה עִדָּנִ֖ין יַחְלְפ֥וּן עֲלֽוֹ⁠הִי ׃¹⁷⁽¹⁴⁾ בִּ⁠גְזֵרַ֤ת עִירִין֙ פִּתְגָמָ֔⁠א וּ⁠מֵאמַ֥ר קַדִּישִׁ֖ין שְׁאֵֽלְתָ֑⁠א עַד ־ דִּבְרַ֡ת דִּ֣י יִנְדְּע֣וּן חַ֠יַּיָּ⁠א דִּֽי ־ שַׁלִּ֨יט עלי⁠א בְּ⁠מַלְכ֣וּת אנוש⁠א וּ⁠לְ⁠מַן ־ דִּ֤י יִצְבֵּא֙ יִתְּנִנַּ֔⁠הּ וּ⁠שְׁפַ֥ל אֲנָשִׁ֖ים יְקִ֥ים עלי⁠ה ׃¹⁸⁽¹⁵⁾ דְּנָה֙ חֶלְמָ֣⁠א חֲזֵ֔ית אֲנָ֖ה מַלְכָּ֣⁠א נְבוּכַדְנֶצַּ֑ר ו⁠אנתה בֵּלְטְשַׁאצַּ֜ר פִּשְׁרֵ֣⁠א ׀ אֱמַ֗ר כָּ⁠ל ־ קֳבֵל֙ דִּ֣י ׀ כָּל ־ חַכִּימֵ֣י מַלְכוּתִ֗⁠י לָֽא ־ יָכְלִ֤ין פִּשְׁרָ⁠א֙ לְ⁠הוֹדָ֣עֻתַ֔⁠נִי ו⁠אנתה כָּהֵ֔ל דִּ֛י רֽוּחַ ־ אֱלָהִ֥ין קַדִּישִׁ֖ין בָּֽ⁠ךְ ׃¹⁹⁽¹⁶⁾ אֱדַ֨יִן דָּֽנִיֵּ֜אל דִּֽי ־ שְׁמֵ֣⁠הּ בֵּלְטְשַׁאצַּ֗ר אֶשְׁתּוֹמַם֙ כְּ⁠שָׁעָ֣ה חֲדָ֔ה וְ⁠רַעְיֹנֹ֖⁠הִי יְבַהֲלֻנֵּ֑⁠הּ עָנֵ֨ה מַלְכָּ֜⁠א וְ⁠אָמַ֗ר בֵּלְטְשַׁאצַּר֙ חֶלְמָ֤⁠א וּ⁠פִשְׁרֵ⁠א֙ אַֽל ־ יְבַהֲלָ֔⁠ךְ עָנֵ֤ה בֵלְטְשַׁאצַּר֙ וְ⁠אָמַ֔ר מרא⁠י חֶלְמָ֥⁠א ל⁠שנאי⁠ך וּ⁠פִשְׁרֵ֥⁠הּ ל⁠ערי⁠ך ׃²⁰⁽¹⁷⁾ אִֽילָנָ⁠א֙ דִּ֣י חֲזַ֔יְתָ דִּ֥י רְבָ֖ה וּ⁠תְקִ֑ף וְ⁠רוּמֵ⁠הּ֙ יִמְטֵ֣א לִ⁠שְׁמַיָּ֔⁠א וַ⁠חֲזוֹתֵ֖⁠הּ לְ⁠כָל ־ אַרְעָֽ⁠א ׃²¹⁽¹⁸⁾ וְ⁠עָפְיֵ֤⁠הּ שַׁפִּיר֙ וְ⁠אִנְבֵּ֣⁠הּ שַׂגִּ֔יא וּ⁠מָז֨וֹן לְ⁠כֹ֖לָּ⁠א ־ בֵ֑⁠הּ תְּחֹת֗וֹ⁠הִי תְּדוּר֙ חֵיוַ֣ת בָּרָ֔⁠א וּ⁠בְ⁠עַנְפ֕וֹ⁠הִי יִשְׁכְּנָ֖ן צִפֲּרֵ֥י שְׁמַיָּֽ⁠א ׃²²⁽¹⁹⁾ אנתה ־ ה֣וּא מַלְכָּ֔⁠א דִּ֥י רְבַ֖ית וּ⁠תְקֵ֑פְתְּ וּ⁠רְבוּתָ֤⁠ךְ רְבָת֙ וּ⁠מְטָ֣ת לִ⁠שְׁמַיָּ֔⁠א וְ⁠שָׁלְטָנָ֖⁠ךְ לְ⁠ס֥וֹף אַרְעָֽ⁠א ׃²³⁽²⁰⁾ וְ⁠דִ֣י חֲזָ֣ה מַלְכָּ֡⁠א עִ֣יר וְ⁠קַדִּ֣ישׁ נָחִ֣ת ׀ מִן ־ שְׁמַיָּ֡⁠א וְ⁠אָמַר֩ גֹּ֨דּוּ אִֽילָנָ֜⁠א וְ⁠חַבְּל֗וּ⁠הִי בְּרַ֨ם עִקַּ֤ר שָׁרְשׁ֨וֹ⁠הִי֙ בְּ⁠אַרְעָ֣⁠א שְׁבֻ֔קוּ וּ⁠בֶ⁠אֱסוּר֙ דִּֽי ־ פַרְזֶ֣ל וּ⁠נְחָ֔שׁ בְּ⁠דִתְאָ֖⁠א דִּ֣י בָרָ֑⁠א וּ⁠בְ⁠טַ֧ל שְׁמַיָּ֣⁠א יִצְטַבַּ֗ע וְ⁠עִם ־ חֵיוַ֤ת בָּרָ⁠א֙ חֲלָקֵ֔⁠הּ עַ֛ד דִּֽי ־ שִׁבְעָ֥ה עִדָּנִ֖ין יַחְלְפ֥וּן עֲלֽוֹ⁠הִי ׃²⁴⁽²¹⁾ דְּנָ֥ה פִשְׁרָ֖⁠א מַלְכָּ֑⁠א וּ⁠גְזֵרַ֤ת עלי⁠א הִ֔יא דִּ֥י מְטָ֖ת עַל ־ מרא⁠י מַלְכָּֽ⁠א ׃²⁵⁽²²⁾ וְ⁠לָ֣⁠ךְ טָֽרְדִ֣ין מִן ־ אֲנָשָׁ֡⁠א וְ⁠עִם ־ חֵיוַ֣ת בָּרָ⁠א֩ לֶהֱוֵ֨ה מְדֹרָ֜⁠ךְ וְ⁠עִשְׂבָּ֥⁠א כְ⁠תוֹרִ֣ין ׀ לָ֣⁠ךְ יְטַֽעֲמ֗וּן וּ⁠מִ⁠טַּ֤ל שְׁמַיָּ⁠א֙ לָ֣⁠ךְ מְצַבְּעִ֔ין וְ⁠שִׁבְעָ֥ה עִדָּנִ֖ין יַחְלְפ֣וּן עֲלָ֑⁠יךְ עַ֣ד דִּֽי ־ תִנְדַּ֗ע דִּֽי ־ שַׁלִּ֤יט עִלָּיָ⁠א֙ בְּ⁠מַלְכ֣וּת אֲנָשָׁ֔⁠א וּ⁠לְ⁠מַן ־ דִּ֥י יִצְבֵּ֖א יִתְּנִנַּֽ⁠הּ ׃²⁶⁽²³⁾ וְ⁠דִ֣י אֲמַ֗רוּ לְ⁠מִשְׁבַּ֞ק עִקַּ֤ר שָׁרְשׁ֨וֹ⁠הִי֙ דִּ֣י אִֽילָנָ֔⁠א מַלְכוּתָ֖⁠ךְ לָ֣⁠ךְ קַיָּמָ֑ה מִן ־ דִּ֣י תִנְדַּ֔ע דִּ֥י שַׁלִּטִ֖ן שְׁמַיָּֽ⁠א ׃²⁷⁽²⁴⁾ לָהֵ֣ן מַלְכָּ֗⁠א מִלְכִּ⁠י֙ יִשְׁפַּ֣ר עלי⁠ך ו⁠חטי⁠ך בְּ⁠צִדְקָ֣ה פְרֻ֔ק וַ⁠עֲוָיָתָ֖⁠ךְ בְּ⁠מִחַ֣ן עֲנָ֑יִן הֵ֛ן תֶּהֱוֵ֥א אַרְכָ֖ה לִ⁠שְׁלֵוְתָֽ⁠ךְ ׃²⁸⁽²⁵⁾ כֹּ֣לָּ⁠א מְּטָ֔א עַל ־ נְבוּכַדְנֶצַּ֖ר מַלְכָּֽ⁠א ׃פ²⁹⁽²⁶⁾ לִ⁠קְצָ֥ת יַרְחִ֖ין תְּרֵֽי ־ עֲשַׂ֑ר עַל ־ הֵיכַ֧ל מַלְכוּתָ֛⁠א דִּ֥י בָבֶ֖ל מְהַלֵּ֥ךְ הֲוָֽה ׃³⁰⁽²⁷⁾ עָנֵ֤ה מַלְכָּ⁠א֙ וְ⁠אָמַ֔ר הֲ⁠לָ֥א דָא ־ הִ֖יא בָּבֶ֣ל רַבְּתָ֑⁠א דִּֽי ־ אֲנָ֤ה בֱנַיְתַ⁠הּ֙ לְ⁠בֵ֣ית מַלְכ֔וּ בִּ⁠תְקַ֥ף חִסְנִ֖⁠י וְ⁠לִ⁠יקָ֥ר הַדְרִֽ⁠י ׃³¹⁽²⁸⁾ ע֗וֹד מִלְּתָ⁠א֙ בְּ⁠פֻ֣ם מַלְכָּ֔⁠א קָ֖ל מִן ־ שְׁמַיָּ֣⁠א נְפַ֑ל לָ֤⁠ךְ אָֽמְרִין֙ נְבוּכַדְנֶצַּ֣ר מַלְכָּ֔⁠א מַלְכוּתָ֖⁠ה עֲדָ֥ת מִנָּֽ⁠ךְ ׃³²⁽²⁹⁾ וּ⁠מִן ־ אֲנָשָׁ⁠א֩ לָ֨⁠ךְ טָֽרְדִ֜ין וְֽ⁠עִם ־ חֵיוַ֧ת בָּרָ֣⁠א מְדֹרָ֗⁠ךְ עִשְׂבָּ֤⁠א כְ⁠תוֹרִין֙ לָ֣⁠ךְ יְטַעֲמ֔וּן וְ⁠שִׁבְעָ֥ה עִדָּנִ֖ין יַחְלְפ֣וּן עלי⁠ך עַ֣ד דִּֽי ־ תִנְדַּ֗ע דִּֽי ־ שַׁלִּ֤יט עִלָּיָ⁠א֙ בְּ⁠מַלְכ֣וּת אֲנָשָׁ֔⁠א וּ⁠לְ⁠מַן ־ דִּ֥י יִצְבֵּ֖א יִתְּנִנַּֽ⁠הּ ׃³³⁽³⁰⁾ בַּ⁠הּ ־ שַׁעֲתָ֗⁠א מִלְּתָ⁠א֮ סָ֣פַת עַל ־ נְבוּכַדְנֶצַּר֒ וּ⁠מִן ־ אֲנָשָׁ֣⁠א טְרִ֔יד וְ⁠עִשְׂבָּ֤⁠א כְ⁠תוֹרִין֙ יֵאכֻ֔ל וּ⁠מִ⁠טַּ֥ל שְׁמַיָּ֖⁠א גִּשְׁמֵ֣⁠הּ יִצְטַבַּ֑ע עַ֣ד דִּ֥י שַׂעְרֵ֛⁠הּ כְּ⁠נִשְׁרִ֥ין רְבָ֖ה וְ⁠טִפְר֥וֹ⁠הִי כְ⁠צִפְּרִֽין ׃³⁴⁽³¹⁾ וְ⁠לִ⁠קְצָ֣ת יֽוֹמַיָּ⁠ה֩ אֲנָ֨ה נְבוּכַדְנֶצַּ֜ר עַיְנַ֣⁠י ׀ לִ⁠שְׁמַיָּ֣⁠א נִטְלֵ֗ת וּ⁠מַנְדְּעִ⁠י֙ עֲלַ֣⁠י יְת֔וּב ו⁠ל⁠עלי⁠א בָּרְכֵ֔ת וּ⁠לְ⁠חַ֥י עָלְמָ֖⁠א שַׁבְּחֵ֣ת וְ⁠הַדְּרֵ֑ת דִּ֤י שָׁלְטָנֵ⁠הּ֙ שָׁלְטָ֣ן עָלַ֔ם וּ⁠מַלְכוּתֵ֖⁠הּ עִם ־ דָּ֥ר וְ⁠דָֽר ׃³⁵⁽³²⁾ וְ⁠כָל ־ דארי אַרְעָ⁠א֙ כְּ⁠לָ֣ה חֲשִׁיבִ֔ין וּֽ⁠כְ⁠מִצְבְּיֵ֗⁠הּ עָבֵד֙ בְּ⁠חֵ֣יל שְׁמַיָּ֔⁠א ו⁠דארי אַרְעָ֑⁠א וְ⁠לָ֤א אִיתַי֙ דִּֽי ־ יְמַחֵ֣א בִ⁠ידֵ֔⁠הּ וְ⁠יֵ֥אמַר לֵ֖⁠הּ מָ֥ה עֲבַֽדְתְּ ׃³⁶⁽³³⁾ בֵּ⁠הּ ־ זִמְנָ֞⁠א מַנְדְּעִ֣⁠י ׀ יְת֣וּב עֲלַ֗⁠י וְ⁠לִ⁠יקַ֨ר מַלְכוּתִ֜⁠י הַדְרִ֤⁠י וְ⁠זִוִ⁠י֙ יְת֣וּב עֲלַ֔⁠י וְ⁠לִ֕⁠י הַדָּֽבְרַ֥⁠י וְ⁠רַבְרְבָנַ֖⁠י יְבַע֑וֹן וְ⁠עַל ־ מַלְכוּתִ֣⁠י הָתְקְנַ֔ת וּ⁠רְב֥וּ יַתִּירָ֖ה ה֥וּסְפַת לִֽ⁠י ׃³⁷⁽³⁴⁾ כְּעַ֞ן אֲנָ֣ה נְבוּכַדְנֶצַּ֗ר מְשַׁבַּ֨ח וּ⁠מְרוֹמֵ֤ם וּ⁠מְהַדַּר֙ לְ⁠מֶ֣לֶךְ שְׁמַיָּ֔⁠א דִּ֤י כָל ־ מַעֲבָד֨וֹ⁠הִי֙ קְשֹׁ֔ט וְ⁠אֹרְחָתֵ֖⁠הּ דִּ֑ין וְ⁠דִי֙ מַהְלְכִ֣ין בְּ⁠גֵוָ֔ה יָכִ֖ל לְ⁠הַשְׁפָּלָֽה ׃פ

Chapter 5

¹ בֵּלְשַׁאצַּ֣ר מַלְכָּ֗⁠א עֲבַד֙ לְחֶ֣ם רַ֔ב לְ⁠רַבְרְבָנ֖וֹ⁠הִי אֲלַ֑ף וְ⁠לָ⁠קֳבֵ֥ל אַלְפָּ֖⁠א חַמְרָ֥⁠א שָׁתֵֽה ׃² בֵּלְשַׁאצַּ֞ר אֲמַ֣ר ׀ בִּ⁠טְעֵ֣ם חַמְרָ֗⁠א לְ⁠הַיְתָיָה֙ לְ⁠מָאנֵי֙ דַּהֲבָ֣⁠א וְ⁠כַסְפָּ֔⁠א דִּ֤י הַנְפֵּק֙ נְבוּכַדְנֶצַּ֣ר אֲב֔⁠וּהִי מִן ־ הֵיכְלָ֖⁠א דִּ֣י בִ⁠ירוּשְׁלֶ֑ם וְ⁠יִשְׁתּ֣וֹן בְּ⁠ה֗וֹן מַלְכָּ⁠א֙ וְ⁠רַבְרְבָנ֔וֹ⁠הִי שֵׁגְלָתֵ֖⁠הּ וּ⁠לְחֵנָתֵֽ⁠הּ ׃³ בֵּ⁠אדַ֗יִן הַיְתִיו֙ מָאנֵ֣י דַהֲבָ֔⁠א דִּ֣י הַנְפִּ֗קוּ מִן ־ הֵֽיכְלָ֛⁠א דִּֽי ־ בֵ֥ית אֱלָהָ֖⁠א דִּ֣י בִ⁠ירֽוּשְׁלֶ֑ם וְ⁠אִשְׁתִּ֣יו בְּ⁠ה֗וֹן מַלְכָּ⁠א֙ וְ⁠רַבְרְבָנ֔וֹ⁠הִי שֵׁגְלָתֵ֖⁠הּ וּ⁠לְחֵנָתֵֽ⁠הּ ׃⁴ אִשְׁתִּ֖יו חַמְרָ֑⁠א וְ֠⁠שַׁבַּחוּ לֵֽ⁠אלָהֵ֞י דַּהֲבָ֧⁠א וְ⁠כַסְפָּ֛⁠א נְחָשָׁ֥⁠א פַרְזְלָ֖⁠א אָעָ֥⁠א וְ⁠אַבְנָֽ⁠א ׃⁵ בַּ⁠הּ ־ שַׁעֲתָ֗⁠ה נפקו אֶצְבְּעָן֙ דִּ֣י יַד ־ אֱנָ֔שׁ וְ⁠כָֽתְבָן֙ לָ⁠קֳבֵ֣ל נֶבְרַשְׁתָּ֔⁠א עַל ־ גִּירָ֕⁠א דִּֽי ־ כְתַ֥ל הֵיכְלָ֖⁠א דִּ֣י מַלְכָּ֑⁠א וּ⁠מַלְכָּ֣⁠א חָזֵ֔ה פַּ֥ס יְדָ֖⁠ה דִּ֥י כָתְבָֽה ׃⁶ אֱדַ֤יִן מַלְכָּ⁠א֙ זִיוֺ֣⁠הִי שְׁנ֔וֹ⁠הִי וְ⁠רַעיֹנֹ֖⁠הִי יְבַהֲלוּנֵּ֑⁠הּ וְ⁠קִטְרֵ֤י חַרְצֵ⁠הּ֙ מִשְׁתָּרַ֔יִן וְ⁠אַ֨רְכֻבָּתֵ֔⁠הּ דָּ֥א לְ⁠דָ֖א נָֽקְשָֽׁן ׃⁷ קָרֵ֤א מַלְכָּ⁠א֙ בְּ⁠חַ֔יִל לְ⁠הֶֽעָלָה֙ לְ⁠אָ֣שְׁפַיָּ֔⁠א כשדי⁠א וְ⁠גָזְרַיָּ֑⁠א עָנֵ֨ה מַלְכָּ֜⁠א וְ⁠אָמַ֣ר ׀ לְ⁠חַכִּימֵ֣י בָבֶ֗ל דִּ֣י כָל ־ אֱ֠נָשׁ דִּֽי ־ יִקְרֵ֞ה כְּתָבָ֣⁠ה דְנָ֗ה וּ⁠פִשְׁרֵ⁠הּ֙ יְחַוִּנַּ֔⁠נִי אַרְגְּוָנָ֣⁠א יִלְבַּ֗שׁ ו⁠המונכ⁠א דִֽי ־ דַהֲבָ⁠א֙ עַֽל ־ צַוְּארֵ֔⁠הּ וְ⁠תַלְתִּ֥י בְ⁠מַלְכוּתָ֖⁠א יִשְׁלַֽט ׃ס⁸ אֱדַ֨יִן֙ עללין כֹּ֖ל חַכִּימֵ֣י מַלְכָּ֑⁠א וְ⁠לָֽא ־ כָהֲלִ֤ין כְּתָבָ⁠א֙ לְ⁠מִקְרֵ֔א ו⁠פשר⁠א לְ⁠הוֹדָעָ֥ה לְ⁠מַלְכָּֽ⁠א ׃⁹ אֱ֠דַיִן מַלְכָּ֤⁠א בֵלְשַׁאצַּר֙ שַׂגִּ֣יא מִתְבָּהַ֔ל וְ⁠זִיוֺ֖⁠הִי שָׁנַ֣יִן עֲל֑וֹ⁠הִי וְ⁠רַבְרְבָנ֖וֹ⁠הִי מִֽשְׁתַּבְּשִֽׁין ׃¹⁰ מַלְכְּתָ֕⁠א לָ⁠קֳבֵ֨ל מִלֵּ֤י מַלְכָּ⁠א֙ וְ⁠רַבְרְבָנ֔וֹ⁠הִי לְ⁠בֵ֥ית מִשְׁתְּיָ֖⁠א עללת עֲנָ֨ת מַלְכְּתָ֜⁠א וַ⁠אֲמֶ֗רֶת מַלְכָּ⁠א֙ לְ⁠עָלְמִ֣ין חֱיִ֔י אַֽל ־ יְבַהֲלוּ⁠ךְ֙ רַעְיוֹנָ֔⁠ךְ וְ⁠זִיוָ֖י⁠ךְ אַל ־ יִשְׁתַּנּֽוֹ ׃¹¹ אִיתַ֨י גְּבַ֜ר בְּ⁠מַלְכוּתָ֗⁠ךְ דִּ֠י ר֣וּחַ אֱלָהִ֣ין קַדִּישִׁין֮ בֵּ⁠הּ֒ וּ⁠בְ⁠יוֹמֵ֣י אֲב֗⁠וּךְ נַהִיר֧וּ וְ⁠שָׂכְלְתָנ֛וּ וְ⁠חָכְמָ֥ה כְּ⁠חָכְמַת ־ אֱלָהִ֖ין הִשְׁתְּכַ֣חַת בֵּ֑⁠הּ וּ⁠מַלְכָּ֤⁠א נְבֻֽכַדְנֶצַּר֙ אֲב֔⁠וּךְ רַ֧ב חַרְטֻמִּ֣ין אָֽשְׁפִ֗ין כַּשְׂדָּאִין֙ גָּזְרִ֔ין הֲקִימֵ֖⁠הּ אֲב֥⁠וּךְ מַלְכָּֽ⁠א ׃¹² כָּ⁠ל ־ קֳבֵ֡ל דִּ֣י ר֣וּחַ ׀ יַתִּירָ֡ה וּ⁠מַנְדַּ֡ע וְ⁠שָׂכְלְתָנ֡וּ מְפַשַּׁ֣ר חֶלְמִין֩ וַֽ⁠אַֽחֲוָיַ֨ת אֲחִידָ֜ן וּ⁠מְשָׁרֵ֣א קִטְרִ֗ין הִשְׁתְּכַ֤חַת בֵּ⁠הּ֙ בְּ⁠דָ֣נִיֵּ֔אל דִּֽי ־ מַלְכָּ֥⁠א שָׂם ־ שְׁמֵ֖⁠הּ בֵּלְטְשַׁאצַּ֑ר כְּעַ֛ן דָּנִיֵּ֥אל יִתְקְרֵ֖י וּ⁠פִשְׁרָ֥⁠ה יְהַֽחֲוֵֽה ׃פ¹³ בֵּ⁠אדַ֨יִן֙ דָּֽנִיֵּ֔אל הֻעַ֖ל קֳדָ֣ם מַלְכָּ֑⁠א עָנֵ֨ה מַלְכָּ֜⁠א וְ⁠אָמַ֣ר לְ⁠דָנִיֵּ֗אל אנתה ־ ה֤וּא דָנִיֵּאל֙ דִּֽי ־ מִן ־ בְּנֵ֤י גָלוּתָ⁠א֙ דִּ֣י יְה֔וּד דִּ֥י הַיְתִ֛י מַלְכָּ֥⁠א אַ֖בִ⁠י מִן ־ יְהֽוּד ׃¹⁴ וְ⁠שִׁמְעֵ֣ת עלי⁠ך דִּ֛י ר֥וּחַ אֱלָהִ֖ין בָּ֑⁠ךְ וְ⁠נַהִיר֧וּ וְ⁠שָׂכְלְתָנ֛וּ וְ⁠חָכְמָ֥ה יַתִּירָ֖ה הִשְׁתְּכַ֥חַת בָּֽ⁠ךְ ׃¹⁵ וּ⁠כְעַ֞ן הֻעַ֣לּוּ קָֽדָמַ֗⁠י חַכִּֽימַיָּ⁠א֙ אָֽשְׁפַיָּ֔⁠א דִּֽי ־ כְתָבָ֤⁠ה דְנָה֙ יִקְר֔וֹן וּ⁠פִשְׁרֵ֖⁠הּ לְ⁠הוֹדָעֻתַ֑⁠נִי וְ⁠לָֽא ־ כָהֲלִ֥ין פְּשַֽׁר ־ מִלְּתָ֖⁠א לְ⁠הַחֲוָיָֽה ׃¹⁶ וַ⁠אֲנָה֙ שִׁמְעֵ֣ת עלי⁠ך דִּֽי ־ תוכל פִּשְׁרִ֛ין לְ⁠מִפְשַׁ֖ר וְ⁠קִטְרִ֣ין לְ⁠מִשְׁרֵ֑א כְּעַ֡ן הֵן֩ תוכל כְּתָבָ֜⁠א לְ⁠מִקְרֵ֗א וּ⁠פִשְׁרֵ⁠הּ֙ לְ⁠הוֹדָ֣עֻתַ֔⁠נִי אַרְגְּוָנָ֣⁠א תִלְבַּ֗שׁ ו⁠המונכ⁠א דִֽי ־ דַהֲבָ⁠א֙ עַֽל ־ צַוְּארָ֔⁠ךְ וְ⁠תַלְתָּ֥א בְ⁠מַלְכוּתָ֖⁠א תִּשְׁלַֽט ׃פ¹⁷ בֵּ⁠אדַ֜יִן עָנֵ֣ה דָנִיֵּ֗אל וְ⁠אָמַר֙ קֳדָ֣ם מַלְכָּ֔⁠א מַתְּנָתָ⁠ךְ֙ לָ֣⁠ךְ לֶֽהֶוְיָ֔ן וּ⁠נְבָ֥זְבְּיָתָ֖⁠ךְ לְ⁠אָחֳרָ֣ן הַ֑ב בְּרַ֗ם כְּתָבָ⁠א֙ אֶקְרֵ֣א לְ⁠מַלְכָּ֔⁠א וּ⁠פִשְׁרָ֖⁠א אֲהוֹדְעִנֵּֽ⁠הּ ׃¹⁸ אנתה מַלְכָּ֑⁠א אֱלָהָ⁠א֙ עלי⁠א מַלְכוּתָ֤⁠א וּ⁠רְבוּתָ⁠א֙ וִ⁠יקָרָ֣⁠א וְ⁠הַדְרָ֔⁠ה יְהַ֖ב לִ⁠נְבֻכַדְנֶצַּ֥ר אֲבֽ⁠וּךְ ׃¹⁹ וּ⁠מִן ־ רְבוּתָ⁠א֙ דִּ֣י יְהַב ־ לֵ֔⁠הּ כֹּ֣ל עַֽמְמַיָּ֗⁠א אֻמַיָּ⁠א֙ וְ⁠לִשָּׁ֣נַיָּ֔⁠א הֲו֛וֹ זאעין וְ⁠דָחֲלִ֖ין מִן ־ קֳדָמ֑וֹ⁠הִי דִּֽי ־ הֲוָ֨ה צָבֵ֜א הֲוָ֣א קָטֵ֗ל וְ⁠דִֽי ־ הֲוָ֤ה צָבֵא֙ הֲוָ֣ה מַחֵ֔א וְ⁠דִֽי ־ הֲוָ֤ה צָבֵא֙ הֲוָ֣ה מָרִ֔ים וְ⁠דִֽי ־ הֲוָ֥ה צָבֵ֖א הֲוָ֥ה מַשְׁפִּֽיל ׃²⁰ וּ⁠כְ⁠דִי֙ רִ֣ם לִבְבֵ֔⁠הּ וְ⁠רוּחֵ֖⁠הּ תִּֽקְפַ֣ת לַ⁠הֲזָדָ֑ה הָנְחַת֙ מִן ־ כָּרְסֵ֣א מַלְכוּתֵ֔⁠הּ וִֽ⁠יקָרָ֖⁠ה הֶעְדִּ֥יוּ מִנֵּֽ⁠הּ ׃²¹ וּ⁠מִן ־ בְּנֵי֩ אֲנָשָׁ֨⁠א טְרִ֜יד וְ⁠לִבְבֵ֣⁠הּ ׀ עִם ־ חֵיוְתָ֣⁠א שוי וְ⁠עִם ־ עֲרָֽדַיָּ⁠א֙ מְדוֹרֵ֔⁠הּ עִשְׂבָּ֤⁠א כְ⁠תוֹרִין֙ יְטַ֣עֲמוּנֵּ֔⁠הּ וּ⁠מִ⁠טַּ֥ל שְׁמַיָּ֖⁠א גִּשְׁמֵ֣⁠הּ יִצְטַבַּ֑ע עַ֣ד דִּֽי ־ יְדַ֗ע דִּֽי ־ שַׁלִּ֞יט אֱלָהָ֤⁠א עלי⁠א בְּ⁠מַלְכ֣וּת אֲנָשָׁ֔⁠א וּ⁠לְ⁠מַן ־ דִּ֥י יִצְבֵּ֖ה יְהָקֵ֥ים עלי⁠ה ׃²² ו⁠אנתה בְּרֵ⁠הּ֙ בֵּלְשַׁאצַּ֔ר לָ֥א הַשְׁפֵּ֖לְתְּ לִבְבָ֑⁠ךְ כָּ⁠ל ־ קֳבֵ֕ל דִּ֥י כָל ־ דְּנָ֖ה יְדַֽעְתָּ ׃²³ וְ⁠עַ֣ל מָרֵֽא ־ שְׁמַיָּ֣⁠א ׀ הִתְרוֹמַ֡מְתָּ וּ⁠לְ⁠מָֽאנַיָּ֨⁠א דִֽי ־ בַיְתֵ֜⁠הּ הַיְתִ֣יו קדמי⁠ך ו⁠אנתה ו⁠רברבני⁠ך שֵֽׁגְלָתָ֣⁠ךְ וּ⁠לְחֵנָתָ⁠ךְ֮ חַמְרָ⁠א֮ שָׁתַ֣יִן בְּ⁠הוֹן֒ וְ⁠לֵֽ⁠אלָהֵ֣י כַסְפָּֽ⁠א ־ וְ֠⁠דַהֲבָ⁠א נְחָשָׁ֨⁠א פַרְזְלָ֜⁠א אָעָ֣⁠א וְ⁠אַבְנָ֗⁠א דִּ֠י לָֽא ־ חָזַ֧יִן וְ⁠לָא ־ שָׁמְעִ֛ין וְ⁠לָ֥א יָדְעִ֖ין שַׁבַּ֑חְתָּ וְ⁠לֵֽ⁠אלָהָ֞⁠א דִּֽי ־ נִשְׁמְתָ֥⁠ךְ בִּ⁠ידֵ֛⁠הּ וְ⁠כָל ־ אֹרְחָתָ֥⁠ךְ לֵ֖⁠הּ לָ֥א הַדַּֽרְתָּ ׃²⁴ בֵּ⁠אדַ֨יִן֙ מִן ־ קֳדָמ֔וֹ⁠הִי שְׁלִ֖יַחַ פַּסָּ֣⁠א דִֽי ־ יְדָ֑⁠א וּ⁠כְתָבָ֥⁠א דְנָ֖ה רְשִֽׁים ׃²⁵ וּ⁠דְנָ֥ה כְתָבָ֖⁠א דִּ֣י רְשִׁ֑ים מְנֵ֥א מְנֵ֖א תְּקֵ֥ל וּ⁠פַרְסִֽין ׃²⁶ דְּנָ֖ה פְּשַֽׁר ־ מִלְּתָ֑⁠א מְנֵ֕א מְנָֽה ־ אֱלָהָ֥⁠א מַלְכוּתָ֖⁠ךְ וְ⁠הַשְׁלְמַֽ⁠הּ ׃²⁷ תְּקֵ֑ל תְּקִ֥ילְתָּה בְ⁠מֹֽאזַנְיָ֖⁠א וְ⁠הִשְׁתְּכַ֥חַתְּ חַסִּֽיר ׃²⁸ פְּרֵ֑ס פְּרִיסַת֙ מַלְכוּתָ֔⁠ךְ וִ⁠יהִיבַ֖ת לְ⁠מָדַ֥י וּ⁠פָרָֽס ׃²⁹ בֵּ⁠אדַ֣יִן ׀ אֲמַ֣ר בֵּלְשַׁאצַּ֗ר וְ⁠הַלְבִּ֤ישׁוּ לְ⁠דָֽנִיֵּאל֙ אַרְגְּוָנָ֔⁠א ו⁠המונכ⁠א דִֽי ־ דַהֲבָ֖⁠א עַֽל ־ צַוְּארֵ֑⁠הּ וְ⁠הַכְרִ֣זֽוּ עֲל֔וֹ⁠הִי דִּֽי ־ לֶהֱוֵ֥א שַׁלִּ֛יט תַּלְתָּ֖א בְּ⁠מַלְכוּתָֽ⁠א ׃³⁰ בֵּ֚⁠הּ בְּ⁠לֵ֣ילְיָ֔⁠א קְטִ֕יל בֵּלְאשַׁצַּ֖ר מַלְכָּ֥⁠א כשדי⁠א ׃פ

(6)

³¹⁽¹⁾ וְ⁠דָרְיָ֨וֶשׁ֙ מָֽדָיָ֔⁠א קַבֵּ֖ל מַלְכוּתָ֑⁠א כְּ⁠בַ֥ר שְׁנִ֖ין שִׁתִּ֥ין וְ⁠תַרְתֵּֽין ׃

Chapter 6

¹⁽²⁾ שְׁפַר֙ קֳדָ֣ם דָּרְיָ֔וֶשׁ וַ⁠הֲקִים֙ עַל ־ מַלְכוּתָ֔⁠א לַ⁠אֲחַשְׁדַּרְפְּנַיָּ֖⁠א מְאָ֣ה וְ⁠עֶשְׂרִ֑ין דִּ֥י לֶהֱוֺ֖ן בְּ⁠כָל ־ מַלְכוּתָֽ⁠א ׃²⁽³⁾ וְ⁠עֵ֤לָּא מִנְּ⁠הוֹן֙ סָרְכִ֣ין תְּלָתָ֔א דִּ֥י דָנִיֵּ֖אל חַֽד ־ מִנְּ⁠ה֑וֹן דִּֽי ־ לֶהֱוֺ֞ן אֲחַשְׁדַּרְפְּנַיָּ֣⁠א אִלֵּ֗ין יָהֲבִ֤ין לְ⁠הוֹן֙ טַעְמָ֔⁠א וּ⁠מַלְכָּ֖⁠א לָֽא ־ לֶהֱוֵ֥א נָזִֽק ׃³⁽⁴⁾ אֱדַ֨יִן֙ דָּנִיֵּ֣אל דְּנָ֔ה הֲוָ֣א מִתְנַצַּ֔ח עַל ־ סָרְכַיָּ֖⁠א וַ⁠אֲחַשְׁדַּרְפְּנַיָּ֑⁠א כָּ⁠ל ־ קֳבֵ֗ל דִּ֣י ר֤וּחַ יַתִּירָא֙ בֵּ֔⁠הּ וּ⁠מַלְכָּ֣⁠א עֲשִׁ֔ית לַ⁠הֲקָמוּתֵ֖⁠הּ עַל ־ כָּל ־ מַלְכוּתָֽ⁠א ׃⁴⁽⁵⁾ אֱדַ֨יִן סָֽרְכַיָּ֜⁠א וַ⁠אֲחַשְׁדַּרְפְּנַיָּ֗⁠א הֲו֨וֹ בָעַ֧יִן עִלָּ֛ה לְ⁠הַשְׁכָּחָ֥ה לְ⁠דָנִיֵּ֖אל מִ⁠צַּ֣ד מַלְכוּתָ֑⁠א וְ⁠כָל ־ עִלָּ֨ה וּ⁠שְׁחִיתָ֜ה לָא ־ יָכְלִ֣ין לְ⁠הַשְׁכָּחָ֗ה כָּ⁠ל ־ קֳבֵל֙ דִּֽי ־ מְהֵימַ֣ן ה֔וּא וְ⁠כָל ־ שָׁלוּ֙ וּ⁠שְׁחִיתָ֔ה לָ֥א הִשְׁתְּכַ֖חַת עֲלֽוֹ⁠הִי ׃⁵⁽⁶⁾ אֱ֠דַיִן גֻּבְרַיָּ֤⁠א אִלֵּךְ֙ אָֽמְרִ֔ין דִּ֣י לָ֧א נְהַשְׁכַּ֛ח לְ⁠דָנִיֵּ֥אל דְּנָ֖ה כָּל ־ עִלָּ֑א לָהֵ֕ן הַשְׁכַּ֥חְנָֽה עֲל֖וֹ⁠הִי בְּ⁠דָ֥ת אֱלָהֵֽ⁠הּ ׃ס⁶⁽⁷⁾ אֱ֠דַיִן סָרְכַיָּ֤⁠א וַ⁠אֲחַשְׁדַּרְפְּנַיָּ⁠א֙ אִלֵּ֔ן הַרְגִּ֖שׁוּ עַל ־ מַלְכָּ֑⁠א וְ⁠כֵן֙ אָמְרִ֣ין לֵ֔⁠הּ דָּרְיָ֥וֶשׁ מַלְכָּ֖⁠א לְ⁠עָלְמִ֥ין חֱיִֽי ׃⁷⁽⁸⁾ אִתְיָעַ֜טוּ כֹּ֣ל ׀ סָרְכֵ֣י מַלְכוּתָ֗⁠א סִגְנַיָּ֤⁠א וַֽ⁠אֲחַשְׁדַּרְפְּנַיָּ⁠א֙ הַדָּֽבְרַיָּ֣⁠א וּ⁠פַחֲוָתָ֔⁠א לְ⁠קַיָּמָ֤ה קְיָם֙ מַלְכָּ֔⁠א וּ⁠לְ⁠תַקָּפָ֖ה אֱסָ֑ר דִּ֣י כָל ־ דִּֽי ־ יִבְעֵ֣ה בָ֠עוּ מִן ־ כָּל ־ אֱלָ֨הּ וֶֽ⁠אֱנָ֜שׁ עַד ־ יוֹמִ֣ין תְּלָתִ֗ין לָהֵן֙ מִנָּ֣⁠ךְ מַלְכָּ֔⁠א יִתְרְמֵ֕א לְ⁠גֹ֖ב אַרְיָוָתָֽ⁠א ׃⁸⁽⁹⁾ כְּעַ֣ן מַלְכָּ֔⁠א תְּקִ֥ים אֱסָרָ֖⁠א וְ⁠תִרְשֻׁ֣ם כְּתָבָ֑⁠א דִּ֣י לָ֧א לְ⁠הַשְׁנָיָ֛ה כְּ⁠דָת ־ מָדַ֥י וּ⁠פָרַ֖ס דִּי ־ לָ֥א תֶעְדֵּֽא ׃⁹⁽¹⁰⁾ כָּ⁠ל ־ קֳבֵ֖ל דְּנָ֑ה מַלְכָּ⁠א֙ דָּֽרְיָ֔וֶשׁ רְשַׁ֥ם כְּתָבָ֖⁠א וֶ⁠אֱסָרָֽ⁠א ׃¹⁰⁽¹¹⁾ וְ֠⁠דָנִיֵּאל כְּ⁠דִ֨י יְדַ֜ע דִּֽי ־ רְשִׁ֤ים כְּתָבָ⁠א֙ עַ֣ל לְ⁠בַיְתֵ֔⁠הּ וְ⁠כַוִּ֨ין פְּתִיחָ֥ן לֵ⁠הּ֙ בְּ⁠עִלִּיתֵ֔⁠הּ נֶ֖גֶד יְרוּשְׁלֶ֑ם וְ⁠זִמְנִין֩ תְּלָתָ֨ה בְ⁠יוֹמָ֜⁠א ה֣וּא ׀ בָּרֵ֣ךְ עַל ־ בִּרְכ֗וֹ⁠הִי וּ⁠מְצַלֵּ֤א וּ⁠מוֹדֵא֙ קֳדָ֣ם אֱלָהֵ֔⁠הּ כָּ⁠ל ־ קֳבֵל֙ דִּֽי ־ הֲוָ֣א עָבֵ֔ד מִן ־ קַדְמַ֖ת דְּנָֽה ׃ס¹¹⁽¹²⁾ אֱ֠דַיִן גֻּבְרַיָּ֤⁠א אִלֵּךְ֙ הַרְגִּ֔שׁוּ וְ⁠הַשְׁכַּ֖חוּ לְ⁠דָנִיֵּ֑אל בָּעֵ֥א וּ⁠מִתְחַנַּ֖ן קֳדָ֥ם אֱלָהֵֽ⁠הּ ׃¹²⁽¹³⁾ בֵּ֠⁠אדַיִן קְרִ֨יבוּ וְ⁠אָמְרִ֥ין קֳדָם ־ מַלְכָּ⁠א֮ עַל ־ אֱסָ֣ר מַלְכָּ⁠א֒ הֲ⁠לָ֧א אֱסָ֣ר רְשַׁ֗מְתָּ דִּ֣י כָל ־ אֱנָ֡שׁ דִּֽי ־ יִבְעֵה֩ מִן ־ כָּל ־ אֱלָ֨הּ וֶֽ⁠אֱנָ֜שׁ עַד ־ יוֹמִ֣ין תְּלָתִ֗ין לָהֵן֙ מִנָּ֣⁠ךְ מַלְכָּ֔⁠א יִתְרְמֵ֕א לְ⁠ג֖וֹב אַרְיָותָ֑⁠א עָנֵ֨ה מַלְכָּ֜⁠א וְ⁠אָמַ֗ר יַצִּיבָ֧א מִלְּתָ֛⁠א כְּ⁠דָת ־ מָדַ֥י וּ⁠פָרַ֖ס דִּי ־ לָ֥א תֶעְדֵּֽא ׃¹³⁽¹⁴⁾ בֵּ֠⁠אדַיִן עֲנ֣וֹ וְ⁠אָמְרִין֮ קֳדָ֣ם מַלְכָּ⁠א֒ דִּ֣י דָנִיֵּ֡אל דִּי֩ מִן ־ בְּנֵ֨י גָלוּתָ֜⁠א דִּ֣י יְה֗וּד לָא ־ שָׂ֨ם עלי⁠ך מַלְכָּ⁠א֙ טְעֵ֔ם וְ⁠עַל ־ אֱסָרָ֖⁠א דִּ֣י רְשַׁ֑מְתָּ וְ⁠זִמְנִ֤ין תְּלָתָה֙ בְּ⁠יוֹמָ֔⁠א בָּעֵ֖א בָּעוּתֵֽ⁠הּ ׃¹⁴⁽¹⁵⁾ אֱדַ֨יִן מַלְכָּ֜⁠א כְּ⁠דִ֧י מִלְּתָ֣⁠א שְׁמַ֗ע שַׂגִּיא֙ בְּאֵ֣שׁ עֲל֔וֹ⁠הִי וְ⁠עַ֧ל דָּנִיֵּ֛אל שָׂ֥ם בָּ֖ל לְ⁠שֵׁיזָבוּתֵ֑⁠הּ וְ⁠עַד֙ מֶֽעָלֵ֣י שִׁמְשָׁ֔⁠א הֲוָ֥א מִשְׁתַּדַּ֖ר לְ⁠הַצָּלוּתֵֽ⁠הּ ׃¹⁵⁽¹⁶⁾ בֵּ⁠אדַ֨יִן֙ גֻּבְרַיָּ֣⁠א אִלֵּ֔ךְ הַרְגִּ֖שׁוּ עַל ־ מַלְכָּ֑⁠א וְ⁠אָמְרִ֣ין לְ⁠מַלְכָּ֗⁠א דַּ֤ע מַלְכָּ⁠א֙ דִּֽי ־ דָת֙ לְ⁠מָדַ֣י וּ⁠פָרַ֔ס דִּֽי ־ כָל ־ אֱסָ֥ר וּ⁠קְיָ֛ם דִּֽי ־ מַלְכָּ֥⁠א יְהָקֵ֖ים לָ֥א לְ⁠הַשְׁנָיָֽה ׃¹⁶⁽¹⁷⁾ בֵּ⁠אדַ֜יִן מַלְכָּ֣⁠א אֲמַ֗ר וְ⁠הַיְתִיו֙ לְ⁠דָ֣נִיֵּ֔אל וּ⁠רְמ֕וֹ לְ⁠גֻבָּ֖⁠א דִּ֣י אַרְיָוָתָ֑⁠א עָנֵ֤ה מַלְכָּ⁠א֙ וְ⁠אָמַ֣ר לְ⁠דָנִיֵּ֔אל אֱלָהָ֗⁠ךְ דִּ֣י אנתה פָּֽלַֽח ־ לֵ⁠הּ֙ בִּ⁠תְדִירָ֔⁠א ה֖וּא יְשֵׁיזְבִנָּֽ⁠ךְ ׃¹⁷⁽¹⁸⁾ וְ⁠הֵיתָ֨יִת֙ אֶ֣בֶן חֲדָ֔ה וְ⁠שֻׂמַ֖ת עַל ־ פֻּ֣ם גֻּבָּ֑⁠א וְ⁠חַתְמַ֨⁠הּ מַלְכָּ֜⁠א בְּ⁠עִזְקְתֵ֗⁠הּ וּ⁠בְ⁠עִזְקָת֙ רַבְרְבָנ֔וֹ⁠הִי דִּ֛י לָא ־ תִשְׁנֵ֥א צְב֖וּ בְּ⁠דָנִיֵּֽאל ׃¹⁸⁽¹⁹⁾ אֱ֠דַיִן אֲזַ֨ל מַלְכָּ֤⁠א לְ⁠הֵֽיכְלֵ⁠הּ֙ וּ⁠בָ֣ת טְוָ֔ת וְ⁠דַחֲוָ֖ן לָא ־ הַנְעֵ֣ל קָֽדָמ֑וֹ⁠הִי וְ⁠שִׁנְתֵּ֖⁠הּ נַדַּ֥ת עֲלֽוֹ⁠הִי ׃¹⁹⁽²⁰⁾ בֵּ⁠אדַ֣יִן מַלְכָּ֔⁠א בִּ⁠שְׁפַּרְפָּרָ֖⁠א יְק֣וּם בְּ⁠נָגְהָ֑⁠א וּ⁠בְ⁠הִ֨תְבְּהָלָ֔ה לְ⁠גֻבָּ֥⁠א דִֽי ־ אַרְיָוָתָ֖⁠א אֲזַֽל ׃²⁰⁽²¹⁾ וּ⁠כְ⁠מִקְרְבֵ֣⁠הּ לְ⁠גֻבָּ֔⁠א לְ⁠דָ֣נִיֵּ֔אל בְּ⁠קָ֥ל עֲצִ֖יב זְעִ֑ק עָנֵ֨ה מַלְכָּ֜⁠א וְ⁠אָמַ֣ר לְ⁠דָנִיֵּ֗אל דָּֽנִיֵּאל֙ עֲבֵד֙ אֱלָהָ֣⁠א חַיָּ֔⁠א אֱלָהָ֗⁠ךְ דִּ֣י אנתה פָּֽלַֽח ־ לֵ⁠הּ֙ בִּ⁠תְדִירָ֔⁠א הַ⁠יְכִ֥ל לְ⁠שֵׁיזָבוּתָ֖⁠ךְ מִן ־ אַרְיָוָתָֽ⁠א ׃²¹⁽²²⁾ אֱדַ֨יִן֙ דָּנִיֶּ֔אל עִם ־ מַלְכָּ֖⁠א מַלִּ֑ל מַלְכָּ֖⁠א לְ⁠עָלְמִ֥ין חֱיִֽי ׃²²⁽²³⁾ אֱלָהִ֞⁠י שְׁלַ֣ח מַלְאֲכֵ֗⁠הּ וּֽ⁠סֲגַ֛ר פֻּ֥ם אַרְיָוָתָ֖⁠א וְ⁠לָ֣א חַבְּל֑וּ⁠נִי כָּ⁠ל ־ קֳבֵ֗ל דִּ֤י קָֽדָמ֨וֹ⁠הִי֙ זָכוּ֙ הִשְׁתְּכַ֣חַת לִ֔⁠י וְ⁠אַ֤ף קדמי⁠ך מַלְכָּ֔⁠א חֲבוּלָ֖ה לָ֥א עַבְדֵֽת ׃²³⁽²⁴⁾ בֵּ⁠אדַ֣יִן מַלְכָּ֗⁠א שַׂגִּיא֙ טְאֵ֣ב עֲל֔וֹ⁠הִי וּ⁠לְ⁠דָ֣נִיֵּ֔אל אֲמַ֖ר לְ⁠הַנְסָקָ֣ה מִן ־ גֻּבָּ֑⁠א וְ⁠הֻסַּ֨ק דָּנִיֵּ֜אל מִן ־ גֻּבָּ֗⁠א וְ⁠כָל ־ חֲבָל֙ לָא ־ הִשְׁתְּכַ֣ח בֵּ֔⁠הּ דִּ֖י הֵימִ֥ן בֵּ⁠אלָהֵֽ⁠הּ ׃²⁴⁽²⁵⁾ וַ⁠אֲמַ֣ר מַלְכָּ֗⁠א וְ⁠הַיְתִ֞יו גֻּבְרַיָּ֤⁠א אִלֵּךְ֙ דִּֽי ־ אֲכַ֤לוּ קַרְצ֨וֹ⁠הִי֙ דִּ֣י דָֽנִיֵּ֔אל וּ⁠לְ⁠גֹ֤ב אַרְיָוָתָ⁠א֙ רְמ֔וֹ אִנּ֖וּן בְּנֵי⁠ה֣וֹן וּ⁠נְשֵׁי⁠ה֑וֹן וְ⁠לָֽא ־ מְט֞וֹ לְ⁠אַרְעִ֣ית גֻּבָּ֗⁠א עַ֠ד דִּֽי ־ שְׁלִ֤טֽוּ בְ⁠הוֹן֙ אַרְיָ֣וָתָ֔⁠א וְ⁠כָל ־ גַּרְמֵי⁠ה֖וֹן הַדִּֽקוּ ׃²⁵⁽²⁶⁾ בֵּ⁠אדַ֜יִן דָּרְיָ֣וֶשׁ מַלְכָּ֗⁠א כְּ֠תַב לְֽ⁠כָל ־ עַֽמְמַיָּ֞⁠א אֻמַיָּ֧⁠א וְ⁠לִשָּׁנַיָּ֛⁠א דִּֽי ־ דארין בְּ⁠כָל ־ אַרְעָ֖⁠א שְׁלָמְ⁠כ֥וֹן יִשְׂגֵּֽא ׃²⁶⁽²⁷⁾ מִן ־ קֳדָמַ⁠י֮ שִׂ֣ים טְעֵם֒ דִּ֣י ׀ בְּ⁠כָל ־ שָׁלְטָ֣ן מַלְכוּתִ֗⁠י לֶהֱוֺ֤ן זאעין וְ⁠דָ֣חֲלִ֔ין מִן ־ קֳדָ֖ם אֱלָהֵ֣⁠הּ דִּי ־ דָֽנִיֵּ֑אל דִּי ־ ה֣וּא ׀ אֱלָהָ֣⁠א חַיָּ֗⁠א וְ⁠קַיָּם֙ לְ⁠עָ֣לְמִ֔ין וּ⁠מַלְכוּתֵ⁠הּ֙ דִּֽי ־ לָ֣א תִתְחַבַּ֔ל וְ⁠שָׁלְטָנֵ֖⁠הּ עַד ־ סוֹפָֽ⁠א ׃²⁷⁽²⁸⁾ מְשֵׁיזִ֣ב וּ⁠מַצִּ֗ל וְ⁠עָבֵד֙ אָתִ֣ין וְ⁠תִמְהִ֔ין בִּ⁠שְׁמַיָּ֖⁠א וּ⁠בְ⁠אַרְעָ֑⁠א דִּ֚י שֵׁיזִ֣יב לְ⁠דָֽנִיֵּ֔אל מִן ־ יַ֖ד אַרְיָוָתָֽ⁠א ׃²⁸⁽²⁹⁾ וְ⁠דָנִיֵּ֣אל דְּנָ֔ה הַצְלַ֖ח בְּ⁠מַלְכ֣וּת דָּרְיָ֑וֶשׁ וּ⁠בְ⁠מַלְכ֖וּת כּ֥וֹרֶשׁ פרסי⁠א ׃פ

Chapter 7

¹ בִּ⁠שְׁנַ֣ת חֲדָ֗ה לְ⁠בֵלְאשַׁצַּר֙ מֶ֣לֶךְ בָּבֶ֔ל דָּנִיֵּאל֙ חֵ֣לֶם חֲזָ֔ה וְ⁠חֶזְוֵ֥י רֵאשֵׁ֖⁠הּ עַֽל ־ מִשְׁכְּבֵ֑⁠הּ בֵּ⁠אדַ֨יִן֙ חֶלְמָ֣⁠א כְתַ֔ב רֵ֥אשׁ מִלִּ֖ין אֲמַֽר ׃² עָנֵ֤ה דָנִיֵּאל֙ וְ⁠אָמַ֔ר חָזֵ֥ה הֲוֵ֛ית בְּ⁠חֶזְוִ֖⁠י עִם ־ לֵֽילְיָ֑⁠א וַ⁠אֲר֗וּ אַרְבַּע֙ רוּחֵ֣י שְׁמַיָּ֔⁠א מְגִיחָ֖ן לְ⁠יַמָּ֥⁠א רַבָּֽ⁠א ׃³ וְ⁠אַרְבַּ֤ע חֵיוָן֙ רַבְרְבָ֔ן סָלְקָ֖ן מִן ־ יַמָּ֑⁠א שָׁנְיָ֖ן דָּ֥א מִן ־ דָּֽא ׃⁴ קַדְמָיְתָ֣⁠א כְ⁠אַרְיֵ֔ה וְ⁠גַפִּ֥ין דִּֽי ־ נְשַׁ֖ר לַ֑⁠הּ חָזֵ֣ה הֲוֵ֡ית עַד֩ דִּי ־ מְּרִ֨יטוּ גַפַּ֜י⁠הּ וּ⁠נְטִ֣ילַת מִן ־ אַרְעָ֗⁠א וְ⁠עַל ־ רַגְלַ֨יִן֙ כֶּ⁠אֱנָ֣שׁ הֳקִימַ֔ת וּ⁠לְבַ֥ב אֱנָ֖שׁ יְהִ֥יב לַֽ⁠הּ ׃⁵ וַ⁠אֲר֣וּ חֵיוָה֩ אָחֳרִ֨י תִנְיָנָ֜ה דָּמְיָ֣ה לְ⁠דֹ֗ב וְ⁠לִ⁠שְׂטַר ־ חַד֙ הֳקִמַ֔ת וּ⁠תְלָ֥ת עִלְעִ֛ין בְּ⁠פֻמַּ֖⁠הּ בֵּ֣ין שני⁠ה וְ⁠כֵן֙ אָמְרִ֣ין לַ֔⁠הּ ק֥וּמִֽי אֲכֻ֖לִי בְּשַׂ֥ר שַׂגִּֽיא ׃⁶ בָּאתַ֨ר דְּנָ֜ה חָזֵ֣ה הֲוֵ֗ית וַ⁠אֲר֤וּ אָֽחֳרִי֙ כִּ⁠נְמַ֔ר וְ⁠לַ֨⁠הּ גַּפִּ֥ין אַרְבַּ֛ע דִּי ־ ע֖וֹף עַל ־ גבי⁠ה וְ⁠אַרְבְּעָ֤ה רֵאשִׁין֙ לְ⁠חֵ֣יוְתָ֔⁠א וְ⁠שָׁלְטָ֖ן יְהִ֥יב לַֽ⁠הּ ׃⁷ בָּאתַ֣ר דְּנָה֩ חָזֵ֨ה הֲוֵ֜ית בְּ⁠חֶזְוֵ֣י לֵֽילְיָ֗⁠א וַ⁠אֲר֣וּ חֵיוָ֣ה רביעיה דְּחִילָה֩ וְ⁠אֵֽימְתָנִ֨י וְ⁠תַקִּיפָ֜א יַתִּ֗ירָא וְ⁠שִׁנַּ֨יִן דִּֽי ־ פַרְזֶ֥ל לַ⁠הּ֙ רַבְרְבָ֔ן אָֽכְלָ֣ה וּ⁠מַדֱּקָ֔ה וּ⁠שְׁאָרָ֖⁠א ב⁠רגלי⁠ה רָפְסָ֑ה וְ⁠הִ֣יא מְשַׁנְּיָ֗ה מִן ־ כָּל ־ חֵֽיוָתָ⁠א֙ דִּ֣י קָֽדָמַ֔י⁠הּ וְ⁠קַרְנַ֥יִן עֲשַׂ֖ר לַֽ⁠הּ ׃⁸ מִשְׂתַּכַּ֨ל הֲוֵ֜ית בְּ⁠קַרְנַיָּ֗⁠א וַ֠⁠אֲלוּ קֶ֣רֶן אָחֳרִ֤י זְעֵירָה֙ סִלְקָ֣ת ביני⁠הון וּ⁠תְלָ֗ת מִן ־ קַרְנַיָּ⁠א֙ קַדְמָ֣יָתָ֔⁠א אתעקרו מִן ־ קדמי⁠ה וַ⁠אֲל֨וּ עַיְנִ֜ין כְּ⁠עַיְנֵ֤י אֲנָשָׁ⁠א֙ בְּ⁠קַרְנָ⁠א ־ דָ֔א וּ⁠פֻ֖ם מְמַלִּ֥ל רַבְרְבָֽן ׃⁹ חָזֵ֣ה הֲוֵ֗ית עַ֣ד דִּ֤י כָרְסָוָן֙ רְמִ֔יו וְ⁠עַתִּ֥יק יוֹמִ֖ין יְתִ֑ב לְבוּשֵׁ֣⁠הּ ׀ כִּ⁠תְלַ֣ג חִוָּ֗ר וּ⁠שְׂעַ֤ר רֵאשֵׁ⁠הּ֙ כַּ⁠עֲמַ֣ר נְקֵ֔א כָּרְסְיֵ⁠הּ֙ שְׁבִיבִ֣ין דִּי ־ נ֔וּר גַּלְגִּלּ֖וֹ⁠הִי נ֥וּר דָּלִֽק ׃¹⁰ נְהַ֣ר דִּי ־ נ֗וּר נָגֵ֤ד וְ⁠נָפֵק֙ מִן ־ קֳדָמ֔וֹ⁠הִי אֶ֤לֶף אלפים יְשַׁמְּשׁוּנֵּ֔⁠הּ וְ⁠רִבּ֥וֹ רבון קָֽדָמ֣וֹ⁠הִי יְקוּמ֑וּן דִּינָ֥⁠א יְתִ֖ב וְ⁠סִפְרִ֥ין פְּתִֽיחוּ ׃¹¹ חָזֵ֣ה הֲוֵ֔ית בֵּ⁠אדַ֗יִן מִן ־ קָל֙ מִלַּיָּ֣⁠א רַבְרְבָתָ֔⁠א דִּ֥י קַרְנָ֖⁠א מְמַלֱּלָ֑ה חָזֵ֣ה הֲוֵ֡ית עַד֩ דִּ֨י קְטִילַ֤ת חֵֽיוְתָ⁠א֙ וְ⁠הוּבַ֣ד גִּשְׁמַ֔⁠הּ וִ⁠יהִיבַ֖ת לִ⁠יקֵדַ֥ת אֶשָּֽׁא ׃¹² וּ⁠שְׁאָר֙ חֵֽיוָתָ֔⁠א הֶעְדִּ֖יו שָׁלְטָנְ⁠ה֑וֹן וְ⁠אַרְכָ֧ה בְ⁠חַיִּ֛ין יְהִ֥יבַת לְ⁠ה֖וֹן עַד ־ זְמַ֥ן וְ⁠עִדָּֽן ׃¹³ חָזֵ֤ה הֲוֵית֙ בְּ⁠חֶזְוֵ֣י לֵֽילְיָ֔⁠א וַ⁠אֲרוּ֙ עִם ־ עֲנָנֵ֣י שְׁמַיָּ֔⁠א כְּ⁠בַ֥ר אֱנָ֖שׁ אָתֵ֣ה הֲוָ֑ה וְ⁠עַד ־ עַתִּ֤יק יֽוֹמַיָּ⁠א֙ מְטָ֔ה וּ⁠קְדָמ֖וֹ⁠הִי הַקְרְבֽוּ⁠הִי ׃¹⁴ וְ⁠לֵ֨⁠הּ יְהִ֤יב שָׁלְטָן֙ וִ⁠יקָ֣ר וּ⁠מַלְכ֔וּ וְ⁠כֹ֣ל עַֽמְמַיָּ֗⁠א אֻמַיָּ֛⁠א וְ⁠לִשָּׁנַיָּ֖⁠א לֵ֣⁠הּ יִפְלְח֑וּן שָׁלְטָנֵ֞⁠הּ שָׁלְטָ֤ן עָלַם֙ דִּֽי ־ לָ֣א יֶעְדֵּ֔ה וּ⁠מַלְכוּתֵ֖⁠הּ דִּי ־ לָ֥א תִתְחַבַּֽל ׃פ¹⁵ אֶתְכְּרִיַּ֥ת רוּחִ֛⁠י אֲנָ֥ה דָנִיֵּ֖אל בְּ⁠ג֣וֹא נִדְנֶ֑ה וְ⁠חֶזְוֵ֥י רֵאשִׁ֖⁠י יְבַהֲלֻנַּֽ⁠נִי ׃¹⁶ קִרְבֵ֗ת עַל ־ חַד֙ מִן ־ קָ֣אֲמַיָּ֔⁠א וְ⁠יַצִּיבָ֥א אֶבְעֵֽא ־ מִנֵּ֖⁠הּ עַֽל ־ כָּל ־ דְּנָ֑ה וַ⁠אֲמַר ־ לִ֕⁠י וּ⁠פְשַׁ֥ר מִלַּיָּ֖⁠א יְהוֹדְעִנַּֽ⁠נִי ׃¹⁷ אִלֵּין֙ חֵיוָתָ֣⁠א רַבְרְבָתָ֔⁠א דִּ֥י אִנִּ֖ין אַרְבַּ֑ע אַרְבְּעָ֥ה מַלְכִ֖ין יְקוּמ֥וּן מִן ־ אַרְעָֽ⁠א ׃¹⁸ וִֽ⁠יקַבְּלוּן֙ מַלְכוּתָ֔⁠א קַדִּישֵׁ֖י עֶלְיוֹנִ֑ין וְ⁠יַחְסְנ֤וּן מַלְכוּתָ⁠א֙ עַֽד ־ עָ֣לְמָ֔⁠א וְ⁠עַ֖ד עָלַ֥ם עָלְמַיָּֽ⁠א ׃¹⁹ אֱדַ֗יִן צְבִית֙ לְ⁠יַצָּבָ֔א עַל ־ חֵֽיוְתָ⁠א֙ רְבִיעָ֣יְתָ֔⁠א דִּֽי ־ הֲוָ֥ת שָֽׁנְיָ֖ה מִן ־ כל⁠הון דְּחִילָ֣ה יַתִּ֗ירָה שני⁠ה דִּֽי ־ פַרְזֶל֙ וְ⁠טִפְרַ֣י⁠הּ דִּֽי ־ נְחָ֔שׁ אָֽכְלָ֣ה מַדֲּקָ֔ה וּ⁠שְׁאָרָ֖⁠א בְּ⁠רַגְלַ֥י⁠הּ רָֽפְסָֽה ׃²⁰ וְ⁠עַל ־ קַרְנַיָּ֤⁠א עֲשַׂר֙ דִּ֣י בְ⁠רֵאשַׁ֔⁠הּ וְ⁠אָחֳרִי֙ דִּ֣י סִלְקַ֔ת ו⁠נפלו מִן ־ קדמי⁠ה תְּלָ֑ת וְ⁠קַרְנָ֨⁠א דִכֵּ֜ן וְ⁠עַיְנִ֣ין לַ֗⁠הּ וְ⁠פֻם֙ מְמַלִּ֣ל רַבְרְבָ֔ן וְ⁠חֶזְוַ֖⁠הּ רַ֥ב מִן ־ חַבְרָתַֽ⁠הּ ׃²¹ חָזֵ֣ה הֲוֵ֔ית וְ⁠קַרְנָ֣⁠א דִכֵּ֔ן עָבְדָ֥ה קְרָ֖ב עִם ־ קַדִּישִׁ֑ין וְ⁠יָכְלָ֖ה לְ⁠הֽוֹן ׃²² עַ֣ד דִּֽי ־ אֲתָ֗ה עַתִּיק֙ יֽוֹמַיָּ֔⁠א וְ⁠דִינָ֣⁠א יְהִ֔ב לְ⁠קַדִּישֵׁ֖י עֶלְיוֹנִ֑ין וְ⁠זִמְנָ֣⁠א מְטָ֔ה וּ⁠מַלְכוּתָ֖⁠א הֶחֱסִ֥נוּ קַדִּישִֽׁין ׃²³ כֵּן֮ אֲמַר֒ חֵֽיוְתָ⁠א֙ רְבִיעָ֣יְתָ֔⁠א מַלְכ֤וּ רביעי⁠א תֶּהֱוֵ֣א בְ⁠אַרְעָ֔⁠א דִּ֥י תִשְׁנֵ֖א מִן ־ כָּל ־ מַלְכְוָתָ֑⁠א וְ⁠תֵאכֻל֙ כָּל ־ אַרְעָ֔⁠א וּ⁠תְדוּשִׁנַּ֖⁠הּ וְ⁠תַדְּקִנַּֽ⁠הּ ׃²⁴ וְ⁠קַרְנַיָּ֣⁠א עֲשַׂ֔ר מִנַּ⁠הּ֙ מַלְכוּתָ֔⁠ה עַשְׂרָ֥ה מַלְכִ֖ין יְקֻמ֑וּן וְ⁠אָחֳרָ֞ן יְק֣וּם אַחֲרֵי⁠ה֗וֹן וְ⁠ה֤וּא יִשְׁנֵא֙ מִן ־ קַדְמָיֵ֔⁠א וּ⁠תְלָתָ֥ה מַלְכִ֖ין יְהַשְׁפִּֽל ׃²⁵ וּ⁠מִלִּ֗ין לְ⁠צַ֤ד עלי⁠א יְמַלִּ֔ל וּ⁠לְ⁠קַדִּישֵׁ֥י עֶלְיוֹנִ֖ין יְבַלֵּ֑א וְ⁠יִסְבַּ֗ר לְ⁠הַשְׁנָיָה֙ זִמְנִ֣ין וְ⁠דָ֔ת וְ⁠יִתְיַהֲב֣וּן בִּ⁠ידֵ֔⁠הּ עַד ־ עִדָּ֥ן וְ⁠עִדָּנִ֖ין וּ⁠פְלַ֥ג עִדָּֽן ׃²⁶ וְ⁠דִינָ֖⁠א יִתִּ֑ב וְ⁠שָׁלְטָנֵ֣⁠הּ יְהַעְדּ֔וֹן לְ⁠הַשְׁמָדָ֥ה וּ⁠לְ⁠הוֹבָדָ֖ה עַד ־ סוֹפָֽ⁠א ׃²⁷ וּ⁠מַלְכוּתָ֨⁠ה וְ⁠שָׁלְטָנָ֜⁠א וּ⁠רְבוּתָ֗⁠א דִּ֚י מַלְכְוָת֙ תְּח֣וֹת כָּל ־ שְׁמַיָּ֔⁠א יְהִיבַ֕ת לְ⁠עַ֖ם קַדִּישֵׁ֣י עֶלְיוֹנִ֑ין מַלְכוּתֵ⁠הּ֙ מַלְכ֣וּת עָלַ֔ם וְ⁠כֹל֙ שָׁלְטָ֣נַיָּ֔⁠א לֵ֥⁠הּ יִפְלְח֖וּן וְ⁠יִֽשְׁתַּמְּעֽוּן ׃²⁸ עַד ־ כָּ֖ה סוֹפָ֣⁠א דִֽי ־ מִלְּתָ֑⁠א אֲנָ֨ה דָֽנִיֵּ֜אל שַׂגִּ֣יא ׀ רַעְיוֹנַ֣⁠י יְבַהֲלֻנַּ֗⁠נִי וְ⁠זִיוַ⁠י֙ יִשְׁתַּנּ֣וֹן עֲלַ֔⁠י וּ⁠מִלְּתָ֖⁠א בְּ⁠לִבִּ֥⁠י נִטְרֵֽת ׃פ

Chapter 8

¹ בִּ⁠שְׁנַ֣ת שָׁל֔וֹשׁ לְ⁠מַלְכ֖וּת בֵּלְאשַׁצַּ֣ר הַ⁠מֶּ֑לֶךְ חָז֞וֹן נִרְאָ֤ה אֵלַ⁠י֙ אֲנִ֣י דָנִיֵּ֔אל אַחֲרֵ֛י הַ⁠נִּרְאָ֥ה אֵלַ֖⁠י בַּ⁠תְּחִלָּֽה ׃² וָֽ⁠אֶרְאֶה֮ בֶּ⁠חָזוֹן֒ וַ⁠יְהִי֙ בִּ⁠רְאֹתִ֔⁠י וַ⁠אֲנִי֙ בְּ⁠שׁוּשַׁ֣ן הַ⁠בִּירָ֔ה אֲשֶׁ֖ר בְּ⁠עֵילָ֣ם הַ⁠מְּדִינָ֑ה וָ⁠אֶרְאֶה֙ בֶּֽ⁠חָז֔וֹן וַ⁠אֲנִ֥י הָיִ֖יתִי עַל ־ אוּבַ֥ל אוּלָֽי ׃³ וָ⁠אֶשָּׂ֤א עֵינַ⁠י֙ וָ⁠אֶרְאֶ֔ה וְ⁠הִנֵּ֣ה ׀ אַ֣יִל אֶחָ֗ד עֹמֵ֛ד לִ⁠פְנֵ֥י הָ⁠אֻבָ֖ל וְ⁠ל֣⁠וֹ קְרָנָ֑יִם וְ⁠הַ⁠קְּרָנַ֣יִם גְּבֹה֗וֹת וְ⁠הָ⁠אַחַת֙ גְּבֹהָ֣ה מִן ־ הַ⁠שֵּׁנִ֔ית וְ⁠הַ֨⁠גְּבֹהָ֔ה עֹלָ֖ה בָּ⁠אַחֲרֹנָֽה ׃⁴ רָאִ֣יתִי אֶת ־ הָ⁠אַ֡יִל מְנַגֵּחַ֩ יָ֨מָּ⁠ה וְ⁠צָפ֜וֹנָ⁠ה וָ⁠נֶ֗גְבָּ⁠ה וְ⁠כָל ־ חַיּוֹת֙ לֹֽא ־ יַֽעַמְד֣וּ לְ⁠פָנָ֔י⁠ו וְ⁠אֵ֥ין מַצִּ֖יל מִ⁠יָּד֑⁠וֹ וְ⁠עָשָׂ֥ה כִ⁠רְצֹנ֖⁠וֹ וְ⁠הִגְדִּֽיל ׃⁵ וַ⁠אֲנִ֣י ׀ הָיִ֣יתִי מֵבִ֗ין וְ⁠הִנֵּ֤ה צְפִיר ־ הָֽ⁠עִזִּים֙ בָּ֤א מִן ־ הַֽ⁠מַּעֲרָב֙ עַל ־ פְּנֵ֣י כָל ־ הָ⁠אָ֔רֶץ וְ⁠אֵ֥ין נוֹגֵ֖עַ בָּ⁠אָ֑רֶץ וְ⁠הַ֨⁠צָּפִ֔יר קֶ֥רֶן חָז֖וּת בֵּ֥ין עֵינָֽי⁠ו ׃⁶ וַ⁠יָּבֹ֗א עַד ־ הָ⁠אַ֨יִל֙ בַּ֣עַל הַ⁠קְּרָנַ֔יִם אֲשֶׁ֣ר רָאִ֔יתִי עֹמֵ֖ד לִ⁠פְנֵ֣י הָ⁠אֻבָ֑ל וַ⁠יָּ֥רָץ אֵלָ֖י⁠ו בַּ⁠חֲמַ֥ת כֹּחֽ⁠וֹ ׃⁷ וּ⁠רְאִיתִ֞י⁠ו מַגִּ֣יעַ ׀ אֵ֣צֶל הָ⁠אַ֗יִל וַ⁠יִּתְמַרְמַ֤ר אֵלָי⁠ו֙ וַ⁠יַּ֣ךְ אֶת ־ הָ⁠אַ֔יִל וַ⁠יְשַׁבֵּר֙ אֶת ־ שְׁתֵּ֣י קְרָנָ֔י⁠ו וְ⁠לֹא ־ הָ֥יָה כֹ֛חַ בָּ⁠אַ֖יִל לַ⁠עֲמֹ֣ד לְ⁠פָנָ֑י⁠ו וַ⁠יַּשְׁלִיכֵ֤⁠הוּ אַ֨רְצָ⁠ה֙ וַֽ⁠יִּרְמְסֵ֔⁠הוּ וְ⁠לֹא ־ הָיָ֥ה מַצִּ֛יל לָ⁠אַ֖יִל מִ⁠יָּדֽ⁠וֹ ׃⁸ וּ⁠צְפִ֥יר הָ⁠עִזִּ֖ים הִגְדִּ֣יל עַד ־ מְאֹ֑ד וּ⁠כְ⁠עָצְמ֗⁠וֹ נִשְׁבְּרָה֙ הַ⁠קֶּ֣רֶן הַ⁠גְּדוֹלָ֔ה וַֽ⁠תַּעֲלֶ֜נָה חָז֤וּת אַרְבַּע֙ תַּחְתֶּ֔י⁠הָ לְ⁠אַרְבַּ֖ע רוּח֥וֹת הַ⁠שָּׁמָֽיִם ׃⁹ וּ⁠מִן ־ הָ⁠אַחַ֣ת מֵ⁠הֶ֔ם יָצָ֥א קֶֽרֶן ־ אַחַ֖ת מִ⁠צְּעִירָ֑ה וַ⁠תִּגְדַּל ־ יֶ֛תֶר אֶל ־ הַ⁠נֶּ֥גֶב וְ⁠אֶל ־ הַ⁠מִּזְרָ֖ח וְ⁠אֶל ־ הַ⁠צֶּֽבִי ׃¹⁰ וַ⁠תִּגְדַּ֖ל עַד ־ צְבָ֣א הַ⁠שָּׁמָ֑יִם וַ⁠תַּפֵּ֥ל אַ֛רְצָ⁠ה מִן ־ הַ⁠צָּבָ֥א וּ⁠מִן ־ הַ⁠כּוֹכָבִ֖ים וַֽ⁠תִּרְמְסֵֽ⁠ם ׃¹¹ וְ⁠עַ֥ד שַֽׂר ־ הַ⁠צָּבָ֖א הִגְדִּ֑יל וּ⁠מִמֶּ֨⁠נּוּ֙ הרים הַ⁠תָּמִ֔יד וְ⁠הֻשְׁלַ֖ךְ מְכ֥וֹן מִקְדָּשֽׁ⁠וֹ ׃¹² וְ⁠צָבָ֛א תִּנָּתֵ֥ן עַל ־ הַ⁠תָּמִ֖יד בְּ⁠פָ֑שַׁע וְ⁠תַשְׁלֵ֤ךְ אֱמֶת֙ אַ֔רְצָ⁠ה וְ⁠עָשְׂתָ֖ה וְ⁠הִצְלִֽיחָה ׃¹³ וָ⁠אֶשְׁמְעָ֥⁠ה אֶֽחָד ־ קָד֖וֹשׁ מְדַבֵּ֑ר וַ⁠יֹּאמֶר֩ אֶחָ֨ד קָד֜וֹשׁ לַ⁠פַּֽלְמוֹנִ֣י הַֽ⁠מְדַבֵּ֗ר עַד ־ מָתַ֞י הֶ⁠חָז֤וֹן הַ⁠תָּמִיד֙ וְ⁠הַ⁠פֶּ֣שַׁע שֹׁמֵ֔ם תֵּ֛ת וְ⁠קֹ֥דֶשׁ וְ⁠צָבָ֖א מִרְמָֽס ׃¹⁴ וַ⁠יֹּ֣אמֶר אֵלַ֔⁠י עַ֚ד עֶ֣רֶב בֹּ֔קֶר אַלְפַּ֖יִם וּ⁠שְׁלֹ֣שׁ מֵא֑וֹת וְ⁠נִצְדַּ֖ק קֹֽדֶשׁ ׃¹⁵ וַ⁠יְהִ֗י בִּ⁠רְאֹתִ֛⁠י אֲנִ֥י דָנִיֵּ֖אל אֶת ־ הֶ⁠חָז֑וֹן וָ⁠אֲבַקְשָׁ֣⁠ה בִינָ֔ה וְ⁠הִנֵּ֛ה עֹמֵ֥ד לְ⁠נֶגְדִּ֖⁠י כְּ⁠מַרְאֵה ־ גָֽבֶר ׃¹⁶ וָ⁠אֶשְׁמַ֥ע קוֹל ־ אָדָ֖ם בֵּ֣ין אוּלָ֑י וַ⁠יִּקְרָא֙ וַ⁠יֹּאמַ֔ר גַּבְרִיאֵ֕ל הָבֵ֥ן לְ⁠הַלָּ֖ז אֶת ־ הַ⁠מַּרְאֶֽה ׃¹⁷ וַ⁠יָּבֹא֙ אֵ֣צֶל עָמְדִ֔⁠י וּ⁠בְ⁠בֹא֣⁠וֹ נִבְעַ֔תִּי וָ⁠אֶפְּלָ֖⁠ה עַל ־ פָּנָ֑⁠י וַ⁠יֹּ֤אמֶר אֵלַ⁠י֙ הָבֵ֣ן בֶּן ־ אָדָ֔ם כִּ֖י לְ⁠עֶת ־ קֵ֥ץ הֶ⁠חָזֽוֹן ׃¹⁸ וּ⁠בְ⁠דַבְּר֣⁠וֹ עִמִּ֔⁠י נִרְדַּ֥מְתִּי עַל ־ פָּנַ֖⁠י אָ֑רְצָ⁠ה וַ⁠יִּ֨גַּע ־ בִּ֔⁠י וַ⁠יַּֽעֲמִידֵ֖⁠נִי עַל ־ עָמְדִֽ⁠י ׃¹⁹ וַ⁠יֹּ֨אמֶר֙ הִנְ⁠נִ֣י מוֹדִֽיעֲ⁠ךָ֔ אֵ֥ת אֲשֶׁר ־ יִהְיֶ֖ה בְּ⁠אַחֲרִ֣ית הַ⁠זָּ֑עַם כִּ֖י לְ⁠מוֹעֵ֥ד קֵֽץ ׃²⁰ הָ⁠אַ֥יִל אֲשֶׁר ־ רָאִ֖יתָ בַּ֣עַל הַ⁠קְּרָנָ֑יִם מַלְכֵ֖י מָדַ֥י וּ⁠פָרָֽס ׃²¹ וְ⁠הַ⁠צָּפִ֥יר הַ⁠שָּׂעִ֖יר מֶ֣לֶךְ יָוָ֑ן וְ⁠הַ⁠קֶּ֤רֶן הַ⁠גְּדוֹלָה֙ אֲשֶׁ֣ר בֵּין ־ עֵינָ֔י⁠ו ה֖וּא הַ⁠מֶּ֥לֶךְ הָ⁠רִאשֽׁוֹן ׃²² וְ⁠הַ֨⁠נִּשְׁבֶּ֔רֶת וַ⁠תַּֽעֲמֹ֥דְנָה אַרְבַּ֖ע תַּחְתֶּ֑י⁠הָ אַרְבַּ֧ע מַלְכֻי֛וֹת מִ⁠גּ֥וֹי יַעֲמֹ֖דְנָה וְ⁠לֹ֥א בְ⁠כֹחֽ⁠וֹ ׃²³ וּֽ⁠בְ⁠אַחֲרִית֙ מַלְכוּתָ֔⁠ם כְּ⁠הָתֵ֖ם הַ⁠פֹּשְׁעִ֑ים יַעֲמֹ֛ד מֶ֥לֶךְ עַז ־ פָּנִ֖ים וּ⁠מֵבִ֥ין חִידֽוֹת ׃²⁴ וְ⁠עָצַ֤ם כֹּח⁠וֹ֙ וְ⁠לֹ֣א בְ⁠כֹח֔⁠וֹ וְ⁠נִפְלָא֥וֹת יַשְׁחִ֖ית וְ⁠הִצְלִ֣יחַ וְ⁠עָשָׂ֑ה וְ⁠הִשְׁחִ֥ית עֲצוּמִ֖ים וְ⁠עַם ־ קְדֹשִֽׁים ׃²⁵ וְ⁠עַל ־ שִׂכְל֗⁠וֹ וְ⁠הִצְלִ֤יחַ מִרְמָה֙ בְּ⁠יָד֔⁠וֹ וּ⁠בִ⁠לְבָב֣⁠וֹ יַגְדִּ֔יל וּ⁠בְ⁠שַׁלְוָ֖ה יַשְׁחִ֣ית רַבִּ֑ים וְ⁠עַ֤ל ־ שַׂר ־ שָׂרִים֙ יַעֲמֹ֔ד וּ⁠בְ⁠אֶ֥פֶס יָ֖ד יִשָּׁבֵֽר ׃²⁶ וּ⁠מַרְאֵ֨ה הָ⁠עֶ֧רֶב וְ⁠הַ⁠בֹּ֛קֶר אֲשֶׁ֥ר נֶאֱמַ֖ר אֱמֶ֣ת ה֑וּא וְ⁠אַתָּה֙ סְתֹ֣ם הֶֽ⁠חָז֔וֹן כִּ֖י לְ⁠יָמִ֥ים רַבִּֽים ׃²⁷ וַ⁠אֲנִ֣י דָנִיֵּ֗אל נִהְיֵ֤יתִי וְ⁠נֶֽחֱלֵ֨יתִי֙ יָמִ֔ים וָ⁠אָק֕וּם וָ⁠אֶֽעֱשֶׂ֖ה אֶת ־ מְלֶ֣אכֶת הַ⁠מֶּ֑לֶךְ וָ⁠אֶשְׁתּוֹמֵ֥ם עַל ־ הַ⁠מַּרְאֶ֖ה וְ⁠אֵ֥ין מֵבִֽין ׃פ

Chapter 9

¹ בִּ⁠שְׁנַ֣ת אַחַ֗ת לְ⁠דָרְיָ֛וֶשׁ בֶּן ־ אֲחַשְׁוֵר֖וֹשׁ מִ⁠זֶּ֣רַע מָדָ֑י אֲשֶׁ֣ר הָמְלַ֔ךְ עַ֖ל מַלְכ֥וּת כַּשְׂדִּֽים ׃² בִּ⁠שְׁנַ֤ת אַחַת֙ לְ⁠מָלְכ֔⁠וֹ אֲנִי֙ דָּֽנִיֵּ֔אל בִּינֹ֖תִי בַּ⁠סְּפָרִ֑ים מִסְפַּ֣ר הַ⁠שָּׁנִ֗ים אֲשֶׁ֨ר הָיָ֤ה דְבַר ־ יְהוָה֙ אֶל ־ יִרְמִיָ֣ה הַ⁠נָּבִ֔יא לְ⁠מַלֹּ֛אות לְ⁠חָרְב֥וֹת יְרוּשָׁלִַ֖ם שִׁבְעִ֥ים שָׁנָֽה ׃³ וָ⁠אֶתְּנָ֣⁠ה אֶת ־ פָּנַ֗⁠י אֶל ־ אֲדֹנָ⁠י֙ הָֽ⁠אֱלֹהִ֔ים לְ⁠בַקֵּ֥שׁ תְּפִלָּ֖ה וְ⁠תַחֲנוּנִ֑ים בְּ⁠צ֖וֹם וְ⁠שַׂ֥ק וָ⁠אֵֽפֶר ׃⁴ וָֽ⁠אֶתְפַּֽלְלָ֛⁠ה לַ⁠יהוָ֥ה אֱלֹהַ֖⁠י וָ⁠אֶתְוַדֶּ֑ה וָ⁠אֹֽמְרָ֗⁠ה אָנָּ֤א אֲדֹנָ⁠י֙ הָ⁠אֵ֤ל הַ⁠גָּדוֹל֙ וְ⁠הַ⁠נּוֹרָ֔א שֹׁמֵ֤ר הַ⁠בְּרִית֙ וְֽ⁠הַ⁠חֶ֔סֶד לְ⁠אֹהֲבָ֖י⁠ו וּ⁠לְ⁠שֹׁמְרֵ֥י מִצְוֺתָֽי⁠ו ׃⁵ חָטָ֥אנוּ וְ⁠עָוִ֖ינוּ ו⁠הרשענו וּ⁠מָרָ֑דְנוּ וְ⁠ס֥וֹר מִ⁠מִּצְוֺתֶ֖⁠ךָ וּ⁠מִ⁠מִּשְׁפָּטֶֽי⁠ךָ ׃⁶ וְ⁠לֹ֤א שָׁמַ֨עְנוּ֙ אֶל ־ עֲבָדֶ֣י⁠ךָ הַ⁠נְּבִיאִ֔ים אֲשֶׁ֤ר דִּבְּרוּ֙ בְּ⁠שִׁמְ⁠ךָ֔ אֶל ־ מְלָכֵ֥י⁠נוּ שָׂרֵ֖י⁠נוּ וַ⁠אֲבֹתֵ֑י⁠נוּ וְ⁠אֶ֖ל כָּל ־ עַ֥ם הָ⁠אָֽרֶץ ׃⁷ לְ⁠ךָ֤ אֲדֹנָ⁠י֙ הַ⁠צְּדָקָ֔ה וְ⁠לָ֛⁠נוּ בֹּ֥שֶׁת הַ⁠פָּנִ֖ים כַּ⁠יּ֣וֹם הַ⁠זֶּ֑ה לְ⁠אִ֤ישׁ יְהוּדָה֙ וּ⁠לְ⁠יוֹשְׁבֵ֣י יְרֽוּשָׁלִַ֔ם וּֽ⁠לְ⁠כָל ־ יִשְׂרָאֵ֞ל הַ⁠קְּרֹבִ֣ים וְ⁠הָ⁠רְחֹקִ֗ים בְּ⁠כָל ־ הָֽ⁠אֲרָצוֹת֙ אֲשֶׁ֣ר הִדַּחְתָּ֣⁠ם שָׁ֔ם בְּ⁠מַעֲלָ֖⁠ם אֲשֶׁ֥ר מָֽעֲלוּ ־ בָֽ⁠ךְ ׃⁸ יְהוָ֗ה לָ֚⁠נוּ בֹּ֣שֶׁת הַ⁠פָּנִ֔ים לִ⁠מְלָכֵ֥י⁠נוּ לְ⁠שָׂרֵ֖י⁠נוּ וְ⁠לַ⁠אֲבֹתֵ֑י⁠נוּ אֲשֶׁ֥ר חָטָ֖אנוּ לָֽ⁠ךְ ׃⁹ לַֽ⁠אדֹנָ֣⁠י אֱלֹהֵ֔י⁠נוּ הָ⁠רַחֲמִ֖ים וְ⁠הַ⁠סְּלִח֑וֹת כִּ֥י מָרַ֖דְנוּ בּֽ⁠וֹ ׃¹⁰ וְ⁠לֹ֣א שָׁמַ֔עְנוּ בְּ⁠ק֖וֹל יְהוָ֣ה אֱלֹהֵ֑י⁠נוּ לָ⁠לֶ֤כֶת בְּ⁠תֽוֹרֹתָי⁠ו֙ אֲשֶׁ֣ר נָתַ֣ן לְ⁠פָנֵ֔י⁠נוּ בְּ⁠יַ֖ד עֲבָדָ֥י⁠ו הַ⁠נְּבִיאִֽים ׃¹¹ וְ⁠כָל ־ יִשְׂרָאֵ֗ל עָֽבְרוּ֙ אֶת ־ תּ֣וֹרָתֶ֔⁠ךָ וְ⁠ס֕וֹר לְ⁠בִלְתִּ֖י שְׁמ֣וֹעַ בְּ⁠קֹלֶ֑⁠ךָ וַ⁠תִּתַּ֨ךְ עָלֵ֜י⁠נוּ הָ⁠אָלָ֣ה וְ⁠הַ⁠שְּׁבֻעָ֗ה אֲשֶׁ֤ר כְּתוּבָה֙ בְּ⁠תוֹרַת֙ מֹשֶׁ֣ה עֶֽבֶד ־ הָֽ⁠אֱלֹהִ֔ים כִּ֥י חָטָ֖אנוּ לֽ⁠וֹ ׃¹² וַ⁠יָּ֜קֶם אֶת ־ דברי⁠ו ׀ אֲשֶׁר ־ דִּבֶּ֣ר עָלֵ֗י⁠נוּ וְ⁠עַ֤ל שֹֽׁפְטֵ֨י⁠נוּ֙ אֲשֶׁ֣ר שְׁפָט֔וּ⁠נוּ לְ⁠הָבִ֥יא עָלֵ֖י⁠נוּ רָעָ֣ה גְדֹלָ֑ה אֲשֶׁ֣ר לֹֽא ־ נֶעֶשְׂתָ֗ה תַּ֚חַת כָּל ־ הַ⁠שָּׁמַ֔יִם כַּ⁠אֲשֶׁ֥ר נֶעֶשְׂתָ֖ה בִּ⁠ירוּשָׁלִָֽם ׃¹³ כַּ⁠אֲשֶׁ֤ר כָּתוּב֙ בְּ⁠תוֹרַ֣ת מֹשֶׁ֔ה אֵ֛ת כָּל ־ הָ⁠רָעָ֥ה הַ⁠זֹּ֖את בָּ֣אָה עָלֵ֑י⁠נוּ וְ⁠לֹֽא ־ חִלִּ֜ינוּ אֶת ־ פְּנֵ֣י ׀ יְהוָ֣ה אֱלֹהֵ֗י⁠נוּ לָ⁠שׁוּב֙ מֵֽ⁠עֲוֺנֵ֔⁠נוּ וּ⁠לְ⁠הַשְׂכִּ֖יל בַּ⁠אֲמִתֶּֽ⁠ךָ ׃¹⁴ וַ⁠יִּשְׁקֹ֤ד יְהוָה֙ עַל ־ הָ֣⁠רָעָ֔ה וַ⁠יְבִיאֶ֖⁠הָ עָלֵ֑י⁠נוּ כִּֽי ־ צַדִּ֞יק יְהוָ֣ה אֱלֹהֵ֗י⁠נוּ עַל ־ כָּל ־ מַֽעֲשָׂי⁠ו֙ אֲשֶׁ֣ר עָשָׂ֔ה וְ⁠לֹ֥א שָׁמַ֖עְנוּ בְּ⁠קֹלֽ⁠וֹ ׃¹⁵ וְ⁠עַתָּ֣ה ׀ אֲדֹנָ֣⁠י אֱלֹהֵ֗י⁠נוּ אֲשֶׁר֩ הוֹצֵ֨אתָ אֶֽת ־ עַמְּ⁠ךָ֜ מֵ⁠אֶ֤רֶץ מִצְרַ֨יִם֙ בְּ⁠יָ֣ד חֲזָקָ֔ה וַ⁠תַּֽעַשׂ ־ לְ⁠ךָ֥ שֵׁ֖ם כַּ⁠יּ֣וֹם הַ⁠זֶּ֑ה חָטָ֖אנוּ רָשָֽׁעְנוּ ׃¹⁶ אֲדֹנָ֗⁠י כְּ⁠כָל ־ צִדְקֹתֶ֨⁠ךָ֙ יָֽשָׁב ־ נָ֤א אַפְּ⁠ךָ֙ וַ⁠חֲמָ֣תְ⁠ךָ֔ מֵ⁠עִֽירְ⁠ךָ֥ יְרוּשָׁלִַ֖ם הַר ־ קָדְשֶׁ֑⁠ךָ כִּ֤י בַ⁠חֲטָאֵ֨י⁠נוּ֙ וּ⁠בַ⁠עֲוֺנ֣וֹת אֲבֹתֵ֔י⁠נוּ יְרוּשָׁלִַ֧ם וְ⁠עַמְּ⁠ךָ֛ לְ⁠חֶרְפָּ֖ה לְ⁠כָל ־ סְבִיבֹתֵֽי⁠נוּ ׃¹⁷ וְ⁠עַתָּ֣ה ׀ שְׁמַ֣ע אֱלֹהֵ֗י⁠נוּ אֶל ־ תְּפִלַּ֤ת עַבְדְּ⁠ךָ֙ וְ⁠אֶל ־ תַּ֣חֲנוּנָ֔י⁠ו וְ⁠הָאֵ֣ר פָּנֶ֔י⁠ךָ עַל ־ מִקְדָּשְׁ⁠ךָ֖ הַ⁠שָּׁמֵ֑ם לְמַ֖עַן אֲדֹנָֽ⁠י ׃¹⁸ הַטֵּ֨ה אֱלֹהַ֥⁠י ׀ אָזְנְ⁠ךָ֮ וּֽ⁠שֲׁמָע֒ פקח⁠ה עֵינֶ֗י⁠ךָ וּ⁠רְאֵה֙ שֹֽׁמְמֹתֵ֔י⁠נוּ וְ⁠הָ⁠עִ֕יר אֲשֶׁר ־ נִקְרָ֥א שִׁמְ⁠ךָ֖ עָלֶ֑י⁠הָ כִּ֣י ׀ לֹ֣א עַל ־ צִדְקֹתֵ֗י⁠נוּ אֲנַ֨חְנוּ מַפִּילִ֤ים תַּחֲנוּנֵ֨י⁠נוּ֙ לְ⁠פָנֶ֔י⁠ךָ כִּ֖י עַל ־ רַחֲמֶ֥י⁠ךָ הָ⁠רַבִּֽים ׃¹⁹ אֲדֹנָ֤⁠י ׀ שְׁמָ֨עָ⁠ה֙ אֲדֹנָ֣⁠י ׀ סְלָ֔חָ⁠ה אֲדֹנָ֛⁠י הַֽקֲשִׁ֥יבָ⁠ה וַ⁠עֲשֵׂ֖ה אַל ־ תְּאַחַ֑ר לְמַֽעֲנְ⁠ךָ֣ אֱלֹהַ֔⁠י כִּֽי ־ שִׁמְ⁠ךָ֣ נִקְרָ֔א עַל ־ עִירְ⁠ךָ֖ וְ⁠עַל ־ עַמֶּֽ⁠ךָ ׃²⁰ וְ⁠ע֨וֹד אֲנִ֤י מְדַבֵּר֙ וּ⁠מִתְפַּלֵּ֔ל וּ⁠מִתְוַדֶּה֙ חַטָּאתִ֔⁠י וְ⁠חַטַּ֖את עַמִּ֣⁠י יִשְׂרָאֵ֑ל וּ⁠מַפִּ֣יל תְּחִנָּתִ֗⁠י לִ⁠פְנֵי֙ יְהוָ֣ה אֱלֹהַ֔⁠י עַ֖ל הַר ־ קֹ֥דֶשׁ אֱלֹהָֽ⁠י ׃²¹ וְ⁠ע֛וֹד אֲנִ֥י מְדַבֵּ֖ר בַּ⁠תְּפִלָּ֑ה וְ⁠הָ⁠אִ֣ישׁ גַּבְרִיאֵ֡ל אֲשֶׁר֩ רָאִ֨יתִי בֶ⁠חָז֤וֹן בַּ⁠תְּחִלָּה֙ מֻעָ֣ף בִּ⁠יעָ֔ף נֹגֵ֣עַ אֵלַ֔⁠י כְּ⁠עֵ֖ת מִנְחַת ־ עָֽרֶב ׃²² וַ⁠יָּ֖בֶן וַ⁠יְדַבֵּ֣ר עִמִּ֑⁠י וַ⁠יֹּאמַ֕ר דָּנִיֵּ֕אל עַתָּ֥ה יָצָ֖אתִי לְ⁠הַשְׂכִּילְ⁠ךָ֥ בִינָֽה ׃²³ בִּ⁠תְחִלַּ֨ת תַּחֲנוּנֶ֜י⁠ךָ יָצָ֣א דָבָ֗ר וַ⁠אֲנִי֙ בָּ֣אתִי לְ⁠הַגִּ֔יד כִּ֥י חֲמוּד֖וֹת אָ֑תָּה וּ⁠בִין֙ בַּ⁠דָּבָ֔ר וְ⁠הָבֵ֖ן בַּ⁠מַּרְאֶֽה ׃²⁴ שָׁבֻעִ֨ים שִׁבְעִ֜ים נֶחְתַּ֥ךְ עַֽל ־ עַמְּ⁠ךָ֣ ׀ וְ⁠עַל ־ עִ֣יר קָדְשֶׁ֗⁠ךָ לְ⁠כַלֵּ֨א הַ⁠פֶּ֜שַׁע ו⁠ל⁠חתם חטאות וּ⁠לְ⁠כַפֵּ֣ר עָוֺ֔ן וּ⁠לְ⁠הָבִ֖יא צֶ֣דֶק עֹֽלָמִ֑ים וְ⁠לַ⁠חְתֹּם֙ חָז֣וֹן וְ⁠נָבִ֔יא וְ⁠לִ⁠מְשֹׁ֖חַ קֹ֥דֶשׁ קָֽדָשִֽׁים ׃²⁵ וְ⁠תֵדַ֨ע וְ⁠תַשְׂכֵּ֜ל מִן ־ מֹצָ֣א דָבָ֗ר לְ⁠הָשִׁיב֙ וְ⁠לִ⁠בְנ֤וֹת יְרֽוּשָׁלִַ֨ם֙ עַד ־ מָשִׁ֣יחַ נָגִ֔יד שָׁבֻעִ֖ים שִׁבְעָ֑ה וְ⁠שָׁבֻעִ֞ים שִׁשִּׁ֣ים וּ⁠שְׁנַ֗יִם תָּשׁוּב֙ וְ⁠נִבְנְתָה֙ רְח֣וֹב וְ⁠חָר֔וּץ וּ⁠בְ⁠צ֖וֹק הָ⁠עִתִּֽים ׃²⁶ וְ⁠אַחֲרֵ֤י הַ⁠שָּׁבֻעִים֙ שִׁשִּׁ֣ים וּ⁠שְׁנַ֔יִם יִכָּרֵ֥ת מָשִׁ֖יחַ וְ⁠אֵ֣ין ל֑⁠וֹ וְ⁠הָ⁠עִ֨יר וְ⁠הַ⁠קֹּ֜דֶשׁ יַ֠שְׁחִית עַ֣ם נָגִ֤יד הַ⁠בָּא֙ וְ⁠קִצּ֣⁠וֹ בַ⁠שֶּׁ֔טֶף וְ⁠עַד֙ קֵ֣ץ מִלְחָמָ֔ה נֶחֱרֶ֖צֶת שֹׁמֵמֽוֹת ׃²⁷ וְ⁠הִגְבִּ֥יר בְּרִ֛ית לָ⁠רַבִּ֖ים שָׁב֣וּעַ אֶחָ֑ד וַ⁠חֲצִ֨י הַ⁠שָּׁב֜וּעַ יַשְׁבִּ֣ית ׀ זֶ֣בַח וּ⁠מִנְחָ֗ה וְ⁠עַ֨ל כְּנַ֤ף שִׁקּוּצִים֙ מְשֹׁמֵ֔ם וְ⁠עַד ־ כָּלָה֙ וְ⁠נֶ֣חֱרָצָ֔ה תִּתַּ֖ךְ עַל ־ שֹׁמֵֽם ׃פ

Chapter 10

¹ בִּ⁠שְׁנַ֣ת שָׁל֗וֹשׁ לְ⁠כ֨וֹרֶשׁ֙ מֶ֣לֶךְ פָּרַ֔ס דָּבָר֙ נִגְלָ֣ה לְ⁠דָֽנִיֵּ֔אל אֲשֶׁר ־ נִקְרָ֥א שְׁמ֖⁠וֹ בֵּלְטְשַׁאצַּ֑ר וֶ⁠אֱמֶ֤ת הַ⁠דָּבָר֙ וְ⁠צָבָ֣א גָד֔וֹל וּ⁠בִין֙ אֶת ־ הַ⁠דָּבָ֔ר וּ⁠בִ֥ינָה ל֖⁠וֹ בַּ⁠מַּרְאֶֽה ׃² בַּ⁠יָּמִ֖ים הָ⁠הֵ֑ם אֲנִ֤י דָֽנִיֵּאל֙ הָיִ֣יתִי מִתְאַבֵּ֔ל שְׁלֹשָׁ֥ה שָׁבֻעִ֖ים יָמִֽים ׃³ לֶ֣חֶם חֲמֻד֞וֹת לֹ֣א אָכַ֗לְתִּי וּ⁠בָשָׂ֥ר וָ⁠יַ֛יִן לֹא ־ בָ֥א אֶל ־ פִּ֖⁠י וְ⁠ס֣וֹךְ לֹא ־ סָ֑כְתִּי עַד ־ מְלֹ֕את שְׁלֹ֥שֶׁת שָׁבֻעִ֖ים יָמִֽים ׃פ⁴ וּ⁠בְ⁠י֛וֹם עֶשְׂרִ֥ים וְ⁠אַרְבָּעָ֖ה לַ⁠חֹ֣דֶשׁ הָ⁠רִאשׁ֑וֹן וַ⁠אֲנִ֗י הָיִ֛יתִי עַ֣ל יַ֧ד הַ⁠נָּהָ֛ר הַ⁠גָּד֖וֹל ה֥וּא חִדָּֽקֶל ׃⁵ וָ⁠אֶשָּׂ֤א אֶת ־ עֵינַ⁠י֙ וָ⁠אֵ֔רֶא וְ⁠הִנֵּ֥ה אִישׁ ־ אֶחָ֖ד לָב֣וּשׁ בַּדִּ֑ים וּ⁠מָתְנָ֥י⁠ו חֲגֻרִ֖ים בְּ⁠כֶ֥תֶם אוּפָֽז ׃⁶ וּ⁠גְוִיָּת֣⁠וֹ כְ⁠תַרְשִׁ֗ישׁ וּ⁠פָנָ֞י⁠ו כְּ⁠מַרְאֵ֤ה בָרָק֙ וְ⁠עֵינָי⁠ו֙ כְּ⁠לַפִּ֣ידֵי אֵ֔שׁ וּ⁠זְרֹֽעֹתָי⁠ו֙ וּ⁠מַרְגְּלֹתָ֔י⁠ו כְּ⁠עֵ֖ין נְחֹ֣שֶׁת קָלָ֑ל וְ⁠ק֥וֹל דְּבָרָ֖י⁠ו כְּ⁠ק֥וֹל הָמֽוֹן ׃⁷ וְ⁠רָאִיתִי֩ אֲנִ֨י דָנִיֵּ֤אל לְ⁠בַדִּ⁠י֙ אֶת ־ הַ⁠מַּרְאָ֔ה וְ⁠הָ⁠אֲנָשִׁים֙ אֲשֶׁ֣ר הָי֣וּ עִמִּ֔⁠י לֹ֥א רָא֖וּ אֶת ־ הַ⁠מַּרְאָ֑ה אֲבָ֗ל חֲרָדָ֤ה גְדֹלָה֙ נָפְלָ֣ה עֲלֵי⁠הֶ֔ם וַֽ⁠יִּבְרְח֖וּ בְּ⁠הֵחָבֵֽא ׃⁸ וַ⁠אֲנִי֙ נִשְׁאַ֣רְתִּי לְ⁠בַדִּ֔⁠י וָֽ⁠אֶרְאֶ֗ה אֶת ־ הַ⁠מַּרְאָ֤ה הַ⁠גְּדֹלָה֙ הַ⁠זֹּ֔את וְ⁠לֹ֥א נִשְׁאַר ־ בִּ֖⁠י כֹּ֑ח וְ⁠הוֹדִ֗⁠י נֶהְפַּ֤ךְ עָלַ⁠י֙ לְ⁠מַשְׁחִ֔ית וְ⁠לֹ֥א עָצַ֖רְתִּי כֹּֽחַ ׃⁹ וָ⁠אֶשְׁמַ֖ע אֶת ־ ק֣וֹל דְּבָרָ֑י⁠ו וּ⁠כְ⁠שָׁמְעִ⁠י֙ אֶת ־ ק֣וֹל דְּבָרָ֔י⁠ו וַ⁠אֲנִ֗י הָיִ֛יתִי נִרְדָּ֥ם עַל ־ פָּנַ֖⁠י וּ⁠פָנַ֥⁠י אָֽרְצָ⁠ה ׃¹⁰ וְ⁠הִנֵּה ־ יָ֖ד נָ֣גְעָה בִּ֑⁠י וַ⁠תְּנִיעֵ֥⁠נִי עַל ־ בִּרְכַּ֖⁠י וְ⁠כַפּ֥וֹת יָדָֽ⁠י ׃¹¹ וַ⁠יֹּ֣אמֶר אֵלַ֡⁠י דָּנִיֵּ֣אל אִישׁ ־ חֲ֠מֻדוֹת הָבֵ֨ן בַּ⁠דְּבָרִ֜ים אֲשֶׁר֩ אָנֹכִ֨י דֹבֵ֤ר אֵלֶ֨י⁠ךָ֙ וַ⁠עֲמֹ֣ד עַל ־ עָמְדֶ֔⁠ךָ כִּ֥י עַתָּ֖ה שֻׁלַּ֣חְתִּי אֵלֶ֑י⁠ךָ וּ⁠בְ⁠דַבְּר֥⁠וֹ עִמִּ֛⁠י אֶת ־ הַ⁠דָּבָ֥ר הַ⁠זֶּ֖ה עָמַ֥דְתִּי מַרְעִֽיד ׃¹² וַ⁠יֹּ֣אמֶר אֵלַ⁠י֮ אַל ־ תִּירָ֣א דָנִיֵּאל֒ כִּ֣י ׀ מִן ־ הַ⁠יּ֣וֹם הָ⁠רִאשׁ֗וֹן אֲשֶׁ֨ר נָתַ֧תָּ אֶֽת ־ לִבְּ⁠ךָ֛ לְ⁠הָבִ֧ין וּ⁠לְ⁠הִתְעַנּ֛וֹת לִ⁠פְנֵ֥י אֱלֹהֶ֖י⁠ךָ נִשְׁמְע֣וּ דְבָרֶ֑י⁠ךָ וַ⁠אֲנִי ־ בָ֖אתִי בִּ⁠דְבָרֶֽי⁠ךָ ׃¹³ וְ⁠שַׂ֣ר ׀ מַלְכ֣וּת פָּרַ֗ס עֹמֵ֤ד לְ⁠נֶגְדִּ⁠י֙ עֶשְׂרִ֣ים וְ⁠אֶחָ֣ד י֔וֹם וְ⁠הִנֵּ֣ה מִֽיכָאֵ֗ל אַחַ֛ד הַ⁠שָּׂרִ֥ים הָ⁠רִאשֹׁנִ֖ים בָּ֣א לְ⁠עָזְרֵ֑⁠נִי וַ⁠אֲנִי֙ נוֹתַ֣רְתִּי שָׁ֔ם אֵ֖צֶל מַלְכֵ֥י פָרָֽס ׃¹⁴ וּ⁠בָ֨אתִי֙ לַ⁠הֲבִ֣ינְ⁠ךָ֔ אֵ֛ת אֲשֶׁר ־ יִקְרָ֥ה לְ⁠עַמְּ⁠ךָ֖ בְּ⁠אַחֲרִ֣ית הַ⁠יָּמִ֑ים כִּי ־ ע֥וֹד חָז֖וֹן לַ⁠יָּמִֽים ׃¹⁵ וּ⁠בְ⁠דַבְּר֣⁠וֹ עִמִּ֔⁠י כַּ⁠דְּבָרִ֖ים הָ⁠אֵ֑לֶּה נָתַ֧תִּי פָנַ֛⁠י אַ֖רְצָ⁠ה וְ⁠נֶאֱלָֽמְתִּי ׃¹⁶ וְ⁠הִנֵּ֗ה כִּ⁠דְמוּת֙ בְּנֵ֣י אָדָ֔ם נֹגֵ֖עַ עַל ־ שְׂפָתָ֑⁠י וָ⁠אֶפְתַּח ־ פִּ֗⁠י וָ⁠אֲדַבְּרָ⁠ה֙ וָ⁠אֹֽמְרָ⁠ה֙ אֶל ־ הָ⁠עֹמֵ֣ד לְ⁠נֶגְדִּ֔⁠י אֲדֹנִ֗⁠י בַּ⁠מַּרְאָה֙ נֶהֶפְכ֤וּ צִירַ⁠י֙ עָלַ֔⁠י וְ⁠לֹ֥א עָצַ֖רְתִּי כֹּֽחַ ׃¹⁷ וְ⁠הֵ֣יךְ יוּכַ֗ל עֶ֤בֶד אֲדֹנִ⁠י֙ זֶ֔ה לְ⁠דַבֵּ֖ר עִם ־ אֲדֹ֣נִ⁠י זֶ֑ה וַ⁠אֲנִ֤י מֵ⁠עַ֨תָּה֙ לֹֽא ־ יַעֲמָד ־ בִּ֣⁠י כֹ֔חַ וּ⁠נְשָׁמָ֖ה לֹ֥א נִשְׁאֲרָה ־ בִֽ⁠י ׃¹⁸ וַ⁠יֹּ֧סֶף וַ⁠יִּגַּע ־ בִּ֛⁠י כְּ⁠מַרְאֵ֥ה אָדָ֖ם וַֽ⁠יְחַזְּקֵֽ⁠נִי ׃¹⁹ וַ⁠יֹּ֜אמֶר אַל ־ תִּירָ֧א אִישׁ ־ חֲמֻד֛וֹת שָׁל֥וֹם לָ֖⁠ךְ חֲזַ֣ק וַ⁠חֲזָ֑ק וּֽ⁠בְ⁠דַבְּר֤⁠וֹ עִמִּ⁠י֙ הִתְחַזַּ֔קְתִּי וָ⁠אֹֽמְרָ֛⁠ה יְדַבֵּ֥ר אֲדֹנִ֖⁠י כִּ֥י חִזַּקְתָּֽ⁠נִי ׃²⁰ וַ⁠יֹּ֗אמֶר הֲ⁠יָדַ֨עְתָּ֙ לָ⁠מָּה ־ בָּ֣אתִי אֵלֶ֔י⁠ךָ וְ⁠עַתָּ֣ה אָשׁ֔וּב לְ⁠הִלָּחֵ֖ם עִם ־ שַׂ֣ר פָּרָ֑ס וַ⁠אֲנִ֣י יוֹצֵ֔א וְ⁠הִנֵּ֥ה שַׂר ־ יָוָ֖ן בָּֽא ׃²¹ אֲבָל֙ אַגִּ֣יד לְ⁠ךָ֔ אֶת ־ הָ⁠רָשׁ֥וּם בִּ⁠כְתָ֖ב אֱמֶ֑ת וְ⁠אֵ֨ין אֶחָ֜ד מִתְחַזֵּ֤ק עִמִּ⁠י֙ עַל ־ אֵ֔לֶּה כִּ֥י אִם ־ מִיכָאֵ֖ל שַׂרְ⁠כֶֽם ׃פ

Chapter 11

¹ וַ⁠אֲנִי֙ בִּ⁠שְׁנַ֣ת אַחַ֔ת לְ⁠דָרְיָ֖וֶשׁ הַ⁠מָּדִ֑י עָמְדִ֛⁠י לְ⁠מַחֲזִ֥יק וּ⁠לְ⁠מָע֖וֹז לֽ⁠וֹ ׃² וְ⁠עַתָּ֕ה אֱמֶ֖ת אַגִּ֣יד לָ֑⁠ךְ הִנֵּה ־ עוֹד֩ שְׁלֹשָׁ֨ה מְלָכִ֜ים עֹמְדִ֣ים לְ⁠פָרַ֗ס וְ⁠הָֽ⁠רְבִיעִי֙ יַעֲשִׁ֤יר עֹֽשֶׁר ־ גָּדוֹל֙ מִ⁠כֹּ֔ל וּ⁠כְ⁠חֶזְקָת֣⁠וֹ בְ⁠עָשְׁר֔⁠וֹ יָעִ֣יר הַ⁠כֹּ֔ל אֵ֖ת מַלְכ֥וּת יָוָֽן ׃³ וְ⁠עָמַ֖ד מֶ֣לֶךְ גִּבּ֑וֹר וּ⁠מָשַׁל֙ מִמְשָׁ֣ל רַ֔ב וְ⁠עָשָׂ֖ה כִּ⁠רְצוֹנֽ⁠וֹ ׃⁴ וּ⁠כְ⁠עָמְד⁠וֹ֙ תִּשָּׁבֵ֣ר מַלְכוּת֔⁠וֹ וְ⁠תֵחָ֕ץ לְ⁠אַרְבַּ֖ע רוּח֣וֹת הַ⁠שָּׁמָ֑יִם וְ⁠לֹ֣א לְ⁠אַחֲרִית֗⁠וֹ וְ⁠לֹ֤א כְ⁠מָשְׁל⁠וֹ֙ אֲשֶׁ֣ר מָשָׁ֔ל כִּ֤י תִנָּתֵשׁ֙ מַלְכוּת֔⁠וֹ וְ⁠לַ⁠אֲחֵרִ֖ים מִ⁠לְּ⁠בַד ־ אֵֽלֶּה ׃⁵ וְ⁠יֶחֱזַ֥ק מֶֽלֶךְ ־ הַ⁠נֶּ֖גֶב וּ⁠מִן ־ שָׂרָ֑י⁠ו וְ⁠יֶחֱזַ֤ק עָלָי⁠ו֙ וּ⁠מָשָׁ֔ל מִמְשָׁ֥ל רַ֖ב מֶמְשַׁלְתּֽ⁠וֹ ׃⁶ וּ⁠לְ⁠קֵ֤ץ שָׁנִים֙ יִתְחַבָּ֔רוּ וּ⁠בַ֣ת מֶֽלֶךְ ־ הַ⁠נֶּ֗גֶב תָּבוֹא֙ אֶל ־ מֶ֣לֶךְ הַ⁠צָּפ֔וֹן לַ⁠עֲשׂ֖וֹת מֵישָׁרִ֑ים וְ⁠לֹֽא ־ תַעְצֹ֞ר כּ֣וֹחַ הַ⁠זְּר֗וֹעַ וְ⁠לֹ֤א יַעֲמֹד֙ וּ⁠זְרֹע֔⁠וֹ וְ⁠תִנָּתֵ֨ן הִ֤יא וּ⁠מְבִיאֶ֨י⁠הָ֙ וְ⁠הַ⁠יֹּ֣לְדָ֔⁠הּ וּ⁠מַחֲזִקָ֖⁠הּ בָּ⁠עִתִּֽים ׃⁷ וְ⁠עָמַ֛ד מִ⁠נֵּ֥צֶר שָׁרָשֶׁ֖י⁠הָ כַּנּ֑⁠וֹ וְ⁠יָבֹ֣א אֶל ־ הַ⁠חַ֗יִל וְ⁠יָבֹא֙ בְּ⁠מָעוֹז֙ מֶ֣לֶךְ הַ⁠צָּפ֔וֹן וְ⁠עָשָׂ֥ה בָ⁠הֶ֖ם וְ⁠הֶחֱזִֽיק ׃⁸ וְ⁠גַ֣ם אֱֽלֹהֵי⁠הֶ֡ם עִם ־ נְסִֽכֵי⁠הֶם֩ עִם ־ כְּלֵ֨י חֶמְדָּתָ֜⁠ם כֶּ֧סֶף וְ⁠זָהָ֛ב בַּ⁠שְּׁבִ֖י יָבִ֣א מִצְרָ֑יִם וְ⁠הוּא֙ שָׁנִ֣ים יַעֲמֹ֔ד מִ⁠מֶּ֖לֶךְ הַ⁠צָּפֽוֹן ׃⁹ וּ⁠בָ֗א בְּ⁠מַלְכוּת֙ מֶ֣לֶךְ הַ⁠נֶּ֔גֶב וְ⁠שָׁ֖ב אֶל ־ אַדְמָתֽ⁠וֹ ׃¹⁰ ו⁠בנ⁠ו יִתְגָּר֗וּ וְ⁠אָסְפוּ֙ הֲמוֹן֙ חֲיָלִ֣ים רַבִּ֔ים וּ⁠בָ֥א ב֖וֹא וְ⁠שָׁטַ֣ף וְ⁠עָבָ֑ר וְ⁠יָשֹׁ֥ב ו⁠יתגרו עַד ־ מעז⁠ה ׃¹¹ וְ⁠יִתְמַרְמַר֙ מֶ֣לֶךְ הַ⁠נֶּ֔גֶב וְ⁠יָצָ֕א וְ⁠נִלְחַ֥ם עִמּ֖⁠וֹ עִם ־ מֶ֣לֶךְ הַ⁠צָּפ֑וֹן וְ⁠הֶעֱמִיד֙ הָמ֣וֹן רָ֔ב וְ⁠נִתַּ֥ן הֶ⁠הָמ֖וֹן בְּ⁠יָדֽ⁠וֹ ׃¹² וְ⁠נִשָּׂ֥א הֶ⁠הָמ֖וֹן ירום לְבָב֑⁠וֹ וְ⁠הִפִּ֛יל רִבֹּא֖וֹת וְ⁠לֹ֥א יָעֽוֹז ׃¹³ וְ⁠שָׁב֙ מֶ֣לֶךְ הַ⁠צָּפ֔וֹן וְ⁠הֶעֱמִ֣יד הָמ֔וֹן רַ֖ב מִן ־ הָ⁠רִאשׁ֑וֹן וּ⁠לְ⁠קֵ֨ץ הָֽ⁠עִתִּ֤ים שָׁנִים֙ יָ֣בוֹא ב֔וֹא בְּ⁠חַ֥יִל גָּד֖וֹל וּ⁠בִ⁠רְכ֥וּשׁ רָֽב ׃¹⁴ וּ⁠בָ⁠עִתִּ֣ים הָ⁠הֵ֔ם רַבִּ֥ים יַֽעַמְד֖וּ עַל ־ מֶ֣לֶךְ הַ⁠נֶּ֑גֶב וּ⁠בְנֵ֣י ׀ פָּרִיצֵ֣י עַמְּ⁠ךָ֗ יִֽנַּשְּׂא֛וּ לְ⁠הַעֲמִ֥יד חָז֖וֹן וְ⁠נִכְשָֽׁלוּ ׃¹⁵ וְ⁠יָבֹא֙ מֶ֣לֶךְ הַ⁠צָּפ֔וֹן וְ⁠יִשְׁפֹּךְ֙ סֽוֹלֲלָ֔ה וְ⁠לָכַ֖ד עִ֣יר מִבְצָר֑וֹת וּ⁠זְרֹע֤וֹת הַ⁠נֶּ֨גֶב֙ לֹ֣א יַעֲמֹ֔דוּ וְ⁠עַם֙ מִבְחָרָ֔י⁠ו וְ⁠אֵ֥ין כֹּ֖חַ לַ⁠עֲמֹֽד ׃¹⁶ וְ⁠יַ֨עַשׂ הַ⁠בָּ֤א אֵלָי⁠ו֙ כִּ⁠רְצוֹנ֔⁠וֹ וְ⁠אֵ֥ין עוֹמֵ֖ד לְ⁠פָנָ֑י⁠ו וְ⁠יַעֲמֹ֥ד בְּ⁠אֶֽרֶץ ־ הַ⁠צְּבִ֖י וְ⁠כָלָ֥ה בְ⁠יָדֽ⁠וֹ ׃¹⁷ וְ⁠יָשֵׂ֣ם ׀ פָּ֠נָי⁠ו לָ⁠ב֞וֹא בְּ⁠תֹ֧קֶף כָּל ־ מַלְכוּת֛⁠וֹ וִ⁠ישָׁרִ֥ים עִמּ֖⁠וֹ וְ⁠עָשָׂ֑ה וּ⁠בַ֤ת הַ⁠נָּשִׁים֙ יִתֶּן ־ ל֣⁠וֹ לְ⁠הַשְׁחִיתָ֔⁠הּ וְ⁠לֹ֥א תַעֲמֹ֖ד וְ⁠לֹא ־ ל֥⁠וֹ תִהְיֶֽה ׃¹⁸ ו⁠ישב ׀ פָּנָ֛י⁠ו לְ⁠אִיִּ֖ים וְ⁠לָכַ֣ד רַבִּ֑ים וְ⁠הִשְׁבִּ֨ית קָצִ֤ין חֶרְפָּת⁠וֹ֙ ל֔⁠וֹ בִּלְתִּ֥י חֶרְפָּת֖⁠וֹ יָשִׁ֥יב לֽ⁠וֹ ׃¹⁹ וְ⁠יָשֵׁ֣ב פָּנָ֔י⁠ו לְ⁠מָעוּזֵּ֖י אַרְצ֑⁠וֹ וְ⁠נִכְשַׁ֥ל וְ⁠נָפַ֖ל וְ⁠לֹ֥א יִמָּצֵֽא ׃²⁰ וְ⁠עָמַ֧ד עַל ־ כַּנּ֛⁠וֹ מַעֲבִ֥יר נוֹגֵ֖שׂ הֶ֣דֶר מַלְכ֑וּת וּ⁠בְ⁠יָמִ֤ים אֲחָדִים֙ יִשָּׁבֵ֔ר וְ⁠לֹ֥א בְ⁠אַפַּ֖יִם וְ⁠לֹ֥א בְ⁠מִלְחָמָֽה ׃²¹ וְ⁠עָמַ֤ד עַל ־ כַּנּ⁠וֹ֙ נִבְזֶ֔ה וְ⁠לֹא ־ נָתְנ֥וּ עָלָ֖י⁠ו ה֣וֹד מַלְכ֑וּת וּ⁠בָ֣א בְ⁠שַׁלְוָ֔ה וְ⁠הֶחֱזִ֥יק מַלְכ֖וּת בַּ⁠חֲלַקְלַקּֽוֹת ׃²² וּ⁠זְרֹע֥וֹת הַ⁠שֶּׁ֛טֶף יִשָּׁטְפ֥וּ מִ⁠לְּ⁠פָנָ֖י⁠ו וְ⁠יִשָּׁבֵ֑רוּ וְ⁠גַ֖ם נְגִ֥יד בְּרִֽית ׃²³ וּ⁠מִן ־ הִֽתְחַבְּר֥וּת אֵלָ֖י⁠ו יַעֲשֶׂ֣ה מִרְמָ֑ה וְ⁠עָלָ֥ה וְ⁠עָצַ֖ם בִּ⁠מְעַט ־ גּֽוֹי ׃²⁴ בְּ⁠שַׁלְוָ֞ה וּ⁠בְ⁠מִשְׁמַנֵּ֣י מְדִינָה֮ יָבוֹא֒ וְ⁠עָשָׂ֗ה אֲשֶׁ֨ר לֹא ־ עָשׂ֤וּ אֲבֹתָי⁠ו֙ וַ⁠אֲב֣וֹת אֲבֹתָ֔י⁠ו בִּזָּ֧ה וְ⁠שָׁלָ֛ל וּ⁠רְכ֖וּשׁ לָ⁠הֶ֣ם יִבְז֑וֹר וְ⁠עַ֧ל מִבְצָרִ֛ים יְחַשֵּׁ֥ב מַחְשְׁבֹתָ֖י⁠ו וְ⁠עַד ־ עֵֽת ׃²⁵ וְ⁠יָעֵר֩ כֹּח֨⁠וֹ וּ⁠לְבָב֜⁠וֹ עַל ־ מֶ֣לֶךְ הַ⁠נֶּגֶב֮ בְּ⁠חַ֣יִל גָּדוֹל֒ וּ⁠מֶ֣לֶךְ הַ⁠נֶּ֗גֶב יִתְגָּרֶה֙ לַ⁠מִּלְחָמָ֔ה בְּ⁠חַֽיִל ־ גָּד֥וֹל וְ⁠עָצ֖וּם עַד ־ מְאֹ֑ד וְ⁠לֹ֣א יַעֲמֹ֔ד כִּֽי ־ יַחְשְׁב֥וּ עָלָ֖י⁠ו מַחֲשָׁבֽוֹת ׃²⁶ וְ⁠אֹכְלֵ֧י פַת ־ בָּג֛⁠וֹ יִשְׁבְּר֖וּ⁠הוּ וְ⁠חֵיל֣⁠וֹ יִשְׁט֑וֹף וְ⁠נָפְל֖וּ חֲלָלִ֥ים רַבִּֽים ׃²⁷ וּ⁠שְׁנֵי⁠הֶ֤ם הַ⁠מְּלָכִים֙ לְבָבָ֣⁠ם לְ⁠מֵרָ֔ע וְ⁠עַל ־ שֻׁלְחָ֥ן אֶחָ֖ד כָּזָ֣ב יְדַבֵּ֑רוּ וְ⁠לֹ֣א תִצְלָ֔ח כִּי ־ ע֥וֹד קֵ֖ץ לַ⁠מּוֹעֵֽד ׃²⁸ וְ⁠יָשֹׁ֤ב אַרְצ⁠וֹ֙ בִּ⁠רְכ֣וּשׁ גָּד֔וֹל וּ⁠לְבָב֖⁠וֹ עַל ־ בְּרִ֣ית קֹ֑דֶשׁ וְ⁠עָשָׂ֖ה וְ⁠שָׁ֥ב לְ⁠אַרְצֽ⁠וֹ ׃²⁹ לַ⁠מּוֹעֵ֥ד יָשׁ֖וּב וּ⁠בָ֣א בַ⁠נֶּ֑גֶב וְ⁠לֹֽא ־ תִהְיֶ֥ה כָ⁠רִאשֹׁנָ֖ה וְ⁠כָ⁠אַחֲרֹנָֽה ׃³⁰ וּ⁠בָ֨אוּ ב֜⁠וֹ צִיִּ֤ים כִּתִּים֙ וְ⁠נִכְאָ֔ה וְ⁠שָׁ֛ב וְ⁠זָעַ֥ם עַל ־ בְּרִֽית ־ ק֖וֹדֶשׁ וְ⁠עָשָׂ֑ה וְ⁠שָׁ֣ב וְ⁠יָבֵ֔ן עַל ־ עֹזְבֵ֖י בְּרִ֥ית קֹֽדֶשׁ ׃³¹ וּ⁠זְרֹעִ֖ים מִמֶּ֣⁠נּוּ יַעֲמֹ֑דוּ וְ⁠חִלְּל֞וּ הַ⁠מִּקְדָּ֤שׁ הַ⁠מָּעוֹז֙ וְ⁠הֵסִ֣ירוּ הַ⁠תָּמִ֔יד וְ⁠נָתְנ֖וּ הַ⁠שִּׁקּ֥וּץ מְשׁוֹמֵֽם ׃³² וּ⁠מַרְשִׁיעֵ֣י בְרִ֔ית יַחֲנִ֖יף בַּ⁠חֲלַקּ֑וֹת וְ⁠עַ֛ם יֹדְעֵ֥י אֱלֹהָ֖י⁠ו יַחֲזִ֥קוּ וְ⁠עָשֽׂוּ ׃³³ וּ⁠מַשְׂכִּ֣ילֵי עָ֔ם יָבִ֖ינוּ לָֽ⁠רַבִּ֑ים וְ⁠נִכְשְׁל֞וּ בְּ⁠חֶ֧רֶב וּ⁠בְ⁠לֶהָבָ֛ה בִּ⁠שְׁבִ֥י וּ⁠בְ⁠בִזָּ֖ה יָמִֽים ׃³⁴ וּ⁠בְ⁠הִכָּ֣שְׁלָ֔⁠ם יֵעָזְר֖וּ עֵ֣זֶר מְעָ֑ט וְ⁠נִלְו֧וּ עֲלֵי⁠הֶ֛ם רַבִּ֖ים בַּ⁠חֲלַקְלַקּֽוֹת ׃³⁵ וּ⁠מִן ־ הַ⁠מַּשְׂכִּילִ֣ים יִכָּֽשְׁל֗וּ לִ⁠צְר֥וֹף בָּ⁠הֶ֛ם וּ⁠לְ⁠בָרֵ֥ר וְ⁠לַ⁠לְבֵּ֖ן עַד ־ עֵ֣ת קֵ֑ץ כִּי ־ ע֖וֹד לַ⁠מּוֹעֵֽד ׃³⁶ וְ⁠עָשָׂ֨ה כִ⁠רְצוֹנ֜⁠וֹ הַ⁠מֶּ֗לֶךְ וְ⁠יִתְרוֹמֵ֤ם וְ⁠יִתְגַּדֵּל֙ עַל ־ כָּל ־ אֵ֔ל וְ⁠עַל֙ אֵ֣ל אֵלִ֔ים יְדַבֵּ֖ר נִפְלָא֑וֹת וְ⁠הִצְלִ֨יחַ֙ עַד ־ כָּ֣לָה זַ֔עַם כִּ֥י נֶחֱרָצָ֖ה נֶעֱשָֽׂתָה ׃³⁷ וְ⁠עַל ־ אֱלֹהֵ֤י אֲבֹתָי⁠ו֙ לֹ֣א יָבִ֔ין וְ⁠עַל ־ חֶמְדַּ֥ת נָשִׁ֛ים וְ⁠עַֽל ־ כָּל ־ אֱל֖וֹהַּ לֹ֣א יָבִ֑ין כִּ֥י עַל ־ כֹּ֖ל יִתְגַּדָּֽל ׃³⁸ וְ⁠לֶ⁠אֱלֹ֨הַּ֙ מָֽעֻזִּ֔ים עַל ־ כַּנּ֖⁠וֹ יְכַבֵּ֑ד וְ⁠לֶ⁠אֱל֜וֹהַּ אֲשֶׁ֧ר לֹא ־ יְדָעֻ֣⁠הוּ אֲבֹתָ֗י⁠ו יְכַבֵּ֛ד בְּ⁠זָהָ֥ב וּ⁠בְ⁠כֶ֛סֶף וּ⁠בְ⁠אֶ֥בֶן יְקָרָ֖ה וּ⁠בַ⁠חֲמֻדֽוֹת ׃³⁹ וְ⁠עָשָׂ֞ה לְ⁠מִבְצְרֵ֤י מָֽעֻזִּים֙ עִם ־ אֱל֣וֹהַּ נֵכָ֔ר אֲשֶׁ֥ר הכיר יַרְבֶּ֣ה כָב֑וֹד וְ⁠הִמְשִׁילָ⁠ם֙ בָּֽ⁠רַבִּ֔ים וַ⁠אֲדָמָ֖ה יְחַלֵּ֥ק בִּ⁠מְחִֽיר ׃⁴⁰ וּ⁠בְ⁠עֵ֣ת קֵ֗ץ יִתְנַגַּ֤ח עִמּ⁠וֹ֙ מֶ֣לֶךְ הַ⁠נֶּ֔גֶב וְ⁠יִשְׂתָּעֵ֨ר עָלָ֜י⁠ו מֶ֣לֶךְ הַ⁠צָּפ֗וֹן בְּ⁠רֶ֨כֶב֙ וּ⁠בְ⁠פָ֣רָשִׁ֔ים וּ⁠בָ⁠אֳנִיּ֖וֹת רַבּ֑וֹת וּ⁠בָ֥א בַ⁠אֲרָצ֖וֹת וְ⁠שָׁטַ֥ף וְ⁠עָבָֽר ׃⁴¹ וּ⁠בָא֙ בְּ⁠אֶ֣רֶץ הַ⁠צְּבִ֔י וְ⁠רַבּ֖וֹת יִכָּשֵׁ֑לוּ וְ⁠אֵ֨לֶּה֙ יִמָּלְט֣וּ מִ⁠יָּד֔⁠וֹ אֱד֣וֹם וּ⁠מוֹאָ֔ב וְ⁠רֵאשִׁ֖ית בְּנֵ֥י עַמּֽוֹן ׃⁴² וְ⁠יִשְׁלַ֥ח יָד֖⁠וֹ בַּ⁠אֲרָצ֑וֹת וְ⁠אֶ֣רֶץ מִצְרַ֔יִם לֹ֥א תִהְיֶ֖ה לִ⁠פְלֵיטָֽה ׃⁴³ וּ⁠מָשַׁ֗ל בְּ⁠מִכְמַנֵּי֙ הַ⁠זָּהָ֣ב וְ⁠הַ⁠כֶּ֔סֶף וּ⁠בְ⁠כֹ֖ל חֲמֻד֣וֹת מִצְרָ֑יִם וְ⁠לֻבִ֥ים וְ⁠כֻשִׁ֖ים בְּ⁠מִצְעָדָֽי⁠ו ׃⁴⁴ וּ⁠שְׁמֻע֣וֹת יְבַהֲלֻ֔⁠הוּ מִ⁠מִּזְרָ֖ח וּ⁠מִ⁠צָּפ֑וֹן וְ⁠יָצָא֙ בְּ⁠חֵמָ֣א גְדֹלָ֔ה לְ⁠הַשְׁמִ֥יד וּֽ⁠לְ⁠הַחֲרִ֖ים רַבִּֽים ׃⁴⁵ וְ⁠יִטַּע֙ אָהֳלֶ֣י אַפַּדְנ֔⁠וֹ בֵּ֥ין יַמִּ֖ים לְ⁠הַר ־ צְבִי ־ קֹ֑דֶשׁ וּ⁠בָא֙ עַד ־ קִצּ֔⁠וֹ וְ⁠אֵ֥ין עוֹזֵ֖ר לֽ⁠וֹ ׃

Chapter 12

¹ וּ⁠בָ⁠עֵ֣ת הַ⁠הִיא֩ יַעֲמֹ֨ד מִֽיכָאֵ֜ל הַ⁠שַּׂ֣ר הַ⁠גָּד֗וֹל הָ⁠עֹמֵד֮ עַל ־ בְּנֵ֣י עַמֶּ⁠ךָ֒ וְ⁠הָיְתָה֙ עֵ֣ת צָרָ֔ה אֲשֶׁ֤ר לֹֽא ־ נִהְיְתָה֙ מִֽ⁠הְי֣וֹת גּ֔וֹי עַ֖ד הָ⁠עֵ֣ת הַ⁠הִ֑יא וּ⁠בָ⁠עֵ֤ת הַ⁠הִיא֙ יִמָּלֵ֣ט עַמְּ⁠ךָ֔ כָּל ־ הַ⁠נִּמְצָ֖א כָּת֥וּב בַּ⁠סֵּֽפֶר ׃² וְ⁠רַבִּ֕ים מִ⁠יְּשֵׁנֵ֥י אַדְמַת ־ עָפָ֖ר יָקִ֑יצוּ אֵ֚לֶּה לְ⁠חַיֵּ֣י עוֹלָ֔ם וְ⁠אֵ֥לֶּה לַ⁠חֲרָפ֖וֹת לְ⁠דִרְא֥וֹן עוֹלָֽם ׃ס³ וְ⁠הַ֨⁠מַּשְׂכִּלִ֔ים יַזְהִ֖רוּ כְּ⁠זֹ֣הַר הָ⁠רָקִ֑יעַ וּ⁠מַצְדִּיקֵי֙ הָֽ⁠רַבִּ֔ים כַּ⁠כּוֹכָבִ֖ים לְ⁠עוֹלָ֥ם וָ⁠עֶֽד ׃פ⁴ וְ⁠אַתָּ֣ה דָֽנִיֵּ֗אל סְתֹ֧ם הַ⁠דְּבָרִ֛ים וַ⁠חֲתֹ֥ם הַ⁠סֵּ֖פֶר עַד ־ עֵ֣ת קֵ֑ץ יְשֹׁטְט֥וּ רַבִּ֖ים וְ⁠תִרְבֶּ֥ה הַ⁠דָּֽעַת ׃⁵ וְ⁠רָאִ֨יתִי֙ אֲנִ֣י דָנִיֵּ֔אל וְ⁠הִנֵּ֛ה שְׁנַ֥יִם אֲחֵרִ֖ים עֹמְדִ֑ים אֶחָ֥ד הֵ֨נָּה֙ לִ⁠שְׂפַ֣ת הַ⁠יְאֹ֔ר וְ⁠אֶחָ֥ד הֵ֖נָּה לִ⁠שְׂפַ֥ת הַ⁠יְאֹֽר ׃⁶ וַ⁠יֹּ֗אמֶר לָ⁠אִישׁ֙ לְב֣וּשׁ הַ⁠בַּדִּ֔ים אֲשֶׁ֥ר מִ⁠מַּ֖עַל לְ⁠מֵימֵ֣י הַ⁠יְאֹ֑ר עַד ־ מָתַ֖י קֵ֥ץ הַ⁠פְּלָאֽוֹת ׃⁷ וָ⁠אֶשְׁמַ֞ע אֶת ־ הָ⁠אִ֣ישׁ ׀ לְב֣וּשׁ הַ⁠בַּדִּ֗ים אֲשֶׁ֣ר מִ⁠מַּעַל֮ לְ⁠מֵימֵ֣י הַ⁠יְאֹר֒ וַ⁠יָּ֨רֶם יְמִינ֤⁠וֹ וּ⁠שְׂמֹאל⁠וֹ֙ אֶל ־ הַ⁠שָּׁמַ֔יִם וַ⁠יִּשָּׁבַ֖ע בְּ⁠חֵ֣י הָ⁠עוֹלָ֑ם כִּי֩ לְ⁠מוֹעֵ֨ד מֽוֹעֲדִ֜ים וָ⁠חֵ֗צִי וּ⁠כְ⁠כַלּ֛וֹת נַפֵּ֥ץ יַד ־ עַם ־ קֹ֖דֶשׁ תִּכְלֶ֥ינָה כָל ־ אֵֽלֶּה ׃⁸ וַ⁠אֲנִ֥י שָׁמַ֖עְתִּי וְ⁠לֹ֣א אָבִ֑ין וָ⁠אֹ֣מְרָ֔⁠ה אֲדֹנִ֕⁠י מָ֥ה אַחֲרִ֖ית אֵֽלֶּה ׃פ⁹ וַ⁠יֹּ֖אמֶר לֵ֣ךְ דָּנִיֵּ֑אל כִּֽי ־ סְתֻמִ֧ים וַ⁠חֲתֻמִ֛ים הַ⁠דְּבָרִ֖ים עַד ־ עֵ֥ת קֵֽץ ׃¹⁰ יִ֠תְבָּֽרֲרוּ וְ⁠יִֽתְלַבְּנ֤וּ וְ⁠יִצָּֽרְפוּ֙ רַבִּ֔ים וְ⁠הִרְשִׁ֣יעוּ רְשָׁעִ֔ים וְ⁠לֹ֥א יָבִ֖ינוּ כָּל ־ רְשָׁעִ֑ים וְ⁠הַ⁠מַּשְׂכִּלִ֖ים יָבִֽינוּ ׃¹¹ וּ⁠מֵ⁠עֵת֙ הוּסַ֣ר הַ⁠תָּמִ֔יד וְ⁠לָ⁠תֵ֖ת שִׁקּ֣וּץ שֹׁמֵ֑ם יָמִ֕ים אֶ֖לֶף מָאתַ֥יִם וְ⁠תִשְׁעִֽים ׃¹² אַשְׁרֵ֥י הַֽ⁠מְחַכֶּ֖ה וְ⁠יַגִּ֑יעַ לְ⁠יָמִ֕ים אֶ֕לֶף שְׁלֹ֥שׁ מֵא֖וֹת שְׁלֹשִׁ֥ים וַ⁠חֲמִשָּֽׁה ׃¹³ וְ⁠אַתָּ֖ה לֵ֣ךְ לַ⁠קֵּ֑ץ וְ⁠תָנ֛וּחַ וְ⁠תַעֲמֹ֥ד לְ⁠גֹרָלְ⁠ךָ֖ לְ⁠קֵ֥ץ הַ⁠יָּמִֽין ׃

Hosea

Chapter 1

¹ דְּבַר ־ יְהוָ֣ה ׀ אֲשֶׁ֣ר הָיָ֗ה אֶל ־ הוֹשֵׁ֨עַ֙ בֶּן ־ בְּאֵרִ֔י בִּ⁠ימֵ֨י עֻזִּיָּ֥ה יוֹתָ֛ם אָחָ֥ז יְחִזְקִיָּ֖ה מַלְכֵ֣י יְהוּדָ֑ה וּ⁠בִ⁠ימֵ֛י יָרָבְעָ֥ם בֶּן ־ יוֹאָ֖שׁ מֶ֥לֶךְ יִשְׂרָאֵֽל ׃² תְּחִלַּ֥ת דִּבֶּר ־ יְהוָ֖ה בְּ⁠הוֹשֵׁ֑עַ פ וַ⁠יֹּ֨אמֶר יְהוָ֜ה אֶל ־ הוֹשֵׁ֗עַ לֵ֣ךְ קַח ־ לְ⁠ךָ֞ אֵ֤שֶׁת זְנוּנִים֙ וְ⁠יַלְדֵ֣י זְנוּנִ֔ים כִּֽי ־ זָנֹ֤ה תִזְנֶה֙ הָ⁠אָ֔רֶץ מֵֽ⁠אַחֲרֵ֖י יְהוָֽה ׃³ וַ⁠יֵּ֨לֶךְ֙ וַ⁠יִּקַּ֔ח אֶת ־ גֹּ֖מֶר בַּת ־ דִּבְלָ֑יִם וַ⁠תַּ֥הַר וַ⁠תֵּֽלֶד ־ ל֖⁠וֹ בֵּֽן ׃⁴ וַ⁠יֹּ֤אמֶר יְהוָה֙ אֵלָ֔י⁠ו קְרָ֥א שְׁמ֖⁠וֹ יִזְרְעֶ֑אל כִּי ־ ע֣וֹד מְעַ֗ט וּ⁠פָ֨קַדְתִּ֜י אֶת ־ דְּמֵ֤י יִזְרְעֶאל֙ עַל ־ בֵּ֣ית יֵה֔וּא וְ⁠הִ֨שְׁבַּתִּ֔י מַמְלְכ֖וּת בֵּ֥ית יִשְׂרָאֵֽל ׃⁵ וְ⁠הָיָ֖ה בַּ⁠יּ֣וֹם הַ⁠ה֑וּא וְ⁠שָֽׁבַרְתִּי֙ אֶת ־ קֶ֣שֶׁת יִשְׂרָאֵ֔ל בְּ⁠עֵ֖מֶק יִזְרְעֶֽאל ׃⁶ וַ⁠תַּ֤הַר עוֹד֙ וַ⁠תֵּ֣לֶד בַּ֔ת וַ⁠יֹּ֣אמֶר ל֔⁠וֹ קְרָ֥א שְׁמָ֖⁠הּ לֹ֣א רֻחָ֑מָה כִּי֩ לֹ֨א אוֹסִ֜יף ע֗וֹד אֲרַחֵם֙ אֶת ־ בֵּ֣ית יִשְׂרָאֵ֔ל כִּֽי ־ נָשֹׂ֥א אֶשָּׂ֖א לָ⁠הֶֽם ׃⁷ וְ⁠אֶת ־ בֵּ֤ית יְהוּדָה֙ אֲרַחֵ֔ם וְ⁠הֽוֹשַׁעְתִּ֖י⁠ם בַּ⁠יהוָ֣ה אֱלֹֽהֵי⁠הֶ֑ם וְ⁠לֹ֣א אֽוֹשִׁיעֵ֗⁠ם בְּ⁠קֶ֤שֶׁת וּ⁠בְ⁠חֶ֨רֶב֙ וּ⁠בְ⁠מִלְחָמָ֔ה בְּ⁠סוּסִ֖ים וּ⁠בְ⁠פָרָשִֽׁים ׃⁸ וַ⁠תִּגְמֹ֖ל אֶת ־ לֹ֣א רֻחָ֑מָה וַ⁠תַּ֖הַר וַ⁠תֵּ֥לֶד בֵּֽן ׃⁹ וַ⁠יֹּ֕אמֶר קְרָ֥א שְׁמ֖⁠וֹ לֹ֣א עַמִּ֑י כִּ֤י אַתֶּם֙ לֹ֣א עַמִּ֔⁠י וְ⁠אָנֹכִ֖י לֹֽא ־ אֶהְיֶ֥ה לָ⁠כֶֽם ׃ס

(2)

¹⁰(2:1) וְֽ֠⁠הָיָה מִסְפַּ֤ר בְּנֵֽי ־ יִשְׂרָאֵל֙ כְּ⁠ח֣וֹל הַ⁠יָּ֔ם אֲשֶׁ֥ר לֹֽא ־ יִמַּ֖ד וְ⁠לֹ֣א יִסָּפֵ֑ר וְֽ֠⁠הָיָה בִּ⁠מְק֞וֹם אֲשֶׁר ־ יֵאָמֵ֤ר לָ⁠הֶם֙ לֹֽא ־ עַמִּ֣⁠י אַתֶּ֔ם יֵאָמֵ֥ר לָ⁠הֶ֖ם בְּנֵ֥י אֵֽל ־ חָֽי ׃¹¹(2:2) וְ֠⁠נִקְבְּצוּ בְּנֵֽי ־ יְהוּדָ֤ה וּ⁠בְנֵֽי ־ יִשְׂרָאֵל֙ יַחְדָּ֔ו וְ⁠שָׂמ֥וּ לָ⁠הֶ֛ם רֹ֥אשׁ אֶחָ֖ד וְ⁠עָל֣וּ מִן ־ הָ⁠אָ֑רֶץ כִּ֥י גָד֖וֹל י֥וֹם יִזְרְעֶֽאל ׃

Chapter 2

¹⁽³⁾ אִמְר֥וּ לַ⁠אֲחֵי⁠כֶ֖ם עַמִּ֑⁠י וְ⁠לַ⁠אֲחֽוֹתֵי⁠כֶ֖ם רֻחָֽמָה ׃²⁽⁴⁾ רִ֤יבוּ בְ⁠אִמְּ⁠כֶם֙ רִ֔יבוּ כִּֽי ־ הִיא֙ לֹ֣א אִשְׁתִּ֔⁠י וְ⁠אָנֹכִ֖י לֹ֣א אִישָׁ֑⁠הּ וְ⁠תָסֵ֤ר זְנוּנֶ֨י⁠הָ֙ מִ⁠פָּנֶ֔י⁠ה וְ⁠נַאֲפוּפֶ֖י⁠הָ מִ⁠בֵּ֥ין שָׁדֶֽי⁠הָ ׃³⁽⁵⁾ פֶּן ־ אַפְשִׁיטֶ֣⁠נָּה עֲרֻמָּ֔ה וְ⁠הִ֨צַּגְתִּ֔י⁠הָ כְּ⁠י֖וֹם הִוָּֽלְדָ֑⁠הּ וְ⁠שַׂמְתִּ֣י⁠הָ כַ⁠מִּדְבָּ֗ר וְ⁠שַׁתִּ֨⁠הָ֙ כְּ⁠אֶ֣רֶץ צִיָּ֔ה וַ⁠הֲמִתִּ֖י⁠הָ בַּ⁠צָּמָֽא ׃⁴⁽⁶⁾ וְ⁠אֶת ־ בָּנֶ֖י⁠הָ לֹ֣א אֲרַחֵ֑ם כִּֽי ־ בְנֵ֥י זְנוּנִ֖ים הֵֽמָּה ׃⁵⁽⁷⁾ כִּ֤י זָֽנְתָה֙ אִמָּ֔⁠ם הֹבִ֖ישָׁה הֽוֹרָתָ֑⁠ם כִּ֣י אָמְרָ֗ה אֵלְכָ֞ה אַחֲרֵ֤י מְאַהֲבַ⁠י֙ נֹתְנֵ֤י לַחְמִ⁠י֙ וּ⁠מֵימַ֔⁠י צַמְרִ֣⁠י וּ⁠פִשְׁתִּ֔⁠י שַׁמְנִ֖⁠י וְ⁠שִׁקּוּיָֽ⁠י ׃⁶⁽⁸⁾ לָ⁠כֵ֛ן הִנְ⁠נִי ־ שָׂ֥ךְ אֶת ־ דַּרְכֵּ֖⁠ךְ בַּ⁠סִּירִ֑ים וְ⁠גָֽדַרְתִּי֙ אֶת ־ גְּדֵרָ֔⁠הּ וּ⁠נְתִיבוֹתֶ֖י⁠הָ לֹ֥א תִמְצָֽא ׃⁷⁽⁹⁾ וְ⁠רִדְּפָ֤ה אֶת ־ מְאַהֲבֶ֨י⁠הָ֙ וְ⁠לֹֽא ־ תַשִּׂ֣יג אֹתָ֔⁠ם וּ⁠בִקְשָׁ֖תַ⁠ם וְ⁠לֹ֣א תִמְצָ֑א וְ⁠אָמְרָ֗ה אֵלְכָ֤ה וְ⁠אָשׁ֨וּבָה֙ אֶל ־ אִישִׁ֣⁠י הָֽ⁠רִאשׁ֔וֹן כִּ֣י ט֥וֹב לִ֛⁠י אָ֖ז מֵ⁠עָֽתָּה ׃⁸⁽¹⁰⁾ וְ⁠הִיא֙ לֹ֣א יָֽדְעָ֔ה כִּ֤י אָֽנֹכִי֙ נָתַ֣תִּי לָ֔⁠הּ הַ⁠דָּגָ֖ן וְ⁠הַ⁠תִּיר֣וֹשׁ וְ⁠הַ⁠יִּצְהָ֑ר וְ⁠כֶ֨סֶף הִרְבֵּ֥יתִי לָ֛⁠הּ וְ⁠זָהָ֖ב עָשׂ֥וּ לַ⁠בָּֽעַל ׃⁹⁽¹¹⁾ לָ⁠כֵ֣ן אָשׁ֔וּב וְ⁠לָקַחְתִּ֤י דְגָנִ⁠י֙ בְּ⁠עִתּ֔⁠וֹ וְ⁠תִירוֹשִׁ֖⁠י בְּ⁠מֽוֹעֲד֑⁠וֹ וְ⁠הִצַּלְתִּי֙ צַמְרִ֣⁠י וּ⁠פִשְׁתִּ֔⁠י לְ⁠כַסּ֖וֹת אֶת ־ עֶרְוָתָֽ⁠הּ ׃¹⁰⁽¹²⁾ וְ⁠עַתָּ֛ה אֲגַלֶּ֥ה אֶת ־ נַבְלֻתָ֖⁠הּ לְ⁠עֵינֵ֣י מְאַהֲבֶ֑י⁠הָ וְ⁠אִ֖ישׁ לֹֽא ־ יַצִּילֶ֥⁠נָּה מִ⁠יָּדִֽ⁠י ׃¹¹⁽¹³⁾ וְ⁠הִשְׁבַּתִּי֙ כָּל ־ מְשׂוֹשָׂ֔⁠הּ חַגָּ֖⁠הּ חָדְשָׁ֣⁠הּ וְ⁠שַׁבַּתָּ֑⁠הּ וְ⁠כֹ֖ל מוֹעֲדָֽ⁠הּ ׃¹²⁽¹⁴⁾ וַ⁠הֲשִׁמֹּתִ֗י גַּפְנָ⁠הּ֙ וּ⁠תְאֵ֣נָתָ֔⁠הּ אֲשֶׁ֣ר אָמְרָ֗ה אֶתְנָ֥ה הֵ֨מָּה֙ לִ֔⁠י אֲשֶׁ֥ר נָֽתְנוּ ־ לִ֖⁠י מְאַֽהֲבָ֑⁠י וְ⁠שַׂמְתִּ֣י⁠ם לְ⁠יַ֔עַר וַ⁠אֲכָלָ֖תַ⁠ם חַיַּ֥ת הַ⁠שָּׂדֶֽה ׃¹³⁽¹⁵⁾ וּ⁠פָקַדְתִּ֣י עָלֶ֗י⁠הָ אֶת ־ יְמֵ֤י הַ⁠בְּעָלִים֙ אֲשֶׁ֣ר תַּקְטִ֣יר לָ⁠הֶ֔ם וַ⁠תַּ֤עַד נִזְמָ⁠הּ֙ וְ⁠חֶלְיָתָ֔⁠הּ וַ⁠תֵּ֖לֶךְ אַחֲרֵ֣י מְאַהֲבֶ֑י⁠הָ וְ⁠אֹתִ֥⁠י שָׁכְחָ֖ה נְאֻם ־ יְהוָֽה ׃פ¹⁴⁽¹⁶⁾ לָ⁠כֵ֗ן הִנֵּ֤ה אָֽנֹכִי֙ מְפַתֶּ֔י⁠הָ וְ⁠הֹֽלַכְתִּ֖י⁠הָ הַ⁠מִּדְבָּ֑ר וְ⁠דִבַּרְתִּ֖י עַל לִבָּֽ⁠הּ ׃¹⁵⁽¹⁷⁾ וְ⁠נָתַ֨תִּי לָ֤⁠הּ אֶת ־ כְּרָמֶ֨י⁠הָ֙ מִ⁠שָּׁ֔ם וְ⁠אֶת ־ עֵ֥מֶק עָכ֖וֹר לְ⁠פֶ֣תַח תִּקְוָ֑ה וְ⁠עָ֤נְתָה שָּׁ֨מָּ⁠ה֙ כִּ⁠ימֵ֣י נְעוּרֶ֔י⁠הָ וִּ⁠כְ⁠י֖וֹם עֲלֹתָ֥⁠הּ מֵ⁠אֶֽרֶץ ־ מִצְרָֽיִם ׃ס¹⁶⁽¹⁸⁾ וְ⁠הָיָ֤ה בַ⁠יּוֹם ־ הַ⁠הוּא֙ נְאֻם ־ יְהוָ֔ה תִּקְרְאִ֖י אִישִׁ֑⁠י וְ⁠לֹֽא ־ תִקְרְאִי ־ לִ֥⁠י ע֖וֹד בַּעְלִֽ⁠י ׃¹⁷⁽¹⁹⁾ וַ⁠הֲסִרֹתִ֛י אֶת ־ שְׁמ֥וֹת הַ⁠בְּעָלִ֖ים מִ⁠פִּ֑י⁠הָ וְ⁠לֹֽא ־ יִזָּכְר֥וּ ע֖וֹד בִּ⁠שְׁמָֽ⁠ם ׃¹⁸⁽²⁰⁾ וְ⁠כָרַתִּ֨י לָ⁠הֶ֤ם בְּרִית֙ בַּ⁠יּ֣וֹם הַ⁠ה֔וּא עִם ־ חַיַּ֤ת הַ⁠שָּׂדֶה֙ וְ⁠עִם ־ ע֣וֹף הַ⁠שָּׁמַ֔יִם וְ⁠רֶ֖מֶשׂ הָֽ⁠אֲדָמָ֑ה וְ⁠קֶ֨שֶׁת וְ⁠חֶ֤רֶב וּ⁠מִלְחָמָה֙ אֶשְׁבּ֣וֹר מִן ־ הָ⁠אָ֔רֶץ וְ⁠הִשְׁכַּבְתִּ֖י⁠ם לָ⁠בֶֽטַח ׃¹⁹⁽²¹⁾ וְ⁠אֵרַשְׂתִּ֥י⁠ךְ לִ֖⁠י לְ⁠עוֹלָ֑ם וְ⁠אֵרַשְׂתִּ֥י⁠ךְ לִ⁠י֙ בְּ⁠צֶ֣דֶק וּ⁠בְ⁠מִשְׁפָּ֔ט וּ⁠בְ⁠חֶ֖סֶד וּֽ⁠בְ⁠רַחֲמִֽים ׃²⁰⁽²²⁾ וְ⁠אֵרַשְׂתִּ֥י⁠ךְ לִ֖⁠י בֶּ⁠אֱמוּנָ֑ה וְ⁠יָדַ֖עַתְּ אֶת ־ יְהוָֽה ׃ס²¹⁽²³⁾ וְ⁠הָיָ֣ה ׀ בַּ⁠יּ֣וֹם הַ⁠ה֗וּא אֶֽעֱנֶה֙ נְאֻם ־ יְהוָ֔ה אֶעֱנֶ֖ה אֶת ־ הַ⁠שָּׁמָ֑יִם וְ⁠הֵ֖ם יַעֲנ֥וּ אֶת ־ הָ⁠אָֽרֶץ ׃²²⁽²⁴⁾ וְ⁠הָ⁠אָ֣רֶץ תַּעֲנֶ֔ה אֶת ־ הַ⁠דָּגָ֖ן וְ⁠אֶת ־ הַ⁠תִּיר֣וֹשׁ וְ⁠אֶת ־ הַ⁠יִּצְהָ֑ר וְ⁠הֵ֖ם יַעֲנ֥וּ אֶֽת ־ יִזְרְעֶֽאל ׃²³⁽²⁵⁾ וּ⁠זְרַעְתִּ֤י⁠הָ לִּ⁠י֙ בָּ⁠אָ֔רֶץ וְ⁠רִֽחַמְתִּ֖י אֶת ־ לֹ֣א רֻחָ֑מָה וְ⁠אָמַרְתִּ֤י לְ⁠לֹֽא ־ עַמִּי֙ עַמִּ⁠י ־ אַ֔תָּה וְ⁠ה֖וּא יֹאמַ֥ר אֱלֹהָֽ⁠י ׃פ

Chapter 3

¹ וַ⁠יֹּ֨אמֶר יְהוָ֜ה אֵלַ֗⁠י ע֚וֹד לֵ֣ךְ אֱֽהַב ־ אִשָּׁ֔ה אֲהֻ֥בַת רֵ֖עַ וּ⁠מְנָאָ֑פֶת כְּ⁠אַהֲבַ֤ת יְהוָה֙ אֶת ־ בְּנֵ֣י יִשְׂרָאֵ֔ל וְ⁠הֵ֗ם פֹּנִים֙ אֶל ־ אֱלֹהִ֣ים אֲחֵרִ֔ים וְ⁠אֹהֲבֵ֖י אֲשִׁישֵׁ֥י עֲנָבִֽים ׃² וָ⁠אֶכְּרֶ֣⁠הָ לִּ֔⁠י בַּ⁠חֲמִשָּׁ֥ה עָשָׂ֖ר כָּ֑סֶף וְ⁠חֹ֥מֶר שְׂעֹרִ֖ים וְ⁠לֵ֥תֶךְ שְׂעֹרִֽים ׃³ וָ⁠אֹמַ֣ר אֵלֶ֗י⁠הָ יָמִ֤ים רַבִּים֙ תֵּ֣שְׁבִי לִ֔⁠י לֹ֣א תִזְנִ֔י וְ⁠לֹ֥א תִֽהְיִ֖י לְ⁠אִ֑ישׁ וְ⁠גַם ־ אֲנִ֖י אֵלָֽיִ⁠ךְ ׃⁴ כִּ֣י ׀ יָמִ֣ים רַבִּ֗ים יֵֽשְׁבוּ֙ בְּנֵ֣י יִשְׂרָאֵ֔ל אֵ֥ין מֶ֨לֶךְ֙ וְ⁠אֵ֣ין שָׂ֔ר וְ⁠אֵ֥ין זֶ֖בַח וְ⁠אֵ֣ין מַצֵּבָ֑ה וְ⁠אֵ֥ין אֵפ֖וֹד וּ⁠תְרָפִֽים ׃⁵ אַחַ֗ר יָשֻׁ֨בוּ֙ בְּנֵ֣י יִשְׂרָאֵ֔ל וּ⁠בִקְשׁוּ֙ אֶת ־ יְהוָ֣ה אֱלֹהֵי⁠הֶ֔ם וְ⁠אֵ֖ת דָּוִ֣ד מַלְכָּ֑⁠ם וּ⁠פָחֲד֧וּ אֶל ־ יְהוָ֛ה וְ⁠אֶל ־ טוּב֖⁠וֹ בְּ⁠אַחֲרִ֥ית הַ⁠יָּמִֽים ׃פ

Chapter 4

¹ שִׁמְע֥וּ דְבַר ־ יְהוָ֖ה בְּנֵ֣י יִשְׂרָאֵ֑ל כִּ֣י רִ֤יב לַֽ⁠יהוָה֙ עִם ־ יוֹשְׁבֵ֣י הָ⁠אָ֔רֶץ כִּ֠י אֵין ־ אֱמֶ֧ת וְֽ⁠אֵין ־ חֶ֛סֶד וְ⁠אֵֽין ־ דַּ֥עַת אֱלֹהִ֖ים בָּ⁠אָֽרֶץ ׃² אָלֹ֣ה וְ⁠כַחֵ֔שׁ וְ⁠רָצֹ֥חַ וְ⁠גָנֹ֖ב וְ⁠נָאֹ֑ף פָּרָ֕צוּ וְ⁠דָמִ֥ים בְּ⁠דָמִ֖ים נָגָֽעוּ ׃³ עַל ־ כֵּ֣ן ׀ תֶּאֱבַ֣ל הָ⁠אָ֗רֶץ וְ⁠אֻמְלַל֙ כָּל ־ יוֹשֵׁ֣ב בָּ֔⁠הּ בְּ⁠חַיַּ֥ת הַ⁠שָּׂדֶ֖ה וּ⁠בְ⁠ע֣וֹף הַ⁠שָּׁמָ֑יִם וְ⁠גַם ־ דְּגֵ֥י הַ⁠יָּ֖ם יֵאָסֵֽפוּ ׃⁴ אַ֥ךְ אִ֛ישׁ אַל ־ יָרֵ֖ב וְ⁠אַל ־ יוֹכַ֣ח אִ֑ישׁ וְ⁠עַמְּ⁠ךָ֖ כִּ⁠מְרִיבֵ֥י כֹהֵֽן ׃⁵ וְ⁠כָשַׁלְתָּ֣ הַ⁠יּ֔וֹם וְ⁠כָשַׁ֧ל גַּם ־ נָבִ֛יא עִמְּ⁠ךָ֖ לָ֑יְלָה וְ⁠דָמִ֖יתִי אִמֶּֽ⁠ךָ ׃⁶ נִדְמ֥וּ עַמִּ֖⁠י מִ⁠בְּלִ֣י הַ⁠דָּ֑עַת כִּֽי ־ אַתָּ֞ה הַ⁠דַּ֣עַת מָאַ֗סְתָּ וְ⁠אֶמְאָֽסְא⁠ךָ֙ מִ⁠כַּהֵ֣ן לִ֔⁠י וַ⁠תִּשְׁכַּח֙ תּוֹרַ֣ת אֱלֹהֶ֔י⁠ךָ אֶשְׁכַּ֥ח בָּנֶ֖י⁠ךָ גַּם ־ אָֽנִי ׃⁷ כְּ⁠רֻבָּ֖⁠ם כֵּ֣ן חָֽטְאוּ ־ לִ֑⁠י כְּבוֹדָ֖⁠ם בְּ⁠קָל֥וֹן אָמִֽיר ׃⁸ חַטַּ֥את עַמִּ֖⁠י יֹאכֵ֑לוּ וְ⁠אֶל ־ עֲוֺנָ֖⁠ם יִשְׂא֥וּ נַפְשֽׁ⁠וֹ ׃⁹ וְ⁠הָיָ֥ה כָ⁠עָ֖ם כַּ⁠כֹּהֵ֑ן וּ⁠פָקַדְתִּ֤י עָלָי⁠ו֙ דְּרָכָ֔י⁠ו וּ⁠מַעֲלָלָ֖י⁠ו אָשִׁ֥יב לֽ⁠וֹ ׃¹⁰ וְ⁠אָֽכְלוּ֙ וְ⁠לֹ֣א יִשְׂבָּ֔עוּ הִזְנ֖וּ וְ⁠לֹ֣א יִפְרֹ֑צוּ כִּֽי ־ אֶת ־ יְהוָ֥ה עָזְב֖וּ לִ⁠שְׁמֹֽר ׃¹¹ זְנ֛וּת וְ⁠יַ֥יִן וְ⁠תִיר֖וֹשׁ יִֽקַּֽח ־ לֵֽב ׃¹² עַמִּ⁠י֙ בְּ⁠עֵצ֣⁠וֹ יִשְׁאָ֔ל וּ⁠מַקְל֖⁠וֹ יַגִּ֣יד ל֑⁠וֹ כִּ֣י ר֤וּחַ זְנוּנִים֙ הִתְעָ֔ה וַ⁠יִּזְנ֖וּ מִ⁠תַּ֥חַת אֱלֹהֵי⁠הֶֽם ׃¹³ עַל ־ רָאשֵׁ֨י הֶ⁠הָרִ֜ים יְזַבֵּ֗חוּ וְ⁠עַל ־ הַ⁠גְּבָעוֹת֙ יְקַטֵּ֔רוּ תַּ֣חַת אַלּ֧וֹן וְ⁠לִבְנֶ֛ה וְ⁠אֵלָ֖ה כִּ֣י ט֣וֹב צִלָּ֑⁠הּ עַל ־ כֵּ֗ן תִּזְנֶ֨ינָה֙ בְּנ֣וֹתֵי⁠כֶ֔ם וְ⁠כַלּוֹתֵי⁠כֶ֖ם תְּנָאַֽפְנָה ׃¹⁴ לֹֽא ־ אֶפְק֨וֹד עַל ־ בְּנוֹתֵי⁠כֶ֜ם כִּ֣י תִזְנֶ֗ינָה וְ⁠עַל ־ כַּלּֽוֹתֵי⁠כֶם֙ כִּ֣י תְנָאַ֔פְנָה כִּי ־ הֵם֙ עִם ־ הַ⁠זֹּנ֣וֹת יְפָרֵ֔דוּ וְ⁠עִם ־ הַ⁠קְּדֵשׁ֖וֹת יְזַבֵּ֑חוּ וְ⁠עָ֥ם לֹֽא ־ יָבִ֖ין יִלָּבֵֽט ׃¹⁵ אִם ־ זֹנֶ֤ה אַתָּה֙ יִשְׂרָאֵ֔ל אַל ־ יֶאְשַׁ֖ם יְהוּדָ֑ה וְ⁠אַל ־ תָּבֹ֣אוּ הַ⁠גִּלְגָּ֗ל וְ⁠אַֽל ־ תַּעֲלוּ֙ בֵּ֣ית אָ֔וֶן וְ⁠אַל ־ תִּשָּׁבְע֖וּ חַי ־ יְהוָֽה ׃¹⁶ כִּ֚י כְּ⁠פָרָ֣ה סֹֽרֵרָ֔ה סָרַ֖ר יִשְׂרָאֵ֑ל עַתָּה֙ יִרְעֵ֣⁠ם יְהוָ֔ה כְּ⁠כֶ֖בֶשׂ בַּ⁠מֶּרְחָֽב ׃¹⁷ חֲב֧וּר עֲצַבִּ֛ים אֶפְרָ֖יִם הַֽנַּֽח ־ לֽ⁠וֹ ׃¹⁸ סָ֖ר סָבְאָ֑⁠ם הַזְנֵ֣ה הִזְנ֔וּ אָהֲב֥וּ הֵב֛וּ קָל֖וֹן מָגִנֶּֽי⁠הָ ׃¹⁹ צָרַ֥ר ר֛וּחַ אוֹתָ֖⁠הּ בִּ⁠כְנָפֶ֑י⁠הָ וְ⁠יֵבֹ֖שׁוּ מִ⁠זִּבְחוֹתָֽ⁠ם ס

Chapter 5

¹ שִׁמְעוּ ־ זֹ֨את הַ⁠כֹּהֲנִ֜ים וְ⁠הַקְשִׁ֣יבוּ ׀ בֵּ֣ית יִשְׂרָאֵ֗ל וּ⁠בֵ֤ית הַ⁠מֶּ֨לֶךְ֙ הַאֲזִ֔ינוּ כִּ֥י לָ⁠כֶ֖ם הַ⁠מִּשְׁפָּ֑ט כִּֽי ־ פַח֙ הֱיִיתֶ֣ם לְ⁠מִצְפָּ֔ה וְ⁠רֶ֖שֶׁת פְּרוּשָׂ֥ה עַל ־ תָּבֽוֹר ׃² וְ⁠שַׁחֲטָ֥ה שֵׂטִ֖ים הֶעְמִ֑יקוּ וַ⁠אֲנִ֖י מוּסָ֥ר לְ⁠כֻלָּֽ⁠ם ׃³ אֲנִי֙ יָדַ֣עְתִּי אֶפְרַ֔יִם וְ⁠יִשְׂרָאֵ֖ל לֹֽא ־ נִכְחַ֣ד מִמֶּ֑⁠נִּי כִּ֤י עַתָּה֙ הִזְנֵ֣יתָ אֶפְרַ֔יִם נִטְמָ֖א יִשְׂרָאֵֽל ׃⁴ לֹ֤א יִתְּנוּ֙ מַ֣עַלְלֵי⁠הֶ֔ם לָ⁠שׁ֖וּב אֶל ־ אֱלֹֽהֵי⁠הֶ֑ם כִּ֣י ר֤וּחַ זְנוּנִים֙ בְּ⁠קִרְבָּ֔⁠ם וְ⁠אֶת ־ יְהוָ֖ה לֹ֥א יָדָֽעוּ ׃⁵ וְ⁠עָנָ֥ה גְאֽוֹן ־ יִשְׂרָאֵ֖ל בְּ⁠פָנָ֑י⁠ו וְ⁠יִשְׂרָאֵ֣ל וְ⁠אֶפְרַ֗יִם יִכָּֽשְׁלוּ֙ בַּ⁠עֲוֺנָ֔⁠ם כָּשַׁ֥ל גַּם ־ יְהוּדָ֖ה עִמָּֽ⁠ם ׃⁶ בְּ⁠צֹאנָ֣⁠ם וּ⁠בִ⁠בְקָרָ֗⁠ם יֵֽלְכ֛וּ לְ⁠בַקֵּ֥שׁ אֶת ־ יְהוָ֖ה וְ⁠לֹ֣א יִמְצָ֑אוּ חָלַ֖ץ מֵ⁠הֶֽם ׃⁷ בַּ⁠יהוָ֣ה בָּגָ֔דוּ כִּֽי ־ בָנִ֥ים זָרִ֖ים יָלָ֑דוּ עַתָּ֛ה יֹאכְלֵ֥⁠ם חֹ֖דֶשׁ אֶת ־ חֶלְקֵי⁠הֶֽם ׃ס⁸ תִּקְע֤וּ שׁוֹפָר֙ בַּ⁠גִּבְעָ֔ה חֲצֹצְרָ֖ה בָּ⁠רָמָ֑ה הָרִ֨יעוּ֙ בֵּ֣ית אָ֔וֶן אַחֲרֶ֖י⁠ךָ בִּנְיָמִֽין ׃⁹ אֶפְרַ֨יִם֙ לְ⁠שַׁמָּ֣ה תִֽהְיֶ֔ה בְּ⁠י֖וֹם תּֽוֹכֵחָ֑ה בְּ⁠שִׁבְטֵי֙ יִשְׂרָאֵ֔ל הוֹדַ֖עְתִּי נֶאֱמָנָֽה ׃¹⁰ הָיוּ֙ שָׂרֵ֣י יְהוּדָ֔ה כְּ⁠מַסִּיגֵ֖י גְּב֑וּל עֲלֵי⁠הֶ֕ם אֶשְׁפּ֥וֹךְ כַּ⁠מַּ֖יִם עֶבְרָתִֽ⁠י ׃¹¹ עָשׁ֥וּק אֶפְרַ֖יִם רְצ֣וּץ מִשְׁפָּ֑ט כִּ֣י הוֹאִ֔יל הָלַ֖ךְ אַחֲרֵי ־ צָֽו ׃¹² וַ⁠אֲנִ֥י כָ⁠עָ֖שׁ לְ⁠אֶפְרָ֑יִם וְ⁠כָ⁠רָקָ֖ב לְ⁠בֵ֥ית יְהוּדָֽה ׃¹³ וַ⁠יַּ֨רְא אֶפְרַ֜יִם אֶת ־ חָלְי֗⁠וֹ וִֽ⁠יהוּדָה֙ אֶת ־ מְזֹר֔⁠וֹ וַ⁠יֵּ֤לֶךְ אֶפְרַ֨יִם֙ אֶל ־ אַשּׁ֔וּר וַ⁠יִּשְׁלַ֖ח אֶל ־ מֶ֣לֶךְ יָרֵ֑ב וְ⁠ה֗וּא לֹ֤א יוּכַל֙ לִ⁠רְפֹּ֣א לָ⁠כֶ֔ם וְ⁠לֹֽא ־ יִגְהֶ֥ה מִ⁠כֶּ֖ם מָזֽוֹר ׃¹⁴ כִּ֣י אָנֹכִ֤י כַ⁠שַּׁ֨חַל֙ לְ⁠אֶפְרַ֔יִם וְ⁠כַ⁠כְּפִ֖יר לְ⁠בֵ֣ית יְהוּדָ֑ה אֲנִ֨י אֲנִ֤י אֶטְרֹף֙ וְ⁠אֵלֵ֔ךְ אֶשָּׂ֖א וְ⁠אֵ֥ין מַצִּֽיל ׃¹⁵ אֵלֵ֤ךְ אָשׁ֨וּבָה֙ אֶל ־ מְקוֹמִ֔⁠י עַ֥ד אֲשֶֽׁר ־ יֶאְשְׁמ֖וּ וּ⁠בִקְשׁ֣וּ פָנָ֑⁠י בַּ⁠צַּ֥ר לָ⁠הֶ֖ם יְשַׁחֲרֻֽ⁠נְנִי ׃

Chapter 6

¹ לְכוּ֙ וְ⁠נָשׁ֣וּבָה אֶל ־ יְהוָ֔ה כִּ֛י ה֥וּא טָרָ֖ף וְ⁠יִרְפָּאֵ֑⁠נוּ יַ֖ךְ וְ⁠יַחְבְּשֵֽׁ⁠נוּ ׃² יְחַיֵּ֖⁠נוּ מִ⁠יֹּמָ֑יִם בַּ⁠יּוֹם֙ הַ⁠שְּׁלִישִׁ֔י יְקִמֵ֖⁠נוּ וְ⁠נִחְיֶ֥ה לְ⁠פָנָֽי⁠ו ׃³ וְ⁠נֵדְעָ֣ה נִרְדְּפָ֗ה לָ⁠דַ֨עַת֙ אֶת ־ יְהוָ֔ה כְּ⁠שַׁ֖חַר נָכ֣וֹן מֽוֹצָא֑⁠וֹ וְ⁠יָב֤וֹא כַ⁠גֶּ֨שֶׁם֙ לָ֔⁠נוּ כְּ⁠מַלְק֖וֹשׁ י֥וֹרֶה אָֽרֶץ ׃⁴ מָ֤ה אֶֽעֱשֶׂה ־ לְּ⁠ךָ֙ אֶפְרַ֔יִם מָ֥ה אֶעֱשֶׂה ־ לְּ⁠ךָ֖ יְהוּדָ֑ה וְ⁠חַסְדְּ⁠כֶם֙ כַּֽ⁠עֲנַן ־ בֹּ֔קֶר וְ⁠כַ⁠טַּ֖ל מַשְׁכִּ֥ים הֹלֵֽךְ ׃⁵ עַל ־ כֵּ֗ן חָצַ֨בְתִּי֙ בַּ⁠נְּבִיאִ֔ים הֲרַגְתִּ֖י⁠ם בְּ⁠אִמְרֵי ־ פִ֑⁠י וּ⁠מִשְׁפָּטֶ֖י⁠ךָ א֥וֹר יֵצֵֽא ׃⁶ כִּ֛י חֶ֥סֶד חָפַ֖צְתִּי וְ⁠לֹא ־ זָ֑בַח וְ⁠דַ֥עַת אֱלֹהִ֖ים מֵ⁠עֹלֽוֹת ׃⁷ וְ⁠הֵ֕מָּה כְּ⁠אָדָ֖ם עָבְר֣וּ בְרִ֑ית שָׁ֖ם בָּ֥גְדוּ בִֽ⁠י ׃⁸ גִּלְעָ֕ד קִרְיַ֖ת פֹּ֣עֲלֵי אָ֑וֶן עֲקֻבָּ֖ה מִ⁠דָּֽם ׃⁹ וּ⁠כְ⁠חַכֵּ֨י אִ֜ישׁ גְּדוּדִ֗ים חֶ֚בֶר כֹּֽהֲנִ֔ים דֶּ֖רֶךְ יְרַצְּחוּ ־ שֶׁ֑כְמָ⁠ה כִּ֥י זִמָּ֖ה עָשֽׂוּ ׃¹⁰ בְּ⁠בֵית֙ יִשְׂרָאֵ֔ל רָאִ֖יתִי שַׁעֲרֽוּרִיָּ֑ה ¹ שָׁ֚ם זְנ֣וּת לְ⁠אֶפְרַ֔יִם נִטְמָ֖א יִשְׂרָאֵֽל ׃¹¹ גַּם ־ יְהוּדָ֕ה שָׁ֥ת קָצִ֖יר לָ֑⁠ךְ בְּ⁠שׁוּבִ֖⁠י שְׁב֥וּת עַמִּֽ⁠י ׃פ

¹K שעריריה

Chapter 7

¹ כְּ⁠רָפְאִ֣⁠י לְ⁠יִשְׂרָאֵ֗ל וְ⁠נִגְלָ֞ה עֲוֺ֤ן אֶפְרַ֨יִם֙ וְ⁠רָע֣וֹת שֹֽׁמְר֔וֹן כִּ֥י פָעֲל֖וּ שָׁ֑קֶר וְ⁠גַנָּ֣ב יָב֔וֹא פָּשַׁ֥ט גְּד֖וּד בַּ⁠חֽוּץ ׃² וּ⁠בַל ־ יֹֽאמְרוּ֙ לִ⁠לְבָבָ֔⁠ם כָּל ־ רָעָתָ֖⁠ם זָכָ֑רְתִּי עַתָּה֙ סְבָב֣וּ⁠ם מַֽעַלְלֵי⁠הֶ֔ם נֶ֥גֶד פָּנַ֖⁠י הָיֽוּ ׃³ בְּ⁠רָעָתָ֖⁠ם יְשַׂמְּחוּ ־ מֶ֑לֶךְ וּ⁠בְ⁠כַחֲשֵׁי⁠הֶ֖ם שָׂרִֽים ׃⁴ כֻּלָּ⁠ם֙ מְנָ֣אֲפִ֔ים כְּמ֣וֹ תַנּ֔וּר בֹּעֵ֖רָה מֵֽ⁠אֹפֶ֑ה יִשְׁבּ֣וֹת מֵעִ֔יר מִ⁠לּ֥וּשׁ בָּצֵ֖ק עַד ־ חֻמְצָתֽ⁠וֹ ׃⁵ י֣וֹם מַלְכֵּ֔⁠נוּ הֶחֱל֥וּ שָׂרִ֖ים חֲמַ֣ת מִ⁠יָּ֑יִן מָשַׁ֥ךְ יָד֖⁠וֹ אֶת ־ לֹצְצִֽים ׃⁶ כִּֽי ־ קֵרְב֧וּ כַ⁠תַּנּ֛וּר לִבָּ֖⁠ם בְּ⁠אָרְבָּ֑⁠ם כָּל ־ הַ⁠לַּ֨יְלָה֙ יָשֵׁ֣ן אֹֽפֵ⁠הֶ֔ם בֹּ֕קֶר ה֥וּא בֹעֵ֖ר כְּ⁠אֵ֥שׁ לֶהָבָֽה ׃⁷ כֻּלָּ֤⁠ם יֵחַ֨מּוּ֙ כַּ⁠תַּנּ֔וּר וְ⁠אָכְל֖וּ אֶת ־ שֹֽׁפְטֵי⁠הֶ֑ם כָּל ־ מַלְכֵי⁠הֶ֣ם נָפָ֔לוּ אֵין ־ קֹרֵ֥א בָ⁠הֶ֖ם אֵלָֽ⁠י ׃⁸ אֶפְרַ֕יִם בָּ⁠עַמִּ֖ים ה֣וּא יִתְבּוֹלָ֑ל אֶפְרַ֛יִם הָיָ֥ה עֻגָ֖ה בְּלִ֥י הֲפוּכָֽה ׃⁹ אָכְל֤וּ זָרִים֙ כֹּח֔⁠וֹ וְ⁠ה֖וּא לֹ֣א יָדָ֑ע גַּם ־ שֵׂיבָה֙ זָ֣רְקָה בּ֔⁠וֹ וְ⁠ה֖וּא לֹ֥א יָדָֽע ׃¹⁰ וְ⁠עָנָ֥ה גְאֽוֹן ־ יִשְׂרָאֵ֖ל בְּ⁠פָנָ֑י⁠ו וְ⁠לֹֽא ־ שָׁ֨בוּ֙ אֶל ־ יְהוָ֣ה אֱלֹֽהֵי⁠הֶ֔ם וְ⁠לֹ֥א בִקְשֻׁ֖⁠הוּ בְּ⁠כָל ־ זֹֽאת ׃¹¹ וַ⁠יְהִ֣י אֶפְרַ֔יִם כְּ⁠יוֹנָ֥ה פוֹתָ֖ה אֵ֣ין לֵ֑ב מִצְרַ֥יִם קָרָ֖אוּ אַשּׁ֥וּר הָלָֽכוּ ׃¹² כַּ⁠אֲשֶׁ֣ר יֵלֵ֗כוּ אֶפְר֤וֹשׂ עֲלֵי⁠הֶם֙ רִשְׁתִּ֔⁠י כְּ⁠ע֥וֹף הַ⁠שָּׁמַ֖יִם אֽוֹרִידֵ֑⁠ם אַיְסִרֵ֕⁠ם כְּ⁠שֵׁ֖מַע לַ⁠עֲדָתָֽ⁠ם ׃ס¹³ א֤וֹי לָ⁠הֶם֙ כִּֽי ־ נָדְד֣וּ מִמֶּ֔⁠נִּי שֹׁ֥ד לָ⁠הֶ֖ם כִּֽי ־ פָ֣שְׁעוּ בִ֑⁠י וְ⁠אָנֹכִ֣י אֶפְדֵּ֔⁠ם וְ⁠הֵ֕מָּה דִּבְּר֥וּ עָלַ֖⁠י כְּזָבִֽים ׃¹⁴ וְ⁠לֹֽא ־ זָעֲק֤וּ אֵלַ⁠י֙ בְּ⁠לִבָּ֔⁠ם כִּ֥י יְיֵלִ֖ילוּ עַל ־ מִשְׁכְּבוֹתָ֑⁠ם עַל ־ דָּגָ֧ן וְ⁠תִיר֛וֹשׁ יִתְגּוֹרָ֖רוּ יָס֥וּרוּ בִֽ⁠י ׃¹⁵ וַ⁠אֲנִ֣י יִסַּ֔רְתִּי חִזַּ֖קְתִּי זְרֽוֹעֹתָ֑⁠ם וְ⁠אֵלַ֖⁠י יְחַשְּׁבוּ ־ רָֽע ׃¹⁶ יָשׁ֣וּבוּ ׀ לֹ֣א עָ֗ל הָיוּ֙ כְּ⁠קֶ֣שֶׁת רְמִיָּ֔ה יִפְּל֥וּ בַ⁠חֶ֛רֶב שָׂרֵי⁠הֶ֖ם מִ⁠זַּ֣עַם לְשׁוֹנָ֑⁠ם ז֥וֹ לַעְגָּ֖⁠ם בְּ⁠אֶ֥רֶץ מִצְרָֽיִם ׃

Chapter 8

¹ אֶל ־ חִכְּ⁠ךָ֣ שֹׁפָ֔ר כַּ⁠נֶּ֖שֶׁר עַל ־ בֵּ֣ית יְהוָ֑ה יַ֚עַן עָבְר֣וּ בְרִיתִ֔⁠י וְ⁠עַל ־ תּוֹרָתִ֖⁠י פָּשָֽׁעוּ ׃² לִ֖⁠י יִזְעָ֑קוּ אֱלֹהַ֥⁠י יְֽדַעֲנ֖וּ⁠ךָ יִשְׂרָאֵֽל ׃³ זָנַ֥ח יִשְׂרָאֵ֖ל ט֑וֹב אוֹיֵ֖ב יִרְדְּֽפ⁠וֹ ׃⁴ הֵ֤ם הִמְלִיכוּ֙ וְ⁠לֹ֣א מִמֶּ֔⁠נִּי הֵשִׂ֖ירוּ וְ⁠לֹ֣א יָדָ֑עְתִּי כַּסְפָּ֣⁠ם וּ⁠זְהָבָ֗⁠ם עָשׂ֤וּ לָ⁠הֶם֙ עֲצַבִּ֔ים לְמַ֖עַן יִכָּרֵֽת ׃⁵ זָנַח֙ עֶגְלֵ֣⁠ךְ שֹֽׁמְר֔וֹן חָרָ֥ה אַפִּ֖⁠י בָּ֑⁠ם עַד ־ מָתַ֕י לֹ֥א יוּכְל֖וּ נִקָּיֹֽן ׃⁶ כִּ֤י מִ⁠יִּשְׂרָאֵל֙ וְ⁠ה֔וּא חָרָ֣שׁ עָשָׂ֔⁠הוּ וְ⁠לֹ֥א אֱלֹהִ֖ים ה֑וּא כִּֽי ־ שְׁבָבִ֣ים יִֽהְיֶ֔ה עֵ֖גֶל שֹׁמְרֽוֹן ׃⁷ כִּ֛י ר֥וּחַ יִזְרָ֖עוּ וְ⁠סוּפָ֣תָ⁠ה יִקְצֹ֑רוּ קָמָ֣ה אֵֽין ־ ל֗⁠וֹ צֶ֚מַח בְּלִ֣י יַֽעֲשֶׂה ־ קֶּ֔מַח אוּלַ֣י יַֽעֲשֶׂ֔ה זָרִ֖ים יִבְלָעֻֽ⁠הוּ ׃⁸ נִבְלַ֖ע יִשְׂרָאֵ֑ל עַתָּה֙ הָי֣וּ בַ⁠גּוֹיִ֔ם כִּ⁠כְלִ֖י אֵֽין ־ חֵ֥פֶץ בּֽ⁠וֹ ׃⁹ כִּֽי ־ הֵ֨מָּה֙ עָל֣וּ אַשּׁ֔וּר פֶּ֖רֶא בּוֹדֵ֣ד ל֑⁠וֹ אֶפְרַ֖יִם הִתְנ֥וּ אֲהָבִֽים ¹⁰ גַּ֛ם כִּֽי ־ יִתְנ֥וּ בַ⁠גּוֹיִ֖ם עַתָּ֣ה אֲקַבְּצֵ֑⁠ם וַ⁠יָּחֵ֣לּוּ מְּעָ֔ט מִ⁠מַּשָּׂ֖א מֶ֥לֶךְ שָׂרִֽים ׃¹¹ כִּֽי ־ הִרְבָּ֥ה אֶפְרַ֛יִם מִזְבְּחֹ֖ת לַ⁠חֲטֹ֑א הָיוּ ־ ל֥⁠וֹ מִזְבְּח֖וֹת לַ⁠חֲטֹֽא ׃¹² אֶ֨כְתָּב ־ ל֔⁠וֹ ¹ רבו ² תּֽוֹרָתִ֑⁠י כְּמוֹ ־ זָ֖ר נֶחְשָֽׁבוּ ׃¹³ זִבְחֵ֣י הַבְהָבַ֗⁠י יִזְבְּח֤וּ בָשָׂר֙ וַ⁠יֹּאכֵ֔לוּ יְהוָ֖ה לֹ֣א רָצָ֑⁠ם עַתָּ֞ה יִזְכֹּ֤ר עֲוֺנָ⁠ם֙ וְ⁠יִפְקֹ֣ד חַטֹּאותָ֔⁠ם הֵ֖מָּה מִצְרַ֥יִם יָשֽׁוּבוּ ׃¹⁴ וַ⁠יִּשְׁכַּ֨ח יִשְׂרָאֵ֜ל אֶת ־ עֹשֵׂ֗⁠הוּ וַ⁠יִּ֨בֶן֙ הֵֽיכָל֔וֹת וִֽ⁠יהוּדָ֕ה הִרְבָּ֖ה עָרִ֣ים בְּצֻר֑וֹת וְ⁠שִׁלַּחְתִּי ־ אֵ֣שׁ בְּ⁠עָרָ֔י⁠ו וְ⁠אָכְלָ֖ה אַרְמְנֹתֶֽי⁠הָ ׃ס

¹K אכתוב

²Q רֻבֵּ֖י

Chapter 9

¹ אַל ־ תִּשְׂמַ֨ח יִשְׂרָאֵ֤ל ׀ אֶל ־ גִּיל֙ כָּֽ⁠עַמִּ֔ים כִּ֥י זָנִ֖יתָ מֵ⁠עַ֣ל אֱלֹהֶ֑י⁠ךָ אָהַ֣בְתָּ אֶתְנָ֔ן עַ֖ל כָּל ־ גָּרְנ֥וֹת דָּגָֽן ׃² גֹּ֥רֶן וָ⁠יֶ֖קֶב לֹ֣א יִרְעֵ֑⁠ם וְ⁠תִיר֖וֹשׁ יְכַ֥חֶשׁ בָּֽ⁠הּ ׃³ לֹ֥א יֵשְׁב֖וּ בְּ⁠אֶ֣רֶץ יְהוָ֑ה וְ⁠שָׁ֤ב אֶפְרַ֨יִם֙ מִצְרַ֔יִם וּ⁠בְ⁠אַשּׁ֖וּר טָמֵ֥א יֹאכֵֽלוּ ׃⁴ לֹא ־ יִסְּכ֨וּ לַ⁠יהוָ֥ה ׀ יַיִן֮ וְ⁠לֹ֣א יֶֽעֶרְבוּ ־ ל⁠וֹ֒ זִבְחֵי⁠הֶ֗ם כְּ⁠לֶ֤חֶם אוֹנִים֙ לָ⁠הֶ֔ם כָּל ־ אֹכְלָ֖י⁠ו יִטַמָּ֑אוּ כִּֽי ־ לַחְמָ֣⁠ם לְ⁠נַפְשָׁ֔⁠ם לֹ֥א יָב֖וֹא בֵּ֥ית יְהוָֽה ׃⁵ מַֽה ־ תַּעֲשׂ֖וּ לְ⁠י֣וֹם מוֹעֵ֑ד וּ⁠לְ⁠י֖וֹם חַג ־ יְהוָֽה ׃⁶ כִּֽי ־ הִנֵּ֤ה הָֽלְכוּ֙ מִ⁠שֹּׁ֔ד מִצְרַ֥יִם תְּקַבְּצֵ֖⁠ם מֹ֣ף תְּקַבְּרֵ֑⁠ם מַחְמַ֣ד לְ⁠כַסְפָּ֗⁠ם קִמּוֹשׂ֙ יִֽירָשֵׁ֔⁠ם ח֖וֹחַ בְּ⁠אָהֳלֵי⁠הֶֽם ׃⁷ בָּ֣אוּ ׀ יְמֵ֣י הַ⁠פְּקֻדָּ֗ה בָּ֚אוּ יְמֵ֣י הַ⁠שִׁלֻּ֔ם יֵדְע֖וּ יִשְׂרָאֵ֑ל אֱוִ֣יל הַ⁠נָּבִ֗יא מְשֻׁגָּע֙ אִ֣ישׁ הָ⁠ר֔וּחַ עַ֚ל רֹ֣ב עֲוֺנְ⁠ךָ֔ וְ⁠רַבָּ֖ה מַשְׂטֵמָֽה ׃⁸ צֹפֶ֥ה אֶפְרַ֖יִם עִם ־ אֱלֹהָ֑⁠י נָבִ֞יא פַּ֤ח יָקוֹשׁ֙ עַל ־ כָּל ־ דְּרָכָ֔י⁠ו מַשְׂטֵמָ֖ה בְּ⁠בֵ֥ית אֱלֹהָֽי⁠ו ׃⁹ הֶעְמִֽיקוּ ־ שִׁחֵ֖תוּ כִּ⁠ימֵ֣י הַ⁠גִּבְעָ֑ה יִזְכּ֣וֹר עֲוֺנָ֔⁠ם יִפְק֖וֹד חַטֹּאותָֽ⁠ם ׃ס¹⁰ כַּ⁠עֲנָבִ֣ים בַּ⁠מִּדְבָּ֗ר מָצָ֨אתִי֙ יִשְׂרָאֵ֔ל כְּ⁠בִכּוּרָ֤ה בִ⁠תְאֵנָה֙ בְּ⁠רֵ֣אשִׁיתָ֔⁠הּ רָאִ֖יתִי אֲבֽוֹתֵי⁠כֶ֑ם הֵ֜מָּה בָּ֣אוּ בַֽעַל ־ פְּע֗וֹר וַ⁠יִּנָּֽזְרוּ֙ לַ⁠בֹּ֔שֶׁת וַ⁠יִּהְי֥וּ שִׁקּוּצִ֖ים כְּ⁠אָהֳבָֽ⁠ם ׃¹¹ אֶפְרַ֕יִם כָּ⁠ע֖וֹף יִתְעוֹפֵ֣ף כְּבוֹדָ֑⁠ם מִ⁠לֵּדָ֥ה וּ⁠מִ⁠בֶּ֖טֶן וּ⁠מֵ⁠הֵרָיֽוֹן ׃¹² כִּ֤י אִם ־ יְגַדְּלוּ֙ אֶת ־ בְּנֵי⁠הֶ֔ם וְ⁠שִׁכַּלְתִּ֖י⁠ם מֵֽ⁠אָדָ֑ם כִּֽי ־ גַם ־ א֥וֹי לָ⁠הֶ֖ם בְּ⁠שׂוּרִ֥⁠י מֵ⁠הֶֽם ׃¹³ אֶפְרַ֛יִם כַּ⁠אֲשֶׁר ־ רָאִ֥יתִי לְ⁠צ֖וֹר שְׁתוּלָ֣ה בְ⁠נָוֶ֑ה וְ⁠אֶפְרַ֕יִם לְ⁠הוֹצִ֥יא אֶל ־ הֹרֵ֖ג בָּנָֽי⁠ו ׃¹⁴ תֵּן ־ לָ⁠הֶ֥ם יְהוָ֖ה מַה ־ תִּתֵּ֑ן תֵּן ־ לָ⁠הֶם֙ רֶ֣חֶם מַשְׁכִּ֔יל וְ⁠שָׁדַ֖יִם צֹמְקִֽים ׃¹⁵ כָּל ־ רָעָתָ֤⁠ם בַּ⁠גִּלְגָּל֙ כִּֽי ־ שָׁ֣ם שְׂנֵאתִ֔י⁠ם עַ֚ל רֹ֣עַ מַֽעַלְלֵי⁠הֶ֔ם מִ⁠בֵּיתִ֖⁠י אֲגָרְשֵׁ֑⁠ם לֹ֤א אוֹסֵף֙ אַהֲבָתָ֔⁠ם כָּל ־ שָׂרֵי⁠הֶ֖ם סֹרְרִֽים ׃¹⁶ הֻכָּ֣ה אֶפְרַ֔יִם שָׁרְשָׁ֥⁠ם יָבֵ֖שׁ פְּרִ֣י בַֽל ־ יַעֲשׂ֑וּ⁠ן ¹ גַּ֚ם כִּ֣י יֵֽלֵד֔וּ⁠ן וְ⁠הֵמַתִּ֖י מַחֲמַדֵּ֥י בִטְנָֽ⁠ם ׃ס¹⁷ יִמְאָסֵ֣⁠ם אֱלֹהַ֔⁠י כִּ֛י לֹ֥א שָׁמְע֖וּ ל֑⁠וֹ וְ⁠יִהְי֥וּ נֹדְדִ֖ים בַּ⁠גּוֹיִֽם ׃ס

¹K בלי

Chapter 10

¹ גֶּ֤פֶן בּוֹקֵק֙ יִשְׂרָאֵ֔ל פְּרִ֖י יְשַׁוֶּה ־ לּ֑⁠וֹ כְּ⁠רֹ֣ב לְ⁠פִרְי֗⁠וֹ הִרְבָּה֙ לַֽ⁠מִּזְבְּח֔וֹת כְּ⁠ט֣וֹב לְ⁠אַרְצ֔⁠וֹ הֵיטִ֖יבוּ מַצֵּבֽוֹת ׃² חָלַ֥ק לִבָּ֖⁠ם עַתָּ֣ה יֶאְשָׁ֑מוּ ה֚וּא יַעֲרֹ֣ף מִזְבְּחוֹתָ֔⁠ם יְשֹׁדֵ֖ד מַצֵּבוֹתָֽ⁠ם ׃³ כִּ֤י עַתָּה֙ יֹֽאמְר֔וּ אֵ֥ין מֶ֖לֶךְ לָ֑⁠נוּ כִּ֣י לֹ֤א יָרֵ֨אנוּ֙ אֶת ־ יְהֹוָ֔ה וְ⁠הַ⁠מֶּ֖לֶךְ מַה ־ יַּֽעֲשֶׂה ־ לָּֽ⁠נוּ ׃⁴ דִּבְּר֣וּ דְבָרִ֔ים אָל֥וֹת שָׁ֖וְא כָּרֹ֣ת בְּרִ֑ית וּ⁠פָרַ֤ח כָּ⁠רֹאשׁ֙ מִשְׁפָּ֔ט עַ֖ל תַּלְמֵ֥י שָׂדָֽי ׃⁵ לְ⁠עֶגְלוֹת֙ בֵּ֣ית אָ֔וֶן יָג֖וּרוּ שְׁכַ֣ן שֹֽׁמְר֑וֹן כִּי ־ אָבַ֨ל עָלָ֜י⁠ו עַמּ֗⁠וֹ וּ⁠כְמָרָי⁠ו֙ עָלָ֣י⁠ו יָגִ֔ילוּ עַל ־ כְּבוֹד֖⁠וֹ כִּֽי ־ גָלָ֥ה מִמֶּֽ⁠נּוּ ׃⁶ גַּם ־ אוֹת⁠וֹ֙ לְ⁠אַשּׁ֣וּר יוּבָ֔ל מִנְחָ֖ה לְ⁠מֶ֣לֶךְ יָרֵ֑ב בָּשְׁנָה֙ אֶפְרַ֣יִם יִקָּ֔ח וְ⁠יֵב֥וֹשׁ יִשְׂרָאֵ֖ל מֵ⁠עֲצָתֽ⁠וֹ ׃⁷ נִדְמֶ֥ה שֹׁמְר֖וֹן מַלְכָּ֑⁠הּ כְּ⁠קֶ֖צֶף עַל ־ פְּנֵי ־ מָֽיִם ׃⁸ וְ⁠נִשְׁמְד֞וּ בָּמ֣וֹת אָ֗וֶן חַטַּאת֙ יִשְׂרָאֵ֔ל ק֣וֹץ וְ⁠דַרְדַּ֔ר יַעֲלֶ֖ה עַל ־ מִזְבְּחוֹתָ֑⁠ם וְ⁠אָמְר֤וּ לֶֽ⁠הָרִים֙ כַּסּ֔וּ⁠נוּ וְ⁠לַ⁠גְּבָע֖וֹת נִפְל֥וּ עָלֵֽי⁠נוּ ׃ס⁹ מִ⁠ימֵי֙ הַ⁠גִּבְעָ֔ה חָטָ֖אתָ יִשְׂרָאֵ֑ל שָׁ֣ם עָמָ֔דוּ לֹֽא ־ תַשִּׂיגֵ֧⁠ם בַּ⁠גִּבְעָ֛ה מִלְחָמָ֖ה עַל ־ בְּנֵ֥י עַֽלְוָֽה ׃¹⁰ בְּ⁠אַוָּתִ֖⁠י וְ⁠אֶסֳּרֵ֑⁠ם וְ⁠אֻסְּפ֤וּ עֲלֵי⁠הֶם֙ עַמִּ֔ים בְּ⁠אָסְרָ֖⁠ם לִ⁠שְׁתֵּ֥י עוֹנֹתָֽם ׃¹¹¹ וְ⁠אֶפְרַ֜יִם עֶגְלָ֤ה מְלֻמָּדָה֙ אֹהַ֣בְתִּי לָ⁠ד֔וּשׁ וַ⁠אֲנִ֣י עָבַ֔רְתִּי עַל ־ ט֖וּב צַוָּארָ֑⁠הּ אַרְכִּ֤יב אֶפְרַ֨יִם֙ יַחֲר֣וֹשׁ יְהוּדָ֔ה יְשַׂדֶּד ־ ל֖⁠וֹ יַעֲקֹֽב ׃¹² זִרְע֨וּ לָ⁠כֶ֤ם לִ⁠צְדָקָה֙ קִצְר֣וּ לְ⁠פִי ־ חֶ֔סֶד נִ֥ירוּ לָ⁠כֶ֖ם נִ֑יר וְ⁠עֵת֙ לִ⁠דְר֣וֹשׁ אֶת ־ יְהוָ֔ה עַד ־ יָב֕וֹא וְ⁠יֹרֶ֥ה צֶ֖דֶק לָ⁠כֶֽם ׃¹³ חֲרַשְׁתֶּם ־ רֶ֛שַׁע עַוְלָ֥תָ⁠ה קְצַרְתֶּ֖ם אֲכַלְתֶּ֣ם פְּרִי ־ כָ֑חַשׁ כִּֽי ־ בָטַ֥חְתָּ בְ⁠דַרְכְּ⁠ךָ֖ בְּ⁠רֹ֥ב גִּבּוֹרֶֽי⁠ךָ ׃¹⁴ וְ⁠קָ֣אם שָׁאוֹן֮ בְּ⁠עַמֶּ⁠ךָ֒ וְ⁠כָל ־ מִבְצָרֶ֣י⁠ךָ יוּשַּׁ֔ד כְּ⁠שֹׁ֧ד שַֽׁלְמַ֛ן בֵּ֥ית אַֽרְבֵ֖אל בְּ⁠י֣וֹם מִלְחָמָ֑ה אֵ֥ם עַל ־ בָּנִ֖ים רֻטָּֽשָׁה ׃¹⁵ כָּ֗כָה עָשָׂ֤ה לָ⁠כֶם֙ בֵּֽית ־ אֵ֔ל מִ⁠פְּנֵ֖י רָעַ֣ת רָֽעַתְ⁠כֶ֑ם בַּ⁠שַּׁ֕חַר נִדְמֹ֥ה נִדְמָ֖ה מֶ֥לֶךְ יִשְׂרָאֵֽל ׃

¹K עינת⁠ם

Chapter 11

¹ כִּ֛י נַ֥עַר יִשְׂרָאֵ֖ל וָ⁠אֹהֲבֵ֑⁠הוּ וּ⁠מִ⁠מִּצְרַ֖יִם קָרָ֥אתִי לִ⁠בְנִֽ⁠י ׃² קָרְא֖וּ לָ⁠הֶ֑ם כֵּ֚ן הָלְכ֣וּ מִ⁠פְּנֵי⁠הֶ֔ם לַ⁠בְּעָלִ֣ים יְזַבֵּ֔חוּ וְ⁠לַ⁠פְּסִלִ֖ים יְקַטֵּרֽוּ⁠ן ׃³ וְ⁠אָנֹכִ֤י תִרְגַּ֨לְתִּי֙ לְ⁠אֶפְרַ֔יִם קָחָ֖⁠ם עַל ־ זְרֽוֹעֹתָ֑י⁠ו וְ⁠לֹ֥א יָדְע֖וּ כִּ֥י רְפָאתִֽי⁠ם ׃⁴ בְּ⁠חַבְלֵ֨י אָדָ֤ם אֶמְשְׁכֵ⁠ם֙ בַּ⁠עֲבֹת֣וֹת אַהֲבָ֔ה וָ⁠אֶהְיֶ֥ה לָ⁠הֶ֛ם כִּ⁠מְרִ֥ימֵי עֹ֖ל עַ֣ל לְחֵי⁠הֶ֑ם וְ⁠אַ֥ט אֵלָ֖י⁠ו אוֹכִֽיל ׃⁵ לֹ֤א יָשׁוּב֙ אֶל ־ אֶ֣רֶץ מִצְרַ֔יִם וְ⁠אַשּׁ֖וּר ה֣וּא מַלְכּ֑⁠וֹ כִּ֥י מֵאֲנ֖וּ לָ⁠שֽׁוּב ׃⁶ וְ⁠חָלָ֥ה חֶ֨רֶב֙ בְּ⁠עָרָ֔י⁠ו וְ⁠כִלְּתָ֥ה בַדָּ֖י⁠ו וְ⁠אָכָ֑לָה מִֽ⁠מֹּעֲצ֖וֹתֵי⁠הֶֽם ׃⁷ וְ⁠עַמִּ֥⁠י תְלוּאִ֖ים לִ⁠מְשֽׁוּבָתִ֑⁠י וְ⁠אֶל ־ עַל֙ יִקְרָאֻ֔⁠הוּ יַ֖חַד לֹ֥א יְרוֹמֵם ׃⁸ אֵ֞יךְ אֶתֶּנְ⁠ךָ֣ אֶפְרַ֗יִם אֲמַגֶּנְ⁠ךָ֙ יִשְׂרָאֵ֔ל אֵ֚יךְ אֶתֶּנְ⁠ךָ֣ כְ⁠אַדְמָ֔ה אֲשִֽׂימְ⁠ךָ֖ כִּ⁠צְבֹאיִ֑ם נֶהְפַּ֤ךְ עָלַ⁠י֙ לִבִּ֔⁠י יַ֖חַד נִכְמְר֥וּ נִחוּמָֽ⁠י ׃⁹ לֹ֤א אֶֽעֱשֶׂה֙ חֲר֣וֹן אַפִּ֔⁠י לֹ֥א אָשׁ֖וּב לְ⁠שַׁחֵ֣ת אֶפְרָ֑יִם כִּ֣י אֵ֤ל אָֽנֹכִי֙ וְ⁠לֹא ־ אִ֔ישׁ בְּ⁠קִרְבְּ⁠ךָ֣ קָד֔וֹשׁ וְ⁠לֹ֥א אָב֖וֹא בְּ⁠עִֽיר ׃¹⁰ אַחֲרֵ֧י יְהוָ֛ה יֵלְכ֖וּ כְּ⁠אַרְיֵ֣ה יִשְׁאָ֑ג כִּֽי ־ ה֣וּא יִשְׁאַ֔ג וְ⁠יֶחֶרְד֥וּ בָנִ֖ים מִ⁠יָּֽם ׃¹¹ יֶחֶרְד֤וּ כְ⁠צִפּוֹר֙ מִ⁠מִּצְרַ֔יִם וּ⁠כְ⁠יוֹנָ֖ה מֵ⁠אֶ֣רֶץ אַשּׁ֑וּר וְ⁠הוֹשַׁבְתִּ֥י⁠ם עַל ־ בָּתֵּי⁠הֶ֖ם נְאֻם ־ יְהוָֽה ׃ס

(12)

¹²(12:1) סְבָבֻ֤⁠נִי בְ⁠כַ֨חַשׁ֙ אֶפְרַ֔יִם וּ⁠בְ⁠מִרְמָ֖ה בֵּ֣ית יִשְׂרָאֵ֑ל וִֽ⁠יהוּדָ֗ה עֹ֥ד רָד֙ עִם ־ אֵ֔ל וְ⁠עִם ־ קְדוֹשִׁ֖ים נֶאֱמָֽן ׃

Chapter 12

¹⁽²⁾ אֶפְרַ֜יִם רֹעֶ֥ה ר֨וּחַ֙ וְ⁠רֹדֵ֣ף קָדִ֔ים כָּל ־ הַ⁠יּ֕וֹם כָּזָ֥ב וָ⁠שֹׁ֖ד יַרְבֶּ֑ה וּ⁠בְרִית֙ עִם ־ אַשּׁ֣וּר יִכְרֹ֔תוּ וְ⁠שֶׁ֖מֶן לְ⁠מִצְרַ֥יִם יוּבָֽל ׃²⁽³⁾ וְ⁠רִ֥יב לַֽ⁠יהוָ֖ה עִם ־ יְהוּדָ֑ה וְ⁠לִ⁠פְקֹ֤ד עַֽל ־ יַעֲקֹב֙ כִּ⁠דְרָכָ֔י⁠ו כְּ⁠מַעֲלָלָ֖י⁠ו יָשִׁ֥יב לֽ⁠וֹ ׃³⁽⁴⁾ בַּ⁠בֶּ֖טֶן עָקַ֣ב אֶת ־ אָחִ֑י⁠ו וּ⁠בְ⁠אוֹנ֖⁠וֹ שָׂרָ֥ה אֶת ־ אֱלֹהִֽים ׃⁴⁽⁵⁾ וָ⁠יָּ֤שַׂר אֶל ־ מַלְאָךְ֙ וַ⁠יֻּכָ֔ל בָּכָ֖ה וַ⁠יִּתְחַנֶּן ־ ל֑⁠וֹ בֵּֽית ־ אֵל֙ יִמְצָאֶ֔⁠נּוּ וְ⁠שָׁ֖ם יְדַבֵּ֥ר עִמָּֽ⁠נוּ ׃⁵⁽⁶⁾ וַֽ⁠יהוָ֖ה אֱלֹהֵ֣י הַ⁠צְּבָא֑וֹת יְהוָ֖ה זִכְרֽ⁠וֹ ׃⁶⁽⁷⁾ וְ⁠אַתָּ֖ה בֵּ⁠אלֹהֶ֣י⁠ךָ תָשׁ֑וּב חֶ֤סֶד וּ⁠מִשְׁפָּט֙ שְׁמֹ֔ר וְ⁠קַוֵּ֥ה אֶל ־ אֱלֹהֶ֖י⁠ךָ תָּמִֽיד ׃⁷⁽⁸⁾ כְּנַ֗עַן בְּ⁠יָד֛⁠וֹ מֹאזְנֵ֥י מִרְמָ֖ה לַ⁠עֲשֹׁ֥ק אָהֵֽב ׃⁸⁽⁹⁾ וַ⁠יֹּ֣אמֶר אֶפְרַ֔יִם אַ֣ךְ עָשַׁ֔רְתִּי מָצָ֥אתִי א֖וֹן לִ֑⁠י כָּל ־ יְגִיעַ֕⁠י לֹ֥א יִמְצְאוּ ־ לִ֖⁠י עָוֺ֥ן אֲשֶׁר ־ חֵֽטְא ׃⁹⁽¹⁰⁾ וְ⁠אָנֹכִ֛י יְהוָ֥ה אֱלֹהֶ֖י⁠ךָ מֵ⁠אֶ֣רֶץ מִצְרָ֑יִם עֹ֛ד אוֹשִֽׁיבְ⁠ךָ֥ בָ⁠אֳהָלִ֖ים כִּ⁠ימֵ֥י מוֹעֵֽד ׃¹⁰⁽¹¹⁾ וְ⁠דִבַּ֨רְתִּי֙ עַל ־ הַ⁠נְּבִיאִ֔ים וְ⁠אָנֹכִ֖י חָז֣וֹן הִרְבֵּ֑יתִי וּ⁠בְ⁠יַ֥ד הַ⁠נְּבִיאִ֖ים אֲדַמֶּֽה ׃¹¹⁽¹²⁾ אִם ־ גִּלְעָ֥ד אָ֨וֶן֙ אַךְ ־ שָׁ֣וְא הָי֔וּ בַּ⁠גִּלְגָּ֖ל שְׁוָרִ֣ים זִבֵּ֑חוּ גַּ֤ם מִזְבְּחוֹתָ⁠ם֙ כְּ⁠גַלִּ֔ים עַ֖ל תַּלְמֵ֥י שָׂדָֽי ׃¹²⁽¹³⁾ וַ⁠יִּבְרַ֥ח יַעֲקֹ֖ב שְׂדֵ֣ה אֲרָ֑ם וַ⁠יַּעֲבֹ֤ד יִשְׂרָאֵל֙ בְּ⁠אִשָּׁ֔ה וּ⁠בְ⁠אִשָּׁ֖ה שָׁמָֽר ׃¹³⁽¹⁴⁾ וּ⁠בְ⁠נָבִ֕יא הֶעֱלָ֧ה יְהוָ֛ה אֶת ־ יִשְׂרָאֵ֖ל מִ⁠מִּצְרָ֑יִם וּ⁠בְ⁠נָבִ֖יא נִשְׁמָֽר ׃¹⁴⁽¹⁵⁾ הִכְעִ֥יס אֶפְרַ֖יִם תַּמְרוּרִ֑ים וְ⁠דָמָי⁠ו֙ עָלָ֣י⁠ו יִטּ֔וֹשׁ וְ⁠חֶ֨רְפָּת֔⁠וֹ יָשִׁ֥יב ל֖⁠וֹ אֲדֹנָֽי⁠ו ׃

Chapter 13

¹ כְּ⁠דַבֵּ֤ר אֶפְרַ֨יִם֙ רְתֵ֔ת נָשָׂ֥א ה֖וּא בְּ⁠יִשְׂרָאֵ֑ל וַ⁠יֶּאְשַׁ֥ם בַּ⁠בַּ֖עַל וַ⁠יָּמֹֽת ׃² וְ⁠עַתָּ֣ה ׀ יוֹסִ֣פוּ לַ⁠חֲטֹ֗א וַ⁠יַּעְשׂ֣וּ לָ⁠הֶם֩ מַסֵּכָ֨ה מִ⁠כַּסְפָּ֤⁠ם כִּ⁠תְבוּנָ⁠ם֙ עֲצַבִּ֔ים מַעֲשֵׂ֥ה חָרָשִׁ֖ים כֻּלֹּ֑⁠ה לָ⁠הֶם֙ הֵ֣ם אֹמְרִ֔ים זֹבְחֵ֣י אָדָ֔ם עֲגָלִ֖ים יִשָּׁקֽוּ⁠ן ׃³ לָ⁠כֵ֗ן יִֽהְיוּ֙ כַּ⁠עֲנַן ־ בֹּ֔קֶר וְ⁠כַ⁠טַּ֖ל מַשְׁכִּ֣ים הֹלֵ֑ךְ כְּ⁠מֹץ֙ יְסֹעֵ֣ר מִ⁠גֹּ֔רֶן וּ⁠כְ⁠עָשָׁ֖ן מֵ⁠אֲרֻבָּֽה ׃⁴ וְ⁠אָנֹכִ֛י יְהוָ֥ה אֱלֹהֶ֖י⁠ךָ מֵ⁠אֶ֣רֶץ מִצְרָ֑יִם וֵ⁠אלֹהִ֤ים זֽוּלָתִ⁠י֙ לֹ֣א תֵדָ֔ע וּ⁠מוֹשִׁ֥יעַ אַ֖יִן בִּלְתִּֽ⁠י ׃⁵ אֲנִ֥י יְדַעְתִּ֖י⁠ךָ בַּ⁠מִּדְבָּ֑ר בְּ⁠אֶ֖רֶץ תַּלְאֻבֽוֹת ׃⁶ כְּ⁠מַרְעִיתָ⁠ם֙ וַ⁠יִּשְׂבָּ֔עוּ שָׂבְע֖וּ וַ⁠יָּ֣רָם לִבָּ֑⁠ם עַל ־ כֵּ֖ן שְׁכֵחֽוּ⁠נִי ׃⁷ וָ⁠אֱהִ֥י לָ⁠הֶ֖ם כְּמוֹ ־ שָׁ֑חַל כְּ⁠נָמֵ֖ר עַל ־ דֶּ֥רֶךְ אָשֽׁוּר ׃⁸ אֶפְגְּשֵׁ⁠ם֙ כְּ⁠דֹ֣ב שַׁכּ֔וּל וְ⁠אֶקְרַ֖ע סְג֣וֹר לִבָּ֑⁠ם וְ⁠אֹכְלֵ֥⁠ם שָׁם֙ כְּ⁠לָבִ֔יא חַיַּ֥ת הַ⁠שָּׂדֶ֖ה תְּבַקְּעֵֽ⁠ם ׃⁹ שִֽׁחֶתְ⁠ךָ֥ יִשְׂרָאֵ֖ל כִּֽי ־ בִ֥⁠י בְ⁠עֶזְרֶֽ⁠ךָ ׃¹⁰ אֱהִ֤י מַלְכְּ⁠ךָ֙ אֵפ֔וֹא וְ⁠יוֹשִֽׁיעֲ⁠ךָ֖ בְּ⁠כָל ־ עָרֶ֑י⁠ךָ וְ⁠שֹׁ֣פְטֶ֔י⁠ךָ אֲשֶׁ֣ר אָמַ֔רְתָּ תְּנָ⁠ה ־ לִּ֖⁠י מֶ֥לֶךְ וְ⁠שָׂרִֽים ׃¹¹ אֶֽתֶּן ־ לְ⁠ךָ֥ מֶ֨לֶךְ֙ בְּ⁠אַפִּ֔⁠י וְ⁠אֶקַּ֖ח בְּ⁠עֶבְרָתִֽ⁠י ׃ס¹² צָרוּר֙ עֲוֺ֣ן אֶפְרָ֔יִם צְפוּנָ֖ה חַטָּאתֽ⁠וֹ ׃¹³ חֶבְלֵ֥י יֽוֹלֵדָ֖ה יָבֹ֣אוּ ל֑⁠וֹ הוּא ־ בֵן֙ לֹ֣א חָכָ֔ם כִּֽי ־ עֵ֥ת לֹֽא ־ יַעֲמֹ֖ד בְּ⁠מִשְׁבַּ֥ר בָּנִֽים ׃¹⁴ מִ⁠יַּ֤ד שְׁאוֹל֙ אֶפְדֵּ֔⁠ם מִ⁠מָּ֖וֶת אֶגְאָלֵ֑⁠ם אֱהִ֨י דְבָרֶי⁠ךָ֜ מָ֗וֶת אֱהִ֤י קָֽטָבְ⁠ךָ֙ שְׁא֔וֹל נֹ֖חַם יִסָּתֵ֥ר מֵ⁠עֵינָֽ⁠י ׃¹⁵ כִּ֣י ה֔וּא בֵּ֥ן אַחִ֖ים יַפְרִ֑יא יָב֣וֹא קָדִים֩ ר֨וּחַ יְהוָ֜ה מִ⁠מִּדְבָּ֣ר עֹלֶ֗ה וְ⁠יֵב֤וֹשׁ מְקוֹר⁠וֹ֙ וְ⁠יֶחֱרַ֣ב מַעְיָנ֔⁠וֹ ה֣וּא יִשְׁסֶ֔ה אוֹצַ֖ר כָּל ־ כְּלִ֥י חֶמְדָּֽה ׃

(14)

¹⁶(14:1) תֶּאְשַׁם֙ שֹֽׁמְר֔וֹן כִּ֥י מָרְתָ֖ה בֵּֽ⁠אלֹהֶ֑י⁠הָ בַּ⁠חֶ֣רֶב יִפֹּ֔לוּ עֹלְלֵי⁠הֶ֣ם יְרֻטָּ֔שׁוּ וְ⁠הָרִיּוֹתָ֖י⁠ו יְבֻקָּֽעוּ ׃פ

Chapter 14

¹⁽²⁾ שׁ֚וּבָ⁠ה יִשְׂרָאֵ֔ל עַ֖ד יְהוָ֣ה אֱלֹהֶ֑י⁠ךָ כִּ֥י כָשַׁ֖לְתָּ בַּ⁠עֲוֺנֶֽ⁠ךָ ׃²⁽³⁾ קְח֤וּ עִמָּ⁠כֶם֙ דְּבָרִ֔ים וְ⁠שׁ֖וּבוּ אֶל ־ יְהוָ֑ה אִמְר֣וּ אֵלָ֗י⁠ו כָּל ־ תִּשָּׂ֤א עָוֺן֙ וְ⁠קַח ־ ט֔וֹב וּֽ⁠נְשַׁלְּמָ֥ה פָרִ֖ים שְׂפָתֵֽי⁠נוּ ׃³⁽⁴⁾ אַשּׁ֣וּר ׀ לֹ֣א יוֹשִׁיעֵ֗⁠נוּ עַל ־ סוּס֙ לֹ֣א נִרְכָּ֔ב וְ⁠לֹא ־ נֹ֥אמַר ע֛וֹד אֱלֹהֵ֖י⁠נוּ לְ⁠מַעֲשֵׂ֣ה יָדֵ֑י⁠נוּ אֲשֶׁר ־ בְּ⁠ךָ֖ יְרֻחַ֥ם יָתֽוֹם ׃⁴⁽⁵⁾ אֶרְפָּא֙ מְשׁ֣וּבָתָ֔⁠ם אֹהֲבֵ֖⁠ם נְדָבָ֑ה כִּ֛י שָׁ֥ב אַפִּ֖⁠י מִמֶּֽ⁠נּוּ ׃⁵⁽⁶⁾ אֶהְיֶ֤ה כַ⁠טַּל֙ לְ⁠יִשְׂרָאֵ֔ל יִפְרַ֖ח כַּ⁠שּֽׁוֹשַׁנָּ֑ה וְ⁠יַ֥ךְ שָׁרָשָׁ֖י⁠ו כַּ⁠לְּבָנֽוֹן ׃⁶⁽⁷⁾ יֵֽלְכוּ֙ יֹֽנְקוֹתָ֔י⁠ו וִ⁠יהִ֥י כַ⁠זַּ֖יִת הוֹד֑⁠וֹ וְ⁠רֵ֥יחַֽ ל֖⁠וֹ כַּ⁠לְּבָנֽוֹן ׃⁷⁽⁸⁾ יָשֻׁ֨בוּ֙ יֹשְׁבֵ֣י בְ⁠צִלּ֔⁠וֹ יְחַיּ֥וּ דָגָ֖ן וְ⁠יִפְרְח֣וּ כַ⁠גָּ֑פֶן זִכְר֖⁠וֹ כְּ⁠יֵ֥ין לְבָנֽוֹן ׃ס⁸⁽⁹⁾ אֶפְרַ֕יִם מַה ־ לִּ֥⁠י ע֖וֹד לָֽ⁠עֲצַבִּ֑ים אֲנִ֧י עָנִ֣יתִי וַ⁠אֲשׁוּרֶ֗⁠נּוּ אֲנִי֙ כִּ⁠בְר֣וֹשׁ רַֽעֲנָ֔ן מִמֶּ֖⁠נִּי פֶּרְיְ⁠ךָ֥ נִמְצָֽא ׃⁹⁽¹⁰⁾ מִ֤י חָכָם֙ וְ⁠יָ֣בֵֽן אֵ֔לֶּה נָב֖וֹן וְ⁠יֵֽדָעֵ֑⁠ם כִּֽי ־ יְשָׁרִ֞ים דַּרְכֵ֣י יְהוָ֗ה וְ⁠צַדִּקִים֙ יֵ֣לְכוּ בָ֔⁠ם וּ⁠פֹשְׁעִ֖ים יִכָּ֥שְׁלוּ בָֽ⁠ם ׃

Joel

Chapter 1

¹ דְּבַר ־ יְהוָה֙ אֲשֶׁ֣ר הָיָ֔ה אֶל ־ יוֹאֵ֖ל בֶּן ־ פְּתוּאֵֽל ׃² שִׁמְעוּ ־ זֹאת֙ הַ⁠זְּקֵנִ֔ים וְ⁠הַֽאֲזִ֔ינוּ כֹּ֖ל יוֹשְׁבֵ֣י הָ⁠אָ֑רֶץ הֶ⁠הָ֤יְתָה זֹּאת֙ בִּֽ⁠ימֵי⁠כֶ֔ם וְ⁠אִ֖ם בִּ⁠ימֵ֥י אֲבֹֽתֵי⁠כֶֽם ׃³ עָלֶ֖⁠יהָ לִ⁠בְנֵי⁠כֶ֣ם סַפֵּ֑רוּ וּ⁠בְנֵי⁠כֶם֙ לִ⁠בְנֵי⁠הֶ֔ם וּ⁠בְנֵי⁠הֶ֖ם לְ⁠ד֥וֹר אַחֵֽר ׃⁴ יֶ֤תֶר הַ⁠גָּזָם֙ אָכַ֣ל הָֽ⁠אַרְבֶּ֔ה וְ⁠יֶ֥תֶר הָ⁠אַרְבֶּ֖ה אָכַ֣ל הַ⁠יָּ֑לֶק וְ⁠יֶ֣תֶר הַ⁠יֶּ֔לֶק אָכַ֖ל הֶ⁠חָסִֽיל ׃⁵ הָקִ֤יצוּ שִׁכּוֹרִים֙ וּ⁠בְכ֔וּ וְ⁠הֵילִ֖לוּ כָּל ־ שֹׁ֣תֵי יָ֑יִן עַל ־ עָסִ֕יס כִּ֥י נִכְרַ֖ת מִ⁠פִּי⁠כֶֽם ׃⁶ כִּֽי ־ גוֹי֙ עָלָ֣ה עַל ־ אַרְצִ֔⁠י עָצ֖וּם וְ⁠אֵ֣ין מִסְפָּ֑ר שִׁנָּי⁠ו֙ שִׁנֵּ֣י אַרְיֵ֔ה וּֽ⁠מְתַלְּע֥וֹת לָבִ֖יא לֽ⁠וֹ ׃⁷ שָׂ֤ם גַּפְנִ⁠י֙ לְ⁠שַׁמָּ֔ה וּ⁠תְאֵנָתִ֖⁠י לִ⁠קְצָפָ֑ה חָשֹׂ֤ף חֲשָׂפָ⁠הּ֙ וְ⁠הִשְׁלִ֔יךְ הִלְבִּ֖ינוּ שָׂרִיגֶֽי⁠הָ ׃⁸ אֱלִ֕י כִּ⁠בְתוּלָ֥ה חֲגֻֽרַת ־ שַׂ֖ק עַל ־ בַּ֥עַל נְעוּרֶֽי⁠הָ ׃⁹ הָכְרַ֥ת מִנְחָ֛ה וָ⁠נֶ֖סֶךְ מִ⁠בֵּ֣ית יְהוָ֑ה אָֽבְלוּ֙ הַ⁠כֹּ֣הֲנִ֔ים מְשָׁרְתֵ֖י יְהוָֽה ׃¹⁰ שֻׁדַּ֣ד שָׂדֶ֔ה אָבְלָ֖ה אֲדָמָ֑ה כִּ֚י שֻׁדַּ֣ד דָּגָ֔ן הוֹבִ֥ישׁ תִּיר֖וֹשׁ אֻמְלַ֥ל יִצְהָֽר ׃¹¹ הֹבִ֣ישׁוּ אִכָּרִ֗ים הֵילִ֨ילוּ֙ כֹּֽרְמִ֔ים עַל ־ חִטָּ֖ה וְ⁠עַל ־ שְׂעֹרָ֑ה כִּ֥י אָבַ֖ד קְצִ֥יר שָׂדֶֽה ׃¹² הַ⁠גֶּ֣פֶן הוֹבִ֔ישָׁה וְ⁠הַ⁠תְּאֵנָ֖ה אֻמְלָ֑לָה רִמּ֞וֹן גַּם ־ תָּמָ֣ר וְ⁠תַפּ֗וּחַ כָּל ־ עֲצֵ֤י הַ⁠שָּׂדֶה֙ יָבֵ֔שׁוּ כִּֽי ־ הֹבִ֥ישׁ שָׂשׂ֖וֹן מִן ־ בְּנֵ֥י אָדָֽם ׃ס¹³ חִגְר֨וּ וְ⁠סִפְד֜וּ הַ⁠כֹּהֲנִ֗ים הֵילִ֨ילוּ֙ מְשָׁרְתֵ֣י מִזְבֵּ֔חַ בֹּ֚אוּ לִ֣ינוּ בַ⁠שַּׂקִּ֔ים מְשָׁרְתֵ֖י אֱלֹהָ֑⁠י כִּ֥י נִמְנַ֛ע מִ⁠בֵּ֥ית אֱלֹהֵי⁠כֶ֖ם מִנְחָ֥ה וָ⁠נָֽסֶךְ ׃¹⁴ קַדְּשׁוּ ־ צוֹם֙ קִרְא֣וּ עֲצָרָ֔ה אִסְפ֣וּ זְקֵנִ֗ים כֹּ֚ל יֹשְׁבֵ֣י הָ⁠אָ֔רֶץ בֵּ֖ית יְהוָ֣ה אֱלֹהֵי⁠כֶ֑ם וְ⁠זַעֲק֖וּ אֶל ־ יְהוָֽה ׃¹⁵ אֲהָ֖הּ לַ⁠יּ֑וֹם כִּ֤י קָרוֹב֙ י֣וֹם יְהוָ֔ה וּ⁠כְ⁠שֹׁ֖ד מִ⁠שַׁדַּ֥י יָבֽוֹא ׃¹⁶ הֲ⁠ל֛וֹא נֶ֥גֶד עֵינֵ֖י⁠נוּ אֹ֣כֶל נִכְרָ֑ת מִ⁠בֵּ֥ית אֱלֹהֵ֖י⁠נוּ שִׂמְחָ֥ה וָ⁠גִֽיל ׃¹⁷ עָבְשׁ֣וּ פְרֻד֗וֹת תַּ֚חַת מֶגְרְפֹ֣תֵי⁠הֶ֔ם נָשַׁ֨מּוּ֙ אֹֽצָר֔וֹת נֶהֶרְס֖וּ מַמְּגֻר֑וֹת כִּ֥י הֹבִ֖ישׁ דָּגָֽן ׃¹⁸ מַה ־ נֶּאֶנְחָ֣ה בְהֵמָ֗ה נָבֹ֨כוּ֙ עֶדְרֵ֣י בָקָ֔ר כִּ֛י אֵ֥ין מִרְעֶ֖ה לָ⁠הֶ֑ם גַּם ־ עֶדְרֵ֥י הַ⁠צֹּ֖אן נֶאְשָֽׁמוּ ׃¹⁹ אֵלֶ֥י⁠ךָ יְהוָ֖ה אֶקְרָ֑א כִּ֣י אֵ֗שׁ אָֽכְלָה֙ נְא֣וֹת מִדְבָּ֔ר וְ⁠לֶ֣הָבָ֔ה לִהֲטָ֖ה כָּל ־ עֲצֵ֥י הַ⁠שָּׂדֶֽה ׃²⁰ גַּם ־ בַּהֲמ֥וֹת שָׂדֶ֖ה תַּעֲר֣וֹג אֵלֶ֑י⁠ךָ כִּ֤י יָֽבְשׁוּ֙ אֲפִ֣יקֵי מָ֔יִם וְ⁠אֵ֕שׁ אָכְלָ֖ה נְא֥וֹת הַ⁠מִּדְבָּֽר ׃פ

Chapter 2

¹ תִּקְע֨וּ שׁוֹפָ֜ר בְּ⁠צִיּ֗וֹן וְ⁠הָרִ֨יעוּ֙ בְּ⁠הַ֣ר קָדְשִׁ֔⁠י יִרְגְּז֕וּ כֹּ֖ל יֹשְׁבֵ֣י הָ⁠אָ֑רֶץ כִּֽי ־ בָ֥א

יוֹם ־ יְהוָ֖ה כִּ֥י קָרֽוֹב ׃² י֧וֹם חֹ֣שֶׁךְ וַ⁠אֲפֵלָ֗ה י֤וֹם עָנָן֙ וַ⁠עֲרָפֶ֔ל כְּ⁠שַׁ֖חַר פָּרֻ֣שׂ עַל ־ הֶֽ⁠הָרִ֑ים עַ֚ם רַ֣ב וְ⁠עָצ֔וּם כָּמֹ֗⁠הוּ לֹ֤א נִֽהְיָה֙ מִן ־ הָ֣⁠עוֹלָ֔ם וְ⁠אַֽחֲרָי⁠ו֙ לֹ֣א יוֹסֵ֔ף עַד ־ שְׁנֵ֖י דּ֥וֹר וָ⁠דֽוֹר ׃³ לְ⁠פָנָי⁠ו֙ אָ֣כְלָה אֵ֔שׁ וְ⁠אַחֲרָ֖י⁠ו תְּלַהֵ֣ט לֶֽהָבָ֑ה כְּ⁠גַן ־ עֵ֨דֶן הָ⁠אָ֜רֶץ לְ⁠פָנָ֗י⁠ו וְ⁠אַֽחֲרָי⁠ו֙ מִדְבַּ֣ר שְׁמָמָ֔ה וְ⁠גַם ־ פְּלֵיטָ֖ה לֹא ־ הָ֥יְתָה לּֽ⁠וֹ ׃⁴ כְּ⁠מַרְאֵ֥ה סוּסִ֖ים מַרְאֵ֑⁠הוּ וּ⁠כְ⁠פָרָשִׁ֖ים כֵּ֥ן יְרוּצֽוּ⁠ן ׃⁵ כְּ⁠ק֣וֹל מַרְכָּב֗וֹת עַל ־ רָאשֵׁ֤י הֶֽ⁠הָרִים֙ יְרַקֵּד֔וּ⁠ן כְּ⁠קוֹל֙ לַ֣הַב אֵ֔שׁ אֹכְלָ֖ה קָ֑שׁ כְּ⁠עַ֣ם עָצ֔וּם עֱר֖וּךְ מִלְחָמָֽה ׃⁶ מִ⁠פָּנָ֖י⁠ו יָחִ֣ילוּ עַמִּ֑ים כָּל ־ פָּנִ֖ים קִבְּצ֥וּ פָארֽוּר ׃⁷ כְּ⁠גִבּוֹרִ֣ים יְרֻצ֔וּ⁠ן כְּ⁠אַנְשֵׁ֥י מִלְחָמָ֖ה יַעֲל֣וּ חוֹמָ֑ה וְ⁠אִ֤ישׁ בִּ⁠דְרָכָי⁠ו֙ יֵֽלֵכ֔וּ⁠ן וְ⁠לֹ֥א יְעַבְּט֖וּ⁠ן אֹרְחוֹתָֽ⁠ם ׃⁸ וְ⁠אִ֤ישׁ אָחִי⁠ו֙ לֹ֣א יִדְחָק֔וּ⁠ן גֶּ֥בֶר בִּ⁠מְסִלָּת֖⁠וֹ יֵֽלֵכ֑וּ⁠ן וּ⁠בְעַ֥ד הַ⁠שֶּׁ֛לַח יִפֹּ֖לוּ לֹ֥א יִבְצָֽעוּ ׃⁹ בָּ⁠עִ֣יר יָשֹׁ֗קּוּ בַּֽ⁠חוֹמָה֙ יְרֻצ֔וּ⁠ן בַּ⁠בָּתִּ֖ים יַעֲל֑וּ בְּעַ֧ד הַ⁠חַלּוֹנִ֛ים יָבֹ֖אוּ כַּ⁠גַּנָּֽב ׃¹⁰ לְ⁠פָנָי⁠ו֙ רָ֣גְזָה אֶ֔רֶץ רָעֲשׁ֖וּ שָׁמָ֑יִם שֶׁ֤מֶשׁ וְ⁠יָרֵ֨חַ֙ קָדָ֔רוּ וְ⁠כוֹכָבִ֖ים אָסְפ֥וּ נָגְהָֽ⁠ם ׃¹¹ וַֽ⁠יהוָ֗ה נָתַ֤ן קוֹל⁠וֹ֙ לִ⁠פְנֵ֣י חֵיל֔⁠וֹ כִּ֣י רַ֤ב מְאֹד֙ מַחֲנֵ֔⁠הוּ כִּ֥י עָצ֖וּם עֹשֵׂ֣ה דְבָר֑⁠וֹ כִּֽי ־ גָד֧וֹל יוֹם ־ יְהוָ֛ה וְ⁠נוֹרָ֥א מְאֹ֖ד וּ⁠מִ֥י יְכִילֶֽ⁠נּוּ ׃¹² וְ⁠גַם ־ עַתָּה֙ נְאֻם ־ יְהוָ֔ה שֻׁ֥בוּ עָדַ֖⁠י בְּ⁠כָל ־ לְבַבְ⁠כֶ֑ם וּ⁠בְ⁠צ֥וֹם וּ⁠בְ⁠בְכִ֖י וּ⁠בְ⁠מִסְפֵּֽד ׃¹³ וְ⁠קִרְע֤וּ לְבַבְ⁠כֶם֙ וְ⁠אַל ־ בִּגְדֵי⁠כֶ֔ם וְ⁠שׁ֖וּבוּ אֶל ־ יְהוָ֣ה אֱלֹֽהֵי⁠כֶ֑ם כִּֽי ־ חַנּ֤וּן וְ⁠רַחוּם֙ ה֔וּא אֶ֤רֶךְ אַפַּ֨יִם֙ וְ⁠רַב ־ חֶ֔סֶד וְ⁠נִחָ֖ם עַל ־ הָ⁠רָעָֽה ׃¹⁴ מִ֥י יוֹדֵ֖עַ יָשׁ֣וּב וְ⁠נִחָ֑ם וְ⁠הִשְׁאִ֤יר אַֽחֲרָי⁠ו֙ בְּרָכָ֔ה מִנְחָ֣ה וָ⁠נֶ֔סֶךְ לַ⁠יהוָ֖ה אֱלֹהֵי⁠כֶֽם ׃פ¹⁵ תִּקְע֥וּ שׁוֹפָ֖ר בְּ⁠צִיּ֑וֹן קַדְּשׁוּ ־ צ֖וֹם קִרְא֥וּ עֲצָרָֽה ׃¹⁶ אִסְפוּ ־ עָ֞ם קַדְּשׁ֤וּ קָהָל֙ קִבְצ֣וּ זְקֵנִ֔ים אִסְפוּ֙ עֽוֹלָלִ֔ים וְ⁠יֹנְקֵ֖י שָׁדָ֑יִם יֵצֵ֤א חָתָן֙ מֵֽ⁠חֶדְר֔⁠וֹ וְ⁠כַלָּ֖ה מֵ⁠חֻפָּתָֽ⁠הּ ׃¹⁷ בֵּ֤ין הָ⁠אוּלָם֙ וְ⁠לַ⁠מִּזְבֵּ֔חַ יִבְכּוּ֙ הַ⁠כֹּ֣הֲנִ֔ים מְשָׁרְתֵ֖י יְהוָ֑ה וְֽ⁠יֹאמְר֞וּ ח֧וּסָ⁠ה יְהוָ֣ה עַל ־ עַמֶּ֗⁠ךָ וְ⁠אַל ־ תִּתֵּ֨ן נַחֲלָתְ⁠ךָ֤ לְ⁠חֶרְפָּה֙ לִ⁠מְשָׁל ־ בָּ֣⁠ם גּוֹיִ֔ם לָ֚⁠מָּה יֹאמְר֣וּ בָֽ⁠עַמִּ֔ים אַיֵּ֖ה אֱלֹהֵי⁠הֶֽם ׃¹⁸ וַ⁠יְקַנֵּ֥א יְהוָ֖ה לְ⁠אַרְצ֑⁠וֹ וַ⁠יַּחְמֹ֖ל עַל ־ עַמּֽ⁠וֹ ׃¹⁹ וַ⁠יַּ֨עַן יְהוָ֜ה וַ⁠יֹּ֣אמֶר לְ⁠עַמּ֗⁠וֹ הִנְ⁠נִ֨י שֹׁלֵ֤חַ לָ⁠כֶם֙ אֶת ־ הַ⁠דָּגָן֙ וְ⁠הַ⁠תִּיר֣וֹשׁ וְ⁠הַ⁠יִּצְהָ֔ר וּ⁠שְׂבַעְתֶּ֖ם אֹת֑⁠וֹ וְ⁠לֹא ־ אֶתֵּ֨ן אֶתְ⁠כֶ֥ם ע֛וֹד חֶרְפָּ֖ה בַּ⁠גּוֹיִֽם ׃²⁰ וְֽ⁠אֶת ־ הַ⁠צְּפוֹנִ֞י אַרְחִ֣יק מֵ⁠עֲלֵי⁠כֶ֗ם וְ⁠הִדַּחְתִּי⁠ו֮ אֶל ־ אֶ֣רֶץ צִיָּ֣ה וּ⁠שְׁמָמָה֒ אֶת ־ פָּנָ֗י⁠ו אֶל ־ הַ⁠יָּם֙ הַ⁠קַּדְמֹנִ֔י וְ⁠סֹפ֖⁠וֹ אֶל ־ הַ⁠יָּ֣ם הָ⁠אַֽחֲר֑וֹן וְ⁠עָלָ֣ה בָאְשׁ֗⁠וֹ וְ⁠תַ֨עַל֙ צַחֲנָת֔⁠וֹ כִּ֥י הִגְדִּ֖יל לַ⁠עֲשֽׂוֹת ׃²¹ אַל ־ תִּֽירְאִ֖י אֲדָמָ֑ה גִּ֣ילִי וּ⁠שְׂמָ֔חִי כִּֽי ־ הִגְדִּ֥יל יְהוָ֖ה לַ⁠עֲשֽׂוֹת ׃²² אַל ־ תִּֽירְאוּ֙ בַּהֲמ֣וֹת שָׂדַ֔י כִּ֥י דָשְׁא֖וּ נְא֣וֹת מִדְבָּ֑ר כִּֽי ־ עֵץ֙ נָשָׂ֣א פִרְי֔⁠וֹ תְּאֵנָ֥ה וָ⁠גֶ֖פֶן נָתְנ֥וּ חֵילָֽ⁠ם ׃²³ וּ⁠בְנֵ֣י צִיּ֗וֹן גִּ֤ילוּ וְ⁠שִׂמְחוּ֙ בַּ⁠יהוָ֣ה אֱלֹֽהֵי⁠כֶ֔ם כִּֽי ־ נָתַ֥ן לָ⁠כֶ֛ם אֶת ־ הַ⁠מּוֹרֶ֖ה לִ⁠צְדָקָ֑ה וַ⁠יּ֣וֹרֶד לָ⁠כֶ֗ם גֶּ֛שֶׁם מוֹרֶ֥ה וּ⁠מַלְק֖וֹשׁ בָּ⁠רִאשֽׁוֹן ׃²⁴ וּ⁠מָלְא֥וּ הַ⁠גֳּרָנ֖וֹת בָּ֑ר וְ⁠הֵשִׁ֥יקוּ הַ⁠יְקָבִ֖ים תִּיר֥וֹשׁ וְ⁠יִצְהָֽר ׃²⁵ וְ⁠שִׁלַּמְתִּ֤י לָ⁠כֶם֙ אֶת ־ הַ⁠שָּׁנִ֔ים אֲשֶׁר֙ אָכַ֣ל הָֽ⁠אַרְבֶּ֔ה הַ⁠יֶּ֖לֶק וְ⁠הֶ⁠חָסִ֣יל וְ⁠הַ⁠גָּזָ֑ם חֵילִ⁠י֙ הַ⁠גָּד֔וֹל אֲשֶׁ֥ר שִׁלַּ֖חְתִּי בָּ⁠כֶֽם ׃²⁶ וַ⁠אֲכַלְתֶּ֤ם אָכוֹל֙ וְ⁠שָׂב֔וֹעַ וְ⁠הִלַּלְתֶּ֗ם אֶת ־ שֵׁ֤ם יְהוָה֙ אֱלֹ֣הֵי⁠כֶ֔ם אֲשֶׁר ־ עָשָׂ֥ה עִמָּ⁠כֶ֖ם לְ⁠הַפְלִ֑יא וְ⁠לֹא ־ יֵבֹ֥שׁוּ עַמִּ֖⁠י לְ⁠עוֹלָֽם ׃²⁷ וִ⁠ידַעְתֶּ֗ם כִּ֣י בְ⁠קֶ֤רֶב יִשְׂרָאֵל֙ אָ֔נִי וַ⁠אֲנִ֛י יְהוָ֥ה אֱלֹהֵי⁠כֶ֖ם וְ⁠אֵ֣ין ע֑וֹד וְ⁠לֹא ־ יֵבֹ֥שׁוּ עַמִּ֖⁠י לְ⁠עוֹלָֽם ׃ס(3)

²⁸(3:1) וְ⁠הָיָ֣ה אַֽחֲרֵי ־ כֵ֗ן אֶשְׁפּ֤וֹךְ אֶת ־ רוּחִ⁠י֙ עַל ־ כָּל ־ בָּשָׂ֔ר וְ⁠נִבְּא֖וּ בְּנֵי⁠כֶ֣ם וּ⁠בְנֽוֹתֵי⁠כֶ֑ם זִקְנֵי⁠כֶם֙ חֲלֹמ֣וֹת יַחֲלֹמ֔וּ⁠ן בַּח֣וּרֵי⁠כֶ֔ם חֶזְיֹנ֖וֹת יִרְאֽוּ ׃²⁹(3:2) וְ⁠גַ֥ם עַל ־ הָֽ⁠עֲבָדִ֖ים וְ⁠עַל ־ הַ⁠שְּׁפָח֑וֹת בַּ⁠יָּמִ֣ים הָ⁠הֵ֔מָּה אֶשְׁפּ֖וֹךְ אֶת ־ רוּחִֽ⁠י ׃³⁰(3:3) וְ⁠נָֽתַתִּי֙ מֽוֹפְתִ֔ים בַּ⁠שָּׁמַ֖יִם וּ⁠בָ⁠אָ֑רֶץ דָּ֣ם וָ⁠אֵ֔שׁ וְ⁠תִֽימֲר֖וֹת עָשָֽׁן ׃³¹(3:4) הַ⁠שֶּׁ֨מֶשׁ֙ יֵהָפֵ֣ךְ לְ⁠חֹ֔שֶׁךְ וְ⁠הַ⁠יָּרֵ֖חַ לְ⁠דָ֑ם לִ⁠פְנֵ֗י בּ֚וֹא

י֣וֹם יְהוָ֔ה הַ⁠גָּד֖וֹל וְ⁠הַ⁠נּוֹרָֽא ׃³²(3:5) וְ⁠הָיָ֗ה כֹּ֧ל אֲשֶׁר ־ יִקְרָ֛א בְּ⁠שֵׁ֥ם יְהוָ֖ה יִמָּלֵ֑ט כִּ֠י בְּ⁠הַר ־ צִיּ֨וֹן וּ⁠בִ⁠ירוּשָׁלִַ֜ם תִּֽהְיֶ֣ה פְלֵיטָ֗ה כַּֽ⁠אֲשֶׁר֙ אָמַ֣ר יְהוָ֔ה וּ⁠בַ֨⁠שְּׂרִידִ֔ים אֲשֶׁ֥ר יְהוָ֖ה קֹרֵֽא ׃

Chapter 3

(4)

¹(4:1) כִּ֗י הִנֵּ֛ה בַּ⁠יָּמִ֥ים הָ⁠הֵ֖מָּה וּ⁠בָ⁠עֵ֣ת הַ⁠הִ֑יא אֲשֶׁ֥ר אָשִׁ֛יב ¹ אֶת ־ שְׁב֥וּת יְהוּדָ֖ה וִ⁠ירוּשָׁלִָֽם ׃²(4:2) וְ⁠קִבַּצְתִּי֙ אֶת ־ כָּל ־ הַ⁠גּוֹיִ֔ם וְ⁠ה֣וֹרַדְתִּ֔י⁠ם אֶל ־ עֵ֖מֶק יְהֽוֹשָׁפָ֑ט וְ⁠נִשְׁפַּטְתִּ֨י עִמָּ֜⁠ם שָׁ֗ם עַל ־ עַמִּ֨⁠י וְ⁠נַחֲלָתִ֤⁠י יִשְׂרָאֵל֙ אֲשֶׁ֣ר פִּזְּר֣וּ בַ⁠גּוֹיִ֔ם וְ⁠אֶת ־ אַרְצִ֖⁠י חִלֵּֽקוּ ׃³(4:3) וְ⁠אֶל ־ עַמִּ֖⁠י

¹K אשוב

יַדּ֣וּ גוֹרָ֑ל וַ⁠יִּתְּנ֤וּ הַ⁠יֶּ֨לֶד֙ בַּ⁠זּוֹנָ֔ה וְ⁠הַ⁠יַּלְדָּ֛ה מָכְר֥וּ בַ⁠יַּ֖יִן וַ⁠יִּשְׁתּֽוּ ׃⁴(4:4) וְ֠⁠גַם מָה ־ אַתֶּ֥ם לִ⁠י֙ צֹ֣ר וְ⁠צִיד֔וֹן וְ⁠כֹ֖ל גְּלִיל֣וֹת פְּלָ֑שֶׁת הַ⁠גְּמ֗וּל אַתֶּם֙ מְשַׁלְּמִ֣ים עָלָ֔⁠י וְ⁠אִם ־ גֹּמְלִ֤ים אַתֶּם֙ עָלַ֔⁠י קַ֣ל מְהֵרָ֔ה אָשִׁ֥יב גְּמֻלְ⁠כֶ֖ם בְּ⁠רֹאשְׁ⁠כֶֽם ׃⁵(4:5) אֲשֶׁר ־ כַּסְפִּ֥⁠י וּ⁠זְהָבִ֖⁠י לְקַחְתֶּ֑ם וּ⁠מַֽחֲמַדַּ⁠י֙ הַ⁠טֹּבִ֔ים הֲבֵאתֶ֖ם לְ⁠הֵיכְלֵי⁠כֶֽם ׃⁶(4:6) וּ⁠בְנֵ֤י יְהוּדָה֙ וּ⁠בְנֵ֣י יְרוּשָׁלִַ֔ם מְכַרְתֶּ֖ם לִ⁠בְנֵ֣י הַ⁠יְּוָנִ֑ים לְמַ֥עַן הַרְחִיקָ֖⁠ם מֵ⁠עַ֥ל גְּבוּלָֽ⁠ם ׃⁷(4:7) הִנְ⁠נִ֣י מְעִירָ֔⁠ם מִן ־ הַ֨⁠מָּק֔וֹם אֲשֶׁר ־ מְכַרְתֶּ֥ם אֹתָ֖⁠ם שָׁ֑מָּ⁠ה וַ⁠הֲשִׁבֹתִ֥י גְמֻלְ⁠כֶ֖ם בְּ⁠רֹאשְׁ⁠כֶֽם ׃⁸(4:8) וּ⁠מָכַרְתִּ֞י אֶת ־ בְּנֵי⁠כֶ֣ם וְ⁠אֶת ־ בְּנֽוֹתֵי⁠כֶ֗ם בְּ⁠יַד֙ בְּנֵ֣י יְהוּדָ֔ה וּ⁠מְכָר֥וּ⁠ם לִ⁠שְׁבָאיִ֖ם אֶל ־ גּ֣וֹי רָח֑וֹק כִּ֥י יְהוָ֖ה דִּבֵּֽר ׃ס⁹(4:9) קִרְאוּ ־ זֹאת֙ בַּ⁠גּוֹיִ֔ם קַדְּשׁ֖וּ מִלְחָמָ֑ה הָעִ֨ירוּ֙ הַ⁠גִּבּוֹרִ֔ים יִגְּשׁ֣וּ יַֽעֲל֔וּ כֹּ֖ל אַנְשֵׁ֥י הַ⁠מִּלְחָמָֽה ׃¹⁰(4:10) כֹּ֤תּוּ אִתֵּי⁠כֶם֙ לַֽ⁠חֲרָב֔וֹת וּ⁠מַזְמְרֹֽתֵי⁠כֶ֖ם לִ⁠רְמָחִ֑ים הַֽ⁠חַלָּ֔שׁ יֹאמַ֖ר גִּבּ֥וֹר אָֽנִי ׃¹¹(4:11) ע֣וּשׁוּ וָ⁠בֹ֧אוּ כָֽל ־ הַ⁠גּוֹיִ֛ם מִ⁠סָּבִ֖יב וְ⁠נִקְבָּ֑צוּ שָׁ֕מָּ⁠ה הַֽנְחַ֥ת יְהוָ֖ה גִּבּוֹרֶֽי⁠ךָ ׃¹²(4:12) יֵע֨וֹרוּ֙ וְ⁠יַעֲל֣וּ הַ⁠גּוֹיִ֔ם אֶל ־ עֵ֖מֶק יְהֽוֹשָׁפָ֑ט כִּ֣י שָׁ֗ם אֵשֵׁ֛ב לִ⁠שְׁפֹּ֥ט אֶת ־ כָּל ־ הַ⁠גּוֹיִ֖ם מִ⁠סָּבִֽיב ׃¹³(4:13) שִׁלְח֣וּ מַגָּ֔ל כִּ֥י בָשַׁ֖ל קָצִ֑יר בֹּ֤אֽוּ רְדוּ֙ כִּֽי ־ מָ֣לְאָה גַּ֔ת הֵשִׁ֨יקוּ֙ הַ⁠יְקָבִ֔ים כִּ֥י רַבָּ֖ה רָעָתָֽ⁠ם ׃¹⁴(4:14) הֲמוֹנִ֣ים הֲמוֹנִ֔ים בְּ⁠עֵ֖מֶק הֶֽ⁠חָר֑וּץ כִּ֤י קָרוֹב֙ י֣וֹם יְהוָ֔ה בְּ⁠עֵ֖מֶק הֶ⁠חָרֽוּץ ׃¹⁵(4:15) שֶׁ֥מֶשׁ וְ⁠יָרֵ֖חַ קָדָ֑רוּ וְ⁠כוֹכָבִ֖ים אָסְפ֥וּ נָגְהָֽ⁠ם ׃¹⁶(4:16) וַ⁠יהוָ֞ה מִ⁠צִּיּ֣וֹן יִשְׁאָ֗ג וּ⁠מִ⁠ירוּשָׁלִַ֨ם֙ יִתֵּ֣ן קוֹל֔⁠וֹ וְ⁠רָעֲשׁ֖וּ שָׁמַ֣יִם וָ⁠אָ֑רֶץ וַֽ⁠יהוָה֙ מַֽחֲסֶ֣ה לְ⁠עַמּ֔⁠וֹ וּ⁠מָע֖וֹז לִ⁠בְנֵ֥י יִשְׂרָאֵֽל ׃¹⁷(4:17) וִֽ⁠ידַעְתֶּ֗ם כִּ֣י אֲנִ֤י יְהוָה֙ אֱלֹ֣הֵי⁠כֶ֔ם שֹׁכֵ֖ן בְּ⁠צִיּ֣וֹן הַר ־ קָדְשִׁ֑⁠י וְ⁠הָיְתָ֤ה יְרוּשָׁלִַ֨ם֙ קֹ֔דֶשׁ וְ⁠זָרִ֥ים לֹא ־ יַֽעַבְרוּ ־ בָ֖⁠הּ עֽוֹד ׃ס¹⁸(4:18) וְ⁠הָיָה֩ בַ⁠יּ֨וֹם הַ⁠ה֜וּא יִטְּפ֧וּ הֶ⁠הָרִ֣ים עָסִ֗יס וְ⁠הַ⁠גְּבָעוֹת֙ תֵּלַ֣כְנָה חָלָ֔ב וְ⁠כָל ־ אֲפִיקֵ֥י יְהוּדָ֖ה יֵ֣לְכוּ מָ֑יִם וּ⁠מַעְיָ֗ן מִ⁠בֵּ֤ית יְהוָה֙ יֵצֵ֔א וְ⁠הִשְׁקָ֖ה אֶת ־ נַ֥חַל הַ⁠שִּׁטִּֽים ׃¹⁹(4:19) מִצְרַ֨יִם֙ לִ⁠שְׁמָמָ֣ה תִֽהְיֶ֔ה וֶ⁠אֱד֕וֹם לְ⁠מִדְבַּ֥ר שְׁמָמָ֖ה תִּֽהְיֶ֑ה מֵֽ⁠חֲמַס֙ בְּנֵ֣י יְהוּדָ֔ה אֲשֶׁר ־ שָׁפְכ֥וּ דָם ־ נָקִ֖יא בְּ⁠אַרְצָֽ⁠ם ׃²⁰(4:20) וִ⁠יהוּדָ֖ה לְ⁠עוֹלָ֣ם תֵּשֵׁ֑ב וִ⁠ירוּשָׁלִַ֖ם לְ⁠ד֥וֹר וָ⁠דֽוֹר ׃²¹(4:21) וְ⁠נִקֵּ֖יתִי דָּמָ֣⁠ם לֹֽא ־ נִקֵּ֑יתִי וַֽ⁠יהוָ֖ה שֹׁכֵ֥ן בְּ⁠צִיּֽוֹן ׃

Amos

Chapter 1

¹ דִּבְרֵ֣י עָמ֔וֹס אֲשֶׁר ־ הָיָ֥ה בַ⁠נֹּקְדִ֖ים מִ⁠תְּק֑וֹעַ אֲשֶׁר֩ חָזָ֨ה עַל ־ יִשְׂרָאֵ֜ל בִּ⁠ימֵ֣י ׀ עֻזִיָּ֣ה מֶֽלֶךְ ־ יְהוּדָ֗ה וּ⁠בִ⁠ימֵ֞י יָרָבְעָ֤ם בֶּן ־ יוֹאָשׁ֙ מֶ֣לֶךְ יִשְׂרָאֵ֔ל שְׁנָתַ֖יִם לִ⁠פְנֵ֥י הָ⁠רָֽעַשׁ ׃² וַ⁠יֹּאמַ֓ר ׀ יְהוָה֙ מִ⁠צִיּ֣וֹן יִשְׁאָ֔ג וּ⁠מִ⁠ירוּשָׁלִַ֖ם יִתֵּ֣ן קוֹל֑⁠וֹ וְ⁠אָֽבְלוּ֙ נְא֣וֹת הָ⁠רֹעִ֔ים וְ⁠יָבֵ֖שׁ רֹ֥אשׁ הַ⁠כַּרְמֶֽל ׃פ³ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י דַמֶּ֔שֶׂק וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ דּוּשָׁ֛⁠ם בַּ⁠חֲרֻצ֥וֹת הַ⁠בַּרְזֶ֖ל אֶת ־ הַ⁠גִּלְעָֽד ׃⁴ וְ⁠שִׁלַּ֥חְתִּי אֵ֖שׁ בְּ⁠בֵ֣ית חֲזָאֵ֑ל וְ⁠אָכְלָ֖ה אַרְמְנ֥וֹת בֶּן ־ הֲדָֽד ׃⁵ וְ⁠שָֽׁבַרְתִּי֙ בְּרִ֣יחַ דַּמֶּ֔שֶׂק וְ⁠הִכְרַתִּ֤י יוֹשֵׁב֙ מִ⁠בִּקְעַת ־ אָ֔וֶן וְ⁠תוֹמֵ֥ךְ שֵׁ֖בֶט מִ⁠בֵּ֣ית עֶ֑דֶן וְ⁠גָל֧וּ עַם ־ אֲרָ֛ם קִ֖ירָ⁠ה אָמַ֥ר יְהוָֽה ׃פ⁶ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י עַזָּ֔ה וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ הַגְלוֹתָ֛⁠ם גָּל֥וּת שְׁלֵמָ֖ה לְ⁠הַסְגִּ֥יר לֶ⁠אֱדֽוֹם ׃⁷ וְ⁠שִׁלַּ֥חְתִּי אֵ֖שׁ בְּ⁠חוֹמַ֣ת עַזָּ֑ה וְ⁠אָכְלָ֖ה אַרְמְנֹתֶֽי⁠הָ ׃⁸ וְ⁠הִכְרַתִּ֤י יוֹשֵׁב֙ מֵֽ⁠אַשְׁדּ֔וֹד וְ⁠תוֹמֵ֥ךְ שֵׁ֖בֶט מֵֽ⁠אַשְׁקְל֑וֹן וַ⁠הֲשִׁיב֨וֹתִי יָדִ֜⁠י עַל ־ עֶקְר֗וֹן וְ⁠אָֽבְדוּ֙ שְׁאֵרִ֣ית פְּלִשְׁתִּ֔ים אָמַ֖ר אֲדֹנָ֥⁠י יְהוִֽה ׃פ⁹ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵי ־ צֹ֔ר וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַֽל ־ הַסְגִּירָ֞⁠ם גָּל֤וּת שְׁלֵמָה֙ לֶ⁠אֱד֔וֹם וְ⁠לֹ֥א זָכְר֖וּ בְּרִ֥ית אַחִֽים ׃¹⁰ וְ⁠שִׁלַּ֥חְתִּי אֵ֖שׁ בְּ⁠ח֣וֹמַת צֹ֑ר וְ⁠אָכְלָ֖ה אַרְמְנֹתֶֽי⁠הָ ׃פ¹¹ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י אֱד֔וֹם וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ רָדְפ֨⁠וֹ בַ⁠חֶ֤רֶב אָחִי⁠ו֙ וְ⁠שִׁחֵ֣ת רַחֲמָ֔י⁠ו וַ⁠יִּטְרֹ֤ף לָ⁠עַד֙ אַפּ֔⁠וֹ וְ⁠עֶבְרָת֖⁠וֹ שְׁמָ֥רָ⁠ה נֶֽצַח ׃¹² וְ⁠שִׁלַּ֥חְתִּי אֵ֖שׁ בְּ⁠תֵימָ֑ן וְ⁠אָכְלָ֖ה אַרְמְנ֥וֹת בָּצְרָֽה ׃פ¹³ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י בְנֵֽי ־ עַמּ֔וֹן וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ בִּקְעָ⁠ם֙ הָר֣וֹת הַ⁠גִּלְעָ֔ד לְמַ֖עַן הַרְחִ֥יב אֶת ־ גְּבוּלָֽ⁠ם ׃¹⁴ וְ⁠הִצַּ֤תִּי אֵשׁ֙ בְּ⁠חוֹמַ֣ת רַבָּ֔ה וְ⁠אָכְלָ֖ה אַרְמְנוֹתֶ֑י⁠הָ בִּ⁠תְרוּעָה֙ בְּ⁠י֣וֹם מִלְחָמָ֔ה בְּ⁠סַ֖עַר בְּ⁠י֥וֹם סוּפָֽה ¹⁵ וְ⁠הָלַ֥ךְ מַלְכָּ֖⁠ם בַּ⁠גּוֹלָ֑ה ה֧וּא וְ⁠שָׂרָ֛י⁠ו יַחְדָּ֖ו אָמַ֥ר יְהוָֽה ׃פ

Chapter 2

¹ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י מוֹאָ֔ב וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ שָׂרְפ֛⁠וֹ עַצְמ֥וֹת מֶֽלֶךְ ־ אֱד֖וֹם לַ⁠שִּֽׂיד ׃² וְ⁠שִׁלַּחְתִּי ־ אֵ֣שׁ בְּ⁠מוֹאָ֔ב וְ⁠אָכְלָ֖ה אַרְמְנ֣וֹת הַ⁠קְּרִיּ֑וֹת וּ⁠מֵ֤ת בְּ⁠שָׁאוֹן֙ מוֹאָ֔ב בִּ⁠תְרוּעָ֖ה בְּ⁠ק֥וֹל שׁוֹפָֽר ׃³ וְ⁠הִכְרַתִּ֥י שׁוֹפֵ֖ט מִ⁠קִּרְבָּ֑⁠הּ וְ⁠כָל ־ שָׂרֶ֛י⁠הָ אֶהֱר֥וֹג עִמּ֖⁠וֹ אָמַ֥ר יְהוָֽה ׃פ⁴ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י יְהוּדָ֔ה וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַֽל ־ מָאֳסָ֞⁠ם אֶת ־ תּוֹרַ֣ת יְהוָ֗ה וְ⁠חֻקָּי⁠ו֙ לֹ֣א שָׁמָ֔רוּ וַ⁠יַּתְעוּ⁠ם֙ כִּזְבֵי⁠הֶ֔ם אֲשֶׁר ־ הָלְכ֥וּ אֲבוֹתָ֖⁠ם אַחֲרֵי⁠הֶֽם ׃⁵ וְ⁠שִׁלַּ֥חְתִּי אֵ֖שׁ בִּֽ⁠יהוּדָ֑ה וְ⁠אָכְלָ֖ה אַרְמְנ֥וֹת יְרוּשָׁלִָֽם ׃פ⁶ כֹּ֚ה אָמַ֣ר יְהוָ֔ה עַל ־ שְׁלֹשָׁה֙ פִּשְׁעֵ֣י יִשְׂרָאֵ֔ל וְ⁠עַל ־ אַרְבָּעָ֖ה לֹ֣א אֲשִׁיבֶ֑⁠נּוּ עַל ־ מִכְרָ֤⁠ם בַּ⁠כֶּ֨סֶף֙ צַדִּ֔יק וְ⁠אֶבְי֖וֹן בַּ⁠עֲב֥וּר נַעֲלָֽיִם ׃⁷ הַ⁠שֹּׁאֲפִ֤ים עַל ־ עֲפַר ־ אֶ֨רֶץ֙ בְּ⁠רֹ֣אשׁ דַּלִּ֔ים וְ⁠דֶ֥רֶךְ עֲנָוִ֖ים יַטּ֑וּ וְ⁠אִ֣ישׁ וְ⁠אָבִ֗י⁠ו יֵֽלְכוּ֙ אֶל ־ הַֽ⁠נַּעֲרָ֔ה לְמַ֥עַן חַלֵּ֖ל אֶת ־ שֵׁ֥ם קָדְשִֽׁ⁠י ׃⁸ וְ⁠עַל ־ בְּגָדִ֤ים חֲבֻלִים֙ יַטּ֔וּ אֵ֖צֶל כָּל ־ מִזְבֵּ֑חַ וְ⁠יֵ֤ין עֲנוּשִׁים֙ יִשְׁתּ֔וּ בֵּ֖ית אֱלֹהֵי⁠הֶֽם ׃⁹ וְ⁠אָ֨נֹכִ֜י הִשְׁמַ֤דְתִּי אֶת ־ הָֽ⁠אֱמֹרִי֙ מִ⁠פְּנֵי⁠הֶ֔ם אֲשֶׁ֨ר כְּ⁠גֹ֤בַהּ אֲרָזִים֙ גָּבְה֔⁠וֹ וְ⁠חָסֹ֥ן ה֖וּא כָּֽ⁠אַלּוֹנִ֑ים וָ⁠אַשְׁמִ֤יד פִּרְי⁠וֹ֙ מִ⁠מַּ֔עַל וְ⁠שָׁרָשָׁ֖י⁠ו מִ⁠תָּֽחַת ׃¹⁰ וְ⁠אָנֹכִ֛י הֶעֱלֵ֥יתִי אֶתְ⁠כֶ֖ם מֵ⁠אֶ֣רֶץ מִצְרָ֑יִם וָ⁠אוֹלֵ֨ךְ אֶתְ⁠כֶ֤ם בַּ⁠מִּדְבָּר֙ אַרְבָּעִ֣ים שָׁנָ֔ה לָ⁠רֶ֖שֶׁת אֶת ־ אֶ֥רֶץ הָ⁠אֱמֹרִֽי ׃¹¹ וָ⁠אָקִ֤ים מִ⁠בְּנֵי⁠כֶם֙ לִ⁠נְבִיאִ֔ים וּ⁠מִ⁠בַּחוּרֵי⁠כֶ֖ם לִ⁠נְזִרִ֑ים הַ⁠אַ֥ף אֵֽין ־ זֹ֛את בְּנֵ֥י יִשְׂרָאֵ֖ל נְאֻם ־ יְהוָֽה ׃¹² וַ⁠תַּשְׁק֥וּ אֶת ־ הַ⁠נְּזִרִ֖ים יָ֑יִן וְ⁠עַל ־ הַ⁠נְּבִיאִים֙ צִוִּיתֶ֣ם לֵ⁠אמֹ֔ר לֹ֖א תִּנָּבְאֽוּ ׃¹³ הִנֵּ֛ה אָנֹכִ֥י מֵעִ֖יק תַּחְתֵּי⁠כֶ֑ם כַּ⁠אֲשֶׁ֤ר תָּעִיק֙ הָ⁠עֲגָלָ֔ה הַֽ⁠מְלֵאָ֥ה לָ֖⁠הּ עָמִֽיר ׃¹⁴ וְ⁠אָבַ֤ד מָנוֹס֙ מִ⁠קָּ֔ל וְ⁠חָזָ֖ק לֹא ־ יְאַמֵּ֣ץ כֹּח֑⁠וֹ וְ⁠גִבּ֖וֹר לֹא ־ יְמַלֵּ֥ט נַפְשֽׁ⁠וֹ ׃¹⁵ וְ⁠תֹפֵ֤שׂ הַ⁠קֶּ֨שֶׁת֙ לֹ֣א יַעֲמֹ֔ד וְ⁠קַ֥ל בְּ⁠רַגְלָ֖י⁠ו לֹ֣א יְמַלֵּ֑ט וְ⁠רֹכֵ֣ב הַ⁠סּ֔וּס לֹ֥א יְמַלֵּ֖ט נַפְשֽׁ⁠וֹ ׃¹⁶ וְ⁠אַמִּ֥יץ לִבּ֖⁠וֹ בַּ⁠גִּבּוֹרִ֑ים עָר֛וֹם יָנ֥וּס בַּ⁠יּוֹם ־ הַ⁠ה֖וּא נְאֻם ־ יְהוָֽה ׃פ

Chapter 3

¹ שִׁמְע֞וּ אֶת ־ הַ⁠דָּבָ֣ר הַ⁠זֶּ֗ה אֲשֶׁ֨ר דִּבֶּ֧ר יְהוָ֛ה עֲלֵי⁠כֶ֖ם בְּנֵ֣י יִשְׂרָאֵ֑ל עַ֚ל כָּל ־ הַ⁠מִּשְׁפָּחָ֔ה אֲשֶׁ֧ר הֶעֱלֵ֛יתִי מֵ⁠אֶ֥רֶץ מִצְרַ֖יִם לֵ⁠אמֹֽר ׃² רַ֚ק אֶתְ⁠כֶ֣ם יָדַ֔עְתִּי מִ⁠כֹּ֖ל מִשְׁפְּח֣וֹת הָ⁠אֲדָמָ֑ה עַל ־ כֵּן֙ אֶפְקֹ֣ד עֲלֵי⁠כֶ֔ם אֵ֖ת כָּל ־ עֲוֺנֹֽתֵי⁠כֶֽם ׃³ הֲ⁠יֵלְכ֥וּ שְׁנַ֖יִם יַחְדָּ֑ו בִּלְתִּ֖י אִם ־ נוֹעָֽדוּ ׃⁴ הֲ⁠יִשְׁאַ֤ג אַרְיֵה֙ בַּ⁠יַּ֔עַר וְ⁠טֶ֖רֶף אֵ֣ין ל֑⁠וֹ הֲ⁠יִתֵּ֨ן כְּפִ֤יר קוֹל⁠וֹ֙ מִ⁠מְּעֹ֣נָת֔⁠וֹ בִּלְתִּ֖י אִם ־ לָכָֽד ׃⁵ הֲ⁠תִפֹּ֤ל צִפּוֹר֙ עַל ־ פַּ֣ח הָ⁠אָ֔רֶץ וּ⁠מוֹקֵ֖שׁ אֵ֣ין לָ֑⁠הּ הֲ⁠יַֽעֲלֶה ־ פַּח֙ מִן ־ הָ֣⁠אֲדָמָ֔ה וְ⁠לָכ֖וֹד לֹ֥א יִלְכּֽוֹד ׃⁶ אִם ־ יִתָּקַ֤ע שׁוֹפָר֙ בְּ⁠עִ֔יר וְ⁠עָ֖ם לֹ֣א יֶחֱרָ֑דוּ אִם ־ תִּהְיֶ֤ה רָעָה֙ בְּ⁠עִ֔יר וַ⁠יהוָ֖ה לֹ֥א עָשָֽׂה ׃⁷ כִּ֣י לֹ֧א יַעֲשֶׂ֛ה אֲדֹנָ֥⁠י יְהוִ֖ה דָּבָ֑ר כִּ֚י אִם ־ גָּלָ֣ה סוֹד֔⁠וֹ אֶל ־ עֲבָדָ֖י⁠ו הַ⁠נְּבִיאִֽים ׃⁸ אַרְיֵ֥ה שָׁאָ֖ג מִ֣י לֹ֣א יִירָ֑א אֲדֹנָ֤⁠י יְהוִה֙ דִּבֶּ֔ר מִ֖י לֹ֥א יִנָּבֵֽא ׃⁹ הַשְׁמִ֨יעוּ֙ עַל ־ אַרְמְנ֣וֹת בְּ⁠אַשְׁדּ֔וֹד וְ⁠עַֽל ־ אַרְמְנ֖וֹת בְּ⁠אֶ֣רֶץ מִצְרָ֑יִם וְ⁠אִמְר֗וּ הֵאָֽסְפוּ֙ עַל ־ הָרֵ֣י שֹׁמְר֔וֹן וּ⁠רְא֞וּ מְהוּמֹ֤ת רַבּוֹת֙ בְּ⁠תוֹכָ֔⁠הּ וַ⁠עֲשׁוּקִ֖ים בְּ⁠קִרְבָּֽ⁠הּ ׃¹⁰ וְ⁠לֹֽא ־ יָדְע֥וּ עֲשׂוֹת ־ נְכֹחָ֖ה נְאֻם ־ יְהוָ֑ה הָ⁠אֽוֹצְרִ֛ים חָמָ֥ס וָ⁠שֹׁ֖ד בְּ⁠אַרְמְנֽוֹתֵי⁠הֶֽם ׃פ¹¹ לָ⁠כֵ֗ן כֹּ֤ה אָמַר֙ אֲדֹנָ֣⁠י יְהוִ֔ה צַ֖ר וּ⁠סְבִ֣יב הָ⁠אָ֑רֶץ וְ⁠הוֹרִ֤ד מִמֵּ⁠ךְ֙ עֻזֵּ֔⁠ךְ וְ⁠נָבֹ֖זּוּ אַרְמְנוֹתָֽיִ⁠ךְ ׃¹² כֹּה֮ אָמַ֣ר יְהוָה֒ כַּ⁠אֲשֶׁר֩ יַצִּ֨יל הָ⁠רֹעֶ֜ה מִ⁠פִּ֧י הָ⁠אֲרִ֛י שְׁתֵּ֥י כְרָעַ֖יִם א֣וֹ בְדַל ־ אֹ֑זֶן כֵּ֣ן יִנָּצְל֞וּ בְּנֵ֣י יִשְׂרָאֵ֗ל הַ⁠יֹּֽשְׁבִים֙ בְּ⁠שֹׁ֣מְר֔וֹן בִּ⁠פְאַ֥ת מִטָּ֖ה וּ⁠בִ⁠דְמֶ֥שֶׁק עָֽרֶשׂ ׃¹³ שִׁמְע֥וּ וְ⁠הָעִ֖ידוּ בְּ⁠בֵ֣ית יַֽעֲקֹ֑ב נְאֻם ־ אֲדֹנָ֥⁠י יְהוִ֖ה אֱלֹהֵ֥י הַ⁠צְּבָאֽוֹת ׃¹⁴ כִּ֗י בְּ⁠י֛וֹם פָּקְדִ֥⁠י פִשְׁעֵֽי ־ יִשְׂרָאֵ֖ל עָלָ֑י⁠ו וּ⁠פָֽקַדְתִּי֙ עַל ־ מִזְבְּח֣וֹת בֵּֽית ־ אֵ֔ל וְ⁠נִגְדְּעוּ֙ קַרְנ֣וֹת הַ⁠מִּזְבֵּ֔חַ וְ⁠נָפְל֖וּ לָ⁠אָֽרֶץ ׃¹⁵ וְ⁠הִכֵּיתִ֥י בֵית ־ הַ⁠חֹ֖רֶף עַל ־ בֵּ֣ית הַ⁠קָּ֑יִץ וְ⁠אָבְד֞וּ בָּתֵּ֣י הַ⁠שֵּׁ֗ן וְ⁠סָפ֛וּ בָּתִּ֥ים רַבִּ֖ים נְאֻם ־ יְהוָֽה ׃ס

Chapter 4

¹ שִׁמְע֞וּ הַ⁠דָּבָ֣ר הַ⁠זֶּ֗ה פָּר֤וֹת הַ⁠בָּשָׁן֙ אֲשֶׁר֙ בְּ⁠הַ֣ר שֹֽׁמְר֔וֹן הָ⁠עֹשְׁק֣וֹת דַּלִּ֔ים הָ⁠רֹצְצ֖וֹת אֶבְיוֹנִ֑ים הָ⁠אֹמְרֹ֥ת לַ⁠אֲדֹֽנֵי⁠הֶ֖ם הָבִ֥יאָ⁠ה וְ⁠נִשְׁתֶּֽה ׃² נִשְׁבַּ֨ע אֲדֹנָ֤⁠י יְהוִה֙ בְּ⁠קָדְשׁ֔⁠וֹ כִּ֛י הִנֵּ֥ה יָמִ֖ים בָּאִ֣ים עֲלֵי⁠כֶ֑ם וְ⁠נִשָּׂ֤א אֶתְ⁠כֶם֙ בְּ⁠צִנּ֔וֹת וְ⁠אַחֲרִיתְ⁠כֶ֖ן בְּ⁠סִיר֥וֹת דּוּגָֽה ׃³ וּ⁠פְרָצִ֥ים תֵּצֶ֖אנָה אִשָּׁ֣ה נֶגְדָּ֑⁠הּ וְ⁠הִשְׁלַכְתֶּ֥נָה הַ⁠הַרְמ֖וֹנָ⁠ה נְאֻם ־ יְהוָֽה ׃⁴ בֹּ֤אוּ בֵֽית ־ אֵל֙ וּ⁠פִשְׁע֔וּ הַ⁠גִּלְגָּ֖ל הַרְבּ֣וּ לִ⁠פְשֹׁ֑עַ וְ⁠הָבִ֤יאוּ לַ⁠בֹּ֨קֶר֙ זִבְחֵי⁠כֶ֔ם לִ⁠שְׁלֹ֥שֶׁת יָמִ֖ים מַעְשְׂרֹֽתֵי⁠כֶֽם ׃⁵ וְ⁠קַטֵּ֤ר מֵֽ⁠חָמֵץ֙ תּוֹדָ֔ה וְ⁠קִרְא֥וּ נְדָב֖וֹת הַשְׁמִ֑יעוּ כִּ֣י כֵ֤ן אֲהַבְתֶּם֙ בְּנֵ֣י יִשְׂרָאֵ֔ל נְאֻ֖ם אֲדֹנָ֥⁠י יְהוִֽה ׃⁶ וְ⁠גַם ־ אֲנִי֩ נָתַ֨תִּי לָ⁠כֶ֜ם נִקְי֤וֹן שִׁנַּ֨יִם֙ בְּ⁠כָל ־ עָ֣רֵי⁠כֶ֔ם וְ⁠חֹ֣סֶר לֶ֔חֶם בְּ⁠כֹ֖ל מְקוֹמֹֽתֵי⁠כֶ֑ם וְ⁠לֹֽא ־ שַׁבְתֶּ֥ם עָדַ֖⁠י נְאֻם ־ יְהוָֽה ׃⁷ וְ⁠גַ֣ם אָנֹכִי֩ מָנַ֨עְתִּי מִ⁠כֶּ֜ם אֶת ־ הַ⁠גֶּ֗שֶׁם בְּ⁠ע֨וֹד שְׁלֹשָׁ֤ה חֳדָשִׁים֙ לַ⁠קָּצִ֔יר וְ⁠הִמְטַרְתִּי֙ עַל ־ עִ֣יר אֶחָ֔ת וְ⁠עַל ־ עִ֥יר אַחַ֖ת לֹ֣א אַמְטִ֑יר חֶלְקָ֤ה אַחַת֙ תִּמָּטֵ֔ר וְ⁠חֶלְקָ֛ה אֲשֶֽׁר ־ לֹֽא ־ תַמְטִ֥יר עָלֶ֖י⁠הָ תִּיבָֽשׁ ׃⁸ וְ⁠נָע֡וּ שְׁתַּיִם֩ שָׁלֹ֨שׁ עָרִ֜ים אֶל ־ עִ֥יר אַחַ֛ת לִ⁠שְׁתּ֥וֹת מַ֖יִם וְ⁠לֹ֣א יִשְׂבָּ֑עוּ וְ⁠לֹֽא ־ שַׁבְתֶּ֥ם עָדַ֖⁠י נְאֻם ־ יְהוָֽה ׃⁹ הִכֵּ֣יתִי אֶתְ⁠כֶם֮ בַּ⁠שִּׁדָּפ֣וֹן וּ⁠בַ⁠יֵּרָקוֹן֒ הַרְבּ֨וֹת גַּנּוֹתֵי⁠כֶ֧ם וְ⁠כַרְמֵי⁠כֶ֛ם וּ⁠תְאֵנֵי⁠כֶ֥ם וְ⁠זֵיתֵי⁠כֶ֖ם יֹאכַ֣ל הַ⁠גָּזָ֑ם וְ⁠לֹֽא ־ שַׁבְתֶּ֥ם עָדַ֖⁠י נְאֻם ־ יְהוָֽה ׃ס¹⁰ שִׁלַּ֨חְתִּי בָ⁠כֶ֥ם דֶּ֨בֶר֙ בְּ⁠דֶ֣רֶךְ מִצְרַ֔יִם הָרַ֤גְתִּי בַ⁠חֶ֨רֶב֙ בַּח֣וּרֵי⁠כֶ֔ם עִ֖ם שְׁבִ֣י סֽוּסֵי⁠כֶ֑ם וָ⁠אַעֲלֶ֞ה בְּאֹ֤שׁ מַחֲנֵי⁠כֶם֙ וּֽ⁠בְ⁠אַפְּ⁠כֶ֔ם וְ⁠לֹֽא ־ שַׁבְתֶּ֥ם עָדַ֖⁠י נְאֻם ־ יְהוָֽה ׃¹¹ הָפַ֣כְתִּי בָ⁠כֶ֗ם כְּ⁠מַהְפֵּכַ֤ת אֱלֹהִים֙ אֶת ־ סְדֹ֣ם וְ⁠אֶת ־ עֲמֹרָ֔ה וַ⁠תִּהְי֕וּ כְּ⁠א֖וּד מֻצָּ֣ל מִ⁠שְׂרֵפָ֑ה וְ⁠לֹֽא ־ שַׁבְתֶּ֥ם עָדַ֖⁠י נְאֻם ־ יְהוָֽה ׃ס¹² לָ⁠כֵ֕ן כֹּ֥ה אֶעֱשֶׂה ־ לְּ⁠ךָ֖ יִשְׂרָאֵ֑ל עֵ֚קֶב כִּֽי ־ זֹ֣את אֶֽעֱשֶׂה ־ לָּ֔⁠ךְ הִכּ֥וֹן לִ⁠קְרַאת ־ אֱלֹהֶ֖י⁠ךָ יִשְׂרָאֵֽל ׃¹³ כִּ֡י הִנֵּה֩ יוֹצֵ֨ר הָרִ֜ים וּ⁠בֹרֵ֣א ר֗וּחַ וּ⁠מַגִּ֤יד לְ⁠אָדָם֙ מַה ־ שֵּׂח֔⁠וֹ עֹשֵׂ֥ה שַׁ֨חַר֙ עֵיפָ֔ה וְ⁠דֹרֵ֖ךְ עַל ־ בָּ֣מֳתֵי אָ֑רֶץ יְהוָ֥ה אֱלֹהֵֽי ־ צְבָא֖וֹת שְׁמֽ⁠וֹ ׃ס

Chapter 5

¹ שִׁמְע֞וּ אֶת ־ הַ⁠דָּבָ֣ר הַ⁠זֶּ֗ה אֲשֶׁ֨ר אָנֹכִ֜י נֹשֵׂ֧א עֲלֵי⁠כֶ֛ם קִינָ֖ה בֵּ֥ית יִשְׂרָאֵֽל ׃² נָֽפְלָה֙ לֹֽא ־ תוֹסִ֣יף ק֔וּם בְּתוּלַ֖ת יִשְׂרָאֵ֑ל נִטְּשָׁ֥ה עַל ־ אַדְמָתָ֖⁠הּ אֵ֥ין מְקִימָֽ⁠הּ ׃³ כִּ֣י כֹ֤ה אָמַר֙ אֲדֹנָ֣⁠י יְהוִ֔ה הָ⁠עִ֛יר הַ⁠יֹּצֵ֥את אֶ֖לֶף תַּשְׁאִ֣יר מֵאָ֑ה וְ⁠הַ⁠יּוֹצֵ֥את מֵאָ֛ה תַּשְׁאִ֥יר עֲשָׂרָ֖ה לְ⁠בֵ֥ית יִשְׂרָאֵֽל ׃ס⁴ כִּ֣י כֹ֥ה אָמַ֛ר יְהוָ֖ה לְ⁠בֵ֣ית יִשְׂרָאֵ֑ל דִּרְשׁ֖וּ⁠נִי וִֽ⁠חְיֽוּ ׃⁵ וְ⁠אַֽל ־ תִּדְרְשׁוּ֙ בֵּֽית ־ אֵ֔ל וְ⁠הַ⁠גִּלְגָּל֙ לֹ֣א תָבֹ֔אוּ וּ⁠בְאֵ֥ר שֶׁ֖בַע לֹ֣א תַעֲבֹ֑רוּ כִּ֤י הַ⁠גִּלְגָּל֙ גָּלֹ֣ה יִגְלֶ֔ה וּ⁠בֵֽית ־ אֵ֖ל יִהְיֶ֥ה לְ⁠אָֽוֶן ׃⁶ דִּרְשׁ֥וּ אֶת ־ יְהוָ֖ה וִֽ⁠חְי֑וּ פֶּן ־ יִצְלַ֤ח כָּ⁠אֵשׁ֙ בֵּ֣ית יוֹסֵ֔ף וְ⁠אָכְלָ֥ה וְ⁠אֵין ־ מְכַבֶּ֖ה לְ⁠בֵֽית ־ אֵֽל ׃⁷ הַ⁠הֹפְכִ֥ים לְ⁠לַעֲנָ֖ה מִשְׁפָּ֑ט וּ⁠צְדָקָ֖ה לָ⁠אָ֥רֶץ הִנִּֽיחוּ ׃⁸ עֹשֵׂ֨ה כִימָ֜ה וּ⁠כְסִ֗יל וְ⁠הֹפֵ֤ךְ לַ⁠בֹּ֨קֶר֙ צַלְמָ֔וֶת וְ⁠י֖וֹם לַ֣יְלָה הֶחְשִׁ֑יךְ הַ⁠קּוֹרֵ֣א לְ⁠מֵֽי ־ הַ⁠יָּ֗ם וַֽ⁠יִּשְׁפְּכֵ֛⁠ם עַל ־ פְּנֵ֥י הָ⁠אָ֖רֶץ יְהוָ֥ה שְׁמֽ⁠וֹ ׃ס⁹ הַ⁠מַּבְלִ֥יג שֹׁ֖ד עַל ־ עָ֑ז וְ⁠שֹׁ֖ד עַל ־ מִבְצָ֥ר יָבֽוֹא ׃¹⁰ שָׂנְא֥וּ בַ⁠שַּׁ֖עַר מוֹכִ֑יחַ וְ⁠דֹבֵ֥ר תָּמִ֖ים יְתָעֵֽבוּ ׃¹¹ לָ֠⁠כֵן יַ֣עַן בּוֹשַׁסְ⁠כֶ֞ם עַל ־ דָּ֗ל וּ⁠מַשְׂאַת ־ בַּר֙ תִּקְח֣וּ מִמֶּ֔⁠נּוּ בָּתֵּ֥י גָזִ֛ית בְּנִיתֶ֖ם וְ⁠לֹא ־ תֵ֣שְׁבוּ בָ֑⁠ם כַּרְמֵי ־ חֶ֣מֶד נְטַעְתֶּ֔ם וְ⁠לֹ֥א תִשְׁתּ֖וּ אֶת ־ יֵינָֽ⁠ם ׃¹² כִּ֤י יָדַ֨עְתִּי֙ רַבִּ֣ים פִּשְׁעֵי⁠כֶ֔ם וַ⁠עֲצֻמִ֖ים חַטֹּֽאתֵי⁠כֶ֑ם צֹרְרֵ֤י צַדִּיק֙ לֹ֣קְחֵי כֹ֔פֶר וְ⁠אֶבְיוֹנִ֖ים בַּ⁠שַּׁ֥עַר הִטּֽוּ ׃¹³ לָ⁠כֵ֗ן הַ⁠מַּשְׂכִּ֛יל בָּ⁠עֵ֥ת הַ⁠הִ֖יא יִדֹּ֑ם כִּ֛י עֵ֥ת רָעָ֖ה הִֽיא ׃¹⁴ דִּרְשׁוּ ־ ט֥וֹב וְ⁠אַל ־ רָ֖ע לְמַ֣עַן תִּֽחְי֑וּ וִ⁠יהִי ־ כֵ֞ן יְהוָ֧ה אֱלֹהֵֽי ־ צְבָא֛וֹת אִתְּ⁠כֶ֖ם כַּ⁠אֲשֶׁ֥ר אֲמַרְתֶּֽם ׃¹⁵ שִׂנְאוּ ־ רָע֙ וְ⁠אֶ֣הֱבוּ ט֔וֹב וְ⁠הַצִּ֥יגוּ בַ⁠שַּׁ֖עַר מִשְׁפָּ֑ט אוּלַ֗י יֶֽחֱנַ֛ן יְהוָ֥ה אֱלֹהֵֽי ־ צְבָא֖וֹת שְׁאֵרִ֥ית יוֹסֵֽף ׃ס¹⁶ לָ֠⁠כֵן כֹּֽה ־ אָמַ֨ר יְהוָ֜ה אֱלֹהֵ֤י צְבָאוֹת֙ אֲדֹנָ֔⁠י בְּ⁠כָל ־ רְחֹב֣וֹת מִסְפֵּ֔ד וּ⁠בְ⁠כָל ־ חוּצ֖וֹת יֹאמְר֣וּ הוֹ ־ ה֑וֹ וְ⁠קָרְא֤וּ אִכָּר֙ אֶל ־ אֵ֔בֶל וּ⁠מִסְפֵּ֖ד אֶל ־ י֥וֹדְעֵי נֶֽהִי ׃¹⁷ וּ⁠בְ⁠כָל ־ כְּרָמִ֖ים מִסְפֵּ֑ד כִּֽי ־ אֶעֱבֹ֥ר בְּ⁠קִרְבְּ⁠ךָ֖ אָמַ֥ר יְהוָֽה ׃ס¹⁸ ה֥וֹי הַ⁠מִּתְאַוִּ֖ים אֶת ־ י֣וֹם יְהוָ֑ה לָ⁠מָּה ־ זֶּ֥ה לָ⁠כֶ֛ם י֥וֹם יְהוָ֖ה הוּא ־ חֹ֥שֶׁךְ וְ⁠לֹא ־ אֽוֹר ׃¹⁹ כַּ⁠אֲשֶׁ֨ר יָנ֥וּס אִישׁ֙ מִ⁠פְּנֵ֣י הָ⁠אֲרִ֔י וּ⁠פְגָע֖⁠וֹ הַ⁠דֹּ֑ב וּ⁠בָ֣א הַ⁠בַּ֔יִת וְ⁠סָמַ֤ךְ יָד⁠וֹ֙ עַל ־ הַ⁠קִּ֔יר וּ⁠נְשָׁכ֖⁠וֹ הַ⁠נָּחָֽשׁ ׃²⁰ הֲ⁠לֹא ־ חֹ֛שֶׁךְ י֥וֹם יְהוָ֖ה וְ⁠לֹא ־ א֑וֹר וְ⁠אָפֵ֖ל וְ⁠לֹא ־ נֹ֥גַֽהּ לֽ⁠וֹ ׃²¹ שָׂנֵ֥אתִי מָאַ֖סְתִּי חַגֵּי⁠כֶ֑ם וְ⁠לֹ֥א אָרִ֖יחַ בְּ⁠עַצְּרֹֽתֵי⁠כֶֽם ׃²² כִּ֣י אִם ־ תַּעֲלוּ ־ לִ֥⁠י עֹל֛וֹת וּ⁠מִנְחֹתֵי⁠כֶ֖ם לֹ֣א אֶרְצֶ֑ה וְ⁠שֶׁ֥לֶם מְרִיאֵי⁠כֶ֖ם לֹ֥א אַבִּֽיט ׃²³ הָסֵ֥ר מֵ⁠עָלַ֖⁠י הֲמ֣וֹן שִׁרֶ֑י⁠ךָ וְ⁠זִמְרַ֥ת נְבָלֶ֖י⁠ךָ לֹ֥א אֶשְׁמָֽע ׃²⁴ וְ⁠יִגַּ֥ל כַּ⁠מַּ֖יִם מִשְׁפָּ֑ט וּ⁠צְדָקָ֖ה כְּ⁠נַ֥חַל אֵיתָֽן ׃²⁵ הַ⁠זְּבָחִ֨ים וּ⁠מִנְחָ֜ה הִֽגַּשְׁתֶּם ־ לִ֧⁠י בַ⁠מִּדְבָּ֛ר אַרְבָּעִ֥ים שָׁנָ֖ה בֵּ֥ית יִשְׂרָאֵֽל ׃²⁶ וּ⁠נְשָׂאתֶ֗ם אֵ֚ת סִכּ֣וּת מַלְכְּ⁠כֶ֔ם וְ⁠אֵ֖ת כִּיּ֣וּן צַלְמֵי⁠כֶ֑ם כּוֹכַב֙ אֱלֹ֣הֵי⁠כֶ֔ם אֲשֶׁ֥ר עֲשִׂיתֶ֖ם לָ⁠כֶֽם ׃²⁷ וְ⁠הִגְלֵיתִ֥י אֶתְ⁠כֶ֖ם מֵ⁠הָ֣לְאָה לְ⁠דַמָּ֑שֶׂק אָמַ֛ר יְהוָ֥ה אֱלֹהֵֽי ־ צְבָא֖וֹת שְׁמֽ⁠וֹ ׃פ

Chapter 6

¹ ה֚וֹי הַ⁠שַּׁאֲנַנִּ֣ים בְּ⁠צִיּ֔וֹן וְ⁠הַ⁠בֹּטְחִ֖ים בְּ⁠הַ֣ר שֹׁמְר֑וֹן נְקֻבֵי֙ רֵאשִׁ֣ית הַ⁠גּוֹיִ֔ם וּ⁠בָ֥אוּ לָ⁠הֶ֖ם בֵּ֥ית יִשְׂרָאֵֽל ׃² עִבְר֤וּ כַֽלְנֵה֙ וּ⁠רְא֔וּ וּ⁠לְכ֥וּ מִ⁠שָּׁ֖ם חֲמַ֣ת רַבָּ֑ה וּ⁠רְד֣וּ גַת ־ פְּלִשְׁתּ֗ים הֲ⁠טוֹבִים֙ מִן ־ הַ⁠מַּמְלָכ֣וֹת הָ⁠אֵ֔לֶּה אִם ־ רַ֥ב גְּבוּלָ֖⁠ם מִ⁠גְּבֻלְ⁠כֶֽם ׃³ הַֽ⁠מְנַדִּ֖ים לְ⁠י֣וֹם רָ֑ע וַ⁠תַּגִּישׁ֖וּ⁠ן שֶׁ֥בֶת חָמָֽס ׃⁴ הַ⁠שֹּֽׁכְבִים֙ עַל ־ מִטּ֣וֹת שֵׁ֔ן וּ⁠סְרֻחִ֖ים עַל ־ עַרְשׂוֹתָ֑⁠ם וְ⁠אֹכְלִ֤ים כָּרִים֙ מִ⁠צֹּ֔אן וַ⁠עֲגָלִ֖ים מִ⁠תּ֥וֹךְ מַרְבֵּֽק ׃⁵ הַ⁠פֹּרְטִ֖ים עַל ־ פִּ֣י הַ⁠נָּ֑בֶל כְּ⁠דָוִ֕יד חָשְׁב֥וּ לָ⁠הֶ֖ם כְּלֵי ־ שִֽׁיר ׃⁶ הַ⁠שֹּׁתִ֤ים בְּ⁠מִזְרְקֵי֙ יַ֔יִן וְ⁠רֵאשִׁ֥ית שְׁמָנִ֖ים יִמְשָׁ֑חוּ וְ⁠לֹ֥א נֶחְל֖וּ עַל ־ שֵׁ֥בֶר יוֹסֵֽף ⁷ לָ⁠כֵ֛ן עַתָּ֥ה יִגְל֖וּ בְּ⁠רֹ֣אשׁ גֹּלִ֑ים וְ⁠סָ֖ר מִרְזַ֥ח סְרוּחִֽים ׃פ⁸ נִשְׁבַּע֩ אֲדֹנָ֨⁠י יְהוִ֜ה בְּ⁠נַפְשׁ֗⁠וֹ נְאֻם ־ יְהוָה֙ אֱלֹהֵ֣י צְבָא֔וֹת מְתָאֵ֤ב אָֽנֹכִי֙ אֶת ־ גְּא֣וֹן יַֽעֲקֹ֔ב וְ⁠אַרְמְנֹתָ֖י⁠ו שָׂנֵ֑אתִי וְ⁠הִסְגַּרְתִּ֖י עִ֥יר וּ⁠מְלֹאָֽ⁠הּ ׃⁹ וְ⁠הָיָ֗ה אִם ־ יִוָּ֨תְר֜וּ עֲשָׂרָ֧ה אֲנָשִׁ֛ים בְּ⁠בַ֥יִת אֶחָ֖ד וָ⁠מֵֽתוּ ׃¹⁰ וּ⁠נְשָׂא֞⁠וֹ דּוֹד֣⁠וֹ וּ⁠מְסָרְפ֗⁠וֹ לְ⁠הוֹצִ֣יא עֲצָמִים֮ מִן ־ הַ⁠בַּיִת֒ וְ⁠אָמַ֞ר לַ⁠אֲשֶׁ֨ר בְּ⁠יַרְכְּתֵ֥י הַ⁠בַּ֛יִת הַ⁠ע֥וֹד עִמָּ֖⁠ךְ וְ⁠אָמַ֣ר אָ֑פֶס וְ⁠אָמַ֣ר הָ֔ס כִּ֛י לֹ֥א לְ⁠הַזְכִּ֖יר בְּ⁠שֵׁ֥ם יְהוָֽה ׃¹¹ כִּֽי ־ הִנֵּ֤ה יְהוָה֙ מְצַוֶּ֔ה וְ⁠הִכָּ֛ה הַ⁠בַּ֥יִת הַ⁠גָּד֖וֹל רְסִיסִ֑ים וְ⁠הַ⁠בַּ֥יִת הַ⁠קָּטֹ֖ן בְּקִעִֽים ׃¹² הַ⁠יְרֻצ֤וּ⁠ן בַּ⁠סֶּ֨לַע֙ סוּסִ֔ים אִֽם ־ יַחֲר֖וֹשׁ בַּ⁠בְּקָרִ֑ים כִּֽי ־ הֲפַכְתֶּ֤ם לְ⁠רֹאשׁ֙ מִשְׁפָּ֔ט וּ⁠פְרִ֥י צְדָקָ֖ה לְ⁠לַעֲנָֽה ׃¹³ הַ⁠שְּׂמֵחִ֖ים לְ⁠לֹ֣א דָבָ֑ר הָ⁠אֹ֣מְרִ֔ים הֲ⁠ל֣וֹא בְ⁠חָזְקֵ֔⁠נוּ לָקַ֥חְנוּ לָ֖⁠נוּ קַרְנָֽיִם ׃¹⁴ כִּ֡י הִנְ⁠נִי֩ מֵקִ֨ים עֲלֵי⁠כֶ֜ם בֵּ֣ית יִשְׂרָאֵ֗ל נְאֻם ־ יְהוָ֛ה אֱלֹהֵ֥י הַ⁠צְּבָא֖וֹת גּ֑וֹי וְ⁠לָחֲצ֥וּ אֶתְ⁠כֶ֛ם מִ⁠לְּב֥וֹא חֲמָ֖ת עַד ־ נַ֥חַל הָ⁠עֲרָבָֽה ׃ס

Chapter 7

¹ כֹּ֤ה הִרְאַ֨⁠נִי֙ אֲדֹנָ֣⁠י יְהוִ֔ה וְ⁠הִנֵּה֙ יוֹצֵ֣ר גֹּבַ֔י בִּ⁠תְחִלַּ֖ת עֲל֣וֹת הַ⁠לָּ֑קֶשׁ וְ⁠הִ֨נֵּה ־ לֶ֔קֶשׁ אַחַ֖ר גִּזֵּ֥י הַ⁠מֶּֽלֶךְ ׃² וְ⁠הָיָ֗ה אִם ־ כִּלָּה֙ לֶֽ⁠אֱכוֹל֙ אֶת ־ עֵ֣שֶׂב הָ⁠אָ֔רֶץ וָ⁠אֹמַ֗ר אֲדֹנָ֤⁠י יְהוִה֙ סְֽלַֽח ־ נָ֔א מִ֥י יָק֖וּם יַֽעֲקֹ֑ב כִּ֥י קָטֹ֖ן הֽוּא ׃³ נִחַ֥ם יְהוָ֖ה עַל ־ זֹ֑את לֹ֥א תִהְיֶ֖ה אָמַ֥ר יְהוָֽה ׃⁴ כֹּ֤ה הִרְאַ֨⁠נִי֙ אֲדֹנָ֣⁠י יְהוִ֔ה וְ⁠הִנֵּ֥ה קֹרֵ֛א לָ⁠רִ֥ב בָּ⁠אֵ֖שׁ אֲדֹנָ֣⁠י יְהוִ֑ה וַ⁠תֹּ֨אכַל֙ אֶת ־ תְּה֣וֹם רַבָּ֔ה וְ⁠אָכְלָ֖ה אֶת ־ הַ⁠חֵֽלֶק ׃⁵ וָ⁠אֹמַ֗ר אֲדֹנָ֤⁠י יְהוִה֙ חֲדַל ־ נָ֔א מִ֥י יָק֖וּם יַעֲקֹ֑ב כִּ֥י קָטֹ֖ן הֽוּא ׃⁶ נִחַ֥ם יְהוָ֖ה עַל ־ זֹ֑את גַּם ־ הִיא֙ לֹ֣א תִֽהְיֶ֔ה אָמַ֖ר אֲדֹנָ֥⁠י יְהוִֽה ׃ס⁷ כֹּ֣ה הִרְאַ֔⁠נִי וְ⁠הִנֵּ֧ה אֲדֹנָ֛⁠י נִצָּ֖ב עַל ־ חוֹמַ֣ת אֲנָ֑ךְ וּ⁠בְ⁠יָד֖⁠וֹ אֲנָֽךְ ׃⁸ וַ⁠יֹּ֨אמֶר יְהוָ֜ה אֵלַ֗⁠י מָֽה ־ אַתָּ֤ה רֹאֶה֙ עָמ֔וֹס וָ⁠אֹמַ֖ר אֲנָ֑ךְ וַ⁠יֹּ֣אמֶר אֲדֹנָ֗⁠י הִנְ⁠נִ֨י שָׂ֤ם אֲנָךְ֙ בְּ⁠קֶ֨רֶב֙ עַמִּ֣⁠י יִשְׂרָאֵ֔ל לֹֽא ־ אוֹסִ֥יף ע֖וֹד עֲב֥וֹר לֽ⁠וֹ ׃⁹ וְ⁠נָשַׁ֨מּוּ֙ בָּמ֣וֹת יִשְׂחָ֔ק וּ⁠מִקְדְּשֵׁ֥י יִשְׂרָאֵ֖ל יֶחֱרָ֑בוּ וְ⁠קַמְתִּ֛י עַל ־ בֵּ֥ית יָרָבְעָ֖ם בֶּ⁠חָֽרֶב ׃פ¹⁰ וַ⁠יִּשְׁלַ֗ח אֲמַצְיָה֙ כֹּהֵ֣ן בֵּֽית ־ אֵ֔ל אֶל ־ יָרָבְעָ֥ם מֶֽלֶךְ ־ יִשְׂרָאֵ֖ל לֵ⁠אמֹ֑ר קָשַׁ֨ר עָלֶ֜י⁠ךָ עָמ֗וֹס בְּ⁠קֶ֨רֶב֙ בֵּ֣ית יִשְׂרָאֵ֔ל לֹא ־ תוּכַ֣ל הָ⁠אָ֔רֶץ לְ⁠הָכִ֖יל אֶת ־ כָּל ־ דְּבָרָֽי⁠ו ׃¹¹ כִּי ־ כֹה֙ אָמַ֣ר עָמ֔וֹס בַּ⁠חֶ֖רֶב יָמ֣וּת יָרָבְעָ֑ם וְ⁠יִ֨שְׂרָאֵ֔ל גָּלֹ֥ה יִגְלֶ֖ה מֵ⁠עַ֥ל אַדְמָתֽ⁠וֹ ׃ס¹² וַ⁠יֹּ֤אמֶר אֲמַצְיָה֙ אֶל ־ עָמ֔וֹס חֹזֶ֕ה לֵ֥ךְ בְּרַח ־ לְ⁠ךָ֖ אֶל ־ אֶ֣רֶץ יְהוּדָ֑ה וֶ⁠אֱכָל ־ שָׁ֣ם לֶ֔חֶם וְ⁠שָׁ֖ם תִּנָּבֵֽא ׃¹³ וּ⁠בֵֽית ־ אֵ֔ל לֹֽא ־ תוֹסִ֥יף ע֖וֹד לְ⁠הִנָּבֵ֑א כִּ֤י מִקְדַּשׁ ־ מֶ֨לֶךְ֙ ה֔וּא וּ⁠בֵ֥ית מַמְלָכָ֖ה הֽוּא ׃ס¹⁴ וַ⁠יַּ֤עַן עָמוֹס֙ וַ⁠יֹּ֣אמֶר אֶל ־ אֲמַצְיָ֔ה לֹא ־ נָבִ֣יא אָנֹ֔כִי וְ⁠לֹ֥א בֶן ־ נָבִ֖יא אָנֹ֑כִי כִּֽי ־ בוֹקֵ֥ר אָנֹ֖כִי וּ⁠בוֹלֵ֥ס שִׁקְמִֽים ׃¹⁵ וַ⁠יִּקָּחֵ֣⁠נִי יְהוָ֔ה מֵ⁠אַחֲרֵ֖י הַ⁠צֹּ֑אן וַ⁠יֹּ֤אמֶר אֵלַ⁠י֙ יְהוָ֔ה לֵ֥ךְ הִנָּבֵ֖א אֶל ־ עַמִּ֥⁠י יִשְׂרָאֵֽל ׃¹⁶ וְ⁠עַתָּ֖ה שְׁמַ֣ע דְּבַר ־ יְהוָ֑ה אַתָּ֣ה אֹמֵ֗ר לֹ֤א תִנָּבֵא֙ עַל ־ יִשְׂרָאֵ֔ל וְ⁠לֹ֥א תַטִּ֖יף עַל ־ בֵּ֥ית יִשְׂחָֽק ׃¹⁷ לָ⁠כֵ֞ן כֹּה ־ אָמַ֣ר יְהוָ֗ה אִשְׁתְּ⁠ךָ֞ בָּ⁠עִ֤יר תִּזְנֶה֙ וּ⁠בָנֶ֤י⁠ךָ וּ⁠בְנֹתֶ֨י⁠ךָ֙ בַּ⁠חֶ֣רֶב יִפֹּ֔לוּ וְ⁠אַדְמָתְ⁠ךָ֖ בַּ⁠חֶ֣בֶל תְּחֻלָּ֑ק וְ⁠אַתָּ֗ה עַל ־ אֲדָמָ֤ה טְמֵאָה֙ תָּמ֔וּת וְ⁠יִ֨שְׂרָאֵ֔ל גָּלֹ֥ה יִגְלֶ֖ה מֵ⁠עַ֥ל אַדְמָתֽ⁠וֹ ׃ס

Chapter 8

¹ כֹּ֥ה הִרְאַ֖⁠נִי אֲדֹנָ֣⁠י יְהוִ֑ה וְ⁠הִנֵּ֖ה כְּל֥וּב קָֽיִץ ׃² וַ⁠יֹּ֗אמֶר מָֽה ־ אַתָּ֤ה רֹאֶה֙ עָמ֔וֹס וָ⁠אֹמַ֖ר כְּל֣וּב קָ֑יִץ וַ⁠יֹּ֨אמֶר יְהוָ֜ה אֵלַ֗⁠י בָּ֤א הַ⁠קֵּץ֙ אֶל ־ עַמִּ֣⁠י יִשְׂרָאֵ֔ל לֹא ־ אוֹסִ֥יף ע֖וֹד עֲב֥וֹר לֽ⁠וֹ ׃³ וְ⁠הֵילִ֜ילוּ שִׁיר֤וֹת הֵיכָל֙ בַּ⁠יּ֣וֹם הַ⁠ה֔וּא נְאֻ֖ם אֲדֹנָ֣⁠י יְהוִ֑ה רַ֣ב הַ⁠פֶּ֔גֶר בְּ⁠כָל ־ מָק֖וֹם הִשְׁלִ֥יךְ הָֽס ׃פ⁴ שִׁמְעוּ ־ זֹ֕את הַ⁠שֹּׁאֲפִ֖ים אֶבְי֑וֹן וְ⁠לַ⁠שְׁבִּ֖ית ענוי ־ אָֽרֶץ ׃¹⁵ לֵ⁠אמֹ֗ר מָתַ֞י יַעֲבֹ֤ר הַ⁠חֹ֨דֶשׁ֙ וְ⁠נַשְׁבִּ֣ירָה שֶּׁ֔בֶר וְ⁠הַ⁠שַּׁבָּ֖ת וְ⁠נִפְתְּחָה ־ בָּ֑ר לְ⁠הַקְטִ֤ין אֵיפָה֙ וּ⁠לְ⁠הַגְדִּ֣יל שֶׁ֔קֶל וּ⁠לְ⁠עַוֵּ֖ת מֹאזְנֵ֥י מִרְמָֽה ׃⁶ לִ⁠קְנ֤וֹת בַּ⁠כֶּ֨סֶף֙ דַּלִּ֔ים וְ⁠אֶבְי֖וֹן בַּ⁠עֲב֣וּר נַעֲלָ֑יִם וּ⁠מַפַּ֥ל בַּ֖ר נַשְׁבִּֽיר ׃⁷ נִשְׁבַּ֥ע יְהוָ֖ה בִּ⁠גְא֣וֹן יַעֲקֹ֑ב אִם ־ אֶשְׁכַּ֥ח לָ⁠נֶ֖צַח כָּל ־ מַעֲשֵׂי⁠הֶֽם ׃⁸ הַ֤⁠עַל זֹאת֙ לֹֽא ־ תִרְגַּ֣ז הָ⁠אָ֔רֶץ וְ⁠אָבַ֖ל כָּל ־ יוֹשֵׁ֣ב בָּ֑⁠הּ וְ⁠עָלְתָ֤ה כָ⁠אֹר֙ ² כֻּלָּ֔⁠הּ וְ⁠נִגְרְשָׁ֥ה וְנִשְׁקְעָ֖ה ³ כִּ⁠יא֥וֹר מִצְרָֽיִם ׃ס⁹ וְ⁠הָיָ֣ה ׀ בַּ⁠יּ֣וֹם הַ⁠ה֗וּא נְאֻם֙ אֲדֹנָ֣⁠י יְהוִ֔ה וְ⁠הֵבֵאתִ֥י הַ⁠שֶּׁ֖מֶשׁ בַּֽ⁠צָּהֳרָ֑יִם וְ⁠הַחֲשַׁכְתִּ֥י לָ⁠אָ֖רֶץ בְּ⁠י֥וֹם אֽוֹר ׃¹⁰ וְ⁠הָפַכְתִּ֨י חַגֵּי⁠כֶ֜ם לְ⁠אֵ֗בֶל וְ⁠כָל ־ שִֽׁירֵי⁠כֶם֙ לְ⁠קִינָ֔ה וְ⁠הַעֲלֵיתִ֤י עַל ־ כָּל ־ מָתְנַ֨יִם֙ שָׂ֔ק וְ⁠עַל ־ כָּל ־ רֹ֖אשׁ קָרְחָ֑ה וְ⁠שַׂמְתִּ֨י⁠הָ֙ כְּ⁠אֵ֣בֶל יָחִ֔יד וְ⁠אַחֲרִיתָ֖⁠הּ כְּ⁠י֥וֹם מָֽר ׃¹¹ הִנֵּ֣ה ׀ יָמִ֣ים בָּאִ֗ים נְאֻם֙ אֲדֹנָ֣⁠י יְהוִ֔ה וְ⁠הִשְׁלַחְתִּ֥י רָעָ֖ב בָּ⁠אָ֑רֶץ לֹֽא ־ רָעָ֤ב לַ⁠לֶּ֨חֶם֙ וְ⁠לֹֽא ־ צָמָ֣א לַ⁠מַּ֔יִם כִּ֣י אִם ־ לִ⁠שְׁמֹ֔עַ אֵ֖ת דִּבְרֵ֥י יְהוָֽה ׃¹² וְ⁠נָעוּ֙ מִ⁠יָּ֣ם עַד ־ יָ֔ם וּ⁠מִ⁠צָּפ֖וֹן וְ⁠עַד ־ מִזְרָ֑ח יְשֽׁוֹטְט֛וּ לְ⁠בַקֵּ֥שׁ אֶת ־ דְּבַר ־ יְהוָ֖ה וְ⁠לֹ֥א יִמְצָֽאוּ ׃¹³ בַּ⁠יּ֨וֹם הַ⁠ה֜וּא תִּ֠תְעַלַּפְנָה הַ⁠בְּתוּלֹ֧ת הַ⁠יָּפ֛וֹת וְ⁠הַ⁠בַּחוּרִ֖ים בַּ⁠צָּמָֽא ׃¹⁴ הַ⁠נִּשְׁבָּעִים֙ בְּ⁠אַשְׁמַ֣ת שֹֽׁמְר֔וֹן וְ⁠אָמְר֗וּ חֵ֤י אֱלֹהֶ֨י⁠ךָ֙ דָּ֔ן וְ⁠חֵ֖י דֶּ֣רֶךְ בְּאֵֽר ־ שָׁ֑בַע וְ⁠נָפְל֖וּ וְ⁠לֹא ־ יָק֥וּמוּ עֽוֹד ׃ס

¹Q עֲנִיֵּי

²Compare to Amos 9:5

³K ו⁠נשקה

Chapter 9

¹ רָאִ֨יתִי אֶת ־ אֲדֹנָ֜⁠י נִצָּ֣ב עַֽל ־ הַ⁠מִּזְבֵּ֗חַ וַ⁠יֹּאמֶר֩ הַ֨ךְ הַ⁠כַּפְתּ֜וֹר וְ⁠יִרְעֲשׁ֣וּ הַ⁠סִּפִּ֗ים וּ⁠בְצַ֨עַ⁠ם֙ בְּ⁠רֹ֣אשׁ כֻּלָּ֔⁠ם וְ⁠אַחֲרִיתָ֖⁠ם בַּ⁠חֶ֣רֶב אֶהֱרֹ֑ג לֹֽא ־ יָנ֤וּס לָ⁠הֶם֙ נָ֔ס וְ⁠לֹֽא ־ יִמָּלֵ֥ט לָ⁠הֶ֖ם פָּלִֽיט ׃² אִם ־ יַחְתְּר֣וּ בִ⁠שְׁא֔וֹל מִ⁠שָּׁ֖ם יָדִ֣⁠י תִקָּחֵ֑⁠ם וְ⁠אִֽם ־ יַעֲלוּ֙ הַ⁠שָּׁמַ֔יִם מִ⁠שָּׁ֖ם אוֹרִידֵֽ⁠ם ׃³ וְ⁠אִם ־ יֵחָֽבְאוּ֙ בְּ⁠רֹ֣אשׁ הַ⁠כַּרְמֶ֔ל מִ⁠שָּׁ֥ם אֲחַפֵּ֖שׂ וּ⁠לְקַחְתִּ֑י⁠ם וְ⁠אִם ־ יִסָּ֨תְר֜וּ מִ⁠נֶּ֤גֶד עֵינַ⁠י֙ בְּ⁠קַרְקַ֣ע הַ⁠יָּ֔ם מִ⁠שָּׁ֛ם אֲצַוֶּ֥ה אֶת ־ הַ⁠נָּחָ֖שׁ וּ⁠נְשָׁכָֽ⁠ם ׃⁴ וְ⁠אִם ־ יֵלְכ֤וּ בַ⁠שְּׁבִי֙ לִ⁠פְנֵ֣י אֹֽיבֵי⁠הֶ֔ם מִ⁠שָּׁ֛ם אֲצַוֶּ֥ה אֶת ־ הַ⁠חֶ֖רֶב וַ⁠הֲרָגָ֑תַ⁠ם וְ⁠שַׂמְתִּ֨י עֵינִ֧⁠י עֲלֵי⁠הֶ֛ם לְ⁠רָעָ֖ה וְ⁠לֹ֥א לְ⁠טוֹבָֽה ׃⁵ וַ⁠אדֹנָ֨⁠י יְהוִ֜ה הַ⁠צְּבָא֗וֹת הַ⁠נּוֹגֵ֤עַ בָּ⁠אָ֨רֶץ֙ וַ⁠תָּמ֔וֹג וְ⁠אָבְל֖וּ כָּל ־ י֣וֹשְׁבֵי בָ֑⁠הּ וְ⁠עָלְתָ֤ה כַ⁠יְאֹר֙ כֻּלָּ֔⁠הּ וְ⁠שָׁקְעָ֖ה כִּ⁠יאֹ֥ר מִצְרָֽיִם ⁶ הַ⁠בּוֹנֶ֤ה בַ⁠שָּׁמַ֨יִם֙ מַעֲלוֹתָ֔יו ¹ וַ⁠אֲגֻדָּת֖⁠וֹ עַל ־ אֶ֣רֶץ יְסָדָ֑⁠הּ הַ⁠קֹּרֵ֣א לְ⁠מֵֽי ־ הַ⁠יָּ֗ם וַֽ⁠יִּשְׁפְּכֵ֛⁠ם עַל ־ פְּנֵ֥י הָ⁠אָ֖רֶץ יְהוָ֥ה שְׁמֽ⁠וֹ ׃⁷ הֲ⁠ל֣וֹא כִ⁠בְנֵי֩ כֻשִׁיִּ֨ים אַתֶּ֥ם לִ֛⁠י בְּנֵ֥י יִשְׂרָאֵ֖ל נְאֻם ־ יְהוָ֑ה הֲ⁠ל֣וֹא אֶת ־ יִשְׂרָאֵ֗ל הֶעֱלֵ֨יתִי֙ מֵ⁠אֶ֣רֶץ מִצְרַ֔יִם וּ⁠פְלִשְׁתִּיִּ֥ים מִ⁠כַּפְתּ֖וֹר וַ⁠אֲרָ֥ם מִ⁠קִּֽיר ׃⁸ הִנֵּ֞ה עֵינֵ֣י ׀ אֲדֹנָ֣⁠י יְהוִ֗ה בַּ⁠מַּמְלָכָה֙ הַֽ⁠חַטָּאָ֔ה וְ⁠הִשְׁמַדְתִּ֣י אֹתָ֔⁠הּ מֵ⁠עַ֖ל פְּנֵ֣י הָ⁠אֲדָמָ֑ה אֶ֗פֶס כִּ֠י לֹ֣א הַשְׁמֵ֥יד אַשְׁמִ֛יד אֶת ־ בֵּ֥ית יַעֲקֹ֖ב נְאֻם ־ יְהוָֽה ׃⁹ כִּֽי ־ הִנֵּ֤ה אָֽנֹכִי֙ מְצַוֶּ֔ה וַ⁠הֲנִע֥וֹתִי בְ⁠כָֽל ־ הַ⁠גּוֹיִ֖ם אֶת ־ בֵּ֣ית יִשְׂרָאֵ֑ל כַּ⁠אֲשֶׁ֤ר יִנּ֨וֹעַ֙ בַּ⁠כְּבָרָ֔ה וְ⁠לֹֽא ־ יִפּ֥וֹל צְר֖וֹר אָֽרֶץ ׃¹⁰ בַּ⁠חֶ֣רֶב יָמ֔וּתוּ כֹּ֖ל חַטָּאֵ֣י עַמִּ֑⁠י הָ⁠אֹמְרִ֗ים לֹֽא ־ תַגִּ֧ישׁ וְ⁠תַקְדִּ֛ים בַּעֲדֵ֖י⁠נוּ הָ⁠רָעָֽה ׃¹¹ בַּ⁠יּ֣וֹם הַ⁠ה֔וּא אָקִ֛ים אֶת ־ סֻכַּ֥ת דָּוִ֖יד הַ⁠נֹּפֶ֑לֶת וְ⁠גָדַרְתִּ֣י אֶת ־ פִּרְצֵי⁠הֶ֗ן וַ⁠הֲרִֽסֹתָי⁠ו֙ אָקִ֔ים וּ⁠בְנִיתִ֖י⁠הָ כִּ⁠ימֵ֥י עוֹלָֽם ׃¹² לְמַ֨עַן יִֽירְשׁ֜וּ אֶת ־ שְׁאֵרִ֤ית אֱדוֹם֙ וְ⁠כָל ־ הַ⁠גּוֹיִ֔ם אֲשֶׁר ־ נִקְרָ֥א שְׁמִ֖⁠י עֲלֵי⁠הֶ֑ם נְאֻם ־ יְהוָ֖ה עֹ֥שֶׂה זֹּֽאת ׃פ¹³ הִנֵּ֨ה יָמִ֤ים בָּאִים֙ נְאֻם ־ יְהוָ֔ה וְ⁠נִגַּ֤שׁ חוֹרֵשׁ֙ בַּ⁠קֹּצֵ֔ר וְ⁠דֹרֵ֥ךְ עֲנָבִ֖ים בְּ⁠מֹשֵׁ֣ךְ הַ⁠זָּ֑רַע וְ⁠הִטִּ֤יפוּ הֶֽ⁠הָרִים֙ עָסִ֔יס וְ⁠כָל ־ הַ⁠גְּבָע֖וֹת תִּתְמוֹגַֽגְנָה ׃¹⁴ וְ⁠שַׁבְתִּי֮ אֶת ־ שְׁב֣וּת עַמִּ֣⁠י יִשְׂרָאֵל֒ וּ⁠בָנ֞וּ עָרִ֤ים נְשַׁמּוֹת֙ וְ⁠יָשָׁ֔בוּ וְ⁠נָטְע֣וּ כְרָמִ֔ים וְ⁠שָׁת֖וּ אֶת ־ יֵינָ֑⁠ם וְ⁠עָשׂ֣וּ גַנּ֔וֹת וְ⁠אָכְל֖וּ אֶת ־ פְּרִי⁠הֶֽם ׃¹⁵ וּ⁠נְטַעְתִּ֖י⁠ם עַל ־ אַדְמָתָ֑⁠ם וְ⁠לֹ֨א יִנָּתְשׁ֜וּ ע֗וֹד מֵ⁠עַ֤ל אַדְמָתָ⁠ם֙ אֲשֶׁ֣ר נָתַ֣תִּי לָ⁠הֶ֔ם אָמַ֖ר יְהוָ֥ה אֱלֹהֶֽי⁠ךָ ׃

¹K מעלות⁠ו

Obadiah

Chapter 1

¹ חֲז֖וֹן עֹֽבַדְיָ֑ה כֹּֽה ־ אָמַר֩ אֲדֹנָ֨⁠י יְהוִ֜ה לֶ⁠אֱד֗וֹם שְׁמוּעָ֨ה שָׁמַ֜עְנוּ מֵ⁠אֵ֤ת יְהוָה֙ וְ⁠צִיר֙ בַּ⁠גּוֹיִ֣ם שֻׁלָּ֔ח ק֛וּמוּ וְ⁠נָק֥וּמָה עָלֶי⁠הָ לַ⁠מִּלְחָמָֽה ׃² הִנֵּ֥ה קָטֹ֛ן נְתַתִּ֖י⁠ךָ בַּ⁠גּוֹיִ֑ם בָּז֥וּי אַתָּ֖ה מְאֹֽד ׃³ זְד֤וֹן לִבְּ⁠ךָ֙ הִשִּׁיאֶ֔⁠ךָ שֹׁכְנִ֥י בְ⁠חַגְוֵי ־ סֶּ֖לַע מְר֣וֹם שִׁבְתּ֑⁠וֹ אֹמֵ֣ר בְּ⁠לִבּ֔⁠וֹ מִ֥י יוֹרִדֵ֖⁠נִי אָֽרֶץ ׃⁴ אִם ־ תַּגְבִּ֣יהַּ כַּ⁠נֶּ֔שֶׁר וְ⁠אִם ־ בֵּ֥ין כּֽוֹכָבִ֖ים שִׂ֣ים קִנֶּ֑⁠ךָ מִ⁠שָּׁ֥ם אוֹרִֽידְ⁠ךָ֖ נְאֻם ־ יְהוָֽה ׃⁵ אִם ־ גַּנָּבִ֤ים בָּאֽוּ ־ לְ⁠ךָ֙ אִם ־ שׁ֣וֹדְדֵי לַ֔יְלָה אֵ֣יךְ נִדְמֵ֔יתָה הֲ⁠ל֥וֹא יִגְנְב֖וּ דַּיָּ֑⁠ם אִם ־ בֹּֽצְרִים֙ בָּ֣אוּ לָ֔⁠ךְ הֲ⁠ל֖וֹא יַשְׁאִ֥ירוּ עֹלֵלֽוֹת ׃⁶ אֵ֚יךְ נֶחְפְּשׂ֣וּ עֵשָׂ֔ו נִבְע֖וּ מַצְפֻּנָֽי⁠ו ׃⁷ עַֽד ־ הַ⁠גְּב֣וּל שִׁלְּח֗וּ⁠ךָ כֹּ֚ל אַנְשֵׁ֣י בְרִיתֶ֔⁠ךָ הִשִּׁיא֛וּ⁠ךָ יָכְל֥וּ לְ⁠ךָ֖ אַנְשֵׁ֣י שְׁלֹמֶ֑⁠ךָ לַחְמְ⁠ךָ֗ יָשִׂ֤ימוּ מָזוֹר֙ תַּחְתֶּ֔י⁠ךָ אֵ֥ין תְּבוּנָ֖ה בּֽ⁠וֹ ׃⁸ הֲ⁠ל֛וֹא בַּ⁠יּ֥וֹם הַ⁠ה֖וּא נְאֻם ־ יְהוָ֑ה וְ⁠הַאֲבַדְתִּ֤י חֲכָמִים֙ מֵֽ⁠אֱד֔וֹם וּ⁠תְבוּנָ֖ה מֵ⁠הַ֥ר עֵשָֽׂו ׃⁹ וְ⁠חַתּ֥וּ גִבּוֹרֶ֖י⁠ךָ תֵּימָ֑ן לְמַ֧עַן יִכָּֽרֶת ־ אִ֛ישׁ מֵ⁠הַ֥ר עֵשָׂ֖ו מִ⁠קָּֽטֶל ׃¹⁰ מֵ⁠חֲמַ֛ס אָחִ֥י⁠ךָ יַעֲקֹ֖ב תְּכַסְּ⁠ךָ֣ בוּשָׁ֑ה וְ⁠נִכְרַ֖תָּ לְ⁠עוֹלָֽם ׃¹¹ בְּ⁠יוֹם֙ עֲמָֽדְ⁠ךָ֣ מִ⁠נֶּ֔גֶד בְּ⁠י֛וֹם שְׁב֥וֹת זָרִ֖ים חֵיל֑⁠וֹ וְ⁠נָכְרִ֞ים בָּ֣אוּ שְׁעָרָ֗יו ¹ וְ⁠עַל ־ יְרוּשָׁלִַ֨ם֙

¹K שער⁠ו

יַדּ֣וּ גוֹרָ֔ל גַּם ־ אַתָּ֖ה כְּ⁠אַחַ֥ד מֵ⁠הֶֽם ׃¹² וְ⁠אַל ־ תֵּ֤רֶא בְ⁠יוֹם ־ אָחִ֨י⁠ךָ֙ בְּ⁠י֣וֹם נָכְר֔⁠וֹ וְ⁠אַל ־ תִּשְׂמַ֥ח לִ⁠בְנֵֽי ־ יְהוּדָ֖ה בְּ⁠י֣וֹם אָבְדָ֑⁠ם וְ⁠אַל ־ תַּגְדֵּ֥ל פִּ֖י⁠ךָ בְּ⁠י֥וֹם צָרָֽה ׃¹³ אַל ־ תָּב֤וֹא בְ⁠שַֽׁעַר ־ עַמִּ⁠י֙ בְּ⁠י֣וֹם אֵידָ֔⁠ם אַל ־ תֵּ֧רֶא גַם ־ אַתָּ֛ה בְּ⁠רָעָת֖⁠וֹ בְּ⁠י֣וֹם אֵיד֑⁠וֹ וְ⁠אַל ־ תִּשְׁלַ֥חְנָה בְ⁠חֵיל֖⁠וֹ בְּ⁠י֥וֹם אֵידֽ⁠וֹ ׃¹⁴ וְ⁠אַֽל ־ תַּעֲמֹד֙ עַל ־ הַ⁠פֶּ֔רֶק לְ⁠הַכְרִ֖ית אֶת ־ פְּלִיטָ֑י⁠ו וְ⁠אַל ־ תַּסְגֵּ֥ר שְׂרִידָ֖י⁠ו בְּ⁠י֥וֹם צָרָֽה ׃¹⁵ כִּֽי ־ קָר֥וֹב יוֹם ־ יְהוָ֖ה עַל ־ כָּל ־ הַ⁠גּוֹיִ֑ם כַּ⁠אֲשֶׁ֤ר עָשִׂ֨יתָ֙ יֵעָ֣שֶׂה לָּ֔⁠ךְ גְּמֻלְ⁠ךָ֖ יָשׁ֥וּב בְּ⁠רֹאשֶֽׁ⁠ךָ ׃¹⁶ כִּ֗י כַּֽ⁠אֲשֶׁ֤ר שְׁתִיתֶם֙ עַל ־ הַ֣ר קָדְשִׁ֔⁠י יִשְׁתּ֥וּ כָֽל ־ הַ⁠גּוֹיִ֖ם תָּמִ֑יד וְ⁠שָׁת֣וּ וְ⁠לָע֔וּ וְ⁠הָי֖וּ כְּ⁠ל֥וֹא הָיֽוּ ׃¹⁷ וּ⁠בְ⁠הַ֥ר צִיּ֛וֹן תִּהְיֶ֥ה פְלֵיטָ֖ה וְ⁠הָ֣יָה קֹ֑דֶשׁ וְ⁠יָֽרְשׁוּ֙ בֵּ֣ית יַֽעֲקֹ֔ב אֵ֖ת מוֹרָֽשֵׁי⁠הֶם ׃¹⁸ וְ⁠הָיָה֩ בֵית ־ יַעֲקֹ֨ב אֵ֜שׁ וּ⁠בֵ֧ית יוֹסֵ֣ף לֶהָבָ֗ה וּ⁠בֵ֤ית עֵשָׂו֙ לְ⁠קַ֔שׁ וְ⁠דָלְק֥וּ בָ⁠הֶ֖ם וַ⁠אֲכָל֑וּ⁠ם וְ⁠לֹֽא ־ יִֽהְיֶ֤ה שָׂרִיד֙ לְ⁠בֵ֣ית עֵשָׂ֔ו כִּ֥י יְהוָ֖ה דִּבֵּֽר ׃¹⁹ וְ⁠יָרְשׁ֨וּ הַ⁠נֶּ֜גֶב אֶת ־ הַ֣ר עֵשָׂ֗ו וְ⁠הַ⁠שְּׁפֵלָה֙ אֶת ־ פְּלִשְׁתִּ֔ים וְ⁠יָרְשׁוּ֙ אֶת ־ שְׂדֵ֣ה אֶפְרַ֔יִם וְ⁠אֵ֖ת שְׂדֵ֣ה שֹׁמְר֑וֹן וּ⁠בִנְיָמִ֖ן אֶת ־ הַ⁠גִּלְעָֽד ׃²⁰ וְ⁠גָלֻ֣ת הַֽ⁠חֵל ־ הַ֠⁠זֶּה לִ⁠בְנֵ֨י יִשְׂרָאֵ֤ל אֲשֶֽׁר ־ כְּנַעֲנִים֙ עַד ־ צָ֣רְפַ֔ת וְ⁠גָלֻ֥ת יְרוּשָׁלִַ֖ם אֲשֶׁ֣ר בִּ⁠סְפָרַ֑ד יִֽרְשׁ֕וּ אֵ֖ת עָרֵ֥י הַ⁠נֶּֽגֶב ׃²¹ וְ⁠עָל֤וּ מֽוֹשִׁעִים֙ בְּ⁠הַ֣ר צִיּ֔וֹן לִ⁠שְׁפֹּ֖ט אֶת ־ הַ֣ר עֵשָׂ֑ו וְ⁠הָיְתָ֥ה לַֽ⁠יהוָ֖ה הַ⁠מְּלוּכָֽה ׃

Jonah

Chapter 1

¹ וַֽ⁠יְהִי֙

דְּבַר ־ יְהוָ֔ה אֶל ־ יוֹנָ֥ה בֶן ־ אֲמִתַּ֖י לֵ⁠אמֹֽר ׃² ק֠וּם לֵ֧ךְ אֶל ־ נִֽינְוֵ֛ה הָ⁠עִ֥יר הַ⁠גְּדוֹלָ֖ה וּ⁠קְרָ֣א עָלֶ֑י⁠הָ כִּֽי ־ עָלְתָ֥ה רָעָתָ֖⁠ם לְ⁠פָנָֽ⁠י ׃³ וַ⁠יָּ֤קָם יוֹנָה֙ לִ⁠בְרֹ֣חַ תַּרְשִׁ֔ישָׁ⁠ה מִ⁠לִּ⁠פְנֵ֖י יְהוָ֑ה וַ⁠יֵּ֨רֶד יָפ֜וֹ וַ⁠יִּמְצָ֥א אָנִיָּ֣ה ׀ בָּאָ֣ה תַרְשִׁ֗ישׁ וַ⁠יִּתֵּ֨ן שְׂכָרָ֜⁠הּ וַ⁠יֵּ֤רֶד בָּ⁠הּ֙ לָ⁠ב֤וֹא עִמָּ⁠הֶם֙ תַּרְשִׁ֔ישָׁ⁠ה מִ⁠לִּ⁠פְנֵ֖י יְהוָֽה ׃⁴ וַֽ⁠יהוָ֗ה הֵטִ֤יל רֽוּחַ ־ גְּדוֹלָה֙ אֶל ־ הַ⁠יָּ֔ם וַ⁠יְהִ֥י סַֽעַר ־ גָּד֖וֹל בַּ⁠יָּ֑ם וְ⁠הָ֣⁠אֳנִיָּ֔ה חִשְּׁבָ֖ה לְ⁠הִשָּׁבֵֽר ׃⁵ וַ⁠יִּֽירְא֣וּ הַ⁠מַּלָּחִ֗ים וַֽ⁠יִּזְעֲקוּ֮ אִ֣ישׁ אֶל ־ אֱלֹהָי⁠ו֒ וַ⁠יָּטִ֨לוּ אֶת ־ הַ⁠כֵּלִ֜ים אֲשֶׁ֤ר בָּֽ⁠אֳנִיָּה֙ אֶל ־ הַ⁠יָּ֔ם לְ⁠הָקֵ֖ל מֵֽ⁠עֲלֵי⁠הֶ֑ם וְ⁠יוֹנָ֗ה יָרַד֙ אֶל ־ יַרְכְּתֵ֣י הַ⁠סְּפִינָ֔ה וַ⁠יִּשְׁכַּ֖ב וַ⁠יֵּרָדַֽם ׃⁶ וַ⁠יִּקְרַ֤ב אֵלָי⁠ו֙ רַ֣ב הַ⁠חֹבֵ֔ל וַ⁠יֹּ֥אמֶר ל֖⁠וֹ מַה ־ לְּ⁠ךָ֣ נִרְדָּ֑ם ק֚וּם קְרָ֣א אֶל ־ אֱלֹהֶ֔י⁠ךָ אוּלַ֞י יִתְעַשֵּׁ֧ת הָ⁠אֱלֹהִ֛ים לָ֖⁠נוּ וְ⁠לֹ֥א נֹאבֵֽד ׃⁷ וַ⁠יֹּאמְר֞וּ אִ֣ישׁ אֶל ־ רֵעֵ֗⁠הוּ לְכוּ֙ וְ⁠נַפִּ֣ילָה גֽוֹרָל֔וֹת וְ⁠נֵ֣דְעָ֔ה בְּ⁠שֶׁ⁠לְּ⁠מִ֛י הָ⁠רָעָ֥ה הַ⁠זֹּ֖את לָ֑⁠נוּ וַ⁠יַּפִּ֨לוּ֙ גּֽוֹרָל֔וֹת וַ⁠יִּפֹּ֥ל הַ⁠גּוֹרָ֖ל עַל ־ יוֹנָֽה ׃⁸ וַ⁠יֹּאמְר֣וּ אֵלָ֔י⁠ו הַגִּידָ⁠ה ־ נָּ֣א לָ֔⁠נוּ בַּ⁠אֲשֶׁ֛ר לְ⁠מִי ־ הָ⁠רָעָ֥ה הַ⁠זֹּ֖את לָ֑⁠נוּ מַה ־ מְּלַאכְתְּ⁠ךָ֙ וּ⁠מֵ⁠אַ֣יִן תָּב֔וֹא מָ֣ה אַרְצֶ֔⁠ךָ וְ⁠אֵֽי ־ מִ⁠זֶּ֥ה עַ֖ם אָֽתָּה ׃⁹ וַ⁠יֹּ֥אמֶר אֲלֵי⁠הֶ֖ם עִבְרִ֣י אָנֹ֑כִי וְ⁠אֶת ־ יְהוָ֞ה אֱלֹהֵ֤י הַ⁠שָּׁמַ֨יִם֙ אֲנִ֣י יָרֵ֔א אֲשֶׁר ־ עָשָׂ֥ה אֶת ־ הַ⁠יָּ֖ם וְ⁠אֶת ־ הַ⁠יַּבָּשָֽׁה ׃¹⁰ וַ⁠יִּֽירְא֤וּ הָֽ⁠אֲנָשִׁים֙ יִרְאָ֣ה גְדוֹלָ֔ה וַ⁠יֹּאמְר֥וּ אֵלָ֖י⁠ו מַה ־ זֹּ֣את עָשִׂ֑יתָ כִּֽי ־ יָדְע֣וּ הָ⁠אֲנָשִׁ֗ים כִּֽי ־ מִ⁠לִּ⁠פְנֵ֤י יְהוָה֙ ה֣וּא בֹרֵ֔חַ כִּ֥י הִגִּ֖יד לָ⁠הֶֽם ׃¹¹ וַ⁠יֹּאמְר֤וּ אֵלָי⁠ו֙ מַה ־ נַּ֣עֲשֶׂה לָּ֔⁠ךְ וְ⁠יִשְׁתֹּ֥ק הַ⁠יָּ֖ם מֵֽ⁠עָלֵ֑י⁠נוּ כִּ֥י הַ⁠יָּ֖ם הוֹלֵ֥ךְ וְ⁠סֹעֵֽר ׃¹² וַ⁠יֹּ֣אמֶר אֲלֵי⁠הֶ֗ם שָׂא֨וּ⁠נִי֙ וַ⁠הֲטִילֻ֣⁠נִי אֶל ־ הַ⁠יָּ֔ם וְ⁠יִשְׁתֹּ֥ק הַ⁠יָּ֖ם מֵֽ⁠עֲלֵי⁠כֶ֑ם כִּ֚י יוֹדֵ֣עַ אָ֔נִי כִּ֣י בְ⁠שֶׁ⁠לִּ֔⁠י הַ⁠סַּ֧עַר הַ⁠גָּד֛וֹל הַ⁠זֶּ֖ה עֲלֵי⁠כֶֽם ׃¹³ וַ⁠יַּחְתְּר֣וּ הָ⁠אֲנָשִׁ֗ים לְ⁠הָשִׁ֛יב אֶל ־ הַ⁠יַּבָּשָׁ֖ה וְ⁠לֹ֣א יָכֹ֑לוּ כִּ֣י הַ⁠יָּ֔ם הוֹלֵ֥ךְ וְ⁠סֹעֵ֖ר עֲלֵי⁠הֶֽם ׃¹⁴ וַ⁠יִּקְרְא֨וּ אֶל ־ יְהוָ֜ה וַ⁠יֹּאמְר֗וּ אָנָּ֤ה יְהוָה֙ אַל ־ נָ֣א נֹאבְדָ֗ה בְּ⁠נֶ֨פֶשׁ֙ הָ⁠אִ֣ישׁ הַ⁠זֶּ֔ה וְ⁠אַל ־ תִּתֵּ֥ן עָלֵ֖י⁠נוּ דָּ֣ם נָקִ֑יא כִּֽי ־ אַתָּ֣ה יְהוָ֔ה כַּ⁠אֲשֶׁ֥ר חָפַ֖צְתָּ עָשִֽׂיתָ ׃¹⁵ וַ⁠יִּשְׂאוּ֙ אֶת ־ יוֹנָ֔ה וַ⁠יְטִלֻ֖⁠הוּ אֶל ־ הַ⁠יָּ֑ם וַ⁠יַּעֲמֹ֥ד הַ⁠יָּ֖ם מִ⁠זַּעְפּֽ⁠וֹ ׃¹⁶ וַ⁠יִּֽירְא֧וּ הָ⁠אֲנָשִׁ֛ים יִרְאָ֥ה גְדוֹלָ֖ה אֶת ־ יְהוָ֑ה וַ⁠יִּֽזְבְּחוּ ־ זֶ֨בַח֙ לַֽ⁠יהוָ֔ה וַֽ⁠יִּדְּר֖וּ נְדָרִֽים ׃(2)¹⁷⁽¹⁾ וַ⁠יְמַ֤ן יְהוָה֙ דָּ֣ג גָּד֔וֹל לִ⁠בְלֹ֖עַ אֶת ־ יוֹנָ֑ה וַ⁠יְהִ֤י יוֹנָה֙ בִּ⁠מְעֵ֣י הַ⁠דָּ֔ג שְׁלֹשָׁ֥ה יָמִ֖ים וּ⁠שְׁלֹשָׁ֥ה לֵילֽוֹת ׃

Chapter 2

¹⁽²⁾ וַ⁠יִּתְפַּלֵּ֣ל יוֹנָ֔ה אֶל ־ יְהוָ֖ה אֱלֹהָ֑י⁠ו מִ⁠מְּעֵ֖י הַ⁠דָּגָֽה ׃²⁽³⁾ וַ⁠יֹּ֗אמֶר קָ֠רָאתִי מִ⁠צָּ֥רָה לִ֛⁠י אֶל ־ יְהוָ֖ה וַֽ⁠יַּעֲנֵ֑⁠נִי מִ⁠בֶּ֧טֶן שְׁא֛וֹל שִׁוַּ֖עְתִּי שָׁמַ֥עְתָּ קוֹלִֽ⁠י ׃³⁽⁴⁾ וַ⁠תַּשְׁלִיכֵ֤⁠נִי מְצוּלָה֙ בִּ⁠לְבַ֣ב יַמִּ֔ים וְ⁠נָהָ֖ר יְסֹבְבֵ֑⁠נִי כָּל ־ מִשְׁבָּרֶ֥י⁠ךָ וְ⁠גַלֶּ֖י⁠ךָ עָלַ֥⁠י עָבָֽרוּ ׃⁴⁽⁵⁾ וַ⁠אֲנִ֣י אָמַ֔רְתִּי נִגְרַ֖שְׁתִּי מִ⁠נֶּ֣גֶד עֵינֶ֑י⁠ךָ אַ֚ךְ אוֹסִ֣יף לְ⁠הַבִּ֔יט אֶל ־ הֵיכַ֖ל קָדְשֶֽׁ⁠ךָ ׃⁵⁽⁶⁾ אֲפָפ֤וּ⁠נִי מַ֨יִם֙ עַד ־ נֶ֔פֶשׁ תְּה֖וֹם יְסֹבְבֵ֑⁠נִי ס֖וּף חָב֥וּשׁ לְ⁠רֹאשִֽׁ⁠י ׃⁶⁽⁷⁾ לְ⁠קִצְבֵ֤י הָרִים֙ יָרַ֔דְתִּי הָ⁠אָ֛רֶץ בְּרִחֶ֥י⁠הָ בַעֲדִ֖⁠י לְ⁠עוֹלָ֑ם וַ⁠תַּ֧עַל מִ⁠שַּׁ֛חַת חַיַּ֖⁠י יְהוָ֥ה אֱלֹהָֽ⁠י ׃⁷⁽⁸⁾ בְּ⁠הִתְעַטֵּ֤ף עָלַ⁠י֙ נַפְשִׁ֔⁠י אֶת ־ יְהוָ֖ה זָכָ֑רְתִּי וַ⁠תָּב֤וֹא אֵלֶ֨י⁠ךָ֙ תְּפִלָּתִ֔⁠י אֶל ־ הֵיכַ֖ל קָדְשֶֽׁ⁠ךָ ׃⁸⁽⁹⁾ מְשַׁמְּרִ֖ים הַבְלֵי ־ שָׁ֑וְא חַסְדָּ֖⁠ם יַעֲזֹֽבוּ ׃⁹⁽¹⁰⁾ וַ⁠אֲנִ֗י בְּ⁠ק֤וֹל תּוֹדָה֙ אֶזְבְּחָה ־ לָּ֔⁠ךְ אֲשֶׁ֥ר נָדַ֖רְתִּי אֲשַׁלֵּ֑מָה יְשׁוּעָ֖תָ⁠ה לַ⁠יהוָֽה ׃ס¹⁰⁽¹¹⁾ וַ⁠יֹּ֥אמֶר יְהוָ֖ה לַ⁠דָּ֑ג וַ⁠יָּקֵ֥א אֶת ־ יוֹנָ֖ה אֶל ־ הַ⁠יַּבָּשָֽׁה ׃פ

Chapter 3

¹ וַ⁠יְהִ֧י

דְבַר ־ יְהוָ֛ה אֶל ־ יוֹנָ֖ה שֵׁנִ֥ית לֵ⁠אמֹֽר ׃² ק֛וּם לֵ֥ךְ אֶל ־ נִֽינְוֵ֖ה הָ⁠עִ֣יר הַ⁠גְּדוֹלָ֑ה וִּ⁠קְרָ֤א אֵלֶ֨י⁠הָ֙ אֶת ־ הַ⁠קְּרִיאָ֔ה אֲשֶׁ֥ר אָנֹכִ֖י דֹּבֵ֥ר אֵלֶֽי⁠ךָ ׃³ וַ⁠יָּ֣קָם יוֹנָ֗ה וַ⁠יֵּ֛לֶךְ אֶל ־ נִֽינְוֶ֖ה כִּ⁠דְבַ֣ר יְהוָ֑ה וְ⁠נִֽינְוֵ֗ה הָיְתָ֤ה עִיר ־ גְּדוֹלָה֙ לֵֽ⁠אלֹהִ֔ים מַהֲלַ֖ךְ שְׁלֹ֥שֶׁת יָמִֽים ׃⁴ וַ⁠יָּ֤חֶל יוֹנָה֙ לָ⁠ב֣וֹא בָ⁠עִ֔יר מַהֲלַ֖ךְ י֣וֹם אֶחָ֑ד וַ⁠יִּקְרָא֙ וַ⁠יֹּאמַ֔ר ע֚וֹד אַרְבָּעִ֣ים י֔וֹם וְ⁠נִֽינְוֵ֖ה נֶהְפָּֽכֶת ׃⁵ וַֽ⁠יַּאֲמִ֛ינוּ אַנְשֵׁ֥י נִֽינְוֵ֖ה בֵּֽ⁠אלֹהִ֑ים וַ⁠יִּקְרְאוּ ־ צוֹם֙ וַ⁠יִּלְבְּשׁ֣וּ שַׂקִּ֔ים מִ⁠גְּדוֹלָ֖⁠ם וְ⁠עַד ־ קְטַנָּֽ⁠ם ׃⁶ וַ⁠יִּגַּ֤ע הַ⁠דָּבָר֙ אֶל ־ מֶ֣לֶך נִֽינְוֵ֔ה וַ⁠יָּ֨קָם֙ מִ⁠כִּסְא֔⁠וֹ וַ⁠יַּעֲבֵ֥ר אַדַּרְתּ֖⁠וֹ מֵֽ⁠עָלָ֑י⁠ו וַ⁠יְכַ֣ס שַׂ֔ק וַ⁠יֵּ֖שֶׁב עַל ־ הָ⁠אֵֽפֶר ׃⁷ וַ⁠יַּזְעֵ֗ק וַ⁠יֹּ֨אמֶר֙ בְּ⁠נִֽינְוֵ֔ה מִ⁠טַּ֧עַם הַ⁠מֶּ֛לֶךְ וּ⁠גְדֹלָ֖י⁠ו לֵ⁠אמֹ֑ר הָ⁠אָדָ֨ם וְ⁠הַ⁠בְּהֵמָ֜ה הַ⁠בָּקָ֣ר וְ⁠הַ⁠צֹּ֗אן אַֽל ־ יִטְעֲמוּ֙ מְא֔וּמָה אַ֨ל ־ יִרְע֔וּ וּ⁠מַ֖יִם אַל ־ יִשְׁתּֽוּ ׃⁸ וְ⁠יִתְכַּסּ֣וּ שַׂקִּ֗ים הָֽ⁠אָדָם֙ וְ⁠הַ⁠בְּהֵמָ֔ה וְ⁠יִקְרְא֥וּ אֶל ־ אֱלֹהִ֖ים בְּ⁠חָזְקָ֑ה וְ⁠יָשֻׁ֗בוּ אִ֚ישׁ מִ⁠דַּרְכּ֣⁠וֹ הָֽ⁠רָעָ֔ה וּ⁠מִן ־ הֶ⁠חָמָ֖ס אֲשֶׁ֥ר בְּ⁠כַפֵּי⁠הֶֽם ׃⁹ מִֽי ־ יוֹדֵ֣עַ יָשׁ֔וּב וְ⁠נִחַ֖ם הָ⁠אֱלֹהִ֑ים וְ⁠שָׁ֛ב מֵ⁠חֲר֥וֹן אַפּ֖⁠וֹ וְ⁠לֹ֥א נֹאבֵֽד ׃¹⁰ וַ⁠יַּ֤רְא הָֽ⁠אֱלֹהִים֙ אֶֽת ־ מַ֣עֲשֵׂי⁠הֶ֔ם כִּי ־ שָׁ֖בוּ מִ⁠דַּרְכָּ֣⁠ם הָ⁠רָעָ֑ה וַ⁠יִּנָּ֣חֶם הָ⁠אֱלֹהִ֗ים עַל ־ הָ⁠רָעָ֛ה אֲשֶׁר ־ דִּבֶּ֥ר לַ⁠עֲשׂוֹת ־ לָ⁠הֶ֖ם וְ⁠לֹ֥א עָשָֽׂה ׃

Chapter 4

¹ וַ⁠יֵּ֥רַע אֶל ־ יוֹנָ֖ה רָעָ֣ה גְדוֹלָ֑ה וַ⁠יִּ֖חַר לֽ⁠וֹ ׃² וַ⁠יִּתְפַּלֵּ֨ל אֶל ־ יְהוָ֜ה וַ⁠יֹּאמַ֗ר אָנָּ֤ה יְהוָה֙ הֲ⁠לוֹא ־ זֶ֣ה דְבָרִ֗⁠י עַד ־ הֱיוֹתִ⁠י֙ עַל ־ אַדְמָתִ֔⁠י עַל ־ כֵּ֥ן קִדַּ֖מְתִּי לִ⁠בְרֹ֣חַ תַּרְשִׁ֑ישָׁ⁠ה כִּ֣י יָדַ֗עְתִּי כִּ֤י אַתָּה֙ אֵֽל ־ חַנּ֣וּן וְ⁠רַח֔וּם אֶ֤רֶךְ אַפַּ֨יִם֙ וְ⁠רַב ־ חֶ֔סֶד וְ⁠נִחָ֖ם עַל ־ הָ⁠רָעָֽה ׃³ וְ⁠עַתָּ֣ה יְהוָ֔ה קַח ־ נָ֥א אֶת ־ נַפְשִׁ֖⁠י מִמֶּ֑⁠נִּי כִּ֛י ט֥וֹב מוֹתִ֖⁠י מֵ⁠חַיָּֽ⁠י ׃ס⁴ וַ⁠יֹּ֣אמֶר יְהוָ֔ה הַ⁠הֵיטֵ֖ב חָ֥רָה לָֽ⁠ךְ ׃⁵ וַ⁠יֵּצֵ֤א יוֹנָה֙ מִן ־ הָ⁠עִ֔יר וַ⁠יֵּ֖שֶׁב מִ⁠קֶּ֣דֶם לָ⁠עִ֑יר וַ⁠יַּעַשׂ֩ ל֨⁠וֹ שָׁ֜ם סֻכָּ֗ה וַ⁠יֵּ֤שֶׁב תַּחְתֶּ֨י⁠הָ֙ בַּ⁠צֵּ֔ל עַ֚ד אֲשֶׁ֣ר יִרְאֶ֔ה מַה ־ יִּהְיֶ֖ה בָּ⁠עִֽיר ׃⁶ וַ⁠יְמַ֣ן יְהוָֽה ־ אֱ֠לֹהִים קִיקָי֞וֹן וַ⁠יַּ֣עַל ׀ מֵ⁠עַ֣ל לְ⁠יוֹנָ֗ה לִֽ⁠הְי֥וֹת צֵל֙ עַל ־ רֹאשׁ֔⁠וֹ לְ⁠הַצִּ֥יל ל֖⁠וֹ מֵ⁠רָֽעָת֑⁠וֹ וַ⁠יִּשְׂמַ֥ח יוֹנָ֛ה עַל ־ הַ⁠קִּֽיקָי֖וֹן שִׂמְחָ֥ה גְדוֹלָֽה ׃⁷ וַ⁠יְמַ֤ן הָֽ⁠אֱלֹהִים֙ תּוֹלַ֔עַת בַּ⁠עֲל֥וֹת הַ⁠שַּׁ֖חַר לַֽ⁠מָּחֳרָ֑ת וַ⁠תַּ֥ךְ אֶת ־ הַ⁠קִּֽיקָי֖וֹן וַ⁠יִּיבָֽשׁ ׃⁸ וַ⁠יְהִ֣י ׀ כִּ⁠זְרֹ֣חַ הַ⁠שֶּׁ֗מֶשׁ וַ⁠יְמַ֨ן אֱלֹהִ֜ים ר֤וּחַ קָדִים֙ חֲרִישִׁ֔ית וַ⁠תַּ֥ךְ הַ⁠שֶּׁ֛מֶשׁ עַל ־ רֹ֥אשׁ יוֹנָ֖ה וַ⁠יִּתְעַלָּ֑ף וַ⁠יִּשְׁאַ֤ל אֶת ־ נַפְשׁ⁠וֹ֙ לָ⁠מ֔וּת וַ⁠יֹּ֕אמֶר ט֥וֹב מוֹתִ֖⁠י מֵ⁠חַיָּֽ⁠י ׃⁹ וַ⁠יֹּ֤אמֶר אֱלֹהִים֙ אֶל ־ יוֹנָ֔ה הַ⁠הֵיטֵ֥ב חָרָֽה ־ לְ⁠ךָ֖ עַל ־ הַ⁠קִּֽיקָי֑וֹן וַ⁠יֹּ֕אמֶר הֵיטֵ֥ב חָֽרָה ־ לִ֖⁠י עַד ־ מָֽוֶת ׃¹⁰ וַ⁠יֹּ֣אמֶר יְהוָ֔ה אַתָּ֥ה חַ֨סְתָּ֙ עַל ־ הַ⁠קִּ֣יקָי֔וֹן אֲשֶׁ֛ר לֹא ־ עָמַ֥לְתָּ בּ֖⁠וֹ וְ⁠לֹ֣א גִדַּלְתּ֑⁠וֹ שֶׁ⁠בִּן ־ לַ֥יְלָה הָיָ֖ה וּ⁠בִן ־ לַ֥יְלָה אָבָֽד ׃¹¹ וַֽ⁠אֲנִי֙ לֹ֣א אָח֔וּס עַל ־ נִינְוֵ֖ה הָ⁠עִ֣יר הַ⁠גְּדוֹלָ֑ה אֲשֶׁ֣ר יֶשׁ ־ בָּ֡⁠הּ הַרְבֵּה֩ מִֽ⁠שְׁתֵּים ־ עֶשְׂרֵ֨ה רִבּ֜וֹ אָדָ֗ם אֲשֶׁ֤ר לֹֽא ־ יָדַע֙ בֵּין ־ יְמִינ֣⁠וֹ לִ⁠שְׂמֹאל֔⁠וֹ וּ⁠בְהֵמָ֖ה רַבָּֽה ׃

Micah

Chapter 1

¹ דְּבַר ־ יְהוָ֣ה ׀ אֲשֶׁ֣ר הָיָ֗ה אֶל ־ מִיכָה֙ הַ⁠מֹּ֣רַשְׁתִּ֔י בִּ⁠ימֵ֥י יוֹתָ֛ם אָחָ֥ז יְחִזְקִיָּ֖ה מַלְכֵ֣י יְהוּדָ֑ה אֲשֶׁר ־ חָזָ֥ה עַל ־ שֹׁמְר֖וֹן וִ⁠ירֽוּשָׁלִָֽם ׃² שִׁמְעוּ֙ עַמִּ֣ים כֻּלָּ֔⁠ם הַקְשִׁ֖יבִי אֶ֣רֶץ וּ⁠מְלֹאָ֑⁠הּ וִ⁠יהִי֩ אֲדֹנָ֨⁠י יְהוִ֤ה בָּ⁠כֶם֙ לְ⁠עֵ֔ד אֲדֹנָ֖⁠י מֵ⁠הֵיכַ֥ל קָדְשֽׁ⁠וֹ ׃³ כִּֽי ־ הִנֵּ֥ה יְהוָ֖ה יֹצֵ֣א מִ⁠מְּקוֹמ֑⁠וֹ וְ⁠יָרַ֥ד וְ⁠דָרַ֖ךְ עַל ־ במותי ¹ אָֽרֶץ ׃⁴ וְ⁠נָמַ֤סּוּ הֶֽ⁠הָרִים֙ תַּחְתָּ֔י⁠ו וְ⁠הָ⁠עֲמָקִ֖ים יִתְבַּקָּ֑עוּ כַּ⁠דּוֹנַג֙ מִ⁠פְּנֵ֣י הָ⁠אֵ֔שׁ כְּ⁠מַ֖יִם מֻגָּרִ֥ים בְּ⁠מוֹרָֽד ׃⁵ בְּ⁠פֶ֤שַׁע יַֽעֲקֹב֙ כָּל ־ זֹ֔את וּ⁠בְ⁠חַטֹּ֖אות בֵּ֣ית יִשְׂרָאֵ֑ל מִֽי ־ פֶ֣שַׁע יַעֲקֹ֗ב הֲ⁠לוֹא֙ שֹֽׁמְר֔וֹן וּ⁠מִי֙ בָּמ֣וֹת יְהוּדָ֔ה הֲ⁠ל֖וֹא יְרוּשָׁלִָֽם ׃⁶ וְ⁠שַׂמְתִּ֥י שֹׁמְר֛וֹן לְ⁠עִ֥י הַ⁠שָּׂדֶ֖ה לְ⁠מַטָּ֣עֵי כָ֑רֶם וְ⁠הִגַּרְתִּ֤י לַ⁠גַּי֙ אֲבָנֶ֔י⁠הָ וִ⁠יסֹדֶ֖י⁠הָ אֲגַלֶּֽה ׃⁷ וְ⁠כָל ־ פְּסִילֶ֣י⁠הָ יֻכַּ֗תּוּ וְ⁠כָל ־ אֶתְנַנֶּ֨י⁠הָ֙ יִשָּׂרְפ֣וּ בָ⁠אֵ֔שׁ וְ⁠כָל ־ עֲצַבֶּ֖י⁠הָ אָשִׂ֣ים שְׁמָמָ֑ה כִּ֠י מֵ⁠אֶתְנַ֤ן זוֹנָה֙ קִבָּ֔צָה וְ⁠עַד ־ אֶתְנַ֥ן זוֹנָ֖ה יָשֽׁוּבוּ ׃⁸ עַל ־ זֹאת֙ אֶסְפְּדָ֣ה וְ⁠אֵילִ֔ילָה אֵילְכָ֥ה שׁוֹלָ֖ל ² וְ⁠עָר֑וֹם אֶעֱשֶׂ֤ה מִסְפֵּד֙ כַּ⁠תַּנִּ֔ים וְ⁠אֵ֖בֶל כִּ⁠בְנ֥וֹת יַעֲנָֽה ׃⁹ כִּ֥י אֲנוּשָׁ֖ה מַכּוֹתֶ֑י⁠הָ כִּי ־ בָ֨אָה֙ עַד ־ יְהוּדָ֔ה נָגַ֛ע עַד ־ שַׁ֥עַר עַמִּ֖⁠י עַד ־ יְרוּשָׁלִָֽם ׃¹⁰ בְּ⁠גַת֙ אַל ־ תַּגִּ֔ידוּ בָּכ֖וֹ אַל ־ תִּבְכּ֑וּ בְּ⁠בֵ֣ית לְעַפְרָ֔ה עָפָ֖ר הִתְפַּלָּֽשִׁי ׃³¹¹ עִבְרִ֥י לָ⁠כֶ֛ם יוֹשֶׁ֥בֶת שָׁפִ֖יר עֶרְיָה ־ בֹ֑שֶׁת לֹ֤א יָֽצְאָה֙ יוֹשֶׁ֣בֶת צַֽאֲנָ֔ן מִסְפַּד֙ בֵּ֣ית הָאֵ֔צֶל יִקַּ֥ח מִ⁠כֶּ֖ם עֶמְדָּתֽ⁠וֹ ׃¹² כִּֽי ־ חָ֥לָֽה לְ⁠ט֖וֹב יוֹשֶׁ֣בֶת מָר֑וֹת כִּֽי ־ יָ֤רַד רָע֙ מֵ⁠אֵ֣ת יְהוָ֔ה לְ⁠שַׁ֖עַר יְרוּשָׁלִָֽם ׃¹³ רְתֹ֧ם הַ⁠מֶּרְכָּבָ֛ה לָ⁠רֶ֖כֶשׁ יוֹשֶׁ֣בֶת לָכִ֑ישׁ רֵאשִׁ֨ית חַטָּ֥את הִיא֙ לְ⁠בַת ־ צִיּ֔וֹן כִּי ־ בָ֥⁠ךְ נִמְצְא֖וּ פִּשְׁעֵ֥י יִשְׂרָאֵֽל ׃¹⁴ לָ⁠כֵן֙ תִּתְּנִ֣י שִׁלּוּחִ֔ים עַ֖ל מוֹרֶ֣שֶׁת גַּ֑ת בָּתֵּ֤י אַכְזִיב֙ לְ⁠אַכְזָ֔ב לְ⁠מַלְכֵ֖י יִשְׂרָאֵֽל ׃¹⁵ עֹ֗ד הַ⁠יֹּרֵשׁ֙ אָ֣בִי לָ֔⁠ךְ יוֹשֶׁ֖בֶת מָֽרֵשָׁ֑ה עַד ־ עֲדֻּלָּ֥ם יָב֖וֹא כְּב֥וֹד יִשְׂרָאֵֽל ׃¹⁶ קָרְחִ֣י וָ⁠גֹ֔זִּי עַל ־ בְּנֵ֖י תַּעֲנוּגָ֑יִ⁠ךְ הַרְחִ֤בִי קָרְחָתֵ⁠ךְ֙ כַּ⁠נֶּ֔שֶׁר כִּ֥י גָל֖וּ מִמֵּֽ⁠ךְ ׃ס

¹Q בָּ֥מֳתֵי

²K שילל

³K התפלשתי

Chapter 2

¹ ה֧וֹי חֹֽשְׁבֵי ־ אָ֛וֶן וּ⁠פֹ֥עֲלֵי רָ֖ע עַל ־ מִשְׁכְּבוֹתָ֑⁠ם בְּ⁠א֤וֹר הַ⁠בֹּ֨קֶר֙ יַעֲשׂ֔וּ⁠הָ כִּ֥י יֶשׁ ־ לְ⁠אֵ֖ל יָדָֽ⁠ם ׃² וְ⁠חָמְד֤וּ שָׂדוֹת֙ וְ⁠גָזָ֔לוּ וּ⁠בָתִּ֖ים וְ⁠נָשָׂ֑אוּ וְ⁠עָֽשְׁקוּ֙ גֶּ֣בֶר וּ⁠בֵית֔⁠וֹ וְ⁠אִ֖ישׁ וְ⁠נַחֲלָתֽ⁠וֹ ׃פ³ לָ⁠כֵ֗ן כֹּ֚ה אָמַ֣ר יְהוָ֔ה הִנְ⁠נִ֥י חֹשֵׁ֛ב עַל ־ הַ⁠מִּשְׁפָּחָ֥ה הַ⁠זֹּ֖את רָעָ֑ה אֲ֠שֶׁר לֹֽא ־ תָמִ֨ישׁוּ מִ⁠שָּׁ֜ם צַוְּארֹֽתֵי⁠כֶ֗ם וְ⁠לֹ֤א תֵֽלְכוּ֙ רוֹמָ֔ה כִּ֛י עֵ֥ת רָעָ֖ה הִֽיא ׃⁴ בַּ⁠יּ֨וֹם הַ⁠ה֜וּא יִשָּׂ֧א עֲלֵי⁠כֶ֣ם מָשָׁ֗ל וְ⁠נָהָ֨ה נְהִ֤י נִֽהְיָה֙ אָמַר֙ שָׁד֣וֹד נְשַׁדֻּ֔נוּ חֵ֥לֶק עַמִּ֖⁠י יָמִ֑יר אֵ֚יךְ יָמִ֣ישׁ לִ֔⁠י לְ⁠שׁוֹבֵ֥ב שָׂדֵ֖י⁠נוּ יְחַלֵּֽק ׃⁵ לָ⁠כֵן֙ לֹֽא ־ יִֽהְיֶ֣ה לְ⁠ךָ֔ מַשְׁלִ֥יךְ חֶ֖בֶל בְּ⁠גוֹרָ֑ל בִּ⁠קְהַ֖ל יְהוָֽה ׃⁶ אַל ־ תַּטִּ֖פוּ יַטִּיפ֑וּ⁠ן לֹֽא ־ יַטִּ֣פוּ לָ⁠אֵ֔לֶּה לֹ֥א יִסַּ֖ג כְּלִמּֽוֹת ׃⁷ הֶ⁠אָמ֣וּר בֵּֽית ־ יַעֲקֹ֗ב הֲ⁠קָצַר֙ ר֣וּחַ יְהוָ֔ה אִם ־ אֵ֖לֶּה מַעֲלָלָ֑י⁠ו הֲ⁠ל֤וֹא דְבָרַ֨⁠י יֵיטִ֔יבוּ עִ֖ם הַ⁠יָּשָׁ֥ר הוֹלֵֽךְ ׃⁸ וְ⁠אֶתְמ֗וּל עַמִּ⁠י֙ לְ⁠אוֹיֵ֣ב יְקוֹמֵ֔ם מִ⁠מּ֣וּל שַׂלְמָ֔ה אֶ֖דֶר תַּפְשִׁט֑וּ⁠ן מֵ⁠עֹבְרִ֣ים בֶּ֔טַח שׁוּבֵ֖י מִלְחָמָֽה ׃⁹ נְשֵׁ֤י עַמִּ⁠י֙ תְּגָ֣רְשׁ֔וּ⁠ן מִ⁠בֵּ֖ית תַּֽעֲנֻגֶ֑י⁠הָ מֵ⁠עַל֙ עֹֽלָלֶ֔י⁠הָ תִּקְח֥וּ הֲדָרִ֖⁠י לְ⁠עוֹלָֽם ׃¹⁰ ק֣וּמוּ וּ⁠לְכ֔וּ כִּ֥י לֹא ־ זֹ֖את הַ⁠מְּנוּחָ֑ה בַּ⁠עֲב֥וּר טָמְאָ֛ה תְּחַבֵּ֖ל וְ⁠חֶ֥בֶל נִמְרָֽץ ׃¹¹ לוּ ־ אִ֞ישׁ הֹלֵ֥ךְ ר֨וּחַ֙ וָ⁠שֶׁ֣קֶר כִּזֵּ֔ב אַטִּ֣ף לְ⁠ךָ֔ לַ⁠יַּ֖יִן וְ⁠לַ⁠שֵּׁכָ֑ר וְ⁠הָיָ֥ה מַטִּ֖יף הָ⁠עָ֥ם הַ⁠זֶּֽה ׃¹² אָסֹ֨ף אֶאֱסֹ֜ף יַעֲקֹ֣ב כֻּלָּ֗⁠ךְ קַבֵּ֤ץ אֲקַבֵּץ֙ שְׁאֵרִ֣ית יִשְׂרָאֵ֔ל יַ֥חַד אֲשִׂימֶ֖⁠נּוּ כְּ⁠צֹ֣אן בָּצְרָ֑ה כְּ⁠עֵ֨דֶר֙ בְּ⁠ת֣וֹךְ הַ⁠דָּֽבְר֔⁠וֹ תְּהִימֶ֖נָה מֵ⁠אָדָֽם ׃¹³ עָלָ֤ה הַ⁠פֹּרֵץ֙ לִ⁠פְנֵי⁠הֶ֔ם פָּֽרְצוּ֙ וַֽ⁠יַּעֲבֹ֔רוּ שַׁ֖עַר וַ⁠יֵּ֣צְאוּ ב֑⁠וֹ וַ⁠יַּעֲבֹ֤ר מַלְכָּ⁠ם֙ לִ⁠פְנֵי⁠הֶ֔ם וַ⁠יהוָ֖ה בְּ⁠רֹאשָֽׁ⁠ם ׃פ

Chapter 3

¹ וָ⁠אֹמַ֗ר שִׁמְעוּ ־ נָא֙ רָאשֵׁ֣י יַעֲקֹ֔ב וּ⁠קְצִינֵ֖י בֵּ֣ית יִשְׂרָאֵ֑ל הֲ⁠ל֣וֹא לָ⁠כֶ֔ם לָ⁠דַ֖עַת אֶת ־ הַ⁠מִּשְׁפָּֽט ׃² שֹׂ֥נְאֵי ט֖וֹב וְ⁠אֹ֣הֲבֵי רָ֑ע ¹ גֹּזְלֵ֤י עוֹרָ⁠ם֙ מֵֽ⁠עֲלֵי⁠הֶ֔ם וּ⁠שְׁאֵרָ֖⁠ם מֵ⁠עַ֥ל עַצְמוֹתָֽ⁠ם ׃³ וַ⁠אֲשֶׁ֣ר אָכְלוּ֮ שְׁאֵ֣ר עַמִּ⁠י֒ וְ⁠עוֹרָ⁠ם֙ מֵ⁠עֲלֵי⁠הֶ֣ם הִפְשִׁ֔יטוּ וְ⁠אֶת ־ עַצְמֹֽתֵי⁠הֶ֖ם פִּצֵּ֑חוּ וּ⁠פָרְשׂוּ֙ כַּ⁠אֲשֶׁ֣ר בַּ⁠סִּ֔יר וּ⁠כְ⁠בָשָׂ֖ר בְּ⁠ת֥וֹךְ קַלָּֽחַת ׃⁴ אָ֚ז יִזְעֲק֣וּ אֶל ־ יְהוָ֔ה וְ⁠לֹ֥א יַעֲנֶ֖ה אוֹתָ֑⁠ם וְ⁠יַסְתֵּ֨ר פָּנָ֤י⁠ו מֵ⁠הֶם֙ בָּ⁠עֵ֣ת הַ⁠הִ֔יא כַּ⁠אֲשֶׁ֥ר הֵרֵ֖עוּ מַעַלְלֵי⁠הֶֽם ׃פ⁵ כֹּ֚ה אָמַ֣ר יְהוָ֔ה עַל ־ הַ⁠נְּבִיאִ֖ים הַ⁠מַּתְעִ֣ים אֶת ־ עַמִּ֑⁠י הַ⁠נֹּשְׁכִ֤ים בְּ⁠שִׁנֵּי⁠הֶם֙ וְ⁠קָרְא֣וּ שָׁל֔וֹם וַ⁠אֲשֶׁר֙ לֹא ־ יִתֵּ֣ן עַל ־ פִּי⁠הֶ֔ם וְ⁠קִדְּשׁ֥וּ עָלָ֖י⁠ו מִלְחָמָֽה ׃⁶ לָ⁠כֵ֞ן לַ֤יְלָה לָ⁠כֶם֙ מֵֽ⁠חָז֔וֹן וְ⁠חָשְׁכָ֥ה לָ⁠כֶ֖ם מִ⁠קְּסֹ֑ם וּ⁠בָ֤אָה הַ⁠שֶּׁ֨מֶשׁ֙ עַל ־ הַ⁠נְּבִיאִ֔ים וְ⁠קָדַ֥ר עֲלֵי⁠הֶ֖ם הַ⁠יּֽוֹם ׃⁷ וּ⁠בֹ֣שׁוּ הַ⁠חֹזִ֗ים וְ⁠חָֽפְרוּ֙ הַ⁠קֹּ֣סְמִ֔ים וְ⁠עָט֥וּ עַל ־ שָׂפָ֖ם כֻּלָּ֑⁠ם כִּ֛י אֵ֥ין מַעֲנֵ֖ה אֱלֹהִֽים ׃⁸ וְ⁠אוּלָ֗ם אָנֹכִ֞י מָלֵ֤אתִי כֹ֨חַ֙ אֶת ־ ר֣וּחַ יְהוָ֔ה וּ⁠מִשְׁפָּ֖ט וּ⁠גְבוּרָ֑ה לְ⁠הַגִּ֤יד לְ⁠יַֽעֲקֹב֙ פִּשְׁע֔⁠וֹ וּ⁠לְ⁠יִשְׂרָאֵ֖ל חַטָּאתֽ⁠וֹ ׃ס⁹ שִׁמְעוּ ־ נָ֣א זֹ֗את רָאשֵׁי֙ בֵּ֣ית יַעֲקֹ֔ב וּ⁠קְצִינֵ֖י בֵּ֣ית יִשְׂרָאֵ֑ל הַֽ⁠מֲתַעֲבִ֣ים מִשְׁפָּ֔ט וְ⁠אֵ֥ת כָּל ־ הַ⁠יְשָׁרָ֖ה יְעַקֵּֽשׁוּ ׃¹⁰ בֹּנֶ֥ה צִיּ֖וֹן בְּ⁠דָמִ֑ים וִ⁠ירוּשָׁלִַ֖ם בְּ⁠עַוְלָֽה ׃¹¹ רָאשֶׁ֣י⁠הָ ׀ בְּ⁠שֹׁ֣חַד יִשְׁפֹּ֗טוּ וְ⁠כֹהֲנֶ֨י⁠הָ֙ בִּ⁠מְחִ֣יר יוֹר֔וּ וּ⁠נְבִיאֶ֖י⁠הָ בְּ⁠כֶ֣סֶף יִקְסֹ֑מוּ וְ⁠עַל ־ יְהוָה֙ יִשָּׁעֵ֣נוּ לֵ⁠אמֹ֔ר הֲ⁠ל֤וֹא יְהוָה֙ בְּ⁠קִרְבֵּ֔⁠נוּ לֹֽא ־ תָב֥וֹא עָלֵ֖י⁠נוּ רָעָֽה ׃¹² לָ⁠כֵן֙ בִּ⁠גְלַלְ⁠כֶ֔ם צִיּ֖וֹן שָׂדֶ֣ה תֵֽחָרֵ֑שׁ וִ⁠ירוּשָׁלִַ֨ם֙ עִיִּ֣ין תִּֽהְיֶ֔ה וְ⁠הַ֥ר הַ⁠בַּ֖יִת לְ⁠בָמ֥וֹת יָֽעַר ׃פ

¹K רעה

Chapter 4

¹ וְ⁠הָיָ֣ה ׀ בְּ⁠אַחֲרִ֣ית הַ⁠יָּמִ֗ים יִ֠הְיֶה הַ֣ר בֵּית ־ יְהוָ֤ה נָכוֹן֙ בְּ⁠רֹ֣אשׁ הֶ⁠הָרִ֔ים וְ⁠נִשָּׂ֥א ה֖וּא מִ⁠גְּבָע֑וֹת וְ⁠נָהֲר֥וּ עָלָ֖י⁠ו עַמִּֽים ׃² וְֽ⁠הָלְכ֞וּ גּוֹיִ֣ם רַבִּ֗ים וְ⁠אָֽמְרוּ֙ לְכ֣וּ ׀ וְ⁠נַעֲלֶ֣ה אֶל ־ הַר ־ יְהוָ֗ה וְ⁠אֶל ־ בֵּית֙ אֱלֹהֵ֣י יַעֲקֹ֔ב וְ⁠יוֹרֵ֨⁠נוּ֙ מִ⁠דְּרָכָ֔י⁠ו וְ⁠נֵלְכָ֖ה בְּ⁠אֹֽרְחֹתָ֑י⁠ו כִּ֤י מִ⁠צִּיּוֹן֙ תֵּצֵ֣א תוֹרָ֔ה וּ⁠דְבַר ־ יְהוָ֖ה מִ⁠ירוּשָׁלִָֽם ׃³ וְ⁠שָׁפַ֗ט בֵּ֚ין עַמִּ֣ים רַבִּ֔ים וְ⁠הוֹכִ֛יחַ לְ⁠גוֹיִ֥ם עֲצֻמִ֖ים עַד ־ רָח֑וֹק וְ⁠כִתְּת֨וּ חַרְבֹתֵי⁠הֶ֜ם לְ⁠אִתִּ֗ים וַ⁠חֲנִיתֹֽתֵי⁠הֶם֙ לְ⁠מַזְמֵר֔וֹת לֹֽא ־ יִשְׂא֞וּ גּ֤וֹי אֶל ־ גּוֹי֙ חֶ֔רֶב וְ⁠לֹא ־ יִלְמְד֥וּ⁠ן ע֖וֹד מִלְחָמָֽה ׃⁴ וְ⁠יָשְׁב֗וּ אִ֣ישׁ תַּ֧חַת גַּפְנ֛⁠וֹ וְ⁠תַ֥חַת תְּאֵנָת֖⁠וֹ וְ⁠אֵ֣ין מַחֲרִ֑יד כִּי ־ פִ֛י יְהוָ֥ה צְבָא֖וֹת דִּבֵּֽר ׃⁵ כִּ֚י כָּל ־ הָ֣⁠עַמִּ֔ים יֵלְכ֕וּ אִ֖ישׁ בְּ⁠שֵׁ֣ם אֱלֹהָ֑י⁠ו וַ⁠אֲנַ֗חְנוּ נֵלֵ֛ךְ בְּ⁠שֵׁם ־ יְהוָ֥ה אֱלֹהֵ֖י⁠נוּ לְ⁠עוֹלָ֥ם וָ⁠עֶֽד ׃פ⁶ בַּ⁠יּ֨וֹם הַ⁠ה֜וּא נְאֻם ־ יְהוָ֗ה אֹֽסְפָה֙ הַ⁠צֹּ֣לֵעָ֔ה וְ⁠הַ⁠נִּדָּחָ֖ה אֲקַבֵּ֑צָה וַ⁠אֲשֶׁ֖ר הֲרֵעֹֽתִי ׃⁷ וְ⁠שַׂמְתִּ֤י אֶת ־ הַ⁠צֹּֽלֵעָה֙ לִ⁠שְׁאֵרִ֔ית וְ⁠הַ⁠נַּהֲלָאָ֖ה לְ⁠ג֣וֹי עָצ֑וּם וּ⁠מָלַ֨ךְ יְהוָ֤ה עֲלֵי⁠הֶם֙ בְּ⁠הַ֣ר צִיּ֔וֹן מֵ⁠עַתָּ֖ה וְ⁠עַד ־ עוֹלָֽם ׃פ⁸ וְ⁠אַתָּ֣ה מִגְדַּל ־ עֵ֗דֶר עֹ֛פֶל בַּת ־ צִיּ֖וֹן עָדֶ֣י⁠ךָ תֵּאתֶ֑ה וּ⁠בָאָ֗ה הַ⁠מֶּמְשָׁלָה֙ הָ⁠רִ֣אשֹׁנָ֔ה מַמְלֶ֖כֶת לְ⁠בַ֥ת ־ יְרוּשָׁלִָֽם ׃⁹ עַתָּ֕ה לָ֥⁠מָּה תָרִ֖יעִי רֵ֑עַ הֲ⁠מֶ֣לֶךְ אֵֽין ־ בָּ֗⁠ךְ אִֽם ־ יוֹעֲצֵ⁠ךְ֙ אָבָ֔ד כִּֽי ־ הֶחֱזִיקֵ֥⁠ךְ חִ֖יל כַּ⁠יּוֹלֵדָֽה ׃¹⁰ ח֧וּלִי וָ⁠גֹ֛חִי בַּת ־ צִיּ֖וֹן כַּ⁠יּֽוֹלֵדָ֑ה כִּֽי ־ עַתָּה֩ תֵצְאִ֨י מִ⁠קִּרְיָ֜ה וְ⁠שָׁכַ֣נְתְּ בַּ⁠שָּׂדֶ֗ה וּ⁠בָ֤את עַד ־ בָּבֶל֙ שָׁ֣ם תִּנָּצֵ֔לִי שָׁ֚ם יִגְאָלֵ֣⁠ךְ יְהוָ֔ה מִ⁠כַּ֖ף אֹיְבָֽיִ⁠ךְ ׃¹¹ וְ⁠עַתָּ֛ה נֶאֶסְפ֥וּ עָלַ֖יִ⁠ךְ גּוֹיִ֣ם רַבִּ֑ים הָ⁠אֹמְרִ֣ים תֶּחֱנָ֔ף וְ⁠תַ֥חַז בְּ⁠צִיּ֖וֹן עֵינֵֽי⁠נוּ ׃¹² וְ⁠הֵ֗מָּה לֹ֤א יָֽדְעוּ֙ מַחְשְׁב֣וֹת יְהוָ֔ה וְ⁠לֹ֥א הֵבִ֖ינוּ עֲצָת֑⁠וֹ כִּ֥י קִבְּצָ֖⁠ם כֶּ⁠עָמִ֥יר גֹּֽרְנָ⁠ה ׃¹³ ק֧וּמִי וָ⁠ד֣וֹשִׁי בַת ־ צִיּ֗וֹן כִּֽי ־ קַרְנֵ֞⁠ךְ אָשִׂ֤ים בַּרְזֶל֙ וּ⁠פַרְסֹתַ֨יִ⁠ךְ֙ אָשִׂ֣ים נְחוּשָׁ֔ה וַ⁠הֲדִקּ֖וֹת עַמִּ֣ים רַבִּ֑ים וְ⁠הַחֲרַמְתִּ֤י לַֽ⁠יהוָה֙ בִּצְעָ֔⁠ם וְ⁠חֵילָ֖⁠ם לַ⁠אֲד֥וֹן כָּל ־ הָ⁠אָֽרֶץ ׃

Chapter 5

¹(4:14) עַתָּה֙ תִּתְגֹּדְדִ֣י בַת ־ גְּד֔וּד מָצ֖וֹר שָׂ֣ם עָלֵ֑י⁠נוּ בַּ⁠שֵּׁ֨בֶט֙ יַכּ֣וּ עַֽל ־ הַ⁠לְּחִ֔י אֵ֖ת שֹׁפֵ֥ט יִשְׂרָאֵֽל ׃ס

(5)

²⁽¹⁾ וְ⁠אַתָּ֞ה בֵּֽית ־ לֶ֣חֶם אֶפְרָ֗תָה צָעִיר֙ לִֽ⁠הְיוֹת֙ בְּ⁠אַלְפֵ֣י יְהוּדָ֔ה מִמְּ⁠ךָ֙ לִ֣⁠י יֵצֵ֔א לִֽ⁠הְי֥וֹת מוֹשֵׁ֖ל בְּ⁠יִשְׂרָאֵ֑ל וּ⁠מוֹצָאֹתָ֥י⁠ו מִ⁠קֶּ֖דֶם מִ⁠ימֵ֥י עוֹלָֽם ׃³⁽²⁾ לָ⁠כֵ֣ן יִתְּנֵ֔⁠ם עַד ־ עֵ֥ת יוֹלֵדָ֖ה יָלָ֑דָה וְ⁠יֶ֣תֶר אֶחָ֔י⁠ו יְשׁוּב֖וּ⁠ן עַל ־ בְּנֵ֥י יִשְׂרָאֵֽל ׃⁴⁽³⁾ וְ⁠עָמַ֗ד וְ⁠רָעָה֙ בְּ⁠עֹ֣ז יְהוָ֔ה בִּ⁠גְא֕וֹן שֵׁ֖ם יְהוָ֣ה אֱלֹהָ֑י⁠ו וְ⁠יָשָׁ֕בוּ כִּֽי ־ עַתָּ֥ה יִגְדַּ֖ל עַד ־ אַפְסֵי ־ אָֽרֶץ ׃⁵⁽⁴⁾ וְ⁠הָיָ֥ה זֶ֖ה שָׁל֑וֹם אַשּׁ֣וּר ׀ כִּֽי ־ יָב֣וֹא בְ⁠אַרְצֵ֗⁠נוּ וְ⁠כִ֤י יִדְרֹךְ֙ בְּ⁠אַרְמְנֹתֵ֔י⁠נוּ וַ⁠הֲקֵמֹ֤נוּ עָלָי⁠ו֙ שִׁבְעָ֣ה רֹעִ֔ים וּ⁠שְׁמֹנָ֖ה נְסִיכֵ֥י אָדָֽם ׃⁶⁽⁵⁾ וְ⁠רָע֞וּ אֶת ־ אֶ֤רֶץ אַשּׁוּר֙ בַּ⁠חֶ֔רֶב וְ⁠אֶת ־ אֶ֥רֶץ נִמְרֹ֖ד בִּ⁠פְתָחֶ֑י⁠הָ וְ⁠הִצִּיל֙ מֵֽ⁠אַשּׁ֔וּר כִּֽי ־ יָב֣וֹא בְ⁠אַרְצֵ֔⁠נוּ וְ⁠כִ֥י יִדְרֹ֖ךְ בִּ⁠גְבוּלֵֽ⁠נוּ ׃ס⁷⁽⁶⁾ וְ⁠הָיָ֣ה ׀ שְׁאֵרִ֣ית יַעֲקֹ֗ב בְּ⁠קֶ֨רֶב֙ עַמִּ֣ים רַבִּ֔ים כְּ⁠טַל֙ מֵ⁠אֵ֣ת יְהוָ֔ה כִּ⁠רְבִיבִ֖ים עֲלֵי ־ עֵ֑שֶׂב אֲשֶׁ֤ר לֹֽא ־ יְקַוֶּה֙ לְ⁠אִ֔ישׁ וְ⁠לֹ֥א יְיַחֵ֖ל לִ⁠בְנֵ֥י אָדָֽם ׃⁸⁽⁷⁾ וְ⁠הָיָה֩ שְׁאֵרִ֨ית יַעֲקֹ֜ב בַּ⁠גּוֹיִ֗ם בְּ⁠קֶ֨רֶב֙ עַמִּ֣ים רַבִּ֔ים כְּ⁠אַרְיֵה֙ בְּ⁠בַהֲמ֣וֹת יַ֔עַר כִּ⁠כְפִ֖יר בְּ⁠עֶדְרֵי צֹ֑אן אֲשֶׁ֧ר אִם עָבַ֛ר וְ⁠רָמַ֥ס וְ⁠טָרַ֖ף וְ⁠אֵ֥ין מַצִּֽיל ׃⁹⁽⁸⁾ תָּרֹ֥ם יָדְ⁠ךָ֖ עַל ־ צָרֶ֑י⁠ךָ וְ⁠כָל ־ אֹיְבֶ֖י⁠ךָ יִכָּרֵֽתוּ ׃פ¹⁰⁽⁹⁾ וְ⁠הָיָ֤ה בַ⁠יּוֹם ־ הַ⁠הוּא֙ נְאֻם ־ יְהוָ֔ה וְ⁠הִכְרַתִּ֥י סוּסֶ֖י⁠ךָ מִ⁠קִּרְבֶּ֑⁠ךָ וְ⁠הַאֲבַדְתִּ֖י מַרְכְּבֹתֶֽי⁠ךָ ׃¹¹⁽¹⁰⁾ וְ⁠הִכְרַתִּ֖י עָרֵ֣י אַרְצֶ֑⁠ךָ וְ⁠הָרַסְתִּ֖י כָּל ־ מִבְצָרֶֽי⁠ךָ ׃¹²⁽¹¹⁾ וְ⁠הִכְרַתִּ֥י כְשָׁפִ֖ים מִ⁠יָּדֶ֑⁠ךָ וּֽ⁠מְעוֹנְנִ֖ים לֹ֥א יִֽהְיוּ ־ לָֽ⁠ךְ ׃¹³⁽¹²⁾ וְ⁠הִכְרַתִּ֧י פְסִילֶ֛י⁠ךָ וּ⁠מַצֵּבוֹתֶ֖י⁠ךָ מִ⁠קִּרְבֶּ֑⁠ךָ וְ⁠לֹֽא ־ תִשְׁתַּחֲוֶ֥ה ע֖וֹד לְ⁠מַעֲשֵׂ֥ה יָדֶֽי⁠ךָ ׃¹⁴⁽¹³⁾ וְ⁠נָתַשְׁתִּ֥י אֲשֵׁירֶ֖י⁠ךָ מִ⁠קִּרְבֶּ֑⁠ךָ וְ⁠הִשְׁמַדְתִּ֖י עָרֶֽי⁠ךָ ׃¹⁵⁽¹⁴⁾ וְ⁠עָשִׂ֜יתִי בְּ⁠אַ֧ף וּ⁠בְ⁠חֵמָ֛ה נָקָ֖ם אֶת ־ הַ⁠גּוֹיִ֑ם אֲשֶׁ֖ר לֹ֥א שָׁמֵֽעוּ ׃ס

Chapter 6

¹ שִׁמְעוּ ־ נָ֕א אֵ֥ת אֲשֶׁר ־ יְהוָ֖ה אֹמֵ֑ר ק֚וּם רִ֣יב אֶת ־ הֶ⁠הָרִ֔ים וְ⁠תִשְׁמַ֥עְנָה הַ⁠גְּבָע֖וֹת קוֹלֶֽ⁠ךָ ׃² שִׁמְע֤וּ הָרִים֙ אֶת ־ רִ֣יב יְהוָ֔ה וְ⁠הָ⁠אֵתָנִ֖ים מֹ֣סְדֵי אָ֑רֶץ כִּ֣י רִ֤יב לַֽ⁠יהוָה֙ עִם ־ עַמּ֔⁠וֹ וְ⁠עִם ־ יִשְׂרָאֵ֖ל יִתְוַכָּֽח ׃³ עַמִּ֛⁠י מֶה ־ עָשִׂ֥יתִי לְ⁠ךָ֖ וּ⁠מָ֣ה הֶלְאֵתִ֑י⁠ךָ עֲנֵ֥ה בִּֽ⁠י ׃⁴ כִּ֤י הֶעֱלִתִ֨י⁠ךָ֙ מֵ⁠אֶ֣רֶץ מִצְרַ֔יִם וּ⁠מִ⁠בֵּ֥ית עֲבָדִ֖ים פְּדִיתִ֑י⁠ךָ וָ⁠אֶשְׁלַ֣ח לְ⁠פָנֶ֔י⁠ךָ אֶת ־ מֹשֶׁ֖ה אַהֲרֹ֥ן וּ⁠מִרְיָֽם ׃⁵ עַמִּ֗⁠י זְכָר ־ נָא֙ מַה ־ יָּעַ֗ץ בָּלָק֙ מֶ֣לֶךְ מוֹאָ֔ב וּ⁠מֶה ־ עָנָ֥ה אֹת֖⁠וֹ בִּלְעָ֣ם בֶּן ־ בְּע֑וֹר מִן ־ הַ⁠שִּׁטִּים֙ עַד ־ הַ⁠גִּלְגָּ֔ל לְמַ֕עַן דַּ֖עַת צִדְק֥וֹת יְהוָֽה ׃⁶ בַּ⁠מָּה֙ אֲקַדֵּ֣ם יְהוָ֔ה אִכַּ֖ף לֵ⁠אלֹהֵ֣י מָר֑וֹם הַ⁠אֲקַדְּמֶ֣⁠נּוּ בְ⁠עוֹל֔וֹת בַּ⁠עֲגָלִ֖ים בְּנֵ֥י שָׁנָֽה ׃⁷ הֲ⁠יִרְצֶ֤ה יְהוָה֙ בְּ⁠אַלְפֵ֣י אֵילִ֔ים בְּ⁠רִֽבְב֖וֹת נַֽחֲלֵי ־ שָׁ֑מֶן הַ⁠אֶתֵּ֤ן בְּכוֹרִ⁠י֙ פִּשְׁעִ֔⁠י פְּרִ֥י בִטְנִ֖⁠י חַטַּ֥את נַפְשִֽׁ⁠י ׃⁸ הִגִּ֥יד לְ⁠ךָ֛ אָדָ֖ם מַה ־ טּ֑וֹב וּ⁠מָֽה ־ יְהוָ֞ה דּוֹרֵ֣שׁ מִמְּ⁠ךָ֗ כִּ֣י אִם ־ עֲשׂ֤וֹת מִשְׁפָּט֙ וְ⁠אַ֣הֲבַת חֶ֔סֶד וְ⁠הַצְנֵ֥עַ לֶ֖כֶת עִם ־ אֱלֹהֶֽי⁠ךָ ׃פ⁹ ק֤וֹל יְהוָה֙ לָ⁠עִ֣יר יִקְרָ֔א וְ⁠תוּשִׁיָּ֖ה יִרְאֶ֣ה שְׁמֶ֑⁠ךָ שִׁמְע֥וּ מַטֶּ֖ה וּ⁠מִ֥י יְעָדָֽ⁠הּ ׃¹⁰ ע֗וֹד הַ⁠אִשׁ֙ בֵּ֣ית רָשָׁ֔ע אֹצְר֖וֹת רֶ֑שַׁע וְ⁠אֵיפַ֥ת רָז֖וֹן זְעוּמָֽה ׃¹¹ הַ⁠אֶזְכֶּ֖ה בְּ⁠מֹ֣אזְנֵי רֶ֑שַׁע וּ⁠בְ⁠כִ֖יס אַבְנֵ֥י מִרְמָֽה ׃¹² אֲשֶׁ֤ר עֲשִׁירֶ֨י⁠הָ֙ מָלְא֣וּ חָמָ֔ס וְ⁠יֹשְׁבֶ֖י⁠הָ דִּבְּרוּ ־ שָׁ֑קֶר וּ⁠לְשׁוֹנָ֖⁠ם רְמִיָּ֥ה בְּ⁠פִי⁠הֶֽם ׃¹³ וְ⁠גַם ־ אֲנִ֖י הֶחֱלֵ֣יתִי הַכּוֹתֶ֑⁠ךָ הַשְׁמֵ֖ם עַל ־ חַטֹּאתֶֽ⁠ךָ ׃¹⁴ אַתָּ֤ה תֹאכַל֙ וְ⁠לֹ֣א תִשְׂבָּ֔ע וְ⁠יֶשְׁחֲ⁠ךָ֖ בְּ⁠קִרְבֶּ֑⁠ךָ וְ⁠תַסֵּג֙ וְ⁠לֹ֣א תַפְלִ֔יט וַ⁠אֲשֶׁ֥ר תְּפַלֵּ֖ט לַ⁠חֶ֥רֶב אֶתֵּֽן ׃¹⁵ אַתָּ֥ה תִזְרַ֖ע וְ⁠לֹ֣א תִקְצ֑וֹר אַתָּ֤ה תִדְרֹֽךְ ־ זַ֨יִת֙ וְ⁠לֹא ־ תָס֣וּךְ שֶׁ֔מֶן וְ⁠תִיר֖וֹשׁ וְ⁠לֹ֥א תִשְׁתֶּה ־ יָּֽיִן ׃¹⁶ וְ⁠יִשְׁתַּמֵּ֞ר חֻקּ֣וֹת עָמְרִ֗י וְ⁠כֹל֙ מַעֲשֵׂ֣ה בֵית ־ אַחְאָ֔ב וַ⁠תֵּלְכ֖וּ בְּ⁠מֹֽעֲצוֹתָ֑⁠ם לְמַעַן֩ תִּתִּ֨⁠י אֹתְ⁠ךָ֜ לְ⁠שַׁמָּ֗ה וְ⁠יֹשְׁבֶ֨י⁠הָ֙ לִ⁠שְׁרֵקָ֔ה וְ⁠חֶרְפַּ֥ת עַמִּ֖⁠י תִּשָּֽׂאוּ ׃פ

Chapter 7

¹ אַ֣לְלַי לִ֗⁠י כִּ֤י הָיִ֨יתִי֙ כְּ⁠אָסְפֵּי ־ קַ֔יִץ כְּ⁠עֹלְלֹ֖ת בָּצִ֑יר אֵין ־ אֶשְׁכּ֣וֹל לֶ⁠אֱכ֔וֹל בִּכּוּרָ֖ה אִוְּתָ֥ה נַפְשִֽׁ⁠י ׃² אָבַ֤ד חָסִיד֙ מִן ־ הָ⁠אָ֔רֶץ וְ⁠יָשָׁ֥ר בָּ⁠אָדָ֖ם אָ֑יִן כֻּלָּ⁠ם֙ לְ⁠דָמִ֣ים יֶאֱרֹ֔בוּ אִ֥ישׁ אֶת ־ אָחִ֖י⁠הוּ יָצ֥וּדוּ חֵֽרֶם ׃³ עַל ־ הָ⁠רַ֤ע כַּפַּ֨יִם֙ לְ⁠הֵיטִ֔יב הַ⁠שַּׂ֣ר שֹׁאֵ֔ל וְ⁠הַ⁠שֹּׁפֵ֖ט בַּ⁠שִׁלּ֑וּם וְ⁠הַ⁠גָּד֗וֹל דֹּבֵ֨ר הַוַּ֥ת נַפְשׁ֛⁠וֹ ה֖וּא וַֽ⁠יְעַבְּתֽוּ⁠הָ ׃⁴ טוֹבָ֣⁠ם כְּ⁠חֵ֔דֶק יָשָׁ֖ר מִ⁠מְּסוּכָ֑ה י֤וֹם מְצַפֶּ֨י⁠ךָ֙ פְּקֻדָּתְ⁠ךָ֣ בָ֔אָה עַתָּ֥ה תִהְיֶ֖ה מְבוּכָתָֽ⁠ם ׃⁵ אַל ־ תַּאֲמִ֣ינוּ בְ⁠רֵ֔עַ אַֽל ־ תִּבְטְח֖וּ בְּ⁠אַלּ֑וּף מִ⁠שֹּׁכֶ֣בֶת חֵיקֶ֔⁠ךָ שְׁמֹ֖ר פִּתְחֵי ־ פִֽי⁠ךָ ׃⁶ כִּֽי ־ בֵן֙ מְנַבֵּ֣ל אָ֔ב בַּ֚ת קָמָ֣ה בְ⁠אִמָּ֔⁠הּ כַּלָּ֖ה בַּ⁠חֲמֹתָ֑⁠הּ אֹיְבֵ֥י אִ֖ישׁ אַנְשֵׁ֥י בֵיתֽ⁠וֹ ׃⁷ וַ⁠אֲנִי֙ בַּ⁠יהוָ֣ה אֲצַפֶּ֔ה אוֹחִ֖ילָה לֵ⁠אלֹהֵ֣י יִשְׁעִ֑⁠י יִשְׁמָעֵ֖⁠נִי אֱלֹהָֽ⁠י ׃⁸ אַֽל ־ תִּשְׂמְחִ֤י אֹיַ֨בְתִּ⁠י֙ לִ֔⁠י כִּ֥י נָפַ֖לְתִּי קָ֑מְתִּי כִּֽי ־ אֵשֵׁ֣ב בַּ⁠חֹ֔שֶׁךְ יְהוָ֖ה א֥וֹר לִֽ⁠י ׃ס⁹ זַ֤עַף יְהוָה֙ אֶשָּׂ֔א כִּ֥י חָטָ֖אתִי ל֑⁠וֹ עַד֩ אֲשֶׁ֨ר יָרִ֤יב רִיבִ⁠י֙ וְ⁠עָשָׂ֣ה מִשְׁפָּטִ֔⁠י יוֹצִיאֵ֣⁠נִי לָ⁠א֔וֹר אֶרְאֶ֖ה בְּ⁠צִדְקָתֽ⁠וֹ ׃¹⁰ וְ⁠תֵרֶ֤א אֹיַ֨בְתִּ⁠י֙ וּ⁠תְכַסֶּ֣⁠הָ בוּשָׁ֔ה הָ⁠אֹמְרָ֣ה אֵלַ֔⁠י אַיּ֖⁠וֹ יְהוָ֣ה אֱלֹהָ֑יִ⁠ךְ עֵינַ⁠י֙ תִּרְאֶ֣ינָּה בָּ֔⁠הּ עַתָּ֛ה תִּֽהְיֶ֥ה לְ⁠מִרְמָ֖ס כְּ⁠טִ֥יט חוּצֽוֹת ׃¹¹ י֖וֹם לִ⁠בְנ֣וֹת גְּדֵרָ֑יִ⁠ךְ י֥וֹם הַ⁠ה֖וּא יִרְחַק ־ חֹֽק ׃¹² י֥וֹם הוּא֙ וְ⁠עָדֶ֣י⁠ךָ יָב֔וֹא לְ⁠מִנִּ֥י אַשּׁ֖וּר וְ⁠עָרֵ֣י מָצ֑וֹר וּ⁠לְ⁠מִנִּ֤י מָצוֹר֙ וְ⁠עַד ־ נָהָ֔ר וְ⁠יָ֥ם מִ⁠יָּ֖ם וְ⁠הַ֥ר הָ⁠הָֽר ׃¹³ וְ⁠הָיְתָ֥ה הָ⁠אָ֛רֶץ לִ⁠שְׁמָמָ֖ה עַל ־ יֹֽשְׁבֶ֑י⁠הָ מִ⁠פְּרִ֖י מַֽעַלְלֵי⁠הֶֽם ׃ס¹⁴ רְעֵ֧ה עַמְּ⁠ךָ֣ בְ⁠שִׁבְטֶ֗⁠ךָ צֹ֚אן נַֽחֲלָתֶ֔⁠ךָ שֹׁכְנִ֣י לְ⁠בָדָ֔ד יַ֖עַר בְּ⁠ת֣וֹךְ כַּרְמֶ֑ל יִרְע֥וּ בָשָׁ֛ן וְ⁠גִלְעָ֖ד כִּ⁠ימֵ֥י עוֹלָֽם ׃¹⁵ כִּ⁠ימֵ֥י צֵאתְ⁠ךָ֖ מֵ⁠אֶ֣רֶץ מִצְרָ֑יִם אַרְאֶ֖⁠נּוּ נִפְלָאֽוֹת ׃¹⁶ יִרְא֤וּ גוֹיִם֙ וְ⁠יֵבֹ֔שׁוּ מִ⁠כֹּ֖ל גְּבֽוּרָתָ֑⁠ם יָשִׂ֤ימוּ יָד֙ עַל ־ פֶּ֔ה אָזְנֵי⁠הֶ֖ם תֶּחֱרַֽשְׁנָה ׃¹⁷ יְלַחֲכ֤וּ עָפָר֙ כַּ⁠נָּחָ֔שׁ כְּ⁠זֹחֲלֵ֣י אֶ֔רֶץ יִרְגְּז֖וּ מִ⁠מִּסְגְּרֹֽתֵי⁠הֶ֑ם אֶל ־ יְהוָ֤ה אֱלֹהֵ֨י⁠נוּ֙ יִפְחָ֔דוּ וְ⁠יִֽרְא֖וּ מִמֶּֽ⁠ךָּ ׃¹⁸ מִי ־ אֵ֣ל כָּמ֗וֹ⁠ךָ נֹשֵׂ֤א עָוֺן֙ וְ⁠עֹבֵ֣ר עַל ־ פֶּ֔שַׁע לִ⁠שְׁאֵרִ֖ית נַחֲלָת֑⁠וֹ לֹא ־ הֶחֱזִ֤יק לָ⁠עַד֙ אַפּ֔⁠וֹ כִּֽי ־ חָפֵ֥ץ חֶ֖סֶד הֽוּא ׃¹⁹ יָשׁ֣וּב יְרַֽחֲמֵ֔⁠נוּ יִכְבֹּ֖שׁ עֲוֺֽנֹתֵ֑י⁠נוּ וְ⁠תַשְׁלִ֛יךְ בִּ⁠מְצֻל֥וֹת יָ֖ם כָּל ־ חַטֹּאותָֽ⁠ם ׃²⁰ תִּתֵּ֤ן אֱמֶת֙ לְ⁠יַֽעֲקֹ֔ב חֶ֖סֶד לְ⁠אַבְרָהָ֑ם אֲשֶׁר ־ נִשְׁבַּ֥עְתָּ לַ⁠אֲבֹתֵ֖י⁠נוּ מִ֥⁠ימֵי קֶֽדֶם ׃

Nahum

Chapter 1

¹ מַשָּׂ֖א נִֽינְוֵ֑ה סֵ֧פֶר חֲז֛וֹן נַח֖וּם הָ⁠אֶלְקֹשִֽׁי ׃² אֵ֣ל קַנּ֤וֹא וְ⁠נֹקֵם֙ יְהוָ֔ה נֹקֵ֥ם יְהוָ֖ה וּ⁠בַ֣עַל חֵמָ֑ה נֹקֵ֤ם יְהוָה֙ לְ⁠צָרָ֔י⁠ו וְ⁠נוֹטֵ֥ר ה֖וּא לְ⁠אֹיְבָֽי⁠ו ׃³ יְהֹוָ֗ה אֶ֤רֶךְ אַפַּ֨יִם֙ ו⁠גדול ־ כֹּ֔חַ ¹ וְ⁠נַקֵּ֖ה לֹ֣א יְנַקֶּ֑ה יְהוָ֗ה בְּ⁠סוּפָ֤ה וּ⁠בִ⁠שְׂעָרָה֙ דַּרְכּ֔⁠וֹ וְ⁠עָנָ֖ן אֲבַ֥ק רַגְלָֽי⁠ו ׃⁴ גּוֹעֵ֤ר בַּ⁠יָּם֙ וַֽ⁠יַּבְּשֵׁ֔⁠הוּ וְ⁠כָל ־ הַ⁠נְּהָר֖וֹת הֶֽחֱרִ֑יב אֻמְלַ֤ל בָּשָׁן֙ וְ⁠כַרְמֶ֔ל וּ⁠פֶ֥רַח לְבָנ֖וֹן אֻמְלָֽל ׃⁵ הָרִים֙ רָעֲשׁ֣וּ מִמֶּ֔⁠נּוּ וְ⁠הַ⁠גְּבָע֖וֹת הִתְמֹגָ֑גוּ וַ⁠תִּשָּׂ֤א הָ⁠אָ֨רֶץ֙ מִ⁠פָּנָ֔י⁠ו וְ⁠תֵבֵ֖ל וְ⁠כָל ־ יֹ֥שְׁבֵי בָֽ⁠הּ ׃⁶ לִ⁠פְנֵ֤י זַעְמ⁠וֹ֙ מִ֣י יַֽעֲמ֔וֹד וּ⁠מִ֥י יָק֖וּם בַּ⁠חֲר֣וֹן אַפּ֑⁠וֹ חֲמָת⁠וֹ֙ נִתְּכָ֣ה כָ⁠אֵ֔שׁ וְ⁠הַ⁠צֻּרִ֖ים נִתְּצ֥וּ מִמֶּֽ⁠נּוּ ׃⁷ ט֣וֹב יְהוָ֔ה לְ⁠מָע֖וֹז בְּ⁠י֣וֹם צָרָ֑ה וְ⁠יֹדֵ֖עַ חֹ֥סֵי בֽ⁠וֹ ׃⁸ וּ⁠בְ⁠שֶׁ֣טֶף עֹבֵ֔ר כָּלָ֖ה יַעֲשֶׂ֣ה מְקוֹמָ֑⁠הּ וְ⁠אֹיְבָ֖י⁠ו יְרַדֶּף ־ חֹֽשֶׁךְ ׃⁹ מַה ־ תְּחַשְּׁבוּ⁠ן֙ אֶל ־ יְהוָ֔ה כָּלָ֖ה ה֣וּא עֹשֶׂ֑ה לֹֽא ־ תָק֥וּם פַּעֲמַ֖יִם צָרָֽה ׃¹⁰ כִּ֚י עַד ־ סִירִ֣ים סְבֻכִ֔ים וּ⁠כְ⁠סָבְאָ֖⁠ם סְבוּאִ֑ים אֻ֨כְּל֔וּ כְּ⁠קַ֥שׁ יָבֵ֖שׁ מָלֵֽא ׃¹¹ מִמֵּ֣⁠ךְ יָצָ֔א חֹשֵׁ֥ב עַל ־ יְהוָ֖ה רָעָ֑ה יֹעֵ֖ץ בְּלִיָּֽעַל ׃ס¹² כֹּ֣ה ׀ אָמַ֣ר יְהוָ֗ה אִם ־ שְׁלֵמִים֙ וְ⁠כֵ֣ן רַבִּ֔ים וְ⁠כֵ֥ן נָגֹ֖זּוּ וְ⁠עָבָ֑ר וְ⁠עִ֨נִּתִ֔⁠ךְ לֹ֥א אֲעַנֵּ֖⁠ךְ עֽוֹד ׃¹³ וְ⁠עַתָּ֕ה אֶשְׁבֹּ֥ר מֹטֵ֖⁠הוּ מֵֽ⁠עָלָ֑יִ⁠ךְ וּ⁠מוֹסְרֹתַ֖יִ⁠ךְ אֲנַתֵּֽק ׃¹⁴ וְ⁠צִוָּ֤ה עָלֶ֨י⁠ךָ֙ יְהוָ֔ה לֹֽא ־ יִזָּרַ֥ע מִ⁠שִּׁמְ⁠ךָ֖ ע֑וֹד מִ⁠בֵּ֨ית אֱלֹהֶ֜י⁠ךָ אַכְרִ֨ית פֶּ֧סֶל וּ⁠מַסֵּכָ֛ה אָשִׂ֥ים קִבְרֶ֖⁠ךָ כִּ֥י קַלּֽוֹתָ ׃פ

(2)

¹⁵(2:1) הִנֵּ֨ה עַל ־ הֶ⁠הָרִ֜ים רַגְלֵ֤י מְבַשֵּׂר֙ מַשְׁמִ֣יעַ שָׁל֔וֹם חָגִּ֧י יְהוּדָ֛ה חַגַּ֖יִ⁠ךְ שַׁלְּמִ֣י נְדָרָ֑יִ⁠ךְ כִּי֩ לֹ֨א יוֹסִ֥יף ע֛וֹד לַֽעֲבָר ־ בָּ֥⁠ךְ ² בְּלִיַּ֖עַל כֻּלֹּ֥⁠ה נִכְרָֽת ׃

¹Q וּגְדָל

²K ל⁠עבור

Chapter 2

¹⁽²⁾ עָלָ֥ה מֵפִ֛יץ עַל ־ פָּנַ֖יִ⁠ךְ נָצ֣וֹר מְצֻרָ֑ה צַפֵּה ־ דֶ֨רֶךְ֙ חַזֵּ֣ק מָתְנַ֔יִם אַמֵּ֥ץ כֹּ֖חַ מְאֹֽד ׃²⁽³⁾ כִּ֣י שָׁ֤ב יְהוָה֙ אֶת ־ גְּא֣וֹן יַעֲקֹ֔ב כִּ⁠גְא֖וֹן יִשְׂרָאֵ֑ל כִּ֤י בְקָקוּ⁠ם֙ בֹּֽקְקִ֔ים וּ⁠זְמֹרֵי⁠הֶ֖ם שִׁחֵֽתוּ ׃³⁽⁴⁾ מָגֵ֨ן גִּבֹּרֵ֜י⁠הוּ מְאָדָּ֗ם אַנְשֵׁי ־ חַ֨יִל֙ מְתֻלָּעִ֔ים בְּ⁠אֵשׁ ־ פְּלָד֥וֹת הָ⁠רֶ֖כֶב בְּ⁠י֣וֹם הֲכִינ֑⁠וֹ וְ⁠הַ⁠בְּרֹשִׁ֖ים הָרְעָֽלוּ ׃⁴⁽⁵⁾ בַּֽ⁠חוּצוֹת֙ יִתְהוֹלְל֣וּ הָ⁠רֶ֔כֶב יִֽשְׁתַּקְשְׁק֖וּ⁠ן בָּ⁠רְחֹב֑וֹת מַרְאֵי⁠הֶן֙ כַּ⁠לַּפִּידִ֔ם כַּ⁠בְּרָקִ֖ים יְרוֹצֵֽצוּ ׃⁵⁽⁶⁾ יִזְכֹּר֙ אַדִּירָ֔י⁠ו יִכָּשְׁל֖וּ ב⁠הלכות⁠ם ¹ יְמַֽהֲרוּ֙ חֽוֹמָתָ֔⁠הּ וְ⁠הֻכַ֖ן הַ⁠סֹּכֵֽךְ ׃⁶⁽⁷⁾ שַׁעֲרֵ֥י הַ⁠נְּהָר֖וֹת נִפְתָּ֑חוּ וְ⁠הַֽ⁠הֵיכָ֖ל נָמֽוֹג ׃⁷⁽⁸⁾ וְ⁠הֻצַּ֖ב גֻּלְּתָ֣ה הֹֽעֲלָ֑תָה וְ⁠אַמְהֹתֶ֗י⁠הָ מְנַֽהֲגוֹת֙ כְּ⁠ק֣וֹל יוֹנִ֔ים מְתֹפְפֹ֖ת עַל ־ לִבְבֵ⁠הֶֽן ׃⁸⁽⁹⁾ וְ⁠נִינְוֵ֥ה כִ⁠בְרֵֽכַת ־ מַ֖יִם מִ֣⁠ימֵי הִ֑יא וְ⁠הֵ֣מָּה נָסִ֔ים עִמְד֥וּ עֲמֹ֖דוּ וְ⁠אֵ֥ין מַפְנֶֽה ׃⁹⁽¹⁰⁾ בֹּ֥זּוּ כֶ֖סֶף בֹּ֣זּוּ זָהָ֑ב וְ⁠אֵ֥ין קֵ֨צֶה֙ לַ⁠תְּכוּנָ֔ה כָּבֹ֕ד מִ⁠כֹּ֖ל כְּלִ֥י חֶמְדָּֽה ׃¹⁰⁽¹¹⁾ בּוּקָ֥ה וּ⁠מְבוּקָ֖ה וּ⁠מְבֻלָּקָ֑ה וְ⁠לֵ֨ב נָמֵ֜ס וּ⁠פִ֣ק בִּרְכַּ֗יִם וְ⁠חַלְחָלָה֙ בְּ⁠כָל ־ מָתְנַ֔יִם וּ⁠פְנֵ֥י כֻלָּ֖⁠ם קִבְּצ֥וּ פָארֽוּר ׃¹¹⁽¹²⁾ אַיֵּה֙ מְע֣וֹן אֲרָי֔וֹת וּ⁠מִרְעֶ֥ה ה֖וּא לַ⁠כְּפִרִ֑ים אֲשֶׁ֣ר הָלַךְ֩ אַרְיֵ֨ה לָבִ֥יא שָׁ֛ם גּ֥וּר אַרְיֵ֖ה וְ⁠אֵ֥ין מַחֲרִֽיד ׃¹²⁽¹³⁾ אַרְיֵ֤ה טֹרֵף֙ בְּ⁠דֵ֣י גֹֽרוֹתָ֔י⁠ו וּ⁠מְחַנֵּ֖ק לְ⁠לִבְאֹתָ֑י⁠ו וַ⁠יְמַלֵּא ־ טֶ֣רֶף חֹרָ֔י⁠ו וּ⁠מְעֹֽנֹתָ֖י⁠ו טְרֵפָֽה ׃¹³⁽¹⁴⁾ הִנְ⁠נִ֣י אֵלַ֗יִ⁠ךְ נְאֻם֙ יְהוָ֣ה צְבָא֔וֹת וְ⁠הִבְעַרְתִּ֤י בֶֽ⁠עָשָׁן֙ רִכְבָּ֔⁠הּ וּ⁠כְפִירַ֖יִ⁠ךְ תֹּ֣אכַל חָ֑רֶב וְ⁠הִכְרַתִּ֤י מֵ⁠אֶ֨רֶץ֙ טַרְפֵּ֔⁠ךְ וְ⁠לֹֽא ־ יִשָּׁמַ֥ע ע֖וֹד ק֥וֹל מַלְאָכֵֽ⁠כֵה ׃ס

¹Q בַּהֲלִֽיכָתָ֑ם

Chapter 3

¹ ה֖וֹי עִ֣יר דָּמִ֑ים כֻּלָּ֗⁠הּ כַּ֤חַשׁ פֶּ֨רֶק֙ מְלֵאָ֔ה לֹ֥א יָמִ֖ישׁ טָֽרֶף ׃² ק֣וֹל שׁ֔וֹט וְ⁠ק֖וֹל רַ֣עַשׁ אוֹפָ֑ן וְ⁠ס֣וּס דֹּהֵ֔ר וּ⁠מֶרְכָּבָ֖ה מְרַקֵּדָֽה ׃³ פָּרָ֣שׁ מַעֲלֶ֗ה וְ⁠לַ֤הַב חֶ֨רֶב֙ וּ⁠בְרַ֣ק חֲנִ֔ית וְ⁠רֹ֥ב חָלָ֖ל וְ⁠כֹ֣בֶד פָּ֑גֶר וְ⁠אֵ֥ין קֵ֨צֶה֙ לַ⁠גְּוִיָּ֔ה וְכָשְׁל֖וּ ¹ בִּ⁠גְוִיָּתָֽ⁠ם ׃⁴ מֵ⁠רֹב֙ זְנוּנֵ֣י זוֹנָ֔ה ט֥וֹבַת חֵ֖ן בַּעֲלַ֣ת כְּשָׁפִ֑ים הַ⁠מֹּכֶ֤רֶת גּוֹיִם֙ בִּ⁠זְנוּנֶ֔י⁠הָ וּ⁠מִשְׁפָּח֖וֹת בִּ⁠כְשָׁפֶֽי⁠הָ ׃⁵ הִנְ⁠נִ֣י אֵלַ֗יִ⁠ךְ נְאֻם֙ יְהוָ֣ה צְבָא֔וֹת וְ⁠גִלֵּיתִ֥י שׁוּלַ֖יִ⁠ךְ עַל ־ פָּנָ֑יִ⁠ךְ וְ⁠הַרְאֵיתִ֤י גוֹיִם֙ מַעְרֵ֔⁠ךְ וּ⁠מַמְלָכ֖וֹת קְלוֹנֵֽ⁠ךְ ׃⁶ וְ⁠הִשְׁלַכְתִּ֥י עָלַ֛יִ⁠ךְ שִׁקֻּצִ֖ים וְ⁠נִבַּלְתִּ֑י⁠ךְ וְ⁠שַׂמְתִּ֖י⁠ךְ כְּ⁠רֹֽאִי ׃⁷ וְ⁠הָיָ֤ה כָל ־ רֹאַ֨יִ⁠ךְ֙ יִדּ֣וֹד מִמֵּ֔⁠ךְ וְ⁠אָמַר֙ שָׁדְּדָ֣ה נִֽינְוֵ֔ה מִ֖י יָנ֣וּד לָ֑⁠הּ מֵ⁠אַ֛יִן אֲבַקֵּ֥שׁ מְנַחֲמִ֖ים לָֽ⁠ךְ ׃⁸ הֲ⁠תֵֽיטְבִי֙ מִ⁠נֹּ֣א אָמ֔וֹן הַ⁠יֹּֽשְׁבָה֙ בַּ⁠יְאֹרִ֔ים מַ֖יִם סָבִ֣יב לָ֑⁠הּ אֲשֶׁר ־ חֵ֣יל יָ֔ם מִ⁠יָּ֖ם חוֹמָתָֽ⁠הּ ׃⁹ כּ֥וּשׁ עָצְמָ֛⁠ה וּ⁠מִצְרַ֖יִם וְ⁠אֵ֣ין קֵ֑צֶה פּ֣וּט וְ⁠לוּבִ֔ים הָי֖וּ בְּ⁠עֶזְרָתֵֽ⁠ךְ ׃¹⁰ גַּם ־ הִ֗יא לַ⁠גֹּלָה֙ הָלְכָ֣ה בַ⁠שֶּׁ֔בִי גַּ֧ם עֹלָלֶ֛י⁠הָ יְרֻטְּשׁ֖וּ בְּ⁠רֹ֣אשׁ כָּל ־ חוּצ֑וֹת וְ⁠עַל ־ נִכְבַּדֶּ֨י⁠הָ֙ יַדּ֣וּ גוֹרָ֔ל וְ⁠כָל ־ גְּדוֹלֶ֖י⁠הָ רֻתְּק֥וּ בַ⁠זִּקִּֽים ׃¹¹ גַּם ־ אַ֣תְּ תִּשְׁכְּרִ֔י תְּהִ֖י נַֽעֲלָמָ֑ה גַּם ־ אַ֛תְּ תְּבַקְשִׁ֥י מָע֖וֹז מֵ⁠אוֹיֵֽב ׃¹² כָּ֨ל ־ מִבְצָרַ֔יִ⁠ךְ תְּאֵנִ֖ים עִם ־ בִּכּוּרִ֑ים אִם ־ יִנּ֕וֹעוּ וְ⁠נָפְל֖וּ עַל ־ פִּ֥י אוֹכֵֽל ׃¹³ הִנֵּ֨ה עַמֵּ֤⁠ךְ נָשִׁים֙ בְּ⁠קִרְבֵּ֔⁠ךְ לְ⁠אֹ֣יְבַ֔יִ⁠ךְ פָּת֥וֹחַ נִפְתְּח֖וּ שַׁעֲרֵ֣י אַרְצֵ֑⁠ךְ אָכְלָ֥ה אֵ֖שׁ בְּרִיחָֽיִ⁠ך ׃¹⁴ מֵ֤י מָצוֹר֙ שַֽׁאֲבִי ־ לָ֔⁠ךְ חַזְּקִ֖י מִבְצָרָ֑יִ⁠ךְ בֹּ֧אִי בַ⁠טִּ֛יט וְ⁠רִמְסִ֥י בַ⁠חֹ֖מֶר הַחֲזִ֥יקִי מַלְבֵּֽן ׃¹⁵ שָׁ֚ם תֹּאכְלֵ֣⁠ךְ אֵ֔שׁ תַּכְרִיתֵ֣⁠ךְ חֶ֔רֶב תֹּאכְלֵ֖⁠ךְ כַּ⁠יָּ֑לֶק הִתְכַּבֵּ֣ד כַּ⁠יֶּ֔לֶק הִֽתְכַּבְּדִ֖י כָּ⁠אַרְבֶּֽה ׃¹⁶ הִרְבֵּית֙ רֹֽכְלַ֔יִ⁠ךְ מִ⁠כּוֹכְבֵ֖י הַ⁠שָּׁמָ֑יִם יֶ֥לֶק פָּשַׁ֖ט וַ⁠יָּעֹֽף ׃¹⁷ מִנְּזָרַ֨יִ⁠ךְ֙ כָּֽ⁠אַרְבֶּ֔ה וְ⁠טַפְסְרַ֖יִ⁠ךְ כְּ⁠ג֣וֹב גֹּבָ֑י הַֽ⁠חוֹנִ֤ים בַּ⁠גְּדֵרוֹת֙ בְּ⁠י֣וֹם קָרָ֔ה שֶׁ֤מֶשׁ זָֽרְחָה֙ וְ⁠נוֹדַ֔ד וְ⁠לֹֽא ־ נוֹדַ֥ע מְקוֹמ֖⁠וֹ אַיָּֽ⁠ם ׃¹⁸ נָמ֤וּ רֹעֶ֨י⁠ךָ֙ מֶ֣לֶךְ אַשּׁ֔וּר יִשְׁכְּנ֖וּ אַדִּירֶ֑י⁠ךָ נָפֹ֧שׁוּ עַמְּ⁠ךָ֛ עַל ־ הֶ⁠הָרִ֖ים וְ⁠אֵ֥ין מְקַבֵּֽץ ׃¹⁹ אֵין ־ כֵּהָ֣ה לְ⁠שִׁבְרֶ֔⁠ךָ נַחְלָ֖ה מַכָּתֶ֑⁠ךָ כֹּ֣ל ׀ שֹׁמְעֵ֣י שִׁמְעֲ⁠ךָ֗ תָּ֤קְעוּ כַף֙ עָלֶ֔י⁠ךָ כִּ֗י עַל ־ מִ֛י לֹֽא ־ עָבְרָ֥ה רָעָתְ⁠ךָ֖ תָּמִֽיד ׃

¹K יכשלו

Habakkuk

Chapter 1

¹ הַ⁠מַּשָׂא֙ אֲשֶׁ֣ר חָזָ֔ה חֲבַקּ֖וּק הַ⁠נָּבִֽיא ׃² עַד ־ אָ֧נָה יְהוָ֛ה שִׁוַּ֖עְתִּי וְ⁠לֹ֣א תִשְׁמָ֑ע אֶזְעַ֥ק אֵלֶ֛י⁠ךָ חָמָ֖ס וְ⁠לֹ֥א תוֹשִֽׁיעַ ׃³ לָ֣⁠מָּה תַרְאֵ֤⁠נִי אָ֨וֶן֙ וְ⁠עָמָ֣ל תַּבִּ֔יט וְ⁠שֹׁ֥ד וְ⁠חָמָ֖ס לְ⁠נֶגְדִּ֑⁠י וַ⁠יְהִ֧י רִ֦יב וּ⁠מָד֖וֹן יִשָּֽׂא ׃⁴ עַל ־ כֵּן֙ תָּפ֣וּג תּוֹרָ֔ה וְ⁠לֹֽא ־ יֵצֵ֥א לָ⁠נֶ֖צַח מִשְׁפָּ֑ט כִּ֤י רָשָׁע֙ מַכְתִּ֣יר אֶת ־ הַ⁠צַּדִּ֔יק עַל ־ כֵּ֛ן יֵצֵ֥א מִשְׁפָּ֖ט מְעֻקָּֽל ׃⁵ רְא֤וּ בַ⁠גּוֹיִם֙ וְֽ⁠הַבִּ֔יטוּ וְ⁠הִֽתַּמְּה֖וּ תְּמָ֑הוּ כִּי ־ פֹ֨עַל֙ פֹּעֵ֣ל בִּֽ⁠ימֵי⁠כֶ֔ם לֹ֥א תַאֲמִ֖ינוּ כִּ֥י יְסֻפָּֽר ׃⁶ כִּֽי ־ הִנְ⁠נִ֤י מֵקִים֙ אֶת ־ הַ⁠כַּשְׂדִּ֔ים הַ⁠גּ֖וֹי הַ⁠מַּ֣ר וְ⁠הַ⁠נִּמְהָ֑ר הַֽ⁠הוֹלֵךְ֙ לְ⁠מֶרְחֲבֵי ־ אֶ֔רֶץ לָ⁠רֶ֖שֶׁת מִשְׁכָּנ֥וֹת לֹּא ־ לֽ⁠וֹ ׃⁷ אָיֹ֥ם וְ⁠נוֹרָ֖א ה֑וּא מִמֶּ֕⁠נּוּ מִשְׁפָּט֥⁠וֹ וּ⁠שְׂאֵת֖⁠וֹ יֵצֵֽא ׃⁸ וְ⁠קַלּ֨וּ מִ⁠נְּמֵרִ֜ים סוּסָ֗י⁠ו וְ⁠חַדּוּ֙ מִ⁠זְּאֵ֣בֵי עֶ֔רֶב וּ⁠פָ֖שׁוּ פָּֽרָשָׁ֑י⁠ו וּ⁠פָֽרָשָׁי⁠ו֙ מֵ⁠רָח֣וֹק יָבֹ֔אוּ יָעֻ֕פוּ כְּ⁠נֶ֖שֶׁר חָ֥שׁ לֶ⁠אֱכֽוֹל ׃⁹ כֻּלֹּ⁠ה֙ לְ⁠חָמָ֣ס יָב֔וֹא מְגַמַּ֥ת פְּנֵי⁠הֶ֖ם קָדִ֑ימָ⁠ה וַ⁠יֶּאֱסֹ֥ף כַּ⁠ח֖וֹל שֶֽׁבִי ׃¹⁰ וְ⁠הוּא֙ בַּ⁠מְּלָכִ֣ים יִתְקַלָּ֔ס וְ⁠רֹזְנִ֖ים מִשְׂחָ֣ק ל֑⁠וֹ ה֚וּא לְ⁠כָל ־ מִבְצָ֣ר יִשְׂחָ֔ק וַ⁠יִּצְבֹּ֥ר עָפָ֖ר וַֽ⁠יִּלְכְּדָֽ⁠הּ ׃¹¹ אָ֣ז חָלַ֥ף ר֛וּחַ וַֽ⁠יַּעֲבֹ֖ר וְ⁠אָשֵׁ֑ם ז֥וּ כֹח֖⁠וֹ לֵ⁠אלֹהֽ⁠וֹ ׃¹² הֲ⁠ל֧וֹא אַתָּ֣ה מִ⁠קֶּ֗דֶם יְהוָ֧ה אֱלֹהַ֛⁠י קְדֹשִׁ֖⁠י לֹ֣א נָמ֑וּת יְהוָה֙ לְ⁠מִשְׁפָּ֣ט שַׂמְתּ֔⁠וֹ וְ⁠צ֖וּר לְ⁠הוֹכִ֥יחַ יְסַדְתּֽ⁠וֹ ׃¹³ טְה֤וֹר עֵינַ֨יִם֙ מֵ⁠רְא֣וֹת רָ֔ע וְ⁠הַבִּ֥יט אֶל ־ עָמָ֖ל לֹ֣א תוּכָ֑ל לָ֤⁠מָּה תַבִּיט֙ בּֽוֹגְדִ֔ים תַּחֲרִ֕ישׁ בְּ⁠בַלַּ֥ע רָשָׁ֖ע צַדִּ֥יק מִמֶּֽ⁠נּוּ ׃¹⁴ וַ⁠תַּעֲשֶׂ֥ה אָדָ֖ם כִּ⁠דְגֵ֣י הַ⁠יָּ֑ם כְּ⁠רֶ֖מֶשׂ לֹא ־ מֹשֵׁ֥ל בּֽ⁠וֹ ׃¹⁵ כֻּלֹּ⁠ה֙ בְּ⁠חַכָּ֣ה הֵֽעֲלָ֔ה יְגֹרֵ֣⁠הוּ בְ⁠חֶרְמ֔⁠וֹ וְ⁠יַאַסְפֵ֖⁠הוּ בְּ⁠מִכְמַרְתּ֑⁠וֹ עַל ־ כֵּ֖ן יִשְׂמַ֥ח וְ⁠יָגִֽיל ׃¹⁶ עַל ־ כֵּן֙ יְזַבֵּ֣חַ לְ⁠חֶרְמ֔⁠וֹ וִֽ⁠יקַטֵּ֖ר לְ⁠מִכְמַרְתּ֑⁠וֹ כִּ֤י בָ⁠הֵ֨מָּה֙ שָׁמֵ֣ן חֶלְק֔⁠וֹ וּ⁠מַאֲכָל֖⁠וֹ בְּרִאָֽה ׃¹⁷ הַ֥⁠עַל כֵּ֖ן יָרִ֣יק חֶרְמ֑⁠וֹ וְ⁠תָמִ֛יד לַ⁠הֲרֹ֥ג גּוֹיִ֖ם לֹ֥א יַחְמֽוֹל ׃ס

Chapter 2

¹ עַל ־ מִשְׁמַרְתִּ֣⁠י אֶעֱמֹ֔דָה וְ⁠אֶֽתְיַצְּבָ֖ה עַל ־ מָצ֑וֹר וַ⁠אֲצַפֶּ֗ה לִ⁠רְאוֹת֙ מַה ־ יְדַבֶּר ־ בִּ֔⁠י וּ⁠מָ֥ה אָשִׁ֖יב עַל ־ תּוֹכַחְתִּֽ⁠י ׃² וַ⁠יַּעֲנֵ֤⁠נִי יְהוָה֙ וַ⁠יֹּ֔אמֶר כְּת֣וֹב חָז֔וֹן וּ⁠בָאֵ֖ר עַל ־ הַ⁠לֻּח֑וֹת לְמַ֥עַן יָר֖וּץ ק֥וֹרֵא בֽ⁠וֹ ׃³ כִּ֣י ע֤וֹד חָזוֹן֙ לַ⁠מּוֹעֵ֔ד וְ⁠יָפֵ֥חַ לַ⁠קֵּ֖ץ וְ⁠לֹ֣א יְכַזֵּ֑ב אִם ־ יִתְמַהְמָהּ֙ חַכֵּה ־ ל֔⁠וֹ כִּֽי ־ בֹ֥א יָבֹ֖א לֹ֥א יְאַחֵֽר ׃⁴ הִנֵּ֣ה עֻפְּלָ֔ה לֹא ־ יָשְׁרָ֥ה נַפְשׁ֖⁠וֹ בּ֑⁠וֹ וְ⁠צַדִּ֖יק בֶּ⁠אֱמוּנָת֥⁠וֹ יִחְיֶֽה ׃⁵ וְ⁠אַף֙ כִּֽי ־ הַ⁠יַּ֣יִן בּוֹגֵ֔ד גֶּ֥בֶר יָהִ֖יר וְ⁠לֹ֣א יִנְוֶ֑ה אֲשֶׁר֩ הִרְחִ֨יב כִּ⁠שְׁא֜וֹל נַפְשׁ֗⁠וֹ וְ⁠ה֤וּא כַ⁠מָּ֨וֶת֙ וְ⁠לֹ֣א יִשְׂבָּ֔ע וַ⁠יֶּאֱסֹ֤ף אֵלָי⁠ו֙ כָּל ־ הַ⁠גּוֹיִ֔ם וַ⁠יִּקְבֹּ֥ץ אֵלָ֖י⁠ו כָּל ־ הָ⁠עַמִּֽים ׃⁶ הֲ⁠לוֹא ־ אֵ֣לֶּה כֻלָּ֗⁠ם עָלָי⁠ו֙ מָשָׁ֣ל יִשָּׂ֔אוּ וּ⁠מְלִיצָ֖ה חִיד֣וֹת ל֑⁠וֹ וְ⁠יֹאמַ֗ר ה֚וֹי הַ⁠מַּרְבֶּ֣ה לֹּא ־ ל֔⁠וֹ עַד ־ מָתַ֕י וּ⁠מַכְבִּ֥יד עָלָ֖י⁠ו עַבְטִֽיט ׃⁷ הֲ⁠ל֣וֹא פֶ֗תַע יָק֨וּמוּ֙ נֹשְׁכֶ֔י⁠ךָ וְ⁠יִקְצ֖וּ מְזַעְזְעֶ֑י⁠ךָ וְ⁠הָיִ֥יתָ לִ⁠מְשִׁסּ֖וֹת לָֽ⁠מוֹ ׃⁸ כִּֽי אַתָּ֤ה שַׁלּ֨וֹתָ֙ גּוֹיִ֣ם רַבִּ֔ים יְשָׁלּ֖וּ⁠ךָ כָּל ־ יֶ֣תֶר עַמִּ֑ים מִ⁠דְּמֵ֤י אָדָם֙ וַ⁠חֲמַס ־ אֶ֔רֶץ קִרְיָ֖ה וְ⁠כָל ־ יֹ֥שְׁבֵי בָֽ⁠הּ ׃פ⁹ ה֗וֹי בֹּצֵ֛עַ בֶּ֥צַע רָ֖ע לְ⁠בֵית֑⁠וֹ לָ⁠שׂ֤וּם בַּ⁠מָּרוֹם֙ קִנּ֔⁠וֹ לְ⁠הִנָּצֵ֖ל מִ⁠כַּף ־ רָֽע ׃¹⁰ יָעַ֥צְתָּ בֹּ֖שֶׁת לְ⁠בֵיתֶ֑⁠ךָ קְצוֹת ־ עַמִּ֥ים רַבִּ֖ים וְ⁠חוֹטֵ֥א נַפְשֶֽׁ⁠ךָ ׃¹¹ כִּי ־ אֶ֖בֶן מִ⁠קִּ֣יר תִּזְעָ֑ק וְ⁠כָפִ֖יס מֵ⁠עֵ֥ץ יַעֲנֶֽ⁠נָּה ׃פ¹² ה֛וֹי בֹּנֶ֥ה עִ֖יר בְּ⁠דָמִ֑ים וְ⁠כוֹנֵ֥ן קִרְיָ֖ה בְּ⁠עַוְלָֽה ׃¹³ הֲ⁠ל֣וֹא הִנֵּ֔ה מֵ⁠אֵ֖ת יְהוָ֣ה צְבָא֑וֹת וְ⁠יִֽיגְע֤וּ עַמִּים֙ בְּ⁠דֵי ־ אֵ֔שׁ וּ⁠לְאֻמִּ֖ים בְּ⁠דֵי ־ רִ֥יק יִעָֽפוּ ׃¹⁴ כִּ֚י תִּמָּלֵ֣א הָ⁠אָ֔רֶץ לָ⁠דַ֖עַת אֶת ־ כְּב֣וֹד יְהוָ֑ה כַּ⁠מַּ֖יִם יְכַסּ֥וּ עַל ־ יָֽם ׃ס¹⁵ ה֚וֹי מַשְׁקֵ֣ה רֵעֵ֔⁠הוּ מְסַפֵּ֥חַ חֲמָתְ⁠ךָ֖ וְ⁠אַ֣ף שַׁכֵּ֑ר לְמַ֥עַן הַבִּ֖יט עַל ־ מְעוֹרֵי⁠הֶֽם ׃¹⁶ שָׂבַ֤עְתָּ קָלוֹן֙ מִ⁠כָּב֔וֹד שְׁתֵ֥ה גַם ־ אַ֖תָּה וְ⁠הֵֽעָרֵ֑ל תִּסּ֣וֹב עָלֶ֗י⁠ךָ כּ֚וֹס יְמִ֣ין יְהוָ֔ה וְ⁠קִיקָל֖וֹן עַל ־ כְּבוֹדֶֽ⁠ךָ ׃¹⁷ כִּ֣י חֲמַ֤ס לְבָנוֹן֙ יְכַסֶּ֔⁠ךָּ וְ⁠שֹׁ֥ד בְּהֵמ֖וֹת יְחִיתַ֑⁠ן מִ⁠דְּמֵ֤י אָדָם֙ וַ⁠חֲמַס ־ אֶ֔רֶץ קִרְיָ֖ה וְ⁠כָל ־ יֹ֥שְׁבֵי בָֽ⁠הּ ׃ס¹⁸ מָֽה ־ הוֹעִ֣יל פֶּ֗סֶל כִּ֤י פְסָל⁠וֹ֙ יֹֽצְר֔⁠וֹ מַסֵּכָ֖ה וּ⁠מ֣וֹרֶה שָּׁ֑קֶר כִּ֣י בָטַ֞ח יֹצֵ֤ר יִצְר⁠וֹ֙ עָלָ֔י⁠ו לַ⁠עֲשׂ֖וֹת אֱלִילִ֥ים אִלְּמִֽים ׃ס¹⁹ ה֣וֹי אֹמֵ֤ר לָ⁠עֵץ֙ הָקִ֔יצָ⁠ה ע֖וּרִי לְ⁠אֶ֣בֶן דּוּמָ֑ם ה֣וּא יוֹרֶ֔ה הִנֵּה ־ ה֗וּא תָּפוּשׂ֙ זָהָ֣ב וָ⁠כֶ֔סֶף וְ⁠כָל ־ ר֖וּחַ אֵ֥ין בְּ⁠קִרְבּֽ⁠וֹ ׃²⁰ וַֽ⁠יהוָ֖ה בְּ⁠הֵיכַ֣ל קָדְשׁ֑⁠וֹ הַ֥ס מִ⁠פָּנָ֖י⁠ו כָּל ־ הָ⁠אָֽרֶץ ׃פ

Chapter 3

¹ תְּפִלָּ֖ה לַ⁠חֲבַקּ֣וּק הַ⁠נָּבִ֑יא עַ֖ל שִׁגְיֹנֽוֹת ׃² יְהוָ֗ה שָׁמַ֣עְתִּי שִׁמְעֲ⁠ךָ֮ יָרֵאתִי֒ יְהוָ֗ה פָּֽעָלְ⁠ךָ֙ בְּ⁠קֶ֤רֶב שָׁנִים֙ חַיֵּ֔י⁠הוּ בְּ⁠קֶ֥רֶב שָׁנִ֖ים תּוֹדִ֑יעַ בְּ⁠רֹ֖גֶז רַחֵ֥ם תִּזְכּֽוֹר ׃³ אֱל֨וֹהַ֙ מִ⁠תֵּימָ֣ן יָב֔וֹא וְ⁠קָד֥וֹשׁ מֵֽ⁠הַר ־ פָּארָ֖ן סֶ֑לָה כִּסָּ֤ה שָׁמַ֨יִם֙ הוֹד֔⁠וֹ וּ⁠תְהִלָּת֖⁠וֹ מָלְאָ֥ה הָ⁠אָֽרֶץ ׃⁴ וְ⁠נֹ֨גַהּ֙ כָּ⁠א֣וֹר תִּֽהְיֶ֔ה קַרְנַ֥יִם מִ⁠יָּד֖⁠וֹ ל֑⁠וֹ וְ⁠שָׁ֖ם חֶבְי֥וֹן עֻזֹּֽ⁠ה ׃⁵ לְ⁠פָנָ֖י⁠ו יֵ֣לֶךְ דָּ֑בֶר וְ⁠יֵצֵ֥א רֶ֖שֶׁף לְ⁠רַגְלָֽי⁠ו ׃⁶ עָמַ֣ד ׀ וַ⁠יְמֹ֣דֶד אֶ֗רֶץ רָאָה֙ וַ⁠יַּתֵּ֣ר גּוֹיִ֔ם וַ⁠יִּתְפֹּֽצְצוּ֙ הַרְרֵי ־ עַ֔ד שַׁח֖וּ גִּבְע֣וֹת עוֹלָ֑ם הֲלִיכ֥וֹת עוֹלָ֖ם לֽ⁠וֹ ׃⁷ תַּ֣חַת אָ֔וֶן רָאִ֖יתִי אָהֳלֵ֣י כוּשָׁ֑ן יִרְגְּז֕וּ⁠ן יְרִיע֖וֹת אֶ֥רֶץ מִדְיָֽן ׃ס⁸ הֲ⁠בִ⁠נְהָרִים֙ חָרָ֣ה יְהוָ֔ה אִ֤ם בַּ⁠נְּהָרִים֙ אַפֶּ֔⁠ךָ אִם ־ בַּ⁠יָּ֖ם עֶבְרָתֶ֑⁠ךָ כִּ֤י תִרְכַּב֙ עַל ־ סוּסֶ֔י⁠ךָ מַרְכְּבֹתֶ֖י⁠ךָ יְשׁוּעָֽה ׃⁹ עֶרְיָ֤ה תֵעוֹר֙ קַשְׁתֶּ֔⁠ךָ שְׁבֻע֥וֹת מַטּ֖וֹת אֹ֣מֶר סֶ֑לָה נְהָר֖וֹת תְּבַקַּע ־ אָֽרֶץ ׃¹⁰ רָא֤וּ⁠ךָ יָחִ֨ילוּ֙ הָרִ֔ים זֶ֥רֶם מַ֖יִם עָבָ֑ר נָתַ֤ן תְּהוֹם֙ קוֹל֔⁠וֹ ר֖וֹם יָדֵ֥י⁠הוּ נָשָֽׂא ׃¹¹ שֶׁ֥מֶשׁ יָרֵ֖חַ עָ֣מַד זְבֻ֑לָ⁠ה לְ⁠א֤וֹר חִצֶּ֨י⁠ךָ֙ יְהַלֵּ֔כוּ לְ⁠נֹ֖גַהּ בְּרַ֥ק חֲנִיתֶֽ⁠ךָ ׃¹² בְּ⁠זַ֖עַם תִּצְעַד ־ אָ֑רֶץ בְּ⁠אַ֖ף תָּד֥וּשׁ גּוֹיִֽם ׃¹³ יָצָ֨אתָ֙ לְ⁠יֵ֣שַׁע עַמֶּ֔⁠ךָ לְ⁠יֵ֖שַׁע אֶת ־ מְשִׁיחֶ֑⁠ךָ מָחַ֤צְתָּ רֹּאשׁ֙ מִ⁠בֵּ֣ית רָשָׁ֔ע עָר֛וֹת יְס֥וֹד עַד ־ צַוָּ֖אר סֶֽלָה ׃פ¹⁴ נָקַ֤בְתָּ בְ⁠מַטָּי⁠ו֙ רֹ֣אשׁ פְּרָזָ֔יו ¹ יִסְעֲר֖וּ לַ⁠הֲפִיצֵ֑⁠נִי עֲלִ֣יצֻתָ֔⁠ם כְּמוֹ ־ לֶ⁠אֱכֹ֥ל עָנִ֖י בַּ⁠מִּסְתָּֽר ׃¹⁵ דָּרַ֥כְתָּ בַ⁠יָּ֖ם סוּסֶ֑י⁠ךָ חֹ֖מֶר מַ֥יִם רַבִּֽים ׃¹⁶ שָׁמַ֣עְתִּי ׀ וַ⁠תִּרְגַּ֣ז בִּטְנִ֗⁠י לְ⁠קוֹל֙ צָלֲל֣וּ שְׂפָתַ֔⁠י יָב֥וֹא רָקָ֛ב בַּ⁠עֲצָמַ֖⁠י וְ⁠תַחְתַּ֣⁠י אֶרְגָּ֑ז אֲשֶׁ֤ר אָנ֨וּחַ֙ לְ⁠י֣וֹם צָרָ֔ה לַ⁠עֲל֖וֹת לְ⁠עַ֥ם יְגוּדֶֽ⁠נּוּ ׃¹⁷ כִּֽי ־ תְאֵנָ֣ה לֹֽא ־ תִפְרָ֗ח וְ⁠אֵ֤ין יְבוּל֙ בַּ⁠גְּפָנִ֔ים כִּחֵשׁ֙ מַעֲשֵׂה ־ זַ֔יִת וּ⁠שְׁדֵמ֖וֹת לֹא ־ עָ֣שָׂה אֹ֑כֶל גָּזַ֤ר מִ⁠מִּכְלָה֙ צֹ֔אן וְ⁠אֵ֥ין בָּקָ֖ר בָּ⁠רְפָתִֽים ׃¹⁸ וַ⁠אֲנִ֖י בַּ⁠יהוָ֣ה אֶעְל֑וֹזָה אָגִ֖ילָה בֵּ⁠אלֹהֵ֥י יִשְׁעִֽ⁠י ׃¹⁹ יְהוִ֤הּ אֲדֹנָ⁠י֙ חֵילִ֔⁠י וַ⁠יָּ֤שֶׂם רַגְלַ⁠י֙ כָּֽ⁠אַיָּל֔וֹת וְ⁠עַ֥ל בָּמוֹתַ֖⁠י יַדְרִכֵ֑⁠נִי לַ⁠מְנַצֵּ֖חַ בִּ⁠נְגִינוֹתָֽי ׃

¹K פרז⁠ו

Zephaniah

Chapter 1

¹ דְּבַר ־ יְהוָ֣ה ׀ אֲשֶׁ֣ר הָיָ֗ה אֶל ־ צְפַנְיָה֙ בֶּן ־ כּוּשִׁ֣י בֶן ־ גְּדַלְיָ֔ה בֶּן ־ אֲמַרְיָ֖ה בֶּן ־ חִזְקִיָּ֑ה בִּ⁠ימֵ֛י יֹאשִׁיָּ֥הוּ בֶן ־ אָמ֖וֹן מֶ֥לֶךְ יְהוּדָֽה ׃² אָסֹ֨ף אָסֵ֜ף כֹּ֗ל מֵ⁠עַ֛ל פְּנֵ֥י הָ⁠אֲדָמָ֖ה נְאֻם ־ יְהוָֽה ׃³ אָסֵ֨ף אָדָ֜ם וּ⁠בְהֵמָ֗ה אָסֵ֤ף עוֹף ־ הַ⁠שָּׁמַ֨יִם֙ וּ⁠דְגֵ֣י הַ⁠יָּ֔ם וְ⁠הַ⁠מַּכְשֵׁל֖וֹת אֶת ־ הָ⁠רְשָׁעִ֑ים וְ⁠הִכְרַתִּ֣י אֶת ־ הָ⁠אָדָ֗ם מֵ⁠עַ֛ל פְּנֵ֥י הָ⁠אֲדָמָ֖ה נְאֻם ־ יְהוָֽה ׃⁴ וְ⁠נָטִ֤יתִי יָדִ⁠י֙ עַל ־ יְהוּדָ֔ה וְ⁠עַ֖ל כָּל ־ יוֹשְׁבֵ֣י יְרוּשָׁלִָ֑ם וְ⁠הִכְרַתִּ֞י מִן ־ הַ⁠מָּק֤וֹם הַ⁠זֶּה֙ אֶת ־ שְׁאָ֣ר הַ⁠בַּ֔עַל אֶת ־ שֵׁ֥ם הַ⁠כְּמָרִ֖ים עִם ־ הַ⁠כֹּהֲנִֽים ׃⁵ וְ⁠אֶת ־ הַ⁠מִּשְׁתַּחֲוִ֥ים עַל ־ הַ⁠גַּגּ֖וֹת לִ⁠צְבָ֣א הַ⁠שָּׁמָ֑יִם וְ⁠אֶת ־ הַ⁠מִּֽשְׁתַּחֲוִים֙ הַ⁠נִּשְׁבָּעִ֣ים לַֽ⁠יהוָ֔ה וְ⁠הַ⁠נִּשְׁבָּעִ֖ים בְּ⁠מַלְכָּֽ⁠ם ׃⁶ וְ⁠אֶת ־ הַ⁠נְּסוֹגִ֖ים מֵ⁠אַחֲרֵ֣י יְהוָ֑ה וַ⁠אֲשֶׁ֛ר לֹֽא ־ בִקְשׁ֥וּ אֶת ־ יְהוָ֖ה וְ⁠לֹ֥א דְרָשֻֽׁ⁠הוּ ׃⁷ הַ֕ס מִ⁠פְּנֵ֖י אֲדֹנָ֣⁠י יְהוִ֑ה כִּ֤י קָרוֹב֙ י֣וֹם יְהוָ֔ה כִּֽי ־ הֵכִ֧ין יְהוָ֛ה זֶ֖בַח הִקְדִּ֥ישׁ קְרֻאָֽי⁠ו ׃⁸ וְ⁠הָיָ֗ה בְּ⁠יוֹם֙ זֶ֣בַח יְהוָ֔ה וּ⁠פָקַדְתִּ֥י עַל ־ הַ⁠שָּׂרִ֖ים וְ⁠עַל ־ בְּנֵ֣י הַ⁠מֶּ֑לֶךְ וְ⁠עַ֥ל כָּל ־ הַ⁠לֹּבְשִׁ֖ים מַלְבּ֥וּשׁ נָכְרִֽי ׃⁹ וּ⁠פָקַדְתִּ֗י עַ֧ל כָּל ־ הַ⁠דּוֹלֵ֛ג עַל ־ הַ⁠מִּפְתָּ֖ן בַּ⁠יּ֣וֹם הַ⁠ה֑וּא הַֽ⁠מְמַלְאִ֛ים בֵּ֥ית אֲדֹנֵי⁠הֶ֖ם חָמָ֥ס וּ⁠מִרְמָֽה ׃ס¹⁰ וְ⁠הָיָה֩ בַ⁠יּ֨וֹם הַ⁠ה֜וּא נְאֻם ־ יְהוָ֗ה ק֤וֹל צְעָקָה֙ מִ⁠שַּׁ֣עַר הַ⁠דָּגִ֔ים וִֽ⁠ילָלָ֖ה מִן ־ הַ⁠מִּשְׁנֶ֑ה וְ⁠שֶׁ֥בֶר גָּד֖וֹל מֵ⁠הַ⁠גְּבָעֽוֹת ׃¹¹ הֵילִ֖ילוּ יֹשְׁבֵ֣י הַ⁠מַּכְתֵּ֑שׁ כִּ֤י נִדְמָה֙ כָּל ־ עַ֣ם כְּנַ֔עַן נִכְרְת֖וּ כָּל ־ נְטִ֥ילֵי כָֽסֶף ׃¹² וְ⁠הָיָה֙ בָּ⁠עֵ֣ת הַ⁠הִ֔יא אֲחַפֵּ֥שׂ אֶת ־ יְרוּשָׁלִַ֖ם בַּ⁠נֵּר֑וֹת וּ⁠פָקַדְתִּ֣י עַל ־ הָ⁠אֲנָשִׁ֗ים הַ⁠קֹּֽפְאִים֙ עַל ־ שִׁמְרֵי⁠הֶ֔ם הָ⁠אֹֽמְרִים֙ בִּ⁠לְבָבָ֔⁠ם לֹֽא ־ יֵיטִ֥יב יְהוָ֖ה וְ⁠לֹ֥א יָרֵֽעַ ׃¹³ וְ⁠הָיָ֤ה חֵילָ⁠ם֙ לִ⁠מְשִׁסָּ֔ה וּ⁠בָתֵּי⁠הֶ֖ם לִ⁠שְׁמָמָ֑ה וּ⁠בָנ֤וּ בָתִּים֙ וְ⁠לֹ֣א יֵשֵׁ֔בוּ וְ⁠נָטְע֣וּ כְרָמִ֔ים וְ⁠לֹ֥א יִשְׁתּ֖וּ אֶת ־ יֵינָֽ⁠ם ׃¹⁴ קָר֤וֹב יוֹם ־ יְהוָה֙ הַ⁠גָּד֔וֹל קָר֖וֹב וּ⁠מַהֵ֣ר מְאֹ֑ד ק֚וֹל י֣וֹם יְהוָ֔ה מַ֥ר צֹרֵ֖חַ שָׁ֥ם גִּבּֽוֹר ׃¹⁵ י֥וֹם עֶבְרָ֖ה הַ⁠יּ֣וֹם הַ⁠ה֑וּא י֧וֹם צָרָ֣ה וּ⁠מְצוּקָ֗ה י֤וֹם שֹׁאָה֙ וּ⁠מְשׁוֹאָ֔ה י֥וֹם חֹ֨שֶׁךְ֙ וַ⁠אֲפֵלָ֔ה י֥וֹם עָנָ֖ן וַ⁠עֲרָפֶֽל ׃¹⁶ י֥וֹם שׁוֹפָ֖ר וּ⁠תְרוּעָ֑ה עַ֚ל הֶ⁠עָרִ֣ים הַ⁠בְּצֻר֔וֹת וְ⁠עַ֖ל הַ⁠פִּנּ֥וֹת הַ⁠גְּבֹהֽוֹת ׃¹⁷ וַ⁠הֲצֵרֹ֣תִי לָ⁠אָדָ֗ם וְ⁠הָֽלְכוּ֙ כַּֽ⁠עִוְרִ֔ים כִּ֥י לַֽ⁠יהוָ֖ה חָטָ֑אוּ וְ⁠שֻׁפַּ֤ךְ דָּמָ⁠ם֙ כֶּֽ⁠עָפָ֔ר וּ⁠לְחֻמָ֖⁠ם כַּ⁠גְּלָלִֽים ׃¹⁸ גַּם ־ כַּסְפָּ֨⁠ם גַּם ־ זְהָבָ֜⁠ם לֹֽא ־ יוּכַ֣ל לְ⁠הַצִּילָ֗⁠ם בְּ⁠יוֹם֙ עֶבְרַ֣ת יְהוָ֔ה וּ⁠בְ⁠אֵשׁ֙ קִנְאָת֔⁠וֹ תֵּאָכֵ֖ל כָּל ־ הָ⁠אָ֑רֶץ כִּֽי ־ כָלָ֤ה אַךְ ־ נִבְהָלָה֙ יַֽעֲשֶׂ֔ה אֵ֥ת כָּל ־ יֹשְׁבֵ֖י הָ⁠אָֽרֶץ ׃ס

Chapter 2

¹ הִֽתְקוֹשְׁשׁ֖וּ וָ⁠ק֑וֹשּׁוּ הַ⁠גּ֖וֹי לֹ֥א נִכְסָֽף ׃² בְּ⁠טֶ֨רֶם֙ לֶ֣דֶת חֹ֔ק כְּ⁠מֹ֖ץ עָ֣בַר י֑וֹם בְּ⁠טֶ֣רֶם ׀ לֹא ־ יָב֣וֹא עֲלֵי⁠כֶ֗ם חֲרוֹן֙ אַף ־ יְהוָ֔ה בְּ⁠טֶ֨רֶם֙ לֹא ־ יָב֣וֹא עֲלֵי⁠כֶ֔ם י֖וֹם אַף ־ יְהוָֽה ׃³ בַּקְּשׁ֤וּ אֶת ־ יְהוָה֙ כָּל ־ עַנְוֵ֣י הָ⁠אָ֔רֶץ אֲשֶׁ֥ר מִשְׁפָּט֖⁠וֹ פָּעָ֑לוּ בַּקְּשׁוּ ־ צֶ֨דֶק֙ בַּקְּשׁ֣וּ עֲנָוָ֔ה אוּלַי֙ תִּסָּ֣תְר֔וּ בְּ⁠י֖וֹם אַף ־ יְהוָֽה ׃⁴ כִּ֤י עַזָּה֙ עֲזוּבָ֣ה תִֽהְיֶ֔ה וְ⁠אַשְׁקְל֖וֹן לִ⁠שְׁמָמָ֑ה אַשְׁדּ֗וֹד בַּֽ⁠צָּהֳרַ֨יִם֙ יְגָ֣רְשׁ֔וּ⁠הָ וְ⁠עֶקְר֖וֹן תֵּעָקֵֽר ׃ס⁵ ה֗וֹי יֹֽשְׁבֵ֛י חֶ֥בֶל הַ⁠יָּ֖ם גּ֣וֹי כְּרֵתִ֑ים דְּבַר ־ יְהוָ֣ה עֲלֵי⁠כֶ֗ם כְּנַ֨עַן֙ אֶ֣רֶץ פְּלִשְׁתִּ֔ים וְ⁠הַאֲבַדְתִּ֖י⁠ךְ מֵ⁠אֵ֥ין יוֹשֵֽׁב ׃⁶ וְֽ⁠הָיְתָ֞ה חֶ֣בֶל הַ⁠יָּ֗ם נְוֺ֛ת כְּרֹ֥ת רֹעִ֖ים וְ⁠גִדְר֥וֹת צֹֽאן ׃⁷ וְ⁠הָ֣יָה חֶ֗בֶל לִ⁠שְׁאֵרִ֛ית בֵּ֥ית יְהוּדָ֖ה עֲלֵי⁠הֶ֣ם יִרְע֑וּ⁠ן בְּ⁠בָתֵּ֣י אַשְׁקְל֗וֹן בָּ⁠עֶ֨רֶב֙ יִרְבָּצ֔וּ⁠ן כִּ֧י יִפְקְדֵ֛⁠ם יְהוָ֥ה אֱלֹהֵי⁠הֶ֖ם וְ⁠שָׁ֥ב שבות⁠ם ׃¹⁸ שָׁמַ֨עְתִּי֙ חֶרְפַּ֣ת מוֹאָ֔ב וְ⁠גִדּוּפֵ֖י בְּנֵ֣י עַמּ֑וֹן אֲשֶׁ֤ר חֵֽרְפוּ֙ אֶת ־ עַמִּ֔⁠י וַ⁠יַּגְדִּ֖ילוּ עַל ־ גְּבוּלָֽ⁠ם ׃⁹ לָ⁠כֵ֣ן חַי ־ אָ֡נִי נְאֻם֩ יְהוָ֨ה צְבָא֜וֹת אֱלֹהֵ֣י יִשְׂרָאֵ֗ל כִּֽי ־ מוֹאָ֞ב כִּ⁠סְדֹ֤ם תִּֽהְיֶה֙ וּ⁠בְנֵ֤י עַמּוֹן֙ כַּֽ⁠עֲמֹרָ֔ה מִמְשַׁ֥ק חָר֛וּל וּ⁠מִכְרֵה ־ מֶ֥לַח וּ⁠שְׁמָמָ֖ה עַד ־ עוֹלָ֑ם שְׁאֵרִ֤ית עַמִּ⁠י֙ יְבָזּ֔וּ⁠ם וְ⁠יֶ֥תֶר גּוֹיִ֖י ² יִנְחָלֽוּ⁠ם ׃¹⁰ זֹ֥את לָ⁠הֶ֖ם תַּ֣חַת גְּאוֹנָ֑⁠ם כִּ֤י חֵֽרְפוּ֙ וַ⁠יַּגְדִּ֔לוּ עַל ־ עַ֖ם יְהוָ֥ה צְבָאֽוֹת ׃¹¹ נוֹרָ֤א יְהוָה֙ עֲלֵי⁠הֶ֔ם כִּ֣י רָזָ֔ה אֵ֖ת כָּל ־ אֱלֹהֵ֣י הָ⁠אָ֑רֶץ וְ⁠יִשְׁתַּֽחֲווּ ־ ל⁠וֹ֙ אִ֣ישׁ מִ⁠מְּקוֹמ֔⁠וֹ כֹּ֖ל אִיֵּ֥י הַ⁠גּוֹיִֽם ׃¹² גַּם ־ אַתֶּ֣ם כּוּשִׁ֔ים חַֽלְלֵ֥י חַרְבִּ֖⁠י הֵֽמָּה ׃¹³ וְ⁠יֵ֤ט יָד⁠וֹ֙ עַל ־ צָפ֔וֹן וִֽ⁠יאַבֵּ֖ד אֶת ־ אַשּׁ֑וּר וְ⁠יָשֵׂ֤ם אֶת ־ נִֽינְוֵה֙ לִ⁠שְׁמָמָ֔ה צִיָּ֖ה כַּ⁠מִּדְבָּֽר ׃¹⁴ וְ⁠רָבְצ֨וּ בְ⁠תוֹכָ֤⁠הּ עֲדָרִים֙ כָּל ־ חַיְת⁠וֹ ־ ג֔וֹי גַּם ־ קָאַת֙ גַּם ־ קִפֹּ֔ד בְּ⁠כַפְתֹּרֶ֖י⁠הָ יָלִ֑ינוּ ק֠וֹל יְשׁוֹרֵ֤ר בַּֽ⁠חַלּוֹן֙ חֹ֣רֶב בַּ⁠סַּ֔ף כִּ֥י אַרְזָ֖ה עֵרָֽה ׃¹⁵ זֹ֞֠את הָ⁠עִ֤יר הָ⁠עַלִּיזָה֙ הַ⁠יּוֹשֶׁ֣בֶת לָ⁠בֶ֔טַח הָ⁠אֹֽמְרָה֙ בִּ⁠לְבָבָ֔⁠הּ אֲנִ֖י וְ⁠אַפְסִ֣⁠י ע֑וֹד אֵ֣יךְ ׀ הָיְתָ֣ה לְ⁠שַׁמָּ֗ה מַרְבֵּץ֙ לַֽ⁠חַיָּ֔ה כֹּ֚ל עוֹבֵ֣ר עָלֶ֔י⁠הָ יִשְׁרֹ֖ק יָנִ֥יעַ יָדֽ⁠וֹ ׃ס

¹Q שְׁבִיתָֽם

²K גוי

Chapter 3

¹ ה֥וֹי מֹרְאָ֖ה וְ⁠נִגְאָלָ֑ה הָ⁠עִ֖יר הַ⁠יּוֹנָֽה ׃² לֹ֤א שָֽׁמְעָה֙ בְּ⁠ק֔וֹל לֹ֥א לָקְחָ֖ה מוּסָ֑ר בַּֽ⁠יהוָה֙ לֹ֣א בָטָ֔חָה אֶל ־ אֱלֹהֶ֖י⁠הָ לֹ֥א קָרֵֽבָה ׃³ שָׂרֶ֣י⁠הָ בְ⁠קִרְבָּ֔⁠הּ אֲרָי֖וֹת שֹֽׁאֲגִ֑ים שֹׁפְטֶ֨י⁠הָ֙ זְאֵ֣בֵי עֶ֔רֶב לֹ֥א גָרְמ֖וּ לַ⁠בֹּֽקֶר ׃⁴ נְבִיאֶ֨י⁠הָ֙ פֹּֽחֲזִ֔ים אַנְשֵׁ֖י בֹּֽגְד֑וֹת כֹּהֲנֶ֨י⁠הָ֙ חִלְּלוּ ־ קֹ֔דֶשׁ חָמְס֖וּ תּוֹרָֽה ׃⁵ יְהוָ֤ה צַדִּיק֙ בְּ⁠קִרְבָּ֔⁠הּ לֹ֥א יַעֲשֶׂ֖ה עַוְלָ֑ה בַּ⁠בֹּ֨קֶר בַּ⁠בֹּ֜קֶר מִשְׁפָּט֨⁠וֹ יִתֵּ֤ן לָ⁠אוֹר֙ לֹ֣א נֶעְדָּ֔ר וְ⁠לֹֽא ־ יוֹדֵ֥עַ עַוָּ֖ל בֹּֽשֶׁת ׃⁶ הִכְרַ֣תִּי גוֹיִ֗ם נָשַׁ֨מּוּ֙ פִּנּוֹתָ֔⁠ם הֶחֱרַ֥בְתִּי חֽוּצוֹתָ֖⁠ם מִ⁠בְּלִ֣י עוֹבֵ֑ר נִצְדּ֧וּ עָרֵי⁠הֶ֛ם מִ⁠בְּלִי ־ אִ֖ישׁ מֵ⁠אֵ֥ין יוֹשֵֽׁב ׃⁷ אָמַ֜רְתִּי אַךְ ־ תִּירְאִ֤י אוֹתִ⁠י֙ תִּקְחִ֣י מוּסָ֔ר וְ⁠לֹֽא ־ יִכָּרֵ֣ת מְעוֹנָ֔⁠הּ כֹּ֥ל אֲשֶׁר ־ פָּקַ֖דְתִּי עָלֶ֑י⁠הָ אָכֵן֙ הִשְׁכִּ֣ימוּ הִשְׁחִ֔יתוּ כֹּ֖ל עֲלִילוֹתָֽ⁠ם ׃⁸ לָ⁠כֵ֤ן חַכּוּ ־ לִ⁠י֙ נְאֻם ־ יְהוָ֔ה לְ⁠י֖וֹם קוּמִ֣⁠י לְ⁠עַ֑ד כִּ֣י מִשְׁפָּטִ⁠י֩ לֶ⁠אֱסֹ֨ף גּוֹיִ֜ם לְ⁠קָבְצִ֣⁠י מַמְלָכ֗וֹת לִ⁠שְׁפֹּ֨ךְ עֲלֵי⁠הֶ֤ם זַעְמִ⁠י֙ כֹּ֚ל חֲר֣וֹן אַפִּ֔⁠י כִּ֚י בְּ⁠אֵ֣שׁ קִנְאָתִ֔⁠י תֵּאָכֵ֖ל כָּל ־ הָ⁠אָֽרֶץ ׃⁹ כִּֽי ־ אָ֛ז אֶהְפֹּ֥ךְ אֶל ־ עַמִּ֖ים שָׂפָ֣ה בְרוּרָ֑ה לִ⁠קְרֹ֤א כֻלָּ⁠ם֙ בְּ⁠שֵׁ֣ם יְהוָ֔ה לְ⁠עָבְד֖⁠וֹ שְׁכֶ֥ם אֶחָֽד ׃¹⁰ מֵ⁠עֵ֖בֶר לְ⁠נַֽהֲרֵי ־ כ֑וּשׁ עֲתָרַ⁠י֙ בַּת ־ פוּצַ֔⁠י יוֹבִל֖וּ⁠ן מִנְחָתִֽ⁠י ׃¹¹ בַּ⁠יּ֣וֹם הַ⁠ה֗וּא לֹ֤א תֵב֨וֹשִׁי֙ מִ⁠כֹּ֣ל עֲלִילֹתַ֔יִ⁠ךְ אֲשֶׁ֥ר פָּשַׁ֖עַתְּ בִּ֑⁠י כִּי ־ אָ֣ז ׀ אָסִ֣יר מִ⁠קִּרְבֵּ֗⁠ךְ עַלִּיזֵי֙ גַּאֲוָתֵ֔⁠ךְ וְ⁠לֹֽא ־ תוֹסִ֧פִי לְ⁠גָבְהָ֛ה ע֖וֹד בְּ⁠הַ֥ר קָדְשִֽׁ⁠י ׃¹² וְ⁠הִשְׁאַרְתִּ֣י בְ⁠קִרְבֵּ֔⁠ךְ עַ֥ם עָנִ֖י וָ⁠דָ֑ל וְ⁠חָס֖וּ בְּ⁠שֵׁ֥ם יְהוָֽה ׃¹³ שְׁאֵרִ֨ית יִשְׂרָאֵ֜ל לֹֽא ־ יַעֲשׂ֤וּ עַוְלָה֙ וְ⁠לֹא ־ יְדַבְּר֣וּ כָזָ֔ב וְ⁠לֹֽא ־ יִמָּצֵ֥א בְּ⁠פִי⁠הֶ֖ם לְשׁ֣וֹן תַּרְמִ֑ית כִּֽי ־ הֵ֛מָּה יִרְע֥וּ וְ⁠רָבְצ֖וּ וְ⁠אֵ֥ין מַחֲרִֽיד ׃ס¹⁴ רָנִּי֙ בַּת ־ צִיּ֔וֹן הָרִ֖יעוּ יִשְׂרָאֵ֑ל שִׂמְחִ֤י וְ⁠עָלְזִי֙ בְּ⁠כָל ־ לֵ֔ב בַּ֖ת יְרוּשָׁלִָֽם ׃¹⁵ הֵסִ֤יר יְהוָה֙ מִשְׁפָּטַ֔יִ⁠ךְ פִּנָּ֖ה אֹֽיְבֵ֑⁠ךְ מֶ֣לֶךְ יִשְׂרָאֵ֤ל ׀ יְהוָה֙ בְּ⁠קִרְבֵּ֔⁠ךְ לֹא ־ תִֽירְאִ֥י רָ֖ע עֽוֹד ׃¹⁶ בַּ⁠יּ֣וֹם הַ⁠ה֔וּא יֵאָמֵ֥ר לִ⁠ירֽוּשָׁלִַ֖ם אַל ־ תִּירָ֑אִי צִיּ֖וֹן אַל ־ יִרְפּ֥וּ יָדָֽיִ⁠ךְ ׃¹⁷ יְהוָ֧ה אֱלֹהַ֛יִ⁠ךְ בְּ⁠קִרְבֵּ֖⁠ך גִּבּ֣וֹר יוֹשִׁ֑יעַ יָשִׂ֨ישׂ עָלַ֜יִ⁠ךְ בְּ⁠שִׂמְחָ֗ה יַחֲרִישׁ֙ בְּ⁠אַ֣הֲבָת֔⁠וֹ יָגִ֥יל עָלַ֖יִ⁠ךְ בְּ⁠רִנָּֽה ׃¹⁸ נוּגֵ֧י מִ⁠מּוֹעֵ֛ד אָסַ֖פְתִּי מִמֵּ֣⁠ךְ הָי֑וּ מַשְׂאֵ֥ת עָלֶ֖י⁠הָ חֶרְפָּֽה ׃¹⁹ הִנְ⁠נִ֥י עֹשֶׂ֛ה אֶת ־ כָּל ־ מְעַנַּ֖יִ⁠ךְ בָּ⁠עֵ֣ת הַ⁠הִ֑יא וְ⁠הוֹשַׁעְתִּ֣י אֶת ־ הַ⁠צֹּלֵעָ֗ה וְ⁠הַ⁠נִּדָּחָה֙ אֲקַבֵּ֔ץ וְ⁠שַׂמְתִּי⁠ם֙ לִ⁠תְהִלָּ֣ה וּ⁠לְ⁠שֵׁ֔ם בְּ⁠כָל ־ הָ⁠אָ֖רֶץ בָּשְׁתָּֽ⁠ם ׃²⁰ בָּ⁠עֵ֤ת הַ⁠הִיא֙ אָבִ֣יא אֶתְ⁠כֶ֔ם וּ⁠בָ⁠עֵ֖ת קַבְּצִ֣⁠י אֶתְ⁠כֶ֑ם כִּֽי ־ אֶתֵּ֨ן אֶתְ⁠כֶ֜ם לְ⁠שֵׁ֣ם וְ⁠לִ⁠תְהִלָּ֗ה בְּ⁠כֹל֙ עַמֵּ֣י הָ⁠אָ֔רֶץ בְּ⁠שׁוּבִ֧⁠י אֶת ־ שְׁבוּתֵי⁠כֶ֛ם לְ⁠עֵינֵי⁠כֶ֖ם אָמַ֥ר יְהוָֽה ׃

Haggai

Chapter 1

¹ בִּ⁠שְׁנַ֤ת שְׁתַּ֨יִם֙ לְ⁠דָרְיָ֣וֶשׁ הַ⁠מֶּ֔לֶךְ בַּ⁠חֹ֨דֶשׁ֙ הַ⁠שִּׁשִּׁ֔י בְּ⁠י֥וֹם אֶחָ֖ד לַ⁠חֹ֑דֶשׁ הָיָ֨ה דְבַר ־ יְהוָ֜ה בְּ⁠יַד ־ חַגַּ֣י הַ⁠נָּבִ֗יא אֶל ־ זְרֻבָּבֶ֤ל בֶּן ־ שְׁאַלְתִּיאֵל֙ פַּחַ֣ת יְהוּדָ֔ה וְ⁠אֶל ־ יְהוֹשֻׁ֧עַ בֶּן ־ יְהוֹצָדָ֛ק הַ⁠כֹּהֵ֥ן הַ⁠גָּד֖וֹל לֵ⁠אמֹֽר ׃² כֹּ֥ה אָמַ֛ר יְהוָ֥ה צְבָא֖וֹת לֵ⁠אמֹ֑ר הָ⁠עָ֤ם הַ⁠זֶּה֙ אָֽמְר֔וּ לֹ֥א עֶת ־ בֹּ֛א עֶת ־ בֵּ֥ית יְהוָ֖ה לְ⁠הִבָּנֽוֹת ׃פ³ וַֽ⁠יְהִי֙ דְּבַר ־ יְהוָ֔ה בְּ⁠יַד ־ חַגַּ֥י הַ⁠נָּבִ֖יא לֵ⁠אמֹֽר ׃⁴ הַ⁠עֵ֤ת לָ⁠כֶם֙ אַתֶּ֔ם לָ⁠שֶׁ֖בֶת בְּ⁠בָתֵּי⁠כֶ֣ם סְפוּנִ֑ים וְ⁠הַ⁠בַּ֥יִת הַ⁠זֶּ֖ה חָרֵֽב ׃⁵ וְ⁠עַתָּ֕ה כֹּ֥ה אָמַ֖ר יְהוָ֣ה צְבָא֑וֹת שִׂ֥ימוּ לְבַבְ⁠כֶ֖ם עַל ־ דַּרְכֵי⁠כֶֽם ׃⁶ זְרַעְתֶּ֨ם הַרְבֵּ֜ה וְ⁠הָבֵ֣א מְעָ֗ט אָכ֤וֹל וְ⁠אֵין ־ לְ⁠שָׂבְעָה֙ שָׁת֣וֹ וְ⁠אֵין ־ לְ⁠שָׁכְרָ֔ה לָב֖וֹשׁ וְ⁠אֵין ־ לְ⁠חֹ֣ם ל֑⁠וֹ וְ⁠הַ֨⁠מִּשְׂתַּכֵּ֔ר מִשְׂתַּכֵּ֖ר אֶל ־ צְר֥וֹר נָקֽוּב ׃פ⁷ כֹּ֥ה אָמַ֖ר יְהוָ֣ה צְבָא֑וֹת שִׂ֥ימוּ לְבַבְ⁠כֶ֖ם עַל ־ דַּרְכֵי⁠כֶֽם ׃⁸ עֲל֥וּ הָ⁠הָ֛ר וַ⁠הֲבֵאתֶ֥ם עֵ֖ץ וּ⁠בְנ֣וּ הַ⁠בָּ֑יִת וְ⁠אֶרְצֶה ־ בּ֥⁠וֹ ו⁠אכבד ¹ אָמַ֥ר יְהוָֽה ׃⁹ פָּנֹ֤ה אֶל ־ הַרְבֵּה֙ וְ⁠הִנֵּ֣ה לִ⁠מְעָ֔ט וַ⁠הֲבֵאתֶ֥ם הַ⁠בַּ֖יִת וְ⁠נָפַ֣חְתִּי ב֑⁠וֹ יַ֣עַן מֶ֗ה נְאֻם֙ יְהוָ֣ה צְבָא֔וֹת יַ֗עַן בֵּיתִ⁠י֙ אֲשֶׁר ־ ה֣וּא חָרֵ֔ב וְ⁠אַתֶּ֥ם רָצִ֖ים אִ֥ישׁ לְ⁠בֵיתֽ⁠וֹ ׃¹⁰ עַל ־ כֵּ֣ן עֲלֵי⁠כֶ֔ם כָּלְא֥וּ שָמַ֖יִם מִ⁠טָּ֑ל וְ⁠הָ⁠אָ֖רֶץ כָּלְאָ֥ה יְבוּלָֽ⁠הּ ׃¹¹ וָ⁠אֶקְרָ֨א חֹ֜רֶב עַל ־ הָ⁠אָ֣רֶץ וְ⁠עַל ־ הֶ⁠הָרִ֗ים וְ⁠עַל ־ הַ⁠דָּגָן֙ וְ⁠עַל ־ הַ⁠תִּיר֣וֹשׁ וְ⁠עַל ־ הַ⁠יִּצְהָ֔ר וְ⁠עַ֛ל אֲשֶׁ֥ר תּוֹצִ֖יא הָ⁠אֲדָמָ֑ה וְ⁠עַל ־ הָֽ⁠אָדָם֙ וְ⁠עַל ־ הַ⁠בְּהֵמָ֔ה וְ⁠עַ֖ל כָּל ־ יְגִ֥יעַ כַּפָּֽיִם ׃ס¹² וַ⁠יִּשְׁמַ֣ע זְרֻבָּבֶ֣ל ׀ בֶּֽן ־ שַׁלְתִּיאֵ֡ל וִ⁠יהוֹשֻׁ֣עַ בֶּן ־ יְהוֹצָדָק֩ הַ⁠כֹּהֵ֨ן הַ⁠גָּד֜וֹל וְ⁠כֹ֣ל ׀ שְׁאֵרִ֣ית הָ⁠עָ֗ם בְּ⁠קוֹל֙ יְהוָ֣ה אֱלֹֽהֵי⁠הֶ֔ם וְ⁠עַל ־ דִּבְרֵי֙ חַגַּ֣י הַ⁠נָּבִ֔יא כַּ⁠אֲשֶׁ֥ר שְׁלָח֖⁠וֹ יְהוָ֣ה אֱלֹהֵי⁠הֶ֑ם וַ⁠יִּֽירְא֥וּ הָ⁠עָ֖ם מִ⁠פְּנֵ֥י יְהוָֽה ׃¹³ וַ֠⁠יֹּאמֶר חַגַּ֞י מַלְאַ֧ךְ יְהוָ֛ה בְּ⁠מַלְאֲכ֥וּת יְהוָ֖ה לָ⁠עָ֣ם לֵ⁠אמֹ֑ר אֲנִ֥י אִתְּ⁠כֶ֖ם נְאֻם ־ יְהוָֽה ׃¹⁴ וַ⁠יָּ֣עַר יְהוָ֡ה אֶת ־ רוּחַ֩ זְרֻבָּבֶ֨ל בֶּן ־ שַׁלְתִּיאֵ֜ל פַּחַ֣ת יְהוּדָ֗ה וְ⁠אֶת ־ ר֨וּחַ֙ יְהוֹשֻׁ֤עַ בֶּן ־ יְהוֹצָדָק֙ הַ⁠כֹּהֵ֣ן הַ⁠גָּד֔וֹל וְֽ⁠אֶת ־ ר֔וּחַ כֹּ֖ל שְׁאֵרִ֣ית הָ⁠עָ֑ם וַ⁠יָּבֹ֨אוּ֙ וַ⁠יַּעֲשׂ֣וּ מְלָאכָ֔ה בְּ⁠בֵית ־ יְהוָ֥ה צְבָא֖וֹת אֱלֹהֵי⁠הֶֽם ׃פ¹⁵ בְּ⁠י֨וֹם עֶשְׂרִ֧ים וְ⁠אַרְבָּעָ֛ה לַ⁠חֹ֖דֶשׁ בַּ⁠שִּׁשִּׁ֑י בִּ⁠שְׁנַ֥ת שְׁתַּ֖יִם לְ⁠דָרְיָ֥וֶשׁ הַ⁠מֶּֽלֶךְ ׃

¹Q וְאֶכָּבְדָ֖ה

Chapter 2

¹ בַּ⁠שְּׁבִיעִ֕י בְּ⁠עֶשְׂרִ֥ים וְ⁠אֶחָ֖ד לַ⁠חֹ֑דֶשׁ הָיָה֙ דְּבַר ־ יְהוָ֔ה בְּ⁠יַד ־ חַגַּ֥י הַ⁠נָּבִ֖יא לֵ⁠אמֹֽר ׃² אֱמָר ־ נָ֗א אֶל ־ זְרֻבָּבֶ֤ל בֶּן ־ שַׁלְתִּיאֵל֙ פַּחַ֣ת יְהוּדָ֔ה וְ⁠אֶל ־ יְהוֹשֻׁ֥עַ בֶּן ־ יְהוֹצָדָ֖ק הַ⁠כֹּהֵ֣ן הַ⁠גָּד֑וֹל וְ⁠אֶל ־ שְׁאֵרִ֥ית הָ⁠עָ֖ם לֵ⁠אמֹֽר ׃³ מִ֤י בָ⁠כֶם֙ הַ⁠נִּשְׁאָ֔ר אֲשֶׁ֤ר רָאָה֙ אֶת ־ הַ⁠בַּ֣יִת הַ⁠זֶּ֔ה בִּ⁠כְבוֹד֖⁠וֹ הָ⁠רִאשׁ֑וֹן וּ⁠מָ֨ה אַתֶּ֜ם רֹאִ֤ים אֹת⁠וֹ֙ עַ֔תָּה הֲ⁠ל֥וֹא כָמֹ֛⁠הוּ כְּ⁠אַ֖יִן בְּ⁠עֵינֵי⁠כֶֽם ׃⁴ וְ⁠עַתָּ֣ה חֲזַ֣ק זְרֻבָּבֶ֣ל ׀ נְאֻם ־ יְהוָ֡ה וַ⁠חֲזַ֣ק יְהוֹשֻׁ֣עַ בֶּן ־ יְהוֹצָדָק֩ הַ⁠כֹּהֵ֨ן הַ⁠גָּד֜וֹל וַ⁠חֲזַ֨ק כָּל ־ עַ֥ם הָ⁠אָ֛רֶץ נְאֻם ־ יְהוָ֖ה וַֽ⁠עֲשׂ֑וּ כִּֽי ־ אֲנִ֣י אִתְּ⁠כֶ֔ם נְאֻ֖ם יְהוָ֥ה צְבָאֽוֹת ׃⁵ אֶֽת ־ הַ⁠דָּבָ֞ר אֲשֶׁר ־ כָּרַ֤תִּי אִתְּ⁠כֶם֙ בְּ⁠צֵאתְ⁠כֶ֣ם מִ⁠מִּצְרַ֔יִם וְ⁠רוּחִ֖⁠י עֹמֶ֣דֶת בְּ⁠תוֹכְ⁠כֶ֑ם אַל ־ תִּירָֽאוּ ׃ס⁶ כִּ֣י כֹ֤ה אָמַר֙ יְהוָ֣ה צְבָא֔וֹת ע֥וֹד אַחַ֖ת מְעַ֣ט הִ֑יא וַ⁠אֲנִ֗י מַרְעִישׁ֙ אֶת ־ הַ⁠שָּׁמַ֣יִם וְ⁠אֶת ־ הָ⁠אָ֔רֶץ וְ⁠אֶת ־ הַ⁠יָּ֖ם וְ⁠אֶת ־ הֶ⁠חָרָבָֽה ׃⁷ וְ⁠הִרְעַשְׁתִּי֙ אֶת ־ כָּל ־ הַ⁠גּוֹיִ֔ם וּ⁠בָ֖אוּ חֶמְדַּ֣ת כָּל ־ הַ⁠גּוֹיִ֑ם וּ⁠מִלֵּאתִ֞י אֶת ־ הַ⁠בַּ֤יִת הַ⁠זֶּה֙ כָּב֔וֹד אָמַ֖ר יְהוָ֥ה צְבָאֽוֹת ׃⁸ לִ֥⁠י הַ⁠כֶּ֖סֶף וְ⁠לִ֣⁠י הַ⁠זָּהָ֑ב נְאֻ֖ם יְהוָ֥ה צְבָאֽוֹת ׃⁹ גָּד֣וֹל יִֽהְיֶ֡ה כְּבוֹד֩ הַ⁠בַּ֨יִת הַ⁠זֶּ֤ה הָ⁠אַֽחֲרוֹן֙ מִן ־ הָ֣⁠רִאשׁ֔וֹן אָמַ֖ר יְהוָ֣ה צְבָא֑וֹת וּ⁠בַ⁠מָּק֤וֹם הַ⁠זֶּה֙ אֶתֵּ֣ן שָׁל֔וֹם נְאֻ֖ם יְהוָ֥ה צְבָאֽוֹת ׃פ¹⁰ בְּ⁠עֶשְׂרִ֤ים וְ⁠אַרְבָּעָה֙ לַ⁠תְּשִׁיעִ֔י בִּ⁠שְׁנַ֥ת שְׁתַּ֖יִם לְ⁠דָרְיָ֑וֶשׁ הָיָה֙ דְּבַר ־ יְהוָ֔ה אֶל ־ חַגַּ֥י הַ⁠נָּבִ֖יא לֵ⁠אמֹֽר ׃¹¹ כֹּ֥ה אָמַ֖ר יְהוָ֣ה צְבָא֑וֹת שְׁאַל ־ נָ֧א אֶת ־ הַ⁠כֹּהֲנִ֛ים תּוֹרָ֖ה לֵ⁠אמֹֽר ׃¹² הֵ֣ן ׀ יִשָּׂא ־ אִ֨ישׁ בְּשַׂר ־ קֹ֜דֶשׁ בִּ⁠כְנַ֣ף בִּגְד֗⁠וֹ וְ⁠נָגַ֣ע בִּ֠⁠כְנָפ⁠וֹ אֶל ־ הַ⁠לֶּ֨חֶם וְ⁠אֶל ־ הַ⁠נָּזִ֜יד וְ⁠אֶל ־ הַ⁠יַּ֧יִן וְ⁠אֶל ־ שֶׁ֛מֶן וְ⁠אֶל ־ כָּל ־ מַאֲכָ֖ל הֲ⁠יִקְדָּ֑שׁ וַ⁠יַּעֲנ֧וּ הַ⁠כֹּהֲנִ֛ים וַ⁠יֹּאמְר֖וּ לֹֽא ׃¹³ וַ⁠יֹּ֣אמֶר חַגַּ֔י אִם ־ יִגַּ֧ע טְמֵא ־ נֶ֛פֶשׁ בְּ⁠כָל ־ אֵ֖לֶּה הֲ⁠יִטְמָ֑א וַ⁠יַּעֲנ֧וּ הַ⁠כֹּהֲנִ֛ים וַ⁠יֹּאמְר֖וּ יִטְמָֽא ׃¹⁴ וַ⁠יַּ֨עַן חַגַּ֜י וַ⁠יֹּ֗אמֶר כֵּ֣ן הָֽ⁠עָם ־ הַ֠⁠זֶּה וְ⁠כֵן ־ הַ⁠גּ֨וֹי הַ⁠זֶּ֤ה לְ⁠פָנַ⁠י֙ נְאֻם ־ יְהוָ֔ה וְ⁠כֵ֖ן כָּל ־ מַעֲשֵׂ֣ה יְדֵי⁠הֶ֑ם וַ⁠אֲשֶׁ֥ר יַקְרִ֛יבוּ שָׁ֖ם טָמֵ֥א הֽוּא ׃¹⁵ וְ⁠עַתָּה֙ שִֽׂימוּ ־ נָ֣א לְבַבְ⁠כֶ֔ם מִן ־ הַ⁠יּ֥וֹם הַ⁠זֶּ֖ה וָ⁠מָ֑עְלָ⁠ה מִ⁠טֶּ֧רֶם שֽׂוּם ־ אֶ֛בֶן אֶל ־ אֶ֖בֶן בְּ⁠הֵיכַ֥ל יְהוָֽה ׃¹⁶ מִֽ⁠הְיוֹתָ֥⁠ם בָּא֙ אֶל ־ עֲרֵמַ֣ת עֶשְׂרִ֔ים וְ⁠הָיְתָ֖ה עֲשָׂרָ֑ה בָּ֣א אֶל ־ הַ⁠יֶּ֗קֶב לַ⁠חְשֹׂף֙ חֲמִשִּׁ֣ים פּוּרָ֔ה וְ⁠הָיְתָ֖ה עֶשְׂרִֽים ׃¹⁷ הִכֵּ֨יתִי אֶתְ⁠כֶ֜ם בַּ⁠שִּׁדָּפ֤וֹן וּ⁠בַ⁠יֵּֽרָקוֹן֙ וּ⁠בַ⁠בָּרָ֔ד אֵ֖ת כָּל ־ מַעֲשֵׂ֣ה יְדֵי⁠כֶ֑ם וְ⁠אֵין ־ אֶתְ⁠כֶ֥ם אֵלַ֖⁠י נְאֻם ־ יְהוָֽה ׃¹⁸ שִׂימוּ ־ נָ֣א לְבַבְ⁠כֶ֔ם מִן ־ הַ⁠יּ֥וֹם הַ⁠זֶּ֖ה וָ⁠מָ֑עְלָ⁠ה מִ⁠יּוֹם֩ עֶשְׂרִ֨ים וְ⁠אַרְבָּעָ֜ה לַ⁠תְּשִׁיעִ֗י לְ⁠מִן ־ הַ⁠יּ֛וֹם אֲשֶׁר ־ יֻסַּ֥ד הֵֽיכַל ־ יְהוָ֖ה שִׂ֥ימוּ לְבַבְ⁠כֶֽם ׃¹⁹ הַ⁠ע֤וֹד הַ⁠זֶּ֨רַע֙ בַּ⁠מְּגוּרָ֔ה וְ⁠עַד ־ הַ⁠גֶּ֨פֶן וְ⁠הַ⁠תְּאֵנָ֧ה וְ⁠הָ⁠רִמּ֛וֹן וְ⁠עֵ֥ץ הַ⁠זַּ֖יִת לֹ֣א נָשָׂ֑א מִן ־ הַ⁠יּ֥וֹם הַ⁠זֶּ֖ה אֲבָרֵֽךְ ׃ס²⁰ וַ⁠יְהִ֨י דְבַר ־ יְהוָ֤ה ׀ שֵׁנִית֙ אֶל ־ חַגַּ֔י בְּ⁠עֶשְׂרִ֧ים וְ⁠אַרְבָּעָ֛ה לַ⁠חֹ֖דֶשׁ לֵ⁠אמֹֽר ׃²¹ אֱמֹ֕ר אֶל ־ זְרֻבָּבֶ֥ל פַּֽחַת ־ יְהוּדָ֖ה לֵ⁠אמֹ֑ר אֲנִ֣י מַרְעִ֔ישׁ אֶת ־ הַ⁠שָּׁמַ֖יִם וְ⁠אֶת ־ הָ⁠אָֽרֶץ ׃²² וְ⁠הָֽפַכְתִּי֙ כִּסֵּ֣א מַמְלָכ֔וֹת וְ⁠הִ֨שְׁמַדְתִּ֔י חֹ֖זֶק מַמְלְכ֣וֹת הַ⁠גּוֹיִ֑ם וְ⁠הָפַכְתִּ֤י מֶרְכָּבָה֙ וְ⁠רֹ֣כְבֶ֔י⁠הָ וְ⁠יָרְד֤וּ סוּסִים֙ וְ⁠רֹ֣כְבֵי⁠הֶ֔ם אִ֖ישׁ בְּ⁠חֶ֥רֶב אָחִֽי⁠ו ׃²³ בַּ⁠יּ֣וֹם הַ⁠ה֣וּא נְאֻם ־ יְהוָ֣ה צְבָא֡וֹת אֶ֠קָּחֲ⁠ךָ זְרֻבָּבֶ֨ל בֶּן ־ שְׁאַלְתִּיאֵ֤ל עַבְדִּ⁠י֙ נְאֻם ־ יְהוָ֔ה וְ⁠שַׂמְתִּ֖י⁠ךָ כַּֽ⁠חוֹתָ֑ם כִּֽי ־ בְ⁠ךָ֣ בָחַ֔רְתִּי נְאֻ֖ם יְהוָ֥ה צְבָאֽוֹת ׃

Zechariah

Chapter 1

¹ בַּ⁠חֹ֨דֶשׁ֙ הַ⁠שְּׁמִינִ֔י בִּ⁠שְׁנַ֥ת שְׁתַּ֖יִם לְ⁠דָרְיָ֑וֶשׁ הָיָ֣ה דְבַר ־ יְהוָ֗ה אֶל ־ זְכַרְיָה֙ בֶּן ־ בֶּ֣רֶכְיָ֔ה בֶּן ־ עִדּ֥וֹ הַ⁠נָּבִ֖יא לֵ⁠אמֹֽר ׃² קָצַ֧ף יְהוָ֛ה עַל ־ אֲבֽוֹתֵי⁠כֶ֖ם קָֽצֶף ׃³ וְ⁠אָמַרְתָּ֣ אֲלֵ⁠הֶ֗ם כֹּ֤ה אָמַר֙ יְהוָ֣ה צְבָא֔וֹת שׁ֣וּבוּ אֵלַ֔⁠י נְאֻ֖ם יְהוָ֣ה צְבָא֑וֹת וְ⁠אָשׁ֣וּב אֲלֵי⁠כֶ֔ם אָמַ֖ר יְהוָ֥ה צְבָאֽוֹת ׃⁴ אַל ־ תִּהְי֣וּ כַ⁠אֲבֹֽתֵי⁠כֶ֡ם אֲשֶׁ֣ר קָרְאֽוּ ־ אֲלֵי⁠הֶם֩ הַ⁠נְּבִיאִ֨ים הָ⁠רִֽאשֹׁנִ֜ים לֵ⁠אמֹ֗ר כֹּ֤ה אָמַר֙ יְהוָ֣ה צְבָא֔וֹת שׁ֤וּבוּ נָא֙ מִ⁠דַּרְכֵי⁠כֶ֣ם הָ⁠רָעִ֔ים וּמַֽעַלְלֵיכֶ֖ם ¹ הָֽ⁠רָעִ֑ים וְ⁠לֹ֥א שָׁמְע֛וּ וְ⁠לֹֽא ־ הִקְשִׁ֥יבוּ אֵלַ֖⁠י נְאֻם ־ יְהוָֽה ׃⁵ אֲבֽוֹתֵי⁠כֶ֖ם אַיֵּה ־ הֵ֑ם וְ⁠הַ֨⁠נְּבִאִ֔ים הַ⁠לְ⁠עוֹלָ֖ם יִֽחְיֽוּ ׃⁶ אַ֣ךְ ׀ דְּבָרַ֣⁠י וְ⁠חֻקַּ֗⁠י אֲשֶׁ֤ר צִוִּ֨יתִי֙ אֶת ־ עֲבָדַ֣⁠י הַ⁠נְּבִיאִ֔ים הֲ⁠ל֥וֹא הִשִּׂ֖יגוּ אֲבֹתֵי⁠כֶ֑ם וַ⁠יָּשׁ֣וּבוּ וַ⁠יֹּאמְר֗וּ כַּ⁠אֲשֶׁ֨ר זָמַ֜ם יְהוָ֤ה צְבָאוֹת֙ לַ⁠עֲשׂ֣וֹת לָ֔⁠נוּ כִּ⁠דְרָכֵ֨י⁠נוּ֙ וּ⁠כְ⁠מַ֣עֲלָלֵ֔י⁠נוּ כֵּ֖ן עָשָׂ֥ה אִתָּֽ⁠נוּ ׃ס⁷ בְּ⁠יוֹם֩ עֶשְׂרִ֨ים וְ⁠אַרְבָּעָ֜ה לְ⁠עַשְׁתֵּֽי ־ עָשָׂ֥ר חֹ֨דֶשׁ֙ הוּא ־ חֹ֣דֶשׁ שְׁבָ֔ט בִּ⁠שְׁנַ֥ת שְׁתַּ֖יִם לְ⁠דָרְיָ֑וֶשׁ הָיָ֣ה דְבַר ־ יְהוָ֗ה אֶל ־ זְכַרְיָה֙ בֶּן ־ בֶּ֣רֶכְיָ֔הוּ בֶּן ־ עִדּ֥וֹא הַ⁠נָּבִ֖יא לֵ⁠אמֹֽר ׃⁸ רָאִ֣יתִי ׀ הַ⁠לַּ֗יְלָה וְ⁠הִנֵּה ־ אִישׁ֙ רֹכֵב֙ עַל ־ ס֣וּס אָדֹ֔ם וְ⁠ה֣וּא עֹמֵ֔ד בֵּ֥ין הַ⁠הֲדַסִּ֖ים אֲשֶׁ֣ר בַּ⁠מְּצֻלָ֑ה וְ⁠אַחֲרָי⁠ו֙ סוּסִ֣ים אֲדֻמִּ֔ים שְׂרֻקִּ֖ים וּ⁠לְבָנִֽים ׃⁹ וָ⁠אֹמַ֖ר מָה ־ אֵ֣לֶּה אֲדֹנִ֑⁠י וַ⁠יֹּ֣אמֶר אֵלַ֗⁠י הַ⁠מַּלְאָךְ֙ הַ⁠דֹּבֵ֣ר בִּ֔⁠י אֲנִ֥י אַרְאֶ֖⁠ךָּ מָה ־ הֵ֥מָּה אֵֽלֶּה ׃¹⁰ וַ⁠יַּ֗עַן הָ⁠אִ֛ישׁ הָ⁠עֹמֵ֥ד בֵּין ־ הַ⁠הַדַסִּ֖ים וַ⁠יֹּאמַ֑ר אֵ֚לֶּה אֲשֶׁ֣ר שָׁלַ֣ח יְהוָ֔ה לְ⁠הִתְהַלֵּ֖ךְ בָּ⁠אָֽרֶץ ׃¹¹ וַֽ⁠יַּעֲנ֞וּ אֶת ־ מַלְאַ֣ךְ יְהוָ֗ה הָֽ⁠עֹמֵד֙ בֵּ֣ין הַ⁠הֲדַסִּ֔ים וַ⁠יֹּאמְר֖וּ הִתְהַלַּ֣כְנוּ בָ⁠אָ֑רֶץ וְ⁠הִנֵּ֥ה כָל ־ הָ⁠אָ֖רֶץ יֹשֶׁ֥בֶת וְ⁠שֹׁקָֽטֶת ׃¹² וַ⁠יַּ֣עַן מַלְאַךְ ־ יְהוָה֮ וַ⁠יֹּאמַר֒ יְהוָ֣ה צְבָא֔וֹת עַד ־ מָתַ֗י אַתָּה֙ לֹֽא ־ תְרַחֵ֣ם אֶת ־ יְרוּשָׁלִַ֔ם וְ⁠אֵ֖ת עָרֵ֣י יְהוּדָ֑ה אֲשֶׁ֣ר זָעַ֔מְתָּה זֶ֖ה שִׁבְעִ֥ים שָׁנָֽה ׃¹³ וַ⁠יַּ֣עַן יְהוָ֗ה אֶת ־ הַ⁠מַּלְאָ֛ךְ הַ⁠דֹּבֵ֥ר בִּ֖⁠י דְּבָרִ֣ים טוֹבִ֑ים דְּבָרִ֖ים נִחֻמִֽים ׃¹⁴ וַ⁠יֹּ֣אמֶר אֵלַ֗⁠י הַ⁠מַּלְאָךְ֙ הַ⁠דֹּבֵ֣ר בִּ֔⁠י קְרָ֣א לֵ⁠אמֹ֔ר כֹּ֥ה אָמַ֖ר יְהוָ֣ה צְבָא֑וֹת קִנֵּ֧אתִי לִ⁠ירוּשָׁלִַ֛ם וּ⁠לְ⁠צִיּ֖וֹן קִנְאָ֥ה גְדוֹלָֽה ׃¹⁵ וְ⁠קֶ֤צֶף גָּדוֹל֙ אֲנִ֣י קֹצֵ֔ף עַל ־ הַ⁠גּוֹיִ֖ם הַ⁠שַּֽׁאֲנַנִּ֑ים אֲשֶׁ֤ר אֲנִי֙ קָצַ֣פְתִּי מְּעָ֔ט וְ⁠הֵ֖מָּה עָזְר֥וּ לְ⁠רָעָֽה ׃¹⁶ לָ⁠כֵ֞ן כֹּֽה ־ אָמַ֣ר יְהוָ֗ה שַׁ֤בְתִּי לִ⁠ירוּשָׁלִַ֨ם֙ בְּֽ⁠רַחֲמִ֔ים בֵּיתִ⁠י֙ יִבָּ֣נֶה בָּ֔⁠הּ נְאֻ֖ם יְהוָ֣ה צְבָא֑וֹת וְקָ֥ו ² יִנָּטֶ֖ה עַל ־ יְרוּשָׁלִָֽם ׃¹⁷ ע֣וֹד ׀ קְרָ֣א לֵ⁠אמֹ֗ר כֹּ֤ה אָמַר֙ יְהוָ֣ה צְבָא֔וֹת ע֛וֹד תְּפוּצֶ֥ינָה עָרַ֖⁠י מִ⁠טּ֑וֹב וְ⁠נִחַ֨ם יְהוָ֥ה עוֹד֙ אֶת ־ צִיּ֔וֹן וּ⁠בָחַ֥ר ע֖וֹד בִּ⁠ירוּשָׁלִָֽם ׃ס

(2)

¹⁸(2:1) וָ⁠אֶשָּׂ֥א אֶת ־ עֵינַ֖⁠י וָ⁠אֵ֑רֶא וְ⁠הִנֵּ֖ה אַרְבַּ֥ע קְרָנֽוֹת ׃¹⁹(2:2) וָ⁠אֹמַ֗ר אֶל ־ הַ⁠מַּלְאָ֛ךְ הַ⁠דֹּבֵ֥ר בִּ֖⁠י מָה ־ אֵ֑לֶּה וַ⁠יֹּ֣אמֶר אֵלַ֔⁠י אֵ֤לֶּה הַ⁠קְּרָנוֹת֙ אֲשֶׁ֣ר זֵר֣וּ אֶת ־ יְהוּדָ֔ה אֶת ־ יִשְׂרָאֵ֖ל וִ⁠ירוּשָׁלָֽם ׃ס²⁰(2:3) וַ⁠יַּרְאֵ֣⁠נִי יְהוָ֔ה אַרְבָּעָ֖ה חָרָשִֽׁים ׃²¹(2:4) וָ⁠אֹמַ֕ר מָ֛ה אֵ֥לֶּה בָאִ֖ים לַֽ⁠עֲשׂ֑וֹת וַ⁠יֹּ֣אמֶר לֵ⁠אמֹ֗ר אֵ֣לֶּה הַ⁠קְּרָנ֞וֹת אֲשֶׁר ־ זֵ֣רוּ אֶת ־ יְהוּדָ֗ה כְּ⁠פִי ־ אִישׁ֙ לֹא ־ נָשָׂ֣א רֹאשׁ֔⁠וֹ וַ⁠יָּבֹ֤אוּ אֵ֨לֶּה֙ לְ⁠הַחֲרִ֣יד אֹתָ֔⁠ם לְ⁠יַדּ֞וֹת אֶת ־ קַרְנ֣וֹת הַ⁠גּוֹיִ֗ם הַ⁠נֹּשְׂאִ֥ים קֶ֛רֶן אֶל ־ אֶ֥רֶץ יְהוּדָ֖ה לְ⁠זָרוֹתָֽ⁠הּ ׃ס

¹K ו⁠מעלילי⁠כם

²K ו⁠קוה

Chapter 2

¹⁽⁵⁾ וָ⁠אֶשָּׂ֥א עֵינַ֛⁠י וָ⁠אֵ֖רֶא וְ⁠הִנֵּה ־ אִ֑ישׁ וּ⁠בְ⁠יָד֖⁠וֹ חֶ֥בֶל מִדָּֽה ׃²⁽⁶⁾ וָ⁠אֹמַ֕ר אָ֖נָה אַתָּ֣ה הֹלֵ֑ךְ וַ⁠יֹּ֣אמֶר אֵלַ֗⁠י לָ⁠מֹד֙ אֶת ־ יְר֣וּשָׁלִַ֔ם לִ⁠רְא֥וֹת כַּ⁠מָּֽה ־ רָחְבָּ֖⁠הּ וְ⁠כַ⁠מָּ֥ה אָרְכָּֽ⁠הּ ׃³⁽⁷⁾ וְ⁠הִנֵּ֗ה הַ⁠מַּלְאָ֛ךְ הַ⁠דֹּבֵ֥ר בִּ֖⁠י יֹצֵ֑א וּ⁠מַלְאָ֣ךְ אַחֵ֔ר יֹצֵ֖א לִ⁠קְרָאתֽ⁠וֹ ׃⁴⁽⁸⁾ וַ⁠יֹּ֣אמֶר אֵלָ֔⁠ו רֻ֗ץ דַּבֵּ֛ר אֶל ־ הַ⁠נַּ֥עַר הַלָּ֖ז לֵ⁠אמֹ֑ר פְּרָזוֹת֙ תֵּשֵׁ֣ב יְרוּשָׁלִַ֔ם מֵ⁠רֹ֥ב אָדָ֛ם וּ⁠בְהֵמָ֖ה בְּ⁠תוֹכָֽ⁠הּ ׃⁵⁽⁹⁾ וַ⁠אֲנִ֤י אֶֽהְיֶה ־ לָּ⁠הּ֙ נְאֻם ־ יְהוָ֔ה ח֥וֹמַת אֵ֖שׁ סָבִ֑יב וּ⁠לְ⁠כָב֖וֹד אֶֽהְיֶ֥ה בְ⁠תוֹכָֽ⁠הּ ׃פ⁶⁽¹⁰⁾ ה֣וֹי ה֗וֹי וְ⁠נֻ֛סוּ מֵ⁠אֶ֥רֶץ צָפ֖וֹן נְאֻם ־ יְהוָ֑ה כִּ֠י כְּ⁠אַרְבַּ֞ע רוּח֧וֹת הַ⁠שָּׁמַ֛יִם פֵּרַ֥שְׂתִּי אֶתְ⁠כֶ֖ם נְאֻם ־ יְהוָֽה ׃⁷⁽¹¹⁾ ה֥וֹי צִיּ֖וֹן הִמָּלְטִ֑י יוֹשֶׁ֖בֶת בַּת ־ בָּבֶֽל ׃ס⁸⁽¹²⁾ כִּ֣י כֹ֣ה אָמַר֮ יְהוָ֣ה צְבָאוֹת֒ אַחַ֣ר כָּב֔וֹד שְׁלָחַ֕⁠נִי אֶל ־ הַ⁠גּוֹיִ֖ם הַ⁠שֹּׁלְלִ֣ים אֶתְ⁠כֶ֑ם כִּ֚י הַ⁠נֹּגֵ֣עַ בָּ⁠כֶ֔ם נֹגֵ֖עַ בְּ⁠בָבַ֥ת עֵינֽ⁠וֹ ׃⁹⁽¹³⁾ כִּ֠י הִנְ⁠נִ֨י מֵנִ֤יף אֶת ־ יָדִ⁠י֙ עֲלֵי⁠הֶ֔ם וְ⁠הָי֥וּ שָׁלָ֖ל לְ⁠עַבְדֵי⁠הֶ֑ם וִֽ⁠ידַעְתֶּ֕ם כִּֽי ־ יְהוָ֥ה צְבָא֖וֹת שְׁלָחָֽ⁠נִי ׃ס¹⁰⁽¹⁴⁾ רָנִּ֥י וְ⁠שִׂמְחִ֖י בַּת ־ צִיּ֑וֹן כִּ֧י הִנְ⁠נִי ־ בָ֛א וְ⁠שָׁכַנְתִּ֥י בְ⁠תוֹכֵ֖⁠ךְ נְאֻם ־ יְהוָֽה ׃¹¹⁽¹⁵⁾ וְ⁠נִלְווּ֩ גוֹיִ֨ם רַבִּ֤ים אֶל ־ יְהוָה֙ בַּ⁠יּ֣וֹם הַ⁠ה֔וּא וְ⁠הָ֥יוּ לִ֖⁠י לְ⁠עָ֑ם וְ⁠שָׁכַנְתִּ֣י בְ⁠תוֹכֵ֔⁠ךְ וְ⁠יָדַ֕עַתְּ כִּי ־ יְהוָ֥ה צְבָא֖וֹת שְׁלָחַ֥⁠נִי אֵלָֽיִ⁠ךְ ׃¹²⁽¹⁶⁾ וְ⁠נָחַ֨ל יְהוָ֤ה אֶת ־ יְהוּדָה֙ חֶלְק֔⁠וֹ עַ֖ל אַדְמַ֣ת הַ⁠קֹּ֑דֶשׁ וּ⁠בָחַ֥ר ע֖וֹד בִּ⁠ירוּשָׁלִָֽם ׃¹³⁽¹⁷⁾ הַ֥ס כָּל ־ בָּשָׂ֖ר מִ⁠פְּנֵ֣י יְהוָ֑ה כִּ֥י נֵע֖וֹר מִ⁠מְּע֥וֹן קָדְשֽׁ⁠וֹ ׃ס

Chapter 3

¹ וַ⁠יַּרְאֵ֗⁠נִי אֶת ־ יְהוֹשֻׁ֨עַ֙ הַ⁠כֹּהֵ֣ן הַ⁠גָּד֔וֹל עֹמֵ֕ד לִ⁠פְנֵ֖י מַלְאַ֣ךְ יְהוָ֑ה וְ⁠הַ⁠שָּׂטָ֛ן עֹמֵ֥ד עַל ־ יְמִינ֖⁠וֹ לְ⁠שִׂטְנֽ⁠וֹ ׃² וַ⁠יֹּ֨אמֶר יְהוָ֜ה אֶל ־ הַ⁠שָּׂטָ֗ן יִגְעַ֨ר יְהוָ֤ה בְּ⁠ךָ֙ הַ⁠שָּׂטָ֔ן וְ⁠יִגְעַ֤ר יְהוָה֙ בְּ⁠ךָ֔ הַ⁠בֹּחֵ֖ר בִּ⁠ירֽוּשָׁלִָ֑ם הֲ⁠ל֧וֹא זֶ֦ה א֖וּד מֻצָּ֥ל מֵ⁠אֵֽשׁ ׃³ וִ⁠יהוֹשֻׁ֕עַ הָיָ֥ה לָבֻ֖שׁ בְּגָדִ֣ים צוֹאִ֑ים וְ⁠עֹמֵ֖ד לִ⁠פְנֵ֥י הַ⁠מַּלְאָֽךְ ׃⁴ וַ⁠יַּ֣עַן וַ⁠יֹּ֗אמֶר אֶל ־ הָ⁠עֹמְדִ֤ים לְ⁠פָנָי⁠ו֙ לֵ⁠אמֹ֔ר הָסִ֛ירוּ הַ⁠בְּגָדִ֥ים הַ⁠צֹּאִ֖ים מֵ⁠עָלָ֑י⁠ו וַ⁠יֹּ֣אמֶר אֵלָ֗י⁠ו רְאֵ֨ה הֶעֱבַ֤רְתִּי מֵ⁠עָלֶ֨י⁠ךָ֙ עֲוֺנֶ֔⁠ךָ וְ⁠הַלְבֵּ֥שׁ אֹתְ⁠ךָ֖ מַחֲלָצֽוֹת ׃⁵ וָ⁠אֹמַ֕ר יָשִׂ֛ימוּ צָנִ֥יף טָה֖וֹר עַל ־ רֹאשׁ֑⁠וֹ וַ⁠יָּשִׂימוּ֩ הַ⁠צָּנִ֨יף הַ⁠טָּה֜וֹר עַל ־ רֹאשׁ֗⁠וֹ וַ⁠יַּלְבִּשֻׁ֨⁠הוּ֙ בְּגָדִ֔ים וּ⁠מַלְאַ֥ךְ יְהוָ֖ה עֹמֵֽד ׃⁶ וַ⁠יָּ֨עַד֙ מַלְאַ֣ךְ יְהוָ֔ה בִּ⁠יהוֹשֻׁ֖עַ לֵ⁠אמֹֽר ׃⁷ כֹּה ־ אָמַ֞ר יְהוָ֣ה צְבָא֗וֹת אִם ־ בִּ⁠דְרָכַ֤⁠י תֵּלֵךְ֙ וְ⁠אִ֣ם אֶת ־ מִשְׁמַרְתִּ֣⁠י תִשְׁמֹ֔ר וְ⁠גַם ־ אַתָּה֙ תָּדִ֣ין אֶת ־ בֵּיתִ֔⁠י וְ⁠גַ֖ם תִּשְׁמֹ֣ר אֶת ־ חֲצֵרָ֑⁠י וְ⁠נָתַתִּ֤י לְ⁠ךָ֙ מַהְלְכִ֔ים בֵּ֥ין הָ⁠עֹמְדִ֖ים הָ⁠אֵֽלֶּה ׃⁸ שְֽׁמַֽע ־ נָ֞א יְהוֹשֻׁ֣עַ ׀ הַ⁠כֹּהֵ֣ן הַ⁠גָּד֗וֹל אַתָּה֙ וְ⁠רֵעֶ֨י⁠ךָ֙ הַ⁠יֹּשְׁבִ֣ים לְ⁠פָנֶ֔י⁠ךָ כִּֽי ־ אַנְשֵׁ֥י מוֹפֵ֖ת הֵ֑מָּה כִּֽי ־ הִנְ⁠נִ֥י מֵבִ֛יא אֶת ־ עַבְדִּ֖⁠י צֶֽמַח ׃⁹ כִּ֣י ׀ הִנֵּ֣ה הָ⁠אֶ֗בֶן אֲשֶׁ֤ר נָתַ֨תִּי֙ לִ⁠פְנֵ֣י יְהוֹשֻׁ֔עַ עַל ־ אֶ֥בֶן אַחַ֖ת שִׁבְעָ֣ה עֵינָ֑יִם הִנְ⁠נִ֧י מְפַתֵּ֣חַ פִּתֻּחָ֗⁠הּ נְאֻם֙ יְהוָ֣ה צְבָא֔וֹת וּ⁠מַשְׁתִּ֛י אֶת ־ עֲוֺ֥ן הָ⁠אָֽרֶץ ־ הַ⁠הִ֖יא בְּ⁠י֥וֹם אֶחָֽד ׃¹⁰ בַּ⁠יּ֣וֹם הַ⁠ה֗וּא נְאֻם֙ יְהוָ֣ה צְבָא֔וֹת תִּקְרְא֖וּ אִ֣ישׁ לְ⁠רֵעֵ֑⁠הוּ אֶל ־ תַּ֥חַת גֶּ֖פֶן וְ⁠אֶל ־ תַּ֥חַת תְּאֵנָֽה ׃

Chapter 4

¹ וַ⁠יָּ֕שָׁב הַ⁠מַּלְאָ֖ךְ הַ⁠דֹּבֵ֣ר בִּ֑⁠י וַ⁠יְעִירֵ֕⁠נִי כְּ⁠אִ֖ישׁ אֲשֶׁר ־ יֵע֥וֹר מִ⁠שְּׁנָתֽ⁠וֹ ׃² וַ⁠יֹּ֣אמֶר אֵלַ֔⁠י מָ֥ה אַתָּ֖ה רֹאֶ֑ה וָאֹמַ֡ר ¹ רָאִ֣יתִי ׀ וְ⁠הִנֵּ֣ה מְנוֹרַת֩ זָהָ֨ב כֻּלָּ֜⁠הּ וְ⁠גֻלָּ֣הּ עַל ־ רֹאשָׁ֗⁠הּ וְ⁠שִׁבְעָ֤ה נֵרֹתֶ֨י⁠הָ֙ עָלֶ֔י⁠הָ שִׁבְעָ֤ה וְ⁠שִׁבְעָה֙ מֽוּצָק֔וֹת לַ⁠נֵּר֖וֹת אֲשֶׁ֥ר עַל ־ רֹאשָֽׁ⁠הּ ׃³ וּ⁠שְׁנַ֥יִם זֵיתִ֖ים עָלֶ֑י⁠הָ אֶחָד֙ מִ⁠ימִ֣ין הַ⁠גֻּלָּ֔ה וְ⁠אֶחָ֖ד עַל ־ שְׂמֹאלָֽ⁠הּ ׃⁴ וָ⁠אַ֨עַן֙ וָֽ⁠אֹמַ֔ר אֶל ־ הַ⁠מַּלְאָ֛ךְ הַ⁠דֹּבֵ֥ר בִּ֖⁠י לֵ⁠אמֹ֑ר מָה ־ אֵ֖לֶּה אֲדֹנִֽ⁠י ׃⁵ וַ֠⁠יַּעַן הַ⁠מַּלְאָ֞ךְ הַ⁠דֹּבֵ֥ר בִּ⁠י֙ וַ⁠יֹּ֣אמֶר אֵלַ֔⁠י הֲ⁠ל֥וֹא יָדַ֖עְתָּ מָה ־ הֵ֣מָּה אֵ֑לֶּה וָ⁠אֹמַ֖ר לֹ֥א אֲדֹנִֽ⁠י ׃⁶ וַ⁠יַּ֜עַן וַ⁠יֹּ֤אמֶר אֵלַ⁠י֙ לֵ⁠אמֹ֔ר זֶ֚ה דְּבַר ־ יְהוָ֔ה אֶל ־ זְרֻבָּבֶ֖ל לֵ⁠אמֹ֑ר לֹ֤א בְ⁠חַ֨יִל֙ וְ⁠לֹ֣א בְ⁠כֹ֔חַ כִּ֣י אִם ־ בְּ⁠רוּחִ֔⁠י אָמַ֖ר יְהוָ֥ה צְבָאֽוֹת ׃⁷ מִֽי ־ אַתָּ֧ה הַֽר ־ הַ⁠גָּד֛וֹל לִ⁠פְנֵ֥י זְרֻבָּבֶ֖ל לְ⁠מִישֹׁ֑ר וְ⁠הוֹצִיא֙ אֶת ־ הָ⁠אֶ֣בֶן הָ⁠רֹאשָׁ֔ה תְּשֻׁא֕וֹת חֵ֥ן חֵ֖ן לָֽ⁠הּ ׃פ⁸ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃⁹ יְדֵ֣י זְרֻבָּבֶ֗ל יִסְּד֛וּ הַ⁠בַּ֥יִת הַ⁠זֶּ֖ה וְ⁠יָדָ֣י⁠ו תְּבַצַּ֑עְנָה וְ⁠יָ֣דַעְתָּ֔ כִּֽי ־ יְהוָ֥ה צְבָא֖וֹת שְׁלָחַ֥⁠נִי אֲלֵי⁠כֶֽם ׃¹⁰ כִּ֣י מִ֣י בַז֮ לְ⁠י֣וֹם קְטַנּוֹת֒ וְ⁠שָׂמְח֗וּ וְ⁠רָא֞וּ אֶת ־ הָ⁠אֶ֧בֶן הַ⁠בְּדִ֛יל בְּ⁠יַ֥ד זְרֻבָּבֶ֖ל שִׁבְעָה ־ אֵ֑לֶּה עֵינֵ֣י יְהוָ֔ה הֵ֥מָּה מְשׁוֹטְטִ֖ים בְּ⁠כָל ־ הָ⁠אָֽרֶץ ׃¹¹ וָ⁠אַ֖עַן וָ⁠אֹמַ֣ר אֵלָ֑י⁠ו מַה ־ שְּׁנֵ֤י הַ⁠זֵּיתִים֙ הָ⁠אֵ֔לֶה עַל ־ יְמִ֥ין הַ⁠מְּנוֹרָ֖ה וְ⁠עַל ־ שְׂמֹאולָֽ⁠הּ ׃¹² וָ⁠אַ֣עַן שֵׁנִ֔ית וָ⁠אֹמַ֖ר אֵלָ֑י⁠ו מַה ־ שְׁתֵּ֞י שִׁבֲּלֵ֣י הַ⁠זֵּיתִ֗ים אֲשֶׁר֙ בְּ⁠יַ֗ד שְׁנֵי֙ צַנְתְּר֣וֹת הַ⁠זָּהָ֔ב הַֽ⁠מְרִיקִ֥ים מֵ⁠עֲלֵי⁠הֶ֖ם הַ⁠זָּהָֽב ׃¹³ וַ⁠יֹּ֤אמֶר אֵלַ⁠י֙ לֵ⁠אמֹ֔ר הֲ⁠ל֥וֹא יָדַ֖עְתָּ מָה ־ אֵ֑לֶּה וָ⁠אֹמַ֖ר לֹ֥א אֲדֹנִֽ⁠י ׃¹⁴ וַ⁠יֹּ֕אמֶר אֵ֖לֶּה שְׁנֵ֣י בְנֵֽי ־ הַ⁠יִּצְהָ֑ר הָ⁠עֹמְדִ֖ים עַל ־ אֲד֥וֹן כָּל ־ הָ⁠אָֽרֶץ ׃

¹K ו⁠יאמר

Chapter 5

¹ וָ⁠אָשׁ֕וּב וָ⁠אֶשָּׂ֥א עֵינַ֖⁠י וָֽ⁠אֶרְאֶ֑ה וְ⁠הִנֵּ֖ה מְגִלָּ֥ה עָפָֽה ׃² וַ⁠יֹּ֣אמֶר אֵלַ֔⁠י מָ֥ה אַתָּ֖ה רֹאֶ֑ה וָ⁠אֹמַ֗ר אֲנִ֤י רֹאֶה֙ מְגִלָּ֣ה עָפָ֔ה אָרְכָּ⁠הּ֙ עֶשְׂרִ֣ים בָּֽ⁠אַמָּ֔ה וְ⁠רָחְבָּ֖⁠הּ עֶ֥שֶׂר בָּ⁠אַמָּֽה ׃³ וַ⁠יֹּ֣אמֶר אֵלַ֔⁠י זֹ֚את הָֽ⁠אָלָ֔ה הַ⁠יּוֹצֵ֖את עַל ־ פְּנֵ֣י כָל ־ הָ⁠אָ֑רֶץ כִּ֣י כָל ־ הַ⁠גֹּנֵ֗ב מִ⁠זֶּה֙ כָּמ֣וֹ⁠הָ נִקָּ֔ה וְ⁠כָל ־ הַ⁠נִּ֨שְׁבָּ֔ע מִ⁠זֶּ֖ה כָּמ֥וֹ⁠הָ נִקָּֽה ׃⁴ הוֹצֵאתִ֗י⁠הָ נְאֻם֙ יְהוָ֣ה צְבָא֔וֹת וּ⁠בָ֨אָה֙ אֶל ־ בֵּ֣ית הַ⁠גַּנָּ֔ב וְ⁠אֶל ־ בֵּ֛ית הַ⁠נִּשְׁבָּ֥ע בִּ⁠שְׁמִ֖⁠י לַ⁠שָּׁ֑קֶר וְ⁠לָ֨נֶה֙ בְּ⁠ת֣וֹךְ בֵּית֔⁠וֹ וְ⁠כִלַּ֖תּ⁠וּ וְ⁠אֶת ־ עֵצָ֥י⁠ו וְ⁠אֶת ־ אֲבָנָֽי⁠ו ׃⁵ וַ⁠יֵּצֵ֕א הַ⁠מַּלְאָ֖ךְ הַ⁠דֹּבֵ֣ר בִּ֑⁠י וַ⁠יֹּ֣אמֶר אֵלַ֔⁠י שָׂ֣א נָ֤א עֵינֶ֨י⁠ךָ֙ וּ⁠רְאֵ֔ה מָ֖ה הַ⁠יּוֹצֵ֥את הַ⁠זֹּֽאת ׃⁶ וָ⁠אֹמַ֖ר מַה ־ הִ֑יא וַ⁠יֹּ֗אמֶר זֹ֤את הָֽ⁠אֵיפָה֙ הַ⁠יּוֹצֵ֔את וַ⁠יֹּ֕אמֶר זֹ֥את עֵינָ֖⁠ם בְּ⁠כָל ־ הָ⁠אָֽרֶץ ׃⁷ וְ⁠הִנֵּ֛ה כִּכַּ֥ר עֹפֶ֖רֶת נִשֵּׂ֑את וְ⁠זֹאת֙ אִשָּׁ֣ה אַחַ֔ת יוֹשֶׁ֖בֶת בְּ⁠ת֥וֹךְ הָ⁠אֵיפָֽה ׃⁸ וַ⁠יֹּ֨אמֶר֙ זֹ֣את הָ⁠רִשְׁעָ֔ה וַ⁠יַּשְׁלֵ֥ךְ אֹתָ֖⁠הּ אֶל ־ תּ֣וֹךְ הָֽ⁠אֵיפָ֑ה וַ⁠יַּשְׁלֵ֛ךְ אֶת ־ אֶ֥בֶן הָ⁠עֹפֶ֖רֶת אֶל ־ פִּֽי⁠הָ ׃ס⁹ וָ⁠אֶשָּׂ֨א עֵינַ֜⁠י וָ⁠אֵ֗רֶא וְ⁠הִנֵּה֩ שְׁתַּ֨יִם נָשִׁ֤ים יֽוֹצְאוֹת֙ וְ⁠ר֣וּחַ בְּ⁠כַנְפֵי⁠הֶ֔ם וְ⁠לָ⁠הֵ֥נָּה כְנָפַ֖יִם כְּ⁠כַנְפֵ֣י הַ⁠חֲסִידָ֑ה וַ⁠תִּשֶּׂ֨אנָה֙ אֶת ־ הָ֣⁠אֵיפָ֔ה בֵּ֥ין הָ⁠אָ֖רֶץ וּ⁠בֵ֥ין הַ⁠שָּׁמָֽיִם ׃¹⁰ וָ⁠אֹמַ֕ר אֶל ־ הַ⁠מַּלְאָ֖ךְ הַ⁠דֹּבֵ֣ר בִּ֑⁠י אָ֛נָה הֵ֥מָּה מֽוֹלִכ֖וֹת אֶת ־ הָ⁠אֵיפָֽה ׃¹¹ וַ⁠יֹּ֣אמֶר אֵלַ֔⁠י לִ⁠בְנֽוֹת ־ לָ֥⁠הֿ בַ֖יִת בְּ⁠אֶ֣רֶץ שִׁנְעָ֑ר וְ⁠הוּכַ֛ן וְ⁠הֻנִּ֥יחָה שָּׁ֖ם עַל ־ מְכֻנָתָֽ⁠הּ ׃ס

Chapter 6

¹ וָ⁠אָשֻׁ֗ב וָ⁠אֶשָּׂ֤א עֵינַ⁠י֙ וָֽ⁠אֶרְאֶ֔ה וְ⁠הִנֵּ֨ה אַרְבַּ֤ע מַרְכָּבוֹת֙ יֹֽצְא֔וֹת מִ⁠בֵּ֖ין שְׁנֵ֣י הֶֽ⁠הָרִ֑ים וְ⁠הֶ⁠הָרִ֖ים הָרֵ֥י נְחֹֽשֶׁת ׃² בַּ⁠מֶּרְכָּבָ֥ה הָ⁠רִֽאשֹׁנָ֖ה סוּסִ֣ים אֲדֻמִּ֑ים וּ⁠בַ⁠מֶּרְכָּבָ֥ה הַ⁠שֵּׁנִ֖ית סוּסִ֥ים שְׁחֹרִֽים ׃³ וּ⁠בַ⁠מֶּרְכָּבָ֥ה הַ⁠שְּׁלִשִׁ֖ית סוּסִ֣ים לְבָנִ֑ים וּ⁠בַ⁠מֶּרְכָּבָה֙ הָ⁠רְבִעִ֔ית סוּסִ֥ים בְּרֻדִּ֖ים אֲמֻצִּֽים ׃⁴ וָ⁠אַ֨עַן֙ וָֽ⁠אֹמַ֔ר אֶל ־ הַ⁠מַּלְאָ֖ךְ הַ⁠דֹּבֵ֣ר בִּ֑⁠י מָה ־ אֵ֖לֶּה אֲדֹנִֽ⁠י ׃⁵ וַ⁠יַּ֥עַן הַ⁠מַּלְאָ֖ךְ וַ⁠יֹּ֣אמֶר אֵלָ֑⁠י אֵ֗לֶּה אַרְבַּע֙ רֻח֣וֹת הַ⁠שָּׁמַ֔יִם יוֹצְא֕וֹת מֵֽ⁠הִתְיַצֵּ֖ב עַל ־ אֲד֥וֹן כָּל ־ הָ⁠אָֽרֶץ ׃⁶ אֲשֶׁר ־ בָּ֞⁠הּ הַ⁠סּוּסִ֣ים הַ⁠שְּׁחֹרִ֗ים יֹֽצְאִים֙ אֶל ־ אֶ֣רֶץ צָפ֔וֹן וְ⁠הַ⁠לְּבָנִ֔ים יָצְא֖וּ אֶל ־ אַֽחֲרֵי⁠הֶ֑ם וְ⁠הַ֨⁠בְּרֻדִּ֔ים יָצְא֖וּ אֶל ־ אֶ֥רֶץ הַ⁠תֵּימָֽן ׃⁷ וְ⁠הָ⁠אֲמֻצִּ֣ים יָצְא֗וּ וַ⁠יְבַקְשׁוּ֙ לָ⁠לֶ֨כֶת֙ לְ⁠הִתְהַלֵּ֣ך בָּ⁠אָ֔רֶץ וַ⁠יֹּ֕אמֶר לְכ֖וּ הִתְהַלְּכ֣וּ בָ⁠אָ֑רֶץ וַ⁠תִּתְהַלַּ֖כְנָה בָּ⁠אָֽרֶץ ׃⁸ וַ⁠יַּזְעֵ֣ק אֹתִ֔⁠י וַ⁠יְדַבֵּ֥ר אֵלַ֖⁠י לֵ⁠אמֹ֑ר רְאֵ֗ה הַ⁠יּֽוֹצְאִים֙ אֶל ־ אֶ֣רֶץ צָפ֔וֹן הֵנִ֥יחוּ אֶת ־ רוּחִ֖⁠י בְּ⁠אֶ֥רֶץ צָפֽוֹן ׃ס⁹ וַ⁠יְהִ֥י דְבַר ־ יְהוָ֖ה אֵלַ֥⁠י לֵ⁠אמֹֽר ׃¹⁰ לָק֨וֹחַ֙ מֵ⁠אֵ֣ת הַ⁠גּוֹלָ֔ה מֵ⁠חֶלְדַּ֕י וּ⁠מֵ⁠אֵ֥ת טוֹבִיָּ֖ה וּ⁠מֵ⁠אֵ֣ת יְדַֽעְיָ֑ה וּ⁠בָאתָ֤ אַתָּה֙ בַּ⁠יּ֣וֹם הַ⁠ה֔וּא וּ⁠בָ֗אתָ בֵּ֚ית יֹאשִׁיָּ֣ה בֶן ־ צְפַנְיָ֔ה אֲשֶׁר ־ בָּ֖אוּ מִ⁠בָּבֶֽל ׃¹¹ וְ⁠לָקַחְתָּ֥ כֶֽסֶף ־ וְ⁠זָהָ֖ב וְ⁠עָשִׂ֣יתָ עֲטָר֑וֹת וְ⁠שַׂמְתָּ֗ בְּ⁠רֹ֛אשׁ יְהוֹשֻׁ֥עַ בֶּן ־ יְהוֹצָדָ֖ק הַ⁠כֹּהֵ֥ן הַ⁠גָּדֽוֹל ׃¹² וְ⁠אָמַרְתָּ֤ אֵלָי⁠ו֙ לֵ⁠אמֹ֔ר כֹּ֥ה אָמַ֛ר יְהוָ֥ה צְבָא֖וֹת לֵ⁠אמֹ֑ר הִנֵּה ־ אִ֞ישׁ צֶ֤מַח שְׁמ⁠וֹ֙ וּ⁠מִ⁠תַּחְתָּ֣י⁠ו יִצְמָ֔ח וּ⁠בָנָ֖ה אֶת ־ הֵיכַ֥ל יְהוָֽהּ ׃¹³ וְ֠⁠הוּא יִבְנֶ֞ה אֶת ־ הֵיכַ֤ל יְהוָה֙ וְ⁠הֽוּא ־ יִשָּׂ֣א ה֔וֹד וְ⁠יָשַׁ֥ב וּ⁠מָשַׁ֖ל עַל ־ כִּסְא֑⁠וֹ וְ⁠הָיָ֤ה כֹהֵן֙ עַל ־ כִּסְא֔⁠וֹ וַ⁠עֲצַ֣ת שָׁל֔וֹם תִּהְיֶ֖ה בֵּ֥ין שְׁנֵי⁠הֶֽם ׃¹⁴ וְ⁠הָ⁠עֲטָרֹ֗ת תִּֽהְיֶה֙ לְ⁠חֵ֨לֶם֙ וּ⁠לְ⁠טוֹבִיָּ֣ה וְ⁠לִ⁠ידַֽעְיָ֔ה וּ⁠לְ⁠חֵ֖ן בֶּן ־ צְפַנְיָ֑ה לְ⁠זִכָּר֖וֹן בְּ⁠הֵיכַ֥ל יְהוָֽה ׃¹⁵ וּ⁠רְחוֹקִ֣ים ׀ יָבֹ֗אוּ וּ⁠בָנוּ֙ בְּ⁠הֵיכַ֣ל יְהוָ֔ה וִ⁠ידַעְתֶּ֕ם כִּֽי ־ יְהוָ֥ה צְבָא֖וֹת שְׁלָחַ֣⁠נִי אֲלֵי⁠כֶ֑ם וְ⁠הָיָה֙ אִם ־ שָׁמ֣וֹעַ תִּשְׁמְע֔וּ⁠ן בְּ⁠ק֖וֹל יְהוָ֥ה אֱלֹהֵי⁠כֶֽם ׃ס

Chapter 7

¹ וַֽ⁠יְהִי֙ בִּ⁠שְׁנַ֣ת אַרְבַּ֔ע לְ⁠דָרְיָ֖וֶשׁ הַ⁠מֶּ֑לֶךְ הָיָ֨ה דְבַר ־ יְהוָ֜ה אֶל ־ זְכַרְיָ֗ה בְּ⁠אַרְבָּעָ֛ה לַ⁠חֹ֥דֶשׁ הַ⁠תְּשִׁעִ֖י בְּ⁠כִסְלֵֽו ׃² וַ⁠יִּשְׁלַח֙ בֵּֽית ־ אֵ֔ל שַׂר ־ אֶ֕צֶר וְ⁠רֶ֥גֶם מֶ֖לֶךְ וַֽ⁠אֲנָשָׁ֑י⁠ו לְ⁠חַלּ֖וֹת אֶת ־ פְּנֵ֥י יְהוָֽה ׃³ לֵ⁠אמֹ֗ר אֶל ־ הַ⁠כֹּֽהֲנִים֙ אֲשֶׁר֙ לְ⁠בֵית ־ יְהוָ֣ה צְבָא֔וֹת וְ⁠אֶל ־ הַ⁠נְּבִיאִ֖ים לֵ⁠אמֹ֑ר הַֽ⁠אֶבְכֶּה֙ בַּ⁠חֹ֣דֶשׁ הַ⁠חֲמִשִׁ֔י הִנָּזֵ֕ר כַּ⁠אֲשֶׁ֣ר עָשִׂ֔יתִי זֶ֖ה כַּ⁠מֶּ֥ה שָׁנִֽים ׃פ⁴ וַ⁠יְהִ֛י דְּבַר ־ יְהוָ֥ה צְבָא֖וֹת אֵלַ֥⁠י לֵ⁠אמֹֽר ׃⁵ אֱמֹר֙ אֶל ־ כָּל ־ עַ֣ם הָ⁠אָ֔רֶץ וְ⁠אֶל ־ הַ⁠כֹּהֲנִ֖ים לֵ⁠אמֹ֑ר כִּֽי ־ צַמְתֶּ֨ם וְ⁠סָפ֜וֹד בַּ⁠חֲמִישִׁ֣י וּ⁠בַ⁠שְּׁבִיעִ֗י וְ⁠זֶה֙ שִׁבְעִ֣ים שָׁנָ֔ה הֲ⁠צ֥וֹם צַמְתֻּ֖⁠נִי אָֽנִי ׃⁶ וְ⁠כִ֥י תֹאכְל֖וּ וְ⁠כִ֣י תִשְׁתּ֑וּ הֲ⁠ל֤וֹא אַתֶּם֙ הָ⁠אֹ֣כְלִ֔ים וְ⁠אַתֶּ֖ם הַ⁠שֹּׁתִֽים ׃⁷ הֲ⁠ל֣וֹא אֶת ־ הַ⁠דְּבָרִ֗ים אֲשֶׁ֨ר קָרָ֤א יְהוָה֙ בְּ⁠יַד֙ הַ⁠נְּבִיאִ֣ים הָ⁠רִֽאשֹׁנִ֔ים בִּ⁠הְי֤וֹת יְרוּשָׁלִַ֨ם֙ יֹשֶׁ֣בֶת וּ⁠שְׁלֵוָ֔ה וְ⁠עָרֶ֖י⁠הָ סְבִיבֹתֶ֑י⁠הָ וְ⁠הַ⁠נֶּ֥גֶב וְ⁠הַ⁠שְּׁפֵלָ֖ה יֹשֵֽׁב ׃פ⁸ וַֽ⁠יְהִי֙ דְּבַר ־ יְהוָ֔ה אֶל ־ זְכַרְיָ֖ה לֵ⁠אמֹֽר ׃⁹ כֹּ֥ה אָמַ֛ר יְהוָ֥ה צְבָא֖וֹת לֵ⁠אמֹ֑ר מִשְׁפַּ֤ט אֱמֶת֙ שְׁפֹ֔טוּ וְ⁠חֶ֣סֶד וְ⁠רַֽחֲמִ֔ים עֲשׂ֖וּ אִ֥ישׁ אֶת ־ אָחִֽי⁠ו ׃¹⁰ וְ⁠אַלְמָנָ֧ה וְ⁠יָת֛וֹם גֵּ֥ר וְ⁠עָנִ֖י אַֽל ־ תַּעֲשֹׁ֑קוּ וְ⁠רָעַת֙ אִ֣ישׁ אָחִ֔י⁠ו אַֽל ־ תַּחְשְׁב֖וּ בִּ⁠לְבַבְ⁠כֶֽם ׃¹¹ וַ⁠יְמָאֲנ֣וּ לְ⁠הַקְשִׁ֔יב וַ⁠יִּתְּנ֥וּ כָתֵ֖ף סֹרָ֑רֶת וְ⁠אָזְנֵי⁠הֶ֖ם הִכְבִּ֥ידוּ מִ⁠שְּׁמֽוֹעַ ׃¹² וְ⁠לִבָּ֞⁠ם שָׂ֣מוּ שָׁמִ֗יר מִ֠⁠שְּׁמוֹעַ אֶת ־ הַ⁠תּוֹרָ֤ה וְ⁠אֶת ־ הַ⁠דְּבָרִים֙ אֲשֶׁ֨ר שָׁלַ֜ח יְהוָ֤ה צְבָאוֹת֙ בְּ⁠רוּח֔⁠וֹ בְּ⁠יַ֖ד הַ⁠נְּבִיאִ֣ים הָ⁠רִֽאשֹׁנִ֑ים וַֽ⁠יְהִי֙ קֶ֣צֶף גָּד֔וֹל מֵ⁠אֵ֖ת יְהוָ֥ה צְבָאֽוֹת ׃¹³ וַ⁠יְהִ֥י כַ⁠אֲשֶׁר ־ קָרָ֖א וְ⁠לֹ֣א שָׁמֵ֑עוּ כֵּ֤ן יִקְרְאוּ֙ וְ⁠לֹ֣א אֶשְׁמָ֔ע אָמַ֖ר יְהוָ֥ה צְבָאֽוֹת ׃¹⁴ וְ⁠אֵ֣סָעֲרֵ֗⁠ם עַ֤ל כָּל ־ הַ⁠גּוֹיִם֙ אֲשֶׁ֣ר לֹֽא ־ יְדָע֔וּ⁠ם וְ⁠הָ⁠אָ֨רֶץ֙ נָשַׁ֣מָּה אַֽחֲרֵי⁠הֶ֔ם מֵֽ⁠עֹבֵ֖ר וּ⁠מִ⁠שָּׁ֑ב וַ⁠יָּשִׂ֥ימוּ אֶֽרֶץ ־ חֶמְדָּ֖ה לְ⁠שַׁמָּֽה ׃פ

Chapter 8

¹ וַ⁠יְהִ֛י דְּבַר ־ יְהוָ֥ה צְבָא֖וֹת לֵ⁠אמֹֽר ׃² כֹּ֤ה אָמַר֙ יְהוָ֣ה צְבָא֔וֹת קִנֵּ֥אתִי לְ⁠צִיּ֖וֹן קִנְאָ֣ה גְדוֹלָ֑ה וְ⁠חֵמָ֥ה גְדוֹלָ֖ה קִנֵּ֥אתִי לָֽ⁠הּ ׃³ כֹּ֚ה אָמַ֣ר יְהוָ֔ה שַׁ֚בְתִּי אֶל ־ צִיּ֔וֹן וְ⁠שָׁכַנְתִּ֖י בְּ⁠ת֣וֹךְ יְרֽוּשָׁלִָ֑ם וְ⁠נִקְרְאָ֤ה יְרוּשָׁלִַ֨ם֙ עִ֣יר ־ הָֽ⁠אֱמֶ֔ת וְ⁠הַר ־ יְהוָ֥ה צְבָא֖וֹת הַ֥ר הַ⁠קֹּֽדֶשׁ ׃ס⁴ כֹּ֤ה אָמַר֙ יְהוָ֣ה צְבָא֔וֹת עֹ֤ד יֵֽשְׁבוּ֙ זְקֵנִ֣ים וּ⁠זְקֵנ֔וֹת בִּ⁠רְחֹב֖וֹת יְרוּשָׁלִָ֑ם וְ⁠אִ֧ישׁ מִשְׁעַנְתּ֛⁠וֹ בְּ⁠יָד֖⁠וֹ מֵ⁠רֹ֥ב יָמִֽים ׃⁵ וּ⁠רְחֹב֤וֹת הָ⁠עִיר֙ יִמָּ֣לְא֔וּ יְלָדִ֖ים וִֽ⁠ילָד֑וֹת מְשַׂחֲקִ֖ים בִּ⁠רְחֹֽבֹתֶֽי⁠הָ ׃ס⁶ כֹּ֤ה אָמַר֙ יְהוָ֣ה צְבָא֔וֹת כִּ֣י יִפָּלֵ֗א בְּ⁠עֵינֵי֙ שְׁאֵרִית֙ הָ⁠עָ֣ם הַ⁠זֶּ֔ה בַּ⁠יָּמִ֖ים הָ⁠הֵ֑ם גַּם ־ בְּ⁠עֵינַ⁠י֙ יִפָּלֵ֔א נְאֻ֖ם יְהוָ֥ה צְבָאֽוֹת ׃פ⁷ כֹּ֤ה אָמַר֙ יְהוָ֣ה צְבָא֔וֹת הִנְ⁠נִ֥י מוֹשִׁ֛יעַ אֶת ־ עַמִּ֖⁠י מֵ⁠אֶ֣רֶץ מִזְרָ֑ח וּ⁠מֵ⁠אֶ֖רֶץ מְב֥וֹא הַ⁠שָּֽׁמֶשׁ ׃⁸ וְ⁠הֵבֵאתִ֣י אֹתָ֔⁠ם וְ⁠שָׁכְנ֖וּ בְּ⁠ת֣וֹךְ יְרוּשָׁלִָ֑ם וְ⁠הָיוּ ־ לִ֣⁠י לְ⁠עָ֗ם וַֽ⁠אֲנִי֙ אֶהְיֶ֤ה לָ⁠הֶם֙ לֵֽ⁠אלֹהִ֔ים בֶּ⁠אֱמֶ֖ת וּ⁠בִ⁠צְדָקָֽה ׃ס⁹ כֹּֽה ־ אָמַר֮ יְהוָ֣ה צְבָאוֹת֒ תֶּחֱזַ֣קְנָה יְדֵי⁠כֶ֔ם הַ⁠שֹּֽׁמְעִים֙ בַּ⁠יָּמִ֣ים הָ⁠אֵ֔לֶּה אֵ֖ת הַ⁠דְּבָרִ֣ים הָ⁠אֵ֑לֶּה מִ⁠פִּי֙ הַ⁠נְּבִיאִ֔ים אֲ֠שֶׁר בְּ⁠י֞וֹם יֻסַּ֨ד בֵּית ־ יְהוָ֧ה צְבָא֛וֹת הַ⁠הֵיכָ֖ל לְ⁠הִבָּנֽוֹת ׃¹⁰ כִּ֗י לִ⁠פְנֵי֙ הַ⁠יָּמִ֣ים הָ⁠הֵ֔ם שְׂכַ֤ר הָֽ⁠אָדָם֙ לֹ֣א נִֽהְיָ֔ה וּ⁠שְׂכַ֥ר הַ⁠בְּהֵמָ֖ה אֵינֶ֑⁠נָּה וְ⁠לַ⁠יּוֹצֵ֨א וְ⁠לַ⁠בָּ֤א אֵין ־ שָׁלוֹם֙ מִן ־ הַ⁠צָּ֔ר וַ⁠אֲשַׁלַּ֥ח אֶת ־ כָּל ־ הָ⁠אָדָ֖ם אִ֥ישׁ בְּ⁠רֵעֵֽ⁠הוּ ׃¹¹ וְ⁠עַתָּ֗ה לֹ֣א כַ⁠יָּמִ֤ים הָ⁠רִֽאשֹׁנִים֙ אֲנִ֔י לִ⁠שְׁאֵרִ֖ית הָ⁠עָ֣ם הַ⁠זֶּ֑ה נְאֻ֖ם יְהוָ֥ה צְבָאֽוֹת ׃¹² כִּֽי ־ זֶ֣רַע הַ⁠שָּׁל֗וֹם הַ⁠גֶּ֜פֶן תִּתֵּ֤ן פִּרְיָ⁠הּ֙ וְ⁠הָ⁠אָ֨רֶץ֙ תִּתֵּ֣ן אֶת ־ יְבוּלָ֔⁠הּ וְ⁠הַ⁠שָּׁמַ֖יִם יִתְּנ֣וּ טַלָּ֑⁠ם וְ⁠הִנְחַלְתִּ֗י אֶת ־ שְׁאֵרִ֛ית הָ⁠עָ֥ם הַ⁠זֶּ֖ה אֶת ־ כָּל ־ אֵֽלֶּה ׃¹³ וְ⁠הָיָ֡ה כַּ⁠אֲשֶׁר֩ הֱיִיתֶ֨ם קְלָלָ֜ה בַּ⁠גּוֹיִ֗ם בֵּ֤ית יְהוּדָה֙ וּ⁠בֵ֣ית יִשְׂרָאֵ֔ל כֵּ֚ן אוֹשִׁ֣יעַ אֶתְ⁠כֶ֔ם וִ⁠הְיִיתֶ֖ם בְּרָכָ֑ה אַל ־ תִּירָ֖אוּ תֶּחֱזַ֥קְנָה יְדֵי⁠כֶֽם ׃ס¹⁴ כִּ֣י כֹ֣ה אָמַר֮ יְהוָ֣ה צְבָאוֹת֒ כַּ⁠אֲשֶׁ֨ר זָמַמְ֜תִּי לְ⁠הָרַ֣ע לָ⁠כֶ֗ם בְּ⁠הַקְצִ֤יף אֲבֹֽתֵי⁠כֶם֙ אֹתִ֔⁠י אָמַ֖ר יְהוָ֣ה צְבָא֑וֹת וְ⁠לֹ֖א נִחָֽמְתִּי ׃¹⁵ כֵּ֣ן שַׁ֤בְתִּי זָמַ֨מְתִּי֙ בַּ⁠יָּמִ֣ים הָ⁠אֵ֔לֶּה לְ⁠הֵיטִ֥יב אֶת ־ יְרוּשָׁלִַ֖ם וְ⁠אֶת ־ בֵּ֣ית יְהוּדָ֑ה אַל ־ תִּירָֽאוּ ׃¹⁶ אֵ֥לֶּה הַ⁠דְּבָרִ֖ים אֲשֶׁ֣ר תַּֽעֲשׂ֑וּ דַּבְּר֤וּ אֱמֶת֙ אִ֣ישׁ אֶת ־ רֵעֵ֔⁠הוּ אֱמֶת֙ וּ⁠מִשְׁפַּ֣ט שָׁל֔וֹם שִׁפְט֖וּ בְּ⁠שַׁעֲרֵי⁠כֶֽם ׃¹⁷ וְ⁠אִ֣ישׁ ׀ אֶת ־ רָעַ֣ת רֵעֵ֗⁠הוּ אַֽל ־ תַּחְשְׁבוּ֙ בִּ⁠לְבַבְ⁠כֶ֔ם וּ⁠שְׁבֻ֥עַת שֶׁ֖קֶר אַֽל ־ תֶּאֱהָ֑בוּ כִּ֧י אֶת ־ כָּל ־ אֵ֛לֶּה אֲשֶׁ֥ר שָׂנֵ֖אתִי נְאֻם ־ יְהוָֽה ׃ס¹⁸ וַ⁠יְהִ֛י דְּבַר ־ יְהוָ֥ה צְבָא֖וֹת אֵלַ֥⁠י לֵ⁠אמֹֽר ׃¹⁹ כֹּֽה ־ אָמַ֞ר יְהוָ֣ה צְבָא֗וֹת צ֣וֹם הָ⁠רְבִיעִ֡י וְ⁠צ֣וֹם הַ⁠חֲמִישִׁי֩ וְ⁠צ֨וֹם הַ⁠שְּׁבִיעִ֜י וְ⁠צ֣וֹם הָ⁠עֲשִׂירִ֗י יִהְיֶ֤ה לְ⁠בֵית ־ יְהוּדָה֙ לְ⁠שָׂשׂ֣וֹן וּ⁠לְ⁠שִׂמְחָ֔ה וּֽ⁠לְ⁠מֹעֲדִ֖ים טוֹבִ֑ים וְ⁠הָ⁠אֱמֶ֥ת וְ⁠הַ⁠שָּׁל֖וֹם אֱהָֽבוּ ׃פ²⁰ כֹּ֥ה אָמַ֖ר יְהוָ֣ה צְבָא֑וֹת עֹ֚ד אֲשֶׁ֣ר יָבֹ֣אוּ עַמִּ֔ים וְ⁠יֹשְׁבֵ֖י עָרִ֥ים רַבּֽוֹת ׃²¹ וְֽ⁠הָלְכ֡וּ יֹשְׁבֵי֩ אַחַ֨ת אֶל ־ אַחַ֜ת לֵ⁠אמֹ֗ר נֵלְכָ֤ה הָלוֹךְ֙ לְ⁠חַלּוֹת֙ אֶת ־ פְּנֵ֣י יְהוָ֔ה וּ⁠לְ⁠בַקֵּ֖שׁ אֶת ־ יְהוָ֣ה צְבָא֑וֹת אֵלְכָ֖ה גַּם ־ אָֽנִי ׃²² וּ⁠בָ֨אוּ עַמִּ֤ים רַבִּים֙ וְ⁠גוֹיִ֣ם עֲצוּמִ֔ים לְ⁠בַקֵּ֛שׁ אֶת ־ יְהוָ֥ה צְבָא֖וֹת בִּ⁠ירוּשָׁלִָ֑ם וּ⁠לְ⁠חַלּ֖וֹת אֶת ־ פְּנֵ֥י יְהוָֽה ׃ס²³ כֹּ֥ה אָמַר֮ יְהוָ֣ה צְבָאוֹת֒ בַּ⁠יָּמִ֣ים הָ⁠הֵ֔מָּה אֲשֶׁ֤ר יַחֲזִ֨יקוּ֙ עֲשָׂרָ֣ה אֲנָשִׁ֔ים מִ⁠כֹּ֖ל לְשֹׁנ֣וֹת הַ⁠גּוֹיִ֑ם וְֽ⁠הֶחֱזִ֡יקוּ בִּ⁠כְנַף֩ אִ֨ישׁ יְהוּדִ֜י לֵ⁠אמֹ֗ר נֵֽלְכָה֙ עִמָּ⁠כֶ֔ם כִּ֥י שָׁמַ֖עְנוּ אֱלֹהִ֥ים עִמָּ⁠כֶֽם ׃ס

Chapter 9

¹ מַשָּׂ֤א דְבַר ־ יְהוָה֙ בְּ⁠אֶ֣רֶץ חַדְרָ֔ךְ וְ⁠דַמֶּ֖שֶׂק מְנֻחָת֑⁠וֹ כִּ֤י לַֽ⁠יהוָה֙ עֵ֣ין אָדָ֔ם וְ⁠כֹ֖ל שִׁבְטֵ֥י יִשְׂרָאֵֽל ׃² וְ⁠גַם ־ חֲמָ֖ת תִּגְבָּל ־ בָּ֑⁠הּ צֹ֣ר וְ⁠צִיד֔וֹן כִּ֥י חָֽכְמָ֖ה מְאֹֽד ׃³ וַ⁠תִּ֥בֶן צֹ֛ר מָצ֖וֹר לָ֑⁠הּ וַ⁠תִּצְבָּר ־ כֶּ֨סֶף֙ כֶּֽ⁠עָפָ֔ר וְ⁠חָר֖וּץ כְּ⁠טִ֥יט חוּצֽוֹת ׃⁴ הִנֵּ֤ה אֲדֹנָ⁠י֙ יֽוֹרִשֶׁ֔⁠נָּה וְ⁠הִכָּ֥ה בַ⁠יָּ֖ם חֵילָ֑⁠הּ וְ⁠הִ֖יא בָּ⁠אֵ֥שׁ תֵּאָכֵֽל ׃⁵ תֵּרֶ֨א אַשְׁקְל֜וֹן וְ⁠תִירָ֗א וְ⁠עַזָּה֙ וְ⁠תָחִ֣יל מְאֹ֔ד וְ⁠עֶקְר֖וֹן כִּֽי ־ הֹבִ֣ישׁ מֶבָּטָ֑⁠הּ וְ⁠אָ֤בַד מֶ֨לֶךְ֙ מֵֽ⁠עַזָּ֔ה וְ⁠אַשְׁקְל֖וֹן לֹ֥א תֵשֵֽׁב ׃⁶ וְ⁠יָשַׁ֥ב מַמְזֵ֖ר בְּ⁠אַשְׁדּ֑וֹד וְ⁠הִכְרַתִּ֖י גְּא֥וֹן פְּלִשְׁתִּֽים ׃⁷ וַ⁠הֲסִרֹתִ֨י דָמָ֜י⁠ו מִ⁠פִּ֗י⁠ו וְ⁠שִׁקֻּצָי⁠ו֙ מִ⁠בֵּ֣ין שִׁנָּ֔י⁠ו וְ⁠נִשְׁאַ֥ר גַּם ־ ה֖וּא לֵֽ⁠אלֹהֵ֑י⁠נוּ וְ⁠הָיָה֙ כְּ⁠אַלֻּ֣ף בִּֽ⁠יהוּדָ֔ה וְ⁠עֶקְר֖וֹן כִּ⁠יבוּסִֽי ׃⁸ וְ⁠חָנִ֨יתִי לְ⁠בֵיתִ֤⁠י מִצָּבָה֙ מֵ⁠עֹבֵ֣ר וּ⁠מִ⁠שָּׁ֔ב וְ⁠לֹֽא ־ יַעֲבֹ֧ר עֲלֵי⁠הֶ֛ם ע֖וֹד נֹגֵ֑שׂ כִּ֥י עַתָּ֖ה רָאִ֥יתִי בְ⁠עֵינָֽ⁠י ׃ס⁹ גִּילִ֨י מְאֹ֜ד בַּת ־ צִיּ֗וֹן הָרִ֨יעִי֙ בַּ֣ת יְרוּשָׁלִַ֔ם הִנֵּ֤ה מַלְכֵּ⁠ךְ֙ יָ֣בוֹא לָ֔⁠ךְ צַדִּ֥יק וְ⁠נוֹשָׁ֖ע ה֑וּא עָנִי֙ וְ⁠רֹכֵ֣ב עַל ־ חֲמ֔וֹר וְ⁠עַל ־ עַ֖יִר בֶּן ־ אֲתֹנֽוֹת ׃¹⁰ וְ⁠הִכְרַתִּי ־ רֶ֣כֶב מֵ⁠אֶפְרַ֗יִם וְ⁠סוּס֙ מִ⁠יר֣וּשָׁלִַ֔ם וְ⁠נִכְרְתָה֙ קֶ֣שֶׁת מִלְחָמָ֔ה וְ⁠דִבֶּ֥ר שָׁל֖וֹם לַ⁠גּוֹיִ֑ם וּ⁠מָשְׁל⁠וֹ֙ מִ⁠יָּ֣ם עַד ־ יָ֔ם וּ⁠מִ⁠נָּהָ֖ר עַד ־ אַפְסֵי ־ אָֽרֶץ ׃¹¹ גַּם ־ אַ֣תְּ בְּ⁠דַם ־ בְּרִיתֵ֗⁠ךְ שִׁלַּ֤חְתִּי אֲסִירַ֨יִ⁠ךְ֙ מִ⁠בּ֔וֹר אֵ֥ין מַ֖יִם בּֽ⁠וֹ ׃¹² שׁ֚וּבוּ לְ⁠בִצָּר֔וֹן אֲסִירֵ֖י הַ⁠תִּקְוָ֑ה גַּם ־ הַ⁠יּ֕וֹם מַגִּ֥יד מִשְׁנֶ֖ה אָשִׁ֥יב לָֽ⁠ךְ ׃¹³ כִּֽי ־ דָרַ֨כְתִּי לִ֜⁠י יְהוּדָ֗ה קֶ֚שֶׁת מִלֵּ֣אתִי אֶפְרַ֔יִם וְ⁠עוֹרַרְתִּ֤י בָנַ֨יִ⁠ךְ֙ צִיּ֔וֹן עַל ־ בָּנַ֖יִ⁠ךְ יָוָ֑ן וְ⁠שַׂמְתִּ֖י⁠ךְ כְּ⁠חֶ֥רֶב גִּבּֽוֹר ׃¹⁴ וַֽ⁠יהוָה֙ עֲלֵי⁠הֶ֣ם יֵֽרָאֶ֔ה וְ⁠יָצָ֥א כַ⁠בָּרָ֖ק חִצּ֑⁠וֹ וַֽ⁠אדֹנָ֤⁠י יְהֹוִה֙ בַּ⁠שּׁוֹפָ֣ר יִתְקָ֔ע וְ⁠הָלַ֖ךְ בְּ⁠סַעֲר֥וֹת תֵּימָֽן ׃¹⁵ יְהוָ֣ה צְבָאוֹת֮ יָגֵ֣ן עֲלֵי⁠הֶם֒ וְ⁠אָכְל֗וּ וְ⁠כָֽבְשׁוּ֙ אַבְנֵי ־ קֶ֔לַע וְ⁠שָׁת֥וּ הָמ֖וּ כְּמוֹ ־ יָ֑יִן וּ⁠מָֽלְאוּ֙ כַּ⁠מִּזְרָ֔ק כְּ⁠זָוִיּ֖וֹת מִזְבֵּֽחַ ׃¹⁶ וְֽ⁠הוֹשִׁיעָ֞⁠ם יְהוָ֧ה אֱלֹהֵי⁠הֶ֛ם בַּ⁠יּ֥וֹם הַ⁠ה֖וּא כְּ⁠צֹ֣אן עַמּ֑⁠וֹ כִּ֚י אַבְנֵי ־ נֵ֔זֶר מִֽתְנוֹסְס֖וֹת עַל ־ אַדְמָתֽ⁠וֹ ׃¹⁷ כִּ֥י מַה ־ טּוּב֖⁠וֹ וּ⁠מַה ־ יָפְי֑⁠וֹ דָּגָן֙ בַּֽחוּרִ֔ים וְ⁠תִיר֖וֹשׁ יְנוֹבֵ֥ב בְּתֻלֽוֹת ׃

Chapter 10

¹ שַׁאֲל֨וּ מֵ⁠יְהוָ֤ה מָטָר֙ בְּ⁠עֵ֣ת מַלְק֔וֹשׁ יְהוָ֖ה עֹשֶׂ֣ה חֲזִיזִ֑ים וּ⁠מְטַר ־ גֶּ֨שֶׁם֙ יִתֵּ֣ן לָ⁠הֶ֔ם לְ⁠אִ֖ישׁ עֵ֥שֶׂב בַּ⁠שָּׂדֶֽה ׃² כִּ֧י הַ⁠תְּרָפִ֣ים דִּבְּרוּ ־ אָ֗וֶן וְ⁠הַ⁠קּֽוֹסְמִים֙ חָ֣זוּ שֶׁ֔קֶר וַֽ⁠חֲלֹמוֹת֙ הַ⁠שָּׁ֣וא יְדַבֵּ֔רוּ הֶ֖בֶל יְנַֽחֵמ֑וּ⁠ן עַל ־ כֵּן֙ נָסְע֣וּ כְמוֹ ־ צֹ֔אן יַעֲנ֖וּ כִּֽי ־ אֵ֥ין רֹעֶֽה ׃פ³ עַל ־ הָֽ⁠רֹעִים֙ חָרָ֣ה אַפִּ֔⁠י וְ⁠עַל ־ הָ⁠עַתּוּדִ֖ים אֶפְק֑וֹד כִּֽי ־ פָקַד֩ יְהוָ֨ה צְבָא֤וֹת אֶת ־ עֶדְר⁠וֹ֙ אֶת ־ בֵּ֣ית יְהוּדָ֔ה וְ⁠שָׂ֣ם אוֹתָ֔⁠ם כְּ⁠ס֥וּס הוֹד֖⁠וֹ בַּ⁠מִּלְחָמָֽה ׃⁴ מִמֶּ֤⁠נּוּ פִנָּה֙ מִמֶּ֣⁠נּוּ יָתֵ֔ד מִמֶּ֖⁠נּוּ קֶ֣שֶׁת מִלְחָמָ֑ה מִמֶּ֛⁠נּוּ יֵצֵ֥א כָל ־ נוֹגֵ֖שׂ יַחְדָּֽו ׃⁵ וְ⁠הָי֨וּ כְ⁠גִבֹּרִ֜ים בּוֹסִ֨ים בְּ⁠טִ֤יט חוּצוֹת֙ בַּ⁠מִּלְחָמָ֔ה וְ⁠נִ֨לְחֲמ֔וּ כִּ֥י יְהוָ֖ה עִמָּ֑⁠ם וְ⁠הֹבִ֖ישׁוּ רֹכְבֵ֥י סוּסִֽים ׃⁶ וְ⁠גִבַּרְתִּ֣י ׀ אֶת ־ בֵּ֣ית יְהוּדָ֗ה וְ⁠אֶת ־ בֵּ֤ית יוֹסֵף֙ אוֹשִׁ֔יעַ וְ⁠הֽוֹשְׁבוֹתִי⁠ם֙ כִּ֣י רִֽחַמְתִּ֔י⁠ם וְ⁠הָי֖וּ כַּ⁠אֲשֶׁ֣ר לֹֽא ־ זְנַחְתִּ֑י⁠ם כִּ֗י אֲנִ֛י יְהוָ֥ה אֱלֹהֵי⁠הֶ֖ם וְ⁠אֶעֱנֵֽ⁠ם ׃⁷ וְ⁠הָי֤וּ כְ⁠גִבּוֹר֙ אֶפְרַ֔יִם וְ⁠שָׂמַ֥ח לִבָּ֖⁠ם כְּמוֹ ־ יָ֑יִן וּ⁠בְנֵי⁠הֶם֙ יִרְא֣וּ וְ⁠שָׂמֵ֔חוּ יָגֵ֥ל לִבָּ֖⁠ם בַּ⁠יהוָֽה ׃⁸ אֶשְׁרְקָ֥ה לָ⁠הֶ֛ם וַ⁠אֲקַבְּצֵ֖⁠ם כִּ֣י פְדִיתִ֑י⁠ם וְ⁠רָב֖וּ כְּמ֥וֹ רָבֽוּ ׃⁹ וְ⁠אֶזְרָעֵ⁠ם֙ בָּֽ⁠עַמִּ֔ים וּ⁠בַ⁠מֶּרְחַקִּ֖ים יִזְכְּר֑וּ⁠נִי וְ⁠חָי֥וּ אֶת ־ בְּנֵי⁠הֶ֖ם וָ⁠שָֽׁבוּ ׃¹⁰ וַ⁠הֲשִֽׁיבוֹתִי⁠ם֙ מֵ⁠אֶ֣רֶץ מִצְרַ֔יִם וּ⁠מֵֽ⁠אַשּׁ֖וּר אֲקַבְּצֵ֑⁠ם וְ⁠אֶל ־ אֶ֨רֶץ גִּלְעָ֤ד וּ⁠לְבָנוֹן֙ אֲבִיאֵ֔⁠ם וְ⁠לֹ֥א יִמָּצֵ֖א לָ⁠הֶֽם ׃¹¹ וְ⁠עָבַ֨ר בַּ⁠יָּ֜ם צָרָ֗ה וְ⁠הִכָּ֤ה בַ⁠יָּם֙ גַּלִּ֔ים וְ⁠הֹבִ֕ישׁוּ כֹּ֖ל מְצוּל֣וֹת יְאֹ֑ר וְ⁠הוּרַד֙ גְּא֣וֹן אַשּׁ֔וּר וְ⁠שֵׁ֥בֶט מִצְרַ֖יִם יָסֽוּר ׃¹² וְ⁠גִבַּרְתִּי⁠ם֙ בַּֽ⁠יהוָ֔ה וּ⁠בִ⁠שְׁמ֖⁠וֹ יִתְהַלָּ֑כוּ נְאֻ֖ם יְהוָֽה ׃ס

Chapter 11

¹ פְּתַ֥ח לְבָנ֖וֹן דְּלָתֶ֑י⁠ךָ וְ⁠תֹאכַ֥ל אֵ֖שׁ בַּ⁠אֲרָזֶֽי⁠ךָ ׃² הֵילֵ֤ל בְּרוֹשׁ֙ כִּֽי ־ נָ֣פַל אֶ֔רֶז אֲשֶׁ֥ר אַדִּרִ֖ים שֻׁדָּ֑דוּ הֵילִ֨ילוּ֙ אַלּוֹנֵ֣י בָשָׁ֔ן כִּ֥י יָרַ֖ד יַ֥עַר ה⁠בצור ׃¹³ ק֚וֹל יִֽלְלַ֣ת הָ⁠רֹעִ֔ים כִּ֥י שֻׁדְּדָ֖ה אַדַּרְתָּ֑⁠ם ק֚וֹל שַׁאֲגַ֣ת כְּפִירִ֔ים כִּ֥י שֻׁדַּ֖ד גְּא֥וֹן הַ⁠יַּרְדֵּֽן ׃ס⁴ כֹּ֥ה אָמַ֖ר יְהוָ֣ה אֱלֹהָ֑⁠י רְעֵ֖ה אֶת ־ צֹ֥אן הַ⁠הֲרֵגָֽה ׃⁵ אֲשֶׁ֨ר קֹנֵי⁠הֶ֤ן יַֽהֲרְגֻ⁠ן֙ וְ⁠לֹ֣א יֶאְשָׁ֔מוּ וּ⁠מֹכְרֵי⁠הֶ֣ן יֹאמַ֔ר בָּר֥וּךְ יְהוָ֖ה וַ⁠אעְשִׁ֑ר וְ⁠רֹ֣עֵי⁠הֶ֔ם לֹ֥א יַחְמ֖וֹל עֲלֵי⁠הֶֽן ׃⁶ כִּ֠י לֹ֣א אֶחְמ֥וֹל ע֛וֹד עַל ־ יֹשְׁבֵ֥י הָ⁠אָ֖רֶץ נְאֻם ־ יְהוָ֑ה וְ⁠הִנֵּ֨ה אָנֹכִ֜י מַמְצִ֣יא אֶת ־ הָ⁠אָדָ֗ם אִ֤ישׁ בְּ⁠יַד ־ רֵעֵ֨⁠הוּ֙ וּ⁠בְ⁠יַ֣ד מַלְכּ֔⁠וֹ וְ⁠כִתְּתוּ֙ אֶת ־ הָ⁠אָ֔רֶץ וְ⁠לֹ֥א אַצִּ֖יל מִ⁠יָּדָֽ⁠ם ׃⁷ וָֽ⁠אֶרְעֶה֙ אֶת ־ צֹ֣אן הַֽ⁠הֲרֵגָ֔ה לָ⁠כֵ֖ן עֲנִיֵּ֣י הַ⁠צֹּ֑אן וָ⁠אֶקַּֽח ־ לִ֞⁠י שְׁנֵ֣י מַקְל֗וֹת לְ⁠אַחַ֞ד קָרָ֤אתִי נֹ֨עַם֙ וּ⁠לְ⁠אַחַד֙ קָרָ֣אתִי חֹֽבְלִ֔ים וָ⁠אֶרְעֶ֖ה אֶת ־ הַ⁠צֹּֽאן ׃⁸ וָ⁠אַכְחִ֛ד אֶת ־ שְׁלֹ֥שֶׁת הָ⁠רֹעִ֖ים בְּ⁠יֶ֣רַח אֶחָ֑ד וַ⁠תִּקְצַ֤ר נַפְשִׁ⁠י֙ בָּ⁠הֶ֔ם וְ⁠גַם ־ נַפְשָׁ֖⁠ם בָּחֲלָ֥ה בִֽ⁠י ׃⁹ וָ⁠אֹמַ֕ר לֹ֥א אֶרְעֶ֖ה אֶתְ⁠כֶ֑ם הַ⁠מֵּתָ֣ה תָמ֗וּת וְ⁠הַ⁠נִּכְחֶ֨דֶת֙ תִּכָּחֵ֔ד וְ⁠הַ֨⁠נִּשְׁאָר֔וֹת תֹּאכַ֕לְנָה אִשָּׁ֖ה אֶת ־ בְּשַׂ֥ר רְעוּתָֽ⁠הּ ׃¹⁰ וָ⁠אֶקַּ֤ח אֶת ־ מַקְלִ⁠י֙ אֶת ־ נֹ֔עַם וָ⁠אֶגְדַּ֖ע אֹת֑⁠וֹ לְ⁠הָפֵיר֙ אֶת ־ בְּרִיתִ֔⁠י אֲשֶׁ֥ר כָּרַ֖תִּי אֶת ־ כָּל ־ הָ⁠עַמִּֽים ׃¹¹ וַ⁠תֻּפַ֖ר בַּ⁠יּ֣וֹם הַ⁠ה֑וּא וַ⁠יֵּדְע֨וּ כֵ֜ן עֲנִיֵּ֤י הַ⁠צֹּאן֙ הַ⁠שֹּׁמְרִ֣ים אֹתִ֔⁠י כִּ֥י דְבַר ־ יְהוָ֖ה הֽוּא ׃¹² וָ⁠אֹמַ֣ר אֲלֵי⁠הֶ֗ם אִם ־ ט֧וֹב בְּ⁠עֵינֵי⁠כֶ֛ם הָב֥וּ שְׂכָרִ֖⁠י וְ⁠אִם ־ לֹ֣א ׀ חֲדָ֑לוּ וַ⁠יִּשְׁקְל֥וּ אֶת ־ שְׂכָרִ֖⁠י שְׁלֹשִׁ֥ים כָּֽסֶף ׃¹³ וַ⁠יֹּ֨אמֶר יְהוָ֜ה אֵלַ֗⁠י הַשְׁלִיכֵ֨⁠הוּ֙ אֶל ־ הַ⁠יּוֹצֵ֔ר אֶ֣דֶר הַ⁠יְקָ֔ר אֲשֶׁ֥ר יָקַ֖רְתִּי מֵֽ⁠עֲלֵי⁠הֶ֑ם וָֽ⁠אֶקְחָ⁠ה֙ שְׁלֹשִׁ֣ים הַ⁠כֶּ֔סֶף וָ⁠אַשְׁלִ֥יךְ אֹת֛⁠וֹ בֵּ֥ית יְהוָ֖ה אֶל ־ הַ⁠יּוֹצֵֽר ׃¹⁴ וָֽ⁠אֶגְדַּע֙ אֶת ־ מַקְלִ֣⁠י הַ⁠שֵּׁנִ֔י אֵ֖ת הַ⁠חֹֽבְלִ֑ים לְ⁠הָפֵר֙ אֶת ־ הָֽ⁠אַחֲוָ֔ה בֵּ֥ין יְהוּדָ֖ה וּ⁠בֵ֥ין יִשְׂרָאֵֽל ׃ס¹⁵ וַ⁠יֹּ֥אמֶר יְהוָ֖ה אֵלָ֑⁠י ע֣וֹד קַח ־ לְ⁠ךָ֔ כְּלִ֖י רֹעֶ֥ה אֱוִלִֽי ׃¹⁶ כִּ֣י הִנֵּֽה ־ אָנֹכִי֩ מֵקִ֨ים רֹעֶ֜ה בָּ⁠אָ֗רֶץ הַ⁠נִּכְחָד֤וֹת לֹֽא ־ יִפְקֹד֙ הַ⁠נַּ֣עַר לֹֽא ־ יְבַקֵּ֔שׁ וְ⁠הַ⁠נִּשְׁבֶּ֖רֶת לֹ֣א יְרַפֵּ֑א הַ⁠נִּצָּבָה֙ לֹ֣א יְכַלְכֵּ֔ל וּ⁠בְשַׂ֤ר הַ⁠בְּרִיאָה֙ יֹאכַ֔ל וּ⁠פַרְסֵי⁠הֶ֖ן יְפָרֵֽק ׃ס¹⁷ ה֣וֹי רֹעִ֤י הָֽ⁠אֱלִיל֙ עֹזְבִ֣י הַ⁠צֹּ֔אן חֶ֥רֶב עַל ־ זְרוֹע֖⁠וֹ וְ⁠עַל ־ עֵ֣ין יְמִינ֑⁠וֹ זְרֹע⁠וֹ֙ יָב֣וֹשׁ תִּיבָ֔שׁ וְ⁠עֵ֥ין יְמִינ֖⁠וֹ כָּהֹ֥ה תִכְהֶֽה ׃ס

¹Q הַבָּצִֽיר

Chapter 12

¹ מַשָּׂ֥א דְבַר ־ יְהוָ֖ה עַל ־ יִשְׂרָאֵ֑ל נְאֻם ־ יְהוָ֗ה נֹטֶ֤ה שָׁמַ֨יִם֙ וְ⁠יֹסֵ֣ד אָ֔רֶץ וְ⁠יֹצֵ֥ר רֽוּחַ ־ אָדָ֖ם בְּ⁠קִרְבּֽ⁠וֹ ׃פ² הִנֵּ֣ה אָ֠נֹכִי שָׂ֣ם אֶת ־ יְרוּשָׁלִַ֧ם סַף ־ רַ֛עַל לְ⁠כָל ־ הָ⁠עַמִּ֖ים סָבִ֑יב וְ⁠גַ֧ם עַל ־ יְהוּדָ֛ה יִֽהְיֶ֥ה בַ⁠מָּצ֖וֹר עַל ־ יְרוּשָׁלִָֽם ׃³ וְ⁠הָיָ֣ה בַ⁠יּוֹם ־ הַ֠⁠הוּא אָשִׂ֨ים אֶת ־ יְרוּשָׁלִַ֜ם אֶ֤בֶן מַֽעֲמָסָה֙ לְ⁠כָל ־ הָ֣⁠עַמִּ֔ים כָּל ־ עֹמְסֶ֖י⁠הָ שָׂר֣וֹט יִשָּׂרֵ֑טוּ וְ⁠נֶאֶסְפ֣וּ עָלֶ֔י⁠הָ כֹּ֖ל גּוֹיֵ֥י הָ⁠אָֽרֶץ ׃⁴ בַּ⁠יּ֨וֹם הַ⁠ה֜וּא נְאֻם ־ יְהוָ֗ה אַכֶּ֤ה כָל ־ סוּס֙ בַּ⁠תִּמָּה֔וֹן וְ⁠רֹכְב֖⁠וֹ בַּ⁠שִּׁגָּע֑וֹן וְ⁠עַל ־ בֵּ֤ית יְהוּדָה֙ אֶפְקַ֣ח אֶת ־ עֵינַ֔⁠י וְ⁠כֹל֙ ס֣וּס הָֽ⁠עַמִּ֔ים אַכֶּ֖ה בַּֽ⁠עִוָּרֽוֹן ׃⁵ וְ⁠אָֽמְר֛וּ אַלֻּפֵ֥י יְהוּדָ֖ה בְּ⁠לִבָּ֑⁠ם אַמְצָ֥ה לִ⁠י֙ יֹשְׁבֵ֣י יְרוּשָׁלִַ֔ם בַּ⁠יהוָ֥ה צְבָא֖וֹת אֱלֹהֵי⁠הֶֽם ׃⁶ בַּ⁠יּ֣וֹם הַ⁠ה֡וּא אָשִׂים֩ אֶת ־ אַלֻּפֵ֨י יְהוּדָ֜ה כְּֽ⁠כִיּ֧וֹר אֵ֣שׁ בְּ⁠עֵצִ֗ים וּ⁠כְ⁠לַפִּ֥יד אֵשׁ֙ בְּ⁠עָמִ֔יר וְ⁠אָ֨כְל֜וּ עַל ־ יָמִ֧ין וְ⁠עַל ־ שְׂמֹ֛אול אֶת ־ כָּל ־ הָ⁠עַמִּ֖ים סָבִ֑יב וְ⁠יָשְׁבָ֨ה יְרוּשָׁלִַ֥ם ע֛וֹד תַּחְתֶּ֖י⁠הָ בִּ⁠ירוּשָׁלִָֽם ׃פ⁷ וְ⁠הוֹשִׁ֧יעַ יְהוָ֛ה אֶת ־ אָהֳלֵ֥י יְהוּדָ֖ה בָּ⁠רִֽאשֹׁנָ֑ה לְמַ֨עַן לֹֽא ־ תִגְדַּ֜ל תִּפְאֶ֣רֶת בֵּית ־ דָּוִ֗יד וְ⁠תִפְאֶ֛רֶת יֹשֵׁ֥ב יְרוּשָׁלִַ֖ם עַל ־ יְהוּדָֽה ׃⁸ בַּ⁠יּ֣וֹם הַ⁠ה֗וּא יָגֵ֤ן יְהוָה֙ בְּעַד֙ יוֹשֵׁ֣ב יְרוּשָׁלִַ֔ם וְ⁠הָיָ֞ה הַ⁠נִּכְשָׁ֥ל בָּ⁠הֶ֛ם בַּ⁠יּ֥וֹם הַ⁠ה֖וּא כְּ⁠דָוִ֑יד וּ⁠בֵ֤ית דָּוִיד֙ כֵּֽ⁠אלֹהִ֔ים כְּ⁠מַלְאַ֥ךְ יְהוָ֖ה לִ⁠פְנֵי⁠הֶֽם ׃⁹ וְ⁠הָיָ֖ה בַּ⁠יּ֣וֹם הַ⁠ה֑וּא אֲבַקֵּ֗שׁ לְ⁠הַשְׁמִיד֙ אֶת ־ כָּל ־ הַ⁠גּוֹיִ֔ם הַ⁠בָּאִ֖ים עַל ־ יְרוּשָׁלִָֽם ׃¹⁰ וְ⁠שָׁפַכְתִּי֩ עַל ־ בֵּ֨ית דָּוִ֜יד וְ⁠עַ֣ל ׀ יוֹשֵׁ֣ב יְרוּשָׁלִַ֗ם ר֤וּחַ חֵן֙ וְ⁠תַ֣חֲנוּנִ֔ים וְ⁠הִבִּ֥יטוּ אֵלַ֖⁠י אֵ֣ת אֲשֶׁר ־ דָּקָ֑רוּ וְ⁠סָפְד֣וּ עָלָ֗י⁠ו כְּ⁠מִסְפֵּד֙ עַל ־ הַ⁠יָּחִ֔יד וְ⁠הָמֵ֥ר עָלָ֖י⁠ו כְּ⁠הָמֵ֥ר עַֽל ־ הַ⁠בְּכֽוֹר ׃¹¹ בַּ⁠יּ֣וֹם הַ⁠ה֗וּא יִגְדַּ֤ל הַ⁠מִּסְפֵּד֙ בִּ⁠יר֣וּשָׁלִַ֔ם כְּ⁠מִסְפַּ֥ד הֲדַדְ ־ רִמּ֖וֹן בְּ⁠בִקְעַ֥ת מְגִדּֽוֹן ׃¹² וְ⁠סָפְדָ֣ה הָ⁠אָ֔רֶץ מִשְׁפָּח֥וֹת מִשְׁפָּח֖וֹת לְ⁠בָ֑ד מִשְׁפַּ֨חַת בֵּית ־ דָּוִ֤יד לְ⁠בָד֙ וּ⁠נְשֵׁי⁠הֶ֣ם לְ⁠בָ֔ד מִשְׁפַּ֤חַת בֵּית ־ נָתָן֙ לְ⁠בָ֔ד וּ⁠נְשֵׁי⁠הֶ֖ם לְ⁠בָֽד ׃¹³ מִשְׁפַּ֤חַת בֵּית ־ לֵוִי֙ לְ⁠בָ֔ד וּ⁠נְשֵׁי⁠הֶ֖ם לְ⁠בָ֑ד מִשְׁפַּ֤חַת הַ⁠שִּׁמְעִי֙ לְ⁠בָ֔ד וּ⁠נְשֵׁי⁠הֶ֖ם לְ⁠בָֽד ׃¹⁴ כֹּ֗ל הַ⁠מִּשְׁפָּחוֹת֙ הַ⁠נִּשְׁאָר֔וֹת מִשְׁפָּחֹ֥ת מִשְׁפָּחֹ֖ת לְ⁠בָ֑ד וּ⁠נְשֵׁי⁠הֶ֖ם לְ⁠בָֽד ׃ס

Chapter 13

¹ בַּ⁠יּ֣וֹם הַ⁠ה֗וּא יִֽהְיֶה֙ מָק֣וֹר נִפְתָּ֔ח לְ⁠בֵ֥ית דָּוִ֖יד וּ⁠לְ⁠יֹשְׁבֵ֣י יְרֽוּשָׁלִָ֑ם לְ⁠חַטַּ֖את וּ⁠לְ⁠נִדָּֽה ׃² וְ⁠הָיָה֩ בַ⁠יּ֨וֹם הַ⁠ה֜וּא נְאֻ֣ם ׀ יְהוָ֣ה צְבָא֗וֹת אַכְרִ֞ית אֶת ־ שְׁמ֤וֹת הָֽ⁠עֲצַבִּים֙ מִן ־ הָ⁠אָ֔רֶץ וְ⁠לֹ֥א יִזָּכְר֖וּ ע֑וֹד וְ⁠גַ֧ם אֶת ־ הַ⁠נְּבִיאִ֛ים וְ⁠אֶת ־ ר֥וּחַ הַ⁠טֻּמְאָ֖ה אַעֲבִ֥יר מִן ־ הָ⁠אָֽרֶץ ׃³ וְ⁠הָיָ֗ה כִּֽי ־ יִנָּבֵ֣א אִישׁ֮ עוֹד֒ וְ⁠אָמְר֣וּ אֵ֠לָי⁠ו אָבִ֨י⁠ו וְ⁠אִמּ֤⁠וֹ יֹֽלְדָי⁠ו֙ לֹ֣א תִֽחְיֶ֔ה כִּ֛י שֶׁ֥קֶר דִּבַּ֖רְתָּ בְּ⁠שֵׁ֣ם יְהוָ֑ה וּ⁠דְקָרֻ֜⁠הוּ אָבִ֧י⁠הוּ וְ⁠אִמּ֛⁠וֹ יֹלְדָ֖י⁠ו בְּ⁠הִנָּבְאֽ⁠וֹ ׃⁴ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יֵבֹ֧שׁוּ הַ⁠נְּבִיאִ֛ים אִ֥ישׁ מֵ⁠חֶזְיֹנ֖⁠וֹ בְּ⁠הִנָּֽבְאֹת֑⁠וֹ וְ⁠לֹ֧א יִלְבְּשׁ֛וּ אַדֶּ֥רֶת שֵׂעָ֖ר לְמַ֥עַן כַּחֵֽשׁ ׃⁵ וְ⁠אָמַ֕ר לֹ֥א נָבִ֖יא אָנֹ֑כִי אִישׁ ־ עֹבֵ֤ד אֲדָמָה֙ אָנֹ֔כִי כִּ֥י אָדָ֖ם הִקְנַ֥⁠נִי מִ⁠נְּעוּרָֽ⁠י ׃⁶ וְ⁠אָמַ֣ר אֵלָ֔י⁠ו מָ֧ה הַ⁠מַּכּ֛וֹת הָ⁠אֵ֖לֶּה בֵּ֣ין יָדֶ֑י⁠ךָ וְ⁠אָמַ֕ר אֲשֶׁ֥ר הֻכֵּ֖יתִי בֵּ֥ית מְאַהֲבָֽ⁠י ׃ס⁷ חֶ֗רֶב עוּרִ֤י עַל ־ רֹעִ⁠י֙ וְ⁠עַל ־ גֶּ֣בֶר עֲמִיתִ֔⁠י נְאֻ֖ם יְהוָ֣ה צְבָא֑וֹת הַ֤ךְ אֶת ־ הָֽ⁠רֹעֶה֙ וּ⁠תְפוּצֶ֣יןָ הַ⁠צֹּ֔אן וַ⁠הֲשִׁבֹתִ֥י יָדִ֖⁠י עַל ־ הַ⁠צֹּעֲרִֽים ׃⁸ וְ⁠הָיָ֤ה בְ⁠כָל ־ הָ⁠אָ֨רֶץ֙ נְאֻם ־ יְהוָ֔ה פִּֽי ־ שְׁנַ֣יִם בָּ֔⁠הּ יִכָּרְת֖וּ יִגְוָ֑עוּ וְ⁠הַ⁠שְּׁלִשִׁ֖ית יִוָּ֥תֶר בָּֽ⁠הּ ׃⁹ וְ⁠הֵבֵאתִ֤י אֶת ־ הַ⁠שְּׁלִשִׁית֙ בָּ⁠אֵ֔שׁ וּ⁠צְרַפְתִּי⁠ם֙ כִּ⁠צְרֹ֣ף אֶת ־ הַ⁠כֶּ֔סֶף וּ⁠בְחַנְתִּ֖י⁠ם כִּ⁠בְחֹ֣ן אֶת ־ הַ⁠זָּהָ֑ב ה֣וּא ׀ יִקְרָ֣א בִ⁠שְׁמִ֗⁠י וַֽ⁠אֲנִי֙ אֶעֱנֶ֣ה אֹת֔⁠וֹ אָמַ֨רְתִּי֙ עַמִּ֣⁠י ה֔וּא וְ⁠ה֥וּא יֹאמַ֖ר יְהוָ֥ה אֱלֹהָֽ⁠י ׃ס

Chapter 14

¹ הִנֵּ֥ה יֽוֹם ־ בָּ֖א לַֽ⁠יהוָ֑ה וְ⁠חֻלַּ֥ק שְׁלָלֵ֖⁠ךְ בְּ⁠קִרְבֵּֽ⁠ךְ ׃² וְ⁠אָסַפְתִּ֨י אֶת ־ כָּל ־ הַ⁠גּוֹיִ֥ם ׀ אֶֽל ־ יְרוּשָׁלִַם֮ לַ⁠מִּלְחָמָה֒ וְ⁠נִלְכְּדָ֣ה הָ⁠עִ֗יר וְ⁠נָשַׁ֨סּוּ֙ הַ⁠בָּ֣תִּ֔ים וְ⁠הַ⁠נָּשִׁ֖ים תשגלנה ¹ וְ⁠יָצָ֞א חֲצִ֤י הָ⁠עִיר֙ בַּ⁠גּוֹלָ֔ה וְ⁠יֶ֣תֶר הָ⁠עָ֔ם לֹ֥א יִכָּרֵ֖ת מִן ־ הָ⁠עִֽיר ׃³ וְ⁠יָצָ֣א יְהוָ֔ה וְ⁠נִלְחַ֖ם בַּ⁠גּוֹיִ֣ם הָ⁠הֵ֑ם כְּ⁠י֥וֹם הִֽלָּחֲמ֖⁠ו בְּ⁠י֥וֹם קְרָֽב ׃⁴ וְ⁠עָמְד֣וּ רַגְלָ֣י⁠ו בַּ⁠יּוֹם ־ הַ֠⁠הוּא עַל ־ הַ֨ר הַ⁠זֵּתִ֜ים אֲשֶׁ֨ר עַל ־ פְּנֵ֥י יְרוּשָׁלִַם֮ מִ⁠קֶּדֶם֒ וְ⁠נִבְקַע֩ הַ֨ר הַ⁠זֵּיתִ֤ים מֵֽ⁠חֶצְי⁠וֹ֙ מִזְרָ֣חָ⁠ה וָ⁠יָ֔מָּ⁠ה גֵּ֖יא גְּדוֹלָ֣ה מְאֹ֑ד וּ⁠מָ֨שׁ חֲצִ֥י הָ⁠הָ֛ר צָפ֖וֹנָ⁠ה וְ⁠חֶצְי⁠וֹ ־ נֶֽגְבָּ⁠ה ׃⁵ וְ⁠נַסְתֶּ֣ם גֵּֽיא ־ הָרַ֗⁠י כִּֽי ־ יַגִּ֣יעַ גֵּי ־ הָרִים֮ אֶל ־ אָצַל֒ וְ⁠נַסְתֶּ֗ם כַּ⁠אֲשֶׁ֤ר נַסְתֶּם֙ מִ⁠פְּנֵ֣י הָ⁠רַ֔עַשׁ בִּ⁠ימֵ֖י עֻזִּיָּ֣ה מֶֽלֶךְ ־ יְהוּדָ֑ה וּ⁠בָא֙ יְהוָ֣ה אֱלֹהַ֔⁠י כָּל ־ קְדֹשִׁ֖ים עִמָּֽ⁠ךְ ׃⁶ וְ⁠הָיָ֖ה בַּ⁠יּ֣וֹם הַ⁠ה֑וּא לֹֽא ־ יִהְיֶ֣ה א֔וֹר יְקָר֖וֹת ² יקפאו⁠ן ׃³⁷ וְ⁠הָיָ֣ה יוֹם ־ אֶחָ֗ד ה֛וּא יִוָּדַ֥ע לַֽ⁠יהוָ֖ה לֹא ־ י֣וֹם וְ⁠לֹא ־ לָ֑יְלָה וְ⁠הָיָ֥ה לְ⁠עֵֽת ־ עֶ֖רֶב יִֽהְיֶה ־ אֽוֹר ׃⁸ וְ⁠הָיָ֣ה ׀ בַּ⁠יּ֣וֹם הַ⁠ה֗וּא יֵצְא֤וּ מַֽיִם ־ חַיִּים֙ מִ⁠יר֣וּשָׁלִַ֔ם חֶצְיָ֗⁠ם אֶל ־ הַ⁠יָּם֙ הַ⁠קַּדְמוֹנִ֔י וְ⁠חֶצְיָ֖⁠ם אֶל ־ הַ⁠יָּ֣ם הָ⁠אַחֲר֑וֹן בַּ⁠קַּ֥יִץ וּ⁠בָ⁠חֹ֖רֶף יִֽהְיֶֽה ׃⁹ וְ⁠הָיָ֧ה יְהוָ֛ה לְ⁠מֶ֖לֶךְ עַל ־ כָּל ־ הָ⁠אָ֑רֶץ בַּ⁠יּ֣וֹם הַ⁠ה֗וּא יִהְיֶ֧ה יְהוָ֛ה אֶחָ֖ד וּ⁠שְׁמ֥⁠וֹ אֶחָֽד ׃¹⁰ יִסּ֨וֹב כָּל ־ הָ⁠אָ֤רֶץ כָּ⁠עֲרָבָה֙ מִ⁠גֶּ֣בַע לְ⁠רִמּ֔וֹן נֶ֖גֶב יְרֽוּשָׁלִָ֑ם וְֽ⁠רָאֲמָה֩ וְ⁠יָשְׁבָ֨ה תַחְתֶּ֜י⁠הָ לְ⁠מִ⁠שַּׁ֣עַר בִּנְיָמִ֗ן עַד ־ מְק֞וֹם שַׁ֤עַר הָֽ⁠רִאשׁוֹן֙ עַד ־ שַׁ֣עַר הַ⁠פִּנִּ֔ים וּ⁠מִגְדַּ֣ל חֲנַנְאֵ֔ל עַ֖ד יִקְבֵ֥י הַ⁠מֶּֽלֶךְ ׃¹¹ וְ⁠יָ֣שְׁבוּ בָ֔⁠הּ וְ⁠חֵ֖רֶם לֹ֣א יִֽהְיֶה ־ ע֑וֹד וְ⁠יָשְׁבָ֥ה יְרוּשָׁלִַ֖ם לָ⁠בֶֽטַח ׃¹² וְ⁠זֹ֣את ׀ תִּֽהְיֶ֣ה הַ⁠מַּגֵּפָ֗ה אֲשֶׁ֨ר יִגֹּ֤ף יְהוָה֙ אֶת ־ כָּל ־ הָ֣⁠עַמִּ֔ים אֲשֶׁ֥ר צָבְא֖וּ עַל ־ יְרוּשָׁלִָ֑ם הָמֵ֣ק ׀ בְּשָׂר֗⁠וֹ וְ⁠הוּא֙ עֹמֵ֣ד עַל ־ רַגְלָ֔י⁠ו וְ⁠עֵינָי⁠ו֙ תִּמַּ֣קְנָה בְ⁠חֹֽרֵי⁠הֶ֔ן וּ⁠לְשׁוֹנ֖⁠וֹ תִּמַּ֥ק בְּ⁠פִי⁠הֶֽם ׃¹³ וְ⁠הָיָה֙ בַּ⁠יּ֣וֹם הַ⁠ה֔וּא תִּֽהְיֶ֧ה מְהֽוּמַת ־ יְהוָ֛ה רַבָּ֖ה בָּ⁠הֶ֑ם וְ⁠הֶחֱזִ֗יקוּ אִ֚ישׁ יַ֣ד רֵעֵ֔⁠הוּ וְ⁠עָלְתָ֥ה יָד֖⁠וֹ עַל ־ יַ֥ד רֵעֵֽ⁠הוּ ׃¹⁴ וְ⁠גַ֨ם ־ יְהוּדָ֔ה תִּלָּחֵ֖ם בִּ⁠ירֽוּשָׁלִָ֑ם וְ⁠אֻסַּף֩ חֵ֨יל כָּל ־ הַ⁠גּוֹיִ֜ם סָבִ֗יב זָהָ֥ב וָ⁠כֶ֛סֶף וּ⁠בְגָדִ֖ים לָ⁠רֹ֥ב מְאֹֽד ׃¹⁵ וְ⁠כֵ֨ן תִּֽהְיֶ֜ה מַגֵּפַ֣ת הַ⁠סּ֗וּס הַ⁠פֶּ֨רֶד֙ הַ⁠גָּמָ֣ל וְ⁠הַ⁠חֲמ֔וֹר וְ⁠כָ֨ל ־ הַ⁠בְּהֵמָ֔ה אֲשֶׁ֥ר יִהְיֶ֖ה בַּ⁠מַּחֲנ֣וֹת הָ⁠הֵ֑מָּה כַּ⁠מַּגֵּפָ֖ה הַ⁠זֹּֽאת ׃¹⁶ וְ⁠הָיָ֗ה כָּל ־ הַ⁠נּוֹתָר֙ מִ⁠כָּל ־ הַ⁠גּוֹיִ֔ם הַ⁠בָּאִ֖ים עַל ־ יְרֽוּשָׁלִָ֑ם וְ⁠עָל֞וּ מִ⁠דֵּ֧י שָׁנָ֣ה בְ⁠שָׁנָ֗ה לְ⁠הִֽשְׁתַּחֲוֺת֙ לְ⁠מֶ֨לֶךְ֙ יְהוָ֣ה צְבָא֔וֹת וְ⁠לָ⁠חֹ֖ג אֶת ־ חַ֥ג הַ⁠סֻּכּֽוֹת ׃¹⁷ וְ֠⁠הָיָה אֲשֶׁ֨ר לֹֽא ־ יַעֲלֶ֜ה מֵ⁠אֵ֨ת מִשְׁפְּח֤וֹת הָ⁠אָ֨רֶץ֙ אֶל ־ יְר֣וּשָׁלִַ֔ם לְ⁠הִֽשְׁתַּחֲוֺ֔ת לְ⁠מֶ֖לֶךְ יְהוָ֣ה צְבָא֑וֹת וְ⁠לֹ֥א עֲלֵי⁠הֶ֖ם יִהְיֶ֥ה הַ⁠גָּֽשֶׁם ׃¹⁸ וְ⁠אִם ־ מִשְׁפַּ֨חַת מִצְרַ֧יִם לֹֽא ־ תַעֲלֶ֛ה וְ⁠לֹ֥א בָאָ֖ה וְ⁠לֹ֣א עֲלֵי⁠הֶ֑ם תִּֽהְיֶ֣ה הַ⁠מַּגֵּפָ֗ה אֲשֶׁ֨ר יִגֹּ֤ף יְהוָה֙ אֶת ־ הַ⁠גּוֹיִ֔ם אֲשֶׁר֙ לֹ֣א יַֽעֲל֔וּ לָ⁠חֹ֖ג אֶת ־ חַ֥ג הַ⁠סֻּכּֽוֹת ׃¹⁹ זֹ֥את תִּהְיֶ֖ה חַטַּ֣את מִצְרָ֑יִם וְ⁠חַטַּאת֙ כָּל ־ הַ⁠גּוֹיִ֔ם אֲשֶׁר֙ לֹ֣א יַֽעֲל֔וּ לָ⁠חֹ֖ג אֶת ־ חַ֥ג הַ⁠סֻּכּֽוֹת ׃²⁰ בַּ⁠יּ֣וֹם הַ⁠ה֗וּא יִֽהְיֶה֙ עַל ־ מְצִלּ֣וֹת הַ⁠סּ֔וּס קֹ֖דֶשׁ לַֽ⁠יהוָ֑ה וְ⁠הָיָ֤ה הַ⁠סִּירוֹת֙ בְּ⁠בֵ֣ית יְהוָ֔ה כַּ⁠מִּזְרָקִ֖ים לִ⁠פְנֵ֥י הַ⁠מִּזְבֵּֽחַ ׃²¹ וְ֠⁠הָיָה כָּל ־ סִ֨יר בִּ⁠ירוּשָׁלִַ֜ם וּ⁠בִֽ⁠יהוּדָ֗ה קֹ֚דֶשׁ לַ⁠יהוָ֣ה צְבָא֔וֹת וּ⁠בָ֨אוּ֙ כָּל ־ הַ⁠זֹּ֣בְחִ֔ים וְ⁠לָקְח֥וּ מֵ⁠הֶ֖ם וּ⁠בִשְּׁל֣וּ בָ⁠הֶ֑ם וְ⁠לֹא ־ יִהְיֶ֨ה כְנַעֲנִ֥י ע֛וֹד בְּ⁠בֵית ־ יְהוָ֥ה צְבָא֖וֹת בַּ⁠יּ֥וֹם הַ⁠הֽוּא ׃

¹Q תִּשָּׁכַ֑בְנָה

²Or perhaps וְקָרוֹת

³Q וְקִפָּאֽוֹן

Malachi

Chapter 1

¹ מַשָּׂ֥א דְבַר ־ יְהוָ֖ה אֶל ־ יִשְׂרָאֵ֑ל בְּ⁠יַ֖ד מַלְאָכִֽי ׃² אָהַ֤בְתִּי אֶתְ⁠כֶם֙ אָמַ֣ר יְהוָ֔ה וַ⁠אֲמַרְתֶּ֖ם בַּ⁠מָּ֣ה אֲהַבְתָּ֑⁠נוּ הֲ⁠לוֹא ־ אָ֨ח עֵשָׂ֤ו לְ⁠יַֽעֲקֹב֙ נְאֻם ־ יְהוָ֔ה וָ⁠אֹהַ֖ב אֶֽת ־ יַעֲקֹֽב ׃³ וְ⁠אֶת ־ עֵשָׂ֖ו שָׂנֵ֑אתִי וָ⁠אָשִׂ֤ים אֶת ־ הָרָי⁠ו֙ שְׁמָמָ֔ה וְ⁠אֶת ־ נַחֲלָת֖⁠וֹ לְ⁠תַנּ֥וֹת מִדְבָּֽר ׃⁴ כִּֽי ־ תֹאמַ֨ר אֱד֜וֹם רֻשַּׁ֗שְׁנוּ וְ⁠נָשׁוּב֙ וְ⁠נִבְנֶ֣ה חֳרָב֔וֹת כֹּ֤ה אָמַר֙ יְהוָ֣ה צְבָא֔וֹת הֵ֥מָּה יִבְנ֖וּ וַ⁠אֲנִ֣י אֶהֱר֑וֹס וְ⁠קָרְא֤וּ לָ⁠הֶם֙ גְּב֣וּל רִשְׁעָ֔ה וְ⁠הָ⁠עָ֛ם אֲשֶׁר ־ זָעַ֥ם יְהוָ֖ה עַד ־ עוֹלָֽם ׃⁵ וְ⁠עֵינֵי⁠כֶ֖ם תִּרְאֶ֑ינָה וְ⁠אַתֶּ֤ם תֹּֽאמְרוּ֙ יִגְדַּ֣ל יְהוָ֔ה מֵ⁠עַ֖ל לִ⁠גְב֥וּל יִשְׂרָאֵֽל ׃⁶ בֵּ֛ן יְכַבֵּ֥ד אָ֖ב וְ⁠עֶ֣בֶד אֲדֹנָ֑י⁠ו וְ⁠אִם ־ אָ֣ב אָ֣נִי אַיֵּ֣ה כְבוֹדִ֡⁠י וְ⁠אִם ־ אֲדוֹנִ֣ים אָנִי֩ אַיֵּ֨ה מוֹרָאִ֜⁠י אָמַ֣ר ׀ יְהוָ֣ה צְבָא֗וֹת לָ⁠כֶם֙ הַ⁠כֹּֽהֲנִים֙ בּוֹזֵ֣י שְׁמִ֔⁠י וַ⁠אֲמַרְתֶּ֕ם בַּ⁠מֶּ֥ה בָזִ֖ינוּ אֶת ־ שְׁמֶֽ⁠ךָ ׃⁷ מַגִּישִׁ֤ים עַֽל ־ מִזְבְּחִ⁠י֙ לֶ֣חֶם מְגֹאָ֔ל וַ⁠אֲמַרְתֶּ֖ם בַּ⁠מֶּ֣ה גֵֽאַלְנ֑וּ⁠ךָ בֶּ⁠אֱמָרְ⁠כֶ֕ם שֻׁלְחַ֥ן יְהוָ֖ה נִבְזֶ֥ה הֽוּא ׃⁸ וְ⁠כִֽי ־ תַגִּשׁ֨וּ⁠ן עִוֵּ֤ר לִ⁠זְבֹּ֨חַ֙ אֵ֣ין רָ֔ע וְ⁠כִ֥י תַגִּ֛ישׁוּ פִּסֵּ֥חַ וְ⁠חֹלֶ֖ה אֵ֣ין רָ֑ע הַקְרִיבֵ֨⁠הוּ נָ֜א לְ⁠פֶחָתֶ֗⁠ךָ הֲ⁠יִּרְצְ⁠ךָ֙ א֚וֹ הֲ⁠יִשָּׂ֣א פָנֶ֔י⁠ךָ אָמַ֖ר יְהוָ֥ה צְבָאֽוֹת ׃⁹ וְ⁠עַתָּ֛ה חַלּוּ ־ נָ֥א פְנֵי ־ אֵ֖ל וִֽ⁠יחָנֵ֑⁠נוּ מִ⁠יֶּדְ⁠כֶם֙ הָ֣יְתָה זֹּ֔את הֲ⁠יִשָּׂ֤א מִ⁠כֶּם֙ פָּנִ֔ים אָמַ֖ר יְהוָ֥ה צְבָאֽוֹת ׃¹⁰ מִ֤י גַם ־ בָּ⁠כֶם֙ וְ⁠יִסְגֹּ֣ר דְּלָתַ֔יִם וְ⁠לֹֽא ־ תָאִ֥ירוּ מִזְבְּחִ֖⁠י חִנָּ֑ם אֵֽין ־ לִ֨⁠י חֵ֜פֶץ בָּ⁠כֶ֗ם אָמַר֙ יְהוָ֣ה צְבָא֔וֹת וּ⁠מִנְחָ֖ה לֹֽא ־ אֶרְצֶ֥ה מִ⁠יֶּדְ⁠כֶֽם ׃¹¹ כִּ֣י מִ⁠מִּזְרַח ־ שֶׁ֜מֶשׁ וְ⁠עַד ־ מְבוֹא֗⁠וֹ גָּד֤וֹל שְׁמִ⁠י֙ בַּ⁠גּוֹיִ֔ם וּ⁠בְ⁠כָל ־ מָק֗וֹם מֻקְטָ֥ר מֻגָּ֛שׁ לִ⁠שְׁמִ֖⁠י וּ⁠מִנְחָ֣ה טְהוֹרָ֑ה כִּֽי ־ גָד֤וֹל שְׁמִ⁠י֙ בַּ⁠גּוֹיִ֔ם אָמַ֖ר יְהוָ֥ה צְבָאֽוֹת ׃¹² וְ⁠אַתֶּ֖ם מְחַלְּלִ֣ים אוֹת֑⁠וֹ בֶּ⁠אֱמָרְ⁠כֶ֗ם שֻׁלְחַ֤ן אֲדֹנָ⁠י֙ מְגֹאָ֣ל ה֔וּא וְ⁠נִיב֖⁠וֹ נִבְזֶ֥ה אָכְלֽ⁠וֹ ׃¹³ וַ⁠אֲמַרְתֶּם֩ הִנֵּ֨ה מַ⁠תְּלָאָ֜ה וְ⁠הִפַּחְתֶּ֣ם אוֹת֗⁠וֹ אָמַר֙ יְהוָ֣ה צְבָא֔וֹת וַ⁠הֲבֵאתֶ֣ם גָּז֗וּל וְ⁠אֶת ־ הַ⁠פִּסֵּ֨חַ֙ וְ⁠אֶת ־ הַ֣⁠חוֹלֶ֔ה וַ⁠הֲבֵאתֶ֖ם אֶת ־ הַ⁠מִּנְחָ֑ה הַ⁠אֶרְצֶ֥ה אוֹתָ֛⁠הּ מִ⁠יֶּדְ⁠כֶ֖ם אָמַ֥ר יְהוָֽה ׃ס¹⁴ וְ⁠אָר֣וּר נוֹכֵ֗ל וְ⁠יֵ֤שׁ בְּ⁠עֶדְר⁠וֹ֙ זָכָ֔ר וְ⁠נֹדֵ֛ר וְ⁠זֹבֵ֥חַ מָשְׁחָ֖ת לַֽ⁠אדֹנָ֑⁠י כִּי֩ מֶ֨לֶךְ גָּד֜וֹל אָ֗נִי אָמַר֙ יְהוָ֣ה צְבָא֔וֹת וּ⁠שְׁמִ֖⁠י נוֹרָ֥א בַ⁠גּוֹיִֽם ׃

Chapter 2

¹ וְ⁠עַתָּ֗ה אֲלֵי⁠כֶ֛ם הַ⁠מִּצְוָ֥ה הַ⁠זֹּ֖את הַ⁠כֹּהֲנִֽים ׃² אִם ־ לֹ֣א תִשְׁמְע֡וּ וְ⁠אִם ־ לֹא֩ תָשִׂ֨ימוּ עַל ־ לֵ֜ב לָ⁠תֵ֧ת כָּב֣וֹד לִ⁠שְׁמִ֗⁠י אָמַר֙ יְהוָ֣ה צְבָא֔וֹת וְ⁠שִׁלַּחְתִּ֤י בָ⁠כֶם֙ אֶת ־ הַ⁠מְּאֵרָ֔ה וְ⁠אָרוֹתִ֖י אֶת ־ בִּרְכֽוֹתֵי⁠כֶ֑ם וְ⁠גַם֙ אָרוֹתִ֔י⁠הָ כִּ֥י אֵינְ⁠כֶ֖ם שָׂמִ֥ים עַל ־ לֵֽב ׃³ הִנְ⁠נִ֨י גֹעֵ֤ר לָ⁠כֶם֙ אֶת ־ הַ⁠זֶּ֔רַע וְ⁠זֵרִ֤יתִי פֶ֨רֶשׁ֙ עַל ־ פְּנֵי⁠כֶ֔ם פֶּ֖רֶשׁ חַגֵּי⁠כֶ֑ם וְ⁠נָשָׂ֥א אֶתְ⁠כֶ֖ם אֵלָֽי⁠ו ׃⁴ וִֽ⁠ידַעְתֶּ֕ם כִּ֚י שִׁלַּ֣חְתִּי אֲלֵי⁠כֶ֔ם אֵ֖ת הַ⁠מִּצְוָ֣ה הַ⁠זֹּ֑את לִֽ⁠הְי֤וֹת בְּרִיתִ⁠י֙ אֶת ־ לֵוִ֔י אָמַ֖ר יְהוָ֥ה צְבָאֽוֹת ׃⁵ בְּרִיתִ֣⁠י ׀ הָיְתָ֣ה אִתּ֗⁠וֹ הַֽ⁠חַיִּים֙ וְ⁠הַ֨⁠שָּׁל֔וֹם וָ⁠אֶתְּנֵֽ⁠ם ־ ל֥⁠וֹ מוֹרָ֖א וַ⁠יִּֽירָאֵ֑⁠נִי וּ⁠מִ⁠פְּנֵ֥י שְׁמִ֖⁠י נִחַ֥ת הֽוּא ׃⁶ תּוֹרַ֤ת אֱמֶת֙ הָיְתָ֣ה בְּ⁠פִ֔י⁠הוּ וְ⁠עַוְלָ֖ה לֹא ־ נִמְצָ֣א בִ⁠שְׂפָתָ֑י⁠ו בְּ⁠שָׁל֤וֹם וּ⁠בְ⁠מִישׁוֹר֙ הָלַ֣ךְ אִתִּ֔⁠י וְ⁠רַבִּ֖ים הֵשִׁ֥יב מֵ⁠עָוֺֽן ׃⁷ כִּֽי ־ שִׂפְתֵ֤י כֹהֵן֙ יִשְׁמְרוּ ־ דַ֔עַת וְ⁠תוֹרָ֖ה יְבַקְשׁ֣וּ מִ⁠פִּ֑י⁠הוּ כִּ֛י מַלְאַ֥ךְ יְהוָֽה ־ צְבָא֖וֹת הֽוּא ׃⁸ וְ⁠אַתֶּם֙ סַרְתֶּ֣ם מִן ־ הַ⁠דֶּ֔רֶךְ הִכְשַׁלְתֶּ֥ם רַבִּ֖ים בַּ⁠תּוֹרָ֑ה שִֽׁחַתֶּם֙ בְּרִ֣ית הַ⁠לֵּוִ֔י אָמַ֖ר יְהוָ֥ה צְבָאֽוֹת ׃⁹ וְ⁠גַם ־ אֲנִ֞י נָתַ֧תִּי אֶתְ⁠כֶ֛ם נִבְזִ֥ים וּ⁠שְׁפָלִ֖ים לְ⁠כָל ־ הָ⁠עָ֑ם כְּ⁠פִ֗י אֲשֶׁ֤ר אֵֽינְ⁠כֶם֙ שֹׁמְרִ֣ים אֶת ־ דְּרָכַ֔⁠י וְ⁠נֹשְׂאִ֥ים פָּנִ֖ים בַּ⁠תּוֹרָֽה ׃פ¹⁰ הֲ⁠ל֨וֹא אָ֤ב אֶחָד֙ לְ⁠כֻלָּ֔⁠נוּ הֲ⁠ל֛וֹא אֵ֥ל אֶֽחָ֖ד בְּרָאָ֑⁠נוּ מַדּ֗וּעַ נִבְגַּד֙ אִ֣ישׁ בְּ⁠אָחִ֔י⁠ו לְ⁠חַלֵּ֖ל בְּרִ֥ית אֲבֹתֵֽי⁠נוּ ׃¹¹ בָּגְדָ֣ה יְהוּדָ֔ה וְ⁠תוֹעֵבָ֛ה נֶעֶשְׂתָ֥ה בְ⁠יִשְׂרָאֵ֖ל וּ⁠בִ⁠ירֽוּשָׁלִָ֑ם כִּ֣י ׀ חִלֵּ֣ל יְהוּדָ֗ה קֹ֤דֶשׁ יְהוָה֙ אֲשֶׁ֣ר אָהֵ֔ב וּ⁠בָעַ֖ל בַּת ־ אֵ֥ל נֵכָֽר ׃¹² יַכְרֵ֨ת יְהוָ֜ה לָ⁠אִ֨ישׁ אֲשֶׁ֤ר יַעֲשֶׂ֨⁠נָּה֙ עֵ֣ר וְ⁠עֹנֶ֔ה מֵ⁠אָהֳלֵ֖י יַֽעֲקֹ֑ב וּ⁠מַגִּ֣ישׁ מִנְחָ֔ה לַֽ⁠יהוָ֖ה צְבָאֽוֹת ׃פ¹³ וְ⁠זֹאת֙ שֵׁנִ֣ית תַּֽעֲשׂ֔וּ כַּסּ֤וֹת דִּמְעָה֙ אֶת ־ מִזְבַּ֣ח יְהוָ֔ה בְּכִ֖י וַֽ⁠אֲנָקָ֑ה מֵ⁠אֵ֣ין ע֗וֹד פְּנוֹת֙ אֶל ־ הַ⁠מִּנְחָ֔ה וְ⁠לָ⁠קַ֥חַת רָצ֖וֹן מִ⁠יֶּדְ⁠כֶֽם ׃¹⁴ וַ⁠אֲמַרְתֶּ֖ם עַל ־ מָ֑ה עַ֡ל כִּי ־ יְהוָה֩ הֵעִ֨יד בֵּינְ⁠ךָ֜ וּ⁠בֵ֣ין ׀ אֵ֣שֶׁת נְעוּרֶ֗י⁠ךָ אֲשֶׁ֤ר אַתָּה֙ בָּגַ֣דְתָּה בָּ֔⁠הּ וְ⁠הִ֥יא חֲבֶרְתְּ⁠ךָ֖ וְ⁠אֵ֥שֶׁת בְּרִיתֶֽ⁠ךָ ׃¹⁵ וְ⁠לֹא ־ אֶחָ֣ד עָשָׂ֗ה וּ⁠שְׁאָ֥ר ר֨וּחַ֙ ל֔⁠וֹ וּ⁠מָה֙ הָֽ⁠אֶחָ֔ד מְבַקֵּ֖שׁ זֶ֣רַע אֱלֹהִ֑ים וְ⁠נִשְׁמַרְתֶּם֙ בְּ⁠ר֣וּחֲ⁠כֶ֔ם וּ⁠בְ⁠אֵ֥שֶׁת נְעוּרֶ֖י⁠ךָ אַל ־ יִבְגֹּֽד ׃¹⁶ כִּֽי ־ שָׂנֵ֣א שַׁלַּ֗ח אָמַ֤ר יְהוָה֙ אֱלֹהֵ֣י יִשְׂרָאֵ֔ל וְ⁠כִסָּ֤ה חָמָס֙ עַל ־ לְבוּשׁ֔⁠וֹ אָמַ֖ר יְהוָ֣ה צְבָא֑וֹת וְ⁠נִשְׁמַרְתֶּ֥ם בְּ⁠רוּחֲ⁠כֶ֖ם וְ⁠לֹ֥א תִבְגֹּֽדוּ ׃ס¹⁷ הוֹגַעְתֶּ֤ם יְהוָה֙ בְּ⁠דִבְרֵי⁠כֶ֔ם וַ⁠אֲמַרְתֶּ֖ם בַּ⁠מָּ֣ה הוֹגָ֑עְנוּ בֶּ⁠אֱמָרְ⁠כֶ֗ם כָּל ־ עֹ֨שֵׂה רָ֜ע ט֣וֹב ׀ בְּ⁠עֵינֵ֣י יְהוָ֗ה וּ⁠בָ⁠הֶם֙ ה֣וּא חָפֵ֔ץ א֥וֹ אַיֵּ֖ה אֱלֹהֵ֥י הַ⁠מִּשְׁפָּֽט ׃

Chapter 3

¹ הִנְ⁠נִ֤י שֹׁלֵחַ֙ מַלְאָכִ֔⁠י וּ⁠פִנָּה ־ דֶ֖רֶךְ לְ⁠פָנָ֑⁠י וּ⁠פִתְאֹם֩ יָב֨וֹא אֶל ־ הֵיכָל֜⁠וֹ הָ⁠אָד֣וֹן ׀ אֲשֶׁר ־ אַתֶּ֣ם מְבַקְשִׁ֗ים וּ⁠מַלְאַ֨ךְ הַ⁠בְּרִ֜ית אֲשֶׁר ־ אַתֶּ֤ם חֲפֵצִים֙ הִנֵּה ־ בָ֔א אָמַ֖ר יְהוָ֥ה צְבָאֽוֹת ׃² וּ⁠מִ֤י מְכַלְכֵּל֙ אֶת ־ י֣וֹם בּוֹא֔⁠וֹ וּ⁠מִ֥י הָ⁠עֹמֵ֖ד בְּ⁠הֵרָֽאוֹת֑⁠וֹ כִּֽי ־ הוּא֙ כְּ⁠אֵ֣שׁ מְצָרֵ֔ף וּ⁠כְ⁠בֹרִ֖ית מְכַבְּסִֽים ׃³ וְ⁠יָשַׁ֨ב מְצָרֵ֤ף וּ⁠מְטַהֵר֙ כֶּ֔סֶף וְ⁠טִהַ֤ר אֶת ־ בְּנֵֽי ־ לֵוִי֙ וְ⁠זִקַּ֣ק אֹתָ֔⁠ם כַּ⁠זָּהָ֖ב וְ⁠כַ⁠כָּ֑סֶף וְ⁠הָיוּ֙ לַֽ⁠יהוָ֔ה מַגִּישֵׁ֥י מִנְחָ֖ה בִּ⁠צְדָקָֽה ׃⁴ וְ⁠עָֽרְבָה֙ לַֽ⁠יהוָ֔ה מִנְחַ֥ת יְהוּדָ֖ה וִ⁠ירֽוּשָׁלִָ֑ם כִּ⁠ימֵ֣י עוֹלָ֔ם וּ⁠כְ⁠שָׁנִ֖ים קַדְמֹנִיּֽוֹת ׃⁵ וְ⁠קָרַבְתִּ֣י אֲלֵי⁠כֶם֮ לַ⁠מִּשְׁפָּט֒ וְ⁠הָיִ֣יתִי ׀ עֵ֣ד מְמַהֵ֗ר בַּֽ⁠מְכַשְּׁפִים֙ וּ⁠בַ⁠מְנָ֣אֲפִ֔ים וּ⁠בַ⁠נִּשְׁבָּעִ֖ים לַ⁠שָּׁ֑קֶר וּ⁠בְ⁠עֹשְׁקֵ֣י שְׂכַר ־ שָׂ֠כִיר אַלְמָנָ֨ה וְ⁠יָת֤וֹם וּ⁠מַטֵּי ־ גֵר֙ וְ⁠לֹ֣א יְרֵא֔וּ⁠נִי אָמַ֖ר יְהוָ֥ה צְבָאֽוֹת ׃⁶ כִּ֛י אֲנִ֥י יְהוָ֖ה לֹ֣א שָׁנִ֑יתִי וְ⁠אַתֶּ֥ם בְּנֵֽי ־ יַעֲקֹ֖ב לֹ֥א כְלִיתֶֽם ׃⁷ לְ⁠מִ⁠ימֵ֨י אֲבֹתֵי⁠כֶ֜ם סַרְתֶּ֤ם מֵֽ⁠חֻקַּ⁠י֙ וְ⁠לֹ֣א שְׁמַרְתֶּ֔ם שׁ֤וּבוּ אֵלַ⁠י֙ וְ⁠אָשׁ֣וּבָה אֲלֵי⁠כֶ֔ם אָמַ֖ר יְהוָ֣ה צְבָא֑וֹת וַ⁠אֲמַרְתֶּ֖ם בַּ⁠מֶּ֥ה נָשֽׁוּב ׃⁸ הֲ⁠יִקְבַּ֨ע אָדָ֜ם אֱלֹהִ֗ים כִּ֤י אַתֶּם֙ קֹבְעִ֣ים אֹתִ֔⁠י וַ⁠אֲמַרְתֶּ֖ם בַּ⁠מֶּ֣ה קְבַעֲנ֑וּ⁠ךָ הַֽ⁠מַּעֲשֵׂ֖ר וְ⁠הַ⁠תְּרוּמָֽה ׃⁹ בַּ⁠מְּאֵרָה֙ אַתֶּ֣ם נֵֽאָרִ֔ים וְ⁠אֹתִ֖⁠י אַתֶּ֣ם קֹבְעִ֑ים הַ⁠גּ֖וֹי כֻּלּֽ⁠וֹ ׃¹⁰ הָבִ֨יאוּ אֶת ־ כָּל ־ הַֽ⁠מַּעֲשֵׂ֜ר אֶל ־ בֵּ֣ית הָ⁠אוֹצָ֗ר וִ⁠יהִ֥י טֶ֨רֶף֙ בְּ⁠בֵיתִ֔⁠י וּ⁠בְחָנ֤וּ⁠נִי נָא֙ בָּ⁠זֹ֔את אָמַ֖ר יְהוָ֣ה צְבָא֑וֹת אִם ־ לֹ֧א אֶפְתַּ֣ח לָ⁠כֶ֗ם אֵ֚ת אֲרֻבּ֣וֹת הַ⁠שָּׁמַ֔יִם וַ⁠הֲרִיקֹתִ֥י לָ⁠כֶ֛ם בְּרָכָ֖ה עַד ־ בְּלִי ־ דָֽי ׃¹¹ וְ⁠גָעַרְתִּ֤י לָ⁠כֶם֙ בָּֽ⁠אֹכֵ֔ל וְ⁠לֹֽא ־ יַשְׁחִ֥ת לָ⁠כֶ֖ם אֶת ־ פְּרִ֣י הָ⁠אֲדָמָ֑ה וְ⁠לֹא ־ תְשַׁכֵּ֨ל לָ⁠כֶ֤ם הַ⁠גֶּ֨פֶן֙ בַּ⁠שָּׂדֶ֔ה אָמַ֖ר יְהוָ֥ה צְבָאֽוֹת ׃¹² וְ⁠אִשְּׁר֥וּ אֶתְ⁠כֶ֖ם כָּל ־ הַ⁠גּוֹיִ֑ם כִּֽי ־ תִהְי֤וּ אַתֶּם֙ אֶ֣רֶץ חֵ֔פֶץ אָמַ֖ר יְהוָ֥ה צְבָאֽוֹת ׃ס¹³ חָזְק֥וּ עָלַ֛⁠י דִּבְרֵי⁠כֶ֖ם אָמַ֣ר יְהוָ֑ה וַ⁠אֲמַרְתֶּ֕ם מַה ־ נִּדְבַּ֖רְנוּ עָלֶֽי⁠ךָ ׃¹⁴ אֲמַרְתֶּ֕ם שָׁ֖וְא עֲבֹ֣ד אֱלֹהִ֑ים וּ⁠מַה ־ בֶּ֗צַע כִּ֤י שָׁמַ֨רְנוּ֙ מִשְׁמַרְתּ֔⁠וֹ וְ⁠כִ֤י הָלַ֨כְנוּ֙ קְדֹ֣רַנִּ֔ית מִ⁠פְּנֵ֖י יְהוָ֥ה צְבָאֽוֹת ׃¹⁵ וְ⁠עַתָּ֕ה אֲנַ֖חְנוּ מְאַשְּׁרִ֣ים זֵדִ֑ים גַּם ־ נִבְנוּ֙ עֹשֵׂ֣י רִשְׁעָ֔ה גַּ֧ם בָּחֲנ֛וּ אֱלֹהִ֖ים וַ⁠יִּמָּלֵֽטוּ ׃¹⁶ אָ֧ז נִדְבְּר֛וּ יִרְאֵ֥י יְהוָ֖ה אִ֣ישׁ אֶת ־ רֵעֵ֑⁠הוּ וַ⁠יַּקְשֵׁ֤ב יְהוָה֙ וַ⁠יִּשְׁמָ֔ע וַ֠⁠יִּכָּתֵב סֵ֣פֶר זִכָּר֤וֹן לְ⁠פָנָי⁠ו֙ לְ⁠יִרְאֵ֣י יְהוָ֔ה וּ⁠לְ⁠חֹשְׁבֵ֖י שְׁמֽ⁠וֹ ׃¹⁷ וְ⁠הָ֣יוּ לִ֗⁠י אָמַר֙ יְהוָ֣ה צְבָא֔וֹת לַ⁠יּ֕וֹם אֲשֶׁ֥ר אֲנִ֖י עֹשֶׂ֣ה סְגֻלָּ֑ה וְ⁠חָמַלְתִּ֣י עֲלֵי⁠הֶ֔ם כַּֽ⁠אֲשֶׁר֙ יַחְמֹ֣ל אִ֔ישׁ עַל ־ בְּנ֖⁠וֹ הָ⁠עֹבֵ֥ד אֹתֽ⁠וֹ ׃¹⁸ וְ⁠שַׁבְתֶּם֙ וּ⁠רְאִיתֶ֔ם בֵּ֥ין צַדִּ֖יק לְ⁠רָשָׁ֑ע בֵּ֚ין עֹבֵ֣ד אֱלֹהִ֔ים לַ⁠אֲשֶׁ֖ר לֹ֥א עֲבָדֽ⁠וֹ ׃ס

Chapter 4

¹(3:19) כִּֽי ־ הִנֵּ֤ה הַ⁠יּוֹם֙ בָּ֔א בֹּעֵ֖ר כַּ⁠תַּנּ֑וּר וְ⁠הָי֨וּ כָל ־ זֵדִ֜ים וְ⁠כָל ־ עֹשֵׂ֤ה רִשְׁעָה֙ קַ֔שׁ וְ⁠לִהַ֨ט אֹתָ֜⁠ם הַ⁠יּ֣וֹם הַ⁠בָּ֗א אָמַר֙ יְהוָ֣ה צְבָא֔וֹת אֲשֶׁ֛ר לֹא ־ יַעֲזֹ֥ב לָ⁠הֶ֖ם שֹׁ֥רֶשׁ וְ⁠עָנָֽף ׃²(3:20) וְ⁠זָרְחָ֨ה לָ⁠כֶ֜ם יִרְאֵ֤י שְׁמִ⁠י֙ שֶׁ֣מֶשׁ צְדָקָ֔ה וּ⁠מַרְפֵּ֖א בִּ⁠כְנָפֶ֑י⁠הָ וִֽ⁠יצָאתֶ֥ם וּ⁠פִשְׁתֶּ֖ם כְּ⁠עֶגְלֵ֥י מַרְבֵּֽק ׃³(3:21) וְ⁠עַסּוֹתֶ֣ם רְשָׁעִ֔ים כִּֽי ־ יִהְי֣וּ אֵ֔פֶר תַּ֖חַת כַּפּ֣וֹת רַגְלֵי⁠כֶ֑ם בַּ⁠יּוֹם֙ אֲשֶׁ֣ר אֲנִ֣י עֹשֶׂ֔ה אָמַ֖ר יְהוָ֥ה צְבָאֽוֹת ׃פ⁴(3:22) זִכְר֕וּ תּוֹרַ֖ת מֹשֶׁ֣ה עַבְדִּ֑⁠י אֲשֶׁר֩ צִוִּ֨יתִי אוֹת֤⁠וֹ בְ⁠חֹרֵב֙ עַל ־ כָּל ־ יִשְׂרָאֵ֔ל חֻקִּ֖ים וּ⁠מִשְׁפָּטִֽים ׃⁵(3:23) הִנֵּ֤ה אָֽנֹכִי֙ שֹׁלֵ֣חַ לָ⁠כֶ֔ם אֵ֖ת אֵלִיָּ֣ה הַ⁠נָּבִ֑יא לִ⁠פְנֵ֗י בּ֚וֹא י֣וֹם יְהוָ֔ה הַ⁠גָּד֖וֹל וְ⁠הַ⁠נּוֹרָֽא ׃⁶(3:24) וְ⁠הֵשִׁ֤יב לֵב ־ אָבוֹת֙ עַל ־ בָּנִ֔ים וְ⁠לֵ֥ב בָּנִ֖ים עַל ־ אֲבוֹתָ֑⁠ם פֶּן ־ אָב֕וֹא וְ⁠הִכֵּיתִ֥י אֶת ־ הָ⁠אָ֖רֶץ חֵֽרֶם ׃